^

ጌሻ ማጻፋ

The Holy Bible in the Dawro language of Ethiopia

copyright © 2011 Wycliffe Bible Translators, Inc.
Language: Dawro
Translation by: Wycliffe Bible Translators, Inc.
Contributor: The Word for the World International

Copyright Information

© 2011, Wycliffe Bible Translators, Inc. All rights reserved.

This translation text is made available to you under the terms of the Creative Commons License: Attribution-Noncommercial-No Derivative Works. (http://creativecommons.org/licenses/by-nc-nd/3.0/) In addition, you have permission to port the text to different file formats, as long as you do not change any of the text or punctuation of the Bible.

You may share, copy, distribute, transmit, and extract portions or quotations from this work, provided that you include the above copyright information:

You must give Attribution to the work.

You do not sell this work for a profit.

You do not make any derivative works that change any of the actual words or punctuation of the Scriptures.

Permissions beyond the scope of this license may be available if you contact us with your request.

The New Testament
in Dawro

© 2011-2024, Wycliffe Bible Translators, Inc. and The Word for the World International

This translation is made available to you under the terms of the Creative Commons Attribution Share-Alike license 4.0.

You have permission to share and redistribute this Bible translation in any format and to make reasonable revisions and adaptations of this translation, provided that:

You include the above copyright and source information.

If you make any changes to the text, you must indicate that you did so in a way that makes it clear that the original licensor is not necessarily endorsing your changes.

If you redistribute this text, you must distribute your contributions under the same license as the original.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

Note that in addition to the rules above, revising and adapting God's Word involves a great responsibility to be true to God's Word. See Revelation 22:18-19.

2025-05-01

ePub generated by Haiola 11 Mar 2026 from source files dated 1 May 2025
eBible.org certified

585b63ca-b8e6-55c8-bfef-10bdc95ad69c

ዶመꬃ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

ዶመꬃ ማጻፋ

ገሉዋ

ሀ ማጻፋይ “ዶመꬃ” ጌተቲደ ጼሰቴዳ ጋሱ የዉዋ ኡባ ዶመꬃ በስያ ድራሳ።

ዶመꬃባ ጌተትያ ማጻፋይ ሀ አላሚ ዎት መቴደንቶ: ሳሎቱነ ሳአይ መቴዳ መታባ፥ አሳ ዛሪ ዬዳ ዩሳባ፥ ናጋራነ ናጋራ ማሮታባ፥ አንጁነ ሸቃይ ዶመቴዳ ዶመꬃባ፥ ጾሳናነ አሳ ዛራቱዋና ደእያ ጋከተꬃባ ኦዴ። ዶመꬃባይ ላኡ ሁጰ ግሹዋን ሻከቲደ ጼለታናዉ ዳንዳዬ።

ሸምፑዋ እቱዋፐ ቢደ ታማነ እቱዋ ጋካናዉ ደእያ ሳአይ፥ ሳሉነ ሳአይ መቴዳ መታባነ አሳ ዛርያ ኮይሮ ታርክያ ኦዴ። አዳመነ ሄዋን ታርኪ፥ ቃዬላነ አቤላ ታርኪ፥ ኖሄነ ባሻ ሃꬃ ታርኪ፥ ሄዋዳንካ ባብሎነ ግምቢያ ታርኪ ደእያዌ ሀ ሻኩዋና።

ሸምፑዋ ታማነ ላኡዋፐ ቢደ እሻታሙዋ ጋካናዉ ደእያ ሳአይ እስራኤልያ አሳዉ በን ማይዛ አዎቱዋ ታርክያ ኦዴ። ኡንቱቱ ግዱዋን ኮይሮ ባረ አማኑዋንነ ጾሳዉ አዛዘትያ ሀኖታን ኤረቴዳዌ አብራሃማ። ሄዋፐ ቃይ አ ናኣ ይሳቃ፥ አ ናኣ ናኣ ያቆባነ ያቆባ ናና ታማነ ላአቱዋ ታርኪ ካሌዳ። ሀዋንቱ ያቆባ ናናይ ታማነ ላአቱ፥ ታማነ ላኡ እስራኤልያ ዛረቶ አኖ ግዴዳዋንታ። ሀዋንቱ ሀ ታማነ ላኡ እስራኤልያ ናናቱዋ ግዶንካ ዮሴፋ ዱማዪደ፥ ሄዋዳንካ ቃይ ያቆባነ አ ናና የንኮቱዋ ኡንቱቱ ጎለ አሳና ግብጼ ጋድያ አፌዳ ሀኖታቱዋ ምንሲደ ጼሌ።

ሀ ማጻፋይ አሳ ታርክያ ኦድያዋ ግዶፐነ፥ ኡባፐ አꬂደ እ ኦድያዌ ጾሳይ ኦꬄዳ ኦሱዋባ። ጾሳይ ሳሎቱዋነ ሳኣ መꬌዳ ታርክያ ኦዱዋ ዶሚደ ጾሳይ ባረ አሳዉ ቆፕያዋ አገናዋ ኦድያ ህዶታን ፖሌ። ሀ ማጻፋ ግዶን ሀ ጋጻፐ ያ ጋጻ ጋካናዉ ኦደትያ ታርክያ ጎዳይ፥ ባላባ ሀንያዋንታ ፕርድያዌነ ሙርያዌ፥ ባረ አሳ ካለꬅያዌነ ማድያዌ፥ ኡንቱቱ ታርክያ ታንጉዋካ ጊግስያዌ ባረ ሁጲያን ጾሳ። ሀዌ በን ማጻፋይ ጻፈቴዳዌ አሳ አማኑዋ ታርክያ ማዝጋቢደ ኦይቃናሳነ ሄ አማኑካ ፓጻ ደአናዳን ኦꬃናሳ።

ሸምፓቱዋ ኡባቶ እመቴዳ ቃንꬃ ቆፋቱዋ

መታ ዶመꬃባ 1:1—2:3

ኤደን ገነትያባ 2:4-25

ናጋራነ ናጋራ ማሮታባ 3:1-24

አዳማፐ ኖሀ ጋካናዉ 4:1—5:32

ኖሀነ ባሻ ሃꬃ 6:1—10:32

ባብሎና ግምቢያ 11:1-9

ሴማፐ አብራማ ጋካናዉ 11:10-32

አብራማ፥ ይሳቃነ ያቆባ ታርክያ 12:1—35:29

ኤሳ የለታ 36:1-43

ዮሰፋነ አ እሻቱዋ 37:1—45:28

እስራኤላቱ ግብጼ ጋድያን 46:1—50:26

1

መታ ዶመꬃባ

(1:1—2:3)

1 ጾሳይ ሳሎቱዋነ ሳኣ ኮይሮ መꬌዳ። 2 ሄ ዎደ ሳአይ ጊግቤናነ አያይነ ባይና መላ፤ ጪሙዋ ቦላን ꬉማይ ደኤ፤ ጾሳ አያናይ * ሃꬃፐ ቦላና ማይ ኡቴዳ።

3 ጾሳይ ሄዋፐ ጉየ ሀዋዳን ያጊደ ሃሳዬዳ፤ “ፖኡ ሀኖ” ያጌዳ፤ ፖኡካ ሀኔዳ። * 4 ፖኡ ሎአ ግዴዳዋ ጾሳይ በኤዳ፤ ያቲደ ፖኡዋ ꬉማፐ ሻኬዳ። 5 ጾሳይ ፖኡዋ “ጋላሳ” ጊደ ሱንꬄዳ፤ ꬉማ “ቃማ” ጊደ ሱንꬄዳ። ሳአይ ቃሜዳነ ዎንቴዳ፤ ሄዌነ ኮይሮ ጋላሳ።

6-7 ጾሳይ ሄዋፐ ጉየ ሀዋዳን ያጊደ ሃሳዬዳ፤ “ቦላና ደእያ ሃꬃ ጋርሳና ደእያ ሃꬃፐ ሻክያ ሳሉዋ ጉፋንꬁ ሀኖ” ያጌዳ፤ ጌተቶዋዳንካ ሀኔዳ። ጾሳይ ሳሉዋ ጉፋንꬁዋ ጊግሲደ፥ ሳሉዋ ጉፋንꬁዋፐ ቦላና ደእያ ሃꬃ ጋርሳና ደእያ ሃꬃፐ ሻኬዳ። * 8 ጾሳይ ሄ ጉፋንꬁዋ “ሳሉዋ” ጊደ ሱንꬄዳ። ሳአይ ቃሜዳነ ዎንቴዳ፤ ሄዌነ ላኤንꬆ ጋላሳ።

9 ጾሳይ ሄዋፐ ጉየ ሀዋዳን ያጊደ ሃሳዬዳ፤ “ሳሉዋፐ ጋርሳና ደእያ ሃꬃይ እትሳን ኤሎ፤ መላ ሳአይ ቆንጮ” ያጌዳ፤ ሄዋፐ ጉይያን ሀኔዳ። 10 ጾሳይ ሄ መላ ሳኣ “ቢታ” ጊደ ሱንꬄዳ፤ ቃይ እት ሳኣን ኤሌዳ ሃꬃ “አባ” ጊደ ሱንꬄዳ። ያቲደ ጾሳይ ሄዌ ሎአ ግዴዳዋ በኤዳ። 11 ሄዋፐ ስሚደ ጾሳይ፥ “ቢታይ ምꬃ ማታ ዶልሶ፤ ዘረꬃ አይፊ ደእያ ካꬃነ ዘረꬃ አይፍያና ደእያ ቴርያ ምꬃ ዶልሶ” ያጌዳ፤ ሄዌካ ሀኔዳ። 12 ቢታይ፥ ምꬃ ማታ አ ቆሙዋን ቆሙዋን ዶሌዳ። ጾሳይ ሄዌ ሎአ ግዴዳዋ በኤዳ። 13 ሳአይ ቃሜዳነ ዎንቴዳ፤ ሄዌነ ሄዘንꬆ ጋላሳ።

14 ጾሳይ ሄዋፐ ጉየ ሀዋዳን ያጊደ ሃሳዬዳ፤ “ጋላሳ ቃማፐ ሻካናዉ ፖኦቱ ሳሉዋ ጉፋንꬁዋን ሀንኖ፤ ኡንቱቱ ጋላሳ፥ ዎድያነ ላይꬃ ኤርሳናዉ ማላ ግድኖ፤ 15 ሳኣ ቦላን ፖእሳና ማላ ኡንቱቱ ሳሉዋ ጉፋንꬁዋን ፖእኖ” ያጌዳ፤ ሄዋፐ ጉይያን ሀኔዳ። 16 ጾሳይ ላኡ ዎልቃማ ፖኦቱዋ፥ ዳርያዌ ጋላሳ ሞዳናዳንነ ቄራእያዌ ቃማ ሞዳናዳን መꬌዳ፤ ጾልንተቱዋካ እ መꬌዳ። 17-18 ጾሳይ ኡንቱቱ ሀ ሳኣ ቦላን ፖእሳና ማላ፥ ጋላሳነ ቃማ ሞዳና ማላነ ፖኡዋ ꬉማፐ ሻካና ማላ፥ ሳሉዋ ጉፋንꬁዋን ኡንቱንታ ዎꬄዳ። ያቲደ ጾሳይ ሄዌ ሎአ ግዴዳዋ በኤዳ። 19 ሳአይ ቃሜዳነ ዎንቴዳ፤ ሄዌነ ኦይደንꬆ ጋላሳ።

20 ጾሳይ ሄዋፐ ጉየ ሀዋዳን ያጊደ ሃሳዬዳ፤ “ደኡዋን ደእያ ዱማ ዱማ መታቱ ሃꬃን ዳርኖ፤ ካፉካ ሳኣፐ ቦላናነ ሳሉዋ ጉፋንꬁዋፐ ጋርሳና ፓሎ” ያጌዳ። 21 ያቲደ ጾሳይ አባን ደእያ ዎልቃማ ዶአቱዋ፥ ሃꬃ ግዶን ዎጽ ቃጽያ መታ ኡባነ ቀፍያና ደእያ ካፉዋ ኡባ አ ቆሙዋን ቆሙዋን መꬌዳ። ጾሳይ ሄዌ ሎአ ግዴዳዋ በኤዳ። 22 ጾሳይ ኡንቱንታ፥ “የለትተ፤ ጮርተ፤ አባ ሃꬃ ኩምተ፤ ካፉካ ቢታ ቦላን ጮራቶ” ያጊደ አንጄዳ። 23 ሳአይ ቃሜዳነ ዎንቴዳ፤ ሄዌነ እቼሸንꬆ ጋላሳ።

24 ጾሳይ ሄዋፐ ጉየ ሀዋዳን ያጊደ ሃሳዬዳ፤ “ደኡዋን ደእያ መታቱ ባረንቱ ቆሙዋን ቆሙዋን: መሄቱ፥ ቢታና ጎሸትያ መታቱነ ዶአቱ ባረንቱ ቆሙዋን ቆሙዋን ቢታ ቦላን ከስኖ” ያጌዳ፤ ሀኔዳ። 25 ጾሳይ ዶአቱዋ ኡንቱንቱ ቆሙዋን ቆሙዋን፥ መሄቱካ ኡንቱንቱ ቆሙዋን ቆሙዋን፥ ቢታና ጎሸትያ መታቱዋካ ኡባ ኡንቱንቱ ቆሙዋን ቆሙዋን መꬌዳ። ጾሳይ ሄዌ ሎአ ግድያዋ በኤዳ።

26 ሄዋፐ ስሚደ ጾሳይ፥ “አሳ ኑ ሌምሱዋን ኑና ማላትሲደ አነ መꬎይተ፤ ኡንቱንቱ አባ ሞልያ፥ ሳሉዋ ካፉዋ፥ ቢታ ቦላ ዎጽ ቃጽያ መታ ኡባ ሞድኖ” ያጌዳ። 27 ሀዋዳን ጾሳይ አሳ ባረ ሌምሱዋን መꬌዳ፤ እ አሳ ጾሳ ሌምሱዋን መꬌዳ፤ እ ኡንቱንታ አቱማ አሳነ ማጫ አሳ ኦꬂደ መꬌዳ።**

28 ጾሳይ ኡንቱንታ ሀዋዳን ያጊደ አንጄዳ፤ “የለትተ፤ ጮርተ፤ ሀ ሳኣ ኩምተነ ሞድተ፤ አባ ሞልያ፥ ሳሉዋ ካፉዋነ ቢታ ቦላ ዎጽ ቃጽያ፥ ደኡዋን ደእያ መታ ኡባ ሞድተ” ያጌዳ።

29 ሄዋፐ ስሚደ ጾሳይ፥ “በእተ! ታን ሀ ቢታ ኡባ ቦላን ዘረꬃ አይፊያና ደእያ ካꬃ ኡባነ ዘረꬃ አይፊያና ደእያ ቴርያ ምꬃ ኡባ ህንተንቶ እማድ፤ ኡንቱንቱ ህንተንቶ ቁማ ግዳና። 30 ቃይካ ሀ ሳኣን ደእያ መህያዉነ ዶኣ ኡባዉ፥ ሳሉዋ ካፉዋ ኡባዉ፥ ቢታና ጎሸትያ መታ ኡባዉነ ሸምፑዋና ደእያ መታ ኡባዉ ምያዋ ግዳናዳን፥ እርጻ ምꬃነ ማታ እማድ” ያጌዳ፤ ሀኔዳ። 31 ጾሳይ ባረ መꬌዳ ኡባባካ ጼሌዳ፤ ዳሮ ሎአ ግዴዳዋ በኤዳ። ሳአይ ቃሜዳነ ዎንቴዳ፤ ሄዌነ ኡሱፑንꬆ ጋላሳ።

2

1 ሳሎቱነ ሳአይ ኡንቱንቱን ደእያዌ ኡባባይ ሀዋዳን መት ፖለቴዳ። 2 ጾሳይ ባረ ኦꬄዳ ኦሱዋ ኡሱፑንꬃ ጋላስ ፖሊደ፥ ባረ ኦꬄዳ ኦሱዋ ኡባፐ ላፑንꬃ ጋላስ ሸምፔዳ። * 3 ቃይ ጾሳይ ላፑንꬃ ጋላሳ አንጄዳነ ጌሻ ኦꬄዳ፤ አያዉ ጎፐ፥ ጾሳይ ባረ ኦꬅያ ኦሱዋ ዉርሲደ ሸምፔዳዌ ሄ ጋላሳና።

ኤደነ ገነትያባ

(2:4-25)

4 ሳሉነ ሳአይ መቴዳዌ ሀዋዳና።

መꬍና ጎዳይ ጾሳይ ሳኣነ ሳሉዋነ መꬌዳ ዎደ፥ 5 ሳኣ ቦላን ምꬃይነ ማታይ ዶልቤና፤ ጫርሻይነ ጫርቤና፤ አያዉ ጎፐ፥ መꬍና ጎዳይ ጾሳይ እራ ቡክስቤና፤ ቃይ ቢታ ኦꬅያ አሳይካ ባዋ። 6 ግዶፐነ ሳኣፐ ሃꬃይ ፑደ ከሲደ፥ ቢታ ኡባ እርጽሴ። 7 ሄዋፐ ጉየ፥ መꬍና ጎዳይ ጾሳይ ቢታ ባናፐ እት አሳ * መꬊደ አ ሲꬍያን ደኡዋ ሸምፑዋ ሸምፕ ገልሴዳ፤ ያትና ብታኒ ደኡዋን ደእያ አሳ ግዴዳ።

8 መꬍና ጎዳይ ጾሳይ አዋይ ዶልያ ባጋና ኤደነ ግያ ሳኣን ገነትያ ቶኬዳ፤ ያን ባረ መꬌዳ ብታንያ ዎꬄዳ። 9 መꬍና ጎዳይ ጾሳይ ጼላናዉ ሎእያ፥ ማናዉካ ማልእያ ኡባ ቆሞ ምꬃ ቢታፐ ዶልሴዳ። ገነትያ ግዱዋን ደኡዋ ምꬃነ ሎኡዋነ ኢታ ኤርስያ ምꬃ ዎꬄዳ።*

10 ገነትያ ኡሽያ ሻፋ ሃꬃይ ኤደነፐ ጎጌ። ኤደነፐ ከሴዳዋፐ ጉየ፥ ኦይዱ ሻፋ ከስ ሻከቴ። 11 ኮይሮ ሻፋ ሱንꬃይ ፕሶና፤ ፕሶን ዎርቃይ ደእያ ኤዉላጻ ግያ ቢታ ኡባ ቦላን ጎጌ። 12 ሄ ቢታ ዎርቃይ ጌሻ ዎርቃ፤ ቃይ አልኦ ሽቱነ ሎይꬅ ሎእያ ሹቻይ ያን ደኤ። 13 ላኤንꬆ ሻፋ ሱንꬃይ ግዮና፤ ግዮን ቶጵያ † ቢታ ኡባ ቦላን ጎጌ። 14 ሄዘንꬆ ሻፋ ሱንꬃይ ጸግሮሳ፤ ጸግሮስ አሶረፐ አዋይ ዶልያ ባጋና ጎጌ። ቃይ ኦይደንꬆ ሻፋይ ኤፍራጺሳ።

15 ብታኒ ኤደነ ገነትያ ኦꬃና ማላነ ናጋና ማላ፥ መꬍና ጎዳይ ጾሳይ አ አፊደ ዎꬄዳ። 16 መꬍና ጎዳይ ጾሳይ ብታንያ፥ “ገነትያ ምꬃ ቴራ ኡባፐ ኔን ማና ጎፐ ማ፤ 17 ሽን ሎኡዋነ ኢታ ኤርስያ ምꬃ ቴራፐ ሞፓ፤ አያዉ ጎፐ፥ ኔን አፐ ሜዳ ጋላስ ቱሙ ሀይቃና” ያጊደ አዛዜዳ።

18 ሄዋፐ ጉየ መꬍና ጎዳይ ጾሳይ፥ “ብታኒ ባረካ ደእያዌ ሎአ ግደና፤ ታን አዉ እንጀትያኖነ አ ማድያኖ መꬋና” ያጌዳ።

19 መꬍና ጎዳይ ጾሳይ መሄቱዋ ኡባ፥ ዶአቱዋ ኡባነ ሳሉዋ ካፎቱዋ ኡባ ቢታፐ መꬌዳ፤ ቃይ ብታኒ ኡንቱንታ ዋግ ሱንꬃነንቶነ በአናዉ አኮ አሄዳ፤ ብታኒ ደኡዋን ደእያ መታ ኡባ ሱንꬄዳ ሱንꬃይ ኡንቱንቱ ሱንꬃ ግዲደ አቴዳ። 20 ሄዋዳን ብታኒ መሄቱዋ ኡባ፥ ሳሉዋ ካፎቱዋነ ባዙዋ ዶአቱዋ ኡባ ሱንꬄዳ፤ ሽን አዳማዉ ‡ እንጀትያነ አ ማድያዌ ቤትቤና። 21 ሄዋ ድራዉ መꬍና ጎዳይ ጾሳይ ብታንያ ገምእሹዋ ካይሮዬዳ፤ እ ገምእሹዋ ካይሮት ደእሽን፥ አ ምይያ መቀꬃፐ§ እቱዋ አኪደ፥ ሄ ሳኣ አሹዋ ኩንꬄዳ። 22 መꬍና ጎዳይ ጾሳይ ብታንያፐ አኬዳ መቀꬃ ማጫውኖ ኦꬄዳ፤ ያቲደ እዞ ብታንያኮ አሄዳ። 23 ያትና ብታኒ፥ “ሀያናሾ! ሀ መቀꬃታ ታ መቀꬃፐ፥ ሀ አሻታካ ታ አሹዋፐ አከቴዳውኖ፤ እዛካ አቱማ አሳፐ * አከቴዳ ድራዉ፥ ማጫውኖ ጌተቱ” ያጌዳ። 24 ሄዋ ድራዉ አሳይ ባረ አዉዋነ ባረ አቶ አጊደ፥ ባረ ማቻትና እትፐ ደአና፤ ኡንቱንቱ ላኡ እት አሾ ግዳናዋንታ። * 25 ብታኒነ አ ማቻታነ ላአቱካ ካሎ ጺራ ደእኖ፤ ሽን እቱ እቶ ዬላትክኖ።

3

ናጋራነ ናጋራ ማሮታባ

(3:1-24)

1 ሾሻይ መꬍና ጎዳይ ጾሳይ መꬌዳ ዶኣ ኡባፐ አꬌዳ ገናንቻ። እት ጋላስ ሾሻይ ሄ ምሽራቶ፥ “ጾሳይ ቱሙ ህንተንታ፥ ‘ገነትያን ደእያ ምꬃ ቴራ ኡባፐ ሞፕተ’ ጌዴ?” ያጊደ ኦቼዳ። *

2-3 ምሽራታ ሾሻዉ ዛራደ፥ “ቱይት፥ ጾሳይ ሀዋዳን ግቤና፤ ኑን ገነትያን ደእያ ምꬃቱዋ ቴራ ማናዉ ዳንዳዬቶ፤ ሽን ጾሳይ ኑና፥ ገነትያ ግዱዋን ደእያ ምꬃ ቴራ ሞፕተ፤ ቦቾፕተ፤ ሄዌ ꬋዮፐ ህንተንቱ ሀይቃንታ ጌዳ” ያጋዱ።

4 ሾሻይ ምሽራቶ፥ “ቱይት፥ ህንተንቱ አይነ ሀይቂክታ፤ 5 ጾሳይ ሄዋ ጌዳዌ፥ ሄ ምꬃ ቴራ ህንተንቱ ሞፐ፥ ህንተንቱ አይፊ ዶየትና፥ ሎኡዋነ ኢታ ጾሳዳን * ህንተንቱ ኤራናዋ እ ኤርያ ድራሳ” ያጌዳ።

6 ምሽራታ ሄ ምꬃ ቴራይ ማናዉ ማልእያዋ፥ ጼላናዉ ሎእያዋ፥ ቃይ አሳይ አꬌዳ ኤራ ደማናዉ አሞይያዋ ግድያዋ በኣዱ፤ ሄ ምꬃ ቴራፐ አካደ ማዱ፤ ቃይ ባረናና ደእያ ባረ አስናዉካ ሄዋፐ እምና፥ እካ ሜዳ።

7 ሄዋፐ ኡንቱንቱ ላኡዋ አይፊካ ዶየቴዳ፤ ያትና ኡንቱንቱ ባረንቶ ካሎ ጺራ ደእያዋ ኤሬድኖ፤ ባላስያ ግያ ምꬃ ሀይꬃ ስኪደ፥ ባረንቶ ቃንꬃን ዳንጬድኖ።

8 ሳአይ ኦማርሴዳ ዎደ፥ ገነትያ ግዱዋን መꬍና ጎዳይ ጾሳይ ሀመትሽን፥ አ ኮሻ ብታኒነ አ ማቻታ ስሴድኖ፤ ኡንቱንቱ ገነትያ ምꬃ ግዶን መꬍና ጎዳ ጾሳፐ ቆሰቴድኖ። 9 ሽን መꬍና ጎዳይ ጾሳይ ብታንያ ጼሲደ፥ “አዳማ፥ ሀቃን ደአይ?” ያጌዳ።

10 ብታኒ፥ “ገነትያ ግዱዋን ነ ኮሻ ስሳደ፥ ታን ካሎ ደእያ ድራዉ፥ ያያደ ቆሰታድ” ያጌዳ።

11 መꬍና ጎዳይ ጾሳይ አ፥ “ ‘ኔን ካሎ ደኣሳ’ ጊደ ነዉ ኦዴዳዌ ኦኔ? ታን ኔና፥ ‘ሞፓ’ ጋደ አዛዜዳ ምꬃ ቴራፐ ማድዬ?” ያጊደ ኦቼዳ።

12 ሽን እ፥ “ታናና ደአናዳን ኔን እሜዳ ማጫውና ሄ ምꬃ ቴራፐ ታዉ እምና ማድ” ያጌዳ።

13 መꬍና ጎዳይ ጾሳይ ሄዋፐ ጉየ ማቻቶ፥ “ኔን ሄዋ አያዉ ኦꬃድ?”* ያጊደ ኦቼዳ።

ምሽራታ፥ “ታና ሾሻይ ጭምና ማድ” ያጋዱ።

ጾሳ ፕርዳ

14 መꬍና ጎዳይ ጾሳይ ሄዋፐ ጉየ ሾሻ፥ “ኔን ሀዋ ኦꬄዳ ድራዉ፥ መህያ ኡባነ ዶኣ ኡባ ጋርሳን ነ ጻላላይ ሸቀቴዳዋ! ኔን ነ ኡሉዋን ቢታና ጎሸታና፤ ነ ደኡዋ ላይꬃ ኡባን ባና ላጫና። 15 ታን ኔናነ ምሽራቶ፥ ነ ዘረꬃነ እዝ ዘረꬃ† ሞርከ ከሳና፤ እ ነ ሁጲያ ቆጻና፤ ኔንካ አ ግንድያ ዱካናሳ” ያጌዳ። *

16 ምሽራቶካ መꬍና ጎዳይ ጾሳይ፥ “ነ ሻሃሮ ዎደ ዳሮ ቱጋታና፤ ቃይ ኔን ዎልቃማ ኦይꬃን ናና የላና። ግዶፐነ ኔን ነ አስናና ደአናዉ አሞታና፤ እ ኔና ሞዳና” ያጌዳ።

17 ብታንያካ መꬍና ጎዳይ ጾሳይ ሀዋዳን ያጌዳ፤ “ኔን ነ ማቻት ኦዱዋ ስሴዳ ድራዉነ ታን ኔና፥ ‘ሄ ምꬃ ቴራ ሞፓ’ ጋደ አዛዜዳ ምꬃ አይፍያ ኔን ሜዳ ድራዉ፥ ቢታይ ነ ጋሱዋን ሸቀቴዳዋ ግዶ! ኔን ነ ደኡዋ ላይꬃ ኡባን ዎልቃማ ዳቡራን ቢታ ጎሻደ ማና። * 18 ቢታይ ነዉ አጉንꬃነ ካሽያ ዶላና፤ ኔን ዎራን ዶሌዳዋ ማና። 19 ኔን ቢታዉ ስማና ጋካናዉ፥ ዳቡራን ነ ሶምእ ጫዋትና ኦꬄዳ ነ ቁማ ማና፤ አያዉ ጎፐ፥ ኔን ቢታፐ አከታዳ፤ ኔን ባና፤ ኔን ባናዉ ስማና” ያጌዳ።

20 አዳመ ባረ ማቻቶ ሄዋኖ ‡ ጊደ ሱንꬄዳ፤ አያዉ ጎፐ፥ እዛ ደኡዋን ደእያ አሳ ኡባዉ አቶ።

21 መꬍና ጎዳይ ጾሳይ አዳማዉነ አ ማቻትዉ ጫላ ጊግሲደ ኡንቱንታ ማይዜዳ።

22 ሄዋፐ ጉየ መꬍና ጎዳይ ጾሳይ፥ “ስም አሳይ ኑፐ እቱዋዳን ሎኡዋነ ኢታ ኤርያዋ ግዴዳ። እ ባረ ኩሽያ የዲደ፥ ደኡዋ ምꬃፐ አኪደ፥ ቃይ ሜና ማላነ መꬍናዉ ደኡዋን ደኤና ማላ ተኤታናዉ ኮሼ” ያጌዳ። 23 ሄዋ ድራዉ፥ እ ባረ አከቴዳ ቢታ ኦꬃና ማላ፥ መꬍና ጎዳይ ጾሳይ ኤደነ ገነትያፐ አ ከሴዳ። 24 አ ከስ ድጊደ፥ ደኡዋ ምꬃኮ አፍያ ኦግያ ናጋና ማላ፥ ክሩቤላ ግያ ኪታንቻቱዋነ አꬍ አꬍ ዎꬍያ ታማ ላጩዋ ማሻ ኤደነ ገነትያፐ አዋይ ዶልያ ባጋና ዎꬄዳ።

አዳማፐ ኖሀ ጋካናዉ

4

(ዶመꬃ 4:1—5:32)

ቃዬላነ አቤላ

1 አዳም ባረ ማቻት ሄዋንና አቄዳ፤ እዛ ሻሃሮ ዎደ አቱማ ናኣ የላዱ፤ “መꬍና ጎዳይ ታና ማድና፥ አቱማ ናኣ ደማድ” ጋደ አ ቃዬላ * ሱንꬃዱ። 2 ቃይ አ እሻ አቤላ የላዱ።

አቤል ዶርሳ ሄሜ፤ ቃይ ቃዬል ቢታ ጎሼ። 3 ኡንደና ዎድያፐ ጉየ፥ ቃዬል ባረ ጋደን ዶልያ ካꬃፐ መꬍና ጎዳዉ ያርሹዋ ያርሼዳ፤ 4 ሽን አቤል ባረ ዶርሳ ዉድያ ግዶን ባይራ የለቴዳ ማራቱዋፐ አክ ሹኪደ፥ ኡንቱንቱ አሹዋፐ ሞꬍያዋ ያርሼዳ። መꬍና ጎዳይ አቤላነ አ ያርሹዋ አኬዳ፤ * 5 ሽን ቃዬላነ አ ያርሹዋ አክቤና። ሄዋ ድራዉ፥ ቃዬል ሎይꬅ ይሎቴዳ፤ ባረ ዴሙዋካ ꬉምሴዳ።

6 ያትና መꬍና ጎዳይ ቃዬላ፥ “አያዉ ይሎታይ? ነ ዴሙካ አያዉ ꬉሜዴ? 7 ኔን ሎኦባ ኦꬆዋ ግድንቶ፥ ነ ሶምእ ፓሽከኔ?† ሽን ኔን ሎኦባ ኦꬃና ꬋዮፐ፥ ናጋራይ ዶኣዳን ነ ፐንግያን ሙጌ፤ እ ኔና ሞዳና ኮዬ፤ ሽን ኔን አ ጾናና በሴ” ያጌዳ።

8 ሄዋፐ ጉየ፥ ቃዬል ባረ እሻ አቤላ፥ “አነ ደምባ ቦይተ” ያጌዳ። ኡንቱንቱ ደምባን ደእሽን፥ ቃዬል ባረ እሻ አቤላ ቦላ ደንዲደ ዎꬌዳ።*

9 መꬍና ጎዳይ ቃዬላ፥ “ነ እሻይ አቤል ሀቃኔ?” ያጊደ ኦቼዳ።

ቃዬል ዛሪደ፥ “ታን ኤርከ፤ ታ እሻ ናግያዌ ታኔየ?” ያጌዳ።

10 መꬍና ጎዳይ ቃዬላ፥ “ሀዋ አያዉ ኦꬃድ? በአ፤ ነ እሻ ሱꬃይ ቢታፐ ታኮ ዋሴ። * 11 ነ ኩሽያፐ ነ እሻ ሱꬃ አኪደ፥ ምታናዉ ሀንጌዳ ቢታፐ ሀእ ኔን ሸቀቴዳዋ። 12 ኔን ጎሽናካ ቢታይ ነዉ አይፈና፤ በትያዳን ኔን ሳኣ ቦላን ቶይላካታናሳ” ያጌዳ።

13 ቃዬል መꬍና ጎዳ፥ “ፖራ! ኔን ታና ሙርያ ሙራይ ታን ኡባካ ዳንዳየናዋ። 14 ሄኮ ኔን ታና ሀቼ ሀ ቢታፐ የደርሳሳ፤ ታን ነ ስንꬃፐ ቆሰታና፤ በትያዳን ታን ሳኣ ቦላን ቶይላካታና፤ ታና ደሞዌ ኦንነ ዎꬋና” ያጌዳ።

15 መꬍና ጎዳይ አ፥ “ኔና ኦንነ ዎና፤ ዎꬎፐ፥ ነ ሀሉዋ አን ላፑን ኩሽያ ከሳና” ያጌዳ። ሄዋ ድራዉ፥ ደሞዌ ኦንነ አ ዎናዳን መꬍና ጎዳይ አ ቦላ ማላታ ዎꬄዳ። 16 ቃዬል መꬍና ጎዳ ስንꬃፐ ከሲደ፥ ኤደነ ባጋፐ አዋይ ዶልያ ባጋና ደእያ ኖዳ ቢታን ደኤድኖ። ‡

ቃዬላ የለታ

17 ቃዬል ባረ ማቻትና አቄዳ፤ እዛ ሻሃሮ ዎደ ሄኖካ የላዱ። ቃዬል ካታማ ሄ ዎደ ኬጺደ፥ ሄ ካታማ ባረ ናኣ ሱንꬃን “ሄኖካ” ጊደ ሱንꬄዳ። 18 ሄኖክ እራዳ የሌዳ፤ እራድ ማሁያኤላ የሌዳ፤ ማሁያኤል ማቱሻኤላ የሌዳ፤ ማቱሻኤል ላሜካ የሌዳ።

19 ላሜክ አዶነ ጺሎ ግያ ላኡ ማቻቱዋ ዳዉꬃ አኬዳ። 20 አዳ ያባላ የላዱ፤ ያባል መህያ ሞድያ፥ ዱንካንያን ደእያ አሳቱዋ አዉዋ። 21 አ እሻ ሱንꬃይ ዩባላ፤ ዩባል ቃይ ዲꬃ ዲጽያነ ኡልዱድያ ፑንያ አሳቱዋ ኡባ አዉዋ፤ 22 ጺላ ቃይ ቱባልቃይና ግያ ናኣ የላዱ፤ ቱባልቃይን ናሃስያፐነ ብራታፐ ዱማ ዱማ ሚሻቱዋ ቆጽያዋ። § ቱባልቃይና ምቻታ ናእሞ።

23 እት ጋላስ ላሜክ ባረ ማቼቱዋ፥ “አዴ፥ ጺሌ፥ ስስተ፤ ታ ማቻቶ፥ አነ ታን ኦድያዋ ሀይዝተ። እት ብታኒ ታና ደቼዳ ድራዉ፥ ታን አ ዎꬋድ፤ ኤ፥ ታን ሄ ታና ማሱንꬄዳ ዎዳላ ዎꬋድ። 24 ቃዬላ ሀሉዋ ከሳናዉ ላፑን ኩሺ ኮሾፐ፥ ላሜካ ሀሉዋ ከሳናዉ ላፑን ታማነ ላፑን ኩሺ ኮሼ” ያጌዳ።

ሴታነ ሄኖሳ

25 አዳመ ባረ ማቻትና ግስና ሀራ ናኣ የላደ፥ “ቃዬል ዎꬌዳ አቤላ ድራዉ ጾሳይ ታዉ ሀራ ናኣ እሜዳ” ጋደ፥ አ ሴታ * ጋደ ሱንꬃዱ። 26 ሴትካ አቱማ ናኣ የሌዳ፤ አ “ሄኖሳ” ጊደ ሱንꬄዳ። አሳይ መꬍና ጎዳ ሱንꬃ ጼሲደ ጎይንያዋ ሄ ዎደ ዶሜዳ።

5

አዳማ የለታ

(1 ኦዱዋ 1:1-4)

1 አዳማ የለታይ ሀዋፐ ካሊደ ጻፈቴዳ። ጾሳይ አሳ መꬌዳ ጋላስ ባረና ማላትሲደ መꬌዳ።* 2 እ አቱማ አሳነ ማጫ አሳ ኦꬅ መꬊደ፥ ኡንቱንታ አንጄዳ። ኡንቱንታ መꬊደ አሳ * ጊደ ሱንꬄዳ።

3 አዳም 130 ላይꬃ ደኢደ፥ ባረና ማላትያ አቱማ ናኣ የሌዳ፤ አ “ሴታ” ጊደ ሱንꬄዳ። 4 አዳም ሴታ የሌዳዋፐ ጉየ፥ 800 ላይꬃ ደኤዳ፤ ሀራ አቱማ ናናነ ማጫ ናና የሌዳ። 5 አዳም ሙለ 930 ላይꬃ ደኢደ ሀይቄዳ።

6 ሴት 105 ላይꬃ ደኢደ፥ ሄኖሳ የሌዳ፤ 7 ሴት ሄኖሳ የሌዳዋፐ ጉየ፥ 807 ላይꬃ ደኤዳ፤ ሀራ አቱማ ናናነ ማጫ ናና የሌዳ። 8 ሴት ሙለ 912 ላይꬃ ደኢደ ሀይቄዳ። 9 ሄኖስ 90 ላይꬃ ደኢደ፥ ቃይናና የሌዳ፤ 10 ሄኖስ ቃይናና የሌዳዋፐ ጉየ፥ 815 ላይꬃ ደኤዳ፤ ሀራ አቱማ ናናነ ማጫ ናና የሌዳ። 11 ሄኖስ ሙለ 905 ላይꬃ ደኢደ ሀይቄዳ።

12 ቃይናን 70 ላይꬃ ደኢደ፥ ማላልኤላ የሌዳ፤ 13 ቃይናን ማላልኤላ የሌዳዋፐ ጉየ፥ 840 ላይꬃ ደኤዳ፤ ሀራ አቱማ ናናነ ማጫ ናና የሌዳ። 14 ቃይናን ሙለ 910 ላይꬃ ደኢደ ሀይቄዳ።

15 ማላልኤል 65 ላይꬃ ደኢደ፥ ያሬዳ የሌዳ፤ 16 ማላልኤል ያሬዳ የሌዳዋፐ ጉየ፥ 830 ላይꬃ ደኤዳ፤ ሀራ አቱማ ናናነ ማጫ ናና የሌዳ። 17 ማላልኤል ሙለ 895 ላይꬃ ደኢደ ሀይቄዳ።

18 ያሬድ 162 ላይꬃ ደኢደ፥ ሄኖካ የሌዳ፤ 19 ያሬድ ሄኖካ የሌዳዋፐ ጉየ፥ 800 ላይꬃ ደኤዳ፤ ሀራ አቱማ ናናነ ማጫ ናና የሌዳ። 20 ያሬድ ሙለ 962 ላይꬃ ደኢደ ሀይቄዳ።

21 ሄኖክ 65 ላይꬃ ደኢደ፥ ማቱሳላ የሌዳ፤ 22 ማቱሳላ የሌዳዋፐ ጉየ፥ ሄኖክ 300 ላይꬃ ጾሳና ሀመቲደ ደኤዳ፤ ሀራ አቱማ ናናነ ማጫ ናና የሌዳ። 23 ሄኖክ ሙለ 365 ላይꬃ ደኤዳ፤ 24 እ ጾሳና ሀመቲደ ꬋዬዳ፤ አያዉ ጎፐ፥ ጾሳይ አ አፌዳ። *

25 ማቱሳል 187 ላይꬃ ደኢደ፥ ላሜካ የሌዳ፤ 26 ማቱሳል ላሜካ የሌዳዋፐ ጉየ፥ 782 ላይꬃ ደኤዳ፤ ሀራ አቱማ ናናነ ማጫ ናና የሌዳ። 27 ማቱሳል ሙለ 969 ላይꬃ ደኢደ ሀይቄዳ።

28 ላሜክ 182 ላይꬃ ደኢደ፥ አቱማ ናኣ የሌዳ። 29 “ሀ ናአይ መꬍና ጎዳይ ሸቄዳ ቢታ ቦላን ኑና ኑ ኩሽያ ኦሱዋ ዳቡራፐ ሸምፕሳና” ጊደ ኖሀ † ሱንꬄዳ። 30 ላሜክ ኖሀ የሌዳዋፐ ጉየ፥ 595 ላይꬃ ደኤዳ፤ ሀራ አቱማ ናናነ ማጫ ናና የሌዳ። 31 ላሜክ ሙለ 777 ላይꬃ ደኢደ ሀይቄዳ።

32 ኖሄ 500 ላይꬃ ደኢደ፥ ሴማ፥ ካማነ ያፌታ የሌዳ።

ኖሀነ ባሻ ሃꬃ

6

(6:1—10:32)

አሳ ኢታተꬃ

1 አሳይ ሳኣ ቦላን ዳሬዳ ዎደ፥ ኡንቱንቶ ማጫ ናናይ የለቴድኖ፤ * 2 “ሳሉዋ መታቱዋ”* ጌተትያዋንቱ ሀ አሳ ማጫ ናናይ ማላ ሎአ ግድያዋ በኤድኖ፤ ያቲደ ኡንቱንቱፐ ባረንቶ ዶሬዳዋንታ አኬድኖ። 3 መꬍና ጎዳይ፥ “ታ አያናይ አሳን መꬍናዉ ደኤና፤ አያዉ ጎፐ፥ አሳይ ሀይቂያዋ፤ አ ላይꬃቱካ እት ጼታነ ላታማ ግዳና” ያጌዳ። 4 ሄ ዎደነ ሄዋፐ ጉየ ሳሉዋ መታቱ አሳ ማጫ ናና አክና፥ ናናይ የለቴዳ ዎደ፥ ዎጋ አዱሳ አሳቱ ሳኣ ቦላን ደኤድኖ። ኡንቱንቱነ በን ዎደ ኦላዉ ምናነ ኤረቴዳ አሳ።

5 መꬍና ጎዳይ ሄ ዎደ ሳኣ ቦላን ደእያ አሳ ኢታተꬃይ ዳሬዳዋነ ኡንቱንቱ ዎዛናይ ቆፕያባይ ኡባይ ኡባ ዎደካ ኢታ ጻላላ ግዴዳዋ በኤዳ፤ * 6 መꬍና ጎዳይ አሳ ሀ ሳኣ ቦላን መꬌዳዎ ካዮቴዳ፤ ባረ ዎዛናን ሎይꬅ ሴለቴዳ። 7 ሄዋ ድራዉ መꬍና ጎዳይ፥ “ታን መꬌዳ አሳ ሀ ሳኣ ቦላፐ ሙለ ꬋይሳና፤ አሳ፥ መህያ፥ ዶኣ፥ ቢታና ጎሸትያ መታቱዋነ ሳሉዋ ካፎቱዋ ꬋይሳና፤ አያዉ ጎፐ፥ ታን ኡንቱንታ መꬌዳዎ ካዮታድ” ያጌዳ። 8 ሽን ኖሄ መꬍና ጎዳ ስንꬃን ናሸቴዳ።

ኖሀ

9 ኖሄ ሀኔዳባይ ሀዋፐ ካሊደ ጻፈቴዳ። ኖሄ ጽሎ አሳ፤ እ ባረ ዎድያን ደኤዳ አሳ ግዶን ሱረ አሳ፤ ኖሄ ጾሳና ሀመቴዳ። 10 ኖሄ ሴማ፥ ካማነ ያፌታ ግያ ሄዙ አቱማ ናና የሌዳ። *

11 ሄ ዎደ ቢታይ ሳአይ ጾሳ ስንꬃን ቱኔዳ፤ ሳአይ ኡባይ ማካላን ኩሜዳ። 12 ጾሳይ ሀ ሳኣ ጼሌዳ፤ ሳአይ ቱኔዳዋ በኤዳ፤ አያዉ ጎፐ፥ ሳኣን ደእያ አሳይ ኡባይ ባረ ኦግያ ቱንስ ዎꬄዳ።

13 ሄዋ ድራዉ፥ ጾሳይ ኖሀ ሀዋዳን ያጊደ አዛዜዳ፤ “ታን አሳ ኡባ ꬋይሳና ሀናይ፤ ኡንቱንቱ ጋሱዋን ሳአይ ማካላን ኩሜዳ ድራዉ፥ ታን ቱሙፐ አሳካ ሳኣካ ꬋይሳና። 14 ሄዋ ድራዉ፥ ምኖ ምꬃፐ ነዉ ማርካብያ ኬጻ፤ ሄ ማርካብያ ግዶን ጮራ ቆልኦቱዋ ከሳ፤ ያታደ ሶናነ ካረና ሽድያን ባራ። 15 ማርካብያ ሀዋዳን ያታደ ኬጻ፤ አዱሳተꬃ ሄዙ ጼቱ ዋꬋ፥ ጎምፓ እሻታሙ ዋꬋ፥ ጌሳ ሀታሙ ዋꬋ ኦꬃ፤ 16 ማርካብያዉ ካራ † መꬋ፤ ካራፐነ ጎዳፐ ግዱዋን እት ዋꬋ ግድያ ሳ ካሎ አጋ ባሻ፤ ፐንግያ ማርካብያዉ ምይያና ከሳ፤ ማርካብያ ሄዙ ፖቅያ ከሳደ ኬጻ።

17 “ታን ሳሉዋፐ ጋርሳን ደኡዋ ሸምፑዋና ደእያ መታ ኡባ ꬋይሳናዉ፥ ሀ ሳኣ ቦላን ባሻ ሃꬃ የዳና፤ ሀ ሳኣን ደእያባይ ኡባይ ꬋያና። 18 ሽን ታን ታ ቃላ ጫቁዋ ኔናና ጫቀታና። ኔን ነ ማቻቶ፥ ነ አቱማ ናናነ ነ አቱማ ናና ማቻቱዋ ኔናና አካደ ማርካብያ ግዶ ገላ። 19 ኡንቱንቱ ኔናና ሸምፑዋና አታና ማላ፥ ሸምፑ ደእያ መታ ኡባፐ ቆሙዋን ቆሙዋን አቱማዋነ ማጫዋ ላኡዋ ላኡዋ አካደ፥ ማርካብያ ግዶ ገልሳ። 20 ዱማ ዱማ ቆሞ ካፉዋፐ፥ ዱማ ዱማ ቆሞ መህያፐነ ቢታና ጎሸትያ ዱማ ዱማ ቆሞ መታቱዋ ኡባፐ ላኡዋ ላኡዋ ግዲደ፥ ሸምፑዋና አታና ማላ ኔኮ ያና። 21 ቃይ ኔንነ ኔናና ደእያዋንቱ ማናዉ፥ ዱማ ዱማ ቆሙ ምያ ካꬃ አፋደ፥ ማርካብያ ግዶን ቆላ” ያጌዳ።

22 ኖሄ ኡባባካ ጾሳይ አዛዜዳዋዳን ኦꬄዳ።*

7

1 መꬍና ጎዳይ ሄዋፐ ጉየ ኖሀ ሀዋዳን ያጌዳ፤ “ኔን ነ ሶ አሳ ኡባና ማርካብያ ግዶ ገላ፤ አያዉ ጎፐ፥ ታን ሀ ዎድያ የለታ ግዶን ኔን ጽሎ ግዴዳዋ በኣድ። 2-3 ኔን ጌሻ ግዴዳ መህያነ ዶኣ ኡባፐ አ ቆሙዋፐ ቆሙዋፐ አቱማዋነ ማጫዋ ላፑኑዋ ላፑኑዋ፥ ጌሻ ግደና መህያነ ዶኣ ኡባፐ አ ቆሙዋፐ ቆሙዋፐ እት አቱማዋነ እት ማጫዋ፥ ቃይ ሳሉዋ ካፉዋፐ አ ቆሙዋፐ ቆሙዋፐ አቱማዋነ ማጫዋ ላፑኑዋ ላፑኑዋ ኦꬃደ፥ ሳኣ ኡባ ቦላን ዱማ ዱማ ዘረꬃይ ሸምፑዋና አታና ማላ ኔናና አካደ ገላ። 4 አያዉ ጎፐ፥ ላፑን ጋላሳፐ ጉየ፥ ታን ኦይታሙ ጋላሳነ ኦይታሙ ቃማ ሀ ሳኣ ቦላን እራ ቡክሳና፤ ያታደ ታን መꬌዳ መታ ኡባ ሳኣ ቦላፐ ꬋይሳና” ያጌዳ።

5 ኖሄ መꬍና ጎዳይ አ አዛዜዳ ኡባባ ኦꬄዳ።

6 ባሻ ሃꬃይ ሀ ሳኣ ቦላ ዬዳ ዎደ፥ ኖሄ ላይꬃይ ኡሱፑን ጼታ። 7 ኖሄ፥ አ አቱማ ናናይ፥ አ ማቻታነ አ ናና ማቼቱ ባሻ ሃꬃፐ አታናዉ ማርካብያ ግዶ ገሌድኖ። * 8 ጌሻ መህያፐነ ዶኣፐ፥ ጌሻ ግደና መህያፐነ ዶኣፐ፥ ካፉዋፐነ ቢታና ጎሸትያዋንቱ ኡባፐ 9 ጾሳይ ኖሀ አዛዜዳዋዳንካ አቱማዌነ ማጫዌ ላኡዋ ላኡዋ ግድ፥ ኖሄኮ ዪደ ማርካብያ ግዶ ገሌድኖ። 10 ላፑን ጋላሳፐ ጉየ፥ ባሻ ሃꬃይ ሀ ሳኣ ቦላን ዬዳ።

11 ኖሄ ኡሱፑን ጼቱ ላይꬃ ደእና፥ ላኤንꬃ አግናን፥ ታማነ ላፑንꬃ ጋላሳን፥ ሄ ጋላሳን ቢታ ግዶን ደእያ ዎልቃማ ጪማ ፑልቱዋ ኡባይ ꬉቂ አጌዳ፤ ሳሉዋን ደእያ ሃꬃ ፐንገቱካ ዶየት ዎꬌድኖ፤* 12 እራይ ሀ ሳኣ ቦላን ኦይታሙ ጋላሳነ ኦይታሙ ቃማ ቡኬዳ። 13 ሄ ጋላሳን ኖሄነ አ አቱማ ናናይ፥ ሴመ፥ ካመነ ያፌት፥ ኖሄ ማቻታነ አ ናና ሄዛቱዋ ማቻቱ እትፐ ማርካብያ ግዶ ገሌድኖ። 14 ኡንቱንቱነ ዶኣ ኡባፐ ባረ ቆሙዋን ቆሙዋን፥ መህያ ኡባፐ ባረ ቆሙዋን ቆሙዋን፥ ሳኣና ጎሸትያዋንቱ ኡባፐ ባረ ቆሙዋን ቆሙዋን፥ ካፉዋ ኡባፐ ባረ ቆሙዋን ቆሙዋን፥ ኡንቱንቱና እትፐ ገሌድኖ፤ 15 ደኡዋ ሸምፑዋና ደእያዋንቱ ኡባይ ላኡዋ ላኡዋ ግድ፥ ኖሄኮ ዪደ ማርካብያን ገሌድኖ፤ 16 ጾሳይ ኖሀ አዛዜዳዋዳን፥ መታ ኡባፐ አቱማዋነ ማጫዋ ግዲደ፥ ማርካብያ ግዶ ገል ስሞዋን፥ መꬍና ጎዳይ ማርካብያ ፐንግያ ጎርዴዳ።

17 ባሻ ሃꬃይ ኦይታሙ ጋላሳ ሳኣ ቦላን ቡኪደ ጋምኤዳ፤ ሃꬃይ ዳሪደ፥ ማርካብያ ቢታፐ ፑደ ደንꬄዳ። 18 ሃꬃይ ቢታ ቦላን ሎይꬅ ዳርና፥ ማርካቢ ሃꬃ ቦላን ቶከቴዳ። 19 ሳሉዋፐ ጋርሳና ደእያ ꬎቃ ደረቱ ኡባይ ምተታና ጋካናዉ፥ ሃꬃይ ሀ ሳኣ ቦላን ሎይꬅ ዎልቃፐ ዳሬዳ። 20 ሃꬃይ ደረቱዋ ጼራፐ አꬊደ፥ ታማነ እቼሹ ዋꬋ ጋካናዉ ቶኬዳ። 21 ያትና ሳኣ ቦላን ሸምፑዋና ቃጽያ መታቱ ኡባይ: ካፉ፥ መሂ፥ ዶአይ፥ ሳኣ ቦላን ሻምእ ግያ መታ ኡባይነ አሳይ ኡባይ ሀይቄዳ። 22 ኤ፥ መላ ቢታ ቦላን ደእያ፥ ባረ ሲꬍያን ደኡዋ ሸምፑዋ ሸምፕያ ኡባይካ ሀይቄዳ። 23 ሀ ሳኣን ፓጻ ደእያባይ ኡባይ: አሳይ፥ መሂነ ዶአይ፥ ቢታና ጎሸትያ መታቱነ ሳሉዋ ካፎቱ ኡባይካ ሳኣፐ ꬋዬድኖ። ኖሄ ጻላላይነ አናና ማርካብያ ግዶን ደእያዋንቱ አቴድኖ። 24 ሄ ሃꬃይ ጼታነ እሻታሙ ጋላሳ ጋካናዉ ሳኣ ቦላን ጋምኤዳ።

8

ባሻ ሃꬃይ ሾሬዳ

1 ሽን ጾሳይ ኖሀ፥ አናና ማርካብያ ግዶን ደእያ ዶኣ ኡባነ መህያ ኡባ ቆፔዳ፤ ሳኣ ቦላን ጫርኩዋ ጫርክሴዳ፤ ሄ ሃꬃይ ዎꬍ ዎꬍ ቤዳ። 2 ቃይ ቢታ ግዱዋን ደእያ ጪሙዋ ፑልቱነ ሳሉዋን ደእያ ሃꬃ ፐንገቱ ጎርደቴድኖ፤ እራይካ ሳሉዋን ኤቄዳ። 3 ያትና ሃꬃይ ዎꬍ ዎꬍ ቤዳ። ሄ ጼታነ እሻታሙንꬃ ጋላሳፐ ጉየ፥ ሃꬃይ ዎꬌዳ። 4 ሃꬃይ ዎꬍና ማርካቢ ላፑንꬃ አግናን፥ ታማነ ላፑንꬃ ጋላሳን አራራተ ግያ ደረቱዋ ቦላ ኡቴዳ። 5 ሃꬃይ ታማንꬃ አግናይ ጋካናዉ ዎꬍ ዎꬍ ቤዳ፤ ታማንꬃ አግናዉ ኮይሮ ጋላስ ደረቱ ጼራይ ቤቴዳ።

6 ኦይታሙ ጋላሳፐ ጉየ፥ ኖሄ ባረ ኬጼዳ ማርካብያ ማስኮትያ ዶዬዳ፤ 7 ያቲደ እት ቁሩዋ ካረ የድና፤ ቁሩ ሃꬃይ ቢታ ቦላፐ መላና ጋካናዉ፥ ያነ ሃነ ፓሊደ ጋምኤዳ። 8 ቃይ ኖሄ ሃꬃይ ቢታ ቦላፐ ዎꬍ ዉሬደንቶነ በአናዉ እት ሀራጳቶ ካረ የዴዳ፤ 9 ሽን ሄ ሀራጳታ ሃꬃይ ቢታ ኡባ ቦላን ሀእካ ደእያ ድራዉ፥ ሸምፕያ ሳኣ ደማበይኩ። ሄዋ ድራዉ ስማደ፥ ማርካብያ ግዶን ደእያ ኖሄኮ ያዱ፤ እ ባረ ኩሽያ የዲደ፥ ባረኮ ማርካብያ ግዶ አኬዳ።

10 ሄዋፐ ጉየ፥ ሀራ ላፑን ጋላሳ ጋምኢደ፥ ዶጎማቶ ዛሪደካ ማርካብያ ግዶፐ ከሲደ የዴዳ። 11 ሄ ሀራጳታ ሳአይ ኦማርስያ ዎደ አኮ ስማደ ያዱ፤ ዎጋራ ማላትያ ምꬃፐ ዱꬄዳ እርጻ ሀይꬃ ባረ ዶናን ሳአ አካደ ያዱ። ሄዋ ድራዉ፥ ሃꬃይ ቢታ ቦላፐ ዎꬌዳዋ ኖሄ ኤሬዳ። 12 ቃይ ኖሄ ሀራ ላፑን ጋላሳ ጋምኢደ፥ ሄ ሀራጳቶ ዛረꬂደ የዴዳ፤ ሽን ሄ ሀራጳታ አኮ ስማደ ያበይኩ።

13 ኖሄ ኡሱፑን ጼታነ እት ላይꬃ ደእና፥ ኮይሮ አግናን ኮይሮ ጋላስ፥ ሃꬃይ ቢታ ቦላፐ ጽኤዳ፤ ኖሄ ማርካብያ ቁምእያ ዶይ ጼሊደ፥ ቢታይ ጽኤዳዋ በኤዳ። 14 ላኤንꬆ አግናን ላታማነ ላፑንꬃ ጋላሳን፥ ቢታይ ሙለ መሌዳ።

15 ጾሳይ ሄ ዎደ ኖሀ ሀዋዳን ያጊደ አዛዜዳ፤ 16 “ኔን ነ ማቻቶ፥ ነ አቱማ ናናነ ነ ናና ማቻቱዋ አካደ ማርካብያ ግዶፐ ከሳ። 17 ኡንቱንቱ የለቲደ፥ ዳሪደ ጮራና ማላ፥ ሸምፑ ደእያ መታ ኡባፐ ኔናና ደእያዋንታ: ካፎቱዋ፥ መሄቱዋ፥ ዶአቱዋነ ቢታና ጎሸትያ ኡባ ኔናና ከሳ” ያጌዳ። 18 ኖሄ ባረ አቱማ ናናቱዋናኔ፥ ባረ ማቻትናነ ባረ ናና ማቼቱዋና ማርካብያ ግዶፐ ከሴዳ። 19 መህያነ ዶኣ ኡባይ፥ ቢታና ጎሸትያ መታ ኡባይ፥ ካፉዋ ኡባይነ ሳኣ ቦላን ዎጽ ቃጽያባ ኡባይ ባረ ቆሙዋን ቆሙዋን ማርካብያ ግዶፐ ከሴድኖ።

20 ኖሄ መꬍና ጎዳዉ ያርሽያ ሳኣ ግምቤዳ፤ ጌሻ መህያነ ዶኣ ኡባፐነ ጌሻ ካፉዋ ኡባፐ አኪደ፥ ያርሽያ ሳኣን ጹጊደ ያርሼዳ። 21 ያትና መꬍና ጎዳይ ያርሹዋ ፔኑዋ ሳዊያዋ ስንጊደ፥ ባረ ዎዛናን ሀዋዳን ያጌዳ፤ “ናአተꬃፐ ዶምና፥ አሳይ ዎዛናን ቆፕያባይ ኡባይ ኢታ ግዶፐነ፥ ታን አሳ ድራዉ ጋደ ላኤንꬆ ኡባካ ሀ ሳኣ ሸቂከ። ቃይ ታን ሀእ ኦꬄዳዋዳን ፓጻ ደእያ መታ ኡባ ላኤንꬆ ኡባካ ꬋይስከ። 22 ሀ ሳአይ ደኤዳ ኬሻ ኡባን፥ ዘርያ ዎዲነ ጫክያ ዎዲ፥ ሜጉነ ሆምቢ፥ ቦኒነ ባልጉ፥ ጋላሳይነ ቃማይ ኡባደካ ደአና” ያጌዳ።

9

ጾሳይ ኖሄና ገሌዳ ቃላ ጫቁዋ

1 ጾሳይ ኖሀነ አ አቱማ ናና ሀዋዳን ያጊደ አንጄዳ፤ “የለትተ፤ ጮርተ፤ ሳኣ ኡባ ኩምተ። * 2 ሳኣ ዶአቱ ኡባይ፥ ሳሉዋ ካፋቱ ኡባይ፥ ጋድያን ዎጽ ቃጽያባ ኡባይነ አባን ደእያ ሞለቱ ኡባይ ህንተንቶ ያይኖነ ዳጋምኖ። ኡንቱንቱ ህንተንቶ አꬊደ እመቴድኖ፤ 3 ታን ሞክያ ዱማ ዱማ ካꬃቱዋ ህንተንቶ እሜዳዋዳንካ፥ ሸምፑ ደእያ ዎጽ ቃጽያ መታ ኡባይ ህንተንቶ ቁማ ግዳና። 4 ሽን ሱꬃ ግዶን ሸምፑ ደእያ ድራዉ ሱꬃይ አ ግዱዋን ደእያ አሹዋ ሞፕተ። * 5 ታን ህንተንቱ ሸምፑዋና ደእያ ህንተንቱ ሱꬃ ዶኣ ኡባፐ ቱሙ አቻና፤ ቃይ አሳ ኡባፐ፥ አ ማላ አሳ ሱꬃ አቻና። 6 ጾሳይ አሳ ባረና ማላትሲደ መꬌዳ ድራዉ፥ አሳ ሱꬃ ጉስያ ኦናነ ግዶፐነ፥ አ ሱꬃይካ አሳ ኩሽያን ጉካናዋ። * 7 ህንተንቱ የለትተ፤ ጮርተ፤ ሳኣን ዳርተ፤ አን ጮርተ” ያጌዳ። *

8 ሄዋፐ ጉየ፥ ጾሳይ ኖሀነ አናና ደእያ አ አቱማ ናና፥ 9-10 “ስም ሀእ፥ ታን ታ ጫቁዋ ህንተናና፥ ህንተፐ ጉየ ህንተንቱ ዘረꬃናነ ፓጻ ኔናና ደእያ መታ ኡባና ጫቀታይ፤ ኤ፥ ታን ታ ጫቁዋ ካፉዋና፥ መህያና፥ ሳኣ ዶኣ ኡባናነ፥ ማርካብያፐ ህንተናና ከሴዳ፥ ሸምፑዋና ደእያ መታ ኡባና ጫቃይ። 11 ታን ህንተናና ታ ጫቁዋ ጫቀታይ፤ ሀዋፐ ስንꬃን ሸምፑ ደእያባይ ኡባይ ባሻ ሃꬃን ኡባካ ባየና፤ ሀ ሳኣ ባይዝያ ሃꬃይ ሀዋፐ ስንꬃን ኡባካ ደኤና” ያጌዳ።

12 ቃይካ ጾሳይ፥ “ታን ታፐነ ህንተፐ፥ ህንተናና ደእያ ፓጻ መታቱዋ ኡባፐ ግዱዋን ያና የለታ ኡባና ጫቀትያ ጫቁዋ ማላታይ ሀዋ፤ 13 ታን ታ ዙሉዋ ሻርያን ኤሳድ፤ እ ታፐነ ሀ ሳኣፐ ግዱዋን ደእያ ጫቆ ማላ ግዳና። 14 ታን ሳኣፐ ቦላን ሻርያ አሄዳ ዎደነ ሻርያን ዙሉ ቤቴዳ ዎደ፥ 15 ታፐነ ህንተፐ ሸምፑ ደእያ ዱማ ዱማ ቆሞ መታ ኡባፐ ግዱዋን ጫቀቴዳ ታ ጫቁዋ ሀሳያና፤ ፓጻ ደእያዋ ኡባ ꬋይሳናዉ ሀዋፐ ስንꬃን ኡባካ ባሻ ሃꬃይ ዬና። 16 ዙሉ ሻርያን ቤቴዳ ዎደ አዉደነ፥ ታን አ በአና፤ ታፐ ጾሳፐነ ሀ ሳኣ ቦላን ሸምፑዋና ደእያ ዱማ ዱማ ቆሞ መታ ኡባፐ ግዱዋን ጫቀቴዳ መꬍና ጫቁዋ ታን ሀሳያና” ያጌዳ።

17 ጾሳይ ኖሀ፥ “ታን ታፐነ ሀ ሳኣ ቦላን ሸምፑዋና ደእያዋ ኡባፐ ግዱዋን ጫቀቴዳ ጫቁዋ ማላይ ሀዋ” ያጌዳ።

ኖሀነ አ ናና

18 ማርካብያፐ ከሴዳ ኖሄ አቱማ ናናይ ሴማ፥ ካማነ ያፌታ፤ ካመ ካናነ አዉዋ። 19 ሀዋንቱ ሄዙካ ኖሄ ናና፤ ሳኣን ኡባን ደእያ አሳይ ኡንቱንቱፐ የለቴዳ።

20 ኖሄ ጎሻንቻ፤ እ ዎይንያ ቱራ ቶከꬃ ዶሜዳ። 21 እት ጋላስ እ ሄ ዎይንያ ኤሳ ኡሺደ ማꬆቴዳ፤ ባረ ዱንካንያ ግዶን ካሎ ጺራ ግሴዳ። 22 ካናነ አዉዋ ካመ ባረ አዉዋ ካሉዋ በኤዳ፤ ካረ ከሲደ፥ ባረ ላኡ እሻቶ ኦዴዳ። 23 ሽን ሴምነ ያፌት አፍላ እቱዋ አኪደ፥ ላአቱካ ባረንቱ ሀሽያና ሀሽያና ጋꬅ ኦይቂደ፥ ጉየጉꬃን ሀመት ገሊደ፥ ባረንቱ አዉዋ ካሉዋ ካሜድኖ፤ ኡንቱንቱ ባረንቱ አዉዋ ካሉዋ በኤና ማላ ባረንቱ ዴሙዋ ዎራ ዛሬድኖ።

24 ኖሄ ማꬁ አꬍና ቤጎቲደ፥ አ ናአይ ኡባፐ ቴፋይ አ ኦꬄዳዋ ኤሬዳ። 25 አ፥

“ካናነ ሸቀቴዳዋ ግዶ!

እ ባረ እሻቶ ዉርሰꬃ አይልያ ግዶ” ያጌዳ።

26 ቃይካ ኖሄ፥

“መꬍና ጎዳይ፥ ሴማ ጾሳይ ጋላተቶ!

ካናነ ሴማ አይልያ ግዶ፤

27 ጾሳይ ያፌታ * ቢታ አሶ።

ያፌታ ዛራቱ ሴማ ዛራቱዋ ግዶን ደእኖ፤

ካናነ ያፌታ አይልያ ግዶ” ያጌዳ።

28 ባሻ ሃꬃፐ ጉየ፥ ኖሄ 350 ላይꬃ ደኤዳ። 29 ኖሄ ሙለ 950 ላይꬃ ደኢደ ሀይቄዳ።

10

ኖሄ ናናቱዋ የለታ

(1 ኦዱዋ 1:5-23)

1 ኖሄ ናና፥ ሴማ፥ ካማነ ያፌታ የለታይ ሀዋፐ ካሊደ ጻፈቴዳዋ፤ ባሻ ሃꬃፐ ጉየ፥ ኡንቱንቶ አቱማ ናናይ የለቴድኖ።

ያፌታ ናና

2 ያፌታ አቱማ ናናይ: ጎመራ፥ ማጎጋ፥ ማዳያ፥ ያዋና፥ ቱባላ፥ መሸካነ ቲራሳ።

3 ጎመራ አቱማ ናናይ: አሽካናዛ፥ ሪፋታነ ቶጋርማ።

4 ያዋና አቱማ ናናይ: ኤሊሻ፥ ታርሴሰ፥ ክቲማነ ሮዳ።

5 ሀዋንቱፐ አባ ዶናን ደእያ አሳይ ኡባይ ባረ ጋድያን ጋድያን፥ ባረ ቃላን ቃላን፥ ባረ ያራን ያራንነ፥ ባረ ካዉተꬃን ካዉተꬃን ሻከቴድኖ።

ካማ ናና

6 ካማ አቱማ ናናይ: ኩሻ፥ ምጽራይማ፥ ፑጻነ ካናና።

7 ኩሻ አቱማ ናናይ: ሳባ፥ ኤዉላጻ፥ ሳብታ፥ ራእማነ ሳብታካ።

ራእማ አቱማ ናናይ: ሳባነ ዳዳና።

8 ኩሽ ናምሩዳ የሌዳ፤ ናምሩድ ሀ ሳኣን ኮይሮ ዎልቃማ ኦላንቻ ግዴዳ፤ 9 መꬍና ጎዳ ስንꬃንካ እ ዎልቃማ ሻንካንቻ ግዴዳ፤ “ናምሩዳዳን መꬍና ጎዳ ስንꬃን ዎልቃማ ሻንካንቻ ግዴዳ” ጉሳይ ሄዋ ድራሳ። 10 አ ካዉተꬃይ ኮይሮ ካታማት ሳናኦረ ጋድያን ደእያ ባብሎነ፥ ኤሬካ፥ አካዳነ ካልና። 11-12 እ ሄ ቢታፐ አሶረ ቢደ፥ ነነዌ፥ ሮሆቦታነ ካላሀ ኬጼዳ፤ ቃይ ናናዌፐነ ካላሀፐ ግዱዋን ደእያ ረሴና ግያ ዎልቃማ ካታማካ ኬጼዳ።

13-14 ምጽራይመ ሉደቱዋ፥ አናማዋቱዋ፥ ላሃበቱዋ፥ ናፍቱሄቱዋ፥ ፓትሮሳቱዋ፥ ካስሉሄቱዋነ ፕልስጼማቱዋ ዘረꬃቱዋ የሌዳ ካፍቶረቱዋ የሌዳ። 15-18 ካናነ ባረ ባይራ ናኣ ሲዶናነ ሄታ የሌዳ፤ ቃይ ካናነ ያቡሳ አሳ፥ አሞረ አሳ፥ ገርጌሰ አሳ፥ ሂዌ አሳ፥ አርቀ አሳ፥ ሲና አሳ፥ አርዋደ አሳ፥ ጻማረ አሳነ ሀማታ አሳ የሌዳ።

ሄዋፐ ጉየ፥ ካናነ ዛራቱ ላለትና፥ 19 ካናነ ቢታ ዛዋይ ሲዶናፐ ዶሚደ፥ ጌራራናነ ጋዛና አꬊደ፥ ሶዶማነ ጋሞራ፥ አዳማነ ጻቦይማ ቢደ፥ ላሻአን ዛዋቴ። 20 ካመ አቱማ ናናይ ባረንቱ ያራን ያራን፥ ባረንቱ ቃላን ቃላን፥ ባረንቱ ቢታን ቢታንነ ባረንቱ ካዉተꬃን ካዉተꬃን ጻፈቴዳዋንቱ ሀዋንታ።

ሴማ ናና

21 ሴማዉ ናናይ የለቴድኖ፤ እ ያፌታዉ ባይራ እሻነ ኤቦራ ናና ኡባዉ ማይዛ አዉዋ። 22 ሴማ አቱማ ናናይ: ኤላማ፥ አሶራ፥ አርፋክሳዳ፥ ሉዳነ አራማ።

23 አራማ አቱማ ናናይ: ኡጻ፥ ሁላ፥ ገቴራነ መሸካ።

24 አርፋክሳድ ሸላሀ የሌዳ።

ሸላህ ኤቦራ የሌዳ።

25 ኤቦራዉ ላኡ አቱማ ናናይ የለቴድኖ። እቱዋ ሱንꬃይ ፔሌጋ፤ አያዉ ጎፐ፥ ሳኣን ደእያ አሳይ አ ዎድያን ሻከቴዳ፤ አ እሻ ሱንꬃይ ዮቅጻና።

26 ዮቅጻን ናና የሌዳ። ኡንቱንቱነ: አልሞዳዳ፥ ሸሌፋ፥ ሀጻርማዌታ፥ የራሀ፥ 27 ሀዶራማ፥ ኡዛላ፥ ዲቅላ፥ 28 ኦባላ፥ አብማኤላ፥ ሳባ፥ 29 ኦፊራ፥ ሀዊላነ ዮባባ። ሀዋንቱ ኡባይካ ዮቅጻና አቱማ ናና።

30 ኡንቱንቱ ደኤዳ ሄራይ ሜሻፐ ቢደ አዋይ ዶልያ ባጋና ደእያ ደሪ ዳርያ ጋድያን ሳፋራ ጋኬ። 31 ሴማ አቱማ ናናይ ባረንቱ ያራን ያራን፥ ባረንቱ ቃላን ቃላን፥ ባረንቱ ጋድያን ጋድያንነ ባረንቱ ካዉተꬃን ካዉተꬃን ጻፈቴዳዋንቱ ሀዋንታ።

32 ሀዋንቱ ባረንቱ ያራን ያራንነ ባረንቱ ካዉተꬃን ካዉተꬃን ጻፈቴዳ ኖሄ አቱማ ናና ዛራቱዋ። ባሻ ሃꬃፐ ስሚደ፥ ካዉተꬃቱዋ ሀዋንቱፐ ሳኣ ኡባዉ የለት አኬድኖ።

11

ባብሎና ግምቢያ

(11:1-9)

1 ሳኣ ቦላን ደእያ አሳይ ኡባይ ኮይሮ እት ዶናነ እት ቃላ ሃሳዪኖ። 2 አሳቱ አዋይ ከስያ ባጋ ስሚደ ቤዳ ዎደ፥ ሳናኦረ ግያ ጋድያን ደምባ እቱዋ ደሚደ ያን፥ ኡቴድኖ።

3 ኡንቱንቱ እቱ እቱዋ፥ “ሃ ዪተ፤ ጹብያ መꬊደ፥ ታማን ጹጎይተ” ያጌድኖ። ኡንቱንቱ ሹቻ ድራዉ ጹብያ፥ ኡርቃ ድራዉ ሽድያ አኬድኖ፤ 4 “ሃ ዪተ፤ ኑ ሱንꬃ ጼስሳናዉነ ቃይ ኑን ሀ ሳኣ ኡባ ቦላን ላለተናን አታናዉ እት ዎልቃማ ካታማነ ጼራይ ሳሉዋ ጋክያ እት ፖቅያ ኑዉ ኬጾይተ” ያጌድኖ።

5 ሽን ጎዳይ አሳቱ ኬጼዳ ዎልቃማ ካታማነ ፖቅያ በአናዉ ዱገ ዎꬌዳ፤ 6 መꬍና ጎዳይ “ሄኮ ኡንቱንቱ እት አሳ፤ ቃይ ኡንቱንቱ ኡባይካ እት ቃላን ሃሳዪኖ፤ ኡንቱንቱ ሀእ ሀዋ ኦꬃናዉ ዶሞዋፐ ጉየ፥ ኡንቱንቱ ባረንቶ ኦꬃናዉ ቆፖዋ ኡንቱንቶ ዳንዳየተናዌ አያይነ ባዋ። 7 ሃ ዪተ፤ ዱገ ዎꬊደ ኡንቱንቱ እቱ ሃሳይያ ቃላ እቱ ኤረና ማላ፥ ኡንቱንቱ ቃላ ዱማዮይተ” ያጌዳ። 8 መꬍና ጎዳይ ኡንቱንታ ሄዋፐ ሳኣ ኡባ ቦላን ላልና፥ ኡንቱንቱ ሄ ዎልቃማ ካታማ ኬጽያዋ አጊሼድኖ። 9 መꬍና ጎዳይ ሳኣ አሳ ቃላ ያን ዱማዬዳ ድራዉ፥ ሄ ካታማይ ባቤላ * ጌተቴዳ። ጎዳይ ኡንቱንታ ሄዋፐ ሳኣ ኡባ ቦላን ላሌዳ።

ሴማፐ አብራማ ጋካናዉ

(11:10-32)

10 ሴማ የለታይ ሀዋፐ ካሊደ ጻፈቴዳዋ። ባሻ ሃꬃፐ ጉየ፥ ላኡ ላይꬃ ግድና፥ ሴማ ላይꬃይ 100 ግዴዳ ዎደ፥ ሴም አርፋክሳዳ የሌዳ። 11 ሴም አርፋክሳዳ የሌዳዋፐ ጉየ፥ 500 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

12 አርፋክሳድ 35 ላይꬃ ደኢደ፥ ሸላሀ የሌዳ፤ 13 አርፋክሳድ ሸላሀ የሌዳዋፐ ጉየ፥ 403 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

14 ሸላህ 30 ላይꬃ ደኢደ፥ ኤቦራ የሌዳ፤ 15 ሸላህ ኤቦራ የሌዳዋፐ ጉየ፥ 403 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

16 ኤቦር 34 ላይꬃ ደኢደ፥ ፔሌጋ የሌዳ፤ 17 ኤቦር ፔሌጋ የሌዳዋፐ ጉየ፥ 430 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

18 ፔሌግ 30 ላይꬃ ደኢደ፥ ራአ የሌዳ፤ 19 ፔሌግ ራአ የሌዳዋፐ ጉየ፥ 209 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

20 ራኡ 32 ላይꬃ ደኢደ፥ ሳሩጋ የሌዳ፤ 21 ራኡ ሳሩጋ የሌዳዋፐ ጉየ፥ 207 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

22 ሳሩግ 30 ላይꬃ ደኢደ፥ ናኮራ የሌዳ፤ 23 ሳሩግ ናኮራ የሌዳዋፐ ጉየ፥ 200 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

24 ናኮር 29 ላይꬃ ደኢደ፥ ታራ የሌዳ፤ 25 ናኮር ታራ የሌዳዋፐ ጉየ፥ 119 ላይꬃ ደኤዳ፤ ሀራ አቱማ ናናካ ማጫ ናናካ የሌዳ።

26 ታር 70 ላይꬃ ደኢደ፥ አብራማ፥ ናኮራነ ሃራና የሌዳ።

ታራ የለታ

27 ታራ የለታይ ሀዋፐ ካሊደ ጻፈቴዳዋ። ታር አብራማ፥ ናኮራነ ሃራና የሌዳ፤ ሃራን ሎጻ የሌዳ። 28 ሃራን ባረ አዉ ታር ፓጻ ደእሽን፥ ባረ የለቴዳ ካላዳዌቱዋ ጋድያን፥ ኡራ ግያ ዎልቃማ ካታማን ሀይቄዳ። 29 አብራምነ ናኮርነ ላአቱካ አኬድኖ፤ አብራሞ ማቻት ሱንꬃይ ሳሮ፤ ቃይ ናኮራ ማቻት ሱንꬃይ ምልኮ፤ ምልካ ሃራና ናቶ፤ ሃራን ምልክዉነ ይስካንዉ አዉዋ። 30 ሳራ ማንꬃቶ፤ እዝዉ ናእ ባዋ።

31 ታር ባረ ናኣ አብራማ፥ ባረ ናኣ ሃራና ናኣ ሎጻነ፥ ባረ ናኣ አብራሞ ማቻቶ ሳሮ አኪደ ከስና፥ ኡንቱንቱ እትፐ ካናነ ጋድያ ባናዉ ኡር ግያ ካላዳዌቱዋ ካታማፐ ደንዴድኖ፤ ሽን ኡንቱንቱ ካራነ ግያ ካታማ ጋካናዉ ቢደ፥ ያን ኡቴድኖ። 32 ታር 205 ላይꬃ ደኢደ፥ ካራነን ሀይቄዳ።

አብራማ፥ ይሳቃነ ያቆባ ታርክያ

12

(12:1—35:29)

አብራሞ ጼሳ

1 መꬍና ጎዳይ አብራማ ያጌዳ፤ “ኔን ነ ጋድያፐ፥ ነ ዳቦቱዋፐነ ነ አዉዋ ጎለ አሳፐ ሻከታደ፥ ታን ኔና በስያ ጋድያ ባ። * 2 ታን ኔና ዎልቃማ ካዉተꬃ ኦꬃና፤ ቃይ ታን ኔና አንጃና፤ ታን ነ ሱንꬃ ግታያና፤ ያትና ኔን አንጆ ግዳና፤ 3 ታን ኔና አንጅያዋንታ አንጃና፤ * ቃይ ኔና ሸቂያዋንታ ታን ሸቃና፤ ሀ ሳኣ ቦላን ደእያ አሳይ ኡባይ ነ ባጋና አንጀታና”* ያጌዳ።

4 አብራመ መꬍና ጎዳይ አዉ ኦዴዳዋዳን ደንዲደ ቤዳ፤ ሎጸካ አናና ቤዳ፤ አብራመ ካራነፐ ቤዳ ዎደ፥ አዉ ላይꬃይ ላፑን ታማነ እቼሻ። 5 አብራመ ባረ ማቻቶ ሳሮ፥ ባረ እሻ ናኣ ሎጻ፥ ያን ሺሼዳ ባረንቱ ማጹዋ ኡባነ፥ ካራነን ኡንቱንቱ ደሜዳ ቆማቱዋ አኪደ፥ ካናነ ጋድያ ባናዉ ደንዴዳ፤ ቢደ ኡንቱንቱ ካናነ ጋድያ ጋኬድኖ።

6 አብራመ ሄ ጋድያን ሰኬማ ግያ ሳኣን ደእያ ሞረ ግያ ዎልቃማ ዎላ ጋካናዉ ሀመቲደ ቤዳ። ሄ ዎደ ካናነ አሳቱ ሄ ጋድያን ደእኖ። 7 ሽን መꬍና ጎዳይ አብራማዉ ቆንጪደ አ፥ “ሀ ጋድያ ታን ነ ዘረꬃዉ እማና” ያጌዳ። እ ባረዉ ቆንጬዳ መꬍና ጎዳዉ ሄ ሳኣን ያርሽያ ሳኣ ኬጺደ ጎይኔዳ። * 8 ሄዋፐ ደንዲደ፥ ቤቴለፐ አዋይ ዶልያ ባጋና ደእያ ደረትያ ሳኣ ቢደ፥ ሄዋን ቤቴለ አዋይ ዉልያ ባጋ አጊደ፥ ቃይ አይ አዋይ ዶልያ ባጋ አጊደ፥ ግዱዋን ባረ ዱንካንያ ꬎጌዳ፤ ሄዋን መꬍና ጎዳዉ ያርሽያ ሳኣ ኬጺደ፥ መꬍና ጎዳ ሱንꬃ ጼሴዳ። 9 ሄዋፐ ጉየ፥ አብራመ ያፐ ደንድ ቢደ ኔጌባ ባዙዋ ጋኬዳ።

አብራመ ግብጼ ቤዳ

10 ሄ ዎደ ሄ ጋዲ ኮሻቴዳ፤ ኮሻይ ጺጽ ደእያ ድራዉ፥ አብራመ አማሬዳ ዎድያ ደአናዉ ዱገ ግብጼ ዎꬌዳ። 11 ግብጼ ገላና ሀንሽን፥ አብራመ ባረ ማቻቶ ሳሮ ሀዋዳን ያጌዳ፤ “ስሳ፤ ኔን ሎይꬃ ማላ ሎኦ ማጫ አሳ ግድያዋ ታን ኤራይ። 12 ግብጼ አሳቱ ኔና በእያ ዎደ ኡንቱንቱ፥ ‘ሀና አ ማቻቶ’ ያጊደ ኡንቱንቱ ታና ዎꬋና፤ ሽን ኔና ፓጻ አጋና። 13 ስም ኡንቱንቱ ታዉ ነ ጋሱዋን ኬካና ማላነ፥ ቃይ ታን ሀይቀናን ነ ጋሱዋን አታና ማላ ኔን፥ ‘ታን አ ምቻቶ’ ያጋ”* ያጌዳ።

14 አብራመ ግብጼ ቢታ ገሌዳ ዎደ፥ ግብጼ አሳቱ ሄ ምሽራታ ዳሮ ማላ ሎኦ ማጫ አሳ ግድያዋ በኤድኖ። 15 ቃይ ግብጼ ካትያዉ ኦꬅያ ካፓቱካ እዞ በኤዳ ዎደ፥ ካትያ ስንꬃን እዞ ናሼድኖ፤ ያቲደ እዞ ካትያ ጎለ አፌድኖ። 16 ያትና እዝ ጋሱዋን ካቲ አብራማ ሎኦ አይፍያን ጼሌዳ፤ አብራማዉ ዶርሳቱዋነ ቦራቱዋ፥ አቱማ ሀረቱዋነ ማጫ ሀረቱዋ፥ አቱማ ቆማቱዋነ ማጫ ቆማቱዋ፥ ጋሉዋ እሜዳ።

17 ሽን መꬍና ጎዳይ አብራሞ ማቻት ሳር ጋሱዋን ግብጼ ካትያ ቦላነ አ ሶ አሳ ቦላ ዳሮ ካእያ ሀርግያ የዴዳ። 18 ያትና ካቲ አብራማ ጼሲደ፥ “ኔን ሀዋ አያዉ ታ ቦላ ኦꬃድ? እዛ ነ ማቻቶ ግዴዳዋ አያዉ ታዉ ኦዳበይኪ? 19 ኔን እዞ፥ ‘እዛ ታ ምቻቶ’ ጋደ ታዉ አያዉ ኦዳዲ? ታን እዞ ታዉ ማቼ ኦꬃናዉ አኬዳዌ ሄዋ ድራሳ። ስም ሀእ ነ ማቻቶ ሀኖ በአ፤ እዞ አካደ ባ” ያጌዳ። 20 ባረ አሳ አዛዝና፥ ኡንቱንቱ አብራማ አ ማቻትናነ አዉ ደእያ ኡባባና ከሲደ የዴድኖ።

13

አብራምነ ሎጸ ሻከቴድኖ

1 ሄዋ ድራዉ አብራመ ባረ ማቻትናነ፥ ባረዉ ደእያዋ ኡባና ግብጼፐ ነጌባ ባዙዋ ቤዳ፤ ሎጸካ አናና ቤዳ። 2 አብራመ ሄ ዎደ ሚዛ፥ ብራንነ ዎርቃን ዳሪ ዱረቴዳ።

3 እ ነጌባፐ ደንዲደ ቤቴለ ጋካናዉ ቤዳ፤ ሄ ሳአይነ ቤቴለፐነ አይፐ ግዱዋን እ ኮይሮ ባረ ዱንካንያ ꬎጌዳ ሳኣነ 4 ያርሽያ ሳኣ እ ኮይሮ ኬጼዳ ሳኣ። ያን አብራመ መꬍና ጎዳ ሱንꬃ ጼሴዳ።

5 አብራመና ዩይያ ሎጸዉካ ሚዛይ፥ ዶርሳ ዉዲነ ዱንካኒ ደኤ። 6 ሽን ኡንቱንቱ እትፐ ደአናዉ ኡንቱንቶ ቢታይ ግድቤና፤ ኡንቱንቶ ዳሮ መሂ ደእያ ድራዉ፥ ኡንቱንቱ እትፐ ደአናዉ ዳንዳይበይክኖ። 7 ሄዋ ጋሱዋን አብራሞ ዉድያ ሄምያዋንቱ ግዶንነ ሎጸ ዉድያ ሄምያዋንቱ ግዶን ዋላሳይ ከሴዳ። ሄ ዎደ ካናናቱነ ፓርዘቱ ሄ ጋድያን ደእኖ።

8 ያንና አብራመ ሎጻ፥ “ኑን እሻቱዋ ግድያ ድራዉ፥ ታ ግዶንነ ነ ግዶን፥ ታ ዉድያ ሄምያዋንቱ ግዶንነ ነ ዉድያ ሄምያዋንቱ ግዶን ዋላሳ ከሶፓ። 9 ቢታ ኡባይ ነ ስንꬃን ደኤኔ? አነ ኑን ሻከቶይተ፤ ኔን ሀድርሳ ባጋ ቦፐ፥ ታን ኡሸቻ ባጋ ባና፤ ኔን ኡሸቻ ባጋ ቦፐ፥ ታን ሀድርሳ ባጋ ባና” ያጌዳ።

10 ሎጸ ዩይ አꬍ ጼሊደ፥ ዮርዳኖሳ ሻፋ ዎምባይ ኡባይ ቢደ ዞኣራ ጋካናዉ፥ መꬍና ጎዳ ገነትያ * ዎይ ግብጼ ቢታ ማላ ዳሮ ሃꬃይ ደእያዋ ግድያዋ በኤዳ። (ሄዌነ መꬍና ጎዳይ ሶዶማነ ጋሞራ ጌተትያ ካታማቶ ꬋይሳናፐ ካሰ)።* 11 ሄዋ ድራዉ ሎጸ ባረዉ ዮርዳኖሳ ዎምባ ኡባ ዶሪደ፥ አዋይ ዶልያ ባጋ ቤዳ፤ ያትና ኡንቱንቱ እቱ እትዋፐ ሻከቴድኖ። 12 አብራመ ካናነ ጋድያን ደኤዳ፤ ሽን ሎጸ ዎምባን ደእያ ዎልቃማ ካታማቱዋ ግዱዋን ኡቲደ፥ ሶዶማ ካታማ ማታን ባረ ዱንካንያ ꬎጌዳ። 13 ሄ ዎደ ሶዶማ አሳቱ ኢታነ መꬍና ጎዳ ቦላ ፓላ ናጋራ ኦꬅያዋንታ።

14 ሎጸ አብራመፐ ሻከቴዳዋፐ ጉየ፥ መꬍና ጎዳይ አብራማ ሀዋዳን ያጌዳ፤ “ꬎቁ ጋደ ኔን ደኢያሳፐ አዋይ ዶልያ ባጋነ አዋይ ዉልያ ባጋ፥ ቃይ ሁጲሳ ባጋነ ገድሳ ባጋ ጼላ። 15 ሀ ኔን ጼልያ ቢታ ኡባ ታን ነዉነ ነ ዛርያዉ መꬍናዉ እማና፤ * 16 ታን ነ ዛርያ ሳኣ ሻፍያዳን ዳርሳና፤ ኦንነ ሳኣ ሻፍያ ፓይዳና ዳንዳዮፐ፥ ነ ዛሪካ ፓይደታና። 17 ደንዳ፤ ቢታ ጎምፓን ፑደነ ዱገነ ህንነ ሃነ ሀመታደ በአ፤ አያዉ ጎፐ፥ ታን ሀ ቢታ ነዉ እማና” ያጌዳ።

18 አብራመ ባረ ዱንካንያ ሾዲደ፥ ከብሮነ ካታማን ደእያ ማምረ ዎላቱዋ ዎጋቱዋ ማታን ደአናዉ ቤዳ። ሄዋን መꬍና ጎዳዉ ያርሽያ ሳኣ ኬጼዳ።

14

አብራመ ሎጻ ዎꬅ አኬዳ

1 ሄ ዎደ ሳናኦረ ካቲ አምራፌል፥ ኤላሳራ ካቲ አርዮክ፥ ኤላማ ካቲ ካዶርላኦመርነ ጎይማ ካቲ ትድኣል ኦይዱ፥ 2 ሶዶማ ካትያ ቤራኣራ፥ ጋሞራ ካትያ ብርሻራ፥ አዳማ ካትያ ሽንአባራ፥ ጻቦይማ ካትያ ሸመቤራራነ (ጾኣሮ ጌተትያ) በላአ ካትያና ኦላዉ ሳልፔድኖ። 3 ሀዋንቱ እቼሹ ካተቱ ጋከቲደ እት ዎልቃ ግዲደ፥ (ማጽነ አባ ግያ) ሲድማ ዎምባን ሺቄድኖ። 4 ኡንቱንቱ ካሰ ታማነ ላኡ ላይꬃ ካዶርላኦመራዉ ሞደቴድኖ፤ ሽን ታማነ ሄዘንꬃ ላይꬃን አዉ ማካሌድኖ።

5 ታማነ ኦይደንꬆ ላይꬃን ካዶርላኦመርነ አናና ዙፐቴዳ ካተቱ ባረንቱ ኦላንቻቱዋ አክ ቢደ፥ አስታሮት ጻርናይማን ደእያ ራፋየታ፥ ሃማን ደእያ ዙዘታነ ሻዌ-ቅርያታይማን ደእያ ኤመታ ኦሊደ ጾኔድኖ። 6 ሆራ ቢታ አሳቱዋካ ሰኢራ ደርያን ኦሊደ፥ ባዙዋ ማታን ደእያ ኤልፓራና ግያ ሳኣ ጋካናዉ የደርሴድኖ። 7 ሄዋፐ ጉየ ስሚደ፥ አይን-ምሽፓጻ ዬድኖ። (ሀእ ሄ ሳአይ ቃዴሳ ጌተቴ።) ኡንቱንቱ አማሌቃቱዋ ቢታ ኡባነ ቃይ ሀጻጾነ ታማራ ግያ ሳኣን ደእያ አሞረቱዋ ኦሊደ ጾኔድኖ።

8 ሄዋፐ ስሚደ፥ ሶዶማ ካቲ፥ ጋሞራ ካቲ፥ አዳማ ካቲ፥ ጻቦይማ ካቲነ (ጾኣሮ ጌተትያ) በላአ ካቲ ደንዴድኖ፤ ሲድማ ዎምባን ሳልፔድኖ። 9 ሀዋንቱ ኡባይ ኤላማ ካትያና፥ ጎይማ ካትያና፥ ሳናኦረ ካትያናነ ኤላሳራ ካትያና (ሀ እቼሹ ካተቱ ኦይዱ ካተቱዋና) ኦለቴድኖ። 10 ሲድማ ዎምባን ሄ ዎደ፥ ሽድያዳን ኦይቂያባይ ኩሜዳ ኦላይ በሴዳ፤ ሶዶማ ካቲነ ጋሞራ ካቲ ባረንቱ ኦላንቻቱዋና ኦላፐ ባቃትሽን፥ ኡንቱንቱፐ አማሬዳዋንቱ ሄ ኦላቱዋን ኩንዴድኖ፤ ሽን አቴዳዋንቱ ደርያ ባቃቴድኖ። 11 ኦይዱ ካተቱ ሶዶማነ ጋሞራ ካታማቱዋ ማጹዋ ኡባነ ኡንቱንቱ ቁማ ኡባ ቦንቂደ አኬድኖ። 12 አብራሞ እሻ ናአይ ሎጸ ሶዶማን ደእያ ድራዉ፥ አካ አ ማጹዋካ አኬድኖ።

13 ሄዋፐ ጉየ፥ እት ብታኒ ባቃት ዪደ እብራዊያ አብራማዉ ሀዋ ኦዴዳ። አብራመ ሄ ዎደ፥ ኤሽኮላነ አኔራ እሻ አሞርያ ማምረ ዎላ ማታን ደኤ። ኡንቱንቱ ኡባይካ ኦላ ዛራናዉ አብራመና ጫቁዋ ጫቀት ኡቴድኖ። 14 አብራመ ባረ ዳቡ ኦሞደቴዳዋ ስሴዳ ዎደ፥ ኦላ ኤርያ ባረ ሶን የለቴዳ 318 አሳ ደንꬄዳ፤ ሄ ኦይዱ ካተቱዋ ካሊደ ዳን ግያ ካታማ ጋካናዉ ቤዳ። 15 ቃማን ባረ አሳ ጩጉዋን ጩጉዋን ሻክ፥ ባረ ሞርከቱዋና ኦለቲደ ኡንቱንታ ጾኔዳ። ደማስቆፐ ሁጲሳ ባጋና ደእያ ሆባ ግያ ሳኣ ጋካናዉ የደርሴዳ። 16 ማጹዋ ኡባ፥ ቃይ ባረ ዳቡዋ ሎጻነ አ ማጹዋ፥ ማጫ አሳነ ሀራ አሳ ዎꬅ አኬዳ።

17 አብራመ ካዶርላኦመራነ አናና ዙፐቴዳ ካተቱዋ ጾኒደ ስሜዳዋፐ ጉየ፥ ሶዶማ ካቲ፥ (ካተቱዋ ዎምባ ግያ) ሻዌሀ ዎምባን አ ሞካናዉ ከሴዳ።

ማልካ-ጸደቂ አብራማ አንጄዳ

18 ሄ ዎደ፥ ሳሌመ ካቲ ማልካ-ጸደቂ ኡክꬃነ ዎይንያ ኤሳ አኪደ ዬዳ፤ እ ኡባፐ ꬎቂያ ጾሳ ቄስያ። * 19 እ አብራማ ሀዋዳን ያጊደ አንጄዳ፤

“ኡባፐ ꬎቂያ ጾሳይ፥

ሳሉዋነ ሳኣ መꬌዳዌ አብራማ አንጆ።

20 ቃይ ኡባፐ ꬎቂያ ጾሳይ፥

ነ ሞርከቱዋ ነ ኩሽያን

አꬅ እሜዳዌ ጋላተቶ” ያጌዳ።

አብራመ ኡባባፐ አስራታ ከሲደ፥ ማልካ-ጸደቃዉ እሜዳ።

21 ሶዶማ ካቲ አብራማ፥ “አሳ ታዉ እማደ፥ ማጹዋ ነዉ አካ” ያጌዳ።

22 ሽን አብራመ ሶዶማ ካትያ፥ “ታን መꬍና ጎዳዉ፥ ኡባፐ ꬎቂያ ጾሳዉ፥ ሳሉዋነ ሳኣ መዳዎ፥ ታ ኩሽያ ደንꬃደ ጫቃድ። 23-24 ታ አሳይ ሜዳዋፐነ ታናና ቤዳ አኔራ፥ ኤሽኮላነ ማምረ ጋክያዋፐ አትና፥ ኔን፥ ‘አብራማ ታን ዱረያድ’ ኡባካ ጌና ማላ፥ ታን ነዋፐ ሀራይ አቶ ቁንጩትያ ዎይ ጫማ ቃችያዋነ አክከ። ኡንቱንቱ ባረና ጋክያዋ አክኖ” ያጌዳ።

15

መꬍና ጎዳይ አብራመና ጫቀቴዳ

1 ሄዋፐ ጉየ፥ መꬍና ጎዳ ቃላይ ሳጻን አብራመኮ ዪደ፥ “አብራማ፥ ያዮፓ! ታን ነዉ ጎንዳለ፤ ነ ጋቲ ሎይꬅ ዳራ” ያጌዳ።

2 አብራመ፥ “አቤት ኡባ ሞድያ መꬍና ጎዳዉ፥ ታዉ ኡባካ ናእ ባይና ድራዉ፥ ኔን እምያ ጋቲ ታዉ አይሴ? ደማስቆ ኤልኤዛር ታና ላታና ሽን”* ያጌዳ። 3 ቃይካ አብራመ፥ “ኔን ታዉ ናኣ እማባካ፤ ሄዋ ድራዉ ታ ሶን ደእያ ቆማይ ታና ላትያዋ” ያጌዳ።

4 መꬍና ጎዳ ቃላይ አኮ ዪደ፥ “ሀ ቆማይ ኔና ላተና፤ ሽን ነ ጉልባታፐ ከስያዌ ኔና ላታና” ያጌዳ። 5 ስሚደ ካረ አ ከሲደ፥ “ሳሉዋ ፑደ ጼላ፤ ኔን ጾልንተቱዋ ፓይዳናዉ ዳንዳዮፐ ፓይዳ፤ ነ ዘረꬃይካ ሀዋ ኬሻ ግዳና” ያጌዳ። *

6 አብራሞ መꬍና ጎዳ አማኔዳ፤ መꬍና ጎዳይ ሄዋ አዉ ጽሎተꬃዳን ፓይዴዳ። *

7 መꬍና ጎዳይ ቃይካ አ፥ “ታን ኔን ሀ ቢታ ላታና ማላ ነዉ እማናዉ ኡር ግያ ካላዳዌቱዋ ካታማፐ ኔና ከሳ አሄዳ መꬍና ጎዳቴ” ያጌዳ።

8 ሽን አብራሞ አ፥ “አቤት ኡባ ሞድያ መꬍና ጎዳዉ፥ ታን ሀ ቢታ ላታናዋ አያን ኤሮ?” ያጌዳ።

9 መꬍና ጎዳይ አ፥ “ሄዙ ላይꬃ ኡሳ፥ ሄዙ ላይꬃ ዴሻ፥ ሄዙ ላይꬃ ዶርሳነ ላኡ ቆሞ ሀራጰቱዋ ታዉ አካደ ያ” ያጌዳ። 10 እ ሀዋንታ ኡባ አዉ አፌዳ፤ ኡንቱንታ ጳልቂደ ላኡ ከሴዳ፤ ላኡዋ ከሴዳዋ እቱዋ እቱዋ ባጋን ዎꬄዳ፤ ሽን ካፎቱዋ ላኡ ከስ ጳልቂቤና። 11 ሄ ዎደ አንኮቱ ሄ አሹዋ ቦላ ዎꬌድኖ፤ ሽን አብራመ ኡንቱንታ የደርሴዳ።

12 አዋይ ዉልያ ዎደ አብራማ ዎልቃማ ገምእሹ ኦይቄዳ፤ ꬍጵ ጌዳ ꬉማይ አ ቦላ ዎꬌዳ።* 13 ያትና መꬍና ጎዳይ አ፥ “ነ ዘረꬃይ ሀራ ጋድያን በተ ግዲደ ደአናዋ ኔን ቱሙፐ ኤራ፤ ኡንቱንቱ አይለቲደ ኦይዱ ጼቱ ላይꬃ ናቀታና። * 14 ሽን አይለዪደ ኡንቱንታ ሞድያ ካዉተꬃ ታን ሙራና፤ ሄዋፐ ጉየ፥ ኡንቱንቱ ዳሮ አቁዋና ሄ ቢታፐ ከሳና። * 15 ኔና ግዶፐ፥ ኔን ነ ማይዛ አዎቱዋኮ ሳሮተꬃን ባና፤ ኔን ሎይꬃ ጭማደ ሀይቃናነ ሞገታና። 16 ሽን ኦይደንꬆ የለታን ነ ዘረꬃይ ሀ ጋድያ ስማና፤ አያዉ ጎፐ፥ አሞረቱ ናጋራይ ብሮ ልክያ ጋክቤና” ያጌዳ።

17 አዋይ ዉልና ሳአይ ꬉሜዳ፤ ጮጭያ ጩዋይነ ታማ ላጩ አኬከናን ቤቲደ፥ ሄ ላኡ ከስ ጳልቀቴዳዋንቱፐ ግዱዋና አꬌዳ። 18 ሄ ጋላስ መꬍና ጎዳይ አብራመና ሀዋዳን ያጊደ ጫቁዋ ጫቀቴዳ፤ “ግብጼ ሻፋፐ ዶሚደ ኤፍራጺሳ ግያ ዎልቃማ ሻፋ ጋካናዉ፥ ሀ ቢታ ታን ነ ዘረꬃዉ እማድ፤ * 19-21 ሀ ቢታይ ቄናቱዋ፥ ቀኒዘቱዋ፥ ቃድሞነቱዋ፥ ሂተቱዋ፥ ፓርዘቱዋ፥ ራፋየቱዋ፥ አሞረቱዋ፥ ካናነቱዋ፥ ገርጌሰቱዋነ ያቡሳቱዋ ቢታ” ያጌዳ።

16

አጋሮነ እስማኤላ

1 አብራሞ ማቻታ ሳራ አዉ ናኣ የላበይኩ፤ ሽን እዝዉ ግብጼፐ ዬዳ አጋሮ ግያ እት አይላታ ደአዉ። 2 ሄዋ ድራዉ ሳራ አብራማ ጼሳደ፥ “በአ፥ መꬍና ጎዳይ ታዉ የሉዋ ድጌዳ። ኔን ባደ፥ ታ አይላትና ግሳ፤ ኦን ኤሪ፥ ታን እዝ ባጋና ናኣ ዳዮ ግዳነንቶነ” ያጋዱ። አብራመ ሳር ቃላ ስሲደ ማዬዳ። 3 አብራመ ካናነ ጋድያን ታሙ ላይꬃ ኡቴዳዋፐ ጉየ፥ አብራሞ ማቻታ ሳራ ግብጼፐ አሄዳ ባረ አይላቶ አጋሮ፥ ባረ አስና አብራማዉ ማቼተꬃዉ እማዱ። 4 አጋሮ አኬዳ፤ እዛ ሻሃራዱ። እዛ ባረዉ ሻሃራይ አቴዳዋ ኤሬዳ ዎደ፥ ባረ ጎዳቶ ካꬍያ ዶማዱ።

5 ሄ ዎደ ሳራ አብራማ፥ “ታና ሀ ናቁዋ ናቂስያዌ ኔና፤ * ታን ታ አይላቶ ነዉ እምና፥ እዛ ሀእ ባረዉ ሻሃራይ አቴዳዋ ኤራደ፥ ታና ካꬋዉ። ነባነ ታባ መꬍና ጎዳይ ፕርዶ” ያጋዱ።

6 አብራመ ሳሮ፥ “ሀኖ በአ፤ ነ አይላታ ነ ኩሽያና፤ ኔን እዞ ነዉ ሎኦዋ ኦꬃ” ያጌዳ። ሄዋፐ ጉየ፥ ሳራ አጋሮ ናቂና፥ እዛ ከሳደ ኢፐ ባቃታዱ።

7 መꬍና ጎዳ ኪታንቻይ ፑልቱዋ ማታን ዎራን አጋሮ ደሜዳ፤ ሄ ፑልቱ ሹራ ግያ ጋድያ አፍያ ኦግያ ማታና። 8 እ አጋሮ፥ “ሀነ ሳር አይላቴ አጋሬ፥ ሀቃፐ ያድ? ቃይ ሀቃ ባይ?” ያጊደ ኦቼዳ።

እዛ፥ “ታን ታ ጎዳት ሳርፐ ባቃታይ” ያጋዱ።

9 መꬍና ጎዳ ኪታንቻይ እዝዉ፥ “ኔን ነ ጎዳትኮ ጉየ ስማደ ባ፤ እዝዉ ሞደታ” ያጊደ ኦዴዳ። 10 ቃይካ መꬍና ጎዳ ኪታንቻይ እዞ፥ “ነ ዛሪ ፓይዳናዉ ዳንዳየተናዋ ኬና ታን ጮርሳና” ያጌዳ። 11 ቃይካ መꬍና ጎዳ ኪታንቻይ እዞ፥ “ሀእ ኔን ሻሃራ፤ ኔን አቱማ ናኣ የላና፤ አ እስማኤላ † ጋደ ሱንꬃና፤ አያዉ ጎፐ፥ መꬍና ጎዳይ ነ ዋሱዋ ስሴዳ። 12 እ ዎራን የዳ ደእያ ሀርያ ማላ አሳ ግዳና፤ አሳ ኡባና እ ኤቀታና፤ ቃይ አሳይ ኡባይካ አናና ኤቀታና፤ እ ባረ እሻቱዋ ኡባና እጾ ግዲደ ደአና” ያጌዳ።

13 አጋራ፥ “ታን ታና በእያዋ በኣደ ፓጻ አታኔ?” ያጋዱ፤ እዛ ባረዉ ሃሳዬዳ መꬍና ጎዳ፥ “ኔን ታና በእያ ጾሳ” ያጋደ ሱንꬃዱ። 14 ሄዋ ድራዉ ሄ ፑልቱዋ ኦላይ፥ “ታና በእያ ደኡዋ ጾሳ ፑልቱዋ” ጌተቴዳ፤ ሄ ኦላይ ሀኖ ጋካናዉ ቃዴሰፐነ ባሬዳፐ ግዱዋን ደኤ።

15 አጋራ አብራማዉ አቱማ ናኣ የላዱ፤ አብራመ አጋራ የሌዳ ናኣ እስማኤላ ጊደ ሱንꬄዳ።* 16 አጋራ እስማኤላ አብራመዉ የሌዳ ዎደ፥ አብራሞ ላይꬃይ ሆስፑን ታማነ ኡሱፑና።

17

ቃጻራ፥ ጫቁዋ ማላ

1 አብራሞ ላይꬃይ ኡዱፑን ታማነ ኡዱፑና ግድያ ዎደ፥ መꬍና ጎዳይ አዉ ቆንጪደ አ፥ “ታን ኡባ ዳንዳይያ ጾሳ፤ ኔን ታ ስንꬃን ሀመታ፤ ሱረ ግዳ። 2 ታን ታፐነ ኔፐ ግዱዋን ታ ጫቁዋ ዎꬃይ፤ ታን ኔና ሎይꬃ ጮርሳና” ያጌዳ። 3 አብራመ ባረ ዴሙዋን ዱገ ጉፋኔዳ፤ ጾሳይ አዉ ሀዋዳን ያጌዳ፤ 4 “ስም፥ ታን ኔናና ጫቀትያ ጫቁ ሀዋ፤ ኔን ዳሮ ካዉተꬃ አዉዋ ግዳና። 5 ሀዋፐ ዶሚደ ነ ሱንꬃይ አብራማ ጌተተና፤ ሽን ነ ሱንꬃይ አብራሃማ * ግዳና። አያዉ ጎፐ፥ ታን ኔና ዳሮ ካዉተꬃ አዉዋ ኦꬃድ።* 6 ታን ኔና ሎይꬃ ጮርሳና፤ ታን ኔፐ ካዉተꬃቱዋ መꬋና፤ ካተቱካ ኔፐ ከሳና። 7 ታን ታፐነ ኔፐ፥ ኔፐ ጉየ ነ ዘረꬃፐነ ግዱዋን፥ የለታፐ የለታ ጋካናዉ ታ ጫቁዋ ጫቀታይ፤ ሀ ጫቁ ታን ነዉነ ኔፐ ጉየ ነ ዘረꬃዉ ጾሳ ግዳና ማላ መꬍና ጫቁዋ። * 8 ሀእ ኔን በተ ግዳደ ደእያ ካናነ ቢታይ ኡባይ ነዉነ ኔፐ ጉየ ነ ዘረꬃዉ መꬍናዉ ላታ ግዳና ማላ ታን እማና፤ ቃይ ታን ኡንቱንቱ ጾሳ ግዳና” ያጌዳ። *

9 ቃይካ ጾሳይ አብራሃማ፥ “ኔና ግዶፐ፥ ኔን ታ ጫቁዋ ናጋ፤ ኔንካ ኔፐ ጉየ ነ ዘረꬃይካ፥ የለታፐ የለታ ጋካናዉ ናግተ። 10 ታፐነ ኔፐነ፥ ኔፐ ጉየ ነ ዘረꬃፐ ግዱዋን ህንተንቱ ናጋና ታ ጫቁ ሀዋ፤ ህንተንቱ ግዱዋን ደእያ አቱማዌ ኡባይ ቃጻረቶ። * 11 ህንተንቱ አቱማተꬃ ሾኩዋ ቃጻረቲታ፤ ሄዌ ታፐነ ህንተፐ ግዱዋን ደእያ ጫቆ ማላ ግዳናዋ። 12 ህንተንቱ ግዶን ስንꬃፐ የለታና አቱማ ናናይ ኡባይ የለቴዳ ሆስፑንꬃ ጋላሳን ቃጻረታናዉ ኮሼ። ነ ሶን የለቴዳዋንታ ግድና፥ ዎይ አላጋፐ ሻሉዋን ሻመቴዳ አይለቱዋ ግድና፥ ነ ዘረꬃ ግደናዋንታካ አቱማዋንታ ቃጻራናዉ ኮሼ። 13 ነ ሶን የለቴዳዋንቱ ነ ሻሉዋን ሻመቶዋንቱ ቃጻረትኖ። ሀዌ ህንተንቱ አሹዋን ደእያ ታ ጫቁ መꬍና ጫቁዋ ግዳና። 14 ቃጻረትቤና፥ ባረ ሾኩዋና ደእያ አቱማ አሳይ ኡባይ ባረ አሳፐ ዱጻና፤ አያዉ ጎፐ፥ እ ታ ጫቁዋ መንꬄዳ” ያጌዳ።

15 ቃይካ ጾሳይ አብራሃመ፥ “ስም፥ ነ ማቻት ሳር ሱንꬃ ሳራይ ጎፓ፤ ሀዋፐ ስንꬃዉ እዝ ሱንꬃይ ሳሮ። † 16 ታን እዞ አንጃና፤ ታን ኢፐ ነዉ አቱማ ናኣ ቱሙ እማና። እዞ ታን አንጃና፤ እዛ ካዉተꬃቱዋ አቶ ግዳና፤ አሳ ካተቱ ኢፐ ያና” ያጌዳ።

17 አብራሃመ ባረ ዴሙዋን ጉፋኔዳ፤ እ ሚጪደ ባረ ዎዛናን፥ “ጼቱ ላይꬃ አሳይ ቱሙ ናኣ የላኔ? ቃይ ኡዱፑን ታሙ ላይꬃ ግዴዳ ሳራ ናኣ የላኔ?” ያጊደ ቆፔዳ። 18 አብራሃመ ጾሳ፥ “እስማኤል ታና ላትያዋ ግዳናዉ ዳንዳየኔ?” ያጌዳ።

19 ሽን ጾሳይ፥ “ቱይት፥ ነ ማቻታ ሳራ ነዉ አቱማ ናኣ ቱሙፐ የላና፤ ኔን ይሳቃ ‡ ጋደ አ ሱንꬃና። አፐ ጉየ፥ አ ዘረꬃዉ መꬍና ጫቁዋ ግዳና ማላ፥ ታን አናና ታ ጫቁዋ ጫቀታና። 20 ቃይ እስማኤላባ ግዶፐነ፥ ኔን ኦቼዳዋ ታን ስሳድ፤ ታን አካ አንጃና፤ ታን አ አንጃናነ አ ዘረꬃ ሎይꬃ ጮርሳና፤ እ ታማነ ላኡ የለታቱዋ የላና፤ ታን አ ዘረꬃ ዎልቃማ ካዉተꬃ ኦꬃና። 21 ሽን ታን ታ ጫቁዋ ላይꬅ ሀኖደ ሳራ ነዉ የልያ ይሳቃና ጫቀታና” ያጌዳ። 22 ጾሳይ አብራሃማና ሃሳዪደ ዉርሴዳዋፐ ጉየ፥ አብራሃመፐ ሻከቲደ ፑደ ቤዳ።

23 ሄ ጋላሳን አብራሃመ ባረ ናኣ እስማኤላ፥ ባረ ሶን የለቴዳ ኡባ፥ ባረ ሻሉዋን ሻሜዳዋንታ ኡባ፥ ባረ ሶን ደእያ አቱማ አሳ ኡባ፥ ጾሳይ አዉ ኦዴዳዋዳን ኡንቱንቱ አቱማተꬃ ቃጻሬዳ። 24 አብራሃመ ባረ አቱማተꬃ ቃጻረትያ ዎደ፥ ኡዱፑን ታማነ ኡዱፑን ላይꬃ አሳ፤ 25 አ ናአይ እስማኤል ባረ አቱማተꬃ ቃጻረትያ ዎደ፥ ታማነ ሄዙ ላይꬃ ናኣ። 26 አብራሃመነ አ ናአይ እስማኤል ላአቱካ ሄ ጋላስ ቃጻረቴድኖ። 27 አብራሃመ ሶን ደእያ አቱማ አሳይ ኡባይ፥ አ ሶን የለቴዳዋንቱነ ሻሉዋን ሻሜዳዋንቱ ኡባይ አናና ቃጻረቴድኖ።

18

ሄዙ እማꬃቱዋ

1 አብራሃመ ማምረ ዎላቱዋ ዎጋቱዋ ጋርሳን ባረ ዱንካንያ ፐንግያን ሴታ ጋላስ ኡት ደእሽን፥ መꬍና ጎዳይ አዉ ቆንጬዳ። 2 አብራሃመ ꬎቁ ጊደ ጼሊደ ሄዙ አሳቱ አ ማታን ኤቄዳዋንታ በኤዳ፤ ኡንቱንቱና ጋከታናዉ ባረ ዱንካንያ ፐንግያፐ ደንድ ዎጼዳ፤ ጋኪደ፥ ገድያን ሆኪደ፥ ኡንቱንቱ ስንꬃን ጎይኔዳ። * 3 ስሚደ እ፥ “አቤት ታ ጎዳው፥ ታን ነ ስንꬃን ናሸቴዳዋ ግዶፐ፥ ታና ነ ቆማ አጋደ አꬎፓ። 4 ሀያና ጉꬃ ሃꬃይ ዮ፤ ህንተንቱ ገዲ ሜጨትና፥ ሀ ምꬃ ኩዋን ሸምፕ አክተ። 5 ህንተንቱ ሀእ ታኮ ህንተንቱ ቆማኮ ዬዳ ድራዉ፥ ካምእ ጊደ ህንተንቱ ብያሳኣ ባና ማላ፥ ታን ህንተንቶ ምያዋ አሀይ” ያጌዳ።

ኡንቱንቱ፥ “ዳሮ ሎአ፤ ኔን ግያዋዳን ኦꬃ” ያጌድኖ።

6 አብራሃመ ዱንካንያ ግዶ ሳርኮ ኤሌል ቢደ፥ “ኤሌላደ ሊቆ ꬊልያፐ ሄዙ ከረ ግድያዋ አካ ሙናቃደ ኡክꬃ ኡካ” ያጌዳ። 7 ቃይ፥ አብራሃመ ባረ መህያኮ ዎጽ ቢደ፥ ሎኦ ቦልትቦልታ ቦልትቦልታ ማራ ዶሪደ፥ እት ቆማዉ እምና፥ እ ኤሌል ሹኪደ ጊግሴዳ። 8 ያትና አብራሃመ መኤዳ ማꬃነ ጊግሴዳ ማራ አሹዋ እማꬃቱዋ ስንꬃ አꬄዳ፤ ኡንቱንቱ ሚሽን፥ እ ሄ ምꬃ ጋርሳን ኡንቱንቱ ማታን ኤቄዳ።

9 ኡንቱንቱ አ፥ “ነ ማቻታ ሳራ ሀቃኔ?” ያጊደ ኦቼድኖ።

እዛ፥ “ህን ዱንካንያ ግዱዋን ደአዉ” ያጌዳ።

10 መꬍና ጎዳይ አ፥ “ታን ላይꬅ ሀኖደ ቱሙ ኔኮ ስማና፤ ሄ ዎደ ነ ማቻታ ሳራ አቱማ ናኣ የላና” ያጌዳ።

ሳራ ሄ ዎደ አፐ ጉየ ባጋና ደእያ ዱንካንያ ፐንግያን ደእያና ሄዋ ስሳዱ። * 11 አብራሃመነ ሳራ ባረንቱ ላይꬃ ሎይꬅ ሱጊደ ጭሜድኖ። ሳርዉ ፒላይ ይያዋ አጌዳ። 12 ሄዋ ድራዉ ሳራ ባረ ዎዛናን፥ “ታን ሀእ ጭማ ዉራ ክቾዋፐ ጉይያንነ ታ ጎዳይ ጭሞዋፐ ጉየ፥ ሀእ ታዉ አቱማ አሳና ጋከትያዌ ዋን ሀናኔ?” ያጋደ ሚጫዱ። *

13 መꬍና ጎዳይ አብራሃመ ሄ ዎደ፥ “ ‘ታን ጭማ ክቾዋፐ ጉየ፥ ቱሙ ናኣ የላንታየ?’ ጋደ፥ ሳራ አያዉ ሚጫደ? 14 መꬍና ጎዳዉ ዳንዳየተናባይ ቱሙ ደኢ? ላይꬅ ሀኖደ ታን ኔኮ ስማና፤ ሄ ዎደ ሳራ አቱማ ናኣ የላና” ያጌዳ። *

15 ሳራ ሎይꬃ ያዬዳ ድራዉ፥ “ታን ሚጫበይከ” ያጋደ ላካዱ።

ሽን እ፥ “ኤ፥ ኔን ቱሙ ሚጫዳ” ያጌዳ።

አብራሃመ ሶዶማ ድራዉ ጋናቴዳ

16 ሄዋፐ ጉየ አሳቱ ደንዲደ ብ፥ ሶዶማ ካታማ ዱገ ዛር ጼሌድኖ፤ አብራሃመነ ኡንቱንታ ሞይዚደ ኡንቱንቱና ቤዳ። 17 መꬍና ጎዳይ ሄ ዎደ፥ “ታን ታ ኦꬃናዉ ሀንያባ አብራሃመፐ ቆስከ። 18 አብራሃመ ቱሙፐ ግታነ ዎልቃማ ካዉተꬃ ግዳና፤ ሀ ሳኣ ካዉተꬃቱ ኡባይ አ ባጋና አንጀታና። * 19 አያዉ ጎፐ፥ ጽሎተꬃነ ፕርዳ ኦꬂደ፥ መꬍና ጎዳ ኦግያ ናጋናዳን ባረ ናናነ ባረፐ ጉየ፥ ባረ ሶ አሳ እ ዞራና ማላ፥ ታን አ ዶራድ፤ ሄዌነ መꬍና ጎዳይ አብራሃመዉ እማና ጌዳዋ ኡባ ፖላናሳ” ያጌዳ።

20-21 መꬍና ጎዳይ አብራሃመ፥ “ሶዶማፐነ ጋሞራፐ ዋስያ ዋሱ ሎይꬅ ዳሬዳ ድራዉነ ኡንቱንቱ ናጋራይ ሎይꬅ ዴጼዳ ድራዉ፥ ኡንቱንቱ ኦꬄዳባይ ታኮ ጋኬዳ ዋሱዋ ኬሻ ኢተንቶነ በአናዉ አነ ታን ዱገ ዎꬋይ፤ ሄዋ ማላ ኢታ ግዳና ꬋይንቶነ ኤራና” ያጌዳ።

22 ሄዋፐ ጉየ፥ ላኡ አሳቱ ሶዶማኮ ስሚደ ቤድኖ፤ ሽን አብራሃመ መꬍና ጎዳ ስንꬃን ዎስ ደኤ። 23 ሄ ዎደ አብራሃመ መꬍና ጎዳኮ ሺቂደ ያጌዳ፤ “ቱሙ ኔን ጽሎቱዋ ኢታቱዋና ꬋይሳይ? 24 ሄ ዎልቃማ ካታማን እሻታሙ ጽሎቱ ደእንቶካ፥ ኔን ꬋይሳይ? ኔን አን ደእያ እሻታሙ ጽሎቱዋ ድራዉ ሄ ካታማ አሽኪ? 25 ሄዌ ኔፐ ሃኮ፤ ጽሎቱዋ ኢታቱዋና ዎꬍያዌነ ጽሎቱዋነ ኢታቱዋ እት አይፍያን ጼልያዌ ኔፐ ሃኮ። ሀ ሳኣ ኡባ ፕርድያዌ ጽሉዋ ፕርደኔየ?” ያጌዳ።

26 መꬍና ጎዳይ፥ “ሄ ሶዶማ ካታማን እሻታሙ ጽሎቱ ደኦፐ፥ ሄ ሳኣ ኡባ ኡንቱንቱ ድራዉ ታን አሻና” ያጌዳ።

27 ሄዋፐ ጉየ አብራሃመ፥ “ታን ቢታነ ብድንꬃ ግዳደ ታ ጎዳና ጻላደ ሃሳያናዉ ስም ዶማ ክቻድ፤ 28 እሻታሙ ጽሎቱዋፐ እቼሹ ፓጭንቶ፥ ኔን ሄ እቼሻቱዋ ድራዉ ሄ ካታማ ኡባ ꬋይሳይ?” ያጌዳ።

መꬍና ጎዳይ፥ “ታን ያን ኦይታማነ እቼሹ ጽሎቱዋ ደምንቶ፥ ሄ ካታማ ꬋይስከ” ያጌዳ።

29 አብራሃመ ዛረꬂደካ፥ “ያን ኦይታሙ ጻላላይ ቤትንቶ ሽን?” ያጌዳ።

እ፥ “ታን ሄ ኦይታማቱዋ ድራዉ፥ ሄ ካታማ ꬋይስከ” ያጌዳ።

30 ሄዋፐ ጉየ እ፥ “ሀይ ጎዳይ ታዉ ሀንቀቶፖ፤ ታን ጉጃደካ ሃሳያይ። ያን ሀታሙ ጻላላይ ቤትንቶ ሽን?” ያጌዳ።

መꬍና ጎዳይ፥ “ታን ያን ሀታሙዋ ደምንቶ፥ ሄ ካታማ ꬋይስከ” ያጌዳ።

31 አብራሃመ ቃይካ፥ “ታን ጎዳና ጻላደ ሃሳያናዉ ዶማ ክቻድ፤ ያን ላታሙዋ ጻላላይ ቤትንቶ ሽን?” ያጌዳ።

መꬍና ጎዳይ፥ “ሄ ላታማቱዋ ድራዉ ታን አ ꬋይስከ” ያጌዳ።

32 ሄዋፐ ጉየ አብራሃመ፥ “ሀይ ጎዳይ ታዉ ሀንቀቶፖ፤ ታን መጽ እት ገደ ሃሳያይ፤ ያን ታሙ ጻላላይ ቤትንቶ ሽን?” ያጌዳ።

መꬍና ጎዳይ፥ “ሄ ታማቱዋ ድራዉ ታን ሄ ካታማ ꬋይስከ” ያጌዳ።

33 መꬍና ጎዳይ አብራሃመና ሃሳያ ዉርሴዳዋፐ ጉየ ቤዳ፤ አብራሃመካ ባረ ሶ ስሜዳ።

19

ሶዶማ ናጋራ

1 ሄ ላኡ ኪታንቻቱ ኦማርስ ሶዶማ ካታማ ጋኬድኖ፤ ሄ ዎደ ሎጸ ሄ ካታማ ፐንግያን ኡቴዳ። ሎጸ ኡንቱንታ በእነ ኡንቱንቱና ጋከታናዉ ኤቂደ ቤዳ፤ ባረ ዴሙዋ ሳኣ ጋꬂደ ጎይኔዳ፤ 2 “ታ ጎዳቶ፥ ህንተንቱ ቆማ ሶ ስሜርክቴ፤ ህንተንቱ ገድያ ሜጨቲደ ቃማ አቅተ፤ ጉራን ደንዲደ ህንተንቱ ብያሳኣ ባንታ” ያጌዳ።

ኡንቱንቱ፥ “ቱይት፤ ኑን ሀ ካታማ ዳባባን አቃና” ያጌድኖ።

3 ሽን እ ኡንቱንታ ሎይꬅ ሾቤዳ ድራዉ፥ አናና ቢደ አ ሶ ገሌድኖ፤ እ ኡንቱንቶ ቁማ ካꬂደ፥ ጫለና ኡክꬃ ኡኪደ አꬂና፥ ኡንቱንቱ ሜድኖ።

4 ኡንቱንቱ ግሰናን ደእሽን፥ ሶዶማ ካታማ አቱማ አሳይ ኡባይ፥ ናናቱዋፐ ጭማ ጋካናዉ፥ እቱነ አተናን ዪደ፥ ጎልያ ዩይ አꬍ ዶዴድኖ። 5 ሎጻ ጼሲደ ያጌድኖ፤ “ሀቼ ቃማ ነ ሶ ዬዳ አቱማ አሳቱ ሀቃን ደኢኖ? ኑን ኡንቱንቱና ሻርሙጻና ማላ ኡንቱንታ ኑኮ ካረ ከሳ” ያጌድኖ። *

6 ሎጸ ኡንቱንቱና ጋከታናዉ ካረ ከሲደ፥ ካርያ ጉየ ጎርዴዳ፤ 7 ኡንቱንታ ሀዋዳን ያጌዳ፤ “ታ እሻቶ፥ ሀ ኢታ ኦሱዋ ኦꬆፕተ። 8 ስም ታዉ ላኡ ማጫ ናናይ፥ አቱማ አሳ ኤርቤና ዎዶራቱ ደኢኖ፤ ታን ኡንቱንታ ህንተንቶ ካረ ከሳይ፤ ህንተንቱ ኡንቱንታ ህንተዉ ሎኦዋዳን ኦꬃና ዳንዳዪታ። ሽን ሀ አሳቱዋ ቦላ አይነ ኦꬆፕተ፤ አያዉ ጎፐ፥ ኡንቱንቱ ታ ጎለ ገሊደ ታ ካራ ጋርሳን ደኢኖ” ያጌዳ።

9 አሳቱ አ፥ “ኑ ስንꬃፐ ክቻ!” ያጌድኖ፤ ቃይካ ኡንቱንቱ፥ “ሀ ብታኒ ሀ ጋድያን በተ ግድ ዪደ፥ ሀእ ኑ ቦላ ፕርዳናዉ ካጄሌዳ! ሀእ ኑን ኔና ኡንቱንቱ ቦላ ኦꬃናዉ ቆፔዳዋፐ ኢታ ኦꬃና!” ያጌድኖ። ኡንቱንቱ ሎጻ ጉየ ሱግ የጊደ ፐንግያ መንꬃናዉ ሺቄድኖ። 10 ሽን ሄ ላኡ አሳቱ ባረንቱ ኩሽያ ካረ የዲደ፥ ሎጻ ሶ ጎች ገልሲደ ፐንግያ ጎርዴድኖ። 11 ሄዋፐ ጉየ፥ ኡንቱንቱ ጎለ ፐንግያን ደእያ አሳ፥ ጉꬃፐ ግታ ጋካናዉ ቆቅሴድኖ። ያትና ኡንቱንቱ ፐንግያ ደማናዉ ኮዪደ ዳቡሬድኖ። *

ሎጸ ሶዶማፐ ከሲደ ቤዳ

12 ሄ ላኡ አሳቱ ሎጻ፥ “ነዉ ሀዋን ነ ማጫ ናና ጊግሴዳዋንቱ፥ ነ አቱማ ናናይ ዎይ ነ ማጫ ናናይ ዎይ ነባ ግዴዳ አሳይ ኦና ግዶፐነ ሀ ካታማን ደኢ? ኡንቱንታ ሀዋፐ ከሳ ድጋ። 13 አያዉ ጎፐ፥ ኑን ሀ ሳኣ ꬋይሳና ሀኔቶ። ኡንቱንቱ ዋስያ ዋሱ ጎዳ ስንꬃን ሎይꬅ ዳሬዳ ድራዉ፥ መꬍና ጎዳይ ኑና ሀ ካታማ ꬋይሳናዉ ኪቴዳ” ያጌድኖ።

14 ሄዋ ድራዉ ሎጸ ከሲደ፥ ባረ ማጫ ናና ጊግሴዳዋንቱኮ ቢደ ኡንቱንታ፥ “ኤሌል ደንዲደ ሀዋፐ ከስተ፤ አያዉ ጎፐ፥ መꬍና ጎዳይ ሀ ካታማ ꬋይሳና ሀኔ” ያጌዳ። ሽን አ ማጫ ናና ጊግሴዳዋንቱ እ ቅꬌዳ ጊደ ቆፔድኖ።

15 ሳአይ ዎንታናዉ ሆልጆጅ ዞእያ ዎደ፥ ሄ ኪታንቻቱ ሎጻ፥ “ደንዳ! ነ ማቻቶነ ሀዋን ደእያ ነ ላኡ ማጫ ናና አካደ ኤሌላ ከሳ! ሄዌ ꬋዮፐ፥ ሀ ካታማይ ፕርደትያ ዎደ ኔንካ ꬋያሳ” ያጊደ ድርቢሴድኖ። 16 ሽን ሎጸ ያት ጊና፥ ሄ አሳቱ አ ኩሽያ፥ አ ማቻት ኩሽያነ አ ማጫ ናና ላኡዋ ኩሽያ ኦይቂደ፥ ሄ ካታማፐ ኡንቱንታ ከሴድኖ፤ አያዉ ጎፐ፥ መꬍና ጎዳይ ኡንቱንቶ ቃረቴዳ። * 17 ኪታንቻቱ ኡንቱንታ ካታማፐ ከሴዳ ሳናካ፥ ሄ ኪታንቻቱዋፐ እቱ ያጌዳ፤ “ህንተንቱ ሸምፑዋ አኪደ ባቃትተ! ጉየ ጼሎፕተ! ቃይ ሀ ዎምባን ሀቃንካ ኤቆፕተ! ደርያኮ ባቃትተ! ህንኮደ ህንተንቱ ꬋያና” ያጌዳ።

18 ሽን ሎጸ ኡንቱንቶ ያጌዳ፤ “ቱይት! ሀይ ታ ጎዳቶ፥ ያጎፕተ። 19 ታን ህንተንቱ ቆማይ ህንተንቱ ስንꬃን ናሸቴዳዋ ድራዉ፥ ታና አሻናዉ ታዉ ዳሮፐ ሎይꬅ ማዴድታ። ሽን ታን ደርያኮ ባቃታናዉ ዳንዳይከ፤ ሀዌ ባሻይ ጋኪደ ታና ሙካናነ ታንካ ሀይቃና። 20 ጼልተ፤ ሀዋን እት ካታማይ ደኤ፤ እ ዎጻናዉ ማታነ ጉꬃ ካታማ። ታን ያ ባቃቶ? እ ቄር ጉꬃ ካታማ ግደኔ? ታ ሸምፑ ያን አታናዋ” ያጌዳ።

21 ኪታንቻይ፥ “ኤ፥ ታን ነ ኦሻ ስሳና፤ ታን ኔን ግያ ካታማ ꬋይስከ። 22 ሽን ያ ኤሌላ ባቃታ፤ አያዉ ጎፐ፥ ኔን ያ ጋካናዉ፥ ታን አይነ ኦꬃናዉ ዳንዳይከ” ያጌዳ። ሄዋ ድራዉ ሄ ካታማ ሱንꬃይ ዞኣሮ * ጌተቴዳ።

ሶዶማነ ጋሞራ ካታማቱ ꬋዬድኖ

23 ሎጸ ጾኣሮ ጋኬዳ ዎደ፥ ብሮ ጻልቂ ዶሌዳ። 24 መꬍና ጎዳይ ሄ ዎደ ታማነ ኤጽያ ዲንያ ሶዶማነ ጋሞራ ቦላን መꬍና ጎዳ ማታፐ ሳሉዋፐ ቡኪደ ባይዜዳ። * 25 ሄዋዳን ኦꬂደ መꬍና ጎዳይ ሄ ካታማታ፥ ሄ ዎምባ ኡባ፥ ሄ ካታማቱዋ ግዶን ደእያ ኡባነ ሄ ጋድያን ደእያ ምꬃ ማታ ꬋይሴዳ። 26 ሽን ሎጸ ማቻታ ጉየ ጼላደ ማጽነ ቱሳ ግዳዱ። *

27 ዎንተꬃ ጋላስ ዎንታ ጉራን አብራሃመ ደንዲደ፥ መꬍና ጎዳ ስንꬃን ካሰ እ ኤቄዳ ሳኣ ስሚደ ቤዳ። 28 እ ሶዶማነ ጋሞራ ሄ ዛንጋራን ደእያ ቢታ ኡባ ዱገ ጼሌዳ፤ ሄ ዎደ ጩዋይ ጮጭያ ታማ ጩዋዳን ሄ ቢታፐ ደንድያዋ በኤዳ።

29 ጾሳይ ሄ ዛንጋራ ካታማቱዋ ꬋይሴዳ ዎደ፥ አብራሃማ ሀሳዬዳ፤ ሎጸ ደኤዳ ካታማቱዋ ꬋይሲደ ሎጻ ባሻፐ ከሴዳ።

ሎጸ የለታ

30 ሎጸ ዞኣራን ኡታናዉ ያዬዳ ድራዉ፥ ባረ ማጫ ናና ላኡዋና ደርያ ከሴዳ፤ ጎንጎሎ ግዶን ባረ ላኡ ማጫ ናናቱዋና ኡቴዳ። 31 እት ጋላስ ባይራ ናታ ቴፋቶ፥ “ኑ አዉ ጭሜዳ፤ ሳኣ ኡባን † ደእያ ዎጋዳን ኑናና ግሳናዉ ሀ ጋድያን ኡባካ አቱማ አሳይ ባዋ። 32 ሃያ፤ ዎይንያ ኤሳ ኑ አዉዋ ኡሺደ፥ አናና ግሲደ፥ ኑ አዉዋፐ ኑ ዛርያ ቱራ አሾይተ” ያጋዱ። 33 ሄ ጋላሳ ቃማ ባረንቱ አዉዋ ዎይንያ ኤሳ ኡሼድኖ፤ ባይራታ ገላደ አናና ግሳዱ፤ እዛ አናና ግስያ ዎደካ ደንድያ ዎደካ እ ኤርቤና።

34 ዎንተꬃ ጋላስ ባይራታ ቴፋቶ፥ “ስሳ፤ ዝኖ ታን ታ አቡና ግሳድ፤ ሀቼ ቃማ ቃይ ዎይንያ ኤሳ ኡሽና፥ ኔንካ ገላደ አናና ግሳ፤ ያቲደ ኑን ኑ አዉዋፐ ኑ ዛርያ ቱራ አሾይተ” ያጋዱ። 35 ሄ ጋላስ ቃማ ቃይካ ዎይንያ ኤሳ ኡሼድኖ፤ ቴፋታካ ገላደ አናና ግሳዱ፤ እዛ አናና ግስያ ዎደካ ደንድያ ዎደካ እ ኤርቤና። 36 ያትደ ሎጸ ማጫ ናናይ ላአቱካ ባረንቱ አዉዋፐ ሻሃሬድኖ። 37 ባይራታ አቱማ ናኣ የላዱ፤ አ ሱንꬃ ሞኣባ ‡ ጋደ ሱንꬃዱ፤ እነ ሀቼ ጋካናዉ ሞኣባቱዋ አዉዋ። 38 ቃይ ቴፋታካ አቱማ ናኣ የላዱ፤ አ ሱንꬃ በንኣማ § ጋደ ሱንꬃዱ፤ እነ ሀቼ ጋካናዉ አሞናቱዋ አዉዋ።

20

አብራሃመነ አብመሌካ

1 አብራሃመ ማምረፐ ደንዲደ፥ ነጌባ ግያ ጋድያ ቤዳ፤ ቃዴሳነ ሹራ ግያ ካታማቱዋፐ ግዱዋን ደኤዳ፤ ጋራራንካ አማሬዳ ዎድያ ታኬዳ። 2 ያን አብራሃመ ባረ ማቻቶ ሳሮ፥ “አ ታ ምቻቶ” ያጌዳ። ጋራራ ካቲ አብመሌክ ኪቲደ ሳሮ አፌዳ። * 3 ሽን ጾሳይ እት ቃማን አኩሙዋን አብመሌከኮ ዪደ፥ አ ሀዋዳን ያጌዳ፤ “ኔን አሄዳ ማቻት ጋሱዋን ሀይቃሳ፤ አያዉ ጎፐ፥ እዛ አሳ ማቻቶ” ያጌዳ።

4 ሽን አብመሌክ ኢኮ ሺቅቤና። ያቴዳዌ፥ “ጎዳዉ፥ ኔን ጽሎ ካዉተꬃ ꬋይሳኒየ? 5 እ፥ ‘እዛ ታ ምቻቶ’ ግቤነየ? ቃይ እዛ፥ ‘እ ታ እሻ’ ጋበይኬ? ታን ታ ዎዛና ሱረተꬃንነ ታ ኩሽያ ጌሻተꬃን ሀዋ ኦꬃድ” ያጌዳ።

6 ሄዋፐ ጉየ፥ ጾሳይ አኩሙዋን አ ያጌዳ፤ “ኤ፥ ኔን ነ ዎዛና ጌሻተꬃን ኦꬄዳዋ ታን ኤራድ፤ ሄዋ ድራዉ፥ ኔን እዞ ቦቼና ማላነ ታ ስንꬃን ናጋራ ኦና ማላ ኔና ታን ተኣድ። 7 ሀእ ሀ ብታንያ ማቻቶ ዛራ፤ አያዉ ጎፐ፥ እ ትምቢትያ ኦድያዋ፤ እ ነዉ ጾሳ ዎሳና፤ ኔን ፓጻ ደአና። ሽን እዞ ዛራና ꬋዮፐ፥ ኔንነ ነዉ ደእያባይ ኡባይ ሀይቂያዋ ቱሙፐ ኤራ” ያጌዳ።

8 አብመሌክ ዎንተꬃ ጋላስ ዎንታ ባረ ካዉተꬃ ካፓቱዋ ኡባ ጼሴዳ፤ ሀ የዉዋ ኡባ ኡንቱንቶ ኦድና፥ ኡንቱንቱ ሎይꬅ ዳሮ ያዬድኖ። 9 ያትና አብመሌክ አብራሃማ ጼሲደ፥ “ኔን አያ ኑ ቦላ ኦꬃዲ? ኔን ታ ቦላነ ታ ካዉተꬃ ቦላ ዎልቃማ ናጋራ አሀናዉ ታን ነዉ አይ ኢታባ ኦꬃድታ? ኔን ታ ቦላ ኦሰታናዉ በሰናባ ኦꬃዳ” ያጌዳ። 10 ቃይካ አብመሌክ አብራሃማ፥ “ኔና ሀዋ ኦስሴዳዌ አዬ?” ያጊደ ኦቼዳ።

11 አብራሃመ ያጌዳ፤ “ ‘ጾሳዉ ያይያ እት አሳይነ ሀ ሳኣን ባዋ’ ጋደ ቆፔዳ ድራሳነ፥ ‘ታ ማቻት ጋሱዋን ኡንቱንቱ ታና ዎꬋና’ ጋደ ቆፔዳ ድራሳ። 12 ሄዋ ቦላ እዛ ቱሙካ ታ ምቻቶ፤ ታ አት ናቶ ግዱኩፐ አትን፥ ታ አቡ ናቶ፤ ቃይ እዛ ታ ማቻቶ ግዳዱ። 13 ጾሳይ ታና ታ አዉዋ ጎልያፐ ከሴዳ ዎደ ታን እዝዉ፥ ‘ኑን ቤዳ ጋድያን ኡባን ኔን ታዉ ኦꬃና ኬካተꬃይ ሀዋ፤ “እ ታ እሻ” ጋደ ታባ ሃሳያ’ ያጋድ” ያጌዳ።

14 ሄዋፐ ጉየ አብመሌክ ዶርሳ፥ መህያ፥ ማጫ አይለቱዋነ አቱማ አይለቱዋ አሂደ፥ አብራሃመዉ እሜዳ፤ ቃይ አ ማቻቶ ሳሮ አዉ ዛሬዳ። 15 አብመሌክ፥ “ስም ታ ቢታይ ነ ስንꬃና፤ ኔና ሎኦሳን ደአ” ያጌዳ። 16 ሳሮካ፥ “ታን ነ እሻዉ እት ሻአ ጻጋራ ብራ * እማይ፤ ሀዌ ስም ኔናና ደእያ ኡባ ስንꬃን ኔን ጽላቶ ግድያዋነ ኔን ሻትሜዳዋ ኤርስያዋ ግዶ” ያጌዳ።

17-18 መꬍና ጎዳይ አብራሃመ ማቻት ሳር ጋሱዋን አብመሌካ ጎለ አሳ ኡባ ቃንꬃ ማይንስ ዎꬄዳ ድራዉ፥ አብራሃመ ጾሳ ዎስና፥ አብመሌክ፥ አ ማቻታነ አ ማጫ ቆማቱዋ ናኣ የላና ማላ ጾሳይ ኡንቱንታ ፓꬄዳ።

21

ይሳቅ የለቴዳ

1 ጾሳይ ባረ ኦዴዳዋዳን ሳርኮ ዬዳ፤ ጾሳይ ሳሮ ባረ ጌዳዋዳን ኦꬄዳ። 2 ሳራ ሻሃራደ፥ ጭሜዳ አብራሃመዉ ጾሳይ ጌዳ ዎዲ ጋክና፥ አቱማ ናኣ የላዱ። 3 ሳራ አዉ የሌዳ ባረ ናኣ ሱንꬃ አብራሃመ “ይሳቃ” ያጊደ ሱንꬄዳ።* 4 አብራሃመ ባረ ናኣ ይሳቃ ጾሳይ አዛዜዳዋዳን ሆስፑንꬃ ጋላሳን ቃጻሬዳ። * 5 አ ናኣ ይሳቅ አዉ የለቴዳ ዎደ፥ አብራሃመ ላይꬃይ ጼታ። 6 ሳራ፥ “ጾሳይ ታዉ ሚቻ * እሜዳ፤ ቃይ ሀዋ ስስያዌ ኡባይ ታናና ሚጫና” ያጋዱ። 7 ቃይካ ሳራ፥ “አብራሃመዉ ሳራ ናኣ ꬋንꬃና ጌዳዌ ኦኔ? ግዶፐነ ታን ሀእ አዉ እ ጭሜዳ ዎድያን ናኣ የላድ” ያጋዱ።

አጋራነ እስማኤል የደርሰቴድኖ

8 ጉꬃ ናአይ ድጪደ፤ ꬋንꬃ ዱꬄዳ፤ አብራሃመ ይሳቅ ꬋንꬃ ዱꬄዳ ጋላስ ዎልቃማ ባላ ከሴዳ። 9 ሽን ግብጼፐ ዬዳ አጋራ አብራሃመዉ የሌዳ ናአይ ይሳቃና ካእያዋ ሳራ በኣዱ። 10 አብራሃማ፥ “ሀ አይላት ናአይ ታ ናኣ ይሳቃና ኡባካ ላተና ድራዉ፥ አይላቶነ እዝ ናኣ ከሳ የዳ” ያጋዱ። *

11 ሀ የዉ ባረ ናኣ ቦችያ ድራዉ፥ አብራሃመ ሎይꬅ መቶቴዳ። 12 ሽን ጾሳይ አብራሃመ፥ “ናአዉነ ነ አይላትዉ ሎይꬃ መቶቶፓ፤ ሳራ ነዉ ኦድያዋ ኡባ ስሳ፤ አያዉ ጎፐ፥ ነ ዘረꬃይ ይሳቃ ባጋና ጼሰታናዋ። * 13 ቃይ አይላት ናኣ ታን ካዉተꬃ ከሳና፤ አያዉ ጎፐ፥ እካ ነ ዛረ” ያጌዳ።

14 ዎንታ ጉራን አብራሃመ ደንዴዳ፤ ቁማነ ኦጎሩዋን ሃꬃ አኪደ፥ አጋሮ ሀሽያን ቶሲደ፥ እዝ ናኣካ እዝዉ እሚደ ከስ የዴዳ። እዛ ባደ፥ በርሳበሄ ግያ ዎራን ቶይላካታዉ። 15-16 ሃꬃይካ ኦጎሩዋን ዉሬዳ ዎደ እዛ፥ “ናአይ ሀይቂሽን፥ ኡታደ በእከ” ያጋደ፥ ናኣ እት ቡራ ጋርሳን ዎꬃደ፥ ላኡ ጼቱ ዋꬋ ግድያዋ ኬሻ ባደ ኡታዱ። ማታን ኡታደ፥ ባረ ቃላ ꬎቂሳደ ዬካዱ።

17 ጾሳይ ናኣ ዋሱዋ ስሴዳ፤ ጾሳ ኪታንቻይ አጋሮ ሳሉዋፐ ጼሲደ፥ “አጋሬ፥ ዋናዲ? ጾሳይ ናአይ ግሴዳ ሳኣን ዋስያዋ ስሴዳ ድራዉ ያዮፓ፤ 18 ደንዳ ኤቃ፤ ናኣነ ነ ኩሽያን ደንꬃ፤ አያዉ ጎፐ፥ ታን አ ዎልቃማ ካዉተꬃ ኦꬃና” ያጌዳ። 19 ጾሳይ እዝ አይፍያ ዶይና፥ ሃꬃ ኦላ በኣዱ፤ ባደ ኦጎሩዋን ሃꬃ ኩንꬃዱ፤ ናኣካ ኡሻዱ። 20 ናአይ ድጭያ ዎደ፥ ጾሳይ አናና ግዴዳ፤ እ ዎራን ደኢደ፥ ዎንዳፍያ ዱክያ አሳ ግዴዳ። 21 እ ፓራና ግያ ዎራን ደእሽን፥ አ ዳያ ግብጼፐ አዉ ማቻቶ ደማዱ።

አብራሃመፐነ አብመሌከፐ ግዱዋን ዎꬄዳ ጫቁዋ

22 ሄ ዎደ፥ አብመሌክ ባረ ዎታዳራቱዋ ካፑዋ ፕኮላና አብራሃመኮ ቢደ፥ “ኔን ኦꬅያ ኡባባን ጾሳይ ኔናና ደኤ። * 23 ኔን ታ ቦላ ዎይ ታ ናና ቦላ ዎይ ታ ዘረꬃ ቦላ ገነባ ኦና ማላ፥ ሀእ ሀዋን፥ ጾሳ ስንꬃን ታዉ ጫቃ፤ ታን ነዉ ኬኬዳዋዳን፥ ኔንካ ታዉነ ኔን እማꬃተꬃን ደእያ ሀ ቢታዉ ሎአ” ያጌዳ።

24 አብራሃመ፥ “ታን ጫቃይ” ያጌዳ።

25 ሄ ዎደ፥ አብራሃመ አብመሌካ ቆማቱ አኬዳ ሃꬃ ኦላባ አብመሌካዉ ማጋኔዳ። 26 ሽን አብመሌክ፥ “ሄዋ ኦን ኦꬄደንቶ ታን ኤርከ፤ ኔንካ ቃይ ታዉ ኦዳባካ፤ ታን ሀቼ ጋካናዉ ሄዋ ስሳበይከ” ያጌዳ።

27 ሄዋፐ ጉየ አብራሃመ ዶርሳነ ሚዛቱዋ አሂደ፥ አብመሌካዉ እምና፥ ኡንቱንቱ ላኡ ጫቁዋ ጫቀቴድኖ። 28 አብራሃመ ላፑን ማጫ ዶርሳ ማራቱዋ ዉድያፐ ሻኬዳ፤ 29 አብመሌክ አብራሃማ፥ “ሀ ኔን ዱማ ሻካ ዎꬄዳ ላፑን ማጫ ዶርሳ ማራቱዋ አያዉ ሻካዲ?” ያጊደ ኦቼዳ።

30 አብራሃመ፥ “ታን ሀ ሃꬃ ኦላ ቦኬዳዎ ማርካ ግዳና ማላ፥ ሀ ላፑን ማጫ ዶርሳ ማራቱዋ ታ ኩሽያፐ አካ” ያጌዳ።

31 ሄዋን ሄ ላኡ አሳቱ ጫቀቴዳ ድራዉ፥ ሄ ሳአይ በርሳበሄ † ጌተቴዳ።

32 በርሳበሄን ጫቁዋ ጫቀቴዳዋፐ ጉየ፥ አብመሌከነ አ ዎታዳራቱ ካፑዋ ፕኮል ደንዲደ፥ ፕልስጼማ ቢታ ስሜድኖ። 33 አብራሃመ በርሳበሄን ታማርስከ ጌተትያ ምꬃ ቶኬዳ። ሄዋን ጎዳ፥ መꬍና ጾሳ፥ ሱንꬃ ጼሴዳ። 34 አብራሃመ ፕልስጼማ ጋድያን ዳሮ ዎድያ ደኤዳ።

22

ይሳቃ ባረዉ ያርሻናዳን ጾሳይ አብራሃማ አዛዜዳ

1 ሄዋፐ ስሚደ፥ ጾሳይ አብራሃማ ፓጬዳ፤ እ አ፥ “አብራሃሜ” ያጊደ ጼሴዳ።

እ፥ “አቤ” ያጊደ ኮዬዳ። *

2 ጾሳይ፥ “ኔን ሲቅያ ነ መጽ እት ናኣ ይሳቃ አካደ፥ ሞርያ ግያ ጋድያ ባ፤ ያን ታን ነዉ ኦድያ እት ደርያ ቦላን አ ጹግያ ያርሹዋ ኦꬃደ ታዉ ያርሻ” ያጌዳ። *

3 ዎንተꬃ ጋላስ አብራሃመ ጉራን ደንዲደ፥ ባረ ሀርያ ጫኔዳ፤ ባረ ቆማቱዋፐ ላኡዋነ ባረ ናኣ ይሳቃ ባረናና አኪደ፥ ጹግያ ያርሹዋ ምꬃ ጳልቂ አኪደ፥ ጾሳይ አዉ ኦዴዳ ሳኣ ባናዉ ደንዴዳ። 4 ቢደ ሄዘንꬃ ጋላስ አብራሃመ ꬎቁ ጊደ፥ ሄ ሳኣ ሃኩዋን በኤዳ። 5 አብራሃመ ባረ ቆማቱዋ፥ “ሀ ሀርያና ሀዋን ደእሽተ፤ ታንነ ታ ናአይ ያ ቢደ ጾሳዉ ጎይኒደ፥ ህንተንቱኮ ስማና” ያጌዳ።

6 አብራሃመ ያርሹዋ ምꬃ ደንꬂደ፥ ባረ ናኣ ይሳቃ ቶሴዳ፤ ታማነ ማሻ እ ባረዉ ኦይቄዳ። ኡንቱንቱ ላኡ እትፐ ቢሽን፥ 7 ይሳቅ ባረ አዉዋ አብራሃማ፥ “ታ አዎ” ያጌዳ።

አብራሃመ፥ “አቤ፥ ታ ናአዉ” ያጌዳ።

እ፥ “ታማይነ ምꬃይ ሀዌሽ፤ ሽን ጹጊደ ያርሽያ ዶርሳ ማራይ ሀቃኔ?” ያጌዳ።

8 አብራሃመ፥ “ታ ናአዉ፥ ጹጊደ ያርሽያ ዶርሳ ማራ ጾሳይ ጊግሳና” ያጌዳ። ኡንቱንቱ ላኡ እትፐ ቤድኖ።

9 ኡንቱንቱ ጾሳይ አዉ ኦዴዳ ሳኣ ጋኬዳ ዎደ፥ አብራሃመ ያርሹዋ ያርሽያ ሳኣ ያን ግምቢደ፥ ምꬃ ማር የጌዳ፤ ባረ ናኣ ይሳቃ ቃቺደ፥ ሄ ምꬃ ቦላን ግስሴዳ። * 10 አብራሃመ ባረ ናኣ ሹካናዉ ባረ ኩሽያ የዲደ ማሻ አኬዳ። 11 ሽን መꬍና ጎዳ ኪታንቻይ ሳሉዋፐ አ፥ “አብራሃሜ፥ አብራሃሜ” ያጊደ ጼሴዳ።

እ፥ “አቤ” ጊደ ኮዬዳ።

12 አ፥ “ናኣ ቦላን ነ ኩሽያ ዎꬆፓ፤ አ አይነ ኦꬆፓ፤ ኔን ነ መጽ እት ናኣካ ታና ድጋቤና ድራዉ፥ ኔን ጾሳዉ ያይያዋ ግድያዋ ታን ሀእ ኤራይ” ያጌዳ።

13 አብራሃመ ꬎቁ ግ ጼሊደ፥ ሄዋን ዶርሳ እቱ ካጪ ቡራን ገል ቃጸት ኡቴዳዋ በኤዳ። አብራሃመ ቢደ ሄ ዶርሳ አኪደ፥ ባረ ናኣ ድራዉ ጹግያ ያርሹዋ ኦꬂደ ያርሽ ባሼዳ። 14 ሄዋ ድራዉ አብራሃመ፥ “መꬍና ጎዳይ እማና”* ያጊደ ሄ ሳኣ ሱንꬄዳ፤ ሀቼ ጋካናስካ፥ “መꬍና ጎዳ ደርያን እመታና” ጌተቴ።

15 መꬍና ጎዳ ኪታንቻይ ሳሉዋፐ ላኤንꬂደ አብራሃማ ጼሲደ ያጌዳ፤ 16 “መꬍና ጎዳይ፥ ‘ሀዋዳን ያጋደ ነዉ ታን ታ ሁጲያን ጫቃይ፤ ኔን ሀዋ ኦꬄዳ ድራዉነ ነ መጽ እት ናኣካ ታና ድጋቤና ድራዉ፥ * 17 ታን ኔና ቱሙ አንጃና፤ ነ ዘረꬃካ ታን ሳሉዋ ጾልንትያ ኬናነ አባ ዶና ሻፍያ ኬና ኦꬃደ ጮርሳና። ነ ዘረꬃቱ ባረንቱ ሞርከቱዋ ካታማቱዋ ላታና። * 18 ኔን ታዉ አዛዘቴዳ ድራዉ፥ ሀ ሳኣ ካዉተꬃቱ ኡባይ ነ ዘረꬃ ባጋና አንጀታና’ ያጌ” ያጌዳ። *

19 ሄዋፐ ጉየ፥ አብራሃመ ባረ ቆማቱዋኮ ስሚደ፥ ኡንቱንቱ ኡባይ እትፐ በርሳበሄ ደንዲደ ቤድኖ። አብራሃመ በርሳበሄን ደኤዳ።

ናኮራ የለታ

20 ሄዋፐ ስሚደ አብራሃመዉ፥ “ምልካ ነ እሻ ናኮራዉ ናና የላዱ፤ 21 ኡንቱንቱነ ባይራይ ኡጻ፤ ኡጻ እሻቱ ቡዛ፥ 22 አራማ አዉዋ ቃሙኤላ፥ ኬሳደ፥ ሃዞ፥ ፕልዳሻ፥ ይድላፋነ ባቱኤላ። 23 ሀዋንታ ሀ ሆስፑን ናናካ ምልካ አብራሃመ እሻ ናኮራዉ የላዱ፤ ባቱኤል ርብቆ የሌዳ። 24 ራኡማ ግያ አ ቆማታ ቃይ ጸባሀ፥ ጋሃማ፥ ታሃሻነ ማእካ የላዱ” ያጊደ ኦዴድኖ።

23

ሳር ሀይቁዋ

1 ሳራ ጼታነ ላታማነ ላፑን ላይꬃ ደኣዱ። 2 ሄዋፐ ጉየ እዛ ካናነ ጋድያን ደእያ (ከብሮነ ግያ) ቅርያት-አርባአ ካታማን ሀይቃዱ። አብራሃመ ሳርዉ ዬካናዉነ ካዮታናዉ ቤዳ።

3 ዬክ ስሚደ፥ አብራሃመ ባረ ማቻት አሃ ማታፐ ደንድ ቢደ፥ ሂተቱዋ ሀዋዳን ያጌዳ፤ 4 “ታን ህንተንቱ ግዶን በተነ እማꬃ፤ ታ ማቻት አሃ ሞጋናዉ ታዉ ህንተንቱ ጋድያፐ ዱፉዋ ዛልኤርክቴ!” ያጌዳ። *

5-6 ሂተቱ አዉ፥ “ጎዳዉ፥ ኑን ኦድያዋ ስሳ፤ ኔን ኑ ግዶን ዎልቃማ ካፑዋ፤ ኔን ነ ማቻት አሃ ኑ ዱፉዋፐ ነዉ ሎኤዳዋን ሞጋ፤ ኔን ነ ማቻት አሃ ሞጋናዉ ባረ ዱፉዋ ኦንነ ኔና ድገና” ያግ ዛሬድኖ።

7 ያግና አብራሃመ ደንድ ኤቂደ፥ ሂተቱዋ ስንꬃን ጎይኔዳ። 8-9 እ ኡንቱንቶ፥ “ህንተንቱ ታና፥ ‘ነ ማቻት አሃ ሞጋ’ ጎፐ ስስተ፤ ጾሃራ ናኣ ኤፍሮናዉ አ ጋድያ ጋጻን ደእያ ማክጴላ ግያ ጎንጎሉዋ ታዉ ዱፉዋ ከሳናዉ ዛልአና ማላ ኩመንꬃ ጋትያን ኑና ዛልእሴርክተ” ያጌዳ።

10 ሂትያ ኤፍሮነ ሄ ዎደ ካታማ ፐንግያን ሺቄዳ ባረ አሳ ግዶን ኡቴዳ፤ ሂተቱ ኡባይ ስስሽን፥ አብራሃመዉ ያጌዳ፤ 11 “ሄዋዳን ግደና፤ ታ ጎዳዉ፥ ታ ኦድያዋ ስሳ፤ ታን ጋድያካ አ ግዶን ደእያ ጎንጎሉዋካ ነዉ እማይ፤ ታን ነዉ አ ታ አሳ ስንꬃን እማይ፤ ኔን ነ ማቻት አሃ ሞጋ” ያጌዳ።

12 አብራሃመ ሄ ጋደ አሳ ስንꬃን ዛረꬅ ጎይኔዳ፥ 13 አሳይ ስስሽን ኤፍሮና፥ “ታ ኦድያዋ ስሳርኪ! ታን ሄ ጋድያ ጋትያ ጭጋና፤ ኔን ታፐ አካርኪ! ሄዋን ታን ታ ማቻት አሃ ሞጋና” ያጌዳ።

14-15 ኤፍሮነ አብራሃመዉ ዛሪደ፥ “ታ ጎዳዉ፥ ታን ኦድያዋ ስሳ፤ ጋዲ ኦይዱ ጼቱ ጻጋራ ብራ * ከስያዋ፤ ሽን ሄዌ ነ ግዶንነ ታ ግዶን አይነ ግደና፤ ነ ማቻት አሃ ሞጋ” ያጌዳ። 16 አብራሃመ ሂተቱ ስስሽን፥ ኤፍሮነ ጌዳ ጋትያ ማዬዳ፤ ሄ ዎደ ሻሉዋን ኦይዱ ጼቱ ጻጋራ ብራ ኤፍሮናዉ እሜዳ።

17 ማምረ ካታማ ማታን ማክጴላን ደእያ ኤፍሮና ጋዲ፥ ሄዋን ደእያ ጎንጎሉነ ሄ ጋድያን ደእያ ምꬃ ኡባይ፥ 18 ካታማ ፐንግያን ሺቄዳ ሂተቱዋ ኡባ ስንꬃን ህግያን አብራሃመ ጋደ ግዴዳ።

19 ሄዋፐ ጉየ፥ አብራሃመ ባረ ማቻቶ ሳሮ ካናነ ጋድያን (ከብሮነ ግያ) ማምረ ካታማ ማታን ደእያ ማክጴላ ግያ ጋደ ጎንጎሉዋን ሞጌዳ። 20 ሄዋ ድራዉ ሄ ጋዲነ ሄዋን ደእያ ጎንጎሉ ሂተቱዋ ስንꬃን ህግያን አብራሃመዉ ዱፉዋ ግዴዳ።

24

ይሳቃዉ ማቻታ ኦሸታዱ

1 አብራሃመ ሎይꬅ ላይꬃ ሱጊደ ጭሜዳ፤ መꬍና ጎዳይ አ ኡባባንካ አንጄዳ። 2 አብራሃመ ባረ ቆማ፥ ባረ ሶ አሳ ኡባዉ ካፖትያ፥ ባረ አሳ ኡባዉ ጎዳትያዋ ሀዋዳን ያጌዳ፤ “ነ ኩሽያን ታ ጉልባታ ኦይቃ፤ * 3 ታን ኡንቱንቱ ግዶን ደእያ ካናነቱዋ ማጫ ናናቱዋፐ ታ ናአዉ ማቻቶ ኦቼና ማላ፥ መꬍና ጎዳን፥ ሳሉዋ ጾሳንነ ሳኣ ጾሳን ታን ኔና ጫቀꬃይ፤ 4 ሽን ኔን ታ የለቴዳ ቢታ፥ ታ ዳቦቱዋኮ ባደ፥ ታ ናኣ ይሳቃዉ ማቻቶ ኦቻ” ያጌዳ።

5 አ ቆማይ፥ “ማጫውና ታናና ያናዉ ዶሰናባ ግዶፐ፥ ነ ናኣ ኔን ዬዳ ጋድያ ጉየ አፎ?” ያጊደ ኦቼዳ።

6 አብራሃመ፥ “ታ ናኣ ያ አፈናዳን ኔና ኤራ! 7 መꬍና ጎዳይ፥ ሳሉዋ ጾሳይ፥ ታና ታ አዉዋ ሶፐነ ታ የለቴዳ ቢታፐ ከሴዳዌ ታዉ፥ ‘ነ ዛርያዉ ታን ሀ ቢታ እማና’ ያጊደ ጫቄዳዌ፥ ኔን ታ ናአዉ ያፐ ማቻቶ ደማና ማላ፥ እ ባረ ኪታንቻ ኔፐ ስንꬃዉ ኪታና። 8 ምሽራታ ኔናና ጉየ ያናዉ ዶሰናባ ግዶፐ፥ ሀ ታን ኔና ጫቀꬄዳ ጫቁ ነዉ ጎመተና፤ ሽን ታ ናኣ ያ ጉየ ኡባካ አፎፓ” ያጌዳ። 9 ቆማይ ባረ ጎዳ አብራሃመ ጉልባታ ኦይቄዳ፤ ሀ የዎ ጫቄዳ።

10 ሄዋፐ ጉየ፥ ቆማይ ባረ ጎዳ ጋሎቱዋፐ ታሙዋ አኪደ፥ ባረ ጎዳ ሚሻፐካ ሙሩታ ሙሩታ አኪደ ቤዳ፤ ማስጰጾምያ ግያ ጋድያን ናኮራ ካታማ ጋኬዳ። 11 ኦማርስ፥ ማጫ አሳይ ሃꬃ ትካናዉ ይያ ዎድያን፥ ካታማፐ ጋጻን ሃꬃ ኦላ ማታን ባረ ጋሎቱዋ ጉልባትሴዳ።

12 ያቲደ እ ሀዋዳን ያጊደ ዎሴዳ፤ “መꬍና ጎዳዉ፥ ታ ጎዳ አብራሃመ ጾሳዉ፥ ሀቼ ታን ቆፓደ ዬዳባ ታዉ እንጀያ፤ ቃይ ታ ጎዳ አብራሃመዉ ሎኦባ ኦꬃ። 13 በአ! ታን ሀ ሃꬃ ፑልትያ ማታን ኤቃይ፤ ሀ ካታማ አሳ ማጫ ናናይ ሃꬃ ትካናዉ ሃ ያና። 14 ታን፥ ‘አነ ኦቱዋ ሆክሳደ ታና ሃꬃ ኡሻ’ ግያ ዎደ፥ እዛካ፥ ‘ሄይ ኡሻ፤ ቃይ ነ ጋሉዋ ታን ኡሻና’ ያግያና፥ ሄና ነ ቆማ ይሳቃዉ ኔን ዶሬዳኖ ግዱ፤ ኔን ታ ጎዳዉ ሎኦባ ኦꬄዳዋ ታን ሄዋን ኤራና” ያጌዳ።

15 ብሮ እ ዎሳ ዉርሰናን ደእሽን፥ ርብቃ ሃꬃ ኦቱዋ ቶካደ ፑቱ ጋዱ። እዞ ባቱኤል የሌዳ፤ ባቱኤል ምልካ ናኣ፤ ምልካ አብራሃመ እሻ ናኮራ ማቻቶ። 16 ርብቃ ሎይꬃ ፑላንቻነ አቱማ አሳይ ቦችቤና ዎዶራቶ። ፑልቱዋ ዱገ ዎꬋደ፥ ባረ ኦቱዋ ኩንꬃደ ከሳዱ። 17 ሄ ቆማይ ኢኮ ዎጽ ቢደ እዞ፥ “ነ ኦቱዋፐ ታና ጉꬃ ሃꬃ ኡሻርኪ!” ያጌዳ።

18 እዛ፥ “ኤኖ ታ ጎዳዉ፥ ኡሽኪ” ያጋዱ። ኤሌላደ ኦቱዋ ባረ ሀሽያፐ ዎꬃደ፥ ገደ ዛራ ኦይቃደ አ ኡሻዱ። 19 አ ኡሼዳዋፐ ጉየ፥ “ነ ጋላቱዋካ አላና ጋካናዉ ታን ኡንቱንቶ ሃꬃ ዱቃና” ያጋዱ። 20 አቴዳ ሃꬃ ኤሌላ ዎንግርያን ትጋደ፥ ሀራ ሃꬃ ዱቃናዉ ኦላ ዎጻዱ፤ ጋላቱ ኡባይ አላና ጋካናዉ፥ ሃꬃ ኦላፐ ዱቃ ዱቃደ አሃደ ዎንግርያን ትጋደ ኡሻዱ። 21 እ ቆፒደ ዬዳ ቆፋ መꬍና ጎዳይ እንጀዪደ ደእንቶ ኤራናዉ ብታኒ ጮኡ ጊደ እዞ ጼሌ።

22 ጋሎቱ ሃꬃ ኡሽ ስሚና፥ ብታኒ እቼሹ ግራመነ ባካ ግዴዳ ዎርቃ ምግዱዋነ፥ ጼታነ ታሙ ግራመ ግዴዳ ላኡ ዎርቃ ሳጋየቱዋ ከሴዳ፤ 23 እዞ፥ “ኔን ኦ ናት? አነ ታዉ ኦዳ፤ ነ አዉዋ ሶን ኑዉ አቅያ ሳአይ ደአኔ?” ያጌዳ።

24 እዛ፥ “ታን ባቱኤላ ናቶ፤ ባቱኤል ምልካ ናኮራዉ የሌዳ ናኣ። 25 ኑዋን ግድያ ዳላይነ ባሱ ደኤ፤ ቃይ ህንተንቱ አቃናዉካ ሳአይ ደኤ” ያጋዱ።

26 ብታኒ ጉልባት መꬍና ጎዳዉ ጎይኒደ፥ 27 ሀዋዳን ያጌዳ፤ “ታ ጎዳዉ ኬክያዋነ አማነትያዋ አግቤና መꬍና ጎዳይ፥ ታ ጎዳ አብራሃማ ጾሳይ ጋላተቶ! ታን ዪሽን፥ መꬍና ጎዳይ ታና ታ ጎዳ ዳባቱዋ ሶይ ካለꬄዳ” ያጌዳ።

28 ናታ ዎጻ ባደ፥ ባረ አት ሶን ደእያ አሳዉ ሀኔዳባ ኦዳዱ። 29 ርብቅዉ ላባና ግያ እሻይ ደኤ፤ ላባን ካረ ከሲደ፥ ሃꬃ ፑልቱዋ ማታን ደእያ ብታንያኮ ዎጼዳ። 30 ምግዱዋነ ባረ ምቻት ኩሽያን ደእያ ሳጋየቱዋ በኤዳሳና ርብቃ ብታኒ ባረና ጌዳዋ ኦድና ስሶሳና፥ ከሲደ ብታንያኮ ብ በኤዳ፤ ብታንያ ጋሎቱዋና ፑልቱዋ ማታን ኤቄዳዋ ደሜዳ። 31 አ፥ “መꬍና ጎዳይ ኔና አንጄዳዎ፥ ሃያ! ኔን ሀዋን ካረን አያዉ ኤቃይ? ታን ነዉ ጎልያነ ጋሎቶካ ሳኣ ጊግሳድ” ያጌዳ።

32 ብታኒ ሶ ገሌዳ፤ ላባን ጋሎቱዋ ጫና ብሌዳ፤ ዳላነ ባሱዋ ጋሎቶ የጌዳ። ገድያ ሜጫናዉ አስነ አናና ደእያ አሳቶ ሃꬃ አሄዳ፤ 33 ቁማይካ አ ስንꬃ አꬌዳ። ሽን እ፥ “ታን ታና አሄዳባ ህንተንቶ ኦደናን ደኣደ ቁማ ሚከ” ያጌዳ።

ላባን፥ “ያቶፐ ኦዳ” ያጌዳ።

34 ሄዋ ድራዉ እ፥ “ታን አብራሃመ ቆማ። 35 መꬍና ጎዳይ ታ ጎዳ ሎይꬅ አንጅና፥ እ ዱረቴዳ፤ ዶርሳ፥ ሚዛ፥ ብራ፥ ዎርቃ፥ አቱማ ቆማቱዋ፥ ማጫ ቆማቱዋ፥ ጋሎቱዋነ ሀረቱዋ አዉ እሜዳ። 36 ታ ጎዳ ማቻታ ሳራ ባረ ጪማተꬃ ላይꬃን አዉ አቱማ ናኣ የላዱ፤ እ ባረዉ ደእያዋ ኡባ አዉ እሜዳ። 37 ታ ጎዳይ ታና ሀዋዳን ጫቂሴዳ፤ ‘ታን ደእያ ካናነ ቢታ ማጫ ናናቱዋፐ ታ ናአዉ ማቻቶ ኦቾፓ፤ 38 ሽን ታ አዉዋ አሳኮ፥ ታ ዛራቱዋኮ ባደ፥ ታ ናአዉ ማቻቶ ኦቻ’ ያጌዳ። 39 ታን ታ ጎዳ፥ ‘ናታ ታናና ያናዉ ዶሰናን አጎፐ ሽን?’ ያጋድ። 40 እ፥ ‘መꬍና ጎዳይ፥ ታን አ ስንꬃን ሀመቴዳዌ ኔናና ባረ ኪታንቻ ኪታና፤ ኔን ታ ናአዉ ታ አዉዋ አሳፐ፥ ታ ዛራቱዋፐ ማቻቶ ደማና ማላ፥ ነ ብያሳካ እንጀያና። 41 ኔን ታ ዛራቱዋኮ ቢና፥ ኡንቱንቱ ነዉ እዞ እመናን እጾፐ፥ ሄ ዎደ ነዉ ጫቁ ጎመተና’ ያጌዳ።

42 “ታን ሀቼ ሀ ፑልቱዋኮ ዬዳ ዎደ ያጋድ፤ ‘መꬍና ጎዳዉ፥ ታ ጎዳ አብራሃመ ጾሳዉ፥ ነ ሸነ ግዶፐ፥ ታን ብያ የዉዋ እንጀያ። 43 በአ፤ ታን ሀ ፑልቱዋ ማታን ኤቃይ፤ ወዶራታ እትና ሃꬃ ትካናዉ ዮፐ፥ ታን እዞ፥ “ታና ነ ኦቱዋፐ ጉꬃ ሃꬃ ኡሻርኪ!” ያጋና። 44 እዛ ታና፥ “ኤኖ ኡሻ፤ ቃይ ነ ጋሎቶካ ታን ሃꬃ ዱቃና” ያግያና፥ መꬍና ጎዳይ ታ ጎዳ ናአዉ ዶሬዳኖ ግዱ’ ያጋድ።

45 “ታን ታ ዎዛናን ዎስያዋ ዉርሰናን ደእሽን፥ ርብቃ ባረ ኦቱዋ ቶካ አካደ፥ ፑቱ ጋዱ፤ ፑልቱዋ ዱገ ዎꬋደ ሃꬃ ዱቃዱ፤ ታን እዞ፥ ‘ታና ሃꬃ ኡሻርኪ’ ያጋድ።

46 “እዛ ኤሌላ ባረ ሀሽያፐ ኦቱዋ ዎꬃደ፥ ‘ሄኮ ኡሻ፤ ቃይ ታን ነ ጋሎቱዋ ኡሻና’ ያጋዱ። ታን ኡሻድ፤ ቃይ ታ ጋሎቱዋ እዛ ኡሻዱ።

47 “ታን እዞ፥ ‘ኔን ኦ ናት?’ ያጋድ።

“እዛ፥ ‘ታን ባቱኤላ ናቶ፤ ባቱኤል፥ ምልካ ናኮራዉ የሌዳ ናኣ’ ያጋዱ።

“ታን እዝዉ ምግዱዋ አꬃድ፤ እዝ ኩሽያንካ ሳጋየቱዋ ዎꬃድ። 48 ሄዋፐ ጉየ ታን ጉልባታደ፥ መꬍና ጎዳዉ ጎይናድ፤ ታን መꬍና ጎዳ፥ ታ ጎዳ አብራሃመ ጾሳ፥ ታ ጎዳ እሻ ናኣ ናቶ አ ናአዉ አካናዉ ታና ልከ ኦግያ ካለꬄዳዋ ጋላታይ። 49 ሀእካ ህንተንቱ ታ ጎዳዉ ኬካናባነ አማነታናዋ ግዶፐ፥ ታዉ ኦድተ፤ ግዳና ꬋይንቶነ ኦድተ፤ ሄዋፐ ስንꬃን ታን ሀናናዋ ኤራና” ያጌዳ።

50 ላባንነ ባቱኤል ዛሪደ ያጌድኖ፤ “ሀ የዉ መꬍና ጎዳፐ ዬዳ፤ ኑን ነዉ ያ ሃ ጋናዉ ዳንዳዮኮ። 51 ርብቆ ሀኖ በአ፤ አካደ ባ፤ መꬍና ጎዳይ ጌዳዋዳን ነ ጎዳ ናአዉ ማቻቶ ግዱ” ያጌድኖ።

52 አብራሃማ ቆማይ ኡንቱንቱ ግያዋ ስሴዳ ዎደ፥ ሳኣን ጉልባቲደ መꬍና ጎዳዉ ጎይኔዳ። 53 ቆማይ ብራ አሌቁዋነ ዎርቃ አሌቁዋ፥ ማዩዋካ ከሲደ፥ ርብቅዉ እሜዳ፤ ቃይ አልኦ ሚሻቱዋ እዝ እሻዉነ እዝ አትዉ እሜዳ።

54 ሄዋፐ ጉየ፥ እነ አናና ደእያዋንቱ ሜድኖነ ኡሼድኖ፤ ያቲደ ያን አቄድኖ፤ ኡንቱንቱ ጉራን ደንዲደ፥ “ታና ታ ጎዳኮ የድተ” ያጌዳ።

55 እዝ እሻይነ እዝ አታ፥ “ናታ እት ታሙ ጋላሳ ኬሻ ኑናና ታኩ፤ ሄዋፐ ጉየ እዛ ባና” ያጌድኖ።

56 ሽን እ፥ “መꬍና ጎዳይ ታን ዬዳዋ እንጀይ ድግና፥ ህንተንቱ ታና ጋምኤꬆፕተ፤ ታን ታ ጎዳኮ ባና ማላ ታና ሞይዝተ” ያጌዳ።

57 ኡንቱንቱ፥ “ናቶ ጼሲደ አነ እዞ ኦቾይተ” ያጌድኖ። 58 ርብቆ ጼሲደ፥ “ሀ ብታንያና ባኒ?” ያጊደ ኦቼድኖ።

እዛ፥ “ኤ፤ ታን ባና” ያጋዱ።

59 ኡንቱንቱ ባረንቱ ምቻቶ ርብቆ፥ እዞ ድችያንና፥ አብራሃማ ቆማናነ አ አሳቱዋና ሞይዜድኖ። 60 ኡንቱንቱ ርብቆ፥

“ኑ ምቻት ርብቄ፥

ሻኣፐ ሻኣ ጋካናዉ ጮራታ።

ነ ዛራቱ ባረንቱ ሞርከቱዋ ካታማቱዋ ላትኖ” ያጊደ አንጄድኖ።

61 ሄዋፐ ጉየ፥ ርብቃነ እዝ ዳንጋጽረቱ ደንዲደ፥ ጋሎቱዋ ቶጊደ፥ ብታንያና ቤድኖ። ያትና ቆማይ ርብቆ አኪደ ቤዳ።

62 ሄ ዎደ ይሳቅ፥ “ታና በእያ ደኡዋ ጾሳ ፑልቱዋ” ግያ ፑልቱዋ ማታ ቢደ፥ ኔጌባ ዎራን ደኤ። 63 እት ጋላስ ኦማርስ ይሳቅ ባረ ዎዛናን ቆፒደ ደምባ ከሲደ ዩዬ፤ እ ꬎቁ ጊደ ጼልያ ዎደ፥ ጋላቱ ይያዋንታ በኤዳ። 64 ርብቃካ ꬎቁ ጋደ ጼልያ ዎደ፥ ይሳቃ በኣዱ፤ ጋሉዋፐ ዎꬋዱ። 65 ቆማ፥ “ሀ ኑናና ጋከታናዉ ደምባና ይያ ብታኒ ኦኔ?” ያጋዱ።

ቆማይ፥ “እ ታ ጎዳቴ” ያጌዳ። እዛ ባረ ሻሽያ አካደ ጉሎታዱ።

66 ቃይ ቆማይ ባረ ኦꬄዳዋ ኡባ ይሳቃዉ ኦዴዳ። 67 ይሳቅ ርብቆ ባረ አት ሳር ዱንካንያ አፌዳ። እዞ አኬዳ፤ እዛካ አዉ ማቻቶ ግዳዱ። ያትና እ እዞ ሲቄዳነ ባረ አት ሀይቁዋን ካዮትያዋፐ ምነቴዳ።

25

አብራሃመ ሀራ ናና የሌዳ

(1 ኦዱዋ 1:32-33)

1 ቃይ አብራሃመ ቃጹሮ ጌተትያ ሀራ ማቻቶ አኬዳ። 2 እዛ ዚምራና፥ ዮቅሻና፥ ማዳና፥ ምድያማ፥ ይሽባቃነ ሹሀ አዉ የላዱ።

3 ዮቅሻን ሳባነ ዳዳና የሌዳ። ዳዳን አሾረታ፥ ለጹሸታነ ለኣማታ የሌዳ።

4 ምድያማ ናናይ አፋ፥ አፋደ፥ ሀኖካ፥ አቢዳአነ ኤልዳአ። ሀዋንቱ ኡባይካ ቃጹር ናና።

5 አብራሃመ ባረዋ ኡባ ይሳቃ ላትሴዳ። 6 ሽን እ ብሮ ፓጻ ደኢደ፥ ባረ ሀራ ማቻቱዋፐ የሌዳ ናናቶ ባረዉ ደእያዋፐ ዎይቴዳ። ባረ ናኣ ይሳቃፐ ኡንቱንታ ሻክ፥ አዋይ ዶልያ ባጋ ቢታዉ የዴዳ።

አብራሃመ ሀይቁዋ

7 አብራሃመ ሙለ እት ጼታነ ላፑን ታማነ እቼሹ ላይꬃ ደኤዳ። 8 አብራሃመ ዳሮ ዎድያ ደኢደ፥ ሎኦ ጭሚደ ሀይቄዳ፤ ባረ ማይዛቱዋና ጋከቴዳ። 9 አ ናናይ ይሳቅነ እስማኤል አ ማክጴላ ግያ ጎንጎሎ ዱፉዋን ሞጌድኖ፤ ሄ ጎንጎሉ ማምረ ማታን፥ ሂትያ ጾሃራ ናኣ ኤፍሮና ጋድያን ደኤ። 10 ሄዌነ አብራሃመ ሂተቱዋፐ ሻሜዳ ጋድያ። አብራሃመ ባረ ማቻታ ሳራ ሞገቴዳ ሳኣን ሞገቴዳ። * 11 አብራሃመ ሀይቄዳዋፐ ጉየ፥ ጾሳይ አ ናኣ ይሳቃ አንጄዳ። ሄ ዎደ ይሳቅ፥ “ታና በእያ ደኡዋ ጾሳ ፑልቱዋ” ግያ ፑልቱዋ ማታን ደኤ።

እስማኤላ የለታ

12 ሳር አይላታ፥ ግብጼፐ ዬዳ አጋራ፥ አብራሃመዉ የሌዳ ናኣ እስማኤላ የለታይ ሀዋፐ ካሊደ ጻፈቴዳዋ። 13 እስማኤላ ናናይ ባረንቱ ሱንꬃንነ ባረንቱ የለታ ማራን ሀዋንታ፤ ሄዋንቱነ: ናባዮታ፥ ቄዳራ፥ አድብኤላ፥ ምብሳማ፥ 14 ምሽማአ፥ ዱማ፥ ማሳ፥ 15 ሀዳዳ፥ ቴማ፥ ይጹራ፥ ናፊሻነ ቄድማ። 16 እስማኤላ ናናይ ሀዋንታ፤ ኡንቱንቱ ሱንꬃይ ኡንቱንቱ ሞꬃንነ ደእያ ሳኣን ሀዋ። ኡንቱንቱ ባረንቱ ያራን ታማነ ላኡ ካፓቱዋ። 17 እስማኤል ሙለ ጼታነ ሀታማነ ላፑን ላይꬃ ደኢደ፥ ሀይቄዳ፤ ባረ ማይዛቱዋና ጋከቴዳ። 18 እስማኤላ ዛራቱ ግብጼፐ አዋይ ዶልያ ባጋን ደእያ ሀዊላፐነ ሹራፐ ግዱዋን፥ አሶራ አፍያ ኦግያ ማታን ደኤድኖ። ኡንቱንቱ ባረንቱ እሻቱዋ ኡባና ሞርክያን ደኤድኖ።

ያቆብነ ኤሳይ የለቴዳ

19 አብራሃማ ናኣ ይሳቃ የለታይ ሀዋፐ ካሊደ ጻፈቴዳዋ። አብራሃመ ይሳቃ የሌዳ። 20 ይሳቃዉ ላይꬃይ ኦይታሙዋ ግዴዳ ዎደ፥ ርብቆ አኬዳ፤ እዛ ማስጰጾምያን ደእያ ሶርያ ባቱኤላ ናትዉነ ሶርያ ላባና ምቻቶ። 21 ይሳቅ ባረ ማቻታ ማንꬃቶ ግዴዳ ድራዉ፥ እዝዉ መꬍና ጎዳ ዎሴዳ፤ መꬍና ጎዳይ አ ዎሳ ስሴዳ። ያትና አ ማቻታ ርብቃ ሻሃራዱ። 22 ሽን እዝ ኡሎ ግዶን ደእያ ናናይ ማንተ ግድ ኡቲደ፥ እቱ እቱዋና ሱገቴድኖ፤ ያትና እዛ፥ “ሀዌ ታዉ አያዉ ሀኒ?” ያጋዱ። ሄዋ ድራዉ መꬍና ጎዳ ኦቻናዉ ባዱ።

23 መꬍና ጎዳይ እዝዉ፥ *

“ነ ኡሉዋን ላኡ ካዉተꬃይ ደኤ፤

ቃይ ነ ግዱዋን ደእያ ላኡ ጋደ አሳቱ እቱ እቱዋፐ ሻከታና፤

እት ጋደ አሳቱ ህንኮቱዋፐ ምናና፤

ቃይ ባይራይ ቴፋዉ አዛዘታና” ያጌዳ።

24 እዛ የልያ ዎዲ ጋክና፥ እዝ ኡሉዋን ማንተ አቱማ ናናይ ደኢኖ። 25 ኮይሮ የለቴዳዌ አርሳ፤ አ ቦላ ኡባ እስኪ ማዬዳ፤ ሄዋ ድራዉ ኡንቱንቱ አ ኤሳዉ * ጊደ ሱንꬄድኖ። 26 ሄዋፐ ጉየ፥ አ እሻይ የለቴዳ፤ እ ባረ ኩሽያን ኤሳዉ ግንድያ ኦይቂ ኡቴዳ፤ ሄዋ ድራዉ አ ያቆባ † ጊደ ሱንꬄድኖ። ርብቃ ኡንቱንታ የሌዳ ዎደ፥ ይሳቃዉ ኡሱፑን ታሙ ላይꬃ ግዴዳ።

27 ናናይ ድጬድኖ፤ ኤሳይ ሻንካ ሂላ ኤርያ ባዙዋ አሳ ግዴዳ፤ ሽን ያቆብ ዱንካንያን ደእያ ዎፓ አሳ ግዴዳ። 28 ይሳቅ ኤሳ ሲቄዳ፤ አያዉ ጎፐ፥ እ ሻንካቴዳባፐ ማናዉ ዶሴዳ፤ ሽን ርብቃ ያቆባ ሲቃዱ።

29 እት ገደ ያቆብ ዎጽያ ካꬅሽን፥ ኤሳይ ኮሻይ ዎꬌዳዌ፥ ዎራፐ ዬዳ። 30 ኤሳይ ያቆባ፥ “ታና ሀ ዞኦ ዎጽያፐ ምዛ፤ ታና ኮሻይ ዎꬌዳ” ያጌዳ። (ሄዋ ድራዉ ቃይ አ ሱንꬃይ ኤዶማ ‡ ጌተቴዳ)።

31 ያቆብ አ፥ “ኮይሮ ታዉ ነ ባይራተꬃ ዛልአ” ያጌዳ።

32 ኤሳይ፥ “በአ! ታን ሀይቃና ሀናይ፤ ሀ ባይራተꬃይ ታዉ አያ ጎእ ደኢ?” ያጌዳ።

33 ያቆብ ዛሪደ፥ “አነ ታዉ ኮይሮ ኔን ጫቃ”* ያጌዳ።

እ ጫቄዳ፤ ባረ ባይራተꬃ ያቆባዉ ዛልኤዳ። 34 ያቆብ ኤሳዉ ሶሉዋነ ምስርያ ዎጽያ እሜዳ፤ እ ሜዳነ ኡሼዳ፤ ሄዋፐ ጉየ ደንዲደ ቤዳ። ኤሳይ ባረ ባይራተꬃ ሀዋዳን ካꬌዳ።

26

ይሳቃነ አብመሌካ

1 ሄ ጋድያን ካሰ አብራሃመ ዎድያን ደእያ ኮሻ ቦላ ሀራ ኮሻይ ደንዴዳ፤ ያትና ይሳቅ ፕልስጼማ ካትያ አብመሌከኮ ጋራራ ቤዳ። 2 መꬍና ጎዳይ ይሳቃዉ ቆንጪደ ሀዋዳን ያጌዳ፤ “ግብጼ ጋድያ ዱገ ቦፓ፤ ታን ነዉ ኦዴዳ ጋድያን ደአ። 3 ሀ ጋድያን አማሬዳዋ ታካሻ፤ ታን ኔናና ግዳና፤ ኔና አንጃና፤ አያዉ ጎፐ፥ ሀ ቢታ ኡባ ታን ነዉነ ነ ዘረꬃዉ እማና፤ ታን ነ አዉዋ አብራሃመዉ ጫቄዳ ጫቁዋ ምንሳና። * 4 ነ ዘረꬃ ሳሉዋ ጾልንትያዳን ዳርሳና፤ ሀ ቢታ ኡባ ታን ኡንቱንቶ እማና፤ ሳኣ ካዉተꬃ ኡባይ ነ ዘረꬃ ባጋና አንጀታና። 5 አያዉ ጎፐ፥ አብራሃመ ታ ቃላ ስሴዳ፤ ታ ፕርዳቱዋነ ታ አዛዙዋ፥ ታ አዋዮቱዋነ ታ ህግያ ናጌዳ” ያጌዳ። 6 ሄዋ ድራዉ ይሳቅ ጋራራን ኡቴዳ።

7 ሄ ቢታ አሳይ ርብቅባ ደንꬂደ ይሳቃ፥ “ሀና ነዉ አዬ?” ያጊደ ኦቼዳ።

እ፥ “ሀና ታዉ ምቻቶ” ያጌዳ። አያዉ ጎፐ፥ እ ርብቃ ዳሮ ፑላንቻ ግድያ ድራዉ፥ “ታን፥ ‘እዛ ታ ማቻቶ ጎፐ’፥ ሀ ጋደ አሳይ እዝ ጋሱዋን ታና ዎꬋነንቶነ” ያግ ቆፒደ ያዬዳ። * 8 ይሳቅ ሄዋን ዳሮ ዎድያ ደኦዋፐ ጉየ፥ ፕልስጼማ ካቲ አብመሌክ ማስኮትያና ዱገ ጼሊደ፥ ይሳቅ ባረ ማቻት ርብቅና ጋከትሽን በኤዳ። 9 ሄዋ ድራዉ አብመሌክ ይሳቃ ጼሲደ፥ “ሄኮ እዛ ቱሙ ነ ማቻቶ! ኔን አያዉ፥ ‘እዛ ታ ምቻቶ’ ጋዲ?” ያጊደ ኦቼዳ።

ይሳቅ፥ “ ‘እዛ ታ ማቻቶ ጎፐ’፥ እዝ ጋሱዋን አሳይ ታና ዎꬋና ጋደ ጋድ” ያጌዳ።

10 አብመሌክ፥ “ሀዌ ኔን ኑ ቦላን ኦꬄዳባይ አዬ? ታ አሳፐ እት አሳይ ነ ማቻትና ግስ ድጌዳሽን፤ ኔን ኑ ቦላን ጎምያ አሃዳሽን” ያጌዳ። 11 ሄዋ ድራዉ አብመሌክ ባረ አሳ ኡባ፥ “ሀ ብታንያ ዎይ አ ማቻቶ ቦችያ ኦንነ ቱሙ ሀይቃና” ያጊደ አዛዜዳ።

12 ይሳቅ ሄ ጋድያን ካꬃ ዘሪደ፥ ሄ ላይꬃን ጼቱ ኩሽያ ጫኬዳ፤ አያዉ ጎፐ፥ መꬍና ጎዳይ አ አንጄዳ። 13 እ ዱረቴዳ፤ ዱረታ ቦላ ዱረታይ አዉ ዳር ዳር ቤዳ። 14 ይሳቃዉ ዶርሳ ዉዲ፥ ሚዛ ዉዲነ ቆማቱ ሎይꬅ ዳሬዳ ድራዉ፥ ፕልስጼማ አሳቱ አ ቃናቴድኖ። 15 ሄዋ ድራዉ፥ አ አዉዋ አብራሃመ ዎድያን፥ አ አዉዋ ቆማቱ ቦኬዳ ሃꬃ ኦላ ኡባ ፕልስጼማ አሳቱዋ ቢታ ዛሪደ ባሬድኖ።

16 ሄ ዎደ አብመሌክ ይሳቃ፥ “ኑፐ ሻከታደ ባ፤ ኔን ኑፐ አꬋ ምናዳ” ያጌዳ። 17 ይሳቅ ሄዋፐ ደንዲደ፥ ጋራራ ዎምባ ቢደ ያን ኡቴዳ። 18 ይሳቅ ባረ አዉዋ አብራሃመ ዎድያን ቦከቴዳ ሃꬃ ኦላቱዋ፥ አብራሃመ ሀይቄዳዋፐ ጉየ፥ ፕልስጼማ አሳቱ ባሬዳዋንታ ዛር ቦክ ከሲደ፥ አ አዉ ሱንꬄዳ ሱንꬃን ኡንቱንታ ጼሴዳ።

19 ይሳቃ ቆማቱ ዎምባን ቦኪደ፥ ፑልትያ ሃꬃ ኦላ ያን ደሜድኖ። 20 ሽን ጋራራ ሄንꬃንቻቱ ይሳቃ ሄንꬃንቻቱዋና፥ “ሃꬃይ ኑዋ” ያጊደ ዋላቀቴድኖ። ኡንቱንቱ አናና ፓሉመቴዳ ድራዉ፥ ይሳቅ ሄ ሃꬃ ኦላ፥ “ፓሉምያ” ጊደ ሱንꬄዳ።

21 ሄዋፐ ጉየ፥ ኡንቱንቱ ሀራ ሃꬃ ኦላካ ቦኬድኖ፤ ሽን ኡንቱንቱ ሄ ሃꬃ ኦላ ጌዱዋን ዋላቀቴድኖ፤ ሄዋ ድራዉ እ ሄ ሃꬃ ኦላ “ሞርከቲታ” ጊደ ሱንꬄዳ። 22 ሄዋፐ ጉꬃ ዛርዳኢደ፥ ሀራ ሃꬃ ኦላ ቦክሴዳ፤ አ ጋሱዋን ኦንነ ዋላቀትቤና፤ “ጾሳይ ሀእ ኑዉ አሴዳ፤ ኑን ሀ ጋድያን ጮራና” ጊደ አ፥ “አኮ ሳኣ” ጊደ ሱንꬄዳ።

23 ሄዋፐ ደንዲደ፥ ፑደ በርሳበሄ ቤዳ። 24 ሄ ቤዳ ጋላስ ቃማ መꬍና ጎዳይ አዉ ቆንጪደ አ፥ “ታን ነ አዉዋ አብራሃመ ጾሳ፤ ታን ኔናና ደእያ ድራዉ፥ ኔን ያዮፓ፤ ታን ኔና አንጃና፤ ታ ቆማ አብራሃመ ድራዉ ነ ዘረꬃ ታን ጮርሳና” ያጌዳ። 25 ይሳቅ ሄዋን ያርሽያ ሳኣ ኬጺደ፥ መꬍና ጎዳ ሱንꬃ ጼሴዳ። ያን እ ባረ ዱንካንያ ꬎጌዳ፤ ቃይ ያን አ ቆማቱ ሃꬃ ኦላ ቦኬድኖ።

26 ሄዋፐ ጉየ፥ አብመሌክ ባረና ዞርያ አሁዛታነ ባረ ዎታዳራቱዋ ካፑዋ ፕኮላ አኪደ፥ ጋራራፐ ይሳቃኮ ዬዳ። * 27 ይሳቅ ኡንቱንታ፥ “ህንተንቱ ካሰ ታና እጺደ፥ ህንተንቱ ቢታፐ ከስ የዴድታ፤ ሀእ ቃይ ታኮ አያ አካና የድቴ?” ያጌዳ።

28-29 ኡንቱንቱ አ፥ “መꬍና ጎዳይ ኔናና ደእያዋ ኑን ቆንጭያን በኤዶ። ሄዋ ድራዉ ጫቆ ጫቁ ኑ ግዶንነ ነ ግዶን ደአና ኮሼ ያገቶ። ኑን ኔና ቦችበይኮ፤ ሽን ኑን ነዉ ኬካተꬃ ጻላላ ኦꬂደ፥ ኔና ሳሮተꬃን ሞይዝ የዴዶ። ሄዋዳንካ ኔን ኑ ቦላ ኢታባ ኦና ማላ፥ አነ ኔናና ጫቁዋ ጫቀቶይተ። ሀእ ኔን መꬍና ጎዳይ አንጄዳዋ” ያጌድኖ። 30 ሄ ዎደ ይሳቅ ኡንቱንቶ ባላ ጊግስና፥ ሜድኖነ ኡሼድኖ። 31 ዎንተꬃ ጋላስ ዎንታ ጉራን ደንዲደ፥ ኡንቱንቱ እቱ እቱዋና ጫቀቴድኖ። ይሳቅ ኡንቱንታ ሞይዝና፥ ኡንቱንቱ አፐ ሳሮ ሻከቲደ ቤድኖ።

32 ሄ ጋላስ ይሳቃ ቆማቱ ዪደ፥ ባረንቱ ቦኬዳ ሃꬃ ኦላባ አዉ ኦዴድኖ፤ “ኑን ሃꬃ ደሜዶ” ያጌድኖ። 33 እ ሄ ሃꬃ ኦላ ሳበህ ጊደ ሱንꬄዳ፤ ሄዋ ድራዉ ሄ ካታማ ሱንꬃይ ሀቼ ጋካናዉ በርሳበህ * ጌተቴ።

ኤሳይ ሂተቱዋ ማቻቱዋ አኬዳ

34 ኤሳ ላይꬃይ ኦይታሙዋ ግድያ ዎደ፥ ሂትያ ብኤዶ ናቶ ዮድቶነ ሂትያ ኤሎና ናቶ ባሰማቶ አኬዳ። 35 ኡንቱንቱ ይሳቃነ ርብቆ ካዮዪደ ደኤድኖ።

27

ይሳቅ ያቆባ አንጄዳ

1 ይሳቅ ጭምና፥ አ አይፊ ጼላ እጼዳ ዎደ፥ ባረ ባይራትያ ናኣ ኤሳ ጼሲደ አ፥ “ታ ናአዉ” ያጌዳ።

እ፥ “አቤ” ጊደ ኮዬዳ።

2 እ፥ “በአ፥ ሀእ ታን ጭማድ፤ ታን ሀይቃና ጋላሳ ኤርከ። 3 ያትያ ድራዉ፥ ሀእ ነ ሻንካትያ ዎንዳፍያነ ዙቢያ አካደ፥ ባዙዋ ባ፤ ዶኣ ታዉ ሻንካታደ፥ አሹዋ አካደ ያ። 4 ማልኦ ቁማ፥ ታን ዶስያዋ ካꬃደ አꬃ፤ ሄዌነ ታን ሀይቃናፐ ካሰ ኔና አንጃናሳ” ያጌዳ።

5 ርብቃ ይሳቅ ባረ ናኣ ኤሳዉ ኦድያ ዎደ ስሳዱ። ኤሳይ ዶኣ ሻንካቲደ አሀናዉ ባዙዋ ቤዳዋፐ ጉየ፥ 6 ርብቃ ባረ ናኣ ያቆባ፥ “ነ አዉ ነ እሻ ኤሳዉ፥ 7 ‘ዶኣ ሻንካታ አሃደ፥ ታዉ ማልኦ ቁማ ታን ማናዉ ካꬃ፤ ሄዌነ ታን ሀይቃናፐ ካሰታደ፥ መꬍና ጎዳ ስንꬃን ኔና አንጃናሳ’ ያግያዋ ታን ስሳድ። 8 ታ ናአዉ፥ ሀእ ታን ኔና አዛዝያዋ ሎይꬃደ ስሳ። 9 ዉድያ ጋርሳ ባደ፥ ላኡ ቦልትቦልታ ዴሻ ማራቱዋ ታዉ አካደ ያ፤ ታን ነ አቦው ማልኦ ቁማ እ ዶስያዋዳን ካꬃና። 10 ነ አዉ ሚደ ሀይቀናን ካሰቲደ ኔና አንጃና ማላ፥ አዉ አꬃሳ” ያጋዱ።

11 ሽን ያቆብ ባረ አቶ ርብቆ፥ “ታ እሻ ኤሳ ቦላን እስኪ ደኤ፤ ሽን ታ ቦላይ ሊቆ። 12 ታ አዉ ታና ኦይቂ በኦፐ ሽን? ታን አ ጭምያዋ አዉ ማላትና፥ ታን አንጁዋ ድራዉ ሸቃ ታ ቦላ አሀነንቶነ” ያጌዳ።

13 አ ዳያ አ፥ “ታ ናአዉ፥ ሄ ሸቃይ ታና ጋኮ። ታን ነዉ ኦድያዋ ኦꬃ፤ ባደ ዴሻ ማራቱዋ ታዉ አካደ ያ” ያጋዱ።

14 ብ አሂደ ባረ ዳይዉ እሜዳ፤ አ ዳያ ማልኦ ቁማ አ አዉ ዶስያዋዳን ካꬃዱ። 15 ሄዋፐ ጉየ፥ ርብቃ ሶን ባረ ማታን ደእያ ባረ ባይራ ናኣ ኤሳ ማዩዋ ሎኡዋ አሃደ፥ ባረ ቴፋ ናኣ ያቆባ ማይዛዱ። 16 ቃይ ሄ ዴሻቱዋ ጋልባ አ ኩሽያነ አ ሊቆ ቆꬍያ ማይዛዱ። 17 ባረ ካꬄዳ ማልኦ ቁማነ ኡክꬃ ባረ ናኣ ያቆባ ኩሽያን ዎꬃዱ።

18 ያትና እ ባረ አዉዋኮ ቢደ ገሊደ፥ “ታ አዎ” ያጌዳ።

እ፥ “አቤ! ታ ናአዉ፥ ኔን ኦኔ?” ያጌዳ።

19 ያቆብ ባረ አዉዋ፥ “ታን ነ ባይራ ናኣ ኤሳ፤ ኔን ታና አዛዜዳዋዳን ታን ኦꬃድ፤ ደንዳ፤ ደንዳ ኡታደ፥ ታን ሻንካፐ አሄዳዋ ማ፤ ያታደ ታና አንጃ” ያጌዳ።

20 ይሳቅ ባረ ናኣ፥ “ታ ናአዉ፥ ዋታ ኤሌላ ደማድ?” ያጊደ ኦቼዳ።

እ፥ “መꬍና ጎዳይ ነ ጾሳይ ታና ማዴዳ” ያጌዳ።

21 ይሳቅ ያቆባ፥ “ታ ናአዉ፥ ኔን ቱሙ ታ ናኣ ኤሰንቶነ ታን ኦይቃ በአናዉ አነ ታኮ ሺቃ” ያጌዳ። 22 ያቆብ ባረ አዉዋ ይሳቃኮ ሺቅና ኦይቂ በኢደ፥ “ሀ ቃላይ ያቆባ ቃላ፤ ሽን ኩሺ ኤሳ ኩሽያ” ያጌዳ። 23 አ ኩሺ አ እሻ ኤሳ ኩሽያዳን እስክያና ደእያ ድራዉ፥ ኤርቤና፤ እ ኤረናን አ አንጄዳ። 24 አ፥ “ቱሙ ኔን ታ ናኣ ኤሰዬ?” ያጊደ ኦቼዳ።

እ፥ “ኤ፥ ታናቴ” ያጌዳ።

25 እ፥ “ታ ናአዉ፥ ታን ኔን ሻንካቴዳዋ ማናዉ ሃ አꬃ፤ ማደ ታን ኔና አንጃና” ያጌዳ። ያቆብ አꬅና፥ እ ሜዳ፤ ቃይ እ አዉ ዎይንያ ኤሳ አህና ኡሼዳ።

26 ሄዋፐ ጉየ አ አዉዋ ይሳቅ፥ “ታ ናአዉ፥ ሃያ፤ ሺቃደ ታና የራ” ያጌዳ።

27 ያቆብ ሺቂደ አ የሬዳ፤ ይሳቅ አ ማዩዋ ስንግ ስሲደ፥ ሀዋዳን ያጊደ አንጄዳ፤ “ታ ናኣ ፔኑ መꬍና ጎዳይ አንጄዳ ጎሻዳን ሳዌ። * 28 ጾሳይ ሳሉዋ ጮኩዋነ ሳኣ ሽጫ፥ ካꬃነ ኦራꬃ ዎይንያ ኤሳ ዳርሲደ ነዉ እሞ። 29 ካዉተꬃቱ ነዉ ሞደትኖ፤ አሳቱ ነዉ ጉልባትኖ። ኔን ነ እሻቶ ጎዳ ግዳ፤ ነ አት ዛራቱ ነዉ ጉልባትኖ። ኔና ሸቂያዌ ሸቀቴዳዋ ግዶ፤ ኔና አንጅያዌ አንጀቴዳዋ ግዶ” ያጌዳ። *

30 ይሳቅ ያቆባ አንጅ ዉርሴዳዋፐ ጉየ፥ ያቆብ ባረ አዉዋ ይሳቃ ስንꬃፐ ከሶዋን ኤሳይ ሻንካፐ ፑቱ ጌዳ። 31 እካ ቃይ ማልኦ ቁማ ካꬂደ፥ ባረ አዎ አꬄዳ። አ፥ “ታ አዎ፥ ደንዳ፤ ደንዳ ኡታደ፥ ታን ሻንካቴዳዋፐ ማ፤ ያታደ ታና አንጃ” ያጌዳ።

32 አ አዉ ይሳቅ አ፥ “ኔን ኦኔ?” ያጊደ ኦቼዳ።

እ፥ “ታን ነ ናኣ፥ ነ ባይራ ናኣ ኤሳ” ያጌዳ።

33 ይሳቅ ዳጋሚደ ኮኮሪደ፤ “ያትና ዶኣ ሻንካቴዳዋ አኪደ ታዉ አꬄዳዌ ኦኔ? ታን ሀእ ኔን ያና ስንꬃን ማደ፥ አ አንጃ ድጋድ፤ ቱሙካ እ አንጀቴዳዋ ግዳናዋ” ያጌዳ።

34 ኤሳይ ባረ አዉዋ ቃላ ስሴዳ ዎደ፥ ባረ ቃላ ꬎቁ ኦꬂደ፥ ዳሮ ይባታ ዬኩዋ ዬኪደ ባረ አዉዋ፥ “ታና አንጃ፤ ታ አዎ፥ ታናካ አንጃ!” ያጌዳ።

35 ሽን እ፥ “ነ እሻይ ዪደ ጭሚደ፥ ነ አንጁዋ አክ ድጌዳ” ያጌዳ።

36 ኤሳይ፥ “አ ኤሪደ ያቆባ * ሱንꬄዳ፤ እ ታና ጭሞደ፥ ሀዌ ላኤንꬁዋ፤ እ ታ ባይራተꬃ አኬዳ፤ ቃይ ሀእ ታ አንጁዋ አኬዳ” ያጌዳ። ቃይ እ፥ “ኔን ታዉ አንጁዋፐ አያነ አሻበይኪ?” ያጊደ ኦቼዳ።

37 ይሳቅ ኤሳ፥ “ታን አ ነዉ ጎዳ ኦꬃድ፤ አ እሻቱዋ ኡባካ አ ቆማቱዋ ኦꬃድ፤ ቃይ ታን ካꬃንነ ኦራꬃ ዎይንያ ኤሳን አ ምንሳድ። ያትና፥ ታ ናአዉ፥ ነዉ ታን አያ ኦꬆ?” ያጌዳ።

38 ኤሳይ ባረ አዉዋ፥ “ታ አዎ፥ ነዉ እት አንጆ ጻላላይ ደኢ? ታ አዎ፥ ታናካ ቃይ አንጃ” ያጌዳ። ሄዋፐ ጉየ፥ ኤሳይ ባረ ቃላ ꬎቁ ኦꬂደ ዬኬዳ። *

39 አ አዉዋ ይሳቅ ዛሪደ፥ *

“ነ ደእያ ሀ ሳኣ ዱረተꬃፐ ሃካደ ደአና፤

ሳሉዋ ጮኩካ ነዉ ዎና፤

40 ኔን ነ ማሻን አቃና፤ *

ኔን ነ እሻዉ ሞደታና።

ሽን ኔን አናና ኤቀትያ ዎደ፥

አ ሞርገ ምꬃ ነ ሞርግያፐ ኦላና” ያጌዳ።

41 ያቆባ አ አዉ አንጄዳ ድራዉ፥ ኤሳይ ባረ ኡሉዋን አ ሞርኬዳ፤ እ ባረ ዎዛናን፥ “ታ አዉ ሀያና ማቴዳ፤ ታን አዉ ካዮታ ስማደ፥ ታ እሻ ያቆባ ዎꬋና” ያጌዳ።

42 ሽን ርብቃ ሀ ባረ ባይራ ናኣ ኤሳ ቃላ ስሴዳ ድራዉ፥ ባረ ቴፋ ናኣ ያቆባ ጼስሳ አሃደ ሀዋዳን ያጋዱ፤ “ነ እሻይ ኤሳይ ኔና ዎꬊደ ሀሉዋ ከሳናዉ ሀልቼዳ። 43 ሀያና ታ ናአዉ፥ ታን ነዉ ኦዶዋ ኦꬃ። ደንዳ! ካራነን ደእያ ታ እሻ ላባናኮ ባቃታ! 44 ያታደ ነ እሻ ሀንቁ ዶቻና ጋካናዉ፥ አማሬዳ ዎድያ አናና ደአሻ። 45 ነ እሻይ ነዉ ሀንቀትያዋ አግያ ዎደነ፥ ኔን አ ቦላ ኦꬄዳዋ እ ዶግያ ዎደ፥ ታን ኪታደ ኔና ያፐ አህሳና። ታን እት ጋላስ ህንተንቱ ላኡዋፐ መላ ከሳና ኮይከ” ያጋዱ።

ይሳቅ ያቆባ ላባናኮ የዴዳ

46 ሄዋፐ ጉየ ርብቃ ይሳቃ፥ “ኤሳይ አኬዳ ሂተቱዋ ማጫ ናና ጋሱዋን ታን ታ ደኡዋ ሸነታድ፤ ቃይ ያቆብካ ሀዋንቱ ማላ ሂተቱዋ ማጫ ናናቱዋፐ ማቻቶ አኮፐ፥ ታን ስም ሀይቃናዉ ኮያድ” ያጋዱ።

28

1 ሄዋ ድራዉ፥ ይሳቅ ያቆባ ጼሲደ ሀዋዳን አንጄዳነ አዛዜዳ፤ “ካናነ ጋድያ ማጫ ናናቱዋፐ ነዉ ማቻቶ አኮፓ። 2 ደንዳ! ነ ዳይ አዉዋ ባቱኤላኮ፥ ማስጰጾምያ ጋድያ ባደ ያፐ ነ ዳይ እሻ ላባና ማጫ ናናቱዋፐ እትኖ ነዉ ማቻቶ ኦꬃደ አካ። 3 ኡባ ዳንዳይያ ጾሳይ ኔና አንጆ፤ እ ኔ የለታ አሶ፤ ኔን እት ደረ አሳ ኬና ጋካናዉ ኔና ጮርሶ። 4 ኔን ሀእ በተተꬃን ኡቴዳ ሀ ቢታ ነዋ ኦꬃና ማላ ነዉነ ነ ዘረꬃዉ ጾሳይ አብራሃመ አንጁዋ እሞ” ያጌዳ። * 5 ይሳቅ ያቆባ የዴዳ፤ ያቆብ ማስጰጾምያ ጋድያ ላባናኮ ቤዳ። ላባን ያቆባነ ኤሳ የሌዳ አት ርብቃ እሻነ ሶርያ ባቱኤላ ናኣ።

ኤሳይ ሀራ ማችያ ጉጂደ አኬዳ

6 ይሳቅ ያቆባ አንጄዳዋነ፥ ያፐ ማቻቶ አካናዉ ማስጰጾምያ ጋድያ አ የዴዳዋ፥ ቃይ እ ያቆባ አንጄዳ ዎደ፥ “ካናነ ማጫ አሳ አኮፓ” ያጊደ አዛዜዳዋነ፥ 7 ያቆብ ባረ አዉዋነ ባረ አቶነ አዛዘቲደ፥ ማስጰጾምያ ጋድያ ቤዳዋ ኤሳይ ኤሬዳ። 8 ኤሳይ ሄዋን ካናነ ቢታ ማጫውና ባረ አዉዋ ይሳቃ አይ ኬሻ ኢትንቶ አኬኬዳ። 9 ሄዋ ድራዉ ኤሳይ አብራሃመ ናኣ እስማኤለኮ ቢደ፥ አ ናቶ ማህላቶ ባረ ማቻቱዋ ቦላ ጉጂደ አኬዳ። እዛ ናባዮታ ምቻቶ።

ያቆብ ቤቴለን በኤዳ አኩሙዋ

10 ያቆብ በርሳበሄፐ ካራነ ባናዉ ደንዴዳ። 11 እ እት ሳኣ ጋክና አዋይ ዉልና፥ ያን ቃማ አቄዳ። ሄ ሳኣን ደእያ ሹቻቱዋፐ እቱዋ አኪደ፥ ባረ ሁጲያን ቦርኮቲደ ሄ ሳኣን ገምእሼዳ። 12 እ አኩሙዋ አኩመቴዳ፤ ሄ አኩሙዋን ጋይያ እቱ ቢታን ኤቂና፥ አዉ ጼራይ ሳሉዋ ጋክያዋን፥ ጾሳ ኪታንቻቱ ግእሺናነ ዎꬍሽን በኤዳ፤ * 13 ጋይያዉ ቦላ ጼራን መꬍና ጎዳይ ኤቂደ አ፥ “ታን መꬍና ጎዳ፥ ነ አዉዋ አብራሃማ ጾሳ፥ ይሳቃ ጾሳ። ሀ ኔን ግሴዳ ቢታ ነዉነ ነ ዘረꬃዉ እማና፤ * 14 ነ ዘረꬃይ ሳኣ ሻፍያዳን ዳራና፤ ኔን አዋይ ዉልያ ባጋናነ፥ አዋይ ዶልያ ባጋና፥ ሁጲሳናነ ህርክ ባጋና ደእያ ሳኣ ጋካናዉ አካና፤ ሳኣ ቦላን ደእያ አሳይ ኡባይ ነ ባጋናነ ነ ዘረꬃ ባጋና * አንጀታና 15 ታን ኔናና ደአይ፤ ኔን ብያሳኣ ኡባን ታን ኔና ናጋና፤ ቃይ ታን ኔና ሀ ጋድያ ጉየ ዛራደ አሀና፤ ታን ነዉ ኦꬃና ጌዳዋ ኦꬃና ጋካናዉ ኔና የግከ” ያጌዳ።

16 ያቆብ ገምእሹዋፐ ቤጎቴዳ ዎደ፥ “መꬍና ጎዳይ ቱሙ ሀ ሳኣን ደኤ፤ ታን ኤራበይከፐ አትን” ያጌዳ። 17 እ ያዪደ፥ “ሀ ሳአይ ዎት ያሺ! ሀ ሳአይ ጾሳ ጎልያፐ አትን፥ አይነ ሀራ ሳኣ ግደና፤ ሀዌ ሳሉዋ ፐንግያ” ያጌዳ።

18 ዎንተꬃ ጋላስ ዎንታ ጉራን ያቆብ ደንዲደ፥ ባረ ቦርኮቴዳ ሹቻ አኪደ፥ ቱሳዳን ኤሲደ፥ ጾሳዉ ዱማያናዉ አ ቦላ ዛይትያ ትጌዳ። 19 ያቆብ ሄ ሳኣ ቤቴለ † ጊደ ጼሴዳ። ሽን ሄ ካታማይ ሄዋፐ ካሰ ሎዛ ጌተቴ።

20-21 ያቆብ ሀዋዳን ያጊደ ሺቄዳ፤ “ታ አዉዋ ሶ ታን ሳሮ ስማና ማላ ጾሳይ ታናና ግዶፐ፥ ታን ብያ ሀ ቡሳን ታና ናጎፐነ ታዉ ምያ ቁማነ ማይያ ማዩዋ እሞፐ፥ መꬍና ጎዳይ ታ ጾሳ ግዳና፤ 22 ታን ቱሳዳን ኤሴዳ ሀ ሹቻይ ጾሳ ጎልያ ግዳና። ኔን ታዉ እምያዋ ኡባፐ ታሙዋፐ እቱዋ ታን ነዉ እማና” ያጌዳ።

29

ያቆብ ላባና ሶ ጋኬዳ

1 ሄዋፐ ጉየ፥ ያቆብ ደንድ ቢደ፥ አዋይ ዶልያ ባጋ አሳቱዋ ጋድያ ጋኬዳ። 2 እት ሃꬃ ኦላይ ደምባን ደእያዋ በኤዳ፤ ሄዙ ዶርሳ ዉዲ ቃይ ሄ ኦላ ማታን ግሴድኖ። አያዉ ጎፐ፥ ዉዲ ኡባይ ሃꬃ ኡሽያዌ ሄ ኦላፐ። ሄ ሃꬃ ኦላ ዶናን ደእያ ሹቻይ ዎልቃማ። 3 ዶርሳ ዉዲ ኡባይ ሄዋን ዳጋቴዳ ዎደ፥ ሄ ዉድያ ሄምያዋንቱ ሃꬃ ኦላ ዶናፐ ሄ ሹቻ ጎንዶርሲደ ዶርሳ ኡሺኖ። ሄ ሹቻ ኦላ ዶናን ዛሪደ ዎꬅኖ።

4 ያቆብ ኡንቱንታ፥ “ታ እሻቶ፥ ህንተንቱ ሀቃፐ የድተ?” ያጊደ ኦቼዳ።

ኡንቱንቱ፥ “ኑን ካራነፐ ዬዶ” ያጌድኖ።

5 እ፥ “ናኮራ ናኣ ናኣ ላባና ህንተንቱ ኤሪተየ?” ያጌዳ።

ኡንቱንቱ፥ “ኤ፥ አ ኤሬቶ” ያጌድኖ።

6 ያቆብ ኡንቱንታ፥ “እ ሎኦ ደኢ?” ያጊደ ኦቼዳ።

ኡንቱንቱ፥ “ኤ፥ ሎአ፤ አ ናታ ራሄላ ዶርሳ አካደ የውኖ ሀኖ በአ” ያጌድኖ።

7 ያቆብ ኡንቱንታ፥ “በእተ፤ አዋይ ሀእ ዉልቤና፤ ዉድያ መሂ ሶ ሺቅያ ዎዲ ብሮ ጋክቤና፤ ዶርሳ ሀእ ኡሽ አፊደ፥ ሄምተ” ያጌዳ።

8 ሽን ኡንቱንቱ፥ “ዉዲ ኡባይ ሺቃና ጋካናዉ፥ ሹቻ ሃꬃ ኦላ ዶናፐ ጎንዶርሳና ጋካናዉ፥ ኑን ኡሻናዉ ዳንዳዮኮ። ሄዋፐ ጉየ፥ ኑን ዶርሳ ኡሻና” ያጌድኖ።

9 እ ብሮ ሃሳይሽን፥ ላባና ናታ ራሄላ ባረ አዉዋ ዶርሳቱዋ ላጋ አካደ ጋካዱ፤ አያዉ ጎፐ፥ እዛ ዶርሳ ሄንꬃንቻ። 10 ያቆብ ባረ አት እሻ ላባና ናቶ ራሄሎ በኤዳ ዎደነ፥ ባረ አት እሻ ላባና ዶርሳ በኤዳ ዎደ፥ ቢደ ኦላ ዶናፐ ሹቻ ጎንዶርሴዳ፤ ባረ አት እሻ ዶርሳቱዋ ሃꬃ ኡሼዳ። 11 ያቆብ ራሄሎ የሪደ፥ ናሸቻዉ ባረ ቃላ ꬎቂሲደ ዬኬዳ። 12 ያቆብ እዝዉ አዉዋ ዳቦነ ርብቅ ናኣ ግድያዋ ራሄልዉ ኦዴዳ። ሄዋ ድራዉ እዛ ዎጻ ባደ ባረ አዎ ኦዳዱ።

13 ላባን ባረ ምቻት ናኣ ያቆባ ዎርያ ስሴዳ ሳናካ፥ አናና ጋከታናዉ ዎጼዳ። አ እድም የሪደ፥ ባረ ሶ አፌዳ። ያን ያቆብ ሀኔዳዋ ኡባ ላባናዉ ኦዴዳ። 14 ላባን አ፥ “ኔን ቱሙ ታ አሾነ ታ ሱꬃ” ያጌዳ። ያቆብ አናና እት አግና ኩመንꬃ ኡቴዳ።

ያቆብ ራሄል ድራዉነ ልያ ድራዉ ላባዉ ኦꬄዳ

15 ሄዋፐ ጉየ ላባን አ፥ “ኔን ታዉ ዳቦ ግዴዳ ድራዉ፥ ታዉ ጮ መላ ኦꬃንዬ? አነ ነዉ አያ ጭጋናዉ በስንቶ ታዉ ኦዳ” ያጌዳ። 16 ላባናዉ ላኡ ማጫ ናናቱ ደኢኖ፤ ባይራት ሱንꬃይ ልዮ፥ ቴፋትዌ ራሄሎ። 17 ልያ አይፍያና ጩጫ፤ ሽን ራሄላ ጌሳንቻነ ማላ ሎአ።

18 ያቆብ ራሄሎ ሲቂደ አ፥ “ታን ነ ቴፋ ናት ራሄል ድራዉ ነዉ ላፑን ላይꬃ ኦꬃና” ያጌዳ።

19 ላባን፥ “እዞ ሀራ አሳዉ እማናፐ ነዉ እምያዌ ሎአ፤ ኔን ታናና ሀዋን ደአ” ያጌዳ። 20 ሄዋ ድራዉ ያቆብ ራሄሎ አካናዉ ላፑን ላይꬃ ኦꬄዳ፤ ሽን እ እዞ ሲቅያ ድራዉ፥ አዉ አማሬዳ ጋላሳ ማላቴዳ።

21 ሄዋፐ ጉየ ያቆብ ላባና፥ “ታ ማቻቶ ታዉ እማ፤ ታ ዎዲ ፖለቴዳ፤ ታን እዞ አካናዉ ኮያድ” ያጌዳ። 22 ሄዋ ድራዉ ላባን ሄዋን ደእያ አሳ ኡባ ጼሲደ፥ ቡላቻ ከሴዳ። 23 ሽን ሳአይ ቃምና፥ እ ባረ ናቶ ልዮ አፊደ ያቆባዉ እሜዳ። ያቆብ እዞ አኬዳ። 24 ቃይ ላባን ባረ ቆማቶ ዝልፖ ባረ ናት ልይዉ ዳንጋጽረ ግዳናዳን እሜዳ።

25 ሳአይ ዎንትና ጼልያ ዎደ፥ ሄኮ ልዮ! ያትና ያቆብ ላባና፥ “ሀዌ ኔን ታ ቦላ ኦꬄዳዌ አዬ? ታን ነዉ ኦꬄዳዌ ራሄል ድራሳ ግደኔየ? ታና አያዉ ጭማድ?” ያጌዳ።

26 ላባን አ፥ “ኑ ቢታን ባይራታ ደእሽን፥ ቴፋቶ አስናዉ እምያዌ ዎጋ ግደና። 27 ሄ ምሽራ ሳምንታ ዉርሳ፤ ቃይ ቴፋትያኖካ ኑን ነዉ እማና፤ ሄዋፐ ጉየ፥ ሀራ ላፑን ላይꬃ ታዉ ኦꬃሳ” ያጌዳ።

28 ያቆብ ሄዋዳን ሀኒደ ሄ ሳምንታ ዉርሴዳ፤ ሄዋፐ ጉየ፥ ላባን ባረ ናቶ ራሄሎ አዉ እሜዳ። 29 ቃይ ላባን ባረ ቆማቶ ባሎ ባረ ናት ራሄልዉ ዳንጋጽረ ግዳናዳን እሜዳ። 30 ያቆብ ራሄሎ አኬዳ። ራሄሎ ልይፐ አꬂደ ሲቄዳ። ሀራ ላፑን ላይꬃ ላባናዉ ኦꬄዳ።

ያቆባዉ ናናይ የለቴድኖ

31 መꬍና ጎዳይ ልያ ሲቀታቤናዋ በኢደ፥ እዝዉ የልያ ኡሉዋ ዶዬዳ፤ ሽን ራሄላ ማንꬃቶ። 32 ልያ ሻሃራደ አቱማ ናኣ የላዱ። አ ሱንꬃካ ሮቤላ * ሱንꬃዱ፤ አያዉ ጎፐ እዛ፥ “መꬍና ጎዳይ ታ መቱዋ በኤዳ፤ ሀእ ቱሙ ታና ታ አስናይ ሲቃና” ያጋዱ።

33 እዛ ሀራካ ሻሃራደ አቱማ ናኣ የላዱ። እዛ፥ “መꬍና ጎዳይ ታን ሲቀታቤናዋ ስሴዳ ድራዉ፥ ታዉ ሀዋካ ጉጄዳ” ያጋደ፥ አ ስሞና † ሱንꬃዱ።

34 አ ሀራካ ሻሃራደ አቱማ ናኣ የላዱ። እዛ፥ “ታን አዉ ሄዙ አቱማ ናና የሌዳ ድራዉ፥ ታ አስናይ ሀእ ታናና ዋጸታና” ያጋደ፥ አ ሌዊ ‡ ሱንꬃዱ።

35 አ ሀራካ ሻሃራደ አቱማ ናኣ የላዱ። እዛ፥ “ሀችዋን ታን መꬍና ጎዳ ጋላታና” ያጋዱ። ሄዋ ድራዉ አ ይሁዳ § ሱንꬃዱ። ሄዋፐ ጉየ የሉዋ ኤሳዱ።

30

1 ራሄላ ያቆባዉ ናና የላቤናዋ በኤዳ ዎደ፥ ባረ ምቻቶ ቃናታዱ፤ ሄዋ ድራዉ ያቆባ፥ “ታዉ ናና እማ፤ ሄዌ ꬋዮፐ፥ ታን ሀይቃና” ያጋዱ።

2 ያቆብ ራሄሎ ሀንቀቲደ፥ “ታና ነዉ የሉዋ ድጌዳ ጾሳ ጋድየ?” ያጌዳ።

3 እዛ፥ “ታ ዳንጋጽራቶ ባሎ ህኖ በአ፤ እዛ ታ ድራዉ የላና ማላ ኔን እዞ አካ፤ ያቶፐ እዝ ባጋና ታንካ ናኣ ዳዮ ግዳና” ያጋዱ። 4 ባረ ዳንጋጽራቶ ባሎ ማቻቶ ኦꬂደ አካና ማላ፥ አዉ እማዱ፤ ያቆብ እዞ አኬዳ። 5 ባላ ሻሃራደ አቱማ ናኣ ያቆባዉ የላዱ። 6 ያትና ራሄላ፥ “ጾሳይ ታዉ ዳናቴዳ፤ ታ ዎሳካ ስሲደ፥ ታዉ አቱማ ናኣ እሜዳ” ያጋዱ። ሄዋ ድራዉ አ ዳና * ሱንꬃዱ።

7 ራሄል ዳንጋጽራታ ባላ ሀራ ሻሃራደ፥ ያቆባዉ ላኤንꬁዋ አቱማ ናኣ የላዱ። 8 ራሄላ፥ “ታን ታ ምቻትና ዎልቃማ ባጽያ ባጸታደ ጾናድ” ያጋዱ። ሄዋ ድራዉ አ ንፍታሌማ † ሱንꬃዱ።

9 ልያ ባረዉ የሉ ኤቄዳዋ በኣደ፥ ባረ ዳንጋጽራቶ ዝልፖ አፋደ ያቆብ እዞ አካና ማላ እማዱ። 10 ልያ ዳንጋጽራታ ዝልፓ አቱማ ናኣ ያቆባዉ የላዱ። 11 ልያ፥ “ላ ሀዌ አያ ሎኦ ካጬ!” ያጋዱ። ሄዋ ድራዉ ጋዳ ‡ ሱንꬃዱ።

12 ልያ ዳንጋጽራታ ዝልፓ ያቆባዉ ላኤንꬁዋ አቱማ ናኣ የላዱ። 13 ልያ፥ “ታን አይ ኬሻ ናሸታይታሻ! ማጫ አሳይ ታና ናሸትያኖ ጋና” ያጋዱ። ሄዋ ድራዉ አ አሴራ § ሱንꬃዱ።

14 ዛርጋ ጫክያ አግናን ሮቤል ጋደ ቢደ፥ እንኮይያ ግያ ትማትምያ ማላትያ ቴራ ደሚደ፥ ባረ አት ልይዉ አሄዳ። ራሄላ ልዮ፥ “ነ ናኣ እንኮይያፐ ታዉ እማ” ያጋዱ።

15 ሽን ልያ፥ “ታ አስና ኔን ዎꬃ አኬዳዌ ግደናን እጽና፥ ቃይ ታ ናኣ እንኮይያ * አካይ?” ያጋዱ።

ራሄላ፥ “ያቶፐ፥ ነ ናኣ እንኮይያ ድራዉ ያቆብ ሀቼ ቃማ ኔናና አቆ” ያጋዱ።

16 ሄ ጋላሳ ኦማርስ ያቆብ ዎራፐ ዬዳ ዎደ፥ ልያ አ ሞካናዉ ከሳደ አ፥ “ኔን ታናና አቃና ኮሼ፤ አያዉ ጎፐ፥ ታን ታ ናኣ እንኮይያን ኔና ከራዉ አካ ድጋድ” ያጋዱ። ሄዋ ድራዉ እ ሄ ጋላሳ ቃማ እዝና አቄዳ።

17 ጾሳይ ልያ ዎሳ ስሴዳ፤ እዛ ሻሃራደ፥ እቼሻንꬃ አቱማ ናኣ ያቆባዉ የላዱ። 18 ልያ፥ “ታን ታ ዳንጋጽራቶ ታ አስናዉ እሜዳ ድራዉ፥ ጾሳይ ሄዋ ከራ ታዉ ጭጌዳ” ያጋዱ። ሄዋ ድራዉ አ ይሳኮራ † ጋደ ሱንꬃዱ። 19 ልያ ሀራካ ሻሃራደ፥ ኡሱፑንꬃ አቱማ ናኣ ያቆባዉ የላዱ። 20 ልያ፥ “ጾሳይ ታዉ አልኦ እሞታ እሜዳ፤ ታን ታ አስናዉ ኡሱፑን ናና የሌዳ ድራዉ፥ ሀእ እ ታና ቦንቻናዋ” ያጋዱ። ሄዋ ድራዉ አ ዛብሎና ‡ ሱንꬃዱ። 21 ሄዋፐ ጉየ እት ማጫ ናቶ የላዱ፤ እዞ ዲኖ ሱንꬃዱ።

22 ጾሳይ ራሄሎ ሀሳዬዳ፤ እዝ ዎሳ ስሲደ እዝ የልያ ኡሉዋ ዶዬዳ። 23 እዛ ሻሃራደ አቱማ ናኣ የላዱ፤ “ጾሳይ ታ ዬላ ቃሬዳ። 24 መꬍና ጎዳይ ታዉ ሀራ አቱማ ናኣካ ጉጄረኔሻ” ያጋዱ። ሄዋ ድራዉ አ ዮሴፎ § ሱንꬃዱ።

ያቆብ ላባና ድርጉዋን ፓሉመቴዳ

25 ራሄላ ዮሴፋ የሌዳዋፐ ጉየ፥ ያቆብ ላባና፥ “ታን ታ አዉዋ ጋድያ ስማና ማላ፥ ታና ሞይዛ። 26 ታን ኡንቱንቱ ድራዉ ነዉ ኦꬄዳ ታ ማቻቱዋነ ታ ናና ሀማ፤ ታን ባና፤ አያዉ ጎፐ፥ ታን ነዉ አይ ኬሻ ኦሱዋ ኦꬄደንቶ ኔን ኤራሳ” ያጌዳ።

27 ሽን ላባን አ፥ “ታን ነዉ እትባ ኦዳይ፤ መꬍና ጎዳይ ነ ጋሱዋን ታና አንጄዳዋ ታን በኣድ። 28 ነ ድርጉዋ ታዉ ኦዳ፤ ታን ነዉ ጭጋና” ያጌዳ።

29 ያቆብ፥ “ታን ነዉ ዋታ ኦꬄደንቶ፥ ነ መሂካ ዋን የለቴደንቶ ኔን ኤራሳ። 30 ታን ያናፐ ካሰ ነዉ ደእያ ጉꬃይ ሀእ ሎይꬅ ዳሬዳ፤ መꬍና ጎዳይ ኔና ታን አꬌዳ ሳኣን ኡባን አንጄዳ። ሽን ሀእ፥ ታን ታ ሶ አሳዉ ኦꬃናዌ አዉዴ?” ያጌዳ።

31 ላባን፥ “ታን ነዉ አያ እሞ?” ያጊደ አ ኦቼዳ።

ያቆብ፥ “ታዉ አይነ እሞፓ፤ ሽን ኔን ታዉ እትባ ኦꬆፐ፥ ታን ነ ዉድያ ቃይካ ሄማናነ ናጋና። 32 ታን ሀቼ ነ ዉድያ ኡባ ግዱዋና አꬋና፤ ሄዋን ነ ዶርሳፐ ፑንጫርያ ዎይ ጋዛ ኡባ፥ ካረꬃ ዶርሳ ማራ ኡባነ ዴሻፐ ጋዛነ ፑንጫርያ ኡባ ታን ሻካና፤ ኡንቱንቱ ታ ድርጉዋ ግዳና። 33 ሄዋ ድራዉ ታ ጽሎተꬃይ ኔን ታዉ ጭጌዳ ድርጉዋ ፓይዳናዉ ስንꬃፐ ይያ ዎደ፥ ታዉ ማርካታና፤ ታ ዴሻፐ ጋዛ ዎይ ፑንጫረ ግደናዌ ዎይ ካረꬃ ግደና አይ ዶርሳ ማራይነ ታ ማታን ቤትንቶ፥ ዉኤቴዳዋዳን ፓይደታና” ያጌዳ።

34 ላብ፥ “ማያድ፤ ኔን ጌዳዋዳን ግዶ” ያጌዳ። 35 ሽን ሄ ጋላሳን ላብ ዳንጫ ዎይ ጋዛ ግዴዳ አቱማ ዴሻ ኡባ፥ ፑንጫረ ዎይ ጋዛ ግዴዳ ማጫ ዴሻ ኡባ፥ ቦꬃ ግዴዳ ኡባነ ካረꬃ ዶርሳ ማራ ኡባ ከሲደ፥ ባረ አቱማ ናና ሄንꬄዳ። 36 ያቲደ ሄ ዉድያና ሄዙ ጋላሳ ኦግያ ያቆባፐ ሃኪደ ቤዳ። ሽን ያቆብ አቴዳ ላባና ዉድያ ሄሜዳ።

37 ያቆብ ዴሻ ሎምያፐ፥ ጉማርያፐነ ጻንቃርሳፐ ቃየ ጋትማ ከሲደ፥ ፖቁዋ ፖቂ ፖቂደ፥ ግዶ ቦꬃ ባጋ ቃሪደ ጋዛዬዳ። 38 ዉዲ ሃꬃ ኡሻናዉ ይያ ሳኣ ኡባን፥ ዎንግርያን፥ ዉድያ ስንꬃን ፖቄዳ ጋትማቱዋ ዎꬄዳ። ካሆዋንቱ ሃꬃ ኡሻናዉ ዪደ፥ 39 ሄ ጋትማቱዋ ስንꬃን ብራሴድኖ፤ ኡንቱንቱ ዳንጫ፥ ፑንጫረነ ጋዛ ማራቱዋ የሌድኖ። 40 ያቆብ ማራቱዋ ዉድያፐ ሻክ ዱማ ዎꬄዳ፤ አቴዳ ዉድያ ዳንጫነ ካረꬃ ግዴዳ ላባና መህያ ስንꬃ ዛሬዳ። ያቲደ ባረዉ ዉድያ ዱማዬዳ፤ ላባና መሄቱዋና ኡንቱንታ ጋꬅቤና።

41 ፓጻነ ምኖ ማጫዋንቱ ካህያ ዎደ አዉደነ፥ ኡንቱንቱ ሄ ጋትማቱዋ ማታን ብራሳና ማላ፥ ያቆብ ሄ ጋትማቱዋ ሃꬃ ዎንግርያን፥ ሚዛቱዋ ስንꬃን ዎꬄ። 42 ሽን መሄቱ ላፋ ግዶፐ፥ ኡንቱንቱ ስንꬃን ጋትማቱዋ ዎና። ሄዋ ድራዉ ላፍያ መሄቱ ላባዋ ግድና፥ ዳርያዋንቱ ያቆባዋ ግዴድኖ። 43 ሀዋዳን ሀኒደ፥ ያቆብ ሎይꬅ ዱረቲደ፥ ዳሮ ዉድያ፥ ማጫ ቆማቱዋነ አቱማ ቆማቱዋ፥ ዳሮ ጋሎቱዋነ ሀረቱዋ ሞዴዳ።

31

ያቆብ ላባፐ ባቃቲደ ቤዳ

1 ያቆብ ላባና ናናይ ባረና፥ “ያቆብ ኑ አዉዋ ኡባ አክ ድጌዳ፤ ሀ ዱረታ ኡባ ኑ አዉዋፐ ደሜዳ” ግያዋ ስሴዳ። 2 ያቆብ ላባና ሶምእ ባረዉ ካሰዋ ማላ ግደናዋ በኤዳ።

3 ሄ ዎደ መꬍና ጎዳይ ያቆባ፥ “ኔን ነ አዎቱዋ ጋድያ፥ ነ ዳቦቱዋኮ ጉየ ስማ፤ ታን ኔናና ግዳና” ያጌዳ።

4 ያቆብ ራሄሎነ ልዮ ባረ ዉዲ ደእያ ሳኣ ደምባ ያና ማላ ኪቲደ ጼስሴዳ። 5 እ ኡንቱንታ፥ “ህንተንቱ አዉዋ ሶምእ ታዉ ካሰዋ ማላ ግደናዋ ታን በአይ፤ ሽን ታ አዉዋ ጾሳይ ታናና ደኤ። 6 ታን ታ ዎልቃ ኡባን ህንተንቱ አዉ ኦꬄዳዋ ህንተንቱ ኤሪታ፤ 7 ሽን ህንተንቱ አዉ ታና ጭሚደ፥ ታ ድርጉዋ ታሙ ገደ ላሜዳ። ግዶፐነ ጾሳይ ታና እ ቆሄናዳን ድጌዳ። 8 እ፥ ‘ፑንጫረቱ ነ ድርጉዋ ግዳና’ ጊና፥ ዉዲ ኡባይ ፑንጫርያ የሌዳ፤ ቃይ እ፥ ‘ሻቻቱ ነ ድርጉዋ ግዳና’ ጊና፥ ዉዲ ኡባይ ሻቻ የሌዳ። 9 ጾሳይ ሀዋዳን ህንተንቱ አዉዋ መህያ ዎꬅ አኪደ ታዉ እሜዳ።

10 “መሄቱ ካህያ አግናን፥ ታን እት አኩሙዋ አኩመታድ፤ ሄ አኩሙዋን ታን ጼልያ ዎደ፥ ዉድያ ብራስያ ዴሻ ኮለቱ ዳንጫ፥ ፑንጫረነ ጋዛ። 11 ጾሳ ኪታንቻይ አኩሙዋን ታና፥ ‘ያቆባ’ ያጌዳ፤ ታን፥ አቤ ያጋደ ኮያድ። 12 ታና እ፥ ꬎቁ ጋደ ዉድያ ጻልያ ዴሻ ኮልያ ኡባ ሻቻ፥ ፑንጫርያነ ጋዛ በአ፤ አያዉ ጎፐ፥ ላብ ነ ቦላ ኦꬅያዋ ኡባ ታን በኣድ። 13 ኔን ኤሴዳ ሹቻ ኦካደ፥ ታዉ ሺቀቴዳ ቤቴለ ጾሳይ ታና ሀእ ደንዳ፤ ሀ ቢታፐ ከሳ፤ ጉየ ነ የለታ ጋድያ ስማ ያጌዳ” ያጌዳ። *

14 ሄዋፐ ጉየ፥ ራሄላነ ልያ ሀዋዳን ያጊደ ዛሬድኖ፤ “ኑ አዉዋፐ ኑና ጋካናባይ አዬ? 15 እ ኑና አላጋዳን ጼሌ ግደኔ? እ ኑና ዛልእ አኬዳ፤ ዛልኢደ አኬዳዋካ ም ꬋይሴዳ። 16 ጾሳይ ኑ አዉዋፐ ዎꬅ አኬዳ ማጹ ኡባይ ቱሙካ ኑዋነ ኑ ናናዋ። ሄዋ ድራዉ ጾሳይ ነዉ ኦዴዳዋ ኡባ ኦꬃ” ያጌድኖ።

17-18 ያቆብ ካናነ ጋድያን ደእያ ባረ አዉዋ ይሳቃኮ ባናዉ ደንዴዳ፤ እ ባረ ናናነ ባረ ማቻቱዋ ጋሉዋ ቶግሴዳ፤ ዉድያ ኡባ ባረፐ ስንꬃና ላጊደ፥ ማስጰጾምያን ደኢደ እ ሺሼዳ ማጹዋ ኡባ አኪደ ቤዳ። 19 ላብ ባረ ዶርሳቱዋ እስክያ ቃንጻናዉ ብድጌዶሽን፥ ራሄላ ባረ አዉዋ ሶ ምስለቱዋ ዉኣዱ። 20 ቃይ ያቆብ ሶርያ ላባናዉ ባረ ባቃትያዋ ኦደናን ጭሜዳ። 21 እ ባረዉ ደእያዋ ኡባ አኪደ ባቃቴዳ፤ ኤፍራጺሳ ሻፋ ፕኒደ፥ ጋላኣደ ግያ ገዝያኮ ስሚደ ቤዳ።

ላብ ያቆባ ካሌዳ

22 ሄዘንꬃ ጋላሳን፥ ላብ ያቆብ ባቃት ብ ክቼዳዋ ስሴዳ። 23 ባረ ዳቦቱዋ ባረናና አኪደ፥ ላፑን ጋላሳ ኦግያ ያቆባ ጌዱዋ ካሊደ፥ ጋላኣደ ገዝያን አ ጋኬዳ። 24 ሄ ዎደ ጾሳይ ቃማ ሶርያ ላባናኮ አኩሙዋን ዪደ አ፥ “ኔን ያቆባ ቦላ ኢታ ግድና፥ ሎአ ግድና፥ አይነ ሃሳየናዳን ኔና ኤራ!” ያጌዳ። 25 ላብ ጋክያ ዎደ፥ ያቆብ ጋላኣደ ገዝያን ዱንካኒደ ኡቴዳ፤ ቃይ ላብነ አ ዳቦቱ ያን ዱንካኔድኖ።

26 ሄዋፐ ጉየ ላብ ያቆባ፥ “ኔን ሀዋዳን አያዉ ኦꬃዲ? ኔን ታና ጭማደ፥ ታ ማጫ ናና ኦላን ኦሞደቴዳዋዳን ላጋደ ከሳዳ። 27 ኔን አያዉ ቆሱዋን ታፐ ከሳ አካደ፥ ታና ጭማዲ? ታን ኔና ናሸቻንነ የꬃን፥ ካራቡዋንነ ዲꬃን ሞይዛና ማላ ታዉ አያዉ ኦዳበይኪ? 28 ኔን ሀራይ አቶ፥ ታ ናና ናናነ ታ ማጫ ናና ታን የራ አከና ማላ ድጋዳ። ኔን ኤያባ ኦꬃዳ። 29 ታን ኔና ገናናዉ ታዉ ዎልቃይ ደኤ፤ ሽን ነ አዉዋ ጾሳይ ዝኖ ቃማ ታና፥ ‘ያቆባ ቦላ ኢታ ግድና፥ ሎአ ግድና፥ አይነ ሃሳየናዳን ኔና ኤራ!’ ያጊደ ታዉ ኦዴዳ። 30 ሀእ ግዶፐነ፥ ኔን ነ አዉዋ ሶ ባናዉ ሎይꬃ ላሞቴዳ ድራዉ ከሳዳ። ሽን ታ ሶ ምስለቱዋ ኔን አያዉ ዉኣዲ?” ያጌዳ።

31 ያቆብ ላባና፥ “ኔን ነ ናና ታፐ ዎልቃን ዎꬃ አካንንቶነ ጋደ ቆፔዳ ድራዉነ ያዬዳ ድራዉ፥ ሀዋዳን ኦꬃድ። 32 ሽን ነ ሶ ምስለቱዋ ኦይቄዳ አሳ ኦናነ ኔን ደሞፐ፥ ሄ ኡራይ ሲፈቶ! ነዋ ግዴዳዌ ታ ማታን ቤትንቶ፥ ኑ ዳባቱዋ ስንꬃን ኮያ፤ ነዋ ግዶፐ አካ” ያጌዳ፤ አያዉ ጎፐ፥ ያቆብ ራሄላ ሄ ሶ ምስለቱዋ ዉኤዳዋ ኤርቤና።

33 ሄዋ ድራዉ ላብ ያቆባ ዱንካንያ ግዶ፥ ልያ ዱንካንያ ግዶን ላኡ ቆማቱዋ ዱንካንያ ግዶ ገሌዳ፤ ሽን አይነ ደምቤና። ልያ ዱንካንያፐ ከሲደ፥ ራሄል ዱንካንያ ገሌዳ። 34 ራሄላ ሶ ምስለቱዋ አካደ፥ ጋሉዋ ኮራ ጋርሳን ቆሳደ፥ አ ቦላ ኡታዱ። ላብ ዱንካንያን ደእያዋ ኡባ ቡሉቂ ኮዬዳ፤ ሽን አይነ ደምቤና። 35 ራሄላ ባረ አዉዋ፥ “ታ ጎዳዉ፥ ታና ሀንቀꬆፓ፤ ታን ነዉ ኤቃና ዳንዳይከ፤ ታዉ ፒላይ ይ ኡቴዳ” ያጋዱ። እ ኮዬዳ፤ ሽን ሶ ምስለቱዋ ደምቤና።

36 ያቆብ ላባና ሀንቀቲደ ዎቃሴዳ፤ ያቆብ ላባና፥ “ታን አያ ባይዛድታ? ሀዋ ኔን ታና ካላናዉ፥ ታን ኦꬄዳ ናጋራይ አዬ? 37 ሀእ ኔን ታ ሚሻ ኡባ ቡሉቃደ ኮያዳ፤ ነ ሶ ሚሻፐ አያ ደማድ? ኡንቱንቱ ኑ ላኡዋ ግዱዋን ፕርዳና ማላ፥ ታ ዳባቱዋ ስንꬃንነ ነ ዳባቱዋ ስንꬃን ሀዋን ዎꬃ።

38 “ታን ኔናና ላታሙ ላይꬃ ኩመንꬃ ደኣድ፤ ነ ዶርሳይካ ነ ዴሻይካ ቦሸትቤና፤ ዎይ ነ ዉድያፐ ጻቦትያ ማበይከ። 39 ዶአይ መንꬄዳዋነ ነዉ አሀበይከ፤ ሽን ሄዋ ታናን ፓይዳድ። ጋላስ ዉኤቴዳዋ ዎይ ቃማ ዉኤቴዳዋ ታና ጭግሳዳ። 40 ጋላሳ ሱሉ፥ ቃማ ሜጉ ታና ቆሄዳ፤ ገምእሹ ታፐ ꬋዬዳ። 41 ታን ሀዋዳን ነ ሶን ላታሙ ላይꬃ ደኣድ፤ ታማነ ኦይዱ ላይꬃ ነ ላኡ ማጫ ናና ድራዉነ ኡሱፑን ላይꬃ ነ ዉድያ ድራዉ ነዉ ኦꬃደ ደኣድ፤ ሽን ኔን ታ ድርጉዋ ታሙ ገደ ላማዳ። 42 ታ አዉዋ ጾሳይ፥ አብራሃመ ጾሳይ፥ ይሳቅ ያዬዳዌ ታናና ግድቤናዋ ግድንቶ፥ ስ ባይናን ኔን ታና መላ ኩሸ ከሳ የዳዳ፤ ሽን ጾሳይ ታ ቱጋነ ታ ኩሽያ ኦሱዋ በኢደ፥ ዝኖ ቃማ ኔና ሴሬዳ” ያጌዳ።

ያቆብነ ላብ ጫቀቴዳ ጫቁዋ

43 ላብ ያቆባ፥ “ማቻቱ ታ ማጫ ናና፤ ናናይካ ታ ናና፤ ዉዲካ ታ ዉድያ፤ ኔን በእያ ኡባይ ታዋ። ሀቼ ሀ ማጫ ናና ታዋንቱ ቦላነ ኡንቱንቱ የሌዳ ናና ቦላ አያ ኦꬃናዉ ዳንዳያይታ? 44 ሀእ ሃያ፤ ኔንነ ታን ጫቁዋ ጫቀቶይተ፤ ሄዌ ኔፐነ ታፐ ግዱዋን ማርካ ግዶ” ያጌዳ።

45 ሄዋ ድራዉ ያቆብ እት ሹቻ አኪደ ቱሳዳን ኤሴዳ። 46 እ ባረ ዳቦቱዋ፥ “ሹቻ ሺሽተ” ያጌዳ፤ ኡንቱንቱ ሹቻ ሺሺደ ኬሌድኖ፤ ሄ ኬላ ላንቂያን ሜድኖ። 47 ላብ ሄ ኬላ፥ ይጋር-ሳሃዱታ* ጊደ ሱንꬄዳ፤ ቃይ ያቆብ አ ጭሜዳ ጊደ ሱንꬄዳ። 48 ላብ፥ “ሀ ኬላይ ኔፐነ ታፐ ግዱዋን ሀቼ ማርካ” ያጌዳ። ሄዋ ድራዉ አ ሱንꬃይ ጭሜዳ ጌተቴዳ።

49 ቃይ እ ሄ ሹቻ ቱሳ ምጽጳ † ጊደ ሱንꬄዳ፤ አያዉ ጎፐ፥ ላብ፥ “ኑን እቱ እቱዋፐ ሃኪደ ደእያ ዎደ፥ መꬍና ጎዳይ ነ ግዱዋንነ ታ ግዱዋን ግዲደ ናጎ። 50 ኔን ታ ማጫ ናና ናቆፐ፥ ዎይ ኔን ታ ማጫ ናና ቦላ ሀራ ማቻቱዋ አኮፐ፥ ኑናና ሀእ ኦንነ ባይናዋ ግዶፐነ ነ ግዱዋንነ ታ ግዱዋን ጾሳይ ማርካ ግድያዋ ሀሳያ” ያጌዳ።

51 ላብ ቃይካ ያቆባ፥ “ኬለቴዳ ሹቻይ ሀዌሽ፤ ቃይ ታን ነ ግዱዋንነ ታ ግዱዋን ኤሴዳ ሹቻ ቱሳይ ሀዌሽ። 52 ታን ሀ ኬላፐ ኔና ገናናዉ ኔኮ አናዳን፥ ኔንካ ታና ገናናዉ ሀ ኬላፐነ ሀ ሹቻ ቱሳፐ አናዳን፥ ሀ ኬላይነ ሀ ሹቻ ቱሳይ ማርካ። 53 አብራሃመ ጾሳይ፥ ናኮራ ጾሳይ፥ ኡንቱንቱ አዉዋ ጾሳይ፥ ኑ ግዱዋን እ ፕርዶ” ያጌዳ። ያቆብ ባረ አዉ ይሳቅ ያዬዳዋ ሱንꬃን ጫቄዳ። 54 ያቆብ ደርያ ቦላን ያርሹዋ ያርሼዳ፤ ባረ ዳቦቱዋካ ቁማ ማናዉ ጼሴዳ። ኡንቱንቱ ሚደ ደርያ ቦላን አቄድኖ።

55 ዎንተꬃ ጋላስ ጉራን ላብ ደንዲደ፥ ባረ ናና ናናነ ባረ ማጫ ናና የሬዳ፤ ቃይ ኡንቱንታ አንጄዳ። ባረ ሶ ስሜዳ።

32

ያቆብ ኤሳና ጋከታናዉ ጊጌዳ

1 ያቆብ ደንዲደ ባረ ኦግያ ቢሽን፥ ጾሳ ኪታንቻቱ አናና ጋከቴድኖ። 2 ያቆብ ኡንቱንታ በኤዳ ዎደ፥ “ሀዌ ጾሳይ አቅያ ሳኣ” ያጊደ፥ ሄ ሳኣ ማህናይማ * ጊደ ሱንꬄዳ።

3 ያቆብ ሰኢራ ግያ ሳኣን፥ ኤዶማ ቢታን ደእያ ባረ እሻ ኤሳኮ ኪታ ባረፐ ስንꬃዉ ኪቴዳ። 4 እ ኡንቱንታ ሀዋዳን ያጊደ አዛዜዳ፤ “ህንተንቱ ታ ጎዳ ኤሳዉ ጋናዌ ሀዋ፤ ‘ነ ቆማይ ያቆብ፥ “ታን ላባና ማታን ደኣደ ሀኖ ጋካናዉ ጋምኣድ። 5 ታዉ ሚዛይነ ሀሪ፥ ዶርሳይነ ዴሻይ፥ አቱማ ቆማቱነ ማጫ ቆማቱ ደኢኖ፤ ሀእ ታን ሀ ኪታ ታ ጎዳ ስንꬃን ናሸታና ማላ ኪታድ” ያጌዳ’ ያግተ” ያጌዳ።

6 ኪተቴዳዋንቱ ያቆባኮ ስሚደ አ፥ “ኑን ነ እሻ ኤሳኮ ቤዶ፤ ሀእ እ ቃይ ኔናና ጋከታናዉ ዬ፤ አናና ኦይዱ ጼቱ አሳይ ደኤ” ያጌድኖ።

7 ያቆብ ያዪደ ባትባቴዳ፤ ባረናና ደእያ አሳ ላኡ ጭታን ሻኬዳ፤ ቃይ ባረ ዶርሳ፥ ዴሻ፥ ሚዛነ ጋሉዋ ላኡ ጭታን ሻኬዳ። 8 እ፥ “ኤሳይ ዪደ እት ጭታ ኦልያዋ ግዶፐ፥ አቴዳ ጩጉ ከስ አኮፐነ” ያጊደ ቆፔዳ።

9 ሄ ዎደ ያቆብ ሀዋዳን ያጊደ ዎሴዳ፤ “አቤት መꬍና ጎዳዉ፥ ታ አዉዋ አብራሃመ ጾሳዉ፥ ታ አዉዋ ይሳቃ ጾሳዉ፥ ታና፥ ‘ነ ጋድያ፥ ነ ዳቦቱዋኮ ስማ፤ ታን ነዉ ሎኦባ ኦꬃና’ ጌዳዎ፥ 10 ኔን ነ ቆማዉ ኦꬄዳ ኬካተꬃዉነ ቱማተꬃዉ ኡባዉ ታን በሰናዋ። ታን ሀ ዮርዳኖሳ ሻፋ ፕኔዳ ዎደ፥ ታዉ እት ጻምኣ ጻላላይ ደኤ፤ ሽን ሀእ ታን ላኡ ጩጎ ግዳድ። 11 ታን ኔና ዎሳይ፤ ታ እሻ ኤሳ ኩሽያፐ ታና አሻ፤ አያዉ ጎፐ፥ እ ዪደ፥ ታናነ ማጫዋንታ ኡንቱንቱ ናናቱዋካ ꬋይሳናዌንቶነ ጋደ ያያድ። 12 ሽን ኔን ታና፥ ‘ታን ነዉ ቱሙ ሎኦባ ኦꬃና፤ ታን ነ ዘረꬃነ ፓይዳናዉ ዳንዳየተና አባ ሻፍያ ኬሻ ኦꬃና’ ጌዳዋ ቆፓ” ያጌዳ። *

13 ሄ ጋላሳ ቃማ እ ያን አቄዳ፤ ባረዉ ደእያዋ ኡባፐ ባረ እሻ ኤሳዉ እምያዋ ቆሪደ ከሴዳ፤ 14-15 እ ከሴዳዋንቱ ላኡ ጼቱ ማጫ ዴሻቱዋነ ላታሙ ዴሻ ኮለቱዋ፥ ላኡ ጼቱ ማጫ ዶርሳቱዋነ ላታሙ ዶርሳ ኮለቱዋ፥ ሀታሙ ꬋንꬅያ ጋሎቱዋ ኡንቱንቱ ማራቱዋና፥ ኦይታሙ ማጫ ሚዛቱዋ፥ ታሙ ኮሩማ ቦራቱዋ፥ ላታሙ ማጫ ሀረቱዋነ ታሙ አቱማ ሀረቱዋ። 16 ሀዋንታ ዉድያን ዉድያን ሻክ፥ ባረ ቆማቱዋ ኩሽያን ዎꬂደ፥ ባረ ቆማቱዋ፥ “ታፐ ስንꬃዉ ቢደ፥ ዉድያ ዉድያፐ ሃኩዋን ሃኩዋን ላግተ” ያጌዳ።

17 ስንꬃን ካለꬅያዋ፥ “ታ እሻይ ኤሳይ ኔናና ጋከቲደ ኔና፥ ‘ኔን ኦሴ? ኔን ሀቃ ባይ? ነ ስንꬃን ደእያ መህያ ኡባይ ኦሴ?’ ያጊደ ኦችያዋ ግዶፐ፥ 18 ኔን አዉ፥ ‘ሀዋንቱ ነ ቆማ ያቆባዋ፤ ኡንቱንቱ ታ ጎዳ ኤሳዉ እማናዉ የዴዳዋንታ፤ ቃይ እካ ኑፐ ጉየና ይደኤ’ ያጋ” ያጊደ አዛዜዳ።

19 ቃይ እ ላኤንꬃ ሄዛንꬁዋነ ዉድያ ካልያ ሀራቱዋ ኡባቱዋ ሀዋዳን አዛዜዳ፤ “ህንተንቱ ኤሳና ጋከትያ ዎደ፥ ሀንዳንካ ጊታ፤ 20 ‘ነ ቆማ ያቆብ ኑፐ ጉየና ይደኤ’ ጌናን አጎፕተ” ያጌዳ። አያዉ ጎፐ እ፥ “ታን ታፐ ስንꬃዉ እማናዉ ኪቴዳዋን አ ዶሽሳና፤ ኦን ኤሪ፥ ሄዋፐ ጉየ ታን አናና ጋከትያ ዎደ፥ እ ታና ሞክ አካነንቶነ” ያጊደ ቆፔዳ። 21 ሄዋ ድራዉ ባረ እምያዋ ባረፐ ስንꬃዉ የዴዳ። ሽን እ ባረ ሁጲያዉ ሄ ጋላስ ቃማ ያን አቄዳ።

ያቆብ ጾሳና ባጸቴዳ

22-23 ሄ ጋላስ ቃማ ያቆብ ደንዲደ፥ ባረ ላኡ ማቻቱዋ፥ ባረ ላኡ ቆማቱዋነ ባረ ናና ታማነ እታቱዋ አኪደ፥ ያቦቃ ግያ ፕኑዋ ጋኬዳ፤ እ ኡንቱንታ ሻፋ ፕንꬄዳ፤ ባረዉ ደእያዋ ኡባካ ፕንꬂደ የዴዳ፤ 24 ሽን ያቆብ ባረካ አቴዳ። *

ሄ ዎደ እት አሳይ ሳአይ ዎንታና ጋካናዉ አናና ባጸቴዳ። 25 ሄ አሳይ አ ጾናናዉ ዳንዳይቤናዋ በኤዳ ዎደ፥ ያቆባዉ ሙቄቻ መቀꬃ ቦቼዳ፤ አ ሙቄቻ መቀꬃይ ከስ ዎꬌዳ። 26 ያትና ብታኒ አ፥ “ሳአይ ዎንቴዳ ድራዉ፥ ታና የዳ” ያጌዳ።

ሽን ያቆብ አ፥ “ኔን ታና አንጀናን ታን ኔና የድከ” ያጌዳ።

27 ብታኒ አ፥ “ነ ሱንꬃይ ኦኔ?” ያጊደ ኦቼዳ።

እ፥ “ያቆባ” ያጊደ ዛሬዳ።

28 ብታኒ አ፥ “ሀዋፐ ስንꬃዉ ነ ሱንꬃይ እስራኤልያ † ጌተቶፐ አትና፥ ያቆባ ጌተቶፖ፤ አያዉ ጎፐ፥ ኔን ጾሳናነ አሳና ባጸታደ ጾናዳ”* ያጌዳ።

29 ያቆብ አ፥ “ነ ሱንꬃይ ኦኔ?”* ያጊደ ኦቼዳ።

ሽን ብታኒ፥ “ኔን ታ ሱንꬃ አያዉ ኦቻይ?” ያጌዳ ጊደ አ አንጄዳ።

30 ሄዋ ድራዉ ያቆብ ሄ ሳኣ ጲንኤላ ‡ ጊደ ሱንꬄዳ፤ አያዉ ጎፐ እ፥ “ታን ጾሳ ባዙዋን ጼላድ፤ ግዶፐነ ታን ፓጻ አታድ” ያጌዳ። 31 እ ጲንኤላፐ ደንድያ ዎደ፥ አ ቦላ ጻልቂ ዶሌዳ። እ ባረ ሙቄቻ መቀꬃ ድራዉ ዶጌ። 32 ያቆባ ሙቄቻ አሹዋ ማታን ቦሸቴዳ ድራዉ፥ እስራኤልያ አሳይ መህያ ሙቄቻ አሹዋ ሀቼ ጋካናዉ ሜና።

33

ያቆብ ኤሳና ጋከቴዳ

1 ያቆብ ꬎቁ ግ ጼሊደ፥ ኤሳይ ባረ ኦይዱ ጼቱ አሳና ይያዋ በኤዳ። ሄዋ ድራዉ ናና ልይዉ፥ ራሄልዉነ ላኡ ቆማቱዋኮ ሻኬዳ። 2 ቆማቱዋነ ኡንቱንቱ ናና ስንꬃን፥ ልዮነ እ ናና ኡንቱንቱ ጌዱዋን፥ ራሄሎነ ዮሴፋ ዉርሰꬃን ዎꬄዳ። 3 ሽን እ ባረ ሁጲያዉ ስንꬃዉ አꬊደ፥ ባረ እሻኮ ማቲደ፥ ሳኣ ጋክ ጋኪደ ላፑን ካላ ጎይኔዳ።

4 ሽን ኤሳይ አናና ጋከታናዉ ዎጺደ፥ አ ቆꬍያ ቆም የሬዳ። ኡንቱንቱ ዬኬድኖ። 5 ያትና ኤሳይ ꬎቁ ግ ጼሊደ፥ ማቻቱዋነ ናና በኤዳ፤ እ፥ “ሀ ኔናና ደእያዋንቱ ኦኔ?” ያጊደ ኦቼዳ።

ያቆብ፥ “ኡንቱንቱ ጾሳይ ነ ቆማዉ ኬካተꬃን እሜዳ ናና” ያጌዳ። 6 ቆማቱ ባረንቱ ናናቱዋና ሺቂደ ጎይኔድኖ። 7 ሄዋፐ ጉየ፥ ልያነ እዝ ናናይ ዪደ ጎይኔድኖ፤ ዉርሰꬃን ዮሴፎነ ራሄላ ዪደ ጎይኔድኖ።

8 ኤሳይ፥ “ሀ ስንꬃን ታናና ጋከቴዳ ዉዲ ኡባይ ቃይ አዬ?” ያጊደ ኦቼዳ።

እ፥ “ታ ጎዳዉ፥ ሄዌ ታን ነ ስንꬃን ናሸታናሳ” ያጌዳ።

9 ሽን ኤሳይ፥ “ታ እሻዉ፥ ታዉ ዳሮባይ ደኤ፤ ነዌ ኔሳ ግዶ” ያጌዳ።

10 ያቆብ፥ “ቱይት፥ ሀእ ታን ነ ስንꬃን ናሸቴዳዋ ግዶፐ፥ ሀ ታን እምያዋ ታፐ አካ። ኔን ታና ሞካ አኬዳ ድራዉ፥ ታን ነ ዴሙዋ በእያዌ ጾሳ ዴሙዋ በእያዋ ማላ። 11 ታን ነዉ አሄዳ ሀ እሙዋ አካ፤ አያዉ ጎፐ፥ ጾሳይ ኬኪደ እምና፥ ታዉ በሴዳ” ያጌዳ። ያቆብ ሾብያ ቶሌዳ ድራዉ፥ ኤሳይ ሄዋ አኬዳ።

12 ሄዋፐ ጉየ ኤሳይ፥ “አነ ደንዳ፤ ኑ ኦግያ ቦይተ፤ ታን ኔናና እትፐ ባና” ያጌዳ።

13 ሽን ያቆብ አ፥ “ታ ጎዳዉ፥ ናናይ ሹጋ ግድያዋ ኤራሳ፤ ቃይ ታን ባረንቱ ጋሎ ማራቱዋ ꬋንꬅያ ዶርሳቱዋነ ሚዛ ናጋና ኮሼ፤ አሳይ ኡንቱንቱ እት ጋላሳ ድርቢስ ላጎፐ፥ መህያ ኡባይ ሀይቃና። 14 ሄዋ ድራዉ፥ ታ ጎዳዉ፥ ነ ቆማፐ ስንꬃታደ ባ፤ ታን ሰኢራን ታ ጎዳ ጋካናዉ፥ ታ ስንꬃን ደእያ መህያ ሄመታ ኬናነ ናና ሄመታ ኬና ሎዳን ካላና” ያጌዳ።

15 ኤሳይ አ፥ “ያቶፐ ታን ታ አሳፐ አማሬዳዋ ነዉ አሻይ” ያጌዳ።

ሽን ያቆብ አ፥ “ሄዌ አይሴ? ታን ታ ጎዳ ስንꬃን ናሸትያዌ ታዉ ግዳና” ያጌዳ።

16 ሄዋ ድራዉ ኤሳይ ሄ ጋላስ ኦግያን ገሊደ፥ ሰኢራ ስሜዳ። 17 ሽን ያቆብ ሱኮታ ቤዳ፤ ያን ባረዉ ጎልያ ኬጼዳ፤ ባረ መሄቶካ ዳስያ ዳሴዳ። ሄዋ ድራዉ ሄ ሳኣ ሱኮታ * ጊደ ሱንꬄዳ።

18 ያቆብ ማስጰጾምያፐ ስሜዳ ዎደ፥ ካናነ ቢታን ደእያ ሰኬመ ግያ ካታማ ሳሮተꬃን ጋኬዳ፤ እ ሄ ካታማዉ ባዙዋን ኡቴዳ። 19 ባረ ዱንካንያ ꬎጌዳ ጋድያ ሸኬማ አዉዋ ሀሞራ ናናቱዋፐ ጼቱ ጻጋራ ብራን ሻሜዳ። * 20 ያን ያርሽያ ሳኣ ኬጺደ አ፥ “ጾሳ፥ እስራኤልያ ጾሳ” ጊደ ሱንꬄዳ።

34

ሸኬመ ዲኖ ሆሬዳ

1 ልያ ያቆባዉ የሌዳ ናታ ዋና፥ ሄ ዎደ ሄ ጋድያ ማጫዋንታ በአናዉ ከሳዱ። 2 ሄ ጋድያ ሞድያ ህውያ ሀሞራ ናኣ ሸኬመ እዞ በኢደ፥ እዞ ሆር አፊደ ባይዜዳ። 3 አ ዎዛናይ ያቆባ ናቶ ዲኖ አሞቴዳ፤ እ እዞ ሲቄዳ፤ እዝዉ ሎእያዋ ሃሳዬዳ። 4 ሸኬመ ባረ አዉዋ ሀሞራ፥ “ታዉ ሀ ናቶ ማቼተꬃዉ ኦቻርክ” ያጌዳ።

5 ያቆብ ባረ ናታ ዳና ባዬዳዋ ስስያ ዎደ፥ አ አቱማ ናናይ ዎራን መህያና ደእኖ፤ ሄዋ ድራዉ ኡንቱንቱ ጋካናዉ ጮኡ ጌዳ።

6 ሄዋፐ ጉየ፥ ሸኬማ አዉዋ ሀሞር ያቆባና ሃሳያናዉ ዬዳ። 7 ያቆባ አቱማ ናናይ ሄዋ ስሴዳ ሳና ዎራፐ ዬድኖ፤ ኡንቱንቱ ካዮቴድኖነ ሀንቀቴድኖ፤ አያዉ ጎፐ፥ ሸኬመ ያቆባ ናቶ ሆር አፊደ ባይዝያዋ፥ እስራኤልያ ቦላ ፖኮባ፥ ኦꬃናዉ በሰናባ ኦꬄዳ።

8 ሽን ሀሞር ኡንቱንታ፥ “ታ ናአይ ሸኬመ ህንተንቱ ናትዉ ዳርስ ዳጋሜዳ፤ ሀያና እዞ አዉ ማቼተꬃዉ እሜርክቴ! 9 ኑናና አከትተነ ገለትተ፤ ህንተንቱ ማጫ ናና ኑዉ እምተ፤ ኑ ማጫ ናናነ ህንተንቶ አክተ። 10 ህንተንቱ ኑ ግዶን ኡታናዉ ዳንዳዪታ፤ ቢታይ ሎይꬅ አካ፤ አን ደእተ፤ ዛልእተ፤ አን ማጹዋ ደምተ” ያጌዳ።

11 ሄ ዎደ ሸኬመ ዲን አዉዋነ እ እሻቱዋ፥ “ታን ህንተንቱ ስንꬃን ናሸቶፐ፥ ህንተንቱ ኦችያዋ አያ ግዶፐነ እማና። 12 ህንተንቱ ምሽራ ናትዉ እምያዋነ ጭሎሻ ህንተንቱ ኮዮዋ ኬሻ ዳርሲደ ታና ኦችተ፤ ታን ህንተንቱ ታና ኦቼዳዋ አያነ እማና፤ ሽን ታን አካናዳን ናቶ ታዉ እሜርክቴ!” ያጌዳ።

13 ባረንቱ ምቻቶ ዲኖ ሸኬመ ቱንሴዳ ድራዉ፥ ያቆባ አቱማ ናናይ ሸኬማዉነ አ አዉዋ ሀሞራዉ ዎርዱዋ ኦዴድኖ፤ 14 ኡንቱንታ ሀዋዳን ያጌድኖ፤ “ኑን ሄዋ ማላ ኦꬃና ዳንዳዮኮ፤ ኑን ኑ ምቻቶ ቃጻረትቤና አሳዉ እሞኮ፤ ሄዌ ኑና ካዉሽያዋ። 15 ኑን ህንተንቱ እትባ ኦꬆፐ ህንተንቶ፥ ‘ኤኖ’ ጋና፤ ሄዌ አዬ ጎፐ፥ ህንተንቱ ጋድያ አቱማ አሳይ ኡባይ ቃጻረቲደ ኑናዳን ሀኖፐ፥ 16 ኑን ኑ ማጫ ናና ህንተንቶ እማናዉ ‘ኤኖ’ ጋና፤ ህንተንቱ ማጫ ናናካ ኑዉ አካና። ኑን ህንተንቱ ግዶን ኡቲደ፥ ህንተናና እት አሳ ግዳና። 17 ሽን ህንተንቱ ቃጻረታናዉ ኤኖ ጌናዋ ግዶፐ፥ ኑን ኑ ምቻቶ አኪደ ባና” ያጌድኖ።

18 ኡንቱንቱ ጌዳዌ ሀሞራዉነ አ ናኣ ሸኬማዉ ሎአ ማላቴዳ። 19 ሄ ዎዳላይ፥ ባረ አዉዋ ጎለን ደእያ ኡባፐ አꬍ ቦንቼቴዳዌ፥ ያቆባ ናትን ናሸቴዳ ድራዉ፥ ኡንቱንቱ ጌዳዋ ኦꬃናዉ ጋምእቤና። 20 ሄ ዎደ ሀሞርነ አ ናአይ ሸኬመ ባረንቱ ካታማ ጉታራ ቢደ፥ ባረንቱ ካታማ አሳዉ ሀዋዳን ያጊደ ኦዴድኖ፤ 21 “ሀ አሳቱ ኑናና ስጋ፤ ኡንቱንቱ ኑ ቢታን ደኢኖነ ዛልኢኖ፤ ቢታይ ሎይꬅ አካ። ኡንቱንቱ ማጫ ናናካ ኑን አካና፤ ኡንቱንቱካ ኑ ማጫ ናና አካና። 22 ሽን ኑናና ኡንቱንቱ እት አሳዳን ደአናዉ ኑን እትባ ማየታናዉ ኮሼ፤ ሄዌነ፥ ኡንቱንቱ ቃጻረቴዳዋዳን ኑ አቱማ አሳይ ኡባይ ቃጻረታናዋ። 23 ኑን ሄዋዳን ኦꬆፐ፥ ኡንቱንቱ ሚዛይ፥ ኡንቱንቱ ማጹነ ኡንቱንቱ ሀራ መሂ ኡባይ ኑዋ ግደኔ? ሄዋ ድራዉ አነ ኑን ኡንቱንቱ ግያዋ ኤኖ ጎይተ፤ ኡንቱንቱካ ኑ ግዶን ደአና” ያጌድኖ።

24 ካታማ ጉታራ ሺቄዳ አሳቱ ኡባይ ሀሞራዉነ አ ናኣ ሸኬማዉ፥ “ኤኖ” ጌድኖ። ያትና ሄ ካታማ አቱማ አሳቱ ኡባይ ቃጻረቴድኖ።

25 ሄዘንꬆ ጋላስ፥ ኡንቱንቱ ኡባይ ባረንቱ ቃጻራ ማዱꬃን ሳከት ደእሽን፥ ያቆባ አቱማ ናናቱዋፐ ላኡ፥ ስሞንነ ሌዊ፥ ዲን እሻቱ፥ ባረንቱ ማሻ አኪደ፥ ኦንነ ኤረናን ካታማ ገሊደ፥ አቱማ አሳቱዋ ኡባ ዎꬌድኖ። 26 ሀሞራነ አ ናኣ ሸኬማ ማሻን ዎꬊደ፥ ባረንቱ ምቻቶ ዲኖ ሸኬማ ጎልያፐ አኪደ አፌድኖ። 27 ያቆባ አቱማ ናናይ ሄ አሃቱዋ ቦላ ገሊደ፥ ባረንቱ ምቻቶ ዲኖ ቱንሴዳ ካታማ ቦንቄድኖ። 28 ኡንቱንቱ ዶርሳ ዉድያ፥ ሚዛ ዉድያ፥ ሀርያ፥ ካታማ ግዶን ደእያዋነ ጋጻን ደእያዋ ኡባ አኬድኖ። 29 ኡንቱንቱ ማጹዋ ኡባ፥ ኡንቱንቱ ናና ኡባነ ማቻቱዋ ኡባ ኦሞዴድኖ፤ ጎለን ደኤዳዋ ኡባ ቦንቄድኖ።

30 ያቆብ ስሞናነ ሌዊያ፥ “ህንተንቱ ታ ቦላ መቱዋ አህ ክቼድታ፤ ሀ ጋድያን ደእያ ካናናቱነ ፓርዘቱ ታና እጻናዋንታ፤ ኑን ፓይዱዋን ጉꬃ፤ ኡንቱንቱ እትፐ ግዲደ ታ ቦላ ደንዶፐ፥ ታንነ ታ ሶ አሳይ ꬋያና” ያጌዳ።

31 ሽን ኡንቱንቱ፥ “ያትና እ ኑ ምቻቶ ሻርሙጻዳን ኦꬃና በሲ?” ያጌድኖ።

35

ያቆብ ቤቴለ ስሜዳ

1 ጾሳይ ሄዋፐ ጉየ ያቆባ፥ “ደንዳደ ፑደ ቤቴለ ባደ ያን ደአ። ኔን ነ እሻ ኤሳፐ ባቃትያ ዎደ ነዉ ቆንጬዳ ጾሳዉ ያን ያርሽያ ሳኣ ኬጻ” ያጌዳ። *

2 ያቆብ ባረ ሶ አሳነ ባረናና ደእያዋንታ ኡባ፥ “ህንተንቱ ግዱዋን ደእያ አላጋ ጾሳቱዋ ምስለቱዋ ድግተ፤ ህንተንቱ ቦላ ጌሽተ፤ ህንተንቱ ማዩዋነ ላምተ። 3 አነ ደንዲደ፥ ፑደ ቤቴለ ቦይተ፤ ታ መቱዋ ጋላስ ታና ስሴዳ፥ ታን ቤዳ ሳኣን ኡባን ታናና ግዴዳ ጾሳዉ፥ ታን ያን ያርሽያ ሳኣ ኬጻና” ያጌዳ። 4 ሄዋ ድራዉ ኡንቱንቱ ባረንቶ ደእያ አላጋ ጾሳቱዋ ምስለቱዋ ኡባነ ባረንቱ ሀይꬃን ደእያ ጉድቻ ኡባ ያቆባዉ እሜድኖ፤ ያቆብ ሄዋንታ ሰኬማን ደእያ ዎላ ጋርሳን ሞጌዳ።

5 ሄዋፐ ጉየ፥ ያቆብነ አ አቱማ ናናይ ደንዲደ ቢሽን፥ እት ኡራይነ ኡንቱንታ ኦይቃናዉ ካልቤና፤ አያዉ ጎፐ፥ ኡንቱንቱ ቢሽን፥ ኡንቱንቱ ዩሹዋን ደእያ ካታማ አሳ ኡባ ቦላ ጾሳ ዳጋማይ ዎꬌዳ።

6 ያቆብነ አናና ደእያ አሳይ ኡባይ ካናነ ጋድያን ደእያ (ቤቴለ ግያ) ሎዛ ጋኬድኖ። 7 ያን እ ያርሽያ ሳኣ ኬጼዳ፤ እ ሄ ሳኣ ኤል-ቤቴለ ጊደ ሱንꬄዳ፤ አያዉ ጎፐ፥ እ ባረ እሻፐ ባቃቲደ ብያ ዎደ፥ ጾሳይ አዉ ቆንጬዳ ሳአይ ሄዋ።

8 ርብቆ ድችያ ደቦራ ያን ሀይቃዱ፤ ቤቴለፐ ህርክና ደእያ ዎላ ጋርሳን እዛ ሞገታዱ፤ ሄዋ ድራዉ ሄ ምꬃ ሱንꬃይ ዬኩዋ ዎላ ጌተቴዳ።

9 ያቆብ ማስጰጾምያፐ ስሜዳዋፐ ጉየ፥ ጾሳይ አዉ ዛረꬅ ቆንጪደ፥ አ አንጄዳ፤ 10 ጾሳይ አ፥ “ነ ሱንꬃይ ያቆባ፤ ሽን ሀዋፐ ስንꬃናዉ ኔን ኡባካ ያቆባ ጌተታካ፤ ነ ሱንꬃይ እስራኤልያ ግዳና” ያጊደ እ አ እስራኤልያ ሱንꬄዳ።*

11 ቃይ ጾሳይ ያቆባ፥ “ታን ኡባ ዳንዳይያ ጾሳ፤ ኔን የለታ፤ ጮራታ፤ ካዉተꬃቱነ ካዉተꬃ አሳይ ኔፐ ከሳና፤ ካተቱካ ነ ጉልባታፐ ከሳና። * 12 ታን አብራሃመዉነ ይሳቃዉ እሜዳ ቢታ፥ ቃይ ነዉ እማይ፤ ኔፐ ጉየና ታን ሀ ቢታ ነ ዘረꬃዉ እማና” ያጌዳ። 13 ሄዋፐ ጉየ፥ ጾሳይ አናና ሃሳዬዳ ሳኣፐ ፑደ ከሴዳ።

14 ያቆብ ጾሳይ ባረናና ሃሳዬዳ ሳኣን ሹቻ ኤሲደ፥ አ ቦላ ኡሻ ያርሹዋ ትጌዳ፤ ዛይትያካ ቦላ ትጌዳ። * 15 ያቆብ ጾሳይ ባረናና ሃሳዬዳ ሳኣ “ቤቴለ” ጊደ ሱንꬄዳ።

ራሄልነ ይሳቃ ሀይቁዋ

16 ኡንቱንቱ ሄዋፐ ጉየ፥ ቤቴለፐ ደንዴድኖ። ኡንቱንቱ ኤፍራታ ጋካናዉ ላፋ አሽያ ዎደ፥ ራሄሎ የሉ ኦይቄዳ፤ የሉዋን እዛ ሎይꬃ ዋየታዱ። 17 የሉ እዞ ዋይሴዳ ዎደ እዞ የልስያና፥ “ያዮፓ፤ ሀዌካ አቱማ ናኣ” ያጋዱ። 18 ሽን እዛ ሀይቃደ፥ ሸምፑ ከስሽን፥ ባረ ናኣ ቤንኦና * ሱንꬃዱ፤ ሽን አ አዉ አ ቢንያማ † ሱንꬄዳ።

19 ሄዋፐ ጉየ፥ ራሄላ ሀይቃ ባሻዱ፤ ቤተሌመ ግያ ኤፍራታ አፍያ ኦግያ ዶናን ሞገታዱ። 20 ያቆብ እዝ ዱፉዋን ሀዉልትያ ሹቻ ኤሴዳ፤ ሄ ሀዉልቲ ሀቼ ጋካናዉ ራሄል ዱፉዋ ኤርሴ።

21 እስራኤሊ ሄዋፐ ደንዲደ፥ ኤደራ ግምቢያፐ ሄፍንꬃን ባረ ዱንካንያ ቶኬዳ። 22 እስራኤሊ ሄ ጋድያን ደእሽን፥ ሮቤል ቢደ፥ ባረ አዎ የሌዳ ቆማቲ ባልና ግሴዳ። እስራኤሊ ሀ የዉዋ ስሴዳ። *

ያቆባ አቱማ ናናይ ታማነ ላአ። 23 ልያ ናናይ ያቆባ ባይራ ናኣ ሮቤላ፥ ስሞና፥ ሌዋ፥ ይሁዳ፥ ይሳኮራነ ዛብሎና። 24 ራሄል አቱማ ናናይ ዮሴፋነ ቢንያማ። 25 ራሄል ዳንጋጽራት ባል አቱማ ናናይ ዳናነ ንፍታሌማ። 26 ልያ ዳንጋጽራት ዝልፕ አቱማ ናናይ ጋዳነ አሴራ። ሀዋንቱ ማስጰጾምያን ያቆባዉ የለቴዳ አ አቱማ ናና።

27 ያቆብ (ከብሮና ግያ) ቅርያት-አርባአ ማታን ማምረን ደእያ፥ ባረ አዉዋ ይሳቃ ሶ ዬዳ፤ ሄ ሳአይ ካሰ አብራሃመነ ይሳቅ ደኤዳ ሳኣ። * 28 ይሳቅ ጼታነ ሆስፑን ታሙ ላይꬃ ደኤዳ፤ 29 እ ዳሮ ዎድያ ደኢደ፥ ሎኦ ጭም ሀይቂደ ባረ ማይዛን ጋከቴዳ። አ ናናይ ኤሳይነ ያቆብ አ ሞጌድኖ።

36

ኤሳ የለታ

(36:1-43፤ 1 ኦዱዋ 1:34-37)

1 ኤዶማ ግያ ኤሳ የለታይ ሀዋፐ ካሊደ ጻፈቴዳዋ። 2 ኤሳይ ካናነ ቢታ ማጫ ናናቱዋፐ ባረዉ ማቼቱዋ አኬዳ፤ ኡንቱንቱነ ሂትያ ኤሎና ናቶ አዶ፥ ሂውያ ጽባኦና ናአይ አን የሌዳ ኦሆሊባሞነ * 3 እስማኤላ ናቶ፥ ናባዮታ ምቻቶ ባሰማቶ። * 4 አዳ ኤሳዉ ኤልፋዛ የላዱ፤ ባሰማታካ ራኡኤላ የላዱ፤ 5 ኦሆሊባማ ያኡሻ፥ ያእላማነ ቆራሀ የላዱ፤ ካናነ ጋድያን ኤሳዉ የለቴዳ አቱማ ናናይ ሀዋንታ።

6 ኤሳይ ባረ ማቼቱዋ፥ ባረ አቱማ ናናነ ማጫ ናና፥ ባረ ሶ አሳ ኡባ፥ ባረ ሚዛቱዋነ ባረ መህያ ኡባ ካናነ ጋድያን እ ሞዴዳዋ ኡባ አኪደ፥ ባረ እሻ ያቆባፐ ሃክያ ጋድያ ቤዳ። 7 ኡንቱንቱ ማጹ ዳሬዳ ድራዉ፥ ኡንቱንቱ እትፐ ደአናዉ ዳንዳይበይክኖ፤ ኡንቱንቱ መሂ ዳሬዳ ድራዉ፥ ኡንቱንቱ ደእያ ቢታይ ኡንቱንቱ መህያው ግዳናዉ ዳንዳይቤና።

8 ያትና ኤዶማ ግያ ኤሳይ ሰኢራ ግያ ገዝያን ኡቴዳ።

9 ሰኢራ ገዝያን ደኤዳ ኤዶማቱዋ አዉዋ ኤሳ የለታይ ሀዋፐ ካሊደ ጻፈቴዳዋ። 10 ሀዌ ኤሳ አቱማ ናና ሱንꬃ፤ ሄዋንቱነ ኤሳ ማቻት አድ ናኣ ኤልፋዛነ ኤሳ ማቻት ባሰማት ናኣ ራኡኤላ።

11 ኤልፋዛ ናናይ ተማና፥ ኦማራ፥ ጻፋ፥ ጋእታማነ ቃናዛ። 12 ቃይ ትምናአ ኤሳ ናኣ ኤልፋዛዉ ቆማቱዋ፤ እዛ ኤልፋዛዉ አማሌቃ የላዱ። ሀዋንቱ ኤሳ ማቻት አድ ናኣ ናና።

13 ራኡኤላ አቱማ ናናይ ናሃታ፥ ዛራሀ፥ ሻማነ ሚዛ፤ ሀዋንቱ ኤሳ ማቻት ባሰማት ናኣ ናና።

14 ጽባኦና ናአይ አን የሌዳ ኦሆሊባማ አቱማ ናናይ ሀዋንታ፤ እዛ ኤሳዉ ያኡሻ፥ ያእላማነ ቆራሀ የላዱ።

15 ኤሳ የለታ ካፓቱ ሀዋፐ ካሊደ ጻፈቴዳዋንታ። ኤሳዉ ባይራ ናኣ ኤልፋዛ አቱማ ናናይ፥ ካፑዋ ግዴዳዋንቱ ተማና፥ ኦማራ፥ ጻፋ፥ ቃናዛ፥ 16 ቆራሀ፥ ጋእታማነ አማሌቃ፤ ኤዶማ ቢታን ኤልፋዝ የሌዳ ካፓቱ ሀዋንታ፤ ሀዋንቱ ኡባይ አድ ናኣ ናና።

17 ኤሳ ናኣ ራኡኤላ አቱማ ናናይ፥ ካፑዋ ግዴዳዋንቱ ናሃታ፥ ዛራሀ፥ ሻማነ ሚዛ፤ ኤዶማ ቢታን ራኡኤል የሌዳ ካፓቱ ሀዋንታ፤ ኡንቱንቱ ኤሳ ማቻት ባሰማት ናኣ ናና።

18 ኤሳ ማቻት ኦሆሊባም አቱማ ናናይ፥ ካፑዋ ግዴዳዋንቱ ያኡሻ፥ ያእላማነ ቆራሀ፤ ኡንቱንቱ አና ናት፥ ኤሳ ማቻት ኦሆሊባምፐ የለቴዳ ካፓቱዋ።

19 ኤዶማ ግያ ኤሳ አቱማ ናናይ ሀዋንታ፤ ኡንቱንቱ ካፓቱካ ሀዋንታ።

ሰኢራ የለታ

(1 ኦዱዋ 1:38-42)

20 ኤዶማ ጋድያን ደእያ ሆርያ ሰኢራ አቱማ ናናይ ሀዋፐ ካሊደ ጻፈቴዳዋንታ፤ ሄዋንቱካ ሎጻና፥ ሾባላ፥ ጽባኦና፥ አና፥ 21 ድሾና፥ ኤጼራነ ድሻና፤ ሄዋንቱ፥ ኤዶማ ጋድያን ደእያ ሰኢራ አቱማ ናናይ፥ ሆረቱዋ ካፓቱዋ።

22 ሎጻና አቱማ ናናይ ሆራነ ሄማማ፤ ሎጻና ምቻታ ትምናኦ።

23 ሾባላ አቱማ ናናይ አልዋና፥ ማናሃታ፥ ኤባላ፥ ሸፋነ ኦናማ።

24 ጽባኦና አቱማ ናናይ አያነ አና፤ ሀዌ አን ዎራን ባረ አዉዋ ጽባኦና ሀረቱዋ ሄሚደ ሃꬃ ቦልኡዋ ደሜዳዋ።

25 አና ናአይ ድሾና፤ ናታ ቃይ ኦሆሊባሞ።

26 ድሾና አቱማ ናናይ ሄምዳና፥ ኤሽባና፥ ይትራናነ ካራና።

27 ኤጼራ አቱማ ናናይ ብልሃና፥ ዛእዋናነ አቃና።

28 ድሻና አቱማ ናናይ ኡጻነ አራና።

29 ሆረቱዋ ካፓቱ ሀዋንታ፤ ሎጻና፥ ሾባላ፥ ጽባኦና፥ አና፥ 30 ድሾና፥ ኤጼራነ ድሻና። ሀዋንቱ ሰኢራ ቢታን ባረንቱ ያራን ያራን ሻከቴዳ ሆረቱዋ ካፓቱዋ።

ኤዶማ ካተቱዋ

(1 ኦዱዋ 1:43-54)

31 እስራኤላን ካቲ ካዉታናፐ ካሰ ኤዶማ ቢታን ካተቴዳ ካተቱ ሀዋፐ ካሊደ ጻፈቴዳዋንታ።

32 ባኦራ ናአይ በላእ ኤዶማን ካተቴዳ፤ አ ካታማ ሱንꬃይ ድናባ ጌተቴ።

33 በላእ ሀይቂና፥ ቦጽራፐ ዬዳ ዛራሀ ናአይ ዮባብ ካተቴዳ።

34 ዮባብ ሀይቂና፥ ተማና ቢታፐ ዬዳ ሁሻም ካተቴዳ።

35 ሁሻም ሀይቂና፥ ባዳዳ ናአይ ሀዳድ፥ ምድያማ አሳ ሞኣበ ጋድያን ጾኔዳዌ ካተቴዳ፤ አ ካታማ ሱንꬃይ አዊታ ጌተቴዳ።

36 ሀዳድ ሀይቂና፥ ማስሬቃፐ ዬዳ ሳምል ካተቴዳ።

37 ሳምል ሀይቂና፥ ሻፋ ማታን ደእያ ራሆቦታፐ ዬዳ ሻኡል ካተቴዳ።

38 ሻኡል ሀይቂና፥ አክቦራ ናአይ ባኣልሀናን ካተቴዳ።

39 አክቦራ ናኣ ባኣልሀናን ሀይቂና፥ ሀዳር ካተቴዳ፤ አ ካታማ ሱንꬃይ ፓኡ ጌተቴ፤ አ ማቻታ መዛሃባ ናታ ማጽሬዳ የሌዳ ማሄጻብኤሎ ጌተታዉ።

40 ኤሳ የለታ ካፓቱ ባረንቱ ያራን ያራን፥ ባረንቱ ሳኣን ኤለካ ባረንቱ ሱንꬃን ሱንꬃን ሀዋንታ፤ ትምናአ፥ አልዋ፥ የቴታ፥ 41 ኦሆሊባማ፥ ኤላ፥ ፒኖና፥ 42 ቃናዛ፥ ተማና፥ ምብጻራ፥ 43 ማግድኤላነ እራማ። ሀዋንቱ ባረንቱ ሞድያ ቢታን፥ ባረንቱ ደእያ ሳኣን ደእያ ሳኣን ኤዶማ ካፓቱዋ። ሀዌ ኤሳይ፥ ኤዶማቱዋ አዉዋ።

37

ዮሴፋነ አ እሻቱዋ

(37:1—45:28)

1 ያቆብ ባረ አዉ ደኤዳ ካናነ ቢታን ኡቴዳ።

2 ያቆባ ናናይ ሀኔዳባይ ሀዋፐ ካሊደ ጻፈቴዳዋ።

ዮሴፎ ታማነ ላፑን ላይꬃ ናኣ ግዴዳ ዎደ፥ ባረ አዎ ሀራ ማቼቱዋፐ፥ ባልፐነ ዝልፕፐ የለቴዳ ባረ እሻቱዋና ዉድያ ሄመ። ሄ ዎደ እ ባረ አዎ ኡንቱንቱ ኦꬄዳ ኢታባ ኦዴዳ።

3 እስራኤሊ ዮሴፋ ጭሚደ የሌዳ ድራዉ፥ ባረ ሀራ አቱማ ናና ኡባፐ አꬂደ ሲቄ። እ አዉ አሌቄዳ ማዩዋ ጊግሴዳ። 4 አ እሻቱ ባረንቱ አዉ አ ኡንቱንቱፐ አꬂደ ሲቅያዋ በኤዳ ዎደ፥ ኡንቱንቱ አ እጺደ፥ ሎኦ ቃላ አዉ ሃሳያናዉ ዳንዳይበይክኖ።

5 ዮሴፎ አኩሙዋ አኩመቲደ፥ ባረ እሻቶ ኦዴዳ፤ ኡንቱንቱ አ ያ ዳርሲደ እጼድኖ። 6 እ ኡንቱንታ፥ “ታን አኩመቴዳ አኩሙዋ ስስተ። 7 ኑን ጋደን ፖችያ ቃችሽን፥ ታ ምርቂ እት ኩꬃን ደንዲደ ስት ግ ኤቂሽና፥ ህንተንቱ ምርቀቱ ዩይ አꬊደ ታ ምርቂያዉ ጎይኔድኖ” ያጌዳ።

8 አ እሻቱ አ፥ “ኔን ኑ ቦላን ካተታና ሀናይዬ? ዎይ ኑና ቱሙ ሞዳና ሀናይዬ?” ያጌድኖ። ኡንቱንቱ አ አኩሙዋ ድራዉነ አ ኦዱዋ ድራዉ፥ ያ ዳርሲደ እጼድኖ።

9 ቃይ ዮሴፎ ሀራ አኩሙዋ አኩመቲደ፥ ባረ እሻቶ ኦዴዳ፤ “ስስተ፤ ታን ሀራ አኩሙዋካ አኩመታድ። ሄ አኩሙዋን አዋይ፥ አግናይነ ታማነ እት ጾልንተቱ ታዉ ጎይኒኖ” ያጌዳ።

10 ባረ አዎነ ባረ እሻቶ ሄ አኩሙዋ ኦዴዳ ዎደ፥ አ አዉ አ፥ “ሀዌ ኔን አኩመቴዳዌ አያ አኩሜ? ቱሙ ታን፥ ነ ዳያነ ነ እሻቱ ዪደ፥ ነ ስንꬃን ሳኣን ጉፋኒደ ነዉ ጎይናነየ?” ያጊደ ሴሬዳ። 11 አ እሻቱ አ ቃናቴድኖ፤ ሽን አ አዉ ሀ የዉዋ ባረ ዎዛናን ዎꬄዳ።*

እሻቱ ዮሴፋ ዛልኤድኖ

12 እት ጋላስ አ እሻቱ ሰኬማ ማታን ባረንቱ አዉዋ ዶርሳ ሄማናዉ ቤድኖ። 13 እስራኤሊ ዮሴፋ፥ “ነ እሻቱ ሰኬማን ዉድያ ሄምያዋ ኤራሳ። ሃያ፤ ታን ኔና ኡንቱንቱኮ ኪታና” ያጌዳ።

ዮሴፎ፥ “ኤኖ” ያጌዳ።

14 እ አ፥ “ባ፤ ነ እሻቱዋነ ዉዲ ሳራ ግድያዋ በአ፤ ኡንቱንቱባ ታዉ ኦዳሳ” ያጌዳ። አ ከብሮና ድልባፐ ኪቴዳ።

እ ሰኬማ ቤዳ። 15 ያን ደምባ ግዶን ያ ሃ ስመረትሽን፥ እት አሳይ አ ደሚደ፥ “ላ አያ ኮያይ?” ያጊደ ኦቼዳ።

16 እ፥ “ታ እሻቱዋ ኮያይ፤ ኡንቱንቱ ዉድያ ሄምያ ሳአይ ሀቃነንቶ ሀያና ታዉ ኦዳርኪ!” ያጌዳ።

17 ብታኒ፥ “ሀዋፐ ደንድ ክቼድኖ፤ ኡንቱንቱ፥ ‘ኑን ዶታና በቶ’ ጊሽን ስሳድ” ያጌዳ። ሄዋ ድራዉ፥ ዮሴፎ ባረ እሻቱዋ ጌዱዋ ቢደ፥ ኡንቱንታ ዶታናን ደሜዳ።

18 ሽን እ ሃኩዋን ደእሽን፥ ኡንቱንቱ አ በኤድኖ፤ እ ኡንቱንቱኮ ጋከናን ደእሽን፥ ኡንቱንቱ አ ዎꬋናዉ አ ቦላ ማቀቴድኖ። 19 እቱ እቱዋ፥ “በእተ! አኩሙዋው የ። 20 ሃይተ፤ አ ዎꬊደ፥ ሀ ኦላቱዋፐ እቱዋ ግዶ የጎይተ። ሄዋፐ ጉየ፥ ‘ኢታ ዶአይ አ ሜዳ’ ያጋና፤ ያቲደ አ አኩሙ አህያዋ በአና” ያጌድኖ።

21 ሮቤል ሄዋ ስሴዳ ዎደ፥ ኡንቱንቱ ኩሽያፐ አ አሻናዉ ኮዪደ፥ “አ ዎናን አጎይተ። 22 ሱꬃ ጉሶፕተ፤ አ ህንተንቱ ዎራን ደእያ ሀ ኦላ ግዶ ኦልተ፤ አ ቦላ ኩሽያ ዎꬆፕተ” ያጌዳ። ሮቤል ሀዋ አ ኡንቱንቱፐ አሺደ ጉየ አ አዉዋኮ የዳናዉ ጌዳ።

23 ዮሴፎ ባረ እሻቱዋኮ ጋኬዳ ዎደ፥ እ ማዬዳ አሌቄዳ ማዩዋ አፐ ቃር አኬድኖ፤ 24 አ አፊደ ሃꬃይ ባይና መላ ኦላን የጌድኖ።

25 ኡንቱንቱ ባረንቱ ቁማ ማናዉ ኡት ደእሽን፥ እስማኤላ አሳቱ ግብጼ ባናዉ ጋላኣደፐ ይያዋንታ ꬎቁ ጊደ በኤድኖ፤ ኡንቱንቱ ባረንቱ ጋሉዋን ሳዉዋ፥ ባላሳነ ግያ ꬋልያነ ካርቢያ ጫን ዎꬄድኖ።

26 ይሁዳይ ባረ እሻቱዋ፥ “ኑን ኑ እሻ ዎꬊደ አ ሱꬃ ቆስያዋ ግዶፐ ኑና አያ ጎኢ? 27 ሃይተ፤ አ እስማኤላቶ ዛልኦይተ፤ አ ቦላ ኑ ኩሽያ ዎꬆኮ፤ አያዉ ጎፐ፥ እ ኑ እሻ፥ ኑ አሹዋ” ያጌዳ። አ እሻቱ ማየቴድኖ። 28 ሄዋ ድራዉ ምድያማ ቢታ ዛልአንቻቱ ሄዋና አꬍሽን፥ አ እሻቱ ዮሴፋ ኦላፐ ከሲደ፥ እስማኤላ አሳቶ ላታሙ ጻጋራ ብራን ዛልኤድኖ። ኡንቱንቱ ዮሴፋ ግብጼ ጋድያ አፌድኖ። *

29 ሮቤል ኦላኮ ስሚደ፥ ዮሴፎ ያን ባይናዋ በኤዳ ዎደ፥ ካዮቲደ ባረ ማዩዋ ፖሼዳ። 30 እ ጉየ ባረ እሻቱዋኮ ቢደ፥ “ናአይ ያን ባዋ፤ ሀእ ታን ሀቃ ቦሻ!” ያጌዳ።

31 ሄዋፐ ጉየ ኡንቱንቱ ዮሴፎ ማዩዋ አኪደ፥ ዴሻ ኦርግያ ሹኪደ፥ ሄ ሱꬃን ናቄድኖ። 32 አሌቄዳ አ ማዩዋ ባረንቱ አዉዋኮ አፊደ አ፥ “ኑን ሀዋ ደሜዶ፤ ሀዌ ነ ናኣ ማየንቶነ አነ ጼላ” ያጌድኖ።

33 ማዩዋ እ ኤሪደ፥ “ሀዌ ታ ናኣ ማዩዋ! ዎራ ዶአይ አ ም ድጌዳ። ዮሴፎ ቱሙካ ዱጸረት ክቼዳ” ያጌዳ።

34 ያቆብ ካዮቲደ፥ ባረ ማዩዋ ፔꬌዳ፤ ባረ ጼሳን ዋሩዋ ዳንጪደ፥ ባረ ናአዉ ዳሮ ጋላሳ ዬኬዳ። 35 አ አቱማ ናናይነ ማጫ ናናይ ኡባይ አ ምንꬃናዉ ዬድኖ፤ ሽን እ ምነናን እጺደ፥ “ቱይት፥ ታን ዬካደ ታ ናኣኮ ባደ፥ ዱፉዋን ገላና” ያጊደ፥ አ አዉ አዉ ዬኬዳ።

36 ሄ ዎደ ሚድያማ ቢታ አሳቱ ዮሴፋ ግብጼ ካትያ ኦሳንቻ ጶጽፋራዉ ግብጼን ዛልኤድኖ፤ እ ናግያዋንቱ ካፑዋ።

38

1 ሄ ዎደ ይሁዳይ ባረ እሻቱዋፐ ሻከቲደ፥ አዱላማ ግያ ካታማን ደእያ ሂራ ግያ ብታንያና ደአናዉ ቤዳ። 2 ያን ይሁዳይ ሹአ ግያ ካናነ ናትና ጋከቴዳ፤ እ እዞ አኬዳ። 3 እዛ አዉ ሻሃራደ አቱማ ናኣ የላዱ፤ አ ኤራ ሱንꬃዱ። 4 ቃይካ ሻሃሮ ዎደ አቱማ ናኣ የላዱ፤ አ ኦናና ሱንꬃዱ። 5 ቃይ ጉጃደካ አቱማ ናኣ የላዱ፤ አ ሼላ ሱንꬃዱ። እዛ የሌዳዌ አክዚባ ግያ ቢታና።

6 ይሁዳይ ባረ ባይራ ናኣ ኤራዉ ትእማሮ ግያ ማቻቶ እሜዳ። 7 ይሁዳ ባይራ ናአይ፥ ኤር፥ መꬍና ጎዳ ስንꬃን ኢታ አሳ ግድያ ድራዉ፥ መꬍና ጎዳይ አ ዎꬌዳ።

8 ይሁዳይ ኦናና፥ “ነ እሻ ማቻትኮ ገላደ፥ እዞ አካ፤ ነ እሻዉ ናኣ የላደ አ ጼስሳ” ያጌዳ። 9 ሽን ኦናን የለትያ ናናይ ባረዋንታ ግደናዋ ኤሬዳ፤ ሄዋ ድራዉ ባረ እሻ ማቻትና ግስያ ዎደ አዉደነ፥ ባረ እሻዉ ናእ የለተና ማላ፥ ባረ ዘረꬃ ቢታን ጉሴ። 10 እ ኦꬄዳባይ መꬍና ጎዳ ስንꬃን ኢታባ ግዴዳ ድራዉ፥ መꬍና ጎዳይ አካ ዎꬌዳ።

11 ሄዋፐ ጉየ፥ ይሁዳይ ባረ ናኣ ማቻቶ ትእማሮ፥ “ታ ናአይ ሼል ድጫና ጋካናዉ ነ አዉዋ ሶ ባደ፥ አምኤተꬃን ደአሻ” ያጌዳ። ሄዋ እ አያዉ ጌደ ጎፐ፥ እካ ባረ እሻቱዋዳን ሀይቃነንቶነ ጊደ ህርጌዳ ድራሳ። ሄዋ ድራዉ ትእማራ ባደ ባረ አዉዋ ሶን ደኣዱ።

12 ዳሮ ዎድያፐ ጉየ ይሁዳ ማቻታ፥ ሹአ ናታ ሀይቃዱ። ይሁዳይ ባረ ካዩዋፐ ምነቴዳ ዎደ፥ ባረ ዶርሳ እስክያ ሜድያ አሳቱዋኮ ትምና ከሴዳ፤ ቃይ አ ላገ፥ አዱላምያ ሂር አናና ቤዳ።

13 አሳይ ትእማሮ፥ “በአ፤ ነ ቦሉ ይሁዳይ፥ ባረ ዶርሳቱዋ እስክያ ሜዳናዉ ትምና ከሴዳ” ያጊደ ኦዴዳ። 14 እዛ ባረ አምኤተꬃ ማዩዋ ቃራዱ፤ ባረና ባለꬃናዉ ሻሽያ አካደ ጉሎታዱ። ትምና አፍያ ኦግያ ዶናን ደእያ ኤናይማ ካታማ ፐንግያን ኡታዱ። ሄዋ እዛ ኦꬄዳዌ፥ ሼል ድጭ ጋክንካ እዛ አዉ ማቻቶ ግዳናዉ እመታቤናዋ ኤሬዳ ድራሳ።

15 ይሁዳይ እዞ በኤዳ ዎደ፥ ሻርሙጻቶ ጊደ ቆፔዳ፤ አያዉ ጎፐ፥ እዛ ባረ ዴሙዋ ጉሎታ ኡታዱ። 16 ባረ ናኣ ማቻቶ ግድያዋ ኤረናን ደኢደ፥ ኦግያ ጋጻ ኢኮ ሺቂደ እዞ፥ “ታናና ግሳርኪ!” ያጌዳ።

እዛ፥ “ታን ኔናና ግሶፐ፥ ኔን ታዉ አያ እማኒ?” ያጋደ ኦቻዱ።

17 እ፥ “ታን ታ ዉድያፐ እት ዴሻ ማራ ነዉ የዳና” ያጌዳ።

እዛ፥ “ኔን ሄዋ ታዉ የዳና ጋካናዉ አያ ኦꬃኒ?” ያጋዱ።

18 እ፥ “አያ ኦꬆ?” ያጌዳ።

እዛ፥ “ነ ማታፋ ዎꬅያ ምግዱዋ፥ አ አꬅያ ሳቂያነ ነ ኩሽያን ደእያ ጋትማ ኦይꬃ” ያጋዱ። እ ሄዋንታ እሚደ፥ እዝና ግስና፥ እዛ አዉ ሻሃራዱ። 19 እዛ ሄዋፐ ደንዳደ ቤዳዋፐ ጉየ፥ ባረ ጉሎꬃ ሻሽያ ቃራደ፥ ባረ አምኤተꬃ ማዩዋ ማያዱ።

20 ይሁዳይ ባረ ኦይꬄዳዋ ሄ ምሽራትፐ ዛር አካናዉ ዴሻ ማራ ባረ ላግያ አዱላማ ቦላ እዝዉ ኪቴዳ፤ ሽን እ እዞ ደምቤና። 21 እ ሄ ቢታ አሳ፥ “ኤናይማ ካታማን፥ ኦግያ ዶናን ኡቴዳ ሻርሙጻ ምሽራታ ሀቃኔ?” ያጊደ ኦቼዳ።

አሳይ፥ “ሻርሙጻ ማጫውና ሀዋን ኡባካ ባዋ” ያጌዳ።

22 እ ይሁዳኮ ስሚደ አ፥ “ታን እዞ ደማበይከ፤ ሄዋ ቦላካ ሄ ቢታ አሳይ፥ ‘ሻርሙጻ ማጫውና ሀዋን ኡባካ ባዋ’ ያጌዳ” ያጌዳ።

23 ይሁዳይ፥ “ባረ ኦይቄዳዋ ባረዉ አኩ፤ ሄዌ ꬋዮፐ፥ አሳይ ኑና ሚጫና። ስም ታን እዝዉ ዴሻ ማራ የዳድ፤ ሽን ኔን እዞ ደማበይካ” ያጌዳ።

24 ሄዙ አግና ኬሻፐ ጉየ አሳይ፥ “ነ ናኣ ማቻታ ትእማራ ሻርሙጻደ ሻሃራዱ” ያጊደ ይሁዳዉ ኦዴዳ።

ይሁዳይ፥ “እዞ ካረ ከሲደ ታማን ጹግተ” ያጌዳ።

25 እዞ ካረ ከስያ ዎደ፥ “ታን ሻሃሬዳዌ ሀ ሚሻ ጎዳሳ፤ በአ፤ ሀ ማታፋ ዎꬅያ ምግዱ፥ አ አꬅያ ሳቂነ ጋትማይ ኦዌንቶ ኤራና ዳንዳዮፐ ኤራ” ያጋደ ባረ ቦሎ ኪታ ኪታዱ።

26 ይሁዳይ ሄ ሚሻቱዋ ኤሪደ፥ “ታፐ እዛ ጽላ፤ አያዉ ጎፐ፥ ታን እዞ ታ ናኣ ሼላዉ እማበይከ” ያጌዳ። ሄዋፐ ጉየ፥ እ እዝና ዛር ግስቤና።

27 እዛ የላና ሀንያ ዎደ፥ እዝ ኡሉዋን ማንተ አቱማ ናናይ ደኢኖ። 28 እዛ የልሺን፥ ኡንቱንቱፐ እቱ ባረ ኩሽያ ከሴዳ፤ ማርስያና፥ “በእተ፤ ሀዌ ኮይሮ ከሴዳ” ጋናዉ ዞኦ ቁንጩትያ አካደ አ ኩሽያን ቃቻዱ። 29 ሽን እ ባረ ኩሽያ ጉየ አኬዳ ዎደ፥ አ እሻይ ከሴዳ፤ እዛ፥ “ኔን ዋና ፖርꬁ ጋደ ከሳዲ!” ያጋዱ። ሄዋ ድራዉ፥ ፓሬሳ * ጋደ አ ሱንꬃዱ። 30 ሄዋፐ ጉየ፥ አ ኩሽያን ዞኦ ቁንጩቲ ደእያ አ እሻይ ከሴዳ፤ አ ሱንꬃይ ዛራሀ † ጌተቴዳ።

39

ዮሴፋነ ጶጽፋራ ማቻቶ

1 እስማኤላ አሳቱ ዮሴፋ ግብጼ አፍ ዎꬄድኖ። ግብጻዌ ጶጽፋር፥ ካትያ ኦሳንቻቱዋፐ እቱ፥ ናግያዋንቱ ካፑ ዮሴፎ እስማኤለቱዋፐ ሻሜዳ።

2 መꬍና ጎዳይ ዮሴፎና ደኤ፤ ሄዋ ድራዉ፥ እ ኦꬅያዋ ኡባ አዉ እንጀዬዳ፤ ያትና ባረ ጎዳ፥ ግብጻዊያ ሶን ደኤዳ። * 3 መꬍና ጎዳይ አናና ደእያዋነ መꬍና ጎዳይ እ ኦꬄዳዋ ኡባ አዉ ሱርስያዋ ጶጽፋር በኤዳ ዎደ፥ 4 ዮሴፎ አ ስንꬃን ናሸቴዳ፤ እ አዉ ኪተቴዳ። ጶጽፋር አ ባረ ጎለ አሳ ቦላ ሱንꬄዳ፤ ባረዉ ደእያዋ ኡባ አ ኩሽያን ዎꬄዳ። 5 ጶጽፋር ባረ ጎለን ደእያዋ ኡባ ቦላነ ባረ ማጹዋ ኡባ ቦላ ሱንꬄዳ ዎድያፐ ዶሚደ፥ መꬍና ጎዳይ ግብጼ ብታንያ ጎሊያ ዮሴፎ ድራዉ አንጄዳ። መꬍና ጎዳ አንጁ ጶጽፋራ ሶንነ ጋደን ደኤዳ ኡባባ ቦላ ዎꬌዳ። 6 ሄዋ ድራዉ ባረዉ ደእያ ኡባባ ዮሴፎዉ ሼꬌዳ፤ እ ባረ ምያ ቁማፐ አትና፥ አይነ ቆፐና።

ዮሴፎ ጌሳንቻነ ማላ ሎኦ አሳ። 7 አማሬዳ ዎድያፐ ጉየ፥ አ ጎዳ ማቻታ ዮሴፋ ጼላ በኣደ፥ “ሃያ፤ ታናና ግሳ” ያጋዱ።

8 ሽን እ እጼዳ። ባረ ጎዳ ማቻቶ፥ “በአ፤ ታ ጎዳይ ታዉ ሼꬊደ ባረ ሶን ደእያባዉ አያዉነ ህርገና፤ ባረዉ ደእያዋ ኡባ ታ ኩሽያን ዎꬄዳ። 9 ሀ ሶን ታፐ ግታትያዌ ኦንነ ባዋ። ኔን አ ማቻቶ ግድያ ድራዉ ነ ጻላላፐ አትና፥ ታ ጎዳይ ታዉ እምቤናባይ ባዋ። ያትና ታን ዋታደ ሀዋ ማላ ዳሮ ኢታባ ሀናደ ጾሳ ቦላ ናጋራ ኦꬆ?” ያጌዳ። 10 እዛ ሀ የዉዋ ሀቼ ሀቼ ዮሴፎዉ ኦዶፐነ፥ እ እዝና ግሰናን ዎይ እዝ ማታን ኡተናን እጼዳ።

11 እት ጋላስ እ ባረ ኦሱዋ ኦꬃናዉ ሶ ገልያ ዎደ፥ ሶ ቆማቱዋፐ ኦንነ ሶን ባዋ። 12 እዛ ዮሴፎ አፍላ ኦይቃደ፥ “ታናና ግሳ” ያጋዱ። ሽን እ ባረ አፍላ እ ኩሽያን የጊደ፥ ሶፐ ካረ ዎጺደ ከሴዳ።

13 ዮሴፎ ባረ አፍላ እ ኩሽያን የጊደ፥ ሶፐ ካረ ዎጽ ከሶዋ እዛ በኤዳ ዎደ፥ 14 ባረ ሶ ቆማቱዋ ጼሳደ ኡንቱንታ፥ “በእተ፤ ታ አስናይ አሄዳ ሀ እብራዌ ብታኒ ታና ባለꬅ ድጊደ አሼዳ፤ እ ታናና ግሳናዉ ሀዋ ገሌዳ፤ ሽን ታን ታ ኮሻ ꬎቂሳደ ዋሳድ። 15 ታን ዋስና ስሴዳ ዎደ፥ እ ባረ አፍላ ታ ማታን የጊደ፥ ሶፐ ካረ ዎጺደ ከሴዳ” ያጋዱ።

16 አ ጎዳይ ሶ ያና ጋካናዉ እዛ ዮሴፎ አፍላ ባረ ማታን ዎꬃዱ። 17 ሄዋፐ ጉየ፥ እዛ አዉ ሀዋዳን ያጋደ ኦዳዱ፤ “ሄዌ ኔን ኑዉ አሄዳ እብራዌ አይሊ ታናና ግሳናዉ ታኮ ገሌዳ፤ 18 ሽን ታን ታ ቃላ ꬎቂሳደ ዋሶዌ፥ ባረ አፍላ ታ ማታን የጊደ፥ ሶፐ ካረ ዎጼዳ” ያጋዱ።

19 አ ጎዳይ ባረ ማቻታ፥ “ነ አይሊ ታና ሀዋዳን ኦꬄዳ” ያጋደ ኦዴዳ ቃላ ስሲደ፥ ሀንቁዋን ፐንቴዳ። 20 ዮሴፋ አ ጎዳይ አፊደ፥ ካትያ ቃሹዋ ሳአይ ደእያ ቃሾ ጎለን የጌዳ።

21 ሽን ዮሴፎ ያን ቃሾ ጎለን ደእያ ዎደ፥ መꬍና ጎዳይ አናና ደኤ። እ አዉ ቃረቴዳ፤ ቃሾ ጎለ ካፑዋ ስንꬃን አዉ ናሹዋ እሜዳ። * 22 ያትና ቃሾ ጎለ ካፑ ቃሹዋ አሳ ኡባ ዮሴፎ ኩሽያን ዎꬄዳ፤ ሄዋን ኦሰትያዋ ኡባ ኦꬅያዌ አ። 23 ቃሾ ጎለ ካፑ ዮሴፎ ኩሽያን ደእያባዉ አያዉነ ህርገና፤ አያዉ ጎፐ፥ መꬍና ጎዳይ አናና ደኤ፤ እ ኦꬅያዋካ ኡባ አዉ እንጀዬዳ።

40

ዮሴፎ ቃሹዋ አሳቱዋ አኩሙዋ ብሌዳ

1 አማሬዳ ዎድያፐ ጉየ፥ ግብጼ ካትያው ኤሳ ትግያዌነ ኡክꬃ ኡክያዌ ባረንቱ ጎዳ ግብጼ ካትያ ናቄድኖ። 2 ካቲ ኤሳ ትግያዋንቱ ካፑዋነ ኡክꬃ ኡክያዋንቱ ካፑዋ ላኡዋካ ሎይꬅ ሀንቀቴዳ። 3 ዮሴፎ ቃሸቴዳ ቃሾ ጎለን፥ ናግያዋንቱ ካፑዋ ሶን ኡንቱንታ ዎꬄዳ። 4 ናግያዋንቱ ካፑ ኡንቱንታ ዮሴፎዉ ሼꬌዳ፤ እ ኡንቱንቶ ኦꬄ። ኡንቱንቱ ቃሾ ጎለን አማሬዳ ዎድያ ኡቴድኖ።

5 ግብጼ ካትያዉ ኤሳ ትግያዌነ ኡክꬃ ኡክያዌ፥ ቃሾ ጎለን ደእያ ላአቱካ፥ እት ቃማ ዱማ ዱማ አኩሙዋ አኩመቴድኖ። ቃይ አኩሞቶ ሁጲያን ሁጲያን ኡንቱንቱ ብለꬃይ ደኤ። 6 ዮሴፎ ዎንታ ኡንቱንቱኮ ገሌዳ ዎደ፥ ካዮት ኡቴዳዋንታ በኤዳ። 7 ሄዋ ድራዉ ባረ ጎዳ ሶን ባረናና ቃሾ ጎለን ደእያ ካትያ ኦሳንቻቱዋ፥ “ሀቼ ህንተንቱ ደሙ አያዉ ꬉሜዴ?” ያጊደ ኦቼዳ።

8 ኡንቱንቱ አ፥ “ኑን ላኡ አኩሙዋ አኩመቴዶ፤ ሽን ኑዉ ብልያዌ ꬋዬዳ” ያጌድኖ።

ዮሴፎ ኡንቱንታ፥ “አኩሙዋ ብለꬃይ ጾሳዋ ግደኔየ? ህንተንቱ አኩሙዋ ታዉ ኦድተ” ያጌዳ።

9 ኤሳ ትግያዋንቱ ካፑ ባረ አኩሙዋ ዮሴፎዉ ሀዋዳን ያጊደ ኦዴዳ፤ “ታን ታ አኩሙዋን እት ዎይንያ ቱራ ታ ስንꬃን በኣድ። 10 ቃይ ሄ ዎይንያ ቱራዉ ሄዙ ታሺ ደኤ። እ ማራ የሊደ፥ ጪሻ ጪሺደ፥ ዉርጩዋ ዉርጬዳ፤ ዉርጩነ ቴሬዳ። 11 ካትያ ዋንጫይ ታ ኩሽያን ደኤ፤ ታን ዎይንያ ቴራ አካደ፥ ካትያ ዋንጫን ጉምኣደ፥ ሄ ዋንጫ አ ኩሽያን ዎꬃድ” ያጌዳ።

12 ዮሴፎ፥ “ሄዋ ብርሸꬃይ ሀዋ፤ ሄዙ ታሸቱ ሄዙ ጋላሳቱዋ። 13 ሄዙ ጋላሳ ግዱዋን ካቲ ኔና ደንꬃና፤ እ ኔና ካሰ ነ ሱንꬃተꬃዉ ዛራና፤ ካሰ ኔን ኤሳ ትግያ ዎደ ኦꬄዳዋዳን፥ ኔን ካትያ ዋንጫ አ ኩሽያን ዎꬃና። 14 ሽን ነዉ ሳአይ ሎኤዳ ዎደ ታና ዶጎፓ፤ ታዉ ሎአ፤ ታባ ካትያዉ ኦዳደ፥ ሀ ቃሾ ጎልያፐ ታና ከስሳ፤ 15 አያዉ ጎፐ፥ ታና እብራዌቱዋ ቢታፐ ግዲደ አሄድኖ፤ ሀራይ አቶ ሀዋንካ ታና ቃሽስያዋ አይነ ኦꬃበይከ” ያጌዳ።

16 ኡክꬃ ኡክያዋንቱ ካፑ ዮሴፎ አኩሙዋ ሎይꬅ ብሌዳዋ በኤዳ ዎደ ዮሴፎ፥ “ታንካ አኩሙዋ አኩመታድ፤ ታ ሁጲያን ሄዙ ሳምፓ ኡክꬃይ ደኤ፤ 17 ቦላ ባጋ ሳምፓን ግብጼ ካትያዉ ኡከቴዳ ኡባ ቆሞ ኡክꬃይ ደኤ። ሽን ካፉ ሄዋ ታ ሁጲያን ደእያ ሳምፓፐ ሜ” ያጌዳ።

18 ዮሴፎ፥ “ሄዋ ብርሸꬃይ ሀዋ፤ ሄዙ ሳምፓቱ ሄዙ ጋላሳቱዋ። 19 ሄዙ ጋላሳ ግዶን ካቲ ኔና ደንꬃና፤ ነ ቆꬍያ ሙጭሲደ ምꬃን ካቅሳና፤ ነ አሹዋካ ካፉ ማና” ያጌዳ።

20 ሄዘንꬆ ጋላሳን ግብጼ ካቲ ባረ የለቴዳ ጋላስ ባረ ኦሳንቻቱዋ ኡባዉ ባላ ጊግሴዳ። ኤሳ ትግያዋንቱ ካፑዋነ ኡክꬃ ኡክያዋንቱ ካፑዋ ደንꬂደ፥ ባረ ኦሳንቻቱዋ ግዶን ኤሴዳ። 21 ኤሳ ትግያዋንቱ ካፑዋ አ ሱንꬃተꬃዉ ዛርና፥ እ ካትያ ኩሽያን ዋንጫ ዎꬄዳ። 22 ሽን ካቲ ኡክꬃ ኡክያዋንቱ ካፑዋ ኡንቱንቱ አኩሙዋ ብለꬃ ዮሴፎ ኦዴዳዋዳንካ ካቅሴዳ። 23 ሽን ኤሳ ትግያዋንቱ ካፑ ዮሴፎ ሀሳይቤና፤ ዶጊሼዳ።

41

ዮሴፎ ግብጼ ካትያ አኩሙዋ ብሌዳ

1 ላኡ ላይꬃ ኩመንꬃይ አꬌዳ ዎደ፥ ግብጼ ካቲ አኩሙዋ አኩመቴዳ፤ አኩሙዋን እ ናይለ ሻፋ ዶናን ኤቄዳ፤ 2 ላፑን ኦርደነ ሞꬎ ሚዛቱ ናይለ ሻፋፐ ከስ ዎꬊደ፥ ማቃ ግዱዋን ምያዋንታ በኤዳ። 3 ኡንቱንቱፐ ስሚደ፥ ሀራ ላፑን ማላ ኢታነ ግልቃ ሚዛቱ ናይለ ሻፋፐ ከሴድኖ፤ ሻፋ ዶናን ደእያ ሀራ ሚዛቱ ማታን ኤቄድኖ። 4 ሄ ማላ ኢታነ ግልቃ ሚዛቱ ላፑን ኦርዳነ ሞꬎ ሚዛቱዋ ሜድኖ። ሄዋፐ ጉየ ካቲ ቤጎቴዳ።

5 እ ዛረꬅ ገምእሺደ፥ ላኤንꬆ አኩሙዋካ አኩመቴዳ፤ ላፑን ሎአነ ሙሩታ ትሻቱ እት አኑዋን ድጬድኖ። 6 ኡንቱንቱፐ ስሚደ፥ ጬጨዳነ አዋይ ዶልያ ባጋ ጫርኩዋን ሹሌዳ ሀራ ላፑን ትሻቱ ከሴድኖ። 7 ሄ ጬጬዳ ትሻቱ ሎአነ ሙሩታ ትሻቱዋ ምቴድኖ። ሄዋፐ ጉየ ካቲ ቤጎቲደ፥ አኩሙዋ ግድያዋ ኤሬዳ። 8 ሳአይ ዎንትና፥ አ ዎዛናይ ሻቢረቴዳ፤ ሄዋ ድራዉ ግብጼን ደእያ ብትያዋንቱ ኡባዉነ አꬌዳ ኤራንቻቱዋ ኡባዉ ኪቲደ ጼስሴዳ፤ ካቲ ኡንቱንቶ ባረ አኩሙዋ ኦዴዳ፤ ሽን አዉ ሄ አኩሙዋ ብርሽያዌ ꬋዬዳ።*

9 ኤሳ ትግያዋንቱ ካፑ ሄ ዎደ ግብጼ ካትያ ሀዋዳን ያጌዳ፤ “ታን ታ ባይዙዋ ሀቼ ሀሳያይ። 10 እት ገደ ካቲ ባረ ቆማቶ ሀንቀቲደ፥ ታናነ ኡክꬃ ኡክያዋንቱ ካፑዋ ቃሾ ጎለን የጌዳ። 11 ያን ደኢደ ኑን ሁጲያን ሁጲያን አኩሙዋ አኩመቴዶ፤ አኩሞ ዱማ ዱማ ብርሸꬃይ ደኤ። 12 ሄ ዎደ ናግያዋንቱ ካፑ፥ ቆማይ፥ እብራዌ ዎዳላይ ኑናና ቃሾ ጎለን ደኤ። ኑን ኑ አኩሙዋ አዉ ኦዴዶ፤ እ ኑዉ ሁጲያን ሁጲያን አኩሙዋ ብርሼዳ። 13 ያንና ሄ የዎቱ እ ኑዉ ብሌዳዋዳንካ ሀኔድኖ። ሄዌ አዬ ጎፐ፥ ታን ታ ሱንꬃተꬃዉ ስማድ፤ ህንኮ ብታኒ ካቀቴዳ” ያጌዳ።

14 ግብጼ ካቲ ዮሴፎዉ ኪቲደ ጼስሴዳ። ኡንቱንቱ አ ቃሾ ጎልያፐ ኤለካ አሄድኖ። እ ሜደቲደ ባረ ማዩዋ ላሚደ፥ ካትያኮ ገሌዳ። 15 ካቲ ዮሴፎ፥ “ታን አኩሙዋ አኩመታድ፤ ሽን አ እቱነ ብላናዉ ዳንዳይቤና። ሽን ታን፥ ‘ዮሴፎ አኩሙዋ ስሶፐ፥ ብላናዉ ዳንዳዬ’ ግያዋ ስሳድ” ያጌዳ።

16 ዮሴፎ፥ “ታን ሄዋ ዳንዳይከ፤ ሽን ጾሳይ ካትያዉ ልከ ብርሸꬃ እማና” ያጌዳ።

17 ካቲ፥ “ታን ታ አኩሙዋን ናይለ ሻፋ ዶናን ኤቃ ደእሽን፥ 18 ላፑን ኦርዳነ ሞꬎ ሚዛቱ ናይለ ሻፋፐ ከሲደ፥ ማቃ ግዱዋን ሚኖ። 19 ኡንቱንቱፐ ስሚደ፥ ሀራ ላፑን ማላ ኢታ፥ ግልቃነ ላፋ ሚዛቱ ከሴድኖ፤ ታን ሄዋ ማላ ማላ ኢታ ሚዛ ግብጼ ጋድያን ኡባካ በአ ኤርከ። 20 ማላ ኢታነ ላፋ ሚዛቱ ኮይሮዋንታ፥ ላፑን ሞꬎ ሚዛቱዋ ሜድኖ። 21 ሽን ኡንቱንታ ሜዳዋፐ ጉየና፥ ኡንቱንቱ ሜዳዋ ኦንነ ኤራናዉ ዳንዳይቤና፤ አያዉ ጎፐ፥ ኡንቱንቱ ማላይ ካሰዋዳንካ ኢት ኡቴዳ። ሄዋፐ ጉየ ታን ቤጎታድ።

22 “ታን ታ አኩሙዋን ቃይ ላፑን ሎአነ ሙሩታ ትሻቱዋ እት አኑዋን ድጬዳዋንታ በኣድ። 23 ኡንቱንቱፐ ስሚደ፥ ጬጨዳነ አዋይ ዶልያ ባጋ ጫርኩዋን ሹሌዳ ሀራ ላፑን ትሻቱ ከሴድኖ። 24 ሄ ጬጬዳ ትሻቱ ላፑን ሎኦ ትሻቱዋ ምቴድኖ። ታን ሀ አኩሙዋ ብትያዋንቶ ኦዳድ፤ ሽን ታዉ አኩሙዋ ብልያዌ ቤትቤና” ያጌዳ።

25 ሄዋፐ ጉየ ዮሴፎ ግብጼ ካትያ፥ “ካትያ አኩሞቱ እቱዋ። ጾሳይ ባረ ኦꬃና ሀንያዋ ካትያዉ ቆንጭሴዳ። 26 ሄ ላፑን ሎኦ ሚዛቱ ላፑን ላይꬃቱዋ፤ ቃይ ላፑን ሎኦ ትሻቱ ላፑን ላይꬃቱዋ፤ ሀ አኩሙ እቱዋ። 27 ሄ ላፑን ማላ ኢታነ ላፋ ሚዛቱ ላፑን ላይꬃቱዋ፤ ቃይ አዋይ ዶልያ ባጋ ጫርኩዋን ሹሌዳ፥ ጬጮ ላፑን ትሻቱ ላፑን ኮሻ ላይꬃቱዋ።

28 “ታን ካትያዉ ኦዴዳዋዳንካ፥ ጾሳይ ባረ ኦꬃና ሀንያዋ ካትያዉ በሴዳ። 29 ላፑን ዳሮ ካሎ ላይꬃቱ ግብጼ ቢታዉ ኡባዉ ያና፤ 30 ሽን ላፑን ኮሻ ላይꬃይ ሄዋ ካላና። ሄ ዎደ ግብጼ ካሉ ኡባይ ዶገታና፤ ኮሻይ ቢታ ጺጻና። 31 ሄ ቢታ ካሉ ሀሳየተናን አታናዋ፤ አያዉ ጎፐ፥ ሄዋ ካሌዳ ኮሻይ ሎይꬅ ሱላና። 32 ላኡ ኦግያን ካትያዉ ሄ አኩሙ ቤቴዳዌ አያሴ ጎፐ፥ ሀ የዉዋ ጾሳይ ምንሲደ ቃቾ ድራሳ፤ ጾሳይ ሄዋ ኤለካ ኦꬃና።

33 “ሀእ ስም፥ ካቲ አꬌዳ ኤራንቻነ ጭንጫ አሳ ኮዪደ፥ ግብጼ ቢታን ሱንꬆ። 34 ካቲ ቢታን ሱንꬃቱዋ ላፑን ካሎ ላይꬃን ቡክያ ካꬃፐ እቼሹ ኩሽያፐ እቱዋ ሺሻናዉ ሱንꬆ። 35 ኡንቱንቱ ይያ ካሎ ላይꬃቱዋን ካꬃ ሺሺደ፥ ካትያ አዎተꬃን ምንጅኖ፤ ሄ ካꬃ ካታማቱዋን ናግኖ። 36 ቢታይ ኮሻን ꬋየና ማላ፥ ሀ ካꬃይ ግብጼ ቢታን ላፑን ላይꬃን ደንዳና ኮሻዉ ምንጀቲደ ደኦ” ያጌዳ።

ካቲ ዮሴፋ ግብጼ ቢታ ኡባ ቦላን ሱንꬄዳ

37 ሀ የዉ ግብጼ ካትያዉነ አ ኦሳንቻቶ ሎአ ግዲደ ቤቴዳ። 38 ሄዋ ድራዉ ካቲ ኡንቱንታ፥ “ኑን ጾሳ አያናና ደእያ ሀዋ ማላ ሀራ አሳ ደማኔየ?” ያጊደ ኦቼዳ።

39 ሄዋፐ ጉየ ካቲ ዮሴፎ፥ “ጾሳይ ሀዋ ኡባ ኔና ኤርሴዳ ድራዉ፥ ነ ማላ አꬌዳ ኤራይነ ጭንጫተꬃይ ደእያዌ ኦንነ ባዋ። 40 ታን ኔና ታ ጎለን ሱንꬃይ፤ ታ አሳይ ኡባይ ነዉ አዛዘታና፤ ታን ኔፐ አꬍያዌ ታ ካዉተꬃ አራታ ጻላላና ግዶ” ያጌዳ። *

41 ሄዋ ድራዉ ካቲ ዮሴፎ፥ “በአ፤ ታን ኔና ግብጼ ጋድያ ኡባ ቦላን ሱንꬃድ” ያጌዳ። 42 ሄዋፐ ጉየ፥ ካቲ ባረ ፓራምያ ምግዱዋ ባረ ብራꬍያፐ ከሲደ፥ ዮሴፎ ብራꬍያን ዎꬄዳ። ታልባፐ ዳደቴዳ ማዩዋ እ አ ማይዚደ፥ አ ቆꬍያንካ ዎርቃ ሳንሳላታ አꬄዳ።* 43 ካቲ ባረ ላኤንꬆ ፓራ ጋርያ ዮሴፋ ቶግሴዳ፤ ቆማቱ፥ “ጎይንተ! ጎይንተ!” ያጊደ አፐ ስንꬃና ሀመቴድኖ። ሀዋዳን ኦꬂደ፥ ካቲ አ ግብጼ ቢታ ኡባ ቦላን ሱንꬄዳ።

44 ሄዋፐ ጉየ ካቲ ዮሴፎ፥ “ታን ካትያ፤ ሽን ኔን ደንꬆ ጌናን ግብጼ ቢታ ኡባን ኦንነ ኩሽያ ዎይ ገድያ ደንና” ያጌዳ። 45 ካቲ ዮሴፋ፥ “ጻፍናት-ፓእናሀ” ጊደ ሱንꬄዳ፤ እ አዉ ኦና ግያ ካታማ ቄስያ ጶጽፋራ ናቶ አስናቶ ማቼ ኦꬅ እሜዳ። ያትና ዮሴፎ ግብጼ ቢታ ኡባ ሳና አꬌዳ።

46 ዮሴፎ ግብጼ ካትያዉ ኦꬃናዉ ዶምያ ዎደ፥ አዉ ላይꬃይ ሀታማ። ቃይ ዮሴፎ ካትያ ስንꬃፐ ከሲደ፥ ግብጼ ቢታ ኡባ ግዱዋ ሀመቴዳ። 47 ሄ ላፑን ካሎ ላይꬃቱዋን ቢታይ ዳሮ ካꬃ ዶሌዳ። 48 ዮሴፎ ግብጼ ቢታን ሄ ላፑን ካሎ ላይꬃ ካꬃ ኡባ ሺሺደ፥ ካታማቱዋን ምንጄዳ። እት እት ካታማ ዩሹዋን ደእያ ጎሻ ካꬃ ኡባ ሄ ካታማቱዋን ምንጄዳ። 49 ዮሴፎ አባ ሻፍያ ኬሻ ዳሮ ካꬃ ምንጄዳ፤ ካꬃይ ዳርና፥ ማካናዉ ዳንዳይቤና ድራዉ፥ ማክ ማክ ቆልያዋ አግ ባሼዳ።

50 ኮሻ ላይꬃይ ያናፐ ካሰ፥ ኦና ካታማ ቄስያ ጶጽፋራ ናት አስናትፐ ዮሴፎ ላኡ አቱማ ናና የሌዳ። 51 ዮሴፎ ባረ ባይራ ናኣ ምናሳ * ሱንꬄዳ። 52 ላኤንꬆ ናኣ ኤፍሬማ † ሱንꬄዳ።

53 ግብጼ ቢታን ደእያ ሄ ላፑን ካሎ ላይꬃቱ ዉሬድኖ። 54 ቃይ ዮሴፎ ኦዴዳዋዳን ላፑን ኮሻ ላይꬃቱ ዶሜድኖ። ሀራ ቢታን ኡባን ኮሻይ ደንዴዳ፤ ሽን ግብጼ ቢታ ኡባን ካꬃይ ደኤ። * 55 ግብጼ ቢታይ ኡባይ ኮሻቴዳ ዎደ፥ አሳይ ካꬃዉ ካትያ ዋሴዳ። ካቲ ግብጼ አሳ ኡባ፥ “ዮሴፎኮ ቢተ፤ እ ኦድያዋ ኦꬅተ” ያጌዳ። *

56 ኮሻይ ግብጼ ቢታ ኡባ ጋኬዳ ዎደ፥ ዮሴፎ ካꬃ ምንጄዳ ጎልያ ኡባ ዶዪደ፥ ካꬃ ግብጼ አሳዉ ዛልኤዳ፤ አያዉ ጎፐ፥ ግብጼን ኮሻይ ፐንቴዳ። 57 ሳኣ ኡባን ኮሻይ ጺጽ ደእያ ድራዉ፥ ሳኣን ደእያ አሳይ ኡባይ ካꬃ ዮሴፎፐ ዎማናዉ ግብጼ ዬዳ።

42

ዮሴፎ እሻቱ ግብጼ ቤድኖ

1 ያቆብ ግብጼን ካꬃይ ደእያዋ ስሴዳ ዎደ፥ ባረ አቱማ ናና፥ “ህንተንቱ እቱ እቱዋ አያዉ ጼሊቴ? 2 በእተ! ግብጼን ካꬃይ ደእያዋ ታን ስሳድ፤ ያ ዱገ ቢደ፥ ኑን ሀይቀናን ፓጻ ደአና ማላ፥ ያፐ አማሬዳዋ ኑዉ ዎምተ” ያጌዳ። * 3 ዮሴፎ እሻቱ ታማቱ ካꬃ ዎማናዉ ዱገ ግብጼ ቤድኖ። 4 ሽን ያቆብ ዮሴፎ እሻ ቢንያማ አ እሻቱዋና የድቤና፤ አያዉ ጎፐ፥ እ ቆሄታነንቶነ ጊደ ቆፔዳ። 5 ካናነ ቢታን ዎልቃማ ኮሻይ ደእያ ድራዉ፥ ካꬃ ዎማናዉ ዬዳዋንቱና እስራኤልያ አቱማ ናናይ ግብጼ ገሌድኖ።

6 ሄ ዎደ ዮሴፎ ሄ ቢታ አይስያዋንታነ ቢታን ደእያ አሳዉ ኡባዉ ካꬃ ዛልእያዋ፤ ሄዋ ድራዉ ዮሴፎ እሻቱ ጋኬዳ ዎደ፥ ባረንቱ ዴሙዋ ሳኣ ጋꬂደ አዉ ጎይኔድኖ። 7 ዮሴፎ ባረ እሻቱዋ በኦ ሳን ኤር አጌዳ፤ ሽን እ ኡንቱንታ ኤረናዋዳን ላመቴዳ፤ እ ኡንቱንታ፥ “ህንተንቱ ሀቃፐ ዬድቴ?” ያጊደ ኦቼዳ።

ኡንቱንቱ፥ “ካꬃ ዎማናዉ፥ ካናነ ቢታፐ ዬዶ” ያጌድኖ።

8 ዮሴፎ ባረ እሻቱዋ ኤሬዳ፤ ሽን ኡንቱንቱ አ ኤርበይክኖ። 9 ሄዋፐ ጉየ፥ ዮሴፎ ኡንቱንቱዋ አኩመቴዳ ባረ አኩሙዋ ሀሳዪደ ኡንቱንታ፥ “ህንተንቱ ጌድ ጼልያ አሳ፤ ህንተንቱ ኑ ቢታን ናጉ ለፕያ ባጋይ ሀቃዌንቶ በአናዉ ዬድታ” ያጌዳ። *

10 ኡንቱንቱ፥ “ቱይት፥ ኑ ጎዳዉ፥ ኑን ጌድ ጼልያ አሳ ግዶኮ፤ ኑን ነ ቆማቱ ካꬃ ዎማናዉ ዬዶ። 11 ኑን ኡባይካ እት አዉዋ ናና። ኑን ነ ቆማቱ አማነትያ አሳ” ያጌድኖ።

12 ዮሴፎ ኡንቱንታ፥ “ቱይት፤ ህንተንቱ ኑ ቢታን ናጉ ለፕያ ባጋይ ሀቃዌንቶ በአናዉ ዬድታ” ያጌዳ።

13 ሽን ኡንቱንቱ፥ “ኑን ነ ቆማቱ ታማነ ላኡ እሻቱዋነ ካናነ ቢታን ደእያ እት ብታንያ ናና። ዉርሰꬃ ꬋንꬃ ዱሱ ሀእ ኑ አቡና ደኤ፤ እቱ ꬋዬዳ” ያጌድኖ።

14 ዮሴፎ ኡንቱንታ፥ “ታን ህንተንቶ ኦዴዳዋዳንካ ህንተንቱ ቢታ ጌድያዋንታ። 15 ቃይ ህንተንቱ ፓጨታናዌ ሀዋና፤ ቱሙዋፐ ካቲ ሀይቆ፤ ህንተንቱ ዉርሰꬃ ቴፋ እሻይ ሀዋ ያና ꬋዮፐ፥ ህንተንቱ ሀዋፐ ቢክታ። 16 ህንተንቱ ኦድያዌ ቱማ ግድያዋ ፓጫናዉ፥ ህንተፐ እቱዋ ኪትተ፤ እ ህንተንቱ እሻ አኪደ ዮ፤ አቴዳዋንቱ ቃሾ ጎለን ጋምኢታ። ሄዋ ግዳና ꬋዮፐ፥ ካቲ ሀይቆ፤ ህንተንቱ ቢታ ጌድያዋንታ” ያጌዳ። 17 ኡንቱንታ ሄዙ ጋላሳዉ ቃሾ ጎለን የጌዳ።

18 ሄዘንꬆ ጋላሳን ዮሴፎ ኡንቱንታ፥ “ታን ጾሳዉ ያይያ አሳ፤ ህንተንቱ እትባ ኦꬆፐ፥ ፓጻ ደአና። 19 ህንተንቱ ቱሙካ አማነትያ አሳ ግዶፐ፥ ህንተንቱ እሻቱዋፐ እቱ ሀዋን ቃሾ ጎለን ደኦ፤ አቴዳዋንቱ ኮሻትያ ህንተንቱ ሶ አሳዉ ካꬃ አኪደ አፍተ፤ 20 ሽን ህንተንቱ ቃላ ቱማያና ማላነ ህንተንቱ ሀይቀና ማላ ህንተንቱ ህንተንቱ ዉርሰꬃ ቴፋ እሻ ታኮ አሀና ኮሼ” ያጌዳ። ኡንቱንቱነ ሀ የዉዋ ማዬድኖ።

21 ኡንቱንቱ እቱ እቱዋ፥ “ቱሙ ኑን ኑ እሻዉ ኦꬄዳባይ ኑና ካኤ። እ ባረ ሸምፖ ሀንያባይ እጽና፥ ኑዉ ዋትዋትያ ዎደ፥ ኑን ስሲደ እጼዶ፤ ሀ ዋዪ ኑና ጋኬዳዌ ሄዋ ድራሳ” ያጌድኖ።

22 ሮቤል፥ “ታን ህንተንታ፥ ‘ናኣ ቦላ ናጋራ ኦꬆፕተ’ ጋደ ኦዳበይክታ? ሽን ህንተንቱ ስሰናን እጼድታ። ስም ሀእ፥ አ ሱꬃይ ኑና አቼ” ያጌዳ። * 23 ኡንቱንቱ ግያባ ዮሴፎ ኤሬዳዋ ኡንቱንቱ አኬክበይክኖ፤ አያዉ ጎፐ፥ እ ኡንቱንቱና ዎካልያን ሃሳይያ ድራሳ። 24 እ ኡንቱንቱፐ ዎራ ስሚደ ዬኬዳ፤ ሽን ቃይ ኡንቱንቱኮ ስሚደ፥ ኡንቱንቶ ጉጂደ ሃሳዬዳ። እ ስሞና ኡንቱንቱፐ ዱꬅ አሺደ ኡንቱንቱ በእሽን ቃቼዳ።

ዮሴፎ እሻቱ ካናነ ቢታ ስሜድኖ

25 ዮሴፎ ባረ ቆማቱዋ፥ “ካꬃ ኡንቱንቱ ኦጎሩዋ ኩንꬅተ፤ ኡንቱንቱ ብራካ ዛሪደ፥ ኡንቱንቱ ኦጎሩዋን ኦጎሩዋን ዎꬅተ፤ ቃይ ኡንቱንቱ ኦግያዉ ሽንቃ እምተ” ያጊደ አዛዜዳ። 26 እ ጌዳዋዳን ኦꬄዳዋፐ ጉየ፥ ዮሴፎ እሻቱ ካꬃ ባረንቱ ሀረቱዋን ጫኒደ፥ ደንዲደ ቤድኖ።

27 ኡንቱንቱ ቃማ አቃናዉ ስሜድኖ ኡንቱንቱፐ እቱ ባረ ሀርያዉ ካꬃፐ የጋናዉ ባረ ኦጎሩዋ ብሊደ፥ ሄ ኦጎሩዋ ዶናን ደእያ ባረ ብራ በኤዳ። 28 እ ባረ እሻቱዋ፥ “ታ ብራይ ታዉ ስሜዳ፤ ቱሙ ሀዋ በእተ! ታ ኦጎሩዋን ደኤ” ያጌዳ።

ኡንቱንቱ ዎዛናይ ዳጋምና፥ ኮኮሪደ እቱ እቱዋኮ ስሚደ፥ “ጾሳይ ኑ ቦላ ኦꬄዳባይ ሀዌ አዬ?” ያጌድኖ።

29 ኡንቱንቱ ካናነ ቢታን ደእያ ባረንቱ አዉዋ ያቆባኮ ዬዳ ዎደ፥ ባረና ጋኬዳዋ ኡባ አዉ ኦዴድኖ። 30 ኡንቱንቱ አዉ፥ “ሄ ቢታዉ ጎዳ ግዴዳ ብታኒ ኑና ሀንቀቴዳ። ሄዋፐ ጉየ፥ እ ኑና ሄ ቢታ ገድያዋዳን ጎዳቴዳ። 31 ሽን ኑን አ፥ ‘ኑን አማነትያ አሳ፤ ቢታ ጌድያዋንታ ግዶኮ። 32 ኑን ታማነ ላኡ እሻቱ እት አዉዋ ናና፤ እቱ ꬋዬዳ፤ ዉርሰꬃ ቴፋይ ካናነ ቢታን ሀእ ኑ አቡና ደኤ’ ያጌዶ። 33 ሄ ቢታዉ ጎዳ ግዴዳ ብታኒ ኑና፥ ‘ህንተ አማነትያ አሳ ግድያዋ ታን ሀዋን ኤራና፤ ህንተንቱ እሻቱዋፐ እቱዋ ሀዋን ታ ማታን የጊደ፥ ኮሻትያ ህንተንቱ ሶ አሳዉ ካꬃ አኪደ ቢተ። 34 ህንተንቱ ቢታ ጌድያዋንታ ግደናን፥ አማነትያ አሳ ግድያዋ ታን ኤራና ማላ፥ ህንተንቱ ዉርሰꬃ ቴፋ እሻ ታኮ አክ ዪተ። ያቶፐ ታን ሃን አቴዳ ህንተንቱ እሻ ህንተንቶ ዛራደ እማና፤ ህንተነ ሀ ቢታን ዛልኢታ’ ጌዳ” ያጌድኖ።

35 ኡንቱንቱ ባረንቱ ኦጎሩዋፐ ካꬃ ቆሊደ፥ ባረንቱ ኦጎሩዋን ኦጎሩዋን ባረንቱ ብራ ቃሹዋና ኡቴዳዋ ደሜድኖ። ኡንቱንቱነ ኡንቱንቱ አዉ ሄ ቃሹዋና ደእያ ብራ በኢደ ያዬድኖ። 36 ኡንቱንቱ አዉዋ ያቆብ ኡንቱንታ፥ “ህንተንቱ ታና ታ ናናቱዋፐ መላ ከሴድታ፤ ዮሴፎ ባዋ፥ ስሞን ባዋ፤ ቃይ ህንተንቱ ቢንያማ አፋና ኮዪታ። ኡባባይ ታዉ ትራን ስት ጌዳ” ያጌዳ።

37 ሄዋፐ ጉየ ሮቤል ባረ አዉዋ፥ “ታን ቢንያማ ነዉ ዛራደ አሀና ꬋዮፐ፥ ታ አቱማ ናና ላኡዋካ ዎꬋ፤ ታና አማነታደ አ ታ ኩሽያን ዎꬃ፤ ቃይ ታን አ ዛራደ አሀና” ያጌዳ።

38 ሽን ያቆብ ኡንቱንታ፥ “ታ ናአይ ህንተናና ያ ዱገ ቤና፤ አ እሻይ ሀይቂና፥ አቴዳዌ አ ጻላላ፤ ህንተንቱ አፍሽን፥ ኦግያን ኢታባይ አ ጋክያዋ ግዶፐ፥ ህንተንቱ ታ ፑሉንꬃ ሁጲያ ካዩዋን ዱፉዋን የጊታ” ያጌዳ።

43

ዮሴፎ እሻቱ ቢንያማና ስሚደ ግብጼ ቤድኖ

1 ሀእነ ኮሻይ ካናነ ቢታን ዎልቃሜዳ። 2 ያትና ኡንቱንቱ ግብጼፐ አሄዳ ካꬃ ኡባ ም ዉርስ ድግና፥ ኡንቱንቱ አዉ፥ “ቃይካ ጉየ ቢደ ኑዉ አማሬዳ ካꬃ ዎምተ” ያጌዳ።

3 ሽን ይሁዳይ አ፥ “ሄ ብታኒ ኑና፥ ‘ህንተ እሻይ ህንተናና ያና ꬋዮፐ፥ ታ ዴሙዋ ዛር በእክታ’ ያጊደ ሎይꬅ ኦዴዳ። 4 ኔን ኑ እሻ ኑናና የዶፐ፥ ኑን ዱገ ቢደ ነዉ ካꬃ ሻማና። 5 ሽን ኔን አ የደናዋ ግዶፐ፥ ኑን ዱገ ቦኮ፤ አያዉ ጎፐ፥ ሄ ብታኒ ኑና፥ ‘ህንተ እሻይ ህንተናና ያና ꬋዮፐ፥ ህንተንቱ ታ ዴሙዋ ዛር በእክታ’ ጌዳ” ያጌዳ።

6 እስራኤሊ፥ “ህንተንቱ፥ ‘ኑዉ ሀራ እሻይ ደኤ’ ጊደ ኦዲደ ሀ መቱዋ ታ ቦላ አያዉ አሄድቴ?” ያጌዳ።

7 ኡንቱንቱ አ፥ “ሄ ብታኒ ኑባነ ኑ ሶ አሳባ ሎይꬅ ኦቼዳ። እ ኑና፥ ‘ህንተ አዉ ሀእካ ፓጻ ደኢ? ህንተንቶ ሀራ እሻይ ደኢ?’ ያጊደ ኦቼዳ። ኑን እ ኦቼዳዋ አዉ ዛሬዶ። እ ኑና፥ ‘ህንተ እሻ ዱገ ሃ አህተ’ ጋናዋ ኑን አያን ኤራኔ?” ያጌድኖ።

8 ይሁዳይ ባረ አዉዋ እስራኤልያ፥ “ኑንካ ኔንካ ኑ ናናይካ ፓጻ ደአና ማላነ ሀይቀናን አታና ማላ፥ ናኣ ታናና የዳ፤ ኑን ኤለካ ባና። 9 ናኣ ታ ዋሰተꬃን እማ፤ አባን ታና ኦቻ፤ ታን አ ነዉ ሳሮ ዛራደ አሀና ꬋዮፐ፥ ታ ደኡዋ ኡባን ነ ሸቃይ ታና ጋኮ! 10 ኑን ጋምእቤናዋ ግድንቶ፥ ሀኖደ ላኤንꬁዋ ያ ጋኪደ ስማና ሽን” ያጌዳ።

11 ሄዋፐ ጉየ ኡንቱንቱ አዉ እስራኤለ ኡንቱንታ፥ “ሄዋ ግዶፐ፥ ያትተ፤ ሄ ብታንያዉ ኩሽያ ገንꬅያዋ ሀ ቢታን ዶሌዳዋ ኡባፐ ሎእያዋ ዶርተ፤ ሄዌነ ባላሳነ ግያ ꬋልያ፥ ኤሳ፥ ሳዉዋ፥ ካርቢያነ ታምረ ላዉዝያ ግያ ምꬃቱዋ ቴራ ህንተንቱ ኦጎሩዋን የጊደ አክ ቢተ። 12 ህንተንቱ ኦጎሩዋ ዶናን ስሜዳ ብራይ ባለꬄዳዋ ግዳናዉ ዳንዳይያ ድራዉ፥ ብራካ ላኡ ኩሸ ኦꬂደ አክ ቢተ። 13 ቃይ ህንተንቱ እሻነ አኪደ፥ ሄ ብታንያኮ ኤለካ ጉየ ቢተ። 14 እ ህንኮ ህንተንቱ እሻ የዳና ማላ፥ ቢንያመነ ህንተናና ያና ማላ፥ ኡባ ዳንዳይያ ጾሳይ ሄ ብታኒ ህንተንቶ ቃረታናዳን ኦꬆ። ታና ግዶፐ፥ ታ ናናቱዋፐ መላ አቶፐነ አታድ” ያጌዳ።

15 ሄዋ ድራዉ ሄ አሳቱ እሞታነ ላኡ ኩሸ ብራነ ቃይ ቢንያማነ አኬድኖ። ኡንቱንቱ ዱገ ግብጼ ቢደ፥ ዮሴፎ ስንꬃ ሺቄድኖ። 16 ዮሴፎ ቢንያማ ኡንቱንቱና በኤዳ ዎደ፥ ባረ ጎለ ካፑዋ፥ “ሄ አሳ ታ ሶ አካደ ባ፤ እት መህያ ሹካደ ጊግሳ፤ ኡንቱንቱ ሴታ ጋላሳን ላጻ ታናና ሚኖ” ያጊደ አዛዜዳ።

17 ያትና እ ዮሴፎ አዉ ኦዴዳዋዳን ሄ አሳ ዮሴፎ ሶ አፌዳ። 18 አሳቱ ዮሴፎ ሶ ቤዳ ድራዉ፥ ያዬድኖ፤ ኡንቱንቱ፥ “ኑን ሀዋ ዬዳዌ ኮይሮ ኦጎሩዋና ስሚደ ቤዳ ብራ ድራሳ፤ እ ኑና ዋꬋናዉ፥ አይለተꬃን ሞዳናዉነ ኑ ሀረቱዋ አካናዉ ሀኔዳ” ያጊደ ቆፔድኖ።

19 ሄዋ ድራዉ ኡንቱንቱ ዮሴፎ ጎለ ፐንግያ ጋኪደ፥ ጎልያ ካፑዋ ሃሳይሴድኖ፤ 20 “ታ ጎዳዉ፥ ኑን ኮይሮ ካꬃ ዎማናዉ ሀዋ ዬዶ፤ 21 ስሚደ ኑን ቃማ አቅያ ሳኣን ኦጎሩዋ ብሊደ፥ ሁጲያን ሁጲያን ኑ ብራይ ፓጨናን ኑ ኦጎሩዋ ዶናን ደእያዋ ደሜዶ፤ ሄዋ ድራዉ ሀእ ኑን አ ጉየ አኪደ ዬዶ። 22 ቃይ ኑን ካꬃ ዎማናዉ ሀራ ብራካ አሄዶ። ኑ ብራ ኑ ኦጎሩዋ ኦጎሩዋ ዶናን ኦን ዎꬄደንቶነ ኤሮኮ” ያጌድኖ።

23 እ ኡንቱንታ፥ “ሄዌ አይነ ባዋ፤ ያዮፕተ! ህንተንቱ ጾሳይ፥ ህንተንቱ አዉዋ ጾሳይ፥ ህንተንቱ ኦጎሩዋ ግዶን ህንተንቶ ብራ እሜዳ፤ ታን ህንተንቱ ብራ አካድ” ያጌዳ። ሄዋፐ ጉየ፥ እ ስሞና ኡንቱንቱኮ ከሴዳ።

24 ሄ ብታኒ ሄ አሳ ዮሴፎ ሶ አፊደ፥ ኡንቱንቱ ገድያዉ ሃꬃ አይና፥ ባረንቱ ገድያ ሜጨቴድኖ። ኡንቱንቱ ሀረቶ ሀርቁዋ የጌዳ። 25 ዮሴፎ ሴታ ጋላስ ዪና እማናዉ፥ ኡንቱንቱ ባረንቱ እሞታ አዉ ጊግሴድኖ፤ አያዉ ጎፐ፥ ኡንቱንቱ ያን ማናዋ ስስ ኡቴድኖ።

26 ዮሴፎ ባረ ሶ ገሌዳ ዎደ፥ ኡንቱንቱ ሶ አሄዳ ባረንቱ እምያዋ ሶን አዉ እሜድኖ፤ ኡንቱንቱ አ ስንꬃን ሳኣ ጋኪደ ጎይኔድኖ። 27 እ ኡንቱንቱ ሳሮተꬃ ኦች ስሚደ፥ “ህንተንቱ ታዉ ኦዴዳ ህንተንቱ አዉ ጭማይ ሎኤ? ሀእካ እ ፓጻ ደኢ?” ያጌዳ።

28 ኡንቱንቱ፥ “ኤ፥ ነ ቆማይ፥ ኑ አዉ ሀእካ ፓጻ ደኤ፤ እ ሎአ” ያጊደ ሆኪደ አዉ ጎይኔድኖ።

29 እ ባረ አት ናኣ ቢንያማ በኤዳ ዎደ ኡንቱንታ፥ “ህንተንቱ ኦዴዳ ዉርሰꬃ ቴፋ ህንተንቱ እሻይ ሀዌ?” ያጌዳ። ቃይ እ ቢንያማ፥ “ታ ናአዉ፥ ኔና ጾሳይ አንጆ” ያጌዳ። 30 ዮሴፎ አ እሻይ አዉ ጎምፓይ ምሸቴዳ ድራዉ፥ ዬካናዉ እት ሳኣ ላዉሁ ጌዳ። እ ባረ ዱማ ቆልኡዋ ገሊደ ያን ዬኬዳ።

31 እ ባረ ዴሙዋ ሜጨቶዋፐ ጉየ ከሲደ፥ ባረና ምንꬂደ፥ “ቁማ አꬅተ” ያጌዳ።

32 ኡንቱንቱ አዉ ዱማ፥ ሄ እሻቶ ዱማ፥ ሄዋን አናና ምያ ግብጼ አሳቶ ዱማ አꬄድኖ፤ አያዉ ጎፐ፥ ግብጼ አሳቱ እብራዌ አሳቱዋና እትፐ ሚክኖ። ሄዌ ግብጼ ቢታ አሳ ሸነይያዋ። 33 ኡንቱንቱ ዮሴፎ ስንꬃን ባይራይ ባረ ባይራተꬃዳን፥ ቴፋይ ባረ ቴፋተꬃዳን ማራን ኡቴድኖ። ኡንቱንቱ እቱ እቱዋ ጼሊደ፥ ኡንቱንታ ዎት ኡትሴድኖንቶ በኢደ ማላለቴድኖ። 34 ዮሴፎ ማዳፐ ኡንቱንቶ ቁማ ግሽያ ዎደ፥ ቢንያመዉ ጋኬዳዌ ሀራቱዋፐ እቼሹ ኩሽያ ዳሬ፤ ያትና ኡንቱንቱ ናሸቲደ አናና ሜድኖነ ኡሼድኖ።

44

ዮሴፎ ብራ ዋንጫ

1 ዮሴፎ ባረ ጎለ ካፑዋ፥ “ኔን ሀ አሳቱዋ ኦጎሩ አክያዋ ኬሻ ካꬃ ኡንቱንቶ ኩንꬃ፤ ኡንቱንቱ ኡባ ብራካ ኡንቱንቱ ኦጎሩዋ ኦጎሩዋ ዶናን ዎꬃ፤ 2 ያታደ ዉርሰꬃ ቴፋ ኦጎሩዋ ዶናን ታ ብራ ዋንጫነ አ ካꬃ ብራ ዎꬃ” ያጊደ አዛዜዳ፤ እ ዮሴፎ ጌዳዋዳን ኦꬄዳ።

3 ሳአይ ዎንትና ሄ አሳቱ ባረንቱ ሀረቱዋ አኪደ ባናዉ ሞይዘቴድኖ። 4 ኡንቱንቱ ሄ ካታማፐ ከሲደ ሃክ ቤናን ደእሽን፥ ዮሴፎ ባረ ጎለ ካፑዋ፥ “ደንዳ! ሀ አሳቱዋ ጌዱዋ ካላ፤ ኔን ኡንቱንታ ጋኬዳ ዎደ ኡንቱንቱ፥ ‘ህንተ አያዉ ኬካ ኢታን ዛሬድቴ? 5 ሀዌ ታ ጎዳይ ኡሽያነ ቃይ ጹራባ ደምያ ዋንጫ ግደኔ? ሀዌ ህንተንቱ ኦꬄዳባይ ባላባ’ ያጋ” ያጌዳ።

6 እ ኡንቱንቱ ጌዱዋ ጋኪደ፥ ሀ ጌዳዋዳንካ ኡንቱንቶ ኦዴዳ። 7 ሽን ኡንቱንቱ፥ “ታ ጎዳይ ሀዋ ማላ ቃላ አያዉ ሃሳዪ? ሄዋ ማላ ኦꬅያዌ ኑፐ ነ ቆማቱዋፐ ሃኮ! 8 ኑን ሀራይ አቶ ኑ ኦጎሩዋ ዶናፐ ደሜዳ ብራ ካናነ ቢታፐ ጉየ ነዉ ዛር አሄዶ። 9 ነ ጎዳ ጎልያፐ ኑን ዎርቃ ዎይ ብራ ዎት ዉኤቶ? ነ ቆማቱዋ ግዶን ሄ ዋንጫይ ቤቴዳ ኡራይ ሀይቆ፤ ቃይ አቴዳ ኑን ኑ ጎዳዉ አይለ ግዳና” ያጌድኖ።

10 እ ኡንቱንታ፥ “ሄዋ ግዶፐ ሎአ፤ ህንተንቱ ጌዳዋዳን ዋንጫ አኬዳ ኦንነ ታ አይለ ግዳና፤ ህንኮ አቴዳ ህንተንቱ ቦርያፐ ሳሮ አታና” ያጌዳ።

11 ሄዋፐ ጉየ፥ ኡንቱንቱ ኤለካ ባረንቱ ኦጎሩዋ ኦጎሩዋ ሳኣን ዎꬂደ ብሌድኖ። 12 ሄ ካፑ ኡባፐ ባይራትያዋ ኦጎሩዋፐ ዶሚደ ዉርሰꬃ ቴፋ ጋካናዉ ኮዬዳ፤ ሄ ዋንጫ ቢንያማ ኦጎሩዋ ግዶፐ ደሜዳ። 13 ሄዋን ኡንቱንቱ ካዮቲደ፥ ባረንቱ ማዩዋ ፔꬌድኖ፤ ባረንቱ ኦጎሩዋ ባረንቱ ሀረቱዋን ጫኒደ፥ ጉየ ካታማ ስሜድኖ።

14 ይሁዳይ ባረ እሻቱዋና ዮሴፎኮ ገልያ ዎደ፥ ዮሴፎ ሶን ደኤ፤ ኡንቱንቱ አ ስንꬃን ሳኣን ጉፋኔድኖ። 15 ዮሴፎ ኡንቱንታ፥ “ህንተንቱ አያ ኢታባ ኦꬄድተ? ታ ማላ አሳይ ጹራባ ደምያዋ ኤርክቴየ?” ያጌዳ።

16 ይሁዳይ፥ “ታ ጎዳዉ ኑን አያ ጋኔ? ኑን አያ ሃሳያኔ? ዎይ ኑን ጽሉዋ ግድያዋ ዎት በሳኔ? ጾሳይ ነ አይለቱዋ ባይዙዋ ቆንጭስ ድጌዳ። ስም ኑንካ ሄ ዋንጫይ አፐ ቤቴዳዌካ ታ ጎዳዉ አይለ ግዴዳ” ያጌዳ።

17 ሽን ዮሴፎ፥ “ሀዋ ማላ ኦꬅያዌ ታፐ ሃኮ፤ ታ ዋንጫይ አፐ ቤቴዳ ብታንያ ጻላላይ ታ አይለ ግዳና። ህንኮ ህንተንቱ ህንተንቱ አዉዋኮ ጉየ ሳሮ ስምተ” ያጌዳ።

18 ይሁዳይ አኮ ሺቂደ አ፥ “ታ ጎዳዉ፥ ታን እት ቃላ ሃሳያና ማላ ኔና ዎሳይ፤ ታና ነ አይልያ ሀንቀቶፓ፤ አያዉ ጎፐ፥ ኔን ካትያ ማላ። 19 ኔን ታ ጎዳይ ኑና ነ አይለቱዋ፥ ‘ህንተንቶ አዉ ደኢየ ዎይ እሻይ ደኢ?’ ያጋደ ኦቻዳ። 20 ኑንካ፥ ‘ኑዉ ጭሜዳ አዉ ደኤ፤ እ ጭም ክቺደ የሌዳ ቴፋ ናአይካ ደኤ፤ ሄ ናኣ እሻይ ሀይቄዳ፤ ባረ አትዉ እት አ ጻላላይ አቴዳ፤ አ አዉ አ ሲቄ’ ያጌዳ።

21 “ኔን ነ አይለቱዋ፥ ‘ታን አ በአና ማላ ታዉ አህተ’ ያጋዳ። 22 ኑን ታ ጎዳ፥ ‘ሄ ናአይ ባረ አዉዋፐ ሻከታናዉ ዳንዳየና፤ ሻከቶፐ አ አዉ ሀይቃንታ’ ያጌዳ። 23 ሽን ኔን ነ አይለቱዋ፥ ‘ህንተ ቴፋ እሻይ ህንተናና ዱገ ያና ꬋዮፐ፥ ላኤንꬁዋ ታ ዴሙዋ በእክታ’ ያጋዳ። 24 ኑን ነ አይላቱ ኑ አዉዋኮ ስሚደ ቤዳ ዎደ፥ ታ ጎዳይ ጌዳዋ አዉ ኦዴዶ።

25 “ኑ አዉ፥ ‘ጉየ ቢደ አማሬዳ ካꬃ ዎምተ’ ያግና፥ 26 ኑን አ፥ ‘ኑ ቴፋ እሻይ ኑናና ቦፐ አትን፥ ዱገ ባናዉ ዳንዳዮኮ፤ አያዉ ጎፐ፥ ኑ እሻይ ቴፋይ ኑናና ቤናዋ ግዶፐ፥ ኑን ሄ ብታንያ ዴሙዋ በአናዉ ዳንዳዮኮ’ ያጌዶ።

27 “ኑ አዉ ነ አይል ኑና፥ ‘ታ ማቻታ ራሄላ ታዉ ላኡ አቱማ ናና የሌዳዋ ህንተንቱ ኤሪታ፤ 28 ኡንቱንቱፐ እቱ ታፐ ሻከቲደ ቢና፥ “ቱሙ አ ዶአይ ፑዘሬꬅ ሜዳ” ያጋድ፤ ሀቼ ጋካናዉ ታን አ በአበይከ። 29 ሀዋ ቃይ ህንተንቱ ታፐ ሻክ አፍና፥ ኢታባይ አ ጋኮፐ፥ ህንተንቱ ታ ፑሉንꬃ ሁጲያ ካዩዋን ዱፉዋን የጋና’ ያጌዳ።

30-31 “ሄዋ ድራዉ፥ ሀእ ታን ጉየ ነ አይልያ ታ አዉዋኮ ብያ ዎደ፥ ታ አዉ፥ ናኣ ባረ ሸምፑዋዳን ሲቅያዌ፥ ናአይ ኑናና ባይናዋ በኦፐ ሀይቂ አጋና። ኑን ነ አይለቱ ኑ አዉዋ ፑሉንꬃ ሁጲያ ካዩዋን ዱፉዋን የጌቶ። 32 ታን ነ አይል ናኣ ታ ዋሰተꬃን አካድ፤ ታን አ፥ ‘ታ አዎ፥ ታን አ ነዉ ሳሮ ዛራደ አሀና ꬋዮፐ፥ ታ ደኡዋ ኡባን ነ ሸቃይ ታና ጋኮ!’ ያጋ ዎꬃድ።

33 “ያቴዳ ድራዉ፥ ታን ነ አይል ታ ጎዳዉ ናኣ ድራዉ አይለታደ፥ ሀዋን አትና፥ ናአይ ባረ እሻቱዋና ጉየ ስሞ። 34 ናአይ ባይናን ታን ዋናደ ጉየ ታ አዉዋኮ ስማኔ? ቱይት፥ ታና ታ አዉ ሴለታና ሴላ በሶፓ” ያጌዳ።

45

ዮሴፎ ባረና ባረ እሻቶ ኤርሴዳ

1 ሄ ዎደ ዮሴፎ ሄ አሳ ኡባ ስንꬃን ገንጫና ዳንዳይቤና፤ “አሳ ኡባ ታ ስንꬃፐ ከስተ” ያጊደ ዋሴዳ። ሄዋ ድራዉ ዮሴፎ ባረና ባረ እሻቶ ኤርሴዳ ዎደ፥ አናና ኦንነ ባዋ። * 2 እ ባረ ቃላ ꬎቂሲደ፥ ግብጼቱ አ ስሳና ጋካናዉ ሎይꬅ ዬኬዳ። ካትያ ሶ አሳይ ሄ ዎርያ ስሴዳ።

3 ዮሴፎ ባረ እሻቶ፥ “ታን ዮሴፋቴ! ታ አዉ ሀኖ ጋካናዉ ፓጻ ደኢየ?” ያጊደ ኦቼዳ። ሽን አ እሻቱ ሎይꬅ ዳጋሜዳ ድራዉ፥ አዉ ዛራና ዳንዳይበይክኖ።

4 ያትና ዮሴፎ ባረ እሻቱዋ፥ “ታኮ ሃ ሺቅተ” ያጌዳ። ኡንቱንቱ አኮ ሺቄድኖ፤ እ ኡንቱንታ፥ “ታን ህንተንቱ እሻ ዮሴፋ፤ ህንተንቱ ግብጼ ቢታዉ ዛልኤዳዋ። 5 ቃይ ህንተንቱ ታና ሀዎ ዛልኤዳ ድራዉ፥ ቁምኤቶፕተነ ካዮቶፕተ፤ አያዉ ጎፐ፥ ጾሳይ ታና ህንተፐ ስንꬃዉ ኪቴዳዌ አሳ ሸምፑዋ አሻናሳ። 6 ሀ ቢታ ኮሻይ ገሎደፐ ላኤንꬆ ላይꬃ፤ ቃይ ይያ እቼሹ ላይꬃቱዋን አሳይ ጎሸና ዎይ ጫከና። 7 ሽን ታን ሳኣን ህንተንቶ ዘረꬃ አሻና ማላነ ህንተንቱ ደኡዋ ዳርሳ አሻና ማላ፥ ጾሳይ ታና ህንተፐ ስንꬃዉ ኪቴዳ። 8 ስም ታና ሀ ሳኣ ኪቴዳዌ ጾሳ ግድያዋፐ አትና፥ ህንተንታ ግድክታ። እ ታና ግብጼ ካትያዉ አዉዋ፥ አዉ ደእያዋ ኡባዉ ጎዳነ ግብጼ ቢታ ሞድያዋ ኦꬄዳ።

9 “ሀእ ኤሌል ጉየ ታ አዉዋኮ ቢደ አ፥ ‘ነ ናአይ ዮሴፎ ሀዋዳን ያጌ፤ “ጾሳይ ታና ግብጼ ቢታ ኡባ ቦላን ጎዳ ከሴዳ፤ ኔን ታኮ ዱገ ሃያ፤ ጋምኦፓ። * 10 ኔን ገሴመ ቢታን ኡታሳ፤ ቃይ ኔን፥ ነ ናናይ፥ ነ ናና ናናይ፥ ነ ዶርሳ ዉዲ፥ ነ ሚዛ ዉዲነ ነዉ ደእያባይ ኡባይ ታ ማታን ደኢታ። 11 ብሮ እቼሹ ኮሻ ላይꬃቱ አቴድኖ፤ ኔና፥ ነ ሶ አሳነ ነ መህያ ኮሻይ ኦይቀና ማላ፥ ታን ኔና ምዛና” ያጌዳ’ ያግተ” ያጌዳ።

12 ቃይካ ዮሴፎ ኡንቱንታ፥ “ህንተካ ታ እሻ ቢንያመካ፥ ሀ ህንተናና ሃሳይያዌ ቱሙ ታና ዮሴፋ ግድያዋ ህንተንቱ አይፍያን በኢታ። 13 ታዉ ግብጼ ቢታን ደእያ ቦንቹዋ ኡባነ ህንተንቱ በኤዳዋ ኡባ ታ አዎ ኦድተ፤ ታ አዉዋነ ኤለካ ሃ ዱገ አክ ዪተ” ያጌዳ።

14 ባረ እሻ ቢንያማ ቆꬍያ ቆም ዬኬዳ፤ ቢንያመካ ባረ እሻ ቆም ዬኬዳ። 15 ዮሴፎ ባረ እሻቱዋ ኡባ የሪደ፥ ኡንቱንቱ ቦላንካ ዬኬዳ። ሄዋፐ ጉየ፥ አ እሻቱ አናና ሃሳዬድኖ።

16 ዮሴፎ እሻቱ ዬዳ ዎሪ ካትያ ጎለ ጋኬዳ ዎደ፥ ካቲነ አ ኦሳንቻቱ ናሸቴድኖ። 17 ካቲ ዮሴፎ፥ “ኔን ነ እሻቱዋ ያትተ ጋ፤ ‘ህንተ መህያ ጫኒደ፥ ካናነ ጋድያ ስምተ፤ 18 ህንተንቱ አዉዋነ ህንተንቱ ሶ አሳ አኪደ፥ ጉየ ታኮ ሃ አህተ። ታን ህንተንቶ ግብጼ ቢታን ኡባ ሳኣፐ ሎእያ ሳኣ እምና፥ ህንተንቱ ሀ ቢታ ሞꬉዋ ካሻና’ ያጋ። 19 ቃይካ ኔን ነ እሻቱዋ፥ ‘ፓራ ጋርያ ህንተንቱ ናናቱዋነ ህንተንቱ ማጫ አሳቱዋ አህያዋንታ ግብጼፐ አኪደ ቢተ፤ ህንተንቱ አዉዋነ አኪደ ዪተ። 20 ግብጼ ቢታን ደእያ ኡባፐ አꬍ ሎእያዌ ህንተሳ ግድያ ድራዉ፥ ህንተንቱ ማጹዋ ቆፖፕተ’ ያጋደ ኦዳ” ያጌዳ።

21 እስራኤልያ አቱማ ናናይ ጌዳዋዳን ኦꬄድኖ። ዮሴፎ ካቲ አዛዜዳዋዳን ፓራ ጋረቱዋነ ኦግያዉ ሽንቃ ኡንቱንቶ እሜዳ። 22 ኡንቱንቶ ኡባዉካ ሁጲያን ሁጲያን ኦራꬃ ማዩዋ እሜዳ፤ ሽን ቢንያመዉ ሄዙ ጼቱ ጻጋራ ብራነ እቼሹ ኩመንꬃ ማዩዋ እሜዳ። 23 እ ባረ አዎ የዴዳዌ ሀዋ፤ ግብጼን ደእያ ኡባባፐ ሎእያዋ ታሙ ሀርያን ጫኒደ፥ ቃይ ኦግያዉ ካꬃ፥ ኡክꬃነ ሀራ ሽንቃ ታሙ ማጫ ሀረቱዋን ጫኒደ የዴዳ። 24 ዮሴፎ ባረ እሻቱዋ ሞይዜዳ። ኡንቱንቱ ቢሽን እ ኡንቱንታ፥ “ኦግያን ቢደ ዋላቀቶፕተ” ያጌዳ።

25 ኡንቱንቱ ግብጼፐ ከሲደ ቤድኖ፤ ካናነ ቢታ ቢደ፥ ባረንቱ አዉዋ ያቆባኮ ጋኬድኖ። 26 ኡንቱንቱ አዉ ሀዋዳን ያጊደ ኦዴድኖ፤ “ዮሴፎ ፓጻ ደኤ! እ ሄዋፐነ ግብጼ ቢታ ኡባ ሞድያዋ” ያጌድኖ፤ ያቆባ ዳጋማይ ዎዛና ባይዜዳ ድራዉ፥ ኡንቱንታ አማንቤና። 27 ሽን ኡንቱንቱ ዮሴፎ ባረንቶ ኦዴዳዋ ኡባ አዉ ኦድናነ አ አክ አሀና ማላ ዮሴፎ ኪቴዳ ፓራ ጋረቱዋ እ በእና፥ ኡንቱንቱ አዉዋ ያቆባ ሸምፑ ስሜዳ። 28 እስራኤሊ፥ “ሄዌ ታዉ ግዴ፤ ታ ናኣ ዮሴፎ ሀኖ ጋካናዉ ፓጻ ደኤ! ታን ሀይቃናፐ ካሰ ባደ፥ አ በአና” ያጌዳ።

እስራኤላቱ ግብጼ ጋድያን

46

(46:1—50:26)

ያቆብነ አ ሶ አሳይ ዱገ ግብጼ ቤድኖ

1 እስራኤሊ ባረዉ ደእያዋ ኡባ አክ ደንዲደ፥ በርሳበሀ ጋኬዳ፤ እ ባረ አዉዋ ይሳቃ ጾሳዉ ያርሹዋ ያርሼዳ። 2 ጾሳይ ቃማ አኩሙዋን አ፥ “ያቆባ፥ ያቆባ” ያጌዳ።

እ፥ “አቤ” ጊደ ኮዬዳ።

3 አ፥ “ታን ጾሳ፥ ነ አዉዋ ጾሳ፤ ኔን ዱገ ግብጼ ባናዉ ያዮፓ፤ አያዉ ጎፐ፥ ታን ኔና ያን ዎልቃማ ካዉተꬃ ከሳና። 4 ታን ኔናና እትፐ ግብጼ ባና፤ ቃይ ታን ነ ዘረꬃ ያፐ ከሳና። ዮሴፎ ባረ ኩሽያን ነ አይፍያ ሺሻና” ያጌዳ።

5 ሄዋፐ ጉየ፥ ያቆብ በርሳበሄፐ ደንዴዳ፤ እስራኤልያ አቱማ ናናይ ባረንቱ አዉዋ ያቆባ፥ ባረንቱ ናናነ ባረንቱ ማቻቱዋ ግብጼ ካቲ ኡንቱንቶ ኪቴዳ ፓራ ጋርያን ዎꬂደ አፌድኖ። 6 ኡንቱንቱ ካናነ ቢታን ሞዴዳ ማጹዋነ መህያ ኡባ አፌድኖ። ያቆብነ አ ዘረꬃ ኡባይ አናና ግብጼ ቤድኖ። * 7 እ ባረ አቱማ ናናነ ባረ ናና አቱማ ናና፥ ባረ ማጫ ናናነ ባረ ናና ማጫ ናና፥ ሄዌነ ባረ ዘረꬃ ኡባ ባረናና ግብጼ አፌዳ።

ያቆባ የለታ

8 እስራኤላና ግብጼ ጋድያ ቤዳ እስራኤልያ ናና ሱንꬃይ ሀዋፐ ካሊደ ጻፈቴዳዋ።

ያቆባ ባይራ ናአይ ሮቤላ፤ 9 ሮቤላ አቱማ ናናይ ሀኖካ፥ ፓሉ፥ ሄጽሮናነ ካርማ። 10 ስሞና አቱማ ናናይ ይሙኤላ፥ ያሚና፥ ኦሃዳ፥ ያኪና፥ ጾሃራነ ካናነ ምሽራት ናኣ ሻኡላ። 11 ሌዊ አቱማ ናናይ ገርሾና፥ ቃሃታነ ማራራ። 12 ይሁዳ አቱማ ናናይ ኤራ፥ ኦናና፥ ሼላ፥ ፓሬሳነ ዛራሀ፤ ሽን ኤርነ ኦናን ካናነ ቢታን ሀይቄድኖ። ፓሬሳ አቱማ ናናይ ሄጽሮናነ ሀሙላ። 13 ይሳኮራ አቱማ ናናይ ቶላአ፥ ፑዋ፥ ያሹባነ ሽምሮና። 14 ዛብሎና አቱማ ናናይ ሰሬዳ፥ ኤሎናነ ያህላኤላ። 15 ሀዋንቱ ልያ ማስጰጾምያን ያቆባዉ የሌዳ አቱማ ናና፤ እ ማጫ ናታ ዲኖ። ሀዋንቱ አ ናናይነ ናና ናናይ ሙሊ ሀታማነ ሄዛ።

16 ጋደ አቱማ ናናይ ጻፎና፥ ሀጋ፥ ሹና፥ ኤጽቦና፥ ኤር፥ አሮዳነ አርኤላ። 17 አሴራ አቱማ ናናይ ይምና፥ ይሽዋ፥ ይሽዋሀነ ባሪአ፤ ኡንቱንቱ ምቻታ ሰራሆ። ባሪአ አቱማ ናናይ ሄቤራነ ማልክኤላ። 18 ላባን ባረ ናት ልዮ እሜዳ ዝልፓ ያቆባዉ የሌዳ ናናይ ሀዋንታ፤ ኡንቱንቱ ሙሊ ታማነ ኡሱፑና።

19 ያቆባ ማቻት ራሄል አቱማ ናናይ ዮሴፎነ ቢንያማ። 20 ኦና ካታማ ቄስያ ጶጽፋራ ናታ አስናታ ዮሴፎዉ ግብጼን ምናሳነ ኤፍሬማ የላዱ። * 21 ቢንያማ ናናይ በላአ፥ በኬራ፥ አሽቤላ፥ ጌራ፥ ናእማና፥ ኤሀ፥ ሮሻ፥ ሙፒማ፥ ሁፒማነ አራዳ። 22 ያቆባዉ የለቴዳ ራሄል አቱማ ናናይ ሀዋንታ፤ ኡንቱንቱ ሙሊ ታማነ ኦይዳ።

23 ዳና አቱማ ናአይ ሁሺማ። 24 ንፍታሌማ አቱማ ናናይ ያህጽኤላ፥ ጉና፥ የጼራነ ሺሌማ። 25 ላባን ባረ ናት ራሄልዉ እሜዳ ባላ ያቆባዉ የሌዳ ናናይ ሀዋንታ፤ ኡንቱንቱ ሙሊ ላፑና።

26 ያቆባና ግብጼ ቤዳ፥ አ ጉልባታፐ የለቴዳዋንቱ፥ አ ናና ማቻቱዋ ጉጀናን፥ ሙሊ ኡሱፑን ታማነ ኡሱፑና። 27 ግብጼን ዮሴፎዉ የለቴዳ ላኡ ናና ጉጅና፥ ግብጼ ቤዳ ያቆባ ሶ አሳይ ሙሊ ላፑን ታማ። *

ያቆብነ አ ሶ አሳይ ግብጼን ደኤድኖ

28 ገሴመ ቢታን ሞካና ማላ፥ ያቆብ ይሁዳ ባረፐ ስንꬃዉ ዮሴፎኮ ኪቴዳ፤ ኡንቱንቱ ገሴመ ጋኬዳ ዎደ፥ 29 ዮሴፎ ባረ ፓራ ጋርያ ጊግሲደ፥ ባረ አዉዋ እስራኤላና ጋከታናዉ ገሴመ ቤዳ። ዮሴፎ ባረ አዉዋ ደሜዳ ሳናካ አ ቆꬍያን ጻጸት ቆም፥ ዳሮ ዎድያ ዬኬዳ።

30 እስራኤሊ ዮሴፎ፥ “ኔን ፓጻ ደእሽን፥ ታን ነ አይፍያ በኤዳ ድራዉ፥ ሀእ ታን ሀይቂንቶነ አይነ ባዋ” ያጌዳ።

31 ሄዋፐ ጉየ፥ ዮሴፎ ባረ እሻቱዋነ ባረ አዉዋ ሶ አሳ፥ “ታን ግብጼ ካትያኮ ባና፤ አዉ፥ ‘ካናነ ቢታን ደእያ ታ እሻቱዋነ ታ አዉዋ ሶ አሳይ ታኮ ዬድኖ። 32 ኡንቱንቱ ዶርሳ ሄንꬃንቻ፤ ኡንቱንቱ መህያ ሄምኖ፤ ኡንቱንቱ ባረናና ባረንቱ ዶርሳቱዋ፥ ባረንቱ ምያቱዋነ ባረንቶ ደእያዋ ኡባ አኪደ ዬድኖ’ ያጋና። 33 ካቲ ህንተንታ ጼስሲደ፥ ‘ህንተ ኪታይ አዬ?’ ያጊደ ኦቾፐ፥ 34 ህንተንቱ አዉ፥ ‘ኑን ነ ቆማቱ ናአተꬃፐ ዶሚደ፥ ኑ አዎቱዋዳን መህያ ሄሜቶ’ ያግተ። እ ህንተንታ ገሴመ ጋድያን ዎꬃናዋ፤ አያዉ ጎፐ፥ ዶርሳ ሄንꬃንቻ ኡባይ ግብጼ አሳን ካቴዳዋ” ያጌዳ።

47

1 ዮሴፎ ገሊደ ግብጼ ካትያዉ ሀዋዳን ያጊደ ኦዴዳ፤ “ታ አዉነ ታ እሻቱ፥ ባረንቱ ዶርሳ ዉድያና፥ ባረንቱ ምያ ዉድያናነ ባረንቶ ደእያዋ ኡባና ካናነ ቢታፐ ዪደ፥ ሀእ ገሴመ ቢታን ደእኖ” ያጌዳ። 2 እ ባረ እሻቱዋፐ እቼሻቱዋ ዶሪደ ካትያ ስንꬃ አꬄዳ።

3 ካቲ ሄ እሻቱዋ፥ “ህንተንቱ ኪታይ አዬ?” ያጊደ ኦቼዳ።

ኡንቱንቱ ካትያዉ፥ “ኑን ነ ቆማቱ ኑ አዎቱዋዳንካ ዶርሳ ዉድያ ሄሜቶ” ያጊደ ዛሬድኖ። 4 ቃይ ኡንቱንቱ አዉ፥ “ካናነ ቢታን ኮሻይ ጺጽ ደእያ ድራዉነ ነ ቆማቱዋ መህያዉ ምያባይ አይነ ባይና ድራዉ፥ ኑን ሀዋን አማሬዳ ዎድያ ደአናዉ ዬዶ፤ ሀያና ኑና ነ ቆማቱዋ ገሴመን ዎꬃርኪ!” ያጌድኖ።

5 ካቲ ዮሴፎ፥ “ነ አዉነ ነ እሻቱ ኔኮ ዬድኖ። 6 ስም ግብጼ ቢታይ ነ ኩሽያን ደኤ፤ ሀ ጋድያን ኡባ ሳፐ አꬊደ ሎኢያሳን ነ አዉዋነ ነ እሻቱዋ ዎꬃ፤ ኡንቱንቱ ገሴመ ቢታን ደኢኖ። ኔን ኤርና፥ ኡንቱንቱ ግዶፐ ዱማ ኤራተꬃይ ደእያዋንቱ ደኦፐ፥ ሄዋንታ ታ መህያ ቦላ ሱንꬃ” ያጌዳ።

7 ሄዋፐ ጉየ፥ ዮሴፎ ባረ አዉዋ ያቆባ ገልሲደ፥ ካትያ ስንꬃ አꬄዳ። ያቆብ ግብጼ ካትያ አንጄዳዋፐ ጉየ፥ 8 ካቲ ያቆባ፥ “ነዉ ዎይሳ ላይꬄ?” ያጊደ ኦቼዳ።

9 ያቆብ ካትያ፥ “ታን ዩያደ ደኤዳ ላይꬃይ ጼታነ ሀታማ፤ ታ ላይꬃይ በን ታ አዎቱ ዩዪደ ደኤዳ ላይꬃቱዋፐ ጉꬃነ መቱ ዳሬዳዋ” ያጌዳ። 10 ሄዋፐ ጉየ፥ ያቆብ ካትያ አንጂደ፥ አ ስንꬃፐ ካረ ከሴዳ።

11 ዮሴፎ ባረ አዉዋነ ባረ እሻቱዋ ግብጼ ቢታን ዎꬄዳ፤ ካቲ አዛዜዳዋዳን ግብጼ ቢታን ራምሳ ግያ ካታማ ማታን ደእያ፥ ኡባ ሳፐ አꬊደ ሎእያ ጋድያ ኡንቱንቶ እሜዳ። 12 ዮሴፎ ቃይ ባረ አዎ፥ ባረ እሻቶነ ባረ አዉዋ ሶ አሳ ኡባዉ ኡንቱንቱ ናና ፓይዱዋዳን ካꬃ እሜዳ።

ግብጼን ኮሻይ ሱሌዳ

13 ግዶፐነ ኮሻይ ጺጽ ደእያ ድራዉ፥ ሄ ቢታ ኡባን ካꬅ ባዋ። ሄ ኮሻን ግብጼነ ካናነ ቢታይ ላአቱካ ቆሄቴድኖ። 14 ዮሴፎ ግብጼ ካꬃ ዛልኢደ፥ ግብጼነ ካናነ ቢታቱዋን ደእያ ሚሻ ኡባ ሺሼዳ፤ ግብጼ ካትያ ጎለ ገልሴዳ። 15 ግብጼነ ካናነ ሻሉ ዉሬዳ ዎደ፥ ግብጼ አሳይ ኡባይ ዮሴፎኮ ዪደ አ፥ “ኑዉ ካꬃ እማ፤ ኑ ሻሉ ዉሬዳ ድራዉ፥ ኑን ነ ስንꬃን አያዉ ሀይቄቶ?” ያጌድኖ።

16 ዮሴፎ ኡንቱንታ፥ “ያቶፐ ህንተንቱ መህያ አክ ዪተ፤ ህንተንቱ ሻሉ ዉር ክቼዳዋ ግዶፐ፥ ታን ካꬃ ህንተንቱ መህያና ላማና” ያጌዳ። 17 ሄዋ ድራዉ ኡንቱንቱ ባረንቱ መህያ ዮሴፎዉ አሄድኖ። ዮሴፎ ኡንቱንቱ ፓራ፥ ዶርሳ፥ ዴሻ፥ ምያነ ሀርያ ካꬃና ላሜዳ፤ እ ሄ ላይꬃ ኡንቱንቱ መህያ ኡባና ካꬃ ላሚደ ኡንቱንታ ምዝ ሻቼዳ።

18 ሄ ላይꬃይ ዉርና፥ ኡንቱንቱ ላኤንꬃ ላይꬃን አኮ ዪደ አ፥ “ኑን ኑ ጎዳፐ ቆስያባይ ባዋ፤ ኑ ሚሻ ኡባይ ዉር ድግና፥ ኑ መህያካ ነዉ ሼꬊደ፥ ኑ ቦላፐነ ኑ ጋድያፐ አትን፥ ኑ ጎዳዉ አቴዳባይ ሀራባይ ባዋ። 19 ኑን ነ ስንꬃን አያዉ ሀይቄቶ? ኑ ጋዲካ አያዉ ꬋዪ? ኑናካ ኑ ጋድያካ ካꬃን ሻማ፤ ኑን ካትያዉ አይለታና፤ ኑ ጋዲካ አዋ ግዶ፤ ኑን ፓጻ አታና ማላ፥ ሀይቀና ማላነ ኑ ጋዲካ ኦጸና ማላ፥ ዘረꬃ ኑዉ እማ” ያጌድኖ።

20 ዮሴፎ ግብጼ ቢታ ኡባ ካትያዉ ሻሜዳ። ግብጼቱ ኡባይ ኮሻይ ጺጽ ደእያ ድራዉ፥ ባረንቱ ጋድያ ዛልኤድኖ፤ ጋዲ ካትያዋ ግዴዳ። 21 ዮሴፎ አሳ ኡባ ግብጼዉ ሀ ጋጻፐ ዶሚደ ህን ጋጻ ጋካናዉ ካትያዉ አይለ ከሴዳ። 22 ግዶፐነ እ ቄሳቱ ዋ ጋድያ ሻምቤና፤ አያዉ ጎፐ፥ ካቲ ቄሳቶ ካꬃ እሜዳ። ሄዋ ድራዉ ባረንቱ ጋድያ ዛልእበይክኖ።

23 ዮሴፎ አሳ፥ “ስም ሀቼ ታን ህንተናነ ህንተንቱ ጋድያ ካትያዉ ሻማድ። ዘረꬃ አፊደ፥ ጋደን ዘርተ። 24 ሽን ካꬃ ጫክ ገልስያ ዎደ፥ አይፌዳዋፐ እቼሹ ኩሽያፐ እት ኩሽያ ካትያዉ እምተ። እቼሹ ኩሽያፐ አቴዳ ኦይዱ ኩሺ ህንተንቱ ጋድያ ዘረꬃነ ህንተንቶ፥ ህንተንቱ ሶ አሳዉነ ህንተንቱ ናናዉ ቁማ ግዶ” ያጌዳ።

25 ኡንቱንቱ፥ “ኔን ኑና አሻዳ! ኑ ጎዳ ስንꬃን ኑን ሳባ ደሜሮኮሻ፤ ኑን ካትያዉ አይለታና” ያጌድኖ። 26 ሄዋ ድራዉ፥ ዮሴፎ ግብጼን ቢታፐ አይፌዳዋፐ እቼሹ ኩሽያፐ እቱዋ ካትያዉ እምያዋ ህግያ ከሴዳ። ሄ ህጊ ሀቼ ጋካናዉ ኤቂደ ደኤ። ካትያዋ ግድቤና ጋዲ ቄሳቱዋ ጋድያ ጻላላ።

27 እስራኤለቱ ግብጼ ቢታን ገሴመ ግያ ሳን ኡቴድኖ፤ ኡንቱንቱ ያን ማጹዋ ደሜድኖ፤ ኡንቱንቱ የለቴድኖነ ዳሮ ጮራቴድኖ።

28 ያቆብ ግብጼ ቢታን ታማነ ላፑን ላይꬃ ደኤዳ። ያቆብ ደኤዳ ላይꬃይ ጼታነ ኦይታማነ ላፑና። 29 እስራኤለ ሀይቂያ ዎዲ ማታትና፥ ባረ ናኣ ዮሴፋ ጼስሲደ ሀዋዳን ያጌዳ፤ “ታን ነ ስንꬃን ሳበቴዳዋ ግዶፐ፥ ነ ኩሽያ ታ ጉልባታን ዎꬃደ፥* አነ ገፓ። * 30 ሽን ታን ታ ማይዛን ጋከትያ ዎደ፥ ታና ግብጼፐ አፋደ፥ ኡንቱንቱ ሞገቴዳ ሳኣን ሞጋ” ያጌዳ።

ዮሴፎ፥ “ታን ኔና ኔን ጌዳዋዳን ኦꬃና” ያጌዳ።

31 ያቆብ አ፥ “አነ ታዉ ጫቃ” ያጌዳ። ዮሴፎ አዉ ጫቄዳ፤ ሄዋፐ ጉየ፥ እስራኤሊ ባረ ሂጻን ጉፋኒደ፥ ጾሳዉ ጎይኔዳ።

48

ምናሳነ ኤፍሬማ

1 ሄዋፐ ጉየ አሳይ ዮሴፎዉ፥ “ነ አዉ ሳከቴዳ” ያጊደ ኦዴዳ። እ ባረ ላኡ አቱማ ናና ምናሳነ ኤፍሬማ አኪደ ቤዳ። 2 አሳይ ያቆባ፥ “በአ፤ ነ ናአይ ዮሴፎ ኔኮ ዬዳ” ያጌዳ፤ እስራኤሊ ምነቲደ ባረ ሂጻን ኡቴዳ።

3 ያቆብ ዮሴፎ፥ “ኡባ ዳንዳይያ ጾሳይ ካናነ ቢታን ሎዛ ግያ ሳኣን ታዉ ቆንጪደ፥ ያን ታና አንጄዳ። * 4 እ ታና፥ ‘ታን ኔና የለትሳናነ ጮርሳና፤ ታን ኔና ዳሮ ደረ ኦꬃና። ሀ ቢታ ታን ኔፐ ጉየ፥ ነ ዘረꬃዉ መꬍና ላታ ኦꬃደ እማና’ ያጌዳ።

5 “ስም ሀእ፥ ነ ላኡ አቱማ ናናይ፥ ታን ኔኮ ሀዋ ያናፐ ካሰ ግብጼን ነዉ የለቴዳዋንቱ ታዋንታ፤ ኤፍሬምነ ምናሰ ታዉ ሮቤላነ ስሞና ማላ። 6 ኡንቱንቱፐ ጉየ ነዉ የለቴዳዋንቱ ነዋንታ፤ ኡንቱንቱ ላታና ቢታይ ኤፍሬማነ ምናሳ ሱንꬃን ግዶ። 7 ታን ማስጰጾምያፐ ስምሽን፥ ኤፍራታ ጋካናዉ ላፋ አሽያ ዎደ፥ ራሄላ ካናነ ቢታን ሀይቃዱ። ታን እዞ ቤተሌመ ግያ ኤፍራታ አፍያ ኦግያ ዶናን ሞጋድ” ያጌዳ። *

8 እስራኤሊ ዮሴፎ አቱማ ናና ላአቱዋ በኤዳ ዎደ፥ “ሀዋንቱ ኦኔ?” ያጊደ ኦቼዳ።

9 ዮሴፎ ባረ አዉዋ፥ “ሀዋንቱ ጾሳይ ታዉ ሀዋን እሜዳ ታ ናና” ያጌዳ።

እስራኤሊ፥ “ታን ኡንቱንታ አንጃና ማላ፥ ኡንቱንታ ታኮ ሃ ሺሻ” ያጌዳ።

10 እስራኤሊ ጭምና አ አይፊ ላባኔዳ ድራዉ፥ ጼላናዉ ዳንዳየና። ሄዋ ድራዉ ዮሴፎ ባረ አቱማ ናና አኮ ሺሽና፥ አ አዉ ኡንቱንታ እድሚደ የሬዳ። 11 እስራኤለ ዮሴፋ፥ “ታን ነ ዴሙዋ በአና ጋደ ቆፓበይከ፤ ሽን ጾሳይ ሄኮ ነ ናናካ ታና በሴዳ” ያጌዳ። 12 ዮሴፎ ኡንቱንታ አ ጉልባታፐ ደንꬂደ፥ ባረ ዴሙዋ ሳኣ ጋꬂደ ጎይኔዳ።

13 ዮሴፎ ባረ ላኡ አቱማ ናና፥ ኤፍሬማ ባረ ኡሸቻ ባጋን እስራኤልያዉ ሀድርሳ ባጋና፥ ምናሳ ባረ ሀድርሳ ባጋን እስራኤልያዉ ኡሸቻ ባጋና አኪደ፥ አኮ ሺሼዳ። 14 ኤፍሬመ ቴፋ ግዶፐነ፥ እስራኤሊ ባረ ኡሸቻ ኩሽያ የዲደ አ ሁጲያን ዎꬄዳ፤ ቃይ ምናሰ ባይራ ግዶፐነ፥ እስራኤሊ ባረ ኩሽያ የዲደ፥ ባረ ሀድርሳ ኩሽያ ምናሰ ሁጲያን ዎꬄዳ።

15 ሄዋፐ ጉየ፥ ያቆብ ዮሴፋ ሀዋዳን ያጊደ አንጄዳ፤

“ታ አዎቱ አብራሃመነ ይሳቅ

አ ስንꬃን ሄመቴዳ ጾሳይ፥

ታ ደኡዋ ኡባን ሀቼ ጋካናዉ

ታና ሄሜዳ ጾሳይ፥

16 ኢታባ ኡባፐ ታና አሼዳ ኪታንቻይ፥

ሀ ናና አንጆ።

ታ ሱንꬃይነ

ታ አዎቱዋ አብራሃማነ ይሳቃ ሱንꬃይ ኡንቱንቱን ጼሰቶ።

ኡንቱንቱ ሳኣ ቦላን ጮራትኖ” ያጊደ አንጄዳ።

17 ዮሴፎ ባረ አዉ ባረ ኡሸቻ ኩሽያ ኤፍሬማ ሁጲያን ዎꬄዳዋ በኤዳ ዎደ ዶስቤና። ሄዋ ድራዉ፥ ኤፍሬማ ሁጲያፐ ደንꬂደ፥ ምናሰ ሁጲያን ዎꬃናዉ ባረ አዉዋ ኩሽያ ኦይቄዳ። 18 ዮሴፎ ባረ አዉዋ፥ “ታ አዎ፥ ሄዋ ግደና፤ ባይራይ ሀዋተ፤ ነ ኡሸቻ ኩሽያ ሀዋ ቦላ ዎꬃ” ያጌዳ።

19 ሽን አ አዉ እጺደ አ፥ “ታን ኤራይ፤ ታ ናአዉ፥ ታን ኤራይ፤ እካ ዎልቃማ ደረ ግዳና። ግዶፐነ አ ቴፋ እሻይ አፐ አꬍ ግታታና፤ አ ዘረꬃይካ ዳሪ ዎልቃማ ካዉተꬃ ግዳና” ያጌዳ።

20 እ ሄ ጋላስ ኡንቱንታ አንጂደ፥

“እስራኤላቱ አንጅያ ዎደ፥

‘ጾሳይ ህንተንታ ኤፍሬመዳንነ ምናሰዳን ኦꬆ’

ያጊደ ህንተንቱ ሱንꬃን አንጃና” ያጌዳ።

ኤፍሬማ ምናሰፐ ስንꬃዬዳ።*

21 ሄዋፐ ጉየ እስራኤሊ ዮሴፎ፥ “ታን ሀያና ሀናይ፤ ሽን ጾሳይ ህንተናና ግዳና፤ ቃይ እ ህንተንቱ አዎቱዋ ጋድያ ህንተንታ ጉየ ዛራና። 22 ቃይ ኔና ነ እሻቱዋና ጋክያ ቢታፐ እት ሳማ ዳርሳደ ነዉ እማይ፤ ሄዌነ ታን አሞራቱዋፐ ታ ማሻንነ ታ ዎንዳፍያን አኬዳ ቢታ” ያጌዳ።

49

ያቆብ ባረ ናና አንጄዳ

1 ሄዋፐ ጉየ፥ ያቆብ ባረ አቱማ ናና ጼስሲደ ሀዋዳን ያጌዳ፤ “ስንꬃፐ ህንተንቶ ሀናናባ ታን ህንተንቶ ኦዳና ማላ ሺቅተ።”

2 “ህንተንቶ ያቆባ ናናቶ፥

እትፐ ሺቂደ ስስተ፤

ህንተንቱ አዉ እስራኤሊ ህንተንቶ ኦድያዋ ሀይዝተ።

3 “ሮቤላ፥ ታ ባይራ ናአዉ፥

ኔን ታ ዎልቃ፤

ታ ምኖተꬃዉ ኮይሩዋ።

ኔን ቦንቹዋንካ ዎልቃንካ ኡባፐ አꬍያዋ።

4 ኔን ድኡዋ ማላ፤ ኤቆሳአን ደአካ፤

ኔን ኡባፐ አꬍያዋ ግዳካ።

አያዉ ጎፐ፥ ኔን ነ አዉዋ ግሱዋ ከሳዳ፤

ነ አዉዋ ግሱዋ ቱንሳዳ።

5 “ስሞንነ ሌዊ እሻቱዋ፤

ኡንቱንቱ ማሻይ ማካላተꬃዉ ኦላ ሚሻ።

6 ታን ኡንቱንቱ ዞረታን ገልከ፤

ታን ኡንቱንቱ ሺቁዋንካ ኡትከ፤

አያዉ ጎፐ፥ ኡንቱንቱ ባረንቱ ሀንቁዋን

አሳ ዎꬌድኖ ባረና አካ አካ ጊና፥

ቦራቱዋ ቃንጼድኖ።

7 ኡንቱንቱ ሱሎ ሀንቁ

ኡንቱንቱ መቀꬃ ኢታተꬃይነ ሸቀቴዳዋ ግዶ!

ታን ኡንቱንታ ያቆባ አሳ ግዱዋን ላላና፤

እስራኤልያ ቢታን ትስክ ኦꬃና።

8 “ይሁዳዉ፥ ነ እሻቱ ኔና ጋላታና።

ነ ኩሺ ነ ሞርከቱዋ ፕላንትያ ኦይቃና።

ነ አዉዋ ናናይ ነዉ ሆኪደ ጎይናና።

9 ይሁዳዉ፥ ኔን ዎዳላ ጋሞ። *

ታ ናአዉ፥ ኔን ሻንካፐ ዎꬍ ስሚደ፥

ጮጎቲደ ግሴዳ ጋሙዋ ማላ።

ኔን አሳ ቦሸረꬃናዉ ኮየና ማጫ ጋማት ማላ።

10 አይስያዌ ያና ጋካናዉ፥

ካዉተꬃ ጻምአይ ይሁዳፐ፥

ደርያ አይስያዋንቱ ጋትማይ አ ገድያ ግዶፐ ሻከተና።

ቃይ ደርያ አሳይ አዉ አዛዘታና።

11 እ ባረ ሀርያ ዎይንያ አኑዋን፥

ባረ ሀረ ማራ ሙሩታ ዎይንያ ቱራን ቃቻና።

እ ባረ አፍላ ዎይንያ ኤሳን፥

ባረ ማዩዋ ሱꬃ ማላትያ ዎይንያ ኤሳን ሜጫና።

12 አ አይፊ ዎይንያ ኤሳፐ አꬍ ዞአና፤

አ አቻይካ ማꬃፐ አꬍ ቦጻና።

13 “ዛብሎነ አባ ዶናን ደአና፤

እ አባ ዶናን ማርካባቱ ኤቂያ ሳኣ ግዳና፤

አ ዛዋይ ሲዶና ጋካናዋ።

14 “ይሳኮረ ምኖ ሀርያ፤

ጫንያ ላኡ ዶንያቱዋ ግዱዋን ግስ ባሼ

15 እ ባረ ሸምፕያሳ ሎአ ግድያዋነ

ባረ ቢታይ ናሸችያዋ ግድያዋ በእያ ዎደ፥

ጫና ቶካናዉ ባረ ሀሽያ ሆክሲደ፥

አይለተꬃ ኦሱዋ ኦꬃና።

16 “ዳን እስራኤልያ ዛራቱዋፐ

እቱዋ ግዴዳ ባረ አሳ ቦላ ዳናታናዋ።

17 ዳን ኦግያ ዶናን ደእያ ሾሻ፤

ፓራ ቶጌዳዌ ጉየ ኩንዳና ማላ

ፓራ ግንድያ ዱክያ፥

ኦግያን ደእያ ሀሱዋ።

18 አቤት መꬍና ጎዳዉ፥ ታን ኔን አሻናዳን ናጋይ።

19 ጋድ ቦንቂያዋንቱን ደሸታናዋ፤

ሽን እካ ኡንቱንቱ ቃታማ ካሊደ

ኡንቱንታ ቦንቃናዋ።

20 አሴራ ኡክꬃይ ኦርዱዋ፤

ካትያዉ እ ሎኦ ቁማ እማና።

21 ንፍታሌመ ቃሸተናን የዳ ደእያ፥

ሎኦ ማራቱዋ የልያ ገንእያ።

22 ዮሴፎ አይፍያና ዮንዶዴዳ ዎይንያ ቱራ።

እ ፑልቱዋ ማታን ዮንዶዳ አይፍያና ደእያ፥

ዳሻይካ ጎዳፐ ቦላና ዛእያ ዎይንያ ቱራ።

23 ዎንዳፍያ ዱክያዋንቱ

አ ቦላ ዶዴድኖ፤

ባረንቱ ዎንዳፍያንካ፥

ዱኬድኖነ ማይትሴድኖ።

24 አ ዎንዳፊ ምን ኡቴዳ፤

አ ዎልቃይካ ምኒደ ጋምኤዳ።

ሄዌካ ያቆባ ጾሳ ዎልቃማ ኩሽያ ጋሱዋና፥

ነ ሄንꬃንቻ፥ እስራኤልያ ዛላ ጋሱዋና፥

25 ኔና ማድያ ነ አዎቱዋ ጾሳ ጋሱዋንነ፥

ኔና ቦላ ሳሉዋ አንጁዋን፥

ጋርሳ ጪማ አንጁዋን፥ ꬋንꬃ አንጁዋንነ

የልያ ኡሉዋ አንጁዋን አንጅያ፥

ኡባ ዳንዳይያ ጾሳ ጋሱዋና።

26 ነ አዉዋ አንጁ በን ደረቱዋ አንጁዋፐካ

መꬍናፐ ደእያ አንጁዋፐካ አꬌ።

ሀዌ ኡባይ ዮሴፎ ሁጲያን፥

ባረ እሻቱዋ ግዱዋን ካፑዋ ግድያዋ ሊጲያን ሸምፖ።

27 ቢንያመ ቦንቂያ ዋልያ።

ባረ ሻንካቴዳዋ ዎንታ ሜ፤

ባረ ኦሞዴዳዋ ኦማርስ ሻኬ” ያጌዳ።

28 ሀዋንቱ ታማነ ላኡ እስራኤልያ ዛራቱዋ፤ ቃይ ኡንቱንቱ አዉ ኡንቱንታ ሁጲያን ሁጲያን ኡንቱንቶ በስያ አንጁዋ አንጂደ ኡንቱንቶ ጌዳዌ ሀዋ።

ያቆባ ሀይቁዋ

29 ሄዋፐ ጉየ፥ እ ኡንቱንታ ሀዋዳን ያጊደ አዛዜዳ፤ “ታን ታ ማይዛ አሳቱዋን ጋከታናዉ ሀናይ፤ ታና ሂትያ ኤፍሮና ጋደን ደእያ ጎንጎሉዋን፥ ታ አዎቱዋና ሞግተ። 30 ሄዌካ ካናነ ቢታን፥ ማምረ ማታን ደእያ፥ ማክጴላ ግያ ጎንጎሉዋ፤ ሄዌ አብራሃመ ሂትያ ኤፍሮናፐ አ ጋድያና ሻሜዳ ጎንጎሉዋ። * 31 አብራሃመነ አ ማቻታ ሳራ ያን ሞገቴድኖ፤ ይሳቅነ አ ማቻታ ርብቃ ያን ሞገቴድኖ፤ ታን ቃይ ልዮ ያን ሞጋድ። * 32 ሄ ጋዲነ አን ደእያ ጎንጎሉ ሂተቱዋፐ ሻመቴዳዋ” ያጌዳ።

33 ያቆብ ባረ ናናዉ አዛዙዋ ዉርሴዳ ዎደ፥ ባረ ገድያ ፑደ ባረ ሂጻዉ ሺሽ አኪደ፥ ሀይቂ አጌዳ፤ ባረ ማይዛን ጋከቴዳ። *

50

1 ዮሴፎ ባረ አዉዋ አሃ ቦላ ኩንዲደ፥ ዬኬዳነ አ የሬዳ። 2 ሄዋፐ ጉየ፥ ዮሴፎ ꬋልያ ሺሽያ ባረ ኦሳንቻቱዋ ባረ አዉዋ እስራኤልያ አሃ ሳዊያ ሽቱዋ ኦኪደ መልሳና ማላ አዛዜዳ፤ ኡንቱንቱ ኦኪደ መልሴድኖ። 3 ሽቱዋ ኦክያዌ ኦይታሙ ጋላሳ ኩመንꬃ ዉርሴዳ፤ አያዉ ጎፐ፥ ሄዌ ጋድያ ዎጋን ኦይታሙ ጋላሳ አኬዳ። ግብጼ አሳቱ አዉ ላፑን ታሙ ጋላሳ ዬኬድኖ።

4 ዬኩዋ ጋላሳቱ አꬌዳ ዎደ፥ ዮሴፎ ግብጼ ካትያ ጎለ አሳ፥ “ታን ህንተንቱ ስንꬃን ናሸቴዳዋ ግዶፐ፥ ህንተንቱ ካትያዉ ሀዋዳን ያጊደ ኦድተ፤ 5 ‘ታ አዉ ታና እት ጫቁዋ ጫቂሴዳ፤ እ ታና፥ “ታን ሀያና ሀናይ፤ ታን ታዉ ካናነ ቢታን ቦኬዳ ጎንጎሎ ዱፉዋን ታና ሞጋ” ያጌዳ። ሄዋ ድራዉ ሀእ ታን ፑደ ባደ ታ አዉዋ ሞጋና ማላ የዳርኪ! ሄዋፐ ጉየ ታን ስማና’ ያግተ” ያጌዳ። *

6 ካቲ፥ “እ ኔና ጫቂሴዳዋዳን ፑደ ባደ ነ አዉዋ ሞጋ” ያጌዳ።

7 ዮሴፎ ባረ አዉዋ ሞጋናዉ ፑደ ቤዳ። ካትያ ኦሳንቻቱ ኡባይ፥ አ ካትያ ጎለን ደእያ ዎልቃማ አሳይ ኡባይነ ግብጼ ቢታን ደእያ ዎልቃማ አሳይ ኡባይ ዮሴፋ ካሊደ ቤድኖ። 8 ቃይ ዮሴፎ ሶ አሳይ ኡባይ፥ አ እሻቱዋነ አ አዉዋ ሶ አሳይ ቤድኖ፤ ኡንቱንቱ ናናይ፥ ኡንቱንቱ ሚዛይነ ኡንቱንቱ ዶርሳ ዉዲ ጻላላይ ገሴመን አቴዳ። 9 ፓራ ጋረቱካ ፓራ አሳቱካ አናና ፑደ ቤድኖ፤ አ ካሊደ ቤዳ አሳይ ሎይꬅ ዳራ።

10 ኡንቱንቱ ዮርዳኖሳ ሻፋ ማታን ደእያ አጻደ ግያ ኡዱማ ጋኪደ፥ ባረንቱ ቃላ ꬎቁ ኦꬂደ፥ አዉ ዝላሌድኖነ ዬኬድኖ፤ ያን ዮሴፎ ባረ አዉዋ ዬኩዋን ላፑን ጋላሳ ኡቴዳ። 11 ሄ ቢታን ደእያ ካናነ አሳቱ አጻደ ግያ ኡዱማን ሄ ዬኩዋ በኤዳ ዎደ፥ “ግብጼቱ አያ ይባታ ዬኩዋ ዬክኖ!” ያጌድኖ። ሄዋ ድራዉ ዮርዳኖሳ ማታን ደእያ ሄ ሳአይ፥ አቤል-ምጽራይማ ጌተቴዳ።

12 ያቆባ ናናይ ባረንቱ አዉ ኡንቱንታ አዛዜዳዋዳን ኦꬄድኖ፤ 13 ኡንቱንቱ አ አሃ ካናነ ጋድያ አፊደ፥ ማምረ ማታን ደእያ ማክጴላ ግያ ጎንጎሉዋን፥ አብራሃመ ሂትያ ኤፍሮናፐ ሞጎ ሻሜዳ ጋድያን አ ሞጌድኖ። * 14 ዮሴፎ ባረ አዉዋ ሞጌዳዋፐ ጉየ፥ ባረ እሻቱዋናነ አ አዉዋ ሞጋናዉ አናና ቤዳ ሀራ አሳቱዋ ኡባቱዋና ግብጼ ስሜዳ።

ዮሴፎ ባረ እሻቱዋ ዎፕሴዳ

15 ኡንቱንቱ አዉ ሀይቂ ድጌዳዋ በኢደ፥ ዮሴፎ እሻቱ ባረንቱ ግዱዋን፥ “ኦን ኤሪ ዮሴፎ ኑና ባረ ኡሉዋን ሞርኮፐነ ኑን አዉ ኦꬄዳ ኢታባ ኡባዉ ሀሉዋ ከሳና ኮዮፐ፥ ኑን ዋናኔ?” ያጌድኖ። 16 ሄዋ ድራዉ ዮሴፎኮ ሀዋ ማላ ኪታ ኪቴድኖ፤ “ነ አዉ ሀይቃናፐ ካሰ፤ 17 ‘ህንተ ዮሴፎ፥ “ኔን ነ እሻቱዋ ናጋራነ ኡንቱንቱ ኔና ናቄዳ ኢታ ናቁዋ ሀያና አቶ ያጋ” ያጌዳ ጊደ ኦድተ’ ያጌዳ። ሄዋ ድራዉ ሀእ ሀያና፥ ኑ ናጋራ፥ ነ አዉዋ ጾሳ ቆማቱዋ ናጋራ አቶ ያጋ” ያጌድኖ። ኪታይ ባረኮ ጋኬዳ ዎደ፥ ዮሴፎ ዬኬዳ።

18 ሄዋፐ ጉየ አ እሻቱ ባረንቱ ሁጲያዉ አኮ ዪደ፥ አ ስንꬃን ጉፋኒደ፥ “ኑን ነ አይለቱዋ” ያጌድኖ።

19 ሽን ዮሴፎ ኡንቱንታ፥ “ያዮፕተ፤ ታና ህንተንቶ ጾሳ ጌድተየ? 20 ህንተንቱ ታዉ ኢታናዉ ኦꬄድታ፤ ሽን ሀቼዋዳን ዳሮ አሳይ ሀይቀናን አታና ማላ፥ ጾሳይ ሎኦተꬃዉ ሀዋ ኦꬄዳ። 21 ሄዋ ድራዉ ስም ህንተንቱ ያዮፕተ፤ ታን ህንተናነ ህንተንቱ ናና ምዛና” ያጊደ፥ እ ኡንቱንታ ምንꬂደ ሎኦ ቃላ ሃሳዬዳ።

ዮሴፎ ሀይቁዋ

22 ዮሴፎ ባረ አዉዋ ሶ አሳ ኡባና ግብጼን ጋምኤዳ፤ እ ጼታነ ታሙ ላይꬃ ደኤዳ፤ 23 ኤፍሬማ ናና፥ ሄዘንꬃ የለታ በኤዳ፤ ቃይ ምናሰ ናኣ ማኪና ናናነ እ ባረ ናና ኦꬄዳ።

24 ሄዋፐ ጉየ ዮሴፎ ባረ እሻቱዋ፥ “ታን ሀያና ሀናይ፤ ሽን ጾሳይ ህንተንታ ማዳናዉ ቱሙ ጾሞሳና፤ እ ህንተንታ ሀ ቢታፐ ከሲደ፥ አብራሃመዉ፥ ይሳቃዉነ ያቆባዉ እማና ጊደ ጫቄዳ ቢታ አፋና” ያጌዳ። 25 ዮሴፎ እስራኤልያ ናና፥ “ጾሳይ ህንተንታ ማዳናዉ ቱሙ ጾሞስያ ዎደ፥ ህንተንቱ ታ መቀꬃ ሀ ቢታፐ ፑደ አኪደ ቢተ” ያጊደ ጫቂሴዳ። *

26 ዮሴፎ ጼታነ ታሙ ላይꬃ ደኢደ ሀይቄዳ፤ ኡንቱንቱ ሽቱዋን አ አሃ ኦኪደ መልሴዳዋፐ ጉየ፥ ግብጼ ቢታን ሳጽንያን የጌድኖ።

* 1:2 ጾሳ አያናይ፦ ጾሳ ዎልቃ፤ ጾሳፐ ግዴዳ ጫርኩዋ።

* 1:3 2 ቆሮ. 4:6

* 1:6-7 2 ጰጽ. 3:5

* 1:27 ማቶሳ 19:4፤ ማር. 10:6

* 1:27 ዶመꬃ 5:1-2

* 2:2 እብራ. 4:4፣ 10

* 2:7 አሳ: “አሳ” ጉሳይ እብራዋቱዋ ቃላን “አዳማ” ጌተቴ፤ “አዳማ” ጉሳይ “ቢታ” ጉሳ፤ ሄዎ ላኡ ቃላቱ እቱ እቱዋ ማላቲኖ።

* 2:9 ሳፃ 2:7፤ 22:2፣ 14

† 2:13 ቶጵያ፦ እብራዋቱዋ ማጻፋን “ኩሽ” ጌተቴ። ሄዌካ ግብጼ ጋድያ ዱገሃ፥ ሀእ ደእያ ቶጵያ ጋድያነ ሱዳነ ጋድያ ጉሳ።

‡ 2:20 አዳማ: እብራዋቱ ቃላን “አዳማ” ግያ ሱንꬃይ “አሳ” ግያዋ።

§ 2:21 ምይያ መቀꬃፐ: አዳማ ምየ አሹዋፐ አከቴዳዋ ጉሳ።

* 2:23 አቱማ አሳ: ጉሳይ እብራዋቱዋ ቃላን “እሽ” ጌተቴ፤ “ማጫ አሳ” ጉሳይ “እሻህ” ጌተቴ፤ ሄዎ ላኡ ቃላቱ እቱ እቱዋ ማላቲኖ።

* 2:24 ማቶሳ 19:5፤ ማር. 10:7-8፤ 1 ቆሮ. 6:16፤ ኤፈ. 5:31

* 3:1 ሳፃ 12:9፤ 20:2

* 3:5 ጾሳዳን፦ ጾሳቱዋዳን።

* 3:13 2 ቆሮ. 11:3፤ 1 ጽሞ. 2:14

† 3:15 እዝ ዘረꬃ፦ ኡንቱንቱ ዘረꬃ።

* 3:15 ሳፃ 12:17

* 3:17 እብራ. 6:8

‡ 3:20 ሄዋኖ: ሀ ሱንꬃ ብለꬃይ “ደእያኖ” ግያዋ።

* 4:1 ቃዬላ: እብራዌꬆ ቃላን “ቃይን” ጌተቴ። ብለꬃይ “ደማድ” ግያዋ።

* 4:4 እብራ. 11:4

† 4:7 ነ ሶምኢ ፓሽከኔ፦ ታ ነ ያርሹዋ አካናሽን።

* 4:8 ማቶሳ 23:35፤ ሉቃሳ 11:51፤ 1 ዮሃ. 3:12

* 4:10 እብራ. 12:24

‡ 4:16 ኖድ፦ ሀ ሱንꬃ ብርሸꬃይ “ቶይላካትያ ሳኣ” ግያዋ ግያ ጋድያን ደኤዳ።

§ 4:22 ናሃስያፐነ ብራታፐ ዱማ ዱማ ሚሻቱዋ ቆጽያዋ፦ እት በን ቱርጉሚ ብራታ ቆጽያዋንቱ ኡባ ማይዛ አዉዋ ያጌ።

* 4:25 ሴታ፦ ሀ ሱንꬃ ብርሸꬃይ “እሜዳ” ግያዋ።

* 5:1 ዶመꬃ 1:27-28

* 5:2 አሳ፦ እብራዌꬆ ቃላን “አሳ” ጉሳይ “አዳማ” ግያዋ።

* 5:24 እብራ. 11:5፤ ይሁዳ 14

† 5:29 ኖሀ፦ ሀ ሱንꬃይ “ሸምፕሴዳ” ግያዋ ማላቴ።

* 6:1 ኢዮባ 1:6፤ 2:1

* 6:2 ሳሉዋ መታቱዋ፦ ጾሳ ናናቱዋ፤ ጾሳቱዋ ናናቱዋ።

* 6:5 ማቶሳ 24:37፤ ሉቃሳ 17:26፤ 1 ጰጽ. 3:20

* 6:10 2 ጰጽ. 2:5

† 6:16 ካራ፦ ማስኮትያ።

* 6:22 እብራ. 11:7

* 7:7 ማቶሳ 24:38-39፤ ሉቃሳ 17:27

* 7:11 2 ጰጽ. 3:6

* 9:1 ዶመꬃ 1:28

* 9:4 ዶመꬃ 17:10-14፤ ዎጋ 19:26፤ ዛረ. 12:16፣ 23፤ 15:23

* 9:6 ዶመꬃ 1:26፤ ከሳ 20:13

* 9:7 ዶመꬃ 1:28

* 9:27 ያፌታ፦ እብራዌꬁዋን ሀ ሱንꬃ ብለꬃይ፥ “ጉጆ” ግያዋ ማላቴ።

* 11:9 ባቤላ፦ እብራዌꬁዋን ሀ ሱንꬃ ብለꬃይ ዋላከቴዳዋ ግያዋ ማላቴ።

* 12:1 ኪታ 7:2-3፤ እብራ. 11:8

* 12:3 ጋላ. 3:8

* 12:3 ነ ባጋና አንጀታና፦ ኔና አንጆዋዳ አንጃና ማላ ኡባይ ዎሳና።

* 12:7 ኪታ 7:5፤ ጋላ. 3:16

* 12:13 ዶመꬃ 20:2፤ 26:7

* 13:10 መꬍና ጎዳ ገነትያ፦ ኤደነ ገነትያ በስያዋ።

* 13:10 ዶመꬃ 2:10

* 13:15 ኪታ 7:5

* 14:18 እብራ. 7:1-10

* 15:2 ኤልኤዛር ታና ላታና፦ እብራዌꬁዋን ቆንጨ ግደና።

* 15:5 ሮመ 4:18፤ እብራ. 11:12

* 15:6 ሮመ 4:3፤ ጋላ. 3:6፤ ያቆባ 2:23

* 15:12 ኢዮባ 4:13፣ 14

* 15:13 ከሳ 1:1-14፤ ኪታ 7:6

* 15:14 ከሳ 12:40-41፤ ኪታ 7:7

* 15:18 ኪታ 7:5

* 16:5 ታና ሀ ናቁዋ ናቅስያዌ ኔና፦ ኔን ታ ቦላ ኦꬆዌ ነ ቦላ ፔሾ ጉሳ።

† 16:11 እስማኤላ፦ ሀ ሱንꬃ ብለꬃይ ጾሳይ ስሴዳ ጉሳ።

* 16:15 ጋላ. 4:22

* 17:5 አብራሃማ፦ ሀ ሱንꬃ ብለꬃይ ዳሮ ካዉተꬃዉ አዉዋ ግያዋ ማላቴ።

* 17:5 ሮመ 4:17

* 17:7 ሉቃሳ 1:55

* 17:8 ኪታ 7:8

* 17:10 ኪታ 7:8፤ ሮመ 4:11

† 17:15 ሳሮ፦ ሀ ሱንꬃ ብለꬃይ ካዉተꬃ አቶ ጉሳ።

‡ 17:19 ይሳቃ፦ ሀ ሱንꬃ ብለꬃይ እ ሚጬዳ ግያዋ።

* 18:2 እብራ. 13:2

* 18:10 ሮመ 9:9

* 18:12 1 ጰጽ. 3:6

* 18:14 ሉቃሳ 1:37

* 18:18 ካዉተꬃ ኡባይ አ ባጋና አንጀታና፦ ካዉተꬃይ ኡባይ ኔና አንጆዋዳን ባረናካ አንጃናዳን ታና ዎሳናዋንታ ግያዋ።

* 19:5 ዳና. 19:22-24

* 19:11 2 ካታ. 6:18

* 19:16 2 ጰጽ. 2:7

* 19:22 ዞኣሮ፦ ሀ ሱንꬃ ብለꬃይ እብራዌꬁዋ ቃላን “ጉꬃ” ግያዋ ማላቴ።

* 19:24 ማቶሳ 10:15፤ 11:23-24፤ ሉቃሳ 10:12፤ 17:29፤ 2 ጰጽ. 2:6፤ ይሁዳ 7

* 19:26 ሉቃሳ 17:32

† 19:31 ሳኣ ኡባን፦ ሀ ቢታን ግያዋ።

‡ 19:37 ሞኣባ፦ ሀ ሱንꬃ ብለꬃይ እብራዌꬁዋን “ታ አዉዋፐ ግያዋ ማላቴ”

§ 19:38 በንኣማ፦ ሀ ሱንꬃ ብለꬃይ እብራዌꬁዋን “ታ አሳቱዋ ናኣ ግያዋ”።

* 20:2 ዶመꬃ 12:13፤ 26:7

* 20:16 እት ሻአ ጻጋራ ብራ፦ ሀዌ ታማነ እታነ ባካ ኪሎ ግራመ ዴጼ።

* 21:3 እብራ. 11:11

* 21:4 ዶመꬃ 17:12፤ ኪታ 7:8

* 21:6 ሚቻ፦ ሀ ሱንꬃ ብለꬃይ “እ ሚጬ” ግያዋ (ጉጅ ጼልተ 17:17-19)

* 21:10 ጋላ. 4:29-30

* 21:12 ሮመ 9:7፤ እብራ. 11:18

* 21:22 ዶመꬃ 26:26

† 21:31 በርሳበሄ፦ ሀ ሱንꬃ ብለꬃይ፥ “ጫቁዋ ሃꬃ ኦላ” ዎይ “ላፑን ሃꬃ ኦላ” ግያዋ (ጉጅ ጼልተ 26:33)

* 22:1 እብራ. 11:17-19

* 22:2 2 ኦዱዋ 3:1

* 22:9 ያቆባ 2:21

* 22:14 መꬍና ጎዳይ እማና፦ መꬍና ጎዳይ ጼሌ።

* 22:16 እብራ. 6:13-14

* 22:17 እብራ. 11:12

* 22:18 ኪታ 3:25

* 23:4 እብራ. 11:9፣ 13፤ ኪታ 7:16

* 23:14-15 ኦይዱ ጼቱ ጻጋራ ብራ፦ ሀዌ ኦይዱ ኪሎ ግራመነ ባካ ዴጼ።

* 24:2 ነ ኩሽያን ታ ጉልባታ ኦይቃ፦ ሀዋ ጉሳይ ጫቁ ፖሎ ላመተናዋ በሴ።

* 25:10 ዶመꬃ 23:3-16

* 25:23 ሮመ 9:12

* 25:25 ኤሳዉ፦ ሀ ሱንꬃ ብለꬃይ፥ “እስካማ” ግያዋ።

† 25:26 ያቆብ፦ ሀ ሱንꬃ ብለꬃይ፥ ግንድያ ኦይቂያዋ ግያዋ።

‡ 25:30 ኤዶማ፦ ሀ ሱንꬃይ እብራዌꬁዋን፥ “ዞኡዋ” ግያዋ።

* 25:33 እብራ. 12:16

* 26:3 ዶመꬃ 22:16-18

* 26:7 ዶመꬃ 12:13፤ 20:2

* 26:26 ዶመꬃ 21:22

* 26:33 በርሳበሄ፦ ሀ ሱንꬃ ብለꬃይ እብራዌꬁዋን፥ “ጫቁዋ ሃꬃ ኦላ” ግያዋ (ጉጃ ጼላ 21:31)

* 27:27 እብራ. 11:20

* 27:29 ዶመꬃ 12:3

* 27:36 ያቆባ፦ ሀ ሱንꬃ ብለꬃይ እብራዌꬁዋን፥ “ጭሜዳ” ግያዋ።

* 27:38 እብራ. 12:17

* 27:39 እብራ. 11:20

* 27:40 ዶመꬃ 36:8፤ 2 ካታ. 8:20

* 28:4 ዶመꬃ 17:4-8

* 28:12 ዮሃ. 1:51

* 28:13 ዶመꬃ 13:14-15

* 28:14 ነ ባጋናነ ነ ዘረꬃ ባጋና፦ ሳኣ ቦላን ደእያ አሳይ ኡባይ ኔናነ ነ ዘረꬃ አንጆዋዳን አንጃና ማላ ታና ዎሳና ጉሳ።

† 28:19 ቤቴለ፦ ሀ ሱንꬃ ብለꬃይ እብራዌꬁዋን፥ “ጾሳ ጎልያ” ግያዋ።

* 29:32 ሮቤላ፦ ሀ ሱንꬃ ብርሸꬃይ “ሀሹ! አቱማ ናኣ!” ዎይ “ታ መቱዋ በኤዳ” ግያዋ።

† 29:33 ስሞና፦ ሀ ሱንꬃ ብለꬃይ እብራዌꬁዋን፥ “ስሴዳ” ግያዋ።

‡ 29:34 ሌዊ፦ ሀ ሱንꬃ ብለꬃይ እብራዌꬁዋን፥ “ዋጸታና” ግያዋ።

§ 29:35 ይሁዳ፦ ሀ ሱንꬃ ብለꬃይ እብራዌꬁዋን፥ “ጋላታ” ግያዋ።

* 30:6 ዳና፦ ሀ ሱንꬃ ብለꬃይ እብራዌꬁዋን፥ “ጾሳይ ታዉ ዳናቴዳ” ግያዋ።

† 30:8 ንፍታሌማ፦ ሀ ሱንꬃ ብለꬃይ እብራዌꬁዋን፥ “ባጽያ” ግያዋ።

‡ 30:11 ጋዳ፦ ሀ ሱንꬃ ብለꬃይ እብራዌꬁዋን፥ “ሎኦ ካጫ” ግያዋ።

§ 30:13 አሴራ፦ ሀ ሱንꬃ ብለꬃይ እብራዌꬁዋን፥ “ናሸቻ” ግያዋ።

* 30:15 እንኮይያ፦ የሉዋነ ሲቁዋ እሜ ጊደ ቆፈትያ ምꬃ።

† 30:18 ይሳኮራ፦ ሀ ሱንꬃ ብለꬃይ እብራዌꬁዋን፥ “ከራ ታዉ ጭጌዳ” ግያዋ።

‡ 30:20 ዛብሎና፦ ሀ ሱንꬃ ብለꬃይ እብራዌꬁዋን፥ “ቦንቹዋ” ግያዋ።

§ 30:24 ዮሴፎ፦ ሀ ሱንꬃ ብለꬃይ እብራዌꬁዋን፥ “ጉጆ” ዎይ “ቃሬዳ” ግያዋ።

* 31:13 ዶመꬃ 28:18-22

* 31:47 ይጋር-ሳሃዱታ፦ ሀ ሱንꬃ ብለꬃይ አራማይስጸ ቃላን፥ “ማርካተꬃ ኬላ” ግያዋ።

† 31:49 ምጽጳ፦ ሀ ሱንꬃ ብለꬃይ እብራዌꬁዋን፥ “ናግያ ሳኣ” ግያዋ።

* 32:2 ማህናይማ፦ ሀ ሱንꬃ ብለꬃይ እብራዌꬁዋን፥ “ላኡ ጩጉ አቅያ ሳኣ” ግያዋ።

* 32:12 ዶመꬃ 22:17

* 32:24 ሆሰ 12:3-4

† 32:28 እስራኤልያ፦ ሀ ሱንꬃ ብለꬃይ እብራዌꬁዋን፥ “ጾሳና ባጸቴዳ” ግያዋ።

* 32:28 ዶመꬃ 35:10

* 32:29 ዳና. 13:17-18

‡ 32:30 ጲንኤላ፦ ሀ ሱንꬃ ብለꬃይ እብራዌꬁዋን፥ “ጾሳ ዴሙዋ” ግያዋ።

* 33:17 ሱኮታ፦ ሀ ሱንꬃ ብለꬃይ እብራዌꬁዋን፥ “ዳስያ” ግያዋ።

* 33:19 ኢያሳ 24:32፤ ዮሃ. 4:5

* 35:1 ዶመꬃ 28:11-17

* 35:10 ዶመꬃ 32:28

* 35:11 ዶመꬃ 17:4-8

* 35:14 ዶመꬃ 28:18-19

* 35:18 ቤንኦና፦ ሀ ሱንꬃ ብለꬃይ እብራዌꬁዋን፥ “ታ መቱዋ ናኣ” ግያዋ።

† 35:18 ቢንያማ፦ ሀ ሱንꬃ ብለꬃይ እብራዌꬁዋን፥ “ታ ኡሸቻ ኩሽያ ናኣ” ግያዋ።

* 35:22 ዶመꬃ 49:4

* 35:27 ዶመꬃ 13:18

* 36:2 ዶመꬃ 26:34

* 36:3 ዶመꬃ 28:9

* 37:11 ኪታ 7:9

* 37:28 ኪታ 7:9

* 38:29 ፓሬሳ፦ ሀ ሱንꬃ ብለꬃይ እብራዌꬁዋን፥ “ፖርꬁ ጌዳ” ግያዋ።

† 38:30 ዛራሀ፦ ሀ ሱንꬃ ብለꬃይ እብራዌꬁዋን፥ “ዞኡዋ” ግያዋ።

* 39:2 ኪታ 7:9

* 39:21 ኪታ 7:9

* 41:8 ዳኔላ 2:2

* 41:40 ኪታ 7:10

* 41:42 ዳኔላ 5:29

* 41:51 ምናሳ፦ እብራዌꬁዋን ጾሳይ ታ መቱዋ ኡባነ ታ አዉዋ ሶ አሳ ኡባ ዶግሴዳ ግያዋ።

† 41:52 ኤፍሬማ፦ ሀ ሱንꬃ ብለꬃይ እብራዌꬁዋን “ጾሳይ ታን ቱጋቴዳ ቢታን ታና አይፍሴዳ” ያግያዋ።

* 41:54 ኪታ 7:11

* 41:55 ዮሃ. 2:5

* 42:2 ኪታ 7:12

* 42:9 ዶመꬃ 37:5-10

* 42:22 ዶመꬃ 37:21-22

* 45:1 ኪታ 7:13

* 45:9 ኪታ 7:14

* 46:6 ኪታ 7:15

* 46:20 ዶመꬃ 41:50-52

* 46:27 ኪታ 7:14

* 47:29 ነ ኩሽያ ታ ጉልባታን ዎꬃደ፦ ሀዋ ጉሳይ ታና ግብጼን ሞገናዳን ገፓ ግያዋ።

* 47:29 ዶመꬃ 49:29-32፤ 50:6

* 48:3 ዶመꬃ 28:13-14

* 48:7 ዶመꬃ 35:16-19

* 48:20 እብራ. 11:21

* 49:9 ፓይ. 24:9፤ ሳፃ 5:5

* 49:30 ዶመꬃ 23:3-20

* 49:31 ዶመꬃ 25:9-10፤ 35:29

* 49:33 ኪታ 7:15

* 50:5 ዶመꬃ 47:29-31

* 50:13 ኪታ 7:16

* 50:25 ከሳ 13:19፤ ኢያሳ 24:32፤ እብራ. 11:22

ከሳ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

ከሳ ማጻፋ

ገሉዋ

ከሳ ማጻፋይ “ከሳ” ጌተቶዌ እስራኤልያ አሳይ ግብጼ ጋድያ አይለተꬃፐ ከሴዳ ድራሳ።

ሀ ማጻፋዉ ኦይዱ ሁጰ ሻካቱ ደኢኖ።

1. እብራዌቱ አይለተꬃፐ ከሴዳዋነ ሲና ደርያ ኡንቱንቱ ቤዳ ቡሳባ ኦዴ።

2. ጾሳይ ባረ አሳና ቃላ ጫቁዋ ገሌዳዋ፥ ኢታነ ኬካ ሻክ ኤርስያ ህግያ፥ አሳይ ካላናዉ በስያ ህጋቱዋነ አማኑዋ ህግያ እ ኡንቱንቶ እሜዳዋ ኦዴ።

3. እስራኤልያ አሳዉ፥ ቄሳቱዋ ኦሱዋስነ ጾሳዉ ጎይንያ ጎይናዉ እመቴዳ ህገቱዋባ ኦዴ።

4. ጾሳ ዱንካንያ ቶሳ ዎጋነ ጎይኑዋ ማራባ ኦዴ።

ኡባባፐ አꬂደ ሀ ማጻፋይ ጾሳይ አይለተꬃን ደእያ ባረ አሳ ከስ ስሚደ፥ ኡንቱንቱ ዎደናዉ ህዶታይ ደእያ አሳ ግዳናዳን፥ እ ኡንቱንታ ዎት ኦꬄደንቶ ኦዴ።

ሀ ማጻፋን ዳርያ ባጋ ታርክያ ጎዳ ግዲደ ሺቄዳ አሳይ ባረ አሳ ግብጼፐ ከሳና ማላ፥ ጾሳይ ዶሬዳዌ ሙሳ። ማጻፋ ግዶን ዳሮፐ ኤረቴዳ ሸምፑ ታሙ አዛዛቱ ጻፈቴዳ ላታማንꬆ ሸምፑዋ።

ሸምፓቱዋ ኡባቶ እመቴዳ ቃንꬃ ቆፋቱዋ

እስራኤልያ አሳይ ግብጼፐ ከሱሳ 1:1—15:21

ሀ. ግብጼን አይለተꬃ 1:1-22

ለ. ሙሴ የለቶዋነ ድቻ 2:1—4:31

ሐ. ሙሴነ አሮነ ፓሮና ስንꬃን 5:1—11:10

መ. ፓስጋነ ግብጼፐ ከሱሳ 12:1—15:21

ዞኦ አባፐ ሲና ደርያ ጋካናዉ 15:22—18:27

ህግያነ ቃላ ጫቁዋ 19:1—24:18

ጌሻ ዱንካንያነ ጎይና ዎጋ 25:1—40:38

እስራኤልያ አሳይ ግብጼፐ ከሱሳ

1

(1:1—15:21)

ግብጼን አይለተꬃ

(1:1-22)

1 ያቆባና ግብጼ ቤዳ እስራኤልያ አቱማ ናና ሱንꬃይ ሀዋፐ ካሊደ ጻፈቴዳ፤ ኡንቱንቱ ኡባይካ ባረንቱ ሶይ አሳ አኪደ ቤድኖ። * 2 ሄዋንቱካ: ሮቤላ፥ ስሞና፥ ሌዋ፥ ይሁዳ፥ 3 ይሳኮራ፥ ዛብሎና፥ ቢንያማ፥ 4 ዳና፥ ንፍታሌማ፥ ጋዳነ አሴራ። 5 ያቆባ ዘረꬃቱ ኡባይ ላፑን ታማ፤ ዮሴፎ ካሰካ ግብጼ ብ ኡቴዳ። 6 ዮሴፎ፥ አ እሻቱነ ሄ የለታ ኡባይ ሀይቄዳ፤ 7 ሽን እስራኤልያ ዘረꬃይ አይፌድኖነ ሎይꬅ ዳሬድኖ፤ ሄ ቢታ ኩማና ጋካናዉ ኡንቱንቱ ሎይꬅ ጮራቴድኖ። *

8 ሄዋፐ ጉይያን፥ ዮሴፎ ኤረና ኦራꬃ ካቲ ግብጼ ጋድያን ደንዴዳ። * 9 እ ባረ አሳ፥ “በእተ፤ ሀ እስራኤላቱ ኑፐ ሎይꬅ ጮራቴድኖነ ዎልቃሜድኖ። 10 ሃ ዪተ፥ አነ ኑን ኡንቱንታ ሂላን ኦይቆይተ፤ ሄዌ ꬋዮፐ ኡንቱንቱ ካሰዋፐ ያ ዳራና። ኦን ኤር ኦላይ ደንዶፐ፥ ኡንቱንቱ ኑ ሞርከቱዋና ዳንꬂደ፥ ኑና ኦላናነ ጋድያ የጊደ ከስ አኪደ ባናዋንታ” ያጌዳ። *

11 ሄዋ ድራዉ፥ ዴጾ ኪታን ኡንቱንታ ቱጋያና ማላ፥ ኡንቱንቱ ቦላ መቀꬅ ባይና ካፖቱዋ ሱንꬄድኖ። ኡንቱንቱ ካትያዉ ፒቶማነ ራምሳ ጌተትያ ሚሻ ምንጅያ ካታማቱዋ ኬጼድኖ። 12 ሽን ግብጼቱ ኡንቱንታ ኡንኡዋ ዳርያ ዎደ፥ ኡንቱንቱ ጮራት የለቴድኖነ ቢታ ጋኬድኖ። ሄዋ ድራዉ፥ ግብጼቱ እስራኤላቶ ያዬድኖ፤ 13 ቃረታይ ባይና ሀኖታን አይለተꬃን ኪትሴድኖ። 14 ቃረታይ ባይና ዎልቃማ ኪታን፥ ስምንቱዋንነ ጹብያ መꬉዋን፥ ቃይ ሾይቃን ኦꬅያ ኡባ ቆሞ ኪታን፥ ኡንቱንቱ ደኡዋ ጫምሴድኖ።

15 ግብጼ ካቲ እብራዌ ማጫዋንታ ማርስያ ጽፓሮነ ፑሆ ጌተትያ ላኡ ማጫዋንታ ሀዋዳን ያጌዳ፤ 16 “እብራዌ ማጫ አሳቱ የልያ ዎደ ህንተንቱ ማርሲደ፥ የልሶዌ አቱማ ናኣ ግዶፐ፥ ዎꬍተ፤ ሽን ማጫ ናቶ ግዶፐ ዎꬎፕተ” ያጌዳ። 17 ሽን ማርስያዋንቱ ጾሳዉ ያዪደ፥ ግብጼ ካቲ ኡንቱንታ አዛዜዳዋዳን ኦꬅበይክኖ። ኡንቱንቱ አቱማ ናና ሸምፑዋና አሼድኖ። 18 ሄዋፐ ጉይያን ግብጼ ካቲ ሄ ማርስያዋንታ ጼሲደ፥ “ህንተንቱ አያዉ ሀዋዳን ኦꬂቴ? አቱማ ናና አያዉ ሸምፑዋና አጊቴ?” ያጊደ ኡንቱንታ ኦቼዳ። 19 ማርስያዋንቱ ዛሪደ፥ “እብራዌ ማጫ አሳቱ ግብጼ ማጫዋንቱ ማላ ግድክኖ፤ ኡንቱንቱ ምና ግድያ ድራዉ፥ ማርስያዋንቱ ጋካናፐ ካሰቲደ የል ድጊኖ” ያጌድኖ። 20 ሄዋ ድራዉ፥ ጾሳይ ማርስያዋንቶ ኬኬዳ። አሳ ፓይዱካ ጉጅ ጉጅ ቢደ፥ ካሰዋፐ ያ ጮራቴዳ። 21 ቃይ ማርስያዋንቱ ጾሳዉ ያዬዳ ድራዉ፥ ጾሳይ ኡንቱንቶ ሎኦባ ኦꬄዳ። እቶ እቶካ ሶ አሳ እሜዳ።

22 ሄዋፐ ጉይያን ካቲ ባረ አሳ ኡባ፥ “እብራዋቱዋፐ የለትያ አቱማ ናና ኡባ ናይለ ሻፋ ሃꬃን ኦልተ፤ ሽን ማጫ ናናይ የለቶፐ፥ ሸምፑዋና አግ ባሽተ” ያጊደ አዛዜዳ። *

2

ሙሴ የለታነ ድቻ

(2:1—4:31)

1 ሄ ዎደ እት ሌዊያ ቆሞ ግዴዳ ብታኒ ሌዋዌ ማጫውኖ አኬዳ፤ 2 እዛ ሻሃራደ አቱማ ናኣ የላዱ። ናአይ ማላ ሎኦ ናኣ ግድያዋ እዛ በኣደ፥ ሄዙ አግና ቆሳዱ። 3 ሽን እዛ ሄዋፐ ዳሩዋ ቆሳናዉ ዳንዳየናዋ ኤራደ፥ ጫርያፐ ቁንኣ አዉ ዳዳዱ፤ ያታደ ሃꬃይ ገለና ማላ ሽድያን ማራጋደ፥ ናኣ አ ግዶን ዎꬃዱ፤ ናይለ ሻፋ ጌተትያ ሃꬃ ዶናን ጫርያ ግዶን ዎꬃዱ። 4 አ ምቻታ እ ሀንያባ በአናዉ ሃኩዋን ኤቃዱ።

5 ግብጼ ካትያ ናታ ቦላ ሜጨታናዉ ናይለ ግያ ሻፋ ዎꬋዱ፤ እዝ ማጫ ቆማቱ ሃꬃ ዶናን ያነ ሃነ ሀመቲኖ፤ እዛ ቁንኣ ጫርያ ግዶን በኣደ፥ ባደ አካ ያና ማላ ባረ ቆማቶ ኪታዱ፤ 6 ቁንኣ ፖካደ፥ በእተ ሀዋን ቄር ናአይ ዬክ ደኤ፤ እዛ አዉ ቃረታደ፤ “ሀዌ እብራዌቱ ቄር ናናቱዋፐ እቱዋ” ያጋዱ።

7 ሄ ዎደ አ ምቻታ ካትያ ናቶ፥ “ነዉ ሀ ናኣ ꬋንꬃናዉ እብራዌ ማጫ አሳፐ እትኖ ጼሳናዉ ቦ?” ያጋደ ኦቻዱ።

8 እዛ፥ “ኤ፥ ባ” ያጋዱ። ናታ ባደ፥ ሄ ናኣ ዳዮ አሃዱ። 9 ካትያ ናታ ሄ ምሽራቶ፥ “ሀ ናኣ አፋደ፥ ታዉ ꬋንꬃሻ፤ ታን ነዉ ድርጉዋ ጭጋና” ያጋዱ። ምሽራታ ናኣ አፋደ፥ ꬋንꬃዱ። 10 ናአይ ድጭና፥ ካትያ ናትኮ አ አሃዱ፤ እ እዝዉ ናኣ ግዴዳ፤ “ታን ሃꬃፐ አ ከሳድ” ጋደ፥ ሙሳ ጋ ሱንꬃዱ።*

ሙሴ ሚድያማ ቢታ ባቃቴዳ

11 ሙሴ ድጭ ዎጋ ግዲደ፥ እት ጋላስ ባረ አሳይ ደእያ ሳኣ ቢደ፤ ኡንቱንቱ ዴጾ ኪታ ኪተትሽን ጼሌዳ። ግብጼ ቢታ አሳ እቱ፥ እሻቱዋ ግዴዳ እብራዋቱዋፐ እቱዋ ዋꬍሽን በኤዳ። ** 12 እ ያ ሃ ጼልና፥ ኦንነ ባይናዋ በኢደ፥ ሄ ግብጼ ብታንያ፤ ዎꬊደ ሻፍያ ግዶን ቆሴዳ። 13 ዎንተꬃ ጋላስ ከሲደ፥ በእተ! ሀቼ ቃይ ላኡ እብራዌቱ ዋቲኖ። ናቄዳዋ እ፥ “ኔን ነ እሻ ግዴዳ እብራውያ አያዉ ደቻይ?” ያጊደ ኦቼዳ። 14 ሄ ብታኒ፥ “ኔና ኑ ቦላ ሞድያዋነ ዳና ኦꬅ ሱንꬄዳዌ ኦኔ? ኔን ሄ ግብጼ ብታንያ ዎꬌዳዋዳን፥ ታናካ ዎꬋናዉ ቆፓይ?” ያጌዳ። ሙሴ ሄ ዎደ፥ “ታን ኦꬄዳባይ ኤረት ድጌዳ” ያግ ቆፒደ ያዬዳ።

15 ካቲካ ሀዋ ስሴዳ ዎደ፥ ሙሳ ዎꬋናዉ ኮዬዳ፤ ሽን ሙሴ ካትያፐ ባቃቲደ፥ ሚድያማ ጋድያን ደአናዉ ቢደ ሃꬃ ኦላ ዶናን ኡቴዳ። * 16 ሄ ዎደ ሚድያማ ቄሳቱዋፐ እቶ ላፑን ማጫ ናናይ ደኢኖ፤ ኡንቱንቱ ባረንቱ አዉዋ ዶርሳቱዋ ሃꬃ ኡሻናዉ ዎንግርያን ሃꬃ ዱቂ ኩንꬃናዉ ዬድኖ። 17 ሄንꬃንቻቱ ዪደ ማጫ ናና የደርሴድኖ፤ ሽን ሙሴ ደንድ ኤቂደ፥ ኡንቱንታ አሼዳነ ኡንቱንቱ ዶርሳቱዋ ሃꬃ ኡሼዳ። 18 ኡንቱንቱ ባረንቱ አዉዋ ዮቶረኮ ዬዳ ዎደ፥ “ሀቼ ዋን ኤለካ ዬድቴ?” ያጊደ ኦቼዳ። * 19 ኡንቱንቱ ዛሪደ፥ “ግብጼ ጋደ አሳ እቱ ኑና ሄንꬃንቻቱዋፐ አሼዳ፤ እ ኑዉ ሃꬃካ ዱቂደ ዶርሳ ዉድያ ኡሼዳ” ያጌድኖ። 20 እ ባረ ማጫ ናና፥ “ያትና እ ሀቃን ደኢ? ህንተንቱ ሄ ብታንያ አያዉ አግ ባሼድቴ? አነ አ ጼሲደ፥ ምያባ ሾቢተ” ያጌዳ። 21 ሙሴ ሄ ብታንያና ያን ደአናዉ ማየቴዳ፤ ብታኒካ ባረ ናቶ ጽፓሮ ሙሴዉ ማቻቶ ኦꬂደ እሜዳ። 22 ጽፓራ አቱማ ናኣ የልና፥ ሙሴ አ፥ “ታን አሳ ጋድያን በተ ግዳድ” ያጊደ፥ ገርሾማ ግ ሱንꬄዳ።

23 ጮራ ላይꬃፐ ጉይያን፥ ግብጼ ካቲ ሀይቄዳ። እስራኤላቱ ባረንቱ አይለተꬃፐ ኡንኤቲደ ዋሴድኖ፤ ኡንቱንቱ ዋሴዳ ዋሱ ፑደ ጾሳኮ ጋኬዳ። 24 ጾሳይ ኡንቱንቱ ኡንኣ ዋሱዋ ስሲደ፥ እ አብራሃመና፥ ይሳቃናነ ያቆባና ጫቄዳ ጫቁዋ ሀሳዬዳ። * 25 ሄዋ ድራዉ፥ ጾሳይ እስራኤላቱዋ ጼሊደ ኡንቱንቱ ድራዉ ቆፔዳ። †

3

ጾሳይ ሙሳ ጼሴዳ

1 እት ዎደ ሙሴ ሚድያማ ጋደ ቄስያ፥ ባረ ቦሉዋ ዮቶራ ዶርሳቱዋ ሄሜ፤ እ ሄ ዉድያ ላግ አኪደ መላ ቢታ ጋጻ ጋካናዉ አፊደ ጾሳ ደርያ ሲና ጋኬዳ። 2 ሄ ሳኣን መꬍና ጎዳ ኪታንቻይ አጫን፥ ኤጽያ ታማ ላጩዋ ግዶን አዉ ቤቴዳ፤ አጫይ ታማን ጹገትንቶካ፥ ታማይ አጫ ሜናዋ ሙሴ በኤዳ። * 3 ሄዋ ድራዉ፥ ሙሴ፥ “ታን ያ ባደ፥ አጫይ አያዉ ታማን ሜተትቤነንቶ ሀ ኦራꬃባ አነ በአና” ያጊደ ቆፔዳ።

4 እ በአናዉ ያ ቤዳዋ መꬍና ጎዳይ በኢደ አጫ ግዶፐ ጾሳይ አ፥ “ሙሴ! ሙሴ!” ያጊደ ጼሴዳ።

ሙሴ፥ “አቤ” ጊደ ኮዬዳ።

5 ጾሳይ አ፥ “ሃ ሺቆፓ። ኔን ኤቄዳ ቢታይ ጌሻ ግድያ ድራዉ፥ ነ ገድያን ደእያ ጫማ ከሳ” ያጌዳ። 6 ቃይካ ጾሳይ አ፥ “ታን ነ አዉዋ ጾሳ፥ አብራሃሞ ጾሳ፥ ይሳቃ ጾሳ፥ ያቆባ ጾሳ” ያጌዳ። ሙሴ ጾሳ ጼላናዉ ያዬዳ ድራዉ፥ ባረ ዴሙዋ ገንꬄዳ።

7 መꬍና ጎዳይ ቃይካ ሀዋዳን ያጌዳ፤ “ታን ግብጼ ጋድያን ታ አሳይ ቱጋትያ ቱጋ ጌሻ በኣደ፥ ኡንቱንቱ ባረንቱ ካፖቱዋፐ ዋስያ ዋሱዋ ስሳደ፥ ታን ኡንቱንቱ መቱዋ ኡባ ꬊሻድ። 8 ሄዋ ድራዉ፥ ታን ኡንቱንታ ግብጼ ጋድያ አሳቱዋ ኩሽያፐ አሻናዉነ ሄ ጋድያፐ ኡንቱንታ ከሳደ፥ አኮነ ሎኦ ጋድያ አሀናዉ ዎꬋድ። ሄ ጋዲ ማꬃይነ ኤሳይ ጎግያ ቢታ፤ ሄ ጋድያን ካናነቱ፥ ሂተቱ፥ አሞራዋናቱ፥ ፓርዛዋናቱ፥ ሂዌቱነ ያቡሳዋናቱ ሀእ ደኢኖ። 9 ሀእ እስራኤለቱዋ ዋሱ ታኮ ጋኬዳ፤ ግብጼ ጋድያ አሳቱ ኡንቱንታ ናቂያ ናቁዋ ታን በኣድ፤ 10 ሄዋ ድራዉ፥ ሀእ ባ፤ ታ አሳቱዋ፥ እስራኤላቱዋ ግብጼፐ ከሳና ማላ፥ ግብጼ ካትያኮ ታን ኔና ኪታይ” ያጌዳ።

11 ሽን ሙሴ ጾሳ፥ “ካትያኮ ባናዉነ እስራኤላቱዋ ግብጼፐ ከሳናዉ ታን ኦኔ?” ያጌዳ።

12 ጾሳይ አ፥ “ታን ኔናና ግዳና፤ ቃይ ታን ኔና ኪቴዳዎ ማላይ ሀዋ: ኔን ሄ አሳ ግብጼፐ ከሴዳ ዎደ፥ ሀ ደርያ ቦላን ህንተንቱ ጾሳዉ ጎይናንታ” ያጌዳ።

13 ሙሴ ጾሳ፥ “ግዶ ሽን፥ ታን እስራኤለቱዋኮ ባደ፥ ኡንቱንታ፥ ‘ህንተ አዎቱዋ ጾሳይ ታና ህንተንቱኮ ኪቴዳ’ ያግና፥ ኡንቱንቱ ታና፥ ‘አ ሱንꬃይ ኦኔ?’ ያጊደ ኦቾፐ፥ ሄ ዎደ ታን ኡንቱንቶ ዋጋ ኦዶ?” ያጌዳ። *

14 ጾሳይ ሙሳ፥ “ታን ታና፤ ኔን እስራኤለቶ፥ ‘ታና ጌተትያዌ ህንተንቱኮ ታና ኪቴዳ’ ያጋ” ያጌዳ። *

15 ጾሳይ ሙሳ ቃይ፥ “ኔን እስራኤላቶ፥ ‘መꬍና ጎዳይ ህንተንቱ አዎቱዋ ጾሳይ፥ አብራሃሞ ጾሳይ፥ ይሳቃ ጾሳይ፥ ያቆባ ጾሳይ፥ እ ታና ህንተንቱኮ ኪቴዳ’ ያጋ፤ ሀዌ የለታፐ የለታይ ጋካናዉ ታን ሀሳየትያ መꬍናዉ ታ ሱንꬃ።

16 “ስም፤ ባደ እስራኤልያ ጭማቱዋ ሺሻደ፥ ‘መꬍና ጎዳይ ህንተንቱ አዎቱዋ ጾሳይ፥ አብራሃሞ፥ ይሳቃነ ያቆባ ጾሳይ ታዉ ቆንጪደ፤ ታና፥ ታን ህንተንታ ጾሞሳድ፤ ግብጼን ህንተንቱ ቦላ ኦሰቴዳዋካ ታን በኣድ። 17 ታን ህንተንታ ግብጼ ጋድያ ቱጋፐ ከሳደ፥ ማꬃይነ ኤሳይ ጎግያ ካናነቱዋ፥ ሂተቱዋ፥ አሞራዋናቱዋ፥ ፓርዛዋናቱዋ፥ ሂዌቱዋነ ያቡሳዋናቱዋ ጋድያ አፋና ጋ ኡታድ።’

18 “እስራኤልያ ጭማቱ ነ ቃላ ስሳናዋንታ፤ ሄዋፐ ጉይያን ኔንነ ሄ ጭማቱ ግብጼ ካትያኮ ቢደ አ፥ ‘መꬍና ጎዳይ፥ እብራዌቱዋ ጾሳይ፥ ኑናና ጋከቴዳ። ሀእ ኑን ሄዙ ጋላሳ ኦግያ መላ ቢታ ሀመት ቢደ፥ መꬍና ጎዳ፥ ኑ ጾሳዉ፥ ያርሹዋ ያርሻና ማላ ኑና የዳ’ ያግተ። 19 ሽን ዎልቃማ ኩሺ፥ አ፥ ዎልቃን የድሳና ꬋዮፐ፥ ግብጼ ካቲ ህንተንታ የደናዋ ታን ኤራይ። 20 ሄዋ ድራዉ፥ ታን ታ ኩሽያ የዳደ፥ ኡንቱንቱ ግዶን ታን ኦꬅያ ታ ማላታቱዋ ኡባን ግብጼቱዋ ሾጫና። ሄዋፐ ጉይያን እ ህንተንታ የዳናዋ።

21 “ቃይ ታን ግብጼቱዋን ሀ አሳ ሳቢሳና፤ ያቶፐ ህንተንቱ ከስያ ዎደ ኩሸ መላ ከስክታ። * 22 እብራዌ ማጫውና ኡባታ ባረ ግብጼ ሾራትኮነ ባረ ሶን ደእያ ግብጼ ማጫ አሳ ኦናነ ግዶፐ ኢኮ ቢደ፥ ብራ ሚሻቱዋ፥ ዎርቃ ሚሻቱዋነ አቱማ ናናይነ ማጫ ናናይ ማያና ማዮቱዋ ‘እምተ’ ጊደ ኦቻናዋንታ። ሄዋዳን ኦꬂደ ህንተንቱ ግብጼቱዋ ማጹዋ ቦንቃንታ” ያጌዳ።

4

ሙሴዉ ጾሳይ እሜዳ ማላታቱዋ

1 ሙሴ ዛሪደ፥ “ኡንቱንቱ ታና አማነናን እጾፐ፥ ዎይ ታን ኦድያዋ ስሰናን እጺደ፥ ‘መꬍና ጎዳይ ነዉ ቆንጭቤና’ ጎፐ ዋኖ?” ያግ ዛሬዳ። 2 መꬍና ጎዳይ አ፥ “ሄ ነ ኩሽያን ደእያዌ አዬ?” ያጊደ ኦቼዳ። እካ “ጻምኣ” ያጌዳ። 3 መꬍና ጎዳይ አ፥ “አነ ሄ ጻምኣ ሳኣን ኦላ” ያጌዳ። ሙሴ ሄ ጻምኣ ሳኣን ኦሌዳ ዎደ ሾሻ ግዴዳ፤ ያትና፥ ሙሴ አፐ ዎጼዳ። 4 ሄዋፐ ጉይያን መꬍና ጎዳይ አ፥ “ነ ኩሽያ የዳደ፥ አ ዱፍያ ኦይቃ” ያጌዳ። ሙሴ የዲደ ሾሻ ኦይቂና፥ ሾሻይ አ ኩሽያን ስሚደ፥ ጻምአዉ ላመቴዳ። 5 መꬍና ጎዳይ፥ “ሀዌ ሀኔዳዌ፥ መꬍና ጎዳይ ነ አዎቱዋ ጾሳይ፥ አብራሃማ ጾሳይ፥ ይሳቃ ጾሳይነ ያቆባ ጾሳይ ነዉ ቆንጬዳዋ ኡንቱንቱ አማናናዳና” ያጌዳ። 6 ሄዋፐ ጉይያን መꬍና ጎዳይ አ፥ “ነ ኩሽያ ነ ሾጵያን የዳ” ያግና፥ ሙሴ ባረ ኩሽያ ሾጵያን የዴዳ፤ እ ከስ ጼሊደ፥ “ታ ኩሺ ኦሎቲደ ሻቻዳን ቦጼዳ” ያጌዳ። 7 ጾሳይ አ፥ “ነ ኩሽያ ነ ሾጵያን ዛራደ የዳ” ያጌዳ። ሙሴ ባረ ኩሽያ ባረ ሾጵያን ዛር የዲደ ከስያ ዎደ፥ “ታ ኩሺ ስሚደ ህንኮ ቦላ ማላ ግዴዳ” ያጌዳ።

8 ቃይካ መꬍና ጎዳይ አ፥ “ኡንቱንቱ ኔና አማነናን ꬋዮፐነ ኮይሮ ማላታ አማነናን እጾፐ፥ ላኤንꬆ ማላታ ኡንቱንቱ አማናናዋንታ። 9 ሽን ኡንቱንቱ ሀ ላኡ ማላታቱዋ አማነናን ꬋዮፐ፥ ዎይ ኔን ኦድያዋ ስሰናን እጾፐ፥ ናይለ ሻፋፐ ሃꬃ አካደ፥ መላ ቢታን ጉሳ፤ ኔን ሻፋፐ አኬዳ ሃꬃይ ቢታን ሱꬃ ግዳናዋ” ያጌዳ።

10 ሙሴ መꬍና ጎዳ፥ “አቤት መꬍና ጎዳዉ፥ ታን ሀዋፐ ካሰካ፥ ዎይ ኔን ነ ቆማዉ ሃሳዮደፐ ዶምና ታን ሃሳያናዉ ዳንዳይከ፤ ታን ዴዶታደ ሃሳያይ፤ ቃይ ታ እንጻርሳይካ ሉፋ” ያጌዳ። 11 መꬍና ጎዳይ አ፥ “አሳዉ ዶና መꬌዳዌ ኦኔ? አ ዱደ፥ ዎይ ቱለ ኦꬅያዌ ኦኔ? ጼልያዋነ ቆቃ ኦꬅያዌ ኦኔ? ታና መꬍና ጎዳ ግድክታየ? 12 ኔን ሀእ ባ፤ ታን ኔና ሃሳያናዳን ማዳና፤ ኔን ጋናባ ታን ኔና ታማርሳና” ያጌዳ።

13 ሽን ሙሴ፥ “አቤት ጎዳዉ፥ ሀያና፥ ሀዋ ኦꬃናዉ ሀራ አሳ ኪታርኪ!” ያጌዳ። 14 ሄዋፐ ጉይያን መꬍና ጎዳይ ሙሴዉ ሎይꬅ ሀንቀቲደ አ፥ “ሌዊያ ግዴዳ ነ እሻ አሮኔ? እ ሎኦ ሃሳያና ዳንዳይያዋ ታን ኤራይ፤ ሀእ እ ኔናና ጋከታናዉ ዪደ ኦግያ ቦላን ደኤ፤ እ ኔና በእያ ዎደ አ ዎዛናይ ናሸታናዋ። 15 ኔን፥ ‘ያጋ፤ ያጋ’ ጋደ አዉ ኦዳና፤ ታን ህንተንታ ላኡዋካ ሃሳያናዉ ማዳናነ ህንተንቱ ኦꬃናባ ታማርሳና። 16 እ አሳዉ ነ ድራ ሃሳያናዋ፤ ሄዌካ፥ እ ነዉ ዶና ማላ ግዳናዋ፥ ኔን አዉ ጾሳ ማላ ግዳናሳ ግያዋ። 17 ሽን ማላታቱዋ አን ኦꬃናዉ፥ ኔን ሀ ጻምኣ አካደ ባ” ያጌዳ።

ሙሴ ግብጼ ስሜዳ

18 ሄዋፐ ጉይያን ሙሴ ባረ ቦሉዋ ዮቶረኮ ስም ቢደ፥ “ሀኖ ጋካናዉ ሸምፑዋና ደእያ አሳይ ደኦፐ በአናዉ፥ ታን ጉየ ታ አሳኮ ግብጼ ቦ?” ያጌዳ። ዮቶረ ሙሳ፥ “ኤ ባ፤ ሳሮ ጋካ” ያጌዳ። 19 ሙሴ ሚድያማ ጋድያን ደእሽን መꬍና ጎዳይ አ፥ “ኔና ዎꬋናዉ ኮዬዳ አሳቱ ኡባይ ሀይቂ ድጌዳ ድራዉ፥ ጉየ ግብጼ ጋድያ ስማደ ባ” ያጌዳ። 20 ሙሴ ባረ ማቻቶነ ባረ አቱማ ናና ሀርያ ቶግስ አኪደ፥ ጉየ ግብጼ ስሙሳ ዶሜዳ፤ ሙሴ ጾሳ ጻምኣ ባረ ኩሽያን ኦይቂደ ቤዳ።

21 መꬍና ጎዳይ ሙሳ፥ “ኔን ግብጼ ስማደ ብያ ዎደ፥ ታን ነዉ እሜዳ ዎልቃን ኔን ኦꬃና ማላታቱዋ ኡባ ግብጼ ካትያ ስንꬃን ኔን ኦꬃናዋ ባሎፓ። ያትናካ አሳ እ የደና ማላ፥ ታን አ ዎዛና ዶንጭልሳና። 22 ሄ ዎደ ታን መꬍና ጎዳይ፥ ግያዋ ካትያዉ ሀዋዳን ያጋደ ኦዳ፤ ‘ “እስራኤሊ ታ ባይራ ናኣ። 23 እ ታዉ ጎይናና ማላ፥ ታ ናኣ ኔን የዳና ማላ፥ ታን ነዉ ኦዳድ፤ ሽን ኔን አ የደናን እጻዳ፤ ሄዋ ድራዉ፥ ታን ነ ባይራ አቱማ ናኣ ዎꬋና” ያጌ’ ያጋደ ኦዳ” ያጌዳ። *

24 ኦግያን ሸምፕያሳን መꬍና ጎዳይ ሙሴና ጋከቴዳ፤ አ ዎꬋና ሀኔዳ። 25 አ ማቻታ ጽፓራ ሳልያ አካደ፥ ባረ ናኣ ቃጻራዱ። ሄ ሾኩዋን ሙሴ ገድያ * ቦቻዱ። እዛ ሙሳ፥ “ኔን ታዉ ቱሙ ሱꬃ ምሽራ” ያጋዱ። 26 መꬍና ጎዳይ ሄዋ ድራዉ አ ዎናን አጌዳ። ሄ ዎደ ቃጻራ ማላታናዉ አ፥ “ኔን ታዉ ሱꬃ ምሽራ” ያጋዱ።

27 መꬍና ጎዳይ አሮና፥ “ኔን ሙሴና ጋከታናዉ መላ ቢታ ባ” ያጌዳ። እ ቢደ፥ ሙሴና ጾሳ ደርያን ጋከቲደ አ የሬዳ። 28 ሄዋፐ ጉይያን ሙሴ መꬍና ጎዳይ ባረ ቦላ ኪቴዳ ቃላ ኡባነ ኦꬃና ማላ፥ ባረና አዛዜዳ ኦራꬃ ማላታቱዋ ኡባ አሮናዉ ኦዴዳ። 29 ሙሴነ አሮነ ቢደ፥ እስራኤለቱዋ ጭማቱዋ ኡባ ሺሼድኖ። 30 አሮነ መꬍና ጎዳይ ሙሴዉ ኦዴዳ ቃላ ኡባ ኡንቱንቶ ኦዴዳ። ማላታቱዋካ ሄ አሳ ስንꬃን ኦꬄዳ። 31 ኡንቱንቱካ አማኔድኖ። መꬍና ጎዳይ ኡንቱንቶ ቆፔዳዋነ ኡንቱንቱ ቱጋ በኤዳዋ ስሴዳ ዎደ፥ ኡንቱንቱ ጉፋኒደ ጎይኔድኖ።

5

ሙሴነ አሮነ ፓሮና ስንꬃን

(5:1—11:10)

1 ሄዋፐ ጉይያን ሙሴነ አሮነ ግብጼ ካትያኮ ዪደ አ፥ “መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ታ አሳይ ታዉ መላ ቢታን ባላ ቦንቻና ማላ፥ ኡንቱንታ የዳ’ ያጌ” ያጌድኖ። 2 ካቲ፥ “ታን አዉ አዛዘታደ እስራኤልያ የዳናዉ ሄ መꬍና ጎዳይ ኦኔ? ታን መꬍና ጎዳ ኤርከ፤ እስራኤልያካ የድከ” ያጌዳ። 3 ሄዋፐ ጉይያን ኡንቱንቱ፥ “እብራዌቱዋ ጾሳይ ኑናና ጋከቴዳ። ሀእ ኑን መꬍና ጎዳ፥ ኑ ጾሳዉ፥ ያርሹዋ ያርሻናዉ ሄዙ ጋላሳ ኦግያ መላ ቢታ ግዶ ባናዉ ኑና የዳርኪ፤ ሄዌ ꬋዮፐ፥ እ ኑና ኢታ ሀርግያን ዎይ ኦላን ዎꬋናዋ” ያጌድኖ።

4 ሽን ግብጼ ካቲ ያጌዳ፤ “ሙሴ! አሮና! አሳ አያዉ ኪታ ድጊቴ? ህንተንቱ ኪታዉ ስሚደ ቢተ” ያጌዳ። 5 ካቲ ሄ ዎደ፥ “በእተ፥ ሀ ጋድያን አሳይ ጮራቴዳ፤ ቃይ ህንተንቱ ኡንቱንታ ኪታ ድጊታ” ያጌዳ። 6 ካቲ ሄ ጋላስ ግብጼቱዋ ካፖቱዋነ እስራኤለቱዋ ዳጉዋ ሱንꬃቱዋ አዛዚደ፥ 7 “ሀሮደዋዳን ጹብያ መꬍያ ኡቱላ አሳዉ እሞፕተ፤ ኡንቱንቱ ኡቱላ ባረንቶ ቢደ ሺሽኖ፤ 8 ሽን ኡንቱንቱ ፓይዱዋን ካሰዋ ኬሻ ጹብያ መꬊደ፥ ሼꬋናዳን አዛዝተ፤ ሄ ፓይዱዋፐ ፓጭሶፕተ፤ አያዉ ጎፐ፥ ኡንቱንቱ አዛላ፤ ኡንቱንቱ፥ ‘ኑን ኑ ጾሳዉ ያርሹዋ ያርሻና ማላ፥ ኑና የዳርኪ’ ያጊደ ዋስያዌ ሀዋሳ። 9 ኡንቱንቱ ኪታን ሼካና ማላነ ዎርዱዋ ሃሳያ ስሰናን አጋና ማላ፥ ኡንቱንቶ ኦሱዋ ዴጽስተ” ያጊደ አዛዜዳ።

10 ሄዋፐ ጉይያን፥ ሄ ካፖቱነ ሄ ሱንꬃቱ ከሲደ አሳ፥ “ካቲ ሀዋዳን ያጌ፤ ‘ስም ታን ህንተንቶ ኡባካ ኡቱላ እምከ፤ 11 ህንተንቱ ኡቱላ ደማና ዳንዳይያሳፐ ህንተንቱ ሁጲያዉ ሺሽተ፤ ሽን ህንተንቱ ሼꬍያ ጹብያ ፓይዱ ኡባካ ፓጨና’ ያጌዳ” ያጌድኖ። 12 አሳይ ኡቱላዉ ሀንያዋ ሺሻናዉ ግብጼ ቢታ ኡባን ላለቴዳ። 13 ግብጼቱዋ ካፖቱ ኡንቱንታ፥ “ህንተንቶ ኡቱላ እምያ ዎደ ህንተንቱ ሀቼ ሀቼ ኦꬅያዋ ኬሻ ኦꬅተ” ያጊደ ኡንቱንታ ጎደቴድኖ። 14 ግብጼቱዋ ካፖቱ እስራኤለቱዋ ዳጉዋ ሱንꬃቱዋ ዋꬊደ፥ “ህንተንቱ ካሰ ኦꬅያዋ ኬሻ ጹብያ ዝኖ ዎይ ሀቼ አያዉ ኦꬅ ዉርስበይክቴ?” ያጊደ ኦቼድኖ።

15 ሄዋፐ ጉይያን እስራኤልያ ሱንꬃቱ ቢደ ካትያዉ ማጋኔድኖ፤ ኡንቱንቱ ባረንቱ መቱዋፐ ደንዶዋን አ፥ “ኔን ነ ቆማቱዋ ሀዋዳን አያዉ ኦꬃይ? 16 ነ ቆማቶ ኡቱላ እምክኖ፤ ሽን፥ ‘ጹብያ መꬍተ’ ያጊኖ፤ ኑና ነ ቆማቱዋ ዋꬊኖ፤ ሽን ባላይ ነ አሳ ቦላና” ያጌድኖ። 17 ሽን ካቲ ኡንቱንታ፥ “ሀ አዛላቱ! ህንተንቱ አዛላ! ሄዋ ድራዉ፥ ህንተንቱ ዛር ዛሪደ፥ ‘ኑን መꬍና ጎዳዉ ያርሻና ባናዉ ኑና የዳርኪ’ ያጊታ። 18 ሀእ ቢተ፤ ኦꬅተ፤ ኡንቱንቱ ህንተንቶ አይ ኡቱላካ እምክኖ፤ ሽን ህንተንቱ ካሰዋ ኬሻ ጹብያ መꬊታ” ያጌዳ። 19 እስራኤላቱዋ ሱንꬃቱ፥ “ህንተንቱ ሀቼ ሀቼ መꬍያ ጹብያ ፓይዱዋ ካሰዋፐ ፓጭሶፕተ” ጌዳ ዎደ፥ ኡንቱንቱ መቱዋን ገሌዳዋ አኬኬድኖ። 20 ኡንቱንቱ ካትያ ማታፐ ከሲደ፥ ሙሴነ አሮነ ኡንቱንቱና ጋከታናዉ ናግያዋንታ ደሜድኖ። 21 ኡንቱንቱ፥ “ህንተና መꬍና ጎዳይ ጼሎ! ህንተንቱ ቦላ እ ፕርዶ! ህንተንቱ ኑና ካትያናነ አ ኦሳንቻቱዋን እጽሴድታ፤ ቃይ ኡንቱንቱ ኑና ዎꬋና ማላ፥ ማሻ ኡንቱንቱ ኩሽያን ዎꬄድታ” ያጌድኖ።

ሙሴ ጾሳዉ ማጋኔዳ

22 ሙሴ መꬍና ጎዳኮ ስሚደ፥ “አቤት ጎዳዉ፥ ኔን ሀ አሳ ቦላ መቱዋ አያዉ አሃዲ? ኔን ታና ኪቴዳዌ ሀዋሴ? 23 ታን ነ ሱንꬃን ካትያዉ ሃሳያናዉ ቤዳ ዎደፐ ዶምና፥ እ ሀ አሳ ቦላ መቱዋ አሄዳ። ቃይ ኔንካ ነ አሳ ሙለ አሻባካ” ያጌዳ።

6

1 ሄዋፐ ጉይያን መꬍና ጎዳይ ሙሳ፥ “ታን ግብጼ ካትያ ኦꬃናባ ኔን ሀእ በአና፤ ታ ዎልቃማ ኩሽያ ጋሱዋን እ ኡንቱንታ የዳናዋ፤ ታ ዎልቃማ ኩሽያ ጋሱዋን እ ኡንቱንታ ባረ ጋድያፐ ላጊደ ከሳና” ያጌዳ።

ሙሴ ጼሳ

2 ጾሳይ ቃይካ ሙሳ፥ “ታን መꬍና ጎዳ፤ * 3 ታን አብራሃመዉ፥ ይሳቃዉነ ያቆባዉ ኡባ ዳንዳይያ ጾሳ ግዳደ ቆንጫድ፤ ሽን ታን፥ መꬍና ጎዳ ግያ ታ ሱንꬃን፥ ታናተꬃ ኡንቱንታ ኤርሳበይከ። 4 ቃይ ታን ኡንቱንቶ ኡንቱንቱ በተ ግዲደ ደኤዳ ካናነ ጋድያ እማናዉ ታ ቃላ ጫቁዋ ኡንቱንቱና ጫቀታድ። 5 ቃይካ ግብጼ አሳቱ አይለይያ እስራኤለቱዋ ኦልያ ታን ስሳደ፥ ታ ቃላ ጫቁዋ ሀሳያድ።

6 “ሄዋ ድራዉ፥ ኔን እስራኤላቱዋ፥ ‘ታን መꬍና ጎዳ፤ ታን ህንተንታ ግብጼቱዋ ናቁዋፐ ከሳና፤ ታን ህንተንታ ኡንቱንቱ አይለተꬃፐካ ላአ ከሳና፤ ቃይ ታን ታ ዎልቃማ ዎልቃን ግብጼቱዋ ቦላ ኢታ ፕርዳ አሃደ ህንተንታ ዎዛና። 7 ታን ህንተንታ ታ ሁጰ አሳዳን አካናነ ታን ህንተንቱ ጾሳ ግዳና። ሄ ዎደ ህንተንቱ ታን መꬍና ጎዳ ህንተንቱ ጾሳ ህንተንታ ግብጼቱዋ አይለተꬃፐ ከሴዳዋ ግድያዋ ኤራና። 8 ቃይ ታን አብራሃመዉ፥ ይሳቃዉነ ያቆባዉ እማናዉ ጫቄዳ ቢታዉ አሀና፤ ሄ ጋድያ ታን ህንተንቶ ጋደ ኦꬃደ እማና፤ ታን መꬍና ጎዳ ያጋ’ ” ያጌዳ።

9 ሙሴ ሀዋ እስራኤለቶ ኦዴዳ፤ ሽን ኡንቱንቱ አያናይ መኤዳ ጋሱዋንነ መቀꬅ ባይና አይለተꬃ ጋሱዋን አ ቃላ ስስበይክኖ። 10 ሄዋፐ ጉይያን መꬍና ጎዳይ ሙሳ፥ 11 “ባደ ግብጼ ካትያ፥ ‘እስራኤለቱዋ ነ ጋድያፐ ከሳደ የዳ’ ያጋደ ኦዳ” ያጌዳ። 12 ሽን ሙሴ መꬍና ጎዳ፥ “ሀራይ አቶ እስራኤለቱ ታባ ስሰናን እጼድኖ ሽን ታን ዴዶትያ እንጻርሳን ሃሳይያዋ ካቲ ዎት ስሳኔ?” ያጌዳ። 13 መꬍና ጎዳይ ሙሳነ አሮና፥ “ቢደ፥ ህንተንቱ እስራኤልያ አሳ ግብጼፐ ከሳና ማላ፥ ታን ህንተንታ የዴዳዋ እስራኤልያ አሳዉነ ግብጼ ካትያዉ ኦድተ” ያጊደ አዛዜዳ።

ሙሴነ አሮነ የለታ

14 ኡንቱንቱ ሶይ ሶይ ማይዛ አዎቱ ሀዋንታ። እስራኤልያዉ ባይራ ናኣ ሮቤላ አቱማ ናናይ፥ ሄኖካ፥ ፓሉ፥ ሄጽሮናነ ካርማ፤ ሀዋንቱ ሮቤላ ያራቱዋ።

15 ስሞና አቱማ ናናይ፥ ይሙኤላ፥ ያሚና፥ ኦሃዳ፥ ያኪና፥ ጾሃራነ ካናነ ጋደ ምሽራትፐ የለቴዳ ሻኡላ፤ ሀዋንቱ ስሞና ያራቱዋ።

16 ሌዊያ አቱማ ናናይ ባረንቱ የለታ ማራዳን ገርሾና፥ ቃሃታነ ማራራ። ሌዊ ጼታነ ሀታማነ ላፑን ላይꬃ ደኤዳ። *

17 ገርሾና አቱማ ናናይ ባረንቱ ያራን ያራን ሊብናነ ሽምአ ጌተቲኖ።

18 ቃሃተ አቱማ ናናይ አምራማ፥ ይጽሃራ፥ ከብሮናነ ኡዝኤላ። ቃሃተ ጼታነ ሀታማነ ሄዙ ላይꬃ ደኤዳ።

19 ማራራ አቱማ ናናይ ማህላነ ሙሻ ግያዋንታ።

ባረንቱ የለታ ማራን ሀዋፐ ቆሞና ጼገቴዳ ሌዊያ ያራቱ ሀዋንታ።

20 አምራመ ባረ አዉዋ ምቻቶ ዮከቤዶ አኬዳ። እዛ አሮናነ ሙሳ አዉ የላዱ። አምራመ ጼታነ ሀታማነ ላፑን ላይꬃ ደኤዳ።

21 ይጽሃራ አቱማ ናናይ፥ ቆራሀ፥ ነፌጋነ ዚክራ።

22 ኡዝኤላ አቱማ ናናይ፥ ምሻኤላ፥ ኤልጻፋናነ ሲትራ።

23 አሮነ አምናዳባ ናቶ፥ ናኣሶና ምቻቶ ኤልሼቦ አኬዳ። ያትና እዛ አዉ ናዳባ፥ አቢሀ፥ ኤልኣዛራነ እታማራ ጌተትያ አቱማ ናና የላዱ።

24 ቆረ አቱማ ናናይ፥ አሲራ፥ ኤልቃናነ አብያሳፋ፤ ሀዋንቱ ቆረ ያራቱዋ።

25 አሮና ናአይ ኤልኣዛረ ፑትኤላ ናናቱዋፐ እትኖ አኬዳ፤ እዛ አዉ ፒንሃሳ የላዱ።

ሀዋንቱ ባረንቱ ያራን ያራን ሌዋቱዋ ጎልያ ማይዛ አሳቱዋ።

26 መꬍና ጎዳይ፥ “ግብጼ ጋድያፐ እስራኤላቱዋ ኦላዉ ጊጎ ጩጉዋዳን ጩጉዋዳን ከስተ” ያጌዳዌ ሀ ሙሳነ አሮና። 27 እስራኤላቱዋ ግብጼ ጋድያፐ ከስያዋ ግብጼ ካትያዉ ሃሳዬዳዋንቱ ኡንቱንታ። ሄዋንቱካ ሙሳነ አሮና። 28 መꬍና ጎዳይ ግብጼን ሙሴዉ ሃሳዬዳ ዎደ አ፥ 29 “ታን መꬍና ጎዳ፤ ታን ነዉ ኦድያዋ ኡባ ኔን ግብጼ ካትያዉ ኦዳ” ያጌዳ። 30 ሽን ሙሴ መꬍና ጎዳ፥ “ታን ዴዶትያ እንጻርሳን ሃሳይያዋ ግድሽን፥ ካቲ ታን ኦድያዋ ዎት ስሳኔ?” ያጌዳ።

7

1 ሄዋፐ ጉይያን መꬍና ጎዳይ ሙሳ፥ “በአ፤ ታን ኔና ግብጼ ካትያዉ ጾሳ ማላ ኦꬃድ፤ ነ እሻይ አሮነ ነ ናብያዳን ግዳናዋ፤ 2 ታን ኔና አዛዜዳ ኡባ ኔን አዉ ኦዳሳ፤ ነ እሻ አሮነ እስራኤላቱዋ ባረ ጋድያፐ ከስ የዳና ማላ፥ ካትያዉ ኦዴ። 3 ሽን ታን ካትያ ዎዛና ꬉልሳና፤ ታን ግብጼ ጋድያን ታ ጮራ ማላታነ ማላልስያባ ዳርሳደ ኦꬅንቶካ፥* 4 እ ህንተንቱ ኦድያዋ ስሰና። ሄ ዎደ ታን ታ ኩሽያ ግብጼቱዋ ቦላ ደንꬃና፤ ታን ታ ጩጉዋ፥ ታ አሳ እስራኤልያ፥ ግብጼ አሳ ቦላን ዎልቃማ ፕርዳ አሃደ ከሳና። 5 ሄዋፐ ጉይያን ግብጼቱ፥ ታን ታ ኩሽያ ግብጼ ቦላ ደንꬃደ፥ እስራኤላቱዋ ኡንቱንቱ ግዶፐ ከሴዳ ዎደ፥ ታን መꬍና ጎዳ ግድያዋ ኡንቱንቱ ኤራናዋንታ” ያጌዳ።

6 ሙሴነ አሮነ ልከ መꬍና ጎዳይ ኡንቱንታ አዛዜዳዋዳን ኦꬄድኖ። 7 ኡንቱንቱ ካትያዉ ኦድያ ዎደ፥ ሙሴ ሆስፑን ታሙ ላይꬃ አሳ፤ አሮነ ቃይ ሆስፑን ታማነ ሄዙ ላይꬃ አሳ።

አሮና ጻምአይ ሾሻ ግዴዳ

8 መꬍና ጎዳይ ሙሳነ አሮና ሀዋዳን ያጌዳ፤ 9 “ካቲ ህንተንታ፥ ‘ጾሳይ ኦꬅያ ማላታ ታና በስተ’ ግያ ዎደ፥ ኔን አሮና፥ ‘ነ ጻምኣ አካደ፥ ካትያ ስንꬃን ኦላ’ ያጋ፤ ያቶፐ እ ሾሻ ከሳና” ያጌዳ። 10 ሙሴነ አሮነ ካትያኮ ገሊደ መꬍና ጎዳይ ኡንቱንታ አዛዜዳዋዳን ኦꬄድኖ፤ አሮነ ባረ ጻምኣ ካትያ ስንꬃንነ አ ኦሳንቻቱዋ ስንꬃን ኦልና ሾሻ ከሴዳ። 11 ሄዋፐ ጉይያን ካቲ ኤራንቻቱዋነ ብትያዋንታ ጼስስና ኡንቱንቱካ፥ ሀ ግብጼቱዋ ሻሬቾቱ ባረንቱ ꬋማሹዋን ሄዋዳን ኦꬄድኖ። 12 ኡንቱንቱ ኡባይካ ባረንቱ ጻምኣ ጻምኣ ኦልና፥ ጻምአቱ ሾሻ ከሴድኖ፤ ሽን አሮና ጻምአይ ኡንቱንቱ ጻምአቱዋ ምቴዳ። 13 ግዶፐነ መꬍና ጎዳይ ኦዴዳዋዳንካ ካትያ ዎዛናይ ዶንጭሌዳ፤ እ ኡንቱንቱ ኦዱዋ ስሰናን እጼዳ።

ሃꬃይ ሱꬃዉ ላመቴዳ

14 መꬍና ጎዳይ ሙሳ፥ “ካትያ ዎዛናይ ዶንጭሌዳ፤ አሳ እ የደናን እጼዳ። 15 ካቲ ሃꬃኮ ብያ ዎደ፥ ጉራደ ኔን አኮ ባደ አናና ጋከታናዉ ናይለ ሻፋ ዶናን ኤአ፤ ሾሻዉ ላመቴዳ ጻምኣ ኦይቃ አካደ ባ። 16 ኔን አ፥ ‘መꬍና ጎዳይ፥ እብራዌቱዋ ጾሳይ ኔና፥ መላ ቢታን ታዉ ጎይናና ማላ፥ ታ አሳ የዳ ያጊደ፥ ታና ኔኮ ኪቴዳ፤ ሽን ሀኖ ጋካናዉ ኔን ስሳበይካ። 17 መꬍና ጎዳይ፥ ታን መꬍና ጎዳ ግድያዋ ኔን ሀዋን ኤራና። ታን ናይለ ሻፋ ሃꬃ ታ ኩሽያን ደእያ ጻምአን ሾጭና ሃꬃይ ሱꬃዉ ላመታናዋ። * 18 ናይለ ሻፋ ሞሊካ ሀይቃናዋ፤ ሻፋይካ ጽንቃናዋ፤ ግብጼቱ ሄ ሻፋ ሃꬃ ኡሻናዉ ዳንዳይክኖ’ ያጋደ ኦዳ” ያጌዳ።

19 መꬍና ጎዳይ ሙሳ ሀዋዳን ያጌዳ፤ “ኔን አሮና፥ ‘ነ ጻምኣ ኦይቃደ ግብጼ ሃꬃቱዋ ቦላ፥ ሻፋቱዋ ቦላ፥ ዜሬቶ ሃꬃቱዋ ቦላ፥ ድኡዋ ኦላ ቦላን ነ ኩሽያ ምጫ’ ያጋ፤ እ ምጭና ኡንቱንቱ ሱꬃዉ ላመታናዋ፤ ግብጼ ቢታ ኡባን፥ ሀራይ አትና፥ ምꬃፐነ ሹቻፐ ዎጪደ ከሴዳ ሃꬃ ትግያ ሚሻ ኡባ ጋርሳን ደእያ ሃꬃይ ሱꬃዉ ላመታና” ያጌዳ።

20 ሙሴነ አሮነ መꬍና ጎዳይ አዛዜዳዋዳን ኦꬄድኖ። ካትያ ስንꬃንነ አ ኦሳንቻቱዋ ስንꬃን እ ባረ ጻምኣ ደንꬂደ፥ ሻፋ ሃꬃ ሾጭና ሃꬃ ኡባይ ሱꬃዉ ላመቴዳ። 21 ሄ ሻፋ ሃꬃ ግዱዋን ደእያ ሞለቱ ሀይቄድኖ፤ ሻፋ ሃꬃይ ሎይꬅ ዜኤዳ ድራዉ፥ ግብጼ አሳይ ኡሻናዉ ዳንዳይቤና። ግብጼን ኡባ ሳን ሱꬃይ ኩሜዳ። 22 ግብጼ ሻሬቾቱካ ባረንቱ ꬋማሹዋን ሄዋዳን ኦꬄድኖ፤ መꬍና ጎዳይ ኦዴዳዋዳንካ ካትያ ዎዛናይ ዶንጭልና፥ ሙሴነ አሮነ ኦዴዳዋ ስሰናን እጼዳ። 23 ሄዋፐ ጉይያን ካቲ ሀዎ አይነ ህርገናን ባረ ሶ ስሚደ ቤዳ። 24 ግብጼ አሳይ ኡባይ ናይለ ሻፋ ሃꬃ ኡሻናዉ ዳንዳይቤና ድራዉ፥ ኡሽያ ሃꬃ ደማናዉ ናይለ ሻፋ ጋጻን ኦላ ቦኬድኖ።

25 መꬍና ጎዳይ ሃꬃ ሾጮደፐ ላፑን ጋላሳ ግዴዳ።

8

ሸꬍያ

1 ሄዋፐ ጉይያን መꬍና ጎዳይ ሙሳ፥ “ባ፤ ግብጼ ካትያኮ ባደ፥ ‘መꬍና ጎዳይ ሀዋዳን ያጌ፤ “ታዉ ጎይናና ማላ፥ ታ አሳ የዳ። 2 ኔን ኡንቱንታ የደናን እጾፐ፥ ታን ነ ቢታ ኡባን ሸꬍያ ኩንꬃና። 3 ናይለ ሻፋን ሸꬊ ሾሀካታና። ኡንቱንቱ ሾሀካት ከሲደ ነ ሶ፥ ነ ስርጻ፥ ነ ግሱዋ ግዶ፥ ነ ኦሳንቻቱዋ ጎልያ ግዶ ገላና፤ ነ አሳ ቦላ ከሳና፤ ነ ጮጭያነ ነ ꬊልያ ዎꬅያ ከርያን ገላና። 4 ሸቱ ነ ቦላ፥ ነ አሳ ቦላነ ነ ኦሳንቻቱዋ ኡባ ቦላ ከሳና” ያጌ’ ያጋደ ኦዳ” ያጌዳ።

5 ሄዋፐ ጉይያን መꬍና ጎዳይ ሙሳ፥ “ኔን አሮና፥ ‘ነ ጻምኣ ኦይቃደ፥ ሻፋቱዋ ቦላ፥ ዜሬቶ ሃꬃቱዋ ቦላነ ድኡዋ ኦላ ቦላ ነ ኩሽያ ምጫደ ሸቱ ግብጼ ጋድያ ቦላን ከሳናዳን ኦꬃ’ ያጋደ ኦዳ” ያጌዳ። 6 አሮነ ግብጼ ሃꬃቱዋ ቦላ ባረ ኩሽያ ምጭና ሸቱ ከሲደ፥ ግብጼ ጋድያ ማዬድኖ። 7 ሻሬቻቱካ ባረንቱ ꬋማሹዋን ሄዋዳን ኦꬄድኖ፤ ኡንቱንቱካ ግብጼ ጋድያን ሸꬊ ከሳናዳን ኦꬄድኖ።

8 ካቲ ሙሳነ አሮና ጼስሲደ፥ “ሀ ሸቱዋ ታፐነ ታ አሳፐ ድጋና ማላ፥ መꬍና ጎዳ ህንተንቱ ዎስተ፤ ያቶፐ መꬍና ጎዳዉ ያርሹዋ ያርሻና ማላ፥ ታን አሳ የዳና” ያጌዳ። 9 ሙሴ ካትያ፥ “ካትያዉ ሸቱ ኔፐነ ነ ሶፐ ꬋያና ማላነ ናይለ ሻፋ ጻላላን አታና ማላ፥ ታን ነዉ፥ ነ ኦሳንቻቶነ ነ አሳዉ ዎሳና ዎድያ ኔን ኬራ” ያጌዳ። 10 ካቲ፥ “ዎንታ” ያጌዳ። ሙሴ፥ “መꬍና ጎዳ ኑ ጾሳ፥ ማላይ ኦንነ ባይናዋ ኔን ኤራና ማላ፥ ኔን ጌዳዋዳን ሀናናዋ። 11 ሄ ሸቱ ኔፐ፥ ነ ጎልያፐ፥ ነ ኦሳንቻቱዋፐነ ነ አሳፐ ꬋያናዋንታ፤ ኡንቱንቱካ ናይለ ሻፋ ጻላላን አታናዋንታ” ያጌዳ። 12 ሙሴነ አሮነ ካትያ ማታፐ ከሴድኖ፤ ካትያ ቦላ መꬍና ጎዳይ አሄዳ ሸቱዋባ ሙሴ መꬍና ጎዳኮ ዎሴዳ። 13 መꬍና ጎዳይ ሙሴ ኦቼዳዋዳን ኦꬄዳ፤ ሸቱ ሶን ካረንነ ደምባን ሀይቄድኖ። 14 ግብጼ አሳይ ኡንቱንታ ሺሽ ሺሺደ ዶሬድኖ፤ ቢታይ ሄዋ ጽንቁዋን ዜኤዳ። 15 ሽን ካቲ ሸቱ ባይናዋ በኤዳ ዎደ አ ዎዛናይ ዶንጭሌዳ፤ መꬍና ጎዳይ ኦዴዳዋዳንካ፥ እ ሙሴነ አሮነ ኦዴዳ ኦዱዋ ስሰናን እጼዳ።

ጩቻ

16 መꬍና ጎዳይ ሄዋፐ ጉይያን፥ ሙሳ “ኔን አሮና፥ ‘ነ ጻምኣ ምጫደ፥ ቢታ ባና ሾጫ’ ያጋደ ኦዳ። ግብጼ ቢታ ኡባን ባናይ ጩቻ ከሳናዋ” ያጌዳ። 17 ኡንቱቱ ሄዋዳን ኦꬄድኖ፤ አሮነ ጻምኣ ኦይቂደ ባረ ኩሽያ ምጪደ፤ ባረ ጻምአን ቢታ ባና ሾጭና አሳነ፥ መህያ ቦላ ጩቻይ ዬዳ። ግብጼ ጋድያን ሀ ጋጻፐ ያ ጋጻ ጋካናዉ፥ ባና ኡባይ ጩቻ ከሴዳ። 18 ሻሬቻቱካ ባረንቱ ꬋማሹዋን ሄዋዳን ኦꬃናዉ ባጸቴድኖ፤ ሽን ዳንዳይበይክኖ። ጩቻይ አሳ ቦላነ፥ መህያ ቦላ ኩሜዳ። 19 ሻሬቻቱ ካትያ፥ “ሀዌ ጾሳ ኦሱዋ” ያጌድኖ። ሽን ካትያ ዎዛናይ ዶንጭሌዳ፤ ጾሳይ ጌዳዋዳንካ፥ እ ኡንቱንቱ ኦድያዋ ስሰናን እጼዳ። *

ዱክያ ኡዱንጽያ

20 መꬍና ጎዳይ ሙሳ፥ “ጉራን ደንዳደ፥ ካቲ ሻፋ ቢሽን አናና ጋከታደ ኔን አ፥ ‘መꬍና ጎዳይ ያጌ፤ “ታዉ ኦꬃና ማላ፥ ታ አሳ የዳ፤ 21 ኔን ታ አሳ የደናን እጾፐ፥ ታን ነ ቦላ፥ ነ ኦሳንቻቱዋ ቦላ፥ ነ አሳ ቦላነ ነ ጎለቱዋ ግዶ ኡዱንጽያ ዉድያ የዳና፤ ግብጼቱዋ ጎለንነ ኡንቱንቱ ደእያ ቢታ ኡባን ኡዱንጺ ኩማናዋ። 22 ሽን ሄ ጋላስ ታ አሳይ በተ ግዲደ ደእያ ጎሸና ጋድያን ኡዱንጺ ኩመናዳን ታን ተኣደ፥ ኡንቱንቱ ቢታ ሻካና፤ ታን መꬍና ጎዳይ፥ ሀ ጋድያ ኡባን ደእያዋ ኔን ሄዋን ኤራና። 23 ታን ታ አሳነ ነ አሳ ሻካና፤ ሀ ዎልቃማ ማላታይ ዎንት ሀናና” ያጌ’ ያጋደ ኦዳ” ያጌዳ። 24 መꬍና ጎዳይ ሄዋፐ ጉይያን፥ ጌዳዋዳን ኦꬄዳ፤ ካትያ ሶንነ አ ኦሳንቻቱዋ ሶን ዳሮ ኡዱንጽያ ዉዲ ዬዳ፤ ግብጼ ጋድያ ኡባ ባይዜዳ።

25 ሄ ዎደ ካቲ ሙሳነ አሮና ጼስሲደ፥ “ቢተ፤ ሀ ጋድያን ህንተንቱ ጾሳዉ ያርሽተ” ያጌዳ። 26 ሽን ሙሴ፥ “ሄዌ ልከ ግደና፤ ኑን መꬍና ጎዳ ኑ ጾሳዉ ሺሽያ ያርሾቱ ግብጼቱዋ ሸነይያዋ ግዳናዋ፤ ኑን ኡንቱንታ ሸነይያ ያርሾቱዋ ኡንቱንቱ ጼልሽን ያርሾፐ፥ ኡንቱንቱ ኑና ሹቻን ጫድክኖ? 27 ኑን መꬍና ጎዳ፥ ኑ ጾሳዉ፥ ያርሾቱዋ ሺሻናዉ እ ኑና አዛዝያዋዳን፥ ሄዙ ጋላሳ ኦግያ መላ ቢታ ባና ኮሼ” ያጌዳ። 28 ካቲ፥ “መꬍና ጎዳዉ፥ ህንተንቱ ጾሳዉ፥ ህንተንቱ መላ ቢታ ቢደ ያርሻና ማላ፥ ታን ህንተንታ የዳና፤ ሽን ህንተንቱ ሃኪደ ቦፕተ፤ ታዉ ሀእ ዎስተ” ያጌዳ። 29 ሙሴ፥ “ታን ነ ማታፐ ከሶ ሳኣናካ መꬍና ጎዳ ዎሳና፤ ሀ ኡዱንጽያ ዉዲ ዎንት ካትያፐ፥ አ ኦሳንቻቱዋፐነ አ አሳፐ ክቻናዋ። ሽን መꬍና ጎዳዉ ያርሻናዉ አሳ የደናን እጻናዉ ካቲ ኑና ዛር ጭመና ማላ አኬኮ” ያጌዳ። 30 ሄዋፐ ጉይያን ሙሴ ካትያ ማታፐ ከሲደ፥ መꬍና ጎዳ ዎሴዳ። 31 መꬍና ጎዳይ ሙሴ ኦቼዳዋዳን ኦꬄዳ፤ ኡዱንꬅያ ካትያፐ፥ አ ኦሳንቻቱዋፐነ አ አሳፐ እቱነ አተናን ክቼዳ። 32 ሽን ሀእካ ቃይ ካትያ ዎዛናይ ዶንጭልና፥ አሳ የደናን እጼዳ።

9

መህያ ቦላ ቦሻይ ዎꬌዳ

1 መꬍና ጎዳይ ሙሳ ሀዋዳን ያጌዳ፤ “ግብጼ ካትያኮ ባደ፥ ‘መꬍና ጎዳይ፥ እብራዌቱዋ ጾሳይ ኔና፥ “ኡንቱንቱ ታዉ ጎይናና ማላ ታ አሳ የዳ” ያጌ። 2 ኔን የደናን እጻደ፥ ኡንቱንታ ኦይቃ ኡትያዋ ግዶፐ፥ 3 መꬍና ጎዳ ኩሺ ደርያን ደእያ ነ መህያ ቦላ፥ ፓራቱዋ ቦላ፥ ሀረቱዋ ቦላ፥ ጋሎቱዋ ቦላ፥ ምያ ቦላ፥ ዶርሳቱዋ ቦላነ ዴሻቱዋ ቦላ ዎልቃማ ኢታ ሀርግያ የዳና። 4 ሽን ታን መꬍና ጎዳይ እስራኤልያ መህያ ግዱዋንነ ግብጼቱዋ መህያ ግዱዋን ሻኮታ መꬋና። እስራኤላቱ መህያፐ እቱነ ሀይቀና’ ያጋ” ያጌዳ። 5 መꬍና ጎዳይ ዎድያ ኬሪደ፥ “ታን ዎንት ሀዋ ሀ ጋድያ ቦላን ኦꬃና” ያጌዳ። 6 ዎንተꬃ ጋላስ መꬍና ጎዳይ ሄዋ ኦꬄዳ። ግብጼ አሳ መህያ ኡባይ ሀይቄዳ፤ ሽን እስራኤልያ አሳ መህያፐ እቱነ ሀይቂቤና። 7 ካቲ ሀ የዉዋ ፓጫናዉ አሳ ኪቲደ፥ እስራኤለቱዋ መህያፐ፥ ሀራይ አቶ፥ እቱነ ሀይቂቤናዋ ኤሬዳ። ግዶፐነ ካትያ ዎዛናይ ዶንጭሎ ሳኣፐ ስመናን እጽና፥ አሳ የደናን ድጌዳ።

ጺባ

8 ሜꬍና ጎዳይ ሄዋፐ ጉይያን፥ ሙሳነ አሮና፥ “ህንተንቱ ኩሽያ ኩንꬂደ ጮጭያፐ ብድንꬃ ኡጭተ፤ ሙሴ ካቲ ጼልሽን፥ ሄዋ ፑደ ጫርኮ ላሎ፤ 9 ሄዌ ግብጼ ቢታ ኡባ ቦላ ሊቆ ባና ግዳናዋ፤ ግብጼ ቢታ ኡባን አሳ ቦላነ መህያ ቦላ ጊይያ ጺባይ ዎꬋናዋ” ያጌዳ። 10 ኡንቱንቱ ጮጭያፐ ብድንꬃ አኪደ፥ ካትያ ስንꬃን ኤቄድኖ፤ ሙሴ ሄዋ ፑደ ጫርኩዋን ላልና፥ አሳ ቦላነ መህያ ቦላ ጊይያ ጺባይ ዎꬍ አጌዳ። * 11 ሻሬቻቱካ ኡንቱንቱ ቦላነ ግብጼ አሳ ኡባ ቦላ ዎꬌዳ ጺባይ ኤሱዋ ድግና፥ ሙሴ ስንꬃን ኤቃናዉ ዳንዳይበይክኖ። 12 ሽን መꬍና ጎዳይ ሙሴዉ ጌዳዋዳንካ፥ ካትያ ዎዛና ዶንጭልሴዳ ድራዉ፥ ሙሴነ አሮነ ኦድያዋ ካቲ ስሰናን እጼዳ።

ሻቻ

13 ሄዋፐ ጉይያን መꬍና ጎዳይ ሙሳ፥ “ጉራን ደንዳ ባደ፥ ካትያና ጋከታደ አ፥ ‘መꬍና ጎዳይ፥ እብራዌቱዋ ጾሳይ ኔና፥ “ታዉ ጎይናና ማላ ታ አሳ የዳ። 14 ሄዌ ꬋዮፐ፥ ነ ቦላ፥ ነ ኦሳንቻቱዋ ቦላነ ነ አሳ ቦላ ታ ቦሻዉ ደእያ ኩመንꬃ ዎልቃ ታን ኪታና፤ ሳኣን ኡባን ታ ማል ባይናዋ ኔን ሄዋን ኤራናሳ። 15 ታን ሀኖደ ታ ኩሽያ የዳደ፥ ኔናነ ነ አሳ ኢታ ሀርግያን ሀ ሳኣ ቦላፐ ምልጽ ኡዳናሽን። 16 ታን ኔና ታ ዎልቃ በሳናዉነ ታ ሱንꬃይ ሳኣ ኡባ ቦላን ኦደታናዉ፥ ሄዎ ታን ኔና ካተ ኦꬃደ ዎꬃድ።* 17 ኔን ሀእካ ኦቶረታደ፥ ታ አሳ የደናን እጻዳ። 18 ሄዋ ድራዉ፥ ታን ዎንት ሀኖደ ግብጼ ግብጼ ግዶደፐ ሀቼ ጋካናዉ ኡባካ ዎꬍ ኤረና፥ ዳሪ ዎልቃማ ሻቻ ቡክሳና። 19 ሀእ ኔን ነ መህያነ ጋደን ነዉ ደእያዋ ኡባ ኤለካ ሶ ገልሳናዳን አዛዛ፤ አያዉ ጎፐ፥ ሶይ ገለናን ብሮ ጋደን ደእያ አሳ ኡባ ቦላነ መህያ ኡባ ቦላ ሻቻይ ዎꬋናዋ፤ ኡንቱቱ ሀይቃና” ያጌ’ ያጋ” ያጌዳ። 20 ካትያ ኦሳንቻቱዋፐ መꬍና ጎዳ ቃላዉ ያዬዳዋንቱ ባረንቱ አይለቱዋነ ባረንቱ መህያ ኤሌሊደ ሶይ ገልሴድኖ። 21 ሽን መꬍና ጎዳ ቃላ ካꬌዳዋንቱ ባረንቱ አይለቱዋነ ባረንቱ መህያ ጋደን አግ ባሼድኖ።

22 ሄዋፐ ጉይያን መꬍና ጎዳይ ሙሳ፥ “ግብጼ ቢታ ኡባ ቦላን: አሳ ቦላ፥ መህያ ቦላነ ግብጼ ጎሻቱዋን ድጭያባ ኡባ ቦላ ሻቻይ ዎꬋናዳን፥ ነ ኩሽያ ሳሉዋ ደንꬃ” ያጌዳ። 23 ሙሴ ባረ ጋትማ ሳሉዋ ዛሪደ ደንꬄዳ ዎደ፥ ጾሳይ ጉጉንꬃነ ሻቻ የዴዳ፤ ዋልቃንꬃይካ ዱገ ሳአዉ ዋልቃሜዳ። ጾሳይ ግብጼ ጋድያን ሻቻ ያት ቡክሴዳ። 24 ሻቻይ ዎꬌዳ፤ ዋልቃንꬃይ ያነ ሃነ ዋልቃሜዳ፤ ግብጼ ጋድያን ካቲ ካተቶደፐ ዶምና፥ ግብጼ ቢታ ኡባን ዎꬌዳ ሻቻ ኡባፐ ሄዌ አꬍያ ኢታ ሻቻ። * 25 ሄ ሻቻይ ግብጼ ቢታ ኡባ ጋደን ደእያ ኡባባ፥ አሳካ መህያካ ሾጬዳ፤ ጋደን ዶሌዳባ ኡባ ዱገ ዛሪደ ብዶዬዳ፤ ምꬃ ኡባ መንሬꬄዳ። 26 ሻቻይ ዎꬍቤና ጋዲ እስራኤላቱ ኡቴዳ ጎሸና ጋድያ ጻላላ።

27 ካቲ ኪት ሙሳነ አሮና ጼስሲደ፥ “ሀእ ስም፥ ታን ናጋራ ኦꬃድ፤ መꬍና ጎዳይ ቱማንቻ፤ ታንነ ታ አሳይ ባይዛንቻ። 28 ኑዉ ጉጉንꬃይነ ሻቻይ ዳሬዳ ድራዉ፥ መꬍና ጎዳ ዎስተ። ታን ህንተንታ የዳና፤ ስም ሀዋፐ ስንꬃን ህንተንቱ ሀዋን ጋምእክታ” ያጌዳ። 29 ሙሴ አ፥ “ታን ሀ ካታማፐ ከሴዳ ዎደ፥ ታን ዎሳናዉ ታ ኩሽያ መꬍና ጎዳኮ ምጫና፤ ያቶፐ ጉጉንꬃይ አጋናዋ፤ ቃይ ሻቻ ዎꬃይ ኤቃና፤ ሳአይ መꬍና ጎዳዋ ግድያዋ ኔን ሄዋን ኤራና። 30 ሽን ኔንነ ነ ኦሳንቻቱ መꬍና ጎዳዉ ጾሳዉ ሀእካ ያየናዋ ታን ኤራይ” ያጌዳ። 31 ታልባይ ጪሼዳ ድራዉነ ባንጋይ ትሼዳ ድራዉ፥ ታልባይነ ባንጋይ ሻቻን ባዬድኖ። 32 ሽን ዛርጋይነ ሞርገ ምꬃይ ካእያ ዎዲ ብራ ግዴዳ ድራዉ፥ ሻቻን ባይበይክኖ።

33 ሄዋፐ ጉይያን ሙሴ ካትያ ማታፐ ደንዲደ፥ ካታማፐ ጋጻ ከሴዳ። ባረ ኩሽያ መꬍና ጎዳኮ ምጬዳ፤ ያትና ጉጉንꬃይነ ሻቻይ አጌዳ፤ እራይካ ቢታ ቦላን ዱገ ትገትያዌ ኤቄዳ። 34 ሽን ካቲ እራይ፥ ሻቻይነ ጉጉንꬃይ አጌዳዋ በኤዳ ዎደ ዛሪደካ ናጋራ ኦꬄዳ፤ እካ አ ኦሳንቻቱካ ባረንቱ ዎዛና ዶንጭልሴድኖ። 35 መꬍና ጎዳይ ሙሴ ዶናን ሃሳዬዳዋዳንካ ካትያ ዎዛናይ ዶንጭልና፥ እስራኤላቱዋ እ የደናን እጼዳ።

10

ቦልያ

1-2 ሄዋፐ ጉይያን ሙሳ መꬍና ጎዳይ ሀዋዳን ያጌዳ፤ “ግብጼ ካትያኮ ባ፤ አያዉ ጎፐ፥ ታን ግብጼቱዋ ግዶን ማላነ ዎልቃማ ማላታ ታ ዎታ ኦꬄደንቶ ህንተንቱ ህንተንቱ ናናዉነ ህንተንቱ ናና ናናቶ ኦዳና ማላ፥ ቃይ ህንተንቱካ ታን መꬍና ጎዳ ግድያዋ ኤራና ማላ፥ ታ ዎልቃማ ማላታ ኡንቱንቱ ግዶን ኦꬃናዉ አ ዎዛናነ አ ኦሳንቻቱዋ ዎዛና ታን ዶንጭልሳ ዎꬃድ” ያጌዳ።

3 ሙሴነ አሮነ ካትያኮ ገሊደ አ፥ “መꬍና ጎዳይ፥ እብራዌቱዋ ጾሳይ ኔና ሀዋዳን ያጌ፤ ‘ኔን ታዉ አዛዘተናን አዉደ ጋካናዉ እጻይ? ታዉ ጎይናና ማላ ታ አሳ የዳ። 4 ኔን ኡንቱንታ የደናን እጾፐ፥ ነ ቢታ ቦላ ታን ዎንት ቦልያ አሀና፤ 5 ቦሊ ኦንነ ቢታ ደማናዉ ዳንዳየናዳን ቢታ ካማናዋ። ህንተንቶ ሻቻፐ አቴዳ ጉꬃባ፥ ጋደን ድጭያ ምꬃይካ አተናን ኡባ ማናዋ። 6 ነ ጎለን ነ ሱንꬃቱዋ ጎለንነ ግብጼ አሳ ኡባ ጎለን ኡንቱንቱ ኩማናዋንታ፤ ሄዌ ነ አዎቱዋ፥ ዎይ ነ ማይዛ አዎቱ ሀ ቢታን ኡቶደፐ ሀኖ ጋካናዉ ሙለ በእቤናባ’ ያጌ” ያጌድኖ። ሄዋፐ ጉይያን ሙሴ ካትያ ስንꬃፐ ከሲደ ቤዳ።

7 ካትያ ሱንꬃቱ ካትያ፥ “ሀ ብታኒ ኑዉ አዉደ ጋካናዉ መቱዋ ጋሶ ግዳናዌ? ኡንቱንቱ መꬍና ጎዳዉ፥ ባረንቱ ጾሳዉ፥ ጎይናና ማላ፥ ኔን አሳ የዳ፤ ግብጼ ቢታይ ባዬዳዋ ኔን ሀእካ አኬክኪ?” ያጌድኖ። 8 ሄዋ ድራዉ፥ ካቲ ሙሳነ አሮና ጉየ ዛሪደ፥ “ቢተ፤ መꬍና ጎዳዉ፥ ህንተንቱ ጾሳዉ ጎይንተ፤ ሽን ብያዋንቱ ኦና ኦኔ?” ያጌዳ።

9 ሙሴ፥ “ኑን ኑ ጭማ አሳነ ኑ ጉꬃ ናናቱዋና፥ ኑ ዶርሳ ዉደቱዋናነ ሚዛ ዉደቱዋና እትፐ ባና፤ አያዉ ጎፐ፥ ኑን ብያሳን መꬍና ጎዳ ባላ ቦንቻናዉ ኮሼ” ያጌዳ።

10 ካቲ፥ “ታን ህንተንታ ህንተንቱ ናናነ ህንተንቱ ማቼቱዋ የድያዋ ግዶፐ፥ መꬍና ጎዳይ ህንተንታ ናጋናዉ ኮሼ። ሽን በእተ፤ ህንተንቱ ህንተንቱ ዎዛናን ኢታባ ቆፔዳዌ ቆንጭያን ኤረቴ። 11 ቱይት፥ ህንተንቱ፥ ‘ጾሳዉ ጎይናና’ ጊደ ኦችያዋ ግዶፐ፥ አቱማ አሳ ጻላላይ ቢደ መꬍና ጎዳዉ ጎይንተ” ያጌዳ። ሄዋፐ ጉይያን ሙሰነ አሮነ ካትያ ስንꬃፐ የደርሰቲደ ከሴድኖ።

12 መꬍና ጎዳይ ሙሳ፥ “ቦሊ ግብጼ ጋድያን ከሳናዳን፥ ሻቻፐ አቲደ ጋደን ድጭያባ ኡባ ልምእ ኦꬃና ማላ፥ ነ ኩሽያ ግብጼ ጋድያ ቦላን ምጫ” ያጌዳ።

13 ሙሴ ባረ ጋትማ ግብጼ ጋድያ ቦላን ምጭና፥ መꬍና ጎዳይ አዋይ ዶልያ ባጋ ጫርኩዋ ሄ ጋላሳነ ቃማ ኡባ ሄ ጋድያ ቦላን ጫርክሴዳ፤ ዎንቴዳ ዎደ ሄ ጫርኩ ቦልያ አሄዳ። 14 ቦሊ ግብጼ ቢታ ኡባ ቦላ ሻምእ ጊደ፥ ቢታ ኡባ ሳን ከስ ኡቴዳ። ሀዋ ኬሻ ቦልያ ቦሻይ ሄ ቢታን ሀዋፐ ካሰና ሀንቤና፤ ዎይ ሀዋፐ ስንꬃዉነ ዛረꬂደ ሀነና። * 15 ቢታይ ካረጻና ጋካናዉ ቦሊ ቢታ ኡባ ካሜዳ። ሄ ቦሊ ሻቻፐ አቲደ ጋደን ድጭያባ ኡባነ ምꬃ ቦላን ደእያ አይፍያ ኡባ ምልጽ ኦꬄዳ። ያትና ምꬃ ቦላን እርጻ ሀይꬃይ፥ ዎይ ጋደን አታክልቲ ግብጼ ቢታ ኡባን አያይነ አትቤና።

16 ካቲ ሙሳነ አሮና ኤለካ ጼስሲደ፥ “መꬍና ጎዳ ህንተንቱ ጾሳነ ህንተንታ ታን ናቃድ፤ 17 ስም ህንተንቱ ታዉ ታ ናጋራ ሀ እት ገደ ጻላላዉ አቶ ጊተ፤ ሀ ዎꬍያ ቦሻ ታፐ ድጋና ማላ፥ መꬍና ጎዳ ህንተንቱ ጾሳ ዎስተ” ያጌዳ።

18 ሙሴ ካትያ ማታፐ ከሲደ፥ መꬍና ጎዳ ዎስና፤ 19 መꬍና ጎዳይ ሄ ጫርኩዋ አዋይ ዉልያ ባጋ ዎልቃማ ጫርኮ ላምና ቦልያ ቶክ፥ ዞኦ አባኮ አፌዳ። ግብጼ ቢታ ኡባን እት ቦሊነ አትቤና። 20 ግዶፐነ፥ መꬍና ጎዳይ ካትያ ዎዛና ዶንጭልሴዳ ድራዉ፥ እስራኤላቱዋ የደናን እጼዳ።

ባራ ꬉማ

21 መꬍና ጎዳይ ሙሳ፥ “ግብጼ ጋድያን አሳይ ቦች በአናዉ ዳንዳይያ ኬሻ ꬉማይ ꬉማና ማላ፥ ነ ኩሽያ ሳሉዋ ደንꬃ” ያጌዳ። 22 ሙሴ ባረ ኩሽያ ሳሉዋ ደንꬄዳ፤ ግብጼ ቢታ ኡባን ሄዙ ጋላሳ ኩመንꬃ ባራ ꬉማይ ꬉሜዳ።* 23 ሄ ሄዙ ጋላሳቱዋን አሳይ ኦንነ እቱ እቱዋ በኤናን፥ ዎይ ባረ ሳኣፐ ደንዲደ ቤናን ታኬዳ። ሽን እስራኤለቱ ደእያ ሳኣን ኡባን ኡንቱንቶ ፖኡ ደኤ። 24 ካቲ ሙሳ ጼስሲደ፥ “ቢተ፤ መꬍና ጎዳዉ ጎይንተ፤ ህንተንቱ ማቼቱካ ህንተንቱ ናናይካ ህንተናና ባናዉ ዳንዳዪኖ። ህንተንቱ ዶርሳ ዉድያነ ህንተንቱ ሚዛ ዉድያ ጻላላ የጊደ ቢተ” ያጌዳ። 25 ሽን ሙሴ አ፥ “ኑን ያርሹዋነ ጹጊደ ያርሽያ ያርሹዋ መꬍና ጎዳ፥ ኑ ጾሳዉ፥ ሺሻናዉ፥ መህያ ኑዉ እማደ የድያዌ ኔና ጉሳካ? 26 ኑ መሂ ኡባይካ ኑናና ባናዉ ኮሼ፤ ቅንጫፍለ እቱነ ጉየ አተና። መꬍና ጎዳ፥ ኑ ጾሳዉ፥ ጎይንያ ጎይናዉ ሄ መህያፐ ዶሪደ አካናዉ ኮሼ፤ ኑን ያ ጋከናን ደኢደ፥ መህያፐ ሀቃዋ ሀቃዋ መꬍና ጎዳዉ ያርሻነንቶ ኤራናዉ ዳንዳዮኮ” ያጌዳ። 27 ሽን መꬍና ጎዳይ ካትያ ዎዛና ዶንጭልስና እ ኡንቱንታ የዳናዉ ኮይቤና። 28 ሄዋፐ ጉይያን ካቲ ሙሳ፥ “ታ ማታፐ ክቻ! ላኤንꬆ ታ ስንꬃን ለምእ ጋደ ኔና ኤራ! ኔን ታ አይፍያ ታ ዴሙዋ በኤዳ ጋላሳይካ ነዉ ሀይቆ” ያጌዳ። 29 ሙሴ አ፥ “ቱማካ፤ ኔን ጌዳዋዳን ታን ኔና ላኤንꬆ ኡባካ በእከ” ያጌዳ።

11

ባይራ የለቴዳዋንቱ ቦላ ዬዳ ቦሻ

1 ሙሴዉ መꬍና ጎዳይ፥ “ታን ግብጼ ካትያ ቦላነ አ አሳ ቦላ እት ሀራ ቦሻ የዳና፤ ሄዋፐ ጉይያን እ ህንተንታ ሀ ጋድያፐ ከስ የዳናዋ፤ እ ህንተንታ እቱነ አተናን ኡባካ የደርሳናዋ። 2 እስራኤልያ አሳይ፥ ማጫዌ አቱማዌ ባረ ሾሮቱዋፐ ብራፐነ ዎርቃፐ መቴዳ ሚሻቱዋ ኦቻና ማላ፥ ኡንቱንቶ ኦዳ” ያጌዳ። 3 መꬍና ጎዳይ እስራኤልያ አሳቱ ግብጼቱዋ ስንꬃን ናሸታናዳን ኦꬄዳ። ቃይ ሙሴ ባረ ሁጲያዉካ ግብጼ ጋድያን ካትያ ኦሳንቻቱዋንነ አሳን ሎይꬅ ዳሮ ቦንቼቴዳ አሳዳን ጼለቴዳ።

4 ሙሴ ካትያ ሀዋዳን ያጌዳ፤ “መꬍና ጎዳይ ሀዋዳን ያጌ፤ ‘ቃማ ግዶ ብላህያን ታን ግብጼ ግዱዋና አꬋና፤ 5 ግብጼ ጋድያን ደእያ ባይራ አቱማ ናናይ ኡባይ፥ ካዉተꬃ ኦይድያን ኡትያ ካትያ ባይራ ናኣፐ ዶሚደ፥ ዎጻን ጋጭያ ቆማት ባይራ ናኣ ጋካናዉ ባይራ የለቴዳ መሂካ አተናን ኡባይ ሀይቃናዋ። 6 ግብጼ ቢታ ኡባን ሀዋፐ ካሰ ባጋን ሀንቤናነ ስንꬃፐካ ሀነና ዎልቃማ ዬኩ ዬከታናዋ። 7 ሽን እስራኤላቱ ግዱዋን፥ አሳ ቦላ ዎይ መህያ ቦላ ካናይነ ቦጨና’ ያጌ። ሄ ዎደ መꬍና ጎዳይ ግብጼቱዋንነ እስራኤልያ ግዱዋን ሻኮታ መꬍያዋ ኔን ኤራናሳ። 8 ሀ ነ ኦሳንቻቱ ኡባይ ታኮ ዪደ፥ ታ ስንꬃን ጉፋን ጎይኒደ፥ ‘ከሳደ ባርኪ! ኔና ካልያ አሳይ ኡባይካ ቦ!’ ጋናዋንታ። ሄዋፐ ጉይያን ታን ባና” ያጌዳ። ሄዋፐ ጉይያን ሙሴ ሀንቁዋን ኤጸቲደ፥ ካትያ ስንꬃፐ ከሲደ ቤዳ።

9 ሙሴዉ መꬍና ጎዳይ ኮይሮ፥ “ታ ማላልስያ ማላታይ ግብጼ ጋድያን ዳራና ማላ፥ ካቲ ህንተንቱ ኦድያዋ ስሰናን እጻናዋ” ያግ ዎꬄዳ። 10 ሙሴነ አሮነ ሀ ማላልስያ ማላታ ኡባ ካትያ ስንꬃን ኦꬄድኖ፤ ሽን መꬍና ጎዳይ ካትያ ዎዛና ዶንጭልሴዳ፤ ያትና እ እስራኤላቱዋ ባረ ጋድያፐ የደናን እጼዳ።

12

ፓስጋነ ግብጼፐ ከሱሳ

(12:1—15:21)

1 መꬍና ጎዳይ ግብጼ ጋድያን ሙሳነ አሮና ሀዋዳን ያጌዳ፤ * 2 “ሀ አግናይ ህንተንቶ ላይꬃዉ ኮይሮ አግና ግዶ፤ 3 እስራኤልያ አሳዉ ኡባዉ ሀዋ ኦድተ፤ ሀ አግናይ ገሌዳ ታማንꬃ ጋላሳን፥ እት አሳይ ባረ ሶይ አሳዉ እት ኮልያ ዶርሳ ዎይ እት ኮልያ ዴሻ አሆ። 4 ሄ ጎለ አሳ ፓይዱ ሄ ዶርሳ ዉርስ ማናዉ ጉጾፐ፥ እነ አዉ ኡባፐ ማታትያ ሾሩ ባረንቱ ሶ አሳ ፓይዲደ እት እት አሳይ ማናዉ ዳንዳይያ ኬሻ አኬኪደ፥ ሄ መህያ ሹኪደ እትፐ ሚኖ። 5 ህንተንቱ ዶር አክያ መሂ የለቶደፐ እት ላይꬃ ግዴዳዋ፥ አ ቦላን አይ ፓጫይነ ባይና አቱማዋ ግዶ። ህንተንቱ ዶርሳፐ ዎይ ዴሻፐ አካናዉ ዳንዳዪታ። 6 ሀ አግናዉ ታማነ ኦይደንꬆ ጋላሳ ጋካናዉ ኡንቱንታ ሄምተ፤ ሄ ጋላስ ኦማርስ እስራኤልያ አሳይ ኡባይ ኡንቱንታ ሹካናዉ ኮሼ። 7 ያቲደ ሱꬃፐ አማሬዳዋ አኪደ፥ ኡንቱንቱ ምያ ጎለዉ ላኡ ማቃንያነ ጉባንያ ኦክኖ፤ 8 አሹዋ ሄ ጋላስ ቃማ ታማን ጺጽ ጺጺደ፥ ጫምያ ቦንጭያናነ ኡኬዳ ኡክꬃና ሚኖ። 9 አሹዋ ቃይያ ዎይ ዶይሲደ ሞፕተ፤ ሁጲያካ ገደቱዋካ ቃንꬃ ግዶ አሹዋካ ኡባ ቃንጸናን ሙምያ ጺጽተ፤ 10 ሄ አሹዋፐ ሳአይ ዎንታና ጋካናዉ አይነ አሾፕተ፤ ሽን አማሬዳዌ አቶፐ፥ ሄዋ ጹጋናዉ ኮሼ። 11 ሙሳ ሚደ፥ ኦግያዉ ጊግያ ማዩዋ ማዪደ፥ ህንተንቱ ጫማ ህንተንቱ ገድያን ዎꬂደ፥ ህንተንቱ ጋትማ ህንተንቱ ኩሽያን ኦይቂደ ሚታ። ኤሌል ኤሌል ሚተ፤ ሀዌ መꬍና ጎዳ ፓስጋ።

12 “ታን ሄ ጋላስ ቃማና ግብጼን አꬋደ ባይራ የለቴዳ ኡባ፥ አሳካ፥ መህያካ ዎꬋና፤ ግብጼ ኤቃቱዋ ኡባ ቦላካ ታን ፕርዳና፤ ታን መꬍና ጎዳቴ። 13 ሄ ሱꬃይ ህንተንቱ ደእያ ጎልያ ኤርስያ ማላ ግዳናዋ። ታን ሄ ሱꬃ በኦ ዎደ፥ ህንተንታ አጋደ አꬋና፤ ታን ግብጼ ጋድያ ቦሻን ሾጭያ ዎደ፥ ህንተንታ አይ ቦሻይካ ቦቼና።

14 “ሀ ጋላሳይ ህንተንቶ ቆፕ ቆፕ ቦንችያ ጋላሳ ግዶ፤ ህንተንቱ የለታይ ኡባይ መꬍና ጎዳ ባላ ቦንችተ፤ ሀዋ ዎጋ ኦꬂደ ኡባ ዎደ ቦንችተ። *

እርሹ ገልቤና ኡክꬃ ባላ

15 “ላፑን ጋላሳይ ጋካናዉ እርሹዋ የግቤና ኡክꬃ ሚተ፤ ሽን ኮይሮ ጋላስ እርሹዋ ህንተንቱ ሶፐ ድግተ። ሄ ኮይሮ ጋላሳፐ ዶሚደ ላፑንꬃ ጋላስ ጋካናዉ፥ እርሹዋና ደእያ ኡክꬃ ምያ አሳይ እስራኤልያ አሳ ግዶፐ ቦሄቶ። * 16 ኮይሮ ጋላስ ጌሻ ሽቁዋ ሺቅተ፤ ሀራ ጌሻ ሽቁዋ ቃይ ላፑንꬃ ጋላሳን ሺቅተ፤ አሳይ ማናዉ ቁማ ካꬃናዋፐ አትና፥ ሀ ጋላሳ ኡባን አይነ ኦꬆፕተ፤ ህንተንቱ ኦꬃናባይ ሄዋ ጻላላ።

17 “እርሹ ገልቤና ኡክꬃ ባላ ቦንችተ፤ አያዉ ጎፐ፥ ታን ህንተንቱ ጩጉዋ ግብጼ ጋድያፐ ከሴዳዌ ሄ ጋላሳና። ሄ ጋላሳ፥ የለታፐ የለታይ ጋካናዉ ፕን ከስያ ዎጋ ኦꬂደ ቦንችተ። 18 ኮይሮ አግናን፥ ሄ አግናዉ ታማነ ኦይደንꬆ ጋላሳ ኦማርሳፐ ዶሚደ፥ ላታማነ እተንꬁዋ ኦማርስ ጋካናዉ እርሹ ገልቤና ኡክꬃ ሚተ። 19 ላፑን ጋላሳይ ጋካናዉ እርሹ ህንተንቱ ሶን ቤቶፖ፤ እርሹ ገሌዳዋ ምያ አሳይ በተ ግድና ዎይ ሄ ቢታ አሳ ግድና፥ እስራኤልያ ግዶፐ ቦሄቶ። 20 እርሹ ገሌዳዋ አያነ ሞፕተ፤ ህንተንቱ ደእያ ሳኣን ሀቃንካ እርሹ ገልቤና ኡክꬃ ማናዉ ኮሼ” ያጌዳ።

ኮይሮ ፓስጋ

21 ሄዋፐ ጉይያን ሙሴ እስራኤልያ ጭማቱዋ ኡባ ጼስሲደ ኡንቱንታ ሀዋዳን ያጌዳ፤ “ህንተንቱ ኤለካ ቢደ፥ ህንተንቱ ሶ አሳዉ ፓስጋዉ ኮልያ፥ ዶርሳ ዎይ ዴሻ ሹክተ። 22 ህሶጵያ ጌተትያ ሀይꬃፐ ዳንክ አኪደ፥ ከርያን ደእያ ሱꬃን ናቂ ከሲደ፥ ሄ ሱꬃ ላኡ ማቃንያንነ ጉባንያ ኦክተ፤ ህንተንቱፐ እት አሳይነ ሳአይ ዎንታና ጋካናዉ ባረ ጎልያ ፐንግያፐ ካረ ከሶፖ። 23 መꬍና ጎዳይ ግብጼቱዋ ሾጭ ዎꬋናዉ ሄ ቢታና አꬍያ ዎደ፥ ሱꬃ ጉባንያንነ ላኡ ማቃንያን በአና፤ ያቲደ ካረና አꬋና፤ ዎꬍያዌ ህንተንቱ ሶ ገሊደ፥ ህንተንታ ዎናዳን አ ህንተንቱ ሶ ገልሰና። *

24 “ህንተንቱ ሀ አዛዙዋ ህንተንቶነ ህንተንቱ ዘረꬃዉ ኡባ ዎደ ዎጋ ኦꬂደ አዛዘትተ። 25 መꬍና ጎዳይ ካሰ እማና ጌዳዋዳን እ እምያ ቢታ ህንተንቱ ገልያ ዎደ፥ ሀ ዎጋ ናግተ። 26 ህንተንቱ ናናይ ህንተንታ፥ ‘ሀ ቦንቾ ባላ ብርሸꬃይ አዬ?’ ያጊደ ኦችያ ዎደ፥ 27 ህንተንቱ ኡንቱንታ፥ ‘ሀዌ ጾሳ ቦንቻናዉ ያርሽያ ፓስጋ ያርሹዋ፤ አያዉ ጎፐ፥ መꬍና ጎዳይ ግብጼ ጋድያን እስራኤልያ አሳ ጎልያ አግ አꬍ ቢደ፥ ግብጼቱዋ ዎꬊደ፥ ኑና አሼዳ ድራሳ’ ያግተ” ያጌዳ።

ሄዋፐ ጉይያን አሳይ ጉልባቲደ ጎይኔዳ። 28 እስራኤላቱ መꬍና ጎዳይ ሙሳነ አሮና አዛዜዳዋዳን ኦꬄድኖ።

ግብጼቱዋ ባይራ የለታቱ ሀይቂ ዉሮባ

29 ቃማ ግዶ ብላህያን መꬍና ጎዳይ ግብጼን ባይራ የለቴዳ ኡባ፥ ካዉተꬃ ኦይድያን ኡቴዳ ካትያ ባይራ ናኣፐ ዶሚደ፥ ቃሾ ጎለን ደእያ ኦሞደቴዳዋንቱ ባይራ ናኣ ጋካናዉ፥ ቃይ ባይራ የለቴዳ መህያ ኡባ ድፕ ኦꬄዳ።* 30 ካቲ፥ አ ኦሳንቻቱ ኡባይነ ግብጼ ጋድያ አሳይ ኡባይ ቃማ ደንዴድኖ። ግብጼ ጋድያን አሳይ ሀይቂቤና ጎሊ ኡባካ ባይና ድራዉ፥ አሳይ ኮሻ ꬎቁ ኦꬂደ ዎልቃማ ዬኩዋ ዬኬዳ። 31 ሄ ጋላስ ቃማ ካቲ ሙሳነ አሮና ጼሲደ፥ “ደንድተ! ህንተካ እስራኤልያ አሳይካ ታ አሳ ግዱዋፐ ከስ ቢደ ህንተንቱ ኦቼዳዋዳንካ መꬍና ጎዳዉ ጎይንተ! 32 ህንተንቱ ጌዳዋዳንካ ህንተንቱ ዶርሳ ዉድያነ ህንተንቱ መህያ ዉድያ አኪደ ቢተ! ቃይ ታዉካ ዎስተ” ያጌዳ።

33 ግብጼ አሳይ እስራኤላቱ ጋድያፐ ኤለካ ከሳና ማላ ድርቢሴድኖ። አያዉ ጎፐ፥ ኡንቱንቱ፥ “ሄዌ ꬋዮፐ፥ ኑን ኡባይካ ዉሬቶ” ያጌድኖ። 34 ሄዋ ድራዉ፥ እስራኤልያ አሳቱ ባረንቱ እርሹ ገልቤና ሙናቃ ከርያን ኩንꬂደ፥ ባረንቱ ማዩዋን ጻጺደ፥ ሀሽያን ቶኬድኖ። 35 እስራኤለቱ ሙሴ ኡንቱንታ አዛዜዳዋዳን፥ ግብጼቱዋ ብራ ሚሻቱዋ፥ ዎርቃ ሚሻቱዋነ ማዩዋ፥ “እምተ” ጊደ ኦቼድኖ። * 36 መꬍና ጎዳይ ግብጼቱዋ ስንꬃን ሄ አሳይ ሳበታናዳን ኦꬅና፥ ግብጼቱ ኡንቱንቱ ኦቼዳዋ እሜድኖ። ሄዋዳን ያቲደ ኡንቱንቱ ግብጼ አሳቱዋ ማጹዋ ቦንቂ አኪደ ቤድኖ።

እስራኤላቱ ግብጼፐ ከሴድኖ

37 እስራኤላቱ ራምሳ ጌተትያ ካታማፐ ደንዲደ ሱኮታ ጌተትያ ሳኣ ገድያን ሀመቲደ ቤድኖ። አሳይ ናናነ ማጫዋንታ ጉጀናን ፓይድና፥ ኡሱፑን ጼቱ ሻአ። 38 ቃይ ኡንቱንቱና ሀራ ዳሮ አሳይ፥ ዳሮ መሂነ ዶርሳ ዴሻ ዉዲ ላገቲደ ቤዳ። 39 ግብጼፐ ኡንቱንቱ አኪደ ከሴዳ ሙናቃ እርሹ ገልቤና ኡክꬃ ኡኬድኖ፤ አያዉ ጎፐ፥ ኡንቱንቱ ግብጼፐ ድርባን ከሴድኖ፤ ባረንቶ ሽንቃ ካꬃናዉካ፥ ሙናቃይ ደንድና ኡካናዉካ ኡንቱንታ ጋꬅቤና።

40 እስራኤላቱ ግብጼ ጋድያን ደኤዳ ላይꬃይ ኦይዱ ጼታነ ሀታማ። * 41 ሄ ኦይዱ ጼታነ ሀታሙ ላይꬃይ ዉርያ ሄ ዉርሰꬃ ጋላሳን፥ መꬍና ጎዳ ጩጉ ኡባይ ግብጼ ጋድያፐ ከሴዳ። 42 መꬍና ጎዳይ ባረ አሳ ናጊደ፥ ግብጼ ጋድያፐ ከስያ ዎደ ሳአይ ቃማ፤ ሄ ቃማይ የለታፐ የለታ ጋካናዉ፥ እስራኤልያ አሳይ ቤጎቲደ ናጊደ አቅያ፥ መꬍና ጎዳዉ ዱማቴዳ ቃማ።

ፓስጋ ጋላሳ ቦንችያ ዎጋ

43 መꬍና ጎዳይ ሙሳነ አሮና፥ “ፓስጋ ጋላሳ ቦንችያ ዎጋይ ሀዋ፤ በተ አሳይ አፐ ኡባካ ሞፖ። 44 ህንተንቱ ሻሉዋን ሻሜዳ አይሊ ህንተንቱ አ ቃጻሮዋፐ ጉይያን አፐ ሞ። 45 ሽን እማꬃተꬃን ህንተናና ጋምእያ እማꬃይነ ከራ ኦꬅያ እማꬃይ አፐ ኡባካ ሞፖ።

46 “ሀ ፓስጋ ህንተንቱ እት ጎለን ሚተ፤ ህንተንቱ ሄ አሹዋፐ አያነ ካረ ከሶፕተ። መቀꬃቱዋፐ እቱዋነ መንꬆፕተ።* 47 እስራኤልያ ማባራይ ኡባይ ፓስጋ ቦንቻናዉ ኮሼ።

48 “በቲ ዪደ ህንተንቱ ግዶን ደእያ አሳይ መꬍና ጎዳ ፓስጋ ቦንቻናዉ ኮዮፐ፥ ኮይሮ ሄ አቱማ አሳይ ኡባይ ቃጻረቶ። ሄዋፐ ጉይያን እ ሄ ቢታን የለቴዳ አሳዳን ሺቂደ፥ ፓስጋ ቦንቻናዉ ዳንዳዬ። ሽን ቃጻረትቤና አሳይ ኡባካ አፐ ሞፖ። 49 ህንተንቱ ቢታን የለቴዳዎካ ህንተንቱ ግዶን በተ ግዲደ ደእያዋዉካ ሄ ዎጋይ እቱዋ” ያጌዳ።

50 እስራኤላቱ ኡባይ መꬍና ጎዳይ ሙሳነ አሮና አዛዜዳዋዳንካ ኦꬄድኖ። 51 ሄ ጋላስካ መꬍና ጎዳይ እስራኤላቱዋ ኡንቱንቱ ጩጉዋን ጩጉዋን ግብጼ ጋድያፐ ከሴዳ።

13

ባይራ የለቴዳ ኡባይ ጾሳዉ ዱማቴዳ

1 መꬍና ጎዳይ ሙሳ ሀዋዳን ያጌዳ፤ 2 “ባይራ የለቴዳ አቱማዋ ኡባ ታዉ ዱማያ። እስራኤልያ አሳ ግዶን ኡሉዋፐ የለቴዳ ባይራ ኡባይ፥ መህያ ግድና አሳ ግድና፥ ኡባይካ ታዋ” ያጌዳ። *

እርሹ ገልቤና ኡክꬃ ባላ

3 ሄዋፐ ጉይያን ሙሴ አሳ፥ “ግብጼፐ፥ አይለተꬃ ጋድያፐ ህንተንቱ ከሴዳ ጋላሳ፥ ሀ ጋላሳ ሀሳይተ፤ አያዉ ጎፐ፥ መꬍና ጎዳይ ባረ ዎልቃማ ኩሽያን ህንተንታ ከሴዳ፤ ሄዋ ድራዉ፥ እርሹ ገሌዳዋ ኡባካ ሞፕተ። 4 ህንተንቱ ሀቼ፥ ላይꬃዉ ኮይሮ ግዴዳ አቢባ አግናን ከሲታ። 5 መꬍና ጎዳይ ካናነቱዋ፥ ሂተቱዋ፥ አሞራዋናቱዋ፥ ሂዌቱዋነ ያቡሳዋናቱዋ ጋድያ ህንተንታ ጋꬅያ ዎደ፥ ህንተንቱ ሀ ፓስጋ ሀ አግናን ቦንቺታ። ሄ ቢታይ ጾሳይ ህንተዉ እማና ማላ፥ ካሰ ህንተንቱ አዋቶ ጫቂ ዎꬄዳ ቢታ። ሄ ቢታይ ማꬃይነ ኤሳይ ጎግያ ቢታ። 6 ህንተንቱ ላፑን ጋላሳይ ጋካናዉ እርሹ የገትቤና ኡክꬃ ማንታ፤ ላፑንꬃ ጋላሳይ መꬍና ጎዳ ባላ ግዳናዋ። 7 ሄ ላፑን ጋላሳቱዋን እርሹ የገትቤና ኡክꬃ ህንተንቱ ማና፤ ህንተንቱ ግዶን እርሹዋና ደእያባይ አያይነ ቤቶፖ፤ ነ ቢታ ዛዋን ሀቃንነ እርሹ ቤቶፖ።

8 “ሄ ጋላስ ኔን ነ ናአዉ፥ ‘ታን ሀዋ ኦꬅያዌ፥ ታን ግብጼፐ ከስያ ዎደ፥ መꬍና ጎዳይ ታዉ ኦꬄዳዋ ሀሳያናሳ’ ያጋደ ኦዳ። 9 መꬍና ጎዳይ ህንተንታ ባረ ዎልቃማ ኩሽያን ግብጼፐ ከሴዳ ድራዉ፥ መꬍና ጎዳ ዎጋይ ህንተንቱ ዶናፐ ዎናዳን፥ ሀ ቦንቼትያ ጋላሳይ ነ ኩሽያን ቃቼዳነ ነ ዴሙዋን ዎꬄዳ ሀሳይስያዋ ማላ ግዳና። 10 ሄዋ ድራዉ፥ ህንተንቱ ሀ ዎጋ ላይꬃን ላይꬃን አ ዎድያን ቦንችተ።

ባይራ ናኣ

11 “መꬍና ጎዳይ ህንተንቱነ ህንተንቱ ማይዛ አዋቶ እማናዉ ጫቄዳዋዳን፥ እ ህንተንታ ካናነቱዋ ጋድያ ገልሲደ፥ ሄ ጋድያ ህንተንቶ እምያ ዎደ፥ 12 ኡሉዋፐ ባይራ የለቴዳ ኡባ መꬍና ጎዳዉ ዱማያ፤ ነ ሚዛ ባይራ የለትያ አቱማዋ ኡባይ መꬍና ጎዳዋ። * 13 ባይራ የለትያ ሀርያ ኡባ ዶርሳ ማራን ዎዛ አካ። ዎዘናዋ ግዶፐ፥ አ ሞርግያ መንꬃ፤ ነ አቱማ ናና ግዶን ባይራ የለቴዳዋንታ ኡባ ዎዛ። 14 ስንꬃና ያና ዎድያን ነ ናአይ ኔና፥ ‘ሀዌ አዬ?’ ያጊደ ኦቾፐ፥ ኔን አ፥ ‘መꬍና ጎዳይ ኑና ዎልቃማ ኩሽያን ግብጼፐ፥ አይለተꬃ ጋድያፐ ከሴዳ፤ 15 ግብጼ ካቲ ዶንጭሊደ ኑና የደናን እጽና፥ መꬍና ጎዳይ ግብጼ ጋድያን ደእያ ባይራ ኡባ፥ አሳፐ ዶሚደ መህያ ባይራ ጋካናዉ ዎꬌዳ። ታን አት ኡሉዋፐ ኮይሮ የለቴዳ አቱማዋ ኡባ መꬍና ጎዳዉ ያርሽያዌነ ታ ባይራ አቱማ ናና ታን ዎዝያዌ ሄዋሳ’ ያጋ። 16 መꬍና ጎዳይ ኑና ባረ ዎልቃማ ኩሽያን ግብጼፐ ከሴዳዎ፥ ሀዌ ህንተንቶ ኩሽያን ቃቼዳነ ዴሙዋን ዎꬄዳ ማላ ማላ ግዳናዋ” ያጌዳ።

ጾሳይ ባረ አሳ ካለꬆ ሀኖታ

17 ካቲ አሳ የዴዳ ዎደ፥ ጾሳይ ኡንቱንታ ፕልስጼማ ቢታና አꬅያ ኦጊ ማታ ግዶፐነ ሄ ኦግያና ካለꬅቤና፤ አያዉ ጎፐ፥ ጾሳይ፥ “አሳይ ኦላ በኦፐ፥ ባረ ቆፋ ላሚደ፥ ጉየ ግብጼ ስመናዳን” ያጊደ ቆፔዳ። 18 ሄዋ ድራዉ፥ ጾሳይ አሳ መላ ቢታ ኦግያና ዩሺደ፥ ዞኦ አባኮ ካለꬄዳ። እስራኤለቱ ግብጼ ጋድያፐ ኦላዉ ጊጊደ ፑደ ከሴድኖ። 19 ዮሴፎ እስራኤልያ አሳ ጫቀꬅ ዎꬄዳ ድራዉ፥ ሙሴ አ መቀꬃ ባረናና አኪደ ቤዳ፤ ዮሴፎ ኡንቱንታ፥ “ጾሳይ ቱሙፐ ህንተንታ ማዳናዉ ያናዋ፤ ሄ ዎደ ህንተንቱ ታ መቀꬃ ሀ ሳኣፐ ፑደ ህንተናና አኪደ ቢተ” ያጊደ ኦድ ዎꬄዳ።*

ታማነ ሻርያ ቱሳ

20 ኡንቱንቱ ሱኮተፐ ደንዲደ መላ ቢታ ዶናን ደእያ ኤታማን ኡቴድኖ። 21 መꬍና ጎዳይ ኡንቱንቱ ጋላስነ ቃማ ሀመታና ማላ፥ ጋላሳን ኡንቱንታ ኦግያ በሳናዉ ሻርያ ቱሳን፥ ቃማን ኡንቱንቶ ፖእሳና ማላ ታማ ቱሳን ኡንቱንታ ካለꬄዳ። 22 ጋላስ ሻርያ ቱሳይ ዎይ ቃማ ታማ ቱሳይ አሳ ስንꬃፐ ክችቤና።

14

ዞኦ አባ ፕኔድኖ

1-2 ሄዋፐ ጉይያን ሙሳ መꬍና ጎዳይ፤ “ኡንቱንቱ ጉየ ስሚደ ምግዶላፐነ አባፐ ግዱዋን፥ ፕሃህሮታ ማታን ኡታናዳን ኦዳ፤ ኡንቱንቱ አባ ላንቂያን ባኣል-ጻፎና ስንꬃ መላ ቢታን ኡትኖ ያጌዳ። 3 ካቲ፥ ‘እስራኤላቱ መላ ቢታይ ጎርድና፥ ሀንያባ ꬋዪደ ቢታን ጮ ቶይላካቲኖ’ ያጊደ ቆፓናዋ። 4 ታን ካትያ ዎዛና ዶንጭልሳና፤ እ ኡንቱንታ የደርሳና፤ ታን ካትያንነ አ ኦላንቻቱዋ ኡባን ቦንቼታና፤ ግብጼቱካ ታን መꬍና ጎዳ ግድያዋ ኤራና” ያጌዳ። እስራኤላቱ እ ኦዴዳዋዳን ኦꬄድኖ።

እስራኤላቱዋ ካትያ ፓራይ ካሌዳ

5 አሳይ ባቃት ድጌዳዋ ግብጼ ካትያዉ ኦድና፥ እነ አ ሱንꬃቱ እስራኤላቶ ቆፔዳ ባረንቱ ቆፋ ላሚደ፥ “ኑን ሀዋ ዋቴቶ? ኑን እስራኤላቱዋ የዲደ፥ ኡንቱንቱ ኑዉ ኦꬅያ ዎልቃፐ መላ አቴዶ” ያጌድኖ። 6 ሄዋ ድራዉ፥ እ ባረ ፓራ ጋርያ ኮሪደ፥ ባረ ኦላንቻቱዋ ባረናና አኪደ ደንዴዳ። 7 እ ኡሱፑን ጼቱ ዶረቴዳ ፓራ ጋረቱዋ፥ ግብጼ ጋድያን ደእያ ሀራ ጋረቱዋ ኡባና፥ ኡንቱንቱ ኡባዉ ካፑዋ ካፑዋ ሱንꬂደ አኪደ ቤዳ። 8 መꬍና ጎዳይ ግብጼ ጋደ ካትያ፥ ዎዛና ꬉልስና፥ ጾሳ ዎልቃን ከሳ ቦላ ደእያ እስራኤልያ አሳ የደርሴዳ። 9 ሄዋፐ ጉይያን ግብጼ አሳቱ፥ ካትያ ፓራቱ ኡባይነ ፓራ ጋረቱ፥ ፓራ አሳቱነ ኦላንቻቱ እስራኤላቱዋ ካሊደ የደርሴድኖ። አባ ዶናን ባኣል-ጻፎና ስንꬃ ባዙዋን ደእያ ፕሃህሮታ ማታን ኡንቱንቱ ኡቴዳዋንታ ደሜድኖ።

10 ካቲ ማት ድግና፥ እስራኤላቱ ꬎቁ ግ ጼልያ ዎደ፥ ግብጼቱ ኡንቱንቱ ጌዱዋ ካሊደ ዬዳዋ በኤድኖ፤ ያቲደ ዳሮፐ ያዪደ፥ መꬍና ጎዳኮ ዋሴድኖ። 11 ኡንቱንቱ ሙሳ፥ “ኔን ኑና ግብጼን ዱፉ ꬋይና መላ ቢታን ሀይቃናዳን ከሳዲየ? ኑና ግብጼፐ አያዉ አሃድ? 12 ግብጼን ደኢደ ኑን፥ ‘ኑና አጋ ባሻ፤ ኑን ግብጼቶ ሞደታና’ ያጊደ ነዉ ኦድበይኮየ? መላ ቢታን ሀይቃናፐ ኡንቱንቶ ሞደትያዌ ኑዉ ሎአ ሽን” ያጌድኖ።

13 ሽን ሙሴ አሳ፥ “ያዮፕተ፤ ምን ኤቂተ፤ መꬍና ጎዳይ ሀቼ ህንተንታ አሽያ አሹዋ ህንተንቱ በአና። ሀቼ ህንተንቱ በእያ ግብጼቱዋ ላኤንꬆ ኡባካ በእክታ። 14 ህንተንቱ ድራዉ መꬍና ጎዳይ ኦለታናዋ፤ ህንተንቱፐ ኮየትያዌ ጮኡ ጉሳ ጻላላ” ያጌዳ።

15 መꬍና ጎዳይ ሙሳ፥ “ኔን ታኮ አያዉ ዋሳይ? እስራኤላቱ ስንꬃዉ ሀመታና ማላ ኦዳ። 16 ነ ጻምኣ ደንꬃደ አባ ቦላ ምጫ፤ ሃꬃይ ላኡ ከሲደ ሻከታናዋ፤ እስራኤላቱካ መላ ቢታና አባ ፕኒደ ባናዋንታ። 17 ታን ግብጼቱዋ ዎዛና ዶንጭልስና፥ ኡንቱንቱ ህንተንቱ ጌዱዋ ካሊደ አባን ገላናዋንታ። ታን ካትያነ አ ኦላንቻቱዋ ኡባ ቦላን፥ አ ፓራ ጋረቱዋነ አ ፓራ አሳቱዋ ቦላን ቦንቹዋ ታዉ ደማና። 18 ታን ካትያ ቦላን፥ አ ፓራ ጋረቱዋ ቦላንነ አ ፓራ አሳቱዋ ቦላን ታዉ ቦንቹዋ ደሜዳ ዎደ፥ ታን መꬍና ጎዳ ግድያዋ ግብጼቱ ኤራናዋንታ” ያጌዳ።

19 ሄዋፐ ጉይያን ጾሳ ኪታንቻይ፥ እስራኤልያ ኦላንቻቱዋፐ ስንꬃና ሀመትያዌ፥ ጉየ አꬊደ ኡንቱንቱፐ ጉየና ሀመቴዳ። ሻርያ ቱሳይካ ኡንቱንቱ ስንꬃን ደእያ ሳኣፐ ጉየ ባጋ ዩዪደ፥ 20 ግብጼቱዋ ኦላንቻቱዋፐነ እስራኤለቱዋ ኦላንቻቱዋፐ ግዱዋን ኤቄዳ። ሄ ሻሪ ቃማ ኡባን እት ባጋና ꬉምሲደ፥ ህንኮ ባጋና ፖእሴዳ፤ ያትና ቃማ ኡባ እቱ እቱዋኮ ሺቅበይክኖ።

21 ሄዋፐ ጉይያን ሙሴ አባ ቦላን ባረ ኩሽያ ምጬዳ፤ መꬍና ጎዳይ ሄ ጋላስ ቃማ ኡባን አዋይ ዶልያ ባጋፐ ዎልቃማ ጫርኩዋ የዲደ፥ አባ ጉየ ዛሪደ መላ ቢታ ከሴዳ። ሃꬃይ ሻከቴዳ። 22 እስራኤለቱ አባ ግዱዋና መላ ቢታን ሀመቲደ፥ ሃꬃይ ኡንቱንቶ ኡሸቻናነ ሀድርሳና ጎዳዳን ኤቂና ቤድኖ። * 23 ግብጼቱ ኡንቱንታ የደርሴድኖ፤ ካትያ ፓራ ኡባቱ፥ አ ፓራ ጋረቱነ አ ፓራ አሳቱ ኡንቱንታ ካሊደ፥ አባ ግዶ ገሌድኖ። 24 ብሮ ዎንታ ባካሊ ዶላናፐ ካሰቲደ፥ መꬍና ጎዳይ ታማነ ሻርያ ቱሳፐ ዱገ ዛሪደ፥ ግብጼቱዋ ኦላንቻቱዋ ጼሌዳ፤ ኡንቱንቱ ዎዛና ባይዜዳ። 25 ላጋይ ኡንቱንታ ዋይሳና ማላ፥ መꬍና ጎዳይ ኡንቱንቱ ፓራ ጋረቱዋ ጎማ ቃꬁዋ ድግና ግብጼቱ፥ “መꬍና ጎዳይ ኡንቱንታ ማዲደ ግብጻ ኦልያ ድራዉ፥ አነ ኑን እስራኤልያ አሳፐ ባቃቶይተ” ያጌድኖ።

26 መꬍና ጎዳይ ሙሳ፥ “ሃꬃይ ግብጼቱዋ ቦላ፥ ኡንቱንቱ ፓራ ጋረቱዋ ቦላነ ኡንቱንቱ ፓራ አሳቱዋ ቦላ ጉየ ጎጋና ማላ፥ ነ ኩሽያ አባ ቦላን ምጫ” ያጌዳ። 27 ሙሴ ባረ ኩሽያ አባ ቦላን ምጬዳ፤ ሳአይ ዎንትሽን፥ አባይ ባረ ካሰ ሳኣ ጉየ ስሜዳ፤ ግብጼቱ ያ አ ግዶ ባቃትሽን፥ መꬍና ጎዳይ ግብጼቱዋ አባ ግዱዋን አꬅ የጌዳ። 28 ሃꬃይ ጉየ ስሚደ፥ ፓራ ጋረቱዋ ፓራ አሳቱዋና እስራኤላቱዋ ካሊደ አባ ገሌዳ ካትያ ኦላንቻቱዋ ኡባ ምት ባሼዳ፤ ኡንቱንቱፐ እቱነ አትቤና። 29 ሽን እስራኤለቱ አባ ግዱዋና መላ ቢታን ሀመቲደ፥ ሃꬃይ ኡንቱንቶ ኡሸቻናነ ሀድርሳና ጎዳዳን ኤቂና ቤድኖ። 30 መꬍና ጎዳይ ሄ ጋላስ እስራኤልያ አሳ ግብጼቱዋ ኩሽያፐ ሀዋዳን አሼዳ። ቃይ እስራኤለቱ ግብጼቱ ሀይቂደ ግሴዳዋንታ አባ ዶናን በኤድኖ። 31 እስራኤላቱካ መꬍና ጎዳይ ግብጼቱዋ ቦላ በሴዳ ዎልቃማ ዎልቃ በኤዳ ዎደ፥ አሳይ መꬍና ጎዳዉ ያዪደ አካ አ ቆማ ሙሳካ አማኔዳ።

15

ሙሴ የꬃ

1 ሄ ዎደ ሙሴነ እስራኤልያ አሳይ ሀ የꬃ መꬍና ጎዳዉ የጼድኖ፤

“ቦንቹዋን ሎይꬅ ꬎቁ ꬎቁ ጌዳ ድራዉ፥

ታን መꬍና ጎዳዉ ማዝሙርያ የጻና።

ፓራነ ፓራ ጋርያነ ቶጌዳዋንታ አባን ኦሌዳ። *

2 መꬍና ጎዳይ ታ ዎልቃነ ታ ማዝሙርያ፤

እ ታና አሽያዋ ግዴዳ። *

እ ታ ጾሳ፤ ታን አ ሳባና።

እ ታ አዉዋ ጾሳ፤

ታን አ ꬎቁ ꬎቁ ኦꬃና።

3 መꬍና ጎዳይ ኤረቴዳ ኦላንቻ፤

አ ሱንꬃይካ መꬍና ጎዳ።

4 ግብጼ ካትያ ፓራ ጋረቱዋነ

አ ኦላንቻቱዋ አባን ኦሌዳ።

ግብጼ ካትያ ካፓቱ፥

ኡባፐ አꬍ ሎእያዋንቱ ዞኦ አባን ሙከቴድኖ።

5 ጪሞ ሃꬃይ ኡንቱንታ ካሜዳ፤

ኡንቱንቱ ሹቻዳን ጪሙዋን ምተቴድኖ።

6 “አቤት መꬍና ጎዳዉ፥ ነ ኡሸቻ ኩሺ

ዎልቃን ጎቤዳዋ፤

መꬍና ጎዳዉ፥ ነ ኡሸቻ ኩሺ

ሞርክያ መንሬꬄዳ።

7 ነ ቦንቹዋ ግታተꬃን

ኔናና ጋዳቴዳዋንታ ኦላዳ።

ነ ኤጽያ ሀንቁዋ ኔን የድና፥

እ ኡንቱንታ ዳላዳን ሜዳ።

8 ነ ሲꬍያና ከስያ ሸምፑዋን

ሃꬃይ ዶረቴዳ።

ጎግያ ሃꬃይካ ጎዳዳን ምን ኤቄዳ፤

ጪሞ ሃꬃይ አባ ጎምፓን እርኪደ ምኔዳ።

9 “ሞርኪ፥

‘ታን ኡንቱንታ የደርሳደ ኦይቃና።

ታን ኡንቱንቱ ማጹዋ ሻካደ፥

ታ ኮዬዳዋ ኡባ አካና።

ታን ታ ማሻ ሾዳደ፥

ኡንቱንታ ꬋይሳና’ ያጊደ ጬቀቴዳ።

10 “ሽን ነ ፔኑዋን ፑንና፥

አባይ ኡንቱንታ ካሜዳ።

ኡንቱንቱ ዎልቃማ ሃꬃን

ብራታይ ምተትያዋዳን ምተቴድኖ።

11 አቤት መꬍና ጎዳዉ፥ ጾሳቱዋ ግዶን

ነ ማላይ ኦኔ?

ጌሻተꬃን ቦንቼትያዌ፥

ቦንቹዋን ያየትያዌ፥

ማላልያባ ኦꬅያዌ ነ ማላይ ኦኔ?

12 ኔን ነ ኡሸቻ ኩሽያ ምጭና፥

ቢታይ ኡንቱንታ ምቴዳ።

13 “ኔን ዎዜዳ ነ አሳ

አገና ነ ሲቁዋን ካለꬃዳ።

ኔን ነ ዎልቃን

ኡንቱንታ ኔን ደእያ ጌሻ ሳኣ ገልሳዳ።

14 ካዉተꬃቱ ሄዋ ስሲደ

ኮኮሬድኖ።

ፕልስጼማ ጋድያ አሳቱካ

የሉ ኦይቄዳዋዳን ኡንኤቴድኖ።

15 ሄ ዎደ ኤዶማ ጋደ ካፓቱ ዳጋሜድኖ።

ሞኣበ ጋድያ ሞድያዋንታ

ያሻይ ኮኮርሴዳ።

ካናነ አሳቱዋ ሸኒ ሀይቄዳ።

16 አቤት መꬍና ጎዳዉ ዳጋማይነ ያሻይ ኡንቱንታ ኦይቂና፥

ኡንቱንቱ ነ ዎልቃ ግታተꬃ በኢደ፥

ነ አሳይ አꬋና ጋካናዉ፥

ኔን ዎዜዳ አሳይ አꬋና ጋካናዉ፥

ሹቻዳን ሙሚደ ኤቂኖ።

17 አቤት መꬍና ጎዳዉ ኔን ኡንቱንታ አሃደ፥

ነ ቡዞ ጋደን ደእያ ደርያ ሁጲያን ቶከቴዳ ምꬃዳ ዎꬃ።

ሄ ሳአይ

ኔን ነዉ ደአናዉ ኦꬄዳ ሳኣ፥

ሄ ጌሻ ሳአይ ኔን ነ ኩሽያን ምንሳደ ኤሴዳ ሳኣ።

18 መꬍና ጎዳይ መꬍናፐ መꬍናዉ ካዉታናዋ።”

19 ግብጼ ካትያ ፓራቱ፥ አ ፓራ ጋረቱነ አ ፓራ አሳቱ አባን ገሌዳ ዎደ፥ መꬍና ጎዳይ ኡንቱንቱ ቦላ አባ ሃꬃ ጉየ ዛሪደ ኡንቱንቱ ቦላ አሄዳ፤ ሽን እስራኤላቱ አባ ግዱዋና መላ ቢታን ሀመቲደ ቤድኖ ያግ የጼድኖ።

ማይራም የꬃ

20 አሮና ምቻታ፥ ናባታ ማይራማ ዳርቢያ አካዱ፤ ማጫ አሳይ ኡባይ ዳርቢያ ባቂደነ የጺደ እዞ ካሌድኖ። 21 ማይራማ ኡንቱንቶ የꬃ የጻደ፥

“መꬍና ጎዳይ ሎይꬅ ꬎቁ ꬎቁ ጌዳ ድራዉ፥

አዉ የጽተ።

ፓራነ ፓራ ቶጌዳዋ

እ አባን ኦሌዳ” ያጋደ የጻዱ።

ዞኦ አባፐ ሲና ደርያ ጋካናዉ

(15:22—18:27)

ጫምያ ሃꬃነ ሎኦ ጮራ ፑልቱዋ

22 ሄዋፐ ጉይያን ሙሴ እስራኤልያ ዞኦ አባፐ ካለꬅና፥ ኡንቱንቱ ሱር ጌተትያ መላ ቢታ ቤድኖ። ሄ መላ ቢታን ኡንቱንቱ ሃꬃ ደመናን ሄዙ ጋላሳ ሀመቴድኖ። 23 ኡንቱንቱ ማራ ግያ ሳኣ ጋኬዳ ዎደ፥ ማራ ሃꬃይ ጫሞ ግዴዳ ድራዉ፥ ኡሻናዉ ዳንዳይበይክኖ፤ ሄዋ ድራዉ፥ ሄ ሳአይ ማራ * ጌተቴዳ። 24 ሄዋ ድራዉ፥ አሳይ፥ “ኑን አያ ኡሻኔ?” ያጊደ ሙሴ ቦላ ዙዙሜዳ። 25 ሙሴ መꬍና ጎዳዉ ዋሴዳ፤ መꬍና ጎዳይ አ እት ምꬃ በሴዳ፤ ሙሴ ሄ ምꬃ ሃꬃ ግዶ ኦልና፥ ሃꬃይ ማልኤዳ። መꬍና ጎዳይ ኡንቱንቶ ካለሰትያ ዎጋ እሜዳ፤ ያን ጾሳይ ኡንቱንታ ፓጬዳ። 26 እ ኡንቱንታ ሀዋዳን ያጌዳ፤ “መꬍና ጎዳይ ህንተንቱ ጾሳይ ኦድያዋ ምንሲደ ስሶፐነ አ አይፍያ ስንꬃን ልከባ ኦꬆፐ፥ ህንተንቱ አ አዛዙዋ ሀይዞፐነ አ ዎጋ ኡባ ናጎፐ፥ ታን ግብጼቱዋ ቦላ አሄዳ ሀርግያፐ እቱዋነ ህንተንቱ ቦላ አህከ፤ አያዉ ጎፐ፥ ታን ህንተንታ ፓꬅያ መꬍና ጎዳቴ” ያጌዳ።

27 ሄዋፐ ኡንቱንቱ ኤላማ ጋድያ ዬድኖ፤ ያን ታማነ ላኡ ሃꬃ ፑልቶቱነ ላፑን ታሙ ዛምባ ምꬃቱ ደኢኖ። ኡንቱንቱ ያን ሃꬃ ዶናን ኡቴድኖ።

16

መꬍና ጎዳይ ማናነ አካቱዋ ቡክሴዳ

1 ግብጼፐ ከሴዳ ላኤንꬆ አግናን፥ ታማነ እቼሻንꬆ ጋላሳን እስራኤልያ አሳ ኩመንꬃይ ኤሊማፐ ደንዲደ፥ ኤሊማፐነ ሲናፐ ግዱዋን ደእያ “ሲን” ጌተትያ መላ ቢታ ዬዳ። 2 እስራኤልያ አሳ ኡባይ መላ ቢታን ሙሴ ቦላነ አሮና ቦላ ዙዙሜድኖ። 3 እስራኤላቱ ኡንቱንታ፥ “ኑን ግብጼ ጋድያን መꬍና ጎዳ ኩሽያን ሀይቄዶ ግዴሮኮሻ! ያን ኑን ኑዋ አሹዋ ከርያ ዩይ አꬍ ኡቲደ፥ ኑን ኮዮ ቁማ ኡባ ሜዶ፤ ሽን ህንተንቱ ኑና ከሲደ፥ ኡባቱዋ ኮሻን ዎꬋናዉ መላ ቢታ አሄድቴ?” ያጌድኖ።

4 መꬍና ጎዳይ ሙሳ፥ “ታን ህንተንቶ ሳሉዋፐ ኡክꬃ ቡክሳና፤ አሳይ ኡባ ጋላስካ ከሲደ፥ ሀቼ ሀቼዉ ግድያዋ ጻላላ ማጻናዉ ኮሼ። አሳይ ታ አዛዙዋ ካልንቶ ካለነንቶ ታን ኡንቱንታ ሄዋን ፓጫና። * 5 ኡሱፑንꬃ ጋላስ ኡንቱንቱ ሀሮደ ማጽያዎ ላኡ ኩሽያ ማጺደ፥ ካꬂኖ” ያጌዳ።

6 ሄዋ ድራዉ፥ ሙሴነ አሮነ እስራኤልያ አሳ ኡባዉ፥ “ህንተና ግብጼ ጋድያፐ ከሴዳ መꬍና ጎዳ ግድያዋ ኦማርስ ህንተንቱ ኤራና፤ 7 ቃይ መꬍና ጎዳ ቦንቹዋ ዎንታ ህንተንቱ በአና፤ አያዉ ጎፐ፥ አ ቦላ ህንተንቱ ዙዙሜዳዋ እ ስሴዳ፤ ህንተንቱ ኑ ቦላ ዙዙማናዉ ኑን ኦኔ?” ያጌድኖ። 8 ሄዋፐ ጉይያን ሙሴ፥ “እ ህንተንቶ ማናዉ ኦማርስ አሹዋ እሚናነ ህንተንቱ ኮይያ ኡክꬃ ኡባ ህንተንቶ ዎንታ እምና፥ እ መꬍና ጎዳ ግድያዋ ህንተንቱ ሄዋን ኤራና። አያዉ ጎፐ፥ ህንተንቱ አ ቦላ ዙዙሜዳዋ እ ስሴዳ። ኑን ኦኔ? ህንተንቱ ኑ ቦላ ዙዙምክታ፤ ህንተንቱ መꬍና ጎዳ ቦላ ዙዙሚታ” ያጌዳ።

9 ሙሴ አሮና፥ “ኔን እስራኤልያ አሳ ኡባ፥ ‘መꬍና ጎዳይ ህንተንቱ ዙዙንꬃ ስሴዳ ድራዉ፥ መꬍና ጎዳ ስንꬃ ሃ ሺቅተ’ ያጋ” ያጌዳ። 10 አሮነ እስራኤልያ አሳ ኡባዉ ኦድያ ዎደ፥ ኡንቱንቱ መላ ቢታኮ ስሚደ ጼሌድኖ፤ ሄዋን መꬍና ጎዳ ቦንቹ ሻርያ ግዶን ቆንጭያዋ በኤድኖ። 11-12 መꬍና ጎዳይ ሙሳ፥ “ታን እስራኤላቱ ዙዙንꬃ ስሳድ፤ ኔን ኡንቱንቶ፥ ‘ኦማርሳን አሹዋ ህንተንቱ ማና፤ ዎንታ ኡክꬃ ህንተንቱ ካላና፤ ሄ ዎደ ህንተንቱ ታን መꬍና ጎዳ ህንተንቱ ጾሳ ግድያዋ ኤራና’ ያጋደ ኦዳ” ያጌዳ።

13 ሄ ጋላስ ኦማርሳን አሹ ሜተትያ ካፎቱ ዪደ፥ እስራኤልያ አሳይ ደእያ ሳኣ ማዬድኖ፤ ቃይ ዎንታ ኡንቱንቱ ዱንካነቱዋ ዩሹዋን ከተርሳይ ኩም ኡቴዳ። 14 ከተርሳይ ጽኤዳ ዎደ፥ ሳኣን ዎꬌዳ ሻቻ ማላትያ ሱፓ ፖቁ መላ ቢታ ቦላን ቤቴዳ። 15 እስራኤለቱ ሄዋ በኤዳ ዎደ፥ ኡንቱንቱ እቱ እቱዋ፥ “ሀዌ አዬ?”* ያጌድኖ። አያዉ ጎፐ፥ ኡንቱንቱ እ አየንቶ ኤርበይክኖ።

ያትና ሙሴ ኡንቱንታ፥ “ህንተንቶ ማናዉ መꬍና ጎዳይ እሜዳ ኡክꬃይ ሀዋ። 16 መꬍና ጎዳይ ሀዋዳን ያጊደ አዛዜዳ፤ ‘ጎለ አሳዉ አዎትያዌ፥ እቶ እቶ ማናዉ ኮሽያዋ ኬሻ ሺሾ፤ ህንተንቱ ዱንካንያ ግዶን ደእያ አሳይ ሁጲያን ሁጲያን ላኡ ጻሳ ግድያዋ አክተ’ ጌዳ” ያጌዳ።

17 እስራኤላቱ ሙሴ ኡንቱንቶ ኦዴዳዋዳን ኦꬄድኖ፤ እቱ ዳርሲደ፥ እቱ ላፈꬂደ ሺሼድኖ። 18 ኡንቱንቱ ጻሳን ማኬዳ ዎደ፥ ዳርሲደ ሺሼዳዎ ፓላህቤና፤ ላፋ ሺሼዳዎ ፓጭቤና፤ ኡባይካ ሁጲያን ሁጲያን ባረዉ ምያዋ ኬሻ ሺሼዳ። * 19 ሄዋፐ ጉይያን ሙሴ ኡንቱንታ፥ “ኦንነ አፐ ዎንትዉ አሾፖ” ያጌዳ። 20 ግዶ ሽን ኡንቱንቱፐ እቱ እቱ ሙሴ ኦድያዋ አከናን አጊደ፥ ሄዋ ዎንታ ጋካናዉ ዎꬄድኖ፤ ሄዌ ጉጹኒደ ጽንቄዳ። ሄዋ ድራዉ፥ ሙሴ ኡንቱንታ ሀንቀቴዳ። 21 ዎንታ ዎንታ አሳይ ኡባይ ባረዉ ኮሽያዋ ሺሼዳ፤ አዋይ ሆእያ ዎደ ሳኣን አቴዳዌ ሲል አጌዳ።

22 ኡሱፑንꬃ ጋላሳን ኡንቱንቱ ካሰዋፐ ላኡ ኩሽያ ሺሼድኖ። ያትና ኡንቱንቱ ካፓቱ ኡባቱ ዪደ ሄዋ ሙሴዉ ኦዴድኖ። 23 እ ኡንቱንታ፥ “መꬍና ጎዳይ አዛዜዳዌ ሀዋ፤ ዎንት ኪታይ ባይና ሸምፖ ጋላሳ፥ መꬍና ጎዳዉ ጌሻ ሳምባታ። ሄዋ ድራዉ፥ ህንተንቱ ኡክያዋ ኡክተ፤ ህንተንቱ ዶይስያዋነ ዶይስተ፤ ፓላሄዳዋ ዎንትዉ አሽተ” ያጌዳ። * 24 ሄዋ ድራዉ፥ ኡንቱንቱ ሙሴ አዛዜዳዋዳን ዎንትዉ ዎꬅና ጽንቂቤና ዎይ ጉጹንቤና። 25 “ሀቼ ሚተ፤ አያዉ ጎፐ፥ ሀቼ መꬍና ጎዳ ሳምባታ፤ ህንተንቱ አ ሀቼ ደምባን ደምክታ። 26 ህንተንቱ ኡሱፑን ጋላሳን አ ሺሻናዉ ዳንዳዪታ፤ ሽን ላፑንꬃ ጋላሳይ ሳምባታ። ሳምባታን አያይነ ደኤና” ያጌዳ።

27 ላፑንꬃ ጋላሳን እት እት አሳይ ሺሻናዉ ከሴዳ፤ ሽን ኡንቱንቱ አይነ ደምበይክኖ። 28 መꬍና ጎዳይ ሙሳ፥ “ታ አዛዛቱዋነ ታ ህግያ ናግያዋ አዉደ ጋካናዉ እጺቴ? 29 መꬍና ጎዳይ ህንተንቶ ሳምባታ እሜዳዋ አኬክተ፤ ኡሱፑንꬃ ጋላሳን እ ህንተንቶ ላኡ ጋላሳ ኡክꬃ እምያዌ ሄዋ ድራሳ። ላፑንꬃ ጋላስ ኡባይ ባረ ደእያ ሳኣን ደእያ ሳኣን ጋምኦ፤ ኦንነ ካረ ከሶፖ” ያጌዳ። 30 ሄዋ ድራዉ፥ አሳይ ላፑንꬃ ጋላሳን ሸምፔዳ።

31 እስራኤልያ አሳይ ሄ ኡክꬃ ማና * ጊደ ሱንꬄዳ። ማናይ ዴቡዋ አይፍያዳን ቦꬃ፤ ኤሳና ኡኬዳ ኡክꬃዳን ማልኤ። 32 ሙሴ እስራኤልያ አሳ፥ “መꬍና ጎዳይ አዛዜዳዌ ሀዋ፤ ‘ታን ህንተንታ ግብጼ ጋድያፐ ከሴዳ ዎደ፥ ዎራን ምዜዳ ኡክꬃ ኡንቱንቱ በአና ማላ፥ ማናፐ ላኡ ጻሳ ግድያዋ ህንተንቱ ያና የለታዉ አሽ ዎꬅተ’ ያጊደ አዛዜዳ” ያጌዳ።

33 ሙሴ አሮና፥ “እት ጻሩዋ አካደ ላኡ ሊትሮ ኩመንꬃ ማና አን ቆላ፤ ያታደ ያና የለታዉ ምንጀታና ማላ፥ መꬍና ጎዳ ስንꬃን ዎꬃ” ያጌዳ። *

34 መꬍና ጎዳይ ሙሳ አዛዜዳዋዳን ምንጀታና ማላ፥ አሮነ ማና ጾሳ ስንꬃን ዎꬄዳ። 35 እስራኤላቱ ባረንቱ ደእያ ጋደ ያና ጋካናዉ ኦይታሙ ላይꬃ ማና ሜድኖ፤ ኡንቱንቱ ካናነ ጋደ ባጋ ጋካናዉ ማና ሚደ ደኤድኖ። * 36 አሳይ ማክያ ኤረቴዳ ቁንአይ ላኡ ጻሳፐ ታሙ ዳኩዋ ዳሬ።

17

ዛላፐ ሃꬃይ ፑልቴዳ

(ፓይ. 20:1-13)

1 እስራኤለቱዋ ማባራ ኡባይ መꬍና ጎዳይ አዛዜዳዋዳን፥ እት ሳኣፐ ሀራ ሳኣ ዩዪደ፥ ሲን መላ ቢታፐ ደንድ ቢደ፥ ራፍዲማ ጌተትያ ሳኣን ኡቴድኖ። ሽን አሳይ ኡሻናዉ ሃꬃይ ሄ ሳኣን ꬋዬዳ። 2 ኡንቱንቱ ሙሴና ዋላቀቲደ አ፥ “ኑዉ ኡሻናዉ ሃꬃ እማ” ያጌድኖ።

ሙሴ ዛሪደ፥ “ህንተንቱ ታናና አያዉ ዋላቀቲቴ? መꬍና ጎዳ ህንተንቱ አያዉ ፓጪቴ?” ያጌዳ።

3 ሽን አሳይ ያን ሃꬃ ሳመቲደ፥ ሙሴ ቦላ ዙዙሜድኖ። ኡንቱንቱ አ፥ “ኔን ኑና፥ ኑ ናናነ ኑ መህያ ሳሙዋን ዎꬋናዉ ግብጼፐ ከሳደ ፑደ አያዉ አሃድ?” ያጌድኖ።

4 ሙሴ፥ “ታን ሀ አሳ ዋቶ? ኡንቱንቱ ታና ሹቻን ጫዳና ሀኒኖ” ያጊደ መꬍና ጎዳኮ ዋሴዳ።

5 መꬍና ጎዳይ ሙሳ፥ “ኔን አሳፐ ስንꬃዉ ሀመታ፤ እስራኤልያ አሳ ጭማቱዋፐ ኔናና አፋ፤ እን ኔን ናይለ ሻፋ ሃꬃ ሾጬዳ ጻምኣ ነ ኩሽያን ኦይቃደ ባ። 6 ታን ሲና ደርያ ዛላ ቦላ ነ ስንꬃን ኤቃና፤ ኔን ሄ ዛላ ሾጫ፤ አሳይ ኡሻናዉ አፐ ሃꬃይ ከሳናዋ” ያጌዳ። ሙሴ እስራኤልያ ጭማቱዋ ስንꬃን ሄዋዳን ኦꬄዳ።

7 እስራኤላቱ፥ “መꬍና ጎዳይ ኑ ግዶን ደኢየ ባዌ?” ያጊደ ዋላቀቴዳ ድራዉነ መꬍና ጎዳ ፓጬዳ ድራዉ፥ ሄ ሳአይ ማሳሀነ ማሪባ ጌተቲደ ሱንቴዳ።

እስራኤላቱ አማሌቃቱዋ ጾኔድኖ

8 አማሌቃቱ ዪደ፥ ራፊድማን እስራኤላቱዋና ኦላ ጋከቴድኖ። 9 ሙሴ ኢያሳ፥ “ኔን ኑዉ አሳ ዶራደ፥ ከሳደ አማሌቃቱዋና ኦለታ፤ ታን ዎንት ጾሳ ጻምኣ ኦይቃደ፥ ዞዝያ ሁጲያን ኤቃና” ያጌዳ።

10 ሄዋፐ ጉየ ኢያሱ ሙሴ ጌዳዋዳን፥ አማሌቃቱዋና ኦለቴዳ። ሙሴ፥ አሮነነ ሁር ዞዝያ ሁጲያ ከሴድኖ። 11 ሙሴ ባረ ኩሽያ ደንꬅ ጋምኤዳ ኬናን ኡባን እስራኤላቱ ጾኒኖ፤ ሽን እ ባረ ኩሽያ ዱገ ዎꬄዳ ዎደ አማሌቃቱ ጾኒኖ። 12 ሙሴ ኩሺ አርጋጬዳ ዎደ፥ ኡንቱንቱ ሹቻ አክ ዪደ፥ ሙሳ አ ቦላ ኡትሴድኖ። አሮነነ ሁር እቱ እት ባጋና እቱ ህንኮ ባጋና ግዲደ፥ አ ኩሽያ ስት ኦꬂደ ኦይቄድኖ። ያትና አዋይ ዉላና ጋካናዉ አ ኩሺ ስት ጊደ ታኬዳ። 13 ሄዋ ድራዉ፥ ኢያሱ አማሌቃቱዋ ኦላንቻቱዋ ማሻን ጾኔዳ።

14 ሄዋፐ ስምና፥ ሙሳ መꬍና ጎዳይ ሀዋዳን ያጌዳ፤ “ሀዌ ኡባ ገደ ቆፈታና ማላ ሀዋ ማጻፋን ጻፋ። ያታደ ኢያሳ ስሰናን አጎፓ፤ አያዉ ጎፐ፥ ሳሉዋፐ ጋርሳን ታን አማሌቃ አሳቱዋ ዛር ቆፈተናዳን ጭራና ꬋይሳና” ያጌዳ። * 15 ሙሴ ያርሹዋ ያርሽያ ሳኣ ኬጺደ፥ “መꬍና ጎዳይ ታዉ ጾኑዋ እሜ” ጊደ ሱንꬄዳ። 16 እ ሀዋዳን ያጌዳ፤ “ኩሸቱ ፑደ መꬍና ጎዳ ካዉተꬃ አራታኮ ደንዴድኖ፤ የለታፐ የለታ ጋካናዉካ መꬍና ጎዳይ አማሌቃቱዋና ኦለታናዋ” ያጌዳ።

18

ዮቶረ ሙሳ ጾሞሴዳ

1 ሚድያማ ጋደ ቄሲ፥ ሙሴ ቦሉ ዮቶረ፥ ጾሳይ ሙሴዉነ አ አሳ እስራኤልያዉ ኦꬄዳባ ኡባነ መꬍና ጎዳይ እስራኤልያ ግብጼፐ ከሴዳዋ ስሴዳ።

2-3 ሄ ዎደ ሙሴ ቦሉ፥ ዮቶረ፥ ሙሴ አኮ የዲደ ቤዳ አ ማቻቶ ጽፓሮነ እዝ ላኡ ናና አሄዳ። ኡንቱንቱፐ እቱዋ ሱንꬃይ ገርሾማ፤ * አያዉ ጎፐ፥ ሙሴ፥ “ታን አሳ ጋድያን በተ ግዳድ” ያጌዳ። * 4 ላኤንꬁዋ ሱንꬃይ ኤልኣዛራ፤ † አያዉ ጎፐ፥ እ፥ “ታ አዉዋ ጾሳይ ታና ማዴዳዋ፤ እ ታና ግብጼ ካትያ ማሻፐ አሼዳ” ያጌዳ።

5 ሙሴ ቦሉ ዮቶረ አ አቱማ ናናነ አ ማቻትና ጾሳ ደርያ ማታን ደእያ ሙሴኮ መላ ቢታ ዬዳ። 6 እ ሙሳ፥ “ታን፥ ነ ቦሉ ዮቶረ፥ ነ ማቻትናነ እዝ ላኡ ናናቱዋና ኔኮ ያይ” ያጊደ አኮ ኪት ዎꬄዳ።

7 ሄዋ ድራዉ፥ ሙሴ ባረ ቦሉዋና ጋከታናዉ ከሲደ፥ አዉ ጎይኔዳ፥ አ የሬዳ። ኡንቱንቱ እቱ እቱዋ ሳሮꬂደ፥ ዱንካንያ ግዶ ገሌድኖ። 8 መꬍና ጎዳይ እስራኤልያ አሳ ድራዉ፥ ካትያ ቦላነ ግብጼቱዋ ቦላ ኦꬄዳ ኡባ፥ ኦግያን ኡንቱንታ ጋኬዳ ዳቡራባ ኡባነ መꬍና ጎዳይ ኡንቱንታ አሼዳዋ ሙሴ ባረ ቦሎ ኦዴዳ።

9 እስራኤልያ አሳ ግብጼቱዋ ኩሽያፐ አሻናዉ መꬍና ጎዳይ ኦꬄዳ ሎኦ ኦሶቱዋባ ኡባ ስሲደ፥ ዮቶረ ናሸቴዳ። 10 ያቲደ “ህንተና ግብጼቱዋ ኩሽያፐነ ካትያ ኩሽያፐ አሼዳ መꬍና ጎዳይ፥ ግብጼቱዋ ኩሽያፐ አሳ ከስ አኬዳዌ፥ እ ጋላተቶ። 11 መꬍና ጎዳይ ሀራ ጾሳቱዋፐ ኡባፐ ዎልቃማ ግድያዋ ታን ሀእ ኤራድ፤ አያዉ ጎፐ፥ እ ሀ እስራኤልያ አሳ ቦላ ኦተረቴዳ ግብጼ ጾሳቱዋ ቦላ ሀዋ ኦꬄዳ” ያጌዳ። 12 ሄዋፐ ጉይያን ዮቶረ፥ ሙሴ ቦሉ፥ ሹከቲደ ፖሎ ጹገትያ እት መህያ ያርሹዋነ ሀራ ያርሾ ሹከቴዳ አሹ ሜተትያ መህያ ያርሹዋ ጾሳዉ አሄዳ፤ አሮነነ እስራኤልያ ጭማቱ ኡባይ ጾሳ ስንꬃን ሙሴ ቦሉዋና ቁማ ማናዉ ዬድኖ።

ዳናቱ ሱንቴድኖ

(ዛረ. 1:9-18)

13 ዎንተꬃ ጋላስ ሙሴ አሳዉ ፕርዳናዉ ኡቴዳ፤ አሳይ ሙሴ ዩሹዋን ዎንታፐ ኦማርስ ጋካናዉ ኤቄዳ። 14 ሙሴ ቦሉ ሙሴ አሳዉ ኦꬅያዋ ኡባ በኢደ፥ “ኔን ሀ አሳዉ ኦꬅያዌ ሀዌ አዬ? አሳይ ኡባይ ዎንታፐ ዶሚደ ኦማርስ ጋካናዉ ነ ዩሹዋን ኤቂደእሽን፥ ኔን ኔረካ ዳናዳን አያዉ ኡታድ?” ያጌዳ።

15 ሙሴ ባረ ቦሉዋ፥ “አሳይ ጾሳ ሸንያ ኦቻናዉ ታኮ ይያ ድራሳ። 16 ኡንቱንቶ የዉ ደኦፐ ታኮ ዪኖ፤ ታን እት ኡራ ግዱዋንነ አ ሾሩዋ ግዱዋን ፕርዳይ፤ ጾሳ አዛዙዋነ ዎጋ ኡንቱንታ ኤርሳይ” ያጌዳ።

17 ሙሴ ቦሉ፥ “ሀዌ ኔን ኦꬅያባይ ሎኤና። 18 ኔንነ ኔናና ደእያ አሳይ ዳቡራ ጻላላ ግዲታ፤ ሀ ኪታይ ነዉ ሎይꬅ ዴጾ፤ ኔን ሀዋ ኔረካ ኦꬃናዉ ዳንዳያካ። 19 አነ ሀእ ታን ኦድያዋ ስሳ፤ ታን ኔና ዞራና፤ ጾሳይ ኔናና ግዶ። ኔን ሀ አሳ ድራዉ ጾሳ ስንꬃ አꬋ፤ ኔን ኡንቱንቱ የዉዋ ጾሳኮ አሀ። 20 አዛዙዋነ ዎጋ ኡንቱንታ ኔን ታማርሳ፤ ኡንቱንቱ ደአና ማራነ ኦꬃና ኦሱዋ ኡባ ኡንቱንታ በሳ። 21 ቃይ አሳ ኡባ ግዶን ዳንዳይያ አሳቱዋ፥ ጾሳዉ ያይያዋንታ፥ አማነቴዳዋንታነ ማጋንጻ ምያዋ እጽያዋንታ ዶራደ ኡንቱንቱፐ አሳዉ ሻኣ ካፓቱዋ፥ ጼቱዋ ካፓቱዋ፥ እሻታሙዋ ካፓቱዋነ ታሙዋ ካፓቱዋ ሱንꬃ። 22 ኡንቱንቱ ኡባ ዎደ አሳዉ ፕርድኖ፤ ሽን ዋይስያ የዉዋ ኡባ ኔኮ አህኖ፤ ዋይሰና የዉዋ ኡባ ኡንቱንቱ ዉርስኖ። ኡንቱንቱ ኔናና ሻከትያ ድራዉ፥ ቶኩ ነዉ ካዉሻናዋ። 23 ኔን ሄዋዳን ኦꬆፐነ ሀዌ ጾሳ አዛዞ ግዶፐ፥ ኔን ዳንዳያና። ቃይ ሀ አሳይ ኡባይካ ባረ አላሊ ፖለትና፥ ባረ ሶ ባረ ሶ ባናዋ” ያጌዳ።

24 ሙሴ ባረ ቦሉዋ ቃላ ስሴዳ፤ እ ጌዳዋ ኡባካ ኦꬄዳ። 25 ሙሴ እስራኤልያ ኡባ ግዶፐ ዳንዳይያ አሳቱዋ ዶሪደ አሳ ካለꬅያ ሻኣ ካፓቱዋ፥ ጼቱዋ ካፓቱዋ፥ እሻታሙዋ ካፓቱዋነ ታሙዋ ካፓቱዋ ሱንꬄዳ። 26 ኡንቱንቱ አሳዉ ኡባ ዎደ ፕርዴድኖ፤ ኡንቱንቱ ባረና ዴጼዳ የዉዋ ሙሴኮ አሄድኖ፤ ሽን ዴጸና የዉዋ ኡባ ኡንቱንቱ ዉርሴድኖ።

27 ሄዋፐ ጉይያን ሙሴ ባረ ቦሉዋ ሞይዝና ዮቶረ ባረ ጋድያ ስሜዳ።

ህግያነ ቃላ ጫቁዋ

19

(19:1—24:18)

ጾሳይ ሲና ደርያን ቆንጬዳ

1 እስራኤልያ አሳይ ግብጼፐ ከሴዳ ሄዘንꬃ አግናን ሄ ኮይሮ ጋላሳን ሲና መላ ቢታ ጋኬድኖ። 2 ኡንቱንቱ ራፊድመፐ ደንዲደ ሲና መላ ቢታ ቢደ፥ ሄዋን ደእያ ደርያ ስንꬃ መላ ቢታን ኡቴድኖ።

3 ሙሴ ጾሳኮ ፑደ ደርያ ሁጲያ ከስና፥ መꬍና ጎዳይ ደርያ ሁጲያን አ ጼሲደ፥ “ኔን ያቆባፐ የለቴዳ እስራኤልያ አሳዉ ሀዋዳን ያጋደ ኦዳ፤ 4 ‘ታን ግብጼቱዋ ቦላ አያ ኦꬃድታንቶነ ቃይ አርጋንꬃ ቀፍያን ታን ህንተንታ ዋታ ቶካደ ታኮ አሃድታንቶነ ህንተንቱ ህንተንቱ ሁጲያዉ በኤድታ። 5 ስም ሀእ ህንተንቱ ታዉ ሎይꬅ አዛዘቶፐነ ታ ቃላ ጫቁዋ ናጎፐ፥ አሳ ኡባ ግዶን ህንተንቱ ታዉ ቡዞ ግዳና። ኩመንꬃ ሳአይ ታዋ ግዶፐነ ** 6 ህንተንቱ ታ ካዉተꬃ ቄሳቱዋነ ጌሻ አሳ ግዳና’ ያጋ፤ ኔን እስራኤላቶ ኦዳና ቃላይ ሀዋ” ያጌዳ። *

7 ሙሴ ጉየ ስም ቢደ፥ አሳ ካለꬅያዋንታ ጼስ ሺሺደ፥ መꬍና ጎዳይ ኦዳ ጌዳ ሀ ቃላቱዋ ኡባ ኡንቱንቶ ኦዴዳ። 8 አሳይ ኡባይ እት ዶና ግዲደ፥ “መꬍና ጎዳይ ጌዳዋ ኡባ ኑን ኦꬃና” ያጌድኖ። ሙሴካ ኡንቱንቱ ጌዳዋ መꬍና ጎዳኮ አፌዳ።

9 መꬍና ጎዳይ ሙሳ፥ “ታን ኔናና ሃሳይሽን አሳይ ስሳናዳንነ ኡንቱንቱ ኔናን ኡባ ዎደካ አማነታናዳን፥ ታን ኔኮ ዎልቃማ ሻርያ ግዱዋና ያና” ያጌዳ። ሄዋፐ ጉይያን ሙሴ አሳይ ጌዳዋ መꬍና ጎዳዉ ኦዴዳ።

10 መꬍና ጎዳይ ሙሳ፥ “ኔን አሳኮ ባደ ሀቼነ ዎንት ኡንቱንቱ ጌያናዳን ኦዳ። ኡንቱንቱ ባረንቱ ማዩዋ ሜጪደ፤ 11 ሄዘንꬆ ጋላሳዉ ጊግኖ። አያዉ ጎፐ፥ ሄዘንꬆ ጋላሳን አሳይ ኡባይ በእሽን፥ መꬍና ጎዳይ ሲና ደርያ ቦላን ዎꬋናዋ። 12 ኔን ሀ ደርያ ዩሹዋን አሳዉ ዛዋ ዎꬃደ ኡንቱንቶ፥ ‘ደርያ ፑደ ከሰናዳን ዎይ ደርያ ጻጱዋ ቦቼናዳን ህንተንታ ኤርተ። ደርያ ቦቼዳ ኦንነ ቱሙፐ ሀይቃናዋ። * 13 ሄ ኡራይ ሹቻን ጫደቲደ ዎይ ዎንዳፍያን ጫደቲደ ሀይቆፐ አትን፤ እ ኩሽያን ቦሸቶፖ። መሄ፥ ዎይ አሳ ግዶፐነ እ ሸምፑዋና አተና’ ያጋ። ማላካታይ ፑነትያ ዎደ፥ ሄ ዎደ ኡንቱንቱ ደርያ ፑደ ከሳና ጎፐ ከስኖ” ያጌዳ።

14 ሙሴ ደርያፐ አሳኮ ዱገ ዎꬌዳዋፐ ጉይያን ኡንቱንታ ጌያናዳን ኦድና፥ ኡንቱንቱ ባረንቱ ማዩዋ ሜጬድኖ። 15 ሄዋፐ ጉይያን አሳ እ፥ “ሄዘንꬆ ጋላሳዉ ጊግተ፤ ማችያና አቆፕተ” ያጌዳ።

16 ሄዘንꬆ ጋላስ ዎንታ ጉጉንꬃ ጉንꬃይ ስሰቴዳ። ዋልቃንꬃይነ ዎልቃማ ሻሪ ደርያ ማዪደ ቤቴዳ፤ ማላካታይካ ፑነትያ ዎልቃማ ኮሻይ ስሰቴዳ። ሄዋ ድራዉ፥ ባረ ደእያ ሳኣን አሳይ ኡባይ ኮኮሬዳ። ** 17 ሄዋፐ ጉይያን ሙሴ አሳ ጾሳና ጋꬃናዉ ኡንቱንቱ ደእያ ዱንካንያፐ ከሴዳ፤ ኡንቱንቱ ደርያ ጋርሳ ደምባን ኤቄድኖ። 18 መꬍና ጎዳይ ሲና ደርያ ቦላን ታማና ዎꬌዳ ድራዉ፥ ሲና ደሪ ጩዋን ካመቴዳ። ዎልቃማ ጉዱዋፐ ጩዋይ ከስያዋዳን፥ አፐ ጩዋይ ፑደ ከሴዳ። አሳይ ኡባይ ሎይꬅ ኮኮሬዳ። 19 ማላካታ ፑኑ ሎይꬅ ዳር ዳር ቤዳ ዎደ፥ ሙሴ ሃሳይና፥ ጾሳ ኮሻይ አዉ ዛሪደ ሃሳዬዳ። 20 መꬍና ጎዳይ ሲና ደርያ ኪክያን ዎꬊደ፥ ሙሳ ፑደ ደርያዉ ኪክያ ጼስና ሙሴ ፑደ ከሴዳ። 21 መꬍና ጎዳይ አ፥ “ኔን ዱገ ባደ አሳይ መꬍና ጎዳ በአና ጊደ፥ ዛዋ አናዳንነ ኡንቱንቱፐ ዳሩ ሀይቀናዳን አሳ ሴራ። 22 ሀራይ አቶ መꬍና ጎዳ ማታ ሺቅያ ቄሳቱካ ባረና ጌሻናዉ ኮሼ፤ ሄዌ ꬋዮፐ፥ መꬍና ጎዳይ ኡንቱንታ ሙራና” ያጌዳ።

23 ሙሴ መꬍና ጎዳ፥ “አሳይ ደርያ ፑደ ያናዉ ዳንዳየና፤ አያዉ ጎፐ፥ ኔን ነ ሁጲያዉ፥ ‘ሀ ሳኣ ጌሻዳን ዱማዪደ፥ ሀ ደርያ ዩሹዋን ዛዋ ዎꬅተ’ ጋደ ኑዉ ኦዳ ዎꬃዳ” ያጌዳ።

24 መꬍና ጎዳይ አ፥ “ኔን ዱገ ባደ አሮና ኔናና ፑደ አካደ ያ። ቄሳቱዋነ አሳ መꬍና ጎዳይ ሙረናዳን፥ ኡንቱንቱ ዛዋ አꬊደ ፑደ መꬍና ጎዳኮ ዮፕኖ” ያጌዳ። 25 ሄዋ ድራዉ፥ ሙሴ ዱገ አሳኮ ዎꬊደ፥ ጾሳይ ጌዳዋ ኡንቱንቶ ኦዴዳ።

20

ታሙ አዛዛቱዋ

1 ጾሳይ ሀ ቃላቱዋ ኡባ ሀዋዳን ያጊደ ሃሳዬዳ፤ 2 “ኔና ግብጼፐ አይለተꬃ ጋድያፐ ከሴዳ መꬍና ጎዳይ ነ ጾሳይ ታና።

3 “ታፐ አትና፥ ሀራ ጾሳዉ ጎይኖፓ።

4 “ቦላ ሳሉዋን ደእያ፥ ዎይ ጋርሳ ሳኣን ደእያ፥ ዎይ ሳኣፐ ጋርሳን ሃꬃ ግዶን ደእያ አያነ ማላትሳደ ነዉ ጎይንያ ምስለቱዋ ኦꬆፓ።* 5 ኡንቱንቶ ሆኮፓ ዎይ ኡንቱንቶ ጎይኖፓ። አያዉ ጎፐ፥ ታን፥ መꬍና ጎዳይ ነ ጾሳይ ቃናታንቻ ጾሳ፤ ታና እጽያዋንታ አዎቱዋ ናጋራ ድራዉ፥ ናና ሄዘንꬆ የለታነ ኦይደንꬆ የለታ ጋካናዉ ሙርያዋ። * 6 ቃይ ታና ሲቅያነ ታ አዛዙዋ ናግያዋንቶ ሻአ የለታይ ጋካናዉ ላመተና ሲቁዋ በስያ መꬍና ጎዳ።

7 “መꬍና ጎዳ ነ ጾሳ ሱንꬃ ጮ ደንꬆፓ፤ አያዉ ጎፐ፥ ጾሳይ ባረ ሱንꬃ ጮ ደንꬅያዋ ሙራና። *

8 “ጌሻ ኦꬃደ፥ ሳምባታ ጋላሳ ናጋ። * 9 ኔን ኦꬅያ ኦሱዋ ኡባ ኡሱፑን ጋላሳቱዋን ኦꬃ።* 10 ሽን ላፑንꬃ ጋላሳይ መꬍና ጎዳ ነ ጾሳዉ ሳምባታ። ሄ ጋላስ አይ ኦሱዋነ ኦꬆፓ፤ ኔን፥ ዎይ ነ አቱማ ናአይ፥ ዎይ ነ ማጫ ናና፥ ዎይ ነ ማጫነ አቱማ ቆማቱ፥ ዎይ ነ ሚዛይ፥ ዎይ ህንተንቱና ደእያ እስራኤልያ ግደና አሳይ ሄ ጋላሳን አይ ኪታካ ኪተቶፖ። 11 አያዉ ጎፐ፥ ኡሱፑን ጋላሳ ግዶን መꬍና ጎዳይ ሳሉዋነ፥ ሳኣ፥ አባነ ኡንቱንቱ ግዶን ደእያ ኡባ መꬌዳ፤ ሽን ላፑንꬃ ጋላሳን ሸምፔዳ። ሄዋ ድራዉ፥ መꬍና ጎዳይ ሳምባታ ጋላሳ አንጄዳነ ጌሼዳ። *

12 “መꬍና ጎዳይ ነ ጾሳይ ነዉ እምያ ቢታን ነ ላይꬃይ አዱቃና ማላ፥ ነ አባነ ነ ዳዮ ቦንቻ። *

13 “አሳ ዎꬎፓ።*

14 “ዎሹሞፓ።*

15 “ዉኦፓ።*

16 “ነ ሾሩዋ ቦላን ዎርዱዋ ማርካቶፓ። *

17 “ነ ሾሩዋ ጎልያ አሞቶፓ፤ ነ ሾሩዋ ማቻቶ፥ ዎይ አ ቆማ፥ ዎይ አ ቆማቶ፥ ዎይ አ ቦራ፥ ዎይ አ ሀርያ፥ ዎይ አዉ ደእያዋ አያነ አሞቶፓ” ያጌዳ። *

አሳ ያሻ

(ዛረ. 5:22-33)

18 አሳይ ኡባይ ጉጉንꬃይ ጉጉምያዋነ ዋልቃንꬃይ ዎልቃምያዋ በኤዳ፤ ማላካታ ዋሱዋ ስሴዳ፤ ቃይ ደሪ ጩዋትያዋካ በኤዳ፤ አሳይ ያሻን ኮኮሪደ፥ ሃኩዋን ኤቄዳ። * 19 ኡንቱንቱ ሙሳ፥ “ኔን ኑዉ ሃሳያ፤ ኑን ስሳና፤ ሽን ኑን ሀይቀናዳን፥ ጾሳይ ኑዉ ሃሳዮፖ” ያጌድኖ። 20 ሙሴ አሳ፥ “ጾሳይ ህንተንታ ፓጫናዉ፥ ናጋራ ህንተንቱ ኦና ማላ፥ አ ያሻይ ህንተንቱ ዎዛናን ደአናዳን፥ እ ዬዳ ድራዉ ያዮፕተ” ያጌዳ። 21 አሳይ ሃክ ኤቂደእሽን፥ ጾሳይ ደእያ ሳኣ ዎልቃማ ꬉማኮ ሙሴ ሺቄዳ።

ያርሽያ ሳአቱዋን ጎኤትያ ዎጋቱዋ

22 ሄዋፐ ጉይያን፥ መꬍና ጎዳይ ሙሳ፥ “እስራኤልያ አሳዉ ሀዋዳን ያጋደ ኦዳ፤ ‘ታን ሳሉዋፐ ህንተንቶ ሃሳዬዳዋ ህንተንቱ ህንተንቱ ሁጲያዉ በኤድታ። 23 ታ ማታን አይ ኤቃነ ኦꬆፕተ፤ ብራ ኤቃ ዎይ ዎርቃ ኤቃ ህንተንቶ ኦꬆፕተ።

24 “ ‘ኔን ታዉ ያርሹዋ ያርሽያ ሳኣ ኡርቃፐ መꬋደ ነ ጹግያ ያርሹዋ፥ ነ እትፐተꬃ ያርሹዋ፥ ነ ዶርሳቱዋነ ነ ዴሻቱዋፐ ነ ሚዛቱዋ አ ቦላ ያርሻ። ታ ሱንꬃይ ቆፈታና ማላ ኦꬄዳ ሳኣ ኡባን፥ ታን ህንተንቱኮ ያደ፥ ህንተንታ አንጃና። 25 ኔን ታዉ ያርሹዋ ያርሽያ ሳኣ ሹቻፐ መꬎፐ፥ ማሰቴዳ ሹቻፐ መꬎፓ፤ አያዉ ጎፐ፥ ኔን ማስያ ሚሻን አ ቦቾፐ፥ ነ አ ቱንሳሳ። * 26 ታ ያርሹዋ ሳኣ ፑደ ጋይያን ከሶፓ፤ አያዉ ጎፐ፥ ኔን ከስያ ዎደ፥ ነ ካሉ ቤተ’ ያጋደ ኦዳ።

21

አይለቱዋ ኦይቂያ ዎጋ

(ዶመꬃ 15:12-18)

1 “ኔን ኡንቱንቶ እማና ዎጋይ ሀዋ። 2 ኔን እብራዌ አይልያ ሻሞፐ፥ እ ነዉ ኡሱፑን ላይꬃ ኦꬆ፤ ሽን ላፑንꬃ ላይꬃን እ አይነ ቃንጸናን፥ አይለተꬃፐ ጮ ከሲደ ቦ። * 3 እ ባረካ ዬዳዋ ግዶፐ ባረካ ቦ፤ ባረ ማቻትና ዬዳዋ ግዶፐ፥ አ ማቻታካ አናና ቡ። 4 አ ጎዳይ አዉ ማቻቶ እሜዳዋ ግዶፐነ ማቻታ አዉ አቱማ ናና ዎይ ማጫ ናና የሌዳዋ ግዶፐ፥ ሄ ማቻታነ እዝ ናናይ አ ጎዳዋ፤ እ ባረካ ከሲደ ቦ። 5 ሽን ሄ አይሊ፥ ‘ታን ታ ጎዳ፥ ታ ማቻቶነ ታ ናና ሲቃይ፤ ታን አይለተꬃፐ ከስከ ጎፐ፥’ 6 አ ጎዳይ አ ፕርድያዋንቱ ስንꬃ አꬆ፤ ሄዋፐ ጉይያን ፐንገ ዎይ ፐንገ ማቃንያኮ አ አፊደ፥ አ ሀይꬃ ጎꬃን ሉኮ። ስም እ ባረ ደኡዋ ላይꬃ ኡባን አዉ አይልያ ግዳናዋ።

7 “አሳይ ባረ ማጫ ናቶ አይለተꬃዉ ዛልኦፐ፥ አቱማ አይለቱ አይለተꬃፐ ከስያዋዳን እዛ ከሱፑ። 8 እዛ ባረና ማቼተꬃዉ ዶሪደ አፌዳ ጎዳዉ ሎአና ꬋዮፐ፥ ጎዳይ እዞ ዎዝሳናዉ ኮሼ። እ እዝዉ አማነትቤና ድራዉ፥ እዞ አላጋዉ ዛልአናዉ አዉ ማታይ ባዋ። 9 እ እዞ ባረ ናአዉ እማናዉ ዶሮፐ፥ ማጫ ናትዉ በስያዋ እዝዉ ኦꬆ። 10 እ ባረዉ ሀራ ማቻቶ አኮፐ፥ ኮይሮ ማቻትዉ ቁማ፥ ማዩዋ ዎይ አስናተꬃነ ማቼተꬃ ማታ ፓጭሶፖ። 11 እ ሀ ሄዙባቱዋ እዝዉ እማና ꬋዮፐ፥ አይነ ሻሉዋ ጭገናን አይለተꬃፐ ከሳደ ቡ።

ኢታቱ ሙረትያ ዎጋ

12 “አሳ ሾጪደ ዎꬍያ አሳ ቱሙፐ ዎꬋናዉ በሴ። * 13 ሽን ኤሪደ ግደናን እ ዎꬍያ ዎደ፥ ታን፥ ጾሳይ ጮኡ ጌዳዋ ግዶፐ፥ እ ባቃታና ሳኣ ኡንቱንቶ ታን ጊግሳና። * 14 ሽን ኦነ ቆፒደ ኤሪደ ሀራ ብታንያ ዎꬎፐ፥ ሄ ኡራ ታ ያርሹዋ ሳኣፐ ድጋደ፥ ሀራ ሳኣን ዎꬋ።

15 “ባረ አባ ዎይ ባረ ዳዮ ደችያ ኡራይ ኦንነ ቱሙፐ ሀይቆ።

16 “አሳ ዎልቃን ኦይቂደ ዛልእያ ኡራይ ዎይ ዎልቃን ኦይቄዳ አሳይ አ ኩሽያን ቤቴዳ አሳይ ቱሙፐ ሀይቃናዉ በሴ። *

17 “ባረ አባ ዎይ ባረ ዳዮ ሸቂያዌ ቱሙፐ ሀይቆ። *

18-19 “ላኡ አሳቱ ዋላቀቶፐ፥ እቱ የንኩዋ ሹቻን ጫዶፐ ዎይ ቦክሶፐ፥ ሄ ደሸቴዳዌ ሀይቀናን አቶዋ ግዶፐነ ሀርጊደ ግሱዋን ጋምኦፐ፥ ደንዲደ ጉፍያና ካረ ሄራን ሀመቶፐ፥ ሄ ደቼዳዌ ሀይቁዋፐ አቴ፤ ግዶፐነ እ አ ኪታ ድጌዳ ድራዉ፥ ሻሉዋ ጭጋናዉነ አ ፓꬃናዉ ማዳና ኮሼ።

20 “አሳይ ባረ አቱማ አይልያ ዎይ ማጫ አይላቶ ጻምአን ሾጮፐነ ሄዋ ጋሱዋን ሄ ኡራይ ሄ ጎዳ ኩሽያን ሀይቂንቶ፥ ሾጬዳዌ ቱሙፐ ሙረታናዉ በሴ። 21 ሽን ሄ ደሸቴዳዌ እት ዎይ ላኡ ጋላሳን ደንዶፐ፥ ሄ አይሊ አ ሚሻ ግድያ ድራዉ፥ እ ሙረተና።

22 “ላኡ አሳቱ እቱ እቱዋና ዋቲደ ሻሃራ ምሽራቶ ደቾፐነ እዛ ቦሸቶፐ፥ ሄዋፐ ሀራ ኢታ ደሸꬃይ ꬋዮፐ፥ ሄ ምሽራት አስናይ ኦቼዳዋነ ዳናቱ ፕርዴዳዋ አያነ ጭጎ። 23 ሽን እዝዉ ደሸꬃይ ዳሮፐ፥ ሸምፑ ሀይቂንቶ ሸምፑዋ፥ 24 አይፍያ ድራዉ አይፍያ፥ አቻ ድራዉ አቻ፥ ኩሽያ ድራዉ ኩሽያ፥ ገድያ ድራዉ ገድያ፥ 25 ጹገꬃ ድራዉ ጹገꬃ፥ ማዱꬃ ድራዉ ማዱꬃ፥ ቆኤዳ ድራዉ ቆኡዋ አካናዉ ኮሼ። *

26 “እት አሳይ ባረ አቱማ አይልያዉ ዎይ ማጫ አይላትዉ አይፍያ ባቂደ ቶይሶፐ፥ ሄ አይፍያ ድራዉ አይለተꬃፐ ከስ የዶ። 27 ሄዋዳንካ፥ ባረ አይልያ አቻ ዎይ ባረ አይላት አቻ መንꬆፐ፥ ሄ አቻ ድራዉ አይለተꬃፐ ከስ የዶ።

መህያ ጎዳቱ ፖልያባቱዋ

28 “ቦራይ ማጫ አሳ ዎይ አቱማ አሳ ቃይጪደ ዎꬎፐ፥ ሄ ቦራይ ሹቻን ጫደቲደ ሀይቆ፤ አ አሹ ሜተቶፖ። ሽን ቦራ ጎዳይ ሙረቶፖ። 29 ሽን ቦራይ ካሰካ ቃይጭያ ሜዚ ደእያዋ ግዲና፥ አሳይ አ ጎዳዉ ኦድ ዎꬅና፥ አ ጎዳይ ቃቼናን እጽና፥ ቦራይ አቱማ አሳ ዎይ ማጫ አሳ ዎꬎፐ፥ ሄ ቦራይ ሹቻን ጫደቲደ ሀይቆ፤ ቃይ አ ጎዳይካ ሀይቆ። 30 ሽን እ ባረና ዎዛናዳን ኦሸቶፐ፥ ኡንቱንቱ ኦቼዳዋ አያነ ጭጊደ፥ ባረ ሸምፑዋ ዎዞ። 31 ቦራይ አቱማ ናኣ ዎይ ማጫ ናቶ ቃይጪደ ዎꬎፐካ፥ ፕርዳይ እት ማላ ግዶ። 32 ቦራይ አቱማ አይልያ ዎይ ማጫ አይላቶ ቃይጪደ ዎꬎፐ፥ ቦራ ጎዳይ አይልያ ጎዳዉ ሀታሙ ብራ ሳንትምያ ጭጎ። ቦራይ ሹቻን ጫደቲደ ሀይቆ።

33 “እት አሳይ ኦላ ቁምእያ ፖኪደ፥ ዎይ ኦላ ቦኪደ ቁምኤናን አጎፐ፥ ቦራይ ዎይ ሀሪ ሄ ኦላን ኩንዶፐ፥ 34 ሄ ኦላ ጎዳይ መህያ ጋትያ ጭጎ። እ አ ጎዳዉ ጋትያ ጭጊደ፥ ሀይቄዳ መህያ ባረዉ አኮ።

35 “እት አሳ ቦራይ ሀራ ቦራ ቃይጪደ ዎꬎፐ፥ ፓጻ ቦራ ዛልኢደ፥ አ ጋትያነ ሀይቄዳ ቦራ ልክያን ሻክ አክኖ። 36 ሽን ሄ ቦራይ ቃይጭያዋ ግድያዌ ካሰት ኤረትሽን፥ አ ጎዳይ አ ቃቼናን አጌዳዋ ግዶፐ፥ አ ጎዳይ ቦራ ጭጎ። ያቲደ ሄ ሀይቄዳዋ ባረዉ አኮ።

22

አሳይ ባረዉ ደእያዋ ናግያ ዎጋ

1 “እት አሳይ ቦራ ዎይ ዶርሳ ዉኢደ ሹኮፐ፥ ዎይ ዛልኦፐ፥ ቦራ ድራዉ እቼሹ ቦራ፥ ዶርሳ ድራዉ ኦይዱ ዶርሳ ጭጎ።

2 “ካይሱ ጎልያ ቦኪደ ኦይቀቶፐነ ሾጨቲደ ሀይቂንቶ፥ ሾጬዳዌ ሱꬃ ጉሴዳዎ ኦሸተና። 3 ሽን ሄዌ ጻልቂ ዶል ክችና ሀኖፐ፥ እ ሄ ጉኬዳ ሱꬃ አጩዋን ኦሸቴ። ካይሱ ባረ ዉኤዳዋ ዛሮ፤ ሽን አዉ አያይነ ꬋዮፐ፥ ባረ ዉኤዳዋ ዛራናዉ እ ዛልኤቶ። 4 እ ዉኤዳ መሂ ፓጻ ደኢደ አ ኩሽያን ቤትንቶ፥ ቦራ፥ ዎይ ሀርያ፥ ዎይ ዶርሳ ግዶፐነ፥ እ ባረ ዉኤዳዋ ላኡ ኩሽያ አꬂደ ጭጎ።

5 “እት አሳይ ባረ መህያ ደምባን ዎይ ዎይንያ ቱራ ግዶን ሄምሽን፥ መሂ ሀራ አሳ ሾይቃፐ ሞፐ፥ እ ባረ ሾይቃፐ ዎይ ባረ ዎይንያ ቱራ ኡባፐ ሎእያዋ አፍላማ ጭጎ።

6 “ጻራጋይ ደንዲደ አጉንꬃ ቡራና ላኢደ፥ ዶርያን ደእያ ካꬃ፥ ዎይ ኤቁዋን ደእያ ካꬃ፥ ዎይ ጎሻ ኡባ ምያዋ ግዶፐ፥ ኮይሮ ጻራጋ ኦይꬄዳ ብታኒ አጫ ጭጎ።

7 “እት አሳይ ብራ ዎይ ሀራ ሚሻ ናግሳናዉ ባረ ሾሮ ሀዳራ እምና፥ ሾሩዋ ሶፐ ሄ ሚሻይ ዉኤቶፐነ ካይሱ ኦይቀትንቶ፥ ካይሱ ሄ ሚሻዉ ላኡ ኩሽያ አꬂደ ጭጎ። 8 ሽን ካይሱ ቤተናን ꬋዮፐ፥ ጎልያ ጎዳይ ፕርድያዋንቱኮ ሺቂደ ባረ ሾሩዋ ሚሻ ቦላ ባረ ኩሽያ ዎꬅቤናዋ ጫቆ።

9 “አሳይ አይ ሞቱዋንካ፥ ቦራ ጋሱዋን፥ ዎይ ሀርያ ጋሱዋን፥ ዎይ ዶርሳ ጋሱዋን፥ ዎይ ማዩዋ ጋሱዋን፥ ዎይ ሀራ ባዬዳዋ ጋሱዋን፥ ‘ሀዌ ታዋ’ ጊደ ሞተቶፐ፥ ላኡ ባጋይካ ባረንቱ ሞቱዋ ፕርድያዋንቱ ስንꬃ አꬅኖ፤ ፕርድያዋንቱ ባይዛንቻ ጌዳ ኡራይ ባረ ሾሮ ላኡ ኩሽያ አꬂደ ጭጎ።

10 “አሳይ ባረ ሾሮ ሀርያ፥ ዎይ ቦራ፥ ዎይ ዶርሳ፥ ዎይ ሀራ መህያ ናግሳናዉ ሀዳራ እምና ሀይቂንቶ፥ ዎይ ደሸትንቶ፥ ዎይ ኦንነ በኤናን ቦንቃንቻይ አፎፐ፥ 11 ሀዳራ ናግያዌ ባረ ሾሩዋ መህያ ቦላ ባረ ኩሽያ ዎꬅቤናዋ መꬍና ጎዳ ስንꬃን ጫቂና፥ ኡንቱንቱ ግዶን ደእያ የዉ ማየቶ። ሄ መህያ ጎዳይ ጫቁዋ አኮ፤ ጭጋ እማናዉ ኮሸና። 12 ሽን መሂ ሾሩዋፐ ዉኤቴዳዋ ግዶፐ፥ እዛዎ ጭጎ። 13 ሄ መህያ ዶአይ መንሬꬂደ ሜዳዋ ግዶፐ፥ ማርካ ግዳናዳን ዶአይ ሚሽን አቴዳዋፐ አኪደ ዮ፤ ያቲደ መኤረቴዳ መህያ ድራዉ ጭጎፖ።

14 “አሳይ ባረ ሾሩዋፐ መህያ ጋርጾፐነ አ ጎዳይ ባይና ሳኣን ሄ መሂ ደሸቶፐ ዎይ ሀይቆፐ፥ ሄ መህያ ጭጎ። 15 ሽን አ ጎዳይ አናና ደኦፐ፥ ጋርጼዳዌ ጭጎፖ፤ ከራዉ አኬዳዋ ግዶፐ፥ ከራዉ ጭግያ ሻሉ አጩዋ ጭጌዳ።

ጌሻ ደኡዋነ አማኑዋ ዎጋ

16 “እት አሳይ አስናዉ ጊጋቤና ዎዶራቶ ጭሚደ፥ እዝና ግስያዋ ግዶፐ፥ እዞ ጭሎሺደ ባረዉ ማቻቶ ኦꬆ።* 17 እዝ አቡ እዞ አዉ እማናዉ እጾፐ፥ ዎዶራቶ አክያ ኡራይ ጭሎሽያዋ ኬሻ ብራ እ አቦ እሞ።

18 “ብትያ ምሽራቶ ፓጻ ዎꬆፓ።*

19 “መህያና ግስያ ኦንነ ቱሙፐ ሀይቆ። *

20 “መꬍና ጎዳ ጻላላሳፐ አትና፥ ሀራ ጾሳዉ ያርሽያዌ ኦንነ ሙለ ꬋዮ።* 21 በቲደ ዬዳ አሳ ቆሆፕተ ዎይ ኡንኦፕተ፤ አያዉ ጎፐ፥ ህንተንቱካ ግብጼ ጋድያን በተ ግዲደ ደኤድታ። * 22 አስናይ ሀይቄዳ አምአቶነ አዉ ሀይቄዳ ህዬሳ ኡንኦፕተ። 23 ህንተንቱ ኡንቱንታ ኡንኤꬅና፥ ኡንቱንቱ ታኮ ዋሶፐ፥ 24 ታን ኡንቱንቱ ዋሱዋ ቱሙፐ ስሳና፤ ሄ ዎደ ታ ሀንቁ ህንተንቱ ቦላ ደንዳና፤ ታን ህንተንታ ማሻን ዉርሳና፤ ህንተንቱ ማቻቱ አምኤ ህንተንቱ ናናይካ አዉ ሀይቆዋንታ ግዳናዋንታ።

25 “ህንተንቱ ግዶን ደእያ ታ አሳፐ እት ህዬሳዉ ሻሉዋ ታልኦፐ፥ ሻሉዋ ድቻዉ እምያ አሳዳን ሀኖፕተ፤ ኔን ድቻ አ ኦቾፓ። * 26 ኔን አጩዋ ድራዉ ነ ላግያ ማዩዋ ኦይቆፐ፥ አዋይ ዉለናን ደእሽን አዉ ዛራ፤ * 27 አያዉ ጎፐ፥ እ ባረ ቦላ ካምያዌ ሄን ጻላላና፤ ሀራባ አያ ማዪደ አቃናዉ ዳንዳዪ? እ ታዉ ዋሶፐ፥ ታን ቃረትያዋ ግድያ ድራዉ፥ ስሳና።

28 “ጾሳ ቦላ ሸቃ ቃላ ሃሳዮፓ፥ ዎይ ነ ደርያ ሞድያዋ ሸቆፓ። * 29 ነ ካꬃ ጼራፐነ ነ ዎይንያ ጉምኤꬃ ኩመንꬃፐ ታዉ ያርሹዋ ሺሻ።

“ኔን ነ አቱማ ናና ግዶን ባይራትያ ናኣ ታዉ እማናዉ ኮሼ። 30 ሚዛፐካ ዶርሳፐካ ሄዋዳን ኦꬃ። ኡንቱንቱ ላፑን ጋላሳይ ጋካናዉ፥ ባረንቱ አየቱዋና አየቱዋና ጋምእኖ፤ ሆስፑንꬃ ጋላስ ኡንቱንታ ታዉ እማ።

31 “ህንተንቱ ታዉ ጌሻ አሳ ግዳናዉ ኮሼ፤ ሄዋ ድራዉ፥ ባዙዋ ዶአይ መንሬꬂደ ዎꬌዳ መህያ አሹዋ ሞፕተ፤ ሄዋ ካናዉ ኦልተ። *

23

ሱረ ፕርዳ

1 “ዎርዶ ኦዱዋ ፑኮፓ፤ ዎርዱዋ ማርካ ግዳደ፥ ኢታ አሳ ማዶፓ። * 2 ኢታባ ኦꬃናዉ ጮራ አሳ ካሎፓ፤ ፕርዳ ጌላያናዉ ጮራ አሳና እታ ግዳደ ማርካቶፓ። 3 ህዬሳይ ፕርዳዉ ሺቆፐ፥ ሞቱዋን አ መቱዋ ጼላደ ማዶፓ። *

4 “ነ ሞርክያ ቦራይ ዎይ ሀሪ ባዬዳዋ ደሞፐ፥ ዛራደ አዉ አፋ። * 5 ኔና እጽስያ ብታንያ ሀሪ ጫናና ኩንዴዳዋ በኦፐ፥ ሄዋን አጎፓ፤ ማዳደ አናና ደንꬃ።

6 “ፕርዳ ዳባባን ማዳደ፥ ህዬሳ አሳ ፕርዳ ጌላዮፓ። * 7 ዎርዶ የዉዋ ኡባፐ ሃካ፤ ጌሻ ዎይ ጽሉዋ ዎꬎፓ፤ አያዉ ጎፐ፥ ኮባ ኦꬄዳዋ ታን ሳሮ የድከ። 8 ማታይያ (ማጋንጻ) አኮፓ፤ አያዉ ጎፐ፥ ማታዪ ጼልያዋንቱ አይፍያ ቆቅሴነ ጽላቱዋ ቃላ ምርቄ።

9 “በትያ ናቆፕተ፤ በተ ግድያዌ አይ ኬሻ ካዮይንቶ ኤሪታ፤ አያዉ ጎፐ፥ ህንተንቱ ህንተንቱ ሁጲያዉ በተ ግዲደ ግብጼ ጋድያን ደኤድታ። *

ላፑንꬃ ላይꬃነ ላፑንꬃ ጋላሳ

10 “ኔን ነ ጋድያ ኡሱፑን ላይꬃዉ ጎሻደ፥ ዘራደ ካꬃ ቆይጫ አካ። * 11 ላፑንꬃ ላይꬃን ጋድያ ጎሸናን ሻቻ፤ ያቶፐ፥ ነ አሳ ግዶን ደእያ ህዬሳቱ ሄዋፐ ምያባ ደማና፤ ቃይ ኡንቱንቱፐ አትያዋ ዶአቱ ማና። ኔን ነ ዎይንያ ቱራካ ነ ዎጋራካ ሄዋዳን ኦꬃ። 12 ኡሱፑን ጋላሳ ነ ኪታ ኪተታ፤ ነ ቦራይነ ነ ሀሪ ሸምፓና ማላነ ነ ሶን የለቴዳ አይሊነ በቲ፥ ሸምፓና ማላ፥ ላፑንꬃ ጋላስ ኦሱዋ ኦꬆፓ።*

13 “ታን ህንተንታ ጌዳዋ ኡባ ምንሲደ ኦꬅተ፤ ሀራ ጾሳቱዋ ሱንꬃ ጼሶፕተ፤ ህንተንቱ እንጻርሳፐ ሄዌ ስሰቶፖ።

ዎልቃማ ባላቱዋ

(34:18-26፤ ዛረ. 16:1-17)

14 “ላይꬃን ሄዙ ገደ ህንተንቱ ታዉ ባላ ቦንችተ። 15 ማጋገ ኡክꬃ ባላ ቦንችተ፤ ታን ህንተንታ አዛዜዳዋዳን፥ ላፑን ጋላሳ እርሹዋ የግቤና ኡክꬃ ሚተ፤ ህንተንቱ አቢባ ጌተትያ አግናን ኬሬዳ ጋላሳቱዋን ሀ ባላ ቦንችተ፤ አያዉ ጎፐ፥ ህንተንቱ ግብጼፐ ከሴዳዌ ሄ አግናና።

“ህንተፐ እት አሳይነ ታ ስንꬃን መላ ኩሸ ቤቶፖ። *

16 “ቃይ ህንተንቱ ህንተንቱ ጋደን ዘርና፥ ኮይሮ ጋኬዳ ካꬃ ጫክያ ዎደ፥ ካꬃ ጫክያ ባላ ቦንችተ። *

“ቃይካ ላይꬃ ዉርሰꬃን፥ ካꬃ አይፍያ ጋደፐ ሺሽያ ዎደ፥ ሺሹዋ ባላ ቦንችተ። 17 አቱማ አሳይ ኡባይ ኡባ ሞድያ መꬍና ጎዳ ስንꬃን ላይꬃን ሄዙ ገደ ቤቶ።

18 “ኔን ያርሹዋ ሱꬃ ታዉ ሺሻደ፥ እርሹዋ የጊደ ኡኬዳ ኡክꬃና ሺሾፓ። ታ ባላ ቦንችያ ጋላስ ያርሸቴዳ ሞꬉዋፐ ዎንታዉ አይነ አቶፖ። 19 ነ ጋደን ባይራ ካኤዳ ካꬃፐ ኡባፐ ሎእያዋ መꬍና ጎዳ ሶ፥ ነ ጾሳ ሶ አሀ። * ዴሻ ማራ አ ዳይ ማꬃን ዶይሶፓ።

ህዶታ ቃላቱዋነ ካልያ ዎጋቱዋ

20 “ነ ኦግያን ኔና ናጋና ማላነ ታን ነዉ ጊግሴዳ ሳኣ ኔና አፋና ማላ፥ ታን ኪታንቻ ነ ስንꬃን ኪታና። 21 እ ኦድያዋ ሀይዛ አዉ አዛዘታ፤ አ ቦላ ማካሎፓ፤ ታ ሱንꬃይ አ ቦላ ደእያ ድራዉ፥ ህንተንቱ ናጋራ ኦꬅያዋ ግዶፐ፥ ህንተንቶ እ አቶ ጌና። 22 እ ኦድያዋ ህንተንቱ ምንሲደ ሀይዞፐነ ታን ኦድያዋ ኡባ ኦꬆፐ፥ ህንተንቱ ሞርከቱዋ ታን ሞርካና፤ ህንተናና ኤቀትያዋንቱና ታንካ ኤቀታና። 23 ታ ኪታንቻይ ህንተፐ ስንꬃና ቢደ፥ ህንተንታ አሞራዋናቱዋ ጋድያ፥ ሂተቱዋ ጋድያ፥ ፓርዛዋናቱዋ ጋድያ፥ ካናነቱዋ ጋድያ፥ ሂዌቱዋ ጋድያነ ያቡሳዋናቱዋ ጋድያ አሀና። ታን ኡንቱንቱ ኡባ ꬋይሳና። 24 ኡንቱንቱ ጾሳቱዋ ስንꬃን ሆኮፕተ፥ ዎይ ጎይኖፕተ፥ ዎይ ኡንቱንቱ ሀኑዋ ቁሎፕተ። ህንተንቱ ኡንቱንቱ ጾሳቱዋነ ኡንቱንቱ ሹቻ ምስለቱዋ መንሬꬃናዉ ኮሼ። 25 መꬍና ጎዳ፥ ህንተንቱ ጾሳዉ፥ ጎይንተ፤ ያቶፐ፥ እ ህንተንቱ ቁማነ ህንተንቱ ሃꬃ አንጃናዋ፤ ታን ሀርግያ ህንተንቱ ግዶፐ ድጋና። 26 ህንተንቱ ቢታን አይ ማጫ አሳይነ ቦሸተና፤ ማይነና። ታን ህንተንቱ ደአና ላይꬃ ፓይዱዋ አዱሳና።

27 “ታን ታ ያሻ ህንተንቱ ስንꬃን የዳና፤ ህንተናና ጋከትያ ካዉተꬃ ኡባ ዳጋንꬃና፤ ህንተንቱ ሞርከቱ ኡባይ ህንተንቶ ዞኪያ ዛሪደ፥ ባቃታናዳን ታን ኦꬃና። 28 ታን ህንተፐ ስንꬃዉ ዱክያ ካጅያ የዳና፤ ሂዌቱዋ፥ ካናነቱዋነ ሂተቱዋ ህንተንቱ ስንꬃፐ ላጋደ ከሳና። 29 ሽን ቢታይ መላ አተናዳንነ ባዙዋ ዶአይ ህንተንታ ዋይሰናዳን፥ እት ላይꬃን ኡንቱንታ የደርስከ። 30 ሽን ህንተንቱ ፓይዱዋን ዳሪደ፥ ሄ ጋድያ ላታና ጋካናዉ፥ ታን ኡንቱንታ ላፋ ላፋ ላጋደ ህንተንቱ ስንꬃፐ ከሳና። 31 ታን ህንተንቱ ዛዋ ዞኦ አባፐ ፕልስጼማ አባ፥ መላ ቢታፐ ኤፍራጺሳ ሻፋ ጋꬃና። ሄ ጋድያን ደእያ ኡባ ታን ህንተንቱ ኩሽያን አꬃደ እማና፤ ህንተንቱካ ኡንቱንታ ህንተንቱ ስንꬃፐ ላጊደ ከሳና። 32 ኡንቱንቱና ዎይ ኡንቱንቱ ጾሳቱዋና ጫቁዋ ዎꬆፕተ። 33 ኡንቱንታ ህንተንቱ ጋድያን ዎꬆፕተ፤ ሄዌ ꬋዮፐ ኡንቱንቱ ህንተንታ ታ ቦላ ናጋራ ኦስሳናዋንታ፤ አያዉ ጎፐ፥ ኡንቱንቱ ጾሳቶ ጎይንያዌ ቱሙፐ ህንተንቶ ጲረ ግዳናዋ” ያጌዳ።

24

ጾሳይ ባረ አሳዉ ገሌዳ ቃላ ጫቁዋ ምንሴዳ

1 ሄዋፐ ጉየ መꬍና ጎዳይ ሙሳ፥ “ኔን፥ አሮነ፥ ናዳበ፥ አቢህነ እስራኤልያፐ ላፑን ታሙ ጭማ አሳቱ መꬍና ጎዳኮ ደርያ ሁጲያ ፑደ ከሲደ ሃኩዋን ጎይንተ። 2 ሽን ሙሴ፥ ኔን ኔረካ መꬍና ጎዳኮ ሺቃ፤ ሀራ ጭማቱ ታ ማታ ዮፕኖ። ቃይ አሳይካ ኔናና ፑደ ከሶፖ” ያጌዳ።

3 ሙሴ ዪደ፥ መꬍና ጎዳ ቃላ ኡባነ አ ዎጋ ኡባ አሳዉ ኦድና አሳይ ኡባይ እት ቃላን፥ “መꬍና ጎዳይ ኦዴዳዋ ኡባ ኑን ኦꬃና” ያጌድኖ። 4 ሙሴ መꬍና ጎዳይ ኦዴዳዋ ኡባ ጻፌዳ።

ዎንተꬃ ጋላስ ዎንታ ጉራን ደንዲደ፥ ደርያ ጻጱዋን ያርሽያ ሳኣ ግምቢደ እስራኤልያ አሳ ያራ ታማነ ላኡዋ ሱንꬃን፥ ታማነ ላኡ ሹቻ ቱሳ ኤሴዳ። 5 እ እስራኤላቱዋፐ ያላጋ አቱማ አሳ ኪትና፥ ኡንቱንቱ ቢደ ጹግያ ያርሹዋ ሺሼድኖ፤ ቃይ እትፐተꬃ ያርሾ ኮሩማቱዋ መꬍና ጎዳዉ ያርሼድኖ። 6 ሙሴ ሱꬃፐ ባጋ አኪደ ከርያን ትጌዳ፤ አቴዳ ባካ ሱꬃ እ ያርሽያ ሳኣን ጫጫፌዳ። 7 ሄዋፐ ጉይያን ቃላ ጫቁዋ ማጻፋ አኪደ፥ አሳዉ ናባቤዳ፤ ኡንቱንቱ፥ “መꬍና ጎዳይ ኦዴዳዋ ኡባ ኑን ኦꬃና፤ ኑን አዛዘታና” ያጌድኖ።

8 ሄዋፐ ጉይያን ሙሴ ሄ ሱꬃ አኪደ፥ አሳ ቦላ ጫጫፊደ ኡንቱንታ፥ “በእተ፥ መꬍና ጎዳይ ሀ ቃላ ኡባን ህንተናና ዎꬄዳ ቃላ ጫቁዋ ሱꬃይ ሀዋ” ያጌዳ። *

9 ሙሴ፥ አሮነ፥ ናዳበ፥ አቢህነ እስራኤልያ ጭማቱዋፐ ላፑን ታሙ ፑደ ከሴድኖ። 10 እስራኤልያ ጾሳ በኤድኖ፤ አ ገድያፐ ጋርሳና ሳሉዋዳን ጌዬዳ ሳምፔርያ ጌተትያ ጶልያ ሹቻፐ ኦሰቴዳዋ ማላትያ ዉይግያ ማላባይ ደኤ። 11 ሽን ጾሳይ እስራኤልያ አሳ ካፓቱዋ ዎꬍቤና። ኡንቱንቱ ጾሳ በኤድኖ፤ አ ስንꬃን ሜድኖነ ኡሼድኖ።

ሙሴ ሲና ደርያ ሁጲያ ቦላ

12 መꬍና ጎዳይ ሙሳ፥ “ኔን ደርያ ፑደ ሃ ታኮ ከሳደ፥ ሀዋን ጋምአ፤ ያቶፐ ኔን ኡንቱንታ ታማርሳና ማላ፥ ታን ዎጋነ አዛዙዋ ጻፌዳ ሹቻ ነዉ እማና” ያጌዳ።

13 ሄዋፐ ጉይያን ሙሴ ባረ ቆማ ኢያሱና ባናዉ ደንዴዳ፤ ሙሴ ጾሳ ደርያ ፑደ ከሴዳ። 14 እስራኤልያ አሳ ጭማቱዋ እ፥ “ኑን ህንተንቱኮ ስማናዉ ሀዋን ደእሽተ፤ አሮነነ ሁር ሀዋን ህንተናና ደኢኖ፤ የዉ ደእያ ኦንነ ኡንቱንቱኮ ቦ” ያጌዳ።

15 ሙሴ ደርያ ፑደ ከሴዳ ዎደ፥ ሻሪ ደርያ ካሜዳ። 16 ቃይ መꬍና ጎዳ ቦንቹ ሲና ደርያ ቦላን ኡቴዳ፤ ሄ ሻሪ ኡሱፑን ጋላሳ ማዬዳ፤ ላፑንꬃ ጋላሳን ሄ ሻርያ ግዶፐ መꬍና ጎዳይ ሙሳ ጼሴዳ። 17 እስራኤላቶ መꬍና ጎዳ ቦንቹ ደርያ ሁጲያን ጹግያ ታማ ማላቲደ ቤቴዳ። 18 ሄዋፐ ጉይያን ሙሴ ሄ ሻርያ ግዶ ገሊደ፥ ደርያ ፑደ ከሲደ ደርያ ሁጲያን ኦይታሙ ጋላሳነ ኦይታሙ ቃማ ጋምኤዳ። *

ጌሻ ዱንካንያነ ጎይና ዎጋ

25

(25:1—40:38)

ጾሳ ዱንካንያ ቶካናዉ እመቴዳ እሞታ

(ከሳ 35:4-9)

1 መꬍና ጎዳይ ሙሴዉ ሀዋዳን ያጌዳ፤ 2 “ታዉ እምያዋ አሀናዳን ኔን እስራኤላቶ ኦዳ፤ ታዉ እማናዉ አ ዎዛናይ አ እማ እማ ግያ አሳ ኡባ እሞታ ኔን ታዉ አካ። 3 ህንተንቱ ኡንቱንቱፐ አካና እሞታይ ሀዋ: ዎርቃ፥ ብራ፥ ናሃስያ ብራታ፥ 4 ሳሉዋ ማላትያ፥ ኦቻ ቴራ ማላትያነ፥ ዞኦ ሊቆ ቃጭና፥ ዴሻ እስክያ፥ 5 ዶርሳ ኦርግያ ጋልባ ዞኦ ቃላምያን የግ ከሴዳዋ፥ ሀራ ጋልባ፥ ኦዶሩዋ፥ 6 ጾምፕያዉ ዎጋራ ዛይትያ፥ ኦክያ ዛይትያነ እጻና ሳዌꬅያ ቅማምያ፤ 7 ቄሳቱዋ ካፑዋ ኤፉድያንነ ትራን ዎꬅያዋን የግያ ማርግድያ ጌተትያ ሹቻቱዋነ ሀራ ጶልያ አልኦ ሹቻቱዋ አሆ።

8 “ያቲደ ታን ኡንቱንቱ ግዶን አቃናዳን፥ ኡንቱንቱ ታዉ ጌሻ ሳኣ ጊግስኖ። 9 ልከ ታን ኔና በሴዳ ሌምሱዋ ኡባዳን ጾሳ ዱንካንያነ አ ግዶን ደእያ ሚሻቱዋ ኦꬅተ።

ቃላ ጫቁዋ ታቦታ

(37:1-9)

10 “ኡንቱንቱ ኦዶሩዋ ምꬃፐ አዱሳተꬃይ ላኡ ዋꬋነ ባጋ፥ ጎምፓይ እት ዋꬋነ ባጋ፥ ጌሳይ ቃይ እት ዋꬋነ ባጋ ግዴዳ ታቦታ መꬍኖ። 11 ሶያነ ካርያ ዋላካይ ባይና ዎርቃን ሼሻ፤ አ ዩሹዋካ ዎርቃ ትገꬃን ዩሻ አꬃ። 12 ሄ ታቦታዉ ኦይዱ ዎርቃ ሳጋየቱዋ ትጋደ ኦይዱ ገደቱዋን እት ባጋና ላኡ ሳጋየቱዋ፥ ቃይ የንኮ ባጋና ላኡ ሳጋየቱዋ አꬃ። 13 ሄዋፐ ጉይያን ኦዶሩዋፐ ካሱዋ ከሳደ ዎርቃን ሼሻ። 14 ታቦታ ቶካናዉ፥ ታቦታ ምይያን ደእያ ሳጋየቱዋን ካሱዋ አꬃ። 15 ቶክያ ካሶቱ ታቦታ ሳጋየቱዋ ግዶን ደእኖ፤ ኡንቱንቱ ሄዋፐ ኡባካ ከሶፕኖ። 16 ታቦታ ግዶን ታን ነዉ እምያ፥ ታሙ አዛዛቱ ጻፈት ኡቴዳ ላኡ ማሰቴዳ ማርካተꬃ ሹቻቱዋ ዎꬃ።

17 “ዋላካይ ባይና ዎርቃፐ ላኡ ዋꬋነ ባጋ አዱቂያ፥ እት ዋꬋነ ባጋ አክያ አቶ ግያ ሳኣ ቁምእያ መꬋ።* 18 ቁምእያዉ ዉርሰꬃ ላኡ ባጋ ጋጻን ላኡ ክሩቤልያ፥ ቆጸቴዳ ዎርቃፐ መꬋ። 19 እት ክሩብያ እት ባጋ ጋጻን፥ ላኤንꬆ ክሩብያ የንኮ ባጋ ጋጻን ላኡዋካ ቁምእያና ጋꬃ ኦይꬃደ መꬋ። 20 ክሩበቱ ባረንቱ ቀፍያ ደንꬂደ፥ አቶ ግያ ሳኣ ቁምእያ ባረንቱ ቀፍያን ኩዋይ ዎꬅኖ፤ ቃይ እቱ እቱዋኮ ስም ኡቲደ፥ ቁምእያ ጼልኖ። 21 ቁምእያ ታቦታዉ ቦላ ባጋን ዎꬃ፤ ቃይ ታን ነዉ እምያ አዛዛቱ ጻፈቲደ ማሰቴዳ ሹቻቱዋ ታቦታ ግዶን ዎꬃ። 22 ማርካተꬃ ታቦታ ቦላ ቁምእያ ቦላ ደእያ ላኡ ክሩበቱዋፐ ግዱዋን ታን ኔናና ጋከታደ እስራኤልያ አሳዉ ታን እምያ አዛዙዋ ኡባ ያን ነዉ እማና።

ኡክꬃ ዎꬅያ ጻርጴዛ

(37:10-16)

23 “ኦዶሩዋ ምꬃፐ አዱሳተꬃ ላኡ ዋꬋ፥ ጎምፓይ እት ዋꬋ፥ ጌሳይ ቃይ እት ዋꬋነ ባጋ ግድያ እት ጻርጴዛ መꬋ። 24 ያታደ ዋላካይ ባይና ዎርቃን ሼሻ፤ ቃይ አ ዩሹዋን ዎርቃ ትገꬃ ዩሻ አꬃ። 25 ሄዋዳንካ፥ ቃይ ጎምፓይ ታካ ግዴዳ ሻሽያ አ ቦላ ዩሻ አꬃ። ያታደ አ ቦላ ዎርቃ ትገꬃ ዩሻ። 26 ሄ ጻርጴዛዉ ኦይዱ ዎርቃ ሳጋየቱዋ መꬋደ፥ ጻርጴዛ ገደቱ ደእያ ኦይዱ ጋጻን ዎꬃ። 27 ጻርጴዛ ቶካናዉ ካሱዋ አꬅያ ሳጋየቱ ጻርጴዛዉ ሻሽያ ጋጻን ሺቂደ ደእኖ። 28 ሄ ቶክያ ካሱዋ ኦዶሩዋፐ ከሳደ፥ ዎርቃን ኡንቱንታ ሼሻ። 29 ሄዋዳንካ፥ ቃይ ሻታቱዋነ ጭልፓቱዋ፥ ዱቂያባቱዋነ ጹአቱዋ ዋላካይ ባይና ዎርቃፐ መꬋ። 30 ታ ስንꬃ አꬅያ ጌሻ ኡክꬃይ ኡባ ዎደካ ጻርጴዛ ቦላ ꬋዮፖ።*

ጾምፕያ ዎꬅያ ባላ

(37:17-24)

31 “ጾምፕያ ዎꬅያ ባላ ቆጸቴዳ ዋላካይ ባይና ዎርቃፐ መꬋ፤ ሄ ባላይ ኤቂያ ገዲካ፥ ቃይ ግዶ ቶማይካ ኡባይ ቆጸቴዳ ዎርቃፐ ኦሰታናዉ ኮሼ። አ ዋንጫቱ፥ አ ኩኩሞቱ አ ጪሻቱ ኡባይ አናና እትፐ ኦይቀት መታናዉ ኮሼ። 32 ምይያና ኡሱፑን ማራቱ አዉ ከሲኖ፤ ማራቱዋፐ ሄዛቱ እት ባጋና፥ ቃይ ሄዛቱ የንኮ ባጋና ደእኖ። 33 ኡሱፑን ማራቶካ ሁጲያን ሁጲያን ሄዙ ሄዙ ኩኩሙነ ጪሻይ ደእያ ላዉዝያ ጪሻ ማላትያ ዋንጫይ ደኦ። 34 ጾምፕያ ዎꬅያ ባላዉ ግዶ ቶማይ፥ ኩኩሞቱዋ ጪሻቱ ደእያ ላዉዝያ ጪሻ ማላትያ ኦይዱ ዋንጫይ ደኦ። 35 ላኡ ላኡ እትፐ ዋꬃን ደእያ ሄዙ ማራቱዋፐ ጋርሳና እት እት ኩኩሙ ደኦ። 36 ኩኩማቱነ ማራቱ ኡባይ ጾምፕያ ዎꬅያ ባላና እትፐ፥ ኦይቀት እቱዋ ግዲደ፥ ዋላካይ ባይና ዎርቃፐ ቆጸቲደ መትኖ።

37 “ሄዋፐ ጉይያን ጾምፕያ ዎꬅያ ባላዉ ላፑን ጾምፐቱዋ ጊግሳደ፥ ኡንቱንቱ ስንꬃ ግዶዉ ፖአና ማላ ꬎቁ ኦꬃደ ዎꬃ። 38 ጾምፕያ ቶይስያ ቃጰቱዋነ ኡንቱንታ ዎꬅያዋንታ ዋላካይ ባይና ዎርቃፐ መꬋ። 39 ጾምፕያ ዎꬅያ ባላይነ አን ጎኤትያ ሚሻ ኡባይ ሀታማነ እቼሹ ኪሎ ግራመ ግዴዳ ዋላካይ ባይና ዎርቃፐ መቲኖ። 40 አኬካ፤ ታን ኔና ደርያ ሁጲያን በሴዳዋዳን ኪተታ። *

26

ጾሳ ዱንካንያ

(36:8-38)

1 “ቃይ ሊቆ ፑቱዋፐ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐ ዳደቴዳ ታሙ ጋርዳቱዋ ጾሳ ዱንካንያ ጊግሳ። ሄ ጋርዳቱዋን እት ሂላን ክሩበቱዋ ምስልያ ዳድሳ። 2 ጋርዶቱ ኡባይ እት ልከ ግድኖ፤ ጌሳይ ላታማነ ሆስፑን ዋꬋ፤ ጎምፓይ ኦይዱ ዋꬋ ግዶ። 3 እቼሹ ጋርዳቱዋ እትፐ ጋꬃደ ስካ፤ የንኮ አቴዳ እቼሹ ጋርዳቱዋካ ኡንቱንቱዋዳን ኪተታ። 4 እትፐ ጋከቲደ ስከቴዳ ጋርዳቱዋፐ እት ጋርዱዋ ዉርሰꬃ ጋጻን ሳሉዋ ማላትያ ጫርቂያፐ ማጫራ መꬋ፤ ቃይ እትፐ ጋከት ስከቴዳ የንኮ ጋርዱዋንካ ሄዋዳን ኪተታ። 5 እትፐ ጋከቴዳ እት ጋርዱዋ ቦላ እሻታሙ ማጫራ፥ ቃይ እትፐ ጋከቴዳ የንኮ ጋርዱዋ ቦላካ እሻታሙ ማጫራ መꬋ፤ ሄ ማጫራቱ ኡባይካ እቱ እቶ ማራን ደእኖ። 6 ሄዋፐ ጉይያን ዎርቃፐ እሻታሙ ኦይቂያዋንታ መꬋደ ጾሳ ዱንካኒ እቱዋ ግዳና ማላ፥ ሄ ጋርዳቱዋ ጋጻ ጋጻ ሄ ኦይቂያዋንቱን ኦይꬃ።

7 “ቃጭናፐ መቴዳ ጾሳ ዱንካንያ ቦላና ካማና ማላ፥ ታማነ እት ጋርዳቱዋ ዴሻ እስክያፐ ዳዳደ፥ እት ዱንካንያ መꬋ። 8 ታማነ እት ጋርዳቱካ እት ልከ ግድኖ፤ እት እት ጋርዱዋ ጌሳይ ሀታሙ ዋꬋ፥ ጎምፓይ ኦይዱ ዋꬋ ግዶ። 9 እቼሹ ጋርዳቱዋ እት ባጋና፥ ኡሱፑን ጋርዳቱዋ ቃይ የንኮ ባጋና ጋꬃደ ስካ። ኡሱፑንꬃ ጋርዱ ዳኮቲደ፥ ዱንካንያዉ ስንꬃ ባጋና ዳቡለቶ። 10 ጋꬅ ስኬዳ ጋርዳቱዋፐ እት ጋርዱዋ ጋጻን እሻታሙ ማጫራ መꬋ፤ ቃይ ጋꬅ ስኬዳ የንኮ ጋርዳቱዋፐ ጋጻን እሻታሙ ማጫራ መꬋ። 11 እሻታሙ ናሃስያ ኦይቂያዋ መꬋደ፥ ማጫራቱዋ ግዶ ገልሳ፤ ያታደ ዱንካንያ እትፐ ጋꬃ ኦይꬃ። ያቶፐ ሀ ላኡ ኦይቀቴዳ ካምያዋንቱ እቱዋ ግዳና። 12 ሀ ዱንካንያ ጋርዳቱዋፐ ፓላሄዳ ባጋ ጋርዱ ጾሳ ዱንካንያዉ ጉየና ካቀቶ። 13 ዱንካንያ ጋርዶቱ ላኡ ባጋናካ እት እት ዋꬋ ኬሻ ፓላህኖ፤ ሄ ፓላሄዳዋንቱ ጾሳ ዱንካንያ ካማና ማላ፥ ላኡ ባጋ ምይያና ካቀትኖ።

14 “ዴሻ አጎዛፐ መቴዳ ዱንካንያ ቦላና ካማናዉ ዶርሳ ኦርግያ ጋልባ ዞኦ ቃላምያን የግ ከሴዳዋ ጊግሳ፤ ቃይ አ ቦላና ካማናዉ ቁምእያ ሀራ ጋልባፐ ጊግሳ።

15 “ጾሳ ዱንካንያ ጻጋግያዋንታ ስት ጌዳ ኦዶሩዋፐ ከሳ። 16 እት እት ጻጋግያዉ ጌሳይ ታሙ ዋꬋ፥ ጎምፓይ እት ዋꬋነ ባጋ ግዶ። 17 እት እት ጻጋግያዉ እቱዋ እቱዋና ጋꬅ ኦይꬅያ ላኡ ፖꬃ መꬋ። ጾሳ ዱንካንያ ጻጋገቱዋ ኡባካ ሄዋዳን ኪተታ፤ 18 ጾሳ ዱንካንያዉ ገድሳ ባጋና ላታሙ ጻጋግያዋ መꬋ። 19 እት እት ጻጋግያዉ ላኡ ፖꬃይ ገልያ ኦይታሙ ሉኩዋ፥ ኡባካ ብራፐ ጊግሳ። 20 ጾሳ ዱንካንያዉ ሁጲሳ ባጋና፥ ላታሙ ጻጋግያዋ መꬋ። 21 እት እት ጻጋግያዉ ላኡ ገደቱ፥ ሙለ ኦይታሙ ገደቱ፥ ብራፐ ጊግኖ። 22 ቃይ ጾሳ ዱንካንያዉ ጉየ ጋጻን አዋይ ዉልያ ባጋና ኡሱፑን ጻጋግያ መꬋ። 23 ጉየን ደእያ ጋጻቶ ላኡ ጻጋግያ ጊግሳ። 24 ሄዋ ድራዉ፥ እት ጻጱዋን ላኡ ፖꬃ ጊጋ ጼራ ጋካናዉ እታ ግድ ምግዱዋን ኦይቀታናዉ በሴ፤ ላኡ ጋጻ ኦይꬅያ ጻጋጋቱካ ሀራ ጻጋጊ ኦሰቶዋዳን ኦሰታናዉ በሴ። 25 ሄዋ ድራዉ እት እት ጻጋግያዉ ጋርሳና ላኡ ላኡ ፖꬃይ ገልያ ሉካቱ ደኢኖ፤ ኡባና ሆስፑን ጻጋገቱነ ብራፐ ኦሰቴዳ ታማነ ኡሱፑን ፖꬃይ ገልያ ሉካቱ ደኢኖ።

26 “ቃይ ኦዶሮቱዋፐ ቱቁመትያ ሜጋ ከሳ። ጾሳ ዱንካንያዉ እት ባጋ ምይያን ደእያ ጻጋገቶ እቼሹ ቱቁመትያ ሜጋ፥ 27 ቃይ የንኮ ባጋ ምይያን ደእያ ጻጋገቶ እቼሹ ቱቁመትያ ሜጋቱዋ ጊግሳ። ሄዋዳንካ፥ ጾሳ ዱንካንያዉ ጉየ አዋይ ዉልያ ባጋና ዉርሰꬃ ጋጻን ደእያ ጻጋገቶ እቼሹ ቱቁመትያ ሜጋ መꬋ። 28 ግዶ ቱቁመትያ ሜጋይ ጻጋገቶ ግዶ ሄራና ሀ ጋጻፐ ያ ጋጻ ጋካናዉ ፕን ከሳናዉ ኮሼ። 29 ጻጋገቱዋ ዎርቃን ሼሻደ፥ ቱቁመትያ ሜጋቱ አꬍያ ሳጋየቱዋ ዎርቃፐ መꬋ፤ ቃይ ቱቁመትያ ሜጋቱዋካ ዎርቃን ሼሻ። 30 ጾሳ ዱንካንያ ታን ኔና ደርያ ቦላን በሴዳዋዳን ኦꬃደ ቶካ።

31 “ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ እት ጋርዱዋ ኪተታ፤ ሄ ጋርዱዋ ቦላ እት ሂላን ክሩበቱዋ ምስልያ ስክሳ። 32 ያታደ ዎርቃን ሼሼዳ ኦይዱ፥ ኦዶሩዋ ቱሳቱዋን ደእያ ዎርቃፐ ኦሰቴዳ ካቂያዋን ካቃ። ሄ ኦይዱ ቱሳቱ ብራፐ መꬌዳ ኦይዱ ፖꬃይ ገልያሳን ገልኖ። 33 ሄ ጋርዱዋ ጾሳ ዱንካንያ ካራን ደእያ ኦይቂያዋንቱፐ ጋርሳና ካቄዳ፥ ቃላ ጫቁዋ ታቦታ ጋርዱዋፐ ጉየ ባጋን ዎꬃ፤ ያቶፐ ሄ ጋርዱ ጌሻ ሳኣ ኡባፐ አꬌዳ ጌሻ ሳኣፐ ሻካና። * 34 አቶ ግያ ሳኣ ቁምእያ ኡባፐ አꬌዳ ጌሻ ሳኣን ደእያ ቃላ ጫቁዋ ታቦታ ቦላ ዎꬃ። 35 ጻርጴዛ ጋርዱዋፐ ካረና፥ ጾሳ ዱንካንያን ጌሻ ሳኣ ግዱዋን ሁጲሳ ባጋን ዎꬃ፤ ጾምፕያ ዎꬅያ ባላ ቃይ አ ባጋን ገድሳ ባጋና ዎꬃ።

36 “ዱንካንያ ገልያ ፐንግያዉ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ጽልፕያን አሌቅስያዋን ኦሰቴዳ ጋርዱዋ መꬋ። 37 ጋርዱዋ እቼሹ ቱሳቱዋ ኦዶሮቱዋፐ ከሳደ፥ ዎርቃን ሼሻ፤ ካቂያዋንቱካ ዎርቃፐ ኦሰቴዳዋንታ ግድኖ፤ ቱሳቶ ናሃስያ ብራታፐ ትጋደ እቼሹ ፖꬃቱ ገልያዋ መꬋ።

27

ጹግያ ያርሹዋ ያርሽያ ሳኣ

(38:1-7)

1 “ኦዶሩዋፐ ያርሽያ ሳኣ ኬጻ። ሄ ያርሽያ ሳአዉ ጌሳይ እቼሹ ዋꬋ ግዶ፤ ጎምፓይነ እት ልከ፥ እቼሹ እቼሹ ዋꬋ፤ ꬎቃተꬃይ ሄዙ ዋꬋ፥ ኦይዱ ጋጻና ደኦ። 2 ዉርሰꬃ ጋጻን ጋጻን እት እት ካጭያ መꬋ፤ ካጨቱ ያርሽያ ሳኣና እትፐ ኦይቀቲደ መትኖ። ያታደ ያርሽያ ሳኣ ናሃስያ ብራታን ሼሻ። 3 አን ጎኤትያ ሚሻቱዋ፥ ብድንꬃ ከስያ ባልደቱዋ፥ አካፋቱዋ፥ ሱꬃ ትግያ ኩይጻሮቱዋ፥ ቃጲያ፥ ሴልያባ ኦይቂያ ሚሻ ናሃስያ ብራታፐ መꬋ። 4 ያታደ ናሃስያ ብራታፐ ዛዝርያ መꬋ፤ ቃይ አ ኦይዱ ጋጻን ኦይዱ ሳጋየቱዋ መꬋ። 5 ያታደ ያርሽያ ሳአዉ ግዶ ባጋን ኦይꬃደ ዎꬃ 6 ኦዶሩዋፐ ያርሽያ ሳአዉ ካሶቱዋ ከሳደ፥ ናሃስያ ብራታን ሼሻ። 7 ያርሽያ ሳኣ ቶክያ ዎደ ማዳና ማላ፥ ሄ ካሱዋ ላኡ ምይያና ደእያ ሳጋየቱዋን አꬃ። 8 ታን ኔና ደርያ ቦላን በሴዳዋዳን፥ ያርሽያ ሳኣ ጻዉላፐ መꬊደ፥ ጎምፓ መላ ከስኖ።

ጾሳ ዱንካንያዉ ዳባባ ዩሹዋ

(38:9-20)

9 “ጾሳ ዱንካንያዉ አሳይ ሺቅያ ዳባባ ጊግሳ። ዳባባይ ገድሳ ባጋና ጼቱ ዋꬋ አዱቆ፤ ሄ ዳባባዉ ሊቆ ሊኑዋፐ ዳደቴዳ ጋርዳቱዋ ጊግሳ። 10 አዉ ናሃስያ ብራታፐ ላታሙ ቱሳቱዋነ ቱሳቱ ኤቂያ ላታሙ ፖꬃይ ገልያ ሉኩዋ ኦꬃ፤ ኡንቱንቱ ሁጲያን ቃይ ብራፐ ካቂያዋንታነ ቱሳቱዋ ሁጲያን ቃችያዋንታ ኦꬃ። 11 ሄዋዳንካ፥ ዳባባዉ ሁጲሳ ባጋና ጼቱ ዋꬋ አዱቆ፤ ቃይ ላታሙ ቱሳቱዋናነ ሄ ቱሳቶ ላታሙ ናሃስያ ፖꬃይ ገልያ ሉኮቱዋና ደእያ ጋርዱ ደኦ። ያቲደ ብራፐ ኦሰቴዳ ካቂያዋንቱነ ቱሳቱዋ ሁጲያን ቃችያዋንቱ ዳባባዉ ደእኖ።

12 “ዳባባዉ አዋይ ዉልያ ባጋ ጎምፓይ እሻታሙ ዋꬋ አኮ፤ ታሙ ቱሳቱነ፥ ቱሳቶ ታሙ ፖꬃይ ገልያ ሉካቱ ደእያ ጋርዶቱ አዉ ደእኖ። 13 ቃይ አዋይ ዶልያ ባጋ ዳባባ ጎምፓይካ እሻታሙ ዋꬋ ግዶ። 14 ዳባባ ገልያ ሳኣፐ አዋይ ዶልያ ባጋና ታማነ እቼሹ ዋꬋ አዱቂያ ጋርዶቱ ደእኖ፤ ኡንቱንቶ ሄዙ ቱሳቱነ ሄዙ ፖꬃይ ገልያ ሉኮቱ ደእኖ። 15 ሄዋዳንካ፥ ህንኮ ባጋና ጋርዶቱ ታማነ እቼሹ ዋꬋ አዱቂያ ጋርዶቱ ደእኖ፤ ኡንቱንቶ ሄዙ ቱሳቱነ ቱሳቶ ሄዙ ፖꬃይ ገልያ ሉኮቱ ደእኖ።

16 “ዳባባ ገልያ ሳአዉ ላታሙ ዋꬋ አዱቂያ ጋርዱዋ ጊግሳ፤ ሄዌካ ሳሉዋ ማላትያ፥ ኦቻ ቴራ ማላትያነ፥ ሾሎላ ዞኦ ቃጭናፐነ ሊቆ ሊኑዋፐ ዳደቴዳዋ፥ ጽልፕያን አሌቅስያዋን ጊግሳ። ኦይዱ ቱሳቱዋነ ቱሳቶ ኦይዱ ፖꬃይ ገልያ ሉኮቱዋ ጊግሳ። 17 ዳባባ ዩሹዋን ደእያ ቱሳቱዋ ኡባዉ ብራፐ ኦሰቴዳ ቃችያዋንቱነ ካቂያዋንቱ፥ ናሃስያፐ ኦሰቴዳ ፖꬃይ ገልያ ሉኮቱ ደእኖ። 18 ዳባባይ አዱሳተꬃይ ጼቱ ዋꬋ፥ ጎምፓይ እሻታሙ ዋꬋ ግዶ፤ ፑድያ እቼሹ ዋꬋ ꬎቂያ ሊቁዋን ዳደቴዳ ሊኑዋፐ ኦሰቴዳ ጋርዶቱ ደእኖ፤ ያቲደ ቱሳቱዋ ናሃስያፐ ኦሰቴዳ ፖꬃይ ገልያ ሉኮቱ ግድኖ።

19 “ጾሳ ዱንካንያን ኦꬅያ ኦሶ ጎኤትያ ሚሻ ኡባይ፥ ኡንቱንቱ ጎአይ አያ ግዶፐነ፥ ጾሳ ዱንካንያ ꬎገቱ ኡባናነ ዳባባ ꬎገቱ ኡባናካ ጉጅና፥ ናሃስያ ብራታፐ መቲኖ።

ጾምፕያ ዛይትያ

(ዎጋ 24:1-4)

20 “ጾምፒ ቶኤናን ኤጺደ ደአና ማላ፥ አዉ ኮሽያ ጽሎ ዛይትያ ዎጋራ ቴራ ጫዲደ ጉምእና ከሴዳዋ ነዉ አሀና ማላ፥ እስራኤላቱዋ አዛዛ። 21 አሮነነ አ ናናይ፥ ጾምፒ ጾሳ ስንꬃን ቃሜዳ ሳአይ ዎንታና ጋካናዉ ፖአና ማላ፥ መꬍና ጎዳ ዱንካንያ ግዶን፥ ማርካተꬃ ታቦታ ስንꬃን ደእያ ጋርዱዋፐ ካረና ኤꬅኖ። ሀዌ እስራኤልያ አሳዉ መꬍናዉ ዎꬆ ዎጋ ግዲደ ደኦ።

28

ቄሳቱዋ ካፓቱዋ ማዩዋ

(39:1-7)

1 “ነ እሻ አሮናነ አ ናና ናዳባ፥ አቢሀ፥ ኤልኣዛራነ እታማራ ኔኮ አሃደ፤ ኡንቱንቱ ቄሳቱዋ ግዲደ ታዉ ኦꬃና ማላ፥ እስራኤልያ አሳ ግዶፐ ኡንቱንታ ዱማያ። 2 አዉ ቦንቹዋነ ፑላ እማና ማላ፥ ነ እሻ አሮናዉ ቄሳተꬃ ማዮቱዋ ጊግሳ። 3 ታን አꬌዳ ኤራ እሜዳ ኩሽያ ሂላ ኤርያ አሳ ኡባ ጼሳደ፥ አሮናዉ ማዮቱዋ ጊግሳና ማላ ኦዳ፤ እ ቄሴ ግዲደ፥ ታዉ ኦꬃናዉ ዱማታናዋ። 4 ኡንቱንቱ ጊግሳና ማዮቱካ ሀዋንታ: ትራን ዎꬅያዋ፥ ኤፉድያ፥ አዱሳ ማዩዋ፥ አሌቀቲደ ዳደቴዳ አዱሳ ሻምጭያ፥ ሻሽያነ ሀራ ዳንጩዋ። ነ እሻይ አሮነነ አ ናናይ ቄሳቱዋ ግዲደ ታዉ ኦꬂደ ጌሻ ማዮቱዋ ማያና ማላ፥ ስክያዋንቱ ጊግሲኖ። 5 ኩሽያ ሂላ ኤርያዋንቱካ ሀ ማዮቱዋ ጊግሳናዉ ዎርቃ፥ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናነ ሊቆ ሊኑዋ ጎኤትኖ።

ኤፉድያ

6 “ኤፉድያ ጌተትያ ማዩዋ ዎርቃፐ፥ ሳሉዋ ማላትያ ቃጭናፐ፥ ኦቻ ቴራ ማላትያ ቃጭናፐ፥ ሾሎላ ዞኦ ቃጭናፐነ ሊቆ ሊኑዋ ቃጭናፐ ኩሽያ ሂላንቻቱ አሌቂሲደ ጊግሲኖ። 7 ላኡ ባጋይ ጋከቲደ እቱዋ ግዳና ማላ፥ ላኡ ሀሽያ ቦላ ጋꬂደ ኦይꬅያ ጫርቂ ደኦ። 8 ሂላንቻይ አሌቂሲደ ዳዴዳ ዳንጩካ ኤፉድያና እታ ግዲደ፥ ዎርቃፐ፥ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሌእስ ባቄዳ ሊኑዋፐ ኦሰቶ።

9 “ማርግድያ ጌተትያ ላኡ ሹቻቱዋ አሃደ፥ እስራኤልያ ናናቱዋ ሱንꬃ ኡንቱንቱ ቦላ ዎጫደ ጻፋ። 10 ኡንቱንቱ የለታ ማራዳን እት ሹቻ ቦላ ኡሱፑን ሱንꬃ፥ ህንኮ ሹቻ ቦላ ቃይ አቴዳ ኡሱፑናቱዋ ሱንꬃ ዎጫደ ጻፋ። 11 ማታፋ ቦላ ሱንꬃ ዎጪደ ጻፍያዋዳን፥ ሄ ላኡ ሹቻቱዋ ቦላ እስራኤልያ ናናቱዋ ሱንꬃ ዎጫደ ጻፋ፤ ሄ ሹቻቱዋ ዎርቃፐ መꬌዳ ሹቻ ኦይቂያዋ ቦላ ዎꬃ። 12 ያታደ ታማነ ላኡ እስራኤልያ ዘረꬃ ሀሳይያዋ ግዳና ማላ፥ ሀ ላኡ ሹቻቱዋ ኤፉድያና ኦይꬄዳ ሀሽያ ጫርቂያን ዎꬃ፤ ያቶፐ መꬍና ጎዳ ስንꬃን ኡባደ ቆፈታና ማላ፥ ሀ ሱንꬃቱዋ አሮነ ባረ ሀሽያን ቶኮ። 13 ሄ ሹቻቱዋ ኦይቂያዋ ዎርቃፐ መꬋ። 14 ቃይ ዋላካይ ባይና ዎርቃፐ ዎዶሩዋዳን ዶቄዳ ላኡ ሳንሳላታቱዋ ጊግሳደ፥ ሄ ላኡ ሹቻ ኦይቂያዋንቱና ጋꬃ ኦይꬃ።

ትራን ዎꬅያዋ

(39:8-21)

15 “ጾሳ ሸኒ አየንቶ ኦቺደ ኤርያ ትራን ዎꬅያዋ ኩሽያ ሂላንቻን ኦስሳ። ሄ ትራን ዎꬅያዋ ኤፉድያ ዳዴዳዋዳን፥ ዎርቃፐ፥ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ዳዳ። 16 አዉ ኦይዱ ጋጻይ ደኤ፤ ጌሳይካ ጎምፓይ እት እት ታካ ግዲደ ዳኮቶ። 17 ሄዋፐ ጉይያን አ ቦላ ኦይዱ ማራን አልኦ ሹቻቱዋ ዎꬃ፤ ኮይሮ ማራን ዎꬄዳ ሹቻይ፥ ሳርድዮና፥ ቶጳዝዮንያነ ጶልያ እንቁዋ። 18 ላኤንꬆ ማራን ባሉርያ፥ ሳምፔርያነ አልማዝያ ግያ አልኦ ሹቻቱዋ፤ 19 ሄዘንꬆ ማራን ያክንትያ፥ ከልቀዶንያነ አመተስጽኖስያ፤ 20 ኦይደንꬆ ማራን ብራል፥ ማርግድያ፥ ያስጲድያ። ሀዋንቱ ኡባይ ዎርቃፐ ኦሰቴዳ ሹቻ ኦይቂያዋ ቦላ ኡትኖ። 21 እስራኤልያ ናናቱዋ ሱንꬃ ፓይዱዋዳን፥ ሹቻቱዋ ፓይዱካ ታማነ ላኡዋ ግድኖ፤ እቱ እቱ ማታፋዳን ዎጨቲደ፥ ታማነ ላኡ ዛራቱዋ ሱንꬃይ ሄ ሹቻቱዋን ጻፈቶ።

22 “ትራን ዎꬅያዎ ዎዶሩዋዳን ዶቀቴዳ ሳንሳላታ ዋላካይ ባይና ዎርቃፐ መꬋ። 23 ላኡ ዎርቃ ምግዳቱዋ መꬋደ፥ ትራን ዎꬅያዎ ቆሞ ጋጻ ጋꬃደ ኦይꬃ ዎꬃ። 24 ሄ ላኡ ዎርቃ ሳንሳላታቱዋ ትራን ዎꬅያዎ ጋጻን ደእያ ምግዶቱዋና ጋꬃደ ኦይꬃ። 25 ሄ ሳንሳላታቶ የንኮ ባጋ ጼራ ቃይ ኤፉድያዉ ስንꬃ ባጋና፥ ሀሽያ ጫርቂያን ደእያ ሹቻ ኦይቂያዋንቱና ጋꬃ ቃቻ። 26 ቃይካ ላኡ ዎርቃ ምግዳቱዋ መꬋደ፥ ኤፉድያፐ ጋርሳን ካሊደ ደእያ ትራን ዎꬅያዎ ሶ ባጋና ደእያ ላኡ ጋጻ ጼራን አꬃ። 27 ሄዋዳንካ፥ ዎርቃፐ ሀራ ላኡ ምግዳቱዋ መꬋደ፤ ኤፉድያዉ ስንꬃ ባጋና፥ ሀሽያ ጫርቂያፐ ጋርሳ ባጋና፥ ኤፉድያ ጼሳን ቃችያዋፐ ቆሞና፥ ስኩ ጋከቴዳ ሳኣ ማታን ካረና ኡንቱንታ ኦይꬃ። 28 ትራን ዎꬅያዋን ደእያ ምግዳቱዋ ኤፉድያን ደእያ ምግዶቱዋና ጋꬂደ፥ ሳሉዋ ማላትያ ባቀꬃን ቃቻ፤ ያቶፐ፥ ትራን ዎꬅያዌ ጼሳፐ ቆሞና ደእያ ድራዉ፥ ቃሹ ሾልኤና።

29 “አሮነ ጌሻ ሳኣ ገልያ ዎደ፥ ሀ ትራን ዎꬅያ መꬍና ጎዳ ሸንያ በስያዌ ደእያ እስራኤልያ ዛራቱዋ ሱንꬃቱዋ ቶኮ። ያቶፐ ታን መꬍና ጎዳይ ኡባደ ታ አሳ ሀሳያና። 30 ቃይ ኡሪምያነ ቱሚምያ ጌተትያዋንታ ትራን ዎꬅያዋን የጋ። አሮነ መꬍና ጎዳ ስንꬃ አꬊደ፥ ባረ ትራን ዎꬅ አኪደ ገሎ። ታ ሸኒ አየንቶ እስራኤልያ አሳ ኤርሳና ማላ፥ እ ታ ስንꬃን ኦꬃናዉ ገልያ ዎደ ኡባን ባረ ትራ ኪስያፐ ꬋይሶፖ።*

ሀራ ቄሳቱዋ ካፑዋ ማዩዋነ ቄሳቱዋ ማዩዋ

(39:22-31)

31 “ኤፉድያፐ ጋርሳና ማይያ አዱሳ ማዩዋ ኡባ ሳሉዋ ማላትያ ጫርቂያፐ ጊግሳ። 32 ሄ አዱሳ ማዮ ቆꬍያ አꬅያ ሳኣ መꬋ። ሄ ሳአይ ፔተናዳን፥ ዩሻ አꬃደ ጉጃ ጉጃ ስካ። 33 አዱሳ ማዩዋ ዱገ ባጋ ማጫራ ዩሹዋን ሳሉዋ ማላትያ፥ ኦቻ ቴራ ማላትያነ ሾሎላ ዞኦ ሮማንያ አይፍያ ቴራ ምስለቱዋ መꬋ። ያታደ ኡንቱንቱ ግዱዋን ዎርቃፐ ኦሰቴዳ ዳዋላቱዋ ዋላካን ኦꬃ። 34 ዎርቃ ዳዋላቱነ ሮማንያ ቴራ ምስለቱ ሄ አዱሳ ማዩዋ ዱገ ባጋ ጼራዉ ዩሹዋን ዋላካን አꬍኖ። 35 አሮነ ቄሳተꬃን ኦꬅያ ዎደ፥ ሀ አዱሳ ማዩዋ ማዮ፤ መꬍና ጎዳ ስንꬃ ጌሻ ሳኣ ገልያ ዎደነ ከስያ ዎደ፥ ዳዋላይ ዋሳና። ሄዋ ድራዉ እ ሀይቀና።

36 “ዋላካይ ባይና ዎርቃፐ እት አሌቁዋ መꬋደ ማታፋ ቦላ ዎጭያዋዳን፥ አ ቦላ ዎጫደ፥ ‘መꬍና ጎዳዉ ጌሻ ግዲደ ዱማቴዳ’ ያጋደ ጻፋ። 37 ሁጲያን ጻጽያ ሻሽያፐ ጻደና ዴሙዋን ቃቻና ማላ፥ ሳሉዋ ማላትያ ባቀꬃ አን አꬃ። 38 አሮነ አ ባረ ዴሙዋን ዎꬆ፤ ሄዋን እስራኤልያ አሳይ መꬍና ጎዳዉ ጌሻ ያርሾ እምያዋን ፓጫይ ደኦፐ፥ ሄ ባይዙዋ አሮነ ቶኬ። አሳይ አህያዋ ኡባ መꬍና ጎዳይ አካና ማላ፥ እ ሄዋ ኡባ ገደካ ባረ ደሙዋን ዎꬃናዉ ኮሼ።

39 “አሮና አዱሳ ሻምጭያ ሊቆ ሊኑዋፐ ዳዳ፤ ሁጲያን ጻጽያ ሻሽያካ ሊኑዋፐ ጊግሳ። ቃይ ዳንጩዋ ጽልፕያን አሌቅስያዋን ስክሳ። 40 አሮና ናናዉ ቦንቾነ አሌቆ ግዳና ማላ፥ አዱሳ ሻምጭያ፥ ዳንጮቱዋነ ሁጲያን ጻጽያ ሻሸቱዋ ጊግሳ። 41 ኔን ሀ ማዮቱዋ ነ እሻ አሮናነ አ ናና ማይዜዳዋፐ ጉይያን፥ ኡንቱንታ ቄሰተꬃን ሱንꬃደ ታዉ ኦꬃና ማላ ኦካደ ዱማያ።

42 “ኡንቱንቱ ካሉ ካመታና ማላ ጋርሳና ማይያ ማዩዋ፥ ጼሳፐ ቢደ ዎድርያ ጋካናዉ ካምያዋ፥ ሊቆ ሊኑዋ ቃጭናፐ ዳዳደ ጊግሳ። 43 አሮነነ አ ናናይ ጾሳ ዱንካንያ ገልያ ዎደ፥ ዎይ ያርሹዋ ያርሽያ ጌሻ ሳኣን ቄሳተꬃን ኦꬃናዉ ሺቅያ ዎደ፥ ሀ ማዮቱዋ ማይኖ። ሄዋዳን ሀኖፐ፥ ኡንቱንቱ ባረንቱ ቦላ ባይዙዋነ ሀይቁዋ አህክኖ።

“ሀዌ አሮናዉነ አ ዛረቶ መꬍናዉ ዎጋ ግዶ።

29

ቄሳተꬃ ሱንꬃ እሚደ ፖልያ ዎጋቱዋ

(ዎጋ 8:1-36)

1 “አሮነነ አ ናናይ ቄሳቱዋ ግዲደ ታዉ ኦꬃና ማላ፥ ኔን ኡንቱንታ ዱማያናዉ ሀዋዳን ኦꬃ፤ ትላ ቦላና ደእያ እት ኮሩማ፥ ላኡ ዶርሳ ኮለቱዋ አካ፤ 2 ሙሩታ ዛርጋ ꬊልያ አካደ፥ እርሹዋ የገናን ኡክꬃ ኡካ፤ ቃይ እርሹዋ የገናን ዛይትያን ኮምፑዋ ኮምፓ፤ ሄዋዳንካ፥ እርሹዋ የገናን ሌኦ ኡክꬃ ኡካደ፥ ዛይትያ ኦካ። 3 ኔን ኡንቱንታ ሳምፓን ዎꬃደ፥ ኮሩማናነ ላኡ ዶርሳ ኮለቱዋና እትፐ ታዉ ሺሻ።

4 “ያታደ አሮናነ አ ናና ጾሳ ዱንካንያ ፐንገ አሃደ፥ ሃꬃን ኡንቱንታ ሜጫ። 5 ሄዋፐ ጉይያን ማዮቱዋ አካደ፥ አዱሳ ሻምጭያ፥ ኤፉድያ ጋርሳና ማይያ አዱሳ ማዩዋ፥ ኤፉድያነ ትራን ዎꬅያዋ አሮና ማይዛደ ኤፉድያ ሂላን ዳደቴዳ ዳንጩዋን ዳንጭሳ። 6 ሻሽያካ አ ሁጲያን ጻጻደ፥ ‘ጾሳዉ ጌሻ ግዲደ ዱማቴዳ’ ያግያዌ ጻፈቴዳ አሌቁዋ ስንꬃ ደሙዋን ሻሽያ ምይያን አꬃ። 7 ኦክያ ዛይትያካ አካደ፥ አ ሁጲያን ትጋደ ኦካ። 8 አ ናናካ አሃደ አዱሳ ሻምጭያ ማይዛ። 9 ሻሽያካ ኡንቱንቱ ሁጲያን ጻጻ። ሄዋፐ ጉይያን አሮናነ አ ናና ዳንጩዋ ዳንጭሳ። ቄሳተꬃይ ኡንቱንቶ መꬍና ዎጋ ግዶ። ስም አሮናነ አ ናና ያታደ ቄሳቱዋ ኦꬃሳ።

10 “ኮሩማ፥ ጾሳ ዱንካንያ ስንꬃ ኔን አህና፥ አሮነነ አ ናናይ አ ሁጲያን ባረንቱ ኩሽያ ዎꬂኖ። 11 ኮሩማ፥ መꬍና ጎዳ ዱንካንያ ገልያ ፐንግያን መꬍና ጎዳ ማታን ሹካ። 12 ኮሩማ ሱꬃፐ አማሬዳዋ ነ ብራꬍያን አካደ፥ ያርሽያ ሳኣ ቦላ ደእያ ካጨቱዋ ኦክሽን አቴዳዋ ያርሽያ ሳኣፐ ጋርሳ ባጋና ጉሳ። 13 ሄዋፐ ጉይያን ቃንꬃ አሹዋ ካሜዳ ሞꬍያ ኡባ፥ ትርያ ጼራ ቦላ ደእያ ሞꬍያ፥ ላኡ ክላሆቱዋነ ኡንቱንታ ካሜዳ ሞꬍያ አካደ፥ ያርሽያ ሳኣ ቦላ ጹጋ። 14 ሽን ኮሩማ አሹዋ፥ አ ጋልባነ አ ማራጭያን ደእያ ቶጪያ አሳይ ኡቶ ሄራፐ ሃሳደ ጹጋ፤ ሄዌ ናጋራ ድራዉ ያርሽያ ያርሹዋ።

15 “ላኡ ዶርሳ ኮለቱዋፐ እቱዋ ኔን አክና፥ አሮነነ አ ናናይ ባረንቱ ኩሽያ አ ሁጲያን ዎꬅኖ። 16 ያቶፐ ዶርሳ ኮልያ ሹካደ፥ ሱꬃ ያርሽያ ሳኣ ምይያን ኡባ ሳኣን ፑሻካ። 17 ዶርሳ ኮልያ አሹዋ ቃንጸሬꬃደ፥ ቃንꬃ አሹዋካ ገድያ ሜጫደ ሁጲያ ቦላነ ሀራ ቆሞ አሾቱዋ ቦላ ኡንቱንታ ዎꬃ፤ 18 ሄዋፐ ጉይያን፥ ዶርሳ ኮልያ ኡባና ያርሽያ ሳኣን ጹጋ፤ ሄዌ መꬍና ጎዳዉ ጹገትያ ያርሹዋ፥ ሳዉዋ ቶሽኩ ግያ ያርሹዋነ መꬍና ጎዳዉ ታማን ያርሽያ ያርሹዋ። *

19 “ቃይ የንኮ ዶርሳ ኮልያ አሮነነ አ ናናይ ባረንቱ ኩሽያ አ ሁጲያን ዎꬃና ማላ ኔን አሀ። 20 ሄ ዶርሳ ኮልያ ሹካደ፥ አ ሱꬃፐ አማሬዳዋ አካደ፥ አሮናዉነ አ ናናዉ ኡሸቻ ሀይꬃቱዋ ጼራ፥ ኡንቱንቱ ኡሸቻ ኩሸቶ ዎጋ ብራቱዋነ ኡንቱንቱ ኡሸቻ ገደቶ ዎጋ ብራቱዋ ኦካ፤ ሄዋፐ ጉይያን፥ አቴዳ ሱꬃ ያርሽያ ሳኣ ምይያን ኡባ ሳኣን ፑሻካ። 21 ያርሽያ ሳኣን ደእያ ሱꬃፐ አማሬዳዋነ ትግያ ዛይትያፐካ አማሬዳዋ አካ፥ አሮና ቦላነ አ ማዩዋ ቦላ፥ አ ናናቱዋ ቦላነ ኡንቱንቱ ማዩዋ ቦላ ፑሻካ። እነ አ ናናይ፥ ኡንቱንቱ ማዩ ጾሳ ኦሶ ዱማታናዋ።

22 “ሀ ዶርሳ ኮልያፐ ሞꬉዋ፥ ናስያ፥ ቃንꬃ አሹዋ ቦላ ደእያ ሞꬍያ፥ ትርያ ጼራ ቦላ ደእያ ሞꬍያ፥ ላኡ ክላሆቱዋ፥ ኡንቱንታ ካሜዳ ሞꬍያነ ኡሸቻ ባጋና ደእያ ጉየ ገድያ አካ፤ ሀዌ ቄሳተꬃ ሱንꬃ እምያ ዎደ ሹክያ ዶርሳ። 23 መꬍና ጎዳ ስንꬃን ዎꬄዳ እርሹ ገልቤና ኡክꬃ፥ ሳምፓፐ ዛይቲ ዋላከትቤና ኡክꬃ፥ ዛይትያና ኡኬዳ እት ኮምፑዋነ እት ሌኦ ኡክꬃ አካ። 24 ኔን ሀ ቁማ ኡባ አሮና ኩሽያንነ አ ናናቱዋ ኩሽያን ዎꬂደ ዉጻካናዳን ኦꬃ። ኡንቱንታ መꬍና ጎዳ ስንꬃን ፑደነ ዱገነ ቃꬅኖ። 25 ሄዋፐ ጉይያን ኡንቱንቱ ኩሽያፐ ሀዋንታ አካደ፥ ያርሽያ ሳኣ ቦላ ዎꬃደ፥ ጹግያ ያርሹዋና ጋꬃደ፥ መꬍና ጎዳዉ ሳዉዋ ቶሽኩ ጋናዳን፥ ያርሽያ ሳኣ ቦላ ታማን ጹጋ። 26 አሮነ ቄሳ ግዲደ ሱንትያ ዎደ ሹኬዳ ዶርሳ ኮልያ አንጎሱዋ አካደ፥ መꬍና ጎዳ ስንꬃን ቃꬅያ ያርሹዋዳን ቃꬃ፤ ሄዌ ኔና ጋክያ ነ ምያ ግሹዋ ግዳናዋ።

27 “ሄ ሹኬዳ ዶርሳ አሹዋ ቆሞቱዋፐ፥ ያርሹዋ ኦꬂደ ቃꬄዳ አንጎሱዋነ ጾሳ ስንꬃን ፑደ ቶኬዳ ገድያ ጌሻ፤ ሄዋንቱ አሮናዉነ አ ናናዉ ግሹዋ ግዳናዋንታ። 28 እስራኤላቱ መꬍና ጎዳዉ እምያ እትፐተꬃ ያርሹዋፐ ቃꬅያ ባጋዉ ዎጋይ፥ ኡባ ገደካ እስራኤልያ አሳፐ ሺቆደ አሮናዉነ አ ናናዉ ጋክያ ግሹዋ ግዶ።

29 “አሮና ቄሳተꬃ ጌሻ ማዩ አ ሀይቁዋፐ ጉይያን አ ዛረቶ ደኦ፤ ኡንቱንቱ ቄሳቱዋ ካፑዋ ግድያ ዎደ ሀ ማዩዋ ኦከታናዉነ ዱማታናዉ ማይኖ። 30 አ ናናቱዋፐ አ ሳኣን ቄሳቱዋ ግዲደ፥ ጌሻ ሳኣን ኦꬃናዉ ጾሳ ዱንካንያ ይያ ናአይ፥ ሄ ማዩዋ ላፑን ጋላሳዉ ማዮ።

31 “አሮነነ አ ናናይ ቄሳቱዋ ግዲደ ሱንትያ ዎደ ሹከቴዳ ዶርሳ ኮልያ አሹዋ አካደ፥ ጌሻ ሳኣን ዶይሳ። 32 አሮነነ አ ናናይ ዶርሳ ኦርግያ አሹዋካ ማሶፍያን ደእያ ኡክꬃ ጾሳ ዱንካንያ ገልያ ፐንግያን ሚኖ። 33 ኡንቱንቱ ቄሳቱዋ ግዲደ ሱንታናዉነ ዱማታናዉ ናጋራይ አቶ ጌተታናዳን ያርሸቴዳ ሀ ያርሾቱዋ ሚኖ። ሽን ሄ ያርሾቱ ጌሻ ግዴዳ ድራዉ፥ ሀራ አሳይ ኦነ ሞፖ። 34 ቄስያ ግዲደ ሱንትያ ዎደ ሹኬዳ ዶርሳ ኮልያ አሹዋፐ ዎይ ኡክꬃፐ ዎንታ ጋካናዉ ፓላሂደ አቆፐ፥ ታማን ጹገቶ፤ ጌሻ ግዴዳ ድራዉ ሜተቶፖ።

35 “አሮነነ አ ናናይ ቄሳቱዋ ግዲደ ሱንትያ ዎደ ዎꬅያ ዎጋ ልከ ታን ኔና አዛዜዳዋዳን ኦꬃደ፥ ላፑን ጋላሳ ጋርሳን ፖላ። 36 ናጋራይ አቶ ጌተታናዳን ሀቼ ሀቼ ናጋራ ያርሹዋዳን እት ኮሩማ ያርሻ። ሄዋን ያርሽያ ሳኣ ጌሻ፤ ያታደ ያርሽያ ሳኣ ዱማያናዉ ኦካ። 37 ያርሽያ ሳኣ ናጋራ አቶ ግያ ዎጋ ላፑን ጋላሳን ፖላደ፥ አ ዱማያ። ያቶፐ ያርሽያ ሳአይ ጌሻ ኡባፐ እቱዋ ግዴዳ ጌሻ። አ ቦችያ ኡባይካ ጌያና።

ሀቼ ሀቼ ሺሽያ ያርሹዋ

(ፓይ. 28:1-8)

38 “ያርሽያ ሳኣን ኔን ሀቼ ሀቼ ሺሻና ያርሹ ሀዋ። የለቶደፐ እት ላይꬃ ግዴዳ ላኡ ዶርሳ ኦርገቱዋ ያርሻ። 39 ዶርሳ ኮለቱዋፐ እቱዋ ዎንታ፥ ቃይ ላኤንꬁዋ ኦማርስ ያርሻ። 40 ኮይሮ ዶርሳ ማራና እት ኪሎ ግራመ ግዴዳ ሙሩታ ዛርጋ ꬊልያ እት ሊትሮ ጉምኤቴዳ ዛይትያን ሙናቃደ ያርሻ፤ እት ሊትሮ ዎይንያ ኤሳካ ኡሻ ያርሹዋ ኦꬃደ ያርሻ። 41 ላኤንꬆ ዶርሳ ኦርግያ ኦማርስ ያርሻደ ዎንታዋ ኬሻ፥ ꬊልያ፥ ዛይትያነ ዎይንያ ኤሳ ሺሻ። ሄዌ መꬍና ጎዳዉ ታማን ያርሸትያ፥ ሳዉዋ ቶሽኩ ግያ ያርሹዋ ግዳናዋ።

42 “ሀ ጹግያ ያርሹ ይያ የለታ ኡባን ጾሳ ዱንካንያ ገልያ ፐንግያን መꬍና ጎዳ ስንꬃን ፓጭ ባይናን ያርሸታናዉ ኮሼ። ታን ያን ህንተንቱና ጋከታደ፥ ኔናና ሃሳያና። 43 ቃይ ያን ታን እስራኤላቱዋና ጋከታናዉ፥ ታ ቦንቹካ ሄ ሳኣ ዱማ ሳኣ ከሳና።

44 “ሄዋ ድራዉ፥ ታን ጾሳ ዱንካንያነ ያርሽያ ሳኣ ዱማያና፤ ኡንቱንቱ ታዉ ቄሳቱዋ ግዲደ ታዉ ኦꬃና ማላ፥ አሮናነ አ ናና ታን ዱማያና። 45 ያታደ ታን እስራኤለቱዋ ግዶን ደአና፤ ቃይ ታን ኡንቱንቱ ጾሳ ግዳና። 46 ታን ኡንቱንቱ ግዶን ደአና ማላ፥ ግብጼፐ ኡንቱንታ ከሴዳ መꬍና ጎዳ ኡንቱንቱ ጾሳ ግድያዋ ኡንቱንቱ ኤራና። ኤ፥ ታን መꬍና ጎዳ ኡንቱንቱ ጾሳ።

30

እጻና ጩዋይያ ሚሻ

(37:25-28)

1 “እጻና ጩዋይያ ሚሻ ኦዶሮቱዋፐ መꬋ፤ 2 አዉ ኦይዱ ጋጻይ ደኦ፤ አዱሳተꬃይ እት ዋꬋ፥ ጎምፓይ እት ዋꬋ፥ ጌሳይ ላኡ ዋꬋ ግዶ፤ ካጨቱካ አናና እቱዋ ግዲደ ኦይቀት መትኖ። 3 አዉ ቦላ ዶና፥ ኦይዱ ባጋ ኡባነ አ ካጨቱዋ ዋላካይ ባይና ዎርቃን ሼሻ፤ አ ዩሹዋንካ ዎርቃ ትገꬃ ዩሻ አꬃ። 4 ሄ ዎርቃ ትገꬃፐ ጋርሳና እጻና ጩዋይያ ሳጽንያዉ ዎርቃፐ ላኡ ሳጋየቱዋ መꬋ፤ ያታደ ያ ባጋናነ ሀ ባጋና ላኡዋ ላኡዋ ኦይꬃ። ሄዋንታ ቶክያ ዎደ ካሱዋ አꬃናዉ ማዳናሳ። 5 ካሶቱዋ ኦዶሮቱዋፐ ከሳደ፥ ኡንቱንታ ዎርቃን ሼሻ። 6 ሀ ያርሽያ ሚሻ ቃላ ጫቁዋ ታቦታ ስንꬃን ካቀቴዳ ጋርዱዋፐ ካረ ባጋና፥ ሄዋካ ታን ኔናና ጋከትያ ቃላ ጫቁዋ ታቦታ ቦላ ደእያ አቶ ግያ ሳኣ ቁምእያ ስንꬃን ዎꬃ።

7 “አሮነ ዎንታ ዎንታ ጾምፐቱዋ ጊግሳናዉ ይያ ዎደ፥ ሳዊያ እጻና ያርሽያ ሳኣን ጩዋዮ። 8 አሮነ ኦማርስ ጾምፐቱዋ ፖእስያ ዎደ፥ ዛረꬂደካ እጻና ጩዋዮ፤ ያቶፐ፥ እጻናይ መꬍና ጎዳ ስንꬃን ይያ የለታዉ ኡባደ ጩዋታና። 9 ሀ እጻና ጩውስያ ሚሻን ሀራ አይ እጻናነ፥ ዎይ ጹግያ ያርሹዋ፥ ዎይ ካꬃ ያርሹዋ ያርሾፓ፤ ኡሻ ያርሹዋካ አ ቦላ ትጎፖ። 10 አሮነ ላይꬃፐ እት ገደ ናጋራፐ ማረታናዉ ሹክያ መህያ ሱꬃ አኪደ፥ ሄ ያርሽያ ሳኣ ቦላ ደእያ ካጨቱዋ ቦላ ዎꬆ። ያቲደ ጌሽያ ዎጋ ፖሎ። ሀ ዎጋይ ስንꬃና ያና ዎደቱዋ ኡባን ላይꬃን ላይꬃን ፖለቶ። ሀ እጻናይ ጩውያ ሚሻይ መꬍና ጎዳዉ ዱማት ሎይꬅ ጌዬዳዋ ግዶ” ያጌዳ።

ዱንካንያዉ ሺቅያ ሚሻ

11 ሄዋፐ ጉይያን መꬍና ጎዳይ ሙሳ ሀዋዳን ያጌዳ፤ 12 “ኔን እስራኤልያ አሳ ፓይዱዋን አካናዉ ኡንቱንታ ፓይድያ ዎደ፥ እት እት ኡራይ ፓይደቲደ፥ ባረ ሸምፑዋ ዎዛናዉ መꬍና ጎዳዉ ሻሉዋ ጭጎ። ኔን ኡንቱንታ ፓይድያ ዎደ፥ ኡንቱንቱ ቦላ ቦሻይ ዬና። 13 ፓይዱዋን ገልያ አሳይ ሁጲያን ሁጲያን ዱንካንያን ኤረትያ ሚዛና ልክያን ብራ ጭጎ። እት እት ኡራይ ሀዋ መꬍና ጎዳዉ እሞታ ኦꬂደ እሞ። * 14 ፓይዱዋን ገልያ አሳይ ላይꬃይ ላታሙ ኩሜዳዌነ ሄዋፐ ቦላ ኡባይ፥ መꬍና ጎዳዉ እምያዋ አሆ። 15 ህንተንቱ ህንተንቱ ናጋራፐ ማረታናዉ መꬍና ጎዳዉ እሙዋ እምሽን፥ ዱሪካ ማንቁካ እት ልክያ እማናፐ አትና፥ ዱሪ ዳርሲደ ዎይ ማንቁ ላፈꬂደ እሞፖ። 16 ናጋራፐ ማረታናዉ ጭግያ ሻሉዋ እስራኤልያ አሳፐ አካደ፥ መꬍና ጎዳ ዱንካንያ ግዶ ኦሶ ፔሻ። ሀ ሻሉ ህንተንቱ ናጋራፐ ማረታናዉ፥ መꬍና ጎዳ ስንꬃን እስራኤልያ አሳዋ ሀሳይያዋ ግዳናዋ” ያጌዳ።

ሜቻ ከርያ

17 ሄዋፐ ጉይያን መꬍና ጎዳይ ሙሳ ሀዋዳን ያጌዳ፤ 18 “ሜቻ ከርያነ አ ዎꬅያዋ ናሃስያፐ መꬋደ ጾሳ ዱንካንያፐነ ያርሽያ ሳኣፐ ግዱዋን ዎꬃ፤ አን ሃꬃ ትጋ። * 19 አሮነነ አ ናናይ ባረንቱ ኩሽያነ ባረንቱ ገድያ ሜጨታና። 20 ኡንቱንቱ ሀይቀና ማላ፥ ጾሳ ዱንካንያ ገልያ ዎደ፥ አዉደነ ሄ ሃꬃን ሜጨትኖ። ቃይ መꬍና ጎዳዉ ታማን ያርሹዋ ያርሻናዉ ያርሽያ ሳኣ ማታ ሺቄዳ ዎደ፥ 21 ኡንቱንቱ ሀይቀና ማላ፥ ባረንቱ ኩሽያነ ባረንቱ ገድያ ሜጨትኖ። ሀዌ አሮናዉነ አ ዛረቶ፥ ይያ የለታ ኡባዉ መꬍናዉ ዎጋ ግዳናዋ” ያጌዳ።

ኦከትያ ዛይትያ

22 መꬍና ጎዳይ ሙሳ ሀዋዳን ያጌዳ፤ * 23 “ሙሩታ ቅማመቱዋ፥ ሄዋንቱካ፥ ኡሱፑን ኪሎ ግራመ ጉክያ ካርቢያ፥ ሄዙ ኪሎ ግራመ ሳዊያ ቃራፋ፥ ሄዙ ኪሎ ግራመ ሳዊያ ጉንጨቻነ 24 ኡሱፑን ኪሎ ግራመ ዝምባኑዋ አካ። ሀ ኡባይካ ዱንካንያን ኤረትያ ሚዛና ልክያን ግዶ። ሄዋ ቦላካ ኦይዱ ሊትሮ ዎጋራ ዛይትያ ጉጃ። 25 ሀዋንታ ሽቱዋ ኦꬅያ ኤራን ዋላካደ፥ ሳዊያ ጌሻ ኦክያ ዛይተ ከሳ። 26 ያታደ ጾሳ ዱንካንያ፥ ቃላ ጫቁዋ ታቦታ፥ 27 ጻርጴዛነ አ ቦላ ዎꬅያ ሚሻ ኡባ፥ ጾምፕያ ዎꬅያ ባላነ አ ሚሻቱዋ፥ እጻና ጩዋይያ ሚሻ፥ 28 ጹግያ ያርሹዋ ያርሽያ ሳኣነ አን ደእያ ኡባ ሚሻቱዋ፥ ሜቻ ከርያነ አ ዎꬅያዋ ኦካ። 29 ኡንቱንቱ ሎይꬅ ጌሻ ግዳና ማላ፥ ኔን ኡንቱንታ ዱማያ፤ ኡንቱንታ ቦችያዌ ኡባይካ ጌሻ ግዳናዋ።

30 “ሄዋፐ ጉይያን አሮነነ አ ናናይ ቄሳቱዋ ግዲደ ታዉ ኦꬃና ማላ፥ ኡንቱንታ ኦካደ ዱማያ፤ 31 እስራኤልያ አሳዉ ሀዋዳን ያጋደ ኦዳ፤ ‘ሀዌ ይያ የለታዉካ ኦከትያ ታ ጌሻ ዛይተ ግዶ፤ 32 ሀ ዛይትያ አሳ ቦላን ጉሶፓ፤ ቃይ አይ ዛይቲካ ሄዋ ኦꬄዳ ልክያን ኦꬆፓ። እ ጌሻ ግዴዳ ድራዉ፥ ህንተንቱካ አ ጌሻባዳን ቆፕተ። 33 ሀዋ ማላ ሽቱዋ ጊግስያ ኡራይነ ቄሳቱዋ ግደና ሀራ አሳ ኦክያ ኡራይ ኦንነ ባረ አሳ ግዶፐ ቦሄቶ’ ያጋ” ያጌዳ።

እጻናባ

34 ሄዋፐ ጉየ መꬍና ጎዳይ ሙሳ ሀዋዳን ያጌዳ፤ “ሳዊያ ቅማመቱዋ: ምꬃ ጮሻ፥ ꬋꬍያ ጎለን ደእያ ሽቱዋ፥ ሳዊያ ሽድያነ ሳዊያ ጌሻ እጻና አካ፤ ኡንቱንቱ ኡባ ዴጹካ እት ልከ ግዶ። 35 ሽቱዋዳን ዋላከቴዳ እጻና ኦꬃደ፥ ኡንቱንቱን ጎኤታ፤ ዋላካይ ባይናዋነ ጌሻ ግዳናዳን፥ አን ማጽንያ የጋ። 36 አፐ አማሬዳዋ አካደ ሊቅሳደ ጫዳ፤ ያታደ ታን ኔናና ጋከትያ ጾሳ ዱንካንያ ግዶን ቃላ ጫቁዋ ታቦታ ስንꬃን ዎꬃ። እ ነዉ ሎይꬅ ጌሻ ግዳናዋ። 37 ሀዋ መꬌዳዋ ልክያን ሀራ እጻና መꬎፕተ። ሄዌ መꬍና ጎዳዉ ዱማ ጌሻ ግድያዋ ኤርተ። 38 ሀዋ ማላትያዋ መꬊደ፥ አ ሳዉዋ ስንጊደ ናሸታናዉ ኮይያ ኡራይ ደኦፐ፥ እ ባረ አሳ ግዶፐ ቦሄቶ” ያጌዳ።

31

ባጻልኤላነ ኦሆልኣባ

(35:30—36:1)

1 መꬍና ጎዳይ ሙሳ ሀዋዳን ያጌዳ፤ 2 “በአ፤ ታን ይሁዳ ዛረ ግዴዳ ሁራ ናኣ ናኣ፥ ኡራ ናኣ፥ ባጻልኤላ ዶራድ። 3 አ ታን ጾሳ አያናን፥ ሂላን፥ አኬካንነ ኦሱዋ ኡባ ኦꬅያ ኤራን ኩንꬃድ፤ 4 ሄዌካ ሂላን ኪታ ሀልቹዋ ከሲደ፥ ዎርቃፐ፥ ብራፐነ ናሃስያፐ ዱማ ዱማባ እ ኦꬃናሳ። 5 ሄዋዳንካ፥ ሹቻ ማሲደ ጊግሳናዳንነ፥ ምꬃ ማሳናዉ ሀራ ኦሱዋ ኡባ እ ኦꬃናሳ።

6 “ሄዋ ቦላካ ቃይ አ ማዳና ማላ፥ ዳና ዛረ ግዴዳ አህሳማካ ናኣ ኦሆልኣባ ሱንꬃድ። ታን ኔና አዛዜዳዋ ኡባ ኡንቱንቱ ኦꬃና ማላ፥ ኩሽያ ሂላ ኤርያዋንቶ ኡባቶ ኤራ እማድ። 7 ኡንቱንቱ ኦꬃናዉ: ጾሳ ዱንካንያ፥ ቃላ ጫቁዋ ታቦታ፥ አ ቦላ ዎꬅያ አቶ ግያ ሳኣ ቁምእያ፥ ጾሳ ዱንካንያ ግዶን ጎኤትያ ሚሻ ኡባ፥ 8 ጻርጴዛነ አ ሚሻቱዋ፥ ጾምፕያ ዎꬅያ ባላ ዋላካይ ባይና ዎርቃፐ ኦሰቴዳዋነ አ ሚሻ ኡባና፥ እጻና ጩውስያ ሚሻ፥ 9 ጹግያ ያርሹዋ ያርሽያ ሳኣነ አ ሚሻ ኡባና፥ ሜጨትያ ከርያነ አ ዎꬅያዋና፥ 10 ዳደቴዳ ማዩዋ፥ ቄሳቱዋ ኡባቱዋ ካፑ አሮነ ማያና ጌሻ ቄሳተꬃ ማዮቱዋነ አ አቱማ ናናይ ቄሳተꬃ ኦꬂደ ማያና ማዩዋ፥ 11 ቃይ ኦከትያ ዛይትያነ ጌሻ ሳአዉ ሳዉዋ ቶሽኩ ግያ እጻና። ኡንቱንቱ ሀዋ ኡባ ታን ኔና አዛዜዳዋዳን ኦꬅኖ” ያጌዳ።

ሳምባታ

12 ሄዋፐ ጉይያን መꬍና ጎዳይ ሙሳ ሀዋዳን ያጊደ አዛዜዳ፤ 13 “እስራኤልያ አሳ ኔን፥ ‘ታ ሳምባታ ቦንችተ። ሄዌ ታን መꬍና ጎዳይ ህንተንታ ታዉ ጌሻ ኦꬃደ ዶሬዳዋ በስያዋ ግዲደ፥ ያና የለታ ኡባዉ ታፐነ ህንተፐ ግዱዋን ማላታ ግዳናዋ። 14 ህንተንቶ እ ጌሻ ግድያ ድራዉ፥ ሳምባታ ቦንችተ። አ ቱንስያዌነ ሄ ጋላሳን ኦꬅያ አሳይ ኡባይ አሳ ግዶፐ ሀይቁዋን ቦሄቶ። 15 ኡሱፑን ጋላሳቱዋን ኔን ኦሱዋ ኦꬃ፤ ሽን ላፑንꬃ ጋላሳይ መꬍና ጎዳዉ ዱማቴዳ ሸምፖ ሳምባታ፤ ሳምባታ ጋላሳን አይ ኦሶነ ኦꬅያ ኦንነ ሀይቆ። * 16 እስራኤላቱ ሀ ሳምባታ ጋላሳ የለታፐ የለታዉ መꬍና ቃላ ጫቁዋ ኦꬂደ ቦንችኖ። 17 መꬍና ጎዳይ ኡሱፑን ጋላሳቱዋን ሳሉዋነ ሳኣ መꬌዳ ድራዉነ ቃይ ላፑንꬃ ጋላሳን ታን ኪታ አጋደ ሸምፔዳ ድራዉ፥ ታ ግዱዋንነ እስራኤላቱ ግዱዋን ሀዌ መꬍናዉ ማላታ ግዳና’ ያጋ” ያጌዳ። *

18 መꬍና ጎዳይ ሙሴዉ ሲና ደርያ ቦላን ሃሳይያዋ ዉርሴዳ ዎደ፥ ጾሳይ ባረ ብራꬍያን ጻፌዳ ታሙ አዛዙዋ ኦይቂደ ላኡ ማሰቴዳ ቃላ ጫቁዋ ሹቻቱዋ ሙሴዉ እሜዳ።

32

ዎርቃፐ መቴዳ ማራ

(ዛረ. 9:6-29)

1 አሳይ ሙሴ ደርያፐ ዎናን ሎይꬅ ጋምኤዳዋ በኤዳ ዎደ፥ አሮና ዩሹዋን ሺቂደ፥ “ሃያ፤ ኔን ኑና ካለꬅያ ጾሳቱዋ ኑዉ መꬋ። ግብጼ ጋድያፐ ኑና ከሴዳ ሙሳ ግዶፐ፥ እ ዋኔደንቶነ ኑን ኤሮኮ!” ያጌድኖ። * 2 አሮነ ኡንቱንታ፥ “ህንተንቱ ማቻቱዋ ሀይꬃንነ ህንተንቱ አቱማ ናናነ ማጫ ናናቱዋ ሀይꬃን ደእያ ዎርቃ ከሲደ፥ ታዉ አኪደ አህተ” ያጌዳ። 3 ሄዋፐ ጉይያን አሳይ ኡባይ ባረ ሀይꬃ ዎርቃ ከሲደ፥ አሮናዉ አሄድኖ። 4 እ ሄዋ ኡንቱንቱ ኩሽያፐ አኪደ፥ ሲልሴዳዋፐ ጉይያን ቆጽያባን ቆጺደ፥ ማራ ማላትያ ኤቃ ኦꬂደ መꬌዳ።*

አሳይ፥ “እስራኤላቶ፥ ህንተንታ ግብጼ ጋድያፐ ከሴዳ ህንተንቱ ጾሳቱ ሀዋንታ” ያጌዳ። 5 አሮነ ሀዋ በኤዳ ዎደ፥ ሄ ማራ ስንꬃን ያርሽያ ሳኣ ግምቢደ፥ “ዎንታ መꬍና ጎዳ ባላ ጋላሳ ግዳናዋ” ያጊደ ኤርሴዳ። 6 ሄዋ ድራዉ፥ ዎንተꬃ ጋላስ አሳይ ጉራን ደንዲደ፥ ጹግያ ያርሹዋ ሺሼዳ፤ እትፐተꬃ ያርሹዋካ ያርሼዳ። ያቲደ አሳይ ማናዉነ ኡሻናዉ ኡቴዳ። ም ኡሽ ስሚደ፥ ቃይ ዱራናዉ ደንዴዳ። *

7 ያንና መꬍና ጎዳይ ሙሳ፥ “ኔን ኤለካ ዱገ ዎꬋ፤ አያዉ ጎፐ፥ ነ አሳይ፥ ኔን ግብጼፐ ከሳደ አሄዳዌ ናጋራ ኦꬂደ፥ ባረንቱ ሁጲያ ቱንሴድኖ። 8 ታን ኡንቱንታ አዛዜዳ ኦግያፐ ኡንቱንቱ ኤለካ ሸርእ ጌድኖ። ዎርቃ ሲልሴዳ ማራ ማላትሲደ፥ ባረንቶ ኤቃ መꬊደ አዉ ጎይኔድኖ፤ አዉ ያርሼድኖ። ኡንቱንቱ፥ ‘እስራኤላቶ፥ ህንተንታ ግብጼ ጋድያፐ ከሴዳ ህንተንቱ ጾሳቱ ሀዋንታ’ ያጌድኖ” ያጌዳ።

9 መꬍና ጎዳይ ሙሳ፥ “ታን ሀ አሳ በኣድ፤ ኡንቱንቱ ሞርጊ ꬉሌፋቴዳ አሳ። 10 ሀእ ታ ሀንቁ ኡንቱንቱ ቦላ ኤጽ ከስና፥ ታን ኡንቱንታ ባይዛናዋ ኔን ታና ድጎፓ። ያታደ ታን ኔና ዎልቃማ ካዉተꬃ ኦꬃና” ያጌዳ።

11 ሽን ሙሴ መꬍና ጎዳ ባረ ጾሳ ሀዋዳን ያጊደ ዎሴዳ፤ “አቤት መꬍና ጎዳዉ ኔን ነ ዎልቃማ ዎልቃንነ ነ ምኖ ኩሽያን ግብጼፐ ከሳደ አሄዳ ነ አሳ ቦላ ነ ሀንቁ አያዉ ኤጽ ከስ?* 12 ግብጼቱ፥ ‘ጾሳይ ኡንቱንታ ደረቱዋ ቦላን ዎꬋናዉነ ጋድያፐ ፕት ꬋይሳናዉ፥ ኢታ ሀልቹዋን ከሴዳ’ አያዉ ግኖ? ነ ያሽያ ሀንቁዋፐ ስማ፤ ነ አሳ ꬋይሳናዉ ቆፖዋ አጋ ባሻ። 13 ነ አይለቱዋ አብራሃማ፥ ይሳቃነ ያቆባ ሀሳያ፤ ኔን ኡንቱንቶ፥ ‘ታን ህንተንቱ ዛርያ ሳሉዋ ጾልንተቱዋዳን ዳርሳና፤ ሀ ታን ህንተንቶ እማና ጌዳ ጋድያ ኡባካ ህንተንቱ ዛርያዉ እማና፤ ኡንቱንቱ ሄ ጋድያ መꬍናዉ ላታና’ ጋደ ነ ሁጲያን ኔን ጫቄዳ ቃላ ሀሳያ” ያጌዳ። * 14 ሄዋ ድራዉ፥ መꬍና ጎዳይ ባረ አሳ ቦላ ኢታባ አሀናዉ ኦዴዳዋ አጊደ፥ ኡንቱንታ ማሬዳ።

15 ሄዋፐ ጉይያን ሙሴ ታሙ አዛዛቱ ኡንቱንቱን ጻፈት ኡቴዳ ላኡ ማርካተꬃ ሹቻቱዋ ባረ ኩሽያን ኦይቂደ፥ ደርያፐ ዱገ ዎꬌዳ። ሄ ሹቻቱ ላኡ ባጋናካ ጻፈቴድኖ። 16 ሄ ማሰቴዳ ሹቻቱዋ ጊግሴዳዌ ጾሳ፤ ሹቻ ቦላ ዎጪደ ጻፌዳዌካ ጾሳ።

17 ኢያሱ አሳ ጫቡዋ ስሴዳ ዎደ፥ ሙሳ ሀዋዳን ያጌዳ፤ “ዱንካኔዳ ሳኣን ኦላ ዋሱ ስሰቴ” ያጌዳ።

18 ሙሴ ዛሪደ፥ “ታን ስስያዌ ሀዌ የꬃፐ አትና፥ ጾኔዳዋንቱ ኮሻ ዎይ ጾነቴዳዋንቱ ኮሻ ግደና” ያጌዳ።

19 ሙሴ ዱንካኔዳ ሳኣ ማቴዳ ዎደ፥ ማራነ ዱሩዋ በኢደ ሎይꬅ ሀንቀቲደ ባረ ኩሽያን ኦይቆ ማርካተꬃ ሹቻቱዋ ደርያ ጻጱዋን ኦሊደ መንሬꬄዳ። 20 ኡንቱንቱ መꬌዳ ማራካ አኪደ፥ ታማን ጹጌዳ፤ ሄዋፐ ጉይያን ሊቃና ጋካናዉ ጋጪደ ሃꬃ ቦላ ላሊደ፥ እስራኤልያ አሳይ ኡሻናዳን ኦꬄዳ።

21 ሄዋፐ ጉይያን፥ ሙሴ አሮና፥ “ሀ አሳይ ኔና ዋትኔ ኔን ኡንቱንታ ሀዋ ማላ ዎልቃማ ናጋራዉ ካለꬄዳዌ?” ያጌዳ።

22 አሮንካ ዛሪደ፥ “ታ ጎዳዉ፥ ሀንቀቶፓ፤ ሀ አሳይ ኢታ ኦꬃናዉ አይ ኬሻ ኮይንቶ ኔን ኤራሳ። 23 ኡንቱንቱ ታና፥ ‘ኑና ካለꬅያ ጾሳቱዋ ኑዉ መꬋ። አያዉ ጎፐ፥ ሀ ኑና ግብጼፐ አሄዳ ሙሴ እ ዋኔደንቶነ ኑን ኤሮኮ!’ ያጌድኖ። 24 ታን ኡንቱንታ፥ ‘ህንተ ቦላ ደእያ ዎርቃ ከሲደ፥ ሀምተ’ ያጋድ። ሄዋፐ ጉይያን ኡንቱንቱ ታዉ እሜዳ ዎርቃ ታን ታማን የግና፥ ሀ ማራይ ከሴዳ” ያጌዳ።

25 አሮነ አሳ ገደ ጮ የድ አግና፥ አሳይ ባረ ሞርከቱዋ ስንꬃን ካዉሺደ ካቴዳዋ ሙሴ በኤዳ። 26 ሄዋ ድራዉ፥ ሙሴ ዱንካኔዳ ሳኣ ገልያ ፐንግያን ኤቂደ ሀዋዳን ያጌዳ፤ “መꬍና ጎዳ ባጋ ግዴዳ አሳይ ኦንነ ታኮ ዮ!” ያጌዳ። ሌዋቱ ኡባይ አኮ ሺቄድኖ።

27 ሄዋፐ ጉይያን እ ኡንቱንታ፥ “መꬍና ጎዳይ እስራኤልያ ጾሳይ ሀዋዳን ያጌ፤ ‘አሳይ ኡባይ ማሻ ባረ ጼሳን ጼሳን ዳንጮ፤ ዱንካኔዳ ሳኣን ጋጻፐ ጋጻ ጋካናዉ፥ ጉየዉነ ስንꬃዉነ ስመረቶ፤ እቱ እቱ ባረ እሻ፥ ባረ ላግያነ ባረ ሾሩዋ ዎꬎ ያጌ’ ” ያጌዳ። 28 ሌዋቱ ሙሴ አዛዜዳዋዳን ኦꬄድኖ፤ ሄ ጋላስ አሳፐ ሄዙ ሻኣ ኬሻይ ሀይቄዳ። 29 ሄዋፐ ጉይያን ሙሴ ሌዋቱዋ፥ “ሀቼ ህንተንቱ ጾሳዉ ዱማቴድታ፤ አያዉ ጎፐ፥ ህንተንቱ ህንተንቱ ናናነ ህንተንቱ እሻቱዋ ዎꬋናዉካ አዛዘቴድታ፤ ሀቼ መꬍና ጎዳይ ህንተንታ አንጃና” ያጌዳ።

ሙሴ እስራኤልያ አሳዉ ዎሴዳ

30 ዎንትሳ ጋላስ ሙሴ አሳ፥ “ህንተንቱ ዎልቃማ ናጋራ ኦꬄድታ፤ ሽን ሀእ ታን መꬍና ጎዳኮ ፑደ ደርያ ከሳና፤ ህንተንቱ ናጋራ ታን አቶ ጊሳንታንቶነ” ያጌዳ። 31 ያትና ሙሴ መꬍና ጎዳኮ ስም ቢደ ሀዋዳን ያጌዳ፤ “ሀ አሳይ ዎልቃማ ናጋራ ኦꬄዳ፤ ኡንቱንቱ ባረንቶ ዎርቃፐ ጾሳቱዋ መꬌድኖ። 32 ሽን ሀያና፥ ሀእ ኡንቱንቱ ናጋራ አቶ ያጋ፤ ሄዌ ꬋዮፐ፥ ኔን ጻፌዳ ማዝጎብያፐ ታና ቁጫ” ያጌዳ። *

33 መꬍና ጎዳይ ዛሪደ ሙሳ፥ “ታን ታ ማዝጋባፐ ቁጫናዌ ታ ቦላ ናጋራ ኦꬄዳ አሳቱዋ ሱንꬃ። 34 ሀእ ባደ፥ ሀ አሳ ታን ነዉ ኦዴዳ ሳኣ ካለꬃ፤ ታ ኪታንቻይካ ኔና ካለꬃና፤ ሽን ታን ሙራናዉ ዎዲ ጋክና፥ ኡንቱንታ ኡንቱንቱ ናጋራ ድራዉ ሙራና” ያጌዳ።

35 አሮነ ዎርቃፐ ማራ ምስልያ መꬋናዳን አሳይ ኦꬄዳ ድራዉ፥ መꬍና ጎዳይ አሳ ቦላ ዎልቃማ ቦሻ የዴዳ።

33

1 ሄዋፐ ጉይያን መꬍና ጎዳይ ሙሳ ሀዋዳን ያጌዳ፤ “ኔንነ ኔን ግብጼፐ ከሴዳ አሳይ ሀ ሳኣፐ ደንድተ፤ ‘ታን ህንተንቱ ያራቶ እማና’ ያጋደ ዎꬄዳ ጋድያ ቢተ። ሄ ጋዲ ታን አብራሃመዉ፥ ይሳቃዉነ ያቆባዉ እማና ያጋደ ጫቃ ዎꬄዳ ጋድያ። * 2 ታን ህንተንቱ ስንꬃን ኪታንቻ ኪታደ፥ ካናነቱዋ፥ አሞረቱዋ፥ ሂተቱዋ፥ ፓርዘቱዋ፥ ሂዌቱዋነ ያቡሳቱዋ የደርሳና። 3 ማꬃይነ ኤሳይ ጎግያ ሄ ጋድያ ቢተ። ሽን ህንተንቱ ሞርጊ ꬉሌፋቶ አሳ ግዴዳ ድራዉ፥ ታን ህንተንታ ኦግያን ꬋይሳናዉ፥ ህንተናና ቢከ” ያጌዳ።

4 አሳይ ሄ ያሽያ ኦዱዋ ስሲደ ሎይꬅ ዬኬዳ። ሄ ዎድያፐ ዶሚደ ኡባይካ ባረ አሌቁዋ አꬅያዋ አግ ባሼዳ። 5 አያዉ ጎፐ፥ መꬍና ጎዳይ ሙሳ ሀዋዳን ያግ ዎꬄዳ፤ “እስራኤልያ ሀዋዳን ያጋ፤ ‘ህንተ ሞርጊ ꬉሌፋቶ አሳ። ታን ህንተናና ሀራይ አቶ ጉꬃ ዎድያ ብንቶካ፥ ታን ህንተንታ ꬋይሳና። ሀእ ስም ህንተንቱ አሌቁዋ ከስ ድግተ፤ ያቶፐ ታን ህንተንታ ኦꬃናባ ቃቻና’ ያጋ” ያጌዳ። 6 እስራኤላቱ ሲና ደርያፐ ዶሚደ ባረንቱ አሌቆቱዋ ከስ ዎꬄድኖ።

ጋከትያ ዱንካንያ

7 ሙሴ ዱንካንያ አክ አፊደ፥ አሳይ ዱንካኖ ሳኣፐ ካረና ሃሲደ ꬎጌዳ። ሄ ዱንካኒ፥ “ጋከትያ ዱንካንያ” ጌተቲደ ጼሰቴዳ። መꬍና ጎዳ ኦቻናዉ ኮይያ ኡባይ ዱንካኖ ሳኣፐ ካረና ደእያ ጋከትያ ዱንካንያ ቤ። 8 ሙሴ ሄ ዱንካንያ ቤዳ ዎደ፥ አዉደነ አሳይ ኡባይ ደንዲደ፥ ባረ ዱንካንያ ፐንግያን ፐንግያን ኤቄ፤ ሙሴ ሄ ዱንካንያ ገላና ጋካናዉ አ ጼሌ። 9 ሙሴ ጋከትያ ዱንካንያ ግዶ ገሌዳ ዎደ፥ ሻርያ ቱሳይ ዱገ ዎꬌ፤ መꬍና ጎዳይ ሙሴና ሻርያፐ ሃሳይሽን፥ ሄ ዱንካንያ ፐንግያን ጋምኤ። 10 ሻርያ ቱሳ ሄ ዱንካንያ ገልያ ፐንግያን በኤዳ ዎደ ኡባን፥ አሳይ ኡባይ ባረ ዱንካንያ ፐንግያን ፐንግያን ጾሳዉ ጎይኔ። 11 አሳይ ባረ ላግያና ሃሳይያዋዳን መꬍና ጎዳይ ሙሴና ስንꬃን ኤቂደ፥ ሃሳዬ። ሄዋፐ ጉይያን ሙሴ አሳይ ዱንካኔዳ ሳኣ ጉየ ስሜ፤ ሽን አ ማድያ ያላጋይ፥ ነዊ ናኣ ኢያሱ፥ ጋከትያ ዱንካንያፐ ሻከተና።

ሙሳነ መꬍና ጎዳ ቦንቹዋ

12 ሙሴ መꬍና ጎዳ ሀዋዳን ያጌዳ፤ “ኔን ታና፥ ‘ሀ አሳ ካለꬃ’ ያጋዳ፤ ሽን ታናና ኔን ኦና ኪታንንቶ፥ ታና ኤርሳበይካ። ኔን፥ ‘ታን ኔና ሱንꬃን ኤራይ፤ ቃይካ ኔን ታናን ናሸታዳ’ ያጋዳ። 13 ኔን ታና ናሼዳዋ ግዶፐ፥ ታን ኔና ኤራና ማላነ ስንꬃዉካ ኔና ናሸቻደ ደአና ማላ፥ ነ ኦግያ ታና በሳ። ሀ አሳይ ነ አሳ ግድያዋ ሀሳያ” ያጌዳ።

14 መꬍና ጎዳይ ዛሪደ፥ “ታን ኔናና ባና፤ ታን ኔና ሸምፕሳና” ያጌዳ።

15 ያትና ሙሴ አ፥ “ኔን ኑናና ቤናዋ ግዶፐ፥ ሀዋፐ ኑና የዶፓ። 16 ኔን ኑናና ቤናን ꬋዮፐ፥ ታናንነ ነ አሳን ኔን ናሸቴዳዋ አሳይ ኡባይ ዎት ኤራናዌ? ቢታ ኡባን ደእያ ሀራ አሳ ኡባፐ ታናነ ነ አሳ ዱማይያዌ ሀራባይ አዬ?” ያጌዳ።

17 መꬍና ጎዳይ ሙሳ፥ “ታን ኔናን ናሸቴዳ ድራዉነ ኔና ነ ሱንꬃን ኤርያ ድራዉ፥ ኔን ታና ኦቼዳ ሀ የዉዋ ታን ኦꬃና” ያጌዳ።

18 ያትና ሙሴ፥ “ነ ቦንቹዋ ታና በሳርኪ?” ያጌዳ።

19 መꬍና ጎዳይ፥ “ታን ታ ሎኦተꬃ ኡባ ነ ስንꬃና አꬃና፤ ታ ጌሻ ሱንꬃካ ነ ስንꬃን አዋያና። ታን መꬍና ጎዳ፤ ታን ሎአናዉ ኮይያዋንቶ ሎአና፤ ቃይ ቃረታናዉ ኮይያዋንቶካ ቃረታና። * 20 ሽን ኔን ታ ዴሙዋ በአካ፤ አያዉ ጎፐ፥ ኦንነ ታና በኢደ ሸምፑዋና ደኤና” ያጌዳ።

21 ሄዋፐ ጉይያን መꬍና ጎዳይ፥ “ኔን ዛላ ቦላ ኤቃናዉ ሀዋን ታ ማታን ሳአይ ደኤ። 22 ታ ቦንቹ አꬍያ ዎደ፥ ታን ኔና ጳልቀቴዳ ዛላ ግዶን ዎꬃና፤ ታን አꬋና ጋካናዉ፥ ታ ኩሽያን ኔና ካማና። 23 ሄዋፐ ጉይያን ታን ታ ኩሽያ ድግና፥ ኔን ታ ዞኪያ በአናሳ፤ ሽን ታ ሶምእ በኤተና” ያጌዳ።

34

ላኤንꬁዋ መቴዳ ማሰቴዳ ሹቻቱዋ

(ዛረ. 10:1-5)

1 መꬍና ጎዳይ ሙሳ ሀዋዳን ያጌዳ፤ “ኮይሮዋንታ ማላትያ ላኡ ሹቻቱዋ ማሳደ ጊግሳ፤ ያቶፐ ታን ሄ ማሰቴዳ ሹቻቱዋ ቦላ ካሰ ኔን መንꬄዳ ሹቻቱዋ ቦላን ደእያ ቃላቱዋ ጻፋና። 2 ዎንታ ዎንታ ፑደ ሲና ደርያ ከሳናዉ ጊጋ፤ ያታደ ታና ያን ደርያ ሁጲያን ኤቃ ናጋ። 3 ኔናና ኦንነ ከሶፖ፤ ዎይ ደርያ ቦላ ሀቃንካ ቤቶፖ፤ ሀራይ አቶ ዶርሳ ዉዲ ዎይ መህያ ዉዲካ ደርያ ስንꬃን ሄመቶፖ” ያጌዳ።

4 ሄዋ ድራዉ፥ ሙሴ ኮይሮ ሹቻቱዋ ማላትያ ላኡ ሹቻቱዋ ማሲደ መꬍና ጎዳይ አዛዜዳዋዳን፥ ሹቻቱዋ ባረ ኩሽያን ኦይቂደ፥ ዎንታ ጉራና ፑደ ሲና ደርያ ከሴዳ። 5 መꬍና ጎዳይ ሻርያን ዱገ ዎꬊደ፥ አናና ያን ኤቄዳ፤ “ታን መꬍና ጎዳ” ያጊደ ባረ ሱንꬃ አዋዬዳ። 6 መꬍና ጎዳይ ሙሴ ስንꬃና ሀዋዳን ያጊደ አዋዪደ አꬌዳ፤ “ታን መꬍና ጎዳ፤ ታን መꬍና ጎዳ፤ ቃረታይነ ማሮተꬃይ ኩሜዳ ጾሳ፥ ዳንዳያንቻ፥ አገና ሲቁ ዳሬዳዋነ ዳሪ አማነትያዋ። * 7 ታን ታ አገና ሲቁዋ ሻአቶ ናግያዋ፤ ኢታተꬃ፥ ማካላነ ናጋራ አቶ ያግያዋ። ግዶፐካ፥ ባይዞዋ ሙረናን አገናዋ፤ አዎቱዋ ናጋራ ድራዉ ናናነ ናናቱዋ ናና፥ ሄዘንꬆ የለታነ ኦይደንꬆ የለታ ጋካናዉ ሙርያዋ” ያጊደ አዋዬዳ።

8 ሄዋፐ ጉየ ሙሴ ኤለካ ቢታን ጉፋኒደ ጎይኔዳ፤ 9 “አቤት ጎዳዉ፥ ኔን ታናን ናሸቴዳዋ ግዶፐ፥ ኑናና እትፐ ደንዳ። ሀዌ አሳይ ሞርጊ ꬉሌፋቴዳዋ ግዶፐነ፥ ኑ ኢታተꬃነ ኑ ናጋራ አቶ ያጋደ፥ ኑና ነ አሳ ኦꬃ” ያጌዳ።

ቃላ ጫቁ ኦራጼዳ

(ከሳ 23:14-19፤ ዛረ. 7:1-5፤ 16:1-17)

10 ያትና መꬍና ጎዳይ ሀዋዳን ያጌዳ፤ “ታን ህንተናና ቃላ ጫቁዋ ገላድ፤ ሀዋፐ ካሰ ሳኣ ኡባን ደእያ ካዉተꬃ ኡባን ሀን ኤረና ማላልስያባ ነ አሳ ኡባ ስንꬃን ኦꬃና፤ ታን መꬍና ጎዳይ፥ ህንተንቶ ኦꬅያ ኪታይ አይ ኬሻ ማላልስያበንቶ ኔን ኡንቱንቱ ግዶን ደእያ አሳይ ኡባይ በአና። 11 ሀቼ ታን ህንተንታ አዛዝያ አዛዙዋ ናግተ፤ ህንተንቱ ስንꬃፐ አሞረቱዋ፥ ካናነቱዋ፥ ሂተቱዋ፥ ፓርዘቱዋ፥ ሂዌቱዋነ ያቡሳቱዋ ታን የደርሳና። 12 ኡንቱንቱ ህንተንቶ ጲረ ግደና ማላ፥ ህንተንቱ ብያ ጋድያን ደእያ አሳና ቃላ ጫቁዋ ገሎፕተ። 13 ኡንቱንቱ ያርሽያ ሳኣ ኮልተ፤ ኡንቱንቱ ጎይንያ ሹቻቱዋካ መንሬꬅተ፤ ቃይ አሼሮ ጌተትያ ኡንቱንቱ ማጫ ጾሳት ካሻ ቃንጸሬꬅ ኦልተ። * 14 ታን መꬍና ጎዳይ ቃናትያ ጾሳ ግድያ ድራዉ፥ ታፐ ሀራ ጾሳቶ ጎይኖፕተ።

15 “ሄ ጋድያን ደእያ አሳቱዋና አያ ቃላ ጫቁዋካ ገሎፕተ፤ አያዉ ጎፐ፥ ኡንቱንቱ ታናን አማነተናን እጺደ ባረንቱ ጾሳቱዋ ካልያ ዎደነ ኡንቱንቶ ያርሽያ ዎደ፥ ኡንቱንቱ ህንተናካ ሾባና፤ ህንተንቱ ኡንቱንቱ ያርሾቱዋ ማና። 16 ቃይ ህንተንቱ ኡንቱንቱ ማጫ ናናቱዋፐ ዶሪደ፥ ህንተንቱ አቱማ ናናቶ እማና፤ ሄ ዎደ ሄ ማጫ ናናይ ታናን አማነተናን እጺደ፥ ባረንቱ ጾሳቱዋ ካሊደ፥ ህንተንቱ አቱማ ናናካ ባረንቱዋዳን ኦስሳናዋንታ።

17 “ህንተንቶ ጎይንያ ጾሳቱዋ አያፐካ ሲልሲደ መꬎፕተ።*

18 “ማጋገ ኡክꬃ ባላ ቦንችተ፤ ታን ህንተንታ አዛዜዳዋዳን፥ ላፑን ጋላሳዉ እርሹ ገለናን ኡከቴዳ ኡክꬃ ሚተ፤ ሄዋካ ህንተንቱ ግብጼፐ ከሴዳ አቢባ አግናን ኦꬅተ።*

19 “አት ኡሉዋፐ ባይራ የለትያ አቱማ ናኣ ኡባይ ታዋ፤ ህንተንቱ መህያ ኡባፐ ቦራ ግድና፥ ዎይ ዶርሳ ግድና፥ ባይራይ ታዋ፤ * 20 ኮይሮ የለቴዳ ሀርያ ማራ ዶርሳ ማራና ላማደ ዎዛ፤ ዎዛና ꬋዮፐ፥ አ ቆꬍያ መንꬃደ ዎꬋ። ነ ናናቱዋፐ ባይራ የለቴዳ አቱማ ናኣ ኡባ ዎዛ። *

“ኦንነ እምያዋ ኦይቀናን፥ መላ ኩሽያና ታ ስንꬃን ቤቶፖ።

21 “ኡሱፑን ጋላሳ ኦꬅተ፤ ሽን ላፑንꬃ ጋላሳን ሸምፕተ፤ ጎሽያ ዎድያን ቃይ ካꬃ ጫክያ ዎድያን ላፑንꬃ ጋላሳን ሸምፕተ። *

22 “ባይራ ዘረቴዳ ዛርጋ ህንተንቱ ጫክያ ዎደ፥ ሳምንታቱዋ ባላ ቦንችተ፤ ላይꬃ ዉርሰꬃ ካꬃ ሺሽያ ዎደካ፥ ሺሹዋ ባላ ቦንችተ። * 23 ላይꬃን ሄዙ ገደ እስራኤልያ አቱማ አሳይ ኡባይ ኡባ ሞድያ ጾሳ፥ እስራኤልያ መꬍና ጎዳ ስንꬃን ቤትኖ። 24 ካዉተꬃቱዋ ታን ህንተንቱ ስንꬃፐ የደርሳደ ከሳና፤ ያታደ ህንተንቱ ዛዋ ታን አሳና። መꬍና ጎዳ ህንተንቱ ጾሳ ስንꬃን ህንተንቱ ላይꬃን ሄዙ ገደ ቤታናዉ ፑደ ከስያ ዎደ፥ ኦንነ ህንተንቱ ጋድያ አሞተና።

25 “ህንተንቱ ታዉ ሱꬃ ያርሹዋ ያርሽያ ዎደ፥ እርሹዋ የጊደ ኡኬዳ ኡክꬃና ያርሾፕተ። ፓስጋ ቦንችያ ጋላሳዉ ያርሼዳ ያርሹዋፐ ዎንትዉ አያይነ አቶፖ። *

26 “ህንተንቱ ጋደን ባይራ ካኤዳ ካꬃፐ ኮይሮ ሙሩታ መꬍና ጎዳ ህንተንቱ ጾሳ ጎልያ አህተ። *

“ዴሻ ማራ አ አት ማꬃን ዶይሶፕተ” ያጌዳ።

27 መꬍና ጎዳይ ሙሳ፥ “ታን ኔናናነ እስራኤልያ አሳና ቃላ ጫቁዋ ገልያዌ ሀ ቃላቱ ግያ ማራና ግድያ ድራዉ፥ ሀ ቃላቱዋ ጻፋ” ያጌዳ። 28 ሙሴ ቁማ ሜናንነ ሃꬃ ኡሸናን፥ ኦይታሙ ጋላሳነ ኦይታሙ ቃማ መꬍና ጎዳና ያን ጋምኤዳ፤ ቃላ ጫቁዋ ቃላቱዋ፥ ታሙ አዛዙዋ ማሰቴዳ ሹቻን ጻፌዳ።

ሙሴ ሶምእ ፖኤዳ

29 ሙሴ ጾሳና ሃሳዪደ ጋምኤዳ ድራዉ፥ ሄ ላኡ ማርካተꬃ ሹቻቱዋ እ ባረ ኩሽያን ኦይቂደ ሲና ደርያፐ ዱገ ዎꬌዳ ዎደ፥ አ ሶምኢ ፖኤዳ፤ ሽን እ ሄዋ ኤርቤና። * 30 አሮነነ እስራኤልያ አሳይ ኡባይ ሙሳ ጼሊደ፥ አ ሶምኢ ጶልያዋ በኤድኖ፤ ኡንቱንቱ አኮ ሺቃናዉ ያዬድኖ። 31 ሽን ሙሴ ኡንቱንታ ጼስና አሮነነ ሽቁዋ ካለꬅያ ካፓቱ ኡባይ አኮ ስሜድኖ፤ እ ኡንቱንታ ሃሳይሴዳ። 32 ሄዋፐ ጉይያን እስራኤልያ አሳይ ኡባይ አኮ ሺቅና መꬍና ጎዳይ አዉ ሲና ደርያን እሜዳ አዛዙዋ ኡባ እ ኡንቱንቶ እሜዳ።

33 ሙሴ ኡንቱንቶ ኦድያዋ ዉርሴዳ ዎደ፥ ባረ ዴሙዋ ናጻላን ካሜዳ። 34 ሽን ሙሴ መꬍና ጎዳ ስንꬃ አናና ሃሳያናዉ ገልያ ዎደ አዉደነ ከሳና ጋካናዉ፥ ናጻላ ባረ ሶምኡዋፐ ቃር ድጌ። ሄዋፐ ከሲደ፥ መꬍና ጎዳይ አዛዜዳዋ እስራኤልያ አሳዉ ኦዴ። 35 ኦድያ ዎደ፥ ኡንቱንቱ አ ሶምኢ ጶልያዋ በኤድኖ። ሄዋ ድራዉ፥ ሙሴ መꬍና ጎዳና ሃሳያናዉ ባና ጋካናዉ፥ ባረ ዴሙዋ ዛረꬂደካ ናጻላን ካሜ።

35

ሳምባታ ቦንችያ ዎጋ

1 ሙሴ እስራኤልያ አሳ ሽቁዋ ኡባ ሺሺደ ሀዋዳን ያጌዳ፤ “ህንተንቱ ኦꬃና ማላ፥ መꬍና ጎዳይ አዛዜዳዌ ሀዋ: 2 ሳምንታ ግዶን ኡሱፑን ጋላሳ ኪታ ኪተትተ፤ ሽን ላፑንꬃ ጋላሳይ ህንተንቶ ጌሻ ጋላሳ፤ መꬍና ጎዳዉካ ሸምፖ ሳምባታ። ሄ ጋላሳን አይ ኦሶነ ኦꬅያ ኡራይ ኦንነ ሀይቃናዉ በሴ። * 3 ሳምባታ ጋላሳን ህንተንቱ ሶን ሶን ታማ ኤꬆፕተ” ያጌዳ።

ጾሳ ዱንካንያ ኦሶ ሺሽያ ሚሻ

(25:1-9)

4 ሙሴ እስራኤልያ ማባራዉ ሙልያዉ ሀዋዳን ያጌዳ፤ “መꬍና ጎዳይ ሀዋዳን ያጊደ አዛዜዳ: 5 ህንተንቶ ደእያዋፐ መꬍና ጎዳዉ እምያዋ አህተ፤ መꬍና ጎዳዉ እምያዋ አሀናዉ ኮይያ ኦንነ ዎርቃ፥ ብራ፥ ናሃስያ፥ 6 ሳሉዋ ማላትያ ቃጭና፥ ኦቻ ቴራ ማላትያ ቃጭና፥ ሾሎላ ዞኦ ቃጭናነ ሊቆ ሱፍያ፥ ዴሻ ጋልባ፥ 7 ዶርሳ ኮልያ ጋልባ ዞኦ ቃላምያን የግ ከሴዳዋ፥ ቁምእያ፥ ኦዶሩዋ፥ 8 ጾምፕያዉ ዎጋራ ዛይትያ፥ ኦከትያ ዛይትያነ እጻና ሳዌꬅያ ቅማምያ፤ 9 ኤፉድያንነ ትራን ዎꬅያዋን የግያ ማርግድያ ጌተትያ ሹቻቱዋነ ሀራ ጶልያ አልኦ ሹቻቱዋ አሆ።

ጾሳ ዱንካንያ ኦꬃናዉ እመቴዳ አዛዙዋ

(39:32-43)

10 “ህንተንቱ ግዶን ደእያ ኩሽያ ሂላ ኤራንቻ ኡባቱ ዪደ፥ መꬍና ጎዳይ አዛዜዳ ኡባ ኦꬅኖ: 11 መꬍና ጎዳ ዱንካንያ፥ አ ካምያ ዱንካንያነ አ ካምያዋ፥ ኦይቂያዋ፥ ጻጋገቱዋ፥ ሽካላቱዋ፥ ቱሳቱዋነ ኡንቱንቱ ኤቂያ ሉኮቱዋ፥ 12 ታቦታነ አ ቶክያ ካሱዋ፥ አቶ ግያ ሳኣ ቁምእያዋነ ታቦታ ገንꬅያ ጋርዱዋ፤ 13 ጻርጴዛነ አ ቶክያ ካሱዋ፥ አ ሚሻቱዋ ኡባነ ጾሳ ስንꬃን ዎꬅያ ጌሻ ኡክꬃ፤ 14 ጾምፕያ ዎꬅያ ባላነ አን ማራና ደእያ ጾምፐቱዋ፥ ሚሻቱዋ፥ ጾምፕያ ዛይትያ፥ 15 እጻና ጩዋይያ ሳጽንያነ አ ቶክያ ካሱዋ፥ ኦከትያ ዛይትያነ ሳዊያ እጻና፥ ጾሳ ዱንካንያ ፐንግያ ጋርዱዋ፤ 16 ጹግያ ያርሹዋ ያርሽያ ሳኣነ አ ናሃስያ ዛዝርያ፥ አ ቶክያ ካሶቱዋነ አ ሚሻቱዋ ኡባ፥ ናሃስያፐ ኦሰቴዳ ሜቻ ከርያነ አ ዎꬅያዋ፤ 17 ሶይ ዳባባ ጎዳ ጋርዳቱዋ፥ ቱሳቱዋነ ኡንቱንቱ ገደቱዋ፥ ዳባባ ሶ ግዶ ገልያ ፐንግያ ጋርዱዋ፤ 18 ጾሳ ዱንካንያ ꬎግያ ሽካላቱዋ፥ ዳባባ ግዶ ꬎገቱዋ ኡንቱንቱ ዎዶሮቱዋ፤ 19 ጌሻ ሳኣን ኦꬂደ ጎኤታናዉ ዳደቴዳ ማዮቱዋ፥ ቄሲ አሮነ ማይያ ጌሻ ማዩዋ አ ናናይ ቄሰተꬃ ኪታ ኦꬂደ ማይያ ማዩዋ መꬍኖ” ያጌዳ።

አሳይ አሄዳ እሞታ

20 ሄዋፐ ጉይያን እስራኤልያ ማባራይ ኡባይ ሙሴ ስንꬃፐ ከሴዳ። 21 እማናዉ ኮዬዳዋንቱነ ኡንቱንቱ ዎዛናይ ኡንቱንታ እማ እማ ጌዳዋንቱ ኡባይ ዬድኖ፤ መꬍና ጎዳ ዱንካንያዉ፥ አ ግዶን ኦꬅያ ኦሱዋ ኡባዉነ ጌሻ ማዮ ኮሽያዋ ኡባ አሄድኖ። 22 እማና ኮዬዳ አቱማዋ ኡባይነ ማጫዌ ኡባይ ዪደ፥ ዎርቃፐ መꬌዳ አሌቂያዋንታ፥ ሀይꬃ ጉድቻቱዋ፥ ምግዳቱዋ፥ ሀራ ዎርቃ አሌቂያዋንታ አሂደ መꬍና ጎዳዉ እሞታ ኦꬂደ እሜድኖ። 23 ሳሉዋ ማላትያ ቃጭናይ፥ ኦቻ ቴራ ማላትያ ቃጭናይ፥ ሾሎላ ዞኦ ቃጭናይ፥ ዎይ ሊኑዋ ጌተትያ ሊቆ ቃጭናይ፥ ዎይ ዴሻ አጎዛ፥ ዶርሳ ኦርግያ ጋልባ ዞኦ ቃላምያን የግ ከሴዳዌ፥ ዎይ ማንቻላይ ደእያ አሳይ ኡባይ አሄዳ። 24 ብራ ዎይ ናሃስያ እማናዉ ዳንዳይያ ኡባይ ባረንቱ እሙዋ መꬍና ጎዳዉ እሜድኖ፤ ቃይ ኦዶሩ ደእያ አሳይ ኡባይ ዱማ ዱማ ኦሶ ኦዶሩዋ አሄዳ።

25 ኩሽያ ሂላ ኤርያ ማጫ አሳይ ኡባይ ባረንቱ ኩሽያን ሱቄዳ ሳሉዋ ማላትያ ቃጭና፥ ኦቻ ቴራ ማላትያ ቃጭና፥ ሾሎላ ዞኦ ቃጭናነ ሊቆ ሊኑዋ አሄድኖ። 26 ቃይካ እሙዋ እማናዉ ኮዬዳ ማጫ አሳይ ኡባይ ዴሻ አጎዛ ዳዴድኖ። 27 ካፓቱ ኤፉድያንነ ትራን ዎꬅያዋን ዎꬅያ ማርግድያነ ሀራ ቦንቼቴዳ ሹቻቱዋ አሄድኖ። 28 ኡንቱንቱ ቃይካ ጾምፕያዉ፥ ሳዊያ እጻናዉነ ኦካናዉ ሀንያ ዎጋራ ዛይትያነ ቅማምያ አሄድኖ። 29 እስራኤላቱ አሳይ ኡባይ፥ አቱማዌነ ማጫዌ፥ ኡንቱንቱ ኦꬃናዳን መꬍና ጎዳይ ሙሴ ባጋና አዛዜዳ ኦሶ ሀንያ እሙዋ ኡባ ባረንቱ ሸንያን መꬍና ጎዳዉ አሄድኖ።

ጾሳ ዱንካንያ ኦꬅያ ኩሽያ ሂላንቻቱዋ

(31:1-11)

30 ሙሴ እስራኤልያ አሳ ሀዋዳን ያጌዳ፤ “በእተ፤ መꬍና ጎዳይ ይሁዳ ዛርያፐ ሁራ ናኣ ናኣ፥ ኡራ ናኣ፥ ባጻልኤላ ዶሬዳ። 31 መꬍና ጎዳይ አ ጾሳ አያናን፥ ሂላን፥ አኬካንነ ኦሱዋ ኡባ ኦꬅያ ኤራን ኩንꬄዳ። 32 ሄዌካ ሂላን ኪታ ሀልቹዋ ከሲደ፥ ዎርቃፐ፥ ብራፐነ ናሃስያፐ ዱማ ዱማባ እ ኡዳናሳ። 33 ሄዋዳንካ፥ አልኦ ሹቻ ማሲደ ጊግሳናሳ፤ ምꬃ ማሳናሳነ ኡባ ቆሞ ኦሱዋ ሂላን ኦꬃናሳ። 34 ሄዋ ቦላካ ቃይ አስነ ዳና ዛርያ አህሳማካ ናኣ ኦሆልኣባዉ፥ ሀራ አሳ ታማርስያ ኤራ እሜዳ። 35 ኡንቱንቱ ኡባ ቆሞ ኦሱዋ ኦꬃናዳን፥ ሂላን ኦꬅያዋንታ፥ ኦሱዋ ሀልቹዋ ከስያዋንታ፥ ሳሉዋ ማላትያ ቃጭናን፥ ኦቻ ቴራ ማላትያ ቃጭናን፥ ሾሎላ ዞኦ ቃጭናንነ ሊኑዋ ቃጭናን አሌቁዋ ዳድያዋንታነ ሸማይነቱዋ ግዳናዳን፥ ጾሳይ ኡንቱንቱ ኤራተꬃን ኩንꬄዳ። ኡንቱንቱ ኡባይካ ኡባ ቆሞ ኦሱዋ ሉጺደ ኤርያ ኤራንቻ ግዴድኖ።

36

1 “ሄዋ ድራዉ፥ ባጻልኤል፥ ኦሆልኣብነ መꬍና ጎዳ ዱንካንያ ኬጻና ማላነ ኦሶ ግድያ ኤራ መꬍና ጎዳይ እምና፥ ሉጼዳ አሳይ ኡባይ መꬍና ጎዳይ አዛዜዳዋዳን ኡባባ ኦꬃና” ያጌዳ።

አሳይ እሜዳ እሞታ ጮራተꬃ

2 ሄዋፐ ጉይያን ሙሴ ባሳልኤላ፥ ኦሆልኣባነ መꬍና ጎዳይ ዱማ ኤራ እሜዳዋንቱ ኦሱዋ ኦꬃናዉ ያና ኮይያ ኡባ ጼሲደ ሺሼዳ። 3 እስራኤልያ አሳይ ጾሳ ዱንካንያ ኦꬃናዉነ ኦሶ ግድያ እሞታ ኡባ ሙሴፐ አኬድኖ። ቃይ አሳይ ባረ ሸንያን ጮ እምያ እሞታ ዎንታ ዎንታ ጉጅ ጉጂደ አህያዋ አግቤና። 4 ያትና ጾሳ ዱንካንያ ኦꬅያ ኤራይ ኩሜዳ አሳይ ኡባይ ባረንቱ ኦሱዋ አግ ባሺደ፥ 5 ሙሳ ሀዋዳን ያጌድኖ፤ “አሳይ መꬍና ጎዳይ አዛዜዳ ኦሶ ኮሽያዋፐ ሎይꬅ ዳርያዋ አሂደ ደኤ” ያጌድኖ።

6 ሙሴ ዱንካኔዳ ሳኣን ደእያ አሳዉ ሀዋዳን ያጊደ አዛዜዳ፤ “ላኤንꬆ አይ አቱማ አሳይካ አይ ማጫ አሳይካ ጾሳ ዱንካንያ ኦሶ እምያዋ እማናዉ አሆፖ” ያግና፥ አሳይ አህያዋ አግ ባሼዳ። 7 አያዉ ጎፐ፥ ኡንቱንቱ አሄዳ እሞታይ ኦሱዋ ኡባ ኦꬃናዉ ግዲደ ፓላሄ።

ጾሳ ዱንካንያ ኦሱዋባ

(26:1-37)

8 ኦሱዋ ኦꬅያዋንቱ ግዶፐ ሂላ ዳርያዋንቱ ኡባቱ ሊቆ ሊኑዋፐነ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐ ዳደቴዳ ታሙ ጋርዱቱዋፐ ጾሳ ዱንካንያ ጊግሴድኖ። ሄ ጋርዳቱዋን እት ሂላይ ክሩበቱዋ ምስልያ ዳዴዳ። 9 ጋርዶቱ ኡባይ እት ልከ ግዲደ፥ ጌሳይ ላታማነ ሆስፑን ዋꬋ፤ ጎምፓይ ኦይዱ ዋꬋ። 10 እቼሹ ጋርዳቱዋ እትፐ ጋꬂደ ስኬድኖ፤ ቃይ የንኮ አቴዳ እቼሹ ጋርዳቱዋካ ኡንቱንቱዋዳን ኦꬄድኖ። 11 እትፐ ጋꬂደ ስኬዳ ጋርዱቱዋፐ እት ጋርዱዋ ዉርሰꬃ ጋጻን ሳሉዋ ማላትያ ጫርቂያፐ ማጫራ መꬌድኖ። ቃይ እትፐ ጋከት ስከቴዳ የንኮ ጋርዱዋንካ ሄዋዳን ኦꬄድኖ። 12 ኡንቱንቱ እትፐ ጋከቴዳ እት ጋርዱዋ ቦላ እሻታሙ ማጫራ፥ ቃይ እትፐ ጋከቴዳ የንኮ ጋርዱዋ ቦላካ እሻታሙ ማጫራ መꬌድኖ። ሄ ማጫራቱ ኡባይካ እቱ እቶ ማራን ደኢኖ። 13 ሄዋፐ ጉይያን፥ ዎርቃፐ እሻታሙ ኦይቂያዋ መꬌድኖ። ዱንካኒ እቱዋ ግዳና ማላ፥ ሄ ጋርዳቱዋ ጋጻ ጋጻ ሄ ኦይቂያዋንቱን ኦይꬄድኖ።

14 ጾሳ ዱንካንያ ቦላና ካምያ ዱንካንያዉ ታማነ እት ጋርዳቱዋ ዴሻ አጎዛፐ ዳዴድኖ። 15 ታማነ እት ጋርዳቱካ እት ልከ፤ እት እት ጋርዱዋ ጌሳይ ሀታሙ ዋꬋ፥ ጎምፓይ ኦይዱ ዋꬋ። 16 እቼሹ ጋርዳቱዋ እት ባጋና፥ ኡሱፑን ጋርዳቱዋ ቃይ የንኮ ባጋና ጋꬂደ ስኬድኖ። 17 ሄዋፐ ጉይያን ጋꬅ ስኬዳ ጋርዳቱዋፐ እት ጋርዱዋ ጋጻን እሻታሙ ማጫራ መꬌድኖ። ቃይካ ጋꬅ ስኬዳ የንኮ ጋርዳቱዋፐ ዉርሰꬃ ጋርዱዋ ጋጻን እሻታሙ ማጫራ መꬌድኖ። 18 ላኡ ባጋና ደእያ ጋርዳቱዋ ጋꬂደ እት ዱንካነ ኦꬃናዉ ናሃስያፐ እሻታሙ ኦይቂያዋ መꬌድኖ። 19 ሄዋፐ ጉይያን ዱንካንያ ካማናዉ ዶርሳ ኦርግያ ጋልባ ዞኦ ቃላምያን የግ ከሴዳዋ ጊግሴድኖ፤ ቃይ አ ቦላና ካማናዉ ቁምእያ ጊግሴድኖ።

20 ጾሳ ዱንካንያ ጻጋግያዋንታ ስት ጌዳ ኦዶሮቱዋፐ ከሴድኖ። 21 እት እት ጻጋግያዉ ጌሳይ ታሙ ዋꬋ፤ ጎምፓይ እት ዋꬋነ ባጋ። 22 እት እት ጻጋግያዉ እቱዋ እቱዋና ጋꬅ ኦይꬅያ ላኡ ፖꬃቱዋ መꬌድኖ። ጾሳ ዱንካንያ ጻጋገቱዋ ኡባካ ሄዋዳን ኦꬄድኖ። 23 ጾሳ ዱንካንያዉ ገድሳ ባጋና ላታሙ ጻጋገቱዋ መꬌድኖ። 24 እት እት ጻጋግያዉ ላኡ ገደቱዋ፥ ኡባና ኦይታሙ ፖꬃይ ገልያ ሉካቱዋ ብራፐ ጊግሴድኖ። 25 ጾሳ ዱንካንያዉ ሁጲሳ ባጋና ላታሙ ጻጋገቱዋ መꬌድኖ። 26 እት እት ጻጋግያዉ ላኡ ፖꬃይ ገልያ ሉካቱዋ፥ ኡባና ኦይታሙ ፖꬃይ ገልያ ሉካቱዋ ብራፐ ጊግሴድኖ። 27 ጾሳ ዱንካንያዉ ጉየ ጋጻን አዋይ ዉልያ ባጋና ኡሱፑን ጻጋገቱዋ መꬌድኖ። 28 ጾሳ ዱንካንያ ጉየ ጋጻን ደእያ ጋጻቶ ላኡ ጻጋገቱዋ ጊግሴድኖ። 29 ሀ ላኡ ጋጻቱዋን ደእያ ጻጋገቱዋ ጻጱዋፐ ጼራ ጋካናዉ ዳቡላ ግድ ቢደ፥ ጼራን እት ሳጋይያን ገል ኦይቀቴድኖ። ኡንቱንቱ ላአቱካ ሄዋዳን ሀኔድኖ። 30 ሄዋ ድራዉ፥ እት እት ጻጋግያዉ ጋርሳና ላኡ ላኡ ገደቱ ደኢኖ፤ ኡባና ሆስፑን ጻጋገቱነ ብራፐ ኦሰቴዳ ታማነ ኡሱፑን ገደቱ ደኢኖ።

31 ቃይ ኡንቱንቱ ኦዶሮቱዋፐ ሽካላቱዋ ከሴድኖ፤ ጾሳ ዱንካንያዉ እት ባጋ ምይያን ደእያ ጻጋገቶ እቼሹ ሽካላቱዋ፥ 32 ቃይ የንኮ ባጋ ምይያን ደእያ ጻጋገቶ እቼሹ ሽካላቱዋ ጊግሴድኖ። ሄዋዳንካ፥ ጾሳ ዱንካንያዉ ጉየ አዋይ ዉልያ ባጋና ዉርሰꬃ ጋጻን ደእያ ጻጋገቶ እቼሹ ሽካላቱዋ መꬌድኖ። 33 ግዶ ሽካሊ ጻጋገቶ ግዶ ሄራና፥ ሀ ጋጻፐ ያ ጋጻ ጋካናዉ ፕን ከሳናዳን ኦꬄድኖ። 34 ጻጋገቱዋ ዎርቃን ሼሺደ፥ ሽካላቱ አꬍያ ሳጋየቱዋ ዎርቃፐ መꬌድኖ፤ ቃይ ሽካላቱዋካ ዎርቃን ሼሼድኖ።

35 ሳሉዋ ማላትያ፥ ኦቻ ቴራ ማላትያነ፥ ሾሎላ ዞኦ ቃጭናፐነ ሊቆ ሊኑዋፐ እት ጋርዱዋ ኦꬄድኖ። ሄ አ ቦላ እት ሂላይ ክሩበቱዋ ምስልያ ስኬዳ። 36 ጋርዱዋ ኦይዱ ቱሳቱዋ ኦዶሩዋፐ ጊግሲደ፥ ዎርቃን ሼሼድኖ። ያቲደ ዎርቃ ካቂያዋንታ ኡንቱንቶ ጊግሴድኖ። ቃይ ቱሳቱዋ ኤስያ ኦይዱ ገደቱዋ ብራፐ መꬌድኖ። 37 ጾሳ ዱንካንያ ገልያ ፐንግያዉ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ዳደቴዳዋ፥ ጽልፕያ አሌቅስያዋን ጋርዱዋ ጊግሴድኖ። 38 ቃይ ኡንቱንታ ካቂያ እቼሹ ቱሳቱዋ፥ ካቂያ ባላና ደእያዋንታ መꬌድኖ። ቱሳቱ ጉምቦቱዋነ ቃችያዋንታ ዎርቃን ሼሼድኖ። ቃይ ኡንቱንቱ ፖꬃይ ገልያ ሉኮቱዋ እቼሻቱዋካ ናሃስያፐ መꬌድኖ።

37

ታቦታ ኦሱዋባ

(25:10-22)

1 ባጻልኤል ኦዶሩዋ ምꬃፐ ታቦታ ጊግሴዳ። ሄ ታቦታይ አዱሳተꬃይ ላኡ ዋꬋነ ባጋ አዱቄ፤ ጎምፓይ እት ዋꬋነ ባጋ አኬ፤ ጌሳይካ እት ዋꬋነ ባጋ ꬎቄ። 2 ሄ ታቦታ ጊግሲደ፥ ሶያነ ካርያ ዋላካይ ባይና ዎርቃን ሼሼዳ፤ ዩሹዋካ ዎርቃ ትገꬃን ዩሽ አꬄዳ። 3 ቃይ ኦይዱ ዎርቃ ሳጋየቱዋ ትጊደ፥ ታቦታዉ ኦይዱ ገደቱዋን፥ እት ባጋና ላኡ ሳጋየቱዋ፥ ቃይ የንኮ ባጋና ላኡ ሳጋየቱዋ አꬄዳ። 4 ያቲደ ኦዶሮቱዋፐ ካሱዋ ከሲደ ኡንቱንታካ ዎርቃን ሼሼዳ። 5 ታቦታ ቶካናዉ፥ ታቦታ ምይያን ደእያ ሳጋየቱዋን ካሱዋ አꬄዳ።

6 ዋላካይ ባይና ዎርቃፐ ላኡ ዋꬋነ ባጋ አዱቂያ፥ እት ዋꬋነ ባጋ አክያ አቶ ግያ ሳኣ ቁምእያ መꬌዳ። 7 ቁምእያዉ ዉርሰꬃ ላኡ ባጋ ጋጻን ላኡ ክሩቤላቱዋ ቆጸቴዳ ዎርቃፐ መꬌዳ። 8 እት ክሩብያ እት ባጋ ጋጻን፥ ላኤንꬆ ክሩብያ የንኮ ባጋ ጋጻን፥ ላኡዋካ ቁምእያና ጋꬅ ኦይꬂደ መꬌዳ። 9 ክሩበቱ ባረንቱ ቀፍያ ደንꬂደ፥ አቶ ግያ ሳኣ ካምያ ቁምእያ ባረንቱ ቀፍያን ኩዋይ ዎꬄድኖ፤ ቃይ እቱ እቱዋኮ ስም ኡቲደ፥ ቁምእያ ጼሊኖ።

ጻርጴዛ

(25:23-30)

10 ቃይ አዱሳተꬃይ ላኡ ዋꬋ፥ ጎምፓይ እት ዋꬋ፥ ጌሳይካ እት ዋꬋነ ባጋ ግዴዳ ጻርጴዛ ኦዶሩዋፐ መꬌዳ። 11 ዋላካይ ባይና ዎርቃን ሼሼዳ። ዩሹዋካ ዎርቃ ትገꬃ ዩሽ አꬄዳ። 12 ሄዋዳንካ፥ ጎምፓይ ታካ ግዴዳ ሻሽያ አ ቦላ ዩሽ አꬄዳ። ያቲደ አ ቦላ ዎርቃ ትገꬃ ዩሼዳ። 13 ኦይዱ ዎርቃ ሳጋየቱዋ መꬊደ ኦይዱ ገደቱ መቴዳ ኦይዱ ጋጻቱዋና ኦይꬄዳ። 14 ጻርጴዛ ቶካናዉ ካሱዋ አꬅያ ሳጋየቱ ጻርጴዛዉ ሻሽያ ጋጻን ሺቂደ መቴድኖ። 15 ጻራጴዛ ቶክያ ካሶቱዋካ ኦዶሩዋፐ ከሲደ፥ ዎርቃን ሼሼዳ። 16 ሄዋዳንካ፥ ጻርጴዛ ቦላ ዎꬅያ ዱማ ዱማ ሚሻቱዋ ዋላካይ ባይና ዎርቃፐ መꬌዳ፤ ሄዋንቱካ ሳነቱዋነ ጭልፓቱዋ፥ ቃይ ኡሻ ያርሹዋ ትግያ ከረቱዋነ ጹአቱዋ።

ጾምፕያ ዎꬅያ ባላ

(25:31-40)

17 ሄዋፐ ጉይያን እ ጾምፕያ ዎꬅያ ባላ ቆጸቴዳ ዋላካይ ባይና ዎርቃፐ መꬌዳ፤ ሄ ባላ ኤስያ ገድያካ፥ ግዶ ቶማካ ቆጼዳ ዎርቃፐ መꬌዳ። አ ኩኩሞቱዋ፥ አ ልጮቱዋን አ ጪሻቱዋ ኡባ አናና እትፐ ጾምፒደ መꬌዳ። 18 ምይያና ኡሱፑን ማራቱዋ መꬌዳ፤ ማራቱዋ ሄዛቱዋ እት ባጋና፥ ቃይ ሄዛቱዋ የንኮ ባጋና ከሴዳ። 19 ኡሱፑን ማራቶካ ሁጲያን ሁጲያን ሄዙ ሄዙ ኩኩሙነ ጪሻቱ ደእያ ላዉዝያ ጪሻ ማላትያ ዋንጫ መꬌዳ፤ 20 ጾምፕያ ዎꬅያ ባላዉ ግዶ ቶማይ፥ ኩኩሞቱዋ ጪሻቱ ደእያ ጪሻ ማላትያ ኦይዱ ዋንጫን አሌቀት ኡቴዳ። 21 ላኡ ላኡ እትፐ ዋꬃን ደእያ ሄዙ ማራቱዋፐ ጋርሳና እት እት ኩኩማይ መት ኡቴዳ ኡባይካ ኡሱፑን ኩኩሞ። 22 ኩኩማቱነ ማራቱ ኡባይ ጾምፕያ ዎꬅያ ባላና እትፐ ኦይቀት እቱዋ ግዲደ፥ ዋላካይ ባይና ዎርቃፐ ቆጸቲደ መቴድኖ።

23 እ ቃይ ጾምፕያ ዎꬅያ ባላዉ ላፑን ጾምፐቱዋ፥ ጾምፕያ ቶይስያ ቃጰቱዋነ ኡንቱንታ ዎꬅያዋንታ ዋላካይ ባይና ዎርቃፐ መꬌዳ። 24 ጾምፕያ ዎꬅያ ባላነ አን ጎኤትያ ሚሻ ኡባ መꬋናዉ ሀታማነ እቼሹ ኪሎ ግራመ ግዴዳ ዋላካይ ባይና ዎርቃ ዉርሴዳ።

እጻና ጩዊስያ ሳጽንያ

(30:1-5)

25 ቃይ እጻና ጩውስያ ሳኣ ኦዶሩዋፐ መꬌዳ። አዉ ኦይዱ ጋጻይ ደኤ፤ አዱሳተꬃይ እት ዋꬋ፤ ጎምፓይ እት ዋꬋ፥ ጌሳይ ላኡ ዋꬋ። አ ካጨቱካ አናና እቱዋ ግዲደ ኦይቀት መቴዳዋንታ። 26 አዉ ቦላ ዶና፥ ኦይዱ ባጋ ኡባነ አ ካጨቱዋ ዋላካይ ባይና ዎርቃን ሼሺደ፥ አ ዩሹዋካ ዎርቃ ትገꬃ ዩሽ አꬄዳ። 27 ሄ ዎርቃ ትገꬃፐ ጋርሳና እጻና ጩውስያ ሳጽንያ ዎርቃፐ ላኡ ሳጋየቱዋ መꬌዳ፤ ያቲደ ያ ባጋናነ ሀ ባጋና ላኡዋ ላኡዋ ኦይꬄዳ። ሄዋንቱ ቶክያ ዎደ ካሱዋ አꬃናዉ ማዳናዳና። 28 ካሶቱዋ ኦዶሩዋፐ ከሲደ፥ ኡንቱንታ ዎርቃን ሼሼዳ።

ዛይትያነ እጻና

(30:22-38)

29 ቃይ ጌሻ ኦከትያ ዛይትያነ ሳዉዋ ቶሽኩ ግያ ሎኦ እጻና ሽቱዋ ኦꬅያ ኤራን ጊግሴዳ። *

38

ጹግያ ያርሹዋ ያርሽያ ሳኣ

(27:1-8)

1 ኦዶሩዋፐ ጹግያ ያርሹዋ ያርሽያ ሳኣ ኬጼዳ። ሄ ያርሽያ ሳአዉ ጌሳይ ሄዙ ዋꬋ፥ ጎምፓይነ አዱሳተꬃይ እት ልከ፥ እቼሹ እቼሹ ዋꬋ ግዲደ፥ ኦይዱ ጋጻና ደእያዋ ኦꬄድኖ። 2 ኦይዱ ጋጻቱዋ ዉርሰꬃ ጋጻን ጋጻን እት እት ካጭያ መꬌዳ። ሄ ካጨቱ ያርሽያ ሳኣና እትፐ ኦይቀቲደ ኦሰቴድኖ። ያትና ያርሽያ ሳኣ ናሃስያ ብራታን ሼሼዳ። 3 አን ጎኤትያ ኡባ ሚሻቱዋ፥ ባልደቱዋ፥ አካፋቱዋ፥ ብድንꬃ ሺሽያ ኩይጻሮቱዋ፥ አሹዋ ኦይቂያ ዛምቤልያነ ታማ ጮጨቱዋ ኡባ ናሃስያ ብራታፐ መꬌዳ። 4 ያቲደ ናሃስያ ብራታፐ ዛዝርያ ያርሽያ ሳአዉ ጊግሲደ ያርሽያ ሳአዉ ዱገ ግዶ ባጋን ደእያ ሻሽያ ቦላ ዎꬄዳ። 5 ናሃስያ ብራታፐ መꬌዳ ዛዝርያዉ ኦይዱ ጋጻን ካሱዋ አꬃናዉ ኦይዱ ሳጋየቱዋ መꬌዳ። 6 ኦዶሩዋፐ ያርሽያ ሳአዉ ካሱዋ ከሲደ፥ ናሃስያ ብራታን ሼሼዳ። 7 ያርሽያ ሳኣ ቶክያ ዎደ ማዳና ማላ፥ ሀ ካሱዋ ላኡ ምይያና ደእያ ሳጋየቱዋን አꬄዳ። ያርሽያ ሳኣ ግዱዋ ኮፋ ከሲደ፥ ጻዉላፐ መꬌዳ።

ሜቻ ከርያ

(30:18)

8 ናሃስያ ብራታፐ ሜቻ ከርያነ አ ዎꬅያዋ መꬌዳ፤ ሄ ብራታይ ጋከꬃ ዱንካንያ ፐንግያን ኦꬅያ ማጫ አሳቱ አሄዳ ሄረጋፐ አከቴዳ።

ጾሳ ዱንካንያ ዳባባ

(27:9-19)

9 ሄዋፐ ጉይያን ዳባባ ጊግሴዳ። ዳባባዉ ገድሳ ባጋ አዱሳተꬃዉ ጼቱ ዋꬋ ኦꬂደ፥ ሊቆ ሊኑዋፐ ዳደቴዳ ጋርዳቱዋ ጊግሴዳ። 10 አዉ ናሃስያ ብራታፐ ላታሙ ቱሳቱዋነ ቱሳቱ ኤቂያ ናሃስያ ሉካቱዋ ኦꬄዳ፤ ኡንቱንቱ ሁጲያን ቃይ ብራፐ መቴዳ ካቂያዋንታነ ቱሳቱዋ ሁጲያን ቃችያዋንታ ኦꬄዳ። 11 ዳባባዉ ሁጲሳ ባጋ አዱሳተꬃይ ጼቱ ዋꬋ አዱሳ፤ ቃይ ላታሙ ቱሳቱነ ሄ ቱሳቶ ላታሙ ናሃስያ ገደቱ ደኢኖ። ያቲደ ብራፐ መቴዳ ካቂያዋንቱነ ቱሳቱዋ ሁጲያን ቃችያዋንቱ ደኢኖ። 12 አዋይ ዉልያ ባጋ ዳባባ ጎምፓይ እሻታሙ ዋꬋ አካ ግዲደ፥ ታሙ ቱሳቱነ ቱሳቶ ታሙ ገደቱ ደእያ ጋርዳቱዋ ጊግሴዳ፤ ሄ ቱሳቱዋ ሁጲያን ብራፐ መቴዳ ካቂያዋንታነ ቱሳቱዋ ሁጲያን ቃችያዋንታ ኦꬄዳ። 13 ቃይ አዋይ ዶልያ ባጋ ዳባባ ጎምፓይ እሻታሙ ዋꬋ አካ። 14 ዳባባ ገልያ ሳኣፐ እት ባጋና ታማነ እቼሹ ዋꬋ አዱቂያ ጋርዶቱ፥ ሄዙ ቱሳቱነ ቱሳቶ ሄዙ ገደቱ ደኢኖ። 15 ሄዋዳንካ፥ ዳባባ ገልያ ሳኣፐ ህንኮ ባጋና፥ ታማነ እቼሹ ዋꬋ አዱቂያ ጋርዶቱ፥ ኡንቱንቶ ሄዙ ቱሳቱነ ቱሳቶ ሄዙ ገደቱ ደኢኖ። 16 ዳባባ ዩሹዋን ደእያ ጋርዶቱ ኡባይ ሊቆ ሊኑዋፐ ዳደቴዳዋንታ። 17 ሄ ቱሳቱዋ ገደቱ ናሃስያፐ፥ ካቂያዋንቱነ ቱሳቱዋ ሁጲያን ቃችያዋንቱ ብራፐ ኦሰቴድኖ፤ ኡንቱንቱ ሁጲ ብራን ሼሸቴዳ። ሄዋ ድራዉ፥ ዳባባ ዩሹዋን ደእያ ቱሳቱዋ ኡባ ሁጲያን ብራፐ ኦሰቴዳ ቃችያዋንቱ ደኢኖ። 18 ዳባባ ገልያ ሳኣን ካቂያ ጋርዱ ሳሉዋ ማላትያ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ዳድያዋ ጽልፕያን አሌቂስያዋን ጊግሴዳዋ። አዉ አዱሳተꬃይ ላታሙ ዋꬋ፤ ጌሳይ ዳባባ ጋርዳቱዋ ልከ፥ እቼሹ ዋꬋ። 19 ናሃስያ ብራታፐ ኦሰቴዳ ኦይዱ ቱሳቱነ ቱሳቶ ኦይዱ ገደቱ ደኢኖ። ኡንቱንቱ ካቂያዋንቱነ ቱሳቱዋ ሁጲያን ቃችያዋንቱ ብራፐ መቴድኖ፤ ኡንቱንቱ ሁጰቱካ ብራን ሼሸቴድኖ። 20 ጾሳ ዱንካንያ ሽካላቱ ኡባይነ አ ዩሹዋን ደእያ ዳባባ ሽካላቱ ኡባይ ናሃስያ ብራታፐ መቴዳዋንታ።

ጾሳ ዱንካንያን ጎኤትያ ሚሻቱዋ

21 ጾሳ ዱንካንያዉ፥ ሄዌካ ቃላ ጫቁዋ ዱንካንያዉ፥ ጎኤቴዳ ሚሻቱዋ ሌዋቱ ፓይዴድኖ። ሄ ሚሻቱዋ ቄስያ አሮና ናኣ እታማራ ካፖተꬃ ጋርሳን ደእያ ሌዋቱ ማዝጋባን ጻፋናዳን ሙሴ አዛዜዳ።

22 ይሁዳ ዛረ ግዴዳ ሆራ ናኣ ናኣ፥ ኡራ ናኣ፥ ባጻልኤል መꬍና ጎዳይ ሙሳ አዛዜዳ ኡባ ኦꬄዳ። 23 ዳና ዛረ ግዴዳ አህሳማካ ናኣ ኦሆልኣብ አናና ደኤ፤ እ ኩሽያ ሂላንቻነ ኦꬅያባዉ ኮይሮ ሀልቹዋ ከስያዋ፤ ቃይ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናንነ ሊቆ ሊኑዋን ዳዲደ፥ ጽልፕያን አሌቂስያ አሳ።

24 ጾሳ ዱንካንያ ኦሶ ጾሳዉ እመቴዳ ዎርቃይ ጾሳ ዱንካንያን ኤረትያ ሚዛናን ዎꬅና፥ እት ሻአ ኪሎ ግራምያ ዴጼዳ። 25 ፓይዱዋን ደእያ ማባራ አሳፐ ቤቴዳ ብራይ ጾሳ ዱንካንያን ኤረትያ ሚዛናን ዎꬅና፥ 3,430 ኪሎ ግራምያ ዴጼዳ። * 26 አሳ ፓይድያ ዎደ ፓይደቴዳ አቱማ አሳይ ኡባይ ሁጲያን ሁጲያን ጾሳ ዱንካንያን ኤረትያ ሚዛናን ዎꬅና፥ ኡሱፑን ግራመ ኬሻ እሜዳ። ፓይደቴዳ አሳይ ላታሙ ላይꬃ ኩሜዳዌነ ላታሙዋፐ ቦላና ደእያዌ ኡባይ 603,550.* 27 ጾሳ ዱንካንያ ጋርዱዋ ኤሴዳ ጼቱ ፖꬃይ ገልያ ሉኮቱ 3,400 ኪሎ ግራመ ብራን ኦሰቴድኖ። ሄዌካ እት እት ገድያዉ ሀታማነ ኦይዱ ኪሎ ግራመ ብራ። 28 አቴዳ ሀታሙ ኪሎ ግራመ ትግያ ብራ ቱሳቱዋን ካቂያዋንታ መꬋናዉ፥ ቱሳቱዋ ሁጲያን ሼሻናዉነ ኡንቱንቱ ሁጲያን ቃችያዋንታ መꬋናዉ ጎኤቴድኖ። 29 ሄዋዳንካ፥ አሳይ ጾሳዉ አሄዳ ናሃስያ ብራታይ 2,425 ኪሎ ግራመ። 30 ሄ ናሃስያ ብራታፐ ጾሳ ዱንካንያ ገልያ ሳኣን ኤቂያ ቱሳቱዋ ገደቱ፥ ናሃስያ ያርሽያ ሳኣ ግያ ያርሽያ ሳአይ፥ አ ግዶን ሂጼዳ ናሃስያ ዛዝሪነ አ ግዶን ጎኤትያ ዱማ ዱማ ሚሻ ኡባይ መቴ። 31 ሄዋዳንካ፥ ቃይ ዳባባ ዩሹዋን ደእያ ድርሳነ ገልያ ሳኣ ፐንጊ ኤቄዳ ገደቱ፥ ቃይ ጾሳ ዱንካኒነ አ ዩሹዋን ደእያ ዳባባ ድርሳይ ꬎገቴዳ ሽካላቱ ኡባይ ሄ ናሃስያ ብራታፐ መቴድኖ።

39

ቄሳቱ ማይያ ማዩዋ

(28:1-14)

1 ቄሳቱ ጾሳ ዱንካንያን ኦꬅያ ዎደ ጎኤትያ ማዩዋ፥ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐ ዳዴድኖ። አሮነ ማይያ ጌሻ ቄሳተꬃ ማዩዋካ መꬍና ጎዳይ ሙሳ አዛዜዳዋዳን ኦꬄድኖ።

ኤፉድያ

2 እ ኤፉድያ፥ ዎርቃፐ፥ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ዳዴዳ። 3 ኡንቱንቱ ዎርቃ ቆጺደ፥ ሌእያ ዬቻዳ፥ አፐ ቃራር ቃራሪደ፥ ቃጭና ከሴድኖ። ያቲደ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናነ ሊቆ ሊኑዋ ጋꬂደ፥ ኩሽያ ሂላንቻቱ ዳዴድኖ። 4 ላኡ ባጋይ ጋከቲደ እቱዋ ግዳና ማላ፥ ላኡ ሀሽያ ቦላ ጋꬂደ ኦይꬅያ ጫርቂያ ጊግሴድኖ። 5 መꬍና ጎዳይ ሙሳ አዛዜዳዋዳን፥ ሂላይ አሌቂሲደ ዳዴዳ ዳንጩካ ኤፉድያና እታ ግዲደ፥ ዎርቃፐ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ዳደቴዳ።

6 ኡንቱንቱ ማርግድያ ጌተትያ ላኡ ሹቻቱዋ ጊግሲደ፥ ዎርቃፐ መꬌዳ ሹቻ ኦይቂያዋ ቦላ ማራና ዎꬄድኖ። ማታፋ ቦላ ሱንꬃ ዎጪደ ጻፍያዋዳን፥ ሄ ሹቻቱዋ ቦላ ታማነ ላኡ እስራኤልያ ናናቱዋ ሱንꬃ ዎጪደ ጻፌድኖ። 7 ጾሳይ ሙሳ አዛዜዳዋዳን፥ ታማነ ላኡ እስራኤልያ ዘረꬃ ሀሳይያዋ ግዳና ማላ፥ ሀ ሹቻቱዋ ኤፉድያና ኦይꬄዳ ሀሽያ ጫርቂያን ዎꬄዳ።

ትራን ዎꬅያዋ

(28:15-30)

8 እ ትራን ዎꬅያዋ ኩሽያ ሂላንቻን ኦስሴዳ። ሄ ትራን ዎꬅያዋ ኤፉድያ ዎርቃፐ ዳዴዳዋዳን፥ ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ዳድሴዳ። 9 አዉ ኦይዱ ጋጻይ ደኤ፤ ጌሳይነ ጎምፓይ እት እት ታካ፤ ግዴዳዋ ዳኮዬድኖ። 10 ሄዋፐ ጉይያን አ ቦላ ኦይዱ ማራን አልኦ ሹቻቱዋ ዎꬄድኖ፤ ኮይሮ ማራን ዎꬄዳ ሹቻይ፥ ሳርድዮና፥ ቶጳዝዮንያነ ጶልያ እንቁዋ፤ 11 ላኤንꬆ ማራን ባሉራ፥ ሳምፔርያነ አልማዝያ ጌተትያ አልኦ ሹቻቱዋ፤ 12 ሄዘንꬆ ማራን ያክንትያ፥ ከልቀዶንያነ አመተስጽኖስያ፤ 13 ኦይደንꬆ ማራን ብራል፥ ማርግድያነ ያስጲድያ። ሄዋንታ ኡባ ዎርቃፐ ኦሰቴዳ ሹቻ ኦይቂያዋ ቦላ ዎꬄድኖ። 14 እስራኤልያ ናናቱዋ ሱንꬃ ፓይዱዋዳን፥ ሹቻቱዋ ፓይዱካ ታማነ ላኡዋ፤ እቱ እቱ ማታፋዳን ዎጨቲደ፥ ታማነ ላኡ ዛራቱዋ ሱንꬃይ ሄ ሹቻቱዋን ጻፈቴዳ።

15 ትራን ዎꬅያዎ ዎዶሩዋዳን ዶቀቴዳ ሳንሳላታ ዋላካይ ባይና ዎርቃፐ መꬌድኖ። 16 ላኡ ዎርቃፐ መꬌዳ ሹቻ ኦይቂያዋንታ ኦꬄድኖ፤ ያቲደ ላኡ ዎርቃ ምግዳቱዋ መꬌዳዋንታ፥ ትራን ዎꬅያዎ ቆሞ ጋጻ ጋጻቱዋና ጋꬂደ ኦይሰꬄድኖ። 17 ሄ ላኡ ዎርቃ ሳንሳላታቱዋ ትራን ዎꬅያዎ ጋጻቱዋን ደእያ ምግዶቱዋና ጋꬅ ኦይꬄድኖ። 18 ሄ ሳንሳላታቶ ህንኮ ባጋ ጼራ ቃይ ኤፉድያዉ ስንꬃ ባጋና፥ ሀሽያ ጫርቂያን ደእያ ሹቻ ኦይቂያዋንቱና ጋꬅ ቃቼድኖ። 19 ቃይካ ላኡ ዎርቃ ምግዳቱዋ መꬊደ፥ ኤፉድያፐ ካሊደ ደእያ ትራን ዎꬅያዎ ሶይ ባጋና ደእያ ላኡ ጋጻቱዋ ጼራን አꬄድኖ። 20 ሄዋዳንካ፥ ዎርቃፐ ሀራ ላኡ ምግዳቱዋ መꬊደ፥ ኤፉድያዉ ስንꬃ ባጋና፥ ሀሽያ ጫርቂያፐ ጋርሳ ባጋና ኤፉድያ ጼሳን ቃችያዋፐ ቆሞና፥ ስኩ ጋከቴዳ ሳኣ ማታን ካረና ኡንቱንታ ኦይꬄድኖ። 21 መꬍና ጎዳይ ሙሳ አዛዜዳዋዳን፥ ትራን ዎꬅያዋን ደእያ ምግዳቱዋ ኤፉድያን ደእያ ምግዳቱዋና ጋꬂደ፥ ሳሉዋ ማላትያ ባቀꬃን ቃችና ትራን ዎꬅያዌ ጼሳፐ ቆሞና ደእያ ድራዉ፥ ቃሹ ሾልኤና።

ቄሳቱ ማይያ ሀራ ማዮቱዋ

(28:31-43)

22 ኤፉድያፐ ጋርሳና ማይያ አዱሳ ማዩዋ እ ሳሉዋ ማላትያ ጫርቂያፐ ጊግሴዳ፤ ሄዌ ሸማይንያ ኦሱዋ። 23 ሄ አዱሳ ማዮ ቆꬍያ አꬅያ ሳኣ መꬌድኖ፤ ሄ ሳአይ ፔተናዳን፥ ዩሽ አꬂደ ጉጅ ጉጅ ስኬድኖ። 24 ኡንቱንቱ አዱሳ ማዩዋ ዱገ ባጋ ማጫራ ዩሹዋን ሳሉዋ ማላትያ፥ ኦቻ ቴራ ማላትያነ ሾሎላ ዞኦ ዶቀቴዳ ሮማንያ ቴራ ምስለቱዋ መꬌድኖ። 25 ኡንቱንቱ ቃይ ዎርቃፐ ዳላቱዋ መꬊደ፥ አዱሳ ማዮ ዱገ ባጋ ጋጻ ዩሽ አꬂደ፥ ሮማንያ ምስለቱዋ ግዱዋን፥ ዋላካን አꬄድኖ። 26 አሮነ ሄ ማዮ ዱገ ባጋ ማጫራ ዩሽ አꬂደ፥ ዳላነ ሮማንያ ቴራ ምስልያ ዋላኪደ አꬄድኖ። ሄዌ መꬍና ጎዳይ ሙሳ አዛዜዳዋዳን፥ ኡንቱንቱ ጾሳ ዱንካንያ ኦሱዋ ኦꬂደ ማያናሳ።

27 ኡንቱንቱ አሮናዉነ አ ናናዉ ሼማይንያ ሊኑዋፐ አዱሳ ሻምጭያ ጊግሴድኖ። 28 ቃይ አሮነ ሁጲያን ጻጽያ ሻሽያ፥ አ ናናዉ ቆበቱዋነ ጋርሳና ማይያ ማዮቱዋ ሊቆ ሊኑዋፐ ዳዲደ ጊግሴድኖ። 29 ኡንቱንቱ መꬍና ጎዳይ ሙሳ አዛዜዳዋዳን ሳሉዋ ማላትያ፥ ኦቻ ቴራ ማላትያነ ሾሎላ ዞኦ ቃጭናፐነ ሊቆ ሊኑዋፐ ዳዲደ፥ ኩሽያ ሂላን አሌቂሲደ፥ ዳንጩዋ ጊግሴድኖ።

30 ኡንቱንቱ ጌሻ አለቁዋ ምስልያ ዋላካይ ባይና ዎርቃፐ መꬊደ፥ ማታፋ ቦላ ዎጭያዋዳን፥ አ ቦላ፥ “መꬍና ጎዳዉ ጌሻ ግዲደ ዱማቴዳ” ያግያዋ ዎጪደ ጻፌድኖ። 31 ሄዋፐ ጉይያን ሁጲያን ሻሽያፐ ጻደን ቃቻናዳን፥ መꬍና ጎዳይ ሙሳ አዛዜዳዋዳን ሳሉዋ ማላትያ ባቀꬃ አን አꬂደ ቃቼድኖ።

ሙሴ ኦሱዋ ኡባ ጾሞሴዳ

(35:10-19)

32 ጾሳ ዱንካንያ ኪታይ ኡባይ ፖለቴዳ። እስራኤላቱ ኡባባካ መꬍና ጎዳይ ሙሳ አዛዜዳዋዳን ኦꬄድኖ። 33 ሄዋፐ ጉይያን ኡንቱንቱ ጾሳ ዱንካንያ ሙሴኮ አሄድኖ፤ ሄዌካ: ዱንካንያነ አ ሚሻ ኡባ፥ ጋꬅ ኦይꬅያዋ፥ ጻጋገቱዋ፥ ሽካላቱዋነ፥ ቱሳቱ ኤቂያ ሳጽነቱዋ፥ 34 ቦላ ካማደ ዶርሳ ኦርግያ ጋልባ ዞኦ ቃላምያን የግ ከሴዳዋ፥ ሀራ ጋልባፐ መꬌዳ ቁምእያ፥ ታቦታ ገንꬅያ ጋርዱዋ፥ 35 ቃላ ጫቁዋ ታቦታ፥ አ ቶክያ ካሶቱዋነ አቶ ግያ ሳኣ ቁምእያ፥ 36 ጻርጴዛነ አ ሚሻ ኡባ ጾሳ ስንꬃን ዎꬅያ ጌሻ ኡክꬃ፥ 37 ዋላካይ ባይና ዎርቃፐ ኦሰቴዳ ጾምፕያ ዎꬅያ ባላነ አን ማራን ደእያ ጾምፐቱዋ፥ ኡንቱንቱ ሚሻቱዋ ኡባነ ጾምፕያ ዛይትያ፥ 38 እጻና ጩዋይያ ዎርቃ ሳጽንያ፥ ኦከትያ ዛይትያ፥ ሳዊያ እጻና፥ ጾሳ ዱንካንያ ፐንግያ ጋርዱዋ፥ 39 ናሃስያፐ ኦꬄዳ ያርሽያ ሳኣ፥ አ ናሃስያ ዛዝሪያና፥ አ ቶክያ ካሱዋ፥ አ ሚሻቱዋ ኡባ፥ ሜቻ ከርያነ አ ዎꬅያዋ፥ 40 ዳባባ ገንꬅያ ጋርዳቱዋ፥ አ ቱሳቱዋ፥ ኡንቱንቱ ኤቂያ ሳጽነቱዋ፥ ዳባባ ገልያ ፐንገቱዋ ጋርዱዋ፥ ዳባባ ዎዶሮቱዋነ ሽካላቱዋ፥ ጾሳ ዱንካንያ መꬋናዉ ኮሽያ ሚሻቱዋ ኡባ፤ 41 ቄሳቱ ጌሻ ሳኣን ኦꬂደ ጎኤታናዉ ዳደቴዳ ማዮቱዋ፥ አሮነ ጌሻ ማዩዋነ አ ናናይ ቄሳተꬃ ኦꬂደ ማይያ ማዮቱዋ።

42 እስራኤላቱ ኦሱዋ ኡባካ መꬍና ጎዳይ ሙሳ አዛዜዳዋዳን ኡባባ ኦꬄድኖ። 43 ሙሴ ኦሱዋ ኡባ ጾሞስ ጼሊደ፥ ኡንቱንቱ መꬍና ጎዳይ አዛዜዳዋዳን ኦꬄዳዋ በኤዳ። ሄዋ ድራዉ፥ ሙሴ ኡንቱንታ አንጄዳ።

40

ጾሳ ዱንካንያ ቶከꬃ

1 ሄዋፐ ጉይያን መꬍና ጎዳይ ሙሳ፥ 2 “ኮይሮ አግናዉ ኮይሮ ጋላስ፥ ኔን መꬍና ጎዳ ዱንካንያ ቶካ። 3 ቃላ ጫቁዋ ታቦታ አ ግዶን ዎꬃ፤ ሄ ታቦታ ጋርዱዋን ካማ። 4 ጻርጴዛ ገልሳደ፥ አ ቦላ ዎꬋናዉ ኮሽያባ ኡባ ጊግሳደ አ ቦላ ዎꬃ። ያታደ ጾምፐቱዋ ዎꬅያ ባላ ሶ ገልሳደ፥ አ ቦላ ጾምፐቱዋ ኤꬃ። 5 እጻና ጩዋይያ ዎርቃ ሳጽንያ ቃላ ጫቁዋ ታቦታፐ ስንꬃና ዎꬃደ፥ ጾሳ ዱንካንያ ገልያ ጋርዱዋ ሶታ።

6 “ጹግያ ያርሹዋ ያርሽያ ሳኣ ጾሳ ዱንካንያፐ ስንꬃና ዎꬃ። 7 ሜቻ ከርያ ጾሳ ዱንካንያፐነ ያርሽያ ሳኣፐ ግዱዋን ዎꬃደ፥ አን ሃꬃ ትጋ። 8 ጾሳ ዱንካንያፐ ካረና ዩሻ አꬃደ ዳባባ ጊግሳደ ዳባባ ገልያ ሳኣን ጋርዱዋ ሶታ።

9 “ኦክያ ዛይትያ አካደ፥ ጾሳ ዱንካንያነ አ ግዶን ደእያ ኡባባ ኦካ፤ አነ አ ግዶን ጎኤትያ ሚሻ ኡባ ዱማያ፤ ያቶፐ እ ጌሻ ግዳናዋ። 10 ሄዋፐ ጉይያን ጹግያ ያርሹዋ ያርሽያ ሳኣነ አዉ ጎኤትያ ሚሻ ኡባ ኦካ፤ ያርሽያ ሳኣ ዱማያ፤ ያቶፐ እ ኡባፐ አꬍያ ጌሻ ግዳናዋ። 11 ሜቻ ከርያነ አ ኡትስያ ሚሻ ኦካደ ኡንቱንታ ዱማያ።

12 “ኔን አሮናነ አ ናና ጾሳ ዱንካንያ ገልያ ፐንገ አሃደ፥ ሃꬃን ኡንቱንታ ሜጫ። 13 ሄዋፐ ጉይያን ቄሰተꬃ ጌሻ ማዩዋ አሮና ማይዛደ፥ እ ታዉ ቄሰተꬃን ኦꬃናዳን፥ አ ኦካደ ዱማያ። 14 አ አቱማ ናናካ አሃደ ሻምጭያ ማይዛ። 15 ኡንቱንቱ ታዉ ቄሰተꬃን ኦꬃናዳን፥ ኡንቱንቱ አዉዋ ኦኬዳዋዳን፥ ኡንቱንታካ ኦካ። ኡንቱንቱ ኦካይ ኡንቱንታካ ኡንቱንቱ ስንꬃ የለታ ኡባ ቄሳቱዋ ኦꬅያዋ” ያጌዳ።

16 ሙሴ ኡባባካ ጾሳይ ባረና አዛዜዳዋዳን ኦꬄዳ።

17 ሄዋ ድራዉ፥ ግብጼፐ ኡንቱንቱ ከሴዳ ላኤንꬃ ላይꬃን፥ ኮይሮ አግናዉ ኮይሮ ጋላሳን ጾሳ ዱንካኒ ቶኬቴዳ። 18 ሙሴ ጾሳ ዱንካንያ ኤስያ ዎደ፥ ሳጽነቱዋ ኡንቱንቱ ሳኣን ሳኣን ዎꬄዳ፤ ጻጋገቱዋነ ቱሳ አꬄዳ፤ ሽካላቱዋካ ገልሴዳ። 19 ሄዋፐ ጉየ ሙሴ መꬍና ጎዳይ አዛዜዳዋዳን፥ ሀ ኤሴዳዋ ቦላን ዱንካንያ ꬎጌዳ፤ ሄ ኤሱዋ ቦላን ካሙዋ ካሜዳ።

20 ያቲደ ታሙ አዛዛቱ ጻፈቴዳ ማርካተꬃ ቃላ አፊደ፥ ታቦታ ግዶን ዎꬄዳ፤ ቶክያ ካሱዋ ታቦታን አꬄዳ፤ አቶ ግያ ሳኣ ቁምእያ ታቦታ ቦላ ዎꬄዳ። 21 ሄዋፐ ጉይያን ታቦታ ጾሳ ዱንካንያ ገልሴዳ፤ ገንꬅያ ጋርዱዋ ሶቲደ፥ መꬍና ጎዳይ አዛዜዳዋዳን ቃላ ጫቁዋ ታቦታ ካሜዳ።

22 መꬍና ጎዳይ ሙሳ አዛዜዳዋዳን፥ ሙሴ ጻርጴዛ መꬍና ጎዳ ዱንካንያን ገልሲደ፥ ጋርዱዋፐ ካረና ሁጲሳ ባጋና ዎꬄዳ። 23 አ ቦላ መꬍና ጎዳ ስንꬃን ዎꬅያ ጌሻ ኡክꬃ ጊግሴዳ።

24 መꬍና ጎዳይ ሙሳ አዛዜዳዋዳን፥ ጾምፕያ ዎꬅያ ባላ ጾሳ ዱንካንያ ግዶ ገልሲደ፥ ጻርጴዛ ሄፍንꬃና፥ ጾሳ ዱንካንያዉ ገድሳ ባጋና ዎꬄዳ፤ 25 ቃይ ጾምፐቱዋ መꬍና ጎዳ ስንꬃን ኦይꬄዳ።

26 መꬍና ጎዳይ አዛዜዳዋዳን፥ እጻና ጩዋይያ ዎርቃ ሳጽንያ ጾሳ ዱንካንያ ግዶን ጋርዱዋ ስንꬃ ባጋና ዎꬄዳ፤ 27 አ ቦላ ሳዊያ እጻና ጩዋዬዳ። 28 ሄዋፐ ጉይያን ጾሳ ዱንካንያ ፐንግያን ጋርዱዋ ሶቴዳ።

29 ጹግያ ያርሹዋ ያርሽያ ሳኣ ጾሳ ዱንካንያ ገልያ ፐንግያ ምይያን ዎꬄዳ፤ አ ቦላ ጹግያ ያርሹዋነ ካꬃ ያርሹዋ መꬍና ጎዳይ አዛዜዳዋዳን ያርሼዳ።

30 ጾሳይ ሙሳ አዛዜዳዋዳን፥ ሜቻ ከርያ ጾሳ ዱንካንያፐነ ያርሽያ ሳኣፐ ግዱዋን ዎꬄዳ። ያቲደ ሜጨታናዉ ሃꬃ አን ትጌዳ። 31 ሙሴ፥ አሮነነ አ ናናይ ባረንቱ ኩሽያነ ገድያ አን ሜጨቲኖ። 32 መꬍና ጎዳይ ሙሳ አዛዜዳዋዳን፥ ኡንቱንቱ ጾሳ ዱንካንያ ገሌዳ ዎደ ዎይ ያርሽያ ሳኣኮ ሺቄዳ ዎደ አዉደነ ሜጨቲኖ።

33 ጾሳ ዱንካንያነ ያርሽያ ሳኣ ዩሽ አꬂደ ዳባባ ከሴዳ፤ ሄ ዳባባ ፐንግያን ጋርዱዋ ሶቴዳ። ሄዋዳን ኦꬂደ፥ ሙሴ ኦሱዋ ፖሌዳ።

ጾሳ ቦንቹ ጾሳ ዱንካንያ ኩሜዳ

(ፓይ. 9:15-23)

34 ሄዋፐ ጉይያን ሻሪ ጾሳ ዱንካንያ ካሜዳ፤ መꬍና ጎዳ ቦንቹካ አ ኩሜዳ። * 35 ሻሪ ጾሳ ዱንካንያ ቦላ ኡቴዳ ድራዉነ መꬍና ጎዳ ቦንቹ አ ግዶን ኩሜዳ ድራዉ፥ ሙሴ አ ግዶ ገላናዉ ዳንዳይቤና።

36 እስራኤላቱ ባረንቱ ኦግያ ኡባን፥ ሄ ሻሪ ጾሳ ዱንካንያፐ ደንድያ ዎደ አዉደነ አ ካሊደ ሀመታ ዶምኖ። 37 ሽን ሄ ሻሪ ደንዳና ꬋዮፐ፥ እ ደንድያ ጋላሳይ ጋካናዉ ኡንቱንቱካ ቃጽክኖ። 38 ኡንቱንቱ ኦግያ ኡባን መꬍና ጎዳ ሻሪ እስራኤልያ አሳይ ኡባይ በእሽን፥ ጋላስ ጋላስ ጾሳ ዱንካንያ ካሜነ ቃማ ቃማ ቃይ ታማይ ሄ ሻርያ ግዶን ኤጼ።

* 1:1 ዶመꬃ 46:8-27

* 1:7 ኪታ 7:17

* 1:8 ኪታ 7:18

* 1:10 ኪታ 7:19

* 1:22 ኪታ 7:19

* 2:10 ኪታ 7:21

* 2:11 እብራ. 11:24

* 2:11 ኪታ 7:23-28

* 2:15 ኪታ 7:29፤ እብራ. 11:27

* 2:18 ዮቶረ ሙሴ ቦሉዋ፤ አዉ ሀራ ሱንꬃይ ራኡኤላ።

* 2:24 ዶመꬃ 15:13-14

† 2:25 ኡንቱንቱ ድራዉ ቆፔዳ፦ እት በን ብለꬃይ ኡንቱንቶ ባረና ቆንጭሴዳ ያጌ።

* 3:2 ኪታ 7:30-34

* 3:13 ከሳ 6:2-3

* 3:14 ሳፃ 1:4፣ 8

* 3:21 ከሳ 12:35-36

* 4:23 ከሳ 12:29

* 4:25 ጌድያ፦ ሀዋ ጉሳይ “አ አቱንꬃ ቦቻዱ” ጉሳ።

* 6:2 ዶመꬃ 17:1፤ 28:3፤ 35:11፤ ከሳ 3:13-15

* 6:16 ፓይ. 3:17-20፤ 26:57-58፤ 1 ኦዱዋ 6:16-19

* 7:3 ኪታ 7:36

* 7:17 ሳፃ 16:4

* 8:19 ሉቃሳ 11:20

* 9:10 ሳፃ 16:2

* 9:16 ሮመ 9:17

* 9:24 ሳፃ 8:7፤ 16:21

* 10:14 ሳፃ 9:2-3

* 10:22 ማዝ. 105:28፤ ሳፃ 16:10

* 12:1 ዎጋ 23:5፤ ፓይ. 9:1-5፤ 28:16፤ ዛረ. 16:1-2

* 12:14 ከሳ 23:15፤ 34:18፤ ዎጋ 23:6-8፤ ፓይ. 28:17-25፤ ዛረ. 16:3-8

* 12:15 ቦሄቶ፦ ግያዌ ሀይቁዋካ በሴ።

* 12:23 እብራ. 11:28

* 12:29 ከሳ 4:22-31

* 12:35 ከሳ 3:21-22

* 12:40 ዶመꬃ 15:13፤ ጋላ. 3:17

* 12:46 ፓይ. 9:12፤ ዮሃ. 19:36

* 13:2 ፓይ. 3:13፤ ሉቃሳ 2:23

* 13:12 ከሳ 34:19-20፤ ሉቃሳ 2:23

* 13:19 ዶመꬃ 50:25፤ ኢያሳ 24:32

* 14:22 1 ቆሮ. 10:1-2፤ እብራ. 11:29

* 15:1 ሳፃ 15:3

* 15:2 ማዝ. 118:14፤ ኢሳ. 12:2

* 15:23 ማራ፦ ሀ ሱንꬃ ብለꬃይ እብራዌꬁዋን “ጫሙዋ” ግያዋ።

* 16:4 ዮሃ. 6:31

* 16:15 1 ቆሮ. 10:3

* 16:18 2 ቆሮ. 8:15

* 16:23 ከሳ 20:8-11

* 16:31 ማና፦ ሀ ቃላ ብለꬃይ እብራዌꬁዋን “ሀዌ አዬ” ግያዋ።

* 16:33 እብራ. 9:4

* 16:35 ኢያሳ 5:12

* 17:14 ዛረ. 25:17-19፤ 1 ሳሜላ 15:2-9

* 18:2-3 ገርሾማ፦ ሀ ሱንꬃ ብለꬃይ እብራዌꬁዋ ቃላን “በትያ” ግያዋ።

* 18:2-3 ከሳ 2:21-22

† 18:4 ኤልኣዛራ፦ ሀ ሱንꬃ ብለꬃይ እብራዌꬁዋ ቃላን “ጾሳይ ታና ማዴ” ግያዋ።

* 19:5 ዛረ. 4:20፤ 7:6፤ 14:2፤ 26:18፤ ቲቶ 2:14

* 19:5 1 ጰጽ. 2:9

* 19:6 ሳፃ 1:6፤ 5:10

* 19:12 እብራ. 12:18-20

* 19:16 ሳፃ 4:5

* 19:16 ዛረ. 4:11-12

* 20:4 ከሳ 34:17፤ ዎጋ 19:4፤ 26:1፤ ዛረ. 4:15-18፤ 27:15

* 20:5 ከሳ 34:6-7፤ ፓይ. 14:18፤ ዛረ. 7:9-10

* 20:7 ዎጋ 19:12

* 20:8 ከሳ 16:23-30፤ 31:12-14

* 20:9 ከሳ 23:12፤ 31:15፤ 34:21፤ 35:2፤ ዎጋ 23:3

* 20:11 ዶመꬃ 2:1-3፤ ከሳ 31:17

* 20:12 ዛረ. 27:16፤ ማቶሳ 15:4፤ 19:19፤ ማር. 7:10፤ 10:19፤ ሉቃሳ 18:20፤ ኤፈ. 6:2፣ 3

* 20:13 ዶመꬃ 9:6፤ ዎጋ 24:17፤ ማቶሳ 5:21፤ 19:18፤ ማር. 10:19፤ ሉቃሳ 18:20፤ ሮመ 13:9፤ ያቆባ 2:11

* 20:14 ዶመꬃ 9:6፤ ዎጋ 24:17፤ ማቶሳ 5:21፤ 19:18፤ ማር. 10:19፤ ሉቃሳ 18:20፤ ሮመ 13:9፤ ያቆባ 2:11

* 20:15 ዎጋ 19፤ 11፤ ማቶሳ 19:18፤ ማር. 10:19፤ ሉቃሳ 18:20፤ ሮመ 13:9

* 20:16 ከሳ 23:1፤ ማቶሳ 19:18፤ ማር. 10:19፤ ሉቃሳ 18:20

* 20:17 ሮመ 7:7፤ 13:9

* 20:18 እብራ. 12:18-19

* 20:25 ዛረ. 27:5-7፤ ኢያሳ 8:31

* 21:2 ዎጋ 25:39-46

* 21:12 ዎጋ 24:17

* 21:13 ፓይ. 35:10-34፤ ዛረ. 19:1-13፤ ኢያሳ 20:1-9

* 21:16 ዛረ. 24:7

* 21:17 ዎጋ 20:9፤ ማቶሳ 15:4፤ ማር. 7:10

* 21:25 ዎጋ 24:19-20፤ ዛረ. 19:21፤ ማቶሳ 5:38

* 22:16 ዛረ. 22:28-29

* 22:18 ዛረ. 18:10፣ 11

* 22:19 ዎጋ 22:19፤ 20:15-16፤ ዛረ. 27:21

* 22:20 ዛረ. 17:2-7

* 22:21 ከሳ 23:9፤ ዎጋ 19:33-34፤ ዛረ. 24:17-18፤ 27:19

* 22:25 ዎጋ 25:35-38፤ ዛረ. 15:7-11፤ 23:19-20

* 22:26 ዛረ. 24:10-13

* 22:28 ኪታ 23:5

* 22:31 ዎጋ 17:15

* 23:1 ከሳ 20:16፤ ዎጋ 19:11-12፤ ዛረ. 5:20

* 23:3 ዎጋ 19:15

* 23:4 ዛረ. 22:1-4

* 23:6 ዎጋ 19:15፤ ዛረ. 16:19

* 23:9 ከሳ 22:21፤ ዎጋ 19:33-34፤ ዛረ. 24:17-18፤ 27:19

* 23:10 ዎጋ 25:1-7

* 23:12 ከሳ 20:9-11፤ 31:15፤ 34:21፤ 35:2፤ ዎጋ 23:3፤ ዛረ. 5:13-14

* 23:15 ከሳ 12:14-20፤ ዎጋ 23:6-8፤ ፓይ. 28:17-25

* 23:16 ዎጋ 23:15-21፣ 39-43፤ ፓይ. 28:26-31

* 23:19 ከሳ 34:26፤ ዛረ. 14:21፤ 26:2

* 24:8 ማቶሳ 26:28፤ ማር. 14:24፤ ሉቃሳ 22:20፤ 1 ቆሮ. 11:25፤ እብራ. 9:19-20፤ 10:29

* 24:18 ዛረ. 9:9

* 25:17 እብራ. 9:5

* 25:30 ዎጋ 24:5-8

* 25:40 ኪታ 7:44፤ እብራ. 8:5

* 26:33 እብራ. 6:19፤ 9:3-5

* 28:30 ፓይ. 27:21፤ ዛረ. 33:8፤ እዝራ 2:63፤ ናህ. 7:65

* 29:18 ኤፈ. 5:2፤ ፕልጵ. 4:18

* 30:13 ከሳ 38:25-26፤ ማቶሳ 17:24

* 30:18 ከሳ 38:8

* 30:22 ከሳ 37:29

* 31:15 ከሳ 20:8-11፤ 23:12፤ 34:21፤ 35:2፤ ዎጋ 23:3፤ ዛረ. 5:12-14

* 31:17 ከሳ 20:11

* 32:1 ኪታ 7:40

* 32:4 1 ካታ. 12:28፤ ኪታ 7:41

* 32:6 1 ቆሮ. 10:7

* 32:11 ፓይ. 14:13-19

* 32:13 ዶመꬃ 22:16-17፤ 17:8

* 32:32 ማዝ. 69:28፤ ሳፃ 3:5

* 33:1 ዶመꬃ 12:7፤ 26:3፤ 28:13

* 33:19 ሮመ 9:15

* 34:6 ከሳ 20:5-6፤ ፓይ. 14:18፤ ዛረ. 5:9-10፤ 7:9-10

* 34:13 ዛረ. 16:21

* 34:17 ከሳ 20:4፤ ዎጋ 19:4፤ ዛረ. 5:8፤ 27:15

* 34:18 ከሳ 12:14-20፤ ዎጋ 23:6-8፤ ፓይ. 28:16-25

* 34:19 ከሳ 13:2

* 34:20 ከሳ 13:13

* 34:21 ከሳ 20:9-10፤ 23:12፤ 31:15፤ 35:2፤ ዎጋ 23:3፤ ዛረ. 5:13-14

* 34:22 ዎጋ 23:15-21፤ ፓይ. 28:26-31

* 34:25 ከሳ 12:10

* 34:26 ዛረ. 24:21፤ 26:2

* 34:29 2 ቆሮ. 3:7-16

* 35:2 ከሳ 20:8-11፤ 23:12፤ 31:15፤ 34:21፤ ዎጋ 23:3፤ ዛረ. 5:12-14

* 37:29 ከሳ 30:22-38

* 38:25 ከሳ 30:11-16

* 38:26 ማቶሳ 17:24

* 40:34 1 ካታ. 8:10-11፤ ኢሳ. 6:4፤ ህዝ. 43:4-5፤ ሳፃ 15:8

ዎጋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

ዎጋ ማጻፋ

ገሉዋ

“ዎጋ ማጻፋይ” በን እስራኤልያ ጋድያን ደእያ ጎይና ዎጋነ አማኑዋ ትምርትያን አሳይ አቅያ ማራቱዋ ኦዴ። ሄዋዳንካ ቃይ ሀ ዎጋቱዋነ ሀ ማራቱዋ ኦሱዋን ፔሽያ አዎተꬃይ ደእያ ቄሳቱዋባ ኦዴ።

ማጻፋዉ ሁጰ ቆፋይ ጾሳ ጌሻተꬃ ኦድያዋ። ቃይካ ጾሳዉ ያርሹዋ አዩሳን ጾሳና ደእያ እትፐተꬃ ናጊደ፥ ጾሳዉነ ኡንቱንቶ ደእያ ጫቁዋና ኦይቀቴዳ ብለꬃይ ደእያ ዎጋ እሞዋ በሴ። ጉጂደካ ጾሳ አሳይ ሀ ጌሻ ግዴዳ እስራኤልያ ጾሳና ኡንቱንቶ ማታ ጋከꬃይ ደአና ማላ፥ ኡንቱንቱ ዋኒደ አዉ ጎይናናዉ በስንቶ ኦዴ።

ማጻፋ ግዶን ዳሮ ኤረቴዳ አዛዙ፥ የሱስ ላኤንꬆ ዎልቃማ አዛዙዋ ጊደ ሱንꬄዳ አዛዙዋ። ሄዌነ ሸምፑዋ 19 ፓይዱዋ 18 ቤትያዋ፤ እካ፥ “አሳ ኡባ ነ ሁጲያዳን ዶሳ” ያግያዋ።

ሸምፓቱዋ ኡባቶ እመቴዳ ቃንꬃ ቆፋቱዋ

እሞታነ ያርሹዋ 1:1—7:38

አሮነነ አ ናናቱ ቄሰ ግድይያ ዎጋነ ኡንቱንቱ ኦሱዋ 8:1—10:20

ጌይያ ዎጋን ጌሻ ግድያዋነ ግደናዋ ሻኩሳ 11:1—15:33

ናጋራይ አቶ ጌተትያ ጋላሳ 16:1-34

ደኡዋ ጌሻተꬃነ ጎይኑዋ ዎጋ 17:1—27:34

እሞታነ ያርሹዋ

1

(1:1—7:38)

ጹግያ ያርሹዋ

1 መꬍና ጎዳና ጋከትያ ዱንካንያ ግዶፐ መꬍና ጎዳይ ሙሳ ጼሲደ፥ ሀዋዳን ያጊደ ሃሳዬዳ፤ 2 “እስራኤልያ አሳዉ ሀዋዳን ያጋደ ኦዳ፤ ‘ህንተፐ ኦንነ መꬍና ጎዳዉ ያርሹዋ ሺሽያ ዎደ፥ ሄ ባረ ሺሽያ ያርሹዋ ባረ መህያፐ ዎይ ባረ ዶርሳ ዎይ ዴሻ ዉድያፐ አሆ። 3 ሄ ያርሹ መህያ ዉድያፐ ጹግያ ያርሹዋ ግዶፐ፥ አቱማዋ ግዲደ፥ ትላ ቦላና ደእያዋ ግዶ። መꬍና ጎዳይ አካና ማላ፥ እ ሄ ያርሹዋ መꬍና ጎዳ ዱንካንያ ገልያ ፐንግያን ያርሾ። 4 ያርሹዋ ሺሽያ ብታኒ ጹጊደ ያርሻናዉ አሄዳ ባረ መህያ ሁጲያን ባረ ኩሽያ ዎꬆ። ሄዌ አ ናጋራ አቶ ጋናዉ ጾሳይ አኬዳ ያርሹዋ ግዳናዋ። 5 እ ኮሩማ መꬍና ጎዳ ስንꬃን ሹክና፤ አሮና ናናይ ቄሳቱ ሄ ሱꬃ አሂደ፥ መꬍና ጎዳ ዱንካንያ ገልያ ፐንግያን ደእያ ያርሽያ ሳኣ ምይያ ኡባን ጉስኖ። 6 ሄዋፐ ጉይያን፥ እ ጹግያ ያርሾ መህያ ጋልባ ቃሮ፤ አሹዋ አ ቆሙዋን ቆሙዋን ከሶ። 7 ቄስያ አሮና ናናይ ያርሽያ ሳኣ ቦላን ታማ ኤꬂደ፥ ምꬃ ዎꬅኖ። 8 ሄዋፐ ጉይያን፥ አሮና ናናይ ቄሳቱ ሄ ከሴዳ አሹዋ ሁጲያነ ሞꬉዋ ጉጂደ፥ ያርሽያ ሳኣ ቦላን ታማን ደእያ ምꬃ ቦላን ማሪደ ዎꬅኖ። 9 ሽን ሄ ብታኒ ቃንꬃ አሹዋነ ገደቱዋ ሃꬃን ሜጮ። ያቲደ ቄሲ ሄዋ ኡባካ አሂደ፥ ያርሽያ ሳኣ ቦላ ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።

10 “ ‘ጹግያ ያርሾ እ እምያ እሙ ዶርሳ ዉድያፐ ዎይ ዴሻ ዉድያፐ አከትያዋ ግዶፐ፥ አቱማዋ ግዲደ፥ ትላ ቦላና ደእያዋ ግዶ። 11 ሄ መህያ ያርሽያ ሳኣፐ ሁጲሳ ባጋና መꬍና ጎዳ ስንꬃን ሹኮ። አሮና ናናይ ቄሳቱ አ ሱꬃ አኪደ፥ ያርሽያ ሳኣ ምይያ ኡባ ቦላን ጉስኖ። 12 ሄዋፐ ጉይያን፥ ሄ ብታኒ አ ቆሙዋን ቆሙዋን ከሴዳ አሹዋ ኡባ ቄሲ አኪደ፥ ሁጲያነ ሞꬉዋ ጉጂደ፥ ያርሽያ ሳኣ ቦላን ታማን ደእያ ምꬃ ቦላን ዎꬆ። 13 ሽን ቃንꬃ አሹዋነ ገደቱዋ ሃꬃን ሜጮ፤ ያቲደ ቄሲ ሄዋ ኡባ አሂደ ያርሽያ ሳኣ ቦላን ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።

14 “ ‘መꬍና ጎዳዉ ያርሽያ ጹግያ ያርሹ ካፉዋ ግዶፐ፥ ሀራጵያ ማራ፥ ዎይ ዶጎሙዋ አሆ። 15 ቄሲ ሄዋ አኪደ፥ ቆꬍያ ምርቆ፤ ያቲደ ያርሽያ ሳኣ ቦላን ደእያ ታማን ጹጎ። አ ሱꬃይ ያርሽያ ሳኣ ቦላፐ ምይያና ዱገ ጎግ ጭንጎ፤ 16 ኡሎ ግዱዋ ባለቱዋና ከሲደ፥ ያርሽያ ሳኣፐ አዋይ ዶልያ ባጋና፥ ብድንꬃ ቆልያ ሳኣን ኦሎ። 17 እ ሄ ካፉዋ ቀፈቱዋ ኦይቂደ ጳልቆ፥ ሽን ኡባና ዳኮፖ። ሄዋፐ ጉይያን፥ ቄሲ ያርሽያ ሳኣ ቦላን ደእያ ታማን ዎꬂደ ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።

2

ካꬃ ያርሹዋ

1 “ ‘ኦንነ ካꬃ ያርሹዋ መꬍና ጎዳዉ ሺሽያ ዎደ፥ ሄ ያርሹ ሊቆ ꬊልያ ግዶ፤ አ ቦላ ዎጋራ ዛይትያነ እጻና ጉጆ። 2 ሄዋ እ አሮና ናናቱዋኮ ቄሳቱዋኮ አሆ፤ ቄሳቱ ሄ ሊቆ ꬊልያፐነ ዛይትያፐ እት ኩሽያ ኩንꬅ አኪደ፥ እጻና ኡባና አክ፥ ሀሳይስያዋ ኦꬂደ፥ ያርሽያ ሳኣ ቦላ ታማን ጹጎ። ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ። 3 ካꬃ ያርሹዋፐ አቴዳዌ አሮናሳነ አ ናናቱዋሳ። ሄዌ መꬍና ጎዳዉ ታማን ጹገትያ ጌሻ ያርሹዋ ኡባፐ እቱዋ ግዴዳ ጌሻ ያርሹዋ።

4 “ ‘ያርሾ ሺሽያ ኡክꬃይ ጮጭያን ካኤዳዋ ግዶፐ፥ ዛይትያን ሙናቄዳ ሊቆ ꬊልያፐ ኡከቴዳ እርሹ የገትቤና ኮምፖ፥ ዎይ ዛይትያን ኦከቴዳ፥ እርሹ የገትቤና ሌኦ ኡክꬃ ግዶ።

5 “ ‘ያርሾ ሺሽያ ኡክꬃይ ባሽያን ኡከቴዳዋ ግዶፐ፥ ዛይትያን ሙናቄዳ፥ እርሹ ባይና፥ ሊቆ ꬊልያፐ ጊጌዳዋ ግዶ። 6 አ መንꬂደ አ ቦላ ዛይትያ ትጎ፤ ሄዋ ካꬃ ያርሹዋ ኦꬂደ ሺሾ።

7 “ ‘ነ ያርሾ ሺሽያ ካꬃ ያርሹ ድስትያን ካኤዳዋ ግዶፐ፥ ዛይትያን ሙናቄዳ ሊቆ ꬊልያፐ ካኤዳዋ ግዶ። 8 ሀዋዳን ጊግሴዳ ካꬃ ያርሹዋ መꬍና ጎዳዉ አሀ፤ ቄስያዉ እማ። ቄሲ ሄዋ አኪደ ያርሽያ ሳኣ ሺሾ። 9 ቄሲ ሄ ካꬃ ያርሹዋፐ አኪደ፥ ሀሳይስያዋ ኦꬂደ፥ ያርሽያ ሳኣ ቦላን ጹግያ ያርሹዋዳን ታማን ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ። 10 ካꬃ ያርሹዋፐ አቴዳዌ አሮነሳነ አ ናናቱዋሳ። ሄዌ መꬍና ጎዳዉ ታማን ጹጌዳ፥ ጌሻ ያርሹዋ ኡባፐ እቱዋ ግዴዳ ጌሻ ያርሹዋ።

11 “ ‘ጾሳዉ ህንተ አህያ አይ ካꬃ ያርሹነ እርሹዋና ደእያዋ ግዶፖ፤ አያዉ ጎፐ ኔን እርሹዋ ዎይ ኤሳ እልሉዋ ጾሳዉ ታማን ጹጋደ ያርሻናዉ ኮሸና። 12 ህንተ ላይꬃን ላይꬃን ጫከትያ ካꬃፐ ጼራ ከሲደ፥ ጾሳዉ አሀናዉ ዳንዳዪታ፤ ሽን ሄዋ ሳዉዋ ቶሹኩ ግያ ያርሹዋ ኦꬂደ፥ ጾሳዉ ያርሽያ ሳኣ ቦላን ጹገተና። 13 ኔን ሺሽያ ካꬃ ያርሹዋ ኡባን ማጽንያ የጋ፤ አያዉ ጎፐ፥ ነ ጾሳ ቃላ ጫቁዋ ማጽንያ አጎፓ። ሄዋ ድራዉ ነ ካꬃ ያርሹዋ ኡባ ማጽንያን ማልኤꬃ። 14 ኔን ኮይሮ ካꬃፐ ጼራ ከሳደ መꬍና ጎዳዉ አህያ ዎደ፥ ሄ ካꬃይ ጺጸቲደ ሀርጸቴዳ ትሻ ካꬃ ግዳናዉ ኮሼ። 15 አ ቦላ ዛይትያ ትጋ፤ እጻናካ አን ዎꬃ፤ ሄዌ ካꬃ ያርሹዋ። 16 ቄሲ ሄ ዛይቲ ትገቴዳ ሀርጸቴዳ ካꬃፐ ሻኩዋ አኪደ፥ እጻና ኡባናካ ሀሳይስያዋ ኦꬂደ ታማን መꬍና ጎዳዉ ጹጎ።

3

እትፐተꬃ ያርሹዋ

1 “ ‘እት አሳይ እትፐተꬃ ያርሾ ባረ ዉድያፐ ማጫዋ ግድና አቱማዋ ግድና እት መህያ ሺሽያ ዎደ፥ ሄ መሂ ትላ ቦላና ደእያዋ መꬍና ጎዳ ስንꬃን ሺሾ። 2 ያርሻናዉ አሄዳ መህያ ሁጲያን ባረ ኩሽያ ዎꬂደ፥ ጾሳ ዱንካንያ ፐንግያን ሹኮ። ሄዋፐ ጉይያን፥ ቄሳቱ አሮና ናናይ ሱꬃ ያርሽያ ሳኣ ምይያ ኡባ ቦላን ጉሶ። 3 እትፐተꬃ ያርሹዋፐ ታማን ጹግያ ያርሹዋ ኦꬂደ መꬍና ጎዳዉ ሺሾ፤ ሄዌካ ቃንꬃ አሹዋ ማዬዳ ሀንዳ ኡባይነ አናና ጋꬅያ ሀንዳይ፥ 4 ላኡ ክላሆቱዋ፥ ኡንቱንቱ ቦላ ደእያ ሀንዳ፥ ጋይልያ ማታን ደእያ ሀንዳነ ትርያ ጼራ ቦላ ደእያ ሀንዳ ክላሆቱዋና ጋꬂደ አኬ። 5 አሮና አቱማ ናናይ ሄዋ ሀራ ጹግያ ያርሹዋና ያርሽያ ሳኣ ቦላ ደእያ ምꬃ ቦላ ዎꬂደ ጹግኖ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።

6 “ ‘መꬍና ጎዳዉ እትፐተꬃ ያርሹዋ ሺሽያ ኡራይ ዶርሳ ግድና ዴሻ፥ ማጫዋ ግድና አቱማዋ ትላ ቦላና ደእያዋ ሺሾ። 7 እት ኡራይ ዶርሳ ማራ ያርሽያዋ ግዶፐ፥ መꬍና ጎዳ ስንꬃን ሺሾ፤ 8 ባረ ኩሽያ አ ሁጲያን ዎꬂደ፥ ዱንካንያ ስንꬃን ሹኮ። ሄዋፐ ጉይያን፥ አሮና አቱማ ናናይ ሱꬃ ኦይቂደ፥ ያርሽያ ሳኣ ምይያ ኡባ ቦላን ጉስኖ። 9 እትፐተꬃ ያርሹዋፐ ታማን ጹግያ ያርሹዋ ኦꬂደ፥ መꬍና ጎዳዉ ሺሾ፤ ሄዌካ፥ ዚዝያፐ ቃንጼዳ ናስያ፥ ኡሎ ግዶ አሹዋ ማዬዳ ሞꬍያነ ሀዋንታ ጋꬅ ኦይꬅያ ሞꬍያ ኡባ፥ 10 ላኡ ክላሆቱዋ፥ ኡንቱንቱ ቦላ ደእያ ሀንዳነ ጋይልያ ማታን ደእያ ሞꬍያ፥ ትርያ ጼራ ቦላ ደእያ ሞꬍያ ክላሆቱዋና ጋꬂደ አኬ። 11 ቄሲ ሄ ቁማ ያርሹዋ መꬍና ጎዳዉ ታማን ጹግያ ያርሽያ ሳኣ ቦላ ዎꬂደ ጹጎ።

12 “ ‘አ ያርሹ ዴሻ ግዶፐ፥ እ ሄዋ መꬍና ጎዳ ስንꬃን ሺሾ። 13 ያቲደ አ ሁጲያን ባረ ኩሽያ ዎꬂደ፥ ጾሳ ዱንካንያ ስንꬃን ሹኮ። ሄዋፐ ጉይያን፥ አሮና አቱማ ናናይ ሱꬃ ኦይቂደ፥ ያርሽያ ሳኣ ዩሹዋን ኡባን ጉሲኖ። 14 እ ሄ ያርሽያዋፐ አኪደ፥ ታማን ጹግያ ያርሹዋ ኦꬂደ መꬍና ጎዳዉ ሺሾ፤ ሄዌካ ቃንꬃ አሹዋ ማዬዳ ሀንዳ ኡባነ ሄ ሀንዳ ጋꬅ ኦይꬅያ ሀራ ሀንዳ፥ 15 ላኡ ክላሆቱዋ፥ ኡንቱንቱ ቦላ ደእያ ሀንዳነ ጋይልያ ማታን ደእያ ሞꬍያነ ትርያ ጼራ ቦላ ደእያ ሞꬍያ ክላሆቱዋና ጋꬂደ አኬ። 16 ቄሲ ሄ ቁማ ታማን ጹግያ፥ ሳዉዋ ቶሹኩ ግያ ያርሹዋ ኦꬂደ ያርሽያ ሳኣ ቦላ ጹጎ። ሀንዳ ኡባይ መꬍና ጎዳሳ።

17 “ ‘ሀንዳነ ሱꬃ ህንተ ደእያ ሳኣን ሀቃንነ ሞፕተ። ሀዌ ህንተንቶነ ህንተ የለታዉ መꬍናዉ ናገትያ ዎጋ’ ያጋደ ኦዳ” ያጌዳ።

4

ቆፐናን ኦꬄዳ ናጋራ ያርሹዋ

1 መꬍና ጎዳይ ሙሳ ሀዋዳን ያጌዳ፤ 2 “ኔን እስራኤልያ አሳዉ ሀዋዳን ያጋደ ኦዳ፤ ‘ኦንነ ቆፐናን ናጋራ ኦꬆፐነ፥ መꬍና ጎዳ አዛዞቱዋፐ እቱዋ ሀቃዋነ መንꬆፐ፥ ሀዋፐ ካሊደ ደእያ ዎጋ ናጎ።

3 “ ‘ቄስያ ካፑ ናጋራ ኦꬆፐነ ሄ ናጋራይ አሳ ባይዛንቻ ከስያዋ ግዶፐ፥ እ ባረ ኦꬄዳ ናጋራ ድራዉ፥ ትላ ቦላና ደእያ ኮሩማ መꬍና ጎዳዉ ናጋራ ያርሹዋ ኦꬂደ አሆ። 4 ሄ ኮሩማ መꬍና ጎዳ ዱንካንያ ፐንገ አꬂደ፥ ኮሩማ ሁጲያን ባረ ኩሽያ ዎꬂደ፥ መꬍና ጎዳ ስንꬃን ሹኮ። 5 ቄስያ ካፑ ኮሩማ ሱꬃፐ አማሬዳዋ አኪደ፥ መꬍና ጎዳ ዱንካንያ አፎ። 6 ባረ ኩሽያ ብራꬍያ ሱꬃን ቱሽ ቱሽ ከሲደ፥ መꬍና ጎዳ ዱንካንያ ጋርዱዋ ስንꬃን መꬍና ጎዳ ስንꬃን ላፑ ገደ ዱኮ። 7 ሄዋፐ ጉይያን፥ ቄስያ ካፑ አማሬዳ ሱꬃ አኪደ፥ መꬍና ጎዳ ዱንካንያ ግዶን መꬍና ጎዳ ስንꬃን ሳዊያ እጻና ጩውስያ ሳጽንያ ቦላ ደእያ ካጨቱዋ ቦላ ጾክሶ። አቴዳ ሱꬃ ቃይ ጾሳ ዱንካንያ ገልያ ሳኣ ባጋና ደእያ ጹግያ ያርሹዋ ያርሽያ ሳኣፐ ጋርሳ ባጋና ደእያ ሳኣን ጉሶ። 8 ናጋራ ያርሾ ሹከቴዳ ሀ ኮሩማ ሞꬉዋ ኡባ፥ ቃንꬃ አሹዋ ማዬዳ ሀንዳነ ኡንቱንታ ጋꬅ ኦይꬅያ ሞꬉዋ፥ 9 ላኡ ክላሆቱዋ፥ ኡንቱንታ ማዬዳ ሀንዳነ ጋይልያ ማታን ደእያ ሞꬍያነ ትርያ ጼራ ቦላ ደእያ ሞꬍያ ክላሆቱዋና እትፐ ከሲደ አኮ። 10 እትፐተꬃ ያርሾ ሹከቴዳ ኮሩማፐ አኬዳ ሞꬉዋዳን አኮ። ቄስያ ካፑ ጹግያ ያርሹዋ ያርሽያ ሳኣ ቦላን ጹጎ። 11 ሽን ኮሩማ ጋልባ፥ አ አሹዋ ኡባ፥ አ ሁጲያነ፥ አ ገደቱዋ፥ ቃንꬃ አሹዋ፥ ቶጭያ፥ 12 ኮሩማ አሹዋፐ አቴዳዋ ኡባ ዱንካኔዳ ሳኣፐ ካረ ከሲደ፤ ብድንꬃ ቆልያ ዎጋዳን ጌሻ ግዴዳ ሳኣ አፎ፤ ያን ምꬃ ታማን ጹጎ።

13 “ ‘እስራኤልያ ማባራይ ኡባይ ቆፐናን ናጋራ ኦꬆፐነ፥ መꬍና ጎዳ አዛዞቱዋፐ እቱዋ ሀቃዋነ መንꬆፐ፥ ኡንቱንቱ ባይዛንቻ ግዲደ ፓይደታና። 14 ኡንቱንቱ ኦꬄዳ ናጋራይ ኤረትያ ዎደ፥ ናጋራ ያርሾ ሀንያ ኮሩማ ጾሳ ዱንካንያ ስንꬃ አህኖ። 15 ሄ ማባራ ጭማቱ መꬍና ጎዳ ስንꬃን ባረንቱ ኩሽያ ኮሩማ ሁጲያ ቦላን ዎꬂደ፥ ሄ ኮሩማ መꬍና ጎዳ ስንꬃን ሹክኖ። 16 ሄዋፐ ጉይያን፥ ቄስያ ካፑ ኮሩማ ሱꬃፐ ጉꬃ አኪደ፥ ጾሳ ዱንካንያ ግዶ ገሎ፤ 17 እ ባረ ኩሽያ ብራꬍያ ሱꬃን ቱሽ ቱሽ ከሲደ፥ ጋርዱዋ ስንꬃ ባጋና መꬍና ጎዳ ስንꬃን ላፑ ገደ ዱኮ። 18 ቃይ አማሬዳ ሱꬃ አኪደ፥ መꬍና ጎዳ ዱንካንያ ግዶን ስንꬃን እጻና ጩውስያ ሳጽንያ ቦላ ደእያ ካጨቱዋ ቦላ ጾክሶ። አቴዳ ሱꬃ ቃይ መꬍና ጎዳ ዱንካንያ ገልያሳ ባጋና ደእያ ጹግያ ያርሹዋ ያርሽያ ሳኣፐ ጋርሳ ባጋና ደእያ ሳኣን ጉሶ። 19 ሞꬉዋ ኡባ አኪደ፥ ያርሽያ ሳኣ ቦላን ጹጎ። 20 ናጋራ ያርሾ ሹከቴዳ ኮሩማ ኦꬄዳዋዳን ሀ ኮሩማካ ኦꬆ። ሄዋዳን ኦꬂደ፥ ቄሲ ናጋራ አቶ ጊስያ ዎጋ ፖላና፤ አሳይካ ናጋራፐ ማረታናዋ። 21 ሄዋፐ ጉይያን፥ ኮሩማ ዱንካኔዳ ሳኣፐ ካረ ከሲደ፥ ካሰ ኮሩማ ጹጌዳዋዳን አካ ጹጎ፤ ሀዌ ማባራ ናጋራዉ ያርሽያ ያርሹዋ።

22 “ ‘አሳ ካለꬅያ ሱንꬃቱዋፐ እቱ ቆፐናን ናጋራ ኦꬆፐነ መꬍና ጎዳይ አ ጾሳይ አ አዛዜዳ አዛዙዋፐ እቱዋ ሀቃዋነ መንꬆፐ፥ ሄ ኡራይ ባይዛንቻ። 23 እ ባረ ኦꬄዳ ናጋራ ኤሬዳዋፐ ጉይያን፥ ትላ ቦላና ደእያ እት ዴሻ ኦርግያ አሆ። 24 ሄ ዴሻ ኦርግያ ሁጲያን ባረ ኩሽያ ዎꬂደ ጹግያ ያርሹ መꬍና ጎዳ ስንꬃን ሹከትያ ሳኣን ሹኮ፤ ሄዌ ናጋራ ያርሹዋ። 25 ቄስያ ካፑ ናጋራ ያርሹዋ ሱꬃ ግዶ ባረ ኩሽያ ብራꬍያ ቱሽ ቱሽ ከሲደ፥ ጹግያ ያርሹዋ ያርሽያ ሳኣ ቦላ ደእያ ካጨቱዋ ቦላ ጾክሶ፤ አቴዳ ሱꬃ ቃይ ጹግያ ያርሹዋ ያርሽያ ሳኣፐ ጋርሳ ባጋና ደእያ ሳኣን ጉሶ። 26 ሞꬉዋ ኡባ እትፐተꬃ ያርሹዋ ሞꬉዋ ያርሽያዋዳን ያርሽያ ሳኣ ቦላን ያርሾ። ሀዋዳን ኦꬂደ፥ ቄሲ ብታንያ ናጋራ አቶ ጊሴ፤ ብታኒካ ባረ ናጋራፐ ማረታናዋ።

27 “ ‘ሄ ማባራ አሳፐ እቱ ቆፐናን ናጋራ ኦꬆፐነ መꬍና ጎዳ አዛዙዋፐ እቱዋ ሀቃዋነ መንꬆፐ፥ ሄ ኡራይ ባይዛንቻ ግዲደ ፓይደቴ። * 28 እ ባረ ኦꬄዳ ናጋራይ አዉ ኤረቴዳዋፐ ጉይያን፥ ትላ ቦላና ደእያ ማጫ ዴሻቶ ባረ ናጋራዉ አሆ። 29 ባረ ኩሽያ ናጋራ ያርሹዋ ኦꬂደ ሹክያ ዴሻት ሁጲያን ዎꬆ፤ ያቲደ ጹግያ ያርሹዋ ያርሽያ ሳኣን ናጋራ ያርሹዋ ኦꬂደ ሹኮ። 30 ሄዋፐ ጉይያን፥ ቄስያ ካፑ ሄ ዴሻት ሱꬃፐ ባረ ኩሽያ ብራꬍያን አኪደ፥ ጹግያ ያርሹዋ ያርሽያ ሳኣ ቦላ ደእያ ካጨቱዋ ቦላ ጾክሶ፤ አቴዳ ሱꬃ ኡባ ያርሽያ ሳኣፐ ጋርሳ ባጋና ደእያ ሳኣን ጉሶ። 31 ሞꬉዋ ኡባ እትፐተꬃ ያርሾ ሹኬዳ መህያፐ ከስያዋዳን፥ ሄ ዴሻት ሞꬉዋካ ቆሪደ ከስ አኪደ፥ ያርሽያ ሳኣ ቦላ ዎꬂደ፥ መꬍና ጎዳዉ ሳዉዋ ቶሹኩ ግያ ያርሹዋ ግዳና ማላ ጹጎ። ሄዋዳን ኦꬂደ፥ ቄሲ ሄ ብታንያ ናጋራ አቶ ጊሴ፤ ብታኒካ ባረ ናጋራፐ ማረቴ።

32 “ ‘ሄ ብታኒ ባረ ናጋራ ያርሾ ዶርሳ ሺሻናዉ ኮዮፐ፥ ትላ ቦላና ደእያ ማጫውኖ አሆ። 33 እ ባረ ኩሽያ ሄ ዶርሳት ሁጲያን ዎꬂደ ጹግያ ያርሾ ሹክያ መሂ ሹከትያ ሳኣን እዞ ሹኮ። 34 ሄዋፐ ጉይያን፥ ቄሲ ናጋራ ያርሹዋ ግዴዳ ሄ ዶርሳት ሱꬃን ባረ ብራꬍያ ቱሽ ቱሽ ከሲደ፥ ጹግያ ያርሹዋ ያርሽያ ሳኣ ቦላ ደእያ ካጨቱዋ ቦላ ጾክሶ፤ አቴዳ ሱꬃ ቃይ ያርሽያ ሳኣፐ ጋርሳ ባጋና ደእያ ሳኣን ጉሶ። 35 እትፐተꬃ ያርሾ ሹከቴዳ ሞꬉዋ ቃሪደ ከስያዋዳን፥ ሄ ዶርሳት ሞꬉዋካ ቃሪደ ከሶ። ያቲደ፥ ያርሽያ ሳኣ ቦላ መꬍና ጎዳዉ ታማን ጹግያ ያርሹዋ ቦላ ዎꬂደ ጹጎ። ሀዋዳን ኦꬂደ፥ ቄሲ ሄ ብታንያ ናጋራ አቶ ጊሴ። ብታኒካ ባረ ናጋራፐ ማረታናዋ።

5

ናጋራ ያርሹ ሺቅያ ጋሱዋ

1 “ ‘አይ አሳይነ ማርካዉ ጼሰቲደ ባረ በኤዳዋ ዎይ ባረ ኤሬዳዋ ጉታራን ማርካተናን እጾፐ፥ ሄዌ አዉ ናጋራ፤ ሄዋ ድራዉ እ ባረ ናጋራን ኦሸቴ።

2 “ ‘ቃይ አይ አሳይነ ኤረናን ደኢደ ቱናባ፥ ዶኣ ባኩታ ዎይ መህያ ባኩታ ዎይ ሳኣና ጎሸትያ ዶአቱዋ ባኩታ ቦቾፐ፥ ቱና ግድያዋ እ ኤሬዳ ዎድያፐ ዶሚደ ባይዛንቻ ግዴዳ።

3 “ ‘ቃይካ አይ አሳይነ ኤረናን ደኢደ፥ አሳ ቦላፐ ጎግያ ቱንስያባ አያ ግድናካ ቦቾፐ፥ ሄዌ ቱና ግድያዋ እ ኤሬዳ ዎድያፐ ዶሚደ ባይዛንቻ ግዴዳ።

4 “ ‘ዎይ ቃይ አይ አሳይነ ኢታባ ግድና ሎኦባ ኦꬃናዉ ኤለካ ጫቆፐነ ባረ ጫቄዳዋካ እ አኬከናን ꬋዮፐ፥ እ አኬኬዳ ዎድያፐ ዶሚደ ባይዛንቻ ግዴዳ።

5 “ ‘አይ አሳይነ ሀ ኦደቴዳ ባይዛቱዋፐ እቱዋ ኦꬄዳዋ ግዶፐ፥ ባረ ኦꬄዳ ናጋራ ፓጾ። 6 እ ባረ ኦꬄዳ ናጋራ ድራዉ መꬍና ጎዳዉ ባረ ዉድያ ግዶፐ ማጫ ዶርሳ ዎይ ማጫ ዴሻ ናጋራ ያርሹዋ ኦꬂደ ሺሾ። ቄሲ አኪደ፥ ሄ ብታንያ ናጋራ አቶ ጊሳናዋ።

7 “ ‘አሳይ ባረ ኦꬄዳ ናጋራዉ ያርሻናዉ፥ ዶርሳ ዎይ ዴሻ ሻማናዉ አዉ ሻሉ ግዳና ꬋዮፐ፥ ላኡ ሀራጰቱዋ፥ ዎይ ላኡ ዶጎማቱዋ፥ እቱዋ ናጋራ ያርሹዋ ኦꬂደ፥ ቃይ እቱዋ ጹግያ ያርሹዋ ኦꬂደ መꬍና ጎዳዉ አሆ። 8 እ ኡንቱንታ ቄስያዉ እሞ። ቄሲ ላኡ ሀራጰቱዋፐ እትንዉ ቆꬍያ ሙጨናን ጮ ምርቂደ፥ ናጋራ ያርሹዋ ኦꬂደ ያርሾ። 9 ያቲደ ሄ ናጋራ ያርሹዋ ሱꬃፐ አማሬዳዋ አኪደ፥ ያርሽያ ሳኣ ምይያን ጫጫፎ፤ አቴዳ ሱꬃ ያርሽያ ሳኣፐ ጋርሳ ባጋና ጉሶ፤ ሄዌ ናጋራ ያርሹዋ። 10 የንኮ ሀራጳቶ ቃይ ህጊ አዛዝያዋዳን፥ ጹግያ ያርሹዋ ኦꬂደ ጹጎ። ቄሲ ሄዋዳን ኦꬂደ፥ ብታኒ ኦꬄዳ ናጋራ አቶ ጊሳናዉ ያርሹዋ ያርሼ፤ ብታኒካ ባረ ናጋራፐ ማረታናዋ።

11 “ ‘ሽን እት ኡራዉ ላኡ ዎጋ ዶጎማቱዋ ዎይ ላኡ ሀራጰቱዋ አሀናዉ ሻሉ ግዳና ꬋዮፐ፥ ላኡ ኪሎ ግራመ ሊቆ ꬊልያ ባረ ናጋራዉ ሺሽያ ያርሹዋ ኦꬂደ አሆ። ሄ ꬊሊ ናጋራ ያርሹዋ ግድያ ድራዉ፥ ዎጋራ ዛይቲ ዎይ እጻናይ አን ጉጀቶፖ። 12 እ ሄዋ አሂደ ቄስያዉ እሞ፤ ቄሲ ሄ ꬊልያፐ እት ኩሽያ ኩንꬅ አኪደ፥ መꬍና ጎዳዉ ሺሽያ ሀራ ያርሹዋ ቦላ ዎꬂደ፥ ሀሳይስያዋ ኦꬂደ ያርሽያሳን ደእያ ታማን ጹጎ፤ ሄዌ ናጋራ ያርሹዋ። 13 ሀ ጌተቴዳዋንቱፐ ሀቃዋንነ ግዶ ብታኒ ኦꬄዳ ናጋራዉ ቄሲ ሀዋዳን ኦꬂደ፥ ብታኒ ኦꬄዳ ናጋራ አቶ ጊሴ፤ ብታኒካ ባረ ናጋራፐ ማረታናዋ። ካꬃ ያርሹዋዳንካ አቴዳዋ ቄሲ አኮ ያጋደ ኦዳ’ ” ያጌዳ።

ናቁዋ ያርሹዋ

14 መꬍና ጎዳይ ሙሴዉ ሀዋዳን ያጊደ ኦዴዳ፤ 15 “ኦንነ መꬍና ጎዳዉ ጌሽ ዎꬄዳ ሚሻቱዋ ቦላ አማነተናን ꬋዮፐ ቃይ ኤረናን ናጋራ ኦꬆፐ፥ ባረ ናቆ ባረ ዉድያ ግዶፐ ትላ ቦላና ደእያ እት ዶርሳ ኦርግያ መꬍና ጎዳዉ አሆ። አ ጋቲካ መꬍና ጎዳ ዱንካንያን ኤረትያ ሚዛናን ዎꬅና ኤረቶ፤ ሄዌ ናቁዋ ያርሹዋ። 16 መꬍና ጎዳዉ ዱማይ ዎꬄዳ ሚሻቱዋ ቦላ እ ናጋራ ኦꬄዳ ድራዉ፥ እ ሄ ሚሻቱዋ ጋትያ ጭጎ፤ ካሰ ጋትያ ቦላ ጼቱዋፐ ላታሙ ኩሽያ ጉጂደ ቄስያዉ እሞ። ቄሲ ሄ ናቁዋ ያርሾ አሄዳ ዶርሳ ያርሺደ፥ ብታንያ ናጋራ አቶ ጊሴ፤ ብታኒካ ባረ ናቁዋፐ ማረታናዋ።

17 “አይ አሳይነ ኤረናን ደኢደ፥ መꬍና ጎዳይ፥ ‘ኦꬆፓ’ ጊደ አዛዜዳዋፐ እቱዋ ኦꬂደ ናጋራን ገሎፐ፥ እ ኤራና ꬋዮፐ ባይዛንቻ ግድያ ድራዉ፥ ባረ ናጋራን ኦሸቴ። 18 እ ባረ ዉድያፐ ትላ ቦላና ደእያ እት ዶርሳ ኦርግያ ናቁዋ ያርሾ ቄስያኮ አሆ። ሄ ዶርሳይ ናቆ ጭግያ ጋትያ ከስያዋ ግዶ፤ ያቶፐ ቄሲ ሄ ዶርሳ ያርሺደ፥ ብታንያ ናቁዋ አቶ ጊሴ፤ ብታኒካ ባረ ናቁዋፐ ማረቴ። 19 ሄዌ ናቁዋ ያርሹዋ። እ ቱሙካ መꬍና ጎዳ ናቄዳ” ያጌዳ።

6

1 መꬍና ጎዳይ ሙሴዉ ሀዋዳን ያጌዳ፤ * 2 “መꬍና ጎዳይ ኦንነ ናጋራ ኦꬂደ ባረ ሾሩዋ ዎርዶቲደ ጭሞፐ ሀዋፐ ካሊደ ደእያ ህገቱዋ እሜዳ: ሾሩዋ ማታን ሀዳራ ዎꬆባ ዎይ ኦይꬂደ ታልኤዳባ ካዶፐ፥ ዎይ አሳዋ ቦንቆፐ፥ ዎይ ባረ ሾሩዋ ቦላን ሱገꬃ ኦꬆፐ፥ 3 ዎይ ባዬዳዋ ደሚደ ታ በአበይከ ጎፐነ ዎርዱዋን ጫቆፐ፥ ሀዋንታ ማላትያዋንቱፐ እቱዋ ኦꬆፐ፥ 4 እ ሀቃዋነ ግዶ፥ ኦꬂደ፥ ሄዋን ናጋራንቻ ግዶፐ፥ ባረ ቦንቂ አኬዳዋ፥ ዎይ ኦይꬅና ካዲደ አኬዳዋ፥ ዎይ ሀዳራ እሜዳዋ ዎይ፥ ባይና ደሜዳዋ፥ 5 ዎይ ዎርዱዋን ጫቂ አኬዳዋ ኡባካ አ ጎዳዉ ዛሮ። ቃይ ባረ ናቁዋ ያርሹዋ ያርሽያ ጋላስ ባረ አኬዳዋ ቦላ ጼቱዋፐ ላታሙ ኩሽያ ጉጂደ አ ጎዳዉ እሞ። 6 ቃይካ ባረ ናቁዋ ድራዉ መꬍና ጎዳዉ ያርሽያ ያርሾ ባረ ዉድያ ግዶፐ ትላ ቦላና ደእያ እት ዶርሳ ኦርግያ ቄስያኮ አሆ። ሄ ዶርሳ ጋቲ ሱረ ቆፈቴዳዋ ግዶ። 7 ቄሲ ሄ ዶርሳ መꬍና ጎዳ ስንꬃን ያርሺደ፥ ብታንያ ናቁዋ አቶ ጊሴ፤ ብታኒካ ባረ ናቁዋ ኡባፐ ማረታናዋ” ያጌዳ።

ዉርስ ጹግያ ያርሹዋ

8 መꬍና ጎዳይ ሙሴዉ ሀዋዳን ያጊደ ኦዴዳ፤ 9 “አሮናነ አ አቱማ ናናቱዋ ሀዋዳን ያጋደ አዛዛ፤ ‘ጹግያ ያርሾ ደእያ ዎጋይ ሀዋ: ጹግያ ያርሹ ቃማይ ዎንታና ጋካናዉ ያርሽያ ሳኣን ደኦ። ታማይካ ያርሽያ ሳኣን ኡባ ዎደ ኤጺደ ደኦ። 10 ቄሲ ሊኑዋፐ ዳደቴዳ ቃምሽያነ ሱርያ ማዪደ፥ ጹግያ ያርሹዋ ታማይ ም ስምና አቴዳ ብድንꬃ ደንꬂደ፥ ያርሽያ ሳ ምይያን ላሎ። 11 ሄዋፐ ጉይያን፥ ሄ ማዩዋ ቃር ዎꬅ ሀራ ማዩዋ ማዪደ፥ ሄ ብድንꬃ ዱንካኔዳ ሳኣፐ ጋጻ አፊደ፥ ህግያዳን ጌዬዳ ሳኣን ቆሎ። 12 ያርሽያ ሳኣ ቦላ ደእያ ታማይ ቶኤናን ኡባ ዎደ ኤጺደ ደኦ። ቄሲ ዎንታ ዎንታ ምꬃ አን ጉጅ ጉጂደ ዎꬆ። ጹግያ ያርሹዋካ ሄ ምꬃ ቦላ ማራን ዎꬂደ፥ እትፐተꬃ ያርሹዋ ሀንዳ አ ቦላ ጹጎ። 13 ታማይ ያርሽያ ሳኣ ቦላ ኡባ ዎደ ኤጺደ ደኦ፤ ቶአናዉ ኮሸና።

ካꬃ ያርሹዋ

14 “ ‘ካꬃ ያርሾ እመቴዳ ዎጋይ ሀዋ: አሮና አቱማ ናና ግድያ ቄሳቱ ያርሽያ ሳኣፐ ስንꬃ ባጋና መꬍና ጎዳ ስንꬃን ሺሽኖ። 15 ቄሲ ሎኦ ꬊልያፐ ኮጵያዋነ ዛይትያ አኪደ፥ ካꬃ ያርሹዋ ቦላ ደእያ እጻና ኡባካ ደንꬂደ፥ መꬍና ጎዳዉ ሳዉዋ ቶሹኩ ግያ ያርሹዋ ኦꬂደ፥ ሀሳይስያዋ ግዳናዳን ያርሽያ ሳኣ ቦላ ጹጎ። 16 ሄዋፐ አቴዳዋ አሮንነ አ አቱማ ናናይ ሚኖ፤ ሄዋ ኡንቱንቱ እርሹ የገትቤና ኡክꬃ ኦꬅ ኡኪደ፥ ዱንካንያ ዳባባ ግዶን ደእያ ጌሻ ሳኣን ሚኖ። 17 ሄ ኡክꬃይ እርሹዋ የገናን ኡከቶ። ሄዋ ታዉ ታማን ጹግያ ያርሹዋፐ ኡንቱንታ ጋክያዋ ታን ኡንቱንቶ እማድ። ናጋራ ያርሹዋዳንነ ናቁዋ ያርሹዋዳን እካ ሎይꬂደ ጌሻ። 18 መꬍና ጎዳዉ ታማን ጹግያ ያርሹዋፐ ኡንቱንታ ጋክያዋ ግድያ ድራዉ፥ ይያ ላይꬃቱዋንካ አሮና ዛረ ግድያ አቱማዋንቱ ኡባይ ሄዋ ሚኖ። ሄ ያርሹዋ ቦችያ አያይነ ጌሻ ግዳና’ ያጋ” ያጌዳ።

ቄስያ ካፑዋ ሱንꬅያ ዎደ ያርሸትያ ካꬃ ያርሹዋ

19 መꬍና ጎዳይ ቃይካ ሙሴዉ ሀዋዳን ያጊደ ኦዴዳ፤ 20 “አሮንነ አ አቱማ ናናቱዋፐ ቄሳተꬃ ካፖተꬃዉ ኦከትያ ጋላስ ላኡ ኪሎ ግራመ ግድያ ሎኦ ꬊልያ ካꬃ ያርሹዋ ኦꬂደ መꬍና ጎዳዉ አህኖ። ሄዋፐ ባጋ ዎንታ፥ ባጋ ኦማርስ ያርሽኖ። 21 ሄ ꬊሊ ዛይትያን ሙናቀት ሎኦ ዋላከቲደ ባሽያን ኡከቶ፤ ቡንቻደ፥ ሳዉዋ ቶሹኩ ግያ ካꬃ ያርሹዋ ኦꬃደ መꬍና ጎዳዉ ሺሻ። 22 ቃይ አሮና አቱማ ናናቱዋፐ አ ቄሰተꬃ ካፖተꬃ ኦሶ ኦከትያ ኡባይካ ሄ ዎጋ ኦꬅኖ። ሄዌ መꬍና ጎዳዉ ኡባ ገደ ያርሽያ ያርሹዋ ግዲደ ኡባና ጹገቶ። 23 ቄሲ ሺሽያ ካꬃ ያርሹዋፐ ጉየ አተናን ዉር ጹገቶ፤ አፐ አያይነ ሜተቶፖ” ያጌዳ።

ናጋራ ያርሹዋ ዎጋ

24 መꬍና ጎዳይ ሙሴዉ ሀዋዳን ያጊደ ኦዴዳ፤ 25 “አሮናሳነ አ አቱማ ናናቶ፥ ሀዋዳን ያጋ፤ ‘ናጋራ ያርሹዋ ዎጋይ ሀዋ: መꬍና ጎዳዉ ጹግያ ያርሾ ሺሽያ መሂ ሹከትያ ሳኣን ናጋራ ያርሾ ሺሽያ መሂካ ሄዋን ጾሳ ስንꬃን ሹከቶ፤ እካ ጌሻ ያርሹዋ ኡባፐ እቱዋ ግዴዳ ጌሻ ያርሹዋ። 26 ሄ ያርሹዋ ያርሽያ ቄሲ ዱንካንያ ዳባባ ግዶን ደእያ ጌሻ ሳኣን ሞ። 27 ሄ አሹዋ ቦችያ አያይነ ጌሻ ግዳናዋ፤ ቃይ ሹክሺን አይ ማዩዋ ቦላነ ሱꬃይ ꬋጨቶፐ፥ ሄ ማዩ ጌሻ ሳኣን ሜጨቶ። 28 አሹ ዶይሰቴዳ ኡርቃ ሚሻይ መኦ፤ ማዳብያ ብራታ ድስትያን ዶይሴዳዋ ግዶፐ፥ ሄ ድስትያ ቃጪደ ሃꬃን ሾክ ድጋናዉ ኮሼ። 29 ቄሳቱዋ ዛርያፐ አቱማ አሳ ግዴዳ ኦንነ ሄ አሹዋ ሞ፤ ሄ አሹ ጌሻ ኡባፐ እቱዋ ግዴዳ ሎይꬅ ጌሻ። 30 ግዶ ሽን ጌሻ ሳኣን ናጋራ አቶ ጊሳናዉ አ ሱꬃ አኪደ፥ ዱንካንያ ግዶ ገልሴዳ አይ መህያ አሹዋነ ማናዉ ኮሸና፤ እ ታማን ጹገታናዉ ኮሼ።

7

ናቁዋ ያርሹዋ

1 “ ‘ናቁዋ ያርሹዋ ዎጋይ ሀዋ: እካ ጌሻ ኡባፐ እቱዋ ግዴዳ ጌሻ ያርሹዋ። 2 ጹግያ ያርሾ ሺሽያ መህያ ሹክያ ሳኣን ናቁዋ ያርሹዋ መህያካ ሹክኖ፤ አ ሱꬃካ ያርሽያ ሳኣ ምየቱዋን ꬋጭኖ። 3 ቃይ አ ሀንዳ ኡባ: ሄዌካ ናስያ ሀንዳ፥ ቃንꬃ አሹዋ ማዬዳ ሀንዳ፥ 4 ላኡ ክላሆቱዋ፥ ሽንጭያ ማታን ደእያ ኡንቱንቱ ማዬዳ ሀንዳነ ትርያ ጼራ ቦላ ደእያ ሞꬍያ ክላሆቱዋና እትፐ ያርሹዋ ኦꬂደ ሺሾ። 5 ታማን ጹጊደ መꬍና ጎዳዉ ያርሽያ ያርሹዋዳን፥ ሄ ሺቄዳ ሀንዳ ቄሲ ያርሽያ ሳኣ ቦላን ጹጎ፤ ሄዌ ናቁዋ ያርሹዋ። 6 ቄስያ ዛረ ግዴዳ አቱማ አሳይ ኡባይ ሄ ያርሹዋ አሹዋ ሞ። ሄ ያርሹ ጌሻ ያርሹዋ ኡባፐ እቱዋ ግድያ ድራዉ፥ ጌሻ ሳኣን ሞ።

7 “ ‘ናቁዋ ያርሹ ናጋራ ያርሹዋካ ማላ፤ ኡንቱንቱ ላኡዋ ዎጋይ እቱዋ። ሄዌነ ያርሸቴዳ መህያ አሹ ናጋራ አቶ ጊሳናዉ ያርሹዋ ያርሼዳ ቄስያዉ እመቴ። 8 ኦንነ ጹግያ ያርሹዋ አሆፐ ያርሽያ ቄሲ ሄ መህያ ጋልባ ባረዉ አኮ። 9 ጮጭያን ኮምፐቴዳ ካꬃ ያርሹዋ ኡባይነ ኦቱዋን ዶይሰቴዳ ዎይ ባሽያን ኡከቴዳ ኡባይካ ሄ ያርሹዋ ያርሼዳ ቄስያዉ እመቴ። 10 ቃይ ዛይትያን ሙናቀቴዳ ዎይ ሙናቀትቤና ካꬃ ያርሹዋ ኡባይ አሮና አቱማ ናናቶ ኡባዉ እመቴ፤ ኡንቱንቱ ሄዋ ቃራን ግሽ አክኖ።

እትፐተꬃ ያርሹዋ

11 “ ‘አሳይ እትፐተꬃ ያርሹዋ መꬍና ጎዳዉ ያርሽያ ዎደ አዉ ደእያ ዎጋይ ሀዋ: 12 እ ሺሽያ እትፐተꬃ ያርሹ ጋላታ ያርሹዋ ግዶፐ፥ ሄ ያርሹዋና እትፐ ዛይትያን ሙናቄዳ፥ እርሹዋ የገናን ኡኬዳ ኡክꬃ፥ ዛይትያን ኦከቴዳ፥ እርሹ ገልቤና ሌኦ ዳቡዋነ ዛይትያን ሎይꬅ ሙናቄዳ፥ ሊቆ ꬊልያፐ ኡከቴዳ ኮምፑዋ ሺሾ። 13 ሄ ጋላታዉ ሺሽያ እትፐተꬃ ያርሹዋና እትፐ እርሹዋ የጌዳ ሙናቃፐ ኡከቴዳ ኡክꬃካ እሞታ ኦꬂደ ሺሾ። 14 ቃይ ሄ ኡባ ቆሞ ኡክꬃቱዋፐካ እ እቱዋ እቱዋ ደንꬂደ፥ መꬍና ጎዳዉ ያርሹዋ ኦꬂደ አሆ። ሄዌ እትፐተꬃ ያርሹዋ ሱꬃ ጫጫፌዳ ቄስያዉ እመቶ። 15 ሄ መህያ አሹ ጋላታዉ ሺቅያ እትፐተꬃዉ ያርሸቴዳ ጋላስ ሜተቶ፤ ዎንታዉ አያይነ አቶፖ።

16 “ ‘ሽን አ ያርሹ ሺቄዳዋ ጋꬅያ ዎይ ባረ ዶሱዋን ጮ እምያ ያርሹዋ ግዶፐ፥ ሄ ያርሹዋ አሹ ሄ ያርሼዳ ጋላስ ሜተቶ፤ አፐ አትያዋ ቃይ ዎንተꬃ ጋላስካ ሜተቶ። 17 ሄ ያርሹዋ አሹዋፐ ፓላሂደ ሄዘንꬆ ጋላሳ ጋካናዉ ጋምእያዌ ደኦፐ፥ ሄዌ ታማን ጹገቶ። 18 እት አሳይ ሺሼዳ እትፐተꬃ ያርሹዋ አሹዋፐ ሀቃዌነ ሄዘንꬆ ጋላስ ሜተቶፐ፥ አ ያርሹ አከተና፤ እ ያርሼዳዋዳንካ ፓይደተና። ሄ ያርሹ ቱና፤ አፐ ሜዳ ኦንነ ባረ ናጋራን ኦሸቴ።

19 “ ‘ቱናባ አያነ ቦቼዳ አሹ ሜተቶፖ፤ እ ታማን ጹገታናዉ ኮሼ። አሹ ጌሻ አሹዋ ግዶፐ፥ ዎጋን ጌሻ ግድያ አሳይ ኦንነ ማና ጎፐ ሞ። 20 ሽን እት አሳይ ቱና ግድ ኡቲደ፥ መꬍና ጎዳዉ ሺሼዳ እትፐተꬃ ያርሹዋ አሹዋፐ ምያዋ ግዶፐ፥ ሄ አሳይ ባረ አሳ ግዶፐ ቦሄቶ። 21 ቃይ እት አሳይ ቱናባ አያነ ቦቾፐ አሳ ቱናተꬃ ግድና ዎይ ቱና መህያ ግድና፥ ዎይ ሀራ ሸነይያ ቱናባ ቦቾፐ ስሚደ መꬍና ጎዳዉ ያርሼዳ እትፐተꬃ ያርሹዋ አሹዋፐ ሞፐ፥ ሄ ኡራይ ባረ አሳ ግዶፐ ቦሄቶ’ ያጋ” ያጌዳ።

ሱꬃነ ሞꬉዋ ሙሳይ ድገቴዳ

22 መꬍና ጎዳይ ሙሴዉ ሀዋዳን ያጊደ ኦዴዳ፤ 23 “እስራኤልያ አሳዉ ሀዋዳን ያጋ፤ ‘ኮሩማ ዎይ ዶርሳ ዎይ ዴሻ አሹዋን ሞꬍያ ዛዋ ሙለካ ሞፕተ። 24 ሀይቄዳ መህያ ዎይ ዶአይ ዎꬌዳ መህያ ሞꬍያካ ሀራባዉ ጎኤትተፐ አትና፥ አፐ አያነ ሞፕተ። 25 አያዉ ጎፐ፥ መꬍና ጎዳዉ ታማን ጹግያ ያርሾ ሺሽያ መህያ ሞꬍያ ምያ ኦንነ ባረ አሳ ግዶፐ ቦሄቶ። 26 ህንተ ደእያ ሳኣን ሀቃን ግዶፐካ፥ ካፉዋ ሱꬃ፥ መህያ ሱꬃ ዎይ ሀራባ አያ ሱꬃነ ሞፕተ። * 27 ሱꬃ ምያ አይ አሳይነ፥ ሄ አሳይ ባረ አሳ ግዶፐ ቦሄቶ’ ያጋ” ያጌዳ።

ቄስያ ጋክያ ግሹዋ

28 መꬍና ጎዳይ ሙሴዉ ሀዋዳን ያጊደ ኦዴዳ፤ 29 “እስራኤልያ አሳዉ ሀዋዳን ያጋ፤ ‘መꬍና ጎዳዉ እትፐተꬃ ያርሹዋ ሺሽያ አይ አሳይነ ሄ እትፐተꬃ ያርሹዋፐ ሻኪደ፥ ባረ ሁጰ እሞታ ዱማዪደ መꬍና ጎዳዉ ሺሾ። 30 ሄዋ እ መꬍና ጎዳዉ ታማን ጹግያ ያርሹዋ ኦꬂደ፥ ባረ ኩሽያን አኪደ አሆ፤ ቃይ ሞꬉዋካ አንጎሱዋና አሆ፤ አንጎሱዋ ዉጻክያ ያርሹዋ ኦꬂደ፥ መꬍና ጎዳ ስንꬃን ቃꬆ። 31 ቄሲ ያርሽያ ሳኣ ቦላን ሞꬉዋ ጹጎ፤ ሽን አንጎሱ አሮናሳነ አ አቱማ ናናቶ እመቶ። 32 ህንተ እትፐተꬃ ያርሹዋፐ ኡሸቻ ገድያ እሞታ ኦꬂደ ቄስያዉ እምተ። 33 ሄዌ ኡሸቻ ገዲ አሮና አቱማ ናናቱዋፐ እትፐተꬃ ያርሹዋ ሱꬃነ ሞꬊድያ ያርሽያዎ አ ጋክያ አ ግሹዋ። 34 ታን እስራኤልያ አሳ እትፐተꬃ ያርሹዋፐ ቃꬄዳ አንጎሱዋነ ያርሾ ሺሼዳ ገድያ አካደ፥ ቄስያ አሮናሳነ አ አቱማ ናናቶ እማድ፤ ሄዌ ኡንቱንታ ጋክያ ኡንቱንቱ ግሹዋ ግድያ ድራዉ፥ እስራኤልያ አሳይ መꬍናዉ ሄዋ ኡንቱንቶ እሚደ ደአና’ ያጋደ ኦዳ” ያጌዳ።

35 አሮንነ አ አቱማ ናናይ ቄስያ ግዲደ፥ መꬍና ጎዳዉ ኦꬃናዉ ሱንቴዳ ጋላስ መꬍና ጎዳዉ ሺሼዳ ታማን ጹግያ ያርሹዋፐ ሄዌ ኡንቱንቶ ግሹዋ ግዲደ እመቴዳ። 36 መꬍና ጎዳይ ኡንቱንቱ ቄሰተꬃዉ ኦከቴዳ ጋላስ፥ ሄዋ ኡንቱንቶ እማና ማላ፥ እስራኤልያ አሳ ኡባ አዛዜዳ፤ ስንꬃ የለታን ኡባንካ ሀዌ ዎጋ ግዲደ ኦሰቴ።

37 ስም ሀዋንቱ፥ ጹግያ ያርሾ፥ ካꬃ ያርሾ፥ ናጋራ ያርሾ፥ ናቁዋ ያርሾ፥ ቄሳተꬃዉ ኦከትያ ዎደ ያርሽያ ያርሾነ እትፐተꬃ ያርሾ እመቴዳ ዎጋቱዋ። 38 ሀ ዎጋቱ እስራኤልያ አሳይ ሲና መላ ሳኣን ባረንቱ ያርሹዋ መꬍና ጎዳዉ ያርሻና ማላ መꬍና ጎዳይ አዛዜዳ ጋላስ፥ ሲና ደርያ ቦላን መꬍና ጎዳይ ሙሳ አዛዜዳ ዎጋቱዋ።

8

አሮነነ አ ናናቱ ቄስያ ግድያ ዎጋነ ኡንቱንቱ ኦሱዋ

(8:1—10:20፤ ከሳ 29:1-37)

1 መꬍና ጎዳይ ሙሴዉ ሀዋዳን ያጊደ ኦዴዳ፤ 2 “አሮናነ አ አቱማ ናናቱዋ ቃይ ኡንቱንቱና እትፐ፥ ቄሳተꬃ ማዩዋ፥ ኦክያ ዛይትያ፥ ናጋራ ያርሾ ሹክያ ኮሩማ፥ ላኡ ዶርሳ ኦርገቱዋነ፥ እርሹዋ የገናን ኡኬዳ ኡክꬃ ዎꬄዳ ማሶፍያ አካደ ያ። 3 ቃይ እስራኤልያ አሳ ኡባካ ጼሳደ፥ ዱንካንያ ካረ ሺሻ” ያጌዳ።

4 ሙሴ መꬍና ጎዳይ አዛዜዳዋዳን ኦꬄዳ፤ አሳይካ ኡባይ ዱንካንያ ካረን ሺቄዳ። 5 ሙሴ አሳዉ፥ “ኦꬃና ማላ መꬍና ጎዳይ አዛዜዳዌ ሀዋ” ያጌዳ።

6 ሙሴ አሮናነ አ አቱማ ናናቱዋ አሂደ፥ ሃꬃን ሜጬዳ። 7 አሮና ቃምሽያ ማይዜዳ፤ ዳንጩዋካ ዳንጭሴዳ። ቃይ አዱሳ ቃምሽያ ማይዚደ፥ አ ቦላን ኤፉድያ ማይዜዳ። ኤፉድያ ሂላቲደ ዳዴዳ ሳቂያን አሮናና ጋꬂደ ቃቼዳ። 8 ቃይ ትራን ዎꬅያዋ አሮና ቦላን አꬂደ፥ አ ግዶን ኡሪምያነ ቱሚምያ ዎꬄዳ። 9 ቃይካ አሮና ሁጲያን ሻሽያ ኤንጩርሳ ዎꬄዳ። መꬍና ጎዳይ ሙሳ አዛዜዳዋዳን ሄ ኤንጩርሳ ቦላን ስንꬃ ባጋና ዎርቃ ማዳልያ፥ ዎርቃፐ መꬌዳ ካላቻ ምስልያ ዎꬄዳ።

10 ያቶዋፐ ጉይያን ሙሴ ኦክያ ዛይትያ አኪደ፥ ዱንካንያነ ዱንካንያ ግዶን ደእያ ሚሻ ኡባ ኦኬዳ፤ ኡንቱንታ ጌሼዳ። 11 ቃይ ሄ ዛይትያፐ አኪደ፥ ያርሽያ ሳኣ ቦላ ላፑ ገደ ጫጫፌዳ፤ ያርሽያ ሳኣ፥ አ ሚሻቱዋ፥ ሜቻ ከርያነ አ ዎꬅያዋ፥ ጌሻናዉ ሄ ዛይትያን ኦኬዳ። 12 ቃይ ሄ ኦክያ ዛይትያፐ አማራ አሮና ሁጲያን ትጊደ፥ አ ጌሼዳ። 13 መꬍና ጎዳይ ሙሳ አዛዜዳዋዳን፥ ሙሴ አሮና አቱማ ናናቱዋ ስንꬃዉ አꬂደ፥ ቃምሽያ ማይዜዳ፤ ዳንጩዋን ዳንጭሴዳ። ኡንቱንቱ ሻሽያ ኤንጩርሳ ዎꬄዳ።

14 ሄዋፐ ጉይያን፥ ናጋራ ያርሾ ኮሩማ ሙሴ አꬄዳ፤ አሮንነ አ አቱማ ናናይ ሄ ኮሩማ ሁጲያን ባረንቱ ኩሽያ ዎꬄድኖ። 15 ሙሴ ሄ ኮሩማ ሹኬዳ፤ አ ሱꬃፐ ባረ ብራꬍያን አኪደ፥ ያርሽያ ሳኣ ካጨቱዋ ኦኪደ፥ ያርሽያ ሳኣ ጌሼዳ፤ ቃይ ያርሽያ ሳኣ ናጋራ አቶ ጊሳናዉ አቴዳ ሱꬃ አፐ ጋርሳና ጉሲደ፥ ጾሳዉ ጌሼዳ። 16 ቃንꬃ አሹዋ ካሜዳ ሀንዳ ኡባ፥ ትርያ ጼራ ቦላ ደእያ ሞꬍያ፥ ላኡ ክላሆቱዋነ ኡንቱንታ ካሜዳ ሀንዳ አኪደ፥ ሙሴ ያርሽያ ሳኣ ቦላን ዎꬂደ ጹጌዳ። 17 ሽን መꬍና ጎዳይ ሙሳ አዛዜዳዋዳን፥ ጋልባ፥ ኮሩማፐ አቴዳዋነ ቶጭያ ዱንካኔዳ ሳኣፐ ጋጻ ከሲደ፥ ታማን ጹጌዳ።

18 ያት ስሚደ ሙሴ ጹግያ ያርሾ ሀንያ ዶርሳ ኦርግያ አሄዳ፤ አሮንነ አ አቱማ ናናይ ሄ ዶርሳ ኦርግያ ሁጲያን ባረንቱ ኩሽያ ዎꬄድኖ። 19 ሙሴ ሄ ዶርሳ ኦርግያ ሹኬዳ፤ አ ሱꬃ ያርሽያ ሳኣ ምይያ ኡባን ጉሴዳ። 20 ቃይ ዶርሳ ኦርግያ አሹዋካ አ ቆሙዋን ቆሙዋን ቃንጼዳ፤ ቃንጸꬃ፥ ሁጲያነ ሞꬍያ ያርሽያ ሳኣ ቦላ ዎꬂደ ሙሴ ጹጌዳ። 21 ቃንꬃ አሹዋነ ገደቱዋ ሃꬃን ሜጮዋፐ ጉይያን፥ ዶርሳ ኡባና መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ኦꬂደ፥ መꬍና ጎዳይ ሙሳ አዛዜዳዋዳን ያርሽያ ሳኣ ቦላን ዎꬂደ ጹጌዳ።

22 ሄዋፐ ጉይያን፥ ቄሰተꬃዉ ኦከትያ ዎደ ሺሽያ ላኤንꬆ ዶርሳ ሙሴ አሄዳ፤ አሮንነ አ አቱማ ናናይ ሄ ዶርሳ ሁጲያን ባረንቱ ኩሽያ ዎꬄድኖ። 23 ሙሴ ሄ ዶርሳ ሹኬዳ፤ አ ሱꬃፐ አኪደ፥ አሮናዉ ኡሸቻ ሀይꬃ ጼራ፥ ኡሸቻ ኩሽያ ዎጋ ብራꬍያነ፥ ኡሸቻ ገድያ ዎጋ ብራꬍያ ኦኬዳ። 24 ቃይ ሙሴ አሮና አቱማ ናናቱዋካ ስንꬃዉ አሂደ፥ ሄ ሱꬃፐ አኪደ፥ ኡንቱንቱ ኡሸቻ ሀይꬃ ጼራ፥ ኡንቱንቱ ኡሸቻ ኩሽያ ዎጋ ብራꬍያነ ኡንቱንቱ ኡሸቻ ገድያ ዎጋ ብራꬍያ ኦኬዳ። ሄዋፐ ጉይያን፥ ሙሴ አቴዳ ሱꬃ ያርሽያ ሳኣ ምይያ ኡባን ጉሴዳ።

25 ያቲደ ሞꬉዋ፥ ናስያ፥ ቃንꬃ አሹዋ ማዬዳ ሞꬍያ፥ ትርያ ጼራ ቦላ ደእያ ሞꬍያ፥ ላኡ ክላሆቱዋነ ኡንቱንታ ማዬዳ ሀንዳነ ኡሸቻ ገድያ አኬዳ። 26 ቃይ እርሹዋ የገናን ኡኬዳ ኡክꬃ ዎꬅያ መꬍና ጎዳ ስንꬃን ደእያ ማሶፍያፐ እት ኮምፑዋ፥ ዛይትያና ኡኬዳ እት ኡክꬃነ እት ሌኦ ኡክꬃ አኪደ፥ ሀዋንታ ሞꬍያ ቦላንነ ኡሸቻ ገድያ ቦላን ዎꬄዳ። 27 እ ሀ ቁማ ኡባ አሮና ኩሽያንነ አ አቱማ ናናቱዋ ኩሽያን ዎꬄዳ፤ ኡንቱንቱ መꬍና ጎዳ ስንꬃን ቃꬅያ ያርሹዋ ኦꬂደ ቃꬄድኖ። 28 ሄዋፐ ጉይያን፥ ሙሴ ሄ ቁማ ኡንቱንቱ ኩሽያፐ አክ፥ ጹግያ ያርሹዋና ጋꬂደ፥ ቄሰተꬃዉ ኦከትያ ዎደ መꬍና ጎዳዉ ታማን ጹጊደ ሺሽያ፥ ሳዉዋ ቶሹኩ ግያ ያርሹዋዳን፥ ያርሽያ ሳኣ ቦላን ዎꬂደ ጹጌዳ። 29 ቃይ ሙሴ አንጎሱዋ አኪደ፥ ቃꬅያ ያርሹዋ ኦꬂደ መꬍና ጎዳ ስንꬃን ቃꬄዳ፤ መꬍና ጎዳይ ሙሳ አዛዜዳዋዳን፥ ቄሳተꬃዉ ኦከትያ ዎደ ያርሽያ ዶርሳ ኦርግያ አሹዋፐ ሄዌ ሙሳ ጋክያ አ ግሹዋ።

30 ሙሴ ኦክያ ዛይትያፐነ ያርሽያ ሳኣ ቦላን ደእያ ሱꬃፐ አኪደ፥ አሮና ቦላነ አ ማዩዋ ቦላ፥ ቃይ አ አቱማ ናናቱዋ ቦላነ፥ ኡንቱንቱ ማዩዋ ቦላካ ጫጫፌዳ፤ ያቲደ አሮናነ አ ማዩዋ ቃይ አ ናናቱዋነ አ ናናቱዋ ማዩዋካ ጌሼዳ።

31 ሙሴ አሮናነ አ አቱማ ናናቱዋ ሀዋዳን ያጌዳ፤ “አሹዋ ጋከትያ ዱንካንያ ካረን ዶይስተ፤ ‘አሮንነ አ ናናይ ሄዋ ሚኖ’ ያጋደ ታን አዛዜዳዋዳን፥ ቄሳተꬃዉ ኦከትያ ዎደ ሺሽያ ያርሹዋ ዎꬅያ ማሶፍያ ግዶን ደእያ ያርሹዋ ኡክꬃና ሄዋን ሚተ። 32 ሄ አሹዋፐነ ኡክꬃፐ ፓላሄዳዌ ደኦፐ ታማን ጹግተ። 33 ቄሳተꬃዉ ኦክያ ዎጋይ ላፑን ጋላሳ አክያ ድራዉ፥ ሄ ህንተ ቄሳተꬃዉ ኦከትያ ላፑን ጋላሳይ ዉራናዉ፥ ዱንካንያ ፐንገፐ ካረ ከሶፕተ። 34 ሀ ሀች ኦሰቴዳዌ መꬍና ጎዳይ አዛዝና፥ ህንተ ናጋራ አቶ ጊሳናዉ ኦሰቴዳ። 35 ዱንካንያ ፐንግያን ላፑን ጋላሳ ኩመንꬃ ጋላስነ ቃማነ ታክተ፤ መꬍና ጎዳ ዎጋካ ናግተ፤ እጾፐ ህንተ ሀይቃና። ታና መꬍና ጎዳይ አዛዜዳዌ ሀዋ” ያጌዳ። 36 አሮንነ አ ናናይ መꬍና ጎዳይ ሙሴ ባጋና አዛዜዳዋ ኡባ ኦꬄድኖ።

9

አሮን ጾሳዉ ሺሽያ ያርሹዋ

1 ሆስፑንꬃ ጋላሳን ሙሴ አሮናነ አ ናናቱዋ፥ ቃይ እስራኤልያ ጭማቱዋካ ጼሴዳ። 2 አሮና ሀዋዳን ያጌዳ፤ “ናጋራ ያርሾ እት ኮሩማ፥ ቃይ ጹግያ ያርሾ እት ዶርሳ ኦርግያ መꬍና ጎዳ ስንꬃ ሺሻ። መሄቱ ላኡካ ትላ ቦላና ደእያዋንታ ግድኖ። 3 ቃይ እስራኤልያ አሳ ሀዋዳን ያጋ፤ ‘መꬍና ጎዳይ ህንተንቶ ቆንጭያ ድራዉ፥ መꬍና ጎዳ ስንꬃን ያርሻናዉ፥ ናጋራ ያርሾ እት ዴሻ ኦርግያ፥ ጹግያ ያርሾ ትላ ቦላና ደእያ እት ላይꬃ ማራነ እት ላይꬃ ዶርሳ አሆ። 4 እትፐተꬃ ያርሾ እት ኮሩማ፥ እት ዶርሳ ኦርግያነ ዛይትያን ሙናቀቴዳ ካꬃ ያርሹዋ አህተ ያጋ’ ” ያጌዳ።

5 ኡንቱንቱ ሙሴ አዛዜዳዋ ኡባ ጾሳ ዱንካንያ ስንꬃ አሄድኖ፤ ያቲደ ማባራ ኡባይ ሺቂደ፥ መꬍና ጎዳ ስንꬃን ኤቄድኖ። 6 ሙሴ ኡንቱንታ፥ “መꬍና ጎዳ ቦንቹ ህንተንቶ ቆንጫና ማላ፥ ህንተ ኦꬃናዳን መꬍና ጎዳይ ህንተና አዛዜዳዌ ሀዋ” ያጌዳ።

7 ቃይ ሙሴ አሮናዉ ሀዋዳን ያጌዳ፤ “ያርሽያ ሳኮ ሃ ሺቃ፤ ነ ናጋራ ያርሹዋነ ነ ጹግያ ያርሹዋ ያርሻ፤ ያታደ ነ ሁጰ ናጋራነ ነ አሳ ናጋራካ አቶ ጊሳ። ቃይ መꬍና ጎዳይ አዛዜዳዋዳን፥ አሳይ ሺሽያ ያርሹዋ ያርሻደ፥ ኡንቱንቱ ናጋራካ አቶ ጊሳ” ያጌዳ። *

8 አሮን ያርሽያ ሳኮ ዪደ፥ ባረ ሁጰ ናጋራዉ ያርሹዋ ኦꬅ ሺሼዳ ኮሩማ ሹኬዳ። 9 አሮና አቱማ ናናይ ሱꬃፐ አኪደ አዉ አሄድኖ፤ እ ባረ ኩሽያ ብራꬍያ ሄ ሱꬃን የድ ከሲደ፥ ያርሽያ ሳኣ ካጨቱዋ ቦቼዳ፤ አቴዳ ሱꬃካ ያርሽያ ሳኣፐ ጋርሳ ባጋና ጉሴዳ። 10 መꬍና ጎዳይ ሙሳ አዛዜዳዋዳን፥ ቃይ ሄ ናጋራ ያርሹዋ አሹዋፐ ሞꬉዋ፥ ክላሆቱዋነ ትርያ ጼራ ቦላ ደእያ ሞꬍያ ያርሽያ ሳኣ ቦላን ዎꬂደ ጹጌዳ። 11 ሽን አቴዳ አሹዋነ ጋልባ ዱንካኔዳ ሳኣፐ ካረ ከሲደ ጹጌዳ።

12 ሄዋፐ ጉይያን፥ አሮን ጹግያ ያርሹዋ ሹኬዳ፤ አ ናናይ ሱꬃ አኪደ አዉ አሄድኖ፤ እ ያርሽያ ሳኣ ምይያ ኡባን ጉሴዳ። 13 ቃይ ኡንቱንቱ ጹግያ ያርሹዋ ቆሙዋን ቆሙዋን ከሲደ፥ ሁጲያናካ አዉ አሄድኖ፤ እ ያርሽያ ሳኣ ቦላን ዎꬂደ ጹጌዳ። 14 ቃንꬃ አሹዋነ ገደቱዋካ ሃꬃን ሜጪደ፥ ያርሽያ ሳኣ ቦላን ደእያ ጹግያ ያርሹዋ ቦላን ዎꬂደ ጹጌዳ።

15 ሄዋፐ ጉይያን፥ አሮን አሳ ያርሹዋ ሺሼዳ፤ እ አሳ ናጋራ ያርሾ ግድያ ዴሻ ኦርግያ አኪደ ሹኬዳ፤ ካሰ ባረዋዳንካ ኡንቱንቱ ናጋራዉ ያርሼዳ። 16 ቃይ እ ጹግያ ያርሹዋ መህያ አሂደ፥ ዎጋይ አዛዝያዋዳን ኦꬂደ ያርሼዳ። 17 ካꬃ ያርሹዋካ ሺሼዳ፤ አፐ እት ኮጵያ ግድያዋ አኪደ፥ ዎንታ ዎንታ ጹግያ ያርሹዋፐ ሀራ አ ቦላን ዎꬂደ ጹጌዳ።

18 አሮን ቃይካ አሳ እትፐተꬃ ያርሾ ኮሩማነ ዶርሳ ኦርግያ ሹኬዳ፤ አ አቱማ ናናይ ሱꬃ አዉ አሄድኖ፤ እ ሄ ሱꬃ አኪደ፥ ያርሽያ ሳኣ ምይያ ኡባ ጉሴዳ። * 19 ቃይ ኮሩማነ ዶርሳ ኦርግያ አሹዋፐ ሞꬉዋ፥ ናስያ፥ ቃንꬃ አሹዋ ማዬዳ ሀንዳ፥ ክላሆቱዋነ ትርያ ጼራ ቦላ ደእያ ሞꬍያ አሮና ናናይ አዉ አሄድኖ። 20 ኡንቱንቱ ሄ ሀንዳ አንጎሱዋ ቦላ ዎꬅና፥ አሮን ያርሽያ ሳኣ ቦላን ሄዋ ጹጌዳ። 21 ሽን ሙሴ አዛዜዳዋዳን፥ አሮን አንጎሶቱዋነ ኡሸቻ ገድያ ቃꬅያ ያርሹዋ ኦꬂደ፥ መꬍና ጎዳ ስንꬃን ቃꬄዳ።

22 ሄዋፐ ጉይያን፥ አሮን ባረ ኩሽያ አሳኮ ዛር ደንꬂደ ኡንቱንታ አንጄዳ። እ ናጋራ ያርሹዋ፥ ጹግያ ያርሹዋነ እትፐተꬃ ያርሹዋ ያርሾዋፐ ጉይያን፥ ያርሽያ ሳኣፐ ዱገ ዎꬌዳ።* 23 ሙሴነ አሮን መꬍና ጎዳ ዱንካንያ ግዶ ገሌድኖ፤ ኡንቱንቱ ሄዋፐ ከሴዳ ዎደ፥ አሳ አንጄድኖ። ያትና መꬍና ጎዳ ቦንቹ አሳ ኡባዉ ቤቴዳ። 24 መꬍና ጎዳ ስንꬃፐ ታማይ ዎꬊደ፥ ያርሽያ ሳኣ ቦላን ደእያ ጹግያ ያርሹዋነ ሞꬍያ ሜዳ። አሳይ ኡባይ ሄዋ በኤዳ ዎደ እልሌዳ፤ ቃይ ኡንቱንቱ ባረንቱ ሶምኡዋን ሳኣ ቦቺደ ጉፋኔድኖ።

10

ናዳብነ አብሁ ኦꬄዳ ናጋራ

1 አሮና አቱማ ናናይ፥ ናዳብነ አብሁ፥ ባረንቱ እጻና ጩውስያ ሚሻ አኪደ፥ አ ቦላን ታማ ዎꬄድኖ፤ ታማ ቦላ ቃይ እጻና ቆሌድኖ፤ ያቲደ፥ መꬍና ጎዳይ ኡንቱንታ አዛዝቤና፥ ሀራ ታማ መꬍና ጎዳ ስንꬃን ሺሼድኖ። 2 ሄዋ ጋሱዋን መꬍና ጎዳ ስንꬃፐ ታማይ ዪደ፥ ኡንቱንታ ሜዳ፤ ኡንቱንቱካ መꬍና ጎዳ ስንꬃን ሀይቄድኖ። 3 ሄዋፐ ጉይያን፥ ሙሴ አሮና፥ “መꬍና ጎዳይ፥

“ ‘ታን ታ ማታ ሺቅያዋንታ

ታ ጌሻተꬃ በሳና።

ቃይ አሳ ኡባ ስንꬃን

ታን ቦንቼታና’ ”

ጊደ ሃሳዬዳዌ በአ ሀዋ ያጌዳ። አሮን ጮኡ ጌዳ።

4 ሙሴ አሮና አዉዋ እሻ ኡዝኤላ አቱማ ናናቱዋ፥ ምሻኤላነ ኤልጻፋና ጼጊደ፥ “ሃ ዪተ፤ ህንተ አዉዋ እሻ ናናቱዋ አሃ ጾሳ ዱንካንያ ስንꬃፐ ደንꬂደ፥ ዱንካኔዳ ሳኣፐ ጋጻ ከስተ” ያጌዳ። 5 ሄዋ ድራዉ ኡንቱንቱ ዪደ፥ ሙሴ አዛዜዳዋዳን፥ ባረንቱ ቄሰተꬃ ማዩዋና ኡንቱንቱ አሃ ቶኪደ፥ ዱንካኔዳ ሳኣፐ ጋጻ ከሴድኖ።

6 ሄዋፐ ጉይያን፥ ሙሴ አሮናነ አ አቱማ ናናቱዋ፥ ኤልኣዛራነ እታማራ ሀዋዳን ያጌዳ፤ “ህንተ ሀይቀና ማላነ፥ መꬍና ጎዳይ ማባራ ኡባ ቦላን ሀንቀተና ማላ፥ ህንተ ሁጲያ ሜድሶፕተ፤ ህንተ ማዩዋካ ፔꬎፕተ። ሽን ህንተ እሻቱ፥ እስራኤልያ አሳቱ፥ መꬍና ጎዳይ ባረ ኤꬄዳ ታማን ጹጌዳዋንቶ ዬካና ጎፐ ኡንቱንቱ ዬክኖ። 7 ቃይካ ህንተ ዱንካንያ ፐንግያፐ ካረ ከሶፐ ህንተ ሀይቃና፤ አያዉ ጎፐ ጾሳይ ኦክያ ዛይቲ ህንተ ቦላን ደኤ” ያጌዳ። ኡንቱንቱካ ሙሴ ጌዳዋዳን ኦꬄድኖ።

ቄሳቱዋ ዎጋ

8 መꬍና ጎዳይ አሮና ሀዋዳን ያጌዳ፤ 9 “ህንተ ሀይቀና ማላ፥ ዱንካንያ ግዶ ገልያ ዎደ፥ ኔንካ ነ ናናይካ ዎይንያ ኤሳ ዎይ ሀራ ማꬆይያ ኡሻ ኡሾፕተ፤ ሄዌ ስንꬃፐ ያና የለታዉካ መꬍናዉ ህገ ግዲደ ደአና። 10 ህንተ ጌሻነ ጌሻ ግደናባ ቃይ ቱናነ ቱና ግደናባ ሻኪደ ኤርተ። 11 መꬍና ጎዳይ ሙሴ ባጋና ኦዴዳ ዎጋ ኡባካ እስራኤልያ አሳ ታማርስተ” ያጌዳ።

12 ሙሴ አሮናነ አቴዳ አ አቱማ ናናቱዋ ኤልኣዛራነ እታማራ ሀዋዳን ያጌዳ፤ “መꬍና ጎዳዉ ታማን ጹግያ ያርሹዋፐ አቴዳ ካꬃ ያርሹዋ አኪደ፤ እርሹዋ የገናን ኡክተ፤ ያቲደ እ ሎይꬅ ጌሻ ግድያ ድራዉ፥ ያርሽያ ሳኣ ማታን አ ሚተ። * 13 መꬍና ጎዳዉ ታማን ጹግያ ያርሹዋፐ ሄዌ ኔናነ ነ አቱማ ናናቱዋ ጋክያ ህንተ ግሹዋ ግድያ ድራዉ፥ ሄዋ ህንተ ጌሻ ሳኣን ሚተ፤ አያዉ ጎፐ፥ ጾሳይ ታና ሄዋዳን ኦꬃና ማላ አዛዜዳ። 14 ሽን ቃꬄዳ አንጎሱዋነ ሺቄዳ ገድያ ኔን፥ ነ አቱማ ናናይነ ነ ማጫ ናናይ ዎጋዳን ጌሻ ሳኣን ሚተ። አያዉ ጎፐ፥ ሄዌ እስራኤልያ አሳይ ሺሽያ እትፐተꬃ ያርሹዋፐ ኔናነ ነ አቱማ ናናቱዋ ጋክያ ህንተ ግሹዋ። * 15 መꬍና ጎዳዉ ያርሼዳ ገድያነ ቃꬄዳ አንጎሱዋ አሳይ ታማን ጹግያ ሞꬍያና እትፐ ጋꬂደ፥ መꬍና ጎዳ ስንꬃን ቃꬅያ ያርሹዋዳን ቃꬃናዉ አሀና። መꬍና ጎዳይ አዛዜዳዋዳን፥ ሄዌ ነዉነ ኔናና ደእያ ነ አቱማ ናናቶ መꬍናዉ ህንተና ጋክያ ህንተ ግሹዋ ግዳናዋ” ያጌዳ።

16 ሙሴ ናጋራ ያርሹዋ ዴሻይ ዋኔደንቶነ ኤራናዉ ኮዪደ ኦቼዳ፤ እ ጹገት ድጌዳዋ ኤሬዳ ዎደ፥ አቴዳ አሮና አቱማ ናናቱዋ፥ ኤልኣዛራነ እታማራ ሀንቀቴዳ፤ ኡንቱንቱ፥ 17 “ናጋራ ያርሹ ሎይꬅ ጌሻ ግዴዳዋንቱ ግዱዋፐ እቱዋ ግዴዳ ጌሻ፤ ቃይ ሄዌካ አሳ ናጋራ መꬍና ጎዳ ስንꬃን አቶ ጊሳና ማላ ህንተንቶ እመቴዳ፤ ያትና ህንተ አ ሎይꬅ ጌሻ ሳኣን አያዉ ምበይክቴ?* 18 ሄ መህያ ሱꬃይ መꬍና ጎዳ ዱንካንያ ግዶ ገልቤናዋ ግዶደ፥ ታን ህንተና አዛዜዳዋዳን፥ ህንተ አ ሄ ጌሻ ሳኣን ማናዉ በሴ፤ ሽን አጌድታ” ያጌዳ።

19 አሮን ሙሳ፥ “በአ፤ አሳቱ ሀች ባረንቱ ናጋራ ያርሹዋነ ጹግያ ያርሹዋ መꬍና ጎዳ ስንꬃ አሄድኖ፤ ግዶፐነ ቃይ ሀዋ ማላባይ ታ ቦላ ጋኬዳ። ያትና ዎን ታን ናጋራ ያርሹዋ ሀች ሜዳዋ ግድንቶነ፥ መꬍና ጎዳይ ናሸታናዋ ሽን አቴዴሻ?” ያጌዳ። 20 ሙሴ ሄዋ ስሴዳ ዎደ፥ ሄ ዛሩ አ አሌዳ።

ጌይያ ዎጋን ጌሻ ግድያዋነ ግደናዋ ሻኩሳ

11

(11:1—15:33)

ማናዉ በስያ መታቱዋ

(ዛረ. 14:3-21)

1 መꬍና ጎዳይ ሙሳነ አሮና ሀዋዳን ያጌዳ፤ 2 “እስራኤልያ አሳዉ ሀዋዳን ያጊደ ኦድተ፤ ‘ቢታ ቦላን ደእያ መህያ ኡባፐ ህንተ ማና መሄቱነ ዶአቱ ሀዋንታ። 3 ጹጉንꬃይ ዉር ጳልቀቴዳዋንታነ ዋሞትያ መሄቱዋ ኡባ ሚተ። 4 ሽን ዋሞ ጻላላ ዋሞትያዋንታ ዎይ ቃይ ጹጉንꬃ ጻላላይ ጳልቀቴዳዋንታ ሞፕተ። ጋሉ ዋሞቴ ሽን ጹጉንꬃይ ጳልቀትቤና ድራዉ እ ህንተንቶ ቱና። 5 ጉፓሊ ዋሞቴ ሽን ጹጉንꬃይ ጳልቀትቤና ድራዉ እ ህንተንቶ ቱና። 6 ሀርባይን ዋሞቴ ሽን ሞፕተ፤ አያዉ ጎፐ፥ እ ዋሞትያዋ ግዶፐነ፥ አዉ ጹጉንꬃይ ጳልቀꬃ ግደና ድራዉ፥ እ ህንተንቶ ቱና። 7 ጉዱንꬃካ ሞፕተ፤ አያዉ ጎፐ፥ አዉ ጹጉንꬃይ ጳልቀꬃ ግዶፐነ፥ ዋሞተና ድራዉ፥ እ ህንተንቶ ቱና። 8 ህንተ ሀዋንቱ አሹዋ ሞፕተ፤ ኡንቱንቱ ባኩታካ ቦቾፕተ፤ ኡንቱንቱ ህንተንቶ ቱና።

9 “ ‘ሃꬃ ግዶን ደእያ መታቱዋ ኡባፐ ህንተ ማናዋንቱ ሀዋንታ። አባ ግዶን ግድና ዎይ ቃይ ጎግያ ሃꬃ ግዶን ግድና ደእያ ኡባፐ ሞልያ ማላ ቀፊነ ፖቁ ደእያ ኡባ ሚተ። 10 ሽን አባ ግዶን ዎይ ሻፋን ሻምእሻምእያ መታቱዋፐነ ሸምፑ ደእያ፥ ቃጽያ መታቱዋፐ ሞልያ ማላ ቀፊነ ፖቁ ባይና ኡባይ ህንተንቶ ቱና። 11 ሀዋንቱ ህንተንቶ ቱና፤ ኡንቱንቱ አሹዋ ሞፕተ፤ ኡንቱንቱ ባኩታካ ቦቾፕተ። 12 ቀፊነ ፖቁ ባይና ሃꬃ ግዶን ደእያ መታቱ ኡባይ ህንተንቶ ቱና።

13 “ ‘ካፎቱዋፐ ቱና ግድያ ድራዉ ህንተ ሜናዋንቱ ሀዋንታ: አርጋንꬃ፥ ባዙዋ አንኩዋ፥ ካረꬃ አንኩዋ፥ 14 ጽንግልያ፥ ቆል ዛርያ ኡባ፥ 15 ቁሩዋ ዛርያ ኡባ፥ 16 ሶጎንያ፥ ሀዛዝያ፥ ሃꬃ ካፉዋ፥ ጋጭያ ዛርያ ኡባ፥ 17 ቄር ጉቱዋ፥ ብዩዋ፥ ዎጋ ጉቱዋ፥ 18 ሃꬃ ኩቱዋ፥ ሞልያ ካፉዋ፥ ባኩታ ምያ አንኩዋ፥ 19 ሽማላነ ሳቢሳ ግያ ሃꬃ ካፎቱዋ ዛርያ ኡባ፥ ጅንጅላትያነ ሻልያ።

20 “ ‘ቀፍያና ደእያ ኦይዱ ገድያን ሀመትያ ቄር መታቱ ኡባይ ህንተንቶ ቱና። 21 ግዶፐነ፥ ቀፊ ደእያ ኦይዱ ገድያን ሀመትያዋንቱፐ ኡንቱንቱ ገድያፐ ቦላና ጉፓናዉ ማድያ ገዲ ደእያዋንታ ሚተ። 22 ሄዋንቱካ፥ ቦልያ ዛርያ ኡባ፥ ኡኩቦ ዛርያ ኡባነ ቡምቡረꬃ ዛርያ ኡባ። 23 ሽን ሀራ ቀፍያና ደእያ ኦይዱ ገዲ ደእያ መታቱ ኡባይ ህንተንቶ ቱና።

24 “ ‘ሀዋንቱ ህንተና ቱንሳና፤ ኡንቱንቱ ባኩታ ቦችያ ኡባይ ኦማርስ ጋካናዉ ቱና ግዳናዋ። 25 ሀዋንቱ ባኩታ ደንꬅያ ኦንነ ባረ ማዩዋ ሜጮ፤ ሽን ግዶፐነ ኦማርስ ጋካናዉ እ ቱና። 26 ጹጉንꬃይ ደኢደ ጳልቀꬃ ግደናዋንታ ዎይ ቃይ፥ ዋሞተናዋንቱ ኡባይ ህንተንቶ ቱና፤ ኡንቱንቱ አሃ ቦችያ ኦንካ ቃይ ቱና። 27 ኦይዱ ገደቱዋን ሀመትያ መህያ ኡባፐ አዳነቱዋ ግንድያ ማላ ግንድያን ሀመትያዋንቱ ህንተንቶ ቱና፤ ቃይ ኡንቱንቱ ባኩታ ቦችያ ኦንካ ኦማርስ ጋካናዉ ቱና። 28 ሄዋንቱ ባኩታ ደንꬅያ ኦንነ ባረ ማዩዋ ሜጮ፤ ሽን ግዶፐነ ኦማርስ ጋካናዉ እ ቱና። ኡንቱንቱካ ህንተንቶ ቱና።

29 “ ‘ሳኣና ሀመትያዋንቱፐ ሀዋንቱ ህንተንቶ ቱና: ኦጩ፥ ኤጨሪ፥ ዱማ ዱማ ቆሞ ዛሪ፥ 30 ጌግ፥ ሀይላሹ፥ ኮርቺ፥ ዋካላይነ ሻቃንቻይ። 31 ሳኣና ሀመትያ ኡባቱዋፐ ህንተንቶ ቱና ግድያዋንቱ ሄዋንታ፤ ኡንቱንቱፐ ሀዬዳዋ ቦችያ ኡባይ ኦማርስ ጋካናዉ ቱና። 32 ኡንቱንቱፐ ሀይቄዳዌ አያ ቦላ ኩንዶፐካ ሄ ኡንቱንቱ አ ቦላ ኩንዴዳ ሚሻይ ቱና፤ ምꬃ ሚሻ ዎይ ማዩዋ ዎይ ጋልባ ዎይ ኬሻቱዋ ግድናካ፥ ጎኤትያ ሚሻ ኡባ ሃꬃ ግዶን ዎꬅተ፤ ሄዌ ኦማርስ ጋካናዉ ቱና፤ ሄዋፐ ጉይያን፥ ጌሻ ግዳናዋ። 33 ሀ ሳኣና ሀመትያዋንቱፐ እቱዋ ባኩታይ አይ ኡርቃ ሚሻ ግዶን ኩንዶፐካ፥ አ ግዶን ደእያባይ ኡባይ ቱና፤ ሄ ሚሻ መንꬅተ። 34 ሄ ሚሻ ግዶን ደእያ ሃꬃፐ ሜተትያ አይ ቁማ ቦላ ጾኮፐካ፥ ሄ ቁማይ ቱና፤ ቃይ ኡሽያባ አያነ ግዶ፥ ሄ ሚሻ ግዶን ደኦፐ፥ እካ ቱና። 35 ሀዋንቱ አሃይ አ ቦላ ኩንድያባይ አያ ግዶፐካ ቱና። ጮጭያ ዎይ ካꬅያ ኡርቃ ሚሻ ግዶፐካ መንꬅተ፤ ኡንቱንቱ ህንተንቶ ቱና። 36 ሀዋንቱ ባኩታይ ቦችያባይ ኡባይ ቱና ግዶፐነ፥ ፑልቱነ ሃꬃ ኦላይ ጌሻ። 37 ኡንቱንቱ ባኩታፐ እቱ ዘራናዉ ዎꬄዳ ዘረꬃ ካꬃ ቦላ ኩንዶፐ፥ ሄዌ ቱነና። 38 ሽን ሄ ዘረꬃ ቦላ ሃꬃይ ጉክ ስምና፥ ኡንቱንቱ ባኩታፐ እቱነ አ ቦላ ኩንዶፐ፥ ሄ ዘረꬃይ ህንተንቶ ቱና።

39 “ ‘ቃይ ህንተ ምያ መሄቱዋፐ እቱ ሀይቂና፥ አ ባኩታ ቦችያ ኦንነ ኦማርስ ጋካናዉ ቱና። 40 ኦንነ ሄ መህያ ባኩታፐ ሞፐ፥ ባረ ማዩዋ ሜጮ፤ ኦማርስ ጋካናዉ እ ቱና፤ ቃይ ኦንነ አ ባኩታ ቶኪደ ደንꬆፐ፥ ባረ ማዩዋ ሜጮ፤ ኦማርስ ጋካናዉ እ ቱና።

41 “ ‘ሳኣና ጎሸትያ መታ ኡባይ ህንተንቶ ቱና፤ አ ሞፕተ። 42 ኡሉዋን ጎሸትያዋ ግድና፥ ዎይ ኦይዱ ገድያን ሀመትያዋ ግድና፥ ዎይ ቃይ ዳሮ ገዲ ደእያዋ ግድናካ፥ ሳኣና ጎሸትያ መታ ኡባይ ቱና ግድያ ድራዉ አ ሞፕተ። 43 ሳኣና ጎሸትያ መታቱዋ ኡባን ሚደ ህንተ ሁጲያዉ ቱኖፕተ፤ ቃይ ኡንቱንቱን ህንተ አሳተꬃ ቱንሶፕተ። 44 ታን፥ መꬍና ጎዳይ፥ ህንተ ጾሳ። ታን ጌሻ ግድያ ድራዉ፥ ህንተካ ህንተና ዱማዪደ፥ ጌሻ ግድተ። ሳኣና ጎሸትያዋንቱን ህንተ አሳተꬃ ቱንሶፕተ። * 45 አያዉ ጎፐ፥ ታን ህንተ ጾሳ ግዳናዉ፥ ህንተና ግብጼ ጋድያፐ ከሴዳ መꬍና ጎዳ። ሄዋ ድራዉ፥ ታን ጌሻ ግድያ ድራዉ፥ ህንተካ ጌሻ ግድተ ያግተ ያጌዳ።

46 “ ‘መሄቱዋ፥ ካፎቱዋ፥ ሃꬃ ግዶን ፓጻ ቃጽያ መታቱዋ ኡባቱነ ሳኣና ሀመትያ መታቱዋ ኡባቱዋ ዎጋይ ሀዋ። 47 ሄዌነ ህንተ ቱናነ ጌሻ፥ ቃይ ሸምፑ ደእያ መታቱዋፐ ምያዋንታነ ሜናዋንታ ሻኪደ ኤራናሳ።’ ”

12

ማጫ አሳይ የል ስሚደ ጌይያ ዎጋ

1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳዉ ሀዋዳን ያጋደ ኦዳ፤ ‘እት ማጫዉና ሻሃራደ አቱማ ናኣ የሎፐ፥ ባረ ፒላይ ዬዳ ዎደ እዛ ቱና ግድያዋዳንካ፥ ሄዋዳን እዛ ላፑን ጋላሳይ ጋካናዉ ቱና ግዳናኑ። 3 ሆስፑንꬃ ጋላስ ናአይ ቃጻረታናዉ ኮሼ። * 4 ሄዋፐ ጉይያን፥ ማጫዉና ባረ ፒላ ሱꬃይ ጽአና ጋካናዉ፥ ሀታማነ ሄዙ ጋላሳ ጋምኡ፤ ቃይ ባረ ጌይያ ጋላሳቱ ዉራና ጋካናዉ፥ ጌሻባ አያነ ቦቹፑ፤ ጾሳ ጌሻ ሳኣካ ገሉፑ።

5 “ ‘ሽን እት ማጫዉና ማጫ ናቶ የሎፐ፥ ባረ ፒላይ ዬዳ ዎደ እዛ ቱና ግድያዋዳንካ፥ ሀዋዳን ላኡ ሳምንታ ጋካናዉ፥ እዛ ቱና ግዳና፤ ሄዋፐ ጉይያን፥ ባረ ፒላ ሱꬃይ ጽአና ጋካናዉ ኡሱፑን ታማነ ኡሱፑን ጋላሳ ጋምኡ።

6 “ ‘ማጫዉና አቱማ ናኣ ግድና ማጫ ናኣ ግድና የላደ፥ ባረ ጌይያ ዎድያ ዉርሶዋፐ ጉይያን፥ ጹግያ ያርሾ እት ላይꬃ ዶርሳነ ናጋራ ያርሾ ቃይ እት ሀራጵያ ማራ ዎይ እት ማራ ዶጎሙዋ ጾሳ ዱንካንያ ፐንግያን ደእያ ቄስያኮ አሁ። 7 ቄሲ ሄዋ መꬍና ጎዳ ስንꬃን ያርሺደ፥ እዝ ናጋራ አቶ ጊሴ፤ ያቶፐ እዛ ባረ የሉዋ ሱꬃ ጎገꬃፐ ጌያዉ። አቱማ ናኣ ዎይ ማጫ ናኣ የልያ ማጫዉን ዎጋይ ሄዋ።

8 “ ‘ሽን እት ላይꬃ ዶርሳ ኦርግያ አሀናዉ እዝዉ ሻሉ ግዳና ꬋዮፐ፥ ላኡ ማራ ዶጎማቱዋ ዎይ ላኡ ማራ ሀራጳቱዋ አሁ፤ ኡንቱንቱፐ እቱ ጹግያ ያርሹዋሳ፤ እቱ ቃይ ናጋራ ያርሹዋሳ፤ ያቶፐ ቄሲ ሄዋንታ ያርሺደ፥ እዝ ናጋራ አቶ ጊሴ፤ እዛካ ጌሻ ግዳዉ’ ያጋ” ያጌዳ። *

13

ጋልባ ሀርግያ ጼልያዋን ከሴዳ ህገቱዋ

1 መꬍና ጎዳይ ሙሳነ አሮና ሀዋዳን ያጌዳ፤ 2 “አይ አሳ ቦላነ ጋፉ ቤቶፐ፥ ዎይ ꬉሳ ማዱꬃይ ዎይ እላሁ ከሶፐነ ቃይ ሄዌካ አ ጋልባን ዎልቃማ ጋልባ ሀርግያዉ ላመቶፐ፥ ሄ ብታንያ ቄስያ አሮናኮ ዎይ ቄስያ ግድያ አ አቱማ ናናቱዋፐ እቱዋኮ አህኖ። 3 ቄሲ አ ጋልባ ቦላን ደእያ ማዱꬃ በኦ። ሄ ማዱጼዳ ሳኣን ደእያ እስኪ ቦጾፐነ፥ ማዱꬃይካ ኦላቶፐ፥ ሄዌ ዎልቃማ ጋልባ ሀርገ። ቄሲ ሄዋ በኢደ፥ ሄ ብታኒ ቱና ግድያዋ ኤርሶ። 4 ሽን አ ጋልባ ቦላን ደእያ ሻቱ ቦጽንቶካ፥ ጋልባፐ ሉኪደ ኦላትቤናዋ ግዶፐነ ሄ ማዱꬃ ቦላን ደእያ እስኪ ቦጽቤናዋ ግዶፐ፥ ቄሲ ሄ ብታንያ ዱማ ክፍልያን ላፑን ጋላሳ ጎርዲደ ዎꬆ። 5 ላፑንꬃ ጋላሳን ቄሲ አ ዛረꬂደካ በኦ፤ እ በእያ ዎደ ማዱꬃይ ብታንያ ጋልባ ቦላን አከናን ካሰዋዳንካ ደኦፐ፥ ቄሲ ሄ ብታንያ ላኤንꬁዋካ ዱማ ክፍልያን ላፑን ጋላሳ ጎርዲደ ዎꬆ። 6 ቃይካ ላፑንꬃ ጋላሳን ቄሲ አ፤ በእያ ዎደ ማዱꬃይ አክያዋ አጊደ ꬋይ ꬋይ ቦፐነ ꬉሞፐ፥ ቄሲ እ ጌሻ ግድያዋ ኤርሶ። ሄዌ ሻቱዋፐ አትና ሀራባ ግደና፤ ሄዋ ድራዉ፥ እ ባረ ማዩዋ ሜጪደ ጌሻ ግዴ። 7 ሽን እ ጌያናዉ ባረና ቄስያ በሴዳዋፐ ጉይያን፥ ሄ ሻቱ አ ጋልባ ቦላን ያ አክ አክ ቦፐ፥ እ ላኤንꬁዋ ባረና በሳናዉ ቄስያኮ ቦ። 8 ቄሲካ አ በኦ፤ ሄ ሻቱ ብታንያ ጋልባ ቦላን ያ አክ አክ ቦፐ፥ ቄሲ እ ቱና ግድያዋ ኤርሶ፤ አያዉ ጎፐ ሄዌ ዎልቃማ ጋልባ ሀርግያ።

9 “ኦናነ ዎልቃማ ጋልባ ሀርጊ ኦይቆፐ፥ ቄስያኮ አ አህኖ። 10 ቄሲ አ በኦ፤ በእያ ዎደ አ ጋልባ ቦላን ቦꬃ ጋፉ ደኦፐ፥ ሄ ጋፉ እስክያካ ቦꬃዉ ላሞፐነ ሄ ጋፉዋ ግዶን አሹ ሙን ኡቴዳዋ ግዶፐ፥ 11 ሄዌ አ ጋልባ ቦላን ጋምኤዳ ዎልቃማ ጋልባ ሀርግያ ግድያ ድራዉ፥ ቄሲ እ ቱና ግድያዋ ኤርሶ። እ ቱና ግድያዌ ኤረት ድጌዳ ድራዉ፥ አ ዱማ ክፍልያን ጎርዳናዉ ኮሸና።

12 “ቃይ ዎልቃማ ጋልባ ሀርጊ ብታንያ ጋልባ ቦላን አኪደ፥ ሁጲያፐ ገድያ ጋካናዉ ኡባን ማዬዳዋ ግዶፐ፥ ቄሲ በኦ። 13 ሄ ዎልቃማ ጋልባ ሀርጊ አ ቦላ ኡባ ማዮፐ፥ ቄሲ እ ጌሻ ግድያዋ ኤርሶ፤ አ ቦላይ ኡባናካ ላመቲደ ቦꬃ ግዴዳ ድራዉ፥ እ ጌሻ። 14 ሽን ሄ ማዱꬃ ግዶን ሙኔዳ አሹ ቤቶፐ እ ቱና። 15 ቄሲ ሄ ሙኔዳ አሹዋ፤ በኢደ ሄ ብታኒ ቱና ግድያዋ ኤርሶ። ሄ ሙኔዳ አሹ ዎልቃማ ጋልባ ሀርግያ ግድያ ድራዉ፥ እ ቱና። 16 ሽን ሄ ሙኔዳ አሹ ቃይካ ላመቲደ ቦጾፐ፥ ሄ ብታኒ ቄስያኮ ዮ። 17 ቄሲ አ በኦ፤ አ ማዱꬃይ ቦጼዳዋ ግዶፐ፥ ሄ ብታኒ ጌሻ ግድያዋ ቄሲ ኤርሶ፤ ያቶፐ እ ጌሻ ግዳናዋ።

18 “እት አሳ ቦላ ማዱꬃይ ዎꬊደ ፓጽና፥ 19 አ ሳኣን ቦꬃ ጋፉ ቤቶፐ ዎይ ዞኤዳ እላሁ ከሶፐ፥ ሄ ኡራይ ባረና ቄስያ በሶ። 20 ቄሲ አ በኦ፤ ሄ ማዱꬃይ ኦላቶፐነ ማዱꬃ ቦላን ደእያ እስኪካ ላመቲደ ቦጾፐ፥ ሄ ብታኒ ቱና ግድያዋ ቄሲ ኤርሶ። ሄዌ ማዱꬃና ዶሜዳ ዎልቃማ ጋልባ ሀርግያ። 21 ሽን ቄሲ በእያ ዎደ፥ እስኪ ቦጽቤናዋ ግዶፐነ ማዱꬃይካ ጋልባ ሉኪደ ኦላትቤናዋ ግዶፐ፥ ቃይ ꬋይ ꬋይ ቦፐ፥ ቄሲ አ ዱማ ክፍልያን ላፑን ጋላሳ ጎርዲደ ዎꬆ። 22 ሄዌ አ ጋልባ ቦላን አክ አኪደ ቦፐ፥ ሄ ብታኒ ቱና ግድያዋ ቄሲ ኤርሶ፤ አያዉ ጎፐ፥ ሄዌ ጋልባ ሀርግያ። 23 ሽን ሄ እላሁ አክ አክ ቤናን እትሳ ጻላላን ደኦፐ፥ ሄዌ ማዱꬃይ ፓጼዳ ማላ ግድያ ድራዉ፥ ሄ ብታኒ ጌሻ ግድያዋ ቄሲ ኤርሶ።

24 “እት አሳ ጋልባ ታማይ ሞፐነ ሄ ሜዳ ሳኣን ቦጼዳ ዎይ ዞኤዳ እላሁ ከሶፐ፥ 25 ቄሲ ሄ ሳኣ በኦ፤ አ ሳኣን ደእያ እስኪ ቦጾፐነ ማዱꬃይካ ሉኪደ ኦላቶፐ፥ ሄዌ ዎልቃማ ጋልባ ሀርግያ። እ ታማይ ሜዳሳና ከሴዳ፤ ሄዋ ድራዉ ቄሲ እ ቱና ግድያዋ ኤርሶ። 26 ሽን ቄሲ በእያ ዎደ፥ ሄ እላሁዋ ቦላን ደእያ እስኪ ቦጽቤናዋ ግዶፐነ ማዱꬃይካ ጋልባ ሉኪደ ኦላትቤናዋ ግዶፐ፥ ቃይ ꬋይ ꬋይ ቤዳዋ ግዶፐ፥ ቄሲ አ ዱማ ክፍልያን ላፑን ጋላሳ ጎርዲደ ዎꬆ። 27 ላፑንꬃ ጋላሳን ቄሲ አ በኦ፤ ሄ ዎደ ሄ ሳአይ አክ አክ ቦፐ፥ እ ቱና ግድያዋ ቄሲ ኤርሶ። ሄዌ ዎልቃማ ጋልባ ሀርግያ። 28 ሽን ሄ እላሁ ጋልባ ቦላን አከናን አጊደ እት ሳኣን ኡቶፐነ ኡባ ቃይ ꬋይ ꬋይ ቦፐ፥ ሄዌ ታማይ ሜዳሳን አቴዳ ማላ ግድያ ድራዉ፥ እ ጌሻ ግድያዋ ቄሲ ኤርሶ።

29 “እት አቱማ አሳዉ ዎይ ማጫ አሳዉ ሁጲያ ዎይ ጋጩዋ ቦላን ማዱꬃይ ከሶፐ፥ 30 ቄሲ ሄ ማዱꬃ በኦ። እ በእያ ዎደ ማዱꬃይ ጋልባ ሉኪደ ኦላቶፐነ አ ቦላን ደእያ እስኪካ አድልያ ጪሻ ማላትያ ሌኦ ግዶፐ፥ ሄ ብታኒ ቱና ግድያዋ ቄሲ ኤርሶ። ሄዌ ሁጲያ ዎይ ጋጩዋ ቦላን ከስያ ቃጨቹዋነ ዎልቃማ ጋልባ ሀርግያ። 31 ቃይ ቄሲ ሄ ሀርግያ በእያ ዎደ፥ እ ጋልባ ሉኪደ ኦላትቤናዋ ግዶፐነ ካረꬃ እስኪካ አ ቦላ ꬋዮፐ፥ ሄ ቃጨቹዋ ሀርግያና ደእያ ብታንያ ቄሲ ዱማ ክፍልያን ላፑን ጋላሳ ጎርዲደ ዎꬆ። 32 ላፑንꬃ ጋላሳን ቄሲ ሄ ሀርግያ፤ በእያ ዎደ ቃጨቹዋ ሀርጊ አከናዋ ግዶፐ፥ አ ቦላን አድልያ ጪሻ ማላትያ እስኪ ባይናዋ ግዶፐነ፥ እካ ጋልባ ሉኪደ ኦላትቤናዋ ግዶፐ፥ 33 ሄ ብታኒ ሄ ማዱꬃ ዩሹዋን ደእያ እስክያ ሜዶ፤ ቃጨችያ ሳኣን ደእያ እስክያ ማታ ሜዶፖ። ቄሲ ሄ ብታንያ ዱማ ክፍልያን ሀራ ላፑን ጋላሳ ጎርዲደ ዎꬆ። 34 ላፑንꬃ ጋላሳን ቄሲ ሄ ቃጨችያ ሳኣ በእያ ዎደ፤ ሄዌ ብታንያ ጋልባ ቦላን አካና ꬋዮፐ ጋልባ ሉኪደ ኦላታና ꬋዮፐ፥ ሄ ብታኒ ጌሻ ግድያዋ ቄሲ ኤርሶ። ብታኒካ ባረ ማዩዋ ሜጪደ፥ ጌሻ ግዴ። 35 ሽን እ ጌዬዳዋፐ ጉይያን፥ ቃጨችያዌ ሄ ብታንያ ጋልባ ቦላን አክ አክ ቦፐ፥ 36 ቄሲ አ በእያ ዎደ ሄ ቃጨችያዌ አኬዳዋ ግዶፐ፥ ቄሲ አድልያ ጪሻ ማላትያ እስክያ ኮዮፖ፤ አያዉ ጎፐ፥ ሄ ብታኒ ቱኔዳ። 37 ሽን ቄሲ በእያ ዎደ፥ ሄ ቃጨችያሳይ አክቤናዋ ግዶፐነ ካረꬃ እስኪካ አ ቦላ ዶለዳዋ ግዶፐ፥ ሄ ቃጨችያሳይ ፓጼዳ። ሄ ብታኒካ ጌሻ ግድያ ድራዉ፥ እ ጌሻ ግድያዋ ቄሲ ኤርሶ።

38 “እት አቱማ አሳ ዎይ ማጫ አሳ ጋልባ ቦላ ቦꬃ እላሁ ከሶፐ፥ 39 ቄሲ አ፤ በእያ ዎደ ሄ ኡንቱንቱ ጋልባ ቦላን ደእያ እላሁ ሾሎላ ቦꬃ ግዶፐ፥ ሄዌ ጋልባ ቦላን ጮ ከሴዳዋ፤ ሄ ብታኒካ ጌሻ።

40 “እት አሳዉ ሁጲያ ብናናይ ቆቆፈቶፐ፥ እ ቦኣ፤ ግዶፐ አትና እ ጌሻ። 41 ቃይ እት አሳዉ ሁጲያ ብናናይ ስንꬃና ቦአቶፐ፥ አ ቲሻይ ሜዳ፤ ግዶፐ አትና እ ጌሻ። 42 ሽን አ ቦኣ ዎይ አ ቲሻይ ሜዳሳ ቦላን ዞኦ ዎይ ቦꬃ ማዱꬃይ ከሶፐ፥ ሄዌ አ ቦኣን ዎይ ቲሻይ ሜዳሳን ከሴዳ ዎልቃማ ጋልባ ሀርግያ። 43 አ ቄሲ፤ በእያ ዎደ አ ቦኣ ዎይ ቲሻይ ሜዳሳ ቦላን ደእያ ማዱꬃይ ጋልባ ቦላን ከስያ ዎልቃማ ጋልባ ሀርግያዳን ዞኦ ግዶፐ፥ 44 ሄ ብታኒ ቱሙካ ዎልቃማ ጋልባ ሀርጊ ሳክያ ሀርጋንቻ። እ ቱና ግድያ ድራዉ እ ቱና ግድያዋ ቄሲ ኤርሶ፤ አያዉ ጎፐ ሀርጊ አ ሁጲያን ደኤ።

45 “ዎልቃማ ጋልባ ሀርጊ ኦይቄዳ አሳይ ፔቴዳ ማዩዋ ማዮ፤ ባረ ሁጲያ ፕጾፖ፤ ባረ መተርሻካ ካሞ፤ ያቲደ፥ ባረ ቃላ ꬎቁ ኦꬂደ፥ ‘ታን ቱና፥ ታን ቱና!’ ያጎ። 46 ሄ ሀርጊ አ ቦላ ደኤዳ ኬሻን ኡባን እ ቱና። እ ቱና ግድያ ድራዉ፥ አሳፐ ሻከቲደ ዱንካኔዳ ሳኣፐ ካረና ባረካ ደኦ።

ሳላይ ከስያ ዎደ ኦꬅያ ዎጋ

47 “አይ ማዩዋ ቦላነ ቦሮቄዳ ሳአይ ቤቶፐ፥ ሄ ማዩ ሱፈ ግድና ዎይ ሊኖ ግድና፥ 48 ቃጭናፐ ዎይ ሻሉዋፐ ዳደቴዳ ሊኖ ዎይ ሱፈ ግድና፥ ጋልባ ዎይ ጋልባፐ ኦሰቴዳ ማዩዋ ግድና፥ 49 ሄ ማዩዋ ቦላ ከሲደ ቦሮቁ ማታ ማላትያ ዎይ ዞኦ ማላ በሶፐ፥ እ ቃጭናፐ ዎይ ሻሉዋፐ ዳደቴዳዋ ግድና፥ ጋልባ ዎይ ጋልባፐ ኦሰቴዳ ማዩዋ ግድናካ፥ ሄዌ ቦሮቁ ከሴዳ ድራዉ፥ ሄዋ ቄስያ በሳናዉ ኮሼ። 50 ቄሲ ሄ ቦሮቁዋ በኢደ፥ ሄ ቦሮቁዋና ደእያ ማዩዋ ዱማ ክፍልያን ላፑን ጋላሳ ጎርዲደ ዎꬆ። 51 ላፑንꬃ ጋላሳን ቄሲ ሄ ማዩዋ በእያ ዎደ፤ ሄ ማዩዋ ቦላን አክ አክ ቦፐ፥ እ ቃጭና ዎይ ሻሎ ማዩዋ ግድና፥ ጋልባ ዎይ ጋልባፐ ኦሰቴዳ ማዮ ግድናካ፥ ሄዌ እቱዋፐ እቱዋ ኦይቂያ ቦሮቆ ግድያ ድራዉ፥ ሄ ማዩ ቱና። 52 ቃይ ሄ ማዩ ቃጭና ዎይ ሻሎ ማዮ ግድና፥ ሊኖ ዎይ ሱፈ ግድና፥ ጋልባፐ ኦሰቴዳዋ አያ ግድናካ፥ ቄሲ አ ጹጎ። ሄዌ እቱዋፐ እቱዋ ኦይቂያ ቦሮቆ ግድያ ድራዉ፥ እ ጹገታናዉ በሴ።

53 “ቃይካ ቄሲ በእያ ዎደ፥ ሄ ቦሮቁ ማዩዋ ቦላ አክቤናዋ ግዶፐ፥ እ ቃጭና ዎይ ሻሎ ማዮ ዎይ ጋልባፐ ኦሰቴዳዋ አያ ግድናካ፥ 54 ሄ ቦሮቁ ደእያ ማዩዋ ሜጫናዳን ቄሲ አዛዞ። ሄዋፐ ጉይያን፥ ሄ ማዩዋ ዱማ ክፍልያን ሀራ ላፑን ጋላሳ ጎርዲደ ዎꬆ። 55 ሄ ቦሮቆ ሳአይ ደእያ ማዩዋ ሜጮዋፐ ጉይያን፥ ቃይካ ቄሲ በእያ ዎደ ሄ ቦሮቁ ባረ ማላ ላምቤናዋ ግዶፐ፥ እ አክ አክ ባና ꬋዮፐካ ቱና። ሄ ቦሮቆ ሳአይ ማዮ ጉየ ባጋና ዎይ ስንꬃ ባጋና ደእንካ፥ ሄ ማዩ ታማን ጹገታናዉ ኮሼ። 56 ሽን ሄ ማዩዋ ሜጭ ስምና ቄሲ በእያ ዎደ ቦሮቁ ꬋይ ꬋይ ቦፐ፥ እ ጋልባ ግድና፥ ቃጭና ዎይ ሻሎ ማዮ ግድናካ፥ ሄ ቦሮቁ ደእያ ሳኣ ቄሲ ዳኪደ ከስ ድጎ። 57 ሄዋፐ ጉይያን፥ ማዩዋ ቦላ ስሚደካ ከሶፐ፥ ሄ ማዩ ቃጭና ዎይ ሻሎ ማዮ ግድና፥ ጋልባፐ ኦሰቴዳዋ አያ ግድናካ፥ ሄዌ አክ አክ ብያ ቦሮቆ ሳ ግድያ ድራዉ፥ ሄ ቦሮቁ ደእያ ማዩ ታማን ጹገታናዉ በሴ። 58 ሽን ሜጨቴዳ ማዩ ቃጭና ዎይ ሻሎ ማዮ ግድና፥ ዎይ ጋልባፐ ኦሰቴዳ አያ ማዮ ግድናካ፥ ቦሮቆ ሳአይ አ ቦላፐ ꬋዮፐ፥ ሄ ማዩ ላኤንꬁዋ ሜጨቶ፤ ሄዋፐ ጉይያን፥ እ ጌሻ ግዴ።

59 “እት ማዩ ሱፈ ዎይ ሊኖ ግድና፥ ቃጭና ዎይ ሻሎ ማዮ ግድና፥ ዎይ ቃይ ጋልባፐ ኦሰቴዳዋ ግድናካ፥ ሄ ማዩዋ ጌሻ ዎይ ቱና ጊሳናዉ ዳንዳይያ ቦሮቆ ሳኣ ዎጋይ ሀዋ” ያጌዳ።

14

ጋልባ ሀርግያፐ ፓጽያ አሳይ ጌይያ ዎጋ

1 መꬍና ጎዳይ ሙሴዉ ሀዋዳን ያጊደ ኦዴዳ፤ 2 “ዎልቃማ ጋልባ ሀርጊ ኦይቄዳ ብታኒ ጌይያ ጋላስ ኦꬃናዉ ኮሽያ ዎጋይ ሀዋ። ሄ ብታንያ ቄስያኮ አፋናዉ ኮሼ። * 3 ቄሲ አሳይ ዱንካኔዳ ሳኣፐ ጋጻ ከሲደ፥ አ ሀርግያ በኦ። ሄ ዎደ ዎልቃማ ጋልባ ሀርጊ ብታንያ ቦላፐ ꬋዬዳዋ ግዶፐ፥ 4 ቄሲ ፓጻ ደእያ ላኡ ጌሻ ካፎቱዋ፥ ጽድያ ምꬃ፥ ዞኦ ቃጭናነ ህሶጵያ ቦንጭያ ሄ ዎልቃማ ጋልባ ሀርግያፐ ጌይያ ብታንያ ድራዉ አሀናዳን ኡንቱንታ አዛዞ። 5 ሄዋፐ ጉይያን፥ ቃይ ቄሲ ላኡ ካፎቱዋፐ እቱዋ ከርያን ደእያ ፑልቶ ሃꬃ ቦላ ሹካናዳን አዛዞ። 6 ፓጻ ደእያ ካፉዋ፥ ቃይ ዝጋና፥ ዞኦ ቃጭናናነ ህሶጵያ ቦንጭያና አክ አፊደ፥ ከርያን ደእያ ፑልትያ ሃꬃ ቦላ ሹኬዳ ካፉዋ ሱꬃ ግዶ ናቆ። 7 ከሴዳ ሱꬃ ሄ ዎልቃማ ጋልባ ሀርግያፐ ፓጽያ ብታንያ ቦላ ላፑ ገደ ጫጫፎ፤ ያቲደ ሄ ብታኒ ጌሻ ግድያዋ ኤርሶ፤ ፓጻ ደእያ ካፉዋ ገደ ደምባ የዶ።

8 “ሄ ሀርግያፐ ጌዬዳ ብታኒ ባረ ማዩዋ ሜጮ፤ ባረ ቦላን ደእያ እስክያ ኡባ ሜደቶ፤ ባረ ቦላካ ሜጨቶ፤ ያቶፐ እ ጌሻ ግዳናዋ። ሄዋፐ ጉይያን፥ እ ዱንካኔዳ ሳኣ ዮ፤ ሽን ግዶፐነ ባረ ዱንካንያ ገለናን ላፑን ጋላሳ ካረና ጋምኦ። 9 ላፑንꬃ ጋላሳን ባረ ሁጲያ፥ ቡቻ፥ ጎማነ ባረ ቦላን ደእያ ሀራ እስክያ ኡባ ሜደቶ፤ ቃይ ባረ ማዩዋ ሜጮ፤ ባረ ቦላካ ሜጨቶ፤ ሄዋፐ ጉይያን፥ እ ጌሻ ግዳናዋ።

10 “ሆስፑንꬃ ጋላሳን ትላ ቦላና ደእያ ላኡ ዶርሳ ማራቱዋነ እት ላይꬃ ግዴዳ እት ዶርሳቶ አሆ፤ ቃይ ካꬃ ያርሾ ዛይትያን ሙናቀቴዳ ኡሱፑን ኪሎ ግራመ ꬊልያነ እት ሊትሮ ዎጋራ ዛይትያዉ ሄዘንꬆ ኩሽያ አሆ። 11 አ ጌሽያ ቄሲ ብታንያ እ አሄዳዋንቱና እትፐካ መꬍና ጎዳ ዱንካንያ ፐንገ መꬍና ጎዳ ስንꬃ ሺሾ።

12 “ቄሲካ ላኡ ዶርሳ ማራቱዋፐ እቱዋ አኪደ፥ ሊትሮ ሄዘንꬆ ኩሽያ ዛይትያና እትፐ ናቁዋ ያርሹዋ ኦꬂደ ሺሾ፤ ሄ ሺሼዳዋ ቃይ ቃꬅያ ያርሹዋ ኦꬂደ መꬍና ጎዳ ስንꬃን ቃꬆ። 13 ያቲደ እ ሄ ዶርሳ ማራ ናጋራ ያርሹዋነ ጹግያ ያርሹዋ ሹክያ ጌሻ ሳኣን ሹኮ፤ ናጋራ ያርሹዋዳን ናቁዋ ያርሹካ ቄስያዉ እመቴ፤ እካ ሎይꬅ ጌሻ። 14 ቄሲ ናቁዋ ያርሹዋ ሱꬃፐ ጉꬃ አኪደ፥ ሄ ጌይያ ብታንያዉ ኡሸቻ ባጋ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ኦኮ። 15 ሄዋፐ ጉይያን፥ ቄሲ ዎጋራ ዛይትያፐ ጉꬃ አኪደ፥ ባረ ሀድርሳ ኩሽያ ጎምፓን ትጎ።

16 “ሄ ሀድርሳ ኩሽያ ጎምፓን ደእያ ዎጋራ ዛይትያን ባረ ኡሸቻ ኩሽያ ብራꬍያ ናቂደ፥ መꬍና ጎዳ ስንꬃን ላፑ ገደ ጫጫፎ። 17 ያት ስሚደ ባረ ኩሽያ ጎምፓን አቴዳ ዛይትያፐ አኪደ፥ ጌይያ ብታንያዉ ኡሸቻ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ካሰ ናቁዋ ያርሹዋ ሱꬃ ኦከቴዳ ሳኣን ኦኮ። 18 ቃይ ባረ ኩሽያ ጎምፓን አቴዳ ዛይትያ ቄሲ ጌይያ ብታንያ ሁጲያን ጉሶ፤ ያቲደ መꬍና ጎዳ ስንꬃን ሄ ብታንያ ናጋራ አቶ ጊሶ።

19 “ሄዋፐ ጉይያን ቄሲ ባረ ቱናተꬃፐ ጌይያ ብታንያ ናጋራ አቶ ጊሳናዉ ናጋራ ያርሾ ሺሼዳ መህያ ሹኬ፤ ሄዋፐ ስሚደ ቃይ ጹግያ ያርሾ ሺሼዳ መህያ ያርሼ። 20 ቃይ ቄሲ ሄ ጹግያ ያርሹዋ ካꬃ ያርሹዋና እትፐ ያርሽያ ሳኣ ቦላን ዎꬂደ ጹጌ፤ ያቲደ ብታንያ ናጋራ አቶ ጊሴ፤ ብታኒካ ጌሻ ግዴ።

21 “ሽን ብታኒ ሄዋ ኡባ አሀናዉ ዳንዳየና ማንቆ ግዶፐ፥ ጾሳ ስንꬃን ቃꬂደ አ ናጋራ አቶ ጊሳናዉ፥ ባረ ናቁዋ ያርሾ እት ዶርሳ ማራ አሆ። ቃይ ካꬃ ያርሾካ ዎጋራ ዛይትያን ሙናቀቴዳ ላኡ ኪሎ ግራመ ሎኦ ꬊልያነ እት ሊትሮ ሄዘንꬆ ኩሽያ ዛይትያ እትፐ አሆ። 22 ቃይካ ባረዉ ዳንዳዬዳዋዳን ላኡ ማራ ሀራጰቱዋ ዎይ ላኡ ማራ ዶጎማቱዋ፥ እቱዋ ናጋራ ያርሾ፥ እቱዋ ቃይ ጹግያ ያርሾ አሆ።

23 “ሆስፑንꬃ ጋላሳን ባረ ናጋራፐ ጌያናዉ ብታኒ ሀዋንታ ቄስያኮ መꬍና ጎዳ ዱንካንያ ፐንገ መꬍና ጎዳ ስንꬃ አሆ። 24 ቄሲ ናቁዋ ያርሾ አሄዳ ዶርሳ ማራነ ልትሮ ሄዘንꬆ ኩሸ ዛይትያ አኪደ፥ ቃꬅያ ያርሹዋ ኦꬂደ መꬍና ጎዳ ስንꬃን ቃꬆ። 25 ያቲደ ናቁዋ ያርሾ አሄዳ ዶርሳ ማራ ሹኪደ ሄ ናቁዋ ያርሹዋ ሱꬃፐ ጉꬃ አኪደ፥ ሀ ጌይያ ብታንያዉ ኡሸቻ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ኦኮ። 26 ቃይ ቄሲ ዛይትያፐ ጉꬃ ባረ ሀድርሳ ኩሽያ ጎምፓን ትጎ። 27 ሄ ሀድርሳ ኩሽያ ጎምፓን ደእያ ዛይትያፐ ኡሸቻ ኩሽያ ጼራን ጉꬃ አኪደ፥ መꬍና ጎዳ ስንꬃን ላፑ ገደ ጫጫፎ። 28 ቃይካ ቄሲ ባረ ኩሽያ ጎምፓን ደእያ ዛይትያፐ ጉꬃ አኪደ፥ ጌይያ ብታንያዉ ኡሸቻ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ካሰ ናቁዋ ያርሹዋ ሱꬃ ኦከቴዳ ሳኣን ኦኮ። 29 ቃይ መꬍና ጎዳ ስንꬃን ብታንያ ናጋራ አቶ ጊሳናዉ፥ ቄሲ ባረ ኩሽያን አቴዳ ዛይትያ ጌይያ ብታንያ ሁጲያን ኦኮ። 30 ሄዋፐ ጉይያን፥ ሄ አዉ ባረዉ ዳንዳዬዳዋዳን ሀራጵያ ማራ ግድና ዎይ ማራ ዶጎሙዋ ግድና፥ 31 እቱዋ ናጋራ ያርሾ ላኤንꬁዋ ቃይ ጹግያ ያርሾ ካꬃ ያርሹዋና እትፐ ያርሾ። ቃይ ቄሲካ ሄ ጌይያ ብታንያዉ መꬍና ጎዳ ስንꬃን አ ናጋራ አቶ ጊሶ። 32 ባረ ቦላን ደእያ ዎልቃማ ጋልባ ሀርግያፐ ጌያናዉ ኮሽያ ዎጋ ፖላናዉ ማንቆታይ ድጌዳ ኡራዉ ደእያ ዎጋይ ስም ሀዋ” ያጌዳ።

ጎልያ ቦላ ከስያ ቦሮቁዋ

33 መꬍና ጎዳይ ሙሳነ አሮና ሀዋዳን ያጌዳ፥ 34 “ታን ህንተንቶ አቆ ኦꬃደ እምያ ካናነ ቢታ ህንተ ገልያ ዎደ፥ ቃይ ሄ ጋድያን ደእያ ህንተ ኬꬃፐ እቱዋን ታን ቦሮቁዋ የድያ ዎደ፥ 35 ሄ ጎልያዉ ቄስያኮ ቢደ፥ ‘ታ ሶን አያ ቦሮቀንቶ ደኤ’ ያጊደ ኦዶ። 36 ጎለን ደእያባይ ኡባይ ቱና ጌተተናዳን፥ ቄሲ ቦሮቁዋ በአናዉ ገላናፐ ካሰቲደ፥ ሶን ደእያዋ ኡባ ካረ ከሳናዳን አዛዞ፤ ያት ስምና ቄሲ በአናዉ ጎለ ገሎ። 37 ሄዋን በእያ ዎደ፥ ቦሮቆ ሳአይ ጎዳ ቦላን ማታ ማላትያ፥ ዎይ ዞኦ ማላ በሶፐነ ቃይ ጎዳፐ ኦላቲደ ግዶ ገሎፐ፥ 38 ቄሲ ጎለፐ ካረ ከሲደ፥ ጎልያ ላፑን ጋላሳ ጋካናዉ ጎርዶ። 39 ላፑንꬃ ጋላሳን ቄሲ ሄ ጎልያ ዛረꬂደ፤ ጼልያ ዎደ ሄ ቦሮቁ ጎልያ ጎዳ ቦላን አኮፐ፥ 40 ቦሮቁ ደእያ ሹቻቱዋ ኡባ ጎዳፐ ሾዲደ፥ ካታማፐ ጋጻ ያ ቱኔዳ ሳአዉ ኦላናዳን አዛዞ። 41 ቃይ ጎዳ ዱፌዳ ኡርቃ ሶ ባጋና ቦክሽን፥ ዩሽ አꬂደ ቆቆፋናዳን ኦꬆ፤ ያቲደ ሄ ቆቆፌዳ ኡርቃ ካታማፐ ጋጻን ደእያ ቱና ሳኣን ኦልኖ። 42 ሄዋፐ ጉይያን፥ ሄ ሾዴዳ ሹቻቱ ሳኣን ሀራ ሹቻቱዋ ዎꬅኖ፤ ቃይ ሀራ ኡርቃንካ ጎልያ ዱፍኖ።

43 “ሹቻቱዋ ሾድ ድግና፥ ቃይ ኡርቃካ ቆቆፊደ ሀራ ኡርቃ ዱፊ ስምና፥ ላኤንꬁዋ ስሚደ ቦሮቁ ጎልያ ግዶን አኮፐ፥ 44 ቄሲ ሄዋ በእያ ዎደ፤ ቦሮቁ ሄ ጎልያ ግዶን አኮፐ፥ ሄዌ እቱዋፐ እቱዋ ኦይቂያ ቦሮቆ ግድያ ድራዉ፥ ሄ ጎሊ ቱና። 45 ሄዋ ድራዉ እ ሄ ጎልያ፥ አ ሹቻ፥ አ ምꬃነ እ ዱፈቴዳ ኡርቃ ኡባ ኮሎ፤ ሄዋንታ ካታማፐ ጋጻ አፊደ፥ ቱና ሳኣን ኦሎ። 46 ቃይ ሄ ጎሊ ጎርዳን ታክያ ዎድያን አ ግዶ ገልያ ኦንነ ሳአይ ቃማና ጋካናዉ ቱና። 47 ሄ ጎልያን ግስያ ኡራይ ዎይ ቁማ ምያ ኡራይ ባረ ማዩዋ ሜጮ።

48 “ሽን ቄሲ ዪደ ጼልያ ዎደ፥ ጎሊ ዱፈት ስምና ላኤንꬁዋ ስሚደ አካና ꬋዮፐ፥ ቦሮቁ ꬋዬዳ ድራዉ፥ ሄ ጎሊ ጌሻ ግድያዋ ቄሲ ኤርሶ። 49 ጎልያ ጌሻናዉ ላኡ ካፎቱዋ፥ ጽድያ ምꬃ፥ ዞኦ ቃጭናነ ህሶጵያ ቦንጭያ አሆ። 50 ካፎቱዋፐ እቱዋ ከርያን ደእያ ፑልቱዋ ሃꬃ ቦላን ሹኮ። 51 ሄዋፐ ጉይያን ጽድያ፥ ህሶጵያ ቦንጭያ፥ ዞኦ ቃጭናነ ፓጻ ደእያ ካፉዋ እትፐ አኪደ፥ ከርያን ደእያ ሹኬዳ ካፉዋ ሱꬃንነ ፑልቱዋ ሃꬃን የግ ከሲደ፥ ላፑ ገደ ሄ ጎልያ ጫጫፎ። 52 ያቲደ ሄ ጎልያ ቄሲ ካፉዋ ሱꬃን፥ ፑልቱዋ ሃꬃን፥ ፓጻ ደእያ ካፉዋን፥ ጽድያን፥ ህሶጵያ ቦንጭያንነ ዞኦ ቃጭናን ጌሾ። 53 ቃይ ፓጻ ደእያ ካፉዋ ካታማፐ ጋጻ ህን ደምባ የዶ። ሄዋዳን ኦꬂደ፥ ጎልያ ጌሽያ ዎጋ ፖሌ፤ ጎሊካ ጌሻ ግዴ።

54 “አይ ዎልቃማ ጋልባ ሀርገ ግዶፐካ ሀዌ ዎጋ፤ ቃጨችያዋ ግድና፥ 55 ማዩዋ ቦላን ዎይ ጎልያ ቦላን ከስያ ቦሮቆ ግድና፥ 56 ጋፉዋ ግድና፥ ꬉሳ ማዱꬃ ግድና ዎይ እላሁዋ ግድናካ፥ 57 እትባይ ቱና ግድያዋነ ጌሻ ግድያዋ ኤርሳናዉ ዎልቃማ ጋልባ ሀርግያነ ቦሮቁዋ ዎጋይ ሀዋ” ያጌዳ።

15

አሳ ቦላፐ ጎግያ ቱንስያባ

1 መꬍና ጎዳይ ሙሳነ አሮና ሀዋዳን ያጌዳ፤ 2 “እስራኤልያ አሳዉ ሀዋዳን ያጊደ ኦድተ፤ ‘አይ አሳ አቱንꬃፐ አያይኔካ ጎጎፐ፥ ሄ ጎግያባይ ቱና። 3 ሄ ጎግያዋፐ ደንዴዳዋን ሄ ኡራይ ቱና ግድያ ዎጋይ ሀዋ: ሄ ጎግያባይ አገናን ጎግናካ ዎይ ቃይ ጎግያዋ አግንቶካ ሄ አ ግዶን ደእያባይ አ ቱንሴ።

4 “ ‘አ ቦላፐ አያይኔካ ጎግያ አሳይ ግስያ አይ ግሱካ ቱና፤ ቃይ እ ኡትያባይ አያ ግዶፐካ ቱና። 5 አ ግሱዋ ቦችያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና። 6 ጎግያዋና ደእያ አሳይ ኡቴዳዋ ቦላ ኡትያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

7 “ ‘ጎግያባይ ደእያ አሳ ቦላ ቦችያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

8 “ ‘ጎግያባይ ደእያ አሳይ ጌሻ አሳ ቦላ ጩቾፐ፥ ሄ አሳይ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

9 “ ‘ቃይ ጎግያባይ ደእያ አሳይ ኡትያ አይ ኮራይካ ቱና። 10 ባረፐ ጋርሳና ደእያዋ አያን ግዶፐካ ቦችያ ኦንነ ኦማርስ ጋካናዉ ቱና፤ ቃይ ሄዋንታ ማላትያዋንታ ቶክያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

11 “ ‘ጎግያዋና ደእያ አሳይ ባረ ኩሽያ ሜጨተናን ደኢደ ቦችያ አሳይ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

12 “ ‘ቃይ ጎግያባይ ደእያ አሳይ ቦችያ ኡርቃ ሚሻ ኡባ መንꬅተ፤ ምꬃፐ ኦሰቴዳ ሚሻ ኡባይ ቃይ ሃꬃን ሜጨቶ።

13 “ ‘ጎግያባይ ደእያ አሳይ ሄ ጎግያዋፐ ጌይያ ዎደ፥ ባረዉ ላፑን ጋላሳ ፓይዶ። ባረ ማዩዋ ሜጮ፤ ባረ ቦላካ ፑልቱዋ ሃꬃን ሜጨቶ፤ ያቲደ እ ጌሻ ግዴ። 14 ሆስፑንꬃ ጋላስ ላኡ ማራ ሀራጰቱዋ ዎይ ላኡ ማራ ዶጎማቱዋ አኪደ፥ መꬍና ጎዳ ዱንካንያ ፐንግያ መꬍና ጎዳ ስንꬃ ዪደ፥ ቄስያዉ ኡንቱንታ እሞ። 15 ቄሲ ሀራጰቱዋፐ እቱዋ ናጋራ ያርሾ፥ ላኤንꬁዋ ቃይ ጹግያ ያርሾ ያርሼ፤ ያቲደ ቄሲ ብታንያ ቦላፐ ጎግያዋ ድራዉ መꬍና ጎዳ ስንꬃን አ ናጋራ አቶ ጊሴ።

16 “ ‘አይ አቱማ አሳይነ ባረ አቱማተꬃፐ ዘረꬃይ ጉኮፐ፥ ባረ ኩመንꬃ ቦላ ሃꬃን ሜጨቶ፤ ቃይ ኦማርስ ጋካናዉ እ ቱና። 17 አቱማተꬃፐ ጉኬዳ ዘረꬃይ ቦቼዳ ማዩዋ ኡባይ ዎይ ጋልባ ኡባይ ሃꬃን ሜጨቶ፤ ቃይ ኦማርስ ጋካናዉ እ ቱና። 18 ቃይ እት አቱማ አሳይ ማጫ አሳና ግስና፥ አ አቱማተꬃፐ ዘረꬃይ ጉኮፐ፥ ላኡካ ሃꬃን ሜጨትኖ፤ ቃይ ኦማርስ ጋካናዉ ኡንቱንቱ ቱና።

19 “ ‘ማጫ አሳዉ አግናን አግናን ይያ ፒላይ ዮፐ፥ ላፑን ጋላሳ ጋካናዉ እዛ ቱና፤ ቃይ እዞ ቦችያ ኦንነ ኦማርስ ጋካናዉ ቱና።

20 “ ‘ሄ ፒላ ዎደ እዛ ግስያዌ ኡባይ ቱና፤ ቃይ እዛ ኡትያዌ ኡባይካ ቱና። 21 እዛ ግስያ ግሱዋ ቦችያ ኡባይ ባረ ማዩዋ ሜጮ፤ ሃꬃንካ ሜጨቶ፤ ኦማርስ ጋካናዉ እ ቱና። 22 እዛ ኡትያዋ ቦችያ ኡባይ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና። 23 እዛ ግስያ ግሱዋ ግድናካ ዎይ እዛ ኡትያዋ ቦችያ ኦንነ ኦማርስ ጋካናዉ ቱና።

24 “ ‘አይ አቱማ አሳይነ ሄ ፒላ ዎደ ኢናና ግሶፐ፥ ሄ ፒላይ ቃይ አ ቦቾፐ፥ ላፑን ጋላሳ ጋካናዉ እ ቱና፤ እ ግስያ ግሱ ኡባይካ ቱና።

25 “ ‘እት ማጫ ምሽራትዉ እዝ ፒላ ዎድያ ግደናን ሀራ ዎድያን ሱꬃይ ጎጎፐ፥ ዎይ ቃይ እዝ ፒላይካ ባረ ዎድያፐ አꬂደ ኤቀናን እጺደ ጎጎፐ፥ እ ኤቃና ጋካናዉ እዛ ቱና። ባረ ፒላ ዎድያን ቱና ግድያዋዳን፥ ሄ ዎደካ እዛ ቱና። 26 ሄ ሱꬃይ ኢፐ ጎግያ ዎድያን እዛ ግሴዳ ግሱ ኡባይ፥ ባረ ፒላ ዎደ እዛ ግሴዳ ግሱዋካ ማላ ቱና፤ ቃይ እዛ ኡትያባይ ኡባይካ ባረ ፒላ ዎደ እዛ ኡትያባይ ቱና ግድያዋዳን ቱና። 27 ቃይ ሄ ቱኔዳባቱዋ ቦችያ ኦንነ ቱና፤ እ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

28 “ ‘እዝፐ ጎግያባይ ኤቆፐ፥ እዛ ሄ ዎድያፐ ዶማደ ላፑን ጋላሳ ፓይዱ፤ ሄዋፐ ጉይያን፥ እዛ ጌሻ ግዳና። 29 ሆስፑንꬃ ጋላሳን እዛ ላኡ ማራ ሀራጰቱዋ ዎይ ላኡ ማራ ዶጎማቱዋ አካደ፥ ጾሳ ዱንካንያ ፐንግያ ቄስያኮ አሁ። 30 ቄሲ ሀራጰቱዋፐ እቱዋ ናጋራ ያርሾ እቱዋ ቃይ ጹግያ ያርሾ ያርሾ። ያቲደ ቄሲ ኢፐ ጎግያዋ ቱናተꬃ ድራዉ መꬍና ጎዳ ስንꬃን እ ናጋራ አቶ ጊሴ።

31 “ ‘ባረንቱ ግዶን ደእያ ጾሳ ዱንካንያ ቱንሲደ እስራኤልያ አሳይ ሀይቀናዳን፥ ኔን ሀዋዳን ኦꬃደ ኡንቱንቱ ባረና ቱንስያዋፐ ሻከቲደ ደአናዳን ናጋ።

32 “ ‘አ ቦላፐ አያይኔካ ጎግያ አሳዉነ አ አቱማተꬃፐ ጉኬዳ ዘረꬃን ቱንያ አሳዉ፥ 33 ቃይ ባረ ፒላ ጋሱዋን ቱንያ ማጫ አሳዉ፥ አቱማ ግድና ማጫዋ ግድና ጎግያባይ ደእያ አሳዉነ ቱኔዳ ማጫ አሳና ግስያ አቱማ አሳዉ እመቴዳ ዎጋይ ሄዋ’ ያግተ” ያጌዳ።

16

ናጋራይ አቶ ጌተትያ ጋላሳ

(16:1-34)

1 አሮና አቱማ ናናይ ላኡ መꬍና ጎዳ ስንꬃ ሺቂደ ሀይቄዳዋፐ ጉይያን፥ መꬍና ጎዳይ ሙሳ ሀዋዳን ያጌዳ። 2 “መꬍና ጎዳይ ሙሳ፥ ነ እሻይ አሮን ታቦታ ቦላን ደእያ አቶ ግያ ሳኣ ቁምእያ ስንꬃን ጋርዱዋፐ ጉየ ባጋና ደእያ ኡባፐ አꬌዳ ጌሻ ሳኣ ኡባ ዎደ ጮ ገለናዳን አዉ ኦዳ። ጮ ገሎፐ እ ሀይቃና፤ አያዉ ጎፐ፥ ታን ሻርያ ግዶና አቶ ግያ ሳኣ ቁምእያ ቦላን ቆንጫይ። * 3 አሮን ናጋራ ያርሾ እት ኮሩማነ ቃይ ጹግያ ያርሾ እት ዶርሳ ኦርግያ አኪደ፥ ሄ ኡባፐ አꬌዳ ጌሻ ሳኣ ገሎ። *

4 “አሮን ሊኑዋፐ ኦሰቴዳ ጌሻ ቃምሽያነ ሊኑዋፐ ኦሰቴዳ ጋርሳና ማይያ ማዩዋ ማዮ። ቃይ ሊኑዋፐ ኦሰቴዳ ዳንጩዋ ዳንጮ፤ ሄዋዳንካ ቃይ ባረ ሁጲያን ሊኑዋፐ ኦሰቴዳ ሻሽያ ኤንጩርሳ ዎꬆ። ሀዋንቱ ጌሻ ማዮቱዋ ግድያ ድራዉ፥ እ ባረ ቦላ ሃꬃን ሜጨት ክቺደ ማዮ።

5 “እስራኤልያ አሳ ማባራይ ናጋራ ያርሾ ላኡ ዴሻ ኮለቱዋ፥ ጹግያ ያርሾካ እት ዶርሳ ኮልያ አሮናዉ አይኖ። 6 አሮን ባረ ናጋራነ ባረ ሶ አሳ ናጋራ አቶ ጊሳናዉ ኮሩማ ያርሾ። 7 ሄዋፐ ጉይያን፥ ላኡ ዴሻ ኮለቱዋ አፊደ፥ መꬍና ጎዳ ዱንካንያ ፐንግያን መꬍና ጎዳ ስንꬃን ኤሶ። 8 ያቲደ ሄ ላኡ ዴሻቱዋን ሳማ የግና እቱ መꬍና ጎዳሳ፤ እቱ ቃይ ባዙዋ የድያዋ ግዴ። 9 አሮን መꬍና ጎዳዉ ሳማይ ከሴዳ ዴሻ አሂደ፥ ናጋራ ያርሾ ኦꬂደ ያርሾ። 10 ሽን ባዙዋ የድያ ሳማይ ከሴዳ ዴሻ ፓጻ ደእሽን መꬍና ጎዳዉ ሺሾ፤ ባዙዋ አ የደርስያ ዎደ፥ አሳ ናጋራ አቶ ጊሴ።

11 “አሮን ባረ ናጋራነ ባረ ሶ አሳ ናጋራ አቶ ጊሳናዉ፥ እት ኮሩማ ናጋራ ያርሹዋ ኦꬂደ ሺሾ። ያቲደ ባረ ናጋራ ያርሾ ሄ ኮሩማ ሹኮ። 12 ቃይ መꬍና ጎዳ ስንꬃን ደእያ ያርሽያ ሳኣፐ እጻና ጩውስያ ሚሻ ኩመንꬃ ቦንቁዋነ፥ ሊቅ ጋጨቴዳ ላኡ ኮጵያ ሳዊያ እጻና አኪደ፥ ጋርዱዋ ግዶ አሆ። 13 እ ሀይቀናዳን፥ እጻና ጩዋይ ታቦታ ቦላን ደእያ አቶ ግያ ሳኣ ቁምእያ ካማና ማላ፥ እጻና መꬍና ጎዳ ስንꬃን ደእያ ታማን ዎꬆ። 14 ቃይ ሄ ኦርግያ ሱꬃፐ ጉꬃ አኪደ፥ ባረ ብራꬍያ አን ናቂደ፥ አቶ ግያ ሳኣ ቁምእያዉ ስንꬃ ባጋ ጫጫፎ፤ ቃይ አቶ ግያ ሳኣ ቁምእያፐ ስንꬃ ባጋና ደእያ ሳኣካ ላፑ ገደ ጫጫፎ።

15 “ሄዋፐ ጉይያን አሳ ናጋራ ያርሾ ግድያ ዴሻ ሹኪደ፥ አ ሱꬃ ጋርዱዋ ግዶ አሆ፤ ኮሩማ ሱꬃ ጫጫፌዳዋዳን፥ አቶ ግያ ሳኣ ቁምእያ ስንꬃነ አቶ ግያ ሳኣ ቁምእያፐ ስንꬃ ባጋና ደእያ ሳኣ ጫጫፎ። * 16 ያቲደ ኡባፐ አꬌዳ ጌሻ ሳኣ እስራኤልያ አሳ ቱናተꬃፐነ ናጋራፐ ጌሼ። ቃይ ኡንቱንቱ ቱናባ ኦꬅሽን፥ ኡንቱንቱ ግዶን ደእያ ጾሳ ዱንካንያካ ሄዋዳን ኦꬂደ ጌሾ። 17 እ ኡባፐ አꬌዳ ጌሻ ሳኣ ገሊደ፥ ባረ ናጋራ፥ ባረ ሶ አሳ ናጋራነ ኩመንꬃ እስራኤልያ አሳ ናጋራ አቶ ጊሲደ ከሳና ጋካናዉ፥ ኦንነ ጾሳ ዱንካንያ ግዶን ደኦፖ።

18 “ሄዋፐ ጉይያን እ መꬍና ጎዳ ስንꬃን ደእያ ያርሽያ ሳኣ ዪደ አ ናጋራ አቶ ጊሶ። ኮሩማ ሱꬃፐነ ዴሻ ሱꬃፐ ጉꬃ ጉꬃ አኪደ፥ ያርሽያ ሳኣ ዩሹዋን ደእያ ካጨቱዋ ኦኮ። 19 ቃይ ሄ ሱꬃፐ ጉꬃ ባረ ብራꬍያን አኪደ፥ ላፑ ገደ ያርሹዋ ሳኣ ቦላ ጫጫፊደ፥ እስራኤልያ አሳ ቱናተꬃፐ ሄ ያርሹዋ ሳኣ ጌሾ።

ዎራ የድያ ዴሻ

20 “አሮን ኡባፐ አꬌዳ ጌሻ ሳኣ፥ ጾሳ ዱንካንያነ ያርሽያ ሳኣ ጌሽያ ዎጋ ፖሌዳዋፐ ጉይያን፥ ፓጻ ደእያ ዴሻ ሺሾ። 21 አሮን ባረ ላኡ ኩሸቱዋ ፓጻ ደእያ ዴሻ ሁጲያን ዎꬂደ፥ እስራኤልያ አሳ ናቁዋ ኡባ፥ ኡንቱንቱ ማካላ ኡባ፥ ኡንቱንቱ ናጋራ ኡባ ፓጾ፤ ያቲደ ሄ ዴሻ ሁጲያን ሄዋ ቶሲደ ሄ ዴሻ አፋናዳን ጊግሴዳ አሳ ቦላን ባዙዋ የዶ። 22 እ ዴሻ ባዙዋ የድና፥ ዴሻይ ኡንቱንቱ ናጋራ ኡባ ቶኪደ፥ አሳይ ባይና ሳኣ ባዙዋ ቦ።

23 “ሄዋፐ ጉይያን፥ አሮን ጾሳ ዱንካንያ ቢደ ኡባፐ አꬌዳ ጌሻ ሳኣ ገሌዳ ዎደ፥ ካሰ ባረ ማዬዳ ሊኑዋፐ ኦሰቴዳ ማዩዋ ቃሪደ ሄዋን ዎꬆ።* 24 ጌሻ ሳኣን እ ባረ ቦላ ሃꬃን ሜጨቲደ፥ ሀራ ማዩዋ ማዪደ ከሶ፤ ያቲደ ጹግያ ያርሹዋ ባረዋነ አሳዋ ያርሺደ፥ ባረ ናጋራነ አሳ ናጋራ አቶ ጊሴ። 25 ቃይ ሄዋዳንካ ናጋራ ያርሹዋ ሀንዳ ያርሽያ ሳኣ ቦላን ዎꬂደ ጹጎ።

26 “ዎራ የድያ ዴሻ አፌዳ ብታኒካ ባረ ማዩዋ ሜጮ፤ ባረ ቦላካ ሃꬃን ሜጨቶ። ያት ስሚደ ዱንካኔዳሳ ዮ።

27 “ናጋራ አቶ ጊሳናዉ አሮን ኡባፐ አꬍያ ጌሻ ሳኣ ገሌዳ ዎደ፥ ናጋራ ያርሹዋ ኮሩማ ሱꬃነ ዴሻ ሱꬃ አኪደ ገሌዳ፤ ሀእ ህንተ ሄ ኮሩማነ ሄ ዴሻነ ዱንካኔዳ ሳኣፐ ጋጻ ከስተ። ኡንቱንቱ ጋልባ፥ ኡንቱንቱ አሹዋነ ኡንቱንቱ ቶጭያ ታማን ጹግተ። * 28 ሄዋ ታማን ጹጌዳ ብታኒ ባረ ማዩዋ ሜጮ፤ ባረ ቦላካ ሃꬃን ሜጨቶ፤ ሄዋፐ ጉይያን፥ ዱንካኔዳ ሳኣ ዮ።

ናጋራ አቶ ጊስያ ጋላሳ ቦንችያዋ

29 “ሀዌ ህንተንቶ መꬍናዉካ ዎጋ ግዶ: ላፑንꬃ አግናይ ገሌዳ ታሙንꬃ ጋላሳን ህንተ ሁጲያ ካዉሽተ፤ እስራኤልያ አሳ ግድና ዎይ ቃይ ህንተ ግዶን ደእያ ሀራ ቢታ አሳ ግድናካ፥ አይ ኦሶነ ኦꬆፕተ።* 30 አያዉ ጎፐ፥ ህንተና ጌሻናዉ፥ ህንተ ናጋራ አቶ ጊስያ ጋላሳይ ሄ ጋላሳ። ህንተካ መꬍና ጎዳ ስንꬃን ህንተ ናጋራ ኡባፐ ጌያና። 31 ሄዌ ህንተ ዋና ሸምፑዋ ሸምፕያ ሳምባታ ጋላሳ። ሄ ጋላሳን ህንተ ሁጲያ ካዉሽተ፤ ሄዌ ህንተንቶ መꬍናዉካ ዎጋ ግዶ። 32 ቃይ ባረ አዉዋ ኮታን ቄሰ ግዳናዳን ኦከትያዌነ ዱማትያ አሳይ ጌሻ ግዴዳ ሊኑዋፐ ዳደቴዳ ማዩዋ ማዪደ፥ ናጋራ አቶ ጊስያ ዎጋ ፖሎ። 33 እ ኡባፐ አꬍያ ጌሻ ሳኣ፥ ጾሳ ዱንካንያ፥ ያርሽያ ሳኣ፥ ቄሳቱ ዋነ እስራኤልያ አሳ ኡባ ጌሾ። 34 እስራኤልያ አሳ ናጋራ ኡባ አቶ ጊስያ ዎጋ ህንተ ላይꬃን ላይꬃን እት ገደ ኦꬃናዳን፥ ሀዌ ህንተንቶ መꬍናዉካ ዎጋ ግዶ” ያጌዳ። ሙሴ መꬍና ጎዳይ አዛዜዳዋዳን ኦꬄዳ።

ደኡዋ ጌሻተꬃነ ጎይኑዋ ዎጋ

17

(17:1—27:34)

ሱꬃይ ሜተተናዳን ድገቱሳ

1 መꬍና ጎዳይ ሙሳ ሀዋዳን ያጌዳ፤ 2 “አሮናዉ አ አቱማ ናናቶነ እስራኤልያ አሳ ኡባዉ ሀዋዳን ያጋደ ኦዳ፤ ‘መꬍና ጎዳይ አዛዜዳዌ ሀዋ: 3 እስራኤልያ አሳፐ ኦንነ ቦራ ዎይ ዶርሳ ዎይ ዴሻ ዱንካኔዳ ሳኣን ዎይ ዱንካኔዳ ሳኣፐ ጋጻና ሹኪደ፥ 4 መꬍና ጎዳዉ እሞታ ኦꬂደ እማናዉ መꬍና ጎዳ ዱንካንያ ፐንግያ መꬍና ጎዳ ስንꬃ አሀና ꬋዮፐ፥ ሄ ሱꬃን እ ኦሸቴ፤ ሄ አሳይ ሱꬃ ጉሴዳ። ሄዋ ድራዉ እ ባረ አሳ ግዶፐ ቦሄቶ። 5 ሄዋ ድራዉ እስራኤልያ አሳይ ባረንቱ ያርሹዋ መህያ ጮ ደምባን ሹክያዋ አጊደ፥ ሃ መꬍና ጎዳኮ፥ መꬍና ጎዳ ዱንካንያ ፐንግያን ደእያ ቄስያኮ አህኖ። ቄሲ ሄዋ አኪደ፥ መꬍና ጎዳዉ እትፐተꬃ ያርሹዋ ኦꬂደ ሹኮ። 6 ቃይ ቄሲ መꬍና ጎዳ ዱንካንያ ፐንግያን ደእያ መꬍና ጎዳዉ ያርሽያ ሳኣ ቦላን ሄ ሱꬃ ጫጫፎ፤ ሀንዳካ መꬍና ጎዳዉ ሳዉዋ ቶሹኩ ግያ ያርሹዋ ኦꬂደ ጹጎ። 7 እስራኤልያ አሳይ ጾሳ ካልያዋ አጊደ ካሌዳ ጻላሄቶ ላኤንꬆ ባረንቱ ያርሹዋ ያርሾፕኖ። ሀዌ ኡንቱንቶነ ይያ የለታ ኡባዉ መꬍናዉ ዎጋ ግዶ’ ያጋ።

8 “ኡንቱንታ ሀዋዳን ያጋ፤ ‘እስራኤልያ አሳፐ ግድና ዎይ ኡንቱንቱ ግዶን ደእያ ሀራ ቢታ አሳፐ ግድናካ፥ ኦንነ ጹግያ ያርሹዋ ዎይ ሀራ ያርሹዋ ሺሽያ ዎደ፥ 9 መꬍና ጎዳዉ ያርሻናዉ መꬍና ጎዳ ዱንካንያ ፐንግያ አሀና ꬋዮፐ፥ ሄ አሳይ ባረ አሳ ግዶፐ ቦሄቶ።

10 “ ‘እስራኤልያ አሳፐ ዎይ ኡንቱንቱ ግዶን ደእያ ሀራ ቢታ አሳፐ ኦንነ ሱꬃ ሞፐ፥ ሄ ሱꬃ ምያ አሳ ቦላን ታን ታ ዴሙዋ ቱካና፤ ታን ሄ ብታንያ አሳ ግዶን ቦሀና። * 11 አያዉ ጎፐ አሹዋ ማዬዳ ኡባ ደኡ አ ሱꬃ ግዶን ደኤ፤ ሱꬃይካ ቃይ ደኡዋ ሸምፑ አ ግዶን ደእያዋፐ ደንዴዳዋን ናጋራ አቶ ጊስያዋ ግድያ ድራዉ፥ ህንተ ናጋራ አቶ ጊሳናዳን፥ ታን ህንተንቶ ያርሽያ ሳኣ ቦላን ያርሻናዳን እማድ። * 12 ሄዋ ድራዉ ታን እስራኤልያ አሳ፥ “ህንተፐ ዎይ ህንተ ግዶን ደእያ ሀራ ቢታ አሳፐ ኦንነ ሱꬃ ሞፖ” ያጋድ።

13 “ ‘እስራኤልያ አሳፐ ዎይ ኡንቱንቱ ግዶን ደእያ ሀራ ቢታ አሳፐ ኦንነ ምያ ዶኣ ዎይ ካፉዋ ሻንካቲደ ዎꬎፐ፥ አ ሱꬃ ሳኣን ጉሲደ፥ ቢታ ካሞ። 14 አያዉ ጎፐ አሹዋ ማዬዳ ኡባ ሸምፑ አ ሱꬃ ግዶና። ሄዋ ድራዉ ታን እስራኤልያ አሳ፥ “አሹዋ ማዬዳ መታ ኡባ ሸምፑካ አ ሱꬃ ግዶን ደእያ ድራዉ፥ ሱꬃ ሞፕተ፤ ቃይ ምያ ኦንነ ባረ አሳ ግዶፐ ቦሄቶ” ያጋድ።

15 “ ‘እስራኤልያ አሳ ግድና ዎይ ኡንቱንቱ ግዶን ደእያ ሀራ ቢታ አሳ ግድና፥ ኦንነ ባኩታ ዎይ ዶአይ ኦይቂደ ዎꬌዳ አሹዋ ሞፐ፥ ባረ ማዩዋ ሜጮ፤ ባረ ቦላካ ሜጨቶ፤ ያቲደ ኦማርስ ጋካናዉ እ ቱና። ሄዋፐ ጉይያን፥ እ ጌሻ። 16 ባረ ማዩዋ ሜጫና ꬋዮፐ፥ ባረ ቦላካ ሜጨታና ꬋዮፐ፥ እ ባረ ናጋራን ኦሸቴ’ ያጋ” ያጌዳ።

18

ድገቴዳ ማጫነ አቱማ አሳ ግሱዋ

1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳ ሀዋዳን ያጋ፤ ‘ታን፥ መꬍና ጎዳይ፥ ህንተ ጾሳ። 3 ህንተ ካሰ ደኤዳ ግብጼ ቢታ አሳይ ኦꬅያዋዳን ኦꬆፕተ፤ ዎይ ሀእ ታን ህንተና አፍያ ካናነ ቢታ አሳይ ኦꬅያዋዳንካ ኦꬆፕተ፤ ኡንቱንቱ ዎጋካ ካሎፕተ። 4 ህንተ ታ አዛዙዋ ኦꬅተ፤ ታ ዎጋካ ናግተ፤ ቃይ አን ቢተ። ታን፥ መꬍና ጎዳይ፥ ህንተ ጾሳ። 5 ሄዋ ድራዉ ታ አዛዙዋነ ታ ዎጋ ናጎፐ፥ ህንተ ፓጻ ደአና። ታን መꬍና ጎዳ። *

6 “ ‘ህንተፐ ኦንነ አሹዋ አሙዋ ፖላናዉ ባረ ማታ ዳቡዋና ግሶፖ። ታን ጾሳ። 7 ነ አሹዋ አሙዋ ፖላናዉ ነ ዳይና ግሶፓ፤ ነ አዉዋ ካዉሾፓ። እዛ ነ ዳዮ፤ ኢናና ግሶፓ። 8 ነ አሹዋ አሙዋ ፖላናዉ ነ አዉዋ ማቻትና ግሶፓ፤ ነ አዉዋ ካዉሾፓ። *

9 “ ‘ነ አሹዋ አሙዋ ፖላናዉ ነ ምቻትና ግሶፓ፤ ዎይ ቃይ ሶን የለቴዳ ዎይ ካረን የለቴዳ ነ አዉዋ ዎይ ነ ዳይ ናትናካ ግሶፓ። *

10 “ ‘ነ አሹዋ አሙዋ ፖላናዉ ነ ናኣ ናትና ዎይ ነ ናት ናትና ግሶፓ። ነ ሁጲያዉ ኔና ካዉሻሳ። 11 ነ አሹዋ አሙዋ ፖላናዉ ነ አዉዋ ማቻት ናትና ግሶፓ፤ እዛ ነ ምቻቶ ግድያ ድራዉ ኢናና ግሶፓ። 12 ነ አሹዋ አሙዋ ፖላናዉ ነ አዉዋ ምቻትና ግሶፓ። እዛ ነ አዎ ማታ ዳቦ። * 13 አሹዋ አሙዋ ፖላናዉ ነ ዳይ ምቻትና ግሶፓ፤ እዛ ነ ዳይዉ ማታ ዳቦ። 14 ነ አዉዋ እሻ ካሉዋ ቃራደ ነ አሹዋ አሙዋ ፖላናዉ አ ማቻትና ግሶፓ፤ እዛ ነ አዉዋ እሻ ማቻቶ። 15 ነ አሹዋ አሙዋ ፖላናዉ ነ ናኣ ማቻትና ግሶፓ፤ እዛ ነ ናኣ ማቻቶ ግድያ ድራዉ፥ ኢናና ግሶፓ። * 16 ነ አሹዋ አሙዋ ፖላናዉ ነ እሻ ማቻትና ግሶፓ፤ ግሶፐ ነ እሻ ካዉሻሳ። *

17 “ ‘ነ አሹዋ አሙዋ ፖላናዉ ምሽራትናነ እ ናትናነ ላኡዋና ግሶፓ። እ ናት ናትና ዎይ ቃይ እ ናኣ ናትናካ ግሶፓ፤ ኡንቱንቱ እዝዉ ማታ ዳቦ ግድያ ድራዉ፥ ሄዌ ሻርሙጻ። *

18 “ ‘ነ ማቻታ ፓጻ ደእሽን፥ ነ ማቻት ምቻቶ አካደ ነ አሹዋ አሙዋ ፖላናዉ ኢናና ግሶፓ።

19 “ ‘ነ አሹዋ አሙዋ ፖላናዉ ፒላይ ዪና ቱና ኡቴዳ ምሽራትና ግሶፓ። *

20 “ ‘ኔን ቱነናዳን ነ ሾሩዋ ማቻትና ግሶፓ። *

21 “ ‘ነ ጾሳ ሱንꬃ ቱንሳናዉ ነ ናናቱዋፐ እቱዋነ ታማን ጹጊደ፥ ሞሎካ ግያ ኤቃዉ ያርሻናዳን እሞፓ። ታን መꬍና ጎዳ። *

22 “ ‘ማጫ አሳና ግስያዋዳን አቱማ አሳና ግሶፓ፤ ሄዌ ሸነይያባ። *

23 “ ‘ኔን ቱነናዳን አይ መህያናነ ግሶፓ፥ ቃይ ማጫ አሳይካ መህያና ግሳናዉ መህያ ስንꬃ አꬎፖ። ሄዌ ዎጋይ ባይናዋ። *

24 “ ‘ታን ህንተ ስንꬃፐ የደርስያ ካዉተꬃቱ ሀ ኦሶቱዋን ቱኔዳ ድራዉ፥ ህንተ ሀዋንታ ማላትያዋቱዋን ቱኖፕተ። 25 ሀራይ አቶ ኡንቱንቱ ቢታይካ ቱኔዳ ድራዉ፥ አ ናጋራዉ ታን አ ሙራድ፤ ቢታይካ ባረናን ደእያዋንታ ጩቼዳ። 26 ሽን ህንተ ታ ህግያነ ታ አዛዙዋ ናግተፐ አትና፥ እስራኤልያ አሳ ግድና ዎይ ህንተ ግዶን ደእያ ሀራ ቢታ አሳፐ ኦንነ ሀዋ ማላ ቱና ኦሱዋ ኦꬆፕተ።

27 “ ‘ህንተፐ ካሰ ሀ ጋድያን ደኤዳ አሳቱ ሀዋ ማላ ቱናባ ኦꬄዳ ድራዉ፥ ቢታይ ቱኔዳ። 28 ህንተ ሀ ቢታ ቱንሶፐ፥ ህንተፐ ካሰ ደኤዳ ካዉተꬃቱዋ ሀ ቢታይ ጩቼዳዋዳን፥ ህንተናካ ጩቼናዳን ናገትተ። 29 ሄዋንታ ማላትያ ቱና ኦሶቱዋፐ እቱዋነ ኦꬅያ አሳይ ደኦፐ፥ ሄ አሳይ ባረ አሳ ግዶፐ ቦሄቶ።

30 “ ‘ሄዋ ድራዉ ህንተፐ ካሰ ደኤዳ አሳቱ ኦꬄዳ ቱና ኦሶቱዋ ኡባ ኦꬂደ ህንተ ቱነናዳን፥ ህንተ ታ አዛዙዋ ናግተ፤ ታን፥ መꬍና ጎዳይ፥ ህንተ ጾሳ’ ያጋ” ያጌዳ።

19

ጌሻተꬃነ ልከ ፕርዳ ህገቱዋ

1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳዉ ኡባዉ ሀዋዳን ያጋደ ኦዳ፤ ‘ታን፥ መꬍና ጎዳይ፥ ህንተ ጾሳይ ጌሻ ግድያ ድራዉ፥ ህንተካ ጌሻ ግድተ። *

3 “ ‘ህንተፐ እቱነ አተናን ባረ አባነ ባረ ዳዮ ቦንቾ፤ ታ ሳምባታቱዋካ ቦንችተ። ታን፥ ጾሳይ፥ ህንተ ጾሳ። *

4 “ ‘ታና አጊደ ኤቃቶ ጎይኖፕተ፤ ዎይ ቃይ ብራታፐ ሲልሴዳ፥ ጾሳቱዋ ህንተንቶ መꬎፕተ። ታን፥ መꬍና ጎዳይ፥ ህንተ ጾሳ። *

5 “ ‘ህንተ እትፐተꬃ ያርሹዋ መꬍና ጎዳዉ ያርሽያ ዎደ፥ ሄ ያርሹ ህንተ ድራዉ አከታናዳን፥ በስያዋዳን ያርሽተ። 6 ሄ ያርሹ ህንተ ያርሼዳ ጋላሳን ዎይ ዎንተꬃ ጋላሳን ሜተቶ፤ ሄዘንꬆ ጋላሳይ ጋካናዉ አቴዳዌ ደኦፐ ሄዌ ጹገቶ። 7 ሄዛንꬆ ጋላሳን አ ሞፐ፥ ሄዌ ሸነይያባ፤ ታን ሄዋ አክከ። 8 ሄዋ ምያ ኦንነ ባረ ናጋራን ኦሸቴ፤ አያዉ ጎፐ፥ እ መꬍና ጎዳዉ ጌሻ ግዴዳዋ ቱንሴዳ። ሄ አሳይ ባረ አሳ ግዶፐ ቦሄቶ።

9 “ ‘ህንተ ጋድያን ሞኬዳ ካꬃ ህንተ ጫክያ ዎደ፥ ጋድያ ጋጻ ጋካናዉ ጫኮፕተ፤ ቃይ ጫካፐ ስምና ደእያ ቃርምያካ ቃርሞፕተ። * 10 ነ ዎይንያ አይፍያ ሙለ ማጻደ ምꬃ ካሎዮፓ፤ ሳኣን ዎꬌዳ ዎይንያ አይፍያካ ማጾፓ፤ ሄዋ ህዬሳቶነ በተቶ አጋ። ታን፥ መꬍና ጎዳይ፥ ህንተ ጾሳ።

11 “ ‘ህንተ ዉኦፕተ።

“ ‘ዎርዶቶፕተ።

“ ‘እቱ እቱዋ ጭሞፕተ። *

12 “ ‘ታ ሱንꬃን ዎርዱዋን ጫቆፕተ፤ ያቲደ ህንተ ጾሳ ሱንꬃ ቱንሶፕተ። ታን መꬍና ጎዳ። *

13 “ ‘ነ ሾሩዋ ሱጎፓ፤ ዎይ ቦንቆፓ።

“ ‘ከራ ኦꬅያ ብታንያ ድርጉዋ ድጋደ፥ እት ቃማነ ነ ማታን አይሶፓ። *

14 “ ‘ቱልያ ሸቆፓ፤ ዎይ ቃይ ቆቅያ ስንꬃን ꬉቢያዋ ዎꬆፓ፤ ሽን ኔን ጾሳዉ ያያ። ታን መꬍና ጎዳ። *

15 “ ‘ፕርዳ ፕርዳደ ደሽሶፓ፤ ህዬሳ አ ህዬሳተꬃ ድራዉ ማዳደ ፕርዶፓ፤ ዱርያካ አ ዱረተꬃ ድራዉ ያያደ አጎፓ። ሽን ነ ሾሮ ቱማተꬃን ፕርዳ። *

16 “ ‘ነ አሳ ግዶን ኢታ ዝግርሳ አካደ ዩዮፓ።

“ ‘ነ ሾሩዋ ዎꬍያዋ አያነ ኦꬆፓ። ታን መꬍና ጎዳ።

17 “ ‘ነ እሻ ነ ዎዛናን እጾፓ።

“ ‘ነ ሾሩዋ ጋሱዋን ኔን ናጋራ ኦና ማላ፥ አ ሴራ።

18 “ ‘ኩሽያ ጭጎፓ፤ ቃይ ነ አሳፐ እቶነ ኡሉዋን ቅምያ ኦይቆፓ። ሽን ነ ሾሩዋ ነ ሁጲያዳን ሲቃ። ታን መꬍና ጎዳ። *

19 “ ‘ታ አዛዞቱዋ ናጋ።

“ ‘ነ መህያፐ እት ቆሞ መህያ ሀራ ቆሞ ዱማ መህያን ብራስሶፓ።

“ ‘እት ሾይቃን ላኡ ቆሞ ዘረꬃ ዘሮፓ።

“ ‘ቃይ ላኡ ቆሙዋፐ ዳደቴዳ ማዩዋ ማዮፓ። *

20 “ ‘እት አሳይ ሀራ አሳ ገላናዉ ጊጋ ኡቴዳ ዳንጋጽራትና ግሶፐ፥ ቃይ ሄ ዳንጋጽራታካ ባረ ዳንጋጽረተꬃፐ ዎዘታቤናኖ ግዶፐ፥ ኡንቱንቱ ሙረታናዉ በሴ፤ ሽን እዛ ባረ ዳንጋጽረተꬃፐ ዎዘታቤና ድራዉ፥ ኡንቱንታ ዎꬋናዉ ኮሸና። 21 ግዶፐነ ሄ ብታኒ ባረ ናቁዋ ያርሾ ግድያ ዶርሳ ኦርግያ ጾሳ ዱንካንያኮ መꬍና ጎዳ ስንꬃ አሆ። 22 ቄሲ ሄ ናቁዋ ያርሹዋ ዶርሳ አኪደ፥ ብታኒ ኦꬄዳ ናጋራ መꬍና ጎዳ ስንꬃን አቶ ጊሴ፤ እ ኦꬄዳ ናጋራይካ አቶ ጌተታና።

23 “ ‘ህንተ ካናነ ቢታ ገልያ ዎደ፥ አይፍያ ምያ አይ ቆሞ ምꬃ ቶኮፐካ፥ ሄ ምꬃ አይፍያ ሜተተናዋዳን ፓይድተ፤ ሄዙ ላይꬃይ ዉራናዉ ሄ ምꬃ አይፊ ሜተተና፤ አ ሞፕተ። 24 ኦይደንꬆ ላይꬃን ሄ ምꬃ አይፊ ኡባይ መꬍና ጎዳዉ ጋላታ ሺሽያ ጌሻ ያርሹዋ ግዳናዋ። 25 ሽን ሄ ምꬃ አይፊ ህንተንቶ ሎይꬅ ዳራና ማላ፥ እቼሸንꬆ ላይꬃ አይፍያ ሚተ። ህንተ ሀዋዳን ኦꬆፐ፥ ህንተ ምꬃ አይፊ ዳራና። ታን መꬍና ጎዳይ ህንተ ጾሳ።

26 “ ‘ሱꬃይ አ ግዶን ደእያ አይ አሹዋካ ሞፕተ።

“ ‘ካዮፕተ ዎይ ሻሬቾፕተ። *

27 “ ‘ህንተ ሁጲያ ብናና ጋርሳና ዩሽ አꬂደ ቃንጾፕተ፤ ቃይ ህንተ ቡቻካ ዩሽ አꬂደ ቃንጾፕተ። *

28 “ ‘ሀይቄዳ አሳ ድራዉ ህንተ ቦላ ቃንጸሬꬆፕተ፤ ዎይ ጫቻ ማላታ ህንተ ቦላን ከሶፕተ። ታን መꬍና ጎዳ።

29 “ ‘ቢታይ ዎዳላ ቱናተꬃን ኩሜዳዋ ግደና ማላ፥ ነ ናቶ ሻርሙጻ ኦሶ አꬃ እማደ ቱንሶፓ። *

30 “ ‘ታ ሳምባታቱዋ ቦንችተ፤ ታዉ ጎይንያ ሳኣካ ቦንችተ። ታን መꬍና ጎዳ። *

31 “ ‘ሞይትልያ ሃሳይስያዋንቱኮነ ሻሬቾቱዋኮ ቦፕተ፤ ህንተ ቱነና ማላ ኡንቱንታ ኮዮፕተ። ታን፥ መꬍና ጎዳይ፥ ህንተ ጾሳ። *

32 “ ‘ፑሉሜዳ አሳነ ጭሜዳ አሳ በእያ ዎደ ኡቴዳ ሳኣፐ ደንዳ ኤቃ፤ ኡንቱንታ ቦንቻ፤ ነ ጾሳዉ ያያ። ታን መꬍና ጎዳ።

33 “ ‘ህንተ ጋድያን ህንተናና ደእያ በተቱዋ ቦላን ሱገꬃባ ኦꬆፕተ።* 34 ህንተ ጋድያን ህንተናና ደእያ በተ አሳ ህንተ ቢታ አሳዳን ጼልተ፤ አ ህንተ ሁጲያዳን ሲቅተ። አያዉ ጎፐ፥ ህንተካ ካሰ ግብጼ ጋድያን በተ ግዲደ ደኤድታ። ታን፥ መꬍና ጎዳይ፥ ህንተ ጾሳ።

35 “ ‘ህንተ ጌሳ ልክያባን፥ ሚዛናን ዎꬂደ ልክያባንነ ማክያባን ዎርዶቶፕተ። * 36 ህንተ ኪሉዋ ሚዛናይ፥ ህንተ ማክያባይነ ልክያ ሚሻቱ ኡባይ ልከ ግድኖ። ታን ህንተና ግብጼ ጋድያፐ ከሳደ አሄዳ መꬍና ጎዳ ህንተ ጾሳ። 37 ህንተ ታ ህግያነ ታ አዛዙዋ ኡባ ናግተነ ኦꬅተ። ታን መꬍና ጎዳ ያጋ’ ” ያጌዳ።

20

አዛዘተናን እጽና ጋክያ ሙራ

1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳዉ ሀዋዳን ያጋደ ኦዳ፥ ‘እስራኤልያ አሳፐ ግድና፥ ዎይ በቲደ ዪደ እስራኤልያ ግዶን ደእያ ሀራ ቢታ አሳፐ ግድናካ፥ ኦንነ ባረ ናናቱዋፐ እቱዋ ሞሎካ ግያ ኤቃዉ አꬂደ እሞፐ፥ ሄ አሳይ ሀይቆ፤ ሄ ቢታ አሳይ አ ሹቻን ጫዲደ ዎꬎ። 3 ታን ሄ ብታንያ እጻና፤ አ አሳ ግዶፐ ሾዳደ አ ꬋይሳና። አያዉ ጎፐ፥ እ ባረ ናናቱዋፐ እቱዋ ሞሎካ ግያ ኤቃዉ እምያዋን፥ ታ ዱንካንያ ቱንሴዳ፤ ታ ጌሻ ሱንꬃካ ካዉሽሴዳ። 4 ሄ ብታኒ ባረ ናናቱዋፐ እቱዋ ሞሎካዉ እምያ ዎደ፥ ሄ ቢታ አሳይ በኢደ፥ ሸነኮ ጎፐ፥ ቃይ ብታንያካ ዎናን አጎፐ፥ 5 ታን ታ ሁጲያዉ ሄ ብታንያነ ሄ ሶ አሳ እጻና፤ ሞሎከና ሻርሙጻናዉ አ ካልያ ኡባቱዋ ኡንቱንቱ አሳ ግዶፐ ቦህተ።

6 “ ‘አይ አሳይነ ታናን አማነተናን እጺደ፥ ሞይትልያ ሃሳይስያዋንታነ ሻሬቾቱዋ ኦቻናዉ ቦፐ፥ ታን አ እጻና፤ አ አሳ ግዶፐካ ꬋይሳና።

7 “ ‘ታን፥ መꬍና ጎዳይ፥ ህንተ ጾሳ ግድያ ድራዉ፥ ስም ህንተ ህንተና ዱማይተ፤ ቃይ ጌሻ ግድተ። 8 ታ ህግያ ናግተነ ኦꬅተ። ታን ህንተና ጌሽያ መꬍና ጎዳ።

9 “ ‘አይ አሳይነ ባረ አዉዋ ዎይ ባረ ዳዮ ሸቆፐ ሀይቆ። እ ባረ አዉዋ ዎይ ባረ ዳዮ ሸቄዳ ድራዉ፥ አ ሱꬃ አጩ አ ቦላና። *

10 “ ‘እት አሳይ ባረ ሾሩዋ ማቻትና ግሶፐ፥ ሄ ግሴዳ ብታኒነ ምሽርታ ላኡካ ሀይቂኖ። * 11 ባረ አዉዋ ማቻትና ግሴዳ አሳይ ባረ አዉዋ ካዉሽሴዳ፤ ኡንቱንቱ ላኡካ ሀይቂኖ። ኡንቱንቱ ሱꬃ አጩ ኡንቱንቱ ቦላና። * 12 እት አሳይ ባረ ናኣ ማቻትና ግሶፐ፥ ኡንቱንቱ ላኡካ ሀይቂኖ። ኡንቱንቱ ቱናባ ኦꬄድኖ። ኡንቱንቱ ሱꬃ አጩ ኡንቱንቱ ቦላና። *

13 “ ‘እት አቱማ አሳይ ማጫ አሳና ግስያዋዳን አቱማ አሳና ግሶፐ፥ ኡንቱንቱ ላኡካ ቱናባ ኦꬄዳ ድራዉ ሀይቂኖ። ኡንቱንቱ ሱꬃ አጩ ኡንቱንቱ ቦላና። * 14 እት አሳይ ናቶነ አቶነ እትፐ አክያዋ ግዶፐ፥ ሄዌ ቱናባ፤ ህንተ ግዶን ቱናተꬃይ ደኤና ማላ፥ እነ ኡንቱንቱነ ታማን ጹገትኖ። *

15 “ ‘እት አሳይ መህያና ግሶፐ፥ እ ሀይቆ፤ ሄ ማጫ መሀቶካ ዎꬍተ።* 16 እት ማጫ አስ መህያና ግሶፐ ሄ ምሽራቶነ ሄ መህያ ላኡዋካ ዎꬍተ፤ ኡንቱንቱ ሀይቂኖ። ኡንቱንቱ ሱꬃ አጩ ኡንቱንቱ ቦላና።

17 “ ‘እት አሳይ ባረ ምቻቶ ባረ አዉዋ ናትና ዎይ ባረ ዳይ ናትና ግሶፐ፥ ሄዌ ፖኮባ። ኡንቱንቱ ባረንቱ አሳ ግዶፐ ቦሄትኖ። እ ባረ ምቻቶ ካዉሼዳ ድራዉ፥ እ ባረ ናጋራን ኦሸቴ። * 18 እት አሳይ ፒላይ ዬዳ ማጫን ካሉዋ ቃሪደ ኢናና ግሶፐ፥ ኡንቱንቱ ላኡካ ባረንቱ አሳ ግዶፐ ቦሄትኖ። አያዉ ጎፐ እ እዝ ሱꬃይ ጎግያ ፑልቱዋ ካሎዬዳ፤ እዛካ ባረ ሱꬃይ ጎግያ ፑልቱዋ ካሎያዱ። *

19 “ ‘ነ ዳይ ምቻትና ዎይ ነ አዉዋ ምቻትና ግሶፓ፤ አያዉ ጎፐ፥ ሄዋ ኦꬅያዌ ባረ ማታ ዳቡዋ ካዉሽያዋ። ህንተ ላኡካ ህንተ ናጋራን ኦሸታና። * 20 እት አሳይ ባረ አዉዋ እሻ ማቻትና ግሶፐ፥ እ ባረ አዉዋ እሻ ካዉሽሴዳ። ኡንቱንቱ ባረንቱ ናጋራን ኦሸታና፤ ኡንቱንቱ ላኡካ ናኣ የለናን ሀይቃና። * 21 እት አሳይ ባረ እሻ ማቻቶ አኮፐ፥ ሄዌ ቱናተꬃ። እ ባረ እሻ ካዉሽሴዳ፤ ኡንቱንቱ ላኡካ ናኣ የልክኖ።

22 “ ‘ስም ህንተ ደአናዳን፥ ታን ህንተና ገልስያ ቢታይ ህንተና ጩቼና ማላ፥ ህንተ ታ ህግያነ ታ አዛዙዋ ናግተነ ኦꬅተ። 23 ታን ህንተ ስንꬃፐ ꬋይስያ አሳቱዋ ደኡዋ ዎጋ ካሎፕተ። ኡንቱንቱ ሀዋ ኡባ ኦꬄዳ ድራዉ፥ ታን ኡንቱንታ ሸነታድ። 24 ሽን ታን ህንተና፥ “ኡንቱንቱ ቢታ ህንተ ላታና፤ ህንተ ሄ ቢታ ህንተዋ ኦꬃናዳን፥ ሄ ማꬃይነ ኤሳይ ጎግያ ቢታ ታን ህንተንቶ እማና” ያጋድ። ታን ህንተና ሀራ አሳቱዋፐ ዱማያ ከሴዳ መꬍና ጎዳ ህንተ ጾሳ።

25 “ ‘ሄዋ ድራዉ ህንተ ጌሻ ግዴዳ መሄቱዋነ ካፎቱዋ ጌሻ ግደናዋንቱፐ ሻኪደ ኤርተ። ታን ሀዋንቱ ህንተንቶ ቱና ጋ ዎꬄዳ መሄቱዋን፥ ካፎቱዋንነ ሳኣን ቃጸረትያባቱዋን ኡባን ህንተ ሁጲያ ቱንሶፕተ። 26 ታን መꬍና ጎዳይ ጌሻ ግድያ ድራዉነ ህንተ ታዋ ግዳና ማላ ህንተና ሀራ አሳፐ ዱማዬዳ ድራዉ፥ ህንተካ ታዉ ጌሻ ግድተ።

27 “ ‘እት አቱማ አሳይ ዎይ ማጫ አሳይ ሞይትልያና ሃሳይያዋ ዎይ ሻሬቾ ግዶፐ፥ ኡንቱንቱ ሀይቃናዉ በሰ። ኡንቱንቱ ሹቻን ጫደትኖ። ኡንቱንቱ ሱꬃ አጩ ኡንቱንቱ ቦላና’ ያጋ” ያጌዳ።

21

ቄሳቱዋ ጌሻተꬃ

1 መꬍና ጎዳይ ሙሳ ሀዋዳን ያጌዳ፥ “ቄስያ ግድያ አሮና አቱማ ናናቶ ሀዋዳን ያጋደ ኦዳ፤ ‘ህንተፐ ኦንነ 2 ባረ ማታ ዳቦ፥ ባረ ዳይ፥ ባረ አዉዋ፥ ባረ አቱማ ናኣ፥ ባረ ማጫ ናት፥ ባረ እሻ፥ 3 ዎይ አስና ገለናን፥ ደእያ ባረ ምቻት አሃ ግዳና ꬋዮፐ፥ ሀይቄዳ አሳ አሃ ኦዋነ ቦቺደ፥ ባረና ቱንሶፖ። 4 ቃይ አኩዋንነ ገሉዋን ዳቦቴዳ አሳ አሃ ቦቺደካ ባረና ቱንሶፖ።

5 “ ‘ቄሳቱ ሀይቄዳዎ ካዮታናዉ ባረንቱ ሁጲያ ሜደቶፕኖ፤ ባረንቱ ቡቻካ ቃንꬃን ቃንጾፕኖ፤ ዎይ ቃይ ባረንቱ ቦላካ ቃንጸሬꬆፕኖ።* 6 ኡንቱንቱ ባረንቱ ጾሳዉ ጌሻ ግድኖ፤ ቃይ ባረንቱ ጾሳ ሱንꬃካ ቱንሶፕኖ። አያዉ ጎፐ ኡንቱንቱ መꬍና ጎዳዉ ታማን ጹጊደ ያርሽያ፥ ቁማ ያርሹዋ ሺሽያዋንታ፤ ሄዋ ድራዉ፥ ኡንቱንቱ ጌሻ ግዳናዉ በሴ።

7 “ ‘ቃይካ ቄሳቱ ሻርሙጻ ማጫ አሳ፥ ዎዶሮተꬃይ አከት ድጌዳ ማጫ አሳ፥ ዎይ አስናይ የዴዳ ማጫ አሳ አኮፕኖ። አያዉ ጎፐ፥ ቄሳቱ ባረንቱ ጾሳዉ ጌሻ። 8 ቄሲ ህንተ ጾሳዉ ቁማ ያርሹዋ ሺሽያዋ ግድያ ድራዉ፥ እ ሀራ አሳፐ ዱማቶ። ታን ህንተና ጌሽያ ህንተ መꬍና ጎዳይ ጌሻ ግድያ ድራዉ፥ እካ ጌሻ ግዶ። 9 አይ ቄስያ ናቶ ግዶፐካ ሻርሙጻደ ባረና ቱንሶፐ፥ ሄና ባረ አዉዋ ካዉሻዱ። እዛ ታማን ጹገታደ ሀይቁ።

10 “ ‘ቄስያ ኡባቱዋ ካፑ፥ አ ሁጲያን ኦከትያ ዛይቲ ጉኬዳ ድራዉነ እ ቄሰተꬃ ማዩዋ ማያናዉ ዱማቴዳ አሳ ግድያ ድራዉ፥ ባረ ሁጲያ ብናና ካሎ ዎꬆፖ፤ ዎይ ባረ ማዩዋካ ፔꬎፖ። 11 አይ አሃ ግዶፐካ፥ ደእያ ሳኣ እ ገሎፖ፤ ሀራይ አቶ ባረ አዉዋ ዎይ ባረ ዳይ አሃ ግዶፐካ፥ ባረና ሄዋን ቱንሶፖ። 12 አ ጌሻናዉ ኦክያ ጾሳ ዛይቲ አ ቦላን ደእያ ድራዉ፥ ቄሲ ጾሳ ዱንካንያፐ ከሶፖ፤ ጾሳ ዱንካንያካ ቱንሶፖ። ታን መꬍና ጎዳ።

13 “ ‘ቄሲ ዎዶሮ ማጫ ናቶ አኮ። 14 አስናይ ሀይቄዳ ምሽራቶ፥ ዎይ አስናይ የዴዳ ምሽራቶ፥ ዎይ ዎሹማ ምሽራቶ አኮፖ። ሽን ባረ አሳ ግዶፐ ዎዶሮ ማጫ ናቶ ዶሪደ አኮ። 15 ያናና ꬋዮፐ፥ እ ባረ አሳ ግዶን ባረ ዘረꬃ ግድያ ባረ ናናቱዋ ቱንሳና። ታን አ ጌሽያዌ፥ መꬍና ጎዳ ያጋ’ ” ያጌዳ።

16 መꬍና ጎዳይ ሙሳ፥ ሀዋዳን ያጌዳ፤ 17 “ኔን አሮናዉ ሀዋዳን ያጋደ ኦዳ፤ ‘ስንꬃና ይያ ነ ዘረꬃፐ ቦላይ ትላ ግደና አሳይ ኦንነ ቁማ ያርሹዋ ታዉ እማናዉ ሺቆፖ። 18 አያዉ ጎፐ ቦላይ ትላ ግደና አሳይ ኦንነ ሺቃናዉ በሰና። ቆቃ፥ ዎይ ዎባ፥ ዎይ ደሙ ናርጰቴዳ፥ ዎይ ፓጫ ቦላይ ደእያ አሳይ፥ 19 ዎይ ገድያ ዎይ ኩሽያ ስላይ፥ 20 ዎይ ቁናይ፥ ዎይ ድንኪ፥ ዎይ አይፊ ሳክያ አሳይ፥ ዎይ ፑሱ ኦይቄዳ አሳይ፥ ዎይ እላሁ ኦይቄዳ አሳይ፥ ዎይ ጎይሮ ግድናካ ቦላይ ትላ ግደና አሳይ፥ ኦንነ ሺቆፖ። 21 ቄስያ አሮና ዛርያፐ ቦላይ ትላ ግደና አሳይ ኦንነ መꬍና ጎዳዉ ታማን ጹግያ ያርሹዋ ሺሻናዉ ሺቆፖ። አዉ ቦላይ ትላ ግደናዋ ግዶዋፐ ህን ባጋን፥ ባረ ጾሳዉ ቁማ ያርሹዋ ሺሻናዉ እ በሰና። 22 እ ጌሻ ቁማነ ቃይ ጌሻ ኡባፐ እቱዋ ግዴዳ ጌሻ ያርሹዋ ባረ ጾሳ ቁማካ ማናዉ ዳንዳዬ። 23 ሽን አዉ ቦላይ ትላ ግደና ድራዉ፥ እ ታ ዱንካንያ ቱንሰናዳን፥ ጋርዱዋኮ ዎይ ያርሽያ ሳኣኮ ሺቆፖ። አያዉ ጎፐ፥ ኡንቱንታ ጌሽያዌ ታን መꬍና ጎዳ ያጋ’ ” ያጌዳ።

24 ሙሴ አሮናዉ፥ አ አቱማ ናናዉነ እስራኤልያ አሳዉ ኡባዉ ሀዋ ኦዴዳ።

22

እሞታ ጌሻተꬃ

1 መꬍና ጎዳይ ሙሳ ሀዋዳን ያጌዳ፤ 2 “ታ ጌሻ ሱንꬃ ኡንቱንቱ ቱንሰና ማላ፥ እስራኤልያ አሳይ ታዉ ዱማዬዳ እሞታ አሮንነ አ አቱማ ናናይ ቦንቹዋን አኪደ፥ ጌሻተꬃን ናጋና ማላ፥ ኡንቱንቶ ኦዳ። ታን መꬍና ጎዳ።

3 “ኡንቱንቶ ሀዋዳን ያጋ፤ ‘ስንꬃና ይያ የለታ ኡባን ህንተ ዛርያፐ ኦንነ ቱን ኡቲደ፥ እስራኤልያ አሳይ መꬍና ጎዳዉ ዱማዬዳ ጌሻ ያርሹዋኮ ሺቆፐ፥ ሄ አሳይ ታ ስንꬃፐ ቦሄቶ። ታን መꬍና ጎዳ።

4 “ ‘አሮና ዛርያፐ ዎልቃማ ጋልባ ሀርጊ ደእያ፥ ዎይ ቦላፐ አያይኔካ ጎግያ ኦንነ ጌያና ጋካናዉ፥ ጌሻ ያርሹዋፐ ሞፖ። አሃ ቦቺደ ቱኔዳዋ ዎይ አ አቱማተꬃፐ ዘረꬃይ ጉኬዳ ኡራ ቦችያ ኦንነ ቱና። 5 ዎይ ቃይ ሳኣና ጎሸትያ፥ ቱንስያዋንታ፥ ዎይ አይ ማላ ቱናተꬃ ግዶፐነ ቱንስያ አሳ ቦችያ ኡራይ፥ 6 ዎይ ሄዋ ማላባ አያነ ቦችያ አሳይ፥ ኦማርስ ጋካናዉ እ ቱና፤ ባረ ቦላ ሃꬃን ሜጨተናን ደኢደ፥ ሄ ጌሻ ያርሹዋፐ እ ማናዉ ኮሸና። 7 አዋይ ዉልያ ዎደ እ ጌሻ ግዴ፤ ሄዋፐ ጉይያን፥ ሄ ጌሻ ያርሹዋፐ ባረና ጋክያዋ ሞ ጋሱካ ሄዌ አ ቁማ። 8 ባረዉ ሀይቄዳዋ ዎይ ዶአይ ዎꬌዳ መህያ አሹዋ ሞፖ፤ ሄዌ ቱንስያባ። ታን መꬍና ጎዳ።

9 “ ‘ቄሳቱ ታ ዎጋ፤ ናገናን እጾፐ፥ ኡንቱንቱ አ ቱንሲደ አ ናጋራን ሀይቃና። ኡንቱንታ ጌሽያዌ ታና መꬍና ጎዳ።

10 “ ‘ሄ ጌሻ ያርሹዋ ቄስያ ሶ አሳፐ አትና፥ ሀራ አሳይ ሞፖ፤ ቄስያ ሶ ዬዳ እማꬃ ግድና፥ ዎይ ቃጻረቲደ ኦꬅያ ቆማ ግድናካ ሞፖ። 11 ሽን ቄሲ ባረ ብራን ሻሜዳ አይልያ ዎይ አ ሶን የለቴዳ አይሊ ሄ ቁማፐ ሞ። 12 ቄስያ ግደና ሀራ አሳ ገሌዳ ቄስያ ናታ ሄ ጌሻ ያርሹዋፐ ሙፑ። 13 ሽን ቄስያ ናታ አስናይ ሀይቂና፥ ዎይ አስናይ የድና፥ ናኣ የለናን ካሰ ባረ ዎዶሮተꬃን ደእያዋዳን ስማደ ባረ አዉዋ ጎለ ዮፐ፥ አ ባረ አዉዋ ጋክያ ቁማፐ ሙ። ሽን ሀራ አሳይ ኦንነ ሄዋፐ ሞፖ።

14 “ ‘እት አሳይ ኤረናን ደኢደ ጌሻ ያርሹዋፐ ሞፐ፥ ሄ እ ሜዳ ቁማ ጋትያ ቦላ ጼቱዋፐ ላታሙ ኩሽያ ጉጂደ ቄስያዉ እሞ። 15 እስራኤልያ አሳይ መꬍና ጎዳዉ ያርሽያ ጌሻ ያርሹዋ ቄሳቱ ቱንሶፕኖ። 16 ኡንቱንቱ ባረንቱ አሄዳ ጌሻ ያርሹዋ ባረዉ ሚደ፥ ባረንቱ ናጋራን ኦሸታናዳን፥ ቄሳቱ ኦꬃናዉ ኮሸና። አያዉ ጎፐ፥ ኡንቱንታ ጌሽያዌ፥ ታን መꬍና ጎዳ ያጋ’ ” ያጌዳ።

አከተና ያርሾቱዋ

17 መꬍና ጎዳይ ሙሳ ሀዋዳን ያጌዳ፥ 18 “አሮናዉ፥ አ ናናቶነ እስራኤልያ አሳ ኡባዉ ሀዋዳን ያጋደ ኦዳ፤ ‘እስራኤልያ አሳፐ ግድና ዎይ ኡንቱንቱ ግዶን ደእያ በትያፐ ኦንነ መꬍና ጎዳዉ ጹግያ ያርሹዋ ባረ ዶሱዋን ጮ እምያ ዎይ ባረ ሺቆዋ ጋꬃናዉ ያርሽያ ዎደ፥ 19 ሄ ያርሹ አከታና ማላ፥ ኮሩማፐ ዎይ ዶርሳፐ ዎይ ዴሻፐ ትላ ቦላና ደእያ አቱማዋ ግዶ። 20 ቦላይ ትላ ግደናዌ አያ ግዶፐነ አከተና ድራዉ፥ ሄዋ ሺሾፓ። *

21 “ ‘ቃይ ኦና ግዶፐነ ባረ ሺቆዋ ጋꬃናዉ እትፐተꬃ ያርሹዋ ጾሳዉ ያርሽያ ዎደ፥ ዎይ ባረ መህያፐ ባረ ዶሱዋን ጮ እምያ እሞታ መꬍና ጎዳዉ ሺሽያ ዎደ፥ ሄዌ አከታና ማላ እ ትላ ቦላና ደእያዋ ግዶ። 22 ህንተ መህያፐ ቆቅያ፥ ዎይ መኡዋ፥ ዎይ ጉንዳ፥ ዎይ ጊይያ ማይꬃይ፥ ዎይ ፑሱ፥ ዎይ እላሁ ደእያዋ መꬍና ጎዳዉ ያርሾፕተ፤ ቃይ ታማን ጹግያ ያርሹዋ ኦꬂደካ ያርሽያ ሳኣ ቦላን መꬍና ጎዳዉ ሺሾፕተ። 23 አ ቦላን ፓጫ መታይ ዎይ ፓጫባይ ደእያ ኮሩማ ዎይ ዶርሳ እት አሳይ ባረ ዶሱዋን ጮ እምያ ያርሾ ሺሻናዉ ዳንዳዬ፤ ሽን ሺቁ ጋꬆ ግዶፐ፥ ሄዌ አከተና። 24 ሳንግሰቴዳዋ ዎይ ቆጸቴዳዋ ዎይ ካꬃይ ማይቴዳዋ ዎይ ቃንጸቴዳዋ መꬍና ጎዳዉ ያርሾፕተ። ህንተ ጋድያን ሄዋ ማላባ ኦꬆፕተ። 25 ህንተ ግዶን ደእያ አላጋ አሳቱዋፐ አኬዳ ሄዋ ማላ መህያካ ህንተ ጾሳዉ ቁማ ኦꬂደ ሺሾፕተ። ኡንቱንቱ ቦላይ ትላ ግደናዋ ጋሱዋን ኡንቱንቱን ፖኩ ደእያ ድራዉ፥ ኡንቱንቱ ህንተ ድራዉ አከትክኖ’ ያጋ” ያጌዳ።

26 ቃይካ መꬍና ጎዳይ ሙሳ ሀዋዳን ያጌዳ፥ 27 “ሚዛ ማራይ ዎይ ዶርሳ ማራይ ዎይ ዴሻ ማራይ የለትያ ዎደ፥ ላፑን ጋላሳ ባረ ዳይና ጋምኦ። ሆስፑንꬃ ጋላሳፐ ዶሚደ፥ መꬍና ጎዳዉ ታማን ጹጊደ ሺሽያ ያርሾ ኦꬂደ ሺሻናዉ ዳንዳየቴ። 28 ምያቶ፥ ዶርሳቶ፥ ዎይ ዴሻቶ እ ማራና እት ጋላስ ሹኮፕተ።

29 “ህንተ ጋላታ ያርሹዋ መꬍና ጎዳዉ ሺሽያ ዎደ፥ ህንተ ያርሹ አከታናዳን ያርሽተ። 30 ሄ ያርሹ ሄ ጋላስካ ሜተታናዉ ኮሼ፤ አፐ አያነ ዎንትዉ አሾፕተ። ታን መꬍና ጎዳ።

31 “ታ አዛዙዋ ናግተነ ኦꬅተ። ታን መꬍና ጎዳ። 32 ቃይ ታ ጌሻ ሱንꬃ ህንተ ቱንሶፕተ፤ እስራኤልያ አሳ ግዶን ታን ጌሻ ግድያዌ ኤረታናዉ በሴ። ህንተና ጌሽያዌ፥ ታን መꬍና ጎዳ። 33 ህንተዉ ጾሳ ግዳናዉ፥ ህንተና ግብጼ ጋድያፐ ከሴዳዌ ታና። ታን መꬍና ጎዳ” ያጌዳ።

23

አማኑዋ ባላ ቦንችያ ማራ

1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳዉ ሀዋዳን ያጋደ ኦዳ፤ ‘ጌሻ ሺቁዋ ግ አዋዪደ፥ ህንተ ቦንቻናዉ በስያ ኬረቴዳ መꬍና ጎዳ ባላቱ ሀዋንታ።

3 “ ‘ህንተ ኡሱፑን ጋላሳ ኦሱዋ ኦꬂታ፤ ሽን ላፑንꬃ ጋላስ ህንተ ሸምፕያ ሳምባታ ጋላሳ፤ ሄ ጋላሳን ጌሻ ሺቁዋ ሺቅተ፤ አያ ኦሶነ ኦꬆፕተ፤ ህንተ ደእያ ሳኣን ኡባን ሄዌ መꬍና ጎዳዉ ሳምባታ። *

ፓስጋ ባላነ ማጋገ ኡክꬃ ባላ

(ፓይ. 28:16-25)

4 “ ‘ኡንቱንቱ ዎድያን ዎድያን ጌሻ ሺቁዋ ኦꬅ አዋዪደ ህንተ ቦንቻናዉ በስያ መꬍና ጎዳ ባላቱ ሀዋንታ። 5 ኮይሮ አግናን ታማነ ኦይደንꬆ ጋላስ ሳአይ ኦማርስያ ዎደ፥ መꬍና ጎዳ ፓስጋይ ዶሜ። *

6 “ ‘ቃይ ሄ አግናንካ ታማነ እቼሸንꬆ ጋላሳይ መꬍና ጎዳ ማጋገ ኡክꬃ ባላ ጋላሳ፤ ሄዋ ድራዉ ላፑን ጋላሳቱዋን እርሹ ገልቤና ኡክꬃ ሚተ። * 7 ሄ ጋላሳቱዋፐ ኮይሮ ጋላሳን ጌሻ ሺቁዋ ሺቅተ፤ ዳቡርስያ ኦሱዋ አያነ ኦꬆፕተ። 8 ላፑን ጋላሳ ኡባ መꬍና ጎዳዉ ታማን ጹግያ ያርሹዋ ሺሽተ፤ ላፑንꬃ ጋላሳን ቃይ ጌሻ ሺቁዋ ሺቅተ፤ ዳቡርስያ ኦሱዋ አያነ ኦꬆፕተ’ ያጋ” ያጌዳ።

ባይራ ካꬃ

9 መꬍና ጎዳይ ሙሳ ሀዋዳን ያጌዳ፤ 10 “እስራኤልያ አሳዉ ሀዋዳን ያጋደ ኦዳ፤ ‘ታን ህንተንቶ እምያ ቢታ ገሊደ፥ ህንተ ካꬃ ጫክያ ዎደ፥ ሄ ካꬃዉ ኮይሮ አይፍያ ምርቂያ ቄስያኮ አክ ዪተ። 11 መꬍና ጎዳይ ህንተዋ አካና ማላ፥ ሳምባታ ዎንተꬃ ጋላስ ቄሲ ሄ ምርቂያ ጾሳ ስንꬃን ቃꬆ። 12 ሄ ህንተ ምርቂያ ቃꬄዳ ጋላስ ትላ ቦላና ደእያ እት ላይꬃ ዶርሳ ኦርግያ ጹግያ ያርሹዋ ኦꬂደ መꬍና ጎዳዉ ሺሽተ። 13 ሄ ያርሹዋና እትፐ ዎጋራ ዛይትያን ሙናቀቴዳ ላኡ ኪሎ ግራመ ሎኦ ꬊልያ ካꬃ ያርሹዋ ኦꬂደ ሺሽተ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ፤ ሄዋናካ ቃይ እትፐ እት ሊትሮ ግድያ ዎይንያ ኤሳ ሺሽተ። 14 ሀ ያርሹዋ ህንተ ህንተ ጾሳዉ ሺሽያ ጋላሳይ ጋካናዉ፥ ኦራꬃ ጋኬዳ ካꬃፐ ኡክꬃ፥ ዎይ ጺጻ ግድና፥ ቃይያ ግድናካ ሞፕተ። ሀዌ ህንተ ደእያ ሳኣን ኡባን ስንꬃና ይያ የለታዉ ኡባዉ መꬍናዉ ዎጋ።

ሳምንታቱዋ ባላ

(ፓይ. 28:26-31)

15 “ ‘ህንተ ቃꬅያ ያርሹዋ ምርቂያ አሄዳ ሳምባታ ዎንተꬃፐ ዶሚደ፥ ላፑን ሳምንታ ኩመንꬃ ፓይድተ። * 16 ላፑንꬃ ሳምባታ ዎንተꬃ ጋላሳይ ጋካናዉ፥ እሻታሙ ጋላሳ ፓይዲደ፥ ኦራꬃ ጋኬዳ ካꬃ ያርሹዋ መꬍና ጎዳዉ ሺሽተ። 17 ህንተ አቅያ ሳኣፐ ላኡ ኪሎ ግራመ ግድያ ሎኦ ꬊልያፐ እርሹዋ የጊደ ኡኬዳ ላኡ ኡክꬃ ቃꬃናዉ አክ ዪተ። ሄዌ ኮይሮ ጋኬዳ ካꬃ አይፍያፐ መꬍና ጎዳዉ ያርሹዋ ግዴ። 18 ሄ ኡክꬃና እትፐ ትላ ቦላና ደእያ እት ላይꬃ ግዴዳ ላፑን ዶርሳ ማራቱዋ፥ እት ኮሩማነ ላኡ ዶርሳ ኦርገቱዋ ሺሽተ። ካꬃ ያርሹዋናነ ኡሻ ያርሹዋና እትፐ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ኦꬂደ ያርሽተ። 19 ቃይ እት ዴሻ ኦርግያ ናጋራ ያርሾ፥ እት ላይꬃ ግዴዳ ላኡ ዶርሳ ኦርገቱዋካ እትፐተꬃ ያርሾ ሺሽተ።

20 “ ‘ቄሲ ሄ ኮይሮ ጋኬዳ ካꬃ አይፍያ ኡክꬃነ ሄ ላኡ ዶርሳቱዋ ቃꬅያ ያርሹዋ ኦꬂደ፥ መꬍና ጎዳ ስንꬃን ቃꬄ፤ ሄዋንቱ መꬍና ጎዳዉ ጌሻ፤ ቃይ ቄስያዉካ ግሹዋ። 21 ሄ ጋላስካ አዋዪደ ጌሻ ሺቁዋ ሺቅተ፤ ዳቡርስያ ኦሶ አያነ ኦꬆፕተ። ሀዌ ህንተ ደእያ ሳን ኡባን ስንꬃና ይያ የለታዉ ኡባዉ መꬍናዉ ዎጋ።

22 “ ‘ህንተ ጋድያን ሞኬዳ ካꬃ ህንተ ጫክያ ዎደ፥ ህንተ ሾይቃ ጋጻ ጋካናዉ ጫኮፕተ፤ ጫክሽን አትያ ቃርምያካ ቆሮፕተ፤ ሄዋ ህዬሳቶነ በተቶ አግ ባሽተ። ታን፥ መꬍና ጎዳይ፥ ህንተ ጾሳ’ ያጋ” ያጌዳ። *

ማላካታ ፑንያ ባላ

(ፓይ. 29:1-6)

23 መꬍና ጎዳይ ሙሳ ሀዋዳን ያጌዳ፥ 24 “እስራኤልያ አሳዉ ሀዋዳን ያጋደ ኦዳ፤ ‘ላፑንꬃ አግናን ኮይሮ ጋላሳ ሸምፖ ጋላሳ ኦꬂደ ቦንችተ፤ ሀሳይሱዋ ማላካታይካ ፑነትያ ዎደ፥ ጌሻ ሺቁዋ ሺቅተ። 25 ሄ ጋላሳን መꬍና ጎዳዉ ታማን ጹግያ ያርሹዋ ሺሽተፐ አትና፥ ዳቡርስያ ኦሱዋ አያነ ኦꬆፕተ’ ያጋ” ያጌዳ።

ናጋራ አቶ ጊስያ ጋላሳ

(ፓይ. 29:7-11)

26 መꬍና ጎዳይ ሙሳ ሀዋዳን ያጌዳ፥ * 27 “ሀ ላፑንꬃ አግናዉ ታማንꬃ ጋላሳይ ናጋራ አቶ ጊስያ ጋላሳ፤ ሄ ጋላስ ጌሻ ሺቁዋ ሺቅተ፤ ቃይ ህንተ ሁጲያ ካዉሽተ፤ ያቲደ መꬍና ጎዳዉ ታማን ጹግያ ያርሹዋ ሺሽተ። 28 ሄ ጋላሳይ መꬍና ጎዳ ህንተ ጾሳ ስንꬃን ህንተ ናጋራይ አቶ ጌተታና ማላ፥ ህንተ ናጋራ አቶ ጊስያ ጋላሳ ግድያ ድራዉ፥ ሄ ጋላስ አይ ኦሱዋነ ኦꬆፕተ። 29 ሄ ጋላስ ባረናተꬃ ካዉሸና አሳይ ኦንነ ባረ አሳ ግዶፐ ቦሄቶ። 30 ሄ ጋላስ አያ ኦሱዋ ግዶፐነ ኦꬅያ አሳ ታን አ አሳ ግዶፐ ꬋይሳና። 31 ሄ ጋላስ አይ ኦሱዋነ ኦꬆፕተ። ሀዌ ህንተ ደእያ ሳን ኡባን ስንꬃና ይያ የለታዉ ኡባዉ መꬍናዉ ዎጋ። 32 ሄዌ ህንተ ዋና ሸምፑዋ ሸምፕያ ሳምባታ ጋላሳ። ሄ ጋላሳን ህንተ ሁጲያ ካዉሽተ። ሄ አግናን ኡዱፑንꬃ ጋላሳን ኦማርሳፐ ዶሚደ፥ ታማንꬃ ጋላሳ ኦማርሳይ ጋካናዉ፥ ህንተ ሳምባታ ቦንችተ” ያጌዳ።

ዳስያ ባላ

(ፓይ. 29:12-40)

33 መꬍና ጎዳይ ሙሳ ሀዋዳን ያጌዳ፥ * 34 “እስራኤልያ አሳዉ ሀዋዳን ያጋደ ኦዳ፤ ‘ሀ ላፑንꬃ አግናን ታማነ እቼሸንꬆ ጋላሳፐ ዶሚደ፥ ላፑን ጋላሳይ መꬍና ጎዳዉ ዳስያ ባላ። 35 ሄ ጋላሳቱዋፐ ኮይሮ ጋላሳን ጌሻ ሺቁዋ ሺቅተ፤ ዳቡርስያ ኦሱዋ አያነ ኦꬆፕተ። 36 ላፑን ጋላሳን ኡባን መꬍና ጎዳዉ ታማን ጹግያ ያርሹዋ ሺሽተ፤ ሆስፑንꬃ ጋላሳን ቃይ ጌሻ ሺቁዋ ሺቅተ፤ መꬍና ጎዳዉ ታማን ያርሽያ ያርሹዋካ ሺሽተ። ሄ ጋላሳይ ህንተ ሺቁዋ ፖልያ ጋላሳ ግድያ ድራዉ፥ ዳቡርስያ ኦሱዋ አያነ ኦꬆፕተ።

37 “ ‘ታማን ጹግያ ያርሹዋነ ካꬃ ያርሹዋ፥ ቃይ ሀራ ያርሾቱዋ ኡባነ ኡሻ ያርሹዋ፥ ኮሽያዋ ኬና ኬሬዳ ጋላሳን መꬍና ጎዳዉ ሺሻናዉ፥ ህንተ ጌሻ ሺቁዋ ኦꬂደ አዋያና መꬍና ጎዳ ባላቱ ሀዋንታ። 38 ሀ ባላቱ መꬍና ጎዳ ሳምባታቱዋፐ፥ ህንተ እሞታ ኦꬂደ መꬍና ጎዳዉ እምያዋንቱፐ፥ ሺቁዋ ጋꬅያዋንቱፐነ ህንተ ህንተ ዶሱዋን ጮ እምያዉንቱፐ ዱማ።

39 “ ‘ላፑንꬃ አግናን ታማነ እቼሸንꬆ ጋላሳን ህንተ ጋድያን ሞኬዳዋ ጫኪደ ሺሼዳዋፐ ጉይያን፥ መꬍና ጎዳ ባላ ላፑን ጋላሳ ቦንችተ፤ ኮይሮ ጋላሳይነ ሆስፑንꬃ ጋላሳይ ህንተንቶ ዋና ሸምፖ ጋላሳ። 40 ኮይሮ ጋላሳን ሎኦ ምꬃ አይፍያፐ፥ ዛምባ ታሽያፐ፥ እርጻ ሀይꬃና ደእያ ምꬃ ታሽያፐነ ሻፋ ማታን ድጭያ ሌኦ ታሽያፐ አኪደ፥ መꬍና ጎዳ ህንተ ጾሳ ስንꬃን ናሸቲደ፥ ላፑን ጋላሳ ባላ ቦንችተ። 41 ሄ ባላ ላይꬃን ላይꬃን ላፑን ጋላሳ መꬍና ጎዳዉ ቦንችተ። ሄዌ ስንꬃና ይያ የለታዉ ኡባዉ መꬍናዉ ዎጋ። ህንተ ሄዋ ላፑንꬃ አግናን ቦንችተ። 42 ሄ ላፑን ጋላሳ ህንተ ዳስያን ደእተ፤ እስራኤልያ ቢታ አሳ ግድያ ኡባይ ዳስያን ደእተ። 43 ሄዌ ስንꬃና ይያ የለታይ ኡባይ እስራኤልያ አሳ ታን ግብጼፐ ከሴዳ ዎደ፥ ኡንቱንቱ ዳስያን ደአናዳን ኦꬄዳዋ ኤራናሳ። ታን መꬍና ጎዳ ህንተ ጾሳ’ ያጋ” ያጌዳ።

44 ሄዋዳን ኦꬂደ፥ ሙሴ መꬍና ጎዳ ባላቱዋ ቦንችያ ዎጋ እስራኤልያ አሳዉ ኦዴዳ።

24

ጾምፐቱዋ ናጉዋ

(ከሳ 27:20-21)

1 መꬍና ጎዳይ ሙሳ ሀዋዳን ያጌዳ፥ 2 “ጾምፒ ቶኤናን ኤጺደ ደአና ማላ፥ አሳይ ኮሽያ ዛይትያ ዎጋራ ቴራ ጫዲደ ጉምእና ከስያ ጌሻ ነዉ አሀና ማላ፥ እስራኤላቱዋ አዛዛ። 3 መꬍና ጎዳ ዱንካንያ ግዶን ደእያ ማርካተꬃ ጋርዱዋፐ ካረ ባጋና፥ ኦማርሳፐ ዎንታ ጋካናዉ፥ አሮን መꬍና ጎዳ ስንꬃን ሄ ጾምፕያ ኡባ ዎደ ኤꬆ። ስንꬃና ይያ የለታዉ ኡባዉ ሄዌ መꬍናዉ ዎጋ። 4 ጾምፕያ ዎꬅያ፥ ዋላካይ ባይና ዎርቃ ባላ ቦላ ደእያ ጾምፐቱ መꬍና ጎዳ ስንꬃን ኡባ ዎደ ኤጻናዳን አሮን ናጎ።

ጾሳዉ ሺሽያ ኡክꬃ

5 “ላታማነ ኦይዱ ኪሎ ግራመ ግድያ ሊቆ ꬊልያ አካደ ታማነ ላኡ ኡክꬃ ኡካ። * 6 ሄ ኡክꬃቱዋ ኡሱፑናቱዋ እቱዋ እቱዋ ቦላ ኡሱፑናቱዋ እቱዋ እቱዋ ቦላን መꬍና ጎዳ ስንꬃን ደእያ ዋላካይ ባይና ዎርቃ ጻራጴዛ ቦላን ዎꬃ። 7 መꬍና ጎዳዉ ታማን ጹጋናዉ ሺሼዳ ቁማ ያርሹዋ ግድያዋ ኤርሳናዉ፥ ላኡ ማራቱዋ ማታን ማታን ጌሻ እጻና ሀሳይስያዋ ኦꬃደ ዎꬃ። 8 ሀ ኡክꬃ ሳምባታን ሳምባታን ኡባ ዎደ አሮን መꬍና ጎዳ ስንꬃን እስራኤልያ አሳ ድራዉ ዎꬆ። ሄዌ እስራኤልያ አሳይ ኡባ ዎደ ኦꬃናዉ ኮሽያ ቃላ ጫቁዋ። 9 ሄዌ አሮናዉነ አ አቱማ ናናቶ እመቶ፤ እ መꬍና ጎዳዉ ታማን ጹግያ ያርሹዋፐ ዎጋዳን አሮናነ አ ናናቱዋ ጋክያ ኡባፐ ጌሻ ግዴዳ ያርሹዋፐ እቱዋ ግድያ ጌሻ ያርሹዋ ግድያ ድራዉ፥ ኡንቱንቱ ሄዋ ጌሻ ሳኣን ሚኖ” ያጌዳ። *

ልከነ ሱረ ፕርዳ ሌምሱዋ

10 አታ እስራኤልያ አሳ፥ አዉ ቃይ ግብጼ አሳ ግድያ እት ብታኒ ደኤ። እት ጋላስ እ ሀራ እስራኤልያ አሳ ግድያ እቱዋና ዱንካኔዳ ሳኣን ዋቴዳ። 11 ሀ አዉ አታ እስራኤልያ አሳ ግዴዳ ብታኒ ዋታ ግዶን ጾሳ ሱንꬃ ሸቄዳ። ያትና አ ሙሴኮ አሄድኖ። ሄ ብታንያ አታ ዳና ያራ ግድያ ጺብራ ናቶ። እ ሱንꬃይካ ሻሎሚቶ። 12 ሀ ብታንያ ዋታነንቶ መꬍና ጎዳ ሸኒ ኡንቱንቶ ቆንጫና ጋካናዉ፥ ኡንቱንቱ አ ቃሾ ጎልያን ዎꬄድኖ።

13 መꬍና ጎዳይ ሙሳ ሀዋዳን ያጌዳ፥ 14 “ሄ ሸቀዳ ብታንያ ዱንካኔዳ ሳኣፐ ጋጻ ከሳ፤ እ ሸቅሽን ስሴዳ አሳይ ኡባይ ባረንቱ ኩሽያ አ ሁጲያ ቦላን ዎꬅኖ፤ ያቶፐ እስራኤልያ አሳ ማባራይ ኡባይ አ ሹቻን ጫዲደ ዎꬎ። 15 እስራኤልያ አሳዉ ሀዋዳን ያጋደ ኦዳ፤ አይ አሳይነ ባረ ጾሳ ሸቆፐ፥ እ ባረ ናጋራን ኦሸቴ። 16 መꬍና ጎዳ ሱንꬃ ሸቂያ አሳይ ሀይቆ፤ እስራኤልያ አሳ ማባራይ ኡባይ አ ሹቻን ጫዶ። በቲደ ዬዳዋ ግድና ዎይ ቢታ አሳ ግድናካ መꬍና ጎዳ ሱንꬃ ሸቆፐ ሀይቆ።

17 “ ‘አሳ ዎꬍያ አሳይ ሀይቆ። * 18 አሳ መህያ ዎꬍያ አሳይ ኦንነ ባረ ዎꬌዳ መህያ ድራዉ ፓጻ መህያ ጭጎ። 19 እት አሳይ ባረ ሾሩዋ ቆሆፐ፥ እ ኦꬄዳዋዳን አ ቦላንካ ኦሰቶ። 20 መንꬆፐ መኦ፤ አይፍያ ድራዉ አይፍያ፤ አቻ ድራዉ አቻ። አሳ ቦላን ቆሁዋ ጋꬄዳ ኦንካ እ ጋꬄዳ ቆሁዋ ማላይ አ ቦላንካ ጋኮ። * 21 መህያ ዎꬌዳ አሳይ መህያ ጭጎ፤ ሽን አሳ ዎꬌዳ አሳይ ሀይቆ። 22 በትያዉካ እስራኤልያ አሳዉ ህጊ እት ማላ ግዶ፤ አያዉ ጎፐ ታን መꬍና ጎዳ ህንተ ጾሳ’ ያጋ” ያጌዳ። *

23 ሄዋ ኡባ ሙሴ እስራኤልያ አሳዉ ኡባዉ ኦዴዳ፤ ኡንቱንቱ ሄ ሸቀዳ ብታንያ ዱንካኔዳ ሳኣፐ ጋጻ ከሲደ፥ ሹቻን ጫዲደ ዎꬌድኖ። ያቲደ እስራኤልያ አሳይ መꬍና ጎዳይ ሙሳ አዛዜዳዋዳን ኦꬄድኖ።

25

ሳምባታ ላይꬃ

(ዛረ. 15:1-11)

1 ሲና ደርያ ቦላን መꬍና ጎዳይ ሙሴዉ ሀዋዳን ያጌዳ፤ * 2 “ኔን እስራኤልያ አሳዉ ሀዋዳን ያጋደ ኦዳ፤ ‘ታን ህንተንቶ እምያ ቢታ ህንተ ገልያ ዎደ፥ ቢታይካ መꬍና ጎዳ ሳምባታ ቦንቾ። 3 ኡሱፑን ላይꬃ ኩመንꬃ ህንተ ሾይቃን ዘርተ፤ ቃይ ኡሱፑን ላይꬃ ኩመንꬃካ ህንተ ዎይንያ ቱራ ጼራ ጹንቂተ፤ አ አይፍያካ ማጽ አክተ። 4 ሽን ላፑንꬃ ላይꬃይ ቢታዉ ሸምፖ ሳምባታ፤ ሄዌ መꬍና ጎዳዉካ ሳምባታ። ሄ ላፑንꬃ ላይꬃን ህንተ ሾይቃን ዘሮፕተ፤ ህንተ ዎይንያ ጼራካ ጹንቆፕተ። 5 ህንተ ጋድያን አዛባ ግዲደ ሞክያዋካ ጫኮፕተ፤ ቃይ ጹንቀናን ደእሽን ጮ አይፌዳ ዎይንያካ ሺሾፕተ። ሄ ላይꬃይ ቢታዉ ኡባና ሸምፖ ላይꬃ ግዶ። 6-7 ሄ ሳምባታ ላይꬃን ቢታይ ኦሰታና ꬋዮፐ ህንተንቶ፥ ህንተ ማጫነ አቱማ ቆማቶ፥ ህንተንቶ ከራ ኦꬅያዋንቶ፥ በቲደ ዪደ ህንተናና ደእያዋንቶ፥ ህንተ መህያዉነ ህንተ ጋድያን ደእያ ዶአቶ ግድያ ቁማ እማና፤ ቢታይ ሞክያባይ ኡባይ ሜተቶ።

ማሮተꬃ ላይꬃ

8 “ ‘ላይꬃቱዋ ግዶን ደእያ ላፑን ሳምባታቱዋ ፓይዳ፤ ላፑን ሳምባታቱዋ ላይꬃ ፓይዱ ላፑ ገደ ላፑና፤ ሄዌካ ኦይታማነ ኡዱፑን ላይꬃ። 9 ሄዋፐ ጉይያን፥ ላፑንꬃ አግናን፥ ታማንꬃ ጋላሳን ቦንቼትያ ናጋራ አቶ ጊስያ ጋላሳን ማላካታ ፑንያ አሳ ህንተ ጋድያን ኡባን ኪትተ። 10 እሻታማንꬆ ላይꬃ ዱማዪደ፥ ሄ ጋድያን ደእያ ኡባዉ ላአተꬃ አዋይተ። ሄዌ ህንተንቶ እሻታማንꬆ ላይꬃ ባላ። ሄ ዎድያን ህንተ ኡባይካ ህንተ ጋድያዉነ ህንተ ያራዉ ያራዉ ስምተ። 11 ሄ ላይꬃይ ህንተንቶ እሻታማንꬆ ላይꬃ ባላ። ሄ ላይꬃን ዘሮፕተ፤ አዛባ ግዲደ ሞኬዳዋካ ጫኮፕተ፤ ቃይ ህንተ አ ጼራ ጹንቀናን አይፌዳ ዎይንያ አይፍያካ ሺሾፕተ። 12 ሄዌ እሻታማንꬆ ላይꬃ ባላ ግድያ ድራዉ፥ እ ህንተንቶ ጌሻ፤ ጎሸናን ጮ ደምባን ሞኬዳዋ ሚተ።

13 “ ‘ሀ እሻታማንꬆ ላይꬃ ባላ ዎደ አሳይ ኡባይ ባረ ጋድያ ስሞ።

14 “ ‘ህንተ ህንተ ሾሩዋፐ ጋድያ ሻሞፐ፥ ዎይ ቃይ አዉ ዛልኦፐ፥ እቱ እቱዋ ጭሞፕተ። 15 ህንተ እሻታማንꬆ ላይꬃ ባላፐ ጉይያን ደእያ ላይꬃቱዋ ፓይዱዋዳን ህንተ ሾሩዋፐ ሻምተ፤ ህንተ ሾሩካ ቃይ ጋዲ ካꬃ ሞካናዉ ደእያ ላይꬃቱዋ ፓይዱዋዳን ዛልኦ። 16 ላይꬃቱዋ ፓይዱ ዳሮ ግዶፐ፥ ጋቲ ዳሬ፤ ላይꬃቱዋ ፓይዱ ጉጾፐ፥ ጋቲካ ጉጼ። አያዉ ጎፐ፥ ህንተ ጫካና ካꬃ ጫካ ፓይዱዋዳን ህንተ ሾሩ ህንተንቶ ዛልኤ። 17 ህንተ እቱ እቱዋ ጭሞፕተ፤ ሽን ህንተ ህንተ ጾሳዉ ያይተ። ታን መꬍና ጎዳይ፥ ህንተ ጾሳ።

ላፑንꬃ ላይꬃ መቱዋ

18 “ ‘ታ አዛዙዋ ኦꬅተ፤ ታ ህግያካ ናግተነ ኦꬅተ፤ ያቶፐ ህንተ ሀ ጋድያን ሳሮተꬃን ደአና። 19 ቢታይ ባረ አይፍያ ህንተንቶ እማና፤ ህንተ ካላና ጋካናዉ ማና፤ ቃይ ሄ ቢታንካ ህንተ ሳሮተꬃን ደአና። 20 ህንተ፥ “ኑን ዘራና ꬋዮፐ፥ ቃይ ካꬃካ ጫኪደ ሺሻና ꬋዮፐ፥ ላፑንꬃ ላይꬃን አያ ማኔ?” ጎፐ፥ 21 ታን ኡሱፑንꬃ ላይꬃን ታ አንጁዋ ህንተ ቦላን ኪታና፤ ያቶፐ ቢታይ ሄዙ ላይꬃዉ ግድያ አይፍያ አይፋና። 22 ሆስፑንꬃ ላይꬃን ህንተ ህንተ ጋድያን ዘርያ ዎደካ፥ ካሰ ሻቻ ካꬃ ማና፤ ቃይ ህንተ ዘርያ ካꬃ አይፍያ ኡዱፑንꬃ ላይꬃን ሺሻና ጋካናዉካ፥ ሻቻ ካꬃ ማና።

አቁዋ ዛርያ ዎጋ

23 “ ‘ቢታይ ታዋ ግድያ ድራዉነ ህንተካ ሀ ጋድያን እማꬃነ በተ ግዲደ ደእያ ድራዉ፥ ቢታ ላኤንꬆ ስመናዳን ባይዞፕተ። 24 ህንተ ኦይቄዳ ጋድያን ኡባን ደእያ ጋድያ ጎዳቱ ዎዛና ማላ፥ ኡንቱንቱ ማታ ናጋናዉ ኮሼ።

25 “ ‘ነ እሻይ ህዬሲደ ባረ ጋድያፐ ዛልኦፐ፥ አዉ ማታትያ ዳቡ ዪደ፥ ሄ ጋድያ አዉ ዎዞ። 26 አዉ ሄ ጋድያ ዎዝያ ዳቡ ꬋዮፐ፥ ቃይ እካ ስም ዱረቲደ ዎዝያ ሚሻ ደሞፐ፥ 27 ባረ ዛልኤዳ ዎድያፐ ዶሚደ ደእያ ላይꬃ ፓይዲደ፥ አቴዳ ላይꬃ ሚሻ ሻሜዳዎ ዛሮ፤ ያቲደ እ ባረ ጋድያዉ ስሞ። 28 ሽን አዉ ሄ ጋድያ ዎዛናዉ ግድያ ሻሉ ꬋዮፐ፥ እሻታማንꬆ ላይꬃ ባላይ ጋካናዉ ጋዲ ሻሜዳ ብታንያ ኩሽያን ጋምኦ፤ እሻታማንꬆ ላይꬃ ባላ ዎደ፥ አ ጋዲ አዉ ስሞ፤ እካ ባረ ጋድያዉ ስሞ።

29 “ ‘ግምበት ኡቴዳ ካታማ ግዶን እት አሳይ ደእያ ጎልያ ሀራ ኡራዉ ዛልኦፐ፥ እ ዛልኦሳፐ ቢደ እት ላይꬃ ጋካናዉ ደእያ ዎድያን ዛሪደ ዎዛናዉ አዉ ማታይ ደኤ። 30 እት ላይꬃ ኩመንꬃ ግዶን ዎዛና ꬋዮፐ፥ ሄ ግምበቴዳ ካታማ ግዶን ደእያ ጎሊ ሻሜዳዎ ናኣ ናአዉ መꬍናዉ አዋ ግዴ። እሻታማንꬆ ላይꬃ ባላ ዎደካ ስመና። 31 ሽን ግምበትቤና ሄራቱዋን ደእያ ጎለቱ ሾይቃ ማላ። ኡንቱንቱ ዎዘቲኖ፤ እሻታማንꬆ ላይꬃ ባላ ዎደካ ዛልኤዳዎ ስሚኖ።

32 “ ‘ግዶፐነ ሌዋቱዋ ካታማቱዋን ደእያ ባረንቱ ጎልያ ሌዋቱ ባረንቱ ኮዬዳ ዎድያን ዎዝ አካናዉ ዳንዳዪኖ። 33 ሌዋቱዋፐ እት አሳይ ኡንቱንቱ ካታማ ግዶን ደእያ ጎልያ ዛልኢደ ዎዛና ꬋዮፐ፥ ሄ ኡንቱንቱ ካታማ ግዶን ደእያ ጎሊ እሻታማንꬆ ላይꬃ ባላ ዎደ ስሜ። አያዉ ጎፐ፥ ሌዋቱዋ ካታማ ግዶን ደእያ ጎለቱ እስራኤልያ አሳ ግዶን ሌዋቶ አቆ። 34 ሽን ኡንቱንቱ ካታማ ዩሹዋን ኡንቱንቱ ኡባዉ እትፐ ደእያ ቢታይ ኡንቱንቶ መꬍናዉ አቆ ግድያ ድራዉ ዛልኤተና።

ማንቄዳ አሳዉ ታልእያዋ

35 “ ‘ቃይ ነ እሻይ ህዬሲደ ባረና ዳንዳያና ꬋዮፐ፥ እማꬃዳንነ በትያዳን እ ኔናና ደአና ማላ፥ ኔን አ ማዳ። * 36 ነ እሻ ኔናና ዎꬃናዉ አፐ ድቻ አኮፓ፤ ዎይ ዎꬍያ ሞፓ። ሽን ኔን ነ ጾሳዉ ያያ። 37 ነ ብራ አዉ ድቻዉ ታልኦፓ፤ ነ ቁማካ አዉ ዎꬍያን ዛልኦፓ። * 38 ህንተዉ ካናነ ቢታ እማናዉነ ህንተ ጾሳ ግዳናዉ፥ ህንተና ግብጼ ጋድያፐ ከሴዳዌ፥ ታን መꬍና ጎዳይ፥ ህንተ ጾሳ።

አይለቱ አይለተꬃፐ ከስያዋ

39 “ ‘ነዉ ዳቦ ግድያ እስራኤልያ አሳይ ማንቂደ፥ ባረና ነዉ አይለተꬃዉ ዛልኦፐ፥ ኔን አ አይልያዳን ኦስሶፓ። * 40 እ ከራ ኦꬅያ አሳዳንነ በትያዳን ኔናና ደኦ፤ እሻታማንꬆ ላይꬃ ባላይ ጋካናዉ እ ነዉ ኦꬆ። 41 ሄ ዎደ እ ባረ ናናቱዋናካ እትፐ ነ ጎለፐ ከሲደ ባረ ጎልያ አሳኮ ቦ፤ ባረ አዉዋ ጋድያኮካ ስሞ። 42 እስራኤላቱ ታን ግብጼ ጋድያፐ ከሴዳ ታ አይለቱዋ ግድያ ድራዉ፥ ኡንቱንቱ አይለተꬃዉ ዛልኤቶፕኖ። 43 ኔን ኡንቱንቶ መቀꬃ ኢታደ ሞዶፓ፤ ሽን ኔን ነ ጾሳዉ ያያ።

44 “ ‘ነዉ አቱማነ ማጫ አይለቱ ደአና ማላ ኮዮፐ፥ ነ ዩሹዋን ደእያ ካዉተꬃቱዋፐ ሻማ። 45 ቃይ ህንተ ጋድያን ደእያ በተቱዋፐነ ህንተ ጋድያን ደእሽን የለቴዳ ኡንቱንቱ ሶ አሳፐ ሻማናዉ ዳንዳዪታ፤ ኡንቱንቱ ህንተንቶ አቆ ግድኖ። 46 ህንተፐ ጉይያን ህንተ ናናይ ኡንቱንታ መꬍናዉ ላታና ማላ፥ ህንተ ናናዉ እምተ። ህንተ ኡንቱንቱፐ ኡባ ዎደካ አይልያ ሻማናዉ ዳንዳዪታ፤ ሽን ህንተ እሻ ግድያ እስራኤልያ አሳ መቀꬃ ኢሲደ ሞዶፕተ።

47 “ ‘ነ ማታን ደእያ እማꬃ ዎይ በተ አሳይ ዱረትና፥ ቃይ አ ማታን ደእያ ነ እሻይ ማንቂደ፥ ሄ ነ ማታን ደእያ እማꬃዉ ዎይ በትያዉ ዎይ እማꬃ ብታንያ ዛርያፐ እቶ ባረና ዛልኦፐ፥ 48 እ ዛልኤት ስምና አ ዎዛናዉ ዳንዳየቴ፤ አ እሻቱዋፐ እቱ አ ዎዞ። 49 ዎይ አ አዉዋ እሻይ፥ ዎይ አ አዉዋ እሻ ናአይ አ ዎዞ፤ ዎይ አ ያራፐ አዉ ማታ ዳቦ ግድያ አሳይ አ ዎዞ፤ ዎይ ቃይ እ ባረ ሁጲያዉ ዱረቶፐ እ ባረና ዎዞ። 50 እ ባረና ሻሜዳ ብታንያና እትፐ ግዲደ፥ እ ባረና ዛልኤዳ ላይꬃፐ ዶሚደ እሻታማንꬆ ላይꬃ ባላይ ጋካናዉ ደእያ ላይꬃ ፓይዶ፤ አ ብልያ ጋቲ ሄ ላይꬃ ፓይዱዋ ኬሻ ግዶ። እ ባረና ሻሜዳዋና ጋምኤዳ ዎድያ ጋቲ እት አሳይ ከራ ኦꬂደ ደምያ ሚሻ ኬሻ ግዶ። 51 እሻታማንꬆ ላይꬃ ባላይ ጋካናዉ ብሮ ዳሮ ላይꬃይ አቴዳዋ ግዶፐ፥ ባረ ዛልኤቴዳ ጋትያፐ ሄ ላይꬃ ፓይዱዋን ባረና ዎዝያ ጋትያ ጭጎ። 52 ቃይ እሻታማንꬆ ላይꬃ ባላይ ጋካናዉ አቴዳ ላይꬃይ ጉꬃ ግዶፐ፥ ባረና ሻሜዳዋና እትፐ ፓይዲደ፥ ሄ ላይꬃ ፓይዱዋን ባረና ዎዝያ ጋትያ ጭጎ። 53 እ ላይꬃን ላይꬃን ከራ ኦꬅያ አሳዳን ባረና ሻሜዳዋና ደኦፐ አትና፥ ህንተ ጼሊደ እስራኤልያ አሳ ግድያ ብታንያ መቀꬃ ኢሲደ ሞዶፕተ።

54 “ ‘ሽን እ ሄዋ ማላ ኦግያን ዎዘታና ꬋዮፐ፥ እሻታማንꬆ ላይꬃ ባላይ ጋክያ ዎደ እነ አ ናናይ ቆማተꬃፐ ከስኖ። 55 አያዉ ጎፐ፥ እስራኤልያ አሳይ ታ ቆማቱዋቴ፤ ታን ግብጼ ጋድያፐ ከሴዳ ታ ቆማቱዋ። ታን፥ መꬍና ጎዳይ፥ ህንተ ጾሳ’ ያጋ” ያጌዳ።

26

አዛዘትና ቤትያ አንጁዋ

(ዛረ. 7:12-24፤ 28:1-14)

1 መꬍና ጎዳይ ሀዋዳን ያጌ፤ “ህንተ ኡንቱንቶ ጎይናናዉ ኤቃቱዋ መꬎፕተ፤ ቃይ ሀዉልትያ፥ ማሰቴዳ ምስልያ ዎይ ማሰቴዳ ሹቻ ኤሶፕተ። ታን፥ መꬍና ጎዳይ፥ ህንተ ጾሳ። 2 ታ ሳምባታቱዋ ናግተ፤ ታ ዱንካንያ ቦንችተ፤ ታን መꬍና ጎዳ።

3 “ህንተ ታ ህግያን ቦፐ፥ ታ አዛዞቱዋካ ናጎፐነ ኦꬆፐ፥* 4 ታን ህንተንቶ እራ ዎድያን ቡክሳና፤ ቢታይካ ካꬃ ዳርሲደ ሞካና፤ ደምባ ምꬃቱካ አይፍያ አይፋና። 5 ህንተ ካꬃ ቡክያ ዎድያፐ ቢደ ዎይንያ አይፍያ ማጽያ ዎዲ ጋካናዉ ካꬃ ቆጻና፤ ቃይ ዎይንያ አይፍያ ማጹካ ቢደ ካꬃ ዘርያ ዎዲ ጋካናዉ ዉረና። ህንተ ካላና ጋካናዉ ቁማ ማና፤ ቃይ ህንተ ህንተ ቢታንካ ሳሩዋን ደአና።

6 “ታን ቢታዉ ሳሮተꬃ እማና፤ ኦንነ ያሽሰናን ህንተ ግሳና። ኢታ ዶአቱዋ ታን ጋድያፐ ꬋይሳና፤ ህንተ ጋድያን ላኤንꬆ ኦላይ ደንደና። 7 ህንተ ሞርከቱዋ ህንተ የደርሳና፤ ህንተ ስንꬃን ኡንቱንቱ ማሻን ሀይቃና። 8 ህንተፐ እቼሹ ጼቱዋ የደርሳና፤ ቃይ ጼቱ ታሙ ሻኣ የደርሳና። ህንተ ሞርከቱ ህንተ ስንꬃን ማሻን ሀይቃና።

9 “ታን ታ ዴሙዋ ህንተኮ ዛራና፤ ህንተና አይፍሳና፤ ህንተና ዳርሳና። ቃይ ታን ታ ጫቁዋ ህንተናና ምንሳና። 10 ህንተ ሻቻ ካꬃ ማና፤ ቃይ ሀ ላይꬃ ካꬃ ዎꬃናዉ፥ ሻቻ ካꬃ ድጊደ ሳኣ ከሳና። 11 ታን ታ ደእያ ሳኣ ህንተ ግዶን ኦꬃና፤ ታን ህንተና ሻትከ። 12 ታን ህንተ ግዱዋን ሀመታና፤ ቃይ ህንተ ጾሳ ግዳና፤ ህንተካ ታ አሳ ግዳንታ። * 13 ህንተ ግብጼቶ አይልያ ግደናዳን፥ ግብጼ ጋድያፐ ህንተና ከሴዳዌ ታን መꬍና ጎዳይ ህንተ ጾሳ። ታን ህንተ አይለተꬃ ሞርገ ምꬃ መንꬃድ፤ ቃይ ህንተካ ꬎቁ ጊደ ሄመታናዳን ኦꬃድ።

አዛዘተናን እጽና ጋክያ ሙራ

(ዛረ. 28:15-68)

14 “ሽን ህንተ ታን ግያዋ ስሰናን እጾፐነ፥ ሀ አዛዞቱዋ ኡባካ ኦናን እጾፐ፥ 15 ታ ዎጋ ህንተ ካꬎኦፐ፥ ቃይ ታ አዛዞቱዋ ኡባ ኦናን እጺደ ታ ጫቁዋ መንꬃናዉ ህንተ ታ ህግያ ሻቶፐ፥ 16 ሄ ዎደ ታን ህንተ ቦላ ሀዋ ኦꬃና: ህንተ አኬከናን ደእሽን ያሻ፥ ግልቃተꬃ፥ ህንተ አይፍያ ጆልስያነ ህንተና ሎይꬅ ሀርግስያ ምሹዋ ህንተ ቦላ አሀና። ህንተ ዘረꬃ ዘራና፤ ሽን እ ሀዳ፤ አያዉ ጎፐ፥ ሄዋ ህንተ ሞርከቱ ማና። 17 ታን ታ ሶምኡዋ ህንተ ቦላ ቱካና፤ ህንተ ሞርከቱዋ ስንꬃን ህንተ ኩንዳና፤ ህንተና እጺያዋንቱ ህንተና ሞዳና፤ ቃይ ኦንነ የደርሰናን ህንተ ባቃታና።

18 “ሀዋ ኡባ ኦꬅናካ ህንተ ታና ስሰናን እጾፐ፥ ታን ህንተ ናጋራ ድራዉ ህንተ ሙራ ላፑን ዳኩዋ ጉጃና። 19 ህንተ ዎልቃ ኦቶሩዋ ታን መንꬃና፤ ሳሉዋ ብራታ ማላ ኦꬃና፤ ህንተ ቢታካ ናሃስያ ግያ ብራታ ማላ ኦꬃና። 20 ህንተ ዎልቃይ ሀዳሳን ዉራና፤ አያዉ ጎፐ፥ ህንተ ቢታይ ካꬃ ሞከና፤ ጋድያን ደእያ ምꬃቱካ አይፍያ አይፍክኖ።

21 “ህንተ ታዉ እጼዶ ጎፐነ ታን ግያዋካ ስሰናን እጾፐ፥ ህንተ ናጋራ ኬሻ ላፑን ዳኩዋ ቦሻ ታን ህንተ ቦላን አሀና። 22 ታን ህንተ ቦላ ባዙዋ ዶአቱዋ የዳና፤ ኡንቱንቱ ህንተ ናናቱዋ ቦንቃና፤ ህንተ መሄቱዋ ꬋይሳና፤ ህንተ ፓይዱዋካ ጉꬃና፤ ሄዋ ጋሱዋን ህንተ ሀመትያ ኦጊ ባዙዋ ግዳናዋ።

23 “ሀ ኡባ ሙራንካ ህንተ ታኮ ስመናን እጻድ ጊደ ቦፐ፥ 24 ሄ ዎደ ታንካ ህንተንቶ እጻድ ጋና፤ ቃይ ህንተ ናጋራ ድራዉ ታን ታ ሁጲያዉ ህንተና ላፑን ዳኩዋ ሙራና። 25 ታ ጫቁዋ መንꬄዳ ሀሉዋ ከስያ ማሻ ታን ህንተ ቦላ አሀና፤ ህንተ ህንተ ካታማቱዋን ሺቆፐካ፥ ታን ህንተ ቦላን ኢታ ሀርግያ የዳና። ቃይ ህንተካ ህንተ ሞርከቱዋ ኩሽያን አꬊደ እመታና። 26 ህንተ ካꬃ ታን ꬋይስያ ዎደ፥ ታሙ ማጫ አሳቱ እት ባሽያን ኡክꬃ ኡካና፤ ሄዋካ ሚዛናን ልኪደ ሻካና፤ ህንተ ሄዋ ማና፥ ሽን ካልክታ።

27 “ሀ ኡባንካ ህንተ ታን ግያዋ ስሰናን እጻድ ጊደ ቦፐ፥ 28 ሄ ዎደ ታንካ ህንተ ቦላ ሀንቁዋን ደንዳና፤ ህንተ ናጋራ ድራዉ ታን ታ ሁጲያዉ ህንተና ላፑን ዳኩዋ ሙራን። 29 ህንተ ህንተ አቱማ ናናቱዋነ ህንተ ማጫ ናናቱዋ አሹዋ ማና። 30 ህንተ ጎይንያ ꬎቃ ሳኣ ታን ኮላና፤ ህንተ እጻና ያርሽያ ሳኣካ ꬋይሳና። ታን ህንተ አሃ ህንተ ኤቃቱዋ አሃ ቦላን ኦላና፤ ታን ህንተና ሙለ ሻታና። 31 ታን ህንተ ካታማቱዋ መላ ኦꬃና፤ ህንተ ጎይንያ ሳአቱዋካ ኮለሬꬃና፤ ህንተ ሳዊያ ያርሹዋካ ስንግከ።

32 “ታን ህንተ ቢታ ꬋይሳና፤ ያቶፐ ሄ ህንተ ጋድያን ዪደ ኡትያ ሞርከቱካ ሄዋን ማላለታና። 33 ታን ህንተና ካዉተꬃቱዋ ግዶን ላላና፤ ህንተ ቦላንካ ታ ማሻ ሾዳና። ህንተ ቢታይ ባያና፤ ህንተ ካታማቱካ መላ ግዳና። 34 ሄ ህንተ ህንተ ሞርከቱዋ ጋድያን ደእያ ዎደ፥ ባዪደ ጮ ደእያ ህንተ ቢታይ ባረ ሳምባታቱዋ ቦንቺደ ናሸታና። ሄ ዎደ ህንተ ቢታይ ሸምፓናነ ባረ ሳምባታቱዋ ቦንቺደ ናሸታና። 35 ህንተ ሄ ጋድያን ደኤዳ ዎድያን ኡባን ህንተ ሳምባታቱዋን ደምቤና ሸምፑዋ ሀእ ባዪደ ጮ ደእያ ዎድያን ደማና።

36 “ህንተ ህንተ ሞርከቱዋ ጋድያን ደእያ ዎደ፥ ህንተፐ ሻከቲደ ጉየ አቲደ ደእያዋንቱ ዎዛናን ታን ያሻ የዳና፤ ጫርኩ ቃꬅያ ቦንጭያ ኮሻይ ኡንቱንታ ሻቢራና፤ ኡንቱንቱ ማሻፐ ባቃትያዋዳን ባቃታና፤ ቃይ ኡንቱንቱ ኦንነ የደርሰናን ኩንዳና። 37 ህንተና የደርስያዌ ባይናን ደእሽን፥ ህንተ ኦላፐ ባቃትያዋዳን እቱ እቱዋና ꬉበታና፤ ቃይ ህንተ ህንተ ሞርከቱዋ ስንꬃን ኤቃናዉካ ህንተንቶ አያ ዎልቂነ ደኤና። 38 ህንተ ካዉተꬃቱዋ ግዶን ባያና፤ ህንተ ሞርከቱዋ ቢታይካ ህንተና ምታና። 39 ህንተፐ ሻከቲደ ህንተ ሞርከቱዋ ጋድያን አቴዳዋንቱ ባረንቱ ናጋራ ጋሱዋንነ ባረንቱ አዎቱዋ ናጋራ ጋሱዋን ግልቃና።

40 “ሽን ኡንቱንቱ ታን ኡንቱንቶ እጼዳ ጋናዳንነ ኡንቱንቱ ሞርከቱዋ ቢታዉ ኡንቱንታ የዳናዳን ኦꬄዳ ባረንቱ ናጋራ፥ ባረንቱ ማይዛ አዎቱዋ ናጋራ፥ ኡንቱንቱ ታና ጭሜዳ ጭሙዋነ ኡንቱንቱ ታዉ እጻድ ጌዳዋ ፓጾፐ፥ 41 ሄዋን ቃይ ኡንቱንቱ አዛዘተና ዎዛናይካ ዝቂ ጎፐነ ኡንቱንቱ ባረንቱ ናጋራ ሙራ አኮፐ፥ 42 ሄ ዎደ ታን ያቆባና ጫቀቴዳ ታ ጫቁዋ ሀሳያና፤ ቃይ ይሳቃናነ አብራሃመና ጫቀቴዳ ታ ጫቁዋ ሀሳያና፤ ቢታካ ሀሳያና። * 43 ኡንቱንቱ ꬋይ ድግና፥ ኡንቱንቱ ቢታይ መላ አታና፤ ሄ ኡንቱንቱ ꬋይና ባይያዋ ግዲደ ጮ ደእያ ዎድያን ቢታይ ባረ ሳምባታቱዋ ቦንቺደ ናሸታና። ኡንቱንቱ ታ አዛዙዋ ካꬌዳ ድራዉነ ኡንቱንቱ ሸምፑካ ታ ዎጋ ሻቴዳ ድራዉ፥ ኡንቱንቱ ባረንቱ ናጋራ ሙራ አካና።

44 “ግዶፐነ ኡንቱንቱ ባረንቱ ሞርከቱዋ ጋድያን ደእያ ዎደ፥ ኡንቱንቱ ኡባና ꬋያና ጋካናዉነ ኡንቱንቱና ደእያ ታ ጫቁዋካ መንꬃና ጋካናዉ፥ ታን ኡንቱንታ ኦልከ፤ ቃይ ሻትከ። ታን፥ መꬍና ጎዳይ፥ ኡንቱንቱ ጾሳ። 45 ታን ኡንቱንቱ ጾሳ ግዳናዉ፥ ካዉተꬃቱ ጼልሽን፥ ግብጼ ጋድያፐ ከሴዳ ኡንቱንቱ ማይዛ አዎቱዋና ታን ጫቀቴዳ ጫቁዋ ኡንቱንቱ ድራዉ ሀሳያና። ታን መꬍና ጎዳ።

46 “መꬍና ጎዳይ ሲና ደርያ ቦላን ሙሴ ባጋና ባረፐነ እስራኤልያ አሳፐ ግዱዋን ዎꬄዳ ዎጋቱ፥ አዛዞቱነ ህገቱ ሀዋንታ” ያጌዳ።

27

ጾሳዉ እምያዋ ሺሽያ ዎጋ

1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳዉ ሀዋዳን ያጋደ ኦዳ፤ ‘እት አሳይ መꬍና ጎዳዉ እማናዉ ሺቆፐ፥ ኔን ቆፕያዋዳን ሄ አሳ ድራዉ ሚሻ ጭጎ። 3 ሄዌነ ላታሙ ላይꬃፐ ቢደ ኡሱፑን ታሙ ላይꬃ ጋካናዉ ደእያ አቱማዎ ኡሱፑን ጼቱ ግራምያ ዴጽያ ጻጋራ ብራ ጭጎ። 4 ማጫ አሳ ግዶፐ ቃይ ሀታሙ ጻጋራ ብራ ጭጎ። 5 ቃይ እቼሹ ላይꬃፐ ቢደ ላታሙ ላይꬃ ጋካናዉ ደእያ አቱማዎ ላታሙ ጻጋራ ብራነ ማጫንዉ ታሙ ጻጋራ ብራ ጭጎ። 6 ቃይካ እት አግናፐ ቢደ እቼሹ ላይꬃ ጋካናዉ ደእያ አቱማዎ እቼሹ ጻጋራ ብራነ ማጫንዉ ሄዙ ጻጋራ ብራ ጭጎ። 7 ሄዋዳንካ ቃይ ኡሱፑን ታሙ ላይꬃነ ሄዋፐ ቦላና ደእያ አቱማዎ ታማነ እቼሹ ጻጋራ ብራነ ማጫንዉ ታሙ ጻጋራ ብራ ጭጎ። 8 ቃይ ሺቄዳ ብታኒ ኔን ቆፕዳዋ ጭጋናዉ ዳንዳየና ዳሮ ማንቆ ግዶፐ፥ እ ባረ ሺቁዋ ጋꬃናዉ እሜዳ አሳ አሂደ ቄስያ ስንꬃን ኤሶፐ ሺቄዳ ብታኒ ጭጋናዉ ዳንዳይያዋ ኬና ቆፒደ ቄሲ ጋማቶ።

9 “ ‘እ ሺቀቴዳዌ አሳይ መꬍና ጎዳዉ ያርሽያ ሳኣ ማላ መህያ ያርሻናዉ ግዶፐ፥ ሄዋ ማላ አሳይ መꬍና ጎዳዉ እምያ መሂ ኡባይ ጌሻ። 10 እ ሄ መህያ ድራዉ ሀራ መህያ እሞፖ፤ ዎይ አ ሀራ መህያና ላሞፖ። ሎኡዋ ኢታና ዎይ ቃይ ኢታካ ሎኡዋና ላሞፖ፤ ሽን እ ላሞፐ፥ ኮይሮ መህያነ ላምያ እሜዳ መሂ ላኡካ ጌሻ። 11 እ ሺቀቴዳ መሂ መꬍና ጎዳዉ ያርሹዋ ኦꬂደ ሺሻናዉ ጌሻ ግደና መህያ ግዶፐ፥ ሄ ብታኒ ሄ መህያ ቄስያ ስንꬃ አሆ። 12 ሎኦ ግድና ኢታ ግድና፥ ቄሲ ሄ መህያ ጋማቶ፤ ያቶፐ ቄሲ ጋማቴዳዌ አ ጋትያ ግዶ። 13 ሽን ሄ መህያ ጎዳይ አ ዛሪደ ዎዛናዉ ኮዮፐ፥ ሄ መህያ ጋትያ ቦላ ጼቱዋፐ ላታሙ ኩሽያ ጉጆ።

14 “ ‘እት አሳይ ባረ ጎልያ ጌሻ ግዳናዳን መꬍና ጎዳዉ ዱማዮፐ፥ ሎኦ ግድና ኢታ ግድና፥ ቄሲ ሄ ጎልያ ጋማቶ። ያቶፐ ቄሲ ጋማቴዳዋዳን አ ጋቲ ሄዋዳንካ ግዶ። 15 ቃይ ባረ ጎልያ ጾሳዉ ጌሻ ኦꬅ ዱማዬዳ አሳይ ዛረꬂደ ዎዛናዉ ኮዮፐ፥ ሄ ጎልያ ጋትያ ቦላን ጼቱዋፐ ላታሙ ኩሽያ ጉጆ፤ ያቶፐ ጎሊ አሳ ግዴ።

16 “ ‘እት አሳይ ባረ ላታ ጋድያፐ ሻኪደ ጌሻ ኦꬅ መꬍና ጎዳዉ ዱማዮፐ፥ ሄ ጋድያ ጋቲ አን ዘርያ ዘረꬃን ቆፈቶ። ሄዌነ ላታሙ ኪሎ ግራመ ባንጋ ዘርያ ኬሻ ሾይቃ ግዶፐ፥ ታሙ ጻጋራ ብራ ጭጎ። 17 እ ባረ ጋድያ እሻታማንꬆ ላይꬃ ባላፐ ዶሚደ ጌሻ ኦꬅ ጾሳዉ ዱማዮፐ፥ ሄ ጋድያዉ ኩመንꬃ ጋትያ ጭጎ። 18 ሽን እ ባረ ጋድያ እሻታማንꬆ ላይꬃ ባላይ አꬍ ስምና ጌሻ ኦꬅ ጾሳዉ ዱማዮፐ፥ ካሊደ ደእያ እሻታማንꬆ ላይꬃ ባላይ ጋካናዉ ደእያ ዎድያ ቄሲ ፓይዶ፤ ያቶፐ አ ኩመንꬃ ጋትያፐ ዎꬌ። 19 ሄ ጋድያ ጌሻ ኦꬅ ጾሳዉ ዱማዬዳ አሳይ ዛረꬅ ዎዛናዉ ኮዮፐ፥ እ ጋማተቴዳ ሚሻ ቦላ ጼቱዋፐ ላታሙ ኩሽያ ጉጆ፤ ያቶፐ ጋዲ ስሚደ አዋ ግዴ። 20 ሽን እ ጋድያ ዛረꬂደ፥ ዎዛናፐ ካሰቲደ ሀራ አሳዉ ዛልኦፐ፥ ሄ ጋድያ ዎዛናዉ ዳንዳየና። 21 እሻታማንꬆ ላይꬃ ባላይ ጋክና ጋዲ የደቲያ ዎደ፥ ሄ ጋዲ ላኤንꬆ ጉየ አካናዋዳን መꬍና ጎዳዉ ጌሻ ግዴ። ሄ ግሹ ቄስያሳ።

22 “ ‘እት አሳይ ሀራ አሳፐ ሻሜዳ ጋድያ ጌሻ ኦꬅ መꬍና ጎዳዉ ዱማያናዉ ኮዮፐ፥ 23 ካልያ እሻታማንꬆ ላይꬃ ባላይ ጋካናዉ ደእያ ጋትያ ቄሲ ጋማቶ፤ ብታኒ ሄ ጋላስካ ሄ ግምትያ ጭጎ፤ ሄ ሚሻይ መꬍና ጎዳዉ ዱማቴዳ ሚሻ ግዳናዋ። 24 እሻታማንꬆ ላይꬃ ባላይ ጋክያ ዎደ፥ ሄ ጋዲ ኮይሮ ላታን አኪደ ዛልኤዳ ብታንያዉ ስሜ።

25 “ ‘አ ጋቲ ጾሳ ዱንካንያን ኤረቲያ ሚዛናን ጋማተቴ።

26 “ ‘ሽን ኦንነ ባይራ የለቴዳ መህያ መꬍና ጎዳዉ ዱማዪደ ሺሻናዉ ዳንዳየና፤ አያዉ ጎፐ፥ እ ካሰካ መꬍና ጎዳሳ። ሚዛ ማራ ግድና ዎይ ዶርሳ ማራ ግድናካ እ መꬍና ጎዳዋ። 27 ሄ መሂ ጌሻ ግዳና ꬋዮፐ፥ ነ ጋማቴዳ ጋትያ ቦላ ጼቱዋፐ ላታሙ ኩሽያ ጉጂደ አ ጎዳይ ዛረꬂደ ዎዞ። እ ዎዛና ꬋዮፐ፥ ነ ጋማቴዳ ጋትያን ሀራ አሳዉ ዛልኤቴዳ።

28 “ ‘እት አሳይ ባረዋፐ መꬍና ጎዳዉ እሜዳዌ አያ ግዶፐካ፥ አሳ ግድና መህያ ግድና፥ ዎይ አ ላታን ጋኬዳ ጋደ ግድናካ፥ ዛልኤተናነ ዎዘተና። ዱማዬዳዌ ኡባባይ መꬍና ጎዳዉ ጌሻ ኡባፐ እቱዋ ግዴዳ ጌሻ ያርሹዋ። * 29 አሳ ግዶፐ ሻከቲደ ꬋያናዳን እመቴዳ አሳይ ዎዘቶፖ፤ ሄ አሳይ ሀይቆ።

30 “ ‘ቢታ አስራታይ ኡባይ ጋድያፐ ሞኬዳ ካꬃ ግድና ዎይ ምꬃ አይፍያ ግድናካ መꬍና ጎዳሳ። ሄዌ መꬍና ጎዳዉ ጌሻ። * 31 እት አሳይ ባረ አስራታ ዎዛናዉ ኮዮፐ፥ አ ጋትያ ቦላን ጼቱዋፐ ላታሙ ኩሽያ ጉጆ። 32 ሚዛ አስራታ ግድና፥ ዶርሳ አስራታ ግድና፥ ዎይ ዴሻ አስራታ ግድናካ፥ ሄንꬃንቻ ጋትማፐ ጋርሳና አꬍያ ሀቃዌነ ታሙንꬅ መꬍና ጎዳዉ ጌሻ። 33 ታሙንꬃ መህያ ኢታ ግድና ሎኦ ግድናካ ዶሮፖ፤ ዎይ አ ሀራና ላሞፖ። ላሞፐነ ኮይሮዌነ ላምያ እሜዳዌነ ላኡካ ጾሳዉ ጌሻ ግዲኖፐ አትና፥ ዛሪደ ዎዛናዉ ዳንዳየና’ ያጋ” ያጌዳ።

34 ሲና ደርያ ቦላን መꬍና ጎዳይ ሙሴ ባጋና እስራኤልያ አሳ አዛዜዳ አዛዞቱ ሀዋንታ።

* 4:27 ፓይ. 15:27-28

* 6:1 ፓይ. 5:5-8

* 7:26 ዶመꬃ 9:4፤ ዎጋ 17:10-14፤ 19:26፤ ዛረ. 12:16፣ 23፤ 15:23

* 9:7 እብራ. 7:27

* 9:18 ዎጋ 3:1-11

* 9:22 ፓይ. 6:22-26

* 10:12 ዎጋ 6:14-18

* 10:14 ዎጋ 7:30-34

* 10:17 ዎጋ 6:24-26

* 11:44 ዎጋ 19:2፤ 1 ጰጽ. 1:16

* 12:3 ዶመꬃ 17:12፤ ሉቃሳ 2:21

* 12:8 ሉቃሳ 2:24

* 14:2 ማቶሳ 8:4፤ ማር. 1:44፤ ሉቃሳ 5:14፤ 17:14

* 16:2 እብራ. 6:19

* 16:3 እብራ. 9:7

* 16:15 እብራ. 9:12

* 16:23 ህዝ. 44:19

* 16:27 እብራ. 13:11

* 16:29 ዎጋ 23:26-32፤ ፓይ. 29:7-11

* 17:10 ዶመꬃ 9:4፤ ዎጋ 7:26-27፤ 19:26፤ ዛረ. 12:16፣ 23፤ 15:23

* 17:11 እብራ. 9:22

* 18:5 ናህ. 9:29፤ ህዝ. 18:9፤ 20:11-13፤ ሉቃሳ 10:28፤ ሮመ 10:5፤ ጋላ. 3:12

* 18:8 ዎጋ 20:11፤ ዛረ. 22:30፤ 27:20

* 18:9 ዎጋ 20:17፤ ዛረ. 27:22

* 18:12 ዎጋ 20:19-20

* 18:15 ዎጋ 20:12

* 18:16 ዎጋ 20:21

* 18:17 ዎጋ 20:14፤ ዛረ. 27:23

* 18:19 ዎጋ 20:18

* 18:20 ዎጋ 20:10

* 18:21 ዎጋ 20:1-5

* 18:22 ዎጋ 20:13

* 18:23 ከሳ 22:19፤ ዎጋ 20:15-16፤ ዛረ. 27:21

* 19:2 ዎጋ 11:44-45፤ 1 ጰጽ. 1:16

* 19:3 ከሳ 20:8፣ 12፤ ዛረ. 5:12፣ 16

* 19:4 ዎጋ 26:1፤ ከሳ 20:23፤ 34:17፤ ዛረ. 27:15

* 19:9 ዎጋ 23:22፤ ዛረ. 24:19-22

* 19:11 ከሳ 20:15፣ 16፤ ዛረ. 5:19፣ 20

* 19:12 ከሳ 20:7፤ ዛረ. 5:11፤ ማቶሳ 5:33

* 19:13 ዛረ. 24:14-15

* 19:14 ዛረ. 27:18

* 19:15 ከሳ 23:6-8፤ ዛረ. 16:19

* 19:18 ማቶሳ 5:43፤ 19:19፤ 22:39፤ ማር. 12:31፤ ሉቃሳ 10:27፤ ሮመ 13:9፤ ጋላ. 5:14፤ ያቆባ 2:8

* 19:19 ዛረ. 22:9-11

* 19:26 ዶመꬃ 9:4፤ ዎጋ 7:26-27፤ 17:10-14፤ ዛረ. 12:16፣ 23፤ 15:23፤ 18:10

* 19:27 ዎጋ 2:5፤ ዛረ. 14:1

* 19:29 ዛረ. 23:17

* 19:30 ዎጋ 26:2

* 19:31 ዛረ. 18:11፤ 1 ሳሜላ 28:3፤ 2 ካታ. 23:4፤ ኢሳ. 8:19

* 19:33 ከሳ 22:21፤ ዛረ. 24:17-18፤ 27:19

* 19:35 ዛረ. 25:13-16፤ ሌም. 20:10፤ ህዝ. 45:10

* 20:9 ከሳ 21:17፤ ማቶሳ 15:4፤ ማር. 7:10

* 20:10 ከሳ 20:14፤ ዎጋ 18:20፤ ዛረ. 5:18

* 20:11 ዎጋ 18:8፤ ዛረ. 22:30፤ 27:20

* 20:12 ዎጋ 18:15

* 20:13 ዎጋ 18:22

* 20:14 ዎጋ 18:17፤ ዛረ. 27:23

* 20:15 ከሳ 22:19፤ ዎጋ 18:23፤ ዛረ. 27:21

* 20:17 ዎጋ 18:9፤ ዛረ. 27:22

* 20:18 ዎጋ 18:19

* 20:19 ዎጋ 18:12-14

* 20:20 ዎጋ 18:16

* 21:5 ዎጋ 19:27-28፤ ዛረ. 14:1

* 22:20 ዛረ. 17:1

* 23:3 ከሳ 20:8-10፤ 23:12፤ 31:15፤ 34:21፤ 35:2፤ ዛረ. 5:12-14

* 23:5 ከሳ 12:1-13፤ ዛረ. 16:1-2

* 23:6 ከሳ 12:14-20፤ 23:15፤ 34:18፤ ዛረ. 16:3-8

* 23:15 ከሳ 23:16፤ 34:22፤ ዛረ. 16:9-12

* 23:22 ዎጋ 19:9-10፤ ዛረ. 24:19-22

* 23:26 ዎጋ 16:29-34

* 23:33 ዛረ. 16:13-15

* 24:5 ከሳ 25:30

* 24:9 ማቶሳ 12:4፤ ማር. 2:26፤ ሉቃሳ 6:4

* 24:17 ከሳ 21:12

* 24:20 ከሳ 21:23-25፤ ዛረ. 19:21፤ ማቶሳ 5:38

* 24:22 ፓይ. 15:16

* 25:1 ከሳ 23:10-11

* 25:35 ዛረ. 15:7-8

* 25:37 ከሳ 22:25፤ ዛረ. 23:19-20

* 25:39 ከሳ 21:2-6፤ ዛረ. 15:12-18

* 26:3 ዛረ. 11:13-15፤ 28:1-14

* 26:12 2 ቆሮ. 6:16

* 26:42 ዶመꬃ 17:7-8፤ 26:3-4፤ 28:13-14

* 27:28 ፓይ. 18:14

* 27:30 ፓይ. 18:21፤ ዛረ. 14:22-29

ፓይዱዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

ፓይዱዋ ማጻፋ

ገሉዋ

ፓይዱዋ ጌተቴዳ ሀ ማጻፋይ፥ እስራኤልያ አሳ ያራቱዋ ሙሴ ፓይዴዳዋ በስያ ድራሳ። ሲና ደርያፐ ደንዴዳ ዎድያፐ ዶሚደ፥ ጾሳይ ኡንቱንቶ እማና ጌዳ፥ ህዶታ ቢታዉ አዋይ ዉልያ ባጋ ዛዋ ጋካና ጋካናዉ፥ ኦይታሙ ላይꬃ ኡንቱንቱ ደኤዳ ታርክያ ኦዴ። ማጻፋ ሱንꬃይ፥ ግዶን ደእያ ታርከቱዋፐ ዳርያ ክፍልያ በሰ። ሄዌነ እስራኤልያ አሳይ ሲና ደርያፐ ደንዲደ ባናፐ ካሰቲደ፥ ቃይ እት የለታፐ ስምና ዮርዳኖሳ ሻፋፐ አዋይ ዶልያ ባጋና ሞኣበን፥ ሙሴ አሳ ፓይዴዳ ፓይዱዋባ በሰ። ላኡ ፓይዳቱዋፐ ግዱዋን ደእያ ዎደቱዋን እስራኤልያ አሳይ ካናነዉ ገድሳ ባጋ ዛዋ ግድያ ቃዴሳ-ባርነ ጋክ ኡቴዳ። ግዶፐነ ኡንቱንቱ ሄዋና ህዶታ ቢታ ገላናዉ ዳንዳይበይክኖ። ሄዋ ድራዉ፥ ኡንቱንቱ ሄዋ ሄራን ዳሮ ላይꬃ አꬂደ፥ ጉየፐ ዮርዳኖሳ ሻፋፐ አዋይ ዶልያ ባጋና ደእያ ቢታ ቤድኖ። ኡንቱንቱፐ ባጋይ ያን ደአናዉ ቆፋ ቃችና፥ አቴዳ አሳይ ዮርዳኖሳ ፕኒደ፥ ካናነ ባናዉ ባረና ጊግሴዳ።

ፓይዱዋባይ ዳሮ መቱ ጋክያ ዎደ ያይያነ ህዶታ ቃንጽያ አሳቱ ታርክያ፥ ጾሳ ቦላነ ኡንቱንታ ካለꬃና ማላ ጾሳይ ኡንቱንቶ ዶሬዳ ሙሴ ቦላ ማካሊደ ደንዴዳ አሳቱ ታርክያ ኦይቄዳዋ። አሳይ ዳቡራንቻነ ꬍባ ግዶፐነ ጾሳይ ኡንቱንቶ አማነትያዋ ግዲደ፥ ኡንቱንታ ካቦዪደ ዎꬄዳዋ ታርኪ ኦዴ። ሄዋዳንካ ሙሴ እት እቶደን ገንጫ ꬋዮፐ፥ አዉ ምኖ አማኑ ደእያዌ ጾሳዉነ አሳዉ አማነቲደ ኦꬄዳ አሳ እ ግድያዌ ቤቴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

እስራኤላቱ ሲና ደርያፐ ባናዉ ጊጉሳ 1:1—9:23

ሀ. ኮይሮ አሳ ፓይዱዋ 1:1—4:49

ለ. ዱማ ዱማ ህግያነ ዎጋ 5:1—8:26

ሐ. ላኤንꬆ ፓስጋ 9:1-23

ሲና ደርያፐ ሞኣበ ቡሳ 10:1—21:35

ሞኣበን ኦሰቴዳ ሀኖታቱዋ 22:1—32:42

ግብጼፐ ሞኣባ ጋካናዉ ደእያ ሀመሳይ ቃንꬃን 33:1-49

ዮርዳኖሳ ፕናናፐ ካሰት እመቴዳ አዛዙዋ 33:50—36:13

እስራኤላቱ ሲና ደርያፐ ባናዉ ጊጉሳ

1

(1:1—9:23)

ኮይሮ እስራኤልያ አሳ ፓይዱዋባ

(1:1—4:49)

1 ሲና መላ ቢታ፥ መꬍና ጎዳ ዱንካንያ ግዶን፥ እስራኤልያ አሳይ ግብጼ ጋድያፐ ከሴዳ ላኤንꬆ ላይꬃን፥ ላኤንꬆ አግናን፥ ሄ አግናዉ ኮይሮ ጋላሳን፥ መꬍና ጎዳይ ሙሳ ሀዋዳን ያጌዳ፤ * 2 “እስራኤልያ አሳ ኡባ ኡንቱንቱ ያራን ያራንነ ጎልያን ጎልያን ፓይዳደ፥ አቱማ አሳ ኡንቱንቱ ሱንꬃን ሱንꬃን ጻፋ። 3 ኔንነ አሮን የለቶደፐ ላታሙ ላይꬃነ ሄዋፐ ቦላና ደእያ እስራኤላቱዋ፥ ኦላ ባናዉ ዳንዳይያዋንታ ኡባቱዋ፥ ኡንቱንቱ ጭታን ጭታን ፓይድተ። 4 ዛርያፐ ዛርያፐ እት እት አሳይ ባረ ጎልያ አሳዉ ካፑዋ ግዲደ፥ ህንተና ማዶ። 5 ህንተና ማዳና አሳቱ ሱንꬃይ ሀዋፐ ካሊደ ደእያዋ:

ዛርያ ጎልያ አሳ ካፑዋ

ሮቤላ ሻደኡራ ናኣ ኤሊጹራ፥

6 ስሞና ጹሪሻዳያ ናኣ ሻሉምኤላ፥

7 ይሁዳ አምናዳባ ናኣ ናአሶና፥

8 ይሳኮራ ጹኣራ ናኣ ናታንኤላ፥

9 ዛብሎና ሄሎና ናኣ ኤልኣባ፥

10 ዮሴፎ ናናፐ ኤፍሬማ አምሁዳ ናኣ ኤልሻማአ፥

ምናሰ ፓዳጹራ ናኣ ጋማልኤላ፥

11 ቢንያማ ጊድኦና ናኣ አብዳና፥

12 ዳና አምሻዳያ ናኣ አህኤዘራ፥

13 አሴራ ኦክራና ናኣ ፓግኤላ፥

14 ጋዳ ዳኡኤላ ናኣ ኤልያሳፋ፥

15 ንፍታሌማ ኤናና ናኣ አህራአ፤

16 ሀ አሳቱ ባረንቱ አዎቱዋ ጎልያ አሳቱዋፐ ካለꬃናዉ፥ ዶረቴዳዋንታ፤ ኡንቱንቱ እስራኤልያ ያራቶ ካፓቱዋ” ያጌዳ።

17 ሙሴነ አሮን ሱንꬃይ ጼሰቴዳ ሀ አሳቱዋ አፌድኖ። 18 ላኤንꬃ አግናን ኮይሮ ጋላስ ኩመንꬃ ማባራ ጼሲደ፥ እትፐ ሺሼድኖ። አሳይ ባረ ያራን ያራንነ ባረ ጎልያን ጎልያን ኦዲደ፥ የለቶደፐ ላታሙ ላይꬃነ ሄዋፐ ቦላና ደእያ አቱማ አሳቱዋ ኡባ ሱንꬃይ ኡባና ጻፈቴዳ። 19 መꬍና ጎዳይ አ አዛዜዳዋዳን፥ ሙሴ ኡንቱንታ ሲና መላ ቢታን ፓይዴዳ።

20-21 ኦላዉ ባናዉ ዳንዳይያ አቱማ አሳቱ ኡባይ፥ ላታሙ ላይꬃነ ሄዋፐ ቦላና ደእያዋንቱ ፓይደቲደ፥ ሁጲያን ሁጲያን ጻፈቴድኖ። ኡንቱንቱ ባረንቱ ያራን ያራንነ ባረንቱ ጎልያን ጎልያን ሻከቲደ፥ ሀዋፐ ካሊደ ደእያ ፓይዱዋን ማዝጎበቴድኖ።

ዛርያ ኦላንቻቱዋ ፓይዱዋ፤

ሮቤላ (እስራኤልያ ናኣ ባይራ) 46,500

22-23 ስሞና 59,300፤

24-25 ጋዳ 45,650፤

26-27 ይሁዳ 74,600፤

28-29 ይሳኮራ 54,400፤

30-31 ዛብሎና 57,400፤

32-33 ዮሴፎ ናኣ ኤፍሬማ 40,500፤

34-35 ዮሴፎ ናኣ ምናሳ 32,200፤

36-37 ቢንያማ 35,400፤

38-39 ዳና 62,700፤

40-41 አሴራ 41,500፤

42-43 ንፍታሌማ 53,400፤

44 ሙሴ፥ አሮንነ ታማነ ላኡ እስራኤልያ ዛራቱ ካፓቱ ፓይዴዳ አሳይ ሀዋ። 45 ኦላዉ ባናዉ ዳንዳይያ አቱማ አሳቱ ኡባይ ላታሙ ላይꬃነ ሄዋፐ ቦላና ደእያዋንቱ ባረንቱ አዉዋ ጎልያን ጎልያን ፓይደቴድኖ። 46 ሄዋንቱ ኡባና 603,550.

47 ሽን ሌዊያ ዛራቱ ሀ ፓይደቴዳ አሳና ፓይደትበይክኖ። 48 አያዉ ጎፐ፥ መꬍና ጎዳይ ሙሳ ሀዋዳን ያጌዳ፤ 49 “ሌዊያ ዛራቱዋ ፓይዶፓ፤ ኡንቱንታ አቴዳ እስራኤላቱዋ ፓይዱዋን የጎፓ። 50 ሌዋቱዋ ጾሳ ዱንካንያ ቦላንነ አ ግዶን ደእያ ሚሻቱዋ ኡባ ቦላን ካፑዋ ኦꬃደ ሱንꬃ። ኡንቱንቱ ሄ ዱንካንያነ አ ግዶን ደእያ ሚሻቱዋ ቶክኖ፤ ኡንቱንቱ አ ግዶን ኦꬅኖነ አ ዩሹዋን ዱንካንኖ። 51 ጾሳ ዱንካኒ ሾደትያ ዎደ ሌዋቱ ሾድኖ፤ ጾሳ ዱንካኒ ኤቂያ ዎደካ ሌዋቱ ኤስኖ። ኡንቱንቱፐ ሀራይ ኦንነ አኮ ሺቆፐ፥ ሀይቆ። 52 እስራኤልያ አሳቱ ኡባይ ባረንቱ አርማን አርማንነ ባረንቱ ጭታን ጭታን ሻከቲደ፥ ባረንቱ ዱንካንያ ዱንካንኖ። 53 ሽን ጾሳ ሀንቁ እስራኤልያ ማባራ ቦላ ዎና ማላ፥ ሌዋቱ ጾሳ ማርካተꬃ ዱንካንያ ዩሹዋን ባረንቱ ዱንካንያ ዱንካንኖ፤ ሌዋቱ ጾሳ ዱንካንያን አዎትኖ” ያጌዳ።

54 እስራኤላቱ ሀዋ ኡባ መꬍና ጎዳይ ሙሳ አዛዜዳዋዳን ኦꬄድኖ።

2

እት እት ሻኩ ዱንካናና ሳኣ በስያዋ

1 መꬍና ጎዳይ ሙሳነ አሮና ሀዋዳን ያጌዳ፤ 2 “እስራኤልያ አሳይ ባረንቱ ባጋ ባጋ ኤርስያ አርማነ ባረንቱ ያራ ያራ ኤርስያ ባንድራ ካሊደ፥ ጾሳ ዱንካንያፐ ጉꬃ ሃኪደ፥ አ ዩሹዋን ዱንካንኖ።

3-4 “አዋይ ዶልያ ባጋና ይሁዳ ባጋይ ባረንቱ አርማ ካሊደ ዱንካንኖ። ኡንቱንቱ ዛራቱዋ ሱንꬃይ፥ ዛራቱዋ ካፓቱዋ ሱንꬃይነ ኦላንቻቱዋ ፓይዱ ሀዋፐ ካሌ:

ይሁዳ አምናዳባ ናኣ ናአሶና 74,600፤

5-6 ይሳኮራ ጹኣራ ናኣ ናታንኤላ 54,400፤

7-8 ዛብሎና ሄሎና ናኣ ኤልኣባ 57,400፤

9 ይሁዳ ባጋፐ ፓይደቴዳ ኦላንቻቱ ኡባና 186,400. ሀራ ሳኣ ብያ ዎደ ኡንቱንቱ ኮይሮ ከስያዋንታ።

10-11 “ቃይ ዱገሃ ባጋና ሮቤላ ባጋይ ባረንቱ አርማ ካሊደ ዱንካንኖ። ኡንቱንቱ ዛራቱ ሱንꬃይ፥ ዛራቱዋ ካፓቱዋ ሱንꬃይነ ኦላንቻቱዋ ፓይዱ ሀዋፐ ካሌ:

ሮቤላ ሻደኡራ ናኣ ኤሊጹራ 46,500፤

12-13 ስሞና ጹሪሻዳያ ናኣ ሻሉምኤላ 59,300፤

14-15 ጋዳ ረኡኤላ ናኣ ኤልያሳፋ 45,650።

16 ሮቤላ ባጋፐ ፓይደቴዳ ኦላንቻቱ ኡባና 151,450 ሀራ ሳኣ ብያ ዎደ ኡንቱንቱ ላኤንꬆ ከስያዋንታ።

17 “ሄዋፐ ጉይያን፥ ጾሳ ዱንካኒነ ሌዊያ ዛራቱ ኮይሮ ከሲደ ላኡ ባጋፐነ ጉየፐ ከስያ ላኡ ባጋፐ ግዱዋን ከስኖ፤ ያቲደ ባረንቱ ዱንካኔዳ ማራን ማራንነ ባረንቱ ባንድራ ባንድራ ካሊደ ከስኖ።

18-19 “ቃይ አዋይ ዉልያ ባጋና ኤፍሬማ ባጋይ ባረንቱ አርማ ካሊደ ዱንካንኖ። ኡንቱንቱ ዛራቱዋ ሱንꬃይ፥ ዛራቱዋ ካፓቱዋ ሱንꬃይነ ኦላንቻቱዋ ፓይዱ ሀዋፐ ካሌ:

ኤፍሬማ አምሁዳ ናኣ ኤልሻማአ 40,500፤

20-21 ምናሳ ፓዳጹራ ናኣ ጋማልኤላ 32,200፤

22-23 ቢንያማ ጊድኦና ናኣ አብዳና 35,400፤

24 ኤፍሬማ ባጋፐ ፓይደቴዳ ኦላንቻቱ ኡባና 108,100። ሀራ ሳኣ ብያ ዎደ፥ ኡንቱንቱ ሄዘንꬆ ከስያዋንታ።

25-26 “ቃይካ ሁጲሳ ባጋና ዳና ባጋይ ባረንቱ አርማ ካሊደ ዱንካንኖ። ኡንቱንቱ ዛራቱዋ ሱንꬃይ፥ ዛራቱዋ ካፓቱዋ ሱንꬃይነ ኦላንቻቱዋ ፓይዱ ሀዋፐ ካሌ:

ዳና አምሻዳያ ናኣ አህኤዘራ 62,700፤

27-28 አሴራ ኦክራና ናኣ ፓግኤላ 41,500፤

29-30 ንፍታሌማ ኤናና ናኣ አህራአ 53,400፤

31 ዳና ባጋፐ ፓይደቴዳ ኦላንቻቱ ኡባና 157,600፤ ሀራ ሳኣ ብያ ዎደ ኡንቱንቱ ዉርሰꬃን ባረ ባንድራን ከስያዋንታ” ያጌዳ።

32 ባረ ያራን ያራን ሻከቲደ ፓይደቴዳ እስራኤልያ ኦላንቻቱ ኡባና 603,550. 33 ሽን መꬍና ጎዳይ ሙሳ አዛዜዳዋዳን፥ ሌዋቱ ሀራ እስራኤላቱዋና ፓይደትበይክኖ። 34 እስራኤላቱ መꬍና ጎዳይ ሙሳ አዛዜዳዋ ኡባባ ኦꬄድኖ። ስም ኡንቱንቱ ባረንቱ ባንድራ ካሊደ፥ ሄዋዳን ዱንካኔድኖ፤ ቃይ ባረንቱ ያራ ያራነ ባረንቱ ሶ አሳ አሳ ካሊደ፥ ሄዋዳን ከሴድኖ።

3

አሮና አቱማ ናናቱዋ

1 መꬍና ጎዳይ ሲና ደርያ ቦላን ሙሴና ሃሳዬዳ ዎደ ደእያ አሮናነ ሙሴ ጎልያ አሳይ ሀዋፐ ካሊደ ጻፈቴዳዋ። 2 አሮና አቱማ ናናቱዋ ሱንꬃይ ባይራይ ናዳባ፥ አቢሀ፥ ኤልኣዛራነ እታማራ። * 3 ሄ አሮና አቱማ ናናይ ኡባይ ቄሰ ግዲደ ኦꬃናዉ ኦከቲደ ሱንቴድኖ። 4 ሽን ኡንቱንቱ ግዶፐ ናዳብነ አብሁ ሲና መላ ቢታን ጾሳይ አዛዝቤና ታማ ያርሺደ፥ መꬍና ጎዳ ስንꬃን ሀይቄድኖ፤ ኡንቱንቶ ናእ ባዋ። ሄዋ ድራዉ፥ ኡንቱንቱ አዉ አሮን ፓጻ ደኤዳ ላይꬃ ኡባን ኤልኣዛራነ እታማራ ጻላላይ ቄሰ ግዲደ ኦꬄድኖ።*

ሌዋቱ ቄሳቱዋ ማዳናዉ ሱንቴድኖ

5 መꬍና ጎዳይ ሙሳ ሀዋዳን ያጌዳ፤ 6 “ሌዋቱዋ ሃ አካ ያደ ቄስያ አሮና ማዳና ማላ፥ ኡንቱንታ አ ስንꬃ ሺሻ። 7 ኡንቱንቱ አሮናዉነ እስራኤልያ ማባራዉ ኡባዉ ጾሳ ዱንካንያ ስንꬃን ዱማ ዱማ ኦሱዋ ኦꬅኖ። 8 ኡንቱንቱ ጾሳ ዱንካንያን ደእያ ሚሻ ኡባ አዎተꬃ አክኖ፤ እስራኤልያ አሳ ድራዉ ጾሳ ዱንካንያን ኦሶ ኡባ ኡንቱንቱ ኦꬅኖ። 9 ኔን ሌዋቱዋ አሮናነ አ አቱማ ናናቱዋ ማዳናዳን ሱንꬃ፤ ኡንቱንቱ እስራኤልያ ግዶፐ ኡባና አሮናዉ እመቴድኖ። 10 አሮናነ አ አቱማ ናናቱዋ ቄሰ ኦꬃደ ሱንꬃ። ኡንቱንቱፐ ሀራ አሳይ ኦንነ ጾሳ ዱንካንያኮ ሺቆፐ፥ ሀይቆ” ያጌዳ።

11 ቃይ መꬍና ጎዳይ ሙሳ ሀዋዳን ያጌዳ፤ 12 “ታን እስራኤላቱዋ ማጫ አሳይ ባይራ የልያ አቱማ ናናቱዋ ኡባ ድራዉ እስራኤላቱዋ ግዶፐ ሌዋቱዋ አካድ። ሌዋቱ ታዋ፤ 13 አያዉ ጎፐ፥ ባይራ የለቴዳ ኡባይ ታዋ። ታን ግብጼ ጋድያን ባይራ የለቴዳዋ ኡባ ዎꬌዳ ጋላሳን፥ እስራኤላቱዋን ባይራ የለቴዳዋ ኡባ፥ አሳ ግድና፥ መህያ ግድና፥ ታዉ ዱማያድ፤ ኡንቱንቱ ታዋ ግዳና። ታን መꬍና ጎዳ” ያጌዳ። *

ሌዋቱዋ ፓይዱዋባ

14 ቃይካ መꬍና ጎዳይ ሙሳ ሲና መላ ቢታን፥ 15 “ኔን ሌዋቱዋ ኡንቱንቱ ሶ አሳን አሳንነ ኡንቱንቱ ያራን ያራን ፓይዳ፤ የለቶደፐ እት አግናነ ሄዋፐ ቦላና ደእያ አቱማዋንታ ኡባ ፓይዳ” ያጌዳ። 16 መꬍና ጎዳይ አዛዜዳዋዳን፥ ሙሴ ኡንቱንታ ፓይዴዳ።

17 ሌዊያ አቱማ ናናይ ገርሾና፥ ቃሃታነ ማራራ። 18 ገርሾና አቱማ ናናይ ሊብናነ ሽምአ። 19 ቃሃታ አቱማ ናናይ አምራማ፥ ይጽሃራ፥ ከብሮናነ ኡዝኤላ። 20 ማራራ አቱማ ናናይ ቃይ ማህላነ ሙሻ። ሌዋቱዋ ማይዛ አዎቱ ሀዋንታ።

21 ሊብና ያራቱነ ሽምአ ያራቱ ገርሾና ዛራቱዋ። 22 ኡንቱንቱፐ ፓይድና፥ የለቶደፐ እት አግናነ ሄዋፐ ቦላና ደእያ አቱማዋንቱ ኡባና 7,500. 23 ገርሾና ያራቱ ጾሳ ዱንካንያፐ ጉየ አዋይ ዉልያ ባጋና ዱንካኒኖ። 24 ገርሾና ያራቱዋ ሶ አሳ ካፑ ላኤላ ናኣ ኤልያሳፋ። 25 ገርሾና ያራቱ ጾሳ ዱንካንያ፥ ዱንካንያ ካምያዋንታ ገልያሳ ጋርዱዋ፥ 26 ዳባባ ጋርዳቱዋ፥ ጾሳ ዱንካንያነ ያርሽያ ሳኣ ዩሹዋን ደእያ ዳባባ ገልያሳን ጋርዱዋ፥ ዎዶሮቱዋነ ኡንቱንቱ ጎኣና ጋከትያባቱዋ ኡባባ አዎተꬃ አኪኖ።

27 አምራማ ያራቱ፥ ይጽሃራ ያራቱ፥ ከብሮና ያራቱነ ኡዝኤላ ያራቱ ቃሃታ ዛራቱዋ። 28 የለቶደፐ እት አግናነ ሄዋፐ ቦላና ደእያ አቱማዋንቱ ኡባና 8,600. ቃሃታ ያራቱ ጾሳ ዱንካንያ አዎተꬃ አኪኖ። 29 ቃሃታ ያራቱ ጾሳ ዱንካንያፐ ገድሳ ባጋና ዱንካኒኖ። 30 ቃሃታ ያራቱዋ ሶ አሳ ካፑ ኡዝኤላ ናኣ ኤልጻፋና። 31 ኡንቱንቱ ታቦታ፥ ጻራጴዛ፥ ጾምፕያ ዎꬅያ ባላ፥ ያርሽያ ሳኣ፥ ኦꬅያ ዎደ ጎኤትያ ጾሳ ዱንካንያ ሚሻቱዋ፥ ጋርዱዋነ ኡንቱንቱ ጎኣና ጋከትያባቱዋ ኡባባ አዎተꬃ አኪኖ።

32 ሌዋቱዋ ካፓቱዋ ካፑ ቄስያ አሮና ናኣ ኤልኣዛራ፤ ጌሻ ሳኣ አዎትያዋንቱ ቦላ እ ሱንቴዳ።

33 ማህላ ያራቱነ ሙሻ ያራቱ ማራራ ዛራቱዋ። 34 ኡንቱንቱፐ ፓይድና፥ የለቶደፐ እት አግናነ ሄዋፐ ቦላና ደእያ አቱማዋንቱ ኡባና 6,200. 35 ማራራ ያራቱዋ ሶ አሳ ካፑ አብሀይላ ናኣ ጹሪኤላ። ማራራ ያራቱ ጾሳ ዱንካንያፐ ሁጲሳ ባጋና ዱንካኒኖ። 36 ማራራ ያራቱ ዱንካንያ ጻጋገቱዋ፥ ኩልቦቱዋ፥ ቱሳቱዋ፥ ገደቱዋ፥ ሄ ኦሶ ኮሽያ ሚሻቱዋ ኡባነ ኡንቱንቱ ጎኣና ጋከትያባቱዋ ኡባ አዎተꬃ አኪኖ። 37 ሄዋ ቦላካ ጉጂደ፥ ዩሹዋን ደእያ ዳባባ ቱሳቱዋነ ኡንቱንቱ ገደቱዋ፥ ሽካልያነ ዎዶሮቱዋ አዎተꬃ አኪኖ።

38 ቃይ ጾሳ ዱንካንያፐ ስንꬃ አዋይ ዶልያ ባጋና ሙሴ፥ አሮንነ አ አቱማ ናናይ ዱንካኒኖ። ኡንቱንቱ እስራኤላቱዋ ድራዉ ጾሳ ዱንካነ ግዶን ኦꬅያ ኦሱዋ አዎተꬃ አኪኖ። ሀራ አሳይ ጾሳ ዱንካንያኮ ሺቆፐ፥ ሀይቆ።

39 መꬍና ጎዳይ አዛዝና፥ ሙሴነ አሮን ፓይዴዳ አቱማ ሌዋቱ፥ የለቶደፐ እት አግናነ ሄዋፐ ቦላና ደእያ አቱማዋንቱ ኡባና 22,000.

ባይራ የለቴዳ እስራኤላቱዋ ኮታ ሌዋቱ አከቴድኖ

40 መꬍና ጎዳይ ሙሳ፥ “እስራኤላቱዋ ባይራ አቱማ ናናቱዋ፥ የለቶደፐ እት አግናነ ሄዋፐ ቦላና ደእያዋንታ ኡባ ፓይዳደ ኡንቱንቱ ሱንꬃ ጻፋ። 41 እስራኤላቱዋን ባይራ የለቴዳ ኡባ ኮታዉ ሌዋቱዋ ታዉ አካ፤ ቃይ እስራኤላቱዋ መህያን ባይራ የለቴዳ ኡባ ኮታዉ ሌዋቱዋ መህያ ታዉ አካ። ታን መꬍና ጎዳ” ያጌዳ። 42 ሙሴ መꬍና ጎዳይ አ አዛዜዳዋዳን፥ እስራኤላቱዋን ባይራ የለቴዳ ኡባ ፓይዴዳ። 43 የለቶደፐ እት አግናነ ሄዋፐ ቦላና ደእያ ባይራ የለቴዳ አቱማዋንቱ፥ ሱንꬃይካ ጻፈቴዳዋንቱ ኡባና 22,273.

44 መꬍና ጎዳይ ሙሳ ቃይካ ሀዋዳን ያጌዳ፤ 45 “ሌዋቱዋ እስራኤልያ አቱማዋንቱ ኡባ ኮታዉ አካ፤ ሌዋቱዋ መሄቱዋ እስራኤላቱዋ መህያ ኮታዉ አካ፤ ሌዋቱ ታዋ ግዳናዋንታ። ታን መꬍና ጎዳ። 46 ሌዋቱዋ ፓይዱዋፐ ዳርያ 273 ባይራ ግዲደ የለቴዳ እስራኤልያ አቱማ ናናቱዋ ዎዛናዉ፥ 47 እቶ እቶ እቼሹ ጻጋራ ብራ ጾሳ ዱንካንያን ኤረቲያ ሚዛንያ ልክያን አካ፤ እት ጻጋራ ብራይ ላታሙ ጌራ ኬሻ። 48 ፓላሄዳ እስራኤላቱዋ ዎዝያ ሄ ሚሻ አሮናዉነ አ አቱማ ናናዉ እማ” ያጌዳ። 49 ሙሴ፥ ሌዋቱዋን ዎዘቴዳዋንቱፐ ፓላሄዳዋንታ ዎዝያ ሚሻ ሺሼዳ። 50 ባይራ የለቴዳ እስራኤላቱዋፐ 1,365 ጻጋራ ብራ ጾሳ ዱንካንያን ኤረቲያ ሚዛንያ ልክያን እ ሺሼዳ፤ 51 መꬍና ጎዳይ አዛዜዳ አዛዙዋዳን፥ ሙሴ ዎዝያ ሚሻ አሮናዉነ አ አቱማ ናናዉ እሜዳ።

4

ቃሃታ ያራ ግድያ ሌዋቱዋ ኦሱዋ

1 መꬍና ጎዳይ ሙሳነ አሮና ሀዋዳን ያጌዳ፤ 2 “ሌዊያ ዛራቱዋን ቃሃታ ያራቱዋ ኡንቱንቱ ዳቡዋን ዳቡዋንነ ኡንቱንቱ ሶ አሳን አሳን ሻካደ ፓይዳ፤ 3 የለቶደፐ ላይꬃይ ሀታሙዋፐ ቢደ እሻታሙዋ ጋኬዳ አቱማ አሳ ኡባ፥ ጾሳ ዱንካንያ ግዶን ኦꬃናዉ ይያዋንታ ፓይዳ። 4 ቃሃታ ያራቱ ጾሳ ዱንካንያ ግዶን ኦꬃና ኦሱ ሀዋ: ኡንቱንቱ ኡባፐ አꬌዳ ጌሻ ሚሻቱዋን አዎቲኖ።

5 “አሳይ ዱንካኔዳ ሳፐ ባናዉ ሀንያ ዎደ፥ አሮንነ አ አቱማ ናናይ ጾሳ ዱንካንያ ግዶ ገሊደ፥ ታቦታ ስንꬃ ጋርዱዋ ካቁዋፐ ዎꬅኖ፤ ሄ ጫቁዋ ታቦታ አን ካምኖ። 6 ሄ ካሜዳዋ ቦላካ ዎꬍያ እርባንያ ካምኖ፤ ሄዋ ቦላካ ቃይ ጉጂደ፥ ሳሉዋ ማላትያ ጫርቂያ ካምኖ፤ ቶክያ ካሶቱዋ ኡንቱንቱ ሳጋየቱዋን አꬅኖ።

7 “ጾሳ ስንꬃ ሺሽያ ኡክꬃ ዎꬅያ ጻራጴዛ ቦላን ሳሉዋ ማላትያ ጫርቂያ ሂጽኖ፤ አ ቦላ ሳነቱዋ፥ ጭልፓቱዋ፥ ጹአቱዋነ ኡሻ ያርሾ ጎኤትያ ኦቶቱዋ ዎꬅኖ፤ ቃይ ኡክꬃይ ኡባ ዎደካ አ ቦላፐ ꬋዮፖ። 8 ሄዋ ቦላን ዞኦ ጫርቂያ ሂጺደ፥ እርባንያ ቃይ አ ቦላ ካምኖ፤ ቶክያ ካሶቱዋ ሳጋየቱዋን አꬅኖ።

9 “ኡንቱንቱ ሳሉዋ ማላትያ ጫርቂያ አኪደ፥ ጾምፕያ ዎꬅያ ባላቱዋ ጾምፐቱዋና፥ ቶይስያ ቃጰቱዋና፥ ኡንቱንታ ዎꬅያባቱዋናነ ዛይትያ ትግያ ጻሮቱዋናካ ኡባ ካምኖ። 10 ያቲደ አካ ሚሻቱዋ ኡባካ እርባንያን ካሚደ፥ ቶክያ ሻንቻማ ቦላን ዎꬅኖ።

11 “እጻና ጩውስያ ዎርቃ ሳጽንያ ቦላን ሳሉዋ ማላትያ ጫርቂያ ሂጼዳዋ ቃይ እርባንያን ካምኖ፤ ቶክያ ካሶቱዋ ኡንቱንቱ ሳጋየቱዋን አꬅኖ። 12 ሄዋዳንካ፥ ቃይ ጾሳ ዱንካንያ ግዶን ጎኤትያ ሚሻቱዋ ኡባ አኪደ፥ ሳሉዋ ማላትያ ጫርቂያን ጻጽኖ፤ እርባንያን ካሚደ፥ ቶክያ ሻንቻማ ቦላን ዎꬅኖ።

13 “ያቲደ ናሃስያፐ ኦꬄዳ ያርሽያ ሳኣ ቦላ ደእያ ብድንꬃ ድጊደ አ ቦላ ኦቻ ቴራ ማላትያ ጫርቂያ ሂጽኖ። 14 አ ቦላ ያርሽያሳን ጎኤትያ ሚሻቱዋ ኡባ፥ ታማ ጮጨቱዋ፥ አሹዋ ቃጲያ ቃጰቱዋ፥ አካፋቱዋነ ካሽያ ኩይጻሮቱዋ ዎꬅኖ። እርባንያን ካምኖ፤ ቶክያ ካሶቱዋ ኡንቱንቱ ሳጋየቱዋን አꬅኖ።

15 “አሮንነ አ አቱማ ናናይ፥ ጌሻባቱዋነ ጌሻ ሚሻቱዋ ኡባ ካሚደ ማኮፐነ ዱንካኔዳ ሳኣፐ ደንድያ ዎዲ ጋኮፐ፥ ሄዋ ኡባ ቶካናዉ ቃሃታ ያራቱ ዪኖ። ሽን ጌሻ ሚሻቱዋ ኡንቱንቱ ቦቾፐ ሀይቂኖ። ጾሳ ዱንካንያ ግዶን ደእያ ሄ ሚሻ ቃሃታ ያራቱ ቶክኖ።

16 “ቄስያ አሮና ናአይ ኤልኣዛር ጾምፕያ ዛይትያዉ፥ ሳዊያ እጻናዉ፥ ሀች ሀች ያርሽያ ካꬃ ያርሹዋነ ኦክያ ዛይትያዉ፥ ቃይ ጾሳ ዱንካንያ ሙልያነ አ ግዶን ደእያ ዱማ ጌሻ ሚሻቱዋ ኡባ ቦላ አዋቶ” ያጌዳ።

17 ቃይ መꬍና ጎዳይ ሙሳነ አሮና ሀዋዳን ያጌዳ፤ 18 “ቃሃታ ያራቱ ሌዊያ ዛራቱዋፐ ሀይቂደ ꬋየና ማላ ጼልተ። 19 ኡባፐ አꬌዳ ጌሻ ሚሻ ማታ ሺቅያ ዎደ፥ ኡንቱንቱ ሀይቀናን ፓጻ አቲደ ደአና ማላ፥ ኡንቱንቶ ሀዋዳን ኦꬅተ: አሮንነ አ አቱማ ናናይ ጾሳ ዱንካንያ ግዶ ገሊደ ቃሃታ ያራቱ ኡባይ ሁጲያን ሁጲያን ኦꬃና ኦሱዋነ ቶካና ቶኩዋ ሻክ ሻኪደ ግሽኖ። 20 ቃሃታ ያራቱ ሀይቀናዳን፥ ኡባፐ አꬍያ ጌሻቱዋ ቄሳቱ ጻጽሽን በአናዉ ግዱዋ ገሎፕኖ” ያጌዳ።

ገርሾና ያራ ግድያ ሌዋቱዋ ኦሱዋ

21 መꬍና ጎዳይ ሙሳ ሀዋዳን ያጌዳ፤ 22 “ገርሾና ያራቱዋካ ኡንቱንቱ ዳቡዋን ዳቡዋንነ ኡንቱንቱ ሶ አሳን አሳን ሻካደ ፓይዳ፤ 23 የለቶደፐ ላይꬃይ ሀታሙዋፐ ቢደ እሻታሙዋ ጋኬዳ አቱማ አሳ ኡባ፥ ጾሳ ዱንካንያ ግዶን ኦꬃናዉ ይያዋንታ ፓይዳ።

24 “ገርሾና ያራቱ ኦꬅያ ኦሱነ ቶክያ ቶኩ ሀዋ: 25 ኡንቱንቱ ጾሳ ዱንካንያ ጋርዳቱዋ፥ ጾሳ ዱንካንያ፥ አ ካምያባቱዋነ ቦላና ካምያ እርባንያ፥ ጾሳ ዱንካንያ ገልያሳን ሶትያ ጋርዱዋ ቶክኖ፤ 26 ቃይ ጾሳ ዱንካንያነ ያርሽያ ሳኣ ዩይ አꬌዳ ዳባባ ጋርዳቱዋ፥ ዳባባ ገልያሳ ጋርዱዋ፥ ዎዶሮቱዋነ ኡንቱንቶ ጎእያ ሚሻቱዋ ኡባ ቶክኖ። ገርሾና ያራቱ ሀ ሚሻቱዋን ኦꬃናዉ በስያ ኦሱዋ ኡባ ኦꬅኖ። 27 ቶክያዋ ግድና፥ ሀራ ኦሱዋ ግድናካ ኡንቱንቱ ኦꬅያ ኦሱዋ ኡባይ አሮንነ አ አቱማ ናናይ ኡንቱንታ አዛዝና ኦሰትኖ። ኔን ኡንቱንቱ ቶካናዉ በስያባቱዋ ኡባ ኡንቱንቱ አዎተꬃ አዎተꬃዳን ኡንቱንቶ ግሻ። 28 ጾሳ ዱንካንያ ግዶን ገርሾና ያራቱ ኦꬃና ኦሱ ኡባይ ሀዋ። ኡንቱንቱ ኦꬃና ኦሱዋ ኡባይ ቄስያ አሮና ናኣ እታማራ አዎተꬃ ጋርሳና ግዳናዋ።

ማራራ ያራ ግድያ ሌዋቱዋ ኦሱዋ

29 “ማራራ ያራቱዋ ኡንቱንቱ ዳቡዋን ዳቡዋንነ ኡንቱንቱ ሶ አሳን አሳን ሻካደ ፓይዳ፤ 30 የለቶደፐ ላይꬃይ ሀታሙዋፐ ቢደ እሻታሙዋ ጋኬዳ አቱማ አሳ ኡባ፥ ጾሳ ዱንካንያ ግዶን ኦꬃናዉ ይያዋንታ ፓይዳ።

31 “ኡንቱንቱ ጾሳ ዱንካንያ ግዶን ኦꬃና ኦሶቱ ሀዋንታ: ኡንቱንታ ዱንካንያ ጻጋገቱዋ፥ ኩልቦቱዋ፥ ቱሳቱዋነ ገደቱዋ፥ 32 ቃይካ ዳባባ ዩሹዋን ኤቂያ ቱሳቱዋ፥ ሄ ቱሳቱ ገደቱዋ፥ ቶልያ ጻጋገቱዋ፥ ዎዶሮቱዋ፥ ሄዋንቶ ኮሽያ ሚሻቱዋ ኡባነ ሄ ሚሻቱዋና ጋከትያባቱዋ ኡባ ቶክኖ። እት እት ኡራዉ እ ቶካናዋ ሻካደ ግሻ። 33 ጾሳ ዱንካንያ ግዶን ማራራ ያራቱ ኦꬃና ኦሱ ኡባና ሀዋ። ኡንቱንቱ ኦꬃና ኦሶ ኡባይ ቄስያ አሮና ናኣ እታማራ አዎተꬃ ጋርሳና ግዳናዋ” ያጌዳ።

ሌዋቱዋ ፓይዱዋባ

34 ሙሴ አሮንነ ማባራ ካፓቱ ቃሃታ ያራቱዋ አቱማ አሳ ኡንቱንቱ ዳቡዋን ዳቡዋንነ ኡንቱንቱ ሶ አሳን አሳን ሻኪደ ፓይዴድኖ። 35 የለቶደፐ ላይꬃይ ሀታሙዋፐ ቢደ እሻታሙዋ ጋኬዳ አቱማ አሳቱ ኡባቱ፥ ጾሳ ዱንካንያ ግዶን ኦꬃናዉ ይያዋንቱ፥ 36 ኡንቱንቱ ሶ አሳን አሳን ፓይድና ኡባና 2,750. 37 ቃሃታ ያራቱዋን ጾሳ ዱንካንያ ግዶን ኦꬄዳ አሳ ፓይዱ ሀዋ። መꬍና ጎዳይ ሙሴ ባጋና አዛዜዳዋዳን፥ ሙሴነ አሮን ኡንቱንታ ፓይዴድኖ።

38 ገርሾና ያራቱካ ባረንቱ ዳቡዋን ዳቡዋንነ ባረንቱ ሶ አሳን አሳን ሻከቲደ ፓይደቴድኖ። 39 የለቶደፐ ላይꬃይ ሀታሙዋፐ ቢደ እሻታሙዋ ጋኬዳ አቱማ አሳቱ ኡባቱ፥ ጾሳ ዱንካንያ ግዶን ኦꬃናዉ ይያዋንቱ፥ 40 ኡንቱንቱ ሶ አሳን አሳን ፓይድና ኡባይ 2,630. 41 ገርሾና ያራቱዋን ጾሳ ዱንካንያ ግዶን ኦꬄዳ አሳ ፓይድና ሀዋ። መꬍና ጎዳይ ሙሴ ባጋና አዛዜዳዋዳን፥ ሙሴነ አሮን ኡንቱንታ ፓይዴድኖ።

42 ማራራ ያራቱካ ቃይ ዳቡዋን ዳቡዋንነ ባረንቱ ሶ አሳን አሳን ሻከቲደ ፓይደቴድኖ። 43 የለቶደፐ ላይꬃይ ሀታሙዋፐ ቢደ እሻታሙዋ ጋኬዳ አቱማ አሳቱ ኡባቱ፥ ጾሳ ዱንካንያ ግዶን ኦꬃናዉ ይያዋንቱ፥ 44 ኡንቱንቱ ሶ አሳን አሳን ፓይድና ኡባይ 3,200. 45 ማራራ ያራቱዋ ፓይዱ ሀዋ። መꬍና ጎዳይ ሙሴ ባጋና አዛዜዳዋዳን፥ ሙሴነ አሮን ኡንቱንታ ፓይዴድኖ።

46 ሄዋ ኦꬂደ ሙሴ፥ አሮንነ እስራኤልያ ካፓቱ ሌዋቱዋ ኡባ፥ ኡንቱንቱ ያራን ያራንነ ኡንቱንቱ ሶ አሳን አሳን ሻኪደ ፓይዴድኖ። 47 የለቶደፐ ላይꬃይ ሀታሙዋፐ ቢደ እሻታሙዋ ጋኬዳ አቱማ አሳቱ ኡባቱ፥ ጾሳ ዱንካንያ ግዶን ኦሱዋ ኦꬃናዉነ አዉ ጎእያ ሚሻቱዋ ኡባ ቶካናዉ ዬዳዋንቱ 48 ኡባይ 8,580. 49 መꬍና ጎዳይ ሙሴ ባጋና አዛዜዳዋዳን፥ ኡንቱንቱ ሁጲያን ሁጲያን ኦꬃና ኦሱ ዎይ ቶካና ቶኩካ ኡንቱንቶ ኦደቴዳ። መꬍና ጎዳይ ሙሳ አዛዜዳዋዳን፥ ኡንቱንቱ ኡባይካ ፓይደቴድኖ።

ዱማ ዱማ ህግያነ ዎጋ

5

(5:1—8:23)

ጌይቤና አሳ

1 መꬍና ጎዳይ ሙሳ ሀዋዳን ያጌዳ፦ 2 “ኔን እስራኤላቱዋ፥ ‘ህንተ ግዶን ዎልቃማ ጋልባ ሀርጊ ኦይቄዳ ኡራ፥ ዎይ ቦላፐ አያይኔካ ጎግያ ኡራ፥ ዎይ አሃ ኦይቂደ ቱኔዳ ኡራ ኦናካ ህንተ ዱንካኔዳ ሳኣፐ ከስ ድግተ’ ያጋደ አዛዛ። 3 ሄዌ ማጫዋ አቱማዋ ግድናካ ከስኖ። ታን ኡንቱንቱ ግዱዋን ደእያ ኡንቱንቱ ዱንካኔዳሳ ሄዋንቱ ቱንሰና ማላ፥ ኡንቱንቱ ዱንካኔዳ ሳኣፐ ከሳ የዳ” ያጌዳ። 4 መꬍና ጎዳይ ሙሳ አዛዜዳዋዳን፥ እስራኤላቱ ኡንቱንቱ ኡባ ዱንካኔዳ ሳኣፐ ከሲደ የዴድኖ።

ናቁዋ አጫ

5 ሄዋፐ ጉይያን፥ መꬍና ጎዳይ ሙሳ ሀዋዳን ያጌዳ፤ * 6 “ኔን እስራኤላቱዋ ሀዋዳን ያጋ፤ ‘እት አቱማ አሳይ ዎይ እት ማጫ አሳይ አይ ኦግያንነ ሀራ አሳ ናቆፐነ ሄዋን መꬍና ጎዳዉ አማነተናን እጾፐ፥ ሄ ኡራይ ባይዛንቻ። 7 ሄዋ ድራዉ፥ እ ባረ ኦꬄዳ ናጋራ ፓጾ፤ ባረ ባይዜዳዋ ኩመንꬃ ዛሪደ ጭጎ፤ ሄዋ ቦላካ እቼሸንꬆ ኩሽያ ጉጂደ፥ ባረ ናቄዳ ኡራዉ አጮ። 8 ሽን ሄ ናቀቴዳ ኡራይ ሀይቄዳዋ ግዶፐነ፥ አጫ አካናዉ አዉ ማታ ዳቡ ꬋዮፐ፥ ሄ አጫይ መꬍና ጎዳሳ። ሄ አጭያ አጫይ ናቄዳ ኡራይ ማረታናዉ ያርሾ እምያ ዶርሳ ኦርግያና እትፐ ቄስያዉ እመቶ። 9 ቃይ እስራኤላቱ ቄስያዉ እምያ ጌሻ እሙዋ ኡባይ ሄ ቄስያሳ። 10 እት እት አሳይ እምያ እሞታይ ሄ እሜዳ ኡራባ፤ ሽን ቄስያዉ እ እምያ እሞታይ ሄ ቄስያሳ’ ያጋ” ያጌዳ።

ባረ አስናን ስትያ ማቻትባ

11 ሄዋፐ ጉይያን መꬍና ጎዳይ ሙሳ፥ 12 “ኔን እስራኤላቶ ሀዋዳን ያጋደ ኦዳ፤ ‘እት ኡራ ማቻታ ካረ ሀመታደ፥ አዉ አማነተናን እጻደ፥ 13 ሀራ አቱማ አሳና ግሶፐ፥ ቃይ ሄዋ እዛ ባረ አስናፐ ቆሶፐ፥ ማርካይ ባይናዋ ግዶፐነ፥ እዛ ሻርሙጻደ ኦይቀተናን አቶፐ፥ 14 እዛ ቱኔዳ ድራዉ፥ እ ጎልያዉ እዞ ስꬍያዋ ግዳናዉ ዳንዳዬ፤ ዎይ እዛ ቱነናን ደእሽን፥ እ ባረ ማቻቶ ስꬍያዋ ግዳናዉ ዳንዳዬ። 15 ያቶፐ፥ ሄ ብታኒ ባረ ማቻቶ ቄስያኮ አፎ፤ ቃይ እዝ ድራዉ ያርሻናዉ እት ኪሎ ግራመ ባንጋ ꬊልያ አፎ። ሽን ꬊልያ ቦላ ዛይትያ ትጎፖ፥ ዎይ እጻና አ ቦላ ዎꬆፖ፤ አያዉ ጎፐ፥ ሄ ꬊሊ እ ባረ ማቻቶ ስꬌዳ ድራዉ ያርሽያ ካꬃ ያርሾ፤ ቃይ ሄዌ ባይዙዋ ቆንጭስያ ያርሹዋ።

16 “ ‘ሄዋፐ ጉይያን፥ ቄሲ ሄ ምሽራቶ ሺሺደ፥ መꬍና ጎዳ ስንꬃን ኤሶ። 17 አንጀቴዳ ሃꬃ ኩይጻሩዋን አኮ። ሄዋፐ ጉይያን፥ ጾሳ ዱንካንያ ዉይግያን ደእያ ባና አኪደ፥ ሄ ሃꬃን ጉጆ። 18 ሄ ምሽራቶ መꬍና ጎዳ ስንꬃን ኤሶ፤ ሄዋፐ ጉይያን፥ ሄ ምሽራት ሁጲያ ብሎ፤ ስꬌዳ ድራዉ ያርሽያ እዝ ባይዙዋ ቆንጭስያ ካꬃ ያርሹዋ እዝ ኩሽያን ዎꬆ፤ ቃይ ሄ ቄሲ ባረ ኩሽያን ሸቃ አህያ ጫሞ ሃꬃ ኩይጻሩዋና ኦይቆ። 19 ምሽራቶ ሀዋዳን ያጊደ ጫቀꬆ፤ “ኔን ሀራ አቱማ አሳና ግሳቤናዋ ግዶፐነ፥ ነ አስና አጋደ ካረ ሀመታደ ቱናቤናዋ ግዶፐ፥ ሸቃ አህያ ሀ ጫሞ ሃꬃይ ነዉ ጎመቶፖ። 20 ሽን ኔን ነ አስና አጋደ ካረ ሀመታደ ቱኔዳዋ ግዶፐነ፥ ሀራ አቱማ አሳና ግሴዳዋ ግዶፐ፥ 21 መꬍና ጎዳይ ነ የሉዋ ጎልያ ጉንድስያዋንነ ነ ኡሉዋካ ጋፍስያዋን፥ ነ አሳን ኔና ሸቅሶ። 22 ሀ ሸቃ አህያ ሃꬃይ ነ ኡሎ ግዶ ገሊደ ነ ኡሉዋ ጋፍሶ፤ ነ የሉዋ ኬꬃካ ጉንድሶ” ያጊደ ጫቀꬆ።

“ ‘ምሽራታካ፥ “አመንእ፤ አመንእ” ያጉ።

23 “ ‘ሄዋፐ ጉይያን፥ ቄሲ ሀ ሸቃቱዋ ጻጸቴዳ ማጻፋን ጻፎ፤ ሸቃቱዋ ጫሞ ሃꬃ ግዶ ሜጮ። 24 ያቲደ ሸቃ አህያ ሄ ጫሞ ሃꬃ ምሽራቶ ኡሾ፤ ሸቃ አህያ ሃꬃይ ምሽራት ኡሉዋን ገሊደ፥ እዞ ጫሞ ሳኩዋ ሳካና። 25 ቄሲ ምሽራት ኩሽያፐ ስꬌዳ ድራዉ ያርሽያ ካꬃ ያርሹዋ አኪደ፥ ሄ ያርሹዋ መꬍና ጎዳ ስንꬃን ቃꬂደ፥ ያርሽያ ሳኣ አሆ። 26 ቄሲ ካꬃ ያርሹዋፐ ኮጵያዋ አኪደ ባይዛንቻ ግደከንቶ ቆንጭስያ ያርሹዋ ኦꬂደ፥ ያርሽያሳን ጹጎ። ሄዋፐ ጉይያን፥ ምሽራቶ ሄ ሃꬃ ኡሾ። 27 ሃꬃ እዞ ኡሼዳዋፐ ጉይያን፥ ሀዋዳን ሀናና: እዛ ባረ አስናዉ አማነታና ꬋያደ ቱኔዳዋ ግዶፐ፥ ሸቃ አህያ ሃꬃይ እ ኡሉዋን ገሊደ፥ እዞ ጫሞ ሳኩዋ ሳካና፤ እዝ ኡሉካ ጋፋና፤ እዝ የሉዋ ጎሊካ ጉንዳና። እዛ ባረ አሳን ሸቀቴዳኖ ግዳና። 28 ሽን እዛ ቱናቤና ጽሎ ማጫ አሳ ግዶፐ፥ አ ሳሮ አታደ ናናቱዋ የላና።

29-30 “ ‘እት አሳይ ባረ ማቻቶ ስꬍያ ዎደ ኦꬃና ዎጋይ ሀዋ። እዛ ካረ ሀመታደ ቱኖፐ፥ ዎይ እት አሳይ ባረ ማቻቶ ስꬎፐ፥ መꬍና ጎዳ ስንꬃን እዞ ኤሲደ ቄሲ ሀ ዎጋ ኡባ እዝ ቦላ ፖሎ። 31 አስናይ ባይዙዋ ኡባፐ ሳሮ አታና፤ ሽን ማጫውኖ ባረ ናጋራ ጋሱዋን ይያዋ ቶካና’ ያጋ” ያጌዳ።

6

ናዝራዌተꬃ ህግያ

1 መꬍና ጎዳይ ሙሳ ሀዋዳን ያጌዳ፥ 2 “ኔን እስራኤልያ አሳዉ ሀዋዳን ያጋደ ኦዳ፤ ‘አቱማ አሳይ ዎይ ማጫ አሳይ ናዝራዌ ግዲደ፥ ባረና መꬍና ጎዳዉ ዱማያናዉ ገፖፐ፥ 3 ዎይንያ ኤሳነ ሀራ ማꬆይያ ኡሻ ኡሾፖ፤ ዎይንያ አይፍያፐ አገትያ ጫላባነ ማꬆይያባ ኡሾፖ፤ ዎይንያ ቴራ ጉምኤዳዋ ኡሾፖ። ዎይ ዎይንያ ቴራ ሹጉዋ ግድና፥ መላ ግድናካ ሞፖ፤ * 4 እ ባረና ዱማዬዳ ዎድያን ኡባን፥ ዎይንያ ቱራፐ ቤትያዋ ኡባ፥ ዎይንያ ዘረꬃ ግድና፥ ዎይ ዎይንያ ፖቁዋ ግድናካ ሞፖ።

5 “ ‘እ ባረና መꬍና ጎዳዉ ዱማያናዉ ገፔዳ ዎድያን ኡባን፥ አ ሁጲ ሜደቶፖ ዎይ ቃንጸቶፖ። እ ባረ ሁጲያ ብናናካ አዱሲደ ድቾ። እ ባረና መꬍና ጎዳዉ ዱማዬዳ ዎዲ ፖለታና ጋካናዉ፥ ጌሻ ግዳናዉ ኮሼ።

6 “ ‘እ ባረና መꬍና ጎዳዉ ዱማዬዳ ዎድያን ኡባን አሃኮ ሺቆፖ። 7 ሀራይ አትና አ አዉ፥ ዎይ አ ዳያ፥ ዎይ አ እሻይ፥ ዎይ አ ምቻታ ሀይቆፐካ፥ እ ባረና ቱንሶፖ። አያዉ ጎፐ፥ እ ባረና ጾሳዉ ዱማዬዳዋ ኤርስያዌ ባረ ሁጲያና። 8 እ ባረና ጾሳዉ ዱማዬዳ ዎድያን ኡባን እ መꬍና ጎዳዉ ጌሻ።

9 “ ‘አሳይ አ ማታን አኬከናን ሀይቂና፥ ጾሳዉ ዱማዬዳ አ ሁጲ ቱኖፐ፥ ላፑን ጋላሳ ጋምኢደ፥ ባረ ጌይያ ሄ ላፑንꬃ ጋላስ ባረ ሁጲያ ሜደቶ። 10 ሆስፑንꬃ ጋላሳን ላኡ ሀራጰቱዋ ዎይ ላኡ ማራ ሀራጰቱዋ ጾሳ ዱንካንያ ፐንገ ቄስያዉ አሆ። 11 ቄሲ ሀራጰቱዋፐ እቱዋ ናጋራ ያርሾ፥ እቱዋ ቃይ ጹግያ ያርሾ ያርሾ። አያዉ ጎፐ፥ አሃይ አ ማታ ሺቄዳ ባይዙዋ ድራዉ፥ አዉ አቶ ጊሳናሳ። ሄ ጋላስ እ ባረ ሁጲያ ዎጋዳን ጌሾ፤ 12 እ ባረና ካሰ ገፔዳ ዎድያ ኬና ባረና ጾሳዉ ዱማያናዉ ኮሼ። ያቲደ የለቶደፐ እት ላይꬃ ግድያ አቱማ ዶርሳ ናቆ እምያ ያርሹዋ ኦꬂደ ያርሾ። ሽን ሄዋፐ ካሰ እ ባረና ጾሳዉ ዱማዬዳ ጋላሳቱ ፓይደትክኖ፤ አያዉ ጎፐ፥ እ ባረና ዱማዬዳ ሄ ዎደቱዋ ግዶን ባረና ቱንስ ድጌዳ።

13 “ ‘ባረ ገፋ ዎድያ ዉርሴዳ ዎደ ባረና ጾሳዉ ዱማዬዳ ናዝራዊያ ዎጋይ ሀዋ: ጾሳ ዱንካንያ ፐንገ እ ሺቆ፤ * 14 መꬍና ጎዳዉ ትላ ቦላና ደእያ እት ላይꬃ አቱማ ዶርሳ ጹግያ ያርሾ፥ ትላ ቦላና ደእያ እት ላይꬃ ዶርሳቶ ናጋራ ያርሾነ ትላ ቦላና ደእያ ዶርሳ ኦርግያ እትፐተꬃ ያርሾ ሄ ሳኣ አሆ። 15 ቃይ ካꬃ ያርሹዋነ ኡሻ ያርሹዋ ኡንቱንቱና እትፐ ያርሻናዉ አሆ፤ ሄ ካꬃ ያርሹ እርሹ ገልቤናዋ ግዶ፤ ቃይ ዛይትያን ሙናቄዳ ሊቆ ꬊልያ ኮምፖቱዋነ ዛይትያ ኦከቴዳ ሌኦ ኡክꬃቱዋ ማሶፍያን አሆ።

16 “ ‘ቄሲ ሄዋ ኡባ ሺሺደ፥ ናጋራ ያርሹዋነ ጹግያ ያርሾ ኦꬂደ፥ መꬍና ጎዳዉ አ ድራዉ ያርሾ። 17 ቄሲ ዶርሳ ኦርግያ፥ እርሹ ገልቤና ኮምፖቱዋነ ኡክꬃቱዋ እትፐተꬃ ያርሹዋ ኦꬂደ፥ መꬍና ጎዳዉ ያርሾ። ቃይ ሄዋና እትፐ ካꬃ ያርሹዋነ ኡሻ ያርሹዋ ያርሾ። 18 ሄዋፐ ጉይያን፥ ናዝራዊ ጾሳዉ ዱማዬዳ ባረ ሁጲያ ጾሳ ዱንካንያ ፐንግያን ሜደቶ፤ ሜደቴዳ ብናና አፊደ፥ እትፐተꬃ ያርሹዋፐ ጋርሳ ባጋና ደእያ ታማን የጎ።

19 “ ‘ባረና ጾሳዉ ዱማዬዳ ናዝራዊ ባረ ሁጲያ ሜደቴዳዋፐ ጉይያን፥ ቄሲ ዶይሰቴዳ ዶርሳ ኦርግያ ምሳ፥ እርሹ ገልቤና እት ኮምፑዋነ እት ሌኦ ኡክꬃ አኪደ፥ ሀ ናዝራውያ ኩሽያን ዎꬆ። 20 ቄሲ ኡንቱንታ ቃꬅያ ያርሹዋ ኦꬂደ፥ መꬍና ጎዳ ስንꬃን ቃꬆ። ያቶፐ ሄዋንቱ ዉጻኬዳ አንጎሱዋናነ ያርሼዳ ገድያና ጌሻነ ቄስያሳ። ሄዋፐ ጉይያን፥ መꬍና ጎዳዉ ባረና ዱማዬዳ ናዝራዊ ዎይንያ ኤሳ ኡሻና ጎፐ ኡሾ።

21 “ ‘ስም ጾሳዉ ባረና ዱማያናዉ ገፔዳ ናዝራውያዉ ዎꬆ ዎጋይ ሀዋ: ባረና መꬍና ጎዳዉ ያርሻናዉ ኮሽያ ያርሾቱዋፐ አꬍያዋ እማናዉ ገፔዳዋ ግዶፐ፥ እ ባረ ገፔዳ ገፋ ኬና ጋꬃናዉ ኮሼ’ ያጋ” ያጌዳ።

ቄሳቱ አንጃና አንጁዋ

22 መꬍና ጎዳይ ሙሳ ሀዋዳን ያጌዳ፤ 23 “አሮናዉነ አ አቱማ ናናቶ ሀዋ ኦዳ፤ ‘እስራኤልያ አሳ ህንተ ሀዋዳን ያጊደ አንጅተ፦

24 “መꬍና ጎዳይ ህንተና አንጆነ

ህንተና ናጎ፤

25 መꬍና ጎዳይ ህንተንቶ ባረ ሶምኡዋ

ፖእሶነ ህንተንቶ ቃረቶ፤

26 መꬍና ጎዳይ ህንተና ባረ ኬካ አይፍያን

ጼሎነ ህንተንቶ ሳሮተꬃ እሞ”

ያጊደ አንጅተ’ ያጋ።

27 “ሀዋዳን ኡንቱንቱ እስራኤልያ አሳ ቦላ ታ ሱንꬃ ዎꬃና፥ ታን ኡንቱንታ አንጃና” ያጌዳ።

7

ካፖቱ አሄዳ እሞታ

1 ሙሴ ጾሳ ዱንካንያ ቶሊደ ማኬዳ ዎደ፥ ሄ ዱንካንያነ አ ሚሻ ኡባ ኦኪደ ጌሼዳ፤ ቃይ ያርሽያ ሳነ አ ሚሻ ኡባካ ኦኪደ ጌሼዳ። 2 ሄዋፐ ጉይያን፥ እስራኤልያ አሳ ካለꬄዳዋንቱ፥ ሄዋንቱነ ዛራቱዋ ፓይዴዳ ሶ አሳ ካፖቱ እሞታ አሄድኖ። 3 መꬍና ጎዳዉ እሞታ ሺሼድኖ፤ ሄዋንቱካ ካመቴዳ ኡሱፑን ጋረቱዋ፥ ታማነ ላኡ ቦራቱዋ፥ ካፑዋን ካፑዋን እት እት ቦራነ ላኡ ላኡ ካፖቱ እት እት ጋርያ ጾሳ ዱንካንያ አሄድኖ።

4 መꬍና ጎዳይ ሙሳ ሀዋዳን ያጌዳ፤ 5 “ጾሳ ዱንካንያ ኦሶ ጎአና ማላ፥ ኔን ሄዋንታ ኡንቱንቱፐ አካደ፥ ሌዋቶ ኡንቱንቱ ኦሶ ኦሶ ኮሽያዋዳን ሻካደ እማ” ያጌዳ። 6 ሙሴ ጋረቱዋነ ቦራቱዋ አኪደ፥ ሌዋቶ እሜዳ። 7 ገርሾና ያራቶ ኡንቱንቱ ኦሶ ኮሽያዋዳን ሻኪደ፥ ላኡ ጋረቱዋነ ኦይዱ ቦራቱዋ እሜዳ። 8 ቃይ ማራራ ያራቶ ኡንቱንቱ ኦሶ ኮሽያዋዳን ሻኪደ፥ ኦይዱ ጋረቱዋነ ሆስፑን ቦራቱዋ እሜዳ። ኡንቱንቱ ኡባይካ ቄስያ አሮና ናኣ እታማራ አዎተꬃ ጋርሳና። 9 ሽን ሙሴ ቃሃታ ያራቶ ሄዋፐ አያነ እምቤና፤ አያዉ ጎፐ፥ ኡንቱንቱ አዎተꬃን ደእያ ጌሻ ሚሻቱ ባረንቱ ሀሽያን ቶካናዉ ኮሽያዋንታ ግድያ ድራሳ።

10 ያርሽያ ሳ ሙሴ ኦኪደ ጌሼዳ ጋላሳን፥ ካፖቱ ያርሽያ ሳኣ አንጅሳናዉ ባረንቱ እሙዋ አኪደ፥ ሄ ያርሹዋ ሳኣ ስንꬃ አሄድኖ። 11 መꬍና ጎዳይ ሙሳ ካሰ፥ “እት እት ጋላስ እት ካፑ ያርሽያ ሳኣ አንጃናዉ ባረ እሙዋ ጾሳዉ እሞ” ያግ ዎꬄዳ።

12 ኮይሮ ጋላስ ባረ እሙዋ አሄዳዌ ይሁዳ ዛርያፐ አምናዳባ ናኣ ናአሶና።

13 ናአሶን አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ ዛይትያን ሙናቄዳዌ ኩሜዳዋንታ፤ 14 ቃይ እት ጼታነ ታሙ ግራመ ዴጽያ ዎርቃፐ መꬌዳ፥ እጻናይ ኩሜዳ ሻታ፤ 15 ጹግያ ያርሾ፥ እት ኮሩማ፥ እት ዶርሳ ኦርግያነ እት ላይꬃይ ኩሜዳ አቱማ ዶርሳ፤ 16 ናጋራ ያርሾ እት ዴሻ ኦርግያ፤ 17 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። አምናዳባ ናአይ ናአሶን አሄዳ እሙ ሀዋ።

18 ላኤንꬃ ጋላስ ይሳኮራ ዛራቱ ካፑ፥ ጹኣራ ናአይ ናታንኤል ባረ እሙዋ አሄዳ።

19 ናታንኤል አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ ዛይትያን ሙናቄዳዌ ኩሜዳዋንታ፤ 20 ቃይ እት ጼታነ ታሙ ግራመ ዴጽያ ዎርቃፐ መꬌዳ፥ እጻናይ ኩሜዳ ሻታ፤ 21 ጹግያ ያርሾ እት ኮሩማ፥ እት ዶርሳ ኦርግያነ እት ላይꬃይ ኩሜዳ አቱማ ዶርሳ፤ 22 ናጋራ ያርሾ እት ዴሻ ኦርግያ፤ 23 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ጹኣራ ናአይ ናታንኤል አሄዳ እሙ ሀዋ።

24 ሄዘንꬃ ጋላስ ዛብሎና ዛራቱ ካፑ፥ ሄሎና ናአይ ኤልኣብ ባረ እሙዋ አሄዳ።

25 ኤልኣብ አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ ዛይትያን ሙናቀቴዳዌ ኩሜዳዋንታ፤ 26 ቃይ እት ጼታነ ታሙ ግራመ ዴጽያ ዎርቃፐ መꬌዳ፥ እጻናይ ኩሜዳ ሻታ፤ 27 ጹግያ ያርሾ እት ኮሩማ፥ እት ዶርሳ ኦርግያነ እት ላይꬃይ ኩሜዳ አቱማ ዶርሳ፤ 28 ናጋራ ያርሾ እት ዴሻ ኦርግያ፥ 29 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ሄሎና ናአይ ኤልኣብ አሄዳ እሙ ሀዋ።

30 ኦይደንꬆ ጋላስ ሮቤላ ዛራቱ ካፑ ሻደኡራ ናአይ ኤሊጹር ባረ እሙዋ አሄዳ።

31 ኤሊጹር አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ ዛይትያን ሙናቄዳዌ ኩሜዳዋንታ፤ 32 ቃይ እት ጼታነ ታሙ ግራመ ዴጽያ ዎርቃፐ መꬌዳ፥ እጻናይ ኩሜዳ ሻታ፤ 33 ጹግያ ያርሾ እት ኮሩማ፥ እት ዶርሳ ኦርግያነ እት ላይꬃይ ኩሜዳ አቱማ ዶርሳ፤ 34 ናጋራ ያርሾ እት ዴሻ ኦርግያ፤ 35 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ሻደኡራ ናአይ ኤሊጹር አሄዳ እሙ ሀዋ።

36 እቼሻንꬃ ጋላስ ስሞና ዛራቱ ካፑ፥ ጹሪሻዳያ ናአይ ሻሉምኤል ባረ እሙዋ አሄዳ።

37 ሻሉምኤል አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ ዛይትያን ሙናቄዳዌ ኩሜዳዋንታ፤ 38 ቃይ እት ጼታነ ታሙ ግራመ ዴጽያ ዎርቃፐ መꬌዳ እጻናይ ኩሜዳ ሻታ፤ 39 ጹግያ ያርሾ እት ኮሩማ፥ እት ዶርሳ ኦርግያነ፥ እት ላይꬃይ ኩሜዳ አቱማ ዶርሳ፤ 40 ናጋራ ያርሾ እት ዴሻ ኦርግያ፤ 41 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ጹሪሻዳያ ናአይ ሻሉምኤል አሄዳ እሙ ሀዋ።

42 ኡሱፑንꬃ ጋላስ ጋዳ ዛራቱ ካፑ፥ ረኡኤላ ናአይ ኤልያሳፍ ባረ እሙዋ አሄዳ።

43 ኤልያሳፍ አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ ዛይትያን ሙናቄዳዌ ኩሜዳዋንታ፤ 44 ቃይ እት ጼታነ ታሙ ግራመ ዴጽያ ዎርቃፐ መꬌዳ እጻናይ ኩሜዳ ሻታ፤ 45 ጹግያ ያርሾ እት ኮሩማ፥ እት ዶርሳ ኦርግያነ እት ላይꬃይ ኩሜዳ አቱማ ዶርሳ፤ 46 ናጋራ ያርሾ እት ዴሻ ኦርግያ፤ 47 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ረኡኤላ ናአይ ኤልያሳፍ አሄዳ እሙ ሀዋ።

48 ላፑንꬃ ጋላስ ኤፍሬማ ዛራቱዋ ካፑ አምሁዳ ናአይ ኤልሻማእ ባረ እሙዋ አሄዳ።

49 ኤልሻማእ አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ ዛይትያን ሙናቄዳዌ ኩሜዳዋንታ፤ 50 ቃይ እት ጼታነ ታሙ ግራመ ዴጽያ ዎርቃፐ መꬌዳ እጻናይ ኩሜዳ ሻታ፤ 51 ጹግያ ያርሾ እት ኮሩማ፥ እት ዶርሳ ኦርግያነ፥ እት ላይꬃይ ኩሜዳ አቱማ ዶርሳ፤ 52 ናጋራ ያርሾ እት ዴሻ ኦርግያ፤ 53 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። አምሁዳ ናኣ ኤልሻማአ እሙ ሀዋ።

54 ሆስፑንꬃ ጋላስ ምናሰ ዛራቱ ካፑ ፓዳጹራ ናአይ ጋማልኤል ባረ እሙዋ አሄዳ።

55 ጋማልኤል አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ልቆ ꬊሊ ዛይትያን ሙናቄዳዌ ኩሜዳዋንታ 56 ቃይ እት ጼታነ ታሙ ግራመ ዴጽያ ዎርቃፐ መꬌዳ እጻናይ ኩሜዳ ሻታ፤ 57 ጹግያ ያርሾ እት ኮሩማ፥ እት ዶርሳ ኦርግያነ፥ እት ላይꬃይ ኩሜዳ አቱማ ዶርሳ፤ 58 ናጋራ ያርሾ እት ዴሻ ኦርግያ፥ 59 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ፓዳጹራ ናአይ ጋማልኤል አሄዳ እሙ ሀዋ።

60 ኡዱፑንꬃ ጋላስ ቢንያማ ዛራቱ ካፑ ጊድኦና ናአይ አብዳን ባረ እሙዋ አሄዳ።

61 አብዳን አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ፥ ዛይትያን ሙናቄዳዌ ኩሜዳዋንታ፤ 62 ቃይ እት ጼታነ ታሙ ግራመ ዴጽያ ዎርቃፐ መꬌዳ፥ እጻናይ ኩሜዳ ሻታ፤ 63 ጹግያ ያርሾ እት ኮሩማ እት ዶርሳ ኦርግያነ፥ እት ላይꬃይ ኩሜዳ አቱማ ዶርሳ፤ 64 ናጋራ ያርሾ እት ዴሻ ኦርግያ፤ 65 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ፥ እት ላይꬃይ ኩሜዳ እቼሹ አቱማ ዶርሳቱዋ። ጊድኦና ናአይ አብዳን አሄዳ እሙ ሀዋ።

66 ታማንꬃ ጋላስ ዳና ዛራቱ ካፑ አምሻዳያ ናአይ አህኤዘር ባረ እሙዋ አሄዳ።

67 አህኤዘር አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ፥ ዛይትያን ሙናቄዳዌ ኩሜዳዋንታ፤ 68 ቃይ እት ጼታነ ታሙ ግራመ ዴጽያ ዎርቃፐ መꬌዳ፥ እጻናይ ኩሜዳ ሻታ። 69 ጹግያ ያርሾ እት ኮሩማ፥ እት ዶርሳ ኦርግያነ፥ እት ላይꬃይ ኩሜዳ አቱማ ዶርሳ፤ 70 ናጋራ ያርሾ እት ዴሻ ኦርግያ፤ 71 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። አምሻዳያ ናአይ አህኤዘር አሄዳ እሙ ሀዋ።

72 ታማነ እተንꬃ ጋላስ አሴራ ዛራቱ ካፑ ኦክራና ናአይ ፓግኤል ባረ ያርሹዋ አሄዳ።

73 ፓግኤል አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሾ ያርሻናዉ ሊቆ ꬊሊ፥ ዛይትያን ሙናቄዳዌ ኩሜዳዋንታ፤ 74 ቃይ እት ጼታነ ታሙ ግራመ ዴጽያ ዎርቃፐ መꬌዳ ሻታ፥ እጻናይ ኩሜዳዋ፤ 75 ጹግያ ያርሾ እት ኮሩማ፥ እት ዶርሳ ኦርግያነ እት ላይꬃይ ኩሜዳ አቱማ ዶርሳ፤ 76 ናጋራ ያርሾ እት ዴሻ ኦርግያ፤ 77 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ኦክራና ናአይ ፓግኤል አሄዳ እሙ ሀዋ።

78 ታማነ ላኤንꬆ ጋላስ ንፍታሌማ ዛራቱ ካፑ ኤናና ናአይ አህራእ ባረ እሙዋ አሄዳ።

79 አህራእ አሄዳ እሙ ኤረቴዳ ሚዛናን ዎꬅና፥ እት ኪሎ ግራመነ ባጋ ዴጽያ ብራፐ መꬌዳ እት ከርያነ ሆስፑን ጼቱ ግራመ ዴጽያ ብራፐ መꬌዳ እት ኩይጻሩዋ፥ ላኡካ ካꬃ ያርሹዋ ያርሻናዉ ሊቆ ꬊሊ፥ ዛይትያን ሙናቄዳዌ ኩሜዳዋንታ፥ 80 ቃይ እት ጼታነ ታሙ ግራመ ዴጽያ ዎርቃፐ መꬌዳ እት ሻታ፥ እጻናይ ኩሜዳዋ፤ 81 ጹግያ ያርሾ እት ኮሩማ፥ እት ዶርሳ ኦርግያነ እት ላይꬃይ ኩሜዳ አቱማ ዶርሳ፤ 82 ናጋራ ያርሾ እት ዴሻ ኦርግያ፥ 83 እትፐተꬃ ያርሾ ላኡ ኮሩማቱዋ፥ እቼሹ ዶርሳ ኦርገቱዋ፥ እቼሹ ጋኬዳ ዴሻ ኦርገቱዋነ እት ላይꬃይ ኩሜዳ እቼሹ አቱማ ዶርሳቱዋ። ኤናና ናአይ አህራእ አሄዳ እሙ ሀዋ።

84 ያርሽያ ሳአይ ኦከቴዳ ዎደ፥ እስራኤላቱዋ ካፓቱ ያርሽያ ሳኣ አንጃናዉ አሄዳ እሞታይ ኡባና ሀዋንታ: ብራፐ መꬌዳ ታማነ ላኡ ከረቱዋ፥ ብራፐ መꬌዳ ታማነ ላኡ ኩይጻሮቱዋነ ዎርቃፐ መꬌዳ ታማነ ላኡ ሻተቱዋ፤ 85 ብራፐ መꬌዳ እት እት ከሪ እት ኪሎ ግራመነ ባጋ ዴጼ፤ ብራፐ መꬌዳ እት እት ኩይጻሩ ሆስፑን ጼቱ ግራመ ዴጼ፤ ብራፐ መቴዳ ከርያነ ኩይጻሩ ኤረቴዳ ሚዛናን ዎꬅና፥ ኡባና ላታማነ ሆስፑን ኪሎ ግራመ ኬና ዴጺኖ። 86 ታማነ ላኡ ዎርቃ ሻታቱ ኤረቴዳ ሚዛናን ዎꬅና እቱ እቱ እት ጼታነ ታሙ ግራመ፥ ኡባና እት ክሎነ ሄዙ ጼቱ ግራመ ዴጺኖ። ኡንቱንቱን እጻናይ ኩም ኡቴዳ። 87 ካꬃ ያርሹዋና እትፐ ጹግያ ያርሾ አሄዳ መሂ ኡባና ታማነ ላኡ ኮሩማቱዋ፥ ታማነ ላኡ ዶርሳ ኦርገቱዋነ እት ላይꬃይ ኩሜዳ ታማነ ላኡ አቱማ ዶርሳቱዋ። ኡንቱንቱ ናጋራ ያርሾ አሄዳ ዴሻ ኦርገቱ ኡባና ታማነ ላአ። 88 ኡንቱንቱ እትፐተꬃ ያርሾ አሄዳ መሂ ኡባና ላታማነ ኦይዱ ኮሩማቱዋ፥ ኡሱፑን ታሙ ዶርሳ ኦርገቱዋ፥ ኡሱፑን ታሙ ጋኬዳ ዴሻ ኦርገቱዋነ እት ላይꬃይ ኩሜዳ ኡሱፑን ታሙ አቱማ ዶርሳቱዋ። ያርሽያ ሳአይ ኦከቴዳዋፐ ጉይያን፥ አንጆ አሄዳ እሞታይ ሀዋንታ።

89 ሙሴ መꬍና ጎዳና ሃሳያናዉ ጾሳ ዱንካንያ ገልያ ዎደ፥ ማርካተꬃ ታቦታ ቦላን ደእያ አቶ ግያ ሳኣ ቁምኡዋ ቦላን፥ ላኡ ክሩበቱዋፐ ግዱዋና መꬍና ጎዳይ ሃሳይያ ኮሻ ስሴዳ፤ እካ አናና ሃሳዬዳ።

8

ጾምፐቱዋ ኡትስሱዋ

1 መꬍና ጎዳይ ሙሳ፥ * 2 “ኔን አሮናዉ ሀዋዳን ያጋደ ኦዳ፤ ‘ኔን ላፑን ጾምፐቱዋ ዎꬅያ ዎደ ጾምፐቱ ጾምፕያ ዎꬅያ ባላቱዋፐ ስንꬃ ባጋና ደእያ ሄራቱዋ ፖኢኖ’ ያጋ” ያጌዳ።

3 እ ጌዳዋዳን አሮን ኦꬄዳ። መꬍና ጎዳይ ሙሳ አዛዜዳዋዳን፥ አሮን ጾምፐቱዋ ዎꬅያ ባላቱዋፐ ስንꬃ ባጋና ደእያ ሄራቱዋ ፖእሳናዳን ኦꬂደ፥ ባላቱዋን ዎꬄዳ። 4 ጾምፕያ ዎꬅያዌ ጋርሳ ገድያፐ ቦላ ጪሻና አሌቀቴዳ ባላቱዋ ጼራ ጋካናዉ ቆጸቴዳ ዎርቃፐ መቴዳ። ጾምፕያ ዎꬅያ ባላይ መꬍና ጎዳይ ሙሳ በሴዳ ሌምሱዋዳን ኦሰቴዳ።

ሌዋቱ ጾሳዉ ዱማቴድኖ

5 ቃይ መꬍና ጎዳይ ሙሳ፥ 6 “ሀራ እስራኤልያ አሳ ግዱዋፐ ሌዋቱዋ አካደ፥ ኡንቱንታ ዎጋዳን ጌሻ። 7 ኔን ኡንቱንታ ጌሻናዉ ሀዋዳን ኦꬃ: ጌሽያ ሃꬃ አካደ ኡንቱንታ ፑሻካ፤ ኡንቱንቱ ባረንቱ ቦላ ኡባ ሜደትኖ፤ ባረንቱ ማዩዋካ ሜጭኖ፤ ያቲደ ኡንቱንቱ ዎጋዳን ጌሻ ግዳና። 8 ሄዋፐ ጉይያን፥ ኡንቱንቱ ኮሩማ እቱዋነ ሊቆ ꬊልያ ዛይትያን ሙናቄዳዋ ካꬃ ያርሾ አክኖ፤ ኔን ቃይ ላኤንꬆ ኮሩማ ናጋራ ያርሾ አካ። 9 ያታደ ሌዋቱዋ ጾሳ ዱንካንያ ስንꬃ አያ፤ እስራኤልያ አሳ ማባራ ኡባ ሺሻ። 10 ኔን ሌዋቱዋ መꬍና ጎዳ ስንꬃ፥ አህና እስራኤልያ አሳይ ኡንቱንቱ ቦላ ባረንቱ ኩሽያ ዎꬅኖ። 11 ሌዋቱ መꬍና ጎዳ ኦሱዋ ኦꬃናዉ ጊጋና ማላ፥ አሮን እስራኤልያ አሳፐ ሌዋቱዋ ቃꬅያ ያርሹዋ ኦꬂደ፥ መꬍና ጎዳ ስንꬃ ሺሾ።

12 “ሌዋቱ ባረንቱ ኩሽያ ኮሩማቱ ሁጲያን ዎꬅኖ፤ እቱዋ ናጋራ ያርሹዋ ኦꬃደ፥ እቱዋ ቃይ ሌዋቱ አቶ ጌተታና ማላ፥ ጹግያ ያርሹዋ ኦꬃደ መꬍና ጎዳዉ ያርሻ። 13 ሌዋቱዋ አሮናነ አ አቱማ ናናቱ አዎተꬃ ጋርሳን ዎꬃ፤ ያታደ ኡንቱንታ ቃꬅያ ያርሹዋ ኦꬃደ፥ መꬍና ጎዳ ስንꬃ ሺሻ። 14 ሄዋዳን ኦꬃደ ሌዋቱዋ ሀራ እስራኤልያ አሳፐ ዱማያ፤ ዱማዮፐ ሌዋቱ ታዋ ግዳና።

15 “ኔን ሌዋቱዋ ጌሼዳዋፐነ ቃꬅያ ያርሹዋ ኦꬃደ ሺሼዳዋፐ ጉይያን፥ ጾሳ ዱንካንያን ባረንቱ ኦሱዋ ኦꬃናዉ ዪኖ። 16 እስራኤልያ አሳ ግዱዋፐ ኡንቱንቱ ታዉ ኡባና እመቴድኖ፤ እስራኤልያ ማጫ አሳፐ የለቴዳ ባይራ አቱማዋንቱ ኡባ ድራዉ ታን ሌዋቱዋ ታዉ አካድ። 17 እስራኤልያ አሳ ግዱዋን ባይራ የለቴዳዌ አሳ ግድና፥ መህያ ግድናካ ኡባይ ታዋ። ታን ግብጼ ጋድያን ባይራ ኡባ ዎꬌዳ ጋላሳን፥ ኡንቱንታ ታዉ ዱማያድ። * 18 እስራኤልያ ባይራ አቱማዋንቱ ኡባ ድራዉ ታን ሌዋቱዋ አካድ። 19 እስራኤልያ አሳ ኡባ ግዱዋፐ ታን ሌዋቱዋ አሮናዉነ አሮና አቱማ ናናዉ እሙዋ ኦꬃደ እማድ። እስራኤልያ አሳይ ጋከትያ ዱንካንያ ሺቅያ ዎደ፥ ቦሻይ ኡንቱንታ ቦቼና ማላ፥ ሌዋቱ እስራኤልያ አሳ ግሻ ጋከትያ ዱንካንያን ባረንቱ ኦሱዋ ኦꬅኖነ ኡንቱንቱ ድራዉ አቶ ጌተትኖ” ያጌዳ።

20 መꬍና ጎዳይ ሙሳ ሌዋቱዋ ዱማያናዉ አዛዜዳዋዳን ሙሴ፥ አሮንነ እስራኤልያ አሳ ማባራይ ኡባይ ኦꬄድኖ። 21 ሌዋቱ ባረና ጌሼድኖ፤ ባረንቱ ማዩዋካ ሜጬድኖ። አሮን ኡንቱንቱ ቃꬅያ ያርሹዋ ኦꬂደ፥ መꬍና ጎዳ ስንꬃ ሺሼዳ፤ ኡንቱንታ ጌሻናዉ ኡንቱንታ አቶ ጊሴዳ። 22 ሄዋፐ ጉይያን፥ ሌዋቱ አሮናነ አሮና አቱማ ናናቱ አዎተꬃ ጋርሳን፥ ጋከትያ ዱንካንያ ግዶን ባረንቱ ኦሱዋ ኦꬃናዉ ዬድኖ። መꬍና ጎዳይ ሙሳ ሌዋቱዋ ዱማያናዉ አዛዜዳዋዳን ኡንቱንቱ ኦꬄድኖ።

23 ቃይካ መꬍና ጎዳይ ሙሳ ሀዋዳን ያጌዳ፤ 24 “ሀዌ ሌዋቱዋ ጼልያ ዎጋ: ላይꬃይ ላታማነ እቼሻነ ሄዋፐ ቦላና ደእያ አቱማዋንቱ ኦሱዋ ኦꬃናዉ ጋከትያ ዱንካንያ ዪኖ። 25 ሽን ኡንቱንቱ ላይꬃይ እሻታሙዋ ግድያ ዎደ ኡንቱንቱ ባረንቱ ኦሱዋፐ ጹራታ ከስኖ፤ ስሚደ ላኤንꬆ ኦꬆፕኖ። 26 ኡንቱንቱ ጋከትያ ዱንካንያን ኦꬅያ ባረንቱ እሻቱዋ ኦꬅ ማዳና ጎፐ ማድኖፐ አትና፥ ኡንቱንቱ ባረካ አይ ኦሶነ ኦꬆፕኖ። ስም ኔን ሌዋቱዋ ኦሱዋ ሀዋዳን ኦስሳሳ” ያጌዳ።

9

ላኤንꬆ ፓስጋ

(9:1-23)

1 እስራኤልያ አሳይ ግብጼፐ ከሴዳ ላኤንꬆ ላይꬃን ኮይሮ አግናን ሲና መላ ቢታን መꬍና ጎዳይ ሙሴዉ ሀዋዳን ያጊደ ሃሳዬዳ፤ * 2 “እስራኤልያ አሳይ ፓስጋ ባላ ኬሬዳ ጋላሳን ቦንቾ። 3 ሀ አግናን ታማነ ኦይደንꬆ ጋላሳን፥ አ ኬሬዳ ዎደ፥ አዋይ ዉላና ሀንያ ዎደ፥ አ ዎጋ ኡባዳንነ አ አዛዞ ኡባዳን ቦንቾ” ያጌዳ። 4 ሙሴ እስራኤልያ አሳይ ፓስጋ ባላ ቦንቻና ማላ፥ ኡንቱንቶ ኦዴዳ። 5 ኮይሮ አግናዉ ታማነ ኦይደንꬆ ጋላስ፥ አዋይ ዉላና ሀንያ ዎደ ሲና መላ ቢታን ኡንቱንቱ ፓስጋ ባላ ቦንቼድኖ። እስራኤልያ አሳይ መꬍና ጎዳይ ሙሳ አዛዜዳዋዳን ኡባባ ኦꬄዳ።

6 ሽን ኡንቱንቱፐ አማሬዳዋንቱ ሀይቄዳ አሳ አሃ ቦቺደ ቱኔዳ ድራዉ፥ ሄ ጋላስ ፓስጋ ባላ ቦንቻናዉ ዳንዳይበይክኖ። ሄዋ ድራዉ፥ ኡንቱንቱ ሙሴኮነ አሮናኮ ሄ ጋላስ ዪደ፥ 7 ሙሳ፥ “ኑን ሀይቄዳ አሳ አሃ ቦቼዳ ድራዉ ቱኔዶ፤ ሽን ኬሬዳ ዎድያን ሀራ እስራኤልያ አሳና መꬍና ጎዳዉ ያርሹዋ ሺሽያዋ ኑን አያዉ ድገቴቶ?” ያጌድኖ።

8 ሙሴ ኡንቱንታ፥ “መꬍና ጎዳይ ህንተዋ ታዉ አዛዝያዋ ታን ስሳና ጋካናዉ ህንተ ታክሽተ” ያጌዳ።

9 ሄዋፐ ጉይያን መꬍና ጎዳይ ሙሳ፥ 10 “ኔን እስራኤልያ አሳ ሀዋዳን ያጋ፤ ‘ህንተፐ ዎይ ህንተ ዛራቱዋፐ ኦንነ አሃ ቦቺደ ቱኖፐ፥ ዎይ ማንዳሬዳዋ ግዶፐ፥ እ መꬍና ጎዳዉ ፓስጋ ባላ ቦንቾ፤ 11 ላኤንꬆ አግናን ታማነ ኦይደንꬆ ጋላስ አዋይ ዉላና ሀንያ ዎደ ፓስጋ ባላ ቦንቾ። ፓስጋ ዶርሳ እርሹ ገልቤና ኡክꬃናነ ጫሞ ቦንጭያና ሞ። 12 ሳአይ ዎንታናዉ ሄ ዶርሳፐ አያነ አሾፖ፤ ቃይ አ መቀꬃፐካ እቱዋነ መንꬆፖ። ፓስጋ ባላዉ አ ዎጋ ኡባ ኦꬆ።* 13 ሽን ማንዳርቤና ጌሻ አሳይ ፓስጋ ቦንቼናን እጾፐ፥ ሄዋፐ ስንꬃዉ እ ታ አሳ ግዶፐ ቦሄቶ። አያዉ ጎፐ፥ መꬍና ጎዳ ያርሹዋ ኬሬዳ ዎድያን እ ሺሽቤና። ሄ አሳይ ባረ ናጋራይ አሄዳ መቱዋ አካናዉ በሰ።

14 “ ‘ህንተ ግዱዋን ደእያ በተ አሳይ ፓስጋ ባላ መꬍና ጎዳዉ ቦንቻና ኮዮፐ፥ ፓስጋ ዎጋዳን ቦንቾ። በትያዉካ ጋደ አሳዉካ እት ማላ ዎጋይ ደኦ’ ያጋ” ያጌዳ።

ታማዳን ፖኤዳ ሻርያ

(ከሳ 40:34-38)

15 ዱንካኒ ቶለቴዳ ጋላስ ሻሪ ማርካተꬃ ዱንካንያ ማዬዳ፤ ኦማርሳፐ ዶሚደ፥ ዎንታና ጋካናዉ ዱንካንያፐ ቦላና ደእያ ሻሪ ታማ ማላቴ። 16 ሄዋዳን ኡባ ዎደ ጋላስ ጋላስ ሻሪ ማዬ፤ ቃማ ቃማ ሄ ሻሪ ታማዳን ፖኤ። 17 ሄ ሻሪ ዱንካንያ ቦላፐ ደንድያ ዎደ አዉደነ እስራኤላቱ ባረንቱ ዱንካኔዳ ሳኣፐ ደንዲኖ፤ ቃይ ሄ ሻሪ ዎꬍያ አይ ሳኣንነ እስራኤላቱ ዱንካኒኖ። 18 እስራኤላቱ መꬍና ጎዳ አዛዙዋን ደንድኖ፤ ሄዋዳንካ፥ መꬍና ጎዳ አዛዙዋን ዱንካኒኖ። ሻሪ ዱንካንያ ቦላን ጋምእያ ዎደ ኡባን ባረንቱ ዱንካኔዳሳን ጋምእኖ። 19 ሻሪ ዱንካንያ ቦላን ዳሮ ጋላሳ ጋምኦፐ፥ እስራኤላቱ መꬍና ጎዳ አዛዙዋ ናጊኖፐ አትና፥ ሀቃነ ቢክኖ። 20 እት እት ገደ ሻሪ ዱንካንያ ቦላን አማሬዳ ጋላሳ ጋምኤ። መꬍና ጎዳ አዛዙዋን ኡንቱንቱ ዱንካኒኖ፤ ቃይ ሄዋዳንካ፥ ጾሳ አዛዙዋን ኡንቱንቱ ደንድኖ። 21 እት እት ገደ ሻሪ ኦማርሳፐ ዎንታና ጋካናዉ ጻላላ ጋምኤ፤ ዎንትና ሻሪ ደንድያ ዎደ ኡንቱንቱካ ደንድኖ። ጋላሳ ግድና፥ ቃማ ግድና፥ ሻሪ ደንድያ ዎደ ኡንቱንቱካ ደንድኖ። 22 ሻሪ ዱንካንያ ቦላን ላኡ ጋላሳ ጋምእና፥ ዎይ እት አግና፥ ዎይ እት ላይꬃ ጋምእና፥ እስራኤላቱ ባረንቱ ዱንካኔዳሳን ጋምኢኖፐ አትና ቢክኖ። ሽን ሻሪ ደንድያ ዎደ ኡንቱንቱካ ደንድኖ። 23 ኡንቱንቱ መꬍና ጎዳ አዛዙዋን ዱንካኒኖነ ቃይ መꬍና ጎዳ አዛዙዋን ደንድኖ፤ መꬍና ጎዳይ ሙሴ ባጋና አዛዜዳዋዳን፥ ኡንቱንቱ መꬍና ጎዳ አዛዙዋ ናጌድኖ።

ሲና ደርያፐ ሞኣበ ቡሳ

10

(10:1—21:35)

ብራፐ ኦሰቴዳ ጹሩምባቱዋ

1 መꬍና ጎዳይ ሙሳ ሀዋዳን ያጌዳ፤ 2 “ላኡ ጹሩምባቱዋ ብራፐ ቆጻደ ኦꬃ፤ ያታደ አሳ ሺቆ ጼጋናዉነ ቃይ ዱንካኔዳ ሳፐ ደንዳናዉ ደንꬃናዳን ፑና። 3 ሀ ላኡ ጹሩምባቱ ፑነትያ ዎደ፥ አሳይ ኡባይ ጋከትያ ዱንካንያ ፐንጊ ኔኮ ሺቆ። 4 ሽን እት ጹሩምባ ጻላላይ ፑነቶፐ፥ እስራኤልያ ዛራቱዋ ካፓቱ ነ ስንꬃ ሺቅኖ። 5 ኔን ጹሩምባ ꬎቁ ኦꬃደ ፑንያ ዎደ፥ አዋይ ዶልያ ባጋና ዱንካኔዳ ዛራቱ ደንድኖ። 6 ጹሩምባ ላኤንꬆ ꬎቁ ኦꬃደ ፑንያ ዎደ፥ ገድሳ ባጋና ዱንካኔዳ ዛራቱ ደንድኖ። ጹሩምባይ ꬎቁ ግ ፑነትያዌ ደንዳናዉ ማላ ግዶ። 7 ያአዉ አሳ ሺሻናዉ ጹሩምባ ፑና፤ ሽን ኮሻ ꬎቁ ኦꬃደ ፑኖፓ። 8 አሮና ናናይ ቄሳቱ ጹሩምባ ፑንኖ። ሀዌ ነዉነ ይያ የለታ ኡባዉ መꬍና ዎጋ ግዶ።

9 “ህንተ ጋድያን መቱዋ ደንꬅያ ህንተ ሞርክያና ህንተ ኦለታናዉ ከስያ ዎደ፥ ሄ ጹሩምባቱዋ ꬎቁ ኦꬂደ ፑንተ። ሄዋን መꬍና ጎዳይ ህንተ ጾሳይ ህንተና ሄ ዎደ ሀሳዪደ፥ ህንተ ሞርክያፐ ህንተና አሻና። 10 ሄዋዳንካ፥ ቃይ ህንተ ናሸትያ ጋላስ፥ ባላ ቦንቻናዉ ህንተ ኬሬዳ ጋላስነ አግናይ ጼርያ ባላን፥ ህንተ ጹግያ ያርሹዋ ያርሽያ ዎደነ ህንተ እትፐተꬃ ያርሹዋ ያርሽያ ዎደ ሄ ጹሩምባቱዋ ፑንተ፤ ሄዌ ጾሳ ስንꬃን ህንተና ሀሳይስያዋ ግዳና። ታን መꬍና ጎዳ፥ ህንተ ጾሳ” ያጌዳ።

እስራኤላቱ ሲናፐ ቤድኖ

11 ላኤንꬃ ላይꬃን ላኤንꬆ አግናን ላታማንꬃ ጋላስ፥ ሻሪ ማርካተꬃ ዱንካንያ ቦላፐ ደንዴዳ። 12 ሄዋፐ ጉይያን፥ እስራኤልያ አሳይ ሲና መላ ቢታፐ ደንዴዳ፤ ሻሪ ፓራና ግያ መላ ቢታ ጋኪደ ዎꬌዳ። 13 ኡንቱንቱ ሀ ኮይሮ ቡሳዉ መꬍና ጎዳይ ሙሴ ባጋና አዛዜዳዋዳን ደንዴድኖ።

14 ይሁዳ ዛራቱዋና ዱንካኔዳ ባጋይ ባረንቱ አርማ ኦይቂደ ኮይሮ ደንዴድኖ። ይሁዳ ዛራቱ ካፑ አምናዳባ ናኣ ናአሶና፤ 15 ይሳኮራ ዛራቱ ካፑ ጹኣራ ናኣ ናታንኤላ፤ 16 ዛብሎና ዛራቱ ካፑ ሄሎና ናኣ ኤልኣባ።

17 ሄዋፐ ጉይያን፥ ዱንካንያ ሾድና፥ ገርሾና ያራቱነ ማራራ ያራቱ ቶኪደ ደንዴድኖ።

18 ካሊደ ሮቤላ ዛራቱዋና ዱንካኔዳ ባጋይ ባረንቱ አርማ ኦይቂደ ደንዴዳ። ሮቤላ ዛራቱ ካፑ ሻደኡራ ናኣ ኤሊጹራ፤ 19 ስሞና ዛራቱ ካፑ ጹሪሻዳያ ናኣ ሻሉምኤላ፤ 20 ጋዳ ዛራቱ ካፑ ረኡኤላ ናኣ ኤልያሳፋ።

21 ሄዋፐ ጉይያን፥ ቃሃታ ያራቱ ጌሻ ሚሻቱዋ ቶኪደ ደንዴድኖ። ኡንቱንቱ ጋካናፐ ካሰቲደ፥ ዱንካኒ ቶለት ኡቴዳ።

22 ካሊደ ኤፍሬማ ዛራቱዋና ዱንካኔዳ ባጋይ ባረ አርማ ኦይቂደ ደንዴዳ። ኤፍሬማ ዛራቱ ካፑ አምሁዳ ናኣ ኤልሻማአ፤ 23 ምናሰ ዛራቱ ካፑ ፓዳጹራ ናኣ ጋማልኤላ፤ 24 ቢንያማ ዛራቱ ካፑ ጊድኦና ናኣ አብዳና።

25 ዉርሰꬃን፥ ሀ ጩጉዋ ኡባዉ ጉየ ባጋን ናግያ ዳና ዛራቱዋና ዱንካኔዳ ባጋይ ባረ አርማ ኦይቂደ ደንዴዳ። ዳና ዛራቱ ካፑ አምሻዳያ ናኣ አህኤዘራ፤ 26 አሴራ ዛራቱ ካፑ ኦክራና ናኣ ፓግኤላ፤ 27 ንፍታሌማ ዛራቱ ካፑ ኤናና ናኣ አህራአ። 28 እስራኤልያ አሳይ ባረ ባጋን ባጋን ደንዲደ ብያ ማራይ ሀዋዳና።

29 ሙሴ ምድያማ አሳ ግድያ ባረ ቦሉዋ ረኡኤላ ናኣ ሆባባ፥ “ኑን መꬍና ጎዳይ፥ ‘ታን ህንተንቶ እማና’ ጌዳ ሳኣ ቤቶ፤ መꬍና ጎዳይ እስራኤልያዉ ሎኦባ ኦꬃና ጌዳ ድራዉ፥ ኔን ኑናና ደንዳ። ኑን ነዉ ሎኦባ ኦꬃና” ያጌዳ።

30 ሆባብ፥ “ቱይት፥ ታን ቢከ፤ ታን ታ ቢታ ታ አሳኮ ባና” ያጌዳ።

31 ሙሴ አ፥ “ሀያና፥ ኑና የጋደ ቦፓርኪ! መላ ቢታን ኑን ዱንካናናዉ በስያሳ ኔን ኤራሳ፤ ኔን ኑ ብያ ኦግያ ኑና ካለꬃናዉካ ዳንዳያሳ። 32 ኔን ኑናና ቦፐ፥ መꬍና ጎዳይ ኑዉ እምያ አንጁዋ ኡባ ኑን ኔናና ሻካና” ያጌዳ።

33 ያትና ኡንቱንቱ መꬍና ጎዳ ደርያፐ ደንዲደ፥ ሄዙ ጋላሳ ኬሻ ኦግያ ቤድኖ። መꬍና ጎዳ ጫቁዋ ታቦታይ ኡንቱንቱ ሸምፕያ ሳኣ ደማናዉ ሄ ሄዙ ጋላሳን ኡንቱንቱፐ ስንꬃዉ ቤዳ። 34 ኡንቱንቱ ዱንካኔዳ ሳኣፐ ደንድያ ዎደ ኡባን፥ መꬍና ጎዳ ሻሪ ጋላስ ጋላስ ኡንቱንቱፐ ቦላና ደኤ። 35 ታቦታይ ደንድያ ዎደ ኡባን ሙሴ፥ “አቤት መꬍና ጎዳዉ፥ ደንዳ! ነ ሞርከቱ ላለትኖ፤ ኔና እጽያዋንቱካ ነ ስንꬃፐ ባቃትኖ” ያጌ። * 36 ታቦታይ ሸምፕያ ዎደ ኡባን ሙሴ፥ “አቤት መꬍና ጎዳዉ፥ ሀ ዳሮ ሻአን ፓይደትያ እስራኤልያ አሳኮ ኔን ስማ” ያጌ።

11

ጾሳፐ ዬዳ ታማ

1 አሳይ ባረ መቶ መꬍና ጎዳ ቦላ ዙዙሜዳ፤ ኡንቱንቱ ዙዙሚና ጾሳይ ስሲደ፥ ሀንቁዋ ኤጽ ከሴዳ። ያትና መꬍና ጎዳ ታማይ ኡንቱንቱ ግዱዋን ኤጺደ፥ ኡንቱንቱ ዱንካኔዳ ሳአዉ እት እት ጋጻ ባጋ ሜዳ። 2 ያትና አሳይ ሙሴዉ ዋስና፥ ሙሴ መꬍና ጎዳ ዎሴዳ። ታማይ ቶኤዳ። 3 መꬍና ጎዳ ታማይ ኡንቱንቱ ግዱዋን ኤጼዳ ድራዉ፥ ሄ ሳአይ ታብኤራ * ጌተት ጼሰቴዳ።

ሙሴ ላፑን ታሙ ካፓቱዋ ዶሬዳ

4 እስራኤላቱዋና ደእያ ዱማ ዱማ ጋደ አሳይ ሀራ ቁማ ሎይꬅ አሞቴዳ። እስራኤልያ አሳይካ ቃይ ሀዋዳን ያጊደ ዬኩዋ ዶሜዳ፤ “ላ ኑን አሹዋ ሀቃፐ ደማኔ? 5 ኑን ግብጼ ጋድያን ሚሻ ጭገናን ጮ ምያ ሞልያ ሀሳዬቶ፤ ቃይ ቃይያ ምያ ፓራንጅያ ሌክያ፥ ዞልዶ ሌኪያ ማላትያ ማልእያ ሃꬃይ ኩሜዳ ሜሎንያ፥ አዱሳ ፓራንጅያ ሱንቁሩትያነ ቱሙዋ ሀሳዬቶ። 6 ሽን ሀእ ኑ ቆꬊ ጎርደቴዳ፤ ኑ አይፊካ ሀ ማናፐ አትና፥ ሀራባ አይነ በኤና” ያጌድኖ።

7 ማናይ ዴቡዋ አይፍያ ማላቴ፤ አ ማላይ ቦጽያ ምꬃ ጮሻ ማላቴ። * 8 አሳይ ዩይ ዩይ አ ቆሬ፤ ዎጻን ጋጬ፥ ዎይ ኡዱላን ጫዴ፤ ኡንቱንቱ አ ኦቱዋን ፐንትሲደ፥ ባሽያን ኮምፒኖ። እ ዛይትያን ሙናቂደ ኡኬዳ ኡክꬃዳን ማልኤ። 9 ቃማ ዱንካኔዳሳን ጻሳይ ዎꬍያ ዎደ፥ ማናይ አናና ዎꬌ።*

10 አሳይ ባረ ዱንካንያ ፐንግያን ፐንግያን ዬክሽን፥ ሙሴ ስሴዳ። መꬍና ጎዳ ሀንቁ ኤጽ ከሴዳ ድራዉ፥ ሙሴ ኡንኤቴዳ። 11 ሄዋ ድራዉ፥ ሙሴ መꬍና ጎዳ ሀዋዳን ያጊደ ኦቼዳ፤ “ኔን ታ ቦላ ነ ቆማ ቦላ አያዉ ሀ መቱዋ አሃዲ? ኔን ታናን አያዉ ናሸታበይኪ? ኔን ሀ አሳ ኡባ ቶኩዋ ታ ቦላ አያዉ ዎꬃዲ? 12 ሀ አሳ ኡባ ታን ሻሃራድታየ? ዎይ ኡንቱንታ ታን የላድታ? ‘ኔን ኡንቱንቱ ማይዛ አዋቶ፥ “ታን ህንተንቶ እማና” ጋደ ጫቄዳ ቢታ ጋꬃናዉ፥ ናናቱዋ ድችያና ꬋንꬅያ ናኣ ባረ ክዉዋን እድምያዋዳን፥ ኔን ኡንቱንታ ነ ክዉዋን እድማ’ ያጋደ ታዉ አያዉ ኦዳይ? 13 ሀ አሳዉ ኡባዉ ታን አሹዋ ሀቃፐ ደማኔ? ኡንቱንቱ ታና፥ ‘ምያ አሹዋ ኑዉ እማ’ ያጊደ ዬኪኖ። 14 ታን ሀ አሳ ኡባ ታረካ ቶካና ዳንዳይከ፤ ቶኩ ታዉ ሎይꬅ ዴጼ። 15 ስም ኔን ታና ሀዋዳን መቶታናዳን ኦꬃናዋፐ ታዉ ቃረታደ ታና ሀእ ዎꬋ ባሻ፤ ያቶፐ፥ ታን መቱዋፐ ሸምፓና” ያጌዳ።

16 መꬍና ጎዳይ ሙሳ፥ “እስራኤልያ ጭማቱዋፐ ካለꬅያዋንታነ ካፓቱዋ ግድያ፥ ኔን ኤርያ ላፑን ታሙ ጭማቱዋ ታዉ ሺሻ፤ ኡንቱንቱ ኔናና ያን ኤቃና ማላ፥ ጾሳ ዱንካንያኮ፥ ኡንቱንታ ኔን አያ። 17 ታን ዱገ ዎꬋደ ኔናና ያን ሃሳያና፤ ታን ኔናን ደእያ አያናፐ አካደ፥ ሄ አያና ኡንቱንቱ ቦላ ዎꬃና። ኔን ኔረካ ቶከና ማላ፥ ኡንቱንቱ አሳ ቶኩዋ ቶኪደ፥ ኔና ማዳና።

18 “ኔን አሳዉ ሀዋዳን ጋደ ኦዳ፥ ‘ዎንትዉ ህንተና ጌሽተ፤ ያቲደ ህንተ አሹዋ ማና። ህንተ፥ “ላ ኑን አሹዋ ሀቃፐ ደማኔ? ኑዉ ግብጼ ጋድያን ሳአይ ሎአ ሽን!” ያጊደ ዬኬዳዋ መꬍና ጎዳይ ስሴዳ። መꬍና ጎዳይ አሹዋ ሀእ ህንተንቶ እማና፤ እምና ህንተ ማና። 19-20 ህንተ ግዱዋን ደእያ መꬍና ጎዳ ህንተ ካꬌዳ ድራዉነ ህንተ፥ “ኑን ግብጼ ጋድያፐ አያዉ ከሴዶ?” ያጊደ አ ስንꬃን ዬኬዳ ድራዉ፥ ህንተ እት ጋላሳ፥ ዎይ ላኡ ጋላሳ፥ ዎይ እቼሹ ጋላሳ፥ ዎይ ታሙ ጋላሳ፥ ዎይ ላታሙ ጋላሳ ጻላላ አሹዋ ሚክታ፤ ሽን ህንተንቶ ሲꬍያና ከሳና ጋካናዉ፥ ህንተና ሳለꬃና ጋካናዉ፥ እት አግና ኩመንꬃ ህንተ አሹዋ ማና’ ያጋ” ያጌዳ።

21 ሽን ሙሴ ጾሳ፥ “በአ፥ ታን ኡሱፑን ጼቱ ሻአ ግድያ አሳ ግዱዋን ደአይ፤ ኔን፥ ‘እት አግና ኩመንꬃ ኡንቱንቱ ማናዉ ኡንቱንቶ ታን አሹዋ እማና’ ጋዳ። 22 ሚዛ ዉድያነ ዶርሳ ዉድያ ኡንቱንቶ ሹክና ካልሳኔ? አባን ደእያ ሞልያ ኡባ ሺሽያዋ ግድንቶነ፥ ኡንቱንቶ ግዳኔ?” ያጌዳ።

23 መꬍና ጎዳይ ሙሳ፥ “መꬍና ጎዳ ኩሺ ቃንꬄየ? ታን ነዉ ግያባይ ቱመንቶነ ዎርደንቶ ኔን ሀእ በአና” ያጌዳ።

24 ሙሴ ካረ ከሲደ፥ መꬍና ጎዳይ ጌዳዋ አሳዉ ኦዴዳ። እ እስራኤልያ ጭማቱዋፐ ላፑን ታሙ አሳ ሺሺደ፥ ዱንካንያ ዩሹዋን ኤሴዳ። 25 መꬍና ጎዳይ ሻሪያን ዱገ ዎꬊደ፥ አናና ሃሳዬዳ፤ ያቲደ አ ቦላን ደእያ አያናፐ አኪደ፥ ሄ ላፑን ታሙ ጭማቱዋ ቦላ ዎꬄዳ። አያናይ ኡንቱንቱ ቦላን ሸምፔዳ ዎደ፥ ኡንቱንቱ ትምቢትያ ኦዴድኖ። ሽን ሄዋፐ ጉይያን፥ ዛረꬂደ ትምቢትያ ኦድበይክኖ።

26 ሄ ላፑን ታሙ ጭማቱዋና ማዝጎብያን ጻፈቴዳ አሳቱ ኤልዳዳነ መዳዳ ግያ ላአቱ ዱንካኔዳሳን አቴድኖ፤ ዱንካንያኮ ይበይክኖ፤ ሽን ኡንቱንቱ ቦላካ አያናይ ዎꬍና፥ ዱንካኔዳሳን ትምቢትያ ኦዴድኖ። 27 እት ዎዳላይ ዎጽ ዪደ፥ ሙሳ፥ “ኤልዳድነ መዳድ ዱንካኔዳሳን ትምቢትያ ኦዲኖ” ያጊደ ኦዴዳ።

28 ባረ ያላጋተꬃፐ ዶሚደ፥ ሙሳ ማድያ ኔዌ ናአይ ኢያሱ ሙሳ፥ “ታ ጎዳዉ ሙሴ፥ ኔን ኡንቱንታ ተአ” ያጌዳ።

29 ሽን ሙሴ አ፥ “ታ ግሻታ ነ ምሸታይ? መꬍና ጎዳ አሳይ ኡባይ ትምቢትያ ኦድያዋነ መꬍና ጎዳይ ባረ አያና ኡንቱንቱ ቦላ ዎꬅያዋ ግዴረኔሻ!” ያጌዳ። 30 ሄዋፐ ጉይያን፥ ሙሴነ እስራኤልያ ጭማቱ ዱንካኔዳሳ ስሜድኖ።

31 ሄዋፐ ጉይያን፥ መꬍና ጎዳይ ጫርኩዋ ደንꬅና፥ አባ ባጋፐ አካ አሳይ ዱንካኔዳሳ ኡባ ዩሹዋኮ ጫርኩ አሄዳ፤ ሄ ካፎቱ ሳኣ ዶናና ጋድያፐ ፑደ ላኡ ዋꬋ ኬሻን ፓሌድኖ። ዪደ ኡንቱንቱ ዱንካኔዳሳ ኡባፐ ጋጻና፥ እት ጋላሳ ኦገ ኬና ሳኣን ኡቴድኖ። 32 ሄ ጋላሳ ኡባን፥ ሄ ቃማ ኡባንነ ዎንተꬃ ጋላሳ ኡባን አሳይ ካረ ከሲደ፥ ሀ አካቱዋ ኦይቂደ ሺሼዳ፤ ኡንቱንቱፐ ኦንነ እት ሻአ ኪሎ ግራመፐ ጉꬃ ሺሽቤና። ኡንቱንቱ ሄዋፐ ጉይያን፥ ዱንካኔዳሳ ዩሹዋ ኡባን መልሳናዉ ምጬድኖ። 33 ሽን አሹ ብሮ ኡንቱንቱ ማታን ደእሽን፥ ኡንቱንቱ ጮሚደ ምተናን ደእሽን፥ መꬍና ጎዳ ሀንቁ አሳ ቦላ ኤጽ ከሴዳ፤ ያትና መꬍና ጎዳይ አሳ ዎልቃማ ቦሻን ሾጬዳ። 34 ያትና ሄ ሳአይ ክብሮት ሀታባ (አሙዋ ዱፉዋ) ጌተት ሱንቴዳ፤ አያዉ ጎፐ፥ አሹዋ አሞቴዳ አሳ ኡንቱንቱ ሄ ሳኣን ሞጌድኖ። 35 አሳይ ሄዋፐ ደንዲደ ሀጸሮታ ግያሳ ቢደ፥ ያን ዱንካኔዳ።

12

ሚርያማነ አሮን ሙሳ ኤቀቴድኖ

1 ሙሴ ቶጵያ ቢታ ምሽራቶ አኬዳ። እ አኬዳ ቶጵያ ማጫን ድራዉ፥ ሚርያማነ አሮን ሙሳ ቦሬድኖ። 2 ኡንቱንቱ፥ “መꬍና ጎዳይ ሙሴ ባጋ ጻላላና ሃሳዬደየ? ቃይ እ ኑ ባጋና ሃሳይቤኔየ?” ያጌድኖ። መꬍና ጎዳይ ሄዋ ስሴዳ። 3 ሙሴ ጋድያን ሳኣን ኡባን ደእያ አሳ ኡባፐ አꬍያ አሽከ አሳ።

4 መꬍና ጎዳይ ኤለካ ሙሴዉ፥ አሮናዉነ ሚርያምዉ፥ “ህንተ ሄዙካ ጋከትያ ዱንካንያኮ ከስተ” ያጌዳ፤ ኡንቱንቱ ሄዙካ ከሴድኖ። 5 ጾሳይ ሻርያ ቱሳን ዱገ ዎꬌዳ፤ ዱንካንያ ፐንግያን ኤቂደ፥ አሮናነ ሚርያሞ ጼሴዳ። ኡንቱንቱ ላኡካ አ ስንꬃ ሺቅና፥ 6 እ ኡንቱንታ፥ “ታ ኦድያዋ ስስተ: ህንተ ግዱዋን ትምቢትያ ኦድያዌ ደኦፐ፥ ታን መꬍና ጎዳይ ታና አዉ ሳጻን ቆንጭሳይ፤ ታን አዉ አኩሙዋን ኦዳይ። 7 ሽን ታ ቆማ ሙሴና ሄዋዳን ግደና፤ እ ታ ጎልያ ኡባን አማነቴዳዋ። * 8 ታን ሙሴና ስንꬃ ስንꬃን ሃሳያይፐ አትና፥ ሌምሱዋን ሃሳይከ። እ መꬍና ጎዳ ማላ በኤ። ያትና ታ ቆማ ሙሳ ቦራናዉ ህንተ አያዉ ያይበይክቴ?” ያጌዳ።

9 መꬍና ጎዳ ሀንቁ ኡንቱንቱ ቦላ ኤጽ ከሴዳ፤ መꬍና ጎዳይ ቤዳ። 10 ሻሪ ዱንካንያ ቦላፐ ደንዴዳ ዎደ፥ ሚርያማ ዎልቃማ ጋልባ ሀርግያን ምልጽ ጋደ ቦጻዱ። አሮን ኢኮ ስሚደ ጼልያ ዎደ፥ ዎልቃማ ጋልባ ሀርግያን ኦይቀቴዳኖ በኤዳ። 11 ያትና እ ሙሳ፥ “ሀይ ታ ጎዳዉ፥ ኑን ኤያተꬃን ኦꬄዳ ናጋራዉ ኑና ሙሮፓ። 12 ባረ ዳይ ኡሉዋፐ ከስያ ዎደ፥ አ አሹዋፐ ባጋይ ሜተት ክችና፥ ሀይቂ ክቺደ የለቴዳ ጋጭኖ ናኣ ማላ ግዶፓረኬ” ያጌዳ።

13 ሙሴ፥ “ሀይ ጾሳዉ፥ እዞ ፓꬃርኪ!” ያጊደ መꬍና ጎዳዉ ዋሴዳ።

14 መꬍና ጎዳይ ሙሳ፥ “እ አዉ እ ሶምእያን ጩቻ ጩቼዳዋ ግድንቶነ፥ ላፑን ጋላሳ እዛ ዬላ ማያደ ኡታና ግደኬየ? ሄዋ ድራዉ፥ ኔን እዞ ላፑን ጋላሳ ዱንካኔዳ ሳኣፐ ጋጻ ባጋና ዱማ ሳኣን ኡትሳ፤ ሄዋፐ ጉይያን፥ ስማደ ዩ” ያጌዳ። * 15 ያትና ሚርያማ አሳይ ዱንካኔዳ ሳኣፐ ጋጻ ከሳደ ላፑን ጋላሳ ኡታዱ። አ ስማና ጋካናዉ አሳይ ባናዉ ደንድቤና። 16 ሄዋፐ ጉይያን፥ አሳይ ሀጸሮታ ግያ ሳፐ ደንዲደ፥ ፓራና መላ ቢታ ዱንካኔዳ።

13

ካናነ ቢታ ዎቻናዉ ቤዳ አሳቱዋ

(ዛረ. 1:19-33)

1 መꬍና ጎዳይ፥ ሙሳ፥ 2 “ታን እስራኤላቶ እምያ ካናነ ቢታ ዎቻና ማላ፥ አማሬዳ አሳ ኪታ፤ ኡንቱንቱ ዛረ ኡባፐ እት እት ካፑዋ ኪታ” ያጌዳ። 3 ሙሴ መꬍና ጎዳ አዛዙዋን ፓራና መላ ቢታፐ ኡንቱንታ ኪቴዳ። ኡንቱንቱ ኡባይካ እስራኤልያ አሳ ካፓቱዋ። 4 ኡንቱንቱ ሱንꬃይ ሀዋፐ ካሊደ ጻፈቴዳዋ:

ዛርያ ካፑዋ ሮቤላ ዛኩራ ናኣ ሻሙአ፤

5 ስሞና ሆራ ናኣ ሻፋጻ፤

6 ይሁዳ ይፉነ ናኣ ካሌባ፤

7 ይሳኮራ ዮሴፎ ናኣ ይግኣላ፤

8 ኤፍሬማ ኔዌ ናኣ ሆሼአ፤

9 ቢንያማ ራፉ ናኣ ፓልጻ፤

10 ዛብሎና ሶዳ ናኣ ጋድኤላ፤

11 ዮሴፎ ናኣ ምናሳ ሱሳ ናኣ ጋዳ፤

12 ዳና ጋማላ ናኣ አምኤላ፤

13 አሴራ ምካኤላ ናኣ ሳቱራ፤

14 ንፍታሌማ ዋፍሳ ናኣ ናህባ፤

15 ጋዳ ማካ ናኣ ገኡኤላ።

16 ሄ ቢታ ዎቻና ማላ፥ ሙሴ ኪቴዳ አሳቱ ሱንꬃይ ሀዋፐ ቆሞና ደእያዋ። ሙሴ ኔዌ ናኣ ሆሼአ ሱንꬃ ኢያሳ ያጊደ ሱንꬄዳ።

17 ኡንቱንቱ ካናነ ቢታ ዎቻና ማላ፥ ሙሴ ኡንቱንታ ኪትያ ዎደ ሀዋዳን ያጌዳ፤ “ሀዋፐ ኔጌባ መላ ቢታ ፑደ ከሲደ፥ ያፐ ሁጲሳ ባጋን ደእያ ገዘ ቢታ ቢተ። 18 ቢታይ አይ ማላ ቢተንቶነ በእተ፤ ሄ ጋድያን ደእያ አሳይ ምነንቶነ ላፈንቶ፥ ጉꬄንቶነ ዳረንቶ፥ 19 ኡንቱንቱ ደእያ ቢታይ ሎኤንቶነ ኢተንቶ፥ ኡንቱንቱ ደእያ ካታማይነ አይ ማላ ካታመንቶ፥ ግምቢያን ድረት ኡቴደንቶ ድረትቤነንቶ፥ 20 ቢታይ አይ ማላ ቱኤንቶነ ላደንቶ፥ ሄ ጋድያን ምꬃይ ደእንቶነ ባዌንቶ በእተ። ምንተ! ሄ ጋድያን ሞኬዳዋ አይፍያፐ አከናን ዮፕተ” ያጌዳ። ሄ ዎዲ ዎይንያ ቱራይ ኮይሮ አይፍያ አይፍያ ዎደ።

21 ኡንቱንቱ ፑደ ከሲደ፥ ጺና ግያ መላ ቢታፐ ዶሚደ፥ ቢደ ሀማታ ፕኑዋ ማታን ደእያ ራሆባ ጋካናዉ ሄ ቢታ ዎቼድኖ። 22 ኔጌባ ፑደ ከሲደ፥ ከብሮና ጋኬድኖ፤ ሄዋን አህማና፥ ሸሻያነ ታልማያ ጌተትያ አናቀ ዛራቱ ደኢኖ። ከብሮን ግብጼን ደእያ ጾኣነ ካታማፐ ላፑን ላይꬃ ካሰት ኬጸቴዳ።

23 ሄዋና አꬊደ፥ ኡንቱንቱ ኤሽኮላ ግያ ዛንጋራ ቢደ ጋኬዳ ዎደ፥ ዎይንያ ቱራ እቱዋፐ እት ዉርጩዋና ደእያ እት ታሽያ ቃንጼድኖ፤ ኡንቱንቱፐ ላኡ ካሱዋ ግዱዋን ገልስ ቶኬድኖ። ሄዋና ሮማንያነ ባላስያ ግያ ምꬃቱዋ አይፍያ አሄድኖ። 24 እስራኤልያ አሳቱ ሄዋፐ ቃንጼዳ ዎይንያ ቱራ ዉርጩዋ ድራዉ፥ ሄ ሳኣ ኤሽኮላ * ዛንጋራ ጊደ ጼሴድኖ።

25 ኡንቱንቱ ሄ ቢታ ዎቺደ፥ ኦይታሙ ጋላሳፐ ጉይያን ስሜድኖ፤ 26 ፓራና መላ ቢታን ቃዴሳ ግያ ሳን ደእያ ሙሴኮ፥ አሮነኮነ እስራኤልያ አሳ ማባራ ኡባኮ ዬድኖ። ባረንቱ በኤዳዋ ኡንቱንቶዉነ አሳ ኡባዉ ኦዴድኖ፤ ሄ ጋድያን አይፍያ አይፍያካ ኡንቱንታ በሴድኖ። 27 ኡንቱንቱ ሙሴዉ ሀዋዳን ያጊደ ኦዴድኖ፤ “ኔን ኑና ኪቴዳ ቢታ ኑን ቤዶ፤ ሄ ጋድያን ማꬃይነ ኤሳይ ጎጌ። አን አይፍያ አይፍያካ ሀዋ በአ። 28 ሽን ሄ ጋድያን ደእያ አሳይ ዎልቃማ፤ ኡንቱንቱ ካታማይካ ግምቢያ ድርሳን ድረት ኡቴዳዋነ ዎልቃማ። ኑን ቃይ አናቀ ዛራቱዋ ያን በኤዶ። 29 ኔጌባ አማሌቃ አሳቱ ደኢኖ፤ ገዝያን ሂተቱ፥ ያቡሳቱነ አሞራቱ ደኢኖ፤ ቃይ ካናነቱ ሜድተራነ አባ ዶናንነ ዮርዳኖሳ ሻፋ ጋጻን ደኢኖ” ያጌድኖ።

30 ካሌብ አሳ ሙሴ ስንꬃን ጮኡ ጊሲደ፥ “ኑን ቱሙ ጾናናዉ ዳንዳይያ ድራዉ፥ ፑደ ሀእ ከሲደ፥ ሄ ቢታ ኦሊደ አነ ኦይቆይተ” ያጌዳ።

31 ሽን ካሌበና ፑደ ቤዳ አሳቱ፥ “ሄ ቢታ አሳይ ኑፐ ምንያ ድራዉ፥ ኑን ኡንቱንታ ጾናናዉ ዳንዳዮኮ” ያጌድኖ። 32 ኡንቱንቱ ዩይ ዎቼዳ ቢታ እስራኤልያ አሳዉ ሀዋዳን ጊደ፥ ኢታ ኦዱዋ ኦዴድኖ፥ “ኑን ዎቼዳ ቢታይ ባረናን ደእያ አሳካ ምያዋ፤ አሳይ ኡባይካ ሎይꬅ አዱሳ። 33 ኑን ዎጋ አዱሳ አሳቱ ያራ ግድያ አናቀ ዛራቱዋ ያን በኤዶ፤ ኑን ኑ አይፍያን ኑና ጼልያ ዎደ ቡምቡረꬃ ማላቴቶ፤ ቃይ ኑን ኡንቱንቱ አይፍያን ሄዋካ ማላ” ያጌድኖ። *

14

አሳ ማካላ

1 ሄ ጋላሳ ቃማ ማባራይ ኡባይ ባረንቱ ቃላ ꬎቂሲደ ዬኬድኖ። 2 እስራኤልያ አሳይ ኡባይ ሙሴ ቦላነ አሮና ቦላ ዙዙሜድኖ። ማባራይ ኩመንꬃይ ኡንቱንታ፥ “ኑን ግብጼ ጋድያን ደኢደ ሀይቄዳዋ ግዴሮኮ! ዎይ ኑን ሀ መላ ቢታን ሀይቄዳዋ ግዴሮኮ! 3 ማሻን ኑና ዎꬍ ዉርሳናዉ መꬍና ጎዳይ ሀ ቢታ ኑና አያዉ አሂ? ኑ ማቼቱነ ኑ ናናይ ኦሞደታና። ሄዋፐ ጉየ ግብጼ ቢታ ስምያዌ ኑዉ ኬከኔየ?” ያጌድኖ። 4 ቃይ ኡንቱንቱ እቱ እቱዋ፥ “ኑን ካለꬅያዋ ዶሪደ፥ ጉየ ግብጼ ስሜቶ” ያጌድኖ።

5 ሙሴነ አሮን ሄዋን ሺቄዳ እስራኤልያ አሳ ማባራ ኡባ ስንꬃን ሶምኡዋ ሳኣን ጋꬂደ ጉፋኔድኖ። 6 ሄ ቢታ ዎቼዳ አሳቱ ግዶፐ ኔዌ ናአይ ኢያሱነ ይፉነ ናአይ ካሌብ ባረንቱ ማዩዋ ፔꬌድኖ። 7 እስራኤልያ አሳ ማባራ ኡባዉ፥ “ኑን ካንꬅ ከሲደ ዎቼዳ ቢታይ ሎይꬅ ዳሮ ሎአ። 8 መꬍና ጎዳይ ኑናን ናሸትያዋ ግዶፐ፥ ማꬃይነ ኤሳይ ጎግያ ሄ ቢታዉ ኑና እ ገልሳና፤ ሄ ቢታ ኑዉ እ እማና። 9 ሄዋ ድራዉ፥ መꬍና ጎዳ ቦላ ማካላ ማካሎፕተ። ሄ ቢታ አሳዉ ያዮፕተ፤ ኡንቱንቱ ኑዉ ሃꬃ ኡሻካ ጋክክኖ። ኡንቱንቶ አምቦምያዌ ባዋ፤ ሽን መꬍና ጎዳይ ኑናና ደኤ። ህንተ ኡንቱንቶ ያዮፕተ!” ያጌድኖ። * 10 ማባራይ ኡባይ ኡንቱንታ ሹቻን ጫዳናዉ ሃሳዬድኖ።

ሄ ዎደ መꬍና ጎዳ ቦንቹ ጋከትያ ዱንካንያን እስራኤልያ አሳ ኡባዉ ቆንጬዳ። 11 መꬍና ጎዳይ ሙሳ፥ “ሀ አሳይ አዉደ ጋካናዉ ታና ካꬋኔ? ታን ኡንቱንቱ ግዱዋን ኦꬄዳ ማላታ ኡባ በኢደ፥ አዉደ ጋካናዉ ኡንቱንቱ ታናን አማነናን እጻኔ? 12 ታን ኡንቱንታ ኢታ ሀርግያን ሾጫደ ꬋይሳና፤ ያታደ ታን ኔና ኡንቱንቱፐ ዳርያነ ምንያ ካዉተꬃዉ አዉዋ ኦꬃና” ያጌዳ።

ሙሴ አሳ ድራዉ ዎሴዳ

13 ሙሴ መꬍና ጎዳ ሀዋዳን ያጊደ ዎሴዳ፤ “ኔን ነ ዎልቃን ሀ አሳ ግብጼፐ ፑደ ከሴዳዋ ኤርያ ግብጼቱ ሀዋ ስሶፐ፥ ኡንቱንቱ ዋጋኔ?* 14 ኡንቱንቱ ሀ ጋድያን ደእያዋንቶካ ሄዋ ኦዳና። አቤት መꬍና ጎዳዉ፥ ኔን ሀ አሳ ግዱዋን ደእያዋ ኡንቱንቱ ስሴድኖ። አቤት መꬍና ጎዳዉ፥ ኑን ኔና በኤዳዋ ኡንቱንቱ ኤሬድኖ፤ ነ ሻሪ ኡንቱንቱፐ ቦላና ታክያዋነ ጋላስ ሻርያ ቱሳን፥ ቃማ ታማ ቱሳን ኔን ኡንቱንቱ ስንꬃን ብያዋ በኤድኖ። 15 ሀእ ኔን ሀ አሳ ኡባ እት ኩꬃን ዎꬍያዋ ግዶፐ፥ ነ ካሰ ኦꬄዳዋ ስሴዳ ካዉተꬃቱ፥ 16 መꬍና ጎዳይ ሀ አሳ፥ ‘ህንተዉ እማና ጊደ ጫቄዳ ቢታ ኡንቱንታ አፋናዉ ዳንዳይቤና ድራዉ፥ መላ ቢታን ኡንቱንታ ዎꬌዳ’ ያጊደ ሃሳያና።

17-18 “ሄዋ ድራዉ፥ ጎዳዉ፥ ኔን ነ ዎልቃ ኑና በሳ፤ ኔን ጋደ፥ ‘መꬍና ጎዳይ ዳንዳያንቻነ አገና ሲቁዋን ኩሜዳዋ፤ ናጋራነ ማካላ አቶ ግያዋ፤ ግዶፐነ፥ ባይዛንቻ ሙረናን አገናዋ፤ አዎቱዋ ናጋራ ድራዉ ናናቱዋ ሄዘንꬃነ ኦይደንꬆ የለታ ጋካናዉ ሙርያዋ’ ጋደ ኦዳ ዎꬄዳዋ ፖላ። * 19 ሀ አሳይ ግብጼፐ ከሶደፐ ዶማደ ሀች ጋካናዉ ኔን አቶ ጌዳዋዳን፥ ነ አገና ሲቁዋ ዳሩዋን ሀ አሳ ናጋራ አቶ ጋርኪ!” ያጌዳ።

20 መꬍና ጎዳይ ሙሳ፥ “ኔን ኦቼዳዋዳን ታን ኡንቱንቶ አቶ ጋድ። 21 ሽን ታ ደኡዋን ጫቃይ፤ መꬍና ጎዳ ቦንቹ ሳኣ ኡባ ኩምያዋዳን፥ * 22-23 ሀ አሳፐ እቱነ ሄ ቢታ በኤና። ታ ቦንቹዋነ ግብጼ ቢታንነ መላ ቢታ ታን ኦꬄዳ ማላታ ሀ አሳቱ በኤድኖ፤ ሽን ኡንቱንቱ ታሙ ገደ ታና ፓጬድኖነ ታ ቃላ ስሰናን እጼድኖ። ሄዋ ድራዉ፥ ታን ኡንቱንቱ ማይዛ አዋቶ እማና ጋደ ጫቄዳ ቢታ ታና ካꬌዳዋንቱፐ እቱነ ሙለካ በኤና። 24 ሽን ታ ቆማይ ካሌብ ኡንቱንቱፐ ዱማትያ ድራዉነ እ ታና ፖሎ ዎዛናፐ ካሌዳ ድራዉ፥ ታን እ ካሰ ቤዳ ቢታ አ ጋꬃና፤ አ ዘረꬃይ ሄ ቢታ ላታና። * 25 ሽን ሀእ አማሌቃቱነ ካናነቱ ዛንጋራን ደእያ ድራዉ፥ ዎንት ጉየ ስሚደ፥ ዞኦ አባኮ አፍያ ኦግያ ኦይቂደ መላ ቢታ ቢተ” ያጌዳ።

ጾሳይ ዙዙሜዳ አሳ ሙሬዳ

26 ቃይ መꬍና ጎዳይ ሙሳነ አሮና ሀዋዳን ያጌዳ፤ 27 “ሀ ኢታ አሳይ ታ ቦላ አዉደ ጋካናዉ ዙዙማኔ? ታን እስራኤልያ አሳ ዙዙንꬃ ኡባ ስሳድ። 28 ሄዋ ድራዉ፥ ኔን ኡንቱንቶ ሀዋዳን ያጋደ ኦዳ፤ ‘ታ ደኡዋን ጫቃይ፤ ታን ህንተ ሃሳይሽን ታ ሀይꬃን ስሴዳዋ ህንተንቶ ኦꬃና። ታን መꬍና ጎዳይ ሄዋ ኦዳይ። 29 ህንተ አሃይ ሀ መላ ቢታን ኩንዳና፤ አያዉ ጎፐ፥ አሳ ፓይድያ ዎደ ፓይደቴዳ ላታሙ ላይꬃነ ሄዋፐ ቦላና ደእያ አሳይ ኡባይ ታ ቦላ ዙዙሜድታ። * 30 ይፉነ ናኣ ካሌባፐነ ኔዌ ናኣ ኢያሱፐ አትና፥ ህንተፐ ኦንነ ታን ህንተና ዎꬃናዉ ጫቄዳ ሄ ቢታ ገለና። 31 ህንተ፥ “ኑ ናናይ ኦሞደታና” ጌዳ ህንተ ጉꬃ ናናቱዋ ሄ ህንተ ካꬌዳ ቢታ ገልሳና፤ ቢታይካ ኡንቱንቱሳ ግዳናዋ። 32 ሽን ህንተና ግዶፐ፥ ህንተ አሃይ ሀ መላ ቢታን ኩንዳና። 33 ህንተ አማነትቤና ድራዉ፥ ህንተ ዉርሰꬃ አሃይ ሀ መላ ቢታ ዉላና ጋካናዉ፥ ህንተ ናናይ ዋየቲደ፥ ሀ መላ ቢታ ኦይታሙ ላይꬃ ሄንꬃንቻ ግዲደ ዩያና። * 34 ህንተ ሄ ቢታ ዎቼዳ ሄ ኦይታሙ ጋላሳ ፓይዱዋን፥ እት ጋላሳዉ እት ላይꬃ፥ ሄዌነ፥ ኦይታሙ ላይꬃዉ ህንተ ናጋራ ድራዉ ህንተ ዋየታና፤ ታን ህንተ ቦላ ደንድያዋ ህንተ ኤራና’ ያጋ ኦዳ። 35 ታን መꬍና ጎዳይ ሀዋ ኦዳይ። ታ ቦላ ሺቅ ኡቴዳ ሀ ኢታ ማባራ ቦላ ሀዋዳን ቱሙ ኦꬃና: ኡንቱንቱ ሀ መላ ቢታን ዉራና፤ ሀዋን ኡንቱንቱ ሀይቃና” ያጌዳ።

36 ሄ ቢታ ዎቻና ማላ፥ ሙሴ ኡንቱንታ ኪትና ቢደ ስሜዳ አሳቱ፥ ሄ ቢታ ኢታ ኦዱዋ ኦዲደ፥ ሙሴ ቦላ አሳይ ኡባይ ዙዙማና ማላ ኦꬄዳዋንቱ፥ 37 ሄ ኢታ ኦዱዋ ኦዴዳ አሳቱ፥ መꬍና ጎዳ ስንꬃ ቦሻን ሀይቄድኖ። 38 ሄ ቢታ ዎቻናዉ ቤዳ አሳቱዋፐ ይፉነ ናአይ ካሌብነ ኔዌ ናአይ ኢያሱ ጻላላይ ፓጻ አቴድኖ።

እስራኤልያ አሳይ ቢታ ቦላ ዎራጃናዉ ኮይሮ ደንዴዳ

(ዛረ. 1:41-46)

39 ሙሴ ሀዋ እስራኤልያ አሳዉ ኡባዉ ኦዴዳ ዎደ፥ አሳይ ሎይꬅ ዬኬዳ። 40 ዎንተꬃ ጋላስ ዎንታ ጉራን ኡንቱንቱ ደንዲደ፥ ፑደ ገዘ ቢታ ከሲደ፥ “ኑን ናጋራ ኦꬄዶ፤ ሽን ሀእ ጾሳይ ኑዉ እማና ጌዳ ሳኣ ፑደ ከሳና” ያጌድኖ።

41 ሽን ሙሴ ኡንቱንታ፥ “መꬍና ጎዳ አዛዙዋ ህንተ አያዉ መንꬂቴ? ህንተዉ ሀነና። 42 መꬍና ጎዳይ ህንተናና ደኤና ድራዉ፥ ፑደ ከሶፕተ፤ ህንተ ሞርከቱ ህንተና ጾናና። 43 አማሌቃ አሳቱዋናነ ካናነ አሳቱዋና ህንተ ኦለታና፤ ህንተ ማሻን ሀይቃና። መꬍና ጎዳፐ ህንተ ዎራ ስሜዳ ድራዉ፥ መꬍና ጎዳይ ህንተናና ደኤና” ያጌዳ።

44 ሽን ኡንቱንቱ መꬍና ጎዳ ጫቁዋ ታቦታይነ ሙሴነ ዱንካኔዳ ሳኣፐ ደንዳና ꬋዮፐካ፥ ገዘ ቢታ ከሳናዉ ጻሊደ ደንዴድኖ። 45 ገዘ ጋድያን ደእያ አማሌቃ አሳቱነ ካናነ አሳቱ ዎꬊደ ኡንቱንቱ ኦላይ ጾኒደ፥ ሆርማ ጋካናዉ ኡንቱንታ የደርሴድኖ።

15

ያርሹዋ ሺሻናዉ እመቴዳ ህግያ

1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳዉ ሀዋዳን ያጋ፤ ‘ህንተ ደአና ማላ፥ ታን ህንተንቶ እምያ ቢታ ገልያ ዎደ፥ 3 መህያፐ ዎይ ዶርሳፐ፥ ጹግያ ያርሹዋ ግድና፥ ዎይ ሺቆዋ ጋꬃናዉ ያርሽያ ያርሹዋ ግድና፥ ዎይ መꬍና ጎዳይ ኬሬዳ ባላ ጋላሳቱዋን ህንተ ዶሱዋን ጮ እምያ ያርሹዋ ግድና፥ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሾቱዋ ያርሽተ። 4 ያርሹዋ ሺሽያ ኡራይ ካꬃ ያርሾ እት ኪሎ ግራመ ꬊልያ እት ሊትሮ ዎጋራ ዛይትያን ሙናቄዳዋካ መꬍና ጎዳዉ አሆ። 5 ቃይ ጹግያ ያርሾ፥ ዎይ ሀራ ያርሾ አህያ እት እት ዶርሳና እት ሊትሮ ዎይንያ ኤሳ ኡሻ ያርሹዋ ኦꬂደ ጊግስተ።

6 “ ‘ዶርሳ ኦርግያ ያርሻናዉ ሺሽያ ዎደ፥ ካꬃ ያርሾ ላኡ ኪሎ ግራመ ꬊልያ እት ሊትሮነ ባጋ ዎጋራ ዛይትያን ሙናቄዳዋነ 7 እት ሊትሮነ ባጋ ዎይንያ ኤሳ ኡሻ ያርሾ አህተ። መꬍና ጎዳዉ ሳዉዋ ቶሹኩ ግያ ያርሹዋ ያርሽተ።

8 “ ‘እት ኮሩማ ጹግያ ያርሹዋ፥ ዎይ ሺቁዋ ጋꬅያ ያርሹዋ፥ ዎይ እትፐተꬃ ያርሹዋ ኦꬂደ ያርሻናዉ መꬍና ጎዳዉ አህያ ዎደ፥ 9 ኮሩማና እትፐ ካꬃ ያርሾ ሄዙ ኪሎ ግራመ ꬊልያ ላኡ ሊትሮ ዎጋራ ዛይትያን ሙናቄዳዋነ 10 ኡሻ ያርሾ ላኡ ሊትሮ ዎይንያ ኤሳካ አህተ። መꬍና ጎዳዉ ሳዉዋ ቶሹኩ ግያ ያርሹዋ ታማን ያርሽተ።

11 “ ‘እት እት ኮሩማ ቦራ፥ ዎይ እት እት ዶርሳ ኦርግያ፥ ዎይ ያላጋ ዴሻ ኦርግያ፥ ዎይ አቱማ ዶርሳ ማራ ያርሻናዉ ሺሽያ ዎደ፥ ካꬃ ያርሹነ ኡሻ ያርሹ ሀዋዳን እትፐ ሺቄ። 12 እት መህያፐ ዳሩ ሺቅያ ዎደ፥ ካꬃ ያርሹነ ኡሻ ያርሹ ሄዋዳን ዳሪደ ሺቄ። 13 እስራኤልያ አሳ ግድያ ኦንነ ታማን ጹግያ፥ ሳዉዋ ቶሹኩ ግያ ያርሹዋ መꬍና ጎዳዉ ሺሽያ ዎደ ኡባን፥ ሀዋዳን ኦꬃናዉ ኮሼ። 14 ስንꬃፐ ያና የለታን ህንተ ግዶን ደእያ በቲ ዎይ ሀራ አሳይ ኦንነ ጹግያ፥ ሳዉዋ ቶሹኩ ግያ ያርሹዋ መꬍና ጎዳዉ ሺሻናዉ ኮዮፐ፥ እካ ህንተ ኦꬅያዋዳን ኦꬃናዉ ኮሼ። 15 ህንተዉካ ህንተ ግዶን ደእያ በተቶካ ሀ ዎጋይ እቱዋ፤ ሀዌ ስንꬃፐ ያና የለታዉካ ኤቂደ ደእያ ዎጋ። ህንተካ በተቱካ መꬍና ጎዳ ስንꬃን እቱዋ። 16 ህንተዉካ ህንተ ግዶን ደእያ በተ አሳቶካ ህጊነ ዎጋይ እቱዋ ግዳና’ ያጋ” ያጌዳ። *

17 ሄዋፐ ጉይያን፥ መꬍና ጎዳይ ሙሳ ሀዋዳን ያጌዳ፤ 18 “እስራኤልያ አሳዉ ሀዋዳን ያጋደ ኦዳ፤ ‘ታን ህንተና አፍያ ቢታ ህንተ ገሊደ፥ 19 ሄ ጋድያን ሞክያ ካꬃ ምያ ዎደ፥ ሄ ካꬃፐ ጼራ ከሲደ፥ ህንተ መꬍና ጎዳዉ ያርሹዋ ኦꬂደ ሺሽተ። 20 ሄዌካ፥ ባይራ ካኤዳ ካꬃፐ ኡኬዳ ኮይሮ ኮምፑዋ፥ ካꬃ ቡክያ ኡዱማፐ እምያ ያርሹዋ ኦꬂደ ሺሽተ። 21 ያና የለታ ኡባን ህንተ ህንተ ጋድያን ሞኬዳ ካꬃፐ ጼራ ከሴዳ ኮምፑዋ፥ መꬍና ጎዳዉ ያርሹዋ ኦꬂደ ሺሽተ።

22 “ ‘መꬍና ጎዳይ ኦዴዳ ሀ አዛዞቱዋ ኡባ ህንተ ኤራና ꬋዪደ፥ ናገናን አጎፐ፥ 23 መꬍና ጎዳይ አ ባጋና ህንተና አዛዜዳ አዛዞቱዋ ኡባ፥ መꬍና ጎዳይ እሜዳ ጋላሳፐ ዶሚደ፥ ያና የለታ ጋካናዉ፥ ፓጨናን ናገናን አጎፐ፥ 24 ቃይ ሄዋ ማባራይ ኤረናን ኦꬄዳዋ ግዶፐ፥ ማባራይ ኡባይ መꬍና ጎዳዉ እት ኮሩማ ጹግያ፥ ሳዉዋ ቶሹኩ ግያ ያርሹዋ ኦꬂደ፥ አዉ ዎጋይ አዛዝያዋዳን፥ ካꬃ ያርሹዋናነ ኡሻ ያርሹዋና ሺሾ፤ ቃይ ናጋራ ያርሹዋ ኦꬂደ፥ እት ዴሻ ኦርግያ ሺሾ። 25 ያቶፐ ቄሲ ኩመንꬃ እስራኤልያ ማባራ ናጋራ አቶ ጊስያ ዎጋ ፖሎ፤ ኡንቱንቱ ናጋራይ አቶ ጌተታና። አያዉ ጎፐ፥ ኡንቱንቱ ኤሪደ ኦꬅበይክኖ፤ ቃይ ኡንቱንቱ ባረንቱ ባይዙዋ ድራዉ፥ መꬍና ጎዳዉ ታማን ጹግያ ያርሹዋነ ባረንቱ ናጋራ ያርሹዋ ሺሼድኖ። 26 አሳይ ኡባይ ኤረናን ሄ ባይዙዋን ሀምባላቼቴዳ ድራዉ፥ ኩመንꬃ እስራኤልያ ማባራዉካ ኡንቱንቱ ግዶን ደእያ በተ አሳዉካ አቶ ጌተታና።

27 “ ‘እት አሳይ ባረካ ኤራና ꬋዪደ ናጋራ ኦꬆፐ፥ የለቶደፐ እት ላይꬃ ግድያ እት ዴሻቶ ናጋራ ያርሹዋ ኦꬂደ ሺሾ፤ * 28 ኤረናን ደኢደ ናጋራ ኦꬄዳ ኡራዉ ቄሲ መꬍና ጎዳ ስንꬃን ናጋራ አቶ ጊስያ ዎጋ ፖሎ፤ አ ናጋራይ አቶ ጌተታና። 29 ኤረናን ደኢደ ናጋራ ኦꬅያ አሳ ኡባዉ፥ የለታን እስራኤልያ አሳ ግድናካ በተ አሳ ግድናካ ሀ ህጊ እቱዋ።

30 “ ‘ሽን የለታን እስራኤልያ አሳ ግድናካ በተ አሳ ግድናካ ኤሪደ ኦቶሩዋን ናጋራ ኦꬅያ ኡራይ መꬍና ጎዳ ቦሬ። ሄ ኡራይ ባረ አሳ ግዶፐ ቦሄቶ። 31 ሄ አዉ መꬍና ጎዳ ቃላ ካꬌዳ ድራዉነ አ አዛዙዋ መንꬄዳ ድራዉ፥ እ ቱሙዋፐ አሳ ግዶፐ ቦሄታናዉ በሰ፤ አ ባይዙ አና’ ያጋ” ያጌዳ።

ሳምባታ ዎጋ መንꬄዳ ብታንያ

32 እት ጋላስ እስራኤልያ አሳይ መላ ቢታ ደእሽን፥ እት ብታኒ ሳምባታን ምꬃ ምጺደ ቤቴዳ። 33 ምꬃ እ ምጽሽን ደሜዳ አሳቱ ሙሴኮ፥ አሮነኮነ ኩመንꬃ ሽቁዋኮ አ አሄድኖ። 34 ኡንቱንቱ አ ኦꬃናዋ ኤርቤና ድራዉ፥ ቃሹዋን ታክሴድኖ። 35 ሄዋፐ ጉይያን መꬍና ጎዳይ ሙሳ፥ “ሀ ብታኒ ሀይቃናዉ በሰ፤ ኩመንꬃ ያአይ ባረንቱ ዱንካኔዳ ሳኣፐ ጋጻ ከሲደ፥ ሹቻን ጫዲደ አ ዎꬎ” ያጌዳ። 36 ኩመንꬃ ያአይ መꬍና ጎዳይ ሙሳ አዛዜዳዋዳን፥ ዱንካኔዳ ሳኣፐ ጋጻ ከሲደ፥ ሹቻን ጫዲደ አ ዎꬌዳ።

ማዩዋ ማጫራ ዎጋ

37 መꬍና ጎዳይ ሙሳ ሀዋዳን ያጌዳ፤ 38 “እስራኤልያ አሳዉ ሀዋዳን ያጋደ ኦዳ፤ ‘ህንተካ ስንꬃፐ ያና የለታይካ ህንተ ማዩዋ ጋጻ ጼራን ጼራን ማጫራ ከስተ፤ ሄ ማጫራ ቦላ ሳሉዋ ማላትያ ቃጭና ስክተ። * 39 ሄ ማጫራ ህንተ በእያ ዎደ ኡባን መꬍና ጎዳ አዛዞቱዋ ሀሳዪደ ፖልተ፤ ያቶፐ፥ ህንተ ህንተ አይፍያነ ህንተ ዎዛና አሙዋ ካሊደ፥ ታፐ ዎራ ስምክታ። 40 ሄ ማጫራ በእያዋን ህንተ ታ አዛዞቱዋ ኡባ ሀሳዪደ ፖላናነ ህንተ ህንተ ጾሳዉ ጌሻ ግዳና። 41 ታን መꬍና ጎዳ፥ ህንተ ጾሳቴ፤ ታን ህንተ ጾሳ ግዳናዉ፥ ህንተና ግብጼፐ ከሳድ። ታን መꬍና ጎዳ፥ ህንተ ጾሳ’ ያጋ” ያጌዳ።

16

ቆራህ፥ ዳታንነ አቢራም ሙሴ ቦላ ደንዴድኖ

1 ሌዊያ ዛርያፐ ቃሃታ ያራ ግድያ ይጽሃራ ናአይ ቆራህ፥ ሮቤላ ዛርያፐ ኤልኣባ ናናይ ዳታንነ አቢራምነ ቃይ ፐሌታ ናአይ ኦንስ፥ * 2 ሙሴ ቦላ ደንዴድኖ። ኡንቱንቱና ላኡ ጼታነ እሻታሙ እስራኤልያ አሳቱ ደኢኖ፤ ኡንቱንቱ ኤረቴዳ አሳነ ማባራን ዶረቴዳ ካለꬅያዋንታ። 3 ኡንቱንቱ ሙሴነ አሮና ስንꬃ ሺቂደ፥ ሀዋዳን ያጌድኖ፤ “ህንተ ዳርሴድታ! ማባራይ ኡባይ ሁጲያን ሁጲያን ጌሻ፤ መꬍና ጎዳይካ ኡንቱንቱ ግዱዋን ደኤ፤ ያትና መꬍና ጎዳ ማባራ ቦላ ህንተና አያዉ ꬎቁ ꬎቁ ኦꬂቴ?” ያጌድኖ።

4 ሙሴ ሀዋ ስሴዳ ዎደ ጾሳ ስንꬃን ሳኣን ጉፋኔዳ፤ 5 ቆራሀነ አ ጭታ ኡባ፥ “ዎንት ዎንታ መꬍና ጎዳይ ኦን ናጋራንቼንቶነ ኦን ጌሸንቶ በሳና፤ እ ሄ ዶርያ አሳ ባረኮ ሺሻና። 6 ቆራሀ፥ ኔንነ ነ ጭታይ ኡባይ ሀዋ ኦꬅተ: ዎንት እጻና ጩዋይያዋንታ አኪደ፥ 7 ቦንቁዋ አን ዎꬂደ፥ መꬍና ጎዳ ስንꬃን እጻና ጩዋይተ። መꬍና ጎዳይ ዶርያ አሳይ፥ እ ጌሻ ግዳናዋ። ሌዊያ ዛረቶ፥ ህንተ ዳርሴድታ” ያጌዳ።

8 ሙሴ ቃይካ ቆራሀ፥ “ህንተኖ ሌዊያ ዛረቶ፥ ስስተ! 9 እስራኤልያ መꬍና ጎዳይ ህንተና እስራኤልያ ማባራፐ ዱማዪደ፥ መꬍና ጎዳ ዱንካንያ ኦሱዋ ኦꬃና ማላነ አሳ ስንꬃን ሄ ኦሱዋ ኦꬃናዉ ህንተ ኤቃና ማላ፥ ባረኮ ሺሼዳዌ ህንተንቶ ጉጼዴ? 10 እ ህንተናነ ህንተ እሻቱዋ ሌዋቱዋ ኡባ ባረኮ ሺሼዳ፤ ቃይ ሀእ ህንተ ቄሰተꬃካ ካጄሊታ። 11 ኔንነ ነ ጭታይ ኡባይ አሮና ቦላ ዙዙምያዌ፥ እ ኦኔ? ህንተንቱ መꬍና ጎዳ ቦላ ማካሊታ” ያጌዳ።

12 ሄዋፐ ጉይያን፥ ሙሴ ኪቲደ ኤልኣባ ናናቱዋ፥ ዳታናነ አቢራማ ጼስሴዳ፤ ሽን ኡንቱንቱ አ፥ “ኑን ቦኮ! 13 ኔን መላ ቢታን ኑና ዎꬋናዉ ማꬃይነ ኤሳይ ጎግያ ጋድያፐ ከሴዳዌ ጉጼዴ? ቃይ ሀእ ኔን ኑ ቦላ ካፑዋ ግዳናዉ ኮያይ? 14 ሄዋ ቦላካ ቃይ ማꬃይነ ኤሳይ ጎግያ ቢታ ኔን ኑና ገልሳባካ፥ ዎይ ኔን ኑዉ ላታ ኦꬃደ ጋድያነ ዎይንያ ቱራ እማባካ፤ ኔን ሀ አሳ ጭማሳ። ኑን ቦኮ!” ያጌድኖ።

15 ሙሴ ሎይꬅ ሀንቀቲደ መꬍና ጎዳ፥ “ኡንቱንቱ ያርሽያ ያርሹዋ አኮፓ፤ ታን ኡንቱንቱፐ ሀርያ እቱዋነ አካበይከ፥ ዎይ ታን ኡንቱንቱፐ እት አሳነ ናቃበይከ” ያጌዳ።

16 ቃይ ሙሴ ቆራሀ፥ “ዎንት ኔን፥ ነ ጭታይ ኡባይነ አሮን መꬍና ጎዳ ስንꬃን ግድተ። 17 እት እት አሳይ ባረ እጻና ጩዋይያዋ ኡባና ላኡ ጼታነ እሻታሙዋ አኪደ፥ እጻና አን ዎꬂደ፥ መꬍና ጎዳ ስንꬃ ሽሾ። ቃይ ኔንነ አሮን ህንተ እጻና ጩዋይያዋንታ አህተ” ያጌዳ። 18 አሳይ ኡባይካ ባረ እጻና ጩዋይያዋ አኪደ፥ ቦንቁዋነ እጻና አን ዎꬄዳ፤ ጋከትያ ዱንካንያ ፐንግያን ሙሴናነ አሮናና ኤቄድኖ። 19 ቆራህ ኩመንꬃ ማባራ ጋከትያ ዱንካንያ ፐንግያን ሺሼዳ።

ሄ ዎደ መꬍና ጎዳ ቦንቹ ኩመንꬃ ማባራዉ ቆንጬዳ። 20 መꬍና ጎዳይ ሙሳነ አሮና፥ 21 “ታን እት ኩꬃን ሀ ማባራ ꬋይሳና ሀንያ ድራዉ፥ ኡንቱንቱፐ ሻከትተ” ያጌዳ።

22 ሽን ሙሴነ አሮን ሳኣን ጉፋኒደ፥ “አቤት ጾሳዉ፥ አሹዋ ማዬዳ አሳ ኡባ መꬌዳ ጾሳዉ፥ እት ኡራይ ናጋራ ኦꬆፐ፥ ኔን ኩመንꬃ ማባራ ሀንቀታይ?” ያጌድኖ።

23 ያትና መꬍና ጎዳይ ሙሳ፥ 24 “ኔን ማባራ፥ ‘ቆራሀ፥ ዳታናነ አቢራማ ዱንካነቱዋፐ ክችተ’ ያጋደ ኦዳ” ያጌዳ።

25 ሙሴ ደንዲደ፥ ዳታነኮነ አቢራመኮ ቢና፥ እስራኤልያ ጭማቱ አ ካሌድኖ። 26 ማባራ እ፥ “ሀ ኢታ አሳቱ ዱንካነቱዋፐ ክችተ፤ ኡንቱንቱዋ ግዴዳዋ አያነ ቦቾፕተ። ሄንኮደ ኡንቱንቱ ናጋራ ኡባ ጋሱዋን ህንተካ ፕተት ꬋያና” ያጊደ ምንሲደ ኦዴዳ።

27 ኡንቱንቱ ቆራሀ፥ ዳታናነ አቢራማ ዱንካነቱዋፐ ክቼድኖ። ዳታንነ አቢራም ካረ ከሲደ፥ ባረንቱ ማቼቱዋና፥ ባረንቱ ናናቱዋና ባረንቱ ጉꬃ ናናቱዋና ባረንቱ ዱንካነቱዋ ፐንግያን ኤቄድኖ። 28 ሙሴ አሳ፥ “ታን ሀ ኦሶ ኡባ ኦꬃና ማላ፥ መꬍና ጎዳይ ታና ኪቴዳዋነ ታን ታ ሸንያን ኦናዋ ህንተ ሀዋን ኤራና። 29 ሀ አሳቱ አሳይ ሀይቂያዋዳን ሀይቆፐ፥ ዎይ አሳ ቦላ ጋክያዋ ጻላላይ ኡንቱንቱ ቦላ ጋኮፐ፥ መꬍና ጎዳይ ታና ኪትቤና። 30 ሽን መꬍና ጎዳይ ኡባና ኦራꬃባ ኦꬅና፥ ቢታይ ዶየቲደ ኡንቱንታነ ኡንቱንቶ ደእያዋ ኡባ ምት አጎፐ፥ ኡንቱንቱ ፓጻ ደኢደ ስኦልያ ዱገ ዎꬎፐ፥ ሄ ዎደ ሀ አሳቱ መꬍና ጎዳ ካꬌዳዋ ህንተ ኤራና” ያጌዳ።

31 እ ያጊደ ዉርሴዳ ዎደ፥ ኡንቱንቱ ኤቄዳ ቢታይ ጳልቀት ዎꬌዳ። 32 ቢታይ ዶየቲደ፥ ኡንቱንታነ ኡንቱንቱ ሶ አሳ፥ ቆራሀ ጭታ ኡባ ኡንቱንቶ ደእያዋ ኡባና ምት አጌዳ። 33 ያትና ኡንቱንቱ ባረዉ ደእያዋ ኡባና ፓጻ ደኢደ፥ ስኦልያ ዱገ ዎꬌድኖ። ቢታይካ ኡንቱንቱ ቦላ ጎርደት አጌዳ፤ ኡንቱንቱ ማባራ ግዶፐ ትፕ ጊደ ꬋይ አጌድኖ። 34 ኡንቱንቱ ዋሱዋን ኡንቱንቱ ማታን ደእያ እስራኤላቱ ኡባይ፥ “ቢታይ ኑናካ ቃይ ምታና ሀኔ!” ያጊድ ባቃቴድኖ።

35 ቃይ ታማይካ መꬍና ጎዳ ማታፐ ዪደ፥ እጻና ጩዋይያ ላኡ ጼታነ እሻታሙ አሳ ም አጌዳ።

እጻና ጩዋይያባቱዋ

36 ሄዋፐ ጉይያን መꬍና ጎዳይ ሙሳ፥ 37 “ኔን ቄስያ አሮና ናኣ ኤልኣዛራዉ ያጋደ ኦዳ፥ ‘እጻና ጩዋይያባቱዋ ታማን ጹገቴዳ አሳ ግዶፐ አካ፤ ቦንቁዋ ጩዋይያባቱዋፐ ሃሳደ ላላ። ሄ እጻና ጩዋይያባቱ ጌሻ። 38 ባረ ናጋራ ድራዉ ሀይቄዳ ሀ አሳቱ እጻና ጩዋይያባቱዋ ሌእሳደ ቆጻደ፥ ያርሹዋ ሳጽንያ ካማ። ኡንቱንቱ ሄዋንታ መꬍና ጎዳ ስንꬃን ሺሼዳ ድራዉ፥ ሄዋንቱ ጌሻ፤ ሄዋንቱ እስራኤላቱዋ ሀሳይስያ ማላታ ግዳና’ ያጋ” ያጌዳ።

39 ቄሲ ኤልኣዛር ጹገቴዳ አሳቱ ሺሼዳ ናሃሰ ብራታፐ ኦሰቴዳ እጻና ጩዋይያባቱዋ አኪደ፥ ያርሹዋ ሳጽንያ ካማናዉ ሌእሲደ ቆጼዳ። 40 አሮና ዛረ ግደና ኦንነ መꬍና ጎዳ ስንꬃን እጻና ጩዋያናዉ ሺቀና ማላ፥ ቆራሀነ አ ጭታ ጋኬዳዌ አ ጋከና ማላ፥ እስራኤላቱዋ ሀሳይሳናዉ ሀዋንታ ኦꬄዳ። መꬍና ጎዳይ ሙሴ ባጋና ኤልኣዛራ አዛዜዳዋዳን ሀዌ ሀኔዳ።

አሮን አሳ ቦሻፐ አሼዳ

41 ዎንተꬃ ጋላስ እስራኤልያ ማባራይ ኡባይ፥ “መꬍና ጎዳ አሳ ህንተ ዎꬌድታ” ያጊደ፥ ሙሴ ቦላነ አሮና ቦላ ዙዙሜድኖ። 42 ማባራይ ሙሴነ አሮና ቦላ ደንዳናዉ ሺቂደ፥ ጋከትያ ዱንካንያኮ ስም ጼልያ ዎደ፥ ሻሪ ጋከትያ ዱንካንያ ካምና፥ መꬍና ጎዳ ቦንቹ ቆንጬዳ።

43 ሄዋፐ ጉይያን፥ ሙሴነ አሮን ጋከትያ ዱንካንያ ስንꬃዉ ዬድኖ። 44 መꬍና ጎዳይ ሙሳ፥ 45 “ሀ አሳ ግዱዋፐ ክችተ፤ ታን ኡንቱንታ እት ኩꬃን ꬋይሳ ባሻና” ያጌዳ።

ኡንቱንቱ ሳኣን ጉፋኔድኖ። 46 ሙሴ አሮና፥ “ነ እጻና ጩዋይያዋ አካደ፥ ቦንቁዋ ያርሽያ ሳኣፐ አካደ፥ እጻና አን ዎꬃ፤ ኡንቱንቶ አቶ ጊሳናዉ ኤለካ ማባራኮ አፋ። አያዉ ጎፐ፥ መꬍና ጎዳ ሀንቁ አ ማታፐ ከስ ክቼዳ፤ ቦሻይካ ዶም ክቼዳ” ያጌዳ። 47 ሙሴ ጌዳዋዳን አሮን ባረ እጻና ጩዋይያዋ አኪደ፥ ማባራ ግዶ ዎጼዳ። ቦሻይ አሳ ግዱዋን ዶም ደእሽን፥ አሮን እጻና ጩዋዪደ፥ አሳዉ አቶ ጊሴዳ። 48 ያቲደ እ ሀይቄዳዋንቱፐነ ፓጻ ደእያዋንቱፐ ግዱዋን ኤቂና፥ ቦሻይ አግ አጌዳ። 49 ቆራሀ ጋሱዋን ሀይቄዳ አሳይ ፓይደተናን፥ ሀ ቦሻን ሀይቄዳዋንቱ 14,700. 50 ቦሻይ ኤቄዳዋፐ ጉይያን፥ አሮን ጋከትያ ዱንካንያ ፐንግያን ደእያ ሙሴኮ ስሜዳ።

17

አሮና ጻምኣ አጫቱዋ

1 መꬍና ጎዳይ ሙሳ ሀዋዳን ያጌዳ፤ 2 “ኔን፥ ‘ህንተ ዛርያን ዛርያን ህንተ ካፓቱዋፐ ሁጲያን ሁጲያን እት እት ጻምኣ ኡባና ታማነ ላኡ ጻምኣ ታዉ እምተ’ ያጋደ እስራኤላቱዋፐ አካ። እት እት አሳ ሱንꬃ ጻምኣ ቦላን ጻፋ። 3 እት እት ዛርያ ካፖ እት ጻምኣ ግድያ ድራዉ፥ ሌዊያ ጻምአን አሮና ሱንꬃ ጻፋ። 4 ጋከትያ ዱንካንያ ግዶን ታን ኔናና ጋከትያ ማርካተꬃ ታቦታ ስንꬃን ዎꬃ። 5 ታን ዶርያ አሳ ጻምአይ አጫና፤ ሀዋዳን ኦꬃደ ህንተ ቦላን እስራኤላቱ ዙዙምያ ዙዙንꬃ ታን ሙለ ꬋይሳና” ያጌዳ።

6 ሙሴ እስራኤልያ አሳዉ ኦድና፥ ኡንቱንቱ ካፓቱ ታማነ ላኡ ጻምአቱዋ፥ እት እት ዛርያ ካፓቱ እት እት ጻምኣ አዉ እሜድኖ። ሄ ጻምአቱዋ ግዱዋን አሮና ጻምአይካ ደኤ። 7 ሙሴ ሄ ጻምኣ ኡባ ማርካተꬃ ዱንካንያ ግዶን መꬍና ጎዳ ስንꬃን ዎꬄዳ።

8 ዎንተꬃ ጋላስ ማርካተꬃ ዱንካንያ ግዶ ሙሴ ገሌዳ ዎደ፥ ሌዊያ ዛረ ግድያ አሮና ጻምአይ አጬዳዋ፥ ጉምቤዳዋ፥ ጪሼዳዋነ ጪሺደ ላዉዝያ ግያ ምꬃ አይፍያ አይፌዳዋ በኤዳ። * 9 ሄዋፐ ጉይያን፥ ሙሴ ጻምኣ ኡባ መꬍና ጎዳ ስንꬃፐ እስራኤልያ አሳ ኡባኮ አሄዳ። አሳይ ኡንቱንታ በኤዳዋፐ ጉይያን፥ ካፓቱ ባረንቱ ጻምኣ ጻምኣ አኬድኖ። 10 መꬍና ጎዳይ ሙሳ፥ “አሮና ጻምኣ ታቦታ ስንꬃን ዛራ ዎꬃ። ሄዋ ማካሌዳዋንቱ ታ ቦላ ላኤንꬆ ዙዙሚደ ሀይቀናዳን፥ ኡንቱንቶ ማላታ ኦꬃደ ናጋ” ያጌዳ። 11 መꬍና ጎዳይ አዛዜዳዋዳን ሙሴ ኦꬄዳ።

12 እስራኤልያ አሳይ ሙሳ፥ “ኑን ሀይቃና፤ ꬋያና፤ ኑን ኡባይካ ꬋያና! 13 መꬍና ጎዳ ዱንካንያኮ፥ ሀራይ አቶ ማታ ሺቅያ ኡራይ ኦንነ ሀይቃና። ስም ኑን ኡባይካ ሀይቄቶ?” ያጌድኖ።

18

ቄሳቱዋነ ሌዋቱዋ ኦሱዋ

1 መꬍና ጎዳይ አሮና፥ “ኔን፥ ነ አቱማ ናናቱነ ሌዋቱ ጌሻ ሳኣ ኦሱዋን ፖለትያ ናጋራ ቶካና፤ ኔንነ ነ አቱማ ናናቱ ጻላላይ ህንተ ቄሰተꬃ ኦሱዋን ፖለትያ ናጋራ ቶካና። 2 ኔንነ ነ አቱማ ናናይ ማርካተꬃ ዱንካንያ ስንꬃን ኦꬅያ ዎደ፥ ኔናና ግዲደ ማዳና ማላ፥ ሌዊያ ዛረ ግድያ ነ ዳቦቱዋ አሀ። 3 ኡንቱንቱ ህንተፐ ጋርሳና ዱንካንያ ኦሶ ኡባ ኦꬅኖ፤ ሽን ኡንቱንቱካ ህንተካ እትፐ ሀይቀናዳን፥ ኡንቱንቱ ጌሻ ሳኣ ሚሻኮነ ያርሽያ ሳኮ ሺቆፕኖ። 4 ኡንቱንቱ ህንተናና እትፐ ግድኖ፤ ጋከትያ ዱንካንያን ደእያ ኦሶ ኡባ ኦꬅኖ። ሌዋቱዋፐ አትና፥ ሀራ ኡራይ ኦንነ ህንተኮ ሺቆፖ። 5 ላኤንꬁዋ እስራኤላቱዋ ቦላ ሀንቁ ዎና ማላ፥ ጌሻ ሳኣነ ያርሽያ ሳኣ ኦሱዋ ኦꬅተ። 6 ሌዋቱዋ ህንተ ዳቦቱዋ እስራኤላቱዋ ግዶፐ ታን ታ ሁጲያዉ ዶራድ። ኡንቱንቱ ጋከትያ ዱንካንያ ኦሱዋ ኦꬃናዉ ህንተንቶ እሙዋዳን እማደ፥ መꬍና ጎዳዉ ዱማያድ። 7 ሽን ኔንነ ነ አቱማ ናናቱ ጻላላይ ያርሽያ ሳኣ ኦሱዋ ኡባነ ጋርዱዋ ግዶን ደእያ ቄሰተꬃ ኦሶ ኡባ ኦꬅተ። ቄሰተꬃ ኦሱዋ ታን ህንተንቶ እሙዋዳን ኦꬃደ እማይ፤ ሀራ ኡራይ ኦንነ ጌሻ ሳኣኮ ሺቅያዌ ሀይቆ” ያጌዳ።

ቄሳቱዋ ግሹዋ

8 ሄዋፐ ጉይያን መꬍና ጎዳይ አሮና፥ “እስራኤላቱ ታዉ እምያ ጌሻ እሞታ ኡባ ታን ነዉ እማድ። ታን ነዉ ነ ድራውነ ነ አቱማ ናናዉ ኡንቱንቱ ድራዉ መꬍናዉ ግሻ ኦꬃደ እማድ። 9 ታዉ እምያ አꬌዳ ጌሻ እሙዋፐ ታማን ጹገተና ባጋይ ህንተሳ ግዳናዋ: ኡንቱንቱ ታዉ እምያ ጌሻ እሙዋ ኡባፐ ካꬃ ያርሹ፥ ዎይ ናጋራ ድራዉ ያርሽያ ያርሹ፥ ዎይ ናቁዋ ድራዉ ያርሽያ ያርሹ ኔሳነ ነ አቱማ ናናቱዋሳ ግዳናዋ። 10 ህንተ ሄዋ ጌሻ ሳኣን ሚተ፤ አቱማዌ ኡባይ ሄዋ ሞ፤ ሄዌ ህንተዉ ጌሻ ግዳናዋ።

11 “ሀዌ ቃይ ኔሳ። እስራኤላቱዋ ቃꬆ ያርሹዋ ኡባ ነዉ፥ ነ አቱማ ናናቶነ ነ ማጫ ናናዉ መꬍናዉ ግሻ ኦꬃደ እማይ፤ ህንተ ጎልያ አሳ ግዶን ዎጋዳን ጌሻ ግድያ ኡባይ ሄዋ ሞ።

12 “ኡንቱንቱ ታዉ እምያ ኮይሮ አይፍያፐ ሎኦ ዎጋራ ዛይትያ ኡባ፥ ያላጋ ዎይንያ ኤሳ ኡባነ ሙሩታ ካꬃ ኡባ መꬍና ጎዳዉ እማይ። 13 ኡንቱንቱ መꬍና ጎዳዉ አህያ ኡንቱንቱ ጋድያን ደእያ ኮይሮ ጋኬዳ አይፊ ህንተሳ፤ ህንተ ጎልያ አሳ ግዶን ዎጋዳን ጌሻ ግድያ ኡባይ ሄዋ ሞ።

14 “እስራኤልያን መꬍና ጎዳዉ ዱማቴዳባይ ኡባይ ህንተሳ። * 15 ባይራ የለቴዳ አሳይ ዎይ መሂ፥ እስራኤላቱ መꬍና ጎዳዉ እሜዳዌ ህንተሳ። ሽን ባይራ የለቴዳ አሳነ ባይራ የለቴዳ ጌሻ ግደና መህያ ህንተ ዎዛናዉ በሰ። 16 እት አግና ናናቱዋ ዎዛናዉ ዱንካንያን ኤርቲያ ሚዛንያ (20 ጌራ) ልክያን እቼሹ ጻጋራ ብራ ዎዞ ጋትያ ቃንጽተ። 17 ሽን ሚዛ ባይራ፥ ዎይ ዶርሳ ባይራ፥ ዎይ ዴሻ ባይራ ህንተ ዎዛናዉ ኮሸና፤ ኡንቱንቱ ጌሻ። ኔን ኡንቱንቱ ሱꬃ ያርሽያ ሳኣ ቦላን ጫጫፋ፤ መꬍና ጎዳ ቶሹኩ ጊደ ሳዋና ማላ፥ ኡንቱንቱ ሞꬉዋ ታማን ጹጋ። 18 ኡንቱንቱፐ ቤትያ አሹ ዉጻኬዳ አንጎሱዋዳንነ ኡሸቻ ገድያዳን ህንተሳ። 19 እስራኤላቱ መꬍና ጎዳዉ እምያ ጌሻ ያርሹዋ ኡባ ነዉ፥ ነ አቱማ ናናቶነ ነ ማጫ ናናቶ መꬍናዉ ግሻ ኦꬃደ እማይ። ሀዌካ መꬍና ጎዳይ ኔናናነ ነ ዘረꬃቱዋና ጫቀትያ ማጽንያ ጫቁዋ” ያጌዳ።

20 ቃይካ መꬍና ጎዳይ አሮና፥ “ኡንቱንቱ ጋድያን ኔን አይነ ላታካ፤ ኡንቱንቱ ግዶን ኔና ጋክያ ሻኩ አያይካ ባዋ፤ እስራኤላቱዋ ግዶን ነ ላታይነ ኔና ጋክያ ሻኩ ታና” ያጌዳ።

ሌዋቱዋ ጋክያ ግሹዋ

21 ጾሳይ፥ “ሌዋቱ ጋከትያ ዱንካንያን ኦꬅያ ኦሱዋ ድራዉ፥ እስራኤላቱዋ አስራታ ኡባ ኡንቱንቶ እማድ። * 22 ሀቼፐ ዶሚደ፥ እስራኤልያ አሳቱ ባረንቱ ናጋራን ሀይቀና ማላ፥ ጋከትያ ዱንካንያኮ ሺቆፕኖ። 23 ጋከትያ ዱንካንያ ኦሱዋ ኦꬅያዋንቱነ ሄዋን ፖለትያ ናጋራ ቶክያዋንቱ ሌዋቱዋ። ሀዌ የለታ ኡባዉ መꬍና ዎጋ። ሌዋቱ እስራኤልያ አሳ ግዱዋን አይነ ላትክኖ። 24 ሄዋ ድራዉ፥ እስራኤላቱ መꬍና ጎዳዉ እሙዋዳን እምያ አስራታ፥ ታን ሌዋቶ ኡንቱንታ ላታዳን እማድ። ታን ኡንቱንቱባ፥ ‘ኡንቱንቱ እስራኤልያ አሳ ግዱዋን አይነ ላትክኖ’ ያጌዳዌ ሄዋሳ” ያጌዳ።

25 ቃይ መꬍና ጎዳይ ሙሳ፥ 26 “ኔን ሌዋቱዋ ሀዋዳን ያጋ፤ ‘ታን ህንተንቶ ላታዳን እሜዳ አስራታ ህንተ እስራኤልያ አሳፐ አክያ ዎደ፥ ህንተ ሄ አስራታፐ አስራታ መꬍና ጎዳዉ እምተ። 27 ህንተ እሙ ህንተንቶ ካꬃ ቡክያ ኡዱማ ካꬃዳንነ ጉምእያ ዎይንያ አይፍያዳን ፓይደቴ። 28 ቃይ ሀዋዳን እስራኤልያ አሳፐ ህንተ አክያ አስራታ ኡባፐ እሙዋ መꬍና ጎዳዉ እምተ፤ ሀ አስራታፐ መꬍና ጎዳ ድራዉ ቄስያ አሮናዉ ህንተ እማናዉ በሰ። 29 ህንተ አክያ እሞታ ኡባፐ፥ ሎእያዋነ ጌሻ መꬍና ጎዳዉ ግሹዋ ኦꬂደ፥ ህንተ እማናዉ በሴ’ ያጋ።

30 “ቃይ ኔን ሌዋቱዋ፥ ‘ኡባፐ ሎኦ እሙዋ ህንተ እሜዳዋፐ ጉይያን፥ አቴዳዌ ህንተንቶ ካꬃ ቡክያ ኡዱማ ካꬃዳንነ ጉምእያ ዎይንያ አይፍያዳን ፓይደታና። 31 ህንተነ ህንተ ጎልያ አሳይ ሄዋፐ አቴዳዋ ሀቃንነ ሚተ፤ አያዉ ጎፐ፥ ሄዌ ጋከትያ ዱንካንያን ህንተ ኦꬅያ ኦሶ ህንተ ድርጉዋ። 32 ሎኦ ባጋ ጾሳዉ እም ድጌዳዋፐ ጉይያን ህንተ ምያ ዎደ፥ ባይዛንቻ ግድክታ። ሽን ሎኦ ባጋ ሄ እሞታፐ ከሰናን ደኢደ፥ ህንተ እስራኤልያ አሳ እሞታ ቱንሰናዳን ናገትተ። ሄዋዳን ኦꬃና ꬋዮፐ፥ ህንተ ሀይቃና’ ያጋ” ያጌዳ።

19

ቱናተꬃፐ ጌይያ ሃꬃ

1 መꬍና ጎዳይ ሙሳነ አሮና ሀዋዳን ያጌዳ፤ 2 “መꬍና ጎዳይ ህግያን አዛዜዳ ዎጋይ ሀዋ: ትላ ቦላና ደእያ ዎይ ቦርስያባይ ባይና፥ እ ሞርግያን ሞርገ ምꬃይ ዎꬍቤና ዞኦ ኡሳቶ ነዉ አሀና ማላ፥ እስራኤልያ አሳዉ ኦድተ። 3 ቄስያ ኤልኣዛራዉ እዞ እምተ፤ እ እዞ ዱንካኔዳ ሳኣፐ ጋጻ አፍና፥ እት አሳይ እዞ አ ስንꬃን ሹኮ። 4 ቄስያ ኤልኣዛር እ ሱꬃፐ አማሬዳዋ ባረ ብራꬍያን አኪደ፥ ጋከትያ ዱንካንያዉ ስንꬃ ባጋና ላፑን ገደ ጫጫፎ። 5 እ ጼልሽን ኡሳታ ጹገቱ፤ እ ጋልባይ፥ አሹ፥ ሱꬃይነ ቶጪ ጹገቶ። 6 ቄሲ ዝጋ፥ ሂሶጵያ ታሽያነ ዞኦ ቁንጩትያ አኪደ፥ ኡሳቶ ጹግያ ታማን ኦሎ። 7 ሄዋፐ ጉይያን፥ ቄሲ ባረ ማዩዋ ሜጮ፤ ባረ ቦላካ ሃꬃን ሜጨቶ፤ ያትደ ዱንካኔዳሳ ገሎ፤ ሽን ኦማርሳ ጋካናዉ እ ዎጋዳን ቱና ግዳናዋ። 8 ሄ ኡሳቶ ጹጌዳዌ ቃይ ባረ ማዩዋ ሜጮ፤ ባረ ቦላካ ሃꬃን ሜጨቶ፤ እካ ቃይ ኦማርሳ ጋካናዉ ዎጋዳን ቱና ግዳናዋ።

9 “ሄዋፐ ጉይያን፥ ጌሻ አሳይ ኡሳታ ጹገቴዳ ብድንꬃ ሺሺደ፥ ዱንካኔዳ ሳኣፐ ጋጻና ጌሻ ሳኣን ዎꬆ። እስራኤልያ አሳይ ቱናተꬃፐ ጌይያ ሃꬃን ጎኤታናዉ ሄዋ ናግ ዎꬃና፤ ሄዌ ናጋራፐ ጌሻናሳ። * 10 ቃይ ኡሳት ብድንꬃ ሺሼዳ አሳይ ባረ ማዩዋ ሜጮ፤ ኦማርስ ጋካናዉ እ ዎጋዳን ቱና ግዳናዋ። ሀ ዎጋይ እስራኤልያ አሳዉነ ኡንቱንቱ ግዱዋን ደእያ ሀራ ጋደ አሳዉ ላኦካ መꬍና ዎጋ ግዳናዋ።

11 “ሀይቄዳ አሳ አሃ ቦችያ ኦንነ ላፑን ጋላሳ ዎጋዳን ቱናና። 12 ሄ ቱናተꬃፐ ጌይያ ሃꬃን ሄዛንꬃ ጋላስነ ላፑንꬃ ጋላስ፥ እ ባረና ጌሾ፤ ሄዋፐ ጉይያን፥ እ ዎጋዳን ጌሻ ግዳናዋ፤ ሽን ሄዛንꬃ ጋላሳንነ ላፑንꬃ ጋላሳን ባረና ጌሻና ꬋዮፐ፥ እ ጌሻ ግደና። 13 ሀይቄዳ ኡራ አሃ ቦችያ ኦንነ ባረና ጌሸናን አጎፐ፥ መꬍና ጎዳ ዱንካንያ እ ቱንሴ፤ ሄ ኡራይ እስራኤልያ አሳ ግዶፐ ቦሄቶ። ቱናተꬃፐ ጌይያ ሃꬃይ አ ቦላን ጫጫፈትቤና ድራዉ፥ እ ቱና፤ አ ቱናተꬃይ አ ቦላን ጋምኤ።

14 “እት ኡራይ ዱንካንያ ግዶን ሀይቆፐ ደእያ ዎጋይ ሀዋ: ዱንካንያ ግዶ ገልያ ኦንነ፥ ቃይ ዱንካንያ ግዶን ደእያ ኡባይካ ላፑን ጋላሳ ቱና ግዳናዋ። 15 ሄዋዳንካ፥ ቁምኤተናን ዶያ ደእያ ሚሻ ኡባይ ቱና ግዳናዋ። 16 ቃይ ደምባን ማሻን ሀይቄዳ አሳ፥ ዎይ ጮ ሀይቄዳ አሃ፥ ዎይ አሳ መቀꬃ፥ ዎይ ዱፉዋ ቦችያ ኦንነ ላፑን ጋላሳ ቱና ግዳናዋ።

17 “ቱናተꬃፐ ጌሻናዉ ጹጌዳ ኡሳት ብድንꬃፐ አማሬዳዋ አካደ፥ ኦቱዋን ዎꬃደ፥ ፑልቶ ሃꬃ አን ትጋ፤ 18 ጌሻ አሳይ ሂሶጵያ ቦንጭያ አኪደ፥ ሃꬃን ቱሽ ከሲደ፥ ዱንካንያ፥ ዱንካንያን ደእያ ሚሻ ኡባንነ ሄዋን ደእያ አሳ ኡባ ቦላን ጫጫፎ። ቃይ አሳ መቀꬃ፥ ዎይ ዱፉዋ፥ ዎይ ዎꬌዳ ኡራ፥ ዎይ ሀይቄዳ ኡራ ቦቼዳ አሳ ቦላ እ ጫጫፎ። 19 ጌሻ አሳይ ሄዘንꬃነ ላፑንꬃ ጋላሳን ቱኔዳ ኡራ ቦላን ጫጫፎ። እ ላፑንꬃ ጋላሳን ሄ ኡራ ቱናተꬃፐ ጌሾ፤ ሄ ጌዬዳ ብታኒ ባረ ማዩዋ ሜጮ፤ ባረ ቦላካ ሃꬃን ሜጨቶ፤ ሄ ጋላሳ ኦማርስ እ ጌሻ ግዳናዋ።

20 “ሽን ቱና ኡራይ ባረና ጌሸናዋ ግዶፐ፥ ሄ ኡራይ መꬍና ጎዳ ጌሻ ሳኣ ቱንሴዳ ድራዉ፥ እስራኤልያ አሳ ግዶፐ ቦሄቶ፤ ቱናተꬃፐ ጌይያ ሃꬃይ አ ቦላን ጫጫፈትቤና ድራዉ፥ እ ቱና። 21 ሀዌ ህንተንቶ መꬍና ዎጋ ግዳናዋ። ቃይ ቱናተꬃፐ ጌይያ ሃꬃ ጫጫፍያ አሳይ ባረ ማዩዋ ሜጮ፤ ቱናተꬃፐ ጌይያ ሃꬃ ቦችያ ኦንነካ ኦማርስ ጋካናዉ ቱና ግዳናዋ። 22 ቱና ኡራይ ቦችያ አያይነ ቱኔ። ቃይ ሄዋ ቦችያ ኦንነ ኦማርሳ ጋካናዉ ቱና ግዴ” ያጌዳ።

20

ዛላፐ ከሴዳ ሃꬃ

(ከሳ 17:1-7)

1 ኮይሮ አግናን እስራኤላቱ ኡባይ ጺና ግያ መላ ቢታ ጋኪደ፥ ቃዴሳ ግያ ሳን ዱንካኔድኖ። ሄዋን ሚርያማ ሀይቃደ ሞገታዱ።

2 ሄዋን አሳዉ ሃꬃይ ꬋይና፥ አሳይ ሺቂደ፥ ሙሴ ቦላነ አሮና ቦላ ደንዴዳ። 3 ኡንቱንቱ፥ “ኑ እሻቱ መꬍና ጎዳ ስንꬃን ሀይቄዳ ዎደ፥ ኑንካ ሀይቄዳዋ ግዴሮኮሻ! 4 ኑንነ ኑ መሂ ሀ መላ ቢታን ሀይቃናዳን፥ መꬍና ጎዳ አሳ ሀዋ ህንተ አያዉ አሄድቴ? 5 ሀ ዎልቃማ ሳኣ ኑና ግብጼፐ ፑደ አያዉ አሄድቴ? ሀዋን ካꬃ አይፊ፥ ዎይ ባላስያ፥ ዎይ ዎይንያ አይፊ፥ ዎይ ሮማኒ ባዋ፤ ቃይ ኡሽያ ሃꬃይካ ሀዋን ባዋ” ያጊደ ሙሴና ዋላቀቴድኖ።

6 ያትና ሙሴነ አሮን አሳ ማታፐ ጋከትያ ዱንካንያ ፐንገ ቢደ ጉፋኔድኖ፤ መꬍና ጎዳ ቦንቹ ኡንቱንቶ ቆንጬዳ። 7 መꬍና ጎዳይ ሙሳ፥ 8 “ነ ጋትማ አካ፤ ኔንነ ነ እሻ አሮን ሺቁዋ ሺሽተ፤ ኡንቱንቱ ስንꬃን ዛላይ ሃꬃ ጎጋና ማላ ኦዳ። ዛላፐ ሃꬃ ህንተ ከሲደ፥ ሽቁዋነ ኡንቱንቱ መህያ ኡሻና” ያጌዳ። 9 መꬍና ጎዳይ አዛዜዳዋዳን፥ ሙሴ መꬍና ጎዳ ስንꬃፐ ጋትማ አኬዳ።

10 እነ አሮን ሺቁዋ ዛላ ስንꬃን ሺሼድኖ፤ ሙሴ ኡንቱንታ፥ “ህንተኖ ማካላንቻቶ፥ ስስተ፤ ሀ ዛላፐ ሃꬃ ህንተንቶ ኑን ቱሙ ከሳኔ?” ያጌዳ። 11 ሙሴ ባረ ኩሽያ ꬎቁ ኦꬂደ፥ ባረ ጋትማን ላኡ ገደ ዛላ ሾጭና፥ ሃꬃይ ꬉቂደ ከስና ያአይነ ኡንቱንቱ መሂ ኡሼዳ።

12 ሽን መꬍና ጎዳይ ሙሳነ አሮና፥ “እስራኤልያ አሳ ስንꬃን ህንተ ታ ጌሻተꬃ በሳናዉ አማነትቤና ድራዉ፥ ታን ኡንቱንቶ እምያ ቢታ ሀ አሳ ህንተ ገልስክታ” ያጌዳ።

13 እስራኤልያ አሳይ መꬍና ጎዳና ዋላቀቶዌ እ ባረ ጌሻተꬃ ኡንቱንቱ ግዶን ቆንጭሴዳሳይ ሀ ማሪባ * ሃꬃና።

ኤዶማ ካቲ እስራኤልያ አሳይ ባረ ቢታና አናዳን ድጌዳ

14 ሙሴ ቃዴሳፐ ኤዶማ ቢታ ካትያኮ፥ ባረ ኪተትያዋንታ ሀዋዳን ያጊደ ኪቴዳ፤ “ነ ዳቦ ግድያ እስራኤልያ አሳይ ሀዋዳን ያጌ፤ ‘ኑና ጋኬዳ መቱዋ ኡባ ኔን ኤራሳ። 15 ኑ ማይዛ አዎቱ ዱገ ግብጼ ዎꬌድኖ፤ ያን ኑን ዳሮ ላይꬃ ደኤዶ። ግብጼቱ ኑናነ ኑ አዎቱዋ ኡቅኔድኖ። 16 ኑን መꬍና ጎዳዉ ዋስና፥ ኑ ዋሱዋ ስሲደ፥ ኪታንቻ ኪቲደ፥ ኑና ግብጼፐ ከሴዳ። ሀእ ኑን ነ ቢታ ጋጻን ደእያ ቃዴሳ ካታማን ደኤቶ። 17 ሀያና፥ ኑና ነ ቢታና አꬃርኪ! ኑን አይ ጋደ ግዶፐካ ዎይ ዎይንያ ቱራ ግዶፐካ ቦቾኮ! ቃይ ኑን አይ ሃꬃ ኦላፐነ ሃꬃ ኡሾኮ። ኑን ካትያ ኦግያ ኦይቂደ ባና፤ ኑን ነ ቢታና አꬋና ጋካናዉ፥ ሀድርሳ ዎይ ኡሸቻ ጎኮ’ ያጌ” ያጌዳ።

18 ሽን ኤዶማ ካቲ፥ “ኑ ቢታና አꬅከ፤ ህንተ ሀዋና መንꬃና ካጄሎፐ፥ ኑን ደንዲደ ህንተና ማሻን ኦላና” ያጌድኖ።

19 እስራኤላቱ አ፥ “ኑን ካትያ ኦግያና ባና፤ ኑን ዎይ ኑ መሂ ህንተ ሃꬃ ኡሾፐ፥ ኑን ሄዎ ጋትያ ጭጋና። ኑን ገድያን አꬃ ጻላላ ኮዬቶ፤ ሀራባ አያነ ኮዮኮ” ያጌድኖ።

20 ኤዶማ ካቲ ዛረꬂደ፥ “ህንተና አꬅከ” ያጌዳ። ሄዋፐ ጉይያን፥ ዳሮነ ዎልቃማ ኦላንቻቱዋ አኪደ፥ እስራኤልያ አሳና ኦላ ጋከታናዉ ከሴዳ። 21 ኤዶማቱ ባረንቱ ቢታና እስራኤልያ አሳይ አꬋናዉ ድጌዳ ድራዉ፥ እስራኤልያ አሳይ ስሚደ ሀራ ኦግያ ቤዳ።

አሮና ሀይቁዋ

22 እስራኤልያ አሳይ ኡባይ ቃዴሳፐ ደንዲደ፥ ሆራ ግያ ደርያ ቤድኖ። 23 ኤዶማ ዛዋ ማታን ደእያ ሆራ ደርያን፥ መꬍና ጎዳይ ሙሳነ አሮና፥ 24 “አሮን ሀይቂደ ባረ ማይዛን ጋከትያ ዎዲ ጋኬዳ። ማሪባ ሃꬃ ማታን ህንተ ላኡካ ታ አዛዙዋ ቦላ ማካሌዳ ድራዉ፥ እስራኤልያ አሳዉ ታን እምያ ቢታ እ ገለና። 25 አሮናነ አ ናኣ ኤልኣዛራ አካደ፥ ሆራ ደርያ አሀ። 26 አሮና ማዩዋ ቃራደ፥ አ ናኣ ኤልኣዛራ ማይዛ። አሮን ባረ ማይዛን ጋከታና፤ እ ያን ሀይቃና” ያጌዳ።

27 መꬍና ጎዳይ አዛዜዳዋዳን ሙሴ ኦꬄዳ፤ አሳይ ኡባይ ጼልሽን፥ ኡንቱንቱ ሆራ ደርያ ከሴድኖ። 28 ሙሴ አሮና ማዩዋ ቃሪደ፥ አ ናኣ ኤልኣዛራ ማይዜዳ። አሮን ሄ ደርያ ሁጲያን ሀይቄዳ። ሄዋፐ ጉይያን፥ ሙሴነ ኤልኣዛር ደርያፐ ዎꬌድኖ።* 29 አሮን ሀይቄዳዋ አሳይ ኡባይ ኤሬዳ ዎደ፥ እስራኤልያ አሳይ ኡባይ አሮናዉ ሀታሙ ጋላሳ ዬኬዳ።

21

ካናነቱ ጾነቴድኖ

1 ኔጌባ መላ ቢታ፥ ካናነ ጋድያን ደእያ አራዳ ካቲ እስራኤልያ አሳይ አታርማ አፍያ ኦግያ ባጋና ይያዋ ስሴዳ ዎደ፥ እ እስራኤላቱዋና ኦላ ጋከቲደ፥ ኡንቱንቱፐ አማሬዳዋንታ ኦሞዴዳ። * 2 ሄ ዎደ እስራኤልያ አሳይ፥ “ኔን ሀ አሳ ኑ ኩሽያን አꬃደ እሞፐ፥ ኑን ኡንቱንቱ ካታማቱዋ ኡባና ꬋይሳና” ያጊደ መꬍና ጎዳው ሺቄድኖ። 3 መꬍና ጎዳይ እስራኤልያ ቃላ ስሲደ፥ ሄ ካናነቱዋ ኡንቱንቶ አꬅ እሜዳ፤ ኡንቱንቱ ሄ ካናነቱዋነ ኡንቱንቱ ካታማቱዋ ኡባና ꬋይሴድኖ። ሄዋ ድራዉ፥ ሄ ሳአይ ሆርማ * ጌተት ሱንቴዳ።

ናሃስያ ብራታፐ መቴዳ ሾሻ

4 እስራኤልያ አሳይ ሆራ ደርያፐ ደንዲደ፥ ኤዶማ ቢታ ዩሹዋ ባናዉ ዞኦ አባ አፍያ ኦግያና ቤድኖ፤ ሽን ኦግያ ቦላን አሳዉ ዳንዳያይ ዉሬዳ። * 5 አሳይ፥ “ኑን መላ ቢታን ሀይቃናዉ ግብጼፐ ፑደ ኑና አያዉ አሄድቴ? ቁም ባዋ፤ ሃꬃይ ባዋ፤ ሀ ኢታ ቁማይ ኑና ሸነዬዳ” ያጊደ ጾሳ ቦላነ ሙሴ ቦላ ዙዙሜድኖ። *

6 መꬍና ጎዳይ አሳ ግዱዋን ማርዝያና ደእያ ሾሻቱዋ የዴዳ፤ ኡንቱንቱ ዱክና፥ ዳሮ እስራኤላቱ ሀይቄድኖ። 7 ኡንቱንቱ ሙሴኮ ዪደ አ፥ “ኑን መꬍና ጎዳ ቦላነ ነ ቦላ ዙዙሚደ፥ ናጋራ ኦꬄዶ። ኑፐ ሀ ሾሻ ሃሳና ማላ፥ ኔን መꬍና ጎዳ ዎሳ” ያጌድኖ። ሙሴ አሳ ድራዉ ዎሴዳ።

8 ሄዋፐ ጉይያን መꬍና ጎዳይ ሙሳ፥ “ኔን ሾሻ መꬋደ፥ ኡንቱንቱ ስንꬃን ምꬃ ቦላን ካቃ፤ ዱከቴዳ ኦንነ አ ጼሎፐ ፓጻና” ያጌዳ። 9 ሙሴ ናሃሰ ብራታፐ ሾሻ መꬊደ፥ ምꬃ ቦላን ካቄዳ። ሄዋፐ ጉይያን፥ ሾሻይ ዱኬዳ አሳይ ኡባይ ናሃስያ ሾሻ ጼሊደ ፓጼድኖ። *

ሆራ ደርያፐ ደንዲደ ሞኣባ ቢታ ቤድኖ

10 እስራኤልያ አሳይ ደንዲደ፥ ኦቦታ ግያ ሳን ዱንካኔድኖ። 11 ኦቦታፐ ደንዲደ፥ ሞኣባፐ ስንꬃና ደእያ ባዙዋን፥ አዋይ ዶልያ ባጋና፥ ላለቴዳ እየ አባርማ ካታማን ዱንካኔድኖ። 12 ሄዋፐ ደንዲደ፥ ዘሬዳ ዛንጋራን ዱንካኔድኖ። 13 ሄዋፐ ደንዲደ፥ አሞረቱ ቢታ ጋጻ ጋካናዉ ብያ መላ ቢታ ግዶን አርኖና ሻፋፐ ሄፍንꬃን ዱንካኔድኖ። አርኖና ሻፋይ ሞኣባ ቢታፐነ አሞረቱ ጋድያፐ ግዱዋን ደእያ ዛዋ። 14 ሄዋ ድራዉ፥ ጾሳ ኦላ ማጻፋን፥ “ሱፋ ሄራን ደእያ ዋሄባ ካታማነ አርኖና ሻፋ ዛንጋራ፥ 15 ኤራ ካታማ ጋካናዉነ ሞኣባ ዛዋ ጋካናዉ ደእያ ዛንጋራ ዱገꬃ” ያገት ጻፈቴዳ።

16 ኡንቱንቱ ሄዋፐ ደንዲደ፥ ቤራ ግያሳ ቤድኖ፤ ሄዌ ጾሳይ ሙሳ፥ “አሳ ሺሻ፤ ታን ኡንቱንቶ ሃꬃ እማና” ያጊደ ኦዴዳ ሃꬃ ኦላ።

17 ሄዋን እስራኤልያ አሳይ ሀ ማዝሙርያ የጼዳ።

“ሃꬃ ኦላዉ፥ ፑልታ!

18 ካፓቱ ቦኬዳ ሃꬃ ኦላዉ፥

አሳ ካለꬅያዋንቱ ኦላዉ፥

ካተቱዋ ጻምኣንነ ኡንቱንቱ ካዛራን ቦኬዳ ሃꬃ ኦላዉ

አነ የጼቶ” ያጌዳ።

ኡንቱንቱ ሄ ባዙዋፐ ማታና ግያሳ ቤድኖ፤ 19 ማታናፐ ናህልኤላ፥ ናህልኤላፐ ባሞታ ግያሳ፥ 20 ባሞታፐ ደንዲደ፥ ሞኣበን ደእያ ዛንጋራ ቤድኖ፤ ሀ ዛንጋራይ ፕስጋ ደርያፐ ጋርሳን ባዙዋ ማታን ደኤ።

ካቲ ስሆንነ ካቲ ኦግ ጾነቴድኖ

(ዛረ. 2:26—3:11)

21 ሄዋፐ ጉይያን፥ እስራኤልያ አሳይ አሞረ ቢታ ካትያ ስሆናኮ ኪተትያዋንታ ሀዋዳን ያጊደ ኪቴዳ፤ 22 “ኑና ነ ቢታና አꬃርኪ! ኑን ነ ጋድያ ግዱዋ ዎይ ዎይንያ ቱራ ግዱዋ ገሎኮ፤ ቃይ ሃꬃ ኦላ ሀቃዋፐነ ኡሾኮ። ኑን ነ ቢታና አꬋና ጋካናዉ፥ ካትያ ኦግያና ባና” ያጌዳ።

23 ሽን ስሆን ባረ ቢታና እስራኤልያ አሳ አናን ድጌዳ፤ እ ባረ ኦላንቻቱዋ ኡባ ሺሺደ፥ እስራኤልያ አሳ ኦላናዉ መላ ቢታ ቤዳ፤ ያሃጻ ግያሳ ብ ጋኪደ፥ እስራኤልያ አሳና ኦለቴዳ። 24 ሽን እስራኤልያ አሳይ ኦላን አሞረቱዋፐ ዳሩዋ ዎꬊደ፥ ኡንቱንታ ቢታ አርኖና ሻፋፐ ዶሚደ፥ አሞናቱዋ ዛዋን ደእያ ያቦቃ ሻፋ ጋካናዉ ኦይቄዳ። አሞና አሳቱ ቢታ ዛዋይ ግምበት ኡቴዳ ድራዉ፥ ኡንቱንቱ ያ ገልበይክኖ። 25 ያትና እስራኤላቱ አሞረቱ ካታማቱዋ ኡባ ጾኒደ አኬድኖ። ቃይ ሀሰቦናነ አ ዩሹዋን ደእያ ቄር ካታማቱዋካ ኡባ ኦይቂደ፥ ያን ኡቴድኖ። 26 ሀሰቦና ካታማይ አሞረቱ ካትያ ስሆና ካታማ። ስሆን ሞኣባ ቢታ ካትያ ካሰዋ ኦሊደ፥ አርኖና ሻፋ ጋካናዉ አ ቢታ ኡባ አፐ አኬዳዋ።

27 ሄዋ ድራዉ፥ ሌምሱዋን ሀዋዳን ያጌድኖ፤

“ሀሰቦና ሃይተ፤

ሄ ካታማይ ዛረꬅ ኬጸቶ፤

ስሆና ዎልቃማ ካታማይ ዎꬍ ኤቂደ ኬጸቶ!

28 አያዉ ጎፐ፥ ታማይ ሀሰቦናፐ፥ *

ላጩ ስሆና ካታማፐ ከሴዳ፤

ሞኣበን ደእያ ኤራነ

አርኖና ሻፋ ሄራን ገዝያን ደእያ ካፓቱዋ ሜዳ።

29 ሞኣባ፥ ነዉ አየ አና!

ካሞሻዉ ጎይንያዋንቶ፥ ህንተ ꬋዬድታ።

ህንተ ጾሳይ፥ ካሞሽ፥

ህንተ አቱማ ናናቱዋ ባቃታናዉ፥

ህንተ ማጫ ናናቱዋ ኦሞዶ፥

አሞረቱ ካትያ ስሆናዉ እሜዳ።

30 ህንተ ዘረꬃቱ ሀሰቦናፐ ዶሚደ፥

ድቦና ጋካናዉ ኡባና ꬋዬድኖ።

መዳባ ማታን ደእያ ኖፋሀ ጋካናዉ

ዉርሲደ ባይዜድኖ” ያጌድኖ።

31 ሄዋዳን ሀኒደ፥ እስራኤላቱ አሞረቱ ጋድያን ኡቴድኖ። 32 ቃይ ሙሴ ዎችያዋንታ ያእዜራ ግያ ካታማ የድና፥ እስራኤላቱ ሄ ካታማነ አ ሄራን ደእያ ቄር ካታማቱዋ ኦይቂደ፥ ሄዋን ደእያ አሞረቱዋ ከሲደ የደርሴድኖ።

33 ሄዋፐ ጉይያን፥ እስራኤላቱ ስሚደ፥ ባሳነ አፍያ ኦግያና ከሴድኖ። ባሳነ ካቲ ኦግ ባረ ኦላንቻቱዋ ኡባና ኤድራአ ግያ ካታማ ኡንቱንቱና ኦለታናዉ ከሴዳ። 34 ሽን መꬍና ጎዳይ ሙሳ፥ “አዉ ያዮፓ! አያዉ ጎፐ፥ ታን ካትያ ኦጋ አ አሳ ኡባናነ አ ቢታና ነ ኩሽያን አꬃደ እማድ። ሀሰቦናን ኡቲደ ሞዴዳ አሞረቱ ካትያ ስሆና ቦላ ኦꬄዳዋዳን፥ ኔን አ ቦላካ ኦꬃና” ያጌዳ። 35 እስራኤላቱ ኦጋ፥ አ አቱማ ናናቱዋነ አ አሳ ኡባ እቱዋነ ፓጻ አሸናን ዎꬌድኖ። ኡንቱንቱ አ ቢታ ላቴድኖ።

ሞኣባን ኦሰቴዳ ሀኖታቱዋ

22

(22:1—32:42)

ሞኣባ ካቲ ባላቅ ባላማ ጼግሴዳ

1 ሄዋፐ ጉይያን እስራኤልያ አሳይ ደንዲደ፥ እያርኮ ልክያን ዮርዳኖሳ ሄፍንꬃን ደእያ ሞኣባ ደምባን ዱንካኔዳ።

2 እስራኤልያ አሳይ አሞረቱ ቦላ ኦꬄዳዋ ኡባ ጽፖራ ናአይ ባላቅ ስሴዳ። 3 እስራኤልያ አሳይ ሎይꬅ ዳሮ ግዴዳ ድራዉ፥ ሞኣባቱ ሎይꬅ ዳጋሚደ ያዬድኖ። 4 ሞኣባቱ ምድያማ ጭማቱዋ፥ “ቦራይ ማታ ም ꬋይስያዋዳን ሀ ዉደ አሳይ ኑ ዩሹዋን ደእያ ኡባ ም ꬋይሳና” ያጌድኖ።

ሄ ዎደ ሞኣባ ካቲ፥ ጽፖራ ናአይ ባላቅ 5 አማዋ ጋድያን ኤፍራጺሳ ሻፋ ማታን ፓቶራ ካታማን ደእያ ብኦራ ናኣ ባላማኮ አሳ ኪቴዳ። ባላቅ፥ “በአ፥ ግብጼፐ ዳሮ አሳይ ከሴዳ፤ ኡንቱንቱ ቢታ ኡባ ማዪደ፥ ታፐ ያ ባጋን ደኢኖ። * 6 ኡንቱንቱ ታዉ ሎይꬅ ዎልቃምያ ድራዉ፥ ሀያና ሀእ ያደ፥ ኡንቱንታ ታዉ ሸቃርኪ! ኦን ኤሪ፥ ታን ኡንቱንታ ጾናናዉነ ጋድያፐ ከሳናዉ ዳንዳያነንቶነ። አያዉ ጎፐ፥ ኔን አንጄዳዌ አንጀቴዳዋነ ኔን ሸቄዳዌ ሸቀቴዳዋ ግድያዋ ታን ኤራይ” ያጌዳ።

7 ሞኣባ ጭማቱነ ምድያማ ጭማቱ ሸቂስያ ጋትያ አኪደ፥ ባላማኮ ቤድኖ። ባላቅ ጌዳዋ አዉ ኦዴድኖ። 8 ባላም ኡንቱንታ፥ “ሀቼ ቃማ ሀዋን አቅተ፤ መꬍና ጎዳይ ታዉ ኦድያዋ ታን ህንተንቶ ኦዳና” ያጌዳ። ሞኣባ ካፓቱ ባላማዋን ታኬድኖ።

9 ጾሳይ ባላማኮ ዪደ፥ “ሀዋንቱ ኔናና ደእያ አሳቱ ኦኔ?” ያጊደ ኦቼዳ።

10 ባላም ጾሳ፥ “ሞኣባ ካቲ፥ ጽፖራ ናአይ ባላቅ፥ 11 ‘ግብጼፐ ዳሮ አሳይ ከሴዳ፤ ኡንቱንቱ ቢታ ኡባ ማዬድኖ። ሀእ ኔን ያደ፥ ኡንቱንታ ታዉ ሸቃርኪ! ኦን ኤሪ፥ ታን ኡንቱንታ ጾናናዉነ ጋድያፐ ከሳናዉ ዳንዳያነንቶነ’ ያጊደ ኡንቱንታ ታኮ ኪቴዳ” ያጌዳ።

12 ጾሳይ ባላማ፥ “ኔን ኡንቱንቱና ቦፓ። እስራኤላቱ አንጀቴዳዋንታ ግድያ ድራዉ፥ ኔን ሄ አሳ ሸቆፓ” ያጌዳ።

13 ዎንተꬃ ጋላስ ዎንታ ባላም ደንዲደ፥ ባላቃ ካፓቱዋ፥ “ታን ህንተናና ቤናዳን መꬍና ጎዳይ ድጌዳ ድራዉ፥ ህንተ ቢታ ስምተ” ያጌዳ።

14 ሞኣባ ካፓቱ ያፐ ደንዲደ፥ ባላቃኮ ስሚደ አ፥ “ባላም ኑናና ዬናን እጼዳ” ያጌድኖ።

15 ዛሪደካ ባላቅ ካሰዋንቱፐ አꬍ ቦንቼቴዳነ ፓይዱዋንካ ጮራቴዳ ሀራ ካፓቱዋ አኮ ኪቴዳ። 16 ኡንቱንቱ ባላማኮ ዪደ፥ “ጽፖራ ናአይ ባላቅ ኔና፥ ‘ኔን ታኮ ያናዋ ኔና አያይነ ተኦፖ። 17 አያዉ ጎፐ፥ ታን ነዉ ዳሮ ዎይቱዋ እማና፤ ኔን ግያዋ ኡባ አያነ ታን ኦꬃና። ያደ ሀ አሳ ታዉ ሸቃርኪ’ ” ያጊደ ኦዴድኖ።

18 ሽን ባላም ኡንቱንቶ፥ “ባላቅ ሀራይ አቶ ብራይነ ዎርቃይ ኩሜዳ ባረ ካትያ ጎልያ ታዉ እሜዳዋ ግድንቶነ፥ መꬍና ጎዳ ታ ጾሳ አዛዙዋፐ አꬋደ፥ ታን አያነ ፓጭሳናዉ ዎይ ጉጃናዉ ዳንዳይከ። 19 መꬍና ጎዳይ ታዉ ኦድያ ሀራባይ ደኦፐ ታን ኤራናዳን፥ ህንተካ ሀች ቃማ ሀዋን አቅተ” ያጌዳ።

20 ሄ ጋላሳ ቃማ ጾሳይ ባላማኮ ዪደ፥ “ሀ አሳይ ኔና ጼሳናዉ ዬዳ ድራዉ፥ ኔን ኡንቱንቱና ባ። ሽን ታን ነዉ ኦድያዋ ጻላላ ኦꬃ” ያጌዳ።

ባላማነ አ ሀራቶ

21 ዎንተꬃ ጋላስ ባላም ባረ ሀራቶ ኮሪደ፥ ሞኣባ ካፓቱዋና ቤዳ። 22 ሽን እ ብያ ዎደ ጾሳ ሀንቁ ኤጽ ከሴዳ፤ ያትና መꬍና ጎዳ ኪታንቻይ አ ተአናዉ ኦግያን ኤቄዳ። ሄ ዎደ ባላም ባረ ሀራቶ ቶጎዋን፥ አ ላኡ ቆማቱ አናና ደኢኖ። 23 መꬍና ጎዳ ኪታንቻይ ማሻ ዛረꬅ ኦይቂደ፥ ኦግያን ኤቄዳዋ ሀራታ በአኔ፥ ኦግያ አጋደ፥ ጎሻ ግዶ ገላዱ። ባላም ኦግያ ዛራናዉ ሀራቶ ሾጬዳ።

24 ያትና መꬍና ጎዳ ኪታንቻይ ላኡ ዎይንያ ቱራ ሳአቱዋፐ ግዱዋን፥ ያ ባጋናነ ሀ ባጋና ግምቢያን ድረት ኡቴዳ ኡንኦ ኦግያን ኤቄዳ። 25 ሀራታ መꬍና ጎዳ ኪታንቻ በኤዳ ዎደ፥ ግምቢያ ድርሳኮ ሺቃደ፥ ባላማ ገድያ ግምቢያ ድርሳና ዳራጻዱ፤ እ ሀራቶ ላኤንꬁዋካ ሾጬዳ።

26 ሄዋፐ ጉይያን፥ መꬍና ጎዳ ኪታንቻይ ስንꬃዉኮ አꬊደ፥ ሀድርሳ ባጋናካ ኡሸቻ ባጋና አꬍያ ሳአይ ባይና ኡንኦ ሳኣን ኤቄዳ። 27 ሀራታ መꬍና ጎዳ ኪታንቻ በኣደ፥ ባላም ቶጎዋን ግሳዱ። ባላም ሎይꬅ ሀንቀቲደ፥ ባረ ጻምአን ሀራቶ ቡኬዳ። 28 ሄዋፐ ጉይያን፥ መꬍና ጎዳይ ሀራት ዶና ዶይና፥ ሀራታ ባላማ፥ “ታን ነዉ አይ ኦꬅኔ ኔን ታና ሀ ሄዙ ገደ ቡኬዳዌ?” ያጋዱ።

29 ባላም ሀራቶ፥ “ኔን ታና ኤየꬄዳ ድራሳ። ታ ኩሽያን ማሻይ ደኤዳዋ ግድንቶነ፥ ታን ኔና ሀእ ዎꬋና ሽን!” ያጌዳ።

30 ሀራታ ባላማ፥ “ታን ነ ደኦ ኡባን ሀች ጋካናዉ ቶግያ ነ ሀራቶ ግድክታ? ታን ነዉ ሀዋዳን ሀና ኤራይታ?” ያጋዱ።

ባላም፥ “ሀና ኤራካ” ያጌዳ።

31 ሄዋፐ ጉይያን፥ መꬍና ጎዳይ ባላማ አይፍያ ዶይና፥ መꬍና ጎዳ ኪታንቻይ ሾኩዋፐ ሾዴዳ ማሻ ኦይቂደ፥ ኦግያን ኤቄዳዋ በኤዳ። እ ልጭ ጊደ፥ ሶምኡዋ ሳኣ ጋꬂደ ጉፋኔዳ። 32 መꬍና ጎዳ ኪታንቻይ አ፥ “ነ ሀራቶ ሀ ሄዙ ገደ አያዉ ቡካዲ? ነ ኦጊ ታ ስንꬃን ጌላ ግድያ ድራዉ፥ ታን ኔና ተአናዉ ሀዋ ያድ። 33 ሀራታ ታና በኣደ፥ ታ ስንꬃፐ ሄዙ ገደ ዎራ ስማዱ። ሀራታ ዎራ ስማቤናዋ ግድንቶነ፥ ታን ኔና ሀኖደ ቱሙ ዎꬋ ድጋደ፥ ሀራቶ አሻና ሽን” ያጌዳ።

34 ባላም መꬍና ጎዳ ኪታንቻ ዛሪደ፥ “ታን ናጋራ ኦꬃድ። ኔን ታና ተአናዉ ኦግያ ቦላን ኤቄዳዋ ታን ኤራበይከ። ኔን ዶሳቤናባ ግዶፐ፥ ታን ሀእ ጉየ ስማና” ያጌዳ።

35 መꬍና ጎዳ ኪታንቻይ ባላማ፥ “ኔን ሀ አሳቱዋና ባ፤ ሽን ታን ነዉ ኦድያዋ ጻላላ ሃሳያ” ያጌዳ። ባላም ባላቃ ቢታ ካፓቱዋና ቤዳ።

ባላቅ ባላማ ናሸቻን ሞኬዳ

36 ባላም ይያዋ ባላቅ ስሴዳ ዎደ፥ አርኖና ሻፋ ዛዋን ባረ ቢታ ጋጻን ደእያ ሞኣባቱዋ ካታማን አናና ጋከታናዉ ቤዳ። 37 ባላቅ ባላማ፥ “ኔን ኤለካ ያናዳን ታን ኪታበይክታ? ኔን አያዉ ታኮ ኤለካ ያበይኪ? ታን ነዉ ዎይታናዉ ቱሙ ዳንዳይክታ?” ያጌዳ።

38 ባላም ባላቃ፥ “በአ፥ ሀእ ታን ኔኮ ያድ፤ ሽን ታን አያነ ጋናዉ ቱሙ ዳንዳይከ። ጾሳይ ታና ሃሳይስያዋ ጻላላ ታን ሃሳያና” ያጌዳ። 39 ሄዋፐ ጉይያን፥ ባላም ባላቃና ቅርያት-ሁጾታ ግያ ካታማ ቤዳ። 40 ባላቅ ሚዛነ ዶርሳ ያርሺደ፥ አሹዋፐ አማሬዳዋ ባላማዉነ አናና ደእያ ካፓቶ እሜዳ።

ባላማ ኮይሮ ትምቢትያ

41 ዎንተꬃ ጋላስ ዎንታ ባላቅ ባላማ አኪደ፥ ባሞት-ባኣል ግያሳ ፑደ ከሴዳ፤ ሄዋን ኤቂደ፥ ባላም እስራኤልያ አሳፐ ባጋ በኤዳ።

23

1 ባላም ባላቃ፥ “ሀዋን ኔን ታዉ ላፑን ያርሽያ ሳኣ ግምባ፤ ቃይ ላፑን ኮሩማ ቦራነ ላፑን ዶርሳ ኦርገቱዋ ኔን ታዉ ጊግሳ” ያጌዳ።

2 ባላም ጌዳዋዳን ባላቅ ኦꬄዳ፤ ኡንቱንቱ ላኡካ እት እት ያርሽያ ሳኣን እት ኮሩማ ቦራነ እት ዶርሳ ኦርግያ ያርሼድኖ። 3 ሄዋፐ ጉይያን፥ ባላም ባላቃ፥ “ኔን ነ ጹግያ ያርሹዋ ማታን ሀዋን ኤቃሻ፤ ታን ገደኮ ባይ። መꬍና ጎዳይ ታናና ጋከታናዉ ሀቀት ዬናን አገና። እ ታዉ ቆንጭስያዋ አያነ ታን ነዉ ኦዳና” ያጌዳ። ꬎቃ ዞዘትያ መላ ሳኣ ከሴዳ። 4 ሄዋን ጾሳይ ባላማና ጋከትና ባላም፥ “ታን ላፑን ያርሽያ ሳኣ ጊግሳድ፤ እት እት ያርሽያ ሳኣን እት ኮሩማ ቦራነ እት ዶርሳ ኦርግያ ያርሻድ” ያጌዳ።

5 ባላም ጋናባ መꬍና ጎዳይ አዉ ኦዲደ፥ “ኔን ባላቃኮ ስማደ፥ አዉ ሀ ትምቢትያ ኦዳ” ያጌዳ። 6 እ ባላቃኮ ስምያ ዎደ፥ ባላቅ ሞኣባ ካፓቱ ኡባና ባረ ጹግያ ያርሹዋ ማታን ኤቄዳ።

7 ሄዋፐ ጉይያን፥ ባላም ባረ ትምቢትያ ሀዋዳን ያጊደ ኦዴዳ፤

“ሞኣባ ካቲ አዋይ ዶልያ ባጋ ደረቱዋፐ፥

ሶርያ ጋድያፐ ታና ሀዋዳን ያጊደ አሄዳ፤

‘ሃያ፤ ያቆባ ታዉ ሸቃ!

እስራኤልያ አሳ፥ “ዉርተ!” ያጋ’ ያጌዳ።

8 ጾሳይ ሸቂቤናዋንታ ታን ዋታ ሸቆ?

መꬍና ጎዳይ፥ ‘ዉርተ!’ ያግቤናዋንታ፥

ታን ዋታደ፥ ‘ዉርተ!’ ያጎ?

9 ታን ꬎቃ ዛላ ሁጲያን ኤቃደ ኡንቱንታ ጼላይ፤

ዞዝያን ኤቃደ ታን ኡንቱንታ በአይ።

ኡንቱንቱ ባረካ ደእያ አሳ፤

ኡንቱንቱ ባረና ካዉተꬃቱዋፐ እቱዋዳን ፓይድክኖ።

10 ባናዳን ጮራቴዳ ያቆባ ዘረꬃ ኦን

ፓይዳናዉ ዳንዳዪ?

ሀራይ አቶ እስራኤልያ አሳዉ ኦይደንꬆ ኩሽያ ኦን

ፓይዳናዉ ዳንዳዪ?

ታ ሀይቁ ጽሎቱዋ ሀይቁዋ ማላ ግዶ፤

ታ ደኡዋ ዉርሰꬃይካ ኡንቱንቱዋዳን ሀኖ!” ያጌዳ።

11 ባላቅ ባላማ፥ “ኔን ታ ቦላ ኦꬅያባይ አዬ? ታን ኔና ታ ሞርከቱዋ ሸቃናዳን አሃድ፤ ሽን ኔን ኡንቱንታ አንጃዳፐ አትና፥ ሀራባ አይነ ኦꬃባካ!” ያጌዳ።

12 ባላም ዛሪደ፥ “ታን መꬍና ጎዳይ ታና ሃሳይስያዋፐ ሀራ ሃሳዮየ?” ያጌዳ።

ባላማ ላኤንꬆ ትምቢትያ

13 ሄዋፐ ጉይያን፥ ባላቅ አ፥ “ኡንቱንቱ ኔን በአናዉ ዳንዳይያ ሀራሳ ታናና ደንዳ። ኔን ኡንቱንቱፐ አማሬዳዋ በአናፐ አትና፥ ኡንቱንታ ኡባ በአካ። ኔን ሄዋን ታዉ ኡንቱንታ ሸቃርኪ” ያጌዳ። 14 ፕስጋ ግያ ደርያ ሁጲያን ደእያ ጾፊማ ደምባ አኪደ አፌዳ። ሄዋን ላፑን ያርሽያ ሳኣ ግምቤዳ፤ እት እት ያርሽያ ሳኣን እት ኮሩማ ቦራነ እት ዶርሳ ኦርግያ ያርሼዳ።

15 ባላም ባላቃ፥ “ታን ህንና ጾሳና ጋከትያ ዎደ፥ ኔን ሀዋን ነ ጹግያ ያርሹዋ ማታን ኤቃሻ” ያጌዳ።

16 መꬍና ጎዳይ ባላማና ጋከቲደ ኪቲደ፥ “ኔን ባላቃኮ ስማደ፥ አዉ ሀ ትምቢትያ ኦዳ” ያጌዳ።

17 እ አኮ ስሚደ፥ ባረ ጹግያ ያርሹዋ ማታን ሞኣባ ቢታ ካፓቱና ኤቄዳዋ ደሜዳ። ባላቅ አ፥ “መꬍና ጎዳይ ኦድያባይ አዬ?” ያጌዳ።

18 ባላም ባረ ትምቢትያ ሀዋዳን ያጊደ ኦዴዳ፤

“ጽፖራ ናኣ ባላቃ ደንዳ ስሳ፤

ታን ኦድያዋ ስሳ!

19 ጾሳይ ዎርዶታናዉ አሳ ግደና፤

ባረ ቆፋ ላማናዉ እ አሳ ናኣ ግደና።

እ ኦዲደ፥ ባረ ኦዴዳዋ ኦኔ?

ዎይ እ ባረ ጌዳዋ ፖለኔ?

20 ታን አንጃናዉ አዛዙዋ አካድ።

እ አንጅ ክቼዳ፤

ታን ሄዋ ላማናዉ ዳንዳይከ።

21 ያቆባ ዛርያዉ ኢታባይ ያናባይ፥

እስራኤልያ አሳዉ መቱ ጋካናባይ ታዉ ቤትቤና።

መꬍና ጎዳይ ኡንቱንቱ ጾሳይ ኡንቱንቱና ደኤ፤

እ ኡንቱንቶ ካትያ ግድያዋ አዋዪኖ።

22 ጾሳይ ኡንቱንታ ግብጼፐ ከሴዳ፤

እ ምኖ መንꬃዳን ኡንቱንቶ ደኤ።

23 ያቆባ ቦላ ጋካና ብታይ ባዋ፤

እስራኤልያ አሳ ቆሀና ሙሩኑካ ባዋ።

አሳይ ሀእ፥ ‘ያቆባዉነ እስራኤላዉ ጾሳይ ኦꬄዳዋ በእተ’ ያጋና።

24 ሀ አሳይ ማጫ ጋማትዳን ደንዴዳ።

ባረ ኦይቄዳዋ ማና ጋካናዉነ፥

ባረ ዎꬌዳዋ ሱꬃ ኡሻና ጋካናዉ፥

ሸምፐና ጋሙዋዳን ኡንቱንቱ ኤቂ ደንድኖ” ያጌዳ።

25 ሄዋፐ ጉይያን፥ ባላቅ ባላማ፥ “ኔን ኡንቱንታ ሙለካ ሸቆፓነ ሙለካ አንጆፓ” ያጌዳ።

26 ባላም ዛሪደ፥ “መꬍና ጎዳይ ግያዋ ኡባ ኦꬃና ጋደ ታን ነዉ ኦዳበይክታ?” ያጌዳ።

ባላማ ሄዘንꬆ ትምቢትያ

27 ሄዋፐ ጉይያን፥ ባላቅ ባላማ፥ “ሃያ፤ ታን ኔና ሀራሳ አፋና። ኦን ኤሪ፥ ኔና ያ አፍና ጾሳይ ናሸቲደ፥ ኔና ኡንቱንታ ታዉ ሸቅሳነንቶ” ያጌዳ። 28 ባላቅ ባላማ መላ ቢታ ቦላና ዱገ ጼልያ ፓኦራ ደርያ ሁጲያ አፌዳ።

29 ባላም፥ “ኔን ሀዋን ታዉ ላፑን ያርሽያ ሳኣ ግምባ፤ ቃይ ላፑን ኮሩማ ቦራቱዋነ ላፑን ዶርሳ ኦርገቱዋ ታዉ ጊግሳ” ያጌዳ። 30 ባላም ጌዳዋዳን ባላቅ ኦꬄዳ፤ እት እት ያርሽያ ሳኣን እት ኮሩማ ቦራነ እት ዶርሳ ኦርግያ ያርሼዳ።

24

1 እስራኤልያ አንጅያዌ መꬍና ጎዳ ናሸቼዳዋ ባላም በኤዳ ዎደ፥ ካሰ እ ኦꬄዳዋዳን ሙሩናናዉ ኮይቤና፤ ሽን ባረ ሶምኡዋ መላ ቢታኮ ዛሬዳ። 2 ያቲዴ ꬎቁ ጊ ጼሊደ፥ እስራኤልያ አሳይ ባረ ዛርያን ዛርያን ዱንካን ኡቴዳዋ በኤዳ፤ ጾሳ አያናይ አ ቦላ ዎꬌዳ። 3 እ ባረ ትምቢትያ ሀዋዳን ያጊደ ኦዴዳ፤

“ብኦራ ናኣ ባላማ ትምቢቲ፥

አ አይፊ ትሽ ኦꬅ ጼልያዋ ትምቢቲ፥

4 ጾሳይ ግያዋ ስስያዋ ትምቢቲ፥

ልጭ ጊደ ጉፋንና፥

አ አይፊ ዶየቴዳዋነ

ኡባ ዳንዳይያ ጾሳ ሳፃ በእያዋ ትምቢቲ ሀዋ።

5 ያቆባ ዛረቶ፥ ህንተ ዱንካነቱ፥

እስራኤልያ አሳዉ፥ ህንተ ደእያ ሳአቱካ፥

ዎት ሎኤ!

6 ኡንቱንቱ ምጨቴዳ ዎምባዳን፥

ሻፋ ዶናን ደእያ አታክልትያ ሳኣዳን፥

መꬍና ጎዳይ ቶኬዳ ጎዳረ ኡꬃዳንነ

ሃꬃ ዶናን ደእያ ዝጋዳን ሀኒኖ።

7 ኡንቱንቶ ዳሮ ሃꬃይ ፑልታና፤

ኡንቱንቱ ዛረቶ ግድያ ሃꬃይ ደአና።

ኡንቱንቱ ካቲ ካትያ አጋጋፐ ግታታና፤

ኡንቱንቱ ካዉተꬃይካ ቦንቼታና።

8 ጾሳይ ኡንቱንታ ግብጼፐ ከሴዳ፤

እ ምኖ መንꬃዳን ኡንቱንቶ ደኤ።

ኡንቱንቱ ሞርከ ካዉተꬃ ምታና፤

ኡንቱንቱ መቀꬃካ ሊቅሳና፤

ኡንቱንቱ ባረንቱ ዎንዳፍያ ዙቢያን ኡንቱንታ ጫዳና።

9 እስራኤልያ አሳይ ጋሙዋዳን ግሴ። *

ማጫ ጋማትዳን ኡንቱንታ ደንꬃናዉ ኦን ጻላኔ?

ህንተና አንጅያ ኡባይ አንጀቴዳዋ ግዳናዋ፤

ህንተና ሸቂያ ኡባይ ሸቀቴዳዋ ግዳናዋ” ያጌዳ።

10 ሄዋፐ ጉይያን፥ ባላቅ ባላማ ቦላ ሀንቁዋ ኤጽ ከሴዳ። ባላቅ ባረ ኩሽያ ዱኪደ ባላማ፥ “ታ ሞርከቱዋ ቃንጋናዳን ታን ኔና ጼሳድ፤ ሽን ኔን ሀ ሄዙ ገደካ ኡንቱንታ አንጃዳ። 11 ስም ሀእ ኔን ነ ጎለ ባቃታ፤ ‘ታን ነዉ ዳሮባ ዎይታና’ ጋድ፤ ሽን ኔን ዎይቱዋ አከናዳን መꬍና ጎዳይ ኔና ድጌዳ” ያጌዳ።

12 ባላም ባላቃ ዛሪደ፥ “ኔን ታኮ ኪቴዳዋንቱነ፥ 13 ‘ባላቅ ሀራይ አቶ ባረ ብራይነ ዎርቃይ ኩሜዳ ባረ ካትያ ጎልያ ታዉ እሜዳዋ ግድንቶነ፥ መꬍና ጎዳይ ኦዴዳዋ አꬋደ፥ ሎኡዋ ዎይ ኢታ ታ ሸንያን ኦꬃናዉ ዳንዳይከ። ታን መꬍና ጎዳይ ግያዋ ጻላላ ጋና’ ያጋደ ነዉ ኦዳበይክታየ?” ያጌዳ።

ባላማ ዉርሰꬃ ትምቢትያ

14 ያጊደ፥ “ታን ሀእ ታ አሳኮ ባይ፤ ሽን ኔን ሃያ፤ ሀ አሳይ ዉርሰꬃ ዎድያን ነ አሳ ኦꬃናዋ ታን ነዉ ኦዳና” ያጌዳ። 15 እ ባረ ትምቢትያ ሀዋዳን ያጊደ ኦዴዳ፤

“ብኦራ ናኣ ባላማ ትምቢቲ፥

አ አይፊ ትሽ ኦꬂደ ጼልያዋ ትምቢቲ፥

16 ጾሳይ ግያዋ ስስያዋነ፥

ኡባፐ ꬎቂያ ጾሳፐ

ግዴዳ ኤራተꬃይ ደእያዋ ትምቢቲ፥

ልጵ ጊደ ጉፋንና፥

አ አይፊ ዶየቴዳዋነ

ኡባ ዳንዳይያ ጾሳ ሳፃ በእያዋ ትምቢቲ ሀዋ።

17 ታን አ በአይ፤ ሽን ዎዲ ሀአ ግደና፤

ታን አ ጼላይ፤ ሽን ማታን ግደና።

ያቆባ ዛርያፐ ጾልንቲ ከሳና።

እስራኤልያፐ ካተቱዋ ጻምአይ ከሳና።

ሞኣባ አሳ ሶምኡዋ እ ጋጭ ቆላና።

ሴተ አሳ ኡባ ሁጲያ እ ክንቻና።

18 ኤዶም ጾነታና፤

አ ሞርኪ ሰኢርካ ጾነታና፤

ሽን እስራኤሊ ምን ምኒደ ባና።

19 ያቆባፐ ሞድያዌ ከሳና፤

ኡንቱንቱ ካታማን ፓጻ አቴዳዋንታ ꬋይሳና” ያጌዳ።

20 ሄዋፐ ጉይያን፥ ባላም አማሌቃ አሳቱዋ በኢደ፥ ባረ ትምቢትያ ሀዋዳን ያጊደ ኦዴዳ፤

“ካዉተꬃቱዋ ግዶን አማሌቅ ኮይሮ፤

ሽን ኡንቱንቱ ዉርሰꬃይ ꬋዮ” ያጌዳ።

21 ቃይ ባላም ቄና አሳቱዋ በኢደ፥ ባረ ትምቢትያ ሀዋዳን ያጊደ ኦዴዳ፤

“ህንተ ደእያ ሳአይ ሳሮ ሳ ግዴ፤

ህንተ ጎሊ ዛላ ቦላን ኬጸቴዳ።

22 ሽን አሶረቱ ህንተና ኦሞድያ ዎደ፥

ህንተ ቄና አሳቱ ꬋያና” ያጌዳ።

23 ሄዋፐ ጉይያን፥ ባላም ባረ ትምቢትያ ሀዋዳን ያጊደ ኦዴዳ፤

“አየ አና!

ጾሳይ ሀዋ ኦꬅያ ዎደ፥

ኦን ደአና ዳንዳዪ?

24 ማርካባቱ ክቲማ ሀሩሩዋፐ ያና፤

ኡንቱንቱ አሶረቱዋነ ኤቤራቱዋ ኡቁናና፤

ሽን ቃይ ኡንቱንቱካ ꬋያና” ያጌዳ።

25 ሄዋፐ ጉይያን፥ ባላም ደንዲደ፥ ባረ ጎለ ስሜዳ፤ ባላቅካ ባረ ኦግያ ቤዳ።

25

እስራኤላቱ ፓኦራ ግያ ሳን ናጋራ ኦꬄድኖ

1 እስራኤላቱ ሺጽማ ግያ ሳን ዱንካኔዳ ዎደ፥ አሳይ ሞኣባ ቢታ ማቼቱዋና ሻርሙጹዋ ዶሜዳ። 2 ሄ ማጫ አሳቱ ባረንቱ ጾሳቱዋ ያርሹዋ ማናዉ ኡንቱንታ ሾቤድኖ፤ ኡንቱንቱ ሚደ፥ ኡንቱንቱ ጾሳቶ ጎይኔድኖ። 3 እስራኤላቱ ፓኦራ ባኣላ ግያ ኤቃ ካሌዳ ድራዉ፥ መꬍና ጎዳ ሀንቁ ኡንቱንቱ ቦላን ኤጽ ከሴዳ። 4 ያትና መꬍና ጎዳይ ሙሳ፥ “መꬍና ጎዳ ሀንቁ እስራኤልያፐ ዎራ ስማና ማላ፥ ሀ አሳ ካለꬅያዋንታ ኡባ አፋደ፥ ሴታ ጋላስ መꬍና ጎዳ ስንꬃን ካቃ” ያጌዳ። 5 ሙሴ እስራኤልያ ዳናቱዋ፥ “ፓኦራ ባኣላ ግያ ኤቃዉ ጎይኔዳ ህንተ አሳ ኡባ ህንተ ሁጲያን ሁጲያን ዎꬍተ” ያጌዳ።

6 ሙሴነ እስራኤልያ ማባራይ ኡባይ ጋከትያ ዱንካንያ ፐንግያን ዬክሽን፥ እስራኤላቱዋፐ እቱ ምድያማ ቢታ ምሽራቶ ኡንቱንቱ ስንꬃና አꬂደ፥ ባረ ጎልያ አሳኮ አሄዳ። 7 ቄስያ አሮና ናኣ ኤልኣዛራ ናአይ ፒንሃስ ሄዋ በኤዳ ዎደ፥ ማባራ ግዶፐ ደንዲደ፥ ቶራ ባረ ኩሽያን ኦይቂደ፥ 8 ሄ እስራኤልያ ብታንያ ካሊደ፥ ዱንካንያ ግዶ ገሌዳ። እስራኤልያ ብታንያነ ምሽራቶነ ላኡዋካ ቶራን ጫዲደ፥ ካንꬅ ከሴዳ። ሄዋዳን ሀንና፥ ቦሻይ እስራኤላቱዋፐ ቃረቴዳ፤ 9 ሽን ሄ ቦሻን ሀይቄዳ አሳይ ላታማነ ኦይዱ ሻአ።

10 ሄዋፐ ጉይያን፥ መꬍና ጎዳይ ሙሳ ሀዋዳን ያጌዳ፤ 11 “ቄስያ አሮና ናኣ ኤልኣዛራ ናአይ ፒንሃስ እስራኤልያ አሳ ግዶን ታን ታ ቦንቾ ምሸትያዋዳን ምሸቴዳ ድራዉ፥ ኡንቱንቱ ቦላ ታን ሀንቀቴዳ ሀንቁ ዶቼዳ፤ ታንካ ኡንቱንታ ታ ሀንቁዋን ꬋይሳበይከ። 12 ሄዋ ድራዉ፥ ታን ታ ሳሮተꬃ ጫቁዋ አናና ጫቀትያዋ ፒንሃሳዉ ኔን ኦዳ። 13 እ ባረ ጾሳ ቦንቾ ምሸቴዳ ግሻዉነ እስራኤልያ አሳዉ አቶ ጊሴዳ ድራዉ፥ እነ አ ዘረꬃቱ መꬍናዉ ቄሰ ግዳናዋ” ያጌዳ።

14 ምድያማ ቢታ ምሽራትና ዎꬌዳ እስራኤልያ ብታንያ ሱንꬃይ ሳሉ ናኣ ዝምራ፤ ሳሉ ስሞና ዛራቱዋን እት ያራ ካፑዋ። 15 ሀይቄዳ ምድያማ ቢታ ምሽራት ሱንꬃይ ኮዝቦ፤ እ አዉ ጹር ምድያማቱ ያራ ካፑዋ።

16 መꬍና ጎዳይ ሙሳ ሀዋዳን ያጌዳ፤ 17 “ምድያማ ቢታ አሳቱዋ ሞርክተ፤ ኡንቱንታ ዎꬍተ። 18 አያዉ ጎፐ፥ ኡንቱንቱ ህንተና ፓኦራን ጭሚደ፥ ህንተዉ ሞርከ ግዴድኖ፤ ቃይ ቦሻ ጋላስ ፓኦራን ዎꬌዳ ምሽራት፥ ምድያማቱ ያራ ካፑዋ ናት ኮዝብ ጋሱዋን ኡንቱንቱ ህንተና ሞርኬድኖ” ያጌዳ።

26

ላኤንꬆ እስራኤልያ አሳ ፓይዱዋባ

1 ቦሻፐ ጉይያን፥ መꬍና ጎዳይ ሙሳነ ቄስያ አሮና ናኣ ኤልኣዛራ፥ * 2 “የለቶደፐ ላታሙ ላይꬃነ ሄዋፐ ቦላና ደእያ እስራኤላቱዋ፥ ኦላዉ ባናዉ ዳንዳይያዋንታ ኡባቱዋ፥ ኡንቱንቱ ጎልያን ጎልያን ፓይድተ” ያጌዳ።

3 ሙሴነ ቄሲ ኤልኣዛር ዮርዳኖሳ ሻፋፐ ሄፍንꬃ ባጋና፥ እያርኮ ማታን፥ ሞኣባ ደምባን ኡንቱንቱና ሃሳዪደ፥ 4 “መꬍና ጎዳይ ሙሳ አዛዜዳዋዳን፥ የለቶደፐ ላታሙ ላይꬃነ ሄዋፐ ቦላና ደእያ አሳ ፓይድተ” ያጌድኖ።

ግብጼፐ ከሴዳ እስራኤላቱ ሀዋንታ፦

5 እስራኤልያ ባይራ ናኣ ሮቤላ ዛራቱ: ሀኖካ ያራቱዋ፥ ፓሉ ያራቱዋ፥ 6 ሄጽሮና ያራቱዋነ ካርማ ያራቱዋ። 7 ሀዋንቱ ሮቤላ ዛራቱዋ፤ ኡንቱንቱ ኡባና 43,730። 8 ፓሉ ናአይ ኤልኣባ፤ 9 ኤልኣባ አቱማ ናናይ ነሙኤላ፥ ዳታናነ አቢራማ፤ ሀ ዳታንነ አቢራም ማባራይ ዶሬዳዋንታ። ኡንቱንቱ ቆራሀነ አ ካልያዋንቱና ዙፐቲደ፥ ሙሴ ቦላ፥ አሮና ቦላነ መꬍና ጎዳ ቦላ ማካሌድኖ። 10 ቢታይ ዶየቲደ፥ ኡንቱንታ ቆራሃና እትፐ ምቴዳ፤ ኡንቱንታ ካልያ ላኡ ጼታነ እሻታሙ አሳ ታማይ ሚና ሀይቄድኖ። ያትና ኡንቱንቱ አሳይ በኢደ ዱጽያ ማላታ ግዴድኖ። 11 ሽን ቆራሀ አቱማ ናናይ ሄ ጋላስ ሀይቂበይክኖ።

12 ስሞና ዛራቱ ባረንቱ ያራን ያራን: ነሙኤላ ያራቱዋ፥ ያሚና ያራቱዋ፥ ያኪና ያራቱዋ፥ 13 ዛራሀ ያራቱዋነ ሻኡላ ያራቱዋ። 14 ሀዋንቱ ስሞና ዛራቱዋ፤ ኡንቱንቱ ኡባና 22,200።

15 ጋዳ ዛራቱ ባረንቱ ያራን ያራን: ጻፎና ያራቱዋ፥ ሀጋ ያራቱዋ፥ ሹና ያራቱዋ፥ 16 ኦዝና ያራቱዋ፥ ኤራ ያራቱዋ፥ 17 አሮዳ ያራቱዋነ አርኤላ ያራቱዋ። 18 ሀዋንቱ ጋዳ ዛራቱዋ፤ ኡንቱንቱ ኡባና 40,500።

19 ይሁዳ አቱማ ናናይ ኤራነ ኦናና፤ ሽን ኡንቱንቱ ካናነ ጋድያን ሀይቄድኖ። 20 ይሁዳ ዛራቱ ባረንቱ ያራን ያራን: ሼላ ያራቱዋ፥ ፓሬሳ ያራቱዋነ ዛራሀ ያራቱዋ። 21 ፓሬሳ ዛራቱ ሄጽሮና ያራቱዋነ ሀሙላ ያራቱዋ። 22 ሀዋንቱ ይሁዳ ዛራቱዋ፤ ኡንቱንቱ ኡባና 76,500።

23 ይሳኮራ ዛራቱ ባረንቱ ያራን ያራን: ቶላአ ያራቱዋ፥ ፑዋ ያራቱዋ፥ 24 ያሹባ ያራቱዋነ ሽምሮና ያራቱዋ። 25 ሀዋንቱ ይሳኮራ ዛራቱዋ፤ ኡንቱንቱ ኡባና 64,300።

26 ዛብሎና ዛራቱ ባረንቱ ያራን ያራን: ሰሬዳ ያራቱዋ፥ ኤሎና ያራቱዋነ ያህላኤላ ያራቱዋ። 27 ሀዋንቱ ዛብሎና ዛራቱዋ፤ ኡንቱንቱ ኡባና 60,500።

28 ምናሰነ ኤፍሬማ አዉዋ ዮሴፎ ዛራቱ ሀዋፐ ካሊደ ጻፈቴድኖ። 29 ምናሰ ዛራቱ ምናሰ ናኣ ማኪራ ያራቱዋ፥ ማኪር ናኣ ጋላኣደ ያራቱዋነ ጋላኣደ ናናቱ ያራቱዋ። 30 ጋላኣደ ዛራቱ እኤዘራ ያራቱዋ፥ ሄሌቃ ያራቱዋ፥ 31 አስርኤላ ያራቱዋ፥ ሸኬማ ያራቱዋ፥ 32 ሻምዳአ ያራቱዋነ ሄፌራ ያራቱዋ። 33 ሄፌራ ናአይ ጻሎፍሃድ ማጫ ናናቱ ጻላላ የሌዳ፤ አዉ አቱማ ናእ ባዋ። ጻሎፍሃዳ ማጫ ናናቱ ሱንꬃይ ማህሎ፥ ኖኦ፥ ሆግሎ፥ ምልኮነ ትርጾ። 34 ሀዋንቱ ምናሰ ዛራቱዋ፤ ኡንቱንቱ ኡባና 52,700።

35 ኤፍሬማ ዛራቱ ባረንቱ ያራን ያራን: ሹተላሀ ያራቱዋ፥ በኬራ ያራቱዋ፥ ታሃና ያራቱዋነ 36 ሹተላሀ ናኣ ኤራና ያራቱዋ። 37 ሀዋንቱ ኤፍሬማ ዛራቱዋ፤ ኡንቱንቱ ኡባና 32,500። ዮሴፎ ዛራቱ ባረንቱ ያራን ያራን ሄዋንታ።

38 ቢንያማ ዛራቱ ባረንቱ ያራን ያራን: በላአ ያራቱዋ፥ አሽቤላ ያራቱዋ፥ አህራማ ያራቱዋ፥ 39 ሻፉፋማ ያራቱዋ፥ ሁፋማ ያራቱዋ፥ 40 በላአ ናኣ አራዳ ያራቱዋነ በላአ ናኣ ናእማና ያራቱዋ። 41 ሀዋንቱ ቢንያማ ዛራቱዋ፤ ኡንቱንቱ ኡባና 45,600።

42 ዳና ዛራቱ ሹሃማ ያራቱዋ። 43 ሹሃማ ያራቱ ኡባና 64,400።

44 አሴራ ዛራቱ ባረንቱ ያራን ያራን: ይምና ያራቱዋ፥ ይሽዋሀ ያራቱዋ፥ ባሪአ ያራቱዋ፥ 45 ባሪአ ናኣ ሄቤራ ያራቱዋነ ባሪአ ናኣ ማልክኤላ ያራቱዋ። 46 አሴራዉ ሰራሆ ግያ ማጫ ናታ ደአዉ። 47 ሀዋንቱ አሴራ ዛራቱዋ፤ ኡንቱንቱ ኡባና 53,400።

48 ንፍታሌማ ዛራቱ ባረንቱ ያራን ያራን: ያእዝኤላ ያራቱዋ፥ ጉና ያራቱዋ፥ 49 የጼራ ያራቱዋነ ሽሌማ ያራቱዋ። 50 ሀዋንቱ ንፍታሌማ ዛራቱዋ፤ ኡንቱንቱ ኡባና 45,400።

51 ፓይደቴዳ እስራኤልያ አቱማ አሳይ ኡባና 601,730።

52 ቃይካ መꬍና ጎዳይ ሙሳ፥ * 53 “ሀ ዛረቶ ኡንቱንቱ ሱንꬃ ሱንꬃ ፓይዱዋዳን ቢታይ ሻከቲደ፥ ላታ ግዲደ ኡንቱንቶ እመቶ። 54 ፓይዱዋን ጮራቶ ኡንቱንቱ ጮራተꬃ ኬና፥ ፓይዱዋን ጉꬃቶ ኡንቱንቱ ጉꬃተꬃ ኬና ሻካደ እማ። ኡባይካ ጻፈቴዳ ባረንቱ ፓይዱዋ ኬና ኬና አክኖ። 55 ሽን ቢታይ ሳማን ሻከቶ፤ እት እት ዛሪ ላትያ ቢታይ ኡንቱንቱ አዉዋ ዛርያ ሱንꬃዳን ግዶ። 56 ላታ ኡባይ ፓይዱዋን ጮራቱዋፐነ ፓይዱዋን ጉꬃቱዋፐ ግዱዋን ኤጻን ሻከቶ” ያጌዳ።

57 ባረ ያራን ያራን ፓይደቴዳ ሌዋቱ ሀዋንታ: ገርሾና ያራቱዋ፥ ቃሃታ ያራቱዋነ ማራራ ያራቱዋ። 58 ሀዋንቱካ ቃይ ሌዋቱዋ ያራቱዋ: ሊብና ያራቱዋ፥ ከብሮና ያራቱዋ፥ ማህላ ያራቱዋ፥ ሙሻ ያራቱዋነ ቆራሀ ያራቱዋ። ቃሃት አምራማ የሌዳ። 59 አምራማ ማቻት ሱንꬃይ ዮከቤዶ፤ አ ግብጼን ሌዊያዉ የለቴዳ ናቶ። እዛ አምራማዉ አሮና፥ ሙሳነ ኡንቱንቱ ምቻቶ ሚርያሞ የላዱ። 60 አሮን ናዳባ፥ አቢሀ፥ ኤልኣዛራነ እታማራ የሌዳ። * 61 ሽን መꬍና ጎዳይ አዛዝቤና ታማ አ ስንꬃን ያርሼዳ ዎደ፥ ናዳብነ አብሁ ሀይቄድኖ። * 62 የለቶደፐ እት አግናነ ሄዋፐ ቦላና ደእያ ፓይደቴዳ አቱማ ሌዋቱ ኡባና ላታማነ ሄዙ ሻአ። እስራኤላቱዋ ግዱዋን ኡንቱንቶ ላትያ ቢታይ እመትቤና ድራዉ፥ ኡንቱንቱ እስራኤላቱዋና ፓይደትበይክኖ።

63 ዮርዳኖሳ ሻፋፐ ሄፍንꬃ ባጋና፥ እያርኮ ማታን፥ ሞኣባ ደምባን ሙሴነ ቄሲ ኤልኣዛር እስራኤላቱዋ ፓይዴዳ ዎደ፥ ፓይደቴዳ አሳይ ሀዋ። 64 ሙሴነ ቄሲ አሮን ካሰ ሲና መላ ቢታን እስራኤላቱዋ ፓይዴዳ ዎደ፥ ፓይደቴዳ አሳፐ ሀራይ አቶ መጽ እት አሳይነ አትቤና። 65 አያዉ ጎፐ፥ መꬍና ጎዳይ ሄ እስራኤላቱዋ ኦዲደ፥ “ኡንቱንቱ መላ ቢታን ቱሙ ሀይቃና” ያግ ዎꬄዳ። ይፉነ ናኣ ካሌባፐነ ኔዌ ናኣ ኢያሱፐ አትና፥ ሀራይ እት አሳይነ አትቤና። *

27

ጻሎፍሃዳ ማጫ ናናቱዋ ኦሻ

1 ጻሎፍሃዳ ማጫ ናናይ ማህሎ፥ ኖኦ፥ ሆግሎ፥ ምልኮነ ትርጾ። ጻሎፍሃድ ሄፌራ ናኣ፤ ሄፌር ጋላኣደ ናኣ፤ ጋላኣደ ማክራ ናኣ፤ ማክር ምናሰ ናኣ፤ ምናሰ ዮሴፎ ናኣ። 2 ሀ ማጫ ናናይ ጋከትያ ዱንካንያ ፐንግያን ሙሴ ስንꬃን፥ ቄስያ ኤልኣዛራ ስንꬃን፥ ካፓቱ ስንꬃንነ ማባራ ኡባ ስንꬃን ኤቂደ፥ ሀዋዳን ያጌድኖ፤ 3 “ኑ አዉ ባዙዋን ሀይቄዳ፤ እ ባረ ናጋራን ሀይቄዳፐ አትና፥ መꬍና ጎዳ ቦላ ደንዴዳ ቆራሀ ካልያዋንቱ ግዶን ደኤና። አዉ አቱማ ናእ ባዋ። 4 አቱማ ናእ አዉ ባይናዋ ግዶፐነ፥ ኑ አዉዋ ሱንꬃይ አ ዳቦቱዋ ግዱዋፐ አያዉ ꬋዪ? ኑ አዉዋ እሻንቱ ግዶን ኑዉ ላትያ ቢታ እማ” ያጌድኖ።

5 ሙሴ ኡንቱንቱ ኦሻ መꬍና ጎዳ ስንꬃ ሺሼዳ። 6 መꬍና ጎዳይ ሙሳ፥ 7 “ጻሎፍሃዳ ማጫ ናናይ ኦቼዳዌ ልከ፤ ኡንቱንቱ አዉዋ እሻንቱ ግዶን ኔን ኡንቱንቶ ላትያ ቢታ እማ፤ አ ላታይ ኡንቱንታ ጋኮ። * 8 ቃይ ኔን እስራኤላቱዋ ሀዋዳን ያጋ፤ ‘እት አሳይ አቱማ ናእ ባይናን ሀይቂያዋ ግዶፐ፥ አ ቢታ አ ማጫ ናእ ላቶ፤ 9 ማጫ ናእካ አዉ ባይናዋ ግዶፐ፥ አ ቢታ አ እሻቱ ላትኖ፤ 10 አዉ እሻቱ ባይናዋ ግዶፐ፥ አ አዉዋ እሻቱ ላትኖ፤ 11 አ አዉዋ እሻቱካ ባይናዋ ግዶፐ፥ አ ዛርያፐ ኡባፐ ማታትያ ዳቡዋ ላትሳ። ታን መꬍና ጎዳይ ኔና ሙሳ አዛዜዳዋዳን፥ ሀዌ እስራኤላቶ ህገ ግዶ’ ያጋ” ያጌዳ።

ሙሴ ኮታን ኢያሱ ዶረቴዳ

12 ሄዋፐ ጉይያን፥ መꬍና ጎዳይ ሙሳ፥ “ፑደ አባርማ ደረቱዋ ከሳደ፥ ታን እስራኤልያ አሳዉ እሜዳ ቢታ በአ። * 13 በኤዳዋፐ ጉይያን፥ ነ እሻ አሮነዳን ኔንካ ሀይቃደ፥ ነ ማይዛን ጋከታና። 14 አያዉ ጎፐ፥ ጺና ባዙዋን ደእያ ሃꬃን አሳይ ኡባይ ማካሌዳ ዎደ፥ ህንተ ላኡካ ኡንቱንቱ ስንꬃን ታና ጌሻዳን ቦንቻናዉ ታዉ አዛዘትበይክታ” ያጌዳ። ሄዌ ሃꬃይ ጺና መላ ቢታን፥ ቃዴሳን ደእያ ማሪባ ሃꬃ።

15 ሙሴ መꬍና ጎዳ ሀዋዳን ያጌዳ፤ 16-17 “አቤት መꬍና ጎዳዉ፥ አሳ ኡባዉ ደኡዋ እምያ ጾሳዉ፥ ነ አሳይ፥ ጾሳ አሳይ ሄንꬃንቻይ ባይና ዉድያ ማላ ግደናዳን፥ ሀ አሳ ስንꬃን ከስያነ ገልያ፥ ኡንቱንቱካ ካለꬂደ ከስያነ ገልስያ፥ እት አሳ ሀ ማባራ ቦላ ሱንꬃርኪ” ያጌዳ። *

18 መꬍና ጎዳይ ሙሳ፥ “አያናይ አን ደእያ ኔዌ ናኣ ኢያሳ አካደ፥ ነ ኩሽያ አ ቦላ ዎꬃ፤* 19 ያታደ ቄስያ ኤልኣዛራ ስንꬃንነ ማባራ ኡባ ስንꬃን ኤሳደ፥ ኡንቱንቱ በእሽን ሱንꬃ። 20 እስራኤላቱዋ ማባራ ኡባይ አዉ አዛዘታናዳን፥ ነ ማታፐ አዉ ሻካደ እማ። 21 ቄስያ ኤልኣዛራ ስንꬃን እ ኤቆ፤ ኤልኣዛር ኡሪምያን አዉ መꬍና ጎዳ ሸንያ ኦቾ። ኢያሱነ እስራኤልያ ማባራይ ኡባይ ኤልኣዛራ አዛዙዋን ከስኖነ አ አዛዙዋን ገልኖ” ያጌዳ። *

22 መꬍና ጎዳይ አዛዜዳዋዳን ሙሴ ኦꬄዳ፤ ኢያሳ አፊደ፥ ቄስያ ኤልኣዛራ ስንꬃንነ ማባራ ኡባ ስንꬃን ኤሴዳ። 23 መꬍና ጎዳይ ጾሳይ አዛዜዳዋዳን፥ ሙሴ ባረ ኩሽያ አ ቦላ ዎꬂደ፥ አ ሱንꬄዳ።*

28

ሀቼ ሀቼ ሺሽያ ያርሹዋ

(ከሳ 29:38-46)

1 መꬍና ጎዳይ ሙሳ፥ 2 “እስራኤላቱዋ ሀዋዳን ያጋደ አዛዛ፤ ‘ታ ቁማ፥ ታና ቶሹኩ ጊደ ሳዋና ማላ፥ ታማን ያርሽያ ታ ያርሹዋ ኬሬዳ ዎድያን ዎድያን ታዉ ናጊደ እምተ’ ያጋ። 3 ቃይ ኔን ኡንቱንታ፥ ‘መꬍና ጎዳዉ ታማን ያርሽያ ያርሹ ሀዋ: ትላ ቦላና ደእያ፥ እት ላይꬃ ግዴዳ ላኡ ዶርሳ ኦርገቱዋ ሀች ሀች ጹግያ ያርሾ ያርሽተ፤ 4 ዶርሳ ኦርገቱዋፐ እቱዋ ዎንታ፥ ላኤንꬁዋ ኦማርስ ያርሽተ። 5 ቃይ ሄዋና እት ሊትሮ ግድያ ዛይትያን ሙናቀቴዳ እት ኪሎ ግራመ ሙሩታ ዛርጋ ꬊልያ ካꬃ ያርሾ ያርሽተ። 6 ሀዌ መꬍና ጎዳ ቶሹኩ ጊደ ሳዋና ማላ፥ ሲና ደርያ ቦላን አዛዘቴዳ፥ ሀች ሀች ታማን ጹግያ ያርሹዋ። 7 ሄዋና ያርሽያ ኡሻ ያርሹ እት ዶርሳ ኦርግያዉ እት ሊትሮ ግድያ ዎይንያ ኤሳ። ኡሻ ያርሹዋ ጌሻ ሳኣን መꬍና ጎዳዉ ጉስተ። 8 ኦማርስ ላኤንꬆ ዶርሳ ኦርግያ፥ ዎንታዋ ኦꬄዳዋዳን ኦꬂደ፥ ካꬃ ያርሹዋናነ ኡሻ ያርሹዋና መꬍና ጎዳ ቶሹኩ ጊደ ሳዋና ማላ፥ ታማን ያርሽተ።

ሳምባታ ጋላሳ ያርሹዋ

9 “ ‘ሳምባታ ጋላሳን፥ ትላ ቦላና ደእያ እት ላይꬃ ግዴዳ ላኡ ዶርሳነ ዛይትያን ሙናቀቴዳ ላኡ ኪሎ ግራመ ግድያ ሙሩታ ꬊልያ ካꬃ ያርሹዋነ ኡሻ ያርሹዋ ኦꬂደ ያርሽተ። 10 ሀቼ ሀች ጹግያ ያርሹዋነ አ ኡሻ ያርሹዋ ቦላ፥ ሳምባታ ጋላሳ ኡባን ህንተ ያርሽያ ጹግያ ያርሹ ሀዋ።

አግናይ ጼርያ ጋላሳ ያርሹዋ

11 “ ‘አግናይ ጼርያ ጋላሳ ኡባን፥ ላኡ ኮሩማቱዋ፥ እት ዶርሳ ኦርግያነ እት ላይꬃ ግዴዳ ላፑን ዶርሳ ኦርገቱዋ፥ ኡባይካ ትላ ቦላና ደእያዋንታ፥ ጹግያ ያርሹዋ ኦꬂደ፥ መꬍና ጎዳዉ ያርሽተ። 12 እት እት ኮሩማና ዛይትያን ሙናቀቴዳ ሄዙ ኪሎ ግራመ ግድያ ሙሩታ ዛርጋ ꬊልያ፥ እት ዶርሳ ኦርግያና ዛይትያን ሙናቀቴዳ ላኡ ኪሎ ግራመ ግድያ ሙሩታ ዛርጋ ꬊልያነ 13 ላፑን ዶርሳ ማራቱዋፐ እት እት ዶርሳ ማራና ዛይትያን ሙናቀቴዳ እት ኪሎ ግራመ ግድያ ሙሩታ ዛርጋ ꬊልያ ካꬃ ያርሹዋ ኦꬂደ፥ መꬍና ጎዳ ቶሹኩ ጊደ ሳዋና ማላ፥ ታማን ያርሽያ ያርሹዋ ያርሽተ። 14 ቃይ ኡሻ ያርሾ እት እት ኮሩማና ላኡ ሊትሮ ግድያ ዎይንያ ኤሳ፥ እት ዶርሳ ኦርግያና እት ሊትሮነ ባጋ ዎይንያ ኤሳነ እት እት ዶርሳ ማራና እት ሊትሮ ግድያ ዎይንያ ኤሳ ሺሽተ። ሀዌ ላይꬃ ግዶን አግናይ ጼርያ ጋላሳ ኡባን ያርሽያ ጹግያ ያርሹዋ። 15 ሀቼ ሀች ጹግያ ያርሹዋነ አ ኡሻ ያርሹዋ ቦላ፥ እት ዴሻ ኦርግያ ናጋራ ያርሹዋ ኦꬂደ፥ መꬍና ጎዳዉ ያርሽተ።

ፓስጋ ባላነ ኡክꬃ ባላ ያርሾቱዋ

(ዎጋ 23:5-14)

16 “ ‘ኮይሮ አግናን ታማነ ኦይደንꬆ ጋላሳይ መꬍና ጎዳ ፓስጋ ቦንችያ ጋላሳ ግዶ። * 17 ቃይ ሄ አግናንካ ታማነ እቼሸንꬆ ጋላሳን ዶሚደ፥ ኡክꬃ ባላይ ቦንቼቴ፤ ሄዋ ድራዉ፥ ላፑን ጋላሳቱዋን እርሹ ገልቤና ኡክꬃ ሚተ። * 18 ሄ ጋላሳቱዋፐ ኮይሮ ጋላሳን ጌሻ ሺቁዋ ሺቅተ፤ ዳቡርስያ ኦሶ አያነ ኦꬆፕተ። 19 ላኡ ኮሩማቱዋ፥ እት ዶርሳ ኦርግያነ እት ላይꬃ ግዴዳ ላፑን ዶርሳ ኦርገቱዋ፥ ኡባይካ ትላ ቦላና ደእያዋንታ፥ ታማን ያርሽያ ያርሹዋ ኦꬂደ፥ መꬍና ጎዳዉ ያርሽተ። 20 ካꬃ ያርሾ እት ኮሩማና ዛይትያን ሙናቀቴዳ ሄዙ ኪሎ ግራመ ግድያ ሙሩታ ዛርጋ ꬊልያ፥ እት ዶርሳ ኦርግያና ላኡ ኪሎ ግራመ ግድያ ꬊልያነ 21 ላፑን ዶርሳ ማራቱዋፐ እት እት ማራና እት ኪሎ ግራመ ꬊልያ ያርሽተ። 22 ቃይ እት ዴሻ ኦርግያ ናጋራ ያርሾ፥ ህንተ ናጋራ አቶ ጊሳናዉ ያርሽተ። 23-24 ሀቼ ሀች ዎንታ ጹግያ ያርሹዋነ አ ካꬃ ያርሹዋ ቦላ፥ ሳዉዋ ቶሹኩ ግያ ቁማ ታማን ያርሽያ ያርሹዋ ጉጂደ፥ መꬍና ጎዳዉ ያርሽተ። ላፑን ጋላሳዉ ሄዋዳን ኦꬅተ። 25 ላፑንꬃ ጋላሳን ቃይ ጌሻ ሺቁዋ ሺቅተ፤ ዳቡርስያ ኦሶ አያነ ኦꬆፕተ።

ሳምንታቱዋ ባላ ያርሹዋ

(ዎጋ 23:15-22)

26 “ ‘ሳምንታቱ ባላ ጋላሳን ህንተ መꬍና ጎዳዉ ኦራꬃ ካꬃ ሺሽያ ዎደ፥ ጌሻ ሺቁዋ ሺቅተ፤ ዳቡርስያ ኦሶ አያነ ኦꬆፕተ።* 27 ላኡ ኮሩማቱዋ፥ እት ዶርሳ ኦርግያነ እት ላይꬃ ግዴዳ ላፑን ዶርሳ ኦርገቱዋ ሳዉዋ ቶሹኩ ግያ ጹግያ ያርሹዋ ኦꬂደ፥ መꬍና ጎዳዉ ያርሽተ። 28 እት እት ኮሩማና ዛይትያን ሙናቀቴዳ ሄዙ ኪሎ ግራመ ግድያ ሙሩታ ዛርጋ ꬊልያ፥ እት ዶርሳ ኦርግያና ላኡ ኪሎ ግራመ ꬊልያነ 29 ላፑን ዶርሳ ማራቱዋፐ እት እት ማራና እት ኪሎ ግራመ ꬊልያ ካꬃ ያርሾ ያርሽተ። 30 ቃይ እት ዴሻ ኦርግያ ናጋራ አቶ ጊስያ ያርሹዋ ኦꬂደ ያርሽተ። 31 ሀቼ ሀች ጹግያ ያርሹዋነ አ ኡሻ ያርሹዋ ቦላ፥ ሀዋንታ ኡንቱንቱ ካꬃ ያርሹዋና ያርሽተ። መሄቱ ትላ ቦላና ደእያዋንታ ግድያዋ ጌሺደ ኤርተ።

29

ማላካታ ባላ

(ዎጋ 23:23-25)

1 “ ‘ላፑንꬃ አግናዉ ኮይሮ ጋላሳን፥ ጌሻ ሺቁዋ ሺቅተ። ዳቡርስያ ኦሶ አያነ ኦꬆፕተ። ሄ ጋላሳይ ጹሩምባይ ፑነትያ ጋላሳ። 2 መꬍና ጎዳዉ ሳዉዋ ቶሹኩ ጋና ማላ፥ ጹግያ ያርሾ፥ እት ኮሩማ፥ እት ዶርሳ ኦርግያነ እት ላይꬃ ግዴዳ ላፑን ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 3 ካꬃ ያርሾ እት ኮሩማና ዛይትያን ሙናቀቴዳ ሄዙ ኪሎ ግራመ ግድያ ሙሩታ ዛርጋ ꬊልያ፥ እት ዶርሳ ኦርግያና ላኡ ኪሎ ግራመ ꬊልያነ 4 ላፑን ዶርሳ ማራቱዋፐ እት እት ማራና እት ኪሎ ግራመ ꬊልያ ያርሽተ። 5 ቃይ እት ዴሻ ኦርግያ ናጋራ ያርሾ፥ ህንተ ናጋራ አቶ ጊሳናዉ ያርሽተ። 6 ሄዋንታ አግናይ ጼርያ ጋላሳን ጹግያ ያርሹዋ ቦላነ አ ካꬃ ያርሹዋ ቦላ፥ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ፥ ዎጋዳን ያርሽተ፤ ሀዋንቱ መꬍና ጎዳዉ ሳዉዋ ቶሹኩ ግያ፥ ታማን ያርሽያ ያርሾቱዋ።

ናጋራ አቶ ጊስያ ጋላሳ ያርሹዋ

(ዎጋ 23:26-32)

7 “ ‘ሀ ላፑንꬃ አግናዉ ታማንꬃ ጋላሳን ጌሻ ሺቁዋ ሺቅተ፤ ህንተ ሁጲያ ካዉሽተ፤ አያ ኦሱዋካ ኦꬆፕተ።* 8 ያቲደ መꬍና ጎዳ ቶሹኩ ጊደ ሳዋና ማላ፥ ጹግያ ያርሾ እት ኮሩማ፥ እት ዶርሳ ኦርግያነ እት ላይꬃ ግዴዳ ላፑን ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 9 ካꬃ ያርሾ እት ኮሩማና ዛይትያን ሙናቀቴዳ ሄዙ ኪሎ ግራመ ግድያ ሙሩታ ዛርጋ ꬊልያ፥ እት ዶርሳ ኦርግያና ላኡ ኪሎ ግራመ ꬊልያነ 10 ላፑን ዶርሳ ማራቱዋፐ እት እት ማራና እት ኪሎ ግራመ ꬊልያ ያርሽተ። 11 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ናጋራ አቶ ጊስያ ያርሹዋ ቦላ፥ ሀች ሀች ጹግያ ያርሹዋ ቦላ፥ ኡንቱንቱ ካꬃ ያርሹዋ ቦላነ ኡንቱንቱ ኡሻ ያርሹዋ ቦላ ጉጂደ ያርሽተ።

ዳስያ ባላ ያርሾቱዋ

(ዎጋ 23:33-44)

12 “ ‘ላፑንꬃ አግናን ታማነ እቼሸንꬆ ጋላሳን፥ ጌሻ ሺቁዋ ሺቅተ፤ ዳቡርስያ ኦሶ አያነ ኦꬆፕተ። መꬍና ጎዳዉ ዳስያ ባላ ላፑን ጋላሳ ቦንችተ። 13 መꬍና ጎዳ ቶሹኩ ጊደ ሳዋና ማላ፥ ታማን ያርሽያ ታማነ ሄዙ ኮሩማቱዋ፥ ላኡ ዶርሳ ኦርገቱዋነ እት ላይꬃ ግዴዳ ታማነ ኦይዱ ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 14 ካꬃ ያርሾ ታማነ ሄዙ ኮሩማቱዋፐ እት እት ኮሩማና ዛይትያን ሙናቀቴዳ ሄዙ ኪሎ ግራመ ግድያ ሙሩታ ዛርጋ ꬊልያ፥ ላኡ ዶርሳ ኦርገቱዋፐ እት እት ኦርግያና ላኡ ኪሎ ግራመ ꬊልያነ 15 ታማነ ኦይዱ ዶርሳ ማራቱዋፐ እት እት ማራና እት ኪሎ ግራመ ꬊልያ ያርሽተ። 16 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ ያርሽተ።

17 “ ‘ላኤንꬃ ጋላሳን ታማነ ላኡ ኮሩማቱዋ፥ ላኡ ዶርሳ ኦርገቱዋነ እት ላይꬃ ግዴዳ ታማነ ኦይዱ ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 18 ኮሩማቱዋና፥ ዶርሳ ኦርገቱዋናነ ዶርሳ ማራቱዋና፥ ኡንቱንቱ ካꬃ ያርሹዋነ ኡንቱንቱ ኡሻ ያርሹዋ ዎጋይ አዛዝያ ፓይዱዋዳን ያርሽተ። 19 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ ያርሽተ።

20 “ ‘ሄዘንꬃ ጋላሳን፥ ታማነ እት ኮሩማቱዋ፥ ላኡ ዶርሳ ኦርገቱዋነ እት ላይꬃ ግዴዳ ታማነ ኦይዱ ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 21 ኮሩማቱዋና፥ ዶርሳ ኦርገቱዋናነ ዶርሳ ማራቱዋና፥ ኡንቱንቱ ካꬃ ያርሹዋነ ኡንቱንቱ ኡሻ ያርሹዋ ዎጋይ አዛዝያ ፓይዱዋዳን ያርሽተ። 22 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ ያርሽተ።

23 “ ‘ኦይደንꬆ ጋላሳን፥ ታሙ ኮሩማቱዋ፥ ላኡ ዶርሳ ኦርገቱዋነ እት ላይꬃ ግዴዳ ታማነ ኦይዱ ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 24 ኮሩማቱዋና፥ ዶርሳ ኦርገቱዋናነ ዶርሳ ማራቱዋና፥ ኡንቱንቱ ካꬃ ያርሹዋነ ኡንቱንቱ ኡሻ ያርሹዋ ዎጋይ አዛዝያ ፓይዱዋዳን ያርሽተ። 25 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ እዛ ኡሻ ያርሹዋ ቦላ ጉጂደ ያርሽተ።

26 “ ‘እቼሸንꬃ ጋላሳን፥ ኡዱፑን ኮሩማቱዋ፥ ላኡ ዶርሳ ኦርገቱዋነ፥ እት ላይꬃ ግዴዳ ታማነ ኦይዱ ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 27 ኮሩማቱዋና፥ ዶርሳ ኦርገቱዋናነ ዶርሳ ማራቱዋና ኡንቱንቱ ካꬃ ያርሹዋነ ኡንቱንቱ ኡሻ ያርሹዋ ዎጋይ አዛዝያ ፓይዱዋዳን ያርሽተ። 28 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ ያርሽተ።

29 “ ‘ኡሱፑንꬃ ጋላሳን፥ ሆስፑን ኮሩማቱዋ፥ ላኡ ዶርሳ ኦርገቱዋነ እት ላይꬃ ግዴዳ ታማነ ኦይዱ ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 30 ኮሩማቱዋና፥ ዶርሳ ኦርገቱዋናነ ዶርሳ ማራቱዋና ኡንቱንቱ ካꬃ ያርሹዋነ ኡንቱንቱ ኡሻ ያርሹዋ ዎጋይ አዛዝያ ፓይዱዋዳን ያርሽተ። 31 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ ያርሽተ።

32 “ ‘ላፑንꬃ ጋላሳን፥ ላፑን ኮሩማቱዋ፥ ላኡ ዶርሳ ኦርገቱዋነ እት ላይꬃ ግዴዳ ታማነ ኦይዱ ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 33 ኮሩማቱዋና፥ ዶርሳ ኦርገቱዋናነ ዶርሳ ማራቱዋና ኡንቱንቱ ካꬃ ያርሹዋነ ኡንቱንቱ ኡሻ ያርሹዋ ዎጋይ አዛዝያ ፓይዱዋዳን ያርሽተ። 34 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ ያርሽተ።

35 “ ‘ሆስፑንꬃ ጋላሳን ጌሻ ሺቁዋ ሺቅተ፤ ዳቡርስያ ኦሶ አያነ ኦꬆፕተ። 36 ታማን ያርሽያ ያርሹ መꬍና ጎዳ ቶሹኩ ጊደ ሳዋና ማላ፥ እት ኮሩማ፥ እት ዶርሳ ኦርግያነ እት ላይꬃ ግዴዳ ላፑን ዶርሳ ኦርገቱዋ፥ ኡባይካ ትላ ቦላና ደእያዋንታ፥ ያርሽተ። 37 ኮሩማና፥ ዶርሳ ኦርግያናነ ዶርሳ ማራቱዋና ኡንቱንቱ ካꬃ ያርሹዋነ ኡንቱንቱ ኡሻ ያርሹዋ ዎጋይ አዛዝያ ፓይዱዋዳን ሺሽተ። 38 ቃይ ናጋራ ያርሾ እት ዴሻ ኦርግያ ያርሽተ። ሄዋንታ ሀች ሀች ጹግያ ያርሹዋ ቦላ፥ አ ካꬃ ያርሹዋ ቦላነ አ ኡሻ ያርሹዋ ቦላ ጉጂደ ያርሽተ።

39 “ ‘ህንተ ሺቆዋ ጋꬃናዉ ያርሽያ ያርሾቱ ቦላነ ህንተ ህንተ ዶሱዋን ጮ እምያ ያርሾቱ ቦላ፥ ጹግያ ያርሹዋ፥ ካꬃ ያርሹዋ፥ ኡሻ ያርሹዋነ እትፐተꬃ ያርሹዋ፥ ሀዋንታ መꬍና ጎዳ ባላ ህንተ ቦንቻናዉ ኬሬዳ ዎድያን ዎድያን ያርሽተ’ ያጋ” ያጌዳ።

40 ሙሴ ባረና መꬍና ጎዳይ አዛዜዳዋ ኡባ እስራኤላቶ ኦዴዳ።

30

ቃንገꬃ ዎጋ

1 ሙሴ እስራኤልያ ዛራቱ ካፓቱዋ ሀዋዳን ያጌዳ፤ “መꬍና ጎዳይ አዛዝያዌ ሀዋ። 2 እት አሳይ መꬍና ጎዳዉ እትባ ኦꬃናዉ ገፖፐ፥ ዎይ እትባ አጋናዉ ጫቆፐ፥ ባረ ዶናፐ ከሴዳዋ ኡባ ፖሎፐ አትና፥ ባረ ቃላ ብሎፖ። *

3 “ባረ አዉዋ ሶን ደእያ ዎዶሮ ናታ፥ መꬍና ጎዳዉ እትባ ኦꬃናዉ ገፖፐ፥ ዎይ እትባ አጋናዉ ጫቆፐ፥ 4 እ አዉ እ ገፋ ዎይ እ ጫቁዋባ ስሲደ፥ እዞ አይነ ጌናን አጎፐ፥ አ ኦꬃናዉ ገፔዳዋ ኡባነ አጋናዉ ጫቄዳዋ ኡባ ፖሉ። 5 ሽን እ አዉ ሄዋ ስሲደ ጳልቆፐ፥ አ ገፔዳ ገፋይነ አጋናዉ ጫቄዳ ጫቁ ፖለተናን አቴ። እ አዉ እዞ ድጌዳ ድራዉ፥ መꬍና ጎዳይ እዝዉ አቶ ጋና።

6 “ገላቤና ማጫውና ገፓ ኡታደ፥ ዎይ እትባ አጋናዉ ኤለካ ባረ ዶናፐ ጫቃ ኡታደ አስና ገሎፐ፥ 7 እ አስናይ ሄዋ ስሲደ፥ እዞ አይነ ጌናን አጎፐ፥ አ ኦꬃናዉ ገፔዳ ገፋነ እትባ አጋናዉ ጫቄዳ ጫቁዋ ፖሉ። 8 ሽን እ አስናይ ሄዋ ስሲደ ጳልቆፐ፥ አ ገፔዳ ገፋይ ዎይ እትባ አጋናዉ ኤለካ ጫቄዳ ጫቁ ፖለተናን አቴ። ሄዋ ድራዉ፥ መꬍና ጎዳይ እዝዉ አቶ ጋና።

9 “ሽን አምአታ ዎይ አስናይ የዴዳ ማጫውኖ ኦꬃናዉ ገፔዳዋ ዎይ እትባ አጋናዉ ጫቄዳዋ ፖሉ።

10 “ማቻታ ባረ አስና ሶን ደኣደ ገፖፐ፥ ዎይ እትባ አጋናዉ ጫቁዋ ጫቆፐ፥ 11 እ አስናይ ሄዋ ስሲደ እዞ አይነ ጌናን አጎፐ፥ አ ገፔዳ ገፋነ እትባ አጋናዉ ጫቄዳ ጫቁዋ ኡባ ፖሉ። 12 ሽን እ አስናይ ሄዋ ስሲደ ጳልቆፐ፥ እ ገፋይ ዎይ አ አጋናዉ ጫቄዳ ጫቁ አያይነ ፖለቶፖ። እ አስናይ ድጌዳ ድራዉ፥ መꬍና ጎዳይ እዝዉ አቶ ጋና። 13 እ አስናይ አ ገፕያ ገፋ ኡባ ዎይ አ ባረና ዝቂ ኦꬃናዉ ጫቄዳዋ ኡባ ጳልቃናዉ ዎይ ኤኖ ጋናው ዳንዳዬ። 14 ሽን እ አስናይ ሄ ጋላስ ዎይ ዎንተꬃ ጋላስ ሄዋ አይነ ጌናን አጎፐ፥ እ ገፋ ኡባ ዎይ እ ጫቁዋ ኡባ ማዬ። እ ሄዋ ስሴዳ ጋላስ ጮኡ ጌዳዋዳን እ ገፋ ኡባ ዎይ እ ጫቁዋ ኡባ ማይ ኡቴዳ። 15 ሽን እ ሄዋ ስሴዳ አማሬዳ ዎድያፐ ጉይያን ጳልቆፐ፥ እ ጎሚ አ ጋኬ” ያጌዳ።

16 አስና ገላቤና፥ ባረ አዉዋ ሶን ደእያ ዎዶሮ ናታነ እ አዉዋ ግዱዋን ዎይ ማቻትነ አስና ግዱዋን ደአና ማላ፥ መꬍና ጎዳይ ሙሳ አዛዜዳ ገፋ ዎጋይ ሀዋ።

31

ምድያማ አሳቱዋ ቦላ ደንዴዳ ኦላ

1 መꬍና ጎዳይ ሙሳ፥ 2 “እስራኤልያ አሳ ድራዉ፥ ኔን ምድያማ አሳ ቦላ ጾሳ ሀሉዋ ከሳ፤ ሄዋፐ ጉይያን፥ ኔን ሀይቃና” ያጌዳ።

3 ሄዋ ድራዉ፥ ሙሴ አሳ፥ “ምድያማ አሳ ቦላ መꬍና ጎዳ ሀሉዋ ከሳና ማላ ኦላ ባናዉ፥ ህንተ አሳ ኦላ ሚሻ ዳንጭስተ። 4 እት እት እስራኤልያ ዛራቱዋፐ እት ሻአ አቱማ አሳ ኦላዉ የድተ” ያጌዳ።

5 እስራኤልያፐ ታማነ ላኡ ሻአ አቱማ አሳይ፥ እት እት ዛርያፐ እት ሻአ አሳይ፥ ኦላዉ ጊጌድኖ። 6 እት እት ዛርያፐ እት ሻአ አሳ ሙሴ ቄስያ ኤልኣዛራ ናኣ ፒንሃሳና ኦላዉ የዴዳ፤ ፒንሃስ ጌሻ ሚሻቱዋነ ማላታዉ ፑንያ ጹሩምባ ባረናና አኪደ ቤዳ። 7 መꬍና ጎዳይ ሙሳ አዛዜዳዋዳን፥ ኡንቱንቱ ምድያማ አሳና ኦለቲደ፥ አቱማ አሳ ኡባ ዎꬌድኖ። 8 ቃይ ምድያማ ካተቱዋ እቼሻቱዋ፥ ኤዋ፥ ረቄማ፥ ጹራ፥ ሁራነ ረባአ ግያዋንታ ዎꬌድኖ። ኡንቱንቱ ቃይ ብኦራ ናኣ ባላማካ ማሻን ሲፌድኖ። 9 እስራኤላቱ ምድያማ ማጫ አሳቱዋነ ናናቱዋ ኦሞዲደ፥ ኡንቱንቱ ሚዛ፥ ኡንቱንቱ ዶርሳ ዉድያነ ኡንቱንቱ ሚሻ ኡባ ቦንቄድኖ። 10 ምድያማ አሳቱ ደኤዳ ካታማቱዋ ኡባነ ኡንቱንቱ ሞꬃቱዋ ኡባ ታማን ጹጌድኖ። 11 ኡንቱንቱ አሳ፥ መህያነ ኦሞዴዳዋ ኡባ አክ አፌድኖ። 12 ኡንቱንቱ ኦሞዴዳ አሳቱዋነ ቦንቄዳባቱዋ ሙሴኮ፥ ቄስያ ኤልኣዛራኮነ እስራኤልያ ማባራኮ፥ ያርኮፐ ሄፍንꬃን፥ ዮርዳኖሳ ሻፋ ማታን ደእያ ሞኣባ ደምባን ኡንቱንቱ ዱንካኔዳሳ አሄድኖ።

ኦላንቻቱ ስሜድኖ

13 ሙሴ፥ ቄሲ ኤልኣዛርነ ማባራ ካፓቱ ኡባይ ዱንካኔዳ ሳኣፐ ጋጻ ኡንቱንቱና ጋከታናዉ ከሴድኖ። 14 ኦላፐ ስሜዳ ጋዳዋቱ ቦላ፥ ሻላቃቱ ቦላነ ጼቱዋ ካፓቱ ቦላ ሙሴ ሀንቀቴዳ። 15 ሙሴ ኡንቱንታ ሀዋዳን ያጌዳ፤ “ማጫ አሳ ኡባ ህንተ አያዉ አሼድቴ? 16 ኡንቱንቱ ባላማ ዞርያን፥ ፓኦራ ግያ ሳን እስራኤልያ አሳይ መꬍና ጎዳ ናቂደ፥ ኤቃዉ ጎይናናዳን ኦꬄዳዋንታ፤ መꬍና ጎዳ አሳ ቦላ ቦሻይ ዬዳዌ ሄዋሳ። * 17 ሄዋ ድራዉ፥ ሀእ አቱማ ናናቱዋ ኡባ ዎꬍተ፤ ቃይ አቱማ አሳና ግሴዳ ማጫ አሳ ኡባ ዎꬍተ። 18 ሽን አቱማ አሳና ግሳቤና ማጫ ናናቱዋ ኡባ ህንተንቶ አሽተ። 19 ህንተ ግዶፐ አሳ ዎꬌዳ ኡራይ ዎይ አሃ ቦቼዳ ኡራይ ኦንነ ዱንካኔዳ ሳኣፐ ጋጻን ላፑን ጋላሳ ኡቶ፤ ሄዛንꬃ ጋላስነ ላፑንꬃ ጋላስ ህንተናነ ህንተ ኦሞዴዳዋንታ ጌሽተ። 20 ቃይ ማዮ ኡባነ ጋልባፐ፥ ዴሻ እክሰፐነ ምꬃፐ ኦሰቴዳዋንታ ኡባ ጌሽተ” ያጌዳ።

21 ቄሲ ኤልኣዛር ኦላፐ ስሜዳ ኦላንቻቱዋ ሀዋዳን ያጌዳ፤ “መꬍና ጎዳይ ሙሴዉ እሜዳ ህግያ ማራይ ሀዋ: 22 ዎርቃ፥ ብራ፥ ናሃስያ፥ ብራታ፥ ቆርቆሩዋነ እርሳስያ ግያ ብራታ 23 ታማን ሜተተናባቱዋ ኡባ ታማ ግዶና አꬅና፥ ሄዌ ጌያና። ሽን ሄዌ ቃይ ቱናተꬃፐ ጌይያ ሃꬃን ጌያናዉ ኮሼ። ቃይ ታማን ሜተትያባቱዋ ኡባ ቱናተꬃፐ ጌይያ ሃꬃን ጌሻናዉ ኮሼ። 24 ላፑንꬃ ጋላስ ህንተ ማዩዋ ሜጭተ፤ ህንተካ ጌይተ። ሄዋፐ ጉይያን፥ ዱንካኔዳሳ ገልተ” ያጌዳ።

ኦሞዱዋ ሻኬድኖ

25 መꬍና ጎዳይ ሙሳ ሀዋዳን ያጌዳ፤ 26 “ኔን፥ ቄሲ ኤልኣዛርነ ማባራ ካፓቱ ኦሞደቴዳ አሳነ መህያ ኡባ ፓይድተ። 27 ኦላን ኦለቴዳ ኦላንቻቶነ አቴዳ ማባራዉ ላኡ ከሲደ ሻክተ። 28 ኦለቴዳ ኦላንቻቱዋ ጋኬዳ ሻኩዋፐ፥ አሳ ግድና፥ ሚዛ ግድና፥ ሀረቱዋ፥ ዶርሳቱዋ ዎይ ዴሻቱዋ ግድና፥ እቼሹ ጼቱዋፐ እቱዋ መꬍና ጎዳዉ እሞታዳን እምተ። 29 ኡንቱንታ ጋኬዳ ባጋፐ አኬዳ ጊራ መꬍና ጎዳ ግሻዳን ቄስያ ኤልኣዛራዉ እምተ። 30 ህንኮ እስራኤላቱዋ ጋኬዳ ሻኩዋፐ፥ አሳ ግድና፥ ሚዛ ግድና፥ ሀረቱዋ፥ ዶርሳቱዋ፥ ዎይ ዴሻቱዋ ግድና፥ መህያ ኡባፐ እሻታሙዋፐ እቱዋ አኪደ ሄዋ መꬍና ጎዳ ዱንካንያዉ አዎትያ ሌዋቶ እምተ” ያጌዳ። 31 ሙሴነ ቄሲ ኤልኣዛር መꬍና ጎዳይ አዛዜዳዋዳን ኦꬄድኖ።

32-35 ኦላንቻቱ ባረንቶ አክና፥ አቴዳ ኦሞዱ 675,000 ዶርሳቱዋ፥ 72,000 ሚዛቱዋ፥ 61,000 ሀረቱዋነ አቱማ አሳና ግሳቤና 32,000 ማጫ ናናቱዋ። 36 ኦላን ኦለቴዳዋንታ ጋኬዳ ባጋ ሻኩ 337,500 ዶርሳቱዋ፤ 37 ኡንቱንቱፐ መꬍና ጎዳዉ እሞታ ከሴዳዋንቱ 675. 38 ሚዛቱ 36,000፤ ኡንቱንቱፐ መꬍና ጎዳዉ እሞታ ከሴዳዋንቱ 72. 39 ሀረቱ 30,500 ኡንቱንቱፐ መꬍና ጎዳዉ እሞታ ከሴዳዋንቱ 61. 40 ማጫ አሳቱ 16,000 ኡንቱንቱፐ መꬍና ጎዳዉ እሞታ ከሴዳዋንቱ፥ 32. 41 መꬍና ጎዳይ ሙሳ አዛዜዳዋዳን፥ መꬍና ጎዳ ጋክያ እሞታ ሙሴ ቄስያ ኤልኣዛራዉ እሜዳ።

42-46 ኦላንቻቱ አሄዳ ኦሞዱዋ ሙሴ ላኡ ከሲደ ሻክና፥ እስራኤልያ ማባራ ጋኬዳ ሻኩ 337,500 ዶርሳቱዋ፥ 36,000 ሚዛቱዋ፥ 30,500 ሀረቱዋነ 16,000 ማጫ አሳቱዋ። 47 እስራኤልያ ማባራ ጋኬዳ ሻኩዋፐ እሻታሙ እሻታሙ አሳፐ እቱዋነ እሻታሙ እሻታሙ መህያፐ እቱዋ ሙሴ አኪደ፥ መꬍና ጎዳይ ባረና አዛዜዳዋዳን፥ መꬍና ጎዳ ዱንካንያዉ አዎትያ ሌዋቶ እሜዳ።

48 ሄዋፐ ጉይያን፥ ኦላ ጋዳዋቱ፥ ሻላቃቱነ ጼቱዋ ካፓቱ ሙሴኮ ዬድኖ። 49 ኡንቱንቱ ሙሳ፥ “ኑን ነ ቆማቱ ኑ አዛዙዋ ጋርሳን ደእያ ኦላንቻቱዋ ፓይድና፥ እቱነ ፓጭቤና። 50 መꬍና ጎዳይ ኑ ሸምፑዋ አሼዳ ድራዉ፥ ኑን ሁጲያን ሁጲያን አኬዳ ዎርቃ አሌቆቱዋ፥ ኩሽያ ሳጋየቱዋ፥ ገድያ አልቦቱዋ፥ ምግዶቱዋ፥ ሀይꬃ ሎታቱዋነ ቆꬍያን አꬅያ አሌቁዋ መꬍና ጎዳዉ እሙዋ አሄዶ” ያጌድኖ። 51 ሙሴነ ቄሲ ኤልኣዛር ዎርቃ አሌቆቱዋ ኡባ ኡንቱንቱፐ አኬድኖ። 52 ሻኣ ካፓቱነ ጼቱዋ ካፓቱ አሂደ መꬍና ጎዳዉ እሜዳ ዎርቃይ ኡባይ ላኡ ጼቱ ኪሎ ግራመ ግድያዋ። 53 ሽን እት እት ኦላንቻቱ ኡባይ ባረንቱ ኦሞዱዋ ኦሞዱዋ ባረዉ አኬድኖ። 54 ሙሴነ ቄሲ ኤልኣዛር ሻኣ ካፓቱዋፐነ ጼቱዋ ካፓቱዋፐ አኬዳ ዎርቃ መꬍና ጎዳ ስንꬃን እስራኤልያ አሳ ሀሳይሳና ማላ፥ መꬍና ጎዳ ዱንካንያ ግዱዋ ገልሴድኖ።

32

ዮርዳኖሳ ሻፋ ዶላሃ ባጋና ደእያ ዛራቱዋ

(ዛረ. 3:12-22)

1 ሮቤላ ዛረቶነ ጋዳ ዛረቶ ሎይꬅ ዳሮ መሂ ደኤ። ኡንቱንቱ ያእዜራ ቢታይነ ጋላኣደ ቢታይ መህያዉ እንጀ ግድያዋ በኤድኖ። 2 ኡንቱንቱ ሙሴኮ፥ ቄስያ ኤልኣዛራኮነ ማባራ ካፓቱዋኮ ዪደ፥ ኡንቱንታ ሀዋዳን ያጌድኖ፤ 3-4 “መꬍና ጎዳይ እስራኤልያ አሳን ጾንሴዳ ቢታቱ፥ አጻሮት፥ ድቦን፥ ያእዜር፥ ኒምር፥ ሀሰቦና፥ ኤልኣል፥ ሴብም፥ ናቦነ ባኦን መህያዉ እንጀ ቢታ፤ ኑዉ ህንተ ቆማቶ መሂ ደኤ። 5 ኑን ህንተና ናሸቼዳዋ ግዶፐ፥ ሀ ቢታቱ ኑ ህንተ ቆማቶ ላታ ጋደ ግዲደ እመትኖ። ኑና ዮርዳኖሳ ሻፋ ሄፍንꬃ ፕንꬆፕተ” ያጌድኖ።

6 ሙሴ ጋዳ ዛራቱዋነ ሮቤላ ዛራቱዋ ሀዋዳን ያጌዳ፤ “ሀራ እስራኤልያ አሳይ ኦላ ብያ ዎደ፥ ህንተ ሀዋን ኡቲቴ? 7 መꬍና ጎዳይ ኡንቱንቶ እሜዳ ቢታ እስራኤላቱ ፕነናዳን፥ ህንተ አያዉ ኡንቱንቱ ዎዛና ሹግሲቴ? 8 ቃዴሳ-ባርነፐ ሄ ቢታ ዎች ጼላናዉ ህንተ አዎቱዋ ታን የዴዳ ዎደ፥ ኡንቱንቱካ ሀዋዳን ኦꬄድኖ።* 9 ዋኒደ ጎፐ፥ ኡንቱንቱ ኤሽኮላ ዛንጋራ ከሲደ፥ ሄ ቢታ ጼሌዳ ዎደ፥ እስራኤላቱ መꬍና ጎዳይ ኡንቱንቶ እሜዳ ቢታ ገለና ማላ፥ ኡንቱንቱ እስራኤላቱዋ ዎዛና ሹግሴድኖ። 10 መꬍና ጎዳይ ሄ ጋላስ ሀንቁዋ ኤጽ ከሲደ፥ ሀዋዳን ያጊደ ጫቄዳ፤ * 11-12 ‘መꬍና ጎዳ ባረንቱ ኩመንꬃ ዎዛናፐ ካሌዳ ቀኒዝያ ይፉነ ናኣ ካሌባፐነ ኔዌ ናኣ ኢያሱፐ አትና፥ የለቶደፐ ላታሙ ላይꬃነ ሄዋፐ ቦላና ደእያ አቱማ አሳን ግብጼ ጋድያፐ ከሴዳዋንቱፐ እቱነ፥ ታን አብራሃማዉ፥ ይሳቃዉነ ያቆባዉ እማናዉ ጫቄዳ ቢታ በኤና። አያዉ ጎፐ፥ ኡንቱንቱ ታና ባረንቱ ኩመንꬃ ዎዛናፐ ካልበይክኖ’ ያጊደ ጫቄዳ። 13 መꬍና ጎዳ ሀንቁ እስራኤልያ ቦላ ኤጽ ከሴዳ፤ ያትና ጾሳ ስንꬃን ኢታ ኦꬄዳ ሄ የለታ ኡባይ ዉር ꬋያና ጋካናዉ፥ መላ ቢታን ኦይታሙ ላይꬃ እ ኡንቱንታ ቶይላዬዳ። 14 ህንተኖ፥ ናጋራንቻ የለታቶ፥ መꬍና ጎዳይ እስራኤልያ ቦላ ጉጅ ሀንቁዋ ኤጽ ከሳናዳን፥ ህንተ ህንተ አዎቱዋ ሳኣን ሀእ ኤቄድታ። 15 ህንተ መꬍና ጎዳ ካልያዋ አጊደ ዎራ ስሞፐ፥ እ ቃይካ ባረ አሳ መላ ቢታን አግ ባሻና። ያቲደ ህንተ ሀ አሳ ኡባ ꬋይሳና” ያጌዳ።

16 ኡንቱንቱ ሙሴ ማታ ዪደ፥ አ ሀዋዳን ያጌድኖ፤ “ኑን ሀዋን ኑ መሄቶ ድርሳ፥ ኑ ናናዉ ካታማቱዋ ኬጻና። 17 ሽን ኑን ኦላ ሚሻ ዳንጪደ፥ እስራኤልያ አሳ ኡንቱንቱ ሳኣ ጋꬃና ጋካናዉ ኦለታናዉ ባና። ሄዋ ኬሻን፥ ሀ ጋድያን ደእያ አሳቱዋፐ ናገታናዉ፥ ኑ ናናይነ ማጫ አሳይ ግምበቲደ ኡቴዳ ካታማቱዋን ደእኖ። 18 እስራኤላቱ ኡባይ ባረንቱ ላታ ላታ አካና ጋካናዉ፥ ኑን ኑ ጎለ ስሞኮ። 19 ኑን ኑ ላታ ዮርዳኖሳ ሻፋፐ ሀፍንꬃ አዋይ ዶልያ ባጋና ላቴዳ ድራዉ፥ ኑን ዮርዳኖሳፐ ሄፍንꬃ ባጋና፥ ያን ኡንቱንቱና ላታ ላቶኮ” ያጌድኖ።

20 ሙሴ ኡንቱንቱ፥ “ህንተ ሀዋ ኦꬆፐ፥ ህንተ መꬍና ጎዳ ስንꬃን ኦላ ባናዉ ጊጎፐነ 21 ህንተ ኦላንቻቱ ኡባይ ኦላ ሚሻ ዳንጪደ፥ መꬍና ጎዳይ ባረ ሞርከቱዋ ባረ ስንꬃፐ የደርሳና ጋካናዉ፥ ዮርዳኖሳ ሻፋ ጾሳ ስንꬃን ፕኖፐ፥ 22 መꬍና ጎዳይ ሄ ቢታ ጾኔዳዋፐ ጉይያን፥ ህንተ ስማናዉ ዳንዳዪታ። ያቶፐ፥ ህንተ ኦለታናዉ በስያ ኦላ መꬍና ጎዳዉነ እስራኤልያ አሳዉ ኦለቲደ ፖሌድታ ግያዋ። ቃይ ሄ ቢታይ መꬍና ጎዳ ስንꬃን ህንተንቶ ላታ ቢታ ግዳናዋ።

23 “ሽን ህንተ ሄዋዳን ኦናን እጾፐ፥ መꬍና ጎዳ ቦላ ናጋራ ኦꬂታ፤ ስም ህንተና ህንተ ናጋራይ ጋክያዋ ቱሙ ኤርተ። 24 ህንተ ህንተ ናናዉነ ማጫ አሳዉ ካታማቱዋ ኬጽተ፤ ህንተ ዶርሳ ዉድያዉካ ባሉዋ ጊግስተ፤ ሽን ህንተ ጌዳዋ አገናን ኦꬅተ” ያጌዳ።

25 ጋዳ ዛራቱነ ሮቤላ ዛራቱ ሙሳ፥ “ኑን ነ ቆማቱ ኔን ኑ ጎዳይ አዛዜዳዋዳን ኦꬃና። 26 ኑ ናናቱነ ኑ ማጫ አሳቱ፥ ኑ ዶርሳቱነ ኑ ሚዛቱ ሀዋን ጋላኣደ ካታማቱዋን ደእሽኖ። 27 ሽን ኑን ነ ቆማቱ፥ ኦላዉ ዳንጬዳ ኦላንቻቱ ኡባይ፥ ኔን ኑ ጎዳይ ግያዋዳን፥ ኦለታናዉ መꬍና ጎዳ ስንꬃን ዮርዳኖሳ ሻፋ ፕናና” ያጌድኖ።

28 ሄዋ ድራዉ፥ ሙሴ ቄስያ ኤልኣዛራ፥ ኔዌ ናኣ ኢያሳነ እስራኤልያ ዛራቱ ካፓቱዋ ኡንቱንቱዋ አዛዜዳ። * 29 ሙሴ ኡንቱንታ ሀዋዳን ያጌዳ፤ “ጋዳ ዛራቱነ ሮቤላ ዛራቱ ኡባይ ኦላ ሚሻ ዳንጪደ፥ መꬍና ጎዳ ስንꬃን ህንተናና ዮርዳኖሳ ሻፋ ፕኖፐነ ህንተ ሄ ቢታ ጾኖፐ፥ ሄዋፐ ጉይያን፥ ጋላኣደ ቢታ ህንተ ኡንቱንታ ላትስተ። 30 ሽን ኡንቱንቱ ኦላ ሚሻ ዳንጪደ፥ ህንተናና ፕነናን እጾፐ፥ ኡንቱንቱ ካናነ ቢታ ህንተናና ላትኖ” ያጌዳ።

31 ጋዳ ዛራቱነ ሮቤላ ዛራቱ ዛሪደ፥ “ኑን ነ ቆማቱ መꬍና ጎዳይ ጌዳዋ ኦꬃና። 32 ኦላ ሚሻ ዳንጪደ፥ መꬍና ጎዳ ስንꬃን ኑን ካናነ ቢታ ገላናዉ ፕናና፤ ሽን ኑን ላትያ ላታይ ዮርዳኖሳፐ ሀፍንꬃ ባጋና ግዳናዋ” ያጌድኖ።

33 ሄዋ ድራዉ፥ ሙሴ ጋዳ ዛረቶ፥ ሮቤላ ዛረቶነ ዮሴፎ ናኣ ምናሰ ዛራቱዋፐ ባጋዉ አሞረቱ ካትያ ስሆና ካዉተꬃነ ባሳነ ካትያ ኦጋ ካዉተꬃ፥ ኡንቱንቱ ዩሹዋን ደእያ ካታማቱዋና እሜዳ። 34 ጋዳ ዛራቱ ድቦና፥ አጻሮታ፥ አሮኤራ 35 አጽሮት-ሾፋና፥ ያእዜራ፥ ዮግባሀ፥ 36 ቤት-ኒምራነ ቤት-ሃራና ጌተትያ ግምቢያን ድረቴዳ ካታማቱዋ ዛረꬂደ ኬጼድኖ። ባረ ዶርሳቶካ ኡንቱንቱ ባሉዋ ጊግሴድኖ።

37 ሮቤላ ዛራቱካ ሀሰቦና፥ ኤልኣላ፥ ቅርያታይማነ፥ 38 ናባ፥ ባኣል-ማኦናነ (ሄ ካታማቱዋፐ እቱ እቱ ሱንꬃ ላሜድኖ) ሲብማ ጌተትያ ካታማቱዋ ዛረꬅ ኬጼድኖ።

39 ምናሰ ናኣ ማክራ ያራቱ ጋላኣደ ቢደ፥ ኦላይ ኦይቂደ፥ ያን ደእያ አሞረቱዋ የደርሴድኖ። 40 ሄዋ ድራዉ፥ ምናሰ ናኣ ማክራ ያራቶ ሙሴ ጋላኣደ ቢታ እምና፥ ኡንቱንቱ ያን ደኤድኖ። 41 ምናሰ ዛረ ግድያ ያኢር ቢደ፥ ኡንቱንቱ ኦላይ ኦይቂደ፥ ሀቦት-ያኢራ ካታማቱዋ ያጊደ ሱንꬄዳ። 42 ኖባህ ቢደ፥ ቃናታ ካታማነ አ ዩሹዋን ደእያ ሄራቱዋ ኦላን ኦይቂደ፥ ባረ ሱንꬃን ኖባሀ ጊደ ጼሴዳ።

33

ግብጼፐ ሞኣበ ጋካናዉ ደእያ ሀመꬃይ ቃንꬃን

(33:1-49)

1 እስራኤላቱ ሙሴነ አሮን ካለꬅና፥ ባረንቱ ጩጉዋን ጩጉዋን ግብጼፐ ከሴዳ ዎደ፥ ያቲደ ሀመቴድኖ። 2 መꬍና ጎዳይ አዛዝና፥ ኡንቱንቱ ባና ቡሳ ዶሜዳ ሳኣ ሙሴ ጻፌዳ፤ ኡንቱንቱ ቡሳ ማራይ ሀዋ።

3 ኮይሮ አግናዉ ታማነ እቼሸንꬆ ጋላስ፥ ፓስጋ ቦንችያ ጋላሳፐ ካልያ ጋላስ ደንዲደ፥ ግብጼ አሳይ ኡባይ ጼልሽን፥ ያየናን ራምሳፐ ከሴድኖ። 4 ሄ ዎደ ግብጼ አሳይ መꬍና ጎዳይ ዎꬌዳ ባረንቱ ባይራ ናናቱዋ ሞጊኖ። ሀዋዳን ኦꬂደ፥ መꬍና ጎዳይ ኡንቱንቱ ጾሳቱዋ ቦላ ፕርዳ አሄዳ።

5 እስራኤላቱ ራምሳፐ ደንዲደ፥ ሱኮታ ግያ ሳኣን ዱንካኔድኖ።

6 ሱኮታፐ ደንዲደ፥ መላ ቢታ ጼራን ደእያ ኤታማን ዱንካኔድኖ።

7 ኤታማፐ ደንዲደ፥ ባኣል-ጻፎናፐ አዋይ ዶልያ ባጋና ደእያ ፕሃህሮታ ስሚደ፥ ምግዶላ ማታን ዱንካኔድኖ።

8 ፕሃህሮታፐ ደንዲደ፥ ዞኦ አባ ፕኒደ፥ መላ ቢታ ቤድኖ። ኤታማ መላ ቢታን ሄዙ ጋላሳ ኦግያ ሀመቲደ፥ ማራን ዱንካኔድኖ።

9 ማራፐ ደንዲደ፥ ታማነ ላኡ ፑልቶቱነ ላፑን ታሙ ዛምባቱ ደእያ ኤሊማ ቢደ፥ ያን ዱንካኔድኖ።

10 ኤሊማፐ ደንዲደ፥ ዞኦ አባ ማታን ዱንካኔድኖ።

11 ዞኦ አባ ላንቂያፐ ደንዲደ፥ ሲና መላ ቢታን ዱንካኔድኖ።

12 ሲና መላ ቢታፐ ደንዲደ፥ ዶፍቃን ዱንካኔድኖ።

13 ዶፍቃፐ ደንዲደ፥ አሉሻን ዱንካኔድኖ።

14 አሉሻፐ ደንዲደ፥ ራፊድማን ዱንካኔድኖ። ያን አሳዉ ኡሻናዉ ሃꬃይ ባዋ።

15 ራፊድማፐ ደንዲደ፥ ሲና መላ ቢታን ዱንካኔድኖ።

16 ሲና መላ ቢታፐ ደንዲደ፥ ክብሮት-ሀታባር (አሙዋ ዱፉዋ ግያ ሳን ዱንካኔድኖ)።

17 ክብሮት-ሀታባር (አሙዋ ዱፉዋ) ግያ ሳፐ ደንዲደ፥ ሀጸሮታን ዱንካኔድኖ።

18 ሀጸሮታፐ ደንዲደ፥ ሪትማን ዱንካኔድኖ።

19 ሪትማፐ ደንዲደ፥ ርሞን-ፐሬዛን ዱንካኔድኖ።

20 ርሞን-ፐሬዛፐ ደንዲደ፥ ሊብናን ዱንካኔድኖ።

21 ሊብናፐ ደንዲደ፥ ሪሳን ዱንካኔድኖ።

22 ሪሳፐ ደንዲደ፥ ቃሄላታን ዱንካኔድኖ።

23 ቃሄላታፐ ደንዲደ፥ ሸፋራ ደርያን ዱንካኔድኖ።

24 ሸፋራ ደርያፐ ደንዲደ፥ ሀራዳን ዱንካኔድኖ።

25 ሀራዳፐ ደንዲደ፥ ማቅሄሎታን ዱንካኔድኖ።

26 ማቅሄሎታፐ ደንዲደ፥ ታሃታን ዱንካኔድኖ።

27 ታሃታፐ ደንዲደ፥ ታራን ዱንካኔድኖ።

28 ታራፐ ደንዲደ፥ ሚትቃን ዱንካኔድኖ።

29 ሚትቃፐ ደንዲደ፥ ሀሽሞናን ዱንካኔድኖ።

30 ሀሽሞናፐ ደንዲደ፥ ሞሰሮታን ዱንካኔድኖ።

31 ሞሰሮታፐ ደንዲደ፥ በነ-ያእቃናን ዱንካኔድኖ።

32 በነ-ያእቃናፐ ደንዲደ፥ ሆር-ሀግድጋዳን ዱንካኔድኖ።

33 ሆር-ሀግድጋዳፐ ደንዲደ፥ ዮጽባታን ዱንካኔድኖ።

34 ዮጽባታፐ ደንዲደ፥ አብሮናን ዱንካኔድኖ።

35 አብሮናፐ ደንዲደ፥ ኤጽዮን-ጋብራን ዱንካኔድኖ።

36 ኤጽዮን-ጋብራፐ ደንዲደ፥ ጺና መላ ቢታን ደእያ ቃዴሳን ዱንካኔድኖ።

37 ቃዴሳፐ ደንዲደ፥ ኤዶማ ቢታ ዛዋን ደእያ ሆራ ደርያን ዱንካኔድኖ። 38 ቄሲ አሮን መꬍና ጎዳይ አዛዝና፥ ሆራ ደርያ ሁጲያ ከሴዳ፤ እስራኤላቱ ግብጼ ጋድያፐ ከሴዳ ኦይታሙንꬃ ላይꬃን፥ እቼሸንꬆ አግናን፥ አግናዉ ኮይሮ ጋላሳን ያን ሀይቄዳ። * 39 አሮን ሆራ ደርያ ሁጲያን ሀይቂያ ዎደ፥ አ ላይꬃይ ጼታነ ላታማነ ሄዛ።

40 ኔጌባ መላ ቢታን፥ ካናነን ደእያ አራዳ ግያሳ ካቲ እስራኤልያ አሳ ዩሳ ስሴዳ። *

41 እስራኤላቱ ሆራ ደርያፐ ደንዲደ፥ ጻልሞናን ዱንካኔድኖ።

42 ጻልሞናፐ ደንዲደ፥ ፑኖናን ዱንካኔድኖ።

43 ፑኖናፐ ደንዲደ፥ ኦቦታን ዱንካኔድኖ።

44 ኦቦታፐ ደንዲደ፥ ሞኣባ ቢታ ዛዋን ደእያ እየ አባርማን ዱንካኔድኖ።

45 እየ አባርማፐ ደንዲደ፥ ድቦና-ጋዳን ዱንካኔድኖ።

46 ድቦና-ጋዳፐ ደንዲደ፥ አልሞና-ድብላታይማን ዱንካኔድኖ።

47 አልሞና-ድብላታይማፐ ደንዲደ፥ ናቦ ደርያ ማታን አባርማ ደረቱዋን ዱንካኔድኖ።

48 አባርማ ደረቱዋፐ ደንዲደ፥ ያርኮፐ ሄፍንꬃና፥ ዮርዳኖሳ ሻፋ ማታን ደእያ ሞኣባ ደምባን ዱንካኔድኖ። 49 ዮርዳኖሳ ሻፋ ማታን ደእያ ሞኣባ ደምባን፥ ቤት-ያሽሞታፐነ አቤል-ሺጽማ ግዱዋን ዱንካኔድኖ።

ዮርዳኖሳ ፕናናፐ ካሰቲደ እመቴዳ አዛዙዋ

(33:50—36:13)

50 እያርኮ ሄፍንꬃና፥ ዮርዳኖሳ ሻፋ ማታን ደእያ ሞኣባ ደምባን መꬍና ጎዳይ ሙሳ ሀዋዳን ያጌዳ፤ 51 “እስራኤላቱዋ ኔን ያጋ፤ ‘ዮርዳኖሳ ሻፋ ፕኒደ፥ ካናነ ቢታ ህንተ ገልያ ዎደ፥ 52 ሄ ጋድያን ደእያ አሳ ኡባ ህንተ ስንꬃፐ የደርስተ፤ ሹቻፐ ማሰቴዳ ኡንቱንቱ ምስለቱዋ ኡባነ ሲልሲደ መꬌዳ ኤቃቱዋ ኡባ ꬋይስተ። ኡንቱንቱ ጎይንያ ꬎቃ ሳኣ ኡባካ ላልተ። 53 ታን ህንተንቶ ሄ ቢታ ላታዉ እሜዳ ድራዉ፥ ሄ ቢታ ላቲደ፥ አን ደእተ። 54 ህንተ ዛርያን ዛርያን ሳማ ከሲደ፥ ቢታ ሻክተ። ፓይዱዋን ጮራትያ ዛረቶ ዳሮ ላታ እምተ፤ ፓይዱዋን ጉጽያ ዛረቶ ጉꬃ ላታ እምተ። ሳማን ኡንቱንታ ጋኬዳ ሀቃዌነ ኡንቱንቱዋ ግዳናዋ። ቢታ ህንተ ማይዛ አዎቱዋ ዛርያን ዛርያን ግሽ አኪታ። *

55 “ ‘ሽን ሄ ጋድያን ደእያ አሳ ህንተ የደርሰናን አጎፐ፥ ህንተ አሼዳዋንቱ ህንተንቶ ህንተ አይፍያዉ ፕንጮ፥ ህንተ ምይያዉ አጉንꬃ ግዳና፤ ህንተ ደአና ጋድያን ኡንቱንቱ ህንተና ዋይሳና። 56 ህንተ ኡንቱንታ የደርሰናን አጎፐ፥ ኡንቱንቱ ቦላ ታን ኦꬃናዉ ቆፔዳዋ ህንተ ቦላ ኦꬃና’ ያጋደ ኦዳ” ያጌዳ።

34

እስራኤልያ ቢታ ዛዋ

1 መꬍና ጎዳይ ሙሳ ሀዋዳን ያጌዳ፤ 2 “ኔን እስራኤላቱዋ ሀዋዳን ያጋደ አዛዛ፤ ‘ላታዳን ህንተና ጋክያ ካናነ ቢታ ዛዋይ ሀዋ። 3 ገድሳ ባጋና ህንተ ዛዋይ ጺና መላ ቢታነ ኤዶማ ዛዋ ግዳናዋ። አዋይ ዶልያ ባጋና ህንተ ገድሳ ዛዋይ ማጽንያ አባ ገድሳፐ ዶሜ፤ 4 አቅራቢማ ፑደꬃና ገድሳ ባጋና ስሚደ፥ ጺና መላ ቢታ አꬊደ፥ ቃዴሳ-ባርነ ገድሳ ጋኬ፤ ሄዋፐ ሀዳር-አዳራ አꬊደ፥ አጽሞና ጋኬ። 5 አጽሞናፐ ግብጼ ሻፋኮ ስሚደ፥ ሜድተራነ አባ ጋኬ።

6 “ ‘አዋይ ዉልያ ባጋና ህንተ ዛዋይ ሜድተራነ አባ ጋጻ ግዳናዋ።

7 “ ‘ሁጲሳ ባጋና ህንተ ዛዋይ ሜድተራነ አባፐ ሆራ ደርያ ስት ኦꬅ ቢደ፥ 8 ሆራ ደርያፐ ሌቦ-ሀማታ ፕኑዋ ጋካናሳ፤ ሄዋፐ ጻዳዳን ዛዋቴ። 9 ቃይ ዝፍሮነፐ ቢደ፥ ሀጻር-ኤናና ጋኬ። ሁጲሳ ባጋና ህንተ ዛዋይ ሀዋ ግዳናዋ።

10 “ ‘አዋይ ዶልያ ባጋና ህንተ ዛዋይ ሀጻር-ኤናናፐ ሻፋማ ጋካናዉ ስት ኦꬅ ቢደ፥ 11 ሻፋማፐ ቢደ፥ አይናፐ አዋይ ዶልያ ባጋና ደእያ ርብላ ዎꬊደ፥ ጋሊላ አባፐ አዋይ ዶልያ ባጋና ደእያ ደርያ ጋኬ። 12 ሄዋፐ ዱገ ዮርዳኖሳ ሻፋ ዎꬍ ዛዋቲደ፥ ማጽንያ አባ ጋኬ። ህንተ ቢታ ዛዋይ ኡባ ባጋናካ ሀዋ’ ያጋ” ያጌዳ።

13 ሙሴ እስራኤላቱዋ ሀዋዳን ያጊደ አዛዜዳ፤ “ኤጻ የጊደ፥ ህንተ ላታና ማላ፥ ኡዱፑን ዛረቶነ ባጋ ዛረቶ ሄ ቢታይ እመታናዳን መꬍና ጎዳይ አዛዜዳ። * 14-15 አያዉ ጎፐ፥ ሮቤላ ዛራቱ ጋዳ ዛራቱነ፥ ምናሰ ዛራቱዋፐ ባጋይ ባረንቱ ላታ እያርኮ ሄፍንꬃን ዮርዳኖሳ ሻፋፐ አዋይ ዶልያ ባጋና አኬድኖ” ያጌዳ።

16 መꬍና ጎዳይ ሙሳ ሀዋዳን ያጌዳ፤ 17 “ሄ ቢታ ህንተንቶ ላታ ኦꬂደ፥ ሻክ እማና አሳቱ ሱንꬃይ ሀዋ፤ ቄስያ ኤልኣዛራነ ኔዌ ናኣ ኢያሳ። 18 ቃይ ቢታ ሻካናዉ ማዳና ማላ፥ ዛረ ኡባፐ እት እት ካፑዋ ሱንꬅተ። 19 ኡንቱንቱ ሱንꬃይ ሀዋፐ ካሊደ ደእያዋ።

ዛርያ ካፑዋ

ይሁዳ ይፉነ ናኣ ካሌባ፤

20 ስሞና አምሁዳ ናኣ ሻሉምኤላ፤

21 ቢንያማ ክስሎና ናኣ ኤልዳዳ፤

22 ዳና ዮግላ ናኣ ቡቃ፤

23 ዮሴፎ ናኣ ምናሰ ኤፎዳ ናኣ ሀንኤላ፤

24 ዮሴፎ ናኣ ኤፍሬማ ሽፍጻና ናኣ ቃሙኤላ፤

25 ዛብሎና ፓርናካ ናኣ ኤልጻፋና፤

26 ይሳኮራ አዛና ናኣ ፓልጽኤላ፤

27 አሴራ ሻሎማ ናኣ አህሁዳ፤

28 ንፍታሌማ አምሁዳ ናኣ ፓዳህኤላ፤

29 ካናነ ጋድያን እስራኤላቶ ላታ ሻክ እማና ማላ፥ መꬍና ጎዳይ አዛዜዳ አሳቱ ሀዋንታ” ያጌዳ።

35

ሌዋቶ እመታና ካታማቱዋ

1 እያርኮ ሄፍንꬃና፥ ዮርዳኖሳ ሻፋ ማታን ደእያ ሞኣባ ደምባን፥ መꬍና ጎዳይ ሙሳ ሀዋዳን ያጌዳ፤ * 2 “እስራኤላቱ ባረንቱ ላታፐ ሌዋቱዋ ደአና ካታማቱዋነ ኡንቱንቱ ዩሹዋን ደእያ ሄንꬃ ጋደቱዋ እማና ማላ፥ ኔን ኡንቱንታ አዛዛ። 3 ሄ ካታማቱዋን ኡንቱንቱ ደእኖ፤ ሄንꬃ ጋደቱ ኡንቱንቱ ሚዛሳ፥ ኡንቱንቱ ዶርሳሳነ ኡንቱንቱ ሀራ መህያ ኡባሳ ግድኖ። 4 ህንተ ሌዋቶ እማና ካታማ ዩሹዋን ደእያ ሄንꬃ ጋደቱ ካታማ ግምቢያ ድርሳፐ ካረኮ እት ሻአ ዋꬋ ግድኖ። 5 ካታማፐ ካረና፥ አዋይ ዶልያ ባጋና ላኡ ሻአ ዋꬋ፥ ገድሳ ባጋና ላኡ ሻአ ዋꬋ፥ አዋይ ዉልያ ባጋና ላኡ ሻአ ዋꬋነ ሁጲሳ ባጋና ላኡ ሻአ ዋꬋ ልክተ፤ ያቶፐ ካታማይ ግዶ ልክያን ደአና። ሌዋቱ ሄ ሄራ ባረንቱ ካታማዉ ሄንꬃ ጋደ ኦꬅኖ።

6 “ሌዋቶ ህንተ እማና ካታማቱ፥ አሳ ዎꬌዳ ኡራይ ባቃቲደ አትያ ኡሱፑን ካታማቱዋ፤ ሄዋንቱ ቦላ ጉጂደ፥ ኦይታማነ ላኡ ሀራ ካታማቱዋ ኡንቱንቶ እምተ። 7 ሌዋቶ ህንተ ኡባና ኦይታማነ ሆስፑን ካታማቱዋ ኡንቱንቱ ሄንꬃ ጋደቱዋና እትፐ እምተ። 8 እስራኤላቱዋ ላታፐ ሌዋቶ ህንተ እማና ካታማቱ እት እት ዛሪ ላቴዳዋ ኬሻ ግዳናዉ ኮሼ፤ ጮራ አሳይ ደእያ ዛርያፐ ጮራ ካታማቱዋ አኪተ፤ ሽን ፓይዱዋን ጉꬃ አሳይ ደእያ ዛርያፐ ጉꬃ ካታማቱዋ አኪተ” ያጌዳ።

ባቃት አትያ ካታማቱዋ

(ዛረ. 19:1-13፤ ኢያሳ 20:1-9)

9 ሄዋፐ ጉይያን፥ መꬍና ጎዳይ ሙሳ ሀዋዳን ያጌዳ፤ 10 “ኔን እስራኤልያ አሳ ሀዋዳን ያጋ፤ ‘ዮርዳኖሳ ሻፋ ፕኒደ፥ ካናነ ቢታ ህንተ ገልያ ዎደ፥ 11 ኤረናን አሳ ዎꬌዳ ኡራይ ባቃት ቢደ አታና ማላ፥ ካታማቱዋ ህንተንቶ ዶርተ። 12 ኤረናን አሳ ዎꬌዳዌ ሺቁዋ ስንꬃ ሙራናዉ ኤቃና ጋካናዉ፥ ሱꬃ አችያዌ አ ዎና ማላ፥ ሄ ካታማቱ ባቃት አትያሳ ግድኖ። 13 ሀ ህንተ እምያ ኡሱፑን ካታማቱ ህንተንቶ ባቃት አትያ ካታማቱዋ ግድኖ። 14 ዮርዳኖሳ ሻፋፐ ሀፍንꬃ ባጋና ሄዙ ካታማነ ካናነ ጋድያን ሄዙ ካታማቱዋ ህንተ ባቃት አታናዉ እምተ። 15 ሀ ኡሱፑን ካታማቱ ኤረናን አሳ ዎꬌዳ እስራኤላቱ፥ ሀራ ጋደ አሳቱነ ኡንቱንቱ ግዶን ደእያ በተቱ ባቃቲደ አትያሳ ግድኖ።

16 “ ‘እት አሳይ እት አሳ ብራታ ሚሻን ሾጭና፥ ሄ ኡራይ ሀይቆፐ፥ ሄዌ ሸምፑዋ ዎꬌዳዋ፤ ሸምፑዋ ዎꬌዳዌ ሀይቆ። 17 ቃይ ዎꬋና ዳንዳይያ ሹቻ ባረ ኩሽያን ኦይቄዳ አሳይ እት አሳ ሄ ሹቻን ጫድና፥ ሄ ኡራይ ሀይቆፐ፥ ሄዌ ሸምፑዋ ዎꬌዳዋ፤ ሸምፑዋ ዎꬌዳዌ ሀይቆ። 18 ቃይካ ዎꬋና ዳንዳይያ ምꬃ ባረ ኩሽያን ኦይቄዳ አሳይ እት አሳ ሄ ምꬃን ሾጭና፥ ሄ ኡራይ ሀይቆፐ፥ ሄዌ ሸምፑዋ ዎꬌዳዋ፤ ሸምፑዋ ዎꬌዳዌ ሀይቆ። 19 ሱꬃ አችያዌ ሄ ሸምፑዋ ዎꬌዳዋ ደሞፐ ዎꬎ።

20 “ ‘እት አሳይ እት አሳ ሞርኪደ ጫድና፥ ዎይ ዙጊድ እትባ አ ቦላ ኦልና፥ ሄ ኡራይ ሀይቆፐ፥ 21 ዎይ ሞርኪደ ባረ ኩሽያን ቦክስና፥ ሄ ኡራይ ሀይቆፐ፥ እ ሸምፑዋ ዎꬌዳዋ፤ ሸምፑዋ ዎꬌዳዌ ሀይቆ። ሱꬃ አችያዌ ሸምፑዋ ዎꬌዳዋ ደሞፐ ዎꬎ።

22 “ ‘ሽን ሞርከተꬃይ ባይናን፥ እት አሳይ እት አሳ አኬከናን ሱጎፐ፥ ዎይ ዙጊድ ናገናን እትባ አ ቦላ ኦሎፐ፥ 23 ዎይ አ ዎꬋና ዳንዳይያ ሹቻ እ በኤናን አ ቦላ የጎፐነ ሄ ኡራይ ሀይቆፐ፥ ሄዌ አ ሞርከ ግደና ድራዉነ አ ቆሀናዉ ሀልችቤና ድራዉ፥ 24 ያአይ ኤረናን ዎꬌዳዋፐነ ሱꬃ አችያዋፐ ግዱዋን ሀ ዎጋቱዋዳን ፕርዶ። 25 ኤረናን ዎꬌዳዋ ሱꬃ አችያዋ ኩሽያፐ ያአይ አሺደ፥ እ ባቃቲደ አትያ ካታማ ዛሮ። ጌሻ ዛይትያን ኦከቲደ፥ ቄሲ ኡባቱ ካፑ ሀይቃና ጋካናዉ፥ እ ያን ደኦ።

26 “ ‘ሽን ኤረናን ዎꬌዳዌ ባቃቲደ አትያ ካታማ ዛዋፐ ካረ ከስያዋ ግዶፐነ፥ 27 ባቃት አትያ ካታማፐ ካረና ሱꬃ አችያዌ አ ደሚደ ዎꬎፐ፥ እ ዎꬌዳዎ ኦሸተና። 28 አያዉ ጎፐ፥ ቄሲ ኡባቱ ካፑ ሀይቃና ጋካናዉ፥ ሄ ኤረናን ዎꬌዳዌ ባረ ባቃቴዳ ካታማን ኡታናዋሽን አጌዳ። ሽን ቄሰ ኡባቱ ካፑ ሀይቄዳዋፐ ጉይያን፥ ኤረናን ዎꬌዳዌ ባረ ላታ ጋደ ስማናዉ ዳንዳዬ።

29 “ ‘ህንተዉነ ብሮ የለታና የለታዉ፥ ህንተ ደኢያሳ ኡባን ሀዌ ህገ ግዶ።

30 “ ‘አሳ ዎꬌዳ ኦንነ ሸምፑዋ እ ዎꬌዳዋዳን ማርካቱ ማርካትና ሀይቆ፤ ሽን እት አሳ ጻላላይ ማርካትና፥ አይ አሳይነ ሀይቆፖ። * 31 ሸምፑዋ ዎꬌዳ ድራዉ ሀይቃናዉ በስያ አሳ ፓጻ አሻናዉ አጫ አኮፕተ፤ እ ሀይቆ። 32 አትያ ካታማ ባቃቴዳ ኦፐነ ቄሰ ኡባቱ ካፑ ሀይቃናፐ ካሰ፥ እ ጉየ ስሚደ፥ ባረ ጋድያን ደአናዳን ኦꬃናዉ አጫ አኮፕተ።

33 “ ‘ሄዋዳን ኦꬂደ፥ ህንተ ደእያ ቢታ ቱንሶፕተ። አያዉ ጎፐ፥ ሱꬃ ጉስያዌ ቢታ ቱንሴ፤ ሱꬃ ጉሴዳዋ ሱꬃናፐ አትና፥ ቢታ አቶ ጊሳናዉ ሀራ ኦግያን ዳንዳየተና 34 ታን፥ መꬍና ጎዳይ፥ እስራኤልያ አሳ ግዱዋን ደእያ ድራዉ፥ ህንተ ደእያ ቢታ፥ ታንካ ደእያ ቢታ ቱንሶፕተ’ ያጋደ ኦዳ” ያጌዳ።

36

ጋድያ ላትያ ማጫ አሳቱዋ

1 ዮሴፎ ዛራቱዋፐ፥ ምናሰ ናኣ ማኪራ ናኣ ጋላኣደ ያራቱዋ ካፓቱ ሙሴኮነ እስራኤላቱዋ ያራቱዋ ካፓቱዋኮ ዬድኖ። 2 ኡንቱንቱ ዪደ፥ “ኑ ጎዳዉ፥ እስራኤልያ አሳዉ ቢታ ኤጻን ሻካደ እማና ማላ፥ መꬍና ጎዳይ ኔና አዛዜዳ፤ ቃይ ጾሳይ ኑ እሻ ጻሎፍሃዳ ላታ አ ማጫ ናናዉ ኔን እማና ማላ፥ ኔና አዛዜዳ። * 3 ሌምሶ ኡንቱንቱ ሀራ ዛረ ግድያ እስራኤልያ አሳ ገሎፐ፥ ኡንቱንቱ ላታይ ኑ አዎቱዋ ላታፐ አከቲደ፥ ኡንቱንቱ ገልያ ዛርያዉ ጉጀቴ። ሄዋ ድራዉ፥ ኑዉ ኤጻን እመቴዳ ላታይ ፓጫና። 4 ቃይ እስራኤላቶ እሻታማንꬆ ላይꬃ ባላይ ጋክያ ዎደ፥ ኡንቱንቱ ላታይ ኡንቱንቱ ገልያ አሳ ዛርያዉ ጉጀቴ፤ ኡንቱንቱ ላታይ ኑ አዎቱዋ ዛርያ ላታፐ ፓጫና” ያጌዳ።

5 ሄዋፐ ጉይያን፥ መꬍና ጎዳ ቃላዳን፥ ሙሴ እስራኤላቱዋ ሀዋዳን ያጊደ አዛዜዳ፤ “ዮሴፎ ዛራቱ ግያዌ ልከ። 6 መꬍና ጎዳይ ጻሎፍሃዳ ማጫ ናናቱዋባ አዛዜዳዌ ሀዋ፤ ኡንቱንቱ ባረንቱ ዶሴዳ አስና ገላናዉ ዳንዳዪኖ፤ ሽን ባረንቱ አዉዋ ዛርያፐ ግዳናዉ ኮሼ። 7 እስራኤላቱዋ ላታይ እት ዛርያፐ ሀራ ዛርያዉ አꬎፖ፤ እስራኤልያ ኡባይ ባረ ማይዛ አዎቱዋ ዛሪ ላቴዳ ቢታ ምንሲደ ኦይቆ። 8 እስራኤልያ አሳ ግዶን አይ ዛረፐ ግድናካ፥ ቢታ ላትያ ማጫ ናእ ኡባይ፥ እስራኤሊ ኡባይ ባረ ማይዛ አዎቱዋ ላታ ላታና ማላ፥ አ ባረ አዉዋ ዛረ ግድያ አሳ ገሉ። 9 ሄዋዳን ሀኒደ፥ ላታይ እት ዛርያፐ ሀራ ዛርያዉ ሙለካ አናን ደአና። ሄዋ ድራዉ፥ እስራኤልያ ኡባይ ባረ ማይዛ አዎቱዋ ዛሪ ላቴዳ ቢታ ምንሲደ ኦይቆ” ያጌዳ።

10 ጻሎፍሃዳ ማጫ ናናይ መꬍና ጎዳይ ሙሳ አዛዜዳዋዳን ኦꬄድኖ። 11 ጻሎፍሃዳ ማጫ ናናይ፥ ማህሎ፥ ትርጾ፥ ሆግሎ፥ ምልኮነ ኖኦ ጌተትያዋንቱ፥ ባረንቱ አዉዋ እሻንቱ ናናቱዋ ገሌድኖ። 12 ኡንቱንቱ ዮሴፎ ናኣ ምናሰ ናናቱ ዛርያ ግዶን አስና ገሌድኖ፤ ኡንቱንቱ ላታይ ኡንቱንቱ አዉዋ ዛርያዉነ ያራዉ አቴዳ።

13 ያርኮፐ ሄፍንꬃና፥ ዮርዳኖሳ ሻፋ ማታን ደእያ ሞኣባ ደምባን ሙሴ ባጋና መꬍና ጎዳይ እስራኤልያ አሳ አዛዜዳ ህገቱነ ዎጋቱ ሀዋንታ።

* 1:1 ፓይ. 26:1-51

* 3:2 ፓይ. 26:60

* 3:4 ዎጋ 10:1-2፤ ፓይ. 26:61

* 3:13 ከሳ 13:2

* 5:5 ዎጋ 6:1-7

* 6:3 ሉቃሳ 1:15

* 6:13 ኪታ 21:23-24

* 8:1 ከሳ 25:31-40፤ 37:17-24

* 8:17 ከሳ 13:2

* 9:1 ከሳ 12:1-13

* 9:12 ከሳ 12:46፤ ዮሃ. 19:36

* 10:35 ማዝ. 68:1

* 11:3 ታብኤራ፦ ሀ ሱንꬃ ብለꬃይ “ኤጼዳ” ግያዋ።

* 11:7 ከሳ 16:31

* 11:9 ከሳ 16:13-15

* 12:7 እብራ. 3:2

* 12:14 ፓይ. 5:2-3

* 13:24 ኤሽኮላ፦ ሀ ሱንꬃ ብለꬃይ እብራዌꬁዋን፥ “ዳሮ ዎይኒ ደእያ ሳኣ” ግያዋ።

* 13:33 ዶመꬃ 6:4

* 14:9 እብራ. 3:16

* 14:13 ከሳ 32:11-14

* 14:17-18 ከሳ 20:5-6፤ 34:6-7፤ ዛረ. 5:9-10፤ 7:9-10

* 14:21 እብራ. 3:18

* 14:24 ኢያሳ 14:9-12

* 14:29 እብራ. 3:17

* 14:33 ኪታ 7:36

* 15:16 ዎጋ 24:22

* 15:27 ዎጋ 4:27-31

* 15:38 ዛረ. 22:12

* 16:1 ይሁዳ 11

* 17:8 እብራ. 9:4

* 18:14 ዎጋ 27:28

* 18:21 ዎጋ 27:30-33፤ ዛረ. 14:22-29

* 19:9 እብራ. 9:13

* 20:13 ማሪባ፦ ሀ ሱንꬃ ብለꬃይ እብራዌꬁዋን፥ “ፓሉመቴዳ” ግያዋ።

* 20:28 ከሳ 29:29፤ ፓይ. 33:38፤ ዛረ. 10:6

* 21:1 ፓይ. 33:40

* 21:3 ሆርማ፦ ሀ ሱንꬃ ብለꬃይ እብራዌꬁዋን፥ “ባሻ” ግያዋ።

* 21:4 ዛረ. 2:1

* 21:5 1 ቆሮ. 10:9

* 21:9 2 ካታ. 18:4፤ ዮሃ. 3:14

* 21:28 ኤር. 48:45-46

* 22:5 ፓይ. 31:8፤ 2 ጰጽ. 2:15-16፤ ይሁዳ 11

* 24:9 ዶመꬃ 12:3፤ 49:9

* 26:1 ፓይ. 1:1-46

* 26:52 ፓይ. 34:13፤ ኢያሳ 14:1-2

* 26:60 ፓይ. 3:2

* 26:61 ዎጋ 10:1-2፤ ፓይ. 3:4

* 26:65 ፓይ. 14:26-35

* 27:7 ፓይ. 36:2

* 27:12 ዛረ. 3:23-27፤ 32:48-52

* 27:16-17 ህዝ. 34:5፤ ማቶሳ 9:36፤ ማር. 6:34

* 27:18 ከሳ 24:13

* 27:21 ከሳ 28:30፤ 1 ሳሜላ 14:41፤ 28:6

* 27:23 ዛረ. 31:23

* 28:16 ከሳ 12:1-13፤ ዛረ. 16:1-2

* 28:17 ከሳ 12:14-20፤ 23:15፤ 34:18፤ ዛረ. 16:3-8

* 28:26 ከሳ 23:16፤ 34:22፤ ዛረ. 16:9-12

* 29:7 ዎጋ 16:29-34

* 30:2 ዛረ. 23:21-23፤ ማቶሳ 5:33

* 31:16 ፓይ. 25:1-9

* 32:8 ፓይ. 13:17-33

* 32:10 ፓይ. 14:26-35

* 32:28 ኢያሳ 1:12-15

* 33:38 ፓይ. 20:22-28፤ ዛረ. 10:6፤ 32:50

* 33:40 ፓይ. 21:1

* 33:54 ፓይ. 26:54-56

* 34:13 ኢያሳ 14:1-5

* 35:1 ኢያሳ 21:1-42

* 35:30 ዛረ. 17:6፤ 19:15

* 36:2 ፓይ. 27:7

ዛረꬁዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

ዛረꬁዋ ማጻፋ

ገሉዋ

“ዛረꬄዳ ዎጋ” ጌተትያ ሀ ማጻፋይ፥ እስራኤልያ አሳዉ ሀዋፐ ካሰና ኦደቴዳ ዎጋነ ማራ ዛረꬅ ዛረꬅ ሀሳይስያ ማጻፋ።

“ዛረꬄዳ ዎጋ” ማጻፋን ማዝጎበቲደ ደእያ፥ እት እት ዳሮ ጎእያ የዎቱ ሀዋፐ ካሊደ ጻፈቴዳዋንታ።

1. ሙሴ አꬌዳ ኦይታሙ ላይꬃቱዋ ግዶን ፖለቴዳ፥ ዎልቃማ ዎልቃማ ኦሶቱዋ ሀሳዪደ ኦዴ። ጎዳይ ኡንቱንታ ባዙዋን ዎት ካለꬄደንቶ አሳ ሀሳይሲደ፥ ኡንቱንቱ ጾሳዉ አማነቴዳዋንታ ግዳና ማላነ ሱረ ኦሱዋን አዛዘታና ማላ፥ ኡንቱንታ ቆፍሴ።

2. ሙሴ ታሙ አዛዞቱዋ ዛር ዛሪደ ኦዲደ፥ ሄዋንቱፐካ ኮይሮ አዛዙዋ ብለꬃ ኡንቱንቶ ቆንጭሴዳ። አሳይ ጾሳ ጻላላዉ ጎይናናዳንካ ሀሳይሴ። ሄዋና ኦይꬂደ፥ እስራኤልያ አሳይ ህዶታ ጋድያን አዛዘታናዉ በስያ ዱማ ዱማ ዎጋ ቦች ቦች አኪደ ኦዴ።

3. ሙሴ፥ ጎዳይ ኡንቱንቱና ጫቀቴዳ ጫቁ አይ ማለንቶ ኡንቱንቶ ብሊደ፥ ኡንቱንቱ ሄ ጫቆ ኦራꬂደ አማነታናዳን፥ ቆፍሴ።

4. ኢያሱ ሙሴ ሳኣን ገሊደ ጾሳ አሳ ካለꬅያ አሳ ግዳናዉ ሱንቴ። ሙሴ ጎዳይ አማነትያዋ ግድያዋ ሳባናዉ ከሲደ ማዝሙርያ የጼዳዋፐነ እስራኤልያ ዛርያ ኡባ አንጄዳዋፐ ጉይያን፥ ዮርዳኖሳ ሻፋፐ አዋይ ዉልያ ባጋና ደእያ ሞኣባ ጋድያን ሀይቄዳ።

ማጻፋዉ ሁጰ ቆፋይ ጎዳይ ባረ ሲቅያነ ባረ ዶሬዳ አሳ አሼዳዋነ አንጄዳዋ ኦዴ። አሳይካ ጾሳ አንጁ ኡንቱንቱፐ ሻከተናን ፓጻ ደአናዉ ዳንዳያና ማላ፥ ጎዳይ ኡንቱንቶ ኦꬄዳዋ ኡባ ሀሳይሲደ፥ ኡንቱንቱ ኡባ ዎደካ ጾሳ ሲቃናዉነ አዉ አዛዘታናዉ ኡንቱንታ ኤርሴ።

ማጻፋዉ ዋና ቆፋ ኦይቄዳ ጽቅሰቱ: 6:4-6 ደእያዋንታ ግድያ ዎደ፥ ኡንቱንቱካ፥ የሱስ፥ “አዛዞ ኡባፐ አꬍያ ዎልቃማ አዛዞ” ጊደ ኦዴዳ ቃላቱዋ ኦይቄዳዋንታ። ሄዋንቱነ፥ “ጾሳ ነ ጾሳ ነ ፖሎ ዎዛናፐ፥ ነ ፖሎ ሸምፑዋፐነ ነ ፖሎ ዎልቃፐ ሲቃ” ያግያዋንታ።

ሸምፓቱዋ ኡባቶ እመቴዳ ቃንꬃ ቆፋቱዋ

ሀ. ኮይሮ ሙሴ ሃሳያ 1:1—4:49

ለ. ላኤንꬆ ሙሴ ሃሳያ 5:1—26:19

1. ታሙ አዛዞቱዋ 5:1—10:22

2. ህግያ፥ ዎጋነ ሴራ 11:1—26:19

ሐ. ካናነ ገላናፐ ካሰቲደ እመቴዳ አዛዙዋ 27:1—28:68

መ. ቃላ ጫቁዋ ኦራጹሳ 29:1—30:20

ሰ. ሙሴ ዉርሰꬃ ሃሳያ 31:1—33:29

ረ. ሙሴ ሀይቁዋ 34:1-12

ኮይሮ ሙሴ ሃሳያ

1

(ፓይ. 1:1—4:49)

ሲና ደርያፐ ባናዳን እመቴዳ አዛዙዋ

1 ሀ ማጻፋን ጻፈቴዳ ቃላ ኡባይ ዮርዳኖሳ ሻፋፐ ሄፍንꬃ አዋይ ዶልያ ባጋና ደእያ መላ ቢታን ኡንቱንቱ ደእሽን፥ ሙሴ እስራኤልያ አሳዉ ኦዴዳ ቃላ። ሙሴ ሀ ቃላ ኡንቱንቶ ኦድያ ዎደ፥ ኡንቱንቱ ሱፋ ጌተትያ ሳኣን ስንꬃ ባጋና፥ ፓራና ካታማዉ እት ባጋናነ ሄዋዳንካ ቃይ ቶፌላ፥ ላባና፥ ሀጸሮታነ ዲዛሃባ ጌተትያ ካታማቱዋ ግዱዋን ደእያ ዮርዳኖሳ ዛንጋራን ደኢኖ። 2 ኤዶማ ደርያ ኦግያና ቦፐ፥ ሲና ደርያፐ ቃዴሳ-ባርነ ጋካናዉ ገድያን ታማነ እት ጋላሳ ኦገ።

3 ግብጼፐ ኡንቱንቱ ከሴዳ ኦይታማንꬃ ላይꬃን፥ ታማነ እተንꬃ አግናን፥ አግናዉ ኮይሮ ጋላሳን፥ ሙሴ መꬍና ጎዳይ ኡንቱንቱዋ አ አዛዜዳዋ ኡባ እስራኤላቶ ኦዴዳ። 4 ሄዌ ሀሰቦና ካታማን ኡቲደ ካተቴዳ አሞረቱ ካዉዋ ስሆናነ፥ አስታሮታንነ ኤድራአን ኡቲደ ካተቴዳ ባሳነ ካትያ ኦጋ፥ ሙሴ ጾኔዳዋፐ ጉይያና። *

5 አሳይ ዮርዳኖሳፐ አዋይ ዶልያ ባጋና ሞኣበን ደእሽን፥ ሙሴ ሀ ህግያ ሀዋዳን ያጊደ ቆንጭስያዋ ዶሜዳ።

6 “ኑን ሲና ደርያን ደእሽን፥ መꬍና ጎዳይ ኑ ጾሳይ ኑና ሀዋዳን ያጌዳ፤ ‘ህንተ ሀ ደርያ ቦላን ሎይꬅ ጋምኤድታ። 7 ዱንካንያ ኮሊደ ደንድተ፤ ደረትያ አሞረቱ ቢታነ አራባን ደእያ ኡንቱንቱ ሾሮ ቢታ ኡባ ቢተ፤ ሄዌካ ዮርዳኖሳ ዛንጋራ፥ ደረትያሳነ ባርጎትያ ቢታቱዋኮ፥ ገድሳ ባጋዉነ ሜድተራነ አባ ጋጻዉ አꬍተ። ካናነ ጋድያኮ ቢተ፤ ሊባኖሳ ደረቱዋ አꬊደ፥ ኤፍራጺሳ ሻፋ ጋካናዉ ቢተ። 8 በእተ፥ ታን ህንተንቶ ሀ ቢታ እማድ። ቢደ ህንተ አዋቶ፥ አብራሃማዉ፥ ይሳቃዉ፥ ያቆባዉነ፥ ኡንቱንቱፐ ጉይያን፥ ኡንቱንቱ ዛርያዉ እማናዉ መꬍና ጎዳይ ጫቄዳ ቢታ ላትተ’ ያጌዳ” ያጌዳ።

ሙሴ ካፓቱዋ ሱንꬄዳ

(ከሳ 18:13-27)

9 ቃይካ ሙሴ አሳዉ ሀዋዳን ያጌዳ፤ “ሄ ዎደ ታን ህንተንቶ ሀዋዳን ያጋደ ኦዳድ፤ ‘ታን ታረካ ህንተና ቶካናዉ ዳንዳይከ። 10 መꬍና ጎዳይ ህንተ ጾሳይ ህንተ ፓይዱዋ ሳሉዋ ጾልንትያዳን ዳርሴዳ። 11 መꬍና ጎዳይ ህንተ አዎቱዋ ጾሳይ፥ ህንተና ሀዋፐ ሻአ ገደ ጉጂደ ዳርሶነ እ ጌዳዋዳን ህንተና አንጆ። 12 ሽን ህንተ መቱዋ፥ ህንተ ፓሉማነ ህንተ ኦሻ ኡባ ታን ታረካ ቶካናዉ ዋና ዳንዳያይታ? 13 ህንተ ዛርያፐ ዛርያፐ አꬌዳ ኤራንቻ፥ አኬካንቻነ ኦሱዋ ሜዚ ደእያ አሳቱዋ ዶርተ፤ ታን ህንተ ቦላ ኡንቱንቱ ካፑዋ ሱንꬃና’ ያጋድ።

14 “ህንተካ ታና፥ ‘ኑን ኦꬃናዳን ኔን ጌዳዌ ሎአ’ ያጌድታ። 15 ሄዋ ድራዉ፥ ታን ህንተ ዛርያፐ ዛርያፐ አꬌዳ ኤራንቻነ ኦሱዋ ሜዚ ደእያ አሳቱዋ አካድ፤ ሻላቃ፥ ጼቱዋ ካፑዋ፥ እሻታሙዋ ካፑዋ፥ ታሙዋ ካፑዋነ ሞድያዋንታ ኦꬃደ ህንተ ዛርያን ዛርያን ህንተ ቦላን ሱንꬃድ።

16 “ያታደ ታን ኡንቱንታ፥ ‘ህንተ እሻንቱ ግዱዋን ደእያ ሞቱዋ ስስተ፤ ሄ ሞቱ እት እስራኤልያ አሳፐነ አ እሻፐ ግዱዋን ዎይ እስራኤልያ አሳፐነ ሀራ ጋደ አሳፐ ግዱዋን ደእያዋ ግዶፐካ፥ ስሲደ ጽሉዋ ፕርድተ። 17 ህንተ ፕርዳን እት ባጋ ማዶፕተ፤ ዎልቃማዋ ስስያዋዳንካ፥ ጉꬃዋካ ሄዋዳን ስስተ፤ አሳ ሶምኦ ያዮፕተ፤ አያዉ ጎፐ፥ ፕርዳይ ጾሳዋ። ቃይ ህንተንቶ ዳሮ ዴጾ ግዴዳ ሞቱዋ ታኮ አህተ፤ ሄዋ ታን ፕርዳና’ ያጋድ። 18 ቃይ ህንተካ ኦꬃናዋ ኡባ ታን ሄ ዎደ ህንተና አዛዛድ።

ሙሴ ዎችያዋንታ ኪቴዳ

(ፓይ. 13:1-33)

19 “ሄዋፐ ጉይያን፥ ኑን ሲና ደርያፐ ደንዴዶ፤ መꬍና ጎዳይ ኑ ጾሳይ ኑና አዛዜዳዋዳን፥ ደረትያ አሞረቱ ቢታ ብያ ኦግያን ደእያ ሄ ህንተ በኤዳ ግታነ ያሽያ መላ ቢታ አꬊደ፥ ቃዴሳ-ባርነ ጋኬዶ። 20 ሄ ዎደ ታን ህንተንቶ ሀዋዳን ያጋድ፤ ‘መꬍና ጎዳ ኑ ጾሳይ ኑና ላትስያ ደረትያ አሞረቱ ቢታ ሄኮ ሀእ ጋኬድታ። 21 በእተ፥ መꬍና ጎዳይ ህንተ ጾሳይ ሀ ቢታ ህንተንቶ እሜዳ። መꬍና ጎዳይ ህንተ አዎቱዋ ጾሳይ ህንተንቶ ኦዴዳዋዳን ከሲደ፥ ሀ ቢታ ላትተ፤ ያዮፕተ፤ ህዶታ አጎፕተ’ ያጋድ።

22 “ህንተ ኡባይ ታኮ ዪደ ታና፥ ‘ሄ ቢታ ዎቺደ፥ ኑን ባናዉ በስያ ኦግያባነ፥ ኑን ገላና ካታማቱዋ ኦዱዋ ኑዉ አህያ አሳቱዋ ኑፐ ስንꬃዉ የዶይተ’ ያጌድታ።

23 “ሄ ቆፋይ ታዉ ሎአ ማላቴዳ፤ ያትና፥ ህንተፐ ታማነ ላኡ አሳ፥ ዛርያፐ ዛርያፐ እት አሳ ዶራድ። 24 ኡንቱንቱ ቤድኖ፤ ሄ ደረትያ ቢታ ፑደ ከሴድኖ፤ ቃይ ኤሽኮላ ዛንጋራኮካ ቢደ፥ ቢታ ዎቼድኖ። 25 ሄ ጋድያን ሞክያባፐ አማሬዳ አይፍያ ባረንቱ ኩሽያን ኦይቂደ፥ ኑኮ አክ ዬድኖ፤ ቃይ፥ ‘መꬍና ጎዳ ኑ ጾሳይ ኑዉ እምያ ቢታይ ሎአ’ ያግያ ኦዱዋካ አሂደ ኦዴድኖ።

26 “ሽን ህንተ መꬍና ጎዳ ህንተ ጾሳ አዛዞ ማካሊደ፥ ከሰናን እጼድታ። 27 ህንተ ዱንካንያ ግዶን እቱ እቱዋና፥ ሀዋዳን ያጊደ ዙዙሜድታ፤ ‘መꬍና ጎዳይ ኑና እጼዳ ድራዉ፥ ꬋይሳናዉ አሞረ ቢታ አሳቱ ኩሽያን አꬂ እማናዉ፥ ግብጼ ጋድያፐ ከሴዳ። 28 ኑን ሀቃ ከሴቶ? ኑ እሻቱ “ሄ ጋድያን ደእያ አሳይ ኑፐ ዳሪኖነ አዱቂኖ። ካታማቱካ ግታነ ሳሉዋ ጋካናዉ ግምበቴዳዋንታ። ሄዋ ቦላካ ቃይ አናቀቱዋ ጌተትያ ዳሮ አዱሳ አሳቱዋ ያን በኤዶ” ያጊደ፥ ኑ ዎዛና እርጽሴድኖ ያጌድታ።

29 “ ‘ሄዋፐ ጉይያን፥ ታን ሀዋዳን ያጋድ፤ ኡንቱንቶ ያዮፕተ ዎይ ሻባረቶፕተ። 30 ህንተፐ ስንꬃና ብያ መꬍና ጎዳይ ህንተ ጾሳይ ካሰ ግብጼን ህንተ አይፍያ ስንꬃን እ ህንተንቶ ኦꬄዳዋዳን፥ ሀእካ ህንተንቶ እ ኦለታና። 31 ቃይ መላ ቢታን፥ ህንተ ሀ ሳኣ ጋካናዉ ዬዳ ኦገ ኡባን፥ አሳይ ባረ ናኣ ቶክያዋዳን፥ መꬍና ጎዳይ ህንተ ጾሳይ ህንተና ቶኬዳዋ በኤድታ’ ያጋድ። *

32-33 “ሀ ኡባ ታ ኦድንካ፥ ህንተ ዱንካናና ሳኣ በሳናዉነ ህንተ ባና ኦግያ በሳናዉ ቃማ ታማ ቱሳን፥ ጋላስ ሻርያ ቱሳን ህንተና ካለꬄዳ መꬍና ጎዳ፥ ህንተ ጾሳን፥ አማንበይክታ። *

ጾሳይ እስራኤላቱዋ ሙሬዳ

(ፓይ. 14:20-45)

34 “መꬍና ጎዳይ ህንተ ሃሳያ ስሲደ ሀንቀቴዳ፤ ሀዋዳን ያጊደ ጫቄዳ፤ * 35 ‘ታን ህንተ ማይዛ አዋቶ እማና ጋደ ጫቄዳ ሀ ሎኦ ቢታ፥ ሀ ኢታ የለታፐ እቱነ በኤና። 36 ሄ ቢታ በአናዌ ይፉነ ናኣ ካሌባ ጻላላ። እ የꬌዳ ቢታ አዉነ አ ዛርያዉ ታን እማና፤ አያዉ ጎፐ፥ እ ባረ ኩመንꬃ ዎዛናፐ መꬍና ጎዳ ካሌዳ’ ያጊደ ጫቄዳ።

37 “ህንተ ጋሱዋን መꬍና ጎዳይ ታ ቦላካ ሀንቀቲደ፥ ሀዋዳን ያጌዳ፤ ሙሴ፥ ሀራይ አቶ ኔንካ ሄ ቢታ ገላካ። 38 ሽን ኔና ማድያዌ፥ ኔዌ ናአይ ኢያሱ ሄ ቢታ ገላና። እ እስራኤልያ አሳ ሄ ቢታ ላትሳናዉ ደእያ ድራዉ፥ ኔን አ ምንꬃ። 39 ቃይ ህንተ፥ ‘ኑ ናናይ ኦሞደታና’ ጌዳ ጉꬃቱነ ኢታ ሎይꬅ ሻክ ኤርቤና ህንተ ናናይ ሄ ቢታ ገላና። ታን ሄ ቢታ ኡንቱንቶ እማና፤ ኡንቱንቱካ አ ላታና። 40 ሽን ህንተና ግዶፐ፥ ህንተ ጉየ ስሚደ፥ ዞኦ አባ አፍያ ኦግያ ኦይቂደ፥ መላ ቢታ ቢተ ያጌዳ።

41 “ህንተ ዛሪደ ታዉ ሀዋዳን ያጌድታ፤ ‘ኑን መꬍና ጎዳ ቦላ ናጋራ ኦꬄዶ፤ ሀእ ኑን መꬍና ጎዳይ ኑ ጾሳይ አዛዜዳዋዳን፥ ከሲደ ኦለታና’ ያጌድታ። ህንተ ኡባይ ኦላ ሚሻ ግጼድታ፤ ቃይ ገዘ ቢታ ከሲደ ኦለታናዋካ ላፋባዳን ቆፔድታ።

42 “ሽን መꬍና ጎዳይ ታና፥ ‘ታን ኡንቱንቱና ደኤና ድራዉ፥ ኡንቱንቱ ከሲደ ኦለተናዳን ኦዳ፤ ሄዌ ꬋዮፐ ኡንቱንቱ ሞርከቱ ኡንቱንታ ጾናና’ ያጌዳ። 43 ታን ህንተንቶ ኦዳድ፤ ሽን ህንተ መꬍና ጎዳ አዛዞ ማካሌድታፐ አትና፥ ታን ኦዴዳዋ ስስበይክታ፤ ያቲደ ህንተ ኦቶሩዋን ገዘ ቢታ ከሴድታ። 44 ያትና፥ ሄ ገዘ ጋድያን ደእያ አሞራቱ ህንተናና ኦላ ጋከቲደ፥ ህንተና ማꬃይ የደርስያዋዳን የደርሲደ፥ ሄ ኤዶማ ጋድያን ቢደ ሆርማ ጋካናዉ ሾጬድኖ። 45 ህንተካ ጉየ ስሚደ፥ መꬍና ጎዳ ስንꬃን ዬኬድታ፤ ሽን ጾሳይ ህንተ ዬኩዋ ስስቤና ዎይ ሀይዝቤና። 46 ያትን ቃዴሳን ሄ ህንተ ጋምኦ ኬሻ ጋላሳ ጋምኤድታ።

2

መላ ቢታን ቱጋቴዳ ዎደቱዋ

1 “ሄዋፐ ጉይያን ኑን፥ መꬍና ጎዳይ ታና አዛዜዳዋዳን፥ ዞኦ አባ አፍያ ኦግያ ኦይቂደ፥ ጉየ ስሚደ፥ መላ ቢታ ቤዶ፤ ሄዋን መቶቲደ፥ ደረትያ ኤዶማ ጋድያን ዳሮ ጋላሳ ዩዬዶ። *

2 “ሄዋፐ ጉይያን፥ መꬍና ጎዳይ ታና ሀዋዳን ያጌዳ፤ 3 ‘ሀ ደረትያ ቢታ ዩሻይ ህንተንቶ ግዳናዋ፤ ጉየ ስሚደ፥ ሁጲሳ ባጋ ቢተ። 4 አሳ ኔን ሀዋዳን ያጋደ አዛዛ፤ “ኤዶማን ደእያ ህንተ እሻቱዋ ግድያ ኤሳ ናናቱ ቢታና ህንተ አꬊታ። ኡንቱንቱ ህንተንቶ ያያና፤ ሽን ህንተ ሎይꬅ ናገትተ። * 5 ታን ኡንቱንቱ ጋድያፐ ገዲ የꬍያ ሳ ኬሻነ ህንተንቶ እመና ድራዉ፥ ኡንቱንቱና ዋለቀቶፕተ፤ አያዉ ጎፐ፥ ታን ደረትያ ኤዶማ ቢታ ላታ ኦꬃደ ኤሳዉ እማ ድጋድ። 6 ህንተ ምያ ቁማነ ኡሽያ ሃꬃ፥ ኡንቱንቱፐ ሻሉዋን ሻምተ ያጋደ አዛዛ” ያጌዳ።

7 “ ‘መꬍና ጎዳይ ህንተ ጾሳይ ህንተ ኦꬄዳዋ ኡባ አንጄዳ፤ ህንተ ሀ ዎልቃማ መላ ቢታን ሀመትያ ዎደ፥ ህንተና ናጌዳ። ሀ ኦይታሙ ላይꬃ ኡባን መꬍና ጎዳይ ህንተ ጾሳይ ህንተናና ደኤዳ። አያነ ህንተንቶ ፓጭስቤና።

8 “ ‘ሄዋ ድራዉ፥ ኑን ኑ እሻቱዋ ግድያ ኤሳ ናናይ ደእያ ኤዶማ ቢታና አꬊደ ቤዶ። ቃይ ኤላታነ ኤጽዮን-ጋብራ ግያ ካታማቱዋፐ ደንዲደ፥ አራባኮ ጋꬅያ ኦግያ አጊደ፥ ሞኣባ መላ ቢታ አꬌዶ።

9 “ ‘መꬍና ጎዳይ ታና ሀዋዳን ያጌዳ፤ “ታን ኡንቱንቱ ጋድያፐ አያነ ህንተንቶ እመና ድራዉ፥ ሞኣባ አሳና ዋለቀቶፕተ ዎይ ኡንቱንታ ኦሎፕተ፤ አያዉ ጎፐ፥ ኤራ ካታማ ታን ላታ ኦꬃደ ሎጸ ዛረቶ እማ ድጋድ” ያጌዳ’ ያጌዳ።”*

10 (ሄ ጋድያን ካሰ ምኖነ ጮራ ግዴዳ፥ ቃይ አናቀ ዛራቱዋዳን አዱሳ ግዴዳ ኤመታ ጌተትያ አሳቱ ደኤድኖ። 11 ኡንቱንቱ አናቀቱዋዳንካ ራፋየቱዋ ጌተቲኖ። ሽን ሞኣባ አሳይ ኡንቱንታ ኤመታ ጊደ ጼሴ። 12 ሆራ ቢታ አሳይ ቃይ ካሰ ኤዶማን ደኤዳ፤ ሽን እስራኤላቱ ላታናዳን መꬍና ጎዳይ ኡንቱንቶ እሜዳ ጋድያን ኡንቱንቱ ኦꬄዳዋዳን፥ ኤሳ ዛራቱ ሆራታ ኡንቱንቱ ጋድያፐ ሾዴድኖ፤ ቃይ ባረንቱ ስንꬃፐ ኡንቱንታ ꬋይሲደ፥ ኡንቱንቱ ሳኣን ኡቴድኖ።)

13 ሙሴ፥ “መꬍና ጎዳይ ኑና፥ ‘ሀእ ደንድተ፤ ዘሬዳ ሻፋ ፕንተ’ ያግና፥ ኑን ዘሬዳ ሻፋ ፕኔዶ። 14 ኑን ቃዴሳ-ባርነፐ ደንዲደ፥ ዘሬዳ ሻፋ ፕናና ጋካናዉ ደእያ ዎዲ ሀታማነ ሆስፑን ላይꬃ፤ ሄ ዎደ መꬍና ጎዳይ ኡንቱንቶ ጫቄዳዋዳን፥ ኦላዉ ጋኬዳ ሄ የለታ አቱማዋንቱ ኡባይ ዉሬድኖ። * 15 ዱንካኔዳ ሳፐ ኡንቱንቱ ኡባና ድምእ ጊደ ꬋያና ጋካናዉ፥ መꬍና ጎዳ ኩሺ ኡንቱንቱ ቦላ ደኤ።

16 “ኦላዉ ጋኬዳ አቱማ አሳይ ኡባይ ኡባና ꬋዬዳዋፐነ አሳ ግዶፐ ሀይቂዴ ዉሬዳዋፐ ጉይያን፥ 17 መꬍና ጎዳይ ታና ሀዋዳን ያጌዳ፤ 18 ‘ኤራ ኦግያና ሀች ህንተ ሞኣባ ቢታ አꬊታ። 19 ህንተ አሞና አሳቱ ቢታ ጋክያ ዎደ፥ ኡንቱንታ ቃሰረꬆፕተ ዎይ ኡንቱንቱና ዋላቀቶፕተ። አያዉ ጎፐ፥ አሞና አሳቱ ጋድያፐ አያነ ታን ህንተንቶ ላታ ኦꬃደ እምከ። ታን ሄ ቢታ ሎጸ ዛርያዉ ላታ ኦꬃደ እማ ድጋድ’ ያጌዳ። *

20 “(ሄ ቢታይ ካሰ ያን ደእያ አሳይ ጼሰትያ ሱንꬃን ራፋየቱዋ ቢታ ጌተቲደ ጼሰቴ። ቃይ አሞናቱ ኡንቱንታ ዛምዙሚም ጊደ ጼሲኖ። 21 ኡንቱንቱካ አናቀቱዋዳን አዱሳ፥ ምኖነ ጮራ ጋደ፤ ሽን መꬍና ጎዳይ ኡንቱንታ ꬋይስና፥ አሞናቱ ኡንቱንቱ ቢታ ላቲደ ኡቴድኖ። 22 መꬍና ጎዳይ ኤዶማን ደእያ ኤሳ ዛረቶ ኦꬄዳዋዳን፥ ኡንቱንቶካ ኦꬄዳ፤ ሄዌካ እ ሄ ጋድያን ደእያ ሆራታ ꬋይስና፥ ኤሳ ዛራቱ ኡንቱንቱ ቢታ ላቲደ ሀቼ ጋካናዉ ኡቴድኖ። 23 ጋዛ ጋካናዉ ደእያ ሄራቱዋን ደእያ አዎቱዋ ግዶፐ፥ ካፍቶራ ግያ ጋድያፐ ዬዳ ካፍቶረቱ ኡንቱንታ ꬋይሲደ፥ ኡንቱንቱ ሳኣን ኡቴድኖ።)

24 “ቃይካ ጾሳይ ኑና ሀዋዳን ያጌዳ፤ ‘ደንድተ፤ አርኖና ሻፋ ፕንተ። በእተ፥ አሞረ ቢታ አሳ ግድያ ሀሰቦና ካትያ ስሆናነ አ ቢታ ታን ህንተ ኩሽያን አꬃደ እማድ፤ አ ኦሊደ አ ቢታ ላትያዋዳን ዶምተ። 25 ሀቼፐ ዶሚደ ሳሉዋፐ ጋርሳና ደእያ አሳይ ኡባይ ህንተንቶ ያያናዳን ታን ኦꬃና፤ ኡንቱንቱ ህንተዋ ስስያ ዎደ ኡባን፥ ያሻን ኮኮራና’ ያጌዳ።

እስራኤልያ አሳይ ካትያ ስሆና ጾኔዳ

(ፓይ. 21:21-30)

26 “ሄዋፐ ጉይያን፥ ቅደሞታ መላ ቢታፐ ሀሰቦና ካትያ ስሆናዉ ሳሮ ቃላ ኪተትያዋንቱ ቦላ ሀዋዳን ያጋደ ኪታድ፤ 27 ‘ኑና ነ ቢታና አꬃርኪ! ኑን ዎጋ ኦገ ጻላ ኦይቂደ ባና፤ አፐ ኡሸቻ ዎይ ሀድርሳ ስሞኮ። 28 ኑን ምያ ቁማዉነ ኡሽያ ሃꬃው ሚሻ ቃንጻና። ኑ ኮይያዌ ነ ቢታና አꬋናዋ ጻላላ። 29 ኤዶማን ደእያ ኤሳ ዛራቱነ፥ ኤራን ደእያ ሞኣባ ዛራቱ ኑና አꬆዋዳን፥ መꬍና ጎዳይ ኑ ጾሳይ፥ ኑዉ እምያ ቢታዉ ዮርዳኖሳ ሻፋ ኑን ፕናና ጋካናዉ፥ ኦገ ጻላላና ኑና አꬃ’ ያጋድ።

30 “ሽን ሀሰቦና ካቲ ስሆን ኑና አናን ድጌዳ። አያዉ ጎፐ፥ መꬍና ጎዳይ ህንተ ጾሳይ ሀች ህንተ በእያዋዳን፥ አ ህንተ ኩሽያን አꬂደ እማናዉ አ ዎዛና ምንሲደ፥ አ ሞርግያ ዞዱ ኦꬄዳ።

31 “ሄዋፐ ጉይያን መꬍና ጎዳይ ታና፥ ‘በአ፥ ስሆናነ አ ቢታ ታን ነዉ እሙሳ ዶማድ፤ ሀእ ጾናደ፥ አ ቢታ ላታ’ ያጌዳ።

32 “ያትና፥ ስሆን ባረ አሳ ኡባ አኪደ፥ ያሃጻ ግያ ሳን ኑናና ኦለታናዉ ደንዴዳ። 33 ሽን መꬍና ጎዳይ ኑ ጾሳይ ኑዉ አ አꬅ እሜዳ፤ አ፥ አ አቱማ ናናቱዋነ አ አሳ ኡባ ኑን ዎꬌዶ። 34 ሄ ዎደ ኑን አ ካታማቱዋ ኡባ ኦሞዲደ፥ ሙለ ካታማቱዋካ፥ አን ደእያ አቱማ አሳና፥ ማጫ አሳናነ ናናቱዋና ꬋይሴዳ፤ አያነ አሽበይክኖ። 35 ኡንቱንቱ መህያነ ኑን ኦይቄዳ ካታማቱዋፐ ኦሞዴዳባቱዋ ጻላላ ኑዉ አኬዶ።

36 “አርኖና ዛንጋራ ጋጻን ደእያ አሮኤራፐነ ሄ ዛንጋራ ግዶን ደእያ ካታማፐ ዶሚደ ቢደ ጋላኣደ ቢታ ጋካናዉ፥ ኑዉ ምኔዳ እት ካታምነ ደእቤና። መꬍና ጎዳይ ኑ ጾሳይ ኡንቱንታ ኡባ ኑ ኩሽያን አꬅ እሜዳ። 37 ሽን ኑን አሞና ዛራቱዋ ጋድያኮ፥ ሄዌካ ያቦቃ ሻፋ ዶና ኡባኮ፥ ደረትያ ቢታ ካታማቱዋኮነ መꬍና ጎዳይ ኑ ጾሳይ ኑን ባናዳን አዛዝቤና ሳ ኡባኮ ሺቅበይኮ።

3

እስራኤላቱ ባሳነ ካትያ ኦጋ ጾኔድኖ

(ፓይ. 21:31-35)

1 “ሄዋፐ ጉይያን ኑን ስሚደ፥ ባሳነ አፍያ ኦግያና ከሲደ፤ ያትና፥ ባሳነ ቢታ ካቲ ኦግ ባረ ኦላንቻቱዋ ኡባና ኤድራአ ግያ ካታማን ኑናና ኦለታናዉ ከሴዶ። 2 ሽን መꬍና ጎዳይ ታና፤ ‘አዉ ያዮፓ! አያዉ ጎፐ፥ ታን አ፥ አ ኦላንቻቱዋ ኡባናነ አ ቢታና ነ ኩሽያን አꬃደ እማድ። ሀሰቦናን ኡቲደ ካተቴዳ አሞረቱ ካትያ ስሆና ቦላ ኦꬄዳዋዳን፥ ኔን አ ቦላካ ኦꬃና’ ያጌዳ።

3 “ሄዋ ድራዉ፥ መꬍና ጎዳይ ኑ ጾሳይ ባሳነ ቢታ ካትያ ኦጋነ አ አሳ ኡባ ኑ ኩሽያን አꬂደ እሜዳ፤ ኑን ኡንቱንቱፐ እቱዋነ አሸናን ዉርስ ዎꬌዶ። 4 ሄ ዎደ ኑን አ ካታማቱዋ ኡባ ኦይቄዶ፤ ኑን ኦይቂቤና እት ካታማይካ ባዋ፤ ሄዋንቱካ ባሳነ ካትያ ኦግ አርጎባ ጋድያን አይስያ ኡሱፑን ታሙ ካታማቱዋ። 5 ሀ ካታማቱ ኡባይካ አዱሳ ግምቢያን ድረቴዳዋንታነ ፐንግያናነ ጎርድያ ምꬃና ደእያዋንታ። ቃይ ግምቢያ ድርሳይ ባይና ሎይꬅ ዳሮ ሞꬃቱካ ደኢኖ። 6 ሀሰቦና ቢታ ካትያ ስሆና ቦላ ኦꬄዳዋዳን፥ ኑን ኡንቱንታ ኡባና ꬋይሴዶ። ኡንቱንቱ ካታማቱዋ ኡባ፥ ኡንቱንቱን ደእያ አቱማዋና ማጫዋነ ናናቱዋናካ ሙለ ꬋይሴዶ። 7 ሽን መህያ ኡባነ ካታማቱዋፐ ቦንቄዳ ኦሞዱዋ ኦꬂደ፥ ኑዉ አኬዶ።

8 “ሄ ዎደ ኑን አርኖና ሻፋፐ ቢደ ሄርሞነ ደርያ ጋካናዉ ደእያ ቢታ ዮርዳኖሳ ሻፋፐ አዋይ ዶልያ ባጋና ደእያዋ ሄ ላኡ አሞረ ቢታ ካተቱዋፐ አኬዳ። 9 (ሲዶና ቢታ አሳይ ሄርሞነ ደርያ ስርዮነ ደርያ ጊደ ጼጊኖ፤ አሞረ ቢታ አሳይ ቃይ ሳኒራ ጊደ ጼጊኖ።) 10 ኑን ደምባ ጋድያን ደእያ ካታማቱዋ ኡባ፥ ጋላኣደ ቢታ ኡባ፥ ባሳነ ቢታ ኡባነ ባሳነ ጋድያን ኦግ ሞድያ ሳላካነ ኤድራአ ካታማቱዋ ጋካናዉ ደእያ ሳኣ ኦይቄዶ። 11 (ራፋየቱዋፐ አቴዳዌ ባሳነ ቢታ ካትያ ኦጋ ጻላላ። አ አርሳይ ብራታ አርሳ፤ ሄ አርሳይ ሀቼ ጋካናዉካ ራባ ጌተትያ አሞናቱዋ ካታማን ደኤ፤ አዉ ጌሳይ ኡዱፑን ዋꬋ፤ ጎምፓይካ ኦይዱ ዋꬋ።)

ዮርዳኖሳ ሻፋፐ ዶላሃ ባጋና ኡቴዳ ያራቱዋ

(ፓይ. 32:1-42)

12 “ሄ ቢታ ኑን ላቴዳዋፐ ጉይያን፥ አርኖና ሻፋ ዶናን ደእያ አሮኤራ ካታማፐ ዶሚደ ደእያ ሳኣነ፥ ደረትያ ጋላኣደ ጋድያፐ ባጋ አ ካታማቱዋናካ ሮቤላ ዛረቶነ ጋዳ ዛረቶ ታን እማድ። 13 ጋላኣደፐ አቴዳዋነ ኦግ ሞድያ ባሳነ ቢታ ኡባ፥ ሄዌካ አርጎባ ካዉተꬃ ቃይ ምናሰ ዛርያፐ ባጋቶ እማድ። (ሄ ባሳነ ቢታይ ኡባይ ራፋየቱዋ ቢታ ጌተት ጼሰቴዳ። 14 ምናሰ ዛርያፐ ያኢር፥ ኩመንꬃ አርጎባ ቢታ ላቴዶ፤ ሄዌካ ጋሹራቱነ ማእካቱ ቢታ ጋጻ ጋካናዉ ደእያ ባሳነ ቢታ። እ ቄር ካታማቱዋ ባረ ሱንꬃን ጼሰታናዳን ኦꬄዳ፤ ሄዋ ድራዉ፥ ኡንቱንቱ ሀቼ ጋካናዉ፥ ሀቦት-ያኢራ ካታማቱዋ ጌተት ጼሰቲኖ።)

15 “ቃይ ጋላኣደ ቢታካ ምናሰ ዛረ ግድያ ማኪራሳዉ እማድ። 16 ሮቤላነ ጋዳ ዛርያዉ ጋላኣደፐ ቢደ አርኖና ሻፋ ማታ ጋካናዉ ደእያ ቢታ እማድ። ገድሳ ባጋና ኡንቱንቶ አርኖና ሻፋዉ ባጋይ ዛዋ፤ ቃይ ሁጲሳ ባጋና አሞናቱዋ ቢታ ጋጻ ግድያ ያቦቃ ሻፋይ ዛዋ። 17 አዋይ ዉልያ ባጋና፥ ኡንቱንቱ ዛዋይ አራባን ደእያ ዮርዳኖሳ ሻፋ ጋኬ፤ ሄዌካ ጋሊላ አባፐ ዶሚደ ፕስጋ ደርያ ጻጱዋን ደእያ ሀይቁዋ አባ፥ ሄዌነ ማጽንያ አባ ጋካናሳ።

18 “ሄ ዎደ ታን ህንተና ሀዋዳን ያጋደ አዛዛድ፤ ‘መꬍና ጎዳ ህንተ ጾሳይ ሀ ቢታ ህንተ ላታናዳን ህንተንቶ እሜዳ። ስም ህንተንቶ ደእያ ቶራንቻ አሳ ኡባ ኦላ ሚሻ ግጽሲደ፥ ህንተ እሻቱዋ ግድያ እስራኤልያ አሳፐ ስንꬃና ኦለታናዉ አꬍተ።* 19 ህንተዉ ዳሮ መሂ ደእያዋ ታን ኤራይ፤ ሄዋ ድራዉ፥ ህንተ ማቼቱ፥ ህንተ ጉꬃ ናናይነ ህንተ መሂ ታን ህንተንቶ እሜዳ ካታማቱዋን ደእሽኖ። 20 ሄዌነ፥ መꬍና ጎዳይ ህንተና ሸምፕሴዳዋዳን፥ ህንተ እሻቱዋካ ሸምፕሳና ጋካናዉነ፥ ቃይ ዮርዳኖሳ ሻፋ ሄፍንꬃን፥ መꬍና ጎዳይ ህንተ ጾሳይ ኡንቱንቶ እምያ ቢታ ኡንቱንቱ አካና ጋካናሳ። ሄዋፐ ጉይያን፥ ህንተ ሁጲያን ሁጲያን፥ ታን ህንተንቶ እሜዳ ቢታ ስሚታ’ ያጋድ።

21 “ታን ሄ ዎደ ያሳ ሀዋዳን ያጋደ አዛዛድ፤ ‘መꬍና ጎዳይ፥ ህንተ ጾሳይ፥ ሀ ላኡ ካተቱ ቦላ ኦꬄዳዋ ኡባ ኔን ነ አይፍያን በኣዳ፤ ህንተ ኦይቃናዉ ብያ ካዉተꬃቱዋ ኡባ ቦላካ መꬍና ጎዳይ ሄዋዳን ኦꬃና። 22 ህንተ ድራዉ ኦለትያዌ፥ መꬍና ጎዳ ህንተ ጾሳ ግድያ ድራዉ፥ ኡንቱንቶ ያዮፕተ’ ያጋድ።

ሙሴ ካናነ ገለናዳን ድገቴዳ

23 “ሄ ዎደ ታን ሀዋዳን ያጋደ መꬍና ጎዳ ሎይꬃደ ዎሳድ፤ * 24 ‘ኡባ ሞድያ መꬍና ጎዳዉ፥ ነ ግታተꬃነ ነ ምኖ ኩሽያ ታና፥ ነ ቆማ በሳናዉ ዶማዳ፤ አያዉ ጎፐ፥ ነዋዳን ሀዋ ማላ ኦሶቱዋነ ዎልቃማባ ኦꬃናዉ ዳንዳይያዌ ሳሉዋን ግድና ሳኣን አይ ጾሳይ ደኢ? 25 ጾሳዉ! ታን ባደ ዮርዳኖሳ ሻፋፐ፥ ሄፍንꬃን ደእያ ሄ ሎኦ ደረትያ ቢታነ ሊባኖሳ በአናዳን ታና የዳርኪ!’ ያጋድ።

26 “ሽን መꬍና ጎዳይ ህንተ ጋሱዋን ታና ሀንቀቲደ፥ ታዉ ስሰናን እጼዳ፤ መꬍና ጎዳይ ታና ሀዋዳን ያጌዳ፤ ‘ስም ነዉ ግዳናዋ፤ ሀ የዉዋ ደንꬃደ ላኤንꬆ ታዉ ሃሳዮፓ። 27 ሄዋ አጋደ ደንዳ፥ ፕስጋ ደርያ ሁጲያ ከሳ፤ ሄዋን ኤቃደ ቢታዉ አዋይ ዶልያ ባጋ፥ ሁጲሳ፥ ገድሳነ አዋይ ዉልያ ባጋ ነ አይፍያ ደንꬃደ ጼላ። አያዉ ጎፐ፥ ኔን ሀ ዮርዳኖሳ ሻፋ ሙለካ ፕናካ። 28 ማታ ኔን ኢያሱዉ አዛዙዋ እማ፤ አ ጻልሳነ ምንꬃ፤ አያዉ ጎፐ፥ እ ሀ አሳ ካለꬂደ ፕንꬃናነ ሀ ኔን በእያ ቢታ እ ኡንቱንታ ላትሳናዋ’ ያጌዳ።

29 “ሄዋ ድራዉ፥ ኑን ቤት-ፓኦራ ካታማ ስንꬃን ደእያ ዛንጋራን ጋምኤዶ” ያጌዳ።

4

ሙሴ እስራኤላቱዋ አዛዘታናዳን ኦዴዳ

1 ሄዋፐ ጉይያን፥ ሙሴ አሳ ሀዋዳን ያጌዳ፤ “ሀእካ እስራኤልያ አሳዉ፥ ህንተ ደኡዋን ደአናዳንነ መꬍና ጎዳይ፥ ህንተ ማይዛ አዎቱዋ ጾሳይ፥ ህንተንቶ እምያ ቢታ ህንተ ላታናዳን፥ ታን ህንተና ታማርስያ አዋዩዋነ ህግያ ስስተነ ኦꬅተ። 2 ታን ህንተና አዛዝያ መꬍና ጎዳ ህንተ ጾሳ አዛዙዋ ናግተፐ አትና፥ አ ቦላ አይነ ጉጆፕተ፤ ቃይ አፐ አይነ ፓጭሶፕተ። * 3 ባኣል-ፓኦራ ደርያ ቦላን መꬍና ጎዳይ ኦꬄዳዋ ህንተ ህንተ አይፍያን በኤድታ፤ መꬍና ጎዳይ ህንተ ጾሳይ ባኣል-ፓኦራን ደእያ ባኣላዉ ጎይኔዳዋንታ ኡባ ህንተ ግዶፐ ꬋይሴዳ።* 4 ሽን ህንተ መꬍና ጎዳዉ፥ ህንተ ጾሳዉ፥ አማነቴዳ ድራዉ፥ ሀች ጋካናዉ ኡባይካ ደኡዋን ደኢታ።

5 “በእተ፥ ህንተ ላታናዉ ገልያ ጋድያን ኦꬃና ማላ፥ መꬍና ጎዳይ፥ ታ ጾሳይ ታና አዛዜዳዋዳን፥ አዋዩዋነ ህግያ ታን ህንተና ታማርሳድ። 6 ህንተ ኡንቱንታ ናግተነ ኦꬅተ፤ ሄዋ ህንተ ኦꬆፐ፥ ህንተ አይ ኬሻ አꬌዳ ኤራንቼንቶነ ሀራ አሳይ ህንተና በአና። ኡንቱንቱ ሀ አዋዩዋባ ስስያ ዎደ፥ ‘ቱሙካ ሀ ዎልቃማ ካተተꬃይ አꬌዳ ኤራንቻነ አኬካንቻ ካዉተꬃ’ ያጋና።

7 “ኑን አ ጼስያ ዎደ አዉደነ፥ መꬍና ጎዳይ ኑ ጾሳይ ኑዉ ማታ ግድያዋዳን፥ ማታ ጾስ አዉ ደእያ አይ ዎልቃማ ካዉተꬃይ ደኢ? 8 ታን ሀች ህንተ ስንꬃን ዎꬅያ ሀ ህገ ኡባዳን ጽሎ ግዴዳ አዋዩነ ህጊ ደእያ ሀራ አይ ዎልቃማ ካዉተꬃይ ደኢ?

9 “ስም ህንተ ደእያ ላይꬃ ኡባን ሀ ህንተ በኤዳዋ ኡባ ዶገናዳንነ ህንተ ሁጲያፐ ꬋይሰናዳን ናገትተ፤ ህንተ ናናቱዋነ ህንተ ናናቱ ናናቱዋ ታማርስተ። 10 ሲና ደርያ ቦላን መꬍና ጎዳ ህንተ ጾሳ ስንꬃን ህንተ ኤቄዳ ዎደ፥ ጾሳይ ታና፥ ‘ሀ ሳኣን ደኤዳ ዎደ ኡባን፥ ኡንቱንቱ ታዉ ያይያዋ ታማራናዳንነ ባረንቱ ናናቱዋካ ሄዋ ታማርሳናዳን፥ ታን ታ ቃላ ኡንቱንታ ስሳና ማላ፥ አሳ ታኮ ሺሻ’ ጌዳዋ ሀሳይተ።

11 “ሄ ዎደ ህንተ ሺቂደ ደርያ ጻጱዋን ኤቄድታ፤ ሳሎ ግዱዋ ጋካናዉ፥ ሄ ደርያ ቦላን ታማይ ኤጼ፤ ሄ ደርያ ጻጱ ሳካና ꬉማንነ ሻራን ጎዘት ኡቴዳ። * 12 መꬍና ጎዳይካ ታማ ግዶፐ ህንተንቶ ሃሳዬዳ፤ ህንተ አ ኮሻ ስሴድታፐ አትና፥ አ በእበይክታ። 13 ህንተ ኦꬃናዳን እ ህንተና አዛዜዳ ባረ ጫቁዋ ህንተንቶ ኦዴዳ፤ ሄዋንቱካ ታሙ አዛዞቱዋ። እ ኡንቱንቱ ላኡ ማሰቴዳ ሹቻቱ ቦላ ጻፌዳ። * 14 ህንተ ላታናዉ ብያ ጋድያን ኦꬃናዳን፥ አዋዩዋነ ህግያ ህንተና ታማርሳና ማላ፥ መꬍና ጎዳይ ታና ሄ ዎደ አዛዜዳ። *

ኤቃ ምስልያዉ ጎይነናዳን እመቴዳ አዛዙዋ

15 “መꬍና ጎዳይ ሲና ደርያ ቦላን ታማ ግዶፐ ህንተንቶ ሃሳዬዳ ጋላስ፥ ህንተ አ በእቤና ድራዉ፥ ሎይꬅ ናገትተ። 16 አቱማ ዎይ ማጫ ማላን ኦሰቴዳዋ ግድና * 17 ሳኣን ደእያ ዶኣ ኡባ ሌምሱዋ ግድና፥ ሳሉዋ ጉፋንꬁዋን ፓልያ ካፉዋ ኡባ ሌምሱዋ ግድና፥ * 18 ሳኣ ቦላን ቃጽያባቱ ሌምሱዋ ግድና፥ ቢታፐካ ጋርሳና ሃꬃ ግዶን ደእያ ሞልያ ሌምሱዋ ግድናካ፥ ህንተ ቱነናዳን ማሰቴዳዋ ህንተንቶ ጾሳ ኦꬂደ ጎይኖፕተ። 19 ቃይ ሳሉዋ ፑደ ጼሊደ፥ መꬍና ጎዳይ ህንተ ጾሳይ ሳሉዋፐ ጋርሳና ደእያ ካዉተꬃቶ ኡባዉ እሜዳ አዋ፥ አግና፥ ጾልንተቱዋነ ሳሉዋ መታቱዋ ኡባ በኢደ፥ ህንተ ኡንቱንቶ ጎይኒደ፥ ባለናዳን ናገትተ። 20 ሽን መꬍና ጎዳይ ህንተና ሀች ህንተ ግድያዋዳን፥ ባረዉ ዱማቴዳ አሳ ኦꬃናዉ ብራታ ጮጭያ ማላ ግድያ ግብጼፐ ከሲደ አሄዳ። *

21 “ቃይ ህንተ ጋሱዋን መꬍና ጎዳይ ታና ሀንቀቲደ፤ ታን ዮርዳኖሳ ፕነናዳንነ፥ መꬍና ጎዳይ፥ ህንተ ጾሳይ፥ ላታ ኦꬂደ ህንተንቶ እምያ ሎኦ ቢታ ታን ገለናዳን ጫቄዳ። * 22 ሄዋ ድራዉ፥ ታን ዮርዳኖሳ ሻፋ ፕነናን ሀ ጋድያን ሀይቃና፤ ሽን ህንተ ፕኒደ፥ ሄ ሎኦ ቢታ ላቲታ። 23 ሄዋ ድራዉ፥ መꬍና ጎዳይ ህንተ ጾሳይ ህንተናና ጫቀቴዳ ጫቁዋ ዶጎፕተ። ቃይ መꬍና ጎዳይ ህንተ ጾሳይ ህንተና ኦꬆፕተ ጌዳ አይ ማላን ማሰቴዳ ምስልያ ግዶፐነ ህንተንቶ ኤቃ ኦናዳን ናገትተ። 24 አያዉ ጎፐ፥ መꬍና ጎዳይ ህንተ ጾሳይ ምያ ታማነ ቃናትያ ጾሳ። *

25 “ህንተ ናናቱዋነ፥ ናናቱ ናናቱዋ የሊደ ሄ ጋድያን አዱሳ ዎድያ ደእያ ዎደ፥ አይ ማላን ግዶፐነ ማሰቴዳ ምስልያዉ ጎይኒደ ቱኖፐ፥ ቃይ መꬍና ጎዳ ህንተ ጾሳ ሀንቀꬃናዉ አ ስንꬃን ኢታባ ኦꬆፐ፥ 26 ህንተ ዮርዳኖሳ ሻፋ ፕኒደ ላታናዉ ብያ ጋድያፐ እቱነ አተናን፥ ኤለ ꬋያናዉ፥ ታን ህንተ ቦላን ሀች ሳሉዋነ ሳኣ ማርካያይ። ህንተ ኡባናካ ꬋያናፐ አትና፥ ሄ ጋድያን አዱሳ ዎድያ ደእክታ። 27 መꬍና ጎዳይ ህንተና ሀራ አሳ ግዶን ላላና፤ ሄ ህንተና መꬍና ጎዳይ ላልያ ካዉተꬃቱዋ ግዶን ህንተ ፓይዱ ጉꬃ ግዳናዋ። * 28 ሄዋን ህንተ ምꬃፐነ ሹቻፐ አሳ ኩሽያን ጊጌዳ በኤና፥ ስሰና፥ ሜናነ ስንገና ጾሳቶ ጎይናና። 29 ሽን ሄዋን ደኢደ፥ ህንተ መꬍና ጎዳ፥ ህንተ ጾሳ ኮያና፤ ህንተ አ ህንተ ኩመንꬃ ዎዛናፐነ ህንተ ኩመንꬃ ሸምፑዋፐ ኮዮፐ ደማና። * 30 ሀ ኡባ መቱዋ ግዶን ህንተ ኡንኤቲደ ደኢደ፥ ዎድያ ዉርሰꬃን መꬍና ጎዳኮ፥ ህንተ ጾሳኮ፥ ህንተ ስማናነ አ ቃላዉካ አዛዘታና። 31 መꬍና ጎዳይ ህንተ ጾሳይ ማሮተꬃን ኩሜዳ ጾሳ ግድያ ድራዉ፥ እ ህንተና አገና፤ ዎይ ꬋይሰና፤ ህንተ አዋቶ እ ጫቄዳ ጫቁዋካ ዶገና።

32 “ጾሳይ ጋድያን አሳ መꬌዳ ጋላሳፐ ዶሚደ፥ ህንተፐ ካሰ አꬌዳ ዎድያ አነ ፓይድተ፤ ሀዋ ማላ ግታባይ ሙለካ ሀን ኤርንቶ ዎይ ስሰት ኤርንቶ፥ ሳሎ ሀ ጋጻፐ ያ ጋጻ ጋካናዉ አነ ኦችተ። 33 ታማ ላጩዋ ግዶና ጾሳይ ስሲደ፥ ህንተ ꬋየናን ደኡዋን ደኤዳዋዳን፥ ጾሳይ ስሲደ፥ ደኡዋን ደኤዳ ሀራ አሳይ ደኢ? 34 ዎይ መꬍና ጎዳይ ህንተ ጾሳይ ህንተ ጼልሽን፥ ግብጼ ጋድያን ህንተንቶ ኦꬄዳዋዳን፥ ፓጭያን፥ ማላታን፥ ማላልስያዋን፥ ኦላን ዎልቃማ ኩሽያንነ ምጨቴዳ ቀስያን፥ ቃይ ዎልቃማ ያሻን ሀራ ካዉተꬃ ግዶ ገሊደ፥ እት ካዉተꬃ ባረዉ አካናዉ ባጸቴዳ ሀራ ጾስ ደኢ? 35 መꬍና ጎዳይ ጾሳ ግድያዋ ህንተ ኤራና ማላ፥ ሄዋ እ ህንተና በሴዳ፤ አፐ አትና ሀራይ ባዋ። * 36 እ ህንተና ታማርሳናዉ ኮዬዳ ድራዉ፥ ባረ ኮሻ ሳሉዋፐ ህንተና ስሴዳ። ቃይ ሀ ሳኣን ባረ ዎልቃማ ታማ ህንተና በሴዳ፤ ሄ ታማ ግዶፐ ህንተ አ ቃላ ስሴድታ። 37 እ ሄዋ ኦꬄዳዌ ህንተ አዎቱዋ ሲቄዳዋፐ ደንዴዳዋን፥ ኡንቱንቱፐ ጉይያን የለትያ ኡንቱንቱ ዛራቱዋ ዶሬዳ ግሻሳ። ቃይ ህንተናካ ግብጼፐ ባረ ዎልቃማ ዎልቃን ከሴዳ ግሻሳ። 38 ሀቼ ህንተ በእያዋዳን፥ ህንተና ገልሳናዉነ ኡንቱንቱ ቢታ ህንተንቶ ላታ ኦꬂደ እማናዉ፥ ህንተፐ ዳርያነ ዎልቃምያ ካዉተꬃቱዋ ህንተ ስንꬃፐ የደርሴዳ።

39 “ስም ሄዋ ግዶፐ፥ ቦላ ሳሉዋን ግድና፥ ጋርሳ ሳኣን ግድና፥ መꬍና ጎዳይ ጾሳ ግድያዋ ኤርተ፤ ህንተ ዎዛናንካ ዎꬅተ፤ ሀራ ጾሳይ ባዋ። 40 ሄዋ ድራዉ፥ ህንተንቱነ ህንተፐ ጉይያን ህንተ ናናዉ ኡባባይ ሎኦ ግዳናዳን፥ ቃይ መꬍና ጎዳይ ህንተ ጾሳይ ህንተንቶ መꬍናዉ እምያ ጋድያን ህንተ ህንተረ አዱቃናዳን፥ ታን ሀች ህንተና አዛዝያ አዋዩዋነ ህግያ ናግተ” ያጌዳ።

ሸምፑዋ ዎꬌዳዋንቱ ባቃቲደ አትያ ካታማቱዋ

41 ሄዋፐ ጉይያን፥ ሙሴ ዮርዳኖሳ ሄፍንꬃን አዋይ ዶልያ ባጋና ሄዙ ካታማቱዋ ዱማዬዳ። * 42 ሄዋ እ ዱማዬዳዌ ካሰ ሞርከተꬃይ ባይናን ደእሽን፥ ኤረናን፥ ባረ ሾሩዋ ዎꬌዳ አሳይ ያ ባቃታናሳ። ሄ ካታማቱዋፐ እቶ ባቃቲደ፥ ሄ ብታኒ ባረ ሸምፑዋ አሻናዉ ዳንዳዬ። 43 ሄዋ ድራዉ፥ ሮቤላ ዛርያዉ መላ ቢታን ꬎቃሳን ደእያ ቤጸራ ካታማ፥ ጋዳ ዛርያዉ ጋላኣደን ደእያ ራሞታነ ምናሰ ዛርያዉ ባሳነን ደእያ ጎላና ካታማቱዋ ዱማዬዳ።

ህጊ እመትያዋ ኤርሱዋ

44 ሙሴ እስራኤልያ አሳዉ እሜዳ ጾሳ ህጊ ሀዋ። 45-46 ሀ ዎጋ፥ አዋዩዋነ ህግያ ኡንቱንቱ ግብጼፐ ከሲደ፥ ቤት-ፓኦራ ካታማ ስንꬃን ደእያ፥ ዮርዳኖሳፐ አዋይ ዶልያ ባጋና ደእያ ዛንጋራን ደእሽን፥ ኡንቱንቶ እሜዳ። ሄ ሳአይ ሀሰቦናን ኡቲደ አሞረ ሞድያ ካትያ ስሆና ቢታ ግዶና። ሙሴነ እስራኤልያ አሳይ ግብጼፐ ከሴዳ ዎደ፥ ስሆና ኦሊደ ጾኔድኖ። 47 ሄ ዎደ ኡንቱንቱ አ ቢታነ ባሳነ ካትያ ኦጋ ቢታ፥ ሄዌካ ቃይ ዮርዳኖሳፐ አዋይ ዶልያ ባጋና ደእያ ላኡ አሞረ ካተቱ ቢታ ላቴድኖ። 48 ሄ ቢታይ አርኖና ሻፋ ዶናን ደእያ አሮኤራ ካታማፐ ቢደ፥ ስርዮነ ደርያ ጋኬ፤ ሄ ስርዮነ ጌተት ጼሰትያ ደሪ ሄርሞነ ግያ ደርያ። 49 ቃይካ ሄ ቢታይ ዮርዳኖሳፐ አዋይ ዶልያ ባጋና ደእያ አራባ ቢታ ኡባ አኪደ ቢደ፥ ፕስጋ ደርያ ጻጱዋን ደእያ ሀይቁዋ አባ ጋኬ።

ላኤንꬆ ሙሴ ሃሳያ

5

(5:1—26:19)

ታሙ አዛዞቱዋ

(ከሳ 20:1-17)

1 ሙሴ እስራኤልያ አሳ ኡባ እትፐ ጼሲደ፥ ሀዋዳን ያጌዳ፤ “ህንተኖ እስራኤልያ አሳዉ፥ ታን ሀች ህንተንቶ ኦድያ አዋዩዋነ ህግያ ስስተ፤ ህንተ ኡንቱንታ ታማርተነ ምንሲደ ኦꬅተ። 2 መꬍና ጎዳይ ኑ ጾሳይ ሲና ደርያ ቦላን ኑናና ጫቁዋ ጫቀቴዳ። 3 መꬍና ጎዳይ ሀ ጫቁዋ ጫቀቴዳዌ ኑ አዎቱዋ ጻላላና ግደና፤ ሀች ደኡዋን ደእያ ኑ ኡባናካ ጫቀቴዳ። 4 ሄ ደርያ ቦላን ኤጽያ ታማ ግዶን ግዲደ፥ መꬍና ጎዳይ ህንተ ስንꬃን ኤቂደ ህንተናና ሃሳዬዳ። 5 ታንካ ሄ ዎደ መꬍና ጎዳይ ግያዋ ህንተንቶ ኦዳናዉ፥ ጾሳፐነ ህንተፐ ግዱዋን ኤቃድ፤ አያዉ ጎፐ፥ ህንተ ታማዉ ያዪደ፥ ደርያ ፑደ ከስበይክታ። ጾሳይካ ሀዋዳን ያጌዳ፤

6 “ግብጼ ጋድያፐ አይለተꬃ ጎልያፐ ኔና ዎዜዳዌ ታን መꬍና ጎዳ ነ ጾሳ።

7 “ታፐ አትና፥ ሀራ ጾሳቱ ነዉ ደኦፕኖ።

8 “ቦላ ሳሉዋን ደእያዋ ግድና፥ ዎይ ጋርሳ ሳኣን ደእያዋ ግድና፥ ዎይ ሳኣፐ ጋርሳና ደእያ ሃꬃ ግዶን ደእያዋ ግድናካ፥ አያ ምስልያነ ነዉ ኤቃ ኦꬆፓ።* 9 ኔን ኡንቱንቶ ሆኮፓ፤ ዎይ ኡንቱንቶ ጎይኖፓ፤ አያዉ ጎፐ፥ ታን ታና እጽያዋንታ አዎቱዋ ናጋራ ድራዉ፥ ናናቱዋ ሄዘንꬃነ ኦይደንꬃ የለታ ጋካናዉ ሙርያዋ፤ ታን፥ መꬍና ጎዳይ ነ ጾሳይ ቃናትያ ጾሳ። * 10 ሽን ታን ታና ሲቅያዋንታነ ታ አዛዙዋ ናግያዋንታ ሻአ የለታ ጋካናዉ ታ አገና ሲቁዋ በሳይ።

11 “መꬍና ጎዳ ነ ጾሳ ሱንꬃ ጮ ጼሶፓ፤ አያዉ ጎፐ፥ መꬍና ጎዳይ ባረ ሱንꬃ ጮ ጼስያዋ ሙረናን አገና። *

12 “መꬍና ጎዳይ ነ ጾሳይ ኔና አዛዜዳዋዳን፥ ጌሻ ኦꬃደ ሳምባታ ጋላሳ ናጋ። * 13 ኔን ኦꬅያ ኦሶ ኡባ ኡሱፑን ጋላሳን ኦꬃ።* 14 ሽን ላፑንꬃ ጋላሳይ መꬍና ጎዳዉ፥ ነ ጾሳዉ ሳምባታ። ሄ ጋላስ አይ ኦሶነ ኦꬆፓ፤ ኔን ዎይ ነ አቱማ ናአይ፥ ዎይ ነ ማጫ ናታ፥ ዎይ ነ ቆማይ፥ ዎይ ነ ቦራይ፥ ዎይ ነ ሀሪ፥ ዎይ ነ ሀራ መሄቱ፥ ዎይ ነ ካታማን ደእያ በቲ፥ ሄ ጋላስ አያ ኦሶነ ኦꬆፕተ። ኔን ሸምፕያዋዳን ነ አቱማነ ማጫ ቆማቱካ ሸምፕኖ። 15 ኔን ግብጼ ጋድያን አይልያ ግዳደ ደኤዳዋ ዶጎፓ፤ ቃይ መꬍና ጎዳይ ነ ጾሳይ ባረ ዎልቃማ ኩሽያንነ ባረ ምጨቴዳ ቀስያን ያፐ ኔና ከሴዳዋ ዶጎፓ። መꬍና ጎዳይ ነ ጾሳይ ሳምባታ ጋላሳ ኔን ናጋናዳን፥ ኔና አዛዜዳዌካ ሄዋ ግሻሳ።

16 “መꬍና ጎዳይ ነ ጾሳይ ነዉ እምያ ጋድያን ነ ኔረካ አዱቃና ማላነ ነዉ ሎአና ማላ፥ መꬍና ጎዳይ ነ ጾሳይ ኔና አዛዜዳዋዳን፥ ነ አዉዋነ ነ ዳዮ ቦንቻ። *

17 “አሳ ዎꬎፓ።*

18 “ሻርሙጾፓ።*

19 “ዉኦፓ።*

20 “ነ ሾሩዋ ቦላን ዎርዱዋ ማርካቶፓ። *

21 “ነ ሾሩዋ ማቻቶ አሞቶፓ፤ አ ጎልያ፥ አ ሾይቃ፥ አ አቱማ ቆማ፥ ዎይ አ ማጫ ቆማቶ፥ ዎይ አ ቦራ፥ ዎይ አ ሀርያ፥ ዎይ አዉ ደእያዋ አያነ አሞቶፓ ያጌዳ። *

22 “ደርያ ቦላን ታማ ግዶፐ፥ ሻርያ ግዶፐነ ጎርዴዳ ꬉማ ግዶፐ መꬍና ጎዳይ ꬎቁ ጌዳ ኮሻን ሺቁዋ ኡባዉ ኦዴዳ ቃላቱ ሀዋንታ፤ እ ኡንቱንቱ ቦላን አያነ ጉጅቤና። ቃይ ኡንቱንታ እ ላኡ ማሰቴዳ ሹቻቱ ቦላ ጻፊደ፥ ታዉ እሜዳ። *

አሳ ያሻ

(ከሳ 20:18-21)

23 “ደሪ ታማን ጹገትሽን፥ ꬉማ ግዶፐ ኮሻ ህንተ ስሴዳ ዎደ፥ ህንተ ዛርያ ካፓቱነ ህንተ ጭማቱ ታኮ ዪደ፥ 24 ሀዋዳን ያጌድታ፤ ‘በአ፥ ኑን መꬍና ጎዳ ኑ ጾሳ ኮሻ ታማ ግዶፐ ስሴዳ ዎደ፥ መꬍና ጎዳይ ኑ ጾሳይ ባረ ቦንቹዋነ ባረ አንጋ ኑና በሴዳ። ቃይ ኑን ጾሳይ አናና ሃሳዪደ አሳይ ደኡዋን ደአናዉ ዳንዳይያዋ ሀቼ በኤዶ። 25 ሽን ሀ ዎልቃማ ታማይ ኑና ꬋይሳናዉ ዳንዳዬ፤ ያትና፥ ኑን አያዉ ሀይቄቶ? መꬍና ጎዳ ኑ ጾሳ ቃላ ኑን ላኤንꬆ ስሶፐ፥ ኑን ሀይቄቶ። 26 አያዉ ጎፐ፥ አሹዋ ማዬዳዋን፥ ኑን ስሴዳዋዳን ታማ ግዶን ግዲደ ሃሳይሽን፥ ደኦ ጾሳ ቃላ ስሲደ፥ ፓጻ ደኤዳ አሳይ ኦኔ? 27 ሄዋ ድራዉ፥ ሙሴ! ኔን ሺቃደ፥ መꬍና ጎዳይ ኑ ጾሳይ ግያዋ ኡባ ስሳ፤ መꬍና ጎዳይ ኑ ጾሳይ ነዉ ኦድያዋ ኡባ ኔን ኑዉ ኦዳ፤ ኑንካ ስሲደ ኦꬃና’ ያጌድታ።

28 “ህንተ ታዉ ሃሳይሽን፥ መꬍና ጎዳይ ህንተ ግያዋ ስሲደ፥ መꬍና ጎዳይ ታና ሀዋዳን ያጌዳ፤ ‘ሀ አሳይ ነዉ ኦዴዳዋ ኡባ ስሳድ፤ ኡንቱንቱ ጌዳዋ ኡባ ልከ ጌድኖ። 29 ኡንቱንቱዉነ ኡንቱንቱ ናናዉ መꬍናዉ ኡባባይ ሎአ ግዳናዳን፥ ታዉ ያያናዉነ ታ አዛዞቱዋ ናጋናዉ ኡንቱንቶ ኡባቶካ ሀዋ ማላ ዎዛናይ ደእ ኤረኔሻ! 30 ሀእ ኔን ባደ፥ ኡንቱንቱ ባረንቱ ዱንካንያዉ ስማናዳን ኦዳ። 31 ሽን ኔን ሀዋን ታ ማታን ኤቃሻ፤ ኡንቱንቱ ላታናዳን ታን ኡንቱንቶ እምያ ጋድያን ኡንቱንቱ ኦꬃና ማላ፥ ኔን ኡንቱንታ ታማርሳና ታ አዛዙዋ፥ ታ አዋዩዋነ ታ ህግያ ኡባ ታን ነዉ ኦዳና’ ያጌዳ።

32 “ህንተኖ እስራኤልያ አሳዉ፥ ሄዋ ግዶፐ መꬍና ጎዳይ ህንተ ጾሳይ ህንተና አዛዜዳዋ ኡባ ኦꬃናዉ ናገትተ፤ አፐ ኡሸቻ ዎይ ሀድርሳ ጎፕተ። 33 ህንተ ደኡዋን ደአና ማላ፥ ኡባባይ ህንተንቶ እንጀታና ማላ፥ ቃይ ህንተ ላትያ ቢታንካ ህንተ አዱቂደ ደአና ማላ፥ መꬍና ጎዳይ ህንተ ጾሳይ ህንተና አዛዜዳ ኦገ ኡባን ሄመትተ።

6

ዎልቃማ አዛዙዋ

1 “ህንተ ላታናዉ ብያ ጋድያን ህንተ ኦꬃናዳን ታን ህንተና ታማርሳና ማላ፥ መꬍና ጎዳይ ህንተ ጾሳይ ታና አዛዜዳ አዛዞቱ አዋዮቱነ ህገቱ ሀዋንታ። 2 ህንተ ላይꬃይ አዱሳ ግዳና ማላ፥ ህንተ፥ ህንተ ናናቱነ ህንተ ናናቱ ናናይካ ታን ሀች ህንተና አዛዝያ ጾሳ አዋዩዋነ ህግያ ናግያዋን ህንተ ላይꬃን ኡባን መꬍና ጎዳዉ፥ ህንተ ጾሳዉ ያይተ። 3 ህንተኖ እስራኤልያ አሳዉ፥ ኡባባይ ህንተንቶ ሎአ ግዳናዳንነ መꬍና ጎዳይ፥ ህንተ አዎቱዋ ጾሳይ፥ ህንተንቶ ጌዳዋዳን፥ ማꬃነ ኤሳ ጎግያ ጋድያን ህንተ ሎይꬅ ጮራታናዳን፥ ሀ ህገቱዋ ስስተነ ምንሲደ ኦꬅተ።

4 “ኔኖ እስራኤልያዉ፥ ስሳ፤ መꬍና ጎዳይ ኑ ጾሳይ እት መꬍና ጎዳ። * 5 ኔን መꬍና ጎዳ ነ ጾሳ ነ ኩመንꬃ ዎዛናፐ፥ ነ ኩመንꬃ ሸምፑዋፐነ ነ ኩመንꬃ ዎልቃፐ ሲቃ። * 6 ሀቼ ታን ኔና አዛዝያ ሀ አዛዞቱዋ ነ ዎዛናን ዎꬃ።* 7 ሀ አዛዛቱዋ ኔን ነ ናናቱዋ ታማርሳ፤ ኔን ነ ሶን ኡትያ ዎደ፥ ኦግያን ሀመትያ ዎደ፥ ግስያ ዎደነ ደንድያ ዎደካ ኡንቱንታ ሃሳያ። 8 ማላታ ኦꬃደ ነ ኩሽያን ኡንቱንታ ቃቻ፤ ቃይ ነ ሶምእያንካ ማላታዳን ዎꬃ። 9 ነ ፐንግያ ማቃንያ ቦላንነ ነ ድርሳ ፐንግያ ቦላን ኔን ኡንቱንታ ጻፋ።

አዛዘተናዋንቶ እመቴዳ ሴራ

10-11 “መꬍና ጎዳይ ህንተ ጾሳይ ህንተንቶ እማና ጊደ ህንተ አዋቶ፥ አብራሃማዉ፥ ይሳቃዉነ ያቆባዉ ጫቄዳ፥ ህንተ ኬጽቤና ግታነ ሎኦ ካታማቱ ኩሜዳ ቢታ እማና። ህንተ ኩንꬅቤና ዱረታይ ኩሜዳ ጎለቱዋ፥ ህንተ ቦክቤና ኦላቱዋ፥ ህንተ ቶክቤና ዎይነቱዋነ ዛይትያ ዎጋራቱዋ ህንተንቶ እምያ ዎደ፥ ህንተካ ሚደ ካሌዳ ዎደ፥ * 12 ህንተና ግብጼፐ፥ አይለተꬃ ጋድያፐ ከሴዳ መꬍና ጎዳ ዶገናዳን ናገትተ። 13 መꬍና ጎዳዉ፥ ህንተ ጾሳዉ፥ ያይተ፤ አ ጻላላዉ ጎይንተ፤ አ ሱንꬃንካ ጫቂተ። * 14 ህንተ ዩሹዋን ደእያ አሳይ ጎይንያ ሀራ ጾሳቶ ጎይኖፕተ። 15 አያዉ ጎፐ፥ ህንተ ግዶን ደእያ መꬍና ጎዳይ ህንተ ጾሳይ ቃናትያ ጾሳ፤ አ ሀንቁ ህንተ ቦላን ኤጽ ከሳና፤ እ ህንተና ቢታ ቦላፐካ ፕቲደ ꬋይሳና።

16 “ማሳሀን ህንተ አ ፓጬዳዋዳን፥ መꬍና ጎዳ ህንተ ጾሳ ፓጮፕተ። * 17 መꬍና ጎዳይ ህንተ ጾሳይ ህንተና አዛዜዳ አ አዛዞቱዋ፥ አ ዎጋቱዋነ አ አዋዮቱዋ ምንሲደ ናግተ። 18 ህንተዉ ኡባባይ ሎአ ግዳና ማላ፥ መꬍና ጎዳ ስንꬃን ህንተ ልከባነ ሎኦባ ኦꬅተ። ያቶፐ፥ ህንተንቶ እማናዉ መꬍና ጎዳይ ህንተ አዋቶ ጫቄዳ፥ ሄ ሎኦ ቢታ ህንተ ላታና። 19 መꬍና ጎዳይ ባረ ጌዳዋዳን ህንተ ሞርከቱዋ ኡባ ህንተ ስንꬃፐ የደርሳና።

20 “ስንꬃፐ ህንተ ናናይ፥ መꬍና ጎዳይ ኑ ጾሳይ ህንተና አዛዜዳ ሀ ዎጋ፥ አዋዩዋነ ህግያ ብለꬃይ አዬ? ያጊደ ህንተና ኦችያ ዎደ፥ 21 ህንተ ኡንቱንቶ ሀዋዳን ያጊደ ዛርተ፤ ‘ኑን ግብጼ ጋድያን ግብጼ ካትያ አይለቱዋ፤ ሽን መꬍና ጎዳይ ባረ ምኖ ኩሽያን ኑና ግብጼፐ ከሴዳ። 22 ቃይ መꬍና ጎዳይ ኑ ጼልሽን፥ ግብጼ ቢታ ቦላን፥ ግብጼ ካትያ ቦላንነ አ ሱንꬃቱዋ ኡባ ቦላን ግታነ ያሽያ ማላታቱዋነ ማላልስያባቱዋ ኦꬄዳ። 23 ሽን እ ኑ ማይዛ አዋቶ እማና ጊደ ጫቄዳ ቢታ ኑና ገልሲደ፥ ኑዉ እማናዉ ኑና ግብጼፐ ከሴዳ። 24 ያቲደ ሀች በእያዋዳን፥ ኑዉ ኡባ ዎደካ ሎአ ግዳና ማላነ ኑን ደኡዋን ደአና ማላ፥ መꬍና ጎዳይ ኑና ሀ አዋዮቱዋ ኡባ ናጋናዳንነ መꬍና ጎዳዉ፥ ኑ ጾሳዉ፥ ያያናዳን አዛዜዳ። 25 እ ኑና አዛዜዳዋዳን፥ መꬍና ጎዳ፥ ኑ ጾሳ፥ ስንꬃን ሀ አዛዞቱዋ ኡባ ምንሲደ ናጎፐ፥ ሄዌ ኑዉ ጽሎተꬃ ግዳና’ ያግተ።

7

ጾሳይ ዶሬዳ አሳ

(ከሳ 34:11-16)

1 “መꬍና ጎዳይ ህንተ ጾሳይ ህንተ ላታናዉ ብያ ቢታ ህንተና ገልስያ ዎደነ፥ ቃይ ህንተፐ ዎልቃምያነ ምንያ ላፑን ካዉተꬃቱዋ፥ ሄዋንቱካ ሂተቱዋ፥ ገርጌሰቱዋ፥ አሞረቱዋ፥ ካናነቱዋ፥ ፓርዘቱዋ፥ ሂዌቱዋነ ያቡሳቱዋ ህንተ ስንꬃፐ ꬎቆልያ ዎደ፥ * 2 ኡንቱንቱካ መꬍና ጎዳይ ህንተ ጾሳይ ህንተ ኩሽያን አꬅ እምና፥ ህንተ ኡንቱንታ ጾንያ ዎደ፥ ኡንቱንታ ኡባና ሱፑ ኦꬂደ ꬋይስተ። ኡንቱንቱና አያ ጫቁዋነ ጫቀቶፕተ። ኡንቱንቶ አይነ ቃረቶፕተ። 3 ህንተ ኡንቱንቱና አከቶፕተነ ገለቶፕተ። ህንተ ማጫ ናናቱዋ ኡንቱንቱ አቱማ ናናዉ እሞፕተ። ዎይ ኡንቱንቱ ማጫ ናናቱዋካ ህንተ አቱማ ናናዉ አኮፕተ። 4 አያዉ ጎፐ፥ ኡንቱንቱ ህንተ ናናቱዋ ታና ካልያዋፐ ሀራ ኤቃቱዋ ጎይናናዳን፥ ዎራ ዛራና። ሄ ዎደ መꬍና ጎዳ ሀንቁ ህንተ ቦላ ኤጽ ከሳና፤ ህንተናካ ኤለካ ꬋይስ ባሻና። 5 ሄዋ ድራዉ፥ ኡንቱንቱ ያርሽያ ሳኣ ኮልተ። ኡንቱንቱ ጎይንያ ሹቻቱዋ መንሬꬅተ። አሼሮ ግያ ማጫ ጾሳት ምስልያ ክንቼሬꬅተ፤ ኡንቱንቱ ማሰቴዳ ምስለቱዋካ ታማን ጹግተ። * 6 አያዉ ጎፐ፥ ህንተ መꬍና ጎዳዉ፥ ህንተ ጾሳዉ፥ ጌሻ አሳ። መꬍና ጎዳይ ህንተ ጾሳይ ህንተና ባረዉ ዱማ አልኦ ሚሻ ግድያ አሳ ኦꬂደ፥ ቢታ ቦላን ደእያ አሳ ኡባፐ ዶሬዳ። *

7 “መꬍና ጎዳይ ህንተና ሲቄዳዌነ ዶሬዳዌ ህንተ ሀራ አሳፐ ፓይዱዋን ዳሬዳ ግሻሳ ግደና። ህንተ ሀራ አሳ ኡባፐካ ፓይዱዋን ጉጽያዋንታ። 8 ሽን መꬍና ጎዳይ ህንተና ሲቄዳ ግሻዉነ ህንተ ማይዛ አዋቶ ጫቄዳ ጫቁዋ ናጌዳ ድራዉ፥ እ ህንተና አይለተꬃ ጋድያፐ፥ ግብጼ ካትያ ኩሽያፐ፥ ባረ ዎልቃማ ኩሽያን ከሴዳነ ዎዜዳ። 9 ሄዋ ድራዉ፥ መꬍና ጎዳይ ህንተ ጾሳይ ጾሳ ግድያዋ ኤርተ። እ ባረና ሲቅያዋንቶነ ባረ አዛዙዋ ናግያዋንቶ ሻአ የለታ ጋካናዉ፥ ባረ አገና ሲቁዋ ጫቁዋ ናግያ፥ አማነትያ ጾሳ። * 10 ሽን እ ባረና እጽያዋንቶ ኡንቱንቱ ታልእያ ዛሬ፤ እ ኡንቱንቱ ታልእያ ዛራናዉ ጋምኤና። 11 ሄዋ ድራዉ፥ ታን ሀች ህንተንቶ እምያ አዛዞቱዋ፥ አዋዮቱዋነ ህገቱዋ ናግተ።

ጾሳዉ አዛዘትና ቤትያ አንጁዋ

(28:1-14)

12 “ህንተ ሀ አዛዞቱዋ ስሲደ፥ ኡንቱንታ ምንስ ናጎፐ፥ መꬍና ጎዳይ ህንተ ጾሳይ ህንተ ማይዛ አዋቶ ጫቄዳዋዳን፥ ባረ አገና ሲቁዋ ጫቁዋ ህንተንቶ ናጋና። * 13 እ ህንተና ሲቃና፤ ህንተና አንጃና፤ ህንተ ፓይዱዋ ዳርሳና። ቃይ እ ህንተንቶ እማናዉ ህንተ ማይዛ አዋቶ ጫቄዳ ጋድያን ህንተ ኡሉዋ አይፍያ፥ ህንተ ቢታ አይፍያ፥ ካꬃ፥ ዎይንያ፥ ዛይትያ፥ ህንተ መህያ ማራቱዋነ ህንተ ዶርሳ ማራቱዋ ጮርሲደ አንጃና። 14 ህንተ ሀራ አይ አሳፐነ አꬊደ አንጀቴዳዋንታ ግዳና። እቱነ አቱማ ግድና፥ ማጫ ግድና ማይነና። ህንተ መሂካ ማይነና። 15 መꬍና ጎዳይ ሀርገ ኡባፐ ህንተና ናጋና። ህንተ ኤርያ ግብጼ ቢታ ኢታ ሀርግያ ህንተ ቦላ አሄና፤ ሽን እ ህንተና እጽያ ኡባ ቦላን ሄ ሀርግያ አሀና። 16 መꬍና ጎዳይ ህንተ ጾሳይ ህንተንቶ አꬅ እምያ አሳ ኡባ ꬋይስተ፤ ኡንቱንቶ አይነ ቃረቶፕተ። ኡንቱንቱ ጾሳቱዋዉካ ጎይኖፕተ። አያዉ ጎፐ፥ ሄዌ ህንተንቶ ጲረ ግዳና።

17 “ህንተ ህንተ ዎዛናን፥ ‘ሀ ካዉተꬃቱ ኑፐ ምኒኖ፤ ያትና፥ ኑን ኡንቱንታ ዋቲደ የደርስ ከሳኔ?’ ጋናዉ ዳንዳዪታ። 18 ሽን ኡንቱንቶ ያዮፕተ። መꬍና ጎዳይ፥ ህንተ ጾሳይ፥ ግብጼ ካትያ ቦላነ ግብጼ ቢታ ኡባ ቦላ ኦꬄዳዋ ሀሳይተ። 19 መꬍና ጎዳይ ህንተ ጾሳይ ህንተና ግብጼፐ ከስያ ዎደ ኦꬄዳ ዎልቃማ ቦሻቱዋ፥ ማላታቱዋ፥ ማላልስያባቱዋ፥ አ ዎልቃማ ኩሽያነ አ ምጨቴዳ ቀስያ ህንተ ህንተ አይፍያን በኤድታ። ሀእ ህንተ ያይያ አሳ ኡባ ቦላንካ መꬍና ጎዳይ፥ ህንተ ጾሳይ ሄዋዳን ኦꬃና። 20 ቃይ ኡንቱንቱፐ አꬂደ ባቃቲደ፥ ህንተፐ ቆሰቴዳዋንቱካ ꬋያና ጋካናዉ፥ መꬍና ጎዳይ ህንተ ጾሳይ ኡንቱንቱ ግዶን ሻብረꬃ የዳና።

21 “ሄዋ ድራዉ፥ ህንተ ኡንቱንቶ ያዮፕተ፤ አያዉ ጎፐ፥ ህንተናና ደእያ መꬍና ጎዳይ፥ ህንተ ጾሳይ፥ ግታነ ያሽያ ጾሳ። 22 መꬍና ጎዳይ ህንተ ጾሳይ ሄ ካዉተꬃቱዋ ጉꬃ ጉꬃ ꬎቆሊደ፥ ህንተ ስንꬃፐ ꬋይሳና። ህንተ ኡንቱንታ ኡባ እት ኩꬃን ꬋይስክታ፤ ሄዋ ህንተ ኦꬆፐ፥ ጋድያን ደእያ ዶአቱ ዳሪደ፥ ህንተና ዋይሳና። 23 ሽን መꬍና ጎዳይ ህንተ ጾሳይ ኡንቱንታ ህንተ ኩሽያን አꬅ እማና፤ ኡንቱንቱ ꬋያና ጋካናዉ፥ እ ኡንቱንታ ሻቢራና። 24 ቃይ ኡንቱንቱ ካተቱዋካ እ ህንተ ኩሽያን አꬅ እማና። ህንተካ ኡንቱንቱ ሱንꬃ ሳሉዋፐ ጋርሳ ባጋፐ ፕቲደ ꬋይሳና። ኦንነ ህንተናና ኤቀት ዳንዳየና፤ ህንተ ኡንቱንታ ꬋይሳና።

25 “ማሰቴዳ ኡንቱንቱ ጾሳቱዋ ምስለቱዋ ታማን ጹግተ። ሄ ምስለቱዋ ቦላን ደእያ ብራ ዎይ ዎርቃ አሞቶፕተ። ሄዌ መꬍና ጎዳዉ፥ ህንተ ጾሳዉ፥ ቱና ግድያ ድራዉ፥ ህንተ አ ጲርያን ኦይቀተናዳን፥ አ ህንተንቶ አኮፕተ። 26 ህንተ ሄ ቱና ኤቃቱዋ ህንተ ጎለ ገልሲደ፥ ኡንቱንቱዳን ሸቀቴዳዋንታ ግዶፕተ። ህንተ ኡንቱንታ ኡባናካ እጽተነ ሻተትተ፤ አያዉ ጎፐ፥ ኡንቱንቱ ባረንቱ ሁጲያዉ ሸቀቴዳዋንታ።

8

ላትያ ሎኦ ቢታ

1 “ህንተ ደኡዋን ደአና ማላ፥ ህንተ ፓይዱካ ዳራና ማላነ መꬍና ጎዳይ ካሰ ህንተ ማይዛ አዋቶ እማና ጊደ ጫቄዳ ቢታ ገሊደ፥ ህንተ ላታና ማላ፥ ሀች ታን ህንተና አዛዝያ አዛዙዋ ኡባ ምንሲደ ናግተ። 2 መꬍና ጎዳይ ነ ጾሳይ ነዉ እሜዳ አዛዙዋ ነ ናግንቶ ናገነንቶ፥ ነ ዎዛና ቆፋ ኤራናዉ፥ ኔና ፓጫናዉነ ኔና ዝቂ ኦꬃናዉ፥ ኦይታሙ ላይꬃ ኩመንꬃ እ ኔና ባዙዋን ካለꬄዳ ኦገ ኡባ ሀሳያ። 3 እ ኔና ዝቂ ኦꬄዳነ ኮሻይሴዳ፤ ሄዋፐ ስሚደ ኔና ግድና፥ ዎይ ነ ማይዛ አዎቱዋ ግድናካ፥ ኤረና ማና ኔና ምዜዳ። ሄዋ እ ኦꬄዳዌ አሳይ መꬍና ጎዳይ ሃሳይያ ቃላ ኡባናፐ አትና፥ ኡክꬃ ጻላላን ደኤናዋ ኔና ታማርሳናሳ። * 4 ሀ ኦይታሙ ላይꬃቱዋ ግዶን ኔን ማዬዳ ማዩ ዉርቤና፤ ነ ገዲካ ጋፍቤና። 5 ያቶፐ፥ አሳይ ባረ ናኣ ሴርያዋዳን፥ መꬍና ጎዳይ ነ ጾሳይካ ኔና ሴርያዋ ነ ዎዛናን አኬካ።

6 “አ ኦግያን ሀመትያዋንነ አ ቦንችያዋን መꬍና ጎዳ ነ ጾሳ አዛዞቱዋ ናጋ። 7 አያዉ ጎፐ፥ መꬍና ጎዳይ ነ ጾሳይ ኔና ዛንጋራፐነ ደርያፐ ፑልትያ ቄር ሻፋቱነ ጎግያ ፑልቶቱ ደእያ ሎኦ ቢታ ገልሳናዉ አሄ። 8 ሄ ቢታይ ዛርጋይነ ባንጋይ፥ ዎይኒ፥ ባላሲነ ሮማኒ፥ ዎጋራ ዛይቲነ ኤሳይ ኩሜዳ ቢታ። 9 ቃይካ ሄ ቢታይ ኡክꬃይ ፓጨናን ኔን ምያ ቢታ፤ አያይነ ነዉ ፓጨና ቢታ። ሄ ቢታይ ሹቻይ ብራታ ግዴዳ ቢታ። ደርያፐካ ማዳብያ ግያ ብራታ ቦኪደ አክያ ቢታ። 10 ኔን ሄዋን ማደ ካላና፤ ያታደ፥ እ ነዉ እሜዳ ሎኦ ቢታ ድራዉ፥ መꬍና ጎዳ ነ ጾሳ ጋላታና።

ጾሳ ዶግያዋንቶ እመቴዳ ሴራ

11 “ታን ሀች ኔና አዛዝያ አ አዛዞቱዋ፥ አ ህገቱዋነ አ አዋዮቱዋ ናገናን አጋደ፥ መꬍና ጎዳ ነ ጾሳ ዶገናዳን፥ ናገታ። * 12 ኔን ማደ ካልያ ዎደ፥ ሎኦ ጎልያ ኬጻደ አን ኡትያ ዎደ፥ 13 ነ መህያነ ዶርሳ ዉዲ ዳርያ ዎደ፥ ነዉ ብራይነ ዎርቃይ ዳጋትያ ዎደ፥ ቃይ ነዉ ደኤዳባይ ኡባይ ዳርያ ዎደ፥ 14 ሄ ዎደ ነ ዎዛናይ ኦቶረተናዳን፥ ኔንካ ግብጼ ጋድያፐ፥ አይለተꬃ ጎልያፐ ኔና ዎዜዳ መꬍና ጎዳ ነ ጾሳ ዶገናዳን ናገታ። 15 እ ኔና ማርዝያና ደእያ ሾሻይነ ማስማሱ ኩሜዳ፥ ሃꬃይ ባይና፥ ሄ ግታነ ያሽያ መላ ቢታና ካለꬄዳ፤ እ ነዉ መላ ባዙዋን ዛላፐ ሃꬃ ꬉሴዳ። 16 ነ ማይዛ አዎቱ ኤረና ማና መላ ቢታን ኔና ምዜዳዌ፥ ኔና ዝቂ ኡዳናሳነ ኔና ፓጫናሳ፤ እ ሄዋ ኦꬄዳዌ ዉርሰꬃን ነዉ ኡባባይ ሎኦ ግዳናዳና። 17 ኔን፥ ‘ታ ዎልቃይነ ታ ኩሽያ ምኖተꬃይ ሀ ዱረተꬃ ታዉ አሄዳ’ ጌናዳን ናገታ። 18 ሽን ኔን መꬍና ጎዳ ነ ጾሳ ሀሳያ፤ አያዉ ጎፐ፥ ሀች ኔን በእያዋዳን፥ ነ ማይዛ አዎቱዋና ጫቀቴዳ ጫቁዋ ምንꬃናዉ፥ ኔን ዱረታ ደማናዳን ነዉ ዎልቃ እሜዳዌ አቴ።

19 “ኔን መꬍና ጎዳ ነ ጾሳ ዶጎፐ፥ ሀራ ጾሳቱዋ ካሎፐ፥ ቃይ ኡንቱንቶ ኦꬆፐነ ጎይኖፐ፥ ኔን ቱሙ ꬋያናዋ ታን ሀች ማርካታይ። 20 መꬍና ጎዳዉ፥ ነ ጾሳዉ፥ ኔን አዛዘተናን እጼዳ ድራዉ፥ መꬍና ጎዳይ ነ ስንꬃፐ ꬋይሴዳ ካዉተꬃቱዋዳን ኔንካ ꬋያና።

9

አሳይ አዛዘተናን እጼዳዋ

(ከሳ 32:1-35)

1 “ህንተኖ እስራኤልያ አሳዉ ስስተ፤ ህንተ ህንተፐ ግታትያነ ዎልቃምያ ካዉተꬃቱዋ፥ ቃይ ዩሹዋ ግምቢ ሳሉዋ ጋኬዳ ዎልቃማ ካታማቱዋካ ላታናዉ ሀች ዮርዳኖሳ ፕኒታ። 2 ሄ ጋድያን ደእያ አሳይ ምኖነ አዱሳ፤ ኡንቱንቱ፥ ‘ኦንነ ኡንቱንቱና ኤቀታናዉ ዳንዳየና አናቀ ዛራቱዋ’ ጊሽና፥ ህንተ ስሴድታ። 3 ሽን ምያ ታማዳን ህንተፐ ስንꬃና ብያዌ መꬍና ጎዳ ህንተ ጾሳ ግድያዋ ሀች ኤርተ። እ ኡንቱንታ ꬋይሳናነ ህንተ ስንꬃን ኡንቱንታ ካዉሻና። መꬍና ጎዳይ ህንተንቶ ጌዳዋዳን ህንተ ኡንቱንታ የደርሲደ ከሳናነ ባሱዋናካ ꬋይሳና።

4 “መꬍና ጎዳይ ህንተ ጾሳይ ኡንቱንታ ህንተ ስንꬃፐ የደርሴዳዋፐ ጉይያን፥ ህንተ ህንተ ዎዛናን፥ ‘ኑን ጽሎ ግድያ ድራዉ፥ ሀ ቢታ ኑን ላታና ማላ፥ መꬍና ጎዳይ ኑና ገልሴዳ’ ያጎፕተ። መꬍና ጎዳይ ኡንቱንታ ህንተ ስንꬃፐ የደርሲደ ከስያዌ፥ ኡንቱንቱ ኢታ ግድያ ግሻሳ። 5 ህንተ ኡንቱንቱ ቢታ ላታናዉ ገልያዌ ህንተ ጽሎነ ሱረ ግድያ ድራሳ ግደና፤ ሽን ጾሳይ ህንተ ጾሳይ ኡንቱንታ ህንተ ስንꬃፐ የደርስያዌ ሀ ካዉተꬃቱ ኢታ ግድያ ድራሳነ በን ህንተ ማይዛ አዋቶ፥ አብራሃማዉ፥ ይሳቃዉነ ያቆባዉ ጫቄዳ ቃላ ናጋናሳ። 6 ስም ሄዋ ግዶፐ ህንተ ሀዋ አኬክተ፤ መꬍና ጎዳይ ህንተ ጾሳይ ሀ ሎኦ ቢታ ህንተና ላትስያዌ ህንተ ጽሎተꬃ ግሻሳ ግደና፤ አያዉ ጎፐ፥ ህንተ ሞርግያ ዞዱ ጌዳ አሳ።

7 “ህንተ መꬍና ጎዳ ህንተ ጾሳ መላ ቢታን ዎት ሀንቀꬄድተንቶ ዶጎፕተ፤ ህንተ ግብጼ ጋድያፐ ከሴዳ ጋላሳፐ ዶሚደ፥ ሀች ሀ ሳኣ ጋኬዳ ጋላሳይ ጋካናዉ፥ መꬍና ጎዳ ቦላ ማካሌድታ። 8 ሲና ደርያ ቦላካ መꬍና ጎዳይ ህንተና ꬋይሳናዉ ደንዳና ጋካናዉ፥ ህንተ መꬍና ጎዳ ሀንቀꬄድታ። 9 መꬍና ጎዳይ ህንተናና ጫቀቴዳ ጫቁ ጻፈቴዳ ማሰቴዳ ሹቻቱዋ አካናዉ ታን ደርያ ሁጲያ ከሴዳ ዎደ፥ ሄዋን ካꬃ ሜናንነ ሃꬃ ኡሸናን፥ ኦይታሙ ጋላሳነ ኦይታሙ ቃማ ጋምኣድ። * 10 ሄዋፐ ጉይያን፥ ጾሳ ብራꬍያን ጻፈቴዳ ላኡ ማሰቴዳ ሹቻቱዋ መꬍና ጎዳይ ታዉ እሜዳ። ሄ ማሰቴዳ ሹቻቱ ቦላ ህንተ ሺቁዋ ኦꬄዳ ጋላስ ደርያ ቦላን ታማ ግዶን ግዲደ፥ መꬍና ጎዳይ ህንተንቶ ሃሳዬዳ ቃላቱ ኡባይ ጻፈት ኡቴድኖ። 11 ሄ ኦይታሙ ጋላሳፐነ ኦይታሙ ቃማፐ ጉይያን፥ መꬍና ጎዳይ ባረ ጫቁ ጻፈቴዳ ላኡ ማሰቴዳ ሹቻቱዋ ታዉ እሜዳ።

12 “ሄዋፐ ጉይያን፥ መꬍና ጎዳይ ታና ሀዋዳን ያጌዳ፤ ‘ሀዋፐ ኤለካ ዎꬋ፤ አያዉ ጎፐ፥ ኔን ግብጼፐ ከሴዳ ነ አሳይ ቱን ክቼዳ፤ ታን ኡንቱንታ አዛዜዳ አዛዙዋፐ ኤለካ ዎራ ስሚደ፥ ሲልሲደ መꬌዳ ኤቃ ባረንቶ ጎይናናዉ ጊግሴድኖ’ ያጌዳ።

13 “መꬍና ጎዳይ ቃይካ ታና፥ ‘ታን ሀ አሳ በኣድ፤ ኡንቱንቱ ቱሙካ ሞርግያ ዞዛ አሳ። 14 ያቶፐ፥ ታን ኡንቱንታ ꬋይሳናዋነ ኡንቱንቱ ሱንꬃካ ሳሉዋፐ ጋርሳ ባጋፐ ቁጫናዋ ታና ድጎፓ። ያታደ ኔና ኡንቱንቱፐ ምንያነ ጮራትያ ካዉተꬃ ከሳና’ ያጌዳ።

15 “ታን ጫቁዋ ቃላይ ጻፈቴዳ ላኡ ማሰቴዳ ሹቻቱዋ ላኡ ኩሽያን ቶካደ ደርያፐ ዎꬋአድ፤ ሄ ዎደ ደርያ ቦላ ታማ ላጩ ቤቴ። 16 ታ ጼልያ ዎደ፥ ህንተ መꬍና ጎዳ ህንተ ጾሳ ቦላ ናጋራ ኦꬄዳዋ በኣድ፤ ህንተ ሲልሲደ መꬌዳ ኮሩማ ምስልያ ህንተንቶ ኤቃ ኦꬂደ ጊግሴድታ። ህንተ መꬍና ጎዳይ ህንተና አዛዜዳ ኦግያፐ ኤለካ ዎራ ስሜድታ። 17 ያትና፥ ታን ታ ላኡ ኩሽያን ኦይቄዳ ላኡ ማሰቴዳ ሹቻቱዋ ኦላደ፥ ህንተ ጼልሽን መንꬃድ።

18 “ሄዋፐ ጉይያን፥ ታን ህንተ ኦꬄዳ ናጋራ ኡባ ድራዉ፥ ሄዌነ መꬍና ጎዳ ሀንቀꬃናዉ ህንተ አ ስንꬃን ኢታባ ኦꬄዳ ድራዉ፥ ካሰዋዳንካ ኦይታሙ ጋላሳነ ኦይታሙ ቃማ መꬍና ጎዳ ስንꬃን ጉፋናደ ጋምኣድ፤ ሄ ዎደ ታን ቁማ ማበይከ፤ ሃꬃካ ኡሻበይከ። 19 መꬍና ጎዳይ ህንተ ቦላን ሀንቀቴዳ አ ኤጽያ ሀንቆ ታን ያያድ፤ አያዉ ጎፐ፥ እ ህንተና ꬋይሳናዉ ጊጌዳ፤ ሽን መꬍና ጎዳይ ዛረꬂደካ ታዉ ስሴዳ። * 20 ቃይ መꬍና ጎዳይ አሮናካ ꬋይሳናዉ ሎይꬅ ሀንቀቴዳ፤ ያትና፥ ሄ ዎደ ታን አሮናዉካ ዎሳድ። 21 ታን ህንተ መꬌዳ ሄ ናጋራን ኩሜዳ ኮሩማ ምስልያ አካደ፥ ታማን ጹጋድ፤ ያታደ አ ክንቼሬꬃደ እ ባናዳን ሊቃና ጋካናዉ ጋጫድ፤ ሄ ባና ደርያፐ ጎግያ ሃꬃን ኦላድ።

22 “ህንተ ቃይካ ታብኤራን፥ ማሳሃንነ ቅብሮተ-ሀታዋን (አሙዋ ዱፉዋን) መꬍና ጎዳ ሀንቀꬄድታ።* 23 መꬍና ጎዳይ ህንተና፥ ‘ቢተ፥ ታን ህንተንቶ እሜዳ ቢታ ላትተ’ ያጊደ፥ ቃዴሳ-ባርነፐ የዴዳ ዎደካ፥ ህንተ መꬍና ጎዳ ህንተ ጾሳ አዛዙዋ እጺደ ማካሌድታ፤ አን አማነትበይክታ ዎይ አ ቃላዉካ አዛዘትበይክታ። * 24 ታን ህንተና ኤሮደፐካ ዶሚደ፥ ህንተ መꬍና ጎዳ ቦላን ማካላንቻ።

25 “መꬍና ጎዳይ ህንተና ꬋይሳና ጌዳ ድራዉ፥ ታን ሄ ኦይታሙ ጋላሳነ ኦይታሙ ቃማ መꬍና ጎዳ ስንꬃን ጉፋናደ ጋምኣድ። 26 ታን መꬍና ጎዳ ሀዋዳን ያጋደ ዎሳድ፤ ‘አቤት ኡባ ሞድያ መꬍና ጎዳዉ፥ ኔን ነ ዎልቃማ ዎልቃን ዎዜዳነ ነ ምኖ ኩሽያን ግብጼፐ ከሴዳ፥ ነዉ ላታ ግድያ ነ አሳ ꬋይሶፓርኪ! 27 ነ ቆማቱዋ፥ አብራሃማ ይሳቃነ ያቆባ ቆፓ፤ ሀ አሳ ሞርግያ ዞዱ ኦꬅያዋ፥ ኡንቱንቱ ኢታተꬃነ ኡንቱንቱ ናጋራ ፓይዶፓ። 28 ሄዌ ꬋዮፐ፥ ኔን ኑና ያፐ ከሴዳ ግብጼ ቢታ አሳይ፥ “መꬍና ጎዳይ ኡንቱንታ ገልሳና ጌዳ ቢታ ገልሳናዉ ዳንዳይቤና ድራዉነ ኡንቱንታ እጼዳ ድራዉ፥ መላ ቢታን ዎꬋና ጊደ ከሴዳ” ያጋና። 29 ግዶ ሽን፥ ሀ አሳይ ኔን ነ ዎልቃማ ዎልቃንነ ነ ምጨቴዳ ቀስያን ግብጼፐ ከሴዳ ነ ላታ ግድያ ነ አሳቴ’ ያጋድ።

10

ሙሴ ታሙ አዛዞቱዋ ላኤንꬁዋ አኬዳ

(ከሳ 34:1-10)

1 “ሄ ዎደ መꬍና ጎዳይ ታና ሀዋዳን ያጌዳ፤ ‘ኮይሮዋንቱ ማላ ላኡ ማሰቴዳ ሹቻቱዋ ጊግሳ። ያታደ ታኮ ደርያ ሃ ፑደ ከሳ፤ ቃይ ምꬃ ታቦታካ መꬋ። 2 ካሰ ኔን መንꬄዳ ማሰቴዳ ሹቻቱ ቦላ ደእያ ቃላቱዋ ሀ ማሰቴዳ ሹቻቱ ቦላ ታን ጻፋና፤ ኔንካ ኡንቱንታ ታቦታ ግዶን ዎꬃሳ’ ያጌዳ።

3 “ታን ኦዶሩዋፐ ታቦታ መꬋድ። ካሰዋንቱ ማላ ላኡ ማሰቴዳ ሹቻቱዋካ ጊግሳድ፤ ያታደ ሄ ላኡ ማሰቴዳ ሹቻቱዋ ታ ኩሽያን ኦይቃደ፥ ደርያ ፑደ ከሳድ። 4 ህንተ ሺቁዋ ኦꬄዳ ጋላስ፥ ደርያ ቦላን ታማ ግዶፐ መꬍና ጎዳይ ህንተንቶ ኦዴዳ ቃላቱዋ፥ ሄዋንቱካ ታሙ አዛዞቱዋ፥ ካሰ ጻፌዳዋዳንካ ሀ ማሰቴዳ ሹቻቱ ቦላ መꬍና ጎዳይ ጻፌዳ፤ ያቲደ እ ኡንቱንታ ታዉ እሜዳ። 5 ሄዋፐ ጉይያን፥ ታን ደርያፐ ዱገ ዎꬋደ፥ መꬍና ጎዳይ ታና አዛዜዳዋዳን፥ ሄ ማሰቴዳ ሹቻቱዋ ታን መꬌዳ ታቦታ ግዶን ዎꬃድ፤ ሀእካ ኡንቱንቱ ያን ደኢኖ።

6 “እስራኤልያ አሳይ ያእቃና አሳቱ ሃꬃ ኦላይ ደኢያሳፐ ደንዲደ፥ ሞሰር ቤድኖ። አሮን ያን ሀይቂደ ሞገቴዳ፤ አ ናአይ ኤልኣዛር አ ላቲደ፥ አ ሳኣን ቄስያ ከሴዳ። * 7 ኡንቱንቱ ሄዋፐ ጉድጎዳ ግያሳ ቤድኖ፤ ያፐ ቃይ ጎግያ ሃꬃቱ ደእያ ቢታ ዮጽባታ ግያሳ ቤድኖ። 8 ሄ ዎደ፥ መꬍና ጎዳ ጫቁዋ ታቦታ ቶካና ማላ፥ መꬍና ጎዳዉ ኦꬃና ማላ፥ አ ስንꬃን ኤቃና ማላነ፥ ሀች ጋካናዉካ ኡንቱንቱ ኦꬅያዋዳን መꬍና ጎዳ ሱንꬃን አንጃና ማላ፥ ሌዊያ ዛራቱዋ መꬍና ጎዳይ ባረዉ ዱማዬዳ። * 9 ሄዋ ድራዉ፥ ኡንቱንቱ እሻቱዋና ሻክና፥ ኡንቱንታ ጋክያባይ ዎይ ላታይ ሌዊያ ዛረቶ ባዋ፤ መꬍና ጎዳይ ህንተ ጾሳይ ኡንቱንቶ ኦዴዳዋዳንካ፥ ኡንቱንቱ ላታይ መꬍና ጎዳ።

10 “ታን ካሰዋዳንካ ኦይታሙ ጋላሳነ ኦይታሙ ቃማ ደርያ ቦላን ጋምኣድ፤ መꬍና ጎዳይ ሀእካ ታ ዎሳ ስሲደ፥ ህንተና ꬋይሳናዉ ኮይቤና። * 11 መꬍና ጎዳይ ታና፥ ‘ታን እማና ጋደ ኡንቱንቱ አዋቶ ጫቃ ዎꬄዳ ቢታ ኡንቱንቱ ገላናዳንነ ላታናዳን፥ ሀ አሳፐ ስንꬃና ኡንቱንታ ካለꬃ’ ያጌዳ።

ጾሳይ ኮይያዌ አዛዘትያዋ

12 “እስራኤልያ አሳዉ፥ መꬍና ጎዳ ህንተ ጾሳይ ህንተፐ ኮይያዌ ሀዋ: መꬍና ጎዳዉ፥ ህንተ ጾሳዉ፥ ያይተ፤ አ ኦግያን ኡባን ሀመትተ፤ አ ሲቅተ፤ ህንተ ኩመንꬃ ዎዛናፐነ ኩመንꬃ ሸምፑዋፐ መꬍና ጎዳዉ፥ ህንተ ጾሳዉ ኦꬅተ። 13 ህንተዉ ሎአናዳን፥ ታን ሀች ህንተንቶ እምያ መꬍና ጎዳ አዛዞቱዋነ አዋዮቱዋ ናግተ።

14 “ሳሉነ ሳሉዋፐ ቦላና ደእያ ሳሎቱ፥ ቃይ ሳአይነ ሳኣን ደእያ ኡባባቱ ጾሳ ህንተ መꬍና ጎዳባቱዋ። 15 ግዶፐነ መꬍና ጎዳይ ህንተ ማይዛ አዎቱዋን ናሸቲደ፥ ኡንቱንታ ሲቄዳ፤ ቃይ ሀች ህንተ በእያዋዳን፥ ኡንቱንቱፐ ጉይያን ኡንቱንቱ ዘረꬃቱዋ ግድያ ህንተና ካዉተꬃቱዋ ኡባፐ ዶሬዳ። 16 ሄዋ ድራዉ፥ ህንተ ዎዛና ሾኩዋ ቃጻርተ፤ ቃይ ሀዋፐ ስንꬃናዉ ሞርግያ ዞዛ ግዶፕተ። 17 አያዉ ጎፐ፥ መꬍና ጎዳይ ህንተ ጾሳይ ጾሳቱዋ ጾሳነ ጎዳቱዋ ጎዳ። እ ዎልቃማ ጾሳ፤ እ ዎልቃማነ ያሽያ ጾሳ። እ ዴሙዋ ጼል ፕርደናዋነ ማጋንጻ አከናዋ። * 18 እ አዉ ባይና ናናቶነ አምኤቶ ኡንቱንቱ ፕርዳ ከሴ፤ በትያካ ሲቂደ፥ ቁማነ ማዩዋ አዉ እሜ። 19 ህንተካ በተቱዋ ሲቅተ፤ አያዉ ጎፐ፥ ህንተ ህንተ ሁጲያዉካ በተ ግዲደ ግብጼን ደኤድታ። 20 መꬍና ጎዳዉ፥ ህንተ ጾሳዉ፥ ያይተ፤ አዉ ኦꬅተ፤ አናና ኦይቀትተ፤ አ ሱንꬃንካ ጫቂተ። 21 ህንተ ህንተ አይፍያን በኤዳ ሄ ግታነ ያሽያ ማላልስያባቱዋ፥ ህንተንቶ ኦꬄዳዌ እ ህንተ ጋላታቴ፤ ቃይ ህንተ ጾሳ። 22 ግብጼ ቢታ ዎꬌዳ ህንተ ማይዛ አዎቱ ኡባና ላፑን ታማ፤ ሀእ መꬍና ጎዳይ ህንተ ጾሳይ ህንተና ሳሉዋ ጾልንተቱዋዳን ጮራዬዳ። *

11

አዛዘቱሳን ቤትያ አንጁዋ

1 “ስም መꬍና ጎዳ ህንተ ጾሳ ሲቅተ፤ እ ህንተፐ ኮይያ አ አዋዮቱዋ፥ አ ህገቱዋነ አ አዛዞቱዋ፥ ኡባ ዎደ ናግተ። 2 መꬍና ጎዳ ሴራ ህንተ ኤሬዳዋ ኬና አባ ህንተ ታማሬዳዋ ኡባ ሀች ሀሳይተ፤ ሄዋ ኤርያዋንቱ ህንተናፐ አትና፥ ህንተ ናናቱዋ ግድክኖ፤ መꬍና ጎዳ አንጋ፥ አ ዎልቃማ ኩሽያነ አ ምጨቴዳ ቀስያ፥ 3 እ ኦꬄዳ ማላታቱዋነ እ ግብጼ ካትያ ቦላነ አ ቢታ ኡባ ቦላ ኦꬄዳዋ በኤድታ። * 4 ቃይ ኡንቱንቱ ህንተና ካሊደ የደርሴዳ ዎደ፥ መꬍና ጎዳይ ግብጼ ቢታ ኦላንቻቱዋ፥ ኡንቱንቱ ፓራቱዋነ ፓራ ጋረቱዋ ዞኦ አባን ምትሲደ፥ ሀች ጋካናዉ፥ ኡንቱንታ ኡባና ꬋይሴዳዋ በኤድታ። * 5 ህንተ ሀ ሳኣ ጋካናዉ፥ መላ ቢታን ጾሳይ ህንተንቶ ኦꬄዳዋ ህንተ ኤሪታ። 6 ቃይ ሮቤላ ዛርያፐ ኤልኣባ ናናቱዋ ግድያ ዳታና ቦላነ አቢራማ ቦላ ጾሳይ ኦꬄዳዋ ሀሳይተ። እስራኤልያ አሳይ ኡባይ ጼልሽን፥ ቢታይ ዶየቲደ፥ ኡንቱንታ፥ ኡንቱንቱ ሶ አሳ፥ ኡንቱንቱ ዱንካንያነ ኡንቱንቶ ደእያ ሸምፑዋና ደእያዋ ኡባ ምቴዳ። * 7 ኤ! መꬍና ጎዳይ ኦꬄዳ ሀ ዎልቃማ ኦሶ ኡባ ህንተ አይፍያን በኤዳዋንቱ ህንተና።

እማና ጌዳ ቢታ አንጁዋ

8 “ሄዋ ድራዉ፥ ህንተ ምኖ ግዳናዳንነ ዮርዳኖሳ ፕኒደ ህንተ አካናዉ ብያ ቢታ ህንተ ላታናዳን፥ ታን ሀች ህንተና አዛዝያ አዛዙዋ ኡባ ናግተ። 9 ያቶፐ፥ መꬍና ጎዳይ ህንተ ማይዛ አዋቶነ ኡንቱንቱ ዛረቶ እማና ጊደ ጫቄዳ፥ ማꬃይነ ኤሳይ ጎግያ ጋድያን ህንተ አዱሳ ላይꬃ ደአና። 10 ህንተ ላታናዉ ገልያ ቢታይ ህንተ ከሲደ ዬዳ ግብጼ ቢታ ማላ ግደና፤ ግብጼን ህንተ ካꬃ ዘሪደ፥ ሾይቃ ኡባ አታክልትያ ሳኣዳን ገድያን ሃꬃ ኡሺታ። 11 ሽን ዮርዳኖሳ ፕኒደ ህንተ ላታናዉ ብያ፥ ቢታይ ዞዘቱነ ዛንጋራቱ ደእያ፥ ሳሉዋ እራን አልያ ቢታ። 12 ሄ ቢታይ መꬍና ጎዳይ ህንተ ጾሳይ ጾሞስያ ቢታ፤ ላይꬃ ዶመꬃፐ ቢደ ላይꬃ ዉርሰꬃ ጋካናዉ፥ መꬍና ጎዳ ህንተ ጾሳ አይፊ አ ቦላን ደእያ ቢታ።

13 “ሄዋ ድራዉ፥ ህንተ መꬍና ጎዳ ህንተ ጾሳ ሲቃናዳንነ ህንተ ህንተ ኩመንꬃ ዎዛናፐነ ህንተ ኩመንꬃ ሸምፑዋፐ አዉ ኦꬃናዳን፥ ታን ህንተንቶ ሀች እምያ አዛዞቱዋ ህንተ ፖሎፐ፥ * 14 ህንተ ካꬃ፥ ዎይንያነ ዛይትያ ፓጨናን ሺሻና ማላ፥ ኦፍንꬃ እራነ ባልጉዋ እራ፥ አ ዎድያን ዎድያን ጾሳይ ህንተ ጋድያን ቡክሳና። 15 ጾሳይ ህንተ መህያዉ ደምባን ማታ ዳርሳና። ቃይ ህንተካ ማናነ ካላና።

16 “ህንተ ዎዛናይ ባልና ዎራ ስሚደ፥ ህንተ ሀራ ጾሳቶ ኦናዳንነ ኡንቱንቶ ጎይነናዳን ናገትተ። 17 ሄዌ ꬋዮፐ፥ መꬍና ጎዳ ሀንቁ ህንተ ቦላ ኤጽ ከሳና፤ እራይ ቡከናዳንነ ቢታይካ ሞከናዳን እ ሳሉዋ ጎርዳና፤ ህንተካ መꬍና ጎዳይ ህንተንቶ እምያ ሎኦ ጋድያፐ ኤለካ ꬋያና።

18 “ስም፥ ሀ አዛዞቱዋ ታዋንታ፥ ህንተ ዎዛናንነ ህንተ ቆፋን ዎꬅተ። ማላታዳን ኡንቱንታ ህንተ ኩሽያን ቃችተ፤ ቃይ ማላታዳን ህንተ ሶምእያንካ ዎꬅተ። 19 ሄዋንታ ህንተ ናናቱዋካ ታማርስተ። ህንተ ሶን ደእያ ዎደ፥ ኦግያን ሀመትያ ዎደ፥ ግስያ ዎደነ ደንድያ ዎደካ፥ ኡንቱንቶ ኦድተ። 20 ህንተ ፐንግያ ቆስለꬃቱዋ ቦላንነ ህንተ ድርሳ ፐንግያ ቦላን ህንተ ኡንቱንታ ጻፍተ። * 21 ያቶፐ፥ መꬍና ጎዳይ ህንተ ማይዛ አዋቶ እማና ጊደ ጫቄዳ ጋድያን ህንተ ላይꬃይነ ህንተ ናናቱ ላይꬃይ ሳኣፐ ቦላና ደእያ ሳሉ ደእያዋ ኬሻ ግዳናዋ።

22 “ህንተ መꬍና ጎዳ ህንተ ጾሳ ሲቃናዳን፥ አ ኦገ ኡባን ሀመታናዳንነ አዉ አማነታናዳን፥ ታን ሀች ህንተንቶ እምያ አዛዞቱዋ ህንተ ምንሲደ ናጎፐ፥ 23 መꬍና ጎዳይ ሀ ካዉተꬃቱዋ ኡባ ህንተ ስንꬃፐ የደርሲደ ከሳና፤ ህንተካ ህንተፐ ግታትያነ ዎልቃምያ ካዉተꬃቱዋ ቢታ ዎꬅ አካና። 24 ህንተ ገድያን ህንተ የꬌዳ ቢታ ኡባይ ህንተሳ ግዳናዋ። ህንተ ዛዋይ መላ ቢታፐ ቢደ ሊባኖሳ ጋካናዉነ ኤፍራጺሳ ሻፋፐ ቢደ አዋይ ዉልያ ባጋ ሜድተራነ አባ ጋካናሳ ግዳናዋ። * 25 ህንተናና አይ አሳይነ ኤቀታናዉ ዳንዳየና፤ መꬍና ጎዳይ ህንተ ጾሳይ ህንተንቶ ጌዳዋዳን፥ ህንተ ብያሳን ኡባን አሳይ ህንተና በኢደ ዳጋማናዳንነ ህንተዉ ያያናዳን ኦꬃና።

26 “በእተ፥ ሀች ታን ህንተ ስንꬃን አንጁዋነ ሸቃ ዎꬃይ። 27 ታን ሀች ህንተና አዛዝያ መꬍና ጎዳ ህንተ ጾሳ አዛዞቱዋ ናጎፐ፥ ህንተ አንጀታና። 28 ሽን ታን ህንተና ሀች አዛዝያ መꬍና ጎዳ ህንተ ጾሳ አዛዞቱዋ ናገናን እጺደ፥ ህንተ ኤርቤና ሀራ ጾሳቶ ጎይናናዉ አ ኦግያፐ ዎራ ስሞፐ፥ ህንተ ሸቀታና። 29 መꬍና ጎዳይ ህንተ ጾሳይ ህንተ ላታናዉ ብያ ቢታ ህንተና ገልስያ ዎደ፥ ጋሪዛማ ደርያን አንጁዋ ኤባላ ደርያ ቦላን ሸቃ አዋያና። * 30 ሀ ላኡ ደረቱ ዮርዳኖሳ ሻፋፐ ሄፍንꬃና ኦግያፐ አዋይ ዉልያ ባጋን፥ አራባን ደእያ ካናነቱዋ ጋድያን ደኢኖ፤ ኡንቱንቱ ቃይ ገልጋላ ካታማ ስንꬃን ደእያ ሞረ ምꬃዉካ ማታን ደኢኖ። 31 ህንተ ሀእ መꬍና ጎዳይ ህንተ ጾሳይ ህንተንቶ እምያ ቢታ ላታናዉ ዮርዳኖሳ ሻፋ ፕናና ሀኒታ። ህንተ ሄ ቢታ አኪደ ያን ደእያ ዎደ፥ 32 ታን ሀች ህንተንቶ እምያ አዋዮቱዋነ ህገቱዋ ኡባ ምንሲደ ናግተ።

12

አሳይ ጎሸትያ መጽ እት ሳኣ

1 “ህንተ ላታናዳን፥ መꬍና ጎዳይ ህንተ አዎቱዋ ጾሳይ ህንተንቶ እሜዳ ጋድያን ህንተ ደኤዳ ኬሻን ኡባን ህንተ ባለናን ኦꬃና አዋዮቱነ ህገቱ፥ ሀዋንታ። 2 ህንተ ላትያ ካዉተꬃቱ ደርያ ቦላን፥ ዞዚያ ቦላንነ ምꬃቱዋ ጻጱዋን ባረንቱ ጾሳቶ ጎይንያ ሳኣ ኡባ ኡባና ꬋይስተ። 3 ኡንቱንቱ ያርሽያ ሳኣ ኮልተ፤ ኡንቱንቱ ጎይንያ ሹቻቱዋካ መንሬꬅተ፤ አሼሮ ግያ ኡንቱንቱ ጾሳት ምስልያ ታማን ጹግተ፤ ማሰቴዳ ኡንቱንቱ ጾሳቱዋ ምስለቱዋ ꬋይስተ፤ ኡንቱንቱ ሱንꬃቱዋካ ሄ ሳአቱዋፐ ቁጭ ድግተ። *

4 “መꬍና ጎዳ ህንተ ጾሳዉ ኡንቱንቱ ባረንቱ ጾሳዉ ጎይንያዋዳን ጎይኖፕተ። 5 መꬍና ጎዳይ ህንተ ጾሳይ ዛረ ኡባይ ደኢያሳፐ ባረ ሱንꬃይ ሄዋን ጼሰታናዳን ዶሬዳ ሳኣ ኮይተ። ሄ ሳኣ ህንተ ባናዉ ኮሼ። 6 ህንተ ህንተ ጹግያ ያርሹዋ፥ ሀራ ያርሹዋ፥ ህንተ አስራታ፥ ህንተ እሙዋ፥ ህንተ ሺቁዋ፥ ህንተ ዶሲደ እምያ እሙዋ፥ ህንተ መህያነ ዶርሳፐ ባይራ ሄ ሳኣ አህተ። 7 ሄዋን መꬍና ጎዳይ ህንተ ጾሳይ ደእያ ሳን ህንተነ ህንተ ሶ አሳይ ማና፤ ቃይ ህንተ ኩሺ ኦꬄዳባን ኡባንነ መꬍና ጎዳይ ህንተ ጾሳይ ህንተና አንጄዳባን ህንተ ናሸታና።

8 “ሀእ ሀዋን ህንተ ኦꬅያዋዳን፥ ሄ ዎደ ህንተ አይፍያን ሎአ ማላትያባ ኦꬅክታ። 9 አያዉ ጎፐ፥ መꬍና ጎዳይ ህንተ ጾሳይ ህንተንቶ እምያ ሸምፖ ቢታ ብሮን ጋክበይክታ። 10 ሽን ህንተ ዮርዳኖሳ ፕኒደ፥ መꬍና ጎዳይ ህንተ ጾሳይ እምያ ሄ ቢታ ላቲደ፥ ህንተ ያን ኡታና። ህንተና ዶዴዳ ሞርከቱዋፐ ህንተና እ ሸምፕስያ ድራዉ፥ ህንተ ዎፑ ጊደ ሄዋን ደአና። 11 ሄ ዎደ መꬍና ጎዳይ ህንተ ጾሳይ ባረ ሱንꬃይ ሄዋን ጼገታናዉ ዶሬዳ ሄ ሳኣ፥ ታን ህንተና አዛዝያዋ ኡባ፥ ጹግያ ያርሹዋ፥ ሀራ ያርሹዋ፥ ህንተ አስራታ፥ ህንተ እሙዋነ ህንተ መꬍና ጎዳዉ ሺቄዳዋ ኡባ ሄዎ አሂታ። 12 ህንተ፥ ህንተ አቱማነ ማጫ ናናይ፥ አቱማነ ማጫ ቆማቱነ ህንተናና ላታ አክቤና ህንተ ካታማን ደእያ ሌዋቱዋናካ እትፐ ሄዋን መꬍና ጎዳ ህንተ ጾሳ ስንꬃን ናሸትተ። 13 ህንተ ጹግያ ያርሹዋ ህንተ ኮዬዳ ሀቃንነ ጮ ያርሸናዳን ናገትተ። 14 ህንተ ህንተ ዛራቱ ደኢያሳ ኡባፐ እቱዋን፥ መꬍና ጎዳይ ዶሬዳ ሳኣን ህንተ ጹግያ ያርሾ ያርሽተ፤ ታን ህንተና አዛዝያዋ ኡባካ ሄዋን ኦꬅተ።

15 “ሽን ህንተ ደእያ ሳን ሀቃንነ ህንተ መህያፐ መꬍና ጎዳይ ህንተና አንጄዳዋዳን ሹኪደ ሚተ፤ ዎጋን ጌሻ አሳ ግድና ዎይ ጌየና አሳ ግድናካ ኡባይካ ጋራ አሹዋነ ገንእያ አሹዋ ምያዋዳን ህንተ መህያፐ ሹኪደ ሚተ። 16 ሽን ሱꬃ ሃꬃዳን ሳኣን ጉስተፐ አትና ሞፕተ። *

17 “ህንተ ህንተ ካꬃፐ፥ ዎይንያፐነ ዛይትያፐ እምያ አስራታ፥ ህንተ መህያፐነ ዶርሳ ዉድያፐ ባይራ፥ ጾሳዉ እማናዉ ሺቄዳዋ ኡባነ ህንተ ህንተ ዶሱዋን ጮ እምያ እሙዋ ኡባ ህንተ ደእያ ሄራን ሙለካ ሞፕተ። 18 ሽን ህንተ፥ ህንተ አቱማነ ማጫ ናናይ፥ ህንተ አቱማነ ማጫ ቆማቱነ ህንተ ካታማቱዋን ደእያ ሌዋቱዋናካ እትፐ፥ መꬍና ጎዳይ ህንተ ጾሳይ ዶሬዳ ሳኣን መꬍና ጎዳ ህንተ ጾሳ ስንꬃን ሀ ያርሹዋ ኡባቱዋ ሚተ፤ ሄዋን ህንተ ዳቡራን ሺሼዳዋን መꬍና ጎዳ ህንተ ጾሳ ስንꬃን ናሸትተ። 19 ህንተ ህንተ ጋድያን ደእያ ላይꬃ ኡባን ሌዋቱዋ ሸነኮ ጌናዳን ናገትተ።

20 “እ ህንተንቶ ገሌዳ ቃላዳን መꬍና ጎዳይ ህንተ ጾሳይ ህንተ ዛዋ አስያ ዎደ፥ ህንተና አሹዋ ማናዉ ኮሽያ ዎደ፥ ህንተ ኮዬዳ ኬና ሚተ። 21 ሽን መꬍና ጎዳይ ህንተ ጾሳይ ባረ ሱንꬃይ ሄዋን ጼሰታናዳን ዶሬዳ ሄ እት ሳአይ ህንተንቶ ሃኮፐ፥ መꬍና ጎዳይ ህንተንቶ እሜዳ ህንተ መህያ ዎይ ዶርሳ ዉድያፐ ሀቃዋ ግድናካ፥ ታ ህንተና አዛዜዳዋዳን፥ ህንተ ኮዬዳ ኬና ህንተ ካታማን ሹኪደ ሚተ። 22 ዎጋን ጌሻ አሳ ግድና፥ ዎይ ጌየናዋ ግድናካ፥ አይ አስካ ጋራ ግድና፥ ገንእያ አሹዋ ካሰ ምያዋዳን ሞ። 23 ሽን ሱꬃይ ደእያ አሹዋ ሜናዳን ናገትተ፤ አያዉ ጎፐ፥ ሸምፑ ሱꬃን ደኤ፤ ሄዋ ድራዉ፥ ደኡዋ አሹዋና ሞፕተ። * 24 ሱꬃ ሃꬃዳን ጋድያን ጉስተፐ አትና ኡሾፕተ። 25 ህንተ መꬍና ጎዳ ስንꬃን ህንተ ሎኦባ ኦꬅያዌ ህንተዉ፥ ህንተፐ ጉይያን፥ ህንተ ናናቶካ ሎኦ ግዳና ማላ፥ ሱꬃ ኡሾፕተ።

26 “ሽን ህንተ ዱማዬዳዋነ ሺቄዳዋ አኪደ፥ መꬍና ጎዳይ ዶሬዳ ሳአዉ ቢተ። 27 ቢደ ህንተ ጹግያ ያርሹዋ፥ አሹዋነ ሱꬃ፥ መꬍና ጎዳዉ፥ ህንተ ጾሳዉ፥ ያርሽያሳን ሺሽተ፤ ህንተ ያርሹዋ ሱꬃ መꬍና ጎዳዉ፥ ህንተ ጾሳዉ፥ ያርሽያ ሳኣ ማታን ጉስተ፤ አሹዋ ህንተ ሚተ። 28 ታን ህንተና አዛዝያ ዎጋ ምንሲደ ናግተ፤ ሄዋ ኦꬆፐ፥ ህንተንቶነ ህንተ ናናዉ ሎአ ግዳናዋ፤ አያዉ ጎፐ፥ ህንተ ልከባነ መꬍና ጎዳ ህንተ ጾሳ ናሸችያ ሎኦባ ኦꬂታ።

ኤቃ ምስልያዉ ጎይነናዳን እመቴዳ ሴራ

29 “ህንተ ላታናዉ ብያ ካዉተꬃ መꬍና ጎዳይ ህንተ ጾሳይ ህንተ ስንꬃፐ ꬋይስያ ዎደነ ህንተካ ኡንቱንቱ ቢታ ላቲደ ደእያ ዎደ፥ 30 ኡንቱንቱ ህንተ ስንꬃፐ ꬋይክችና ህንተ ኡንቱንታ ካላናዉ፥ ኡንቱንታ ጲርያን ኦይቀተናዳን ናገትተ፤ ‘ኑንካ ኡንቱንቱዳን ጎይናናዉ፥ ሀ ካዉተꬃቱ ባረንቱ ጾሳቶ ዎት ጎይኒኖ’ ያጊደ፥ ካል ኦቼናዳን ናገትተ። 31 ኡንቱንቱ ባረንቱ ጾሳቶ ጎይንያ ዎደ፥ መꬍና ጎዳይ እጽያ ቱናባ ኡባ ኦꬅያ ድራዉ፥ ህንተ መꬍና ጎዳዉ፥ ህንተ ጾሳዉ፥ ሄዋዳን ጎይናናዉ በሰና። አያዉ ጎፐ፥ ኡንቱንቱ ሀራይ አቶ ባረንቱ የሌዳ አቱማነ ማጫ ናናቱዋ ባረንቱ ጾሳቶ ያርሺደ፥ ታማን ጹጊኖ።

32 “ስም ህንተ ታ ህንተና አዛዜዳዋ ኡባ ኦꬅተ፤ አ ቦላ አያነ ጉጆፕተ፤ አፐ አያነ ፓጭሶፕተ። *

13

1 “ህንተ ግዶን ትምቢትያ ኦድያዌ ዎይ አኩሙዋ ብልያ አሳይ ደንዲደ፥ ማላታነ ማላልስያባ ኦꬆፐ፥ 2 እ ኦዴዳ ማላታይ ዎይ ማላልስያባይ ቱሙ ግዲደ ፖለትና፥ እ ህንተና፥ ‘አነ ካሰ ህንተ ኤረና ሀራ ጾሳቶ ጎይኖይተ’ ያጎፐ፥ 3 ህንተ አ ሙለካ ስሶፕተ። ህንተ አ ኩመንꬃ ዎዛናፐነ ኩመንꬃ ሸምፑዋፐ መꬍና ጎዳ ህንተ ጾሳ ዶስንቶነ ጊደ፥ ህንተና እ ፓጫናዉ ሄዋ ኦꬄ። 4 መꬍና ጎዳ ህንተ ጾሳ ካልተ፤ አዉ ያይተ፤ አ አዛዙዋ ናግተ፤ አ ቃላካ ስስተ፤ አዉ ጎይንተ፤ አፐ ዱጾፕተ። 5 ህንተና ግብጼፐ ከሲደ፥ አይለተꬃፐ ህንተና ዎዜዳ መꬍና ጎዳ ህንተ ጾሳ ቦላ ህንተ ማካላናዳን ታማርስያ ትምቢትያ ኦድያዋ፥ ዎይ አኩሙዋ ብልያዋ ዎꬍተ፤ ሄዋ ማላ አሳይ ህንተና መꬍና ጎዳ ህንተ ጾሳ አዛዙዋፐ ዎራ ባናዳን ኦꬅያ ድራዉ፥ ሄዋ ማላ ዎꬊደ፥ ኢታ ህንተ ግዶፐ ድግተ።

6 “ሀራይ አቶ ነ ዳይ ናአይ ነ እሻይ፥ ነ አቱማነ ማጫ ናእ፥ ነ ሲቅያ ነ ማቻታ፥ ዎይ ነ ሲቆ ላጊ ኔና፥ ‘ደንዳ፥ ካሰ ኔንነ ነ ማይዛ አዎቱ ጎይን ኤረና ጾሳዉ ጎይናና’ ጎፐ፥ 7 ቢታዉ ሀ ጋጻፐ ያ ጋጻ ጋካናዉ ደእያ፥ ነ ዩሹዋ ኡባን ማታንነ ሃኩዋን ደእያ አሳይ ኡባይ ጎይንያ ጾሳቶ፥ ‘ደንዳ ቢደ ኡንቱንቶ ጎይናና’ ጊደ ባለꬆፐ፥ 8 አዉ ኤኖ ጎፓ፤ እ ግያዋካ ስሶፓ። አዉ ቃረታደ አ ጉየ አሾፓ፤ 9 አ ዎꬋናዉ ኮሼ። አ ዎꬋናዉ ኮይሮ ነ ዶማ፤ ሄዋፐ ጉይያን፥ አሳይ ኡባይ ባረ ኩሽያ አ ቦላ ዎꬂደ ዎꬎ። 10 እ ሀይቃና ጋካናዉ፥ ሹቻን ጫድተ፤ አያዉ ጎፐ፥ እ ህንተና ግብጼ ጋድያፐ፥ አይለተꬃ ጎልያፐ ከሴዳ መꬍና ጎዳፐ፥ ህንተ ጾሳፐ፥ ህንተና ሻካናዉ ኮዬዳ። 11 እስራኤልያ አሳይ ኡባይ ሄዋ ስሲደ ያያና፤ ቃይ ሄዋ ማላ ኢታባካ ላኤንꬆ ህንተ ግዶን ኦንነ ኦና።

12 “መꬍና ጎዳይ ህንተ ጾሳይ ህንተ ደአናዳን እምያ ካታማፐ እቱዋን ህንተ ደእያ ዎደ፥ 13 ህንተ አሳ ግዶን ኢታቱ ደንዲደ፥ አሳ፥ ‘ደንድተ! ቢደ ህንተ ኤረና ጾሳቶ ጎይኔቶ’ ያጊደ ባለꬅያዋ ስሶፐ፥ 14 ሄ የዉዋባ ኦችተ፤ ምንሲደ ፓይድተ። ቆርና ሄ ህንተ ግዶን ቱናባይ ኦሰቴዳዌ ቱማ ግዶፐ፥ 15 ሄ ካታማን ደእያ አሳ ኡባ ማሻ ቃራን ዉርስተ፤ ሄ ካታማነ አን ደእያ መህያናካ አሸናን ꬋይስተ። 16 ሄ ካታማፐ ህንተ አኬዳ ኦሞዱዋ ኡባ ካታማ ዳባባ ሺሽተ። ሄ ካታማነ አ ኦሞዱዋ ኡባ መꬍና ጎዳዉ፥ ህንተ ጾሳዉ፥ ጹግያ ያርሹዋ ኦꬂደ ዉርስ ጹግተ። እ መꬍናዉካ ላኤንꬆ ኬጸተና፤ ላለቴዳ ሳ ግዲደ፥ ሄ ሳአይ አታና። 17 ቱና ጌተቴዳ ሚሻፐ አያይነ ህንተ ኩሽያን ቤቶፖ። ያቶፐ፥ መꬍና ጎዳይ ባረ ዎልቃማ ሀንቁዋፐ ስሚደ፥ ህንተና ማራና፤ እ ህንተንቶ ቃረታና። ካሰ ህንተ ማይዛ አዋቶ ጫቄዳ ጫቁዋዳን፥ ህንተ ፓይዱዋ ዳርሳና። 18 አያዉ ጎፐ፥ ታን ሀች ህንተና አዛዝያ አዛዞ ኡባ ህንተ ናግያዋን መꬍና ጎዳዉ፥ ህንተ ጾሳዉ አዛዘቶፐ፥ ቃይ መꬍና ጎዳ ህንተ ጾሳ ስንꬃንካ ልከ ግድያባ ኦꬆፐ፥ ሄ ጌዳዌ ህንተንቶ ቱሙ ፖለታና።

14

ዬኩዋ ዎደ ድገቴዳ ዶያቱዋ

1 “ህንተ መꬍና ጎዳ ህንተ ጾሳ ናናቱዋ፤ ህንተ ሀይቄዳ አሳዉ ህንተና ጎምኦሮፕተነ ስንꬃ ባጋ ሁጲያ ሜዶፕተ። * 2 አያዉ ጎፐ፥ ህንተ መꬍና ጎዳዉ፥ ህንተ ጾሳዉ፥ ጌሻ አሳ፤ መꬍና ጎዳይ ህንተና ባረዉ አልኦ ሚሻ ግዳናዳን፥ ጋድያን ደእያ አሳ ኡባፐ ዶሪደ ዎꬄዳ።*

ሜተትያነ ሜተተና መሄቱዋነ ዶአቱዋ

(ዎጋ 11:1-47)

3 “ህንተ ቱናባ አያነ ሞፕተ። 4 ህንተ ማና መሄቱነ ዶአቱ ሀዋንታ፤ ቦራ፥ ዶርሳ፥ ዴሻ፥ 5 ገንእያ፥ ዶግያ፥ ዋሻ፥ ዎራ ዴሻ፥ ጮጎሹዋ፥ ጋራነ ደርያ ዶርሳ። 6 ጹጉንꬃይ ዉር ጳልቀቴዳዋንታ፥ ዋሞትያ መሄቱዋነ ዶአቱዋ ኡባ ሚተ። 7 ሽን ዋሞትያዋንታ ግዲደ፥ ጹጉንꬃይ ጳልቀትቤናዋንታ ሞፕተ፤ ሄዋንቱካ ጋሉዋ፥ ሀርባይንያነ ጉፓልያ። ሀዋንቱ ዋሞቲኖ፤ ሽን ኡንቱንቱ ጹጉንꬃይ ጳልቀትቤና ድራዉ፥ ኡንቱንቱ ህንተንቶ ቱና። 8 ጉዱንꬃይካ ጹጉንꬃይ ጳልቀꬃ ግዶፐነ ዋሞተና ድራዉ፥ እ ህንተንቶ ቱና። አ አሹዋ ሞፕተ፤ አ ባኩታካ ቦቾፕተ።

9 “ሃꬃ ግዶን ደእያ መታቱዋ ኡባፐ ህንተ ማናዋንቱ ሀዋንታ፤ ሞልያ ማላ ቀፊነ ፖቁ ደእያ ኡባ ሚተ። 10 ሽን ሞልያዋ ማላ ቀፊነ ፖቁ ባይና ሀቃዋነ ሞፕተ። ሄዋንቱ ህንተንቶ ቱና።

11 “ጌሻ ግዴዳ ካፉዋ ኡባ ሚተ፤ 12 ሽን ካፎቱዋፐ ህንተ ሜናዋንቱ ሀዋንታ: አርጋንꬃ፥ ባዙዋ አንኩዋ፥ ካረꬃ አንኩዋ፥ 13 ጎሉዋ፥ ጽንግልያ ዛረ ኡባ፥ 14 ቁሩዋ ዛረ ኡባ፥ 15 ያንቻ፥ ጫንጭያ ጉቱዋ፥ ሃꬃ ካፉዋ፥ ጋጭያ ዛርያ ኡባ፥ 16 ቄር ጉቱዋ፥ ዎጋ ጉቱዋ፥ ሃꬃ ኩቱዋ፥ 17 ባዙዋ ጉቱዋ፥ ይንዱዋ፥ ጋንጋኑዋ፥ አዱሳ ቆꬊ ደእያ ሃꬃ ካፉዋ፥ 18 ሳቢሳ ግያ ካፉዋ ዛረ ኡባ፥ ጅንጅላትያነ ሻልያ። 19 ቀፍያና ደእያ ቄር መታቱ ኡባይ ህንተንቶ ቱና፤ ኡንቱንታ ሞፕተ። 20 ሽን ሄ ቀፍያና ደእያባቱዋፐ ጌሻ ግድያዋንታ ሚተ።

21 “ህንተ መꬍና ጎዳዉ፥ ህንተ ጾሳዉ፥ ጌሻ አሳ ግድያ ድራዉ፥ ባኩቴዳዋ ኡባ አያነ ሞፕተ። ሄዋ ህንተ ካታማን ደእያ በተቱ ማናዳን ኡንቱንቶ እማናዉ ዳንዳዪታ፤ ዎይ ሀራ ቢታ አሳዉ ዛልአናዉ ዳንዳዪታ። *

“ዴሻ ማራ አ ዳይ ማꬃን ዶይሶፓ።

አስራታ ከስያ ዎጋ

22 “ህንተ ህንተ ጋደፐ ላይꬃን ላይꬃን ጋክያ ካꬃ አይፍያ ኡባፐ አስራታ ከስተ። * 23 ህንተ ኡባ ዎደ፥ መꬍና ጎዳዉ፥ ህንተ ጾሳዉ፥ ያይያዋ ታማራና ማላ፥ እ ባረ ሱንꬃይ ጼሰታና ማላ ዶሬዳ ሳኣን፥ መꬍና ጎዳ ህንተ ጾሳ ስንꬃን፥ ህንተ ካꬃ፥ ዎይንያ ኤሳነ ዛይትያ አስራታ፥ ህንተ ዶርሳፐነ መህያፐ ባይራ የለቴዳዋ ሄዋን ሚተ። 24 መꬍና ጎዳይ ህንተ ጾሳይ ባረ ሱንꬃይ ጼሰታና ማላ ዶሬዳ ሳአይ፥ ህንተ ደኢያሳፐ ሎይꬅ ሃኮ ግዶፐ፥ መꬍና ጎዳይ ህንተና አንጃና ማላ፥ ህንተ ህንተ አስራታ ያ ቶካናዉ ዳንዳየናን እጾፐ፥ 25 ዛልእተ፤ ሄ ሚሻ ኩሽያን ኦይቂደ፥ መꬍና ጎዳይ ህንተ ጾሳይ ዶሬዳ ሳኣ ቢተ። 26 ቢደ ሄ ሻሉዋን ህንተ ኮዬዳዋ ሀቃዋነ፥ ሚዛ ግድና፥ ዶርሳ ግድና፥ ዎይንያ ኤሳ ግዶ፥ ዎይ ሀራ ምኖ ኡሻ፥ ዎይ ሀራ ህንተ ኮይያዋ አያነ ሻሚደ፥ ህንተነ ህንተ ሶ አሳይ ኡባይ መꬍና ጎዳ ህንተ ጾሳ ስንꬃን ሄዋ ሚተነ ናሸትተ።

27 “ሄዋ ህንተ ኦꬅያ ዎደ፥ ህንተ ካታማን ደእያ ሌዋቱዋ ዶጎፕተ፤ አያዉ ጎፐ፥ ኡንቱንቱ ህንተናና ግሽ አኬዳ ሀራ ላታይ ባዋ። 28 ሄዘንꬃ ላይꬃን ላይꬃን ኡባ ዎደ፥ ህንተ ካꬃ አስራታ አሂደ፥ ህንተ ካታማን ሺሽተ። 29 ሄዋ ህንተ ካታማን ደእያ ህንተናና ግሽ አኬዳ፥ ሀራ ላታይ ባይና ሌዋቱ፥ በተቱ፥ አዉ ባይና ናናቱነ አምኤ ማጫ አሳቱ ዪደ ሚኖ፤ ሚድካ ካልኖ። ያቶፐ፥ ህንተ ኦꬅያ ህንተ ኩሽያ ኦሶ ኡባን መꬍና ጎዳይ ህንተ ጾሳይ ህንተና አንጃና።

15

አጩ ማረትያ ላይꬃ

(ዎጋ 25:1-7)

1 “ላፑንꬃ ላይꬃ ላይꬃ ዉርሰꬃን ህንተፐ ታልኤዳዋንቶ ኡንቱንቱ አጩዋ ማርተ። 2 ህንተ አጩዋ ማራና ዎጋይ ሀዋ: ባረ ላገ እስራኤልያዉ ታልኤዳ አይ አሳይነ ሄ አጩዋ ማሮ። መꬍና ጎዳ ማሮተꬃይ አዋየቴዳ ድራዉ፥ ታልኤዳዌ ባረ ላገ እስራኤላዉ ዎይ ባረ እሻዉ ታልኤዳባ ኦቾፖ። 3 ሀራ ቢታ አሳዉ ህንተ ታልኤዳ አጩዋ አካናዉ ዳንዳዪታ፤ ሽን ህንተ ህንተ ዛረቶ ታልኤዳባ ኡባ ማርተ።

4-5 “ህንተ መꬍና ጎዳ ህንተ ጾሳ ቃላዉ አዛዘቶፐ፥ ታን ሀች ህንተና አዛዝያ አዛዞ ኡባ ባለናን ኦꬆፐ፥ ህንተ ግዶን እት አሳይነ ህዬሰና። አያዉ ጎፐ፥ ህንተ ላታናዳን መꬍና ጎዳይ ህንተ ጾሳይ ህንተዉ አቆ ኦꬂደ እምያ ጋድያን መꬍና ጎዳይ ህንተና አንጃና። 6 መꬍና ጎዳይ ህንተ ጾሳይ ህንተንቶ ጌዳዋዳን፥ እ ህንተና አንጃና፤ ዳሮ ካዉተꬃይ ህንተፐ ታልአና፤ ሽን ህንተ እቱዋፐነ ታልእክታ። ቃይ ህንተ ካዉተꬃቱዋ ሞዳና፥ ሽን እቱነ ህንተና ሞደና።

7 “መꬍና ጎዳይ ህንተ ጾሳይ ህንተንቶ እምያ ጋድያን ደእያ ቄር ካታማቱዋፐ ሀቃዋንነ ደእያ ህንተ ላገ እስራኤላቱዋ ግዶን እት አሳይ ህዬሶፐ፥ አዉ መቀꬃ ኢቶፕተ፤ ቃይ ህንተ ኩሽያካ ሺሽ አኮፕተ። * 8 ህንተ ኩሽያ አዉ ብርሽተ፤ አ ኮሽያዋ አያነ አዉ ታልእተ። 9 ‘አጩዋ ማርያ ላፑንꬃ ላይꬃይ ማቴዳ’ ጋደ፥ ህዬሳ እስራኤልያዉ ኢታ አይፍያን ጼላደ፥ አዉ አያነ ታልእያዋ ድጋናዉ ኢታ ቆፋይ ነ ዎዛናን ገለናዳን ናገታ። ሄዌ ꬋዮፐ፥ እ ኔፐ መꬍና ጎዳዉ ዋሳና፤ ሄዌ ነዉ ናጋራ ግዳናዋ። 10 ኔን አዉ ጮ እማ፤ ኔን አዉ እምያ ዎደ፥ ነ ዎዛናን አያዉ እማይታ ጎፓ፤ ያቶፐ፥ ህንተ ኦሶ ኡባን፥ ህንተ ኦይቄዳዋን የꬌዳባን ኡባን መꬍና ጎዳይ ህንተ ጾሳይ ህንተና አንጃና። 11 ሄ ጋድያን ኡባ ዎደካ ህዬስ ꬋየና ድራዉ፥ ታን ኔና እስራኤላቶ፥ ነ ጋድያን ደእያ ህዬሳቶነ መቶታንቻቶ ኬካ ግዳናዳን አዛዛይ። *

አይለቱዋ ላአ ከስያ ማራ

(ከሳ 21:1-11)

12 “ኔን አቱማ ግድና ማጫ ግድና፥ ነ ዳቦ እስራኤልያ አሳ አይልያ ኦꬃደ ሻሞፐ፥ እ ነዉ ኡሱፑን ላይꬃ ኦꬆ፤ ላፑንꬃ ላይꬃን አይለተꬃፐ ከሳ የዳ። * 13 ኔን አይለተꬃፐ አ ከሳ የድያ ዎደ፥ መላ ኩሸ የዶፓ። 14 ኔን ነ ዉድያፐ፥ ነ ኡዱማፐነ ነ ዎይንያ ጉምኢያሳፐ አዉ ኬካተꬃን እማ፤ መꬍና ጎዳይ ነ ጾሳይ ኔና አንጄዳዋ ኬና አዉ እማ። 15 ህንተካ ግብጼ ጋድያን ካሰ አይልያ ግዴዳዋነ መꬍና ጎዳይ ህንተ ጾሳይ ህንተና ያፐ ዎዜዳዋ ዶጎፕተ። ታን ህንተና ሀች አዛዝያዌ ሄዋሳ።

16 “ሽን ሄ አይልያ ኔናነ ነ ጎልያ አሳ ዶሴዳ ድራዉነ ኔናና አዉ ደኡ ሎኦ ግድያ ድራዉ፥ ‘ታን ነ ጎለፐ ከሳደ ቢከ’ ያጎፐ፥ 17 ፐንገ አ አፋደ፥ ጎꬃ አካደ፥ አ ሀይꬃ ሉካ። ያቶፐ እ ነዉ መꬍናዉካ አይልያ ግዳናዋ። ቃይ አይልያ ግድያ ማጫንዉካ ሄዋዳን ኦꬃ። 18 አ ኔን አይለተꬃፐ ከሳ የድያ ዎደ፥ ኔን ቆሄቴዳዋዳን ቆፖፓ፤ አያዉ ጎፐ፥ እ ሀ ኡሱፑን ላይꬃ ግዶን ከራዉ ኦꬅያባይ ኦꬅያዎ ዳኩዋ ዳሩዋ ነዉ ኦꬄዳ። ሄዋ ድራዉ፥ ኔን ኦꬅያባን ኡባን መꬍና ጎዳይ ነ ጾሳይ ኔና አንጃና።

ሚዛይነ ዶርሳይ የልያ ባይራ ማራቱዋ

19 “ኔን ነ መህያፐነ ነ ዶርሳ ዉድያፐ ባይራ የለቴዳ አቱማዋ ኡባ መꬍና ጎዳዉ፥ ነ ጾሳዉ፥ ዱማያ። ነ ዱማዬዳ መህያፐ ባይራ የለቴዳዋ አያነ ጎኤቶፓ፤ ነ ዶርሳ ዉድያፐ ባይራ የለቴዳዋ እክስያካ ሜዶፓ። * 20 ኔንነ ነ ሶ አሳይ ጾሳይ ዶርያ ሳኣን መꬍና ጎዳ ህንተ ጾሳ ስንꬃን ሄዋንታ ላይꬃን ላይꬃን ሚተ። 21 ሽን ነ ያርሽያ መህያ ቦላይ ትላና ꬋዮፐ፥ እ ስሌዳዋ ዎይ ቆቀ ግዶፐ፥ ዎይ ቃይ ሀራ ኢታ ፖኮባይ አ ቦላን ደኦፐ፥ ሄዋ መꬍና ጎዳዉ፥ ነ ጾሳዉ፥ ያርሾፓ። 22 ሄዋ ህንተ ደእያ ህንተ ካታማን ሚተ፤ ዎጋን ጌሻ አሳ ግድና፥ ዎይ ቱና አሳ ግድናካ ገንእያነ ጋራ አሹዋዳን ሞ። 23 ሽን ህንተ አ ሱꬃ ሃꬃዳን ሳኣን ጉስተፐ አትና፥ ሞፕተ። *

16

ፓስጋ ባላ

(ከሳ 12:1-20)

1 “አቢባ አግናን መꬍና ጎዳ ህንተ ጾሳ ፓስጋ ባላ ቦንችተ፤ አያዉ ጎፐ፥ መꬍና ጎዳይ ህንተ ጾሳይ ህንተና አቢባ አግናን ቃማ ግብጼፐ ከሴዳ። * 2 ህንተ ዶርሳ ዉድያፐነ መህያ ዉድያፐ መꬍና ጎዳይ ባረ ሱንꬃይ ጼሰታናዳን ዶርያ ሳኣን፥ መꬍና ጎዳዉ፥ ህንተ ጾሳዉ፥ ፓስጋዉ ያርሽተ። 3 ሄ ያርሹዋ ህንተ ምያ ዎደ፥ እርሹዋ የግ ኡኬዳ ኡክꬃና ሞፕተ፤ ሽን ላፑን ጋላሳ ኩመንꬃ እርሹዋ የግቤና ኡክꬃና ሚተ። ህንተ ግብጼፐ ኤለካ ከሴዳ ድራዉነ ህንተ ደእያ ላይꬃ ኡባን ህንተ ግብጼፐ ከሴዳ ጋላሳ ሀሳያናዳን፥ ሄ መቱዋ ኡክꬃ ሚተ። 4 ህንተ ጋድያን ኡባን ላፑን ጋላሳዉ አያ እርሹነ ቤቶፖ። ቃይ ህንተ ኮይሮ ጋላሳ ኦማርስ ያርሼዳ አሹዋፐ ዎንታዉ አያይነ አቶፖ።

5 “ህንተ ፓስጋ ያርሹዋ መꬍና ጎዳይ ህንተ ጾሳ ህንተንቶ እምያ አይ ካታማንነ ጮ ሹኮፕተ። 6 መꬍና ጎዳይ ህንተ ጾሳይ ባረ ሱንꬃይ ጼሰታናዳን ዶርያ ሳኣን ህንተ ፓስጋ ያርሹዋ ሹክተ፤ ቃይ አዋይ ዉልያ ዎደ ህንተ ግብጼፐ ከሴዳ ድራዉ፥ ሄ ሳትያን ሹክተ። 7 መꬍና ጎዳይ ህንተ ጾሳይ ዶርያ ሳኣን፥ ሄዋን ካꬂደ ሚተ፤ ያቲደ ሳአይ ዎንትያ ዎደ፥ ህንተ ዱንካንያ ዱንካንያ ቢተ። 8 ኡሱፑን ጋላሳ ኩመንꬃ እርሹዋ የግቤና ኡክꬃ ሚተ፤ ላፑንꬃ ጋላሳን መꬍና ጎዳዉ፥ ህንተ ጾሳዉ፥ ጎይናናዉ ጌሻ ሺቁዋ ሺቅተ፤ ሄ ጋላስ አያ ኦሶነ ኦꬆፕተ።

ቆይቻ ባላ

(ከሳ 34:22፤ ዎጋ 23:15-21)

9 “ህንተ ካꬃ ጫካናዉ ኮይሮ ዶሜዳ ዎድያፐ ዶሚደ፥ ላፑን ሳምንታ ኩመንꬃ ፓይድተ። * 10 ያቲደ መꬍና ጎዳይ ህንተ ጾሳይ ህንተና አንጄዳዋ ኬና ህንተ ህንተ ዶሱዋን ጮ እምያ እሙዋ አሂደ፥ መꬍና ጎዳዉ፥ ህንተ ጾሳዉ፥ ቆይቻ ባላ ቦንችተ። 11 ሄዋን ህንተ፥ ህንተ አቱማ ናናይ፥ ህንተ ማጫ ናናይ፥ ህንተ አቱማ ቆማቱነ ህንተ ማጫ ቆማቱ፥ ህንተ ካታማቱዋን ደእያ ሌዋቱ፥ በተቱ፥ አዉ ባይና ናናቱነ ህንተ ግዶን ደእያ አምኤቱ ኡባይ መꬍና ጎዳይ ህንተ ጾሳይ ባረ ሱንꬃይ ጼሰታናዳን ዶርያ ሳኣን፥ ናሸትተ። 12 ህንተ ግብጼ ጋድያን አይልያ ግዴዳዋ ሀሳዪደ፥ ሀ ዎጋ ባለናን ናግተ።

ዳስያ ባላ

(ዎጋ 23:33-43)

13 “ህንተ ኡዱማፐ ህንተ ካꬃ፥ ቃይ ዎይንያ የꬍያሳፐካ ህንተ ዎይንያ ሺሼዳዋፐ ጉይያን፥ ላፑን ጋላሳ ዳስያ ባላ ቦንችተ። * 14 ህንተ፥ ህንተ አቱማ ናናቱነ ማጫ ናናይ፥ ህንተ አቱማ ቆማቱነ ማጫ ቆማቱ፥ ህንተ ካታማቱዋን ደእያ ሌዋቱ፥ በተቱ፥ አዉ ባይና ናናቱነ አምኤቱ ኡባይ ሀ ባላን ሎይꬅ ናሸትተ። 15 መꬍና ጎዳይ ዶርያ ሳኣን ላፑን ጋላሳ መꬍና ጎዳዉ፥ ህንተ ጾሳዉ፥ ባላ ቦንችተ፤ አያዉ ጎፐ፥ ህንተ ኡባይካ እትፐ ናሸታና ማላ፥ ህንተ አይፍሴዳባን ኡባንነ ህንተ ኩሺ ኦꬅያባን ኡባን መꬍና ጎዳይ ህንተ ጾሳይ ህንተና አንጃና።

16 “ህንተ ጋድያን አቱማ አሳ ግዴዳ ኡባይ ላይꬃን ሄዙ ገደ፥ ማጋገ ኡክꬃ ባላ ዎደ፥ ሳምንታቱዋ ባላ ዎደነ ዳስያ ባላ ዎደ፥ መꬍና ጎዳ ህንተ ጾሳ ስንꬃን እ ዶርያ ሳኣን ቤቶ። ኡንቱንቱ መꬍና ጎዳ ስንꬃ ዪደ፥ መላ ኩሸ ዮፕኖ። 17 መꬍና ጎዳይ ህንተ ጾሳይ አንጄዳዋ ኬና ኡባይካ ባረ ዳንዳይያዋ ኬና እሞ።

ጽሎ ፕርዳ ፕርድያዋ

18 “ህንተ ዛራቱ ኡባዉ መꬍና ጎዳይ ህንተ ጾሳይ እምያ ካታማቱዋን ኡባን ህንተ ዳናቱዋነ ካፓቱዋ ሱንꬅተ፤ ኡንቱንቱካ አሳዉ ጽሎ ፕርዳ ፕርድኖ። 19 ጽሎ ፕርዳ ጌላዮፕተ፤ ሶምኡዋ ጼሊደ ማዶፕተ። ማጋንጻ አኮፕተ፤ አያዉ ጎፐ፥ ማጋንጻይ አꬌዳ ኤራንቻቱዋ አይፍያካ ቆቅሲደ፥ ጽሎቱዋ ቃላካ ጌላዬ። * 20 ህንተ ደኡዋን ደአና ማላነ መꬍና ጎዳይ ህንተ ጾሳይ ህንተንቶ እምያ ቢታ ህንተ ላታና ማላ፥ ጽሎ ፕርዳ ፕርድተ።

21 “ህንተ መꬍና ጎዳዉ፥ ህንተ ጾሳዉ፥ ኬጽያ ያርሽያ ሳኣ ማታን አሼሮ ግያ ጾሳትዉ ምꬃፐ መቴዳ ምስልያ ማላ አያነ ኤሶፕተ። * 22 ህንተ መꬍና ጎዳይ ህንተ ጾሳይ እጽያ ጎይንያ ሹቻ ህንተንቶ ኤሶፕተ። *

17

1 “መꬍና ጎዳዉ፥ ህንተ ጾሳዉ፥ ትላ ቦላና ደኤና መህያ፥ ዎይ ህንተ ዶርሳ ያርሹዋ ኦꬂደ ሺሾፕተ፤ ሄዌ አ ስንꬃን ሸነይያባ።

2 “መꬍና ጎዳይ ህንተ ጾሳይ ህንተንቶ እምያ ካታማቱዋፐ ሀቃዋንካ አቱማዋ ግድና ማጫዋ ግድና አ ጫቁዋ ኮሊደ፥ መꬍና ጎዳ ህንተ ጾሳ ስንꬃን ኢታ ኦꬄዳ አሳይ ህንተ ግዶን ቤቶፐ፥ 3 ቃይ ታ አዛዙዋ መንꬂደ፥ ሀራ ጾሳቶ ጎይኔዳ ኡራይ፥ አዋዉ፥ ዎይ አግናዉ፥ ዎይ ሳሉዋ ጾልንተቶ ጎይኔዳ ኡራይ ደኦፐ፥ * 4 ሄዋ ማላባ ህንተ ስሶፐ፥ ሄ የዉዋ ምንሲደ ፓይድተ። ህንተ ቆርና፥ ሄዋ ማላ ቱናባይ እስራኤልያ ግዶን ኦሰቴዳዌ ቱማነ ጌሻ ግዶፐ፥ 5 ሄ ኢታ ኦꬄዳ ብታንያ ዎይ ምሽራቶ ህንተ ካታማፐ ጋጻ ከሲደ፥ ሹቻን ጫዲደ ዎꬍተ። 6 ሄ ዎꬍያ አሳይ ሀይቃናዉ በስያዌ ላኡ ዎይ ሄዙ ማርካይ ማርካትና ግዶ፤ እት አሳ ማርካ ቃላን አይ አሳይነ ሀይቆፖ። * 7 አ ዎꬋናዉ ማርካቱ ኮይሮ ሹቻን አ ጫድኖ፤ ኡንቱንታ ካሊደ አሳይ ኡባይ አ ጫዶ። ሄዋዳን ኦꬂደ፥ ኢታ ህንተ ግዶፐ ድግተ። *

8 “ህንተ ህንተ ካታማቱዋን ፕርዳናዉ ሎይꬅ ዴጽያ ሸምፑዋ ሞቱዋ ግድና፥ ሾቻ ማዱꬃ ሞቱዋ፥ ዎይ ቃይ ታዉ በሰ ግያ አቆ ሞቱዋ ግድናካ ደንዶፐ፥ ሄ ዎደ ህንተ መꬍና ጎዳይ ህንተ ጾሳይ ዶሬዳ ሳኣ አህተ። 9 ሄዋን ሌዋቱዋፐ ቄሰ ግድያዋኮነ ሄ ዎድያን ዳና ግዲደ ፕርድያዋኮ ሺሽተ፤ ሄ የዉዋ ኡንቱንቱ ፕርዳና። 10 መꬍና ጎዳይ ዶሬዳ ሳኣን ኡንቱንቱ ፕርዴዳዋዳን ኦꬅተ፤ ኡንቱንቱ ፕርዴዳዋፐ አሸናዳን ናገትተ። 11 ኡንቱንቱ ህንተና ታማርሴዳ ህግያዳንነ ኡንቱንቱ ኦዴዳ ፕርዳዳን ኦꬅተ፤ ኡንቱንቱ ፕርዴዳ ፕርዳፐ ኡሸቻነ ሀድርሳ አይነ ሸርእ ጎፕተ። 12 ሄዋን መꬍና ጎዳዉ፥ ህንተ ጾሳዉ፥ ኦꬅያ ዳናዉ፥ ዎይ ቄስያዉ አዛዘተናን እጺደ፥ ኦቶረትያ አሳይ ደኦፐ፥ ሄ አሳይ ሀይቆ፤ ሄዋዳን ኦꬂደ፥ ኢታ እስራኤልያ ግዶፐ ድግተ። 13 ሄዋፐ ጉይያን ሄዋ ስሲደ፥ አሳይ ኡባይ ያያና፤ ላኤንꬆ ኦቶረተና።

ካትያ ጼልያ ዎጋቱዋ

14 “መꬍና ጎዳይ ህንተ ጾሳይ ህንተንቶ እምያ ቢታ ላቲደ፥ ያን ደኡዋ ዶምያ ዎደ፥ ህንተ ዩሹዋን ደእያ ካዉተꬃቱዋዳን፥ ህንተካ፥ ‘አነ ኑንካ ኑ ቦላን ካትያ ካተዬቶ’ ያጊደ ቆፖፐ፥ 15 ህንተ ካተያናዌ መꬍና ጎዳይ ህንተ ጾሳይ ህንተንቶ ዶሬዳዋ ግድያዋ ኤርተ። ሄዌካ ህንተ አሳ ግዶፐ ዶረቴዳዋ ግዶፐ አትና፥ ሀራ ቢታ አሳ ህንተ ቦላ ካተዮፕተ። 16 ሄ ካቲ ፓራ ዳሩዋ ሺሻናዉ በሰና፤ ቃይ አሳይካ ፓራ ጮራያናዉ ላኤንꬆ ግብጼ ስማናዳን ኦꬆፖ። አያዉ ጎፐ፥ መꬍና ጎዳይ፥ ‘ሄ ኦግያና ላኤንꬆ ሙለካ ስሞፕተ’ ያጌዳ። * 17 አ ዎዛና ባለናዳን፥ ካቲ ጮራ ማጫ አሳ አኮፖ። ዎርቃካ ብራካ ዳሪ ሺሾፖ። *

18 “እ ባረ ካዉተꬃ አራታን ኡትያ ዎደ፥ ሌዊያ ዛረ ግድያ ቄሳቱ ናግያ ማጻፋፐ ሀ ህግያ ዱቂደ ባረዉ አኮ። 19 እ ሀ ህግያ ቃላነ ዎጋ ናግያዋንነ ኡንቱንታ ኦꬅያዋን መꬍና ጎዳዉ፥ ባረ ጾሳዉ፥ ያይያዋ ታማራና ማላ፥ ሀ ማጻፋይ አናና ደኦ፤ እካ ሀ ማጻፋ ባረ ደኦ ላይꬃን ኡባን ናባቦ። 20 ያቶፐ፥ እ ባረ ዎዛናን፥ ‘ታን ታ ላገቱዋፐ አꬋይ’ ጊደ ባረ እሻቱዋ ቦላ ኦቶረተና። እካ ጾሳ ህግያፐ ሀድርሳነ ኡሸቻ ጌና። እ ባረ ካዉተꬃን አዱቂደ ደአና፤ አ ናናይካ እስራኤልያ ጋድያን ካትያ ግዳናዋ።

18

ግሹዋን ቄሳቱ ዋ ጋክያዋ

1 “ቄሰተꬃን ኦꬅያ ኩመንꬃ ሌዊያ ዛረቶ እስራኤልያ ግዶን ቢታ ላታይ ባዋ። ኡንቱንቱ አሳይ መꬍና ጎዳዉ ሺሽያ ታማን ጹግያ ያርሹዋፐ ሚደ ደእያዌ ኡንቱንቶ ላታ። 2 ኡንቱንቶ ኡንቱንቱ እሻንቱ ግዶን ላታይ ደኤና፤ መꬍና ጎዳይ ኡንቱንቶ ገፔዳዋዳንካ እ ኡንቱንቱ ላታ። *

3 “ኮሩማ ዎይ ዶርሳ አሳይ ያርሾ ሺሼዳዋፐ ቄሳቶ በስያዌ ሀዋ: ምሳ፥ ላኡ ባጋ ጎጎንጩዋነ ኡሉዋ ግዶ አሹዋ ኡንቱንቶ እምኖ። 4 ህንተ ካꬃፐ፥ ዎይንያፐነ ዛይትያፐ ኮይሮ ጋኬዳ አይፍያነ ህንተ ዶርሳ እክስያፐ ባይራቱዋ ቄሳቶ እሚታ። 5 አያዉ ጎፐ፥ ኡንቱንቱነ ኡንቱንቱ ናናይ መꬍና ጎዳ ሱንꬃን ኤቂደ፥ መꬍናዉ ቄሴ ግዲደ ኦꬃና ማላ፥ ህንተ ዛርያ ኡባ ግዶፐ መꬍና ጎዳይ ህንተ ጾሳይ ኡንቱንታ ዶሬዳ።

6 “ሌዊያ ዛረ ግድያ እት አሳይ እስራኤልያ ጋድያን አይ ካታማፐነ ደንዲደ፥ መꬍና ጎዳይ ዶርያ ሳአዉ ዮፐ፥ 7 እ ብያሳን ደእያ ሌዋቱ መꬍና ጎዳ ስንꬃን ኤቂደ ኦꬅያዋዳን፥ እካ መꬍና ጎዳ ባረ ጾሳ ስንꬃን ኤቂደ ኦꬆ። 8 ቃይ ባረ አዉዋ አቁዋ ባይዝና፥ ባረና ጋክያዋ አኬዳዋ ግዶፐካ፥ ሌዋቱ ጎኤትያዋ ኡባ ኡንቱንቱና ልከ ሻኪደ አኮ።

ኢታ ሜዝያፐ ናገታናዳን እመቴዳ ሴራ

9 “መꬍና ጎዳይ ህንተ ጾሳይ ህንተንቶ እሜዳ ቢታ ገልያ ዎደ፥ ሄ ጋድያን ደእያ አሳይ ኦꬅያ ቱና ኦሱዋ ኦꬆፕተ። 10 ባረ አቱማ ናኣ ዎይ ማጫ ናቶ ያርሾ ጊደ፥ ታማን ጹግያ አይ አሳይነ ህንተ ግዶን ቤቶፖ። ብትያዌ፥ ማራጭያ ጼልያዌ፥ ሙሩንያዌነ ካጫ ኦድያዌ ቃይ ህንተ ግዶን ደኦፖ። * 11 አያንቲያዌ፥ አያናቱዋ ጼግያዌ፥ ሻሬችያዌነ ሀይቄዳ አሳ አያና ጼግያዌ ህንተ ግዶን ደኦፖ። * 12 ሄዋ ማላባ ኦꬅያ አይ አሳይነ መꬍና ጎዳ ማታን እጸቴዳ አሳ። ኡንቱንቱ ሄዋ ማላ ቱና ኦꬅያ ድራዉ፥ መꬍና ጎዳይ ህንተ ጾሳይ ሄ ካዉተꬃ ህንተ ስንꬃፐ የደርሳና። 13 ሽን ህንተ መꬍና ጎዳ ህንተ ጾሳ ስንꬃን ኩመንꬃ ፖኮባይ ባይናዋንታ ግድተ። *

ጾሳይ ናብያ ኪታና ጌዳዋ

14 “ሀ ህንተ ላታናዉ ብያ ጋድያን ደእያ ካዉተꬃቱ ሙሩንያዋንቱነ ማራጭያ ጼልያዋንቱ ኦድያዋ ስስያዋንታ። ሽን ህንተ ሄዋ ኦናዳን መꬍና ጎዳይ ህንተ ጾሳይ ህንተና ተኤዳ። 15 መꬍና ጎዳይ ህንተ ጾሳይ፥ ህንተ ዛርያ ግዶፐ፥ ታ ማላ ትምቢትያ ኦድያዋ ህንተንቶ ደንꬃና። ህንተ እ ግያዋ ስስተ። * 16 ህንተ ሲና ደርያ ቦላን ሺቄዳ ዎደ፥ መꬍና ጎዳ ህንተ ጾሳ ሀዋዳን ያጊደ ኦቼድታ፤ ‘ኑን ሀይቀናዳን፥ መꬍና ጎዳ ኑ ጾሳ ኮሻ ዛር ስሶኮ፤ ቃይ ሀ ዎልቃማ ታማካ ላኤንꬆ በኦኮ’ ያጌድታ።

17 “መꬍና ጎዳይ ታዉ ሀዋዳን ያጌዳ፤ ‘ኡንቱንቱ ጌዳዋ ኡባ ልከ ጌድኖ። 18 ታን ኡንቱንቱ ዛራቱ ግዶፐ፥ ነ ማላ ትምቢትያ ኦድያዋ ኡንቱንቶ ደንꬃና፤ ታ ቃላ አ ዶናን ዎꬃና፤ እካ ታን አ አዛዝያ ኡባ ኡንቱንቶ ኦዳና። 19 እ ታ ሱንꬃን ኦድያ ታ ቃላ ስሰና ኦስነ ሀሉዋ ታን ከሳና። * 20 ሽን ታ አዛዛቤናዋ ጻሊደ ታ ሱንꬃን ኦድያዌ ዎይ ሀራ ጾሳቱዋ ሱንꬃን ኦድያ ሄ ትምቢትያ ኦድያዌ ሀይቆ’ ያጌዳ።

21 “ህንተ፥ ‘ትምቢትያ ኦድያዌ ኦድያ ቃላይ መꬍና ጎዳፐ ግደናዋ አያን ሻክ ኤራኔ?’ ያጎፐ፥ 22 ሄ ትምቢትያ ኦድያዌ መꬍና ጎዳ ሱንꬃን፥ እ ኦዴዳ ቃላይ ፖለተናን እጾፐ፥ ሄዌ መꬍና ጎዳይ ኦድቤና ቃላ ግድያዋ ኤሪታ። ሄ ትምቢትያ ኦድያዌ ዎርዱዋን ኦዴዳ ድራዉ፥ አዉ ያዮፕተ።

19

ባቃቲደ አትያ ካታማቱዋ

(ፓይ. 35:9-34፤ ኢያሳ 20:1-9)

1 “መꬍና ጎዳይ ህንተ ጾሳይ ህንተንቶ እምያ ጋድያን ደእያ ካዉተꬃ ꬋይስያ ዎደ፥ ቃይ ህንተካ ኡንቱንታ የደርሲደ፥ ኡንቱንቱ ካታማቱዋንነ ኡንቱንቱ ጎለቱዋን ደኡዋ ዶምያ ዎደ፥ 2 መꬍና ጎዳይ ህንተ ጾሳይ ላታ ኦꬂደ እምያ ጋድያን ደእያ ካታማቱዋፐ ሄዙ ካታማቱዋ ህንተንቶ ዱማይተ። 3 መꬍና ጎዳይ ህንተ ጾሳይ ህንተንቶ ላታ ኦꬂደ እምያ ቢታ ሄዙ ከሲደ ሻክተ። ያቲደ አሳ ዎꬌዳ ኦንነ ሄ ካታማቱዋኮ ባቃታናዳን ኦግያ ጊግስተ።

4 “እት አሳይ ካሰ ሞርከተꬃይ ባይናን ደእሽን፥ ኤረናን ባረ ሾሩዋ ዎꬎፐ፥ እ ሄ ካታማቱዋፐ እቶ ባቃቲደ፥ ባረ ሸምፑዋ አሾ። 5 ላኡ አሳይ ምꬃ ቃንጻናዉ ዎራ ቢና፥ እቱ ምꬃ ቃንጽሽን፥ ቱትያፐ አይፊ ኮለት ዎꬊደ ህንኩዋ ዎꬎፐ፥ ሄ ዎꬌዳዌ ሀ ሄዙ ካታማቱዋፐ እቱዋ ባቃቲደ፥ ባረ ሸምፑዋ አሾ። 6 ቆሰት አትያ ካታማይ እቱዋ ጻላላ ግዶፐ፥ ዎጺደ ኤለካ ጋካናዉ ኦጊ አዱቄዳ ጋሱዋን ሱꬃ አችያዌ ሱልያ ሀንቁዋን ደንዲደ፥ የደርስ ጋኪደ፥ ሀይቃናዉ በሰናዋ ዎꬋናዉ ዳንዳዬ፤ አያዉ ጎፐ፥ እ ባረ ሾሩዋ ዎꬌዳዌ ካሰ ሞርከተꬃይ ደእያ ድራሳ ግደና። 7 ህንተ ሄዙ ካታማቱዋ ዱማይ ዎꬃናዳን፥ ታን ህንተና አዛዜዳዌ ሄዋሳ።

8 “መꬍና ጎዳይ ህንተ ጾሳይ ካሰ ህንተ ማይዛ አዋቶ ጫቄዳዋዳን ህንተ ዛዋ አሶፐ፥ ቃይ ህንተ ማይዛ አዋቶ እማና ጌዳ ቢታ ኡባ ህንተንቶ እሞፐ፥ 9 ሀ ሄዙ ካታማቱዋፐ ሀራ ሄዙ ካታማቱዋ ጉጂታ። ሀቼ ታን ህንተና አዛዝያዋ ኡባ ህንተ ፖሎፐ፥ መꬍና ጎዳ ህንተ ጾሳ ዶሶፐነ እ ህንተና ታማርሴዳ ኦግያን ምኒደ ደኦፐ፥ ሀ ቢታይ ህንተንቶ እመታና። 10 ሄዋ ኦꬆፐ፥ መꬍና ጎዳይ ህንተ ጾሳይ ላታ ኦꬂደ ህንተንቶ እምያ ጋድያን ጌሻ አሳ ሱꬃይ ጉከና፤ ቃይ ህንተካ ሱꬃ ጉስያ ናጋራፐ አቲታ።

11 “ሽን እት አሳይ ባረ ሾሩዋ እጺደ፥ ዙግ ናጊደ አ ዎꬊደ፥ ሀ ካታማቱዋፐ እቶ ባቃቶፐ፥ 12 አ ካታማ ጭማቱ እ ባቃቴዳ ካታማፐ ኪት አሂሲደ፥ ሀሉዋ ከሳናዉ አ ኮይያዎ አꬅ እምኖ። 13 አዉ አይነ ቃረቶፕተ፤ ህንተንቶ ኡባባይ ሎአ ግዳና ማላ፥ ጌሻ ሱꬃ ጉስያዋ እስራኤልያ ግዶፐ ꬋይስተ።

በን ዛዋቱዋ

14 “መꬍና ጎዳይ ህንተ ጾሳይ ህንተ ላታናዳን እምያ ጋድያን፥ በን አሳይ ኤሴዳ ነ ሾሩዋ ቢታ ዛዋ ሾዶፓ። *

ማርካቱዋባ

15 “እት አሳ ባይዛንቻ ጋናዉ እት ማርካ ጻላላይ ግደና። ላኡ ዎይ ሄዙ ማርካይ ማርካትና፥ ሄ ሞቱ ፕርደታናዉ ኮሼ። *

16 “እት አሳይ ሀራ ዎርዱዋን ሞታናዉ ደንዶፐ፥ 17 ሄ ሞትያዌነ ሞተትያዌ ላኡካ መꬍና ጎዳ ስንꬃን፥ ቄሳቱ ዋ ስንꬃንነ ሄ ዎደ ፕርድያ ዳናቱዋ ስንꬃን ኤቂኖ። 18 ያቶፐ ዳናቱ ሄ የዉዋ ምንሲደ ብድኖ፤ ሄ ሞትያዌ ባረ እሻ ዎርዱዋን ሞቴዳዋ ግዶፐ፥ 19 እ ሄ ሞቱዋን ባረ እሻ ሙርሳናዉ ቆፔዳ ሙራ ባረዉ ሙረቶ፤ ሄዋዳን ኦꬂደ፥ ሄዋ ማላ ኢታ ህንተ ግዶፐ ድግተ። 20 ያቶፐ፥ ሀራ አሳይ ሄዋ ስሲደ ያያና፤ ሄዋ ማላ ኢታ ኦሱዋ ላኤንꬆ ኦና። 21 ሄዋ ማላ ኢታ ኦꬄዳዎ አይነ ቃረቶፕተ፤ ሸምፑዋ ዎꬌዳዌ ሀይቆ፤ አይፍያ ድራዉ አይፍያ፤ አቻ ድራዉ አቻ፤ ኩሽያ ድራዉ ኩሽያ፤ ገድያ ድራውካ ገድያ። *

20

ኦላባ

1 “ህንተ ሞርክያና ኦለታናዉ ብያ ዎደ፥ ኡንቱንቱ ፓራቱ፥ ፓራ ጋረቱነ ኡንቱንቱ ኦላንቻቱ ህንተፐ ዳርና በኢደ፥ ኡንቱንቶ ያዮፕተ፤ አያዉ ጎፐ፥ ህንተና ግብጼፐ ከሴዳ መꬍና ጎዳይ ህንተ ጾሳይ ህንተናና ደኤ። 2 ህንተ ኦላ ዶማናፐ ካሰቲደ፥ ቄሲ ስንꬃዉ አꬊደ ሀዋዳን ያጎ፤ 3 ‘ህንተኖ እስራኤልያ አሳቶ፥ ስስተ፤ ህንተ ሀች ህንተ ሞርክያና ኦለታናዉ ሀኒታ። ስም ህንተ ዎዛናይ ዳጋሞፖ፤ ያዮፕተ፤ ኡንቱንቱ ስንꬃን ኮኮሮፕተነ ሻባረቶፕተ። 4 አያዉ ጎፐ፥ መꬍና ጎዳይ ህንተ ጾሳይ ህንተናና ብያ ድራዉ፥ ህንተ ሞርክያ ኦሊደ፥ ህንተንቶ ጾኑዋ እማና’ ያጎ።

5 “ኦላ ጋዳዋቱ ኡንቱንታ ሀዋዳን ያግኖ፤ ‘ኦራꬃ ጎልያ ኬጺደ ገልቤና አሳይ ደኦፐ፥ እ ሀ ኦላን ሀይቂና፥ ሀራ አሳይ አ ጎልያ ገለናዳን፥ እ ጎለ ስሞ። 6 ዎይ ዎይንያ ቶኪደ፥ አ አይፍያን ናሸትቤና ኡራይ ደኦፐ፥ እ ሀ ኦላን ሀይቂና፥ ሀራ አሳይ አ ዎይንያ አይፍያን ናሸተናዳን፥ እ ባረ ጎለ ስሞ። 7 ማጫ አሳ ጊግሲደ አክቤና አሳይ ደኦፐ፥ እ ሀ ኦላን ሀይቂና፥ ሀራ አሳይ እዞ ማችያ አከናዳን፥ እ ባረ ጎለ ስሞ’ ያግኖ።

8 “ጋዳዋቱ ጉጂድካ አሳዉ ሀዋዳን ያግኖ፤ ‘ሀ አሳ ግዶን ያይያ አሳይነ ህርግያ አሳይ ኦንነ ደኦፐ፥ እ ባረ ላገቱዋ ዎዛናካ ያሻን ሴርሰናዳን እ ባረ ጎለ ስሞ’ ያግኖ። 9 ጋዳዋቱ ሀዋ አሳዉ ኦድ ዉርስያ ዎደ፥ ጭታዉ ጭታዉ ኦላ ጋዳዋቱዋ ዶርኖ።

10 “እት ካታማ ኦላናዉ ቢደ ህንተ አኮ ማትያ ዎደ፥ ኮይሮቲደ ሳሩዋን ኡንቱንቱ ኩሽያ እማናዳን ኦችተ። 11 ኡንቱንቱ ሳሩዋን ባረንቱ ኩሽያ እሚደ፥ ባረንቱ ግምቢያ ፐንግያ ዶዪደ ህንተና ገልሶፐ፥ ሄ ካታማን ደእያ አሳይ ኡባይ ህንተንቶ ሀጋዝኖነ ዴጾ ኦሱዋ ህንተንቶ ኦꬅኖ። 12 ሽን ሄ ካታማ አሳይ ህንተንቶ ሳሩዋን ኩሽያ እመናን እጺደ፥ ህንተናና ኦላዉ ጊጎፐ፥ ህንተ ሄ ካታማ ዩሹዋ ዶድተ። 13 መꬍና ጎዳይ ህንተ ጾሳይ ኡንቱንታ ህንተንቶ አꬅ እምያ ዎደ፥ ሄ ካታማን ደእያ አቱማ አሳ ኡባ ማሻን ዉርስተ። 14 ሽን ማጫ አሳ፥ ናናቱዋ፥ መህያነ ካታማ ግዶን ደእያ ኡባባ ኦሞዱዋ ኦꬂደ ህንተንቶ አኪተ። ቃይ መꬍና ጎዳይ ህንተ ጾሳይ ህንተንቶ እምያ ህንተ ሞርከቱዋ ኦሞዱዋን ጎኤትተ። 15 ህንተ ደኢያሳፐ ሃኪደ ደእያ ካታማቱዋካ ኦይቂያ ዎደ፥ ሄዋዳን ኦꬂታ።

16 “ሽን መꬍና ጎዳይ ህንተ ጾሳይ ህንተንቶ ላታ ኦꬂደ እምያ ጋድያን ሸምፑዋና ደእያዋ እትባነ አሸናን ዎꬍተ። 17 መꬍና ጎዳይ ህንተ ጾሳይ አዛዜዳዋዳን፥ ሂተቱዋ፥ አሞረቱዋ፥ ካናነቱዋ፥ ፓርዘቱዋ፥ ሂዌቱዋነ ያቡሳቱዋ ዉርሲደ ዎꬍተ። 18 ሄዌ ꬋዮፐ፥ ኡንቱንቱ ባረንቱ ጾሳቶ ጎይንያ ቱና ኦሱዋ ህንተ ኦꬃናዳን ህንተና ታማርሳና፤ ሄዋን ህንተ መꬍና ጎዳ ህንተ ጾሳ ቦላ ናጋራ ኦꬃና።

19 “ካታማ ኦይቃናዉ ዩሹዋ ዶድ፥ ዳሮ ጋላሳ ኦለቲደ ጋምእያ ዎደ፥ አን ደእያ አይፍያ እምያ ምꬃ ካልታን ቃንጾፕተ፤ ኡንቱንቱ አይፍያ ሚተፐ አትና፥ ኡንቱንታ ቃንጾፕተ። አያዉ ጎፐ፥ ህንተ ዩሹዋን ዶዲደ ኦልያዌ አሳፐ አትና፥ ደምባን ደእያ ምꬃ ግደና። 20 ሽን ህንተ ኤርያ አይፍያ እመና ሀራ ምꬃቱዋ ቃንጺደ፥ ህንተናና ኦለትያ ካታማይ ኩንዳና ጋካናዉ፥ ሄዋን ዶድያ ጌሱዋ ኬጽተ።

21

ዎꬌዳ ኡራይ ኤረትቤና ዎንጃላ

1 “ህንተ ላታናዳን መꬍና ጎዳይ ህንተ ጾሳይ ህንተንቶ እምያ ጋድያን፥ ኦን ዎꬌደንቶ ኤረና አሃይ ኩንዲደ ቤቶፐ፥ 2 ህንተ ዳናቱነ ህንተ ጭማቱ ቢደ፥ ሄዋ ዩሹዋን ደእያ ካታማቱዋፐነ ሄ አሃፐ ግዱዋን ደእያ ሃኮተꬃ ልክኖ። 3 ሄዋፐ ጉይያን፥ አሃይ ኩንዴዳሳ ማታትያ ካታማ ጭማቱ፥ ኦሶ ጋካቤና፥ እ ሞርግያን ቃምባራይ ዎꬍቤና ኡሳቶ አክኖ። 4 ጎግያ ሃꬃይ ደእያ ጎሸትቤና ሳነ ዘረትቤና ዛንጋራ አፊደ፥ ሄ ኡሳት ሞርጊያ ምርቂደ መንꬅኖ። 5 ያቶፐ ሌዊያ ናናይ፥ ቄሳቱ ሄ ሳኣ እትፐ ቢኖ፤ አያዉ ጎፐ፥ ሀዋ ማላ ኢታ ሀይቁዋነ ሞቱዋ ሻኪደ ፕርዳናዉ፥ መꬍና ጎዳይ ህንተ ጾሳይ ባረ ስንꬃን ኦꬃናዉ፥ መꬍና ጎዳ ሱንꬃንካ አንጃናዉ ኡንቱንታ ዶሬዳ። 6 ሄዋፐ ጉይያን፥ ሄ አሃይ ኩንዴዳሳ ማታትያ ካታማ ጭማቱ ኡባይ፥ ዛንጋራን ሞርጊያ ምርቂደ ዎꬌዳ ኡሳት ቦላ ባረንቱ ኩሽያ ሜጨቲደ፥ ሀዋዳን ያግኖ፦ 7 ‘ኑ ኩሺ ሀ ሱꬃ ጉስቤና፤ ኑ አይፊካ ሀዋ ኦꬄዳዋ በእቤና። 8 አቤት መꬍና ጎዳዉ፥ ኔን ዎዜዳ ነ አሳ፥ እስራኤልያ ማራ፤ ሀ ጌሻ ሱꬃ ነ አሳ ቦላ ናቁዋ ኦꬃደ ፓይዶፓ ያግኖ’። ሄ ሱꬃ ድራዉ፥ ኡንቱንቶ አቶ ጌተታና። 9 ህንተ መꬍና ጎዳ አይፍያ ስንꬃን ሄዋዳን ኦꬂደ፥ ጌሻ ሱꬃይ ጉኬዳ ናጋራ ህንተ ግዶፐ ድግተ።

ኦላን ኦሞደቴዳ ማጫ አሳቱዋባ

10 “ህንተ ሞርክያና ህንተ ኦለታናዉ ከስና፥ መꬍና ጎዳይ፥ ህንተ ጾሳይ፥ ኡንቱንታ ህንተ ኩሽያን አꬅ እምና፥ ኡንቱንታ ኦሞድያ ዎደ፥ 11 ኦሞደቴዳ አሳ ግዶን እት ማላንቻ ምሽራቶ በኣደ፥ እዞ አሞታደ፥ ማቼ ኡዳናዉ ኮዮፐ፥ 12 ነ ጎለ አያ፤ እ ሁጲያ ሜዳ፤ እ ጹጉንꬃካ ጭጋ። 13 ኦሞደትያ ዎደ ደእያ ማዩዋ ቃራ ድጋደ፥ ነ ሶን ኡታደ፥ ባረ አዎነ ባረ ዳይዉ እት አግና ኩመንꬃ ካዮቱ። ሄዋፐ ጉይያን፥ እዞ አካ። 14 ያታ ስምና፥ እዝና ደእያዌ ኔና ናሸቼናን ꬋዮፐ፥ አ ባረ ኮዮሳ ባናዳን የዳ አጋ። ኔን እዞ ማቼ ኦꬃደ እትፐ አቄዳ ድራዉ፥ እዞ ሻሉዋን ዛልአናዉ ዎይ ካዉሻናዉ በሰና።

ባይራ ናአይ ላትያ ማታ

15 “እት አሳዉ እ ዶስያነ እጽያ ላኡ ማጫ አሳቱ ደኦፐ፥ ቃይ ሀ ላአቱካ አዉ አቱማ ናናቱዋ የሌዳዋንታ ግድሽን፥ ባይራ የለቴዳዌ ሀ እጽያ ማጫ ምሽራትፐ የለቴዳዋ ግዶፐ፥ 16 ባረ ናናዉ ባረ አቁዋ እ ላትስያ ዎደ፥ እ እጽያንፐ የለቴዳ ባይራይ ደእሽን፥ እ ዶስያንፐ የለቴዳ ቴፋ ባይራያናዉ በሰና። 17 ሀራ ናናዉ እምያዋፐ ላኡ ኩሽያ አꬂ እምያዋን ሀ እጽያን ናአይ ባይራ ግድያዋ ኤርሳናዉ በሰ። አያዉ ጎፐ፥ ሄ ናአይ አዉ ኩሽያ ገድያ ጳልቄዳ ባይራ ግድያ ድራዉ፥ ባይራቱዋ እ አካናዉ በሰ።

አዎነ አትዉ አዛዘተናን እጼዳ ናኣ

18 “አዎነ አትዉ አዛዘተናን እጼዳ፥ ኡንቱንቱ ሴርናካ ስመና ሞርግያ ዞዳነ ማካላንቻ ግዲደ ስመና ናእ ደኦፐ፥ 19 አዉነ አታ ሄ ካታማ ፐንግያን ደእያ ጭማቱዋኮ አ ኦይቂ አክ አህኖ። 20 ጭማቶ ሀዋዳን ያግኖ፤ ‘ሀዌ ኑ ናአይ ሞርግያ ዞዳነ ማካላንቻ፤ እ ኑዉ ሙለካ አዛዘተና፤ ሚሻ ላል ካእያዋነ ኡሻንቻ’ ያጊደ ኦድኖ። 21 ሄዋፐ ጉይያን፥ ሄ ካታማን ደእያ አቱማ አሳይ ኡባይ እ ሀይቃና ጋካናዉ፥ ሹቻን ጫዲደ አ ዎꬍኖ። ሄዋዳን ኦꬅያዋን ህንተ ግዶፐ ኢታ ꬋይስተ። ያቶፐ እስራኤልያ ኡባይ ሄዋ ስሲደ ያያና።

ዱማ ዱማ ህገቱዋ

22 “እት አሳይ ሀይቁዋ ፕርድስያ ዳባ ኦꬅና፥ ህንተ አ ምꬃን ካቂ ዎꬎፐ፥ 23 ሄ ካቀቴዳ ምꬃን አ አሃይ አቆፖ፤ አ ሄ ጋላስ ሞግተ። አያዉ ጎፐ፥ ምꬃ ቦላን ካቀት ሀይቂያ ኦንነ ጾሳን ሸቀቴዳዋ። መꬍና ጎዳይ ህንተ ጾሳይ ህንተንቶ ላታ ኦꬂደ እምያ ህንተ ቢታ ህንተ ቱንሶፕተ። *

22

1 “እስራኤልያ አሳ ቦራይ ዎይ ዶርሳይ ባዪደ ዎራ ቢሺና በኦፐ፥ ሸነኮ ጋደ አጋ አጎፓ፤ አ ጎዳዉ ላጋ አሃደ እማ። * 2 ሄ መህያ ጎዳይ ነ ሄራ ግዳና ꬋዮፐ፥ ዎይ አ ጎዳይ ኦነንቶ ኔን ኤራና ꬋዮፐ፥ አ ጎዳይ ኮዪደ ያና ጋካናዉ፥ ነ ጎለ አካደ አፋ፤ እ ዪደ፥ ደምያ ዎደ፥ አዉ እማ። 3 ሄዋዳን ሀርያ ግድና፥ ማዩዋ ዎይ አያነ ባዬዳዋ ደሞፐ፥ አ ጎዳዉ ዛራፐ አትና፥ ሸነኮ ጎፓ።

4 “እስራኤልያ አሳ ሀሪ ዎይ ቦራይ ኦግያን ኩንዴዳዋ በኦፐ፥ ማዳደ ደንꬃፐ አትና፥ ሸነኮ ጋደ አጋ አጎፓ።

5 “ማጫ አሳይ አቱማ አሳ ማዩዋ ማዮፕኖ፤ አቱማ አሳይካ ማጫ አሳ ማዩዋ ማዮፕኖ። አያዉ ጎፐ፥ ሄዋ ማላባ ኦꬅያ ኦናነ መꬍና ጎዳይ ህንተ ጾሳይ ሻቴ።

6 “ኦግያን ነ ቢሺና፥ ምꬃን ግድና፥ ሳኣን ባረ ማራ ዎይ ቁቁልያ ሀጳ ኡቴዳ ካፋቶ ደሞፐ፥ እዞ እ ማራና ጋꬃ ኦይቃደ ነ ጎለ አፎፓ። 7 ማራቱዋ አካ አፋናዉ ዳንዳያሳ፤ ሽን ዳዮ ባናዳን የዳ አጋ። ሄዋዳን ኦꬆፐ፥ ኔን ዱረታደ አዱሳ ላይꬃ ደአና።

8 “ኦራꬃ ጎልያ ኬጽያ ዎደ፥ ꬎቃ ካራፐ አሳይ ኩንድ ሀይቂና ነ ኦሸተናዳን፥ ዘምፒደ አትያዋ ጊግሳ።

9 “ነ ዎይንያ ሾይቃን ላኡ ቆሞ ካꬃ ዘሮፓ፤ ሄዋዳን ኦꬆፐ፥ ነ ዘሬዳ ካꬃይነ ዎይኒ ላኡካ ባያና። *

10 “ቦራነ ሀርያ እትፐ ዋጻደ ጎሾፓ።

11 “ሱፍያፐነ ሊኑዋፐ ዋላካን ዳደቴዳ ማዩዋ ማዮፓ።

12 “ነ ማዬዳ ማዮ ኦይዱ ባጋናካ ማጫራይ ደኦ። *

ገሉዋ አኩዋ ጌሻተꬃን ናግያዋ

13 “እት አሳይ ማቻቶ አኪደ፥ እዝና አቅ ስሚደ፥ እዞ ዶሳና ꬋዮፐ፥ 14 ‘ሀኖ ታ አካደ እዝና አቅያ ዎደ፥ ህጊ እዝዉ ባዋ’ ያጊደ እዞ ባይዚደ ሃሳዮፐ፥ 15 ሄ ናት አዉነ ዳያ እ ህግያ ማላታ አክ አፊደ፥ ካታማ ፐንግያን ደእያ ጭማቱዋ በስኖ። 16 ናት አዉ ጭማቶ ሀዋዳን ያጊደ ኦዶ፥ ‘ታን ታ ናቶ ሀዎ ማቼ ኦꬃደ እማድ፤ ሽን እ እዞ እጼዳ። 17 እ፥ “ነ ናትን ህጊ ባዋ” ያጊደ እዞ ባይዚደ ሃሳየ፤ ሽን ታ ናት ህግያ ማላታ ሀዋ በእተ’ ያጊደ፥ እዝ ህግያ ኤርስያ ጫርቂያ በሶ። 18 ያትና ሄ ካታማ ጭማቱ አ ሙርኖ። 19 እ እስራኤልያ ዎዶራት ሱንꬃ ባይዜዳ ድራዉ፥ ጭማቱ አ ጼቱ ጻጋራ ብራ ሙሪደ፥ ሄዋ ናት አዎ እምኖ። ናታካ አዉ ማቼ ግዳደ ደኡ፤ ባረ ደኦ ላይꬃ ኡባን እ እዞ የዳናዉ በሰና።

20 “አ ሞቱ ቱማ ግዲደ፥ ናትን ዎዶሮተꬃይ ꬋዮፐ፥ 21 ናቶ እዝ አዉዋ ካረ አሂደ፥ ሄ ካታማ አቱማ አሳይ እዞ ሹቻን ጫዲደ ዎꬎ። አያዉ ጎፐ፥ አ ባረ አዉዋ ሶን ደኣደ ሻርሙጻ ግዳደ፥ እስራኤልያ ግዶን ሀ ፖኮባ ኦꬃዱ፤ ሄዋዳን ኦꬂደ ህንተ ግዶፐ ኢታ ድግተ።

22 “አይ አሳይነ ሀራ አሳ ማጫ አሳና ሻርሙጺደ ኦይቀቶፐ፥ እካ አናና ሻርሙጼዳ ማጫ ምሽራታካ ሀይቂኖ። ሄዋዳን ኦꬂደ፥ ህንተ ግዶፐ ኢታ ድግተ።

23 “አይ አሳይነ ሀራዉ ጊጌዳ ዎዶራቶ ካታማ ግዶን ደሚደ እዝና ሻርሙጾፐ፥ 24 ኡንቱንታ ላኡዋካ ካታማፐ ጋጻ ከሲደ፥ ሹቻን ጫዲደ ዎꬍተ። አያዉ ጎፐ፥ ናታ ካታማን ደኣደ፥ አሳይ አሻናዳን ዋሳበይኩ። እ ሀይቂያዌ ቃይ ሀራ አሳዉ ጊጋ ኡቴዳ ዎዶራቶ ባይዜዳ ግሻሳ። ሄዋዳን ኦꬅያዋን ህንተ ግዶፐ ኢታ ድግተ።

25 “እት አሳይ አሳዉ ጊጌዳ ዎዶራቶ አሳይ ባይና ሳኣን ዎልቃን ኦይቂደ፥ እዝና ግሶፐ፥ አ ጻላላይ ሀይቆ። 26 ናቶ አይነ ኦꬆፕተ፤ እዞ ዎꬋናዉ በስያ ናጋራ ኦꬃበይኩ። ሀዌ እት አሳይ ጮ ባረ ሾሩዋ ቦላ ደንዲደ፥ ዎꬍያ አሳ ፕርዳ ማላ ፕርዳ። 27 አያዉ ጎፐ፥ እ እዞ አሳይ ባይና ሳኣን ደሚደ ኦይቂና፥ ሄ ዎዶሮ ናታ ዋሳዱ፤ ሽን እዞ አሽያ አሳይ ደእቤና።

28 “አይ አሳይነ አሳዉ ጊጋቤና ዎዶራቶ ኦይቂደ፥ እ ህግያ አክ ድጊደ ኦይቀቶፐ፥ * 29 ናት አዎ እሻታሙ ጻጋራ ብራ ጭጎ። ያቲደ ናቶ ባረዉ ማቼ ኦꬆ። ባረ ደኦ ላይꬃ ኡባን እዞ የዶፖ።

30 “አይ አሳይነ ባረ አዉዋ ማቻቶ አኪደ፥ ባረ አዉዋ ካዉሾፖ። *

23

አሳ ማባራፐ ሻክያ ሀኖታ

1 “ሳንግሰቴዳ ዎይ ቃራተቴዳ አቱማ አሳይ፥ መꬍና ጎዳ ሺቁዋ ግዶን ቤቶፖ።

2 “ሻርሙጻን የለቴዳ አሳይ መꬍና ጎዳ አሳ ማባራ ገሎፖ፤ ሀራይ አቶ ቢደ ታማንꬃ የለታ ጋካናዉካ፥ አ ዛርያፐ ኦንነ መꬍና ጎዳ አሳ ማባራ ግዶ ገሎፖ።

3 “አሞና አሳ ግድና፥ ዎይ ሞኣባ አሳ ግድናካ፥ መꬍና ጎዳ አሳ ማባራ ገሎፖ፤ ሀራይ አቶ ቢደ ታማንꬃ የለታ ጋካናዉካ፥ ኡንቱንቱ አሳ ግዴዳ ኦንነ መꬍናዉካ መꬍና ጎዳ አሳ ማባራ ገሎፖ። * 4 አያዉ ጎፐ፥ ህንተ ግብጼፐ ከሲደ ሄመትሽን፥ ኡንቱንቱ ህንተና ካꬃናነ ሃꬃና ሞክበይክኖ። ሄዋዳንካ፥ ማስጰጾምያን ፓቶራ ግያ ካታማን ደእያ ብኦራ ናኣ ባላም ህንተና ሸቃና ማላ ቃጻሬድኖ። * 5 መꬍና ጎዳይ፥ ህንተ ጾሳይ፥ ባላም ግያዋ ስሳናዉ ኮይቤና፤ አ ሸቃ ህንተንቶ አንጆ ላሜዳ። አያዉ ጎፐ፥ መꬍና ጎዳይ ህንተ ጾሳይ ህንተና ሲቄ። * 6 ህንተ ደኦ ላይꬃ ኡባን መꬍናዉካ ኡንቱንቱ ሳሮ ደአናዳንነ ኡንቱንቱ ዱረታናዳን አሞቶፕተ።

7 “ህንተዉ ኡንቱንቱ ዳቦ ግድያ ድራዉ፥ ኤዶማቱዋ ካꬊደ እጾፕተ፤ ቃይ ግብጼቱዋካ እጾፕተ። አያዉ ጎፐ፥ ህንተ ኡንቱንቱ ጋድያን በተ ግዲደ ደኤድታ። 8 ኡንቱንቶ ሄዘንꬆ የለታ ናናይ መꬍና ጎዳ አሳ ማባራ ገላናዉ ዳንዳዪኖ።

ኦላዉ ዱንካኔዳ ሳኣ ዎጋዳን ጌሻን ናጉሳ

9 “ህንተ ህንተ ሞርክያ ኦላናዉ ከሲደ እትሳን ካምቡዋ መꬎ ዎደ፥ ህንተና ቱንስያዋፐ ኡባፐ ሻከትተ። 10 ቃማ አኩሙዋን ማጫ አሳና ጋከቴዳዋ ኤርስያ እርጻባይ አን ደእያ አይ አሳይነ ደኦፐ፥ ዱንካኔዳ ሳኣፐ ጋጻ ከሲደ ያን ጋምኦ። 11 ሳአይ ኦማርስያ ዎደ፥ ባረ ቦላ ሜጨቲደ፥ ለለምእያ ዎደ ዱንካኔዳሳ ስሞ።

12 “ህንተ ሼሻዉ ኡትያሳ ዱንካኔዳ ሳኣፐ ካረና ጊግስተ። 13 ሼሻዉ ኡትያሳ ቦካናዉ ዞሩዋ ህንተ ኦላ ሚሻና ጋꬅ ኦይቂተ፤ ሼሻዉ ኡት ስሚደ፥ ኦላን ቢታ ዛርተ። 14 አያዉ ጎፐ፥ መꬍና ጎዳይ ህንተ ጾሳይ ህንተና ናጋናዉነ ህንተ ሞርከቱዋ ህንተ ኩሽያን አꬅ እማናዉ፥ ህንተ ሄራን ያነ ሃነ ሀመቴ። ሄዋን እ ሸነይያባ አያነ በኢደ፥ ህንተፐ ዎራ ስመናዳን፥ ህንተ ሄራን ጌሻ ግዳናዉ ኮሼ።

ዱማ ዱማ ህገቱዋ

15 “ባረ ጎዳፐ ባቃቲደ፥ ኔኮ ዬዳ አይልያ ዛራደ አ ጎዳዉ እሞፓ። 16 እ ህንተ ካታማቱዋፐ ባረ ኮዬዳዋን ደኦ፤ አ ኡቁኖፕተ።

17 “እስራኤልያ አሳፐ ኦንነ አቱማ ግድና፥ ማጫ ግድናካ፥ አላጋ ጾሳዉ ጎይንያዋንቱ ኦꬅያዋዳን፥ ሻርሙጽያዋ ግዶፖ። * 18 ሄዋዳንካ፥ አቱማዋ ግድና፥ ማጫውኖ ግድና፥ ሻርሙጻን ደሜዳ ሚሻ ሺቁዋ ጋꬃናዉ መꬍና ጎዳ ህንተ ጾሳ ጎልያ አሆፕኖ። አያዉ ጎፐ፥ ኡንቱንቱ ላኡዋካ መꬍና ጎዳይ ህንተ ጾሳይ ሻቴ።

19 “ነ ዛረ ግድያ እስራኤልያ አሳዉ ሚሻ፥ ካꬃ ግድና ሀራባ ታልአደ ድቻ አኮፓ። * 20 ሀራ ቢታ አሳፐ ድቻ ኦቻናዉ ዳንዳያሳ፤ ሽን ኔን ላታናዉ ገልያ ጋድያን ኔን ኦꬅያባን ኡባን መꬍና ጎዳይ ነ ጾሳይ ኔና አንጃና ማላ፥ ነ ዛረ ግድያ እስራኤልያ አሳዉ ድቻዉ ታልኦፓ።

21 “መꬍና ጎዳዉ፥ ነ ጾሳዉ፥ እማናዉ ገፔዳዋ እማናዉ ጋምኦፓ። መꬍና ጎዳይ ነ ጾሳይ ኔን ገፔዳዋ ኩመንꬃን ኔፐ ኮይያ ድራዉ፥ ፖላና ꬋዮፐ፥ ነዉ ናጋራ ግዳና። * 22 ሽን ኔን ገፓና ꬋዮፐ፥ ሄዋን ነዉ ናጋራይ ባዋ። 23 መꬍና ጎዳዉ፥ ነ ጾሳዉ፥ እማና ጋደ ኔን ዶናን ሃሳዬዳዋ ነ ዶሱዋን እማና ጌዳ ድራዉ፥ ነ እንጻርሳን ሃሳዬዳዋ ፖላ።

24 “ነ ሾሩዋ ዎይንያ ግዱዋና አꬍያ ዎደ፥ ዎይንያፐ ነ ኮዬዳ ኬና ማፐ አትና፥ አፐ አያነ ነ ኦይቄዳ ሚሻን የጎፓ። 25 ነ ሾሩዋ ሾይቃና ካንꬅያ ዎደ፥ ሄ ሾይቃን ደእያ ትሻፐ ዱꬃደ ማፐ አትና፥ ነ ሾሩዋ ካꬃ ባጫን ጫካደ ጎለ አፎፓ።

24

ማቻቶ የድያዋነ ላኤንꬆ አኩዋ

1 “እት አሳይ ማቼ አክ ስሚደ፥ እት ኢታባ እ ቦላ ደሚደ እዞ እጾፐ፥ እዝዉ ፓራማ ጻፍ እሚደ፥ ባረ ጎለፐ ከሲደ የዶፐ፥ * 2 እዛ አ ጎለፐ ከሳደ፥ ሀራ አስና ገሎፐ፥ 3 ሄ ላኤንꬆ አስናይካ እዞ ዶሰናን እጺደ፥ ፓራማ እዝዉ ጻፍ እሚደ፥ ባረ ጎለፐ እዞ ከሲደ የዶፐ፥ ዎይ እዞ አኬዳ ሄ ላኤንꬆ አስናይ ሀይቆፐ፥ 4 አ ቱኔዳ ድራዉ፥ ኮይሮ ፓራሜዳ አስናይ ላኤንꬆ እዞ ዛሪደ አኮፖ። ሄዌ መꬍና ጎዳ ማታን እጸቴዳዋ፤ ቃይ ህንተካ መꬍና ጎዳይ ህንተ ጾሳይ ህንተንቶ እምያ ጋድያን ሀዋ ማላ ናጋራ ኦꬆፕተ።

5 “ኦራꬃ ማቼ አኬዳ አሳይ ኦላዉ ቦፖ፤ ሀራ ዴጾ ኦሱዋካ አዉ እሞፕተ። እት ላይꬃይ አꬋና ጋካናዉ፥ ሀቃነ ቤናን ባረ አኬዳ ማቻቶ ናሸቾ።

ዱማ ዱማ ህገቱዋ

6 “አይ አሳይነ አጮ ዎጻ ዎይ ማይድያ ኦይቆፓ፤ አያዉ ጎፐ፥ ሄዌ ጎልያ አሳይ ጋጭያባ ꬋዪደ፥ ሀይቂኖ ግያዋ።

7 “ባረ እሻ ግድያ እስራኤልያ አሳ ዉእ አፊደ፥ አይልያ ከስያ አሳይ ዎይ ሀራዉ ዛልእያ አይ አሳይነ ሀይቆ። ሄዋዳን ኦꬅያዋን ህንተ ግዶፐ ኢታ ድጊታ። *

8 “ዎልቃማ ጋልባ ሀርግያን ሳከትያ አሳዉ ሌዊያ ዛረ ግድያ ቄሳቱ ህንተና ታማርሴዳዋዳን ኡባባ ፖልተ፤ ታ ኡንቱንታ አዛዜዳዋ ሄዋዳን ኦꬃናዉ ናገትተ። * 9 ህንተ ግብጼፐ ከሲደ ኦግያን ደእሽን፥ መꬍና ጎዳይ ህንተ ጾሳይ ሚርያም ቦላ ኦꬄዳዋ ሀሳይተ። *

10 “ኔን ነ ሾሮ እትባ ታልኣደ፥ እ ኦይꬅያዋ ኦቻናዉ አ ጎለ ገሎፓ። * 11 ኔን ካረን ኤቃ ደእሽን፥ ነ ታልኤዳ ብታኒ ኦይꬅያዋ ባረ ጎለፐ ከሲደ ነዉ እሞ። 12 እ ህዬሳ ግዶፐ፥ ነ አጮ ኦይቄዳ አ ማዩዋ ነ ሶን አይሶፓ። 13 እ ማዪደ አቃናዳን፥ ኦማርስ ዎደ አዉ ጉየ ዛራ፤ እ ሄዋን ኔና ጋላታና። ሄዌ መꬍና ጎዳ ነ ጾሳ ማታንካ ነዉ ጌሻተꬃ ግዳናዋ።

14 “ነ እሻ ግድያ እስራኤልያ አሳ ግድና፥ ዎይ ነ ቢታ ካታማፐ እቱዋን ደእያ ካረ ቢታ አሳ ህዬሳ ቃጻራደ ናቆፓ። * 15 እ ሀች ኦꬄዳዋ ሀች አካናዉ ምንሲደ ኮይያ ድራዉ፥ አዋይ ዉለናን ሀች ጭጋ። ሄዌ ꬋዮፐ፥ መቶታንቻይ ኔፐ መꬍና ጎዳዉ ዋስና፥ ነዉ ናጋራ ግዳናዋ።

16 “ናናይ ኦꬄዳ ናጋራ ድራዉ፥ አዎቱዋ ዎꬋናዉ በሰና፤ ቃይ አዎቱ ኦꬄዳ ናጋራ ድራዉካ፥ ናናቱዋ ዎꬋናዉ በሰና። አሳይ ኡባይ ባረ ኦꬄዳ ናጋራን ናጋራን ሀይቃናዉ በሰ። *

17 “ካረ ቢታ አሳቱ ፕርዳነ አዉ አታ ባይናዋንቱ ፕርዳ ደሽሶፓ፤ አምአት ማዩዋ አ ታልኤዳዎ ጋደ ኦይቆፓ። * 18 ህንተካ ግብጼ ጋድያን አይልያ ግዴዳዋነ መꬍና ጎዳይ ህንተ ጾሳይ ህንተና ያፐ ዎዚደ ከሴዳዋ ሀሳይተ። ታን ሀዋ ህንተና አዛዝያዌ ሄዋ ድራሳ።

19 “ነ ሾይቃፐ ካꬃ ጫክያ ዎደ፥ ነ ዶጌዳ ምርቂያ ቆራናዉ ጉየ ቦፓ። መꬍና ጎዳይ ነ ጾሳይ ነ ኩሽያ ኦሶ ኡባን ኔና አንጃና ማላ፥ ሄዋ በትያዉ፥ አታ አዉ ባይና ናናቶነ አምኤቶ አጋ። * 20 ነ ዎጋራ አይፍያ ማጽያ ዎደ፥ እቱነ አተናን ዉርሳደ ማጻናዉ ላኤንꬁዋ ጉየ ስሞፓ፤ አቴዳዋ በትያዉ፥ አታ አዉ ባይና ናናቶነ አምኤቶ አጋ። 21 ነ ዎይንያ አይፍያ ማጽያ ዎደ፥ አቴዳዋ ቃርማናዉ ላኤንꬁዋ ጉየ ቦፓ፤ ሄዋ በትያዉ፥ አታ አዉ ባይና ናናቶነ አምኤቶ አጋ። 22 ህንተካ ግብጼ ጋድያን አይልያ ግዲደ ደኤዳዋ ዶጎፕተ። ታን ሀዋ ህንተና አዛዝያዌ ሄዋ ድራሳ።

25

1 “ላኡ አሳቱ ዋላቀቲደ ፕርዳ ጎልያ ዮፐ፥ ዳናቱ ጌሻ ነ ልከ ጊደ፥ ናቄዳዋ ነ ባይዛንቻ ጊደ ፕርድኖ። 2 ባይዛንቻይ ዋꬉ በስያዋ ግዶፐ፥ ትራን ግስሲደ ዞክያ ሾጫናዉ ዳናይ አዛዞ፤ ያቶፐ ባይዛንቻይ ዳና ስንꬃን ባረ ባይዙዋ ኬና ሾጨቶ። 3 እ ኦይታሙዋ ጋካናዉ ሾጨቶፐ አትና፥ ሄዋፐ ዳሩዋ ሾጨቶፖ። ሄዋፐ ዳሩዋ አ ሾጮፐ፥ ነ እሻይ ነ ስንꬃን ካዉሻና። *

4 “ኡዱማን ካꬃ የꬍያ ቦራ ዶና ቃቾፓ። *

ሀይቄዳ እሻዉ ኦꬃናዉ በስያባቱዋ

5 “እትፐ ደእያ እሻቱዋፐ እቱ ናኣ የለናን ሀይቆፐ፥ አ ማቻታ ሀራ ባደ ገሉፑ፤ እዝ አስና እሻይ እዞ አኮ፤ እዝዉ ኮሽያዋ ፖሎ። * 6 ያቶፐ ሀ ሀይቄዳዋ ሱንꬃይ እስራኤልያፐ ፕተት ꬋየናዳን፥ አ ኮይሮ የልያ አቱማ ናአይ ሀ ሀይቄዳዋ ሱንꬃን ጼገቶ።

7 “ግዶ ሽን፥ እ ባረ እሻ ማቻቶ አካናዉ ኮያና ꬋዮፐ፥ እዛ ካታማ ፐንግያን ኡቴዳ ጭማቱዋኮ ባደ፥ ‘ታ አስና እሻይ ባረ እሻ ሱንꬃይ እስራኤልያን ደአናዉ ኮይቤና፤ ታና አኪደ፥ ታዉ ኮሽያዋ ኩንናን እጼዳ’ ያጋደ ማጋኑ። * 8 ካታማ ጭማቱ አ ጼጊደ ኦችኖ፤ ሀእካ፥ ‘ታን እዞ አክከ’ ጊደ እጾፐ፥ 9 ሄ ሀይቄዳዋ ማቻቶ ጭማቱዋ ስንꬃን አኮ ሺቃደ፥ አ ገድያ ጫማፐ እቱዋ ከሳደ፥ አ ሶምኡዋን ጩቻ ጩቻደ ሀዋዳን ያጉ፤ ‘ባረ እሻዉ ዘረꬃይ ደአናዉ ኮየና አሳ ቦላ፥ ሀዋ ማላ ካዉሻይ ጋካናዉ በሴ’ ያጉ። 10 አ ዛሪ እስራኤልያን፥ ‘ጫማ ከሴዳዋንቱ ሶያ’ ጌተት ጼገቲደ ደአና።

ሀራ ህገቱዋ

11 “ላኡ አሳቱ ዋትሽን፥ እቱዋ ማቻታ ያደ፥ ባረ አስና ሾጭያዋ ኩሽያፐ አሻናዉ፥ ባረ ኩሽያ የዳደ ህንኩዋ አቱማተꬃ ኦይቆፐ፥ 12 እዝዉ አይነ ቃረተናን እ ኩሽያ ቃንጽተ።

13 “ነ ኬሻ ግዶን ዴጾነ ካዉሻ ግዴዳ ላኡ ሚዛናቱ ደኦፕኖ። * 14 ነ ሶን ዳርሲደነ ጉꬂደ ልክያ ላኡ ማክያባይ ደኦፖ። 15 መꬍና ጎዳይ ነ ጾሳይ ነዉ እምያ ጋድያን አዱሳ ላይꬃ ነ ደአናዳን ኩመንꬃነ ልከ ሚዛናይነ ማክያባይ ነዉ ደኦ። 16 አያዉ ጎፐ፥ መꬍና ጎዳይ ነ ጾሳይ ሄዋ ማላባ ኦꬂደ፥ ባለꬅያ አሳ ኡባ ሻቴ።

አማሌቃቱዋ ዎꬋናዉ እመቴዳ አዛዙዋ

17 “ህንተ ግብጼፐ ከሲደ ቢደ ደእሽን፥ አማሌቃቱ ህንተ ቦላ ኦꬄዳዋ ሀሳይተ። * 18 ኡንቱንቱ ጾሳዉ ያየና አሳ፤ ህንተ ኦግያን ህንተናና ኤቀቴድኖ። ህንተ ሄመትሽን፥ ዳቡሪደ ጉየ አቴዳ አሳ ኡባ ዎꬌድኖ። 19 ሄዋ ድራዉ፥ መꬍና ጎዳይ ህንተ ጾሳይ ህንተና ሄ ቢታ ላትሲደ፥ ህንተ ዩሹዋን ደእያ ሞርከቱዋ ኡባፐ ህንተና ሸምፕስያ ዎደ፥ ሀ ጋድያን ኡንቱንታ ሀሳይያ አሳይ ꬋያና ጋካናዉ፥ አማሌቃቱዋ ኡባ ሳሉዋ ጉፋንꬃፐ ꬋይስተ፤ ሄዋ ኦꬃናዋ ሙለካ ዶጎፕተ።

26

ባይራ ካꬃ ያርሹዋ

1 “መꬍና ጎዳይ ህንተ ጾሳይ ህንተና ላትስያ ቢታ ገሊደ ኡትያ ዎደ፥ 2 መꬍና ጎዳይ ህንተ ጾሳይ ህንተንቶ እምያ ጋድያን ሞኬዳ ካꬃ ኡባፐ ባይራትያዋ ቁንኣና መꬍና ጎዳይ ህንተ ጾሳይ ባረ ሱንꬃይ ሄዋን ጼሰታናዳን ዶሬዳ ሳአዉ አኪደ ቢተ። * 3 ያቲደ ሄ ዎድያን አዎትያ ቄስያኮ ቢደ፥ ሀዋዳን ያግተ፤ ‘መꬍና ጎዳይ ኑ እማና ጊደ ካሰ ኑ ማይዛ አዋቶ ጫቄዳ ሳኣ ታና ገልሴዳ መꬍና ጎዳዉ፥ ኑ ጾሳዉ፥ ሀች ታን ማርካታይ’ ያጎ።

4 “ያቶፐ ቄሲ ካꬃይ ኩሜዳ ቁንኣ ነ ኩሽያፐ አኪደ፥ መꬍና ጎዳዉ፥ ነ ጾሳዉ ያርሽያ ሳኣ ስንꬃን ዎꬆ። 5 ሄዋፐ ጉይያን፥ መꬍና ጎዳ ነ ጾሳ ስንꬃን ሀዋዳን ያጋደ ሃሳያ፤ ‘ታ ማይዛ አዉ ደኢያሳ ꬋዪደ መቶቴዳ ሶርያ ቢታ አሳ፤ እ መቶቲደ፥ ፓይዱዋን ጉꬃ አሳቱዋና ግብጼ ዎꬊደ ያን ደኤዳ። ሄዋን ደኢደ እ ዎልቃማ ዎልቃማነ ፓይዱዋን ጮራ ጋደ ከሴዳ። 6 ሄዋ በኢደ፥ ግብጼቱ ኑዉ መቀꬃ ኢቴድኖ፤ ኑና ኡንኤꬄድኖ። ኑ ኦꬃናዳን ዴጾ ኦሱዋ ኑ ቦላ ጫኔድኖ። 7 ያትና፥ ኑን መꬍና ጎዳዉ፥ ኑ አዎቱዋ ጾሳዉ፥ ዋሴዶ። መꬍና ጎዳይ ኑ ዋሱዋ ስሴዳ፤ ኑ ኡንኡዋ፥ ኑ ዳቡራነ ኑ ኡቁና በኤዳ። 8 መꬍና ጎዳይ ባረ ዎልቃማ ኩሽያንነ ባረ ምጨቴዳ ቀስያን፥ ዎልቃማ ዳጋማን፥ ማላታንነ ማላልስያ ኦራꬃባ ኦꬅያዋን፥ ኑና ግብጼፐ ከሴዳ። 9 ሀ ሳኣ ኑና አሂደ፥ ማꬃነ ኤሳ ጎግያ ሀ ቢታ ኑዉ እሜዳ። 10 ሄኮ ታን መꬍና ጎዳይ እሜዳ ቢታ አይፍያፐ ኮይሩዋ አሃድ’ ያጋደ፥ ቁንኣ መꬍና ጎዳ ነ ጾሳ ስንꬃን ዎꬃደ፥ አ ስንꬃን ጎይና። 11 ነዉነ ነ ሶ አሳዉ መꬍና ጎዳይ ነ ጾሳይ እሜዳዋን ናሸቲደ፥ ጋላትተ፤ ሌዋቱነ ህንተ ግዶን ደእያ በተቱ ኡባይካ ህንተናና ናሸትኖ።

12 “አስራታ ከስያ ሄዛንꬃ ላይꬃን ላይꬃን ሞኬዳዋ ኡባፐ አስራታ ከሳደ ፖልያ ዎደ፥ ነ ካታማን ደእያ ሌዋቶ፥ በተቶ፥ አታ አዉ ባይናዋንቶነ አምኤቶ እማ፤ ያቶፐ ኡንቱንቱ ህንተ ካታማን ባረዉ ኮሽያ ካꬃ ማናነ ካላና። * 13 ሄዋፐ ጉይያን መꬍና ጎዳዉ፥ ነ ጾሳዉ፥ ሀዋዳን ያጋ፤ ‘ታን ታ ጎለፐ ጾሳዉ ዱማቴዳ ካꬃ ከሳደ፥ ኔን ታና አዛዜዳ ነ አዛዙዋዳን ሌዋቶ፥ በተቶ፥ አታ አዉ ባይና ናናቶነ አምኤቶ እማድ። ታን ነ አዛዙዋፐ እቱዋነ መንꬃበይከ፤ ቃይ እቱዋነ ዶጋ አጋበይከ። 14 ታ ካዩዋ ዎደካ፥ ሄ አስራታፐ አይነ ማበይከ፤ ታን ዎጋን ጌሻ ግደና ዎደካ፥ አፐ ካረ ከሴዳዌካ ባዋ፤ ሀይቄዳ አሳዉካ አጫ ሄዋፐ ዎꬃበይከ። ታን መꬍና ጎዳዉ፥ ታ ጾሳዉ፥ አዛዘታድ፤ ቃይ ኔን ታና አዛዜዳዋ ኡባ ፖላድ። 15 ኔን ደእያ ጌሻ ሳኣፐ፥ ሳሉዋፐ ሃ ዱገ ጼላ፤ ነ ደርያ እስራኤላነ ካሰ ኑ ማይዛ አዋቶ ነ እማና ጋደ ጫቄዳዋዳን ኑዉ እሜዳ ሀ ማꬃይነ ኤሳይ ጎግያ ቢታ አንጃ’ ያጋ።

ጾሳዉ ዱማቴዳ አሳ

16 “ኔን ሀ አዋዮቱዋነ ዎጋቱዋ ናጋናዳን፥ መꬍና ጎዳይ ነ ጾሳይ ኔና ሀች አዛዜዳ፤ ሄዋ ድራዉ፥ ኔን ኡንቱንታ ነ ኩመንꬃ ዎዛናፐነ ኩመንꬃ ሸምፑዋፐ ናጋ። 17 መꬍና ጎዳይ ነዉ ጾሳ ግዴዳዋ፥ ነ አ ኦግያን ሀመትያዋ፥ አ ዎጋ፥ አ አዛዙዋነ አ ህግያ ኔን ፖልያዋ ሀች ኤርሳዳ። 18 ቃይ መꬍና ጎዳይካ ባረ ገሌዳ ቃላዳን ኔን አ አሳ ግድያዋ፥ አዉ ቡዞ ሚሻ ግድያዋነ ኔን አ አዛዞ ኡባ ናጋናዋ ኤርሴዳ። * 19 ሄዋ ኔን ኦꬆፐ፥ እ መꬌዳ አሳ ኡባፐ ኔና ጋላታን፥ ሱንꬃንነ ቦንቹዋን ዎልቃማ ጋደ ኦꬃና መꬍና ጎዳይ ገሌዳ ቃላዳን ኔንካ አዉ ጌሻ ጋደ ግዳናዋ ሀች ኤርሴዳ” ያጌዳ።

ካናነ ገላናፐ ካሰቲደ እመቴዳ አዛዙዋ

27

(27:1—28:68)

ሹቻቱዋ ቦላ ጻፈቴዳ ህገቱዋ

1 ሄዋፐ ጉይያን፥ ሙሴ እስራኤልያ ጭማቱዋና ግዲደ፥ አሳ ሀዋዳን ያጌዳ፤ “ታን ሀች ህንተና አዛዝያ አዛዙዋ ናግተ። 2 ዮርዳኖሳ ሻፋ ፕኒደ፥ መꬍና ጎዳይ ህንተ ጾሳይ ህንተንቶ እምያ ቢታ ገልያ ዎደ፥ ዎልቃማ ሹቻቱዋ ኤሲደ፥ ቦሹንቻን ኦክተ። * 3 መꬍና ጎዳይ ህንተ አዎቱዋ ጾሳይ ህንተንቶ እማና ጌዳዋዳን፥ ኤሳይነ ማꬃይ ጎግያ ቢታ፥ መꬍና ጎዳይ ህንተ ጾሳይ ህንተንቶ እምያ ቢታ ህንተ ፕንያ ዎደ፥ ሀ ህግያ ቃላቱዋ ኡባ ሄ ሹቻቱ ቦላ ጻፍተ። 4 ህንተ ዮርዳኖሳ ፕኔዳ ዎደ፥ ታን ህንተና ሀች አዛዜዳዋዳን፥ ሀ ሹቻቱዋ ኤባላ ደርያ ቦላን ኤሲደ፥ ኡንቱንታ ቦሹንቻን ኦክተ። 5 ሄ ሳኣን መꬍና ጎዳዉ፥ ህንተ ጾሳዉ፥ ብራታ ሚሻይ ቦችቤና ሹቻፐ ያርሽያ ሳኣ ኦꬅተ።* 6 ሄ ህንተ መꬍና ጎዳዉ፥ ህንተ ጾሳዉ፥ ያርሽያ ሳኣ ማሰትቤና ሹቻፐ ኦꬅተ፤ ያቲደ ሄዋ ቦላን መꬍና ጎዳዉ፥ ህንተ ጾሳዉ፥ ጹግያ ያርሹዋ ሺሽተ። 7 እትፐተꬃ ያርሹዋካ፥ ሄዋን ሚደ፥ መꬍና ጎዳ ህንተ ጾሳ ስንꬃን ናሸትተ። 8 ሀ ህግያ ቃላቱዋ ኡባ ቆንጭያን ቤትያዋዳን ኦꬂደ፥ ሀ ህንተ ኤሴዳ ሹቻቱ ቦላ ጻፍተ” ያጌዳ።

9 ሙሴ ቃይካ ሌዊያ ግድያ ቄሳቱ ዋና እትፐ ግዲደ፥ እስራኤልያ አሳ ኡባዉ ሀዋዳን ያጌዳ፤ “ህንተኖ እስራኤልያ አሳዉ፥ ጮኡ ጊደ ስስተ! ሄኮ ሀች ህንተ መꬍና ጎዳ ህንተ ጾሳ አሳ ግዴድታ። 10 ሄዋ ድራዉ፥ ሀች ታን ህንተንቶ እምያ አዛዙዋነ አዋዩዋ ናግያዋን፥ መꬍና ጎዳ ህንተ ጾሳ ቃላዉ አዛዘትተ” ያጌዳ።

አዛዘተናን እጽያዌ አህያ ሸቃ

11 ሄ ጋላስካ ሙሴ አሳ ሀዋዳን ያጊደ አዛዜዳ፤ 12 “ህንተ ዮርዳኖሳ ፕኔዳ ዎደ፥ ጋሪዛማ ደርያ ቦላ ኤቂደ አሳ አንጃናዋንታ: ስሞና፥ ሌዊያ፥ ይሁዳ፥ ይሳኮራ፥ ዮሴፎነ ቢንያማ ዛራቱዋ። * 13 ቃይ አሳ ሸቃናዉ ኤባላ ደርያ ቦላ ኤቃናዋንቱ: ሮቤላ፥ ጋዳ፥ አሴራ፥ ዛብሎና፥ ዳናነ ንፍታሌማ ዛራቱዋ። 14 ሌዋቱ ባረንቱ ቃላ ꬎቁ ኦꬂደ፥ እስራኤልያ አሳዉ ሀዋዳን ያግኖ።

15 “ ‘መꬍና ጎዳ ስንꬃን ቱና ግዴዳዋ፥ ኩሽያ ሂላንቻይ ማሲደ ከሴዳ ምꬃ ግድና፥ ዎይ ብራታ ትጊደ መꬌዳ ኤቃ ግድና፥ አዉ ጌማን ጎይንያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

16 “ ‘ባረ አዉዋ ዎይ ባረ ዳዮ ካዉሽያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

17 “ ‘ባረ ሾሩዋ ዛዋ ሱግያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

18 “ ‘ቆቃይ ባናዉ በስያ ኦግያፐ ባላሳ ዛርያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

19 “ ‘በትያ፥ አታ አዉ ባይና ናናቱዋ ፕርዳነ አምአት ፕርዳ ገላየዳ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ’ ያጎ። *

20 “ ‘ባረ አዉዋ ማቻትና ግሲደ፥ ባረ አዉዋ ቦንቹዋ ካዉሽያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

21 “ ‘አይ መህያናካ ግስያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

22 “ ‘ባረ ምቻቶ ግድያ፥ አዉዋ ናትና ግድና፥ ባረ ዳይ ናትና ግስያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

23 “ ‘ባረ ቦሎታትና ግስያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ። *

24 “ ‘ባረ ሾሩዋ ጌማን ዎꬍያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ።

25 “ ‘ሻሉዋን ሻመቲደ፥ ጽሎ አሳ ዎꬍያ አሳይ ሸቀቴዳዋ ግዶ’ ያግና፥ አሳይ ኡባይ፥ ‘አመንእ!’ ያጎ።

26 “ ‘ሀ ህግያ ቃላቱዋ ፖሊደ ምንሰና አሳይ ሸቀቴዳዋ ግዶ’ ያግና፥ *

“አሳይ ኡባይ ‘አመንእ!’ ” ያጎ።

28

አዛዘትና ቤትያ አንጁዋ

(ዎጋ 26:3-13፤ ዛረ. 7:12-24)

1 “መꬍና ጎዳዉ፥ ነ ጾሳዉ፥ ፖሎ አዛዘቶፐ፥ ሀች ታን ነዉ እምያ አዛዙዋ ኡባ ሎይꬃደ ካሎፐ፥ መꬍና ጎዳይ ነ ጾሳይ ጋድያን ደእያ ካዉተꬃቱዋ ኡባፐ ኔና ꬎቁ ꬎቁ ኦꬃና።* 2 መꬍና ጎዳዉ፥ ነ ጾሳዉ፥ ኔን አዛዘቶፐ፥ ሀዋፐ ካሊደ ደእያ አንጁ ኡባይ ነዋ ግዳናዋ።

3 “ኔን ካታማን አንጀቴዳዋ ግዳናዋ፤

ጋጻርያንካ አንጀቴዳዋ ግዳናዋ።

4 ነ ኡሉዋ አይፊ፥ ነ ሾይቃ አይፊ፥

ነ መህያ ማራቱነ

ነ ዶርሳነ ነ ዴሻ ዉድያ ማራቱ፥

ጮራቲደ አንጀቴዳዋንታ ግዳና።

5 ነ ካꬃ ቁንአይነ ነ ሙናቃ ከሪ

አንጀቴዳዋንታ ግዳናዋ።

6 ኔን ገላደካ ከሳደካ

አንጀቴዳዋ ግዳና።

7 “ነ ቦላን ደንድያ ነ ሞርከቱዋ መꬍና ጎዳይ ነ ስንꬃን ጾነቴዳዋንታ ኦꬃና። ኡንቱንቱ ነ ቦላ እት ኦግያና ያና፤ ሽን ላፑን ኦግያና ነ ስንꬃፐ ባቃቲደ ꬋያና።

8 “መꬍና ጎዳይ ነ ኩሺ ኦይቄዳዋ ኡባነ ነ ድይያ አንጃና፤ መꬍና ጎዳይ ነ ጾሳይ ነዉ እ እምያ ጋድያን ኔና አንጃና።

9 “ኔን መꬍና ጎዳ ነ ጾሳ አዛዙዋ ናጎፐነ አ ኦግያን ሀመቶፐ፥ እ ነዉ ካሰ ጫቄዳዋዳን፥ መꬍና ጎዳይ ኔና ባረዉ ዱማቴዳ ጌሻ ጋደ ኦꬂደ ኤሳና። 10 ሄዋፐ ጉይያን፥ ጋድያን ደእያ አሳይ ኡባይ መꬍና ጎዳ ሱንꬃይ ኔናን ጼገቴዳዋ በኢደ ያያና። 11 መꬍና ጎዳይ ነዉ እማናዉ ካሰ ነ ማይዛ አዋቶ ጫቄዳ ሄ ጋድያን፥ ነ ኡሉዋ አይፍያ፥ ነ መህያ አይፍያነ፥ ነ ሾይቃ አይፍያ ዳርሲደ ኔና አንጃና።

12 “ነ ኩሽያ ኦሱዋ ኡባ አንጃናዉነ፥ መꬍና ጎዳይ ነ ቢታዉ እራ ዎድያን ቡክሳናዉ ባረ ምንጃ ጎልያ፥ ሳሉዋ ፐንግያ ነዉ ዶያና፤ ቃይ ኔን ዳሮ ካዉተꬃቶ ታልአናፐ አትና፥ ኦፐነ ሃ ታልአካ። 13 መꬍና ጎዳይ ኔና ሁጰ ከሳናፐ አትና፥ ጉየ ዱፈ ከሰና። ሀቼ ታን ነዉ እምያ፥ መꬍና ጎዳ ነ ጾሳ አዛዙዋ ስሳደ፥ ሄዋ ሎይꬃደ ካሎፐ፥ ኔን ቦላ ግዳናፐ አትና፥ ጋርሳ ግዳካ። 14 ታን ነዉ ሀች እሜዳ አዛዙዋፐ ሀድርሳነ ኡሸቻ ጋደ፥ ሀራ ጾሳቱዋ ካሎፓነ ኡንቱንቶ ኦꬆፓ።

አዛዘተናን እጽያዌ አህያ ሸቃ

(ዎጋ 26:14-46)

15 “ሽን ኔን መꬍና ጎዳ ነ ጾሳ ቃላዉ አዛዘተናን እጻደ፥ ሀች ታን ኔና አዛዝያ ዎጋነ አዛዙዋ ኡባ ናገናን አጎፐ፥ ሀዋፐ ካሊደ ደእያ ሸቃቱ ኡባይ ነ ቦላ ያናነ ኔና ኡንቱንቱ ደማና።

16 “ኔን ካታማን ሸቀቴዳዋ ግዳና፤ ጋጻርያንካ ኔን ሸቀቴዳዋ ግዳና።

17 “ነ ካꬃ ቁንአይነ ነ ሙናቃ ከሪ ሸቀቴዳዋ ግዳና።

18 “ነ ኡሉዋ አይፊ፥ ነ ሾይቃ አይፊ፥ ነ መህያ ዉዲ፥ ነ ዶርሳነ ዴሻ ዉዲ ሸቀቴዳዋ ግዳና።

19 “ኔን ገላደካ ከሳደካ ሸቀቴዳዋ ግዳና።

20 “ኔን ነ ኢታ ኦሱዋን ታና አጌዳ ድራዉ፥ ኤለካ ኔን ꬋያና ጋካናዉ፥ ነ ኦꬅያ ኦሶ ኡባን መꬍና ጎዳይ ሸቃ፥ ሻቢርሳነ ሴራ የዳና። 21 ኔን ላታናዉ ብያ ጋድያፐ ꬋያና ጋካናዉ፥ መꬍና ጎዳይ ኢታ ሀርጊ ኔፐ ዱጸናዳን ኦꬃና። 22 መꬍና ጎዳይ ኔና ግልቃተꬃን፥ ምሹዋንነ ማዱꬃን፥ ጹግያ ሀርጊያንነ ኮሻን፥ ጫርኩዋንነ ዱማ ዱማ ካꬃ ሀርግያን ኔን ꬋያና ጋካናዉ ሾጫና። 23 ኔፐ ቦላና ነ ልክያን ደእያ ሳሉ ናሃሰ ብራታ ግዳናዋ፤ ነ ቢታይካ ብራታ ግዳናዋ። 24 መꬍና ጎዳይ ነ ጋድያን ቡክያ እራ ꬊልያነ ባና ከሳና፤ ኔን ጋድያፐ ꬋያና ጋካናዉ፥ ባናይ ሳሉዋፐ ዱገ ቡካና።

25 “መꬍና ጎዳይ ኔና ነ ሞርከቱዋን ጾንሳና፤ ኔን ኡንቱንታ ኦላናዉ እት ኦግያና ከሳና፤ ሽን ላፑን ኦግያና ነ ኡንቱንቱ ስንꬃፐ ባቃታና። ቢታን ደእያ ካዉተꬃ ኡባይ ነ ቦላ ጋኬዳዋ በኢደ፥ ያሻን ሻቢረታና። 26 ነ አሃይ ሳሉዋ ካፉዋ ኡባዉነ ባዙዋ ዶአዉ ቁማ ግዳና፤ ኡንቱንታ የደርስያባይካ ደኤና።

27 “መꬍና ጎዳይ ኔና ꬋሊ ባይና ግብጼ ማዱꬃን፥ ክጻን፥ እላሁዋንነ ፑሱዋን ኔና ሀርግሳና። 28 መꬍና ጎዳይ ኔና ጎሻን፥ ቆቀተꬃንነ ዳጋማን ሾጫና። 29 ጋላሳ ሴታን ኔን ቆቂ ꬉማን ታታፍያዋዳን ታታፋና፤ ነ ኦꬅያባይ ኡባይ ነዉ ጊገናን እጻና። ነ ደኦ ላይꬃ ኡባን ኡቁነታደነ ቦንቀታደ ደአና። ኔና ማድያ አሳካ ደማካ።

30 “ኔን ማጫ ናቶ ጊግሳና ሽን፥ ሀራይ እዞ ቦንቂደ አፋና። ጎልያ ኔን ኬጻና፤ ሽን አን ደአካ። ዎይንያ ነ ቶካና፤ ሽን አ አይፍያ ማካ። 31 ነ ቦራይ ነ ስንꬃን ሹከታና፤ ሽን አ አሹዋ ማካ። ነ ሀሪ ኔፐ ላገቲደ አከታና፤ ሽን ነዉ ጉየ ስመና። ነ ዶርሳይ ነ ሞርክያዉ እመታና፤ ሄዋ አሻናዉ ኔና ማድያዌ ባዋ። 32 ነ አይፍያ ስንꬃን ነ አቱማ ናናቱነ ማጫ ናናይ ሀራ ካዉተꬃዉ እመታና፤ ኡንቱንቱ ስምና በአና ጋደ ጼልሽን፥ ነ አይፊ ጋልጃና፤ ሄዋ ድጋናዉ ነዉ አይ ዎልቃይነ ደኤና። 33 ነ ቢታ አይፍያነ ነ ዳቡሬዳዋ ኡባ ነ ኤረና አሳይ ማና፤ ነ ደኦ ኡባን ኡቁነቴዳዋነ ናቀቴዳዋ ግዳና። 34 ነ በእያ ኢታይ ኔና ጎሻና። 35 መꬍና ጎዳይ ꬋሊ ባይና ኢታ ማዱꬃን ነ ጉልባታነ ነ ዎድርያ ሀርግሳና፤ የꬍያ ገድያፐ ሁጲያ ጋካናዉ፥ ኔና ሄ ማዱꬃን ሾጫና።

36 “መꬍና ጎዳይ ኔናነ ነ ካትያ፥ ኔና ግድና፥ ነ ማይዛ አዎቱዋ ግድናካ ኤርቤና አሳ ጋደ አፋና። ሄዋን ኔን ምꬃፐነ ሹቻፐ መቴዳ ሀራ ጾሳቶ ጎይናና። 37 መꬍና ጎዳይ ኔና ላልያ ሀራ ካዉተꬃቱዋ ኡባ ግዶን ፖራ ሀዋንቱዋ ጊደ፥ ቅሊጭያዋነ ካእያዋ ግዳናሳ።

38 “ኔን ዳሮ ካꬃ ነ ሾይቃን ዘራና፤ ሽን ቦሊ ም ድግና፥ ጉꬃ ካꬃ ሺሻና። 39 ዎይንያ ቶካደ፥ አ ኦꬃና፤ ሽን ጉጹኒ አ ም ድግና፥ አፐ አይነ ማጻካ፤ አጋደካ አፐ ኡሻካ። 40 ነ ቢታ ኡባን ዛይትያ ዎጋራይ ሞካና፤ ሽን አይፊ ቆቆፈት ክችና፥ ዎጋራ ዛይትያ ደማካ። 41 አቱማነ ማጫ ናናቱዋ ነ የላና፤ ሽን ኦላይ ኦሞድ አፍ ድግና፥ ኡንቱንቱ ኔናና ደእክኖ። 42 ነ ምꬃ ኡባነ ነ ቢታ አይፍያ ቦሊ ዉርሳና።

43 “ነ ግዶን ደእያ በቲ ነ ቦላ ꬎቁ ꬎቁ ጋና፤ ሽን ኔን ጉየ ያደ ዝቂ ዝቂ ጋና። 44 እ ነዉ ታልአናፐ አትና፥ ኔን አዉ ታልአካ፤ እ ሁጰ ግዳናዋ፤ ኔን ዱፈ ግዳናሳ።

45 “መꬍና ጎዳዉ፥ ነ ጾሳዉ፥ አዛዘተናን እጼዳ ድራዉነ እ አዛዜዳ አዛዙዋነ ዎጋ ናገናን እጼዳ ድራዉ፥ ኔን ꬋያና ጋካናዉ፥ ሀ ሸቃቱ ኡባይ ነ ቦላ ዎꬋና፤ ኔና ኡንቱንቱ የደርሳና። 46 ሀ ሸቃቱ ነ ቦላንነ ነ ዛራቱ ቦላን መꬍናዉ ማላታነ ማላልስያዋ ግዳናዋ። 47 ነዉ ሳአይ እንጀቴዳ ዎደ፥ መꬍና ጎዳዉ፥ ነ ጾሳዉ፥ ናሸቻንነ ጋላታን ጎይናባካ። 48 ሄዋ ድራዉ፥ ኔና ኮሻን፥ ሳሙዋን፥ ካሉዋንነ መቱዋን ኡባባ ꬋያደ፥ መꬍና ጎዳይ ነ ቦላ የድያ ነ ሞርከቶ ሞደታና፤ መꬍና ጎዳይ ኔና ꬋይሳና ጋካናዉ፥ ነ ሞርግያን ብራታ ሞርገ ምꬃ ዋጻና።

49 “መꬍና ጎዳይ ኔን ኡንቱንቱ ቃላ ኤረና ካዉተꬃ አንኩ ፓልያዋዳን ኤሌልሲደ፥ ቢታ ጋጻፐ፥ ሃኩዋፐ ነ ቦላ አሀና። 50 ኡንቱንቱ ሀንቁዋ ሶምኡዋና ደእያዋንታ፤ ጭማ ቦንቼናዋንታ፤ ጉꬃቶካ ቃረተናዋንታ። 51 ኔን ꬋያና ጋካናዉ፥ ነ መህያ ማራነ፥ ነ ቢታ አይፍያ ማና። ኡንቱንቱ ኔን ꬋያና ጋካናዉ፥ ነ ካꬃ፥ ነ ዎይንያ ኤሳ፥ ነ ዛይትያ፥ ነ ሚዛነ ነ ዶርሳ ዉድያ ዉርሳና። 52 ነ ጋድያን ደእያ ኔን አማነትያ፥ አዱሳ፥ ምኖ ድርሳቱ ሙለሳና ኮለታና ጋካናዉ፥ ነ ካታማ ዩሹዋን ዶዲደ፥ ኔና ኡንኤꬃና። መꬍና ጎዳይ ነ ጾሳይ ነዉ እሜዳ ቢታ ኡባ ዩሹዋን ዶዲደ ኔና ኡንኤꬃና።

53 “ነ ሞርከቱ ካታማ ዶዲደ ኔና ኡንኤꬅያ ዎደ፥ ምያዋ ꬋያደ፥ መꬍና ጎዳይ ነ ጾሳይ ነዉ እሜዳ፥ ነ ኡሉዋ አይፍያ ግድያ፥ ነ አቱማ ናናቱነ ነ ማጫ ናናቱ አሹዋ ኔን ማና። 54 ነ ግዶን ሀራይ አቶ ካሰ ሱረተꬃንነ አሽከተꬃን ደኤዳ ግያ አስካ ባረ እሻዉ፥ ባረ ሲቅያ ማቻትዉነ ባረ የሌዳ ናናቶ ቃረተና። 55 ሞርከቱ ካታማ ዶዲደ ኡንኤꬄዳዋፐ ደንዴዳዋን፥ ሀራባይ ማናዉ ባይና ድራዉ፥ ባረ ምያ ባረ ናናቱ አሹዋፐ ሀራዉ ኦስነ እመና። 56 ነ ግዶን ካሰ ሱረተꬃንነ አሽከተꬃን ደኣዱ ግያ፥ ባረ ዱረተꬃፐ ደንዴዳዋን ሳኣ የꬋናዉ ሻተትያ ማጫ ምሽራታካ፥ ባረ ሲቅያ አስናዉ ባረ አቱማነ ማጫ ናናቶ ቃረተናን፥ 57 አ ባረ የሌዳ ናኣና ዬዳ ጉየባ ባረ ሲቅያ አስናካ ባረ የሌዳ ናናቱዋካ ጋናን፥ ኡዘታደ ጌማን ባረካ ማድጋና። አያዉ ጎፐ፥ ሞርኪ አ ደእያ ካታማ ዶዲደ እዞ ኡንኤꬄዳነ ቱጋዬዳ ድራዉ፥ እዝዉ ምያባይ ሀራባይ አያይነ ባዋ። *

58 “ሀ ማጻፋን ጻፈቴዳ ህግያ ቃላቱዋ ኡባ ኔን ናጋና ꬋዮፐ፥ መꬍና ጎዳይ ነ ጾሳይ ማላልስያነ ያሽያ ሱንꬃ ቦንቼናን አጎፐ፥ 59 ነ ቦላነ ነ ዛርያ ኡባ ቦላ መꬍና ጎዳይ ያሽያ ቦሻ፥ ስመና ባሻነ ꬋሊ ባይና ኢታ ሀርግያ ነ ቦላ የዳና።

60 “ካሰ ግብጼ አሳ ቦላ በኣደ፥ ኔን ያዬዳ ግብጼ ሀርግያ ኡባ ዛሪደ፥ ነ ቦላ አሀና፤ ሄ ሀርጊ ኔና የደና። 61 ቃይ ሀ ህግያ ማጻፋን ጻፈትቤና ሀርገ ኡባነ ቦሻ ኡባ ነ ꬋያና ጋካናዉ፥ መꬍና ጎዳይ ነ ቦላ አሀና። 62 መꬍና ጎዳ ህንተ ጾሳ ቃላ ስሰናን እጼዳ ድራዉ፥ ሳሉዋ ጾልንትያዳን ጮራቴዳ ህንተፐ ጉꬃይ አታና። 63 መꬍና ጎዳይ ህንተንቶ ሎኦባ ኦꬅያ ዎደነ ህንተ ፓይዱዋ ጮራይያ ዎደ ዶሴዳዋዳን፥ ሀእ ህንተ ቦላን ባሻ አህያ ዎደካ ህንተና ላልያ ዎደካ ናሸታና፤ ህንተ ላታናዉ ብያ ቢታፐካ ሾደቲደ ꬋያና።

64 “መꬍና ጎዳይ ህንተና ቢታዉ ሀ ጋጻፐ ያ ጋጻ ጋካናዉ፥ ቢታ ኡባን ላላና። ሄዋን ህንተና ግድና፥ ዎይ ህንተ ማይዛ አዎቱ ኤርቤና፥ ሀራ ምꬃነ ሹቻ ጾሳቶ ጎይናና። 65 ሄ ካዉተꬃቱዋ ግዶን ህንተ ዎፓ ደምክታ፤ ህንተ ገድያ ጫማይ የꬍያ ሳኣ ኬሻ ጋዲካ ህንተንቶ ደኤና። ሄዋን መꬍና ጎዳይ ህንተንቶ መቶባ ቆፋ ጻላላን ኩሜዳ ሁጲያ፥ አሞ ጻላላን ዳቡሬዳ አይፍያነ ህዶታ ቃንጹዋን ኩሜዳ ዎዛና እማና። 66 ህንተ ደኡ ኡባይ ህርጋና ግዳናዋ፤ ጋላስነ ቃማ ሻቢርሳንነ ሀይቁዋ ያሻን ኡንኤቲደ ደአና። 67 ህንተ ዎዛናን ኩሜዳ ያሻፐነ ህንተ አይፊ በእያ ፓላፐ ደንዴዳዋን፥ ህንተ ዎንትያ ዎደ፥ ‘አዉደ ቃማንዴሻ’ ቃይ ቃምያ ዎደ፥ ‘አዉደ ዎንታንዴሻ’ ያጋና። 68 ታን ህንተና፥ ‘ላኤንꬆ ሀ ኦግያ ቢክታ’ ጌዳ ኦግያና መꬍና ጎዳይ ህንተና ዛሪደ ማርካብያን ጉየ ግብጼ የዳና። ሄዋን ህንተ አይልያ ግዳናዉ፥ ህንተ ሞርከቶ ህንተና ዛልአናዉ ኮያና፤ ሽን ህንተና አይለያናዉካ ሻምያዋ ደምክታ” ያጌዳ።

29

ቃላ ጫቁዋ ኦራጹሳ

(29:1—30:20)

1 መꬍና ጎዳይ ሲና ደርያን እስራኤላቱዋና ጫቀቴዳ ጫቁዋ ቃላ ቦላ ሀራ ሞኣበን ኡንቱንቱና ጫቀታናዉ ሙሳ አዛዜዳ ጫቁዋ ቃላቱ ሀዋንታ። 2 ሙሴ እስራኤልያ አሳ ኡባ ጼስ ሺሺደ፥ ኡንቱንቶ ኦድያባይ ሀዋ፦

“መꬍና ጎዳይ ህንተ ስንꬃን ግብጼ ካትያ ቦላ፥ አ ኦላንቻቱዋ ኡባ ቦላነ አ ቢታ ኡባ ቦላ ኦꬄዳዋነ ጋꬄዳዋ ህንተ አይፍያን በኤድታ። 3 ሄ ኢታ መቶቱዋ፥ ዎልቃማ ማላልስያዋንታነ ኦራꬃባቱዋ ህንተ አይፍያን በኤድታ። 4 ሽን ሀች ጋካናዉ፥ መꬍና ጎዳይ ህንተንቶ አኬክያ ዎዛና፥ ጼልያ አይፍያነ ስስያ ሀይꬃ እምቤና። 5 ጾሳይ ኦይታሙ ላይꬃ ኩመንꬃ ህንተና ቢታ ባዙዋን ካለꬅያ ዎደ፥ ህንተ ማዩ ህንተ ቦላፐ ዉርቤና፥ ህንተ ጫማይካ ህንተ ገድያፐ ዉርቤና። 6 ህንተ ምያ ኡክꬃይ፥ ኡሽያ ዎይንያ ኤሳይ፥ ዎይ ሀራ ማꬆይያ ኡሻይ ባዋ፤ ꬋዮፐካ መꬍና ጎዳይ ህንተንቶ ጾሳ ግድያዋ ኤርሳድ።

7 “ኑን ሀ ሳኣ ጋኬዳ ዎደ፥ ሀሰቦና ካቲ ስሆንነ ባሳነ ካቲ ኦግ ኑናና ኦለታናዉ ዬድኖ፤ ሽን ኑን ኡንቱንታ ጾኔዶ። * 8 ኡንቱንቱ ቢታ አኪደ፥ ሮቤላነ ጋዳ ዛራቱ ቃይ ምናሰ ዛርያፐ ባጋዉ ላታ ኦꬂደ እሜዶ። *

9 “ህንተ ኦይቆባይነ የꬎባይ ህንተንቶ አንጀታና ማላ፥ ሀ ጫቁዋ ቃላቱዋ አማነቲደ ፖልተ። 10 ሀቼ ህንተ ኡባይ፥ ዛርያ ካፓቱ፥ ጭማቱ፥ ሱንꬃቱነ እስራኤልያ አሳይ ኡባይ ሀዋን መꬍና ጎዳ ስንꬃን፥ 11 ህንተ ናናቱዋና፥ ህንተ ማጫ አሳና ህንተ ግዶን ደእያ ካረ ቢታ አሳናነ ህንተ ሶን ምꬃ ቆርያነ ሃꬃ ትክያ ኦሳንቻቱዋና እትፐ፥ ሀዋን ኤቄድታ። 12 መꬍና ጎዳና፥ ህንተ ጾሳና፥ ቃላ ጫቁዋ ገላናዉ፥ መꬍና ጎዳና ጫቁዋን ማዬዳዋ ፖላናዉ ጊጊደ ሺቄድታ። 13 መꬍና ጎዳይ ህንተና ባረ አሳ ኦꬂደ ምንሳና፤ ህንተንቶነ በን ህንተ ማይዛ አዋቶ፥ አብራሃማዉ፥ ይሳቃዉነ ያቆባዉ ገሌዳ ጫቁዋ ቃላዳን፥ እ ህንተንቶ ጾሳ ግዳናዋ። 14 ታን ሀ ጫቁዋ ሚኖ ቃላ ጫቁዋ ኡዳ ዎꬅያዌ ህንተ ጻላላና ግዲደ፥ 15 ሀቼ ሀዋን ኑናና መꬍና ጎዳ ኑ ጾሳ ስንꬃን ኤቄዳ ኑ ኡባናነ ስንꬃናዉ ያና ኑ የለታ ኡባና ዎꬃይ።

16 “ኑን ግብጼን ዋን ደኤደንቶነ ቃይ ሀዋ ጋካናዉ፥ ኦግያን ደእያ ካዉተꬃቱዋ ግዱዋና ዋን አꬊደ ዬደንቶ ኤሪታ። 17 ኡንቱንቱ ግዶን ደእያ ቱና ኤቃ፥ ማሴዳ ምꬃ፥ ሹቻ፥ ብራነ ዎርቃ ኤቃ ምስለቱዋ በኤድታ። 18 ሀ ህንተፐ ኦንነ አቱማዋ ግድና ማጫዋ ግድና፥ እት ጎልያ አሳ ግድና ዛረ ግድና፥ መꬍና ጎዳፐ፥ ኑ ጾሳፐ፥ ሸርእ ጊደ፥ ሀራ ካዉተꬃቱዋ ጾሳቶ ጎይነናዳን ናገትተ። ሄዋ ኦꬅያ አሳይ ጫምያነ ዎꬍያ አይፍያ አይፍያ ምꬃ ጻጱዋ ግዳናዋ። *

19 “ሀ ጫቁዋ ቃላ ስሲደ፥ ባረ ዎዛናን፥ ‘ታ ሸንያን ታን ቦፐካ፥ አያ መቱነ ባዋ’ ያጊደ ባረና ጭሞፐ፥ ሄዋ ማላ አሳይ ሎኦቱዋ ቦላነ ኢታቱዋ ቦላ ባሻ አሀና። 20 መꬍና ጎዳ ሀንቁነ ቃናቲ ሄዋ ማላ አሳ ቦላ ኤጽ ከሳናፐ አትና፥ መꬍና ጎዳይ አ ማረና። ሀ ማጻፋን ጻፈቴዳ ሸቃ ኡባይ አ ቦላ ያና፤ ሳሉዋፐ ጋርሳ ባጋፐ አ ሱንꬃ መꬍና ጎዳይ ꬋይሳና። 21 መꬍና ጎዳይ ሀ ህግያ ማጻፋን ጻፈቴዳ ሸቃ ጫቁዋዳን ሄ አሳ እስራኤልያ አሳፐ ሻኪደ ꬋይሳና።

22 “ስንꬃፐ ይያ የለታይ፥ ህንተ ዛሪነ ሃኮ ደርያፐ ይያ ሀራ ቢታ አሳይ መꬍና ጎዳይ ህንተ ቦላ አሄዳ ቦሻነ ሀርግያ በአና። 23 ቢታ ኡባይ ዲንያንነ ማጽንያን ካመቲደ፥ አያ ጎአነ እመናዋ ግዳናዋ፤ አያነ ዘራናዉነ ሞክሳናዉ ዳንዳየተና፤ እን ማታይ ምꬃይ ድጨና። መꬍና ጎዳይ ባረ ሀንቁዋን ꬋይሴዳ ሶዶማዳንነ ጋሞራዳን፥ አዳማዳንነ ጻቦይማ ካታማቱዋዳን ሀናና። * 24 ካዉተꬃ ኡባይ ሀዋዳን ያጋና፤ ‘መꬍና ጎዳይ ሀ ጋድያን ሀዋ ማላባ አያዉ ኦꬄዴ? ሀ ዎልቃማ ሀንቁዎ ጋሶ ግዴዳባይ አዬ?’ ያጋና።

25 “አሳይ ዛሪደ፥ ‘ኡንቱንቱ መꬍና ጎዳይ፥ ኡንቱንቱ አዎቱዋ ጾሳይ፥ ኡንቱንታ ግብጼፐ ከስያ ዎደ፥ ኡንቱንቱና ገሌዳ ጫቁዋ ቃላ መንꬄዳ ድራሳ። 26 ቃይ ኡንቱንቱ ቢደ፥ ኤረና ጾሳቶነ እ ኡንቱንታ ጎይኖፕተ ጌዳ ጾሳቶ ጎይኔድኖ። 27 ሄዋ ድራዉ፥ መꬍና ጎዳይ ሀንቀቲደ፥ ሀ ማጻፋን ጻፈቴዳ ሸቃ ኡባ ኡንቱንቱ ቦላ አሄዳ። 28 መꬍና ጎዳይ ዎልቃማ ሀንቁዋ ሀንቀቲደ፥ ኡንቱንቱ ጋድያፐ ኡንቱንታ ሾዲደ፥ ሀዋዳን ሀራ ቢታ የደርሴዳ’ ያጋና።

29 “ጹራ የዎቱ መꬍና ጎዳ ኑ ጾሳሳ፤ ሽን ኑን ሀ ህግያ ቃላ ኦꬃናዳን፥ ቆንጬዳ የዎቱ መꬍናዉ ኑሳነ ኑ ናናቱዋሳ።

30

ጾሳኮ ስሙሳን ቤትያ አንጁዋ

1 “ሀ ታ ህንተ ስንꬃን ዎꬄዳ አንጁነ ሸቃይ ህንተ ቦላን ጋክያ ዎደ፥ መꬍና ጎዳይ ህንተ ጾሳይ ህንተና ላልያ ሀራ ካዉተꬃቱዋ ግዶን ደኢደ፥ ሀዋ ህንተ ሀሳያና። 2 ሄ ዎደ ህንተነ ህንተ ናናይ መꬍና ጎዳኮ፥ ህንተ ጾሳኮ፥ ስሚደ፥ ህንተ ኩመንꬃ ዎዛናፐነ ህንተ ኩመንꬃ ሸምፑዋፐ ታን ሀች ህንተና አዛዜዳ ቃላዉ አዛዘቶፐ፥ 3 ሄዋን መꬍና ጎዳይ ህንተ ጾሳይ ህንተ ኦሞዱዋ ዛራና፤ እ ህንተንቶ ቃረታና። መꬍና ጎዳይ ህንተ ጾሳይ ህንተና ላሌዳ ካዉተꬃቱዋ ኡባ ግዶፐካ ዛሪደ ሺሻና። 4 ቢታ ጋጻ ጋካናዉ ላለቶፐካ፥ ሄዋፐ መꬍና ጎዳይ ህንተ ጾሳይ ህንተና ዛሪደ ሺሻና። 5 ህንተ አዎቱ ካሰ ላቴዳ ቢታ ህንተካ ላታናዳን ጾሳይ ህንተ ጾሳይ ህንተና ሄ ቢታዉ አሀና። ያን ህንተና ህንተ አዎቱዋፐ አꬂደ ዱረያናነ ህንተ ፓይዱዋ ዳርሳና።

6 “ህንተ ደኡዋን ደአና ማላነ መꬍና ጎዳ ህንተ ጾሳ ህንተ ኩመንꬃ ዎዛናፐነ ህንተ ኩመንꬃ ሸምፑዋፐ ሲቃናዳን፥ እ ህንተንቶነ ህንተ ናናዉ አዛዘትያ ዎዛና እማና። 7 መꬍና ጎዳይ ህንተ ጾሳይ ሀ ሸቃ ኡባ ህንተ ሞርከቱነ ህንተና የደርስያዋንቱ ቦላ አሀና። 8 ህንተካ ዛሪደ መꬍና ጎዳዉ፥ ህንተ ጾሳዉ፥ አዛዘታና፤ ታን ሀች ህንተና አዛዝያ አ አዛዙዋካ ናጋና። 9-10 ህንተ ሀ ህግያ ማጻፋን ጻፈቴዳ መꬍና ጎዳ ህንተ ጾሳ አዛዞቱዋነ አ ዎጋቱዋ ናጋናዉ መꬍና ጎዳዉ፥ ህንተ ጾሳዉ፥ አዛዘቶፐ፥ ቃይ ህንተ ህንተ ኩመንꬃ ዎዛናፐነ ህንተ ኩመንꬃ ሸምፑዋፐ መꬍና ጎዳኮ፥ ህንተ ጾሳኮ፥ ስሞፐ፥ እ ህንተና ህንተ ኩሽያ ኦሶ ኡባን፥ ህንተ ኡሉዋ አይፍያን፥ ህንተ መህያ አይፍያንነ ህንተ ቢታ አይፍያን ዳርሲደ አንጃና። አያዉ ጎፐ፥ ካሰ ህንተ አዎቱዋ አንጅያዋን ናሸቴዳዋዳን፥ መꬍና ጎዳይ ሀእ ህንተና አንጅያዋንካ ናሸታና።

11 “ታን ሀች ህንተና አዛዝያ ሀ አዛዙ ሄዋ ኬሻ ዴጾ ግደና፤ ህንተፐ ሃኮካ ግደና። 12 ህንተ፥ ‘ኑን ስሲደ አዛዘታናዳን፥ ሳሉዋ ከሲደ ኑዉ ዎꬃናዌ ኦኔ?’ ጌናዳን ሳሉዋን ደኤና። * 13 ‘ኑን ስሲደ አዛዘታናዳን፥ ኑዉ አባ ፕኒደ አሀናዌ ኦኔ?’ ጌናዳን አባ ሄፍንꬃን ደኤና። 14 ቃላይ ህንተንቶ ሎይꬅ ማታን ደኤ፤ ህንተ ኦꬃናዳን፥ ቃላይ ህንተ ዎዛናንነ ህንተ ዶናን ደኤ።

15 “በእተ፥ ታን ሀች ህንተ ስንꬃን ደኡዋነ ሎኦተꬃ፥ ሀይቁዋነ ባሻ ዎꬃድ። 16 ህንተ መꬍና ጎዳ ህንተ ጾሳ ሲቅያዋን አ ኦግያን ሀመትያዋንነ አ አዛዙዋ፥ አ አዋዩዋነ አ ዎጋ ናግያዋን፥ ታን ሀች ህንተና አዛዝያ መꬍና ጎዳዉ፥ ህንተ ጾሳዉ፥ አዛዘቶፐ፥ ህንተ ደኡዋን ደአናነ ጮራታና፤ ቃይ ህንተ ላታናዉ ገልያ ጋድያን መꬍና ጎዳይ ህንተ ጾሳይ ህንተና አንጃና።

17 “ሽን ህንተ ዎዛናይ ዎራ ስምና፥ ህንተ አዛዘተናን እጾፐ፥ ሀራ ጾሳቶ ጎይኖፐ፥ ቃይ ኡንቱንቶ ኦꬆፐ፥ 18 ህንተ ዉር ꬋያናዋ ታን ሀች ህንተንቶ ኦዳይ። ዮርዳኖሳ ፕኒደ፥ ህንተ ላታናዉ ብያ ጋድያን ህንተ ላይꬃይ አዱቀና።

19 “ታን ህንተ ስንꬃን ደኡዋነ ሀይቁዋ፥ አንጁዋነ ሸቃ ዎꬄዳዎ ሀች ሳሉዋነ ሳኣ ህንተ ቦላ ማርካያና፤ ስም ህንተነ ህንተ ዛሪ ደኡዋን ደአና ማላ፥ ደኡዋ ዶርተ። 20 መꬍና ጎዳ ህንተ ጾሳ ሲቅተ፤ አ ቃላ ስስተ፥ አዉ አዛዘትተ፤ አናና ኦይቀትተ። ሄዋዳን ሀኖፐ፥ መꬍና ጎዳይ ህንተዉ ደኡዋ። ካሰ ህንተ ማይዛ አዋቶ፥ አብራሃማዉ፥ ይሳቃዉነ ያቆባዉ እማናዉ ጫቄዳ ጋድያን ህንተነ ህንተ ናናይ አዱሳ ላይꬃ ደአና” ያጌዳ። *

ሙሴ ዉርሰꬃ ሃሳያ

31

(31:1—33:29)

ኢያሱ ሙሴ ኮታን ሱንቴዳ

(ፓይ. 27:12-23)

1 ሙሴ ጉጂድካ እስራኤልያ አሳዉ ሀዋዳን ያጌዳ፤ 2 “ሀእ ታዉ ጼታነ ላታሙ ላይꬃ ግዴዳ ድራዉ፥ ሀዋፐ ስንꬃናዉ ህንተና ካለꬃናዉ ዳንዳይከ፤ ሄዋ ቦላካ መꬍና ጎዳይ ታና፥ ‘ኔን ዮርዳኖሳ ሄፍንꬃ ፕናካ’ ያጊደ ኦዴዳ። * 3 መꬍና ጎዳይ ህንተ ጾሳይ ህንተ ስንꬃን ሀመቲደ ህንተና ካለꬃና። ሄዋን ደእያ ካዉተꬃቱዋ እ ዉርስያ ድራዉ፥ ኡንቱንቱ ቢታ ህንተ ላታና። ቃይ መꬍና ጎዳይ ጌዳዋዳን ኢያሱ ህንተና ካለꬃና። 4 መꬍና ጎዳይ አሞረ ካተቱዋ ስሆናነ ኦጋ ጾኒደ፥ ኡንቱንቱ ቢታ ꬋይሴዳዋዳን፥ ህንተ ሞርከቱዋካ ሄዋዳን ኦꬃና።* 5 መꬍና ጎዳይ ኡንቱንታ ህንተንቶ አꬅ እማና፤ ህንተ ኡንቱንቱ ቦላ ታን ህንተና አዛዜዳዋዳን ኦꬃና። 6 ምንተ፤ አይነ ባዋ፤ ያዮፕተ። ኡንቱንታ በኢደ ዳጋሞፕተ። አያዉ ጎፐ፥ መꬍና ጎዳይ ህንተ ጾሳይ ህንተናና ግዳናዋ። እ ህንተና የገና ዎይ አገና” ያጌዳ።

7 ሄዋፐ ጉይያን፥ ሙሴ ኢያሳ ጼሲደ፥ እስራኤልያ አሳ ኡባ ስንꬃን ሃዋዳን ያጌዳ፥ “ምና፤ ገንጫ። አያዉ ጎፐ፥ ኔን ሀ አሳና እትፐ መꬍና ጎዳይ ኡንቱንቱ ማይዛ አዋቶ እማና ጊደ ጫቄዳ ቢታ ገልሳሳ፤ ሄ ቢታካ ኡንቱንታ ላትሳሳ። 8 እ መꬍና ጎዳይ ባረ ሁጲያዉ ኔናና ግዲደ ኔና ካለꬃና። እ ኔና ኦለና፤ አይነካ ኔና አገና። ሄዋ ድራዉ፥ ያዮፓ፤ ነ ዎዛናን ዳጋሞፓ” ያጌዳ። *

ህጊ ላፑን ላፑን ላይꬃን ናባበታናዉ ኮሼ

9 ሙሴ ሀ ህግያ ጻፊደ፥ መꬍና ጎዳ ጫቁዋ ታቦታ ቶክያ ቄሰ ግድያ ሌዊያ ናናቶነ እስራኤልያ ጭማቶ ኡባዉ እሜዳ። 10 ሙሴ ኡንቱንታ ሀዋዳን ያጊደ አዛዜዳ፤ “አጩ ኡባይ አቶ ጌተትያ ላፑንꬃ ላይꬃ ዉርሰꬃን፥ ቦንቼትያ ዳስያ ባላ ጋላሳን፥ * 11 መꬍና ጎዳ ህንተ ጾሳ ስንꬃ እ ዶሬዳ ሳኣ አዉ ጎይናናዉ እስራኤልያ አሳይ ኡባይ ሺቅያ ዎደ፥ ኡንቱንቱ ስስያዋዳን ናባብተ። 12 ኡንቱንቱ ኡባይካ ስሲደ፥ መꬍና ጎዳዉ፥ ህንተ ጾሳዉ፥ ያይያዋ ታማራና ማላ፥ ሀ ህግያ ቃላ ኡባ አማነቲደ ፖላና ማላ፥ አሳ፥ አቱማነ ማጫ፥ ናናቱዋነ ህንተ ጋድያን ደእያ ካረ ቢታ አሳ እትፐ ሺሽተ። 13 ሀ ህግያ ቃላ ኤረና ኡንቱንቱ ናናይካ ዮርዳኖሳ ፕኒደ፥ ህንተ ላታናዉ ብያ ጋድያን ህንተ ደእያ ላይꬃ ኡባን ሀ ህግያ ስስኖ፤ መꬍና ጎዳዉ፥ ህንተ ጾሳዉ፥ ያይያዋ ታማርኖ” ያጌዳ።

ጾሳይ ሙሳ ዉርሰꬃ አዛዙዋ አዛዜዳ

14 ሄዋፐ ጉይያን፥ መꬍና ጎዳይ ሙሳ ሀዋዳን ያጌዳ፤ “በአ፥ ኔን ሀይቂያ ጋላሳይ ማቴዳ። እ ካለሰትያ አዛዙዋ አዉ ታን እማና ማላ፥ ኢያሳ ጼሳደ፥ ኔን አናና እትፐ ዱንካንያ ግዶ ገልተ” ያግና፥ ሙሴነ ኢያሱ ዱንካንያኮ ሺቄድኖ።

15 መꬍና ጎዳይ ሄ ዱንካንያን ሻርያ ቱሳን ኡንቱንቶ ቆንጬዳ፤ ሄ ሻርያ ቱሳይካ ዱንካንያ ፐንግያን ኤቄዳ።

16 መꬍና ጎዳይ ሙሳ ሀዋዳን ያጌዳ፤ “ኔን ማታን ሀይቃደ ነ አዎቱዋን ጋከታሳ። ኔፐ ጉይያን፥ ሀ አሳይ ታዉ አማነተናዋ ግዳና፤ ታን ኡንቱንቱና ዎꬄዳ ጫቁዋ መንꬃና። ኡንቱንቱ ታና አጊደ፥ ሻርሙጻቱዋዳን፥ ባረንቱ ላትያ ጋድያን ደእያ ኤቃቱዋ ካላና። 17 ሄዌ ሀንያ ዎደ፥ ታ ሀንቁ ኡንቱንቱ ቦላ ኤጽ ከሳና። ታንካ ኡንቱንታ አጋ አጋና፤ ታ ሶምኡዋ ኡንቱንቱፐ ዎራ ዛራና። ያትና፥ ኡንቱንቱ ꬋያና፤ ጮራ መቱነ ባሻይ ኡንቱንቱ ቦላ ያና። ሄ ዎድያን ኡንቱንቱ፥ ‘ቱሙ ሀ መቱ ጋኬዳዌ ኑ ጾሳይ ኑ ግዶን ባይናዋ ግሻሳ ግደኔ?’ ያጊደ ኦቻና። 18 ሀራ ጾሳቶ ጎይኒደ፥ ኡንቱንቱ ሀኔዳ ኢታባ ድራዉ፥ ታን ሄ ጋላስ ታ ሶምኡዋ ሙለካ ኡንቱንቱፐ ዎራ ዛራና።

19 “ሄዋ ድራዉ፥ ሀእ ሀ ማዝሙርያ ጻፋደ፥ እስራኤልያ አሳ ኡባ ታማርሳ። ሀ ማዝሙሪ ታዉ እስራኤልያ አሳ ቦላ ማርካ ግዳና ማላ፥ ኡንቱንታ የጽሳ። 20 ኡንቱንቱ ማይዛ አዋቶ ገሌዳ ቃላዳን፥ ማꬃይነ ኤሳይ ጎግያ ቢታ ታን ኡንቱንታ ገልሴዳዋፐ ጉይያንነ ኡንቱንቱ ም ካሊደ፥ ዎዛናይ ሙሜዳዋፐ ጉይያን፥ ሀራ ጾሳቶ ጎይኒደ፥ ታና ካꬋና፤ ታ ጫቁዋካ መንꬃና። 21 ዳሮ መቱነ ባሻይ ኡንቱንቱ ቦላ ጋኬዳ ዎደ፥ ሀ ማዝሙሪ ኡንቱንቱ ናናቱ ዶናፐ ድገተና ድራዉ፥ ኡንቱንቱ ቦላ ማርካ ግዳናዋ። አያዉ ጎፐ፥ ታን ጫቄዳ ቢታ ኡንቱንታ ብሮ ገልሰናን ደእሽን፥ ሃናናካ ኡንቱንቱ ቆፕያ ቆፋ ኤራክቻድ” ያጌዳ። 22 ሙሴ ሄ ጋላስ ሄ ማዝሙርያ ጻፊደ፥ እስራኤልያ አሳ ታማርሴዳ።

23 ሄዋፐ ጉይያን፥ መꬍና ጎዳይ ኔዌ ናኣ ኢያሳ ሀዋዳን ያጊደ አዛዜዳ፤ “ምና፥ ገንጫ፤ ታን ኡንቱንቶ እማናዉ ቃላ ገሌዳ ቢታ እስራኤልያ አሳ አፋደ ገልሳሳ። ታንካ ኔናና እትፐ ግዳና” ያጌዳ። *

24 ሙሴ ሀ ህግያ ቃላቱዋ ኮይሮፐ ዉርሰꬃ ጋካናዉ፥ ጻፊደ ዉርሴዳዋፐ ጉይያን፥ 25 መꬍና ጎዳ ጫቁዋ ታቦታ ቶክያ ሌዋቱዋ ሀዋዳን ያጊደ አዛዜዳ፤ 26 “ህጊ ጻፈቴዳ ሀ ማጻፋ አፍተ፤ መꬍና ጎዳ ህንተ ጾሳ ጫቁዋ ታቦታ ማታን ዎꬅተ። ሄዋን እ ህንተ ቦላ ማርካ ግዳና ማላ ያን ዎꬅተ። 27 ህንተ ዎይሳ ማካላንቼንቶነ ዎይሳ ሞርግያ ꬉሌፈንቶ ታን ኤራይ። በእተ፥ ታ ህንተናና ደኤዳ ላይꬃ ኡባን ህንተ መꬍና ጎዳዉ ኢታ ማካላ፤ ሽን ታን ሀይቃ ክችና፥ ኡባ ዎይሳ ማካላንቴ? 28 ሄዋ ድራዉ፥ ሀዋ ኡባ ታ ኡንቱንቶ ኦዳናዉ፥ ሳሉዋነ ሳኣ ታ ኡንቱንቱ ቦላ ማርካያናዉ፥ ህንተ ዛርያ ካፓቱዋ ኡባነ ደርያ ካለꬅያ አሳ ኡባ ታዉ ሺሽተ። 29 ታ ሀይቄዳዋፐ ጉይያን፥ ህንተ ሙለ ኢታ አሳ ግዳናዋነ ታን ህንተና ታማርሴዳ አዛዙዋፐ ዎራ ስማናዋ ታን ኤራይ። እ ኦꬆፕተ ጌዳ ኢታባ ህንተ ኩሽያን ኦꬂደ፥ መꬍና ጎዳ ሀንቀꬅያ ድራዉ፥ ስንꬃፐ ይያ ዎድያን ህንተ ቦላ ኢታ ቦሻ አሀና” ያጌዳ።

30 ሄዋፐ ጉይያን፥ ሙሴ ሀ ማዝሙርያ ቃላቱ ዉራና ጋካናዉ፥ ሺቄዳ እስራኤልያ ሺቁዋ ኡባ ስሲደ ኦዴዳ።

32

ሙሴ ማዝሙርያ

1 ህንተኖ፥ ሳሎቶ፥ ታን ኦድያዋ ስስተ፤ ቢታይካ ታ ዶና ቃላ ስሶ። 2 ታ ትምርቲ እራዳን ቡኮ፤ ታ ቃላቱካ ከተርሳዳን፥ ጾኩ ማታ ቦላን ዎꬍያ ፑሰ እራዳንነ ጫርሻ ቦላን ዎꬍያ ፑስያዳን ዎꬎ።

3 ታን መꬍና ጎዳ ሱንꬃ አዋያና፤ ግታተꬃ ኑ ጾሳዉ እምተ። 4 እ ኑ ዛላቴ፥ አ ኦሱዋን ፖኩ ባዋ፤ አ ኦገ ኡባይካ ሱረ። ኑ ጾሳይ አማነትያዋነ ኢታተꬃይ ባይናዋ፤ እ ቱማንቻነ ሱረ።

5 ህንተ አማነተናነ አያዉነ ፓና፥ ናጋራንቻነ ባለꬅያ የለታ ግድያ ድራዉ፥ አ አሳ ግዳናዉ ህንተ በስክታ። 6 ህንተኖ ኤያነ አኬክ ባይና አሳዉ፥ ህንተ መꬍና ጎዳዉ እምያ ዛሩ ሀዌ? እ ህንተና መꬌዳ ህንተ አዉዋ ግደኔ? እ ህንተና መꬊደ፥ ምንስ ኤሴዳ።

7 ካሰ ዎድያ ቆፕተ፤ ዳሮ የለታቱ ላይꬃካ አኬክተ። ህንተ አዎቱዋ ኦችተ፤ ኡንቱንቱ ህንተና በሳና። ህንተ ጭማቱዋካ ኦችተ፤ ኡንቱንቱ ህንተንቶ ኦዳና። 8 ኡባፐ ዎልቃማይ ካዉተꬃቶ ኡንቱንቱ ደኢያሳ ላትሴዳ ዎደ፥ * አሳ ናናቱዋ ኡንቱንቱ ዛርያን ዛርያን ሻኬዳ ዎደ፥ እስራኤልያ አሳ ፓይዱዋዳን፥ ኡንቱንቱ ዛዋ ኤሴዳ። 9 አያዉ ጎፐ፥ ሻኩዋን መꬍና ጎዳ ጋኬዳዌ እስራኤልያ፤ ያቆብካ አ ጋኬዳ ላታ።

10 ቢታ መላ ቢታን ኡንቱንቱ ሳሙዋን ደእሽን፥ ጫርኩዋ ጻላላይ ሱራግያሳን ብቻርሽን፥ ኡንቱንታ ደሜዳ። ያቲደ ባረ አይፍያ ቡሉዋዳን፥ ኡንቱንቶ ጎንዳለ ግዲደ፥ ኡንቱንታ ምንሲደ ናጌዳ። 11 አርጋንꬃይ ባረ ማራ ፓሉዋ ታማርስያዋዳን፥ ባረ ምጬዳ ቀፍያን ጋክ ኦይቂደ አሽያዋዳን፥ ሄዋዳን ጾሳይ ባረ ቀፍያን ሀጲደ ኡንቱንታ አሼዳ። 12 ሀራ አላጋ ጾስ ባይናን፥ መꬍና ጎዳ ጻላላይ ባረ አሳ ካለꬄዳ።

13 እ ቢታዉ ꬎቃ ሳኣ ኡንቱንታ ከሴዳ። ሾይቃን ሞኬዳ አይፍያ ኡንቱንታ ምዜዳ። ዛላ ጳልቀꬃፐ ኡንቱንታ ኤሳ ምዜዳ፤ ሹቻ ጋድያፐ ዛይትያ ምዜዳ። 14 ኡንቱንቱ መህያ ዉድያፐ መኤዳ ማꬃነ ዴሻ ዉድያፐካ ማꬃ፥ ዶርሳ አንቃራነ ጋልሳ ሜድኖ፤ ቃይ ባሳነ ዶርሳ ዉድያነ ዴሻ፥ ሎኦ ዛርጋ ሜድኖ፤ ሱꬃ ማላትያ ዎይንያ ኤሳካ ኡሼድኖ።

15 ያኒደ ይሽሩን ኦርዴዳ፤ ማካሌዳ፤ ም ሚደ፥ ቦቦርጬዳ። ባረና መꬌዳ ጾሳ አጌዳ፤ ባረ አቶተꬃ ዛላ ካꬌዳ። 16 ኡንቱንቱ አላጋ ጾሳቶ ጎይንያዋን አ ምሽሴድኖ፤ ባረንቱ ቱና ኤቃቱዋን አ ሀንቀꬄድኖ። 17 ጾሳ ግደና ጻላሄቶ፥ ካሰ ኡንቱንቱ ኤርቤና ጾሳቶ፥ ዝኖ ከሴዳዋንቶ፥ ኡንቱንቱ አዎቱ ያይቤና ጾሳቶ ያርሼድኖ። * 18 ኡንቱንቱ ደኡዋ እሜዳ ዛላ ቆፕበይክኖ፤ ቃይ የል ድቼዳ ጾሳ ዶጌድኖ።

19 መꬍና ጎዳይ ሄዋ በኢደ፥ ኡንቱንቱ ቦላ ሀንቀቴዳ። አ አቱማነ ማጫ ናናቱዋ እጼዳ። 20 ያቲደ ሀዋዳን ያጌዳ፤ “ታን ታ ሶምኡዋ ኡንቱንቱፐ ገንꬃና፤ ኡንቱንቱ ጌላነ አማነተና አሳ ግድያ ድራዉ፥ ኡንቱንቱ ኦማርሳ ጮኡ ጋደ ጼላና። 21 ጾሳ ግደናዋን ታና ምሽሴድኖ፤ * ባረንቱ ኤቃቱዋን ታና ሀንቀꬄድኖ። ታንካ ኡንቱንቱ ዛረ ግደናዋንቱን ምሽሳና፤ ኤያ አሳ ዛራቱዋን ታን ኡንቱንታ ሀንቀትሳና። 22 ታ ሀንቁ ታማዳን ኤጺደ፥ ጋድያን ደእያዋ ኡባ ጹጋና። ሄ ታማይ ስኦልያን ደእያዋናካ ጋꬂደ ጹጋና፤ ደርያ ባሱዋ ጋካናዉ፥ ሄ ታማይ ማና።

23 “ታን ኡንቱንቶ መቱዋ መቱዋ ቦላ ዶራና፤ ታ ዎንዳፍያን ኡንቱንታ ዱካና። 24 ኡንቱንቱ ኮሻን፥ ጹግያ ምሹዋንነ ኢታ ሀርግያን ዉራና። ኡንቱንቱ ቦላ መቶ ጋꬅያ ባዙዋ ዶአቱዋነ ኡንቱንታ ዱክያ አላጋ ሾሻቱዋ ኡንቱንቱ ቦላ የዳና። 25 ቶራይ ኦገ ኡባን ኡንቱንቱ ናናቱዋ ዉርሳና። ጎልያ ኡባን ሻቢርሳይነ ዳጋማይ ካተታና። ያላጋ አቱማዋንቱነ ማጫዋንቱ ዉራና፤ ጉꬃ ናናይካ ጭማቱካ አትክኖ። 26 ኡንቱንታ ታን ሃኮ ሳአ ላላና፤ ሄዋፐ ጉይያን፥ ኡንቱንታ ሀሳይያባይ ꬋያና። 27 ሽን ኡንቱንቱ ሞርከቱ፥ ‘ኑ ዎልቃይ ኡንቱንታ ጾኔዳ፤ ሀዋ ኡባ መꬍና ጎዳይ ኦꬅቤና’ ያጊደ ኦቶሩዋን ጬቀተናን አግክኖ ያጋደ ቆፓድ” ያጌዳ።

28 እስራኤልያ አሳይ ዞረት ባይና አሳ፤ አኬክ ኡንቱንቶ ባዋ። 29 ኡንቱንቱ ጾነቴዳዌ አያነንቶ በአናዉ ኡንቱንቶ እጸቴዳ፤ ባረንቱ ዉርሰꬃይካ አየንቶካ ኤርክኖ። 30 እት ሻአ አሳይ እት አሳን፥ ታሙ ሻአ አሳይ ላኡ አሳን፥ ዋን ጾነቴዴ? ኡንቱንቱ ዛላይ ኡንቱንታ ዛልኤዳ ግሻሳነ መꬍና ጎዳይ ኡንቱንታ አꬅ እሜዳ ድራሳ ግደኔ! 31 ኡንቱንቱ ሞርከቱ ባረንቱ ጾሳይ ላፋ ግድያዋነ እስራኤልያ ጾሳዳን ዎልቃማ ግደናዋ ኤሪኖ። 32 ኡንቱንቱ ዎይኒ ሶዶማ ዎይንያፐነ፥ ጋሞራ ሾይቃፐ ዬዳዋ። ኡንቱንቱ ቴራይ ማርዘ፤ ኡንቱንቱ ዉርጩካ ጫምያዋ። 33 ኡንቱንቱ ዎይንያ ኤሳይ ሾሻ ማርዘ፤ ዎꬍያ ማርዚ ደእያ ሀሱዋ።

34 ጾሳይ፥ ሀዋ ታን ናጋደ ታ ማዝጎብያን አታማበይክታ? 35 ኡንቱንቱ ባሻ ጋላሳይ ማታቴዳ፤ ኡንቱንቱ ቦላ ጋካናባይ ኤሌሌ። ሄ ዎደ ኡንቱንቱ ገዲ ꬉበታና። ታን ኡንቱንቶ ሀሉዋ ከሳናነ ኩሽያ ዛራና ያጌዳ። *

36 ኡንቱንቱ ዎልቃይ ዳቡሬዳዋነ ኡንቱንታካ ማድያዌ ባይናዋ በኤዳ ዎደ፥ መꬍና ጎዳይ ባረ አሳዉ ፕርዳና፤ * ባረ ቆማቶካ ቃረታና። 37 እ ኡንቱንታ ሀዋዳን ያጋና፤ ኡንቱንቱ አማነትያ ኡንቱንቱ ጾሳቱ ሀቃነ? ኡንቱንቱ ባቃቲደ አ ግዶን ቆሰትያ ኡንቱንቱ ዛላይ ሀቃነ? 38 ኡንቱንቱ ያርሹዋ ሞꬉዋ ሜዳዋንቱ፥ ኡንቱንቱ ኡሻ ያርሹዋ ዎይንያ ኤሳ ኡሼዳዋንቱ ሀእ ደንዲደ፥ አነ ኡንቱንታ ማድኖ፤ አነ ኡንቱንታ አሽኖ።

39 ጾሳይ ታናቴ። ታ ጻላላይ ጾሳ። ታፐ አትና፥ ሀራ ጾስ ባዋ። ዎꬍያዌ፥ ደኡዋካ እምያዌ ታና፤ ታን ማዱጽሳደ፥ ታን ፓꬃና፤ ታ ኩሽያፐ ኦንነ አሸና። 40 ታ ኩሽያ ፑደ ደንꬃደ ሀዋዳን ያጋና፤ “ታን መꬍናዉካ ደኦ። 41 ጶሉጶሉ ግያ ታ ማሻ ሌፋደ፥ ፕርዳናዉ ታ ኩሽያን ኦይቂያ ዎደ፥ ታ ሞርከቱዋ ቦላ ታ ሀሉዋ ከሳና፤ ታና እጽያዋንቶ ኡንቱንቱ ኩሽያ ዛራና። 42 ታ ዎንዳፈቱ ኡንቱንቱ ሱꬃን ማꬆታና፤ ታ ማሻይካ ኡንቱንቱ አሹዋ ማና። ታና እጽያ ኡባካ ማርከ። ሀራይ አቶ ማዱጼዳዋንቱነ ኦሞደቴዳዋንቱካ ሀይቃና” ያጋና ያጌዳ።

43 ህንተኖ ካዉተꬃቶ፥ ጾሳ አሳና ናሸትተ። * እ ባረ ቆማቱ ሱꬃ አቻና፤ ባረ ሞርከቱዋ ቦላንካ ሀሉዋ ከሳና። ቢታን ደእያ ባረ አሳ ናጋራካ አቶ ጋና ያጌዳ።

44 ሙሴነ ኔዌ ናአይ ኢያሱ እስራኤልያ አሳ ስሲደ፥ ሀ ማዝሙርያ ቃላ ኡባ ሃሳዬድኖ።

ሙሴ እሜዳ ዉርሰꬃ ዞርያ

45 ሙሴ ሀ ቃላ ኡባ እስራኤልያ አሳ ኡባዉ ኦድ ዉርሴዳ ዎደ፥ 46 ኡንቱንታ ሀዋዳን ያጌዳ፤ “ሀ ህግያ ቃላ ኡባ ኡንቱንቱ ናጋናዳንነ ኦꬃናዳን ህንተ ናናቱዋ አዛዛና ማላ፥ ሀች ታ ህንተንቶ ማርካትያ ቃላ ኡባ ህንተ ዎዛናን ዎꬅተ። 47 ሀ ቃላይ ህንተንቶ ደኦፐ አትና፥ ጮ መላ ቃላ ግደና። ሀ ቃላ ናጎፐ፥ ህንተ ዮርዳኖሳ ፕኒደ ላታና ቢታንካ አዱሳ ላይꬃ ደአና” ያጌዳ።

48 ሄ ጋላሳንካ መꬍና ጎዳይ ሙሳ ሀዋዳን ያጌዳ፤ * 49 “ሞኣበን እያርኮ ካታማፐ ስንꬃ ባጋና ደእያ አባርማ ደረቱዋፐ እቱዋ፥ ህን ናቦ ደርያ ከሳ፤ ሄዋን እስራኤልያ አሳ ታ ላትሳና ካናነ ቢታ ሄፍንꬃ ጼላ። 50 ነ እሻ አሮን ሆራ ደርያን ሀይቂደ፥ ባረ ማይዛ አዎቱዋን ጋከቴዳዋዳን፥ ኔንካ ሀ ከሴዳ ደርያን ሀይቃደ፥ ነ ማይዛ አዎቱዋን ጋከታና። 51 አያዉ ጎፐ፥ ህንተ ላኡካ እስራኤልያ አሳ ስንꬃን ታዉ አማነትበይክታ፤ ጺና መላ ቢታን፥ ቃዴሳ ካታማ ማታን ደእያ ማሪባ ሃꬃ ማታን፥ ታ ጌሻተꬃ እስራኤልያ አሳ በስበይክታ። 52 ሄዋ ድራዉ፥ ቢታ ሃኩዋን ሄፍንꬃ ጼላናፐ አትና፥ ታን እስራኤልያ አሳ ላትሳና ቢታ ገላካ” ያጌዳ።

33

ሙሴ እስራኤልያ ዛራቱዋ ኡባ አንጄዳ

1 ጾሳ አሳ ግድያ ሙሴ ሀይቃናፐ ካሰቲደ፥ እስራኤልያ አሳ አንጄዳ አንጁዋ ቃላይ ሀዋ። 2 እ ሀዋዳን ያጌዳ፤ “መꬍና ጎዳይ ሲና ደርያፐ ዬዳ፤ ኤዶማፐ ኑ ቦላን ሃ ፖኤዳ፤ ፓራና ደርያፐ ባረ አሳዉ ፖኤዳ። ሻአን ፓይደትያ ኪታንቻቱ አናና ደኢኖ። አ ኡሸቻ ባጋና ታማ ላጩ ደኤ። 3 ጾሳዉ ኔን ነ አሳ ሲቃዳ። ጌሻቱ ኡባይ ነ ኩሽያን ደኢኖ፤ ነ ገድያ ጻጱዋን ጉልባቲደ ጎይኒኖ፤ ያቲደ ኔፐ አዛዙዋ አኪኖ። 4 ሙሴ እሜዳ ህጊ ያቆባ አሳዉ ላታ። 5 እስራኤልያ ዛራቱ ኡባይነ ይሹሩና ዛርያ ካፓቱ ሺቄዳ ዎደ፥ ጾሳይ ባረ አሳ፥ እስራኤልያ ቦላ ካተቴዳ።

6 “ሮቤል ሀይቆፖ፤ እ ፓጻ ደኦ። አ አሳይካ ፓይዱዋን ጮራቶ” ያጌዳ።

7 ሙሴ ይሁዳ ዛርያባ ሀዋዳን ያጌዳ፤ “አቤት መꬍና ጎዳዉ፥ ይሁዳ ዋሱዋ ስሳ፤ ሀራ ባረ ዳቦቱዋና ኡንቱንቱ ጋከታናዳን ኦꬃ። ኡንቱንቱ ኩሽያ ምንꬃ፤ ኡንቱንቱ ባረንቱ ሞርክያና ኦለትያ ዎደ፥ ኔን ኡንቱንታ ማዳ!” ያጌዳ።

8 ሙሴ ሌዊያ ዛርያባ ሀዋዳን ያጌዳ፤ * “ነ ቱሚምነ ኡሪሚ ነ ዶሴዳ አሳሳ። ኔን ማሳሀን ፓጬዳ፥ ማሪባ ሃꬃን ፓሉመቴዳ አሳሳ። 9 ባረና የሌዳዋንቱፐ፥ ባረ እሻቱዋፐነ ባረንቱ ናናቱዋፐ አꬂደ፥ ኡንቱንቱ ነዉ አማነቴዳዌ አꬌ፤ ነ ጫቁዋ ቃላዉ ኡንቱንቱ አማነቴድኖ። 10 ኡንቱንቱ ነ ዎጋ ያቆባ፥ ነ ህግያካ እስራኤልያ ታማርሲኖ። ነ ስንꬃን እጻና ጩዋዪኖ፤ ነዉ ያርሽያሳን ኡባና ጹግያ ያርሹዋ ያርሺኖ። 11 አቤት መꬍና ጎዳዉ ኡንቱንቱ ኩሺ ኦꬄዳዋ አንጃ፤ ኡንቱንቱ ኦꬅያ ኡባባን ነ ናሸትያዋ ኡንቱንቶ ቆንጭሳ። ኡንቱንቱ ቦላ ደንድያዋ መንሬꬃ ኦላ፤ ኡንቱንቱ ሞርከቱዋ ላኤንꬆ ደንꬆፓ” ያጌዳ።

12 ቢንያማ ዛርያባ ሀዋዳን ያጌዳ፤ “መꬍና ጎዳይ ሲቄዳ አሳይ አን አማነቲደ ደኤ። ጋላሳ ኩመንꬃን ኡንቱንታ መꬍና ጎዳይ ናጌ፤ ባረ ሀሽያን ቶኪደ ሸምፕሴ” ያጌዳ።

13 ዮሴፎ ዛርያባ ሀዋዳን ያጌዳ፤ “መꬍና ጎዳይ እራ እምያዋን፥ ጋድያፐ ሃꬃ ፑልትስያዋን፥ ኡንቱንቱ ቢታ አንጆ። 14 አዋይ ካꬅያ ዶረቴዳ አይፍያንነ ዎድያን ዎድያን ካእያ አይፍያን አንጀቶ። 15 በንፐ ደእያ ኡንቱንቱ ደረቱነ ዞዜቱ ሎኦ አይፍያን አንጀትኖ። 16 ኡንቱንቱ ቢታይ ሎኦባ ጻላላ ኩሜዳዋ ግዶ፤ ቡራን ኤጽያ ታማ ግዶን ሃሳዬዳ፥ ጾሳፐ ቤትያ አንጆ ጻላላን ኩሜዳዋ ግዶ። ሀ አንጆቱ ኡባይ ዮሴፎ ዛርያ ጋክኖ፤ አያዉ ጎፐ፥ እ ባረ እሻንቱ ግዶን ካፑዋ። 17 ዮሴፎ ኮይሮ የለቴዳ ኮሩማዳን ምኖ፤ አ ካጨቱ መንꬃ ካጭያዳን ምኖ። አ ካጨቱ ሻአን ፓይደትያ ምናሰ ዛራቱዋ፤ ታሙ ሻአን ፓይደትያ ኤፍሬማ ዛራቱዋ። ሄ ካጨቱዋን እ ካዉተꬃቱዋ ቃይጫና፤ ቢታ ጋጻ ጋካናዉ ኡንቱንታ እ ሱጋና” ያጌዳ።

18 ዛብሎና ዛርያባ ሀዋዳን ያጌዳ፤ “ኔኖ ዛብሎና፥ ኔን ነ ከሳን ናሸታ፤ ይሳኮራ፥ ኔንካ ነ ዱንካንያን ናሸታ። 19 ኡንቱንቱ ካረ ጋደ አሳ ባረንቱ ደርያኮ ጼሳና፤ ሄዋን ኡንቱንቱ ጌሻተꬃ ያርሹዋ ያርሻና። ባረ አቁዋነ ባረንቱ ዱረተꬃ፥ አባፐነ አባ ማታ ሻፍያፐ ደማና” ያጌዳ።

20 ጋዳ ዛርያባ ሀዋዳን ያጌዳ፤ “ኡንቱንቱ ቢታ አሴዳ ጾሳይ ጋላተቶ፤ ጋድ ሞርክያ ሶምኡዋ መንꬃናዉ፥ ጋሙዋዳን ሻንካቴ። 21 ካፓቶ ጌዳ ሎኦ ቢታ ኡንቱንቱ አኬድኖ፤ እስራኤልያ ካፓቱ ሺቄዳ ዎደ፥ ኡንቱንቱ መꬍና ጎዳ ሸንያን ጌሻ ፕርዳ ፕርዴድኖ” ያጌዳ።

22 ዳነ ዛርያባ ሀዋዳን ያጌዳ፤ “ዳን ዎዳላ ጋሙዋ ማላ፤ እ ባሳነፐ ጉፒደ ከሳና” ያጌዳ።

23 ንፍታሌማ ዛርያባ ሀዋዳን ያጌዳ፤ “ንፍታሌም መꬍና ጎዳ አꬎ ኬካተꬃንነ አንጁዋን ዱረቴዳ፤ ኡንቱንቱ ቢታይ ጋሊላ አባፐ ቢደ ገድሳ ባጋ ጋኬ” ያጌዳ።

24 አሴራ ዛርያባ ሀዋዳን ያጌዳ፤ “አሴር ሀራ ዛራቱ ኡባፐ አꬊደ አንጀቴዳዋ። ባረ እሻቱዋንካ ዶሰቴዳዋ ግዶ። አ ቢታይ ዛይትያን ዱረቶ። 25 ኡንቱንቱ ካታማቱካ ብራታ ካርያን ጎርደቲደ ናገትኖ፤ ባረ ላይꬃ ኡባን እ ዎልቃማ ግድኖ።

26 “ኔኖ ይሽሩና፥ ሳሉዋፐ ህንተና ማዳናዉ፥ ባረ ግታተꬃን ሻራን ሀመትያ ህንተ ጾሳ ማላ ጾስ ባዋ። 27 መꬍና ጾሳይ ህንተንቶ ደኡዋ፤ አ መꬍና ኩሸቱ ህንተፐ ጋርሳና ደኢኖ። እ ህንተ ስንꬃፐ ህንተ ሞርከቱዋ የደርሴዳ፤ ህንተ ኡንቱንታ ዉርስ ꬋይሳናዳን ህንተንቶ ኦዴዳ። 28 ሄዋ ድራዉ፥ እስራኤልያ አሳይ፥ ቦችያዌ ባይናን ሳሮተꬃን ደአና፤ ያቆባ ፑልቱ ቁማይነ ዎይንያ ኤሳይ ኩሜዳ ጋድያን ደአና፥ ሳሉዋ እራይ ቡክያሳን ደአና። 29 ህንተኖ እስራኤልያ አሳዉ! ህንተ ዎት አንጀቴድቴ! መꬍና ጎዳይ አሼዳ ህንተ ማላይ ኦኔ? እ ህንተንቶ ጎንዳለነ ህንተና ማድያዋ፤ አን ህንተ ጾንያ ማሻ። ህንተ ሞርከቱ ህንተ ስንꬃን ጉፋናና፤ ህንተካ ኡንቱንቱ ጌሱዋ ላላና” ያጌዳ።

34

ሙሴ ሀይቁዋ

(34:1-12)

1 ሙሴ ሞኣባ ደምባፐ ደንዲደ፥ ናቦ ደርያ ሁጲያ፥ ቃይ ያርኮፐ አዋይ ዶልያ ባጋና ደእያ ፕስጋ ደርያ ሁጲያ ጋኬዳ። ሄዋን መꬍና ጎዳይ ዳና ጋካናዉ ደእያ ጋላኣደ ቢታ፥ 2 ንፍታሌማ ቢታ ኡባ፥ ኤፍሬማነ ምናሰ ቢታ፥ አዋይ ዉልያ ባጋና ቢደ ሜድተራነ አባ ጋካናዉ ደእያ ይሁዳ ቢታነ 3 ገድሳ ባጋና ጾኣራፐ ደንዲደ፥ ዛምባይ ደእያ እያርኮ ካታማ፥ ዛንጋራን ደእያ ደምባ ኡባ በሴዳ። 4 መꬍና ጎዳይ ሙሳ ሀዋዳን ያጌዳ፤ “አብራሃመዉ ይሳቃዉነ ያቆባዉ፥ ‘ታን ህንተ ዛርያዉ እማና’ ያጋደ ጫቄዳ ቢታይ ሀዋ። ሀእ ኔን ነ አይፍያን በአናዳን ታን ኦꬃድ፤ ሽን ኔን ያ ፕናካ” ያጌዳ። *

5 መꬍና ጎዳ ቆማ ሙሴ መꬍና ጎዳይ ጌዳዋዳን፥ ሄዋን ሞኣባ ጋድያን ሀይቄዳ። 6 መꬍና ጎዳይ ቤት-ፓኦራ ካታማፐ ስንꬃ ባጋን ሞኣባ ዛንጋራን አ ሞጌዳ፤ ሽን ሀች ጋካናዉ፥ እ ሞገቴዳ ሳኣ ኤርያ አሳይ ባዋ። 7 ሙሴ ሀይቂያ ዎደ፥ አ ላይꬃይ ጼታነ ላታማ፤ ሽን አዉ አይፊ እጽቤና፤ አ ዎልቃይካ እጽቤና። 8 እስራኤልያ አሳይ ሞኣባ ደምባን ሀታሙ ጋላሳ ሙሴዉ ዬኬድኖ። ሄዋፐ ጉይያን፥ ሙሴዉ ዬክያነ ካዮትያ ዎዲ ዉሬዳ።

9 ኔዌ ናአይ ኢያሱ አꬌዳ ኤራተꬃ አያናን ኩሜዳ፤ አያዉ ጎፐ፥ ሙሴ ባረ ኮታን እ ኦꬃናዳን፥ አ ቦላ ባረ ኩሽያ ዎꬄዳ። እስራኤልያ አሳይ ኢያሱዉ አዛዘቴዳ፤ መꬍና ጎዳይ ሙሴ ባጋና እሜዳ አዛዙዋካ ናጌዳ።

10 መꬍና ጎዳይ ሶምኡዋን ዱማዪደ ኤሬዳ ሙሴ ማላ ትምቢትያ ኦድያ አሳይ እስራኤልያን ሙለካ ደንድቤና። * 11 መꬍና ጎዳይ ሙሳ ግብጼ ካትያኮ፥ አናና ኦꬅያ ካፓቱዋኮነ ኩመንꬃ አሳኮ የዲደ፥ አ ባጋና ኦራꬃባነ ማላልስያባ ኡባ ኦꬄዳ፥ ሙሴ ማላ ትምቢትያ ኦድያ ሀራ አሳይ ኦንነ ባዋ። 12 እስራኤልያ ኡባ ስንꬃን ዎልቃማ ዎልቃን ማላልስያባ ኦꬄዳ ሙሴ ማላ አሳይ ኦንነ ባዋ።

* 1:4 ፓይ. 2:21-34

* 1:31 ኪታ 13:18

* 1:32-33 እብራ. 3:19

* 1:34 እብራ. 3:18

* 2:1 ፓይ. 21:4

* 2:4 ዶመꬃ 36:8

* 2:9 ዶመꬃ 19:37

* 2:14 ፓይ. 14:28-35

* 2:19 ዶመꬃ 19:38

* 3:18 ኢያሳ 1:12-15

* 3:23 ፓይ. 27:12-14፤ ዛረ. 32:48-52

* 4:2 ሳፃ 22:18-19

* 4:3 ፓይ. 25:1-9

* 4:11 ከሳ 19:16-18፤ እብራ. 12:18-19

* 4:13 ከሳ 31:18፤ 34:28፤ ዛረ. 9:10

* 4:14 ከሳ 21:1

* 4:16 ከሳ 20:4፤ ዎጋ 26:1፤ ዛረ. 5:8

* 4:17 ሮመ 1:23

* 4:20 ከሳ 19:5፤ ዛረ. 7:6፤ 14:2፤ 26:18፤ ቲቶ 2:14፤ 1 ጰጽ. 2:9

* 4:21 ፓይ. 20:12

* 4:24 እብራ. 12:29

* 4:27 ዛረ. 28:36

* 4:29 ኤር. 29:13

* 4:35 ማር. 12:32

* 4:41 ኢያሳ 20:8-9

* 5:8 ዎጋ 26:1፤ ዛረ. 4:15-18፤ 27:15

* 5:9 ከሳ 34:6-7፤ ፓይ. 14:18፤ ዛረ. 7:9-10

* 5:11 ሳፃ 19:12

* 5:12 ከሳ 16:23-30፤ 31:12-14

* 5:13 ከሳ 23:12፤ 31:15፤ 34:21፤ 35:2፤ ዎጋ 23:3

* 5:16 ዛረ. 27:16፤ ማቶሳ 15:4፤ 19:19፤ ማር. 7:10፤ 10:19፤ ሉቃሳ 18:20፤ ኤፈ. 6:2-3

* 5:17 ዶመꬃ 9:6፤ ዎጋ 24:17፤ ማቶሳ 5:21፤ 19:18፤ ማር. 10:19፤ ሉቃሳ 18:20፤ ሮመ 13:9፤ ያቆባ 2:11

* 5:18 ዎጋ 20:10፤ ማቶሳ 5:27፤ 19:18፤ ማር. 10:19፤ ሉቃሳ 18:20፤ ሮመ 13:9፤ ያቆባ 2:11

* 5:19 ዎጋ 19:11፤ ማቶሳ 19:18፤ ማር. 10:19፤ ሉቃሳ 18:20፤ ሮመ 13:9

* 5:20 ከሳ 23:1፤ ማቶሳ 19:18፤ ማር. 10:19፤ ሉቃሳ 18:20

* 5:21 ሮመ 7:7፤ 13:9

* 5:22 እብራ. 12:18-19

* 6:4 ማር. 12:29

* 6:5 ማቶሳ 22:37፤ ማር. 12:30፤ ሉቃሳ 10:27

* 6:6 ዛረ. 11:18-20

* 6:10-11 ዶመꬃ 12:7፤ 26:3፤ 28:13

* 6:13 ማቶሳ 4:10፤ ሉቃሳ 4:8

* 6:16 ከሳ 17:1-7፤ ማቶሳ 4:7፤ ሉቃሳ 4:12

* 7:1 ኪታ 13:19

* 7:5 ዛረ. 12:3

* 7:6 ከሳ 19:5፤ ዛረ. 4:20፤ 14:2፤ 26:18፤ ቲቶ 2:14፤ 1 ጰጽ. 2:9

* 7:9 ከሳ 20:5-6፤ 34:6-7፤ ፓይ. 14:18፤ ዛረ. 5:9-10

* 7:12 ዛረ. 11:13-17

* 8:3 ማቶሳ 4:4፤ ሉቃሳ 4:4

* 8:11 ሆሰ 13:5-6

* 9:9 ከሳ 24:18

* 9:19 እብራ. 12:21

* 9:22 ፓይ. 11:3፣ 34፤ ከሳ 17:7

* 9:23 ፓይ. 13:25—14:38፤ ዛረ. 1:21፣ 26፤ እብራ. 3:16

* 10:6 ፓይ. 20:28፤ 33:38

* 10:8 ፓይ. 3:5-8

* 10:10 ከሳ 34:28

* 10:17 1 ጽሞ. 6:15፤ ሳፃ 17:14፤ 19:16፤ ኪታ 10:34፤ ሮመ 2:11፤ ጋላ. 2:6፤ ኤፈ. 6:9

* 10:22 ዶመꬃ 15:5፤ 22:17፤ 46:27

* 11:3 ከሳ 7:8-13

* 11:4 ከሳ 14:28

* 11:6 ፓይ. 16:31-32

* 11:13 ዎጋ 26:3-5፤ ዛረ. 7:12-16፤ 28:1-14

* 11:20 ዛረ. 6:6-9

* 11:24 ኢያሳ 1:3-5

* 11:29 ዛረ. 27:11-14፤ ኢያሳ 8:33-35

* 12:3 ዛረ. 7:5

* 12:16 ዶመꬃ 9:4፤ ዎጋ 7:26-27፤ 17:10-14፤ 19:26፤ ዛረ. 15:23

* 12:23 ዎጋ 17:10-14

* 12:32 ዛረ. 4:2፤ ሳፃ 22:18-19

* 14:1 ዎጋ 19:28፤ 21:5

* 14:2 ከሳ 19:5-6፤ ዛረ. 4:20፤ 7:6፤ 26:18፤ ቲቶ 2:14፤ 1 ጰጽ. 2:9

* 14:21 ከሳ 23:19፤ 34:26

* 14:22 ዎጋ 27:30-33፤ ፓይ. 18:21

* 15:7 ዎጋ 25:35

* 15:11 ማቶሳ 26:11፤ ማር. 14:7፤ ዮሃ. 12:8

* 15:12 ዎጋ 25:39-46

* 15:19 ከሳ 13:12

* 15:23 ዶመꬃ 9:4፤ ዎጋ 7:26-27፤ 17:10-14፤ 19:26፤ ዛረ. 12:16፣ 23

* 16:1 ዎጋ 23:5-8፤ ፓይ. 28:16-25

* 16:9 ፓይ. 28:26-31

* 16:13 ፓይ. 29:12-38

* 16:19 23:6፤ ዎጋ 19:15

* 16:21 ከሳ 34:13

* 16:22 ዎጋ 26:1

* 17:3 ከሳ 22:20

* 17:6 ፓይ. 35:30፤ ዛረ. 19:15፤ ማቶሳ 18:16፤ 2 ቆሮ. 13:1፤ 1 ጽሞ. 5:19፤ እብራ. 10:28

* 17:7 1 ቆሮ. 5:13

* 17:16 1 ካታ. 10:28፤ 2 ኦዱዋ 1:16፤ 9:28

* 17:17 1 ካታ. 10:14-22፣ 27፤ 11:1-8፤ 2 ኦዱዋ 1:15፤ 9:27

* 18:2 ፓይ. 18:20

* 18:10 ዎጋ 19:26፤ ከሳ 22:18

* 18:11 ዎጋ 19:31

* 18:13 ማቶሳ 5:48

* 18:15 ኪታ 3:22፤ 7:37

* 18:19 ኪታ 3:23

* 19:14 ዛረ. 27:17

* 19:15 ፓይ. 35:30፤ ዛረ. 17:6፤ ማቶሳ 18:16፤ ዮሃ. 8:17፤ 2 ቆሮ. 13:1፤ 1 ጽሞ. 5:19፤ እብራ. 10:28

* 19:21 ከሳ 21:23-25፤ ዎጋ 24:19-20፤ ማቶሳ 5:38

* 21:23 ጋላ. 3:13

* 22:1 ከሳ 23:4-5

* 22:9 ዎጋ 19:19

* 22:12 ፓይ. 15:37-41

* 22:28 ከሳ 22:16-17

* 22:30 ዎጋ 18:8፤ 20:11፤ ዛረ. 27:20

* 23:3 ናህ. 13:1-2

* 23:4 ፓይ. 22:1-6

* 23:5 ፓይ. 23:7—24:9

* 23:17 ዎጋ 19:29

* 23:19 ከሳ 22:25፤ ዎጋ 25:36-37፤ ዛረ. 15:7-11

* 23:21 ፓይ. 30:1-16፤ ማቶሳ 5:33

* 24:1 ማቶሳ 5:31፤ 19:7፤ ማር. 10:4

* 24:7 ከሳ 21:16

* 24:8 ዎጋ 13:1—14:54

* 24:9 ፓይ. 12:10

* 24:10 ከሳ 22:26-27

* 24:14 ዎጋ 19:13

* 24:16 2 ካታ. 14:6፤ 2 ኦዱዋ 25:4፤ ህዝ. 18:20

* 24:17 ከሳ 23:9፤ ዎጋ 19:33-34፤ ዛረ. 27:19

* 24:19 ዎጋ 19:9-10፤ 23:22

* 25:3 2 ቆሮ. 11:24

* 25:4 1 ቆሮ. 9:9፤ 1 ጽሞ. 5:18

* 25:5 ማቶሳ 22:24፤ ማር. 12:19፤ ሉቃሳ 20:28

* 25:7 ኡሩቶ 4:7-8

* 25:13 ዎጋ 19:35-36

* 25:17 ከሳ 17:8-14፤ 1 ሳሜላ 15:2-9

* 26:2 ከሳ 23:19

* 26:12 ዛረ. 14:28-29

* 26:18 ከሳ 19:5፤ ዛረ. 4:20፤ 7:6፤ 14:2፤ ቲቶ 2:14፤ 1 ጰጽ. 2:9

* 27:2 ኢያሳ 8:30-32

* 27:5 ከሳ 20:25

* 27:12 ዛረ. 11:29፤ ኢያሳ 8:33-35

* 27:15 ከሳ 20:4፤ 34:17፤ ዎጋ 19:4፤ 26:1፤ ዛረ. 4:15-18፤ 5:8

* 27:16 ከሳ 20:12፤ ዛረ. 5:16

* 27:17 ዛረ. 19:14

* 27:18 ዎጋ 19:14

* 27:19 ከሳ 22:21፤ 23:9፤ ዎጋ 19:33-34፤ ዛረ. 24:17-18

* 27:20 ዎጋ 18:8፤ 20:11፤ ዛረ. 22:30

* 27:21 ከሳ 22:19፤ ዎጋ 18:23፤ 20:15

* 27:22 ዎጋ 18:9፤ 20:17

* 27:23 ዎጋ 18:17፤ 20:14

* 27:26 ጋላ. 3:10

* 28:1 ዛረ. 11:13-17

* 28:57 2 ካታ. 6:28-29፤ ሴላ 4:10

* 29:7 ፓይ. 21:21-35

* 29:8 ፓይ. 32:33

* 29:18 እብራ. 12:15

* 29:23 ዶመꬃ 19:24-25

* 30:12 ሮመ 10:6-8

* 30:20 ዶመꬃ 12:7፤ 26:3፤ 28:13

* 31:2 ፓይ. 20:12

* 31:4 ፓይ. 21:21-35

* 31:8 ኢያሳ 1:5፤ እብራ. 13:5

* 31:10 ዛረ. 15:1፤ 16:13-15

* 31:23 ፓይ. 27:3፤ ኢያሳ 1:6

* 32:8 ኪታ 17:26

* 32:17 1 ቆሮ. 10:20

* 32:21 1 ቆሮ. 10:22፤ ሮመ 10:19

* 32:35 ሮመ 12:19፤ እብራ. 10:30

* 32:36 ማዝ. 135:14

* 32:43 ሮመ 15:10፤ ሳፃ 19:2

* 32:48 ፓይ. 27:12-14፤ ዛረ. 3:23-27

* 33:8 ከሳ 17:7፤ 28:30፤ ፓይ. 20:13

* 34:4 ዶመꬃ 12:7፤ 26:3፤ 28:13

* 34:10 ከሳ 33:11

ኢያሳ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ኢያሱ ማጻፋ

ገሉዋ

“ኢያሳ” ግያ ሱንꬃ ብለꬃይ “ጾሳይ አሽያዋ” ግያዋ። ኢያሱ ማጻፋይ ዛረꬁዋ ማጻፋይ ኦዲደ ኤቄዳ ሳኣፐ ዶሚደ ዮርዳኖሳ ሻፋፐ ዶላሃ ባጋና እስራኤልያ አሳይ ኡቴዳዋ ኦዴ። እስራኤልያ አሳይ ሙሴ ኩሽያን ሱንቴዳ ኢያሱ ካለꬅና ኦላ ጾኒደ፥ ካናነ ጋድያ ዎት ኦይቄደንቶ ኦድያ ታርክያ ኦይቄዳ። ሀ ማጻፋ ግዶን ጻፈቴዳ ዎልቃማ ዎልቃማ ታርከቱዋ ግዶፐ ዋናትያዋንቱ: ዮርዳኖሳ ሻፋ ፕነꬃ፥ ያርኮ ግምቢያ ኩንደꬃ፥ አይ ካታማ ኦላነ አሳይ ጾሳና ገሌዳ ጫቁዋ ኦራጽሴዳ ታርከቱዋ ኦድያዋ። ሀ ማጻፋ ግዶን ዳሮ ኤረቴዳ ክፍለቱዋፐ እቱ፥ “ህንተንቱ ጎይንያዋ ሀቼ ዶርተ። ሽን ታናነ ታ ጎለ አሳ ግዶፐ፥ ኑን ጾሳዉ ጎይናና” ያግያዋ። (24:15)

ሸምፓቱዋ ኡባቶ እመቴዳ ቃንꬃ ቆፋቱዋ

ካናነ ጾነቱሳ 1:1—12:24

ቢታ ግሹዋ 13:1—21:45

ሀ. ዮርዳኖሳፐ ዶላሃ ባጋና ደእያ ቢታ 13:1-33

ለ. ዮርዳኖሳፐ ዉላሃ ባጋና ደእያ ቢታ 14:1—19:51

ሐ. ባቃት አትያ ካታማቱዋ 20:1-9

መ. ሌዋቱዋ ካታማቱዋ 21:1-45

ዶላሃፐ ዬዳ ያራቱ ባረንቱ ሳኣ ስሙሳ 22:1-34

ኢያሱ ዉርሰꬃ ሃሳያ 23:1-16

ሴከማን ቃላ ጫቁዋ ኦራጹሳ 24:1-33

ካናነ ጾነቱሳ

1

(1:1—12:24)

ጾሳይ ኢያሳ አዛዜዳ

1 ጾሳ ቆማይ ሙሴ ሀይቄዳዋፐ ጉይያን፥ ጾሳይ ሙሳ ማድያ ነዌ ናኣ ኢያሳ፥ ሀዋዳን ያጌዳ፤ 2 “ታ ቆማይ ሙሴ ሀይቄዳ። ሄዋ ድራዉ ኔንነ ሀ አሳይ ኡባይ ደንዲደ ታን እስራኤልያ አሳዉ እምያ ጋድያ ገላናዉ ሀዋ ዮርዳኖሳ ሻፋ ፕንተ። 3 ታን ሙሴዉ ኦዴዳዋዳን፥ ህንተንቱ ገዲ የꬍያ ሳኣ ኡባ ታን ህንተንቶ እማድ። * 4 ህንተንቱ ዛዋይ ኔጌባ ባዙዋፐ ደንዲደ፥ ሊባኖሳ ደርያ ጋካናሳ፤ ኤፍራጺሳ ጌተትያ ዎጋ ሻፋፐ ደንዲደ፥ ሂተቱዋ ጋድያ ኡባና ጉጂደ፥ አዋይ ዉልያ ባጋና ደእያ ሜድትራነ አባ ጋካናሳ። 5 ኔን ደኤዳ ላይꬃ ኡባን አይ አሳይነ ኔና ኦለቲደ ተኤና። ታን ሙሴና ግዴዳዋዳን፥ ኔናናካ ግዳና፤ ታን ኔና ኡባካ የግከነ አግከ። * 6 ምና፤ ጻላ! አያዉ ጎፐ፥ ታን ኡንቱንቱ ማይዛ አዋቶ እማና ጋደ ጫቄዳ ጋድያ ኔን ሀ አሳ ላትሳናሳ። * 7 ምና፤ ሎይꬃ ጻላ! ታ ቆማይ ሙሴ ኔና አዛዜዳ ዎጋ ኡባ ምንሳደ ናጋ። ኔን ብያሳኣ ኡባን ነዉ ሱራና ማላ፥ አፐ ኡሸቻ ዎይ ሀድርሳ ቦፓ። 8 ሀ ዎጋ ማጻፋይ ነ ዶናፐ ሻከቶፖ፤ አን ጻፈቴዳዋ ኡባ ምንሳደ ናጋናዉ፥ ጋላስነ ቃማ አ ቆፓ። ያቶፐ፥ ነዉ ኡባባይካ እንጀታናነ ጊጋና። 9 ምና፤ ጻላ! ነ ብያሳኣ ኡባን ታን ጎዳይ ነ ጾሳይ ኔናና ደእያ ድራዉ፥ ያዮፓ! ህርጎፓ! ጋደ ታን ኔና አዛዛድ” ያጌዳ።

ኢያሱ አሳ አዛዜዳ

10 ሄዋፐ ጉየ ኢያሱ አሳ ካፓቱዋ ሀዋዳን ያጌዳ፤ 11 “ቢተ፤ አሳይ ዱንካኖ ሳና አꬍ ቢደ፥ አሳ፥ ‘ህንተ ሽንቃ ጊግስተ፤ ሄዙ ጋላሳ ግዶን፥ ጾሳይ ህንተንቱ ጾሳይ ህንተንቶ እምያ ጋድያ ላታናዉ ዮርዳኖሳ ሻፋ ፕኒታ’ ያጊደ ኦድተ” ያጌዳ።

12 ኢያሱ፥ ሮቤላ ዘረꬃ፥ ጋደ ዛራቱዋነ ምናሰ ዛራቱዋፐ ባጋቱዋ ሀዋዳን ያጌዳ፤ * 13 “ጾሳ ቆማይ ሙሴ ህንተንታ አዛዜዳዋ ሀሳይተ። እ ህንተንታ፥ ‘ጾሳይ ህንተንቱ ጎዳይ ህንተንታ ሸምፕሳና፤ ሀ ቢታካ ህንተንቶ እማና’ ያጌዳ። 14-15 ህንተንቱ ማቻቱ፥ ህንተንቱ ናናይነ ህንተንቱ መሂ ዮርዳኖሳ ሻፋፐ ሀፍንꬃና ሙሴ ህንተንቶ እሜዳ ጋድያን ደእሽኖ። ሽን ህንተንቱ ኦላንቻቱ ባረንቱ ኦላ ሚሻ ኦይቂደ፥ ህንተንቱ ዳባቱዋፐ ስንꬃ ጼራን ኦለታናዉ ዮርዳኖሳ ሻፋ ፕንኖ። ጾሳይ ህንተንታ ሸምፕሴዳዋዳን፥ ኡንቱንታካ ሸምፕሳና ጋካናስነ ጾሳይ ህንተንቱ ጾሳይ ኡንቱንቱዉካ እምያ ጋድያ ኡንቱንቱ ላታና ጋካናዉ፥ ኡንቱንታ ማድተ። ሄዋፐ ጉይያን ስም ቢደ፥ ጾሳ ቆማይ ሙሴ ዮርዳኖሳ ሻፋፐ ሀፍንꬃን አዋይ ዶልያ ባጋና እሜዳ ህንተንቱ ጋድያን ደእተ” ያጌዳ።

16 ሄዋፐ ኡንቱንቱ ኢያሳ፥ “ኔን ኑና አዛዜዳዋ ኡባ ኑን ኦꬃና፤ ኔን ኪትያ ሳኣ ሀቃነ ባና። 17 ሙሴዉ ኡባባን አዛዘቴዳዋዳን፥ ነዉካ አዛዘታና። ጾሳይ ነ ጾሳይ ሙሴና እትፐ ግዴዳዋዳን፥ ኔናናካ እትፐ ግዶ። 18 ነ አዛዞ ማካልያዌነ ነ አዛዜዳዋ አያነ አዛዘተናን እጽያዌ ሀይቆ። ኔን ምና፤ ጻላ!” ያጌድኖ።

2

ኢያሱ ጌድያዋንታ ያርኮ ኪቴዳ

1 ነዌ ናአይ ኢያሱ ጋድያ ጌድያ ላኡ አሳቱዋ ሺጽማ ጌተትያ ሳኣፐ ቆሱዋን ኪቲደ ኡንቱንታ፥ “ቢተ፤ ጋድያ ጌድተ፤ ያርኮ ካታማ ቃይ ዱማ ጌድተ” ያጌዳ።

ሄዋፐ ኡንቱንቱ ቢደ፥ ራኣቦ ጌተትያ ሻርሙጻት ሶ አቃናዉ ገሌድኖ። * 2 ያርኮ ካቲ፥ “እስራኤልያ አሳፐ ኪተቴዳዋንቱ ሀ ጋድያ ጌዳናዉ ቃማ ዬድኖ” ግያ ኦዱዋ ስሴዳ።

3 ያርኮ ካቲ ራኣብዉ ሀዋዳን ያጊደ ኪቴዳ፤ “ነ ሶ ዪደ ገሌዳ አሳቱዋ ከሳደ እማ። አያዉ ጎፐ፥ ኡንቱንቱ ጋድያ ኡባ ጌዳናዉ ዬድኖ” ያጌዳ።

4 ሽን ምሽራታ ሄ ላኡ አሳቱዋ ቆሳ ድጋደ፥ ሀዋዳን ያጋዱ፤ “ኤ አሳቱ ታኮ ዬድኖ፤ ሽን ኡንቱንቱ ሀቃፐ ዬደንቶነ ታን ኤራበይከ። 5 ኦማርስ ካታማ ፐንግያ ጎርዳና ሀንያ ዎደ፥ ኡንቱንቱ ከሲደ ቤድኖ፤ ኡንቱንቱ ሀቃ ቤድኖንቶ ታን ኤርከ። ኤሌል ካልያዋ ግዶፐ፥ ህንተንቱ ኡንቱንታ ኦይቃንታ” ያጋዱ። 6 ሽን ራኣባ አሳቱዋ ጎልያ ቦላን ደምባዪደ ኦꬄዳ ሳኣ ከሳደ፥ ሱፍያ ጌተትያ ማዩዋ ከስያ ታልባ ዳላ ዶርያ ግዶን ኡንቱንታ ቆሳ ዎꬃዱ። 7 ያትና፥ አሳቱ ጌድያዋንታ ኮያናዉ ከሲደ፥ ዮርዳኖሳ ሻፋ ፕኑዋ አፍያ ኦግያ ኦይቂደ ቤድኖ። ኮይያዋንቱ ካታማፐ ከሶንን፥ ካታማ ፐንጊ ጎርደቴዳ።

8 ጌድያዋንቱ ገምእሻናፐ ካሰታደ፥ አ ኡንቱንቱኮ ፑደ ከሳደ፥ ኡንቱንታ ሀዋዳን ያጋዱ፤ 9 “ጾሳይ ሀ ጋድያ ህንተንቶ እሜዳዌ፥ ህንተንቱ ኑና ዎልቃማ ያሻ ያሽያዋነ ሀ ጋድያን ደእያ አሳይ ኡባይ ህንተንቶ ህርጋ ሀይቂያዋ ታን ኤራይ። 10 አያዉ ጎፐ፥ ግብጼ ጋድያፐ ህንተንቱ ከሴዳ ዎደ፥ ህንተንቱ ስንꬃን ዞኦ አባ ጾሳይ ዎት መልሴደንቶነ ኑን ስሴዶ። ቃይ ዮርዳኖሳ ሻፋፐ አዋይ ዶልያ ባጋና ደእያ አሞረ ጋድያ ካተቱዋ ላአቱዋ፥ ስሆናነ ኦጋነ ህንተንቱ ዎት ኡባና ꬋይሴደንቶነ ስሴዶ። * 11 ኑን ሄዋ ስሴዳ ዎደ፥ ኑ ዎዛናይ ኮልዴዳ፤ አሳይ ኡባይ ህንተንቶ ጻልያዋ አግ ባሼዳ። አያዉ ጎፐ፥ ጾሳይ ህንተንቱ ጾሳይ ቦላ ሳሉዋንካ ጋርሳ ሳኣንካ ጾሳ። 12 ሄዋ ድራዉ፥ ታን ህንተንቶ ኬኬዳዋዳን፥ ህንተንቱካ ታ አዉዋ ጎልያ አሳዉ ኬካናዳን ታዉ ጾሳን ሄዋዉካ አማንꬅያ ማላታ እምተ። 13 ታ አዉዋነ ታ ዳዮ፥ ታ እሻቱዋነ ታ ምቼቱዋ ኡንቱንቱሳ ግዴዳዋ ኡባ ፓጻ አግተ፤ ኑና ሀይቁዋፐ አሽተ” ያጋዱ።

14 ሄ አሳቱ፥ “ኑን ኦꬄዳዋ ኔን ኦደናን አግና፥ ኑን ነዉ ጫቄዳ ጫቁዋ ፖላና ꬋዮፐ፥ ጾሳይ ኑና ዎꬎ! ጾሳይ ሀ ጋድያ ኑዉ እምያ ዎደ፥ ኑን ነዉ አማነታናነ ኬካና” ያጌድኖ።

15 ራኣባ ደእያ ኬꬃይ ካታማ ድርሳና ኦይቀቲደ ኬጸት ኡቴዳ ድራዉ፥ ማስኮትያና ዎዶሩዋ ዱገ የዳደ፥ አን ዱገ ዎꬃዱ። 16 ራኣባ ኡንቱንታ፥ “ህንተና ኮይያዋንቱ ደመና ማላ፥ ደርያ ቢደ ኡንቱንቱ ስማና ጋካናዉ፥ ያን ሄዙ ጋላሳ ቆሰትሽተ። ሄዋፐ ጉይያን ህንተንቱ ብያሳኣ ቢተ” ያጋዱ።

17-18 አሳቱ እዞ፥ “ኑን ነ ጋድያ ገልያ ዎደ፥ ሀ ዞኦ ዎዶሩዋ ኔን ኑና ከሴዳ ማስኮትያን ቃቻና ꬋዮፐነ ነ አዉዋ፥ ነ ዳዮ፥ ነ እሻቱዋነ ነ ሶ አሳ ኡባ ኔኮ ሶ አሀና ꬋዮፐ፥ ኔን ኑና ጫቂሴዳ ጫቁ ኑዉ ጎመተና። 19 ኦንነ ነ ሶፐ ካረ ኦግያ ከሲደ ሀይቂንቶ፥ ሄዌ አ ጎመ፤ ኑን ሄዋን ኦሸቶኮ። ኔናና ሶን እትፐ ደእያዌ ኩሽያን ቦሸቶፐ፥ አ ሱꬃ ጎሚ ኑና ጋኮ። 20 ሽን ኑን ኦꬄዳዋ ኔን ኦዶፐ፥ ኔን ኑና ጫቀꬄዳ ጫቁ ኑዉ ጎመተና” ያጌድኖ።

21 ሄዋፐ ጉየ እዛ፥ “ህንተንቱ ጌዳዋዳን ሀኖ” ጋደ፥ ኡንቱንታ ሞይዛዱ። ኡንቱንቱ ቤዳዋፐ ጉይያን፥ ሄ ዞኦ ዎዶሩዋ ማስኮትያን ቃቻዱ።

22 ኡንቱንቱ ፑደ ገዝያ ቢደ፥ ያን ቆሰቴድኖ፤ የደርስያዋንቱ ያርኮ ስማና ጋካናዉ፥ ኡንቱንቱ ያን ሄዙ ጋላሳ ጋምኤድኖ። የደርስያዋንቱ ኦግያ ኡባን ኮዬድኖ፤ ሽን ኡንቱንታ ደምቤይክኖ። 23 ሄዋፐ ጉይያን ሄ ላኡ አሳቱ ደርያፐ ዎꬊደ፥ ዮርዳኖሳ ሻፋካ ፕኒደ፥ ነዌ ናኣ ኢያሱኮ ስሚደ ዬድኖ። ባረና ጋኬዳዋ ኡባ አዉ ኦዴድኖ። 24 ኡንቱንቱ ኢያሳ፥ “ጾሳይ ቱሙ ቢታ ኡባ ኑዉ አꬅ እሜዳ። ቃይ ጋድያን ደእያ አሳይ ኡባይ ኑዉ ያሻ ኮልዴዳ” ያጌድኖ።

3

እስራኤልያ አሳይ ዮርዳኖሳ ሻፋ ፕኔዳ

1 ኢያሱነ እስራኤልያ አሳይ ዎንታ ጉራን ደንዴድኖ። ኡንቱንቱ ሺጽማ ጌተትያ ሳኣፐ ደንዲደ፥ ዮርዳኖሳ ሻፋኮ ቢደ ፕነናን ያን ጋምኤድኖ። 2 ሄዙ ጋላሳፐ ጉይያን፥ ካፓቱ ኡንቱንቱ ዱንካኔዳ ሳኣን ስመረቴድኖ። 3 አሳ ሀዋዳን ያጊደ አዛዜድኖ፤ “ጾሳ ህንተንቱ ጾሳ ቃላ ጫቁዋ ታቦታነ አ ቶኬዳ ሌዊያ ዛረ ቄሳቱ ዋ በእያ ዎደ፥ ህንተንቱ ዱንካኔዳ ሳኣፐ ደንዲደ፥ ኡንቱንታ ካልተ። 4 ህንተንቱ ካሰ ሀ ኦግያና ብ ኤረና ድራዉ፥ ህንተንቱ ባና ኦግያ ኡንቱንቱ ህንተንታ በሳና። ሽን ቃላ ጫቁዋ ታቦታኮ ሺቆፕተ፤ ቃላ ጫቁዋ ታቦታፐ ላኡ ሻአ ዋꬋ ግድያዋ ኬሻ ሃኩዋን ኤቂተ” ያጌድኖ።

5 ኢያሱ አሳ፥ “ህንተንቱ ሁጲያዉ ጌይተ፤ አያዉ ጎፐ፥ ጾሳይ ዎንት ህንተንቱ ግዶን ማላልስያባ ኦꬃናዋ” ያጌዳ። 6 ቃይ ኢያሱ ቄሳቱ ዋ፥ “ቃላ ጫቁዋ ታቦታ ቶኪደ፥ አሳፐ ስንꬃዉ አꬍተ” ያጊደ ኦዴዳ። ቃላ ጫቁዋ ታቦታ ቶኪደ፥ አሳፐ ስንꬃዉ አꬌድኖ።

7 ጾሳይ ኢያሳ፥ “ታን ሙሴና ግዴዳዋዳን፥ ኔናና ግዳናዋ እስራኤልያ አሳይ ኡባይ ኤራና ማላ፥ ሀቼ ኡንቱንቱ ስንꬃን ታን ኔና ꬎቁ ꬎቁ ኦꬃናዉ ዶማና። 8 ኔን ቃላ ጫቁዋ ታቦታ ቶክያ ቄሳቱ ዋ፥ ‘ዮርዳኖሳ ሻፋ ዶናዉ ጋክያ ዎደ፥ ሃꬃን ገሊደ ኤቂተ’ ያጋደ አዛዛ” ያጌዳ።

9 ኢያሱ እስራኤልያ አሳ፥ “ሃ ዪተ፤ ጾሳ ህንተንቱ ጾሳ ቃላ ስስተ። 10 ደኡዋ ጾሳይ ህንተንቱ ግዶን ደእያዋነ እ ቱሙፐ ካናነቱዋ፥ ሂተቱዋ፥ ሂዌቱዋ፥ ፓርዘቱዋ፥ ገርጌሰቱዋ፥ አሞረቱዋነ ያቡሳቱዋ ህንተንቱ ስንꬃፐ ከሳናዋ ህንተንቱ ኤራናዌ፥ 11 ሳኣ ኡባ ጎዳ ቃላ ጫቁዋ ታቦታይ ህንተፐ ስንꬃቲደ፥ ዮርዳኖሳ ሻፋ ፕንያ ዎድያና። 12 ሀእ እስራኤልያ ዛራቱዋፐ ታማነ ላኡ አሳቱዋ ዶርተ፤ እት እት ዛርያፐ እት እት አሳ ግዶ። 13 ሳኣ ኡባ ጎዳ፥ ጾሳ ቃላ ጫቁዋ ታቦታ ቶኬዳ ቄሳቱዋ ገዲ ዮርዳኖሳ ሃꬃ ቦችያ ዎደ፥ ቆሞፐ ዱገ ጎግያ ዮርዳኖሳ ሃꬃይ ኤቃና፤ እት ሳኣ ሺቂደ ዶረታና” ያጌዳ።

14 አሳይ ዮርዳኖሳ ሻፋ ፕናናዉ ባረንቱ ዱንካንያፐ ከሴዳ ዎደ፥ ቃላ ጫቁዋ ታቦታ ቶኬዳ ቄሳቱ አሳፐ ስንꬃን ሀመቴድኖ። 15 ካꬃ ጫክያ ዎድያን ኡባን ዮርዳኖሳ ሻፋይ ኩንꬄዳ። ግዶፐነ፥ ቃላ ጫቁዋ ታቦታ ቶኬዳ ቄሳቱ ዮርዳኖሳ ሻፋ ጋክና፥ ኡንቱንቱ ገዲ ሃꬃ ጋጻ የꬌዳ ዎደ፥ 16 ቆሞፐ ዱገ ጎግያ ሃꬃይ ኤቂ አጌዳ፤ ህን ዳርስ ሃኮ ሳን፥ ጻርታና ግያ ሳን ደእያ አዳማ ጌተትያ ካታማን እት ሳኣ ሺቂደ ዶረቴዳ። ዱገ አራባ ጋꬋን ደእያ ማጽነ አባዉ ጎግያ ሃꬃይ ቃይ ኡባይ ዱጺደ አት ባሼዳ። ያትና፥ አሳይ ያርኮ ካታማ ሄፍንꬃ ፕኔዳ። 17 እስራኤልያ አሳይ መላ ጋድያ የꬊደ ፕንያ ዎደ፥ አሳይ ኡባይ ፕኒደ ዉራና ጋካናዉ ጾሳ ቃላ ጫቁዋ ታቦታ ቶኬዳ ቄሳቱ ዮርዳኖሳ ሻፋ ግዶን መላ ቢታን ኤቄድኖ።

4

ሀሳይስያ ሹቻቱዋ ኤሴድኖ

1 አሳይ ኡባይ ዮርዳኖሳ ሻፋ ፕኒደ ዉሬዳ ዎደ፥ ጾሳይ ኢያሳ፥ 2 “እስራኤልያ አሳፐ ታማነ ላኡ አሳቱዋ ዶራ፤ እት እት ዛርያፐ እት እት አሳ ግዶ። 3 ያታደ ኡንቱንቱ፥ ‘ዮርዳኖሳ ሻፋ ግዶን ቄሳቱዋ ገዲ ኤቄዳ ሳኣፐ ታማነ ላኡ ሹቻቱዋ አክተ፤ ሄ ሹቻቱዋ ቶክ አፊደ፥ ሀቼ ቃማ ህንተንቱ አቅያ ሳኣን ዎꬅተ’ ያጋደ አዛዛ” ያጌዳ።

4 ኢያሱ እስራኤልያ ዛርያፐ እቱዋ እቱዋ አኪደ፥ ታማነ ላኡ አሳ ዶሬዳዋንታ ጼሴዳ። 5 ኡንቱንታ፥ “ጾሳ ህንተንቱ ጾሳ ቃላ ጫቁዋ ታቦታይ ደእያ ሳኣ ጉየ ዮርዳኖሳ ሻፋ ገሊደ እስራኤልያ ዛራቱዋ ፓይዱዋን፥ ኡባይካ እት እት ሹቻ ህንተንቱ ሀሽያን ቶክተ። 6 ሀ ሹቻቱ ጾሳይ ሀቼ ኦꬄዳዋ ህንተንታ ሀሳይስያ ማላታ ግድኖ። ዎደፐ ህንተንቱ ናናይ ህንተንታ፥ ‘ሀ ሹቻቱ አይባቤ?’ ያጊደ ኦችያ ዎደ፥ 7 ህንተንቱ፥ ጾሳ ቃላ ጫቁዋ ታቦታ ስንꬃን ዮርዳኖሳ ሻፋይ ጎገꬃ አጊደ ኤቄዳዋ እስራኤልያ አሳ መꬍናዉ ሀሳይሲኖ። ቃላ ጫቁዋ ታቦታይ ፕንሽን፥ ዮርዳኖሳ ሃꬃይ ሻከቴዳ ያጊደ ኡንቱንቶ ኦድተ” ያጌዳ።

8 እስራኤላቱ ኢያሱ አዛዜዳዋዳን ኦꬄድኖ። ጾሳይ ኢያሶ ኦዴዳዋዳን፥ እስራኤልያ ዛራቱዋ ፓይዱዋን አሳቱ ታማነ ላኡ ሹቻቱዋ ዮርዳኖሳ ሻፋ ግዶፐ አኬድኖ፤ ቶክ አሂደ፥ ባረንቱ አቅያ ሳኣን ዎꬄድኖ። 9 ኢያሱ ቃላ ጫቁዋ ታቦታ ቶኬዳ ቄሳቱዋ ገዲ ዮርዳኖሳ ሻፋ ግዶን ኤቄዳ ሳኣን፥ ሀራ ታማነ ላኡ ሹቻቱዋ ኤሴዳ፤ ሄ ሹቻቱ ሀቼ ጋካናዉ ያን ደኢኖ። 10 ጾሳይ ኢያሳ አዛዜዳዋ ኡባ አሳይ ፖላና ጋካናዉ፥ ቃላ ጫቁዋ ታቦታ ቶኬዳ ቄሳቱ ዮርዳኖሳ ሻፋ ግዶን ኤቂደ ጋምኤድኖ፤ ሙሴ ኢያሳ አዛዜዳ አዛዙካ ሄዋ።

አሳይ ኤሌሊደ ሻፋ ፕኔዳ። 11 አሳይ ኡባይ ፕኔዳዋፐ ጉይያን፥ ጾሳ ቃላ ጫቁዋ ታቦታይነ ቄሳቱ አሳይ ጼልሽን ፕኔድኖ። 12 ሙሴ አዛዜዳዋዳን፥ ሮቤላ ዛራቱ፥ ጋደ ዛራቱነ ምናሰ ዛራቱዋፐ ባጋይ ኦላ ሚሻ ኦይቂደ፥ እስራኤልያ አሳ ስንꬃና ፕን ኡቴድኖ። 13 ኡንቱንቱ ፓይዱ ኦይታሙ ሻአ ግድያዋ። ኡንቱንቱ ጾሳ ስንꬃን፥ ያርኮ ማታን ደእያ ደምባን ኦላዉ ሳልፔድኖ። 14 ሄ ጋላስ ጾሳይ ኢያሳ እስራኤልያ አሳ ኡባ ስንꬃን ꬎቁ ꬎቁ ኦꬄዳ። ሄዋ ድራዉ ሙሳ ቦንቼዳዋዳን ኢያሳካ አ ደኡዋ ላይꬃ ኡባን ቦንቼድኖ።

15 ጾሳይ ካሰ ኢያሳ፥ 16 “ቃላ ጫቁዋ ታቦታ ቶኬዳ ቄሳቱ ዮርዳኖሳ ሻፋፐ ከሳናዳን አዛዛ” ያጊደ ኦድና፥ 17 ኢያሱ ቄሳቱዋ፥ “ዮርዳኖሳ ሻፋፐ ከስተ” ያጊደ አዛዜዳ። 18 ጾሳ ቃላ ጫቁዋ ታቦታ ቶኬዳ ቄሳቱ ዮርዳኖሳ ሻፋ ግዶፐ ከሲደ መላ ቢታ ኡንቱንቱ የꬌዳዋን፥ ኤለካ ዮርዳኖሳ ሃꬃይ ባረ ሳኣ ስሚደ ካሰ ጎግያዋዳን ጋጻ ጋካናዉ ኩሚደ፥ ጎገꬃ ዶሜዳ።

19 አሳይ ኮይሮ አግናን ሄ አግናዉ ታማንꬃ ጋላሳን ዮርዳኖሳ ሻፋ ፕኒደ፥ ያርኮና አዋይ ዶልያ ባጋን ዛዋትያ ገልጋላን ዱንካኔድኖ። 20 ኢያሱ ዮርዳኖሳ ሻፋፐ አየቴዳ ታማነ ላኡ ሹቻቱዋ ገልጋላን ኤሴዳ። 21 እስራኤልያ አሳ ሀዋዳን ያጌዳ፤ “ዎደፐ ህንተንቱ ዛራቱ ባረንቱ አዎቱዋ፥ ‘ሀ ሹቻቱ አይባቤ?’ ያጊደ ኦችያ ዎደ፥ 22 ‘እስራኤልያ አሳይ ዮርዳኖሳ ሻፋ መላ ቢታ የꬊደ ፕኔዳዋ ሀሳይስያዋንታ’ ያጊደ ኦድተ። 23 ኑን ፕናና ጋካናዉ፥ ጾሳይ ኑ ጾሳይ ዞኦ አባ ካሰ ኑ ስንꬃን መልሴዳዋዳን፥ ህንተንቱካ ፕናና ጋካናዉ፥ ጾሳይ ህንተንቱ ጾሳይ ዮርዳኖሳ ሻፋ ህንተንቱ ስንꬃን መልሴዳ። 24 ሄዋ እ ኦꬄዳዌ ሳኣን ደእያ አሳይ ኡባይ ጾሳ ዎልቃይ አይ ኬሻ ግተንቶ ኤራናዳንነ ህንተንቱካ ጾሳዉ፥ ህንተንቱ ጾሳዉ፥ መꬍናዉ ያያናዳና” ያጌዳ።

5

1 ዮርዳኖሳ ሻፋፐ አዋይ ዉልያ ባጋና ደእያ አሞራዋናቱዋ ካተቱነ ሜድትራነ አባ ላንቂያ ላንቂያ ኦይቂደ ደእያ ካናነቱ ካተቱ ኡባይ፥ እስራኤልያ አሳይ ፕናና ጋካናዉ ጾሳይ ዮርዳኖሳ ሻፋ ሃꬃ መልሴዳዋ ስሴዳ ዎደ፥ ኡንቱንቱ ዎዛናይ ኮልዴዳ። ኡንቱንቱ እስራኤልያ አሳና ጋከታናዉ ጻልበይክኖ።

እስራኤልያ አቱማ አሳይ ቃጻረቴዳ

2 ሄ ዎደ ጾሳይ ኢያሳ፥ “ሳልያ ጌተትያ ሹቻፐ ቃራ ማቅላ ጊግሳደ፥ እስራኤልያ አቱማ አሳ በንዋንቱዋዳን ሀእካ ቃጻራ” ያጌዳ። 3 ኢያሱ ሳልያ ጌተትያ ሹቻፐ ቃራ ማቅላ ጊግሲደ፥ ቃጻራ ደርያ ጌተትያ ሳኣን እስራኤልያ አሳ ቃጻሬዳ። 4 እ ሄዋ ኦꬄዳ ጋሱ: ግብጼፐ ከሴዳ አሳን ላይꬃይ ኦላዉ ጋኬዳ አቱማ አሳይ ኡባይ ግብጼፐ ቢደ ዎራን ሀይቄዳ። 5 ግብጼፐ ከሴዳ አቱማ አሳይ ኡባይ ቃጻረቴዳ፤ ሽን ዎራን ዩይያ ዎደ የለቴዳ አቱማ ናናይ እቱነ ቃጻረትቤና። 6 እስራኤልያ አሳይ ጾሳዉ አዛዘተናን እጼዳ ድራዉ፥ ግብጼፐ ከስያ ዎደ ላይꬃይ ኦላዉ ጋኬዳ አቱማ አሳይ ኡባይ ሀይቂደ ዉራና ጋካናዉ ዎራን ኦይታሙ ላይꬃ ዩዬዳ። ሄዌነ፥ ጾሳይ ኡንቱንታ፥ “ኤሳይነ ማꬃይ ጎግያ አራዳ ጋድያ፥ ታን ካሰ ህንተንቱ ማይዛ አዋቶ እማና ጌዳ ሄ ጋድያ ህንተንቱ በእክታ” ጌዳ ቃላይ ፖለታናዳና። * 7 ሄዋ ድራዉ ጾሳይ ኡንቱንቱ ናና ኡንቱንቱ ሳኣን ደንꬄዳ፤ ኢያሱ ቃጻሬዳዋንቱካ ሄዋንታ። ኡንቱንቱ ቃጻረተናን ደእያዌ ኦግያን ቢደ ኡንቱንቱ ቃጻረትቤና ድራሳ።

8 አሳይ ኡባይ ቃጻረቴዳዋፐ ጉይያን፥ ኡንቱንቱ ማይꬃይ ፓጻና ጋካናዉ ባረንቱ ዱንካኔዳ ሳኣን ጋምኤድኖ። 9 ጾሳይ ኢያሳ፥ “ሀቼ ታን ግብጼቱዋ ቦርያ ህንተፐ ድጋድ” ያጌዳ። ሄ ሳኣ ሱንꬃይ ሀቼ ጋካናዉ ገልጋላ * ጌተቴ።

10 እስራኤልያ አሳይ ያርኮ ደምባን ገልጋላ ግያ ሳን ዱንካኒደ፥ አግናዉ ታማነ ኦይደንꬆ ጋላስ ኦማርሴዳዋን ፓስጋ ባላ ቦንቼዳ። * 11 ፓስጋፐ ጉይያን ዎንተꬃ ጋላስ፥ ቢታን ዶልያ ካꬃ አይፍያ እርሹ ገልቤና ኡክꬃነ ጺጸቴዳ ትሻ ሜዳ። 12 ሄ ቢታን ዶልያ ካꬃ ሜዳ ዎንተꬃ ጋላስ ማናይ ቡክያዋ አግ ባሼዳ። ሄዋፐ ጉይያን እስራኤልያ አሳይ ማና ደምቤና። ሄ ዎድያፐ ዶሚደ ኡንቱንቱ ካናነን ዶልያ ካꬃ ሚደ ደኤድኖ። *

ኢያሳነ አዳ ኦይቄዳ ብታንያ

13 ኢያሱ ያርኮ ማታን ደእያ ዎደ፥ ꬎቁ ጊደ ጼሊደ፥ እት ብታኒ ማሻ ሾድ ኦይቂደ፥ ባረ ስንꬃን ኤቄዳዋ በኤዳ። ኢያሱ አኮ ሺቂደ፥ “ኔን ኑ ባጋ አሴየ ኑ ሞርከቱዋ ባጋ አሴ?” ያጌዳ።

14 ብታኒ፥ “ታን ኦ ባጋካ ግድከ። ሽን ታን ጾሳ ኦላንቻቱ ጋዳዋ ግዳደ ሀእ ያድ” ያጌዳ።

ኢያሱ ሳኣን ኩንድ ጎይኒደ፥ “ታ ጎዳይ ባረ ቆማዉ ኦድያባይ አዬ?” ያጌዳ።

15 ጾሳ ኦላንቻቱዋ ጋዳዋይ፥ “ኔን ኤቄዳ ሳአይ ጌሻ ግዴዳ ድራዉ፥ ነ ገድያፐ ጫማ ከሳ” ያጌዳ። ኢያሱ እ ጌዳዋዳን ኦꬄዳ።

6

ያርኮ ኩንዴዳ

1 እስራኤልያ አሳዉ ያዬዳ ጋሱዋን ያርኮ ካታማ ድርሳ ፐንገቱ ጎርደቲደ ናገቲኖ፤ ካታማ ገላናዉነ ካታማፐ ከሳናዉ ዳንዳይያ ኦንነ ባዋ። 2 መꬍና ጎዳይ ኢያሳ፥ “ጼላ፥ ታን ያርኮ ካታማ አ ካትያና አ ምኖ ኦላንቻቱዋካ ነ ኩሽያን አꬃደ እማድ። 3 ኔንነ ነ ኦላንቻቱ ሳልፒደ፥ ኡሱፑን ጋላሳይ ጋካናዉ ሀቼ ሀቼ ካታማ ድርሳ እት ገደ ዩይ አꬍተ። 4 ቃይ ላፑን ቄሳቱ ዶርሳቱዋ ካጭያፐ ከሴዳ ላፑን ማላካታቱዋ ኦይቂደ፥ ጾሳ ቃላ ጫቁዋ ታቦታ ስንꬃና ሀመትኖ። ላፑንꬃ ጋላስ ቄሳቱ ማላካታቱዋ ፑንሽን፥ ኦላንቻቱ ሳልፒደ፥ እትፐ ካታማ ላፑ ገደ ዩይ አꬍተ። 5 ሄዋፐ ጉይያን ማልካታቱዋ ፑኑዋ ጎቺደ ፑንያዋ ስስያ ዎደ፥ ኤለካ አሳይ ኡባይ ባረ ቃላ ꬎቁ ኦꬂደ ዋሶ። ያቶፐ ካታማ ድርሳ ግምቢ ኩንድና አሳይ ኡባይ ስንꬃዉ ላዉሁ ጊደ ገላና” ያጌዳ።

6 ነዌ ናአይ ኢያሱ ቄሳቱ ዋ ጼጊደ፥ “መꬍና ጎዳ ቃላ ጫቁዋ ታቦታ ቶክተ፤ ህንተፐ ላፑን ቄሳቱ ላፑን ማላካታቱዋ ኦይቂደ፥ ቃላ ጫቁዋ ታቦታፐ ስንꬃዉ አꬊደ ሀመትኖ” ያጌዳ። 7 አሳ፥ “ስንꬃዉ ቢተ፤ ካታማ ዩይ አꬍተ፤ ኦላዉ ጊጌዳዋንቱካ መꬍና ጎዳ ቃላ ጫቁዋ ታቦታ ስንꬃን ሀመትኖ” ያጊደ አዛዜዳ።

8 ኢያሱ አሳዉ ሃሳዬዳዋዳን፥ ላፑን ቄሳቱ ላፑን ማላካታቱዋ መꬍና ጎዳ ስንꬃን ኦይቂደ፥ ፑኒደ ሀመቴድኖ፤ ቃይ መꬍና ጎዳ ቃላ ጫቁዋ ታቦታይ ኡንቱንታ ካሌዳ። 9 ኦላዉ ጊጌዳዋንቱ ማላካታቱዋ ፑንያ ቄሳቱዋ ስንꬃን ብያ ዎደ፥ ጉየና ናግያ ኦላንቻቱ ቃላ ጫቁዋ ታቦታ ጉየና ካሌድኖ። ሄ ዎድያ ኡባን ማላካታቱ ፑነቲኖ። 10 ሽን ኢያሱ አሳ፥ “ታን ህንተንታ፥ ‘ዋስተ!’ ጋና ጋላሳይ ጋካናዉ፥ ኦላ ዋሱዋ ዋሶፕተ፤ ህንተንቱ ቃላይ ስሰቶፖ፤ እት ቃላካ ቃቶፕተ። ግድን ሄ ዎደ ዋስተ!” ያጊደ አዛዜዳ። 11 ያቲደ መꬍና ጎዳ ቃላ ጫቁዋ ታቦታይ ቶከቲደ፥ ሄ ካታማ እት ገደ ዩይ አꬋናዳን ኦꬄዳ። ሄዋፐ ጉይያን አሳይ ባረ ዱንካኔዳ ሳኣ ስሚደ፥ ቃማ ያን አቄዳ።

12 ዎንተꬃ ጋላስ ኢያሱ ጉሪደ ደንዴዳ፤ ቄሳቱካ መꬍና ጎዳ ቃላ ጫቁዋ ታቦታ ቶኬድኖ። 13 ላፑን ማላካታቱዋ ኦይቂደ ላፑን ቄሳቱ ስንꬃዉ አꬊደ፥ ማላካታቱዋ ፑኒደ መꬍና ጎዳ ቃላ ጫቁዋ ታቦታ ስንꬃን ሀመቴድኖ። ኦላዉ ጊጌዳዋንቱ ህንቱቱፐ ስንꬃና ሀመቴድኖ፤ ጉየና ናግያ ኦላንቻቱካ መꬍና ጎዳ ቃላ ጫቁዋ ታቦታ ጉየና ካሌድኖ። ሄ ዎድያ ኡባን ማላካታቱ ፑነቲኖ። 14 ላኤንꬆ ጋላስ ካታማ እት ገደ ዩይ አꬊደ፥ ባረንቱ ዱንካኔዳ ሳኣ ስሜድኖ። ኡሱፑን ጋላሳ ጋካናዉ ሄዋዳን ሀኔድኖ።

15 ላፑንꬃ ጋላስ ጻልቂ ዶልያ ዎደ ደንዲደ፥ ካሰዋዳን ካታማ ላፑ ገደ ዩይ ዩይ አꬌድኖ። ካታማ ኡንቱንቱ ላፑ ገደ ዩይ ዩይ አꬌዳዌ ሄ ጋላስ ጻላላና። 16 ላፑንꬃ ዩሻን፥ ቄሳቱ ማላካታቱዋ ፑንያ ዎደ፥ ኢያሱ አሳ፥ “መꬍና ጎዳይ ካታማ ህንተንቶ አꬂደ እሜዳ ድራዉ፥ ዋስተ! 17 ካታማይነ ካታማ ግዶን ደእያባይ ኡባይ መꬍና ጎዳዉ ሸቀቶዋ ግዲደ፥ ꬋያናዉ በሰ። ኑን ጋድያ ጌዳናዉ ኪቴዳ አሳቱዋ ቆሳደ አሼዳ ድራዉ፥ ሻርሙጽያ ራኣባነ እ ሶን እዝና እትፐ ደእያ አሳ ጻላላይ አታናዋ። 18 ሽን ህንተንቱ ሸቃ ግዴዳባፐ አያነ አከናዳን ህንተንቱ ሁጲያዉ ናገትተ። ሸቃ ግዴዳባፐ ህንተንቱ አኮፐ፥ እስራኤላቱ ዱንካኔዳ ሳኣ ባይያ ሳኣ ኦꬃንታ፤ ያቲደ ሄ ሳአዉ መቱዋ አሀንታ። 19 ብራይነ ዎርቃይ ኡባይ፥ ቃይ ናሃስያፐነ ብራታፐ መቴዳ ሚሻቱ ኡባይ መꬍና ጎዳዉ ጌዬዳዋ ግድኖ። ኡንቱንቱ መꬍና ጎዳ ሚሻ ምንጅያ ሳኣን ደእኖ” ያጌዳ።

20 ሄዋ ድራዉ ማላካታቱ ፑነትና አሳይ ዋሴዳ። ማላካታቱ ፑኑዋን አሳይ ባረ ቃላ ꬎቁ ኦꬂደ ዋሴዳ፤ ኤለካ ካታማ ድርሳ ግምቢ ኩንድ አጌዳ! ሄዋፐ ጉይያን አሳይ ኡባይ ስንꬃዉ ላዉሁ ግ ገልነ ካታማ ኦይቂ አጌዳ። * 21 ካታማን ሸምፑዋና ፓጻ ደኤዳዋ ኡባ፥ ማጫዋ አቱማዋ፥ ናናቱዋ ጭማ፥ ሚዛ፥ ዶርሳነ ሀርያ ኡባ ቃራ ማሻን ዉርስ ዎꬌዳ።

22 ኢያሱ ቢታ ጌዳናዉ ኪተቴዳ ላኡ አሳቱዋ፥ “ሻርሙጻት ራኣብ ሶ ቢደ ካሰ ህንተንቱ እዝዉ ጫቄዳዋዳን፥ እዞነ እዝዉ ደእያዋ ኡባ ጋጻ ከስተ” ያጌዳ። 23 ቢታ ጌዴዳ ዎዳላቱ ቢደ፥ ራኣቦ፥ እ አዉዋ፥ እ ዳዮ፥ እ እሻቱዋነ እዝዉ ደእያዋ ኡባ ጋጻ ከሴድኖ። እስራኤልያ አሳይ ዱንካኔዳ ሳኣፐ ጋጻና ዎꬄድኖ። 24 ሄዋፐ ጉይያን ካታማነ አ ግዶን ደእያዋ ኡባ ታማን ጹጌድኖ፤ ሽን ብራነ ዎርቃ ቃይ ናሃስያፐነ ብራታፐ መቴዳ ሚሻቱዋ መꬍና ጎዳ ሚሻ ምንጅያ ሳኣን ዎꬄድኖ። 25 ሽን ኢያሱ ሻርሙጻቶ ራኣቦ እ አዉዋ ሶ አሳናነ እዝዉ ደእያ ኡባባና ሀይቁዋፐ አሼዳ። አያዉ ጎፐ፥ ኢያሱ ያርኮ ካታማ ጌዳናዉ ኪቴዳ አሳቱዋ እዛ ካሰ ቆሳደ አሻዱ። እዝ ዛራቱ ሀቼ ጋካናዉ እስራኤልያ ቢታን ደኢኖ። *

26 ሄ ዎደ ኢያሱ፦

“ደንዲደ ሀ ያርኮ ካታማ

ዛረꬅ ኬጽያ ኡራይ፥

መꬍና ጎዳ ስንꬃን፥

ሸቀቴዳዋ ግዶ። *

ብሮ ባሱዋ ባስያ ዎደ፥

አ ባይራ ናአይ ሀይቆ።

ፐንግያ ኤስያ ዎደ፥

አ ዉርሰꬃ ቴፋ ናአይ ሀይቆ”

ያጊደ ሸቄዳ።

27 መꬍና ጎዳይ ኢያሱና ግዴዳ፤ ኢያሱ ዋሪ ቢታ ኡባ ጋኬዳ።

7

አካና ናጋራ

1 እስራኤልያ አሳይ ጾሳዉ አማነተናን እጺደ፥ ጺነ ግ ዎꬄዳባፐ አኬዳ። ሄዋ አኬዳዌ አካና፤ አካን ካርማ ናኣ፤ ካርም ዝምራ ናኣ፤ ዝምር ይሁዳ ዛርያ ግዴዳ ዛራሀ ናኣ። ያትና፥ ጾሳ ሀንቁ እስራኤልያ አሳ ቦላ ኤጼዳ።

2 ኢያሱ ያርኮን ደኢደ ቤቴለ ካታማፐ አዋይ ዶልያ ባጋና ቤት-አዌና ግያሳ ማታን ደእያ አይ ጌተትያ ካታማ አሳ ኪቲደ፥ “ቢተ፤ ሄ ቢታ ጌድተ” ያጌዳ። አሳቱ ቢደ፥ አይ ካታማ ጌዴድኖ።

3 ጌዴዳ አሳቱ ኢያሱኮ ስም ዪደ፥ “ኡባ አሳይ አይ ካታማ ኦላናዉ ባና ኮሸና፤ ላኡ ዎይ ሄዙ ሻአ አሳ የዳ። ያን አማሬዳ አሳይ ደእያ ድራዉ፥ አሳይ ኡባይ ዳቡሮፖ” ያጌድኖ። 4 ያትና፥ ሄዙ ሻአ ግድያ አሳቱ ኦለታናዉ አይ ካታማ ቤድኖ። ሽን ኡንቱንቱ አይ ካታማ አሳ ስንꬃፐ ባቃቴድኖ። 5 አይ ካታማ ድርሳ ፐንግያፐ ዶሚደ፥ ሹቻ ቆእያ ሳኣ ጋካናዉ እስራኤልያ አሳ የደርሴድኖ፤ ደርያ ዱገꬃን ሀታማነ ኡሱፑን ግድያ አሳ ዎꬌድኖ። ሄዋን አሳ ዎዛናይ ኮልዲደ፥ ሃꬃ ከሴዳ።

6 ሄዋፐ ጉይያን ኢያሱ ካዮቲደ፥ ባረ ማዩዋ ፔꬊደ ጾሳ ታቦታ ስንꬃን ኦማርስ ጋካናዉ ጉፋኔዳ። እስራኤልያ ጭማቱካ አዋዳን ሀኔድኖ፤ ባረንቱ ሁጲያንካ ባና ቆሌድኖ። 7 ሄዋፐ፥ ኢያሱ ሀዋዳን ያጌዳ፤ “ሀይ ፖራ! ኡባ ሞድያ ጾሳዉ፥ ኑና አሞረ አሳዉ አꬃ እማደ ዉርስሳናዉ አያዉ ዮርዳኖሳ ሻፋ ፕንꬃ አሃድ? ኑን ዮርዳኖሳ ሻፋፐ ሄፍንꬃ ባጋን አቴዶ ግዴሮኮ! 8 አቤት ጎዳዉ፥ እስራኤልያ አሳይ ጾነቲደ፥ ባረ ሞርከቱዋ ስንꬃፐ ባቃቶፐ፥ ታን ዋጎ? 9 ካናነቱነ ሀ ቢታን ደእያ አሳይ ኡባይ ሀ የዉዋ ስሲደ፥ ኑና ዶዳናዋንታ፤ ጋድያፐካ ꬋይሳናዋንታ። ስም፥ ነ ዎልቃማ ሱንꬃዉ ኔን ኦꬅያባይ አዬ?” ያጌዳ።

10 ጾሳይ ኢያሳ፥ “ደንዳ ኤአ! ሀዋዳን አያዉ ጉፋናድ? 11 እስራኤልያ አሳይ ናጋራ ኦꬄዳ፤ ታን ኡንቱንቱና ጫቀቴዳ ታ ጫቁዋ አꬌድኖ። ኡንቱንቱ ማጋራ ጌተቴዳ ሚሻቱዋፐ አኬድኖ፤ ዉኤድኖ፤ ዎርዶቴድኖ። ቃይ ሄ ሚሻ ኡንቱንቱ ባረንቱ ሚሻና ጋꬅ ዎꬄድኖ። 12 ሄዋ ድራዉ፥ እስራኤላቱ ባረንቱ ሞርከቱዋ ስንꬃን ኤቃናዉ ዳንዳይክኖ። ኡንቱንቱ ꬋያናዉ በስያ ድራዉ፥ ባረንቱ ሞርከቱዋ ስንꬃፐ ባቃቴድኖ። ማጋራ ጌተቴዳ ሚሻ ህንተንቱ ማታን ደእያዋ ህንተንቱ ꬋይሳና ꬋዮፐ፥ ሀዋፐ ስንꬃዉ ታን ህንተንቱና ግድከ።

13 “ደንዳ፤ አሳ ጌሻ። ኡንቱንቶ ሀዋዳን ያጋደ ኦዳ፤ ‘ዎንትዉ ህንተንቱ ሁጲያዉ ጌይተ። ጾሳይ እስራኤልያ ጾሳይ ህንተንታ፤ “እስራኤላቶ፥ ማጋራ ጌተቴዳ ሚሻይ ህንተንቱ ማታን ደኤ። ህንተንቱ ሄ ሚሻ ህንተንቱ ማታፐ ድጋና ጋካናዉ፥ ህንተንቱ ሞርከቱዋ ስንꬃን ኤቃናዉ ዳንዳይክታ” ያጌ። 14 ዎንታ ጉራ፥ ህንተንቱ ዛርያን ዛርያን ሺቅና ጾሳይ፥ “ሀዋ” ጌተትያ ዛሪ፥ ባረ ያራን ያራን ሺቃና፤ ቃይ ጾሳይ፥ “ሀዋ” ግያ ያራይ ባረ ሶ አሳን አሳን ሺቃና፤ ቃይ ጾሳይ፥ “ሀዋ” ግያ ሶ አሳይ እት እት አሳይ ታራን ታራን ሺቃና። 15 ሄዋፐ ጉይያን ማጋራ ጌተቴዳዋና ኦይቀቴዳ አሳይ፥ ባረዋ ኡባና ታማን ጹገታና። አያዉ ጎፐ፥ ጾሳ ቃላ ጫቁዋ እ አꬊደ፥ እስራኤልያ አሳ ግዶን ካዉሻባ ኦꬄዳ’ ያጋ” ያጌዳ።

16 ኢያሱ ዎንተꬃ ጋላስ ጉራን ደንዲደ፥ እስራኤልያ አሳ ዛርያን ዛርያን ሺሽና ይሁዳ ዛሪ አከቴዳ። 17 ይሁዳ ዛሪ ሺቅና፥ ዛራሀ ያራይ አከቴዳ፤ ዛራሀ ያራይ ሺቅና፥ ዝምራ ሶ አሳይ አከቴዳ። 18 ዝምራ ሶ አሳይ ሺቅና፥ ዉርሰꬃን ዝምራ ናኣ ናአይ፥ ካርማ ናአይ አካን አከቴዳ። 19 ሄዋፐ፥ ኢያሱ አካና፥ “ታ ናአዉ፥ ጾሳ እስራኤልያ ጾሳ ቦንቻ፤ አ ጋላታ። አነ ኔን ኦꬄዳዋ ታዉ ቆሰናን ኦዳ” ያጌዳ።

20 ሄዋፐ ጉየ አካን ኢያሳ፥ “ኤ ቱማ! ታን ጾሳ እስራኤልያ ጾሳ ናቃድ። ታን ኦꬄዳዌ ሀዋ: 21 ኑን ኦሞዴዳ ሚሻ ግዶን ታን እት ሎእያ ባብሎነ ጋድያ ካባ፥ ላኡ ጼቱ ጻጋራ ብራነ ባጋ ኪሎ ግድያ ዎርቃ በኣድ፤ አካናዉ አሞቴዳ ድራዉ አካድ። ያታደ ታ ዱንካንያ ግዶን ቢታ ጋርሳን ቆሳድ፤ ብራይካ ኡባፐ ጋርሳና ደኤ” ያጌዳ።

22 ኢያሱ አሳ ኪትና፥ ኡንቱንቱ ዱንካንያ ዎጺደ ገልያ ዎደ፥ ዱንካንያ ግዶን ሚሻ ቆስ ዎꬄዳዋ ደሜድኖ፤ ብራይካ ሚሻቱዋፐ ጋርሳና ደኤ። 23 ኪተቲደ ቤዳ አሳቱ ሚሻ ዱንካንያ ግዶፐ አኪደ፥ ኢያሱኮነ እስራኤልያ አሳ ኡባኮ አሄድኖ፤ ጾሳ ስንꬃን ዎꬄድኖ።

24 ሄዋፐ ጉይያን ኢያሱነ እስራኤልያ አሳይ ኡባይ አካና ብራ፥ ካባ፥ ዎርቃ፥ አ አቱማ ናናነ ማጫ ናና፥ አ ሚዛ፥ ሀረቱዋነ ዶርሳቱዋ፥ አ ዱንካንያነ አዉ ደእያዋ ኡባ አኪደ፥ መቱዋ ዎምባ ግያሳ አሄድኖ። 25 ኢያሱ አካና፥ “ሀ መቱዋ ኑ ቦላ አያዉ አሃድ? ጾሳይ ሀቼ ነ ቦላካ መቱዋ አሀና” ያጌዳ።

እስራኤልያ አሳይ ኡባይ አካናነ አ ሶ አሳ ሹቻን ጫድ ዎꬊደ፥ አዉ ደእያዋ ኡባ ታማን ጹጌዳ። 26 ኡንቱንቱ አካና ቦላን ሀቼ ጋካናዉ ደእያ ዳሮ ሹቻ ኬሌድኖ። ያትና፥ ጾሳይ ባረ ኤጽያ ሀንቁዋ ዛሬዳ። ሀቼ ጋካናዉ ሄ ሳአይ መቱዋ ዎምባ ጌተቴዳዌ ሀዋሳ።

8

አይ ካታማይ ጾነቴዳ

1 ጾሳይ ኢያሳ፥ “ያዮፓ፤ ህርጎፓ! ኦላንቻቱዋ ኡባ ኔናና አካደ፥ አይ ካታማ ኦላናዉ ከሳ። አይ ካታማ ካትያ፥ አ አሳ፥ አ ካታማነ አ ቢታ ታን ነ ኩሽያን አꬃደ እማድ። 2 ኔን እያርኮ ካታማነ አ ካትያ ꬋይሴዳዋዳን፥ ሄዋዳንካ አይ ካታማነ አ ካትያ ꬋይሳ። ሽን፥ ቦንቄዳ ኦሞዱዋነ ድኤዳ መህያ ህንተንቶ አክተ። ካታማፐ ጉየ ባጋና ሙጊደ ናግያ ኦላንቻቱዋ ዎꬃ” ያጌዳ።

3 ኢያሱነ ኦላንቻቱ ኡባይ አይ ካታማ ኦላናዉ ደንዴድኖ። ኢያሱ ባረ ኦላንቻቱዋ ግዶፐ ሀታሙ ሻአ ግድያ ምኖ ኦላንቻቱዋ ዶሪደ፥ ቃማን የዴዳ። 4 ኡንቱንታ ሀዋዳን ያጊደ አዛዜዳ፤ “ስስተ፥ ካታማፐ ጉየ ባጋና ሙጊደ ናግተ። ካታማፐ ሃኪደ ቦፕተ፤ ኡባይካ ጊጊደ ናግተ። 5 ታንነ ታናና ደእያ አሳይ ኡባይ ካታማኮ ሺቃና። ሄ ዎደ አይ ካታማ አሳይ ካሰዋዳንካ ኑና ኦላና ጊደ ከሳና፤ ኑን ኡንቱንቱፐ ባቃታና። 6 ካታማፐ ኡንቱንቱ ዉር ከሳና ጋካናዉ፥ ኑን ኡንቱንቶ ዎጻና፤ ያቶፐ ኡንቱንቱ፥ ‘ካሰዋዳንካ እስራኤላቱ ኑ ስንꬃፐ ባቃቲኖ’ ያጋና። 7 ሄ ዎደ ህንተንቱ ሙጌዳ ሳኣፐ ከስነ፥ ካታማ ኦይቂ አጋና፤ ጾሳይ ህንተንቱ ጾሳይ ካታማ ህንተንቱ ኩሽያን አꬅ እማና። 8 ካታማ ኦይቄዳዋፐ ጉይያን፥ ጾሳይ አዛዜዳዋዳን ታማን ጹግተ። ስም ታን ህንተንቶ ኦዳድ” ያጌዳ።

9 ኢያሱ ኦላንቻቱዋ የድና ኡንቱንቱ ሙግያ ሳኣ ቢደ አይ ካታማፐ አዋይ ዉልያ ባጋና ደእያ ቤቴለፐነ አይፐነ ግዱዋን ሙጊደ ናጌድኖ። ሽን ኢያሱ ሄ ጋላስ ቃማ አሳና እትፐ አቄዳ።

10 ዎንተꬃ ጋላስ ጉራን ኢያሱ ደንዲደ፥ ኦላንቻቱዋ ሳልፕሴዳ፤ ያቲደ እነ እስራኤልያ ጭማቱነ ኦላንቻቱዋ ካለꬂደ አይ ካታማ ቤድኖ። 11 አናና ደእያ ኦላንቻቱ ኡባይ ቢደ፥ አይ ካታማ ማቲደ ካታማፐ ሁጲሳ ባጋና ዱንካኔድኖ፤ ኡንቱንቱፐነ አይ ካታማፐነ ግዱዋን ዎምባይ ደኤ። 12 ኢያሱ እቼሹ ሻአ ኦላንቻቱዋ አፊደ፥ ካታማፐ አዋይ ዉልያ ባጋና፥ ቤቴለፐነ አይፐ ግዱዋን ሙጋናዳ ዎꬄዳ። 13 ካታማፐ ሁጲሳ ባጋና ደእያ ኦላንቻቱዋነ ካታማፐ አዋይ ዉልያ ባጋና ሙግ ኡቴዳ ኦላንቻቱዋ ኡባ ሳኣ ኦይꬄዳ። ሄ ጋላስ ቃማ ኢያሱ ሄ ዎምባን አቄዳ።

14 አይ ካታማ ካቲ ሄዋ በኤዳ ዎደ፥ እነ አ ኦላንቻቱነ ኡባይ ጉራን ኤሌል ደንዲደ፥ አራብያ ዱገ አፍያ ኦግያ ኦይቂደ፥ እስራኤልያ አሳና ኦላ ጋከታናዉ ዬድኖ፤ ሽን ካቲ ካታማፐ ጉየ ባጋና ሙግ ኡቴዳ ኦላንቻቱ ደእያዋ ኤርቤና። 15 ኢያሱነ እስራኤልያ ኡባይነ ጾነቴዳዋ ማላቲደ፥ ኡንቱንቱ ስንꬃፐ ባዙዋ ስሚደ ባቃቴድኖ። 16 አይ ካታማን ደእያ አሳይ ኡባይ ኡንቱንታ የደርሳናዉ ጼገቲደ ኢያሳ የደርሲደ ካታማፐ ሃኪደ ቤድኖ። 17 አይንነ ቤቴለን ደእያ አሳይ ኡባይ እስራኤልያ አሳ የደርሳናዉ ዉር ከስ ድግና፥ ካታማይ ናግያዌ ባይናን ጮ ዶያ አቴዳ።

18 ሄዋፐ ጉይያን መꬍና ጎዳይ ኢያሳ፥ “ነ ኩሽያን ደእያ ቶራ አይ ካታማኮ ዛራደ ደንꬃ። አያዉ ጎፐ፥ ታን አይ ካታማ ነ ኩሽያን አꬃደ እማና” ያጌዳ። ኢያሱ ባረ ቶራ ካታማኮ ዛሪደ ደንꬄዳ። 19 ኢያሱ ቶራ ያ ዛሪደ ደንꬄዳ ዎደ፥ ሙግ ደእያ ኦላንቻቱ ባረንቱ ሙጌዳ ሳኣፐ ኤሌል ደንዲደ፥ ካታማ ገል አጌድኖ። ኦይቂደ፤ ኤለካ ካታማ ታማን ኦይꬅ አጌድኖ።

20 አይ ካታማ አሳይ ጉየ ስሚደ ጼልያ ዎደ፥ ካታማ ጩዋይ ሳሉዋ ከሴዳዋ በኤድኖ፤ ሽን ያነ ሃነ ባቃታናዉ ዳንዳይበይክኖ። አያዉ ጎፐ፥ ባዙዋ ባቃቴዳ እስራኤልያ አሳይ ባረና የደርሴዳ ኡንቱንቱ ቦላ ጉየ ስሜዳ። 21 ኢያሱነ እስራኤልያ አሳይ ኡባይ ሙግ ኡቴዳ ኦላንቻቱ ካታማ ኦይቄዳዋነ ጩዋይ ሳሉዋ ከሴዳዋ በኤዳ ዎደ ጉየ ስሚደ፥ አይ ካታማ አሳ ዎꬌድኖ። 22 ሙግ ኡቴዳ ኦላንቻቱካ ካታማፐ ኡንቱንቱ ቦላ ከሴድኖ። ያትና፥ አይ ኦላንቻቱ እስራኤልያ ኦላንቻቱዋን ላኡ ባጋና ድረቴድኖ። እት አሳይነ ፓጻ አተናን ዎይ ከስ አከናን ኡባ ዎꬍ ዉርሴድኖ። 23 ሽን አይ ካታማ ካትያ ፓጻ ኦይቂደ፥ ኢያሱኮ አሄድኖ።

24 እስራኤልያ አሳይ አይ ካታማ አሳይ ኡንቱንታ የደርሴዳ ደምባን ቃራ ማሻን ሙሸሬꬅ ዉርሴዳዋፐ ጉይያን፥ ኡባይካ ጉየ አይ ካታማ ስሚደ፥ ካታማን አቴዳ አሳ ኡባ ቃራ ማሻን ዎꬌድኖ። 25 ሄ ጋላስ አይ ካታማ አሳይ አቱማዌነ ማጫዌ ኡባይ ዉር ሀይቄዳ፤ ሀይቄዳ አሳይ ኡባይ ታማነ ላኡ ሻአ። 26 ኢያሱ አይ ካታማን ደእያዋ ኡባ ሙለ ዉርሳና ጋካናዉ፥ ካታማኮ ማል ዎꬄዳ ቶራ ዱገ ዎꬅቤና። 27 ሽን መꬍና ጎዳይ ኢያሳ አዛዜዳዋዳን፥ እስራኤልያ አሳይ ሄ ካታማ መህያነ ደእያባ ባረንቶ አኬድኖ። 28 ኢያሱ አይ ካታማ ጹግና ሀቼ ጋካናዉ ሹቻ ኬላ ግዲደ አት አጌዳ። 29 አይ ካታማ ካትያ ኦማርስ ጋካናዉ ምꬃ ቦላን ካቄዳ። አዋይ ዉልያ ዎደ፥ ኢያሱ አዛዝና፥ አ አሃ ካቄዳ ምꬃፐ ዎꬂደ ካታማ ገልያ ፐንግያን ኦሌድኖ፤ አ ቦላን ዳሮ ሹቻ ኬሌድኖ። ሹቻይ ሀቼ ጋካናዉ ሄ ሳኣን ደኤ።

ኤባላ ደርያን ህጊ ናባበቴዳ

30 ሄዋፐ ጉይያን ኢያሱ ኤባላ ግያ ደርያ ቦላን መꬍና ጎዳዉ እስራኤልያ መꬍና ጎዳዉ ያርሹዋ ያርሽያ ሳኣ ግምቤዳ። * 31 መꬍና ጎዳ ቆማይ ሙሴ እስራኤልያ አሳ አዛዜዳዋዳንነ ሙሴ ህግያ ማጻፋን ጎዳዉ፥ ያርሽያ ሳአይ ማሰትቤናነ ብራታይ ቦችቤና ሹቻፐ ግምበቴዳ። አን መꬍና ጎዳዉ ጹግያ ያርሹዋነ እትፐተꬃ ያርሹዋ ያርሼድኖ። * 32 ሄ ሳኣን እስራኤልያ አሳይ ጼልሽን፥ ኢያሱ ሙሴ ህግያ ዱቆዋ ሹቻ ቦላን ጻፌዳ። 33 ሄ ዎደ፥ እስራኤልያ አሳይ ኡባይ፥ እስራኤልያ ዛራቱ፥ አላጋቱ፥ ጭማቱ፥ ጋዳዋቱነ ዳናቱ ኡባይ መꬍና ጎዳ ቃላ ጫቁዋ ታቦታ ቶኬዳ ሌዊያ ዛርያ ግድያ ቄሳቱዋ ስንꬃን ቃላ ጫቁዋ ታቦታፐ ኡሸቻ ባጋናነ ሀድርሳ ባጋና ኤቄድኖ። ኡንቱንቱፐ ባጋ አሳይ ባረንቱ ዞኪያ ጋሪዛማ ግያ ደርያኮ ዛርና፥ ባጋ አሳይ ኤባላ ግያ ደርያኮ ዛሪደ ኤቄድኖ። ኡንቱንቱ መꬍና ጎዳ ቆማይ ሙሴ ካሰ አዛዜዳዋዳን፥ እስራኤልያ አሳ አንጃናዉ ሄዋዳን ሀኔድኖ። * 34 ሄዋፐ ጉይያን ህግያ ማጻፋን ጻፈቶዋዳን፥ ኢያሱ ህግያ ቃላ ኡባ፥ አንጁዋካ ሸቃካ ናባቤዳ። 35 ሙሴ አዛዜዳዋ ኡባፐ ኢያሱ ናባበናን አጌዳ እት ቃላይካ ባዋ። ኩመንꬃ እስራኤልያ ሺቆ፥ ማጫ አሳዉ፥ ናናቶ፥ ኡንቱንቱ ግዶን ደእያ አላጋቱዋናካ ኡባዉ ናባቤዳ።

9

ጋባኦና አሳቱ ኢያሳ ጭሜድኖ

1 ዮርዳኖሳ ሻፋፐ አዋይ ዉልያ ባጋና ደእያ ካተቱ ኡባይ፥ ገዝያን ደእያዋንቱ፥ ጋꬋን ደእያዋንቱ፥ ሜድትራነ አባ ባዙዋ ኦይቂ ቢደ ሊባኖሳ ጋካናዉ ደእያዋንቱ፥ ሂተቱዋ፥ አሞራዋናቱዋ፥ ካናነቱዋ፥ ፓርዛዋናቱዋ፥ ሂዌቱዋነ ያቡሳዋናቱዋ ካተቱ ኡባይ እስራኤልያ አሳይ ጾኔዳዋ ስሴድኖ። 2 ኢያሳነ እስራኤልያ አሳ ኦላናዉ ባናዉ እትፐ ሺቄድኖ።

3 ጋባኦና ካታማን ደእያ ሂዌቱ ኢያሱ ያርኮ ካታማንነ አይ ካታማን ኦꬄዳዋ ስሴዳ ዎደ፥ 4 ጭማናዉ ኮዬድኖ። ኡንቱንቱ ሽንቃ ቃቺደ ጩርቃ ዶንያቱዋ ዳሳ ዎꬅ ስኬዳ ኤሳ ኦጎሮቱዋ ሀርያን ጫኒደ፥ ኢያሱኮ ኪተቴድኖ። 5 ኪተቴዳ አሳቱ ዉሬዳ ኤጫ ማዩዋ ማዪደ፥ ዎꬅ ስኬዳ ጫማ ባረንቱ ገድያን ዎꬄድኖ፤ ኡንቱንቱ ሽንቃዉ ጊደ ኦይቄዳ ቁማይ ኡባይ መሌዳዋነ ፑሉሜዳዋ። 6 ሄዋፐ ጉይያን ኡንቱንቱ ኢያሱ ዱንካኔዳ ሳኣ ገልጋላ ቢደ፥ አውነ እስራኤልያ አሳዉ፥ “ኑን ሃኮ ጋድያፐ ዬዶ። ሀይ ኑናና ሳሮ ደአና ማላ ቃላ ጫቁዋ ጫቃ” ያጌድኖ።

7 እስራኤልያ አሳይ ሂዌቱዋ፥ “ህንተንቱ ኑ ጋድያን ደእያ አሰንቶነ፥ አያን ኤሪደ ህንተናና ጫቀታኔ?” ያጌዳ።

8 ሄዋፐ ጉየ ኡንቱንቱ ኢያሳ፥ “ኑን ነ ቆማቱዋ” ያጌድኖ። *

ኢያሱ፥ “ህንተንቱ ኦኔ? ሀቃፐ ዬድቴ?” ያጊደ ኦቼዳ።

9 ሽን ኡንቱንቱ፥ “ኑን ነ ቆማቱ መꬍና ጎዳ ነ ጾሳ ዋርያ ስሲደ፥ ዳሮ ሃኮ ጋድያፐ ዬዶ። እ ግብጼ ጋድያን ኦꬄዳዋ ኡባ ኑን ስሴዶ። 10 ቃይ ዮርዳኖሳ ሻፋፐ ሄፍንꬃ አዋይ ዶልያ ባጋና ደእያ አሞራዋናቱዋ ካተቱዋ ላኡዋ፥ ሀሰቦና ካትያ ስሆናነ አስታሮታ ካታማን ደእያ ባሳነ ካትያ ኦጋ እ ኦꬄዳዋካ ስሴዶ። 11 ኑ ጋደ ጭማቱነ ኑ ቢታን ደእያ አሳይ ኡባይ ኑና፥ ‘ህንተ ባና ኦግያዉ ሽንቃ ኦይቂደ፥ ቢደ ኡንቱንቱና ጋከቲደ ኡንቱንታ፥ “ኑን ህንተንቱ ቆማቱዋ፤ ህንተንቱ ኑናና ሳሮ ደአና ማላ ጫቁዋ ጫቄርክተ” ያግተ’ ያጌድኖ።

12 “ኑን ህንተንቱኮ ያናዉ ኑ ሶፐ ሽንቃ አክያ ጋላስ፥ ሀ ኡክꬃይ ሆኡዋ፤ ሽን ሀእ መሌዳዋነ ፑሉሜዳዋ በእተ! 13 ሀዋንቱ ኤሳ ኦጎሮቱ ኑን ኩንꬅያ ዎደ ኦራꬃ፤ ሽን ሀእ ዳከቴዳዋ በእተ! ኦጊ ሃኮ ግዴዳዋ ጋሱዋን፥ ኑ ማዩነ ኑ ጫማይ ዉሬዳ” ያጌድኖ። 14 መꬍና ጎዳ ኦቼናን፥ እስራኤልያ አሳይ ኡንቱንቱ ሽንቃፐ አማሬዳዋ አኬዳ። 15 ያትና፥ ኢያሱ ኡንቱንቱ ፓጻ አቲደ ባረናና ሳሮ ደአና ማላ ጫቁዋ ኡንቱንቱና ጫቀቴዳ፤ ማባራ ካለꬅያዋንቱካ ሄ ጫቁዋ ቃላ አናዳን ጫቄድኖ።

16 ኡንቱንቱና ጫቁዋ ጫቀቴዳ ሄዘንꬆ ጋላሳፐ ጉይያን፥ ሀ አሳቱ ኡንቱንቱ ጋድያን ደእያ ሾሮ ግድያዋ እስራኤልያ አሳይ ስሴዳ። 17 እስራኤልያ አሳይ ሄዙ ጋላሳ ሀመቲደ፥ አሳቱ ደእያ ካታማቱዋ ጋኬድኖ። ኡንቱንቱ ካታማቱ ጋባኦና፥ ካፊራ፥ ባኤሮታነ ቅርያት-ይኣሪማ ጌተትኖ። 18 ሽን ማባራ ሱንꬃቱ ኡንቱንቶ መꬍና ጎዳ እስራኤልያ ጾሳ ሱንꬃን ጫቄዳ ድራዉ፥ ኡንቱንታ ዎꬍበይክኖ። ያትና፥ ኩመንꬃ ማባራይ ሱንꬃቱዋ ቦላን ዙዙሜዳ። 19 ሽን ካፓቱ ኡባይ ሀዋዳን ያጌድኖ፤ “ኑን ኡንቱንቶ መꬍና ጎዳ እስራኤልያ ጾሳ ሱንꬃን ጫቄዳ ድራዉ፥ ሀእ ስም ኡንቱንታ ቦቻናዉ ዳንዳዮኮ። 20 ሽን ኑን ኡንቱንታ ሀዋዳን ኦꬃና፤ ኑን ኡንቱንቶ ጫቄዳ ጫቁዋ ካድና ጾሳ ሀንቁ ኑ ቦላን ዎናዳን፥ ኡንቱንቱ ፓጻ ደእኖ። 21 ሽን ደኢደ ማባራዉ ኡባዉ ምꬃ ቃንጽያዋንታነ ሃꬃ ትክያዋንታ ግድኖ” ያጌድኖ። ሄዋ ድራዉ ጋባኦናቱዋ ሱንꬃቱ ጌዳዋዳን ሀኔድኖ።

22 ኢያሱ ጋባኦና አሳቱዋ ጼጊደ፥ “ኑ ጋድያን ደኢደ፥ ‘ኑን ዳሮ ሃኮ ጋድያፐ ዬዶ’ ጊደ፥ አያዉ ኑና ጭሜድቴ? 23 ህንተንቱ ሄዋ ሀኔዳ ድራዉ ሸቀቴድታ፤ ህንተንቱ መꬍናዉ ታ ጾሳ ጎለን ምꬃ ቃንጽያነ ሃꬃ ትክያ አይልያ ግዳና” ያጌዳ።

24 ኡንቱንቱ ኢያሱዉ ዛሪደ ሀዋዳን ያጌድኖ፤ “ኑን ነ ቆማቱ መꬍና ጎዳይ ሀ ጋድያ ኡባ ህንተንቶ እማናዳንነ አን ደእያ አሳ ኡባ ህንተንቱ ስንꬃፐ ꬋይሳናዳን ባረ ቆማ ሙሳ አዛዜዳዋ ጌሺደ ስሴዶ። ሄዋ ድራዉ ህንተፐ ኑ ሸምፖ ዳሮ ያዪደ ሀዋ ኦꬄዶ። 25 ሀእ ስም ኑን ነ ኩሽያን ደኤቶ። ኑና ነዉ ሎአነ ሱረ ማላት ቤቴዳዋዳን ኦꬃ” ያጊደ ዛሬድኖ። 26 ያትና፥ ኢያሱ ኡንቱንታ እስራኤልያ አሳይ ዎናዳን አሼዳ። 27 ሄ ጋላስ ኢያሱ ጋባኦና አሳቱዋ እስራኤልያ ማባራዉነ መꬍና ጎዳዉ ያርሽያ ሳአዉ ምꬃ ቃንጻናዳንነ ሃꬃ ትካናዳን ኦꬅና ኡንቱንቱ ሀቼ ጋካናዉ ጾሳይ አሳይ ባረዉ ጎይናናዳን ዶሬዳዌ ሳኣን ሀቃንነ ሄዋዳን ኦꬂደ ደኢኖ።

10

አዋይ ኤቄዳ

1 ኢያሱ ካሰ ያርኮ ካታማ ኦለቲደ ባይዜዳዋዳንነ ኡንቱንቱ ካትያ ዎꬌዳዋዳን፥ አይ ካታማ ኦለቲደ ኡባ ባይዜዳዋነ ኡንቱንቱ ካትያካ ዎꬌዳዋ የሩሳላመ ካትያ አዶንጸደቅ ስሴዳ። ቃይ ጋባኦና አሳይ እስራኤልያ አሳና ሳሮ ደአናዉ ጫቀቴዳዋነ ሀእ ኡንቱንቱና እትፐ ደእያዋ ስሴዳ። 2 አ አሳይካ ሎይꬅ ያዬዳ። አያዉ ጎፐ፥ ጋባኦና ካታማይ ካተቱዋ ካታማቱዋፐ እቱዋ ማላ ዎልቃማ ካታማ፤ ቃይ ሄ ካታማይ አይ ካታማፐ ዳሬ፤ አን ደእያ አቱማ አሳይካ ምና። 3 ያትና፥ የሩሳላመ ካትያ አዶንጸደቅ፥ ከብሮነ ካትያ ሆሃማዉ፥ ያርሙታ ካትያ ፒራማዉ፥ ላክሻ ካትያ ያፍአዉነ፥ ኤግሎና ካትያ ዳቢራዉ ሀዋዳን ያጊደ ኪቴዳ፤ 4 “ጋባኦና ካታማ አሳይ ኢያሱናነ እስራኤልያ አሳና ሳሮ ደአናዉ ጫቀቴዳ ድራዉ፥ ኡንቱንቱና ኦለታናዉ ዪደ ታና ማዴርክቴ” ያጌዳ። 5 ሄዋፐ ጉይያን አሞራዋናቱዋ ካተቱ እቼሻቱ የሩሳላመ ካቲ፥ ከብሮነ ካቲ፥ ያርሙታ ካቲ፥ ላክሻ ካቲነ ኤግሎና ካቲ ባረንቱ ኦላንቻቱዋ እትፐ ጋꬄድኖ። ባረንቱ ኦላንቻቱዋ ኡባ አኪደ ፑደ ቢደ፥ ጋባኦና ካታማ ዶዲደ ኦሌድኖ።

6 ጋባኦና አሳይ ገልጋላን ዱንካኒደ ኢያሱኮ ኪቲደ፥ “ኑና ነ ቆማቱዋ አጎፓ፤ ኤለካ ኑኮ ያደ ኑና አሻ። ገዝያን ደእያ አሞራዋናቱዋ ካተቱ ኡባይ ኑና ኦላናዉ ባረንቱ ኦላንቻቱዋ እቱዋ ኦꬄዳ ድራዉ፥ ኔን ኑና ማዳ” ያጌድኖ።

7 ሄዋፐ ጉየ ኢያሱ፥ አናና ደእያ ኦላንቻቱ ኡባይነ ምኖ አሳቱ ኡባይ ገልጋላፐ ደንዲደ ቤድኖ። 8 መꬍና ጎዳይ ኢያሳ፥ “ኡንቱንቶ ያዮፓ! ታን ኡንቱንታ ነ ኩሽያን አꬃደ እማድ። ኡንቱንቱፐ እቱነ ኔናና ኤቀታናዉ ዳንዳየና” ያጌዳ። 9 ሄዋፐ ጉይያን ኢያሱ ገልጋላፐ ቃማ ኡባን ሀመቲደ አቂደ፥ ኡንቱንቱ አኬከናን ደእሽን ኡንቱንቱ ቦላ ዎራጄዳ። 10 መꬍና ጎዳይ እስራኤልያ አሳ ስንꬃን ህንቱቶ ዎዛና ካሃ ባይዜዳ፤ ያትና፥ እስራኤልያ አሳይ ኡንቱንቱፐ ዳሮ አሳ ጋባኦናን ዎꬌዳ። እስራኤላቱ ኡንቱንታ ቤት-ሆሮና አፍያ ኦግያ ኦይꬂደ ጎዲደ፥ አዜቃነ ማቄዳ ጋካናዉ ቡꬄድኖ። 11 ቤት-ሆሮናፐ ዱገ አዜቃ አፍያ ኦግያ ኦይቂደ ኡንቱንቱ እስራኤልያ አሳ ስንꬃፐ ባቃትሽን፥ መꬍና ጎዳይ ዎልቃማ ሻቻ ሳሉዋፐ ኡንቱንቱ ቦላን ቡክሴዳ። እስራኤልያ አሳይ ማሻን ዎꬌዳ አሳፐ፥ ሻቻይ ዎꬌዳ አሳይ ፓይዱዋን ዳሬዳ።

12 መꬍና ጎዳይ አሞረቱዋ፥ እስራኤልያ አሳዉ አꬅ እሜዳ ጋላስ፥ እስራኤልያ አሳ ስንꬃን ኢያሱ መꬍና ጎዳ፥

“አዋ አይፊ ጋባኦና ቦላን፥

ዉለናን ጋምኦ።

አግናይካ አያሎና ዛንጋራ ቦላን ኤቆ”

ያጌዳ። 13 ሄዋፐ ጉየ እስራኤልያ አሳይ ባረንቱ ሞርከቱዋ ጾናና ጋካናዉ፥ አዋይ ዉለናን ጋምኤዳ። አግናይካ ባረ ደእያ ሳኣፐ ቃጽቤና።

ሄዌ ያሻራ ማጻፋን ጻፈት ኡቴዳ። አዋይ ሳሎ ግዶ ባጋን ቃጸናን ኤቄዳ፤ እት ጋላሳ ኡባ አዋይ ዉለናን ታኬዳ። * 14 መꬍና ጎዳይ አሳይ ኦዴዳዋ ስሴዳ ሄ ጋላሳ ማላ ጋላሳይ ሄዋፐ ካሰ ግድናካ፥ ሄዋፐ ሃ ዶምና ኡባካ ሀንቤና። ቱሙካ መꬍና ጎዳይ እስራኤልያ አሳዉ ኦለቴዳ!

15 ሄዋፐ ጉይያን ኢያሱነ እስራኤልያ ኦላንቻቱ ኡባይ ባረንቱ ዱንካኔዳ ሳኣ ገልጋላ ስሜድኖ።

እቼሹ ካታቱ ጾነቴድኖ

16 ሄ አሞራዋናቱዋ ካተቱ እቼሻቱ ባቃቲደ፥ ማቄዳ ካታማ ማታን ደእያ ጎንጎሉዋ ግዶን ቆሰቴድኖ። 17 እያሶ፥ “እቼሹ ካተቱ፥ ማቄዳ ካታማ ማታን ደእያ ጎንጎሉዋ ግዶን ቆሰቴዳዋንታ ደሜዶ” ያጊደ ኦዴድኖ።

18 ኢያሱ፥ “ዎልቃማ ሹቻቱዋ ጎንዶርሲደ፥ ጎንጎሉዋ ፐንግያ ጎርዲደ ኡንቱንታ ናጋና ማላ፥ አሳ ያን ዎꬅተ። 19 ሽን ህንተንቱ ያን ጋምኦፕተ፤ ህንተንቱ ሞርከቱዋ የደርሲደ፥ ጉየና ኡንቱንታ ኦልተ፥ ኡንቱንታ ኡንቱንቱ ካታማ ገልሶፕተ። መꬍና ጎዳይ ህንተንቱ ጾሳይ ኡንቱንታ ህንተንቱ ኩሽያን አꬂደ እሜዳ” ያጌዳ። 20 ባረንቱ ግምበቴዳ ካታማቱዋ ባቃቲደ ገሌዳ ላፋ አሳቱ አትና፥ ህንኮ አሳ ኡባ ኢያሱነ እስራኤልያ አሳይ ዉርስ ዎꬌድኖ። 21 ሄዋፐ ጉይያን፥ አሳይ ኡባይ ሳሩዋን ስሚደ፥ ኢያሱ ዱንካኒደ ደእያ ማቄዳ ግያሳ ዬዳ። ሄደፐ ዶምና እስራኤልያ አሳ ቦላን እት ቃላነ ቃቴዳ አሳይ ባዋ።

22 ሄዋፐ ኢያሱ፥ “ጎንጎሉዋ ፐንግያ ዶዪደ፥ ሄ እቼሹ ካተቱዋ ከሲደ፥ ታዉ ሃ አኪደ ዪተ” ያጌዳ። 23 ሄዋፐ ጉየ ጎንጎሉዋ ግዶፐ የሩሳላመ ካትያ፥ ከብሮነ ካትያ፥ ያርሙታ ካትያ፥ ላክሻ ካትያነ ኤግሎና ካትያ ከሲደ አኮ አሄድኖ። 24 ኡንቱንቱ ሄ ካተቱዋ ኢያሱኮ አሄዳ ዎደ፥ ኢያሱ እስራኤልያ አሳ ኡባ ባረኮ ጼሲደ ባረናና ቤዳ ኦላ ጋዳዋቱዋ፥ “ሃ ዪደ ህንተንቱ ገድያን ሀ ካተቱዋ ቆꬍያ የꬍተ” ያጌዳ። ሄዋፐ ዪደ ባረንቱ ገድያን ኡንቱንቱ ቆꬍያ የꬌድኖ። 25 ኢያሱ ኡንቱንታ፥ “ያዮፕተ፤ ህርጎፕተ፤ ምንተነ ጻልተ። ህንተንቱ ኦለትያ ህንተንቱ ሞርከቱዋ ኡባ መꬍና ጎዳይ ሀዋዳን ኦꬃና” ያጌዳ። 26 ሄዋፐ ጉይያን ኢያሱ እቼሹ ካተቱዋ ዎꬊደ እቼሹ ምꬃ ቦላን ካቄዳ፤ ኡንቱንቱ ኦማርስ ጋካናዉ ካቁዋን ፔሼድኖ። 27 አዋይ ዉልያ ዎደ፥ ኢያሱ አዛዝና ኡንቱንታ ምꬃፐ ዎꬄድኖ፤ ኡንቱንቱ ካሰ ቆሰቲደ ደኤዳ ጎንጎሉዋ ግዶ ኦሌድኖ። ያቲደ ጎንጎሉዋ ፐንግያ ዎልቃማ ዎልቃማ ሹቻቱዋ ጎንዶርሲደ ጎርዴድኖ። ሄ ሹቻቱ ሀቼ ጋካናስካ ያን ደኢኖ።

ኢያሱ አሞራዋናቱዋ ካታማቱዋነ ሀራቱዋካ ጾኔዳ

28 ሄ ጋላስ ኢያሱ ማቄዳ ካታማ ኦይቂደ ካታማ ኡባ ꬋይሴዳ፤ ካታማን ደእያ አሳ ኡባ እቱዋነ አሸናን ዉርስ ዎꬌዳ። እያርኮ ካታማ ካትያ ካሰ ዎꬌዳዋዳን፥ ማቄዳ ካታማ ካትያካ ዎꬌዳ።

29 ሄዋፐ ጉይያን ኢያሱነ አናና ደእያ አሳይ እስራኤልያ አሳይ ኡባይ ማቄዳ ካታማፐ ሊብና ግያ ካታማ ቢደ ኦሌድኖ፤ 30 መꬍና ጎዳይ ሄ ካታማካ ካታማ ካትያካ እስራኤልያ አሳ ኩሽያን አꬂደ እሜዳ። ኢያሱ እቱዋነ አሸናን፥ ካታማን ደእያ አሳ ኡባ ቃራ ማሻን ቡሳኬዳ። ያርኮ ካታማ ካትያ ካሰ ዎꬌዳዋዳን፥ ሊብና ካታማ ካትያካ ዎꬌዳ።

31 ሄዋፐ ጉይያን ኢያሱነ አናና ደእያ እስራኤልያ አሳይ ኡባይ ሊብና ካታማፐ ላክሻ ካታማ ቢደ ሄ ካታማ ዶዲደ ኦሌድኖ። 32 መꬍና ጎዳይ ላክሻ ካታማ እስራኤልያ አሳ ኩሽያን አꬂደ እምና ኢያሱ ሄ ካታማ ላኤንꬆ ጋላሳን ኦይቄዳ። ሊብና ካታማ ኦꬄዳዋዳን ላክሻ ካታማካ ኦꬄዳ፤ ሄ ካታማን ደእያ አሳ ኡባ ቃራ ማሻን ቡሳኬዳ። 33 ሄ ዎደ፥ ገዜራ ካታማ ካትያ ሆራም፥ ላክሻ ካታማ ካትያ ማዳናዉ ዬዳ፤ ሽን ኢያሱ አካ አ አሳካ ጾኔዳ፤ ኡንቱንቱፐ እት አሳይነ ፓጻ አትቤና።

34 ሄዋፐ ስሚደ፥ ኢያሱነ አናና ደእያ እስራኤልያ አሳይ ኡባይ ላክሻ ካታማፐ ኤግሎና ካታማ ቢደ ሄ ካታማ ዶዲደ ኦሌድኖ። 35 ሄ ጋላስ ኤግሎና ካታማ ኦይቂደ ቃራ ማሻን ቡሳኬድኖ። ላክሻ ካታማ ኦꬄዳዋዳን፥ ኤግሎና ካታማን ደእያ አሳ ኡባ ዉርስ ዎꬌድኖ።

36 ሄዋፐ ጉይያን ኢያሱነ አናና ደእያ እስራኤልያ አሳይ ኡባይ ኤግሎናፐ ከብሮና ቢደ ከብሮና ኦሌድኖ። 37 ሄ ካታማ፥ ኡንቱንቱ ካትያነ ሄ ካታማ ዩሹዋን ደእያ ቄር ካታማቱዋ ኦይቄድኖ። ኡንቱንቱን ደእያ አሳ ኡባካ ቃራ ማሻን ቡሳኬድኖ። እት አሳካ አሽበይክኖ። ኢያሱ ኤግሎና ኦꬄዳዋዳን ሄ ካታማካ ኦꬄዳ፤ ኡንቱንቱን ደእያ አሳካ ዉርስ ዎꬌዳ።

38 ሄዋፐ ጉይያን ኢያሱነ አናና ደእያ እስራኤልያ አሳይ ኡባይ ዳቢራ ካታማ ስሚደ ኦሌድኖ። 39 ኡንቱንቱ ሄ ካታማካ፥ ካትያካ፥ ካታማ ዩሹዋን ደእያ ቄር ካታማቱዋካ ኡባ ኦይቂደ ኡንቱንቱን ደእያ አሳ ኡባ እቱዋነ አሸናን ዉርስ ዎꬌድኖ። ኢያሱ ከብሮና ካታማነ ሊብና ካታማነ አ ካትያ ኦꬄዳዋዳን፥ ዳቢራ ካታማነ አ ካትያ ኦꬄዳ።

40 ኢያሱ ቢታ ኡባ፥ ገዝያ፥ ኔጌባ ባዙዋ፥ ጋꬋ ጋድያነ ኡንቱንቱ ካተቱዋናካ ኦይቄዳ። መꬍና ጎዳይ እስራኤልያ ጾሳይ አዛዜዳዋዳን፥ ጋድያ ቦላን ፓጻ ሸምፑዋና ደእያ አሳ ኡባ እቱዋነ አሸናን ዉርስ ዎꬌዳ። 41 ኢያሱ ኡንቱንታ ቃዴሳ-ባርነፐ ዶሚደ ቢደ ጋዛ ጋካናዉ፥ ቃይ ጎሸና ቢታ ኡባፐ ዶሚደ ቢደ ጋባኦና ጋካናዉ ኡባ ጾኔዳ። 42 መꬍና ጎዳይ እስራኤልያ ጾሳይ እስራኤልያ አሳዉ ኦለቴዳ ጋሱዋን፥ ኢያሱ ሄ ካተቱዋ ኡባ ኡንቱንቱ ቢታናካ እት ገደ ኦላን ጾኔዳ። 43 ሄዋፐ ጉይያን ኢያሱነ እስራኤልያ አሳይ ኡባይ ባረንቱ ዱንካኔዳ ሳኣ ገልጋላ ስሜድኖ።

11

ኢያሱ ሁጲሳ ባጋ ጋድያ ካተቱዋ ጾኔዳ

1 ሀጾራ ካታማ ካትያ ያብን እስራኤልያ አሳይ ጾኔዳዋ ስሴዳ ዎደ፥ ማዶና ካታማ ካትያ ዮባባዉ፥ ሽምሮና ካታማ ካትያዉ፥ አክሻፋ ካታማ ካትያዉ፥ 2 ሁጲሳ ባጋና ገዝያን ደእያ ካተቶ፥ ጋሊላ አባፐ ገድሳ ዮርዳኖሳ ዎምባን ደእያ ካተቶ፥ አዋይ ዉልያ ባጋና ጋꬋን ደእያ ካተቶነ አዋይ ዉልያ ባጋና ደእያ ዶራ ካትያዉ አሳ ኪቴዳ። 3 ቃይ አዋይ ዶልያ ባጋናነ አዋይ ዉልያ ባጋና ደእያ ካናነቶ፥ አሞረቶ፥ ሂተቶ፥ ፓርዘቶ፥ ገዝያን ደእያ ያቡሳቶነ ምጽጳ ቢታን ሄርሞነ ደርያፐ ጋርሳና ደእያ ሂዌቶ ኪቴዳ። 4 ኡንቱንቱ ኡባይ ባረንቱ ኦላንቻቱዋ ደንꬂደ፥ እስራኤልያ ኦላናዉ እትፐ ጋከቴድኖ። ሄ ኦላንቻቱ ፓራቱዋናነ ፓራ ጋረቱዋና ጋከቲደ፥ ፓይድና ዉረና አባ ዶና ሻፍያዳን ጮራቴድኖ። 5 ሄ ካተቱ ኡባይ ባረንቱ ዎልቃ እትፐ ጋꬂደ፥ እስራኤልያ አሳ ኦላናዉ መሮማ ግያ ሃꬃ ማታን ዱንካኔድኖ።

6 መꬍና ጎዳይ ኢያሳ፥ “ኔን ኡንቱንቶ ያዮፓ! ታን ዎንት ሀኖደ ኡንቱንታ ኡባቱዋካ ዎꬋደ፥ እስራኤልያ አሳዉ አꬃደ እማና። ኔን ኡንቱንቱ ፓራቱዋ ኡባ ግልዳያና፤ ኡንቱንቱ ፓራቱዋ ጋረቱዋካ ታማን ጹጋና” ያጌዳ። 7 ኢያሱነ አ ኦላንቻቱ ኡባይ ኡንቱንቱ አኬከናን ደእሽን መሮማ ሃꬃ ማታን ኡንቱንቱ ቦላ ፑቱ ጊደ፥ ኡንቱንታ ኦሌድኖ። 8 መꬍና ጎዳይ ኡንቱንታ እስራኤላቱ ኩሽያን አꬂደ እሜዳ። ኡንቱንታ ጾኒደ፥ ዎልቃማ ሲዶና ግያ ጋድያ፥ ምስራፎታ-ማይማነ አዋይ ዶልያ ባጋና ደእያ ምጽጳ ዎምባ ጋካናዉ የደርሴድኖ። ኡንቱንቱፐ እት አሳነ አሸናን ዎꬌድኖ። 9 ኢያሱ መꬍና ጎዳይ አ አዛዜዳዋ ኡባ ኡንቱንቱ ቦላን ፖሌዳ፤ ኡንቱንቱ ፓራቱዋካ ግልዳዬዳ፤ ፓራ ጋረቱዋካ ታማን ጹጌዳ።

10 ሄዋፐ ጉይያን ኢያሱ ጉየ ስሚደ፥ ሀጾራ ግያ ካታማ ጾኒደ ኦይቂደ ሄ ካታማ ካትያ ማሻን ዎꬌዳ። ሄ ዎደ ሀጾራ ካታማይ ሄ ካዉተꬃ ኡባዉ ሁጰ ካታማ። 11 እስራኤልያ አሳይ ሄ ካታማን ደእያ አሳ ኡባ ቃራ ማሻን ዎꬌዳ። ሸምፑ ፓጻ ደእያዋ ኡባ እቱዋነ አሸናን ዉርስ ዎꬌድኖ። ኢያሱ ሀጾራ ካታማካ ታማን ጹጌዳ።

12 መꬍና ጎዳ ቆማይ ሙሴ አዛዜዳዋዳን፥ ኢያሱ ሄ ካተቱዋ ካታማቱዋነ ኡንቱንቱ ካተቱዋ ኡባ ኦሞዲደ አሳ ኡባ ቃራ ማሻን ዉርስ ዎꬌዳ። 13 ግዶፐነ፥ ኢያሱ ጹጌዳ ሀጾራ ካታማፐ አትና፥ እስራኤልያ አሳይ ዞዝያ ቦላን ኬጸቴዳ ካታማቱዋ ኡባ ጹግበይክኖ። 14 እስራኤልያ አሳይ ሄ ካታማቱዋፐ ቦንቄዳ ሚሻ ኡባነ መህያ ኡባ ባረንቶ አኬድኖ። ሽን አሳ ኡባ ꬋይሳና ጋካናዉ ቃራ ማሻን ዎꬌድኖ፤ ፓጻ ደእያዋ አያካ አሽበይክኖ። 15 መꬍና ጎዳይ ባረ ቆማ ሙሳ አዛዜዳዋዳን፥ ሙሴካ ኢያሳ አዛዜዳ። ኢያሱካ አዛዙዋ ፖሌዳ፤ መꬍና ጎዳይ ሙሴዉ አዛዜዳዋ ኡባፐ እ ኦናን አጌዳባይ አያይነ ባዋ።

ኢያሱ ኦይቄዳ ጋድያ

16 ሄዋዳን ኦꬂደ ኢያሱ ሄ ጋድያ ኡባ፥ እስራኤልያ ዞዛቱዋ፥ ኔጌባ ባዙዋ ኡባ፥ ጎሸና ግያ ጋድያ ኡባ፥ አዋይ ዉልያ ባጋና ደእያ ዛንጋራነ አራብያ ጋꬋ አኬዳ። 17 ሄ ቢታይ ኤዶም ደእያ ሀላቃ ግያ ደርያፐ ዶም ቢደ፥ ሄርሞነ ደርያፐ ጋርሳ ባጋና ደእያ ሊባኖሳ ዎምባን ደእያ ባኣል-ጋዳ ጋካናዉ ደእያ ሳኣ ጋኬ። ኡንቱንቱ ካተቱዋ ኡባ ኢያሱ ኦሞዲደ ዎꬌዳ። 18 ኢያሱ ዳሮ ዎድያ ሄ ካተቱዋ ኡባና ኦለቲደ ጋምኤዳ። 19 ጋባኦናን ደእያ ሂዌቱዋፐ አትና፥ ሀራ ካታማይ እቱነ እስራኤላቱዋና ሳሮ ደአና ጫቁዋ ጫቀትቤና፤ እስራኤላቱ ሄ ካታማቱዋ ኡባ ኦላን ጾኒደ ኦይቄድኖ። 20 መꬍና ጎዳይ ሙሳ አዛዜዳዋዳን፥ ኢያሱ ኡንቱንታ ቃረት ባይናን እቱዋነ አሸናን ዉርስ ዎꬌዳ። አያዉ ጎፐ፥ ኡንቱንቱ እስራኤላቱዋና ኦለታናዳን መꬍና ጎዳይ ባረ ሁጲያዉ ኡንቱንቱ ዎዛና ሙምሴዳ። *

21 ሄ ዎደ ኢያሱ ቢደ ገዝያን፥ ከብሮና ካታማን፥ ዳቢራ ካታማን፥ አናባ ካታማን፥ ይሁዳ ገዝያን ኡባንነ እስራኤልያ ገዝያን ኡባን ደእያ አናቀ ዘረꬃ አዱሳቱዋ ዎꬍ ዉርሴዳ። ኢያሱ ኡንቱንታነ ኡንቱንቱ ካታማ ኡባና ꬋይሴዳ። 22 አናቀ ዛራቱዋፐ እስራኤልያ ጋድያን ኦንነ አትቤና፤ ሽን አማሬዳዋንቱ ጋዛ፥ ጋተነ አሽዶዳ ካታማቱዋ ጻላላን አቴድኖ። 23 መꬍና ጎዳይ ሙሳ አዛዜዳዋዳን፥ ኢያሱ ጋድያ ኡባ ኦይቂደ እስራኤልያ አሳዉ ኡንቱንቱ ዛርያን ዛርያን ሻክ እሜዳ። ሄዋፐ ጉይያን ቢታይ ኦላፐ ሸምፔዳ።

12

ሙሴ ኦለቲደ ጾኔዳ ካተቱዋ

1 እስራኤልያ አሳይ ዮርዳኖሳ ሻፋፐ አዋይ ዶልያ ባጋና ደእያ አርኖና ዛንጋራፐ ቢደ ሄርሞነ ደርያ ጋካናዉ፥ ቃይ አዋይ ዶልያ ባጋና አራብያ ጋꬋ ጋካናዉ ደእያ ጋድያ ካተቱዋ ኡባ ጾኒደ ዎꬅ አኬዳ። ሄ ጾነቴዳ ካተቱ ሀዋፐ ካሊደ ጻፈቴዳዋንታ። * 2 ኡንቱንቱፐ እቱ፥ ሀሰቦና ካታማን ኡቴዳ አሞራዋናቱዋ ካትያ ስሆና። እ ሞዴዳ ሳአይ አርኖና ዛንጋራ ጋጻን ደእያ አሮኤራ ካታማፐ ደንዲደ፥ አሞናቱዋ ዛዋ ጋካናዉ ደእያ ያቦቃ ሻፋ ጋኬ፤ ሄ ሳአይ ጋላኣደ ግያ ቢታዉ ዛዋ። 3 እ ቃይ አዋይ ዶልያ ባጋና አራብያ ጋꬋፐ ባጋ አኪደ፥ ጋሊላ አባፐ ቢደ፥ ቤት-ያሽሞታ ካታማና አꬊደ፥ ፕስጋ ግያ ደርያፐ ጋርሳ ባጋና ደእያ ማጽነ አባ ጋካናዉ፥ ቢታቱዋ ሞዴዳ።

4 ሄዋዳንካ፥ ራፋየቱዋ ዛርያፐ ዉርሰꬃን አቴዳ ባሳነ ጋድያ ካትያ ኦጋ ጾኔዳ። ኦግ አስታሮታ ካታማንነ ኤድራአ ካታማን ደኤዳ። 5 እ ሞዴዳ ሳአይ ሄርሞነ ደርያ፥ ሳላካ ግያ ሳኣ፥ ባሳነ ጋድያ ኡባ ቢደ ጋሹራነ ማእካ አሳቱዋ ዛዋ ጋኬ፤ ቃይ ጋላኣደ ጋድያፐ ባጋ አኪደ፥ ቢደ ሀሰቦና ካትያ ስሆና ዛዋ ጋካናዉ ደእያ ጋድያ ጋኬ።

6 መꬍና ጎዳ ቆማይ ሙሴነ እስራኤልያ አሳይ ሀ ካተቱዋ ጾኔድኖ። መꬍና ጎዳ ቆማይ ሙሴ ኡንቱንቱ ቢታቱዋ ሮቤላ ዛረቶ፥ ጋደ ዛረቶነ ምናሰ ዛራቱዋፐ ባጋዉ ሻክ እሜዳ። *

ኢያሱ ኦለቲደ ጾኔዳ ካተቱዋ

7 ኢያሱነ እስራኤልያ አሳይ ዮርዳኖሳ ሻፋፐ አዋይ ዉልያ ባጋ ጋድያን ደእያ ካተቱዋ ኡባ ጾኔድኖ። ሄ ቢታቱ ሊባኖሳ ዎምባን ደእያ ባኣል-ጋዳፐ ዶሚደ፥ ገድሳ ባጋና ኤዶማ ማታን ደእያ ሀላቃ ደርያ ጋኪኖ። ኢያሱ ሄ ቢታቱዋ ሻክ፥ እስራኤልያ ዛረቶ ላታ ጋደ ኦꬂደ እሜዳ። 8 ሄ ቢታቱ፥ ገዝያ፥ አዋይ ዉልያ ባጋና ደእያ ኦላትያ፥ ዮርዳኖሳ ጋꬋ፥ ይሁዳ ባዙዋነ ኔጌባ ባዙዋ። ሄ ቢታቱ ካሰ ሂተቱ፥ አሞራዋናቱ፥ ካናነቱ፥ ፓርዛዋናቱ፥ ሂዌቱነ ያቡሳዋናቱ ደኤዳ ሳኣ። 9 እስራኤልያ አሳይ ጾኔዳ ካተቱ ሀዋንታ፤ ያርኮ ካትያ፥ ቤቴለ ማታን ደእያ አይ ካትያ፥ 10 የሩሳላመ ካትያ፥ ከብሮና ካትያ፥ 11 ያርሙታ ካትያ፥ ላክሻ ካትያ፥ 12 ኤግሎና ካትያ፥ ገዜራ ካትያ፥ 13 ዳቢራ ካትያ፥ ገዴራ ካትያ፥ 14 ሆርማ ካትያ፥ አራዳ ካትያ፥ 15 ሊብና ካትያ፥ አዱላማ ካትያ፥ 16 ማቄዳ ካትያ፥ ቤቴለ ካትያ፥ 17 ታፑሀ ካትያ፥ ሄፌራ ካትያ፥ 18 አፌቃ ካትያ፥ ላሻሮና ካትያ፥ 19 ማዶና ካትያ፥ ሀጾራ ካትያ፥ 20 ሽምሮን-ማሮና ካትያ፥ አክሻፋ ካትያ፥ 21 ታእናካ ካትያ፥ ማግዶ ካትያ፥ 22 ቃዴሳ ካትያ፥ ቃርመሎሳን ደእያ ዮቅናኣማ ካትያ፥ 23 ዶራ ገዝያን ደእያ ዶራ ካትያ፥ ገልጋላን ደእያ ጎይማ ካትያነ 24 ትርጻ ካትያ። ኡንቱንቱ ኡባይ ሀታማነ እት ካተቱዋ።

ቢታ ግሹዋ

13

(13:1—21:45)

ዮርዳኖሳፐ ዶላሃ ባጋና ደእያ ቢታ

(13:1-33)

1 ኢያሱ ጭሚደ፥ ላይꬃ ሎይꬅ ሱጌዳ ዎደ፥ መꬍና ጎዳይ አዉ፥ “ኔን ጭማዳ፤ ላይꬃካ ሎይꬃ ሱጋዳ። ሽን ኦይቀተናን አቴዳ ዳሮ ቢታይ ብሮ ደኤ። 2 ኦይቀትቤና ቢታቱ ሀዋንታ: ፕልስጼማቱዋ ጋድያነ ጋሹራቱዋ ጋድያ ኡባ። 3 ግብጼፐ አዋይ ዶልያ ባጋና ደእያ ሽሆራ ሻፋፐ ዶሚደ፥ ሁጲሳ ባጋና ደእያ ኤቅሮና ጋድያ ጋካናዉ ደእያ ቢታቱ ኡባይ ካናነ ጋድያን ፓይደቲኖ። እቼሹ ፕልስጼማ ካተቱ ሞድያ ካታማቱ ጋዛ፥ አሽዶዳ፥ አስቃሎና፥ ጋታነ ኤቅሮና ጌተትያ። አዎቱዋ ቢታይካ ብሮ ኦይቀትቤና። 4 ገድሳ ባጋና ካናነቱ ቢታይ ኡባይ፥ ሲዶናቶ ደእያ ማኣራ ግያ ሳፐ ደንዲደ ቢደ፥ አሞራዋናቱዋ ጋድያን ደእያ አፌቃ ካታማ ጋካናስካ ኦይቀትቤና። 5 ገባላቱ ቢታይ አዋይ ዶልያ ባጋና ሊባኖሳ ቢታይ ኡባይ፥ ሄርሞነ ደርያፐ ጋርሳ ባጋና ደእያ ባኣል-ጋዳ ካታማፐ ቢደ፥ ሀማታ ፕኑዋ ጋካናዉ ብሮ ኦይቀትቤና። 6 ሊባኖሳፐ ቢደ ምስራፎታ-ማይማ ጋካናዉ ደእያ ገዝያን ደእያ ሲዶናቱዋ ቢታይካ ኦይቀትቤና። ታን ታ ሁጲያዉ እስራኤልያ አሳ ስንꬃፐ ኡንቱንታ ላጋደ ከሳና። ታን ኔና አዛዜዳዋዳን፥ ኔን ሀ ቢታቱዋ እስራኤልያ አሳዉ ጋደ ኦꬃደ ሻካ። * 7 ሀእ ኔን ሀ ጋድያ ኡዱፑን ዛረቶነ ምናሰ ዛራቱዋፐ ባጋዉ ሻካ” ያጌዳ።

ዮርዳኖሳ ሻፋፐ አዋይ ዶልያ ባጋ ቢታ ሻኩዋ

8 ምናሰ ዛራቱዋፐ ባጋቱ፥ ሮቤላ ዛራቱነ ጋደ ዛራቱ መꬍና ጎዳ ቆማይ ሙሴ ዮርዳኖሳ ሻፋፐ ሄፍንꬃ አዋይ ዶልያ ባጋና ኡንቱንቶ ግሽ ዎꬄዳ ጋድያ አኬድኖ። * 9 ኡንቱንቱ ቢታይ አርኖና ዛንጋራ ጋርሳን ደእያ አሮኤራ ካታማፐ ደንዲደ፥ ሄ ዛንጋራ ግዶን ደእያ ካታማ ኦይቂደ፥ መዳባ ግያ ገዝያ አꬍ ቢደ፥ ድቦና ጋኬ። 10 ቃይ ሀሰቦናን ኡቲደ ሞድያ አሞራዋናቱዋ ካትያ ስሆና ካታማቱዋ ኡባ ኦይቂ ቢደ፥ አሞናቱዋ ዛዋ ጋኬ። 11 ሄዋዳንካ፥ ቃይ ጋላኣደ ጋድያ፥ ጋሹራቱዋ ጋድያ፥ ማእካቱዋ ጋድያ፥ ሄርሞነ ደርያ ኡባነ ሳላካ ጋካናዉ ደእያ ባሳነ ጋድያ ጋኬ። 12 አስታሮታ ካታማንነ ኤድራአ ካታማን ደኢደ ሞድያ፥ ራፋየቱዋ ዛርያፐ ዉርሰꬃን አቴዳ ባሳነ ካትያ ኦጋ ጋድያ ኡባ ኦይቄዳ። ሙሴ ሄ አሳ ኡባ ጾኒደ፥ ኡንቱንቱ ጋድያፐ ላጊደ ከሴዳ። 13 ሽን እስራኤልያ አሳይ ጋሹራ አሳነ ማእካ አሳ ጋድያፐ ከስበይክኖ፤ ሄዋ ድራዉ ኡንቱንቱ ሀቼ ጋካናዉ እስራኤልያ አሳ ግዶን ደኢኖ።

14 ሙሴ ሌዊያ ዛራቱዋ ጻላላዉ ላትያ ጋድያ እምቤና። መꬍና ጎዳይ ሙሴዉ ጌዳዋዳን፥ መꬍና ጎዳይ እስራኤልያ ጾሳዉ ታማን ጹግያ ያርሹዋ ያርሽያዌ ኡንቱንቶ ላታ። *

ግሹዋን ሮቤላ ዘረꬃ ጋኬዳ ቢታ

15 ሙሴ ሮቤላ ዛረቶ ኡንቱንቱ ያራን ያራን ጋድያ ሻክ እሜዳ። 16 ኡንቱንቱ ቢታይ አርኖና ዛንጋራ ጋጻን ደእያ አሮኤራ ካታማፐ ደንዲደ፥ ሄ ዛንጋራ ግዶን ደእያ ካታማ ኦይቂደ፥ መዳባ ገዝያ ጋኬ። 17 ቃይ ሀሰቦና፥ ገዝያን ደእያ ካታማቱዋ፥ ድቦና፥ ባሞት-ባኣላ፥ ቤትባኣል-መኦና፥ 18 ያሃጻ፥ ቅደሞታ፥ መፋኣታ፥ 19 ቅርያታይማ፥ ሲብማ፥ ዛንጋራ ግዶን ደእያ ደርያ ቦላ ደእያ ጼረታ-ሻሀራ፥ 20 ቤት-ፓኦራ፥ ፕስጋ ደርያፐ ጋርሳና ደእያ ጋድያነ ቤት-ያሽሞታ ጌተትያ ካታማቱዋ ኡባ ጋኬ። 21 ሄዋዳንካ፥ ቃይ ገዝያን ደእያ ካታማቱዋነ ሀሰቦና ካታማ ሞዴዳ አሞራዋናቱዋ ካትያ ስሆና ጋድያ ኡባ ጋኬ። ሙሴ ካትያ ስሆናነ ምድያማቱዋ ካፓቱዋ ኤዋ፥ ረቄማ፥ ጹራ፥ ሁራነ ረባአ ጾኔዳ፤ ሀዋንቱ ስሆናፐ ጋርሳና ሄ ጋድያ ሞድያዋንታ። 22 እስራኤልያ አሳይ ኦላን ዎꬌዳ አሳፐ ሀራ፥ ሻሬቹዋ፥ ባኦራ ናኣ ባላኣማካ ማሻን ዎꬌድኖ። 23 ሮቤላ ዛራቱዋ ዛዋይ ዮርዳኖሳ ሻፋ። ሀ ካታማቱነ ኡንቱንቱ ሄራን ደእያ ሞꬃቱ፤ ሮቤላ ዘረꬃ ኡንቱንቱ ያራን ያራን ጋኬዳዋንታ።

ግሹዋን ጋደ ዘረꬃ ጋኬዳ ቢታ

24 ሙሴ ጋደ ዛረቶ ኡንቱንቱ ያራን ያራን ጋድያ ሻክ እሜዳ። 25 ኡንቱንቱ ጋዲ ያእዜራ፥ ጋላኣደን ደእያ ካታማቱዋ ኡባነ አሞናቱዋ ጋድያፐ ባጋ አኪደ፥ ራባፐ አዋይ ዶልያ ባጋና ደእያ አሮኤራ ጋኬ። 26 ሄዋዳንካ፥ ሀሰቦናፐ ደንዲደ፥ ራሞታ-ምጽጳነ በጾኒማ ጋኬ፤ ቃይ ማህናይማፐ ደንድ ቢደ፥ ሎዳባራ ዛዋ ጋኬ። 27 ዮርዳኖሳ ዎምባዉ ግዱዋን ሀሰቦና ካትያ ስሆና ካዉተꬃፐ አቴዳዉንታ፥ ቤት-ሀራማ፥ ቤት-ኒምራ፥ ሱኮታነ ጻፎና ጌተትያ ካታማቱዋ አኬዳ። አዋይ ዶልያ ባጋና ኡንቱንቱ ዛዋይ ዮርዳኖሳ ሻፋ ግዲደ ቢደ፥ ጋሊላ አባ ጋኬ። 28 ሄ ካታማቱነ ኡንቱንቱ ሄራን ደእያ ሞꬃቱ ጋደ ዛረቶ ኡንቱንቱ ያራን ያራን ጋኬዳዋንታ።

ግሹዋን ምናሰ ዛራቱዋፐ ባጋ ጋኬዳ ቢታ

29 ሙሴ ምናሰ ዛራቱዋፐ ባካዉ ኡንቱንቱ ያራን ያራን ጋድያ ሻክ እሜዳ። 30 ኡንቱንቱ ቢታይ ማህናይማነ ባሳነ ጋድያ ኡባ ጻጽ ዋጼ፤ ባሳነ ካትያ ኦጋ ካዉተꬃ ኡባነ ባሳነን ደእያ ኡሱፑን ታሙ ያኢራ ካታማቱዋ ኦይቄ። 31 ቃይ ጋላኣደፐ ባካነ ባሳነን ኦጋ ካዉተꬃይ ሁጰ ግዴዳ አስታሮታነ ኤድራአ ጌተትያ ካታማቱዋ ጋኬ። ሄ ኡባይ ምናሰ ናኣ ማኪና ዛራቱዋፐ ባጋቶ፥ ኡንቱንቱ ያራን ያራን ጋኬዳዋ።

32 ዮርዳኖሳፐ ሄፍንꬃና፥ ያርኮፐ አዋይ ዶልያ ባጋና ደእያ ሞኣበ ደምባን ደኢደ ሙሴ ሻክ እሜዳ ጋዲ ሀዋ። 33 ሽን ሙሴ ሌዊያ ዛረቶ ላትያ ጋድያ እምቤና፤ ካሰ መꬍና ጎዳይ ኡንቱንቶ ጌዳዋዳን፥ መꬍና ጎዳይ እስራኤልያ ጾሳይ ኡንቱንቱ ላታ። *

14

ዮርዳኖሳፐ ዉላሃ ባጋና ደእያ ቢታ

(14:1—19:51)

1 ቄስያ ኤልኣዛረ፥ ነዌ ናአይ ኢያሱነ እስራኤልያ ዛራቱዋ ካፓቱ፥ ካናነ ጋድያ ኡንቱንታ ያራን ያራን ሻክና፥ ኡንቱንቱ ጋኬዳ ሄራቱ ሀዋፐ ካሊደ ጻፈቴዳዋንታ። 2 መꬍና ጎዳይ ሙሴ ባጋና አዛዜዳዋዳን፥ ኡንቱንቱ ላታ ጋዲ ኡዱፑናነ ባጋ ግድያ ዛረቶ ሳማን ሻከቴዳ። * 3 አያዉ ጎፐ፥ ሙሴ ላአነ ባጋ ግድያ ዛረቶ ዮርዳኖሳ ሻፋፐ ሄፍንꬃ አዋይ ዶልያ ባጋና ካሰ ጋድያ እም ዎꬄዳ፤ ሽን ሌዊያ ዛረቶ ኡንቱንቱ ግዱዋን ላታ ጋድያ እምቤና። 4 ዮሴፎ ናናይ ምናሳነ ኤፍሬማ ጌተቲደ ላኡ ዛረ ግዴድኖ። ሙሴ ሌዊያ ዛረቶ ላታ ጋድያ እምቤና፤ ሽን ሄዋ ግሻዉ ኡንቱንቶ ደእያ ካታማቱዋነ ኡንቱንቱ ባረንቱ መህያ ዉድያነ ዶርሳ ዉድያ ሄምያ ሄንꬃ ጋደቱዋ እሜዳ። * 5 መꬍና ጎዳይ ሙሳ አዛዜዳዋዳን፥ እስራኤልያ አሳይ ጋድያ ሻክ አኬዳ።

ከብሮነ ካሌባዉ እመቴዳ

6 እት ጋላስ ይሁዳ አሳይ ኢያሱኮ ገልጋል ሺቄድኖ። ኡንቱንቱፐ እቱ፥ ቀኒዝያ ይፉነ ናአይ ካሌብ ኢያሳ ሀዋዳን ያጌዳ፤ “ኑን ቃዴሳ-ባርነን ደእያ ዎደ፥ መꬍና ጎዳይ፥ ጾሳ አሳ ግድያ ሙሴዉ ነባነ ታባ ኦዴዳዋ ኤራሳ። * 7 መꬍና ጎዳ ቆማይ ሙሴ ጋድያ ዎቻደ ያናዳን፥ ቃዴሳ-ባርነፐ ታና ኪትያ ዎደ፥ ታዉ ላይꬃይ ኦይታማ። ሄ ዎደ ታን አዉ አማነትያ ኦዱዋ አሃደ ኦዳድ። * 8 ታን መꬍና ጎዳ ታ ጾሳ ፖሎ ካላድ፤ ሽን ታናና ቤዳ አሳቱ አሳ ዎዛና ያሻን ኮልድሴድኖ። 9 ሄ ጋላስ ሙሴ፥ ‘ኔን መꬍና ጎዳ ታ ጾሳ ፖሎ ካሌዳ ድራዉ፥ ነ ገዲ የꬌዳ ቢታይ መꬍናዉ ነዉነ ነ ዛርያዉ ላትያ ጋድያ ግዳናዋ’ ጊደ ጫቄዳ። *

10 “አነ አኬካ፤ መꬍና ጎዳይ ሀ የዉዋ ሙሴዉ ሃሳዮደፐ፥ ኦይታማነ እቼሹ ላይꬃ ግዴዳ። ሄ ዎደፐ እስራኤልያ አሳይ ዎራን ስመረትሽን፥ ሀቼ ጋካናዉ ጾሳይ ታና ፓጻ ዎꬄዳ። በአ፥ ሀእ ታ ላይꬃይ ሆስፑን ታማነ እቼሻ ግዴዳ። 11 ግድናካ ሀእ ታዉ ደእያ ምኖተꬃይ በን ሙሴ ታና ኪትያ ዎደ ደእያ ምኖተꬃካ ማላ። ታን ሀእካ ኦለታናዉነ አያ ግዶፐነ ኦꬃናዉ በን ሄ ዎደዋዳን ዎልቃማ። 12 ሄዋ ድራዉ፥ መꬍና ጎዳይ ታዉ እማና ጌዳ ሀ ገዘ ጋድያ ሀእ ታዉ እማ። ሄ ዎደ፥ አናቀቱ ሄ ጋድያን ደእያዋነ ኡንቱንቱ ካታማቱካ ግታነ ግምበቴዳዋንታ ግድያዋ ኑን ሃሳይሽን ኔን ነ ሁጲያዉ ስሳዳ። ሽን መꬍና ጎዳይ ታናና ግዶፐ፥ እ ጌዳዋዳን፥ ታን ኡንቱንታ ሄ ጋድያፐ የደርሳና” ያጌዳ።

13 ሄዋፐ ጉየ ኢያሱ ይፉነ ናኣ ካሌባ አንጂደ፥ ከብሮና አዉ ላታ ኦꬂደ እሜዳ። 14 መꬍና ጎዳ እስራኤልያ ጾሳ ፖሎ ካሌዳ ድራዉ፥ ከብሮና ጋዲ ሄ ዎድያፐ ሀቼ ጋካናዉ፥ ቀኒዝያ ይፉነ ናኣ ካሌባዉ ላታ ቢታ ግዴዳ። 15 ካሰ ከብሮና ሱንꬃይ ቅርያት-አርባአ ጌተቴ፤ አርባአ ግያ ብታኒ አናቀቱዋ ኡባፐ አꬌዳ አሳ።

ሄዋፐ ጉይያን፥ ሄ ጋዲ ኦላፐ ሸምፔዳ።

15

ይሁዳ ዘረꬃ ጋኬዳ ቢታ

1 ይሁዳ ዛረቶ ኡንቱንቱ ያራን ያራን ሻክና ጋኬዳ ጋዲ ቢደ ኤዶማ ጋድያን ዛዋቲደ፥ ገድሳ ባጋ ጋጻን ደእያ ጺና ግያ ባዙዋ ዉርሰꬃ ጋኬ። 2 ገድሳ ባጋና ኡንቱንቱ ዛዋይ ማጽነ አባፐ ገድሳ ባጋ ዉርሰꬃፐ ዶሚደ፥ 3 አክራቢማ ፕኑዋ አꬊደ፥ ጽና ባዙዋና ቢደ፥ ቃዴሳ-ባርነ ገድሳ ጋኬ። ቃይ ሄዋፐ ሻክ ቢደ፥ ሄጽሮናና አꬊደ፥ ፑደ አዳራ ጋኪደ፥ ቃርቃኮ ስሜ። 4 ሄዋፐ ቃይ አጽሞና አꬊደ፥ ግብጼ ሻፋን ጋከት ቢደ፥ ሜድትራነ አባን ዛዋቴ። ገድሳ ባጋና ደእያ ይሁዳ ዛዋይ ሀዋ።

5 አዋይ ዶልያ ባጋ ዛዋይ ማጽነ አባ ግዲደ፥ ዮርዳኖሳ ሻፋይ አን ገልያ ሳኣ ጋኬ። ሁጲሳ ዛዋይ ቃይ ዮርዳኖሳ ሻፋ ማጽነ አባን ገልያ ሳፐ ዶሚደ፥ 6 ፑደ ቤት-ሆግላ ከሲደ፥ ቤት-አራብያ ዛንጋራፐ ሁጲሳና አꬊደ፥ ሮቤላ ናኣ ቦሃና ሹቻን ዛዋቴ። 7 ያቲደ ዛዋይ አሁረ (መቱዋ) ዎምባፐ ዳቢራ ካታማ ፑደ ከሲደ፥ ዎምባፐ ገድሳ ባጋና ደእያ አዱሚማ ፕኑዋ ስንꬃ ባዙዋን ደእያ ገልጋላኮ ሁጲያዉ ምርቀቴ። ሄዋፐ ቃይ ኤንሸሜሻ ግያ ፑልትያ አꬊደ፥ ኤንሮጌላ ግያ ሳን ዛዋቴ። 8 ሄዋፐ ህኖማ ዛንጋራ አꬊደ፥ ያቡሳዋናቱዋ ካታማይ የሩሳላመ ደእያ ደርያፐ ገድሳ ባጋና አꬊደ፥ ደርያ ሁጲያ ከሴዳ፤ ሄ ደሪ ህኖማ ዛንጋራፐ አዋይ ዉልያ ባጋናነ ራፋይማ ዎምባፐ ሁጲሳ ባጋና ደኤ። 9 ሄ ደርያ ሁጲያፐ ስንꬃዉ ቢደ፥ ነፍቶሀ ሃꬃ ፑልትያ አꬊደ፥ ኤፍሮና ደርያን ደእያ ካታማቱዋኮ ከሴዳ። ሄዋፐ ቃይ ዱገ ባኣላ ዎይ ቅርያት-ይኣሪማ ጌተትያ ካታማኮ ስሜ፤ 10 ባኣላፐ ቃይ አዋይ ዉልያ ባጋና ደእያ ሰኢራ ደርያኮ ምርቀቴ። ሄዋፐ ቃይ ሁጲሳ ባጋ ይኣሪማ ዎይ ክሳሎና ጌተትያ ደርያ ጋኪደ፥ አፐ ዱገ ቤት-ሸመሻ ዎꬊደ፥ ትምና አꬊደ ቤ። 11 ሄ ዛዋይ ኤቅሮና ሁጲሳ ባጋና ደእያ ፑደꬃን ዛዋቲደ፥ ሽካሮናኮ ምርቀቴ፤ ሄዋፐ ባኣላ ደርያና አꬊደ፥ ያብንኤላን ዛዋቴ። ሄ ሁጲሳ ባጋ ዛዋይ ሜድትራነ አባን ዛዋቴ። 12 አዋይ ዉልያ ባጋና ደእያ ዛዋይ ሜድትራንያ አባዉ ጋጻን ዛዋቴ። ይሁዳ ዛራቱ ባረንቱ ያራን ያራን አኪደ ደኤዳዌ ሀ ዛዋቱ ዛርና ደእያ ሳአቱዋና።

ካሌብ ከብሮናነ ዳቢራ ጾኒደ ኦይቄዳ

(ዳና. 1:11-15)

13 መꬍና ጎዳይ አ አዛዜዳዋዳን፥ ኢያሱ ይፉነ ናኣ ካሌባ ጋክያ ግሹዋ ይሁዳ ጋድያፐ ቅርያት-አርባአ ጌተትያ ከብሮና እሜዳ። አርባእ አናቀ አዉዋ። * 14 ካሌብ አናቀ ዘረꬃ፥ ሸሻያ፥ አህማናነ ታልማያ ጌተትያ ሄዙ ያራቱዋ ከብሮናፐ ከሴዳ። 15 ሄዋፐ ደንዲደ፥ ዳቢራ ግያ ካታማን ደእያ አሳ ኦላናዉ ቤዳ፤ ዳቢራ ካታማይ ካሰ ቅርያት-ሰፈራ ጌተቴ። 16 ካሌብ፥ “ቅርያት-ሰፈራ ኦለቲደ ኦይቂያ ኡራዉ ታን ታ ናቶ አክሶ እማና” ያጌዳ። 17 ካሌባ እሻ ቃናዛ ናአይ ኦትንኤል ሄ ካታማ ኦለቲደ ኦይቂና ካሌብ ባረ ናቶ አክሶ አዉ እሜዳ።

18 አክሳ ኦትንኤላ ገልያ ዎደ፥ እዝ አቡ እዝዉ ጋድያ እማናዳን ዎሳና ማላ ኦትንኤል እዞ ዞሬዳ። እዛ ባቁሉዋፐ ዎꬋዱ፤ ካሌብ እዞ፥ “አያ ኮያይ?” ያጊደ ኦቼዳ።

19 እዛ፥ “ታዉ ዎይቱዋ እማ። ኔን ካሰ ታዉ ነጌበን እሜዳ ቢታይ ግዴዳ ድራዉ፥ ሃꬃ ፑልቶቱዋ ታዉ እማርኪ” ያጋዱ። ካሌብ እዝዉ ክል ፑልቱዋካ ህርክ ፑልቱዋካ እሜዳ።

ይሁዳ ካታማቱዋ

20 ይሁዳ ዛራቱ ባረንቱ ያራን ያራን ላቴዳ ላታቱ ሀዋፐ ካሊደ ጻፈቴዳዋንታ። 21 ገድሳ ባጋ ጋጻን ኤዶማ ዛዋ ማታን ደእያ ይሁዳ አሳ ካታማቱ ቃብጽኤላ፥ ኤዴራ፥ ያጉራ፥ 22 ቂና፥ ድሞና፥ አድኣዳ፥ 23 ቀዴሻ፥ ሀጾራ፥ ይትናና፥ 24 ዚፋ፥ ጸለማ፥ ባኣሎታ፥ 25 ሀጾር-ሀዳታ፥ ቅርዮት-ሄጽሮና ዎይ ሀጾራ፥ 26 አማማ፥ ሻማአ፥ ሞላዳ፥ 27 ሀጻር-ጋዳ፥ ሄሽሞና፥ ቤት-ጳሌጻ፥ 28 ሀጻር-ሹኣላ፥ በርሳቤሀ፥ ቢዝዮትያ፥ 29 ባኣላ፥ ኢዩማ፥ ኤጼማ፥ 30 ኤልቶላዳ፥ ካሲላ፥ ሆርማ፥ 31 ጽቅላጋ፥ ማድማና፥ ሳንሳና፥ 32 ለባዎታ፥ ሽልሂማ፥ አይናነ ርሞና። ሀ ካታማቱ ባረንቱ ሞꬃቱዋና እትፐ ላታማነ ኡዱፑና።

33 ጋꬋን ደእያ ካታማቱ ኤሽታኦላ፥ ጾርአ፥ አሺና፥ 34 ዛኖሀ፥ ኤንጋኒማ፥ ታፑሀ፥ ኤናማ፥ 35 ያርሙታ፥ አዱላማ፥ ሶኮ፥ አዜቃ፥ 36 ሻእራይማ፥ አድታይማ፥ ጋዴራነ ጋደሮታይማ። ሀ ካታማቱ ባረንቱ ሞꬃቱዋና እትፐ ታማነ ኦይዳ።

37 ቃይ ይሁዳ ካታማቱ ጽናና፥ ሀዳሻ፥ ምግዳላ-ጋዳ፥ 38 ዲልኣና፥ ምስጳ፥ ዮቅትኤላ፥ 39 ላክሻ፥ ቦጽቃታ፥ ኤግሎና፥ 40 ካቦና፥ ላህማሳ፥ ክትሊሻ፥ 41 ጋደሮታ፥ ቤት-ዳጎና፥ ናእማናነ ማቄዳ። ሀ ካታማቱ ባረንቱ ሞꬃቱዋና እትፐ ታማነ ኡሱፑና።

42 ቃይካ ሊብና፥ ኤቴራ፥ አሻና፥ 43 ይፍታሀ፥ አሺና፥ ናጺባ፥ 44 ቃኢላ፥ አክዚባነ ማሬሻ። ሀ ካታማቱ ባረንቱ ሞꬃቱዋና እትፐ ኡዱፑና።

45 ሄዋዳንካ፥ ቃይ ኤቅሮና ካታማ ባረ ሄራን ደእያ ቄር ካታማቱዋነ ሞꬃቱዋ ኡባ። 46 አሽዶዳ ኤለካ ኤቅሮናፐ ቢደ፥ ሜድትራንያ አባ ጋካናዉ ደእያ ካታማቱዋነ ኡንቱንቱ ሞꬃቱዋ ኡባ።

47 ቃይ አሽዶዳ ካታማነ አ ሞꬃቱዋ፥ ጋዛ ካታማነ አ ሞꬃቱዋ፥ ቢደ ግብጼ ሻፋነ ሜድትራንያ አባ ላንቂያ ጋካናዉ ደእያ ሳኣ።

48 ገዝያን ደእያ ካታማቱካ ሻሚራ፥ ያትራ፥ ሶኮ፥ 49 ዳና፥ ቅርያት-ሳና ዎይ ዳቢራ፥ 50 አናባ፥ ኤሽታሞአ፥ አኒማ፥ 51 ጎሸና፥ ሆሎናነ ጊሎ። ሀ ካታማቱ ባረንቱ ሞꬃቱዋና እትፐ ታማነ እታ።

52 ቃይ አራባ ካታማ፥ ዱማ፥ ኤሽኣና፥ 53 ያኒማ፥ ቤት-ታፑሀ፥ አፌቃ፥ 54 ሁምጻ፥ ከብሮና ዎይ ቅርያት-አርባአነ ጽኦራ። ሀ ካታማቱ ባረንቱ ሞꬃቱዋና እትፐ ኡዱፑና።

55 ቃይካ ማኦና፥ ቃርመሎሳ፥ ዚፋ፥ ዩጻ፥ 56 እዝራኤላ፥ ዮቅድኣማ፥ ዛኖሀ፥ 57 ቃይና፥ ግብአነ ትምና። ሀ ካታማቱ ባረንቱ ሞꬃቱዋና እትፐ ታማ።

58 ቃይ ሀልሁላ፥ ቤትጹራ፥ ጋዶራ፥ 59 ማእራታ፥ ቤት-አኖታነ ኤልትቆና። ሀ ካታማቱ ባረንቱ ሞꬃቱዋና እትፐ ኡሱፑና።

60 ሄዋዳንካ ቃይ ቅርያት-ባኣላ ዎይ ቅርያት-ይኣሪማነ ራባ። ሀ ካታማቱ ባረንቱ ሞꬃቱዋና እትፐ ላአ።

61 ዎራን ቃይ ቤት-አራባ፥ ምዲና፥ ሰካካ፥ 62 ንብሻና፥ ማጽነ ካታማነ ኤንጋዳ። ሀ ካታማቱ ባረንቱ ሞꬃቱዋና እትፐ ኡሱፑና።

63 ግዶፐነ፥ ይሁዳ አሳይ የሩሳላመን ደእያ ያቡሳቱዋ ከሳናዉ ዳንዳይበይክኖ። ሄዋ ድራዉ ያቡሳዋናቱ ሀቼ ጋካናስካ ይሁዳ አሳና እትፐ የሩሳላመን ደኢኖ። *

16

ኤፍሬማነ ምናሰ ዘረꬃ ጋኬዳ ቢታቱዋ

1 ዮሴፎ ዘረꬃቱዋ ጋኬዳ ቢታይ ገድሳ ባጋና ያርኮ ካታማ ማታን ደእያ ዮርዳኖሳ ሻፋን ዶሜ፤ ያርኮ ፑልቶቱዋፐ አዋይ ዶልያ ባጋ ጋጻፐ ደንድ ቢደ፥ ባዙዋ አꬊደ፥ ገዝያ ፑደ ከሲደ፥ ቢደ ቤቴለ ጋኬ። 2 ቤቴለፐ ደንዲደ፥ አርከቱዋ ጋድያን ደእያ አጻሮታ ካታማ አꬊደ፥ ሎዛ ጋኬ። 3 ሄዋፐ አዋይ ዉልያ ባጋ ያፍሌጻቱ ጋድያ ዱገ ዎꬊደ፥ ህርክ ቤት-ሆሮና ግያ ሳና አꬊደ፥ ሄዋፐ ገዜራና ቢደ፥ ሜድትራነ አባን ዛዋቴ።

4 ዮሴፎ ዘረꬃ ግድያ ምናሰ ዛራቱነ ኤፍሬማ ዛራቱ ባረና ጋክያ ጋድያ ላቴድኖ።

ኤፍሬማ ጋኬዳ ሻኩዋ

5 ኤፍሬማ ዘረꬃ ኡንቱንቱ ያራን ያራን ጋኬዳ ቢታይ ሀዋ፤ ኡንቱንታ ጋኬዳ ጋድያ ዛዋይ አዋይ ዶልያ ባጋና ደእያ አጻሮት-አዳራፐ ደንዲደ፥ ቆሙዋ ቤት-ሆሮና አꬌ፤ 6 ሄዋፐ ስሚደ ሜድትራንያ አባን ዛዋቴ። ቃይ ሁጲሳ ባጋና ደእያ ዛዋይ ምክማታታፐ አዋይ ዶልያ ባጋ ታአናት-ሺሎኮ ስሚደ፥ አዋይ ዶልያ ባጋና ደእያ ያኖሀ ጋኬ። 7 ያኖሀፐ ዱገ አጻሮታነ ናአራታ ዎꬊደ፥ ያርኮ ጋኬ፤ ዉርሰꬃይ ዮርዳኖሳ ሻፋን ዛዋቴ። 8 ጋጻ ዛዋይ ታፑሀፐ ዶሚደ ቢደ፥ አዋይ ዉልያ ባጋና ደእያ ቃና ሻፋ ባዙዋ ኦይቂደ ቢደ፥ ሜድትራንያ አባን ዛዋቴ። ኤፍሬማ ዛራቱ ባረንቱ ያራን ያራን ላቴዳ ቢታይ ሀዋ። 9 ሄዌ ምናሰ ዛራቱዋ ጋድያፐ ኤፍሬማ ዛረቶ እሜዳ ካታማቱዋነ ኡንቱንቱ ሞꬃቱዋ ኡባ ጉጀናን ደእሺና። 10 ሽን ኤፍሬማ ዛራቱ ገዜራ ካታማን ደእያ ካናነ አሳቱዋ ከስበይክኖ። ያትና፥ ካናነ አሳቱ ሀቼ ጋካናዉ ኤፍሬማ ዛራቱዋ ግዶን ደኢኖ። ሽን ኤፍሬማ ዛራቱ ኡንቱንቱ አይለዪደ ኦስሲኖ። *

17

ምናሰ ዘረꬃ ጋኬዳ ሻኩዋ

1 ዮሴፎ ባይራ ናኣ ምናሰ ዛረቶ እመቴዳ ቢታይ ሀዋ። ጋላኣደ አዉ ማኪር ምናሰዉ ባይራ ናኣ፤ ማኪና ያራቱ ምኖ ኦላንቻ ግዴዳ ድራዉ፥ ጋላኣደነ ባሳነ ቢታቱዋ አኬድኖ። 2 ዮርዳኖሳ ሻፋፐ አዋይ ዉልያ ባጋና ደእያ ቢታይ የንኩዋ አቴዳ ምናሰ አሳዉ እመቴዳ፤ ሄ ያራቱካ አብኤዘራ፥ ሄሌቃ፥ አስርኤላ፥ ሸኬማ፥ ሄፌራነ ሻምዳአ። ዮሴፎ ናኣ ምናሰ ያራ ግድያ አቱማዋንቱ ሀዋንታ።

3 ጻሎፍሃድ ሄፌራ ናኣ፤ ሄፌር ጋላኣደ ናኣ፤ ጋላኣደ ማኪና ናኣ፤ ማኪር ምናሰ ናኣ። ጻሎፍሃዳዉ ማጫ ናናቱዋፐ አትና፥ አቱማ ናናይ ባዋ፤ አ ማጫ ናናይ ማህሎ፥ ኖኦ፥ ሆግሎ፥ ምልኮነ ትርጾ ጌተትኖ። 4 ኡንቱንቱ ቄስያ ኤልኣዛራኮ፥ ነዌ ናኣ ኢያሱኮነ ካፓቱዋኮ ሺቂደ፥ “ኑ ዳባቱ ግዶን ኑዉካ ጋድያ ግሹዋን እማና ማላ መꬍና ጎዳይ ሙሳ አዛዝ ዎꬄዳተነ” ያጌድኖ። ሄዋፐ ጉየ መꬍና ጎዳይ አዛዜዳዋዳን፥ ኡንቱንቱ አዉዋ እሻቱዋ ግዶን ኡንቱንቶካ ጋድያ እሜዳ። * 5 ምናሰ ያራቱ ዮርዳኖሳ ሻፋፐ አዋይ ዶልያ ባጋና ደእያ ጋላኣደነ ባሳነ ቦላ ጉጂደ፥ ታሙ ሳማ ጋድያ አኬድኖ። 6 አያዉ ጎፐ፥ ምናሰ ዛራቱዋፐ ማጫ ናናይካ አቱማ ናናቱዋና እትፐ ሻክ አኬድኖ። ጋላኣደ ጋዲ አቴዳ ምናሰ ያራቱዋሳ ግዴዳ።

7 ምናሰ ያራቱ ጋድያ ዛዋይ አሴራ ጋድያፐ ዶሚደ፥ ሰኬማፐ አዋይ ዶልያ ባጋና ደእያ ምክማታታ ጋኬ። ሄ ዛዋይ ሄዋፐ ደንድ ቢደ፥ ገድሳ ባጋና ደእያ ታፑሀ አሳይ ደኢያሳ ጻጽ ዋጼ። 8 ታፑሀ ቢታይ ምናሰሳ፤ ሽን ምናሰ ዛዋን ደእያ ታፑሀ ካታማይ ባረ ሁጲያዉ ኤፍሬማ ዛራቱዋሳ። 9 ቃይ ሄ ዛዋይ ሄዋፐ ደንድ ቢደ፥ ቃና ሻፋን ዛዋቴ። ምናሰ ካታማቱዋ ግዱዋን ኤፍሬማሳ ግድያ ካታማቱካ ደኢኖ፤ ሽን ምናሰ ዛዋይ ቃና ሻፋፐ ሁጲሳ ባጋ ግዲደ፥ ቢደ ሜድትራንያ አባን ዛዋቴ። 10 ሻፋፐ ገድሳ ባጋና ደእያ ቢታይ ኤፍሬማሳ፤ ሁጲሳ ባጋና ደእያ ቢታይ ቃይ ምናሰሳ። ምናሰ ቢታዉ አዋይ ዉልያ ባጋ ዛዋይ ሜድትራነ አባ። ቃይ ሁጲሳ ባጋና አሴራ ጋድያ፥ አዋይ ዶልያ ባጋና ይሳኮራ ጋድያ ጋኬ። 11 ይሳኮራነ አሴራ ቢታቱዋ ግዱዋን ቤትሻና፥ ይብላኣማ፥ ዶራ፥ ኤንዶረ፥ ታእናካነ ማግዶ ጌተትያ ካታማቱ ባረንቱ ዩሹዋን ደእያ ሞꬃቱካ ምናሰሳ። 12 ሽን ምናሰ ዛራቱ ሄ ካታማቱዋን ደእያ አሳቱዋ ከሳናዉነ ካታማቱዋ ኦይቃናዉ ዳንዳይበይክኖ። ሄዋ ድራዉ ካናነ አሳቱ ያን ደኤድኖ። * 13 እስራኤልያ አሳይ ምኔዳ ዎደ፥ ካናነ አሳቱዋ ዎልቃን ሀጋዝስያዋፐ አትና፥ ኡንቱንቱ ጋድያፐ ኡባይ ከስበይክኖ።

ዮሴፎ ዛራቱ ጉጆ ቢታ ኦቼድኖ

14 ዮሴፎ ዛራቱ ቢደ ኢያሳ፥ “ቢታ ላታ ግሹዋን ኑዉ አያዉ እት ሳማ ጻላላ እማድ? ኑን ፓይዱዋን ጮራ፤ አያዉ ጎፐ፥ መꬍና ጎዳይ ኑና አንጄዳ” ያጌድኖ።

15 ኢያሱ ኡንቱንታ፦ “ህንተንቱ ጮራ ግዶፐነ፥ ኤፍሬማ ገዚ ህንተንቶ ጉጾፐ፥ ፓርዘቱነ ራፋየቱ ደእያ ጋድያ ቢደ፥ ዎራ ህንተንቶ ቡꬅተ” ያጌዳ።

16 ዮሴፎ ዛራቱ፥ “ሀ ገዚ ኑ ግደና፤ ሄዋ ቦላካ ቃይ ቤትሻና ካታማን፥ አ ዩሹዋን ደእያ ሞꬃቱዋንነ እዝራኤላ ዎምባን ደእያ ካናነቶ ፓራቱ ጎችያ ብራታ ጋረቱ ደኢኖ” ያጌድኖ።

17 ኢያሱ ዮሴፎ ናና ኤፍሬማነ ምናሰ ዛረቶ፥ ሀዋዳን ያጌዳ፤ “ህንተንቱ ጮራነ ዳሮ ዎልቃማ፤ ህንተንቶ እት ሳማ ጻላላይ ግደና። 18 ሄዋ ድራዉ ገዘ ቢታካ ህንተንቱ አካና። ሄ ገዘ ዎራ ግዶፐነ ቡꬂደ ዉርሰꬃ ጋጻ ጋካናዉካ ህንተሳ ኦꬅተ። ካናነቶ ፓራቱ ጎችያ ብራታ ጋረቱ ደኦፐካ፥ ኡንቱንቱ ምኖ ግዶፐነ፥ ህንተንቱ ኡንቱንታ ከሳናዉ ዳንዳዪታ” ያጌዳ።

18

አቴዳ ቢታ ሻኩዋ

1 ቢታ ጾኒደ ኦይቄዳዋፐ ጉይያን፥ እስራኤልያ ማባራ ኡባይ ሴሎን ሺቂደ ጾሳዉ ጎይንያ ዱንካንያ ያን ኤሴዳ። 2 ሽን እስራኤልያ አሳፐ ጋድያ ሻክ አክቤና ላፑን ዛራቱ አቴድኖ።

3 ኢያሱ እስራኤልያ አሳ፥ “መꬍና ጎዳይ ህንተንቱ አዎቱዋ ጾሳይ ህንተንቶ እሜዳ ጋድያ ላተናን አዉደ ጋካናዉ ጋምአንቴ? 4 እት እት ዛርያፐ ሄዙ ሄዙ አሳቱዋ ዶርተ። እት እት ዛሪ ላታና ጋድያ ሀኖታ ኤራናዳን፥ ታን ኡንቱንታ ኪታና። ኡንቱንቱ ጋድያ ኡባ ቢደ ጌዲደ ሄ ቢታባ ጻፍ አኪደ፥ ታኮ ስም ያናዋንታ። 5 ኡንቱንቱ ሄ ጋድያ ላፑኑዋ ከሲደ ሻካና። ሽን ይሁዳ ዛራቱ ገድሳ ባጋና ደእያ ባረንቱ ጋድያን፥ ዮሴፎ ዛራቱካ ሁጲሳ ባጋና ደእያ ባረንቱ ጋድያን ደአና። 6 ሀ ላፑኑዋ ከስ ሻከቴዳ ጋድያ ሀኖታ ጻፌዳዋፐ ጉይያን፥ ታኮ አኪደ ዪና ታን መꬍና ጎዳ ኑ ጾሳ ስንꬃን ህንተንቶ ሳማ የጋና። 7 ግዶፐነ፥ ሌዊያ ዛራቱ ህንተናና ሳማን ላትክኖ፤ አያዉ ጎፐ፥ ኡንቱንቱ ቄሳቱዋ ግዲደ መꬍና ጎዳዉ ኦꬅያ ኪታይ ኡንቱንቱ ላታ። ጋደ ዛራቱ ሮቤላ ዛራቱነ ምናሰ ዛራቱዋፐ ባጋይ ዮርዳኖሳ ሻፋፐ አዋይ ዶልያ ባጋና፥ መꬍና ጎዳ ቆማይ ሙሴ ኡንቱንቶ እሜዳ ጋድያ ካሰት ላቴድኖ” ያጌዳ።

8 አሳቱ ጋድያ ሀኖታ ጻፋናዉ ባናፐ ካሰቲደ፥ ኢያሱ ኡንቱንታ፥ “ቢተ፤ ዩይ በኤዳዋ ጻፍተ። ያቲደ ታኮ ስም ዪተ። ሀዋን ሴሎን መꬍና ጎዳ ስንꬃን ታን ህንተንቶ ሳማ የጋና” ያጊደ አዛዜዳ። 9 አሳቱ ቢደ፥ ቢታ ኡባ ዩዬድኖ። ካታማቱዋ ኡባ ጻፊደ፥ ጋድያ ዋቲደ ላፑኑዋ ከስ ሻካነንቶ ኤርሴድኖ። ያቲደ ኢያሱ ዱንካኔዳ ሳኣ ሴሎ ስሜድኖ። 10 ሄዋፐ ጉይያን ኢያሱ መꬍና ጎዳ ስንꬃን ሴሎን ኡንቱንቶ ሳማ የጌዳ፤ ያን ኢያሱ እስራኤልያ አሳዉ ጋድያ ኡንቱንቱ ዛርያ ግሹዋዳን ሻክ እሜዳ።

ቢንያማ ዘረꬃ ጋኬዳ ሻኩዋ

11 ኮይሮ ሳማይ ቢንያማ ዘረꬃ ኡንቱንቱ ያራን ያራን ጋኬዳ። ኡንቱንታ ጋኬዳ ቢታይ ይሁዳ ዛራቱዋ ቢታፐነ ዮሴፎ ዛራቱዋ ጋድያፐ ግዱዋን ደኤዳ። 12 ሁጲሳ ባጋና ኡንቱንቱ ዛዋይ ዮርዳኖሳ ሻፋፐ ዶሚደ፥ ያርኮፐ ሁጲሳ ባጋና ደእያ ፑደꬃን ዛዋቴ፤ ሄዋፐ አዋይ ዉልያ ባጋና ገዝያ አꬊደ፥ ቤት-አዌና ዎራን ዛዋቴ። 13 ሄዋፐ ገድሳ ባጋ ስሚደ፥ ካሰ ሎዛ ጌተትያ ቤቴለ ፑደꬃ አꬊደ፥ አጻሮት-አዳራ ዱገꬃ አꬊደ፥ ህርክ ቤት-ሆሮናፐ ገድሳ ባጋን ደእያ ደርያን ዛዋቴ። 14 ሄ ዛዋይ ገድሳ ባጋና ቤት-ሆሮና ስንꬃን ደእያ ደርያፐ አዋይ ዉልያ ባጋ ምርቀቲደ፥ ቅርያት-ባኣላ ዎይ ቅርያት-ይኣሪማ ጌተትያ ይሁዳ ዛራቱዋ ካታማን ዛዋቴ። አዋይ ዉልያ ባጋና ደእያ ዛዋይ ሀዋ። 15 ገድሳ ባጋ ዛዋይ ቅርያት-ይኣሪማፐ ደንዲደ፥ ነፍቶሀ ሃꬃ ፑልታቱዋን ዛዋቴ። 16 ሄዋፐ ዛዋይ ዱገ ቢደ ራፋይማ ዛንጋራፐ ሁጲሳ ባጋን ደእያ ህኖማ ዛንጋራፐ ስንꬃ ባጋ ደርያ ገድሳና ዛዋቴ። ሄዋፐ ህኖማ ዛንጋራ አꬊደ ቢደ፥ ያቡሳዋናቱዋ ካታማ የሩሳላመዉነ ኤንሮጌላ ካታማ ገድሳ ባጋ ፑደꬃን ዛዋቴ። 17 ሄዋፐ ቃይ ሁጲሳ ባጋ ኤንሸሜሻኮ ምርቀቲደ፥ አዱሚማ ፑደꬃፐ ስንꬃ ባጋና ደእያ ጋልሎታን ዛዋቴ፤ ሄዋፐ ቃይ ሮቤላ ናኣ ቦሃና ሹቻዉ ዱገ ዎꬌ። 18 ሄዋፐ ቃይ ቤት-አራባ ሁጲሳ ባጋ ፑደꬃና አꬊደ፥ ዱገ አራብያ ዛንጋራ ዎꬌ። 19 ቤት-ሆግላ ፑደꬃፐ ሁጲሳ ባጋና አꬊደ፥ ዮርዳኖሳ ሻፋይ ጎጊደ ገልያሳ፥ ማጽንያ አባፐ ሁጲሳ ባጋ ጋጻ ጋኬ። ሄዌ ገድሳ ባጋ ዛዋ። 20 አዋይ ዶልያ ባጋና ደእያ ዛዋይ ዮርዳኖሳ ሻፋ። ቢንያማ ዛራቱ ላቴዳ ቢታይ ኡባ ሳናካ ዛዋቴዳ ዛዋቱ ሀዋንታ።

21 ቢንያማ ዛራቱ ባረንቱ ያራን ያራን አኬዳ ካታማቱ ያርኮ፥ ቤት-ሆግላ፥ ኤመቅ-ቃጺጻ፥ 22 ቤት-አራባ፥ ጻማራይማ፥ ቤቴለ፥ 23 አዊማ፥ ፓራ፥ ኦፍራ፥ 24 ካፋር-አሞና፥ ኦፍናነ ገባአ። ኡንቱንቱ ኡባና ታማነ ላአ፤ ኡንቱንቱ ዩሹዋን ደእያ ሞꬃቱካ ኡንቱንቱን ጉጀቲኖ። 25 ቃይ ጋባኦና፥ ራማ፥ ባኤሮታ፥ 26 ምጽጳ፥ ካፊራ፥ ሞጻ፥ 27 ረቄማ፥ ይርጳኤላ፥ ታራላ፥ 28 ጸላአ፥ ኤሌፋ፥ የሩሳላመ ጌተትያ ያቡሳዋናቱዋ ካታማ፥ ግብአነ ቅርያት-ይኣሪማ። ኡንቱንቱ ኡባና ታማነ ኦይዳ፤ ኡንቱንቱ ዩሹዋን ደእያ ሞꬃቱካ ኡንቱንቱን ጉጀቲኖ። ቢንያማ ዛራቱ ባረንቱ ያራን ያራን ላቴዳ ቢታይ ሀዋ።

19

ስሞና ዘረꬃ ጋኬዳ ሻኩዋ

1 ላኤንꬆ ሳማይ ስሞና ዘረꬃ ኡንቱንቱ ያራን ያራን ጋኬዳ። ኡንቱንታ ጋኬዳ ቢታይ ይሁዳ ዛራቱ ላቴዳ ጋድያ ግዱዋን ደኤ። 2 ኡንቱንቱ ላቴዳ ካታማቱ በርሳበሀ ዎይ ሸባአ፥ ሞላዳ፥ * 3 ሀጻር-ሹኣላ፥ ባላ፥ ኤጼማ፥ 4 ኤልቶላዳ፥ ባቱላ፥ ሆርማ፥ 5 ጽቅላጋ፥ ቤት-ማርካቦታ፥ ሀጻር-ሱሳ፥ 6 ቤት-ላባኦታነ ሻሩሄና። ኡንቱንቱ ኡባና ታማነ ሄዛ፤ ኡንቱንቱ ዩሹዋን ደእያ ሞꬃቱ ኡንቱንቱን ጉጀቲኖ። 7 ቃይ አይና፥ ርሞና፥ ኤቴራነ አሻና። ኡንቱንቱ ኡባና ኦይዱ ካታማቱዋ፤ ኡንቱንቱ ዩሹዋን ደእያ ሞꬃቱካ ኡንቱንቱን ጉጀቲኖ። 8 ኔጌባ ዎራን ደእያ ባእላት-ባኤራ ዎይ ራማ ጋካናዉ፥ ሀ ካታማቱዋ ዩሹዋን ደእያ ሞꬃቱዋ ኡባ ላቴድኖ። ስሞና ዛራቱ ባረንቱ ያራን ያራን ላቴዳ ጋዲ ሀዋ። 9 ይሁዳ ዘረꬃ ጋኬዳ ቢታይ ኡንቱንቶ አኩዋ ዳሬዳ ድራዉ፥ አፐ ሻክና ስሞና ዛረቶ እመቴዳ።

ዛብሎና ዘረꬃ ጋኬዳ ሻኩዋ

10 ሄዘንꬆ ሳማይ ዛብሎና ዘረꬃ ኡንቱንቱ ያራን ያራን ጋኬዳ። ኡንቱንቱ ላቴዳ ጋዲ ሳሪዳ ግያ ካታማ ጋኬ። 11 ሄዋፐ ቃይ አዋይ ዉልያ ባጋ ቢደ ማርእላ አꬍ፥ ቢደ ዳባሼታ ቦቺደ ቢደ፥ ዮቅናኣማፐ አዋይ ዶልያ ባጋን ደእያ ሻፋ ጋኬ። 12 ሀራ ባጋና ቃይ ሳሪዳ ካታማፐ አዋይ ዶልያ ባጋ ስሚደ፥ ክስሎት-ታቦራ ጋኪደ፥ ዳብራታንነ ያፍአን ዛዋቴ። 13 ሄዋፐ ቃይ አዋይ ዶልያ ባጋና ጋተ-ሄፌራ፥ ኢት-ቃጺናነ ርሞና ጋኪደ፥ ኔአኮ ምርቀቴ። 14 ሁጲሳ ባጋና ዛዋይ ሀናቶና ስሚደ፥ ይፍታህኤላ ዛንጋራን ዛዋቴ። 15 ያን ቃጻታ፥ ናህላላ፥ ሽምሮና፥ ይዳላነ ቤተሌመ ጌተትያ ካታማቱካ ደኢኖ። ኡንቱንቱ ኡባና ታማነ ላአ፤ ኡንቱንቱ ዩሹዋን ደእያ ሞꬃቱካ ኡንቱንቱን ጉጀቲኖ። 16 ዛብሎና ዛራቱ ባረንቱ ያራን ያራን ላቴዳ ጋድያ ግዶን ደእያ ካታማቱነ ኡንቱንቱ ዩሹዋን ደእያ ሞꬃቱ ሀዋንታ።

ይሳኮራ ዘረꬃ ጋኬዳ ሻኩዋ

17 ኦይደንꬆ ሳማይ ይሳኮራ ዘረꬃ ኡንቱንቱ ያራን ያራን ጋኬዳ። 18 ኡንቱንቱ ጋድያ ካታማቱ እዝራኤላ፥ ካሱሎታ፥ ሹኔማ፥ 19 ሀፋራይማ፥ ሽኦና፥ አናሀራታ፥ 20 ራቢታ፥ ቅሽዮና፥ አቤጻ፥ 21 ረሜታ፥ ኤንጋኒማ፥ ኤንሃዳነ ቤት-ጳጼጻ። 22 ሄ ጋድያ ዛዋይ ታቦራ፥ ሻሀጹማነ ቤት-ሸመሻ ቦቺደ ቢደ፥ ዮርዳኖሳ ሻፋን ዛዋቴ። ኡንቱንቱ ኡባና ታማነ ኡሱፑና፤ ኡንቱንቱ ዩሹዋን ደእያ ሞꬃቱካ ኡንቱንቱን ጉጀቲኖ። 23 ይሳኮራ ዛራቱ ባረንቱ ያራን ያራን ላቴዳ ጋድያ ግዶን ደእያ ካታማቱነ ኡንቱንቱ ዩሹዋን ደእያ ሞꬃቱ ሀዋንታ።

አሴራ ዘረꬃ ጋኬዳ ሻኩዋ

24 እቼሸንꬆ ሳማይ አሴራ ዘረꬃ ኡንቱንቱ ያራን ያራን ጋኬዳ። 25 ኡንቱንቱ ጋድያ ካታማቱ ሄልቃታ፥ ሀላ፥ በጼና፥ አክሻፋ፥ 26 አላመለካ፥ አምኣዳነ ምሽኣላ። አዋይ ዉልያ ባጋና ቃርመሎሳንነ ሽሆር-ልብናታን ዛዋቴ። 27 ቃይ አዋይ ዶልያ ባጋ ስም ቤት-ዳጎናኮ ምርቀቲደ፥ ዛብሎና ጋድያነ ይፍታህኤላ ዛንጋራ ቦች ቢደ፥ ቤት-ኤሜቃነ ናእኤላ ጋኬ። ቃይ ሁጲሳ ባጋና ካቡላ ጋኬ። 28 ሄዋፐ ቃይ ኤብሮና፥ ራሆባ፥ ሀሞናነ ቃና አꬊደ፥ ሲዶናን ዛዋቴ። 29 ሄዋፐ ቃይ ጋድያ ዛዋይ ራማ ስሚደ፥ ግምበቴዳ ጺሮሳ ካታማ ጋኬ። ሄዋፐ ቃይ ሆሳኮ ምርቀቲደ፥ ሜድትራነ አባን ዛዋቴ። ቃይ ማሀላባ፥ አክዚባ፥ 30 ኡማ፥ አፌቃነ ራሆባ ጌተትያ ካታማቱካ ያን ደኢኖ። ኡንቱንቱ ኡባና ላታማነ ላኡዋ፤ ኡንቱንቱ ዩሹዋን ደእያ ሞꬃቱካ ኡንቱንቱን ጉጀቲኖ። 31 አሴራ ዛራቱ ባረንቱ ያራን ያራን ላቴዳ ጋድያን ደእያ ካታማቱነ ኡንቱንቱ ዩሹዋን ደእያ ሞꬃቱ ሀዋንታ።

ንፍታሌማ ዘረꬃ ጋኬዳ ሻኩዋ

32 ኡሱፑንꬃ ሳማይ ንፍታሌማ ዘረꬃ ኡንቱንቱ ያራን ያራን ጋኬዳ። 33 ኡንቱንቱ ዛዋይ ሄሌፋፐነ ዳእናኒማ ዎላፐ ዶሚደ፥ አዳም-ነቄባ፥ ያብንኤላነ ላቁማ አꬊደ ቢደ፥ ዉርሰꬃይ ዮርዳኖሳ ሻፋ ጋኬ። 34 ሄዋፐ ቃይ ዛዋይ አዋይ ዉልያ ባጋ አዝኖት-ታቦራኮ ምርቀቴ፤ ሄዋፐ ቃይ ሁቆቃ ስሚደ፥ ገድሳ ባጋና ዛብሎና ቢታንነ አዋይ ዉልያ ባጋና አሴራ ጋድያን ዛዋቲደ፥ አዋይ ዶልያ ባጋና ዮርዳኖሳ ሻፋ ጋኬ። 35 ግምበቴዳ ካታማቱ ጽዲማ፥ ጼራ፥ ሃማታ፥ ራቃታ፥ ክናሬታ፥ 36 አዳማ፥ ራማ፥ ሀጾራ፥ 37 ቀዴሻ፥ ኤድራአ፥ ኤንሀጾራ፥ 38 ይርኦና፥ ምግዳልኤላ፥ ሆሬማ፥ ቤት-አናታነ ቤት-ሸመሻ። ኡንቱንቱ ኡባና ታማነ ኡዱፑና፤ ኡንቱንቱ ዩሹዋን ደእያ ሞꬃቱካ ኡንቱንቱን ጉጀቲኖ። 39 ንፍታሌማ ዛራቱ ባረንቱ ያራን ያራን ላቴዳ ጋድያን ደእያ ካታማቱነ ኡንቱንቱ ዩሹዋን ደእያ ሞꬃቱ ሀዋንታ።

ዳና ዘረꬃ ጋኬዳ ሻኩዋ

40 ላፑንꬃ ሳማይ ዳና ዘረꬃ ኡንቱንቱ ያራን ያራን ጋኬዳ። 41 ኡንቱንቱ ላቴዳ ጋድያ ካታማቱ ጾርአ፥ ኤሽታኦላ፥ እርሸሜሻ፥ 42 ሻአልቢማ፥ አያሎና፥ ይታላ፥ 43 ኤሎና፥ ትምና፥ ኤቅሮና፥ 44 ኤልታቀ፥ ግባቶና፥ ባእላታ፥ 45 ይሁዳ፥ ባነባራቃ፥ ጋተ-ርሞና፥ 46 መያርቆና፥ ራቆናነ ቃይ ዮጰ ካታማ ዩሹዋን ደእያ ሄራቱዋ። 47 ዳና ዛራቱ ጋድያ ላታናዉ እንጀተናዋ በኤዳ ዎደ፥ ቢደ ላይሻ ካታማ ኦለቲደ ጾኔድኖ፤ ጾኒደ ሄ ካታማን ደእያ አሳ ቃራ ማሻን ዎꬍ ዉርሲደ፥ ካታማ ባረንቱ አኪደ ያን ደኤድኖ። ሄ ካታማ ሱንꬃካ ላሚደ፥ ባረንቱ አዉዋ ዳና ሱንꬃን ዳና ጊደ ሱንꬄድኖ።* 48 ዳና ዛራቱ ባረንቱ ያራን ያራን ላቴዳ ጋድያን ደእያ ካታማቱነ ኡንቱንቱ ዩሹዋን ደእያ ሞꬃቱ ሀዋንታ።

ኢያሳ ጋኬዳ ግሹዋ

49 እስራኤልያ አሳይ ጋድያ ሻክ ዉርሴዳ ዎደ፥ ነዌ ናኣ ኢያሱ ላትያ ጋድያ ባረንቱ ግዶን እሜድኖ። 50 መꬍና ጎዳይ አዛዜዳዋዳን፥ ኢያሱ ኦችና፥ ኤፍሬማ ገዝያን ደእያ ትምናት-ሰራሀ ጌተትያ ካታማ አዉ እምና ካታማ ዎꬅ የግ ኬጺደ፥ ያን ደኤዳ። 51 ቄስያ ኤልኣዛረ፥ ነዌ ናአይ ኢያሱነ እስራኤልያ አሳ ዛረቶ ያራቱ ካፓቱ መꬍና ጎዳ ስንꬃን ሴሎን፥ መꬍና ጎዳ ዱንካንያ ፐንግያን ሳማ የጊደ፥ ግሼዳ ላታ ጋዲ ሀዋ። ኡንቱንቱ ጋድያ ያት ሻክ ፖሌድኖ።

20

ባቃት ቢደ አትያ ካታማቱዋ

(20:1-9)

1 ሄዋፐ ጉይያን መꬍና ጎዳይ ኢያሳ ሀዋዳን ያጌዳ፤ * 2 “እስራኤልያ አሳዉ ሀዋዳን ያጋ፤ ‘ታን ሙሴ ባጋና ህንተንታ አዛዜዳዋዳን፥ አሳይ ባቃት ቢደ አትያ ካታማቱዋ ዶርተ። 3 አይ አሳይነ አኬከናንነ ኤረናን አሳ ዎꬎፐ፥ ያ ባቃት ቢደ፥ ሱꬃ አችያዋፐ አታናዋ። 4 አሳ ዎꬌዳዌ ሄ ካታማቱዋፐ እቱዋኮ ባቃት ቢደ፥ ካታማ ገልያ ፐንግያን ኤቂደ፥ ሀኔዳባ ሄ ካታማ ጭማቶ ኦዶ። ኡንቱንቱ ባረንቱ ካታማ አፊደ፥ እ ደአና ሳኣ እምና፥ እ ኡንቱንቱና ያን ደኦ። 5 ሱꬃ አችያዌ አ ካሊደ ዮፐ፥ ሄ ካታማ ጭማቱ አ አꬂደ እሞፕኖ። አያዉ ጎፐ፥ ባረ ሾሩዋ እ ቆፒደ፥ ባረ ካሰ ሞርከተꬃ ድራዉ ዎꬍቤና። 6 ሽቁዋ ስንꬃን ፕርዳዉ እ ኤቃና ጋካናሽ ሄ ዎድያን ደእያ ቄሳቱዋ ኡባቱዋ ካፑ ሀይቃና ጋካናዉ፥ ሄ ካታማን ደኦ። ሄዋፐ ጉይያን፥ ባቃቲደ ከሴዳ ካታማ ጉየ ዛሪደ፥ ባረ ሶ ገሎ’ ያጋ” ያጌዳ።

7 ሄዋፐ ጉየ እስራኤልያ አሳይ ንፍታሌማ ገዝያን፥ ጋሊላን ደእያ ቀዴሻነ አ ሄንꬃ ጋደቱዋ፥ ኤፍሬማ ገዝያን ደእያ ሰኬማነ አ ሄንꬃ ጋደቱዋነ ይሁዳ ገዝያን ደእያ ቅርያት-አርባአ ዎይ ከብሮነ ዱማዬድኖ። 8 ዮርዳኖሳ ሻፋፐ ሄፍንꬃን፥ ያርኮፐ አዋይ ዶልያ ባጋ ዎራን፥ ꬎቃሳን ደእያ ሮቤላ ዛራቱዋ ጋድያፐ ቤጸራ፥ ጋደ ዛራቱዋ ጋድያፐ ጋላኣደን ደእያ ራሞታነ ምናሰ ዛራቱዋ ጋድያፐ ባሳነን ደእያ ጎላና ዱማዬድኖ። 9 እስራኤልያ አሳ ኡባዉነ ኡንቱንቱ ግዶን ደእያ በተቶ ዱማዬዳ ካታማቱ ሀዋንታ፤ ኤረናን ደኢደ አሳ ዎꬌዳ አይ አሳይነ፥ ሽቁዋ ስንꬃን ኤቃና ጋካናዉ፥ ሱꬃ አችያዋ ኩሽያን ሀይቀናዳን፥ ሄ ካታማቱዋፐ እቱዋኮ ባቃታናዉ ዳንዳዬ።

21

ሌዋቱ ካታማቱዋ

(21:1-45)

1 ሄዋፐ ጉይያን ሌዊያ ዛራቱዋ ያራቱ ካፓቱ ቄስያ ኤልኣዛራኮ፥ ነዌ ናኣ ኢያሱኮነ እስራኤልያ አሳ ዛረቶ ያራቱ ካፓቱዋኮ ሺቄድኖ። 2 ሄዋን ካናነ ጋድያን ደእያ ሴሎን ኡንቱንቱ ሀዋዳን ያጌድኖ፤ “ኑን ደአና ካታማቱዋነ ኑ መህያዉ ሄንꬃ ጋደቱዋ ኔን ኑ እማና ማላ መꬍና ጎዳይ ሙሴ ባጋና አዛዜዳ” ያጌድኖ። * 3 ሄዋፐ ጉየ መꬍና ጎዳይ አዛዜዳዋዳን፥ እስራኤልያ አሳይ ሌዊያ ዛረቶ ሀ ካታማቱዋነ ሄንꬃ ጋደቱዋ ባረንቱ ጋድያፐ ግሺደ ኡንቱንቶ እሜድኖ።

4 ኮይሮ ሳማይ ቃሃታ ያራቶ ከሴዳ። ቄስያ አሮና ዛርያ ሌዋቱ ይሁዳ ዛራቱዋፐ፥ ስሞና ዛራቱዋፐነ ቢንያማ ዛራቱዋፐ ታማነ ሄዙ ካታማቱዋ ሳማን አኬድኖ። 5 አቴዳ ቃሃቱዋ ያራቱ ኤፍሬማ ዛራቱዋፐ፥ ዳና ዛራቱዋፐነ ምናሰ ዛራቱዋ ባጋፐ ታሙ ካታማቱዋ ሳማን አኬድኖ።

6 ገርሾና ያራቱ ይሳኮራ ዛራቱዋፐ፥ አሴራ ዛራቱዋፐ፥ ንፍታሌማ ዛራቱዋፐነ ባሳነን ደእያ ምናሰ ዛራቱዋ ባጋፐ ታማነ ሄዙ ካታማቱዋ ሳማን አኬድኖ።

7 ማራራ ያራቱ ሮቤላ ዛራቱዋፐ፥ ጋደ ዛራቱዋፐነ ዛብሎና ዛራቱዋፐ ታማነ ላኡ ካታማቱዋ አኬድኖ።

8 መꬍና ጎዳይ ሙሴ ባጋና አዛዜዳዋዳን፥ እስራኤልያ አሳይ ሀ ካታማቱዋነ ኡንቱንቱ ሄንꬃ ጋደቱዋ ሌዋቶ ሳማን ሻክ እሜድኖ።

9 ይሁዳ ዛራቱዋፐነ ስሞና ዛራቱዋፐ እስራኤልያ አሳይ አኪደ እሜዳ ካታማቱዋ ሱንꬃይ ሀዋፐ ካሊደ ጻፈቴዳ። 10 ኮይሮ ሳማይ ሌዊያ ዛራቱዋፐ የለቲደ፥ ቃሃታ ያራ ግዴዳ አሮና ዛረቶ ከስና፥ ኡንቱንቶ እሜዳ ካታማቱ ሀዋንታ: 11 እስራኤልያ አሳይ ይሁዳ ገዝያን ደእያ ቅርያት-አርባአ ዎይ ከብሮናነ አ ዩሹዋን ደእያ ሄንꬃ ጋደቱዋ ኡንቱንቶ እሜድኖ። (አርባእ አናቀ አዉዋ።) 12 ሽን ሄ ካታማ ዩሹዋን ደእያ ጋደቱዋነ ሞꬃቱዋ ይፉነ ናኣ ካሌባዉ ላታ ኦꬂደ እሜድኖ። 13 ቄስያ አሮና ዛረቶ አሳ ዎꬌዳ አሳይ ባቃት ቢደ አትያ ከብሮነ ካታማነ አ ሄንꬃ ጋደቱዋ፥ ሊብናነ አ ሄንꬃ ጋደቱዋ፥ 14 ያትራነ አ ሄንꬃ ጋደቱዋ፥ ኤሽታሞአነ አ ሄንꬃ ጋደቱዋ፥ 15 ሆሎናነ አ ሄንꬃ ጋደቱዋ፥ ዳቢራነ አ ሄንꬃ ጋደቱዋ፥ 16 አይናነ አ ሄንꬃ ጋደቱዋ፥ ዩጻነ አ ሄንꬃ ጋደቱዋነ ቤት-ሸመሻነ አ ሄንꬃ ጋደቱዋ፥ ኡባና ኡዱፑን ካታማቱዋ ይሁዳ ዛራቱዋፐነ ስሞና ዛራቱዋፐ አኪደ እሜድኖ። 17 ቢንያማ ዛራቱዋፐ ጋባኦናነ አ ሄንꬃ ጋደቱዋ፥ ገባአነ አ ሄንꬃ ጋደቱዋ፥ 18 አናቶታነ አ ሄንꬃ ጋደቱዋነ አልሞናነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ እሜድኖ። 19 አሮና ዛርያ ቄሳቱዋ ካታማቱነ ኡንቱንቱ ሄንꬃ ጋደቱ ኡባና ታማነ ሄዛ።

20 አቴዳ ቃሃታ ያራቱ፥ ሌዊያ ዛረ ግድያዋንቱ ኤፍሬማ ዛራቱዋ ካታማቱዋፐ ሻክና አኬድኖ። 21 ኡንቱንቶ ኤፍሬማ ገዝያን ደእያ፥ አሳ ዎꬌዳ አሳይ ባቃት ቢደ አትያ ሰኬማነ አ ሄንꬃ ጋደቱዋ፥ ገዜራነ አ ሄንꬃ ጋደቱዋ፥ 22 ቅብጻይማነ አ ሄንꬃ ጋደቱዋነ ቤት-ሆሮናነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ እሜድኖ። 23 ዳና ዛራቱዋፐ ኤልታቀነ አ ሄንꬃ ጋደቱዋ፥ ግባቶናነ አ ሄንꬃ ጋደቱዋ፥ 24 አያሎናነ አ ሄንꬃ ጋደቱዋነ ጋተ-ርሞናነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ እሜድኖ። 25 ምናሰ ዛራቱዋ ባጋቱዋፐ ታእናካነ አ ሄንꬃ ጋደቱዋነ ጋተ-ርሞናነ አ ሄንꬃ ጋደቱዋ፥ ኡባና ላኡ ካታማቱዋ አኪደ እሜድኖ። 26 አቴዳ ቃሃታ ያራቱ ካታማቱነ ኡንቱንቱ ሄንꬃ ጋደቱ ኡባና ታማ።

27 ምናሰ ዛራቱዋ ባጋቱዋፐ አሳ ዎꬌዳ አሳይ ባቃት ቢደ አትያ፥ ባሳነን ደእያ ጎላና ካታማነ አ ሄንꬃ ጋደቱዋነ ባኤሽታራነ አ ሄንꬃ ጋደቱዋ፥ ኡባና ላኡ ካታማቱዋ አኪደ፥ ገርሾና ያራ ግድያ ሀራ ሌዋቶ እሜድኖ። 28 ይሳኮራ ዛራቱዋፐ ቅሽዮናነ አ ሄንꬃ ጋደቱዋ፥ ዳብራታነ አ ሄንꬃ ጋደቱዋ፥ 29 ያርሙታነ አ ሄንꬃ ጋደቱዋነ ኤንጋኒማነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ እሜድኖ። 30 አሴራ ዛራቱዋፐ ምሽኣላነ አ ሄንꬃ ጋደቱዋ፥ አብዶናነ አ ሄንꬃ ጋደቱዋ፥ 31 ሄልቃታነ አ ሄንꬃ ጋደቱዋነ ራሆባነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ እሜድኖ። 32 ሄዋዳንካ ንፍታሌማ ዛራቱዋፐ አሳ ዎꬌዳ አሳይ ባቃት ቢደ አትያ ጋሊላን ደእያ ቀዴሻነ አ ሄንꬃ ጋደቱዋ፥ ሀሞታነ አ ሄንꬃ ጋደቱዋ፥ ዶራነ አ ሄንꬃ ጋደቱዋነ ቃርታናነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ፥ ኡንቱንቶ እሜድኖ። 33 ገርሾና ያራቱ ካታማቱነ ኡንቱንቱ አ ሄንꬃ ጋደቱ ኡባና ታማነ ሄዛ።

34-35 አቴዳ ማራራ ያራ ግድያ ሌዋቶ ዛብሎና ዛራቱዋፐ አሳ ዎꬌዳ አሳይ ባቃት ቢደ አትያ ዮቅናኣማነ አ ሄንꬃ ጋደቱዋ፥ ቃርታነ አ ሄንꬃ ጋደቱዋ፥ ዲምናነ አ ሄንꬃ ጋደቱዋነ ናህላላነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ እሜድኖ። 36 ሮቤላ ዛራቱዋፐ ቤጸራነ አ ሄንꬃ ጋደቱዋ፥ ያሃጻነ አ ሄንꬃ ጋደቱዋ፥ 37 ቅደሞታነ አ ሄንꬃ ጋደቱዋነ መፋኣታነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ፥ ኡንቱንቶ እሜድኖ። 38 ቃይ ጋደ ዛራቱዋፐ አሳ ዎꬌዳ አሳይ ባቃት ቢደ አትያ፥ ጋላኣደን ደእያ ራሞታነ አ ሄንꬃ ጋደቱዋ፥ ማህናይማነ አ ሄንꬃ ጋደቱዋ፥ 39 ሀሰቦናነ አ ሄንꬃ ጋደቱዋነ ያእዜራነ አ ሄንꬃ ጋደቱዋ፥ ኡባና ኦይዱ ካታማቱዋ አኪደ፥ ኡንቱንቶ እሜድኖ። 40 ማራራ ያራ ግድያ ሀራ ሌዋቶ ሻክና ጋኬዳ ካታማቱ ኡባና ታማነ ላአ።

41 እስራኤልያ አሳይ ላቴዳ ጋድያን ደእያ ሌዋቶ ኡባና ኦይታማነ ሆስፑን ካታማቱ ኡንቱንቱ ሄንꬃ ጋደቱዋና ደኢኖ። 42 ሄ ካታማቱዋ ኡባ ዩሹዋን ሄንꬃ ጋደቱ ደኢኖ።

43 ሄዋዳን ኦꬂደ፥ መꬍና ጎዳይ ኡንቱንቱ አዋቶ እማናዉ ጫቄዳ ጋድያ ኡባ እስራኤልያ አሳዉ እምና ኡንቱንቱ ላቲደ፥ ያን ደኤድኖ። 44 መꬍና ጎዳይ ኡንቱንቱ አዋቶ ጫቄዳዋዳን፥ ኡንቱንቱ ኡባ ባጋናካ ሸምፕሴዳ። መꬍና ጎዳይ ኡንቱንቱ ሞርከቱዋ ኡባ ኡንቱንቶ አꬅ እሜዳ ድራዉ፥ ኡንቱንቱ ሞርከቱዋፐ እቱነ ኡንቱንቱና ኤቀታናዉ ዳንዳይቤና። 45 መꬍና ጎዳይ እስራኤልያ አሳዉ እማና ጌዳ ሎኦ ቃላ ኡባ ፖሌዳፐ አትን እቱነ ሳኣን አትቤና።

22

ዶላሃፐ ዬዳ ያራቱ ባረንቱ ሳኣ ስሙሳ

(22:1-34)

1 ሄዋፐ ጉይያን ኢያሱ ሮቤላ ዘረꬃ፥ ጋደ ዛራቱዋነ ምናሰ ዛራቱዋፐ ባጋቱዋ ጼጊደ: 2 “መꬍና ጎዳ ቆማይ ሙሴ ህንተንታ አዛዜዳ ኡባ ፖሌድታ፤ ቃይ ታዉካ ኡባባን አዛዘቴድታ። * 3 ዳሮ ዎድያፐ ሀቼ ጋካናዉ፥ ህንተንቱ ህንተንቱ እሻቱዋ ባሽበይክታ፤ መꬍና ጎዳይ ህንተንቱ ጾሳይ ህንተዉ እሜዳ ሀዳራ ፖሌድታ። 4 ስም መꬍና ጎዳይ ህንተንቱ ጾሳይ ኡንቱንቶ ጌዳ ቃላዳን፥ ህንተንቱ እሻቱዋ ሸምፕሴዳ። ሄዋ ድራዉ፥ መꬍና ጎዳ ቆማይ ሙሴ ህንተንቶ ዮርዳኖሳ ሻፋፐ ሄፍንꬃ ባጋና እሜዳ ላታ ጋድያን ደእያ ህንተንቱ ሶ ሶ ስምተ። 5 መꬍና ጎዳ ቆማይ ሙሴ ህንተንታ አዛዜዳ አዛዙዋነ ዎጋ ሎይꬅ ናግተ። መꬍና ጎዳ ህንተንቱ ጾሳ ሲቅተ፤ አ ኦግያ ኡባን ሀመትተ፤ አ አዛዙዋ አዛዘትተ፤ አናና ምን ኦይቀትተ፤ ህንተንቱ ኩመንꬃ ዎዛናፐነ ኩመንꬃ ሸምፑዋፐ አዉ ኦꬅተ” ያጌዳ።

6-8 ኢያሱ ኡንቱንታ አንጅ የዲደ፤ “በእተ፥ ህንተንቱ ሀእ ዳሮ መህያ፥ ብራ፥ ዎርቃ፥ ናሃስያ፥ ብራታነ ዳሮ ማዩዋ አኪደ ዱረቲደ፥ ህንተንቱ ጋድያ ስማና ሀኒታ። ሄዋ ድራዉ ህንተንቱ ሞርከቱዋፐ ኦሞዴዳዋ፥ ህንተንቱ እሻቱዋና ግሽ አክተ” ያጌዳ። ሄዋፐ ጉይያን ኡንቱንቱ ባረንቱ ሶ ሶ ቤድኖ።

ሙሴ ምናሰ ዛራቱዋፐ ባጋቶ ባሳነን ጋድያ እም ዎꬄዳ፤ ሽን አቴዳ ምናሰ ዛራቱዋ ባጋቶ ኢያሱ ዮርዳኖሳ ሻፋፐ አዋይ ዉልያ ባጋን ሀራ ዛራቱዋና እትፐ ላትያ ቢታ እሜዳ።

9 ሮቤላ ዛራቱ፥ ጋደ ዛራቱነ ምናሰ ዛራቱዋ ባጋቱ ባረንቱ ላታ ጋድያ ስሚደ ቤድኖ። ጾሳይ ሙሴ ባጋና አዛዝና ላቴዳ ጋላኣደ ጋድያ ባናዉ፥ ካናነ ጋድያን ሴሎን ደእያ እስራኤልያ አሳፐ ሻከቴድኖ።

ዮርዳኖሳ ሻፋ ማታን ግምቤዳ ያርሹዋ ሳኣ

10 ሮቤላ ዛራቱ፥ ጋደ ዛራቱነ ምናሰ ዛራቱዋፐ ባጋቱ ዮርዳኖሳ ሻፋ ማታን ካናነ ጋድያን ደእያ ጋልሎታ ዬዳ ዎደ፥ ሻፋ ማታን ያርሹዋ ያርሽያ ዎልቃማ ሳኣ 11 ግምቢና፥ “ሮቤላ ዛራቱ፥ ጋደ ዛራቱነ ምናሰ ዛራቱዋፐ ባጋቱ ዮርዳኖሳ ማታን፥ ጋልሎታን፥ ካናነ ዛዋን፥ እስራኤላቱ ባጋና ያርሹዋ ሳኣ ግምቤድኖ” ግያዋ እስራኤላቱ ስሴድኖ። 12 ኩመንꬃ እስራኤልያ አሳ ያአይ ኡንቱንቱ ኦላናዉ ባናዉ ሴሎ ግያ ሳን እትፐ ሺቄዳ።

13 እስራኤልያ አሳይ ቄስያ ኤልኣዛራ ናኣ ፒንሃሳ፥ ጋላኣደ ጋድያን ደእያ ሮቤላ ዛራቱዋኮ፥ ጋደ ዛራቱዋኮነ ምናሰ ዛራቱዋፐ ባጋቱዋኮ ኪቴዳ። 14 እት እት ዛሪ ባረ ያራቱ ካፓቱዋፐ እት እት አሳ ዶሪደ፥ ታሙ አሳ ፒንሃሳና የዴዳ።

15 ኡንቱንቱ ሮቤላ ዛራቱ፥ ጋደ ዛራቱነ ምናሰ ዛራቱዋፐ ባጋቱ ደእያ ጋላኣደ ጋድያ ቢደ ኡንቱንታ፥ 16 “መꬍና ጎዳ አሳይ ኩመንꬃ ያአይ ህንተንታ ሀዋዳን ያጌ፤ ‘እስራኤልያ ጾሳ ቦላ አያዉ ሀዋ ማላ ኢታባ ኦꬄድቴ? ዋኒደ ጎፐ፥ ህንተንቱ ሀራ ያርሹዋ ሳኣ ህንተንቶ ግምቢደ፥ መꬍና ጎዳ ቦላ ማካሌድታ! አ ካልያዋካ አጌዲታ!* 17 ፓኦራን ኑን ኦꬄዳ ናጋራይ ኑዉ ግደኔ? እስራኤልያ ሽቁዋ ቦላ ቦሻይ ዎꬌዳዋ ግዶፐነ፥ ሀቼ ጋካናዉካ ኑን ሄ ናጋራፐ ጌይቦኮ። * 18 መꬍና ጎዳ ካልያዋፐ ሀችካ ዎራ ስማነየ?

“ ‘ህንተ ሀቼ መꬍና ጎዳ ቦላ ማካሎፐ፥ መꬍና ጎዳይ ዎንት ኩመንꬃ እስራኤልያ ሽቁዋ ሀንቀታናዋ። 19 ህንተንቱ ደእያ ጋዲ ቱኔዳዋ ግዶፐ፥ መꬍና ጎዳ ዱንካኒ ኤቄዳ ጋድያ ሃ ዪደ፥ ኑናና ጋድያ ሻክተ። ሽን ካሰፐ ደእያ መꬍና ጎዳ ኑ ጾሳ ያርሹዋ ሳአፐ ሀራ ያርሹዋ ሳኣ ግምቢደ፥ መꬍና ጎዳ ቦላ ማካሎፕተ፤ ዎይ ኑናካ ማካላንቻ ከሶፕተ። 20 ዛራሀ ዛረ አካን ናጋራ ግዶዋፐ አኪደ፥ ናጋራ ኦꬄዳ ድራዉ፥ ኩመንꬃ እስራኤልያ ሽቁዋ ቦላ ጾሳ ሀንቁ ዎꬍቤኔ? ባረ ናጋራ ጋሱዋን ሀይቄዳዌ አ ጻላላ ግደና’ ያጌ” ያጌድኖ። *

21 ሄዋፐ ጉየ ሮቤላ ዛራቱ፥ ጋደ ዛራቱነ ምናሰ ዛራቱዋፐ ባጋቱ እስራኤልያ ያራቱ ካፓቶ ሀዋዳን ያጊደ ዛሬድኖ፤ 22 “ዎልቃማይ መꬍና ጎዳ ጾሳ! ዎልቃማይ መꬍና ጎዳ ጾሳ! ኑን ሀዋ አያዉ ኦꬄደንቶ እ ኤሬዳ! ኑን አያዉ ኦꬄደንቶ ህንተንቱካ ኤራናዳን ኮዬቶ። ኑን መꬍና ጎዳ ቦላን ማካሌዳዋነ አዛዘተናን እጼዳዋ ግዶፐ፥ ሀቼ ኑና ፓጻ ዎꬆፕተ። 23 ኑን መꬍና ጎዳ ካልያዋ አጊደ፥ ጹግያ ያርሹዋ፥ ካꬃ ያርሹዋነ እትፐተꬃ ያርሹዋ ያርሻናዉነ ያርሽያ ሳኣ ግምቤዳዋ ግዶፐ፥ መꬍና ጎዳይ ኑና ሄ ኦሶ ኦቾ። 24 ኑን ሄዎ ግምቢቦኮ፤ ኑን ያርሹዋ ሳኣ ግምቤዳዌ፥ ስንꬃፐ ያና ላይꬃን ህንተንቱ ናናይ ኑ ናና፥ ‘ህንተና መꬍና ጎዳን እስራኤልያ ጾሳን አዬ ጋꬅያዌ? 25 ህንተንቶ፥ ሮቤላነ ጋደ ዛረቶ፥ መꬍና ጎዳይ ኑ ግዶንነ ህንተንቱ ግዶን ዮርዳኖሳ ሻፋ ዛዋዬዳ። መꬍና ጎዳን ህንተንታ ጋꬅያዌ ባዋ’ ያጋነንቶነ ጊደ ህርጌዳ ድራሳ። ሄዋዳን ኦꬂደ፥ ህንተንቱ ዛራቱ ኑ ዘረꬃ መꬍና ጎዳዉ ጎይነናዳን ተኤናን አግክኖ።

26 “ሄዋ ድራዉ ኑን ኑ ግዶን ያርሹዋ ሳኣ አነ ግምቦይተ ገዳ፤ ሽን ጹግያ ያርሹዋ ሳኣ ዎይ ሀራ ያርሹዋ ሳኣ ግደና። 27 ኑን ያርሹዋ ሳኣ ግምቤዳዌ ጹግያ ያርሹዋ፥ እትፐተꬃ ያርሹዋነ ሀራ ያርሹዋ ያርሺደ፥ መꬍና ጎዳዉ አ ዱንካንያን ጎይናና ማላ፥ ሀዌ ኑ ግዱዋንነ ህንተንቱ ግዱዋን፥ ቃይ ኑ ካልያ የለታ ግዱዋን ማርካ ግዳናሳ። ዎደፐ ህንተንቱ ዛራቱ ኑ ዘረꬃ፥ ‘ህንተና መꬍና ጎዳን ጋꬅያዌ አያይነ ባዋ’ ጋናዉ ዳንዳይክኖ። 28 ኡንቱንቱ ጌላዳን ኑና ዎይ ኑ የለታ ዎድያፐ ሄዋዳን ጎፐ፥ ኑን ኡንቱንቶ ዛሪደ፥ ‘ጾሳዉ ያርሽያ ሳኣ ሌምሱዋ ሀዋ በእተ። ሀዋ ኑ አዎቱ ጹግያ ያርሹዋነ ሀራ ያርሹዋ ያርሻናሳ ግደናን፥ ህንተፐነ ኑፐነ ግዱዋን ማርካ ግዳና ማላ ግምቤድኖ’ ያጋና። 29 መꬍና ጎዳ ቦላ ማካላናዌ ኑፐ ሃኮ! መꬍና ጎዳ ኑ ጾሳ ዱንካንያ ስንꬃን ኤቄዳ ያርሹዋ ሳፐ ሀራ፥ ጹግያ ያርሹዋ፥ ካꬃ ያርሹዋነ ሀራ ያርሹዋ ያርሽያ ሳኣ ግምቢደ፥ ሀቼ ዎራ ስምበይኮ” ያጊደ ዛሬድኖ።

30 ቄስያ ፒንሃስነ አናና ደእያ እስራኤልያ ያራቱ ካፓቱ፥ ሮቤላ፥ ጋዳነ ምናሰ ዛራቱ ኦዴዳዋ ስሲደ፥ ሎይꬅ ናሸቴድኖ። 31 ቄስያ ኤልኣዛራ ናአይ ፒንሃስ ሮቤላ፥ ጋዳነ ምናሰ ዛረቶ፥ “መꬍና ጎዳይ ኑ ግዶን ደእያዋ ኑን ሀቼ ኤሬዶ፤ አያዉ ጎፐ፥ ሀ የዉዋ ህንተንቱ መꬍና ጎዳ ቦላ ማካላናዉ ኦꬅበይክታ። ህንተንቱ ሀእ መꬍና ጎዳ ሙራፐ እስራኤልያ አሳ አሼድታ” ያጌዳ።

32 ሄዋፐ ጉይያን ቄስያ ኤልኣዛራ ናአይ ፒንሃስነ ካፓቱ ጋላኣደን ደእያ ሮቤላነ ጋደ ዛራቱዋ ማታፐ ካናነን ደእያ እስራኤልያ አሳኮ ስሚደ ሀኔዳባ ኡንቱንቶ ኦዴድኖ። 33 እስራኤልያ አሳይ ናሸቻን፥ ጾሳ ጋላቴድኖ። ቃይ ሮቤላ አሳቱነ ጋደ አሳቱ ደእያ ጋድያ ኦለቲደ ባይዛናዉ ባናዉ ሃሳይያዋካ አጌድኖ።

34 ሮቤላነ ጋደ ዛራቱ፥ “ሀ ያርሹዋ ሳአይ ጾሳ ጻላላይ ጾሳ ግድያዎ ኑ ኡባፐ ግዱዋን ማርካ ግዳናዋ” ያጌድኖ፤ ሄ ያርሹዋ ሳኣ ማርካ ሱንꬄድኖ።

23

ኢያሱ ዉርሰꬃ ሃሳያ

(23:1-16)

1 ዳሮ ዎድያፐ ጉይያን፥ መꬍና ጎዳይ እስራኤልያ አሳ ኡንቱንቱ ዩሹዋን ደእያ ሞርከቱዋ ኡባፐ ሸምፕሴዳ። ሄ ዎደ ኢያሱ ጭሚደ፥ ዎድያ ሎይꬅ ሱጌዳ። 2 ያቴዳዌ እስራኤልያ አሳ ኡባ፥ ጭማቱዋ፥ ካፓቱዋ፥ ዳናቱዋነ ኦላ ጋዳዋቱዋ እትፐ ጼሲደ፥ ሀዋዳን ያጌዳ፤ “ታን ጭማደ፥ ዎድያ ሎይꬃ ሱጋድ። 3 መꬍና ጎዳይ ህንተንቱ ጾሳይ ህንተንቱ ድራዉ ሀ ካዉተꬃቱዋ ኡባ ኦꬄዳዋ ህንተንቱ ህንተንቱ ሁጲያዉ በኤድታ። ህንተንቶ ኦለቴዳዌ መꬍና ጎዳ ህንተንቱ ጾሳተነ። 4 በእተ፥ ዮርዳኖሳ ሻፋፐ ዶሚደ አዋይ ዉልያ ባጋና ደእያ ሜድትራነ አባ ጋካናዉ ደእያ፥ አቴዳ ካዉተꬃቱዋ ቢታ ኡባ፥ ታን ꬋይሴዳ ካዉተꬃቱ ቢታናካ ላታ ጋደ ኦꬃደ፥ ህንተንቱ ዛረቶ ሻካደ እማድ። 5 መꬍና ጎዳይ ህንተንቱ ጾሳይ ኡንቱንታ ሱጋናነ ህንተንቱ ስንꬃፐ ላግና መꬍና ጎዳይ ህንተንቱ ጾሳይ ጌዳዋዳን፥ ህንተንቱ ኡንቱንቱ ጋድያ ላታና።

6 “ሄዋ ድራዉ፥ ሙሴ ህግያ ማጻፋን ጻፈቴዳ ኡባ ናጋናዉነ ኦꬃናዉ ሎይꬅ ምንተ፤ አፐ ኡሸቻ ሀድርሳ ጎፕተ። 7 ሄዋን ህንተንቱ ግዶን አቴዳ ሀ ካዉተꬃቱዋና ዋላከቶፕተ። ኡንቱንቱ ጾሳቱዋ ሱንꬃ ደንꬆፕተ ዎይ ኡንቱንቱ ሱንꬃን ጫቆፕተ። ኡንቱንቶ ኦꬆፕተ ዎይ ኡንቱንቶ ጎይኖፕተ። 8 ሽን ሀቼ ጋካናዉ ህንተንቱ ኦꬄዳዋዳን፥ ጾሳ ህንተንቱ መꬍና ጎዳ ሎይꬅ ኦይክተ።

9 “አያዉ ጎፐ፥ መꬍና ጎዳይ ግታነ ምኖ ካዉተꬃቱዋ ህንተንቱ ስንꬃፐ ከሴዳ። ህንተና ግዶፐ፥ ሀቼ ጋካናዉ ኦንነ ህንተናና ኤቀታናዉ ዳንዳይቤና። 10 መꬍና ጎዳይ ህንተንቱ ጾሳይ ህንተንቶ ጌዳዋዳን፥ እ ባረ ሁጲያዉ ህንተንቶ ኦለትያ ድራዉ፥ ህንተፐ እት አሳይ ሻአ አሳ የደርሴዳ። * 11 መꬍና ጎዳ ህንተንቱ ጾሳ ኡባ ገደ ሲቃናዋ ዶጎፕተ። 12 ህንተንቱ ጉየ ስሚደ፥ ካዉተꬃቱዋፐ ሀዋን ህንተንቱ ግዱዋን አቴዳ አሳና እቱዋ ግዶፐ፥ ኡንቱንቱ ማቻቱዋ ህንተንቶ፥ ህንተንቱ ማቻቱዋ ኡንቱንቶ እም ዋላከቶፐ፥ 13 መꬍና ጎዳይ ህንተንቱ ጾሳይ ሀ ካዉተꬃቱዋ ህንተንቱ ስንꬃፐ የደርስያዋ አግ ባሻናዋ ጌሺደ ኤርተ። ሽን መꬍና ጎዳይ ህንተንቱ ጾሳይ እሜዳ ሀ ሎኦ ጋድያፐ ህንተንቱ ꬋያና ጋካናዉ፥ ኡንቱንቱ ህንተንቶ ጲረነ ግተ ግዳና፤ ህንተንቱ ዞክያዉ ልሶ፥ ህንተንቱ አይፍያዉካ አጉንꬃ ግዳና።

14 “ሀእ ስም ታን ሀይቃና ማታድ። መꬍና ጎዳይ ህንተንቱ ጾሳይ ህንተንቶ እማና ጌዳ ሎኦ ኡባፐ እትባይነ አትቤናዋ ህንተንቱ ኡባይ ህንተንቱ ዎዛናንነ ሸምፑዋን ኤሪታ። እ ህንተንቶ እማና ጌዳዋፐ እትባይነ አተናን፥ ኡባይ ፖለቴዳ። 15 መꬍና ጎዳይ ህንተንቱ ጾሳይ ህንተንቶ እማና ጌዳ ሎኦባይ ኡባይ አተናን ፖለቴዳዋዳን፥ መꬍና ጎዳይ ህንተንቱ ጾሳይ ህንተንቶ እሜዳ ሀ ሎኦ ጋድያፐ ህንተንታ ꬋይሳና ጋካናዉ፥ ኢታ ሙሩዋ ኡባካ ህንተንቱ ቦላን ሄዋዳን አሀና። 16 መꬍና ጎዳይ ህንተንቱ ጾሳይ ህንተናና ጫቀቴዳ ቃላ ጫቁዋ ህንተንቱ መንꬆፐ፥ ቢደ ሀራ ጾሳቶ ኦꬆፐነ ጎይኖፐ፥ መꬍና ጎዳ ሀንቁ ህንተንቱ ቦላ ኤጽ ከሳና፤ እ ህንተንቶ እሜዳ ሎኦ ቢታፐካ ህንተንቱ ኤለካ ꬋያና” ያጌዳ።

24

ሰኬማን ቃላ ጫቁዋ ኦራጹሳ

(24:1-33)

1 ሄዋፐ ጉይያን ኢያሱ እስራኤልያ ዛራቱዋ ኡባ ሰኬማ ጌተትያ ካታማን ሺሼዳ። ጭማቱዋ፥ ካፓቱዋ፥ ዳናቱዋነ ኦላ ጋዳዋቱዋ ኡባ ጼስና ኡንቱንቱ ጾሳ ስንꬃን ሺቄድኖ። 2 ኢያሱ አሳዉ ኡባዉ ሀዋዳን ያጌዳ፤ “መꬍና ጎዳይ እስራኤልያ ጾሳይ ሀዋዳን ያጌ፤ ‘በን ህንተንቱ አዎቱ ኤፍራጺሳ ሻፋፐ ሄፍንꬃን ደኤድኖ፤ ኡንቱንቱ ሀራ ጾሳቶ ኦꬄድኖ። ኡንቱንቱፐ እቱ አብራሃማነ ናኮራ አዉዋ ታራ። * 3 ሄዋፐ ጉይያን ህንተንቱ አዉዋ አብራሃማ፥ ሄ ሻፋፐ ሄፍንꬃን ደእያ ጋድያፐ ጼሳደ፥ ካናነ ቢታ ኡባን ካለꬃድ። አ ዛርያካ ጮራያድ፤ ይሳቃካ አዉ እማድ። * 4 ይሳቃዉካ ያቆባነ ኤሳ እማድ። ኤሳዉ ኤዶማ ገዝያ ላታናዳን እማድ፤ ሽን ያቆብነ አ ናናይ ዱገ ግብጼ ቤድኖ። *

5 “ ‘ጉየፐ ሙሳነ አሮና ኪታደ ታን ያን ኦꬄዳዋን ግብጼ ጋድያ አሳ ቦሻን ሾጫድ፤ ሄዋፐ ጉይያን ህንተንታ ከሳድ። * 6 ታን ህንተንቱ አዎቱዋ ግብጼፐ ከስና፥ ዞኦ አባኮ ዬድታ፤ ግብጼቱ ህንተንቱ አዎቱዋ ፓራቱ ጎችያ ጋረቱዋንነ ፓራዋቱዋን የደርሴድኖ። * 7 ኡንቱንቱ መꬍና ጎዳዉ ዋሴዳ ዎደ፥ ኡንቱንቱፐነ ግብጼቱዋፐ ግዱዋን ꬉማ የጋድ፤ ያታደ፥ አባይ ኡንቱንቱ ቦላ ስማናዳንነ ኡንቱንቱ ሙካናዳን ኦꬃድ። ታን ግብጼቱዋ ቦላ ኦꬄዳዋ ህንተንቱ ህንተንቱ አይፍያን በኤድታ። ህንተካ ዎራን ዳሮ ዎድያ ደኤድታ።

8 “ ‘ሄዋፐ ጉይያን ዮርዳኖሳ ሻፋፐ አዋይ ዶልያ ባጋና ደእያ አሞራዋናቱዋ ጋድያ ታን ህንተንታ አሃድ። ኡንቱንቱ ህንተናና ኦለትና፥ ታን ኡንቱንታ ህንተንቱ ኩሽያን አꬃደ እማድ፤ ህንተንቱ ጋድያ ላቴድታ። ቃይ ታን ኡንቱንታ ህንተንቱ ስንꬃፐ ꬋይሳድ።* 9 ሄዋፐ ጉይያን ጽፖራ ናአይ ባላቅ፥ ሞኣበ ጋድያ ካቲ ደንዲደ፥ እስራኤላቱዋና ኦለቴዳ። ባኦራ ናአይ ባላም ህንተንታ ሸቃናዳን፥ ኪቲደ ጼስሴዳ፤ * 10 ሽን ታን ባላመባ ስሳበይከ። ሄዋ ድራዉ እ ህንተንታ አንጄዳ፤ ያትና፥ ታን ህንተንታ ባላቃ ኩሽያፐ አሻድ።

11 “ ‘ዮርዳኖሳ ሻፋ ፕኒደ፥ ያርኮ ዬድታ፤ ያርኮ አሳይነ አሞራዋናቱ፥ ፓርዛዋናቱ፥ ካናነቱ፥ ሂተቱ፥ ገርጌሰቱ፥ ሂዌቱነ ያቡሳዋናቱ ህንተናና ኦለትና፥ ታን ኡንቱንታ ህንተንቱ ኩሽያን አꬃደ እማድ። * 12 ካጅያ ህንተፐ ስንꬃዉ ኪታደ፥ አሞራዋናቱዋ ካተቱዋ ላአቱዋ ህንተንቱ ስንꬃፐ ከሳድ። ሀዌ ኡባይ ሀናናዉ ዳንዳዬዳዌ፥ ህንተንቱ ማሻንነ ህንተንቱ ዎንዳፍያን ግደና። * 13 ህንተንቱ ጎሺደ ከስቤና ጋድያነ ህንተንቱ ኬጽቤና ካታማቱዋ ታን ህንተንቶ እምና፥ አን ደኢታ። ሀእ ህንተንቱ ቶክቤና ዎይንያ ቱራ አይፍያነ ዎጋራ አይፍያ ሚታ’ ያጌ። *

14 “ሄዋ ድራዉ ሀእካ መꬍና ጎዳዉ ያይተ፤ ቱሙ ዎዛናፐ አማነቲደ አዉ ጎይንተ። ህንተንቱ ማይዛ አዎቱ ኤፍራጺሳ ሻፋፐ ሄፍንꬃንነ ግብጼን ጎይኔዳ አላጋ ጾሳቱዋ ዎራ ኦሊደ፥ መꬍና ጎዳዉ ጎይንተ። 15 መꬍና ጎዳዉ ጎይንያዌ ህንተንታ ኢቶፐ፥ ህንተንቱ አዎቱ ሻፋፐ ሄፍንꬃን ደኢደ ጎይኔዳ ጾሳቱዋ ግድና፥ ዎይ ሀእ ህንተንቱ ደእያ አሞረ ጋድያ አሳ ጾሳቱዋ ግድና፥ ህንተንቱ ጎይንያዋ ሀቼ ዶርተ። ሽን ታናነ ታ ጎልያ አሳ ግዶፐ፥ ኑን መꬍና ጎዳዉ ጎይናና” ያጌዳ።

16 አሳይ ዛሪደ፥ “መꬍና ጎዳ አግ ባሺደ፥ ሀራ ጾሳቶ ጎይናናዌ ኑፐ ሃኮ! 17 ግብጼ ጋድያፐ፥ አይለተꬃ ጎልያፐ፥ ኑናነ ኑ አዎቱዋ ከሲደ አሄዳዌ፥ ሄ ዎልቃማ ማላታቱዋ ኑ ጼልሽን ኦꬄዳዌ፥ ኑን ቤዳ ኦግያ ኡባንነ አꬌዳ ቢታቱዋ ኡባ ግዱዋን ኑና ናጌዳዌ፥ መꬍና ጎዳ ኑ ጾሳተነ። 18 ቃይ መꬍና ጎዳይ አሳ ኡባ፥ ሄ ጋድያን ደእያ አሞረ አሳቱዋናካ ኑ ስንꬃፐ ላጊደ ከሴዳ። ሄዋ ድራዉ ኑንካ መꬍና ጎዳዉ ጎይናና፤ አያዉ ጎፐ፥ እ ኑ ጾሳ” ያጌዳ።

19 ሽን ኢያሱ አሳ ሀዋዳን ያጌዳ፤ “ህንተንቱ መꬍና ጎዳዉ ጎይናናዉ ዳንዳይክታ። አያዉ ጎፐ፥ እ ጌሻ ጾሳ፤ እ ቃናትያ ጾሳ፤ እ ህንተንቱ ናቁዋ ዎይ ህንተንቱ ናጋራ አቶ ጌና። 20 ህንተንቱ መꬍና ጎዳ አጊደ፥ አላጋ ጾሳቶ ጎይኖፐ፥ እ ህንተንቶ ሎኦባ ኦꬄዳዋፐ ጉይያን፥ ስሚደ ህንተንታ ቆሀናነ ꬋይሳና” ያጌዳ።

21 አሳይ ኢያሳ፥ “ቱይት፥ ግደና! ኑን መꬍና ጎዳዉ ጎይናና” ያጌዳ።

22 ኢያሱ አሳ፥ “ህንተንቱ መꬍና ጎዳዉ ጎይንያዋ ዶሬዳዎ ህንተንቱ ሁጲያዉ ህንተንቱ ማርካ” ያጌዳ።

ኡንቱንቱ፥ “ኤ ኑን ማርካ!” ያጌድኖ።

23 ኢያሱ፥ “ያቶፐ፥ ህንተንቱ ግዱዋን ደእያ አላጋ ጾሳቱዋ ድግተ፤ ህንተንቱ ዎዛና መꬍና ጎዳኮ፥ እስራኤልያ ጾሳኮ ዛርተ” ያጌዳ።

24 ኡንቱንቱ፥ “ኑን መꬍና ጎዳዉ፥ ኑ ጾሳዉ፥ ጎይናና፤ አ አዛዙዋካ ፖላና” ያጌድኖ።

25 ሄ ጋላስ ኢያሱ አሳና ቃላ ጫቁዋ ጫቀቴዳ፤ ሰኬማን ህግያነ ዎጋ ኡንቱንቶ ከሴዳ። 26 ኢያሱ ሄ ቃላቱዋ ጾሳ ህግያ ማጻፋን ጻፌዳ። ሄዋፐ ጉይያን፥ እት ዎልቃማ ሹቻ አኪደ፥ መꬍና ጎዳ ዱንካንያ ማታን ደእያ ዎላ ጋርሳን ኤሴዳ። 27 ኢያሱ አሳዉ ኡባዉ፥ “በእተ፥ መꬍና ጎዳይ ኑዉ ሃሳዬዳ ቃላ ኡባ ሀ ሹቻይ ስሴዳ ድራዉ፥ እ ኑ ቦላ ማርካ ግዳናዋ። ህንተንቱ ጾሳ ቦላን ማካሎፐ፥ ሀ ሹቻይ ህንተንቱ ቦላ ማርካ ግዳናዋ” ያጌዳ። 28 ሄዋፐ ጉይያን፥ ኢያሱ አሳ ኡባ የድና፥ ኡባይካ ባረ ላታ ጋድያ ጋድያ ስሚደ ቤዳ።

ኢያሱ ሀይቁዋነ ኤልኣዛራ ሀይቁዋ

29 ሄዋፐ ጉይያን መꬍና ጎዳ ቆማይ፥ ነዌ ናአ ኢያሱ፥ ላይꬃይ ጼታነ ታሙዋ ግድና ሀይቄዳ። 30 አሳይ ጋኣሻ ደርያፐ ሁጲሳ ባጋን፥ ኤፍሬማ ገዝያን ደእያ አ ላታ ጋድያን፥ ትምናት-ሴራን ሞጌድኖ። *

31 ኢያሱ ፓጻ ደኤዳ ዎደ ኡባንነ ኢያሱፐ ስምና ደኢደ፥ መꬍና ጎዳይ እስራኤላቶ ኦꬄዳ ኦሱዋ ኡባ ኤሬዳ ጭማቱዋ ዎደ ኡባን እስራኤላቱ መꬍና ጎዳዉ ጎይኔድኖ።

32 እስራኤልያ አሳይ ግብጼ ጋድያፐ አሄዳ ዮሴፎ መቀꬃ ሰኬማን ሞጌድኖ። ሄ ሳኣ ያቆብ ሸኬማ አዉዋ ሀሞራ ናናቱዋፐ ጼቱ ጻጋራ ብራን ሻሜዳ፤ ጉየፐ ዮሴፎ ዛራቱ ላቴድኖ። *

33 አሮና ናአይ ኤልኣዛረ ሀይቄዳ፤ አ ናኣ ፒንሃሳዉ እመቴዳ ኤፍሬማ ገዝያን ደእያ ግብኣ ጌተትያ ካታማን ሞጌድኖ።

* 1:3 ዛረ. 11:24-25

* 1:5 ዛረ. 31:6፣ 8፤ እብራ. 13:5

* 1:6 ዛረ. 31:6፣ 7፣ 23

* 1:12 ፓይ. 32:28-32፤ ዛረ. 3:18-20፤ ኢያሳ 22:1-6

* 2:1 እብራ. 11:31፤ ያቆባ 2:25

* 2:10 ከሳ 14:21፤ ፓይ. 21:21-35

* 5:6 ፓይ. 14:28-35

* 5:9 ገልጋላ፦ ሀ ሱንꬃ ብለꬃይ እብራዌꬁዋን፥ “ድጌዳ” ዎይ “ጎንዶርሴዳ” ግያዋ ማላቴ።

* 5:10 ከሳ 12:1-13

* 5:12 ከሳ 16:35

* 6:20 እብራ. 11:30

* 6:25 እብራ. 11:31

* 6:26 1 ካታ. 16:34

* 8:30 ዛረ. 27:2-8

* 8:31 ከሳ 20:25

* 8:33 ዛረ. 11:29፤ 27:11-14

* 9:8 ፓይ. 21:21-35

* 10:13 2 ሳሜላ 1:18

* 11:20 ዛረ. 7:16

* 12:1 ፓይ. 21:21-35፤ ዛረ. 2:26—3:11

* 12:6 ፓይ. 32:33፤ ዛረ. 3:12

* 13:6 ፓይ. 33:54

* 13:8 ፓይ. 32:33፤ ዛረ. 3:12

* 13:14 ዛረ. 18:1

* 13:33 ፓይ. 18:20፤ ዛረ. 18:2

* 14:2 ፓይ. 26:52-56፤ 34:13

* 14:4 ፓይ. 32:33፤ 34:14-15፤ ዛረ. 3:12-17

* 14:6 ፓይ. 14:30

* 14:7 ፓይ. 13:1-30

* 14:9 ፓይ. 14:24

* 15:13 ዳና. 1:20

* 15:63 ዳና. 1:21፤ 2 ሳሜላ 5:6፤ 1 ኦዱዋ 11:4

* 16:10 ዳና. 1:29

* 17:4 ፓይ. 27:1-7

* 17:12 ዳና. 1:27-28

* 19:2 1 ኦዱዋ 4:28-33

* 19:47 ዳና. 18:27-29

* 20:1 ፓይ. 35:9-34፤ ዛረ. 4:41-43፤ 19:1-13

* 21:2 ፓይ. 35:1-8

* 22:2 ፓይ. 32:20-32፤ ኢያሳ 1:12-15

* 22:16 ዛረ. 12:13-14

* 22:17 ፓይ. 25:1-9

* 22:20 ኢያሳ 7:1-26

* 23:10 ዛረ. 3:22፤ 32:30

* 24:2 ዶመꬃ 11:27

* 24:3 ዶመꬃ 12:1-9፤ 21:1-3

* 24:4 ዶመꬃ 25:24-26፤ 36:8፤ 46:1-7፤ ዛረ. 2:5

* 24:5 ከሳ 3:1—12:42

* 24:6 ከሳ 14:1-31

* 24:8 ፓይ. 21:21-35

* 24:9 ፓይ. 22:1—24:25

* 24:11 ኢያሳ 3:14-17፤ 6:1-21

* 24:12 ከሳ 23:28፤ ዛረ. 7:20

* 24:13 ዛረ. 6:10-11

* 24:30 ኢያሳ 19:49-50

* 24:32 ዶመꬃ 33:19፤ 50:24-25፤ ከሳ 13:19፤ ዮሃ. 4:5፤ ኪታ 7:16

ዳናቱዋ

1

2

3

4

5

6

7

8

9

10

11

12

13

14

15

16

17

18

19

20

21

ዳናቱዋ ማጻፋ

ገሉዋ

ኢያሱ ሀይቄዳዋፐ ጉይያን እት ኡራይ እስራኤልያ ካለꬃናዉ ደንድቤና። ሄዋ ጋሱዋን አሳ ግዱዋን እቱ እቱዋናነ ዩሹዋን ደእያ ጋድያና ኦለትያዋነ አላጋ ጾሳዉ ጎይንያዋን ጾሳዉ ደእያ አማነቱሳ ፓጭሴድኖ። ዳናቱዋ ማጻፋይ ኦድያዌ ሀ ማራ ꬋዬዳ አሳ ጾሳ ቆፋን ካለꬅያ ጾሳን ዶረቴዳ አሳቱዋ ግድያዋ በሴ። ሀ ማጻፋይ ካናነ ኦይከቴዳ ዎድያፐ ዶሚደ፥ ካቲ ካተትያ ካዉተꬃይ ኤቃና ጋካናዉ ደእያ ታርከቱዋ ኦይኬዳ፤ ሄ ዎዲ እስራኤልያ አሳ ታርክያን ህጊ ባይና ዎደ። ሀ ታርኪ “ዳናቱዋ” ጌተትያ ምኖ አሳቱ ኦꬄዳዋ በስኖ። ሀ ዳናቱዋፐ ዳርያ ባጋቱ ኦላ ጋዳዋቱዋ። ኡንቱንቱፐ ቃይ ሎይꬅ ኤረቴዳዌ፥ አ ምኖተꬃይ ሸምፑዋ 13-16 ጋካናዉ ጻፈቴዳ ሳምሶና ጌተትያ አሳ። ሀ ማጻፋፐ ኑን ደምያ ዎልቃማ ትምርትያ፥ እስራኤልያ አሳ ደኡ ቱሙ ደኡዋ ግድያዌ ኡንቱንቱ ጾሳዉ አማነቲደ ደኤዳ ኬሻና ግድያዋ። ኡንቱንቱ አዉ አማነተናን እጽያ ዎደ፥ ኡባ ገደካ ኡንቱንቱ ቦላ ባሻይ ዬ። ሄዋፐካ ቃይ አꬍያ ሀራባይ ደኤ፤ ሄዌነ አሳይ ጾሳዉ አማነተናን እጼዳ ጋሱዋን ኡንቱንቱ ቦላ ባሻይ ጋኮፐካ፥ ኡንቱንቱ ናጋራ ፓጺደ ስሜዳ ዎደ ኡባን፥ ጾሳይ ኡንቱንታ አሻናዉ ጊግ ኡቴዳዋ።

ሸምፓቱዋ ኡባቶ እመቴዳ ቃንꬃ ቆፋቱዋ

ሀ. ኢያሱ ሀይቁ ጋካናዉ ደእያ ሀኖታ 1:1—2:10

ለ. እስራኤልያ ዳናቱዋ 2:11—16:31

ሐ. አማኑዋነ አማኑዋ ኦሱዋ ዎጋ ባየꬃ 17:1—21:25

ኢያሱ ሀይቁ ጋካናዉ ደእያ ሀኖታ

1

(1:1—2:10)

ይሁዳነ ስሞና ዛራቱ አዶን-ቤዘቃ ኦለቲደ ኦይቄድኖ

1 ኢያሱ ሀይቄዳዋፐ ጉይያን፥ እስራኤልያ አሳይ፥ “ካናነ ጋድያ አሳ ኦላናዉ ኑ ዛራቱዋፐ ኮይሮቲደ ከሳናዌ ኦኔ?” ያጊደ መꬍና ጎዳ ኦቼዳ።

2 መꬍና ጎዳይ፥ “ይሁዳ ዛራቱ ኮይሮቲደ ከስኖ። ታን ጋድያ ኡንቱንቱ ኩሽያን አꬃደ እማድ” ያጌዳ።

3 ይሁዳ አሳይ ባረንቱ ዳቦቱዋ፥ ስሞና ዘረꬃ፥ “ኑን ካናነቱዋና ኦለታና ማላ፥ ኑና ሻክና ጋኬዳ ሳኣ ኑናና ደንድተ። ሄዋፐ ጉይያን፥ ህንተንታ ሻክና ጋኬዳ ሳኣ ህንተናና እትፐ ባና” ያጌዳ። ስሞና ዛራቱነ ይሁዳ ዛራቱ ኦላዉ እትፐ ቤድኖ። 4 መꬍና ጎዳይ ካናነቱዋነ ፓርዘቱዋ ኡንቱንቱ ኩሽያን አꬂደ እሜዳ፤ በዜቃ ጌተትያ ካታማን ታሙ ሻአ አሳ ዎꬌድኖ። 5 በዜቃ ካታማን አዶን-ቤዘቃ ደሚደ፥ አናና ኦለቴድኖ፤ ካናነቱዋነ ፓርዘቱዋ ጾኔድኖ። 6 አዶን-ቤዘቅ ባቃቴዳዋ የደርስ ኦይቂደ፥ አ ኩሽያ ዎጋ ብራቱዋነ አ ገድያ ዎጋ ብራቱዋ ቃንጼድኖ።

7 አዶን-ቤዘቅ፥ “ኩሽያ ዎጋ ብራቱዋነ ገድያ ዎጋ ብራቱዋ ታን ጭጌዳ ላፑን ታሙ ካተቱ ታ ማሶፍያፐ ላለቴዳ ሱፓ ማጺደ ሚኖ። ታን ኡንቱንቱ ኦꬄዳዋዳን፥ ጾሳይ ታና ኦꬄዳ” ያጌዳ። አ የሩሳላመ አህና፥ ያን ሀይቄዳ።

ይሁዳ ዛራቱ የሩሳላመነ ከብሮነ ኦይቄድኖ

8 ይሁዳ አሳይ የሩሳላመ ኦለቲደ ኦይቄዳ፤ አሳ ቃራ ማሻን ዎꬊደ፥ ካታማ ታማን ጹጌዳ። 9 ሄዋፐ ጉይያን፥ ይሁዳ አሳይ ገዝያን፥ ኔጌባ መላ ቢታንነ ጋꬋን ደእያ ካናነቱዋ ኦላናዉ ቤዳ። 10 ካሰ ቅርያት-አርባአ ጌተትያ ከብሮነ ካታማን ደእያ ካናነቱዋ ኦሌድኖ፤ ሸሻያ፥ አህማናነ ታልማያ ጌተትያ ያራቱዋ ጾኔድኖ።

ኦትንኤል ዳቢራ ካታማ ኦይቄዳ

(ኢያሳ 15:13-19)

11 ሄዋፐ ደንዲደ ይሁዳ አሳይ ዳቢራ ጌተትያ ካታማን ደእያ አሳ ኦላናዉ ቤዳ። ዳቢራ ካታማይ ካሰ ቅርያት-ሰፈራ ጌተቴ። 12 ካሌብ፥ “ቅርያት-ሰፈራ ኦለቲደ ኦይቂያ ኡራዉ ታን ታ ናቶ አክሶ እማና” ያጌዳ። 13 ካሌባ እሻ ቴፋ ቃናዛ ናአይ ኦትንኤል ሄ ካታማ ኦለቲደ ኦይቄዳ፤ ካሌብ ባረ ናቶ አክሶ አዉ እሜዳ።

14 አክሳ ኦትንኤላ ገልያ ዎደ፥ እ አዉ እዝዉ ጋድያ እማናዳን ዎሳና ማላ፥ ኦትንኤል እዞ ዞሬዳ። እዛ ባቁሉዋፐ ዎꬋዱ፤ ካሌብ እዞ፥ “አያ ኮያይ?” ያጊደ ኦቼዳ።

15 እዛ፥ “ታዉ ዎይቱዋ እማ። ኔን ካሰ ታዉ እሜዳ ጋዲ ዳሪ መላ ቢታ ግዴዳ ድራዉ፥ ሃꬃ ፑልቶቱዋ ታዉ እማርኪ” ያጋዱ። ካሌብ ክል ፑልቱዋካ ህርክ ፑልቱዋካ እዝዉ እሜዳ።

ይሁዳ ዛራቱነ ቢንያማ ዛራቱ ጾኔድኖ

16 ሙሴ ቦሉዋ ዛራቱ ቄናት ይሁዳ አሳና ዛምባ ካታማ ጌተትያ ያርኮ ካታማፐ ደንዴድኖ፤ አራዳ ጌተትያ ካታማፐ ገድሳ ባጋና፥ ኔጌባን ደእያ ይሁዳ መላ ቢታ ቤድኖ፤ ያን አማሌቃቱዋና ኡቴድኖ። 17 ይሁዳ አሳይ ስሞና አሳና እትፐ ቢደ፥ ጻፋታ ጌተትያ ካታማን ደእያ ካናነቱዋ ጾኔዳ፤ ካታማ ኡባ ꬋይሴዳ። ሄዋ ድራዉ ሆርማ * ያጊደ ሱንꬄድኖ። 18 ይሁዳ አሳይ ጉጂደካ ጋዛ፥ አስቃሎናነ ኤቅሮና ካታማቱዋ ኡንቱንቱ ዩሹዋን ደእያ ቢታቱዋናካ ኦይቄዳ። 19 መꬍና ጎዳይ ይሁዳ አሳና ደእያ ድራዉ፥ ገዘ ጋድያ ኡንቱንቱ ላቴድኖ፤ ሽን ደምባ ጋድያ አሳቶ ብራታፐ ኦሰቴዳ ኦላ ፓራ ጋረቱ ደእያ ድራዉ፥ ይሁዳ አሳይ ኡንቱንታ የደርሳናዉ ዳንዳይቤና። 20 ሙሴ ጌዳዋዳን፥ ከብሮነ ካታማ ካሌባዉ እሜድኖ፤ ካሌብ አናቀ ዛርያ ግድያ ሄዙ ያራቱዋ የደርሲደ ከሴዳ።

21 ሽን ቢንያማ ዛራቱ የሩሳላመን ደእያ ያቡሳቱዋ የደርስበይክኖ፤ ያትና፥ ያቡሳዋናቱ ቢንያማ ዛራቱዋና ሀቼ ጋካናዉ የሩሳላመን እትፐ ደኢኖ። *

ኤፍሬማነ ምናሰ ዛራቱ ቤቴለ ጾኒደ ኦይቄድኖ

22-23 ዮሴፎ ናናቱዋ፥ ኤፍሬማነ ምናሰ ዛራቱ ቃይ ቤቴለ ካታማ ቦላን ዎራጄድኖ። ካሰ ሄ ካታማይ ሎዛ ጌተቴ። ዎራጅያ ዎደ መꬍና ጎዳይ ኡንቱንቱና ደኤ። ዮሴፎ ዛራቱ ቤቴለ ካታማ ጾሞስያ አሳቱዋ ኪቴድኖ፥ 24 ኡንቱንቱ ካታማፐ ከስያ እት ብታንያ ደሚደ፥ “ካታማ ግዶ ዋን ገላናዉ ዳንዳየትንቶ ኑና በሶፐ፥ ኑን ነዉ ኬካና” ያጌድኖ። 25 እ ኡንቱንታ በሴዳ፤ ካታማን ደእያ አሳ ቃራ ማሻን ሙሸሬꬄድኖ፤ ሽን ሄ ብታንያነ አ ሶ አሳ ኡባ አሸድኖ። 26 ጉየፐ ሄ ብታኒ ሂተቱዋ ጋድያ ቢደ፥ ያን ካታማ ኬጼዳ፤ ሎዛ ያጊደ ሱንꬄዳ፤ ሀቼ ጋካናዉ ሄ ካታማይ ሄ ሱንꬃን ጼሰቴ።

እስራኤልያ አሳቱ ቢታፐ የደርስቤና አሳቱዋ

27 ምናሰ ዛራቱ ቤትሻና፥ ታእናካ፥ ዶራ፥ ይብላኣማነ ማግዶ ካታማቱዋንነ ኡንቱንቱ ዩሹዋን ደእያ ሞꬃቱዋን ደእያ አሳቱዋ ከሲደ የደርሳናዉ ዳንዳይበይክኖ። ያትና፥ ካናነቱ ያን ደኡዋ ምንሴድኖ። * 28 እስራኤልያ አሳይ ምኔዳ ዎደ፥ ካናነቱዋ ባረንቱ ዎልቃን ኦስሴድኖ፤ ሽን ኡንቱንታ ኡባና ጋድያፐ ከሲደ የደርስበይክኖ።

29 ኤፍሬማ ዛራቱካ ገዜራ ጌተትያ ካታማን ደእያ ካናነቱዋ ከሲደ የደርስበይክኖ፤ ያትና፥ ካናነ አሳቱ ያን ኡንቱንቱና እትፐ ደኤድኖ። *

30 ዛብሎና ዛራቱ ቅትሮና ካታማንነ ናህላላ ካታማን ደእያ አሳቱዋ ከሲደ የደርስበይክኖ፤ ያትና፥ ካናነቱ ያን ኡንቱንቱና እትፐ ደኤድኖ። ሽን ዛብሎና ዛራቱ ኡንቱንቱ ባረንቱ ዎልቃን ኦስሰድኖ።

31 አሴራ ዛራቱካ አኮን፥ ሲዶናን፥ አህላባን፥ አክዚባን፥ ሄልባን፥ አፌቃንነ ራሆባን ደእያ አሳቱዋ ከሲደ የደርስበይክኖ። 32 ካናነቱ ከሰናን አጌዳ ድራዉ፥ አሴራ ዛራቱ ኡንቱንቱና ያን እትፐ ደኤድኖ።

33 ንፍታሌማ ዛራቱካ ቤት-ሸመሻ ካታማንነ ቤት-አናታ ካታማን ደእያ አሳቱዋ ከሲደ የደርስበይክኖ፤ ሽን ካናነቱዋና ያን እትፐ ደኤድኖ። ቤት-ሸመሻነ ቤት-አናታ ካታማ አሳቱዋ ባረንቶ ዎልቃን ኦስሴድኖ።

34 አሞራዋናቱ ዳና ዘረꬃ ፑደ ገዝያዉ የደርሴድኖ፤ ኡንቱንቱ ዱገ ደምባ ጋድያ ዎናዳን ተኤድኖ።

35 አሞራዋናቱ ሄሬሳ ደርያንነ አያሎናነ ሻአልቢማ ጌተትያ ካታማቱዋን ደኡዋ ምንሴድኖ፤ ሽን ኤፍሬማነ ምናሰ ዛራቱ ምን ምኒደ ቢደ፥ ባረንቶ ዎልቃን ኦስሴድኖ። 36 አሞራዋናቱዋ ጋድያ ዛዋይ ሰላአ ማታን ደእያ አክራቢማ ጌተትያ ፑደꬃፐ ዶሚደ፥ ሁጲሳ ባጋ ፕኑዋ ጋኬ።

2

መꬍና ጎዳ ኪታንቻይ ቦክማ ቤዳ

1 መꬍና ጎዳ ኪታንቻይ ገልገላፐ ቦክማ ቢደ፥ እስራኤልያ አሳ ሀዋዳን ያጌዳ፤ “ታን ህንተንታ ግብጼፐ ከሳድ፤ በን ህንተንቱ ማይዛ አዋቶ እማና ጋደ ጫቄዳ ጋድያ ህንተንታ ገልሳድ። ህንተንታ ሀዋዳን ያጋድ፤ ‘ታን ህንተናና ጫቀቴዳ ጫቁዋ ኡባካ መንꬅከ፥ 2 ህንተንቱ ሀ ጋድያን ደእያ አሳቱዋና ቃላ ጫቁዋ ገሎፕተ፤ ኡንቱንቱ ያርሽያ ሳኣ ኮልተ’ ያጋድ፤ ሽን ህንተንቱ ታዉ አዛዘትበይክታ። አያዉ ሄዋዳን ሀኔድቴ?* 3 ሄዋ ድራዉ፥ ታን ኡንቱንታ፥ ህንተንቱ ስንꬃፐ የደርስከ፤ ኡንቱንቱ ህንተንቶ ሞርከ ግዳና፤ ኡንቱንቱ ጾሳቱካ ህንተንቶ ጲረ ግዳና ያጋይ” ያጌዳ። 4 መꬍና ጎዳ ኪታንቻይ ሄዋ እስራኤልያ አሳዉ ኡባዉ ሃሳዬዳ ዎደ፥ አሳይ ባረ ቃላ ꬎቁ ኦꬂደ ዬኬዳ። 5 ያቲደ ሄ ሳኣ ቦክማ * ያጊደ ሱንꬄዳ፤ ሄዋን መꬍና ጎዳዉ ያርሹዋ ያርሼዳ።

ኢያሱ ሀይቁዋ

6 ኢያሱ እስራኤልያ አሳ የዴዳዋፐ ጉይያን፥ አሳይ እቱ እቱ ባረና ሻክና ጋክያ ጋድያ አካናዉ ቤዳ። 7 ኢያሱ ደኡዋን ደኤዳ ላይꬃ ኡባን አሳይ መꬍና ጎዳዉ ኦꬄዳ፤ እ ሀይቄዳዋፐ ጉይያን፥ መꬍና ጎዳይ እስራኤልያ አሳዉ ኦꬄዳ ዎልቃማ ኦሱዋ ኡባ በኤዳ ጭማቱዋ ዎደ ኡባን መꬍና ጎዳዉ ኦꬅያዋ አግቤና።

8 መꬍና ጎዳ ቆማይ፥ ነዌ ናኣ ኢያሱ፥ ላይꬃይ ጼታነ ታሙዋ ግድና ሀይቄዳ፤ 9 ጋኣሻ ደርያፐ ሁጲሳ ባጋን፥ ኤፍሬማ ገዝያን፥ ትምናት-ሰራሀ ግያ ሳን ደእያ አ ላታ ጋድያን ሞጌድኖ። * 10 ሄ የለታ ኡባይ ሀይቂ ባረ ማይዛን ጋከቴዳዋፐ ጉይያን፥ መꬍና ጎዳ ዎይ እስራኤልያ አሳዉ እ ኦꬄዳዋ ኡባ ኤረና ሀራ የለታይ ደንዴዳ።

እስራኤልያ ዳናቱዋ

(2:11—16:31)

እስራኤልያ አሳይ ጾሳዉ ጎይንያዋ አግ ባሼዳ

11 ሄዋፐ ጉይያን፥ እስራኤልያ አሳይ መꬍና ጎዳ ስንꬃን ኢታባ ኦꬄዳ፤ ባኣላ ጌተትያ ኤቃቶ ጎይኔድኖ። 12 ግብጼ ጋድያፐ ኡንቱንታ ከሴዳ መꬍና ጎዳ፥ ባረንቱ ማይዛ አዎቱዋ ጾሳ አግ ባሼድኖ፤ ባረንቱ ዩሹዋን ደእያ አሳቱዋ ኤቃቱዋኮ ስሚደ፥ ኡንቱንቶ ጎይኔድኖ፤ ሄዋን መꬍና ጎዳ ሀንቀꬄድኖ። 13 ቃይ አ አግ ባሺደ፥ ባኣላዉነ አስታሮታዉ ጎይኔድኖ። 14 ያትና፥ መꬍና ጎዳ ሀንቁ እስራኤልያ አሳ ቦላ ኤጽ ከሴዳ፤ ቦንቂያዋንቱ ቦንቃናዳን ኡንቱንታ በስ ባሼዳ፤ ኡንቱንቱ ዩሹዋን ደእያ ሞርከቶ ኡንቱንታ አꬂደ እሜዳ። ያትና፥ ኡንቱንቱ ባረንቱ ሞርከቱዋና ኤቀታናዉ ዳንዳይበይክኖ። 15 ኡንቱንቱ ኦለታናዉ ከሴዳ ዎደ ኡባን፥ መꬍና ጎዳይ ካሰ ኡንቱንቶ ጫቄዳዋዳን ኡንቱንቱ ጾነታና ማላ፥ እ ኡንቱንቱ ቦላ ደንዴዳ። ያትና፥ ኡንቱንቱ ሎይꬅ ዋየꬄድኖ።

16 ያትና፥ መꬍና ጎዳይ ዳናቱዋ ኡንቱንቶ ደንꬄዳ፤ ኡንቱንቱ እስራኤልያ አሳ ቦንቄዳዋንቱ ኩሽያፐ አሼድኖ። 17 ሽን እስራኤልያ አሳይ ፕርድያ ዳናቶ አዛዘትቤና፤ ኡንቱንቱ መꬍና ጎዳዉ አማነተናን እጼድኖ፤ ሀራ ጾሳቱዋኮ ስሚደ፥ ኡንቱንቶ ጎይኔድኖ። ኡንቱንቱ አዎቱ ሀመቴዳ ኦግያፐ ኤለካ ጉየ ስሜድኖ፤ ኡንቱንቱ ማይዛ አዎቱ ጾሳዉ አዛዘቴዳዋዳን፥ ኡንቱንቱ አዛዘትበይክኖ። 18 መꬍና ጎዳይ ኡንቱንቶ ፕርድያ ዳናቱዋ ደንꬄዳ ዎደ አዉደነ እ ሄ ፕርድያ ዳናቱዋና እትፐ ግዴዳ፤ ሄ ዳናይ ደኡዋን ደኤዳ ላይꬃ ኡባን ኡንቱንቱ ሞርከቱዋ ኩሽያፐ ኡንቱንታ አሼዳ። አያዉ ጎፐ፥ ኡቁናይነ ቱጋይ ዳርና፥ ኡንቱንቱ ዋስያዋ ስሲደ፥ መꬍና ጎዳይ ኡንቱንቶ ቃረቴዳ። 19 ሽን ፕርድያ ዳናይ ሀይቄዳዋፐ ጉይያን፥ አሳይ ጉየ ስሚደ፥ ካሰ ኡንቱንቱ አዎቱ ኦꬄዳ ኢታፐ አꬌዳ ኢታ ኦꬄድኖ፤ ኡንቱንቱ ሀራ ጾሳቱዋኮ ስሚደ፥ ኡንቱንቶ ጎይኔድኖ፤ ባረንቱ ኢታ ኦሱዋነ ደሻ ኦግያ አገናን እጼድኖ። 20 መꬍና ጎዳ ሀንቁ እስራኤልያ አሳ ቦላ ኤጽ ከሴዳ፤ ያትና፥ መꬍና ጎዳይ ሀዋዳን ያጌዳ፤ “ሀ አሳይ ታን ኡንቱንቱ ማይዛ አዋቶ ገሌዳ ጫቁዋ መንꬄዳ ድራዉነ ታዉ አዛዘተናን እጼዳ ድራዉ፥ 21 ሀቼፐ ዶምና፥ ኢያሱ ሀይቄዳ ዎደ ቢታ ቦላን አቴዳ ጋደ አሳቱዋፐ እቱዋነ ታን ኡንቱንቱ ስንꬃፐ የደርሳደ ከስከ። 22 ሀ እስራኤልያ አሳይ ካሰ ባረንቱ ማይዛ አዎቱዋዳን ታ ኦግያ ካልንቶ፥ ዎይ ካለነንቶ ፓጫናዉ፥ መꬍና ጎዳይ ሄ አቴዳ ጋደ አሳቱዋን ጎኤታና” ያጌዳ። 23 ሄዋ ድራዉ፥ መꬍና ጎዳይ ሄ ጋደ አሳቱ ከሰናን ጋምአናዳን ኦꬄዳ። እ ኡንቱንታ ኤለካ የደርሲደ ከስቤና፤ ኢያሱዉካ ኡንቱንታ አꬂደ እምቤና።

3

ቢታ ቦላፐ የደርሰተናን አቴዳ አሳቱዋ

1 ካሰ ካናነን አይ ኦላነ ኦለቲደ ሜዘትቤና እስራኤልያ አሳ ፓጫና ማላ፥ መꬍና ጎዳይ ሀ አሳቱዋ አሼዳ። 2 እ ሄዋ ኦꬄዳዌ፥ ሀዋፐ ካሰ ኦላ ኦለቲደ ሜዘትቤና እስራኤልያ የለታ ኦለትያ ሂላ ታማርሳናሳ። 3 ሄ አሳቱ ኦና ኦኔ ጎፐ፥ እቼሹ ፕልስጼማ ካታማቱዋ ሞድያ አሳቱዋ፥ ካናነቱዋ ኡባ፥ ሲዶና ካታማ አሳቱዋነ ባኣል-ሄርሞነ ጌተትያ ደርያፐ ዶሚደ፥ ሀማታ ፕኑዋ ጋካናዉ ልባኖሳ ደርያን ደእያ ሂዌቱዋ። 4 መꬍና ጎዳይ ሙሴ ባጋና ካሰ እስራኤልያ ማይዛ አሳ አዋቶ እሜዳ አዛዙዋ ኡንቱንቱ አዛዘትንቶ አዛዘተነንቶ ፓጭሳናዉ ኡንቱንታ አሼዳ። 5 ያትና፥ እስራኤልያ አሳይ ካናነቱዋና፥ ሂዌቱዋና፥ አሞረቱዋና፥ ፓርዘቱዋና፥ ሂተቱዋናነ ያቡሳቱዋና እትፐ ደኤዳ። 6 ኡንቱንቱ ማጫ ናና ባረንቶ አኬድኖ፤ ባረንቱ ማጫ ናናካ ኡንቱንቱ አቱማ ናናቶ እሜድኖ። ያቲደ ኡንቱንቱ ጾሳቶ ጎይኔድኖ።

ኦትንኤላ

7 እስራኤልያ አሳይ መꬍና ጎዳ ስንꬃን ኢታባ ኦꬄዳ። ኡንቱንቱ መꬍና ጎዳ ባረንቱ ጾሳ ዶጊደ፥ ባኣላነ አሼሮ ጌተትያ ጾሳቶ ጎይኔድኖ። 8 ሄዋ ድራዉ፥ መꬍና ጎዳ ሀንቁ እስራኤልያ አሳ ቦላ ኤጽ ከሴዳ፤ ያትና፥ መꬍና ጎዳይ ማስጰጾምያ ጋድያ ካትያ ኩሻን-ርሽአታይማ ኩሽያን ኡንቱንታ አꬂደ እሜዳ፤ ኡንቱንቱ አዉ ሆስፑን ላይꬃ ሞደቴድኖ።

9 ሽን እስራኤልያ አሳይ መꬍና ጎዳዉ ዋሴዳ ዎደ፥ ኡንቱንታ አሽያ ኡራ ኪቴዳ፤ እካ ካሌባ ቴፋ እሻ ቃናዛ ናኣ ኦትንኤላ ጌተቴ። 10 መꬍና ጎዳ አያናይ አ ቦላ ዎꬍና፥ እ እስራኤልያ ቦላ ፕርድያ ዳና ግዴዳ። ኦላ ኦለታናዉ ቤዳ፤ መꬍና ጎዳይ ማስጰጾምያ ጋድያ ካትያ ኩሻን-ርሽአታይማ አዉ አꬂደ እሜዳ፤ ኩሻን-ርሽአታይማ ጾኔዳ። 11 ያትና፥ ጋዲ ኦይታሙ ላይꬃ ዎፓ ደሜዳ። ሄዋፐ ጉይያን፥ ቃናዛ ናአይ ኦትንኤል ሀይቄዳ።

ኤሁዳ

12 እስራኤልያ አሳይ ዛረꬂደካ መꬍና ጎዳ ስንꬃን ኢታባ ኦꬄዳ። መꬍና ጎዳ ስንꬃን ኡንቱንቱ ኢታባ ኦꬄዳ ድራዉ፥ መꬍና ጎዳይ ሞኣበ ካትያ ኤግሎን እስራኤልያ ቦላን ዎልቃማናዳን ኦꬄዳ። 13 ኤግሎን አሞናቱዋነ አማሌቃቱዋ ባረኮ ሺሽ ቢደ፥ እስራኤልያ አሳ ኦለቲደ ጾኔዳ፤ ዛምባ ካታማ ጌተትያ እያርኮ ካታማ ኦይቄዳ። 14 ያትና፥ እስራኤልያ አሳይ ሞኣበ ካትያ ኤግሎናዉ ታማነ ሆስፑን ላይꬃ ሞደቴዳ።

15 ሽን እስራኤልያ አሳይ መꬍና ጎዳዉ ዋሴዳ ዎደ፥ ኡንቱንታ አሽያ ኡራ ኪቴዳ፤ እካ ቢንያማ ዛርያፐ ጌራ ናኣ ኤሁዳ ጌተቴ፤ እ ሀድርሳ ኩሽያን ኦꬅያ አሳ። እስራኤልያ አሳይ ኤሁዳ ሞኣበ ካትያ ኤግሎናኮ ጊራና ኪቴዳ። 16 ኤሁድ ላኡ ባጋና ቃራቴዳ እት ዋꬋ ግዴዳ ማሻ ባረዉ ጊግሴዳ፤ ኡሸቻ ምይያ ባጋና ባረ ማዩዋ ግዶን ዳንጬዳ። 17 ሄዋፐ ጉይያን፥ ሞኣበ ካትያ ኤግሎናዉ ጊራ አክ አፊደ እሜዳ። ኤግሎን ሎይꬅ ኦርዶ አሳ። 18 ኤሁድ ጊራ ካትያዉ እሜዳዋፐ ጉይያን፥ ጊራ ቶኪደ ቤዳ አሳቱዋ ሞይዜዳ። 19 ሽን ኤሁድ ገልጋላ ማታን ደእያ ማሰቴዳ ሹቻቱዋ ማታፐ ኤግሎናኮ ጉየ ስም ቢደ፥ “ካትያዉ፥ ታን ነዉ ጹርያባይ ደኤ” ያጌዳ።

ካቲ፥ “ጮኡ ጋ!” ያጌዳ፤ ሄዋፐ ጉይያን አ ናግያዋንቱ ኡባይ ካረ ከሴድኖ።

20 ሄ ዎደ ካቲ ፖቅያን ደእያ እት ክፍልያን ባረካ ኡት ደእሽን፥ ኤሁድ አኮ ሺቂደ፥ “ጾሳይ ነዉ ኪቴዳባይ ደኤ” ያጌዳ። ካቲ ባረ ኡቴዳ ሳኣፐ ኤቄዳ፤ 21 ኤሁድ ባረ ሀድርሳ ኩሽያ የዲደ፥ ኡሸቻ ባጋ ምይያፐ ማሻ ሾዲደ፥ ካትያዉ ኡሉዋን ድርግንꬅ አጌዳ። 22 ያትና፥ ማሻዉ ቱቲ አተናን ኡሎ ግዶ ገልና፥ ሀንዳይ ካሜዳ። ኤሁድ ማሻ ካትያ ኡሉዋፐ ሾድቤና ድራዉ፥ ዞክያና ካንꬅ ከሴዳ። 23 ሄዋፐ ጉይያን ኤሁድ ካረ ከሲደ፥ ፖቅያን ደእያ ክፍልያ ፐንግያ ጎርዲደ፥ አ ቦላ ቁልፔዳ።

24 እ ብድጎዋፐ ጉይያን፥ ቆማቱ ዪደ፥ ፐንጊ ጎርደቴዳዋ በኤድኖ፤ ግዶ ክፍልያን ኡርቃ ሼሻዉ ኡተናን አገና ያጊደ ቆፔድኖ። 25 ኡንቱንቱ ናጉ ፖካና ጋካናዉ ሎይꬅ ናጌድኖ። ሽን ካቲ ፐንግያ ዶየናን እጽና፥ ቁልፕያ አኪደ ፐንግያ ዶዬድኖ፤ ባረንቱ ጎዳይ ሀይቂደ፥ ዉይግያን ኩንዴዳዋ በኤድኖ።

26 ኡንቱንቱ ናጊደ ጋምእ ደእሽን፥ ኤሁድ ከስ አኪደ፥ ማሰቴዳ ሹቻቱዋ አꬊደ፥ ሳኢራ ግያ ሳኣ ባቃቴዳ። 27 ኤፍሬማ ገዝያ ጋኬዳ ዎደ፥ እስራኤልያ አሳይ ኦላዉ ሺቃናዳን ማላካታ ፑኔዳ፤ አሳይ አ ካሊደ፥ ያፐ ዱገ ዎꬌዳ። 28 ኡንቱንታ፥ “ታና ካልተ፤ አያዉ ጎፐ፥ መꬍና ጎዳይ ህንተንቱ ሞርከቱዋ፥ ሞኣባቱዋ ህንተንቱ ኩሽያን አꬂደ እሜዳ” ያጌዳ። አ ካሊደ ዎꬊደ፥ ዮርዳኖሳ ሻፋ ፕንያ ሳአቱዋ ኦይቄድኖ፤ ሞኣበ አሳፐ እት ኡራይነ ሄዋና አናዳን ተኤድኖ። 29 ሄ ዎደ ሞኣበ አሳፐ ታሙ ሻአ ግድያ ዶረቴዳ ምኖ ኦላንቻቱዋ ዎꬌድኖ፤ እት አሳይነ ከስ አክ አትቤና። 30 ሄ ጋላስ ሞኣበ አሳይ እስራኤልያ አሳዉ ሞደቴዳ፤ ያትና ቢታይ ሆስፑን ታሙ ላይꬃ ዎፓ ደሜዳ።

ሻምጋራ

31 ኤሁዳፐ ጉይያን፥ አናታ ናአይ ሻምጋር ደንዴዳ፤ ፕልስጼማ አሳፐ ኡሱፑን ጼቱዋ ቦራ ላግያ ዶቁዋን ዎꬊደ፥ እስራኤልያ አሳ አሼዳ።

4

ድቦሮነ ባራቃ

1 ኤሁድ ሀይቄዳዋፐ ጉይያን፥ እስራኤልያ አሳይ መꬍና ጎዳ ስንꬃን ዛረꬂደካ ኢታባ ኦꬄዳ። 2 ሄዋ ድራዉ፥ መꬍና ጎዳይ ሀጾራ ጌተትያ ካታማን ካተቴዳ ካናነ ካትያ ያብናያዉ ኡንቱንታ አꬂደ እሜዳ፤ አ ኦላንቻቱዋ ጋዳዉ ስሳር ደርያ-ሀሮሼታ-ሀጎዪማ ጌተትያ ካታማን ደኤ። 3 ያብናያ ብራታፐ ኦሰቴዳ ኡዱፑን ጼቱ ፓራ ጋረቱ ደእያ ድራዉነ እ እስራኤልያ አሳ ቃረት ባይናን ላታሙ ላይꬃ ኡቁኔዳ ድራዉ፥ ኡንቱንቱ ማዱዋ ደማናዉ መꬍና ጎዳኮ ዋሴድኖ።

4 ሄ ዎደ ላፕዶታ ማቻታ ድቦራ፥ ትምቢትያ ኦድያና እስራኤልያ ቢታን ፕርድያ ዳናቶ። 5 ድቦራ ኤፍሬማ ገዝያን፥ ራማ ካታማፐነ ቤቴለ ካታማፐ ግዱዋን ደእያ ድቦር ዛምባ ጋርሳን ኡታደ ፕርዳዉ፤ እስራኤልያ አሳይ ባረ የዉዋ ፕርድሳናዉ ኢኮ ዬ። 6 እት ጋላስ ደቦራ አብኖኣማ ናኣ ባራቃ ንፍታሌማ ጋድያን ደእያ ቀዴሻ ካታማፐ ኪታደ ጼስሳዱ፤ “መꬍና ጎዳይ እስራኤልያ ጾሳይ ኔና ሀዋዳን ያጊደ አዛዜ፤ ‘ንፍታሌማ ዛርያፐነ ዛብሎና ዛርያፐ ታሙ ሻአ አሳ አካደ፥ ታቦራ ደርያ ባ። 7 ታን ያብና ኦላንቻቱዋ ጋዳዋይ ስሳር ፓራ ጋረቱዋነ ኦላንቻቱዋ አኪደ፥ ቂሾና ሻፋን ኔናና ኦላ ጋከታናዉ ያናዳን ኦꬃና፤ ታን ነዉ አ አꬃደ እማና’ ያጌ” ያጋዱ።

8 ያትና፥ ባራቅ፥ “ኔን ታናና ቦፐ፥ ታን ባና፤ ሽን ኔን ታናና ባና ꬋዮፐ፥ ታንካ ቢከ” ያጌዳ።

9 አ፥ “ኤኖ፥ ታን ኔናና ባና፤ ሽን መꬍና ጎዳይ ስሳራ ማጫ አሳ ኩሽያን አꬂደ እምያ ድራዉ፥ ሄ ቡሳይ ነዉ ቦንቾ ግደና” ያጋዱ። ደቦራ ደንዳደ፥ ባራቃና ቀዴሻ ባዱ። 10 ባራቅ ንፍታሌማነ ዛብሎና ዘረꬃ ቀዴሻ ጼስና፥ ታሙ ሻአ አሳይ አ ካሊደ ከሴዳ፤ ድቦራካ አናና ባዱ።

11 ሄ ዎደ ሄቤራ ጌተትያ እት ብታኒ ደኤ፤ እ ቄና አሳ፤ እ ሙሴ ቦሉዋ ሆባባ ያራ። እ ሀራ ቄናቱዋፐ ሻከቲደ፥ ቀዴሻኮ ሺቂደ፥ ዛእናኒማን ደእያ ዎላ ማታን ባረ ዱንካንያ ꬎጌዳ።

12 አብኖኣማ ናአይ ባራቅ ታቦራ ደርያ ቤዳዋ ስሳር ስሴዳ ዎደ፥ 13 ብራታፐ ኦሰቴዳ ባረ ኡዱፑን ጼቱ ፓራ ጋረቱዋነ ባረናና ደእያ አሳ ኡባ ጼስሲደ፥ ሀሮሼታ-ሀጎዪማፐ ቂሾና ሻፋ ሺሼዳ።

14 ያትና፥ ድቦራ ባራቃ፥ “ደንዳ! ሀቼ መꬍና ጎዳይ ነ ኩሽያን ስሳራ አꬂደ እምያ ጋላሳ። በአ፥ መꬍና ጎዳይ ኔፐ ስንꬃቲደ ቤዳ” ያጋዱ። ሄዋፐ ጉየ ባራቅ ታሙ ሻአ አሳ ካለꬂደ፥ ታቦራ ደርያፐ ዎꬌዳ። 15 መꬍና ጎዳይ ስሳራ፥ አ ፓራ ጋረቱዋ ኡባነ አ ኦላንቻቱዋ ኡባ ቃራ ማሻን ባራቃ ስንꬃፐ ባቃትሴዳ። ያትና፥ ስሳር ባረ ፓራ ጋርያፐ ዎꬊደ፥ ገድያን ባቃቴዳ። 16 ባራቅ ሄ ፓራ ጋረቱዋነ ኦላንቻቱዋ ሀሮሼታ-ሀጎዪማ ጋካናዉ የደርሴዳ። ስሳራ ኦላንቻቱ ኡባይ ቃራ ማሻን ሀይቄድኖ፤ እት አሳይነ አትቤና።

17 ሄ ዎደ ሀጾራ ካትያ ያብን ቄና ሄቤራ ጎለ አሳና ሳሮ ደኤ። ሄዋ ድራዉ፥ ስሳር ገድያን ባቃቲደ፥ ቄና ሄቤራ ማቻት ያኤል ዱንካንያ ጋኬዳ። 18 ያኤላ ስሳራ ሞካናዉ ከሳደ፥ “ታ ጎዳዉ፥ ገላ፤ ሃ ገላ፤ ያዮፓ” ያጋዱ። ዱንካንያ ኢኮ ገልና፥ አ ባረ ቡሉኩዋን ካማዱ።

19 ስሳር፥ “ታና ሳሜ፤ ኡሽያ ጉꬃ ሃꬃ እማርኪ” ያጌዳ። ማꬃ ትግያ ሚሻ ፖካደ ኡሻዱ፤ ያታደ ዛራደ ካማዱ። 20 ሄዋፐ ጉይያን እ እዞ፥ “ዱንካንያ ፐንግያን ኤአ። አይ አሳይ ዪደ፥ ‘ሀዋን አሳይ ደኢ?’ ያጊደ ኦቾፐ፥ ‘ባዋ’ ጋ” ያጌዳ።

21 ስሳር ሎይꬅ ዳቡሬዳ ድራዉ፥ ገምእሹዋ ፓኑሬዳ። ሄቤራ ማቻታ ያኤላ ማዶሻነ ዱንካንያ ꬎግያ ሽካሊያ አካደ፥ ሎዳን አኮ ሺቃዱ፤ ሺቃደ ꬎግያ ሽካልያ ሀይꬃ ካርያን ኤሳደ፥ ማርቴሉዋን ꬍሻደ፥ ቢታና ስክና፥ ስሳር ሀይቄዳ።

22 ባራቅ ስሳራ ኮዪደ ዪና፥ ያኤላ አ ሞካናዉ ካረ ከሳደ፥ “ሃያ፤ ኔን ኮይያ ብታንያ ታን ኔና በሳና” ያጋዱ። እዝና ዱንካንያ ግዶ ገሊደ፥ ስሳራ ሀይꬃ ካርያን ꬎጉ ገልና፥ አ አሃይ ሳኣን ግሴዳዋ በኤዳ።

23 ሄ ጋላስ ጾሳይ እስራኤልያ አሳይ ካናነ ካትያ ያብና ጾናናዳን ኦꬄዳ። 24 እስራኤልያ አሳይ ካናነ ካትያ ያብና ቦላ ምን ምኒደ ቢደ፥ ዉርሰꬃን አ ꬋይሴዳ።

5

ድቦራነ ባራቃ የꬃ

1 ሄ ጋላስ ድቦራነ አብኖኣማ ናአይ ባራቅ ሀ የꬃ የጼድኖ።

2 “እስራኤልያ አሳ

ካለꬅያዋንቱ ካለꬄዳ ድራዉ፥

አሳይካ ዶሲደ፥

ባረ ሁጲያ አꬂደ እሜዳ ድራዉ፥

መꬍና ጎዳ ጋላትተ!

3 “ህንተንቶ ካተቶ፥ ሀዋ ስስተ!

ህንተንቶ ደርያ ሞድያዋንቶ፥ ሀይዝተ!

ታን መꬍና ጎዳዉ የጻና።

መꬍና ጎዳዉ እስራኤልያ ጾሳዉ

ጋላታ የꬃ የጻና።

4 አቤት መꬍና ጎዳዉ፥

ኔን ሰኢራ ደርያፐ ደንዴዳ ዎደ፥

ኔን ኤዶማ ቢታፐ ከሴዳ ዎደ፥

ቢታይ ቃጼዳ።

ሳሉዋፐ እራይ ቡኬዳ፤

ኤ፥ ሃꬃይ ሻረቱዋፐ ዱገ ሶሶቴዳ።

5 መꬍና ጎዳ ስንꬃን ደረቱ ቃጼድኖ፤

ሀራይ አትና፥ ሲና ደሪካ መꬍና ጎዳ

እስራኤልያ ጾሳ ስንꬃን ኮኮሬዳ። *

6 “አናታ ናኣ ሻምጋና ዎደነ፥

ያኤላ ዎደ ጫና መህያ ላግያ፥

ዛልአንቻቱ ሄ ቢታና አꬍበይክኖ።

ኦግያና ብያዋንቱካ ኦግያ አጊደ፥

ሎሱዋና ቤድኖ።

7 እስራኤልያ ካታማቱ አሳይ ደኤና ሳኣ ግዴድኖ።

ታን ድቦራ፥ ታን እስራኤልያ አሳዉ፥

አቶ ግዳደ ደንዳና ጋካናዉ ኦንነ አትቤና።

8 እስራኤልያ አሳይ አላጋ ጾሳቱዋ ዶሬዳ ዎደ፥

ጋድያን ኦላይ ደንዴዳ።

ኦይታሙ ሻአ እስራኤልያ ኦላንቻቱዋ ግዱዋን

እት ጎንዳሊ ዎይ እት ቶር ቤትቤና።

9 ታ ዎዛናይ እስራኤልያ ኦላ ጋዳዋቱዋና ደኤ።

አሳ ግዶን ዶሲደ ባረንታ አꬂደ እሜዳዋንቱና ደኤ።

መꬍና ጎዳ ጋላትተ!

10 ህንተንቶ፥ ቦꬃ ሀረቱዋ ቶግያዋንቶ፥

ህንተንቶ፥ ግላስያ ቦላን ኡቴዳዋንቶ፥

ኦግያና ሀመትያዋንቶ፥

ሀዋ ስስተ!

11 ሃꬃ ኦላቱዋ ማታን ሺቄዳ የꬃንቻቱዋ የꬃ ስስተ።

ኡንቱንቱ መꬍና ጎዳይ ጽሎተꬃ ኦሱዋባ የጺኖ፤

ቃይ እስራኤልያ ኦላንቻቱዋ ጽሎተꬃ ኦሱዋባ የጺኖ።

“ሄዋፐ ጉይያን፥ መꬍና ጎዳ አሳይ

ካታማ ገልያ ፐንገቱዋኮ ዱገ ዎꬌዳ።

12 ድቦሬ! ቤጎታ! ቤጎታ!

ቤጎታ! ቤጎታደ ማዝሙርያ የጻ።

ባራቃ፥ ደንዳ!

ኔኖ፥ አብኖኣማ ናአዉ፥ ነ ኦሞዱዋ አካደ ያ።

13 “ሄዋፐ ጉይያን፥ አቴዳ አሳቱ

ካፓቱዋኮ ዱገ ዎꬌድኖ።

መꬍና ጎዳ አሳቱ ኦለታናዉ ጊጊደ

ድቦርኮ ዬድኖ።

14 አማሌቃ ዛራቱ በን ደኤዳ ሳኣን ደእያ፥

ኤፍሬማ አሳቱ ዬድኖ።

ቃይ ቢንያማ አሳቱ ኡንቱንታ ካሌድኖ።

ካፓቱ ማክራ ዛራቱዋፐነ፥

ኦላ ጋዳዋቱ ዛብሎና ዛራቱዋፐ ዱገ ዎꬌድኖ።

15 ይሳኮራ ካፓቱ ድቦርና ዬድኖ፤

ኤ፥ ይሳኮራ አሳይነ ባራቅካ ዬዳ፤

ኡንቱንቱ አ ጌዱዋ ካሊደ፥ ዛንጋራ ገሌድኖ።

ሽን ሮቤላ ዛራቱ ቆፋን ሻከቲደ፥

ያናዋ አጋናዋ ቃችበይክኖ።

16 ኡንቱንቱ አያዉ አቴድኖ?

ዶርሳቱዋ ሄምያዋንቱ እምቢልታ ስሳናዉ አቴድኖየ?

ሮቤላ ዛራቱ ቆፋን ሻከቲደ፥

ያናዋ አጋናዋ ቃችበይክኖ።

17 ጋላኣደ አሳቱ ዮርዳኖሳ ሻፋፐ ሄፍንꬃን አቴድኖ።

ዳና ዛራቱ ማርካባቱ ማታን አቴድኖ።

አሴራ ዛራቱ ባረንቱ ደእያ ሳኣን፥

ሜድትራነ አባ ላንቂያን አቴድኖ።

18 ዛብሎና ዛራቱ ባረንቱ ሸምፑዋ ሀይቆ አꬂደ እሜዳ አሳቱዋ።

ንፍታሌማ ዛራቱካ ኡንቱንቱዋዳን ኦላ ደምባን ባረንቱ ሸምፑዋ አꬂደ እሜድኖ።

19 ካተቱ ዪደ፥ ማግዶ ፑልቶቱዋ ማታን ደእያ ታእናካን ኦለቴድኖ።

ሄ ካናነ ካተቱ ያን ኦለቲደ፥

ኦሞዳናዉ አያ ብራነ ደምቤይክኖ።

20 ሳሉዋን ደእያ ጾልንተቱካ ኦለቴድኖ።

ባረንቱ ዩይያ ዩሻን ኡንቱንቱ ስሳራና ኦለቴድኖ።

21 ቂሾና ሻፋይ፥ በንፐ፥

ኤረቴዳ ቂሾና ሻፋይ ኩንꬂደ፥

ሄ ካተቱዋ ሾኪደ አፌዳ።

ታ ሸምፓቴ፥ ስም ምና፤

ስንꬃዉ ጋልፋ።

22 ሄዋፐ ጉይያን፥ ፓራ አሳቱ አንዳራሰቲደ ዬድኖ።

ፓራቱ ባረንቱ ኮትያን ጋድያ ጊርሴድኖ።

23 መꬍና ጎዳ ኪታንቻይ፥

‘መሮዛ ሸቂተ!

ያን ደእያ አሳ ኢሲደ ሸቂተ!

አያዉ ጎፐ፥ ኡንቱንቱ መꬍና ጎዳዉ ኤቃናዉ ይበይክኖ።

አ ዎልቃማ ሞርከቱዋና ኦለታናዉ ከስበይክኖ’ ያጌዳ።

24 “ቄና ሄቤራ ማቻታ

ያኤላ ማጫ አሳ ኡባፐ አንጀቴዳኖ ግዱ።

ዱንካነ ግዶን ደእያ ማጫ አሳ ኡባፐ እዛ አንጀቴዳኖ ግዱ።

25 ስሳር እዞ ሃꬃ ኦችና፥

ማꬃ አዉ እማዱ።

ሎኦ ቃራባን መኤዳ ማꬃ አሃዱ።

26 እት ኩሽያ የዳደ ዱንካንያ ሽካልያ፥

ኡሸቻ ኩሽያን ኦሳንቻቱዋ ማርቴሉዋ ኦይቃዱ።

ስሳራ ሁጲያን ꬎጋዱ፤

ሀይꬃ ካርያና ካንꬃ ከሳዱ።

27 ያትና፥ እ ቦልቁ ጊደ ኩንዴዳ።

እ ሄ እዝ ገድያ ማታን

ቦልቁ ጊደ ኩንዴዳ።

ሄ ኩንዴዳ ሳኣን ሀይቄዳ።

28 ስሳራ ዳያ ማስኮትያና ጼላዱ።

‘ታ ናኣ ፓራ ጋሪ አያዉ ጋምኤዴ?

ፓራቱ ኤሌሊደ አያዉ ስምበይክኖ?’

ያጋደ ኦቻዱ።

29 እዝ አꬌዳ ኤራንቻ ማጫ አሳቱ እዝ ኦሻ ዛሬድኖ።

ሽን እዛ ባረ ቆፋን ዛራ ዛራደካ ሀዋዳን ያጋዱ፤

30 ኡንቱንቱ ኦሞዲደ ሻክያዋ ደመናን አግክኖ።

እት እት ኦላንቻ እት እት ዎይ ላኡ ላኡ ዎዶራቱ ጋከናን አግክኖ።

ስሳራዉ ኡንቱንቱ ሎእያ ማዩዋ እማና፤

ቃይ ታዉካ ቆꬍያን ጻጻናዉ፥

ጽልፍያን አሌቀቲደ ሎእያ ማዮቱዋ

ኡንቱንቱ አሀና ያጋዱ።

31 “አቤት መꬍና ጎዳዉ፥ ነ ሞርከቱ ኡባይ ሄዋዳን ሀይቂኖ!

ሽን ነ ሲቃቱ ጉራ ዶልያ አዋዳን ጶልኖ፤

አዋይ ባረ ዎልቃን ከስያዋዳን” ያጌድኖ።

ሄዋፐ ጉይያን፥ ጋዲ ኦይታሙ ላይꬃ ዎፓ ደሜዳ።

6

ጌዶና

1 እስራኤልያ አሳይ መꬍና ጎዳ ስንꬃን ዛረꬂደ ኢታባ ኦꬄዳ። ሄዋ ድራዉ፥ መꬍና ጎዳይ ኡንቱንታ ሚድያማ አሳዉ አꬂደ እሜዳ። ላፑን ላይꬃ ኡንቱንታ ሞዴድኖ። 2 ምድያማ አሳይ እስራኤልያ አሳ ቦላ ምኔዳ፤ እስራኤልያ አሳይ ኡንቱንቱፐ አታናዉ ደርያ ቦላን ቆሰቲያሳ፥ ጎንጎሉዋነ ጌሱዋ ጊግሴዳ። 3 እስራኤልያ አሳይ ካꬃ ዘሬዳ ዎደ ኡባን፥ ሚድያማ አሳይ አማሌቃ አሳናነ አዋይ ዶልያ ባጋ ጋድያን ደእያ አሳና ዪደ ኡንቱንታ ኦሊኖ። 4 ኡንቱንቱ ሄ ጋድያን ዱንካኒደ፥ ጋዛ ካታማ ጋካናዉ፥ ጋድያ ኡባ ቦላን ዶሌዳባ ꬋይስኖ፤ ዶርሳ፥ መህያነ ሀርያ ላጊደ አፍያ ድራዉ፥ እስራኤልያ አሳዉ አያነ አሽክኖ። 5 ባረንቱ መህያነ ባረንቱ ዱንካንያ አኪደ፥ ቦሊ ይያዋዳን ጮራቲደ ዪኖ፤ ኡንቱንታነ ኡንቱንቱ ጋሎቱዋ ፓይዳናዉ ዳንዳየተና፤ ኡንቱንቱ ዪደ ጋድያ ባይዝኖ። 6 እስራኤልያ አሳይ ሚድያማ አሳ ጋሱዋን ካዉሼዳ፤ ያቲደ ማዱዋ ደማናዉ መꬍና ጎዳኮ ዋሴዳ።

7 ሚድያማ አሳ ጋሱዋን እስራኤልያ አሳይ መꬍና ጎዳኮ ዋሴዳ ዎደ፥ 8 መꬍና ጎዳይ ኡንቱንቱኮ እት ትምቢትያ ኦድያዋ ኪቴዳ። ትምቢትያ ኦድያዌ ኡንቱንታ፥ “መꬍና ጎዳይ እስራኤልያ ጾሳይ ሀዋዳን ያጌ፤ ‘ግብጼፐ፥ አይለተꬃ ጋድያፐ ታን ህንተንታ ከሳድ። 9 ታን ህንተንታ ግብጼ አሳ ኩሽያፐነ ኡቁንያ አሳ ኡባ ኩሽያፐ አሻድ፤ ህንተንቱ ስንꬃፐካ ኡቁንያ አሳ የደርሳደ፥ ኡንቱንቱ ጋድያ ህንተንቶ እማድ። 10 ያታደ ታን ህንተንታ፥ “ታን መꬍና ጎዳ ህንተንቱ ጾሳተነ፤ ህንተንቱ ኡንቱንቱ ጋድያ ላቴዳ አሞራዋናቱዋ ጾሳቶ ጎይኖፕተ” ያጋደ ኦዳድ። ሽን ህንተንቱ ታ ቃላ ስሰናን እጼድታ’ ያጌ” ያጌዳ።

11 ሄዋፐ ጉይያን፥ መꬍና ጎዳ ኪታንቻይ ኦፍራ ግያ ሳን ደእያ አብኤዘራ ያራ ዮኣሻ ዎላ ጋርሳን ኡቴዳ። ሄ ዎደ ዮኣሻ ናአይ ጌዶን ምድያማ አሳፐ ቆሰታናዉ ዎይንያ ኤሳ ጉምኢያሳን ዛርጋ ቡኬ። 12 ሄዋን መꬍና ጎዳ ኪታንቻይ አዉ ቤቲደ፥ “ላ ነኖ፥ ምኖ ኦላንቻዉ፥ መꬍና ጎዳይ ኔናና ደኤ” ያጌዳ።

13 ጌዶን አ፥ “ሀይ ታ ጎዳዉ! መꬍና ጎዳይ ኑናና ደእያዋ ግዶፐ፥ ሀ መቱ ኡባይ ያትና ኑና አያዉ ጋኬዴ? ኑ አዎቱ፥ ‘መꬍና ጎዳይ ኑና ግብጼ ጋድያፐ ከሴዳ’ ያጊደ ኑዉ ኦዴዳ ማላልስያ አ ኦሶቱ ኡባይ ሀቃን ደኢኖ? ሽን ሀእ መꬍና ጎዳይ ኑና ሙለ አጊደ፥ ሚድያማ አሳዉ አꬂደ እሜዳ” ያጌዳ።

14 ሄዋፐ ጉይያን መꬍና ጎዳይ አኮ ስሚደ፥ “ነዉ ደእያ ዎልቃን ባደ፥ እስራኤልያ አሳ ሚድያማ አሳ ኩሽያፐ አሻ። በአ፥ ኔና ኪትያዌ ታና” ያጌዳ።

15 ጌዶን፥ “አቤት መꬍና ጎዳዉ፥ ታን እስራኤልያ አሳ ዋታደ አሾ? ታ ያራይ ምናሰ ዛራቱዋ ኡባፐ አꬌዳ ላፋ፤ ታንካ ታ አዉዋ ሶ አሳ ኡባፐ ጉꬃ” ያጊደ ዛሬዳ።

16 መꬍና ጎዳይ፥ “ቱሙፐ ታን ኔናና ግዳና፤ እት አሳ ሾጭያዋዳን፥ ኔን ሚድያማ አሳ ሾጫደ ጾናና” ያጌዳ።

17 ጌዶን፥ “ኔን ታናን ናሸቴዳዋ ግዶፐ፥ ታናና ሃሳይያዌ ኔን ቱሙፐ ጾሳ ግድያዋ ታን ኤራና ማላ፥ ማላታ ታና በሳ። 18 ታን ጉየ ስማ ባደ፥ ነዉ እምያዋ አሀና ጋካናዉ፥ ሀያና ሀዋፐ ቦፓ” ያጌዳ።

መꬍና ጎዳይ፥ “ኔን ስማና ጋካናዉ፥ ታን ሀዋን ናጋና” ያጌዳ።

19 ጌዶን ባረ ሶ ገሊደ፥ ቦልትቦልታ ዴሻ ማራ ሹኪደ ካꬄዳ፤ እት ታሙ ኪሎ ግራመ ግድያ ꬊልያ አኪደ፥ እርሹዋ የገናን ኡክꬃ ኡኬዳ። አሹዋ ማሶፍያን ዎꬂደ፥ ጫባ ከርያን ትጌዳ፤ ኡባካ አኪደ አፊደ፥ ዎላ ጋርሳን ኡቴዳ ጾሳ ኪታንቻዉ ሺሼዳ። 20 ጾሳ ኪታንቻይ አ፥ “አሹዋነ እርሹ ገልቤና ኡክꬃ አካደ፥ ሀ ሹቻ ቦላ ዎꬃ፤ ጫባካ አ ቦላ ትጋ” ያጌዳ፤ ሄዋፐ ጉይያን ጌዶን ሄዋዳን ኦꬄዳ። 21 መꬍና ጎዳ ኪታንቻይ ባረ ኩሽያን ኦይቄዳ ጻምኣ ጼራን አሹዋካ እርሹ ገልቤና ኡክꬃ ቦቼዳ፤ ታማይ ሹቻ ግዶፐ ከሲደ፥ አሹዋካ እርሹ ገልቤና ኡክꬃ ሜዳ፤ ሄዋፐ ጉይያን፥ መꬍና ጎዳ ኪታንቻይ አ ስንꬃፐ ጌሜዳ።

22 ጌዶን በኤዳዌ መꬍና ጎዳ ኪታንቻ ግድያዋ አኬኬዳ ዎደ፥ “አየ አና! ኡባ ሞድያ መꬍና ጎዳዉ፥ ታን መꬍና ጎዳ ኪታንቻ ታ አይፍያን በኣድ!” ያጌዳ።

23 ሽን መꬍና ጎዳይ፥ “ሳሩ ነዉ ግዶ! ያዮፓ! ሀይቃካ” ያጌዳ። 24 ጌዶን መꬍና ጎዳዉ ያርሽያ ሳኣ ያን ጊግሲደ፥ ሄ ሳኣ መꬍና ጎዳይ ሳሮ ጾሳ ያጊደ ሱንꬄዳ። ሄ ያርሽያ ሳአይ አብኤዘራ ያራቱዋሳ ግድያ ኦፍራን ሀቼ ጋካናዉ ኤቂደ ደኤ።

25 ሄ ጋላስ ቃማ መꬍና ጎዳይ ጌዶና፥ “ነ አዉዋ ቦራ ላኤንꬁዋ፥ ላይꬃይ ላፑና ግዴዳዋ አካ። ነ አዉ ባኣላ ጌተትያ ኤቃዉ ያርሽያ ሳኣ ኮላ፤ አ ጋጻን ደእያ አሼሮ ጌተትያ ማጫ ጾሳቱ ምስልያካ ቃንጸሬꬃ የጋ። 26 ሀ ደርያ ሁጲያን መꬍና ጎዳዉ፥ ነ ጾሳዉ፥ ሹቻፐ ያርሽያ ሳኣ ሎይꬃደ ጊግሳ፤ ሄዋፐ ጉይያን፥ ኔን ቃንጸሬꬄዳ አሼሮ ጌተትያ ጾሳቱ ምስልያ ቆኡዋ ኤꬃደ፥ ላኤንꬆ ቦራ ኡባና ጹግያ ያርሹዋ ኡዳደ ያርሻ” ያጌዳ። 27 ጌዶን ባረ ቆማቱዋፐ ታማቱዋ አኪደ፥ መꬍና ጎዳይ አዉ ኦዴዳዋዳን ኦꬄዳ። ሽን እ ባረ አዉዋ ሶ አሳዉነ ካታማን ደእያ አሳዉ ያዬዳ ድራዉ፥ ሄዋ ጋላሳን ኦꬅያዋ አጊደ ቃማን ኦꬄዳ።

28 ዎንታ ጉራን ካታማ አሳይ ደንዴዳ ዎደ፥ ባኣላ ጌተትያ ኤቃዉ ያርሽያ ሳአይ ኮለት ክቼዳዋነ አ ላንቂያን ደእያ አሼር ምስሊ ቃንጸቲደ ዎꬌዳዋ በኤዳ። ቃይ ኡንቱንቱ ያርሽያ ሳአይ ጊጌዳዋነ አ ቦላ ላኤንꬆ ቦራይ ያርሸቴዳዋ በኤድኖ። 29 ባረንቱ ግዶን፥ “ላ ሀዋ ኦꬄዳዌ ኦኔ?” ያጊደ እቱ እቱዋ ኦቼድኖ። ኡንቱንቱ ዩይ ዩዪደ ኦቺደ፥ ሄዋ ኦꬄዳዌ ዮኣሻ ናኣ ጌዶና ግድያዋ ኤሬድኖ። 30 ሄዋፐ ጉይያን ካታማ አሳይ ዮኣሻ፥ “ባኣላ ጌተትያ ኤቃዉ ያርሽያ ሳኣ ኮሌዳ ድራዉነ አ ላንቂያን ደእያ አሼር ምስልያ ቃንጸረꬂደ የጌዳ ድራዉ፥ ኑን አ ዎꬋና ማላ፥ ነ ናኣ ሃ ከሳ” ያጌዳ።

31 ዮኣሽ ባረ ቦላን ደንዴዳ አሳ ኡባ፥ “ህንተንቱ ባኣላዉ ሞተቲቴ? ዎይ ህንተንቱ አ አሻናዉ አባካቴ? ህንተንቱ ግዶፐ አዉ ሞተትያ ኡራይ ደኦፐ፥ ሳአይ ዎንታናዉ እ ሀይቆ! ባኣል ጾሳ ግዶፐ፥ ባረ ያርሽያ ሳኣ ኮሌዳዋና እ ባረዉ ሞተቶ” ያጌዳ። 32 ያትና፥ ሄ ጋላስ ዮኣሽ፥ “ኮለቴዳዌ አዉ ያርሽያ ሳኣ ግዴዳ ድራዉ፥ አናና ባኣል ሞተቶ” ያጊደ ጌዶና ሱንꬃ የሩባኣላ ጊደ ሱንꬄዳ።

33 ሄዋፐ ጉይያን፥ ሚድያማ ጋድያ አሳይ፥ አማሌቃ ጋድያ አሳይነ አዋይ ዶልያ ባጋ ጋድያ አሳይ ኡባይ እትፐ ሺቂደ፥ ዮርዳኖሳ ሻፋ ፕኔድኖ፤ እዝራኤላ ግያ ዎምባን ዱንካኔድኖ። 34 ሄዋፐ ጉይያን፥ መꬍና ጎዳ አያናይ ጌዶና ቦላ ዎꬌዳ፤ አብኤዘራ ያራ ግድያ አሳይ ኡባይ ባረና ካላና ማላ፥ ኡንቱንታ ጼሳናዉ ማላካታ ፑኔዳ። 35 ምናሰ ዛራቱዋ ኡባዉ አሳ ኪቲደ፥ ባረና ካላና ማላ ኡንቱንታካ ጼስሴዳ። ቃይ አሴራ ዛረቶ፥ ዛብሎና ዛረቶነ ንፍታሌማ ዛረቶ አሳ ኪትና፥ ኡንቱንቱካ አናና ኦላ ባናዉ ከሴድኖ።

36 ሄዋፐ ጉይያን ጌዶን ጾሳ፥ “ታን እስራኤልያ አሳ አሻና ማላ፥ ኔን ታና ዶሬዳዋ ታዉ ኦዴዳዋ ግዶፐ፥ 37 በአ፥ ዛርጋ ቡክያ ኡዱማን ዶርሳ አጎዛ ታን ዎꬃና፤ ከተርሳይ ሄ ዶርሳ አጎዛ ጻላላን ደእና፥ ቢታ ኡባይ መላ ግዶፐ፥ ኔን ኦዴዳዋዳን፥ እስራኤልያ አሳ ኔን ታ ኩሽያን አሻናዋ ታን ኤራና” ያጌዳ። 38 እ ጌዳዋዳን ሀኔዳ። ዎንተꬃ ጋላስ ጉራ ጉራና ደንዲደ፥ ዶርሳ አጎዛ ጉምኤዳ ዎደ፥ እት ኩይጻሮ ግድያ ሃꬃይ አፐ ከሴዳ።

39 ያትና፥ ጌዶን ቃይካ ጾሳ፥ “ሀያና ሀንቀቶፓ! ታን ኔና ጉጃደካ እት ገደ ኦቻይ፤ ዶርሳ አጎዛ ቦላ ሀራ ማላታ በሳናዳን ታን ኔና ኦቻይ። ሀእ ቃይ ዶርሳ አጎዛይ መላ ግድና፥ ቢታይ እርጺደ ከተርሳታናዳን ኡዳርኪ” ያጌዳ። 40 ሄ ጋላስ ቃማ ጾሳይ ሄ ማላታ ኦꬄዳ። ዎንተꬃ ጋላስ ጉራ ዶርሳ አጎዛ መላ ግድና፥ ቢታ ኡባይ እርጺደ ከተርሳቴዳ።

7

ጌዶን ሚድያማቱዋ ጾኔዳ

1 የሩባኣላ ጌተትያ ጌዶንነ አናና ደእያ አሳይ ኡባይ ዎንታ ጉራን ደንድ ቢደ፥ ሀሮዳ ጌተትያ ፑልትያ ማታን ዱንካኔዳ። ሚድያማ ጋደ አሳቱካ ህንቱቱፐ ሁጲሳ ባጋና ሞረ ጌተትያ ደርያ ማታን ደእያ ዎምባ ግዶን ዱንካኔድኖ።

2 መꬍና ጎዳይ ጌዶና ሀዋዳን ያጌዳ፤ “ሚድያማ አሳ ታን ህንተንቱ ኩሽያን አꬃደ እማናዉ፥ ኔናና ደእያ አሳይ ዳሬዳ፤ እስራኤልያ አሳይ፥ ‘ኑ ዎልቃን አቴዶ’ ጊደ ታ ቦላ ጬቀተና ማላ፥ ምድያማ አሳ ታን ኡንቱንቶ አꬃደ እምከ። 3 ሄዋ ድራዉ፥ ሀእ አሳዉ፥ ‘ያሻን ኮኮርያ አሳይ ኦንነ ደኦፐ፥ ጋላኣደ ደርያፐ ስሚደ፥ ጉየ ባረ ሶ ባረ ሶ ቦ’ ያጋደ አዋያ” ያጌዳ። ያትና፥ ላታማነ ላኡ ሻአ አሳይ ጉየ ስሜዳ፤ ታሙ ሻአ አሳይ አቴዳ። *

4 ሄዋፐ ጉይያን መꬍና ጎዳይ ጌዶና፥ “ሀእካ አሳይ ዳሬዳ። ኔን ኡንቱንታ ዱገ ሃꬃዉ አፋ፤ ታን ኡንቱንታ ነዉ ያን ሻካና። ታን፥ ‘ሀዌ ኔናና ቦ’ ግያዌ ኔናና ቦ፤ ታን፥ ‘ሀዌ ኔናና ቦፖ’ ግያዌ ቦፖ” ያጌዳ።

5 ያትና፥ ጌዶን አሳ ሃꬃኮ አፌዳ። መꬍና ጎዳይ ጌዶና፥ “ሀ አሳ ግዶፐ ጉልባቲደ ሃꬃ ኡሽያዋንታነ፥ ካናዳን ሃꬃ እንጻርሳን ላባጭ ላባጭ ኦꬂደ ኡሽያዋንታ ሻካ” ያጌዳ። 6 ባረንቱ ኩሽያን ሃꬃ ኮጰቲደ ላባጭ ኦꬂደ ኡሼዳዋንቱ ፓይዱ ሄዙ ጼታ፤ ሽን አቴዳዋንቱ ኡባይ ሃꬃ ኡሻናዉ ጉልባቴድኖ።

7 መꬍና ጎዳይ ጌዶና፥ “ባረንቱ ኩሽያን ሃꬃ ኤቁዋን ኮጰቲደ ላባጭ ኦꬄዳ ሄዙ ጼቱ አሳቱዋን ታን ህንተንታ አሻና፤ ሚድያማ አሳቱዋ ህንተንቶ አꬃደ እማና። ሽን አቴዳ አሳይ ኡባይ ባረ ሶ ባረ ሶ ስሞ” ያጌዳ። 8 ያትና፥ ጌዶን አሳቱዋ ሽንቃነ ማላካታ አኬዳ ሄዙ ጼቱ አሳቱዋ ባረናና አሺደ፥ የንኮ አሳ ኡባ ኡንቱንቱ ሶ ኡንቱንቱ ሶ የዴዳ። ሀ ኡባባይ ሀንያ ዎደ፥ ሚድያማ ኦላንቻቱ ኡንቱቱፐ ህርክ ባጋና ዎምባን ዱንካኒደ ኡቴድኖ።

9 ሄ ጋላስ ቃማን መꬍና ጎዳይ ጌዶና፥ “ታን ነዉ አꬃደ እሜዳ ድራዉ፥ ደንዳደ ኡንቱንቱ ዱንካኔዳ ሳኣን ኡንቱንቱና ኦላ ጋከታ። 10 ኔን ባደ ኦላናዉ ያዮፐ፥ ነ ቆማ ፑራ አካደ፥ ኡንቱንቱ ዱንካኔዳ ሳኣ ዱገ ባደ፥ 11 ኡንቱንቱ ግያዋ ስሳ። ሄዋፐ ጉይያን፥ ኔን ኡንቱንታ ኦላናዉ ምናና” ያጌዳ።

ጌዶንነ አ ቆማይ ፑር፥ ምድያማቱ ዱንካኔዳ ሳኣ ጋጻን ናግያ ኦላንቻቱዋኮ ቤድኖ። 12 ሄ ዎደ ቦልያዳን ጮራቴዳ ሚድያማ አሳይ፥ አማሌቃ አሳይነ አዋይ ዶልያ ባጋና ደእያ አሳይ ኡባይ ዎምባ ግዶን ዱንካኒደ ኡቴድኖ። ኡንቱቱ ጋሎቱ አባ ዶናን ደእያ ሻፍያዳን ፓይዳናዉ ዳንዳየተናዋንታ።

13 ጌዶን ያ ጋክያ ዎደ፥ እት ብታኒ ባረ አኩመቴዳ አኩሙዋ ባረ ላግያዉ ኦዴ፤ “ስሳ፥ ታን አኩሙዋ አኩመታድ። እት ባንጋ ኡክꬃይ ጎንዶረቲደ፥ ሚድያማቱ ዱንካኔዳ ሳኣ ዬዳ። ጋኪደ ዱንካንያ ዶምኤዳ፤ ዱንካኒ አꬍ ዎꬊደ ምጨቴዳ” ያጌዳ።

14 ሄዋፐ ጉየ አ ላጊ ዛሪደ፥ “ሄዌ እስራኤልያ ዮኣሻ ናኣ ጌዶና ማሻፐ አትና፥ ሀራባ ግደና። ጾሳይ ሚድያማነ ምድያማቱዋና ደእያ ኦላንቻቱዋ ኡባ ጌዶናዉ አꬂደ እሜዳ” ያጌዳ።

15 ጌዶን ሄ ኦዴዳ አኩሙዋነ አኩሙዋ ብርሸꬃ ስሴዳ ዎደ፥ ጉልባቲደ ጾሳዉ ጎይኔዳ። ሄዋፐ ጉይያን፥ እስራኤላቱ ዱንካኔዳ ሳኣ ጉየ ስሚደ፥ “ደንድተ! መꬍና ጎዳይ ሚድያማ ኦላንቻቱዋ ህንተንቱ ኩሽያን አꬂደ እሜዳ!” ያጌዳ። 16 ሄዙ ጼቱ አሳቱዋ ሄዙ ጭታን ሻኬዳ፤ ኡንቱንቶ ሁጲያን ሁጲያን እት እት ማላካታነ ግዶን ኤጽያ ጾምፒ ደእያ እት እት ጻሩዋ እሜዳ። 17 ኡንቱንታ፦ “ታኮ ሃ ጼሊደ፥ ታን ኦꬅያዋ ኦꬅተ። ታን ኡንቱንቱ ዱንካኔዳ ሳኣ ማታ ጋካደ ኦꬅያዋዳን፥ ህንተንቱካ ኦꬅተ። 18 ታንነ ታናና ደእያዋንቱ ኡባቱ ማላካታ ፑንያ ዎደ፥ ህንተንቱካ ኡንቱንቱ ዱንካኔዳ ሳኣ ዩይ አꬊደ፥ ህንተንቱ ማላካታ ፑኒደ፥ ‘መꬍና ጎዳዉነ ጌዶናዉ!’ ያጊደ ዋስተ” ያጌዳ።

19 ቃማዉ ግዶ ግሹዋ ግዳናዉ ጉꬃ አትደእሽን፥ ናግያ ኦላንቻቱ ላመቴዳዋፐ ጉይያን፥ ጌዶንነ አናና ደእያ ጼቱ አሳቱ ቢደ፥ ሚድያማቱ ዱንካኔዳ ሳኣ ማታ ጋኪደ ባረንቱ ማላካታ ፑኔድኖ፤ ባረንቱ ኦይቄዳ ጻሩዋ ኡባካ መንꬄድኖ። 20 ሀራ ባጋና ደእያ ላኡ ጭታቱካ ባረንቱ ማላካታ ፑኒደ፥ ጻሮቱዋካ መንꬄድኖ፤ ሀድርሳ ኩሽያን ኤጽያ ጾምፕያ፥ ኡሸቻ ኩሽያን ማላካታ ኦይቂደ ፑኒደ፥ “መꬍና ጎዳዉነ ጌዶናዉ ማሻን ኦለቴቶ!” ያጊደ ዋሴድኖ። 21 አሳይ ኡባይ ሚድያማቱ ዱንካኔዳ ሳኣ ዩሹዋን ባረ ሳኣን ሳኣን ኤቂደእሽን፥ ሚድያማ ኦላንቻቱ ኡባይ ዋሲደ ባቃቴድኖ። 22 ጌዶና አሳይ ሄዙ ጼቱ ማላካታ ፑኔዳ ዎደ፥ ሞርከቱዋ ኦላንቻቱ ባረንቱ ማሻን እቱ እቱዋ ዎꬋናዳን መꬍና ጎዳይ ኦꬄዳ፤ ያትና፥ አቴዳ ኦላንቻቱ ጽሬራኮ ስሚደ፥ ቤትሺጻ ጌተትያ ካታማ ጋካናዉ፥ ሄዋፐካ አꬊደ፥ ጻባታ ማታን ደእያ አቤል-ማሆላ ጋካናዉ ባቃቴድኖ።

23 ሄዋፐ ጉይያን ጌዶን፥ ንፍታሌማ ዛርያፐ፥ አሴራ ዛርያፐነ ምናሰ ዛራቱዋ ኡባፐ እስራኤልያ አሳ ጼሲደ ሺሽና፥ ኡንቱንቱ ሚድያማቱዋ የደርሴድኖ። 24 ኤፍሬማ ገዝያን ደእያ አሳ ኡባኮ ጌዶን አሳ ኪቲደ፥ “ሚድያማ አሳ ኦላናዉ ዱገ ዎꬍተ፤ ቤትባና ጋካናዉ ደእያ ዮርዳኖሳ ሻፋነ አን ገልያ ቄር ሻፋቱዋ ኡንቱቱፐ ካሰቲደ ኦይቂተ” ያጌዳ። ሄዋፐ ጉየ ኤፍሬማ አሳይ ኡባይ ጼገት ሺቂደ፥ ቤትባራ ጋካናዉ ዮርዳኖሳ ሻፋነ አን ገልያ ቄር ሻፋቱዋ ኦይቄዳ። 25 ኦሬባነ ዛኤባ ጌተትያ ሚድያማቱዋ ካፓቱዋ ላኡዋ ኦሞዴድኖ፤ ኦሬባ ኦሬባ ዛላ ግያ ሳን ዎꬌድኖ፤ ዛኤባ ቃይ ዛኤባ ዎይንያ ጉምእያ ሳኣ ግያ ሳኣን ዎꬌድኖ። ሄዋፐ ጉየና አቴዳ ሚድያማቱዋ የደርሲደ፥ ኦሬባ ቆꬍያነ ዛኤባ ቆꬍያ ሙጬድኖ፤ ኡንቱንቱ ጉገቱዋ ጌዶናኮ አሄድኖ። ሄ ዎደ ጌዶን ዮርዳኖሳ ሻፋፐ ሄፍንꬃ አዋይ ዶልያ ባጋና ደኤዳ።

8

ሚድያማቱ ዉርሰꬃ ጾኑዋ ጾነቴድኖ

1 ሄዋፐ ጉይያን፥ ኤፍሬማ አሳይ ጌዶና፥ “ሚድያማቱዋ ኦላናዉ ባደ ኑና አያዉ ጼሳበይኪ? ኑና አያዉ ሀዋዳን ኦꬃዲ?” ያጊደ ሎይꬅ ፓሉመቴድኖ።

2 ሽን ጌዶን ዛሪደ፥ “ታን ኦꬄዳዋፐ ህንተንቱ ኦꬄዳዌ አነየ? ታ ያራቱ አብኤዘራቱ ሺሼዳ ሙለ ካꬃፐ ህንተንቱ ኤፍሬማ ዛራቱ ቆሬዳ ቃርሚ ኬከነየ? 3 ሚድያማቱዋ ካፓቱዋ፥ ኦሬባነ ዛኤባ ጾሳይ ህንተንቱ ኩሽያን አꬂደ እሜዳ። ህንተንቱ ኦꬄዳዋ ማላ፥ ታን አይ ኦꬃናዉ ዳንዳያይታ?” ያጌዳ። እ ሄዋዳን ጊና፥ ኡንቱንቱ ሀንቁዋፐ ዛርቤድኖ። *

4 ጌዶንነ አናና ደእያ ሄዙ ጼቱ አሳይ ዮርዳኖሳ ሻፋ ዪደ ፕኔድኖ፤ ኡንቱንቱ አይ ዳቡሮፐካ፥ ባረንቱ ሞርከቱዋ የደርስያዋ አግበይክኖ። 5 የደርሲደ ሱኮታ ጋኬዳ ዎደ፥ ጌዶን ካታማ አሳ፥ “ታ አሳይ ዳቡሬዳ ድራዉ፥ ሀያና አማሬዳ ኡክꬃ እሜርክቴ። ታን ሚድያማቱዋ ካተቱዋ ዘባሀነ ጻልሙናአ የደርሳደ ደአይ” ያጌዳ።

6 ሄዋፐ ጉየ ሱኮታ ካታማ ካፓቱ፥ “ዘባሀነ ጻልሙናአ ኔን ኦሞዳበይካሽን፥ ነ ኦላንቻቶ አያዉ ኡክꬃ እማኔ?” ያጌድኖ።

7 ያትና፥ ጌዶን፥ “ሎአ አይነ ባዋ! መꬍና ጎዳይ ዘባሀነ ጻልሙናአ ታ ኩሽያን አꬂደ እምያ ዎደ፥ ታን መላ ቢታ አጉንꬃንነ ክንድቹዋን ህንተንታ ዋꬋና” ያጌዳ። 8 ሄዋፐ ፓኑኤላ ግያ ሳኣ ቤዳ፤ ያን ደእያ አሳካ ሄ ኦሻ ኦቼዳ። ሽን ፓኑኤላ አሳይካ ሱኮታ ካታማ አሳይ ዛሬዳዋዳን ዛሬዳ። 9 ያትና፥ ፓኑኤላ አሳካ፥ “ታን ጾናደ ሳሮ ስምያ ዎደ፥ ህንተንቱ ካታማ ናግያ ሀ አዱሳ ግምቢያ ላላና” ያጌዳ።

10 ዘባህነ ጻልሙናእ አዋይ ዶልያ ባጋፐ ዬዳ ኦላንቻቱዋፐ አቴዳ ባረንቱ ታማነ እቼሹ ሻአ ኦላንቻቱዋና ቃርቆራ ጌተትያ ካታማን ደኢኖ። ካሰ አዋይ ዶልያ ባጋፐ ዬዳ ኦላንቻቱዋፐ ማሻን ኦለትያ እት እት ጼታነ ላታሙ ሻአ ግድያ ኦላንቻቱ ኦላን ሀይቂ ዉሬድኖ። 11 ጌዶን ኖባሀፐነ ዮግባሀፐ አዋይ ዶልያ ባጋን ደእያ ዛላናቱዋ ጋጻ ኦግያና ቢደ፥ ሄዋን ደእያ ኦላንቻቱዋ ቦላ ኡንቱንቱ አኬከናን ደእሽን ዎራጄዳ፤ 12 ኡንቱንቱ ኡባይ ዳጋሜድኖ። ሚድያማ ካተቱ ዘባህነ ጻልሙናእ ላአቱካ ባቃቴድኖ፤ ሽን ጌዶን ኡንቱንታ የደርስ ጋኪደ ኦሞዴዳ።

13 ዮኣሻ ናአይ ጌዶን ኦላፐ ሄሬሳ ፕኑዋና ስሜዳ። 14 ሱኮተፐ እት ዎዳላ ኦይቂደ ኦቼዳ። ዎዳላይ ሱኮታ ካፓቱነ ጭማቱዋ ላፑን ታማነ ላፑናቱዋ ሱንꬃ ጻፊደ አዉ እሜዳ። 15 ሄዋፐ ጉይያን፥ ጌዶን ሱኮታ አሳኮ ዪደ፥ “ ‘ዘባሀነ ጻልሙናአ ኔን ኦሞዳበይካሽን፥ ነ ዳቡሬዳ አሳዉ አያዉ ኡክꬃ እማኔ?’ ጊደ ህንተንቱ ታና ቅሊጬድታ፤ ሽን ዘባሀነ ጻልሙናአ ሀዋንታ በእተ” ያጌዳ። 16 ሄዋፐ ጉይያን፥ መላ ቢታ አጉንꬃንነ ክንድቹዋን ዋꬊደ፤ ሱኮታ ካፓቱዋ ቃጻዬዳ። 17 ቃይ ፓኑኤላን ካታማ ናግያ አዱሳ ግምቢያ ላሊደ፥ ካታማን ደእያ አቱማ አሳ ዎꬌዳ።

18 ያቲደ ጌዶን ዘባሀነ ጻልሙናአ፥ “ህንተንቱ ታቦራን ዎꬌዳ አሳቱ አይ ማሌ?” ያጊደ ኦቼዳ።

ሽን ኡንቱንቱ፥ “ነ ማላ፤ ኡንቱንቱ ኡባይካ ካትያ ናና ማላትኖ” ያጊደ ዛሬድኖ።

19 ጌዶን፥ “ኡንቱንቱ ታ እሻቱዋ፤ ኡንቱንቱ ታ ዳይ ናና። መꬍና ጎዳይ ኤሮ! ህንተንቱ ኡንቱንታ ዎꬍቤናዋ ግድንቶ፥ ታንካ ህንተንታ ዎꬍከ ሽን” ያጌዳ። 20 ባረ ባይራ ናኣ የተራ፥ “ደንዳ ኤቃደ፥ ሀዋንታ ዎꬋ” ያጌዳ። ሄዋፐ ጉየ የተር ብሮ ያላጋ ግዴዳ ድራዉ ያዪደ፥ ባረ ማሻ ሾድቤና።

21 ሄዋፐ ጉይያን፥ ዘባህነ ጻልሙናእ ጌዶና፥ “ደንዳ ኤቃደ፥ ኔን ኑና ዎꬋ። አቱማ አሳ ኦሱዋ ኦꬃናዉ አቱማ አሳ ኮሼ” ያጌድኖ። ያትና፥ ጌዶን ደንዲደ፥ ኡንቱንታ ዎꬌዳ፤ ኡንቱንቱ ጋላቱዋ ቆꬍያን ደእያ አሌቁዋ ኡባ አኬዳ።

22 ሄዋፐ ጉይያን፥ እስራኤልያ አሳይ ጌዶና፥ “ኔን ኑና ሚድያማ አሳፐ አሼዳ ድራዉ፥ ኔን፥ ኔፐ ጉይያን ነ ናአይነ ነ ናኣ ናአይ ኑና ሞድተ” ያጌዳ።

23 ሄዋፐ ጉየ ጌዶን፥ “ታን ህንተንታ ሞድከ፤ ታ ናአይካ ህንተንታ ሞደና፤ መꬍና ጎዳይ ህንተንታ ሞዶ” ያጌዳ። 24 ኡንቱንታ፥ “አነ ታን ህንተንታ እትባ ኦቻይ: ህንተንቱ ኡባይ ኦሞዲደ አሄዳ ሀይꬃ ዎርቃ ታዉ እምተ” ያጌዳ። እስማኤላ አሳዳን፥ ሚድያማ ቢታ አሳቱካ ሀይꬃን ዎርቃ ዎꬂኖ።

25 እስራኤልያ አሳይ ዛሪደ፥ “ኤኖ፥ ኑ እማና” ያጌዳ። አፍላ ሂጺደ አሳይ ኡባይ ባረ ኦሞዴዳ ሀይꬃ ዎርቃ ሂጸቴዳ አፍላ ቦላን ዎꬄዳ። 26 ጌዶን አኬዳ ሀይꬃ ዎርቃይ ላታሙ ኪሎ ግራመ ዴጽያዋ። ሄዌነ፥ ሀራ አሌቂያዋንታ፥ ቆꬍያን አꬅያ ሀብልያ፥ ምድያማቱዋ ካተቱ ማይያ ኦቻ ቴራ ማላትያ ማዮቱዋነ ኡንቱንቱ ጋሎቱዋ ቆꬍያፐ አከቴዳ አሌቂያዋንታ ጉጀናና። 27 ጌዶን ዎርቃፐ ኤፉድያ ጊግሲደ፥ ባረ ደእያ ኦፍራ ካታማን ዎꬄዳ። ጉየፐ እስራኤልያ አሳይ ኡባይ ጾሳ አጊደ፥ ሄ ኤፉድያዉ ጎይኔዳ፤ ጌዶናዉነ አ ሶ አሳዉ ሄዌ ጲረ ግዴዳ።

28 ሄዋዳን ሀኒደ፥ ሚድያማ አሳይ እስራኤልያ አሳዉ ሞደቴዳ፤ ኡንቱንቱ እስራኤልያ አሳ ቦላ ላኤንꬁዋ ደንድበይክኖ። ጌዶን ሀይቃና ጋካናዉ፥ ኦይታሙ ላይꬃ ጋዲ ዎፓ ደሜዳ።

ጌዶና ሀይቁዋ

29 ዮኣሻ ናአይ፥ የሩባኣላ ጌተትያ ጌዶን ባረ ሶ ጉየ ቢደ፥ ባረ ጎለን ደኤዳ። 30 ጌዶን ጮራ ማችያ አኬዳ ድራዉ፥ አዉ ላፑን ታሙ አቱማ ናናይ የለቴድኖ። 31 ቃይ ሰኬማ ካታማን ደእያ ቆማታ አቱማ ናኣ አዉ የልና፥ ሱንꬃ አብመሌካ ያጊደ ሱንꬄዳ። 32 ዮኣሻ ናአይ ጌዶን ሎኦ ጭሚደ ሀይቄዳ፤ ባረ አዉዋ ዮኣሻ ዱፉዋን ሞገቴዳ። ሀ ዱፉ አብኤዘራ ያራቱ ደእያ ኦፍራ ካታማን ደኤ።

33 ጌዶን ሀይቄዳዋፐ ጉይያን፥ እስራኤልያ አሳይ ጾሳፐ ጉየ ስሚደ፥ ባኣላ ጌተትያ ጾሳቶ ጎይኔዳ፤ ባኣል-ባሪታ ጌተትያ ኤቃ ባረንቶ ጾሳ ኦꬄድኖ። 34 ያቲደ እስራኤልያ አሳይ ኡንቱንቱ ዩሹዋን ደእያ ሞርከቱዋ ኡባፐ ኡንቱንታ አሼዳ መꬍና ጎዳ ባረንቱ ጾሳ ሀሳይበይክኖ። 35 ቃይ ጌዶን እስራኤልያ አሳዉ ኦꬄዳ ሎኦ ኦሱዋ ኡባዉ፥ ኡንቱንቱ አ ሶ አሳዉ ኬካን ኩሽያ ዛርበይክኖ።

9

አብመሌካ

1 ጌዶና ናአይ አብመሌክ ሰኬማ ካታማን ደእያ ባረ ዳይ ዳቦቱዋኮ ቤዳ፤ ኡንቱንታነ ባረ ዳይ ዘረꬃ ኡባቱዋ ሀዋዳን ያጌዳ፤ 2 “አነ ሰኬማ ካታማን ደእያ አሳ ኡባ ሀዋዳን ያጊደ ኦችተ፤ ‘ጌዶና ላፑን ታሙ ናናይ ኡባይ ህንተንታ ሞዶፐ ሎኤየ? ዎይ እት አሳይ ሞዶፐ ሎኤ?’ ያጊደ ኦችተ። ታን ህንተዉ አሹዋን ማታ ዳቦ ግድያዋ ቃይ ዶጎፕተ” ያጌዳ።

3 ሄዋፐ ጉየ እዝ ዳይ ዳቦቱ ሀ ቃላ ኡባ አ ድራዉ ሰኬማ ካታማ አሳዉ ኦዴድኖ፤ አብመሌክ ኡንቱንቶ ዳቦ ግዴዳ ድራዉ፥ ሰኬማ አሳይ አ ካላናዉ ቆፋ ቃቼዳ። 4 ያጊደ ኡንቱንቱ ባኣል-ባሪታ ኤቃ ጎልያፐ ላፑን ታሙ ጻጋራ ብራ አኪደ፥ አዉ እሜድኖ።

አብመሌክ ሄ ብራን ሹፉሮቱዋነ ቦንቂያዋንታ ቃጻሪደ፥ ባረና ካላናዳን ኦꬄዳ። 5 ኦፍራ ግያ ሳን ደእያ ባረ አዉዋ ሶ ቢደ፥ ባረ እሻቱዋ፥ ጌዶና ናና ላፑን ታማቱዋ፥ እት ሹቻ ቦላን ሲፍሴዳ። ሽን ጌዶና ናአይ፥ ዉርሰꬃ ቴፋይ፥ ዮኣታመ ቆሰቲደ፥ ሀይቀናን አቴዳ። 6 ሄዋፐ ጉይያን፥ ሰኬማ አሳይነ ቤትሚሎ አሳይ እትፐ ሺቂደ፥ ሰኬማን ደእያ ጎይንያ ዎላ ቱሳኮ ቤድኖ፤ ያን አብመሌካ ካተዬድኖ።

7 ዮኣታመ ሄዋ ስሴዳ ዎደ፥ ቢደ ጋሪዛማ ደርያ ጼራ ከሲደ፥ ባረ ቃላ ꬎቁ ኦꬂደ፥ ሀዋዳን ያጊደ ዋሴዳ፤ “ህንተንቶ ሰኬማ አሳቶ፥ ህንተንቱ ታን ኦድያዋ ስስተ! ጾሳይካ ህንተንቱ ኦድያዋ ስሳናዋ።

8 “እት ጋላስ ምꬃቱ ኡባይ ሺቂደ፥ ባረንቱ ቦላ ካትያ ካተያናዉ ቢደ ዎጋራ፥ ‘ሃያ፥ ኑ ቦላ ካተታ’ ያጌድኖ። 9 ሽን አትክልትያ ሳአይ፥ ‘ታ ህንተንቱ ቦላ ካተታና ኮሽያዋ ግዶፐ፥ ጾሳቱዋነ አሳቱዋ ቦንችስያ ታ ዛይትያ እምያዋ አጋይ ግያዋ’ ያጊደ ዛሬዳ።

10 “ሄዋፐ ጉይያን፥ ምꬃቱ ባላስያ ጌተትያ ምꬃ፥ ‘ሃያ፥ ኑ ቦላ ካተታ’ ያጌድኖ። 11 ሽን ባላሲ፥ ‘ታ ህንተንቱ ቦላ ካተታና ኮሽያዋ ግዶፐ፥ ማልእያ ሎኦ አይፍያ አይፍያዋ አጋይ ግያዋ’ ያጊደ ዛሬዳ።

12 “ያትና፥ ምꬃቱ ዎይንያ ቱራ፥ ‘ሃያ፥ ኑ ቦላ ካተታ’ ያጌድኖ። 13 ሽን ዎይንያ ቱራይ፥ ‘ታ ህንተንቱ ቦላ ካተታና ኮሽያዋ ግዶፐ፥ ጾሳቱዋነ አሳቱዋ ናሸችያ ዎይንያ ኤሳ እምያዋ አጋይ ግያዋ’ ያጊደ ዛሬዳ።

14 “ያትና፥ ዉርሰꬃን ምꬃቱ ኡባይ ካሽያ፥ ‘ሃያ፥ ኑ ቦላ ካተታ’ ያጌድኖ። 15 ሄዋፐ ጉየ ካሺ፥ ‘ህንተ ቱሙፐ ታና ህንተንቱ ቦላ ካተያናዉ ኮዮፐ፥ ሃ ዪደ ታ ኩዋን ሸምፕተ። ሄዋ ህንተንቱ እጾፐ፥ ካሺያፐ ታማይ ከሲደ፥ ሊባኖሳ ዝጋቱዋ ሞ’ ያጌዳ።

16 “አብመሌካ ህንተንቱ ካተዬዳዌ ቱማተꬃንነ ሱረተꬃነ? ጌዶን ህንተንቶ ኦꬄዳዋ አኬኪደ፥ አ ጎለ አሳዉ በስያዋዳን ኩሽያ ዛሬድቴ? 17 ታ አዉ ህንተንቶ ኦለቴዳዋ አኬክተ፤ ሚድያማ አሳፐ ህንተንታ አሻና ያጊደ፥ ባረና ሀይቆ አꬂደ እሜዳ። 18 ሽን ህንተንቱ ሀቼ ታ አዉዋ ጎልያ አሳ ቦላን ደንዲደ፥ አ ላፑን ታሙ ናና እት ሹቻ ቦላን ሲፌድታ፤ ጌዶን ቆማትፐ የሌዳ አብመሌክ ህንተንቶ ዳቦ ግዴዳ ድራዉ፥ ሰኬማን ካተዬድታ። 19 ሀእ ስም ጌዶናዉነ አ ጎልያ አሳቶ ህንተንቱ ኦꬄዳ ኪታይ ቱማተꬃናነ ሱረተꬃና ግዶፐ፥ አብመሌካና እትፐ ናሸትተ፤ እካ ህንተናና ናሸቶ። 20 ሽን ሄዋ ግዳና ꬋዮፐ፥ አብመሌካፐ ታማይ ከሲደ፥ ሰኬማ አሳነ ቤትሚሎ አሳ ሞ፤ ሄዋዳንካ ቃይ፥ ሰኬማ አሳፐነ ቤትሚሎ አሳፐ ታማይ ከሲደ፥ አብመሌካ ሞ” ያጌዳ። 21 ዮኣታመ ባረ እሻ አብመሌካዉ ያዬዳ ድራዉ፥ ባቃቲደ ባኤራ ግያ ሳኣ ቢደ ያን ደኤዳ።

22 አብመሌክ እስራኤልያ ጋድያን ሄዙ ላይꬃ ካተቴዳ። 23 ሄዋፐ ጉይያን፥ ጾሳይ አብመሌካፐነ ሰኬማ አሳፐ ግዱዋን ኢታ አያና ኪቴዳ፤ ሰኬማ አሳይ አብመሌካ ቦላ አማነተናን እጺደ ደንዴዳ። 24 ጾሳይ ሄዋ ኦꬄዳዌ፥ አብመሌክ ባረ እሻቱዋ ዎꬌዳ ድራሳነ ጌዶና ላፑን ታሙ ናና ሱꬃ ሀሉዋ እ ጭገታናዳን ሰኬማ አሳይ አ ምንꬄዳ ድራሳ። 25 ሰኬማ አሳይ አማሬዳ አሳ ዶሪደ፥ ደርያ ጼራን አብመሌካ ቦላ ሙጊደ ኡታናዳን ኦꬄዳ። ሙግ ኡቴዳዋንቱ ኦግያና መንꬅያ አሳ ኡባ ቦንቄድኖ፤ አብመሌክ ሄዋ ኡባ ስሴዳ።

26 ሄዋፐ ጉይያን፥ ኤቤዳ ናአይ ጋኣል ባረ እሻቱዋና ሰኬማ ዬዳ፤ ሰኬማ አሳይ አን አማነቴዳ። 27 ኡባይካ ባረንቱ ጋደ ቢደ፥ ዎይንያ ቴራ ማጼድኖ፤ ዎይንያ ኤሳ አጊደ፥ ዎልቃማ ባላ ከሴድኖ። ባረንቱ ኤቃ ጎልያ ገሊደ፥ ያን ሚድነ ኡሺደ አብመሌካ ሸቄድኖ። 28 ኤቤዳ ናአይ ጋኣል፥ “ኑን ሰኬማ አሳይ ሞደታናዉ አብመሌክ ኦኔ? እ ጌዶና ናኣ ግደኔ? ዛቡልካ ሀ ካታማ ሞዳናዳን አብመሌክ ሱንꬄዳዋ ግደኔ? ሄዋፐ ሸኬማ አዉዋ ሀሞራ ዛረቶ አነ ሞደቴቶ። 29 ሀ አሳ ካለꬅያዌ ታና ግዳርክታሻ! ያትንቶ ታን አብመሌካ ድጋና ሽን። አብመሌካ ጼሳደ፥ ‘ነ ኦላንቻቱዋ ዳርሳ አካደ፥ ኦለታናዉ ሃያ’ ያጋና ሽን” ያጌዳ።

30 ኤቤዳ ናአይ ጋኣል ጌዳዋ ካታማ ሞድያ ዛቡል ስሴዳ ዎደ፥ ሀንቁዋ ኤጽ ከሴዳ፤ 31 ያቲደ አሩማ ካታማን ደእያ አብመሌካኮ አሳ ኪቴዳ። ሄዋፐ፥ “ኤቤዳ ናአይ ጋኣልነ አ እሻቱ ሰኬማ ዬድኖ፤ ካታማን ደእያ አሳ ነ ቦላ ደንꬄድኖ። 32 ሄዋ ድራዉ፥ ኔንነ ኔናና ደእያ አሳይ ቃማን ደንዲደ፥ ሾይቃን ሙጊደ ናግተ። 33 ዎንታ ጉራ አዋይ ኬሲያ ዎደ፥ ኡንቱንቱ አኬከናን ካታማ ቦላ ዎራጅተ፤ ጋኣልነ አናና ደእያ አሳይ ህንተንታ ኦላናዉ ከስያ ዎደ፥ ህንተንቶ ሀኔዳ ኬሻ ምኒደ ኦለትተ” ያጌዳ።

34 አብመሌክነ አናና ደእያ አሳይ ኡባይ ቃማን ደንዲደ፥ ሰኬማፐ ካረና ኦይዱ ጭታን ሻከቲደ ሙጌድኖ። 35 አብመሌክነ አናና ደእያ አሳይ ኤቤዳ ናአይ ጋኣል ከሲደ፥ ካታማ ገልያ ፐንግያን ኤቄዳዋ በኢደ፥ ቆሰቴዳ ሳፐ ከሴድኖ። 36 ጋኣል አሳ በኤዳ ዎደ ዛቡላ፥ “ጼላ! አሳይ ደረቱዋ ሁጲያፐ ዎꬌ” ያጌዳ።

ሄዋፐ ጉየ ዛቡል፥ “ሄዋንቱ አሳ ግድክኖ፤ ደረቱዋ ኤሹ አሳ ማላትያዋ በኣደ ጋዳ” ያጊደ ዛሬዳ።

37 ጋኣል ዛረꬂደ፥ “ጼላ! አሳይ ደርያዉ ግዱዋ ኦይቂደ ዎꬌ፤ ሀራ ጭታይ ቃይ ሻሬቻቱ ዎላይ ደእያ ኦግያና ዬ” ያጌዳ።

38 ያትና፥ ዛቡል ጋኣላ፥ “ ‘ኑን አዉ ሞደታናዉ አብመሌክ ኦኔ?’ ያጌዳ ነ ዶናይ ሀእ ሀቃ ቤዴ? ሀዋንቱ ኔን ካꬌዳ አሳቱዋ ግድክኖየ? ሀእ ከሳደ ኡንቱንቱና ኦለታ!” ያጌዳ። 39 ሄዋፐ ጉየ ጋኣል ሰኬማ አሳ ካለꬅ ከሲደ፥ አብመሌካና ኦለቴዳ። 40 አብመሌክ የደርስና፥ ጋኣል ባቃቴዳ፤ ካታማ ገልያ ፐንግያ ጋካናዉ ዳራቱ ደሸቲደ ኩንዴድኖ። 41 አብመሌክ አሩማን ደእና፥ ዛቡል ጋኣላነ አ እሻቱዋ ሰኬማፐ የደርሲደ ከሴዳ።

42 ዎንተꬃ ጋላስ ሰኬማ አሳይ ጎሻዉ ቤዳዋ አብመሌክ ስሴዳ፤ 43 ባረ አሳ አኪደ፥ ሄዙ ጭታን ሻክ፥ ሾይቃን ሙጊደ ናጋናዳን ኦꬄዳ። ያቲደ አሳይ ካታማፐ ከስያዋ በኤዳ ዎደ፥ ኡንቱንታ ዎꬋናዉ ቆሰቴዳ ሳፐ ከሴዳ። 44 አብመሌክነ አናና ደእያ ጭታይ ስንꬃዉ ዎጽ ቢደ፥ ካታማ ገልያ ፐንግያን ኤቄድኖ፤ አቴዳ ላኡ ጭታቱ ጎሻን ደእያ አሳቱዋ ኦለቲደ ዎꬌድኖ። 45 ጋላሳ ኡባ አብመሌክ ካታማ አሳና ኦለቲደ ካታማ ኦይቄዳዋፐ ጉይያን፥ ካታማን ደእያ አሳ ኡባ ዎꬌዳ። ያቲደ ካታማ ክንቼዳ፤ ኡባ ጋድያ ቦላ ማጽንያ ዘሬዳ።

46 ሰኬማ አዱሳ ግምቢያ ግዱዋን ደእያ አሳይ ኡባይ ሄዋ ስሴዳ ዎደ፥ ኤል-ባሪታ ኤቃ ጎለን ደእያ ጌሱዋ ግዶ ገሌዳ። 47 ኡንቱንቱ ሄ ሳኣን ሺቄዳዋ አብመሌክ ስሴዳ። 48 እነ አናና ደእያ አሳይ ኡባይ ደርያ ጻልሞና ፑደ ከሴድኖ። አብመሌክ ካልታ አኪደ፥ ምꬃ ታሽያ ቃንጺደ፥ ባረ ሀሽያን ቶኬዳ፤ ባረናና ደእያ አሳቱዋ፥ “ታን ኦꬅሽን በኤዳዋ፥ ህንተንቱካ ኤለካ ሀእ ኦꬅተ” ያጌዳ። 49 ሄዋፐ ጉየ አሳይ ኡባይካ ምꬃ ታሽያ ቃንጽ አኪደ፥ አብመሌካ ካሌዳ፤ ሄ ታሸቱዋ ጌሱዋ ዩሹዋን ዘምፔስ ዎꬂደ፥ አሳይ አ ግዶን ደእሽን ታማ ኦይꬄድኖ፤ ያትና፥ ጌሱዋ ግዶን ደእያ አሳይ ኡባይ ሀይቂ ዉሬዳ። ሀይቄዳ አቱማ አሳነ ማጫ አሳ ፓይዱ እት ሻኣ ግዳናዋ።

50 ሄዋፐ ጉይያን፥ አብመሌክ ተበጻ ጌተትያ ካታማ ቢደ፥ ካታማ ዶዲደ ኦይቄዳ። 51 ሄ ካታማ ግዶን እት ምኖ አዱሳ ግምቢ ደኤ። ካታማ አሳይ ኡባይ፥ ማጫዌ አቱማዌ፥ ካለꬅያዋንቱ አተናን ሄ አዱሳ ግምቢያኮ ያ ዎጺደ፥ አ ግዶ ገሌድኖ፤ ፐንግያ ጎርዲደ፥ ግምቢያ ቦላ ደምባዪደ ኬጼድኖ ፑደ ከሴድኖ። 52 አብመሌክ ኦለቲደ አዱሳ ግምቢያ ጋኪደ፥ ታማን ጹጋናዉ ፐንግያኮ ሺቄዳ። 53 ሽን እት ምሽራታ አብመሌካ ሁጲያን ዎጻ ማይድያ ጎንዶርሳ ኦላደ፥ አ ጉግያ ሆምፑ ኦꬃዱ።* 54 ባረ ኦላ ሚሻ ቶክያ ዎዳላ ኤለካ ጼጊደ፥ “ታና አሳይ፥ ‘ኤበላ ማጫውና ዎꬋዱ’ ጌና ማላ፥ ነ ማሻ ሾኩዋፐ ሾዳደ፥ ታና ዎꬋ” ያጌዳ። ሄዋፐ ጉየ ዎዳላይ ማሻን ጫዲና እ ሀይቄዳ። 55 እስራኤልያ አሳይ ኡባይ አብመሌክ ሀይቄዳዋ በኢደ፥ ባረ ሶ ባረ ሶ ቤዳ።

56 አብመሌክ ባረ እሻቱዋ ላፑን ታማቱዋ ዎꬊደ፥ ባረ አዉዋ ቦላ ኦꬄዳ ጎምያ ጾሳይ አ ቦላ ዛሬዳ። 57 ሄዋዳንካ፥ ጾሳይ ሰኬማ አሳ ኢታተꬃ ኡባ ኡንቱንቱ ቦላ ዛሬዳ። ሄዋዳን ሀኒደ፥ ጌዶና ናአይ ዮኣታመ ሸቄዳ ሸቃይ ኡንቱንታ ጋኬዳ።

10

ቶላአ

1 አብመሌክ ሀይቄዳዋፐ ጉይያን፥ ዶዶ ናኣ ፑሀ ናአይ ቶላእ እስራኤልያ አሻናዉ ደንዴዳ። እ ይሳኮራ ዛርያ ግዴዳ፥ ኤፍሬማ ገዝያን ሻሚራ ግያ ሳን ደኤዳ። 2 ቶላእ እስራኤልያ አሳ ላታማነ ሄዙ ላይꬃዉ ፕርድያ ዳና ግዴዳ። ቶላእ ሀይቂደ፥ ሻሚራን ሞገቴዳ።

ያኢራ

3 ቶላአፐ ካሊደ፥ ጋላኣድያ ያኢር ደንዴዳ፤ እስራኤልያ አሳ ላታማነ ላኡ ላይꬃዉ ፕርድያ ዳና ግዴዳ። 4 ሀታሙ ሀረቱዋ ቶግያ ሀታሙ አቱማ ናናይ ደኢኖ፤ ኡንቱንቶ ጋላኣደ ጋድያን ሀታሙ ካታማቱ ደኢኖ። ሄ ካታማቱ ሀቼ ጋካናዉ ሀቦት-ያኢራ ካታማቱዋ ጌተቲደ ጼሰቲኖ። 5 ያኢር ሀይቂደ፥ ቃሞናን ሞገቴዳ።

ዮፍታሀ

6 እስራኤልያ አሳይ መꬍና ጎዳ ስንꬃን ቃይካ ኢታባ ኦꬄዳ፤ ኡንቱንቱ ባኣላነ አስታሮታ ጌተትያ ኤቃቶነ ሶርያ ጾሳቶ፥ ሲዶና ጾሳቶ፥ ሞኣበ ጾሳቶ፥ አሞናቱዋ ጾሳቶነ ፕልስጼማ ጾሳቶ ጎይኔድኖ። ኡንቱንቱ መꬍና ጎዳ አግ ባሼድኖ፤ አዉ ጎይንያዋካ አጌድኖ። 7 ያትና፥ ጾሳይ እስራኤልያ አሳ ቦላ ሀንቀቲደ፥ ኡንቱንታ ፕልስጼማ አሳቶነ አሞና አሳቶ አꬂደ እሜዳ። 8 ሄ ላይꬃን እስራኤልያ አሳ ኡንቱንቱ ናቄድኖነ ኡቁኔድኖ። ዮርዳኖሳ ሻፋፐ ሄፍንꬃ አዋይ ዶልያ ባጋን፥ አሞራዋናቱ ካሰ ደኤዳ ጋላኣደ ጋድያን ደኤዳ እስራኤልያ አሳ ኡባ ኡንቱንቱ ታማነ ሆስፑን ላይꬃ ኡቁኔድኖ። 9 አሞና አሳቱ ቃይካ ይሁዳ፥ ቢንያማነ ኤፍሬማ ዘረꬃ ኦላናዉ ዮርዳኖሳ ሻፋ ፕኔድኖ፤ ያትና፥ እስራኤልያ አሳይ ሎይꬅ ኡንኤቴዳ።

10 ሄዋፐ ጉይያን እስራኤልያ አሳቱ፥ “ኑን ኔና ኑ መꬍና ጎዳ አጊደ፥ ባኣላ ኤቃቶ ጎይኒደ፥ ኔና ናቄዶ” ያጊደ ጾሳዉ ዋሴድኖ።

11 መꬍና ጎዳይ ኡንቱንቶ፥ “ግብጼቱ፥ አሞራዋናቱ፥ አሞናዋቱዋ፥ ፕልስጼማቱ፥ 12 ሲዶናቱ፥ አማሌቃቱነ ማኦናቱ ህንተንታ ኡቁንና፥ ታዉ ዋሴድታ፤ ታን ህንተንታ ኡንቱንቱ ኩሽያፐ አሻበይክታ? 13 ሽን ህንተንቱ ታና አጊደ፥ ሀራ ጾሳቶ ጎይኔድታ። ሄዋ ድራዉ፥ ታን ህንተንታ ኡባካ አሽከ። 14 ቢደ ህንተንቱ ዶሬዳ ጾሳቶ ዋስተ። ህንተንቱ መቱዋ ዎድያን ኡንቱንቱ ህንተንታ አሺኖ” ያጊደ ዛሬዳ።

15 ሽን እስራኤልያ አሳይ ዛረꬂደ መꬍና ጎዳ፥ “ኑን ናጋራ ኦꬄዶ። ነዉ ሎኦ ማላትያዋ ኑ ቦላ ኪተታ፤ ሽን ሀያና፥ ሀቼ ኑና አሻ” ያጌዳ። 16 አላጋ ጾሳቱዋ ባረንቱ ግዶፐ ድጊደ፥ መꬍና ጎዳዉ ጎይኔድኖ። እስራኤልያ አሳይ ቱጋቴዳዎ ጾሳይካ ሴለቴዳ።

17 ሄዋፐ ጉይያን፥ አሞናቱዋ ኦላንቻቱ ኦላዉ ጊጊደ፥ ጋላኣደን ሺቄድኖ፤ እስራኤልያ አሳይካ እትፐ ሺቂደ፥ ጋላኣደን ምጽጳ ግያ ሳን ሺቄዳ። 18 ጋላኣደ ጋድያ አሳይነ ካፓቱ ባረንቱ ግዶን፥ “አሞናቱዋ ኦላንቻቱዋና ኮይሮቲደ ኦላ ጋከታናዌ ኦኔ? ሄ ኡራይ ጋላኣደ ጋድያን ደእያ አሳዉ ኡባዉ ካፑዋ ግዳናዋ” ያጌድኖ።

11

1 ጋላኣድያ ዮፍታሄ ምኖ ኦላንቻ። አ አዉ ጋላኣደ፤ ሽን አ ዳያ ሻርሙጽያ ማጫ አሳ። 2 ጋላኣደ አኬዳ ማቻታካ አዉ አቱማ ናና የላዱ። ኡንቱንቱ ድጭ ጋኬዳ ዎደ፥ ባረንቱ እሻ ዮፍታሀ፥ “ኔን ሀራ ምሽራት ናኣ ግዴዳ ድራዉ፥ ኑ አዉዋ ቢታፔ አያነ ላታካ” ያጊደ ሶይፔ የደርሴድኖ። 3 ያትና፥ ዮፍታሄ ባረ እሻቱዋፐ ባቃቲደ፥ ጾባ ጌተትያ ጋድያን ደኤዳ። ያን እ ደእሽን፥ አማሬዳ ሹፉሮ አሳቱ አኮ ሺቂደ፥ አ ካሌድኖ።

4 አማሬዳ ዎድያፐ ጉይያን፥ አሞናቱ እስራኤላቱዋና ኦለቴድኖ። 5 አሞናቱ እስራኤልያ አሳና ኦለቴዳ ዎደ፥ ጋላኣደ ጋድያ ጭማቱ ጾባ ጋድያፐ ዮፍታሀ ዛር አሀናዉ ቤድኖ። 6 ኡንቱንቱ አ፥ “ሃያ፥ አሞናቱዋ ኑን ኦላና ማላ፥ ያደ ኑዉ ጋዳዋ ግዳ” ያጌድኖ።

7 ሄዋፐ ጉየ ዮፍታሄ ጋላኣደ ጭማቱዋ፥ “ታና እጺደ፥ ታ አዉዋ ጎልያፐ የደርሴዳዌ ህንተንታ ግድክቴ? ሀእ መቱዋን ገሊደ፥ ታኮ አያዉ ዬድቴ?” ያጌዳ።

8 ሄዋፐ ጉየ ጋላኣደ ጭማቱ አ፥ “ግዶፐነ፥ ሀእ ኑን ኔኮ ስሜዶ፤ አያዉ ጎፐ፥ ኔን ኑናና ኦላ ባደ፥ አሞናቱዋ ኑ ኦላና ማላነ ጋላኣደ አሳ ኡባዉ ኔን ካፑዋ ግዳና ማላ፥ ኑን ኮዬቶ” ያጌድኖ።

9 ሄዋፐ ጉየ ዮፍታሄ፥ “አሞናቱዋና ኦለታናዉ ህንተንቱ ታና ጉየ ሶ ዛርና፥ መꬍና ጎዳይ ኡንቱንታ ታ ኩሽያን አꬂደ እሞፐ፥ ታን ቱሙ ህንተንቱ ካፑዋ ግዳና” ያጌዳ።

10 ጋላኣደ ጭማቱ ዮፍታሀ፥ “መꬍና ጎዳይ ኑ ግዱዋን ማርካ! ኔን ግያዋ ቱሙ ኑን ኦꬃና” ያጊደ ዛሬድኖ። 11 ያትና፥ ዮፍታሄ ጋላኣደ ጭማቱዋና ቤዳ፤ አ ባረንቱ ካፑዋነ ጋዳዋ ኦꬄድኖ። ዮፍታሄ ምጽጳን መꬍና ጎዳ ስንꬃን ሀ የዉዋ ኡባ ሃሳዬዳ።

12 ሄዋፐ ጉይያን፥ ዮፍታሄ አሞናቱዋ ካትያኮ አሳ ኪቲደ፥ “ኔን ኑ ጋድያ ቦላን ዎራጄዳዌ አያ ጋሱዋኔ?” ያጊደ ኦሽሴዳ።

13 ዮፍታሄ ኪቴዳ አሳቶ አሞናቱዋ ጋድያ ካቲ ዛሪደ፥ “እስራኤልያ አሳይ ግብጼ ጋድያፐ ከሴዳ ዎደ፥ አርኖና ሻፋፐ ዶሚደ፥ ያቦቃ ሻፋ ጋካናዉ፥ ቃይ ዮርዳኖሳ ሻፋ ጋካናዉ ደእያ ታ ጋድያ አኬዳ። ሀእ ታ ጋድያ ሳሩዋን ዛርተ” ያጌዳ።

14 ዮፍታሄ ላኤንꬁዋ አሞናቱዋ ካትያኮ አሳ ኪቴዳ። 15 ሀዋዳን ያጌዳ፤ “እስራኤልያ አሳይ ሞኣበ ጋድያ ዎይ አሞና ጋድያ አክቤና። 16 እስራኤልያ አሳይ ግብጼ ጋድያፐ ከሴዳ ዎደ፥ መላ ቢታ አꬍ ቢደ፥ ዞኦ አባ ጋኬዳ፤ ሄዋፐ ቃይ ቃዴሳ ግያ ሳኣ ዬዳ። 17 እስራኤልያ አሳይ ኤዶማ ጋድያ ካትያኮ አሳ ኪቲደ፥ ‘ነ ቢታና ኑና አꬃርኪ’ ያጌዳ፤ ሽን ኤዶማ ካቲ አናን እጼዳ። ሄዋዳንካ፥ ሞኣበ ካትያኮ ኪትና፥ እካ አናን እጼዳ። ያትና፥ እስራኤልያ አሳይ ቃዴሰን ጋምኤዳ። *

18 “ሄዋፐ ጉይያን መላ ቢታና አꬊደ፥ ኡንቱንቱ ኤዶማነ ሞኣበ ቢታቱዋ ዩዪደ፥ ሞኣበ ጋድያፐ አዋይ ዶልያ ባጋና ዬድኖ፤ አርኖና ሻፋፐ ሄፍንꬃ ባጋና ደእያ ሳኣን ዱንካኔድኖ፤ ሽን አርኖና ሻፋይ ሞኣበ ዛዋ ግዴዳ ድራዉ፥ ሞኣበ ባጋ ፕንበይክኖ። *

19 “ሄዋፐ ጉይያን፥ እስራኤልያ አሳይ ሃሰቦና ጌተትያ ካታማን ደእያ አሞራዋናቱዋ ካትያ ስሆናኮ አሳ ኪቲዴ ኡንቱንቱ፥ ‘ሀያና፥ ነ ቢታና ኑና ኑ ጋድያ አꬃርኪ’ ያጌድኖ። * 20 ሽን ስሆን እስራኤልያ አሳ አꬃናዉ አማንቤና። እ ባረ አሳ ኡባ ሺሺደ፥ ያሃጻ ግያ ሳን ዱንካኒደ፥ እስራኤልያ አሳና ኦለቴዳ። 21 መꬍና ጎዳይ እስራኤልያ ጾሳይ ስሆናነ አ አሳ ኡባ እስራኤልያ አሳ ኩሽያን አꬂደ እምና፥ ኡንቱንታ ጾኔድኖ፤ ያን ደኤዳ አሞራዋናቱዋ ቢታ ኡባ ላቴድኖ። 22 አርኖና ሻፋፐ ቢደ፥ ያቦቃ ሻፋ ጋካናስነ መላ ቢታፐ ቢደ፥ ዮርዳኖሳ ሻፋ ጋካናዉ ደእያ አሞራዋናቱዋ ጋድያ ኡባ ኦሞዲደ አኬድኖ።

23 “ሄዋዳን ኦꬂደ፥ መꬍና ጎዳይ እስራኤልያ ጾሳይ ባረ አሳ እስራኤልያ ስንꬃፐ አሞራዋቱዋ የደርሲደ ꬋይሴዳ። ያትና፥ ኔን ነዉ አካናዉ ዋና ቆፓዲ? 24 ኔን ነ ጾሳይ ካሞሽ ነዉ እምያዋ አክኪ? ሄዋዳንካ፥ ኑን መꬍና ጎዳይ ኑ ጾሳይ ኑዉ እሜዳዋ ኡባ ላቲደ ደአና።

25 “ኔን ጽፖራ ናኣ ሞኣበ ካትያ ባላቃፐ ምናይ? እ እስራኤልያ አሳና ዋላቀቲደ ዎይ ኦለቴዴ?*

26 “እስራኤልያ አሳይ ሃሰቦና፥ አሮኤራነ ኡንቱንቱ ዩሹዋን ደእያ ካታማቱዋ ኡባ፥ ሄዋዳንካ፥ ቃይ አርኖና ሻፋ ጋጻን ደእያ ካታማቱዋ ኡባ ላቲደ፥ ሄዙ ጼቱ ላይꬃ ደኤድኖ። ያትና፥ ሄ ዎደ አያዉ ዎꬅ አክበይክቴ? 27 ታን ታ ባጋና ህንተንታ አያነ ናቃበይከ፤ ሽን ታና ኦላ ኦላደ ናቂያዌ ኔና። ፕርድያ መꬍና ጎዳይ ሀቼ እስራኤልያ አሳፐነ አሞና አሳፐ ግዱዋን ፕርዶ” ያጌዳ።

28 ሽን ዮፍታሄ ኪቴዳ ኪታ አሞናቱዋ ካቲ ስሰናን እጼዳ።

29 ሄ ዎደ መꬍና ጎዳይ አያናይ ዮፍታሄ ቦላ ዎꬍና፥ ጋላኣደነ ምናሰ ቢታቱዋ ፕን ቢደ፥ ጋላኣደ ጋድያን ደእያ ምጽጳ ስሜዳ፤ ሄዋፐ ኦላንቻቱዋ ካለꬂደ፥ አሞናቱዋ ጋድያ ቤዳ። 30 መꬍና ጎዳ ሺቁዋ ሺቀቲደ፥ “ኔን አሞናቱዋ ታ ኩሽያን አꬃደ እሞፐ፥ 31 ኦላን ጾናደ ታን ሶ ስምያ ዎደ፥ ታና ሞካናዉ ታ ሶፐ ከስያዌ አያነ ግድና ኔሳ፤ ታን አ ነዉ ጹግያ ያርሹዋ ኡዳደ ሺሻና” ያጌዳ።

32 ሄዋፐ ጉይያን፥ ዮፍታሄ አሞናቱዋ ኦላናዉ ያ ባጋ ሃꬃ ፕኒደ ቤዳ፤ መꬍና ጎዳይ ኡንቱንታ አ ኩሽያን አꬂደ እሜዳ። 33 አሮኤራፐ ዶሚደ፥ ቢደ ሚኒታነ አቤል-ካራሚማ ማታ ጋካናዉ፥ ላታሙ ካታማቱዋ ኦለቲደ ባይዜዳ፤ ዳሮ አሳ ዎꬍ ዉርሴዳ። ሄዋፐ ጉይያን፥ አሞናዋቱ እስራኤላቶ ሞደቴድኖ።

ዮፍታሄ ናቶ

34 ዮፍታሄ ምጽጳን ደእያ ባረ ሶ ስሜዳ ዎደ፥ ኮይሮታደ አ ናታ ካባሩዋ ኦይቃደ የጻደነ ዱራደ አ ሞካናዉ ከሳዱ። አዉ ኢፐ ሀራ ናእ ባዋ። 35 እ እዞ በኤዳ ዎደ፥ ካዩዋን ባረ ማዩዋ ፔꬊደ፥ “ሀይ ፖራ ታ ናተ! ታና ካዉሻ ድጋዳ፤ ታና ጋክያ መቶ ኔን ጋሶ ግዳዳ። አያዉ ጎፐ፥ ታን መꬍና ጎዳዉ ሺቀታ ኡታድ፤ ሄዋ ሺቁዋ ጋናን አጋናዉ ዳንዳይከ!” ያጌዳ። *

36 ሄዋፐ ጉየ ናታ፥ “ታ አዎ፥ ኔን መꬍና ጎዳው ሺቀቴዳዋ ግዶፐ፥ መꬍና ጎዳይ ነ ሞርከቱዋ፥ አሞናቱዋ ቦላ ነ ሀሉዋ ከሴዳ ድራዉ፥ ኔን ሺቀቴዳዋ ታ ቦላ ፖላ” ያጋዱ። 37 ቃይካ አ ባረ አዉዋ፥ “ታዉ እትባ ኦꬃርኪ። ታን ሙለ አስና ገለናን አትያ ድራዉ፥ ታ ላገꬃቱዋና ባደ ደረቱዋ ቦላ ታ ዎዶሮተꬃዉ ዬካና ማላ፥ ላኡ አግናዉ ታና የዳርኪ” ያጋደ ኦቻዱ።

38 እ፥ “ባ” ያጊደ፥ ላኡ አግናዉ የዴዳ፤ እዛ ባረ ላገꬃቱዋና ደርያ ሁጲያ ከሳደ ባረ ዎዶሮተꬃዉ ኡንቱንቱና ዬካዱ። 39-40 ላኡ አግናፐ ጉይያን፥ ባረ አዉዋኮ ስማደ ያዱ፤ ጾሳዉ ባረ ሺቀቴዳ ሺቁዋ ጋꬄዳ። እዛ ኡባካ አቱማ አሳን ጋከተናን አታዱ።

ሄ ዎድያፐ ዶሚደ፥ እስራኤላቱ ማጫ ናናይ ላይꬃን ላይꬃን ኦይዱ ጋላሳ ባረንቱ ሶፐ ሃክ ቢደ፥ ጋላኣድያ ዮፍታሄ ናትዉ ዬክያዌነ ካዮትያዌ ሜዘ ግዴዳ።

12

ዮፍታሀነ ኤፍሬማ አሳ

1 ኤፍሬማ አሳይ ኦላ ባናዉ ጼገቲደ፥ ዮርዳኖሳ ሻፋ ፕኒደ፥ ጻፎና ጌተትያ ካታማ ጋኬዳ ዎደ፥ ዮፍታሀ፥ “አሞናቱዋ ኦላናዉ ዛዋ ፕናደ ባደ፥ ኔናና ባናዳን አያዉ ኑና ጼሳበይኪ? ኑንካ ነ ጎልያ ነ ቦላ ታማን ጹጋና” ያጌድኖ።

2 ሄዋፐ ጉየ ዮፍታሄ ኡንቱንታ፤ “ታንነ ታ አሳይ አሞናቱዋና ሎይꬅ ዋቴዳ ዎደ፥ ታን ህንተንታ ጼሳድ፤ ሽን ህንተንቱ ታና ኡንቱቱፐ አሽበይክታ። 3 ህንተንቱ ታና አሸናዋ በኤዳ ዎደ፥ ዛዋ ፕናደ ታ ሸምፖ ቃረተናን አሞናቱዋ ኦላናዉ ባድ፤ መꬍና ጎዳይ ኡንቱንታ ታ ኩሽያን አꬂደ እሜዳ። ያትና፥ ህንተንቱ ሀቼ አያዉ ታና ኦላናዉ ዬድቴ?” ያጌዳ።

4 ሄዋፐ ጉይያን፥ ዮፍታሄ ጋላኣደ አሳ ኡባ ሺሺደ፥ ኤፍሬማ አሳና ኦለቴዳ፤ ጋላኣደ አሳቱ ጾኔድኖ። አያዉ ጎፐ፥ ኤፍሬማ አሳይ ካሰ ኡንቱንታ፥ “ህንተንቱ ጋላኣደን ደእያ አሳቱ ካሰ ኤፍሬማ ዛራቱዋፐነ ምናሰ ዛራቱዋፐ በቲደ ዬዳዋንታፐ አትና፥ ሀራቱዋ ግድክታ” ያግ ዎꬄዳ።

5 ኤፍሬማ አሳይ ባቃተናዳን፥ ዮርዳኖሳ ሻፋ ፕኑዋ ኡባ ጋላኣደቱ ኦይቄድኖ፤ ባቃታናዉ ኮይያ ኤፍሬማ አሳይ ኦንነ ፕናናዉ ኦችያ ዎደ ጋላኣደቱ፥ “ኔን ኤፍሬማ አሴ?” ያጊደ ኦችና፥ “ግድከ” ጎፐ፥ 6 “አነ፥ ‘ሽቦለቱዋ’ ጋ” ያጊኖ። ሽን እ፥ “ሽ” ግያ ፕዶልያ ሎይꬅ ጼጋናዉ ዳንዳየና ድራዉ፥ “ስቦለቱዋ” ያጌ። ሄ ዎደ ኦይቂደ፥ ዮርዳኖሳ ሻፋ ፕንያሳን ዎꬊኖ። ሄ ዎደ ያን ኤፍሬማ አሳፐ ኦይታማነ ላኡ ሻአ አሳይ ሀይቄዳ።

7 ዮፍታሄ እስራኤልያ አሳ ቦላን ዳናቲደ፥ ኡሱፑን ላይꬃ ፕርዴዳ። ሄዋፐ ጉይያን፥ ጋላኣድያ ዮፍታሄ ሀይቄዳ፤ ጋላኣደን ደእያ ባረ ካታማን ሞገቴዳ።

እብጻና

8 ዮፍታሄፐ ካሊደ፥ ቤተሌመ እብጻን እስራኤልያ አሳ ቦላ ፕርድያ ዳና ግዴዳ። 9 እብጻናዉ ሀታሙ አቱማዋ ናናይነ ሀታሙ ማጫ ናናይ ደኢኖ፤ እ ባረ ማጫ ናና ባረ ያራ ግደና አቱማ ናናቶ እሜዳ፤ ባረ አቱማ ናናቶካ ባረ ያራ ግደና ማጫ ናና ጊግሲደ አሄዳ። እብጻን እስራኤልያ ቦላ ላፑን ላይꬃ ዳናቲደ ፕርዴዳ። 10 ሄዋፐ ጉይያን ሀይቂደ፥ ቤተሌመ ካታማን ሞገቴዳ።

ኤሎና

11 እብጻናፐ ካሊደ፥ ዛብሎንያ ኤሎን እስራኤልያ አሳ ቦላ ዳናቲደ፥ ታሙ ላይꬃ ፕርዴዳ። 12 ሄዋፐ ጉይያን ሀይቄዳ፤ ዛብሎና ጋድያን ደእያ አያሎና ካታማን ሞገቴዳ።

አብዶና

13 ኤሎናፐ ካሊደ፥ ህሌላ ናአይ አብዶን፥ ፕርኣቶና ግያ ሳን ደኤዳዌ፥ እስራኤልያ ቦላ ፕርድያ ዳና ግዴዳ። 14 አብዶናዉ ላፑን ታሙ ሀረቱዋ ቶግያ ኦይታሙ አቱማ ናናይነ ሀታሙ ናናቱዋ ናናይ ደኢኖ፤ አብዶን እስራኤልያ አሳ ቦላ ዳናቲደ፥ ሆስፑን ላይꬃ ፕርዴዳ። 15 ሄዋፐ ጉይያን፥ ህሌላ ናአይ አብዶን ሀይቄዳ፤ አማሌቃቱዋ ገዝያን ኤፍሬማ ጋድያን ደእያ ፕርኣቶናን ሞገቴዳ።

13

ሳምሶን የለቴዳ

1 እስራኤልያ አሳይ መꬍና ጎዳ ስንꬃን ቃይካ ኢታባ ኦꬄዳ። ያትና፥ መꬍና ጎዳይ ኡንቱንታ ኦይታሙ ላይꬃዉ ፕልስጼማ አሳ ኩሽያን አꬂደ እሜዳ።

2 ሄ ዎደ ጾርአ ጌተትያ ካታማን ማኑሀ ጌተትያ እት ብታኒ ደኤ። እ ዳና ዛረ፤ አ ማቻታ ማንꬃቶ ግዴዳ ድራዉ፥ ናኣ የላበይኩ። 3 እት ጋላስ መꬍና ጎዳ ኪታንቻይ ሄ ማቻትዉ ቤቲደ፥ ሀዋዳን ያጌዳ፤ “በአ፥ ኔን ናኣ የላቤና ማንꬃቶ፤ ሽን ነዉ የሉ አታናዋ፤ ኔን አቱማ ናኣ የላና። 4 ሄዋ ድራዉ፥ ዎይንያ ኤሳ ዎይ ማꬆይያ ኡሻ ኡሸናዳንነ ቱናባ አያነ ሜናዳን ናገታ። 5 ነዉ የሉ አትና፥ ኔን አቱማ ናኣ የላና። ናአይ የለትያ ዎድያፐ ዶሚደ፥ ጾሳዉ ዱማቴዳ ናዝራዌ ግድያ ድራዉ፥ አ ብናና ኡባካ ሜዶፓ። እ እስራኤልያ ፕልስጼማ አሳ ኩሽያፐ አሻናዉ ዶማና” ያጌዳ። *

6 ሄዋፐ ጉይያን ምሽራታ ባደ፥ ባረ አስናዉ ሀዋዳን ያጋደ ኦዳዱ፤ “ጾሳ አሳ እቱ ታኮ ዬዳ፤ አዉ ማላይካ ጾሳ ኪታንቻ ማላ ማላ ሎይꬅ ያሽያዋ። እ ሀቃፐ ዬደንቶካ ታን አ ኦቻበይከ፤ እካ ባረ ሱንꬃ ታዉ ኦድቤና። 7 ሽን እ ታና፥ ‘ነዉ የሉ አትና፥ ኔን አቱማ ናኣ የላና። ናአይ የለቶደፐ ዶሚደ ሀይቃና ጋካናዉ፥ ጾሳዉ ዱማቴዳ ናዝራዌ ግድያ ድራዉ፥ ዎይንያ ኤሳ ዎይ ማꬆይያ ኡሻ ኡሾፓ፤ አያነ ቱኔዳባ ሞፓ’ ያጌዳ” ያጋደ ኦዳዱ።

8 ሄዋፐ ጉይያን ማኑሄ፥ “አቤት መꬍና ጎዳዉ፥ ናአይ የለትያ ዎደ አያ ኦꬃናዉ ኮሽንቶ ኤርሳና ማላ፥ ኔን ካሰና ኪቴዳ ጾሳ አሳይ ኑኮ ስሚደ ያናዳን ኦꬃርኪ” ያጊደ ጾሳ ዎሴዳ።

9 መꬍና ጎዳይ ማኑሄ ዎሳ ስሴዳ። ማጫ ምሽራታ ጋደን ኡታ ደእሽን ላኤንꬁዋ ዬዳ፤ ሽን ሄ ዎደ እ አስናይ ማኑሄ እዝና ደኤና። 10 ማጫ ምሽራታ ኤለካ ባረ አስናኮ ባደ፥ “በአ፥ እን ጋላስ ታኮ ዬዳ ብታኒ ሀችካ ሀዋን ደኤ” ያጋዱ።

11 ሄዋፐ ጉየ ማኑሄ ኡቴዳ ሳፐ ደንዲደ፥ ባረ ማቻቶ ካሊደ ቤዳ፤ ጋኪደ፥ ብታንያ፥ “እን ታ ማቻትና ሃሳዬዳዌ ኔኔ?” ያጊደ ኦቼዳ።

ብታኒ፥ “ኤ ታና” ያጌዳ።

12 ሄዋፐ ጉየ ማኑሄ፥ “ኔን ኦዴዳ ቃላይ ፖለትያ ዎደ፥ የለታና ናኣ ደኦነ ኦሶ ዎጋይ አዬ?” ያጊደ አ ኦቼዳ።

13 ሄዋ ድራዉ መꬍና ጎዳ ኪታንቻይ፥ “ነ ማቻታ ታን ኦዴዳ ኡባባፐ ናገቱ። 14 ዎይንያ ቱራፐ ከስያባ አያነ ሙፑ፤ ዎይንያ ኤሳ ዎይ ማꬆይያ ኡሻ ኡሹፑ፤ አያነ ቱኔዳባ ሙፑ። ታን እዞ አዛዜዳዋ ኡባ ፖሉ” ያጊደ ዛሬዳ።

15 ማኑሄ ቃይ መꬍና ጎዳ ኪታንቻ፥ “ኑን ነዉ እት ያላጋ ዴሻ ሹኪደ ጊግሳናዉ፥ ሀያና ታካርኪ” ያጌዳ።

16 መꬍና ጎዳ ኪታንቻይ ዛሪደ፥ “ታን ታክንቶካ፥ ነ ቁማ ሚከ። ሽን ኔን ጹግያ ያርሹዋ ጊግሳና ኮዮፐ፥ መꬍና ጎዳዉ ያርሻናዉ ዳንዳያሳ” ያጌዳ። እ መꬍና ጎዳ ኪታንቻ ግድያዋ ማኑሄ ኤርቤና።

17 ማኑሄ ቃይካ ጾሳ ኪታንቻ፥ “ኔን ኦዴዳ ቃላይ ፖለትያ ዎደ፥ ኑን ኔና ቦንቻና ማላ፥ ነ ሱንꬃይ ኦኔ?” ያጌዳ።

18 ጾሳ ኪታንቻይ አ፥ “ታ ሱንꬃይ ማላልስያዋ ግድያ ድራዉ፥ ኔን ታ ሱንꬃ አያዉ ኦቻይ?” ያጊደ ዛሬዳ።

19 ሄዋፐ ጉየ ማኑሄ ሄ ዴሻነ አ ካꬃ ያርሹዋ አኪደ፥ ዛላ ቦላ መꬍና ጎዳዉ ያርሼዳ። ማኑሄነ አ ማቻታ ጼልሽን፥ መꬍና ጎዳይ ማላልስያባ ኦꬄዳ። 20 ያርሹዋ ያርሽያ ሳፐ ታማ ላጩ ፑደ ፖሎላትሽን፥ መꬍና ጎዳ ኪታንቻይ ታማ ላጩዋ ግዱዋና ሳሉዋ ከሴዳ። ማኑሄነ አ ማቻታ ሄዋ በኢደ፥ ዴሙዋ ሳኣ ጋꬂደ ጉፋኔድኖ።

21 መꬍና ጎዳ ኪታንቻይ ማኑሄዉነ አ ማቻትዉ ላኤንꬁዋ ቤተናን አግና፥ እ መꬍና ጎዳ ኪታንቻ ግዴዳዋ ማኑሄ ሄ ዎደ አኬኬዳ። 22 ማኑሄ ባረ ማቻቶ፥ “ኑን ጾሳ በኤዳ ድራዉ፥ ኑን ሀይቂያዌ ጌሻ” ያጌዳ።

23 ሽን አ ዛራደ፥ “መꬍና ጎዳይ ኑና ዎꬋናዉ ኮዬዳዋ ግድንቶ፥ ጹግያ ያርሹዋነ ካꬃ ያርሹዋ ኑ ኩሽያፐ አከና፥ ዎይ ሄ ኡባባ ኑና በሰና፥ ዎይ ሀዋ ኑ ኦደና” ያጋዱ።

24 ማጫ ምሽራታ አቱማ ናኣ የላደ ሳምሶና ጋደ ሱንꬃዱ። ናአይካ ድጬዳ፤ መꬍና ጎዳይካ አ አንጄዳ። 25 ናአይ ጾርአፐነ ኤሽታኦላፐ ግዱዋን ደእያ ዳና ሞꬃን ደእሽን፥ መꬍና ጎዳ አያናይ አ ደንꬁዋ ዶሜዳ።

14

ሳምሶን ማቻቶ አኬዳ

1 እት ጋላስ ሳምሶን ትምና ግያ ሳኣ ዎꬌዳ፤ ያን እት ፕልስጼማ ዎዶራቶ በኤዳ። 2 ሶይ ስሚደ ባረ አዉዋነ ባረ ዳዮ፥ “ታን ትምናን እት ፕልስጼማ ዎዶራቶ በኣድ፤ ሀእ እዞ ታዉ ኦቺደ እምተ” ያጌዳ።

3 ሽን አ አዉነ አታ አ፥ “ማቻቶ ኦቻናዉ ሀ ቃጻረትቤና ፕልስጼማቱዋኮ ባናዉ ኔና አያዉ ኮሼዴ? ኑ ዳባቱ ግዶን ዎይ ኑ አሳ ኡባ ግዶን ነዉ ሀንያ እት ማጫ ናኣ ደማናዉ ዳንዳያበይኪ?” ያጊደ ኦቼድኖ።

ሽን ሳምሶን ባረ አዉዋ፥ “ታዉ እዛ ሎእያ ድራዉ፥ እዞ ጊግሳደ ታዉ እማ” ያጌዳ። 4 ፕልስጼማቱዋ ኦላናዉ መꬍና ጎዳይ ጋሱዋ ኮዪደ፥ ሀዋ ኡንቱንቱ ቦላ ኦꬅያዋ ሳምሶና አዉነ አታ ኤርበይክኖ። ሄ ዎደ ፕልስጼማቱ እስራኤልያ አሳ ሞዲኖ።

5 ሄዋፐ ጉይያን፥ ሳምሶን ባረ አዉዋናነ ባረ አትና ትምና ዎꬌዳ። ያን ዎይንያ ቱራ ግዱዋና እ አꬊደ ቢሽን፥ እት ዎዳላ ጋሙ ጉዲደ አ ቦላ ከሴዳ። 6 መꬍና ጎዳ አያናይ ሳምሶና ቦላን ዎልቃፐ ዎꬌዳ፤ ዴሻ ማራ ዱሰረꬅያዋዳን፥ ባረ ኩሽያን አያነ ኦይቀናን ጋሙዋ ዱሰረꬅ የጌዳ። ሄ ባረ ኦꬄዳዋ ባረ አዎነ ባረ አትዉ ኦድቤና። 7 ሄዋፐ ጉይያን ቢደ፥ ዎዶራቶ ሃሳይሴዳ፤ እዛ አዉ ሎኣዱ።

8 ጉꬃ ዎድያፐ ጉይያን፥ እዞ ቡላቻናዉ ያ ስሚደ ቤዳ፤ ባረ ዎꬌዳ ጋሙዋ በአናዉ ኦግያፐ ሸርእ ጊደ ብያ ዎደ፥ ጋሙዋ አሃ ግዶን ማꬃይ ኤሳ ኤሴዳዋ በኤዳ። 9 ኤሳፐ አማሬዳዋ ካሽ አኪደ፥ ኦግያን ሚደ ቤዳ። ባረ አዉዋኮነ ባረ ዳይኮ ጋኪደ፥ ባረ ኦይቄዳ ኤሳፐ አማሬዳዋ እምና፥ ኡንቱንቱካ ሜድኖ፤ ሽን ሳምሶን ሄ ኤሳ ጋሙዋ አሃ ግዶፐ አኬዳዋ ኡንቱንቶ ኦድቤና።

10 አ አዉ ምሽራት ሶ ቢና፥ ሳምሶን ያን ባላ ጊግሴዳ። ሄዋ ማላ ግብራይ ቡላቻዉ ካሰፐካ ኦꬅያ ዎጋ። 11 ሄ አሳይ አ በኤዳ ዎደ፥ አናና ጋምአናዳን ሀታሙ ዎዳላ ናና ዶሬዳ። 12 ሳምሶን ኡንቱንታ፥ “አነ ህንተንቱ ኤርንቶነ እት ቃንእሽያ ታን ህንተንታ ቃንእሻይ፤ ቡላቻ ባላይ ቦንቼትያ ላፑን ጋላሳ ግዱዋን ሀ ቃንእሽያ ብርሸꬃ ታዉ ህንተንቱ ኦድያዋ ግዶፐ፥ ታን ህንተዉ ሀታሙ ሱፍያ ቃምሸቱዋነ ሀታሙ ኩመንꬃ ማዮቱዋ እማና። 13 ሽን ህንተንቱ ታዉ ብርሸꬃ ኦዳናዉ ዳንዳያና ꬋዮፐ፥ ህንተንቱ ታዉ ሀታሙ ሱፍያ ቃምሸቱዋነ ሀታሙ ኩመንꬃ ማዮቱዋ እሚታ” ያጌዳ።

ሄዋፐ ጉየ ኡንቱንቱ፥ “ኤኖ፥ ነ ቃንእሽያ አነ ኑ ኦዳ” ያጌድኖ።

14 እ ኡንቱንታ፥

“ምያዋፐ ምያባይ ቤቴዳ፤

ምኑዋ ግዶፐ ማልእያባይ ከሴዳ” ያጌዳ።

ሄዛንꬆ ጋላስ ጋካናዉ ኡንቱንቱ ቃንእሽያ ብርሸꬃ እማናዉ ዳንዳይበይክኖ።

15 ኦይደንꬆ ጋላስ ኡንቱንቱ ሳምሶና ማቻቶ፥ “አነ ነ አስና ጭማደ ቃንእሽያ ብርሸꬃ እ ኑዉ ኦዳናዳን ኦꬃ። ሄዌ ꬋዮፐ፥ ኑን ኔናነ ነ አዉዋ ጎልያ ታማን ጹጋና። ህንተንቱ ኑና ጼሴዳዌ ኑና ማንቀꬃናሴ?” ያጌድኖ።

16 ያትና፥ ሳምሶና ማቻታ ዬካደ አኮ ሺቃደ፥ “ኔን ታና ሲቃካ! ኔን ታና ሎይꬃ እጻሳ! አያዉ ጎፐ፥ ኔን ታ ጋድያ አሳ ቃንእሽያ ቃንእሻደ፥ አ ብርሸꬃ ታዉ ኦዳበይካ” ያጋዱ።

ሄዋፐ ጉየ እ ዛሪደ፥ “በአ፥ ሀዋ ታን ታ አዎካ ታ አትዉካ ኦዳበይከ። ያትና፥ ነዉ አያዉ ኦዶ?” ያጌዳ። 17 ሄዋፐ ጉየ ቡላቻ ባላይ ቦንቼትያ ላፑን ጋላሳ ኡባን ዬካደ ሸምፑዋ ድግና፥ ላፑንꬃ ጋላስ ቃንእሽያ ብርሸꬃ እዝዉ ኦዴዳ። አካ ባደ ባረ ጋደ አሳዉ ኦዳዱ።

18 ያትና፥ ላፑንꬃ ጋላስ አዋይ ዉላናፐ ካሰ ካታማ አሳቱ ባረ ዛሩዋ አኪደ ዪደ፥ ሳምሶና፥

“ኤሳፐ አꬊደ ማልእያባይ አዬ?

ጋሙዋፐ አꬊደ ምንያባይ አዬ?” ያጌድኖ።

ሄዋፐ ጉየ ሳምሶን ኡንቱንታ፥

“ህንተንቱ ታ ኡሳትን ጎሸናባ ግድንቶ፥

ታ ቃንእሽያ ብርሸꬃ ኤርክታ ሽን” ያጌዳ።

19 ሄዋፐ ጉይያን፥ መꬍና ጎዳ አያናይ አ ቦላን ዎልቃፐ ዎꬍና፥ አስቃሎና ካታማ ዎꬊደ፥ ሀታሙ አሳቱዋ ዎꬌዳ፤ ኡንቱንቱ ማዩዋ ቃር አኪደ፥ ቃንእሽያ ብሊደ አሳቶ አሂደ እሜዳ። ሀኔዳባን ኡባን ሀንቁዋ ኤጸቲደ፥ ባረ አዉዋ ሶ ስሚደ ቤዳ። 20 ሳምሶና ማቻታ አ ላግያዉ፥ አ ዋና ሚዝያዉ እመታዱ።

15

1 ጉꬃ ታክሽን፥ ዛርጋ ጫክያ ዎደ፥ ሳምሶን ባረ ማቻቶ በአናዉ እት አንቃራ ዴሻ አኪደ ቤዳ፤ እ አዉዋ፥ “ታን ታ ማቻታ ደእያ ክፍልያ ገላናዉ ኮያድ” ያጌዳ።

ሽን እ ገለናዳን፥ እዝ አዉ ድጌዳ። 2 እዝ አዉ ሳምሶና፥ “ኔን እዞ ኡባ እጼዳዋ ማላትና፥ ነ ሚዝያዉ እማድ። ሽን እ ቴፋ ምቻታ ኢፐካ አꬋ ሎአ፤ እዝ ድራዉ እዞ አካ” ያጌዳ።

3 ሄዋፐ ጉየ ሳምሶን ኡንቱንቶ፥ “ሀእ ስም ፕልስጼማ ጋድያ አሳ ቦላ ታን ኢታባ ኦꬆፐ፥ ባይዛንቻ ግድከ” ያጌዳ። 4 ቢደ፥ ሄዙ ጼቱ ዎራካናቱዋ ኦይቂደ ላኡዋ ላኡዋ ዱፍያ እትፐ ጋꬂደ፥ ዱፈቱዋፐ ግዱዋን ዪጨቴዳ ጾምፕያ ዎꬂደ ቃቼዳ። 5 ሄዋፐ ጉይያን፥ ቃሸቴዳ ጾምፕያን ታማ ኦይꬂደ፥ ብሮ ጫከትቤና ፕልስጼማ አሳ ካꬃ ግዶ ዎራካናቱዋ የዴዳ፤ ጫከቴዳ ካꬃ፥ ኤቁዋን ደእያ ካꬃ፥ ዎይንያ ቱራቱዋነ ዎጋራ ጹጌዳ።

6 ፕልስጼማቱ፥ “ሀዋ ኦꬄዳዌ ኦኔ?” ያጊደ ኦቼድኖ።

ሽን አሳይ፥ “ሳምሶን ኦꬄዳ፤ አያዉ ጎፐ፥ ትምና አሳ ግድያ አ ቦሉ፥ አ ማቻቶ አ ሚዝያዉ እሜዳ ድራሳ” ያጌዳ። ፕልስጼማቱ ቢደ፥ ኦዉነ እ አዉዋ ታማን ጹጌድኖ።

7 ሳምሶን ኡንቱንቶ፥ “ህንተንቱ ሄዋ ኦꬄዳ ድራዉ፥ ሀሉዋ ከሰናን አግከ” ያጌዳ። 8 ኡንቱንታ ዎልቃማ ሾቻ ሾጪደ፥ ዳሮቱዋ ዎꬌዳ። ሄዋፐ ጉይያን ቢደ፥ ኤጻማ ጌተትያ ኮሽያን ደእያ ዛላ ጎንጎሉዋ ግዶን ጋምኤዳ።

ሳምሶን ፕልስጼማቱዋ ጾኔዳ

9 ሄዋፐ ጉይያን፥ ፕልስጼማ አሳይ ዪደ፥ ይሁዳን ዱንካኒደ ሌሀ ጌተትያ ካታማ ኦሌዳ። 10 ይሁዳ አሳይ ኡንቱንታ፥ “አያዉ ኑና ኦላናዉ ዬድቴ?” ያጊደ ኦቼዳ።

ሽን ኡንቱንቱ፥ “ኑን ሳምሶና ኦይክ ቃቻናዉነ እ ኑ ቦላ ኦꬄዳዋዳን አ ቦላ ኦꬃናዉ ዬዶ” ያጊደ ዛሬድኖ። 11 ያትና፥ ይሁዳፐ ሄዙ ሻአ አሳቱ ኤጻማ ጌተትያ ሳኣን ደእያ ዛላ ጎንጎሉዋ ቢደ ሳምሶና፥ “ኑና ሞድያዋንቱ ፕልስጼማ አሳቱዋ ግድያዋ ኤርኪየ? ያትና፥ ኑ ቦላ ሀዋ አያ ኢታባ ኦꬃይ?” ያጌድኖ።

ሄዋፐ ጉየ እ ዛሪደ፥ “ኡንቱንቱ ታ ቦላ ኦꬄዳዋዳን፥ ታንካ ኡንቱንቱ ቦላ ኦꬃድ” ያጌዳ።

12 ኡንቱንቱካ ዛረꬂደ፥ “ኑን ሀዋ ዬዳዌ ኔና ቃቺደ፥ ፕልስጼማቶ አꬂደ እማናሳ” ያጌድኖ።

ሳምሶን ኡንቱንታ፥ “ህንተንቱ ህንተንቱ ሁጲያዉ ታና ዎናዳን ጫቂተ” ያጌዳ።

13 ኡንቱንቱ፥ “ኤኖ፥ ኑን ኔና ቃቺደ፥ ኡንቱንቶ አꬂደ እማናፐ አትና፥ ዎꬎኮ” ያጊደ አዉ ዛሬድኖ። ሄዋፐ ጉይያን፥ ላኡ ኦራꬃ ዎዶሩዋን ቃቺደ፥ ዛላ ጎንጎሉዋፐ ከሲደ አፌድኖ።

14 ሳምሶን ሌሀ ቤዳ ዎደ፥ ፕልስጼማ አሳቱ ናሸቻን ዋሲደ፥ አናና ጋከታናዉ ዬድኖ። መꬍና ጎዳ አያናይ አ ቦላ ዎልቃፐ ዎꬌዳ፤ አ ኩሽያ ቃች ዎꬄዳ ዎዶሩዋ፥ ሻሉ ታማ በኢደ ዱጽያዋዳን፥ ዱሰረꬅ የጌዳ። 15 ያቲደ ማታ ዎደ ሀይቄዳ እት ሀርያ ጎጎጩዋ ደም አኪደ፥ አን ሻአ አሳ ዎꬌዳ።

16 ሳምሶን ሀዋዳን ያጌዳ፤

“ሀርያ ጎጎጩዋን፥

ታን አሃ ቦላን አሃ ዶራድ።

ሀርያ ጎጎጩዋን ሻአ አሳ ዎꬋድ” ያጌዳ።

17 ሃሳይያዋ ዉርሴዳዋፐ ጉይያን፥ ባረ ኦይቄዳ ጎጎጩዋ ኩሽያፐ ኦሊደ ሄ ሳኣ ራማት-ሌሀ* ያጊደ ሱንꬄዳ።

18 ሄዋፐ ጉይያን፥ ሳምሶን ሎይꬅ ሳመቲደ፥ መꬍና ጎዳዉ ዋሲደ፥ “ኔን ሀዋ ማላ ዎልቃማ ጾኑዋ ታዉ ነ ቆማዉ እማዳ። ያትና፥ ታን ሀእ ሳሙዋን ሀይቆ? ቃይ ሀ ቃጻረትቤናዋንቱ ኩሽያን ኩንዶ?” ያጊደ ዋሴዳ። 19 ያግና ጾሳይ ሌሀን ደእያ ጋድያ ጳልቂና፥ አፐ ሃꬃይ ከሴዳ። ሳምሶን ሄ ሃꬃፐ ኡሺደ አሌዳ ድራዉ፥ አዉ ሸምፑ ስሜዳ። ያትና፥ ሄ ሳኣ አይን-ሀቆረ† ያጊደ ሱንꬄዳ። ሄዌ ሀቼ ጋካናዉ ሌሀን ደኤ።

20 ፕልስጼማ አሳይ ጋድያ ሞዴዳ ዎደ፥ ሳምሶን እስራኤላን ላታሙ ላይꬃዉ ፕርድያ ዳና ግዴዳ።

16

ሳምሶን ጋዛን ኦꬄዳባ

1 እት ጋላስ ሳምሶን ጋዛ ጌተትያ ፕልስጼማቱዋ ካታማ ቤዳ፤ ያን እት ሻርሙጻ ምሽራቶ በኢደ፥ እዝና አቃናዉ እ ጎልያ ገሌዳ። 2 ጋዛ ካታማን ደእያ አሳይ ሳምሶን ኡንቱንቱ ካታማ ዬዳዋ ስሲደ፥ ካታማ ዩይ አꬊደ፥ ቃማ ኡባ ካታማ ፐንግያ ናጊደ አቄዳ፤ “ሳአይ ዎንታናዉ ናጊደ፥ ኑን አ ዎꬋና” ያጊደ ቃማ ኡባ ጮኡ ጌድኖ። 3 ሽን ሳምሶን ያን ግሴዳዌ ብላሄ ጋካናዉ ጻላላ። ብላሄ ደንዲደ፥ ካታማ ድርሳ ፐንግያ ኦይኪደ፥ ሳንቃ፥ ጉባንያ፥ ማቃንያነ ጎርድያ ሽካላቱዋ ሾዴዳ። ሄ ኡባካ ሀሽያን ቶኪደ፥ ከብሮናፐ ስንꬃ ባጋና ደእያ ደርያ ሁጲያ ከሴዳ።

ሳምሶናነ ዳሊሎ

4 ሄዋፐ ጉይያን፥ ሳምሶን ሶሬቃ ግያ ዛንጋራን ደእያ እት ዳሊሎ ግያ ምሽራቶ ሲቄዳ። 5 ያትና፥ ፕልስጼማቱዋ ካፓቱ ኢኮ ዪደ፥ “ኔን አ ጭማደ፥ ሄ ዎልቃ ኡባ አያፐ እ ደሜደንቶነ ቃይ ኑን አ ዎት ጾኒደ ቃቻናዉ ዳንዳይንቶ ኦቻ። እቱ እቱ ኑን ነዉ እት ሻአነ እት ጼቱ ጻጋራ ብራ እማና” ያጌድኖ።

6 ዳሊላ ሳምሶና፥ “ሀዋ ኬሻ ዎልቃ ኔን ሀቃፐ ደማድንቶ፥ ሀያና ታዉ ኦዳርኪ! እት አሳይ ኔና ቃቺደ፥ ዋቲደ ነ ዎልቃ ዳቡርሳናዉ ዳንዳዪ?” ያጋዱ።

7 ሳምሶን፥ “ታና ላፑን እርጻ ዳፎቱዋን አሳይ ቃቾፐ፥ ዳቡራደ፥ ሀራ አሳዳን ሀናና” ያጊደ ዛሬዳ።

8 ሄዋፐ ጉይያን፥ ፕልስጼማቱዋ ካፓቱ ዳሊልዉ ላፑን እርጻ ዳፎቱዋ አህና አ ሳምሶና ቃቻዱ። 9 ባረ ቆልኦን አሳ ቆሳ ዎꬃደ፥ “ሳምሶና፥ ፕልስጼማቱ ይክቼድኖ” ጋደ ጼሳዱ። ሽን ሻሉ ታማይ ኦይቂና ዱጸረትያዋዳን፥ ዳፎቱዋ ዱሰረꬅ የጌዳ። ያትና፥ እ ዋን ዎልቃሚንቶ ጹራይ ኤረትቤና።

10 ያትና፥ ዳሊላ ሳምሶና፥ “ሄኮ ኔን ታናን ካኣሳ፤ ኔን ታዉ ዎርዱዋ ኦዳዳ። ሀእካ ኔን ቃሸታናዌ አያነንቶ፥ ሀያና ታዉ ኦዳርኪ!” ያጋዱ።

11 እ እዞ፥ “አሳይ ጎኤትቤና ኦራꬃ ዎዶሩዋን ታና ቃቾፐ፥ ዳቡራደ፥ ሀራ አሳዳን ሀናና” ያጌዳ።

12 ዳሊላ ኦራꬃ ዎዶሩዋ አካደ፥ ሳምሶና ቃቻዱ። ቃይካ ባረ ቆልኦን አሳ ቆሳ ዎꬃደ፥ “ሳምሶና፥ ፕልስጼማቱ ይክቼድኖ” ያጋዱ። ሽን እ ዎዶሩዋ ቀስያፐ ሻሉዋዳን ዱሰረꬅ የጌዳ።

13 ያትና፥ ዳሊላ ሳምሶና፥ “ሀእ ጋካናዉ ኔን ታናን ካኣዳ፤ ኔን ታዉ ዎርዱዋ ኦዳዳ። ሀእካ ኔን ቃሸታናዌ አያነንቶ ሀያና ታዉ ኦዳርኪ!” ያጋዱ።

ሄዋፐ ጉየ እ እዞ፥ “ታ ሁጲያ ላፑን ዳꬃ ብናና ቃጭናና ጋꬃደ፥ ሀርባን ዋላካደ፥ ሙኩካ ጾንጋ ጾንጋደ ዳዶፐ፥ ታን ዳቡራደ፥ ሀራ አሳዳን ሀናና” ያጌዳ።

14 ሄዋፐ ጉይያን፥ ሳምሶን ገምእሽሽን፥ ዳሊላ አ ሁጲያ ላፑን ዳꬃ ብናናናነ ቃጭናና ጋꬃ ዋላካደ ዳዳዱ። ሄዋፐ ጉይያን፥ “ሳምሶና፥ ፕልስጼማቱ ይክቼድኖ” ያጋዱ። ሄዋፐ ጉየ እ ገምእሹዋፐ ቤጎቲደ፥ ባረ ብናና ዳደቴዳ ማዩዋፐነ ሀርባፐ ሾድ አኬዳ።

15 ያትና አ፥ “ነ ዎዛናይ ታናና ደኤናን፥ ‘ታን ኔና ሲቃይ’ ዋታደ ጋይ? ታናን ሀዋና ሄዙ ገደ ካኣዳ። ኔን ሀ ዎልቃ አያፐ ደማድንቶ፥ ታዉ ኦዳባካ” ያጋዱ። 16 ሀቼ ሀቼ ዛራ ዛራ ኦቻደ ዋይስና፥ ሀንያባ ꬋዬዳ።

17 ያትና፥ “ታ አት ኡሉዋፐ ዶምና፥ ታን ጾሳዉ ዱማቴዳ ናዝራዌ አሳ ግዴዳ ድራዉ፥ ታ ሁጲያ ብናናይ ሜደት ኤረና። ታ ብናናይ ሜደቶፐ፥ ታ ዎልቃይ ታፐ ꬋይና፥ ታን ዳቡራደ፥ ሀራ አሳዳን ሀናና” ያጊደ፥ ባረ ዎዛናን ደእያዋ ኡባ እዝዉ ኦዴዳ።

18 ባረ ዎዛናን ደእያዋ ኡባ እ ኦዴዳዋ ዳሊላ በኤዳ ዎደ፥ “ባረ ዎዛናን ደእያዋ ኡባ ታዉ ኦዴዳ ድራዉ፥ አነ እት ገደ ስሚደ ዪተ” ያጋደ ፕልስጼማቱዋ ካፓቶ ኪታ የዳዱ። ኡንቱንቱ ብራ አኪደ፥ ኢኮ ዬድኖ። 19 ዳሊላ ሳምሶና ባረ ክዉዋን ገምእሽሳዱ፤ እት አሳ ጼስና ዪደ፥ አ ሁጲያ ላፑን ዳꬃ ብናና ሜዴዳ፤ አ ዎልቃይ አፐ ꬋዬዳ። ሄዋፐ ጉይያን፥ አ ዋይስያዋ ዶማዱ፤ 20 “ሳምሶና፥ ፕልስጼማቱ ይክቼድኖ!” ያጋዱ።

ገምእሹዋፐ ቤጎቲደ፥ ካሰዋዳን ዱሰሬꬃደ ባና ያጊደ ቆፔዳ፤ ሽን መꬍና ጎዳይ አፐ ሻከት ክቼዳዋ እ ኤርቤና።

21 ፕልስጼማቱ አ ኦይቄዳዋፐ ጉይያን፥ አ ላኡ አይፈቱዋ ዎጭ ከሲደ፥ ጋዛ ካታማ አፌድኖ። ሄዋፐ ካላ ናሃስያ ሳንሳላታን ቃቼድኖ፤ ቃሾ ጎለን ደእያ ዎጻን ካꬃ ጋጫናዳን ኦꬄድኖ። 22 ኡንቱንቱ አ ሁጲያ ብናና ሜዴዳዋፐ ጉይያን፥ ብናናይ ስሚደ ዶሉዋ ዶሜዳ።

ሳምሶና ሀይቁዋ

23 ፕልስጼማቱዋ ካፓቱ፥ “ኑ ጾሳይ ኑ ሞርክያ ሳምሶና ኑ ኩሽያን አꬂደ እሜዳ” ያጊደ ባረንቱ ጾሳ ዳጎናዉ ዎልቃማ ያርሹዋ ያርሻናዉነ ናሸታናዉ እትፐ ሺቄድኖ።

24 አሳይ ኡባይ አ በኤዳ ዎደ፥ “ኑ ጋድያ ባይዜዳ፥ ኑ አሳፐ ዳሩዋ ዎꬌዳ ኑ ሞርክያ ኑ ጾሳይ ኑ ኩሽያን አꬂደ እሜዳ” ያጊደ ባረንቱ ጾሳ ጋላቴድኖ። 25 ኡንቱንቱ ሎይꬅ ናሸቴዳ ድራዉ፥ “ካኢደ ኑና ናሸቻና ማላ፥ ሳምሶና ጼስተ” ያጌድኖ። ሄዋፐ ጉየ ሳምሶና ቃሾ ጎልያፐ ጼሲደ አህና፥ እ ኡንቱንቱ ስንꬃን ካኤዳ፤ ካኤዳዋፐ ጉይያን፥ ቱሳቱዋፐ ግዱዋን ኤሴድኖ።

26 ሳምሶን አ ኩሽያ ኦይቂደ ካለꬅያ ናኣ፥ “ታን ኡንቱንቱን ዘምፓደ ኤቃና ማላ፥ ጎልያ ቶኬዳ ቱሳቱዋ ታና ቦሽሳ” ያጌዳ። 27 ጎልያ ግዱዋን አቱማ አሳቱነ ማጫ አሳቱ ኩም ኡቴድኖ፤ ቃይ ሄዋን ፕልስጼማቱዋ ካፓቱ ኡባቱካ ደኢኖ። ሳምሶን ካእሽን፥ ጎልያ ቦላን ደምባዪደ ኬጼዳ ሳኣን ኡቲደ፥ ሄዙ ሻአ ግድያ አቱማ አሳቱነ ማጫ አሳቱ በኢኖ።

28 ሄ ዎደ ሳምሶን መꬍና ጎዳ ዎሲደ፥ “አቤት ኡባ ሞድያ መꬍና ጎዳዉ፥ ሀይ ታና ሀሳያርኪ! አቤት ጾሳዉ፥ ፕልስጼማቱ ታ ላኡ አይፈቱዋ ከሴዳዋ፥ ሀሉዋ ታን ከሳናዳን፥ ሀይ ታና እት ገደ ምንꬃርኪ!” ያጌዳ። 29 ሳምሶን ጎልያ ቶኬዳ ግዶ ቱሳቱዋ ላኡዋካ ኦይቄዳ። ኡሸቻ ኩሽያን እቱዋ፥ ሀድርሳ ኩሽያን እቱዋ ኦይቄዳዋፐ ጉይያን፥ 30 “አነ ታን ፕልስጼማቱዋና እትፐ ሀይቃይ!” ያጊደ ዋሴዳ። ባረዉ ደእያ ዎልቃ ኡባን ሱግና፥ ኬꬃይ ካፓቱ ቦላነ ግዱዋን ደእያ አሳ ኡባ ቦላ ኩንዴዳ። ሳምሶን ሀይቂደ ዎꬌዳ አሳይ፥ እ ፓጻ ደኢደ ዎꬌዳ አሳፐ ዳሬዳ።

31 ያትና፥ አ እሻቱነ አ ዳቦቱ ኡባይ ዪደ፥ አ አሃ አፌድኖ፤ ጾርአ ካታማፐነ ኤሽታኦላ ካታማፐ ግዱዋን፥ አ አዉዋ ማኑሄ ዱፉዋን ሞጌድኖ። ሳምሶን እስራኤላን ላታሙ ላይꬃ ዳናቲደ ፕርዴዳ።

አማኑዋነ አማኑዋ ኦሱዋ ዎጋ ባየꬃ

17

(17:1—21:25)

ምካ ኤቃ ምስለቱዋ

1 ኤፍሬማ ገዝያን ሚካ ግያ እት ብታኒ ደኤ። 2 እት ጋላስ ሚክ ባረ አቶ፥ “ኔፐ እት አሳይ እት ሻአነ እት ጼቱ ጻጋራ ብራ ዉኤዳ ዎደ፥ ኔን ሄ ዉኤዳ ብታንያ ሸቂሽን ታን ስሳድ። በአ፥ ሄ ሚሻይ ታ ማታን ደኤ፤ ታን አካድ” ያጌዳ።

ሄዋፐ ጉየ አ ዳያ፥ “ታ ናአዉ፥ ኔና መꬍና ጎዳይ አንጆ” ያጋዱ። 3 ሄዋፐ ጉየ ናአይ እት ሻአነ እት ጼቱ ጻጋራ ብራ ባረ አትዉ ዛሬዳ፤ አ ዳያ፥ “ሸቃይ ታ ናኣ ጋከናዳን፥ ታን ሀ ሚሻ ታ መꬍና ጎዳዉ ዱማያና። ያቶፐ ብራ ሲልሲደ፥ ምꬃፐ ማሰቲደ ጊጌዳ ኤቃ ምስልያ አን ሼሻናዉ ጎኤታና። ሄዋ ድራዉ፥ ብራ ታን ነዉ ዛራና” ያጋዱ።

4 ናአይ ባረ አትዉ ሻሉዋ ዛርና፥ አ ዳያ ሄ ጻጋራ ብራፐ ላኡ ጼቱዋ አካደ፥ ምꬃ ማሲደ ብራን ሼሽ ሼሺደ ኤቃ ምስልያ መꬍያ እት ሂላንቻዉ እማዱ፤ እ ኦꬄዳ ምስሊ ሚካ ሶን ደኤዳ።

5 ሄ ምካዉ ኤቃዉ ጎይንያ ኬꬃይ ደኤ። እ ኤፉድያነ ሶ ግዶ ኤቃ ምስለቱዋ ጊግሲደ፥ ሄ ጎለን ባረ ናናቱዋፐ እቱዋ ቄሳ ኦꬂደ ሱንꬄዳ። 6 ሄ ዎደ እስራኤልያ ጋድያን ካቲ ባዋ፤ አሳይ ኡባይ ባረዉ ልከ ማላቴዳዋ ጮ ኦꬄዳ።*

7 ሄ ዎደ ይሁዳ ጋድያን ቤተሌመ ካታማን እት ዎዳላይ ደኤ፤ እ ሌዊያ ዛረ። 8 ሀ ብታኒ ባረዉ ደእያ ሳኣ ኮያናዉ ቤተሌመ ካታማፐ ደንዲደ ቤዳ፤ ኤፍሬማ ገዝያን ደእያ ሚካ ሶ ጋኬዳ። 9 ሚክ፥ “ሀቃፐ ያድ?” ያጌዳ።

ሄዋፐ ጉየ ብታኒ፥ “ታን ይሁዳ ጋድያን ቤተሌመ ካታማፐ ያድ፤ ታን ሌዊያ ዛረ። ሀእ ታዉ ደእያ ሳኣ ኮያደ ደአይ” ያጊደ አዉ ዛሬዳ።

10 ምክ አ፥ “ታናና ደአ፤ ታዉ አዉዋነ ቄሰ ግዳ። ታን ነዉ ላይꬃን ላይꬃን ታሙ ጻጋራ ብራ፥ ኩመንꬃ ማዩዋነ ምያባ እማና” ያጌዳ። 11 ሌዊያ ዎዳላይ ምካና እትፐ ደአናዉ ጊጌዳ፤ ምካዉ የሌዳ ናኣዳን ሀኔዳ። 12 ምክ አ ባረ ቄሳ ኦꬂደ ሱንꬅና፥ አ ሶን ደኤዳ። 13 ምክ፥ “እት ሌዊ ታዉ ቄሰ ግዴዳ ድራዉ፥ መꬍና ጎዳይ ታዉ ኡባባ ሎይꬃናዋ ኤራይ” ያጌዳ።

18

ምካነ ዳና ዘረꬃ

1 ሄ ዎደ እስራኤልያ ጋድያን ካቲ ባዋ። ሄ ዎደ ጋካናዉ ዳና ዛረቶ እስራኤልያ ዛራቱዋ ግዱዋን ላቴዳ ጋዲ ባዋ። ሄዋ ድራዉ፥ ኡንቱንቱ ባረንቱ ደእያ ጋድያ ኮዪደ ደኢኖ። 2 ሄዋ ድራዉ፥ ዳና ዛራቱ ባረንቱ ዛራቱዋፐ እቼሹ ምኖ አሳቱዋ ዶሪደ፥ ጋድያ ዎቺደነ አኬኪደ ስማናዳን፥ ጾርአነ ኤሽታኦላ ጌተትያ ካታማቱዋፐ ኡንቱንታ ኪቴድኖ።

ኡንቱንቱ ኤፍሬማ ገዝያ ጋኪደ፥ ምካ ሶን አቄድኖ። 3 ኡንቱንቱ ምካ ሶን ደኤዳ ዎደ፥ ሌዊያ ዛረ ግዴዳ ያላጋ አ ሃሳያን ኤሬድኖ። ኡንቱንቱ አኮ ሺቂደ፥ “ኔና ሀዋ አሄዳዌ ኦኔ? ሀዋ አያዉ ያድ? ሀዋን አያ ኦꬃይ?” ያጊደ ኦቼድኖ።

4 እ፥ “ምክ ታዉ ሀዋ ሀዋ ኦꬄዳ፤ እ ታዉ ድርጉዋ ጭግና፥ ታን አዉ ቄሰ ግዳደ ኦꬃይ” ያጊደ ኡንቱንቶ ዛሬዳ።

5 “ኑን ብያ ኦጊ ኑዉ ጊገናን አጋነንቶነ ሀያና አነ ኑዉ ጾሳ ኦቻርክ” ያጌድኖ።

6 ሄዋፐ ጉየ ቄሲ ኡንቱንቶ፥ “ሳሮ ጋክተ፤ ህንተንቱ ብያ ኦግያን መꬍና ጎዳይ ህንተናና ግዳናዋ” ያጊደ ዛሬዳ።

7 ሄዋፐ ጉይያን፥ እቼሹ አሳቱ ያፐ ደንዲደ፥ ላይሻ ጌተትያ ካታማ ቤድኖ፤ ያን ደእያ አሳይ ሲዶና ጋድያ አሳዳን ሳሩዋን ደእያዋ በኤድኖ፤ አሳቱ ኦናነ ስና ዎፓ አሳ፤ ኡንቱንቱ አያይነ ፓጨናን፥ ኡባባይ ኩሜዳ አሳ። ኦናናነ ጋከተናን ሲዶና ጋድያ አሳፐ ሃኪደ፥ ባረካ ዱማ ደኢኖ።

8 እቼሹ አሳቱ ጾርአነ ኤሽታኦላ ካታማቱዋን ደእያ ባረንቱ እሻቱዋኮ ስሜድኖ፤ ኡንቱንቱ እሻቱ፥ “አያ ኦዱዋ አኪደ ዬድቴ?” ያጌድኖ።

9 ሄዋፐ ጉየ ኡንቱንቱ ዛሪደ፥ “ቢታይ ሎይꬅ አራዳ ግድያዋ ኑን በኤዶ። ሄዋ ድራዉ ደንዲደ፥ ላይሻ ካታማን ደእያ አሳ ኦሌቶ! ሃዋን ኦሱዋ ꬋዪደ ጮ ኡቶፕተ፤ ኤለካ ቢደ ኦይቂተ። 10 ህንተንቱ ያ ቢደ፥ ኦናነ ስናን ሳሮ ኡቴዳ አሳኮ ጋካኒታ። አሳዉ ኮሽያ ኡባባይ ሄ ጋድያን ደኤ። ጾሳይ ሄ ጋድያ ህንተንቶ እሜዳ” ያጌድኖ።

11 ያትና፥ ዳና ዛራቱዋፐ ኡሱፑን ጼቱ አሳቱ ኦላ ሚሻ ኦይቂደ፥ ጾርአነ ኤሽታኦላ ካታማቱዋፐ ደንዲደ ቤድኖ። 12 ይሁዳ ጋድያን ደእያ ቅርያት-ይኣሪማ ጌተትያ ካታማፐ አዋይ ዉልያ ባጋና ኡቴድኖ። ሄዋ ድራዉ፥ ሄ ሳአይ ሀቼ ጋካናዉ ዳና ሞꬃ ጌተቲደ ሱንቴዳ። 13 ሄዋፐ ደንዲደ፥ ኤፍሬማ ገዝያን ደእያ ምካ ሶ ዬድኖ።

14 ላይሻ ጋድያ ዎቻናዉ ቤዳ እቼሹ አሳቱ ባረንቱ እሻቱዋ፥ “ሀ ሳኣን፥ ሀ ኬꬃቱዋፐ እቱዋን ኤፉዲ፥ ሶ ግዶ ኤቃ ምስለቱነ ምꬃፐ ማሰቲደ ብራን ሼሸቴዳ ምስሊ ደእያዋ ኤሪቴ? አነ አይ ኦꬃናዉ ኮሽንቶ ቆፕተ” ያጌድኖ። 15 ሄዋፐ ጉየ ኦግያፐ ስሚደ፥ ሌዊያ ዛረ ግዴዳ ያላጋ ቄሲ ደእያ ምካ ሶ ቢደ፥ አ ሳሮቴድኖ። 16 ሄ ዎደ ኡሱፑን ጼቱ ዳና አሳቱ ኦላ ሚሻ ኦይቂደ፥ ገልያ ፐንግያን ኤቄድኖ። 17 ኡንቱንቱ ሄ ቄስያና ያን ኤቂደእሽን፥ ጋድያ ዎቼዳ እቼሹ አሳቱ ምካ ሶ ገሊደ፥ ምꬃፐ ማሰቲደ ብራን ሼሸቴዳ ምስልያ፥ ኤፉድያነ ሶ ግዶ ኤቃ ምስለቱዋ አኬድኖ።

18 ሄ ዎደ ቄሲ ኡንቱንታ፥ “ዋቲቴ?” ያጌዳ።

19 ሄዋፐ ጉየ ኡንቱንቱ አ፥ “ሀይዛ! እት ቃላነ ቃቶፓ! ኑናና ባደ ኑዉ አዉዋነ ቄሰ ግዳ። እት ጎልያ አሳዉ ቄሰ ግድያዋፐ እስራኤልያ ግድያ እት ዛረ አሳዉ ቄሰ ግድያዌ ነዉ ኬከኔ?” ያጌድኖ። 20 ሄዋፐ ጉየ ቄሲ ናሸቲደ ኤፉድያ፥ ሶ ግዶ ኤቃ ምስለቱዋነ ምꬃፐ ማሰቴዳ ምስልያ አኪደ፥ አሳቱዋና እትፐ ቤዳ።

21 ሄዋፐ ደንዲደ፥ ባረንቱ ናና፥ ባረንቱ መህያነ ባረንቶ ደእያዋ ስንꬃን ዎꬂደ ቤድኖ። 22 ኡንቱንቱ ምካ ጎልያፐ ሃኪደ ቤዳዋፐ ጉይያን፥ ምክ ባረ ሾሩዋን ደእያ አሳቱዋ ጼስና፥ ኦላዉ ከሴድኖ፤ ዳና አሳቱዋ ካሊደ ጋኬድኖ። 23 ዋስና፥ ዳና አሳቱ ጉየ ስሚደ ምካ፥ “ዋናዲ? ሀ አሳ ኡባ አያዉ ሺሻዲ?” ያጊደ ኦቼድኖ።

24 ሽን ምክ ዛሪደ፥ “ታን መꬌዳ ታ ጾሳቱዋነ ታዉ ኦꬅያ ቄስያ አኪደ ይክቼድታ። ታዉ ሀራይ አዬ አቴዳዌ? ህንተንቱ ታና አያዉ፥ ‘ዋናዲ?’ ጊቴ?” ያጌዳ።

25 ዳና አሳቱ፥ “እት ቃላ ቃታደ ኔና ኤራ! ሀ ይሉዋና ደእያ አሳ ኔን ደንꬆፐ፥ ኡንቱንቱ ነ ቦላ ደንዳናነ ነ ሶ አሳ ኡባ ዉርሳና” ያጌድኖ። 26 ዳና አሳቱ ባረንቱ ኦግያ ቤድኖ። ምክካ ኡንቱንቱ ባረፐ ሎይꬅ ዎልቃምያዋ በኢደ፥ ባረ ሶ ስሚደ ቤዳ።

27 ዳና አሳቱ ምክ መꬌዳ ጾሳቱዋነ አ ቄስያ አኪደ፥ ላይሻ ካታማን ኦናነ ስናን ሳሮ ደእያ አሳቱዋኮ ቤድኖ፤ ካታማን ደእያ ኡባ ቃራ ማሻን ዎꬊደ፥ ካታማ ታማን ጹጌድኖ። 28 ላይሻ ካታማይ ሲዶና ካታማፐ ሃኪደ ደእያ ድራዉነ አሳይ ሀራ አሳና ጋከት ኤረና ድራዉ፥ ኡንቱንታ አሻናዉ ኦንነ ዳንዳይቤና። ላይሻ ካታማይ ቤት-ራሆባ ግያ ሳኣ ማታን ደእያ ዎምባ ግዶን ደኤ።

ዳና አሳቱ ካታማ ዎꬅ የግ ኬጺደ፥ ያን ደኤድኖ። 29 ካታማ ሱንꬃካ በን ባረንቱ ማይዛ አዉዋ፥ ያቆባ ናኣ ዳና ሱንꬃን ላሚደ፥ ዳና ያጊደ ሱንꬄድኖ፤ ሽን ኮይሮ ሄ ካታማይ ላይሻ ጌተቴ።

30 ዳና አሳቱ ባረንቶ ሄ ማሰቴዳ ምስልያ ዎꬂደ፥ ሙሴ ናኣ ገርሾማፐ የለቴዳ ዮናታና ባረንቱ ቄሳቱዋ ኦꬄድኖ። አ ዛራቱ አሳይ ኦሞደቲደ ቤዳ ዎዲ ጋካናዉ፥ ያን ቄሳቱዋ ግዴድኖ። 31 ሄዋዳን ሀኒደ፥ ጾሳ ዱንካኒ ሴሎን ደኤዳ ላይꬃቱዋን ኡባን ምክ ማስሴዳ ምስለቱ ያን ጋምኤድኖ።

19

እት ሌዊያነ እ አኬዳ ቆማቶ

1 እስራኤልያ ጋድያን ካቲ ባይና ዎደ፥ ኤፍሬማ ገዝያን፥ ሃኮ ሳኣን ሌዊያ ዛረ ግድያ እት ብታኒ ደኤ። ሄ ብታኒ ይሁዳ ጋድያን ቤተሌመ ካታማፐ እት ናቶ ቆማቶ አሄዳ። 2 ሽን አዉ አማነተናን እጻደ፥ ይሁዳ ጋድያን ቤተሌመ ካታማን ደእያ ባረ አዉዋ ሶይ ባዱ፤ ያን ኦይዱ አገና ኡታዱ። 3 እ ጎዳይ እዝዉ ኦድ አማንꬃናዉነ፥ ሶይ ዛራናዉ ደንዲደ፥ ባረ ቆማነ ላኡ ሀረቱዋ አኪደ ቤዳ፤ አ ሞካ አካደ፥ ባረ አዉዋ ሶይ ገልሳዱ። እዝ አዉ አ በኤዳ ዎደ፥ ናሸቲደ ሞኬዳ። 4 ናት አዉ ብታንያ የደናን ድግና፥ ያን አናና ሚድነ ኡሺደ ሄዙ ጋላሳ ታኬዳ። 5 ኦይደንꬆ ጋላስ ዎንታ ጉራን ደንዲደ፥ ባናዉ ጊጌድኖ። ሽን ናት አዉ ባረ ናት ጎዳ፥ “ጉꬃ ቁማ ማደ፥ ምኔዳዋፐ ጉይያን ባሳ” ያጌዳ።

6 ሄዋፐ ጉየ ላኡ አቱማ አሳቱካ ኡቲደ፥ እትፐ ሜድኖነ ኡሼድኖነ። ሄዋፐ ጉይያን ናት አዉ አ፥ “ሀያና፥ ሀቼ ናሸታደ ሀዋን አቃ” ያጌዳ። 7 ሌዊያ ዛሪ ባናዉ ደንድና፥ ቤናን አቃና ማላ ዎሴዳ፤ እ አኪያ ቆማት አዉ አ ዎስና፥ ቃይካ ያን አቄዳ።

8 እቼሻንꬆ ጋላስ ባናዉ ዎንታ ጉራን ደንድና፥ ናት አዉ፥ “ሀያና፥ ምነታ ታካደ፥ ኦማርስ ባሳ” ያጌዳ። ሄዋፐ ጉየ ኡንቱንቱ ላአቱካ ቁማ እትፐ ሜድኖ።

9 ብታኒ ባረ አኪያ ቆማትናነ ባረ ቆማና ባናዉ ከስና፥ ናት አዉ ሀዋዳን ያጌዳ፤ “በእተ፥ ሳአይ ቃም ድጌዳ! ናሸቲደ ሀዋን አቅ አግተ። ዎንታ ጉራና ደንዲደ፥ ህንተንቱ ሶይ ቢታ” ያጌዳ።

10 ሽን እ ሄ ጋላስ ያን አቃናዉ ኮይቤና። ሄዋ ድራዉ፥ ደንዲደ ቤዳ፤ ያቡሳ ጌተትያ የሩሳላመ ካታማ ማታ ጋኬዳ፤ እ አኪያ ቆማታነ ላኡ ጫኔዳ ሀረቱ አናና ደኢኖ። 11 ኡንቱንቱ ያቡሳ ማትና፥ ሳአይ ሎይꬅ ኦማርሴዳ፤ ያትና፥ ቆማይ ባረ ጎዳ፥ “ብያዋ አጊደ አያዉ ሀ ያቡሳዋናቱዋ ካታማን አቆኮ?” ያጌዳ።

12 ሄዋፐ ጉየ አ ጎዳይ አዉ ዛሪደ፥ “ሀዋ እስራኤልያ አሳይ ባይና አላጋ ካታማ ቦኮ። ግብኣ ካታማ ጋካናዉ ኑን ባና” ያጌዳ። 13 ቃይ ዛረꬂደ ባረ ቆማ፥ “ሃያ፥ ኑን ግብኣ ካታማን ዎይ ራማ ካታማን አቅያ ሳኣ ደማና” ያጌዳ። 14 ያቲደ ባረንቱ ኦግያ ኦይቂደ ቤድኖ። ቢንያማ ጋድያን ደእያ ግብኣ ካታማ ማትና፥ አዋይ ኡንቱንቶ ዉሌዳ። 15 ኡንቱንቱ ግብኣ ካታማ ገሊደ አቃናዉ፥ ያ ቤድኖ፤ ካታማ አሳይ ሽቁዋ ኡትያ ሳኣን ኡቴድኖ፤ ሽን ያፐ ኡንቱንታ ባረ ሶይ አፊደ አይስያ አሳይ ቤትቤና።

16 ኡንቱንቱ ሄዋን ኡት ደእሽን፥ ጋደን ኦꬅያ ሳፐ ሳአይ ኦማርስና፥ ባረ ሶይ ስምያ እት ጭማ ብታኒ ኡንቱንቱ ማታና አꬌዳ። ሀ ብታኒ ካሰ ኤፍሬማ ገዝያፐ ዬዳ አሳ፤ ሽን ሀእ እ ደእያዌ ግብኣ ግያ ካታማና፤ ሄ ጋድያን ቢንያማ ዛርያፐ የለቴዳ አሳቱ ደኢኖ። 17 ሄ ጭማ ብታኒ ካታማ አሳይ ሽቁዋ ኡትያ ሳኣን ኡቴዳ ብታንያ በኢደ፥ “ሀቃፐ ያድ? ሀቃ ባይ?” ያጊደ ኦቼዳ።

18 ሌዊያ ዛሪ ዛሪድ፥ “ኑን ይሁዳ ጋድያን ደእያ ቤተሌመ ካታማፐ ዬዶ። ሀእ ኤፍሬማ ገዝያፐ ሄፍንꬃ ባጋን ደእያ ኑ ሶይ ቦይተ፤ ቃይ መꬍና ጎዳ ጎለካ ቦይተ። ያኔዳዋንቱ ኑና ባረ ሶይ አፊደ አይስያ አሳ ደምበይኮ። 19 ኑ ሀረቶ ኡቱላይነ ዳላይ ደኤ፤ ታዉ፥ ታ አኪያ ቆማትዉነ ታ ቆማዉ ግድያ ኡክꬃይነ ዎይንያ ኤሳይ ደኤ፤ ኑ ኮሽያዋ ኡባ ኦይቄዶ” ያጌዳ።

20 ሄዋፐ ጉየ ጭማ ብታኒ፥ “ሳሩ ህንተንቶ ግዶ፤ ህንተንቱ ኮይያዋ ኡባ ታን ህንተንቶ እማና፤ አያ ግዶፐነ፥ ሀ ካታማ አሳይ ሽቁዋ ኡትያ ሳኣን አቃናዉ ኮሸና” ያጌዳ። 21 ኡንቱንታ ባረ ሶይ አፌዳ፤ ኡንቱንቱ ሀረቶካ ምያባ የጌዳ። ሄዋፐ ጉይያን፥ እማꬃቱ ባረንቱ ገድያ ሜጨቲድ፥ ካዉዋ ሜድኖ።

22 ኡንቱንቱ ናሸትሽን፥ ካታማፐ ሹፉሮ አሳቱ ዪደ፥ ጎልያ ዩሹዋን ዶዲደ፥ ፐንግያ ቆጸꬃ ዶሜድኖ፤ ኡንቱንቱ ሄ ጎልያ ጎዳ፥ ሄ ጭማ ብታንያ፥ “ሄ ነ ሶ ገሌዳ ብታንያ ሃ ኬሳ፤ ኑን አናና ግሳናዉ ኮዬቶ!” ያጌድኖ። *

23 ሄዋፐ ጉየ ጎልያ ጎዳይ ካረ ከሲደ ኡንቱንታ፥ “ሀይ ታ እሻቶ፥ ሄዋ ማላ ፓላባ ኦꬆፕተ፤ ሀ ብታኒ ታ እማꬃ። 24 በእተ፥ ታ ዎዶሮ ናታነ እ አኪያ ቆማታ ሀዋን ደኢኖ። ታን ኡንቱንታ ህንተንቶ ካረ ኬሳና፤ ያቶፐ ኡንቱንታ ህንተንቱ ኮዬዳዋ ኦꬅተ፤ ሽን ሀ ብታንያ ቦላ ሄዋ ማላ ኢታባ ኦꬆፕተ” ያጌዳ።

25 ሽን አሳቱ እ ጌዳዋ ስሰናን እጼድኖ። ያትና፥ ቢታኒ ባረ አኪያ ቆማቶ ካረ ኬሲደ፥ ኡንቱንቶ እሜዳ፤ ሳአይ ዎንታና ጋካናዉ፥ ቃማ ኡባ ካላን ካላን እዝና ዎልቃን ግሲደ፥ እዞ ፓጻ ካኢዴ አቄድኖ፤ ያቲደ ሳአይ ዎንታና ሀንሽን፥ እዞ የዴድኖ። 26 ሳአይ ዎንታናዉ ሆልጆጅ ዞእያ ዎደ ሄ ምሽራታ ያደ፥ እዝ ጎዳይ አቄዳ ጭማ ብታንያ ጎልያ ፐንግያን ኩንዳዱ፤ ጻልቂ ዶላና ጋካናዉ ሄዋን ግሳዱ።

27 ሄ ጋላስ ጉራ እ ጎዳይ ደንዲደ፥ ባረ ኦግያ ባናዉ ጎልያ ፐንግያ ዶዪደ ከሴዳ ዎደ፥ እ ማችያ ቆማታ ጎልያ ፐንግያን ባረ ኩሽያ ፐንገ ጎጭላ ቦላ ምጫደ፥ ግሴዳውኖ በኤዳ። 28 እዞ፥ “አነ ደንዳ፤ ቦይተ” ያጌዳ፤ ሽን እዛ አዉ አይነ ዛራበይኩ። ሄዋፐ ጉይያን፥ እዚ አሃ ሀርያን ጫኒደ፥ ባረ ሶይ ቤዳ። 29 ሶይ ጋኪደ፥ ማሻ አኪደ፥ ባረ አኪያ ቆማት አሃ ታማነ ላኡዋ ከሲደ ቃንጸሬꬄዳ። እት እት ግሹዋ እት ዛረዉ፥ ኡባና ታማነ ላኡ እስራኤልያ ዛረቶ የደዳ። *

30 ሄዋ በኤዳ ኡባይ፥ “እስራኤልያ አሳይ ግብጼ ጋድያፔ ከሰዳሳፐ ሀቼ ጋካናዉ፥ ሀዋ ማላትያባይ ኡባካ ሀንቤና፤ ኑንካ በእበይኮ። አነ ሀዋ እትፐ አኬክ ዞረቶይቴ፥ እትባ ኦꬆይተ” ያጌድኖ።

20

እስራኤልያ አሳይ ኦላዉ ጊጉሳ

1 ፑደሃ ዳናፐ ዱገሃ በርሳበሀ ጌተትያ ጋካናስነ ዶላሃ ጋላኣደን ዴእያ እስራኤልያ አሳይ ኡባይ እት አሳዳን ምጽጳ መꬍና ጎዳ ስንꬃን እትፐ ሺቄዳ። 2 ሄ ሺቄዳ ጾሳ አሳና እስራኤልያ ዛራቱዋ ኡባ ካፓቱካ ደኢኖ። ኡንቱንቱ ግዶን ማሻን ኦለታናዉ ዳንዳይያ ኦይዱ ጼቱ ሻአ ኦላንቻቱ ደኢኖ። 3 ሄ ዎደ እስራኤልያ አሳይ ምጽጳን ሺቄዳዋ ቢንያማ አሳቱ ስሴድኖ።

እስራኤልያ አሳይ፥ “ሀ ኢታባይ አነ ዋኒደ ሀኔደንቶ፥ ኑ ኦድተ” ያጌዲኖ።

4 ሄዋፐ ጉየ ሀይቄዳ ቆማት ጎዳይ፥ ሌዊያ ዛሪ ኡንቱንቶ ሀዋዳን ያጊደ ዛሬዳ፤ “ታንነ ታ ቆማታ ቃማ አቃናዉ ቢንያማ ጋድያን ደእያ ግብኣ ግያ ካታማ ዬዶ። 5 ግብኣ ካታማ አሳቱ ታና ዎꬋናዉ ዪደ፥ ቃማን ጎልያ ዩይ አꬊደ ኤቄድኖ፤ ሽን ጉየፐ ታ ቆማቶ አኪደ፥ ዎልቃን እዝና ኡንቱንቱ ግስሽን፥ እዛ ሀይቃዱ። 6 ታን እ አሃ አካደ ቃንጸሬꬄዳዋፐ ጉይያን፥ ኡንቱንቱ ሀ ቱናባነ ፖኮባ እስራኤልያን ኦꬄዳ ድራዉ፥ እስራኤልያ አሳይ ላቴዳ ቢታ ኡባ እት እት ቃንጹዋ የዳዲ። 7 በእተ፥ ህንተንቱ ኡባይ እስራኤልያ አሳ፤ ዞረቲደ ህንተንቱ ፕርዳ እምተ” ያጌዳ።

8 ሄዋፐ ጉየ አሳይ ኡባይ እትፐ ደንድ ኤቂደ፥ “ኑ ግዶፐ ኦንነ ባረ ዱንካንያ ዎይ ባረ ጎልያ ጉየ ቤና። 9 ኑን ግብኣ ኦꬃናዌ ሀዋ፤ ሳማ የጊደ፥ ግብኣ ካታማ አሳ ኦላናዉ ባና አሳቱዋ ዶራና። 10 እስራኤልያ ዛሪያ ኡባፔ ኦላ ኦለታናዉ ብያ ኦላንቻቱዋፐ ጼቱዋፐ ታማቱ፥ ሻኣፐ ጼታቱ፥ ታሙ ሻኣፐ ቃይ ሻአቱ ሽንቃ አሳዉ ጊግስኖ። አቴዳ ኦላንቻቱ ቢንያማ ጋድያን ደእያ ግብኣ ካታማ ቢደ፥ ግብኣ አሳይ እስራኤልያ ቦላ ሀዋ ማላ ቱናባ ኦꬄዳዋ ሀሉዋ፥ ግብኣ ካታማን ደእያ አሳቱዋ ሙራና” ያጌድኖ። 11 እስራኤልያ አሳይ ኡባይ ካታማ ኦላናዉ እትፐ ሺቄዲኖ።

12 እስራኤልያ ዛራቱ ቢንያማ ዛራቱዋ ኡባዉ ሀዋዳን ያጊደ አሳ ኪቴድኖ፤ “ህንተንቱ ግዶን ሀኔዳ ሀ ኢታባይ አዬ? 13 ኑን ኡንቱንታ ዎꬊደ፥ እስራኤልያፐ ሀ ኢታ ꬋይሳና ማላ፥ ግብኣ ካታማን ደእያ ሄ ሹፉሮ አሳቱዋ ከሲደ፥ ኑ አꬂደ እምተ” ያጌድኖ።

ሽን ቢንያማ አሳቱ እስራኤልያ አሳይ ኦድያዋ ስሰናን እጼድኖ። 14 ኡንቱንቱ እስራኤልያ አሳና ኦለታናዉ ባረንቱ ካታማቱዋፐ ከሲደ፥ እትፐ ግብኣ ካታማ ሺቄድኖ። 15 ሄ ጋላስካ ቢንያማ ካታማቱዋፐ ዬዳ ማሻን ኦለትያ ላታማነ ኡሱፑን ሻአ ኦላንቻቱዋ ሺሼድኖ። ሄዋ ፓይዱ ግብኣ ካታማን ደእያ አሳ ግዶፐ ዱማ ዶረቴዳ አሳቱዋ ጉጀናና። ግብአፐ ዶረቴዳዋንቱ ላፑን ጼታ። 16 ሄ ኡባቱዋ ግዶፐ ላፑን ጼቱ አሳቱ ሀድርሳ ኩሽያን ኦልያዋንታ፤ ሀ ኡባቱካ ያምባርሻን ሹቻ ኦሊደ፥ ሀራይ አቶ እት ብናናካ ሀልክኖ። 17 ቢንያማ አሳይ ባይናን፥ እስራኤልያ አሳይ ማሻን ኦለትያ ኦይዱ ጼቱ ሻአ ኦላንቻቱዋ ሺሼዳ፤ ሄ ኡባቱካ ኦላዉ ጊጌዳዋንታ።

ቢንያማ ዛራቱዋ ቦላን ደንዴዳ ኦላ

18 እስራኤልያ አሳይ ደንዲደ፥ ቤቴለ ቤዳ፤ “ቢንያማ አሳ ኦላናዉ ኑፐ ስንꬃቲደ ከሳናዉ ኮሽያዌ ኦኔ?” ያጊደ ጾሳ ኦቼዳ።

ሽን መꬍና ጎዳይ፥ “ይሁዳ ዛሪ ስንꬃቲደ ቦ” ያጌዳ።

19 ሄዋፐ ጉየ ዎንተꬃ ጋላስ ዎንታ ጉራን እስራኤልያ አሳይ ደንዲደ፥ ግብኣ ካታማ ማታን ዱንካኔዳ። 20 ሄዋፐ እስራኤልያ አሳይ ቢንያማ አሳና ኦለታናዉ ቤዳ፤ ግብኣ ካታማ ማታን ኡንቱንቱና ኦለታናዉ ሳልፔዳ። 21 ቢንያማ አሳቱ ግብኣ ካታማፐ ከሲደ፥ ሄ ጋላስ እስራኤልያፐ ላታማነ ላኡ ሻአ ኦላንቻቱዋ ዎꬌድኖ። 22-23 እስራኤልያ አሳይ ቢደ ሳአይ ቃማና ጋካናዉ፥ መꬍና ጎዳ ስንꬃን ዬኪደ፥ “ኑ እሻቱዋና፥ ቢንያማ አሳቱዋና ኦለታናዉ ላኤንꬁዋ ፑደ ባኔ?” ያጊደ መꬍና ጎዳ ኦቼዳ።

ሽን መꬍና ጎዳይ፥ “ኤ፥ ኡንቱንቱና ኦለታናዉ ፑደ ቢተ” ያጌዳ። ሄዋፐ ጉየ እስራኤልያ አሳይ እቱ እቱዋ ምንꬂደ፥ ኮይሮ ጋላስ ኡንቱንቱ ኦላዉ ሳልፔዳ ሳኣን ላኤንꬁዋ ሳልፔድኖ።

24 ላኤንꬆ ጋላስ እስራኤልያ አሳይ ቢንያማ አሳና ኦለታናዉ ሺቄዳ። 25 ላኤንꬆ ጋላስካ ቢንያማ አሳይ ግብኣ ካታማፐ ከሲደ፥ እስራኤልያ አሳፐ ታማነ ሆስፑን ሻአ አሳቱዋ ዎꬌዳ፤ ኡባቱካ ማሻን ኦለትያዋንታ።

26 ሄዋፐ ጉይያን፥ እስራኤላቱ ኡባይ ቤቴለ ቢደ ዬኬድኖ፤ ያን ጾሚደ ሳአይ ቃማና ጋካናዉ፥ መꬍና ጎዳ ስንꬃን ኡቴድኖ፤ መꬍና ጎዳ ስንꬃን ጹግያ ያርሹዋነ እትፐተꬃ ያርሹዋ ሺሼድኖ። 27-28 ሄ ዎደ ጾሳ ቃላ ጫቁዋ ታቦታይ ቤቴለ ካታማን ደኤ፤ ሄ ታቦታ ናግያዌ አሮነ የሌዳ ኤልኣዛራ ናኣ ፒንሃሳ። እስራኤልያ አሳይ መꬍና ጎዳ፥ “ቢንያማ አሳ ግድያ ኑ እሻቱዋና ኦለታናዉ ቃይካ ፑደ ባኔየ ቦፓነ?” ያጊደ ኦቼዲኖ።

ሽን መꬍና ጎዳይ፥ “ቢደ ኦለትተ! ታን ኡንቱንታ ዎንት ህንተንቱ ኩሽያን አꬃደ እማና” ያጌዳ።

29 ሄዋፐ ጉየ እስራኤልያ አሳይ አማሬዳ ኦላንቻቱዋ ግብኣ ካታማ ዩሹዋን ሙጊደ ናጋና ማላ ኦꬄዳ። 30 ሄዛንꬆ ጋላስ እስራኤልያ ኦላንቻቱ ካሰዋዳንካ ቢንያማ ኦላንቻቱዋ ኦላናዉ ቢደ፥ ግብኣ ካታማፐ ስንꬃ ባጋና ሳልፔድኖ። 31 ቢንያማ አሳቱ ኡንቱንቱና ኦለታናዉ ካታማፐ ከሲደ፥ ኡንቱንታ ካሊደ፥ ሃኪደ ቤድኖ። ካሰዋዳንካ ቤቴለነ ግብኣ አፍያ አኮ ኦገቱዋንነ ደምባቱዋን እስራኤልያ አሳፐ ሀታሙ ግድያ አሳቱዋ ዎꬌድኖ። 32 ቢንያማ አሳቱ፥ “ኑን ካሰዋዳንካ ኡንቱንታ ጾኔዶ!” ያጌድኖ።

ሽን እስራኤልያ አሳቱ ካሰ፥ “ኡንቱንቱ ካታማፐ ሃኪደ፥ ኦገቱዋኮ ከሳና ማላ፥ አነ ኑን ባቃቶይተ” ያግ ዎꬄድኖ። 33 ያትና፥ እስራኤልያ አሳይ ኡባይ ባረንቱ ሳፐ ደንዲደ፥ ባኣል-ታማራ ግያ ሳን ሳልፕያ ዎደ፥ እስራኤላቱ ባረንቱ ሙግ ኡቴዳ ገባአ ደምባፐ ከሴድኖ፤ 34 እስራኤልያ ኡባፐ ዶረቴዳ ታሙ ሻአ አሳቱ ግብኣ ቦላ ኦላ ደንꬄድኖ፤ ኦላይ ሎይꬅ ዎልቃሜዳ። ሄ ኡባይ ሀንያ ዎደ፥ ባረንቶ ባሻይ ማታቴዳዋ ቢንያማ አሳቱ አይነ ኤርቤይክኖ። 35 እስራኤላቱ ቢንያማ አሳቱዋ ቦላ ጾኑዋ ደማናዳን መꬍና ጎዳይ ኦꬄዳ። ሄ ጋላስ እስራኤልያ አሳይ ቢንያማ አሳፐ ላታማነ እቼሹ ሻአነ እት ጼቱ ኦላንቻቱዋ ዎꬌዳ፤ ኡባቱካ ማሻን ኦለትያዋንታ። 36 ሄዋ ድራዉ፥ እስራኤልያ አሳይ ባረንታ ጾኔዳዋ ቢንያማ አሳይ ኤሬዳ።

እስራኤልያ አሳይ ግብኣ ካታማ ዩሹዋን ሙግ ኡቴዳ ኦላንቻቱዋን አማነቴዳ ድራዉ፥ ቢንያማ አሳን ጾነቴዳዋ ማላቲደ ጉየ ሺቄዳ። 37 ሙጊደ ናግያ ኦላንቻቱ ግብኣ ካታማ ኤለካ ዎጽ ገሊደ፥ ካታማ ግዶን ደሜዳ ኡባ ዎꬌድኖ። 38 ሙጊደ ናግያ እስራኤልያ ኦላንቻቱ ካታማ ግዶፐ ዳሮ ጩዋ ሻርያዳን ፑደ ደንꬃና ማላነ ሄዌ ማላታ ግዳና ማላ፥ ካሰ ሃሳይ ዎꬄድኖ። ሄዋ ድራዉ፥ ዳሮ ጩዋ ሻሪ ካታማፐ ከስያዋ በኤዳ ዎደ፥ 39 ኦላ ደምባን ደእያ እስራኤልያ አሳቱ ባቃትያሳፐ ጉየ ስሚደ፥ ኡንቱንታ ኦሌድኖ።

ቢንያማ አሳቱ እስራኤልያ አሳፐ ሀታሙ ግድያ አሳቱዋ ዎꬊደ፥ “ካሰዋዳን ሀእካ ኑን ኡንቱንታ ጾኔዶ” ያጌድኖ። 40 ሽን ማላታ ጩዋይ ካታማፐ ፑደ ከሳ ዶሜዳ፤ ቢንያማ አሳቱ ባረንቱ ጉየ ጼሎ ዎደ፥ ካታማይ ኡባና ታማን ጹገትና፥ ታማ ጩዋይ ፑደ ከስያዋ በኤድኖ። 41 ሄዋፐ ጉይያን፥ እስራኤላቱ ቢንያማ አሳቱዋ ቦላ ጉየ ስሜድኖ፤ ቢንያማ አሳቱ ዳጋሜድኖ፤ አያዉ ጎፐ፥ ኡንቱንቱ ዉራና ሀንያዋ ኤሬድኖ። 42 ሄዋ ድራዉ፥ ኡንቱንቱ እስራኤልያ አሳ ስንꬃፐ መላ ቢታ ስሚደ ባቃቴድኖ፤ ሽን ኦላይ ኡንቱንታ ካሊደ ጋኬዳ። ካታማቱዋፐ ከሴዳ እስራኤልያ ኦላንቻቱ ግዱዋን ኡንቱንታ ዎꬍ ዉርሴድኖ። 43 እስራኤላቱ ቢንያማ አሳቱዋ ዶዲደ፥ ግብኣ ካታማፐ አዋይ ዶልያ ባጋና ደእያ ሳኣ ጋካናዉ ካሊደ የደርሴድኖ፤ ጮራቱ ኦግያን ደእሽን ዎꬌድኖ። 44 ሄዋን ቢንያማ አሳፐ ታማነ ሆስፑን ሻአ ምኖ ኦላንቻቱ ሀይቄድኖ፤ 45 ኡንቱቱፐ አቴዳዋንቱ ጉየ ስሚደ፥ መላ ቢታ አꬊደ፥ ርሞና ግያ ዛላኮ ባቃቴድኖ፤ እስራኤላቱ ኡንቱቱፐ እቼሹ ሻአ አሳቱዋ ኦግያን ዎꬌድኖ፤ ኡንቱንቱፐ አቴዳዋንታ ጊድኦማ ግያ ሳኣ ጋካናዉ የደርሲደ፥ ላኡ ሻኣ ዎꬌድኖ። 46 ሄ ጋላስ ቢንያማ ጋድያፐ ማሻን ኦለትያ ላታማነ እቼሹ ሻአ አሳቱ ሀይቄድኖ፤ ሄ ኡባቱካ ምኖ ኦላንቻቱዋ።

47 ሽን ኡሱፑን ጼቱ አሳቱ መላ ቢታ አꬊደ፥ ርሞና ዛላኮ ባቃቲደ፥ ያን ኦይዱ አገና ጋምኤድኖ። 48 እስራኤልያ አሳይ አቴዳ ቢንያማ አሳኮ ጉየ ዛሪደ፥ አቱማ አሳነ ማጫ አሳ፥ ናናነ መህያ ኡባ ዎꬌዲኖ፤ ደሜዳ ካታማቱዋ ኡባ ታማን ጹጌዲኖ።

21

ቢንያማ ዛረቶ ማችያ እማናዉ ኮሼዳ

1 እስራኤልያ አሳይ ምጽጳ ግያ ሳን ሺቄዳ ዎደ፥ “ኑ ግዶፐ ኦንነ ቢንያማ አሳዉ ባረ ናቶ ማቻቶ ኦꬂደ እመና” ያጊደ ጫቂ ዎꬄዳ። 2 እስራኤላቱ ቤቴለ ካታማ ቢደ፥ ያን ሳአይ ቃማና ጋካናዉ ጾሳ ስንꬃን ኡቲደ፥ ባረንቱ ቃላ ꬎቁ ኦꬂደ፥ ሴላ ዬኩዋ ዬኬድኖ። 3 ሄዋፐ “አቤት መꬍና ጎዳዉ፥ እስራኤልያ ጾሳዉ፥ ሀ የዉ አያዉ እስራኤላን ሀኔዴ? ሀቼ እስራኤልያ አሳ ግዶፐ እት ዛሪ አያዉ ፓጪ?” ያጌድኖ።

4 ዎንተꬃ ጋላስ ዎንታ ጉራና ኡንቱንቱ ደንዲደ፥ ያርሽያ ሳኣ ያን ጊግሲደ ጹግያ ያርሾቱዋነ እትፐተꬃ ያርሾቱዋ ሺሼድኖ። 5 ያቲደ እስራኤላቱ፥ “እስራኤልያ ዛርያ ኡባፐ መꬍና ጎዳ ስንꬃን ሺቅያሳ ይቤና ዛሪ ኦኔ?” ያጊደ ኦቼድኖ። ኡንቱንቱ ሄዋ ኦቼዳ ጋሶታይ፥ ምጽጳ ካታማን መꬍና ጎዳ ስንꬃን ሺቃናዉ ይቤና አሳይ ኦንነ፥ “እ ኡባና ሀይቆ” ያጊደ ካሰ ጫቄዳ ድራሳ።

6 እስራኤልያ አሳቱ ባረንቱ እሻቶ፥ ቢንያማ ዛረቶ ቃረቲደ፥ “ሀቼ እስራኤልያፐ እት ዛሪ ቦሄቴዳ። 7 ኑን ኑ ማጫ ናና ኡንቱንቶ እመናዳን መꬍና ጎዳን ጫቄዳ ድራዉ፥ ሀይቁዋፐ አቴዳ ቢንያማ ዛራቱ ማጫ አሳ አካና ማላ፥ ኑን አይ ኦꬃኔ?” ያጌድኖ።

8 ቃይካ ኡንቱንቱ፥ “እስራኤልያ ዛራቱዋፐ ምጽጳ ካታማን መꬍና ጎዳ ስንꬃ ይቤናዌ ኦኔ?” ያጊደ ኦቼድኖ። ጋላኣደን ደእያ ያቤሻ ግያ ካታማፐ እት አሳይነ ሺቁዋ ይቤናዋ ኤሬድኖ። 9 ኡንቱንቱ አሳ ፓይዴዳ ዎደ፥ ጋላኣደን ደእያ ያቤሻፐ እት አሳይነ ቤትቤና።

10 ሄዋ ድራዉ፥ ማባራይ ታማነ ላኡ ሻአ ምኖ ኦላንቻቱዋ ጋላኣደን ደእያ ያቤሻ ካታማ ኪቲደ፥ “ቢተ፤ ያቤሻን ደእያዋንታ ኡባ ማሻን ቡሳክተ፤ ማጫ አሳካ ጉꬃ ናናካ አሾፕተ። 11 ሀዋዳን ኦꬅተ፤ አቱማ አሳ ኡባነ አቱማ አሳና ግሴዳ ማጫ አሳ ኡባ ዎꬍተ” ያጊደ አዛዜድኖ። 12 ያቤሻ ካታማን ደእያ አሳ ግዶፐ አቱማ አሳና ግስቤና፥ ኦይዱ ጼቱ ዎዶሮ ማጫ ናና ደሚደ ካናነ ጋድያን፥ ሴሎን ደእያ ዱንካኔዳ ሳኣ አኪደ አሄድኖ።

13 ሄዋፐ ጉይያን፥ ኩመንꬃ ማባራይ ርሞና ዛላ ግያ ሳን ደእያ ቢንያማ አሳቱዋኮ ስጋ ኪቴድኖ። 14 ቢንያማ አሳቱ ስሚደ ዬድኖ። እስራኤልያ አሳይ ያቤሻ ካታማፐ ዎናን አሄዳ ዎዶሮ ናና ኡንቱንቶ እሜዳ። ሽን ዎዶሮ ናናይ አቱማ አሳ ኡባ ጋክበይክኖ።

15 እስራኤልያ ዛራቱዋ ግዶን ደእያ እትፐተꬃይ ዱጻናዳን መꬍና ጎዳይ ኦꬄዳ ድራዉ፥ አሳይ ቢንያማ አሳዉ ሎይꬅ ቃረቴዳ። 16 ማባራ ጭማቱ፥ “ቢንያማ ዛራቱዋፐ ማጫ ናናይ ሀይቂ ዉሬዳ ድራዉ፥ ሀይቁዋፐ አቴዳ አቱማ አሳዉ ኑን ማችያ ዎት እማኔ? 17 እስራኤልያ አሳ ግዶፐ ፕተት ባየና ማላ፥ ቢንያማ ዛራቱዋፐ አቴዳዋንቶ ላትያ ናናይ ደአናዉ ኮሼ። 18 ግዶፐነ፥ ኑን ኑ ማጫ ናናቱዋፐ ኡንቱንቶ እማናዉ ዳንዳዮኮ፤ አያዉ ጎፐ፥ እስራኤልያ አሳይ ካሰ፥ ‘ባረ ናቶ ቢንያማ ዛርያዉ እምያ ኡራይ ሸቀቴዳዋ ግዶ’ ያጊደ ጫቀꬅ ዎꬄዳ” ያጌድኖ።

19 ሄዋፐ ጉይያን፥ ማባራ ካለꬅያ ጭማቱ፥ “በእተ፥ ላይꬃን ላይꬃን ሴሎን መꬍና ጎዳ ቦንችያ ባላይ ማቴዳ” ያጌድኖ። ሴሎ ቤቴለፐ ሁጲሳ ባጋና፥ ላቦናፐ ገድሳ ባጋና፥ ቤቴለፐ ሰኬማ አፍያ ኦግያፐ አዋይ ዶልያ ባጋና ደኤ። 20 ሄ ማባራ ካለꬅያ ጭማቱ ቢንያማ አሳቱዋ ሀዋዳን ያጊደ አዛዜድኖ፤ “ቢተ፤ ዎይንያ ቱራ ግዱዋን ሙጊደ፥ 21 ናግተ። ሴሎ ካታማ ማጫ ናናይ ባላ ጋላስ ካባሩዋ ኦይቂደ፥ የጺድነ ዱሪደ ይያ ዎደ፥ ህንተንቱ ዎይንያ ቱራ ግዶፐ ከስተ። ኡባይካ ሴሎ ማጫ ናናቱዋፐ ህንተንቶ ዳፊደ፥ ቢንያማ ጋድያ አኪደ ቢተ። 22 ኡንቱንቱ አዎቱ ዎይ ኡንቱንቱ እሻቱ ኑኮ ማጋናናዉ ይያ ዎደ፥ ኑን ኡንቱንታ፥ ‘ሀይ ሀያና፥ ኡንቱንታ ኑዉ እም አግተ፤ አያዉ ጎፐ፥ ኑን ኡንቱንታ ሁጲያን ሁጲያን ጋክያ ማጫ አሳ ኦላ ሳፐ ደምበይኮ። ህንተንቱ ዶሲደ እምቤና ድራዉ፥ ባይዛንቻ ግድክታ’ ያጋና” ያጌድኖ።

23 ቢንያማ አሳቱካ እስራኤልያ ጭማቱ ጌዳዋዳን ኦꬄድኖ፤ ኡባይካ ሴሎን ዱርያ ማጫ ናናቱዋፐ ባረንቱ ፓይዱዋ ኬሻቱዋ ዳፊደ አፌድኖ። ኡንቱንቱ ባረንቱ ላታ ጋድያ ስሚደ፥ ካታማቱዋ ዎꬅ የግ ኬጺደ፥ ያን ደኤድኖ። 24 ሄ ዎደ እስራኤልያ አሳይ ያፐ ብያ ዎደ፥ ኡባይካ ባረ ዛርያኮ ዛርያኮነ ባረ ሶ አሳኮ አሳኮ ቤዳ።

25 ሄ ዎደ እስራኤልያ ጋድያን ካቲ ባዋ፤ አሳይ ኡባይ ባረዉ ልከ ማላቴዳዋ ጮ ኦꬄ።*

* 1:17 ሆርማ፦ ሀ ሱንꬃ ብለꬃይ እብራዌꬁዋን፥ “ኡባና ꬋይሴዳ” ያግያዋ።

* 1:21 ኢያሳ 15:63፤ 2 ሳሜላ 5:6፤ 1 ኦዱዋ 11:4

* 1:27 ኢያሳ 17:11-13

* 1:29 ኢያሳ 16:10

* 2:2 ከሳ 34:12-13፤ ዛረ. 7:2-5

* 2:5 ቦክማ፦ ሀ ሱንꬃ ብለꬃይ እብራዌꬁዋን፥ “ዬክያዋንታ” ግያዋ።

* 2:9 ኢያሳ 19:49-50

* 5:5 ከሳ 19:18

* 7:3 ዛረ. 20:8

* 8:3 ማዝ. 83:11

* 9:53 2 ሳሜላ 11:21

* 11:17 ፓይ. 20:14-21

* 11:18 ፓይ. 21:4

* 11:19 ፓይ. 21:21-24

* 11:25 ፓይ. 22:1-6

* 11:35 ፓይ. 30:2

* 13:5 ፓይ. 6:1-5

* 15:17 ራማት-ሌሀ፦ ሀ ሱንꬃ ብለꬃይ እብራዌꬁዋን፥ “ጎጎጩዋ ደርያ” ግያዋ።

† 15:19 አይን-ሀቆረ፦ ሀ ሱንꬃ ብለꬃይ፥ “ዋስያዋ ፑልቱዋ” ግያዋ።

* 17:6 ዳና. 21:25

* 19:22 ዶመꬃ 19:5-8

* 19:29 1 ሳሜላ 11:7

* 21:25 ዳና. 17:6

ኡሩቶ

1

2

3

4

ኡሩት ማጻፋ

ገሉዋ

ኡሩት ታርኪ ሳሮተꬃይ ኩሜዳ ታርኪያ፤ ሀ ታርኪ ቤቴዳዌ ዳናቱዋ ማጻፋን ኦደቴዳ ማካላይ ደእያ ዎድያና። ሞኣበ ጋደ አሳ ግዴዳ ኡሩታ እስራኤልያ አሳ እቱዋ ገላዱ። ደእሽን እ አስናይ ሀይቂና፥ እስራኤልያ አሳ ግዴዳ ባረ ቦሎታትዉ ሎይꬅ ማላልስያ ሀኖታን አማነታዱ። ሄዋዳንካ ቃይ እስራኤልያ ጾሳ ሎይꬃ ሲቃዱ። ዉርሰꬃን በን ባረ አስና ዳባቱዋፐ እቱዋ ገላዱ። ሄ ገሉዋ ባጋና እስራኤልያ ጋድያን ዎልቃማ ካትያ ግዴዳ ዳዊተዉ ማይዛ አቶ ግድያ ካጫ ደማዱ።

ዳናቱዋ ማጻፋን ደእያ ታርኪ ጾሳ አሳይ ጾሳፐ ሃኬዳ ጋሱዋን ኡንቱንታ ጋኬዳ ባሻ በስኖ። ኡሩት ማጻፋን ደእያ ታርኪ ቃይ ባረ ዴሙዋ እስራኤልያ ጾሳኮ ዛሬዳ እት አላጋ ምሽራታ አንጀቴዳነ አማነቴዳ አሳፐ እትኖ ግዳደ ፓይደቴዳ እዝ ዳንዳያ በሰ።

ሸምፓቱዋ ኡባቶ እመቴዳ ቃንꬃ ቆፋቱዋ

ኑሃማ ኡሩትና ቤተሌመ ስሙሳ 1:1-22

ኡሩታነ ቦኤዘ ጋከቱሳ 2:1—3:18

ቦኤዘ ኡሩቶ አኩሳ 4:1-22

ኑሃማ ኡሩትና ቤተሌመ ስሙሳ

1

(1:1-22)

ኤልመሌክነ አ ሶይ አሳይ ሞኣበ በቴድኖ

1 እስራኤልያ ጋደ ዳናቱ ሞድያ ዎደ፥ ሄ ጋድያን ኮሻይ ደንዴዳ። እት ብታንያ ባረ ማቻትናነ ባረ ላኡ ናናነ ይሁዳ ጋድያን ቤተሌመ ካታማፐ ደንዲደ፥ ሞኣበ ጋድያ በቴዳ። 2 ሄ ብታንያ ሱንꬃይ ኤልመሌካ፤ አ ማቻት ሱንꬃይ ኑሃሞ፤ አ ላኡ ናና ሱንꬃይ ማህሎናነ ኬልዎናነ። ኡንቱንቱ ይሁዳ ቤተሌመን ደእያ ኤፍራታ ያራ። ሄዋንቱ ሞኣበ ቢደ ያን ደኤድኖ።

3 ኑሃም አስናይ ኤልመሌክ ሀይቄዳ። እዛ ባረ ላኡ ናናቱዋን አታዱ። 4 ሄ ናናይ ሞኣበ ጋደ ማጫ ናናቱዋፐ ኦርፖነ ኡሩቶነ ጌተትያ ማቻቱዋ አኬድኖ። ሄዋን ታሙ ላይꬃ ግድያዋ ኡቲደ፥ 5 ማህሎንነ ኬልዎንነ ላአቱካ ሀይቄድኖ። ኑሃማ ባረ አስናይካ ባረ ላኡ ናናይካ ሀይቅና ባረካ አታዱ።

ኑሃማ ኡሩትና ቤተሌመ ስማዱ

6 አ ሞኣበን ደኣደ፥ መꬍና ጎዳይ ባረ አሳ እስራኤልያ ማሪደ፥ ካꬃ ኡንቱንቶ ጋꬄዳዋ ስሳዱ። ሞኣበ ጋድያፐ ስማናዉ ባረ ናና ማቻቱዋ ላአቱዋና ደንዳዱ፤ 7 ባረ ናና ማቻቱዋ ላአቱዋና እትፐ ባረ ደኢያሳፐ ከሳዱ። ኡንቱንቱ ጉየ ይሁዳ ጋድያ አፍያ ኦግያን ገሌድኖ።

8 ኑሃማ ባረ ናና ማቻቱዋ፥ “ስምተ፤ ህንተንቱ ኡባይካ ህንተንቱ አት ሶ አት ሶ ቢተ። ህንተንቱ ሀይቄዳዋንቶነ ታዉነ ኬከዳዋዳን፥ መꬍና ጎዳይ ህንተንቶ ኬኮ። 9 ህንተንቱ ሁጲያን ሁጲያን ገልያ ሀራ አስናቱ ሶን መꬍና ጎዳይ ዎፓ እሞ” ያጋደ ኡንቱንታ የራዱ።

ሽን ኡንቱንቱ ባረንቱ ቃላ ꬎቁ ኦꬂደ ዬኪደ፥ 10 “ኑን ኔናና ነ አሳኮ ባና” ያጌድኖ።

11 ሽን ኑሃማ ኡንቱንታ፥ “ሀይ ታ ናቶ፥ ስምተ። ህንተንቱ ታናና አያዉ ቢቴ? ህንተንቶ አስና ግዳናዉ አቱማ ናና ታን ሀዋፐ ጉየ የላንታየ? 12 ታ ናቶ፥ ስምተ፤ ታን ሀራ አስና ገለናዳን ኤጫክቻድ። ዎን ታን የላና ጋይታንቶነ፥ ሀቼ ቃማ ኡባ አስና ገላደ፥ አቱማ ናና የላይታንቶነ፥ 13 ሄዋንቱ ድጭ ጋካናዉ ናጋኒቴየ? ኡንቱንቱ ድራዉ ጊደ፥ አስና ገለናን አት አጋንቴየ? ታ ናቶ፥ ሄዌ ሀነናዋ ግድያዋ ህንተንቱ ኤሪታ። መꬍና ጎዳይ ታና መቶꬄዳዋ ድራዉ፥ ህንተንታ ጋኬዳባይ ታና ሎይꬅ ሴሌ” ያጋዱ።

14 ሄዋን ኡንቱንቱ ባረንቱ ቃላ ꬎቁ ኦꬂደ፥ ዬኬድኖ። ያትና ኦርፓ ባረ ቦሎታቶ የራ አካደ፥ ስማ አጋዱ። ሽን ኡሩታ ኦ ባቃ ኦይቃደ እጻዱ። 15 ኑሃማ ኦ፥ “በአ፥ ነ አስና እሻ ማቻታ ባረ አሳኮነ ባረ ጾሳኮነ ስማዱ። ኔንካ እዝና ስማደ ባ” ያጋዱ።

16 ኡሩታ ዛራደ፥ “ታን ኔፐ ሻከታናዳን ዎይ ኔና አጋደ ጉየ ስማናዳን ታና መቶꬆፓ። ኔን ብያሳኣ ሀቃነ ታን ባና፤ ኔን ደእያ ሳኣን ሀቃንነ ታን ደአና። ነ አሳይ ታ አሳ ግዳና፤ ነ ጾሳይ ታ ጾሳ ግዳና። 17 ኔን ሀይቂያ ሳኣን ታን ሀይቃና፤ ሄዋን ሞገታ አጋና። ሀይቆፐ አትን፥ ሀራባይ ታና ኔፐ ሻኮፐ፥ መꬍና ጎዳይ ታና ዎꬎ” ያጋዱ።

18 ኡሩታ እዝና ባናዉ ባረ ቆፋ ቃቼዳዋ ኑሃማ ኤራደ፥ ጮኡ ጋደ አጋ ባሻዱ። 19 ሄዋ ድራዉ፥ ላኡ ማጫ አሳቱ ቤተሌመ ጋካናዉ ቤድኖ። ኡንቱንቱ ቤተሌመ ጋክያ ዎደ፥ ሄ ካታማ አሳይ ኡባይ ኡንቱንቱባን ማላሌቴዳ። ቃይ ማጫ አሳቱ፥ “ሀና ኑሃሚ?” ያጌድኖ።

20 አ ዛራደ ኡንቱንታ፥ “ታና፥ ኑሃሞ * ጎፕተ፤ ‘ጫመቴዳነ’ ጊተ። አያዉ ጎፐ፥ ኡባ ዳንዳይያ ጾሳይ ታ ደኡዋ ዳርስ ጫምሴዳ። 21 ታን ኩመንꬃን ከሳደ ባድ፤ ሽን መꬍና ጎዳይ ታና መላ ዛሬዳ። መꬍና ጎዳይ ታና ቱጋዪደ ኡባ ዳንዳይያ ጾሳይ ታናን ፓላባ ጋꬄዳ። ያትና፥ ታና አያዉ ኑሃመ ጊደ ጼሲቴ?” ያጋዱ።

22 ሄዋዳን ሀናደ፥ ኑሃማ ባረ ናኣ ማቻት ሞኣበ ኡሩትና ስማዱ። ኡንቱንቱ ቤተሌመ ጋኬዳዌ ባንጋ ጫካይ ዶመትያ ዎድያና።

ኡሩታነ ቦኤዛ ጋከቱሳ

2

(2:1—3:18)

ኡሩታ ቦኤዛ ጋደ ቃርምያ ቆራናዉ ባዱ

1 ኑሃሚው እዝ አስና ኤልመሌካ ባጋና ዳቦትያ፥ ቦኤዛ ግያ እት ኤረቴዳ ዱረ ብታኒ ደኤ። 2 እት ጋላስ ሞኣባታ ኡሩታ ኑሃሞ፥ “ታዉ ቃረትያ አሳ ካላደ ቃርምያ ቆራናዉ ካꬃ ጫክያ ሳኣ ቦሻ?” ያጋዱ። *

እዛ፥ “ኤ ታ ናተ፥ ባ” ያጋዱ።

3 ኡሩታ ባደ፥ ካꬃ ጫክያ አሳ ጌዱዋፐ ቃርምያ ዶማዱ። ካጫዳን አ ቃርምያ ማጽያዋ ጋዲ ኤልመሌካ ዳቡዋ ቦኤዛ ጋደ። 4 ሄ ዎደንካ ቦኤዝ ቤተሌመ ካታማፐ ጋክ ዎꬌዳ፤ ካꬃ ጫክያ አሳ፥ “መꬍና ጎዳይ ህንተንቶ ዎልቃ እሞ” ያጌዳ።

ኡንቱንቱካ ዛሪደ፥ “ኔናካ መꬍና ጎዳይ አንጆ” ያጌድኖ።

5 ያትና ቦኤዝ ካꬃ ጫክያዋንቱ ካፑዋ፥ “ሀና ያላጋ ማጫውና ኦኒ?” ያጊደ ኦቼዳ።

6 ጫክያዋንቱ ካፑ ዛሪደ፥ “ሀና ያላጋታ ኑሃምና ሞኣበ ጋድያፐ ዬዳ ሞኣበ ማጫ አሳ። 7 አ ታና፥ ‘ካꬃ ጫክያዋንቱ ጌዱዋ ካላደ ፖቻቱዋ ግዱዋፐ ቃርምያ ማጾ?’ ጋደ ኦቻዱ። ያቴዳና ዎንታ ዮደፐ ዶማደ ሀእ ጋካናዉ፥ ጉꬃነ ሸምፐናን ሀዋን ማጻደ ጋምኣዱ” ያጌዳ።

8 ቦኤዝ ኡሩቶ፥ “ታ ናተ፥ ስሳ፤ ቃርምያ ማጻናዉ ሀራ ጋደ ቦፓ። ቃይ ሀዋፐ ሀቃነ ቃጾፓ። ታ ማጫ ቆማቱዋና ሀዋን ፔሻ። 9 አሳይ ካꬃ ጫክያ ሳኣ ጼላ ጼላደ፥ ኡንቱንቱ ጌዱዋ ካላደ ማጻ። አቱማ ቆማቱ ኔና ቦቼናዳን ታን ኡንቱንቶ ኦዳድ። ቃይ ኔና ሳምያ ዎደ፥ አቱማ ቆማቱ ትክ ዎꬄዳ ሃꬃ ኦቱዋኮ ባደ ኡሻ” ያጌዳ።

10 ኡሩታ ሶምእ ሳኣ ጋካናዉ ሆካደ ዉትሻዱ፤ “ታን እማꬃ አሳ ግድክታ? ኔን ሀዋ ኬሻ ታዉ ቃረቴዳዌ አያ ድራሴ?” ያጋዱ።

11 ቦኤዝ ዛሪደ፥ “ነ አስናይ ሀይቆደፐ ዶምና፥ ኔን ነ ቦሎታትዉ ኦꬄዳ ኩመንꬃ ኡባ ታን ስሳድ። ኔን ነ አቶ፥ ነ አዉዋነ ነ የለቴዳ ጋዲያ አጋደ፥ ሀዋፐ ካሰ ነ ኤረና አሳና ደአናዉ ዬዳዋ ታን ጌሻደ ኤራድ። 12 ኔን ሀኔዳዋ ኩሽያ መꬍና ጎዳይ ነዉ ዛሮ። ኔን አ ቀፍያ ጋርሳን አታናዉ ዬዳ መꬍና ጎዳይ፥ እስራኤልያ ጾሳይ ነዉ ኩመንꬃባ እሞ” ያጌዳ።

13 ኡሩታ፥ “ታ ጎዳዉ፥ ኔን ታዉ ዳርሳ ቃረታዳ፤ ታን ነ ቆማቱፐ እቱዋ ጋክከ፥ ሽን ታዉ ሎኦባ ሃሳያደ፥ ታና ምንꬃዳ” ያጋዱ።

14 ላጻ ምያ ዎደ ቦኤዝ ኦ፥ “ሃ ሺቃ፤ ኡክꬃ አካደ ዎይንያ ኤሳ ጫላን ቱሻ ቱሻደ ማ” ያጌዳ። ካꬃ ጫክያዋንቱ ማታን ኡታዱ። እዝዉ ትሻ ጺጼዳዋካ እሜዳ፤ አ ማደ ካልና፥ ቁማይ ፓላሄዳ።

15 ቃይካ ቃርምያ ማጻናዉ አ ደንድያ ዎደ፥ ቦኤዝ ባረ ቆማቱዋ፥ “ፖቺያ ጋርሳፐካ አ ቆሮፐካ፥ ኦ ዬላዮፕተ። 16 ኡባ ፖቺያፐካ ሾዲደ፥ እዝዉ የግ አግተ፤ እዛ ማጹ፤ ኦ አማሳሎፕተ” ያጌዳ።

17 ሄዋን ኡሩታ ኦማርስ ጋካናዉ ቆራዱ። ባረ ማጻ ፔሾዋ አ ቡክና፥ ታሙ ኪሎ ግራመ ባንጋ ግድያዋ ከሴዳ። 18 አ ሄ ካꬃ ባአ አካደ፥ ካታማ ስማዱ፤ አይ ኬሻ ካꬃ ማጻደንቶ አ ባረ ቦሎታቶ በሳዱ። ቃይ ባረ ሚሽን ፓላሂደ አቴዳ ቁማ አሄዳዋ ከሳደ እዝዉ እማዱ።

19 ያትና፥ እዝ ቦሎታታ ኦ፥ “ሀቼ ሀዋ ሀቃፐ ማጻዲ? ሀቃን ኦꬃዲ? ነዉ ሀዋዳን ኬኬዳ ብታኒ አንጀቶ” ያጋዱ።

እዛ ባረ ኦꬃ ፔሼዳ ጋድያ ጎዳባ ባረ ቦሎታትዉ ኦዳዱ። “ታን ሀቼ ኦꬃደ ፔሼዳ ጋድያ ጎዳ ሱንꬃይ ቦኤዛ” ያጋዱ።

20 ኑሃማ ዛራደ፥ “ሀይቄዳዋንቶካ ፓጻ ደእያዋንቶካ ባረ ኬካተꬃ አግቤና መꬍና ጎዳይ አንጆ” ያጋዱ። ጉጃደካ ኑሃማ ኦ፥ “ሄ ብታኒ ኑ ማታ ዳቡዋቴ፤ ኡባ ኑባ ዎዛናዉ ጋꬅያዋንቱፐካ እቱ አ” ያጋዱ። *

21 ሞኣባታ ኡሩታ፥ “እ ኡባ ታና፥ ታ ካꬃይ ጫከቲደ ዉራና ጋካናዉ፥ ታ ኦሳንቻቱዋፐ ሻከተናን ቃርምያ ማጻ ያጌዳ” ያጋዱ።

22 ኑሃማ ባረ ናኣ ማቻቶ ኡሩቶ፥ “ታ ናተ፥ ቱሙካ ቦኤዛ ጋድያን ኦꬅያ ማጫ አሳቱዋና ቦፐ፥ ነዉ ሎአ። አያዉ ጎፐ፥ ሀራ አሳ ጋደ ቦፐ፥ ኔና አቱማ አሳይ ቦቻናዋ” ያጋዱ።

23 ሄዋ ድራዉ፥ ኡሩታ ቦኤዛ ማጫ ቆማቱዋኮ ሺቃደ፥ ባንጋነ ዛርጋ ጫካይ ዉራና ጋካናዉ፥ ቃርምያ ማጻደ ጋምኣዱ። ቃይ ባረ ቦሎታትና እትፐ ደኣዱ።

3

ኡሩታ አስና ደማዱ

1 እት ጋላስ ኑሃማ ባረ ናኣ ማቻቶ፥ “ታ ናተ፥ ኔን ጊግና ደአናዉ፥ ታን ነዉ አስና ኮይንቶ ኢታኔ? 2 ኔን ኡንቱንቱና ጋምኤዳ ማጫ ቆማቱ አዉ ኪተትያ ቦኤዝ ኑዉ ማታ ዳቦ ግደኔ? ስሳ፥ እ ሀቼ ቃማ ኡዱማን ባንጋ ቡካናዋ። 3 ኔን ሜጨታ፤ ሽቱዋ ኦከታ። ያታደ ነ ሎኦ ማዩዋ ማያደ፥ ዱገ ኡዱማ ባ፤ ሽን ባደ ቦኤዝ ሚድነ ኡሽደ ስማና ጋካናዉ፥ አ አይፍያን ቤቶፓ። 4 እ ግስያ ዎደ፥ ሀቃን እ ግስንቶነ በኣደ፥ እ ገምእሾንን አ አፍላ ቃራደ፥ አ ገድሳና ግሳ ባሻ። ኔን ሀናናባ እ ነዉ ኦዳናዋ” ያጋዱ።

5 ኡሩታ፥ “ኔን ጌዳዋ ኡባ ታ ሀናና” ያጋዱ። 6 ሄዎ ኡሩታ ዱገ ኡዱማ ባደ፥ እዝ ቦሎታታ እዝዉ ኦዴዳባ ኡባ ሀናዱ።

7 ቦኤዝ ሚደ ኡሽደ ባረ ቦላ ፓሽክሴዳዋፐ ጉየ፥ ካꬃ ኡልያ ማታን አꬊደ ግሴዳ። ኡሩታ ሎዳን ሺቃደ፥ አ ገድያ ቃራደ፥ ገድሳና ግሳ አጋዱ። 8 ሄካ ብላሄ ግድያ ዎደ፥ ብታንያ እትባይ ዳጋንꬅና ቤጎቲደ፥ አꬍ ዎꬊደ፥ እት ማጫውና አ ገድሳና ግሴዳኖ ደሜዳ።

9 “ሀኔ፥ ኔን ኦኔ?” ያጊደ ኦቼዳ።

እዛ፥ “ታን ነ ቆማቶ ኡሩቶ፤ ኔን ታ አስናዉ ማታ ዳቦ ግድያ ድራዉ፥ ታና አካ” ያጋዱ።

10 ቦኤዝ ዛሪደ፥ “ታ ናተ፥ መꬍና ጎዳይ ኔና አንጆ! ሀዌ ነ ኦሻይ ኔን ካሰ ነ ቦሎታትዉ ኦꬄዳ ኬካተꬃፐካ አꬌ፤ ኔን ማንቆ ዎይ ዱረ ግዴዳ ያላጋ አቱማ አሳ ኮያባካ። 11 ሀእ ስም ታ ናተ፥ ያዮፓ። ኔን ኦቼዳ ኡባ ነዉ ታን ኦꬃና። አያዉ ጎፐ፥ ታ ካታማን ደእያ አሳይ ኡባይ ኔን ሎኦባ ሀንያ ማጫ አሳ ግድያዋ ኤሬዳ። 12 ታን ማታ ዳቦ ግድያዌ ቱማ፤ ሽን ታፐ ማታ ዳርያዌ ደኤ። * 13 ሀቼ ቃማ ሀዋን አቃ። ዎንትና እ ኔና አይሳናዉ ኮዮፐ፥ ሎአ፤ አኮ። ሽን እ አይሳናዉ ኮየናን እጾፐ፥ መꬍና ጎዳይ ኤሮ፥ ታን ኔና አካና። ሳአይ ዎንታናዉ ሀዋን ግሳሻ” ያጌዳ።

14 እዛ ቦኤዛ ገድሳና ሳአይ ዎንታናዉ ግሳዱ፤ ቦኤዝ፥ “ማጫውና ካꬃ ኡዱማ ዬዳዋ ኦንነ ኤሮፖ” ጌዳ ድራዉ፥ ኡሩታ አሳይ አሳ በኤና ዎድያን ደንዳዱ። 15 ቦኤዝ ኦ፥ “ነ ማዬዳ ቃምሽያ ሃ አሀዴ፥ ፕድ ኦꬃ ኦይቃ” ያጌዳ። አ ኦይቂና ላታሙ ኪሎ ግራመ ባንጋ ማክ ቆሊደ፥ ኦ ባእሴዳ። አ ባአደ ጉየ ካታማ ባዱ።

16 ኡሩታ ባረ ቦሎታትኮ ዪና፥ ኑሃማ ኦ፥ “ታ ናተ፥ ነባይ ዋኔዴ?” ያጋደ ኦቻዱ። ብታኒ እዚው ኦꬄዳባ ኡባ ኦዳዱ፤ 17 “ ‘ነ ቦሎታትኮ መላ ኩሸ ቦፓ’ ጊደ ሀዋ ላታሙ ኪሎ ግራመ ባንጋ እሜዳ” ያጋዱ።

18 ያትና፥ ኑሃማ፥ “ታ ናተ፥ አይዴ ሀናናዌንቶ በአና ጋካናዉ ናጋ። ብታኒ ሀቼ ሀ የዉዋ ዉርሰናን ሸምፐና” ያጋዱ።

4

ቦኤዝ ኡሩቶ አኩሳ

(4:1-22)

1 ቦኤዝ ካታማ ፐንግያ ማታን ደእያ ጉታራ ፑደ ከሲደ፥ ያን ኡቴዳ። እ ኦዴዳ ማታ ዳቡ ያና አꬌ። ቦኤዝ “ታ እሻዉ፥ ሃ ስማደ ሀዋን ኡታ” ያጌዳ። እ ስሚደ ኡቴዳ። 2 ቦኤዝ ሄ ካታማ ጭማቱዋፐ ታሙ አሳ ዶሪደ፥ “ሀዋን ኡትተ” ያጌዳ፤ ኡንቱንቱ ኡቴድኖ። 3 ቦኤዝ ባረ ማታ ዳቡዋ ሀዋዳን ያጌዳ፤ “ሞኣበ ጋድያፐ ስማደ ዬዳ ኑሃማ፥ ኑ እሻ ኤልመሌካ ጋድያ ባይዛዉ። 4 ሄዋ ድራዉ፥ ታን ነዉ፥ ሀዋን ኡቴዳ አሳ ስንꬃንነ ታ ካታማ ጭማቱዋ ስንꬃን፥ ‘ሻማ’ ጋደ ኦዳናዉ ቆፓድ። ኔን ዎዛናዉ ኮዮፐ ዎዛ፤ ኮያና ꬋዮፐ፥ ታን ኤራናዉ ታዉ ኦዳ። አያዉ ጎፐ፥ ዎዛናዉ ማታይ ደእያዌ ኔፐ ሀራ አሳይ ባዋ፤ ኔፐ ካላደ ታን ደአይ” ያጌዳ።

እ፥ “ታን ዎዛና” ያጌዳ።

5 ቦኤዝ፥ “ጋድያ ናኦምፐ ሻምያ ጋላስ፥ አምአቶ ኡሩቶ አካሳ፤ ያቶፐ፥ ሀይቄዳዋ ሱንꬃይ አ ላታ ጋድያን ጼሰታናዋ” ያጌዳ።

6 ሀ ማታ ዳቡ፥ “ሄዋ ግዶፐ፥ ታን ዎዛናዉ ዳንዳይከ፤ አያዉ ጎፐ፥ ሄዌ ታና ታ ቡዞ ላታ ጋድያ ባይዝሳና። ሄዋ ኔን ነዉ ዎዛ፤ ታን ዳንዳይከ” ያጌዳ።

7 በን ዎደ እስራኤልያ ጋድያን ኦንነ አቁዋ ዎዞፐ ዎይ ላሞፐ፥ ዛልእያ ዱꬃናዉ እት ባጋይ ባረ ጫማ ገድያፐ ሾዲደ፥ ህንኮ ባጋዋ እሜዳ። እስራኤልያ ጋድያን እትባ እቱዋፐ እቶ ሼꬍያ ማራይ ሄዋ። * 8 ሄዋ ድራዉ፥ ሄ ማታ ዳቡ ቦኤዛ፥ “ኔን ሻማ” ያጊደ፥ ባረ ጫማ ገድያፐ ሾዴዳ።

9 ያትና፥ ቦኤዝ ጭማቱዋነ አሳ ኡባ፥ “ታን ኤልመሌካዉነ ከልዎናዉነ ማእሎናዉ ደእያዋ ኡባ ናኦምፐ ሻሜዳዎ ሀቼ ህንተንቱ ማርካ። 10 ቃይ ሀይቄዳዋ ሱንꬃይ ኡንቱንቱ ሶ አሳ ሱንꬃ ግዶፐ ዎይ ካታማ አሳ ማዝጎባፐ ꬋየናዳን፥ አ ሱንꬃ አ ላታ ጋድያን ጼስሳናዉ ማእሎና አምአቶ ኡሩቶካ ታን አክያዎ ሀቼ ህንተንቱ ማርካ” ያጌዳ። *

11 ፐንገ ጉታራን ደእያ ጭማቱነ አሳይ ኡባይ፥ “ኤ፥ ሀዎ ኑን ማርካ! መꬍና ጎዳይ ሀኖ ነ ሶ ይያ ማቻቶ፥ እስራኤልያ አሳዉ ማይዛ አቶ ግዴዳ ራሄልዳንነ ልያዳን ኦꬆ። ኔንካ ኤፍራታን ዱረ ግዴዳ ነ ሱንꬃይ ቤተሌመን ኤረቶ። * 12 መꬍና ጎዳይ ሀ ሎአ ያላጋ ማቻትፐ ነዉ እምያ ዛርያን፥ ትእማራ ይሁዳዉ የሌዳ ፓሬሳ ጎለን ሀኖ” ያጌዳ። *

ቦኤዛ የለታ

13 ሄዋዳን ኦꬂደ፥ ቦኤዝ ኡሩቶ አኬዳ፤ አዉ ማቻቶ ግዳዱ። መꬍና ጎዳይ እዝዉ ኡሉዋን የሉዋ እምና፥ አቱማ ናኣ የላዱ። 14 ማጫ አሳቱ ኑሃሞ፥ “ሀቼ ኔና ሄማናዉ ነዉ ናኣ ናኣ ꬋይስቤና መꬍና ጎዳይ ጋላተቶ! አ ሱንꬃይ እስራኤልያን ኤረቶ! 15 እ ነዉ ሳኣ ኬክሳና፤ ኔን ኤጭያ ዎድያን ኔና እ ሄማና። አያዉ ጎፐ፥ ኔና ዶስያና፥ ላፑን አቱማ ናናፐካ አꬋ ነዉ ኬክያኖ፥ ነ ናኣ ማቻታ አ የላዱ” ያጌድኖ።

16 ኑሃማ ዬራ አካደ እድማዱ፤ ያታደ አ ድቻዱ። 17 እ ሾሩዋን ደእያ ማጫ አሳቱ፥ “ኑሃሚው አቱማ ናአይ የለቴዳ” ያጊደ አ ዮቤዳ ሱንꬄድኖ። ዮቤድ ዳዊተ አዉዋ እሰያ የሌዳዋ።

18 ፓሬሳ የለታይ ሀዋፐ ካሊደ ጻፈቴዳዋዳን: ፓሬስ ሄጽሮና የሌዳ፤ 19 ሄጽሮን ራማ የሌዳ፤ ራም አምናዳባ የሌዳ፤ 20 አምናዳበ ናአሶና የሌዳ፤ ናአሶነ ሳልሞና የሌዳ፤ 21 ሳልሞነ ቦኤዛ የሌዳ፤ ቦኤዝ ዮቤዳ የሌዳ፤ 22 ዮቤድ እሰያ የሌዳ፤ እሰይ ዳዊታ የሌዳ።

* 1:20 ኑሃሞ፦ ሀ ሱንꬃ ብለꬃይ፥ “ጫመቴዳኖ” ግያዋ።

* 2:2 ዎጋ 19:9-10፤ ዛረ. 24:10

* 2:20 ዎጋ 25:25

* 3:12 ኡሩቶ 2:20

* 4:7 ዛረ. 25:9

* 4:10 ዛረ. 25:5-6

* 4:11 ዶመꬃ 29:31

* 4:12 ዶመꬃ 38:27-30

1 ሳሜላ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

ኮይሮ ሳሜላ ማጻፋ

ገሉዋ

ኮይሮነ ላኤንꬆ ሳመላ ግያ ሱንꬃይ ዬዳዌ ጾሳይ እስራኤልያ ቢታን ካተቱዋ አይሱዋ ኤሳናዉ ጎኤቴዳ አሳ ጋሱዋና። ሳመል ጾሳይ እስራኤልያ ቦላን ኦራꬃ ካትያ አይሱዋ ማራ ኤሴዳዋነ እ ኤሴዳ ማራይ ብለꬃና ደአና ማላ ኦꬄዳ አሳ። ሳመላ ማጻፋን ኮይሮ ሻኩ እስራኤልያ አሳይ ዳናቱ ሞዱዋፐ ካተቱ ሞድያ ካዉተꬃዉ ፕኔዳ ሀኖታ ኦዴ። ሀ ላሚ እስራኤልያ አሳ ኡባ ደኡዋ ግዶን ኦሰታናዉ ዳንዳዬዳዌ ሄዙ አሳ ጋሱዋና። ሄዋንቱፐ ኮይሩ ዉርሰꬃን ደኤዳ ዎልቃማ ዎልቃማ ዳናቱዋፐ እቱዋ ግድያ ሳመላ ግዶደ፥ ላኤንꬁ እስራኤልያዉ ኮይሮ ካትያ ግዴዳ ሳኦላ። ሄዘንꬁ ቃይ ማታ ኦይቃናፐ ካሰ አ ታርኪ ሳመላነ ሳኦላ ታርክያና ኦይቀት ኡቴዳ ዳዊታ።

ሀ ማጻፋዉ ሁጰ ኪታይ ኤጫ ቃላ ጫቁዋ ግዶን ደእያ ሀራ ታርክያ ማጻፋቱዋዳንካ፥ ጾሳዉ አማነትያዌ አንጆነ እንጀ ደኦ ካለꬅያዋነ አዛዘተናን እጽያዌ ኩንደꬃነ ባሻ አህያዋ በሴ። ሄዌነ ጾሳይ ቄስያ ኤልያዉ ኦዲደ፥ “ታና ቦንችያዋንታ ታን ቦንቻና፤ ታና ካꬍያዋንታ ታን ካዉሻና” ጊደ ሃሳዬዳ ቃላን ቆንጭያን ኦዴ። (2:30)

ሀ ማጻፋይ ካቲ ሞድያ ካዉተꬃ ኤስያ ማራን አሳዉ ስሰትያ ሀኖታ ቆንጭሴዳ። ካሰ አይሱዋ ዎጋን እስራኤልያ አሳዉ ቱሙ ካትያ ግዲደ ኤረቴዳዌ ባረ ሁጲያዉ ጾሳ። ሽን ጉየፐ ጋምኢደ አሳይ ኦሻ ደንꬅና፥ ጾሳይ ኡንቱንቶ ካትያ ዶሬዳ። ሽን ሀ ኡባን ሁጰባይ ካትያ ግድና፥ እስራኤልያ አሳ ግድናካ፥ ጾሳይ ኡንቱንቱፐ ቦላና ፕርድያዋ ግድና፥ አ ጋርሳን ኡንቱንቱ ደአናሳ (2:7-10)። ሄዌካ ጾሳ ህግያፐ ጋርሳና ዱረ ግድና፥ ማንቆ ግድናካ፥ አሳ ኡባ ማታይ ቦንቼትና ደአናዉ ኮሽያዋ በሴ።

ሸምፓቱዋ ኡባቶ እመቴዳ ቃንꬃ ቆፋቱዋ

ሳሜል እስራኤልያ ካለꬅያዋ ግዱሳ 1:1—7:17

ሳኦል ካትያ ግዱሳ 8:1—10:27

ኮይሮ ሳኦላ አይሱዋ ላይꬃቱዋ 11:1—15:35

ዳዊታነ ሳኦላ 16:1—30:31

ሳኦላነ አ ናናቱዋ ሀይቁዋ 31:1-13

ሳመል እስራኤልያ ካለꬅያዋ ግዱሳ

1

(1:1—7:17)

ኤልቃናነ አ ሶይ አሳ

1 ኤፍሬማ ገዝያን፥ ራማ ጌተትያ ካታማን ደእያ፥ ኤፍሬማ ዛረነ ጹፋ ያራ ግዴዳ፥ ኤልቃና ጌተትያ እት ብታኒ ደኤ፤ እ ይሮሃማ ናኣ፤ ይሮሃም ኤልሁ ናኣ፤ ኤልሁ ቶሁ ናኣ፤ ቶሁ ጹፋ ናኣ። 2 ኤልቃናዉ ላኡ ማቻቱ ደኢኖ፤ እትን ሱንꬃይ ሃኖ፤ የንኮር ሱንꬃይ ፕኒኖ። ፕኒናዉ ናናይ ደኢኖ፤ ሽን ሃንዉ እት ናእካ ባዋ።

3 ኡባፐ ዎልቃማ መꬍና ጎዳዉ ጎይናናዉነ ያርሻናዉ ኤልቃን ላይꬃን ላይꬃን ባረ ካታማፐ ሴሎ ቤ። ኤልያ ናናይ ላኡ፥ ሆፍኒንነ ፒንሃስ ያን መꬍና ጎዳ ቄሳቱ ዋ። 4 ኤልቃን ያርሹዋ ያርሽያ ዎደ አዉደነ አሹዋፐ እት ኩሽያ ባረ ማቻት ፕኒንዉ፥ ቃይ እት እት ኩሽያ እ አቱማ ናናዉነ ማጫ ናናቶ ሁጲያን ሁጲያን እሜ። 5 መꬍና ጎዳይ ሃኖ የሉዋ ድግንቶካ፥ ኤልቃን እዞ ዶስያ ድራዉ፥ እዝዉ ላኡ ኩሽያ እሜ። 6 መꬍና ጎዳይ ሃንዉ ኡባና የሉዋ ድጌዳ ድራዉ፥ እዝ ላጋታ እዞ ሀንቀꬃዉነ ይሎያዉ። 7 ሀዌ ላይꬃፐ ላይꬃን ሀንያዋ፤ ሃና መꬍና ጎዳ ጎለ ቤዳ ዎደ አዉደነ እዝ ላጋታ እዞ ዬካና ጋካናዉ ቁማ ሙሳ እጻና ጋካናዉ ይሎያዉ። 8 እዝ አስናይ ኤልቃን እዞ፥ “ሃኔ፥ ኔን አያዉ ዬካይ? አያዉ ቁማ ሚኪ? ነ ዎዛናይ አያዉ ካዮቲ? ታን ነዉ ታሙ ናናቱዋፐ አꬍክታየ?” ያጌ።

ሃን ዎሳ

9 እት ጋላስ ኡንቱንቱ ሴሎን ሜዳዋፐነ ኡሼዳዋፐ ጉይያን፥ ሃና ደንዳ ኤቃዱ። ኤቂያ ዎደ፥ መꬍና ጎዳ ጎልያ ፐንግያ ማታን ደእያ ኦይድያን ቄስያ ኤል ኡቴዳ። 10 ሃና ሎይꬃ ሴለታደ፥ ጫሞ ዬኩዋ ዬካደ መꬍና ጎዳ ዎሳዱ። 11 እዛ ሀዋዳን ያጋደ ቃንገꬃ ቃንገታዱ፤ “ኡባፐ ዎልቃማ መꬍና ጎዳዉ፥ ታና ነ ቆማቶ ጼላ! ታ ምሹዋ በኣደ፥ ታና ሀሳያ፤ ታና ነ ቆማቶ ዶጎፓ። ኔን ታዉ ነ ቆማትዉ አቱማ ናኣ እሞፐ፥ አ ደኡዋ ላይꬃ ኡባን ታን አ ነዉ እማና፤ አ ሁጲ ኡባካ ሜደተና” ያጋዱ። *

12 ሃና መꬍና ጎዳ ዎሳ አዱሴዳ ዎደ፥ ኤል እ ዶና ጼሌ። 13 ሃና ባረ ዎዛና ግዶን ጾሳ ዎስያ ዎደ፥ እ መተርሻይ ቃጽያዋፐ አትና፥ እዝ ቃላይ ስሰተና፤ ሄዋ ድራዉ፥ ኤል እዞ ማꬆቴዳዋዳን ቆፔዳ። 14 ሄዋፐ እዞ፥ “ኔን አዉደ ጋካናዉ ማꬆታይ? ዎይንያ ኤሳ ነ ዶናፐ ድጋ” ያጌዳ።

15 ሄዋፐ ጉየ ሃና ሀዋዳን ያጋደ አዉ ዛራዱ፤ “ቱይት፥ ታ ጎዳዉ፥ ታን ሎይꬅ መቶታንቻ ማጫ አሳ፤ ታን ታ ሸምፑዋፐ መꬍና ጎዳ ዎሳይፐ አትና፥ ዎይንያ ኤሳ ዎይ ማꬆይያ ኡሻ ኡሻበይከ። 16 ታን ታ ቱጋነ ታ ምሹዋ ዳሩዋ ሀዋን ሃሳዬዳ ድራዉ፥ ታና ነ ቆማቶ ‘ፓና ማጫ አሳ’ ጋደ ቆፖፓ” ያጋዱ።

17 ሄዋፐ ጉየ ኤል እዝዉ ዛሪደ፥ “ሳሮተꬃን ባ፤ ኔን አ ዎሴዳዋ እስራኤልያ ጾሳይ ነዉ እሞ” ያጌዳ።

18 ሄዋፐ ጉየ ሃና፥ “ነ ቆማታ ነ ስንꬃን ናሹዋ ደሙ” ያጋዱ። ሄዋፐ ጉይያን፥ አ ባረ ኦግያ ባደ፥ ቁማ ማዱ፤ ሄዋፐ ስምና ሙለካ ካዮታበይኩ።

ሃና ሳመላ የላዱ

19 ዎንተꬃ ጋላስ ጉራና ደንዲደ፥ ኤልቃንነ አ ሶ አሳይ መꬍና ጎዳዉ ጎይኔዳዋፐ ጉይያን፥ ባረንቱ ሶ፥ ራማ ካታማ ስሜድኖ። ኤልቃን ባረ ማቻት ሃንና አቄዳ፤ መꬍና ጎዳይ እዞ ቆፔዳ፤ 20 አ ሻሃሮ ዎደ ዎዲ ዉርና አቱማ ናኣ የላዱ። ሃና፥ “ታን መꬍና ጎዳ ዎስና ስሴዳ” ጋደ አ ሱንꬃ ሳሙኤኤላ ሱንꬃዱ።*

21 ኤልቃን ባረ ሶ አሳ ኡባና ላይꬃ ያርሹዋ መꬍና ጎዳዉ ያርሻናዉነ ቃንጌዳዋ ጋꬃናዉ ሴሎ ቤዳ፤ 22 ሽን ሃና ባበይኩ። አ ባረ አስና፥ “ታ ናአይ ꬋንꬃ ዱꬄዳዋፐ ጉይያን፥ ታን አ አፋደ፥ መꬍና ጎዳዉ እማና፤ መꬍናዉ እ ያን ደአናዋ” ያጋዱ።

23 እ አስናይ ኤልቃን፥ “ኔና ሎኦዋ ኦꬃ፤ አ ኔን ꬋንꬃ ዱꬃና ጋካናዉ ሶን ጋምአሻ፤ ያንናካ መꬍና ጎዳይ ባረ ቃላ ፖሎ” ያጌዳ። ሄዋፐ ጉየ ሃና ꬋንꬃ ዱꬃና ጋካናዉ ባረ ናኣ ꬋንꬃደ ሶን ጋምኣዱ።

24 ሃና እዝ ናአይ ꬋንꬃ ዱꬄዳዋፐ ጉይያን፥ ሳመላነ ሄዙ ላይꬃ ኮሩማ፥ ታሙ ኪሎ ግራመ ꬊልያነ ኦጎሩዋ ኩመንꬃ ዎይንያ ኤሳ አካደ መꬍና ጎዳ ጎልያ ሴሎ ባዱ፤ ናአይ ሄ ዎደ ጉꬃ። 25 ኡንቱንቱ ኮሩማ ሹኬዳዋፐ ጉይያን፥ ናኣ ኤልያኮ አፌድኖ። 26 ሃና ኤልያ፥ “ታ ጎዳዉ፥ ነ ደኡ ኤሮ! ነ ስንꬃን ኤቃደ መꬍና ጎዳ ዎሴዳ ምሽራታ ቱሙ ታናቴ። 27 ታን ሀ ናኣ የላናዉ ዎስና፥ መꬍና ጎዳይ ታን አ ዎሴዳዋ እሜዳ። 28 ሄዋ ድራዉ፥ ታን መꬍና ጎዳዉ አ እማድ፤ እ ባረ ደኦ ላይꬃ ኡባን መꬍና ጎዳዉ እመቴዳ” ያጋዱ። ሄዋፐ ጉይያን፥ ኡንቱንቱ መꬍና ጎዳዉ ያት ጎይኔድኖ።

2

ሃን ዎሳ

1 ሃና ሀዋዳን ያጋደ ዎሳዱ፤ *

“ታ ዎዛናይ መꬍና ጎዳን ናሸቴ፤

መꬍና ጎዳን ታ ዎልቃይ ዳሬዳ።

ታ ሞርከቱዋ ቦላን ታን ጬቀታደ ሃሳያይ፤

መꬍና ጎዳይ ታና አሼዳ ድራዉ፥ ታን ናሸታይ።

2 “መꬍና ጎዳ ማላ ጌሽ እቱነ ባዋ፤

አ ማል እቱነ ባዋ።

ኑ ጾሳፐ አትና፥

ሀራ አትያ ዎጋ ዛላይ ባዋ።

3 “ኦቶሮ ሃሳያ አግተ፤

ኦቶሮ ቃላይ ህንተንቱ ዶናፐ ከሶፖ።

አያዉ ጎፐ፥ መꬍና ጎዳይ ኤርያ ጾሳ፤

አሳ ኦሱዋ እ ይግ ጼሌ።

4 “ኦላንቻቱዋ ዎንዳፊ መኤዳ፤

ሽን ꬉበቴዳዋንቱ ዎልቃ ዳንጬድኖ።

5 ካል ኡቴዳዋንቱ ኮሻቲደ፥

ቁማዉ ሀራዉ ኦꬂኖ፤

ሽን ኮሻት ኡቴዳዋንቱ ሀእ ካሌድኖ።

ማንꬃታ ላፑን ናና የላዱ፤

ሽን ጮራ ናና የሌዳና ዳቡራዱ።

6 “መꬍና ጎዳይ ዎꬌነ ፓꬄ፤

ቃይ እ ዱገ ስኦልያን የጌነ ፑደ ከሴ።

7 መꬍና ጎዳይ ማንቀꬄነ ዱረዬ፤

ቃይ እ ዝቂሴነ ꬎቂሴ።

8 እ ህዬሳቱዋ ባናፐ ደንꬄ።

መቶታንቻቱዋካ ብድንꬃ ፕቱዋፐ ደንꬄ፤

ኡንቱንታ ካፓቱዋና ኡትሴ፤

ኡንቱንታ ቦንቾ አራታ ላትሴ።

“አያዉ ጎፐ፥ ቢታ ባሳቱ መꬍና ጎዳሳ፤

እ ኡንቱንቱ ቦላን ሳኣ ኤሴዳ።

9 እ ጾሳ አሳቱዋ ገድያ ናጌ፤

ሽን ኢታቱዋ እ ꬉማን ጮኡ ኡዳና።

“አሳይ ባረ ዎልቃን ጾነና፤

10 መꬍና ጎዳና ኤቀትያዋንቱ ሊቃና።

እ ሳሉዋፐ ኡንቱንቱ ቦላ ጉጉንꬃዳን ጉማና፤

መꬍና ጎዳይ ሳኣን ደእያዋንታ ኡባ ፕርዳና።

“እ ባረ ካትያዉ ዎልቃ እማና፤

እ ባረ ኦኬዳዎ ጾኑዋ እማና”

ያጋደ ዎሳዱ።

11 ሄዋፐ ጉይያን፥ ኤልቃን ራማን ደእያ ባረ ሶይ ቤዳ፤ ሽን ናአይ ሳመል ቄስያ ኤልያፐ ጋርሳና መꬍና ጎዳዉ ኦꬄ።

ኤልያ አቱማ ናና ኢታተꬃ

12 ኤልያ አቱማ ናናይ ኢታ ናናቱዋ፤ ኡንቱንቱ መꬍና ጎዳ ኤርክኖ፥ 13 ዎይ ያርሹዋ እምያ አሳዉ ቄሳቱ ኦꬅያ ዎጋ ናግክኖ። ሄዌነ፥ አሳይ ያርሹዋ ያርሽያ ዎደ፥ ቄስያ ቆማይ ሄዙ አቻ ብራታ ኮጫን አኬዳ፤ አሹ ብሮ ካእ ደእሽን፥ 14 ዶይስያ ዎጋ ኦቱዋን ዎይ ከርያን ሄ ኮጫ የዲደ፥ ኮጫይ ኦይቂ ከስያ አይ ቆሞ አሹዋ ግዶፐነ አፊደ፥ ቄስያዉ እሜ። ያርሹዋ ያርሻናዉ ሴሎ ይያ እስራኤልያ አሳ ኡባ ኡንቱንቱ ሀዋዳን ኦꬂኖ። 15 ቃይ ሞꬉዋ ያርሽያ ሳኣን ጺጻናፐ ካሰቲደ፥ ቄስያ ቆማይ ያርሹዋ ያርሽያ ብታንያኮ ቢደ፥ “ቄሲ ቃየ አሹዋፐ አትና፥ ዶይሳ አሹዋ ኔፐ አከና ድራዉ፥ አዉ ጺጻናዉ አማሬዳ አሹዋ ሀማ” ያጌ።

16 ሄዋፐ ጉየ ብታኒ ዛሪደ፥ “ዎጋዳን ቄሳቱ ሞꬉዋ ኮይሮ ጹግኖ፤ ሄዋፐ ጉይያን፥ ኔን ኮይያዋ አካ” ያግያ ዎደ ቄስያ ቆማይ፥ “ቱይት፤ ታዉ ሀእ እማ፤ ኡባ ኔን ድጎፐ፥ ታን ኔፐ ዎልቃን አካና” ያጌ።

17 መꬍና ጎዳዉ እምያ ያርሹዋ ኤልያ ናናይ ካꬌዳ ድራዉ፥ ኡንቱንቱ ናጋራይ መꬍና ጎዳ ስንꬃን ሎይꬅ ዳሬዳ።

ናኣ ሳመላ

18 ሽን ሳመል ናአተꬃን ደኢደ፥ ሱፍያ ጌተትያ ክርያፐ ዳደቴዳ ኤፉደ ጌተትያ ማዩዋ ማዪደ፥ መꬍና ጎዳዉ ኦꬄ። 19 ሳመላ ዳያ ላይꬃን ላይꬃን ጉꬃ ቆልያ ጊግሳደ፥ ላይꬃ ያርሹዋ ያርሻናዉ ባረ አስናና ባደ ሳመላዉ አካደ ባዉ። 20 ኤል ኤልቃናነ አ ማቻቶ፥ “ነ ማቻታ መꬍና ጎዳዉ እሜዳ ናኣ ድራዉ መꬍና ጎዳይ ነዉ ሀ ምሽራትን ሀራ ናና እሞ” ያጊደ አንጄ፤ ያትና፥ ኡንቱንቱ ባረንቱ ሶይ ስሚኖ። 21 መꬍና ጎዳይ ሃኖ አንጅና፥ ሻሃራደ ሄዙ አቱማ ናናነ ላኡ ማጫ ናና የላዱ። ናአይ ሳመል መꬍና ጎዳ ስንꬃን ድጬዳ።

ኤልያነ አ ናና

22 ኤል ሎይꬅ ኤጬዳ። አ ናናይ እስራኤልያ አሳ ኡባ ቦላ ኦꬄዳ ኡባባነ ቃይ ጾሳ ዱንካንያ ፐንግያን ጾሳዉ ኦꬅያ ማጫ አሳቱዋና ግሴዳዋ ስሴዳ። 23 ኡንቱንታ፥ “ህንተንቱ ሀዋ ማላ አያዉ ኦꬂቴ? ህንተንቱ ኢታ ኪታ ታን አሳ ኡባፐ ስሳይ። 24 ታ ናቶ፥ ሀዋ አግተ፤ መꬍና ጎዳ አሳይ ህንተንታ ግያዋ ታን ስሴዳዌ ሎኦባ ግደና። 25 እት አሳይ አሳ ናቆፐ፥ ጾሳይ አዉ ጋናታና፤ ሽን አሳይ መꬍና ጎዳ ናቆፐ፥ ኦኔ አዉ ጋናታናዌ?” ያጌዳ።

መꬍና ጎዳይ፥ “ታን ኡንቱንታ ዎꬋና” ጌዳ ድራዉ፥ ኡንቱንቱ ባረንቱ አዉዋ ሴራ ስሰናን እጼድኖ።

26 ናአይ ሳመል ጾሳ ስንꬃንነ አሳ ስንꬃን ድጬዳነ ሳበቴዳ። *

ኤልያ ሶይ አሳ ቦላ ኦደቴዳ ትምቢትያ

27 እት ጋላስ ጾሳ አሳይ ኤልያኮ ዪደ አ፥ “መꬍና ጎዳይ ሀዋዳን ያጌ፤ ‘ነ ማይዛ አዉ አሮነነ አ ሶ አሳይ ግብጼ ካትያ አይለተꬃን ደእያ ዎደ፥ ታን ኡንቱንቶ ቆንጫድ። 28 አሮነ ታ ያርሽያ ሳኣ ፑደ ከሳና ማላ፥ እጻና ጩዋያና ማላነ ታ ስንꬃን ኤፉድያ ማያና ማላ፥ ታዉ ቄስያ ኡዳደ እስራኤልያ ዛራቱዋ ኡባፐ አ ዶራድ። ቃይ እስራኤልያ አሳይ ታማን ያርሽያ ያርሹዋ ኡባ ታን ነ አዉዋ ዛርያዉ እማድ። * 29 ታን ታ ደእያ ሳኣ ሺሻና ማላ አዛዜዳ ታ ያርሹዋነ እምያዋ ህንተንቱ አያዉ የꬍ ካኢቴ? ታ አሳይ እስራኤሊ፥ ታዉ ሺሼዳ ያርሹዋ ኡባፐ ሙሩትያዋ ህንተንቶ ሚደ ኦርድያዋን፥ ኔን ነ ናና ታፐ አꬃደ አያዉ ቦንቻድ?’ ያጌ።

30 “ሄዋ ድራዉ፥ መꬍና ጎዳይ እስራኤልያ ጾሳይ ሀዋዳን ያጌ፤ ‘ነ ዛሪነ ነ አዉዋ ዛሪ መꬍናዉ ታዉ ኦꬃና’ ጋድ፤ ሽን ሀእ፥ ሄዌ ታፐ ሃኮ! ታና ቦንችያዋንታ ታን ቦንቻና፤ ታና ካꬍያዋንታ ታን ካዉሻና። 31 ነ ዛርያን አሳይ ጭመና ማላ፥ ታን ነ ዎልቃነ ነ አዉዋ ዛርያ ዎልቃ ꬋይስያ ጋላሳቱ ያናዋ። 32 ኔን መቶታና፤ ታን እስራኤልያ አሳዉ እምያ አንጁዋ በኣደ ኔን ቃናታና፤ ሽን ነ ዛርያን ጭማና አሳይ ኦንነ ባዋ። 33 ታን ታ ያርሽያ ሳፐ ꬋይሰና አሳይ ደኦፐ፥ አ ጋሱዋን ነ አይፊ አፎጺደ ቆቃናነ ነ ዎዛናይካ ምሹዋ ጹገታና፤ ነ ዳሮ ዘረꬃ ኡባይ ያላጋተꬃን ደኢደ ሀይቃና።

34 “ነ ናናይ ላኡ ሆፍኒንነ ፒንሃስ እት ጋላስ ሀይቃና፤ ሄዌ ነዉ ማላታ ግዳናዋ። * 35 ታን ታዉ አማነትያ ቄስያ፥ ታ ዎዛናዳንነ ታ ቆፋዳን ኦꬅያዋ ደንꬃና፤ ታን አ ዛራቱ ደእ በአናዳን ኦꬃና፤ ታን ዶሬዳዌ ካትያ ስንꬃን ኡንቱንቱ ኡባ ዎደ ኦꬃና። 36 ነ ዛርያን አቴዳ ኡባይ ጉꬃ ሚሻ ዎይ ባሶ ኡክꬃ ዎሳናዉ ዪደ፥ አ ስንꬃን ጉፋኒደ፥ ‘ታን ኡክꬃ ማና ማላ፥ ቄሳቱ ዋፐ እቱዋ ሳኣ ማላን ታና ዎꬃርኪ’ ያጋና ያጌ” ያጌዳ።

3

ጾሳይ ሳመላ ጼሴዳ

1 ናአይ ሳመል ኤልያፐ ጋርሳና መꬍና ጎዳዉ ኦꬄ፤ መꬍና ጎዳ ቃላይ ሄ ዎደ ሎይꬅ አልአ፤ ሳጻይነ ዳረና። 2 አይፊ ጼላናዉ ለፕና፥ ዋየት ጼልያ ኤል እት ጋላስ ቃማ ባረ ሳኣን ግሴዳ። 3 ሄ ዎደ ጾሳ ጾምፒ ብሮ ቶእቤና፤ ቃይ ጾሳ ታቦታይ ደእያ መꬍና ጎዳ ጎለን ሳመል ገምእሼ። 4 መꬍና ጎዳይ ሳመላ ጼሴዳ፤ ሳሜል፥ “አቤ!” ጊደ ኮዬዳ። 5 ኤልያኮ ዎጽ ቢደ፥ “ኔን ጼስና ሄኮ ያድ” ያጌዳ።

ሽን ኤል፥ “ታን ኔና ጼሳበይከ፤ ባደ ግሳ” ያጌዳ፤ ሳመል ቢደ ግሴዳ።

6 ቃይካ መꬍና ጎዳይ፥ “ሳመላ” ያጊደ ላኤንꬁዋ ጼሴዳ፤ ሳሜል ደንዲደ፥ ኤልያኮ ቢደ፥ “ኔን ጼስና ሄኮ ያድ” ያጌዳ።

ሽን ኤል፥ “ታ ናአዉ፥ ታን ኔና ጼሳበይከ፤ ባደ ግሳ” ያጌዳ።

7 ሳመል ሄዌ መꬍና ጎዳ ግድያዋ ኤርቤና፤ አያዉ ጎፐ፥ መꬍና ጎዳ ቃላይ ብሮ አዉ ቆንጭቤና። 8 መꬍና ጎዳይ ሳመላ ሄዘንꬁዋ ጼስና ደንዲደ፥ ኤልያኮ ቢደ፥ “ኔን ጼስና ሄኮ ያድ” ያጌዳ።

ሄዋን መꬍና ጎዳይ ናኣ ጼስያዋ ኤል አኬኬዳ፤ 9 “ባደ ግሳ፤ እ ኔና ጼስያዋ ግዶፐ፥ መꬍና ጎዳዉ፥ ኦዳ፤ ታን ነ ቆማይ ስሳይ ያጋ” ያጊደ ኦዴዳ፤ ሳመል ባረ ሳኣ ቢደ ግሴዳ።

10 ሄዋፐ ጉይያን፥ መꬍና ጎዳይ ዪደ ሄዋን ኤቂደ ካሰዋዳን፥ “ሳመላ፥ ሳመላ” ያጊደ ጼሴዳ።

ሳመል፥ “ኦዳ፤ ታን ነ ቆማይ ስሳይ” ያጌዳ።

11 መꬍና ጎዳይ ሳመላ፥ “በአ! ስስያ አሳ ኡባዉ ሀይꬃዉ ኢትያ እትባ እስራኤልያ ቦላ ታን ኦꬃና ሀናይ። 12 ታን ኤልያ ሶይ አሳ ቦላ ሃሳዬዳ ኡባባ ሄ ጋላሳን ኮይሩዋፐ ዉርሰꬃ ጋካናዉ ኤልያ ቦላ አሀና። 13 ኤል ኤሬዳ ናጋራ ድራዉ፥ ታን አ ሶይ አሳ ቦላ መꬍናዉ ፕርዳናዋ አዉ ኦዳ ዎꬃድ፤ አያዉ ጎፐ፥ አ ናናይ ሸቅስያባ ኦꬅያ ዎደ፥ እ ኡንቱንታ ሴርቤና። 14 ሄዋ ድራዉ፥ ‘ኤልያ ሶይ አሳ ናጋራይ ያርሹዋንነ እሙዋን ኡባካ አቶ ጌተቶፖ’ ያጋደ ታን አ ሶይ አሳዉ ጫቃድ” ያጌዳ።

15 ሳመል ሳአይ ዎንታና ጋካናዉ ግሴዳ፤ ዎንትና ደንዲደ፥ መꬍና ጎዳ ጎልያ ፐንግያ ዶዬዳ። ሳመል ሳጻባ ኤልያዉ ኦዳናዉ ያዬዳ። 16 ኤል ሳመላ፥ “ታ ናአዉ ሳሜላ” ያጊደ ጼሴዳ።

ሳመል፥ “አቤ” ጊደ ኮዬዳ።

17 ኤል ሀዋዳን ያጊደ ሳመላ ኦቼዳ፤ “ጾሳይ ነዉ ኦዴዳዌ አዬ? ታፐ አይነ ቆሶፓ፤ ኔን ጾሳይ ነዉ ኦዴዳዋፐ እትባነ ታፐ ቆሶፐ፥ ጾሳይ ሄዋዳን ነ ቦላ ኦꬆ” ያጌዳ። 18 ሄዋፐ ጉየ ሳመል አይነ ቆሰናን ኡባባ ኤልያዉ ኦዴዳ። ኤል፥ “እ መꬍና ጎዳይ፤ እ ባረና ሎኦዋ ኦꬆ” ያጌዳ።

19 ሳመል ድጭያ ዎደ መꬍና ጎዳይ አናና ደኤ፤ ሳመል ሃሳዬዳባፐ እት ቃላይነ ሳኣን ዎꬍቤና። 20 እስራኤልያ ዛዋን ዳናፐ ቢደ በርሳበሀ ጋካናዉ፥ ሳመል መꬍና ጎዳዉ ቱሙ ትምቢትያ ኦድያዋ ግድያዋ እስራኤልያ አሳይ ኡባይ ኤሬዳ። 21 መꬍና ጎዳይ ሴሎን ቆንጬ፤ ያን ባረ ቃላን ባረናተꬃ ሳመላዉ ቆንጭሴዳ። ሳመል ሃሳዬዳ ቃላይ እስራኤልያ ኡባ ጋኬዳ።

4

ጾሳ ታቦታይ ኦሞደቴዳ

1 እስራኤላቱ ፕልስጼማቱዋና ኦለታናዉ ከሴድኖ፤ እስራኤላቱ ኤበንኤዘረን ሺቅና፥ ፕልስጼማቱ አፌቃን ሺቄድኖ። 2 ፕልስጼማቱ ጭታን ጭታን ግዲደ፥ እስራኤላቱዋና ኦለታናዉ ደንዴድኖ፤ ኦላይ ሱልና፥ ኦይዱ ሻአ እስራኤላቱዋ ዎꬌዳ ፕልስጼማቱዋን እስራኤላቱ ጾነቴድኖ። 3 ኦላንቻቱ ሺቄዳ ሳኣ ስሜዳ ዎደ፥ እስራኤልያ ጭማቱ፥ “ሀቼ መꬍና ጎዳይ ኑና ፕልስጼማቱዋን አያዉ ጾንሴዴ? ኑናና ባናዳንነ ኑና ኑ ሞርከቱዋ ኩሽያፐ አሻናዳን ጾሳ ቃላ ጫቁዋ ታቦታ ሴሎፐ አነ አሆይተ” ያጌድኖ። 4 ሄዋ ድራዉ፥ አሳይ ሴሎ ኪትና፥ ክሩበቱዋ ግዱዋን አራታን ኡትያ ኡባፐ ዎልቃማ መꬍና ጎዳ ቃላ ጫቁዋ ታቦታ አሄድኖ። ኤልያ ናናይ ላአቱ ሆፍኒንነ ፒንሃስ ጾሳ ቃላ ጫቁዋ ታቦታና ያን ደኢኖ። *

5 መꬍና ጎዳ ቃላ ጫቁዋ ታቦታይ ሺቄዳ ሳኣ ጋኬዳ ዎደ፥ እስራኤላቱ ኡባይ ቢታይ ቃጻና ጋካናዉ ባረንቱ ቃላ ꬎቁ ኦꬂደ፥ “ጾሳ ቃላ ጫቁዋ ታቦታይ ጋኬዳ” ያጌድኖ።

6 እስራኤላቱዋ ጫቡዋ ፕልስጼማቱ ስሲደ፥ “ሀዌ እብራዌቱ ሺቄድኖ ሳን ስሰትያ፥ ዎልቃማ ዋላሳይ አዬ?” ያጌድኖ።

መꬍና ጎዳ ታቦታይ ኡንቱንቱ ሺቄዳ ሳኣ ዬዳዋ ፕልስጼማቱ ኤሪደ ያዬድኖ። 7 ሀዋዳን ያጌድኖ፤ “ጾሳይ ኡንቱንቱ ሺቄዳ ሳኣ ዬዳ። አየ አና ኑኖ! ሀዋ ማላባይ ሀዋፐ ካሰ ሀን ኤረና። 8 አየ አና ኑኖ! ሀ ዎልቃማ ጾሳቱዋ ኩሽያፐ ኑና አሻናዌ ኦኔ? ሀ ጾሳቱ ግብጼቱዋ ዎራን ቦሻ ኡባን ሾጬዳዋንታ። 9 ህንተንቶ ፕልስጼማቶ፥ ምንተ! አሳዳን ኦለትተ! ሄዌ ꬋዮፐ፥ ህንተንቱ ኡንቱንታ ካሰ አይለተꬃን ሞዴዳዋዳን፥ ኡንቱንቱካ ህንተንታ ሞዳናዋንታ። ሄዋ ድራዉ፥ አሳዳን ኦለትተ!” ያጌድኖ።

10 ፕልስጼማቱ ኦለቲደ፥ እስራኤላቱዋ ጾኔድኖ፤ እስራኤላቱ ባረንቱ ዱንካንያኮ ባቃቴድኖ። ሄ ኦላን ዳሮ አሳይ ጎራኤቴዳ፤ እስራኤልያ ኦላንቻቱዋፐ ሀታሙ ሻአይ ሀይቄዳ። 11 ጾሳ ታቦታይ ኦሞደቴዳ፤ ኤልያ ናናይ ላኡ፥ ሆፍኒንነ ፒንሃስ ሀይቄድኖ።

ኤልያ ሀይቁዋ

12 ቢንያማ ዛረ ግዴዳ እት ብታኒ ኦላ ደምባፐ ዎጺደ፥ ሄ ጋላስ ሴሎ ጋኬዳ፤ ካዩዋ ኤርሳናዉ እ ባረ ማዩዋ ፔꬊደ፥ ባረ ሁጲያንካ ባና ላሌዳ። 13 ሄ ብታኒ ጋክያ ዎደ፥ ኤል ባረ ዎዛናን ጾሳ ታቦታባ ህርጌዳ ድራዉ፥ ናጊደ ኦግያ ዶናን ደእያ ባረ ኦይድያን ኡቴዳ። ብታኒ ካታማ ገሊደ፥ ሀኔዳባ ኦድና፥ ካታማይ ኡባይ ዋሱዋ ጹሌዳ።

14 ኤልካ ሄ ዋሱዋ ስሲደ፥ “ሀዌ አይባ ዋሴ?” ያጌዳ።

ብታኒ ኤለካ ዪደ፥ ኤልያው ኦዴዳ፤ 15 ኤል ኡዱፑን ታማነ ሆስፑን ላይꬃ ጭማ ግዴዳ፥ አይፊካ ጼላ አጊደ ጎልጄዳ አሳ። 16 ብታኒ ኤልያው፥ “ኦላ ደምባፐ ዬዳዌ ታና፤ ታን ሀቼ ያፐ ባቃታድ” ያጌዳ።

ሄዋፐ ጉየ ኤል፥ “ታ ናአዉ፥ ያትና ዋኔዴ?” ያጊደ ኦቼዳ።

17 ኦዱዋ አሄዳ ብታኒ፥ “እስራኤላቱ ፕልስጼማቱዋ ስንꬃፐ ባቃቴድኖ፤ ዳሮ አሳይ ዉሬዳ፤ ነ ናናይ ላኡ ሆፍኒንነ ፒንሃስ ሀይቄድኖ፤ ጾሳ ታቦታይካ ኦሞደቴዳ” ያጌዳ።

18 ብታኒ ጾሳ ታቦታባ ኦዴዳ ዎደ፥ ፐንግያ ማታን ደእያ ባረ ኦይድያፐ ኤል ጉየ ኩንድና፤ ባርጋል መእና ሀይቄዳ፤ አያዉ ጎፐ፥ እ ጭማነ ኦርዱዋ። ኤል እስራኤልያ ጋድያን ኦይታሙ ላይꬃ ዳናቴዳ።

19 ኤልያ ናኣ ፒንሃሳ ማቻታ የላናዉ ዎዲ ጋኬዳ ሻሃራ። ጾሳ ታቦታይ ኦሞደቴዳዋነ ባረ ቦሉነ ባረ አስናይ ሀይቄዳዋ አ ስሴዳ ዎደ፥ ቆፐናን የሉ እዞ ኦይቂና የላዱ። 20 አ ሀይቃናዉ ማታቴዳ ዎደ፥ የልስያዋንቱ፥ “ኔን አቱማ ናኣ የሌዳ ድራዉ ያዮፓ” ያጌድኖ፤ ሽን ኡንቱንቶ አ አይነ ዛራበይኩ፤ ኡንቱንቱ ግያዋካ ሀይዛበይኩ። 21 አ ባረ ናኣ እካቦዳ * ሱንꬃዱ፤ ጾሳ ታቦታይ ኦሞደቴዳ ድራዉነ ባረ ቦሉነ ባረ አስናይ ሀይቄዳ ድራዉ፥ “ቦንቹ እስራኤላቱዋፐ ሻከቴዳ” ያጋዱ። 22 አ፥ “ቦንቹ እስራኤላቱዋፐ ሻከቴዳ፤ አያዉ ጎፐ፥ ጾሳ ታቦታይ ኦሞደቴዳ” ያጋዱ።

5

ጾሳ ታቦታይ ፕልስጼማ ካታማቱዋን ደኤዳ

1 ፕልስጼማቱ ጾሳ ታቦታ ኦሞዴዳዋፐ ጉይያን፥ ኤበንኤዜራፐ አሽዶዳ አፌድኖ። 2 ጾሳ ታቦታ አፊደ፥ ዳጎና ጌተትያ ኤቃ ጎልያ ገልሲደ፥ ዳጎና ማታን ኤሴድኖ። 3 አሽዶዳ አሳይ ዎንተꬃ ጋላስ ጉሪደ ደንዴዳ ዎደ፥ መꬍና ጎዳ ታቦታ ስንꬃን ዳጎን ባረ ዴሙዋን ቢታን ጉፋኔዳዋ በኤድኖ! ዳጎና ደንꬂደ፥ ካሰ ሳኣን ኤሴድኖ። 4 ቃይካ ዎንተꬃ ጋላስ ጉራና ደንዲ ዪደ፥ ኡንቱንቱ መꬍና ጎዳ ታቦታ ስንꬃን ዳጎን ባረ ዴሙዋን ቢታን ጉፋኔዳዋ በኤድኖ! ሄ ዎደ ዳጎና ሁጲያነ አ ላኡ ኩሺ መኤረቲደ፥ ፐንገ ጎጳን ደኤ፤ ህንኮ አሳተꬃይ አዌ ዱማ አቴዳ። 5 ሄዋ ድራዉ፥ ዳጎና ቄሳቱ ነ አሽዶዳን ደእያ ዳጎና ጎልያ ገልያ አሳቱ ኡባይ ዳጎና ፐንገ ጎጳ ሀቼ ጋካናስካ የꬍ ኤርክኖ።

6 አሽዶዳ ካታማ ቦላነ ሄዋ ሄራን ደእያ አሳ ቦላ መꬍና ጎዳ ኩሺ ዎልቃሜዳ፤ ጾሳይ ኡንቱንቱ ቦላን ቦሻ የዲደ፥ ጋፉዋ ሀርግያን ኡንቱንታ ሙሬዳ።

7 አሽዶዳ ካታማ አሳይ ሀኔዳባ በኤዳ ዎደ፥ “እስራኤልያ ጾሳ ኩሺ ኑ ቦላነ ኑ ጾሳ ዳጎና ቦላ ዎልቃሜዳ ድራዉ፥ እስራኤልያ ጾሳ ታቦታይ ኑ ማታን ጋምኦፖ” ያጌድኖ። 8 ፕልስጼማ ካፓቱዋ ኡባ ባረንቱኮ ጼስ ሺሺደ፥ “እስራኤልያ ጾሳ ታቦታ ዋታኔ?” ያጊደ ኦቼድኖ።

ሽን ካፓቱ፥ “እስራኤልያ ጾሳ ታቦታይ ጋተ ጌተትያ ካታማ ቦ” ያጊደ ዛሬድኖ። ያትና፥ እስራኤልያ ጾሳ ታቦታ ጋተ አፌድኖ።

9 ሽን ታቦታይ ጋተ ጋኬዳዋፐ ጉይያን፥ መꬍና ጎዳ ኩሺ ሄ ካታማ ቦላ ዎልቃሚደ፥ ሎይꬅ ዎልቃማ ዳጋንꬁዋ ዳጋንꬄዳ፤ ያቲደ ካታማን ደእያ አሳ ናናቱዋፐ ጭማ ጋካናዉ ጋፉዋ ሀርግያን ሾጬዳ። 10 ሄዋ ድራዉ፥ ጾሳ ታቦታ ኤቅሮና ካታማ የዴድኖ።

ጾሳ ታቦታይ ኤቅሮና ገልያ ዎደ፥ ኤቅሮና አሳቱ ሀዋዳን ያጊደ ዋሴድኖ፤ “ኑናነ ኑ አሳ ዎꬋናዉ እስራኤልያ ጾሳ ታቦታ ኑኮ አሄድኖ” ያጌድኖ። 11 ሄዋ ድራዉ፥ ፕልስጼማ ካፓቱዋ ጼስ ሺሺደ፥ “እስራኤልያ ጾሳ ታቦታ ሀዋፐ ድግተ፤ እ ጉየ ባረ ሳኣ ስሞ፤ ሄዌ ꬋዮፐ፥ ኑናነ ኑ አሳ ዎꬋና” ያጌድኖ። አያዉ ጎፐ፥ ካታማ ኡባን ሀይቁዋ ዳጋማይ ደኤ፤ ጾሳ ኩሺካ ካታማ ቦላ ዎልቃሜዳ። 12 ሀይቁዋፐ አቴዳ አሳቱ ጋፉዋ ሀርጌድኖ፤ ሄ ካታማ ዋሱነ ሳሉዋ ጋኬዳ።

6

ጾሳ ታቦታይ እስራኤልያ ስሜዳ

1 መꬍና ጎዳ ታቦታይ ፕልስጼማ ቢታን ላፑን አግና ኡቴዳ። 2 ሄ ዎደ ፕልስጼማ አሳቱ ቄሳቱ ዋነ ሻሬቻቱዋ ጼሲደ፥ “መꬍና ጎዳ ታቦታ ኑን ዋታኔ? ኑን ጉየ አ ሳኣ አ ዎት የዳነንቶ፥ ኑዉ ኦድተ” ያጌድኖ።

3 ኡንቱንቱ፥ “እስራኤልያ ጾሳ ታቦታ ጉየ የድያዋ ግዶፐ፥ መላ የዶፕተ፤ አይ ሀኒደነ ህንተንቱ ባይዙዋ ያርሹዋ አዉ የድተ፤ ያቶፐ፥ ህንተንቱ ፓጻና፤ አ ኩሺ ህንተንቱ ቦላፐ አያዉ ክችቤነንቶካ ህንተንቱ ኤራና” ያጊደ ዛሬድኖ።

4 ፕልስጼማ አሳቱ፥ “ኑን አዉ የዳናዉ በስያ ባይዙዋ ያርሹ አዬ?” ያጊደ ኦቼድኖ።

ሽን ኡንቱንቱ፥ “ህንተናነ ህንተንቱ ካፓቱዋ ጋኬዳ ቦሻይ እቱዋ ግድያ ድራዉ፥ ፕልስጼማ ካፓቱ ፓይዱዋዳን እቼሹ ዎርቃ ክጻቱዋነ እቼሹ ዎርቃ ኤጨረቱዋ የድተ። 5 ህንተንቱ ሄ ክጻነ ህንተንቱ ጋድያ ባይዝያ ሄ ኤጨረቱ ምስለቱዋ መꬊደ፥ እስራኤልያ ጾሳዉ ቦንቹዋ እምተ፤ ኦን ኤሪ ህንተንቱ ቦላፐ፥ ህንተንቱ ጾሳቱዋ ቦላፐነ ህንተንቱ ጋድያ ቦላፐ ባረ ኩሽያ እ ደንꬃናዋ። 6 ግብጼ አሳቱነ ኡንቱንቱ ካቲ ዞርያ አከናን እጼዳዋዳን፥ ህንተንቱ አያዉ ዞርያ አከናን እጺቴ? ጾሳይ ኡንቱንታ ኢሲደ ሙርና፥ ኡንቱንቱ እስራኤላቱዋ ባረንቱ ኦግያ ባና ማላ የድበይክኖየ?

7 “ሀእ እት ኦራꬃ ጋርያ ጊግስተ፤ ቃምባራይ ኡንቱንቱ ሞርግያን ዎꬍ ኤረና፥ ꬋንꬅያ ላኡ ሚዛቱዋ ሄ ጋርያን ዋጽተ፤ ሽን ማራቱዋ ኡንቱንቱፐ ዱꬂደ ሶይ አፍተ። 8 መꬍና ጎዳ ታቦታ አኪደ፥ ጋርያ ቦላን ዎꬅተ፤ ባይዙዋ ያርሾ ሺሼዳ ዎርቃ ሚሻ ሳጽንያ ግዶን የጊደ፥ ሳጽንያ ጾሳ ታቦታ ማታን ዎꬂደ፥ እ ባና ማላ የድተ። 9 ሽን እ ብያሳኣ ጼልተ፤ እ ባረ ዛዋ ኦይቂደ፥ ቤት-ሸመሽ ዛሪደ ብያዋ ግዶፐ፥ ሀ ዎልቃማ ቦሻ ኑ ቦላ አሄዳዌ መꬍና ጎዳ፤ ቤናዋ ግዶፐ፥ ሀዌ ኑ ቦላ ጮ ጋኬዳፐ አትና፥ ኑና ደቼዳዌ ጾሳ ኩሸ ግደናዋ ኑን ኤራና” ያጊደ ዛሬድኖ።

10 ኡንቱንቱ ሄዋዳን ኦꬄድኖ፤ ኡንቱንቱ ꬋንꬅያ ላኡ ሚዛቱዋ አኪደ፥ ጋርያን ዋጼድኖ፤ ሚዛቱ ማራቱዋካ ሶን ጎርዴድኖ። 11 ኡንቱንቱ መꬍና ጎዳ ታቦታነ ቃይ ዎርቃ ኤጨረቱዋነ ጋፉዋ ማላትስ መꬌዳ ምስለቱዋ የጌዳ ሳጽንያ ጋርያን ዎꬄድኖ። 12 ሄዋፐ ጉይያን፥ ሚዛቱ ቤት-ሸመሽ አፍያ ኦግያ ኦይቂ ስት ጊደ፥ “ህምባ!” ግ ዋሲደ ቤድኖ፤ ኡንቱንቱ ኦግያና ቢደ፥ ኡሸቻ ዎይ ሀድርሳ ስምበይክኖ፤ ፕልስጼማ ካፓቱ ሚዛቱ ጌዱዋ ካሊደ፥ ቤት-ሸመሻ ዛዋ ጋካናዉ ቤድኖ።

13 ቤት-ሸመሻ አሳቱ ሄ ዎደ ዎምባን ዛርጋ ጫኪኖ፤ ኡንቱንቱ ፑደ ꬎቁ ግ ጼሊደ፥ ታቦታ በኢደ ናሸቴድኖ። 14 ጋሪ ቤት-ሸመሽያ ኢያሱ ጋደ ጋኪደ፥ እት ዎልቃማ ዛላ ማታን ኤቄዳ፤ ኡንቱንቱ ጋርያ ምꬃ ቆኢደ፥ ጹግያ ያርሹዋዳን ሄ ሚዛቱዋ መꬍና ጎዳዉ ያርሼድኖ። 15 ሌዋቱ መꬍና ጎዳ ታቦታነ ዎርቃ ሚሻና ደእያ ሳጽንያ ጋርያፐ ደንꬂደ፥ ዎልቃማ ዛላ ቦላ ዎꬄድኖ። ሄ ጋላስ ቤት-ሸመሻ አሳቱ ጹግያ ያርሹዋ መꬍና ጎዳዉ ያርሼድኖ፤ ቃይ ሀራ ያርሾቱዋካ ያርሼድኖ። 16 ፕልስጼማ ካፓቱ እቼሻቱ ሀኔዳባ ኡባ በኢደ፥ ሄ ጋላስካ ኤቅሮና ስሜድኖ።

17 ፕልስጼማ አሳቱ ባይዙዋ ያርሹዋ መꬍና ጎዳዉ ኪቴዳ ዎርቃ ጋፋቱ አሽዶዳ፥ ጋዛ፥ አስቃሎና፥ ጋታነ ኤቅሮና ጌተትያ ኡንቱንታ እቼሹ ካታማቱዋ ሱንꬃን እቱዋ እቱዋ ኪቴዳዋንታ። 18 ዎርቃ ኤጨረቱ ፓይዱ ፕልስጼማ ካፓቱ እቼሻቶ ደእያ ግምበቴዳ ካታማቱነ ግምበትቤና ሞꬃቱ ኡባ ኬሻ። ኡንቱንቱ መꬍና ጎዳ ታቦታ ዎꬄዳ ዎልቃማ ዛላይ፥ ቤት-ሸመሽያ ኢያሱ ጋደን ደእያዌ ሀቼ ጋካናዉካ ሄዎ ማርካ ግዲደ ደኤ።

19 ሽን ጾሳይ ቤት-ሸመሻ አሳፐ አማሬዳዋንታ ሾጬዳ፤ ኡንቱንቱፐ ላፑን ታሙዋ ዎꬌዳ፤ አያዉ ጎፐ፥ ኡንቱንቱ መꬍና ጎዳ ታቦታ ግዶ ጼሌድኖ። መꬍና ጎዳይ ኡንቱንቱ አሳ ሱፑ ኦꬄዳ ድራዉ፥ አሳይ ዬኬዳ። 20 ሄዋ ድራዉ፥ ቤት-ሸመሻ አሳይ፥ “መꬍና ጎዳ ስንꬃን፥ ሀ ጌሻ ጾሳ ስንꬃን ኦን ኤቃናዉ ዳንዳዪ? ታቦታይነ ኑፐ ፑደ ኦኮ ባኔ?” ያጌዳ። 21 ቅርያት-ይኣሪማን ደእያ አሳቱዋኮ ኪታ የዲደ፥ “ፕልስጼማ አሳቱ መꬍና ጎዳ ታቦታ ዛሬድኖ፤ ዱገ ዪደ፥ አ ፑደ ኡንቱንቱኮ አኪደ ቢተ” ያጌድኖ።

7

1 ቂርያት-ይኣሪማ አሳቱ ዪደ፥ መꬍና ጎዳ ታቦታ አፊደ ደርያ ሁጲያን ደእያ አብናዳባ ሶይ አሄድኖ። መꬍና ጎዳ ታቦታ ናጋናዳን፥ አብናዳባ ናኣ ኤልኣዛራ ዱማዪደ ሱንꬄድኖ።*

ሳመል እስራኤልያ አሳ ቦላ ዳናቴዳ

2 ታቦታይ ቂርያት-ይኣሪማን ዳሮ ዎድያ ጋምኤዳ፤ ሄዌነ፥ ላታሙ ላይꬃ ኬሻ ግድያዋ። እስራኤልያ አሳይ ኡባይ ካዮቲደ፥ መꬍና ጎዳኮ ዋሴድኖ።

3 ሳመል እስራኤልያ አሳዉ ኡባዉ፥ “ኩመንꬃ ዎዛናፐ ህንተንቱ መꬍና ጎዳኮ ስሞፐ፥ አላጋ ጾሳቱዋነ አስታሮታ ግያ ጾሳ ህንተንቱ ግዶፐ ድግተ፤ ህንተንቱ ሁጲያ መꬍና ጎዳዉ ሼꬍተ፤ አ ጻላላዉ ኪተትተ፤ ያቶፐ፥ እ ህንተንታ ፕልስጼማቱዋ ኩሽያፐ አሻናዋ” ያጊደ ሃሳዬዳ። 4 ሄዋ ድራዉ፥ እስራኤልያ አሳቱ ባኣላነ አስታሮታ ባረንቱ ግዶፐ ድጊደ፥ መꬍና ጎዳ ጻላላዉ ጎይኔድኖ።

5 ሄዋፐ ጉይያን፥ ሳመል እስራኤላቱዋ፥ “ኡባይካ ምጽጳ ሺቅተ፤ ታን ህንተንቶ ያን መꬍና ጎዳ ጋናታና” ያጌዳ። 6 ኡንቱንቱ ምጽጳ ሺቂደ ሃꬃ ዱቂደ፥ መꬍና ጎዳ ስንꬃን ትጌድኖ፤ ሄ ጋላስ ኡንቱንቱ ጾሚደ ሄ ሳኣን፥ “ኑን መꬍና ጎዳ ቦላ ናጋራ ኦꬄዶ” ያጊደ ፓጼድኖ። ምጽጳን ሳመል እስራኤልያ አሳ ቦላ ዳናቴዳ።

7 እስራኤላቱ ምጽጳን ሺቄዳዋ ፕልስጼማ አሳቱ ስሴዳ ዎደ፥ ኡንቱንቱ ካፓቱ እስራኤላቱዋ ኦላናዉ ፑደ ከሴድኖ። እስራኤላቱ ሄዋ ስሲደ፥ ፕልስጼማቶ ያዬድኖ። 8 እስራኤላቱ ሳመላ፥ “እ ፕልስጼማ አሳ ኩሽያፐ ኑና አሻና ማላ፥ ኔን ኑዉ መꬍና ጎዳኮ፥ ኑ ጾሳኮ፥ ዎስያዋ አጎፓ” ያጌድኖ። 9 ሳመል እት ꬋምያ ዶርሳ ማራ አኪደ፥ አሹዋ ዉርስ ጹግያ ያርሹዋዳን መꬍና ጎዳዉ ያርሺደ እስራኤላቱ ድራዉ መꬍና ጎዳዉ ዎስና መꬍና ጎዳይ አዉ ስሴዳ።

10 ሳመል ጹግያ ያርሹዋ ያርሽያ ዎደ፥ ፕልስጼማቱ እስራኤላቱዋና ኦለታናዉ ሺቄድኖ። ሽን ሄ ጋላስ ፕልስጼማቱዋ ቦላ መꬍና ጎዳይ ዎልቃማ ጉጉንꬃ ጉንꬂደ ዳጋንꬅና፥ ኡንቱንቱ እስራኤላቱ ስንꬃፐ ባቃቴድኖ። 11 እስራኤላቱ ምጽጳፐ ዎጽ ከሲደ፥ ፕልስጼማቱዋ የደርሲደ፥ ቤትካራፐ ጋርሳ ጋካናዉ ኦግያን ዎꬌድኖ።

12 ሄዋፐ ጉይያን፥ ሳመል እት ሹቻ አኪደ፥ ምጽጳፐነ ሼናፐ ግዱዋን ኤሲደ፥ “መꬍና ጎዳይ ሀእ ጋካናዉ ኑና ማዴዳ” ያጊደ ሄ ሳኣ ኤበንኤዜራ ሱንꬄዳ።* 13 ፕልስጼማ አሳቱካ ጾነቴድኖ፤ ኡንቱንቱ እስራኤልያ ጋድያ ቦላ ላኤንꬁዋ ዎራጅበይክኖ። ሳመል ደኤዳ ላይꬃ ኡባን መꬍና ጎዳ ኩሺ ፕልስጼማ አሳ ቦላ ዎልቃሜዳ። 14 ፕልስጼማ አሳቱ ኤቅሮናፐ ጋተ ጋካናዉ እስራኤላቱዋፐ ኦሞዴዳ ካታማቱ እስራኤላቶ ስሜድኖ፤ እስራኤላቱካ ባረንቱ ካሰ ዛዋ ፕልስጼማ አሳቱዋ ኩሽያፐ ዎꬅ አኬድኖ። ቃይ እስራኤልያ አሳይነ አሞረ አሳይ ሳሮ ደኤዳ።

15 ሳመል ባረ ደኡዋ ላይꬃ ኡባን እስራኤልያ ቦላን ዳናቴዳ። 16 ሳመል ላይꬃን ላይꬃን ቤቴለ፥ ገልገላነ ምጽጳ እ ዩይያ ሳአቱዋ ኡባን እስራኤልያ ቦላን ዳናቴ። 17 አ ጎሊ ራማን ደእያ ድራዉ፥ ያ ስሚደ ሄ ሳኣን እስራኤልያ ቦላን ዳናቴ። እ ሄ ሳኣን መꬍና ጎዳዉ ያርሽያ ሳኣ ኪተቴዳ።

ሳኦል ካትያ ግዱሳ

8

(8:1—10:27)

እስራኤልያ አሳይ ካትያ ኮዬዳ

1 ሳመል ጭሜዳ ዎደ፥ ባረ ናና እስራኤልያ ቦላ ዳና ኦꬂደ ሱንꬄዳ። 2 አ ባይራ ናኣ ሱንꬃይ ዩኤላ፤ ቴፋ ናኣ ሱንꬃይ አቢያ፤ ሄ ናናይ በርሳቤሀን ዳናቲኖ። 3 አ ናናይ አ ኦግያን ሀመትበይክኖ። ኡንቱንቱ በሰና ጎኣ ደማናዉ ዎራ ስሜድኖ፤ ማታይያ አኪደ፥ ጽሎ ፕርዳ ምርቄድኖ።

4 ሄዋ ድራዉ፥ እስራኤልያ ጭማቱ ኡባይ እትፐ ሺቂደ፥ ሳመላኮ ራማ ካታማ ዪደ፥ 5 “ሄኮ ኔን ጭማዳ፤ ነ ናናይ ነ ኦግያ ሀመትክኖ፤ ሀራ ካዉተꬃ ኡባዳን ኑና አይሳናዉ ካትያ ሀእ ኑዉ ሱንꬃ” ያጌድኖ። *

6 ኡንቱንቱ፥ “ኑና አይሳናዉ ካትያ ኑዉ እማ” ጌዳ የዉ ሳመላ ናሸችቤና። ሄዋ ድራዉ፥ ሳመል መꬍና ጎዳ ዎሴዳ። 7 መꬍና ጎዳይ ሳመላ፥ “አሳይ ኔና ግያ ቃላ ኡባ ስሳ፤ አያዉ ጎፐ፥ ታን ኡንቱንቱ ቦላ ካተተናዳን፥ ኡንቱንቱ ታና እጼድኖፐ አትና፥ ኔና እጽበይክኖ። 8 ኡንቱንቱ ታን ግብጼፐ ከሴዳ ጋላሳፐ ዶሚደ፥ ሀቼ ጋካናዉ ታና አጊደ፥ ሀራ ጾሳቶ ጎይኒደ ደኤድኖ፤ ስም ሀእ ኡንቱንቱ ታ ቦላ ኦꬄዳዋ ኡባ ነ ቦላካ ኦꬅኖ። 9 ሀእካ ኡንቱንቱ ቃላ ስሳ፤ ሽን ኡንቱንታ ምንሳደ ሴራ፤ ኡንቱንቱ ቦላን ካተታና ካትያ ዎጋ ኡንቱንታ ኤርሳ” ያጌዳ።

10 ካትያ ኦቼዳ አሳዉ መꬍና ጎዳይ ኦዴዳ ቃላ ኡባ ሳመል ኦዴዳ። 11 እ ኡንቱንቶ ሀዋዳን ያጌዳ፤ “ህንተንቱ ቦላ ካተታና ካቲ ህንተንታ ኦꬃናባይ ሀዋ: ህንተንቱ አቱማ ናና አኪደ፥ ጋርያ አሳቱዋነ ፓራ አሳቱዋ ከሳና፤ ኡንቱንቱ አ ጋርያ ስንꬃን ዎጻና። 12 ኡንቱንቱፐ ሄዋ ሻላቃቱዋነ እሻታሙዋ ካፓቱዋ፥ ሀራቱዋ አ ጋድያ ጎሽያዋንታነ አ ካꬃ ጫክያዋንታ፥ ቃይ ሀራቱዋ አ ኦላ ሚሻነ አ ፓራ ጋረቱዋ ሚሻ ኦꬅያዋንታ ከሳና። 13 ህንተንቱ ማጫ ናናካ አፊደ፥ ባረዉ ሽቱዋ ጊግስያዋንታ፥ ካꬅያዋንታነ ኡክያዋንታ ከሳና። 14 ህንተንቱ ጎሻፐ፥ ዎይንያ ቱራ ሳፐነ ዎጋራ ሳፐ ኡባፐ ሎእያዋ አኪደ፥ ባረ ኦሳንቻቶ እማና። 15 ካꬃፐነ ዎይንያፐ ታሙዋፐ እት ኩሽያ እ አኪደ፥ ባረ ሱንꬃቶነ ባረ ኦሳንቻቶ እማና። 16 ህንተንቱ አቱማ ቆማቱዋፐነ ማጫ ቆማቱዋፐ፥ ቃይ ህንተንቱ ሚዛፐነ ሀርያፐ ሎእያዋንታ አኪደ፥ ባረ ኦሱዋ ኦስሳናዋንታ። 17 ህንተንቱ ዶርሳፐነ ዴሻፐ ታሙዋፐ እት ኩሽያ እ አካና፤ ህንተንቱካ አ ቆማቱዋ ግዳና። 18 ሄ ጋላስ ህንተንቱ ህንተንቶ ዶሬዳ ካትያፐ ዋሳና፤ ሽን ሄ ጋላስ መꬍና ጎዳይ ህንተንቱ ዋሱዋ ስሰና” ያጌዳ።

19 አሳይ ሳሜላ ቃላ ስሰናን እጺደ፥ “ቱይት! ቱይት! ኑዉ ካቲ ደኦ። 20 ያቶፐ፥ ኑንካ ሀራ ካዉተꬃቱ ኡባ ማላ ግዳና። ኑ ካቲ ኑና አይሳና፤ ኑ ስንꬃ አꬊደ፥ እ ኑ ድራዉ ኦለታናዋ” ያጌድኖ።

21 ሳመል አሳ ቃላ ኡባ ስሲደ መꬍና ጎዳዉ ኦዴዳ። 22 መꬍና ጎዳይ ሳመላ፥ “ኡንቱንቱ ቃላ ስሳ፤ ኡንቱንቱ ቦላ ካትያ ካዉꬃ” ያጌዳ።

ሳመል እስራኤልያ አሳ፥ “አሳይ ኡባይ ባረ ካታማ ካታማ ስሞ” ያጌዳ።

9

ሳኦላነ ሳመላ

1 ቢንያማ ዛርያፐ ቂሳ ግያ እት ብታኒ ደኤ፤ እ አቢኤላ ናኣ፤ አቢኤል ጻሮራ ናኣ፤ ጻሮር ባኮራታ ናኣ፤ ባኮራት ቢንያማ ዛርያ አፊሀ ናኣ፤ ሄ ብታኒ ዎልቃማ አሳ። 2 አዉ ሳኦላ ጌተትያ እት ዎዳላ ሎኦ ናአይ ደኤ፤ እስራኤላቱዋ ግዶን አፐ አꬍ ሎእያ አሳይ ባዋ፤ እ ሀሽያፐ ቆሞ ባጋን አሳ ኡባፐ አዱቄ።

3 እት ጋላስ ሳኦላ አዉዋ ቂሰ ሀረቱ ባይና ቂስ ባረ ናኣ ሳኦላ፥ “ቆማቱዋፐ እቱዋ አካደ፥ ሀረቱዋ ኮያናዉ ባ” ያጌዳ። 4 ኡንቱንቱ ኤፍሬማ ገዝያናነ ሻሊሻ ቢታና ኮዪደ አꬌድኖ፤ ሽን ሀረቱዋ ደምበይክኖ። ቃይ ሻእሊማ ቢታና አꬌድኖ፤ ሽን ሄዋንካ ሀረቱ ባዋ። ቢንያማ ቢታናካ አꬌድኖ፤ ሽን ያንካ ደምበይክኖ።

5 ኡንቱንቱ ጹፋ ቢታ ጋኬዳ ዎደ፥ ሳኦል ባረናና ደእያ ቆማ፥ “ሃያ፤ አነ ጉየ ስሞይተ፤ ሄዌ ꬋዮፐ፥ ታ አዉ ሀረቱዋባ ቆፕያዋ አጊደ፥ ኑዉ ህርጋናዋ” ያጌዳ።

6 ሽን ቆማይ፥ “በአ! ጾሳ አሳ እቱ ሀ ካታማን ደኤ። እ ቦንቼቴዳ አሳ፤ እ ኦድያ ኡባባይ ቱማቴ። አነ ሀእ ኑን ያ ቦይተ፤ ኦን ኤሪ ኑን ባና ኦግያ እ ኑዉ ኦዳነንቶነ” ያጌዳ።

7 ሳኦል ባረ ቆማ፥ “ኑን ብያዋ ግዶፐ፥ አዉ አይ እማኔ? ኮሮጁዋፐ ቁማይ ዉሬዳ፤ ኑን ጾሳ አሳዉ እምያባይ ባዋ። ኑዉ አያይ ደኢ?” ያጌዳ።

8 ሄዋፐ ጉየ ቆማይ ሳኦላዉ፥ “በአ፤ ታ ኩሽያን እት ጻጋራ ብራዉ ምሳይ ደኤ፤ ኑን ባና ኦግያ ጾሳ አሳይ ኑዉ ኦዳናዳን ሀ ብራ አዉ እማና” ያጊደ ዛሬዳ።

9 (በን ዎደ እስራኤልያ ቢታን እት አሳይ ጾሳ ኦቻናዉ ቢደ፥ “ሃይተ፤ አነ ጼልያዋኮ ቦይተ” ያጌ። አያዉ ጎፐ፥ ሀ ዎድያን ትምቢትያ ኦድያዌ በን ዎድያን ጼልያዋ ጌተቴ።) 10 ሳኦል ባረ ቆማ፥ “ሎአ፤ ደንዳ” ያግና፥ ጾሳ አሳይ ደእያ ካታማ ቤድኖ። 11 ካታማ ፑደꬃ ኡንቱንቱ ከስሽን፥ ሃꬃ ትካናዉ ይያ ዎዶራቱዋና ኦግያን ጋከቲደ ሄ ጌላዮቱዋ፥ “ጼልያዌ ሀዋን ደኢ?” ያጊደ ኦቼድኖ።

12 ኡንቱንቱ፥ “ኤ ደኤ፤ ሄዋ በእተ፤ እ ህንተፐ ስንꬃና ደኤ፤ ኤለካ አኮ ቢተ። አሳይ ሀቼ ጎይንያ ꬎቃ ሳኣን ያርሽያ ድራዉ፥ እ ኑ ካታማ ዬዳ። 13 ካታማ ኡንቱንቱ ገሌዳ ሳና፥ እ ማናዉ ጎይንያ ꬎቃ ሳኣ ከሰናን ደእሽን ደማና። እ ጋከናን ደእሽን፥ አሳይ ሙሳ ዶመና፤ አያዉ ጎፐ፥ ያርሹዋ እ አንጃናዉ ኮሼ። እ አንጄዳዋፐ ጉይያን፥ ሾበቴዳዋንቱ ማና። ፑደ ቢተ፤ ህንተንቱ አ ሀእ ደማና” ያጌድኖ። 14 ሄዋፐ ጉየ ኡንቱንቱ ካታማ ቤድኖ፤ ኡንቱንቱ ካታማ ገልያ ዎደ፥ ሳመል ጎይንያ ꬎቃ ሳኣ ፑደ ቢደ፥ ኡንቱንቱና ጋከታናዉ ይያዋ በኤድኖ።

15 ሳኦል ያናፐ ካሰ ጋላስ፥ ሳመላዉ መꬍና ጎዳይ ሀዋዳን ያጊደ ቆንጭስ ዎꬄዳ፤ 16 “ዎንታ ሀኖደ ቢንያማ ጋድያፐ እት ብታንያ ታን ኔኮ የዳና፤ እ ታ አሳ እስራኤልያ ካለꬃና ማላ አ ኦካ፤ ታ አሳ ፕልስጼማ አሳቱዋ ኩሽያፐ እ አሻናዋ፤ አያዉ ጎፐ፥ ታ አሳ ዋሱ ታኮ ጋክና፥ ታን ኡንቱንታ ጼላድ” ያጌዳ።

17 ሳመል ሳኦላ በኤዳ ዎደ፥ መꬍና ጎዳይ ሳመላ፥ “በአ! ታን ነዉ ኦዴዳ ብታኒ ሀዋ፤ እ ታ አሳ ሞዳናዋ” ያጌዳ።

18 ሳኦል ፐንግያ ማታን ደእያ ሳመላኮ ሺቂደ፥ “ጼልያዋ ጎሊ ሀቃነንቶ ሀይ ታዉ ኦዳርኪ?” ያጌዳ።

19 ሳመል ሳኦላዉ፥ “ጼልያዌ ታና። ሀቼ ህንተንቱ ታናና ምያ ድራዉ፥ ታፐ ስንꬃቲደ፥ ፑደ ጎይንያ ꬎቃ ሳኣ ቢተ። ታን ኔና ዎንት ጉራና የዳና፤ ነ ዎዛናን ደእያ ኡባባ ታን ኦዳና። 20 ሄዙ ጋላሳፐ ካሰ ባዬዳ ነ ሀረቱዋ ግዶፐ፥ ኡንቱንቱ ቤቴዳ ድራዉ፥ ህርጎፓ። እስራኤልያ አሳይ ኡባይ አሞትያዌ ኦኔ? ኔናነ ነ አዉዋ ሶይ አሳ ግደኔ?” ያጌዳ።

21 ሳኦል ዛሪደ፥ “ሽን ታን እስራኤልያ ዛርያ ኡባፐ ላፍያ ቢንያማ ዛርያ ግድክታ? ታ ሶይ አሳይካ ቢንያማ ዛርያ ግዶን ጉጽያዋ ግደኔ? ኔን አያዉ ታዉ ሀዋ ማላ ሃሳያይ?” ያጌዳ።

22 ሄዋፐ ጉይያን፥ ሳመል ሳኦላነ አ ቆማ አፊደ፥ አኮ ዉይግያ ገልሲደ ሄ ሳኣን ሾበቴዳ ሀታሙ ግድያ አሳፐ ቆሞ ባጋና አራታን ኡትሴዳ። 23 ሳመል ቁማ ካꬅያዋ፥ “ነ ማታን ዎꬃሻ ጋደ ታን ነዉ እሜዳ አሹዋ ሀማ” ያጌዳ።

24 ሄዋፐ ጉየ ካꬅያዌ ሎኡዋነ አ ቦላን ደእያዋ አክ አሂደ፥ ሳኦላ ስንꬃን ዎꬄዳ። ሳመል ሳኦላ፥ “ነዉ አሼዳዌ ሀዋ፤ አካደ ማ። አያዉ ጎፐ፥ ታን እማꬃቱዋ ሾቦደፐ ዶማደ፥ ሀዋ ነዉ አሻድ” ያጌዳ። ሄ ጋላስ ሳኦል ሳመላና ሜዳ። 25 ኡንቱንቱ ጎይንያ ꬎቃ ሳፐ ዱገ ካታማ ዎꬍና፥ ሳመል ሳኦላዉ ጎልያ ቦላን ደምባዪደ ኦꬄዳ ሳኣን ግሱዋ ሂጽና ግሴዳ።

ሳመል ሳኦላ ኦኪደ ካተዬዳ

26 ኡንቱንቱ ጉራና ደንዴድኖ፤ ሳአይ ዎንትና፥ ሳመል ሳኦላ ሄ ጎልያ ቦላፐ ጼሲደ፥ “ጊጋ፤ ታን ኔና ሞይዛና” ያጌዳ። ሳኦል ጊግና፥ እነ ሳመልነ ላኡ እትፐ ኦግያ ከሴድኖ። 27 ኡንቱንቱ ካታማ ጋጻ ዎꬍሽን፥ ሳመል ሳኦላ፥ “ቆማይ ኑፐ ስንꬃዉ አꬋና ማላ ኦዳ” ያጌዳ፤ ቆማይ ስንꬃዉ አꬌዳ። ሳመል ሳኦላ፥ “ታን ነዉ ጾሳይ ጌዳዋ ኦዳና ማላ፥ ሀዋን ላፋ ታካሻ” ያጌዳ።

10

1 ሄ ዎደ ሳመል ትግያባና ዛይትያ አኪደ፥ ሳኦላ ሁጲያን ትጊደ ሳኦላ የሪደ፥ ሀዋዳን ያጌዳ፤ “ባረ አሳ እስራኤልያ ሞዳና ማላ መꬍና ጎዳይ ኔና ኦኬዳ ግደኔ? ኔን አ አሳ ካለꬃደ፥ ኡንቱንቱ ዩሹዋን ደእያ ሞርከቱዋ ኩሽያፐ ኡንቱንታ አሻና። አ አሳ ኔን ሞዳና ማላ፥ ጾሳይ ኔና ኦኬዳዎ ማላታይ ሀዋ። 2 ኔን ሀቼ ታፐ ሻከትያ ዎደ፥ ራሄል ዱፉዋ ማታን፥ ቢንያማ ዛዋን ደእያ ጸልጻሀ ግያ ሳኣን ላኡ አሳቱዋና ጋከታናሳ ኡንቱንቱ ኔና፥ ‘ኔን ኮሻ ቤዳ ሀረቱ ቤቴድኖ፤ ሀእ ነ አዉ ሀረቱዋ ቆፕያዋ አጊደ፥ “ታ ናአይ ꬋዬዳ፤ ሽን ዋኖሻ?” ያጊደ ነባ ህርጌ’ ያጊደ ኦዳናዋ።

3 “ኔን ሄ ሳፐ ደንዳደ፥ ታቦራ ጌተትያ ዎልቃማ ምꬃ ጋካናዉ ባናሳ፤ ኔን ቢሽን፥ ጾሳኮ ቤቴለ ብያ ሄዙ አሳቱ ኔናና ጋከታናዋንታ። ኡንቱንቱፐ እቱ ሄዙ ዴሻ ማራቱዋ ቶኬዳ፤ ላኤንꬁ ሄዙ ኡክꬃ ቶኬዳ፤ ሄዘንꬁ ኦጎሩዋ ኩሜዳ ዎይንያ ኤሳ ቶኬዳ። 4 ኡንቱንቱ ኔና ሳሮታና፤ ነዉ ላኡ ኡክꬃ ኡንቱንቱ እማና፤ ኔን ኡንቱንቱ ኩሽያፐ ሄ ኡክꬃ አካናሳ።

5 “ሄዋፐ ጉይያን፥ ኔን ፕልስጼማ ኦላንቻቱ ጭታይ ደእያ ጾሳ ግብኣ ግያ ካታማ ባና። ኔን ሄ ካታማ ጋክያ ዎደ፥ ዲꬃና ካራቡዋና፥ ፑላልያናነ ማስንቁዋና ካኢድነ ትምቢትያ ኦዲደ፥ ጎይንያ ꬎቃ ሳኣፐ ዱገ ዎꬍያ ትምቢትያ ኦድያዋንቱ ጩጉዋና ጋከታናሳ፤ 6 መꬍና ጎዳ አያናይ ነ ቦላ ዎልቃፐ ዎꬍና ኔንካ ኡንቱንቱና ትምቢትያ ኦዳናሳ፤ ኔን ላመታደ ሀራ አሳ ግዳና። 7 ሀ ማላታቱ ፖለትያ ዎደ፥ ነ ኩሽያን ጋከቴዳባ አያነ ኦꬃ፤ አያዉ ጎፐ፥ ጾሳይ ኔናና ደኤ።

8 “ኔን ታፐ ስንꬃታደ ገልጋላ አꬋ። ታንካ ቱሙፐ ጹግያ ያርሹዋነ ሳሮተꬃ ያርሹዋ ያርሻናዉ ኔኮ ዱገ ባና። ታን ኔኮ ባደ ኔን ኦꬃናባ ኦዳና ጋካናዉ፥ ላፑን ጋላሳ ጋምኣሳ” ያጌዳ።

9 ሳኦል ሳመላፐ ሻከትሽን፥ ጾሳይ ሳኦላ ዎዛና ላሜዳ፤ ቃይ ሄ ማላታቱ ኡባይ ሄ ጋላሳ ሀኔድኖ። 10 ሳኦልነ ቆማይ ግብኣ ጋክና፥ ትምቢትያ ኦድያዋንቱ ጩጉ አናና ጋከቴዳ፤ ጾሳ አያናይ አ ቦላ ዎልቃፐ ዎꬌዳ፤ ኡንቱንቱ ግዶን ትምቢትያ ኦዴዳ። 11 ሳኦላ ካሰ ኤርያዋንቱ ኡባይ ትምቢትያ ኦድያዋንቱና ትምቢትያ ኦድያዋ በኢደ፥ እቱ እቱዋ፥ “ቂሳ ናአይ ዋን ክቼዴ? ቃይ ሳኦለካ ትምቢትያ ኦድያዋንቱ ዛቴየ?” ያጌድኖ። 12 ሄ ሳኣን ደእያ እት ብታኒ ኡንቱንቶ፥ “ኡንቱንቱ አዉ ኦኔ?” ያጊደ ዛሬዳ። ሄዋ ድራዉ፥ “ሳኦለካ ትምቢትያ ኦድያዋንቱ ዛቴየ?” ጉሳይ ቶሳ ግዴዳ። * 13 ሳኦል ትምቢትያ ኦድያዋ ዉርሴዳዋፐ ጉይያን፥ ጎይንያ ꬎቃ ሳኣ ቤዳ።

14 ሳኦላ አዉዋ እሻይ ሳኦላነ ቆማ፥ “ሀቃ ቤድቴ?” ያጌዳ።

ሳኦል፥ “ሀረቱዋ ኮሻ ቤዶ፤ ሀረቱ ቤተናን ꬋይና፥ ሳመላኮ ቤዶ” ያጌዳ።

15 ሳኦላ አዉዋ እሻይ፥ “ሀያና ሳመል ነዉ ጌዳዋ ታዉ ኦዳርኪ” ያጌዳ።

16 ሳኦል ባረ አዉዋ እሻዉ፥ “ሀረቱ ቤቴዳዋ ሳመል ኑዉ ጌሺደ ኦዴዳ” ያጌዳ፤ ሽን ሳመል፥ “ካትያ ግዳሳ” ጊደ አዉ ኦዴዳዋ ኦድቤና።

ሳኦል ካተቴዳዌ ቆንጭያን ኦደቴዳ

17 ሄዋፐ ጉይያን፥ ሳመል ምጽጳን እስራኤልያ አሳ መꬍና ጎዳኮ ጼስ ሺሼዳ። 18 ኡንቱንታ፥ “መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ታን እስራኤልያ ግብጼፐ ከሳድ፤ ግብጼ አሳቱዋ ኩሽያፐነ ህንተንታ ናቂያ ካዉተꬃቱ ኡባ ኩሽያፐ ታን አሻድ’ ያጌ። 19 ሽን ሀቼ ህንተንቱ መቱዋፐነ ዋይያፐ ኡባፐ ህንተንታ አሽያ ህንተንቱ ጾሳ እጼድታ፤ ቱይት! ‘ኑ ቦላ ካትያ ካተያ’ ያጌድታ። ሄዋ ድራዉ፥ ሀእ ህንተንቱ ህንተንቱ ዛርያንነ ህንተንቱ ያራን ግዲደ፥ መꬍና ጎዳ ስንꬃ አꬍተ” ያጌዳ።

20 ሄዎ ሳመል እስራኤልያ ዛርያ ኡባ አꬂና፥ ሳማይ ቢንያማ ዛርያን ዎꬌዳ። 21 ቢንያማ ዛርያ ያራን ያራን አꬂና፥ ሳማይ ማጽራ ያራን ዎꬌዳ፤ ዉርሰꬃን ቂሳ ናአይ ሳኦል ዶረቴዳ። ኡንቱንቱ አ ኮዬድኖ፤ ሽን እ ቤትቤና። 22 ሄዋ ድራዉ ኡንቱንቱ መꬍና ጎዳ፥ “ብሮ ሀ ሳኣ ያና አሳይ ደኢ?” ያጊደ ኦቼድኖ።

ሽን መꬍና ጎዳይ፥ “ኤ! ሳኦል ሚሻ ግዱዋን ቆሰት ኡቴዳ” ያጌዳ።

23 ኡንቱንቱ ዎጽ ቢደ፥ ያፐ አ ከስ አሄድኖ። አሳ ግዶን እ ኤቂያ ዎደ፥ ሀሽያፐ ቆሞ ባጋን አሳ ኡባፐ አዱቄ። 24 ሳመል አሳ ኡባዉ፥ “መꬍና ጎዳይ ዶሬዳ ብታንያ በኢቴ? ሀ አሳ ግዶን አ ማላትያባይ ኦንነ ቱሙ ባዋ” ያጌዳ።

ሄዋፐ ጉየ አሳይ ኡባይ ባረ ቃላ ꬎቁ ኦꬂደ፥ “ካትያ ሸምፑ ጋምኦ” ያጌዳ።

25 ሄዋፐ ጉይያን፥ ሳመል ካዉተꬃ ዎጋ አሳዉ ኦዴዳ፤ ጻጸትያ ማጻፋን ሄ ዎጋ ጻፊደ፥ መꬍና ጎዳይ ስንꬃን ዎꬄዳ። ሳመል አሳ ኡባ ሁጲያን ሁጲያን አ ሶ አ ሶ የዴዳ።

26 ሳኦለካ ባረ ሶ ግብኣ ቤዳ፤ ጾሳይ ኡንቱንቱ ዎዛና ቦቼዳ ምኖ አሳቱ ሳኦላና ቤድኖ። 27 ሽን እት እት ጬጮ አሳቱ፥ “ሀ ብታኒ ኑና ዋቲደ አሻኔ?” ያጌድኖ፤ ኡንቱንቱ አ ካꬊደ፥ አዉ አይነ እሞታ እምበይክኖ። ሽን ሳኦል ጮኡ ጌዳ።

ኮይሮ ሳኦላ አይሱዋ ላይꬃቱዋ

11

(11:1—15:35)

ሳኦል አሞና አሳቱዋ ጾኔዳ

1 እት አግናፐ ጉይያን፥ አሞና ጋድያ ካቲ ናኦስ ደንዲደ፥ ጋላኣደን ደእያ ያቤሻ ካታማ ዶዲደ ኡቴዳ። ያቤሻ አሳይ ኡባይ አ፥ “ኔን ኑናና ቃላ ጫቁዋ ዎꬃ፤ ኑን ነዉ ሞደታና” ያጌዳ።

2 ናኦስ፥ “ታን እትባ ኦꬃናዉ ህንተንቱ ኤኖ ጎፐ፥ ህንተናና ቃላ ጫቁዋ ዎꬃና፤ ሄዌነ፥ ታን ህንተንቶ ኡባዉ ኡሸቻ አይፍያ ዎጫደ ከሳና፤ ያታደ እስራኤልያ ኡባ ካዉሻና” ያጌዳ።

3 ያቤሻ ጭማቱ ኡባይ ናኦሳ፥ “እስራኤልያ ቢታ ኡባዉ ኑን ኪታ የዳና ማላ፥ ላፑን ጋላሳ ታካሻርኪ፤ ኑና አሽያዌ ኦንነ ꬋዮፐ፥ ኑን ነዉ ኩሽያ እማና” ያጌድኖ።

4 ኪተቴዳዋንቱ ሳኦል ደኢያሳ ግብኣ ቢደ፥ ሀ የዉዋ አሳዉ ኦዴድኖ፤ አሳይ ኡባይ ባረ ቃላ ꬎቂሲደ ዬኬዳ። 5 ሄ ዎደ ሳኦል ባረ ቦራቱዋ ላጊደ ጎሻፐ ይያዌ፥ “አሳይ ዋኔዴ? አያዉ ዬኪ?” ያጊደ ኦቼዳ፤ ያቤሻ አሳይ ጌዳዋ አዉ ኦዴድኖ።

6 ሀ ቃላ ሳኦል ስሴዳ ዎደ፥ ጾሳ አያናይ አ ቦላን ዎልቃን ዎꬌዳ፤ ሳኦል ሀንቁዋ ፐንቴዳ። 7 ሳኦል ዋꬃ ቦራቱዋ አኪደ ሙጸሬꬂደ፥ ኪተቴዳዋንቱን እስራኤልያ ቢታ ኡባዉ የዲደ፥ “ሳኦላነ ሳመላ ካሊደ፥ ከሰና ኦ ቦራቱነ ሀዋዳን ሙጸታና” ያጌዳ።

ሄዋፐ ጉይያን፥ መꬍና ጎዳ ዳጋማይ አሳ ቦላ ዎꬍና፥ ኡንቱንቱ እት አሳዳን ከሴድኖ። 8 ሳኦል በዜቃን ኡንቱንታ ሺሺደ ፓይዴዳ ዎደ፥ እስራኤልያ አሳይ ሄዙ ጼቱ ሻአ፤ ይሁዳ አሳይ ሀታሙ ሻአ። 9 ኡንቱንቱ ኪተት ዬዳዋንታ ሀዋዳን ያጌድኖ፤ “ቢደ ያቤሻ ጋላኣደ አሳቶ፥ ‘ዎንት አዋ ካዉቶ ዎደ፥ ኑን ህንተንታ አሻና’ ያጊደ ኦድተ” ያጌድኖ። ኪተቴዳዋንቱ ቢደ፥ ያቤሻ አሳቶ ሄዋ ኦዴድኖ፤ ኡንቱንቱካ ሎይꬅ ናሸቴድኖ።

10 ያቤሻ አሳቱ አሞና አሳቶ፥ “ኑን ዎንት ህንተንቶ ኩሽያ እማና፤ ህንተንቱ ኑና ዶስያዋዳን ኦꬃና ዳንዳዪታ” ያጌድኖ።

11 ዎንተꬃ ጋላስ ሳኦል ባረ አሳ ሄዙ ጩጉዋን ሻኬዳ፤ ኡንቱንቱ ሳአይ ዎንትያ ዎደ፥ አሞና አሳቱ ሺቄዳ ሳኣ ገሊደ፥ አዋይ ካዉታና ጋካናዉ አሞና አሳቱዋ ጎራኤድኖ፤ ጎራኤቱሳፐ አቴዳዋንቱ ላኡ አሳይ እትፐ ደኤናዳን ኡባይ ባረዉ ባረዉ ላለቴዳ።

12 ሄዋፐ ጉይያን፥ እስራኤልያ አሳይ ሳመላ፥ “ሳኦል ኑ ቦላ ካተታኔ? ያጌዳ አሳቱ ኦኔ? ኡንቱንቱ ኦነንቶ ከስተ፤ ኑን ኡንቱንታ ዎꬋና” ያጌዳ።

13 ሽን ሳኦል ኡንቱንታ፥ “እት አሳይነ ሀቼ ሀይቀና፤ አያዉ ጎፐ፥ መꬍና ጎዳይ እስራኤልያ አሼዳ ጋላሳይ ሀቻ” ያጊደ ዛሬዳ።

14 ሄዋፐ ጉይያን፥ ሳመል አሳ፥ “ሃይተ፤ ገልጋላ ቦይተ፤ ያን ሳኦል ካትያ ግድያዋ ዛረꬂደ ኤርሴቶ” ያጌዳ። 15 ሄዋ ድራዉ፥ አሳቱ ኡባይ ገልጋላ ቢደ፥ ገልጋላን፥ መꬍና ጎዳ ስንꬃን ሳኦል ካትያ ግድያዋ ኤርሴድኖ። ያን ሳሮተꬃ ያርሹዋ መꬍና ጎዳ ስንꬃን ያርሼድኖ፤ ሳኦልነ እስራኤልያ አሳይ ኡባይ ሄ ሳኣን ጾኑዋ ባላ ዎልቃማ ናሸቻን ቦንቼድኖ።

12

ሳመላ ዉርሰꬃ ሳሮታ

1 ሄዋፐ ጉይያን፥ ሳመል እስራኤልያ ኡባ ሀዋዳን ያጌዳ፤ “ህንተንቱ ታዉ ኦዴዳ ኡባባ ታን ስሳደ፥ ህንተንቱ ቦላ ካትያ ካተያድ። 2 ሀእ ዛር ህንተንታ ካለꬃናዉ ካቲ ደኤ። ታና ግዶፐ፥ ታን ዳሮ ደኣድነ ጭማድ፤ ታ ናናይ ህንተናና ደኢኖ። ታን ታ ያላጋተꬃፐ ሀቼ ጋካናዉ ህንተንታ ካለꬃድ። 3 ሄኮ ታን ሀዋን ኤቃድ፤ መꬍና ጎዳ ስንꬃንነ እ ኦኬዳ ካትያ ስንꬃን ታ ቦላ ማርካትተ። ታን ኦ ቦራ አካድታ? ኦ ሀርያ አካድታ? ኦና ጭማድታ? ኦና ኡቁናድታ? ታ አይፍያ ቆቅሳናዉ ኦ ኩሽያፐ ማጋንጻ ማድታ? ሀዋንቱፐ እቱዋነ ታን ኦꬄዳዋ ግዶፐ፥ ታን ጭጋና” ያጌዳ።

4 ሄዋፐ ጉየ ኡንቱንቱ ዛሪደ፥ “ኔን ኑና ጭማባካ፤ ዎይ ኑና ኡቁናባካ፤ ኔን አሳ ኩሽያፐ አያነ ማጋንጻ ማባካ” ያጌድኖ።

5 ሳመል ኡንቱንታ፥ “ህንተንቱ ታ ኩሽያን አያነ ደምቤናዎ መꬍና ጎዳይነ እ ኦኬዳ ካቲነ ሀቼ ህንተንቱ ቦላን ማርካ” ያጌዳ።

ኡንቱንቱካ፥ “ኤ፥ እ ማርካ” ያጌድኖ።

6 ሳመል አሳ፥ “ሙሳነ አሮና ዶሬዳዌነ ህንተንቱ አዎቱዋ ግብጼፐ ከሴዳዌ መꬍና ጎዳ። * 7 ሀእ ስም ህንተንቱነ ህንተንቱ አዋቶ መꬍና ጎዳይ ኦꬄዳ ጽሎ ኦሶ ኡባዉ ታን ህንተናና መꬍና ጎዳ ስንꬃን ሞተታናዳን፥ ሀዋን ኤቂተ። 8 ያቆብነ አ ሶ አሳይ ግብጼ ቢደ ደእሽን፥ ግብጼ አሳቱ ኡንቱንታ ናቄዳ ዎደ፥ ህንተንቱ አዎቱ መꬍና ጎዳዉ ዋሴድኖ፤ መꬍና ጎዳይ ሙሳነ አሮና ኪቴዳ፤ ኡንቱንቱ ህንተንቱ አዎቱዋ ግብጼፐ ከሲደ፥ ሀዋን ዎꬄድኖ።*

9 “ሽን እስራኤልያ አሳቱ መꬍና ጎዳ ባረንቱ ጾሳ ዶጌድኖ፤ ጾሳይ ኡንቱንታ ሀጾራ ኦላንቻቱ ጋዳዋ ሲሳራ ኩሽያን፥ ፕልስጼማ አሳቱዋ ኩሽያንነ ሞኣበ ካትያ ኩሽያን አꬂደ እምና ኡንቱንታ ኦሌድኖ። * 10 ኡንቱንቱ መꬍና ጎዳዉ፥ ‘ኑን ናጋራ ኦꬄዶ፤ ኑን መꬍና ጎዳ አጊደ፥ ባኣላዉነ አስታሮታዉ ጎይኔዶ። ሽን ሀእ ኔን ኑና ኑ ሞርከቱዋ ኩሽያፐ አሻ፤ ኑን ነዉ ጎይናና’ ያጊደ ዋሴድኖ። * 11 መꬍና ጎዳይ ጌዶና፥ ባራቃ፥ ዮፍታሀነ ሳመላ ኪቲደ፥ ህንተንቱ ዩሹዋ ኡባን ደእያ ሞርከቱዋ ኩሽያፐ ህንተንታ አሼዳ፤ ያትና፥ ህንተንቱ ሳሮ ደኤድታ። *

12 “አሞና አሳ ካትያ ናኦስ ህንተንቱኮ ዬዳዋ በኤዳ ዎደ፥ መꬍና ጎዳይ ህንተንቱ ጾሳይ ህንተንቱ ካትያ ግዶፐነ፥ ህንተንቱ ታና፥ ቱይት፥ ኑን ኑና ሞዳናዉ ካትያ ኮዬቶ ያጌድታ። * 13 ሀእካ ህንተንቱ ዶሪደ ኦቼዳ ካቲ ሀዌሽ! በእተ፤ መꬍና ጎዳይ ህንተንቱ ቦላ ካትያ ዎꬄዳ። 14 መꬍና ጎዳዉ ህንተንቱ ያዮፐ፥ አዉ ኪተቶፐ፥ አ ቃላዉ አዛዘቶፐ፥ አ አዛዞ ማካለናን አጎፐነ ህንተንቱካ ህንተንቱ ቦላ ካተትያ ካቲካ ጾሳ ህንተንቱ ጾሳ ካሎፐ፥ ያቶፐ ሎአ። 15 ሽን መꬍና ጎዳ ቃላዉ ህንተንቱ አዛዘተናን ꬋዮፐነ አ አዛዞ ማካሎፐ፥ ጾሳ ፕርዳይ ካሰ ህንተንቱ አዎቱዋ ቦላ ዬዳዋዳን፥ ህንተንቱ ቦላካ ያናዋ።

16 “ስም ሀእ ኤቂ ባሽተ፤ መꬍና ጎዳይ ህንተንቱ አይፍያ ስንꬃን ኦꬅያ ሀ ግታባ በእተ! 17 ዛርጋ ጫካ ዎዲ ሀአ ግደኔየ? መꬍና ጎዳይ ጉጉንꬃነ እራ የዳና ማላ፥ ታን ጾሳዉ ዋሳና። ያትያዋ ግዶፐ፥ ካትያ ህንተንቱ ኦቼዳዌ መꬍና ጎዳ ስንꬃን ዎልቃማ ኢታተꬃ ግድያዋ ህንተንቱ ኤራናነ በአና” ያጌዳ።

18 ሳመል መꬍና ጎዳዉ ዋሴዳ፤ መꬍና ጎዳይ ሄ ጋላስ ጉጉንꬃነ እራ የዴዳ፤ ሄዋ ድራዉ፥ አሳይ ኡባይ መꬍና ጎዳነ ሳመላ ሎይꬅ ያዬዳ።

19 አሳይ ኡባይ ሳመላ፥ “ኑን ካትያ ኦቺደ፥ ኑ ናጋራ ኡባ ቦላ ሀ ኢታተꬃ ጉጄዳ ድራዉ፥ ኑን ነ ቆማቱ ሀይቀናዳን ኑዉ መꬍና ጎዳ ነ ጾሳ ዎሳርኪ” ያጌዳ።

20 ሄዋፐ ጉየ ሳመል አሳዉ ሀዋዳን ያጌዳ፤ “ያዮፕተ፤ ቱሙካ ህንተንቱ ሀ ኢታተꬃ ኡባ ኦꬄድታ፤ ሽን ህንተንቱ ኩመንꬃ ዎዛናፐ መꬍና ጎዳዉ ኪተትተፐ አትና፥ መꬍና ጎዳ ካልያዋ አጎፕተ። 21 ማደና፥ አሸናነ ፓꬄና ኤቃቱዋ ካሎፕተ፤ አያዉ ጎፐ፥ ሄዌ ፓናዋ። 22 መꬍና ጎዳይ ባረ ዎልቃማ ሱንꬃ ድራዉ ባረ አሳ አገና፤ አያዉ ጎፐ፥ መꬍና ጎዳይ ህንተንታ ባረ አሳ ኦꬃናዉ ናሸቴ። 23 ህንተንቱ ድራዉ ዎስያዋ አጋደ መꬍና ጎዳ ቦላ ናጋራ ኦꬃናዌ ታፐ ሃኮ፤ ታን ህንተንታ ሎኦነ ሱረ ኦግያ ታማርሳና። 24 መꬍና ጎዳዉ ያይተ፤ ህንተንቱ ኩመንꬃ ዎዛናፐ አማነቲደ፥ አዉ ኪተትተ፤ ህንተንቶ እ ኦꬄዳ ግታባ ሀሳይተ። 25 ሽን ህንተንቱ ኢታባ ዛር ዛሪደ ኦꬆፐ፥ ህንተንቱካ ህንተንቱ ካቲካ ꬋያና” ያጌዳ።

13

ፕልስጼማቱዋና ደንዴዳ ኦላ

1 ሳኦል እስራኤልያ ቦላ ላኡ ላይꬃ ካተ ግዶዋፐ ጉይያን፥ 2 እስራኤላቱ ግዶፐ ሄዙ አሳ ዶሬዳ፤ ላኡ ሻአይ ምክማሳን፥ ቤቴለ ገዝያን ሳኦላና ደኤ፤ እት ሻአይ ቃይ ቢንያማን ደእያ ግብአን ዮናታናና ደኤ፤ አቴዳ አሳ ሳኦል ኡንቱንቱ ሶ ሶ የዴዳ።

3 ዮናታን ገባአን ደእያ ፕልስጼማ ኦላንቻቱ ጭታ ቦላ ዎራጄዳ፤ ፕልስጼማ አሳቱ ሄዋ ስሴድኖ። ሄዋፐ ጉይያን ሳኦል፥ “እብራዌቱ ሀዋ ስሲኖ” ጊደ፥ ቢታ ኡባን ማላካታ ፑንሴዳ። 4 እስራኤልያ አሳይ ኡባይ፥ “ሳኦል ፕልስጼማ ኦላንቻቱ ጭታ ቦላ ዎራጄዳ፤ ሀእ እስራኤልያ አሳይ ፕልስጼማ አሳዉ ሸነይያባ ግዴዳ” ያግያ ኦዱዋ ስሴዳ። አሳይ ሳኦላኮ ገልጋላ ጼሰቲደ ሺቄዳ።

5 ፕልስጼማ አሳቱ እስራኤላቱዋ ኦላናዉ ሀታሙ ሻአ ፓራ ጋረቱዋና፥ ኡሱፑን ሻአ ፓራ አሳቱዋናነ አባ ዶናን ደእያ ሻፍያ ኬሻ ኦላንቻቱዋና ሺቄድኖ፤ ኡንቱንቱ ፑደ ቢደ፥ ቤት-አዌናፐ አዋይ ዶልያ ባጋና ደእያ ምክማሳን ሺቄድኖ። 6 እስራኤልያ ኦላንቻቱ ባረንቶ ሌሌዳዋነ ኡንቱንቱ ጭታይካ ሎይꬅ ኡንኤቴዳዋ በኢደ፥ ጎንጎሉዋ ግዶን፥ ቡራ ግዱዋን፥ ዛላቱ ግዱዋን፥ ካካ ግዶንነ ሃꬃዉ ቦኮ ኦላ ግዶን ቆሰቴድኖ። 7 እብራዋቱዋፐ አማሬዳዋንቱ ዮርዳኖሳ ሻፋ ፕኒደ፥ ጋዳነ ጋላኣደ ጋድያ ቤድኖ። ሽን ሳኦል ገልጋላን አቴዳ፤ አናና ደእያ ኦላንቻቱ ኡባይ ያሻዉ ኮኮሬድኖ።

8 ሳኦል ሳመል ኬሬዳ ላፑን ጋላሳ ጋምኤዳ፤ ሽን ሳመል ገልጋል ይቤና፤ ያትና፥ ሳኦላ አሳይ ላለትያዋ ዶሜዳ። * 9 ሄዋ ድራዉ፥ ሳኦል፥ “ጹግያ ያርሹዋነ እትፐተꬃ ያርሹዋ ታዉ ሀምተ” ያጌዳ፤ አህና ሳኦል ጹግያ ያርሹዋ ያርሼዳ። 10 ሳኦል ጹግያ ያርሹዋ ፖሎ ሳናካ ሳመል ጋክ ዎꬌዳ። ያትና፥ ሳኦል ሳመላ ሞካናዉ ካረ ከሴዳ።

11 ሳመል ሳኦላ፥ “ሀዌ ኔን ኦꬄዳዌ አዬ?” ያጌዳ።

ሳኦል፥ “አሳይ ላለትያዋ፥ ኔንካ ጌዳ ዎደ ያቤናዋነ ፕልስጼማቱ ምክማሳን ሺቄዳዋ ታን በኣደ፥ 12 ‘ፕልስጼማቱ ታናና ኦለታናዉ ሀእ ገልጋላ ዎꬋናዋንታ፤ ታን መꬍና ጎዳ ማዱዋ ኦቻበይከ፤ ሄዋ ድራዉ፥ ጹግያ ያርሹዋ ታን ያርሻናዉ ኮሸ’ ጋደ ቆፓድ” ያጊደ ዛሬዳ።

13 ሳመል ሳኦላ፥ “ኔን ኤያባ ኦꬃዳ፤ መꬍና ጎዳይ ነ ጾሳይ ነዉ እሜዳ አዛዙዋ ናጋባካ። እ ሀቼ ነ ካዉተꬃ እስራኤልያ ቦላ መꬍናዉ ምንሳናዋሽን። 14 ስም ሀእ ነ ካዉተꬃይ ጋምኤና፤ ኔን መꬍና ጎዳ አዛዙዋ ናጋቤና ድራዉ፥ መꬍና ጎዳይ ባረ ዎዛናዳን ኦꬅያ አሳ ኮዬዳ፤ አ ባረ አሳ ሞዳናዳን ሱንꬄዳ” ያጌዳ። *

15 ሄዋፐ ጉይያን፥ ሳመል ገልጋላፐ ደንዲደ፥ ቢንያማን ደእያ ግብኣ ቤዳ። ሳኦል ባረናና ደእያ አሳ ፓይዴዳ፤ አሳይ ኡሱፑን ጼቱ ኬሻ ግዴዳ። 16 ሳኦል፥ አ ናኣ ዮናታንነ ኡንቱንቱና ደእያ አሳይ ቢንያማን ደእያ ገባአን ሺቄድኖ፤ ፕልስጼማ አሳቱካ ምክማሳን ሺቄድኖ። 17 ፕልስጼማቱ ሺቄዳ ሳኣፐ ዎራጅያዋንቱ ሄዙ ጩጎ ግዲደ ከሴድኖ፤ ኡንቱቱፐ እት ጩጉ ሹኣላ ቢታን ደእያ ኦፍራኮ ስሚደ ቤዳ፤ ላኤንꬁ ቤት-ሆሮን ቤዳ፤ 18 ሄዘንꬆ ጩጉ ባዙዋ ስንꬃዬዳ፥ ጻቦኢማ ዎምባ ዱገ ጼልያ ዛዋ ኦግያ ኦይቂደ ቤዳ።

19 ፕልስጼማ አሳቱ፥ “እብራዌቱ አዳነ ቶራ ቆጾፕኖ” ጌዳ ድራዉ፥ እስራኤልያ ቢታ ኡባን ብራታ ቆጽያዌ ቤትቤና። 20 ሄዋ ድራዉ፥ እስራኤልያ ኡባይ ባረንቱ ማራሻ ጼራ፥ ጎማ፥ ካልታነ ባጫ ፖሽሳናዉ ፕልስጼማ አሳቱዋኮ ቢኖ። 21 ማራሻ ጼራነ ሻልክያ ፖሽሳናዉ ሆስፑን ግራመ ዴጽያ ብራ ቃንጺኖ፤ ካልታ፥ ጎማነ ጲልጹዋ ፖሽሳናዉ ሄዎ ባጋ ቃንጺኖ። 22 ሄዋ ድራዉ፥ ሳኦላናነ ዮናታናና ደእያ አሳ ኡባ ኩሽያን ኦላ ጋላስ ቶራይነ ማሻይ ባዋ፤ ሽን ሳኦላዉነ አ ናኣ ዮናታናዉ ደኤ። 23 ፕልስጼማቱዋ ጩጉ ምክማሳ ፕኑዋ ባናዉ ከሴዳ።

14

ዮናታን ፕልስጼማቱዋ ቦላ ዎራጄዳ

1 እት ጋላስ ሳኦላ ናአይ ዮናታን ባረ ኦላ ሚሻ ቶክያ ዎዳላ ሀዋዳን ያጌዳ፤ “ሃያ፤ ሄፍንꬃ ባጋን ደእያ ፕልስጼማቱ ሺቄዳ ሳኣ አነ ቦይተ” ያጌዳ። ሽን ባረ አዎ ሀ የዉዋ ኦድቤና።

2 ሄ ዎደ ሳኦል ግብኣ ማታን ምግሮናን፥ ሮማነ ጌተትያ ምꬃ ጋርሳን ደኤ። አናና ኡሱፑን ጼቱ አሳቱነ 3 ኤፉድያ ማዬዳ ቄሲ፥ አኪይ ደኢኖ። አኪይ እካቦዳ እሻነ አህጹባ ናኣ፤ አህጹብ ሴሎን መꬍና ጎዳ ቄሰ ግዴዳ ኤላ ናአይ ፒንሃስ የሌዳዋ። ዮናታን ብ ክቼዳዋ አሳይ ኤርቤና።

4 ዮናታን ፕልስጼማቱ ሺቄዳ ሳኣ ጋካናዉ ፕናናዉ ቆፕያ ፕኑዋስ ላኡ ባጋናካ ጼራይ ጽንእ ጌዳ ዎልቃማ ዛላቱ ደኢኖ፤ እቱዋ ሱንꬃይ ቦዴጻ፤ ላኤንꬁዋ ሱንꬃይ ሴና። 5 ዛላቱዋፐ እቱ ፕንያ ሳ ሁጲሳ ባጋና ምክማሳዉ ስንꬃና ደእያ ዎደ፥ እቱ ቃይ ገድሳ ባጋና ገባአዉ ስንꬃና ደኤ።

6 ዮናታን ባረ ኦላ ሚሻ ቶክያ ዎዳላ ሀዋዳን ያጌዳ፤ “ሃያ፤ ሀ ቃጻረትቤናዋንቱ ሺቄዳ ሳኣ አነ ሄፍንꬃ ቦይተ። ኦን ኤሪ፥ መꬍና ጎዳይ ኑ ድራዉ ኦꬃነንቶነ፤ መꬍና ጎዳይ ዳሮ አሳን ግድና፥ ጉꬃ አሳን ግድና፥ አሻናዋ አ ድግያባይ አያይነ ባዋ” ያጌዳ።

7 አ ኦላ ሚሻ ቶክያዌ፥ “ኔን ቆፔዳዋ ኡባ ኦꬃ፤ ባ፤ ታ ኩመንꬃ ዎዛናፐ ታን ኔናና ደአይ” ያጌዳ።

8 ሄዋፐ ጉየ ዮናታን፥ “ያኖፐ ሃያ፤ ሄፍንꬃ አሳኮ ፕኒደ፥ አሳን በኤታና። 9 ኡንቱንቱ ኑና፥ ‘ኑን ህንተንቱኮ ባናዉ ሄዋን ናግተ’ ያጎፐ፥ ኑን ደእያ ሳኣን ታካናፐ አትና፥ ኡንቱንቱኮ ቦኮ። 10 ሽን ኡንቱንቱ፥ ‘ሃ ኑኮ ፑደ ከስተ ጎፐ፥ ኑን ፑደ ከሳና፤ አያዉ ጎፐ፥ ሄዌ መꬍና ጎዳይ ኡንቱንታ ኑ ኩሽያን አꬂደ እሜዳዎ ኑዉ ማላታ ግዳና’ ” ያጌዳ።

11 ያትና፥ ላአቱካ ፕልስጼማቱዋ ጌሶቱዋ ባረንታ በሴድኖ። ፕልስጼማቱ፥ “በእተ! እብራዌቱ ባረንቱ ቆሰቴዳ ኦላፐ ዙሚደ ከሲኖ” ያጌድኖ። 12 ሄዋፐ አሳቱ ዮናታናነ ኦላ ሚሻ ቶክያዋ ጼጊደ፥ “ሃ ኑኮ ፑደ ከስተ፤ ኑን ህንተንታ በሳና” ያጌድኖ።

ሄዋ ድራዉ፥ ዮናታን ባረ ኦላ ሚሻ ቶክያዋ፥ “ታና ካላደ ሀ ፑደꬃ ከሳ። መꬍና ጎዳይ ኡንቱንታ እስራኤልያ ኩሽያን አꬂደ እም ድጌዳ” ያጌዳ።

13 ዮናታን ባረ ኦላ ሚሻ ቶክያዋ ካለꬂደ፥ ገድያንነ ኩሽያን ሀምቡሩጪደ ፑደꬃ ከሴዳ። ፕልስጼማቱ ዮናታና ኩሽያን ኩንዴድኖ፤ አ ኦላ ሚሻ ቶክያዌ ካል ካሊደ ኡንቱንታ ዎꬌዳ። 14 ሄ ኮይሮ ዎራጁዋን ዮናታንነ አ ኦላ ሚሻ ቶክያዌ እት ጎሻ ጋደን ላታሙ ግድያ አሳ ዎꬌድኖ። 15 ሄዋፐ ጉይያን፥ ጋጻ ቢታን ደእያ ፕልስጼማ አሳቱ ዳጋሜድኖ፤ ቆፐናዋ ኦልያዋንቱነ ሄራን ደእያ ኦላንቻቱ ያሻዉ ኮኮሬድኖ። ቢታይካ ቃጼዳ፤ ሄዌነ፥ ጾሳፐ ኪተቴዳ ዳጋማ።

ፕልስጼማቱዋ ጾነቱሳ

16 ሳኦል ቢንያማ ቢታን፥ ግብአን ዎꬄዳ ዎችያ አሳቱ ጼሊደ፥ ፕልስጼማ ኦላንቻቱ ያና ሃና ፕስክ ጊደ ላለትያዋንታ በኤድኖ። 17 ያትና፥ ሳኦል ባረናና ደእያ አሳቱዋ፥ “አነ ኦላንቻቱዋ ሺሽተ፤ ኑ ግዶፐ ኦን ቤድኖንቶ በእተ” ያጌዳ። ኡንቱንቱ ሺሺደ ፓይድያ ዎደ፥ ዮናታንነ አ ኦላ ሚሻ ቶክያዌ ባይናዋ ቤኤድኖ።

18 ሳኦል ቄስያ አክያ፥ “ጾሳ ኦቻናዉ አነ ኤፉድያ ሃ አካደ ያ” ያጌዳ። ሄ ዎደ አኪ እስራኤልያ አሳ ስንꬃን ኤፉድያ ማዬ። 19 ሳኦል ቄስያና ሃሳይሽን፥ ፕልስጼማቱዋ ሄራን ዋላሳይ ዳር ዳር ቤዳ። ሄዋ ድራዉ፥ ሳኦል ቄስያ፥ “ኤፉድያፐ ነ ኩሽያ ከሳ ድጋ” ያጌዳ።

20 ሄዋፐ ጉይያን፥ ሳኦልነ አ አሳይ ኡባይ ሺቂደ፥ ኦላ ቤድኖ። ፕልስጼማ አሳቱ ኡባይ ሻቢረቲደ፥ ባረንቱ ማሻን እቱ እቱዋ ቡሳኪደ ደእያዋንታ ደሜድኖ። 21 ካሰ ፕልስጼማ አሳቱዋና ደኢደ፥ ኡንቱንቱና ፑደ ኡንቱንቱ ሺቄዳ ሳኣ ቤዳ። እብራዋቱካ ኡንቱንታ አጊደ፥ ሳኦላናነ ዮናታናና ደእያ እስራኤልያ አሳን ጋከቴድኖ። 22 ኤፍሬማ ገዝያን ቆሰት ኡቴዳ ሀራ እስራኤላቱካ ፕልስጼማቱ ባቃቲደ ደእያዋ ስሴድኖ። ኡንቱንቱካ የደርሱዋ ኡክያ አሳን ጋከቴድኖ። 23 መꬍና ጎዳይ ሄ ጋላስ እስራኤልያ አሳ አሼዳ። ቤት-አዌና ካታማፐ ሄፍንꬃ ጋካናዉካ ኦላይ ኦለቴዳ።

ኦላፐ ስምና ሀኔዳባቱዋ

24 ሄ ጋላስ እስራኤልያ አሳቱ ኮሻን ላባኔድኖ፤ አያዉ ጎፐ፥ ሳኦል አሳ፥ “ሳአይ ቃመናን ደእሺናነ ታን ታ ሞርከቶ ሀሉዋ ከሰናን ደእሽን፥ ቁማ ምያ ኡራይ ሸቀቴዳዋ ግዶ” ያጊደ አሳ ጫቁዋን ቃቼዳ። ሄዋ ድራዉ፥ ኦላንቻቱዋፐ ቁማ ዶናኮ ሺሼዳ አሳይ ኦንነ ባዋ።

25 ኦላንቻቱ ኡባይ ኡባና ዎራ ግዶ ገልያ ዎደ፥ ሳኣን ኤሳይ ደኤ። 26 ኡንቱንቱ ዎራ ግዶን ኤሳይ ጎግያዋ በኤድኖ፤ ሽን ጫቁዋ ያዬዳ ድራዉ፥ እት አሳይነ ባረ ኩሽያ ዶናኮ ሺሽቤና። 27 ሽን ዮናታን ባረ አዉ አሳ ጫቁዋን ቃቼዳዋ ስስቤና። ሄዋ ድራዉ፥ ባረ ኩሽያን ደእያ ጻምኣ ጼራ እልሉዋን የድ ከሲደ፥ ላጬዳ፤ አ አይፊ ዶየቴዳ። 28 ሄዋፐ ጉይያን፥ ኦላንቻቱዋፐ እቱ አ፥ “ነ አዉ ኦላንቻቱዋ ኡባ፥ ‘ሀች ቁማ ምያ ኡራይ ሸቀቴዳዋ ግዶ’ ያጊደ፥ ጫቁዋን ቃች ዎꬄዳ፤ አሳይ ኡባይ ላባኔዳዌ ሀዋሳ” ያጌዳ።

29 ሄዋፐ ጉየ ዮናታን ሀዋዳን ያጌዳ፤ “ታ አዉ ቢታዉ መቶ መꬌዳ። ታን ሀ ኤሳፐ ላፋ ላጭና ታ አይፊ አይ ኬሻ ዶየቴደንቶ በአ። 30 አሳይ ባረ ሞርከቱዋፐ ኦሞዴዳዋፐ ሀቼ ሜዳባ ግድንቶ፥ አይባ ሎኤ ሽን፤ ኡንቱንቱ ዎꬋና ፕልስጼማቱዋ ፓይዱካ አይ ኬሻ ዳራናዋ ሽን” ያጌዳ።

31 ሄ ጋላስ እስራኤልያ አሳቱ ምክማሳፐ አያሎና ጋካናዉ፥ ፕልስጼማቱዋ ሾጭ ስሚደ ዳቡሬድኖ። 32 ኡንቱንቱ ኦሞዱዋ ጋዉሀዪደ፥ ዶርሳቱዋ፥ ሚዛቱዋነ ማራቱዋ አኬድኖ፤ ቢታን ጮ ሹኪደ፥ ሱꬃናካ ሜድኖ። 33 ሄዋፐ ጉይያን፥ እት አሳይ ሳኦላ፥ “በአ፤ አሳይ ሱꬃና ደእያ አሹዋ ሚደ፥ መꬍና ጎዳ ቦላ ናጋራ ኦꬄ” ያጌዳ።

ሄዋፐ ጉየ እ ኡንቱንታ፥ “ህንተንቱ ናጋራ ኦꬄድታ፤ ዎጋ ሹቻ ኤለካ ሃ ታኮ ጎንዶርስተ” ያጌዳ። * 34 ዛረꬂደካ፥ “ከሲደ አሳ ግዶ ቢተ፤ ኡንቱንታ ሀዋዳን ያግተ፤ ‘ሁጲያን ሁጲያን ህንተንቱ ቦራነ ዶርሳ ታዉ ሃ አኪደ ዪተ፤ ያቲደ ሀዋን ዎጋዳን ሹኪደ ሚተ። ሱꬃና ደእያ አሹዋ ሚደ፥ መꬍና ጎዳ ቦላ ናጋራ ኦꬆፕተ’ ያጋ” ያጌዳ።

ሄዋ ድራዉ፥ ሄ ጋላስ ቃማ አሳቱ ኡባይ ባረ ቦራ ቦራ አሂደ፥ ያን ሹኬድኖ። 35 ሳኦል ሄ ሳኣን መꬍና ጎዳዉ ያርሽያ ሳኣ ግምቤዳ፤ ጾሳዉ ያርሽያ ሳኣ እ ግምቢሽን፥ ሄዌ አዉ ኮይሩዋ።

36 ሳኦል፥ “ሀ ቃማና ዱገ ፕልስጼማቱዋ ካሊደ አነ ቦይተ፤ ሳአይ ዎንታና ጋካናዉ፥ ኡንቱንቱዋ ኡባ ቦንቆይተ፤ ኡንቱንታካ እቱዋነ አሸናን ዎꬎይተ” ያጌዳ።

ኡንቱንቱ፥ “ኤኖ፥ ኔና ሎኤዳባ ኡባ ኦꬃ” ያጊደ ዛሬድኖ።

ሽን ቄሲ፥ “አነ ሀዋን ጾሳ ኦቼቶ” ያጌዳ።

37 ሄዋ ድራዉ፥ ሳኦል ጾሳ፥ “ፕልስጼማ አሳቱዋ ካላደ ቦ? ኔን ኡንቱንታ እስራኤላቱ ኩሽያን አꬃደ እማኒ?” ያጊደ ኦቼዳ። ሽን ሄ ጋላስ ጾሳይ አዉ ኦድቤና።

38 ያትና ሳኦል፥ “ኦላንቻቱዋ ካፓቶ፥ ኡባይ ሃይተ፤ ሀቼ አይባ ናጋራይ ኦሰቴደንቶነ አነ ቆሪደ ደሞይተ። 39 እስራኤልያ አሽያ መꬍና ጎዳይ ኤሮ! ታ ናኣ ዮናታና ግዶፐነ፥ ሀይቃናዉ በሰ” ያጌዳ። ሽን አሳፐ እት ኡራይነ ቃላ ቃትቤና።

40 ሄዋፐ ጉይያን፥ ሳኦል እስራኤልያ አሳ ኡባ፥ “ህንተንቱ ኡባይካ ያ ባጋን ኤቂተ፤ ታንነ ታ ናኣ ዮናታን ሀ ባጋን ኤቃና” ያጌዳ።

ሄዋፐ ጉየ አሳቱ፥ “ኤኖ፥ ኔና ሎኦዋ ኦꬃ” ያጌድኖ።

41 ሄዋፐ ጉይያን፥ ሳኦል መꬍና ጎዳ እስራኤልያ ጾሳ፥ “ታዉ ልከ ዛሩዋ እማ” ያጊደ ዎሴዳ። ሳማይ ሳኦላ ቦላነ ዮናታና ቦላ ዎꬍና አሳይ ጌዬዳ። * 42 ቃይ ሳኦል፥ “ታ ቦላነ ታ ናኣ ዮናታና ቦላ የግተ” ያጌዳ። ሄዋፐ ጉየ ሳማይ ዮናታና ቦላ ዎꬌዳ።

43 ሳኦል ዮናታና፥ “አነ ኔን ኦꬄዳዋ ኦዳ” ያጌዳ።

ዮናታን፥ “ታን ጉꬃ ኤሳ እልሉዋ ታ ጻምኣ ጼራፐ ላጫድ። ሄኮ ታን ሀዋን ደአይ፤ ታን ሀይቃና” ያጌዳ።

44 ሳኦል ሀዋዳን ያጌዳ፤ “ዮናታና፥ ኔን ሀይቃና ꬋዮፐ፥ ጾሳይ ታና ዎꬎ!” ያጌዳ።

45 ሽን አሳይ ሳኦላ፥ “ዮናታን፥ እስራኤልያዉ ሀ ዎልቃማ ጾኑዋ አሄዳዌ ሀይቃኔ? ሄዌ ኡባካ ሀነና! ደኡዋ መꬍና ጎዳይ ኤሮ! አ ሁጲያፐ እት ብናናይነ ቢታን ዎና፤ አያዉ ጎፐ፥ እ ሀቼ ሀዋ ጾሳ ማዱዋን ኦꬄዳ” ያጌድኖ። ያቲደ አሳይ ዮናታና አሽና፥ እ ሀይቀናን አቴዳ።

46 ሄዋፐ ጉይያን፥ ሳኦል ፕልስጼማ አሳቱዋ የደርስያዋ አጌዳ፤ ኡንቱንቱ ባረንቱ ጋድያ ስሜድኖ።

ሳኦላ ካዉተꬃነ አ ሶ አሳ

47 ሳኦል እስራኤልያ ቦላ ካተ ግዶዋፐ ጉይያን፥ ኡባ ኤለካ ደእያ ባረ ሞርከቱዋ ኦሌዳ፤ ሄዋንቱካ: ሞኣባቱዋ፥ አሞናቱዋ፥ ኤዶማቱዋ፥ ጾባ ካተቱዋነ ፕልስጼማ አሳቱዋ። ባረ ቤዳ ሳኣን ኡባን ጾኔዳ። 48 እ ምኒደ ኦለቴዳ፤ አማሌቃ አሳቱዋ ጾኔዳ፤ እስራኤልያ አሳ ቦንቂያዋንቱ ኩሽያፐ አሼዳ።

49 ሳኦላ አቱማ ናናይ ዮናታና፥ ይሽዊነ ማልክሹአ፤ አዉ ባይራ ናት ሱንꬃይ መራቦ፤ ቴፋ ናት ሱንꬃይ ሚካሎ። 50 አ ማቻታ አህማኣጻ ናቶ አህኖኣሞ። አ ኦላንቻቱ ጋዳዋይ አ አዉዋ እሻ ኔራ ናኣ አባኔራ። 51 ሳኦላ አዉዋ ቂስነ አባኔራ አዉዋ ኔር አቢኤላ ናና።

52 ሳኦል ደኤዳ ላይꬃ ኡባን ፕልስጼማ አሳቱዋና ሱሎ ኦላ ኦለቲደ ደኤዳ። ምኖ አሳ ዎይ ጻላ አሳ ደሜዳ ዎደ ኡባን፥ እ ሄ ኡራ ባረ ኦላንቻቱዋን ጉጄ።

15

ሳኦል አማሌቃ አሳ ቦላ ደንꬄዳ ኦላ

1 ሳመል ሳኦላ፥ “ባረ አሳ እስራኤልያ ቦላ ኔን ካተታናዳን ኦካናዉ መꬍና ጎዳይ ኪቴዳዌ ታና፤ መꬍና ጎዳ ቃላ ስሳ። * 2 ኡባፐ ዎልቃማ መꬍና ጎዳይ ሀዋዳን ያጌ፤ ‘እስራኤላቱ ግብጼፐ ከሲደ ይያ ዎደ አማሌቃ አሳቱ ኦግያን ኡንቱንቱና ኤቀቴዳ ድራዉ፥ ታን አማሌቃ አሳቱዋ ሙራና። * 3 ሀእ ባ፤ አማሌቃ አሳቱዋ ሾጫ፤ ኡንቱንቶ ደእያዋ ኡባ ኡባና ꬋይሳ፤ ኡንቱንታ አሾፓ፤ ኡንቱንታ ማጫዋ አቱማዋ፥ ꬋምያዋ ቁጭያዋ፥ ሚዛ ዶርሳ፥ ጋሉዋነ ሀርያ ዎꬋ’ ያጌ” ያጌዳ።

4 ሳኦል አሳ ጼጊደ፥ ጸሌማ ግያ ሳኣን ፓይድያ ዎደ እስራኤልያ ላኡ ጼቱ ሻአ፤ ይሁዳፐ ታሙ ሻአ አሳይ ደኤ። 5 ሳኦል አማሌቃቱዋ ካታማ ቢደ፥ እት ዛንጋራ ግዶን ጌመት ኡቴዳ። 6 ሳኦል ቄና አሳቱዋ፥ “ታን ህንተንታ አማሌቃ አሳቱዋና እትፐ ꬋይሰና ማላ፥ ደንድተ! ኡንቱንቱ ግዶፐ ከስተ! ሀዋፐ ክችተ! አያዉ ጎፐ፥ እስራኤላቱ ግብጼፐ ከስያ ዎደ፥ ህንተንቱ ኡንቱንታ ኡባዉ ሎይꬅ ዴጻ” ያጌዳ። ቄና አሳቱ አማሌቃ አሳቱዋ ግዶፐ ከሲደ ቤድኖ።

7 ሳኦል አማሌቃ አሳቱዋ ሀዊላፐ ዶሚደ፥ ግብጼ ስንꬃን ደእያ ሹራ ጋካናዉ ሾጬዳ። 8 አማሌቃቱዋ ካትያ አጋጋ ፓጻ ደእሽን፥ ሳኦል ኦሞዴዳ፤ አ አሳ ኡባ ቃራ ማሻን ዎꬍ ዉርሴዳ። 9 ሽን ሳኦልነ አ ኦላንቻቱ፥ አጋጋነ ኡባፐ ሎእያ ዶርሳቱዋ፥ ሚዛቱዋ፥ ቦልትቦልታ ማራቱዋ፥ ጋሎቱዋነ ሀራ ሎኦባቱዋ ኡባ አሸድኖ፤ ኡንቱንቱ ሀዋንታ ኡባና ዎꬍ ዉርሳናዉ ዶስበይክኖ፤ ሽን ኡንቱንቱ ላፋባነ ካቴዳዋ ኡባና ꬋይሴድኖ።

ሳኦል ካትያ ግድያዋ ጾሳይ እጼዳ

10 መꬍና ጎዳ ቃላይ ሳሜላኮ ሀዋዳን ያጊደ ዬዳ፤ 11 “ታን ሳኦላ ካትያ ከሴዳዎ ካዮታይ፤ አያዉ ጎፐ፥ ሳኦል ታና ካልያዋ አጌዳ፤ ታ አዛዙዋ ኦꬅቤና” ያጌዳ። ሄዋፐ ጉየ ሳመል መቶቴዳ፤ ሄ ቃማ ኩመንꬃ መꬍና ጎዳኮ ዋሴዳ።

12 ዎንታ ጉራን ሳመል ደንዲደ፥ ሳኦላና ጋከታናዉ ቤዳ፤ ሽን አሳይ አዉ፥ “ሳኦል ቃርመሎሳ ካታማ ቤዳ፤ ያን ባረና ሀሳይስያ ሀዉልትያ ኤሴዳ፤ ሄዋፐ ስሚደ፥ ገልጋላ ዎꬌዳ” ያጊደ ኦዴዳ።

13 ሳመል ሳኦላኮ ጋኬዳ፤ ሳኦል ሳመላ፥ “መꬍና ጎዳይ ኔና አንጆ፤ ታን መꬍና ጎዳ አዛዙዋ ኦꬃድ” ያጌዳ።

14 ሽን ሳመል ሳኦላ፥ “ሀ ታን ስስያ ዶርሳ ዋሱነ ሚዛ ዋሱ አዬ?” ያጌዳ።

15 ሳኦል፥ “ኦላንቻቱ ሀዋንታ አማሌቃቱዋፐ አሄድኖ፤ ኡንቱንቱ መꬍና ጎዳዉ፥ ነ ጾሳዉ ያርሻናዉ፥ ኡባፐ ሎእያ ዶርሳቱዋነ ሚዛቱዋ አሸድኖ፤ ሽን ሀራቱዋ ሙልያካ ꬋይሴዶ” ያጌዳ።

16 ሳመል ሳኦላ፥ “አነ ኤቃ፤ መꬍና ጎዳይ ዝኖ ቃማ ታዉ ኦዴዳዋ ታን ነዉ ኦዳይ” ያጌዳ።

ሄዋፐ ጉየ ሳኦል፥ “ኦዳ” ያጌዳ።

17 ሳመል ሳኦላ ያጌዳ፤ “ኔን ኔና ጼልና ጉꬃ ግዶፐነ፥ እስራኤልያ ዛረቶ ካትያ ግዳበይኪ? እስራኤልያ ቦላ ካተታና ማላ፥ መꬍና ጎዳይ ኔና ኦኬዳ። 18 ጾሳይ ኔና፥ ‘ባደ አማሌቃ አሳቱዋ ኢታቱዋ ኡባና ꬋይሳ፤ ኡንቱንቱ ዉራና ጋካናዉ ኡንቱንታ ኦላ’ ያጊደ ኪቴዳ። 19 ያትና፥ አያዉ መꬍና ጎዳዉ አዛዘታበይኪ? አያዉ ኦሞዶ ያረታደ መꬍና ጎዳ ጾሳ ስንꬃን ኢታባ ኦꬃዲ?” ያጌዳ።

20 ሳኦል፥ “ታን መꬍና ጎዳ ቃላዉ አዛዘታድ! መꬍና ጎዳይ ታና ኪቴዳዋዳን ባድ፤ አማሌቃ አሳቱዋ ዎꬋ ዉርሳድ፤ ኡንቱንቱ ካትያ አጋጋ አሃድ። 21 ሽን ኦላንቻቱ ኦሞዱዋፐ ዶርሳነ ሚዛ ኡባፐ ሎእያዋንታ፥ መꬍና ጎዳዉ፥ ነ ጾሳዉ፥ ገልጋላን ያርሻናዉ አኪደ ዬድኖ” ያጌዳ።

22 ሳመል ሳኦላ፥ “መꬍና ጎዳይ ባረ ቃላዉ አዛዘትያዋን ናሸትያዋ ኬሻ ጹግያ ያርሹዋንነ እሞታን ናሸቲ? በአ፤ አዛዘትያዌ ያርሽያዋፐ አꬌ፤ ቃይ ስስያዌ ዶርሳ ሞꬉዋፐ አꬌ። 23 አያዉ ጎፐ፥ ꬍብያዌ ሻሬችያ ናጋራ ማላ፤ ቃይ ኦቶረትያዌ ኤቃዉ ጎይንያ እታተꬃ ማላ። ኔን መꬍና ጎዳ ቃላ እጼዳ ድራዉ፥ እ ኔን ካትያ ግድያዋ እጼዳ” ያጌዳ።

24 ሳኦል ሳመላ፥ “ታን ናጋራ ኦꬃድ፤ መꬍና ጎዳ አዛዙዋነ ነ ቃላ ቶቻድ። ታን አሳዉ ያዬዳ ድራዉ፥ ኡንቱንቱ ጌዳዋ ኦꬃድ። 25 ሀይ ታ ናጋራ አቶ ጋርኪ፤ ታን መꬍና ጎዳዉ ጎይናና ማላ፥ ታናና ገልጋላ ደንዳርኪ” ያጌዳ።

26 ሳመል ሳኦላ፥ “ታን ኔናና ስማደ ቢከ! ኔን መꬍና ጎዳ ቃላ እጼዳ ድራዉ፥ ኔን እስራኤልያ ቦላ ካትያ ግድያዋ መꬍና ጎዳይ እጼዳ” ያጌዳ።

27 ሳመል ሳኦላ ማታፐ ባናዉ ደንድና፥ ሳኦል አ ማዩዋ ማጫራ ኦይቂና ማዩ ፔቴዳ። 28 ሳመል ሳኦላ፥ “መꬍና ጎዳይ ሀቼ እስራኤልያ ካዉተꬃ ኔፐ ፔꬊደ ኔፐ ሎእያ ነ ሾሮ እሜዳ። * 29 እስራኤልያ ቦንቹ ዎርዶተና፥ ዎይ ባረ ቆፋ ላመና፤ አያዉ ጎፐ፥ ባረ ቃላ ላማናዉ እ አሳ ግደና” ያጌዳ።

30 ሳኦል ሳመላ፥ “ታን ናጋራ ኦꬃድ፤ ሽን ታ ጋድያ ጭማቱዋ ስንꬃንነ እስራኤልያ አሳ ስንꬃን ሀይ ታና ካዉሾፓርኪ፤ ታን መꬍና ጎዳዉ፥ ነ ጾሳዉ ጎይናናዳን፥ ኔን ታናና ደንዳርኪ” ያጊደ ዛሬዳ።

31 ሄዋ ድራዉ፥ ሳመል ሳኦላና እትፐ ገልጋላ ቤዳ፤ ሳኦል መꬍና ጎዳዉ ጎይኔዳ።

32 ሄዋፐ ጉይያን ሳመል፥ “አማሌቃቱዋ ካትያ አጋጋ ታኮ አህተ” ያጊደ አዛዜዳ።

አጋግ ኮኮሪደ ሳሜላኮ ዬዳ፤ “ቱሙ ሀይቁ ሀዋዳን ጫሚ!” ያጌዳ።

33 ሳመል አጋጋ፥ “ነ ማሻይ ማጫዋንታ መላ አሾዋዳን፥ ነ ዳያካ ማጫዋንቱ ግዶን መላ አታና” ያጌዳ። ሳመል አጋጋ መꬍና ጎዳ ስንꬃን ገልጋላን ሲፌዳ።

34 ሄዋፐ ጉይያን፥ ሳመል ደንዲደ፥ ራማ ካታማ ቤዳ፤ ሳኦለካ ባረ ሶ ግብኣ ቤዳ። 35 ሳመል ሀይቃና ጋካናዉ፥ ሳኦላ በአናዉ ስሚደ ላኤንꬆ ብቤና፤ ግዶፐነ፥ ሳመል ሳኦላ ድራዉ ዬኬዳ። ሳኦላ እስራኤልያ ቦላ ካተዬዳዎ መꬍና ጎዳይ ካዮቴዳ።

ዳዊታነ ሳኦላ

16

(16:1—30:31)

ዳዊተ ዶረቲደ ካትያ ግዳናዉ ኦከቴዳ

1 መꬍና ጎዳይ ሳመላ፥ “እስራኤልያ ቦላ እ ካትያ ግደና ማላ፥ ታን እጻክቼዳ ሳኦላ ድራዉ፥ ኔን አዉደ ጋካናዉ ዬካይ? አነ ካጭያን ዛይትያ ኩንꬃደ ከሳ፤ ታን ኔና ቤታልሄምያ እሰያኮ ኪታይ፤ ካትያ ግዳና ማላ፥ ታን አ ናናቱዋ ግዶፐ እቱዋ ዶራ ዎꬃድ” ያጌዳ።

2 ሳመል፥ “ታን ዋናደ ቦ? ሳኦል ስሲደ ታና ዎꬋና” ያጌዳ።

መꬍና ጎዳይ ሳመላ፥ “ኡሳቶ እትኖ አካ ባደ፥ ‘ታን መꬍና ጎዳዉ ያርሻናዉ ያድ’ ያጋ። 3 እሰያካ ያርሹዋ ሳኣ ጼሳ። ኔን ኦꬃናባ ታን ኔና በሳና፤ ታን ነዉ ኦድያዋ ታዉ ኦካ” ያጌዳ።

4 ሳመል መꬍና ጎዳይ ኦዴዳዋ ኦꬄዳ፤ ቤተሌመ ቤዳ። ቤተሌመ ካታማ ጭማቱ ኮኮሪደ አናና ጋከቴድኖ። ኡንቱንቱ አ፥ “ኔን ሳሮተꬃዉ ያድ?” ያጊደ ኦቼድኖ።

5 ሳመል፥ “ኤ፤ ሳሮተꬃዉ ያድ፤ ታን መꬍና ጎዳዉ ያርሻናዉ ያድ፤ ህንተንቱካ ጌይተ፤ ያቲደ ታናና ያርሹዋ ሳኣ ደንድተ” ያጌዳ፤ ቃይ እሰያነ አ ናና ጌሺደ፥ ያርሹዋ ሳኣ ኡንቱንታ ጼሴዳ።

6 ኡንቱንቱ ያርሹዋ ሳኣ ጋክያ ዎደ፥ ሳመል እሰያ ናኣ ኤልኣባ በኢደ፥ “ቱሙፐ መꬍና ጎዳይ ኦክያዌ ሀዋን መꬍና ጎዳ ስንꬃን ኤቄዳ” ያጊደ ቆፔዳ።

7 ሽን መꬍና ጎዳይ ሳመላ፥ “አ ማላ ዎይ አ ጌሳ አዱሳተꬃ ጼሎፓ፤ ታን አ እጻድ። አያዉ ጎፐ፥ ታን መꬍና ጎዳይ አሳይ ጼልያዋዳን ጼልከ፤ አሳይ ዴሙዋ ጼሌ፤ ሽን መꬍና ጎዳይ ዎዛና ጼሌ” ያጌዳ።

8 እሰይ አብናዳባ ጼሲደ፥ ሳመላ ስንꬃ አꬄዳ፤ ሳመል፥ “ቱይት፤ መꬍና ጎዳይ ሀዋካ ዶርቤና” ያጌዳ። 9 ያትና፥ እሰይ ሻማ አꬄዳ፤ ሳመል፥ “ቱይት፤ መꬍና ጎዳይ ሀዋካ ዶርቤና” ያጌዳ። 10 ሄዋዳን ኦꬂደ፥ እሰይ ባረ ናና ላፑኑዋ ሳመላ ስንꬃ አꬄዳ፤ ሽን ሳመል እሰያ፥ “መꬍና ጎዳይ ሀዋንታ ዶርቤና” ያጌዳ። 11 ሄዋ ድራዉ፥ እ እሰያ፥ “ነዉ ደእያ ናናይ ሀዋንቱ ጻላሌየ?” ያጊደ ኦቼዳ።

እሰይ፥ “ኡባፐ ቴፋ ናአይ አቴዳ፤ ሽን እ ዶርሳቱዋ ሄሜ” ያጌዳ።

ሳመል፥ “ኪታደ አ አህሳ፤ እ ያና ጋካናዉ ኑን ያርሾኮ” ያጌዳ። 12 እሰይ ኪቲደ፥ ናኣ አህሴዳ፤ ሄ ናአይ አርሳ፤ አይፍያና ሎእያ ማላ ሎአ።

መꬍና ጎዳይ ሳመላ፥ “ደንዳ ኤቃደ ኦካ፤ ሀዌ አ” ያጌዳ። 13 ሳመል ካጭያ ዛይትያ አኪደ፥ አ እሻቱ ስንꬃን ዳዊታ ኦኬዳ። ሄ ጋላሳፐ ዶሚደ፥ መꬍና ጎዳ አያናይ ዳዊታ ቦላን ዎልቃፐ ዎꬌዳ። ሄዋፐ ጉይያን፥ ሳመል ደንዲደ፥ ራማ ካታማ ቤዳ።

ዳዊተ ሳኦላዉ ኦꬄ

14 መꬍና ጎዳ አያናይ ሳኦላፐ ሻከቴዳ፤ መꬍና ጎዳፐ ኪተቴዳ ኢታ አያናይ ሳኦላ ኡንኤꬄዳ። 15 ሳኦላ ቆማቱ አ፥ “ጾሳፐ ኪተቴዳ ኢታ አያናይ ኔና ኡንኤꬄ። 16 ኑ ጎዳይ ዲꬃ ሎይꬅ ዲጽያ አሳ ኮያና ማላ፥ ባረ ቆማቱዋ፥ ሀዋን ደእያዋንታ አዛዞ። ጾሳፐ ኪተቴዳ ኢታ አያናይ ኔና ኦይቂያ ዎደ፥ ሄ ብታን ዲꬃ ዲጻና፤ እ ዲጽና ነዉ ኬካና” ያጌድኖ።

17 ሳኦል ባረ ቆማቱዋ፥ “ዲꬃ ሎይꬂደ ዲጽያ አሳ ኮዪደ፥ ታዉ አኪደ ዪተ” ያጌዳ።

18 ቆማቱዋፐ እቱ ሳኦላ፥ “በአ፤ ቤታልሄምያ እሰያዉ ዲꬃ ሎይꬂደ ዲጽያ እት ናአይ ደኤ። ሄ ናአይ ጻላነ ቶራንቻ አሳ፤ ሃሳያዉ ጭንጫነ ማላ ሎአ አሳ፤ ቃይ መꬍና ጎዳይ አናና እትፐ ደኤ” ያጌዳ።

19 ያትና፥ ሳኦል እሰያኮ ኪቲደ፥ “ነ ዶርሳ ሄምያ ነ ናኣ ዳዊታ ታዉ የዳ” ያጌዳ። 20 ሄዋፐ ጉየ እሰይ ኡክꬃ፥ ኦጎሩዋ ዎይንያ ኤሳነ ጋሎ ዶርሳ ማራ እቱዋ ሀርያን ጫኒደ፥ ባረ ናኣ ዳዊታና ሳኦላዉ የዴዳ።

21 ዳዊተ ሳኦላኮ ዬዳ፤ አ ኪታን ገሌዳ። ሳኦል ዳዊታ ሎይꬅ ዶሴዳ፤ ዳዊተ ሳኦላዉ ኦላ ሚሻ ኦይቂያዋ ግዴዳ። 22 ያትና፥ ሳኦል እሰያዉ፥ “ዳዊተ ታዉ ኦꬂደ ጋምእሾ፤ ታን አ ዶሳድ” ያጊደ ኪቴዳ።

23 ሄዋፐ ስምና፥ ጾሳፐ ኪተቴዳ ኢታ አያናይ ሳኦላ ኦይቂያ ዎደ ኡባን፥ ዳዊተ ዲꬃ አኪደ ባረ ኩሽያን ዲጸ፤ ኢታ አያናይ አ የድያ ድራዉ፥ ሳኦላዉ ኬኬነ እ ፓጼ።

17

ዳዊታነ ጎልያዳ

1 ፕልስጼማ አሳቱ ባረንቱ ኦላንቻቱዋ ይሁዳን ደእያ ሶኮ ጌተትያ ሳኣ ኦላዉ ሺሼድኖ፤ ሶኮፐነ አዜቃፐ ግዱዋን ደእያ ኤፈስጻሚማ ጌተትያ እት ሳኣን ሺቅ ኡቴድኖ። 2 ሳኦልነ እስራኤላቱ ኤላ ጌተትያ ዛንጋራን ሺቅ ኡቴድኖ፤ ፕልስጼማ አሳቱዋና ኦለታናዉ ሳልፕያን ከሴድኖ። 3 ፕልስጼማ ኦላንቻቱ እት ደርያን ሳልፕና፥ እስራኤላቱካ ሀራ ደርያን ሳልፔድኖ፤ ኡንቱንቱ ላኡዋ ዛንጋራይ ሻኬ።

4 ጋተ ካታማን ደእያ፥ ጎልያዳ ጌተትያ እት ቶራ ቃራ ብታኒ ፕልስጼማቱ ሺቄዳ ሳኣፐ ዬዳ፤ አ ጌሳይ ኡሱፑን ዋꬋነ ታካ። 5 እ እሻታማነ ላፑን ኪሎ ግራመ ዴጽያ ናሃስያ ብራታ ኮትያ ማዬዳ፤ ቃይ ናሃስያ ብራታ ቆጲያ ባረ ሁጲያን ዎꬄዳ። 6 ናሃስያ ብራታ ጋምባልያ ባረ ገድያን አꬄዳ፤ ባረ ሀሽያን ናሃስያ ብራታፐ ቆጸቴዳ ጽንቃ ቶኬዳ። 7 አ ቦድያ ቶማይ ሸማይንያ ዎንዳራሽያ ኬሻ፤ ቦድያ አይፊ ላፑን ኪሎ ግራመ ዴጼ፤ ጎንዳልያ ቶኬዳ እት ብታኒ አ ስንꬃን ሀመቴ።

8 ጎልያደ ኤቂደ፥ ቃላ ꬎቁ ኦꬂደ፥ እስራኤልያ ኦላንቻቶ ሀዋዳን ያጊደ ጬቄዳ፤ “ህንተንቱ ዋናና ጊደ ኦላዉ ሳልፔድቴ? ታን ፕልስጼማ አሳ ግድክታ? ቃይ ህንተንቱ ሳኦላ ቆማቱዋ ግድክቴ? አነ ህንተንቱ ግዶፐ እት አሳ ዶርተ፤ ሄ ብታኒ ታኮ ዎꬎ። 9 ሄ ብታኒ ታናና ኦለቲደ ታና ዎꬎፐ፥ ኑን ህንተንቱ ቆማቱዋ ግዳና፤ ሽን ታን አ ጾናደ ዎꬎፐ ህንተንቱ ኑ ቆማቱዋ ግዳናነ ኑዉ ሞደታና” ያጌዳ። 10 ቃይካ ሄ ፕልስጼመ ብታኒ፥ “ታን ሀቼ እስራኤልያ ኦላንቻቱዋ ናሳይ፤ ታዉ እት አሳ እምተ፤ አነ ላኡ ኦለቴቶ!” ያጌዳ። 11 ሳኦልነ እስራኤላቱ ፕልስጼምያ ቃላ ስሲደ፥ ዬላቴድኖነ ዳሮፐ ያዬድኖ።

12 ዳዊተ ይሁዳ ጋድያን ቤታልሄመን ደእያ ኤፍራታ እሰያ ናኣ። እሰያዉ ሆስፑን አቱማ ናናይ ደኢኖ፤ ሳኦል ካትያ ግዲደ ደእያ ዎደ፥ እሰይ ሎይꬅ ጭሜዳነ ዳሮ ደኤዳ አሳ። 13 እሰያ አቱማ ናናይ ባይራትያዋንቱ ሄዛቱ ሳኦላ ካሊደ ኦላ ቤድኖ፤ ኦላ ቤዳ አ ሄዙ ናናቱዋ ሱንꬃይ ሀዋ፤ ባይራይ ኤልኣባ፤ ቴፋይ አምናዳባ፤ ሄዘንꬁ ሻማ። 14 ዳዊተ ናናቱዋ ኡባፐ ቴፋ። ባይራ ሄዙ ናናይ ሳኦላ ካሌድኖ፤ 15 ሽን ዳዊተ ባረ አዉዋ ዶርሳቱዋ ሄማናዉ ሳኦላ ማታፐ ቤተሌመ ስመረቴ።

16 ሄ ፕልስጼም ኦይታሙ ጋላሳ ጉራነ ኦማርስ ዪደ፥ እስራኤላቱዋ ናሴ።

17 እት ጋላስ እሰይ ባረ ናኣ ዳዊታዉ ሀዋዳን ያጌዳ፤ “ሀ ጺጸቴዳ ትሻፐ ታሙ ኪሎ ግራምያነ ሀ ታሙ ኡክꬃቱዋ አካደ፥ ነ እሻቶ አፋደ ነ እሻቱ ሺቄዳ ሳኣ ኤለካ ጋꬃ። 18 ሀ ታሙ ኑካ ፕላቱዋካ ኡንቱንቱ ሻላቃዉ አፋ፤ ነ እሻቱ ዋን ደእንቶ በኣደ፥ ኡንቱንቱ ሳሮ ደእያዎ ማላታ ኡንቱቱፐ አካደ ያ። 19 ካትያ ሳኦል፥ ነ እሻቱዋነ እስራኤልያ አሳይ ኡባይ፥ ፕልስጼማ አሳቱዋና ኦለቲደ፥ ኤላ ዛንጋራን ደኢኖ” ያጌዳ።

20 ዳዊተ ወንታ ጉራና ደንዲደ ዶርሳ ዉድያ ሀራ አሳ ሄንꬂደ፥ እሰይ አዛዜዳዋ ጫን አኪደ ቤዳ። እስራኤልያ ኦላንቻቱ ባረንቱ ቃላ ꬎቁ ኦꬂደ ጋርማሚደ ኦላዉ ሳልፕሽን፥ ዳዊተ ጋኬዳ። 21 እስራኤልያ አሳቱነ ፕልስጼማ አሳቱ እቱ እቱዋኮ ጼሊደ ሳልፔድኖ። 22 ዳዊተ ባረ አሄዳ ሚሻ ሽንቃ ናግያዋ ኩሽያን ዎꬂደ፥ ኦላ ሳልፕያ ዎጽ ቢደ፥ ባረ እሻቱዋ ሳሮቴዳ። 23 ዳዊተ ባረ እሻቱዋና ሃሳይሽን፥ ጋተፐ ዬዳ ቶራ ቃራይ፥ ፕልስጼምያ ጎልያደ ባረ ሳልፕያፐ ጋጻ ከሲደ፥ ሀሮደዋዳንካ እስራኤላቱዋ ናሴዳ፤ እ ናስያዋ ዳዊተ ስሴዳ። 24 እስራኤልያ አሳይ ኡባይ ሄ ብታንያ በኤዳ ዎደ፥ ሎይꬅ ያዪደ አፐ ባቃቴድኖ።

25 እስራኤልያ አሳይ እቱ እቱዋ፥ “ሀ ከስያ ብታንያ በኤድቴ? እ ቱሙዋፐ እስራኤልያ ናሳናዉ ከሴዳ! ሀ ብታንያ ዎꬍያ ኡራዉ ካትያ ሳኦል ዳሮ አቁዋ እማና፤ ቃይ ባረ ናቶካ አዉ እማና፤ አ አዉዋ ጎልያ አሳይ እስራኤላን ካትያ ጊራካ ጊረና” ያጌድኖ።

26 ዳዊተ ባረ ማታን ኤቄዳ አሳ፥ “ሀ ፕልስጼምያ ዎꬊደ፥ ሀ ዬላ እስራኤልያፐ ቁጭያ ኡራዉ አያይ ኦሰታኔ? ሀ ቃጻረትቤና ፕልስጼም፥ ደኡዋ ጾሳ ኦላንቻቱዋ ናስያዌ እ ኦኔ?” ያጊደ ኦቼዳ።

27 ሽን ኡንቱንቱ አ፥ “ሀ ብታንያ ዎꬍያ ኡራዉ ሀዌ ሀዌ ኦሰታና” ያጊደ ካሰዋዳንካ አዉ ዛሬድኖ።

28 ዳዊተ አሳና ሃሳይያዋ አ እሻይ ኡባፐ ባይራይ ኤልኣብ ስሲደ፥ ዳዊታ ቦላ ሀንቁዋ ኤጽ ከሴዳ፤ “ኔን ሀ ሳኣ አያዉ ያድ? ሄ አማሬዳ ዶርሳቱዋ ዎራን ኦናና የጋድ? ነ ኦቶሩዋነ ነ ዎዛና እታተꬃ ታን ኤራይ፤ ኔን ኦላ በአናዉ ያዳ” ያጌዳ።

29 ዳዊተ፥ “ታን ሀእ አይ ኦꬃድታ? ሀራይ አቶፐ ሃሳያናዉካ ዳንዳይክታ?” ያጌዳ። 30 ዳዊተ ባረ እሻ አጊደ፥ ሀራ አሳኮ ስሚደ፥ ካሰዋዳንካ ኦቼዳ፤ አሳይ አዉ ካሰዋዳንካ ዛሬዳ።

31 ዳዊተ ሃሳዬዳዋ ስሴዳ አሳቱ ሳኦላዉ ኦዴድኖ፤ ሳኦል ዳዊታ ጼስሴዳ። 32 ዳዊተ ሳኦላ፥ “ሀ ብታንያ ጋሱዋን ኦ ዎዛናይካ ያዮፖ፤ ታን ነ ቆማይ ባደ፥ ሀ ፕልስጼምያና ኦለታና” ያጌዳ።

33 ሳኦል ዳዊታ፥ “ሀ ፕልስጼምያና ኔን ኦለታናዉ ዳንዳያካ፤ አያዉ ጎፐ፥ ኔን ናኣ፤ ሽን ናአተꬃፐ ዶሚደ፥ እ ኦለቲደ ድጬዳ አሳ” ያጌዳ።

34 ሽን ዳዊተ ሳኦላ፥ “ታን ነ ቆማይ ታ አዉዋ ዶርሳቱዋ ሄማይ፤ ጋሙ ዎይ ባባንꬃ ማላትያ ዶአይ ዪደ ዉድያፐ ዶርሳ ኦይቂያ ዎደ፥ 35 አ ካላደ ታን ባደ አ ዶናፐ ዎꬃ አካይ፤ ታኮ ስምያ ዎደ፥ ቡቻ ኦይቃደ፥ ሾጫ ዎꬋይ። 36 ታን ነ ቆማይ ጋሙዋነ ባባንꬃ ዎꬋድ፤ ሀ ቃጻረትቤና ፕልስጼም ደኡዋ ጾሳ ኦላንቻቱዋ ናሴዳ ድራዉ፥ እካ ኡንቱንቱፐ እቱዋዳን ሀናና። 37 ጋሙዋነ ባባንꬃ ጹጉንꬃፐ ታና አሼዳ መꬍና ጎዳይ ሀ ፕልስጼምያ ኩሽያፐካ አሻናዋ” ያጌዳ።

ሳኦል ዳዊታ፥ “ባ፤ መꬍና ጎዳይ ኔናና ግዶ” ያጌዳ።

38 ሄዋፐ ጉይያን፥ ሳኦል ባረ ማዩዋ ዳዊታ ማይዜዳ፤ ዳዊታ ሁጲያን ናሃስያ ብራታ ቆጲያ ዎꬄዳ፤ ናሃስያ ብራታ ኮትያካ ዳዊታ ማይዜዳ። 39 ዳዊተ ባረ ኦላ ማዩዋ ቦላ ማሻ ዳንጬዳ፤ ሀመት በኤዳ፤ ሽን ዳንዳይቤና፤ አያዉ ጎፐ፥ ሄዋ ማላ ማዩዋ ማይ ኤረና።

ሄዋፐ ጉይያን፥ ዳዊተ ሳኦላ፥ “ታን ሀዋ ማላ ማዩዋ ማያደ ሜዘታቤና ድራዉ፥ ሀዋና ባናዉ ዳንዳይከ” ያጊደ ኦላ ማዩዋ ኡባና ቃሬዳ። 40 ዳዊተ ባረ ሄንꬃ ጋትማ ኦይቂደ፥ ሻፋፐ ሙይላ ሹቻ እቼሻቱዋ ማጽ አኪደ፥ ባረ ቃርጪቱዋን የጌዳ፤ ባረ ያምባርሻ ኦይቂደ፥ ጎልያደኮ ማቴዳ።

41 ጎልያደካ ዳዊታኮ ሺቅ ሺቂደ ማታተዳ፤ ጎንዳልያ ቶክያ ብታኒ አ ስንꬃን ደኤ። 42 እ ዳዊታ ትሽ ኦꬅ ጼሊደ፥ ዳዊተ ናኣ ግዴዳዋነ ማላ ሎአነ አርሳ ግዴዳዋ በኢደ ካꬌዳ። 43 ዳዊታ፥ “ኔን ጋትማ ኦይቃደ ታ ቦላ ያናዉ፥ ታና ካና ጋድየ?” ያጌዳ፤ ባረ ጾሳቱዋ ሱንꬃን ዳዊታ ሸቄዳ። 44 እ ቃይካ ዳዊታ፥ “ሃያ፤ ታን ነ አሹዋ ሳሉዋ ካፎቶነ ሳኣ ዶአቶ እማና” ያጌዳ።

45 ዳዊተ ፕልስጼምያ፥ “ኔን ማሻ፥ ቦድያነ ጽንቃ ኦይቃደ ታ ቦላ ያሳ፤ ሽን ታን ኡባፐ ዎልቃማ መꬍና ጎዳ ሱንꬃን፥ ኔን ናሴዳ እስራኤልያ ኦላንቻቱ ጾሳ ሱንꬃን ነ ቦላ ያይ። 46 ሀቼ መꬍና ጎዳይ ኔና ታ ኩሽያን አꬅ እማና፤ ታን ኔና ሾጫና፤ ነ ቆꬍያካ ሙጫ ኦላና። ፕልስጼማ ኦላንቻቱዋ አሃ ሳሉዋ ካፎቱዋዉነ ሳኣ ዶአቶ ታን ሀቼ እማና፤ ያትና፥ እስራኤላን ጾሳይ ደእያዋ ሳኣን ደእያ አሳይ ኡባይ ኤራና። 47 መꬍና ጎዳይ ባረ አሳ አሻናዉ ቶራ ዎይ ማሻ ኮየናዋ ሀዋን ሺቄዳ አሳይ ኡባይ ኤራና፤ አያዉ ጎፐ፥ ኦላይ መꬍና ጎዳዋ። እ ህንተንታ ኡባ ኑ ኩሽያን አꬅ እማና” ያጌዳ። 48 ፕልስጼም ደንዲደ ቢደ፥ ዳዊታና ኦላ ጋከታናዉ ሺቄዳ ዎደ፥ ዳዊተ ኦለትያ ኦላዉ ኤለካ ዎጼዳ። 49 ዳዊተ ባረ ቃርጪትያ ግዶ ኩሽያ የዲደ፥ እት ሹቻ አኪደ ያምባርሻን ዎꬂደ ያምባሪደ፥ ፕልስጼምያ ዴሙዋ ጫዴዳ። ሹቻይ ብታንያዉ ዴሙዋ ግዶ ገሌዳ፤ ያትና፥ ብታኒ ቢታን ጉፋኒደ ኩንዴዳ።

50 ያቲደ ዳዊተ ፕልስጼምያ ያምባርሻንነ ሹቻን ጾኔዳ። ዳዊተ ባረ ኩሽያን ማሻይ ባይናን ፕልስጼምያ ጫዲደ ዎꬌዳ።* 51 ዳዊተ ዎጺደ ቢደ፥ አ ቦላ ከስ ኤቂደ፥ ፕልስጼምያ ማሻ ኦይቂደ ሾኩዋ ግዶፐ ሾድ አኪደ፥ አ ቆꬍያ ሙጨዳ። *

ፕልስጼማ አሳቱ ባረንቱ ቶራ ቃራይ ሀይቄዳዋ በኤዳ ዎደ ባቃቴድኖ። 52 እስራኤልያ አሳይነ ይሁዳ አሳይ ደንዲደ ዋሲደ፥ ፕልስጼማ አሳቱዋ ጋተነ ኤቅሮና ካታማቱዋ ፐንገቱዋ ጋꬃናሽን የደርሴድኖ፤ ፕልስጼማ አሳ አሃይ ጋተነ ኤቅሮና ጋካናዉ፥ ሻእራይማ አፍያ ኦግያን ኡባን ኩንዴዳ። 53 እስራኤልያ አሳይ ፕልስጼማ አሳቱዋ የደርስ ስሚደ፥ ኡንቱንቱ ሺቄዳ ሳኣ ቦንቄድኖ። 54 ዳዊተ ፕልስጼምያ ቆꬍያ የሩሳላመ አሄዳ፤ ሽን ፕልስጼምያ ኦላ ሚሻ ባረ ዱንካንያ ግዶን ዎꬄዳ።

55 ዳዊተ ፕልስጼምያኮ ቢሽን፥ ሳኦል በኤዳ ዎደ፥ ኦላንቻቱ ካፑዋ አባኔራ፥ “አባኔራ፥ ሀ ዎዳላይ ኦ ናኤ?” ያጊደ ኦቼዳ።

አባኔር ሳኦላ፥ “ካዎ፥ ነ ሸምፑ ኤሮ ታን አ ኤርከ” ያጊደ ዛሬዳ።

56 ካት ዛሪደ፥ “ያቶፐ ሀ ዎዳላይ ኦ ናኤንቶነ አነ ኦቻደ ጋካ” ያጌዳ።

57 ዳዊተ ፕልስጼምያ ዎꬊደ ስሜዳዋፐ ጉይያን፥ ሙጬዳ ፕልስጼምያ ሁጲያ ኦይቄዳ ሳና፥ አባኔር አ ሳኦላ ስንꬃ አኪደ አፌዳ። 58 ሳኦል አ፥ “ዎዳላዉ፥ ኔን ኦ ናኤ?” ያጊደ ኦቼዳ።

ሽን ዳዊተ፥ “ታን ቤታልሄምያ ነ ቆማ እሰያ ናኣ” ያጊደ ዛሬዳ።

18

ዳዊታነ ዮናታና

1 ዳዊተ ሳኦላና ሃሳይያዋ ዉርሴዳዋፐ ጉይያን፥ ሳኦላ ናኣ ዮናታን ዳዊታና ዳሮ ማታ ዳቦተꬃ መꬌዳ፤ ዮናታን ዳዊታ ባረ ሁጲያዳን ሲቄዳ። 2 ሄ ጋላሳፐ ዶሚደ፥ ሳኦል ዳዊታ ባረናና ዎꬄዳ፤ ባረ አዉዋ ሶ ጉየ ስመናዳን ድጌዳ። 3 ዮናታን ዳዊታ ባረ ሁጲያዳን ሲቅያ ድራዉ፥ አናና ቃላ ጫቁዋ ጫቀቴዳ። 4 ዮናታን ባረ ማዬዳ ካባ ቃሪደ፥ ባረ ኦላ ማዩዋና፥ ባረ ማሻና፥ ባረ ዎንዳፍያናነ ባረ ሳቂያና እትፐ ዳዊታዉ እሜዳ።

5 ሳኦል ኪቴዳ ኡባባ ዳዊተ ፖሊደ ኦꬅያ ድራዉ፥ ሳኦል ዳዊታ ባረ ኦላንቻቱ ግዶን ጋዳዋ ሱንꬄዳ፤ ሄዌ አሳ ኡባካ አ ኦላንቻቱዋካ ናሸቼዳ።

ሳኦል ዳዊታ ቃናቴዳ

6 ዳዊተ ፕልስጼምያ ጎልያዳ ዎꬍና አሳይ ሶ ስምያ ዎደ፥ ማጫ አሳይ ናሸቻ የꬃ የጺድነ ዱሪደ፥ ካባሩዋ ባቂደነ ዲꬃ ዲጺደ፥ ካትያ ሳኦላ ሞካናዉ እስራኤልያ ካታማቱዋ ኡባቱዋፐ ከሴዳ። 7 ማጫዋንቱ ዱሪደ፥

“ሳኦል ሻኣ ዎꬌዳ፤

ዳዊተ ታሙ ሻኣ ዎꬌዳ”

ያጊደ የጼድኖ። *

8 ሳኦል ሀ የꬃይ ኢትና፥ ሎይꬅ ሀንቀቴዳ፤ ሳኦል ባረ ቆፋን፥ “ዳዊታ፥ ‘ታሙ ሻኣ ዎꬌዳ’ ጊደ፥ ታና፥ ‘እት ሻኣ ዎꬌዳ’ ጌድኖ፤ ያትና፥ ካዉተꬃፐ አትና አዉ አዬ አቴዳዌ?” ያጌዳ። 9 ሄ ጋላሳፐ ዶሚደ፥ ሳኦል ዳዊታ ቃናተ አይፍያን ጼሌዳ።

10 ዎንተꬃ ጋላሳ ኢታ አያናይ ጾሳፐ ኪተቲደ፥ ሳኦላ ኦይቄዳ፤ ሳኦል ባረ ሶን ኤሉመቴዳ። ዳዊተ ሀሮደዋዳን ዲꬃ ዲጼዳ፤ ሳኦል ቶራ ባረ ኩሽያን ኦይቂ ኡቴዳዌ፥ 11 “ዳዊታ ጎዳና ጋꬃደ ስካድ” ጊደ ቶራ ጾንጌዳ። ሽን ዳዊተ ላኡ ጌደ አፐ ሀሌዳ።

12 መꬍና ጎዳይ ሳኦላ አጊደ ዳዊታና ደእያ ድራዉ፥ ሳኦል ዳዊታዉ ያዬዳ። 13 ሄዋ ድራዉ፥ ሳኦል ዳዊታ ባረ ስንꬃፐ ሃሲደ፥ ሻአ ኦላንቻቶ ካፑዋ ከሴዳ። ያትና፥ ዳዊተ ባረ ጭታ ኦላን ካለꬄዳ። 14 መꬍና ጎዳይ ዳዊታና እትፐ ደእያ ድራዉ፥ እ ኦꬅያባይ ኡባይ አዉ እንጀቴዳ። 15 ዳዊተ ኦꬅያባይ ኡባይ ሎይꬅ እንጀትያዋ ሳኦል በኢደ፥ አዉ ሎይꬅ ያዬዳ። 16 ሽን ዳዊተ ኡንቱንታ ኦላን ካለꬅያ ድራዉ፥ እስራኤላነ ይሁዳ አሳይ ኡባይ አ ሲቄድኖ።

17 ሄዋፐ ጉይያን፥ ሳኦል ዳዊታ፥ “ታ ናታ ባይራታ መራባ ሀናሽ፤ ታን ኦ ነዉ ማቸ ኦꬃደ እማና፤ ኔን ምኖ አሳ ግዳ፤ ያታደ መꬍና ጎዳ ኦላ ኦለታ” ያጌዳ። ሳኦል ባረ ዎዛናን፥ “ታን አ ቦችከ፤ ፕልስጼማ አሳቱ አ ዎꬋና” ያጊደ ቆፔዳ። 18 ሽን ዳዊተ ሳኦላ፥ “ካትያና ቦሎታናዉ ታን ኦኔ? ታ ሶ አሳይካ አዬ? ዎይ ታ አዉዋ ያራይካ እስራኤልያ አሳ ግዶን አዬ?” ያጌዳ። 19 ሽን ሳኦላ ናታ መራባ ዳዊታው እመትያ ዎዲ ጋክና፥ ማሆላ ካታማፐ ዬዳ፥ አድሪኤላ ጌተትያ እት ብታንያዉ እመታዱ።

ዳዊተ ሳኦላ ናቶ አኬዳ

20 ግዶፐነ፥ ሳኦላ ናታ ሚካላ ዳዊታ ሲቃዱ፤ ሳኦል ሄዋ ስሲደ ናሸቴዳ። 21 እ ባረ ዎዛናን፥ “አዉ ጲረ ግዳና ማላነ ፕልስጼማ አሳቱ አ ዎꬋና ማላ፥ ታን ሚካሎ ዳዊታዉ እማና” ያጊደ ቆፔዳ። ሄዋ ድራዉ፥ ሳኦል ዳዊታ፥ “ኔን ታናና ቦሎታናዉ ሀዌ ነዉ ላኤንꬆ ካጫ” ያጌዳ።

22 ቃይካ ሳኦል ባረ ቆማቱዋ ጼሲደ፥ “ካቲ ኔናን ናሸቴዳ፤ አ ቆማቱ ኡባይካ ኔና ዶሲኖ፤ ሀእ ኔን ካትያና ቦሎታ ያጊደ ጹራን ዳዊታዉ ኦድተ” ያጊደ አዛዜዳ።

23 ኡንቱንቱ እ ጌዳዋዳንካ ዳዊታዉ ኦዴድኖ፤ ሽን ዳዊተ ኡንቱንቶ፥ “ካትያና ቦሎታናዌ ህንተንቶ ላፋባ ማላቲየ? ታን ህዬሳነ ኤረተና አሳ” ያጊደ ዛሬዳ።

24 ሳኦላ ቆማቱ ዳዊተ ጌዳዋ ሳኦላዉ ኦዴድኖ። 25 ሳኦል ባረ ቆማቱዋ፥ “ዳዊታው ሀዋዳን ያጊደ ኦድተ፤ ‘ካቲ ባረ ሞርከቱዋ ሀሉዋ ከሳናዉ ጼቱ ፕልስጼማ አሳቱዋ ቃራቱዋፐ አትና፥ ኔፐ ሀራ ጭሎሻ ኮየና’ ያግተ” ያጌዳ። ሳኦል ሄዋ ጌዳዌ፥ “ዳዊተ ፕልስጼማቱዋ ኩሽያን ሀይቆ” ጊደ ቆፔዳ ድራሳ።

26 ሳኦላ ቆማቱ ሳኦል ጌዳዋ ዳዊታዉ ኦዴድኖ፤ ካትያና ቦሎትያዌ ዳዊታ ናሸቼዳ። ሄዋ ድራዉ፥ ቡላቻ ጋላሳይ ጋካናፐ ካሰቲደ፥ 27 ዳዊተነ አ አሳይ ደንዲደ ቤድኖ፤ ፕልስጼማቱዋፐ ላኡ ጼቱ አሳ ዎꬌድኖ። ዳዊተ ካትያና ቦሎታናዉ ሄ አሳቱዋ ቃራቱዋ አሂደ፥ ካዎ ኩመንꬃ ፓይዲደ ሼዳ። ሄዋ ድራዉ፥ ሳኦል ባረ ናቶ ሚካሎ ዳዊታዉ እሜዳ።

28 ሳኦል መꬍና ጎዳይ ዳዊታና እትፐ ደእያዋነ አ ናታ ሚካላ ዳዊታ ሲቅያዋ ኤሬዳ። 29 ሄዋ ድራዉ፥ ሳኦል ዳዊታዉ ካሰዋፐ አꬂደ ያዬዳ። ሳኦል ባረ ደኡዋ ላይꬃ ኡባን ዳዊታዉ ሞርከ ግዴዳ።

30 ፕልስጼመ ካፓቱ ኦለታናዉ ከስያዋ አግበይክኖ፤ ሽን ኦላዉ ከሴዳ ፓይዱዋ ኡባን ሳኦላ ጋዳዋቱ ኡባፐ ጾኑ ሀንያዌ ዳዊተሳ፤ ሄዋ ድራዉ፥ እ ኤረቴዳ አሳ ግዴዳ።

19

ሳኦል ዳዊታ የደርሱዋ ዶሜዳ

1 ሳኦል ባረ ናኣ ዮናታናዉነ ባረ ቆማቱዋ ኡባዉ፥ “ዳዊታ ዎꬍተ” ያጊደ ኦዴዳ፤ ሽን ሳኦላ ናአይ ዮናታን ዳዊታ ሎይꬅ ሲቄዳ። 2 ሄዋ ድራዉ፥ ዮናታን ዳዊታዉ ሀዋዳን ያጊደ ኦዴዳ፤ “ታ አዉ ሳኦል ኔና ዎꬋናዉ ኮዬ፤ ዎንት ጉራ ነዉ ናገታ፤ እት ሳኣን ቆሰታደ ደአሻ። 3 ታን ታ አቡና ባደ፥ ኔን ቆሰቴዳ ጋደን ኤቃና፤ ታን ነባ አዉ ኦዳደ፥ አፐ ስሴዳባ ነዉ ኦዳና” ያጌዳ።

4 ዮናታን ዳዊተዋ ናሺደ፥ ባረ አዉዋ ሳኦላ ሀዋዳን ያጌዳ፤ “ካቲ ባረ ቆማ ዳዊታ ናቆፖ፤ አያዉ ጎፐ፥ እ ኔና ናቂቤና፤ እ ኦꬄዳባይ ኔና ሎይꬅ ጎኤዳ። 5 እ ፕልስጼምያ ዎꬍያ ዎደ ባረ ሸምፖ ቃረትቤና። መꬍና ጎዳይ እስራኤልያ ኡባዉ ዎልቃማ ጾኑዋ እሜዳ፤ ሄዋ በኣደ ኔንካ ናሸታዳ። ያትና፥ ኔን ጌሻ አሳ ናቃናዉ አያዉ ቆፓይ? ጋሱ ባይናን ዳዊታ ዎꬋናዉ አያዉ ኮያይ?” ያጌዳ።

6 ሳኦል ዮናታን ኦዴዳዋ ስሲደ፥ “መꬍና ጎዳይ ኤሮ፥ ታን ዳዊታ ዎꬍከ” ያጊደ ጫቄዳ።

7 ዮናታን ዳዊታ ጼሲደ፥ ሃሳዬዳዋ ኡባ ኦዴዳ። ያቲደ ዳዊታ ሳኦላኮ አሄዳ፤ ዳዊተ ሳኦላና ካሰዋዳንካ ደኤዳ።

8 ሀራ ኦላይካ ደንዴዳ፤ ዳዊተ ከሲደ ፕልስጼማ አሳቱዋና ኦለቴዳ፤ ኡንቱንታ ዎልቃማ ሾቻ ሾጭና፥ ኡንቱንቱ አ ስንꬃፐ ባቃቴድኖ።

9 ሄዋፐ ስሚደ፥ ሳኦል ቶራ ኦይቂደ ባረ ሶን ኡት ደእሽን፥ ኢታ አያናይ መꬍና ጎዳፐ ኪተቲደ አ ኦይቄዳ። ያትና፥ ዳዊተ ዲꬃ ዲጽሽን፥ 10 ሳኦል ዳዊታ ጎዳና ጋꬂደ ዳንꬃናዉ (ኦይꬃናዉ) ቶራ ጾንጌዳ፤ ሽን ዳዊተ አፐ ሀሌዳ፤ ቶራይ ጎዳን ኤቄዳ። ሄ ጋላሳ ቃማ ዳዊተ ባቃቲደ ከስ አኬዳ።

11 ሄዋፐ ጉይያን፥ “ዳዊታ ጎልያ ናጊደ፥ ጉራ አ ዎꬍተ” ያጊደ ሳኦል አሳ ዳዊታ ሶ ኪቴዳ።

ያትና፥ ዳዊታ ማቻታ ሚካላ፥ “ሀቼ ቃማ ኔን ነ ሸምፑዋ አሻና ꬋዮፐ፥ ዎንት ሀይቃሳ” ያጋደ ዳዊታዉ ኦዳዱ። * 12 ሚካላ ዳዊታ ማስኮትያና ዎꬃዱ፤ ዳዊተ ባቃቲደ ከስ አኬዳ። 13 ሚካላ ሶ ምስልያ አካደ አርሳን ግስሳዱ፤ ሁጲሳና ዴሻ እስክያ ዎꬃዱ፤ ያታደ አፍላ ማይዛዱ።

14 ዳዊታ ኦሞዲደ አሀና ማላ፥ ሳኦል አሳ ኪቴዳ፤ ሚካላ፥ “ዳዊተ ሳከቴዳ” ያጋዱ።

15 ሄዋፐ ጉይያን፥ ዳዊታ በአና ማላ፥ ሳኦል ሄ አሳቱዋ ጉየ ኪቲደ፥ ሀዋዳን ያጌዳ፤ “ታን ዳዊታ ዎꬋናዳን አ አርሳና ቶኪደ አኪደ አህተ” ያጌዳ። 16 ሽን አሳቱ ሶ ገልያ ዎደ፥ ሄ ሶ ምስሊ አርሳን ግሴዳዋ ደሜድኖ፤ አ ሁጲሳና ዴሻ እስኪ ደኤ።

17 ሳኦል ሚካሎ፥ “ኔን አያዉ ሀዋዳን ኦꬃደ ታና ጭማድ? ታ ሞርኪ ከስ አካናዳን አያዉ ባቃትሳዲ?” ያጌዳ።

ሄዋፐ ጉየ ሚካላ፥ “እ ታና፥ ‘ታና ከሳደ የዳ፤ ህና ꬋዮፐ፥ ታን ኔና ዎꬋና’ ያጌዳ” ያጋደ ዛራዱ።

18 ዳዊተ ባቃት አቲደ፥ ራማን ደእያ ሳሜላኮ ቤዳ፤ ሳኦል ባረና ኦꬄዳ ኡባባ ሳሜላዉ ኦዴዳ። እነ ሳመል ራማን ደእያ ናዮታ ግያ ሳኣን ቢደ ኡቴድኖ። 19 ሳኦል፥ “ዳዊተ ራማን ደእያ ናዮታን ደኤ” ያግያዋ ስሴዳ። 20 ዳዊታ ኦሞዳና ማላ፥ አሳ ያ ኪቴዳ። ሽን ትምቢትያ ኦድያዋንቱ ጭታይ ትምቢትያ ኦድሺንነ ሳሜልካ ኤቂደ ኡንቱንታ ካለꬅሽን ኡንቱንቱ በኤዳ ዎደ፥ ሳኦል የዴዳ አሳ ቦላ ጾሳ አያናይ ዎꬌዳ፤ ኡንቱንቱካ ትምቢትያ ኦዴድኖ። 21 ሳኦል ሄዋ ስሴዳ ዎደ፥ ሀራ አሳ የዴዳ፤ ኡንቱንቱካ ቃይ ትምቢትያ ኦዴድኖ። ሳኦል ሄዘንꬆ አሳ የዴዳ፤ ሄዋንቱካ ትምቢትያ ኦዴድኖ። 22 ያትና፥ እ ባረ ሁጲያዉ ራማ ባናዉ ደንዴዳ፤ ቢደ ሴኩን ደእያ ዎልቃማ ኦላ ጋኬዳ፤ “ሳመልነ ዳዊተነ ሀቃን ደኢኖ?” ያጊደ ኦቼዳ።

ኡንቱንቱ፥ “ህን ራማን ደእያ ናዮታን ደኢኖ” ያጊደ ዛሬድኖ።

23 ሄዋ ድራዉ፥ ሳኦል ራማን ደእያ ናዮታ ቤዳ፤ ቃይ ጾሳ አያናይ አ ቦላካ ዎꬌዳ፤ ራማን ደእያ ናዮታ ጋካናዉ፥ ትምቢትያ ኦዲደ ቤዳ። 24 ብ ጋኪደ፥ ባረ ማዩዋ ቃሪደ፥ ሳመላ ስንꬃን ትምቢትያ ኦዴዳ፤ ሄ ጋላሳ ኡባነ ቃማ ኡባ ካሎ ግሴዳ። አሳይ፥ “ሳኦለካ ትምቢትያ ኦድያዋንቱ ዛቴየ?” ጉሳይ ሀዋሳ። *

20

ዮናታን ዳዊታ ማዴዳ

1 ሄዋፐ ጉይያን፥ ዳዊተ ራማን ደእያ ናዮታፐ ባቃቲደ፥ ዮናታናኮ ቤዳ፤ ዮናታና፥ “ታን አይ ኦꬃድታ? ታ ባይዙ አዬ? ነ አዉ ታና ዎꬋናዉ ኮይያዌ፥ ታን አ ዋታ ቆሂኔ?” ያጊደ ኦቼዳ።

2 ዮናታን፥ “ሄዌ ኔፐ ሃኮ! ኔን ሀይቃካ። በአ፥ ጉꬃባ ግዲና፥ ግታባ ግዲና፥ ታ አዉ ታዉ ኦደናን ደኢደ አያነ ኦና። ታ አዉ ሀ የዉዋ ታፐ አያዉ ቆስ? ሄዋዳን ግደና!” ያጊደ ዛሬዳ።

3 ሽን ዳዊተ ዮናታና፥ “ኔን ታና ሲቅያዋ ነ አዉ ሎይꬅ ኤሬዳ፤ ነ አዉ ባረዉ፥ ‘ዮናታን ሀ የዉዋ ኤሮፐ እ ካዮታና!’ ያጌዳ። ሽን መꬍና ጎዳይ ኤሮ፤ ነ ሸምፑ ኤሮ፤ ታፐነ ሀይቁዋፐ ግዱዋን መጽ እት ታንጉ አቴዳ” ያጊደ ጫቄዳ።

4 ዮናታን፥ “ኔን ኪተታ ጌዳዋ አያነ ታን ነዉ ኦꬃና” ያጌዳ።

5 ሄዋፐ ጉየ ዳዊተ ሀዋዳን ያጌዳ፤ “ስሳ፥ ዎንት አግና ጼሩዋ ቦንችያ ጋላሳ፤ ታን ካትያና ቁማ ማና ኮሼ። ሽን ታን ባደ ዎንት ፔሽና ኦማርስ ጋካናዉ፥ ጋደን ቆሰታና። * 6 ነ አዉ ታና ኮዮፐ፥ ኔን አ፥ ‘ዳዊተንቱ ሶ አሳይ ኡባይ ላይꬃ ያርሹዋ ያርሽያ ዎደ ግድያ ድራዉ፥ ቤተሌመ ባረ ካታማ ኤለካ ባና ጊደ፥ ታና ኦቺደ ቤዳ’ ያጋ። 7 ሄዋፐ ጉየ እ፥ ‘ያኖፐ ሎአ’ ያጎፐ፥ ታዉ ነ ቆማዉ ሳሮ፤ ሽን እ ሀንቀቶፐ፥ እ ታና ቆሀናዉ ባረ ቆፋ ቃቼዳዋ ሄዋን ኤራ። 8 ኔና ግዶፐ፥ ኔን ታዉ ነ ቆማዉ ሎኦባ ኪተታ፤ አያዉ ጎፐ፥ ኔን ታናና ነ ቆማና መꬍና ጎዳ ስንꬃን ጫቀታዳ። ሽን ታናን ባይዙ ደኦፐ፥ ታና ኔን ዎꬋ! ነ አዎ ታና አꬃ እሞፓ” ያጌዳ።

9 ዮናታን፥ “ሄዌ ኔፐ ሃኮ! ታ አዉ ኔና ቆሀናዉ ባረ ቆፋ ቃቼዳዋ ታን ኤሬደንቶ፥ ነዉ ኦድክታየ?” ያጊደ ዛሬዳ።

10 ሄዋፐ ጉየ ዳዊተ፥ “ነ አዉ ነዉ ኢታ ዛሩዋ ዛሮፐ፥ ታዉ ኦዳናዌ ኦኔ?” ያጊደ ኦቼዳ።

11 ዮናታን፥ “ሃያ፤ ጋደ ቦይተ” ያጌዳ፤ ያትና፥ ላአቱካ ጋደ ቤድኖ።

12 ዮናታን ዳዊታ ሀዋዳን ያጌዳ፤ “መꬍና ጎዳይ እስራኤልያ ጾሳይ ኤሮ፥ ታን ዎንት ፔሽና ታ አዉዋ ቆራና። እ ነዉ ሎኡዋ ቆፖፐ፥ ታን ኪታደ ኔና ኤርሳና። 13 ሽን ታ አዉ ኔና ቆሀናዉ ኮዬዳዋ ግዶፐ፥ ቃይ ሄዋ ታን ኔና ኤርሰናን አጎፐነ ኔና ሳሩዋን ሞይዛ የደናን አጎፐ፥ መꬍና ጎዳይ ታዉ ኢቶ! መꬍና ጎዳይ ታ አቡና እትፐ ግዴዳዋዳን ኔናናካ እትፐ ግዶ። 14 ታና አሳይ ዎናዳን ታ ደኡዋ ላይꬃ ኡባን አገና ሲቁዋ፥ መꬍና ጎዳዋ ማላ ታዉ ኪተታ። 15 ቃይ ጎዳይ ዳዊታ ሞርከቱዋ ኡባ ጋድያፐ ꬎቆሌዳ ዎደካ፥ ታ ጎልያ አሳፐ ነ ሲቁዋ ሃሶፓ” ያጌዳ። *

16 ሄዋ ድራዉ፥ ዮናታን፥ “መꬍና ጎዳይ ዳዊታ ሞርከቱዋ ኦቾ” ያጊደ ዳዊታ ጎልያ አሳና ቃላ ጫቁዋ ጫቀቴዳ። 17 ዮናታን ዳዊታ ባረ ሁጲያዳን ሲቄዳ ድራዉ፥ “ኔን ታና ቱሙ ሲቅያዋ ቆንጭሳናዉ አነ ታዉ ላኤንꬁዋ ጫቃ” ያጊደ ጫቂሴዳ።

18 ሄዋፐ ጉይያን፥ ዮናታን ዳዊታ፥ “ዎንታ አግና ጼሩዋ ቦንችያ ጋላሳ፤ ኔን ኡትያ ሳአይ መላ ደኦፐ፥ ኔን ባይናዌ ኤረታናዋ። 19 ዎንት ፔሽና ኦማርስ ባደ፥ ሀ መቱ ዶሜዳ ጋላስ ኔን ቆሰቴዳ ሳኣን ቆሰታ፤ ቆሰታደ ኤጸላ ግያ ዛላፐ ጉየና ታካሻ። 20 ታን አየንቶ ጾንግያዋ ማላታደ፥ አ ምይያና ሄዙ ፖꬃቱዋ ዎንዳፍያን ዱካና። 21 ሄዋፐ ጉይያን፥ ታ ቆማ፥ ‘ባደ ዙበቱዋ ኮያ’ ያጋደ ኪታና፤ ታን አ ኪታደ፥ ‘በአ፤ ዙበቱ ኔፐ ሀ ባጋና ደኢኖ፤ ታኮ አካደ ያ’ ያግያዋ ግዶፐ፥ ሃያ፤ አያዉ ጎፐ፥ መꬍና ጎዳይ ኤሮ፥ ነዉ ሳእ ሳሮ፤ ኔና አያይነ ቦቼና። 22 ሽን ታን ታ ቆማ፥ ‘በአ፤ ዙበቱ ኔፐ ህን ባጋና ደኢኖ’ ያግያዋ ግዶፐ፥ ኔን አጋደ ባ፤ አያዉ ጎፐ፥ መꬍና ጎዳይ ኔና ዎራ የዴዳ። 23 ኔንነ ታን ሃሳዬዳ ቃላ ጫቁዋ ግዶፐ፥ ሄዎ ኔፐነ ታፐ ግዱዋን መꬍና ጎዳይ መꬍናዉ ማርካ” ያጌዳ።

24 ሄዋ ድራዉ፥ ዳዊተ ጋደን ቆሰቴዳ። አግና ጼሩዋ ቦንችያ ጋላሳይ ጋኬዳ ዎደ፥ ካትያ ሳኦል ቁማ ማናዉ ዬዳ። 25 ሀሮደ ባረ ኡትያ ሳኣን ጎዳ ላንቂያን ኡቴዳ፤ ዮናታን አፐ ስንꬃ ባዙዋን ኡቴዳ፤ አባኔር ሳኦላ ላንቂያን ኡቴዳ፤ ሽን ዳዊታ ሳአይ መላ ደኤ። 26 ሳኦል ሄ ጋላሳ አይነ ግቤና፤ አያዉ ጎፐ፥ ሳኦል፥ “ዳዊተ አየንቶ ሀኔዳ፤ ሄ ጋላሳ ቦንቼናዳን ቱኔዳ፤ ቱማ እ ቱኔዳ” ያጊደ ቆፔዳ። 27 ሽን ዎንተꬃ ጋላስካ፥ አግናዉ ላኤንꬆ ጋላስ ዳዊታ ሳአይ መላ ደኤ። ሳኦል ባረ ናኣ ዮናታና፥ “እሰያ ናአይ ዝኖካ ሀችካ ቁማ ማናዉ አያዉ ይቤኔ?” ያጊደ ኦቼዳ።

28 ዮናታን፥ “ዳዊተ ቤተሌመ ባና ጊደ ታና ኦቼዳ፤ 29 እ ታንካ፥ ‘ኑ ጎልያ አሳይ ካታማን ያርሹዋ ያርሽያ ድራዉነ ታ እሻይካ ታና አዛዜዳ ድራዉ፥ ሀይ ታና የዳርኪ፤ ኔን ታና ሲቅያዋ ግዶፐ፥ አነ ታን ታ እሻቱዋ በአናዉ ባይ’ ያጌዳ። ካትያ ማዳፐ ማናዉ እ ይቤናዌ ሄዋ ግሻሳ” ያጊደ ዛሬዳ።

30 ሳኦል ዮናታና ቦላ ሀንቁዋ ኤጽ ከሲደ ሀዋዳን ያጌዳ፤ “ላ ጌላነ ማካላንቻ ምሽራት ናአዉ፥ ኔን ነ ሁጲያዉ ካዉሻናዉነ ኔና የሌዳ ነ ዳዮ ካዉሻናዉ ኔን እሰያ ናኣ ባጋ ግዴዳዋ ታን ኤርክታየ? 31 እሰያ ናአይ ሀ ሳኣ ቦላን ደኤዳ ፔሻን ኡባን ኔን ዎይ ነ ካዉተꬃይ ኤቀና። ሀእ ኪታደ ታዉ አ አሂሳ፤ አያዉ ጎፐ፥ እ ሀይቃናዉ በሰ” ያጌዳ።

32 ሄዋፐ ጉየ ዮናታን ባረ አዉዋ ሳኦላ፥ “እ አያዉ ሀይቂ? እ ኦꬄዳባይ አዬ?” ያጊደ ኦቼዳ።

33 ሽን ሳኦል ዮናታና ዎꬋናዉ ቶራ አ ቦላ ጾንጌዳ። ሄዋ ድራዉ፥ ዮናታን ባረ አዉ ዳዊታ ዎꬋናዉ ቆፋ ቃቼዳዋ ኤሬዳ። 34 ሀንቁዋ ኤጸቲደ ማዳፐ ደንዴ ኤቄዳ፤ ባረ አዉ ዳዊታ ካዉሼዳ ድራዉ ዮናታን ካዮቲደ፥ ሄ አግናዉ ላኤንꬆ ጋላሳ ምቤና።

35 ዎንታ ዮናታን ዳዊታና ጋከታናዉ ጋደ ቢደ ባረናና እት ያላጋ ናኣ አኪደ ቤዳ። 36 ዮናታን ናኣ፥ “ታን ዎንዳፍያን ዱክያ ዙበቱዋ ዎጻደ ኮያ” ያጌዳ፤ ሄዋፐ ጉይያን ናአይ ዎጽያ ዎደ፥ ዙቢያ ሄፍንꬃ ዱኬዳ። 37 ናአይ ዮናታና ዙቢ ዎꬌዳ ሳኣ ጋኬዳ ዎደ፥ ዮናታን ናኣ ጼሲደ፥ “ዙቢ ኔፐ ህን ባጋና ደኤኔ?” ያጌዳ። 38 ቃይካ ዮናታን ናኣ፥ “ኤሌላ፤ ኤሌላደ ባ፤ ኤቆፓ!” ያጊደ ባረ ቃላ ꬎቁ ኦꬂደ ኦዴዳ። ሄ ናአይ ዙቢያ ማጺደ አኪደ፥ ባረ ጎዳኮ አሄዳ። 39 ናአይ ሀ የዉዋ አይነ ኤረና፤ ዮናታናነ ዳዊታ ጻላላይ ኤሪኖ። 40 ዮናታን ባረ ኦላ ሚሻ ናአዉ እሚደ፥ “ቶካ አካደ ካታማ አፋ” ያጌዳ።

41 ናአይ ቤዳዋፐ ጉይያን፥ ዳዊተ ሄ ዛላ ጉየፐ ከሴዳ፤ ዮናታና ስንꬃን ጉልባቲደ፥ ባረ ዴሙዋ ቢታ ቦሽሲደ ሄዙ ገደ ጎይኔዳ። ሄዋፐ ጉይያን፥ እቱ እቱዋና የረቲደ ዬኬድኖ፤ ሽን ዳዊተ ዮናታናፐ አꬉዋ ዬኬዳ።

42 ዮናታን ዳዊታ፥ “ሳሮ ባ፤ ‘ነ ግዶንነ ታ ግዶን፥ ነ ዘረꬃ ግዶንነ ታ ዘረꬃ ግዶን፥ መꬍና ጎዳይ መꬍናዉ ማርካ ግዶ’ ያጊደ ኑን ላኡ መꬍና ጎዳ ሱንꬃን ጫቀዶ” ያጌዳ። ሄዋፐ ጉይያን፥ ዳዊተ ደንዲደ ቤዳ፤ ዮናታንካ ካታማ ጉየ ስሜዳ።

21

ዳዊተ ሳኦላፐ ባቃቴዳ

1 ዳዊተ ቄስያ አብመሌካኮ ኖባ ካታማ ቤዳ፤ አብመሌክ ዳዊታና ጋከታናዉ ኮኮሪደ ዪደ፥ “ኔን አያዉ ኔረካ ደአይ? አያዉ ሀራ አሳይ ኔናና ደኤኔ?” ያጊደ ኦቼዳ። *

2 ሽን ዳዊተ ቄስያ አብመሌካ፥ “ካቲ ታና፥ ‘ታን ኔና ኪቴዳ የዉዋነ አዛዜዳ አዛዙዋ ኦንነ ኤሮፖ’ ያጊደ ታና እትባ አዛዜዳ። ታ አሳቱ እት ሳኣን ታናና ጋከታናዳን ኦዳድ። 3 ሀእ ነ ኩሽያን አያይ ደኢ? እቼሹ ባሸ ኡክꬃ ዎይ ደኤዳዋ አያነ ታዉ እማርኪ” ያጌዳ።

4 ሄዋፐ ጉየ ቄሲ ዳዊታ፥ “አሳይ ኡባይ ምያ ኡክꬃይ ታዉ ባዋ፤ ሽን ጌሻ ኡክꬃይ ደኤ፤ ሄ አሳቱ ባረና ማጫ አሳፐ ናጌዳዋ ግዶፐ፥ ኡንቱንቱ ማናዉ ዳንዳዪኖ” ያጌዳ።

5 ሄዋፐ ጉየ ዳዊተ ቄስያ፥ “ቱማ ኑን ሀ ኪታው ከሶ ሳፐ ዶሚደ፥ ማጫ አሳፐ ናገቴዶ፤ ሀራይ አቶ ጌሻ ግደና ኪታ ዎደካ ኡንቱንቱ አሳተꬃይ ጌሻ፤ ሀቼ ኡባ አꬊደ ጌያናዉ ኮሸኔ!” ያጌዳ። 6 ሄዋ ድራዉ፥ ቄሲ ዳዊታዉ ጌሻ ኡክꬃ እሜዳ፤ አያዉ ጎፐ፥ ቄስያዉ ደእያዌ ሆእያ ኡክꬃ አ ሳኣን ዎꬃናዉ መꬍና ጎዳ ስንꬃፐ ደንꬄዳ ጌሻ ኡክꬃ ጻላላ። *

7 ሳኦላ ቆማቱዋፐ እት ብታኒ ሄ ጋላሳ መꬍና ጎዳ ስንꬃን ናጊደ ደኤ፤ አ ሱንꬃይ ዶይቃ፤ እ ኤዶማ ቢታ አሳ፤ ሳኦላ መህያ ሄምያዋንቶ እ ካፑዋ።

8 ዳዊተ አብመሌካ፥ “ቶራይ ዎይ ማሻይ ነዉ ደአንዴሻ? ካትያ ኪታይ ኤሌልሶ ድራዉ፥ ታን ታ ማሻ ዎይ ሀራ ኦላ ሚሻ አሀበይከ” ያጊደ ኦቼዳ።

9 ሽን አብመሌክ፥ “ኔን ኤላ ዛንጋራን ዎꬌዳ ፕልስጼምያ ጎልያዳ ማሻይ ሀዋን ደኤ፤ ጩርቃን እ ጻጸቲደ፥ ኤፉድያ ጌተትያ ማዩዋፐ ጉየ ባጋና ደኤ። ኔን ኮይያዋ ግዶፐ አ አካ፤ አፐ አትና፥ ሀራ ማሻይ ሀዋን ባዋ” ያጊደ ዛሬዳ።

ሄዋፐ ጉየ ዳዊተ፥ “ሄዋ ማላ ሀራ ማሻይ ባዋ፤ አ ታዉ ሀማ” ያጌዳ። *

10 ሄ ጋላስ ዳዊተ ደንዲደ፥ ሳኦላፐ ባቃቲደ፥ ጋተ ካታማ ካትያ አኪሻኮ ቤዳ። 11 ሽን አኪሻ ኦሳንቻቱ፥ “ሀዌ ዳዊተ ባረ ቢታን ካትያ ግደኔየ? ቃይ ማጫ አሳቱ የጺድነ ዱሪደ፥ ‘ሳኦል ሻኣ ዎꬌዳ፤ ዳዊተ ታሙ ሻኣ ዎꬌዳ’ ያጊደ ሳቤዳ ብታንያ ግደኔየ?” ያጌድኖ። *

12 ዳዊተ ኡንቱንቱ ሃሳያ ባረ ዎዛናን ኦይቂደ፥ ጋተ ካትያ አኪሻ ሎይꬅ ያዬዳ። * 13 ሄዋ ድራዉ፥ ዳዊተ ኡንቱንቱ ስንꬃን ዎዛናይ ቦሸቴዳ አሳ ማላቴዳ፤ ኡንቱንቱ አ ኦይቃና ሀንያ ዎደ፥ ጎይያዋዳን ካረ ፐንግያ እፍꬃ ቃጨረꬄነ ቡቻና ዱገ ዛሪደ ሳሱዋ ሎካዬ። * 14 አኪሽ ባረ ኦሳንቻቶ፥ “በእተ፤ ሀዌ ብታኒ ጎዬ። ህንተንቱ አያዉ አ ታኮ አሄድቴ? 15 ሀ ብታኒ ታ ስንꬃን ጎያናዳን ህንተንቱ አሄዳዌ፥ ታ ማታን ሀራይ ጎይያዌ ꬋይነየ? ሀ ብታኒ ታ ሶ ገላናዉ በሲየ?” ያጌዳ።

22

ቄሳቱ ዋ ዎꬌድኖ

1 ዳዊተ ጋተ ካታማፐ ባቃቲደ፥ አዱላማ ካታማ ማታን ደእያ ጎንጎሉዋ ቤዳ፤ አ እሻቱዋነ አ አዉዋ ሶ አሳይ ኡባይ ሄዋ ስሴዳ ዎደ፥ ኡንቱንቱ ያ ዱገ አኮ ዎꬌድኖ።* 2 መቶቴዳዋንቱ፥ ዎይ አጩዋን ገሌዳዋንቱ፥ ዎይ ሳአይ ኢቴዳዋንቱ ኡባቱ ዳዊታኮ ሺቄድኖ፤ እ ኡንቱንቶ ካፑዋ ግዴዳ። እት ኦይዱ ጼቱዋ ግድያ አሳይ አናና ደኤ።

3 ዳዊተ ሄ ሳፐ ደንዲደ፥ ሞኣበን ደእያ ምጽጳ ቤዳ፤ ሞኣበ ካትያ፥ “ጾሳይ ታዉ ኦꬃናባ ታን ኤራና ጋካናዉ ታ አቶነ ታ አዉዋ ነ ማታን ዎꬅሳርኪ” ያጊደ ዎሴዳ። 4 ሄዋ ድራዉ፥ ዳዊተ ኡንቱንታ ሞኣበ ካትያ ማታን ዎꬄዳ፤ ጌሱዋ ግዶን ዳዊተ ቆሰት ኡቴዳ ዎደ ኡባን ኡንቱንቱ ካትያ ማታን ደኤድኖ።

5 ሄዋፐ ጉይያን፥ ትምቢትያ ኦድያ ጋድ ዳዊታኮ ዪደ፥ “ጌሱዋ ግዶን ጋምኦፓ፤ ሀ ሳፐ ደንዳደ ይሁዳ ጋድያ ባ” ያጌዳ፤ ዳዊተ ሄ ሳፐ ሄረታ ዎራ ቤዳ።

6 ዳዊተነ አ አሳይ ቤቴዳዋ ሳኦል ስሴዳ፤ ሳኦል ግብኣ ካታማ ማታን ደእያ ደርያን፥ ታማርስካ ጌተትያ ምꬃ ጋርሳን ቶራ ኦይቂደ ኡቴዳ፤ አ ኦሳንቻቱ አ ዶዲደ ኤቄድኖ። 7 ሳኦል ኡንቱንታ፥ “ህንተንቶ፥ ቢንያማ አሳቶ፥ ስስተ! እሰያ ናአይ ጎሻነ ዎይንያ ቶክያ ሳኣ ህንተንቱ ኡባዉ እማኔ? ሻላቃቱዋነ ጼቱዋ ካፓቱዋ ኦꬂደ ህንተንታ ሱንꬃኔ? 8 ህንተንቱ ኡባይ ታ ቦላ ማቀቴድታ፤ ታ ናአይ እሰያ ናኣና ቃላ ጫቁዋ ጫቀቴዳዋ ኦንነ ታዉ ኦድቤና። ህንተፐ እት አሳይነ ታዉ ቃረተና፤ ሀቼዋዳንካ ታ ናአይ ታ ቆማ ታና ዎꬍሳናዉ ደንꬄዳዋ ኦንነ ታዉ ኦድቤና” ያጌዳ።

9 ሳኦላ ኦሳንቻቱዋና ኤቄዳ ኤዶምያ ዶይቅ ሳኦላ፥ “እሰያ ናአይ አህጹባ ናኣ አብመሌካኮ ኖባ ካታማ ቤዳዋ ታን በኣድ። * 10 አብመሌክ ዳዊተ ኦꬃናባ መꬍና ጎዳ ኦቼዳ፤ ያቲደ ዳዊታዉ ሽንቃ እሜዳ፤ ቃይ ፕልስጼምያ ጎልያዳ ማሻካ አዉ እሜዳ” ያጌዳ።

11 ሄዋፐ ጉይያን፥ አህጹባ ናኣ ቄስያ አብመሌካነ ኖባ ካታማን ቄሳቱዋ ግዲደ ደእያ አ አዉዋ ሶ አሳ ኡባ ካቲ ጼስስና፥ ኡንቱንቱ ካትያኮ ዬድኖ። 12 ሳኦል አብመሌካ፥ “አህጹባ ናአዉ፥ ስሳ” ያጌዳ።

አብመሌክ፥ “ኤሮ ታ ጎዳዉ” ያጌዳ።

13 ሳኦል አ፥ “ኔንነ እሰያ ናአይ ታ ቦላ አያዉ ማቀቴድተ? ኔን አዉ ኡክꬃነ ማሻ እማደ፥ እ ታና ዎꬋናዉ ደንዳና ማላ፥ አዉ ጾሳ አያዉ ኦቻዲ?” ያጌዳ።

14 አብመሌክ ካትያ፥ “ነ ቆማቱዋ ኡባ ግዱዋን ዳዊተዳን አማነትያዌ፥ ካትያና ቦሎቴዳዌ፥ ኔና ናግያዋንታ አዛዝያዌነ ነ ሶ አሳ ግዶን ሎይꬅ ቦንቼትያዌ ሀራይ ኦኔ? 15 ታን አዉ ጾሳ ኦችሽን፥ ሀዌ ታዉ ኮይሮ? ግደና! ካትያዉ፥ ታና ነ ቆማ ዎይ ታ አዉዋ ሶ አሳ ኡባ አይነ ሞቶፓ፤ አያዉ ጎፐ፥ ታን ነ ቆማይ ሀ የዉዋ ጉꬃ ግድና ዎልቃማ ግድናካ ሙለ ኤርከ” ያጌዳ።

16 ካቲ፥ “አብመሌካ፥ ኔንነ ነ አዉዋ ጎልያ አሳይ ኡባይ ሀይቃና” ያጌዳ። 17 ሄዋፐ ጉይያን፥ ሳኦል ባረ ማታን ኤቂደ ናግያዋንታ፥ “መꬍና ጎዳ ቄሳቱ ዋ ዎꬍተ፤ አያዉ ጎፐ፥ ኡንቱንቱካ ዳዊታ ማዴድኖ፤ ዳዊተ ባቃቴዳዋ ኤሪደ፥ ታዉ ኦድበይክኖ” ያጌዳ። ሽን ካትያ ኦሳንቻቱ መꬍና ጎዳ ቄሳቱዋ ቦላ ባረንቱ ኩሽያ ዎናን እጼድኖ።

18 ያትና ካቲ ዶይቃ፥ “ቄሳቱ ዋ ኔን ዎꬋ” ያጊደ አዛዜዳ። ኤዶምያ ዶይቅ ቄሳቱ ዋ ሾጬዳ፤ ሄ ጋላስ ኤፉድያ ማዬዳ ሆስፑን ታማነ እቼሹ ቄሳቱ ዋ እ ዎꬌዳ። 19 ሄዋ ቦላካ ቄሳቱዋ ካታማ፥ ኖባ ቃራ ማሻን ቡሳኬዳ፤ ሄ ካታማን ደእያ አቱማዋ፥ ማጫዋ፥ ናና፥ ቄር ናና፥ መሄቱዋ፥ ሀረቱዋነ ዶርሳቱዋ ቃራ ማሻን ዶይቅ ሱፑ ኦꬄዳ።

20 ሽን አህጹባ ናኣ አብመሌካ ናናቱዋፐ አብያታራ ጌተትያ እት ናአይ ከስ አኪደ፥ ዳዊታኮ ባቃቴዳ። 21 ሳኦል መꬍና ጎዳ ቄሳቱ ዋ ዎꬌዳዋ ዳዊታዉ ኦዴዳ። 22 ዳዊተ አብያታራ፥ “ኤዶምያ ዶይቅ ሄ ሳኣን ደእያዋ ታን በኤዳ ዎደ፥ እ ሳኦላዉ ኦዳናዋ ሄ ጋላስ ኤራድ። ነ አዉዋ ሶ አሳ ኡባ ሀይቆ ኦሸትያዌ ታና። 23 ስም ኔን ታናና ደአ፤ ያዮፓ። ኔና ዎꬋናዉ ኮይያ ኡራይ ታና ዎꬋናዉ ኮይያዋ፤ ሽን ኔን ታ ማታን ሳሮ ደአና” ያጌዳ።

23

ዳዊተ ቃኢላ ካታማ ፕልስጼማቱዋፐ አሼዳ

1 “ፕልስጼማ አሳቱ ቃኢላ ካታማ ኦሊኖ፤ ካꬃካ ቦንቂኖ” ያግያ ኦዱዋ ዳዊተ ስሴዳ።

2 ዳዊተ መꬍና ጎዳ፥ “ታን ባደ ፕልስጼማ አሳቱዋ ኦሎ?” ያጊደ ኦቼዳ።

መꬍና ጎዳይ ዳዊታ፥ “ባ፤ ፕልስጼማ አሳቱዋ ኦላ፤ ቃኢላ ካታማ አሻ” ያጌዳ።

3 ሽን ዳዊታ አሳቱ፥ “ኑን ሀዋን ይሁዳ ቢታን ደኢደነ ያዬቶ፤ ሽን ፕልስጼማ አሳቱዋና ኦለታናዉ ኑን ቃኢላ ካታማ ቢደ፥ ዋን አꬅ ያያኔሻ!” ያጌድኖ።

4 ሄዋ ድራዉ፥ ዳዊተ ዛረꬂደ መꬍና ጎዳ ኦቼዳ፤ መꬍና ጎዳይ አ፥ “ፕልስጼማ አሳቱዋ ታን ነዉ አꬃ እማና፤ ደንዳ፤ ቃኢላ ካታማ ባ” ያጌዳ። 5 ዳዊተነ አ አሳይ ቃኢላ ካታማ ቢደ፥ ፕልስጼማ አሳቱዋና ኦለቴድኖ፤ ኡንቱንቱ መህያ ኦሞዴድኖ። ኡንቱንቱፐ ዳሮ አሳ ዎꬊደ፥ ዳዊተ ቃኢላ ካታማ አሳ አሼዳ።

6 አብመሌካ ናአይ አብያታረ ዳዊታኮ ቃኢላ ካታማ ባቃትያ ዎደ፥ ኤፉድያ ጌተትያ ማዩዋ አኪደ ቤዳ።

7 ዳዊተ ቃኢላ ካታማ ቤዳዋ ሳኦል ስሲደ፥ “ጾሳይ ዳዊታ ታ ኩሽያን አꬅ እሜዳ፤ አያዉ ጎፐ፥ እፍꬃይነ ድርሳይ ደእያ ካታማ ገሊደ፥ ባረካ ቃሸቴዳ” ያጌዳ። 8 ቃኢላ ካታማ ቢደ፥ ዳዊታነ አ አሳ ዶዳና ማላ፥ ሳኦል ባረ ኦላንቻቱዋ ኡባ ጼሴዳ።

9 ሳኦል ባረ ቦላ ኢታባ ማቀቴዳዋ ዳዊተ ኤሬዳ፤ ቄስያ አብያታራ፥ “ኤፉድያ ሃ አካ ያ” ያጌዳ። 10 ሄዋፐ ጉይያን ዳዊተ፥ “አቤት መꬍና ጎዳዉ፥ እስራኤልያ ጾሳዉ፥ ታ ጋሱዋን ሳኦል ቃኢላ ካታማ ባይዛናዉ ማቀቴዳዋ ታን ነ ቆማይ ዉርሳደ ስሳድ። 11 ቃኢላ ካታማ አሳይ ታና ሳኦላዉ አꬂደ እማኔሻ? ታን ነ ቆማይ ስሴዳዋዳን ሳኦል ቱሙካ ሃ ያኔሻ? አቤት መꬍና ጎዳዉ፥ እስራኤልያ ጾሳዉ፥ ታዉ ነ ቆማዉ ኦዳርኪ” ያጌዳ።

መꬍና ጎዳይ ዳዊታ፥ “ኤ፤ ሳኦል ያናዋ” ያጊደ ዛሬዳ።

12 ዳዊተ፥ “ቃኢላ ካታማ አሳቱ ታናነ ታ አሳ ሳኦላዉ አꬂደ እማኔሻ?” ያጊደ ዛረꬂደካ ኦቼዳ።

መꬍና ጎዳይ፥ “ኤ፤ ኡንቱንቱ ህንተንታ አꬂደ እማና” ያጌዳ። 13 ዳዊተነ ኡሱፑን ጼቱ ግድያ አሳይ ቃኢላ ካታማፐ ከሲደ፥ እት ሳፐ እት ሳኣ ሄመታ ኦይቄድኖ። ዳዊተ ቃኢላ ካታማፐ ባቃቴዳዋ ሳኦል ስሴዳ ዎደ፥ ባናዉ ቆፔዳዋ አግ ባሼዳ።

ሳኦል ዳዊታ ኦይቃናዉ ኮዬዳ

14 ዳዊተ ባዙዋ ጌሶቱዋንነ ዚፋ ዎራን ደእያ ዞዘቱዋን ደኤዳ። ሳኦል አ ደማናዉ ኡባ ጋላስ ኮዬ፤ ሽን ጾሳይ አ ሳኦላ ኩሽያን አꬅ እምቤና። 15 ዳዊተ ዚፋ ዎራን ደእያ ሆሬሻ ግያ ሳን ደእሽን፥ ሳኦል ባረና ዎꬋናዉ ከሴዳዋ ዳዊተ ኤሬዳ። 16 ሳኦላ ናኣ ዮናታን ደንዲደ፥ ዳዊታኮ ሆሬሻ ቤዳ፤ ዳዊታ ጾሳን ዎልቃ ደማናዳን ምንꬂደ፥ 17 “ያዮፓ፤ ታ አዉዋ ሳኦል ኔና ኩሽያንነ ቦቼና፤ ኔን እስራኤልያ ቦላ ካተታና፤ ታንካ ኔፐ ጋርሳና ሞዳና፤ ሀራይ አቶ ታ አዉ ሳኦለካ ሄዋ ኤሬዳ” ያጌዳ። 18 ኡንቱንቱ ላአቱካ መꬍና ጎዳ ስንꬃን እቱ እቱዋና ጫቀቴድኖ፤ ዳዊተ ሆሬሻን ጋምእና ዮናታን ባረ ሶ ቤዳ። *

19 ዚፋ አሳቱ ሳኦላኮ ግብኣ ካታማ ቢደ፥ “ዳዊተ ያሰሞናፐ ገድሳ ባጋና ሀኪላ ደርያ ቦላ ሆሬሻ ጌሱዋን ኑ ማታን ቆሰት ኡቴዳ። * 20 ኑ ካትያዉ፥ ሀእካ ኔን ዶሴዳ ዎደ ሃ ዱገ ዎꬋ፤ ያቶፐ፥ ኑን አ ነ ኩሽያን አꬅ እማና” ያጌድኖ።

21 ሳኦል ኡንቱንታ፥ “ህንተንቱ ታዉ ቃረቴዳ ድራዉ፥ ህንተንታ መꬍና ጎዳይ አንጆ። 22 ቢደ አነ ጉጂደካ ጌሽተ፤ ዳዊተ ዳሮ ገደ ሀቃ ብንቶነ ቃይ ያን ኦን አ በኤደንቶ፥ ጌሺደ ኤርተ፤ አያዉ ጎፐ፥ እ ሎይꬅ ጭንጫ ግያዋ ታን ስሳድ። 23 ዳዊተ ቆሰትያ ሳኣ ኡባ በኢደ፥ ሙሩታ የዉዋ አኪደ፥ ታኮ ስሚደ ዪተ። ሄዋፐ ጉይያን፥ ታን ህንተናና ባና፤ እ ሄ ሄራን ደኦፐ፥ ታን አ ኩመንꬃ ይሁዳ ያራ ግዶን ደማና ጋካናዉ ኮያና” ያጌዳ።

24 ሄዋ ድራዉ፥ ኡንቱንቱ ሳኦላፐ ስንꬃቲደ ዚፋ ቤድኖ። ዳዊተነ አ አሳይ ያሰሞናፐ ገድሳ ባጋና ደእያ ማኦና ዎራን አራባ ጌተትያ ጋꬋን ደኢኖ። 25 ሳኦልነ አ አሳይ ዳዊታ ኮያናዉ ቤድኖ። ዳዊተ ሄዋ ስሴዳ ዎደ፥ ዛላኮ ዎꬊደ፥ ማኦና ዎራን ኡቴዳ። ሳኦል ሄዋ ስሴዳ ዎደ ማኦና ባዙዋ ዳዊታ ኮዪደ ቤዳ። 26 ሳኦል ደርያፐ እት ባጋ ምይያና ቤ፤ ዳዊተነ አ አሳይ ህንኮ ባጋ ምይያና ቢኖ። ኡንቱንቱ ሳኦላፐ ባቃታናዉ ኤሌሊኖ፤ አያዉ ጎፐ፥ ሳኦልነ አ አሳቱ፥ ዳዊታነ አ አሳቱዋ ኦይቃናዉ ማት ኡቴድኖ። 27 ሽን ኪተቴዳዌ ሳኦላኮ ዪደ፥ “ሃያ! ፕልስጼማ አሳቱ ቢታ ቦላ ዎራጄድኖ” ያጌዳ። 28 ሳኦል ዳዊታ ኮይያዋ አጊደ፥ ፕልስጼማ አሳቱዋና ኦለታናዉ ቤዳ። ሄዋ ድራዉ፥ ሄ ሳአይ “ሻክያ ዛላ” ጌተቴዳ። 29 ዳዊተ ሄ ሳፐ ከሲደ፥ ኤንጋዳ ካታማ ማታን ደእያ ጌሶቱዋን ኡቴዳ።

24

ዳዊተ ሳኦላ ሸምፑዋ አሼዳ

1 ሳኦል ፕልስጼማ አሳቱዋ የደርስያ ሳፐ ስምና፥ “ዳዊተ ኤንጋዳ ካታማ ማታን ደእያ ዎራን ደኤ” ጊደ አዉ ኦዴድኖ። 2 እስራኤልያ ኡባ ግዶፐ ዶረቴዳ ሄዙ ሻአ አሳ ሳኦል አኪደ፥ ዳዊታነ አ አሳ ኮያናዉ፥ “ዎራ ዴሻቱ ጌስያ ዛላ” ግያ ሳኣ ማታ ቤዳ።

3 ሳኦል ኦግያ ዶናን ዶርሳ አቁዋ ማታን ደእያ ጎንጎሉዋኮ ዬዳ፤ ሼሻዉ ኡታናዉ ጎንጎሉዋ ግዶ ገሌዳ። ዳዊተነ አ አሳይ ጎንጎሎ ግዱዋኮ ሺቂደ ኡቴድኖ። * 4 ዳዊታ አሳይ አ፥ “ሄኮ ታን ነ ሞርክያ ነ ኩሽያን አꬃ እማና፤ ኔን አ ነ ኮዬዳዋዳን ኦꬃና ያጊደ መꬍና ጎዳይ ነዉ ኦዴዳ ጋላሳይ ሀቻ” ያጌድኖ። ዳዊተ ሳኦላ ኤርሰናን ሺቂደ፥ ሳኦላ ማዩዋ ጼራፐ ቃንጽ አኬዳ።

5 ቃንጼዳዋፐ ጉይያን፥ ዳዊተ ባረ ዎዛናን ካዮቴዳ። 6 ዳዊተ ባረ አሳቱዋ፥ “መꬍና ጎዳይ ኦኪደ ካተዬዳ ታ ጎዳዉ ታን ሄዋ ኦꬃናዋ ዎይ አ ቦላ ታ ኩሽያ ደንꬃናዋ ጾሳይ ታፐ ሃሶ፤ አያዉ ጎፐ፥ ጾሳይ ኦኪደ ካተዬዳዌ አ” ያጌዳ። * 7 ዳዊተ ሀዋዳን ሴሪደ፥ ሳኦላ ባረ አሳን ቦሽሰናን ድጌዳ። ሳኦል ጎንጎሉዋ ግዶፐ ከሲደ፥ ባረ ኦግያን ገሌዳ።

8 ሳኦል ቤዳዋፐ ጉይያን፥ ዳዊተ ጎንጎሉዋ ግዶፐ ከሲደ፥ ሳኦላ፥ “ታ ጎዳዉ፥ ካትያዉ!” ያጊደ ጼሴዳ፤ ሳኦል ጉየ ዛሪደ ጼሌዳ፤ ዳዊተ ቢታን ዱገ ጉፋኒደ፥ ሳኦላዉ ጎይኔዳ። 9 ያቲደ ዳዊተ ሳኦላ፥ “ዳዊተ ኔና ቆሀናዉ ኮዬ ግያ አሳቱዋ ቃላ ኔን አያዉ ስሳይ? 10 ሀ ጎንጎሉዋ ግዶን መꬍና ጎዳይ ኔና ሀቼ ታዉ አꬅ እሜዳዋ ኔን ነ አይፍያን በኣዳ፤ ታን ኔና ዎꬋናዳን አማሬዳዋንቱ ታና ደንꬄድኖ፤ ሽን ታን፥ መꬍና ጎዳይ ኦኪደ ካተዬዳዋ እ ግድያ ድራዉ፥ ታን ታ ጎዳ ቦላ ታ ኩሽያ ደንꬅከ ያጋደ ኔና አሻድ። 11 ታ አዎ፥ በአ፤ ታ ኩሽያን ደእያ ነ ማዩዋ ጼራ ሀዋ ጼላ! ነ ማዩዋ ጼራፐ ቃንጻ አካድ፤ ሽን ኔና ዎꬋበይከ፤ ታን ኔና ቆሀቤናዋነ ማካላቤናዋ አኬካደ ኤራ፤ ታን ኔና ቆሀበይከ፤ ሽን ኔን ታና ዎꬋናዉ ሻንካታሳ። 12 ነዋነ ታዋ መꬍና ጎዳይ ፕርዶ፤ መꬍና ጎዳይ ኔን ታና ቆሄዳዋ ሀሉዋ ከሶ፤ ሽን ታን ነ ቦላ ታ ኩሽያ ደንꬅከ። 13 በን ዎደ፥ ኢታ ኦꬅያዋንቱፐ ኢታባይ ከሴ ያግያ ሌምሱ ደኤ፤ ሄዋ ድራዉ፥ ታን ኔና ኩሽያንነ ቦችከ። 14 እስራኤልያ ካቲ ኦ ቦላ ከሴዴ? ኔን ኦና ኦይቃናዉ ኮያይ? ሀይቄዳ ካና ዎይ ካቶልያ ኮያይ?* 15 መꬍና ጎዳይ ኑ ግዶን ዳናቶ፤ ነዋነ ታዋ እ ፕርዶ፤ ታ የዉዋ ጼሊደ፥ ታ ድራዉ እ ሞተቶ፤ ነ ኩሽያፐ ታና እ አሾ” ያጌዳ።

16 ዳዊተ ሳኦላዉ ሃሳይያዋ ዉርሴዳ ዎደ፥ ሳኦል ዳዊታ፥ “ታ ናአዉ ዳዊታ፥ ሄዌ ነ ቃሌ?” ያጌዳ፤ ሳኦል ባረ ቃላ ꬎቂሲደ ዬኬዳ። 17 ቃይካ ዳዊታ፥ “ኔን ታፐ አꬌዳ ጽሉዋ፤ አያዉ ጎፐ፥ ታን ነዉ ኢታባ ኦꬅና፥ ኔና ታዉ ሎኦባ ኦꬃዳ። 18 መꬍና ጎዳይ ታና ሀቼ ነዉ አꬅ እምናካ ኔን ታና ዎꬋቤና ድራዉ፥ ታዉ ኔን ኦꬄዳ ሎኦባ ታና በሳዳ። 19 አሳይ ባረ ሞርክያ ደሚደ ቆሄናን የዲየ? ኔን ታዉ ሀቼ ኦꬄዳ ኬካተꬃ ድራዉ፥ መꬍና ጎዳይ ኔና አንጆ። 20 ሀእካ ኔን እስራኤልያዉ ካትያ ግዳናዋነ እስራኤልያ ካዉተꬃይ ነ ማታ ጋርሳን ኤቃናዋ ታን ኤራይ። 21 ሀእ ስም ታፐ ጉይያን፥ ታ ዘረꬃ ኔን ዱናዳንነ ታ ሱንꬃካ ታ አዉዋ ጎልያፐ ቁጨናዳን መꬍና ጎዳ ሱንꬃን ታዉ ጫቃ” ያጌዳ።

22 ዳዊተ ሳኦላዉ ጫቄዳ። ሄዋፐ ጉይያን፥ ሳኦል ባረ ሶ ስሚደ ቤዳ፤ ዳዊተነ አ አሳይ ፑደ ጌሱዋ ቤድኖ።

25

ሳመላ ሀይቁዋ

1 ሳመል ሀይቂና እስራኤልያ አሳቱ ኡባይ ሺቂደ፥ አዉ ዬኬድኖ፤ ራማ ካታማን ደእያ አ ሶን ሞጌድኖ።

ዳዊታ፥ ናባላነ አብጋሎ

ሄዋፐ ጉይያን፥ ዳዊተ ፓራና ባዙዋ ቤዳ። 2 ማኦናን እት ብታኒ ደኤ፤ ሄ ብታንያዉ አቁ ቃርመሎሳን ደኤ፤ እ ዳሮ ዱረ፤ እት ሻአ ዴሻቱነ ሄዙ ሻአ ዶርሳቱ አዉ ደኢኖ። እ ኡንቱንቱ እስክያ ቃርመሎሳ ካታማን ሜዴ። 3 ሄ ብታንያ ሱንꬃይ ናባላ፤ አ ማቻት ሱንꬃይ አብጋሎ። እዛ ኤራንቻነ ማላ ሎአ ማቻቶ፤ ሽን እ አስናይ መቀꬅ ባይና ኢታ አሳ። እ ካሌባ ያራ።

4 ዳዊተ ዎራን ደኢደ፥ ዶርሳ እስክያ ናባል ሜድያዋ ስሴዳ። 5 ዳዊተ ታሙ ዎዳላቱዋ ሀዋዳን ያጊደ ኪቴዳ፤ “ናባላኮ ቃርመሎሳ ካታማ ቢደ፥ ታ ሱንꬃን አ ሳሮትተ፤ 6 ሳሮ ደአይ! ኔንካ ነ ጎልያ አሳይካ ሳሬ! ነዉ ጌዳዌ ኡባይ ሳሮ ደኢ!

7 “ኔን ዶርሳ እስክያ ሜድያዋ ታን ስሳድ፤ ነ ዶርሳ ሄምያዋንቱ ኑናና እትፐ ደኤዳ ዎደ፥ ኑን ኡንቱንታ ገንበይኮ፤ ኡንቱንቱ ቃርመሎሳ ካታማን ኡቴዳ ዎደ ኡባን ኡንቱንቱባፐ አያይነ ፓጭቤና። 8 ሄዋ ኔን ነ ቆማቱዋ ኦቾፐ፥ ኡንቱንቱ ነዉ ኦዳና። ኑን ሀቼ ሾብያ ጋላስ ኔኮ ዬዳ ድራዉ፥ ታ ዎዳላ አሳቶ ሀያና ሎአ፤ ነ ኩሽያን ደእያባፐ ነ ቆማቶነ ነ ናኣ ዳዊታዉ ሀያና እማ ያግተ” ያጊደ አዛዜዳ።

9 ዳዊታ አሳቱ ናባላኮ ጋኪደ፥ ዳዊታ ኪታ አዉ ኦዴድኖ፤ ሄዋን ናጌድኖ።

10 ናባል ዳዊታ ቆማቱዋ፥ “ዳዊተ ኦኔ? እሰያ ናአይ ኦኔ? ሀ ዎድያን ዳሮ ቆማቱ ባረንቱ ጎዳቱዋፐ ባቃቲኖ። 11 ታ ኡክꬃ፥ ታ ሃꬃነ ታ ዶርሳ ሜድያዋንቶ ሹከቴዳ አሹዋ ደንꬃደ፥ ሀ ኦነንቶነ ዬዳ ሳአይ ኤረተና አሳቶ አያዉ እሞ?” ያጌዳ።

12 ዳዊታ አሳቱ ስሚደ ጉየ ቤድኖ። ብ ጋኪደ ናባል ጌዳዋ ኡባ ዳዊታዉ ኦዴድኖ። 13 ዳዊተ ባረ አሳቱዋ፥ “ህንተንቱ ማሻ ማሻ ዳንጭተ” ያጌዳ፤ ሄዋፐ ጉይያን ኡባቱካ ባረንቱ ማሻ ማሻ ዳንጬድኖ፤ ዳዊተካ ባረ ማሻ ዳንጬዳ። ዳዊተ ኦይዱ ጼቱዋ ግድያ አሳቱዋና ፑደ ቤዳ፤ ላኡ ጼቱ አሳይ ኡንቱንቱዋ ናጊደ አቴዳ።

14 ቆማቱዋፐ እቱ ናባላ ማቻቶ አብጋሎ ሀዋዳን ያጌዳ፤ “ዳዊተ ዎራን ደኢደ ኑ ጎዳ፥ ‘ሳሮ’ ጋናዉ አሳ ኪቴዳ፤ ሽን እ ኡንቱንታ ቦሬዳ። 15 ግዶፐካ፥ ሀ አሳቱ ኑዉ ሎይꬅ ሎአ፤ ኡንቱንቱ ኑና ገንበይክኖ፤ ኑን ኡንቱንቱና እትፐ ደምባን ፔሼዳ ዎደ ኡባን ኑባፐ አያይነ ፓጭቤና። 16 ኑን ኑ ዶርሳ ዉድያ ኡንቱንቱ ማታን ሄምያ ዎደ፥ ቃማነ ጋላስ ኡንቱንቱ ኑዉ ድርሳ ግዴድኖ። 17 ሀያና ሀ የዉዋ ዋታነንቶነ ቆፓ፤ አያዉ ጎፐ፥ ኑ ጎዳ ቦላነ አ ሶ አሳ ቦላ ኮባባይ ከሳና ሀኔ። ኑ ጎዳይ ሄዋ ማላ መቀꬅ ባይና ኢታ አሳ ግዴዳ ድራዉ፥ ኦንነ አዉ ሃሳያናዉ ዳንዳየና” ያጌዳ።

18 አብጋላ ኤለካ ላኡ ጼቱ ኮምፖ ኡክꬃነ ላኡ ኦጎሩዋ ዎይንያ ኤሳ፥ ጺጸቴዳ ዶርሳቱዋ እቼሻቱዋ፥ ታማነ ላፑን ኪሎ ግራመ ትሻ ጺጻ፥ እት ጼቱ ዉርጮ ዎይንያ ቴራነ ባላስያ ባቀꬃ መላፐ ላኡ ጼቱዋ አካደ፥ ሀርያን ጫናዱ። 19 ያታደ ቆማቱዋ፥ “ህንተንቱ ታፐ ስንꬃዉ አꬊደ ቢተ፤ ታን ህንተንቱ ጌዱዋ ካላና” ያጋዱ፤ ሽን ባረ አስና ናባላዉ አይነ ኦዳበይኩ። 20 ባረ ሀርያ ቶጋደ ደርያና ዱገ ዛንጋራ ዎꬍያ ዎደ፥ ዳዊተነ አ አሳይ ኢኮ ስሚደ ዱገ ዎꬊኖ፤ እዛ ኡንቱንቱና ጋከታዱ።

21 ዳዊተ ባረ ዎዛናን፥ “አባፐ አያይነ ፓጨናዳን ታን ሀ ብታንያ አቁዋ ኡባ ናጌዳዌ ጮ መላ፤ ታን ሎኤዳዋ ኩሽያ እ ታዉ ኢታ ዛሬዳ። 22 ዎንታ ጉራ ጋካናዉ፥ ታን አባ ግዴዳ ኡባፐ እት አቱማዋነ ፓጻ አጎፐ፥ ጾስ ታና ፓጻ አጎፖ” ያጌዳ።

23 አብጋላ ዳዊታ በኤዳ ዎደ፥ ሀርያፐ ኤለካ ዎꬋአደ፥ ዳዊታ ስንꬃን ቢታን ጉፋናደ አዉ ዉትሻዱ። 24 እዛ አ ገድያን ኩንዳደ፥ “ሀይ ታ ጎዳዉ፥ ሀ ባይዙ ታ ጻላላሳ ግዶ! ታና ነ ቆማቶ ሃሳይሳርኪ፤ ታን ነ ቆማታ ሃሳይያዋ ስሳርኪ። 25 ሀ መቀꬅ ባይና ኢታ ብታንያባ፥ ናባላባ ስሶፓ፤ ‘ናባላ’ ጉሳይ ‘ኤያ’ ግያዋ፤ እ ባረ ሱንꬃዳንካ ኤያ። ታ ጎዳዉ፥ ኔን ኪቴዳ አሳቱዋ ታን ነ ቆማታ በአበይከ።

26 “መꬍና ጎዳይ ኤሮ! ነ ሸምፑ ኤሮ! ኔን ሱꬃ ጉሰናዳንነ ነ ኩሽያን ነ ሀሉዋ ከሰናዳን፥ ኔና ታ ጎዳ ተኤዳዌ መꬍና ጎዳ። ነ ሞርከቱነ ኔና ታ ጎዳ ቆሀናዉ ኮይያዋንቱ ናባላዳን ሀንኖ። 27 ሀ እሞታይ ታን ነ ቆማታ ነዉ ታ ጎዳዉ አሄዳዌ ኔና ካልያ አሳቶ እመቶ። 28 ሀይ ታ ጎዳዉ፥ ታን ነ ቆማታ ባሌዳ ባላ አቶ ያጋ! ኔን መꬍና ጎዳ ኦላ ኦለትያ ድራዉ፥ መꬍና ጎዳይ ኔናነ ነ ዘረꬃ ካተያና። ኔን ደኤዳ ላይꬃ ኡባን ኢታተꬃይ ነ ቦላ ቤቶፖ።

29 “አያ አሳይነ ኔና ዎꬋናዉ ኮዮፐ፥ እት ኡራይ ባረ አልኦ ሚሻ ናግያዋዳን፥ መꬍና ጎዳይ ነ ጾሳይ ኔና ሳሮ ናጋና። ሽን ሹቻ ያምባርሻን ኦልያዋዳን፥ እ ነ ሞርከቱዋ ደኡዋ ኦላና። 30 መꬍና ጎዳይ ታ ጎዳዉ ኦꬃናዉ ሃሳዬዳ ኬካተꬃ ኡባ ኦꬅያ ዎደነ እስራኤልያ ቦላ ካተይያ ዎደ፥ 31 ጋሱ ባይናን ሱꬃ ጉሴዳዋን ዎይ ባረ ሀሉዋ ከሴዳዋን ታ ጎዳ ዎዛናይ ዳጋመናነ ህርገና። መꬍና ጎዳይ ነዉ ኬኬዳ ዎደ፥ ታና ነ ቆማቶ ዶጎፓ” ያጋዱ።

32 ዳዊተ አብጋሎ፥ “ኔና ታናና ጋከታናዉ ሀቼ ኪቴዳ መꬍና ጎዳይ፥ እስራኤልያ ጾሳይ ጋላተቶ። 33 ኔን ሎኦ ቆፔዳ ድራዉነ ታን አሳ ሱꬃ ጉሰናዳን ታ ኩሽያ ጭገተናዳን ድጌዳ ድራዉ፥ አንጀታ። 34 ሄዌ ባይናዋ ግዶፐ፥ ታን ኔና ቆሄናዳን ተኤዳ ደኡዋ መꬍና ጎዳይ፥ እስራኤልያ ጾሳይ ኤሮ! ኔን ታናና ጋከታናዉ ኤሌላደ ዬነንቶ፥ ሳአይ ዎንታና ጋካናዉ፥ ናባላባ ግድያ እት አቱማ አስነ ፓጻ አተና” ያጌዳ። 35 አብጋላ አዉ አሄዳዋ እ ኩሽያፐ ዳዊተ አኪደ፥ “ነ ሶ ሳሮ ጋካ። ታን ነ ቃላ ስሳድ፤ ነ ኦሻካ አካድ” ያጌዳ።

36 አብጋላ ስማደ ናባላኮ ይያ ዎደ፥ ካትያ ሶን ጊግያ ባላ ማላ ባላ ምዚደ ሶን ኡቴዳ፤ ናባል ሎይꬅ ማꬆቲደ፥ ባረ ዎዛናን ናሸቴ። ሄዋ ድራዉ፥ ሳአይ ዎንታናዉ፥ አብጋላ አዉ አያነ ቃታበይኩ። 37 ዎንታ ናባል ማꬁዋ ዛሬዳዋፐ ጉይያን፥ አ ማቻታነ ሀ የዉዋ ኡባ አዉ ኦዳዱ፤ ናባላ ዎዛናይ ዳቡርና እ ጆሉ ጌዳ። 38 ታሙ ጋላሳፐ ስምና፥ መꬍና ጎዳይ ናባላ ሾጭና፥ እ ሀይቄዳ።

39 ናባል ሀይቄዳዋ ዳዊተ ስሴዳ ዎደ፥ “መꬍና ጎዳይ ጋላተቶ! ናባል ታና ሸቄዳዋ ሀሉዋ እ ከሴዳ፤ ታን አ ቆማይ ኢታባ ኦናዳን ተኤዳ፤ ናባል ኦꬄዳ እታተꬃ መꬍና ጎዳይ አ ሁጲያን ዛሬዳ” ያጌዳ።

ሄዋፐ ጉይያን፥ ዳዊተ አብጋሎ አካናዉ ኪታ የዲደ ኦሽሴዳ። 40 ዳዊታ ቆማቱ ቃርመሎሳ ካታማ አብጋልኮ ቢደ፥ “ኔን ዳዊታ ገላናዳን ኔና አኪደ ባናዉ እ ኑና ኔኮ ኪቴዳ” ያጌድኖ።

41 አብጋላ ቢታን ጉፋና ዉቱሻደ፥ “ታን ነ ቆማታ ነዉ ኪተታናዉነ ነ ቆማቱዋ ገድያ ሜጫናዉ ጊጋ ኡታድ” ያጋዱ። 42 አብጋላ ኤለካ ደንዳደ ባረ ሀርያ ቶጋዱ፤ እ ዳንጋጽረቱ እቼሻቱ እዞ ካሊደ ቤድኖ፤ ዳዊታ ቆማታ ባደ፥ ዳዊታ ገላዱ።

43 ዳዊተ ሀዋፐ ካሰ እዝራኤልያ አህኖኣሞካ አኬዳ፤ ኡንቱንቱ ላአቱካ አ ማቻቱዋ። 44 ሳኦል ዳዊታ ማቻቶ፥ ባረ ናቶ ሚካሎ ጋሊማ ካታማን የለቴዳ ላውሻ ናኣ ፓልጽኤላዉ እሜዳ። *

26

ዳዊተ ሳኦላ ሸምፑዋ ላኤንꬆካ አሼዳ

1 ዚፋ አሳቱ ሳኦላኮ ግብኣ ካታማ ቢደ፥ “ዳዊተ ያሰሞና ስንꬃን ደእያ ሀኪላ ግያ ደርያን ቆሰት ኡቴዳ ግደኔ?” ያጌድኖ። * 2 ሄዋፐ ጉየ ሳኦል ደንዲደ፥ እስራኤላቱዋፐ ዶረቴዳ ሄዙ ሻአ አሳቱዋ አኪደ፥ ዳዊታ ኮያናዉ ዚፋ ባዙዋ ቤዳ። 3 ሳኦል ያሰሞና ስንꬃን ደእያ ሀኪላ ደርያ ቦላ ኦግያ ጋጻን ዱንካኔዳ፤ ሽን ዳዊተ ሄ ዎራን ኡቴዳ። ሳኦል አ ካሊደ ያ ቤዳዋ ኤሪደ፥ 4 ጌድያዋንታ የዲደ፥ ሳኦል ቱሙካ ሄ ሳኣ ጋኬዳዋ ጌሼዳ። 5 ዳዊተ ደንዲደ፥ ሳኦል ዱንካኔዳ ሳኣ ቤዳ፤ ሳኦልነ ኦላ ጋዳዋይ ኔራ ናኣ አባኔር ግሴዳ ሳኣ በኤዳ። ሳኦል ጌሱዋ ግዶን ግሴዳ፤ ኦላንቻቱ አ ዩሹዋን ደኢኖ።

6 ዳዊተ ሂትያ አብመሌካነ ጻሩያ ናኣ ዮኣባ እሻ አብሻያ፥ “ሳኦል ሺቄዳ ሳኣ ታናና ባናዌ ኦኔ?” ያጊደ ኦቼዳ።

ሽን አብሻይ፥ “ታን ኔናና ባና” ያጌዳ።

7 ሄዋ ድራዉ፥ ዳዊተነ አብሻይ ሄ ጋላሳ ቃማ ኦላንቻቱዋኮ ይያ ዎደ፥ ሳኦል ባረ ቶራ ሁጲሳና ቢታን ኤሲደ፥ ጌሱዋ ግዶን ግሴዳዋ ደሜድኖ። አባኔርነ ኦላንቻቱ አ ዩይ አꬊደ ግሴድኖ።

8 አብሻይ ዳዊታ፥ “ጾሳይ ነ ሞርክያ ሀቼ ነ ኩሽያን አꬅ እሜዳ፤ ታን ታ ቶራን አ እት ገደ ቢታና ጋꬃደ ስካይ፤ ታን አ ላኡ ጌደ ጫዳናዉ ኮሸና” ያጌዳ።

9 ሽን ዳዊተ አብሻያ፥ “ኔን አ ዎꬎፓ፤ መꬍና ጎዳይ ኦኬዳ ካትያ ቦላ ባረ ኩሽያ ደንꬅያ ኦናነ ጾሳይ ሙራና” ያጌዳ። 10 ቃይካ እ አብሻያ፥ “መꬍና ጎዳይ ኤሮ! መꬍና ጎዳይ አ ሾጫናዋ ታን ኤራይ፤ ባረ ጋላሳይ ጋክና እ ሀይቃና፥ ዎይ ኦለታናዉ ቢደ እ ꬋያና። 11 መꬍና ጎዳይ ኦኬዳ ካትያ ቦላ ታን ኩሽያ ደንናዳን ታና መꬍና ጎዳይ ተኦ። አነ አ ሁጲሳን ደእያ ቶራነ ሃꬃ ኦቱዋ አካደ ደንዳ” ያጌዳ። *

12 ሄዋፐ ጉየ ዳዊተ ሳኦላ ሁጲሳን ደእያ ቶራነ ሃꬃ ኦቱዋ አኬዳ፤ ኡንቱንቱ ቤድኖ። ሽን ኡንቱንታ ኦንነ በእቤና፥ ዎይ ኦንነ ኤርቤና፥ ዎይ ኦንነ ቤጎትቤና፤ መꬍና ጎዳይ ዎልቃማ ገምእሹዋ ኡንቱንቱ ቦላ የጌዳ ድራዉ፥ ኡባቱካ ገምእሹዋ ታይሮቴድኖ።

13 ዳዊተ ሄፍንꬃ ፕኒደ፥ ሀራ ደርያ ሁጲያን ኡንደና ሳኣን ሃኪደ ኤቄዳ። 14 ዳዊተ ሳኦላ ኦላንቻቱዋነ ኔራ ናኣ አባኔራ፥ “አባኔራ! አባኔራ! ታን ጼስያዋ ስስኪ?” ያጊደ ዋሴዳ።

አባኔር፥ “ሀ ጼሲደ ካትያ ገምእሹዋ ድግያዌ ኦኔ?” ያጌዳ።

15 ሄዋፐ ጉየ ዳዊተ፥ “ኔን ዎዛናማ አሳ ግድኪየ? እስራኤልያ ግዶን ነ ማል ኦን ደኢ? ያትና፥ ካትያ ነ ጎዳ አያዉ ናግኪ? አያዉ ጎፐ፥ እት አሳይ ካትያ ነ ጎዳ ዎꬋናዉ ያ ቤዳ። 16 ኔን ኦꬄዳባይ ሎአ ግደና። መꬍና ጎዳይ ኤሮ! ኔንነ ነ ኦላንቻቱ መꬍና ጎዳይ ኦኬዳ ህንተንቱ ጎዳ ናግቤና ድራዉ፥ ኡንቱንቱ ሀይቃናዉ በሰ። ካትያ ቶራነ አ ሁጲሳን ደእያ ሃꬃ ኦቱዋ በአይ?” ያጌዳ።

17 ሳኦል ዳዊታ ቃላ ግድያዋ ኤሪደ፥ “ታ ናአዉ ዳዊታ፥ ሄዌ ነ ቃሌ?” ያጌዳ።

ዳዊተ፥ “ኤ፤ ታ ጎዳዉ፥ ካትያዉ፥ ሄዌ ታ ቃላ” ያጌዳ። 18 ቃይካ እ ሳኦላ፥ “ታ ጎዳዉ፥ ታና ነ ቆማ ኔን አያዉ ካላይ? ታን አይ ኦꬃድታ? ታን አይ ባይዛድታ? 19 ሀእካ ታ ጎዳዉ፥ ካትያዉ፥ ኔን ታ ቃላ፥ ነ ቆማ ቃላ ስሳናዳን ታን ኔና ዎሳይ፤ መꬍና ጎዳይ ኔና ታ ቦላ ደንꬄዳዋ ግዶፐ፥ ያርሹዋ እ አኮ፤ ሽን አሳቱ ኔና ደንꬄዳዋ ግዶፐ፥ ኡንቱንቱ መꬍና ጎዳ ስንꬃን ሸቀቴዳዋንታ ግድኖ! አያዉ ጎፐ፥ ‘ባረ፤ ሀራ ጾሳቶ ጎይና’ ያጊደ፥ መꬍና ጎዳ ቢታን ታዉ ደእያ ኤጻፐ ኡንቱንቱ ታና ሀእ ከሴድኖ። 20 ሀእ ስም መꬍና ጎዳ ስንꬃፐ ሃኪደ ደእያ ቢታን ታ ሱꬃ ጉሶፓ፤ እት አሳይ አካ ሻንካታናዉ ደርያ ሁጲያ ከስያዋዳን፥ እስራኤልያ ካቲ እት ካቶልያ ኮያናዉ ከሴዳ” ያጌዳ።

21 ሳኦል ዳዊታ፥ “ታን ናጋራ ኦꬃድ። ታ ናአዉ ዳዊታ፥ ሃ ስማ! ሀቼ ቃማ ኔን ታና ሀይቁዋፐ አሼዳ ድራዉ፥ ታን ኔና ላኤንꬆ ገንከ። ቱሙፐ ታን ኤያባ ሀናድ፤ ዎልቃማ ባላ ባላድ” ያጌዳ።

22 ዳዊተ፥ “ካትያዉ፥ ነ ቶራይ ሀዌሽ፤ ነ አሳቱዋፐ እት አሳይ ዪደ አኮ። 23 አሳይ ሁጲያን ሁጲያን ጽሌዳባዉነ አማነቴዳባዉ መꬍና ጎዳይ አ ጋትያ ጭጌ። ኔና መꬍና ጎዳይ ሀቼ ታ ኩሽያን አꬂደ እሜዳ፤ ሽን መꬍና ጎዳይ ኦኬዳ ካትያ ቦላ ታን ታ ኩሽያ ደንꬃናዉ ዶሳበይከ። 24 ታን ቱሙ ሀቼ ኔና አሾዋዳን መꬍና ጎዳይ ታናካ አሾ፤ ቃይ መቱዋ ኡባፐ ታና ዎꬅ አኮ” ያጌዳ።

25 ሳኦል፥ “ታ ናአዉ ዳዊታ፥ ኔን አንጀታ። ኔን ግታባ ኦꬃና፤ ኔን ቱሙፐ ጾናና” ያጌዳ። ዳዊተ ባረ ኦግያ ቤዳ፤ ሳኦለካ ባረ ሶ ስሜዳ።

27

ዳዊተ ፕልስጼማ ቢታ ባቃቴዳ

1 ዳዊተ ባረ ዎዛናን፥ “እት ጋላስ ታን ሳኦላ ኩሽያን ዳባታና፤ ታን ፕልስጼማ ጋድያ ባቃታናፐ አትና፥ ሀራባይ ታዉ ሎኤና። ያትና፥ ሳኦል እስራኤልያ ቢታ ኡባን ታና ኮይያዋ አጋና፤ ያቶፐ ታን አ ኩሽያፐ ከሳ አካና” ያጊደ ቆፔዳ።

2 ሄዋ ድራዉ፥ ዳዊተነ አናና ደእያ ኡሱፑን ጼቱ አሳቱ ደንዲደ፥ ጋተ ካትያ ማኦካ ናኣ አኪሻኮ ቤድኖ። 3 ዳዊተነ አ አሳይ አኪሻራ ጋተን ኡቴድኖ። አሳይ ኡባይ ባረ ሶ አሳ አሳ አኪደ ቤዳ፤ ዳዊተካ ባረ ማቻቱዋ፥ እዝራኤልያ አህኖኣሞነ ናባላ አምአታ፥ ቃርመሎስያ አብጋሎ አኪደ ቤዳ። 4 “ዳዊተ ጋተ ባቃቴዳ” ግያዋ ስሲደ፥ ሳኦል ላኤንꬁዋ አ ኮይያዋ አግ ባሼዳ።

5 ዳዊተ ካትያ አኪሻ፥ “ኔን ታናን ናሸቶፐ፥ ታን ያን ደአና ማላ፥ ነ ካዉተꬃን ደእያ ካታማቱዋፐ እትኖ ታዉ እማ። ታን ነ ቆማይ ካቲ ደእያ ካታማን ኔናና እትፐ አያዉ ኡታኔ?” ያጌዳ።

6 ሄ ጋላስ አኪሽ ጽቅላጋ ካታማ ዳዊታዉ እሜዳ፤ ሀቼ ጋካናዉካ ጽቅላጋ ካታማይ ይሁዳ ካተቱዋሳ ግዲደ አቴዳ። 7 ዳዊተ ፕልስጼማ ቢታን እት ላይꬃነ ኦይዱ አግና ደኤዳ።

8 ዳዊተነ አ አሳቱ ፑደ ቢደ፥ ጋሹራቱዋ፥ ግርዘቱዋነ አማሌቃቱዋ ኦሊኖ። በኒደፐ ዶሚደ፥ ሄ አሳቱ ሹራፐ ቢደ ግብጼ ጋካናዉ ደእያ ቢታን ደኤድኖ። 9 ዳዊተ ሄ ቢታ ኦልያ ዎደ አዉደነ ሄ ቢታን ደእያ ማጫዋ ግዲና፥ አቱማዋ ግዲና፥ ፓጻ አግቤና፤ ዶርሳነ ሚዛ፥ ሀርያነ ጋሉዋ፥ ማዩዋካ አኬዳ፤ ያቲደ አኪሻኮ ስሜ። 10 አኪሽ፥ “ሀቼ ሀቃን ሺቄድቴ?” ያጊደ ዳዊታ ኦቼ።

ዳዊተ፥ “ኔጌባ ዎራን ደእያ ይሁዳ አሳቱ ቦላ፥ ዎይ ይራህማኤላ አሳቱ ቦላ፥ ዎይ ቄና አሳቱዋ ቦላ ሺቄዶ” ያጌ።

11 ኡንቱንቱፐ እት አሳይነ ጋተ ካታማ ዪደ፥ “ዳዊተ ሀዋ ኦꬄዳ” ጊደ ኦደና ማላ፥ ዳዊተነ አ አሳቱ ማጫዋ አቱማዋ አሸናን ዉርስ ዎꬊኖ። ዳዊተ ፕልስጼማ ቢታን ደኤዳ ዎደ ኡባን ሄዋዳን ኦꬄዳ። 12 አኪሽ ዳዊታን አማነቲደ፥ “ዳዊተ ባረ አሳን፥ እስራኤላን ሎይꬅ እጸቴዳ፤ ሄዋ ድራዉ፥ እ ታዉ መꬍናዉ ቆማ ግዳና” ያጊደ ቆፔዳ።

28

ሳኦላነ ኤንዶረ ሻሬቻቶ

1 ሄ ዎደ ፕልስጼማ አሳቱ እስራኤላቱዋ ኦላናዉ ባረንቱ ኦላንቻቱዋ ሺሼድኖ። አኪሽ ዳዊታ፥ “ኔንነ ነ አሳቱ ታናና ኦላ ባናዋ ቱሙ ኤራ ኡታ” ያጌዳ።

2 ዳዊተ፥ “ሄዋ ግዶፐ፥ ታን ነ ቆማይ ኦꬃናባ ኔን በአና” ያጌዳ።

አኪሽ፥ “ዳሮ ሎአ፤ ታን ኔና ታ ደኤዳ ላይꬃ ኡባን ታና ናግያዋ ከሳና” ያጌዳ።

3 ሀዋፐ ካሰ ባጋን ሳመል ሀይቂና፥ እስራኤልያ አሳቱ ኡባቱ አዉ ዬኪደ፥ አ ካታማን ራማን አ ሞጌድኖ። ሳኦል ሞይትልያ ጼስያዋንታነ ሻሬቻቱዋ እስራኤልያ ቢታፐ የደርሲደ ከስ ድጌዳ። *

4 ፕልስጼማ ኦላንቻቱ ሺቂደ ዪደ፥ ሹኔማ ካታማን ኡቴድኖ፤ ሳኦለካ እስራኤልያ አሳ ኡባ ሺሺደ፥ ግልቦአ ደርያን ኡቴዳ። 5 ሳኦል ፕልስጼማ ኦላንቻቱዋ በኢደ ያዬዳ፤ አ ዎዛናይካ ሎይꬅ ዳጋሜዳ። 6 ሄዋ ድራዉ፥ እ አይ ኦꬃነንቶነ መꬍና ጎዳ ኦቼዳ፤ ሽን መꬍና ጎዳይ አኩሙዋን ግዲና፥ ዎይ ኡሪምያን ግዲና፥ ዎይ ትምቢትያ ኦድያዋንቱ ባጋና ግዲና፥ አዉ ኦድቤና። * 7 ሄዋፐ ጉይያን፥ ሳኦል ባረ ቆማቱዋ፥ “ሞይትልያ ጼስያ ሻሬቻቱዋ ታዉ ኮይተ፤ ታን ኢኮ ባደ እዞ ኦቻና” ያጊደ አዛዜዳ።

ሳኦላ ቆማቱ፥ “ሞይትልያ ጼስያ እት ሻሬቻታ ኤንዶረን ደአዉ” ያጌድኖ።

8 ሳኦል ባረና ኤርሰና ማላ ሀራ ማዩዋ ማዪደ፥ ላኡ አሳቱዋ አኪደ፥ ቃማ ሄ ሻሬቻትኮ ቤዳ፤ ምሽራቶ፥ “ሀያና ታዉ እት ሞይትልያ ጼሳርኪ፤ ታን ሱንꬃ ኦድያ አሳ ታዉ ደንꬃርኪ” ያጌዳ።

9 ሄዋፐ ጉየ ምሽራታ፥ “ሞይትልያ ጼስያዋንታነ ሻሬቻቱዋ እስራኤልያ ቢታፐ ሳኦል ዎት የደርስ ከሴደንቶ፥ ቱማ ኔን ኤራሳ። ታና ዎꬍሳናዉ ኔን ታዉ አያዉ ጲርያ የጋይ?” ያጋዱ።

10 ሳኦል ምሽራቶ፥ “መꬍና ጎዳይ ኤሮ! ኔን ሀዋ ድራዉ ሙሬታካ” ያጊደ መꬍና ጎዳን ጫቄዳ።

11 ያትና፥ ምሽራታ፥ “ታን ነዉ ኦና ደንꬆ?” ያጋደ ኦቻዱ።

ሳኦል፥ “ሳመላ ታዉ ደንꬃ” ያጌዳ።

12 ሻሬቻታ ሳመላ በኣደ፥ ዋሱዋ ጹላዱ፤ ሳኦላ፥ “ኔን ታና አያዉ ጭማድ? ኔን ሳኦላ ግድኪ!” ያጋዱ።

13 ካቲ፥ “አይነ ባዋ፤ ያዮፓ! ነዉ አዬ ቤትያዌ?” ያጌዳ።

ምሽራታ፥ “እት ሞይትሊ ቢታ ግዶፐ ከስያዌ ቤቴ” ያጋዱ።

14 ሳኦል ምሽራቶ፥ “እ አይ ማላቲ?” ያጌዳ።

ምሽራታ፥ “አፍላ ማዬዳ እት ጭማ ብታኒ ከሴዳ” ያጋዱ።

ሳኦል ሄ ብታኒ ሳመላ ግዴዳዋ ኤሪደ፥ አ ስንꬃን ሳኣን ግሲደ ጉፋኔዳ።

15 ሳመል ሳኦላ፥ “ታና ዱፉዋፐ ደንꬃደ አያዉ ሻባራይ?” ያጌዳ።

ሄዋፐ ጉየ ሳኦል፥ “ታን ዳሮፐ ኡንኤታድ፤ አያዉ ጎፐ፥ ፕልስጼማ አሳቱ ታና ኦሊኖ፤ ጾሳይካ ታፐ ሻከቴዳ፤ ትምቢትያ ኦድያዋንቱ ባጋና ግዲና ዎይ አኩሙዋን ግድና፥ እ ታን ኦችያዋ ኦደና። ሄዋ ድራዉ፥ ታን ኦꬃናባ ኔን ታዉ ኦዳናዳን ኔና ጼሳድ” ያጌዳ።

16 ሳመል፥ “መꬍና ጎዳይ ሻከቲደ ነ ሞርክያ ግድክቾዋፐ አትና፥ ታና አያዉ ዞረታ በሳይ? 17 መꬍና ጎዳይ ታ ባጋና ካሰት ኦዴዳዋ ኦꬅ ክቼዳ፤ መꬍና ጎዳይ ካዉተꬃ ኔፐ ቦንቂ አኪደ፥ ነ ሾሮ ዳዊታዉ እም ድጌዳ። * 18 ኔን መꬍና ጎዳዉ አዛዘታቤና ድራዉነ አ ሀንቁዋ ሱልያዋ አማሌቃ አሳቱዋ ቦላ ፖላቤና ድራዉ፥ መꬍና ጎዳይ ሀቼ ሀ የዉዋ ነ ቦላ ኦꬄ።* 19 ኔናነ እስራኤልያ፥ መꬍና ጎዳይ ፕልስጼማ አሳቶ አꬅ እማና፤ ኔንነ ነ ናናይ ዎንት ታናን ጋከታናዉ፤ መꬍና ጎዳይ እስራኤልያ ኦላንቻቱዋ ፕልስጼማ አሳቶ አꬅ እማና” ያጌዳ።

20 ሳኦል ሳመላ ኦዱዋ ስሲደ ያዬዳ ድራዉ፥ ኤለካ ቢታን ዶልጩ ጊደ ኩንድ አጌዳ። ሳኦል ሄ ጋላሳ ኩመንꬃነ ቃማ ኩመንꬃ ቁማ ምቤና ድራዉ፥ አ ዎልቃይ እጼዳ። 21 ሄ ምሽራታ ሳኦላኮ ያደ፥ እ ሎይꬅ ኮኮርያዋ በኣደ፥ “ታን ነ ቆማታ ነዉ አዛዘታድ፤ ኔን ታና ኦቼዳዋ ታ ሸምፑዋ አጋደ ኦꬃድ። 22 ሀእ ታን ነ ቆማታ ግያዋ ሀያና ስሳ፤ ኔን ማደ፥ ምናደ ነ ኦግያ ባና ማላ፥ ታን ነዉ ጉꬃ ቁማ አꬃይ” ያጋዱ።

23 ሄዋፐ ጉየ ሳኦል፥ “ሚከ” ያጊደ እጼዳ። ሽን አ አሳቱ ሄ ምሽራትናካ ግዲደ ሾቤድኖ፤ ሳኦል ሾበቲደ ቢታፐ ደንዲደ፥ ግሱዋን ኡቴዳ። 24 ሄ ምሽራታ ኤለካ ባረ ሶን ደእያ ቦልትቦልታ ማራ ሹካ ባሻዱ፤ ꬊልያ አካ ሙናቃደ፥ እርሹዋ የገናን ኡክꬃ ኡካዱ። 25 ያታደ ሳኦላዉነ አ አሳቶ አꬅና፥ ኡንቱንቱ ሜድኖ። ሄ ጋላስ ቃማ ደንዲደ ቤድኖ።

29

አኪሽ ዳዊታ ጉየ ጽቅላግ የዴዳ

1 ፕልስጼማ አሳቱ ባረንቱ ኦላንቻቱዋ ኡባ አፌቃን ሺሼድኖ። እስራኤላቱ እዝራኤላን ደእያ ሃꬃ ፑልትያ ማታን ኡቴድኖ። 2 ፕልስጼማቱዋ ካፓቱ ባረንቱ ጼታቱዋ ጭታንነ ሻአቱዋ ጭታን ሳልፔድኖ፤ ዳዊተነ አ አሳይ አኪሻራ እትፐ ጉየ ባጋና ሳልፔድኖ። 3 ፕልስጼማቱዋ ካፓቱ በኢደ፥ “ሀ እብራዌቱ ሀዋን አይ ኦꬂኖ?” ያጌድኖ።

አኪሽ ፕልስጼማቱዋ ካፓቱዋ፥ “ሀዌ በን እስራኤልያ ካትያ ሳኦላ ቆማ ዳዊታ ግደኔ? እ ዳሮ ዎደፐ ታናና እትፐ ደኤ፤ እ ሳኦላ ካዲደ ከሶደፐ ሀኖ ጋካናዉ፥ ታን አን ባላ ደማበይከ” ያጌዳ።

4 ሽን ፕልስጼማቱዋ ካፓቶ አኪሻ ሀንቀቲደ፥ “ሀ ብታንያ ኔን አዉ እሜዳ ካታማ ጉየ ዛራ፤ እ ኑናና ኦላ ቦፐ እ ኑና ዛሪደ ኦላና። እ ባረ ጎዳና ስገꬃናዉ ኑ አሳቱዋ ቆꬍያ ሙጭያዋፐ ሀራ ሎእያባይ አዬ? 5 ቃይ ማጫ አሳቱ የጺድነ ዱሪደ፥ ‘ሳኦል ባረ ሻኣ ዎꬌዳ፤ ዳዊተ ባረ ታሙ ሻኣ ዎꬌዳ’ ያጊደ ሳቤዳዌ ሀ ዳዊታ ግደኔየ?” ያጌድኖ። *

6 ሄዋ ድራዉ፥ አኪሽ ዳዊታ ጼሲደ፥ “መꬍና ጎዳይ ኤሮ! ኔን አማነትያ አሳ፤ ኔን ታናና ኦላዉ ባናዋ ታን ናሸታይ፤ ኔን ታኮ ዮደፐ ሀኖ ጋካናዉ፥ ታን ነ ቦላ ባላ ደማበይከ። ሽን ካፓቱ ኔን ኦላዉ ባናዋ ናሸትክኖ። 7 ኔን ሀእ ስማደ ሳሩዋን ባ፤ ፕልስጼማቱዋ ካፓቱዋ ናሸቼናዋ አይነ ኦꬆፓ” ያጌዳ።

8 ዳዊተ አኪሻ፥ “ታን አይ ኦꬃድታ? ታን ኔናና ደኦደፐ ሀኖ ጋካናዉ፥ ታናን ባላ ደማበይከ ጋዳ፤ ያትና፥ ካትያ ታ ጎዳ ሞርከቱዋና ባደ አያዉ ኦለትክታ?” ያጌዳ።

9 አኪሽ ዳዊታ፥ “ጾሳ ኪታንቻዳን ኔን ታዉ አማነትያዋ ግድያዋ ታን ኤራይ፤ ግዶፐነ፥ ፕልስጼማቱዋ ካፓቱ፥ ‘እ ኑናና ኦላ ቦፖ’ ያጌድኖ። 10 ሀእ ስም ዎንታና ደንዳደ፥ ኔናና ዬዳ ነ ጎዳ ቆማቱዋናካ እትፐ ሳአይ ዎንትያ ወደ ቢተ” ያጌዳ።

11 ዳዊተነ አ አሳቱ ፕልስጼማ ጋድያ ስማናዉ ዎንታ ጉራን ደንዴድኖ፤ ፕልስጼማ አሳቱካ ፑደ እዝራኤላ ቤድኖ።

30

ዳዊተ አማሌቃቱዋና ኦለቴዳ

1 ዳዊተነ አ አሳቱ ሄዘንꬆ ጋላስ ጽቅላጋ ካታማ ጋኬድኖ። አማሌቃ አሳቱ ኔጌባ ባዙዋነ ጽቅላጋ ካታማ ማዬድኖ፤ ጽቅላጋ ካታማ ታማን ጹጌድኖ። 2 ጽቅላጋ ካታማን ደእያ ማቻቱዋነ ናናቱዋፐ ጭማ ጋካናዉ ደእያ ኡባቱዋ ኦሞዴድኖ፤ ኡንቱንታ ኡባ አኪደ አፌድኖፐ አትና፥ እት አሳነ ዎꬍበይክኖ።

3 ዳዊተነ አ አሳቱ ጽቅላጋ ካታማ ጋክያ ዎደ፥ ካታማይ ታማን ጹገትክቼዳዋነ ቃይ ኡንቱንቱ ማጫ አሳቱ፥ ኡንቱንቱ አቱማ ናናይነ ኡንቱንቱ ማጫ ናናይ ኦሞደትክቼዳዋ በኤድኖ። 4 ያትና፥ ዳዊተነ አናና እትፐ ደእያ አሳይ ባረንቱ ዎልቃይ እጻና ጋካናዉ ዋሲደ ዬኬድኖ። 5 ዳዊታ ማጫ አሳቱ ላአቱ፥ እዝራኤልያ አህኖኣሞነ ቃርመሎስያ ናባላ አምአት አብጋላ ኦሞደቴድኖ። *

6 አሳይ ዳዊታ ሹቻን ጫዳናዉ ሃሳዬዳ ድራዉ፥ ዳዊተ ሎይꬅ ቱጋቴዳ፤ አያዉ ጎፐ፥ አ አሳይ ኡባይ ባረ አቱማዋ ናናይነ ማጫ ናናቱዋ ድራዉ፥ ሎይꬅ ይሎቴዳ፤ ሽን ዳዊተ መꬍና ጎዳን ባረ ጾሳን ምነቴዳ።

7 ዳዊተ አብመሌካ ናኣ ቄስያ አብያታራ፥ “ኤፉድያ ሃ አካደ ያ” ያጌዳ፤ አብያታረ ኤፉድያ ዳዊታዉ አሄዳ። * 8 ዳዊተ መꬍና ጎዳ፥ “ታን ሀ ማዬዳዋንቱ ጌዱዋ ካላደ ቦ? ቦፐ ታን ኡንቱንታ ጋካኔ?” ያጊደ ኦቼዳ።

ጾሳይ፥ “ኤ፤ ኡንቱንታ ካላደ ባ፤ ኡንቱንታ ኔን ጋካናሳ፤ ኦሞደቴዳዋንታካ ዛራና” ያጌዳ።

9 ዳዊተነ አናና ደእያ ኡሱፑን ጼቱ አሳቱ ደንዲደ ብሶራ ሻፋ ጋክና፥ አሳፐ አማሬዳዋንቱ ያን አቴድኖ። 10 አያዉ ጎፐ፥ ላኡ ጼቱ አሳቱ ሻፋ ፕናናዉ ሎይꬅ ዳቡሬድኖ። ሽን ዳዊተነ ኦይዱ ጼቱ አሳቱ ፓና ካሌድኖ።

11 ሄዋፐ ጉይያን፥ አሳቱ እት ግብጻዊያ ደምባን ደሚደ፥ ዳዊታኮ አሄድኖ፤ አዉ ኡሻናዉ ሃꬃ፥ ማናዉካ ቁማ እምና ሜዳ። 12 ቃይ ባላስያ አይፍያ መላፐ ባካነ ላኡ ዉርጮ ዎይንያ ቴራ አዉ እሜድኖ፤ እ ሚደ ምኔዳ፤ አያዉ ጎፐ፥ እ ሄዙ ጋላስነ ሄዙ ቃማ ቁማ ምቤና ሃꬃካ ኡሽቤና። 13 ዳዊተ ሄ ብታንያ፥ “ኔን ኦሴ? ሀቃፐ ያድ?” ያጊደ ኦቼዳ።

ሽን ብታኒ፥ “ታን አማሌቃ ብታንያዉ አይለቴዳ ግብጼ አሳ፤ ሄዙ ጋላሳፐ ካሰ ታን ሳከቴዳ ድራዉ፥ ታ ጎዳይ ታና የግ ባሼዳ። 14 ኑን ይሁዳ አሳቱዋ ቦላ፥ ካሪታ አሳቱዋ ቦላነ ካሌባ ያራቱዋ ቦላ ኔጌባ ዎራን ሺቄዶ፤ ጽቅላጋ ካታማካ ታማን ጹጌዳ” ያጌዳ።

15 ዳዊተ፥ “ኔን ታና ሄ ሺቄዳ ጭታኮ ካለꬃና ዳንዳያይ?” ያጊደ ኦቼዳ።

እ፥ “ኔን ታና ዎናዳንነ ታ ጎዳዉ አꬃደ እመናዳን ታዉ ጾሳን ጫቃ፤ ያቶፐ፥ ታን ኔና ኡንቱንቱኮ ዱገ ካለꬃና” ያጌዳ።

16 ሄዋፐ ጉይያን፥ ብታኒ ዳዊታ ኡንቱንቱኮ ካለꬂደ ጋꬄዳ። ኡንቱንቱ ፕልስጼመ ቢታፐነ ይሁዳ ጋድያፐ ኦሞዴዳባይ ሎይꬅ ዳሮ ግዴዳ ድራዉ፥ ናሸቲደ ሚድነ ኡሺደ ቢታ ኡባን ላለት ኡቴድኖ። 17 ሄ ጋላስ ኦማርሳፐ ቢደ ዎንተꬃ ጋላሳ ኦማርሳይ ጋካናዉ፥ ዳዊተ ኡንቱንታ ሾጬዳ፤ ጋሉዋ ቶጊደ ባቃቴዳ ኦይዱ ጼቱ ያላጋቱዋፐ አትና፥ ሀራይ እት አሳይነ አቲደ ብቤና። 18 አማሌቃ አሳቱ አፌዳ ኡባባ፥ ባረ ላኡ ማጫ አሳቱዋናካ ጉጂደ፥ ዳዊተ ዎꬅ አኬዳ። 19 አሳቱ ኦሞድ አፌዳዋፐ አያይነ ፓጭቤና፤ ናናይ ዎይ ጭማይ፥ አቱማ ናናይ ዎይ ማጫ ናናይ፥ ኡንቱንቱ ኦሞድ አፌዳ ሀራባይ ኡባባይካ ፓጨናን ደኤ፤ ዳዊተ ኡባካ ዛሬዳ። 20 ቃይ ዳዊተ ዶርሳነ ምያ ዉድያ ኡባ ኦሞዴዳ፤ ዳዊታ አሳይ እ ኦሞዴዳ ዉድያ ህንኮ መህያፐ ስንꬃና ላጊደ፥ “ሀዌ ዳዊታ ኦሞዱዋ” ያጌዳ።

21 ሄዋፐ ጉይያን፥ ዳዊተ ባረና ካላናዉ ዳቡሪደ፥ ብሶራ ሻፋ ማታን አቴዳ ላኡ ጼቱ አሳቱዋኮ ዬዳ። ኡንቱንቱ ዳዊታነ አናና እትፐ ደእያ አሳቱዋ ሞካናዉ ከሴድኖ፤ ዳዊተነ አ አሳይ ኡንቱንቱኮ ሺቅና፥ ዳዊተ ኡንቱንታ ሳሮቴዳ። 22 ሽን ዳዊታና ቤዳዋንቱ ግዶፐ እት እት ፓꬄና ኢታ አሳቱ፥ “ኡንቱንቱ ኑናና ብቤና ድራዉ፥ ኑን ዛሪደ አሄዳዋፐ አያነ ኡንቱንቱና ሻኮኮ፤ ኡንቱንቱ ባረንቱ ናናነ ባረንቱ ማቻቱዋ አኪደ ቢኖ” ያጌድኖ።

23 ዳዊተ ኡንቱንታ፥ “ቱይት፤ ታ እሻቶ! መꬍና ጎዳይ ኑዉ እሜዳባን ህንተንቱ ሀዋዳን ኦꬃናዉ በሰና። እ ኑና ናጊደ፥ ኑ ቦላ ሺቄዳ ጭታ ኑዉ አꬂደ እሜዳ። 24 ህንተንቱ ግያዋ ኦንነ ማየና። ኦለታናዉ ቤዳዋንቱነ ኑባ ናጊደ ሀዋን ጋምኤዳዋንቱ እት ላገꬃ ሻካና፤ ኡባዌካ እት ማላ ግዳና” ያጌዳ። 25 ሄ ጋላሳፐ ዶሚደ፥ ሀቼ ጋካናዉ፥ ዳዊተ እስራኤልያ ቢታዉ ሄዋ ዎጋነ አዋዩዋ ኦꬂደ ዎꬄዳ።

26 ዳዊተ ጽቅላጋ ካታማ ጋኬዳ ዎደ፥ ባረ ዳቦ ይሁዳ ጭማቱዋ፥ “መꬍና ጎዳ ሞርከቱዋፐ ኦሞደቴዳዋፐ ታን ህንተንቶ እምያዋ ሄይተ” ያጊደ ኦሞዱዋፐ አማሬዳዋ የዴዳ። 27 እ ሄዋ ቤቴለ፥ ኔጌባን ደእያ ራሞታነ ያትራ ካታማቱዋን ደእያዋንቶ፥ 28 አሮኤራ፥ ስፍሞታ፥ ኤሽታሞአነ 29 ራካላ ካታማቱዋን ደእያዋንቶ፥ ይራህማኤላ ካታማቱዋን ደእያዋንቶ፥ ቄና ካታማቱዋን ደእያዋንቶነ፥ 30 ሆርማ፥ ቦርአሻና፥ አታካነ 31 ከብሮና ካታማቱዋን ደእያዋንቶ የዴዳ፤ እነ አ አሳቱ ዩዬዳ ሳአቱ ኡባዉ የዴዳ።

ሳኦላነ አ ናናቱዋ ሀይቁዋ

31

(31:1-13)

ሳኦል ባረና ዎꬌዳ

(1 ኦዱዋ 10:1-12)

1 ፕልስጼማ አሳቱ እስራኤልያ አሳቱዋና ኦለቴድኖ፤ እስራኤልያ አሳቱ ፕልስጼማ አሳቱዋ ስንꬃፐ ባቃቴድኖ፤ ዳሮ እስራኤላቱ ግልቦአ ደርያን ሀይቄድኖ። 2 ፕልስጼማ አሳቱ ሳኦላነ አ አቱማዋ ናና የደርስ ጋኪደ፥ ሳኦላ ናና ዮናታና፥ አብናዳባነ ማልክሹአ ዎꬌድኖ። 3 ኦላይ ሳኦላ ዩይ አꬊደ ኡንኤꬄዳ፤ ዎንዳፍያ አሳቱ አ ደሜዳ ዎደ፥ ዙቢያን አ ጫዲደ፥ ሎይꬅ ማይትሴድኖ።

4 ሳኦል ባረ ኦላ ሚሻ ቶክያዋ፥ “ሀ ቃጻረትቤናዋንቱ ዪደ፥ ታና ጫዲደ ካኤናዳን፥ ነ ማሻን ጫዳደ፥ ታና ኔን ዎꬋ” ያጌዳ።

ሽን አ ኦላ ሚሻ ቶክያዌ ሎይꬅ ያዬዳ ድራዉ እጼዳ፤ ሳኦል ባረ ማሻ ሳኣን ኤሲደ፥ አ ቦላ ኩንዴዳ። 5 አ ኦላ ሚሻ ቶክያዌ ሳኦል ሀይቄዳዋ በኢደ፥ እካ ባረ ማሻ ሳኣን ኤሲደ፥ አ ቦላ ኩንዲደ፥ ሳኦላና ሀይቂ አጌዳ። 6 ሀዋዳን ሀኒደ፥ ሳኦልነ አ ናናይ ሄዛቱ፥ አ ኦላ ሚሻ ቶክያዌነ አ አሳቱ ኡባይ ሄ ጋላሳ እትፐ ሀዬድኖ።

7 ዎምባፐነ ዮርዳኖሳ ሻፋፐ ሄፍንꬃ ባጋና ደእያ እስራኤልያ አሳቱ እስራኤልያ ኦላንቻቱ ባቃቴዳዋነ ሳኦልነ አ ናናይ ሀይቄዳዋ በኢደ፥ ኡንቱንቱካ ባረንቱ ካታማ አጊደ ባቃቴድኖ። ፕልስጼማ አሳቱ ዪደ፥ ሄ ካታማቱዋ ኦይቄድኖ።

8 ዎንተꬃ ጋላስ ፕልስጼማቱ አሃቱዋ ቦላፐ ኦላ ሚሻቱዋ ቃር አካናዉ ዪደ፥ ሳኦልነ አ ናናይ ሄዛቱ ግልቦአ ደርያን ሀይቂደ ግሴዳዋንታ ደሜድኖ። 9 ኡንቱንቱ ሳኦላ ቆꬍያ ሙጬድኖነ አ ኦላ ሚሻ ቃር አኬድኖ። ያቲደ ባረንቱ ꬋማሻቱዋ ጎለንነ ባረንቱ አሳ ግዶን ጾኑዋ አዋያና ማላ፥ ፕልስጼማ ቢታ ኡባዉ ኪታ የዴድኖ። 10 ሳኦላ ኦላ ሚሻ አስታሮታ ጌተትያ ኡንቱንቱ ጾሳት ጎልያ ግዶን ዎꬄድኖ፤ ሳኦላ አሃ ቤትሻና ጌተትያ ካታማ ግምቢያን ምስማርያን ꬍሺደ ሶቴድኖ።

11 ፕልስጼማ አሳቱ ሳኦላ ኦꬄዳዋ ጋላኣደን ደእያ ያቤሻ አሳቱ ስሴዳ ዎደ፥ 12 ኡንቱንቱ ምኖ አሳቱ ኡባይ ቃማን ደንድ ቢደ፥ ሳኦላ አሃነ አ ናናቱዋ አሃ ቤትሻና ካታማ ግምቢያፐ ዎꬅ አኪደ፥ ያቤሻ ካታማ አሂደ ያን ጹጌድኖ። 13 ሄዋፐ ጉይያን፥ ኡንቱንቱ መቀꬃ ማጽ አኪደ፥ ያቤሻን ደእያ ታማርስካ ጌተትያ ምꬃ ጋርሳን ሞጌድኖ፤ ያቲደ ላፑን ጋላሳ ጾሜድኖ።

* 1:11 ፓይ. 6:5

* 1:20 ሳሙኤኤላ፦ ሀ ሱንꬃ ብለꬃይ “ጾሳይ ስሴዳ” ግያዋ።

* 2:1 ሉቃሳ 1:46-55

* 2:26 ሉቃሳ 2:52

* 2:28 ከሳ 28:1-4፤ ዎጋ 7:35-36

* 2:34 1 ሳሜላ 4:11

* 4:4 ከሳ 25:22

* 4:21 እካቦዳ፦ ሀ ሱንꬃ ብለꬃይ እብራዌꬁዋን፥ “ቦንቹ ባዋ” ግያዋ።

* 7:1 2 ሳሜላ 6:2-4፤ 1 ኦዱዋ 13:5-7

* 7:12 ኤበንኤዜራ፦ ሀ ሱንꬃ ብለꬃይ “ማድያ ሹቻ” ግያዋ።

* 8:5 ዛረ. 17:14

* 10:12 1 ሳሜላ 19:23-24

* 12:6 ከሳ 6:26

* 12:8 ከሳ 2:23

* 12:9 ዳና. 3:12፤ 4:2፤ 13:1

* 12:10 ዳና. 10:10-15

* 12:11 1 ሳሜላ 3:20፤ ዳና. 4:6፤ 7:1፤ 11:29

* 12:12 1 ሳሜላ 8:19

* 13:8 1 ሳሜላ 10:8

* 13:14 ኪታ 13:22

* 14:33 ዶመꬃ 9:4፤ ዎጋ 7:26-27፤ 17:10-14፤ 19:26፤ ዛረ. 12:16፣ 23፤ 15:23

* 14:41 ፓይ. 27:21፤ 1 ሳሜላ 28:6

* 15:1 1 ሳሜላ 10:1

* 15:2 ከሳ 17:8-14፤ ዛረ. 25:17-19

* 15:28 1 ሳሜላ 28:17፤ 1 ካታ. 11:30-31

* 17:50 2 ሳሜላ 21:19

* 17:51 1 ሳሜላ 21:9

* 18:7 1 ሳሜላ 21:11፤ 29:5

* 19:11 ማዝ. 59 (ሁጲያ)

* 19:24 1 ሳሜላ 10:11-12

* 20:5 ፓይ. 28:11

* 20:15 2 ሳሜላ 9:1

* 21:1 ማቶሳ 12:3-4፤ ማር. 2:25-26፤ ሉቃሳ 6:3

* 21:6 ዎጋ 24:5-9

* 21:9 1 ሳሜላ 17:51

* 21:11 1 ሳሜላ 18:7፤ 29:5

* 21:12 ማዝ. 56 (ሁጲያ)

* 21:13 ማዝ. 34 (ሁጲያ)

* 22:1 ማዝ. 57 (ሁጲያ)፤ ማዝ. 142 (ሁጲያ)

* 22:9 1 ሳሜላ 21:7-9፤ ማዝ. 52 (ሁጲያ)

* 23:18 1 ሳሜላ 18:3

* 23:19 ማዝ. 54 (ሁጲያ)

* 24:3 ማዝ. 57 (ሁጲያ)፤ ማዝ. 142 (ሁጲያ)

* 24:6 1 ሳሜላ 26:11

* 24:14 1 ሳሜላ 26:20

* 25:44 2 ሳሜላ 3:14-16

* 26:1 ማዝ. 54 (ሁጲያ)

* 26:11 1 ሳሜላ 24:6

* 28:3 ዎጋ 20:27፤ ዛረ. 18:10-11፤ 1 ሳሜላ 25:1

* 28:6 ፓይ. 27:21

* 28:17 1 ሳሜላ 15:28

* 28:18 1 ሳሜላ 15:3-9

* 29:5 1 ሳሜላ 18:7፤ 21:11

* 30:5 1 ሳሜላ 25:42-43

* 30:7 1 ሳሜላ 22:20-23

2 ሳሜላ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ላኤንꬆ ሳሜላ ማጻፋ

ገሉዋ

ሳመላ ማጻፋ ላኤንꬆ ክፍሊ፥ ሳመላ ማጻፋ ኮይሮ ክፍልያ ካልያዋ ግዶደ፥ ዳዊተ ኮይሮ ገድሳ ባጋ ይሁዳ ካትያ (1-4) ግዲደ፥ ታኪደ ቃይ ሁጲሳ ባጋ ክፍልያ ግዴዳ እስራኤልያ ጉጂደ፥ ኩመንꬃ ቢታዉ ካትያ ግዲደ ሞዴዳዋ ኦድያ ታርክያ ኦይቄዳዋ (5-24)። ማጻፋይ ዳዊተ ባረ ካዉተꬃ አሳናዉነ ባረ ማታ ምንሳናዉ፥ ሶናነ ካረና ደእያ ሞርከቱዋና ኦለቴዳ ምኖ ኦላዋ ሎይꬂደ ቆንጭሴዳ። ቃይ ዳዊተ ምኖ አማኑ ደእያነ ጾሳ ሲቅያ አሳ ግድያዋነ አሳይካ አዉ አማነትያ አሳ ግድያዋ ኦዴ። ሄዋ ቦላንካ ቃይ እት እት መቀꬅ ባይና ኦሶቱዋካ እ ኦꬄዳዋነ ባረ አሹዋ አሙዋ አላናዉ ፓላ ዎልቃማ ናጋራቱዋ እ ኦꬄዳዋካ ቆንጭሴዳ። ግዶፐነ ጾሳ አይል፥ ትምቢትያ ኦድያ ናታን አኮ ሺቂደ፥ አ ናጋራ አ ሀሳይሴዳ ዎደ፥ እ ባረ ናጋራ ፓጺደ ጾሳ ሙሩዋ አኬዳ።

ዳዊታ ደኡነ እ ኦꬄዳ ኦሶቱ እስራኤልያ አሳ ሎይꬅ ናሸቼዳ ድራዉ፥ አፐ ስምና ደኤዳ ላይꬃቱዋን ኡንቱንቱ ቢታ ቦላ መቱ ጋክያ ዎደ ኡባን፥ ኡንቱንቱ ሀራ ካቲያ ኮዪደ፥ ዳዊታ ናአይ፥ ዎይ ዳዊታ ዛርያ ግዲደ፥ ዳዊታዋዳን ኡንቱንታ አይስያ አሳ ደማናዉ አሞቲኖ።

ሸምፓቱዋ ኡባቶ እመቴዳ ቃንꬃ ቆፋቱዋ

ዳዊተ ይሁዳን ካተቱሳ 1:1—4:12

እስራኤልያ ኡባ ቦላ ዳዊተ ካተቱሳ 5:1—24:25

ሀ. ኮይሮ ላይꬃቱዋ 5:1—10:19

ለ. ዳዊታነ በርሳቤሆ 11:1—12:25

ሐ. ዳዊታ መቱዋነ ቱጋ 12:26—20:26

መ. ዉርሰꬃ ላይꬃቱዋ 21:1—24:25

ዳዊተ ይሁዳን ካተቱሳ

1

(1:1—4:12)

ዳዊተ ሳኦል ሀይቄዳዋ ስሴዳ

1 ሳኦል ሀይቄዳዋፐ ጉይያን፥ ዳዊተ አማሌቃ አሳቱዋ ጾኔዳ ሳፐ ስሜዳ፤ ጽቅላጋ ካታማን ላኡ ጋላሳ ታኬዳ። 2 ሄዛንꬆ ጋላስ እት ብታኒ ካዮ ባረ ማዩዋ ፔꬊደ፥ ባረ ሁጲያን ባና ላሊደ፥ ሳኦላ ሄራፐ ዬዳ። ዳዊተኮ እ ዬዳ ዎደ፥ ሳኣን ግሲደ ጎይኔዳ። 3 ዳዊተ አ፥ “ኔን ሀቃፐ ያድ?” ያጊደ ኦቼዳ።

ሽን እ፥ “ታን እስራኤለቱዋ ሄራፐ ከሳ አካደ ያድ” ያጌዳ።

4 ዳዊተ አ፥ “አያይ ከሴደንቶ አነ ታዉ ኦዳ” ያጌዳ።

እ ዳዊታ፥ “ኑ ኦላንቻቱ ኦላፐ ባቃቴድኖ፤ ኑ አሳፐ ዳራቱ ሀይቄድኖ፤ ቃይ ሳኦልነ አ ናአይ ዮናታን ሀይቄድኖ” ያጌዳ።

5 ኦዱዋ አሄዳ ዎዳላ ዳዊተ፥ “ሳኦልነ አ ናኣ ዮናታን ሀይቄዳዋ ኔን አያን ኤራይ?” ያጊደ ኦቼዳ።

6 ዎዳላይ፥ “ካጫዳን ታን ግልቦአ ደርያን ደእሽን፥ ሳኦል ባረ ቶራ ጉፈቲደ ኤቄዳዋ በኣድ፤ ፓራ ጋረቱነ ፓራ አሳቱ ሳኦላኮ ማታቴድኖ። * 7 ሄ ዎደ ሳኦል ዩሽ ጼሊደ ታና በኤዳ፤ ታና ጼስና ታን፥ ‘አቤ!’ ያጋድ። 8 ሳኦል ታና፥ ‘ኔን ኦኔ?’ ያጊደ ኦቼዳ፤ ታን አዉ፥ ‘አማሌቃ አሳ’ ያጋደ ዛራድ። 9 ሄዋፐ ጉይያን ሳኦል ታና፥ ‘ታን ሎይꬅ ማዱንጻደ፥ ሀይቆ ማታ ኡታድ፤ ኔን ታ ቦላ ከሳ ኤቃደ ታና ዎꬋ’ ያጌዳ። 10 እ ኩንዴዳዋፐ ጉይያን፥ ሀይቁዋፐ አተናዋ ኤሬዳ ድራዉ፥ ታን አ ቦላ ከሳ ኤቃደ አ ዎꬋድ፤ አ ሁጲያን ደእያ ካላቻነ አ ቀስያን ደእያ ሳጋይያ አካደ ኔኮ ታ ጎዳኮ አሃድ” ያጌዳ።

11 ሄዋፐ ጉይያን፥ ዳዊተነ ዳዊታ አሳይ ካዮቲደ፥ ባረንቱ ማዩዋ ዳፊደ ፔꬌድኖ። 12 ኡንቱንቱ ሳኦል፥ ዮናታን፥ መꬍና ጎዳ ኦላንቻቱነ እስራኤልያ አሳይ ኦላን ዉሬዳ ድራዉ፥ ኦማርስ ጋካናዉ ካዮቴድኖ፥ ዬኬድኖነ ጾሜድኖ።

13 ኦዱዋ አሄዳ ዎዳላ ዳዊተ፥ “ኔን ሀቃ አሴ?” ያጊደ ኦቼዳ።

ሽን እ ዳዊታ፥ “ታን በትያ አማሌቃ ብታንያ ናኣ” ያጌዳ።

14 ዳዊተ አ፥ “መꬍና ጎዳይ ኦኬዳ ካትያ ዎꬋናዉ ነ ኩሽያ ደንꬃደ፥ አያዉ ያያበይኪ?” ያጌዳ። 15 ዳዊተ ባረ አሳቱዋፐ እቱዋ ጼሲደ፥ “ባ፤ አ ዎꬋ!” ያጌዳ፤ እ አማሌቅያ ደቺደ ዎꬌዳ። 16 ዳዊተ አማሌቅያ፥ “መꬍና ጎዳይ ኦኬዳ ካትያ ታን ዎꬋድ ያጋደ ኔን ነ ዶናን ማርካቴዳ ድራዉ፥ ነ ሱꬃ ጎሚ ኔና ኦይቆ” ያጌዳ።

ዳዊተ ሳኦላዉነ ዮናታናዉ ዝላሌዳ ዝላሳ

17 ዳዊተ ሳኦላዉነ አ ናኣ ዮናታናዉ ሀዋዳን ያግ ዝላሌዳ። 18 ይሁዳ አሳይካ “ዎንዳፍያ” ጌተትያ ሀ ዝላሳ ታማራና ማላ ዳዊተ አዛዜዳ፤ ሀ ዝላሳይ ያሻራ ማጻፋን ጻፈቴዳ። *

19 “ኔኖ እስራኤለዉ፥

ነ ካፓቱ ነ ꬎቃ ግሹዋን ሀይቄድኖ።

ዎልቃማቱ ዋን ኩንዴድኖሻ!

20 ሀዋ ጋተ ካታማን ኦዶፕተ፤

አስቃሎና ኦገቱዋንካ አዋዮፕተ።

ሄዋ ስሶፐ፥ ፕልስጼማቱዋ ማጫ ናናይ ናሸታና፤

ሻማቱዋ ማጫ ናናይ ‘ሀሹ ጋና!’

21 “ህንተንቶ ግልቦአ ደረቶ፥

ህንተንቱ ቦላን እራይ ቡኮፖ፤

ከተርሳይካ ዎꬎፖ።

ሄ ቢታ ጎሻይካ ካꬃ ሞኮፖ፤

አያዉ ጎፐ፥ ያን ዎልቃማ ጎንዳሊ ቱናባ ከሴዳ፤

ሳኦላ ጎንዳሊካ ዛይትያን ቁጨትያዋ አጌዳ።

22 ጎራኤቴዳዋንቱ ሱꬃፐነ፥

ዎልቃማቱዋ አሹዋፐ፥

ዮናታና ዎንዳፊ ጉየ ግቤና።

ቃይ ሳኦላ ማሻይ ካለናን ስምቤና።

23 “ሳኦልነ ዮናታን

አሳይ ሲቅያዋንታነ ሎእያዋንታ፤

ባረንቱ ሀይቁዋንካ ባረንቱ ፓጻንካ ሻከትበይክኖ።

ኡንቱንቱ አርጋንꬃፐካ አꬊደ ኤሌልያዋንታ፤

ጋሙዋፐካ አꬊደ ምንያዋንታ።

24 “እስራኤልያ ማጫ አሳቶ፥

ሳኦላዉ፥ ህንተንታ ዞኦነ አሌቆ ማዩዋ ማይዜዳዋዎነ፥

ዎርቃን ህንተንቱ ማዩዋ አሌቂሴዳዎነ ዬክተ።

25 “ዎልቃማቱ ኦላን ዋን ኩንዴድኖሻ!

ዮናታን ነ ꬎቃ ግሹዋን ጎራኤት ግሴዳ።

26 ታ እሻ ዮናታና፥

ታን ነዉ ካዮታይ፤

ነ ታዉ ዳሮፐ አልኡዋ።

ኔን ታና ሲቅያ ሲቁ ማላልስያዋ፥

ማጫ አሳ ሲቁዋፐካ አꬊደ ማላልስያዋ።

27 “ዎልቃማቱ ዋን ኩንዴድኖሻ!

ኦላ ሚሻይካ ዋን ድፕ ጌደ!”

ያጊደ ዳዊተ ዝላሌዳ።

2

ዳዊተ ይሁዳ ቦላ ካተቴዳ

1 ሄዋፐ ጉይያን ዳዊተ፥ “ይሁዳ ካታማቱዋፐ እቱዋ ፑደ ቦ?” ያጊደ መꬍና ጎዳ ኦቼዳ።

መꬍና ጎዳይ አ፥ “ኤ፤ ባ” ያጌዳ።

ዳዊተ፥ “ሀቃ ቦ” ያጊደ ኦቼዳ።

መꬍና ጎዳይ፥ “ከብሮነ ባ” ያጊደ ዛሬዳ።

2 ዳዊተ ባረ ማቼቱዋ ላአቱዋ፥ እዝራኤልያ አህኖኣሞነ ቃርመሎስያ፥ ናባላ አምአቶ አብጋሎነ አኪደ፥ ከብሮነ ካታማ ቤዳ። * 3 ዳዊተ ባረናና ደእያ አሳቱዋካ ኡንቱንቱ ሶ አሳ ኡባና አህና፥ ከብሮነንነ አ ሄራን ደእያ ጉꬃ ካታማቱዋን ኡቴድኖ። 4 ይሁዳ አሳቱ ከብሮነ ካታማ ዪደ፥ ያን ኡንቱንቱ ዳዊታ ይሁዳ አሳ ቦላ ካተያናዉ ኦኬድኖ።

ሳኦላ ሞጌዳዋንቱ ያቤሻ ግልኣደ ካታማ አሳቱዋ ግዴዳዋ ዳዊተ ስሴዳ ዎደ፥ * 5 አሳ ኪቲደ ኡንቱንታ፥ “ህንተንቱ ህንተንቱ ጎዳ ሳኦላ ሞጌዳ ኬካተꬃ ድራዉ፥ መꬍና ጎዳይ ህንተንታ አንጆ። 6 ሀእካ መꬍና ጎዳይ አገና ሲቁዋነ ቱማተꬃ ህንተንታ በሶ፤ ቃይ ህንተንቱ ሀ ኬካተꬃ ኦꬄዳ ድራዉ፥ ታንካ ህንተንቶ ሎኦተꬃን ኩሽያ ዛራና። 7 ሀእ ዛር ምንተ፤ ጻልተ፤ አያዉ ጎፐ፥ ህንተንቱ ጎዳይ ሳኦል ሀይቂክቼዳ፤ ቃይ ይሁዳ አሳቱ ታና ኦኪደ፥ ባረንቱ ቦላ ካተዬድኖ” ያጌዳ።

እያቡስተ እስራኤልያ ቦላ ካተቴዳ

8 ሳኦላ ኦላንቻቱዋ ጋዳዋይ ኔራ ናኣ አባኔር ሳኦላ ናኣ እያቡስታ አኪደ፥ ማህናይማ ጌተትያ ሳኣ አፌዳ። 9 ሄዋፐ ካላ ጋላኣደ፥ አሴራ፥ እዝራኤላ፥ ኤፍሬማ፥ ቢንያማነ እስራኤልያ ቢታ ኡባ ቦላን ካተዬዳ። 10 ሳኦላ ናኣ እያቡስተ እስራኤልያ ቦላ ካተትያ ዎደ አዉ ኦይታሙ ላይꬃ፤ እ ላኡ ላይꬃ ካተቴዳ፤ ሽን፥ ይሁዳ አሳይ ዳዊታ ካሌዳ። 11 ዳዊተ ከብሮናን ይሁዳ አሳቱዋ ቦላ ላፑን ላይꬃነ ኡሱፑን አግና ካተቴዳ።

እስራኤልያነ ይሁዳ ግዶን ደንዴዳ ኦላ

12 ኔራ ናኣ አባኔርነ ሳኦላ ናኣ እያቡስተ አሳይ ማህናይማፐ ጋባኦና ካታማ ቤድኖ። 13 ጻሩይ ናአይ እዮኣብነ ዳዊታ አሳይ ከስ ቢደ፥ ጋባኦና ዳጋቴዳ ሃꬃ ማታን ኡንቱንቱና ጋከቴድኖ፤ እት ጭታይ ዳጋቴዳ ሃꬃፐ ሄፍንꬃ ባጋና ኡትና፥ እት ጭታይ ሀፍንꬃ ባጋና ኡቴድኖ። 14 ያትና፥ አባኔር እዮኣባ፥ “አነ ዎዳላቱ ደንዲደ፥ ኑ ስንꬃን ኦላ ጋከትኖ” ያጌዳ።

ሄዋፐ ጉየ ዮኣበ፥ “ኤኖ፥ ደንዲደ ጋከትኖ” ያጌዳ። 15 ሄዋ ድራዉ፥ ቢንያማ ባጋዉነ ሳኦላ ናኣ እያቡስተ ባጋዋ ታማነ ላኡ አሳቱ ፓይዱዋን ከሲደ፥ ዳዊታ ባጋዋ ኤቄዳ ታማነ ላኡ አሳቱዋና ኦላ ጋከቴድኖ። 16 እቱ እቱዋ ሁጲያ ኦይቂደ፥ ባረ ኦይቄዳዋ ምይያን ምይያን ማሻ ድርግንꬂደ፥ እትፐ ሀይቄድኖ፤ ሄዋ ድራዉ፥ ጋባኦናን ደእያ ሄ ሳአይ ሄልካት-ሀዙርም (ማሻ ጋድያ) ጌተቴ። 17 ሄ ጋላስ ዎልቃማ ኦላይ ኦለትና፥ ዳዊታ አሳይ አባኔራነ እስራኤልያ አሳነ ጾኔዳ።

18 ጻሩይ ናናይ ሄዙ ዮኣበ፥ አብሻይነ አሳሄል ሄ ሳኣን ደኢኖ፤ አሳሄል ገንእያዳን ኤሌሊደ ዎጼ። 19 አሳሄል ኡሸቻ ዎይ ሀድርሳ ጌናን አባኔራ የደርሱዋ ስኬዳ። 20 አባኔር ጉየ ዛር ጼሊደ፥ “አሳሄላ፥ ላ ኔኔ?” ያጊደ ኦቼዳ።

አሳሄል፥ “ኤ ታና” ያጌዳ።

21 አባኔር አ፥ “እት ባጋ፥ ኡሸቻ ዎይ ሀድርሳ ስማ፤ አሳቱዋፐ እቱዋ ኦይቃደ አ ኦላ ሚሻ ቃራ አካ” ያጌዳ፤ ሽን አሳሄል አ የደርስያዋ አጋናዉ ኮይቤና።

22 ቃይካ አባኔር አሳሄላ፥ “ታን ኔና አያዉ ዎꬎኦ? ታና የደርስያዋ አጋ! ኔና ዎꬋደ፥ ታን ነ እሻ እዮኣባ ዴሙዋ ዎታደ ጼላኔ?” ያጊደ ሴሬዳ። 23 ሽን አሳሄል አ የደርስያዋ አገናን እጼዳ። ሄዋ ድራዉ፥ አባኔር ቶራ ጉየ ቱምኢደ፥ አሳሄላ ኡሉዋ ጫዴዳ፤ ቶራይ ዞክያና ፕን ከሴዳ፤ አሳሄል ሄ ሳኣን ኩንዲደ ሀይቄዳ። አሳሄል ሀይቄዳ ሳኣ ጋኬዳ አሳይ ኡባይ ሄዋን ኤቄዳ።

24 ሽን እዮኣብነ አብሻይ አባኔራ የደርሴድኖ፤ አዋይ ዉልያ ዎደ፥ ጋባኦና መላ ቢታ አፍያ ኦግያን ጊያሀ ካታማፐ ስንꬃ ባጋና ደእያ አማ ጌተትያ ዞዝያ ከሴድኖ። 25 ቢንያማ አሳቱ አባኔራ ጉየና ሺቄድኖ፤ ኡንቱንቱ እት ጭታ ግዲደ፥ እት ደርያ ሁጲያን ኤቄድኖ። 26 ሄዋፐ ጉይያን አባኔር እዮኣባ ጼሲደ፥ “መꬍናዉ ኦለቲደ ደአኔየ? ሀዋ ዉርሰꬃይ ጫሞ ግዳናዋ ኔን ኤርኪ? ነ አሳቱዋ፥ ‘ህንተ እሻቱዋ የደርስያዋ አግተ’ ጌናን አዉደ ጋꬃይ?” ያጌዳ።

27 እዮኣበ አባኔራ፥ “ጾሳይ ኤሮ! ኔን ሃሳየናን አጌዳዋ ግድንቶ፥ ታ አሳይ ባረ እሻቱዋ ሳአይ ዎንታና ጋካናዉ የደርሳና ሽን” ያጌዳ። 28 ሄዋ ድራዉ፥ እዮኣበ ኡልቱዋ ፑኔዳ፤ አሳይ ኡባይ ኤቄዳ። እስራኤላቱዋካ ዛረꬂደ የደርስበይክኖ ዎይ ኦልበይክኖ። 29 አባኔርነ አ አሳይ ሄ ጋላሳ ቃማ ኡባ ሳልፒደ አራባ ጋራራ ቤድኖ፤ ዮርዳኖሳ ሻፋ ፕኔድኖ። ጉራና ሀመቲደ ማህናይማ ስሜድኖ።

30 እዮኣበ አባኔራ የደርስያዋ ባሺደ፥ ባረ አሳ ኡባ እት ሳኣ ሺሼዳ፤ ጼልያ ዎደ፥ አሳሄል ባይናን ዳዊታ አሳፐ ታማነ ኡዱፑን አሳይ ፓጬዳ። 31 ሽን ዳዊታ አሳይ አባኔራ አሳፐነ ቢንያማ ዛራቱዋፐ ሄዙ ጼታነ ኡሱፑን ታሙ አሳቱዋ ዎꬌድኖ። 32 አሳሄላ አሃ አኪደ፥ ቤተሌመ ካታማን ደእያ አ አዉዋ ዱፉዋን ሞጌድኖ፤ እዮኣብነ አ አሳይ ቃማ ሀመቲደ አቄድኖ፤ ዎንቱማꬃን ከብሮነ ካታማ ጋኬድኖ።

3

1 ሳኦላ አሳይነ ዳዊታ አሳይ ዳሮ ዎድያ ኦለቴድኖ፤ ዳዊተ ኦላን ምን ምኒደ ብያ ዎደ፥ ሳኦላ አሳይ ዳቡር ዳቡር ቤዳ።

ዳዊታ አቱማ ናና

2 ከብሮነ ካታማን ዳዊታዉ ናናይ የለቴድኖ፤ እዝራኤልያ አህኖኣማ የሌዳ ባይራ ናአይ አምኖና፤ 3 ቃርመሎስያ ናባላ አምአታ አብጋላ የሌዳ ናአይ ክልኣብ ላኤንꬁዋ፤ ጋሹራ ካትያ ታልማያ ናታ ማእካ የሌዳ አበሴሎም ሄዘንꬁዋ። 4 ኦይደንꬁ ሀጊት ናኣ አዶንያ፤ እቼሸንꬁ አቢጻል ናኣ ሻፋጽያ። 5 ኡሱፑንꬁ ዳዊታ ማቻት ኤግል ናኣ ይትራኣማ፤ ሀ ናናይ ኡባይ ከብሮናን ዳዊታዉ የለቴድኖ።

አባኔር ዳዊታና ጫቀቴዳ

6 ሳኦላ አሳናነ ዳዊታ አሳና ኦለትያ ዎደ፥ አባኔር ሳኦላ አሳቱዋ ግዶን ምን ምኒደ ቤዳ። 7 ሳኦላዉ አታ ናታ ርጽፎ ጌተትያ እት ጋራዳታ ደአዉ፤ እያቡስተ አባኔራ፥ “ታ አዉዋ ጋራዳትና አያዉ አቃዲ?” ያጊደ ኦቼዳ።

8 አባኔር አ ሃሳያን ዳርስ ይሎቲደ ያቡስታ፥ “ታና ኔን ይሁዳ ካና ሁጰ ጋድየ? ሀቼ ታን ነ አዉዋ ሳኦላዉ፥ አ እሻቶነ አ ዳቦቶ ሎኣድ፤ ታን ኔና ዳዊታ ኩሽያን አꬃደ እማበይከ። ሽን ሀእ ኔን ታና ሀ ምሽራት ጋሱዋን ሞታዳ! 9-10 ሳኦላ ዛርያፐ ካዉተꬃ ዎꬅ አኪደ፥ ዳነፐ ቢደ በርሳበሀ ጋካናዉ፥ እስራኤልያ ቦላነ ይሁዳ ቦላ፥ ዳዊታ ካዉተꬃ ኤሳናዉ መꬍና ጎዳይ ጫቂ ዎꬄዳ ሀ የዉዋ ታን ኦꬃና ꬋዮፐ፥ ጾሳይ አባኔራ ጉፋንꬆ” ያጌዳ። * 11 እያቡስተ አባኔራዉ ያዬዳ ድራዉ፥ ሀራ ቃላ ቃትቤና።

12 አባኔር ከብሮናን ደእያ ዳዊተኮ፥ “ቢታይ ኦሴ? ኔን ታናና ቃላ ጫቁዋ ጫቃ፤ እስራኤልያ አሳይ ኡባይ ኔኮ ስማናዳን ታን ኔና ማዳና” ያጊደ ኪታ የዴዳ።

13 ዳዊተ፥ “ሎኦ! ታን ኔናና ቃላ ጫቁዋ ዎꬃና። ሽን ታን ኔና እትባ ኦቻይ፤ ኔን ታና በአናዉ ይያ ዎደ፥ ሳኦላ ናቶ ሚካሎ ታዉ አከናን ዮፓ” ያጌዳ። 14 ሄዋፐ ጉይያን፥ ዳዊተ ሳኦላ ናኣ እያቡሰቱዋኮ ኪቲደ፥ “ጼቱ ፕልስጼማቱዋ ቃራቱዋ ጭሎሻደ አኬዳ ታ ማቻቶ ሚካሎ ታዉ እማ” ያጌዳ። * 15 እያቡስተ ኪታ የዲደ፥ እ አስና ላውሻ ናኣ ፓልጽኤላፐ ዎꬅ አኪደ አህሴዳ። 16 እ አስናይ ባሁሪማ ካታማ ጋካናዉ ዬኪደ እ ጌዱዋ ካሌዳ፤ አባኔር አ፥ “ጉየ ስማደ ሶ ባ” ያጌዳ፤ ብታኒ ጉየ ስሚደ ቤዳ።

17 አባኔር እስራኤልያ ጭማቱዋኮ ቢደ፥ ሀዋዳን ያጌዳ፤ “ዳዊተ ህንተንቱ ቦላ ካተታና ማላ፥ ዳሮ ዎድያ አሞቴድታ፤ 18 አነ ሄኮ ሀእ ፖልተ! አያዉ ጎፐ፥ መꬍና ጎዳይ፥ ‘ታ አሳ እስራኤልያ፥ ታን ፕልስጼማ አሳቱዋ ኩሽያፐነ ኡንቱንቱ ሞርክያ ኡባቱዋ ኩሽያፐ ታ ቆማ ዳዊታ ባጋና አሻና’ ጌዳዋ ሀሳይተ” ያጌዳ። 19 አባኔር ቢንያማ ዛረቶ ዱማ ሃሳዬዳ፤ ሄዋፐ ጉይያን፥ እስራኤልያ አሳይነ ቢንያማ አሳይ ኡባይ ኦꬃናዉ ኮዮዋ ኡባባ ዳዊታዉ ኦዳናዉ ከብሮነ ካታማ ቤዳ።

20 አባኔር ባረናና ላታሙ አሳቱዋ አኪደ፥ ከብሮነ ካታማ ቢና፥ ዳዊተ አስነ አ አሳዉ እሞታ ማኬዳ። 21 ሄዋፐ ጉይያን አባኔር ዳዊታ፥ “ኡንቱንቱ ኔናና ቃላ ጫቁዋ ጫቀታናዳንነ ነ ዎዛናይ አሞትያ ኡባ ሞዳናዳን፥ ታን ባደ እስራኤልያ አሳ ኡባ ካትያዉ ታ ጎዳዉ ሺሻይ” ያጌዳ፤ ዳዊተ አባኔራ ሞይዚደ ሳሮ የዴዳ።

እዮኣበ አባኔራ ዎꬌዳ

22 ሄ ዎደ ዳዊታ አሳይነ እዮኣበ ኦላፐ ዳሮባ ኦሞዲደ ስሜድኖ፤ ሽን አባኔር ከብሮነ ካታማን ዳዊታና ደኤና፤ አያዉ ጎፐ፥ ዳዊተ የድና እ ሳሮ ቤዳ። 23 እዮኣብነ አናና ደእያ ኦላንቻቱ ጋክያ ዎደ፥ አሳይ እዮኣባ፥ “ኔራ ናኣ አባኔር ካትያ ዳዊታኮ ዪና፥ ካቲ አ የድና፥ እ ሳሮ ቤዳ” ያጊደ ኦዴዳ።

24 ሄዋ ድራዉ፥ እዮኣበ ካትያኮ ቢደ፥ “ዋናዲ! አባኔር ኔኮ ዪና፥ አያዉ ሳሮ የዳድ? ሄኮ እ ቤዳ! 25 ኔራ ናአይ አባኔር ኔና ጭማናዉ፥ ኔን ገልያሳነ ከስያ ሳኣ በአናዉነ ኔን ኦꬅያ ኡባባ ኤራናዉ ዬዳ” ያጌዳ።

26 እዮኣበ ዳዊታ ስንꬃፐ ከሲደ፥ አባኔራ ጌዱዋ ኪታ የዴዳ፤ ኡንቱንቱ አ ሲራ ሃꬃ ኦላ ምያፐ ጉየ ዛሬድኖ፤ ሽን ዳዊተ ሀ የዉዋ ኤረና። 27 አባኔር ከብሮነ ካታማ ጉየ ስሚደ ዬዳ ዎደ፥ እዮኣበ አናና ዱማ ሃሳያናዋዳን ድርሳ ፐንግያ አ አፌዳ፤ ባረ እሻ አሳሄላ ሱꬃ አቻናዉ አባኔራ ኡሉዋ ጫዴዳ፤ አባኔር ሄ ሳኣን ሀይቄዳ።

28 ዳዊተ ሀ የዉዋ ስሴዳዋፐ ጉይያን፥ “ታንነ ታ ካዉተꬃይ ኔራ ናኣ አባኔራ ሱꬃን መꬍና ጎዳ ስንꬃን መꬍናዉካ ኦሸቶኮ። 29 አ ሱꬃይ እዮኣባነ አ አዉዋ ሶ አሳ ኡባ ኦቾ፤ አሹዋ ቦላ ማዱꬃይ ደእያ አሳይ፥ ዎይ ጋልባይ ሎይꬅ ሳክያ አሳይ፥ ዎይ ዎቢያ አሳይ፥ ዎይ ማሻን ሀይቂያ አሳይ፥ ዎይ ኮሻቴዳ አሳይ እዮኣባ ዛርያን ኡባካ ꬋዮፖ!” ያጌዳ። 30 ሄዋዳን ኦꬂደ፥ ጋባኦና ካታማን ከሴዳ ኦላን ባረንቱ እሻ አሳሄላ አባኔር ዎꬌዳ ድራዉ፥ እዮኣብነ አ እሻ አብሻይ አባኔራ ዎꬌድኖ።

31 ዳዊተ እዮኣባነ አናና ደእያ አሳ ኡባ፥ “ህንተንቱ ማዩዋ ፔꬍተ፤ ማቅያ ማይተ፤ አባኔራ ሻንቻማ ስንꬃን ሀመቲደ ዬክተ” ያጌዳ። ካቲ ዳዊተ ሻንቻማ ካሊደ ቤዳ። 32 አባኔር ከብሮናን ሞገቴዳ፤ ካቲ ባረ ቃላ ꬎቂሲደ ዱፉዋን ዬኬዳ፤ አሳይ ኡባይካ ዬኬዳ።

33 ካቲ አባኔራዉ፥

“አባኔር ኤያ አሳዳን ሀይቃናዉ በሲ?

34 አ ኩሺ ቃሸት ቤና፤

አ ገዲካ ሳንሳላታን ቃሸት ቤና።

አሳይ ኢታ አሳቱዋ ኩሽያን ሀይቂያዋዳን እ ሀይቄዳ”

ያጊደ ዝላሌዳ።

አሳይ ኡባይ አባኔራዉ ዛረꬂደካ ዬኬዳ።

35 ሳአይ ፖኦ ደእሽን፥ ዳዊተ ኡክꬃ ማናዳን ሾባናዉ አሳይ ኡባይ አኮ ዬዳ፤ ሽን ዳዊተ፥ “አዋ አይፊ ዉለናን ደእሽን፥ ኡክꬃ ዎይ ሀራባ ባረናና በኦፐ፥ ጾሳይ ታና ዎꬎ” ያጊደ ጫቄዳ። 36 ካቲ ኦꬄዳዋ አሳይ ኡባይ በኢደ ናሸቴዳ፤ ቱሙካ ካቲ ኦꬄዳ ኡባባይ አሳ ኡባ ናሸቼዳ። 37 ሄዋ ድራዉ፥ ሄ ጋላስ ዳዊታ አሳይ ኡባይነ እስራኤልያ አሳይ ኡባይ ካቲ ኔራ ናኣ አባኔራ ዎꬍስቤናዋ አኬኬድኖ።

38 ካቲ ባረ ቆማቱዋ ሀዋዳን ያጌዳ፤ “እስራኤልያ ቢታን ዎልቃማ አሳይነ ካፑ ሀይቄዳዋ ህንተንቱ አኬክክቴ? 39 ታን ኦከቴዳ ካትያ ግዶፐነ፥ ሀቼ ታዉ ምዪ ፓጬዳ። ሀዋንቱ ጻሩይ ናናይ ታዉ ምኔድኖ፤ ኢታ ኦꬄዳዋንቶ መꬍና ጎዳይ ኡንቱንቱ ኦሱዋዳን ዛሮ” ያጌዳ።

4

ያቡስተ አሳ ኩሽያን ሀይቄዳ

1 ሳኦላ ናአይ ያቡስተ አባኔር ከብሮናን ሀይቄዳዋ ስሴዳ ዎደ፥ አ ዎዛናይ ያዬዳ፤ እስራኤልያ አሳይ ኡባይካ ዳጋሜዳ። 2 ሳኦላ ናኣ ያቡስተዉ ጩጉዋ ካለꬅያ ላኡ ካፓቱ ደኢኖ፤ እቱዋ ሱንꬃይ ባኣና፤ የንኩዋ ሱንꬃይ ረካባ፤ ኡንቱንቱ ቢንያማ ዛርያ ግዴዳ ባኤሮትያ ርሞና ናና። ባኤሮታ ካታማይ ቢንያማ ባጋዳን ፓይደቴ፤ 3 አያዉ ጎፐ፥ ባኤሮታን ደኤዳ አሳቱ ግታይማ ጋድያ ባቃቲደ፥ ሄደፐ ሀቼ ጋካናዉ በትያዳን ያን ደኤድኖ።

4 ሳኦላ ናኣ ዮናታናዉ ላኡ ገዲ ስሌዳ ናአይ ደኤ፤ ሳኦላነ ዮናታና ዎሪ እዝራኤልያፐ ጋኬዳ ዎደ፥ እ እቼሹ ላይꬃ ናኣ፤ ሄ ናኣ ድችያና አ አካደ ባቃታዱ፤ ሽን አ ባቃታናዉ ድርቢሽን፥ ናአይ ኩንዲደ ስላ ከሴዳ፤ ሄ ናኣ ሱንꬃይ ማንፍቦሼታ። *

5 ባኤሮትያ ርሞና ናናይ ረካብነ ባኣን ያቡስተ ሶ ባናዉ ከሴድኖ፤ ኡንቱንቱ ቢደ ሴታ ጋላስ ጋኬድኖ፤ እ አዋፐ ሸምፔ። 6 ኡንቱንቱ ሶይ ገሊደ ዛርጋ አክያዋ ማላቲደ ያቡስታ ኡሉዋን ጫድና ሀይቄዳ። ረካብነ አ እሻ ባኣን ሌላን ገሌድኖ።

7 ኡንቱንቱ ሶይ ገልያ ዎደ፥ ያቡስተ ቆልኦን አርሳን ግሴዳዋ ደሚደ፥ አ ኡሉዋ ጫዲደ ዎꬌድኖ፤ አ ቆꬍያፐ ሙጬድኖ፤ ሙጬዳ ሁጲያ አኪደ፥ አራባ ጋራራ አፍያ ኦግያ ኦይቂደ፥ ቃማ ኡባ ሀመቴድኖ። 8 ያቡስተ ሁጲያ ከብሮናን ደእያ ዳዊተዉ አሂደ ካትያ፥ “ኔና ዎꬋናዉ ኮዬዳ ነ ሞርክያ ሳኦላ ናኣ ያቡስተ ሁጲያ ሀዋ በአ፤ ሳኦላ ቦላንነ አ ናኣ ቦላን ካትያ ኑ ጎዳ ሀሉዋ መꬍና ጎዳይ ሀቼ ከሴዳ” ያጌድኖ።

9 ሽን ባኤሮትያ ርሞና ናና ረካባነ አ እሻ ባኣና ዳዊተ ሀዋዳን ያጌዳ፤ “መቱዋ ኡባፐ ታና አሼዳ መꬍና ጎዳይ ኤሮ! 10 እት ብታኒ ታኮ ዪደ፥ ምሽራቹዋ ኦድያዋዳን፥ ‘ሳኦል ሀይቄዳ’ ያጊደ ታዉ ኦድና፥ ታን አ ጽቅላጋን ኦይቃደ ዎꬍሳድ፤ ታን አ ምሽራቾ እሜዳ ጋቲ ሄዋ። * 11 ባረ ሶን ባረ አርሳን ግሴዳ ጽሎ ብታንያ ዎꬌዳ ኢታ አሳቶ አ ሀሉዋ ከስያዌ አይ ኬሻ ኢታንዴሻ! አ ሱꬃ ታን ህንተንቱ ኩሽያፐ ሀእ አቻና፤ ህንተንታ ታን ቢታ ቦላፐ ꬋይሳና!” ያጌዳ።

12 ረካባነ ባኣና ዎꬋናዳን ዳዊተ ባረ ኦላንቻቱዋ አዛዜዳ፤ ኦላንቻቱ ኡንቱንታ ዎꬌድኖ፤ ኡንቱንቱ ኩሽያነ ገድያ ቃንጽ ድጊደ፥ ዳልባንꬃ ሃꬃ ማታን ከብሮነ ካታማን ካቄድኖ። ያቡስተ ሁጲያ አኪደ አፊደ፥ አባኔራ ዱፉዋን ከብሮናን ሞጌድኖ።

እስራኤልያ ኡባ ቦላ ዳዊተ ካተቱሳ

5

(5:1—24:25፤ 1 ኦዱዋ 11:1-9፤ 14:1-7)

ኮይሮ ላይꬃቱዋ

(5:1—10:19)

1 እስራኤልያ ዛርያ ኡባቱ ዳዊታኮ ከብሮነ ካታማ ዪደ፥ “ኑን ነ አሾነ ነ ሱꬃ። 2 ካሰ ሳኦል ኑዉ ካትያ ግዲደ ደእያ ዎደካ፥ እስራኤልያ አሳ ኦላዉ ካለꬄዳዌ ኔና። መꬍና ጎዳይ ኔና፥ ‘ኔን ታ አሳ እስራኤልያ ሄማና፤ ኔን ኡንቱንቱ ቦላ ካተታና’ ያግ ዎꬄዳ” ያጌድኖ። 3 ሄዋ ድራዉ፥ እስራኤልያ ጭማቱ ኡባይ ዳዊታኮ ከብሮነ ካታማ ዬድኖ፤ እ ኡንቱንቱና ከብሮናን መꬍና ጎዳይ ስንꬃን ቃላ ጫቁዋ ጫቀቴዳ፤ እስራኤልያ ቦላ ካተታናዳን ዳዊታ ኡንቱንቱ ኦኬድኖ።

4 ዳዊተ ካተትያ ዎደ አዉ ሀታሙ ላይꬃ፤ ኦይታሙ ላይꬃ እ ካተቴዳ። * 5 ከብሮነ ካታማን ይሁዳ ቦላ ላፑን ላይꬃነ ኡሱፑን አግና እ ካተቴዳ፤ የሩሳላመን እስራኤልያ ኡባቱዋ ቦላነ ይሁዳ ቦላ ሀታማነ ሄዙ ላይꬃ ካተቴዳ።

ዳዊተ የሩሳላማ ጾኔዳ

6 የሩሳላመን ደእያ ያቡሳ አሳቱዋ ኦላናዉ ዳዊተነ ዳዊታ አሳይ ቤድኖ፤ ያቡሳ አሳቱ፥ “ዳዊተ ሀ ካታማ ገላናዉ ዳንዳየና” ጊደ ቆፔድኖ። ያቲደ ኡንቱንቱ አ፥ “ኔን ሀ ሳኣ ገላካ፤ ሀራይ አቶ ሽን፥ ቆቀቱዋነ ዎባቱ ኔና ተአናዉ ዳንዳዪኖ” ያጌድኖ። * 7 ግዶፐነ፥ ዳዊተ ጽዮነን ደእያ ኡንቱንቱ ጌሱዋ ኦይቄዳ፤ ጽዮነ ዳዊታ ካታማ ጌተቴዳ።

8 ሄ ጋላስ ዳዊተ ባረ አሳ፥ “ያቡሳ አሳቱዋ ጾንያ አሳይ ኦንነ ዳዊታ ሞርከቱ፥ ሄ ‘ዎባቱነ ቆቃቱ’ ደእያ ሳኣ ጋካናዉ፥ ሃꬃይ ጎጊደ ከስያ ጾእያና ገላናዉ ኮሼ” ያጌዳ። ሄዋ ድራዉ፥ “ቆቀቱነ ዎባቱ ካትያ ጎልያ ገልክኖ” ጌተቴዳ። 9 ዳዊተ ሄ ጌሱዋ ኦይቂደ፥ ያን ደኤዳ፤ ሄ ጌሱዋ ዳዊታ ካታማ ያጊደ ሱንꬄዳ። ዳዊተ ሚሎፐ ዶሚደ፥ ሄ ካታማ ዩሽ አꬂደ ግምቢሴዳ። 10 ኡባፐ ዎልቃማ መꬍና ጎዳ ጾሳይ አናና ደእያ ድራዉ፥ ዳዊተ ምን ምኒደ ቤዳ።

11 ጺሮሳ ካቲ ኪራም ዳዊታዉ አሳ ኪቴዳ። ዝጋ ሙደꬃ፥ አናጸቱዋነ ሹቻ ማስያዋንታ አዉ የዴዳ፤ አሳቱ ዳዊታዉ ጎልያ ኬጼድኖ። 12 መꬍና ጎዳይ እስራኤልያ ቦላ አ ካትያ ኦꬂደ ኤሴዳዋነ ባረ አሳ እስራኤልያ ድራዉ አ ካዉተꬃ ꬎቁ ኦꬂደ ቦንቼዳዋ ዳዊተ ኤሬዳ።

13 ዳዊተ ከብሮናፐ የሩሳላመ ዬዳዋፐ ጉይያን፥ ሀራ ጋራዳቱዋነ ሀራ ማቼቱዋ ጉጂደ አኬዳ። ሀራ ማጫ ናናይነ አቱማ ናናይ አዉ የለቴድኖ። 14 ያን አዉ የለቴዳ አቱማ ናና ሱንꬃይ ሻሙአ፥ ሾባባ፥ ናታና፥ ሶሎሞና፥ 15 ይብሃራ፥ ኤልሹአ፥ ነፌጋ፥ ያፍአ፥ 16 ኤልሻማአ፥ ኤልያዳአነ ኤልፈሌጻ።

ዳዊተ ፕልስጼማ አሳቱዋ ጾኔዳ

(1 ኦዱዋ 14:8-17)

17 ዳዊተ እስራኤልያ ቦላ ካትያ ግዲደ ኦከቴዳዋ ፕልስጼማ አሳቱ ስሴዳ ዎደ፥ ኡንቱንቱ ኡባይ ዳዊታ ኮያናዉ ከሴድኖ፤ ሽን ዳዊተ ሄዋ ስሲደ፥ ዱገ ግምቢያ ግዶ ቤዳ። 18 ፕልስጼማቱ ቃይካ ቢደ፥ ራፋይማ ዎምባን ላለቲደ ኡቴድኖ። 19 ሄዋ ድራዉ፥ ዳዊተ መꬍና ጎዳዉ፥ “ታን ባደ ፕልስጼማቱዋ ኦሎ? ኔን ኡንቱንታ ታዉ አꬃ እማኒ?” ያጊደ ኦቼዳ።

መꬍና ጎዳይ ዳዊታ፥ “ኤ ኦላ። ታን ኡንቱንታ ነዉ አꬃ እማና” ያጌዳ።

20 ዳዊተ ባኣል-ፓራጺማ ግያ ሳኣ ቢደ፥ ያን ኡንቱንታ ጾኔዳ። ያቲደ ዳዊተ፥ “ሃꬃ ድኡ ꬉስ አꬍያዋዳን መꬍና ጎዳይ ታ ሞርከቱዋ ግዱዋና ታና አꬄዳ” ያጌዳ። ሄዋ ድራዉ፥ ሄ ሳኣ ሱንꬃይ ባኣል-ፓራጺማ ጌተቴዳ። * 21 ፕልስጼማቱ ባረንቱ ኤቃቱዋ ሄ ሳኣን የጊደ ቤድኖ። ያትና ዳዊተነ አ አሳይ ሄ ኤቃቱዋ አኪደ አፌድኖ።

22 ፕልስጼማቱ ጉየ ስሚደ ቢደ፥ ላኤንꬁዋ ራፋይማ ዎምባን ላለት ኡቴድኖ። 23 ዳዊተ መꬍና ጎዳ ላኤንꬁዋካ ኦችና፥ ጾሳይ አ፥ “ስት ጋደ ፑደ ኡንቱንቱ ቦላ ቦፓ፤ ኡንቱንቱ ጉየና ዩያ አꬋ፥ ቦእያ ምꬃፐ ስንꬃ ባጋና ኦላናዉ ጊጋ። 24 ቦእያ ሁጲያን ኦላ ኮሻ ኔን ስስያ ዎደ ኤሌላ። አያዉ ጎፐ፥ ሄዌ ፕልስጼማ ኦላንቻቱዋ ሾጫናዉ መꬍና ጎዳይ ኔፐ ስንꬃዉ አꬌዳ ግያዋ” ያጌዳ። 25 ዳዊተ መꬍና ጎዳይ አዛዜዳዋዳን ኦꬄዳ፤ ገባአፐ ቢደ ገዜራ ጋካናዉ፥ ፕልስጼማ ኦላንቻቱዋ ዳዊተ ዎꬌዳ።

6

ጾሳ ታቦታይ የሩሳላመ ዬዳ

(1 ኦዱዋ 13:1-14፤ 15:25—16:6፣ 43)

1 እስራኤልያ ግዶፐ ዶረቴዳ ሀታሙ ሻአ አሳቱዋ ዳዊተ ላኤንꬁዋ ጼሲደ ሺሼዳ። 2 እነ አ አሳይ ኡባይ ይሁዳን ደእያ ባኣላ (ቅርያትይ-አርም) ጌተትያ ካታማፐ ደንዲደ፥ ክሩበቱዋፐ ግዱዋን ባረ ካዉተꬃ አራታ ቦላ ኡቴዳ ኡባፐ ዎልቃማ መꬍና ጎዳ ሱንꬃን ጼሰቴዳ ጾሳ ታቦታ ያፐ አሀናዉ ቤድኖ። * 3 ኡንቱንቱ ጾሳ ታቦታ ኦራꬃ ጋርያን ዎꬂደ፥ ዞዝያ ሁጲያን ደእያ አብናዳባ ሶፐ አሄድኖ፤ አብናዳባ ናናይ ኡዝነ አህዮይ ኦራꬃ ጋርያ ካለꬅኖ።* 4 ያፐ ጾሳ ታቦታ አህያ ዎደ፥ አህዮ ታቦታፐ ስንꬃና ሀመቴ። 5 ዳዊተነ እስራኤልያ አሳይ ኡባይ ዲꬃነ ማስንቁዋ ዲጺደ፥ ካባሩዋ ባቂደነ ዳዋላነ ሻሾራ ቃꬂደ፥ ባረንቶ ኩመንꬃ ዎልቃን መꬍና ጎዳ ስንꬃን ናሸቲደ ቦንቼድኖ።

6 ናኮና ካꬃ ቡክያ ኡዱማ ጋክያ ዎደ፥ ቦራቱ ꬉበትና፥ ኡዝ ባረ ኩሽያ የዲደ፥ ጾሳ ታቦታ ኦይቄዳ። 7 ኡዝ ታቦታ ቦቼዳ ድራዉ፥ መꬍና ጎዳ ሀንቁ ኡዛ ቦላ ኤጽ ከሴዳ። ጾሳይ አ ሾጭና፥ ሄ ሳኣን ጾሳ ታቦታ ምይያን ኤለካ እ ሀይቂ አጌዳ። 8 ጾሳ ሀንቁ ኡዛ ሾጬዳ ድራዉ፥ ዳዊተ ይሎቴዳ። ሄ ሳአይ ሀቼ ጋካናዉ፥ ፐሬዝ-ኡዛ (ኡዝ መኤዳ ሳኣ) ጌተቴ።

9 ሄ ጋላስ ዳዊተ መꬍና ጎዳዉ ያዪደ፥ “መꬍና ጎዳ ታቦታይ ታኮ ስም ዋን ያኔ?” ያጌዳ። 10 ሄዋ ድራዉ፥ ዳዊተ ጾሳ ታቦታ ባረናና ዳዊታ ካታማ አሀናዉ ኮይቤና፤ ሄዋ አጊደ ግታትያ ኦቤድ-ኤዶማ ግያ ብታንያ ሶ አፌዳ። 11 መꬍና ጎዳ ታቦታይ ግታትያ ኦቤድ-ኤዶማ ሶን ሄዙ አግና ጋምኤዳ፤ መꬍና ጎዳይ አነ አ ሶ አሳ ኡባ አንጄዳ። *

12 ሄዋፐ ስሚደ፥ “ጾሳ ታቦታ ድራዉ፥ መꬍና ጎዳይ ኦቤድ-ኤዶማ ሶ አሳነ አዉ ደእያ ኡባባ አንጄዳ” ያግያዋ ካቲ ዳዊተ ስሴዳ፤ ሄዋ ድራዉ፥ ዳዊተ ኦቤድ-ኤዶማ ሶ ቢደ፥ ጾሳ ታቦታ ዳዊታ ካታማ ናሸቻን አሄዳ። 13 መꬍና ጎዳ ታቦታ ቶኬዳ አሳቱ ኡሱፑኑዋ ታንጌዳ ፓይዱዋን ፓይዱዋን ኡንቱንታ ኤሲደ፥ እት ኮሩማነ እት ቦልትቦልታ ማራ ዳዊተ ያርሼዳ። 14 ዳዊተ ሱፍያ ግያ ቃጭናፐ ዳደቴዳ ኤፉድያ ማዪደ፥ ባረዉ ደእያ ዎልቃ ኡባን መꬍና ጎዳ ስንꬃን ዱሬዳ። 15 እነ እስራኤልያ አሳቱ ኡባቱ ናሸቻን ሆምቦጪድነ ኡልቱዋ ፑኒደ መꬍና ጎዳ ታቦታ ዳዊታ ካታማ አሄድኖ።

16 መꬍና ጎዳ ታቦታይ ዳዊታ ካታማ ገልያ ዎደ፥ ሳኦላ ናታ መልኮላ ማስኮትያና ጼላደ፥ ካቲ ዳዊተ መꬍና ጎዳ ስንꬃን ጉፕሺንነ ዱርሽና በኣዱ፤ ዳዊታ ባረ ዎዛናን ካꬋዱ።

17 ዳዊተ መꬍና ጎዳ ታቦታ ዎꬃናዉ ꬎጌዳ ዱንካንያ ግዶን ታቦታ አሂደ ዎꬄድኖ፤ ዳዊተ ጹግያ ያርሹዋነ እትፐተꬃ ያርሹዋ መꬍና ጎዳዉ ያርሼዳ። 18 ዳዊተ ጹግያ ያርሹዋነ እትፐተꬃ ያርሹዋ ያርሽያዋ ፖሌዳዋፐ ጉይያን፥ ኡባፐ ዎልቃማ መꬍና ጎዳ ሱንꬃን አሳ አንጄዳ። 19 እስራኤልያ አሳዉ ኡባዉ፥ ማጫዎ አቱማዎ ሁጲያን ሁጲያን እት እት ኮምፖ ኡክꬃ፥ እት እት ሙጾ አሹዋካ ዎይንያ ቴራ መላፐ ኑከቴዳ እት እት ኡክꬃ ግሼዳ። ሄዋፐ ጉይያን አሳይ ኡባይ ባረ ሶ ባረ ሶ ስሜዳ። *

20 ዳዊተ ባረ ሶ አሳ አንጃናዉ ሶ ስሜዳ ዎደ፥ ሳኦላ ናታ መልኮላ አ ሞካናዉ ከሳደ፥ “ሹፉሮ አሳቱ ካሎ ሀመትያዋዳን፥ ሀቼ እስራኤልያ ካቲ ባረ ቆማቱዋ ማጫ ቆማቱዋ ስንꬃን ካሎቲደ፥ አያ ቦንቼቴደ!” ያጋዱ።

21 ዳዊተ፥ “ነ አዉዋፐነ አ ሶ አሳፐ አꬂደ፥ ባረ አሳ እስራኤልያ ካለꬃናዳን ታና ዶሬዳ መꬍና ጎዳ ስንꬃን ዱራድ። ታን መꬍና ጎዳ ቦንቻናዉ ዱርያዋ አግከ። 22 ታን ሀዋፐ አꬃደ ብሮካ ታና ቶቻና፤ ታን ታ ሁጲያ ዝቂ ኦꬃና። ሽን ኔን ጌዳ ማጫ ቆማቱዋ ስንꬃን ታን ቦንቼታና” ያጌዳ።

23 ሄዋ ድራዉ፥ ሳኦላ ናታ ሚካላ ሀይቃና ጋካናዉ፥ ናኣ የላበይኩ።

7

ጾሳይ ዳዊተዉ እማና ጌዳ ህዶታ

(1 ኦዱዋ 17:1-15)

1 ካቲ ዳዊተ ባረ ካትያ ጎለን ኡቴዳዋፐ ጉይያንነ መꬍና ጎዳይ አ፥ አ ሞርከቱዋ ኡባፐ ሸምፕሴዳዋፐ ጉይያን፥ 2 ትምቢትያ ኦድያ ናታና፥ “ታን ዝጋፐ ኬጸቴዳ ጎለን ደአይ፤ ሽን ጾሳ ታቦታይ ዱንካንያን ደኤ” ያጌዳ።

3 ናታን ዳዊታ፥ “ኦꬃናዉ ነ ዎዛናይ ቆፔዳዋ ኡባ ኪተታ፤ መꬍና ጎዳይ ኔናና ደኤ” ያጌዳ።

4 ሽን ሄ ጋላሳ ቃማ መꬍና ጎዳ ቃላይ ናታናኮ ዪደ፥ 5 “ባ፤ ታ ቆማ ዳዊታ ሀዋዳን ያጋ፤ መꬍና ጎዳይ ሀዋዳን ያጌ፤ ‘ታን ደአና ጎልያ ኬጻናዌ ታና ጋደ ቆፓይ? 6 አያዉ ጎፐ፥ ታን እስራኤላቱዋ ግብጼ ጋድያፐ ከሴዳ ጋላሳፐ ዶማደ ሀቼ ጋካናዉ ጎለን ደአበይከ፤ ታን ዱንካንያን ያነ ሃነ ዩያደ ደኣድ። 7 ታን እስራኤልያ አሳ ኡባና ዩዬዳ ሳኣ ኡባን፥ ታ አሳ እስራኤልያ ሄማና ማላ፥ ታን ሱንꬄዳዋንቱፐ እቱዋነ ታዉ ዝጋ ጎልያ አያዉ ኬጻበይኪ? ጋደ ኦቻበይከ’ ” ያጌ ያጋ።

8 “ሄዋ ድራዉ፥ ሀእካ ታ ቆማ ዳዊታዉ ኦዳ፤ ‘ኡባፐ ዎልቃማ መꬍና ጎዳይ ኔና ሀዋዳን ያጌ፤ “ታን ኔና ሄንꬃ ጋደፐ፥ ዶርሳ ሄምያ ሳፐ ደንꬃደ፥ ታ አሳ እስራኤልያ ካለꬃናዳን አካድ። 9 ኔን ቤዳ ሳኣ ኡባን ታን ኔናና ግዳድ፤ ነ ሞርከቱዋ ኡባ ታን ነ ስንꬃፐ ድጋድ። ሀእ ስም ታን ሀ ሳኣን ኤረቴዳ ዎልቃማ አሳቱዋ ሱንꬃዳን ነ ሱንꬃ ግታያና። 10-11 ቃይ ታን ታ አሳዉ እስራኤልያዉ ሳኣ እማደ፥ ኡንቱንታ ሄ ሳኣን ቶካና። ሄዋ ድራዉ፥ ኡንቱንቱ ባረንቱ ሳኣን ደአና፤ ላኤንꬆ ኡንቱንቱ ሻባረትክኖ። በን ዎድያንነ ታ አሳ እስራኤልያ ቦላ ዳናትያዋንታ ታን ሱንꬄዳ ዎድያዳን፥ ኢታቱ ኡንቱንታ ዛረꬂደ ናቂክኖ። ቃይ ታን ኔና ነ ሞርከቱዋ ኡባፐ ሸምፕሳና።

“ ‘ “ሄዋ ቦላንካ መꬍና ጎዳይ ባረ ሁጲያዉ ነ ዛራቱ ደአናዳን ነዉ ጎልያ ኬጻናዋ ኦዴ። 12 ነ ላይꬃይ ዉርና ሀይቃደ፥ ነ ማይዛ አዎቱዋን ጋከትያ ዎደ፥ ነ ጉልባታፐ የለቴዳ ናኣ ታን ደንꬃና፤ አ ካዉተꬃ ምንሳና። * 13 ታ ሱንꬃዉ ጎልያ ኬጻናዌ አ፤ ታን አ ካዉተꬃ አራታ መꬍናዉ ምንሳ ኤሳና። 14 ታን አዉ አዉዋ ግዳና፤ እካ ታዉ ናኣ ግዳናዋ። እ ባልያ ዎደ፥ ታን አ አሳ ጻምአን፥ አሳይ ሾጭያ ልሱዋን አ ሴራና። * 15 ሽን ታን ነ ስንꬃፐ ድጌዳ ሳኦላፐ ታ ሲቁ አከቴዳዋዳን፥ አፐ ኡባካ አከተና። 16 ነ ዛራቱነ ነ ካዉተꬃይ ታ ስንꬃን መꬍናዉ ጋምአና፤ ነ ካዉተꬃ አራታይካ መꬍናዉ ምን ኤቃና” ያጌ’ ያጋ” ያጌዳ። *

17 ናታን ጾሳይ አዉ ሳጻን ቆንጭሴዳ ቃላ ኡባ ዳዊታዉ ኦዴዳ።

ዳዊታ ዎሳ

(1 ኦዱዋ 17:16-27)

18 ሄዋፐ ጉይያን፥ ካቲ ዳዊተ ዱንካንያ ገሊደ፥ መꬍና ጎዳ ስንꬃን ኡቴዳ። ሀዋዳን ያጊደ ዎሴዳ፤ “አቤት ኡባ ሞድያ መꬍና ጎዳዉ፥ ኔን ሀዋ ኡባ ታዉ ኦꬃናዉ ታን ኦኔ? ታ ሶ አሳይካ አዬ? 19 አቤት ኡባ ሞድያ መꬍና ጎዳዉ፥ ሀዌ ነ አይፍያ ስንꬃን ጉꬃ ማላትና፥ ስንꬃፐ ነ ቆማ ዛረቶ ሀናናዋካ ሃሳያዳ። ኡባ ሞድያ መꬍና ጎዳዉ፥ ሀዌ ኔን አሳዉ ኦዉካ ኦꬅያ ኦሱዋ ግደና።

20 “ሀዋፐ አꬍያዋ ታን ዳዊተ ነዉ አይ ጋናዉ ዳንዳያይታ? ኡባ ሞድያ መꬍና ጎዳዉ፥ ኔን ታና ነ ቆማ ኤራሳ። 21 ኔን ነ ቃላ ድራዉ፥ ነ ዎዛና ቆፋዳን ሀ ዎጋባ ኦꬃደ፥ ታና ነ ቆማ ኤርሳዳ።

22 “አቤት ኡባ ሞድያ መꬍና ጎዳዉ፥ ኔን አይ ኬሻ ግቴሻ! ነ ማል እቱነ ባዋ፤ ኑን ኑ ሀይꬃን ስሴዳዋዳንካ፥ ኔፐ አትና ሀራ ጾሳይ ባዋ። 23 ኔን ነ አሳ ኦꬃናዉ ዎዜዳ ነ አሳ እስራኤልያ ማላትያ ሀራ ካዉተꬅ ሳኣ ቦላን ባዋ። ኔን ኡንቱንቶ ኦꬄዳ ግታነ ማላልስያ ኦሶቱ ጋሱዋን ነ ሱንꬃይ ቢታን ሳኣን ኤረቴዳ። ኔን ነ አሳ ስንꬃፐ ሀራ ካዉተꬃቱዋነ ኡንቱንቱ ጾሳቱዋ ላጋዳ። * 24 ኔን ነ አሳ እስራኤልያ መꬍናዉ ነዋ ኦꬃዳ። አቤት መꬍና ጎዳዉ፥ ኔንካ ኡንቱንቱ ጾሳ ግዳዳ።

25 “መꬍና ጎዳ ጾሳዉ፥ ስም ሀእ ኔን ነ ቆማዉነ አ ዘረꬃዉ ኦꬃና ጌዳዋ መꬍናዉ ናጋ፤ ኔን ኦꬃና ጌዳዋዳንካ ኪተታ። 26 ሄዋን ነ ሱንꬃይ መꬍናዉ ግታታና፤ አሳይካ ኔና፥ ‘ኡባፐ ዎልቃማ ጾሳይ እስራኤልያ ጾሳ’ ያጋና። ነ ቆማ ዳዊታ ዛራቱካ ነ ስንꬃን ምኒደ ኤቃና።

27 “አቤት ኡባፐ ዎልቃማ መꬍና ጎዳዉ፥ እስራኤልያ ጾሳዉ፥ ኔን ሀዋ፥ ‘ታን ነ ዛራቱ ደአናዳን ኦꬃና’ ያጋደ ታዉ ነ ቆማዉ ቆንጫዳ፤ ሄዋ ድራዉ፥ ታን ነ ቆማይ ኔና ሀ ዎሳ ዎሳናዉ ጻላድ። 28 አቤት ኡባ ሞድያ መꬍና ጎዳዉ፥ ኔን ጾሳቴ! ነ ቃላይካ አማነትያዋ፤ ኔን ሀ ሎኦ ቃላ ታዉ ነ ቆማዉ ኦꬃና ጋዳ። 29 ነ ስንꬃን ያ መꬍናዉ ጋምአናዳን፥ ነ ቆማ ዛርያ አንጃናዉ ህዶታዳ። አያዉ ጎፐ፥ አቤት ኡባ ሞድያ መꬍና ጎዳዉ፥ ሄዋ ሃሳያዳ፤ ቃይ ነ አንጁዋን ነ ቆማ ዛራቱ መꬍናዉካ አንጀታና” ያጋ ዎꬃዳ።

8

ዳዊተ ኦላን ደሜዳ ጾኑዋ

(1 ኦዱዋ 18:1-17)

1 ሄዋፐ ጉይያን፥ ካቲ ዳዊተ ፕልስጼማቱዋ ጾኒደ ሞዴዳ፤ ያቲደ መተግኣማ ግያ ካታማ ፕልስጼማ አሳቱዋ ኩሽያፐ ዎꬅ አኬዳ።

2 ቃይ ሞኣበ አሳቱዋካ ዳዊተ ጾኔዳ። ጋድያን እ ኡንቱንታ ግስሲደ ዎዶሩዋን ልኬዳ፤ ላኡ ዎዶሩዋን ልከቴዳ ኡባቱዋ ዎꬌዳ፤ ሄዘንꬆ ዎዶሩዋን ልከቴዳዋንታ ፓጻ አጌዳ። ያትና ሞኣበ አሳቱ ዳዊታዉ ሞደቲደ ጊራ ጊሬድኖ።

3 ራሆባ ናአይ፥ ጾባ ካቲ ሀዳድኤዘረ ኤፍራጺሳ ሻፋ ማታን ደእያ ባረ ዛዋ ዛር አካናዉ ቢደ፥ ዳዊታና ኦለትና፥ ዳዊተ አ ጾኔዳ። 4 ዳዊተ አ አሳፐ እት ሻአነ ላፑን ጼቱ ፓራአ አሳቱዋና ላታሙ ሻአ ገድያ አሳቱዋ ኦሞዴዳ። ዳዊተ ጋረቱዋ ጎቻናዉ ጼቱ ፓራቱዋ አሺደ፥ ሀራ ፓራቱዋ ኡባዉ ጋዱዋ ቃንጼዳ።

5 ዳማስቆ ካታማን ደእያ ሶርያ ኦላንቻቱ ጾባ ካትያ ሀዳድኤዘራ ማዳናዉ ዬዳ ዎደ፥ ዳዊተ ኡንቱቱፐ ላታማነ ላኡ ሻአቱዋ ዎꬌዳ። 6 ሄዋፐ ጉይያን፥ ዳዊተ ሶርያ ካዉተꬃንነ ዳማስቆ ካታማን ኦላንቻቱዋ ጌሱዋ መꬌዳ። ያትና ሶርያ አሳቱ ዳዊታዉ ሞደቲደ፥ ጊራ ጊሬድኖ። ዳዊተ ቤዳ ሳኣ ኡባን መꬍና ጎዳይ አዉ ጾኑዋ እሜዳ።

7 ሀዳድኤዘራ ኦላ ጋዳዋቱ ኦይቂያ ዎርቃ ጎንዳልያ ዳዊተ አኪደ፥ የሩሳላመ አሄዳ። 8 በጻሀነ በሮታያ ጌተትያ ሀዳድኤዘራ ካታማቱዋፐ ካቲ ዳዊተ ናሃስያ ግያ ብራታ ሎይꬅ ዳሩዋ አኬዳ።

9 ሀዳድኤዘራ ኦላንቻቱዋ ኡባ ዳዊተ ጾኔዳዋ ሀማታ ካቲ ቶእ ስሴዳ። 10 ሀዳድኤዘራ ኦለቲደ ጾኔዳ ድራዉ፥ አ ሀሹ ጋናዉነ ሳሮታናዉ ባረ ናኣ ዮራማ ካትያ ዳዊታኮ ኪቴዳ። አያዉ ጎፐ፥ ሀዳድኤዘረ ቶኣራ ኦለቲደ ጋምኤዳ። ዮራመ ዪደ ዎርቃፐ፥ ብራፐነ ናሃስያፐ መቴዳ ሚሻቱዋ ዳዊታዉ አሄዳ። 11-12 ካቲ ዳዊተ ሀ ሚሻቱዋ መꬍና ጎዳዉ ዱማይ ዎꬄዳ። ቃይ ዳዊተ ባረ ጾኔዳ ካዉተꬃቱዋፐ ኡባፐ፥ ሶርያፐ፥ ሞኣበፐ፥ አሞና አሳቱዋፐ፥ ፕልስጼማ አሳቱዋፐነ አማሌቃ አሳቱዋፐ አኬዳ ዎርቃነ ብራ ራሆባ ናኣ፥ ጾባ ካትያ ሀዳድኤዘረፐ አኬዳ ኦሞዱዋ ካሰዋዳንካ ጾሳዉ ዱማይ ዎꬄዳ።

13 ማጽንያ ዛንጋራን ታማነ ሆስፑን ሻአ ኤዶማ አሳቱዋ ዳዊተ ዎꬍ ስሜዳዋፐ ጉይያን፥ እ ሀይꬃቴዳ።* 14 ዳዊተ ኤዶማ ቢታ ኡባን ኦላንቻቱ ጌሱዋ መꬌዳ፤ ያትና ሄ ቢታ አሳይ ኡባይ ዳዊታዉ ሞደቴዳ። ዳዊተ ቤዳ ሳኣ ኡባን መꬍና ጎዳይ አዉ ጾኑዋ እሜዳ።

ዳዊተ ባረ ካዉተꬃን ሱንꬄዳ አሳቱዋ

15 ሄዋዳን ኦꬂደ፥ ዳዊተ እስራኤልያ ኡባ ቦላ ካተቴዳ፤ ባረ አሳ ኡባ ጽሎተꬃንነ ሱረ ፕርዳን አኬዳ። 16 ጻሩይ ናአይ ዮኣበ ኦላንቻቱ ጋዳዋ፤ አህሉዳ ናአይ ዮሳፌጸ ሀኔዳባ ጻፍያዋ። 17 አህጹባ ናአይ ጻዶቅነ አብያታራ ናአይ አብመሌክ ቄሳቱ ዋ፤ ሳራይ ቃይ ጻፍያ፤ 18 ዮዳሄ ናአይ ባናይ ካልታዋቱዋነ ፈልታዋቱዋ (ካትያ ናግያዋንቱ) ቦላ ካፑዋ። ዳዊታ አቱማ ናናይ ቄሳቱዋ።

9

ዳዊታነ ማንፍቦሼታ

1 እት ጋላስ ዳዊተ፥ “ዮናታና ድራዉ፥ ታን አዉ ኬካናዳን ሀኖ ጋካናዉ ሳኦላ ቃንꬃፐ አቴዳ አሳይ ደኢሻ?” ያጊደ ኦቼዳ። *

2 ሄ ዎደ ጺባ ግያ እት ቆማይ ሳኦላ ሶን ደኤ፤ እ ዳዊታ ስንꬃ ያናዳን ጼሴድኖ፤ ዪና ካቲ አ፥ “ኔን ጺቤ?” ያጊደ ኦቼዳ።

እካ፥ “ኤ ታን ጺባ፥ ነ ቆማ” ያጌዳ።

3 ሄዋፐ ጉየ ካቲ አ፥ “ጾሳ ኬካተꬃ ታን ኬካናዳን፥ ሳኦላ ቃንꬃፐ ፓላሄዳ እት አሳይነ ባዌ?” ያጌዳ። *

ጺብ ካትያ፥ “ዮናታና ናናቱዋፐ እቱ ሀኖ ጋካናዉ ደኤ፤ ሄ ናአዉ ላኡ ገደቱካ ስላ” ያጌዳ።

4 ካቲ፥ “እ ሀቃን ደኢ?” ያጌዳ።

ጺብ፥ “ሎዳባራ ግያ ሳኣን አምኤላ ናኣ ማክራ ሶን ደኤ” ያጌዳ።

5 ሄዋፐ ጉየ ካትያ ዳዊተ ኪቲደ፥ ሎዳባራፐ አምኤላ ናኣ ማክራ ሶፐ አህሴዳ።

6 ሳኦላ ናኣ ዮናታና ናአይ ማንፍቦሼተ ዳዊታኮ ዬዳ፤ ይ ጋኪደ፥ ዳዊታ ስንꬃን ጾነታድ ጊደ ግሴዳ።

ያትና፥ ዳዊተ አ፥ “ማንፍቦሼታ!” ያጊደ ጼሴዳ።

እ፥ “አቤ ታ ጎዳዉ፥ ታን ነ ቆማ” ያጌዳ።

7 ዳዊተ አ፥ “ያዮፓ፤ ነ አዉዋ ዮናታና ድራዉ፥ ታን ነዉ ኬካና። ነ አዉዋ አዉዋ ሳኦላ ጋድያ ኡባ ታን ነዉ ዛራና፤ ቃይ ኔን ኡባ ዎደ ታ ማሶፍያፐ ማና” ያጌዳ።

8 ሄዋፐ ጉየ ማንፍቦሼተ ላኤንꬁዋ ግሲደ፥ “ሀይቄዳ ካና ማላ ታና ኔን ዶሳደ ጼላናዉ፥ ነ ቆማይ ታን ኦኔ?” ያጌዳ።

9 ካቲ፥ ሳኦላ ቆማ ጺባ ጼሲደ፥ “ሳኦለዋነ ሳኦላ ሶ አሳዋ ግዴዳዋ ኡባ ታን ነ ጎዳ ናኣ ናአዉ እማድ። 10 ነ ጎዳ ናኣ ናአይ ማናዳን ኔን፥ ነ ናናይነ ነ ቆማቱ አዉ ጋድያ ጎሽተ፤ ዶልያ ካꬃ አዉ አህተ። ግዶፐካ፥ ነ ጎዳ ናኣ ናአይ ማንፍቦሼተ ኡባ ዎደ ታ ማሶፍያፐ ማና” ያጌዳ። ጺባዉ ታማነ እቼሹ አቱማ ናናይነ ላታሙ ቆማቱ ደኢኖ።

11 ጺብ ካትያ፥ “ኔን ታ ጎዳይ ካቲ ነ ቆማ አዛዜዳ ኡባባ ታን ነ ቆማይ ፖላና” ያጌዳ። ሄዋ ድራዉ፥ ማንፍቦሼተ ካትያ ናናቱዋፐ እቱዋዳን ካትያ ማሶፍያፐ ሜዳ።

12 ማንፍቦሼታዉ ሚካ ግያ ጉꬃ ናአይ ደኤ። ጺባ ሶን ደእያ አሳቱ ኡባቱ ማንፍቦሼታዉ ቆማ ግዴድኖ። 13 ማንፍቦሼተ ኡባ ዎደ ካትያ ማሶፍያፐ ምያ ድራዉ፥ እ የሩሳላመን ደኤ። አ ገዲ ላአቱካ ስላ።

10

ዳዊተ አሞናቱዋነ ሶረቱዋ ጾኔዳ

(1 ኦዱዋ 19:1-19)

1 ሄዋፐ ጉይያን፥ አሞናቱዋ ካትያ ናኦስ ሀይቄዳ፤ አ ናአይ ሀኑን አ ኮታን ካተቴዳ። 2 ዳዊተ፥ “አ አዉ ታዉ ኬከዳዋዳን ናኦሳ ናኣ ሀኑናዉ ታንካ ኬካና” ያጌዳ። ሄዋ ድራዉ፥ አ ምንꬃናዉ ዳዊተ ባረ አሳ አኮ ኪቴዳ።

ዳዊታ አሳይ አሞና ጋድያ ጋኬዳ ዎደ፥ 3 አሞና አሳ ካፓቱ ባረንቱ ጎዳ ሀኑና፥ “ዳዊተ ኔና ምንꬃናዉ ሀ አሳቱዋ ኪቴዳዌ ነ አዉዋ ቦንቹዋ ድራሳ ጋድየ? እ ባረ አሳ ኪቴዳዌ ሀ ካታማ ጼላናሳ፥ ዎቻናሳነ ኦለቲደ ጾናናሳ” ያጌድኖ። 4 ሀኑን ዳዊተ ኪቴዳዋንታ ኦይቂደ፥ ኡንቱንቱ ቡቻፐ ባጋ ሜዴዳ፤ ኡንቱንቱ ማዩዋካ ኡትያ ዱልያ ባጋፐ ቃንጽ አኪደ፥ ኡንቱንታ የዴዳ።

5 ሄዋ ድራዉ፥ አሳቱ ዳሮ ዬላቴድኖ። ዳዊተ ሄዋ ስሲደ፥ እ ኡንቱንቱና ጋከትያ አሳ ኪቴዳ፤ ኡንቱንቱኮ ኪቲደ፥ “ህንተንቱ ቡቻይ ድጫና ጋካናዉ፥ ያርኮ ካታማን ደእሽተ፤ ሄዋፐ ጉይያን ሃ ዪተ” ያጌዳ።

6 አሞናቱ ባረንቱ ኪታን ዳዊተ ኡንቱንታ ሞርካናዳን ኦꬄዳዋ ኤሬዳ ዎደ፥ ቤት-ራሆባነ ጾባ ካታማቱዋን ደእያ ሶርያ አሳቱዋፐ ላታሙ ሻአ ገድያ አሳቱዋ፥ ቶባ ጋድያፐ ታማነ ላኡ ሻአ አሳቱዋነ ማእካ ቢታ ካትያፐ እት ሻአ አሳቱዋ ቃጻሬድኖ።

7 ዳዊተ ሄዋ ስሴዳ ዎደ፥ ዮኣባነ ደእያ ኦላንቻቱዋ ኡባ ኡንቱንቱ ቦላ የዴዳ። 8 አሞናቱ ከሲደ፥ ካታማ ፐንግያን ኦላዉ ሳልፔድኖ፤ ጾባፐነ ራሆባፐ ዬዳ ሶርያ አሳቱ፥ ቶባ አሳቱነ ማእካ አሳቱ ደምባን ባረካ ደኢኖ።

9 ዮኣበ ባረና ኦላይ ስንꬃናነ ጉየና ዶዴዳዋ በኤዳ፤ እስራኤላቱ ግዶፐ ኡባፐ ምንያ ኦላንቻቱዋ ዶር አኪደ፥ ሶርያ አሳቱዋ ስንꬃን ሳልፕሴዳ። 10 አቴዳ አሳቱዋ ባረ እሻይ አብሻይ አዛዛና ማላ ኦꬂደ፥ አሞና አሳቱዋ ስንꬃን ሳልፕሴዳ። 11 ዮኣበ ባረ እሻ፥ “ሶርያ አሳቱ ታዉ ዎልቃሞፐ፥ ኔን ያደ፥ ታና ማዳ። ቃይ አሞና አሳቱ ነዉ ዎልቃሞፐ፥ ታን ያደ፥ ኔና ማዳና። 12 ስም ምና! ኑ አሳ ድራዉነ ኑ ጾሳ ካታማቱዋ ድራዉ፥ አነ ምን ኦለቶይተ። መꬍና ጎዳይ ባረና ሎእያዋ ኦꬆ” ያጌዳ።

13 ሄዋፐ ጉይያን፥ ዮኣብነ አናና ደእያ አሳይ ሶርያ አሳቱዋና ኦለታናዉ ላዉሁ ጌድኖ። ያትና፥ ሶርያ አሳቱ አ ስንꬃፐ ባቃቴድኖ። 14 ሶርያ አሳቱ ባቃቴዳዋ አሞና አሳቱ በኤዳ ዎደ፥ ኡንቱንቱካ አብሻያ ስንꬃፐ ባቃቲደ፥ ካታማ ገሌድኖ። ዮኣበ አሞና አሳቱዋና ኦለትያዋ አጊደ፥ የሩሳላመ ስሜዳ።

15 ሶርያ አሳቱ እስራኤልያ አሳቱ ኡንቱንታ ጾኔዳዋ ኤሬዳ ዎደ፥ ባረንቱ ኦላንቻቱዋ ኡባ ዛሪደ ሺሼድኖ። 16 ካቲ ሀዳድኤዘረ ሶርያ አሳቱዋ ኤፍራጺሳ ሻፋፐ ሄፍንꬃ ባጋፐ ኪቲደ አህሴዳ፤ ሄላማ ቤድኖ። ሀዳድኤዘራ ኦላንቻቱ ጋዳዋይ ሾባክ ኡንቱንታ ካለꬄ።

17 ዳዊተ ሄዋ ስሴዳ ዎደ፥ እስራኤልያ ኦላንቻቱዋ ሺሺደ፥ ዮርዳኖሳ ሻፋ ፕኔዳ፤ ሄላማ ጋኬዳ። ሶርያ አሳቱ ዳዊታና ጋከታናዉ ሳልፒደ፥ አናና ኦለቴድኖ። 18 ሽን ሶርያ አሳቱ እስራኤላቱ ስንꬃፐ ባቃቴድኖ፤ ዳዊተ ሶርያ ኦላንቻቱዋፐ ፓራ ጋርያ ላግያ ላፑን ጼቱ አሳቱዋነ ኦይታሙ ሻአ ፓራ አሳቱዋ ዎꬌዳ፤ ኡንቱንቱ ኦላ ጋዳዉዋ ሾባካካ ሾጭና፥ ሄ ሳኣን ሀይቄዳ። 19 ሀዳድኤዘራዉ ሞደቲደ ደእያ ካተቱ እስራኤላቱ ኡንቱንታ ጾኔዳዋ ኤሬዳ ዎደ፥ እስራኤላቱዋና ስገቲደ፥ ኡንቱንቶ ሞደቴድኖ። ሄዋፐ ስሚደ፥ ሶርያ አሳቱ አሞና አሳቱዋ ማዳናዉ ያዬድኖ።

11

ዳዊታነ በርሳቤሆ

(11:1—12:25)

1 ኦፍንꬃን፥ ካተቱ ኦላዉ ከስያ ዎደ፥ ዳዊተ ባረ አሳናነ እስራኤልያ ኦላንቻቱዋና ዮኣባ የዴዳ። ቢደ አሞና ቢታ ባይዜድኖ፤ ራባ ካታማ ዶዴድኖ፤ ሽን ዳዊተ የሩሳላመን ታኬዳ። *

2 እት ጋላሳ ኦማርስ ዳዊተ ባረ ግሱዋፐ ደንዲደ፥ ካትያ ጎልያ ቦላን ደምባዪደ ኦꬄዳ ሳኣን ሀመቴዳ፤ ቦላ ሜጨትያ እት ምሽራቶ በኤዳ፤ ሄ ምሽራታ ዳሮ ማላ ሎአ። 3 ዳዊተ አሳ ኪቲደ፥ አ ኦነንቶ ኦሽሴዳ፤ ሄ ምሽራታ፥ “ሀና ኤሊኣማ ናቶ ሂትያ ኦርዮና ማቻቶ በርሳቤሆ” ያጌዳ። 4 ዳዊተ አሳ ኪቲደ፥ እዞ ጼስስ አህሲደ፥ እዝና አቄዳ። ሄ ዎደ ሄ ምሽራታ ፒላይ ዪደ አꬍና፥ ጌዮ ሳና ደአዉ። ሄዋፐ ጉይያን፥ አ ባረ ሶ ስማደ ባዱ። 5 ምሽራትዉ ሻሃራይ አትና፥ ዳዊታኮ ኪታ የዳደ፥ “ታዉ ሻሃራይ አቴዳ” ያጋዱ።

6 ሄዋፐ ጉይያን ዳዊተ፥ “ሂትያ ኦርዮና ታዉ ሃ የዳ” ያጊደ እዮኣበዉ ኪቴዳ፤ እዮኣበ ኦርዮና ዳዊታዉ የዴዳ። 7 ኦርዮን ዪና ዳዊተ አ፥ “እዮኣበ አይ ማሌ? ኦላንቻቱካ አይ ማሌ? ቃይ ኦላይ ዋኒ?” ያጊደ ኦቼዳ። 8 ሄዋፐ ጉይያን ዳዊተ ኦርዮና፥ “ሶይ ባ፤ ባደ ሸምፓ አካ” ያጌዳ፤ ሄዋፐ ጉይያን ኦርዮን ካትያ ጎልያፐ ከሲደ ቤዳ፤ ካቲ ኦርዮናዉ አየንቶ እምያዋ አ ጌዱዋ የዴዳ። 9 ሽን ኦርዮን ሶ ቤናን ካትያ ጎልያ ድርሳ ፐንግያን ባረ ጎዳ ቆማቱዋ ኡባና ግስ አቄዳ።

10 “ኦርዮን ባረ ሶ ብቤና” ግያዋ ዳዊተ ስሴዳ፤ ኦርዮና፥ “ኔን ሃኮ ሳፐ ያዳ ግድኪ? ነ ሶ አያዉ ባበይኪ?” ያጊደ ኦቼዳ።

11 ኦርዮን ዳዊታ፥ “ታቦታይ፥ እስራኤልያ አሳይ፥ ይሁዳ አሳይ፥ ታ ጎዳ እዮኣብነ ታ ጎዳ አሳይ ደምባን ዱንካንያን ደኢኖ። ያትና ታን ዋናደ ሶ ባደ ሞ፥ ኡሾ፥ ቃይ ታ ማቻትና አቆ? ነ ሸምፑ ኤሮ! ታን ሀዋ ማላ ኦꬅከ” ያጊደ ዛሬዳ።

12 ሄዋፐ ጉየ ዳዊተ ኦርዮና፥ “እት ጋላሳ ሀዋን ጋምአ፤ ዎንት ኔና ጉየ የዳና” ያጌዳ፤ ኦርዮን ሄ ጋላስነ ዎንተꬃ ጋላስ የሩሳላመን ታኬዳ። 13 ዳዊተ ሾቢና፥ ኦርዮን አናና ሜዳነ ኡሼዳነ። ዳዊተ አ ማꬆዬዳ። ሽን ሄ ኦማርስ ኦርዮን ባረ ሶ ቤናን፥ ባረ ግሱዋ ሂጺደ፥ ባረ ጎዳ ቆማቱዋ ግዶን አቄዳ።

14 ዎንትና ጉራ ዳዊተ እዮኣባዉ ዳብዳቢያ ጻፊደ፥ ኦርዮና ቦላ የዴዳ። 15 ዳዊተ ዳብዳቢያን እዮኣባ፥ “ኦላይ ተኡዋ ዳርያ ሳኣን፥ ስንꬃ ባጋና ኦርዮና ዎꬃ፤ ሄዋፐ ጉይያን፥ እ ሾጨቲደ ሀይቃና ማላ፥ አ ማታፐ ክችተ” ያጌዳ።

16 እዮኣበ ሄ ካታማ ዶዲደ፥ ሞርክያ ኦላንቻቱዋፐ ምኖቱ ደእያ ሳኣ ኤሪደ፥ ኦርዮና ያን ዎꬄዳ። 17 ካታማ አሳቱ ከሲደ ዮኣባና ኦለትና፥ ዳዊታ ኦላንቻቱዋፐ አማራቱ ሀይቄድኖ፤ ሂትያ ኦርዮንካ ሀይቄዳ።

18 እዮኣበ ኦላን ሀኔዳባ ኡባ ዳዊታዉ ኪቴዳ። 19 ብያ ብታንያ እዮኣበ፥ “ኦላን ሀኔዳባ ኡባ ኔን ካትያዉ ኦዳ ዉርስሽን፥ 20 ኦን ኤሪ፥ ካቲ ሀንቁዋ ኤጽ ከሳና፤ ሀንቀቲደ ኔና፥ ‘ህንተ ኡንቱንቱና ኦለታናዉ ካታማኮ አያዉ ሎይꬅ ሺቄድቴ? ኡንቱንቱ ግምቢያ ጼራና ዎንዳፍያን ዱካናዋ ኤርበይክተየ? 21 ጌዶና ናኣ አብመሌካ ኦን ዎꬌዴ? ጋጭያ ማይድያ ግምቢያ ጼራና ዱገ ኦላደ፥ ተበጻ ግያ ሳኣን እት ማጫውና ዎꬋዱ ግደኬ? ያትና፥ ህንተንቱ ግምቢያኮ አያዉ ሺቄድቴ?’ ያጊደ ኦችያዋ ግዶፐ ኔን ካትያ፥ ‘ነ ቆማይ፥ ሂትያ ኦርዮንካ ሀይቄዳ’ ያጋ” ያጊደ አዛዜዳ። *

22 ኪተቴዳዌ ደንዲደ ብ ጋኪደ፥ እዮኣበ ባረና ኪቴዳዋ ኡባ ዳዊታዉ ኦዴዳ። 23 ብታኒ ዳዊታ፥ “ኑ ሞርከቱ ኑፐ ዎልቃ ሜድኖ፤ ኑናና ኦለታናዉ ካታማፐ ጋጻ ደምባ ከሴድኖ፤ ሽን ኑን ኡንቱንቱ ካታማ ፐንግያ ጋካናዉ፥ ጉየ ዛሪደ የደርሴዶ። 24 ሄዋፐ ጉይያን፥ ዎንዳፍያ ዱክያዋንቱ ግምቢያ ጼራና ነ ቆማቱዋ ቦላ ዱኬድኖ፤ ካትያ አሳቱዋፐ አማሬዳዋንቱ ሀይቄድኖ፤ ቃይ ነ ቆማይ፥ ሂትያ ኦርዮንካ ሀይቄዳ” ያጌዳ።

25 ዳዊተ ኪተቲደ ዬዳዋ፥ “ኔን እዮኣባ ሀዋዳን ያጋ፤ ‘ሀዎ ሀንቀቶፓ፤ አያዉ ጎፐ፥ ማሻይ እት ገደ ሀዋ፥ እት ገደ ቃይ ሀራ ዎꬌዳ፤ ካታማ ኦላደ ኦይቃናዉ ምና’ ያጋደ አ ምንꬃ” ያጌዳ።

26 ኦርዮና ማቻታ ባረ አስናይ ሀይቄዳዋ ስሴዳ ዎደ፥ አዉ ዬካዱ። 27 እዛ ካዮትያ ዎዲ ፖለቶዋፐ ጉይያን፥ ዳዊተ እዞ ባረ ሶ ኪቲደ አህሴዳ። እዛ አዉ ማቻቶ ግዳዱ፤ ያታደ አዉ አቱማ ናኣ የላዱ። ሽን ዳዊተ ኦꬄዳ ኪታይ መꬍና ጎዳ ስንꬃን ኢታባ ግዴዳ።

12

ናታን አሄዳ ኪታነ ዳዊታ ናጋራ ፓጸꬃ

1 መꬍና ጎዳይ ናታና ዳዊታኮ ኪቴዳ፤ ናታን አኮ ዪደ፥ ሀዋዳን ያጌዳ፤ “እት ካታማን ላኡ አሳቱ ደኢኖ፤ ኡንቱቱፐ እቱ ዱረ፤ ቃይ እቱ ማንቁዋ። * 2 ዱረ ብታንያዉ ዳሮ ዶርሳይነ ሚዛይ ደኤ፤ 3 ሽን ማንቆ ብታንያዉ እ ሻሚደ ሄምያ እት ዶርሳ ማራትፐ ሀራባይ አያይነ ባዋ። ሄ ዶርሳታ አናናነ አ ናናቱዋና ድጫዱ፤ እዛ አ ቁማፐ ማዉ፤ አ ዋንጫፐ ኡሻዉነ አ ክዉዋን ግሳዉ። ሄ ዶርሳታ አዉ ማጫ ናኣ ማላ።

4 “እት ጋላስ እት እማꬃይ ሄ ዱረ ብታንያ ሶ ዬዳ፤ ሽን ዱሪ ባረ ዶርሳፐ ዎይ ባረ ሚዛፐ አኪደ ሹኪደ፥ ባረ ሶ ዬዳ እማꬃ ሞካናዉ ኮይቤና። እ ሄ ማንቆ ብታንያ ዶርሳቶ አኪደ፥ ሄ ሶ ዬዳ እማꬃ ምዝያዋ ካꬄዳ” ያጌዳ።

5 ዳዊተ ሄ ዱረ ብታንያ ቦላ ሀንቁዋ ኤጽ ከሲደ ናታና፥ “መꬍና ጎዳይ ኤሮ! ሀዋ ኦꬄዳ ብታኒ ሀይቃናዉ በሰ። 6 ቃይ እ ሄ ዶርሳ ማራት ድራዉ ኦይዱ ኩሽያ አꬂደ ጭጋናዉ ኮሼ፤ አያዉ ጎፐ፥ ቃረታ ꬋዪደ እ ሄዋ ኦꬄዳ” ያጌዳ።

7 ናታን ዳዊታ፥ “ሄ ብታኒ ኔና! መꬍና ጎዳይ እስራኤልያ ጾሳይ ሀዋዳን ያጌ፤ ‘ታን ኔና እስራኤልያ ቦላ ኦካደ ካተያድ፤ ሳኦላ ኩሽያፐካ ታን ኔና አሻድ፤ 8 ታን ነ ጎዳ ጎልያ ነዉ እማድ፤ ነ ጎዳ ማጫ አሳቱዋካ ነ ክዉዋን የጋድ፤ እስራኤልያ ጎልያ አሳነ ይሁዳ ጎልያ አሳ ታን ነዉ እማድ። ሀዌ ኡባይካ ጉጾፐ፥ ታን ነዉ ሀራካ ጉጃ እማና ሽን። 9 ሀዋ ማላ ኢታባ አ ስንꬃን ኦꬃደ፥ አያዉ መꬍና ጎዳ ቃላ ካꬋዲ? ሂትያ ኦርዮና ማሻን ዎꬋዳ፤ ያታደ አ ማቻቶ ነዉ አካዳ። ኤ፥ አሞና አሳቱዋ ማሻን አ ዎꬋዳ። 10 ኔን ታና ካꬋደ፥ ሂትያ ኦርዮና ማቻቶ ነዉ አኬዳ ድራዉ፥ ነ ዛርያፐ ማሻይ ኡባካ ሻከተና’ ያጌ።

11 “ሄዋ ድራዉ መꬍና ጎዳይ፥ ‘ታን ነ ሶ አሳ ግዶፐ ነ ቦላ ኢታባ አሀና፤ ነ ማቻቱዋ ኔን ጼልሽን ደንꬃደ፥ ነዉ ማታትያ ኡራዉ እማና፤ ሴታ ጋላሳን ሄ ብታኒ ነ ማጫ አሳቱዋና ግሳናዋ። * 12 ኔን ሄዋ ጌማን ኦꬃዳ፤ ሽን ታን ሀዋ ሴታ ጋላስ እስራኤልያ አሳ ኡባ ስንꬃን ኦꬃና’ ያጌ” ያጌዳ።

13 ዳዊተ ናታና፥ “ታን መꬍና ጎዳ ቦላ ናጋራ ኦꬃ ክቻድ” ያጌዳ።

ናታን፥ “መꬍና ጎዳይካ ነ ናጋራ አቶ ግ ድጌዳ፤ ኔን ሀይቃካ። 14 ኔን ሀዋ ኡዳደ፥ መꬍና ጎዳ ሞርከቱ አ ካꬋናዳን ኦꬄዳ ድራዉ፥ ነዉ የለቴዳ ናአይ ሀይቃና” ያጌዳ።

15 ናታን ባረ ሶ ቤዳዋፐ ጉይያን፥ ኦርዮና ማቻታ ዳዊታዉ የሌዳ ናኣ መꬍና ጎዳይ ሾጭና እ ሀርጌዳ። 16 ዳዊተ ሀ ናአዉ ጾሳ ዎሴዳ፤ ዳዊተ ካꬃ ሜናን ጾሜዳነ ባረ ሶ ገሊደ፥ ቃማ ቃማ ቢታን ግስ አቄዳ። 17 አ ሶ ጭማቱ አ ቢታፐ ደንꬃናዉ አ ማታን ኤቄድኖ፤ ሽን ቢታፐ ደንደናን እጼዳ፤ እ ኡንቱንቱና ቁማ ምቤና።

18 ላፑንꬃ ጋላስ ናአይ ሀይቄዳ። ዳዊታ ቆማቱ ናኣ ሀይቁዋ ኦዳናዉ ያዬድኖ፤ “ናአይ ፓጻ ደእሽን ኑን ዳዊታ ሃሳይሴዶ፤ ሽን ስሰናን እጼዳ። ያትና፥ ናአይ ሀይቄዳዋ ኑን አዉ ዋቲደ ኦዳናዉ ዳንዳየቶ? ኦን ኤሪ፥ እ ባረና ቆሀነንቶነ” ያጌድኖ።

19 ባረ ቆማቱ እቱ እቱዋና ሳሱከትያዋ ዳዊተ በኤዳ ዎደ፥ ቄር ናአይ ሀይቄዳዋ ኤሬዳ። ዳዊተ ኡንቱንታ፥ “ቄር ናአይ ሀይቄዴ?” ያጊደ ኦቼዳ።

ኡንቱንቱ፥ “ኤ ሀይቄዳ” ያጌድኖ።

20 ዳዊተ ቢታፐ ደንድ ኤቄዳ። ሜጨቲደ፥ ኦከቲደነ ባረ ማዩዋ ላሚደ፥ መꬍና ጎዳ ጎልያ ገሌዳ፤ ጎይኔዳ። ሄዋፐ ጉይያን ባረ ሶ ቢደ፥ ቁማ ኦችና ኡንቱንቱ አ ስንꬃ አꬄድኖ፤ ቁማ ሜዳ።

21 አ ቆማቱ አ፥ “ኔን ሀዋዳን አያዉ ሀናድ? ናአይ ፓጻ ደእሽን ጾማዳነ ዬካዳ፤ ሽን ናአይ ሀይቂና ደንዳደ፥ ቁማ ማዳ!” ያጌድኖ።

22 ዳዊተ ኡንቱንታ፥ “ናአይ ፓጻ ደእሽን ታን ጾማድነ ዬካድ፤ አያዉ ጎፐ፥ ‘ኦን ኤሪ፥ መꬍና ጎዳይ ታና ማርና፥ ናአይ ፓጻነንቶነ’ ያጋደ ቆፓድ። 23 ሽን ናአይ ሀእ ሀይቂና፥ ታን አያዉ ጾሞ? ታን ናኣ ጉየ ዛራና ዳንዳያይታ? ታን አኮ ባናፐ አትና፥ እ ታኮ ስመና” ያጌዳ።

24 ሄዋፐ ጉይያን፥ ዳዊተ ባረ ማቻቶ በርሳቤሆ ምንꬄዳ። ዳዊተ ኢኮ ገሊደ እዝና አቄዳ፤ ያትና፥ አ አዉ አቱማ ናኣ የላዱ፤ ናኣ ሶሎሞና ሱንꬄዳ፤ መꬍና ጎዳይ ሄ ናኣ ሲቄዳ። 25 መꬍና ጎዳይ ናኣ ሲቄዳ ድራዉ፥ ናኣ “ይዲድያ” ጊደ ሱንꬃና ማላ፥ ትምቢትያ ኦድያ ናታና ቦላ ኪቴዳ።

ዳዊታ መቱዋነ ቱጋ

(2 ሳሜላ 12:26—20:26)

ዳዊተ ራባ ካታማ ኦሊደ ኦይቄዳ

(1 ኦዱዋ 20:1-3)

26 ሄ ዎደ ዮኣበ አሞናቱዋ ካታማ ራባ ኦለቲደ፥ ካትያ ጌሱዋ ኦይቄዳ። 27 እዮኣበ ዳዊታኮ ኪታ የዲደ፥ “ታን ራባ ካታማ ኦላደ፥ ሃꬃ ዱቂያ ሳኣ ኦይቃድ። 28 ሄዋ ድራዉ፥ አቴዳ ኦላንቻቱዋ ሺሻደ ካታማ ኦላደ ኦይቃ። ሄዌ ꬋዮፐ፥ ታን ካታማ ኦይቃይ። ያቶፐ፥ እ ታ ሱንꬃን ጼገታና” ያጌዳ።

29 ዳዊተ ባረ ኦላንቻቱዋ ኡባ ሺሺደ፥ ራባ ካታማ ቢደ፥ ኦለቲደ ኦይቄዳ። 30 ኡንቱንቱ ካትያ ካላቻካ አ ሁጲያፐ አኬዳ። ሄ ዎርቃ ካላቻይ ሀታማነ ኦይዱ ኪሎ ግራምያ ዴጼ፤ አ ግዶን አልኦ ሹቻይ ደኤ። ሄ ካላቻ ዳዊታ ሁጲያን ዎꬄዳ። ካታማፐ ሎይꬅ ዳሮ ኦሞዱዋ ዳዊተ ኦሞዲደ አሄዳ። 31 ሄ ካታማ አሳ ያፐ ከሲደ፥ ማጋዝያን፥ ብራታ ሻልክያንነ ብራታ ካልታን ኦꬃናዳን ኦꬄዳ፤ ቃይ ኡንቱንታ ኡርቃፐ ጹብያ መꬋናዳን ኦꬄዳ። አሞናቱዋ ካታማቱዋ ኡባን ደእያ አሳ እ ሄዋዳን ኦꬄዳ። ሄዋፐ ጉይያን፥ ዳዊተነ አ ኦላንቻቱ ኡባይ የሩሳላመ ስሜድኖ።

13

አምኖናነ ታማሮ

1 እት ዎደ ሀዋዳን ሀኔዳ። ዳዊታ ናኣ አበሰሎማዉ ታማሮ ግያ እት ማላ ሎኦ ምቻታ ደአዉ፤ ዳዊታ ናአይ አምኖን ታማሮ ሲቄዳ። 2 አ ምቻታ ታማራ ዎዶሮ ግዴዳ ድራዉነ እ እዞ አይነ ኦꬃናዉ ዳንዳየናባ አዉ ማላቴዳ ድራዉ፥ አምኖን ታማሮ ቆፒደ ግልቄዳ።

3 ሽን አምኖናዉ ዳዊታ እሻ ሻማ ናኣ ዮናዳባ ጌተትያ ላጊ ደኤ፤ ዮናዳብ ዳሮ ሂላንቻ አሳ። 4 ዮናዳብ አምኖና፥ “ኔን ካትያ ናኣ፤ ያትና፥ ጋላስ ጋላስ አያዉ ግልቃይ? ኔን ታዉ አያዉ ኦድኪ?” ያጊደ ኦቼዳ።

ሽን አምኖን አ፥ “ታ እሻ አበሰሎማ ምቻቶ ታማሮ ታን ዶሳይ” ያጌዳ።

5 ዮናዳብ አምኖና፥ “ባ፤ ሳከትያዋ ማላታደ ግሱዋን ግሳ ባሻ። ነ አዉ ኔና በአናዉ ይያ ዎደ፥ ‘ታ ምቻታ ታማራ ያደ ታዉ ምያባ እሙ፤ ታን እዞ ጼልሽን ቁማ ታ ስንꬃን ካꬃደ ታና ባርሱ’ ያጋደ ኦቻ” ያጌዳ።

6 አምኖን ሳከቴዳዋ ማላት ቢደ ግሱዋን ግሴዳ። ካቲ አ በአናዉ ዬዳ ዎደ፥ አምኖን አ፥ “ታ ምቻታ ታማራ ያደ፥ ታዉ እት ሎኦ ኡክꬃ ታ ጼልሽን ኡካንቶነ ታን እ ኩሽያፐ ምንቶ ዶሳይ ሽን” ያጌዳ።

7 ዳዊተ ታማርኮ ካትያ ሶ ኪቲደ፥ “ነ እሻ አምኖና ሶ ሀእ ባደ፥ አዉ ቁማ ካꬃ” ያጌዳ። 8 ታማራ ባረ እሻ አምኖና ሶ ባዱ፤ ሄ ዎደ እ ግሴዳ። ታማራ አማሬዳ ꬊልያ ሙናቃደ፥ አምኖን ጼልሽን ኡክꬃ ኡካዱ። 9 ታማራ ባሽያፐ ኡክꬃ ከሳደ አዉ አꬃዱ፤ ሽን እ ሜናን እጼዳ።

አምኖን፥ “አሳ ኡባ ሀዋፐ ከስ ድግተ” ያጌዳ፤ አሳይ ኡባይ አ ማታፐ ከሴዳ። 10 ሄዋፐ ስሚደ አምኖን ታማሮ፥ “ታን ነ ኩሽያፐ ማናዳን ቁማ ሃ ታ ሲርጻ አካደ ያ” ያጌዳ፤ ታማራ ባረ ኡኬዳ ኡክꬃ አካደ፥ ባረ እሻ አምኖና ሲርሳ ገልሳዱ። 11 ታማራ ቁማ አኮ ሺሼዳ ዎደ፥ እዞ ኦይቂደ፥ “ታ ምቻተ፥ ሃያ! ታናና ግሳ” ያጌዳ።

12 እዛ፥ “ታ እሻዉ፥ ክቻ ሀነና! ታና ዎልቃንꬆፓ! ሀዋ ማላባይ እስራኤልያ ቢታን ኦሰታናዉ በሰናባ፤ ሀዋ ማላ ኢታባ ኦꬆፓ። 13 ታ ፖኩዋ ታን ዋታደ ገንꬃናዉ ዳንዳያይታ? ቃይ ኔንካ እስራኤልያ ግዶን ካዉሻ አሳ ግዳና። ሀያና ካትያ ሀእ ኦቻ። እ ታን ኔና ገላናዉ ድገና” ያጋዱ። 14 ሽን እዛ ኦድያዋ ስሰናን እጼዳ። እ ኢፐ ዎልቃማ ግድያ ድራዉ፥ እዞ ዎልቃን ኦይቂደ ባይዜዳ።

15 ሄዋፐ ጉይያን፥ አምኖን እዞ ሎይꬅ እጼዳ፤ ካሰ እዞ ሲቄዳዋፐ አꬂደ እጼዳ። አምኖን እዞ፥ “ከሳ! ከሳደ ባ!” ያጌዳ።

16 እዛ፥ “ቢከ! ኔን ታና ሀእ ካረ የደርስያ ባላይ ኔን ሀኖ ጋካናዉ ታ ቦላ ኦꬄዳ ባላፐ አꬌ” ያጋዱ።

ሽን እ እዝዉ ስሰናን እጼዳ። 17 አምኖን ባረ ቆማ ጼሲደ፥ “ሀ ምሽራቶ ታ ስንꬃፐ ከሳ፤ እዞ ካረ ከሳ ድጋደ፥ ካርያ ጎርዳ” ያጌዳ። 18 ቆማይ ምሽራቶ ካረ ከሲደ፥ ካርያ ጎርዴዳ።

አ ዳሮ አሌቁዋና ደእያ ማዩዋ ማያዱ፤ አያዉ ጎፐ፥ ካትያ ማጫ ናናይ ዎዶራቱ ሄዋ ማላ ማዩዋ ማዪኖ። 19 ታማራ ብድንꬃ ባረ ሁጲያን ቆላደ፥ ባረ ማዬዳ አሌቁዋና ደእያ ማዩዋ ፔꬋዱ፤ ባረ ሁጲያ ኦይቃደ፥ ዋሱዋ ጹላደ ባዱ።

20 እ እሻ አበሴሎም እዞ በኤዳ ዎደ፥ “ነ እሻይ አምኖን ኔና ባይዜዴ? ታ ምቻተ፥ ኔን ሀእ ጮኡ ጋ። እ ነ እሻ፤ ሀ የዉዋ ኔን ኡሉዋን ኦይቆፓ” ያጌዳ። ሄዋ ድራዉ፥ ታማራ ካዮታደ ባረ እሻ አበሰሎማ ሶን፥ አሳን ጋከተናን ደኣዱ።

21 ካቲ ዳዊተ ሀ የዉዋ ስሴዳ ዎደ፥ ሎይꬅ ሀንቀቴዳ። 22 አበሴሎም አምኖናዉ ማልኡዋ ጫሙዋካ ቃትቤና። ባረ ምቻቶ ታማሮ ባይዜዳ ድራዉ፥ አምኖና ሞርኬዳ።

አበሴሎም አምኖና ዎꬌዳ

23 ላኡ ላይꬃፐ ጉይያን፥ ኤፍሬማ ዛዋ ማታን ባኦል-ሀጾራ ግያ ሳኣን አበሴሎም ዶርሳ እስክያ ሜድሴ፤ ካትያ ናናይ ኡባይ ሄ ሳኣ ያናዳን አበሴሎም ኡንቱንታ ጼሴዳ። 24 አበሴሎም ካትያኮ ዪደ፥ “ታ ካትያዉ፥ ታን ነ ቆማይ ታ ዶርሳቱዋ እስክያ ሜድሳይ፤ ኔንነ ነ ኦሳንቻቱ ኑናና ደንዴርክተ!” ያጌዳ።

25 ካቲ አበሰሎማ፥ “ቱይት ታ ናአዉ! ኑን ኡባይ ቦፐ፥ ነዉ ቶኮ ግዳናዋ” ያጌዳ። አበሴሎም ካትያ ዳሮፐ ሾቤዳ፤ ካቲ ቡሳ እጼዳ፤ ሽን አበሰሎማ አንጄዳ።

26 አበሴሎም ካትያ፥ “ኔን ባና ꬋዮፐ፥ ታ እሻ አምኖን ኑናና ቦ” ያጌዳ።

ካቲ፥ “እ ኔናና አያዉ ባኔ?” ያጌዳ። 27 ሽን አበሴሎም ሾቢደ አገናን እጽና፥ ዳዊተ አምኖናነ ባረ አቱማ ናና የንኮቱዋ አናና የዴዳ።

28 አበሴሎም ባረ ቆማቱዋ፥ “ስስተ! አምኖን ዎይንያ ኤሳ ኡሺደ ካልያ ዎደነ ታን ህንተንታ፥ ‘አምኖና ሾጭተ’ ያግያ ዎደ፥ ህንተንቱ አ ዎꬍተ። ያዮፕተ! ህንተና አዛዜዳዌ ታና። ምንተ! ጻልተ!” ያጊደ አዛዜዳ። 29 አበሰሎማ ቆማቱ እ አዛዜዳዋዳን አምኖና ኦꬄድኖ። ሄዋፐ ጉይያን፥ ካትያ አቱማ ናናይ ኡባቱ ደንዲደ፥ ባረንቱ ባቁሉዋ ባቁሉዋ ቶጊደ ባቃቴድኖ።

30 ኡንቱንቱ ብሮ ኦግያን ደእሽን፥ “አበሴሎም ካትያ ናና ኡባ ዉርሴዳ፤ ኡንቱቱፐ እቱነ አትቤና” ጌተትያ ኦዱ ዳዊታኮ ጋኬዳ። 31 ካቲ ደንድ ኤቂደ፥ ካዮ ባረ ማዩዋ ፔꬌዳ፤ ያቲደ ቢታን ግሴዳ። አ ቆማቱ ኡባቱካ ባረንቱ ማዩዋ ፔꬊደ፥ አ ማታን ኤቄድኖ።

32 ዳዊታ እሻ ሻማ ናአይ ዮናዳብ፥ “ታ ጎዳዉ፥ ኡንቱንቱ ካትያ ናና ኡባ ዎꬍ ድጌድኖ ጋደ ቆፖፓ፤ አምኖና ጻላላይ ሀይቄዳ። አያዉ ጎፐ፥ አምኖን ባረ ምቻቶ ታማሮ ባይዜዳ ጋላሳፐ ዶሚደ፥ አበሴሎም አ ቦላን ፖላናዉ ሀልቼዳዋ ግዴዳ። 33 ሀእካ ታ ጎዳይ ካቲ ባረ ዎዛናን፥ ‘ካትያ ናናይ ኡባቱ ሀይቄድኖ’ ያጊደ ኦዴዳ ኦዱዋ ቱማ ጎፖ፤ አምኖና ጻላላይ ሀይቄዳ” ያጌዳ።

34 ሄ ዎደ አበሴሎም ባቃቴዳ።

ናግያ ብታኒ ꬎቁ ጊደ ጼልያ ዎደ፥ ባረፐ አዋይ ዉልያ ባጋና ደእያ ኦግያና ደርያ ላንቂያ ኦይቂደ፥ ጮራ አሳይ ይያዋ በኢደ ካትያዉ ኦዴዳ። 35 ሄ ዎደ ዮናዳብ ካትያ፥ “በአ! ታን ነ ቆማይ ኦዴዳዋዳን ካትያ ናናይ ዬድኖ” ያጌዳ።

36 እ ሃሳዪደ ዉርስና ካትያ ናናይ ገሊደ ባረንቱ ቃላ ꬎቁ ኦꬂደ ዋሴድኖ። ቃይ ካቲነ አ ኦሳንቻቱ ኡባይ ይባታ ዬኩዋ ዬኬድኖ።

37 አበሴሎም ባቃቲደ፥ አምሁዳ ናኣ ታልማያኮ፥ ጋሹራ ቢታ ካትያኮ ቤዳ፤ ሽን ካቲ ዳዊተ ኡባ ጋላስ ባረ ናአዉ ዬኬዳ። *

38 አበሴሎም ባቃቲደ ጋሹራ ጋድያ ቤዳዋፐ ጉይያን፥ ያን ሄዙ ላይꬃ ደኤዳ። 39 ካቲ ዳዊተ አበሰሎማ በአናዉ አሞቴዳ፤ አያዉ ጎፐ፥ አምኖና ሀይቆ ካዮትያዋፐ እ ምነቴዳ።

14

አበሴሎም የሩሳላመ ስሜዳ

1 ጻሩይ ናአይ እዮኣበ ካቲ ዳዊተ አበሰሎማ ላሞቴዳዋ ኤሬዳ። 2 ሄዋ ድራዉ፥ ዮኣበ ታቆአ ካታማ ኪቲደ፥ ያፐ እት ኤራንቻ ምሽራቶ አህሲደ እዞ፥ “ኔን ካዮትያ አሳዳን ሀና፤ ካዩዋ ማዩዋ ማያ፤ ሽጭስያዋ ኦከቶፓ፤ ዳሮ ዎደፐ ዶሚደ፥ ሀይቄዳ አሳዉ ካዮትያ ማጫ አሳዳን ሀና። 3 ያታደ ካትያኮ ባደ ሀ ቃላቱዋ አዉ ኦዳ” ያጌዳ። እዮኣበ አ ካትያዉ ኦዳናዋ እዝዉ ኦዴዳ።

4 ታቆአ ካታማ ምሽራታ ካትያኮ ቤዳ ዎደ፥ ቢታን ግሳ ጉፋናደ፥ “ካትያዉ፥ ታና ማዳርኪ!” ያጋዱ።

5 ካቲ እዞ፥ “ኔና አዬ መቴዳዌ?” ያጊደ ኦቼዳ።

እዛ፥ “ታን አስናይ ሀይቄዳ ማጫ አሳ። 6 ታዉ ነ ቆማትዉ ላኡ አቱማ ናናይ ደኢኖ። ኡንቱንቱ እቱ እቱዋና ደምባን ዋቴድኖ፤ ኡንቱንታ ሻካናዉ እት አሳይነ ꬋይና፥ እቱ የንኩዋ ሾጪደ ዎꬌዳ። 7 ሀእ ታ ዳቦቱ ኡባይ ታ ቦላ ደንዲደ፥ ‘ባረ እሻ እ ዎꬌዳ ድራዉ፥ ኑን አ ዎꬋናዳን ባረ እሻ ዎꬌዳዋ ኑዉ ሀማ፤ ያቲደ ኑን ላትያዋ ꬋይሳና ያጌድኖ።’ ያቶፐ፥ ኡንቱንቱ ታዉ ላታዉ አቴዳ እት ጺፋ ቶይሲኖ፤ ታ አስና ሱንꬃካ አ ዘረꬃ ቢታፐ ꬋይሲኖ” ያጋዱ።

8 ካቲ ሄ ምሽራቶ፥ “ነ ሶ ባ፤ ታን ነዉ አዛዛና” ያጌዳ።

9 ሽን ታቆአ ካታማ ምሽራታ ካትያ፥ “ታ ጎዳዉ ካትያዉ፥ ጎሚ ታናነ ታ አዉዋ ጎልያ አሳ ኦይቆ፤ ሽን ካቲነ አ ካዉተꬃ አራታይ ጌሻ ግዶ” ያጋዱ።

10 ካቲ ምሽራቶ፥ “ነ ቦላ ቃላ ቃትያ ኦናነ ታኮ አሀ፤ እ ኔና ላኤንꬆ ቦቼና” ያጌዳ።

11 ምሽራታ ካትያ፥ “ሱꬃ አችያዌ ባሻ ቦላ ባሻ ጉጀናዳንነ ታ ናኣካ ዎናዳን ካቲ መꬍና ጎዳ ባረ ጾሳ ሱንꬃን ታዉ ጫቆ” ያጋዱ።

ካቲ እዞ፥ “መꬍና ጎዳይ ኤሮ! ነ ናኣ ሁጲያ ብናናፐ እቱካ ቢታን ዎና” ያጌዳ።

12 ሄዋፐ ጉይያን፥ ምሽራታ ካትያ፥ “ታ ጎዳ ካትያዉ ታን እት ቃላ ሃሳያይ” ያጋዱ።

ካቲ፥ “ሃሳያ” ያጌዳ።

13 ሄ ምሽራታ ካትያ፥ “ያትና፥ ኔን ጾሳ አሳ ቦላ ሀዋ ማላ አያዉ ኦꬃዲ? ካቲ የደርሰዳ ባረ ናኣ ጉየ ዛርቤና ድራዉ፥ ባረ ሃሳዬዳ ቃላዉ ካቲ ባይዛንቻ ግደኔ? 14 ኑን ኡባይ ሀይቃና፤ ቢታን ጉኬዳ ሃꬃይ ስመናዋዳን፥ ኑን ላኤንꬆ ስሞኮ። ሽን ጾሳይ ቦሄቴዳ አሳይ ኡባካ ꬋየና ማላ፥ አዉ ኦግያ ጊግሴፐ አትና፥ እ ጮ ꬋያናዳን ኮየና።

15 “ታና አሳይ ያሽስያ ድራዉ፥ ታ ጎዳዉ ካትያዉ ታን ሀዋ ኦዳናዉ ሀእ ያድ። ታን ነ ቆማታ፥ ‘ታን ካትያዉ ሃሳያና፤ ኦን ኤሪ፥ ታን አ ቆማታ ኦችያዋ ካቲ ፖላነንቶነ፤ 16 ጾሳይ ኑዉ እሜዳ ላታፐ ታናነ ታ ናኣ ꬋይሳናዉ ኮይያ አሳ ኩሽያፐ ካቲ ስሲደ አሻነንቶነ’ ያጋደ ቆፓይ። 17 ቃይካ ታን ነ ቆማ፥ ‘ሎኡዋነ ኢታ ሻካናዉ ታ ጎዳይ ካቲ ጾሳ ኪታንቻ ማላ ግድያ ድራዉ፥ ታ ጎዳ ካትያ ቃላይ ታና ዎፕሶ። መꬍና ጎዳይ ነ ጾሳይ ኔናና ግዶ’ ያጋይ” ያጋዱ። *

18 ካቲ ምሽራትዉ፥ “ታን ኔና ኦቻና ሀንያባ ዛሩዋ ኔን ታፐ ቆሶፓ” ያጌዳ።

ምሽራታ፥ “ታ ጎዳይ ካቲ ሃሳዮ” ያጋዱ።

19 ካቲ ምሽራቶ፥ “ሄዋን ኡባን እዮኣባ ኩሺ ኔናና ደኢ?” ያጊደ ኦቼዳ።

ምሽራታ፥ “ታ ጎዳዉ ካትያዉ፥ ነ ሸምፑ ኤሮ! ኔን ታ ጎዳይ ካቲ ሃሳዬዳ ኡባባፐ ኡሸቻ ዎይ ሀድርሳ ጋናዉ ዳንዳይያ እት አስካ ባዋ። ኤ፤ ሀዋ ታና አዛዜዳዌ፥ ታ ዶናን፥ ነ ቆማት ዶናን ሀዋ ዎꬄዳዌ ነ ቆማ እዮኣባ። 20 ሀእ ደእያ ሀኖታ ላማናዉ ነ ቆማይ እዮኣበ ሀዋ ኦꬄዳ። ጾሳ ኪታንቻዉ ደእያ አꬌዳ ኤራ ማላይ ታ ጎዳዉ ደኤ፤ ቢታን ሀንያዋ ኡባባ እ ኤሬዳ” ያጋዱ።

21 ካቲ እዮኣባ፥ “ዳሮ ሎአ! ታን ሀዋ ኦꬃና! ባ፤ ሄ ያላጋ ብታንያ አበሰሎማ አካደ ያ” ያጌዳ።

22 እዮኣበ ካትያ ስንꬃን ግስ ጉፋኒደ፥ ካትያ ሀዋዳን ያጊደ አንጄዳ፤ “ታ ጎዳዉ ካትያዉ፥ ነ ስንꬃን ናሸቴዳዋ ነ ቆማይ ሀቼ ኤሬዳ፤ አያዉ ጎፐ፥ ካቲ ባረ ቆማይ ኦቼዳዋ ስሴዳ” ያጌዳ።

23 ሄዋፐ ጉይያን፥ ዮኣበ ደንዲደ ጋሹራ ጋድያ ቢደ አበሰሎማ የሩሳላመ አክ ዬዳ። 24 ሽን ካቲ፥ “እ ባረ ሶ ባናዉ በሰ፤ እ ታ ዴሙዋ በኦፖ” ያጌዳ፤ አበሴሎም ባረ ሶ ቤዳ፤ ካትያ ዴሙዋካ በእቤና።

ዳዊተ አበሴሎማና ስገቴዳ

25 እስራኤልያ ኡባ ግዶን ማላ ሎኡነ አበሴሎማዳን ሳበቴዳ እት አሳይነ ባዋ። አ ሁጲያፐ ቢደ ገድያ ጹጉንꬃይ ጋካናዉካ አን ካꬍያባይ ባዋ። 26 እ ባረና ዴጽያ ዎደ ባረ ሁጲያ ብናና ቃንጽሴ፤ ባረ ሁጲያ ብናና ቃንጽስያ ዎደ ኡባን ሚዛንያን ዎꬂደ ማዛኔ፤ ካትያ ሚዛና ልክያን ላኡ ክሎነ ሄዙ ጼቱ ግራምያ ዴጼ። 27 አበሰሎማዉ ሄዙ አቱማ ናናይነ እት ማጫ ናታ የለቴድኖ፤ ማጫ ናት ሱንꬃይ ታማሮ፤ ሄ ናታ ማላ ሎኦ ማጫ አሳ ግዳዱ።

28 አበሴሎም ላኡ ላይꬃ ኩመንꬃ ካትያ ዴሙዋ በኤናን የሩሳላመን ደኤዳ። 29 “ታን ኔና ካትያኮ ኪታና ማላ፥ ታኮ ሃያ” ያጊደ አበሴሎም እዮኣባዉ ኪቴዳ፤ ሽን እዮኣበ ዬናን እጼዳ። ላኤንꬁዋካ ኪቴዳ፤ ሽን እዮኣበ አኮ ዬናን እጼዳ። 30 ሄዋፐ ጉይያን፥ አበሴሎም ባረ ቆማቱዋ፥ “ስስተ! ታ ጎሻ ማታን እዮኣባዉ ጎሻይ ደኤ፤ አዉ ሄዋን ባንጋይ ደኤ። ቢደ ታማ ኦይꬅተ” ያጌዳ። አበሰሎማ ቆማቱ እዮኣባ ባንጋ ታማ ኦይꬄድኖ።

31 ያትና፥ እዮኣበ ደንዲደ፥ አበሰሎማ ሶ ቢደ “ነ ቆማቱ ታ ባንጋ አያዉ ታማ ኦይꬄድኖ?” ያጌዳ።

32 አበሴሎም እዮኣባ፥ “ኔን ታን ኪትና ዬናን እጼዳ ድራሳ። ኔን ካትያኮ ባደ፥ ‘አበሰሎም ሀዋዳን ያጌ፤ “ታን ጋሹራ ጋድያፐ አያዉ ያድታ? ታን ሀኖ ጋካናስካ ያን ደኤዳዋ ግድንቶ ታዉ ሎአ ሽን” ያጌ’ ጋደ ታዉ ኦቻናዳን ኮያድ። ሀእካ ታን ካትያ ዴሙዋ በአናዉ ኮያድ፤ ታን ባይዛንቻ ግዶፐ፥ እ ታና ዎꬎ” ያጌዳ።

33 እዮኣበ ካትያኮ ቢደ፥ አበሴሎም ጌዳዋ ኦዴዳ። ካቲ አበሰሎማ ጼስስና አበሴሎም ሶ ገሊደ፥ ካትያ ስንꬃን ሳኣን ግሲደ ጎይኔዳ፤ ያትና፥ ካቲ አበሰሎማ የሬዳ።

15

አበሰሎማ ማቁዋ

1 ሄዋፐ ጉይያን፥ አበሴሎም ፓራ ጋርያ፥ ፓራቱዋነ ባረ ስንꬃን ዎጻናዉ እሻታሙ አሳቱዋ ጊግሴዳ። 2 አበሴሎም ዎንታ ጉራና ደንዲደ፥ ካታማ ፐንገ አፍያ ኦግያ ዶናን ኤቄ። ሞቱ ደእያ አይ አሳይነ ካትያ ስንꬃ ፕርዳዉ ዬዳ ዎደ፥ አበሴሎም ሄ ብታንያ ጼሲደ፥ “ኔን ሀቃ ካታማፐ ያድ?” ያጊደ ኦቼ። ሄ ብታኒ፥ “ታን ነ ቆማይ እስራኤልያ ዛራቱዋፐ እቱዋፐ ያድ” ያጊደ አዉ ዛሬ። 3 አበሴሎም አ፥ “በአ! ነ የዉ ሎአነ ሱረ፤ ሽን ካትያ ባጋፐ ነዉ ስስያዌ ባዋ” ያጌ። 4 አበሴሎም ጉጂደካ፥ “ታን እስራኤልያ ቢታን ፕርዳናዉ ሱንቴዳዋ ግዳርክታሻ! ሄዋ ግድንቶ፥ ሞቱ ዎይ የዉ ደእያ ኡባይ ታኮ ዪና፥ ታን አዉ ሱረ ፕርዳ ፕርዳና ሽን” ያጌ።

5 ኦንነ አኮ ዪደ አዉ ሆክያ ዎደ፥ አበሴሎም ባረ ኩሽያ የዲደ፥ ሄ ኡራ ኦይቂደ የሬ። 6 ፕርደታናዉ ካትያኮ ይያ እስራኤለቱዋ ኡባዉ አበሴሎም ሄዋዳን ሀኔዳ፤ ያቲደ እስራኤልያ አሳ ዎዛና አበሴሎም ዉኤዳ።

7 ኦይዱ ላይꬃፐ ጉይያን፥ አበሴሎም ካትያ፥ “ታን መꬍና ጎዳዉ ሺቄዳዋ ጋꬃናዉ ከብሮነ ጋድያ ባና። 8 ታን ነ ቆማይ ጋሹራ ጋድያን ሶርያ ቢታን ደኣደ፥ ‘ታና መꬍና ጎዳይ የሩሳላመ ጉየ አፍያዋ ግዶፐ፥ ከብሮነ ካታማን ታን መꬍና ጎዳዉ ጎይናና’ ያጋደ ሺቃ ኡታድ” ያጌዳ።

9 ካቲ አበሰሎማ፥ “ሳሮ ባ” ያግና፥ እ ደንዲደ ከብሮነ ካታማ ቤዳ።

10 ሽን አበሴሎም እስራኤልያ ዛራቱዋ ኡባኮ ቆሱዋን ኪታ የዲደ፥ “ማላካታ ፑና ህንተንቱ ስሴዳ ዎደ፥ ‘አበሰሎም ከብሮናን ካተቴዳ’ ያግተ” ያጌዳ። 11 አበሴሎም ጼስና፥ የሩሳላመፐ አናና እትፐ ቤዳ እማꬃቱ ላኡ ጼቱ አሳ፤ ሄ አሳቱ አይነ ኤረናን ጮ አሽከተꬃን ቤድኖ። 12 አበሴሎም ያርሹዋ ያርሺደ፥ ዳዊታ ዞርያ አክጾፌላ ጊሎ ካታማፐ ጼስሴዳ፤ ካትያ ቦላ ደንዴዳ ማቁ ጎቤዳ፤ አበሰሎማ ካልያዋንቱካ ጮራት ጮራት ቤድኖ።

ዳዊተ የሩሳላመፐ ባቃቴዳ

13 እት ኪተቴዳዌ ዪደ ዳዊታ፥ “እስራኤልያ አሳ ዎዛናይ አበሰሎማኮ ስም ክቼዳ” ያጌዳ።

14 ሄዋፐ ጉይያን፥ ዳዊተ ባረናና እትፐ የሩሳላመን ደእያ ባረ ኦሳንቻቱዋ፥ “ደንድተ! ኑን ባቃቶይተ! ሄዌ ꬋዮፐ፥ ኑ ግዶፐ አይ አሳይነ አበሰሎማፐ ከስ አከና። ኑን ኤሌሊደ ባና ኮሼ፤ ሄዌ ꬋዮፐ፥ እ ኤሌል ዪደ ኑና ꬋይሳና፤ ኑ ካታማ ማሻን ቡሳካና” ያጌዳ።

15 ካትያ ኦሳንቻቱ አ፥ “ኔን ኑ ጎዳይ ካቲ ዶሬዳ ኡባባ ኑን ነ ቆማቱ ኦꬃናዉ ጊግ ኡቴዶ” ያጌድኖ።

16 ካቲ ከሲደ ቤዳ፤ አ ሶ አሳይ ኡባይ አናና እትፐ ቤዳ፤ ሽን ባረ ጎልያ ናጋናዳን ታሙ ባኮቱዋ አሼዳ። 17 ካቲ ከስና፥ አሳይ ኡባይ አናና ቤዳ፤ ካታማዉ ዉርሰꬃ ጎልያ ላንቂያን ኤቄድኖ። 18 አ ኦሳንቻቱ ኡባይ አፐ ስንꬃና ሳልፒደ አꬌድኖ፤ ኡንቱንታ ካሊደ ካትያ ናግያዋንቱ (ካልታዋቱነ ፓልታዋቱ) ሳልፔድኖ፤ ቃይ ኡንቱንታ ካሊደ ጋተ ካታማፐ ዬዳ ኡሱፑን ጼቱ አሳቱ፥ ካትያ ስንꬃና ሳልፒደ አꬌድኖ።

19 ካቲ ጋትያ እታያ፥ “ኔን ኑናና አያዉ ያይ? ጉየ ስማደ፥ ካትያ አበሰሎማና ደአሻ። ኔን አሳ ቢታ አሳ፤ ኔን በተ። 20 ኔን ሳኣ ዝኖ ያዳ፤ ታን ታ ሁጲያዉ ብያሳኣ ኤረናን ደኣደ፥ ኔና ሀቼ ዋታደ ታናና ዩሾ? ጉየ ስማ፤ ነ ጋደ አሳቱዋካ ኔናና አፋ። ጾሳይ ነዉ ኬኮነ አማነቶ!” ያጌዳ።

21 እታይ ካትያ፥ “መꬍና ጎዳይ ኤሮ! ታ ጎዳይ ካቲ ኤሮ! ታ ጎዳይ ካቲ ደእያ ሳኣን ሀቃን ግድናካ፥ እ ታዉ ሀይቆ ግድና፥ ፓጻ ግድናካ፥ ታን ነ ቆማይ ኔናና ደአና” ያጌዳ።

22 ዳዊተ እታያ፥ “ሎአ! ባደ ሳልፓ” ያጌዳ፤ ግታትያ እታይ ባረ አሳቱዋ ኡባናነ ባረ ሶ አሳ ኡባና ሳልፔዳ።

23 ሄ ኡባ አሳይ አꬍሽን፥ ሄ ጋደ አሳይ ኡባይ ባረንቱ ቃላ ꬎቂሲደ ዬኬድኖ፤ ካቲ ቀድሮና ሻፋ ፕኔዳ፤ አሳይ ኡባይካ ባዙዋ ስሚደ ቤዳ።

24 ቄስያ ጻዶቅካ ሄ ሳኣን ደኤ፤ ጾሳ ቃላ ጫቁዋ ታቦታ ቶክያ ሌዋቱካ አናና እትፐ ደኢኖ። አሳይ ኡባይ ካታማፐ ከስ ዉራና ጋካናዉ፥ ጾሳ ታቦታ ቢታን ዎꬅና፥ ቄስያ አብያታረ ያርሹዋ ያርሼዳ።

25 ሄዋፐ ጉይያን ካቲ ጻዶቃ፥ “ጾሳ ታቦታ ካታማ ጉየ አፋ። መꬍና ጎዳይ ታናን ናሸትያዋ ግዶፐ፥ ታና እ ዛረꬅ አሂደ፥ ባረ ታቦታነ ባረ ደእያ ሳኣ ላኤንꬁዋ በሳና። 26 ሽን እ፥ ታን ኔናን ናሸትከ ጎፐ፥ ‘እ ባረና ሎእያዋ ኦꬆ፤’ ታን ሀዋን ደአይ” ያጌዳ።

27 ቃይካ ካቲ ቄስያ ጻዶቃ፥ “ስሳ፤ ኔን ነ ናኣ አህማኣጻነ አብያታራ ናኣ ዮናታና አኬዳ ካታማ ሳሮ ባ። 28 ህንተንቱ ታና ኤርሳናዉ ቃላ ኪታና ጋካናዉ፥ ታን ዎራን ደእያ ሻፋ ፕኑዋን ደአሻና” ያጌዳ። 29 ሄዋ ድራዉ፥ ጻዶቅነ አብያታረ ጾሳ ታቦታ የሩሳላመ ጉየ አፌድኖ፤ ያን ደኤድኖ።

30 ሽን ዳዊተ ዬኪደ ዳብረ ዛይተ ፑደꬃ ከሴዳ። እ ካዮ ባረ ሁጲያ ጉሎት ኡቴዳ፤ እ መላ ገድያን ሀመቴዳ፤ አናና ደእያ አሳቱካ ጉሎት ዬኪደ ፑደꬃ ከሴድኖ። 31 አሳይ ዳዊታው፥ “አክጾፌልካ አበሰሎማና ማቀትያዋንቱ ግዶን ደኤ” ያጊደ ኦዴድኖ።

ዳዊተ፥ “አቤት መꬍና ጎዳዉ፥ አክጾፌላ ዞርያ ኤያተꬃዉ ላማ” ያጊደ ዎሴዳ።

32 ዳዊተ አሳይ ጾሳዉ ጎይንያ ሳኣ፥ ደርያ ሁጲያ ጋኬዳ ዎደ፥ አርክያ ሁሻይ ካዮ ባረ ማዩዋ ፔꬊደ፥ ባረ ሁጲያንካ ባና ቆሊደ፥ ዳዊታና ጋከታናዉ ዬዳ። 33 ዳዊተ አ፥ “ኔን ታናና ብያዋ ግዶፐ፥ ኔን ታዉ ቶኮ ከሳና። 34 ሽን ኔን ካታማ ጉየ ስማደ አበሰሎማ፥ ‘ካትያዉ፥ ታን ነ ቆማ ግዳና፤ ሀዋፐ ካሰ ነ አዉዋ ቆማ ግዴዳዋዳንካ ነዉካ ቆማ ግዳና’ ያጎፐ፥ አክጾፌላ ዞርያ ሀልሳደ ታና ማዳና። 35 ቄሳቱ ጻዶቅነ አብያታረ ኔናና ያን እትፐ ደአናዋ ግድክኖ? ኔን ካትያ ሶን ስስያዋ ኡባ ኡንቱንቶ ኦዳ። 36 ጻዶቃ ናኣ አህማኣጽነ አብያታራ ናኣ ዮናታን ያን ኡንቱንቱና ደኢኖ፤ ኔን ስስያዋ አያነ ኡንቱንቱ ቦላ ታዉ ኪታ” ያጌዳ።

37 አበሴሎም የሩሳላመ ገልሽን፥ ዳዊታ ላጊ ሁሻይካ ካታማ ጋኬዳ።

16

ዳዊታነ ጺባ

1 ዳዊተ ደርያ ሁጲያፐ ሄፍንꬃ ባጋና አꬍሽን፥ ጺባ ጌተትያ ማንፍቦሼታ ቆማይ አናና ጋከቴዳ፤ ላኡ ጼቱ ባሶ ኡክꬃ፥ ዎይንያ ቴራ ኡክꬃ ጼቱዋ፥ ባላስያ ቴራ ኡክꬃ ጼቱዋነ እት ኦጎሩዋ ዎይንያ ኤሳ ላኡ ሀረቱዋን ጫኔዳ። *

2 ካቲ ጺባ፥ “ሀዋ አያዉ አሃድ?” ያጊደ ኦቼዳ።

ጺብ፥ “ሀረቱ ካትያ ሶ አሳይ ቶጋናዉ፤ ኡክꬃይነ ዱማ ዱማ አይፍያ አሳቱ ማናዳና፤ ቃይ ዎይንያ ኤሳይ ዎራን ዳቡርያዋንታ ኡሻናዉ” ያጌዳ።

3 ሄዋፐ ጉይያን ካቲ ጺባ፥ “ነ ጎዳ ናኣ ናአይ ሀቃን ደኢ?” ያጊደ ኦቼዳ።

ጺብ፥ “እ፥ ‘እስራኤልያ አሳይ ታ አዉዋ አዉዋ ካዉተꬃ ሀቼ ታዉ ዛር እማና’ ያጊደ የሩሳላመን ኡቴዳ” ያጌዳ። *

4 ካቲ ጺባ፥ “በአ! ማንፍቦሼታዉ ደእያባይ ኡባይ ሀእ ኔሳ” ያጌዳ።

ጺብ፥ “ኤኖ ታ ጎዳዉ ካትያዉ! ታን ቢታን ጉፋናይ፤ ታን ኔና ናሸችያዋ ኦꬃና” ያጌዳ።

ሽምእ ዳዊታ ሸቄዳ

5 ካቲ ዳዊተ ባሁሪማ ጌተትያ ካታማ ዬዳ ዎደ፥ ሳኦላ ዳቦ ግድያ እት ብታኒ ሄዋፐ ከሴዳ። አ ሱንꬃይ ጌራ ናኣ ሽምአ። እ ዳዊታ ሸቂደ ከሴዳ። 6 ዳዊታ ቦላነ ካትያ ኦሳንቻቱ ቦላ ሹቻ ኦሌ፤ እ ሄዋ ኦꬅያ ዎደ፥ ኦላንቻቱ ኡባይነ ካትያ ናግያዋንቱ ኡሸቻናነ ሀድርሳና ካትያ ዳዊታ ዶድ ዎꬄድኖ። 7 ሽምእ ዳዊታ ሸቂደ፥ “ክቻ፤ ክቻ! ሀ ሱꬃ ጉስያዌ! ሀ ፓናዌ! 8 ኔን ሳኦላ ካዉተꬃ ዉኣደ ካተታዳ፤ ኔን ጉሴዳ ሳኦላ አሳ ሱꬃ ኡባ መꬍና ጎዳይ ነ ቦላ ዛሬዳ፤ ቃይ መꬍና ጎዳይ ካዉተꬃ ነ ናኣ አበሰሎማዉ ሼꬌዳ። ኔን ሱꬃ ጉሴዳ አሳ ግድያ ድራዉ፥ ኔን ꬋይያ ዎዲ ጋኬዳ” ያጌዳ።

9 ሄዋፐ ጉይያን፥ ጻሩይ ናአይ አብሻይ ካትያ፥ “ሀ ካና ባኩታይ ታ ጎዳ ካትያ አያዉ ሸቂ? ታን ባደ አ ቆꬍያ ሙጫይ” ያጌዳ።

10 ካቲ፥ “ህንተንቶ፥ ጻሩይ ናቶ፥ ህንተንታ ጋꬅያዌ አዬ? መꬍና ጎዳይ አ፥ ዳዊታ ሸቃ ያጌዳ ድራዉ እ ሸቂያዋ ግዶፐ፥ ‘ኔን አያዉ ሀዋ ኦꬃይ?’ ያጊደ ኦቻናዉ ዳንዳይያዌ ኦኔ?” ያጌዳ።

11 ሄዋፐ ጉይያን፥ ዳዊተ አብሻያነ ባረ ቆማቱዋ ኡባቱዋ፥ “ታ ናአይ፥ ታ አሹ፥ ታና ዎꬋናዉ ኮዬ፤ ያትና፥ ሀ ቢንያማ አሳይ ዎት አጊቴ! አ ቦቾፕተ፤ እ ባሽና ሸቆ! አያዉ ጎፐ፥ መꬍና ጎዳይ አ አዛዜዳ። 12 ኦን ኤሪ፥ መꬍና ጎዳይ ታ መቱዋ በኢደ፥ ታን ሀቼ አክያ ሸቃ ድራዉ ታዉ ኬካ ዛራነንቶነ” ያጌዳ።

13 ዳዊተነ አ አሳይ ኦግያ ኦይቂደ ቢኖ። ሽምእካ ደርያፐ ህን ባጋና፥ ዳዊታ ሄራና ቢደ አ ሸቄነ ሹቻ አ ቦላ ኦሌ፤ ባናካ አ ቦላ ላሌ። 14 ካቲነ አናና ደእያ አሳቱ ባረንቱ ብያሳኣ ዳቡሪደ ጋኬድኖ። ካቲ ያን ሸምፔዳ።

አበሰሎማነ አ ዞርያዋንታ

15 አበሰሎምነ እስራኤልያ አሳቱ ኡባይ የሩሳላመ ገሌድኖ፤ አክጾፌልካ ኡንቱንቱና እትፐ ደኤ። 16 ዳዊታ ላጊ አርክያ ሁሻይ አበሰሎማኮ ዪደ፥ “ካትያ ሸምፑ ጋምኦ! ካትያ ሸምፑ ጋምኦ!” ያጌዳ።

17 አበሴሎም ሁሻያ፥ “ኔን ነ ላግያ ሲቄዳ ሲቁ ሀዌካ? ነ ላግያና አያዉ ባበይኪ?” ያጌዳ።

18 ሁሻይ አበሰሎማ፥ “ቱይት! መꬍና ጎዳይነ ሀ አሳይ ቃይ እስራኤልያ አሳይ ኡባይነ ዶሬዳዎ ታን አቃና፤ ታን አናና አታና። 19 ሄዋፐካ ቃይ ታን ኦዉ ኦꬃኔ? አ ናአዉ ኦꬃናዉ በስክታየ? ታን ነ አዎ ኦꬄዳዋዳን ሀእ ነዉካ ኦꬃና” ያጌዳ።

20 አበሴሎም አክጾፌላ፥ “ኔን አነ ኑና ዞራ፤ ኑን አይ ኦꬃነ?” ያጌዳ።

21 አክጾፌል አበሰሎማ፥ “ካትያ ጎልያ ናጋናዉ አቴዳ ነ አዉዋ ባኮቱዋና ባደ ግሳ፤ ኔን ነ አዉዋ ሲꬍያን ጽንቄዳዋ እስራኤልያ አሳይ ኡባይ ስሳና፤ ኔናና እትፐ ደእያ ኡባቱዋ ኩሺ ሄዋን ምናና” ያጌዳ። 22 ካትያ ጎልያ ቦላን ደምባዪደ ኦꬄዳ ሳኣን፥ አበሰሎማዉ ዱንካንያ ቶሌድኖ፤ አሳይ ኡባይ ጼልሽን አበሴሎም ገሊደ፥ ባረ አዉዋ ባኮቱዋና ግሴዳ። *

23 ሄ ጋላሳቱዋን አክጾፌል አ ዞሬዳ ዞርያ እት አሳይ ጾሳ ኦቺደ አክያ ዞርያ ማላ። ዳዊተነ አበሰሎምነ ላአቱካ አክጾፌላ ዞርያ ኡባ አኬዳዌ ሀዋዳና።

17

1 ሄዋፐ ጉይያን አክጾፌል አበሰሎማ፥ “ሀቼ ቃማ ታን ታማነ ላኡ ሻአ አሳቱዋ ዶራደ፥ ዳዊታ የደርሳደ ኦይቃናዉ ከሳይ። 2 እ ዳቡርናነ ጻላልና፥ ታን አ ቦላ ከሳና። ታን አ ዳጋንꬃና፤ ሄዋን አናና ደእያ አሳይ ኡባይካ ባቃታና፤ ታን ካትያ ጻላላ ሾጫና። 3 ያታደ ታን አሳ ኡባ ኔኮ ዛራና። ኔን እት አሳ ጻላላ ዎꬋናዉ ኮያሳ፤ ሀራ አሳይ ሳሮ አታና” ያጌዳ። 4 አክጾፌላ ዞሪ አበሰሎማነ እስራኤልያ ጭማቱዋ ኡባ ናሸቼዳ።

5 ሄዋፐ ጉይያን አበሴሎም፥ “አርክያ ሁሻያ ቃይ ጼስተ፤ አነ እ ግያዋ ስሶይተ” ያጌዳ። 6 ሁሻይ አኮ ዬዳ ዎደ፥ አበሴሎም አ፥ “አክጾፌል ዞሬዳ ዞሪ ሀዋ፤ ኑን እ ግያዋ ኦꬃናዉ በሲ? በሰናዋ ግዶፐ፥ ነ ቆፋይ አዬ?” ያጌዳ።

7 ሁሻይ አበሰሎማ፥ “አክጾፌል ዞሬዳ ዞሪ ሀ ዎድያን ሎአ ግደና። 8 ነ አዉነ ነ አዉዋ አሳቱ ምኖ ኦላንቻቱዋ ግድያዋነ ባረ ማራቱዋ ቦንቀቴዳ ማህያ ማላ ያሽያዋንታ ግድያዋ ኔን ኤራሳ። ነ አዉ ኦላዉ ሜዘ አሳ፤ እ ቃማ ባረ ኦላንቻቱዋናካ አቀና። 9 በአ፥ እ ሀኖደ ጎንጎሉዋ ግዶን ዎይ ሀራ ሳኣን ቆሰት ኡቴዳ። እ ህንተንቱ ጭታ ቦላ ኮይሮ ደንዶፐ፥ ሄዋ ስሴዳ አሳይ ኦንነ፥ ‘አበሰሎማ ካል ቤዳ አሳቱ ሾጨቴድኖ’ ያጋና። 10 ነ አዉ ቶራ ቃራ ግድያዋነ አናና ደእያ አሳቱካ ምኖ ግድያዋ እስራኤልያ አሳይ ኡባይ ኤርያ ድራዉ፥ ሀራይ አቶ ጋሙዋዳን ጻልያ ምኖቱ ዎዛናይካ ያሻን ሴራና።

11 “ሽን ታን ኔና ዞርያዌ ሀዋ፤ እስራኤልያ ዛዋን ዳናፐ ቢደ በርሳበሀ ጋካናዉ ደእያ እስራኤልያ ኡባ፥ አባ ዶናን ደእያ ሻፍያ ኬሻ ኔኮ ሺሻ፤ ያታደ ኔን ነ ሁጲያዉ ኡንቱንታ ኦላዉ ካለꬃ። 12 ያቶፐ ኑን አ ደሜዳ ሀቃንነ ሾጫና፤ ከተርሳይ ሳኣን ዎꬍያዋዳን ኑን አ ቦላ ዎꬋና። አ ግድናካ ዎይ አናና ደእያ አሳ ግድናካ እቱነ ፓጻ አተና። 13 እ ካታማ ግዶ ገሎፐካ፥ እስራኤልያ አሳይ ኡባይ ዎዶሩዋ ሄ ካታማ አሂደ፥ ካታማ ግዶን እት ሹቻይካ ቤተናዳን ኑን ሄ ካታማ ዛንጋራዉ ዱገ ጎቻና” ያጌዳ።

14 አበሰሎምነ እስራኤልያ አሳይ ኡባይ፥ “አርክያ ሁሻያ ዞሪ አክጾፌላ ዞርያፐ ሎአ” ያጌድኖ። ሄዌ ሀኔዳዌ፥ መꬍና ጎዳይ አበሰሎማ ቦላ ኢታባ አሀና ማላ፥ አክጾፌላ ዞርያ ሎኡዋ ሀልሳናዉ ቃቼዳ ድራሳ።

15 ሄዋፐ ጉይያን፥ ሁሻይ ቄሳቱ ዋ ጻዶቃነ አብያታራ፥ “አክጾፌል አበሰሎማነ እስራኤልያ ጭማቱዋ ሀዋ ሀዋ ጊደ ዞሬዳ፤ ታንካ ኡንቱንታ ሀዋ ሀዋ ጋደ ዞራድ። 16 ሀእካ ዳዊታኮ ኤለካ ኪቲደ፥ ‘ባዙዋ ፕኑዋን ሀቼ ቃማ አቆፓ፤ ሄፍንꬃ ፕና ክቻ! ህና ꬋዮፐ፥ ካቲነ አናና ደእያ አሳይ ኡባይ ꬋያና’ ያጊደ ኦድተ” ያጌዳ።

17 ዮናታንነ አህማኣጽ ቆንጭያን የሩሳላመ ካታማ ገልሽን ኡንቱንታ አሳይ በኤና ማላ፥ ኤንሮጌላ ግያ ሳኣን ኡቲደ ናጋናዉነ እት ቆማታ ያ ያደ ኡንቱንቶ ኦድና፥ ኡንቱንቱ ቢደ ካትያ ዳዊታዉ ኦዳናዉ ቆፔድኖ። 18 ሽን እት ዎዳላይ ኡንቱንታ በኤዳ፤ አበሰሎማዉ ኦዴዳ። ሄዋ ድራዉ፥ ኡንቱንቱ ላአቱካ ሄ ሳፐ ኤለካ ክች ቢደ፥ ባሁሪማ ካታማን እት ብታንያ ሶ ጋኬድኖ። ሄ ብታንያዉ ድርሳፐ ሶ ባጋና ሃꬃ ኦላይ ደኤ፤ ኡንቱንቱ ሄ ኦላ ግዶ ዱገ ገሌድኖ። 19 አያይነ ኤረተናዳን ብታንያ ማቻታ ካምያዋ አካደ ኦላ ዶናን ሂጻዱ፤ ያታደ አ ቦላ ካꬃ ምጫዱ።

20 አበሰሎማ ቆማቱ ብታንያ ሶ ዪደ ምሽራቶ፥ “አህማኣጽነ ዮናታን ሀቃን ደኢኖ?” ያጊደ ኦቼድኖ።

ምሽራታ፥ “ኡንቱንቱ ሻፋ ፕኒደ ቤድኖ” ያጋዱ፤ ኡንቱንቱ ኮይና ቤተናን ꬋይና፥ የሩሳላመ አጊደ ስሜድኖ።

21 ሄ አሳቱ ቤዳዋፐ ጉይያን፥ ላኡ አሳቱ ኦላፐ ከሲደ፥ ካትያ ዳዊታዉ ኦዳናዉ ቤድኖ፤ ዳዊታ፥ “ኤሌል ደንዲደ ሻፋ ፕንተ፤ አያዉ ጎፐ፥ አክጾፌል ህንተንቱ ቦላ ሀዋ ሀዋ ጊደ ዞር ዎꬄዳ” ያጌድኖ። 22 ዳዊተነ አናና እትፐ ደእያ አሳይ ኡባይ ዮርዳኖሳ ፕኒደ ቤድኖ። ዎንትያ ዎደ ዮርዳኖሳ ፕነናን አቴዳ እት አሳይነ ባዋ።

23 አክጾፌል ባረ ዞሪ አከትቤናዋ በኤዳ ዎደ፥ ባረ ሀርያ ኮሪደ፥ ባረ ደእያ ካታማ ቤዳ፤ አክጾፌል ባረ ሶያ ጊግሲደ፥ ባረካ ሱለቲደ ሀይቄዳ፤ ባረ አዉዋ ዱፉዋን ሞገቴዳ።

24 ዳዊተ ማህናይማ ካታማ ጋኬዳ ዎደ፥ አበሰሎምነ አናና ደእያ አሳይ ኡባይ ዮርዳኖሳ ሻፋ ፕኔድኖ። 25 አበሴሎም ባረ ኦላንቻቱ ቦላ እዮኣባ ኮታን አማሳ ሱንꬄዳ። አማስ እስራኤልያ የተራ ናኣ፤ የተር አብጋሎ አኬዳዋ፤ አብጋላ ናኦሳ ናትዉነ እዮኣባ ዳይ ጻሩይ ምቻቶ። 26 እስራኤላቱነ አበሴሎም ጋላኣደ ቢታን ኡቴድኖ።

27 ዳዊተ ማህናይማ ካታማ ጋክያ ዎደ፥ አሞና ጋድያፐ ራባፐ ዬዳ ናኦሳ ናአይ ሾቢ፥ ሎዳባራ ካታማፐ ዬዳ አምኤላ ናአይ ማኪርነ ሮጋሊማ ካታማፐ ዬዳ ጋላኣድያ ባርዝላይ 28 ሂጽያዋንታ፥ ሳምፓቱዋነ ኡርቃ ሚሻቱዋ አሄድኖ። ቃይ ኡንቱንቱ ዛርጋነ ባንጋ፥ ꬊልያነ ሻሻ፥ ባኤላነ ምስርያ፥ 29 ኤሳነ መኤዳ ማꬃ፥ ሚዛ ማꬃ ፕላነ ዶርሳ ዳዊተነ አ አሳይ ማናዳን አኪደ ዬድኖ። ሄዋ ኡንቱንቱ አሄዳዌ፥ “አሳይ ዎራን ኮሻቴዳ፥ ዳቡሬነ ሳመቴ” ጊደ ቆፔዳ ድራሳ።

18

አበሴሎም ጾነቲደ ሀይቄዳ

1 ዳዊተ ባረ አሳቱዋ ኡባ እትፐ ሺሺደ ሻላቃቱዋነ ጼቱዋ ካፓቱዋ ኡንቱንቱ ቦላ ሱንꬄዳ። 2 ዳዊተ አሳ ሄዙ ጩጉዋን ሻኬዳ፤ እት ጩጉዋ እዮኣበ አዛዜዳ፤ ላኤንꬆ ጩጉዋ እዮኣባ እሻይ፥ ጻሩይ ናአይ አብሻይ አዛዜዳ፤ ሄዘንꬆ ጩጉዋ ቃይ ጋትያ እታይ አዛዜዳ። ካቲ አሳ፥ “ታን ታ ሁጲያዉካ ህንተናና እትፐ ባና” ያጌዳ።

3 ሽን አሳይ አ፥ “ኔን ባናዉ በሰና! ኑን ባቃትንቶነ፥ ኡንቱንቱ ኑባ ኮይክኖ፤ ሀራይ አቶ ኑን ባጋይ ሀይቂንቶነ፥ ኑባ ኡንቱንቱ ጉዳ ጊክኖ። ሽን ኔን ኑፐ ታሙ ሻአቱዋፐ ዳራሳ፤ ሄዋ ድራዉ፥ ኔን ካታማን ኡታደ፥ ኑዉ ማዱዋ ኪቶፐ ሎአ” ያጌዳ።

4 ካቲ ኡንቱንታ፥ “ህንተና ሎኤዳባ ታን ኦꬃና” ያጌዳ።

ዳዊተ ድርሳ ፐንግያን ኤቂደእሽን፥ አሳይ ኡባይ ጼቱ ጼቱ፥ ሻአይ ሻአይ ባረ ጩጉዋን ጩጉዋን ሳልፒደ ከሴዳ። 5 ያትና፥ ካቲ እዮኣባ አብሻያነ እታያ፥ “ታ ድራዉ ጊደ፥ ሄ ያላጋ ብታንያ አበሰሎማ ቆሆፕተ” ያጊደ አዛዜዳ። ካቲ አበሰሎማባ ጋዳዋቱ ኡባዉ ኦድያ ዎደ፥ ኦላንቻቱ ኡባይ ስሴድኖ።

6 ዳዊታ ኦላንቻቱ እስራኤላቱዋና ኦለታናዉ ጋጻርያን ሳልፔድኖ፤ ኦላ ሳአይ ኤፍሬማ ዎራና። 7 ሄ ሳኣን ዳዊታ ኦላንቻቱ እስራኤልያ ኦላንቻቱዋ ጾኔድኖ፤ ሄ ጋላስ ሎይꬅ ዳሮ አሳይ፥ ላታሙ ሻአ አሳይ ሀይቄዳ። 8 ኦላይ ጋጻርያ ኡባ ጋኬዳ፤ ሄ ጋላስ ዎራይ ዉርሴዳ አሳይ ማሻይ ዉርሴዳ አሳፐ ዳራ።

9 አበሴሎም አኬከናን ደኢደ ዳዊታ አሳቱዋና ጋከቴዳ፤ አበሴሎም ባረ ባቁሉዋ ቶጊደ፥ ዳሮ ዳሻይ ደእያ ዎላ ጋርሳ ባቁሉ ገሌዳ፤ አበሰሎማ ሁጲ ዎላ ባላን ኦይቀቴዳ። አበሴሎም ሳኣፐነ ሳሉዋፐ ግዱዋን ካቀት ደእሽን፥ እ ቶጌዳ ባቁሉ ስንꬃዉ ብ አጌዳ። 10 አሳፐ እቱ ሄዋ በኢደ እዮኣባ፥ “በአ! አበሴሎም እት ዎላ ቦላ ካቀቴዳዋ ታን በኣድ” ያጊደ ኦዴዳ።

11 እዮኣበ ባረዉ ኦዴዳ ብታንያ፥ “ሄ? በኣድ ጋይ? አያዉ ቢታዉ ዱገ ሾጫበይኪ? ኔን ሾጬዳዋ ግድንቶ፥ ታን ነዉ ታሙ ጻጋራ ብራነ እት ሳቂያ እማናዋ ሽን” ያጌዳ።

12 ብታኒ፥ “ኔን ሻአ ጻጋራ ብራ ታ ኩሽያን ዎꬅንቶካ፥ ታን ካትያ ናኣ ቦላ ታ ኩሽያ ደንꬅከ! ኑን ኡባይ ስስሽን፥ ካቲ ኔናነ አብሻያ እታያ፥ ‘ታ ድራዉ ጊደ፥ ያላጋ ብታንያ አበሰሎማ አሽተ’ ያጊደ አዛዜዳ። 13 ታን ካትያ አዛዙዋ ሻራደ አበሰሎማ ዎꬌዳዋ ግድንቶ፥ ካቲ ኡባባ ስስያዋዳን ሄዋካ ስሳናዌ አተና። ኔን ሄ ዎደ ታፐ ሃኩዋን ኤቃና” ያጌዳ።

14 እዮኣበ አ፥ “ታን ኔናና ሀዋዳን ጋምእከ” ያጌዳ፤ ሄዙ ቶራ ባረ ኩሽያን አኪደ፥ አበሴሎም ዎላን ካቀቲደ ፓጻ ደእያዋ ዎዛና አይፍያን ጫዴዳ። 15 እዮኣባ ኦላ ሚሻ ቶክያ ታማቱ አበሰሎማ ዶዲደ፥ ሾጭ ዎꬌድኖ።

16 ሄዋፐ ጉይያን፥ እዮኣበ ኦላ ኤሳናዉ ማላካታ ፑኔዳ፤ አሳይ እስራኤላቱዋ የደርስያዋ አጌዳ። 17 ኡንቱንቱ አበሰሎማ አክ አፊደ፥ ዎራን ደእያ ዎልቃማ ኦላ ግዶን የጊደ፥ ዳሮ ሹቻ አ ቦላ ዶሬድኖ። ሄ ዎደ እስራኤልያ አሳይ ኡባይ ባረ ሶ ባረ ሶ ባቃቴዳ።

18 አበሴሎም ፓጻ ደኢደ፥ “ታ ሱንꬃ ሀሳይስያ ናእ ታዉ ባዋ” ያጊደ፥ ባረና ሀሳይስያ ሹቻ ማሴዳ ቱሳ ካትያ ሀዉልትያ ኤሴዳ፤ ሄ ቱሳ ባረ ሱንꬃን ጼሴዳ። ሀቼ ጋካናዉ፥ ሄ ቱሳይ “አበሰሎማ ቱሳ” ጌተቴ።

ዳዊተ አበሴሎም ሀይቄዳዋ ስሲደ ዬኬዳ

19 ሄዋፐ ጉይያን፥ ጻዶቃ ናኣ አህማኣጽ እዮኣባ፥ “አ ሞርከቱዋ ኩሽያፐ መꬍና ጎዳይ አ አሼዳ ምሽራቹዋ ስሳናዉ፥ ታን ካትያኮ ዎጻ ባደ ኦዳይ” ያጌዳ።

20 እዮኣበ አህማኣጻ፥ “ቱይት! ሀቼ ኔን ምሽራቹዋ ኦድያ ጋላሳ ግደና፤ ሀራ ጋላስ ኦዳናዉ ዳንዳያሳ። ካትያ ናአይ ሀቼ ሀይቄዳ ድራዉ፥ ኔን ሀቼ ኦዳናዉ ኮሸና” ያጌዳ።

21 እዮኣበ ቶጵያ አሳ ግድያ እት ብታንያ ጼሲደ፥ “ባ፤ ኔን በኤዳዋ ካትያዉ ኦዳ” ያጌዳ፤ ሄ ብታኒ እዮኣባዉ ጎይኒደ ዎጼዳ።

22 ጻዶቃ ናአይ አህማኣጽ ላኤንꬁዋ እዮኣባ፥ “አይነ ሀኖ፤ ታን ሀ ቶጵያ ብታንያ ጌዱዋ ዎጻይ” ያጌዳ።

እዮኣበ፥ “ታ ናአዉ፥ ነዉ ዎይታ አህያ ኦዱ ባይናሽን፥ ኔን አያዉ ዎጻናዉ ኮያይ?” ያጌዳ።

23 አህማኣጽ እዮኣባ፥ “አይነ ሀኖ፤ ታን ዎጻናዉ ኮያድ” ያጌዳ።

እዮኣበ አ፥ “ያኖፐ ዎጻ” ያጌዳ። ሄዋ ድራዉ፥ አህማኣጽ ደምባ ኦግያ ኦይቂደ ዎጼዳ፤ ቶጵያ ብታንያ የጊደ አꬌዳ።

24 ግምቢያ ፐንግያዉ ካረ ዶየትያ ሳንቃፐነ ሶ ዶየትያ ሳንቃፐ ግዱዋን አኮ ሳኣን ዳዊተ ኡት ደእሽን፥ ናግያ ብታኒ ግምቢያና ኦይቀቴዳ ፐንግያ ጼራ ሁጲያ ፑደ ከሴዳ፤ ጼሊደ፥ እት ብታኒ ባረካ ዎጽያዋ በኤዳ። 25 ናግያ ብታኒ ካትያ ጼሲደ ኦዴዳ።

ካቲ፥ “እ ባረካ ደኦፐ፥ ምሽራቹዋ አኪደ ዬ” ያጌዳ። ዎጽያ ብታኒ ኡንቱንቱኮ ማቲደ ዬዳ።

26 ናግያዌ ሀራ አስካ ዎጽያዋ በኤዳ፤ ፐንግያ ናግያ ብታንያ፥ “በአ! ሀራ ብታኒካ ባረካ ዎጼ” ያጌዳ።

ካቲ፥ “ሀ ብታኒካ ቃይ ምሽራቹዋ አኪደ ዬ” ያጌዳ።

27 ናግያዌ፥ “ኮይሮ ብታንያ ዎꬃይ ጻዶቃ ናኣ አህማኣጻ ዎꬃ ታዉ ማላቴ” ያጌዳ።

ካቲ፥ “እ ሎኦ አሳ፤ እ ሎኦ ኦዱዋና ዬ” ያጌዳ።

28 አህማኣጽ ካትያ ጼሲደ፥ “ኡባባይካ ሎኦ!” ያጌዳ። ካትያ ስንꬃን ግስ ጉፋኒደ፥ “ታ ጎዳ ካትያ ቦላ ባረንቱ ኩሽያ ደንꬄዳ አሳቱዋ ነዉ አꬂደ እሜዳ መꬍና ጎዳይ ነ ጾሳይ ጋላተቶ” ያጌዳ።

29 ካቲ፥ “ያላጋ ብታኒ አበሴሎም ሳሬ?” ያጊደ ኦቼዳ።

አህማኣጽ፥ “እዮኣበ ታና ኪታና ሀንያ ዎደ፥ ዎልቃማ ጉሩባይ ደእያዋ በኣድ፤ ሽን እ አዬንቶነ ታን ኤራበይከ” ያጌዳ።

30 ካቲ አ፥ “ያ ሺቃ ኤአ” ያጌዳ፤ እ ያቶፐ ሺቂደ ኤቄዳ።

31 ሄዋፐ ጉይያን፥ ቶጵያ ብታኒ ጋኪደ ካትያዉ፥ “ታ ጎዳዉ ካትያዉ፥ ምሽራቹዋ! ነ ቦላ ደንዴዳዋንቱ ኡባ ኩሽያፐ መꬍና ጎዳይ ሀቼ ኔና አሼዳ” ያጌዳ።

32 ካቲ ቶጵያ ብታንያ፥ “ያላጋ ብታኒ አበሴሎም ሳሬ?” ያጊደ ኦቼዳ።

ቶጵያ ብታኒ ካትያ፥ “ታ ጎዳዉ ካትያዉ፥ ነ ሞርከቱነ ነ ቦላ ኢታባ ኦꬃናዉ ደንድያዋንቱ ኡባቱ ሄ ያላጋ ብታንያዳን ሀንኖ” ያጌዳ።

33 ካቲ ዳሮፐ ካዮቴዳ፤ ግምቢያ ፐንግያ ሁጲያን ደእያ ጎልያ ገሊደ ዬኬዳ፤ ካቲ ቢደ፥ “አየ ታ ናአዉ አበሰሎማ! ታ ናአዉ! ታ ናአዉ አበሰሎማ! ነ ድራዉ ታን ሀይቃርክታሻ! አየ ታ ናአዉ አበሰሎማ! ታ ናአዉ!” ያጊደ ዬኬዳ።

19

1 “አበሰሎማዉ ካቲ ዬኬነ ዝላሌ” ያጊደ እዮኣባዉ ኦዴድኖ። 2 ኦላንቻቱ ኡባይ፥ “ካቲ ባረ ናአዉ ዬኬ” ግያዋ ስሴዳ ድራዉ፥ ሄ ጋላስ ኡንቱንቱ ኡባይ ጾኔዳ ጾኑ ዬኮ ላመቴዳ። 3 ኦላፐ ባቃቲደ ዬላቴዳ ኦላንቻቱዋዳን፥ አሳይ ሄ ጋላስ ዉኤቲደ ካታማ ገሌዳ። 4 ካቲ ባረ ዴሙዋ ጉሎቴዳ፥ ባረ ቃላ ꬎቂሲደ፥ “አየ ታ ናአዉ አበሰሎማ! አየ አበሰሎማ ታ ናአዉ! ታ ናአዉ!” ያጊደ ዝላሌዳ።

5 ሄዋፐ ጉይያን፥ እዮኣበ ሄ ጎልያ ቢደ ካትያ፥ “ነ ሸምፑዋ፥ ነ አቱማ ናናቱዋን ነ ማጫ ናናቱዋ ሸምፑዋ፥ ነ ማቼቻቱዋነ ነ ባኮቱዋ ሸምፑዋ ሀቼ አሼዳ ነ አሳ ኡባ ኔን ሀቼ ካዉሻዳ። 6 ኔና እጽያዋንታ ኔን ሲቃሳ፤ ኔና ሲቅያዋንታ ኔን እጻሳ። ነ ኦላንቻቱነ ኡንቱንቱ ካፓቱ ነዉ አያነ ግደናዋ ኔን ሀቼ ቆንጭሳዳ። ኑን ኡባይ ሀይቂና፥ አበሴሎም ሀቼ ፓጻ አቴደንቶ፥ ኔን ናሸታናዋ ታን በኣድ። 7 ሀእ ደንዳ! ካረ ከሳደ ነ አሳ ምንꬃ። መꬍና ጎዳይ ኤሮ! ኔን ከሳና ꬋዮፐ፥ ሀቼ ቃማ ኔናና እት አሳይነ አተና። ነ ያላጋተꬃፐ ሀቼ ጋካናዉ፥ ኔና ጋኬዳ ኢታ ኡባፐ ሀዌ ነዉ አꬍያ ኢታ ግዳና” ያጌዳ።

8 ካቲ ደንዲደ ግምቢያ ፐንግያን ኡቴዳ። “ካቲ ፐንግያን ኡቴዳ” ግያዋ አሳቱ ኡባይ ስሴዳ ዎደ፥ ካትያ ስንꬃ ዬድኖ።

ዳዊተ የሩሳላመ ስሜዳ

ሄ ዎደ እስራኤልያ አሳቱ ኡባይ ባረንቱ ሶ ባረንቱ ሶ ባቃቴድኖ። 9 እስራኤልያ ዛራቱ ኡባይ እቱ እቱዋና ሀዋዳን ያጊደ ፓሉመቲኖ፤ “ካቲ ዳዊተ ኑና ኑ ሞርከቱዋ ኩሽያፐ አሼዳ፤ ኑና ፕልስጼማ አሳቱዋ ኩሽያፐ ዎꬅ አኬዳ፤ ሽን እ ሀእ አበሰሎማ ጋሱዋን ቢታ አጊደ ባቃቴዳ። 10 ኑ ቦላ ካተታናዳን ኑን ኦኬዳ አበሴሎም ኦላን ሀይቂክቼዳ። ያትና፥ ካትያ ጉየ አሀናዉ ህንተንቱ አያዉ ጮኡ ጌድቴ?” ያጌድኖ።

11 ካቲ ዳዊተ ቄሳቶ ጻዶቃዉነ አብያታራዉ ኪታ የዲደ፥ “ይሁዳ ጭማቱዋ ሀዋዳን ያግተ፤ ‘ዳዊተ ሀዋዳን ያጌ፤ “እስራኤልያ አሳይ ኡባይ ሃሳይያዌ ካትያ ጋኬዳ። ካትያ አ ጎልያ ዛር አሀናዉ ህንተንቱ አያዉ ሀራቱዋፐ ጉየ አቲቴ? 12 ህንተንቱ ታ እሻቱዋ፤ ህንተንቱ ታ አሾነ ታ ሱꬃ። ያትና፥ ካትያ ጉየ ዛር አሀናዉ ህንተንቱ አያዉ ሀራቱዋፐ ጉየ አቲቴ?” ያጌ’ ያግተ። 13 ቃይ አማሳዮዉካ፥ ‘ዳዊተ ኔና፥ “ኔን ታ አሾነ ታ ሱꬃ ግድኪ? ሀችፐ ዶምና፥ ታን ኔና እዮኣባ ሳኣን ታ ኦላንቻቶ ጋዳዋ ከሳና ꬋዮፐ፥ ጾሳይ ታና ዎꬎ!” ያጌ’ ያግተ” ያጌዳ።

14 ካትያ ሃሳያይ ይሁዳ አሳቱዋ ኡባ ዎዛና እቱዋ ኦꬂደ ማይዜዳ። ሄዋ ድራዉ፥ ኡንቱንቱ ካትያኮ ኪቲደ፥ “ኔንካ ነ አሳይ ኡባይካ ሃ ስምተ” ያጌድኖ። 15 ካቲ ስሚደ፥ ዮርዳኖሳ ሻፋ ጋካናዉ ዬዳ። ይሁዳ አሳቱ ካትያ ሞካናዉነ ዮርዳኖሳ ሻፋ ፕንꬃናዉ፥ ገልጋላ ግያ ሳኣ ዬድኖ።

16 ባሁሪማ ካታማፐ ዬዳ ቢንያማ ዛሪ፥ ጌራ ናአይ ሽምእ ዳዊታ ሞካናዉ ኤሌሊደ፥ ይሁዳ አሳቱዋና ቤዳ። * 17 አናና ቢንያማ ዛረ ግዴዳ ሻአ አሳቱ፥ ሳኦላ ሶ ቆማይ ጺብ፥ አ ናናይ ታማነ እቼሻቱነ አ ቆማቱ ላታማቱ ደኢኖ። ኡንቱንቱ ካቲ ደእያ ሳኣ ዮርዳኖሳ ሻፋ ጃሚደ ቤድኖ። 18 ካትያ ሶ አሳ ፕንꬃናዉነ ካትያ ናሸችያዋ ኦꬃናዉ ፕኑዋና ፕኒደ ቤድኖ።

ጌራ ናአይ ሽምእ ዮርዳኖሳ ሻፋ ፕኔዳ ዎደ፥ ካትያ ስንꬃን ጉፋኒደ፥ 19 ሀዋዳን ያጌዳ፤ “ታ ባይዙዋ ካቲ አቶ ጎ። ታ ጎዳይ ካቲ የሩሳላመፐ ከስያ ጋላስ ታን ነ ቆማይ ባሌዳ ባላ ኔን ሀሳዮፓ። ሄዋ ነ ኡሉዋን ኦይቆፓ። 20 አያዉ ጎፐ፥ ነ ቆማይ ታን ናጋራ ኦꬄዳዋ ኤራይ፤ ሽን ኔና ታ ጎዳ ካትያ ሞካናዉ፥ ዮሴፎ ሶ አሳ ኡባፐ ኮይሮታደ ታን ሀቼ ያድ” ያጌዳ።

21 ሄዋፐ ጉይያን፥ ጻሩይ ናአይ አብሻይ፥ “ሽምእ መꬍና ጎዳይ ኦኬዳ ካትያ ሸቄዳ ድራዉ፥ እ ሀይቃናዉ በሰኔየ?” ያጌዳ።

22 ዳዊተ አብሻያ፥ “ህንተንቶ፥ ጻሩይ ናቶ፥ ህንተንታ ጋꬅያዌ አዬ? ህንተንቱ ሀቼ ታዉ ሞርከ ግዲቴ! ሀቼ እስራኤላን አይ አሳይነ ሀይቀና! ሀቼ እስራኤልያ ካቲ ታናቴ!” ያጌዳ።

23 ካቲ ሽምአ፥ “ኔን ሀይቃካ” ያጊደ አዉ ጫቄዳ።

24 ቃይ ሳኦላ ናአይ ማንፍቦሼተ ካትያ ሞካናዉ ዱገ ዎꬌዳ። ካቲ ቤዳ ጋላሳፐ ዶሚደ፥ እ ሳሮተꬃን ጉየ ስምያ ጋላስ ጋካናዉካ፥ ማንፍቦሼተ ባረ ገድያ ሜጭቤና፤ ባረ ቡቻ ሜድቤና፤ ቃይ ባረ ማዩዋካ ሜጭቤና። * 25 ማንፍቦሼተ ካትያና ጋከታናዉ የሩሳላመፐ ዬዳ ዎደ፥ ካቲ አ፥ “ማንፍቦሼታ፥ ኔን ታናና አያዉ ባበይኪ?” ያጊደ ኦቼዳ።

26 እ፥ “ታ ጎዳዉ ካትያዉ፥ ታን ነ ቆማይ ስላ ግድያ ድራዉ፥ ‘ታን ቶጋደ ካትያና ባናዳን ታ ሀርያ ኮራ’ ያጋድ። ሽን ታ ቆማይ ጺብ ታና ጭሜዳ፤ 27 ታና ነ ቆማ ታ ጎዳዉ ካትያዉ ዝግሬዳ። ኔን ታ ጎዳይ ካቲ ጾሳ ኪታንቻ ማላ፤ ሄዋ ድራዉ፥ ኔና ናሸችያዋ ኪተታ። 28 ታ አዉዋ አዉዋ አሳይ ኡባይ ሀራባ ግደናን፥ ታ ጎዳይ ካቲ በን ዎꬋናዉ በስያ አሳ፤ ሽን ታን ነ ቆማይ ነ ማዳፐ ምያዋንቱና ማናዳን ኔን ታዉ ሳኣ እማዳ። ያትና፥ ታን ሀዋፐ አꬍያዋ ካትያ ኦቻናዉ ታዉ አይባ ማታይ ደኢ?” ያጌዳ።

29 ካቲ አ፥ “ኔን ዳሮባ ሃሳያናዉ ኮሸና። ኔንነ ጺብ ጋድያ ሻክ አካና ማላ ታን አዛዛይ” ያጌዳ። 30 ማንፍቦሼተ ካትያ፥ “ታ ጎዳይ ካቲ ሳሮ ሶ ስማፐ አትና፥ ኡባባካ ጺብ አኮ” ያጌዳ።

31 ጋላኣድያ ባርዝላይ ካትያና እትፐ ዮርዳኖሳ ሻፋ ፕናናዉነ ያፐ አ ሞይዛናዉ ሮጋሊማ ግያ ሳፐ ዬዳ። * 32 ባርዝላይ ላይꬃይ ሆስፑን ታሙዋ ግዴዳ ጭማ አሳ። እ ዳሮ ዱረ አሳ ግድያ ድራዉ፥ ካቲ ማህናይማ ካታማን ደእያ ዎደ፥ ካትያዉ ኮሽያዋ እሜዳ። 33 ካቲ ባርዝላያ፥ “ኔን ታናና የሩሳላመ ደንዳ፤ ታን ኔው ያን ኮሽያዋ እማና” ያጌዳ።

34 ሽን ባርዝላይ ካትያ፥ “ታን ሀዋፐ ስንꬃን ዳሮ ላይꬃ ደእከ፤ ያትና፥ ታን ካትያና የሩሳላመ አያዉ ቦ? 35 ታን ሀእ ሆስፑን ታሙ ላይꬃ አሳ፤ ታን ሀእ ኢታነ ሎኡዋ ሻካደ ኤራናዉ ዳንዳያይታ? ታን ነ ቆማይ ታ ምያዋነ ኡሽያዋ ማልኡዋ ሻካደ ኤራናዉ ዳንዳያይታ? አቱማዋንቱነ ማጫዋንቱ የጽያ የꬃ ታን ስሳናዉ ዳንዳያይታ? ያትና፥ ታን ነ ቆማይ ታ ጎዳዉ ካትያዉ አያዉ ጉጃ ቶኮ ግዶ? 36 ታን ነ ቆማይ ዮርዳኖሳ ሻፋ ፕናደ ኔና ላፋ ሞይዛና። ሽን ካቲ ታዉ ሄዋዳን ኩሸ ዛራናዉ አያዉ ኮሺ? 37 ታን ታ አዉዋነ ታ ዳይ ዱፉዋ ማታን ታ ካታማን ሀይቃና ማላ ስማይ። ታ ናአይ ክምሃም ሀዌሽ፤ ታ ጎዳና ካትያና እትፐ እ ቦ፤ ኔና ናሸችያዋ ኔን አዉ ኪተታ” ያጌዳ።

38 ካቲ፥ “ክምሃም ታናና ፕኖ፤ ኔና ናሸችያዋ ታን አዉ ኦꬃና። ቃይ ኔን ታና ኦችያዋ አያነ ታን ነዉ ኦꬃና” ያጌዳ። 39 ሄዋፐ ጉይያን፥ አሳይ ኡባይ ዮርዳኖሳ ሻፋ ፕኔዳ፤ ካቲካ ፕኔዳ። ባርዝላያ የሪደ አንጄዳ፤ ያትና፥ ባርዝላይ ባረ ሶ ስሜዳ።

40 ካቲ ፕኒደ ገልጋላ ብያ ዎደ፥ ክምሃምካ አናና እትፐ ቤዳ። ይሁዳ ኦላንቻቱ ኡባቱነ እስራኤልያ ኦላንቻቱዋፐ ባጋቱ ካትያና እትፐ ቤድኖ።

41 ሄዋፐ ጉይያን፥ እስራኤላቱ ኡባይ ካትያኮ ቢደ፥ “ኑ እሻቱ ይሁዳ አሳቱ ካትያነ አ ሶ አሳ አያዉ ዉኤድኖ? ቃይ አ አሳ ኡባና እትፐ ዮርዳኖሳ ሻፋ አያዉ ፕንꬄድኖ?” ያጌድኖ።

42 ይሁዳ አሳቱ ኡባይ እስራኤላቱዋ፥ “ካቲ ኑዉ ማታ ዳቦ ግድያ ድራዉ፥ ኑን ሀዋ ኦꬄዶ፤ ያትና፥ ህንተንቱ ሄዎ አያዉ ሀንቀትተ? ኑን ካትያ ቁማፐ አየንቶ ሜድኖየ? ዎይ ኑን አፐ አየንቶ ኑዉ አኬዶየ?” ያጌድኖ።

43 እስራኤልያ አሳቱ ይሁዳ አሳቱዋ፥ “ካትያፐ ታሙ ኩሺ ኑና ጋꬄ፤ ሄዋ ድራዉ፥ ዳዊታ ማታን ኑዉ ህንተፐ አꬎ ማታይ ደኤ! ያትና፥ ህንተንቱ ኑና አያዉ ካꬌድቴ? ኑ ካትያ ጉየ ዛሪደ አሀናዉ ካሰቲደ ሃሳዬዳዌ ኑና ግዶኮ?” ያጌድኖ።

ሽን እስራኤልያ አሳቱዋፐ ይሁዳ አሳቱ ሃሳያ ሎይꬅ ዎልቃንꬄድኖ።

20

ሸባእ ዳዊታ ቦላ ደንዴዳ

1 ቢንያማ ዛረ ግድያ ቢክራ ናአይ ሸባአ ጌተትያ እት ሾር ባይና ብታኒ ያን ደኤ። ሄ ብታኒ ማላካታ ፑኒደ፥ “ኑን ዳዊታና አክያ ኤጻይ ባዋ! እሰያ ናኣና ኑን ላታናባይ ባዋ! እስራኤልያ አሳቶ፥ ኡባይካ ህንተንቱ ሶ ህንተንቱ ሶ ገልተ!” ያጌዳ። * 2 እስራኤልያ አሳቱ ኡባይ ዳዊታ አጊደ፥ ቢክራ ናኣ ሸባኣና ቤድኖ። ሽን ይሁዳ አሳቱ አማነቲደ፥ ዮርዳኖሳፐ የሩሳላመ ጋካናዉ፥ ባረንቱ ካትያ ካሌድኖ።

3 ዳዊተ ባረ ሶ የሩሳላመ ስሜዳ ዎደ፥ ካትያ ጎልያ ናጋናዉ አሼዳ ታሙ ባኮቱዋ አክ አፊደ፥ እት ጎለን ናግስ ዎꬄዳ፤ ኡንቱንቶ ኮሽያዋ እሜዳ፤ ሽን እ ኡንቱንቱና አቅቤና። ኡንቱንቱ ሄ ጎለን ናገቲደ፥ ባረንቱ ሀይቁዋ ጋላሳይ ጋካናዉ አምእያዳን ደኤድኖ። *

4 ሄዋፐ ጉይያን ካቲ አማሳ፥ “ይሁዳ አሳ ኡባ ሄዙ ጋላሳን ታዉ ጼሳደ ሺሻ፤ ያታደ ኔንካ ነ ሁጲያዉ ኡንቱንቱና ሺቃ” ያጌዳ። 5 አማስ ይሁዳ አሳቱዋ ጼሳናዉ ቤዳ፤ ሽን ካቲ አዉ ኬሬዳ ጋላሳፐ ጋምኤዳ።

6 ዳዊተ አብሻያ፥ “ሀእ ቢክራ ናኣ ሸባእ አበሰሎማዋፐካ አꬂደ ኑና ቆሀናዋ። ነ ጎዳ ቆማቱዋ አካደ ኔን አ ቃታማ ካላ። ሄዌ ꬋዮፐ፥ እ ግምበቴዳ ካታማቱዋ ደሚደ ኑፐ ከስ አካና” ያጌዳ። 7 እዮኣባ አሳቱ፥ ካትያ ናግያዋንቱነ ምኖ ኦላንቻቱ ኡባይ አብሻያና ቢክራ ናኣ ሸባአ የደርሳናው የሩሳላመፐ ከሲደ ቤድኖ።

8 ኡንቱንቱ ቢደ ጋባኦናን ደእያ ዎጋ ዛላ ጋክያ ዎደ፥ አማስ ኡንቱንቱና ጋከታናዉ ዬዳ፤ እዮኣበ ኦላ ማዩዋ ማይ ኡቴዳ፤ ባረ ጼሳን ማሻ ሾኩዋና አꬅ ዎꬄዳ ሳቂያ ዳንጬዳ። እ ስንꬃዉኮ ታንግሽን፥ ሄ ማሻይ ሾኩዋፐ ከስ አኪደ ዎꬌዳ።

9 እዮኣበ አማሳ፥ “ታ እሻዉ፥ ኔን ሳሮ ደአይ?” ያጌዳ፤ እዮኣበ አማሳ የራናዉ ባረ ኡሸቻ ኩሽያን አ ቡቻ ኦይቄዳ። 10 ሽን አማስ እዮኣባ ሀድርሳ ኩሽያን ደእያ ማሻ በእቤና፤ ሄዋ ድራዉ፥ አፐ ናገትቤና። እዮኣበ አ ኡሉዋ ጫዲደ፥ አ ማራጭያ ቢታን ቆቆፌዳ፤ ላኤንꬁዋ ጫደተናንካ አማስ ኤለካ ሀይቂ ባሼዳ።

ሄዋፐ ጉይያን፥ እዮኣብነ አ እሻ አብሻይ ቢክራ ናኣ ሸባአ ቃታማ ካሌድኖ። 11 እዮኣባ አሳቱዋፐ እቱ አማሳ አሀ ማታን ኤቂደ፥ “እዮኣባ ዶስያዌነ ዳዊተዋ ግድያዌ ኦንነ እዮኣባ ካሎ” ያጌዳ። 12 አማስ ኦግያ ግዶ ባጋን ኩንዲደ፥ ባረ ሱꬃን ባዪደ ግሴዳ። ኦላንቻቱ ኡባይ ዪደ፥ ሄ ሳኣን ኤቄዳዋ ሄ ብታኒ በኤዳ ሳናካ አማሳ አሃ ኦግያፐ ጋጻ ሾይቃዉ ጎች የጊደ፥ አ ቦላ ማዩዋ ኦሌዳ። 13 አማሳ ኦግያፐ ድጌዳዋፐ ጉይያን፥ ቢክራ ናኣ ሸባአ ፓና ካላናዉ ኦላንቻቱ ኡባይ እዮኣባና ቤድኖ።

14 ሸባእ እስራኤልያ ዛራቱዋ ኡባ ቢታና አꬊደ፥ አቤል-ቤትማእካ ግያ ካታማ ጋኬዳ። ቤራቱዋ ቢታና አꬍሽን፥ አሳይ ኡባይ ሺቂደ አ ካሌዳ። 15 እዮኣባና ደእያ አሳቱ ኡባይ ጋኪደ፥ ሸባአ አቤል-ቤትማእካ ካታማን ዩይ አꬊደ ዶዴድኖ። ኡንቱንቱ ካታማ ግምቢያን ዘምፕሲደ ቢታ ዶሬድኖ። ቃይ እዮኣባና ደእያ አሳቱ ኡባይ ግምቢያ ኮላናዉ ቦክኖ። ኡንቱንቱ ቦክሽን፥ 16 ካታማፐ እት ኤራንቻ ምሽራታ ኡንቱንታ ጼሳደ፥ “ስስተ! ስስተ! ቢደ፥ እዮኣባ ጼግተ። ታን አዉ ኦድያባይ ደኤ” ያጋዱ። እ ምሽራትኮ ቢና አ፥ 17 “ኔን እዮኣቤ?” ያጋደ ኦቻዱ።

እ፥ “ኤ፥ ታና” ያጌዳ።

ምሽራታ አ፥ “ታን ነ ቆማታ ግያዋ ስሳ” ያጋዱ።

እዮኣበ፥ “ታን ስሳይ” ያጌዳ።

18 ምሽራታ እዮኣባ፥ “በን ዎደ አሳይ ‘አቤላ ካታማፐ ነ ኦሻዉ ዛሩዋ ደማ’ ያጌ፤ ሄዋን የዉ ዉሬ። 19 እስራኤልያ ግዶን ሳሮ ደእያ አማነትያ አሳይ ኑና። እስራኤልያ ቢታን ደእያ አየ ካታማ ኔን ባይዛናዉ ማላሳ። ኔን መꬍና ጎዳ ቡዞ ቢታ አያዉ ꬋይሳናዉ ኮያይ?” ያጋደ ሃሳያዱ።

20 እዮኣበ እዞ፥ “ሄዌ ታፐ ሃኮ! ባይዝያዌ ዎይ ꬋይስያዌ ታፐ ሃኮ! 21 የዉ ሄዋ ግደና፤ ኤፍሬማ ገዝያፐ ቢክራ ናኣ ሸባአ ጌተትያ እት ብታኒ ካትያ ዳዊታ ቦላ ባረ ኩሽያ ደንꬄዳ። ሄ ብታንያ ታዉ ሼꬍተ፤ ያቶፐ፥ ታን ካታማፐ ባና” ያጌዳ።

ምሽራታ እዮኣባ፥ “አ ሁጲ ግምቢያ ጼራና ነዉ ኦለታና” ያጋዱ።

22 ሄዋፐ ጉይያን፥ ምሽራታ ባረ ኤራ ዞርያና አሳ ኡባኮ ባዱ። ሄዋ ድራዉ፥ አሳይ ቢክራ ናኣ ሸባአ ቆꬍያፐ ሁጲያ እዮኣባዉ ኦሌዳ። ያትና፥ እዮኣበ ማላካታ ፑኔዳ፤ አሳይ ኡባይ ካታማፐ ከሲደ፥ ባረ ሶ ባረ ሶ ቤዳ፤ እዮኣበ ካትያኮ የሩሳላመ ስሜዳ።

ዳዊታ ኦሳንቻቱዋ

23 እዮኣበ እስራኤልያ ኦላንቻቱ ኡባዉ ጋዳዋ፤ ዮዳሄ ናአይ ባናይ ዳዊታ ናግያ ኦላንቻቱ ካፑዋ። 24 አዶንራም ዎልቃን ጮ ኦꬅያዋንቱ ካፑዋ፤ አህሉዳ ናአይ ዮሳፌጸ ሀኔዳባ ጻፍያዋ። 25 ሱስ ዋና ጻፍያ፤ ጻዶቅነ አብያታረ ቄሳቱ ዋ። * 26 ያኢራ ካታማ አሳ ግድያ እርካ ዳዊታዉ ቄሳቱዋ።

ዉርሰꬃ ላይꬃቱዋ

21

(21:1—24:25)

ሳኦላ ያራቱዋ ቦላ ዎꬌዳ ፕርዳ

1 ዳዊተ ካተቴዳ ዎደ፥ ሄዙ ላይꬃ ኩመንꬃ ቢታይ ኮሻቴዳ። ሄዋ ድራዉ፥ ዳዊተ መꬍና ጎዳ ኦቼዳ፤ መꬍና ጎዳይ አ፥ “ሄዌ ሀኔዳዌ ሳኦላ አሳይ ጉሴዳ ሱꬃ ድራሳ፤ አያዉ ጎፐ፥ እ ጋባኦና አሳቱዋ ዎꬌዳ” ያጌዳ።

2 ሄዋ ድራዉ፥ ካቲ ጋባኦና አሳቱዋ ጼሲደ ሃሳይሴዳ። ጋባኦና አሳቱ እስራኤልያ ዛርያ ግድክኖ፤ ኡንቱንቱ አሞረ ቢታ አሳቱዋፐ አቴዳዋንታ። እስራኤላቱ ኡንቱንታ አሻናዉ ኡንቱንቱና ጫቀቴድኖ፤ ሽን ሳኦል እስራኤልያዉነ ይሁዳዉ ምሸቴዳ ድራዉ፥ ኡንቱንታ ኡባና ꬋይሳናዉ ዶሜዳ። * 3 ዳዊተ ጋባኦና አሳቱዋ፥ “ታን ህንተንቶ አያ ኦꬆ? መꬍና ጎዳ ቡዞ ቢታ ህንተንቱ አንጃና ማላ፥ ታን ህንተንቶ አያ አጮ?” ያጌዳ።

4 ጋባኦና አሳቱ ዛሪደ ካትያ፥ “ኑፐነ ሳኦላፐ ግዱዋን፥ ዎይ ኑፐነ ሳኦላ ጎልያ አሳፐ ግዱዋን ደእያ የዉ ዎርቃ ዎይ ብራ የዉዋ ግደና፤ ቃይ ኑን እስራኤልያ ግዶን እት ኡራነ ዎꬋናዉ ኑዉ ማታይ ባዋ” ያጌድኖ።

ዳዊተ ኡንቱንታ፥ “ያትና፥ ታን ህንተንቶ አያ ኦꬃናዉ ኮዪቴ?” ያጊደ ኦቼዳ።

5 ኡንቱንቱ ካትያ፥ “ሳኦል ኑና ꬋይሴዳ፤ ኑፐ አይ አሳይነ እስራኤልያ ዛዋን ሀቃንነ ፓጻ አተናዳን ማቀቴዳ። 6 ሄዋ ድራዉ፥ ሳኦላ ያራፐ ላፑን አቱማ አሳቱዋ ኑዉ አꬃደ እማ፤ መꬍና ጎዳይ ዶሪደ ካተዬዳ ሳኦላ ካታማን ግብአን መꬍና ጎዳ ስንꬃን ኑን ኡንቱንታ ካቃና” ያጌድኖ።

ካቲ ኡንቱንታ፥ “ታን ኡንቱንታ ህንተንቶ አꬃደ እማና” ያጌዳ።

7 ሳኦላ ናአይ ዮናታንነ ዳዊተ መꬍና ጎዳ ስንꬃን ጫቄዳ ጫቁዋ ድራዉ፥ ሳኦላ ናኣ ዮናታና ናኣ ማንፍቦሼታ ካቲ አሼዳ። * 8 ሽን ዳዊተ አታ ናታ ርጽፋ ሳኦላዉ የሌዳ ላኡ አቱማ ናና፥ አርሞናነ ማንፍቦሼታ፥ ቃይ ሳኦላ ናታ መራባ ማሆላ ካታማፐ ዬዳ ባርዝላያ ናኣ አድሪኤላዉ የሌዳ እቼሹ ናና አኬዳ። * 9 ጋባኦና አሳቶ አꬂደ እሜዳ፤ ኡንቱንቱ ኡንቱንታ መꬍና ጎዳ ስንꬃን ደርያ ሁጲያን ካቄድኖ፤ ላፑናቱካ እትፐ ሀይቄድኖ፤ ካꬃ ጫካን፥ ባንጋ ጫካይ ዶምያ ዎድያን ኡንቱንታ ዎꬌድኖ።

10 አታ ናታ ርጽፋ ማቅያ አካደ፥ ዛላ ቦላ ባረዉ ሂጻዱ፤ ካꬃ ጫክያ አግናይ ዶምያ ጋላሳፐ ቢደ አሃቱዋ ቦላ እራይ ሳሉዋፐ ዎꬋናዋ ጋካናዉ፥ ጋላስ ሳሉዋ ካፎቱ ዎይ ቃማ ሳኣ ዶአቱ ቦቼናዳን ናጋዱ።

11 ሳኦላ ባካታ፥ አታ ናታ ርጽፋ ኦꬄዳዌ ዳዊታዉ ኦደቴዳ። 12 ዳዊተ ቢደ፥ ሳኦላ መቀꬃነ አ ናኣ ዮናታና መቀꬃ ጋላኣደን ደእያ ያቤሻ ካታማ አሳቱዋፐ አኬዳ። ፕልስጼማ አሳቱ ሳኦላነ አ ናና ግልቦአ ደርያን ዎꬊደ፥ ቤትሻና ጉታራን ካቄዳዋፐ ጉይያን፥ ሄ ጉታራፐ ጋላኣደን ደእያ ያቤሻ አሳቱ ቆሱዋን አኬድኖ። * 13 ዳዊተ ሳኦላ መቀꬃነ አ ናኣ ዮናታና መቀꬃ ሄ ሳፐ አሄዳ፤ ቃይ ሱለቴዳ ላፑን አሳቱዋፐ መቀꬃካ ሺሼድኖ። 14 ሳኦላ መቀꬃነ አ ናኣ ዮናታና መቀꬃ ቢንያማ ቢታን ጸላአ ካታማን ደእያ አ አዉዋ ቂሳ ዱፉዋን ሞጌድኖ። ካቲ አዛዜዳዋ ኡባ ኡንቱንቱ ፖሌድኖ፤ ሄዋፐ ጉይያን፥ ኡንቱንቱ ሄ ቢታዉ ዎሴዳ ዎሳ ጾሳይ ስሴዳ።

ፕልስጼማ አሳቱዋና ኦለቴዳ ኦላቱዋ

(1 ኦዱዋ 20:4-8)

15 ፕልስጼማ አሳቱዋናነ እስራኤልያ አሳቱዋና ላኤንꬁዋ ኦላይ ደንዴዳ፤ ዳዊተ ባረ አሳቱዋና ቤዳ። ፕልስጼማቱዋና ኦለቲደ ዳዊተ ዳቡሬዳ። 16 አዱሳ ምኖ አሳቱዋ ያራፐ ግድያ ይሽብባኖባ ግያ እት ብታኒ ደኤ፤ እ ኦይቄዳ ቶራይ ሄዙ ኪሎ ግራመነ ባጋ ዴጽያ፥ ናሃስያ ጌተትያ ብራታፐ ቆጸቴዳዋ፤ እ ኦራꬃ ማሻ ዳንጭ ኡቴዳ። ያቴዳዌ “ታን ዳዊታ ዎꬋና” ጌዳ፤ 17 ሽን ጻሩይ ናአይ አብሻይ ዳዊታ አሼዳ፤ ፕልስጼምያ ሾጪደ ዎꬌዳ። ሄዋፐ ጉይያን ዳዊታ አሳቱ ዳዊታ፥ “እስራኤልያ ጾምፒ ቶኤናዳን ኔን ላኤንꬆ ኡባካ ኑናና ኦላዉ ባካ” ያጊደ ጫቄድኖ። *

18 ሄዋፐ ጉይያን፥ ጎባ ጌተትያ ሳኣን ፕልስጼማ አሳቱዋና ኦላይ ኦለቴዳ፤ ሁሻፐ ዬዳ ስባካይ አዱሳ ምኖ አሳቱዋ ያራፐ ግድያ ሳፋ ዎꬌዳ። 19 ቃይካ ሄ ሳኣን ፕልስጼማ አሳቱዋና ሀራ ኦላይ ኦለቴዳ፤ ቤተሌመፐ ዬዳ ያኢራ ናአይ ኤልሀናን፥ ቶራ ቶማይ ሸማይንያ ዎንዳራሽያ ኬሻቶ፥ ጋተ ካታማፐ ዬዳ ጎልያዳ ዎꬌዳ።

20 ቃይካ ጋተ ካታማን ሀራ ኦላይ ኦለቴዳ። ሄ ሳኣን እት ዎጋ አዱሳ ብታኒ ደኤ። ሄ ብታንያዉ እት እት ኩሽያን ኡሱፑን ብራቱ፥ እት እት ገድያንካ ኡሱፑን ብራቱ፥ ኡባና ላታማነ ኦይዱ ብራቱ ደኢኖ። እካ አዱሳ ምኖ አሳቱዋ ያራፐ ግድያ አሳ። 21 ሄ ብታኒ እስራኤልያ ናሴዳ ዎደ፥ ዳዊታ እሻ ሻማ ናአይ ዮናታን አ ዎꬌዳ።

22 ሄ ኦይዳቱ ጋተ ካታማን ደእያ አዱሳ ምኖ አሳቱዋ ያራቱዋ። ኡንቱንታ ዳዊተነ አ አሳቱ ዎꬌድኖ።

22

ዳዊተ ጾን ስሚደ የጼዳ የꬃ

(ማዝ. 18)

1 መꬍና ጎዳይ አ ሞርከቱዋ ኡባ ኩሽያፐነ ሳኦላ ኩሽያፐ አሼዳ ጋላስ ዳዊተ መꬍና ጎዳዉ ሀ የꬃ የጼዳ።

2 “መꬍና ጎዳይ ታዉ ዎጋ ዛላ፤

ታን ኦላፐ ናገትያ ሚጻ፤

እ ታና አሽያዋ።

3 ታ ጾሳይ ታን አኮ ባቃትያ ታ ዎጋ ዛላ።

እ ታ ጎንዳልያ፤

እ ታና አሽያ ዎልቃማ።

እ ታን ቆሰታ አትያ ሳኣ፤

እ ታና ማካላንቻ አሳቱዋፐ አሼ።

4 ጋላታይ በስያ መꬍና ጎዳ ታን ጼሳይ፤

እ ታ ሞርከቱዋፐ ታና አሼ።

5 “ሀይቁዋ ቤታይ ታ ሄራን ስርመቴ፤

ባሻይ ድኡዋዳን ታና ሙኬዳ።

6 ዱፉዋ ዎዶሩ ታና ቃቻና ሀኔ፤

ሀይቁ ጲርያዳን ታና ኦይቄዳ።

7 ታና መቱ ኢስና መꬍና ጎዳ ጼሳድ፤

‘ታና ማዳ’ ጋደ ታ ጾሳዉ ዋሳድ።

እ ባረ ጌሻ ጎልያን ታ ኮሻ ስሴዳ፤

ታን ዋሴዳ ዋሱ አ ሀይꬃን ዎꬌዳ።

8 “ጾሳይ ሀንቀቴዳ ድራዉ፥

ቢታይ ዪቂዪቂደ ቃጼዳ፤

ደረቱዋ ጻጱ ጋጅ ጋጅ ኮኮሬዳ።

9 አ ሲꬍያፐ ሀንቁዋ ጩዋይ ጩዋቴዳ፤

አ ዶናፐ ምያ ታማ ላጩነ ጹግያ ቦንቁ ከሴዳ።

10 ሳሉዋ እ ጳልቂደ፥ ዱገ ዎꬌዳ።

ሄ ዎደ አ ገድያፐ ጋርሳና መꬌዳ ሻሪ ደኤ።

11 ቀፍያና ደእያ ኪታንቻቱዋን፥

ክሩበቱዋን ኡቲደ ፓሌዳ፤

ጫርኩዋ ቀፍያ ቦላን ቤቴዳ።

12 ባረና ꬉማን ካሜዳ፤

አ ዱንካኒ እራና መꬌዳ ሻርያ።

13 አ ስንꬃን ደእያ ዎልቃማ ፖኡዋፐ

ታማ ላጩ ከሴዳ።

14 “ቃይ መꬍና ጎዳይ ጉጉንꬃዳን ሳሉዋፐ ጉሜዳ።

ኡባፐ ꬎቂያ ጾሳይ ባረ ኮሻ ስሴዳ።

15 ባረ ዎንዳፍያ አዳ የዲደ፥

ባረ ሞርከቱዋ ላሌዳ።

ዋልቃንꬃ ፖኡዋ ኪቲደ፥

ኡንቱንታ የደርሴዳ።

16 መꬍና ጎዳይ ሴሬዳ ዎደነ፥

ሀንቀቲደ ፔኑቄዳ ዎደ፥

አባ ሃꬃይ ግሴዳ ቢታይ በቴዳ።

ቃይ ሳኣ ባሱካ ቆንጬዳ።

17 “ጾሳይ ቦላፐ ኩሽያ ዱገ የዲደ፥ ታና ኦይቄዳ፤

ጪማ ሃꬃፐ ታና ከሴዳ።

18 እ ታና ታ ዎልቃማ ሞርክያፐነ

ታና እጽያዋንቱፐ አሼዳ፤

አያዉ ጎፐ፥ ኡንቱንቱ ታዉ ሎይꬅ ዳሮ ዎልቃማ።

19 ታ ዋይያ ጋላስ፥

ኡንቱንቱ ታ ቦላ ደንዴድኖ፤

ሽን መꬍና ጎዳይ ታና ዘምፕስያዋ።

20 እ ታና አኮ ሳኣ ከሴዳ፤

ታናን ናሸቴዳ ድራዉ፥ ታና አሼዳ።

21 “ታ ጽሎተꬃዳን መꬍና ጎዳይ ታዉ ጭጌዳ፤

ታ ኩሽያ ጌሻተꬃዳን እ ታዉ ዛሬዳ።

22 ታን መꬍና ጎዳ ኦግያ ካላድ፤

ታን ታ ጾሳ አጋደ ዎራ ባበይከ።

23 ታን አ ህግያ ኡባ ናጋድ፤

አ ዎጋ ፖልያዋ አጋበይከ።

24 ታን አ ስንꬃን ሱረ ደኣድ፤

ታን ታና ናጋራፐ ናጋድ።

25 ሄዋ ድራዉ፥ መꬍና ጎዳይ ታዉ

ታ ጽሎተꬃዳንነ ታ ጌሻተꬃዳን ዛሬዳ።

26 “አቤት ጾሳዉ፥ አማነትያዋንቶ ኔን አማነትያዋ፤

ሱረቶ ኔንካ ሱረ።

27 ጌሻቶ ኔንካ ጌሻ፤

ሽን ጌላቶ ኔን ጭንጫ።

28 ባረንታ ዝቂስያዋንታ አሻሳ፤

ሽን ባረንታ ꬎቂስያዋንታ ዝቂሳናዉ ኔን ኡንቱንታ ጼላሳ።

29 አቤት መꬍና ጎዳዉ፥ ታ ጾምፒ ኔና፤

መꬍና ጎዳይ ፖእስና፥ ታ ꬉማይ ክቼ።

30 ነ ማዱዋን ታን ታ ሞርከ ኦላንቻቱ ቦላ ዎራጃይ፤

ታ ጾሳን ታን ኡንቱንታ ሚጻ ጼራና ጉፓ አꬋይ።

31 ጾሳ ኦጊ ሱረ።

መꬍና ጎዳ ቃላይ አማነትያዋ።

አኮ ባቃትያ ኡባቶ እ ጎንዳለ።

32 መꬍና ጎዳፐ አትና፥ ሀራ ጾስ ባዋ፤

ኑ ጾሳፐ አትና፥

ሀራ ዎጋ ዛል ባዋ።

33 ታዉ ዎልቃ እምያዌነ

ታ ኦግያ ሳሮ ኦꬅያዌ

ጾሳቴ።

34 እ ታ ገድያ

ገንእያ ገድያዳን ምንሴ። *

ታና ꬎቃ ግሹዋን ሳሮተꬃን ዎꬄ።

35 እ ታ ኩሽያ ኦላ ሜዘዬ፤

ሄዋ ድራዉ፥ ታን ታ ቀስያን፥

ናሃስያ ግያ ብራታ ዎንዳፍያን ዳፋደ ዱካይ።

36 “ታና አሽያ ነ ጎንዳልያ

ኔን ታዉ እማዳ፤

ነ ሎኦ ኦካይ ታና ግታዬ።

37 ታን ሀመትያ ሳኣ አሳሳ፤

ሄዋ ድራዉ፥ ታ ገዲ ሀልጽቤና።

38 ታ ሞርከቱዋ ታን የደርሳደ መንሬꬃድ፤

ታን ኡንቱንታ ꬋይሰናን ደኣደ ጉየ ስማበይከ።

39 ታን ኡንቱንታ ላኤንꬆ ደንደናዳን ሾጫድ፤

ኡንቱንቱ ታ ገድያን ኩንዴድኖ።

40 ኦላዉ ታና ዎልቃ ዳንጭሳዳ፤

ታናና ጋዳትያዋንታ ታዉ ጉልባትሳዳ።

41 ታ ሞርከቱዋ ታ ስንꬃፐ ጉየ ባቃትሳዳ፤

ታና እጽያዋንታ ታን ꬋይሳድ።

42 ባረንታ ማድያዋ ኮዬድኖ፤

ሽን ኦንነ ኡንቱንታ አሽቤና።

መꬍና ጎዳካ ኡንቱንቱ ጼሴድኖ፤

ሽን እ ኡንቱንቶ ኮይቤና።

43 ታን ኡንቱንታ ባናዳን ሊቅሳድ፤

ኦግያን ደእያ ኡርቃዳንካ ኡንቱንታ ድርጸሬꬃደ የꬋድ።

44 “ታ አሳ ማካላፐ ታና አሻዳ።

ካዉተꬃቱዋ ቦላ ሱንꬃደ፥ ታና ናጋዳ፤

ታን ኤረና አሳይ ታዉ ሞደቴዳ።

45 አላጋ ጋደ አሳይካ ታ ስንꬃን ጉልባቴ።

ኡንቱንቱ ታ ዋርያ ስሲደ፥

ታዉ አዛዘቲኖ።

46 ኡንቱንቱ ዎዛና ካሃ ባዪኖ።

ባረንቱ ናገትያ ሚጻፐ ኮኮሪደ ዪኖ።

47 “መꬍና ጎዳይ ደኤ! ጾሳይ፥

ታ ዎጋ ዛላይ ጋላተቶ።

ጾሳይ፥ ታና አሽያ ዛላይ፥

ꬎቁ ꬎቁ ጎ።

48 እ ታ ሀሉዋ ከስያ ጾሳ፤

ካዉተꬃቱዋ ታፐ ጋርሳና ዎꬅያዋ።

49 ታ ሞርከቱዋፐ ታና ከስ አክያዋ።

አቤት ጾሳዉ፥ ኔን ታናና ጋዳትያዋንቱ ቦላን

ታና ꬎቁ ꬎቁ ኦꬃሳ።

ማካላንቻ አሳቱዋፐ ኔን ታና አሻሳ።

50 ሄዋ ድራዉ፥ ታን

መꬍና ጎዳ ካዉተꬃቱዋ ግዶን ጋላታና፤ *

ታን ነ ሱንꬃካ ሳባና።

51 “ጾሳይ ባረ ካትያዉ

ጾኑዋ ቦላን ጾኑዋ እሜ።

ባረ ኦኬዳዎ፥ ዳዊተዉነ አ ዘረꬃዉ፥

አገና ሲቁዋ መꬍናዉ በሰ”

ያጊደ የጼዳ።

23

ዳዊተ ዉርሰꬃን ሃሳዬዳ ቃላቱዋ

1 ሀዋንቱ ዳዊተ ዉርሰꬃን ሃሳዬዳ ቃላቱዋ።

እሰያ ናአይ ዳዊተ ሃሳዬ፤

ጾሳይ ꬎቁ ꬎቁ ኦꬄዳዌ፥

ያቆባ ጾሳይ ኦኪደ ካተዬዳዌ፥

እስራኤላን ሎኦ ማዝሙርያ ከሴዳዌ ሀዋዳን ያጌ፦

2 “መꬍና ጎዳ አያናይ ታ ባጋና ሃሳዬ፤

አ ቃላይ ታ እንጻርሳን ደኤ።

3 እስራኤልያ ጾሳይ ሃሳዬዳ፤

እስራኤልያ ዛላይ ታና ሀዋዳን ያጌዳ፤

‘ጽሎተꬃን ጋድያ ሞድያ ካቲ፥

ጾሳዉ ያዪደ ካተትያ ካቲ፥

4 ሻሪ ባይና ጉራን ዶልያ ጻልቂያ ፖኡዋ ማላ።

ሄ ኡራይ እራይ ቡክ ስምና፥

ቢታፐ ማታ ዶልስያ ቦቃልሳ ማላ’ ያጌዳ።

5 “ቱሙ ታ ጎልያ አሳይ ጾሳ ስንꬃን ሱረ።

እ ታናና መꬍና ቃላ ጫቁዋ ጫቀቴዳ፤

ኡባባይካ ሀ ቃላ ጫቁዋ ግዶን ጊጊደነ ምኒደ ኡቴዳ።

ጾሳይ ታዉ ጾኑዋ እማና፤

ቃይ ታን አሞቴዳዋ ኡባ እ ቱሙፐ ፖላና።

6 ሽን ኢታ አሳቱ ኡባይ

ኩሽያን ሺሻናዉ ሀነና አጉንꬃቱዋዳን

ዎራ ኦለታና።

7 አጉንꬃቱዋ ቦችያ ኦንነ

ብራታ ዎይ ቶራ ቶማ ባረ ኩሽያን ኦይቃናዉ ኮሼ።

ሄ አጉንꬃይ ባረንቱ ደእያ ሳኣን ኤጻና”

ያጌዳ።

ዳዊታ ምኖ አሳቱዋ

(1 ኦዱዋ 11:10-41)

8 ዳዊታ አሳቱዋ ምኖቱ ሱንꬃይ ሀዋፐ ካሊደ ጻፈቴዳ። ኡንቱንቱፐ ሄዛቱ ሎይꬅ ኤረቴዳዋንታ። ሄዛቱዋፐ ኮይሩ ታህክሞናፐ ዬዳ ዮሸብ-ባሸቤታ ጌተቴ፤ እ እት ገደ ኦላን ባረ ቶራን ሆስፑን ጼቱ አሳ ዎꬌዳ።

9 ሄዙ ምኖ አሳቱዋ ግዶን አ ካሊደ ደእያዌ አሆህያ ዶዶ ናኣ ኤልኣዛራ። እት ጋላስ እነ ዳዊተ ኦላዉ ሺቄዳ ፕልስጼማቱዋ ናሴድኖ፤ ሄዋፐ ጉይያን፥ እስራኤልያ አሳይ ጉየ ስሜዳ። 10 ሽን እ ባረ ሳኣን ምን ኤቂደ፥ አ ኩሺ ጻላሊደ፥ ማሻና ኦይቀታና ጋካናዉ፥ ፕልስጼማ አሳቱዋ ሾጬዳ። ሄ ጋላስ መꬍና ጎዳይ ዎልቃማ ጾኑዋ እሜዳ። ኦላይ ኤቂና፥ ኦላንቻቱ ኤልኣዛራኮ ስሚደ ዬድኖ፤ ሽን ኡንቱንቱ ሀይቄዳ ፕልስጼማቱዋፐ ኦላ ማዩዋ ቃሬድኖፐ አትና፥ ሀራባ ኦꬅበይክኖ።

11 አፐ ካልያዌ ቃይ ሃራራፐ ዬዳ አገ ናኣ ሻማ። እት ጋላስ ፕልስጼማ አሳቱ ምስሪ ኩም ኡቴዳ ሾይቃን ሺቄድኖ፤ እስራኤልያ አሳቱ ኡንቱንቱ ስንꬃፐ ባቃቴድኖ። 12 ሽን ሻም ሾይቃዉ ግዶ ባዙዋን ምን ኤቂደ ኦለቴዳ። ፕልስጼማ አሳቱዋ ሾጪደ ድፕ ኦꬄዳ። መꬍና ጎዳይ ዎልቃማ ጾኑዋ እሜዳ።

13 ካꬃ ጫካን ሀታሙ ምኖ አሳቱዋፐ ሄዛቱ ዳዊታኮ አዱላማ ካታማ ማታን ደእያ ጎንጎሉዋ ቤድኖ። ሄ ዎደ ፕልስጼማ ኦላንቻቱ ራፋይማ ዎምባን ሺቅ ኡቴድኖ። 14 ሄ ዎደ ዳዊተ ጌሱዋ ግዶን ደኤ፤ ፕልስጼማ ኦላንቻቱ ጭታይ ቃይ ቤታልሄመን ደኤ። 15 ዳዊተ ሃꬃ ኡሻናዉ አሞቲደ፥ “ቤተሌመ ካታማ ፐንግያ ላንቂያን ደእያ ፑልቱዋ ሃꬃፐ ታና ኦን ኡሻንዴሻ!” ያጌዳ። 16 ሄዙ ምኖ አሳቱ ፕልስጼማ ኦላንቻቱ ሞꬃ አꬊደ፥ ቤተሌመ ካታማ ፐንግያን ደእያ ፑልቱዋፐ ሃꬃ ዱቂደ ዳዊታዉ አሄድኖ። ሽን እ ኡሸናን እጼዳ፤ መꬍና ጎዳ ስንꬃን ትጊደ፥ 17 “አቤት መꬍና ጎዳዉ፥ ሀዋ ኡሻናዌ ታፐ ሃኮ! ሀ ሃꬃይ ባረንቱ ሸምፑዋ ሸነኮ ጊደ ጻሊደ ቤዳ አሳቱዋ ሱꬃ ግደኔ?” ያጊደ ኡሸናን እጼዳ።

ሀ ሄዙ ምኖ አሳቱ ሀዋ ኦꬄድኖ።

18 ጻሩይ ናኣ እዮኣባ እሻይ አብሻይ ሀታማቶ ካፑዋ፤ እ ሄዙ ጼቱ አሳቱዋ ባረ ቶራን ኦለቲደ ዎꬌዳ፤ ያቲደ እካ ሀራ ሄዛቱዋዳን ኤረቴዳ። 19 እ ሀታማቱዋፐ አꬊደ ቦንቼቴዳ አሳ፤ እ ኡንቱንቶ ካፑዋ ግዴዳ። ግዶፐነ፥ እ ሄ ሄዛቱዋ ፓይዱዋን ባዋ።

20 ቃይ ቃብጽኤላፐ ዬዳ ዮዳሄ ናአይ ባናይካ ምኖ አሳ። እ ምኖ ኦሳቱዋ ኦꬄዳ። እ ላኡ ኤረቴዳ ሞኣበ አሳቱዋ ዎꬌዳ። ቃይ ሻቻይ ዳርያ እት ጋላስ ኦላ ዱገ ገሊደ፥ ጋሙዋ ዎꬌዳ። 21 ቃይ ግብጼ ብታንያ እት ዎልቃማ ዎꬌዳ፤ ግብጼ ብታኒ ቶራ ኦይቄዳ፤ ሽን እ ዱላ ኦይቂደ አ ቦላ ቤዳ፤ አ ኩሽያፐ ቶራ ቦንቂ አኪደ፥ አ ቶራን አ ዎꬌዳ። 22 ዮዳሄ ናአይ ባናይ ሀዋንታ ኦꬄዳ። አ ሱንꬃይካ ሄ ሄዛቱዋዳን ኤረቴዳ። 23 እ ሀታማቱዋ ግዶን ዳሮ ቦንቼቴዳ፤ ሽን እ ሄዛቱዋ ፓይዱዋን ባዋ። ዳዊተ አ ባረና ናግያ ኦላንቻቶ ካፑዋ ከሴዳ።

24 ሄ ሀታማቱዋ ግዶን ደእያዋንቱ: ዮኣባ እሻ አሳሄላ፥ ቤተሌመፐ ዬዳ ዶዶ ናኣ ኤልሀናና፥ 25 ሀሮዳፐ ዬዳ ሻማነ ኤሊቃ፥ 26 ፓልጻ ያራ ግድያ ሄሌጻ፥ ታቆአፐ ዬዳ እቄሻ ናኣ እራ፥ 27 አናቶታፐ ዬዳ አብኤዘራ፥ ሁሻፐ ዬዳ ማቡናያ፥ 28 አሆሀ ያራ ግድያ ጻልሞና፥ 29 ናጾፋፐ ዬዳ ማህራያነ ባኣና ናኣ ሄሌባ፥ ቢንያማ ቢታፐ፥ ግብአፐ ዬዳ ርባያ ናኣ እታያ፥ 30 ፕርኣቶናፐ ዬዳ ባናያ፥ ጋኣሻ ዛንጋራ ማታፐ ዬዳ ህዳያ፥ 31 አራባፐ ዬዳ አብአልቦና፥ ባህሩማፐ ዬዳ አዝማዌታ፥ 32 ሻአልቦናፐ ዬዳ ኤልያህባ፥ ያሼና ናና፥ ዮናታና፥ 33 ሃራራፐ ዬዳ ሻማ፥ ሃራራፐ ዬዳ ሻራራ ናኣ አህኣማ፥ 34 ማእካፐ ዬዳ አሀሳባያ ናኣ ኤልፈሌጻ፥ ጊሎፐ ዬዳ አክጾፌላ ናኣ ኤሊኣማ፥ 35 ቃርመሎሳፐ ዬዳ ሄጽራ፥ አራባ ካታማፐ ዬዳ ፓአራያ፥ 36 ጾባ ካታማፐ ዬዳ ናታና ናኣ ይግኣላ፥ ጋዳፐ ዬዳ ባና፥ 37 አሞናፐ ዬዳ ጸለቃ፥ ጻሩይ ናኣ ዮኣባ ኦላ ሚሻ ቶክያ ባኤሮታፐ ዬዳ ናህራያ፥ 38 ያትራ ያራ ግድያ እራ፥ ያትራ ያራ ግድያ ጋሬባነ 39 ሂትያ ኦርዮና። ኡንቱንቱ ኡባና ሀታማነ ላፑና።

24

ዳዊተ አሳ ፓይድሴዳ

(1 ኦዱዋ 21:1-27)

1 ቃይካ መꬍና ጎዳ ሀንቁ እስራኤልያ ቦላ ኤጽ ከሴዳ፤ ያትና፥ ጾሳይ ዳዊታ ኡንቱንቱ ቦላ ደንꬂደ፥ “ባ፤ እስራኤላነ ይሁዳ አሳ ፓይዳ” ያጌዳ። 2 ሄዋ ድራዉ፥ ካቲ እዮኣባነ አናና ደእያ ኦላንቻቱዋ ካፓቱዋ ሀዋዳን ያጌዳ፤ “እስራኤልያ ዛራቱዋ ግዶ ዳናፐ ቢደ በርሳበሀ ጋካናዉ ቢደ ኡንቱንቱ አፑነንቶ ታን ኤራና ማላ፥ እስራኤልያ አሳ ፓይድተ” ያጌዳ።

3 ሽን እዮኣበ ካትያ፥ “መꬍና ጎዳይ ነ ጾሳይ ሀ ደእያ አሳ ቦላ ጼቱ ኩሽያ ጉጆ! ሄዋ ነ አይፊ፥ ታ ጎዳ ካትያ አይፊ በኦ! ሽን ታ ጎዳይ ካቲ አያዉ ሄዋ ማላ ኦꬃናዉ ኮዪ?” ያጌዳ። 4 ሽን ካትያ ቃላይ እዮኣባነ ኦላንቻቱ ካፓቱዋ ጾኔዳ። ኡንቱንቱ ካትያ ስንꬃፐ ከሲደ፥ እስራኤልያ አሳ ፓይዳናዉ ቤድኖ።

5 ኡንቱንቱ ዮርዳኖሳ ሻፋ ፕኔዳዋፐ ጉይያን፥ ዛንጋራፐ ገድሳ ባጋን ደእያ አሮኤራ ካታማን ኡቴድኖ፤ ሄዋፐ ቃይ ጋደ አꬊደ ያእዜራ ጋኬድኖ። 6 ሄዋፐ ጉይያን፥ ኡንቱንቱ ጋላኣደነ ሂተቱዋ ቢታን ደእያ ቃዴሳ ቤድኖ፤ ሄ ሳፐ ቃይ ዳና ካታማ ቤድኖ፤ ሄዋና ሲዶና ካታማ ቤድኖ። 7 ሄ ሳፐ ደንዲደ፥ ጺሮሳ ካታማ ጌሱዋነ ሂዌቱዋነ ካናነቱ ካታማ ኡባ ቤድኖ። ዉርሰꬃን ቃይ ይሁዳ ኔጌባን ደእያ በርሳበሀ ካታማ ቤድኖ።

8 ኡንቱንቱ ቢታ ኡባ ዩዪደ፥ ኡዱፑን አግናነ ላታሙ ጋላሳ ጋምኤዳዋፐ ጉይያን፥ የሩሳላመ ካታማ ስሜድኖ።

9 እዮኣበ ፓይዴዳ አሳ ፓይዱዋ ካትያ ኤርሴዳዋዳን እስራኤላን ማሻን ኦለታናዉ ዳንዳይያ ሆስፑን ጼቱ ሻአ፤ ምኖ ኦላንቻቱ ደኢኖ፤ ይሁዳን ቃይ እቼሹ ጼቱ ሻአይ ደኢኖ።

10 አሳ ፓይዴዳዋፐ ጉይያን፥ ዳዊታ ዎዛናይ ሻበረቴዳ፤ ሄዋ ድራዉ፥ ዳዊተ መꬍና ጎዳ፥ “ታን ሀ ኪታን ዎልቃማ ናጋራ ኦꬃድ። ሽን ሀእ አቤት መꬍና ጎዳዉ፥ ታን ኔና ዎሳይ፤ ታ ባይዙዋ፥ ነ ቆማ ባይዙዋ ቁጫ። ታን ዳሮ ኤያባ ሀናድ” ያጌዳ።

11 ዎንተꬃ ጋላስ ጉራ፥ ዳዊተ ግሱዋፐ ደንዴዳ ዎደ፥ ዳዊታዉ ትምቢትያ ኦድያ ጋዳኮ መꬍና ጎዳ ቃላይ ዪደ፥ 12 “ባ፤ ዳዊታ፥ ‘መꬍና ጎዳይ ኔና፥ “ታን ኔና ሄዙባፐ ዶሩዋ በሳይ፤ ታን ነ ቦላ ፖላናዉ ታዉ ኡንቱቱፐ እቱዋ ዶራ” ያጌ’ ያጋ” ያጌዳ።

13 ጋድ ዳዊታኮ ቢደ፥ “ሄዙ ላይꬃ ነ ቢታይ ኮሻታናዋ ዶራይ? ዎይ ነ ሞርከቱ ኔና የደርስሽን፥ ሄዙ አግና ኔን ኡንቱንቱ ስንꬃፐ ባቃታናዋ ዶራይ? ዎይ ነ ቢታ ቦላ ሄዙ ጋላሳ ኢታ ሀርጊ ያናዋ ዶራይ? አነ ሀእ ቆፋ ቃቻደ፥ ታን ታና ኪቴዳዎ ዛርያዋ ኦዳ” ያጌዳ።

14 ሄዋፐ ጉይያን ዳዊተ ጋደ፥ “ታን ሎይꬅ ኡንኤታድ። መꬍና ጎዳ ማሮተꬃይ ዎልቃማ ግድያ ድራዉ፥ ኑን አነ አ ኩሽያን ኩንዶይተ፤ ታና አሳቱዋ ኩሽያን ኩንድሶፓ” ያጌዳ።

15 ሄዋ ድራዉ፥ ዎንታፐ ቢደ ባረ ጌዳ ጋላሳይ ጋካናዉ፥ መꬍና ጎዳይ እስራኤልያ ቢታን ኢታ ሀርግያ ኪቴዳ፤ እስራኤልያ ዛዋን ዳናፐ ቢደ በርሳበሀ ጋካናዉ፥ ላፑን ታሙ ሻአ አሳይ ሀይቄዳ። 16 የሩሳላመ ካታማ ꬋይሳናዉ ኪታንቻይ ባረ ኩሽያ የዴዳ ዎደ፥ መꬍና ጎዳይ ሄ ጋኬዳ ቦሻዉ ካዮቴዳ፤ አሳ ሾጭያ ኪታንቻ፥ “አጋ! ሄዌ ግዳና!” ያጌዳ። መꬍና ጎዳ ኪታንቻይ ሄ ዎደ ያቡስያ ኦርና ኡዱማን ደኤ።

17 አሳ ሾጭያ ኪታንቻ ዳዊተ በኤዳ ዎደ፥ መꬍና ጎዳ፥ “በአ! ናጋራ ኦꬄዳዌ ታና፤ ታን ባይዛድ! ሀ ዶርሳቱ፥ ኡንቱንቱ አይ ኦꬄድኖ? ሀያና፥ ታናነ ታ አዉዋ ሶ አሳ ኔን ሙራና ማላ ታን ዎሳይ” ያጌዳ።

18 ሄ ጋላስ ጋድ ዳዊታኮ ዪደ፥ “ባ፤ ፑደ ያቡስያ ኦርና ኡዱማ ባደ፥ መꬍና ጎዳዉ ያርሽያ ሳኣ ያን ግምባ” ያጌዳ። 19 ዳዊተ መꬍና ጎዳይ ጋደ ባጋና አዛዜዳዋዳን ፑደ ቤዳ። 20 ኦርን ዱገ ጼልያ ዎደ፥ ካቲነ አ አሳቱ ባረኮ ይያዋንታ በኤዳ፤ ጋጻ ከሲደ፥ ባረ ዴሙዋ ሳኣ ጋꬂደ፥ ካትያዉ ጎይኔዳ።

21 ዝጊደ ኦርን፥ “ታ ጎዳይ ካቲ ባረ ቆማኮ፥ ታኮ አያዉ ዬዴ?” ያጌዳ።

ዳዊተ፥ “አሳ ቦላፐ ቦሻይ ክቻናዳን ታን መꬍና ጎዳዉ ያርሽያ ሳኣ ግምባናዉ፥ ነ ኡዱማ ሻማናዉ ያድ” ያጌዳ።

22 ኦርን፥ “ታ ጎዳይ ካቲ ባረ ኮዬዳዋ አያነ አኪደ ያርሾ! በአ፤ ጹግያ ያርሾ ቦራቱ፥ ኤꬅያ ምꬃዉ ቃይ ካꬃ ቡክያ ሚሻቱነ ቦራ ሞርገ ምꬃቱ ሀዋንቱሽ። 23 ካትያዉ፥ ሀዋ ኡባ ታን ኦርን ካትያዉ እማይ” ያጌዳ። ቃይካ ኦርን ካትያ፥ “መꬍና ጎዳይ ነ ጾሳይ ነ ያርሹዋ አኮ” ያጌዳ።

24 ሽን ካቲ ኦርና፥ “ቱይት፥ ሃኮ! ታን ቱሙፐ ሚሻን ሻማና፤ አያዉ ጎፐ፥ ሚሻ አክቤና ጹግያ ያርሹዋ ታን መꬍና ጎዳዉ፥ ታ ጾሳዉ፥ ያርሽከ” ያጌዳ።

ሄዋ ድራዉ፥ ካቲ ኡዱማፐ ቦራቱዋ ኦርናፐ እሻታሙ ጻጋራ ብራን ሻሜዳ። 25 ዳዊተ ሄ ሳኣን ያርሽያ ሳኣ ግምቢደ፥ ጹግያ ያርሹዋነ እትፐተꬃ ያርሹዋ መꬍና ጎዳዉ ያርሼዳ፤ ያትና፥ መꬍና ጎዳይ ሄ ቢታ ድራዉ ዎሰቲደ ዎሳ ስሲደ፥ ቦሻ እስራኤልያፐ ድጌዳ።

* 1:6 1 ሳሜላ 31:1-6፤ 1 ኦዱዋ 10:1-6

* 1:18 ኢያሳ 10:13

* 2:2 1 ሳሜላ 25:42-43

* 2:4 1 ሳሜላ 31:11-13

* 3:9-10 1 ሳሜላ 15:28

* 3:14 1 ሳሜላ 18:27

* 4:4 2 ሳሜላ 9:3

* 4:10 2 ሳሜላ 1:1-16

* 5:4 1 ካታ. 2:11፤ 1 ኦዱዋ 3:4፤ 29:27

* 5:6 ኢያሳ 15:63፤ ዳና. 1:21

* 5:20 ባኣል-ፓራጺማ፦ ሀ ሱንꬃ ብለꬃይ “ꬉሲደ ገሌዳ ጎዳ” ግያዋ።

* 6:2 ከሳ 25:22

* 6:3 1 ሳሜላ 7:1-2

* 6:11 1 ኦዱዋ 26:4-5

* 6:19 1 ኦዱዋ 16:43

* 7:12 ማዝ. 89:2-4፤ 132:11፤ ዮሃ. 7:42፤ ኪታ 2:30

* 7:14 ማዝ. 89:26-27፤ 2 ቆሮ. 6:18፤ እብራ. 1:5

* 7:16 ማዝ. 89:36-37

* 7:23 ዛረ. 4:34

* 8:13 ማዝ. 60 (ሁጲያ)

* 9:1 1 ሳሜላ 20:15-17

* 9:3 2 ሳሜላ 4:4

* 11:1 1 ኦዱዋ 20:1

* 11:21 ዳና. 9:53

* 12:1 ማዝ. 51 (ሁጲያ)

* 12:11 2 ሳሜላ 16:22

* 13:37 2 ሳሜላ 3:3

* 14:17 2 ሳሜላ 19:27

* 16:1 2 ሳሜላ 9:9-10

* 16:3 2 ሳሜላ 19:26-27

* 16:22 2 ሳሜላ 12:11-12

* 19:16 2 ሳሜላ 16:5-13

* 19:24 2 ሳሜላ 9:1-13፤ 16:1-14

* 19:31 2 ሳሜላ 17:27-29

* 20:1 1 ካታ. 12:16፤ 2 ኦዱዋ 10:16

* 20:3 2 ሳሜላ 16:22

* 20:25 ሱስ፦ እብራዌꬁዋን “ሻዋ” ጌተቴ፤ ሀ ብታኒ እብራዌꬁዋን ኦይዱ ዱማ ዱማ ሱንꬃን ጼሰቴ።

* 21:2 ኢያሳ 9:3-15

* 21:7 1 ሳሜላ 20:15-17፤ 2 ሳሜላ 9:1-7

* 21:8 1 ሳሜላ 18:19

* 21:12 1 ሳሜላ 31:8-13

* 21:17 1 ካታ. 11:36፤ ማዝ. 132:17

* 22:34 እብራ. 3:19

* 22:50 ሮመ 15:9

1 ካታቱዋ

1

2

3

4

5

6

7

8

9

10

11

12

13

14

15

16

17

18

19

20

21

22

ኮይሮ ካታቱዋ ማጻፋ

ገሉዋ

ካታቱዋ ማጻፋ ኮይሮ ሻኩ፥ ሳመላ ማጻፋቱዋ ላአቱዋን ዶመቴዳ፥ እስራኤልያ ቢታ ካተቱዋ ታርክያፐ አቴዳዋ ካሊደ ኦዴ። ማጻፋ ሄዙ ዋና ዋና ክፍለቱዋን ሻክ ጼላናዉ ዳንዳዬቶ።

1. ሶሎሞነ ባረ አዉዋ ዳዊታ ሳኣን እስራኤላነ ይሁዳ ካትያ ግድያዋነ አ አዉዋ ዳዊታ ሀይቁዋባ ኦዴ።

2. ቃይ ሀ ማጻፋይ ሶሎሞነ ካዉተꬃ ኤቁዋነ እ ኦꬄዳ ኪታ ኦድያ ታርኪያ። እ ኦꬄዳ ኦሶቱዋፐ ኦዳናዉ ዶና ኩምያዌ የሩሳላመን ግምበቴዳ ጌሻ ጎልያ።

3. እስራኤሊ ሁጲሳነ ገድሳ ካዉተꬃ ጌተቲደ ላኡ ከሲደ ሻከቴዳዋነ ሄ ሻከቴዳ ካዉተꬃቱዋ ክርስቶስ የለታናፐ ካሰ፥ ኡዱፑንꬆ ጼቱ ላይꬃይ ጋካናዉ ዱማ ዱማ ሞዴዳ ካተቱዋ ታርክያ ኦዴ።

ሀ ላኡ ማጻፋቱዋን አሳ ካለꬅያ ካቲ ሎአነ ኢታነ ጌተቲደ ፕርደትያዌ፥ ጾሳዉ እ አማነትያዋ ኬናና። ሄዋዳንካ ቃይ ሄ ቢታይ ድጭያ ድቻይነ ደምያ እንጂ ሄ ካለꬅያ ካቲ ጾሳዉ አማነቴዳዋ ኬናና። ሀራ ባጋና ቃይ አላጋ ጾሳቶ ጎይኔዳዌነ አዛዘተናን እጼዳዌ ካለꬅያዋንታካ ካልያ አሳካ ባሻዉ አፌዳ። ሁጲሳ ባጋ ካዉተꬃ ካተቱ ኡባይካ ፓጭያን ኩንዴድኖ። ሽን ይሁዳ ካተቱዋ ታርኪ ኢታቱዋካ ሎኦቱዋካ ኦዴ።

ካተቱ ማጻፋን ኮይሮ ክፍልያን ዳሮ ኤረቴዳዋንቱ፥ ጾሳ ዶና ግዲደ ትምቢትያ ቃላ ኦዴዳነ አሳይ ኤቃዉ ጎይነና ማላነ ጾሳዉ አዛዘተናን እጸና ማላ፥ ምንሲደ ኤርሴዳ ትምቢትያ ኦድያ ምኖ አሳቱዋ። ኡንቱንቱፐካ ኤረታ ዳርያዌ ኤላሳ። ኤላስ ባኣላ ቄሳቱ ዋና ናሰቴዳ ታርኪካ ሄ ሳኣን ኦደቴዳ (ሸምፑዋ 18 ጼላ)።

ሸምፓቱዋ ኡባቶ እመቴዳ ቃንꬃ ቆፋቱዋ

ሀ. ዳዊታ ዎድያ ዉርሰꬃ 1:1—2:12

ለ. ሶሎሞነ ካትያ ግዱሳ 2:13-46

ሐ. ሶሎሞና ካዉተꬃ 3:1—11:43

1. ኮይሮ ላይꬃቱዋ 3:1—4:34

2. ጌሻ ጎልያ ኦሱዋ 5:1—8:66

3. ዉርሰꬃ ላይꬃቱዋ 9:1—11:43

መ. ሻከቴዳ ካዉተꬃ 12:1—22:53

1. ፑደሃ ያራቱዋ ማካላ 12:1—14:20

2. ይሁዳነ እስራኤልያ ካተቱዋ 14:21—16:34

3. ናብያ ኤላሳ 17:1—19:21

4. እስራኤልያ ካትያ አካባ 20:1—22:40

5. ይሁዳ ካትያ እዮሳፋጻነ እስራኤልያ ካትያ አካዝያሳ 22:41-53

ዳዊተ ዎድያ ዉርሰꬃ

1

(1:1—2:12)

ካቲ ዳዊተ ጭሜዳ

1 ካቲ ዳዊተ ጭሚደ ዎድያ ሎይꬅ ሱጌዳ። ያቴዳዎ ቆማቱ ማዩዋ አ ቦላ ኩርናካ አ ሆኤናን እጼዳ። 2 ሄዋ ድራዉ፥ አ ኦሳንቻቱ አ፥ “ካትያ ማታን ደአና ማላነ አ ናጋና ማላ፥ እት ዎዶሮ ናቶ ኑን ነዉ ኮያና፤ ኑ ጎዳ ካትያ ሆኤꬃናዉ እዛ አ ምይያን ግሳናዉ ዳንዳያዉ” ያጌድኖ። 3 ኡንቱንቱ እስራኤልያ ቢታን ኡባን ኮዪደ አብሻጎ ጌተትያ እት ማላ ሎኦ ዎዶራቶ ሹኔማ ጌተትያ ካታማፐ ደሚደ እዞ ካትያዉ አሄድኖ። 4 ሄ ወዶራታ ሎይꬃ ማላ ሎኦ ናኣ። እዛ ካትያ ናጋዱነ አዉ ኦꬃዱ፤ ሽን ካቲ እዝና ግሱዋን ጋከት ኤረና።

አዶንያስ ካተታናዉ ኮዬዳ

5 ሀጊት ናአይ አዶንያስ፥ “ታን ካተታናዉ ኮያድ” ያግ ደንዲደ ፓራ ጋረቱዋነ ፓራቱዋ ባረ ስንꬃን ዎጽያ እሻታሙ አሳና ጊግሴዳ። * 6 አ አዉ አባን ገሊደ፥ “አያዉ ሀዋ ኦꬃይ?” ጊደ ኡባካ አ ኦች ኤረና። አዶንያስካ ቃይ ማላ ሎይꬅ ሎኦ አሳ፤ እ አበሰሎማ ካሊደ የለቴዳ። 7 አዶንያስ ጻሩይ ናኣ ዮኣባነ ቄስያ አብያታራ ሀ የዉዋ ዞረታ በሴዳ፤ ኡንቱንቱ አ ማዳናዉ ማዬድኖ። 8 ሽን ቄስያ ጻዶቀ፥ ዮዳሄ ናአይ ባናይ፥ ትምቢትያ ኦድያ ናታን፥ ሽምእ፥ ሬእነ ዳዊታ ናግያዋንቱ አዶንያሳና ባዋ።

9 እት ጋላስ አዶንያስ ኤንሮጌላ ካታማ ማታን ዞሄሌታ ዛላ ጌተትያ ሳኣን ዶርሳቱዋ፥ መሄቱዋነ ቦልትቦልታ ማራቱዋ ያርሼዳ። ካትያ ናና ባረ እሻቱዋ ኡባነ ካትያዉ ኦꬅያ ይሁዳ አሳቱዋ ኡባ ባረ ያርሽያ ሳኣ ጼሴዳ፤ 10 ሽን ትምቢትያ ኦድያ ናታና፥ ባናያ፥ ካትያ ናግያዋንታነ ባረ እሻ ሶሎሞና ጼስቤና።

ሶሎሞነ ካተቴዳ

11 ሄዋፐ ጉይያን፥ ናታን ሶሎሞነ ዳዮ በርሳቤሆ ሀዋዳን ያጊደ ኦቼዳ፤ “ኑ ጎዳይ ዳዊተ ኤረናን ደእሽን፥ ሀጊት ናአይ አዶንያስ ካተቴዳዋ ኔን ስሳበይኪየ?* 12 ያቶፐ፥ ሀእ ኔን ነ ሸምፑዋነ ነ ናኣ ሶሎሞነ ሸምፑዋ ዋታደ አሻንንቶ ኔና ታን አነ ዞራይ። 13 ካትያ ዳዊታኮ ገላደ ሀዋዳን ያጋ፤ ‘ታ ጎዳዉ ካትያዉ፥ ታዉ ነ ቆማትዉ፥ “ቱማ፥ ታፐ ጉይያን ነ ናአይ ሶሎሞነ ካተታና፤ ታ ካዉተꬃ አራታን እ ኡታናዋ” ያጋደ ጫቃበይኪ? ያትና፥ አዶንያስ አያዉ ካተቴዴ?’ ያጋ። 14 ኔን ካትያና ሃሳያደ ያን ደእሽን ታን ገላደ፥ ነ ሃሳያ ማይዛደ ሃሳያና” ያጌዳ።

15 በርሳባ ጭሜዳ ካትያ ሃሳይሳናዉ እ ደእያ እልፕንያ ገላዱ፤ ሹኔማ ካታማፐ ዬዳ አብሻጋ ካትያ ናጋናዉ። 16 በርሳባ ካትያ ስንꬃን ኩንዳ ጉፋናዱ።

ካቲ፥ “አያ ኮያዲ?” ያጊደ ኦቼዳ።

17 እዛ፥ “ታ ጎዳዉ፥ ታዉ ነ ቆማትዉ፥ ‘ታፐ ጉይያን ነ ናአይ ሶሎሞነ ካተታና፤ ታ ካዉተꬃ አራታንካ እ ኡታናዋ’ ጋደ መꬍና ጎዳን፥ ነ ጾሳን፥ ኔን ጫቃዳ። 18 ሽን ሀእ አዶንያስ ካተቴዳ፤ ኔን ታ ጎዳይ ካቲ ሄዋ ኤራካ። 19 እ ሎይꬅ ዳሮ መሄቱዋ፥ ቦልትቦልታ ማራቱዋነ ዶርሳቱዋ ያርሺደ ካትያ ናና ኡባ፥ ቄስያ አብያታራነ ኦላ ጋዳዋ ዮኣባ ጼሴዳ፤ ሽን ነ ቆማ ሶሎሞና ጼስቤና። 20 ታ ጎዳዉ ካትያዉ፥ ታ ጎዳፐ ካትያፐ ጉይያን ኦን ነ ካዉተꬃ አራታን ኡታነንቶ ኤራናዉ እስራኤልያ አሳ ኡባ አይፊ ኔና ጼል ኡቴዳ። 21 ሄዌ ꬋዮፐ፥ ታ ጎዳይ ካቲ ሀይቂደ ባረ ማይዛን ጋከትያ ዎደ፥ ታንነ ታ ናአይ ሶሎሞነ ዳባ ኦꬄዳ አሳዳን ፓይደታና” ያጋዱ።

22 በርሳባ ብሮ ካትያና ሃሳይሽን፥ ትምቢትያ ኦድያ ናታን ካትያ ጎልያ ጋኬዳ። 23 ካትያዉ፥ “ትምቢትያ ኦድያ ናታን ዬዳ” ያጊደ ኦዴድኖ። ያትና፥ ናታን ካትያ ስንꬃ አꬊደ፥ ባረ ዴሙዋ ሳኣ ጋꬂደ ጎይኔዳ።

24 ሄዋፐ ጉይያን ናታን፥ “ታ ጎዳዉ ካትያዉ፥ ኔፐ ጉይያን አዶንያስ ካተታናዳንነ ነ ካዉተꬃ አራታን ኡታናዳን ኦዳዲየ? 25 ሀቼ እ ዱገ ቢደ ሎይꬅ ዳሮ መሄቱዋ፥ ቦልትቦልታ ማራቱዋነ ዶርሳቱዋ ያርሺደ ካትያ ናና ኡባ፥ ኦላ ጋዳዋቱዋነ ቄስያ አብያታራ ጼሴዳ። ኡንቱንቱ ሀእ አናና ሚድነ ኡሺደ፥ ‘ካቲ አዶንያስ መꬍናዉ ደኦ!’ ያግ ደኢኖ። 26 ሽን ታና ነ ቆማ፥ ቄስያ ሳዶቃ፥ ዮዳሄ ናኣ ባናያነ ነ ቆማ ሶሎሞና ጼስቤና። 27 ሀዌ ታ ጎዳ ካትያፐ ጉይያን አ ካዉተꬃ አራታን ኦን ኡታነንቶ ባረ ቆማቱዋ ኤርሰናን ደኢደ ታ ጎዳይ ካቲ ኦꬄዳቤየ?” ያጌዳ።

28 ካቲ ዳዊተ፥ “በርሳቤሆ ታዉ ጼስተ” ያጌዳ፤ ካቲ ደእያ ሳኣ ገላደ አ ስንꬃን ኤቃዱ። 29 ሄ ዎደ ካቲ እዝዉ ሀዋዳን ያጊደ ጫቄዳ፤ “ታና መቶ ኡባፐ አሼዳ መꬍና ጎዳይ ኤሮ! 30 መꬍና ጎዳን፥ እስራኤልያ ጾሳን ታን ነዉ ጫቄዳ ጫቁዋ ቱሙ ሀቼ ፖላና፤ ታፐ ጉይያን ነ ናአይ ሶሎሞነ ካተታና፤ ታ ካዉተꬃ አራታን፥ ታ ሳኣን እ ኡታናዋ” ያጌዳ።

31 በርሳባ ባረ ዴሙዋ ሳኣ ጋꬃደ ካትያ ስንꬃን ዉቱሻደ ካትያ፥ “ታ ጎዳይ፥ ካቲ ዳዊተ መꬍናዉ ደኦ!” ያጋዱ።

32 ሄዋፐ ጉይያን ካቲ ዳዊተ፥ “ታዉ ቄስያ ሳዶቃ፥ ትምቢትያ ኦድያ ናታናነ ዮዳሄ ናኣ ባናያ ጼሲደ ገልስተ” ያጌዳ። ኡንቱንቱ ገሊደ፥ ካትያ ስንꬃ አꬌድኖ። 33 እ ኡንቱንታ፥ “ታ ቆማቱዋ ህንተናና አክ ቢደ፥ ታ ናኣ ሶሎሞና ታን ቶግያ ባቁሉዋ ቶግሲደ፥ ዱገ ግዮነ ፑልትያ አፍተ። 34 ቄስያ ሳዶቅነ ትምቢትያ ኦድያ ናታን አ ኦኪደ እስራኤልያ አሳ ቦላን ካዉꬅኖ። ሄዋፐ ጉይያን ማላካታ ፑኒደ፥ ህንተንቱ ቃላ ꬎቁ ኦꬂደ፥ ‘ካቲ ሶሎሞነ መꬍናዉ ደኦ!’ ያግተ። 35 ሄዋፐ ጉይያን ህንተንቱ አ ገደኒደ አናና ፑደ ቢተ፤ እ ዪደ ታ ካዉተꬃ አራታን ኡቲደ፥ ታ ሳኣን ካተቶ። ታን እስራኤላነ ይሁዳ ሞድያዋ ኡዳደ አ ሱንꬃድ” ያጌዳ።

36 ዮዳሄ ናኣ ባናይ ካትያዉ ዛሪደ፥ “አመንእ! መꬍና ጎዳይ፥ ታ ጎዳ ካትያ ጾሳይካ ሄዋ ጎ! 37 መꬍና ጎዳይ ታ ጎዳና ካትያና ግዴዳዋዳን ሶሎሞነናካ ግዶ፤ ያትና፥ አ ካዉተꬃ አራታ ታ ጎዳ ካትያ ዳዊታ ካዉተꬃ አራታፐካ አꬂደ ግታዮ” ያጌዳ።

38 ሄዋ ድራዉ፥ ቄስያ ሳዶቀ፥ ትምቢትያ ኦድያ ናታን፥ ዮዳሄ ናአይ ባናይነ ካትያ ናግያዋንቱ ሶሎሞና ካቲ ዳዊተ ቶግያ ባቁሉዋ ቶግሲደ፥ ግዮነ አፌድኖ። 39 ቄስያ ሳዶቀ ጾሳ ዱንካንያፐ ዛይትያ ካጭያን ትግ አኪደ፥ ሶሎሞና ኦኪደ ካተዬዳ። ሄዋፐ ጉይያን ኡንቱንቱ ኡሉዱድያ ፑንና፥ አሳይ ኡባይ ባረ ቃላ ꬎቁ ኦꬂደ፥ “ካትያ ሶሎሞነ መꬍናዉ ደኦ!” ያጌዳ። 40 አሳይ ኡባይካ አ ካሊደ ፑደ ቤዳ፤ ኡንቱንቱ ሱሱሊያ ፑን ፑኒደ ካኢደ ሎይꬅ ናሸቴድኖ። ሄ ሆምቦጨꬃን ቢታይ ቃጼዳ።

41 አዶንያስነ አናና ደእያ እማꬃቱ ባላ ም ዉርሲደ ሀዋ ስሴድኖ። ኡሉዱድያ ፑኑዋ ስሲደ ዮኣበ፥ “ሀ ካታማን ኮሹምያ ዋላሳይ ኡባይ አይባቤ?” ያጊደ ኦቼዳ።

42 እ ብሮ ሃሳይሽን ቄስያ አብያታራ ናአይ ዮናታን ጋክ ዎꬌዳ። አዶንያስ፥ “አነ ሃ ገላ። ነ ማላ ሎኦ አሳይ ሎኦ ኦዱዋ አሄናን አገና” ያጌዳ።

43 ዮናታን፥ “ቱይት፥ ታን ሎኦ ኦዱዋ አሀበይከ! ኑ ጎዳይ ካቲ ዳዊተ ሶሎሞና ካተዬዳ። 44 አ ገደናና ማላ ካቲ ቄስያ ሳዶቃ፥ ትምቢትያ ኦድያ ናታና፥ ዮዳሄ ናኣ ባናያነ ካትያ ናግያዋንታ አናና የዴዳ፤ ኡንቱንቱ ካቲ ቶግያ ባቁሉዋ አ ቶግሴድኖ። 45 ቄስያ ሳዶቅነ ትምቢትያ ኦድያ ናታን፥ ግዮነ ሻፋን አ ኦኪደ ካተዬድኖ፤ ሄዋፐካ ኡንቱንቱ ሆምቦጪደ ፑደ ቤድኖ፤ ሄዎ ካታማይካ ኮሹሜ። ሀእ ህንተንቱ ስስያ ዋላሳይ ሄዋ። 46 ሄዋ ቦላካ ሶሎሞነ ካዉተꬃ አራታን ኡቴዳ። 47 ቃይ ካትያ ኦሳንቻቱካ ኑ ጎዳ ካትያ ዳዊታ፥ ‘ነ ጾሳይ ሶሎሞና ዋርያ ነዋፐካ አꬅ ዋረዮ! አ ካዉተꬃ አራታ ነዋፐካ አꬅ ግታዮ!’ ያጊደ አንጄድኖ። ካቲ ባረ አርሳን ደኢደ ሆኪደ ጾሳዉ ጎይኒደ፥ 48 ‘ታ ካዉተꬃ አራታን ኡቲደ ታ ሳኣን ካተትያዋ ታና ሀቼ ታ አይፍያን በሴዳ መꬍና ጎዳይ እስራኤልያ ጾሳይ ጋላተቶ!’ ያጌዳ” ያጌዳ።

49 ሄዋ ስሲደ፥ አዶንያስ እማꬃቱ ኡባይ ዳጋም ደንዲደ፥ ላለቴድኖ። 50 አዶንያስ ሶሎሞናዉ ያይ ቢደ፥ ያርሽያ ሳኣ ካጨቱዋ ኦይቄዳ። 51 አሳይ ሶሎሞና፥ “አዶንያስ ካትያ ሶሎሞናዉ ያዪደ፥ ያርሽያ ሳኣ ካጨቱዋ ኦይቂደ፥ ካቲ ሶሎሞነ ታና ባረ ቆማ ማሻን ዎናዳን ታዉ ሀቼ ጫቆ ያጌ” ያጊደ ኦዴድኖ።

52 ሶሎሞነ ዛሪደ፥ “እ ባረ ሀኑዋ ሎይꬃናዋ ግዶፐ፥ ሀራይ አትና አ ሁጲያፐ እት ብናናይነ ቦሸተና፤ ሽን አን ኢታተꬃይ ቤትንቶ፥ እ ሀይቃና” ያጌዳ። 53 ሄዋፐ ጉይያን ካቲ ሶሎሞነ አሳ ኪትና፥ ኡንቱንቱ ያርሹዋ ያርሽያ ሳኣፐ ዱገ አ ዎꬄድኖ። አዶንያስ ዪደ፥ ሶሎሞናዉ ጎይኔዳ፤ ያትና፥ ሶሎሞነ አ፥ “ነ ሶ ባ” ያጌዳ።

2

ዳዊተ ሶሎሞናዉ ዉርሰꬃ አዛዙዋ እሜዳ

1 ዳዊተ ሀይቂያ ዎዲ ማትና፥ ባረ ናኣ ሶሎሞና ሀዋዳን ያጊደ አዛዜዳ፤ 2 “ታን ሀይቂያ ዎዲ ማቴዳ። ሄዋ ድራዉ፥ ምና፤ ገንቻ አሳ ግዳ። 3 መꬍና ጎዳይ ነ ጾሳይ አዛዜዳዋ ናጋ፤ አ ኦግያን ሀመታ፤ ሙሴ ህግያን ጻፈቴዳዋዳን አ አዋዩዋ፥ አ አዛዙዋ፥ አ ህግያነ አ ዎጋ ናጋ። ያቶፐ፥ ኔን ኦꬅያባይ ኡባይነ ኔን ብያሳኣ ኡባይ ነዉ እንጀታናዋ። 4 ቃይ መꬍና ጎዳይ ታና፥ ‘ነ ዘረꬃቱ ባረንቱ ደኡዋን ናገቲደ ደኦፐ፥ ኡንቱንቱ ታ ስንꬃን ባረንቱ ኩመንꬃ ዎዛናፐነ ባረንቱ ኩመንꬃ ሸምፑዋፐ አማነቲደ ሀመቶፐ፥ እስራኤልያ ካዉተꬃ አራታን ኡትያ አሳይ ነዉ ኡባካ ꬋየና’ ያጌዳ ህዶታ ቃላ ታዉ ፖላና።

5 “ቃይ ጻሩይ ናአይ ዮኣበ እስራኤልያ ኦላ ጋዳዋቱዋ ላኡዋ፥ ኔራ ናኣ አባኔራነ የተራ ናኣ አማሳ ዎꬊደ፥ እ ታና ኦꬄዳዋ ኔን አኬካሳ። ሄዌነ፥ ኡንቱንቱ ኦላ ዎደ ዎꬌዳዋ ሀሉዋ ኡንቱንታ ስጋ ዎደ ዎꬊደ፥ ሄ ሱꬃን ባረ ጼሳ ሳቂያነ ባረ ገድያ ጫማ አሌቄዳ። * 6 ኔን አ ነ አꬌዳ ኤራተꬃዳን ኪተታ፤ ባረዉ ማታ እ ጭሚደ ሳሮ ሀይቃናዳን ኦꬆፓ።

7 “ሽን ጋላኣደ ጌተትያ ቢታን ደእያ ባርዝላያ ናናዉ ሎአ፤ ኡንቱንቱ ነ ማዳን ምያ አሳና ሚኖ። አያዉ ጎፐ፥ ታን ነ እሻ አበሰሎማፐ ባቃትያ ዎደ፥ ኡንቱንቱ ታ ባጋ ግዴድኖ። *

8 “ታን ማህናይማ ካታማ ቤዳ ዎደ፥ ታና ኢታ ሸቃ ሸቄዳ ቢንያማ ጋድያን ባሁሪማ ካታማፐ ዬዳ ጌራ ናኣ ሽምእ ኔናና ደእያዋ ሀሳያ። እ ታናና ጋከታናዉ ዮርዳኖሳ ሻፋ ዱገ ዬዳ ዎደ፥ ‘ታን ኔና ዎꬍከ’ ጋደ መꬍና ጎዳን አዉ ጫቃድ። * 9 ሽን ሀእ ኔን አ ጽሎ አሳዳን ፓይዶፓ። ኔን አꬌዳ ኤራይ ደእያ አሳ፤ ኔን አ ዋታነንቶ ኤራሳ። ኔን ሄ ጭማ ብታንያ ሀይቁዋን ሙራ” ያጌዳ።

ዳዊታ ሀይቁዋ

10 ሄዋፐ ጉይያን ዳዊተ ሀይቂደ፥ ባረ ማይዛን ጋከቴዳ፤ ያቲደ ዳዊታ ካታማን ሞገቴዳ። 11 ዳዊተ እስራኤልያ ቦላ ኦይታሙ ላይꬃ ካተቴዳ፤ ከብሮናን ላፑን ላይꬃ፥ የሩሳላመን ሀታማነ ሄዙ ላይꬃ ካተቴዳ። * 12 ሶሎሞንነ ባረ አዉዋ ዳዊታ ካዉተꬃ አራታን ኡቴዳ፤ አ ካዉተꬃይካ ሎይꬅ ምኔዳ።

ሶሎሞነ ካትያ ግዱሳ

(2:13-46)

አዶንያሳ ሀይቁዋ

13 ሀጊት ናአይ አዶንያስ፥ ሶሎሞና ዳይ በርሳብኮ ቤዳ፤ በርሳባ፥ “ኔን ታኮ ሳሩዋን ያድ?” ያጋደ አ ኦቻዱ።

እ፥ “ኤ፤ ሳሩዋን ያድ” ያጊደ ዛሬዳ። 14 ሄዋፐ ጉይያን ጉጂደካ፥ “ታን ኔና ኦችያዌ ደኤ” ያጌዳ።

እዛ፥ “ኦቻ” ያጋዱ።

15 እ ሀዋዳን ያጌዳ፤ “ካተታናዉ በስያዌ ታና ግዴዳዋነ እስራኤልያ አሳይ ኡባይ ታና ባረንቱ ካትያዳን ጼሌዳዋ ኔን ነ ሁጲያዉ ኤራሳ። ሽን የዎቱ ላመትና ካዉተꬃይ ታ እሻዉ ዩዬዳ፤ ሄዌነ፥ አዉ መꬍና ጎዳፐ ዬዳ። 16 ሀእ ታን ኔና እትባ ኦቻና። ሀያና ታዉ እጾፓ” ያጌዳ።

እዛ፥ “ኦቻ” ያጋዱ።

17 እ፥ “ካቲ ሶሎሞነ ነዉ እጻድ ጌና፤ ሄዋ ድራዉ፥ ሹኔማ ካታማፐ ዬዳ አብሻጎ ግያ ዎዶራቶ ታን አካናዳን እ እዞ ታዉ እማና ማላ፥ ሀያና አ ታዉ ኦቻርክ” ያጌዳ። *

18 በርሳባ፥ “ዳሮ ሎአ፤ ታን ሄዋ ነ ድራ ካትያዉ ኦዳና” ያጋዱ።

19 ሄዋ ድራዉ፥ በርሳባ አዶንያ ኪታ ኦዳናዉ ሶሎሞነኮ ገልና፥ ካቲ እዞ ሞካናዉ ደንድ ኤቂደ፥ እዝዉ ጎይን ስሚደ ባረ ካዉተꬃ አራታን ኡቴዳ። ቃይ ባረ አትዉ ሀራ ካዉተꬃ አራታ አህሲደ፥ አን ባረፐ ኡሸቻ ባጋና ኡትሴዳ።

20 ኡቴዳዋፐ ጉይያን፥ “ኔና ታን እት ጉꬃባ ኦችያዌ ደኤ። ሀያና ታዉ እጾፓ” ያጋዱ።

ካቲ ዛሪደ እዞ፥ “ታ ዳዬ፥ ኦቻ። ታን እጽከ” ያጌዳ።

21 አ፥ “ሹኔማ ካታማፐ ዬዳ አብሻጎ ነ እሻይ አዶንያስ አካና ማላ አዉ እማርኪ” ያጋዱ።

22 ካቲ ሶሎሞነ ዛሪደ ባረ ዳዮ፥ “ሹኔማ ካታማፐ ዬዳ አብሻጎ ኔን አዶንያሳዉ አያዉ ኦቻይ? እ ታ ባይራ ግደኔ? ኔን አዉ ካዉተꬃካ ኦቻናዋ ሽን አጋዳ! ኤ፥ ኔን አዉ፥ ቄስያ አብያታራዉነ ጻሩይ ናኣ ዮኣባዉ ካዉተꬃካ ኦቻናዋ አጋዳ!” ያጌዳ።

23 ካቲ ሶሎሞነ ጾሳን ጫቂደ፥ “አዶንያስ ሀዋ ኦቼዳ ድራዉ ታን አ ዎꬋና ꬋዮፐ፥ መꬍና ጎዳይ ታና ዎꬎ! 24 ሀእ ስም ታና ታ አዉዋ ዳዊታ ካዉተꬃ አራታን ኡትሲደ፥ ታ ካዉተꬃ ሎይꬅ ኤሲደ፥ ታ ዛራቱ ደኤናዳን ኦꬄዳ መꬍና ጎዳይ ኤሮ! አዶንያሳ ሀቼ ዎꬋና!” ያጌዳ። 25 ካቲ ሶሎሞነ ዮዳሄ ናኣ ባናያ አዛዝና፥ እ ቢደ አዶንያሳ ሾጪደ ዎꬌዳ።

አብያታራ ጉየ የዴድኖ

26 ሄዋፐ ጉይያን፥ ካቲ ሶሎሞነ ቄስያ አብያታራ ሀዋዳን ያጌዳ፤ “ኔን አናቶታን ደእያ ነ ጋደ ጉየ ባ። ኔን ሀይቃናዉ በሳሳ፤ ሽን ኔና ታን ሀእ ዎꬍከ። አያዉ ጎፐ፥ ኔን ታ አዉዋ ዳዊታ ስንꬃን ኡባ ሞድያ መꬍና ጎዳ ታቦታ ቶካደ፤ ቃይ ታ አዉዋ መቱዋ ኡባ አናና መቶታዳ” ያጌዳ። * 27 ያቲደ ሶሎሞነ አብያታራ መꬍና ጎዳ ቄሳቱዋ ግድያ ሳኣፐ ድጊደ፥ መꬍና ጎዳይ ሴሎን ኤልያ ጎልያ አሳዋ ኦዴዳዋ ፖሌዳ። *

ዮኣባ ሀይቁዋ

28 አበሰሎማ ማዳና ꬋይንቶነ አዶንያስ ማዴዳ ዮኣባኮ ሀ ኦዱ ጋኬዳ። መꬍና ጎዳ ዱንካንያዉ እ ባቃት ቢደ፥ ያርሽያ ሳኣ ካጨቱዋ ኦይቄዳ። 29 ዮኣበ መꬍና ጎዳ ዱንካንያዉ ባቃቲደ ቢደ፥ ያርሽያ ሳኣ ምይያን ደእያዋ ካትያ ሶሎሞናዉ ኦዴድኖ። ሶሎሞነ ዮዳሄ ናኣ ባናያ፥ “ባደ አ ዎꬋ!” ጊደ አዛዜዳ።

30 ባናይ መꬍና ጎዳ ዱንካንያ ግዶ ገሊደ ዮኣባ፥ “ካቲ ኔና፥ ‘ሀዋፐ ከሳ’ ያጌ” ያጌዳ።

ሽን እ ዛሪደ፥ “ከስከ! ታን ሀዋን ሀይቃና” ያጌዳ።

ባናይ ካትያዉ፥ “ዮኣበ ታዉ ሀዋ ሀዋ ጊደ ዛሬዳ” ጊደ ኦዴዳ።

31 ካቲ ባናያ፥ “እ ጌዳዋዳን አ ኪተታ፤ አ ዎꬋደ ሞጋ! ያቶፐ፥ ዮኣበ ጽሎ አሳቱዋ ሱꬃ ጉሴዳ ዳባፐ ታናነ ታ አዉዋ ጎልያ አሳ ጌሻሳ። 32 እ ጉሴዳ ሱꬃ አጩዋ መꬍና ጎዳይ አዉ ጭጋና። አያዉ ጎፐ፥ እ ታ አዉ ዳዊተ ኤረናን ደእሽን ላኡ አሳቱዋ ማሻን ዎꬌዳ፤ እስራኤልያ ኦላ ጋዳዋይ ኔራ ናአይ አባኔርነ ይሁዳ ኦላ ጋዳዋይ የተራ ናአይ አማስ፥ ኡንቱንቱ ላአቱካ አፐ ኬካነ ሱርያ ዳሮ አሳ። 33 ዮኣበ ሀ አሳቱዋ ዎꬌዳ ድራዉ፥ ኡንቱንቱ ሱꬃ ዳባይ መꬍናዉ ዮኣባ ሁጲያንነ አ ዘረꬃቱዋ ሁጲያን ዎꬎ። ዳዊታ ቦላነ አ ጎልያ አሳ ቦላ፥ አ ዘረꬃቱዋ ቦላነ አ ካዉተꬃ አራታ ቦላ መꬍናዉ መꬍና ጎዳ ሳሮተꬃይ ግዶ” ያጌዳ።

34 ሄዋ ድራዉ፥ ዮዳሄ ናአይ ባናይ ፑደ ከሲደ፥ ዮኣባ ሾጪደ ዎꬌዳ፤ እ ዎራን ደእያ ባረ ጋደን ሞገቴዳ። 35 ካቲ ዮዳሄ ናኣ ባናያ ዮኣባ ሳኣን ኦላ ጋዳዋ ኦꬂደ ሱንꬄዳ፤ ቃይ አብያታራ ኮታን ቄስያ ሳዶቃ ሱንꬄዳ።

ሽምአ ሀይቁዋ

36 ሄዋፐ ጉይያን ካቲ ሶሎሞነ ሽምአዮ ኪቲደ ሀዋዳን ያጌዳ፤ “ነዉ የሩሳላመን ጎልያ ኬጻደ፥ ያን ደአ፤ ሀራሳ ሀቃነ ቦፓ። 37 ኔን ካታማፐ ከሳደ፥ ቀድሮና ዛንጋራ ፕኔዳ ጋላስ ሀይቃናዋ ኤራ። ነ ሱꬃ ጎሚ ኔና ኦይቃና” ያጌዳ።

38 ሽምእ ዛሪደ ካትያ፥ “ኔን ግያዌ ሎአ፤ ታን ነ ቆማይ ኔን ታ ጎዳይ ካቲ ጌዳዋዳን ኦꬃና” ያጌዳ። ሽምእ የሩሳላመን ዳሮ ዎድያ ደኤዳ።

39 ሽን ሄዙ ላይꬃፐ ጉይያን፥ ሽምአ ቆማቱዋፐ ላአቱ በቲደ፥ ማእካ ናኣ፥ ጋተ ካትያ አኪሻኮ ቢና፥ “ነ ቆማቱ ጋተን ደኢኖ” ጊደ ሽምአዉ ኦዴድኖ። 40 እ ባረ ሀርያ ኮሪደ፥ ባረ ቆማቱዋ ኮያናዉ አኪሻኮ ጋተ ቤዳ፤ ጋተፐ ባረ ቆማቱዋ ዛሪደ አሄዳ።

41 ሽምእ የሩሳላመፐ ጋተ ካታማ ቢደ ስሜዳዋ ሶሎሞነ ስሴዳ ዎደ፥ 42 ሽምአ ጼስሲደ ሀዋዳን ያጌዳ፤ “ ‘ኔን ያፐ ደንዳደ ሀራሳ ሀቃነ ቤዳ ጋላስ፥ ሀይቂያዋ ኤራ’ ጋደ ታን ኔና መꬍና ጎዳን ጫቀꬃደ ሴራበይክታ? ሄ ዎደ ኔን ‘ነ ግያዌ ሎአ፤ ኤኖ፥ ታን አዛዘታና’ ጋዳ። 43 ያትና፥ መꬍና ጎዳዉ ጫቄዳ ጫቁዋነ ታ አዛዙዋ አያዉ ናጋበይኪ?” ያጌዳ።

44 ቃይካ ካቲ ሽምአ፥ “ታ አዉዋ ዳዊታ ቦላ ኔን ኦꬄዳ ኢታ ኪታ ኡባ ነ ዎዛናይ ኤሬዳ። ሀእ ስም ነ ኢታ ኪታ መꬍና ጎዳይ ነዉ ዛራና። 45 ሽን ካቲ ሶሎሞነ አንጀታና፤ ዳዊታ ካዉተꬃ አራታይካ መꬍና ጎዳ ስንꬃን መꬍናዉ ሳሮ ደአና” ያጌዳ። 46 ካቲ ዮዳሄ ናኣ ባናያ አዛዜዳ፤ ባናይ ቢደ፥ ሽምአ ሾጪደ ዎꬌዳ።

ያትና፥ ካዉተꬃይ ሶሎሞነ ኩሽያን ምኒደ ኤቄዳ።

ሶሎሞና ካዉተꬃ

3

(3:1—11:43)

ኮይሮ ላይꬃቱዋ

(3:1—4:34)

1 ሶሎሞነ ግብጼ ካትያና ዙፐቲደ፥ አ ናቶ ባረዉ ማቼ ኦꬅ አኪደ ባረ ካትያ ጎልያ፥ መꬍና ጎዳ ጌሻ ጎልያነ የሩሳላመ ዩሹዋ ድርሳ ግምቢደ ፖላናዉ፥ እዞ ዳዊታ ካታማ አሄዳ። 2 መꬍና ጎዳ ሱንꬃዉ ጌሻ ጎሊ ብሮ ኬጸትቤና ድራዉ፥ አሳይ ሄ ዎደ ጎይንያ ꬎቃ ግሹዋን ያርሺደ ታኬዳ። 3 ሶሎሞነ መꬍና ጎዳ ሲቅያዋ ባረ አዉዋ ዳዊታ ዎጋን ሀመትያዋዳን ኤርሴዳ፤ ሽን ጎይንያ ꬎቃ ግሹዋን ያርሼዳነ እጻና ጩውሴዳ።

4 ካቲ ያርሹዋ ያርሻናዉ ጋባኦና ቤዳ፤ አያዉ ጎፐ፥ ሄ ሳአይ ሀራ ኡባፐ አꬍ ኮሽያ ጎይንያ ꬎቃ ሳኣ። ሶሎሞነ ሻአ መህያ አሂደ፥ ሄ ያርሽያ ሳኣን ጹግያ ያርሹዋ ያርሼዳ። 5 መꬍና ጎዳይ ሶሎሞናዉ ጋባኦናን ቃማ አኩሙዋን ቆንጬዳ። ጾሳይ አ፥ “ታን ነዉ አያ እማናዳን ኮያይ?” ያጌዳ።

6 ሶሎሞነ፥ “ነ ቆማይ ታ አዉ ዳዊተ ነዉ አማነትያ ጽሉዋነ ሱረ አሳ ግድያ ድራዉ፥ ኔን አገና ሲቁዋን አ ሲቃደ። ኔን ሀ ዎልቃማ ሲቁዋ አገናን ሲቃደ፥ ሀቼ ሀ ጋላስ አ ካዉተꬃ አራታን ኡትያ አቱማ ናኣ አዉ እማዳ።

7 “ሀእካ አቤት መꬍና ጎዳ፥ ታ ጾሳዉ፥ ኔን ታና ነ ቆማ፥ ታ አዉዋ ዳዊታ ሳኣን ካተያዳ። ሽን ታን ጉꬃ ናኣ ግድያ ድራዉ፥ አሳ ዋታ ካለꬃነንቶ ታን ኤርከ። 8 ታን ነ ቆማይ ኔን ዶሬዳ አሳ ግዶን፥ ፓይዱ ባይና አሳ ግዶን ደአይ። 9 ሄዋ ድራዉ፥ ታን ነ አሳ አይሳናዉነ ሎኡዋነ ኢታ ሻካደ ኤራናዉ ታዉ ነ ቆማዉ አኬካ ዎዛና እማ። ሄዌ ꬋዮፐ፥ ሀ ነ ዎልቃማ አሳ ኦን ካለꬃናዉ ዳንዳዪ?” ያጌዳ።

10 ሶሎሞነ ሄዋ ኦቼዳ ድራዉ፥ ጾሳይ ናሸቴዳ። 11 ሄዋ ድራዉ፥ ጾሳይ አ ሀዋዳን ያጌዳ፤ “ኔን ነዉ ላይꬃይ አዱቃናዉ፥ ዎይ ዱረ ግዳናዉ፥ ዎይ ነ ሞርከቱ ሀይቃናዉ ኦቼናን አጋደ፥ ሀዋ አሳ ሱረ ፕርዳን አይስያ አꬌዳ ኤራ ኦቼዳ ድራዉ፥ 12 ኔን ኦቼዳዋ ታን ኦꬃና። በአ፥ ኔፐ ካሰ ነ ማል ባይናዋዳን ኔፐ ዶምና ነ ማል ደንደናዋዳን፥ አꬌዳ ኤራተꬃነ አኬካ ዎዛና ታን ነዉ እማና። 13 ቃይ ኔን ኦቻቤናባካ ታን ነዉ እማና፤ ኔን ደኤዳ ላይꬃ ኡባን ካተቱዋ ግዶን ነ ኬሻ ካቲ ደኤናዳን፥ ዱረታነ ቦንቹዋ ታን ነዉ እማና። 14 ኔን ነ አዉ ዳዊተ ሀመቴዳዋዳን ታ ኦግያን ሀመቶፐ፥ ታ ዎጋዉነ ታ አዛዞ አዛዘቶፐ፥ ታን ነ ላይꬃ አዱሳና” ያጌዳ።

15 ሄዋፐ ጉይያን ሶሎሞነ ቤጎቲደ ሄዌ አኩሙዋ ግድያዋ አኬኬዳ። እ የሩሳላመ ስም ቢደ፥ ጾሳ ቃላ ጫቁዋ ታቦታ ስንꬃን ኤቂደ ጹግያ ያርሹዋነ እትፐተꬃ ያርሹዋ ያርሼዳ። ያቲደ ባረ ኦሳንቻቱ ኡባዉ ባላ ከሴዳ።

ሶሎሞነ ኤራ ፕርዳ ፕርዴዳ

16 እት ጋላስ ላኡ ሻርሙጻቱ ካትያ ሶሎሞነኮ ዪደ፥ አ ስንꬃን ኤቄድኖ። 17 ኡንቱቱፐ እትና ሀዋዳን ያጋዱ፤ “ታ ጎዳዉ፥ ታንነ ሀ ምሽራታ እት ጎለን ደኤቶ። ያን እዛ ታናና እትፐ ደእሽን፥ ታን እት ናኣ የላድ። 18 ታ ናአይ የለቴዳ ሄዘንꬆ ጋላስ ሀ ምሽራታካ እት ናኣ የላዱ። ሄ ጎለን ኑ ላኡዋፐ ሀራ አሳይ ኦንነ ባዋ።

19 “እት ጋላስ ቃማ እዛ አ ቦላ ግሴዳ ድራዉ፥ ሀ ምሽራት ናአይ ሀይቄዳ። 20 አ ቃማ ብላሄ ደንዳደ፥ ታን ነ ቆማታ ገምእሻ ደእሽን፥ ታ ናኣ ታ ምይያፐ አካደ አ ባረ ክዉዋን ዎꬃደ፥ ባረ ሀይቄዳ ናኣ ታ ክዉዋን ዎꬃዱ። 21 ጉራን ታን ታ ናኣ ꬋንꬃናዉ ደንዴዳ ዎደ፥ ሀይቂክቼዳ! ሽን ታን ዎንታ ፖኡዋን ትሽ ኡዳደ ጼልያ ዎደ፥ ታን የሌዳ ናኣ ግደና” ያጋዱ።

22 የንኮ ምሽራታ ሀዋዳን ያጋዱ፤ “ቱይት! ደኡዋን ደእያዌ ታ ናኣ፤ ሀይቄዳዌ ነዋ” ያጋዱ።

ሽን ኮይሮ ምሽራታ ዛራደ፥ “ቱይት፥ ሀይቄዳዌ ነ ናኣ፤ ፓጻ ደእያዌ ታ ናኣ” ያጋዱ። ሄዋዳን ጊደ ኡንቱንቱ ካትያ ስንꬃን ፓሉመቴድኖ።

23 ካቲ ሶሎሞነ ሀዋዳን ያጌዳ፤ “ሀ ምሽራታ፥ ‘ፓጻ ደእያ ናአይ ታዋ፤ ሀይቄዳዌ ነዋ’ ያጋዉ፤ የንኮራካ፥ ‘ቱይት! ነ ናአይ ሀይቄዳዋ፤ ታ ናአይ ፓጻ ደእያዋ’ ያጋዉ” ያጌዳ።

24 ካቲ፥ “ታዉ ማሻ አኪደ ዪተ” ያጌዳ፤ ኡንቱንቱ አዉ ማሻ አሄድኖ። 25 ካቲ፥ “ደኡዋን ደእያ ናኣ ላኡ ከሲደ ጳልቂተ፤ እት ባጋ ሀንዉ እምተ፤ እት ባጋ ዬንዉ እምተ” ያጊደ አዛዜዳ።

26 ሀ ፓጻ ደእያ ናአይ ኢዋ ግዴዳ ምሽራታ ባረ ናአዉ ምሸታደ ካትያ፥ “ሀይ ታ ጎዳዉ፥ ፓጻ ደእያ ናኣ እዝዉ እማ! አ ዎꬎፓ!” ያጋዱ።

ሽን የንኮራ፥ “ታዉካ ነዉካ ግዶፖ፤ ላኡ ከሲደ ጳልቀቶ” ያጋዱ።

27 ሄዋፐ ጉይያን ካቲ፥ “ሀ ፓጻ ደእያ ናኣ ሀ ኮይሮ ምሽራትዉ እምተ፤ ናኣ ዎꬎፕተ። ሀና ናኣ ዳዮ!” ያጊደ ፕርዴዳ።

28 እስራኤልያ አሳይ ኡባይ ካቲ ፕርዴዳ ፕርዳ ስሴዳ ዎደ፥ ኡንቱንቱ ካትያ ሎይꬅ ቦንቼድኖ። አያዉ ጎፐ፥ አሳዉ ጽሎተꬃን ፕርዳናዉ አዉ አꬌዳ ኤራተꬃይ ጾሳፐ እመቴዳዋ በኤድኖ።

4

ሶሎሞነ ሱንꬄዳ ኦሳንቻቱዋ

1 ካቲ ሶሎሞነ እስራኤልያ ቢታ ኡባ ቦላ ካተቴዳ። 2 እ ሱንꬄዳ ካፓቱ ሀዋፐ ካሊደ ጻፈቴዳዋንታ። ሳዶቃ ናአይ አዛርያስ ቄሳ፤ 3 ሺሻ* ናናይ ኤልሆሬፍነ አኪይ ዋና ጻፈቱዋ፤ አህሉዳ ናአይ ዮሳፌጸ ሀኔዳባ ጻፍያዋ፤ 4 ዮዳሄ ናአይ ባናይ ኦላ ጋዳዋ፤ ሳዶቅነ አብያታረ ቄሳቱ ዋ፤ 5 ናታና ናአይ አዛርያስ ደርያ ሄምያዋንቱ ካፑዋ፤ ናታና ናአይ ዛቡድ ቄሰነ ካትያ ዱማ ዞርያዋ፤ 6 አህሻር ካትያ ጎልያ ካፑዋ፤ አብዳ ናአይ አዶንራም ጎሻንቻቱዋ ካፑዋ።

7 ቃይ ሶሎሞናዉ እስራኤልያ ቢታን ኡባን ታማነ ላኡ ደረቱዋ ሄምያዋንቱ ደኢኖ፤ ኡንቱንቱ ካትያዉነ ካትያ ሶን ደእያ አሳ ኡባዉ ምያ ካꬃ አህያዋንታ። ኡንቱንቱፐ እቱ እቱ ላይꬃ ግዶን እት እት አግና ካꬃ አሄ። 8 ኡንቱንቱ ሱንꬃይ ሀዋፐ ካሊደ ጻፈቴዳ።

በንሁር ኤፍሬማ ገዝያ ሄምያዋ። 9 በንደቃር ማቃጻ፥ ሻአልቢማ፥ ቤት-ሸመሻነ ኤሎን-ቤትሀናና ካታማቱዋ ሄምያዋ። 10 በንሄሴድ አሩቦታ ቢታ ሄምያዋ፤ ሶኮ ቢታይ ሄፌራ ቢታይ ኡባይካ አዋ። 11 በናብናዳብ ዶራ ግያ ቢታ ኡባ ሄምያዋ፤ እ ሶሎሞና ናቶ ጻፋቶ አኬዳዋ። 12 አህሉዳ ናአይ ባኣና ታእናካነ ማግዶ ግያ ካታማቱዋ፥ እዝራኤልያፐ ጋርሳን ጻርታና ማታን ደእያ ቤትሻና ቢታ ኡባ፥ ቤትሻናፐ ቢደ አቤል-ማሆላና አꬊደ፥ ዮቅማኣማ ሄፍንꬃ ጋካናዉ ደእያ ካታማቱዋ ሄምያዋ። 13 በንገቤር ጋላኣደን ራሞታ ግያ ካታማ፥ ጋላኣደን ምናሰ ናኣ ያኢራ ካታማቱዋነ፥ ዩሹዋን ግምቤነ ግምቢያ ፐንገቱዋን ናሃስያ ብራታ ሽካላቱ ደእያ ኡሱፑን ታሙ ዎልቃማ ካታማቱዋና ደእያ፥ አርጎባ ግያ ቢታ ሄምያዋ አርጎብ ባሳነን ደኤ። 14 እዶ ናአይ አህናዳብ ማህናይማ ግያ ቢታ ሄምያዋ። 15 አህማኣጽ ንፍታሌማ ቢታ ሄምያዋ፤ እ ሶሎሞና ናቶ ባሰማቶ አኬዳ። 16 ሁሻያ ናአይ ባኣን አሴራ ጋድያነ ባኣሎታ ካታማ ሄምያዋ። 17 ፓሩሀ ናአይ ዮሳፌጸ ይሳኮራ ቢታ ሄምያዋ። 18 ኤልያ ናአይ ሽምእ ቢንያማ ቢታ ሄምያዋ። 19 ኡራ ናአይ ገቤር ጋላኣደ ቢታን አሞራዋናቱዋ ካቲ ስሆንነ ባሳነ ካቲ ኦግ ካተቴዳ ቢታቱዋ ሄምያዋ፤ ሄ ቢታቱዋ ሄምያዌ አ ጻላላ።

ዱረተꬃይ ኩሜዳ ሶሎሞነ ካዉተꬃ

20 ይሁዳ አሳይነ እስራኤልያ አሳይ አባ ዶና ሻፍያዳን ጮራቴድኖ፤ ኡንቱንቱ ሚድነ ኡሺደ ናሸቲደ ደኢኖ። 21 ሶሎሞነ ኤፍራጺሳ ሻፋፐ ዶሚደ ፕልስጼማ ጋድያ ጋካናዉ፥ ሄዋፐካ ግብጼ ዛዋ ጋካናዉ ደእያ ካዉተꬃቱዋ ኡባ ሞዴዳ። ሄ ቢታ አሳቱ አዉ ጊራ ጊሬድኖ፤ ኡንቱንቱ አ ደኡዋ ላይꬃ ኡባን አዉ ሞደቴድኖ። *

22 ሶሎሞናዉ ሀቼ ሀቼ ቁማዉ እሻታሙ ኮንታለ ሙሩታ ꬊልያ፥ ጼቱ ኮንታለ ꬊልያ፥ 23 ꬊክና ሞꬌዳ ታሙ ቦራቱዋ፥ የዳን ሜዳ ላታሙ ቦራቱዋነ ጼቱ ዶርሳቱዋ፥ ኡንቱንቱ ቦላካ ጋራቱዋ፥ ገንኤቱዋነ ኦርዶ ኩቶቱዋ ኮሼ።

24 ሶሎሞነ ኤፍራጺሳ ሻፋፐ አዋይ ዉልያ ባጋና ደእያ ካዉተꬃቱዋ ኡባ ትፍሳሀ ካታማፐ ዶሚደ ጋዛ ካታማ ጋካናዉ ሞዴዳ፤ ባረ ዩሹዋን ደእያ ቢታ ኡባናካ ሳሮ ደኤዳ። 25 አ ደኡዋ ላይꬃ ኡባን ይሁዳ አሳይነ እስራኤልያ አሳይ ዳናፐ ቢደ በርሳበሀ ጋካናዉ፥ ኡባይ ባረ ዎይንያ ቱራ ኩዋንነ ባረ ባላስያ ኩዋን ሳሮ ደኤዳ።

26 ሶሎሞናዉ ኦላ ፓራ ጋረቱዋ ጎችያ ኦይታሙ ሻአ ጋጻታ ፓራቱነ ታማነ ላኡ ሻአ ፓራ አሳቱ ደኢኖ። * 27 ሄ ደርያ ሄምያዋንቱ ባረንቱ አግናን አግናን ካቲ ሶሎሞንነ አ ማዳን ማናዉ ዬዳ አሳይ ኡባይ ምያባ ሺሼድኖ። ኡንቱንቱ ሄዋፐ አያነ ፓጭስበይክኖ። 28 ኡንቱንቱ ቃይ ጋርያ ፓራቱነ የንኮ ፓራቱ ማናዉ ባንጋነ ዳላ ባረንታ ጋኬዳዋ ጋኬዳዋ አሂደ አ ዎꬅያ ሳኣን ዎꬄድኖ።

29 ጾሳይ ሶሎሞናዉ አꬌዳ ኤራ፥ አኬካነ ዛዋይ ባይና አኮ ቆፋ እሜዳ። 30 ሶሎሞና አꬌዳ ኤራተꬃይ አዋይ ዶልያ ባጋና ደእያ አሳ ኡባ አꬌዳ ኤራተꬃፐነ ግብጼቱዋ አꬌዳ ኤራተꬃ ኡባፐ አꬌዳ። 31 እ አሳ ኡባፐ አꬌዳ ኤራንቻ፤ ቃይ እ ኤዝራህያ ኤታናፐካ፥ ማሆላ ናናቱዋ ሄማናፐ፥ ካልኮላፐነ ዳርዳአፐካ አꬌዳ ኤራንቻ። አ ዎሪ ዩሹዋን ደእያ ካዉተꬃቱዋ ኡባ ጋኬዳ። * 32 እ ሄዙ ሻአ ሌምሳቱዋ ሃሳዬዳ፤ ቃይ አ የꬃቱ እት ሻአነ እቼሻ። * 33 ሶሎሞነ ሊባኖሳ ዝጋፐ ዶሚደ፥ ጎልያ ግምቢያ ቦላ ሞክያ ሂሶጵያ ግያ ምꬃ ጋካናዉ፥ ምꬃባ ኦዴዳ፤ ሄዋዳንካ ቃይ መሄቱዋባ፥ ዶአቱዋባ፥ ካፎቱዋባ፥ ሳኣና ጎሸትያ መታቱዋባነ ሞለቱዋባ ታማርሴዳ። 34 አ አꬌዳ ኤራ ስሴዳ ሳኣን ደእያ ካተቱ ኡባይ ኪትና፥ ካዉተꬃ ኡባፐ አሳይ ሶሎሞና አꬌዳ ኤራ ስሳናዉ ዬዳ።

5

ጌሻ ጎልያ ኦሱዋ

(5:1—8:66)

1 ጺሮሳ ካቲ ኪራም ዳዊታና ኡባ ገደ ሲቀቲደ ጋምኤዳ ድራዉ፥ ሶሎሞነ ባረ አዉዋ ዳዊታ ኮታን ካተታናዉ ኦከቴዳዋ ስሲደ፥ ባረ ኦሳንቻቱዋ ሶሎሞነኮ ኪቴዳ። 2 ሶሎሞነካ ኪራማዉ ዛሪደ ሀዋዳን ያጊደ ኪቴዳ፤ 3 “መꬍና ጎዳይ አ ሞርከቱዋ አ ገድያፐ ጋርሳና ሞድሳና ጋካናዉ፥ ታ አዉዋ ዳዊታ ቦላ ኡባ ሳና ደንዴዳ ኦላ ጋሱዋን፥ መꬍና ጎዳ ባረ ጾሳ ሱንꬃዉ ጌሻ ጎልያ እ ኬጽቤናዋ ኔን ኤራሳ። 4 ሽን ሀእ መꬍና ጎዳይ ታ ጾሳይ ታዉ ኡባ ሳና ሸምፑዋ እሜዳ፤ ታዉ አያ ሞርኪካ ዎይ ኢታባይካ ባዋ። 5 መꬍና ጎዳይ ታ አዉዋ ዳዊታዉ፥ ‘ታን ነ ኮታን፥ ነ ካዉተꬃ አራታን ካተይያ ነ ናአይ ታ ሱንꬃዉ ጌሻ ጎልያ ኬጻና’ ጌዳዋዳንካ፥ ታን መꬍና ጎዳ ታ ጾሳ ሱንꬃዉ ጌሻ ጎልያ ኬጻናዉ ቆፓዲ። * 6 ሄዋ ድራዉ፥ ሊባኖሳፐ ዝጋ ታዉ ቃንጽያ አሳቱዋ አዛዛ፤ ታ አሳቱ ነ አሳቱዋና ኦꬃናዋንታ። ያቶፐ ነ አሳቶ ኔን ጭጋ ጌዳ ድርጉዋ አያ ግዶፐነ፥ ታን ጭጋና። ሲዶና አሳቱዋዳን ምꬃ ቃንጹዋ ሂላ ኑ አሳይ ኤረናዋ ኔን ኤራሳ” ያጌዳ።

7 ኪራም ሶሎሞና ኪታ ስሲደ ሎይꬅ ናሸቲደ፥ “ሀ ዎልቃማ ካዉተꬃ ሞዳና ማላ፥ ዳዊታዉ ሀ አꬌዳ ኤራንቻ ናኣ እሜዳ መꬍና ጎዳይ ጋላተቶ” ያጌዳ።

8 ሄዋፐ ጉይያን ኪራም ሶሎሞናዉ ሀዋዳን ያጊደ ኪቴዳ፤ “ኔን ታዉ ኪቴዳ ኪታይ ታና ጋኬዳ። ኔን ኮዬዳዋ ኡባ ታን ኦꬃና፤ ዝጋ ሙደꬃነ ጽድያ ሙደꬃ ታን ነዉ ሺሻና። 9 ታ አሳቱ ነ ሙደꬃ ሊባኖሳፐ ዱገ አባዉ ኬዛናዋንታ። ታን ቃሽሳደ፥ አባ ቦላና ቶከቲደ ኔን ማላቶ ሳኣ ጋካናዳን ኦꬃና፤ ታን ያን ብልሳደ ያፐ አፍሳና። ሄዋፐ ጉይያን ኔን ነ ባጋና ታ ካትያ ጎለን ደእያ አሳዉ ምያባ ኪትያዋን ታ ኮይያዋ ፖላናሳ” ያጌዳ።

10 ሄዋዳን ኦꬂደ ኪራም ሶሎሞነ ኮዮዋ ኬሻ ዝጋ ሙደꬃነ ጽድያ ሙደꬃ ኡባ እሜዳ። 11 ሶሎሞነካ ካትያ ጎለን ደእያ አሳይ ማናዉ ላታሙ ሻአ ኮንታለ ዛርጋነ ኦይዱ ጼቱ ሻአ ሊትሮ ጌሻ ዎጋራ ዛይትያ ላይꬃን ላይꬃን ፓጨናን ኪራማዉ እሜዳ። 12 መꬍና ጎዳይ ሶሎሞናዉ እማና ጌዳዋዳን፥ አዉ አꬌዳ ኤራ እሜዳ። ኪራመነ ሶሎሞነ ባረንቱ ግዶን ሳሮ ደኤድኖ፤ ኡንቱንቱ ላኡ ባረንቱ ግዶን ቃላ ጫቁዋ ጫቀቴድኖ።

13 ካቲ ሶሎሞነ እስራኤልያ ኡባፐ ሀታሙ ሻአ ጎሻንቻቱዋ ዶሪደ ከሴዳ። 14 አዶንራማ ግያ ብታንያ ኡንቱንቱ ቦላ ካፑዋ ኦꬂደ ሱንꬄዳ። ጋባራቱዋካ ታሙ ሻኣ ታሙ ሻኣ ሻክ፥ ሄዙ ጭታ ከሴዳ፤ እት እት ጭታይ ታራን ታራን ቢደ፥ እት አግና ሊባኖሳን ኦꬃናዳንነ ላኡ አግና ባረንቱ ሶን ደአናዳን ቆፔዳ። * 15 ሶሎሞናዉ ቶኩዋ ቶክያ ላፑን ታሙ ሻአ አሳቱነ ሹቻ ቆእያ ሆስፑን ታሙ ሻአ አሳቱ ገዝያን ደኢኖ። 16 ሀዋንቱ ካፑዋ ግዲደ አሳ ኪታ ኦስስያ ሄዙ ሻአነ ሄዙ ጼቱ አሳቱዋ ጊግሴዳ። 17 ኦሳንቻቱ ካቲ ሶሎሞነ አዛዝና፥ ጌሻ ጎልያዉ ባሶ ግዳና ማላ ዎጋ ሙሩታ ሹቻቱዋ ቆኢደ ማሴድኖ። 18 ሶሎሞና አሳቱነ ኪራማ አሳቱ ኩሽያ ሂላ ኤርያዋንቱ፥ ጌባላ አሳቱዋናካ ግዲደ፥ ጌሻ ጎልያ ኬጻናዉ ምꬃ ቃንጺደነ ሹቻ ቆኢደ ጊግሴድኖ።

6

ሶሎሞነ ጌሻ ጎልያ ኬጼዳ

1 እስራኤልያ አሳይ ግብጼ ጋድያፐ ከሴዳ ኦይዱ ጼታነ ሆስፑን ታማንꬃ ላይꬃን፥ ሶሎሞነ እስራኤልያ ቦላ ካዉቴዳ ኦይደንꬆ ላይꬃን፥ ዚፋ ግያ ላኤንꬆ አግናን፥ ሶሎሞነ መꬍና ጎዳ ጌሻ ጎልያ ኬጻናዉ ዶሜዳ። 2 ሶሎሞነ መꬍና ጎዳዉ ኬጼዳ ጌሻ ጎሊ ጌሳይ ኡሱፑን ታሙ ዋꬋ አዱሳ፤ ጎምፓይ ላታሙ ዋꬋ አካ፤ ጌሳይ ሀታሙ ዋꬋ ꬎቃ። 3 ጌሻ ጎልያ ገልያ ሳኣን ደእያ ባራንዳይ ቦከት ገሌዳ ኦላይ ጌሻ ጎልያ ጎምፓ ኬሻ ላታሙ ዋꬋ፤ ጎልያ ጎምፓይ ጌሻ ጎልያ ገልያ ሳኣ ጋካናዉ ታሙ ዋꬋ። 4 ጌሻ ጎልያዉ ሶ ባጋና አኪደ፥ ካረ ባጋና ጹሜዳ ማስኮተቱ ደኢኖ። 5-6 ሄ ጎልያ ዩሹዋን ሀራ ክፍለቱዋ ኬጼዳ፤ ሄ ሻካቱ ሄዙ ፖቀቱ ደእያዋንታ፤ ሜጋ የግያ ምꬃይ ጌሻ ሳኣ ግዶ ገለና ማላ፥ ኮይሮ ጎዳና ኦይሰꬂደ ሹቻ ዎꬂደ፥ ግምቢያዉ ህርክ ዉርሰꬃ ኦርድሴዳ። ሄዋ ጋሱዋን ጋርሳ ኮይሮ ፖቂ እቼሹ ዋꬋ አካ፤ ላኤንꬆ ፖቂ ኡሱፑን ዋꬋ አካ፤ ሄዘንꬆ ፖቂ ላፑን ዋꬋ አካ።

7 ጌሻ ጎሊ ህን ቆኢያሳን ማሰቴዳ ሹቻ ጻላላን ግምበቴዳ፤ ያትና፥ ጌሻ ጎሊ ግምበቴዳ ዎደ፥ ድጅኑዋ፥ ካልታ፥ ዎይ ሀራ አይ ብራታ ኮሻይነ ጌሻ ጎልያን ስሰትቤና።

8 ኡባፐ ጋርሳና ደእያ ፖቅያ ገልያ ፐንጊ ጌሻ ጎልያፐ ገድሳ ባጋና ደኤ፤ ሄ ሳፐ ላኤንꬆ ፖቅያዉነ ሄዘንꬆ ፖቅያዉ ባናዉ የꬍ ከስያ ደꬃቱ ደኢኖ። 9 ሄዋዳን ኦꬂደ፥ ሶሎሞነ ጎልያ ኬጺደ ፖሌዳ፤ ያቲደ ዝጋ ጻዉላነ ማሰꬃ ቦላና ካሜዳ። 10 ቃይ ጌሻ ጎልያ ዩሹዋን ፖቀቱዋ ኬጺደ ፖሌዳ፤ ኡንቱንቱ ꬎቃተꬃይ እቱዋዌ እቱዋዌ እቼሹ ዋꬋ ግዲደ፥ ጎዳና ዝጋ ጻዉላን ኦይቀቴድኖ።

11 መꬍና ጎዳ ቃላይ ሶሎሞነኮ ዬዳ፤ ሶሎሞና፥ 12 “ሀ ኔን ኬጽያ ጌሻ ጎልያ ግዶፐ፥ ኔን ታ አዋዩዋ ካሎፐ፥ ታ ዎጋ ኦꬆፐ፥ ታ አዛዙዋ ኡባ ናጎፐነ አዛዘቶፐ፥ ታን ነ አዉዋ ዳዊታዉ እሜዳ ህዶታ ነ ባጋና ፖላና። 13 ያታደ ታን እስራኤልያ አሳ ግዶን ደአና፤ ታን ታ አሳ እስራኤልያ አግከ” ያጌዳ።

ጌሻ ጎልያዉ ሶ ግዶ ኦሱዋ

(2 ኦዱዋ 3:8-14)

14 ሶሎሞነ ጌሻ ጎልያ ኬጺደ ፖሌዳ። 15 ጌሻ ጎልያዉ ሶ ባጋ ጎዳ፥ ዉይግያፐ ቢደ ካራ ጋካናዉ ዝጋ ጻዉላ ልቅ ካሜዳ፤ ቃይ ዉይግያንካ ጽድያ ጻዉላ ሂጼዳ። 16 ጌሻ ጎልያ ግዶን ኡባፐ አꬍያ ጌሻ ሳኣ ግያ ቆልኡዋ መꬋናዉ፥ ጉየ ባጋና ላታሙ ዋꬋ ግድያ ሳኣ ሻኬዳ፤ ዉይግያፐ ካራ ጋካናዉ ዝጋ ጻዉላ ጎዳ ኤሴዳ። * 17 ሄ ቆልኡዋፐ ስንꬃ ባጋና ደእያ ዉይግያ ጌሳይ ኦይታሙ ዋꬋ አዱሳ። 18 ጌሻ ጎልያዉ ሶ ባጋይ ማሴዳ ጎስያነ ጪሼዳ ጪሻ ምስልያ መꬌዳ ዝጋ ጻዉላን ልቅ ካመቴዳ፤ ኡባባይካ ዝጋ፤ አይ ሹችነ ቤተና።

19 ሶሎሞነ መꬍና ጎዳ ቃላ ጫቁዋ ታቦታ ዎꬃናዉ ጌሻ ጎልያ ግዶን ኡባፐ አꬍያ ጌሻ ሳኣ ጊግሴዳ። 20 ኡባፐ አꬍያ ጌሻ ሳአይ ላታሙ ዋꬋ አዱሳ፥ ላታሙ ዋꬋ አኮነ ላታሙ ዋꬋ ꬎቃ። ሶሎሞነ ሄ ቆልኦ ሶ ባጋ ዋላካይ ባይና ዎርቃን ሼሼዳ። ቃይ ያርሽያ ሳአይካ ዝጋ ጻዉላን ካመቴዳ። 21 ሶሎሞነ ጌሻ ጎልያ ግዱዋ ዋላካይ ባይና ዎርቃን ሼሼዳ፤ ዎርቃ ሼሼዳ ቆልኡዋ ገልያ ፐንግያዉ ቦላ ጉባንያ ያነ ሃነ ጋክያ ዎርቃ ሳንሳላታ አሌቂሴዳ። 22 ያቲደ ጎልያ ግዶ ኡባ ዎርቃን ሼሼዳ፤ ቃይ ኡባፐ አꬍያ ጌሻ ሳኣ ስንꬃን ደእያ ያርሽያ ሳኣ ዎርቃን ሼሼዳ። *

23 ኡባፐ አꬍያ ጌሻ ሳኣን ዎꬃናዉ እቱ እቱ ታሙ ዋꬋ አዱቂያ ዎጋራፐ ላኡ ክሩበቱዋ ምስለቱዋ ማሲደ ጊግሴዳ። * 24 ኮይሮ ክሩብያ ቀፊ እቱ እቼሹ ዋꬋ፤ ላኤንꬁ ቃይ እቼሹ ዋꬋ፤ ኮይሮ ቀፍያ ጼራፐ ቢደ ላኤንꬆ ቀፍያ ጼራ ጋካናዉ ታሙ ዋꬋ። 25 ላኤንꬆ ክሩቢካ ታሙ ዋꬋ፤ ላኡ ክሩበቱዋ መꬋይነ ማላይ እት ማላ። 26 እት ክሩብያ ጌሳይ ታሙ ዋꬋ፤ ላኤንꬁካ ሄዋ ኬሻ። 27 ሶሎሞነ ጌሻ ጎልያን ደእያ ኡባፐ አꬍያ ጌሻ ሳኣን ክሩበላ ዎꬄዳ። ኡንቱንቱ ቀፊ ምጨት ኡቴዳ፤ እት ክሩብያ ቀፊ እት ባጋ ጎዳ ቦችያ ዎደ፥ ህንኮ ክሩብያ ቀፊ ቃይ ህንኮ ባጋ ጎዳ ቦቼ፤ ኡንቱንቱ ላኡዋ ቀፈቱካ ሶ ግዶን እቱ እቱዋ ቦቺኖ። 28 ሶሎሞነ ክሩበቱዋካ ዎርቃን ሼሼዳ።

29 ቆልኡዋነ ዉይግያ ጎዳ ኡባ ክሩበላ፥ ዛምባነ ጪሼዳ ጪሻ ምስልያ ማሴዳዋን አሌቂሴ። 30 ጌሻ ጎልያዉ ሶ ግዶ ክፍልያ ዉይግያካ ካረ ባጋ ክፍልያ ዉይግያካ ዎርቃን ሼሼዳ።

31 ኡባፐ አꬍያ ጌሻ ሳኣ ገልያ ፐንግያዉ ዎጋራ ምꬃፐ ሳንቃቱዋ ከሴዳ። ቆስለꬃቱ እቼሹ ባጋና ዞዚ ደእያዋንታ። 32 ዎጋራ ምꬃፐ ኦሰቴዳ ላኡ ሳንቃቱ ቦላን ክሩቤላ፥ ዛምባነ ጪሼዳ ጪሻ ምስልያ ማሲደ፥ ሳንቃቱዋ፥ ክሩበቱዋነ ዛምባ ዎርቃን ሼሼዳ። 33 ሄዋዳንካ፥ ጌሻ ጎልያ ዉይግያ ገልያ ፐንግያዉ ዎጋራፐ ከሴዳ ኦይዱ ዞዝያና ደእያ ቆስለꬃ ኤሴዳ። 34 እ ቃይ ሄ ፐንግያዉ እት እት ሳንቃይ ግዱዋን ዳኮቲደ ዶየትያ ላኡ ሳንቃቱዋ ከሴዳ። 35 ክሩበቱዋ፥ ዛምባነ ጪሼዳ ጪሻ ምስለቱዋ ኡንቱንቱ ቦላ ማሴዳ፤ ሄ ማሰቴዳዋንቱ ቦላ ዎርቃ እት ማላ ኦꬂደ ሼሼዳ።

36 ሶ ባጋና ደእያ ጉታራ ግምቤዳ፤ ሄ ግምቢ ማሰቴዳ ሹቻ ሄዛቱዋ፥ እቱዋ እቱዋ ቦላ ዎꬂደ፥ እት ዝጋ ማሰꬃ ኡንቱንቱ ቦላ ዎꬂደ ግምቤዳዋ።

37 መꬍና ጎዳ ጌሻ ጎልያ ባሱ ሶሎሞነ ካዉቴዳ ኦይደንꬃ ላይꬃን፥ ዚፋ ግያ ላኤንꬆ አግናን ባሰቴዳ። 38 ሶሎሞነ ካዉቴዳ ታማነ እተንꬅያ ላይꬃን፥ ቡላ ግያ ሆስፑንꬃ አግናን ጌሻ ጎሊ ሀልቼዳዋዳን ኡባና ኬጸቲደ ፖለቴዳ። ሶሎሞነ ጌሻ ጎልያ ላፑን ላይꬃን ኬጺደ ዉርሴዳ።

7

ሶሎሞነ ባረዉ ካዉተꬃ ጎልያ ኬጼዳ

1 ሶሎሞነ ባረ ጎልያ ታማነ ሄዙ ላይꬃን ኬጺደ ዉርሴዳ። 2 ሊባኖሳ ዎራ ጎልያ ጌተትያ ጎልያ ሶሎሞነ ኬጼዳ፤ ሄ ጎልያ አዱሳተꬃይ ጼቱ ዋꬋ፤ ጎምፓይ እሻታሙ ዋꬋ፤ ጌሳይ ሀታሙ ዋꬋ። ዝጋ ቱቀቱ ኦይዱ ማራን ኤቄድኖ፤ ቃይ ማሰቴዳ ዝጋ ሙደꬃቱ ኡንቱንቱ ቦላ ዎꬌድኖ፤ 3 ሙደꬃቱ ሄዙ ማራን፥ እት እት ማራን ታማነ እቼሹ ሙደꬃቱ ደኢኖ፤ ኡንቱንቱ ኡባና ኦይታማነ እቼሻ። 4 ሄ ጎልያዉ ማስኮተቱ ሄዙ ማራን ደኢኖ፤ ኡንቱንቱ እቱ እቶ ስንꬃ ባጋን ደኢኖ። 5 ፐንገቱነ ማስኮተቱ ኦይዱ ዞዝያና ደኢኖ፤ ማስኮተቱ ሄዙ ማራን ግዲደ፥ እቱ እቶ ስንꬃ ባጋን ደኢኖ።

6 ሶሎሞነ ቱቀቱ ጎልያ ጌተትያ ጎልያካ ኬጼዳ፤ ሄ ጎልያ ኣዱሳተꬃይ እሻታሙ ዋꬋ፤ ጎምፓይ ሀታሙ ዋꬋ። ሄ ጎልያ ስንꬃን ዳሮ ቱቅያን ዘምፔዳነ ቦላና ካራን ካመቴዳ ባራንዳይ ደኤ። 7 ቃይ እ ፕርዳዉ ካዉተꬃ አራታይ ደእያ ፕርዳ ጎልያካ ኬጼዳ፤ ሄ ኬꬃይ ዉይግያፐ ቢደ ካራ ጋካናዉ ዝጋን ካመት ኡቴዳ። 8 ፕርዳ ጎልያፐ ጉየን ደእያ ሀራ ዳባባን ባረዉ ደአናዉ ካትያ ጎልያ የንኮ ጎለቱዋዳን ኦꬂደ ኬጼዳ፤ ባረ ማቻትዉ፥ ግብጼ ካትያ ናትዉካ ሄ ጎልያ ማላ ጎልያ ኬጼዳ። *

9 ሀ ጎለቱ ኡባይ፥ ካረፐ ዶሚደ ቢደ ድርሳፐ ሶና ደእያ ዎልቃማ ጉታራ ጋካናዉ፥ ባሱዋፐ ዶሚደ ካራ ጋካናዉ፥ ልኪደ ማሴዳነ ሶናነ ካረና ሶፊደ ጊግሴዳ አልኦ ሹቻፐ ኦሰቴድኖ። 10 ግምቢ ሂጸቴዳዌ ታሙ ዋꬋ ዎይ ሆስፑን ዋꬋ ግድያ ሎአ ማሰቴዳ ዎልቃማ ሹቻና። 11 ሄዋፐ ቦላ ባጋና ልከቲደ ማሰቴዳ አልኦ ሹቻይነ ዝጋ ሙደꬃይ ደኤ። 12 ዎልቃማ ዳባባ ዩሹዋን ደእያ ግምቢ መꬍና ጎዳ ጌሻ ጎልያዳንነ ባራንዳዳን ማሰቴዳ ሹቻ ሄዛቱዋ፥ እቱዋ እቱዋ ቦላ ዎꬂደ፥ እት ዝጋ ማሰꬃ ኡንቱንቱ ቦላ ዎꬂደ ግምቤዳዋ።

ሁራማ ኦሱዋ

13 ካቲ ሶሎሞነ ኪቲደ፥ ሁራማ ግያ ብታንያ ቂሮሳ ካታማፐ አሂሴዳ። 14 ሁራማ አታ አምኤ፤ አ ንፍታሌማ ዛረ አሳ። አ አዉ ቂሮሳ አሳ። ሁራም ናሃስያ ግያ ብራታ መꬍያ ሂላይ ደእያ አሳ፤ እ ናሃስያፐ ቆጺደ ከስያዋን ኡባን ሎይꬅ ሎሄዳ አሳ፤ ሶሎሞነኮ እ ዪደ፥ አ ኦሱዋ ኡባ ኦꬄዳ።

ላኡ ናሃስያ ቱሳቱዋ

(2 ኦዱዋ 3:15-17)

15 ሁራም እቱዋ እቱዋ ጌሳይ ታማነ ሆስፑን ዋꬋ አዱቂደ፥ ዩሹ ታማነ ላኡ ዋꬋ አኬዳ ላኡ ቱሳቱዋ ናሃስያ ሲልሲደ ትጊደ ከሴዳ። ቱሳቶ ግዱ ኮፋ። 16 ሄዋዳንካ፥ ቱሳቱዋ ሁጲያን ዎꬃናዉ ላኡ ጉምቦቱዋ ናሃስያፐ ሲልሲደ፥ መꬌዳ፤ እት እት ጉምቡ እቼሹ ዋꬋ አዱቄ። 17-18 ቱሳ ሁጲያን ደእያ እት እት ጉምቦቱዋ ግትያዳን ኦꬄዳ ላፑን ሳንሳላታ ቃጽቃሎቱዋንነ ላኡ ማራና ሮማነ ግያ ቴራ ምስለቱዋን አሌቂስ ዎꬄዳ። 19 ባራንዳን ኤቄዳ ቱሳቱዋ ቦላ ደእያ ጉምቦቱ ጪሻ ማላን መቴድኖ፤ ኡንቱንቱ ጌሳይ ኦይዱ ዋꬋ። 20 ላኡ ቱቀቱ ሁጲያን ደእያ ጉምቦቱዋን ሙሉሙቀቱ ኡቴዳ ሳፐ ቦላ ባጋና፥ ሳንሳላታ ቃጽቃሉዋፐ ካሊደ፥ ላኡ ጼቱ ሮማነ ቴራ ምስለቱ ላኡ ማራን ዩይ አꬊደ ደኢኖ። 21 ሁራም ሄ ላኡ ቱሳቱዋ ጌሻ ጎልያ ባራንዳ ማታን ኤሴዳ። ኡሸቻ ባጋና ኤቄዳ ቱሳ ያኪና ሱንꬄዳ፤ ሀድርሳ ባጋና ኤቄዳ ቱሳ ቃይ ቦኤዛ ሱንꬄዳ። 22 ቱሳቱ ሁጲያን ደእያ ጉምቦቱ ጪሻ ማላቲደ መቴድኖ። ሄዋዳን ሀኒደ ቱሳቱዋ ኪታይ ፖለቴዳ።

ናሃስያፐ መꬌዳ ዎንግርያ

(2 ኦዱዋ 4:2-5)

23 ሁራም አባ ሳኒያ ግያ እት ሎይꬅ ዎልቃማ ዎንግርያ ናሃስያ ብራታፐ ሲልሲደ ትግ መꬌዳ። ሄ አባ ዎንግርያ ዶናይ ሀ ጋጻፐ ያ ጋጻ ጋካናዉ ታሙ ዋꬋ፤ ጌሳይ እቼሹ ዋꬋ፤ ዩሹ ቃይ ሀታሙ ዋꬋ። 24 አባ ዎንግርያ ዶናን ካረ ባጋና ዝቂ ጊደ፥ አናና ኦይቀቲደ መቴዳ ጎሰቱዋ ምስለቱ ደኢኖ፤ ሄ ጎሰቱዋ ምስለቱ ላኡ ማራን፥ እት እት ዋꬋን ታሙ ታሙ ዩይ አꬊደ ሹሸቴድኖ።

25 ሄ አባ ሳኒ ናሃስያ ብራታፐ መቴዳ ታማነ ላኡ ቦራቱዋ ምስለቱ ዞክያን ኡቴዳ። ቦራቱዋ ምስለቱዋፐ ሄዛቱ ሁጲሳ ባጋ፥ ሄዛቱ አዋይ ዉልያ ባጋ፥ ሄዛቱ ገድሳ ባጋ፥ ሄዛቱ ቃይ አዋይ ዶልያ ባጋ ስሚደ ጼልያዋ ማላቲኖ። አባ ሳኒ ኡንቱንቱ ቦላ ኡቴዳ፤ ኡንቱንቶ ጉየ ባጋይ ግዱዋኮ ስም ኡቴዳ። 26 አባ ሳኒ እት ታካ ኬሻ ኦርዱዋ፤ አ ዶናይ ዋንጫ ዶና ማላ፤ ቃይ ጪሻይ ጪሼዳዋካ ማላቴ። ሄ አባ ሳኒ ኦይታሙ ሻአ ሊትሮ ግድያ ሃꬃ ኦይቂያዋ።

ናሃስያ ጋረቱዋ

27 ሁራም ቃይ ታሙ ጋረቱዋ ናሃስያ ብራታፐ መꬌዳ። ሄ ጋረቱ እቱ እቱ ኦይዱ ዋꬋ አዱሳ፤ ኦይዱ ዋꬋ አኮነ ሄዙ ዋꬋ ꬎቃ። 28 ሄ ጋረቱ ሀዋዳን ኦሰቴድኖ፤ ፑደ ኤቄዳ ኦይዱ ብራታቱዋ ቦላ ፕድ ጊደ ሎቻ ናሃስያ ብራታቱ ኦይቀት ኡቴድኖ። 29 ሄ ብራታቱዋ ቦላ ጋሞቱዋ፥ ቦራቱዋነ ክሩበላ ማላትሲደ መꬌዳ ምስለቱ ደኢኖ፤ ጋሞቱዋነ ቦራቱዋ ምስለቱዋፐ ሁጲሳናነ ህርክ ባጋና ደእያ ብራታቱዋ ቦላ ቃይ ቆጺደ መꬌዳ ጪሻ ኤንጩርሳ ምስለቱ ደኢኖ። 30 እት እት ጋርያዉ ናሃስያፐ ኦꬄዳ ኦይዱ ይንግርያዋንቱነ ይንግርያዋንታ ጋꬅ ዋጽያ ናሃስያ ካሶቱ ደኢኖ። ሄዋዳንካ፥ ኦይዱ ዞዘቱን ከርያ ዘምፕስያባቱ ደኢኖ። ሄ ዘምፕስያባቱ ጪሻ ኤንጩርሳ ማላትያ ምስለቱዋን አሌቀት ኡቴድኖ። 31 ጋርያ ዘምፕስያባቱ ሁጲያን ይንግርያዋንቱ ኡቴዳ ሻሺ ደኤ፤ ሄ ሻሺ ጋርያ ጼራፐ ፑደ እት ዋꬋ ግድያዋ ꬎቁ ጊደ፥ ዱገ ባጋ ዋꬋ ግድያዋ ዝቂ ጊደ መቴ። ሄ ሻሽያዉ ዶናይ ዩይ አꬊደ ምስልያን አሌቀት ኡቴዳ። 32 ይንግርያዋንቱ ጌሳይ እት ዋꬋነ ባጋ፤ ይንግርያዋንቱ ሎቻ ናሃስያ ብራታቶ ጋርሳ ባጋና ደኢኖ። እርዝዞቱ ኦይቀት ኡቴዳ ካሶቱ ጋርያና ኦይቀት ኡቴድኖ። 33 ይንግርያዋንቱ ኦላ ፓራ ጋርያ ይንግርያዋንቱዳን መቴድኖ፤ ይንግርያዋንታ ጋꬂደ ኦይቂያ ካሶቱ፥ ቻርከቱነ ቅንቂረተቱ ኡባይካ ናሃስያፐ ትገቲደ ኦሰቴድኖ። 34 ሄ ጋረቱዋ ኡባ ዞዘቶካ ኡንቱንቱ ህርክ ባጋና ህርክባጋና ኡንቱንቱና እቱዋ ግድ ኦይቀቲደ፥ ናሃስያፐ መቴዳ ዘምፖቱ ደኢኖ። 35 እት እት ጋርያ ሁጲያ ዩሹዋን እት ዋꬋዉ ባጋ አዱቂያ ሻሺ ደኤ፤ ዘምፖቱነ ሎቻ ናሃሰቱ ጋርያና ኦይቀቲደ፥ እቱዋ ግዲደ ኦሰቴድኖ። 36 ሀ ዘምፖቱዋፐነ ሎቻ ናሃሰቱዋፐ ግዱዋን ደእያ ካሎ ሳአቱ ኡባይ ክሩበቱዋ፥ ጋሞቱዋነ ዛምባቱዋ ምስለቱዋን አሌቀት ኡቴድኖ፤ ቃይ ኡንቱንቱ ዩሹ ጪሻ ኤንጩርሳ ምስልያን አሌቀት ኡቴዳ። 37 ስም ታሙ ጋረቱካ ሀዋዳን ኦሰቴድኖ፤ ሲልሲደ ኡንቱንቱ ትጌዳ ሚሻይ እቱዋ ግድያ ድራዉ፥ ኡንቱንቱ ጌሳይካ ኡንቱንቱ ያራይካ እት ማላ።

38 ሁራም ሜጨትያ ታሙ ከረቱዋ ናሃስያፐ መꬌዳ፤ እት እት ከርያ ጎምፓይ ኦይዱ ዋꬋ አኮ ግዲደ፥ ሆስፑን ጼቱ ሊትሮ ሃꬃ ኦይቄ፤ ታሙ ጋረቶ ሁጲያን ሁጲያን እት እት ሜጨትያ ከሪ ደኤ። * 39 ሁራም ጋረቱዋ እቼሻቱዋ ጌሻ ጎልያዉ ሁጲሳ ባጋና፥ እቼሻቱዋ ቃይ ጌሻ ጎልያዉ ገድሳ ባጋና ዎꬄዳ፤ ቃይ ናሃስያፐ ኦሰቴዳ አባ ሳኒያ ጌሻ ጎልያፐ ገድሳ አዋይ ዶልያ ባጋ ዛሪደ ኤሴዳ።

ጌሻ ጎልያ ሚሻቱዋ

(2 ኦዱዋ 4:11—5:1)

40 ቃይ ሁራም ከረቱዋ፥ አካፋቱዋነ ኩይጻሮቱዋ መꬌዳ፤ ያቲደ ካትያ ሶሎሞናዉ መꬍና ጎዳ ጌሻ ጎልያ ኪታ ኦꬂደ ፖሌዳ።

41 እ ኦꬄዳ ኦሶቱካ:

ላኡ ቱሳቱ፥

ቱሳቱዋ ሁጲያን ዎꬅያ ሳይነ ማላ ላኡ ጉምቦቱዋ፥

ቱሳቱዋ ቦላ ደእያ ላኡ ጉምቦቱዋ አሌቂስያ ላኡ ግተ ማላ ሳንሳላታቱዋ፥

42 እት እት ጉምቡዋ ቦላ ላኡ ማራን ናሃስያፐ፥

መቴዳ እት እት ጼቱ ሮማነ ቴራ ምስለቱዋ፥

ኡባና ኦይዱ ጼቱ ሮማነ ቴራ ምስለቱዋ፥

43 ታሙ ጋረቱዋ፥ ጋረቱዋ ቦላን ዎꬍያ፥

ሜጨትያ ታሙ ከረቱዋ፥

44 አባ ሳኒያነ አፐ ጋርሳን ደእያ፥

ታማነ ላኡ ቦራቱዋ ምስለቱዋ፥

45 ከረቱዋ፥ አካፋቱዋነ ኩይጻሮቱዋ።

ሁራም ካትያ ሶሎሞናዉ መꬍና ጎዳ ጌሻ ጎልያ ኦሶ መꬌዳ ሀ ሚሻቱዋ ኡባ ቁጨቴዳ ናሃስያፐ መꬌዳ። 46 ካቲ ሶሎሞነ ሱኮታፐነ ጻርታናፐ ግዱዋን፥ ዮርዳኖሳ ደምባን ደእያ፥ ናሃስያ ብራታ ሲልስያ ሳኣን ሀዋንታ ኡባ ኦስሴዳ። 47 ናሃስያ ብራታፐ መቴዳ ሀ ሚሻ ኡባይ ሎይꬅ ዳራ ግዴዳ ድራዉ፥ ሶሎሞነ አ ማዛንስቤና፤ ሄዋ ድራዉ፥ ዎይሳ ዴጽንቶ ልኪ ኤረትቤና።

48 ቃይካ ሶሎሞነ መꬍና ጎዳ ጌሻ ጎልያ ግዶን ደእያ ሚሻቱዋ ኡባ ዎርቃፐ መꬍሴዳ። ሄዋንቱካ:

ዎርቃፐ ኦꬄዳ ያርሽያ ሳኣ፥

ስንꬃን ዎꬅያ ኡክꬃይ ኡትያ ጻርጴዛ፥ *

49 ኡባፐ አꬍያ ጌሻ ሳኣፐ፥

ስንꬃን ኡሸቻ ባጋናነ ሀድርሳ ባጋና ኤቄዳ፥

እቼሹ እቼሹ ጾምፕያ ዎꬅያ ባላቱዋ፥

ጪሻቱዋ፥ ጾምፕያ ቶይስያ ቃጲያ፥ *

50 ጹአቱዋ፥ ጾምፕያ ቶይስያዋንታ፥

ኩይጻሮቱዋ፥ እጻና ጩዋይያባቱዋ፥

ታማ አክያ ሚሻቱዋነ፥

ኡባፐ አꬍያ ጌሻ ሳኣ ጌተትያ ቆልኡዋ ፐንገቱዋነ፥

ጌሻ ጎልያዉ ካረ ባጋ ፐንገቱዋ ኦይቄዳ ማጻፋቱዋ።

ሀ ሚሻቱ ኡባይ ዎርቃፐ ኦሰቴድኖ።

51 ካቲ ሶሎሞነ መꬍና ጎዳ ጌሻ ጎልያ ኪታ ኡባ ፖሌዳዋፐ ጉይያን፥ አ አዉ ዳዊተ መꬍና ጎዳዉ ዱማዪደ ዎꬄዳ ብራ፥ ዎርቃነ ሀራ ሚሻቱዋካ ኡባ አሂደ፥ ጌሻ ጎልያ ሚሻ ምንጅያሳን ዎꬄዳ።*

8

ጾሳ ታቦታይ ጌሻ ጎልያ ገሌዳ

(2 ኦዱዋ 5:2—6:2)

1 ሄዋፐ ጉይያን ካቲ ሶሎሞነ መꬍና ጎዳ ታቦታ ዳዊታ ካታማፐ፥ ጽዮነፐ ከሲደ፥ ጌሻ ጎልያ አሀናዳን፥ እስራኤልያ ጭማቱዋ፥ ዛራቱዋ ኡባ ካፓቱዋነ እስራኤልያ ጎልያ አሳቱዋ ካለꬅያዋንታ የሩሳላመ ካታማ ሺሼዳ። * 2 ኤታኒማ ጌተትያ ላፑንꬃ አግናን፥ ዳስያ ባላይ ቦንቼትያ ዎደ፥ እስራኤልያ አሳይ ኡባይ ካትያ ሶሎሞነኮ ሺቄዳ። *

3 እስራኤልያ ጭማቱ ኡባይ ጋክና፥ ቄሳቱ ታቦታ ደንꬄድኖ። 4 ሌዋቱነ ቄሳቱ፥ መꬍና ጎዳ ታቦታ፥ ዱንካንያነ ዱንካንያ ግዶን ደእያ ጌሻ ሚሻቱዋ ኡባ ቶኪደ አሄድኖ። 5 ካቲ ሶሎሞንነ አናና ደእያ እስራኤልያ ያአይ ኩመንꬃይ ታቦታ ስንꬃን ሺቂደ፥ ፓይዳናዉ ዳንዳየተና ጮራ ዶርሳነ መህያ ያርሼድኖ።

6 ሄዋፐ ጉይያን ቄሳቱ መꬍና ጎዳ ቃላ ጫቁዋ ታቦታ ጌሻ ጎልያዉ ግዶ ጌሻ ቆልኡዋ፥ ኡባፐ አꬌዳ ጌሻ ሳኣ ግያ ሳኣ አሂደ፥ ክሩበቱዋ ምስለቱ ቀፈቱዋፐ ጋርሳ ባጋና ዎꬄድኖ። 7 ምጨት ኡቴዳ ክሩበቱዋ ቀፈቱ ታቦታነ ታቦታ ቶክያ ካሱዋ ካሜድኖ። 8 ካሶቱ ሎይꬅ አዱሳ ግድያ ድራዉ፥ ኡንቱንቱ ጼራይ ኡባፐ አꬍያ ጌሻ ሳኣ ስንꬃን ደእያ ጌሻ ሳኣን ቤታናዉ ዳንዳዬ፤ ሽን ጌሻ ሳኣፐ ካረና ቤታናዉ ዳንዳየና። ኡንቱንቱ ሀቼ ጋካናዉ ሄ ሳኣን ደኢኖ። 9 እስራኤልያ አሳይ ግብጼ ጋድያፐ ከሴዳ ዎደ፥ መꬍና ጎዳይ ኡንቱንቱና ቃላ ጫቁዋ ጫቀቴዳ ሲና ደርያን ሙሴ ዎꬄዳ ላኡ ማሰቴዳ ሹቻቱዋፐ አትና፥ ታቦታ ግዶን ሀራባይ አያይነ ባዋ። *

10 ቄሳቱ ጌሻ ሳኣፐ ከስና፥ ሻሪ መꬍና ጎዳ ጌሻ ጎልያ ኩሜዳ። * 11 ሄ ሻርያ ጋሱዋን ቄሳቱ ባረንቱ ኪታ ኦꬃናዉ ዳንዳይበይክኖ፤ አያዉ ጎፐ፥ መꬍና ጎዳ ቦንቹ አ ጌሻ ጎልያ ኩም ኡቴዳ።

12 ሄዋፐ ጉይያን ሶሎሞነ ሀዋዳን ያጌዳ፤ “አቤት መꬍና ጎዳዉ፥ ኔን፥ ‘ታን ꬉማ ሻርያን ደአና’ ያጋ ዎꬃዳ።* 13 ታን ቱሙፐ ነዉ ሎኦ ጌሻ ጎልያ፥ ኔን አን መꬍናዉ ደአናሳ ኬጻድ” ያጌዳ።

ሶሎሞነ አሳዉ ሃሳዬዳ ሃሳያ

(2 ኦዱዋ 6:3-11)

14 እስራኤልያ ያአይ ኩመንꬃይ ኤቂደእሽን፥ ካቲ ኡንቱንቱኮ ስሚደ፥ ሀዋዳን ያጊደ ኡንቱንታ አንጄዳ፤ 15 “መꬍና ጎዳይ እስራኤልያ ጾሳይ ጋላተቶ! ታ አዉዋ ዳዊታዉ ባረ ዶናን ኦዴዳ ህዶታ ባረ ኩሽያን ፖሌዳ። ሄ እ ኦዴዳ ህዶታይ፥ 16 ‘ታን ታ አሳ እስራኤልያ ግብጼፐ ከሳደ አሄዳ ጋላሳፐ ዶምና፥ ታ ሱንꬃይ አን ደአና ማላ፥ ጌሻ ጎልያ ኬጻናዉ እስራኤልያ ዛራቱዋ ግዶን አይ ካታማነ ዶራበይከ፤ ሽን ታ አሳ እስራኤልያ ካለꬃና ማላ፥ ታን ዳዊታ ዶራድ’ ያጌዳ። *

17 “ታ አዉ ዳዊተ መꬍና ጎዳ እስራኤልያ ጾሳ ሱንꬃዉ ጌሻ ጎልያ ኬጻናዉ ባረ ዎዛናን ቆፔዳ። * 18 ሽን መꬍና ጎዳይ ታ አዉዋ ዳዊታ፥ ‘ኔን ታ ሱንꬃዉ ጌሻ ጎልያ ኬጻናዉ ነ ዎዛናን ቆፔዳ ድራዉ፥ ሎኦባ ኦꬃዳ። 19 ግዶፐነ፥ ጌሻ ጎልያ ኬጻናዌ ኔና ግዳካ፤ ታ ሱንꬃዉ ጌሻ ጎልያ ኬጻናዌ ነ ጉልባታፐ የለታና ነ ናኣ’ ያጌዳ። *

20 “ሀእካ መꬍና ጎዳይ ባረ እማና ጌዳ ህዶታ ቃላ ፖሌዳ። መꬍና ጎዳይ ካሰ እሜዳ ህዶታዳንካ ታን ታ አዉዋ ዳዊታ ሳኣን ካተታድነ ሀእ እስራኤልያ ካዉተꬃ አራታን ኡታድ። ቃይ መꬍና ጎዳ እስራኤልያ ጾሳ ሱንꬃዉ ጌሻ ጎልያ ኬጻድ። 21 መꬍና ጎዳይ ኑ አዎቱዋ ግብጼፐ ከሴዳ ዎደ ኡንቱንቱና ጫቀቴዳ ጫቁ ደእያ ታቦታዉካ አ ግዶን ሳኣ እንጀያድ” ያጌዳ።

ሶሎሞነ ዎሳ

(2 ኦዱዋ 6:12-42)

22 ሄዋፐ ጉይያን ሶሎሞነ መꬍና ጎዳዉ ያርሽያ ሳኣ ስንꬃን፥ እስራኤልያ ያአይ ኩመንꬃይ ደእያ ሳኣን ኤቂደ፥ ባረ ኩሽያ ሳሉዋ ዛር ምጪደ፥ 23 ሀዋዳን ያጊደ ዎሴዳ፤ “አቤት መꬍና ጎዳዉ፥ እስራኤልያ ጾሳዉ፥ ቦላ ሳሉዋን ዎይ ጋርሳ ሳኣን ነ ማላ ጾስ ባዋ። ኔን ነ ቃላ ጫቁዋ ናጋሳ፤ ባረ ኩመንꬃ ዎዛናፐ ነ ስንꬃን ሀመቴዳ ነ ቆማቱዋ አገና ሲቁዋን ሲቃሳ። 24 ነ ቆማዉ፥ ታ አዉዋ ዳዊታዉ ኔን ኦꬃና ጋደ ሃሳዬዳ ቃላ ናጋዳ፤ ኔን ካሰ ነ ዶናን ሃሳዬዳዋ ነ ኩሽያን ሀቼ ፖላዳ።

25 “ሀእካ አቤት መꬍና ጎዳ፥ እስራኤልያ ጾሳዉ፥ ኔን ነ ቆማዉ፥ ታ አዉዋ ዳዊታዉ፥ ‘ኔን ታ ስንꬃን ሀመቴዳዋዳን ነ ናናይካ ታ ስንꬃን ሀመታና ማላ ባረንቱ ኦግያ ናጎፐ፥ ታ ስንꬃን እስራኤልያ ካዉተꬃ አራታን ኡትያ አሳ ኔን ኡባካ ꬋያካ’ ያጌዳ ቃላ ፖላ። * 26 አቤት እስራኤልያ ጾሳዉ፥ ኔን ነ ቆማዉ፥ ታ አዉዋ ዳዊታዉ ሃሳዬዳ ነ ቃላ ሀእካ አጎፓ።

27 “ሽን ጾሳይ ቱሙ ሳኣን ደአኔየ? በአ፥ ሳሎቱ፥ ኡባፐ ꬎቃን ደእያ ሳሉካ ነዉ ግዳናዉ ዳንዳየና። ያትና፥ ሀ ታን ኬጼዳ ጌሻ ጎሊ ነዉ አይ ኬሻ ጉጻንዴሻ!* 28 ግዶፐነ፥ አቤት መꬍና ጎዳዉ፥ ታ ጾሳዉ፥ ታን ነ ቆማይ ሀቼ ዎስያዋነ ዋትዋትያዋ ኔን ሀይዛ። 29 ኔን፥ ‘ታ ሱንꬃይ ሄ ሳኣን ደአና’ ጌዳ ሀ ጌሻ ጎልያ ነ አይፊ ቃማነ ጋላስ ጼሎ። ታን ነ ቆማይ ሀ ሳኣኮ ስማደ፥ ዎስያ ዎሳ ኔን ስሳ። * 30 ታን ነ ቆማይነ ነ አሳይ እስራኤሊ ሀ ጌሻ ጎልያኮ ስሚደ፥ ዋትዋትያ ዋትዋቱዋ ኔን ስሳ። ኔን ደእያ ሳን ሳሉዋን ስሳደ፥ ኑዉ አቶ ያጋ።

31 “እት አሳይ ባረ ሾሩዋ ናቂና፥ አ ጫቀꬃናዉ ሀ ጌሻ ጎልያ አይና፥ አ ግዶን ደእያ ያርሽያ ሳኣ ስንꬃን እ ጫቆፐ፥ 32 ኔን ሳሉዋን ስሳደ፤ ኪተታ። ነ ቆማቱዋ ግዱዋን ፕርዳ። ባይዛንቻቱዋ ቦላ ፕርዳደ፥ እ ኦꬄዳዋ አ ቦላ ዛራ፤ ጽሉዋ ሻትንꬃደ፥ አዉ አ ጽሎተꬃዳን ዛራ።

33 “ነ አሳይ እስራኤሊ ነ ቦላ ናጋራ ኦꬄዳ ጋሱዋን ሞርክያን ጾነቲደ፥ ኡንቱንቱ ኔኮ ስሚደ፥ ነ ሱንꬃ ጼሲደ፥ ሀ ጌሻ ጎልያን ኔና ዎሶፐነ ነዉ ዋትዋቶፐ፥ 34 ኔን ሳሉዋን ስሳ። ነ አሳ እስራኤልያ ናጋራ አቶ ያጋ፤ ያታደ ኔን ካሰ ኡንቱንቱ ማይዛ አዋቶ እሜዳ ቢታዉ ኡንቱንታ ጉየ ዛራ።

35 “ነ አሳይ ነ ቦላ ናጋራ ኦꬄዳ ጋሱዋን ሳሎቱ ጎርደትናነ እራይ ቡከናን እጽና፥ ኡንቱንቱ ሀ ሳኣ ስሚደ፥ ዎሶፐነ ኔን ኡንቱንታ ኡንኤꬄዳ ድራዉ ነ ሱንꬃ ጼሲደ፥ ባረንቱ ናጋራፐ ስሞፐ፥ ኔን ሳሉዋን ስሳ። 36 ነ ቆማቱዋ ናጋራ፥ ነ አሳ እስራኤልያ ናጋራ አቶ ያጋ። ኡንቱንቱ ሀመታናዉ በስያ ሎኦ ኦግያ ኡንቱንታ ታማርሳ፤ ያታደ ኔን ነ አሳ ላትሴዳ ቢታን እራ ቡክሳ።

37 “ቢታ ቦላን ኮሻይ ዎይ ኢታ ሀርጊ ዪና፥ ዎይ ካꬃ ጹግ ꬋይስያ ጫርኩ ዎይ ቦሊ ዎይ ቡምቡረꬃይ ቢታ ቦላን ዪና፥ ዎይ ሞርኪ ኡንቱንቱ ካታማቱዋ ዶድና፥ ዎይ አይ ማላ ባሻይ ዎይ ሀርጊ ዪና፥ 38 ነ አሳ እስራኤልያፐ ኦንነ ኔና ዎሶፐነ ነዉ ዋትዋቶፐ፥ ቃይ አይ አሳይነ ባረ ዎዛናን ኡንኤꬅያዋ ኤሪደ፥ ሀ ጌሻ ጎልያኮ ስሚደ፥ ባረ ኩሽያ ምጮፐ፥ 39 ኔን ደእያ ሳኣን ሳሉዋን ስሳ። ኡንቱንቱ ናጋራ አቶ ያጋ፤ ያታደ ኡንቱንቶ ኪተታ። ኔን አሳ ዎዛና ኤርያዋዳንካ፥ አሳ ኡባዉ አ ኦሱዋዳን ኦሱዋዳን እማ። አያዉ ጎፐ፥ አሳ ኡባ ዎዛና ኤርያዌ ነ ጻላላ። 40 ያቶፐ፥ ኔን ኑ ማይዛ አዋቶ እሜዳ ቢታን ደእያ ዎደ ኡባን፥ ኡንቱንቱ ነዉ ያያና።

41-42 “ሄዋዳንካ፥ ነ አሳ እስራኤልያ ግደና ካረ ቢታ አሳይ ነ ዎልቃማ ሱንꬃዋነ ኔን ነ አሳዉ ኦꬄዳ ማላልስያ ኦሶቱዋባ ስሲደ፥ ሃኮ ጋድያፐ ዪደ፥ ሀ ጌሻ ጎልያኮ ስሚደ፥ ኔና ዎሶፐ፥ 43 ኔን ደእያ ሳኣን ሳሉዋን ስሳ። ነ አሳቱ እስራኤላቱ ኤርያዋዳን፥ ሳኣን ደእያ አሳይ ኡባይ ነ ሱንꬃ ኤራና ማላነ ነዉ ያያና ማላ፥ ቃይ ታን ኬጼዳ ሀ ጌሻ ጎሊ፥ ነዉ ጎይንያ ሳኣ ግዴዳዋ ኡንቱንቱ ኤራና ማላ፥ ሄ ካረ ቢታ አሳይ ኔና ዎስያዋ አዉ ፖላ።

44 “ነ አሳቱ ባረንቱ ሞርከቱዋ ኦላና ማላ ኔን ኪቴዳ ሳኣ ሀቃነ ቢደ፥ ኡንቱንቱ ኔን ዶሬዳ ሀ ካታማኮነ ታን ነ ሱንꬃዉ ኬጼዳ ጌሻ ጎልያኮ ስሚደ፥ ኔና መꬍና ጎዳ ዎሶፐ፥ 45 ኡንቱንቱ ዎሳነ ዋትዋቱዋ ሳሉዋን ኔን ስሳ፤ ኡንቱንቶ ጾኑዋ እማ።

46 “ናጋራ ኦና አሳይ ባይናዋዳንካ፥ ኡንቱንቱ ነ ቦላ ናጋራ ኦꬅና፥ ኔን ኡንቱንቶ ሀንቀታደ ሞርከቶ ኡንቱንታ አꬃደ እምና ሞርከቱካ ኡንቱንታ ኦሞዲደ፥ ሃክና ማትናካ ባረንቱ ጋድያ አኪደ አፍና፥ 47 ኡንቱንቱ ሄ ኦሞደቴዳ ቢታን ደኢደ፥ ባረንቱ ዎዛናን ናጋራፐ ስሞፐ፥ ሄ ኦሞደቴዳ ቢታን ኡንቱንቱ ደኢደ፥ ‘ኑን ናጋራ ኦꬄዶ፤ ኑን ባይዜዶ፤ ኑን ኢታባ ሀኔዶ’ ያጊደ ነዉ ዋትዋቶፐ፥ 48 ባረና ኦሞዲደ አፌዳ ሞርከቱዋ ቢታን ደኢደ፥ ኡንቱንቱ ባረንቱ ኩመንꬃ ዎዛናፐነ ባረንቱ ኩመንꬃ ቆፋፐ ኔኮ ስሞፐ፥ ኔን ኡንቱንቱ ማይዛ አዋቶ እሜዳ ኡንቱንቱ ቢታኮ፥ ኔን ዶሬዳ ካታማኮነ ታን ነ ሱንꬃዉ ኬጼዳ ጌሻ ጎልያኮ ስሚደ፥ ኔና ዎሶፐ፥ ያቶፐ፥ 49 ኡንቱንቱ ዎሳነ ኡንቱንቱ ዋትዋቱዋ ኔን ደእያ ሳኣን ሳሉዋን ስሳ። ኡንቱንቶ ፕርዳ። 50 ነ አሳይ ነ ቦላ ኦꬄዳ ናጋራነ ባይዜዳ ባይዙዋ አቶ ያጋ፤ ኡንቱንቱ ኦሞዲደ አፌዳ አሳቱ ኡንቱንቶ ቃረታናዳን ኦꬃ። 51 አያዉ ጎፐ፥ ኡንቱንቱ ሄ ብራታ ሲልስያ ጮጭያ ማላ ጋድያፐ፥ ግብጼፐ ኔን ከሴዳ ነ አሳቱዋነ ነ ቡዞቱዋ።

52 “ታን ነ ቆማይነ ነ አሳይ እስራኤሊ ዋትዋትያዋ ነ አይፊ ጼሎ፤ ቃይ ኡንቱንቱ ዋስያ ዎደ አዉደነ ኔን ኡንቱንቶ አላ። 53 አያዉ ጎፐ፥ አቤት ኡባ ሞድያ መꬍና ጎዳዉ፥ ኔን ካሰ ኑ አዎቱዋ ግብጼፐ ከስያ ዎደ ነ ቆማ ሙሴ ባጋና ኦዴዳዋዳን፥ ኡንቱንታ ኔን ሳኣን ደእያ ካዉተꬃቱ ኡባ ግዶፐ ነ ቡዞ ኦꬃናዉ ዱማያዳ” ያጊደ ዎሴዳ።

ሶሎሞና ዉርሰꬃ አንጁዋ

54 ሶሎሞነ መꬍና ጎዳ ዎሳነ ዋትዋቱዋ ፖሌዳዋፐ ጉይያን፥ ባረ ኩሽያ ሳሉዋ ምጪደ መꬍና ጎዳ ያርሹዋ ሳኣ ስንꬃን ጉልባቴዳ ሳኣፐ ደንድ ኤቄዳ። 55 እስራኤልያ ሽቁዋ ኡባ ባረ ቃላ ꬎቂሲደ፥ ሀዋዳን ያጊደ አንጄዳ፤ 56 “እ ካሰ ሃሳዬዳ ባረ ቃላዳን ባረ አሳ እስራኤልያ ሸምፕሴዳ መꬍና ጎዳይ ጋላተቶ፤ እ ባረ ቆማ ሙሴ ባጋና እሜዳ ሎኦ ህዶታይ ኡባይ ፖለቴዳ። * 57 መꬍና ጎዳይ ኑ ጾሳይ ካሰ ኑ አዎቱዋና ደኤዳዋዳን፥ ኑናናካ ደኦ፤ እ ኑና ኡባካ አጎፖ ዎይ የጎፖ። 58 ኑን አ ኦግያን ኡባን ሀመታና ማላነ እ ኑ አዋቶ እሜዳ አዛዙዋ፥ ዎጋቱዋነ ህግያ ናጋና ማላ፥ ኑ ዎዛና ባረኮ ዛሮ። 59 ሀቼ ሀቼ ደኦ ኮሽያዋዳን፥ ጾሳይ ታና ባረ ቆማነ ባረ አሳ እስራኤልያ ማዳና ማላ፥ ታን መꬍና ጎዳ ስንꬃን ዎሳደ ጌዳ ሀ ቃላቱ ቃማነ ጋላስ መꬍና ጎዳኮ፥ ኑ ጾሳኮ፥ ሺቅኖ። 60 ሄዌነ፥ ሳኣን ደእያ አሳይ ኡባይ መꬍና ጎዳይ ጾሳ ግድያዋነ አፐ አትና ሀራ ጾስ ባይናዋ ኤራናዳና። 61 ሀቼዋዳንካ ህንተንቱ አ ዎጋዳን ሀመታናዉነ አዉ አዛዘታናዉ መꬍና ጎዳዉ፥ ኑ ጾሳዉ፥ ህንተንቱ ዎዛናይ አማነትያዋ ግዶ” ያጊደ አንጄዳ።

ጌሻ ጎልያ አንጅሱዋ

(2 ኦዱዋ 7:4-10)

62 ሄዋፐ ጉይያን ካቲነ እስራኤልያ አሳይ ኡባይ እትፐ መꬍና ጎዳ ስንꬃን ያርሹዋ ያርሼድኖ። 63 ሶሎሞነ መꬍና ጎዳዉ እትፐተꬃ ያርሹዋ ያርሻናዉ ላታማነ ላኡ ሻአ ቦራቱዋነ ጼታነ ላታሙ ሻአ ዶርሳቱዋ ሺሼዳ። ሄዋዳን ኦꬂደ ካቲነ እስራኤልያ አሳይ ኡባይ መꬍና ጎዳ ጌሻ ጎልያ አንጅሴድኖ። 64 ካቲ ሶሎሞነ ጌሻ ጎልያዉ ስንꬃ ባዙዋን ደእያ ግዶ ዳባባ ሄ ጋላስ ዱማዬዳ። ሄ ሳኣን ጹግያ ያርሹዋ፥ ካꬃ ያርሹዋነ እትፐተꬃ ያርሹዋፐ ሞꬉዋ ያርሼዳ። እ ሄዋ ኦꬄዳዌ መꬍና ጎዳ ስንꬃን ደእያ፥ ናሃስያ ግያ ብራታፐ ኦሰቴዳ ያርሽያ ሳአይ ጹግያ ያርሹዋ፥ ካꬃ ያርሹዋነ እትፐተꬃ ያርሹዋፐ ሞꬉዋ ያርሻናዉ ጉጼዳ ድራሳ።

65 ሄ ዎደ ሶሎሞንነ እስራኤልያ አሳይ ኡባይ ላፑን ጋላሳዉ ዳስያ ባላ ቦንቼዳ፤ እስራኤልያ ዛዋን ሀማታ ፕኑዋፐ ቢደ ግብጼ ሻፋ ጋካናዉ ደእያ ጮራ አሳይ መꬍና ጎዳ ስንꬃን ባላ ቦንቻናዉ ሺቄዳ። 66 ዎንተꬃ ጋላስ ካቲ አሳ ሞይዜዳ፤ አሳይ ካትያ አንጂደ፥ መꬍና ጎዳይ ባረ ቆማ ዳዊተዉነ ባረ አሳ እስራኤልያዉ ኦꬄዳ ኬካተꬃን ናሸቲደነ ዎዛናፐ ፓሽኪደ፥ ባረ ሶ ባረ ሶ ቤዳ።

9

ዉርሰꬃ ላይꬃቱዋ

(9:1—11:43)

1 ሶሎሞነ መꬍና ጎዳ ጌሻ ጎልያነ ካትያ ጎልያ ኬጺደ ማኬዳዋፐነ ኦꬃናዉ አሞቴዳ አሙዋ ኡባ ፖሌዳዋፐ ጉይያን፥ 2 ጋባኦና ካታማን ካሰ ቆንጬዳዋዳን፥ መꬍና ጎዳይ ላኤንꬁዋ አዉ ቆንጬዳ። * 3 መꬍና ጎዳይ አ ሀዋዳን ያጌዳ፤ “ኔን ታ ስንꬃን ዎሴዳ ዎሳነ ዋትዋቴዳ ዋትዋቱዋ ታን ስሳድ። ኔን ኬጼዳ ጌሻ ጎሊ መꬍናዉ ታ ሱንꬃይ አን ጼሰታና ማላ ኡዳደ ታን ጌሻድ፤ ታ አይፊነ ታ ዎዛናይ ኡባ ዎደ ሀ ጌሻ ጎልያን ደአናዋ።

4 “ኔና ግዶፐ፥ ኔን ነ አዉ ዳዊተ ሀመቴዳዋዳን ቦርስያባይ ባይናን ሱረተꬃን ታ ስንꬃን ሀመቶፐ፥ ታን አዛዜዳዋ ኡባ ኦꬆፐነ ታ ዎጋነ ታ ህግያ ናጎፐ፥ 5 ታን ነ አዉዋ ዳዊታዉ፥ ‘እስራኤልያ ካዉተꬃ አራታን ኡትያ አሳ ኔን ኡባካ ꬋያካ’ ጌዳዋዳን፥ ነ ካዉተꬃ አራታ እስራኤልያ ቦላ መꬍናዉ ምንሳደ ኤሳና። *

6 “ሽን ኔን ዎይ ነ ናናይ ታና ካልያዋ አጊደ ዎራ ስሞፐ፥ ታን ህንተንታ አዛዜዳ ታ አዛዙዋነ ታ ዎጋ ናገናን ꬋዮፐነ ሀራ ጾሳቶ ኦꬃናዉነ ጎይናናዉ ቦፐ፥ 7 ያቶፐ፥ እስራኤልያ አሳ ታን ካሰ ኡንቱንቶ እሜዳ ቢታፐ ꬎቆላና፤ ታን ታ ሱንꬃዉ ጌሼዳ ሀ ጌሻ ጎልያካ አጋ አጋና። እስራኤላቱ አሳ ኡባ ግዶን ቶሳዉነ ቅሊጮ ግዳናዋንታ። 8 ሀ ጌሻ ጎሊ ኮለቴዳባይ ኬለቴዳ ሳኣ ግዳናዋ፤ ማታና አꬍያ አሳይ ኡባይ ዳጋሚድነ ‘ፖራ!’ ጊደ፥ ‘መꬍና ጎዳይ ሀ ጋድያነ ሀ ጌሻ ጎልያ አያዉ ሀዋዳን ኦꬄዴ?’ ያጋና። * 9 አሳይ፥ ኡንቱንቱ ማይዛ አዎቱዋ ግብጼፐ ከሴዳ መꬍና ጎዳ ባረንቱ ጾሳ ኡንቱንቱ አጊደ፥ ሀራ ጾሳቱዋ ካሌዳ ድራስነ ኡንቱንቱዋ ኦꬂደ ጎይኔዳ ድራስ፥ መꬍና ጎዳይ ኡንቱንቱ ቦላ ሀ ኢታባ ኡባ አሄዳ ያጊደ ዛራና” ያጌዳ።

ሶሎሞነ ኦꬄዳ ሀራ ኦሶቱዋ

(2 ኦዱዋ 8:1-18)

10 ሶሎሞነ ሀ ላኡ ጎልያ፥ መꬍና ጎዳ ጌሻ ጎልያነ ካትያ ጎልያ ኬጼዳ ላታማንꬃ ላይꬃ ዉርሰꬃን፥ 11 ጺሮሳ ካቲ ኪራም እ ኮይያ ጺዳ፥ ዝጋነ ዎርቃ ኡባ እሜዳ ድራዉ፥ ጋሊላን ደእያ ላታሙ ካታማቱዋ ሶሎሞነ አዉ እሜዳ። 12 ሽን ኪራም ጺሮሳ ካታማፐ ከሲደ፥ ሶሎሞነ አዉ እሜዳ ካታማቱዋ በአናዉ ቤዳ ዎደ፥ ካታማቱ አ ናሸችበይክኖ። 13 ያትና፥ ኪራም ሶሎሞና፥ “ታ እሻዉ፥ ሀዋንቱ ኔን ታዉ እሜዳዋንቱ አያ ካታማቴ?” ያጌዳ። ሄዋ ድራዉ፥ እ ሄ ካታማቱዋ፥ “ፓና ቢታ” ያጊደ ሱንꬄዳ። ሄ ሄራይ ሀቼ ጋካናዉካ ሄ ሱንꬃን ጼሰቴ። 14 ኪራም ኦይዱ ሻአ ኪሎ ግራመ ዴጽያ ዎርቃ ካትያ ሶሎሞናዉ የድ ዎꬄዳ።

15 መꬍና ጎዳ ጌሻ ጎልያ፥ ባረ ጎልያ፥ ሚሎ፥ የሩሳላመ ካታማ ግምቢያነ ሀጾራ፥ ማግዶነ ገዜራ ካታማቱዋ ግምባናዉ ካትያ ሶሎሞናዉ ጋባራቱ ደኢኖ። 16 ግብጼ ቢታ ካቲ ካሰ ገዜራ ካታማ ኦይቂደ ካታማ ታማን ጹጌዳ። ካታማን ደእያ ካናነ አሳቱዋካ ዎꬌዳ፤ ያቲደ ሶሎሞነ አኬዳ ባረ ናትዉ ዎይታ ኦꬂደ እሜዳ፤ 17 ሶሎሞነ ገዜራ ካታማ ዎꬅ ኬጼዳ።

ሄዋዳንካ ቃይ፥ ሶሎሞነ ህርክ ቤት-ሆሮና፥ 18 ባእላታ፥ ይሁዳ ዎራን ደእያ ታማራ ካታማ፥ 19 ሚሻ ምንጅያ ካታማቱዋ ኡባ፥ ባረ ፓራቱዋነ ፓራ ጋረቱዋ ዎꬅያ ካታማቱዋነ የሩሳላመን፥ ልባኖሳንነ ባረ ሞድያ ቢታን ኡባን ኬጻናዉ አሞቴዳ ኡባ ኬጼዳ።

20 አሞራቱፐ፥ ሂተቱፐ፥ ፓርዘቱዋፐ፥ ሂዌቱዋፐነ ያቡሳቱዋፐ አቴዳ አሳቱ ኡባይ እስራኤልያ አሳ ግድክኖ፤ 21 ኡንቱንቱ እስራኤልያ አሳቱ ቢታፐ ዉርስ ꬋይሳናዉ ዳንዳየናን አግና፥ ሄ ቢታን አቴዳ አሳቱዋፐ ዘረꬃቱዋ። ሶሎሞነ ኡንቱንታ ጋባረተꬃ ኦስሴዳ፤ ኡንቱንቱ ሀቼ ጋካናዉካ ጋባረተꬃን ኦꬅኖ። 22 ሽን ሶሎሞነ እስራኤልያ አሳቱዋፐ ኦናነ አይለይቤና፤ ኡንቱንቱ አዉ ኦሳንቻቱዋ፥ ኦላንቻቱዋ፥ ኦላንቻቱ ካፓቱዋነ ጋዳዋቱዋ፥ ፓራ ጋረቱዋ ላግያዋንቱ ካፓቱዋነ ፓራ አሳቱዋ ግዲደ ኦꬄድኖ። 23 ሄዋዳንካ ቃይ፥ ኡንቱንቱ ሶሎሞና ኪታ ኪተትያዋንቱ ካፓቱዋ፤ ኡንቱንቱፐ እቼሹ ጼታነ እሻታማቱ ኦሱዋ ኦꬅያ ጎሻንቻቱዋ ጼሊደ ኦስሲኖ።

24 ግብጼ ካትያ ናታ ዳዊታ ካታማፐ ሶሎሞነ እዝዉ ኬጽሴዳ ጎልያ ፑደ ቤዳዋፐ ጉይያን፥ እ ሚሎ ግምቤዳ።

25 ሶሎሞነ መꬍና ጎዳዉ ግምቤዳ ያርሹዋ ሳኣን ጹግያ ያርሹዋነ እትፐተꬃ ያርሹዋ ላይꬃን ሄዙ ገደ ያርሼ፤ መꬍና ጎዳ ስንꬃን እጻናካ ጩዋዬ። ያቲደ ጌሻ ጎልያ ፖሌዳ። *

26 ሄዋፐ ጉይያን ካቲ ሶሎሞነ ኤዶማ ቢታን ዞኦ አባ ዶናን፥ ኤላታ ጌተትያ ካታማ ማታን ደእያ ኤጽዮን-ጋብራን ማርካባቱዋ መꬌዳ። 27 ካቲ ኪራም ሶሎሞነ አሳቱዋና ኦꬃና ማላ ማርካብያ ላጉዋ ሎሄዳ ባረ አሳቱዋ ኪቴዳ። 28 ኡንቱንቱ ኦፍራ ጋድያ ቤድኖ፤ ያፐ ታማነ ኦይዱ ሻአ ኪሎ ግራምያፐ ዳርያ ዎርቃ ካትያ ሶሎሞናዉ አኪደ ዬድኖ።

10

ሳባ ካታቶ

(2 ኦዱዋ 9:1-12)

1 ሳባ ካታታ መꬍና ጎዳ ሱንꬃን ዋረቴዳ ሶሎሞና ዋርያ ስሳደ፥ ዴጽያ ኦሻቱዋ አካደ፥ አ ፓጫናዉ ደንዳዱ። * 2 ሳዉዋ፥ ሎይꬅ ዳሮ ዎርቃነ አልኦ ሹቻ ጫነቴዳ ዳሮ ጋሎቱዋ ጩጉዋና ሎይꬅ ዳሮ አጃባና የሩሳላመ ጋካደ፥ ሶሎሞና ስንꬃ አꬋአዱ። ባረ ዎዛናን ደእያዋ ኡባ ሶሎሞናዉ ኦዳዱ። 3 ሶሎሞነ አ ኦቼዳዋ ኡባ ኦዴዳ፤ እዝዉ ብርሸናን አፐ ጌም አቴዳባይ አያይነ ባዋ። 4 ሳባ ካታታ ሶሎሞና አꬌዳ ኤራ፥ እ ኬጼዳ ካትያ ጎልያ፥ 5 አ ማዳን ሺቅያ ቁማ፥ አ ኦሳንቻቱ ኡትያ ኡተꬃ፥ አ ቆማቱ ኦꬅያ ኦሱዋነ ማይያ ማዩዋ፥ አ ኤሳ ትግያዋንታነ መꬍና ጎዳ ጌሻ ጎልያን እ ጹግያ ያርሹዋ በኤዳ ዎደ፥ እዝ ዎዛናይ ጋገቴዳ።

6 ሄዋፐ ጉይያን እዛ ካትያ፥ “ነዋነ ነ አꬌዳ ኤራተꬃባ ታን ታ ጋደን ደኣደ ስሴዳዌ ቱማ። 7 ሽን ታን ያደ፥ ታ አይፍያ ብራናን በአና ጋካናዉ ኡንቱንቱ ታዉ ኦዴዳዋ አማናበይከ። ታዉ አሳይ ኦዴዳዌ ባጋነ ጋከና፤ አꬌዳ ኤራተꬃንካ ዱረተꬃንካ ታን ስሴዳዋፐ ሎይꬅ ዳሬ። 8 ኡባ ዎደ ነ ስንꬃን ኤቂደ፥ ነ አꬌዳ ኤራ ስስያ ነ አሳቱነ ነ ኦሳንቻቱ አያ ናሸቲኖሻ! 9 ኔናን ናሸቲደ፥ ኔና እስራኤልያ ካዉተꬃ አራታን ኡትሴዳ መꬍና ጎዳይ ነ ጾሳይ ጋላተቶ! መꬍና ጎዳይ እስራኤልያ አሳ መꬍናዉ ሲቄዳ ድራዉ፥ ኔን ሱረ ፕርዳነ ጽሎተꬃ ኦꬃና ማላ እ ኔና ካተዬዳ” ያጋዱ።

10 ካታታ ኦይዱ ሻአ ኪሎ ግራመ ዴጽያ ዎርቃ፥ ሎይꬅ ዳሮ ሳዉዋነ አልኦ ሹቻ ካትያዉ እማዱ። ሳባ ካታታ ካትያ ሶሎሞናዉ እሜዳዋ ኬሻ ዳሮ ሳዉዋ ሄዋፐ ስምና ኦንነ አህቤና።

11 (ካትያ ኪራማ ማርካባቱ፥ ኦፍራፐ ዎርቃ አሄዳዋንቱ ያፐካ ሳንዳለ ጌተትያ ሎይꬅ ዳሮ ምꬃነ አልኦ ሹቻ አሄድኖ። 12 ካቲ ሶሎሞነ ሄ ሳንዳልያፐ መꬍና ጎዳ ጌሻ ጎልያነ ካትያ ጎልያ ቱቀቱዋ፥ ማዝሙርያ የጽያዋንቶ ዲꬃነ ማስንቁዋ መꬍሴዳ። ሄዋ ማላ ሳንዳሊ ሄ ጋላሳፐ ሃ ስምና ይነ ኤረና፥ ቤትነ ኤረና።)

13 ካቲ ሶሎሞነ እማናዉ በስያ እሞታፐ ሀራ፥ ሳባ ካታታ አሞታደ አ ኦቼዳዋ ኡባ እዝዉ እሜዳ። ሄዋፐ ጉይያን ሳባ ካታታ ባረ አጃባና ደንዳደ፥ ባረ ጋደ ስማዱ።

ካትያ ሶሎሞነ ዱረታ

(2 ኦዱዋ 9:13-28)

14 ሶሎሞነ ላይꬃን ላይꬃን አክያ ዎርቃይ ላታማነ ሄዙ ሻአ ኪሎ ግራመ ዴጽያዋ። 15 ሄዌ ዛልአንቻቱዋፐ አኬዳ ቃራጻነ አራባ ቢታ ካተቱዋ ኡባፐነ እስራኤልያ ቢታ ሞድያዋንቱፐ አኬዳ ጊራ ቦላ ጉጃ። 16 ሶሎሞነ ላኡ ጼቱ ዎጋ ጎንዳለቱዋ ቆጼዳ ዎርቃፐ መꬍሴዳ፤ እት እት ጎንዳልያን ላፑን ኪሎ ግራመ ግድያ ዎርቃይ ገሌዳ። 17 ቃይካ እ ሄዙ ጼቱ ቄር ጎንዳለቱዋ ቆጼዳ ዎርቃፐ መꬍሴዳ፤ እት እት ቄር ጎንዳልያን ላኡ ኪሎ ግራመ ግድያ ዎርቃይ ገሌዳ። ካቲ ሄ ጎንዳለቱዋ ሊባኖሳ ዎራ ጎልያ ጌተትያ ጎለን ዎꬄዳ።

18 ቃይካ ካቲ እት ዎልቃማ ካዉተꬃ አራታ ዳንጋርሳ ዛልያፐ መꬍሴዳ፥ ሙሩታ ዎርቃን ሼሼዳ። 19 ካዉታ አራታይ ደእያ ሳኣ ፑደ ከሳናዉ የꬍያ ኡሱፑን ደꬃቱ ደኢኖ። ሄ አራታዉ ጉየ ባጋይ ጻꬃ። አራታዉ ላኡ ባጋናካ ቀስያ ዘምፕስያ ሳአቱ ደኢኖ፤ ሄ ላኡ ሳአቱ ላንቂያንካ ኤቄዳ እት እት ጋሙዋ ምስሊ ደኤ። 20 ሄ አራታ ፑደ ከስያ ኡሱፑን ደꬃቱዋን ያ ባጋናነ ሀ ባጋና እት እት ጋሙዋ ምስሊ፥ ኡባና ታማነ ላኡ ምስለቱ ደኢኖ። ሀዋ ማላ ካዉተꬃ አራታይ ሀራ ካዉተꬃን ሀቃንነ ኦሰትቤና።

21 ካቲ ሶሎሞነ ኡሻ ኡሽያ ሚሻ ኡባይ ዎርቃፐ መቴዳ፤ ሊባኖሳ ዎራ ጎለን ደእያ ሚሻ ኡባይካ ሙሩታ ዎርቃፐ መቴዳ። እትባይነ ብራፐ መትቤና፤ አያዉ ጎፐ፥ ሶሎሞነ ዎደ ብራይ ኡባካ ጎእያባዳን ፓይደት ኤረና። 22 ካትያዉ ኪራማ ማርካባቱዋና ዛልእያ ዎልቃማ ማርካባቱ አባን ደኢኖ። ሄ ማርካባቱ ዎርቃነ ብራ፥ ዳንጋርሳ አቻ፥ ገለሾቱዋነ ቃረቱዋ ጫን አኪደ፥ ሄዙ ላይꬃፐ እት ገደ ዪኖ።

23 ካቲ ሶሎሞነ ዱረተꬃንነ አꬌዳ ኤራተꬃን ሳኣን ደእያ ካተቱዋ ኡባፐ ዳሬዳ። 24 ሳኣን ደእያ አሳይ ኡባይ አ ስንꬃ አꬋናዉነ ጾሳይ አ ዎዛናን ዎꬄዳ አꬌዳ ኤራ ስሳናዉ ኮዬ። 25 ላይꬃፐ ላይꬃን ይያ ኡባይ አዉ እማናዉ ዎርቃነ ብራ ሚሻቱዋ፥ ማዮቱዋ፥ ኦላ ሚሻቱዋነ ሳዉዋ፥ ፓራቱዋነ ባቁሎቱዋ አኪደ ዬ።

26 ሶሎሞነ ፓራ ጋረቱዋነ ፓራቱዋ ሺሼዳ፤ አዉ እት ሻአነ ኦይዱ ጼቱ ፓራ ጋረቱነ ታማነ ላኡ ሻአ ፓራቱ ደኢኖ። እ ኡንቱንቱ ፓራ ጋረቱዋ ካታማቱዋንነ ባረናና የሩሳላመን ዎꬄዳ።* 27 ካቲ የሩሳላመን ብራይ ሹቻዳን ኬለታናዳን፥ ዝጋይካ ጋꬋን ድጭያ ኤꬃዳን ጮራታናዳን ኦꬄዳ። 28 ሶሎሞነ ፓራቱ ግብጼፐነ ቃዌ ጌተትያ ቢታፐ ዬድኖ። ካትያ ዛልአንቻቱ ኡንቱንቱ ቃዌፐ ሻሉዋን ሻሚደ አሂኖ። * 29 ኡንቱንቱ እት እት ፓራ ጋርያ ኡሱፑን ጼቱ ጻጋራ ብራን፥ እት እት ፓራ ጼታነ እሻታሙ ጻጋራ ብራን ግብጼፐ ሻሚደ አሂኖ፤ ኡንቱንቱካ ሂተቱዋ ካተቶ ኡባቶነ ሶርያ ካተቶ ዛልኢኖ።

11

ሶሎሞነ ጾሳፐ ሃክ ሃክ ቤዳ

1 ካቲ ሶሎሞነ ዳሮ አላጋ ቢታ ማጫዋንታ ሲቄዳ፤ ሄዋንቱነ ግብጼ ካትያ ናት ቦላ ጉጅና ሞኣባቱዋ፥ አሞናቱዋ፥ ኤዶማቱዋ፥ ሲዶናቱዋነ ሂተቱዋ ማጫዋንታ። * 2 ኡንቱንቱ፥ “ህንተንቱ ሀ አሳቱዋና አኩዋን ገሉዋን ዋላከቶፕተ፤ አያዉ ጎፐ፥ ኡንቱንቱ ህንተንቱ ዎዛና ቱሙፐ ባረንቱ ኤቃ ጾሳቱዋኮ ዛራና” ያጊደ መꬍና ጎዳይ እስራኤልያ አሳዉ ኦዴዳ ካዉተꬃቱ ማጫዋንታ፤ ሽን ሶሎሞነ ኡንቱንቱና ሲቁዋን ቃሸቴዳ። * 3 ሶሎሞናዉ ካተቱዋ ናና ግድያ ላፑን ጼቱ ማቼቱነ ሄዙ ጼቱ ማችያዳን አዉ ደእያ ማጫዋንቱ ደኢኖ። አ ማቻቱ አ ዎዛና ጾሳፐ ሃሴድኖ። 4 ሶሎሞነ ጭም ጭሚደ ቢሽን፥ አ ማቻቱ አ ዎዛና ሀራ ጾሳቱዋኮ ዛሬድኖ፤ ያትና፥ አ አዉዋ ዳዊተ ኩመንꬃ ዎዛናፐ ሲቄዳዋዳን፥ መꬍና ጎዳ ባረ ጾሳ እ ሲቅቤና። 5 ሶሎሞነ አስታሮታ ጌተትያ ሲዶናቱዋ ጾሳትዉነ ሞሎካ ጌተትያ አሞናቱዋ ጾሳዉ፥ ሸነይያዎ ጎይኔዳ። 6 ያቲደ ሶሎሞነ መꬍና ጎዳ ስንꬃን ኢታባ ኦꬄዳ፤ አ አዉዋ ዳዊተ ካሌዳዋዳን፥ መꬍና ጎዳ ፖሎ ካልቤና።

7 ሄዋፐ ጉይያን ሶሎሞነ ካሞሻ ጌተትያ ቱና ኤቃዉነ አሞናቱ ኤቅያ፥ ሞሎካ * ጌተትያ ቱና ኤቃዉ የሩሳላመ ካታማፐ አዋይ ዶልያ ባጋን ደእያ ደርያ ሁጲያን ጎይንያ ꬎቃ ሳኣ ኬጼዳ። 8 አላጋ ቢታፐ አኬዳ ባረ ማቻቱዋ ኡባዉካ እ ሄዋዳን ጊግሴዳ፤ ኡንቱንቱ ባረንቱ ጾሳቶ ያን እጻና ጩዋዬድኖነ ያርሹዋ ያርሼድኖ።

9 አዉ ላኡ ገደ ቆንጬዳ መꬍና ጎዳፐ እስራኤልያ ጾሳፐ ሶሎሞነ ዎዛናይ ዎራ ስሜዳ ድራዉ፥ መꬍና ጎዳይ አ ሀንቀቴዳ። 10 ሀራ ጾሳቱዋ ካለናዳን ጾሳይ ሶሎሞና አዛዜዳ፤ ግዶፐነ፥ ሶሎሞነ መꬍና ጎዳ አዛዙዋ ናግቤና። 11 ሄዋ ድራዉ፥ መꬍና ጎዳይ ሶሎሞና ሀዋዳን ያጌዳ፤ “ኔን ሀዋዳን ሀኔዳ ድራዉ፥ ታን ኔና አዛዜዳ ታ ጫቁዋነ ታ ዎጋነ ኔን ናገናን እጼዳ ድራዉ፥ ታን ነ ካዉተꬃ ኔፐ ቦንቃ አካደ፥ ነ ቆማቱዋፐ እቶ እማና። 12 ግዶፐነ፥ ነ አዉዋ ዳዊታ ድራዉ ታን ሀዋ ኔን ፓጻ ደእያ ላይꬃን ቦንቃ አክከ፤ ነ ናኣ ኩሽያፐ ቦንቃ አካና። 13 ሄዋካ ቃይ ካዉተꬃ ኡባ አፐ ዳፋ አክከ፤ ታ ቆማ ዳዊታ ድራዉነ ታን ዶሬዳ ካታማ የሩሳላመ ድራዉ እት ዛርያ አዉ እማና” ያጌዳ።

ጾሳይ ሶሎሞነ ቦላ ሞርከቱዋ ደንꬄዳ

14 ሄዋፐ ጉይያን መꬍና ጎዳይ ኤዶምያ ሀዳዳ፥ ኤዶማ ቢታ ካተቱዋ ዛርያ ግዴዳዋ ሞርከ ኦꬂደ ሶሎሞና ቦላ ደንꬄዳ። 15 ሀዋፐ ካሰ ባጋን ዳዊተ ኤዶማ አሳቱዋና ኦለቴዳ ዎደ፥ ሀይቄዳዋንታ ሞግሳናዉ ፑደ ቤዳ ኦላ ጋዳዋይ ዮኣበ፥ ኤዶማን ደእያ አቱማ አሳ ኡባ ዎꬍ ዉርሴዳ። 16 ኤዶማን ደእያ አቱማ አሳ ኡባ ꬋይሳና ጋካናዉ ዮኣብነ እስራኤልያ አሳይ ኡባይ ያን ኡሱፑን አግና ኡቴዳ።

17 ሽን ሄ ዎደ ጉꬃ ናኣ ግዴዳ ሀዳድ፥ አ አዎ ኦꬄዳ ኤዶማ ኦሳንቻቱዋፐ አማሬዳዋንቱና ግብጼ ጋድያ ባቃቴዳ። 18 ኡንቱንቱ ምድያማፐ ደንዲደ፥ ፓራና ቤድኖ፤ ፓራናፐ ባረናና አሳ አኪደ ግብጼ ጋድያ፥ ግብጼ ካትያኮ ቤድኖ። ካቲ ሀዳዳዉ እት ጎልያነ ጋድያ እሚደ፥ ቁማ አዉ አዛዜዳ። 19 ሀዳድ ካትያ ሎይꬅ ናሸቼዳ፤ ካቲ ባረ ማቻት፥ ካታት ጻፍኔስ ምቻቶ አዉ ማቻቶ ኦꬂደ እሜዳ። 20 ጻፍኔስ ምቻታ አዉ ጋኑባታ ጌተትያ ናኣ የላዱ። ጻፍኔሳ አ ካትያ ጎለን ድቻዱ፤ ጋኑባት ያን ካትያ ናናቱዋና እትፐ ደኤዳ።

21 ሀዳድ ግብጼን ደኢደ ዳዊተ ሀይቂደ ባረ ማይዛን ጋከቴዳዋነ ኦላ ጋዳዋይ ዮኣብካ ሀይቄዳዋ ስሴዳ፤ ሀዳድ ካትያዉ፥ “ታን ታ ጋድያ ስማና ማላ ታና የዳ” ያጌዳ።

22 ካቲ አ፥ “ነዉ ሀዋን አያይ ፓጭኔ ኔን ነ ጋድያ ባናዉ ኮይያዌ?” ያጊደ ኦቼዳ።

ሀዳድ፥ “ታዉ አያይነ ፓጭቤና፤ ሽን ታን ባና” ያጌዳ።

23 ሄዋዳንካ ቃይ፥ ጾሳይ ኤልያዳአ ናኣ ራዞና ግያዋ ሶሎሞነ ቦላ ሞርክያ ኦꬂደ ደንꬄዳ፤ ራዞን ጾባ ካትያ ሀዳድኤዘረፐ ባቃቴዳ። 24 ዳዊተ ጾባ ቢታ ኦላንቻቱዋ ꬋይሴዳ ዎደ፥ ራዞን ባረዉ አሳ ሺሺደ፥ ፓንጋቱዋ ካፑዋ ግዴዳ፤ ፓንጋቱ ዳማስቆ ቢደ፥ ሄ ካታማ ኦይቂደ፥ ያን ኡቲደ፥ ራዞና ካተዬድኖ። 25 ሀዳድ መꬌዳ መቱዋ ቦላካ ጉጂደ፥ ሶሎሞነ ደኤዳ ኬናን ኡባን ራዞን እስራኤለቶ ሞርክያ ግዴዳ፤ ያቲደ እ ሶርያን ካዉቲደ እስራኤልያ አሳ ሞርኬዳ።

ጾሳይ እዮርባማዉ እማና ጌዳዋ

26 ሄዋ ቦላካ ናባጻ ናአይ እዮርባም ሶሎሞና ቦላ ማካሊደ ደንዴዳ፤ እ ሶሎሞና ቆማቱዋፐ እቱዋ። እ ኤፍሬማ ቢታን ጻሬዳፐ የዳ አሳ፤ አ ዳያካ ጽሩኦ ጌተትያ አምአቶ። 27 ካትያ ቦላ እ ማካል ደንዴዳ ታርኪ ሀዋፐ ካሊደ ጻፈቴዳዋዳና። ሶሎሞነ ሚሎ ግምቤዳነ ባረ አዉዋ ዳዊታ ካታማ ዩሹዋ ግምቢያን ደእያ ካሎ ሳኣ ኩንꬄዳ። 28 እዮርባም ምኖ አሳ፤ ሶሎሞነ ሀ ዎዳላይ ባረ ኪታ ዎት ሎይꬅ ኦꬅንቶ በኤዳ፤ ምናሰነ ኤፍሬማ ቢታን ኦꬅያ ጎሻንቻቱ ኡባ ቦላ አ ካፑዋ ኦꬂደ ሱንꬄዳ።

29 እት ጋላስ እዮርባም የሩሳላመ ካታማፐ ከሲደ ቤ፤ ሴሎፐ ዬዳ፥ ትምቢትያ ኦድያ አኪይ አናና ኦግያን ጋከቴዳ። አኪይ ሄ ዎደ ኦራꬃ ማዩዋ ማይ ኡቴዳ። ደምባን ኡንቱንቱ ላኡዋ ጻላላይ ደኢኖ። 30 አኪይ ባረ ማዬዳ ኦራꬃ ማዩዋ ኦይቂደ፥ ታማነ ላኡ ከሲደ ፔꬌዳ። 31 እዮርባማ ሀዋዳን ያጌዳ፤ “ታሙ ፔꬃቱዋ ነዉ አካ። አያዉ ጎፐ፥ መꬍና ጎዳይ እስራኤልያ ጾሳይ ሀዋዳን ያጌ፤ ‘በአ፥ ታን ካዉተꬃ ሶሎሞና ኩሽያፐ ፔꬋደ፥ ታሙ ዘረꬃ ነዉ እማና ሀናይ። 32 ሽን ታ ቆማ ዳዊታ ድራዉነ እስራኤልያ ዛራቱዋ ኡባ ግዶፐ ታን ዶሬዳ የሩሳላመ ካታማ ድራዉ፥ እት ዛርያ አዉ አጋና። 33 ታን ሀዋ ኦꬃና ጋሱ፥ ሶሎሞነ ታና አጊደ ሲዶናቱዋ ጾሳት አስታሮትዉ፥ ሞኣባቱዋ ጾሳ ካሞሻዉነ አሞናቱዋ ጾሳ ሞሎካዉ ጎይኔዳ ድራሳነ ታ ኦግያን ሀመተናን፥ ታ ስንꬃን ሱረባ ሀነናንነ አ አዉ ዳዊተ ናጌዳዋዳን ታ ዎጋቱዋነ ታ ህግያ ናገናን እጼዳ ድራሳ።

34 “ ‘ግዶፐነ፥ ታን ካዉተꬃ ሶሎሞና ኩሽያፐ ዉርሳ አክከ፤ ታን ዶሬዳነ ታ አዛዙዋነ ታ ዎጋ ናጌዳ ታ ቆማ ዳዊታ ድራዉ፥ ሶሎሞነ ፓጻ ደኤዳ ኬሻን ኡባን እ ሞዳናዳን ኦꬃድ። 35 ሄዋፐ ጉይያን ታን ካዉተꬃ አ ናኣ ኩሽያፐ አካደ ታሙ ዘረꬃ ነዉ እማና። 36 ታ ሱንꬃይ አን ጼሰታና ማላ፥ ታን ዶሬዳ የሩሳላመ ካታማን ኡባ ዎደካ ታ ቆማ ዳዊታ ዘረꬃይ ካተታና ማላ፥ ታን እት ዛርያ አ ናአዉ እማና።

37 “ ‘ኔና ግዶፐ፥ ታን ኔና አካና፤ ነ ዎዛናይ አሞቴዳ ኡባ ኔን ሞዳና፤ ኔን እስራኤልያ ቦላ ካተታና። 38 ታን ኔና አዛዝያዋ ኔን ኦꬆፐ፥ ታ ኦግያን ሀመቶፐነ ታ ቆማይ ዳዊተ ናጌዳዋዳን ታ ዎጋቱዋነ ታ አዛዙዋ ናጋደ ታ ስንꬃን ሱረባ ሀኖፐ፥ ታን ኔናና ግዳና፤ ዳዊታዉ ኦꬄዳዋዳንካ ነ ዛራቱ ደእ በአናዳን ኦꬃና፤ እስራኤልያካ ታን ነዉ እማና። 39 ሶሎሞና ናጋራ ድራዉ ዳዊታ ዘረꬃቱዋ ታን ሙራና፤ ሽን መꬍናዉ ግደና’ ያጌ” ያጌዳ።

40 ሶሎሞነ እዮርባማ ዎꬋናዉ ካጄሌዳ፤ ሽን እዮርባም ግብጼ ጋድያ ካትያ ሺሻቃኮ ባቃቲደ ቤዳ፤ ሶሎሞነ ሀይቃና ጋካናዉ ግብጼን ታኬዳ።

ሶሎሞና ሀይቁዋ

(1 ኦዱዋ 9:29-31)

41 ሶሎሞነ ሀኔዳ ሀራባይ፥ እ ኦꬄዳባይ ኡባይ፥ አ አꬌዳ ኤራተꬃባይ ሶሎሞና ታርክያ ማጻፋን ጻፈት ኡቴዳ። 42 ሶሎሞነ እስራኤልያ ኡባ ቦላ የሩሳላመን ኦይታሙ ላይꬃ ካተቴዳ። 43 ሄዋፐ ጉይያን ሶሎሞነ ሀይቂደ፥ ባረ ማይዛን ጋከቴዳ፤ ባረ አዉዋ ዳዊታ ካታማን ሞገቴዳ። አ ናአይ ሮብኣመ አ ኮታን ካተቴዳ።

ሻከቴዳ ካዉተꬃቱዋ

12

(12:1—22:53)

ፑደሃ ያራቱዋ ማካላ

(12:1—14:20፤ 2 ኦዱዋ 10:1-19)

1 እስራኤልያ አሳይ ኡባይ ሮብኣማ ካተያናዉ ሰኬማ ካታማ ቤዳ ድራዉ፥ እካ ያ ቤዳ። 2 ናባጻ ናአይ እዮርባም፥ ካትያ ሶሎሞነፐ ባቃቲደ ግብጼን ደእያዌ ሀዋ ስሴዳ ዎደ፥ ግብጼፐ ስሚደ ዬዳ። 3 እስራኤልያ አሳይ እዮርባማዉ ኪቲደ ጼስስና፥ እነ እስራኤልያ ማባራይ ኡባይ ሮብኣማኮ ቢደ፥ 4 “ነ አዉ ኑና ዴጾ ሞርገ ምꬃ ቶሴዳ፤ ሽን ሀእ ኔን እ ኑና ኦስስያ ዎልቃማ ኦሱዋነ ዴጾ ሞርገ ምꬃ ኑዉ ካዉሽሳርኪ። ያቶፐ፥ ኑን ነዉ ሞደታና” ያጌድኖ።

5 ሮብኣመ ኡንቱንቶ፥ “ቢተ፤ ሄዘንꬆ ጋላስ ስሚደ ታኮ ዪተ” ያጌዳ፤ አሳይ ቤዳ።

6 ሄዋፐ ጉይያን ካቲ ሮብኣመ አ አዉ ሶሎሞነ ፓጻ ደእያ ዎደ፥ ሶሎሞና ዞሬዳ ጭማቱዋ ዞረታ በሴዳ። እ ኡንቱንታ፥ “ሀ አሳዉ ዋጋደ ዛራ ጊቴ?” ያጊደ ኦቼዳ።

7 ጭማቱ ሮብኣማ፥ “ሀቼ ኔን አሳዉ ቆማ ግዳደ ኦꬆፐነ ኡንቱንቱ ኦችያዎ ኔን ሎኦ ቃላ ዛሮፐ፥ ኡባ ገደ ኡንቱንቱ ነዉ ቆማ ግዳናዋንታ” ያጌድኖ።

8 ሽን ሮብኣመ ጭማቱ ዞሬዳ ዞርያ አጊደ፥ አናና ድጪደ አዉ ኦꬅያ ያላጋ አሳቱዋ ዞረታ በሴዳ። 9 እ ኡንቱንታ፥ “ህንተንቱ ታና ዞርያዌ አዬ? ‘ነ አዉ ኑና ቶሴዳ ዴጾ ሞርገ ምꬃ ኑዉ ካዉሽሳርኪ’ ያግያ ሀ ደርያዉ ዋጋደ ዛሮ?” ያጊደ ኦቼዳ።

10 ሽን አናና ድጬዳ ያላጋቱ፥ “ ‘ነ አዉ ኑና ዴጾ ሞርገ ምꬃ ቶሴዳ፤ ሽን ኔን ኑዉ ካዉሽሳርኪ’ ያግያ አሳዉ፥ ‘ታ ቄር ብራꬊ ታ አዉዋ ጼሳፐ ኦርዴ። 11 ታ አዉ ህንተንቱ ሞርገ ምꬃ ዴጽሴዳ፤ ሽን ታን ሄዋፐካ አꬃደ ዴጽሳና። ታ አዉ ህንተንታ ልሱዋን ዋꬌዳ፤ ሽን ታን ህንተንታ ማስማሱዋዳን ዱክያ ልሱዋን ዋꬋና’ ያጋደ ዛራ” ያጌድኖ።

12 ሄዋፐ ጉይያን ካቲ ሮብኣመ፥ “ሄዘንꬆ ጋላስ ስሚደ ታኮ ዪተ” ጌዳዋዳንካ፥ እዮርባምነ አሳይ ኡባይ ሄዘንꬆ ጋላስ ስሚደ ዬድኖ። 13 ካቲ ኡንቱንቶ ሀንቆ ዛሩዋ ዛሬዳ። ጭማቱዋ ዞርያ አግ ባሺደ፥ 14 ያላጋቱ ዞሬዳ ዞርያ ካሌዳ። ያቲደ ሀዋዳን ያጌዳ፤ “ታ አዉ ህንተንቱ ሞርገ ምꬃ ዴጽሴዳ፤ ሽን ታን ሄዋፐካ አꬃደ ዴጽሳና። ታ አዉ ህንተንታ ልሱዋን ዋꬌዳ፤ ሽን ታን ህንተንታ ማስማሱዋዳን ዱክያ ልሱዋን ዋꬋና” ያጊደ ዛሬዳ። 15 ካቲ አሳይ ግያዋ ስሰናን እጼዳ፤ አያዉ ጎፐ፥ መꬍና ጎዳይ ሴሎፐ ዬዳ አኪያ ባጋና ካሰ ናባጻ ናኣ እዮርባማዉ ኦዴዳ ቃላይ ፖለታናዳን ሀዌ መꬍና ጎዳፐ ሀኔዳ።

16 እስራኤልያ አሳይ ኡባይ ካቲ ኡንቱንቱ ግያዋ ስሰናን እጼዳዋ በኢደ፥ ካትያ ሀዋዳን ያጌድኖ፤ “ዳዊተዋፐ ኑና ጋክያባይ አዬ? እሰያ ናኣፐ ኑን ላታናዌ ባዋ! እስራኤልያ አሳዉ፥ ህንተንቱ ሶ ህንተንቱ ሶ ስምተ! ሀእ ስም ሮብኣመ ባረዉ ናገቶ!” ያጌድኖ። እስራኤልያ አሳይ ኡባይ ባረንቱ ሶ ባረንቱ ሶ ስሜድኖ። * 17 ሽን ሮብኣመ ይሁዳ ካታማቱዋን ደእያ እስራኤልያ አሳ ቦላ ካተቴዳ።

18 ሄዋፐ ጉይያን ካቲ ሮብኣመ ባረ ጋባራቱዋ ካፑዋ አዶንራማ እስራኤልያ አሳኮ ኪቴዳ፤ ኡንቱንቱ ሹቻን ጫዲደ ዎꬌድኖ። ያትና፥ ካቲ ሮብኣመ ባረ ፓራ ጋርያን ኤለካ ከስ ኡቲደ፥ የሩሳላመ ባቃቴዳ። 19 ሄዋፐ ዶሚደ ሀቼ ጋካናዉ እስራኤልያ ዛራቱ ታማቱ ዳዊታ ዛርያፐ ካተቴዳ ካተቱዋ ቦላ ማካሌድኖ። 20 እዮርባም ግብጼፐ ስሜዳዋ እስራኤልያ አሳይ ኡባይ ስሴዳ ዎደ፥ አ ባረንቱ ያአዉ ጼስሲደ፥ እስራኤልያ ቦላ ካተዬድኖ፤ ዳዊታ ዛርያፐ ካተቴዳ ካተቶ አማነቲደ አቴዳዌ ይሁዳ ዛርያ ጻላላ።

ሻማእይ ትምቢትያ ኦዴዳ

(2 ኦዱዋ 11:1-4)

21 ሶሎሞና ናአይ ሮብኣመ የሩሳላመ ካታማ ጋኬዳ ዎደ፥ እስራኤልያ ቢታ አሳና ኦለቲደ፥ ካዉተꬃ ባረዉ ዛራና ማላ፥ ይሁዳ ዛርያፐነ ቢንያማ ዛርያፐ ዶረቴዳ እት ጼታነ ሆስፑን ታሙ ሻአ ኦላንቻቱዋ ሺሼዳ። 22 ሽን ጾሳ ቃላይ፥ ጾሳ አሳ ግድያ ሻማእያኮ ዪደ፥ 23 “ሶሎሞና ናኣ፥ ይሁዳ ካትያ ሮብኣማዉ፥ ይሁዳነ ቢንያማ ዛረቶነ አቴዳ አሳ ኡባዉ ሀዋዳን ያጋ፤ 24 ‘መꬍና ጎዳይ ህንተንታ፥ “ህንተንቱ ዳቦቱዋና፥ እስራኤላቱዋና ኦለታናዉ ቦፕተ። ሀዋ ታን ኦꬄዳ ድራዉ፥ ህንተንቱ ኡባይካ ህንተንቱ ሶ ህንተንቱ ሶ ስምተ” ያጌ’ ያጋደ ኦዳ” ያጌዳ። ኡንቱንቱ መꬍና ጎዳ ቃላ ስሲደ፥ ስሚደ ሶ ቤድኖ።

እዮርባም ጾሳፐ ዎራ ስሜዳ

25 ሄዋፐ ጉይያን እዮርባም ኤፍሬማ ገዝያን ደእያ ሰኬማ ጌሶ ኦꬅ ግምቢደ፥ ያን ደኤዳ፤ ሄዋፐ ከስ ቢደ ጲንኤላ ግምቤዳ።

26 እዮርባም ባረ ዎዛናን፥ “ካዉተꬃይ ዳዊታ ዛርያዉ ስማና። 27 ሀ አሳይ መꬍና ጎዳ ጌሻ ጎልያን ያርሹዋ ያርሻናዉ የሩሳላመ ካታማ ብያዋ ግዶፐ፥ ኡንቱንቱ ቃይካ ባረንቱ ጎዳኮ፥ ካትያ ሮብኣማኮ ስማና። ኡንቱንቱ ታና ዎꬊደ፥ ይሁዳ ካትያ ሮብኣማኮ ስማና” ያጊደ ቆፔዳ።

28 ሄዋ ድራዉ፥ ካቲ ዞረቴዳዋፐ ጉይያን ዎርቃፐ ላኡ ማራቱዋ ምስለቱዋ መꬊደ አሳዉ፥ “ህንተንቱ ሀዋፐ የሩሳላመ ቤዳዋ ኬሻይ ግዳናዋ። ህንተንቶ እስራኤልያ አሳቶ፥ ህንተንታ ግብጼፐ ከሴዳ ህንተንቱ ጾሳቱ ሀዋንቱሽ!” ያጌዳ። * 29 ኡንቱንቱፐ እቱዋ ቤቴለን፥ እቱዋ ቃይ ዳናን ዎꬄዳ። 30 ሀ የዉ ኡንቱንቶ ናጋራቴዳ፤ አያዉ ጎፐ፥ እት ማራ ምስልያዉ ጎይናናዉ አሳይ ዳና ጋካናዉ ቤዳ። 31 እዮርባም ደርያ ሁጲያን ጎይንያ ꬎቃ ሳኣ ጊግሲደ ሌዊያ ዛርያ ግዳና ꬋዮፐካ፥ ኡባ ቆሞ አሳፐ ቄሳቱዋ ኦꬂደ ሱንꬄዳ።

32 ይሁዳን ቦንችያዋዳን ሆስፑንꬃ አግናን ታማነ እቼሻንꬃ ጋላሳን ባላይ ቦንቼታናዳን፥ እዮርባም ጋላሳ ኬሬዳ፤ ያርሹዋ ያርሼዳ። እ ሀዋዳን ሀኔዳ፤ ቤቴለ ቤዳ፤ ባረ መꬌዳ ማራ ምስልያዉ ያርሹዋ ያርሼዳ። ቃይ ባረ መꬌዳ ጎይንያ ꬎቃ ግሹዋን ቄሳቱ ዋ ቤቴለን ሱንꬂደ ዎꬄዳ።* 33 እ ባረ ሁጲያዉ ዶሬዳ ሆስፑንꬃ አግናን፥ ሄ አግናዉ ታማነ እቼሻንꬆ ጋላስ ቤቴለ ቤዳ፤ ሄ ጋላሳይ እስራኤልያ አሳዉ ባላ ግዳናዳን አዋዬዳ። ያቲደ እጻና ጩዋያናዉ ፑደ ያርሽያ ሳኣ ከሴዳ።

13

ቤቴለ ቦላ ትምቢትያ ኦዴዳ ብታንያ

1 እዮርባም እጻና ጩዋያናዉ ያርሹዋ ያርሽያ ሳኣ ማታን ኤቂደእሽን፥ መꬍና ጎዳ ቃላን ኪተቴዳ፥ ጾሳ አሳ ጌተትያ እት ብታኒ ይሁዳፐ ዬዳ። 2 መꬍና ጎዳይ አዛዝና ሄ ያርሽያ ሳኣ ቦላ ሀዋዳን ያጊደ ዋሴዳ፤ “ያርሽያ ሳአዉ፥ ያርሽያ ሳአዉ፥ መꬍና ጎዳይ ኔና ሀዋዳን ያጌ፤ ‘ዳዊታ ዛርያዉ ዮስያሳ ጌተትያ እት ናአይ የለታናዋ። ሄ ናአይ ሀእ ሀዋን ያርሺደ ደእያ ꬎቃ ሳአቱ ቄሳቱ ዋ ነ ቦላ ያርሻና፤ ነ ቦላ አሳ መቀꬃይ ጹገታና’ ያጌ” ያጊደ ዋሴዳ። * 3 ሄ ጋላስ ጾሳ አሳይ ማላታ እሚደ፥ “መꬍና ጎዳይ ኦዴዳ ማላታይ ሀዋ፤ ሀ ያርሽያ ሳአይ ጳልቀታና፤ አ ቦላን ደእያ ብድንꬃይካ ዎራ ላለታናዋ” ያጌዳ።

4 ካቲ እዮርባም ጾሳ አሳይ ቤቴለን ደእያ ያርሽያ ሳኣ ቦላ ዋሴዳዋ ስሴዳ ዎደ፥ ያርሽያ ሳኣፐ ባረ ኩሽያ የዲደ፥ “ሄ ብታንያ ኦይቂተ!” ያጌዳ። ሽን እ ብታንያዉ የዴዳ ኩሺ ኤለካ ጺጊደ ስሌዳ፤ ሄዋ ድራዉ፥ ባረ ኩሽያ ጉየ ዛሪደ አካናዉ ዳንዳይቤና። 5 ቃይ ጾሳ አሳይ መꬍና ጎዳ ቃላን እሜዳ ማላታዳን ያርሽያ ሳአይ ጳልቀት ዎꬍና፥ አ ቦላን ደእያ ብድንꬃይካ ዎራ ላለቴዳ። 6 ያትና፥ ካቲ እዮርባም ጾሳ አሳ፥ “ታ ኩሺ ካሰዋዳን ሀናና ማላ ታዉ ጋናታደ መꬍና ጎዳ ነ ጾሳ ዎሳርኪ!” ያጌዳ። ሄዋ ድራዉ፥ ጾሳ አሳይ ካትያዉ ጋናቲደ መꬍና ጎዳ ዎስና፥ ካትያ ኩሺ ስሚደ ካሰዋዳን ሀኔዳ።

7 ካቲ ጾሳ አሳ፥ “ታናና ታ ሶ ደንዳ፤ ቁማ ማ። ቃይ ታን ነዉ እሞታ እማና” ያጌዳ።

8 ሽን ጾሳ አሳይ ካትያዉ ሀዋዳን ያጊደ ዛሬዳ፤ “ሀራይ አትና ኔን ነ አቆ ባጋ ታዉ እምንቶካ፥ ታን ኔናና ቢከ፤ ሀዋን ኡክꬃካ ሚከ፥ ሃꬃካ ኡሽከ። 9 አያዉ ጎፐ፥ መꬍና ጎዳ ቃላይ ታና፥ ‘ኔን ኡክꬃካ ሞፓ፥ ሃꬃካ ኡሾፓ፥ ነ ዬዳ ኦግያናካ ስማደ ቦፓ’ ያጊደ አዛዜዳ” ያጌዳ። 10 ሄዋ ድራዉ፥ ብታኒ ሀራ ኦግያና ቤዳ፤ እ ቤቴለ ዬዳ ኦግያና ስሚደ ብቤና።

ቤቴለን ትምቢትያ ኦድያ ጭማ ብታንያ

11 ትምቢትያ ኦድያ እት ጭማ ብታኒ ቤቴለ ካታማን ደኤ። ቤቴለን ሄ ጋላስ ጾሳ አሳይ ኦꬄዳ ኡባባ ሄ ጭማ ብታንያ ናናይ ዪደ ኦዴድኖ፤ ቃይ ሄ ብታኒ ካትያዉ ኦዴዳ ቃላ ኡንቱንቱ ባረንቱ አዎ ኦዴድኖ። 12 አዉ ኡንቱንታ፥ “ሀቃ ኦግያና ቤዴ?” ያጌዳ፤ ይሁዳፐ ዬዳ ጾሳ አሳይ ቤዳ ኦግያ አዉ ማላቴድኖ። 13 ሄዋፐ ጉይያን እ ባረ ናና፥ “ታዉ አነ ሀርያ ኮርተ” ያጌዳ፤ ኡንቱንቱ አዉ ሀርያ ኮርና ቶጌዳ። 14 ጾሳ አሳ ጌዱዋ ካሊደ ቤዳ፤ እት ዎላ ኩዋን ኡቴዳዋ ደሚደ፥ “ይሁዳፐ ዬዳ ጾሳ አሳይ ኔኔየ?” ያጌዳ።

ብታኒ፥ “ኤ ታና” ያጌዳ።

15 ትምቢትያ ኦድያ ጭማ ብታኒ አ፥ “ቁማ ማናዉ ታ ሶ ታናና ደንዳ” ያጌዳ።

16 ጾሳ አሳይ ዛሪደ፥ “ታን ጉየ ስማደ ኔናና ባናዉ፥ ዎይ ሀ ኮሽያን ኔናና ኡክꬃ ማናዉ፥ ዎይ ሃꬃ ኡሻናዉ ዳንዳይከ። 17 አያዉ ጎፐ፥ መꬍና ጎዳይ ቃላይ ታና፥ ‘ኔን ሄ ሳኣን ኡክꬃካ ሞፓ፥ ሃꬃካ ኡሾፓ፥ ነ ዬዳ ኦግያናካ ስማደ ቦፓ’ ያጊደ አዛዜዳ” ያጌዳ።

18 ትምቢትያ ኦድያ ጭማ ብታኒ፥ “ታንካ ኔናዳን ትምቢትያ ኦድያዋ። ኪታንቻይ መꬍና ጎዳይ ቃላን ታና፥ ‘ኡክꬃ እ ማና ማላነ ሃꬃ ኡሻና ማላ፥ አ ዛራደ ነ ሶ ኔናና አካደ ያ’ ያጌዳ” ያጌዳ። ሽን ጭማ ብታኒ ሄዋ አዉ ዎርዱዋ ኦዴዳ። 19 ሄዋ ድራዉ፥ ጾሳ አሳይ አናና ስሚደ፥ አ ሶን ሜዳነ ኡሼዳነ።

20 ኡንቱንቱ ማዳን ኡት ደእሽን፥ መꬍና ጎዳ ቃላይ ብታንያ ጉየ ዛሬዳ ትምቢትያ ኦድያ ጭማ ብታንያኮ ዬዳ። 21 ብታኒ ይሁዳፐ ዬዳ ጾሳ አሳዉ ባረ ቃላ ꬎቁ ኦꬂደ፥ “መꬍና ጎዳይ ሀዋዳን ያጌ፤ ‘ኔን መꬍና ጎዳ ቃላ እጻዳ፤ መꬍና ጎዳይ ነ ጾሳይ ኔና አዛዜዳ አዛዙዋካ ናጋባካ። 22 ኔን ጾሳይ፥ “ሄ ሳኣን ሞፓ ዎይ ኡሾፓ” ጌዳ ሳኣ ጉየ ስማደ ባደ፥ ያን ኡክꬃ ማዳ፤ ሃꬃካ ኡሻዳ። ሄዋ ድራዉ፥ ነ አሃይ ነ አዎቱዋ ዱፉዋን ሞገተና’ ያጌ” ያጌዳ።

23 ጾሳ አሳይ ምያዋነ ኡሽያዋ ፖሌዳዋፐ ጉይያን፥ ትምቢትያ ኦድያዌ ባረ ጉየ ዛሪደ አሄዳ ብታንያዉ ሀርያ ኮሬዳ። 24 እ ኦግያን ቢሽን ጋሙ አናና ጋከቲደ፥ አ ዎꬌዳ። አሃይ ኦግያን ፓንጋራሬዳ፤ ሀሪነ ጋሙነ ላአቱካ አሃ ምይያን ኤቄድኖ። 25 ሄ ኦግያና አꬍያ አሳይ አሃይ ፓንጋራሬዳዋነ ጋሙ አሃ ምይያን ኤቄዳዋ በኤዳ፤ ቢደ ትምቢትያ ኦድያ ጭማ ብታኒ ደእያ ካታማን ኦዴዳ።

26 ብያ ሳፐ ብታንያ ጉየ ዛሬዳ ትምቢትያ ኦድያ ጭማ ብታኒ ሄዋ ስሴዳ ዎደ ሀዋዳን ያጌዳ፤ “ሄዌ ቃላዉ አዛዘተናን እጼዳ ጾሳ አሳ። ሄዋ ድራዉ፥ መꬍና ጎዳ ቃላይ አዉ ካሰቲደ ኦዴዳዋዳን፥ መꬍና ጎዳይ ጋሙዋን አ ጋꬄዳ፤ ያትና፥ ጋሙ አ መንሬꬂደ ዎꬌዳ” ያጌዳ።

27 ሄዋፐ ጉይያን ጭማ ብታኒ ባረ ናና፥ “ታዉ ሀርያ ኮርተ” ያጌዳ። ኡንቱንቱ አዉ ሀርያ ኮሬድኖ፤ 28 ብታኒ ከሲደ ቤዳ። ኦግያን ፓንጋራሬዳ አሃነ አሃ ማታን ኤቄዳ ሀርያነ ጋሙዋ ደሜዳ፤ ጋሙ አሃ ምቤና ዎይ ሀርያካ መንꬅቤና። 29 ትምቢትያ ኦድያ ጭማ ብታኒ ጾሳ አሳ አሃ ደንꬂደ፥ ሀርያ ዞክያን ዎꬂደ፥ ዬካናዉነ ሞጋናዉ ጉየ ባረ ካታማ አኪደ አሄዳ። 30 ባረዉ ማክ ዎꬄዳ ዱፉዋን አሃ ዎꬄዳ፤ አ ቦላ፥ “አየ ታ እሻዉ! አየ ታ እሻዉ!” ያጊደ ዬኬድኖ።

31 ሞግ ስሚደ ባረ ናና ሀዋዳን ያጌዳ፤ “ታን ሀይቂያ ዎደ፥ ጾሳ አሳይ ሞገቴዳ ዱፉዋን ታና ሞግተ፤ ታ መቀꬃቱዋካ አ መቀꬃቱዋ ጋጻን ዎꬅተ። 32 አያዉ ጎፐ፥ ቤቴለ ካታማን ደእያ ያርሽያ ሳኣ ቦላነ ሳማርያ ካታማቱዋን ደእያ ጎይንያ ꬎቃ ሳአቱ ቦላ መꬍና ጎዳይ አዛዝና ሄ ብታኒ ዋሶዌ ቱሙ ፖለታና” ያጌዳ።

እዮርባማ ጎልያ አሳ ꬋይሳናዉ ጋꬄዳ ናጋራ

33 ሄዋፐ ጉየና እዮርባም ባረ ኢታ ኦግያፐ ስምቤና፤ ሽን ጎይንያ ꬎቃ ሳቶ ኡባ ቆሞ አሳፐ ቄሳቱ ዋ ጉጂደ ሱንꬄዳ፤ ቄሳቱዋ ግዳናዉ ኮይያ ኦናነ ጎይንያ ꬎቃ ሳኣን ዎꬄዳ። 34 እዮርባማ ጎልያ አሳ ኡንጋናዉነ ቢታ ቦላፐ ꬋይሳናዉ ጋꬄዳ ናጋራይ ሄዋ።

14

አኪይ እዮርባማ ቦላ ትምቢትያ ኦዴዳ

1 ሄ ዎደ እዮርባማ ናአይ አቢ ሀርጌዳ። 2 ያትና፥ እዮርባም ባረ ማቻቶ፥ “ደንዳደ ኔን እዮርባማ ማቻቶ ግድያዋ ኦንነ ኤረና ማላ፥ ነ ማዩዋ ላማ፤ ሴሎ ባ። ታን ሀ አሳ ቦላ ካተታናዋ ታዉ ኦዴዳ ትምቢትያ ኦድያ አኪ ያን ደኤ። 3 ታሙ ኡክꬃ፥ አማሬዳ ኮምፑዋነ እት ኦቱዋ ኤሳ አዉ አካደ አኮ ባ። ሀ ሀርጌዳ ናአይ ሀናናባ እ ነዉ ኦዳና” ያጌዳ።

4 እዮርባማ ማቻታ እ ጌዳዋዳን ኦꬃዱ፤ ደንዳደ አክያ ሶ ሴሎ ባዱ። አኪ ጼላናዉ ዳንዳየና፤ እ ጭሜዳ ድራዉ፥ አ አይፊ ደመና። 5 ሽን መꬍና ጎዳይ አክያ፥ “እዮርባማ ማቻታ ባረ ናኣ ሀርግያዋ ኔና ኦቻናዉ ያዉ። ኔን እዝዉ ሀዋ ሀዋ ያጋደ ኦዳ። አ ያ ጋካደ ሀራ ማጫ አሳ ማላታናኑ” ያጌዳ።

6 ሄዋ ድራዉ፥ አኪ ማቻታ ፐንግያን ድእ ድእያዋ ስሲደ ሀዋዳን ያጌዳ፤ “እዮርባማ ማቻቴ፥ አነ ሃ ገላ። አያዉ ሀዋዳን ሀራ አሳ ማላታድ? ታን ኢታ ዎርያ ነዉ ኦዳናዉ ኪተታድ። 7 ኔን እዮርባመኮ ባደ ሀዋዳን ያጋ፤ ‘መꬍና ጎዳይ እስራኤልያ ጾሳይ ኔና፥ “ታን ኔና አሳ ግዶፐ ꬎቂሳድ፤ ታ አሳ እስራኤልያ ቦላ ኔና ካተያድ። 8 ታን ዳዊታ ዛርያፐ ካዉተꬃ ዎꬃ አካደ፥ ነዉ እማድ። ሽን ኔን ታ ቆማ ዳዊታ ማላ ግዳካ፤ እ ታ አዛዙዋ ናጌዳነ ታ ስንꬃን ሱረባ ጻላላ ኦꬂደ፥ ባረ ኩመንꬃ ዎዛናን ታና ካሌዳ። 9 ኔፐ ካሰ ደኤዳ ኡባቱ ኦꬄዳዋፐ ዳርያ ኢታ ኔን ኦꬃዳ፤ ኔን ነዉ ሀራ ጾሳቱዋ፥ ሴርሴዳ ብራታፐ ኤቃቱዋ መꬋዳ። ያታደ ታና ሀንቀꬃዳ፤ ታና ኔፐ ጉየ አꬃዳ።

10 “ ‘ “ሄዋ ጋሱዋን ታን እዮርባማ ጎልያ አሳዉ ኢታ አሀና። እስራኤልያ ቢታን እዮርባማ ጎልያ አሳፐ አይልያ ግድና ላአ ግዲና፥ እት አቱማ አሳይነ አተናን ꬎቆላና። እት ኡራይ ኦሻይ ዉራና ጋካናዉ ከስያዋዳን፥ እዮርባማ ጎልያ አሳ ታን ዉርሳ ከሳና። * 11 እዮርባማ ዛርያ ግዲደ ካታማን ሀይቂያ ኦናነ ካናቱ ማና፤ ጋጻርያን ሀይቂያዋንታ ቃይ ሳሉዋ ካፎቱ ማና። ታን መꬍና ጎዳይ ሀዋ ኦዳድ!” ያጌዳ’ ያጋ።

12 “ኔና ግዶፐ፥ ሀእ ኔን ደንዳደ ነ ሶ ባ። ነ ገዲ ካታማ ገልያ ዎደ፥ ናአይ ሀይቃና። 13 እስራኤልያ ኡባይ ናአዉ ዬኪደ ሞጋና፤ እዮርባማ ጎልያ አሳን መꬍና ጎዳ እስራኤልያ ጾሳ ስንꬃን ሀ ናኣን ሎኦባይ ቤቴዳ ድራዉ፥ እዮርባማ ጎልያ አሳፐ አ ጻላላይ ዱፉዋን ሞገታና።

14 “ሄዋፐ ጉይያን እዮርባማ ጎልያ አሳ ꬎቆል ꬋይስያ ካትያ መꬍና ጎዳይ ባረዉ እስራኤልያ ቦላ ደንꬃና። 15 ሃꬃ ግዶን ዎሹ ቃጽያዋዳን፥ መꬍና ጎዳይ ሄ ዎደ እስራኤላቱዋ ሾጪደ ቃꬃና። አሼሮ ግያ ጾሳትዉ ኡንቱንቱ ምስልያ ኤሲደ፥ መꬍና ጎዳ ሀንቀꬄዳ ድራዉ፥ ኡንቱንታ አዋቶ እ እሜዳ ሎኦ ቢታፐ ኡንቱንታ ድጋና፤ ያቲደ ኡንቱንታ ኤፍራጺሳ ሻፋፐ ሄፍንꬃን ላላና። 16 እዮርባም ኦꬄዳ ናጋራ ድራዉነ እስራኤልያ አሳ እ ኦስሴዳ ናጋራ ድራዉ፥ ጾሳይ እስራኤልያ አግ ባሻና” ያጌዳ።

17 ሄዋፐ ጉይያን እዮርባማ ማቻታ ደንዳደ ባደ ትርጻ ጋካዱ። ጎልያ ፐንገ ጎጭላ የꬊና ናአይ ሀይቂ አጌዳ። 18 ባረ ቆማ ትምቢትያ ኦድያ አክያ ባጋና መꬍና ጎዳይ ኦዴዳዋዳንካ አ ሞጌድኖ፤ እስራኤልያ አሳይ ኡባይ አዉ ዬኬዳ።

እዮርባማ ሀይቁዋ

19 እዮርባም ሀኔዳ ሀራባይ፥ አ ኦላቱነ አ አይሱዋ ማራቱ እስራኤልያ ካተቱ ታርክያ ማጻፋቱዋን ጻፈት ኡቴዳ። 20 እዮርባም ላታማነ ላኡ ላይꬃ ካዉቴዳ። ሄዋፐ ጉይያን ሀይቂደ ባረ ማይዛን ጋከቴዳ። አ ኮታን አ ናአይ ናዳበ ካዉቴዳ።

ይሁዳነ እስራኤልያ ካተቱዋ

(14:21—16:34)

ይሁዳ ካትያ ሮብኣማ

(2 ኦዱዋ 11:5—12:15)

21 ሶሎሞና ናኣ ሮብኣመ ይሁዳን ካዉቴዳ፤ ሮብኣመ ካተትያ ዎደ ላይꬃይ አዉ ኦይታማነ እታ። መꬍና ጎዳይ ባረ ሱንꬃ ዎꬃናዉ እስራኤልያ ዛራቱዋ ካታማቱዋ ኡባ ግዶፐ ዶሬዳ የሩሳላመ ካታማን ሮብኣመ ታማነ ላፑን ላይꬃ ካተቴዳ። አ ዳይ ሱንꬃይ ናእሞ፤ እዛ አሞና ጋደ አሳ። 22 ይሁዳ አሳቱ መꬍና ጎዳ ስንꬃን ኢታባ ኦꬄድኖ፤ ባረንቱ ኦꬄዳ ናጋራን ኡንቱንቱ ባረንቱ አዎቱዋፐ አꬂደ አ ቃናትሴድኖ። 23 ሄዋ ቦላካ ቃይ ኡንቱንቱ ባረንቶ ጎይንያ ꬎቃ ሳኣ፥ ኤቃ ሹቻቱዋነ አሼሮ ጌተትያ ጾሳቱዋ ምስለቱዋ ꬎቃ ደረቱዋ ኡባ ቦላነ እርጻ ምꬃቱዋ ኡባ ጋርሳን ኤሴድኖ። * 24 ሀራይ አትና ኡንቱንቱ ጎይንያ ግሹዋን ጎይኑዋ ዎጋ ኦꬂደ አቱማ አሳቱ አቱማ አሳቱዋና ሻርሙጽያዋንቱ ደኢኖ። መꬍና ጎዳይ እስራኤላቱ ስንꬃፐ ከሲደ የደርሴዳ ጋደ አሳቱ ሜዘቴዳ፥ ሄ ሸነይያ ኦሶቱዋ ኡባ እስራኤልያ አሳቱ ኦꬄድኖ።*

25 ሮብኣመ ካተቴዳ እቼሻንꬆ ላይꬃን ግብጼ ካቲ ሺሻቅ የሩሳላመ ካታማ ቆሄዳ። 26 መꬍና ጎዳ ጌሻ ጎልያንነ ካትያ ጎለን ደእያ ሚሻ፥ ሶሎሞነ ቆጽሴዳ ዎርቃ ጎንዳለቱዋና ኡባ ቦንቂ አኪደ ቤዳ። * 27 ያትና፥ ካቲ ሮብኣመ ሄ ጎንዳለቱዋ ድራዉ ናሃስያ ብራታፐ ሀራ ጎንዳለቱዋ መꬍሴዳ፤ ኡንቱንቱ ናጊደ ዎꬃና ማላ ካትያ ጎልያ ፐንግያ ናግያዋንቱ ካፓቶ እሜዳ። 28 ካቲ መꬍና ጎዳ ጌሻ ጎልያ ብያ ዎደ ኡባን፥ ናግያዋንቱ ጎንዳለቱዋ ኦይቄድኖ። ሄዋፐ ስሚደ ኡንቱንቱ ዛሪደ፥ ናግያዋንቱ ጎለን ዎꬂኖ።

29 ሮብኣመ ሀኔዳ ሀራባይነ እ ኦꬄዳባይ ኡባይ ይሁዳ ካተቱዋ ታርክያ ማጻፋን ጻፈት ኡቴዳ። 30 ሮብኣምነ እዮርባም ኡባ ዎደ ኦለቲደ ደኤድኖ። 31 ሮብኣመ ሀይቂደ ባረ ማይዛን ጋከቴዳ፤ እ ዳዊታ ካታማን ደእያ ባረ አዎቱዋ ዱፉዋን ሞገቴዳ። አ ዳይ ሱንꬃይ ናእሞ፤ እዛ አሞና ጋድያ አሳ። ሮብኣማ ኮታን አ ናአይ አቢ ካተቴዳ።

15

ይሁዳ ካትያ አብያ

(2 ኦዱዋ 13:1—14:1)

1 ናባጻ ናኣ እዮርባም ካተቴዳ ታማነ ሆስፑንꬃ ላይꬃን አቢይ ይሁዳን ካተቴዳ። 2 አቢይ የሩሳላመን ሄዙ ላይꬃ ካተቴዳ። አ ዳያ አበሰሎማ ናት ናቶ፤ እ ሱንꬃይ ማእኮ። 3 አፐ ካሰ አ አዉ ኦꬄዳ ናጋራቱዋ ኡባ ኦꬄዳ፤ አ ዎዛናይ አ አዉዋ አዉዋ አዉዋ ዳዊታ ዎዛናይ ፖሎ ግዴዳዋዳን መꬍና ጎዳዉ፥ ባረ ጾሳዉ ፖሎ ግድቤና። 4 ግዶፐነ፥ አፐ ጉይያን የሩሳላመን ካተታና ማላነ የሩሳላመ ሳሮተꬃ ናጋና ማላ፥ መꬍና ጎዳይ አ ጾሳይ ዳዊታ ድራዉ አቢያዉ እት አቱማ ናኣ እሜዳ። * 5 ጾሳይ ሀዋ ኦꬄዳ ጋሶታይ፥ ዳዊተ መꬍና ጎዳ ስንꬃን ሱረባ ኦꬄዳ፤ ሂትያ ኦርዮና ቦላ ናጋራ ኦꬆንፐ አትና፥ ባረ ደኡዋ ላይꬃ ኡባን መꬍና ጎዳ አዛዞቱዋፐ እትባነ ናገናን አግቤና። * 6 አቢይ ደኤዳ ላይꬃ ኡባን ሮብኣማ አሳናነ እዮርባማ አሳና ኦለቲደ ደኤድኖ።

7 አቢይ ሀኔዳ ሀራባይነ እ ኦꬄዳባይ ኡባይ ይሁዳ ካተቱ ታርክያ ማጻፋን ጻፈት ኡቴዳ። አቢይነ እዮርባም ኦለቲደ ደኤድኖ። 8 አቢይ ሀይቂደ ባረ ማይዛን ጋከቴዳ፤ እ ዳዊታ ካታማን ሞገቴዳ። አ ሳኣን አ ናአይ አሳይ ካተቴዳ።

ይሁዳ ካትያ አሳ

(2 ኦዱዋ 15:16—16:6)

9 እስራኤልያ ካቲ እዮርባም ካተቴዳ ላታማንꬆ ላይꬃን አሲ ይሁዳን ካተቴዳ። 10 አሲ የሩሳላመን ኦይታማነ እት ላይꬃ ካተቴዳ። አ አዉዋ ዳይ ሱንꬃይ ማእኮ፤ አ አበሰሎማ ናቶ። 11 አሲ ባረ ማይዛ አዉ ዳዊተ ኦꬄዳዋዳን፥ መꬍና ጎዳ ስንꬃን ሱረባ ኦꬄዳ። 12 ጎይኖ ዎጋ ኦꬂደ አቱማ አሲ ሻርሙጽያ አቱማ አሳቱዋ አሳይ ባረ ቢታፐ ꬋይሴዳ፤ አፐ ካሰ ደኤዳ ካተቱ መꬌዳ ኤቃ ምስለቱዋ ኡባ ꬎቆለረꬂደ ኦሌዳ። 13 አ አዉዋ ዳያ ማእካካ አሼሮ ግያ ጾሳትዉ ቱና ኤቃ ምስልያ መꬌዳ ድራዉ፥ ካትያ አቶ አ ጌተትያ ቦንቹዋፐ እዞ ድጌዳ። አሲ ሄ ኤቃ ምስልያ ቃንጸሬꬂደ፥ ቀድሮና ዛንጋራን ጹጌዳ። 14 አሲ ጎይንያ ꬎቃ ሳኣ ꬋይሰናን አጎፐነ፥ እ ባረ ደኤዳ ላይꬃ ኡባን መꬍና ጎዳዉ ዎዛናፐ አማነትያ አሳ ግዲደ ደኤዳ። 15 እነ አ አዉ ጾሳዉ ዱማይ ዎꬄዳ ብራ፥ ዎርቃነ ሀራ ሚሻቱዋ አሂደ፥ ጾሳ ጌሻ ጎልያ ግዶን ዎꬄዳ።

16 ይሁዳ ካቲ አስነ እስራኤልያ ካቲ ባእሽ፥ ባረንቱ ካተቴዳ ላይꬃ ኡባን ኦለቴድኖ። 17 እስራኤልያ ካቲ ባእሽ ይሁዳ ቦላ ዎራጄዳ፤ ማዪደ ይሁዳ ካትያ አሳ ቢታፐ ኦንነ ገለናዳንነ ከሰናዳን ተአናዉ ራማ ካታማ ዩሹዋ ምንሲደ ግምቤዳ።

18 ሄዋ ጋሱዋን ካቲ አሳይ መꬍና ጎዳ ጌሻ ጎልያንነ ባረ ካትያ ጎለን አቴዳ ዎርቃነ ብራ ኡባ ከሲደ፥ ባረ ኦሳንቻቱ ኩሽያን ዎꬄዳ። ሄዝያና ናኣ ናኣ፥ ጻብርሞና ናአዉ፥ ዳማስቆ ካታማን ደእያ ሶርያ ካትያ በንሀዳዳዉ፥ እሞታ ኦꬂደ የዲደ ሀዋዳን ያጌዳ፦ 19 “ካሰ ታ አዉዋናነ ነ አቡና ጫቀቴዳዋዳን፥ አነ ታናናነ ኔናና ጫቀቶይተ። በአ፥ ሀዋ ብራነ ዎርቃ ታን ነዉ እሞታ እማናዉ የዳድ። እስራኤልያ ካቲ ባእሽ ባረ ኦላንቻቱዋ ታ ጋድያፐ ከሳና ማላ፥ ኔን ካሰ አናና ጫቀቴዳ ጫቁዋ ኮላ” ያጌዳ።

20 በንሀዳድ ካቲ አሲ ጌዳዋ ማዪደ፥ ባረ ኦላ ጋዳዎቱዋ እስራኤልያ ካታማቱዋ ኦላናዉ የዴዳ። ኡንቱንቱ አይኖ፥ ዳናነ አቤል-ቤትማእካ ጌተትያ ካታማቱዋ፥ ጋሊላ አባ ማታን ደእያ ቢታ፥ ንፍታሌማ ቢታናካ ጉጂደ ኡባ ጾኔድኖ። 21 ካቲ ባእሽ ሄዋ ስሲደ፥ ራማ ካታማ ግምቢያዋ አጊደ፥ ትርጻ ካታማ ቤዳ።

22 ሄዋፐ ጉይያን ካቲ አሲ ይሁዳን ደእያ አሳ ኡባ አዛዚና እቱነ አተናን ደንዲደ፥ ባእሽ ካሰ ያን ጎኤትያ ሹቻነ ምꬃ ራማፐ ኬዜድኖ። ካቲ አሲ ምጽጳነ ቢንያማ ቢታን ደእያ ገባአ አን ምንሲደ ግምቤዳ።

23 አሲ ሀኔዳ ሀራባይ፥ አ ምኖተꬃ ኡባይ፥ እ ኦꬄዳባይ ኡባይነ እ ኬጼዳ ካታማቱ ይሁዳ ካተቱ ታርክያ ማጻፋን ጻፈት ኡቴድኖ። ሽን እ ጭሜዳ ዎደ ገድያ ሳከቴዳ። 24 አሲ ሀይቂደ፥ ባረ ማይዛን ጋከቴዳ፤ ባረ ማይዛ አዉዋ ዳዊታ ካታማን ሞገቴዳ። አ ናአይ ዮሳፌጸ አ ሳኣን ካተቴዳ።

እስራኤልያ ካትያ ናዳባ

25 ይሁዳ ካቲ አሲ ካተቴዳ ላኤንꬆ ላይꬅ እዮርባማ ናአይ ናዳበ እስራኤላን ካተቴዳ፤ እ እስራኤልያ ቢታን ላኡ ላይꬃ ካተቴዳ። 26 ናዳበ ካሰ ባረ አዉዋ ኦግያነ እስራኤልያ አሳ እ ኦስሴዳ አ ናጋራ ኦግያን ሀመቲደ፥ መꬍና ጎዳ ስንꬃን ኢታባ ኦꬄዳ።

27 ይሳኮራ ዛርያ ግዴዳ አኪያ ናአይ ባእሽ ናዳባ ቦላ ማቀቴዳ። ሄ ዎደ ናዳብነ አ ኦላንቻቱ ፕልስጼማን ደእያ ግባቶና ካታማ ዶዲደ ደኢኖ። 28 ይሁዳ ካቲ አሲ ካተቴዳ ሄዘንꬆ ላይꬃን ባእሽ ናዳባ ዎꬍደ፤ አ ሳኣን እ ባረዉ ካተቴዳ። 29 ባእሽ ካዉተꬃ ዶሞ ሳናካ እዮርባማ ሶ አሳ ኡባ ዎꬍ ዉርሴዳ፤ መꬍና ጎዳይ ሴሎፐ ዬዳ ባረ ቆማ ትምቢትያ ኦድያ አኪያ ባጋና ኦዴዳዋዳንካ እዮርባማ ጎልያ አሳይ ኡባይ ሀይቂ ዉሬዳ። * 30 ሄዌ ሀኔዳዌ እዮርባም ባረ ሁጲያዉ ኦꬄዳ ናጋራ ድራሳ፥ እስራኤልያ አሳ እ ኦስሴዳ ናጋራ ድራሳነ መꬍና ጎዳ እስራኤልያ ጾሳ ሀንቀꬄዳ ድራሳ።

31 ናዳበ ሀኔዳ ሀራባይነ እ ኦꬄዳባይ ኡባይ እስራኤልያ ካተቱ ታርክያ ማጻፋን ጻፈት ኡቴዳ። 32 ይሁዳ ካትያ አስነ እስራኤልያ ካትያ ባእሽ ባረንቱ ካዉተꬃ ላይꬃ ኡባን ኦለቲደ ደኤድኖ።

እስራኤልያ ካትያ ባእሻ

33 ይሁዳ ካቲ አሲ ካተቴዳ ሄዘንꬆ ላይꬃን አኪያ ናአይ ባእሽ እስራኤልያ አሳ ኡባ ቦላ ካተቴዳ፤ እ ትርጻ ካታማን ላታማነ ኦይዱ ላይꬃ ካተቴዳ። 34 እዮርባም እስራኤልያ አሳ ኦስሴዳ ናጋራ ኦꬂደነ አ ኦግያን ሀመቲደ፥ ባእሽ መꬍና ጎዳ ስንꬃን ኢታባ ኦꬄዳ።

16

1 ሀናና ናኣ ዬሁ ባጋና መꬍና ጎዳ ቃላይ ባእሻባ ሀዋዳን ያጊደ ዬዳ፤ 2 “ታን ኔና ባናፐ ደንꬃደ ታ አሳ እስራኤልያ ቦላ ካፑዋ ከሳድ፤ ሽን ኔን እዮርባማ ኦግያን ሀመታዳ። ቃይ ታ አሳ እስራኤልያ ናጋራ ኦስሳደ፥ ኡንቱንቱ ናጋራን ታና ሀንቀꬃዳ። 3 ሄዋ ድራዉ፥ በአ! ታን ባእሻነ አ ጎልያ አሳ ፕታና ሀናይ። ባእሻ፥ ታን ነ ጎልያ አሳ ናባጻ ናኣ እዮርባማ ጎልያ አሳዳን ኦꬃና። 4 ባእሻ ዛርያ ግዲደ፥ ካታማን ሀይቂያ ኦናነ ካናይ ማና፤ ቃይ ጋጻርያን ሀይቂያ ኦናነ ሳሉዋ ካፎቱ ማና” ያጌዳ።

5 ባእሽ ሀኔዳ ሀራባይ፥ እ ኦꬄዳባይነ አ ምኖተꬃ እስራኤልያ ካተቱ ታርክያ ማጻፋን ጻፈት ኡቴዳ። 6 ባእሽ ሀይቂደ ባረ ማይዛን ጋከቴዳ፤ ትርጻ ካታማን ሞገቴዳ። አ ናአይ ኤል አ ሳኣን ካተቴዳ። 7 መꬍና ጎዳይ ትምቢትያ ኦድያ ዬሁ ባጋና ባእሻ ቦላነ አ ሶ አሳ ቦላ ሄ ትምቢትያ ኦዴዳ ጋሱ ባእሽ ኦꬄዳ ናጋራ ድራሳነ እዮርባምነ አ ሶ አሳይ ኦꬄዳዋዳን፥ ኢታባ ኦꬂደ፥ መꬍና ጎዳ ሀንቀꬄዳ ድራሳ። ቃይ እ እዮርባማ ሶ አሳ ኡባ ዎꬍ ዉርሴዳ ድራሳ።

እስራኤልያ ካትያ ኤልያ

8 ይሁዳ ካቲ አሲ ካተቴዳ ላታማነ ኡሱፑንꬃ ላይꬃን ባእሻ ናአይ ኤል እስራኤላን ካተቴዳ። ትርጻ ካታማን እ ላኡ ላይꬃ ካተቴዳ። 9 ካትያ ኦላ ጋዳዋቱዋፐ እቱዋ ግዲደ፥ አ ፓራ ጋረቱዋፐ ባጋ አዛዝያ ዝምር ካትያ ቦላ ማቀቴዳ። ካቲ ኤል ሄ ዎደ ትርጻን ደእያ ካትያ ጎለዉ አዎትያ አርጻ ሶን ትርጻን ማꬆት ኡቴዳ። 10 ይሁዳ ካቲ አሲ ካተቴዳ ላታማነ ላፑንꬃ ላይꬃን ዝምር አርጻ ሶ ገሊደ ካትያ ዎꬍደ፤ አ ሳኣን ባረዉ ካተቴዳ።

11 ዝምር ካዉቲደ፥ ካዉተꬃ አራታን ኡቶሳናካ ባእሻ ሶ አሳ ኡባ ዎꬌዳ። ባእሻዉ ዳቦ ግዲና ላገꬃ ግዲና እት አቱማ አሳነ ፓጻ አሽቤና። 12 ትምቢትያ ኦድያ ዬሁ ባጋና መꬍና ጎዳይ ባእሻ ቦላ ሃሳዬዳ ቃላዳን ዝምር ባእሻ ሶ አሳ ኡባ ዎꬍ ꬋይሴዳ። 13 ሄዌ ሀኔዳዌ ባእሽነ አ ናአይ ኤል ባረንቱ ኤቃዉ ጎይኒደ፥ ኦꬄዳ ናጋራ ኡባ ጋሱዋንነ እስራኤልያ አሳ ኦስሴዳ ናጋራ ጋሱዋን፥ መꬍና ጎዳ፥ እስራኤልያ ጾሳ ሀንቀꬄዳ ድራሳ።

14 ኤል ሀኔዳ ሀራባይነ እ ኦꬄዳባይ ኡባይ እስራኤልያ ካተቱ ታርክያ ማጻፋን ጻፈት ኡቴዳ።

እስራኤልያ ካትያ ዝምራ

15 ይሁዳ ካቲ አሲ ካተቴዳ ላታማነ ላፑንꬃ ላይꬃን ዝምር ትርጻን ላፑን ጋላሳ ጻላላ ካተቴዳ። ሄ ዎደ እስራኤልያ ኦላንቻቱ ግባቶና ጌተትያ ፕልስጼማ ካታማ ዶዲደ ኡቴድኖ። 16 ዶድ ኡቴዳ እስራኤላቱ ዝምር ካትያ ቦላ ማቀቲደ አ ዎꬌዳዋ ስሴዳ ዎደ፥ ኦላ ጋዳዋ ኦምራ ሄ ጋላስካ ሄ ሳኣን እስራኤልያ ካትያ ከሲደ ካተዬድኖ። 17 ኦምርነ አናና ደእያ እስራኤልያ አሳይ ኡባይ ግባቶና ካታማፐ ከሲደ ቢደ፥ ትርጻ ካታማ ዶዴድኖ። 18 ካታማይ ኦይቀትክቼዳዋ በኤዳ ዎደ፥ ዝምር ካትያ ጎልያ ግዶን ደእያ ጌሱዋ ገሊደ፥ ካትያ ጎለን ታማ ኦይꬄዳ፤ ያቲደ እካ ሀይቄዳ። 19 ሄዌ ሀኔዳዌ እዮርባም ኦꬄዳ ናጋራነ እስራኤልያ አሳ ኦስሴዳ ናጋራ ካሊደ፥ ዝምር መꬍና ጎዳ ስንꬃን ኢታባ ኦꬄዳ ድራሳ።

20 ዝምር ሀኔዳ ሀራባይነ እ ማቄዳ ማቁ እስራኤልያ ካተቱ ታርክያ ማጻፋን ጻፈት ኡቴዳ።

እስራኤልያ ካትያ ኦምራ

21 ሄ ዎደ እስራኤልያ አሳይ ላኡ ከሲደ ሻከቴዳ። አሳፐ ባጋይ ግናታ ናኣ ቲብና ካተያናዉ ኮይና፥ ባጋይ ቃይ ኦምራ ካተያናዉ ኮዬዳ። 22 ሽን ኦምራ ማድያ አሳይ ግናታ ናኣ ቲብና ማድያ አሳፐ ምኔዳ። ሄዋ ድራዉ፥ ቲብን ሀይቂና ኦምር ካተቴዳ።

23 ይሁዳ ካቲ አሳይ ካተቴዳ ሀታማነ እተንꬃ ላይꬃን ኦምር እስራኤልያ አሳ ቦላ ካተቴዳ። ታማነ ላኡ ላይꬃ ሞዴዳ፤ ሄዋፐ ኡሱፑን ላይꬃ ትርጻን ሞዴዳ። 24 ኦምር ሳማርያ ግያ ደርያ ሸሜራ ጌተትያ ብታንያፐ ኡሱፑን ሻአ ጻጋራ ብራን ሻሜዳ፤ እት ካታማ አን ኬጼዳ። ያቲደ ሄ ካታማ ካሰ ሄ ደርያ ጎዳ ሱንꬃን ሳማርያ ጊደ ሱንꬄዳ።

25 ሽን ኦምር መꬍና ጎዳ ስንꬃን ኢታባ ኦꬄዳ፤ እ ባረፐ ካሰ ደኤዳ ካተቱዋ ኡባቱዋፐካ አꬍያ ናጋራ ኦꬄዳ። 26 ናባጻ ናአይ እዮርባም ኦꬄዳ ናጋራነ እስራኤልያ አሳ ኦስሴዳ ናጋራ ኦምር ካሌዳ፤ ሄ ኤቃዉ ጎይንያ ሀኖታይ መꬍና ጎዳ እስራኤልያ ጾሳ ሀንቀꬄዳ።

27 ኦምር ሀኔዳ ሀራባይ፥ እ ኦꬄዳባይነ አ ምኖተꬃ እስራኤልያ ካተቱ ታርክያ ማጻፋን ጻፈት ኡቴዳ። 28 ኦምር ሀይቂደ ባረ ማይዛን ጋከቴዳ፤ ሳማርያ ካታማን ሞገቴዳ። አ ናአይ አካብ አ ኮታን ካተቴዳ።

እስራኤልያ ካትያ አካባ

29 ይሁዳ ካቲ አሳይ ካተቴዳ ሀታማነ ሆስፑንꬃ ላይꬃን ኦምራ ናአይ አካብ እስራኤላን ካተቴዳ፤ ኦምራ ናአይ አካብ ሳማርያ ካታማን እስራኤልያ ቦላ ላታማነ ላኡ ላይꬃ ካተቴዳ። 30 ኦምራ ናአይ አካብ ባረፐ ካሰ ዎደ ደኤዳ ካተቱዋ ኡባቱዋፐካ አꬍያ ኢታባ መꬍና ጎዳ ስንꬃን ኦꬄዳ። 31 ናባጻ ናአይ እዮርባም ኦꬄዳ ናጋራ ኦꬅያዋ ላፋባ ጊደ ቆፕያዋ ጻላላ ግደናን ሲዶናቱዋ ካትያ ኤትባኣላ ናቶ ኤልዛቤሎ ባረዉ ማቾ ኦꬅ አኪደ፥ ባኣላ ጌተትያ ኤቃዉ ኦꬃናዉነ ጎይናናዉ ዶሜዳ። 32 ሳማርያ ካታማን እ ኬጽሴዳ ባኣላ ኤቃ ጎለን ባኣላዉ ያርሽያ ሳኣ ኬጼዳ። 33 ቃይ አካብ አሼሮ ጌተትያ ጾሳት ምስልያ ኤሲደ፥ ባረፐ ካሰ ደኤዳ ካተቱዋ ኡባቱዋፐ አꬂደ መꬍና ጎዳ እስራኤልያ ጾሳ ሀንቀꬅያ ናጋራ ኦꬄዳ።

34 አካባ ካዉተꬃ ዎደ ቤቴለፐ ዬዳ ሂኤላ ጌተትያ እት ብታኒ ያርኮ ካታማ ዛረꬂደ ኬጼዳ። ነዊ ናኣ ኢያሱ ባጋና መꬍና ጎዳይ ኦዴዳዋዳን፥ ሂኤል ያርኮ ኬጻናዉ ባስያ ዎደ፥ አቢራማ ጌተትያ አ ባይራ ናአይ ሀይቄዳ፤ ቃይ ፐንግያ አꬅያ ዎደ ሳጉባ ጌተትያ አ ዉርሰꬃ ቴፋ ናአይ ሀይቄዳ። *

17

ናብያ ኤላሳ

(1 ካታ. 17:1—19:21)

1 ጋላኣደን ትሽበ ግያ ሳፐ ዬዳ፥ ትምቢትያ ኦድያ ኤላሳ ጌተትያ እት ብታኒ ካትያ አካባ ሀዋዳን ያጌዳ፤ “ታን አዉ ኦꬅያ መꬍና ጎዳይ እስራኤልያ ጾሳይ ኤሮ! ሀ ስንꬃና ይያ ላይꬃቱዋን ታን ኦደናን ደእሽን፥ ሳኣን እራይ ቡከና ዎይ ከተርሳይ ቤተና” ያጌዳ። *

2 ሄዋፐ ስሚደ መꬍና ጎዳ ቃላይ ትምቢትያ ኦድያ ኤላሳኮ ዪደ አ ሀዋዳን ያጌዳ፤ 3 “ሀዋፐ ደንዳደ አዋይ ዶልያ ባጋ ባ፤ ያን ዮርዳኖሳ ሻፋፐ አዋይ ዶልያ ባጋና ደእያ ካሪታ ሻፋ ማታን ቆሰታ። 4 ኔን ሄ ሻፋፐ ሃꬃ ኡሻና፤ ቁራቱ ኔና ሄ ሳኣን ቁማ ምዛናዳን ታን ኡንቱንታ አዛዛድ” ያጌዳ። 5 ኤላስ መꬍና ጎዳይ ጌዳዋ ኦꬄዳ፤ ዮርዳኖሳ ሻፋፐ አዋይ ዶልያ ባጋና ደእያ ካሪታ ሻፋ ቢደ፥ ያን ኡቴዳ። 6 ዎንታነ ኦማርስ ቁራቱ ኡክꬃነ አሹዋ ኤላሳዉ አሂኖ፤ ሃꬃካ ሻፋፐ ኡሼ። 7 ጋድያን እራይ ቡከና ድራዉ፥ ጉꬃ ዎድያፐ ጉይያን ሻፋይ መሌዳ።

ኤላሳነ ስራፍታን ደእያ አምአቶ

8 ሄዋፐ ጉይያን መꬍና ጎዳ ቃላይ ኤላሳኮ ዪደ፥ አ ሀዋዳን ያጌዳ፤ 9 “ሀ ሳፐ ደንዳደ፥ ሲዶና ማታን ደእያ ስራፍታ ባ፤ ያን ደአሻ። እት አምኤ ምሽራታ ኔና ቁማ ምዛናዳን ታን አዛዛድ” ያጌዳ። *

10 ኤላስ ደንዲደ ስራፍታ ቤዳ፤ እ ካታማ ፐንግያኮ ጋክያ ዎደ፥ እት አምኤ ምሽራታ ምꬃ ምጻዉ። ኤላስ ምሽራቶ ጼሲደ፥ “ሀያና፥ ታዉ ኡሻናዉ ሃꬃ ቡልያን አካ ያርኪ” ያጌዳ። 11 ምሽራታ ሃꬃ አሀናዉ ቢሽን እ ጼሲደ፥ “ሀያና ጉꬃ ባሶ ኡክꬃካ አካደ ያርኪ” ያጌዳ።

12 ምሽራታ አዉ፥ “መꬍና ጎዳይ ነ ጾሳይ ኤሮ! ታዉ ኡክꬃይ ባዋ። ታዉ ኦቱዋን እት ኩቻ ꬊሊነ ጻሩዋን ጉꬃ ዛይተ ጻላላይ ደኤ። ታን ሀዋ ዬዳዌ ጉꬃ ምꬃ ምጻደ፥ ሶ ስማደ፥ ህኖካ ታዉነ ታ ናአዉ እት ገደ ኡካናሳነ ሚደ ሀይቃናሳ” ያጋዱ።

13 ኤላስ ምሽራትዉ፥ “አየነ ባዋ፥ ያዮፓ፤ ባደ ኔና ጌዳዋዳን ኦꬃ። ሽን ካሰታደ ነ ꬍልያፐ ጉꬃ ኮምፑዋ ኮምፓደ ታዉ አካ ያ፤ ሄዋፐ ስማደ ነዉነ ነ ናአዉ ኮምፓ። 14 አያዉ ጎፐ፥ መꬍና ጎዳይ እስራኤልያ ጾሳይ፥ ‘ሳኣ ቦላን መꬍና ጎዳይ እራ ቡክሳና ጋካናዉ፥ ꬊሊ ኦቱዋፐ ዉረና፤ ዛይቲካ ጻሩዋፐ ዉረና’ ያጌ” ያጌዳ።

15 ሄዋ ድራዉ፥ ምሽራታ ባደ፥ ኤላስ ኦዴዳዋዳን ኦꬃዱ፤ ሄዋን ኤላስ፥ ምሽራታነ እ ሶ አሳይ ኡባ ጋላስ ቁማ ሜድኖ። 16 አያዉ ጎፐ፥ መꬍና ጎዳይ ኤላሳ ባጋና ኦዴዳ ቃላ ናጊደ፥ ኦቱዋፐ ꬊሊ ዉርቤናነ ጻሩዋፐ ዛይቲካ ዉርቤና።

17 ጉꬃ ዎድያፐ ጉይያን ሄ ጎልያ ጎዳት ናአይ ሀርጌዳ፤ ሀርጊ ጎብ ጎብ ቢና፥ ዉርሰꬃን ናአይ ሸምፑዋ ተኤቲደ ሀይቄዳ። 18 ያትና፥ ምሽራታ ኤላሳ፥ “ጾሳ አሳው፥ ኔን ታና ሞርክያባይ አያነ? ኔን ታ ናጋራ ሀሳይሳደ ታ ናኣ ዎꬋናዉ ያድ?” ያጋዱ።

19 ኤላስ እዞ፥ “ነ ናኣ ታዉ ሀማ” ያጌዳ። ናኣ እ ክዉዋፐ አኪደ፥ ፑደ ባረ ደእያ ፖቅያ አፊደ ባረ አርሳን ግስሴዳ። 20 ያቲደ መꬍና ጎዳዉ ሀዋዳን ያጊደ ዋሴዳ፤ “አቤት መꬍና ጎዳዉ፥ ታ ጾሳዉ፥ ቃይ ሀ ታን ደእያ ምሽራት አምአት ናኣ ዎꬋደ፥ እ ቦላካ መቱዋ አያይ?” ያጌዳ። 21 ሄዋፐ ስሚደ ናኣ ቦላ ሄዙ ገደ ዛቁሊደ፥ መꬍና ጎዳዉ ሀዋዳን ያጊደ ዋሴዳ፤ “አቤት መꬍና ጎዳዉ፥ ታ ጾሳዉ፥ ሀ ናኣ ሸምፑዋ ዛራ” ያጌዳ። *

22 መꬍና ጎዳይ ኤላሳ ዋሱዋ ስሴዳ። ናኣ ሸምፑካ ስምና፥ ናአይ ፓጼዳ። 23 ኤላስ ናኣ አኪደ ፖቅያፐ ዱገ ዎꬌዳ፤ ናኣ አትዉ እሚደ ሀዋዳን ያጌዳ፤ “በአ፥ ነ ናአይ ፓጼዳ” ያጌዳ።

24 ሄዋፐ ጉይያን ምሽራታ ኤላሳ፥ “ኔን ጾሳ አሳ ግዴዳዋነ ነ ዶናፐ ኦደትያ መꬍና ጎዳ ቃላይ ቱማ ግዴዳዋ ታን ሀእ ኤራድ” ያጋዱ።

18

ኤላሳነ ባኣላ ናባቱዋ

1 እራይ ꬋዮደፐ ሄዘንꬆ ላይꬃን፥ ኡንደና አግናይ አꬍና መꬍና ጎዳይ ኤላሳ፥ “ባ፤ ካትያ አካባዉ ቤታ። ታን ሀ ቢታን እራ ቡክሳና” ያጌዳ። 2 ኤላስ አካባዉ ቤታናዉ ደንዲደ ቤዳ።

ሄ ዎደ ሳማርያን ዎልቃማ ኮሻይ ደኤ። 3 አካብ ባረ ጎለዉ አዎትያ ኦባድያ ጼሴዳ። ኦባድ መꬍና ጎዳ ምንሲደ አማንያ አሳ። 4 ኤልዛቤላ መꬍና ጎዳ ሱንꬃን ትምቢትያ ኦድያዋንታ ዎꬍስያ ዎደ፥ ኦባድ ኡንቱንቱፐ ጼታቱዋ አኪደ፥ እሻታሙዋ እሻታሙዋ ሻክ፥ ጎንጎሎቱዋ ግዶን ቆሲደ፥ ካꬃ ምዚደ ሃꬃካ ኡሺደ ዎꬄዳ።

5 አካብ ኦባድያ ጼሲደ፥ “ጋድያን ሳኣን ፑልቱ ደእያ ሳኣ ኡባነ ሻፋ ፑልቱዋ ኡባ ባ። ኦን ኤሪ፥ ኑን ማታ ደሚደ ፓራቱዋነ ባቁሎቱዋ ዎናን አሻናዌንቶነ” ያጌዳ። 6 ኡንቱንቱ ቢታ ሻክ ሻክ አክና፥ አካብ እት ኦግያ ኦይቂደ ባረካ ቤዳ፤ ቃይ ኦባደካ ሀራ ኦግያ ኦይቂደ ባረካ ቤዳ።

7 ኦባድይ ባረ ኦግያ ኦይቂደ ቢሽን፥ ኤላስ አናና ጋከቴዳ። ኦባድ ኤላሳ ኤሪደ ባረ ዴሙዋን ጉፋኒደ፥ “ታ ጎዳዉ ኤላሳ፥ ሀዌ ኔኔየ?” ያጌዳ።

8 ኤላስ አዉ፥ “ኤ ታና። ኔን ባደ፥ ‘ኤላስ ሀዋን ደኤ’ ያጋደ ነ ጎዳዉ ኦዳ” ያጌዳ።

9 ኦባድ ኤላሳዉ፥ “ታን ኔና አይ ናቂኔ ኔን ታና ነ ቆማ ሀይቆ ጋደ አካባ ኩሽያን አꬃ እምያዌ? 10 መꬍና ጎዳይ ነ ጾሳይ ኤሮ! ታ ጎዳይ ኔና ኮይሳናዉ ኪትቤና ደሪ ዎይ ካዉተꬅ ኡባካ ባዋ። ኡንቱንቱ፥ ‘ኤላስ ሀዋን ባዋ’ ያግያ ዎደ፥ ኔን ሄዋን ባይናዌ ቱማ ግድያዋ ኤራናዉ አካብ ደርያ ሞድያዋንታ ጫቂሴዳ። 11 ሀእ ኔን ታና፥ ባደ ነ ጎዳዉ፥ ‘ኤላስ ሀዋን ደኤ’ ያጋደ ኦዳ ያጋሳ። 12 ታን ኔና የጋደ ቦዋን፥ መꬍና ጎዳ አያናይ ኔና ደንꬂደ፥ ታን ኤረና ሳኣ አፋና። ታን አካባዉ ኦድና፥ እ ኔና ደማና ꬋዮፐ፥ ታና ዎꬋና። ታን ነ ቆማይ ናአተꬃደፐ ዶማደ መꬍና ጎዳዉ ያይያ አሳ። 13 ኤልዛቤላ መꬍና ጎዳ ሱንꬃን ትምቢትያ ኦድያዋንታ ዎꬍስያ ዎደ፥ ታን መꬍና ጎዳ ናባቱዋፐ ጼቱዋ አካደ፥ እሻታሙዋ እሻታሙዋ እት ጎንጎሉዋን ቆሳደ፥ ቁማ ምዛድነ ሃꬃካ ኡሻድ። ያትና፥ ሀ ታን ኦꬄዳባይ ነዉ ታ ጎዳዉ ኦደትቤኔየ? 14 ሀእ ቃይ ኔን ታና፥ ባደ ነ ጎዳዉ፥ ‘ኤላስ ሀዋን ደኤ’ ያጋደ ኦዳ ያጋሳ። ኦዶፐ እ ታና ዎꬋና” ያጌዳ።

15 ኤላስ አ፥ “ታን አዉ አዛዘትያ፥ ኡባፐ ዎልቃማ መꬍና ጎዳይ ኤሮ! ቱማ ታን ሀቼ አካባዉ ቤታና” ያጌዳ።

16 ኦባድ አካባና ጋከታናዉ ቤዳ፤ አካባዉ ኦዴዳ። አካብ ኤላሳና ጋከታናዉ ቤዳ። 17 አካብ ኤላሳ በኤዳ ዎደ፥ “እስራኤልያ ጋድያ አꬃ የግያዌ፥ ላ ሀዌ ኔኔ?” ያጌዳ።

18 ኤላስ አካባ፥ “እስራኤልያ ቢታ አꬅ የግያዌ ታና ግድከ። መꬍና ጎዳ አዛዙዋ አጊደ፥ ባኣላ ኤቃቶ ጎይኒደ፥ ቢታ አꬅ የግያዌ ኔናነ ነ አዉዋ ሶ አሳ። 19 ሀእ እስራኤልያ አሳ ኡባ ቃርመሎሳ ደርያ ታኮ ሺሻ፤ ቃይ ኤልዛቤል ማዳፐ ምያ ትምቢትያ ኦድያዋንታ ኡባ ኡንቱንቱና እትፐ ሄ ሳኣ ሺሻ። ሄዋንቱካ ባኣላ ሱንꬃን ትምቢትያ ኦድያ ኦይዱ ጼታነ እሻታማቱዋነ አሼር ሱንꬃን ትምቢትያ ኦድያ ኦይዱ ጼታቱዋ” ያጌዳ።

20 ሄዋ ድራዉ፥ አካብ ኪቲደ፥ እስራኤልያ አሳ ኡባነ ትምቢትያ ኦድያዋንታ ቃርመሎሳ ደርያ ሺሼዳ። 21 ኤላስ ሺቄዳ አሳኮ ቢደ፥ “አዉደ ጋካናዉ ላኡ ቆፋን ባንቴ? መꬍና ጎዳይ ጾሳ ግዶፐ፥ አ ካልተ፤ ግደናን ባኣላ ግዶፐ፥ እን አካ ካልተ” ያጌዳ። አሳይ አዉ ቃላነ ቃተናን ጮኡ ጌዳ።

22 ሄዋፐ ጉይያን ኤላስ አሳዉ ሀዋዳን ያጌዳ፤ “መꬍና ጎዳ ሱንꬃን ትምቢትያ ኦድያዋንቱፐ ታ ጻላላይ አታድ፤ ሽን ባኣላ ሱንꬃን ትምቢትያ ኦድያዋንቱ ኦይዱ ጼታነ እሻታማ። 23 አነ ኑዉ ላኡ ኮሩማ ቦራቱ እመትኖ። ሄ ኮሩማቱዋፐ እቱዋ ኡንቱንቱ ዶርኖ፤ ኮሩማ ሹኪደ ቃንጸሬꬅኖ፤ ያቲደ አሹዋ ምꬃ ቦላ ዎꬅኖ፤ ሽን ታማ ኤꬆፕኖ። ታንካ ላኤንꬆ ኮሩማ ጊግሳደ፥ ምꬃ ቦላ ዎꬃና፤ ታንካ ታማ ኤꬅከ። 24 ህንተንቱ ህንተንቱ ጾሳ ሱንꬃ ጼስተ፤ ታንካ መꬍና ጎዳ ሱንꬃ ጼሳና። ኮዪደ፥ ያርሹዋ ምያ ታማ ኪትያ ጾሳይ ጾሳ ግዶ” ያጌዳ።

አሳይ፥ “ሀዌ ሎኦ ቆፋ” ያጊደ ማዬዳ።

25 ሄዋ ድራዉ፥ ኤላስ ባኣላ ሱንꬃን ትምቢትያ ኦድያዋንታ፥ “ህንተንቱ ጮራ ግድያ ድራዉ፥ እት ኮሩማ ዶር አኪደ፥ ካሰቲደ ጊግስተ። ያቲደ ህንተንቱ ጾሳ ሱንꬃ ጼስተ፤ ሽን አን ታማ ኤꬆፕተ” ያጌዳ።

26 ኡንቱንቱ ባረንቶ እመቴዳ ኮሩማ አኪደ ጊግሴድኖ።

ዎንታፐ ሴታ ጋላስ ጋካናዉ፥ ባኣላ ሱንꬃ ጼሲደ፥ “ሀይ ባኣላ፥ ኑ ዎሳ ስሳ” ያጊደ ዎሴድኖ። ሽን ስሰትያ ኮሻይ ባዋ፤ እት አሳይነ ኮይቤና። ያትና፥ ባረንቱ ጊግሴዳ ያርሽያ ሳኣ ዩይ አꬊደ ዱሬድኖ።

27 ሳአይ ሴታ ጋላሳ ግድና፥ ኤላስ ኡንቱንቱ ቦላ፥ “ህንተንቱ ቃላ ꬎቁ ኦꬂደ ዎስተ! እ ጾሳ ግደኔ! ኦን ኤሪ፥ እ ቆፋን ሼኬደንቶ፥ ዎይ አዉ ኪታይ ዳሬደንቶ፥ ዎይ ሄራ ከሴደንቶ፥ ዎይ ገምእሼዳዋ ግዶፐ ደንꬃናዉ ኮሼ!” ያጊደ ቅሊጬዳ።

28 ያግና ባረንቱ ቃላ ꬎቁ ኦꬂደ ዎሴድኖ። ቃይ ካሰ ባረንቱ ጎይንያ ዎጋዳን ባረንቱ ቦላና ሱꬃይ ጎጋና ጋካናዉ ቶራንነ ማሻን ባረንታ ጫዴድኖ። 29 ያርሹዋ ሺሽያ ኦማርሳይ ጋካናዉ ኡንቱንቱ ሄዋዳን ሀኒደ፥ ትምቢትያ ኦዲኖ፤ ሽን ስሰትያ ኮሻይ ባዋ። ኡንቱንቱባ ሀይዚደ ዛሮ እምያባይ እቱነ ባዋ።

30 ያትና፥ ኤላስ አሳ ኡባዉ፥ “ሃ ታኮ ሺቅተ” ያጌዳ። አሳይ አኮ ሺቅና፥ መꬍና ጎዳዉ ያርሽያ ሳአይ ኮለት ክቼዳዋ ዛረꬂደ ግምቤዳ። 31 መꬍና ጎዳ ቃላይ ያቆባኮ ዪደ፥ “ነ ሱንꬃይ እስራኤልያ ግዳናዋ” ያጊደ ኦዴዳ ያቆባ ናና ዛራቱዋ ፓይዱዋዳን ኤላስ ታማነ ላኡ ሹቻቱዋ አኬዳ። * 32 መꬍና ጎዳ ሱንꬃዉ ሄ ሹቻቱዋን ያርሽያ ሳኣ ግምቤዳ። ታማነ ኦይዱ ባꬃ ሃꬃ ትግና አክያ ኦላ ያርሽያ ሳኣ ዩሹዋን ቦኬዳ።

33 ሄዋፐ ጉይያን ያርሽያ ሳኣ ቦላ ምꬃ ጊግስ ዎꬂደ፥ ኮሩማ አሹዋ አ ቆሙዋን ቆሙዋን ቃንጸረꬂደ፥ ምꬃ ቦላ ዎꬄዳ። አሳቱዋ፥ “ኦይዱ ባꬃቱዋን ሃꬃ ኩንꬂደ፥ ጹጋና ያርሹዋ ቦላነ ምꬃ ቦላ ጉስተ” ያጌዳ፤ ኡንቱንቱ ጉሴድኖ። 34 ያትና፥ ኤላስ አሳቱዋ፥ “ላኤንꬁዋካ ጉጅተ” ያጌዳ፤ ኡንቱንቱ ላኤንꬁዋ ጉጄድኖ።

ቃይካ ኤላስ አሳቱዋ፥ “ሄዘንꬁዋካ ጉጅተ” ያጌዳ፤ ሄዘንꬁዋካ ጉጄድኖ። 35 ሃꬃይ ያርሽያ ሳኣ ዩሹዋን ጎጊደ ኦላን ሃꬃይ ኩሜዳ።

36 ኦማርሳ ያርሹዋ ሺሽያ ዎዲ ጋክና፥ ትምቢትያ ኦድያ ኤላስ ያርሽያ ሳኣ ሺቂደ ሀዋዳን ያጊደ ዎሴዳ፤ “አቤት መꬍና ጎዳዉ፥ አብራሃማ ጾሳዉ፥ ይሳቃ ጾሳዉ፥ እስራኤልያ ጾሳዉ፥ ኔን እስራኤልያ ቢታን ጾሳ ግድያዌነ፥ ታንካ ነ ቆማ ግድያዌነ፥ ቃይ ታን ሀዋ ኡባ ነ ቃላን ኦꬅያዌ ሀቼ ኤረቶ። 37 አቤት መꬍና ጎዳዉ፥ ኮያ! ኔን መꬍና ጎዳይ ጾሳ ግድያዋነ ኔን ኡንቱንቱ ዎዛና ኔኮ ዛራደ ደእያዋ ሀ አሳቱ ኤራናዳን ኔን ታዉ ኮያ!” ያጌዳ።

38 መꬍና ጎዳ ታማይ ዎꬊደ፥ ጹግያ ያርሹዋ፥ ምꬃ፥ ሹቻነ ቢታ ሜዳ፤ ኦላ ግዶን ደእያ ሃꬃካ ላጬዳ። 39 አሳይ ኡባይ ሄዋ በኤዳ ዎደ፥ ባረንቱ ዴሙዋን ጉፋኒደ፥ “መꬍና ጎዳይ ጾሳ! መꬍና ጎዳ ጻላላይ ጾሳ!” ያጌድኖ።

40 ሄዋፐ ጉይያን ኤላስ ኡንቱንታ፥ “ባኣላ ሱንꬃን ትምቢትያ ኦድያዋንታ ኦይቂተ። ኡንቱንቱፐ እት አሳይነ ከስ አኪደ ቦፖ” ያጌዳ። ኡንቱንታ ኦይቄድኖ፤ ኤላስ ኡንቱንታ ቂሾና ሻፋ አፊደ ዎꬌዳ።

ጾሳይ እራ ቡክሴዳ

41 ኤላስ አካባ፥ “ከሳደ ባ፤ ማ ኡሻ። አያዉ ጎፐ፥ ዎልቃማ እራ ጉንꬃይ ስሰቴ” ያጌዳ። 42 ሄዋ ድራዉ፥ አካብ ማናዉነ ኡሻናዉ ቤዳ። ሽን ኤላስ ቃርመሎሳ ደርያ ጼራ ከሴዳ፤ ባረ ዴሙዋ ባረ ጉልባታቱ ግዶ ዱገ ገልሲደ ጉፋኔዳ። *

43 ሄዋፐ ጉይያን ኤላስ ባረ ቆማ፥ “ባ፤ ፑደ ከሳደ አነ አባኮ ዛራደ ጼላ” ያጌዳ።

አ ቆማይ ብ ጼሊደ አዉ፥ “አያይነ ባዋ” ያጌዳ።

ኤላስ ባረ ቆማ ላፑን ካላ፥ “ቃይካ አነ ጼላ” ያጌዳ።

ቆማይ ላፑ ገደ ጼሌዳ። 44 ላፑን ገደ ጼላና፥ “በአ፥ አሳ ኩሽያ ኬሻ ሻሪ አባፐ ከሴዳ” ያጌዳ።

ኤላስ ባረ ቆማ፥ “ባ፤ አካባ፥ ‘እራይ ኔና ቡሳ ድገናዳን፥ ነ ፓራ ጋርያን ኡታደ፥ ዱገ ነ ሶ ዎꬋ’ ያጋ” ያጌዳ።

45 ጉꬃ ኬሻ ጋምእሽን፥ ሳሉ ሻርያን ꬉሜዳ፤ ጫርኩካ ጫርኬዳ፤ ዎልቃማ እራይካ ቡኬዳ። አካብ ፓራ ጋርያን ኡቲደ እዝራኤላ ካታማ ቤዳ። 46 መꬍና ጎዳ ዎልቃይ ኤላሳ ቦላ ዎꬌዳ፤ ኤላስ ካባ ሳቂያን ፑደ ስርቂደ፥ እዝራኤላ ካታማ ጋካናዉ አካባፐ ስንꬃቲደ ዎጼዳ።

19

ኤላስ ሲና ደርያ ቤዳ

1 ኤላስ ኦꬄዳዋ ኡባነ ባኣላ ሱንꬃን ትምቢትያ ኦድያዋንታ ኡባ ማሻን እ ዎት ዎꬌደንቶ አካብ ኤልዛቤልዉ ኦዴዳ። 2 ኤልዛቤላ፥ “ኔን ሄ ትምቢትያ ኦድያዋንታ ኦꬄዳዋዳን፥ ዎንት ሀኖደ ታን ኔና ኦꬃና ꬋዮፐ፥ ጾሳቱ ታና ዎꬋና” ያጋደ ኤላሳዉ ኪታዱ።

3 ኤላስ ባረ ሸምፖ ያዪደ፥ ይሁዳ ቢታን ደእያ በርሳበሀ ዬዳ። ባረ ቆማ ሄዋን የጊደ፥ 4 ባረካ እት ጋላሳ ኦግያ ዎራን ሀመቴዳ። ቢደ እት ሳንካራ ኩዋን ኡቲደ፥ “አቤት መꬍና ጎዳዉ፥ ታዉ ግዳናዋ፤ ታን ታ ማይዛ አዎቱዋፐ ኬክከ። ታ ሸምፑዋ አካ” ያጊደ ሀይቃናዉ ዎሴዳ። *

5 ሄዋፐ ጉይያን ሳንካራ ኩዋን ዛቁሊደ ገምእሼዳ፤ እት ኪታንቻይ አ ቦቺደ፥ “ደንዳደ ማ” ያጌዳ። 6 እ ጼልያ ዎደ፥ ሆኦ ሹቻ ምሹዋን ኡከቴዳ ኮምፖ ኡክꬃይነ ኦቱዋ ሃꬃይ አ ሁጲሳን ደእያዋ በኤዳ። ሚደ ኡሼዳነ፤ ያቲደ ጉየ ግሴዳ። 7 መꬍና ጎዳ ኪታንቻይ ላኤንꬁዋ ዪደ ኤላሳ ቦቺደ፥ “ኔን ባና ኦጊ ዳሮ አዱሳ ግድያ ድራዉ፥ ደንዳደ ማ” ያጌዳ።

8 ኤላስ ደንዲደ ሜዳነ ኡሼዳነ። ሄ እ ሜዳ ቁማ ዎልቃን ጾሳ ደርያ ሲና ጋካናዉ፥ ኦይታሙ ጋላሳነ ኦይታሙ ቃማ ሀመቴዳ። 9 ሄ ሳኣን ደእያ ጎንጎሉዋ ግዶ ገሊደ አቄዳ።

መꬍና ጎዳይ አ፥ “ኤላሳ፤ ሀዋን አይ ኦꬃይ?” ያጌዳ።

10 ኤላስ፥ “ኡባፐ ዎልቃማ መꬍና ጎዳዉ ጾሳዉ ታን ዳሮፐ ምሸታድ። አያዉ ጎፐ፥ እስራኤልያ አሳይ ኔናና ጫቀቴዳ ጫቁዋ መንꬄዳ፤ ነዉ ያርሽያ ሳኣካ ክንቼዳ፤ ነ ሱንꬃን ትምቢትያ ኦድያዋንታካ ማሻን ዎꬌዳ። ያትና፥ ታን ታረካ አታድ፤ ሀእ ኡንቱንቱ ታ ሸምፑዋካ አካናዉ ኮይኖ” ያጌዳ። *

11 መꬍና ጎዳይ አ፥ “ሄዋፐ ከሳ ባደ፥ ደርያ ሁጲያን ታ ስንꬃን ኤአ” ያጌዳ። ኤላስ ኤቂደእሽን መꬍና ጎዳይ አ ማታና አꬌዳ። ሄ ዎደ ምኖ ዎልቃማ ጫርኩ ደርያ ጳልቀሬꬄዳ፤ ዛላቱዋካ ክንቼሬꬄዳ፤ ሽን መꬍና ጎዳይ ሄ ጫርኩዋ ግዶን ባዋ። ጫርኩዋፐ ስምና ቢታይ ቃጼዳ፤ ሽን መꬍና ጎዳይ ሄ ቢታ ጋጻንካ ባዋ። 12 ቢታ ጋጻፐ ስምና ታማይ ከሴዳ፤ ሽን መꬍና ጎዳይ ታማ ግዱዋን ባዋ። ታማፐ ስምና ሳሱከꬃይ ስሰቴዳ። 13 ኤላስ ሄ ሳሱከꬃ ስሴዳ ዎደ፥ ባረ ዴሙዋ ካባን ካሜዳ። ያቲደ ካረ ከሲደ ጎንጎሉዋ ፐንግያን ኤቄዳ።

ኤላሳኮ ኮሻይ ዪደ፥ “ኤላሳ፥ ሀዋን አይ ኦꬃይ?” ያጌዳ።

14 ኤላስ፥ “ኡባፐ ዎልቃማ መꬍና ጎዳ ጾሳዉ ታን ዳሮፐ ምሸታድ። አያዉ ጎፐ፥ እስራኤልያ አሳይ ኔናና ጫቀቴዳ ጫቁዋ አꬌዳ፤ ነዉ ያርሽያ ሳካ ክንቼዳ፤ ነ ሱንꬃን ትምቢትያ ኦድያዋንታካ ማሻን ዎꬌዳ። ያትና፥ ታን ታረካ አታድ፤ ሀእ ኡንቱንቱ ታ ሸምፑዋካ አካናዉ ኮይኖ” ያጌዳ።

15 መꬍና ጎዳይ ኤላሳ፥ “ኔን ዬዳ ሳኣና ስማደ፥ ዳማስቆ ባዙዋ ባ። ያ ጋካደ፥ ሀዛኤል ሶርያ ቦላ ካተታናዳን ኦካ። * 16 ቃይ ንምሻ ናአይ ዬሁ እስራኤልያ ቦላ ካተታናዳን ኦካ። ነ ሳኣን ትምቢትያ ኦዳናዳን አቤል ማሆላፐ ዬዳ ሻፋጻ ናኣ ኤልሳአ ኦካ። * 17 ሀዛኤላ ማሻፐ ከስ አክያ ኡባ ዬሁ ዎꬋና፤ ቃይ ዬሁ ማሻፐ ከስ አክያ ኡባ ኤልሳእ ዎꬋና። 18 ባኣላዉ ጉልባትቤና ዎይ ባረንቱ ዶናን ባኣላ ኤቃ የርቤና ላፑን ሻአ አሳ ታን እስራኤልያን ታዉ አሻና” ያጌዳ። *

ኤላስ ኤልሳአ ጼሴዳ

19 ኤላስ ሄ ሳፐ ደንድ ቢደ፥ ሻፋጻ ናአይ ኤልሳእ ታማነ ላኡ ዋꬃ ቦራን ጋድያ ጎሽያዋ ደሜዳ፤ ታማነ ላኤንꬃ ዋꬃ ኤልሳእ ባረ ሁጲያዉ ኦይቂደ ጎሼ። ኤላስ አ ማታና አꬊደ፥ ባረ ካባ አ ማይዜዳ። 20 ኤልሳእ ቦራቱዋ የግ አግ፥ ኤላሳ ጌዱዋ ዎጺደ፥ “ታን ታ አዉዋነ ታ ዳዮ ሳሩዋን ጋደ፥ የራ አካደ፥ ሄዋፐ ስማደ፥ ኔና ካላና” ያጌዳ።

ኤላስ ኤልሳአ፥ “ባ። ታን ነዉ አይ ኦꬃድታ?” ያጌዳ።

21 ሄዋ ድራዉ፥ ኤልሳእ አጊደ ጉየ ስሚደ ዋꬃ ቦራቱዋ ሹኬዳ፤ ቦራ ሚሻ ጳልቂ ኤꬂደ አሹዋ ዶይሴዳ፤ አሹዋ አꬅና አሳይ ሜዳ። ሄዋፐ ጉይያን ደንድ ቢደ፥ ኤላሳዉ ኦꬄዳ።

እስራኤልያ ካትያ አካባ

20

(20:1—22:40)

ሶሪ ሳማርያ ኦሌዳ

1 ሶርያ ካቲ በንሀዳድ ባረ ኦላንቻቱዋ ኡባ እትፐ ሺሼዳ። ሀታማነ ላኡ ካተቱዋን፥ ኡንቱንታ ፓራቱዋንነ ፓራ ጋረቱዋን ማደቲደ፥ ፑደ ቢደ ሳማርያ ካታማ ዶዴዳ፤ አ ቦላ ዎራጄዳ። 2 እስራኤልያ ካትያ አካባዉ ካታማ ግዶ አሳ ኪቲደ ሀዋዳን ያጌዳ፤ 3 “በንሀዳድ፥ ‘ነ ብራይነ ነ ዎርቃይ ታዋ ነ ማቼቱዋፐነ ነ ናናቱዋፐ ሎኡዋ ዳርያዋንቱ ታዋ’ ያጌ” ያጌዳ።

4 እስራኤልያ ካቲ ዛሪደ፥ “ኤ፥ ታ ጎዳዉ ካትያዉ፥ ኔን ጌዳዋካ ማላ፤ ታንካ ታዉ ደእያባይካ ኡባይ ነባ” ያጌዳ።

5 ቃይካ ኪተቴዳ አሳቱ ላኤንꬁዋ ዪደ፥ “ኔና በንሀዳድ፥ ‘ታን ካሰ ኔና፥ “ነ ብራነ ነ ዎርቃ፥ ነ ማቼቱዋነ ነ ናና ታዉ እማ” ጋደ ኪታድ። 6 ሽን ዎንት ሀኖደ ነ ጎልያነ ነ ኦሳንቻቱ ጎልያ ፕልግ ጼላና ማላ ታ ኦሳንቻቱዋ የዳና። ኡንቱንቱ ኔን ሎኦባ ጋደ ዎꬄዳዋ ኡባ አኪደ አፋናዋ’ ያጌ” ያጌድኖ።

7 እስራኤልያ ካቲ ሄ ቢታ ጭማቱዋ ኡባ ጼስ ሺሺደ፥ “ሀ ብታኒ ኑና ባይዛናዉ ኮይያዋ በእተ። እ ታ ማቻቱዋነ ታ ናና፥ ታ ብራነ ታ ዎርቃ አካናዉ ኪቴዳ፤ ታን አዉ እጻበይከ” ያጌዳ።

8 ጭማቱካ አሳይካ ኡባይ አካባ፥ “እ ኦድያዋ ስሶፓ! ዎይ አዉ፥ ‘ኤኖ’ ጎፓ!” ያጌድኖ።

9 ሄዋ ድራዉ፥ በንሀዳድ ኪቴዳዋንቶ አካብ፥ “ህንተንቱ ታ ጎዳዉ ካትያዉ፥ ‘ኔን ኮይሮ ኪቴዳ ኪታ ታን ፖላና፤ ሽን ሀ ኪታ ታን ፖላናዉ ዳንዳይከ’ ያጌ ጊደ ኦድተ” ያጌዳ።

ኪተቲደ ዬዳዋንቱ ቢደ ሄዋ በንሀዳዳዉ ኦዴድኖ። 10 ሄዋፐ ጉይያን በንሀዳድ ሀራ ኪታ የዲደ፥ “ታና ካልያ አሳ ሳማርያ ካታማ ባናይ እት እት ኩቻ ጋኮፐ፥ ጾሳቱ ታና ዎꬋና” ያጌዳ።

11 እስራኤልያ ካቲ ኪተቲደ ዬዳዋንታ፥ “ቱሙ ኦላንቻይ ኦላፐ ስሚደ ገሬረፐ አትና፥ ብሮ ቢደ ገሬረና ያጊደ ኦድተ” ያጌዳ።

12 በንሀዳድነ ካተቱ፥ ባረንቱ ዱንካንያ ግዶን ኡሻ ኡሺደ ሄዋ ስሴዳ ዎደ፥ ካቲ ባረ ኦላንቻቱዋ፥ “ኦላናዉ ሳልፕተ” ያጊደ አዛዜዳ። ኡንቱንቱ ካታማ ኦላናዉ ሳልፔድኖ።

13 ሄ ዎደ ትምቢትያ ኦድያ እት ብታኒ እስራኤልያ ካትያ አካባኮ ዪደ፥ “መꬍና ጎዳይ ኔና ሀዋዳን ያጌ፤ ‘ሀ ከንቼቻ ኦላንቻቱዋ ኡባ በአይ? ታን ሀቼ ኡንቱንታ ነ ኩሽያን አꬃደ እማና፤ ታን መꬍና ጎዳ ግድያዋ ኔን ሄዋን ኤራና’ ያጌ” ያጌዳ።

14 አካብ፥ “ኦላ ዶማናዌ ኦኔ?” ያጌዳ።

ትምቢትያ ኦድያዌ፥ “አዉራጃ ሞድያዋንቱ አዛዝያ ያላጋ ኦላንቻቱ ዶማና” ያጌዳ።

ካቲ፥ “አትያ ኦላንቻቱዋ ኦኔ አዛዛናዌ?” ያጌዳ።

ትምቢትያ ኦድያዌ፥ መꬍና ጎዳይ ያጌ፤ “ኔን አዛዛና” ያጌዳ።

15 ሄዋ ድራዉ፥ አካብ አዉራጃ ሞድያዋንቱ አዛዝያ ያላጋ ኦላንቻቱዋ፥ ላኡ ጼታነ ሀታማነ ላአቱዋ ሺሼዳ። ቃይ አቴዳ እስራኤልያ አሳ፥ ላፑን ሻኣ ሺሼዳ።

16 በንሀዳድ ባረና ማዴዳ ሀታማነ ላኡ ካተቱዋና እትፐ ዱንካንያን ኡቲደ ኡሻን ማꬆት ደእሽን፥ ሴታ ጋላስ እስራኤልያ ኦላንቻቱ ኦላዉ ከሴድኖ። 17 አዉራጃ ሞድያዋንቱ አዛዝያ ያላጋ ኦላንቻቱ ኮይሮ ከሲደ ቤድኖ።

በንሀዳድ ጾሞስያዋንታ ኪትና፥ ኡንቱንቱ ስሚደ አዉ፥ “ሳማርያፐ አሳይ ከስ ዪደ ደኤ” ያጊደ ኦዴዳ።

18 እ፥ “ኡንቱንቱ ስጋዉ ዮፐካ ኦላዉ ዮፐካ፥ ኡንቱንታ ፓጻ ኦይቂተ” ያጌዳ።

19 አዉራጃ ሞድያዋንቱ አዛዝያ ያላጋ ኦላንቻቱ ሳልፒደ፥ ካታማፐ ጋጻ ከሴድኖ፤ እስራኤልያ ኦላንቻቱካ ኡንቱንታ ካሊደ ከሴድኖ። 20 ኡባይካ ሁጲያን ሁጲያን ባረናና ኦላ ጋከቴዳ ሞርክያ ዎꬌድኖ። ያትና፥ ሶርያ አሳቱ ባቃቴድኖ፤ እስራኤልያ አሳቱ ካሊደ የደርሴድኖ። ቃይ ሶርያ ካቲ በንሀዳድ ባረ ፓራ አሳቱዋና ባረ ፓራን ከስ አኪደ ቤዳ። 21 እስራኤልያ ካቲ ኦላዉ ከሲደ፥ ፓራቱዋነ ፓራ ጋረቱዋ ኦሞዴዳ፤ ሶርያ አሳቱዋካ ዎꬉዋ ቡꬄዳ።

22 ሄዋፐ ጉይያን ትምቢትያ ኦድያዌ እስራኤልያ ካትያኮ ዪደ፥ “ባ፤ ነ ባጋ ምንሳ። ኦሰታናዉ በስያብ አየንቶ አኬካ። አያዉ ጎፐ፥ ይያ ላይꬅ ቦንያን ሶርያ ካቲ ኔና ላኤንꬁዋ ኦላና” ያጌዳ።

ሶረቱ ላኤንꬁዋካ ኦሌድኖ

23 ሄዋዳን ደእሽን ሶርያ ካትያ ኦሳንቻቱ አ ሀዋዳን ያጊደ ዞሬድኖ፤ “ኡንቱንቱ ጾሳቱ ደረቱዋ ጾሳቱዋ፤ ኡንቱንቱ ኑዉ ዎልቃሜዳዌካ ሀዋሳ። ሽን ኑን ኡንቱንቱና ደምባን ኦላ ጋከትንቶ፥ ኑን ቱሙ ኡንቱቱፐ ምናና። 24 እትባ ሀና፤ ካተቱዋ ኡባ ኡንቱንቱ አዛዝያ ሳፐ ድጋደ፥ ሀራ ካፓቱዋ ኡንቱንቱ ሳኣን ዎꬃ። 25 ኑን እስራኤላቱዋና ደምባን ኦለታናዉነ ጾናናዉ ዳንዳያና ማላ፥ ነዉ ካሰ ዉሬዳ ኦላንቻቱ ሳኣን ኦላንቻቱዋ፥ ፓራቱዋ ሳኣን ፓራቱዋ፥ ፓራ ጋረቱዋ ሳኣን ፓራ ጋረቱዋ ዎꬃደ፥ ደንꬃናዉ ኮሼ” ያጌድኖ። እካ ኡንቱንቱ ዞርያ ማዪደ፥ ሄዋዳን ኦꬄዳ።

26 ይያ ላይꬅ ቦንያን በንሀዳድ ሶርያ ኦላንቻቱዋ ሺሺደ፥ እስራኤላቱዋና ኦለታናዉ አፌቃ ግያ ካታማ ቤዳ። 27 እስራኤልያ ኦላንቻቱካ ሺቂደ፥ ሽንቃነ ኦላ ሚሻ አኪደ፥ ኡንቱንቱና ኦላ ጋከታናዉ ላኡ ጭታ ግዲደ ከሴድኖ። እስራኤላቱ ላኡ ጉꬃ ዴሻ ዉድያ ማላቲደ፥ ኡንቱንቱኮ ስሚደ ኡቴድኖ፤ ሽን ሶረቱ ጋጻርያ ኡባ ማዬድኖ።

28 ጾሳ አሳ ግያ እት ብታኒ ፑደ ዪደ፥ እስራኤልያ ካትያ፥ “መꬍና ጎዳይ ሀዋዳን ያጌ፤ ‘ሶርያ አሳቱ፥ “ጾሳይ ደረቱዋ ጾሳ ግድያዋፐ አትና ደምባቱዋ ጾሳ ግደና” ያጌዳ ድራዉ፥ ሀ ከንቼቻ ኦላንቻቱዋ ኡባ ታን ነ ኩሽያን አꬃ እማና። ሄ ዎደ ታን መꬍና ጎዳ ግድያዋ ኔንነ ነ አሳይ ኤራና’ ያጌ” ያጌዳ።

29 ሶረቱነ እስራኤላቱ እቱ እቱዋኮ ስሚደ ሳልፒደ፥ ላፑን ጋላሳ ጋምኤድኖ። ላፑንꬃ ጋላሳን ኦላ ጋከቴድኖ፤ እስራኤላቱ እት ጋላሳን ሶርያ አሳፐ ጼቱ ሻአ ገድሳ አሳቱዋ ዎꬌድኖ። 30 ኡንቱንቱፐ አቴዳዋንቱ ከስ አክ ቢደ፥ አፌቃ ካታማ ገሌድኖ። ላታማነ ላፑን ሻአ አሳ ቦላ ካታማ ዩሹዋ ግምቢ ኩንዲደ ያን ዎꬌዳ።

በንሀዳድካ ሄ ካታማዉ ባቃቲደ፥ እት ቆልኡዋን ቆሰቴዳ። 31 አ ኦሳንቻቱ አ፥ “እስራኤልያ ካተቱ ማርያዋንታ ግድያዋ ኑን ስሴዶ። ዋሩዋ ኑ ዞክያን ማዪደ፥ ዎዶሩዋ ኑ ቆꬍያን ጻጺደ፥ አነ እስራኤልያ ካትያኮ ቦይተ። ኦን ኤሪ፥ እ ኔና ፓጻ አሻናዌንቶነ” ያጌድኖ። 32 ዋሩዋ ባረንቱ ዞክያን ማዪደ፥ ዎዶሩዋ ባረንቱ ቆꬍያን ጻጺደ፥ እስራኤልያ ካትያኮ ቤድኖ። አ፥ “ነ ቆማይ በንሀዳድ ኔና፥ ‘ሀይ ታና ዎꬎፓርኪ’ ያጌ” ያጌድኖ።

ካቲ፥ “እ ሀኖ ጋካናስካ ፓጻ ደኢ? እ ታ እሻ” ያጌዳ።

33 አሳቱ ሎኦ ማላታዳን አ ሃሳያ ኤሌል አኪደ፥ “ኤ፥ ነ እሻይ በንሀዳድ ፓጻ ደኤ” ያጌድኖ።

እ ኡንቱንታ፥ “ቢደ አ ታኮ አኪደ ዪተ” ያጌዳ። በንሀዳድ ከሲደ ዪና፥ አካብ አ ፑደ ባረ ፓራ ጋርያ ቦላ ከሲደ ኡትሴዳ።

34 ያትና፥ በንሀዳድ አካባ ሀዋዳን ያጌዳ፤ “ታ አዉ ነ አዉዋፐ አኬዳ ካታማቱዋ ታን ነዉ ዛራና። ታ አዉ ሳማርያን ገያ ኤሴዳዋዳን ኔንካ ዳማስቆ ካታማን ገያ ኤሳና” ያጌዳ።

አካብ አ፥ “ታን ሀ ጫቁዋን ኔና የዳና” ያጌዳ። አናና ጫቁዋ ጫቀቲደ አ የዴዳ።

አካባ ቦላ ትምቢቲ ኦደቴዳ

35 ትምቢትያ ኦድያዋንቱ ጩጉዋፐ እት ብታኒ መꬍና ጎዳ ቃላን አዛዘቲደ እት ባረ ላግያ፥ “ታና ሾጫ” ያጌዳ፤ ሽን ሄ ብታኒ ሾጨናን እጼዳ። 36 ትምቢትያ ኦድያዌ አ፥ “ኔን መꬍና ጎዳዉ አዛዘተናን እጼዳ ድራዉ፥ ኔን ታፐ ሻከታደ ቢና ኤለካ ኔና ጋሙ ዎꬋና” ያጌዳ። ብታኒ ትምቢትያ ኦድያዋፐ ሻከት ብና ኤለካ ጋሙ ጋከቲደ ዎꬍ ባሼዳ። *

37 ትምቢትያ ኦድያዌ ቃይካ ሀራ እት ብታንያ ደሚደ፥ “ታና ሾጫ” ያጌዳ። ብታኒ አ ሾጬዳ፤ ትምቢትያ ኦድያዌ ማዱንጼዳ።

38 ቢደ፥ ካትያ ናጊደ ኦግያ ዶናን ኤቄዳ። ኤረተናን አታናዉ ባረ ዴሙዋ ጎዜዳ። 39 ካቲ ኦግያና አꬍያ ዎደ፥ ትምቢትያ ኦድያዌ ካትያ ጼሲደ ሀዋዳን ያጌዳ፤ “ታን ነ ቆማይ ኦላን ኦለትሽን እት ብታኒ ታኮ ዪደ፥ ‘ሀ ኦሞደቴዳ ብታንያ ናጋ። ሀ ብታኒ ባቃትያዋ ግዶፐ፥ ነ ሸምፑ አ ሸምፑዋና ጋደ፥ ዎይ ሄዙ ሻአ ጻጋራ ብራ ጭጋሳ’ ያጌዳ። 40 ታን ነ ቆማይ ኪታይ ዳርና፥ ያነ ሃነ ጊሽን፥ ብታኒ ከስ አኪደ ብ ክቼዳ” ያጌዳ።

እስራኤልያ ካቲ፥ “ኔን ኔረካ ፕርዳዳ፤ ነ ፕርዳይካ ሄዋ ግዳናዋ” ያጌዳ።

41 ትምቢትያ ኦድያዌ ባረ ዴሙዋ ጎዜዳ ጫርቂያ ፖሽ የጌዳ። ፔꬍና እ ትምቢትያ ኦድያዋንቱፐ እቱዋ ግድያዋ ካቲ ኤለካ ኤሬዳ። 42 ትምቢትያ ኦድያዌ ካትያዉ፥ “መꬍና ጎዳይ፥ ‘ታን፥ “እ ሀይቃና በሰ” ጌዳ ብታንያ ኔን የዳ አጋዳ። ሄዋ ድራዉ፥ ነ ሸምፑ አ ሸምፖ ኮታ ጊዳና፤ ነ አሳይ አ አሳ ኮታ ግዳና’ ያጌ” ያጌዳ። 43 እስራኤልያ ካቲ ሀንቀቲድነ ላንጪደ፥ ባረ ሶ ሳማርያ ካታማ ቤዳ።

21

ናቡተ ዎይንያ ቱራ ሳኣ

1 እዝራኤልያ ናቡተዉ ሳማርያ ካትያ አካባ ጎልያ ማታን እዝራኤላን ዎይንያ ቱራ ሳአይ ደኤ። 2 አካብ ናቡታ፥ “ታ ጎልያ ማታን ደእያ ድራዉ፥ ታን ታዉ አታክልትያ ሳኣ ኦꬃናዉ ታዉ ነ ዎይንያ ቱራ ሳኣ እማ። አ ድራዉ ነዉ ታን ሀራ ሎኦ ዎይንያ ቱራ ሳኣ እማና፤ ዎይ ኔን ዶሶፐ፥ አ ጋትያ ታን ነዉ ጭጋና” ያጌዳ።

3 ናቡተ አካባዉ፥ “ታን ታ አዎቱዋፐ ላቴዳ ጋድያ ታና ነዉ እምስያባፐ መꬍና ጎዳይ አሾ” ያጌዳ።

4 እዝራኤልያ ናቡተ፥ “ታን ታ አዎቱዋፐ ላቴዳ ጋድያ ነዉ እምከ” ጌዳ ድራዉ፥ አካብ ይሎቲደነ ላንጪደ ባረ ሶ ቤዳ። ባረ ግሱዋን ጎዳኮ ስም ግሲደ፥ ቁማ ሜናን እጼዳ።

5 አ ማቻታ ኤልዛቤላ አኮ ገላደ፥ “ኔን ሀዋ ኬና አያዉ ሀንቀታዲ? አያዉ ቁማ ሜናን እጻይ?” ያጋደ ኦቻዱ።

6 አካብ እዝዉ፥ “እዝራኤልያ ናቡታ ታን፥ ‘ነ ዎይንያ ቱራ ሳኣ ታዉ ዛልአ፤ ዎይ ነ ዶሶፐ፥ አ ድራዉ ታን ነዉ ሀራ ዎይንያ ቱራ ሳኣ እማና’ ያግና፥ እ፥ ‘ታ ዎይንያ ሳኣ ነዉ እምከ’ ያጌዳ። ታን ሄዋ ድራዉ ሀንቀታድ” ያጌዳ።

7 ማቻታ ኤልዛቤላ አ፥ “ኔን እስራኤልያ ቦላ ካትያ ግዳደ ሀዋዳን ሀናይ? ደንዳደ ማ! ዎዛናፐ ናሸታ! እዝራኤልያ ናቡተ ዎይንያ ቱራ ሳኣ ታን ነዉ እማና” ያጋዱ።

8 ሄዋ ድራዉ፥ ማቻታ አካባ ሱንꬃን ዳብዳበቱዋ አ ማታፋን አታማደ ናቡተና እትፐ ካታማን ደእያ ጭማቶነ ዎልቃማ አሳቶ ኪታዱ። 9 ሄ ዳብዳበቱዋ ሀዋዳን ያጋደ ጻፋዱ፤ “እት ጋላሳዉ ጾማ አዋይተ፤ ያቲደ አሳ ግዱዋን ናቡታ ቦንቾ ሳኣን ኡትስተ። 10 ላኡ ፓና አሳቱዋ አ ስንꬃን ኡትስተ። ሄ አሳቱ፥ ‘ናቡተ ጾሳነ ካትያ ቦሬዳ ያጊደ ማርካታናዳን ኦꬅተ። ሄዋፐ ጉይያን ጋጻ ከሲደ፥ ሹቻን ጫድ ዎꬍተ’ ” ያጋደ ጻፋዱ።

11 ሄዋ ድራዉ፥ ናቡተና እትፐ ካታማን ደእያ ጭማቱነ ዎልቃማ አሳቱ ኤልዛቤላ ኡንቱንቶ ጻፌዳ ዳብዳበቱዋን ጌዳዋዳን ኦꬄድኖ። 12 ኡንቱንቱ ጾማ አዋዪደ፥ ናቡታ አሳ ግዶን ቦንቾ ሳኣን ኡትሴድኖ። 13 ሄዋፐ ጉይያን ላኡ ፓꬄና አሳቱ ዪደ፥ አኮ ስም ኡቲደ፥ አሳ ስንꬃን፥ “ናቡተ ጾሳነ ካትያ ቦሬዳ” ያጊደ ዎርዱዋ ማርካቴድኖ። ናቡታ ካታማፐ ጋጻ ከሲደ፥ ሹቻን ጫዲደ ዎꬌድኖ።

14 ሄዋፐ ጉይያን ጭማቱ ኤልዛቤልኮ ኪቲደ፥ “ናቡተ ሹቻን ጫደቲደ ሀይቄዳ” ያጌድኖ።

15 ናቡተ ሹቻን ጫደቲደ ሀይቄዳዋ ኤልዛቤላ ስሶ ሳናካ፥ አካባ፥ “እዝራኤልያ ናቡተ ነዉ ሻሉዋን ዛልአናዉ እጼዳ ዎይንያ ቱራ ሳኣ ደንዳ ባደ፥ ነዉ አካ። እ ሀእ ፓጻ ባዋ፤ ሀይቂክቼዳ” ያጋዱ። 16 እዝራኤልያ ናቡተ ሀይቄዳዋ አካብ ስሲደ፥ ናቡተ ዎይንያ ቱራ ሳኣ ባረዉ አካናዉ ደንዲደ፥ ዱገ ቤዳ።

17 ሄዋፐ ጉይያን ትሽቢያ ኤላሳኮ መꬍና ጎዳ ቃላይ ዪደ፥ 18 “ሳማርያን ካተቴዳ እስራኤልያ ካትያ አካባና ጋከታናዉ ዱገ ዎꬋ። እ ሀእ ናቡተ ዎይንያ ቱራ ሳኣ አካናዉ ቢደ፥ ያን ደኤ። 19 ኔን አ ሀዋዳን ያጋ፤ ‘መꬍና ጎዳይ ኔና፥ “ብታንያ ዎꬋደ፥ አ ጋድያ ነዉ አካዳ ግድኪ?” ያጌ’ ያጋ። ቃይካ አ፥ ‘መꬍና ጎዳይ ኔና፥ “ናቡተ ሱꬃ ካናቱ ላጬዳ ሳኣን ነ ሱꬃካ ካናቱ ላጫና” ያጌ’ ያጋ” ያጌዳ። *

20 ሄዋፐ ጉይያን አካብ ኤላሳ፥ “ሀይ ታ ሞርክያዉ፥ ታና ደማድጋዲ?” ያጌዳ።

“ኤ፥ ታን ኔና ደማ ድጋድ፤ አያዉ ጎፐ፥ ኔን መꬍና ጎዳ ስንꬃን ኢታባ ኦꬃናዉ፥ ነ ሁጲያ ናጋራዉ ዛልኣዳ። 21 ጾሳይ ኔና ሀዋዳን ያጌ፤ ‘ስሳ፥ ታን ነ ቦላ ኢታባ አሀና። ታን ነ ዘረꬃ ꬋይሳና፤ ታን እስራኤልያ ቢታን አካባ ጎልያ አሳፐ አይልያ ግድና ሎኡዋ ግድና፥ እት አቱማ አስነ አተናን ꬎቆላና። 22 ታን ነ ሶ አሳ ናባጻ ናኣ እዮርባማ ሶ አሳዳንነ አኪያ ናኣ ባእሻ ሶ አሳዳን ኦꬃና። አያዉ ጎፐ፥ ኔን እስራኤልያ አሳ ናጋራ ኦስሳደ፥ ታና ሀንቀꬃዳ’ ያጌ። 23 ቃይ መꬍና ጎዳይ ኤልዛቤልባ ኦዲደ፥ ‘እዝራኤላ ካታማ ግምቢያ ምይያን ካናቱ ኤልዛቤሎ ማና’ ያጌ። * 24 አካባ ዛርያ ግዴዳ ካታማን ሀይቂያ ኦናነ ካናይ ማና፤ ቃይ ጋጻርያን ሀይቂያ ኦናነ ሳሉዋ ካፎቱ ማና” ያጌዳ።

25 ባረ ማቻታ ኤልዛቤላ ደንꬅና፥ መꬍና ጎዳ ስንꬃን ኢታባ ኦꬃናዉ ባረ ሁጲያ ናጋራዉ ዛልኤዳ፥ አካባ ማላ አሳይ ኡባካ ባዋ። 26 መꬍና ጎዳይ እስራኤልያ አሳ ስንꬃፐ ላጊደ ከሴዳ አሞረቱዋዳን ኤቃዉ ጎይንያዋን አካብ አꬍያ ሸነይያባ ሀኔዳ።

27 አካብ ሀ ሃሳያ ስሴዳ ዎደ፥ ባረ ማዩዋ ፔꬊደ፥ ዋሩዋ ማዬዳ፤ ያቲደ ጾሜ። ዋሩዋ ማዮሳና ግሴዳ፤ ካዮቲደ ሀመቴዳ።

28 ሄዋፐ ጉይያን መꬍና ጎዳ ቃላይ ትሽቢያ ኤላሳኮ ዪደ፥ 29 “አካብ ባረ ሁጲያ ታ ስንꬃን ካዉሼዳዋ በኣዲ? እ ታ ስንꬃን ባረ ሁጲያ ካዉሼዳ ድራዉ፥ ታን ሀ ባሻ አ ዎድያን አህከ። ሽን ታን አ ናኣ ዎድያን አ ሶ አሳ ቦላ ሀ ባሻ አሀና” ያጌዳ።

22

ትምቢትያ ኦድያ ምካስ አካባዉ ጾነትያዋ ኦዴዳ

(2 ኦዱዋ 18:2-27)

1 ሶሪነ እስራኤሊ ኦለተናን ሄዙ ላይꬃ ሳሮ ደኤድኖ። 2 ሄዛንꬆ ላይꬃን ይሁዳ ካቲ ዮሳፌጸ እስራኤልያ ካትያ በአናዉ ቤዳ። 3 እስራኤልያ ካቲ ባረ ቆማቶ፥ “ጋላኣደን ደእያ ራሞታ ካታማይ ኑዋ ግድያዋነ ኑን ሀኖ ጋꬃናዉ ሄ ካታማ ሶርያ ካትያፐ ዎꬅ አካናዉ አይነ ኦꬅቤናዋ ኤርክቴ?” ያጌዳ። 4 ቃይካ እ ዮሳፌጻ፥ “ጋላኣደን ደእያ ራሞታ ካታማ ኦላናዉ ታናና ባኒ?” ያጌዳ።

ዮሳፌጸ እስራኤልያ ካትያ፥ “ኤ፥ ኔን ኦላ ባናዉ ጊግያ ዎደ አዉደነ፥ ታን ጊጋና። ታ ኦላንቻቱ ነ ኦላንቻቱዋ ማላ፤ ታ ፓራቱካ ነ ፓራቱዋ ማላ” ያጌዳ። 5 ቃይካ ዮሳፌጸ እስራኤልያ ካትያ፥ “ግዶፐነ፥ ኔን ካሰታደ መꬍና ጎዳ ኦቻ” ያጌዳ።

6 እስራኤልያ ካቲ ትምቢትያ ኦድያ ኦይዱ ጼቱዋ አሳቱዋ እትፐ ሺሺደ፥ “ጋላኣደን ደእያ ራሞታ ካታማ ኦላናዉ ቦ ቦፖ?” ያጊደ ኡንቱንታ ኦቼዳ።

ኡንቱንቱ፥ “ባ፤ አያዉ ጎፐ፥ ጾሳይ ሄ ካታማ ካትያ ነ ኩሽያን አꬂደ እማና” ያጌድኖ።

7 ሽን ዮሳፌጸ፥ “ኑን መꬍና ጎዳ ኦቻናዉ ዳንዳይያ ትምቢትያ ኦድያ ሀራ አሳይ ሀዋን ባዌ?” ያጌዳ።

8 እስራኤልያ ካቲ ዮሳፌጻዉ ዛሪደ፥ “ኑን አ ባጋና መꬍና ጎዳ ኦቻናዉ ዳንዳይያ እት ሀራ ብታኒ ደኤ፤ እ ይምላ ናኣ ምካሳ። ሽን ታን አ እጻይ፤ አያዉ ጎፐ፥ እ ኡባ ዎደካ ታዋ ኢታባ ኦዴፐ አትና ሎኦባ ኦድ ኤረና” ያጌዳ።

ዮሳፌጸ እስራኤልያ ካትያ፥ “ካቲ ሄዋዳን ጎፖ!” ያጌዳ።

9 ሄዋፐ ጉይያን እስራኤልያ ካቲ ባረ ኦሳንቻቱዋፐ እቱዋ ጼሲደ፥ “ይምላ ናኣ ምካሳ ኤለካ አካደ ያ” ያጌዳ።

10 እስራኤልያ ካቲነ ይሁዳ ካቲ ዮሳፌጸ ባረንቱ ካዉተꬃ ማዩዋ ማዪደ፥ ሳማርያ ካታማ ገልያ ፐንግያ ማታን ደእያ ኡዱማን ባረንቱ ካዉተꬃ አራታን ኡቴድኖ፤ ትምቢትያ ኦድያ ኡባቱ ኡንቱንቱ ስንꬃን ትምቢትያ ኦዲኖ። 11 ኡንቱንቱፐ እቱ፥ ካናእና ናአይ ጽድቂ ብራታፐ ካጨቱዋ ጊግሲደ፥ አካባ፥ “መꬍና ጎዳይ ሀዋዳን ያጌ፤ ‘ሶረቱ ꬋያና ጋካናዉ ኔን ኡንቱንታ ሀ ካጨቱዋን ቃይጫና’ ያጌ” ያጌዳ። 12 ትምቢትያ ኦድያ ሀራ ኡባቱካ፥ “ጋላኣደን ደእያ ራሞታ ካታማ ባደ ኦላ፤ ኦላደካ ጾና። አያዉ ጎፐ፥ መꬍና ጎዳይ ሄ ካታማ ካትያ ኩሽያን አꬂደ እማና” ያጊደ ኦዴድኖ።

13 ሄዋፐ ጉይያን ምካሳ ጼሳናዉ ኪተት ቤዳ ብታኒ አ፥ “በአ፥ ትምቢትያ ኦድያ ኡባቱ እት ዶና ግዲደ፥ ‘ካቲ ሀ ኦላ ጾናና’ ያጊደ ኦዴድኖ። ሄዋ ድራዉ፥ ሀያና ነ ኦዱካ ኡንቱንቱፐ እቱዋ ማላ ግዶ፤ ኔንካ ሎኦባ ኦዳ” ያጌዳ።

14 ሽን ምካስ ሄ ብታንያ፥ “መꬍና ጎዳይ ኤሮ! መꬍና ጎዳይ ታዉ ኦድያዋ ታን ኦዳና” ያጌዳ።

15 ምካስ ካትያኮ ዬዳ ዎደ፥ ካቲ አ፥ “ምካሳ፥ ኑን ጋላኣደን ደእያ ራሞታ ካታማ ኦላናዉ ባኔየ ቦፓነ?” ያጊደ ኦቼዳ።

ምካስ ካትያ፥ “ባደ ኦላ፤ ኦላደካ ጾና። መꬍና ጎዳይ ሄ ካታማ ካትያ ኩሽያን አꬂደ እማና” ያጌዳ።

16 ካቲ አ፥ “ኔን መꬍና ጎዳ ሱንꬃን ቱሙዋፐ አትና ሀራባ ታዉ ኦደናዳን ታን ኔና አፑ ገደ ጫቀꬃናዉ ኮሺ?” ያጌዳ።

17 እ፥ “እስራኤልያ ኦላንቻቱ ኡባይ ሄንꬃንቻይ ባይና ዶርሳቱዋዳን ደርያን ላለቴዳዋንታ ታን በኣድ። መꬍና ጎዳይ ኡንቱንታ፥ ‘ሀዋንቶ ጎዳይ ባዋ። ኡንቱንቱ ኡባይካ ባረንቱ ሶ ባረንቱ ሶ ሳሮ ቢኖ’ ያጌ” ያጌዳ። *

18 እስራኤልያ ካቲ ዮሳፌጻ፥ “ ‘እ ታዋ ኢታባ ኦዴፐ አትና፥ ሎኦባ ኦድ ኤረና’ ጋደ፥ ታን ነዉ ኦዳበይክታ?” ያጌዳ።

19 ምካስ ጉጂደካ ሀዋዳን ያጌዳ፤ “ስም መꬍና ጎዳይ ግያዋ ስሳ! መꬍና ጎዳይ ባረ ካዉተꬃ አራታን ኡትና፥ ሳሉዋ ኦላንቻቱ ኡባይ አ ኡሸቻናነ ሀድርሳና ኤቄዳዋንታ ታን በኣድ። * 20 መꬍና ጎዳይ፥ አካበ ጋላኣደን ደእያ ራሞታ ካታማ ቢደ፥ ያን ሀይቃናዳን ባለꬃናዌ ኦኔ? ያጌዳ። እቱ ሀዋዳን ግያ ዎደ፥ ሀራይ ቃይ ሄዋዳን ጌዳ። 21 ሄዋፐ ጉይያን ኢታ አያናይ ከሲደ መꬍና ጎዳ ስንꬃን ኤቂደ፥ ‘ታን አ ባለꬃና’ ያጌዳ።

22 “መꬍና ጎዳይ አያና፥ ዋታ ባለꬃን? ያጌዳ።

“አያናይ፥ ‘ታን ከሳ ባደ፥ አዉ ትምቢትያ ኦድያዋንቱ ኡባቱዋ ዶናን ዎርዶትያ አያና ግዳና’ ያጌዳ።

“መꬍና ጎዳይ፥ ‘ኤ፥ ኔን አ ባለꬃና፤ ነዉ ሄዌ ሀናና። ባደ ባለꬃ’ ያጌዳ” ያጌዳ።

23 ምካስ ጉጂደካ፥ “ሄዋ ድራዉ፥ መꬍና ጎዳይ ነዉ ትምቢትያ ኦድያዋንቱ ሀዋንቱ ኡባቱዋ ዶናን ዎርዶትያ አያና ዎꬄዳ፤ አያዉ ጎፐ፥ መꬍና ጎዳይ ነ ቦላ ባሻ አሀናዉ ቃቼዳ” ያጌዳ።

24 ሄዋፐ ጉይያን ካናእና ናአይ ጽድቂ ሺቂደ፥ ምካሳ ሻይያ ባቂደ፥ “መꬍና ጎዳ አያናይ ታ ማታፐ ዋኒደ ነዉ ኦዳናዉ ቤዴ?” ያጌዳ።

25 ምካስ አ፥ “ኔን ቆሰታናዉ ቆልኦ ገልያ ጋላስ ሄዋ ደማና” ያጌዳ።

26 ሄዋፐ ጉይያን እስራኤልያ ካቲ ባረ ኦላንቻቱዋፐ እቱዋ አዛዚደ፥ “ምካሳ ኦይቃደ ካታማ ሞድያ አሞናዉነ ታ ናኣ ዮኣሻዉ አፋደ እማ። 27 ኡንቱንታ፥ ካቲ ህንተንታ፥ ‘ሀ ብታንያ ቃሾ ጎለን ቃቺደ ታን ሳሮ ስማና ጋካናዉ፥ ጉꬃ ኡክꬃፐነ ሃꬃፐ ሀራባ አያነ አዉ እሞፕተ’ ያጌ ያጋ” ያጌዳ።

28 ምካስ አ፥ “ቱሙ ኔን ሳሮ ስምያዋ ግዶፐ፥ መꬍና ጎዳይ ታናን ሃሳይቤና” ያጌዳ። ቃይካ ምካስ፥ “አሳዉ ኡባዉ፥ ታን ኦዴዳዋ አኬክተ” ያጌዳ።

አካባ ሀይቁዋ

(2 ኦዱዋ 18:28-34)

29 ሄዋፐ ጉይያን እስራኤልያ ካቲነ ይሁዳ ካቲ ዮሳፌጸ ጋላኣደን ደእያ ራሞታ ካታማ ቤድኖ። 30 እስራኤልያ ካቲ ዮሳፌጻ፥ “ታን ማዩዋ ላማደ፥ ሀራ አሳ ማላታደ፥ ኦላዉ ገላና፤ ሽን ኔን ነ ካትያ ማዩዋ ማያ” ያጌዳ። እስራኤልያ ካቲ ማዩዋ ላሚደ፥ ሀራ አሳ ማላቲደ፥ ኦላዉ ገሌዳ።

31 ሶርያ ካቲ ባረ ፓራ ጋረቱዋ አዛዝያ ሀታማነ ላኡ አሳቱዋ፥ “ግታትና ጉጽና ሀራ አሳ ኦናናካ ኦለቶፕተ፤ እስራኤልያ ካትያ ጻላላና ኦለትተ” ያጊደ አዛዜዳ።

32 ፓራ ጋርያ አዛዝያዋንቱ ዮሳፌጻ በኤዳ ዎደ፥ “ቱማ ሀዌ እስራኤልያ ካትያ” ያጌድኖ። አናና ኦለታናዉ ስሜድኖ፤ ዮሳፌጸ ዋሴዳ። 33 ፓራ ጋረቱዋ አዛዝያዋንቱ እ እስራኤልያ ካትያ ግደናዋ በኢደ፥ አ የደርስያዋ አግ አጌድኖ።

34 እት ብታኒ ጮ ባረ ዎንዳፍያን ኦላንቻቱ ቦላ ዱኪደ፥ እስራኤልያ ካትያ ኦላ ማዩ ጋከትያ ሄራና ጫዴዳ። እስራኤልያ ካቲ ባረ ጋርያ ላግያ ብታንያ፥ “ጋርያ ጉየ ዛራደ፥ ታና ኦላ ግዱዋፐ ከሳ። አያዉ ጎፐ፥ ታን ኢታ ጫቻ ጫደታክቻድ” ያጌዳ። 35 ሄ ጋላስ ኦላይ ሱልያ ዎደ፥ እስራኤልያ ካቲ አካብ ባረ ፓራ ጋርያ ግዶን ዘምፒደ፥ ሶረቱዋ ስንꬃን ታኬዳ። አ ጫቻ ሱꬃይ ፓራ ጋርያ ግዶ ጉክና፥ ሄ ኦማርስካ እ ሀይቂ ባሼዳ።

36 አዋይ ዉላናዉ ማትሽና ኦላንቻቱ ግዶን፥ “አሳይ ኡባይ ባረ ካታማ ባረ ካታማ ቦ! አሳይ ኡባይ ባረ ጋድያ ባረ ጋድያ ቦ!” ያግያ አዛዙ ከሴዳ።

37 ሄዋፐ ጉይያን ኡንቱንቱ ካትያ ሳማርያ ካታማ አሂደ ያን ሞጌድኖ። 38 ሻርሙጻቱ ሜጨትያ፥ ዳጋት ኡቴዳ ሳማርያ ሃꬃን ኡንቱንቱ ጋርያ ሜጬድኖ። መꬍና ጎዳይ ካሰ ሃሳዬዳ ቃላዳንካ፥ አ ሱꬃ ካናቱ ላጬድኖ።

39 አካብ ሀኔዳ ሀራባይ፥ እ ኦꬄዳባይ ኡባይ፥ ዳንጋርሳ ዛልያን ካትያ ጎልያ እ ኬጼዳባይነ እ ግምቤዳ ካታማቱዋባይ ኡባይ እስራኤልያ ካተቱ ታርክያ ማጻፋን ጻፈት ኡቴዳ። 40 አካብ ሀይቂደ ባረ ማይዛን ጋከቴዳ፤ አ ሳኣን አ ናአይ አካዝያስ ካተቴዳ።

ይሁዳ ካትያ ዮሳፌጻነ እስራኤልያ ካትያ አካዝያሳ

(22:41-53፤ 2 ኦዱዋ 20:31—21:1)

41 እስራኤልያ ካቲ አካብ ካተቴዳ ኦይደንꬆ ላይꬃን አሳ ናአይ ዮሳፌጸ ይሁዳን ካተቴዳ። 42 እ ካተትያ ዎደ ላይꬃይ አዉ ሀታማነ እቼሻ፤ እ የሩሳላመን ላታማነ እቼሹ ላይꬃ ካተቴዳ። አ ዳያ ሺልሀ ናቶ አዙቦ ጌተታዉ። 43 ዮሳፌጸ ባረ አዉዋ አሳ ኦግያን ኡባን ሀመቴዳ፤ እ ሄ ኦግያፐ ሸርእ ግቤና፤ መꬍና ጎዳ ስንꬃን ሱረባ ኦꬄዳ። ግዶፐነ፥ ጎይንያ ꬎቃ ሳኣ ꬋይስቤና፤ አሳይ ሄ ግሹዋን ያርሹዋ ያርሽያዋነ እጻና ጩዋይያዋ አግቤና። 44 ዮሳፌጽካ እስራኤልያ ካትያና ስገቴዳ።

45 ዮሳፌጸ ሀኔዳ ሀራባይ፥ አ ምኖተꬃይነ እ ኦለቴዳ ኦላይ ይሁዳ ካተቱ ታርክያ ማጻፋን ጻፈት ኡቴዳ። 46 ጎይኖ ዎጋ ኦꬂደ አቱማዋንቱ አቱማዋንቱና ሻርሙጽያዋንታ፥ አ አዉ አሳይ ካተቴዳ ዎድያፐ አቴዳዉንታ ጋድያፐ ꬋይሴዳ።

47 ሄ ዎደ ኤዶማ ቢታን ካቲ ባዋ፤ ሄ ቢታ ሱንቴዳ ካፑ ሞዴዳ።

48 ኦፊራ ጋድያ ቢደ ዎራ አሀናዳን ዮሳፌጸ ዎልቃማ ማርካባቱዋ መꬌዳ፤ ሽን ሄ ማርካባቱ ኤጽዮን-ጋብራን መኤረቴድኖፐ አትና ኡባካ ብበይክኖ። 49 ሄ ዎደ አካባ ናአይ አካዝያስ ዮሳፌጻ፥ “ታ ቆማቱዋና ነ ቆማቱዋ እትፐ ማርካብያን ቢኖ” ያጌዳ፤ ሽን ዮሳፌጸ እጼዳ።

50 ዮሳፌጸ ሀይቂደ ባረ ማይዛን ጋከቴዳ። ባረ ማይዛ አዉዋ ዳዊታ ካታማን ሞገቴዳ። አ ሳኣን አ ናአይ ዮራመ ካተቴዳ።

እስራኤልያ ካትያ አካዝያሳ

51 ይሁዳ ካቲ ዮሳፌጸ ካተቴዳ ታማነ ላፑንꬃ ላይꬃን አካባ ናአይ አካዝያስ እስራኤልያ ቦላ ሳማርያን ካተቴዳ፤ እስራኤልያ ቦላ ላኡ ላይꬃ ካተቴዳ። 52 አካዝያስ መꬍና ጎዳ ስንꬃን ኢታባ ኦꬄዳ፤ ባረ አዉዋነ ባረ ዳይ ኦግያንነ እስራኤልያ አሳ ናጋራ ኦስሴዳ ናባጻ ናኣ እዮርባማ ኦግያን ሀመቴዳ። 53 አካዝያስ ባኣላዉ ኦꬄዳነ ጎይኔዳ። አ አዉ ካሰ ኦꬄዳዋዳን፥ መꬍና ጎዳ፥ እስራኤልያ ጾሳ እ ሀንቀꬄዳ።

* 1:5 2 ሳሜላ 3:4

* 1:11 2 ሳሜላ 12:24

* 2:5 2 ሳሜላ 3:27፤ 20:10

* 2:7 2 ሳሜላ 17:27-29

* 2:8 2 ሳሜላ 16:5-13፤ 19:16-23

* 2:11 2 ሳሜላ 5:4-5፤ 1 ኦዱዋ 3:4

* 2:17 1 ካታ. 1:3-4

* 2:26 1 ሳሜላ 22:20-23፤ 2 ሳሜላ 15:24

* 2:27 1 ሳሜላ 2:27-36

* 4:3 ሺሻ፦ ሀ ብታኒ እብራዌꬁዋን ኦይዱ ዱማ ዱማ ሱንꬃን ጼሰቴ 2 ሳም። 8:17፤ 20:25 ነ 2 ኦድ። 18:16 ጼላ።

* 4:21 ዶመꬃ 15:18፤ 2 ኦዱዋ 9:26

* 4:26 1 ካታ. 10:26፤ 2 ኦዱዋ 1:14፤ 9:25

* 4:31 ማዝ. 89 (ሁጲያ)

* 4:32 ሌም. 1:1፤ 10:1፤ 25:1፤ ስቁዋ 1:1

* 5:5 2 ሳሜላ 7:12-13፤ 1 ኦዱዋ 17:11-12

* 5:14 1 ካታ. 12:18

* 6:16 ከሳ 26:33-34

* 6:22 ከሳ 30:1-3

* 6:23 ከሳ 25:18-20

* 7:8 1 ካታ. 3:1

* 7:38 ከሳ 30:17-21

* 7:48 ከሳ 25:23-30፤ 30:1-3

* 7:49 ከሳ 25:31-40

* 7:51 2 ሳሜላ 8:11፤ 1 ኦዱዋ 18:11

* 8:1 2 ሳሜላ 6:12-16፤ 1 ኦዱዋ 15:25-29

* 8:2 ዎጋ 23:24

* 8:9 ዛረ. 10:5

* 8:10 ከሳ 40:34-35

* 8:12 ማዝ. 18:11፤ 97:2

* 8:16 2 ሳሜላ 7:4-11፤ 1 ኦዱዋ 17:3-10

* 8:17 2 ሳሜላ 7:1-3፤ 1 ኦዱዋ 17:1-2

* 8:19 2 ሳሜላ 7:12-13፤ 1 ኦዱዋ 17:11-12

* 8:25 1 ካታ. 2:4

* 8:27 2 ኦዱዋ 2:6

* 8:29 ዛረ. 12:11

* 8:56 ዛረ. 12:10፤ ኢያሳ 21:44-45

* 9:2 1 ካታ. 3:5፤ 2 ኦዱዋ 1:7

* 9:5 1 ካታ. 2:4

* 9:8 2 ካታ. 25:9፤ 2 ኦዱዋ 36:19

* 9:25 ከሳ 23:17፤ 34:23፤ ዛረ. 16:16

* 10:1 ማቶሳ 12:42፤ ሉቃሳ 11:31

* 10:26 1 ካታ. 4:26

* 10:28 ዛረ. 17:16

* 11:1 ዛረ. 17:17

* 11:2 ከሳ 34:16፤ ዛረ. 7:3-4

* 11:7 ሞሎካ፦ አሞናቱዋ ኤቃይ፥ ሞሎከ እብራዌꬁዋን ምልካማ ጌተቴ።

* 12:16 2 ሳሜላ 20:1

* 12:28 ከሳ 32:4

* 12:32 ዎጋ 23:33-34

* 13:2 2 ካታ. 23:15-16

* 14:10 1 ካታ. 15:29

* 14:23 2 ካታ. 17:9-10

* 14:24 ዛረ. 23:17

* 14:26 1 ካታ. 10:16-17፤ 2 ካታ. 9:15-16

* 15:4 1 ካታ. 11:36

* 15:5 2 ሳሜላ 11:1-27

* 15:29 1 ካታ. 14:10

* 16:34 ኢያሳ 6:26

* 17:1 ያቆባ 5:17

* 17:9 ሉቃሳ 4:25-26

* 17:21 2 ካታ. 4:34-35

* 18:31 ዶመꬃ 32:28፤ 35:10

* 18:42 ያቆባ 5:18

* 19:4 ዮሃ. 4:3

* 19:10 ሮመ 11:3

* 19:15 2 ካታ. 8:7-13

* 19:16 2 ካታ. 9:1-6

* 19:18 ሮመ 11:4

* 20:36 1 ካታ. 13:24

* 21:19 1 ካታ. 22:38

* 21:23 2 ካታ. 9:36

* 22:17 ፓይ. 27:17፤ ማቶሳ 9:36፤ ማር. 6:34

* 22:19 ኢሳ. 6:1፤ ኢዮባ 1:6

2 ካታቱዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

ላኤንꬆ ካታቱዋ ማጻፋ

ገሉዋ

ካታቱዋ ማጻፋ ላኤንꬁዋ ሻኩ፥ ካታቱዋ ማጻፋ ኮይሮ ሻኩ ኤቄዳ ሳኣፐ ዶሚደ፥ ላኡ እስራኤልያ ካዉተꬃቱዋባ ኦዴ። ማጻፋ ላኡ ዋና ዋና ክፍለቱዋን ሻክ ጼላናዉ ዳንዳዬቶ።

1. ክርስቶሳ የለታፐ ካሰ ኡዱፑንꬆ ጼቱ ላይꬃዉ ባጋፐ ዶሚደ ቢደ፥ ክርስቶሳ የለታፐ ካሰ ላፑን ጼታነ ላታማነ እት ላይꬃን ሁጲሳ ባጋ ካዉተꬃይ ኩንዳና ጋካናዉ ደእያ ላኡ ካዉተꬃቱ ታርክያ፥

2. እስራኤልያ ካዉተꬃ ኩንደꬃፐ ቢደ፥ ክርስቶሳ የለታፐ ካሰ እቼሹ ጼታነ ሆስፑን ታማነ ኡሱፑን ላይꬃን ካቲ ናቡካዳናጾረ የሩሳላመ ካታማ ኦይቂደ ላሌዳ ዎድያ ጋካናዉ ደእያ ይሁዳ ካዉተꬃ ታርክያ። ማጻፋይ ጋዳሊ ባብሎና ሞዱዋ ጋርሳን ይሁዳ ቢታ ሞድያዋ ግዴዳዋነ ይሁዳ ካቲ ዮኣኪነ ባብሎና ቃሾ ጎልያፐ ከሴዳዋ ቆንጭስ ኦዲደ፥ ታርክያ ዉርሴ።

ሀ ባሻ ኡባይ እስራኤልያ ቦላ ያናዉ ዳንዳዬዳዌ ይሁዳነ እስራኤልያ ካተቱነ አሳይ ጾሳዉ አማነትያ አማናቱዋ ፓጭሴዳ ግሻታሳ። የሩሳላመ ካታማይ ላለቴዳዌነ ይሁዳ አሳፐካ ዳርያ ባጋይ ባረ ጋድያፐ በቴዳዌ፥ እስራኤልያ አሳ ታርኪ ብያ ኬሻ ላማናዳን ኦꬄዳ ጋሶቱዋፐ ዋናትያዋንታ።

ካተቱ ማጻፋን ላኤንꬆ ግሹዋን ዳሮ ኤረቴዳ ብታኒ ኤላሳ ሳኣን ትምቢትያ ኦድያዋ ከሴዳ ኤልሳአ።

ሸምፓቱዋ ኡባቶ እመቴዳ ቃንꬃ ቆፋቱዋ

ሻከቴዳ ካዉተꬃ 1:1—17:41

ሀ. ናብያ ኤላሳ 1:1—8:15

ለ. ይሁዳነ እስራኤልያ ካተቱዋ 8:16—17:4

ሐ. ሳማርያ ኩንደꬃ 17:5-41

ይሁዳ ካዉተꬃ 18:1—25:30

ሀ. ህዝቂያሳፐ እዮስያሳ ጋካናዉ 18:1—21:26

ለ. እዮስያሳ አይሱዋ 22:1—23:30

ሐ. ዉርሰꬃ ይሁዳ ካተቱዋ 23:31—24:20

መ. የሩሳላመ ኩንደꬃ 25:1-30

ሻከቴዳ ካዉተꬃ

1

(1:1—17:41)

ናብያ ኤላሳ

(1:1—8:15)

1 አካብ ሀይቄዳዋፐ ጉይያን፥ ሞኣበ ቢታ አሳይ እስራኤልያ ቦላ ደንዴዳ።

2 ሄ ዎደ ካቲ አካዝያስ ሳማርያ ካታማን ቦላ ፖቅያ ባራንዳፐ ኩንዲደ ደሸቴዳ። ሄዋ ድራዉ አሳቱዋ፥ “ቢተ፤ ታን ሀ ደሸꬃፐ ፓጻነንቶ፥ አጋነንቶ፥ ኤቅሮና ካታማ ጾሳ ብኤል-ዘቡላ አነ ታዉ ኦችተ” ያጊደ ኪቴዳ።

3 ሽን መꬍና ጎዳ ኪታንቻይ ትስቢያ ኤላሳ ሀዋዳን ያጌዳ፤ “ባ፤ ፑደ ባደ፥ ሳማርያ ካቲ ኪቴዳ አሳቱዋና ጋከታ። ኡንቱንታ፥ ‘ህንተ ኤቅሮና ካታማ ጾሳ ብኤል-ዘቡላ ኦቻናዉ ቤዳዌ፥ እስራኤልያን ጾሳይ ꬋይኔየ?’ ያጋ። 4 ሄዋ ድራዉ፥ መꬍና ጎዳይ ሀዋዳን ያጌ፤ ‘ካትያዉ፥ ኔን ሀይቃናፐ አትና፥ ሀ ግሴዳ ግሱዋፐ ደንዳካ’ ያጌ” ያጌዳ። ኤላስ ቢደ፥ ኡንቱንቶ ኦዴዳ።

5 ኪቴዳ አሳቱ ካትያኮ ጉየ ስምና፥ እ ኡንቱንታ፥ “አያዉ ስሜድቴ?” ያጊደ ኦቼዳ።

6 ሽን ኡንቱንቱ አዉ ሀዋዳን ያጊደ ዛሬድኖ፥ “እት ብታኒ ኑናና ጋከታናዉ ዪደ፥ ህንተና ኪቴዳ ካትያኮ ስሚደ ቢተ።” አዉ ሀዋዳን ያግተ “መꬍና ጎዳይ ኔና፥ ‘ኤቅሮና ጾሳ ብኤል-ዘቡላ ኦሽሳናዉ ኔን አሳ ኪትያዌ፥ እስራኤልያን ጾስ ꬋይኔየ? ሄዋ ድራዉ፥ ኔን ሀይቃናፐ አትና፥ ሀ ግሴዳ ግሱዋፐ ደንዳካ ያጌ’ ያግተ ያጌዳ” ያጌድኖ።

7 ካቲ ኡንቱንታ፥ “ህንተንቱና ጋከታናዉ ዪደ፥ ሀ የዉዋ ህንተንቶ ኦዴዳ ብታኒ አይ ማላ አሴ?” ያጊደ ኦቼዳ።

8 ኡንቱንቱ፥ “መህያ እስክያን ዳደቴዳ ካባ ማዪደ፥ ባረ ጼሳን ዳፉዋ ዳንጬ” ያጊደ ዛሬድኖ። *

እ፥ “ሄዌ ትስቢያ ኤላሳ” ያጌዳ።

9 ሄዋፐ ጉይያን፥ ካቲ እሻታሙዋ ካፑዋ አ እሻታሙ ኦላንቻቱዋና ኪቴዳ። ካፑ ደርያ ሁጲያን ኡቴዳ ኤላሳኮ ፑደ ከሲደ፥ “ጾሳ አሳዉ፥ ካቲ ኔና፥ ‘ዱገ ዎꬋ’ ያጌ” ያጌዳ።

10 ሽን ኤላስ እሻታሙዋ ካፖ፥ “ታን ጾሳ አሳ ግዶፐ፥ ታማይ ሳሉዋፐ ዎꬊደ፥ ኔናነ ነ እሻታማቱዋነ ሞ” ያጊደ ዛሬዳ። ታማይ ሳሉዋፐ ዎꬊደ፥ እሻታሙዋ ካፑዋነ አ እሻታማቱዋነ ሜዳ። *

11 ቃይ ካቲ ሀራ እሻታሙ ኦላንቻቱዋና ሀራ እሻታሙዋ ካፑዋ ኤላሳኮ ኪቴዳ። እሻታሙዋ ካፑ ኤላሳ፥ “ጾሳ አሳዉ፥ ካቲ ኔና፥ ኤለካ ዱገ ዎꬋ ያጌ” ያጌዳ።

12 ኤላስ አዉ፥ “ታን ጾሳ አሳ ግዶፐ፥ ታማይ ሳሉዋፐ ዎꬊደ፥ ኔናነ ነ እሻታማቱዋነ ሞ” ያጌዳ። ጾሳ ታማይ ሳሉዋፐ ዎꬊደ፥ እሻታሙዋ ካፑዋነ አ እሻታማቱዋነ ሜዳ።

13 ቃይካ ካቲ እሻታሙ ኦላንቻቱዋና ሀራ ሄዘንꬆ እሻታሙዋ ካፑዋ ኪቴዳ። እሻታሙዋ ካፑ ፑደ ከሲደ፥ ኤላሳ ስንꬃን ጉልባቲደ፥ “ጾሳ አሳዉ፥ ሀያና፥ ታናነ ታናና ደእያ ሀ እሻታሙ አሳቱዋ ማራ! ኑ ሸምፑዋካ ሀይቁዋፐ አሻ! 14 ታማይ ሳሉዋፐ ዎꬊደ፥ ካሰ እሻታማቱዋ ካፑዋ አሳነ ኡንቱንታ እሻታማቱዋ ኡባነ ሜዳ። ሽን ሀእ ታና ማራ!” ያጊደ ዎሴዳ።

15 መꬍና ጎዳ ኪታንቻይ ኤላሳዉ፥ “ያዮፓ! አናና ዱገ ዎꬋ” ያጌዳ።

ኤላስ ደንዲደ፥ አናና ዱገ ዎꬌዳ። 16 እ ካትያዉ፥ “መꬍና ጎዳይ ኔና ሀዋዳን ያጌ፤ ‘ነዉ ኦቻናዉ እስራኤልያን ጾስ ꬋይኔ፥ ኔን ኤቅሮና ጾሳ ብኤል-ዘቡላ ኦቻናዉ አሳ ኪቴዳዌ? ኔን ሀዋ ኦꬄዳ ድራዉ፥ ሀይቃና! ነ ግሴዳ ግሱዋፐካ ደንዳካ’ ያጌ” ያጌዳ።

17 ኤላስ ሃሳዬዳ መꬍና ጎዳ ቃላዳንካ አካዝያስ ሀይቄዳ፤ አካዝያሳዉ አቱማ ናእ ባይና ድራዉ፥ አ እሻይ ዮራመ አ ኮታን ካተቴዳ፤ ሄዌ ሀኔዳዌ ዮሳፌጻ ናአይ ዮራመ ይሁዳን ካዉቴዳ ላኤንꬆ ላይꬃና። 18 አካዝያስ ሀኔዳ ሀራባይነ እ ኦꬄዳባይ ኡባይ እስራኤልያ ካተቱ ታርክያ ማጻፋን ጻፈት ኡቴዳ።

2

ጾሳይ ኤላሳ ሳሉዋ አፌዳ

1 መꬍና ጎዳይ ኤላሳ ጎትያን ሳሉዋ አፋናዉ ሀንያ ዎደ፥ ኤላስነ ኤልሳእ ገልጋላፐ ደንዲደ ቤድኖ። 2 ኤላስ ኤልሳአ፥ “መꬍና ጎዳይ ታና ቤቴለ ካታማ ኪቴዳ ድራዉ፥ ሀያና ኔን ሀዋን ታካሻ” ያጌዳ።

ሽን ኤልሳእ፥ “መꬍና ጎዳይ ኤሮ! ነ ሸምፑ ኤሮ! ታን ኔፐ ሻከትከ” ያጌዳ። ኡንቱንቱካ ዱገ ቤቴለ ዎꬌድኖ።

3 ቤቴለን ደእያ ትምቢትያ ኦድያዋንቱ ጭታይ ኤልሳአኮ ከሲደ፥ “መꬍና ጎዳይ ሀቼ ነ ጎዳ ኔፐ ሻክ አፋናዋ ኔን ኤራይ?” ያጊደ ኦቼድኖ።

ኤልሳእ፥ “ኤ ኤራይ። ሽን ህንተንቱ ጮኡ ጊተ” ያጊደ ዛሬዳ።

4 ሄዋፐ ጉይያን፥ ኤላስ ኤልሳአ፥ “መꬍና ጎዳይ ታና ያርኮ ኪቴዳ ድራዉ፥ ሀያና ኔን ሀዋን ታካሻ” ያጌዳ።

ሽን ኤልሳእ፥ “መꬍና ጎዳይ ኤሮ! ነ ሸምፑ ኤሮ! ታን ኔፐ ሻከትከ” ያጊደ ዛሬዳ። ሄዋ ድራዉ፥ ኡንቱንቱ ያርኮ ቤድኖ።

5 ያርኮን ደእያ ትምቢትያ ኦድያዋንቱ ጭታይ ኤልሳአኮ ከሲደ፥ “መꬍና ጎዳይ ሀቼ ነ ጎዳ ኔፐ ሻክ አፋናዋ ኔን ኤራይ?” ያጊደ ኦቼድኖ።

እ፥ “ኤ ኤራይ። ሽን ህንተንቱ ጮኡ ጊተ” ያጊደ ዛሬዳ።

6 ሄዋፐ ጉይያን፥ ኤላስ ኤልሳአ፥ “መꬍና ጎዳይ ታና ዮርዳኖሳ ሻፋ ኪቴዳ ድራዉ፥ ሀያና ኔን ሀዋን ታካሻ” ያጌዳ።

ኤልሳእ፥ “መꬍና ጎዳይ ኤሮ! ነ ሸምፑ ኤሮ! ታን ኔፐ ሻከትከ” ያጌዳ። ኡንቱንቱ ላአቱካ እትፐ ቤድኖ።

7 ትምቢትያ ኦድያዋንቱፐ እሻታሙ አሳቱ ኡንቱንታ ካሊደ፥ ዮርዳኖሳ ሻፋ ጋካናዉ ቤድኖ። ኤላስነ ኤልሳእ ሻፋ ዶናን ኤቂደእሽን፥ ትምቢትያ ኦድያዋንቱ ኡንቱንቱፐ ላፋ ሃኪደ ኤቄድኖ። 8 ሄ ዎደ ኤላስ ባረ ካባ አኪደ ጻጺደ፥ አን ሃꬃ ሾጬዳ። ሃꬃይ ያነ ሃነ ሻከቴዳ፤ መላ ቢታ የꬊደ ፕኔድኖ። 9 ኤላስ ኤልሳአ፥ “ታን ኔፐ አከታክቻናፐ ካሰታደ፥ ነዉ አያ ኦꬃና ማላ ኮያይ? አነ ኦዳ” ያጌዳ። *

ኤልሳእ፥ “ታን ኔና ኮችያ ዎደ፥ ነ አያናይ ታዉ ላኡ ዳኩዋ ግዳና ማላ፥ ታን ኔና ዎሳይ” ያጊደ ዛሬዳ።

10 ኤልሳአ፥ “ኔን መትያ ኦሻ ኦቻዳ። ሽን ታን ኔፐ ሻከታ ሳሉዋ ብያ ዎደ ኔን ታና ጼልያዋ ግዶፐ፥ ሄዌ ነዉ ሀናና። ሄዌ ꬋዮፐ ሀነና” ያጌዳ።

11 ሄዋፐ ጉይያን፥ ኡንቱንቱ እትፐ ሃሳዪድ ሀመትሽን፥ ታማ ፓራቱነ ኡንቱንቱ ጎችያ ታማ ጋሪ አኬከናን ፑቱ ጊደ፥ ኡንቱንቱ ላኡዋፐ ግዱዋን ገሊደ፥ ሻኬዳ። ኤላስ ጎትያን ሳሉዋ ከሴዳ። 12 ኤልሳእ ሄዋ በኢደ፥ “ታ አዎ፥ ታ አዎ! ኔን እስራኤልያ አሳዉ ዎልቃነ ጎንዳለ ሽን!” ያጊደ ዋሴዳ። ሄዋፐ ስሚደ፥ እ ኤላሳ ኡባካ በእቤና። *

ኤልሳእ ሄዋን ካዮቲደ፥ ባረ ማዩዋ ላኡ ከሲደ፥ ፖሽ ኦሌዳ። 13 ያቲደ ኤላሳፐ ዎꬌዳ ካባ እ ደንꬂደ፥ ጉየ ስሜዳ፤ ዮርዳኖሳ ሻፋ ዶናን ኤቄዳ። 14 ኤላሳፐ ዎꬌዳ ካባ አኪደ፥ ሃꬃ አን ሾጪደ፥ “መꬍና ጎዳይ ኤላሳ ጾሳይ ሀቃን ደኢ?” ያጌዳ። ኤልሳእ ሃꬃ ሾጬዳ ዎደ፥ ሃꬃይ ያነ ሃነ ሻከቴዳ፤ ሻፋ ፕኔዳ።

15 ያርኮፐ ዬዳ ትምቢትያ ኦድያዋንቱ ጭታይ ኤልሳአ በኤዳ ዎደ፥ “ኤላሳ አያናይ ኤልሳአ ቦላ ሸምፔዳ” ያጌድኖ። ኡንቱንቱ አናና ጋከታናዉ ዪደ፥ አ ስንꬃን ሳኣን ጉፋኔድኖ። 16 ያቲደ ኡንቱንቱ አ፥ “በአ፥ ኑን ነ ቆማቱ እሻታሙ ምኖ አሳቱ ሀዋን ደኤቶ። ሀያና ኑን ነ ጎዳ ኮያናዉ ባና። ኦን ኤሪ፥ መꬍና ጎዳ አያናይ አ አኪደ፥ እት ደርያ ሁጲያን ዎይ ዛንጋራ ግዶን የጌደንቶነ” ያጌድኖ።

ኤልሳእ፥ “ሀነና፥ ቦፕተ!” ያጌዳ።

17 ሽን እጻድ ጋናዌ አ ዬላያና ጋካናዉ፥ ኡንቱንቱ አ ዎሲደ አገናን እጽና፥ “ቢተ” ያጌዳ። ኡንቱንቱ እሻታሙ ቤድኖ። ሄዙ ጋላሳ ኮዪደ፥ አ ደምቤይክኖ። 18 ኤልሳእ ያርኮን ታክ ደእሽን፥ ኡንቱንቱ አኮ ስሚደ ዪና፥ “ዎን ታን ህንተንታ ‘ቦፕተ’ ያጋበይክታ?” ያጌዳ።

ኤልሳእ ኦꬄዳ ማላልስያባቱዋ

19 ሄዋፐ ጉይያን፥ ያርኮ ካታማን ደእያ አሳቱ ኤልሳአ፥ “ኔን ኑ ጎዳይ በእያዋዳን ሀ ካታማይ ደእያ ሳአይ ሎአ። ሽን ሃꬃይ ኢታ፤ ቃይ ቢታይካ አይፈና” ያጌድኖ።

20 እ ኡንቱንታ፥ “አነ ኦራꬃ ከርያን ማጽንያ ቆሊደ፥ ታዉ አኪደ ዪተ” ያጊደ አዛዜዳ፤ አዉ አሄድኖ። 21 ኤልሳእ ፑልትያ ቢደ፥ ማጽንያ አን የጊደ፥ “መꬍና ጎዳይ፥ ‘ታን ሀ ሃꬃ ፓꬃድ፤ ሀዋፐ ስንꬃናዉ ሀ ሃꬃይ ሀይቁዋስ ጋሶ ግደና፤ ቢታይካ አይፋናዋ’ ያጌ” ያጌዳ። 22 ኤልሳእ ሃሳዬዳዋዳንካ ሀቼ ጋካናዉ፥ ሄ ሃꬃይ ጽሎ ግዴዳ።

23 ኤልሳእ ያፐ ደንዲደ፥ ፑደ ቤቴለ ከሴዳ። እ ኦግያን ቢሽን፥ ያላጋ አቱማ ናናይ ካታማፐ ከሲደ፥ “ላ ሀ ሁጲያና ቦአዉ፥ ፑደ ከሳ! ላ ሀ ሁጲያና ቦአዉ፥ ፑደ ከሳ!” ያጊደ አ ቦላ ቅሊጬድኖ።

24 ጉየ ስም ጼሊደ፥ ኡንቱንታ መꬍና ጎዳ ሱንꬃን ሸቄዳ። ያትና ባባንꬃ ጌተትያ ላኡ ማጫ ዶአቱ ዎራፐ ከሲደ፥ ናናቱዋፐ ኦይታማነ ላኡ ያላጋቱዋ ፑዘረꬂደ ዎꬌድኖ። 25 ኤልሳእ ሄዋፐ ደንዲደ፥ ቃርመሎሳ ደርያ ቤዳ፤ ቃይ ሄዋፐካ ሳማርያ ስሜዳ።

3

ሞኣበ እስራኤልያና ኦለቴዳ

1 ይሁዳ ካቲ ዮሳፌጸ ካተቴዳ ታማነ ሆስፑንꬃ ላይꬃን አካባ ናአይ ዮራመ ሳማርያን እስራኤልያ ቦላ ካተቴዳ፤ እ ታማነ ላኡ ላይꬃ ካተቴዳ። 2 እ መꬍና ጎዳ ስንꬃን ኢታ ኦꬄዳ። ሽን ባረ አዉዋነ ባረ ዳይ ኤልዛቤል ኬሻ ኢታ ግደና፤ አያዉ ጎፐ፥ አ አዉ ኦꬄዳ ባኣላ ኤቃ እ ꬎቆሌዳ። 3 ግዶፐነ ናባጻ ናአይ እዮርባም እስራኤልያ አሳ ኦስሴዳ ናጋራ እ ካሌዳፐ አትና ꬋይስቤና።

4 ሞኣበ ቢታ ካቲ ሜሻእ ዶርሳ ሄሜ። እ እስራኤልያ ካትያዉ ጼቱ ሻአ ቦልትቦልታ ዶርሳቱዋነ ጼቱ ሻአ ኮልያ ዶርሳቱዋ እስክያ ላይꬃን ላይꬃን ጊሬ። 5 ሽን እስራኤልያ ካትያ አካብ ሀይቄዳዋፐ ጉይያን፥ ሞኣበ ካቲ ሜሻእ እስራኤልያ ቦላ ማካሌዳ።

6 ሄ ዎደ ካቲ ዮራመ ሳማርያፐ ከሲደ፥ እስራኤልያ ኡባ ሺሼዳ። 7 ቃይ ይሁዳ ካትያ ዮሳፌጻኮ ኪታ የዲደ፥ “ሞኣበ ካቲ ታ ቦላ ማካሌዳ፤ ሞኣበና ኦለታናዉ ኔን ታናና ባኒ?” ያጌዳ።

ዮሳፌጸ፥ “ኤ ታን ባና። ታን ነ ማላ፤ ታ አሳይካ ነ አሳ ማላ፤ ቃይ ታ ፓራቱካ ነ ፓራቱዋ ማላ” ያጊደ ዛሬዳ። 8 ዮሳፌጸ ቃይ፥ “ኑን ሀቃ ኦግያና ቢደ ኡንቱንታ ኦላኔ?” ያጊደ ኦቼዳ።

ካትያ ዮራመ፥ “ኤዶማ ዎራን ደእያ ኦግያና ቢደ ኦላና” ያጊደ ዛሬዳ።

9 ሄዋ ድራዉ፥ እስራኤልያ ካቲ፥ ይሁዳ ካቲነ ኤዶማ ካቲ ኦላዉ ከሴድኖ። ኡንቱንቱ ላፑን ጋላሳ ኦግያ ዩዬዳዋፐ ጉይያን፥ ኦላንቻቶካ ኡንቱንታ ካሌዳ መህያዉካ አይ ሃꬅነ ባዋ። 10 ሄ ዎደ እስራኤልያ ካቲ፥ “አየ አና! መꬍና ጎዳይ ኑና ሀ ሄዙ ካተቱዋ እትፐ ሞኣበ ካትያዉ አꬂደ እማናዉ ጼሴዳ” ያጌዳ። 11 ሽን ዮሳፌጸ፥ “ኑን አ ባጋና መꬍና ጎዳ ኦቻናዳን ሀዋን ትምቢትያ ኦድያዌ ባዌ?” ያጊደ ኦቼዳ።

እስራኤልያ ካትያ ኦላ ጋዳዋቱዋፐ እቱ፥ “ኤላሳ ማዲደ ደኤዳ ሻፋጻ ናአይ ኤልሳእ ሀዋን ደኤ” ያጊደ ዛሬዳ።

12 ዮሳፌጸ፥ “ኤ፥ እ ቱሙ ትምቢትያ ኦድያዋ” ያጌዳ። ሄዋፐ ጉይያን፥ እስራኤልያ ካቲ፥ ዮሳፌጽነ ኤዶማ ካቲነ ኤልሳአኮ ዱገ ዎꬌድኖ።

13 ኤልሳእ እስራኤልያ ካትያ፥ “ታናናነ ኔናና አዬ ጋꬅያዌ? ባ፤ ባደ ነ አዉነ ነ ዳያነ ኦቼዳ ትምቢትያ ኦድያዋንታ ኦቻ” ያጌዳ።

እስራኤልያ ካቲ ዛሪደ፥ “ቱይት፥ አያዉ ጎፐ፥ ሀ ሄዙ ካተቱዋካ እትፐ ሞኣበ ካትያዉ አꬂደ እማናዉ ኑና ጼሴዳዌ መꬍና ጎዳቴ!” ያጌዳ።

14 ኤልሳእ፥ “ታን አዉ ኦꬅያ ኡባፐ ዎልቃማ መꬍና ጎዳይ ኤሮ! ይሁዳ ካትያ ዮሳፌጻ ድራይ ባይናዋ ግድንቶ፥ ታን ኔና አይፍያንነ ጼልከነ በእከ ሽን። 15 አነ ታዉ ሀእ ዲꬃ ዲጽያዋ አህተ” ያጌዳ።

ዲጽያዌ ዲጽሽን፥ መꬍና ጎዳ ዎልቃይ አ ቦላ ዎꬌዳ። 16 ኤልሳእ፥ “መꬍና ጎዳይ፥ ‘ሀ መላ ዛንጋራ ኡባን ኦላ ቦክተ’ ያጌ። 17 አያዉ ጎፐ፥ መꬍና ጎዳይ፥ ጫርኩዋ ዎይ እራ በእክታ፤ ሽን ሀ ቦኬዳ ዛንጋራን ሃꬃይ ኩማና፤ ህንተንቱ፥ ህንተንቱ ሚዛይነ ህንተንቱ ሀራ መሂ ኡሻና ያጌ። 18 ሀዌ መꬍና ጎዳ ስንꬃን ላፋባ፤ ቃይ መꬍና ጎዳይ ሞኣባካ ህንተንቶ አꬂደ እማና። 19 ግምበቴዳ ካታማቱዋነ ዎልቃማ ካታማቱዋ ኡባ ህንተንቱ ጾናና። ሎኦ ምꬃቱዋ ኡባካ ቃንጻና፤ ሃꬃ ፑልቶቱዋ ኡባቱዋካ ህንተንቱ ባራና፤ አራዳ ሾይቃቱዋ ኡባ ቦላን ሹቻ ላሊደ ባይዛና” ያጌዳ።

20 ዎንተꬃ ጋላስ ዎንታ ያርሹዋ ያርሽያ ዎዲ ጋክና፥ ኤዶማ ባጋና ሃꬃይ ጎጌዳ፤ ሃꬃይ ቢታን ኤሌዳ።

21 ሞኣበ ቢታ አሳይ ሄዙ ካተቱ ኡንቱንታ ኦላናዉ ዬዳዋ ስሴዳ። ናናይ፥ ጭማይ ኦላ ሚሻ ቶካናዉ ዳንዳይያ አሳይ ኡባይ ጼሰት ዪደ፥ ባረንቱ ቢታ ዛዋ ናጌድኖ። 22 ኡንቱንቱ ዎንታ ጉራና ደንድያ ዎደ፥ ሃꬃ ቦላ ዎꬌዳ ጻልቂ ዞኢደ፥ ኡንቱንቶ ሱꬃ ማላቲደ ቤቴዳ። 23 ያትና ኡንቱንቱ፥ “በእተ፥ ሀዌ ሱꬃ! ካተቱ ባረንቱ ግዶን እቱ እቱዋና ኦለቲደ፥ ሀይቂ ዉሬድኖ። ሞኣበ አሳዉ፥ አነ ቢደ፥ ኡንቱንታ አቁዋ ቆጭሬቶ” ያጌድኖ።

24 ሞኣበ ቢታ አሳይ እስራኤላቱ አቁዋ ቤዳ፤ እስራኤላቱ ደንዲደ፥ ኡንቱንታ ሾጬድኖ። ኡንቱንቱ ጋድያ ቦላን ማዬድኖ፤ ሞኣበ አሳ ዎꬌድኖ። 25 ካታማቱዋካ ኦለቲደ ባይዜድኖ። አሳይ ኡባይ ሁጲያን ሁጲያን እት እት ሹቻ አኪደ፥ አራዳ ሾይቃቱ ኡባቱ ካመታና ጋካናዉ፥ ኡንቱንቱ ቦላ ኦሌዳ። ፑልቶ ኡባ ባሪደ፥ ሎኦ ምꬃ ኡባካ ቃንጼድኖ። ቂርሄሬሳ ጌተትያ እት ካታማ ግምበ ጻላላይ ኤቁዋን አቴዳ፤ ሽን ያምባርሻን ኦልያ አሳቱ ሄ ካታማካ ዶዲደ ሾጬድኖ።

26 ሞኣበ ካቲ ኦላይ ባረ ቦላ ጎቤዳዋ በኤዳ ዎደ፥ ማሻ ዳንጪደ ላፑን ጼቱ አሳቱዋ አኬዳ። ኦላ ግዱዋን ዳኪደ፥ ኤዶማ ካትያኮ ፕናናዉ ደንዴዳ፤ ሽን አዉ ሀነናን እጼዳ። 27 ሄዋፐ ጉይያን፥ ባረ ሳኣን ካተታናዉ ደእያ ባረ ባይራ ናኣ አኪደ፥ ካታማ ግምቢያ ቦላን ታማን ጹጊደ ያርሼዳ። ሞኣባቱ እስራኤላቱ ቦላ ሀንቁዋ ሱሌድኖ። ያትና እስራኤላቱ ሄ ካታማ አጊደ፥ ባረንቱ ጋድያ ስሜድኖ።

4

ኤልሳእ እት ህዬሳ አምአቶ ማዴዳ

1 ትምቢትያ ኦድያዋንቱፐ እቱዋ ማቻታ ኤልሳአኮ ባደ፥ “ነ ቆማይ ታ አስናይ ሀይቄዳ። እ መꬍና ጎዳዉ ያይያ አሳ ግድያዋ ኔን ኤራሳ። ሽን ሀእ አ አጮ ታ ናና ላኡዋ ባረዉ አይለ ከሳናዉ ዬዳ” ያጋደ አዉ ዋሳዱ።

2 ኤልሳእ እዝዉ፥ “ያትና ታን ነዉ አይ ኦꬆ? ነ ሶን አያይ ደኢ? አነ ታዉ ኦዳ” ያጌዳ።

ምሽራታ፥ “ታዉ ነ ቆማትዉ እት ኦቱዋን ዛይቲ ደእያዋፐ አትና፥ ሀራባይ አያይነ ባዋ” ያጋዱ።

3 ኤልሳእ እዞ፥ “ባ፤ ነ ሾሮቱዋ ኡባፐ መላ ኦቶቱዋ ጋርጻ። ላፋ ጋርጾፓ። 4 ሄዋፐ ጉይያን፥ ሶ ገላደ፥ ነ ቦላነ ነ ናናቱዋ ቦላ እፍꬃ ጎርዳ። ኦቶቱዋ ኡባን ዛይትያ ትጋ፤ ዛይቲ ኩሜዳ ኦቱዋ ኦቱዋ እት ባጋ ዛራ” ያጌዳ።

5 ምሽራታ ባደ፥ ካርያ ባረ ቦላነ ባረ ናናቱዋ ቦላ ጎርዳዱ። ኡንቱንቱ እዝዉ ኦቶቱዋ ሺሽና፥ አ ዛይትያ ትገꬃ ኦይቃዱ። 6 ኦቱዋ ኡባይ ኩሜዳ ዎደ፥ ምሽራታ ባረ ናኣ፥ “አነ ታዉ ሀራ ኦቱዋ አካደ ያ” ያጋዱ።

ሽን ናአይ ዛሪደ፥ “ሀር እት ኦቱነ አትቤና” ያጌዳ። ሄዋፐ ጉይያን፥ ዛይቲ ጎግያዋ አግ ባሼዳ።

7 ምሽራታ ስማደ ባደ፥ ኤልሳኤዉ ኦዳዱ። እ፥ “ባደ ዛይትያ ዛልኣደ፥ ነ አጩዋ ጭጋ። አቴዳዋን ኔንነ ነ ናናይነ ጎኤቲደ ደአናዉ ዳንዳዪታ” ያጌዳ።

ኤልሳአነ ሹኔማ ካታማን ደእያ ምሽራቶነ

8 እት ጋላስ ኤልሳእ እት ዱረ ምሽራታ ደእያ ሹኔማ ጌተትያ ካታማ ቤዳ። ምሽራታ አ ሾባደ፥ ቁማ ምዛዱ። ሄ ጋላሳፐ ዶሚደ፥ እ ሄዋና አꬍያ ዎደ ኡባን፥ ቁማ ማናዉ እ ሶ ገሌ። 9 አ ባረ አስና፥ “ሀ ኡባ ዎደ ኑ ማታና አꬍያ ብታኒ ጾሳ አሳ ግድያዋ ታን ኤራይ። 10 ሄዋ ድራዉ፥ አነ እት ጉꬃ ክፍልያ ቦላ ፖቅያን አዉ ኬጾይተ፤ አ ግዱዋን ግሱዋ፥ አራታ፥ ጻራጴዛነ ጾምፕያ ዎꬆይተ። ሄዋፐ ጉይያን፥ እ ኑኮ ዬዳ ዎደ ኡባን፥ ሄዋን ገላና ዳንዳዬ” ያጋዱ።

11 እት ጋላስ ኤልሳእ ሹኔማ ካታማ ዪደ፥ ባረ ክፍልያ ፑደ ከሲደ፥ ያን ሸምፔዳ። 12 ሄዋፐ ጉይያን፥ ባረ ቆማ ግያዛ፥ “ባ፤ ሄ ምሽራቶ ጼሳ” ያጌዳ፤ ግያዝ ጼስና፥ አ ያደ ኤልሳአ ስንꬃን ኤቃዱ። 13 ኤልሳእ ግያዛ፥ “ሀ ምሽራቴ ‘ኔን ኑ ድራዉ፥ ሀዋ ኡባ መቶታዳ። ያትና ኑን ነዉ አይ ኦꬃነ? ነዉ ኑን ቢደ፥ ካትያ ዎይ ኦላ ጋዳዋ ሃሳይስያብ ደኢ?’ ያጋደ እዞ ኦቻ” ያጌዳ።

ምሽራታ፥ “ታን ሀዋን ታ አሳ ግዶን ደእሽን፥ ታና መትያባይ ባዋ” ያጋዱ።

14 ሄዋፐ ጉይያን፥ ኤልሳእ ግያዛ፥ “ያትና ኑን እዝዉ አይ ኦꬃኔ?” ያጊደ ኦቼዳ።

ግያዝ፥ “እዝዉ ናእ ባዋ፤ እ አስናይካ ጭሜዳ” ያጌዳ።

15 ኤልሳእ፥ “ምሽራቶ ቃይካ ጼሳ” ያጌዳ። እዞ ጼሴዳ፤ እዛ ያደ፥ ፐንግያን ኤቃዱ። 16 ኤልሳእ ምሽራቶ፥ “ላይꬅ ሀኖደ ኔን አቱማ ናኣ እድማና” ያጌዳ።

ምሽራታ፥ “ሀይ ታ ጎዳዉ፥ ኔን ጾሳ አሳ ግድኪ፥ ታዉ ዎርዶቶፓ!” ያጋዱ። *

17 ሽን ምሽራታ ሻሃራዱ፤ ኤልሳእ እዝዉ ኦዴዳዋዳን ላይꬃን ሄ ዎደ አቱማ ናኣ የላዱ።

18 ሄ ናአይ ድጬዳ፤ እት ጋላስ ካꬃ ጫክያ አሳቱዋና ደእያ ባረ አዉዋኮ ቤዳ። 19 ባረ አዎ፥ “ዎ ታ ሁጲያዉ! ዎ ታ ሁጲያዉ!” ያጌዳ።

አ አዉ እት ቆማዉ፥ “ቶካደ አ ዳይኮ አፋ” ያጊደ ኦዴዳ።

20 ቆማይ ናኣ አኪደ፥ አትኮ አፍና ጋላሳ ሴታይ ጋካናዉ ናአይ ባረ ዳይ ክዉዋን ኡቴዳ፤ ሄዋፐ ጉይያን፥ ናአይ ሀይቂ አጌዳ። 21 ምሽራታ ናኣ ፑደ አፋደ፥ ጾሳ አሳ አርሳን ግስሳዱ። ያታደ አ ቦላ እፍꬃ ጎርዳደ ባዱ።

22 ሄዋፐ ጉይያን፥ ባረ አስና ጼሳደ፥ “ታን ጾሳ አሳኮ ኤለካ ባደ ያና ማላ፥ ቆማቱዋፐ እቱዋነ ሀረቱዋፐ እቱዋነ ታዉ የዳ” ያጋዱ።

23 እ፥ “ሀቼ አግና ጼሩዋ ጋላሳ ዎይ ሳምባታ ግደናባ፥ አዬ ኔና አኮ አፍያዌ?” ያጌዳ።

አ፥ “አያይነ ባዋ” ያጋዱ። 24 ሄዋፐ ጉይያን፥ ሀርያ ኮራደ፥ ባረ ቆማዉ፥ “ሀርያ ላጋ! ታን ነዉ ኦዳና ጋካናዉ፥ ሎዳን ላጎፓ” ያጋዱ። 25 ምሽራታ ሄዋፐ ደንዳደ፥ ቃርመሎሳ ደርያን ደእያ ጾሳ አሳኮ ባዱ።

ኤልሳእ ምሽራታ ይያኖ ሃኩዋን በኢደ፥ ባረ ቆማ ግያዛዉ፥ “በአ፥ ሹኔማ ካታማን ደእያ ምሽራታ ያዉ። 26 ኦ ሞካናዉ ዎጻ ባደ፥ ‘ኔን ሳሬ? ነ አስናይ ሳሬ? ነ ናአይ ሳሬ?’ ያጋደ ኦቻ” ያጌዳ።

ምሽራታ፥ “ኑን ኡባይካ ሳራ” ያጋዱ።

27 ምሽራታ ደርያ ቦላን ደእያ መꬍና ጎዳ አሳኮ ጋኬዳ ዎደ፥ ሆካደ አ ገድያ ኦይቃዱ።

ግያዝ ምሽራቶ ድጋናዉ ሺቄዳ፤ ሽን ጾሳ ብታኒ አ፥ “አጋ! አ ዎልቃማ መቱዋን ደአዉ፤ ሽን መꬍና ጎዳይ ታፐ ሄዋ ገንꬄዳ። እ መቱዋ ታዉ ኦድቤና” ያጌዳ።

28 ሄዋፐ ጉይያን ምሽራታ፥ “ታ ጎዳዉ፥ ኔን ታዉ ናኣ እማናዳን ታን ኔና ኦቻድታ? ታን ኔና፥ ‘ታና ጮ መላ ቃቃዮፓ’ ያጋበይክታ?” ያጋዱ።

29 ኤልሳእ ግያዛ፥ “ነ አዱሳ ማዩዋ ነ ሳቂያን ስርቃ፤ ያታደ ታ ጋትማ አካደ ኤሌላ፥ ኦግያን ኦናናነ ጋከቶፐ፥ ሳሮቶፓ፤ ኦንነ ኔና ሳሮቶፐ፥ ዛራደ ሳሮቶፓ። ታ ጋትማ ናኣ ዴሙዋን ዎꬃ” ያጌዳ።

30 ሽን ናኣ ዳያ፥ “መꬍና ጎዳይ ኤሮ! ነ ሸምፑ ኤሮ! ታን ኔና የጋደ ቢከ” ያጋዱ። ኤልሳእ ደንዲደ፥ እዞ ካሌዳ። 31 ግያዝ ኡንቱቱፐ ስንꬃቲደ ቢደ ጋትማ ናኣ ዴሙዋን ዎꬄዳ፤ ሽን ኮሻይ ዎይ ሸምፑ ባዋ። ያትና ግያዝ ኤልሳኤና ጋከታናዉ ስም ዪደ፥ “ናአይ ቤጎትቤና” ያጊደ ኦዴዳ።

32 ኤልሳእ ሶ ገሊደ፥ ሄ ናኣ አሃይ አ አርሳን ግሴዳዋ በኤዳ። 33 ባረ ቦላነ ናኣ ቦላነ ካርያ ጎርዲደ፥ መꬍና ጎዳ ዎሴዳ። 34 ሄዋፐ ጉይያን፥ ናኣ አሃ ቦላ ከሲደ፥ ባረ ዶና አ ዶናን፥ ባረ አይፍያ አ አይፍያን፥ ባረ ኩሸቱዋካ አ ኩሸቱዋን ጋꬅ ዎꬂደ ግሴዳ። ናኣ ቦላይ ሆኤዳ። * 35 ኤልሳእ ደንዲደ፥ ሶ ግዶን ያነ ሃነ ስመረቴዳ። ላኤንꬁዋካ ስሚደ፥ ናኣ ቦላ ጮጎቲደ ግሴዳ። ያትና ናአይ ላፑ ገደ ሄꬍሼዳዋፐ ጉይያን ጼሌዳ።

36 ያትና ኤልሳእ ግያዛ ጼሲደ፥ “አነ ሀ ሹኔማቶ ጼሳ” ያጌዳ። ግያዝ እዞ ጼሴዳ። እዛ ዬዳ ዎደ፥ ኤልሳእ እዞ፥ “ነ ናኣ አካ” ያጌዳ። 37 ሄዋፐ ጉይያን፥ ምሽራታ ኤልሳአ ገድያን ኩንዳደ፥ ቢታን ጉፋናዱ። ያታደ ባረ ናኣ አካደ ካረ ከሳዱ።

ሀራ ላኡ ማላልስያባቱዋ

38 ኤልሳእ ገልጋላ ስሚደ ዬዳ ዎደ፥ ቢታይ ኮሻት ኡቴዳ። ትምቢትያ ኦድያዋንቱ ጭታይ አ ስንꬃን ኡት ደእሽን፥ እ ባረ ቆማ፥ “ዎጋ ከርያ ታማን ዎꬃደ፥ ሀ አሳቶ ዎጽያ ካꬃ” ያጌዳ። 39 ኡንቱንቱፐ እቱ ሳንꬃ ማላትያ ቦንጨቱዋ ማጺደ አሀናዉ ጋደ ቤዳ። ዶልያ ጎስያ ቱራ ደሜዳ፤ ቶካናዉ ዳንዳይያዋ ኬሻ ዳሮ ጎስያ አኪደ ዬዳ። እ አየንቶ ኤረናን አንጬዳ፥ ከርያን የጌዳ። 40 አሳቱ ማና ማላ፥ ዎጽያ ትጌድኖ። ኡንቱንቱ ዎጽያ ቱሽ አ ም በኤዳ ዎደ፥ “ጾሳ አሶ፥ ሀ ከርያን ዎꬍያባይ ደኤ!” ያጊደ ዋሴድኖ። አሳቱ ማናዉ ዳንዳይበይክኖ።

41 ኤልሳእ፥ “ያቶፐ ታዉ ꬊልያ አኪደ ዪተ” ያጌዳ። ሄ ꬊልያ ከርያን ቆሊደ፥ “አሳይ ማናዳን ዎጽያ ትግተ” ያጌዳ። ሄዋፐ ስሚደ፥ ከርያን ኢታባይ ቤትቤና።

42 ኮይሮ ጋኬዳ ካꬃፐ ኡከቴዳ ላታሙ፥ ባንጋ ኮምፑዋ፥ ትሻ ካꬃና እትፐ ባረ ኦጎሩዋን የግ አኪደ፥ ጾሳ አሳዉ አህያ እት ብታኒ ባኣል-ሻሊሻ ግያ ሳኣፐ ዬዳ። ኤልሳእ ባረ ቆማ፥ “ማናዉ አሳዉ አꬃ” ያጌዳ።

43 አ ቆማይ፥ “ታን ጼቱ አሳ ስንꬃ ሀዋ ዋታ አꬆ?” ያጊደ ኦቼዳ።

ሽን ኤልሳእ፥ “ማናዉ አሳዉ አꬃ፤ አያዉ ጎፐ፥ መꬍና ጎዳይ ኡንቱንቱ ሚና ዶካይካ አታናዋ ያጌ” ያጌዳ። 44 ሄዋ ድራዉ፥ ቆማይ ኡንቱንቱ ስንꬃ አꬂና፥ ኡንቱንቱ ሜድኖ። መꬍና ጎዳይ ጌዳዋዳን፥ ዶካይ አቴዳ።

5

ንእማነ ዎልቃማ ኦሉዋ ሀርግያፐ ፓጼዳ

1 ሶርያ ካትያ ኦላ ጋዳዉ ንእማነ ባረ ጎዳን ዳሮፐ ዶሰቴዳነ ቦንቼቴዳ አሳ። አያዉ ጎፐ፥ አ ባጋና መꬍና ጎዳይ ሶርያ ኦላንቻቶ ጾኑዋ እሜዳ። ንእማነ ቶራዉ ቃራ አሳ፤ ግዶፐነ ዎልቃማ ኦሉዋ ሀርጊ አ ኦይቂ ኡቴዳ። *

2 እት ዎደ ሶርያ ቢታፐ ኦሞድያዋንቱ እስራኤልያ ጋድያ ቤዳዋን፥ እት ጉꬃ ናቶ እስራኤልያፐ ኦሞዴድኖ። ሄ ናታ ንእማና ማቻትዉ ቆማ ግዳዱ። 3 ሄ ናታ ባረ ጎዳቶ፥ “ታ ጎዳይ ሳማርያን ደእያ ትምቢትያ ኦድያዋና ጋከቴዳባ ግዴረኔ! ያትንቶ እ አ ፓꬃና ሽን” ያጋዱ።

4 ንእማነ ባረ ጎዳኮ ቢደ፥ እስራኤልያፐ ዬዳ ናታ ጌዳዋ አዉ ኦዴዳ። 5 ሶርያ ካቲ ንእማና፥ “ባ፥ ታን እስራኤልያ ካትያዉ ዳብዳቢያካ ኪታና” ያጊደ ዛሬዳ። ያትና ንእማነ ሀታሙ ሻአ ጻጋራ ብራ፥ ኡሱፑን ሻአ ዎርቃ ሳንትምያነ ታሙ ኩመንꬃ ማዩዋ አኪደ ቤዳ። 6 እስራኤልያ ካትያዉ እ አኪደ አፌዳ ዳብዳቢ፥ “ሀ ዎልቃማ ኦሉዋ ሀርግያፐ ኔን ታ ቆማ ንእማና ፓꬃና ማላ፥ ሀ ዳብዳቢያና ታን አ ኔኮ ኪታድ” ያግያዋ።

7 እስራኤልያ ካቲ ዳብዳቢያ ናባቤዳ፤ ኤለካ ዳጋሚደ፥ ባረ ማዩዋ ፔꬊደ፥ ሀዋዳን ያጌዳ፥ “ታን አ ዎꬋናዉነ ፓꬃናዉነ ጾሴየ? ታን እት አሳ አ ዎልቃማ ኦሉዋ ሀርግያፐ ፓꬃና ማላ፥ ሀ ብታኒ ታኮ አያዉ ኪቲ? እ ታናና ዋላቀታናዉ ጋሱዋ ኮይያዋ በእተ” ያጌዳ።

8 ጾሳ አሳ ግድያ ኤልሳእ እስራኤልያ ካቲ ባረ ማዩዋ ፔꬌዳዋ ስሴዳ ዎደ፥ አኮ አሳ ኪቲደ፥ “ነ ማዩዋ አያዉ ፔꬋዲ? አ ሃ ታኮ የዳ፤ እስራኤልያን ትምቢትያ ኦድያዌ ደእያዋ ታን አ ኤርሳና” ያጌዳ።

9 ንእማነ ባረ ፓራቱዋነ ፓራ ጋረቱዋ አኪደ ቤዳ፤ ኤልሳአ ካረን ኤቄዳ። 10 ኤልሳእ አኮ አሳ ኪቲደ፥ “ባ፥ ዮርዳኖሳ ሻፋን ላፑ ገደ ሙከታ፤ ነ ሀርግያፐ ኔን ፓጻናነ ጌያናነ” ያጊደ አዛዜዳ።

11 ሽን ንእማነ ሀንቀት ደንዲደ፥ “በእተ፥ ታን፥ ቱሙካ እ ታኮ ይ ኤቂደ፥ መꬍና ጎዳ ባረ ጾሳ ሱንꬃ ጼሲደ፥ ቃይ ባረ ኩሽያ ሄ ጸለቁዋ ቦላን ቃꬂደ፥ ታና ሀ ዎልቃማ ኦሉዋ ሀርግያፐ ፓꬄ ያጋደ ቆፓድ። 12 ዳማስቆ ሻፋቱ፥ አባንነ ፓርፋር እስራኤልያን ደእያ ሻፋ ኡባፐ ኬክክኖየ? ያትና ታን ኡንቱንቱን ሙከታደ ጌያ ክችክታ?” ያጌዳ። ሀንቀቲደ፥ ጉየ ስሜዳ።

13 አ ካልያዋንቱ አኮ ሺቂደ፥ “ኑ አዎ፥ ትምቢትያ ኦድያዌ ኔን ግታባ ኦꬃናዳን ነዉ ኦድንቶ፥ ዎን ኔን ኦꬅኪየ? ያትና እ ኔና፥ ‘ባደ ሙከታደ ጌያ’ ያጌዳባይ አያ ዴጺ?” ያጌድኖ። 14 ያትና እ ዱገ ዎꬊደ፥ ጾሳ ብታኒ አዉ ኦዴዳዋዳን ዮርዳኖሳ ሻፋን ላፑ ገደ ሙከቲደ ጌዬዳ። አ ቦላይ ቄር ናኣ ቦላዳን ሀኒደ ፓጼዳ፤ ጌዬዳ።

15 ሄዋፐ ጉይያን፥ ንእማንነ አናና ዬዳ አሳይ ኡባይ ኤልሳአኮ ጉየ ቤዳ። ንእማነ አ ስንꬃን ኤቂደ፥ “እስራኤልያ ቢታናፐ አትና፥ ሳኣ ኡባን ጾስ ባይናዋ ታን ሀእ ኤራድ። ሀያና ሀእ ታን ነ ቆማይ እምያ እሙዋ አካ!” ያጌዳ።

16 ኤልሳእ፥ “ታን አዉ ኦꬅያ መꬍና ጎዳይ ኤሮ! ታን ኔፐ አያነ አክከ” ያጌዳ። ኤልሳእ እሙዋ አካናዳን ናእማነ ዎስናካ፥ እጼዳ።

17 ሄዋፐ ጉይያን ንእማነ፥ “አካና ꬋይያዋ ግዶፐ፥ ኔን ታዉ ላኡ ባቁሉዋ ጫና ቢታ እማናዳን ታን ኔና ዎሳይ። አያዉ ጎፐ፥ ታን ነ ቆማይ ሀቼፐ ህን ባጋን ጹግያ ያርሹዋ መꬍና ጎዳዉ ያርሻናፐ አትና፥ ሀራ ጾሳቶ ያርሽከ። 18 ሽን መꬍና ጎዳይ ታዉ ነ ቆማዉ እትባ አቶ ጎ። ታ ካቲ ርሞና ግያ ኤቃዉ ጎይናናዉ ገልያ ዎደ፥ ታንካ አ አጃባደ ገላደ ጎይናናዉ ኮሼ። መꬍና ጎዳይ ታዉ ነ ቆማዉ ሄዋ አቶ ጎ” ያጌዳ።

19 ኤልሳእ፥ “ሳሩዋን ጋካ!” ያጌዳ። ንእማነ ደንዲደ ቤዳ።

እ ላፋ ዛርዳኢደ ቢሽን፥ 20 ጾሳ አሳ ግዴዳ ኤልሳአ ቆማይ ግያዝ፥ “ታ ጎዳይ ኤልሳእ ሶሪ ንእማነ አሄዳዋፐ አያካ አከናን ጮ የዴዳ። መꬍና ጎዳይ ኤሮ! ታን አ ጌዱዋ ዎጻደ፥ አፐ እትባ አካና” ያጊደ ቆፔዳ። 21 ሄዋ ድራዉ፥ ግያዝ ናእማና ካሌዳ። ባረ ጌዱዋ ዎጽያዋ ንእማነ በኢደ፥ አናና ጋከታናዉ ፓራ ጋርያፐ ዎꬊደ፥ “አዬሻ፥ ሳራ ግደኔ?” ያጊደ ኦቼዳ።

22 ግያዝ፥ “አየነ ባዋ፤ ሳራ! ሽን ታና ታ ጎዳይ፥ ‘ “ኤፍሬማ ገዝያፐ ትምቢትያ ኦድያዋንቱ ዛታ ግድያ ላኡ ዎዳላቱ ሀእ ታኮ ዬድኖ። ሀያና ኡንቱንቶ ሄዙ ሻአ ጻጋራ ብራነ ላኡ ኩመንꬃ ማዩዋነ እማ” ጋደ አ ኦቻ’ ያጊደ ኪቴዳ” ያጌዳ።

23 ንእማነ ግያዛ፥ “ያቶፐ ሀያና ኡሱፑን ሻአ ጻጋራ ብራ አካ” ያጌዳ። ንእማነ ግያዛ ሾቢደ፥ ሄ ብራ ላኡ ቃርጪታን የጊደ፥ ላኡ ኩመንꬃ ማዩዋና ላኡ ቆማቱዋ ቶሲደ፥ ግያዛፐ ስንꬃዉ የዴዳ። 24 ግያዝ ደእያ ደርያ ኡንቱንቱ ጋክና፥ ብራነ ማዩዋነ ኡንቱንቱፐ አኪደ፥ ሶ ገልሴዳ። ያቲደ ኡንቱንታ ሞይዝና፥ ኡንቱንቱ ቤድኖ።

25 ሄዋፐ ጉይያን፥ ሶ ገሊደ፥ ባረ ጎዳ ኤልሳአ ስንꬃን ኤቄዳ። ኤልሳእ ግያዛ፥ “ሀቃ ባድ?” ያጊደ ኦቼዳ።

ግያዝ፥ “ታን ነ ቆማይ ሀቃነ ባበይከ” ያጊደ ዛሬዳ።

26 ሽን ኤልሳእ ዛሪደ፥ “ብታኒ ኔናና ጋከታናዉ ፓራ ጋርያፐ ዎꬍያ ዎደ፥ ታ አያናይ ኔናና ደኤ ግደኔ? ሀዌ ሚሻነ ማዩዋ፥ ዎይ ዎጋራነ ዎይንያ ቱራ ሳኣ፥ ዎይ ዶርሳ ዉድያነ ሚዛ ዉድያ፥ ዎይ አቱማ ቆማነ ማጫ ቆማ አክያ ዎዴየ? 27 ሄዋ ድራዉ፥ ንእማና ኦይቀዳ ዎልቃማ ኦሉዋ ሀርጊ ኔናነ ነ ዘረꬃ ኡባ መꬍ መꬍናዉ ኦይቃናዋ” ያጌዳ። ግያዝ ኤልሳአ ስንꬃፐ ከሲደ ቢሽን፥ ሄ ሀርጊ አ ኦይቂና፥ አ ጋልባይ ሻቻዳን ቦጽ ባሼዳ።

6

ሃꬃ ቦላን ዎꬌዳ ቤጽያ አይፍያ

1 ትምቢትያ ኦድያዋንቱ ጭታይ ኤልሳአ፥ “ሀዋ በአ! ኑን ደእያ ሳአይ ኑና ዳሮፐ ኡንኤ። 2 ኑን ኡባቱካ ምꬃ ቃንጻናዉ ዮርዳኖሳ ሻፋ አነ ቦይተ። ያን ኑዉ ደእያ ሳኣ አነ ኬጾይተ” ያጌድኖ።

ኤልሳእ፥ “ቢተ” ያጌዳ።

3 ትምቢትያ ኦድያዋንቱፐ እቱ፥ “ሀያና ኔንካ ነ ቆማቱዋና ኑናና ደንዳርኪ?” ያጌዳ።

ኤልሳእ፥ “ኤኖ ባና” ያጊደ ዛሬዳ፤ 4 ያቲደ ኡንቱንቱና እትፐ ቤዳ።

ኡንቱንቱ ዮርዳኖሳ ጋኬዳ ዎደ፥ ምꬃ ቃንጹዋ ዶሜድኖ። 5 ሽን ኡንቱንቱፐ እቱ ምꬃ ቃንጽሺና፥ ቤጽያ አይፊ ከስ አኪደ፥ ሃꬃ ግዶን ገሌዳ። ሄ ብታኒ፥ “ሀይ ታ ጎዳዉ፥ ታን ጋርጻ አኬዳዋ፤ ሽን ዋኖሻ!” ያጊደ ዋሴዳ።

6 ጾሳ ብታኒ፥ “ሀቃን ገሌዴ?” ያጊደ ኦቼዳ፤ ብታኒ ገሌዳ ሳኣ በሴዳ። ኤልሳእ ጋትማ ቃንጺደ፥ ሃꬃን ኦሌዳ፤ ቤጽያ አይፊ ሃꬃ ቦላ ከሴዳ። 7 ሄዋፐ ጉይያን፥ ኤልሳእ ብታንያ፥ “ከሳደ አካ” ያጌዳ። ብታኒ ባረ ኩሽያ የዲደ አኬዳ።

ኤልሳእ ሶርያ ኦላንቻቱዋ ቆቅሲደ ዎራ ካለꬄዳ

8 ሶርያ ቢታ ካቲ እስራኤላቱዋና ኦለቲደ ደኤ። ያቴዳዌ ባረ ኦላ ጋዳዋቱዋና ዞረቲደ፥ “ታን ህቃሳን፥ ህቃሳን ጌሱዋ መꬋና” ያጌዳ።

9 ጾሳ አሳይ ኤልሳእ እስራኤልያ ካትያኮ አሳ ኪቲደ፥ “ሶርያ አሳቱ ሄ ሳኣ ዱገ ዎꬍያ ድራዉ፥ ሄ ሳኣና አꬎፓ” ያጌዳ። 10 ሄዋ ድራዉ፥ እስራኤልያ ካቲ ጾሳ ብታኒ ማላቴዳ ሳኣ ኪቲደ፥ ያን ደእያ አሳይ ናገታናዳን ሀሳይሴዳ። ካትያ ናገታና ማላ፥ ኤልሳእ ዎድያን ዎድያን ሀሳይሴዳ።

11 ሀ የዉ ሶርያ ካትያ ሎይꬅ ሀንቀꬄዳ፤ ያትና እ ባረ ኦላ ጋዳዋቱዋ ጼሲደ፥ “ኑ ግዶን እስራኤልያ ካትያ ባጋ ግዴዳዌ ኦነንቶ አነ ታዉ ኦድተ” ያጊደ ኦቼዳ።

12 አ ኦላ ጋዳዋቱዋፐ እቱ፥ “ታ ጎዳዉ፥ ካትያዉ፥ ኑ ግዶን ሄዋ ኦꬅያዌ ኦንነ ባዋ። ሽን ነ ሲርጻን ደኣደ ኔን ሃሳይያዋ ኡባ እስራኤላን ደእያ ትምቢትያ ኦድያ ኤልሳእ እስራኤልያ ካትያዉ ኦዴዳ” ያጌዳ።

13 ካቲ፥ “ታን አሳ ኪታደ አ ኦሞዳናዳን፥ ቢደ ሀቃን ደእንቶነ ኮይተ” ያጌዳ።

ጉየፐ ኡንቱንቱ፥ “እ ዶታና ጌተትያ ካታማን ደኤ” ያጊደ ኦዴድኖ።

14 ካቲ ዳሮ ኦላንቻቱዋ ፓራቱዋናነ ፓራ ጋረቱዋና ያ የዴዳ። ሄ የዴዳዋንቱ ቃማ ዪደ፥ ካታማ ዶዴድኖ። 15 ጾሳ አሳ ኤልሳአ ቆማይ ዎንተꬃ ጋላስ ጉራና ደንዲደ፥ ካረ ከስያ ዎደ፥ ኦላንቻቱ ፓራቱዋናነ ፓራ ጋረቱዋና ካታማ ዶድ ዎꬄድኖ። ሄ ቆማይ፥ “አየ አና ኑኖ! ታ ጎዳዉ፥ ኑን ዋናኔ?” ያጊደ ኦቼዳ።

16 እ፥ “ያዮፓ! ኑናና ደእያዋንቱ ኡንቱንቱና ደእያዋንቱፐ ዳሪኖ” ያጊደ ዛሬዳ።

17 ሄዋፐ ጉይያን ኤልሳእ፥ “አቤት መꬍና ጎዳዉ፥ እ በአናዳን አ አይፍያ ዶያ” ያጊደ ዎሴዳ። መꬍና ጎዳይ ኤልሳአ ቆማ አይፍያ ዶይና፥ ኤልሳአ ዩሹዋ ኡባን ደእያ ታማ ፓራቱነ ፓራ ጋረቱነ ደርያ ማዬዳዋንታ በኤዳ።

18 ሶረቱ አ ቦላ ዬዳ ዎደ ኤልሳእ፥ “ሀ አሳ አይፍያ ቆቅሳርኪ” ያጊደ መꬍና ጎዳ ዎሴዳ። ኤልሳእ ዎሴዳዋዳን መꬍና ጎዳይ ኡንቱንቱ አይፍያ ቆቅሴዳ። 19 ሄዋፐ ጉይያን፥ ኤልሳእ ኡንቱንታ፥ “ኦጊ ሀዋ ግደና፤ ካታማይካ ሀዋ ግደና። ህንተንቱ ኮይያ አሳ ታን ህንተንታ በሳና፤ ታና ካልተ” ያጌዳ። ኡንቱንታ ካለꬂደ፥ ሳማርያ ካታማ አፌዳ።

20 ኡንቱንቱ ሳማርያ ካታማ ገሎሳናካ ኤልሳእ፥ “አቤት መꬍና ጎዳዉ፥ ሀ አሳቱ ጼላናዳን ኡንቱንቱ አይፍያ ዶያ” ያጌዳ። መꬍና ጎዳይ ኡንቱንቱ አይፍያ ዶይና፥ ኡንቱንቱ ሳማርያ ግዶን ደእያዋ በኤድኖ። 21 እስራኤልያ ካቲ ኡንቱንታ በኤዳ ዎደ ኤልሳአ፥ “ታ አዎ፥ ታን ኡንቱንታ ዎꬎ? ታን ኡንቱንታ ዎꬎ?” ያጊደ ኦቼዳ።

22 ኤልሳእ፥ “ቱይት ዎꬎፓ! ሀዋንቱ አትና፥ ኔን ነ ማሻንነ ነ ዎንዳፍያን ኦሞዴዳዋንታካ ዎꬋናዉ በሰና። ኡንቱንቱ ሚደ ኡሺደ ባረንቱ ጎዳኮ ባናዳን፥ ኡክꬃነ ሃꬃነ ኡንቱንቱ ስንꬃ አꬃ” ያጌዳ። 23 ሄዋ ድራዉ፥ እስራኤልያ ካቲ ኡንቱንቶ ባላ ጊግሴዳ። ኡንቱንቱ ሜዳዋፐነ ኡሼዳዋፐነ ጉይያን፥ እ ኡንቱንታ የድና፥ ባረንቱ ጎዳኮ ስሜድኖ። ሄ ዎድያፐ ዶምና፥ ሶረቱ እስራኤላቱ ቦላን ይያዋ አግ ባሼድኖ።

ሳማርያ ካታማይ ዶደቱሳ

24 ሄዋፐ ጉይያን፥ ሶርያ ካቲ በንሀዳድ ባረ ኦላንቻቱዋ ኡባ ሺሽ፥ ቢደ ሳማርያ ካታማ ዶዴዳ። 25 ኡንቱንቱ ዶዴዳ ጋሱዋን ሳማርያ ካታማን ዎልቃማ ኮሻይ ገሌዳ፤ እት ሀርያ ሁጲ ሆስፑን ታሙ ጻጋራ ብራን፥ ላኡ ጼቱ ግራመ ግድያ ሀራጰቱዋ ሽአይ እቼሹ ጻጋራ ብራን ዛልኤቴዳ።

26 እስራኤልያ ካቲ ካታማ ድርሳ ግምቢያ ቦላና አꬍሽን፥ እት ምሽራታ፥ “ታ ጎዳዉ፥ ካትያዉ፥ ታና ማዳርኪ” ያጋደ ዋሳዱ።

27 ካቲ እዞ፥ “ኔና መꬍና ጎዳይ ማደናን እጾፐ፥ ታን ነዉ ማዱዋ ሀቃፐ ደማናዉ ዳንዳያይታ? ካꬃ ቡክያ ኡዱማፔየ፥ ዎይንያ አይፍያ ጉምእያ ሳኣፔ?” ያጌዳ። 28 ቃይ እ እዞ፥ “ኔን ዋናዲ?” ያጊደ ኦቼዳ።

ምሽራታ ዛራደ፥ “ሀ ምሽራታ ታና፥ ‘ሀች ነ ናኣ ማናዉ አካደ ያ፤ ቃይ ዎንት ኑን ታ ናኣ ማና’ ያጋዱ። 29 ሄዋ ድራዉ፥ ታ ናኣ ዶይሲደ ሜዶ፤ ዎንተꬃ ጋላስ ታን እዞ፥ ‘ኑን ማናዉ ነ ናኣ አካደ ያ’ ያጋድ። ሽን አ ባረ ናኣ ቆሳዱ” ያጋዱ። *

30 ካቲ ምሽራታ ኦዴዳዋ ስሲደ፥ ባረ ማዩዋ ፖሽ ኦሌዳ። ያቲደ እ ግምቢያ ቦላና አꬍሽን፥ ጋርሳ ባጋና እ ማዬዳ ዋሩዋ አሳይ በኤዳ። 31 ሄዋፐ ጉየ ካቲ፥ “ሻፋጻ ናኣ ኤልሳአ ጉግ አ ቦላ ሀቼ ፔሾፐ፥ ጾስ ታና ዎꬎ!” ያጌዳ።

32 ሄ ዎደ ኤልሳእ ባረ ሶን ኡቴዳ፤ ጭማቱካ አናና እትፐ ደኢኖ። ካቲ ባረፐ ስንꬃዉ አሳ ኪቴዳ፤ ሽን ሄ ብታኒ ጋካናዉ፥ ኤልሳእ ጭማቱዋ፥ “ሀ ሸምፑዋ ዎꬍያዌ ታ ቆꬍያ ሙጭሳናዉ አሳ ኪቴዳዋ ህንተንቱ በኢቴ? ሄ ኪተቴዳዌ ዬዳ ዎደ፥ እፍꬃ ጎርዲደ ገልሶፕተ። አ ጎዳይካ አ ካሊደ ዪደ ደኤ” ያጌዳ።

33 እ ጭማቱዋና ሃሳይሽን፥ ኪተቴዳዌ አኮ ዬዳ። ካቲካ ዪደ፥ “ሀ መቱ መꬍና ጎዳፐ ዬዳ። ያትና ታን ሀዋፐ ዳሩዋ መꬍና ጎዳ አያዉ ናጋይታ?” ያጌዳ።

7

1 ሄዋፐ ጉየ ኤልሳእ፥ “መꬍና ጎዳ ቃላ ስሳ! መꬍና ጎዳይ ሀዋዳን ያጌ፥ ዎንት ሀኖደ ሄዙ ኪሎ ግራመ ዛርጋ ꬊሊ ዎይ ኡሱፑን ኪሎ ግራመ ባንጋይ ሳማርያ ካታማ ፐንግያን እት ጻጋራ ብራን ዛልኤታና ያጌ” ያጌዳ።

2 ካትያዉ ማታትያ ካፑ ጾሳ አሳዉ፥ “በአ፥ መꬍና ጎዳይ ሳሎቱዋ ማስኮትያ ዶይንቶነ ሄዌ ሀነና” ያጌዳ።

ኤልሳእ ዛሪደ፥ “ኔን ሄዋ ነ አይፍያን በአና፤ ሽን አፐ አይነ ማካ” ያጌዳ።

ሶርያ ኦላንቻቱ በቴድኖ

3 ካታማ ገልያ ፐንግያን ዎልቃማ ኦሉዋ ሀርጊ ኦይቄዳ ኦይዱ አሳቱ ደኢኖ። ኡንቱንቱ እቱ እቱዋ፥ “ኑን ሀይቃና ጋካናዉ፥ ሀዋን አያዉ ጋምኤቶ? 4 ኑን ካታማ ገላና ጎፐ፥ ኮሻይ ደእያ ድራዉ፥ ኑን ያን ሀይቃና። ቃይ ሀዋን ጋምኦፐካ ሀይቃና። ሄዋ ድራዉ፥ ሶረቱዋ ጌሱዋ አነ ቦይተ። ኡንቱንቱ ኑና አሾፐ አታና፤ ኡንቱንቱ ዎꬎፐ ሀይቃና” ያጌድኖ።

5 ሳአይ ቃሜዳ ዎደ ደንዲደ፥ ሶረቱዋ ጌሱዋ ቤድኖ። ኡንቱንቱ ቢደ ጌሱዋ ጋክያ ዎደ፥ እት አሳይነ ያን ባዋ! 6 አያዉ ጎፐ፥ ጾሳይ ፓራ ጋረቱዋነ ፓራቱዋ ጉራባነ ዳሮ ኦላንቻቱ ኮሻ ሶርያ አሳቱ ስሴዳ። ያትና ኡንቱንቱ እቱ እቱዋ፥ “ስስተ፥ እስራኤልያ ካቲ ኑና ኦልሳናዉ፥ ሂተቱዋነ ግብጼቱዋ ካተቱዋ ደርያ ቃንጺደ አሄዳ” ያጌድኖ። 7 ሄዋ ድራዉ፥ ኡንቱንቱ ደንዲደ፥ ባረንቱ ጌሱዋ፥ ባረንቱ ዱንካንያ፥ ባረንቱ ፓራቱዋነ ባረንቱ ሀረቱዋነ ኡባ የግ ባሺደ፥ ሳአይ ቃሜዳዋን ባረንቱ ሸምፑዋ አሻናዉ ባቃቴድኖ።

8 ሄ ዎልቃማ ኦሉዋ ሀርጊ ኦይቄዳ አሳቱ ሶረቱዋ ጌሱዋ ጋኪደ፥ ኡንቱንቱ ዱንካነቱዋፐ እቱዋ ገሌድኖ። ሜድኖነ ኡሼድኖነ፤ ቃይ ብራ፥ ዎርቃነ ማዩዋ አክ አፊደ ቆሴድኖ። ላኤንꬁዋ ስሚደ፥ ሀራ ዱንካንያ ገሌድኖ፤ አፐ አኬዳዋካ ቆሴድኖ።

9 ሄዋፐ ጉይያን፥ ኡንቱንቱ እቱ እቱዋ፥ “ኑን ሎኦባ ኦꬅበይኮ። ሀቼ ምሽራቹዋ ጋላሳ፤ ሽን ኑን ጮኡ ጌዶ። ሳአይ ዎንታና ጋካናዉ፥ ጮኡ ጊደ ኡቶፐ፥ ኑን ሙረታና። አነ ሀእ ኤለካ ቢደ፥ ካትያ ሶይ አሳዉ ኦዴቶ” ያጌድኖ። 10 ሄዋ ድራዉ፥ ኡንቱንቱ ቢደ፥ ካታማ ፐንግያ ናግያዋንታ ጼሲደ፥ ሀዋዳን ያጌድኖ፤ “ኑን ሶረቱዋ ጌሱዋ ቤዶ፤ ሽን እት አሳይ ዎይ አሳ ኮሻይነ ሄ ሳኣን ባዋ። ቃሸት ኡቴዳ ፓራቱዋ ጻላላይነ ሀረቱነ ደኢኖ፤ ቃይ ኡንቱንቱ አጊደ ቤዳ ዱንካነቱካ ደኢኖ” ያጌድኖ። 11 ፐንግያ ናግያዋንቱ ጼሲደ፥ ካትያ ሶይ አሳዉ ኦዴድኖ።

12 ካቲ ቃማ ደንዲደ ባረ ካፓቶ፥ “ሶረቱ ኑና ኦꬄዳዋ ታን ህንተንቶ ኦዳና። ኑን ኮሻትያዋ ኡንቱንቱ ኤሪኖ። ሄዋ ድራዉ፥ ባረንቱ ጌሱዋፐ ከሲደ፥ ጋጻርያን ቆሰቲደ፥ ኡንቱንቱ ካታማፐ ካረ ከስና፥ ኑን ኡንቱንታ ሸምፑዋና ኦይቂደ፥ ካታማ ገላና ያጊደ ቆፔድኖ” ያጌዳ።

13 ካትያ ካፓቱዋፐ እቱ፥ ሀዋዳን ያጌዳ፤ “ሀ ካታማን አቴዳ አሳይ ካሰ ሀይቄዳ አሳካ ማላ፤ ሀይቁዋፐ አተና። ሄዋ ድራዉ፥ ሀኔዳባ ኤራናዉ አነ አሳ ዶሮይተ። አቴዳ እቼሹ ፓራቱዋና አነ ኡንቱንቱ ሶረቱ ዱንካኔዳሳ የዶይተ” ያጌዳ።

14 ሄዋ ድራዉ፥ ኡንቱንቱ ፓራይ ጎችያ ላኡ ጋረቱዋነ ኡንቱንቱ ፓራቱዋነ ዶሬድኖ። ካቲ ኡንቱንታ ሶርያ ኦላንቻቱ ጌዱዋ የዴዳ። ካቲ ቶግያዋንታ፥ “ቢደ ሀኔዳባ በእተ” ያጊደ አዛዜዳ። 15 ኡንቱንቱ ሶረቱዋ ጌዱዋ ካሊደ፥ ዮርዳኖሳ ሻፋ ጋካናዉ ቤድኖ። ሶርያ አሳቱ ባቃቲደ ኦሌዳ ማዩነ ኦላ ሚሻይነ ኦግያን ኩሜዳ። ኪተት ቤዳ አሳቱ ጉየ ስሚደ፥ ካትያዉ ኦዴድኖ።

16 ሄዋፐ ጉይያን፥ አሳይ ቢደ፥ ሶረቱዋ ጌሱዋ ቦንቄዳ። መꬍና ጎዳይ ጌዳዋዳን ሄዙ ኪሎ ግራመ ዛርጋ ꬊሊ ዎይ ኡሱፑን ኪሎ ግራመ ባንጋይ እት ጻጋራ ብራን ዛልኤቴዳ። 17 ካቲ ባረዉ ማታትያ ካፑዋ ፐንግያ ናግያዋንቱ ካፑዋ ከሲደ ሱንꬄዳ፤ ሽን አሳይ አ ፐንግያን ድርጼዳ። ካቲ ኤልሳአኮ ቤዳ ዎደ፥ ኤልሳእ ሀ ካፑዋ ቦላ ኦዴዳዋዳን፥ ብታኒ ሀይቄዳ። 18 አያዉ ጎፐ፥ ጾሳ አሳይ ኤልሳእ ካሰ ካትያዉ፥ “ዎንታ ሀኖደ ሄዙ ኪሎ ግራመ ዛርጋ ꬊሊ ዎይ ኡሱፑን ኪሎ ግራመ ባንጋይ ሳማርያ ካታማን እት ጻጋራ ብራን ዛልኤታናዋ” ያጌዳ።

19 ሄ ዎደ ሄ ካፑ ኤልሳኤዉ፥ “በአ፥ መꬍና ጎዳይ ሳሎቱዋ ማስኮትያ ዶይንቶነ ሄዌ ሀነና” ያጊደ ዛሬዳ። ኤልሳእ፥ “ኔን ሄዋ ነ አይፍያን በአና፤ ሽን አፐ አይነ ማካ” ያጊደ ዛሬዳ። 20 ያትና ኤልሳእ ኦዴዳዋዳን፥ ሄ ብታኒ አሳይ ፐንግያን ድርጽና ሀይቄዳ።

8

ሱኔማ ካታማፐ በቴዳ ማጫ ምሽራታ ስማዱ

1 ኤልሳእ እ ናኣ ሀይቄዳዋ ፓꬄዳ ምሽራቶ እት ዎደ፥ “ነ ሶይ አሳ አካደ ሀዋፐ ባ፤ ኔን ዳንዳይያ ሳኣን ሀቃንነ ጋምአሻ። አያዉ ጎፐ፥ መꬍና ጎዳይ ላፑን ላይꬃ ጋምእያ ኮሻ ሀ ጋድያ ቦላ አዋይ ድጌዳ” ያጌዳ። * 2 ምሽራታ ኤልሳእ ኦዴዳዋዳን ባረ ሶይ አሳና ባደ፥ ፕልስጼማ ቢታን ላፑን ላይꬃ ደኣዱ። 3 ላፑንꬃ ላይꬃ ዉርሰꬃን ምሽራታ ፕልስጼማ ጋድያፐ ስማዱ። ባረ ኬꬃነ ባረ ጋድያነ ኦቻናዉ ካትያኮ ባዱ።

4 ሄ ዎደ ካቲ ጾሳ አሳ ኤልሳአ ቆማ ግያዛና ሃሳዪደ፥ “ኤልሳእ ኦꬄዳ ዎልቃማ ኦሱዋ ኡባ ታዉ አነ ኦዳ” ያጌዳ። 5 ኤልሳእ ሀይቄዳ ናኣ ዋቲደ ፓꬄደንቶ፥ ግያዝ ካትያዉ ኦድሽን፥ ኤልሳእ ናኣ ፓꬄዳ ምሽራታ ባረ ኬꬃነ ባረ ጋድያነ ኦቻናዉ ያዱ።

ግያዝ፥ “ታ ጎዳዉ፥ ካትያዉ፥ ምሽራታካ ሀኖ፤ ኤልሳእ ሀይቁዋፐ ፓꬄዳ እ ናአይካ ሀዋ” ያጌዳ። 6 ካቲ ምሽራቶ አባ ኦችና፥ አዉ ኦዳዱ።

ሄዋ ድራዉ፥ ካቲ ካፑዋ ጼሲደ፥ “ሀ ምሽራትዋ ግዴዳ ኡባባነ ቃይ ኢዛ አጋ ቤዳ ዎድያፐ ሀቼ ጋካናዉ፥ እ ጋደን ዶልያ ኡባባ እዝዉ ዛራ” ያጊደ አዛዜዳ።

ሀዛኤል በንሀዳዳ ዎꬌዳ

7 ኤልሳእ ዳማስቆ ካታማ ቤዳ፤ ጋክያ ዎደ፥ ሶርያ ካቲ በንሀዳድ ሀርግያዎ፥ “ጾሳ አሳይ ሀዋ ዬዳ” ያጊደ ኦዴድኖ።

8 ካቲ ሀዛኤላ፥ “እምያዋ ኦይቃደ፥ ጾሳ አሳና ጋከታናዉ ባ። አ ባጋና፥ ‘ታን ሀ ሀርግያፐ ፓጻኔ?’ ያጋደ መꬍና ጎዳ ኦቻ” ያጌዳ።

9 ሄዋ ድራዉ፥ ሀዛኤል ዳማስቆን ደእያ ዱማ ዱማ ቆሞ ሙሩታባፐ ኦይታሙ ጋሉዋን ጫን አኪደ፥ ኤልሳኤና ጋከታናዉ ቤዳ። ኤልሳአ ስንꬃን ኤቂደ፥ “ነ ናአይ ሶርያ ካቲ በንሀዳድ፥ ‘ታን ሀ ሀርግያፐ ፓጻኔ?’ ያጊደ፥ ኔና ኦቻናዳን ታና ኔኮ ኪቴዳ” ያጌዳ።

10 ኤልሳእ ሀዛኤላዉ፥ “ኔን ባደ አዉ፥ ‘ቱማ ኔን ፓጻና’ ያጋ። ሽን እ ቱማ ሀይቃናዋ ታና መꬍና ጎዳይ በሴዳ” ያጌዳ። 11 ሄዋፐ ጉይያን፥ ሀዛኤል ዬላታና ጋካናዉ፥ ኤልሳእ አ ትሽ ኦꬂደ ጼሊደ ዬኬዳ።

12 ሀዛኤል፥ “ታ ጎዳይ አያዉ ዬኪ?” ያጊደ ኦቼዳ።

ኤልሳእ፥ “ኔን እስራኤልያ አሳ ቦላ ኦꬃና ኢታባ ታን ኤርያ ድራዉ ዬካይ። ኡንቱንቱ ካታማቱዋ ኔን ታማን ጹጋና፤ ኡንቱንቱ ዎዳላቱዋ ኔን ማሻን ዎꬋና። ቃይ ኡንቱንቱ ቄር ናናቱዋካ ኔን ሹቻን መንሬꬃና፤ ኡንቱንቱ ሻሃራ ማጫዋንቱ ኡሉዋካ ኔን ዳካና” ያጊደ ዛሬዳ።

13 ሀዛኤል ዛሪደ፥ “ታን ነ ቆማይ፥ ፓና ላፋ፥ ሀዋ ማላ ዎልቃማባ ኦꬃናዉ ዋታደ ዳንዳያይታ?” ያጌዳ። *

ኤልሳእ ዛሪደ፥ “ኔን ሶርያ ቢታን ካተታናዋ ታና መꬍና ጎዳይ በሴዳ” ያጌዳ።

14 ሄዋፐ ጉይያን፥ ሀዛኤል ኤልሳኤፐ ሻከቲደ፥ ባረ ጎዳኮ ስሚደ ቤዳ። በንሀዳድ አ፥ “ኤልሳእ ኔና ዋጌዴ?” ያጊደ ኦቼዳ።

ሀዛኤል፥ “ኔን ቱሙፐ ፓጻና ያጊደ ታዉ ኦዴዳ” ያጌዳ።

15 ሽን ዎንተꬃ ጋላስ ሀዛኤል ቡሉኩዋ አኪደ፥ ሃꬃን ያካክሲደ፥ ካትያ አን ቱጬዳ፤ ካቲ ሀይቄዳ። ሀዛኤል አ ሳኣን ባረዉ ካተቴዳ።

ይሁዳነ እስራኤልያ ካተቱዋ

(8:16—17:4)

16 አካባ ናአይ፥ እስራኤልያ ካቲ ዮራመ ካተቴዳ እቼሻንꬆ ላይꬃን፥ ይሁዳ ካትያ ዮሳፌጻ ናአይ የሆራመ ይሁዳን ካተቴዳ። 17 የሆራመ ካተትያ ዎደ ላይꬃይ አዉ ሀታማነ ላአ፤ እ የሩሳላመን ሆስፑን ላይꬃ ካተቴዳ። 18 የሆራመ አካባ ናቶ ማቻቶ አኬዳ ድራዉ፥ አካባ ሶይ አሳይ ሀመቴዳዋዳንካ ካሰ እስራኤልያ ካተቱዋ ኦግያን እ ሀመቴዳ፤ መꬍና ጎዳ ስንꬃንካ ኢታባ ኦꬄዳ። 19 ግዶፐነ ባረ ቆማ ዳዊታ ድራዉ፥ መꬍና ጎዳይ ይሁዳ ꬋይሳናዉ ኮይቤና፤ ዳዊታ ዘረꬃይ መꬍናዉ ካተታናዉ ጾሳይ ሂዶታ እም ዎꬄዳ።*

20 የሆራመ ካተቴዳ ዎደ፥ ኤዶማ አሳይ ይሁዳ ካትያ ቦላ ማካሊደ፥ ባረንቶ ካትያ ካተዬድኖ። * 21 ሄዋ ድራዉ፥ የሆራመ ባረ ፓራ ጋረቱዋ ኡባና ጻኢራ ግያ ሳኣ ቤዳ። ኤዶማ አሳቱ አነ አ ፓራ ጋረቱዋ ካፓቱዋነ ዶዴድኖ፤ ሽን የሆራመ ቃማ ደንዲደ፥ ዶዳ ዱሰረꬂደ አꬌዳ። አ ኦላንቻቱካ ባቃቲደ፥ ጉየ ሶ ስሜድኖ። 22 ሄ ዎድያፐ ዶሚደ ሀቼ ጋካናዉ፥ ኤዶማ አሳይ ይሁዳ አሳዉ ሞደትቤና። ሊብና አሳይ ቃይ ሄ ዎደ ማካሌዳ።

23 የሆራመ ሀኔዳ ሀራባይነ እ ኦꬄዳባይ ኡባይ ይሁዳ ካተቱ ታርክያ ማጻፋን ጻፈት ኡቴዳ። 24 የሆራመ ሀይቂደ፥ ባረ ማይዛን ጋከቴዳ። ማይዛ አዎቱዋና ዳዊታ ካታማን ሞገቴዳ። አ ሳኣን አ ናአይ አካዝያስ ካተቴዳ።

ይሁዳ ካትያ አካዝያሳ

(2 ኦዱዋ 22:1-6)

25 አካባ ናአይ፥ እስራኤልያ ካቲ ዮራመ ካተቴዳ ታማነ ላኤንꬆ ላይꬃን፥ ይሁዳ ካትያ የሆራማ ናአይ አካዝያስ ይሁዳን ካተቴዳ። 26 አካዝያስ ካተቴዳ ዎደ፥ ላይꬃይ አዉ ላታማነ ላአ፤ እ የሩሳላመን እት ላይꬃ ካተቴዳ። አ አት ሱንꬃይ አታሎ፤ አ እስራኤልያ ካትያ ኦምራዉ ናኣ ናቶ። 27 አካባ ሶይ አሳ ኦግያ እ ሀመቴዳ፤ አካባ ሶይ አሳይ ኦꬄዳዋዳን፥ መꬍና ጎዳ ስንꬃን ኢታባ ኦꬄዳ። እ ሄዋ ሀኔዳዌ ኡንቱንቶ ቦሉዋ ግዴዳ ግሻሳ።

28 አካዝያስ ሶርያ ካትያ ሀዛኤላን ደእያ ራሞታ-ጋላኣደ ግያ ካታማን ኦለታናዉ ቢደ፥ አካባ ናኣ ዮራማና እትፐ ቤዳ። ሶርያ አሳቱ ዮራማ ጫዴድኖ። 29 ዮራመ ሶርያ ካትያ ሀዛኤላና ኦለትያ ዎደ፥ ሶርያ አሳቱ ጫዴዳ ጫቻ ፓꬅ አካናዉ እዝራኤላ ካታማ ስሜዳ። ሄዋፐ ጉይያን፥ ዮራማ ናአይ፥ ይሁዳ ካቲ አካዝያስ አካባ ናኣ ዮራመ ጫደቴዳዋ ኦቻናዉ ዱገ እዝራኤላ ካታማ ቤዳ።

9

ኢዩ. እስራኤልያ ቦላ ካተታናዉ ኦከቴዳ

1 ትምቢትያ ኦድያ ኤልሳእ ትምቢትያ ኦድያዋንቱ ጭታፐ እት ብታንያ ጼሲደ፥ ሀዋዳን ያጌዳ፤ “ነ ካባ ነ ሳቂያን ስርቃደ ሀ ጻሩዋ ዛይትያ አካደ፥ ራሞታ-ጋላኣደ ግያ ካታማ ባ። 2 ጋካደ፥ ዮሳፌጻ ናኣ፥ ንምሻዉ ናኣ ናኣ እያ ኮያ። ደማደ፥ አ ላገቱዋፐ አ ጋጻ ከሳደ፥ ቆልኦ ገልሳ። 3 ሄዋፐ ጉይያን፥ ጻሩዋ ዛይትያ አካደ፥ አ ሁጲያን ትጋደ፥ ‘ኔና መꬍና ጎዳይ፥ “ኔን እስራኤልያ ቦላ ካተታናዳን ታን ኔና ኦካይ” ያጌ’ ያጋ። ያታደ ካርያ ዶያደ፥ ባቃታፐ አትና፥ ጋምኦፓ” ያጌዳ።

4 ሄዋ ድራዉ፥ ትምቢትያ ኦድያ ዎዳላይ ራሞታ-ጋላኣደ ካታማ ቤዳ። 5 እ ያ ጋኬዳ ዎደ፥ ኦላ ጋዳዋቱ እትፐ ዞረትያዋንታ ደሚደ፥ “ኦላ ጋዳዋዉ፥ ታን ነዉ ኦድያባይ ደኤ” ያጌዳ።

ኢዩ፥ “ኑ ግዶፐ ኦስ ኦዳንቴ?” ያጊደ ኦቼዳ።

ትምቢትያ ኦድያዌ፥ “ኦላ ጋዳዋዉ፥ ነዉ ኦዳና” ያጊደ ዛሬዳ።

6 ኢዩ ደንዲደ ሶ ገልና፥ ትምቢትያ ኦድያዌ አ ሁጲያን ዛይትያ ትጊደ፥ “መꬍና ጎዳይ እስራኤልያ ጾሳይ ኔና ሀዋዳን ያጌ፥ ‘ኔን መꬍና ጎዳ አሳ ቦላ፥ እስራኤልያ ቦላ ካተታናዳን ታን ኔና ኦካይ። * 7 ኔን ነ ጎዳ አካባ ዛርያ ꬋይሳና። አያዉ ጎፐ፥ ታን ኤልዛቤላ ጉሴዳ ትምቢትያ ኦድያ መꬍና ጎዳ ቆማቱዋ ሱꬃነ ታ ሀራ ቆማቱዋ ሱꬃ ሀሉዋ ከሳና። 8 አካባ ዛርያ ኡባይ ꬋያና፤ ታን እስራኤላን አካባ ዛርያፐ አይልያ ግድና፥ ዎማኑዋ ግድና፥ አቱማዋ ኡባ ꬎቆላና። 9 አካባ ዛርያ ናባጻ ናኣ እዮርባማ ዛርያዳንነ አኪያ ናኣ ባእሻ ዛርያዳን ታን ኦꬃና። 10 ኤልዛቤሎ ግዶፐ፥ እዝራኤላ ጎሻን እዞ ካናቱ ማና፤ ኦንነ እዞ ሞገና’ ያጌ” ያጌዳ። ሄዋ ኦዴዳዋፐ ጉይያን፥ ካርያ ዶይ የግነ ዎꬃ ላሲሼዳ። *

11 ኢዩ ባረ ላገꬃ ግዴዳ ኦላ ጋዳዋቱዋኮ ቤዳ ዎደ፥ ኡንቱቱፐ እቱ አ፥ “ሳአይ ሳሬ? ሀ ጎይያ ብታኒ ኔኮ አያዉ ዬዴ?” ያጊደ ኦቼዳ።

ኢዩ ኡንቱንቶ፥ “ሀ ብታንያነ አ ሃሳያነ ህንተንቱ ኤሪታ” ያጌዳ።

12 ኡንቱንቱ፥ “ሀዌ ዎርዱዋ። አነ ኔን ኑዉ ኦዳ” ያጌድኖ።

ኢዩ፥ “እ ታዉ፥ መꬍና ጎዳይ ኔና፥ ‘ኔን እስራኤልያ ቦላ ካተታናዳን ታን ኔና ኦካድ’ ያጌ ያጌዳ” ያጌዳ።

13 ሄ ዎደ ኡንቱንቱ ኤለካ ባረንቱ ማዩዋ አኪደ፥ ኢዩ የꬊደ ከስያ ደꬃን ዎꬄድኖ፤ ሂጺደ ማላካታ ፑኔድኖ። ባረንቱ ቃላካ ꬎቁ ኦꬂደ፥ “ኢዩ ካተቴዳ!” ያጌድኖ።

እስራኤልያ ካትያ ዮራማ ዎꬌድኖ

14 ያትና ዮሳፌጻ ናአይ፥ ንምሻዉ ናኣ ናአይ ኢዩ ዮራማ ቦላ ማቀቴዳ። ሄዌ ሀንያ ዎደ፥ ዮራምነ እስራኤልያ አሳይ ኡባይ ሶርያ ካትያ ሀዛኤላፐ ጋላኣደን ደእያ ራሞታ ግያ ካታማ ናጋናዉ ብድጌድኖ። 15 ሽን ኡንቱንቱፐካ ካቲ ዮራመ ሶርያ ካትያ ሀዛኤላና ኦለቴዳ ዎደ፥ ሶርያ ጋደ አሳቱ አ ጫዴዳ ጫቻ ꬋለታናዉ እዝራኤላ ካታማ ይክቼዳ።

ያትና ኢዩ ጋዳዋቱዋ፥ “ህንተንቱ ቆፋይ ሄዋ ግዶፐ፥ ሀ ካታማፐ እት አሳይነ ከስ ቢደ፥ እዝራኤላ ካታማን ሀ ኦዱዋ ኦደናዳን ተእተ” ያጌዳ። 16 ሄዋፐ ጉይያን፥ ኢዩ ፓራ ጋርያን ከስ ኡቲደ፥ እዝራኤላ ካታማ ቤዳ። አያዉ ጎፐ፥ ዮራመ ፓጽቤናዌ ያን ሸምፔ። ቃይ ይሁዳ ካቲ አካዝያስ አ ኦቻናዉ ያ ዱገ ብ ኡቴዳ።

17 እዝራኤላ ካታማ ግምቢያ ቦላ ኤቂደ ዎችያዌ ጼሲደ፥ “እት ጭታይ ይያዌ ታዉ ቤቴ” ያጌዳ።

ዮራመ፥ “ኡንቱንቱና ጋከታናዳን እት ፓራ አሳ የዳ። ፓራዉ ቢደ፥ ‘ሳአይ ሳሬ?’ ያጎ” ያጌዳ።

18 ፓራዉ ኢዩና ጋከታናዉ ቢደ፥ “ካቲ ኔና፥ ‘ሳአይ ሳሬ?’ ያጌ” ያጌዳ።

ኢዩ፥ “ሳሮባን ኔና ጋꬅያዌ ባዋ። ታ ጉየ አꬋ ታና ካላ” ያጊደ ዛሬዳ።

ያትና ዎችያዌ ካትያ፥ “ኪተቴዳዌ ኡንቱንቱኮ ጋኬዳ፤ ሽን ጉየ ስምቤና” ያጊደ ኦዴዳ።

19 ሄዋ ድራዉ፥ ካቲ ላኤንꬆ ፓራዉዋ ኡንቱንቱኮ ኪቴዳ። እ ኡንቱንቱኮ ዪደ፥ “ካቲ ህንተንታ፥ ‘ሳእ ሳሬ?’ ያጌ” ያጌዳ።

ኢዩ ብታንያ፥ “ሳሮባን ኔና ጋꬅያዌ ባዋ። ታ ጉየ አꬋ ታና ካላ” ያጌዳ።

20 ዎችያዌ፥ “ላኤንꬆ ፓራዉ ኡንቱንቱኮ ጋኬዳ፤ ሽን ጉየ ዛሪደ ዬና። ቃይ ጋርያ ላጋይ ንምሻ ናኣ ናኣ ኢዩ ላጉዋ ማላ፤ እ ጎይያ አሳዳን ላጌ” ያጊደ ኦዴዳ።

21 ሄዋፐ ጉይያን፥ ካቲ ዮራመ፥ “ታዉ ፓራ ጋርያ ዋጽተ” ያጊደ አዛዜዳ።

ፓራ ጋርያ ዋጼድኖ። እስራኤልያ ካቲ ዮራምነ ይሁዳ ካቲ አካዝያስ ባረንቱ ጋርያን ጋርያን ኡቲደ፥ ኢዩና ጋከታናዉ ቤድኖ። እዝራኤልያ ናቡተ ጋደን አ ደሜድኖ። 22 ዮራመ እያ በኤዳ ዎደ፥ “ኢዩ፥ ሳእ ሳሬ?” ያጊደ ኦቼዳ።

ኢዩ፥ “ነ ዳይ ኤልዛቤል ኤቃ ጎይናይነ ብታይነ ሄዋ ኬና ዳር ደእሽን፥ ሳሮተꬃይ ዋን ደአናዉ ዳንዳዪ?” ያጊደ ዛሬዳ።

23 ያቶዋን ዮራመ ባረ ፓራ ጋርያ ጉየ ዛሪደ ባቃቴዳ። አካዝያሳ ጼሲደ፥ “አካዝያሳ፥ ሀዌ ማካላ!” ያጌዳ። 24 ሄዋፐ ጉይያን፥ ኢዩ ባረ ዎንዳፍያን ባረ ኩመንꬃ ዎልቃፐ ዳፊደ፥ ዮራማ ላኡ ካትሳፐ ግዱዋን ዱኬዳ። ዎንዳፊ አ ዎዛናና አꬊደ ከስና፥ ባረ ጋርያ ግዶ ኩንዴዳ። 25 ኢዩ ብድቃራ፥ “ዮራማ ደንꬃደ፥ ካሰ እዝራኤልያ ናቡተ ጋደን ኦላ። ነነ ታነ እትፐ ዮራማ አዉዋ አካባ ካል ቶጊደ ቢሽን፥ መꬍና ጎዳይ አ ቦላ ትምቢትያ ጊደ ኦዴዳዋ ሀሳያ። 26 ሄ ዎደ መꬍና ጎዳይ፥ ‘ናቡተ ሱꬃነ አ አቱማዋ ናናቱዋ ሱꬃ ታን ዝኖ በኣድ፤ ሄዋ አጩዋ ታን ኔና ቱሙ ሀ ጋደን ጭግሳና’ ያጌዳ። ሀእ ስም መꬍና ጎዳይ ጌዳዋዳን፥ ዮራማ ደንꬃደ፥ ሀ ጋደን ኦላ” ያጌዳ። *

ይሁዳ ካትያ አካዝያሳ ዎꬌድኖ

27 ይሁዳ ካቲ አካዝያስ ሄዋ በኤዳ ዎደ፥ ቤት-ሀጋና ግያ ካታማ ባቃቲደ ቤዳ። ኢዩ አ ካሊደ የደርሲደ፥ “አካ ዱክተ!” ያጌዳ። ኡንቱንቱ አ ካሊደ፥ ይብላኣማ ካታማ ኤለካ ደእያ ጉራ ግያ ፑደꬃን አ ጋርያ ቦላ ዱኬድኖ። ያትና እ ማግዶ ጌተትያ ካታማ ባቃቲደ፥ ያን ሀይቄዳ። 28 አ ካልያዋንቱ ጋርያን አ አኪደ፥ የሩሳላመ አፌድኖ፤ አ ማይዛ አዎቱዋና ዳዊታ ካታማን ሞጌድኖ።

29 አካባ ናአይ ዮራመ ካተቴዳ ታማነ እተንꬅያ ላይꬃን አካዝያስ ይሁዳን ካተቴዳ።

ካታት ኤልዛቤል ሀይቁዋ

30 ሄዋፐ ጉይያን፥ ኢዩ እዝራኤላ ካታማ ቤዳ። ኤልዛቤላ ሄዋ ስሴዳ ዎደ፥ ባረ አይፍያ ኦካደ፥ ባረ ሁጲያካ ፕጻደ፥ ማስኮትያና ዱገ ኦግያ ጼላዱ። 31 ኢዩ ፐንግያና ገልሽን፥ “ላ ነ ጎዳ ዎꬌዳ ዝምራ፥ ሀዋ ሳሮ ያድ?” ያጋዱ። *

32 ኢዩ ፑደ ማስኮትያኮ ጼሊደ፥ “ላ ታ ባጋ ግዳናዌ ኦኔ? አነ ኦኔ?” ያጌዳ። ላኡ ዎይ ሄዙ ሱንꬃቱ አኮ ጼሌድኖ። 33 ኢዩ፥ “ኦ ዱገ ኦል አግተ!” ያጌዳ። ኡንቱንቱ እዞ ዱገ ኦሌድኖ። ያትና እ ሱꬃይ ጎዳ ቦላነ ፓራቱዋ ቦላነ ጫጫፈቴዳ፤ ፓራቱ ባረንቱ ገድያን እዞ የꬌድኖ።

34 ሄዋፐ ጉይያን፥ ኢዩ ካትያ ጎልያ ገሊደ፥ ሜዳነ ኡሼዳነ። ያቲደ እ፥ “ሀ ሸቀቴዳ ምሽራቶ አፊደ ሞግተ፤ አያ ግዶፐነ አ ካትያ ናኣ” ያጌዳ። 35 ሽን ኡንቱንቱ እዞ ሞጋናዉ ቢደ፥ እዝዉ ጉግያፐ፥ ገደቱዋፐነ ኩሸቱዋፐ አትና፥ ሀራባ ደምቤይክኖ።

36 ሄዋ ድራዉ፥ ኡንቱንቱ ስሚደ፥ ኢዩዉ ኦዴድኖ፤ እ፥ “መꬍና ጎዳይ ባረ ቆማ ተስቢያ ኤላሳ ባጋና፥ ‘እዝራኤላን ደእያ ጋደን ኤልዛቤል አሹዋ ካናቱ ማና። * 37 አቴዳዌካ እዝራኤላን ደእያ ጋድያን ፕቶ ማላ ግዳናዋ። ሄዋ ድራዉ ኦንነ፥ “ሀና ኤልዛቤሎ” ጋናዉ ዳንዳየና’ ያጊደ ኦዴዳ ቃላይ ሀዋ” ያጌዳ።

10

አካባ ዘረꬃ ኡባ ዎꬌድኖ

1 አካባዉ ሳማርያ ካታማን ላፑን ታሙ አቱማ ናናይ ደኢኖ። ሄዋ ድራዉ ኢዩ ዳብዳቢያ ጻፊደ፥ ሄ ካታማ ካፓቶ፥ ጭማቶነ አካባ ዘረꬃ ድችያዋንቶ ሳማርያ ካታማ ኪቴዳ። ሄ ዳብዳቢያን እ፥ 2 “ስም ህንተንቱ ጎዳ ዛራቱ ህንተናና ደእያ ድራዉ፥ ቃይ ፓራቱነ ፓራ ጋረቱ፥ ዩሹ ግምበቴዳ ካታማቱነ ኦላ ሚሻቱ ህንተንቶ ደእያ ድራዉ፥ ሀ ዳብዳቢ ህንተንታ ጋኮ ኤለካ፥ 3 ህንተንቱ ጎዳ ናናቱዋፐ እት ፓጻተꬃ ዳርያዋ ዶሪደ፥ አ አዉዋ ካዉተꬃ አራታን ኡትስተ። ያቲደ ህንተንቱ ጎዳ ጎለዉ ኦለትተ” ያጌዳ።

4 ሽን ኡንቱንቱ ዳሮፐ ያዪደ፥ “በእተ፥ ላኡ ካተቱ አ ስንꬃን ኤቃናዉ ዳንዳይበይክኖ! ያትና ኑን ዋን ኤቃኔ?” ያጌድኖ። 5 ሄዋ ድራዉ፥ ካትያ ጎለዉ አዎትያዌ፥ ካታማ ካፑ፥ ጭማቱነ አካባ ዘረꬃ ድችያዋንቱ ኢዩዉ ሀዋዳን ያጊደ ኪቴድኖ፤ “ኑን ነ ቆማቱዋ፤ ኔን ግያዋ ኡባ ኑን ኦꬃና። ኑ ቦላ ኦናነ ካተዮኮ። ኔና ሎኤዳባ አያነ ኦꬃ” ያጊደ ኪቴድኖ።

6 ኢዩ ኡንቱንቶ ላኤንꬆ ዳብዳቢያ ጻፊደ፥ “ህንተንቱ ታ ባጋ ግዲደ፥ ታዉ አዛዘታናዉ ጊጌዳዋ ግዶፐ፥ ህንተንቱ ጎዳ ናና ቆꬍያ ሙጭተ፤ ኡንቱንቱ ጉግያ አኪደ፥ ዎንት ሀኖደ እዝራኤላ ካታማ ዪተ” ያጌዳ።

ካትያ ዛራቱ ላፑን ታማቱካ ባረና ድችያ፥ ሄ ካታማን ኤረቴዳ አሳቱዋና ደኢኖ። 7 ሄ ካትያ ዘረꬃ ድችያ አሳቱዋኮ ዳብዳቢ ጋኬዳ ዎደ፥ ካትያ ዘረꬃ ላፑን ታማቱዋካ ዎꬌድኖ። ኡንቱንቱ ቆꬍያ ሙጪደ፥ ኡንቱንቱ ጉግያ ቁንኣን ቆስ አꬂደ፥ እዝራኤላ ካታማን ደእያ ኢዩዉ የዴድኖ።

8 ኪተቴዳ አሳቱ፥ “ኡንቱንቱ ካትያ ዛራቱዋ ጉገቱዋ አኪደ ዬድኖ” ያጊደ ኢዩዉ ኦዴዳ።

ኢዩ፥ “ዎንታ ጉራ ጋካናዉ፥ ካታማ ገልያ ፐንግያን ኡንቱንታ ላኡሳን ዶሪደ ዎꬅተ” ያጊደ አዛዜዳ።

9 ዎንተꬃ ጋላስ ጉራ ኢዩ ካረ ከሲደ፥ አሳ ኡባ ስንꬃን ኤቂደ፥ “ህንተንቱ ጽላ። ታ ጎዳ ቦላ ማቀታደ ዎꬌዳዌ ታና። ሽን ሀዋንታ ኡባ ዎꬌዳዌ ኦኔ? 10 ያቶፐ ስም መꬍና ጎዳይ አካባ ዛራቱዋ ቦላ ኦዴዳዋፐ እት ቃላይነ ሳኣን ዎናዋ ህንተዉ ኤርተ። አያዉ ጎፐ፥ መꬍና ጎዳይ ባረ ቆማ ኤላሳ ባጋና ኦዴዳዋ ፖሌዳ” ያጌዳ። 11 ሄዋ ድራዉ፥ ኢዩ እዝራኤላን አቴዳ አካባ ዘረꬃ፥ አ ዎልቃማ አሳቱዋ፥ አ ላገꬃቱዋነ አ ቄሳቱ ዋ ኡባ፥ አዉ አያነ አሸናን ዎꬍ ዉርሴዳ። *

ካትያ አካዝያሳ ዘረꬃቱዋ ኡባ ዎꬌድኖ

12 ሄዋፐ ጉይያን፥ ኢዩ ደንዲደ፥ ሳማርያ ቤዳ። ሄንꬃንቻቱ ሞꬃ ግያ ሳኣ ጋኪደ፥ 13 ይሁዳ ካትያ አካዝያሳ ዳቦቱዋና ጋከቴዳ። ኢ፥ “ህንተንቱ ኦኔ?” ያጊደ ኦቼዳ።

ኡንቱንቱ፥ “ኑን አካዝያሳ ዳቦቱዋ፤ ኑን ካትያ ዛራቱዋነ ካታት ኤልዛቤል ናናነ ሳሮታናዉ ቤቶ” ያጌድኖ።

14 ኢዩ ባረ አሳቱዋ፥ “ኡንቱንቱ ፓጻ ኦይቂተ” ያጊደ አዛዜዳ። ኡንቱንታ ፓጻ ኦይቂደ፥ ሄንꬃንቻቱ ሞꬃን ደእያ ሃꬃ ኦላ ማታን ኡንቱንታ ኦይታማነ ላአቱዋካ ዎꬌድኖ፤ እ ኡንቱንቱፐ እቱዋነ አሽቤና።

15 ኢዩ ሄ ሳኣፐ ደንድ ዪደ፥ ረካባ ናኣ ዮናዳባና ጋከቴዳ። አ ሳሮꬂደ፥ “ታ ቆፋይነ ነ ቆፋይ እቱዋ። ያትና ታ ባጋ ግዳኒ?” ያጌዳ።

ዮናዳብ፥ “ኤ ግዳና” ያጊደ ዛሬዳ።

እ “አነ ታ ኩሽያ ኦይቃ” ያጌዳ። አ ኩሽያ ኦይቄዳዋ ፑደ ጋርያ ቦላ ከሲደ፥ 16 “ታናና ደንዳ። ታን መꬍና ጎዳዉ ምሸትያዋ በአ” ያጌዳ። አ ባረ ጋርያን ኡትሴዳ። 17 ኢዩ ሳማርያ ዬዳ ዎደ፥ አካባ ዛርያፐ አቴዳ ኡባ ዎꬌዳ፤ መꬍና ጎዳይ ኤላሳዉ ኦዴዳ ቃላዳን ኡንቱንታ ꬋይሴዳ።

ባኣላዉ ጎይንያዋንታ ዎꬌድኖ

18 ሄዋፐ ጉይያን፥ ኢዩ አሳ ኡባ እትፐ ሺሺደ፥ “አካብ ባኣላዉ ጉꬃ ኬሻ ጎይኔዳ፤ ሽን ታን አፐ ዳሮ ጎይናና። 19 ሀእ ስም ባኣላ ሱንꬃን ትምቢትያ ኦድያ ኡባቱዋ፥ አዉ ጎይንያዋንታ ኡባቱዋነ አ ቄሳቱ ዋ ኡባቱዋ ታዉ ጼሲደ ሺሽተ። ኡንቱንቱፐ እት አሳይነ ፓጨናዳን ጼልተ። አያዉ ጎፐ፥ ታን ባኣላዉ ዳሮ ያርሹዋ ያርሻናዉ ሀናይ። ሄ ሳኣ ዬናን አግያ አሳይ ፓጻ ደኤና” ያጌዳ። ሽን ኢዩ ባኣላዉ ጎይንያዋንታ ጭሚደ ꬋይሳናዉ ሄዋ ኦꬄዳ።

20 ኢዩ፥ “ባኣላዉ ጎይናና ጋላሳ አዋይተ” ያጌዳ። ኡንቱንቱ አዋዬድኖ። 21 ሄዋፐ ጉይያን፥ ኢዩ እስራኤልያ ቢታ ኡባ ኪትና፥ ባኣላዉ ጎይንያዋንቱፐ እት አሳይነ አተናን ኡባቱ ዬድኖ፤ ኡባይካ ባኣላ ኤቃ ጎልያ ሀ ጋጻፐ ያ ጋጻ ጋካናዉ፥ ቅልጽ ጊደ ኩሜድኖ።

22 ኢዩ ጎይንያዋንቱ ማዮ አዎትያ እት ብታንያ፥ “ባኣላዉ ጎይንያዋንቱ ኡባዉ ማዩዋ አሃ” ያጌዳ። ብታኒ ኡንቱንቶ ማዩዋ አሄዳ።

23 ሄዋፐ ጉይያን፥ ኢዩነ ረካባ ናአይ ዮናዳብነ ባኣላ ኤቃ ጎልያ ገሌድኖ። ኢዩ ባኣላዉ ጎይንያዋንታ፥ “ባኣላዉ ጎይንያዋንቱፐ አትና፥ መꬍና ጎዳ ቆማቱዋፐ እት አሳይነ ህንተንቱ ግዶን ደኦፐ ጼልተ” ያጌዳ። 24 ሄዋፐ ጉይያን፥ ኡንቱንቱ ጹግያ ያርሾቱዋነ ሀራ ያርሾቱዋነ ያርሻናዉ ግዶ ገሌድኖ።

ኢዩ ባኣላ ኤቃ ጎልያፐ ካረና ሆስፑን ታሙ አሳቱዋ ጊግስ ዎꬄዳ። ያቲደ፥ “ህንተፐ እት ኡራይ ታን ህንተንቱ ኩሽያን ዎꬅያ አሳቱዋፐ እቱዋ የዶፐ፥ አ ሸምፑ ሄ ኡራ ሸምፖ ግዴ” ያጌዳ።

25 ኢዩ ጹግያ ያርሹዋ ያርሽያዋ ፖሎሳና፥ ናግያዋንታነ ካፓቱዋነ፥ “ግዶ ገሊደ፥ ኡንቱንታ ዎꬍተ። ኡንቱንቱፐ እት አሳይነ ከስ አኮፖ” ያጊደ አዛዜዳ። ኡንቱንታ ማሻን ሱፑ ኦꬅ ዉርሴድኖ። ያቲደ ናግያዋንቱነ ካፓቱነ ኡንቱንቱ አሃ ካረ ኦሌድኖ። ሄዋፐ ጉይያን፥ ባኣላ ኤቃ ጎልያ ቆልኦ ገሌድኖ። 26 ባኣላ ኤቃ ጎልያፐ ኤቃ ቱሳቱዋ ከሲደ ጹጌድኖ። 27 ቃይካ ባኣላዉ ጎይንያ ኤቃ ሹቻ ክንቼሬꬄድኖ፤ ባኣላ ኤቃ ጎልያካ ኮሌድኖ። ያቲደ ሄ ሳኣ ሼሻ ጎልያ ከሴድኖ፤ ሀቼ ጋካናስካ ሄ ሳአይ ሼሻ ጎልያ ግዲደ አቴዳ።

28 ሄዋዳን ኦꬂደ፥ ኢዩ ባኣላ እስራኤልያፐ ꬋይሴዳ። 29 ግዶፐነ ናባጻ ናአይ እዮርባም እስራኤልያ አሳ ኦስሴዳ ናጋራ ኦꬅያዋ እ አግቤና። ቤቴለንነ ዳናን እዮርባም ኤሴዳ ዎርቃ ማራቱዋ ምስለቶ እ ባረ ሁጲያዉ ጎይኔዳ። *

30 ሄዋፐ ስምና፥ መꬍና ጎዳይ እያ፥ “ኔን ታ ስንꬃን ልከ ግዴዳዋ ኦꬃደ ፖሌዳ ግሻዉነ ታ ቆፋን ደእያዋ ኡባ ኔን አካባ ዛራቱዋ ቦላ ኦꬄዳ ድራዉ፥ ነ ዛራቱ ኦይደንꬆ የለታ ጋካናዉ፥ እስራኤልያ ካዉተꬃ አራታን ኡታናዋንታ” ያጌዳ። 31 ሄዋ ጊድ ኡትናካ፥ ኢዩ መꬍና ጎዳ እስራኤልያ ጾሳ ህግያ ባረ ኩመንꬃ ዎዛናፐ ምንሲደ ናግቤና፤ ቃይ እዮርባም እስራኤልያ ናና ኦስሴዳ ናጋራ ኦꬅያዋ አግቤና።

ኢዩ ሀይቁዋ

32 ሄ ዎድያን መꬍና ጎዳይ እስራኤልያ ቢታ ጹንꬃናዉ ዶሜዳ። ሶርያ ካቲ አዛኤል እስራኤልያ ጋድያፐ ዳሮ ሳኣ ጾኔዳ። 33 ዮርዳኖሳ ሻፋፐ አዋይ ዶልያ ባጋና ደእያ ጋላኣደነ ባሳነ ቢታ ኡባ ኦይቄዳ። ሄ ቢታቱ አርኖና ሻፋ ማታን ደእያ አሮኤራ ካታማፐ ዶሚደ፥ ሮቤላ ጋድያ፥ ጋደ ጋድያነ ምናሰ ጋድያ ጋኪኖ።

34 ኢዩ ሀኔዳ ሀራባይ፥ እ ኦꬄዳባይ ኡባይነ አ ምኖተꬃ ኡባይ እስራኤልያ ካተቱ ታርክያ ማጻፋን ጻፈት ኡቴዳ። 35 ሄዋፐ ጉይያን፥ ኢዩ ሀይቂደ፥ ባረ ማይዛን ጋከቴዳ፤ እ ሳማርያን ሞገቴዳ። አ ሳኣን አ ናአይ ዮአካዝ ካተቴዳ። 36 ኢዩ ሳማርያ ካታማን እስራኤልያ ጋድያ ቦላ ላታማነ ሆስፑን ላይꬃ ካተቴዳ።

11

ይሁዳ ካታቶ አታሎ

(2 ኦዱዋ 22:10—23:15)

1 አካዝያሳ አታ አታላ ባረ ናአይ ሀይቄዳዋ በኤዳ ዎደ፥ ደንዳደ ካትያ ዛርያ ኡባ ꬋይሳዱ። 2 ሽን ካትያ ዮራማ ናታ፥ አካዝያሳ ምቻታ ይሆሸባአ፥ ሀይቃናዉ ደእያ ካትያ ናናቱዋ ግዶፐ አካዝያሳ ናኣ ዮኣሻ ዉኣደ አካዱ። አነ አ ꬋንꬅያኖነ ሂጻ ጎለን ቆሳደ፥ አታላ ዎናዳን አሻዱ። 3 አታላ ጋድያ ሞድያ ዎደ ኡባን፥ ናአይ ይሆሸባእ ማታን መꬍና ጎዳ ጌሻ ጎልያን ኡሱፑን ላይꬃ ቆሰቲደ ደኤዳ።

4 ላፑንꬃ ላይꬃን ዮዳሄ ካትያ ናግያዋንቱነ ካትያ ጎልያ ናግያዋንቱ ካፓቶ ኪቲደ፥ ባረኮ መꬍና ጎዳ ጌሻ ጎልያ አህሴዳ። ኡንቱንቱና ቃላ ጫቁዋ ጫቀቲደ፥ ኡንቱንቱ መꬍና ጎዳ ጌሻ ጎልያን ጫቂሴዳ። ሄዋፐ ጉይያን፥ ኡንቱንቱ ካትያ ናኣ ዮኣሻ በሴዳ። 5 እ ኡንቱንታ፥ “ህንተንቱ ኦꬃናባይ ሀዋ። ሳምባታን ናጎ ገልያ ካላይ ጋኬዳ ህንተንቱ ሄዙ ጭታፐ እት ጭታይ ካትያ ጎልያ ናጎ፤ 6 እት ጭታይ ሱር ግያ ፐንግያ ናጎ፤ ቃይ እት ጭታይ ናግያዋንቱፐ ጉየ ባጋና ደእያ ፐንግያ ናጎ። 7 ቃይካ ሳምባታን ናጉዋፐ ሃ ከስያ የንኮ ላኡ ጩጎቱዋ ኩመንꬃቱ ካትያዉ ጌሻ ጎልያ ናግኖ። 8 ኦላ ሚሻ ኦይቂደ፥ ካትያ ግዶዪደ፥ ካቲ ከስያ ዎደነ ገልያ ዎደ ኡባን አናና እትፐ ደእኖ። ህንተኮ ሺቅያ ኦናካ ዎꬍተ” ያጌዳ።

9 ሄ ካፓቱ ቄሲ ዮዳሄ አዛዜዳዋ ኡባ ኦꬄድኖ። ኡንቱንቱ ኡባይካ ሳምባታ ጋላሳን ናጉዋ ካላይ ጋኬዳዋንታካ ናጉዋ ካላን ፖሌዳዋንታካ አኪደ፥ ቄስያ ዮዳሄኮ ዬድኖ። 10 ቄሲ መꬍና ጎዳ ጌሻ ጎልያን ደእያ፥ በን ካትያ ዳዊታ ጎንዳለቱዋነ ቶራቱዋነ ኡባ ካፓቶ እሜዳ። 11 ናግያዋንቱ እቱ እቱ ኦላ ሚሻቱዋ ባረንቱ ኩሽያን ኦይቂደ፥ ጌሻ ጎልያፐ ሀድርሳ ባጋፐ ዶሚደ፥ ኡሸቻ ባጋ ጋካናዉ፥ ያርሽያ ሳኣ ማታንነ ጌሻ ጎልያ ማታን ካትያ ዩሹዋን ኤቄድኖ። 12 ሄዋፐ ጉይያን፥ ዮዳሄ ካትያ ናኣ ካረ ከሲደ፥ አ ሁጲያን ካላቻ ዎꬄዳ። ካዉተꬃ ካለꬅያ ህግያ ማጻፋፐ ዱቂደ እቱዋ አዉ እሚደ፥ ኦኪደ ካተዬዳ። ካዉነ አሳይ ኩሽያ ባቂደ፥ ባረ ቃላ ꬎቁ ኦꬂደ፥ “ካቲ ሸምፑ ጋምኦ!” ያጌዳ።

13 ካታታ አታላ ናግያዋንቱ ጫቡዋነ አሳ ጫቡዋነ ስሴዳ ዎደ፥ አሳኮ መꬍና ጎዳ ጌሻ ጎልያ ባዱ። 14 ካቲ ካሰ ካተቱ ሀንያዋዳን ቱሳ ማታን ኤቄዳዋ በኣዱ። ካፓቱነ ጹሩምባ ፑንያዋንቱ ካትያ ማታን ደኢኖ፤ ሄ ቢታ አሳይ ኡባይ ናሸቲደ፥ ጹሩምባ ፑኔ። አታላ ባረ ማዩዋ ፔꬋደ፥ “ሀዌ ማካላ! ሀዌ ማካላ!” ያጋደ ዋሳዱ። *

15 ቄሲ ዮዳሄ ኦላንቻቱ ካፓቱዋ፥ “አታሎ መꬍና ጎዳ ጌሻ ጎልያን ዎꬎፕተ! እዞ ያናነ ሃናነ ሳልፒደ ሳልፐቱዋ ግዱዋን ዎꬂደ፥ ካረ ከስተ። እዞ አሻናዉ ካጄልያ አሳይ ደኦፐ ዎꬍተ!” ያጌዳ። 16 ሄዋ ድራዉ፥ ኡንቱንቱ እዞ ኦይቂደ፥ ካትያ ጎልያ አፌድኖ፤ ፓራ ፐንግያን እዞ ዎꬌድኖ።

ዮዳሄ ቃላ ጫቁዋ ኦራꬄዳ

(2 ኦዱዋ 23:16-21)

17 ሄዋፐ ጉይያን፥ አሳይ መꬍና ጎዳ አሳ ግዳና ማላ፥ ዮዳሄ ካቲነ አሳይ መꬍና ጎዳና ቃላ ጫቁዋ ገላና ማላ ኦꬄዳ። ቃይ ካትያፐነ አሳፐነ ግዱዋንካ ቃላ ጫቁዋ ገልሴዳ። 18 ሄ ዎደ ይሁዳ አሳይ ኡባይ ባኣላ ኤቃ ጎልያ ቢደ፥ ሄ ጎልያ ክንቼዳ፤ ያርሽያ ሳአቱዋነ አ ምስለቱዋ ክንቼሬꬄዳ። ቃይ ማታና ግያ ባኣላ ቄስያ ያርሽያ ሳአቱ ስንꬃን ዎꬌድኖ።

ሄዋፐ ስምና፥ ቄስያ ዮዳሄ መꬍና ጎዳ ጌሻ ጎልያን ናግያዋንታ ዎꬄዳ። 19 ባረናና ጋዳዋቱዋ፥ ካትያ ናግያዋንታ፥ ካትያ ጎልያ ናግያዋንታነ ይሁዳ አሳ ኡባ አክና፥ ኡንቱንቱ ካትያ መꬍና ጎዳ ጌሻ ጎልያፐ ዱገ አሂደ፥ ናግያዋንቱ ፐንግያ ግያ ፐንግያ ባጋና ካትያ ጎለ እትፐ ገሌድኖ። ካቲ ባረ ካዉተꬃ አራታን ኡቴዳ። 20 ያትና ይሁዳ አሳይ ኡባይ ናሸቴዳ። አታላ ካትያ ጎለን ማሻን ሀይቄዳዋፐ ጉይያን፥ ካታማይካ ዎፑ ጌዳ።

21 ዮኣሽ ካተትያ ዎደ ላፑን ላይꬃ ናኣ።

12

ይሁዳ ካትያ እዮኣሳ

(2 ኦዱዋ 24:1-16)

1 ኢዩ እስራኤልያ ቢታን ካተቴዳ ላፑንꬃ ላይꬃን፥ እዮኣስ ይሁዳን ካተቴዳ፤ እ የሩሳላመን ኦይታሙ ላይꬃ ካተቴዳ። አ አት ሱንꬃይ ጺብያ፤ አ በርሳበሀ ካታማፐ ዬዳ አሳ። 2 ቄሲ ዮዳሄ አ ታማርሴዳነ ዞሬዳ ድራዉ፥ እ ደኤዳ ላይꬃ ኡባን እዮኣስ መꬍና ጎዳ ስንꬃን ሱረባ ኦꬄዳ። 3 ግዶፐነ አሳይ ጎይንያ ꬎቃ ሳኣ ꬋይስቤና፤ አሳይካ ሄ ግሹዋን ያርሹዋ ያርሽያዋነ እጻና ጩዋይያዋ አግቤና።

4 እዮኣስ ቄሳቱ ዋ ጼሲደ፥ “መꬍና ጎዳ ጌሻ ጎልያ ይያ ጌሻ ሚሻ ኡባ ሺሽተ። ሄዌካ ሁጲያ ፓይዱዋ ዎደ እመትያ ሚሻነ አሳይ ባረ ሸንያን ጌሻ ጎልያዉ አህያ ሚሻ። * 5 ያቶፐ ቄሳቱ ኡባይ ሄ ሚሻ አህያ እት እት አሳቱዋፐ ባረንቶ አኪደ፥ ጌሻ ጎልያ ግዶን ኮለቴዳ ሳኣ ኡባ ኦራꬅኖ” ያጌዳ።

6 ሽን ካቲ እዮኣስ ካተቴዳ ላታማነ ሄዘንꬆ ላይꬅ ጋካናዉ፥ ቄሳቱ መꬍና ጎዳ ጌሻ ጎልያ ኦራꬅበይክኖ። 7 ሄዋ ድራዉ፥ ካትያ እዮኣስ ቄስያ ዮዳሀነ ሀራ ቄሳቱ ዋነ ጼሲደ፥ “ጌሻ ጎልያ ግዶን ኮለቴዳ ሳኣ አያዉ ኦራꬅክቴ? ሚሻ ጌሻ ጎልያ ኦራꬃናዉ እምተፐ አትና፥ ህንተንቶ እመትያ ሻሉዋ ኦይቆፕተ” ያጌዳ።

8 ቄሳቱ፥ “አሳፐ ሀራ ሚሻ አኮኮ፤ ጌሻ ጎልያ ግዶን ኮለቴዳ ሳአቱዋካ ኦራꬆኮ” ያጊደ ጊጌድኖ።

9 ሄዋፐ ጉይያን፥ ቄስያ ዮዳሄ ሳጽነ እቱዋ አኪደ፥ አ ቁምእያን ጾእያ ሉኬዳ፤ ያርሽያ ሳኣ ማታን መꬍና ጎዳ ጌሻ ጎልያ ገልያሳን ኡሸቻ ባጋና ዎꬄዳ። ገልያ ሳኣ ናግያ ቄሳቱ መꬍና ጎዳ ጌሻ ጎልያ ዬዳ ሚሻ ኡባ ሳጽንያ ግዶን የጊኖ። 10 ሳጽንያ ግዶን ዳሮ ሚሻይ ዳጋቴዳዋ ኡንቱንቱ በኤዳ ዎደ ኡባን፥ ካትያ ጻፊነ ቄሳቱዋ ኡባቱዋ ካፑ ዪኖ፤ መꬍና ጎዳ ጌሻ ጎልያ ዬዳ ሚሻ ፓይዲደ፥ ቃርጪታቱዋን ቆሊኖ።

11 ፓይደቴዳ ሚሻ ልክያ ኤሬዳዋፐ ጉይያን፥ ጌሻ ጎልያ ኦሱዋ ዎቻናዉ ሱንቴዳ አሳቶ እሚኖ። ኡንቱንቱ ሚሻ አኪደ፥ መꬍና ጎዳ ጌሻ ጎልያን አናጸቶነ ግምቢያዋንቶ እሚኖ። 12 ቃይ ሹቻ ማስያዋንቶነ ሹቻ ቆእያዋንቶ ቃንጺኖ። ቃይካ መꬍና ጎዳ ጌሻ ጎልያ ኦራꬃናዉ ሳንቃነ ሹቻነ ኮሽያ ሀራባቱዋ ሻሚኖ። 13 ሽን ጌሻ ጎልያ ዬዳ ሚሻፐ መꬍና ጎዳ ጌሻ ጎልያዉ ብራ ቡርጩቆቱዋ፥ ኦይቂያዋ፥ ከረቱዋነ ጹሩምባቱዋ ዎይ ዎርቃፐነ ብራፐነ መትያ ሀራ ጌሻ ሚሻቱዋ ኦꬃናዉ ከስበይክኖ። 14 ሄ ሚሻ ኡባይ ጌሻ ጎልያ ኦራꬅያ አሳዉ ጭገቲኖ። 15 ጌሻ ጎልያ ኦሱዋ ዎቻናዉ ሱንቴዳ አሳቱዋ ኦንነ፥ “ሚሻን አያ አያ ኦꬄድቴ?” ጊደ ኦችቤና፤ አያዉ ጎፐ፥ አሳቱ አማንꬅያዋንታ።* 16 ባይዙዋ ድራዉነ ናጋራ ድራዉ ያርሽያ ያርሾ ጭገትያ ሚሻይ ቄሳቶ ገሌፐ አትና፥ መꬍና ጎዳ ጌሻ ጎልያ ኦራꬅያ ሚሻ ሳጽንያን ገለና። *

አዛኤል የሩሳላሞ አꬌዳ

17 ሄ ዎደ ሶርያ ካቲ አዛኤል ቢደ፥ ጋተ ካታማ ኦለቲደ ኦይቄዳ። ያቲደ የሩሳላመ ኦላናዉ ስሜዳ። 18 ሽን ይሁዳ ካቲ እዮኣስ አፐ ካሰ ካተቴዳ ይሁዳ ካተቱ ዮሳፌጸ፥ ዮራምነ አካዝያስ መꬍና ጎዳዉ ዱማይ ዎꬄዳ ሚሻቱዋ፥ ቃይ እ ባረ ሁጲያዉ እሜዳ እሞታነ መꬍና ጎዳ ጌሻ ጎልያነ ካትያ ጎልያ ሚሻ ምንጅያሳን ደእያ ዎርቃ ኡባ አኬዳ። ሶርያ ካትያዉ አዛኤላዉ የዴዳ፤ አዛኤል የሩሳላመ ኦላናዋ አግ ባሼዳ።

19 ካቲ እዮኣስ ሀኔዳ ሀራባይነ እ ኦꬄዳባይ ኡባይ ይሁዳ ካተቱ ታርክያ ማጻፋን ጻፈት ኡቴዳ። 20 ሄዋፐ ጉይያን፥ አ ኦሳንቻቱ አ ቦላ ማቀቲደ፥ ሲላ ግያ ሳኣ አፍያ ኦግያን ሚሎ ግያ ሳን ደእያ ጎለን ዎꬌድኖ። 21 አ ኦሳንቻቱ ሽምኣታ ናኣ ዮዛካራነ ሾሜራ ናኣ ይሆዛባዳ። እዮኣስ ዳዊታ ካታማን ባረ ማይዛ አዎቱዋ ዱፉዋን ሞገቴዳ፤ አ ሳኣን አ ናአይ አመስያስ ካተቴዳ።

13

እስራኤልያ ካትያ ዮአካዛ

1 አካዝያሳ ናአይ፥ ይሁዳ ካቲ እዮኣስ ካተቴዳ ላታማነ ሄዘንꬆ ላይꬃን፥ ኢዩ ናአይ እዮአካዝ ሳማርያ ካታማን እስራኤልያ ቦላ ካተቴዳ፤ እ ታማነ ላፑን ላይꬃ ካተቴዳ። 2 ናባጻ ናአይ እዮርባም እስራኤልያ አሳ ኦስሴዳ ናጋራ ካሊደ፥ እዮአካዝ መꬍና ጎዳ ስንꬃን ኢታባ ኦꬄዳ፤ እ ሄ ናጋራ ኦꬅያዋ አግቤና። 3 ሄዋ ድራዉ፥ መꬍና ጎዳ ሀንቁ እስራኤልያ ቦላ ፐንቴዳ፤ መꬍና ጎዳይ ኡንቱንቱ ዳሮ ዎድያዉ ሶርያ ካትያ ሀዛኤላዉነ አ ናኣ በንሀዳዳዉ ዛር ዛሪደ አꬅ እሜዳ።

4 ሄዋፐ ጉይያን፥ እዮአካዝ መꬍና ጎዳ ዎሴዳ። መꬍና ጎዳይ አዉ ስሴዳ፤ አያዉ ጎፐ፥ ሶርያ ካቲ እስራኤልያ አያ ማላ ኢታ ኡቁና ኡቁኔደንቶ መꬍና ጎዳይ በኤዳ። 5 መꬍና ጎዳይ እስራኤልያ አሳ አሽያዋ እሜዳ፤ ኡንቱንቱ ሶርያ አሳቱዋ ኩሽያፐ ከስ አኬድኖ። ያቲደ እስራኤልያ አሳይ ካሰዋዳንካ ባረ ሶን ሳሩዋን ደኤዳ። 6 ግዶፐካ እስራኤልያ አሳይ እዮርባማ ሶይ አሳይ ኦስሴዳ ናጋራፐ ስምቤና፤ ኡንቱንቱ ሄ ናጋራ ኦꬅያዋ አግበይክኖ። ቃይ አሼሮ ግያ ጾሳቱ ምስሊ ሳማርያን ኤቆ ሳኣን አቴዳ። 7 እዮአካዛዉ እሻታሙ ፓራ አሳቱዋፐ ታሙ ጋረቱዋፐነ፥ ታሙ ሻአ ገድያ ኦላንቻቱዋፐ አትና፥ ሀራ ኦላንቻይ አትቤና። አያዉ ጎፐ፥ ሶርያ ካቲ ኡንቱንታ ꬋይሴዳ፤ እ ኡንቱንታ ኡዱማን ደእያ ሱላዳን ኦꬄዳ።

8 እዮአካዝ ሀኔዳ ሀራባይ፥ እ ኦꬄዳባይ ኡባይነ አ ምኖተꬃ እስራኤልያ ካተቱዋ ታርክያ ማጻፋን ጻፈት ኡቴዳ። 9 እዮአካዝ ሀይቂደ፥ ባረ ማይዛን ጋከቴዳ፤ አ ሳኣን አ ናአይ እዮኣስ ካተቴዳ።

እስራኤልያ ካትያ እዮኣሳ

10 ይሁዳ ካቲ እዮኣስ ካተቴዳ ሀታማነ ላፑንꬃ ላይꬃን፥ እዮሳካዛ ናአይ እዮኣስ ሳማርያን እስራኤልያ ቦላ ካተቴዳ፤ እ ታማነ ኡሱፑን ላይꬃ ካተቴዳ። 11 እዮኣስ መꬍና ጎዳ ስንꬃን ኢታባ ኦꬄዳ። ናባጻ ናአይ እዮርባም እስራኤልያ አሳ ኦስሴዳ ናጋራፐ እቱዋነ አሸናን ኦꬄዳ፤ እ ሄ ናጋራ ኦꬅያዋ አግቤና።

12 እዮኣስ ሀኔዳ ሀራባይ፥ እ ኦꬄዳባይ ኡባይነ ይሁዳ ካትያ አመስያሳና ኦለቴዳ ምኖተꬃ እስራኤልያ ካተቱዋ ታርክያ ማጻፋን ጻፈት ኡቴዳ። 13 እዮኣስ ሀይቂደ፥ ባረ ማይዛን ጋከቴዳ፤ ሳማርያን እስራኤልያ ካተቱዋና ሞገቴዳ። አ ሳኣን አ ናአይ እዮርባም ካተቴዳ።

ኤልሳአ ሀይቁዋ

14 ኤልሳእ ባረና ዎꬍያ ሀርግያ ሀርግያ ዎደ፥ እስራኤልያ ካቲ እዮኣስ አ በአናዉ ቢደ፥ “ታ አዎ፤ ታ አዎ! ኔን እስራኤልያ አሳዉ ዎልቃነ ጎንዳለ!” ያጊደ ዬኬዳ። *

15 ኤልሳእ፥ “ዎንዳፍያነ ፖꬃቱዋ አካ ያ” ያጌዳ፤ አስ አሄዳ።

16 ሄዋፐ ጉይያን፥ ኤልሳእ እስራኤልያ ካትያ፥ “ዎንዳፍያ ጊግሳ ኦይቃ” ያጌዳ፤ ዎንዳፍያን እ ጊግስ ኦይቂ ደእሽን፥ ኤልሳእ ባረ ኩሽያ ካትያ ኩሽያ ቦላ ዎꬄዳ።

17 “አዋይ ዶልያ ባጋ ማስኮትያ ዶያ” ያግና ዶዬዳ። ኤልሳእ፥ “ፖꬃ ዎንዳፍያን ዱካ” ያጌዳ፤ እካ ዱኬዳ። ኤልሳእ፥ “ሀዌ መꬍና ጎዳ ፖꬃ! ሀዌ ሶርያ አሳቱዋ ጾንያ ፖꬃ! ኔን ሶርያ አሳቱዋ አፌቃ ካታማን ጾናና ጋካናዉ ኦላና” ያጌዳ።

18 ሄዋፐ ጉይያን ኤልሳእ ካትያ፥ “ፖꬃቱዋ አካ” ያግና አኬዳ። ኤልሳእ፥ “ኡንቱንቱን ቢታ ጫዳ” ያጌዳ። ሄዙ ገደ ቢታ ጫዲደ አግ ባሼዳ። 19 ያትና ጾሳ አሳይ ካትያ ሀንቀቲደ፥ “እቼሹ ገደ ዎይ ኡሱፑን ገደ ቢታ ጫዴዳዋ ግድንቶ፥ ኔን ሶርያ አሳቱዋ ጾናደ ኡባ ባይዛናዋ ሽን! ኔን ሀእ ኡንቱንታ ሄዙ ገደ ጻላላ ጾናና” ያጌዳ።

20 ኤልሳእ ሀይቂና አሃዉ ጊጌዳ ጎንጎሉዋን ዎꬌዳ።

ሞኣበ ጋድያፐ ኦላንቻቱ እስራኤልያ ቢታ ቦላ ላይꬃን ላይꬃን ዶዲኖ። 21 እት ጋላስ አማሬዳ እስራኤልያ አሳቱ እት ብታንያ አሃ ሞጊደ፥ ሞኣበ ቢታ ጭታ በኤድኖ። ብታንያ አሃ ኤልሳአ ሞጉዋ ጎንጎሉዋ ግዶ ኦሊደ ባቃቴድኖ። ያትና አሃይ ኤልሳአ መቀꬃ ቦላ ዎꬌዳ፤ ሄ ማንእያን ፓጽነ ደንድ ኤቄዳ።

እስራኤላነ ሶርያ ግዶን ደንዴዳ ኦላ

22 እዮአካዝ ካተቴዳ ላይꬃን ኡባን ሶርያ ካቲ አዛኤል እስራኤልያ ኡቁኔዳ። 23 ሽን መꬍና ጎዳይ አብራሃመና፥ ይሳቃናነ ያቆባና ጫቀቴዳ ቃላ ጫቁዋ ድራዉ፥ ኡንቱንቶ ኬኬዳ፥ ቃረቴዳነ ቆፔዳ። ሀቼ ጋካናዉካ እ ኡንቱንታ ꬋይስቤና ዎይ ባረ ስንꬃፐ ድግቤና።

24 ሶርያ ካቲ አዛኤል ሀይቂና፥ አ ሳኣን አ ናአይ በንሀዳድ ካተቴዳ። 25 ሄዋፐ ጉይያን፥ አዛኤል አ አዉዋ እዮአካዘፐ ኦላን ኦይቄዳ ካታማቱዋ ዮአካዛ ናአይ ዮኣስ አዛኤላ ናኣ በንሀዳዳፐ ዎꬅ አኬዳ። እዮኣስ አ ሄዙ ገደ ጾኒደ፥ እስራኤልያ ካታማቱዋ ዛሬዳ።

14

ይሁዳ ካትያ አመስያሳ

(2 ኦዱዋ 25:1-24)

1 እዮአካዛ ናአይ፥ እስራኤልያ ካቲ እዮኣስ ካተቴዳ ላኤንꬆ ላይꬃን፥ ይሁዳ ካትያ ዮኣሻ ናአይ አመስያስ ካተቴዳ። 2 እ ካተትያ ዎደ ላይꬃይ አዉ ላታማነ እቼሻ፤ እ የሩሳላመን ላታማነ ኡዱፑን ላይꬃ ካተቴዳ። አ አት ሱንꬃይ ይሆኣድኖ፤ እዛ የሩሳላመ አሳ። 3 አመስያስ መꬍና ጎዳይ ስንꬃን ሱረባ ኦꬄዳ፤ ሽን አ ማይዛ አዉ ዳዊተ ኦꬄዳዋዳን ኦꬅቤና። ኡባባካ እ ባረ አዉዋ እዮኣሳ ቁሌዳ። 4 አሳይ ጎይንያ ꬎቃ ሳኣ ꬋይስቤና፤ አሳይካ ሄ ግሹዋን ያርሹዋ ያርሽያዋነ እጻና ጩዋይያዋ አግቤና።

5 አመስያስ ካዉተꬃ ባረ ኩሽያን ሎይꬅ ኦይቄዳ ሳናካ፥ ካሰ ካትያ ባረ አዉዋ ዮኣሻ ዎꬌዳ ኦሳንቻቱዋ ዎꬌዳ። 6 ሙሴ ህግያ ማጻፋን ጻፈቴዳዋዳን፥ መꬍና ጎዳይ፥ “ናናቱ ኦꬄዳ ናጋራ ድራዉ፥ አዎቱዋ ዎꬋናዉ በሰና፤ ቃይ አዎቱ ኦꬄዳ ናጋራ ድራዉካ፥ ናና ዎꬋናዉ በሰና። አሳይ ኡባይ ባረ ኦꬄዳ ናጋራን ናጋራን ሀይቃናዉ በሰ ያጊደ አዛዜዳዋዳንካ፥ ዎꬌዳዋንቱ ናና ዎꬍቤና።”*

7 አመስያስ ማጽነ ዛንጋራ ግያ ሳኣን ታሙ ሻአ ኤዶማ ቢታ አሳ ዎꬊደ ሰላአ ግያ ካታማካ ኦላን ኦይቄዳ። ዮቅትኤላ ያጊደ ሱንꬄዳ፤ ሀቼ ጋካናዉ ሀ ሱንꬃን ጼሰቴ።

8 ሄዋፐ ጉይያን፥ አመስያስ ኢዩ ናኣ ናኣ፥ እዮአካዛ ናኣ፥ እስራኤልያ ካትያ እዮኣሳዉ አሳ ኪቲደ፥ “ሃያ፤ አነ ላኡ ኦላ ጋከቴቶ” ያጊደ ናሴዳ።

9 ሽን እስራኤልያ ካቲ ዮኣሽ ይሁዳ ካትያ አመስያሳ ሀዋዳን ያጌዳ፤ “ሊባኖሳን ደእያ ክንድቹ ሊባኖሳን ደእያ ዝጋዉ ኪቲደ፥ ‘ነ ናቶ ታ ናአዉ እማ’ ያጌዳ። ሽን ሊባኖሳን ደእያ እት ዶአይ ሄዋና አꬊደ፥ ሄ ካሽያ የꬌዳ። 10 ኤ፥ ኔን ቱሙካ ኤዶማ ቢታ አሳ ጾናዳ፤ ሄዋን ሀእ ኦቶረታሳ። ኔን ነ ጾኑዋን ናሸታደ፥ ነ ሶን ዎፑ ጋደ ኡታ አጋ። ነ ቦላነ ነ ቢታ ይሁዳ ቦላ መቱዋነ ባሻነ አህያዋ አያዉ ደንꬃይ?” ያጊደ ዛሬዳ።

11 ሽን አመስያስ ስሳ እጼዳ። ሄዋ ድራዉ፥ እስራኤልያ ካቲ ዮኣሽ ኦላናዉ ከስና፥ እነ ይሁዳ ካቲ አመስያስነ ይሁዳን ደእያ ቤት-ሸመሻ ግያ ካታማን ኦላ ጋከቴድኖ። 12 እስራኤልያ አሳይ ይሁዳ አሳ ጾኔዳ፤ ይሁዳ አሳይ ኡባይ ባቃቲደ፥ ባረ ሶ ባረ ሶ ቤዳ። 13 እስራኤልያ ካቲ እዮኣስ አካዝያሳ ናኣ ናኣ፥ እዮኣሳ ናኣ፥ ይሁዳ ካትያ አመስያሳ ቤት-ሸመሻ ካታማን ኦሞዴዳ። ሄዋፐ ጉይያን፥ ዮኣሽ የሩሳላመ ቢደ፥ የሩሳላመ ድርሳ ግምቢያ፥ ኤፍሬማ ፐንግያፐ ቢደ፥ ዞዝያ ፐንግያ ጋካናዉ ደእያ ኦይዱ ጼቱ ዋꬋ ግዴዳ፥ ሳኣ ላሌዳ። 14 መꬍና ጎዳ ጌሻ ጎልያንነ ካትያ ጎልያ ሚሻ ምንጅያሳን ደእያ ዎርቃ፥ ብራነ ሻሉዋ ኡባ አኬዳ፤ ቃይ ዋብያዉ ኦይቀቴዳ አሳቱዋካ አኪደ፥ ሳማርያ ስሜዳ።

15 እዮኣስ ሀኔዳ ሀራባይ፥ እ ኦꬄዳባይ፥ አ ምኖተꬃይነ ይሁዳ ካትያ አመስያሳና እ ኦለቴዳባይ እስራኤልያ ካተቱዋ ታርክያ ማጻፋን ጻፈት ኡቴዳ። 16 እዮኣስ ሀይቂደ፥ ባረ ማይዛን ጋከቴዳ፤ እ ሳማርያ ካታማን እስራኤልያ ካተቱዋና ሞገቴዳ። አ ሳኣን አ ናአይ እዮርባም ካተቴዳ።

ይሁዳ ካትያ አመስያሳ ሀይቁዋ

(2 ኦዱዋ 25:25-28)

17 እዮአካዛ ናአይ፥ እስራኤልያ ካቲ እዮኣስ ሀይቄዳዋፐ ጉይያን፥ እዮኣሳ ናአይ፥ ይሁዳ ካቲ አመስያስ ታማነ እቼሹ ላይꬃ ደኤዳ። 18 አመስያስ ሀኔዳ ሀራባይ ይሁዳ ካተቱዋ ታርክያ ማጻፋን ጻፈት ኡቴዳ።

19 አመስያሳ ዎꬋናዉ አሳይ የሩሳላመን ማቀቴዳ፤ ያትና እ ላክሻ ግያ ካታማ ባቃቴዳ። ሽን ኡንቱንቱ አ ጌዱዋ ላክሻ ካታማ አሳ ኪትና፥ አ ያን ዎꬌድኖ። 20 አ አሃ ፓራን ጫን አሂደ፥ ዳዊታ ካታማን የሩሳላመን አ ማይዛ አዎቱዋና ሞጌድኖ። 21 ሄዋፐ ጉይያን፥ ይሁዳ አሳይ ኡባይ ታማነ ኡሱፑን ላይꬃ ናኣ ኦዝያና አ አዉዋ አመስያሳ ሳኣን ካተዬዳ። 22 አ አዉ አመስያስ ሀይቄዳዋፐ ጉይያን፥ እ ኦዝያነ ኤላታ ግያ ካታማ ዛረꬅ ኬጺደ፥ ይሁዳን ኦራꬄዳ።

እስራኤልያ ካትያ ላኤንꬆ እዮርባማ

23 ዮኣሻ ናአይ፥ ይሁዳ ካቲ አመስያስ ካተቴዳ ታማነ እቼሻንꬆ ላይꬃን፥ እስራኤልያ ካትያ ዮኣሻ ናአይ እዮርባም ሳማርያን ካተቴዳ፤ እ ኦይታማነ እት ላይꬃ ካተቴዳ። 24 እዮርባም መꬍና ጎዳ ስንꬃን ኢታባ ኦꬄዳ፤ ናባጻ ናአይ እዮርባም እስራኤልያ አሳ ኦስሴዳ ናጋራ ኡባ ኦꬅያዋ አግቤና። 25 ጋተ-ሄፌርያ አሚታያ ናኣ ትምቢትያ ኦድያ ባረ ቆማ ዮናሳ ባጋና መꬍና ጎዳይ እስራኤልያ ጾሳይ ባረ ቃላን ሃሳዬዳዋዳን፥ ሀማታ ፕኑዋ ግያ ሳፐ ዶሚደ፥ ማጽንያ አባ ጋካናዉ ደእያ እስራኤልያ ዛዋ ዮኣሻ ናአይ እዮርባም ጾኒደ ዛሬዳ። * 26 አያዉ ጎፐ፥ እስራኤላን ደእያ አሳይ ኡባይ አይልያ ግድና፥ ዎማኑዋ ግድና፥ አያ ኬሻ ቱጋ ቱጋቴደንቶ፥ መꬍና ጎዳይ በኤዳ፤ ኡንቱንታ ማድያባይ ኦንነ ባዋ። 27 መꬍና ጎዳይ እስራኤልያ አሳ ሱንꬃ ሳሉዋፐ ጋርሳን ꬋይሳና ያግቤና። ሄዋ ድራዉ፥ መꬍና ጎዳይ ኡንቱንታ እዮኣሳ ናኣ እዮርባማ ባጋና አሼዳ።

28 እዮርባም ሀኔዳ ሀራባይ፥ እ ኦꬄዳባይ ኡባይ፥ እ ኦለቴዳዌነ ይሁዳ ባጋ ግዴዳ ዳማስቆ ካታማነ ሀማታ ካታማ እስራኤልያዉ ዛሬዳባይ እስራኤልያ ካተቱ ታርክያ ማጻፋን ጻፈት ኡቴዳ። 29 እዮርባም ሀይቂደ፥ ባረ ማይዛ አዎቱዋን እስራኤልያ ካተቱዋን ጋከቴዳ፤ አ ሳኣን አ ናአይ ዛካራስ ካተቴዳ።

15

ይሁዳ ካትያ ኦዝያና

(2 ኦዱዋ 26:1-23)

1 እስራኤልያ ካቲ እዮርባም ካተቴዳ ላታማነ ላፑንꬃ ላይꬃን፥ ይሁዳ ካትያ አመስያሳ ናአይ ኦዝያን ካተቴዳ። * 2 እ ካተቴዳ ዎደ፥ ላይꬃይ አዉ ታማነ ኡሱፑና፤ እ የሩሳላመን እሻታማነ ላኡ ላይꬃ ካተቴዳ። አ አት ሱንꬃይ ይኮሎ፤ እዛ የሩሳላመ አሳ። 3 አ አዉ አመስያስ ኦꬄዳዋዳን፥ እካ መꬍና ጎዳ ስንꬃን ሱረባ ኦꬄዳ። 4 ግዶፐነ አሳይ ጎይንያ ꬎቃ ሳኣ ꬋይስቤና፤ ሄ ድራዉ ያርሹዋ ያርሽያዋነ እጻና ጩዋይያዋ አግቤና። 5 መꬍና ጎዳይ ኦዝያና ዎልቃማ ኦሉዋ ሀርግያን ኦይꬄዳ፤ ሀይቃና ጋካናስካ ሄ ሀርጊ አ የድቤና ድራዉ፥ ዱማ ጎለን ባረካ ደኤዳ። ሄ ዎደ ካትያ ናአይ እዮኣታመ ካትያ ጎለን ደኢደ፥ ሄ ቢታ አሳ ሞዴዳ።

6 ኦዝያነ ሀኔዳ ሀራባይነ እ ኦꬄዳባይ ኡባይ ይሁዳ ካተቱዋ ታርክያ ማጻፋን ጻፈት ኡቴዳ። 7 ኦዝያነ ሀይቂደ፥ ባረ ማይዛን ጋከቴዳ፤ ዳዊታ ካታማን ባረ ማይዛ አዎቱዋና ሞገቴዳ። አ ኮታን አ ናአይ ዮኣታመ ካተቴዳ። *

እስራኤልያ ካትያ ዛካራሳ

8 ይሁዳ ካቲ ኦዝያነ ካተቴዳ ሀታማነ ሆስፑንꬃ ላይꬃን፥ እዮርባማ ናአይ ዛካራስ እስራኤልያ አሳ ቦላ ሳማርያ ካታማን ካተቴዳ፤ እ ኡሱፑን አግና ካተቴዳ። 9 አ ማይዛ አዎቱ ኦꬄዳዋዳን፥ እካ መꬍና ጎዳ ስንꬃን ኢታባ ኦꬄዳ፤ ናባጻ ናአይ እዮርባም እስራኤልያ አሳ ኦስሴዳ ናጋራ ኦꬅያዋ አግቤና። 10 ሄዋፐ ጉይያን፥ ያቤሻ ናአይ ሻሉም ዛካራሳ ቦላ ማቀት ደንዲደ፥ ይብላኣማ ግያ ሳን ዎꬊደ አ ኮታን ባረዉ ካተቴዳ።

11 ዛካራስ ሀኔዳ ሀራባይነ እ ኦꬄዳባይ ኡባይ እስራኤልያ ካተቱዋ ታርክያ ማጻፋን ጻፈት ኡቴዳ።

12 ሀዋዳን ሀኒደ፥ መꬍና ጎዳይ ኢዩዉ፥ “ነ ዛሪ ኦይደንꬆ የለታ ጋካናዉ፥ እስራኤልያ ካዉተꬃ አራታን ኡታናዋ” ያጊደ ኦዴዳ ቃላይ ፖለቴዳ። *

እስራኤልያ ካትያ ሻሉማ

13 ይሁዳ ካቲ ኦዝያነ ካተቴዳ ሀታማነ ኡዱፑንꬃ ላይꬃን፥ ያቤሻ ናአይ ሻሉም ካተቴዳ፤ እ ሳማርያን እት አግና ካተቴዳ። 14 ሄዋፐ ጉይያን፥ ጋደ ናአይ ምናሄም ትርጻ ግያ ካታማፐ ሳማርያ ቤዳ። ሳማርያን ደእያ ያቤሻ ናኣ ሻሉማ ዎꬊደ አ ኮታን ባረዉ ካተቴዳ።

15 ሻሉም ሀኔዳ ሀራባይነ እ ማቀቴዳ ማቁ እስራኤልያ ካተቱዋ ታርክያ ማጻፋን ጻፈት ኡቴዳ። 16 ሄ ዎደ ምናሄም ትርጻ ካታማፐ ደንዲደ፥ ትፍሳሀ ግያ ካታማ፥ ካታማን ደእያ አሳነ ካታማ ሄራን ደእያ ቢታቱዋ ኡባ ኦሌዳ። ኡንቱንቱ ባረንቱ ካታማ ድርሳ ፐንግያ አዉ ዶየናን እጼዳ ድራዉ፥ ትፍሳሀ ካታማ ኦለቲደ ባይዜዳ፤ ቃይ ሄ ካታማን ደእያ ሻሃራ ማጫ አሳ ኡሉዋ ኡባ ጳልቂ የጌዳ።

እስራኤልያ ካትያ ምናሄማ

17 ይሁዳ ካቲ ኦዝያነ ካተቴዳ ሀታማነ ኡዱፑንꬃ ላይꬃን፥ ጋደ ናአይ ምናሄም እስራኤልያ ቦላ ካተቴዳ፤ እ ሳማርያን ታሙ ላይꬃ ካተቴዳ። 18 እ መꬍና ጎዳ ስንꬃን ኢታባ ኦꬄዳ፤ ናባጻ ናአይ እዮርባም እስራኤልያ አሳ ኦስሴዳ ናጋራ ኦꬅያዋ አግቤና።

19 ሄዋፐ ጉይያን፥ አሶረ ጋድያ ካቲ ትግላት-ፓለሴር እስራኤልያ ቢታን ዶዴዳ። ምናሄመ ካዉተꬃን ባረና ምንሳና ማላነ ማዳና ማላ፥ ትግላት-ፓለሴራዉ ሀታማነ ኦይዱ ሻአ ኪሎ ግራመ ጻጋራ ብራ እሜዳ። 20 ምናሄም ሄ ሚሻ እስራኤልያ አሳ ዎልቃን ጭግሴዳ፤ አሶረ ቢታ ካትያዉ እማናዉ ዱረ አሳ ኡባይ እቱ እቱ እሻታሙ ጻጋራ ብራ ፔꬌድኖ። ሄዋዳን ኦꬅና፥ አሶረ ካቲ እስራኤልያ ቢታ አጊደ፥ ባረ ጋድያ ስሜዳ።

21 ምናሄም ሀኔዳ ሀራባይነ እ ኦꬄዳባይ ኡባይ እስራኤልያ ካተቱ ታርክያ ማጻፋን ጻፈት ኡቴዳ። 22 ምናሄም ሀይቂደ፥ ባረ ማይዛን ጋከቴዳ፤ አ ኮታን አ ናአይ ፓቃህ ካተቴዳ።

እስራኤልያ ካትያ ፓቃሀ

23 ይሁዳ ካቲ ኦዝያነ ካተቴዳ እሻታማንꬃ ላይꬃን፥ ምናሄማ ናአይ ፓቃህ እስራኤልያ ቦላ ሳማርያን ካተቴዳ፤ እ ላኡ ላይꬃ ካተቴዳ። 24 ፓቃህ መꬍና ጎዳ ስንꬃን ኢታባ ኦꬄዳ፤ ናባጻ ናአይ እዮርባም እስራኤልያ አሳ ኦስሴዳ ናጋራ ኦꬅያዋ አግቤና። 25 አ ኦላ ጋዳዋቱዋፐ እቱ፥ ራማልያ ናአይ ፓቁሀ ግያዌ አ ቦላ ማቀቲደ ደንዴዳ። ጋላኣደ አሳፐ እሻታሙ አቱማ አሳ ባረናና አክ ቢደ፥ ሳማርያ ካታማን ካትያ ጎለን ደእያ ጌሱዋ ገሌዳ። ፓቁህ ፓቃሀ አርጎባራካ ሃርያናካ እትፐ ዎꬊደ አ ኮታን ባረዉ ካተቴዳ።

26 ፓቃህ ሀኔዳ ሀራባይነ እ ኦꬄዳባይ ኡባይ እስራኤልያ ካተቱዋ ታርክያ ማጻፋን ጻፈት ኡቴዳ።

እስራኤልያ ካትያ ፓቁሀ

27 ይሁዳ ካቲ ኦዝያነ ካተቴዳ እሻታማነ ላኤንꬆ ላይꬃን፥ ራማልያ ናአይ ፓቁህ እስራኤልያ ቦላ ሳማርያን ካተቴዳ፤ እ ላታሙ ላይꬃ ካተቴዳ። 28 ፓቁህ መꬍና ጎዳ ስንꬃን ኢታባ ኦꬄዳ፤ ናባጻ ናአይ እዮርባም እስራኤልያ አሳ ኦስሴዳ ናጋራ ኦꬅያዋ አግቤና።

29 እስራኤልያ ካትያ ፓቁሀ ዎድያን አሶረ ካቲ ትግላት-ፓለሴር ዪደ አይኖ፥ አቤል-ቤትማእካ፥ ያኖሀ፥ ቀዴሻነ ሀጾራ ጌተትያ ካታማቱዋ ኦለቲደ ኦይቄዳ፤ ቃይካ ጋላኣደ፥ ጋሊላነ ንፍታሌማ ቢታቱዋ ኡባ ኦለቲደ፥ አሳ አሶረ ጋድያ ኦሞዲደ አፌዳ።

30 ኦዝያና ናአይ ዮኣታመ ካተቴዳ ላታማንꬃ ላይꬃን፥ ኤልያ ናአይ ሆሼእ ራማልያ ናኣ ፓቁሀ ቦላ ማቀት ዎꬊደ አ ሳኣን ባረዉ ካተቴዳ።

31 ፓቁህ ሀኔዳ ሀራባይነ እ ኦꬄዳባይ ኡባይ እስራኤልያ ካተቱ ታርክያ ማጻፋን ጻፈት ኡቴዳ።

ይሁዳ ካትያ እዮኣታማ

(2 ኦዱዋ 27:1-9)

32 ራማልያ ናአይ፥ እስራኤልያ ካቲ ፓቁህ ካተቴዳ ላኤንꬆ ላይꬃን፥ ይሁዳ ካትያ ኦዝያና ናአይ እዮኣታመ ካተቴዳ። 33 እዮኣታመ ካተትያ ዎደ አዉ ላይꬃይ ላታማነ እቼሻ፤ እ የሩሳላመን ታማነ ኡሱፑን ላይꬃ ካተቴዳ። አ አት ሱንꬃይ ያሩሾ፤ ያሩሻ ጻዶቃ ናቶ። 34 ባረ አዉ ኦዝያነ ኦꬄዳዋዳን፥ እዮኣታምካ መꬍና ጎዳ ስንꬃን ሱረባ ኦꬄዳ። 35 ግዶፐነ አሳይ ጎይንያ ꬎቃ ሳኣ ꬋይስቤና፤ ሄ ድራዉ ያርሹዋ ያርሽያዋነ እጻና ጩዋይያዋ አግቤና። እዮኣታመ መꬍና ጎዳ ጌሻ ጎልያ ገልያ ቆሞ ባጋ ፐንግያ ዛረꬂደ ኦꬄዳ።

36 እዮኣታመ ሀኔዳ ሀራባይነ እ ኦꬄዳባይ ኡባይ ይሁዳ ካተቱዋ ታርክያ ማጻፋን ጻፈት ኡቴዳ። 37 ሄ ዎድያን መꬍና ጎዳይ ሶርያ ካትያ ራጺናነ ራማልያ ናኣ፥ እስራኤልያ ካትያ ፓቁሀ ይሁዳ ቢታ ኦልሳናዉ ዶሜዳ። 38 እዮኣታመ ሀይቂደ፥ ባረ ማይዛን ጋከቴዳ፤ ባረ ማይዛ አዉዋ ዳዊታ ካታማን ባረ ማይዛ አዎቱዋና ሞገቴዳ። አ ሳኣን አ ናአይ አካዝ ካተቴዳ።

16

ይሁዳ ካትያ አካዛ

(2 ኦዱዋ 28:1-27)

1 ራማልያ ናአይ ፓቁህ ካተቴዳ ታማነ ላፑንꬃ ላይꬃን፥ እዮኣታማ ናአይ አካዝ ይሁዳን ካተቴዳ። 2 እ ካተትያ ዎደ ላይꬃይ አዉ ላታማ፤ የሩሳላመን እ ታማነ ኡሱፑን ላይꬃ ካተቴዳ። አ ማይዛ አዉ ዳዊተ ሱረባ ኦꬄዳዋዳን፥ መꬍና ጎዳ ባረ ጾሳ ስንꬃን እ ሱረባ ኦꬅቤና። 3 እ ካሰ ደኤዳ እስራኤልያ ካተቱዋ ኦግያን ሀመቴዳ። ቃይ መꬍና ጎዳይ እስራኤልያ አሳ ስንꬃፐ ላጊደ ከሴዳ አሳቱ ደኡዋ ዎጋ፥ ሄ ሸነይያዋ ቁሊደ፥ ባረ የሌዳ ናኣ አዳ ታማን ጹጊደ፥ ኤቃዉ ያርሼዳ። * 4 አካዝ አሳይ ጎይንያ ꬎቃ ድራዉነ፥ ደረቱዋ ሁጲያንነ ዳሻ ምꬃ ኡባ ጋርሳን ያርሹዋ ያርሼዳነ እጻና ጩዋዬዳ።

5 ሄዋፐ ጉይያን፥ ሶርያ ካቲ ራጺንነ ራማልያ ናአይ፥ እስራኤልያ ካቲ ፓቁህ የሩሳላመ ኦላናዉ ዪደ ዶዴድኖ፤ ሽን አካዛ ጾናናዉ ዳንዳይበይክኖ። 6 ሄ ዎደ ሶርያ ካቲ ራጺን ኤላታ ግያ ካታማ ዛሪደ አኪደ፥ ይሁዳ አሳ ላጊደ ከሴዳ። ያትና ኤዶማ አሳቱ ኤላታ ካታማ ዪደ፥ ሀቼ ጋካናዉ ያን ደኢኖ።

7 ሄዋ ድራዉ፥ አካዝ አሶረ ካትያ ትግላት-ፓለሴራዉ ኪታ የዲደ፥ “ታን ነ ናኣነ ነ ቆማ። ሀያና ሃያ፤ ታና ኦልያ ሶርያ ካትያ ኩሽያፐነ እስራኤልያ ካትያ ኩሽያፐ ታና አሻ” ያጌዳ። 8 ቃይ አካዝ መꬍና ጎዳ ጌሻ ጎልያንነ ካትያ ጎልያ ሚሻ ምንጅያሳን ደእያ ብራነ ዎርቃ አኪደ፥ አሶረ ካትያዉ እሞ ኦꬂደ የዴዳ። 9 አካዝ ጌዳዋ አሶረ ካቲ ማዪደ፥ ዳማስቆ ካታማ ኦለቲደ ኦይቄዳ። አሳ ኦሞዲደ፥ ቂራ ግያ ሳኣ አፌዳ፤ ካትያ ራጺናካ ዎꬌዳ።

10 ሄዋፐ ጉይያን፥ ካቲ አካዝ አሶረ ካትያ ትግላት-ፓለሴራና ጋከታናዉ ዳማስቆ ቤዳ። ዳማስቆን ደእያ ያርሽያ ሳኣ በኢደ አ ማላትያ ያርሽያ ሳኣ ኬጻና ማላ፥ ሄ ያርሽያ ሳኣ ምስልያነ ኬጽያ ሀኖታ ቄስያ ኦርዮናዉ ኪቴዳ። 11 ሄዋ ድራዉ፥ ካቲ አካዝ ዳማስቆፐ ስሚደ ያናዉ፥ ቄስያ ኦርዮን ሄ ሌምሱዋ ማላትያ ያርሽያ ሳኣ ጊግሴዳ።

12 ካቲ ዳማስቆፐ ስሜዳ ዎደ፥ ያርሽያ ሳአይ ኦሰቲደ ፖለቴዳዋ በእ ያርሽያ ሳኮ ሺቂደ፥ 13 ባረ ጹግያ ያርሹዋነ ባረ ካꬃ ያርሹዋ ያርሼዳ። ቃይ ባረ ኡሻ ያርሹዋ ጉሴዳ፤ ባረ እትፐተꬃ ያርሹዋ ሱꬃካ ያርሽያ ሳኣ ቦላ ጫጫፌዳ። 14 ናሃስያ ግያ ብራታፐ ኦꬂደ፥ መꬍና ጎዳዉ ዱማይ ዎꬄዳ ያርሽያ ሳአይ ኦራꬃ ያርሽያ ሳፐነ ጌሻ ጎልያፐ ግዱዋን ደኤ። ያትና አካዝ ሄ ኤጫ ያርሽያ ሳኣ ደንꬂደ፥ ባረ ኦስሴዳ ኦራꬃ ያርሽያ ሳፐ ሁጲሳ ባጋና ዎꬄዳ።*

15 ሄዋፐ ጉይያን፥ ካቲ አካዝ ቄስያ ኦርዮና ሀዋዳን ያጊደ አዛዜዳ፤ “ሀ ዎጋ ኦራꬃ ያርሽያ ሳኣ ዎንታ ጹግያ ያርሹዋ፥ ኦማርስ ሺሽያ ካꬃ ያርሹዋ፥ ካቲ ሺሽያ ጹግያ ያርሹዋነ ካꬃ ያርሹዋ፥ አሳይ ኡባይ ሺሽያ ጹግያ ያርሹዋ፥ ኡንቱንታ ካꬃ ያርሹዋነ ኡንቱንታ ኡሻ ያርሹዋ ያርሽያ ሳኣ ኦꬃ። የንኮ ናሃስያፐ መቴዳ ያርሽያ ሳኣ ታን ታዉ ኦችያ ሳኣ ከሳና” ያጌዳ። 16 ቄስያ ኦርዮን ካቲ አካዝ አዛዜዳዋዳን መꬌዳ።

17 ካቲ አካዝ ጌሻ ጎልያ ግዶን ጎኤትያ፥ ናሃስያ ብራታፐ መቴዳ ጋረቱዋ ሎቻ ብራታ ቃንጺደ፥ ምይያፐ ድጊደ ሜጨትያ ከረቱዋ ጋረቱዋ ቦላፐ ደንꬄዳ። ቃይ አባ ሳኒያ፥ አ ዘምፕሴዳ ናሃስያ ቦራቱዋ ምስለቱዋ ቦላፐ ደንꬂደ፥ ሹቻ ባሱዋ ቦላ ዎꬄዳ።* 18 አሶረ ካትያ ድራዉ፥ አካዝ ባረ ካዉተꬃ አራታ ካሰ ዎꬅያ ሳፐ ድጌዳ። ቃይ አፐ ካሰ ደኤዳ ካተቱዋ መꬍና ጎዳ ጌሻ ጎልያ ገልያ ፐንግያ ጎርዴዳ።

19 ካቲ አካዝ ሀኔዳ ሀራባይነ እ ኦꬄዳባይ ኡባይ ይሁዳ ካተቱዋ ታርክያ ማጻፋን ጻፈት ኡቴዳ። 20 አካዝ ሀይቂደ፥ ባረ ማይዛን ጋከቴዳ፤ ዳዊታ ካታማን ባረ ማይዛ አዎቱዋና ሞገቴዳ። አ ኮታን አ ናአይ ህዝቂያሰ ካተቴዳ። *

17

እስራኤልያ ካትያ ሆሴአ

1 ይሁዳ ካቲ አካዝ ካተቴዳ ታማነ ላኤንꬆ ላይꬃን፥ ኤልያ ናአይ ሆሴእ እስራኤልያ ቦላ ሳማርያ ካታማን ካተቴዳ፤ እ ኡዱፑን ላይꬃ ካተቴዳ። 2 መꬍና ጎዳ ስንꬃን እ ኢታባ ኦꬄዳ፤ ግዶፐነ አፐ ካሰ ደኤዳ እስራኤልያ ካተቱ ኦꬄዳዋ ኬሻ ኢታ ኦꬅቤና።

3 አሶረ ካቲ ሻልማንኤሰር ዪደ፥ አናና ኦላ ጋከቴዳ፤ ሆሴእ ጾነቲደ፥ አዉ ጊራ ጊሬዳ። 4 ሽን አማሬዳ ላይꬃፐ ስምና፥ ካቲ ሆሴእ ሶእ ግያ ግብጼ ካትያዉ ኪታ የዲደ፥ ባረና ማዳና ማላ ኦቼዳ። ያቲደ ካሰዋዳን አሶረ ካትያዉ ጊርያዋ አግ ባሼዳ። ካቲ ሻልማንኤሰር ሄዋ ስሲደ፥ አ ኦይꬂደ፥ ቃሾ ጎልያ ገልሴዳ።

ሳማርያ ኩንደꬃ

(17:5-41)

5 ሄዋፐ ጉይያን፥ አሶረ ካቲ እስራኤልያ ቢታ ኡባ ቦላ ማዪደ፥ ሳማርያ ካታማ ዶዴዳ፤ ሄዙ ላይꬃ ጋꬄዳ። 6 ሆሴእ ካተቴዳ ኡዱፑንꬃ ላይꬃን አሶረ ካቲ * ሳማርያ ካታማ ኦሞዴዳ። እስራኤልያ አሳ አኪደ፥ አሶረ ጋድያ አፌዳ። ሄዋፐ ካላ ኡንቱንቱ ሄዋ ሀላሀ ካታማን፥ ሄዋ ሜዶናቱዋ ካታማቱዋን፥ ሀራቱዋ ቃይ ጎዛና ቢታን ደእያ ሀቦራ ሻፋ ማታን ዎꬄዳ።

7 ሀዌ ኡባይ ሀኔዳዌ፥ እስራኤልያ አሳይ መꬍና ጎዳ ባረንቱ ጾሳ ቦላ፥ ኡንቱንቱ ግብጼፐ፥ ግብጼ ካትያ ኩሽያፐ ከሴዳዋ ቦላ ናጋራ ኦꬄዳ ጋሱዋና። ቃይ ኡንቱንቱ ሀራ ጾሳቶ ጎይኒደ፥ 8 መꬍና ጎዳይ ኡንቱንቱ ስንꬃፐ ላጊደ ከሴዳ ጋደ አሳቱ ደኤዳ ደኡዋ ዎጋ ካሌዳ ጋሱዋና። ሄዋ ቦላካ ቃይ እስራኤልያ ካተቱ ዶሜዳ ኢታ ዎጋ ካሌዳ ጋሱዋና። 9 እስራኤልያ አሳይ መꬍና ጎዳ ባረንቱ ጾሳ ቦላ ኢታባ ጌማን ኦꬄድኖ፤ ቄር ጉꬃ ሞꬃፐ ቢደ፥ ዎጋ ዎልቃማ ካታማ ጋካናዉ ደእያ ግሹዋን ኡባን ባረንቱ ጎይንያ ꬎቃ ሳኣ መꬌድኖ። 10 ቃይ ኡንቱንቱ ኤቃ ሹቻቱዋነ አሼሮ ግያ ጾሳት ምስለቱዋ ደርያ ሁጲያ ኡባንነ ዳሻ ምꬃ ኡባ ጋርሳን ኤሴድኖ። * 11 ቃይካ ኡንቱንቱ መꬍና ጎዳይ በን ኡንቱንቱ ስንꬃፐ ላጊደ ከሴዳ ጋደ አሳቱ ኦꬄዳዋዳን፥ ꬎቃ ሳኣ ኡባን እጻና ጩዋዬድኖ። ኡንቱንቱ መꬍና ጎዳ ሀንቀꬅያ ኢታባ ኦꬄድኖ። 12 መꬍና ጎዳይ ኡንቱንታ፥ “ኤቃዉ ጎይኖፕተ” ግ ዎꬅና፥ ኡንቱንቱ ኤቃዉ ጎይኔድኖ።

13 መꬍና ጎዳይ እስራኤልያ አሳነ ይሁዳ አሳ ባረ ትምቢትያ ኦድያ ኡባቱዋ ባጋናነ ሳጻን በእያ ኡባቱዋ ባጋና፥ “ህንተና ኤርተ! ህንተንቱ ኢታ ኦግያፐ ስምተ፤ ታን ትምቢትያ ኦድያ ታ ቆማቱዋ ባጋና፥ ህንተንቱ አዎቱ አዛዘታናዳን እሜዳ ህግያን ደእያ ዎጋነ አዋዩዋ ኡባ ናግተ” ያግ ዎꬄዳ። 14 ሽን ኡንቱንቱ ስሰናን እጼድኖ። መꬍና ጎዳ ባረንቱ ጾሳ አማነትቤና ባረንቱ አዎቱዋዳን ሞርግያ ምንሴድኖ። 15 ኡንቱንቱ አ ዎጋ፥ እ ኡንቱንቱ አዎቱዋና ጫቀቴዳ ጫቁዋነ አ ሴራ ካꬌድኖ። ኡንቱንቱ ሹፉሮ ኤቃቶ ጎይኒደ፥ ባረንቱ ሁጲያዉካ ሹፉሮ ግዴድኖ።

መꬍና ጎዳይ ኡንቱንታ፥ “ህንተንቱ ዩሹዋን ደእያ ደረ አሳቱ ኦꬅያዋዳን ኦꬆፕተ” ግ ዎꬅና እጺደ፥ ኡንቱንቱ ኡንቱንቱ ደኡዋ ዎጋ ካሌድኖ። 16 መꬍና ጎዳ ባረንቱ ጾሳ አዛዙዋ ኡባ አግ አጌድኖ። ማራ ማላትያ፥ ላኡ ጎይንያ ምስለቱዋነ አሼሮ ግያ ጾሳቱ ምስልያ መꬌድኖ። ሳሉዋን ደእያ ጾልንትያ ኡባዉ ጎይኔድኖነ ባኣላ ግያ ኤቃዉ ኦꬄድኖ።* 17 ኡንቱንቱ ባረንቱ አቱማ ናናነ ማጫ ናና ታማን ጹጊደ ያርሼድኖ። ካይያዋነ ሞይትልያ ሃሳይስያዋ ዶዬድኖ። ሄዋዳን ኢታባ ኦꬃናዉ ባረንቱ ሁጲያ ዛልኢደ፥ መꬍና ጎዳ ሀንቀꬄድኖ።* 18 ሄዋ ድራዉ፥ መꬍና ጎዳይ እስራኤልያ አሳ ሎይꬅ ሀንቀቴዳ፤ ኡንቱንታ ባረ ስንꬃፐ ድጌዳ። ይሁዳ ዛርያ ጻላላይ አቴዳ።

19 ሽን ይሁዳ አሳቱካ መꬍና ጎዳ ባረንቱ ጾሳ አዛዙዋ ናግበይክኖ፤ ኡንቱንቱ እስራኤልያ አሳይ ዶሜዳ ደኡዋ ዎጋ ካሌድኖ። 20 ሄዋ ጋሱዋን መꬍና ጎዳይ እስራኤልያ ዘረꬃ ኡባ አግ ባሼዳ። እ ኡንቱንቱ ቱጋዪደ፥ ባረ ስንꬃፐ ድጋና ጋካናዉ፥ ኡንቱንታ ቦንቅክያዋንቱ ኩሽያን የግ ባሼዳ።

21 መꬍና ጎዳይ እስራኤልያ አሳ ዳዊታ ዘረꬃቱዋ ካዉተꬃፐ በን ሻኬዳ ዎደ፥ እስራኤልያ አሳይ ናባጻ ናኣ እዮርባማ ባረንቶ ካተዬድኖ። ሄዋፐ ጉይያን፥ እስራኤልያ አሳይ መꬍና ጎዳ ካለናዳን እዮርባም ድጌዳ፤ እ ኡንቱንታ ዎልቃማ ናጋራ ኦስሴዳ። 22-23 መꬍና ጎዳይ ትምቢትያ ኦድያ ባረ ቆማቱዋ ኡባቱዋ ባጋና ካሰ ኦድ ዎꬄዳዋዳን፥ ባረ ስንꬃፐ ድጋና ጋካናዉ፥ እስራኤልያ አሳይ እዮርባም ኦꬄዳ ናጋራ ኡባ ኦꬄዳ። ሄዋ ድራዉ፥ እስራኤልያ አሳይ ባረንቱ የለቴዳ ጋድያፐ ኦሞደቲደ፥ አሶረ ጋድያ ቤድኖ፤ ኡንቱንቱ ሀኖ ጋካናስካ ያን ደኢኖ።

አሶረቱ እስራኤልያ ጋድያን ኡቴድኖ

24 ሄዋፐ ጉይያን፥ አሶረ ካቲ ባብሎነ ቢታን ደእያ ኩታ፥ ኢዋ፥ ሀማታነ ሳፋርዋይማ ጌተትያ ካታማቱዋን ደእያ አሳ አሂደ እስራኤልያ አሳ ሳኣን ሳማርያ ካታማቱዋን ዎꬄዳ። ኡንቱንቱ ሄ ካታማቱዋ ላቲደ፥ ኡንቱንቱን ደኤድኖ።

25 ኡንቱንቱ ኮይሮ ያን ደኡሳ ዶሜዳ ዎደ፥ መꬍና ጎዳዉ ጎይንቤይክኖ። ሄዋ ጋሱዋን መꬍና ጎዳይ ኡንቱንቱ ግዶ ጋሞቱዋ የዴዳ፤ ጋሞቱ ኡንቱንቱ ግዶፐ አማሬዳዋንታ መንሬꬂደ ዎꬌድኖ። 26 ያትና አሶረ ካትያ፥ “ኔን ደንꬃ አፋደ ሳማርያ ካታማቱዋን ዎꬄዳ አሳይ ሄ ቢታ ጾሳ ዎጋ ኤረና። ኤረናዋ ጋሱዋን እ ኡንቱንታ መንሬꬅ ዎꬍያ ጋሞቱዋ ኡንቱንቱ ቦላ የዴዳ” ያጊደ ኦዴድኖ።

27 አሶረ ካቲ፥ “ህንተንቱ ሳማርያፐ ኦሞዲደ አሄዳ ቄሳቱ ዋፐ እቱዋ ዛሪደ፥ ያ የድተ። እ ያን ደኢደ፥ ሄ ቢታ ጾሳ ዎጋ ኡንቱንታ ታማርሶ” ያጊደ አዛዜዳ። 28 ሄዋ ድራዉ፥ ሳማርያፐ ኦሞዲደ አፌዳ ቄሳቱ ዋፐ እቱ ቤቴለን ደአናዉ ዬዳ፤ መꬍና ጎዳዉ ጎይንያ ዎጋ ኡንቱንታ ታማርሴዳ።

29 ግዶፐነ ሳማርያ ዪደ ኡቴዳ አሳይ ባረዉ ጎይንያ ኤቃ ምስለቱዋ ባረ ደእያ ሳኣን ደእያ ሳኣን መꬌዳ። ሳማርያ አሳይ ኬጼዳ ጎይንያ ꬎቃ ግሹዋን ዎꬄዳ። 30 ሄዋ ማራን ባብሎነ አሳይ ሱኮት-ባኖባ ግያ ኤቃ ምስለቱዋ መꬌዳ። ኩታ አሳይ ነርጋላ ግያ ኤቃ ምስለቱዋ መꬌዳ። ሀማታ አሳይ ቃይ እሺማ ግያ ኤቃ ምስለቱዋ መꬌዳ። 31 ኢዋ አሳይ ንብሃዛነ ታርታቃ ጌተትያ ꬋማሻቱዋ ምስለቱዋ መꬌዳ። ሳፋርዋይማ አሳይ ቃይ አድራመሌካነ አናመለካ ጌተትያ ባረንቱ ጾሳቶ ባረንቱ ናና ታማን ጹጊደ ያርሼዳ። 32 ኡንቱንቱ መꬍና ጎዳዉ ያዬድኖ፤ ሽን ባረንቱ ግዶፐ ዱማ ዱማ አሳ ዶሪደ፥ ያርሽያ ꬎቃ ግሹዋን ቄሳቱዋ ኦꬂደ ሱንꬄድኖ። 33 ኡንቱንቱ መꬍና ጎዳዉ ያዬድኖ፤ ሽን ባረንቱ ዬዳ ቢታ ቢታ አሳ ሜዝያ ካሊደ፥ ባረንቱ ጾሳቶካ ጎይኔድኖ። 34 ኡንቱንቱ ሀቼ ጋካናስካ ካሰ ባረንቱ ሜዝያዳን ኦꬂኖ።

ኡንቱንቱ ቱሙፐ መꬍና ጎዳዉ ያይክኖ ዎይ መꬍና ጎዳይ እስራኤልያ ጊደ ሱንꬄዳ ያቆባ ዘረꬃዉ እሜዳ አዋዩዋነ ዎጋ፥ ህግያነ አዛዙዋ ናግክኖ። * 35 መꬍና ጎዳይ እስራኤልያ አሳና በን ጫቀቴዳ ዎደ፥ ኡንቱንታ ሀዋዳን ያጊደ አዛዜዳ፤ “ሀራ ጾሳቶ ጎይኖፕተ፤ ኡንቱንቶ ጉልባቶፕተ፤ ኡንቱንቶ ኦꬆፕተ ዎይ ኡንቱንቶ ያርሾፕተ። * 36 ሽን ግብጼፐ ህንተንታ ባረ ዎልቃማ ዎልቃንነ ባረ ምጨቴዳ ኩሽያን ከሴዳ መꬍና ጎዳዉ ኦꬅተ፤ አዉ ጉልባትተ፤ አዉ ያርሹዋ ያርሽተ። * 37 ታን መꬍና ጎዳይ ህንተንቶ ጻፌዳ አዋዩዋነ ዎጋ፥ ህግያነ አዛዙዋ ኡባ ዎደ ናግተ፤ ሀራ ጾሳቶ ጎይኖፕተ። 38 ታን ህንተናና ጫቀቴዳ ጫቁዋ ዶጎፕተ፤ ሀራ ጾሳቶካ ጎይኖፕተ። 39 ሄዋ አጊደ፥ መꬍና ጎዳዉ ህንተንቱ ጾሳዉ ጎይንተ። ህንተንቱ ሞርከቱዋ ኡባፐ ህንተንታ አሻናዌ ታና” ያጊደ አዛዜዳ። 40 ኡንቱንቱ አዉ ኤኖ ገናን እጺደ፥ ካሰ ባረንቱ ዶያካ ባቂ ኦይቄድኖ።

41 ሄ አሳቱ መꬍና ጎዳዉ ያዪደካ፥ እት ባጋና ባረንቱ ኤቃ ምስለቶ ጎይኒኖ። ሀቼ ጋካናስካ ኡንቱንቱ ዘረꬃይ ኡንቱንቱ አዎቱ ጎይንያዋዳን ጎይኒደ ደኤ።

ይሁዳ ካዉተꬃ

18

(18:1—25:30)

ህዝቂያሳፐ እዮስያሳ ጋካናዉ

(18:1—21:26)

1 ኤልያ ናአይ ሆሴእ እስራኤላን ካተቴዳ ሄዘንꬆ ላይꬃን ይሁዳ ካትያ አካዛ ናአይ ህዝቂያሰ ካተቴዳ። 2 እ ካተትያ ዎደ ላይꬃይ አዉ ላታማነ እቼሻ፤ የሩሳላመን እ ላታማነ ኡዱፑን ላይꬃ ካተቴዳ። አ አት ሱንꬃይ አቢ ጌተቴ፤ እዛ ዛካራሳ ናቶ። 3 አ ማይዛ አዉዋ ዳዊተ ኦꬄዳዋዳን፥ ህዝቂያስካ መꬍና ጎዳ ስንꬃን ሱረባ ኦꬄዳ። 4 አሳይ ጎይንያ ꬎቃ ሳኣ እ ድጌዳ። ኤቃ ቱሳቱዋ መንሬꬄዳ። አሼሮ ግያ ጾሳት ምስልያ ቃንጽ ኦሌዳ። ቃይ ሙሴ ናሃስያፐ መꬌዳ ሾሻካ መንሬꬄዳ። አያዉ ጎፐ፥ ሄ ዎዲ ጋካናዉካ እስራኤልያ አሳይ አዉ እጻና ጩዋዪደ ታኬዳ። ሄ ሾሻ ሱንꬃይ ነሁሽታና። *

5 ህዝቂያሰ መꬍና ጎዳ እስራኤልያ ጾሳ አማኔዳ፤ ይሁዳ ካተቱዋ ኡባ ግዶን አ ማላ ካቲ አፐ ካሰ ግድና፥ አፐ ጉየ ግድና ቤትቤና። 6 አያዉ ጎፐ፥ መꬍና ጎዳዉ እ አማነቴዳ፤ መꬍና ጎዳ ካልያዋ አግቤና፤ መꬍና ጎዳይ ሙሳ አዛዜዳ አዛዙዋ ናጌዳ። 7 መꬍና ጎዳይ አናና እትፐ ግዴዳ፤ ያትና እ ኦꬅያባይ ኡባይ አዉ እንጀቴዳ። እ አሶረ ካትያ ቦላ ማካሌዳ፤ አዉ ሞደተናን እጼዳ። 8 እ ፕልስጼማ አሳና ኦለቴዳ፤ ቀር ጉꬃ ሞꬃፐ ቢደ፥ ዎጋ ዎልቃማ ካታማ ጋካናዉ፥ ጋዛካ አ ዩሹዋን ደእያ ቢታቱካ አተናን ኡንቱንቱ ደእያ ሳኣ ኡባ ጾኔዳ።

9 ካቲ ህዝቂያሰ ካተቴዳ ኦይደንꬆ ላይꬃን፥ ኤልያ ናአይ እስራኤልያ ካቲ ሆሼእ ካተቴዳ ላፑንꬃ ላይꬃን፥ አሶረ ካቲ ሳልማንኤሰር እስራኤልያ ቦላ መቱዋ ጋꬃናዉ ዶዴዳ፤ ሳማርያ ካታማካ ዶዴዳ። 10 ሄዘንꬆ ላይꬅ ሶርያ አሳይ ሳማርያ ካታማ ጾኔዳ። ያትና ህዝቂያሰ ካተቴዳ ኡሱፑንꬃ ላይꬃን፥ እስራኤልያ ካቲ ሆሴእ ካተቴዳ ኡዱፑንꬃ ላይꬃን፥ ሳማርያ ካታማይ ጾነቴዳ። 11 አሶረ ካቲ እስራኤልያ አሳ አሶረ ጋድያ አፌዳ። ሄዋፐ ካላ ኡንቱንታ ሄዋ ሀላሀ ካታማን፥ ሄዋ ሜዶናቱዋ ካታማን፥ ሀራቱዋ ቃይ ጎዛና ቢታን ደእያ ሀቦራ ሻፋ ኤለካ ዎꬄዳ። 12 ሀዌ ሀኔዳዌ ኡንቱንቱ መꬍና ጎዳዉ ባረንቱ ጾሳዉ አዛዘተናን እጺደ፥ መꬍና ጎዳ ቃላ ጫቁዋ፥ መꬍና ጎዳ ቆማይ ሙሴ አዛዜዳ አዛዙዋ ኡባ መንꬄዳ ጋሱዋና። ኡንቱንቱ አ አዛዙዋ ስሳናዉካ አዛዘታናዉካ ኮይቤይክኖ።

አሶረቱ የሩሳላመ ኦላናዉ ናሴድኖ

(2 ኦዱዋ 32:1-19፤ ኢሳ. 36:1-22)

13 ካቲ ህዝቂያሰ ካተቴዳ ታማነ ኦይደንꬆ ላይꬃን፥ አሶረ ካቲ ሳናክሬበ ግምበቱ ኡቴዳ ይሁዳ ካታማቱዋ ኡባ ኦለቲደ ኦይቄዳ። 14 ያትና ይሁዳ ካቲ ህዝቂያሰ ላክሻ ካታማን ደእያ አሶረ ካትያ ሳናክሬማዉ ኪታ የዲደ፥ “ታን ባይዛድ። ሀያና ታ ቢታ የዳደ ከሳ። ኔን ታና ኦቼዳዋ አያነ ታ እማና” ያጌዳ።

አሶረ ካቲ ይሁዳ ካትያ ህዝቂያሳ፥ “ኔን ታሙ ሻአ ኪሎ ግራመ ብራነ እት ሻአ ኪሎ ግራመ ዎርቃ ታዉ የዳ” ያጌዳ።

15 ህዝቂያሰ መꬍና ጎዳ ጌሻ ጎልያንነ ካትያ ጎልያ ሚሻ ምንጅያሳን ደኤዳ ብራ ኡባ አዉ የዴዳ። 16 ሄ ዎደ ይሁዳ ካቲ ህዝቂያሰ መꬍና ጎዳ ጌሻ ጎልያ ፐንግያ ሳንቃቱዋ ማይ ኡቴዳ ዎርቃነ ቃይ እ ባረ ሁጲያዉ ሄ ፐንገ ቆስለꬃቱዋ ማይዝ ዎꬄዳ ዎርቃ ፖቂ ቃሪደ፥ አሶረ ካትያዉ የዴዳ።

17 ሄዋፐ ጉይያን፥ አሶረ ካቲ ሄዙ ኦላ ጋዳዋቱዋ ጮራ ኦላንቻቱዋና ላክሻ ግያ ካታማፐ ካትያ ህዝቂያሳኮ የሩሳላመ የዴዳ። ኡንቱንቱ ቢደ፥ የሩሳላመ ጋኬድኖ፤ ማዩዋ ሜጭያዋ ጋደ አፍያ ኦግያፐ ቆሞ ባጋና ደእያ፥ ዳጋቴዳ ሃꬃይ ጎግያ ቦይያ ምይያን ኤቄድኖ። 18 ያቲደ ኡንቱንቱ ካትያ ጼሴድኖ። ህልቂያ ናአይ ካትያ ጎለን አዎትያ ኤልያቂመ፥ ዋና ጻፊ ሼብንነ አሳፋ ናአይ ታርክያ ጻፍያ ዮኣህ አኮ ካረ ከሴድኖ።

19 አሶረቱ ጋዳዋይ ኡንቱንታ፥ “ህዝቂያሳዉ ሀዋዳን ያጊደ ኦድተ፤ ‘አሶረ ካቲ፥ ዎልቃማይ ኔና ሀዋዳን ያጌ፤ ኔን ሀዋ ኬና አያን አማነታድ?’ 20 ኔን ጮ መላ፥ ‘ኦላ ኦለታናዉ ታዉ አꬌዳ ኤራይነ ዎልቃይነ ደኤ’ ያጋሳ። ሽን ኔን ኦናን አማነታደ ታ ቦላ ሀዋ ማካላዲ? 21 ኔን ግብጼ ካትያ ማዳና ጋደ ቆፔዳዋ ግዶፐ፥ መኤዳ ማቃ ጋትማን ጉፈትያ አሳ ማላ። አያዉ ጎፐ፥ ጋትማይ መእና፥ ፕንጩ ኩሽያ ጫዴነ ማዱንጽሴ። ግብጼ ካቲ ባረናን አማነትያ አሳ ኡባዉ ሄዋ ማላ።

22 “ሽን ኔን ታዉ፥ ‘ኑን መꬍና ጎዳን ኑ ጾሳን አማነቴቶ’ ያጎፐ፥ ህዝቂያሰ ይሁዳ አሳነ የሩሳላመ አሳ፥ ‘ህንተ የሩሳላመን ደእያ ያርሽያ ሳኣን ጎይናናዉ ኮሸ’ ጊደ፥ አዉ ጎይንያ ꬎቃ ሳአቱዋነ ያርሹዋ ሳኣ ድጌዳ ጾሳ እ ግደኔ?

23 “አነ ሀእ ሃያ! ታ ጎዳ አሶረ ካትያና ናሰታ። ኔን ቶጋናዉ ዳንዳይያ፥ ግድያ አሳ ደሞፐ፥ ላኡ ሻአ ፓራቱዋ ታን ነዉ እማና። 24 ኔን ግብጼቱ ፓራ አሳቱዋና ፓራ ጋረቱዋ ታዉ የዳና ጋደ አማኖፐነ፥ ታ ጎዳ ኦላንቻቱ ካፓቱዋፐ እት ላፍያዋካ ዛራናዉ ዳንዳያካ። 25 ሄዋ ቦላካ ቃይ፥ ታን ሀእ ቱሙ መꬍና ጎዳ አዛዙ ባይናን ሀ ቢታ ꬋይሳናዉ ከሳድታ? መꬍና ጎዳይ ባረ ሁጲያዉ ታና፥ ኔረካ፥ ሄ ቢታ ባደ፥ ኦላደ ባይዛ ያጊደ ኦዴዳ ያጌ ያግተ” ያጌዳ።

26 ሄዋፐ ጉይያን፥ ህልቂያ ናአይ ኤልያቂመ፥ ሼብንነ ዮኣህ አሶረቱ ጋዳዋ ሀዋዳን ያጌድኖ፤ “ኑን ብርሸꬃ ኤርያ ድራዉ፥ ሀያና ኔን ኑዉ ነ ቆማቶ ሶርያ ቃላን ኦዳ። ድርሳ ግምቢያ ሁጲያን ደእያ አሳይ ስሰና ማላ፥ እብራዌꬆ ቃላን ኑዉ ኦዶፓ” ያጌድኖ።

27 ሽን ጋዳዋይ ዛረꬂደ፥ “ሀ ቃላቱዋ ታን ህንተዉነ ህንተንቱ ጎዳ ጻላላዉ ኦዳናዉ ታና ታ ጎዳይ ኪቴዴየ? ህንተንቱና እትፐ ባረንቱ ሽኣ ማናዉነ ባረንቱ ሼሻ ኡሻናዉ ደእያ፥ ሀ ድርሳ ግምቢያ ቦላ ኡቴዳ አሳና ኡባዉ ኦዳናሳ ግደኔየ?” ያጌዳ።

28 ሄዋፐ ጉይያን፥ አሶረቱ ጋዳዋይ ደንድ ኤቂደ፥ ባረ ቃላ ꬎቁ ኦꬂደ፥ እብራዌꬆ ቃላን ሀዋዳን ያጌዳ፤ “አሶረ ካቲ ዎልቃማይ ህንተንታ ግያዋ ስስተ! 29 ካቲ ህንተንታ ሀዋዳን ያጌ፤ ‘ህዝቂያስ ህንተንታ ጭሞፖ፤ አያዉ ጎፐ፥ እ ህንተንታ ታ ኩሽያፐ ዎꬅ አካናዉ ዳንዳየና። 30 እ ህንተንታ፥ መꬍና ጎዳይ ቱማ ኑና አሻናዋ፤ ሀ ካታማይካ አሶረ ካትያ ኩሽያን ገለና’ ያጊደ ህንተንታ መꬍና ጎዳን አማንꬆፖ” ያጌ።

31 “ኤ፥ ህንተንቱ ህዝቂያሰ ኦድያዋ ስሶፕተ። አሶረ ካቲ ህንተንታ፥ ‘ታናና ስገትተ፤ ሃ ታኮ ከስተ። ያቶፐ ህንተንቱ ኡባይካ ህንተንቱ ዎይንያ ቴራፐነ ህንተንቱ ባላስያ ቴራፐ ሚሻና፤ ህንተንቱ ቦኬዳ ኦላፐካ ሃꬃ ኡሽሻና። 32 ሄዋፐ ጉይያን፥ ታን ያደ፥ ህንተንታ ህንተንቱ ቢታ ማላትያ ጋድያ አካደ አፋና። ሄ ቢታይ ካꬃይነ ዎይንያ ኤሳ ኡክꬃይነ ዎይንያ አታክልቲ ኩሜዳ ቢታ፤ ዎጋራይነ ማꬃ ኤሳይነ ኩሜዳ ቢታ። ህንተንቱ ታዉ አዛዘቶፐ፥ ፓጻ ደአና፤ ሀይቂክታ’ ያጌ።

“ህዝቂያሰ ህንተንታ፥ ‘መꬍና ጎዳይ ኑና አሻና’ ያጊደ ጭምያዋ ስሶፕተ። 33 አይሁዳ ግደና አሳ ጾሳቱዋፐ ባረ ቢታ አሶረ ካትያ ኩሽያፐ አሼዳ ጾስ ደኢየ? 34 ሀማታ ጾሳቱነ አርፋደ ጾሳቱ ሀቃን ደኢኖ? ሳፋርዋይማ፥ ሄናአነ ኢዋ ጾሳቱ ሀቃን ደኢኖ? ኡንቱንቱ ሳማርያ ታ ኩሽያፐ ዎꬅ አኬድኖ? 35 ሀ ቢታቱዋ ጾሳቱዋ ኡባ ግዶን ባረ ቢታ ታ ኩሽያፐ አያ ጾስ አሼዳዋ ሽን፥ መꬍና ጎዳይ የሩሳላመ ታ ኩሽያፐ አሻኔ?” ያጌዳ።

36 ሽን አሳይ እት ቃላነ አዉ ዉርሰናን ጮኡ ጌዳ። አያዉ ጎፐ፥ ካቲ ኡንቱንታ፥ “አዉ አይነ ዛሪደ ኦዶፕተ” ያግ ዎꬄዳ። 37 ሄዋፐ ጉይያን፥ ህልቂያ ናአይ ካትያ ጎለን አዎትያ ኤልያቂመ፥ ዋና ጻፊ ሼብንነ ታርክያ ጻፊ አሳፋ ናአይ ዮኣህ ባረንቱ ማዩዋ ፔꬊደ፥ ህዝቂያሳኮ ቤድኖ፤ አሶረቱ ጋዳዋይ ጌዳዋ ኡባ አዉ ኦዴድኖ።

19

ካቲ ህዝቂያሰ ኢስያሳ ዞርያ ኦቼዳ

(ኢሳ. 37:1-7)

1 ካቲ ህዝቂያሰ ሄዋ ስሴዳ ዎደ፥ ባረ ማዩዋ ፔꬊደ ዋሩዋ ማዪደ፥ መꬍና ጎዳ ጌሻ ጎልያ ገሌዳ። 2 ካትያ ጎለን አዎትያ ኤልያቂመ፥ ዋና ጻፊ ሼብንነ ካለꬅያ ቄሳቱ ዋሩዋ ማዪደ፥ አሞጻ ናኣ ትምቢትያ ኦድያ ኢስያሳ ኮ ባና ማላ ኪቴዳ። 3 ኡንቱንቱ ኢስያሳ ኮ ቢደ፥ “ህዝቂያሰ ሀዋዳን ያጌ፤ ‘ሀች ጋላሳይ መቶ ጋላሳ፥ ሴራ ጋላሳነ ዬላ ጋላሳ። ሄዌካ ናአይ የለታናዉ ዎዲ ጋክና፥ ባንካደ የላናዉ ምሽራትዉ ዎልቃይ ꬋይያዋ ማላ። 4 ደኡዋ መꬍና ጎዳ ሸቃናዳን፥ አ ጎዳይ፥ አሶረ ካቲ፥ ኪቴዳ ጋዳዋ ቃላ ኡባ መꬍና ጎዳይ፥ ነ ጾሳይ ስሰናን አገና። ቃይ መꬍና ጎዳይ፥ ነ ጾሳይ ሄ ስሴዳ ቦሪያ ቃላ ጋሱዋን አ ሙረናን አገና። ሄዋ ድራዉ፥ ኑ አሳ ግዶን ፓላህ አታናዋንቶ ዎሳ!’ ያጌ” ያጌድኖ።

5 ካትያ ህዝቂያሳ ቆማቱ ኢስያሳ ኮ ዬዳ ዎደ፥ 6 እሳያሰ ኡንቱንታ ሀዋዳን ያጌዳ፤ “ህንተንቱ ጎዳዉ ሀዋዳን ያጊደ ኦድተ፤ ‘መꬍና ጎዳይ ኔና፥ “አሶረ ካትያ ቆማቱ ታና ሸቅሽን፥ ኔን ስሴዳ ሸቃ ቃላዉ ያዮፓ። 7 በአ፥ ኦዱዋ ስሲደ፥ እ ባረ ጋድያ ስማና ማላ፥ ታን አ ግዶን ኢታ አያና ዎꬃና። ያታደ እ ባረ ጋድያ ቢደ፥ ያን ማሻን ሀይቃናዳን ታን አ ኦꬃና” ያጌ’ ያግተ” ያጌዳ።

አሶራቱ ሀራ ናስያ ናሴድኖ

(ኢሳ. 37:8-20)

8 አሶረ ካቲ ላክሻ ካታማፐ ደንዲደ ብ ክቼዳዋ አሶረቱ ጋዳዋይ ስሲደ፥ ጉየ ስሜዳ። ካቲ ሊብና ካታማን ኦለትያዋ ደሜዳ።

9 ካቲ ሳናክሬመ፥ “ቶጵያ ካቲ ትርሃቅ ኔና ኦላናዉ ዬዳ” ያግያ ኦዱዋ ስሴዳ። ህዝቂያሳዉ ሀዋዳን ያጊደ ኪቴዳ፤ 10 “ይሁዳ ካትያ ህዝቂያሳ፥ ኔን አማነትያ ጾሳይ ኔና፥ ‘የሩሳላመ አሶረ ካትያ ኩሽያን ገለና’ ያጊደ ጭሞፖ። 11 በአ፥ አሶረ ካተቱ ቢታቱዋ ኡባ ሙለ ꬋይሲደ፥ ኡንቱንቱ ኦꬄዳዋ ኔን ስሳዳ። ያትና ኔን አታይ? 12 በን ታ ማይዛ አዎቱ ባይዜዳ ቢታቱዋ ጾሳቱ፥ ሄዋንቱነ ጎዛና፥ ካራነነ ረጼፋ ቢታቱዋ ጾሳቱነ ታላሳራን ደእያ ኤደነ አሳ ጾሳቱ ሄ ቢታቱዋ ባሻፐ አሼድኖ? 13 ሀማታ ካቲ፥ አርፋደ ካቲ፥ ሳፋርዋይማ ካቲ፥ ሄናአ ካቲነ ኢዋ ካቲ ሀቃን ደኢኖ?” ያጊደ ኪቴዳ።

14 ህዝቂያሰ ዳብዳቢያ አኪየዳ አሳቱዋፐ አኪደ ናባቤዳ። ዳብዳቢያ መꬍና ጎዳ ጌሻ ጎልያ አክ አፊደ፥ መꬍና ጎዳ ስንꬃን ምጬዳ። 15 ያቲደ መꬍና ጎዳ ሀዋዳን ያጊደ ዎሴዳ፤ “አቤት መꬍና ጎዳዉ፥ ክሩበቱዋፐ ግዱዋን ኡትያ እስራኤልያ ጾሳዉ፥ ሳኣ ካዉተꬃቱ ኡባ ቦላ ነ ጻላላይ ጾሳ። ሳሉዋነ ሳኣ ኔን መꬋዳ።* 16 አቤት መꬍና ጎዳዉ፥ ነ ሀይꬃ ሃ የጋደ ስሳ። አቤት መꬍና ጎዳዉ፥ ነ አይፍያ ፖካደ ጼላ። ኔና፥ ደኡዋ ጾሳ ሸቃናዉ ሳናክሬመ ኪቴዳ ቃላ ስሳ። 17 አቤት መꬍና ጎዳዉ፥ አሶረ ቢታ ካተቱ ካዉተꬃቱዋነ ኡንቱንቱ ቢታ ባይዜዳዌ ኤ ቱማ። 18 ኡንቱንቱ ጾሳቱዋ ታማን ጹግ ꬋይሴድኖ፤ አያዉ ጎፐ፥ ኡንቱንቱ ጾሳቱ ዎንካ አሳ ኩሺ ማሲደ ከሴዳ ምꬃነ ሹቻነ ግድያ ድራዉ፥ ቱሙ ጾሳቱዋ ግድክኖ፤ ሄዋ ድራዉ፥ ኡንቱንቱ ኡንቱንታ ꬋይሴድኖ። 19 አቤት መꬍና ጎዳዉ፥ ነ ጻላላይ ጾሳ ግድያዋ ሳኣ ካዉተꬃቱ ኡባይ ኤራና ማላ፥ ሀእ ስም፥ መꬍና ጎዳዉ፥ ኑ ጾሳዉ፥ ኔን ኑና አ ኩሽያፐ ዎꬃ አካ!” ያጊደ ዎሴዳ።

እሳያሰ ካትያዉ የዴዳ ኪታ

(ኢሳ. 37:21-38)

20 ሄዋፐ ጉይያን፥ አሞጻ ናአይ እሳያሰ ህዝቂያሳዉ ሀዋዳን ያጊደ ኪቴዳ፤ “መꬍና ጎዳይ እስራኤልያ ጾሳይ ሀዋዳን ያጌ፤ ‘ኔን አሶረ ካትያ ሳናክሬማ ጋሱዋን ታና ዎሴዳ ዎሳ ስሳድ’ ያጌ። 21 መꬍና ጎዳይ ሳናክሬባዋ ሀዋዳን ያጊደ ሃሳዬ፤

“ ‘ጽዮነን ደእያ ዎዶራታ ኔና ካꬋዉ፤

የሩሳላመ ዎዶራታ ባረ ሁጲያ ቃꬃደ፥

ኔና ቆሳዉ።

22 “ ‘ኔን ሸቄዳዌነ

ቶቼዳዌ ኦኔ?

ኔን እዝ ቦላን ነ ቃላ

ꬎቁ ኦꬃደ ሃሳያዲ?

ቃይ ኦቶሩዋን ኦና

ꬎቁ ጋደ ጼላዲ?

ሄዋ ኔን ኦꬄዳዌ ታ ቦላና፥

እስራኤልያ ጌሻ ቦላና ግደኔ!

23 ኔን ኪቴዳ አሳቱዋ ባጋና፥

መꬍና ጎዳ ሸቃዳ።

ቃይ ሀዋዳን ያጋዳ፤

“ታን ታዉ ደእያ ጮራ ፓራ ጋረቱዋን

ꬎቃ ደረቱዋ ሁጲያ፥

ሊባኖሳ ደርያ ኪክያ ከሳድ።

ኡባፐ አዱቂያ ዝጋቱዋነ፥

ኡባፐ ሎእያ ጽደቱዋ ቃንጻድ።

ታን አዉ ዉርሰꬃ ጋጻነ

ሎኦ ዎራ ጋካድ።

24 ታን አላጋ ቢታቱነ ሃꬃ ኦላቱዋ ቦካደ፥

ሃꬃ ኡንቱንቱፐ ኡሻድ።

ግብጼ ቢታን ጎግያ ሃꬃ ኡባ

ታን ታ ገድያ ጎምፓን የꬋደ መልሳድ” ያጋዳ።

25 “ ‘ዳሮ ዎድያፐ ካሰ ኔን

ግምበቴዳ ካታማቱዋ ቆቆፋደ፥

ሹቻ ኬላ ከሳና ማላ፥

ታን ቆፋ ቃቻ ዎꬄዳዋ ኔን ኤራበይኪ?

ታን ሀእ ፖልያ ሀልቾቱዋ

በን ሀልቻ ዎꬃድ።

26 ሄዋ ድራዉ፥ ኡንቱንቱ አሳዉ ዎልቃይ እጽና፥

ኡንቱንቱ ካዉሼድኖነ ዬላቴድኖ።

ኡንቱንቱ ጋደ ማታ ማላ፤

ጎሻን ዶልያ ጫርሻ ማላ።

ኡንቱንቱ ጎልያ ሁጲያን ሞክያ ሻራፋዳንነ

ካኤናን ደእሽን፥ ሌጊ ሜዳ ካꬃዳን ሀኔድኖ።

27 “ ‘ሽን ኔን ኡትያሳ፥

ከስያሳ፥ ገልያሳነ

ታ ቦላ ኔን ሀንቀቴዳ ሀንቁዋ ታን ኤራይ።

28 ኔን ታ ቦላ ሀንቀቴዳ ድራዉነ፥

ነ ኦቶሩዋካ ታን ስሴዳ ድራዉ፥

ታን ነ ሲꬍያን ታ ዳፉዋ አꬃና፤

ነ ዶናንካ ታ ብጻላ ባርሳና።

ያታደ ነ ዬዳ ኦግያና ታን ኔና ጉየ ዛራና’

ያጌ” ያጌዳ።

29 ሄዋፐ ጉይያን፥ እሳያሰ ካትያ ህዝቂያሳ ሀዋዳን ያጌዳ፤ “ሀዌ ፖለታናዉ ነዉ ማላታይ ሀዋ: ሀ ላይꬅ ህንተንቱ ዘረናን ዶልያ ካꬃ ማና፤ ላይꬅ ቃይ ሀ ላይꬅ ሞኬዳዋ አዛባ ማና። ሽን ካላ ላይꬅ ህንተንቱ ህንተንቱ ሁጲያዉ ዘርተነ ቆይጭተ፤ ዎይንያ ቱራካ ቶክተነ አ ቴራ ሚተ። 30 ይሁዳ አሳ አተꬃቱ ጻጱዋ ዱገ የዲደ፥ ቦላን አይፍያ አይፍያ ምꬃ ማላ ግዳና። 31 አያዉ ጎፐ፥ ዉሪደ አቴዳዋንቱ የሩሳላመፐ፥ ፓላሄዳዋንቱካ ጽዮነፐ ከሳና። ኡባፐ ዎልቃማ መꬍና ጎዳ ምሹ ሄዋ ኦꬂደ ፖላና።

32 “ሄዋ ድራዉ፥ አሶረ ካዉዋ መꬍና ጎዳይ ሀዋዳን ያጌ፤ ‘አሶረ ካቲ ሀ ካታማ ገለና፤ ዎይ ሀዋን ባረ ዎንዳፍያን ዱከና። እ ባረ ጎንዳልያ ኦይቂደ፥ ሀ ካታማ ስንꬃ አና፤ ዎይ ቃይ ካታማ ዩሹዋ ቢታ ዶርያን ድረና። 33 አሶረ ካቲ ባረ ዬዳ ኦግያና ጉየ ስማና፤ እ ሀ ካታማ ገለና። ታን መꬍና ጎዳይ ሀዋ ኦዳድ። 34 ታን ታ ቦንቹዋ ድራዉነ ታ ቆማ ዳዊታ ድራዉ፥ ሀ ካታማ ቦሽሰናን አሻ አካና’ ያጌ” ያጌዳ።

35 ሄ ጋላስ ቃማ መꬍና ጎዳ ኪታንቻይ ከሲደ፥ አሶረ አሳይ ዱንካኔዳ ሳኣን እት ጼታነ ሆስፑን ታማነ እቼሹ ሻአ አቱማ አሳ ዎꬌዳ። ያትና አሳይ ዎንታ ደንዲደ በእያ ዎደ፥ ሀይቄዳ አሳ አሃይ ሄዋን ኩሜዳ። 36 ሄዋ ድራዉ፥ አሶረ ካቲ ሳናክሬመ ደንዲደ፥ ጉየ ስም ቢደ፥ ናናዌ ካታማን ኡቴዳ። 37 እት ጋላስ ሳናክሬመ ባረ ጾሳ ንስሮካ ኤቃ ጎለን ጎይኒደ ደእሽን፥ አ ናናይ አድራመሌክነ ሳርኤጸር ማሻን አ ዎꬌድኖ። አራራተ ግያ ጋድያ ባቃቴድኖ። አ ናአይ አሳርህ-ሀዶን አ ሳኣን ካዉቴዳ።

20

ካቲ ህዝቂያሰ ሀርጊደ ፓጼዳ

(2 ኦዱዋ 32:24-26፤ ኢሳ. 38:1-8፣ 21-22)

1 ሄ ዎደ ካቲ ህዝቂያሰ ሀርጊደ፥ ሀያና ማቴዳ። ያን ደእሽን አሞጻ ናአይ ትምቢትያ ኦድያ እሳያሰ አኮ ቢደ፥ “መꬍና ጎዳይ ኔና፥ ‘ኔን ሀይቃሳፐ አትና ፓጻካ፤ ሄዋ ድራዉ፥ ነ ጎልያ ጊግሳ’ ያጌ” ያጌዳ።

2 ህዝቂያሰ ጎዳኮ ስም ግሲደ፥ መꬍና ጎዳ ዎሲደ፥ 3 “አቤት መꬍና ጎዳዉ፥ ታን ነ ስንꬃን ቱማተꬃንነ ኩመንꬃ ዎዛናን ሀመቴዳዋነ ቃይ ኔና ናሸችያዋ ኦꬄዳዋ ታዉ ኔን ሀሳያና ማላ፥ ታን ኔና ዎሳይ” ያጊደ ዎሴዳ። ህዝቂያሰ ሎይꬅ ሴለቲደ ዬኬዳ።

4 እሳያሰ ካትያ ስንꬃፐ ከሴዳ፤ ካትያ ጎልያ ዳባባፐ አꬊደ ብ ክቼናን ደእሽን፥ መꬍና ጎዳ ቃላይ ሀዋዳን ያጊደ፥ አኮ ዬዳ፥ 5 “ጉየ ስማደ ባደ ታ አሳ ካለꬅያ ህዝቂያሳዉ ሀዋዳን ያጋደ ኦዳ፤ ‘መꬍና ጎዳይ፥ ነ ማይዛ አዉዋ ዳዊታ ጾሳይ ሀዋዳን ያጌ፡ “ታን ነ ዎሳ ስሳድ፤ ነ አፎꬃካ በኣድ። ታን ኔና ፓꬃና፤ ሄዙ ጋላሳፐ ጉይያን፥ ኔን ፑደ መꬍና ጎዳ ጌሻ ጎልያ ባና። 6 ነ ላይꬃ ቦላ ታን ነዉ ታማነ እቼሹ ላይꬃ ጉጃና። ታን ኔናነ ሀ ካታማነ አሶረ ቢታ ካትያ ኩሽያፐ አሻና። ታን ታ ቦንቹዋ ድራዉነ ታ ቆማ ዳዊታ ድራዉ፥ ሀ ካታማዉ ኦለታደ አሻና” ያጌ’ ያጋ” ያጌዳ።

7 ሄዋፐ ጉይያን እሳያሰ፥ “ባላስያ ቴራ ዳጺደ፥ አ ጋፉዋ ቦላ ዎꬅተ። ያቶፐ እ ፓጻናዋ” ያጌዳ።

8 ህዝቂያሰ ኢስያሳ፥ “መꬍና ጎዳይ ታና ፓꬃናዎነ ታን ሄዘንꬆ ጋላስ መꬍና ጎዳ ጌሻ ጎልያ ፑደ ባናዎ ማላታይ አዬ?” ያጊደ ኦቼዳ።

9 እሳያሰ፥ “መꬍና ጎዳይ ባረ ጌዳ ቃላ ፖላናዉ ነዉ መꬍና ጎዳይ ማላታ እማና። ስም ኔን ሀዋፐ ሀቃዋ ዶራይ? ሀዌ ኩዋይ ታሙ ታንጉዋ ስንꬃዉ ባናዋ ዶራይየ፥ ታሙ ታንጉዋ ሀዋፐ ጉየ ስማናዋ ዶራይ?” ያጊደ ኦቼዳ።

10 ያትና ህዝቂያሰ አ፥ “ኩዋይ ስንꬃዉ ባናዌ መተና፤ ሄዋፐ ኩዋይ ጉየ ስማናዳን ኪተታ” ያጌዳ። 11 ሄዋፐ ጉይያን፥ ትምቢትያ ኦድያ እሳያሰ መꬍና ጎዳ ዎሴዳ፤ መꬍና ጎዳይ ካቲ አካዝ ግምቢሲደ ደꬃቱዋ ኩዋዬዳ ኩዋ ታሙ ደꬃቱዋ ሄ ሳፐ ጉየ ዛሬዳ።

ባብሎነፐ ኪተቲደ ዬዳ አሳቱዋ

(ኢሳ. 39:1-8)

12 ሄ ዎደ ባላዳና ናአይ፥ ባብሎነ ካቲ፥ ማሮዳክ ባላዳን ህዝቂያሰ ሀርጌዳዋ ስሴዳ ድራዉ፥ ዳብዳቢያነ እሞታ ህዝቂያሳዉ የዴዳ። 13 ህዝቂያሰ ኪተቲደ ዬዳ አሳቱዋ ሞኬዳ። ያቲደ ባረ ሚሻ ምንጅያ ጎለን ደእያ ብራ፥ ዎርቃ፥ ሳዉዋ፥ አልኦ ዛይትያ፥ ባረ ኦላ ሚሻነ ባረ ሚሻ ምንጅያ ጎለን ደእያዋ ኡባ ኡንቱንታ በሴዳ። ባረ ሶን ዎይ ባረ ካዉተꬃ ግዶን ደእያዋ ኡባፐ ህዝቂያሰ ኡንቱንታ በሰናን አጌዳባይ አያይነ ባዋ።

14 ሄዋፐ ጉይያን፥ ትምቢትያ ኦድያ እሳያሰ ካትያ ህዝቂያሳኮ ዪደ፥ “ሀ አሳቱ ዋጌድኖ? ኡንቱንቱ ሀቃፐ ዬድኖ?” ያጊደ ኦቼዳ።

ህዝቂያሰ፥ “ኡንቱንቱ ታኮ ሃኮ ጋድያፐ፥ ባብሎነፐ ዬድኖ” ያጌዳ።

15 እሳያሰ ቃይካ፥ “ኡንቱንቱ ነ ሶን አያ አያ በኤድኖ?” ያጌዳ።

ህዝቂያሰ፥ “ኡንቱንቱ ታ ሶን ደእያ ኡባባ በኤድኖ፤ ታ ሚሻ ምንጅያ ጎለን ደእያባፐ ታን ኡንቱንታ በሳቤናባይ አያይነ ባዋ” ያጌዳ።

16 ሄዋፐ ጉይያን፥ እሳያሰ ህዝቂያሳ፥ “መꬍና ጎዳይ ግያዋ ስሳ። 17 መꬍና ጎዳይ ሀዋዳን ያጌ፡ ‘ነ ካትያ ጎለን ደእያባይ ኡባባይነ ነ ማይዛ አዎቱ ሀቼ ጋካናዉ ሺሼዳባይ ኡባባይ ሙለ ኦሞደቲደ፥ ባብሎነ ጋድያ ባና ጋላሳቱ ያና፤ አፐ አያይነ አተና። * 18 ቃይ ነዉ የለታናዋ፥ ነ አሾነ ሱꬃነ ግድያ ነ አቱማ ዛራቱዋፐካ ኦሞደቲደ ባና፤ ባብሎነ ካትያ ጎለን ጎይረቲደ ኦꬃና’ ያጌ” ያጌዳ። *

19 ህዝቂያሰ ዛሪደ፥ “ኔን ኦዴዳ መꬍና ጎዳ ቃላይ ሎአ” ያጌዳ። አያዉ ጎፐ፥ ህዝቂያሰ፥ “ታን ደኤዳ ላይꬃን ሳሩነ ዎፓይ ደአናዋ ግደኔ” ያጊደ ቆፔዳ።

ህዝቂያሳ ሀይቁዋ

(2 ኦዱዋ 32:32-33)

20 ህዝቂያሰ ሀኔዳ ሀራባይ፥ አ ምኖተꬃይነ ሃꬃ ዜሪደ፥ ቢታ ግዱዋና ዋሩዋን ካታማ እ ገልሴዳባይ ይሁዳ ካተቱዋ ታርክያ ማጻፋን ጻፈት ኡቴዳ። 21 ህዝቂያሰ ሀይቂደ፥ ባረ ማይዛን ጋከቴዳ፤ አ ኮሽያን አ ናአይ ምናሰ ካተቴዳ።

21

ይሁዳ ካትያ ምናሳ

(2 ኦዱዋ 33:1-20)

1 ምናሰ ካተትያ ዎደ ላይꬃይ አዉ ታማነ ላኣ፤ እ የሩሳላመን እሻታማነ እቼሹ ላይꬃ ካተቴዳ። አ አት ሱንꬃይ ሄፍጺቦ።

2 መꬍና ጎዳይ እስራኤልያ አሳ ስንꬃፐ ላጊደ ከሴዳ አሳቱዋ ደኡዋ ዎጋ፥ ሄ ሸነይያዋ ቁሊደ፥ ምናሰ መꬍና ጎዳ ስንꬃን ኢታባ ኦꬄዳ።* 3 አ አዉ ህዝቂያሰ ላሌዳ፥ ጎይንያ ꬎቃ ሳኣ እ ዛረꬂደ ኬጼዳ፤ እስራኤልያ ካቲ አካብ ኦꬄዳዋዳን፥ ባኣላ ግያ ጾሳዉ ያርሽያ ሳአቱዋነ አሼሮ ግያ ጾሳት ምስለቱዋ መꬌዳ። ቃይ ሳሉዋ ጾልንተቶ ኡባዉካ ጎይኔዳነ ኡንቱንቶ ኦꬄዳ። 4 መꬍና ጎዳይ ካሰ፥ “ታን ታ ሱንꬃ የሩሳላመን ጼስሳና” ያግ ዎꬄዳ መꬍና ጎዳ ጌሻ ጎልያን ሀራ ጾሳቶ ያርሽያ ሳኣ ጊግሴዳ። * 5 መꬍና ጎዳ ጌሻ ጎልያን ደእያ ላኡ ዳባባቱዋን ሳሉዋ ጾልንተቶ ኡባዉ ያርሽያ ሳኣ ጊግሴዳ። 6 ባረ የሌዳ ናኣ ታማን ጹጊደ ያርሼዳ። እ ባረ ሁጲያዉካ ብትያዋነ ሙሩንያዋ ግዲደ፥ ሻሬቾቱዋነ ሞይትልያ ሃሳይስያዋንታ ዞርያ ኦቼዳ። መꬍና ጎዳ ስንꬃን ዳሮ ኢታባ ኦꬂደ፥ አ ሀንቀꬄዳ።

7 አሼሮ ግያ ጾሳት ምስልያ፥ ማሰት ከሴዳዋ አሂደ፥ መꬍና ጎዳ ጌሻ ጎልያ ግዶን ኤሴዳ። ሄ ጌሻ ጎሊ፥ መꬍና ጎዳይ ዳዊታነ አ ናኣ ሶሎሞና፥ “እስራኤልያ ዛርያ ኡባ ግዶፐ ታን ዶሬዳ ሀ ጌሻ ጎልያንነ የሩሳላመን ታን ታ ሱንꬃ መꬍናዉ ጼስሳና። * 8 እስራኤልያ አሳ ታን አዛዜዳ አዛዙዋ ኡባነ ታ ቆማይ ሙሴ ኡንቱንቶ እሜዳ ህግያ ኡባ ናጊደ ኦꬆፐ፥ ታን ኡንቱንቱ ማይዛ አዋቶ እሜዳ ጋድያፐ ኡንቱንታ ደንꬃደ ቶይላይከ” ያጌዳ። 9 ሽን አሳይ ስሰናን እጼዳ። መꬍና ጎዳ እስራኤልያ አሳ ስንꬃፐ ꬋይሴዳ ጋደ አሳዋፐካ አꬍያ ኢታ ኦꬃና ማላ፥ ምናሰ ኡንቱንታ ባለꬄዳ።

10 መꬍና ጎዳይ ትምቢትያ ኦድያ ባረ ቆማቱዋ ባጋና ሀዋዳን ያጌዳ፤ 11 “ይሁዳ ካቲ ምናሰ ሀ ቱና ኪታ ኦꬄዳ፤ ባረፐ ካሰ ደኤዳ አሞረ አሳ ኡባ ናጋራፐካ አꬍያ ኢታ ኦꬄዳ፤ ይሁዳ አሳ ባረ መꬌዳ ኤቃ ምስልያዉ ጎይንሲደ፥ ናጋራ ኦስሴዳ። እ ሄዋ ኦꬄዳ ድራዉ፥ 12 ታን መꬍና ጎዳይ እስራኤልያ ጾሳይ ሀዋዳን ያጋይ፤ ‘ስስያ አሳ ኡባ ሀይꬃዉ ኢትያ ባሻ ታን የሩሳላመ ቦላነ ይሁዳ ቦላ አሀና ሀናይ። 13 ታን ሳማርያ ቦላ ጎቼዳ ዎዶሩዋ፥ የሩሳላመ ቦላ ጎቻና፤ አካባ ሶይ አሳ ቦላ የዴዳ ቱምቢያካ፥ የሩሳላመ ቦላ የዳና። እት አሳይ ከርያ ቁጭ ጉፋንꬂደ መልስያዋዳን፥ ታን የሩሳላመ ቁጫደ ጉፋንꬃና። 14 ታ ላታቱዋፐ አቴዳዉንታ ታን ኦላና፤ ታን ኡንቱንታ ኡንቱንቱ ሞርከቱዋ ኩሽያን አꬃደ እማና። ኡንቱንቱ ሞርከቱ ኡባይ ኡንቱንታ ኦይቃናነ ቦንቃና። 15 ኡንቱንቱ ማይዛ አዎቱ ግብጼፐ ከሶደፐ ዶም፥ ሀቼ ጋካናዉ፥ ኡንቱንቱ ታ ስንꬃን ኢታባ ኦꬄዳ ድራዉነ ታና ሀንቀꬄዳ ድራዉ፥ ታን ሀዋዳን ኦꬃና’ ያጋይ” ያጌዳ።

16 ምናሰ ይሁዳ አሳ መꬍና ጎዳ ስንꬃን ናጋራ ኦስሴዳዋ ቦላካ ጉጂደ፥ ጽሎ አሳ ዎꬌዳ፤ የሩሳላመን ሀ ጋጻፐ ያ ጋጻ ጋካናዉ፥ ሱꬃ ኩንꬄዳ።

17 ምናሰ ሀኔዳ ሀራባይ፥ እ ኦꬄዳባይ ኡባይነ እ ኦꬄዳ ናጋራባይ ይሁዳ ካተቱ ታርክያ ማጻፋን ጻፈት ኡቴዳ። 18 ምናሰ ሀይቂደ፥ ባረ ማይዛን ጋከቴዳ፤ ያቲደ ባረ ጎልያ ማታን ደእያ ኡዛ አታክልትያ ሳኣ ግያ ሳኣን ሞገቴዳ። አ ኮታን አ ናአይ አሞነ ካተቴዳ።

ይሁዳ ካትያ አሞና

(2 ኦዱዋ 33:21-25)

19 አሞነ ካተትያ ዎደ፥ ላይꬃይ አዉ ላታማነ ላኣ፤ እ የሩሳላመን ላኡ ላይꬃ ካተቴዳ። አ ዳይ ሱንꬃይ ማሹለሜቶ፤ እዛ ያጽባ ካታማን ደእያ ሀሩጻ ናቶ። 20 አ አዉ ምናሰ ኦꬄዳዋዳን፥ አሞንካ መꬍና ጎዳ ስንꬃን ኢታባ ኦꬄዳ። 21 እ ባረ አዉ ሀመቴዳ ኦግያን ኡባን ሀመቴዳ፤ ባረ አዉ ኦꬄዳ ኤቃቶ እካ ኦꬄዳነ ኡንቱንቶ ጎይኔዳ። 22 መꬍና ጎዳ፥ ባረ ማይዛ አዎቱዋ መꬍና ጎዳ አግ ባሼዳ፤ መꬍና ጎዳ ኦግያንካ እ ሀመትቤና።

23 አሞና ኦሳንቻቱ አ ቦላ ማቀቲደ፥ አ ካትያ ጎለን አ ዎꬌድኖ። 24 ሄዋፐ ጉይያን፥ ይሁዳ አሳቱ ካትያ አሞና ቦላ ማቀቴዳ ኡባቱዋ ዎꬌድኖ። አሞና ኮታን አ ናኣ ዮስያሳ ካተዬድኖ።

25 አሞነ ሀኔዳ ሀራባይነ እ ኦꬄዳባይ ኡባይ ይሁዳ ካተቱ ታርክያ ማጻፋን ጻፈት ኡቴዳ። 26 አሞነ ኡዛ አታክልትያ ሳኣ ግያ ሳኣን ደእያ ባረ ዱፉዋን ሞገቴዳ፤ አ ኮታን አ ናአይ ኢዮስያሰ ካተቴዳ።

22

ኢዮስያሳ አይሱዋ

(2 ካታ. 22:1—23:30)

1 እዮስያሰ ካተትያ ዎደ፥ ላይꬃይ አዉ ሆስፑና፤ እ የሩሳላመን ሀታማነ እት ላይꬃ ካተቴዳ። አ ዳይ ሱንꬃይ ይዲዶ፤ እዛ ቦጽቃታ ግያ ካታማን ደእያ አዳያ ናቶ። * 2 እዮስያሰ መꬍና ጎዳ ስንꬃን ሱረባ ኦꬄዳ፤ ኡሸቻ ሀድርሳ ጌናን ባረ ማይዛ አዉዋ ዳዊታ ኦግያን ኡባን ሀመቴዳ።

ጾሳ ህግያ ማጻፋይ ቤቴዳ

(2 ኦዱዋ 34:8-28)

3 ካቲ እዮስያሰ ባረ ካተቴዳ ታማነ ሆስፑንꬃ ላይꬃን፥ ማሹላማ ናኣ ናኣ፥ አጻልያ ናኣ፥ ዋና ጻፍያ ሳፋና መꬍና ጎዳ ጌሻ ጎልያ ሀዋዳን ያጊደ ኪቴዳ፤ 4 “አሳይ መꬍና ጎዳ ጌሻ ጎልያ አህና፥ ጌሻ ጎልያ ፐንግያ ናግያዋንቱ አሳፐ ሺሼዳ ሻሉዋ ፓይዳናዳን፥ ቄሳቱዋ ኡባቱዋ ካፑዋ ህልቂያኮ ባ። 5 ቄስያ ኡባቱዋ ካፑ ሚሻ መꬍና ጎዳ ጌሻ ጎልያ ኦራꬅስያ ካፓቶ እማና ማላ ኦዳ። ኡንቱንቱካ ጌሻ ጎልያ ኦራꬅያ ኦሳንቻቶ፥ 6 አናጸቶ ግምቢያዋንቶነ ሹቻ ማስያዋንቶ ጭግኖ። ቃይ ጌሻ ጎልያ ኦራꬃናዉ፥ ምꬃነ ቆኤቴዳ ሹቻ ሻምያዋንቶ ጭግኖ። 7 ሄ ኪታ ዎችያዋንቱ አማነትያ አሳ ግድያ ድራዉ፥ ኡንቱንቱ ኩሽያን ገሌዳ ሚሻን አያ አያ ኦꬄደንቶ፥ ኡንቱንታ ኦቻናዉ ኮሸና” ያጌዳ። *

8 ሄዋፐ ጉይያን፥ ቄሳቱዋ ኡባቱዋ ካፑ ህልቂ ዋና ጻፍያ ሳፋና፥ “ህግያ ማጻፋ መꬍና ጎዳ ጌሻ ጎልያን ደማድ” ያጌዳ። ማጻፋ ሳፋናዉ እሜዳ፤ ሳፋን አኪደ ናባቤዳ።

9 ዋና ጻፊ ሳፋን ካትያኮ ስም ቢደ፥ “መꬍና ጎዳ ጌሻ ጎልያን ደእያ ሻሉዋ ነ ኦሳንቻቱ ዉርስ አኪደ፥ ጌሻ ጎልያ ኦራꬅስያ ካፓቶ እሜድኖ” ያጊደ ኦዴዳ። 10 ቃይካ ዋና ጻፊ ሳፋን ካትያ፥ “ቄሲ ህልቂ ታዉ ማጻፋ እሜዳ” ያጊደ ካትያ ስንꬃን ሄ ማጻፋ ናባቤዳ።

11 ካቲ ህግያ ማጻፋን ደእያ ቃላ ስሴዳ ዎደ፥ ካዮቲደ ባረ ማዩዋ ፔꬌዳ። 12 ሄዋፐ ጉይያን፥ ካቲ ቄስያ ህልቂያ፥ ሳፋና ናኣ አህቃማ፥ ምካያ ናኣ አክቦራ፥ ዋና ጻፍያ ሳፋናነ ካትያ ኦሳንቻ አሳያ ሀዋዳን ያጊደ አዛዜዳ፤ 13 “ቢተ፤ ታ ድራዉ፥ ሀ አሳ ድራውነ ይሁዳ ኡባ ድራዉ፥ ሀ በቴዳ ማጻፋ ቃላዋ አነ መꬍና ጎዳ ኦችተ። አያዉ ጎፐ፥ ኑዉ ጻፈቴዳ ኡባባ ኦꬃናዉ፥ ኑ ማይዛ አዎቱ ሀ ማጻፋ ቃላዉ አዛዘትቤና ድራዉ፥ ኑ ቦላ ሱሌዳ መꬍና ጎዳ ሀንቁ ሎይꬅ ዳራ” ያጌዳ።

14 ቄሲ ህልቂ፥ አህቃም፥ አክቦር፥ ሳፋንነ አሳይ ትምቢትያ ኦድያ ሁልዶ ግያ ምሽራቶ ኦቻናዉ ቤድኖ። ሁልዳ ሀርሃሳ ናኣ ቲቅዋ ናኣ፥ ጌሻ ጎልያ ማዩዋ ናግያ ሻሉማ ምሽራቶ። አ የሩሳላመን ላኤንꬆ ሹቻን ደአዉ። ሄ ቤዳ አሳቱ እዝና ሃሳዬድኖ።

15 ሁልዳ ኡንቱንታ፥ “መꬍና ጎዳይ እስራኤልያ ጾሳይ፥ ‘ህንተና ታኮ ኪቴዳ ብታንያዉ ኦድተ ያጌ።’ 16 መꬍና ጎዳይ ሀዋዳን ያጌ፤ ‘በእተ፥ ይሁዳ ካቲ ናባቤዳ ማጻፋን ጻፈቴዳ ኢታ ቃላ ኡባ ታን ሀ ሳኣ ቦላነ ሀ ሳኣን ደእያ አሳ ቦላ አሀና ሀናይ። 17 ኡንቱንቱ ታና አጊደ፥ ሀራ ጾሳቶ እጻና ጩዋዬድኖ፤ ያቲደ ኡንቱንቱ ባረንቱ ኩሽያን ኦꬄዳዋን ኡባን ታና ሀንቀꬄድኖ። ሄዋ ድራዉ፥ ታ ሀንቁ ሀ ሳኣ ቦላ ኤጽ ከሴዳ፤ ቶአናዉ ዳንዳየና’ ያጌ።

18 “መꬍና ጎዳ ኦቻናዉ ህንተንታ ኪቴዳ ካትያ ሀዋዳን ያግተ፤ ‘መꬍና ጎዳይ እስራኤልያ ጾሳይ ኔን ስሴዳ ቃላ ሀዋዳን ያጌ፤’ 19 ታን ሀ ሳኣ ቦላነ ሀ ሳኣን ደእያ አሳ ቦላ፥ ‘ታን ህንተንታ ꬋይሳናነ ባይዛ ከሳና’ ጋደ ሃሳዬዳዋ ኔን ስሴዳ ዎደ፥ ነ ዎዛናይ ሹግና፥ መꬍና ጎዳ ስንꬃን ነ ሁጲያ ካዉሼዳ ድራዉነ ነ ማዩዋ ፔꬋደ፥ ታ ስንꬃን ዬኬዳ ድራዉ፥ ታን ነ ዎሳ ስሳድ ያጌ መꬍና ጎዳይ። 20 ሄዋ ድራዉ፥ ታን ኔና ሳሩዋን ነ ማይዛን ጋꬃና፤ ኔን ሳሮ ሞገታና። ታን ሀ ሳኣ ቦላነ ሀ ሳኣን ደእያ አሳ ቦላ አሀና ኢታባ ነ አይፊ በኤና ያጌ ያግተ” ያጋዱ። ሄዋፐ ጉየ ኡንቱንቱ ቢደ፥ ሀ ሃሳየቴዳባ ካትያዉ ኦዴድኖ።

23

ኢዮስያሰ ኤቃ ጎይኑዋ ቢታፐ ꬋይሴዳ

(2 ኦዱዋ 34:3-7፣ 29-33)

1 ሄዋፐ ጉይያን፥ ካቲ ኢዮስያሰ ኪቲደ፥ ይሁዳ ጭማቱዋነ የሩሳላመ ጭማቱዋ ኡባ እ ሺሼዳ። 2 ካቲ መꬍና ጎዳ ጌሻ ጎልያ ፑደ ከሴዳ፤ ይሁዳ አሳይ ኡባይ፥ የሩሳላመን ደእያ አሳይ ኡባይ፥ ቄሳቱነ ትምቢትያ ኦድያዋንቱ፥ ጉꬃፐ ዎጋ ጋካናዉ፥ አሳይ ኡባይ አናና እትፐ መꬍና ጎዳ ጌሻ ጎልያ ፑደ ከሴድኖ። መꬍና ጎዳ ጌሻ ጎልያፐ ቤቴዳ ቃላ ጫቁዋ ማጻፋ ቃላ ኡባ ካቲ ኡንቱንቱ ስስሽን ናባቤዳ። 3 ሄዋፐ ጉይያን፥ ካቲ ቱሳ ማታን ኤቂደ፥ ኡንቱንቱ መꬍና ጎዳ ኦግያን ሀመታናዉነ፥ አ ህግያ፥ አ ዎጋነ አ አዛዙዋ ባረ ኩመንꬃ ዎዛናንነ ባረ ኩመንꬃ ሸምፑዋን ናጋናዉ፥ ቃይ ሀ ማጻፋን ጻፈቴዳ ጫቁዋዳን ኦꬃናዉ መꬍና ጎዳ ስንꬃን ገፔዳ። ያትና አሳይ ኡባይካ ጫቁዋ ናጋናዉ ገፔዳ።

4 ሄዋፐ ጉይያን፥ ካቲ ቄሳቱዋ ኡባቱዋ ካፑዋ ህልቂያ፥ አፐ ጋርሳና ደእያ ቄሳቱ ዋነ ፐንግያ ናግያዋንታ ባኣላዉ፥ አሼሮነ ሳሉዋ ጾልንተቶ ጎይናናዉ ጊግሴዳ ሚሻቱዋ ኡባ መꬍና ጎዳ ጌሻ ጎልያፐ ከሳናዳን አዛዜዳ። ካቲ ሄዋንታ የሩሳላመፐ ጋጻ ከሲደ፥ ቀድሮና ዛንጋራን ጹጌዳ፤ ብድንꬃ ቤቴለ አፌዳ። *

5 ይሁዳ ካታማቱዋንነ የሩሳላመ ዩሹዋን ደእያ ꬎቃ ግሹዋን ኡባን እጻና ጩዋያናዳን ይሁዳ ካተቱ ሱንꬄዳ ꬋማሻቱዋ ቄሳቱ ዋ ኡባ ኦሱዋፐ ከሴዳ። ባኣላዉ፥ አዋዉ፥ አግናዉ፥ ጾልንተቶነ ሳሉዋን ደእያ ሀራ መታቶ እጻና ጩዋይያዋንታ ኡባ ድጌዳ።

6 አሼሮ ግያ ጾሳት ምስልያ መꬍና ጎዳ ጌሻ ጎልያፐ አኪደ፥ የሩሳላመ ካታማፐ ጋጻ ከሲደ፥ ቀድሮና ዛንጋራ አፌዳ። ሄዋፐ ካላ ያን ጹጌዳዋ ሊቅስ ጋጪደ፥ ꬊለ ከሴዳ። ያቲደ ሄ ባና ጋደ አሳ ማካና ቦላ ላሌዳ።

7 መꬍና ጎዳ ጌሻ ጎልያ ግዶን ጎይኖ ዎጋ ኦꬂደ፥ አቱማ አሳቱ አቱማ አሳቱዋና ሻርሙጸትያ ጎልያ ክንቼዳ፤ ሄ ጎለቱዋን ማጫ አሳይ አሼሮ ግያ ጾሳትዉ ጋርዱዋ ሱቄ።

8 እዮስያሰ ቄሳቱ ዋ ኡባ ይሁዳ ካታማቱዋፐ አሄዳ፤ ካሰ ቄሳቱ እጻና ጩዋዬዳ ꬎቃ ሳኣ፥ ገባአፐ ቢደ በርሳበሀ ጋካናዉ ደእያዋንታ ቱንሴዳ። ካታማ ሞድያ ኢያሱ ፐንግያ ግያ ፐንግያ ገልያ ሳፐ ሀድርሳ ባጋና ደእያ ጎይንያ ሳአቱዋካ ቆቆፌዳ። 9 ꬎቃ ሳኣ ቄሳቱ የሩሳላመን መꬍና ጎዳዉ ያርሽያ ሳኣ ፑደ ዪክኖ፤ ሽን ኡንቱንቱ ሀራ ቄሳቱ ዋና እትፐ እርሹ ገልቤና ኡክꬃ ሚኖ።

10 ካቲ እዮስያሰ ህኖማ ዛንጋራን ደእያ ቶፌታ ጌተትያ ያርሹዋ ሳኣ ቱንሴዳ። ያቲደ ሞሎካ ግያ ጾሳዉ እት አሳይነ ባረ አቱማ ናኣ ዎይ ባረ ማጫ ናቶ ታማን ያርሸናዳን ድጌዳ። *

11 ይሁዳ ካተቱ መꬍና ጎዳ ጌሻ ጎልያ ገልያ ፐንግያን አዋዉ ዱማይ ዎꬄዳ ፓራቱዋ ድጌዳ። አዋ ፓራቱ ናታን-መለካ ግያ ካፑዋ ክፍልያ ማታን ደእያ ዳባባን ደኢኖ። ሄዋፐ ጉይያን፥ አዋዉ ዱማይ ዎꬄዳ ፓራ ጋረቱዋ እዮስያሰ ታማን ጹጌዳ።

12 አካዛ ጎልያ ፖቅያ ቦላን ይሁዳ ካተቱ ጊግስሴዳ ያርሹዋ ሳአቱዋነ ምናሰ መꬍና ጎዳ ጌሻ ጎልያዉ ደእያ ላኡ ዳባባቱዋ ግዶን ጊግሴዳ ያርሽያ ሳአቱዋ ካቲ እዮስያሰ ክንቼዳ። ኡንቱንታ ሄ ሳፐ ድጊደ ክንቼሬꬄዳ፤ ሱፓ ቀድሮና ዛንጋራን ኦሌዳ። *

13 ቃይካ ካቲ የሩሳላመ ካታማፐ አዋይ ዶልያ ባጋና ዳብረ ዛይተ ጌተትያ ደርያፐ ገድሳ ባጋን ደእያ ቱናተꬃ ꬎቃ ደርያ። ሄ ꬎቃ ሳአቱ እስራኤልያ ካቲ ሶሎሞነ ሲዶናቱዋ ጾሳት አስታሮትዉ፥ ሞኣባቱዋ ጾሳ ካሞሻዉነ፥ አሞናቱዋ ጾሳ ሞሎካዉ፥ ሄ ቱና ጾሳቶ ጎይናናዉ ጊግሴዳ ꬎቃ ሳኣ። * 14 ካቲ ኢዮስያሰ ጎይንያ ሹቻ ቱሳቱዋካ መንሬꬂደ፥ አሴሮ ጌተትያ ጾሳት ምስለቱዋካ ቃንጸሬꬄዳ። ያቲደ ኡንቱንቱ ኤቄዳ ኮሽያን ሀይቄዳ አሳ መቀꬃ ኩንꬄዳ።

15 ቃይ እስራኤልያ አሳ ናጋራ ኦስሴዳ ናባጻ ናአይ እዮርባም ቤቴለን ꬎቃ ሳኣን ጊግሴዳ ያርሽያ ሳኣ ካቲ እዮስያሰ ክንቼዳ። ሄ ያርሽያ ሳኣ ሹቻቱዋካ መንሬꬂደ፥ ꬊለ ከሴዳ፤ አሼር ምስልያካ ጹጌዳ። * 16 ሄዋፐ ጉይያን፥ እዮስያሰ ዩሹዋ ጼሊደ፥ ደርያ ጋጻን ደእያ ሞጉዋ ጎንጎሉዋ በኤዳ፤ መቀꬃቱዋ ጎንጎሉዋፐ ከሲደ፥ ያርሽያ ሳኣ ቦላ ዎꬂደ፥ ታማን ጹጌዳ። ያቲደ ያርሽያ ሳኣ ቱንሴዳ። ሄዌ ሀኔዳዌ መꬍና ጎዳ አሳይ ካሰ አዋዬዳ መꬍና ጎዳ ቃላ ማራና። * 17 ሄዋፐ ጉይያን ካቲ፥ “ሀ ቤትያዌ ኦ ዱፌ?” ያጊደ ኦቼዳ። *

ቤቴለ ካታማ አሳቱ፥ “ይሁዳፐ ዪደ፥ ቤቴለ ያርሽያ ሳኣ ቦላ ሀእ ኔን ኦꬃ ስምያዌ ፖለታናዋ ካሰቲደ ኦዴዳ መꬍና ጎዳ አሳ ዱፉዋ” ያጊደ ኦዴድኖ።

18 ካቲ፥ “አግ ባሽተ፤ እት አሳይነ አ መቀꬃ ሳፐ ቃꬆፖ” ያጌዳ። ሄዋ ድራዉ፥ ሳማርያፐ ዬዳ ትምቢትያ ኦድያ ብታንያ መቀꬃና እትፐ አ መቀꬃ ቦቼናን አግ ባሼድኖ።

19 እስራኤልያ ካተቱ ሳማርያ ካታማቱዋን ኦስሲደ፥ መꬍና ጎዳ ሀንቀꬄዳ፥ ጎይንያ ꬎቃ ሳኣ እዮስያሰ ድጌዳ፤ ቤቴለን ኦꬄዳዋዳን፥ ኡንቱንታካ ኦꬄዳ። 20 እ ሄ ꬎቃ ግሹዋን ኦꬅያ ቄሳቱ ዋ ኡባ ያርሽያ ሳኣ ቦላ ዎꬌዳ፤ ቃይ ሄ ያርሽያ ሳኣ ቦላ አሳ መቀꬃ ጹጌዳ። ሄዋ ኡባ ኦꬂደ፥ የሩሳላመ ስሜዳ።

እዮስያሰ ፓስጋ ባላ ቦንቼዳ

(2 ኦዱዋ 35:1-19)

21 ሄዋፐ ጉይያን፥ ካቲ አሳ ኡባ፥ “ሀ ቃላ ጫቁዋ ማጻፋን ጻፈቴዳዋዳን መꬍና ጎዳዉ ህንተንቱ ጾሳዉ ፓስጋ ባላ ቦንችተ” ያጊደ አዛዜዳ። 22 እስራኤልያ ሞድያ ዳናቱ ዎድያፐ ዶሚደ፥ እስራኤልያ ካተቱዋ ዎድያንነ ይሁዳ ካተቱዋ ዎድያን ኡባን ሀዋ ማላ ፓስጋ ባላይ ኡባካ ቦንቼት ኤረና። 23 ሽን ካቲ እዮስያሰ ካተቴዳ ታማነ ሆስፑንꬃ ላይꬃን የሩሳላመ ካታማን መꬍና ጎዳ ቦንቻናዉ ሀ ፓስጋ ባላይ መꬍና ጎዳዉ ቦንቼቴዳ።

እዮስያሰ ኦꬄዳ ሀራ ኦሶቱዋ

24 ቃይ ቄሳቱዋ ኡባ ካፑ ህልቂ መꬍና ጎዳ ጌሻ ጎልያን ቤቴዳ ማጻፋን ጻፈቴዳ ህግያ ቃላ ምንሳናዳን፥ ኢታ አያና ጼስያዋንታነ ሻሬቻቱዋ፥ ሶይ ግዶ ኤቃ ምስለቱዋ፥ ኤቃ ሚሻቱዋነ ይሁዳ ቢታንነ የሩሳላመ ካታማን ቤቴዳ ሀራ ሸነይያባቱዋ ኡባ እዮስያሰ ꬋይሴዳ። 25 ሙሴ ህግያዳን ባረ ኩመንꬃ ዎዛናን፥ ባረ ኩመንꬃ ሸምፑዋንነ፥ ባረ ኩመንꬃ ዎልቃን መꬍና ጎዳኮ ስሜዳባን እዮስያሳ ማላ ካቲ፥ አፐ ካሰ ግዲና፥ አፐ ጉየ ግድና፥ ኡባካ ደንድቤና።

26 ግዶፐነ ምናሰ መꬍና ጎዳ ሀንቀꬃናዉ ኦꬄዳ ኢታ ኦሱዋ ኡባ ድራዉ፥ መꬍና ጎዳይ ይሁዳ ቦላ ሀንቀቴዳ ባረ ሀንቁዋ ታማይ ስምቤና። 27 ሄዋ ድራዉ መꬍና ጎዳይ፥ “ታን እስራኤልያ ታ ስንꬃፐ ድጌዳዋዳን፥ ይሁዳካ ታ ስንꬃፐ ድጋና፤ ታን ዶሬዳ ካታማ፥ የሩሳላመነ ታን፥ ‘ታ ሱንꬃይ ሀዋን ደአና’ ጌዳ ሀ ጌሻ ጎልያ ድጋና” ያጌዳ።

እዮስያሳ ካዉታ ዉርሰꬃ

(2 ኦዱዋ 35:20—36:1)

28 እዮስያሰ ሀኔዳ ሀራባይነ እ ኦꬄዳባይ ኡባይ ይሁዳ ካተቱዋ ታርክያ ማጻፋን ጻፈት ኡቴዳ። 29 እዮስያሳ ዎደ ግብጼ ካቲ ናኮይ፥ አሶረ ቢታ ካትያ ኦላን ኤቃናዉ ኤፍራጺሳ ሻፋ ቤዳ። ካቲ እዮስያሰ አናና ኦለታናዉ ባረ ኦላንቻቱዋ አኪደ ከሴዳ፤ ሽን ካቲ ናኮይ አናና ማግዶን ጋከቲደ፥ አ ዎꬌዳ። 30 አ ቆማቱ አ አሃ ፓራ ጋርያን ዎꬂደ፥ ማግዶፐ የሩሳላመ አሄድኖ፤ አ ዱፉዋን አ ሞጌድኖ። ሄዋፐ ጉይያን፥ ሄ ቢታ አሳቱ እዮስያሳ ናኣ እዮአካዛ ዶሬድኖ፤ አ አዉዋ ኮታን አ ኦኪደ ካተዬድኖ።

ዉርሰꬃ ይሁዳ ካተቱዋ

(23:31—24:20)

31 እዮአካዝ ካተትያ ዎደ፥ ላይꬃይ አዉ ላታማነ ሄዛ፤ እ የሩሳላመን ሄዙ አግና ካተቴዳ። አ ዳይ ሱንꬃይ ሀሙጻሎ፤ እዛ ሊብና ካታማን ደእያ ኤርማሳ ናቶ። 32 ባረ ማይዛ አዎቱ ኦꬄዳዋዳን፥ እዮአካዝ መꬍና ጎዳ ስንꬃን ኢታባ ኦꬄዳ። 33 እዮአካዝ የሩሳላመን ካተተናዳን ግብጼ ካቲ ናኮይ ሀማታ ጌተትያ ጋድያን ርብላ ግያ ሳን አ ቃቼዳ። ሄዙ ሻአነ ኦይዱ ጼቱ ኪሎ ግራመ ዴጽያ ጻጋራ ብራነ ሀታማነ ኦይዱ ኪሎ ግራመ ዴጽያ ዎርቃ ይሁዳ አሳ ጊርሴዳ። 34 ካትያ ናኮይ እዮስያሳ ናኣ ኤልያቄማ አ አዉዋ ኮታን ካተዬዳ፤ ያቲደ አ ሱንꬃ እዮኣቄማ ያጊደ ላሜዳ። ሽን እዮአካዛ ግብጼ አፌዳ፤ እዮአካዝ ያን ሀይቄዳ። *

ይሁዳ ካትያ እዮኣቄማ

(2 ኦዱዋ 36:5-8)

35 ያትና እዮኣቄም ካቲ ናኮይ ኦቼዳ ጊራ ብራነ ዎርቃነ አዉ እሜዳ። ሄ ጊራ ጭጋናዉ ዮኣቄም ሄ ቢታ አሳይ ደምያ ኬሻ ብራፐነ ዎርቃፐ ጊራ ሺሼዳ።

36 እዮኣቄም ካተትያ ዎደ ላይꬃይ አዉ ላታማነ እቼሻ፤ እ የሩሳላመን ታማነ እት ላይꬃ ካተቴዳ። አ ዳይ ሱንꬃይ ዛብዶ፤ እዛ ሩማ ካታማን ደእያ ፓዳያ ናቶ። * 37 እዮኣቄም ባረ ማይዛ አዎቱ ኦꬄዳዋዳን፥ መꬍና ጎዳ ስንꬃን ኢታባ ኦꬄዳ።

24

1 እዮኣቄማ ዎደ ባብሎነ ቢታ ካትያ ናቡካዳናጾረ ይሁዳ ቦላ ዎራጄዳ። ያትና እዮኣቄም አዉ ሄዙ ላይꬃ ሞደቴዳ። ሄዋፐ ጉይያን ዛሪደ፥ ናቡካዳናጾራ ቦላ ማካሌዳ። * 2 መꬍና ጎዳይ ባብሎነ ቢታ ጩጉዋ፥ ሶርያ ቢታ ጩጉዋ፥ ሞኣበ ቢታ ጩጉዋነ አሞና ቢታ ጩጉዋ እዮኣቄማ ቦላ የዴዳ፤ ትምቢትያ ኦድያ ባረ ቆማቱዋ ባጋና መꬍና ጎዳይ ካሰ ሃሳዬዳዋዳን፥ ይሁዳ ቢታ ባይዛናዳን ሀዋንታ የዴዳ። 3-4 ካቲ ምናሰ ኦꬄዳ ናጋራ ኡባ ድራዉ፥ ቃይ ጽሎ አሳ ሱꬃ እ ጉሲደ፥ የሩሳላመን ኩንꬄዳ ድራዉ፥ መꬍና ጎዳይ ይሁዳ አሳ ባረ ስንꬃፐ ድጋናዉ ሀ ባሻ የዴዳ፤ መꬍና ጎዳይ ምናሰዉ ሄ ናጋራ አቶ ጋናዉ ኮይቤና።

5 እዮኣቄም ሀኔዳ ሀራባይነ እ ኦꬄዳባይ ኡባይ ይሁዳ ካተቱዋ ታርክያ ማጻፋን ጻፈት ኡቴዳ። 6 እዮኣቄም ሀይቂደ፥ ባረ ማይዛን ጋከቴዳ። አ ኮታን አ ናአይ እኮንያነ ካተቴዳ።

7 ግብጼ ቢታ ካቲ ላኤንꬆ ባረ ጋድያፐ ደንዲደ፥ ኦላዉ ይቤና፤ አያዉ ጎፐ፥ ግብጼ ሻፋፐ ዶሚደ፥ ቢደ ኤፍራጺሳ ሻፋ ጋካናዉ፥ ግብጼ ካቲ ሞዴዳ ቢታ ኡባ ባብሎነ ካቲ አክ ድጌዳ።

ይሁዳ ካትያ ዮኣኪና

(2 ኦዱዋ 36:9-10)

8 ዮኣኪነ ካተትያ ዎደ ላይꬃይ አዉ ታማነ ሆስፑና፤ * ዮኣኪነ የሩሳላመን ሄዙ አግና ካተቴዳ። አ ዳይ ሱንꬃይ ነሁሽታ፤ እዛ የሩሳላምያ ኤልናታና ናቶ። 9 ዮኣኪነ ባረ አዉ ኦꬄዳዋዳን፥ መꬍና ጎዳ ስንꬃን ኢታባ ኦꬄዳ።

10 ሄ ዎደ ባብሎነ ካትያ ናቡካዳናጾራ ኦላንቻቱ የሩሳላመ ዪደ፥ ካታማ ዶድ ዎꬄድኖ። 11 ባብሎነ ካቲ ናቡካዳናጾረ ሄ ካታማ ዬዳ። 12 ይሁዳ ካቲ ዮኣኪነ፥ አ ዳያ፥ አ ቆማቱ፥ አ ካፓቱነ ካትያ ጎልያ ኦሳንቻቱ ኡባቱ ባብሎነ ካትያዉ ኩሽያ እሜድኖ።

ዮኣኪነ ካተቴዳ ሆስፑንꬃ ላይꬃን፥ ባብሎነ ካቲ ዮኣኪና ቃቼዳ። * 13 መꬍና ጎዳ ጌሻ ጎልያንነ ካትያ ጎለን ደእያ ማጹዋ ኡባ ሄ ሳፐ ደንꬂደ አፌዳ። መꬍና ጎዳይ ካሰ ሃሳዬዳዋዳን ካቲ ሶሎሞነ መꬍና ጎዳ ጌሻ ጎልያን ጊግሴዳ ዎርቃ ሚሻቱዋ ኡባ ባብሎነ ካቲ ቃንጸሬꬄዳ። 14 ናቡካዳናጾረ የሩሳላመ አሳ፥ ካፓቱዋ ኡባ፥ ኦላንቻቱዋ ኡባ፥ ኩሽያ ሂላንቻቱዋ ኡባነ ብራታ ቆጽያዋንታ ኡባ፥ ሙለ ታሙ ሻአ አሳ፥ የሩሳላመፐ ኦሞዲደ አፌዳ፤ ቢታን ህዬሳ አሳ ጻላላይ አቴዳ።

15 ናቡካዳናጾረ ዮኣኪና ኦሞዲደ፥ ባብሎነ አፌዳ፤ አናና ካታቶ አ ዳዮ፥ አ ማቻቱዋ፥ አ ኦሳንቻቱዋነ ቢታን ደእያ ዎልቃማ አሳ ኡባ አኪደ ቤዳ። * 16 ሄ አሳፐ ላፑን ሻአቱ ኦላንቻቱዋ፤ እት ሻአ አሳቱ ዱማ ዱማ ኩሽያ ሂላንቻቱዋ፤ ኡንቱንቱ ኡባይካ ምናነ ኦላ ኦለታናዉ ዳንዳይያዋንታ። እ ሄ ኡባቱዋ ባብሎና አፌዳ። 17 ሄዋፐ ጉይያን፥ ባብሎነ ካቲ ዮኣኪና ኮታን አ አዉዋ እሻ ማታንያ ካተዬዳ። አ ሱንꬃ ሰደቅያሳ ያጊደ ላሜዳ። *

ይሁዳ ካትያ ሰደቅያሳ

(2 ኦዱዋ 36:11-12፤ ኤር. 52:1-3)

18 ሰደቂያስ ካተትያ ዎደ፥ ላይꬃይ አዉ ላታማነ እታ፤ የሩሳላመን እ ታማነ እት ላይꬃ ካተቴዳ። አ ዳይ ሱንꬃይ ሀሙጻሎ፤ እዛ ሊብና ካታማን ደእያ ኤርማሳ ናቶ። * 19 እዮኣቄም ኦꬄዳዋዳን፥ ሰደቅያስካ መꬍና ጎዳ ስንꬃን ኢታባ ኦꬄዳ። 20 መꬍና ጎዳይ ሀንቀቴዳ ድራዉ፥ የሩሳላመ አሳ ቦላነ ይሁዳ አሳ ቦላ ሀዌ ሀኔዳ፤ ዉርሰꬃን ኡንቱንታ እ ባረ ስንꬃፐ ድጌዳ።

ሰደቅያስ ባብሎነ ካትያ ቦላ ማካሌዳ። *

25

የሩሳላም ኩንደꬃ

(25:1-30፤ 2 ኦዱዋ 36:13-21፤ ኤር. 52:3-11)

1 ሰደቅያስ ካተቴዳ ኡዱፑንꬃ ላይꬅ፥ ታማንꬃ አግናን፥ ታማንꬃ ጋላስ፥ ባብሎነ ካቲ ናቡካዳናጾረ ባረ ኦላንቻቱዋ ኡባ አኪደ ዪደ፥ የሩሳላመ ዶዴዳ። አ ዩሹዋንካ ቢታ ኬላ ድረዳ። * 2 ሰደቅያስ ካተቴዳ ታማነ እተንꬅያ ላይꬃ ጋካናዉ፥ ካታማይ ዶደቲደ ጋምኤዳ።

3 ሄዋ ጋሱዋን ቢታን ኮሻይ ሱልና፥ ሄ ላይꬅ ኦይደንꬆ አግናን፥ ኡዱፑንꬃ ጋላሳን ሄ ጋድያ አሳዉ ምያባይ ꬋዬዳ። 4 ያን ደእሽን ካታማ ዩሹዋ ግምቢ እት ባጋና ኮለቴዳ። ባብሎነ አሳይ ካታማ ዩይ አꬊደ ናጎፐካ፥ ይሁዳ ካትያ ኦላንቻቱ ሙለ ኡባይ ቃማ ካትያ አታክልትያ ሳኣ አፍያ ኦግያ ኦይቂደ፥ ላኡ ድርሳ ግምበቱዋ እትፐ ጋꬅያ ፐንግያና ከሲደ ባቃቴድኖ። ኡንቱንቱ አራባ ድልባኮ ስሚደ ቤድኖ፤ * 5 ሽን ባብሎነ ኦላንቻቱ ካትያ የደርሲደ፥ ያርኮ ደምባ ጋꬂደ ኦይቄድኖ። አ ኦላንቻቱ ኡባይ አፐ ሻከቲደ ላለቴድኖ። 6 ሄዋፐ ጉይያን፥ ኡንቱንቱ አ ርብላ ካታማን ደእያ ናቡካዳናጾራኮ አፌድኖ። ባብሎነ ካቲ ያን ሰደቅያሳ ቦላ ፕርዴዳ። 7 ሰደቅያሳ ናና ሰደቅያስ ጼልሽን ዎꬌድኖ። ሄዋፐ ጉይያን፥ አ አይፈቱዋ ዎጭ ከሲደ፥ ሳንሳላታን አ ቃቼድኖ፤ ያቲደ ባብሎነ ጋድያ አኪደ አፌድኖ። *

ጌሻ ጎሊ ኮለቴዳ

(ኤር. 52:12-33)

8 ናቡካዳናጾረ ባብሎነን ካተቴዳ ታማነ ኡዱፑንꬃ ላይꬅ፥ እቼሻንꬃ አግናን፥ ላፑንꬃ ጋላስ ካትያ ኦሳንቻቱዋፐ እቱ፥ ካትያ ናግያዋንቱ ካፑ ናቡዛራዳን የሩሳላመ ገሌዳ። 9 መꬍና ጎዳ ጌሻ ጎልያ፥ ካትያ ጎልያነ የሩሳላመን ደእያ ጎልያ ኡባ ጹጌዳ፤ ዎልቃማ ጎልያ ግያ ጎልያ ኡባ ኤꬅ ዉርሴዳ። 10 ባብሎነ ኦላንቻቱ ኡባይ ካትያ ናግያዋንቱ ካፑዋ አዛዙዋን የሩሳላመ ካታማ ዩሹዋን ደእያ ድርሳ ግምቢያ ኡባ ኮሌድኖ። 11 ናቡዛራዳን ካታማን አቴዳ አሳቱዋነ ይሁዳን አቴዳ አሳቱዋ፥ ካዲደ ባብሎነ ኦላንቻቱዋን ጋከቴዳ አሳቱዋናካ ኡባ ኦይቂደ፥ ኦሞዶ አፌዳ። 12 ሽን ናቡዛራዳን ዉርሰꬃ ህዬሳቱዋፐ አማሬዳዋንታ ዎይንያ ቱራ ቶካናዳንነ ጋድያ ጎሻናዳን ይሁዳን አሼዳ።

13 ባብሎነ አሳቱ መꬍና ጎዳ ጌሻ ጎልያን ደእያ ናሃስያፐ መꬌዳ ቱሳቱዋ፥ ሚሻቱዋ ዎꬅያ ጋረቱዋነ አባ ሳኒያ መንሬꬄድኖ፤ ናሃስያ ኡባ ባብሎነ አፌድኖ። * 14 ሄዋዳንካ ቃይ ከረቱዋ፥ አካፋቱዋ፥ ጾምፕያ ሻሉዋ ጼራ ፕትያባቱዋ፥ ጭልፓቱዋነ ያርሽያ ዎደ ጎኤትያ ናሃስያ ሚሻቱዋ ኡባ አኪደ አፌድኖ። * 15 ካትያ ናግያዋንቱ ካፑ ናቡዛራዳን ሙሩታ ብራፐነ ሙሩታ ዎርቃፐ መቴዳ ታማ ካሽያ ሻታቱዋካ ኩይጻሮቱዋካ ኡባ አኪደ አፌዳ። 16 ካቲ ሶሎሞነ መꬍና ጎዳ ጌሻ ጎልያን ኦሰትያባቶ መꬌዳ ላኡ ቱሳቱ፥ አባ ሳኒነ ጋረቱ መቴዳ ናሃስያ ብራታይ ሚዛናን ልካናዉ ዳንዳየተናዋ ኬሻ ዳራ። 17 ላኡ ቱሳቱ እት ማላ ግዲደ፥ እቱዋ እቱዋ ጌሳይ ታማነ ሆስፑን ዋꬋ፤ ቃይ እት እት ቱሳ ሁጲያን ደእያ ጉምቦቱ ሄዙ ዋꬋ አዱሳ። ሄ ጉምቦቱዋ ዩሹ ናሃስያ ቃጽቃሎቱዋንነ ናሃስያፐ መꬌዳ ሮማነ ጌተትያ ቴራ ምስለቱዋን አሌቀት ኡቴዳ።

ይሁዳ አሳይ ኦሞደቲደ ባብሎነ ቤዳ

(ኤር. 52:24-27)

18 ካትያ ናግያዋንቱ ካፑ ናቡዛራዳን ቄሳቱዋ ኡባቱዋ ካፑ ሳራያ፥ አፐ ካልያ ቄስያ ጻፋንያነ ፐንግያ ናግያ ሀራ ሄዙ አሳቱዋ ኦይቄዳ። 19 ቃይ ሄ ዎደ ጋካናዉ፥ ካታማን ደእያ አሳፐ ይሁዳ ኦላ ጋዳዋ፥ ካትያ ዞርያዋንቱፐ እቼሹ አሳቱዋ፥ ኦላ ጋዳዋ ጻፍያ፥ ሄዌነ ኦላንቻቱዋ አሳ ግዶፐ ቆሪደ ከስያዋነ ሀራ ኡሱፑን ታሙ ዎልቃማ አሳቱዋ አፌዳ። 20 ካፑ ናቡዛራዳን ኡንቱንቱ ኡባ አኪደ፥ ባብሎነ ካትያኮ ርብላ ካታማ አፌዳ። 21 ያን ርብላ ካታማን፥ ሀማታ ጋድያን ባብሎነ ካቲ ኡንቱንታ ኡባ ዎꬍሴዳ። ሄዋዳን ሀኒደ፥ ይሁዳ አሳይ ባረ ጋድያፐ ኦሞደት ደንዲደ ቤዳ።

ገዳሊ ይሁዳ ሞዴዳ

(ኤር. 40:7-9፤ 41:1-3)

22 ሄዋፐ ጉይያን፥ ካቲ ናቡካዳናጾረ ሳፋና ናኣ ናኣ፥ አህቃማ ናኣ ገዳልያ፥ ባብሎነ ቤናን ይሁዳን አቴዳ አሳ ሞድያ ካፑዋ ኦꬂደ ሱንꬄዳ። 23 ኩሽያ እምቤና ይሁዳ ኦላ ጋዳዋቱነ ኦላንቻቱ ሄዋ ስሲደ፥ ምስጳን ደእያ ገዳልያን ቢደ ጋከቴድኖ። ሄ ጋዳዋቱ ናታንያ ናኣ እስማኤላ፥ ቃሬሀ ናኣ ዮሀናና፥ ናጾፋ ካታማፐ ዬዳ ታንሁሜታ ናኣ ሳራያነ ማእካፐ ዬዳ እት ብታንያ ናኣ ያዛንያ። 24 ገዳሊ ኡንቱንቶነ ኡንቱንቱ ኦላንቻቶ ጫቂደ፥ ሀዋዳን ያጌዳ፤ “ሀዋንቶ ባብሎነ ካፓቶ ያዮፕተ። ሀ ጋድያን ደእተ፤ ያቲደ ባብሎነ ካትያዉ ሞደትተ። ያቶፐ ሙለ ኡባባይ ህንተዉ ሎአ ግዳናዋ” ያጌዳ።

25 ሽን ላፑንꬃ አግናን ካትያ ዛርያ ግዴዳ ኤልሻማአ ናኣ ናታንያ ናአይ እስማኤለ ታሙ አሳና ምጽጳ ቢደ፥ ገዳልያነ አናና ደእያ ይሁዳ አሳነ ባብሎነ አሳ ኡባ ዎꬌዳ። 26 ሄዋፐ ጉይያን፥ ባብሎነ አሳዉ ያዪደ፥ ይሁዳ አሳይ፥ ቄራይ ዎጋይ አተናን፥ ኦላ ጋዳዋቱዋናካ ኡባይ ግብጼ ጋድያ ባቃቴድኖ። *

እኮንያነ ቃሹዋፐ ብለቴዳ

(ኤር. 52:31-34)

27 ኤዊል-ማሮዳክ ካተቴዳ ላይꬅ ይሁዳ ካትያ እኮንያና ቃሹዋፐ ብሊደ ማሬዳ። ሄዌ ሀኔዳዌ እኮንያነ ኦሞደት ቃሸቲደ ቤዳ ሀታማነ ላፑንꬃ ላይꬅ፥ ታማነ ላኤንꬃ አግናን፥ ላታማነ ላፑንꬃ ጋላሳና። 28 ኤዊል-ማሮዳክ እኮንያናና ማልኦ ቃላ ሃሳዪደ፥ ባብሎነን ኦሞዱዋን ደእያ ሀራ ካተቱዋ ኡባፐ አꬂደ፥ አ ቦንቼዳ። 29 ሄዋ ድራዉ፥ እኮንያነ ቃሾ ጎለን ማዬዳ ማዩዋ ላሜዳ። እ አቴዳ ባረ ደኡዋ ላይꬃ ኡባን ካትያ ማዳፐ ሜዳ። 30 ሀቼ ሀቼ አዉ ኮሽያዋ ኡባ ባብሎነ ካቲ እሜዳ።

* 1:8 ማቶሳ 3:4፤ ማር. 1:6

* 1:10 ሉቃሳ 9:54

* 2:9 ዛረ. 21:17

* 2:12 2 ካታ. 13:14

* 4:16 ዶመꬃ 18:14

* 4:34 1 ካታ. 17:21

* 5:1 ሉቃሳ 4:27

* 6:29 ዛረ. 28:57፤ ሴላ 4:10

* 8:1 2 ካታ. 4:8-37

* 8:13 1 ካታ. 19:15

* 8:19 1 ካታ. 11:36

* 8:20 ዶመꬃ 27:40

* 9:6 1 ካታ. 19:16

* 9:10 1 ካታ. 21:23

* 9:26 1 ካታ. 21:19

* 9:31 ዝምራ፦ ዝምር ባረ ካትያ ዎꬌዳ። 1 ካት 16:8-12 ጼላ።

* 9:36 1 ካታ. 21:23

* 10:11 ሆሰ 1:4

* 10:29 1 ካታ. 12:28-30

* 11:14 2 ካታ. 23:3

* 12:4 ከሳ 30:11-16

* 12:15 2 ካታ. 22:7

* 12:16 ዎጋ 7:7

* 13:14 2 ካታ. 2:12

* 14:6 ዛረ. 24:16

* 14:25 ዮናሳ 1:1

* 15:1 ኦዝያነ፦ እብራዌꬁዋን ካቲ ኦዝያነ ሀ ሸምፑዋን አዛርያ ጌተቴ።

* 15:7 ኢሳ. 6:1

* 15:12 2 ካታ. 10:30

* 16:3 ዛረ. 12:31

* 16:14 ከሳ 27:1-2፤ 2 ኦዱዋ 4:1

* 16:17 1 ካታ. 7:23-39፤ 2 ኦዱዋ 4:2-6

* 16:20 ኢሳ. 14:28

* 17:6 አሶረ ካቲ፦ እ ላኤንꬆ ሳርጎና ግደናን አገና።

* 17:10 1 ካታ. 14:23

* 17:16 1 ካታ. 12:28

* 17:17 ዛረ. 18:10

* 17:34 ዶመꬃ 32:28፤ 35:10

* 17:35 ከሳ 20:5፤ ዛረ. 5:9

* 17:36 ዛረ. 6:13

* 18:4 ፓይ. 21:9

* 19:15 ከሳ 25:22

* 20:17 2 ካታ. 24:13፤ 2 ኦዱዋ 36:10

* 20:18 2 ካታ. 24:14-15፤ ዳኔላ 1:1-7

* 21:2 ኤር. 15:4

* 21:4 2 ሳሜላ 7:13

* 21:7 1 ካታ. 9:3-5፤ 2 ኦዱዋ 7:12-18

* 22:1 ኤር. 3:6

* 22:7 2 ካታ. 12:15

* 23:4 2 ካታ. 21:3፤ 2 ኦዱዋ 33:3

* 23:10 ዎጋ 18:21፤ ኤር. 7:31፤ 19:1-6፤ 32:35

* 23:12 2 ካታ. 21:5፤ 2 ኦዱዋ 33:5

* 23:13 1 ካታ. 11:7

* 23:15 1 ካታ. 12:33

* 23:16 1 ካታ. 13:2

* 23:17 1 ካታ. 13:30-32

* 23:34 ኤር. 22:11-12

* 23:36 ኤር. 22:18-19፤ 26:1-6፤ 35:1-19

* 24:1 ኤር. 25:1-38፤ ዳኔላ 1:1-2

* 24:8 ታማነ ሆስፑና፦ ላይꬃይ አዉ ታማነ ሆስፑና ዎይ ሆስፑና። 2 ኦድ። 36:9 ጼላ።

* 24:12 ኤር. 22:24-30፤ 24:1-10፤ 29:1-2

* 24:15 ህዝ. 17:12

* 24:17 ኤር. 37:1፤ ህዝ. 17:13

* 24:18 ኤር. 27:1-22፤ 28:1-17

* 24:20 ህዝ. 17:15

* 25:1 ኤር. 21:1-10፤ 34:1-5፤ ህዝ. 24:2

* 25:4 ህዝ. 33:21

* 25:7 ህዝ. 12:13

* 25:13 1 ካታ. 7:15-26፤ 2 ኦዱዋ 3:15-17

* 25:14 1 ካታ. 7:45፤ 2 ኦዱዋ 4:16

* 25:26 ኤር. 43:5-7

1 ኦዱዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

ሀኔዳባ ኦድያ ኮይሮ ማጻፋ

ገሉዋ

ሀኔዳባ ኦድያ ማጻፋቱ፥ ሳሜላ ማጻፋቱዋንነ ካተቱዋ ማጻፋቱዋን ጻፈቴዳ ታርከቱዋ ዱማ ኦግያን ኦሞዱዋን ደእያዋንቶ ላኤንꬂደ ኦዲኖ። ሀኔዳባ ኦድያ ማጻፋቱዋን እስራኤልያ ካተቱዋ ካዉተꬃ ታርኪ ላኡ ሁጰ ሁጰ ሻኩዋን ሻከቲደ ኦደቴዳ።

1. እስራኤላነ ይሁዳ ካዉተꬃቱ ባይዙዋን ኩንዴዳዋንታ ግዶፐነ፥ ጾሳይ ባረ አሳዉ ገሌዳ ቃላ ኡባ ናጌዳዋነ ይሁዳን ደእያዋንቱ ባጋና ባረ አሳዉ ባረ ሀልቼዳ ሀልቹዋ ፖሌዳዋ በሳናሳ። ሀዌ ቱማ ግድያዋ ኤርሳናዉ፥ ሀ ማጻፋ ጻፌዳዌ ዳዊተነ ሶሎሞነ ኦꬄዳ ዎልቃማ ዎልቃማ ኦሳቱዋ፥ ዮሳፌጸ፥ ህዝቂያስነ ዮስያሰ አሳ ደኡዋ ኦራጽሴዳ ኦራጽሱዋነ ጾሳዉ ምኒደ አማነቴዳ አሳ ሀኖታ ሎይꬂደ ጼሌዳ።

2. የሩሳላመን ደእያ ጌሻ ጎልያን ጾሳዉ ጎይንያ ጎይናይ ዋኒደ ዶመቴደንቶ ኦዳናሳ። ቃይ ሄ ዎደ ጎይኑዋ ዎጋ ካለꬅያዋንቱ ቄሳቱ ዋ ግድያ ድራዉ፥ ኡንቱንቱ ካለꬅያ ኦሱዋ ኬꬃይ ዋኒደ ዶመቴደንቶነ ቆንጭሳናሳ። ጌሻ ጎልያ ኬጼዳዌ ሶሎሞና ግዶፐነ፥ ጌሻ ጎልያነ ጎይኑዋ ዎጋ ኮይሮ ኤሴዳዌ ዳዊታ ግድያዋ ኦዳናሳ።

ሸምፓቱዋ ኡባቶ እመቴዳ ቃንꬃ ቆፋቱዋ

አዳማፐ ካትያ ሳኦላ ጋካናዉ 1:1—9:44

ሳኦላነ አ ናናቱዋ ሀይቁዋ 10:1-14

ዳዊተ ካተቱሳነ የሩሳላመ ኦይቁሳ 11:1-9

ዋርያና ደእያ ዳዊታ ዎታዳራቱዋ 11:10—12:40

ቃላ ጫቁዋ ታቦታይ የሩሳላመ ቡሳ 13:1—16:43

ጌሻ ጎልያ ኬጽያዌ ሶሎሞና ግዱሳ 17:1-27

ዳዊታ ኦላ ጾኑዋ 18:1—20:8

ዳዊተ አሳ ፓይድና ዬዳ ጾሳ ሀንቁዋ 21:1-30

ጌሻ ጎልያ ኬጻናዉ ሀኔዳ ጊጉዋ 22:1—29:20

ሶሎሞነ ካተቱሳ 29:21-25

ዳዊታ ሀይቁዋ 29:26-30

አዳማፐ ካትያ ሳኦላ ጋካናዉ

1

(1:1—9:44)

አዳማፐ ቢደ አብራሃማ ጋካናዉ ደእያ የለታ

(ዶመꬃ 5:1-32፤ 10:1-32፤ 11:10-26)

1 አዳመ ሴታ የሌዳ፤ ሴተ ሄኖሳ የሌዳ፤ ሄኖስ ቃይናና የሌዳ፤ 2 ቃይናን ማላልኤላ የሌዳ፤ ማላልኤል ያሬዳ የሌዳ፤ 3 ያሬድ ሄኖካ የሌዳ፤ ሄኖክ ማቱሳላ የሌዳ፤ ማቱሳል ላሜካ የሌዳ፤ 4 ላሜክ ኖሀ የሌዳ። ኖሄ ሴማ፥ ካማነ ያፌታ የሌዳ።

5 ያፌታ አቱማ ናናይ ጎመራ፥ ማጎጋ፥ ማዳያ፥ ያዋና፥ ቱባላ፥ መሸካነ ቲራሳ። 6 ጎመራ አቱማ ናናይ አሽካናዛ፥ ሪፋታነ ቶጋርማ። 7 ያዋና አቱማ ናናይ ኤሊሻ፥ ታርሴሳ፥ ክቲማነ ሮዳ።

8 ካማ አቱማ ናናይ ኩሻ፥ ምጽራይማ፥ ፑጻነ ካናና። 9 ኩሻ አቱማ ናናይ ሳባ፥ ሀዊላ፥ ሳብታ፥ ራእማነ ሳብታካ። ራእማ አቱማ ናናይ ሳባነ ዳዳና። 10 ቃይ ኩሽ ናምሩዳ የሌዳ። ናምሩድ ሳኣን ዎልቃማ ኦላንቻ ግዴዳ። 11 ምጽራይም ሉደታ፥ አናመታ፥ ላሃበታ፥ ናፍቱሄታ፥ 12 ፓትሮሳታ፥ ካስሉሄታነ ፕልስጼማ ዘረꬃ የሌዳ ካፍቶረታ የሌዳ። 13 ካናነ ባይራ ናኣ ሲዶናነ አ ቴፋ ሄታ የሌዳ፤ 14 ቃይ ካናነ ያቡሳቱዋ፥ አሞረቱዋ፥ ገርጌሰቱዋ፥ 15 ሂዌቱዋ፥ አርቀታ፥ ሲናታ፥ 16 አርዋደታ፥ ጻማረታነ ሀማታታ የሌዳ።

17 ሴማ አቱማ ናናይ ኤላማ፥ አሶራ፥ አርፋክሳዳ፥ ሉዳ፥ አራማ፥ ኡጻ፥ ሁላ፥ ገቴራነ መሸካ። 18 አርፋክሳድ ሸላሀ የሌዳ፤ ሸላህ ኤቦራ የሌዳ። 19 ኤቦር ላኡ ናና የሌዳ፤ እቱ የለቴዳ ዎደ ሳአይ ሻከቴዳ ድራዉ፥ አ ሱንꬃይ ፔሌጋ ጌተቴዳ፤ አ እሻ ሱንꬃይ ዮቅጻና። 20 ዮቅጻን አልሞዳዳ፥ ሸሌፋ፥ ሀጻርማዌታ፥ የራሀ፥ 21 ሀዶራማ፥ ኡዛላ፥ ዲቅላ፥ 22 ኤባላ፥ አብማኤላ፥ ሳባ፥ 23 ኦፊራ፥ ሀዊላነ ዮባባ የሌዳ። ሀዋንቱ ኡባቱ ዮቅጻና ዘረꬃ።

24 ሴማፐ ቢደ፥ አብራሃማ ጋካናዉ ደእያ የለታይ ሀዋፐ ካሊደ ጻፈቴዳዋ: ሴማ፥ አርፋክሳዳ፥ ሸላሀ፥ 25 ኤቦራ፥ ፔሌጋ፥ ራአ፥ 26 ሳሩጋ፥ ናኮራ፥ ታራነ 27 አብራሃማ ጌተቲደ ጼሰትያ አብራማ።

እስማኤላ የለታ

(ዶመꬃ 25:12-16)

28 አብራሃማ አቱማ ናናይ ይሳቃነ እስማኤላ። 29 ኡንቱንቱ የለታይ ሀዋፐ ካሊደ ጻፈቴዳ።

እስማኤላ ባይራይ ናባዮታ፤ ሄዋፐ ስምና ቄዳረ፥ አድብኤል፥ ምብሳም፥ 30 ምሽማእ፥ ዱም፥ ማስ፥ ሀዳድ፥ ቴም፥ 31 ይጹር፥ ናፊሽነ ቄድም የለቴድኖ። ሀዋንቱ እስማኤላ ናና።

32 አብራሃማ ቆማቱ ቃጹር አቱማ ናናይ ዚምራና፥ ዮቅሻና፥ ማዳና፥ ምድያማ፥ ይሽባቃነ ሹሀ። ዮቅሻና አቱማ ናናይ ሳባነ ዳዳና። 33 ምድያማ አቱማ ናናይ ኤፋ፥ ኤፌራ፥ ሀኖካ፥ አቢዳአነ ኤልዳአ። ሀዋንቱ ኡባቱ ቃጹር ዘረꬃ።

ኤሳ የለታ

(ዶመꬃ 36:1-19)

34 አብራሃመ ይሳቃ የሌዳ። ይሳቃ አቱማ ናናይ ኤሳነ እስራኤልያ። 35 ኤሳ አቱማ ናናይ ኤልፋዛ፥ ራኡኤላ፥ ይኡሻ፥ ያእላማነ ቆራሀ። 36 ኤልፋዛ አቱማ ናናይ ተማና፥ ኦማራ፥ ጻፋ፥ ጋእታማ፥ ቃናዛ፥ ትምናአነ አማሌቃ። 37 ራኡኤላ አቱማ ናናይ ናሃታ፥ ዛራሀ፥ ሻማነ ሚዛ።

ኤዶማን ኮይሮ ደኤዳ አሳቱዋ

(ዶመꬃ 36:20-30)

38 ኤዶማን ኮይሮ ደኤዳ ሰኢራ አቱማ ናናይ ሎጻና፥ ሾባላ፥ ጽባኦና፥ አና፥ ድሾና፥ ኤጼራነ ድሻና። 39 ሎጻና አቱማ ናናይ ሆራነ ሆማማ፤ ሎጻና ምቻታ ትምናኦ። 40 ሾባላ አቱማ ናናይ አልዋና፥ ማናሃታ፥ ኤባላ፥ ሸፋነ ኦናማ። ጽባኦና አቱማ ናናይ አያነ አና። 41 አና ናአይ ድሾና። ድሾና አቱማ ናናይ ሄምዳና፥ ኤሽባና፥ ይትራናነ ካራና። 42 ኤጼራ አቱማ ናናይ ብልሃና፥ ዛእዋናነ አቃና። ድሻና አቱማ ናናይ ኡጻነ አራና።

ኤዶማ ካተቱዋ

(ዶመꬃ 36:31-43)

43 እስራኤላን አያ ካቲ ካዉታናፐ ካሰ ኤዶማ ቢታን ካተቴዳ ካተቱ ሀዋፐ ካሊደ ጻፈቴዳዋንታ።

ባኦራ ናአይ በላእ ካተቴዳ፤ አ ካታማ ሱንꬃይ ድናባ።

44 በላእ ሀይቂና፥ ቦጽራፐ ዬዳ ዛራሀ ናአይ ዮባብ አ ኮታን ካተቴዳ።

45 ዮባብ ሀይቂና፥ ተማና ጋድያፐ ዬዳ ሁሻም አ ኮታን ካተቴዳ።

46 ሁሻም ሀይቂና፥ ሞኣበ ጋድያን ምድያማቱዋ ጾኔዳ ባዳዳ ናኣ ሀዳድ አ ኮታን ካተቴዳ፤ አ ካታማ ሱንꬃይ አዊታ።

47 ሀዳድ ሀይቂና፥ ማስሬቃፐ ዬዳ ሳምል አ ኮታን ካተቴዳ።

48 ሳምል ሀይቂና፥ ሻፋ ማታን ደእያ ራሆቦታፐ ዬዳ ሻኡል አ ኮታን ካተቴዳ።

49 ሻኡል ሀይቂና፥ አክቦራ ናአይ ባኣልሀናን አ ኮታን ካተቴዳ።

50 ባኣልሀናን ሀይቂና፥ ሀዳድ አ ኮታን ካተቴዳ፤ አ ካታማ ሱንꬃይ ፓአ። አ ማቻታ መዛሃባ ናት ማጽሬድ ናቶ ማሄጻብኤሎ።

51 ሄዋፐ ጉይያን፥ ሀዳድ ሀይቄዳ። ኤዶማ ዛራቱዋ ካፓቱ ሀዋንታ: ትምናአ፥ አልዋ፥ የቴታ፥ 52 ኦሆሊባማ፥ ኤልያ፥ ፒኖና፥ 53 ቃናዛ፥ ተማና፥ ምብጻራ፥ 54 ማግድኤላነ እራማ። ሀዋንቱ ኤዶማ ካፓቱዋ።

2

ይሁዳ የለታ

1 እስራኤልያ አቱማ ናናይ ሀዋንታ: ሮቤላ፥ ስሞና፥ ሌዊያ፥ ይሁዳ፥ ይሳኮራ፥ ዛብሎና፥ 2 ዳና፥ ዮሴፋ፥ ቢንያማ፥ ንፍታሌማ፥ ጋዳነ አሴራ።

3 ካናነ ባትሹእፐ ይሁዳይ የሌዳ ሄዙ አቱማ ናናይ ኤራ፥ ኦናናነ ሼላ። ይሁዳ ናአይ ባይራይ፥ ኤር መꬍና ጎዳ ስንꬃን ኢታባ ኦꬄዳ ድራዉ፥ መꬍና ጎዳይ አ ዎꬌዳ። 4 ይሁዳ ናኣ ማቻታ ትእማራ ይሁዳዉ ፓሬሳነ ዛራሀ የላዱ። ይሁዳዉ ኡባና እቼሹ አቱማ ናናይ ደኢኖ።

5 ፓሬሳ አቱማ ናናይ ሄጽሮናነ ሀሙላ።

6 ዛራሀ አቱማ ናናይ ዝምራ፥ ኤታና፥ ሄማና፥ ካልኮላነ ዳርዳአ፤ ኡንቱንቱ ኡባና እቼሻ። 7 ዛራሀ ዘረꬃፐ ግዴዳ ካርማ ናአይ አካን * ጺንያ ጌተት ኡቴዳ ሚሻ ኦሞዱዋ አኪደ፥ እስራኤልያ አሳ ዋይሴዳዋ። * 8 ኤታና ናአይ አዛርያ።

ሄጽሮናፐ ቢደ ዳዊታ ጋካናዉ ደእያ የለታ

9 ሄጽሮነ የሌዳ ናናይ ይራህማኤላ፥ ራማነ ካሌባ። 10 ራመ አምናዳባ የሌዳ። አምናዳበ ይሁዳ ዛራቱዋ ካፑዋ ናአሶና የሌዳ። 11 ናአሶነ ሳልሞና የሌዳ፤ ሳልሞን ቦኤዛ የሌዳ፤ 12 ቦኤዘ ዮቤዳ የሌዳ፤ ዮቤድ እሰያ የሌዳ። 13 እሰይ ባረ ባይራ ናኣ ኤልኣባ፥ ላኤንꬆ ናኣ አምናዳባ፥ ሄዘንꬆ ናኣ ሻማ፥ 14 ኦይደንꬆ ናኣ ናታንኤላ፥ እቼሻንꬆ ናኣ ራዳያ፥ 15 ኡሱፑንꬆ ናኣ ኦጼማነ ላፑንꬃ ናአይ ዳዊታ የሌዳ። 16 እሰያ ማጫ ናናይ ጻሩዮነ አብጋሎ። ጻሩይ ናናይ ሄዛቱ አብሻያ፥ ዮኣባነ አሳሄላ። 17 አብጋላ አማሳ የላዱ፤ አማሳ አዉ እስማኤልያ የተራ።

ሄጽሮና የለታ

18 ሄጽሮና ናአይ ካሌብ ባረ ማቻት አዙብና፥ ይሪኦቶ ጌተትያ ናቶ የሌዳ። ይሪኦታ የሼራ፥ ሾባባነ አርዶና የላዱ። 19 አዙባ ሀይቂና፥ ካሌብ ኤፍራቶ አኬዳ፤ ኤፍራታ ሁራ የላዱ። 20 ሁር ኡራ የሌዳ፤ ኡር ባጻልኤላ የሌዳ።

21 ሄጽሮነ ኡሱፑን ታሙ ላይꬃፐ ጉይያን፥ ጋላኣደ አዉዋ ማክራ ናቶ አኪደ፥ ሳጉባ የሌዳ። 22 ሳጉብ ያኢራ የሌዳ። ያኢር በን ጋላኣደ ጋድያን ላታማነ ሄዙ ካታማቱዋ ሞዴዳ። 23 ሽን ጋሹራነ ሶርያ ካተቱ ሀቦት-ያኢራ ካታማቱዋ ቃናታነ አ ሄራቱዋ ኡሱፑን ታሙ ካታማቱዋ ኦለቲደ ኦይቄድኖ፤ ያን ደኤዳ አሳይ ኡባይ ጋላኣደ አዉዋ ማክራ ዛርያ። 24 ሄጽሮነ ካሌባ ኤፍራታ ግያ ሳን ሀይቄዳዋፐ ጉይያን፥ ሄጽሮና ማቻታ አቢያ ታቆአ አዉዋ አሽሁራ የላዱ።

ይራህማኤላ የለታ

25 ሄጽሮና ናኣ ባይራ ይራህማኤላ ናአይ ባይራይ ራማ፤ ቴፋቱ ቡና፥ ኦሬና፥ ኦጼማነ አኪያ። 26 ይራህማኤላዉ አታሮ ጌተትያ ሀራ ማቻታ ደአዉ፤ አታራ ኦናማ ዳዮ።

27 ይራህማኤላ ናኣ ባይራ ራማ ናናይ ማኣጻ፥ ያሚናነ ኤቄራ።

28 ኦናማ ናናይ ሻማያነ ያደ።

ሻማያ ናናይ ናዳባነ አብሹራ። 29 አብሹራ ማቻታ አብሀይላ አህባናነ ሞሊዳ የላዱ። 30 ናዳባ አቱማ ናናይ ሰለዳነ አፋይማ፤ ሰለድ ናኣ የለናን ሀይቄዳ። 31 አፋይማ ናአይ ይሽአ፤ ይሽአ ናአይ ሼሻና፤ ሼሻና ናአይ አህላያ።

32 ሻማያ እሻ ያደ ናናይ የተራነ ዮናታና፤ የተር ናኣ የለናን ሀይቄዳ። 33 ዮናታና ናናይ ፐሌታነ ዛዛ።

ሀዋንቱ ይራህማኤላ ዘረꬃ።

34 ሼሻናዉ ማጫዋፐ አትና፥ አቱማ ናናይ ባዋ። ሼሻናዉ ያርሀአ ጌተትያ ቆማይ ግብጼ ጋድያፐ ዬዳዌ ደኤ። 35 ሼሻን ባረ ቆማ ያርሀአዉ ባረ ማጫ ናናቱዋፐ እትኖ እምና ናታ አታያ የላዱ። 36 አታይ ናታና የሌዳ፤ ናታን ዛባዳ የሌዳ፤ 37 ዛባድ ኤፍላላ የሌዳ፤ ኤፍላል ዮቤዳ የሌዳ፤ 38 ዮቤድ ዬሀ የሌዳ፤ ዬሁ አዛርያ የሌዳ፤ 39 አዛሪ ሄሌጻ የሌዳ፤ ሄሌጽ ኤልኣሳ የሌዳ፤ 40 ኤልኣስ ስስማያ የሌዳ፤ ስስማይ ሻሉማ የሌዳ፤ 41 ሻሉም ይቃምያ የሌዳ፤ ይቃመ ኤልሻማአ የሌዳ።

ካሌባ የለታ

42 ይራህማኤላ እሻ ካሌባ ናአይ ባይራይ ሜሻ። ሜሻ ናአይ ዚፋ፤ ዚፋ ናአይ ማሬሻ፤ ማሬሻ ናአይ ከብሮና። 43 ከብሮነ ናናይ ቆራሀ፥ ታፑሀ፥ ረቄማነ ሸማአ። 44 ሸማእ ዮርቃኣማ አዉዋ ራሃማ የሌዳ። ረቄም ሻማያ የሌዳ። 45 ሻማያ ናአይ ማኦና። ማኦን ቤትጹራ የሌዳ።

46 ካሌባ ቆማታ ኤፋ ሃራና፥ ሞጻነ ጋዜዛ የላዱ፤ ሃራን ጋዜዛ የሌዳ።

47 ያህዳያ ናናይ ረጌማ፥ ዮኣታማ፥ ገሻና፥ ፐሌጻ፥ ኤፋነ ሻኣፋ።

48 ካሌባ ቆማታ ማእካ ሸቤራነ ትርሃና የላዱ። 49 ቃይካ ማእካ ሻኣፋነ ሻዋ የላዱ። ሻኣፍ ማድማና የሌዳ። ሻው ማክቤናነ ግባአ የሌዳ።

ካሌባ ናታ አክሶ።

50 ካሌባ ናናይ ሀራቱ ሀዋፐ ካሊደ ጻፈቴድኖ። ካሌብ ባረ ባይራ ናኣ ሁራ ባረ ማቻት ኤፍራትን የሌዳ። ሁራ ናናይ ቅርያት-ይኣሪማ አዉዋ ሾባላ፥ 51 ቤታልሄማ አዉዋ ሳልሞናነ ቤት-ጋዴራ አዉዋ ሀሬፋ። 52 ቅርያት-ይኣሪማ አዉዋ ሾባላ ያራቱ ሀሮኤታታነ ማኑሆታ ያራቱዋፐ ባጋቱዋ። 53 ቅርያት-ይኣሪማ ያራቱ ያትራታ፥ ፑታታ፥ ሹማታታነ ምሽራአታ። ጾርአትነ ኤሽታኦላት ሀዋንቱፐ የለቴድኖ። 54 ቤታልሄማ አዉዋ ሳልሞና ያራቱ ናጾፋታ፥ አጽሮት-ቤታዮኣባታ፥ ማኑሆታ ያራቱዋፐ አትያ ባጋቱዋነ ጾርአታ። 55 ያቤጻ ካታማን ደእያ ጻፍያዋንቱ ያራቱ ቃይ ትርአታ፥ ሽምኣታታነ ሱካታ። ሀዋንቱ ረካባቱ አዉዋ ሃማቱዋፐ የለቴዳ ቄናታ።

3

ካትያ ዳዊታ ናና

1 ከብሮነ ካታማን ዳዊተ የሌዳ ናናይ፤ እዝራኤልያ አህኖኣማ የሌዳ አ ባይራይ አምኖና። ቃርመሎስያ አብጋላ የሌዳ አ ላኤንꬆ ናአይ ዳኔላ። 2 ጋሹራ ጋድያ ካትያ ታልማያ ናታ ማእካ የሌዳ አ ሄዘንꬆ ናአይ አበሰሎማ። ሀጊታ የሌዳ አ ኦይደንꬆ ናአይ አዶንያና። 3 አቢጻላ የሌዳ አ እቼሻንꬆ ናአይ ሻፋጽያ። አ ማቻታ ኤግላ የሌዳ አ ኡሱፑንꬃ ናአይ ይትራኣማ። 4 ዳዊተ ሄ ኡሱፑን ናና ከብሮናን የሌዳ። ዳዊተ ከብሮናን ላፑን ላይꬃነ ኡሱፑን አግና ካተቴዳ። *

ቃይ የሩሳላመን ሀታማነ ሄዙ ላይꬃ ካተቴዳ። 5 ዳዊተ የሩሳላመን የሌዳ ናናይ ኦይዳቱ አምኤላ ናታ በርሳባ የሌዳ ሽምአ፥ ሾባባ፥ ናታናነ ሶሎሞና። * 6 ቃይ ሀራ ኡዱፑን አቱማ ናናይ ይብሃራ፥ ኤልሻማአ፥ ኤልፈሌጻ፥ 7 ኖጋሀ፥ ነፌጋ፥ ያፍአ፥ 8 ኤልሻማአ፥ ኤልያዳአነ ኤልፈሌጻ። 9 ሀ አቱማ ናና ኡባ ቦላካ ዳዊታዉ ሀራ ማቻቱዋፐ የለቴዳ አቱማ ናናይ ደኢኖ፤ ቃይ ታማራ ሀ አቱማ ናና ምቻቶ።

ካትያ ሶሎሞነ የለታ

10 ካትያ ሶሎሞነ ናአይ ሮብኣማ፤ ሮብኣማ ናአይ አቢያ፤ አቢያ ናአይ አሳ፤ አሳ ናአይ ዮሳፌጻ፤ 11 ዮሳፌጻ ናአይ ዮራማ፤ ዮራማ ናአይ አካዝያሳ፤ አካዝያሳ ናአይ ዮኣሻ፤ 12 ዮኣሻ ናአይ አመስያሳ፤ አመስያሳ ናአይ ኦዝያና፤ ኦዝያና ናአይ ዮኣታማ፤ 13 ዮኣታማ ናአይ አካዛ፤ አካዛ ናአይ ህዝቂያሳ፤ ህዝቂያሳ ናአይ ምናሳ፤ 14 ምናሰ ናአይ አሞና፤ አሞና ናአይ ዮስያሳ። 15 ዮስያሳ ናአይ ባይራይ ዮሀናና፤ ላኤንꬁ ዮኣቄማ፤ ሄዘንꬁ ሰደቅያሳ፤ ኦይደንꬁ ሻሉማ። 16 ዮኣቄማ ናናይ ዮኣኪናነ * ሰደቅያሳ።

ካትያ ዮኣኪና የለታ

17 ኦሞደቲደ ባብሎነ ቤዳ ዮኣኪና አቱማ ናናይ ሳላትያላ፥ 18 ማልክራማ፥ ፓዳያ፥ ሸናጻራ፥ ይቃምያ፥ ሆሻማአነ ናዳብያ። 19 ፓዳያ አቱማ ናናይ ዛሩባቤላነ ሽምአ። ዛሩባቤላ አቱማ ናናይ ማሹላማነ ሀናንያ፤ ኡንቱንቱ ምቻታ ሻሎሚቶ። 20 ሀዋንቱ ቦላን ሀራ እቼሹ አቱማ ናናይ ዛሩባቤላዉ ደኢኖ፤ ኡንቱንቱካ ሃሹባ፥ ኦሄላ፥ በረክያ፥ ሀሳድያነ ዩሻብ-ሄሴዳ።

21 ሀናንያ አቱማ ናናይ ፓላጽያነ ይሻእያ። ይሻእያ ናአይ ራፋያ፤ ራፋያ ናአይ አርናና፤ አርናና ናአይ ኦባድያ፤ ኦባድያ ናአይ ሻካንያ፤ 22 ሻካንያዉ ኡሱፑን ናናይ ደኤ፤ ሻማእያ ግያ አ ናአይነ ናኣ ናናቱ፥ ሀጹኡሻ፥ ይግኣላ፥ ባርያሀ፥ ናኣርያነ ሻፋጻ። 23 ናኣርያ ናናይ ሄዛቱ ኤልዮኤናያ፥ ህዝቃነ አዝርቃማ። 24 ኤልዮኤናያ ናናይ ላፑናቱ ሆዳዊያ፥ ኤልያሽባ፥ ፓላያ፥ አቁባ፥ ዮሀናና፥ ዳላያነ አናና።

4

ይሁዳ የለታ

1 ይሁዳ ዛራቱ ፓሬሳ፥ ሄጽሮና፥ ካርማ፥ ሁራነ ሾባላ።

2 ሾባላ ናአይ ራኣይ ያሃታ የሌዳ፤ ያሃት አሁማያነ ላሃዳ የሌዳ። ሀዋንቱ ጾርአቱ ያራቱዋ። 3-4 ሁር ባረ ዳይ ኤፍራትዉ ባይራ ናኣ፤ ሁር ቤታልሄማ የሌዳ። ኤጻማ አቱማ ናናይ እዝራኤላ፥ ዩሽማነ ይድባሻ፤ ኡንቱንቱ ምቻታ ሀጽለልፖኖ። ፓኑኤል ጋዶራ የሌዳ። ኤጼር ሁሻ የሌዳ። ሀዋንቱ ሁራ ያራቱዋ።

5 ታቆአ አዉዋ አሽሁራዉ ሄሎነ ናእሮ ጌተትያ ላኡ ማጫ አሳቱ ደኢኖ። 6 ናእራ አሁዛማ፥ ሄፌራ፥ ተምናነ አሀሽታራ አሽሁራዉ የላዱ፤ ሀዋንቱ ናእር ናና። 7 ሄላ ጼረታ፥ ጾሃራነ ኤትናና አሽሁራዉ የላዱ። 8 ቆጽ አኑባ፥ ጾቤባነ ሀሩማ ናኣ አሀርሄላ ያራቱዋ የሌዳ።

9 ያቤጽ ባረ እሻቱዋ ኡባፐ አꬍ ቦንቼቴ። አ ዳያ፥ “ታን አ ኢታ የሉዋን የሌዳ ድራዉ፥ አ ሱንꬃይ ያቤጻ” ጋደ ሱንꬃዱ። 10 ያቤጽ* እስራኤልያ ጾሳ ጼሲደ፥ “አቤት ጾሳዉ፥ ሀይ ታና ኔን አንጃ፤ ታ ጋድያካ አሳ። ታናና እትፐ ግዳ፤ ታና ሳከናዳን ታና ቆህያባፐ ኔን ናጋ” ያጊደ ዎሴዳ። ጾሳይ አ ዎሳ ስሴዳ።

ሀራ አሳቱ የለታ

11 ሹሀ እሻይ ካሉብ ማሂራ የሌዳ፤ ማሂር ኤሽቶና የሌዳ። 12 ኤሽቶን ቤትራፋ፥ ፓሴሀነ ታህና የሌዳ። ታህን እር-ናሃሻ ካታማ አሳ የሌዳ። ሀዋንቱ ሬካ ጋድያን ደኤድኖ።

13 ቃናዛ ናናይ ኦትንኤላነ ሳራያ፤ ኦትንኤላ ናናይ ሀታታነ ማኦኖታያ። 14 ማኦኖታይ ኦፍራ የሌዳ። ሳራይ ዮኣባ የሌዳ። ዮኣበ ጀ-ሀራሺማ የሌዳ፤ ኩሽያ ሂላንቻቱዋ ግድያ አሳቱዋ የሌዳ።

15 ይፉነ ናኣ ካሌባ ናናይ እራ፥ ኤልያነ ናኣማ። ኤልያ ናአይ ቃናዛ።

16 ይሃልኤላ ናናይ ዚፋ፥ ዚፋሀ፥ ቲራያነ አሳርኤላ።

17 ኤዝራ ናናይ የተራ፥ መረዳ፥ ኤፌራነ ያሎና። መረድ ግብጼ ካትያ ናቶ ቢቶ አክና እዛ ሚርያሞ፥ ሻማያነ ይሽባ አዉ የላዱ። ይሽብ ኤሽታሞአ የሌዳ። 18 ይሁዳ ጋድያፐ አኬዳ ማቻታ ጋዶራ አዉዋ የሬዳ፥ ሶኮ አዉዋ ሄቤራነ ዛኖሀ አዉዋ ያቂትኤላ መረዳዉ የላዱ። 19 ናሃማ ምቻት፥ ሆድያ ማቻት ናናይ ጋርማን ደኤዳ ቃኢላ አዉዋነ ማእካን ደኤዳ ኤሽታሞአ አዉዋ።

20 ሽሞና ናናይ አምኖና፥ ሪና፥ በንሀናናነ ቲሎና።

ይሽአ ናናይ ዞሄታነ በንዞሄታ።

ሼላ የለታ

21 ይሁዳ ናኣ ሼላ ዛራቱ ሌካ አዉዋ ኤራ፥ ማሬሻ አዉዋ ላእዳነ ቤት-አሽቤአ ካታማን ደእያ ሱፍያ ጌተትያ ማዩዋ ዳድያዋንቱ ያራቱዋ። 22 ሀራቱ ቃይ ዮቂማ፥ ዮኣሻ፥ ያሹብልሄማ፥ ሞኣበ ጋድያ ሞዴዳ ሳራፋነ ኮዜባ ካታማን ደኤዳ አሳቱዋ። ሀ የለታ ማዝጎባይ በን ዎደፐካ ደእያዋ። 23 ሀዋንቱ ናጻኢማንነ ጋዴራን ደኤዳ ኡርቃ መꬍያ አሳቱዋ። ኡንቱንቱ ካትያ ኪታ ኦꬃናዉ አናና እትፐ ደኤድኖ።

ስሞና የለታ

24 ስሞና ናናይ ነሙኤላ፥ ያሚና፥ ያሪባ፥ ዛራሀነ ሻኡላ። 25 ሻኡላ ናአይ ሻሉማ፤ ሻሉማ ናአይ ምብሳማ፤ ምብሳማ ናአይ ምሽማአ፤ 26 ምሽማአ ናአይ ሀሙኤላ፤ ሀሙኤላ ናአይ ዛኩራ፤ ዛኩራ ናአይ ሽምአ። 27 ሽምአዉ ታማነ ኡሱፑን አቱማ ናናይነ ኡሱፑን ማጫ ናናይ ደኢኖ፤ ሽን አ እሻቶ ጮራ ናናይ ባዋ። ይሁዳ ዛራቱዋዳን ስሞና ዛራቱ ጮራትበይክኖ።

28 ስሞና ዛራቱ በርሳበሀ ካታማንነ ሞላዳ፥ ሀጻር-ሹኣላ፥* 29 ባላ፥ ኤጼማ፥ ቶላዳ፥ 30 ባቱኤላ፥ ሆርማ፥ ጽቅላጋ፥ 31 ቤት-ማርካቦታ፥ ሆጻር-ሱሲማ፥ ቤትቢራነ ሻእራይማ ካታማቱዋን ደኤድኖ። ዳዊተ ካተታና ጋካናዉ ሀዋንቱ ኡንቱንቱ ካታማቱዋ ግዲደ ደኤድኖ። 32 ቃይ ኡንቱንቱ ሞꬃቱ ኤጻማ፥ አይና፥ ርሞና፥ ቶኬናነ አሻና። ኡንቱንቱ ኡባና እቼሹ ካታማቱዋ። 33 ባኣላታ ጋካናዉ፥ ሀ ካታማቱዋ ዩሹዋን ደእያ ሞꬃቱ ኡባይ ኡንቱንቱን ጉጀቲኖ። ሀዋንታ ኡንቱንቱ ደኤዳ ሳኣ ኡንቱንቱ ባረንቱ የለታ ማራን ማዝጎብያን ጻፊደ ኦይቄድኖ።

34 ስሞና ያራቱ ካፓቱ ሀዋፐ ካሊደ ጻፈቴዳዋንታ። ኡንቱንቱ ማሾባባ፥ ያምሌካ፥ አመስያሳ ናኣ ዮሻ፥ 35 ዩኤላነ ዮሺብያ ናኣ ዬሀ። ዬሁ አዉዋ አዉ አሳኤላ ናኣ ሳራያ። 36 ሀራ ካፓቱ ቃይ ኤልዮኤናያ፥ ያእኮባ፥ ያሾሃያ፥ አሳያ፥ አዲኤላ፥ ያሽምኤላ፥ ባናያነ 37 ዚዛ። ዚዝ ሽፍአ ናኣ፤ ሽፍእ አሎና ናኣ፤ አሎን ያዳያ ናኣ፤ ያዳይ ሺምራ ናኣ፤ ሺምር ሻማእያ ናኣ። 38 ስሞና ያራቱ ካፓቱ ሀዋንታ።

ኡንቱንቱ አዎቱዋ ዘረꬃይ ሎይꬅ ጮራቴዳ። 39 ኡንቱንቱ ባረንቱ መህያዉ ሄምያ ሳኣ ኮያናዉ ጋዶራ ገልያ ሳኣ ማታን ደእያ ዎምባዉ አዋይ ዶልያ ባጋና ደእያ ሳኣ ጋካናዉ ቤድኖ። 40 እት ሎይꬅ አራዴዳ ሎኦ ሄምያ ሳኣ ደሜድኖ፤ ሄ ቢታይ ዎፓይነ ሳሮተꬃይ ኩሜዳ አኮ ቢታ። በን ዎደ ሄ ጋድያን ደኤዳዋንቱ ካማ ዘረꬃቱዋ። 41 ሀዋፐ ቆሞ ባጋና ሱንꬃይ ጻፈቴዳ ስሞና ዛራቱ ይሁዳ ካትያ ህዝቂያሳ ዎደ ጋዶራ ጋድያ ቢደ፥ ያን ደእያ ካማ ዘረꬃቱዋነ ማኡና አሳቱዋ ኦለቲደ ꬋይሴድኖ። ሄ ጋድያን ኡንቱንቱ መህያዉ ሄምያ ሳአይ ደእያ ድራዉ፥ ስሞና ዛራቱ ሀቼ ጋꬃናዉ ያን ኡቴድኖ።

42 ስሞና ዛራቱዋፐ እቼሹ ጼቱ አሳቱ ሰኢራ ደርያኮ ቤድኖ። ኡንቱንቱ ካፓቱ ፓላጽያ፥ ናኣርያ፥ ራፋያነ ኡዝኤላ፤ ኡንቱንቱ ይሽአ ናና። 43 አማሌቃ አሳቱዋፐ ካሰ ባቃት አቴዳዉንታ ስሞና አሳቱ ꬋይሴድኖ። ኡንቱንቱ ሀቼ ጋካናዉ ሄ ቢታን ደኢኖ።

5

ሮቤላ የለታ

1 እስራኤልያ ናኣ ባይራ ሮቤላ የለታይ ሀዋፐ ካሊደ ጻፈቴዳዋ። ሮቤል ባይራ ናኣ፤ ሽን ባረ አዉዋ ግሱዋ እ ቱንሴዳ ድራዉ፥ ባይራተꬃዉ በስያባይ እስራኤልያ ናኣ ዮሴፎ ናናዉ እመቴዳ። ሄዋ ድራዉ፥ እ የለታን ባይራ ግዴዳዌ ጻፈትቤና። * 2 ይሁዳይ ባረ እሻቱዋፐ ምኔዳ፤ አ ባይራተꬃይ ዮሴፎ እመቴዳዋ ግዶፐነ፥ እስራኤልያ አሳ ሞድያዌ ይሁዳፐ ከሴዳ። * 3 እስራኤልያ ናኣ ባይራ ሮቤላ አቱማ ናናይ ሀኖካ፥ ፓላ፥ ሄጽሮናነ ካርማ።

4 ዩኤላ ናአይ ሻማእያ፤ ሻማእያ ናአይ ጎጋ፤ ጎጋ ናአይ ሽምአ፤ 5 ሽምአ ናአይ ሚክያሳ፤ ሚክያሳ ናአይ ራኣያ፤ ራኣያ ናአይ ባኣላ። 6 ባኣላ ናአይ አሶረ ካትያ ትግላት-ፓለሴር ኦሞዲደ አፌዳ ባኤራ፤ ባኤር ሮቤላ ዛራቱዋ ካፑዋ። * 7 ባኤራ ዳቦቱ፥ ባረንቱ የለታ ማዝጎብያን ጻፈቴዳ ሮቤላ ያራቱ ካፓቱ ይእኤላ፥ ዛካራሳነ 8 በላአ። በላእ አዛዛ ናኣ፤ አዛዚ ሸማአ ናኣ፤ ሸማእ ዩኤላ ዛርያ። ዩኤላ ዛራቱ አሮኤራ ካታማን፥ ናቦ ቢታንነ ባኣል-ማኦና ጋድያን ደኤድኖ።

9 ሮቤላ ዛራቱዋ መሂ ጋላኣደን ጮራቴዳ ድራዉ፥ ኡንቱንቱ ያፐ አዋይ ዶልያ ባጋ ቢደ፥ ኤፍራጺሳ ሻፋ ጋካናዉ ምጨቴዳ መላ ቢታን ኡቴድኖ። 10 ሳኦላ ላይꬃን አጋራቱዋ ያራቱዋና ሮቤላ ያራቱ ኦለትና፥ ሮቤላ ያራቱ ጾኔድኖ። ጋላኣደፐ አዋይ ዶልያ ባጋና ደእያ አጋራቱዋ ያራቱ ጋድያን ኡቴድኖ።

ጋደ የለታ

11 ጋደ ዛራቱ ሮቤላ ዛራቱዋፐ ሁጲሳ ባጋን፥ ሳላካ ጋካናዉ ደእያ ባሳነ ጋድያን ኡቴድኖ። 12 ዩኤል ኮይሮ ያራቶ ካፑዋ፤ ሻፋም ላኤንꬆ ያራቶ ካፑዋ። ያእናይነ ሻፋጽ ባሳነን ኡቴዳ ያራቶ ካፓቱዋ። 13 ኡንቱንቱ ዳቦቱ፥ ላፑን ያራቱዋ ካፓቱ፥ ምካኤላ፥ ማሹላማ፥ ሳባ፥ ዮራያ፥ ያእካና፥ ዚአነ ኤቤራ። 14 ሀዋንቱ አብሀይላ ናናይ ቡዛ ዘረꬃ። ቡዝ ያህዳ የሌዳ፤ ያህድ የሽሻያ የሌዳ፤ የሽሻይ ምካኤላ የሌዳ፤ ምካኤል ጋላኣደ የሌዳ፤ ጋላኣደ ያሮሀ የሌዳ፤ ያሮህ ሁራ የሌዳ፤ ሁር አብሀይላ የሌዳ። 15 ኡንቱንቱ አዎቱዋ ሶ ካፑ ጉና ናኣ ናኣ አብድኤላ ናኣ አሀ። 16 ኡንቱንቱ ጋላኣደንነ ባሳነን ሄ ቢታቱዋ ካታማቱዋንነ ሳሮና ጋድያን መሂ ሄመትያ ግሹዋን ኡቴድኖ። 17 ሀዋንቱ ኡባ የለታይ ይሁዳ ካትያ ዮኣታማ ዎደነ እስራኤልያ ካትያ እዮርባማ ዎደ የለታ ማዝጎብያን ጻፈቴዳ።

አዋይ ዶልያ ባጋን ኡቴዳ ኦላንቻቱዋ

18 ሮቤላ ዛራቱዋፐ፥ ጋደ ዛራቱዋፐነ ምናሰ ዛራቱዋፐ ባጋቱዋፐ ኦላንቻቱ፥ ዎልቃማቱ፥ ጎንዳልያነ ማሻ ኦይቂያዋንቱ፥ ዎንዳፍያን ዱካን ሎሄዳዋንቱነ ኦላ ሳልፕያ ኤርያዋንቱ ኦይታማነ ኦይዱ ሻአነ ላፑን ጼታነ ኡሱፑን ታማ። 19 ኡንቱንቱ አጋራቱዋ ያራቱዋና፥ ይጹራቱዋና፥ ናፊሻቱዋነ ኖዳባቱዋና ኦለቴድኖ። 20 ኡንቱንቱ ሄ አሳቱዋና ኦለቲደ፥ ጾሳኮ ዋሴዳ ድራዉ፥ ማዱዋ ደሜድኖ። ኡንቱንቱ ጾሳን አማነቴዳ ድራዉ፥ እ ኡንቱንቶ ዎሰቴዳ። ሄዋ ድራዉ፥ አጋራቱዋ ያራቱዋነ ኡንቱንቱና ደእያ ሀራቱ ኡንቱንቱ ኩሽያን ገሌድኖ። 21 ባረንቱ ሞርከቱዋፐ እሻታሙ ሻአ ጋሎቱዋ፥ ላኡ ጼታነ እሻታሙ ሻአ ዶርሳቱዋ፥ ላኡ ሻአ ሀረቱዋነ ጼቱ ሻአ አሳቱዋ ኦሞዲደ አፌድኖ። 22 ኦላይ ጾሳዋ ግዴዳ ድራዉ፥ ዳራቱ ሀይቄድኖ። ጾኔዳዋንቱ ኦሞዱዋ ዎዲ ጋካናስካ ሄ አሳቱዋ ኮሽያን ኡቴድኖ።

አዋይ ዶልያ ባጋን ኡቴዳ ምናሰ ዘረꬃ

23 ምናሰ ዛራቱዋፐ ባካ ያራቱ ባሳነፐ ዶሚደ፥ ባኣል-ሄርሞነ፥ ሳኒራነ ሄርሞነ ደርያ ጋካናዉ ደእያ ሄ ቢታቱዋን ኡቴድኖ፤ ኡንቱንቱ ሄ ግሹዋን ጮራቴድኖ። 24 ኡንቱንቱ አዎቱዋ ሶይ ካፓቱ ኤፌራ፥ ይሽአ፥ ኤልኤላ፥ አዝርኤላ፥ ኤርማሳ፥ ሆዳዊያነ ያህድኤላ። ሀዋንቱ ኡንቱንቱ አዉዋ ጎለን ኤረቴዳ፥ ጻላነ ዎልቃማ አሳቱዋ።

25 ሽን ሀ ዛራቱ ባረንቱ አዎቱዋ ጾሳ ናቀድኖ፤ ጾሳይ ኡንቱንቱ ስንꬃፐ ꬋይሴዳ ሄ ጋድያ አሳቱዋ ጾሳቱዋና ሻርሙጼድኖ። 26 ሄዋ ድራዉ፥ እስራኤልያ ጾሳይ ትግላት-ፓለሴራ ዎይ ፑላ ጌተትያ አሶረ ካትያ አያና ደንꬄዳ። ያቲደ ሮቤላ ዘረꬃ፥ ጋደ ዛራቱዋነ ምናሰ ዛራቱዋፐ ባጋቱዋ ኦሞዲደ፥ ሀላሀ፥ ሀቦራነ ሃራ ቢታቱዋነ ጎዛና ሻፋ አፌዳ። ኡንቱንቱ ሀቼ ጋካናዉ ያን ደኢኖ። *

6

ቄስያ ኡባቱዋ ካፑዋ የለታ

1 ሌዊያ ናናይ ገርሾና፥ ቃሃታነ ማራራ።

2 ቃሃታ ናናይ አምራማ፥ ይጽሃራ፥ ከብሮናነ ኡዝኤላ።

3 አምራማ ናናይ አሮና፥ ሙሳነ ሚርያሞ።

አሮና ናናይ ናዳባ፥ አቢሀ፥ ኤልኣዛራነ እታማራ።

4 ኤልኣዛረ ፒንሃሳ የሌዳ፤ ፒንሃስ አብሹአ የሌዳ፤ አብሹእ ቡቃ የሌዳ፤ 5 ቡቅ ኡዛ የሌዳ፤ 6 ኡዝ ዛራህያ የሌዳ፤ ዛራሄ ማራዮታ የሌዳ፤ 7 ማራዮት አማርያ የሌዳ፤ አማር አህጹባ የሌዳ፤ 8 አህጹብ ጻዶቃ የሌዳ፤ ጻዶቀ አህማኣቃ የሌዳ፤ 9 አህማኣጽ አዛርያሳ የሌዳ፤ አዛርያስ ዮሀናና የሌዳ፤ 10 ዮሀናን አዛርያሳ የሌዳ። ሶሎሞነ የሩሳላመን ኬጽሴዳ ጌሻ ጎልያ ኦꬄዳ ቄሲ አዛርያሳ። 11 አዛርያስ አማርያ የሌዳ፤ አማር አህጹባ የሌዳ፤ 12 አህጹብ ጻዶቃ የሌዳ፤ ጻዶቀ ሻሉማ የሌዳ፤ 13 ሻሉም ህልቂያ የሌዳ፤ ህልቂ አዛርያሳ የሌዳ፤ 14 አዛርያስ ሳራያ የሌዳ፤ ሳራይ ዮጸዴቃ የሌዳ። 15 መꬍና ጎዳይ ይሁዳነ የሩሳላመ ናቡካዳናጾራን ኦሞድሴዳ ዎደ ዮጸዴቅካ ኦሞደቲደ ቤዳ።

ሌዊያ ዛራቱዋ ሀራቱዋ

16 ሌዊያ ናናይ ገርሾና፥ ቃሃታነ ማራራ። 17 ገርሾና ናናቱዋ ሱንꬃይ ሊብናነ ሽምአ። 18 ቃሃታ ናናይ አምራማ፥ ይጽሃራ፥ ከብሮናነ ኡዝኤላ። 19 ማራራ ናናይ ማህላነ ሙሻ። ባረንቱ አዉዋ ጎለን ጎለን ጻፈቴዳ ሌዋቱ ያራቱ ሀዋንታ።

20 ገርሾና ናአይ ሊብና፤ ሊብና ናአይ ያሃታ፤ ያሃታ ናአይ ዚማ። 21 ዚማ ናአይ ዮኣሀ፤ ዮኣሀ ናአይ እዳ፤ እዶ ናአይ ዛራሀ፤ ዛራሀ ናአይ ያአትራያ።

22 ቃሃታ ናአይ አምናዳባ፤ አምናዳባ ናአይ ቆራሀ፤ ቆራሀ ናአይ አሲራ፤ 23 አሲራ ናአይ ኤልቃና፤ ኤልቃና ናአይ ኤብያሳፋ፤ ኤብያሳፋ ናአይ አሲራ፤ 24 አሲራ ናአይ ታሃታ፤ ታሃታ ናአይ ኡርኤላ፤ ኡርኤላ ናአይ ኡዝያና፤ ኡዝያና ናአይ ሻኡላ።

25 ኤልቃና ናናይ አማሳያነ አህሞታ። 26 አህሞታ ናአይ ኤልቃና፤ ኤልቃና ናአይ ጾፋያ፤ ጾፋያ ናአይ ናሃታ፤ 27 ናሃታ ናአይ ኤልኣባ፤ ኤልኣባ ናአይ ይሮሃማ፤ ይሮሃማ ናአይ ኤልቃና።

28 ሳመላ ናአይ ባይራይ ዩኤላ፤ ቴፋይ አቢያ።

29 ማራራ ናአይ ማህላ፤ ማህላ ናአይ ሊብና፤ ሊብና ናአይ ሽምአ፤ ሽምአ ናአይ ኡዛ፤ 30 ኡዛ ናአይ ሽምአ፤ ሽምአ ናአይ ሀጊያ፤ ሀጊያ ናአይ አሳያ።

ጌሻ ጎልያን የጽያዋንታ

31 ዳዊተ ታቦታ የሩሳላመ አሄዳዋፐ ጉይያን፥ ማዝሙርያ የጻናዳን መꬍና ጎዳዉ ጎለን ሱንꬄዳዋንቱ ሀዋፐ ካሊደ ጻፈቴድኖ። 32 ሶሎሞነ የሩሳላመን መꬍና ጎዳ ጌሻ ጎልያ ኬጻና ጋካናዉ፥ ጾሳ ታቦታይ ደእያ ዱንካንያ ስንꬃን ኡንቱንቱ ማዝሙርያ የጺደ፥ ካላን ካላን ኦꬅኖ። 33 ባረንቱ ናናቱዋና እትፐ የጼዳዋንቱ ሀዋፐ ካሊደ ጻፈቴዳዋንታ።

ቃሃታ ያራቱዋፐ የጽያዌ ሄማና። ሄማን ዩኤላ ናኣ፤ ዩኤል ሳመላ ናኣ፤ 34 ሳመል ኤልቃና ናኣ፤ ኤልቃን ይሮሃማ ናኣ፤ ይሮሃም ኤልኤላ ናኣ፤ ኤልኤል ቶሀ ናኣ፤ 35 ቶህ ጹፋ ናኣ፤ ጹፍ ኤልቃና ናኣ፤ ኤልቃን ማሃታ ናኣ፤ ማሃት አማሳያ ናኣ፤ 36 አማሳይ ኤልቃና ናኣ፤ ኤልቃን ዩኤላ ናኣ፤ ዩኤል አዛርያሳ ናኣ፤ አዛርያስ ጻፋንያ ናኣ፤ 37 ጻፋኒ ታሃታ ናኣ፤ ታሃት አሲራ ናኣ፤ አሲር ኤብያሳፋ ናኣ፤ ኤብያሳፍ ቆራሀ ናኣ፤ 38 ቆራህ ይጽሃራ ናኣ፤ ይጽሃር ቃሃታ ናኣ፤ ቃሃት ሌዊያ ናኣ፤ ሌዊ እስራኤልያ ናኣ።

39 አ ዳቡ አሳፈ አ ኡሸቻ ባጋና ኤቄ። አሳፈ በረክያ ናኣ፤ በረኪ ሽምአ ናኣ፤ 40 ሽምእ ምካኤላ ናኣ፤ ምካኤል ባእሴያ ናኣ፤ ባእሴይ ማልክያ ናኣ፤ 41 ማልኪ ኤታና ናኣ፤ ኤታን ዛራሀ ናኣ፤ ዛራህ አዳያ ናኣ፤ 42 አዳይ ኤታና ናኣ፤ ኤታን ዚማ ናኣ፤ ዚም ሽምአ ናኣ፤ 43 ሽምእ ያሃታ ናኣ፤ ያሃት ገርሾና ናኣ፤ ገርሾን ሌዊያ ናኣ።

44 ኡንቱንቱፐ ሀድርሳ ባጋና ኡንቱንቱ ዳቦቱ፥ ማራራ ያራቱ ኤቂኖ። ኤታን ቂሻ ናኣ፤ ቂሽ አብዳ ናኣ፤ አብድ ማሉካ ናኣ፤ 45 ማሉክ ሀሻብያ ናኣ፤ ሀሻቢ አመስያሳ ናኣ፤ አመስያስ ህልቂያ ናኣ፤ 46 ህልቂ አሞጻ ናኣ፤ አሞጽ ባና ናኣ፤ ባን ሸሜራ ናኣ፤ 47 ሸሜር ማህላ ናኣ፤ ማህል ሙሻ ናኣ፤ ሙሽ ማራራ ናኣ፤ ማራር ሌዊያ ናኣ። 48 ኡንቱንቱ ዳቦቱ ሌዋቱ ጾሳ ዱንካንያዉ ኦꬃናዉ ሱንቴድኖ።

አሮና የለታ

49 ሽን አሮነነ አሮና ዘረꬃቱ እጻና ጩዋዪኖ፤ ያርሽያ ሳኣን ጹግያ ያርሹዋካ ያርሺኖ። ጾሳ ቆማይ ሙሴ አዛዜዳዋዳን፥ ኡባፐ አꬍያ ጌሻ ሳኣን ጎይንያ ጎይኖ ኡባዉነ ጾሳይ እስራኤልያ ናጋራ አቶ ጌተትያ ያርሾ አዎተꬃይ ኡንቱንቶ ደኤ።

50 አሮና የለታይ ሀዋፐ ካሊደ ጻፈቴዳዋ። አሮና ናአይ ኤልኣዛራ፤ ኤልኣዛራ ናአይ ፒንሃሳ፤ ፒንሃሳ ናአይ አብሹአ፤ 51 አብሹአ ናአይ ቡቃ፤ ቡቃ ናአይ ኡዛ፤ ኡዛ ናአይ ዛራህያ። 52 ዛራህያ ናአይ ማራዮታ፤ ማራዮታ ናአይ አማርያ፤ አማርያ ናአይ አህጹባ፤ 53 አህጹባ ናአይ ጻዶቃ፤ ጻዶቃ ናአይ አህማኣጻ።

ሌዊያ ያራቱ ደኤዳ ሳአቱዋ

54 አሮና ዛራቱ ባረንቱ ዛዋ ግዶን ደአናዉ ኡንቱንቱ ኡተꬃዳን ኡንቱንቶ እመቴዳ ሳአቱ ሀዋፐ ካሊደ ጻፈቴዳዋንታ።

ቃሃታ ያራቱ ኮይሮ ሳማ አኬድኖ። 55 ሄ ሳማን ይሁዳን ደእያ ከብሮነ ካታማነ ከብሮነ ዩሹዋን ደእያ ሄንꬃ ጋደቱዋ ኡንቱንቶ እሜድኖ፤ 56 ሽን ካታማ ጎሻነ ካታማ ዩሹዋን ደእያ ሞꬃቱዋ ይፉነ ናኣ ካሌባዉ እሜድኖ። 57 አሮና ናናዉ አሳይ ባቃት ቢደ አትያ ካታማ፥ ከብሮነነ ሀራ ካታማቱዋ ያትራ፥ ሊብናነ ኤሽታሞአ አ ሄንꬃ ጋደቱዋ፥ 58 ሂለናነ አ ሄንꬃ ጋደቱዋ፥ ዳቢራነ አ ሄንꬃ ጋደቱዋ፥ 59 አሻናነ አ ሄንꬃ ጋደቱዋነ ቤት-ሸመሻነ አ ሄንꬃ ጋደቱዋ እሜድኖ። 60 ቃይ ቢንያማ ዛራቱዋፐ ገባአነ አ ሄንꬃ ጋደቱዋ፥ አለሜቱዋነ አ ሄንꬃ ጋደቱዋነ አናቶታነ አ ሄንꬃ ጋደቱዋ እሜድኖ። አሮና ናናዉ እመቴዳ ካታማቱ ኡባና ታማነ ሄዛ። 61 ምናሰ ያራቱ ባጋቱ ጋድያፐ ታሙ ካታማቱዋ አቴዳ ቃሃታ ያራቶ ሳማን እሜድኖ።

62 ይሳኮራ ዛራቱዋ ጋድያፐ፥ አሴራ ዛራቱዋ ጋድያፐ፥ ንፍታሌማ ዛራቱዋ ቢታፐነ ባሳነን ደእያ ምናሰ ያራቱ ጋድያፐ ታማነ ሄዙ ካታማቱዋ ገርሾና ያራቶ ሳማን እሜድኖ።

63 ሮቤላ ዛራቱዋ ጋድያፐ፥ ጋደ ዛራቱዋ ቢታፐነ ዛብሎና ዛራቱዋ ጋድያፐ ታማነ ላኡ ካታማቱዋ ማራራ ያራቶ ሳማን እሜድኖ።

64 ሄዋዳን ኦꬂደ፥ እስራኤልያ አሳይ ሌዋቶ ሀ ካታማቱዋነ ካታማቱዋ ሄራን ደእያ ሄንꬃ ጋደቱዋ እሜዳ። 65 ቃይ ይሁዳ ዛራቱዋ ጋድያፐ፥ ስሞና ዛራቱዋ ቢታፐነ ቢንያማ ዛራቱዋ ጋድያፐ፥ ሀዋፐ ቆሞ ባጋና ባረንቱ ሱንꬃን ጻፈቴዳ ካታማቱዋ ኡንቱንቶ ሳማን እሜዳ።

66 ቃሃታ ያራቱዋፐ አማሬዳዋንቱ ባረንቱ ካታማቱዋ ኤፍሬማ ዛራቱዋ ካታማቱዋፐ አኬድኖ። 67 ኡንቱንቶ አሳይ ባቃት ቢደ አትያ ካታማቱዋ፥ ኤፍሬማ ገዝያን ደእያ ሰኬማነ አ ሄንꬃ ጋደቱዋ፥ ገዜራነ አ ሄንꬃ ጋደቱዋ፥ 68 ዮቅማኣማነ አ ሄንꬃ ጋደቱዋ፥ ቤት-ሆሮናነ አ ሄንꬃ ጋደቱዋ፥ 69 አያሎናነ አ ሄንꬃ ጋደቱዋነ ጋተ-ርሞናነ አ ሄንꬃ ጋደቱዋ እሜድኖ። 70 ምናሰ ዛራቱዋ ባጋቱዋፐ አኔራነ አ ሄንꬃ ጋደቱዋነ ብልኣማነ አ ሄንꬃ ጋደቱዋ አኪደ፥ ቃሃታ ያራቱዋፐ አቴዳዋንቶ እሜድኖ።

71 ምናሰ ዛራቱዋ ባጋቱዋፐ ባሳነን ደእያ ጎላናነ አ ሄንꬃ ጋደቱዋነ አስታሮታነ አ ሄንꬃ ጋደቱዋ አኪደ፥ ገርሾና ያራቶ እሜድኖ። 72 ቃይ ይሳኮራ ዛራቱዋፐ ቃዴሳነ አ ሄንꬃ ጋደቱዋ፥ ዳብራታነ አ ሄንꬃ ጋደቱዋ፥ 73 ራሞታነ አ ሄንꬃ ጋደቱዋነ አኔማነ አ ሄንꬃ ጋደቱዋ አኪደ፥ ኡንቱንቶ እሜድኖ። 74 ቃይካ አሴራ ዛራቱዋፐ ማሻላነ አ ሄንꬃ ጋደቱዋ፥ አብዶናነ አ ሄንꬃ ጋደቱዋ፥ 75 ሁቆቃነ አ ሄንꬃ ጋደቱዋነ ራሆባነ አ ሄንꬃ ጋደቱዋ አኪደ፥ ኡንቱንቶ እሜድኖ። 76 ሄዋዳንካ ንፍታሌማ ዛራቱዋፐ ጋሊላን ደእያ ቀዴሻነ አ ሄንꬃ ጋደቱዋ፥ ሀሞናነ አ ሄንꬃ ጋደቱዋነ ቅርያታይማነ አ ሄንꬃ ጋደቱዋ አኪደ፥ ኡንቱንቶ እሜድኖ።

77 አቴዳ ማራራ ያራቶ ዛብሎና ዛራቱዋፐ ርሞናነ አ ሄንꬃ ጋደቱዋነ ታቦራነ አ ሄንꬃ ጋደቱዋ አኪደ እሜድኖ። 78 ቃይ ሮቤላ ዛራቱዋፐ ያርኮ ባጋን፥ ዮርዳኖሳፐ ሄፍንꬃን አዋይ ዶልያ ባጋና፥ መላ ቢታን ደእያ ቤኤራነ አ ሄንꬃ ጋደቱዋ፥ ያህአነ አ ሄንꬃ ጋደቱዋ፥ 79 ቅደሞታነ አ ሄንꬃ ጋደቱዋነ መፋኣታነ አ ሄንꬃ ጋደቱዋ አኪደ፥ ኡንቱንቶ እሜድኖ። 80 ቃይካ ጋደ ዛራቱዋፐ ጋላኣደን ደእያ ራሞታነ አ ሄንꬃ ጋደቱዋ፥ ማህናይማነ አ ሄንꬃ ጋደቱዋ፥ 81 ሀሰቦናነ አ ሄንꬃ ጋደቱዋነ ያእዜራነ አ ሄንꬃ ጋደቱዋ አኪደ ኡንቱንቶ እሜድኖ።

7

ይሳኮራ የለታ

1 ይሳኮራዉ ኦይዱ ናናይ ደኢኖ፤ ኡንቱንቱካ ቶላአ፥ ፑዋ፥ ያሹባነ ሽምሮና።

2 ቶላአ ናናይ ኡዛ፥ ራፋያ፥ ይሪኤላ፥ ያህማያ፥ ይብሳማነ ሳሜላ፤ ኡንቱንቱ ቶላአ ያራቱ ካፓቱዋ። ኡንቱንቱ ዎልቃማነ ጻላ አሳቱዋ። ዳዊታ ዎደ ኡንቱንታ ፓይዱ ላታማነ ላኡ ሻአነ ኡሱፑን ጼታ።

3 ኡዛ ናአይ ይዝራህያ። ይዝራህያ ናናይ ምካኤላ፥ ኦባድያ፥ ዩኤላነ ይሽያ፤ ሀ እቼሻቱካ ሶይ አሳ ካፓቱዋ። 4 ባረንቱ አዎቱዋ ሶይ አሳ የለታዳን ኦላዉ ጊጌዳ ኦላንቻቱ ሀታማነ ኡሱፑን ሻአ፤ አያዉ ጎፐ፥ ኡንቱንቶ ጮራ ማቼቱነ ጮራ ናናይ ደኢኖ።

5 ይሳኮራ ዛራቱዋፐ ኦላንቻቱ ባረንቱ የለታ ማዝጎብያን ፓይደቲደ፥ ኡባና ሆስፑን ታማነ ላፑን ሻአ ግዴድኖ።

ቢንያማነ ዳና የለታ

6 ቢንያማዉ ሄዙ ናናይ ደኢኖ፤ ኡንቱንቱካ በላአ፥ በኬራነ ይድኤላ።

7 በላአ ናናይ ኤጽቦና፥ ኡዛ፥ ኡዝኤላ፥ ያርሞታነ እራ፤ ሀ እቼሻቱካ ሶይ አሳ ካፓቱዋ። ኡንቱንቱ ዎልቃማነ ጻላ አሳቱዋ። ባረንቱ የለታዳን ፓይደቴዳ ኦላንቻቱ ላታማነ ላኡ ሻአነ ሀታማነ ኦይዳ ግዴድኖ።

8 በኬራ ናናይ ዛሚራ፥ ዮኣሻ፥ ኤልኤዛራ፥ ኤልዮኤናያ፥ ኦምራ፥ ያርሞታ፥ አቢያ፥ አናቶታነ አለሜታ፤ ሀዋንቱ ኡባቱ በኬራ ናና። 9 ባረንቱ የለታ ማዝጎብያዳን ፓይደቴዳ ዎልቃማነ ጻላ አሳቱ ላታሙ ሻአነ ላኡ ጼታ ግዴድኖ።

10 ይድኤላ ናአይ ብልሃና። ብልሃና ናናይ ይኡሻ፥ ቢንያማ፥ ኤሁዳ፥ ካናእና፥ ዘታና፥ ታርሴሳነ አህሻሃራ፤ 11 ሀዋንቱ ኡባቱ ይድኤላ ናና። ኡንቱንቱ ሶይ አሳ ካፓቱዋነ ዎልቃማነ ጻላ አሳቱዋ። ባረንቱ የለታዳን ፓይደቴዳ ኦላንቻቱ ታማነ ላፑን ሻአነ ላኡ ጼታ።

12 ቃይ ሹፊምነ ሁፊም እራ ናና። ሁሺም ዳና ናኣ።

ንፍታሌማ የለታ

13 ንፍታሌማ ናናይ ያህጽኤላ፥ ጉና፥ የጼራነ ሻሉማ፤ ሀዋንቱ ባል ናና ናና።

ምናሰ የለታ

14 ምናሰ ዛራቱ ሀዋፐ ካሊደ ጻፈቴዳዋንታ። ምናሰ ሶርያ ጋድያፐ አኬዳ ቁባታታ የሌዳ አቱማ ናናይ አስርኤላነ ጋላኣደ አዉዋ ማኪና። 15 ማኪር ሁፊማስነ ሹፊማስ እት እት ማችያ ኦቺደ እሜዳ። ማኪና ምቻት ሱንꬃይ ማእኮ። ማኪና ናአይ ቴፋይ ጻሎፍሃዳ። ጻሎፍሃድ ማጫ ናናቱዋ ጻላላ የሌዳ።

16 ማኪና ማቻታ ማእካ አዉ ናና የላዱ። ባይራ ናኣ ፐረሻ ሱንꬃዱ፤ ፐረሻ እሻ ሱንꬃይ ሸሬሻ። ፐረሻ ናናይ ኡላማነ ራቄማ። 17 ኡላማ ናአይ ባዳና። ሀዋንቱ ምናሰ ናኣ ናኣ፥ ማኪና ናኣ ጋላኣደ ዘረꬃ።

18 ጋላኣደ ምቻታ ሀሞለኬታ እሾዳ፥ አብኤዘራነ ማህላ የላዱ።

19 ሻምዳአ ናናይ አህያና፥ ሸኬማ፥ ሊቅሀነ አንኣማ።

ኤፍሬማ የለታ

20 ኤፍሬማ ናአይ ሹተላሀ፤ ሹተላሀ ናአይ በሬዳ፤ በሬዳ ናአይ ታሃታ፤ ታሃታ ናአይ ኤልኣዳ፤ ኤልኣዳ ናአይ ታሃታ፤ 21 ታሃታ ናአይ ዛባዳ፤ ዛባዳ ናአይ ሹተላሀ።

ኤፍሬማዉ ኤዴራነ ኤልኣዳ ጌተትያ ሀራ ላኡ ናናይ ደኢኖ። ኡንቱንቱ ጋተ ካታማ አሳቱዋ መህያ ዉእሽን፥ አሳይ ኡንቱንታ ኦይቂደ ዎꬌዳ። 22 ሄዋ ድራዉ፥ ኡንቱንቱ አዉ ኤፍሬመ ዳሮ ዎድያ ካዮቴዳ፤ ካዮትና አ እሻቱ አ ምንꬃናዉ ዬድኖ።

23 ሄዋፐ ጉይያን፥ እ ባረ ማቻትና ጋከቴዳ፤ እዛ ሻሃራደ አቱማ ናኣ የላዱ። ኤፍሬማ ሶ ጋኬዳ ኢታ መቱዋ ድራዉ፥ እ ባረ ናኣ ባሪአ ሱንꬄዳ።

24 ኤፍሬማዉ ሸኢሮ ግያ ናታ ደአዉ፤ ህርክ ቤት-ሆሮና፥ ቆሙዋ ቤት-ሆሮናነ ኡዘንሸኢራ ጌተትያ ካታማቱዋ ሄ ናታ ኬጻዱ።

25 ኤፍሬማ አቱማ ናአይ ረፋሀ፤ ረፋሀ ናአይ ረሼፋ፤ ረሼፋ ናአይ ተላሀ፤ ተላሀ ናአይ ታሃና፤ 26 ታሃና ናአይ ላእዳና፤ ላእዳና ናአይ አምሁዳ፤ አምሁዳ ናአይ ኤልሻማአ፤ 27 ኤልሻማአ ናአይ ናዋ፤ ነዌ ናአይ ኢያሳ።

28 ኤፍሬማ ዛራቱዋ ቢታይ ኡንቱንቱ ደኢያሳይ ቤቴለነ ቤቴለ ሞꬃቱዋ፥ አዋይ ዶልያ ባጋና ደእያ ናእራና፥ አዋይ ዶልያ ባጋና ደእያ ገዜራነ ገዜራ ሞꬃቱዋ፥ ሸኬማነ ሸኬማ ሞꬃቱዋነ አያነ አያ ሞꬃቱዋ። 29 ቃይ ምናሰ ዛራቱዋ ቢታ ዛዋን ደእያ ቤትሻናነ ቤትሻና ሞꬃቱዋ፥ ታእናካነ ታእናካ ሞꬃቱዋ፥ ማግዶነ ማግዶ ሞꬃቱዋነ ዶራነ ዶራ ሞꬃቱዋ። እስራኤልያ ናኣ ዮሴፎ ዛራቱ ሀ ካታማቱዋን ደኤድኖ።

አሴራ የለታ

30 አሴራ አቱማ ናናይ ይምና፥ ይሽዋሀ፥ ይሽዋነ ባሪአ፤ ኡንቱንቱ ምቻታ ሰራሆ።

31 ባሪአ አቱማ ናናይ ሄቤራነ ብርዛውታ አዉዋ ማልክኤላ።

32 ሄቤር ያፍሌጻ፥ ሾሜራነ ሆታማ የሌዳ፤ ኡንቱንቱ ምቻት ሱንꬃይ ሹኦ።

33 ያፍሌጻ አቱማ ናናይ ፓሳካ፥ ብምሃላነ አሽዋታ፤ ሀዋንቱ ያፍሌጻ ናና።

34 ያፍሌጻ እሻ ሾሜራ አቱማ ናናይ አሀ፥ ሮህጋ፥ ያሁባነ አራማ።

35 አ እሻ ሆታማ አቱማ ናናይ ጾፋሀ፥ ይምናአ፥ ሸሌሻነ አማላ።

36 ጾፋሀ አቱማ ናናይ ሱሀ፥ ሀርኔፈራ፥ ሹኣላ፥ ቤራ፥ ይምራ፥ 37 ቤጸራ፥ ሆዳ፥ ሻማ፥ ሽልሻ፥ ይትራናነ ባኤራ።

38 የተራ አቱማ ናናይ ይፉና፥ ፕስፓነ አራ። 39 ኡላ አቱማ ናናይ አራሀ፥ ሀንኤላነ ሪጽያ።

40 ሀዋንቱ ኡባቱ አሴራ ዘረꬃ። ኡንቱንቱ ባረንቱ አዎቱዋ ሶይ አሳ ካፓቱዋነ ዶረቴዳ ዎልቃማነ ጻላ አሳቱዋ። ባረንቱ የለታዳን ፓይደቴዳ ኦላንቻቱ ላታማነ ኡሱፑን ሻኣ ግዴድኖ።

8

ቢንያማ የለታ

1 ቢንያማ ናአይ ባይራይ በላአ፤ ቴፋይ አሽቤላ፤ ሄዘንꬁ አህራሀ፤ 2 ኦይደንꬁ ኖሀ፤ እቼሸንꬁ ራፋ።

3 በላአ አቱማ ናናይ አዳራ፥ ጌራ፥ አብሁዳ፥ 4 አብሹአ፥ ናእማና፥ አሆሀ፥ 5 ጌራ፥ ሻፉፋማነ ሁራማ።

6-7 ኤሁዳ አቱማ ናናይ ናእማና፥ አኪያነ ጌራ። ኡንቱንቱ ገባአን ደኤዳ ባረንቱ አዎቱዋ ሶይ አሳ ካፓቱዋ። ሄዋፐ ጉይያን፥ ኡንቱንቱ ማናሃታ ጋድያ ኦሞደት ቤድኖ። ኡንቱንቱ ካፑ ጌር ኡዛነ አህሁዳ አዉዋ።

8 ሻሀራም ባረ ማቻቱዋ ሁሺሞነ ባእሮ የዴዳዋፐ ጉይያን፥ ሞኣበ ጋድያን አቱማ ናና የሌዳ። 9 ሻሀራም ባረ ማቻት ሆዴሽን ዮባባ፥ ጺብያ፥ ሜሻ፥ ማልካማ፥ 10 ያኡጻ፥ ሳክያነ ምርማ የሌዳ። አ ናናይ ኡባይ ሶይ አሳ ካፓቱዋ ግዴድኖ። 11 እ ባረ ማቻት ሁሺምን፥ አህጹባነ ኤልፓኣላ የሌዳ።

12 ኤልፓኣላ አቱማ ናናይ ኤቤራ፥ ምሻኣማነ ሸመዳ። ሸመድ ኦናነ ሎዳ ካታማቱዋነ ኡንቱንቱ ሄራን ደእያ ሞꬃቱዋ ኬጼዳ።

13 ቃይ ሻሀራም ባሪአነ ሸማአ የሌዳ። ኡንቱንቱ አያሎና ካታማን ደእያ ባረንቱ ሶይ አሳ ካፓቱዋ። ኡንቱንቱ ጋተ ካታማን ደእያ አሳ የደርሴድኖ። 14 ቃይካ ሻሀራም አህያ፥ ሻሻቃ፥ ይረሞታ የሌዳ።

15 ዛባደ፥ አራድ፥ ኤዴር፥ 16 ምካኤል፥ ይሽፕነ ዮህ ባሪአ አቱማ ናና።

17 ዛባደ፥ ማሹላም፥ ህዝቂ፥ ሄቤር፥ 18 ይሽማራይ፥ ዩዝሊእነ ዮባብ ኤልፓኣላ አቱማ ናና።

19 ያቂም፥ ዚክር፥ ዛብድ፥ 20 ኤልኤናይ፥ ጽልታይ፥ ኤልኤል፥ 21 አዳይ፥ ባራይነ ሺምራት ሽምአ አቱማ ናና።

22 ይሽጳን፥ ኤቤር፥ ኤልኤል፥ 23 አብዶን፥ ዚክር፥ ሀናን፥ 24 ሀናንያ፥ ኤላም፥ አንቶቲ፥ 25 ይፍዳይነ ፓኑኤል ሻሻቃ አቱማ ናና።

26 ሻምሻራይ፥ ሻሃር፥ አታሊ፥ 27 ያእሬሺ፥ ኤላስነ ዚክር ይሮሃማ አቱማ ናና።

28 ሀዋንቱ ባረንቱ የለታን የሩሳላመን ኡቴዳ ባረንቱ ሶይ አሳ ካፓቱዋ።

ካትያ ሳኦላ የለታ

(9:35-44)

29 ጋባኦና አዉ ይእኤል ጋባኦና ካታማን ደኤዳ። አ ማቻት ሱንꬃይ ማእኮ። 30 አ ናአይ ባይራይ አብዶና፤ አ አቱማ ናናይ ሀራቱ ጹራ፥ ቂሳ፥ ባኣላ፥ ናዳባ፥ 31 ጋዶራ፥ አህያ፥ ዘከራነ 32 ምቅሎታ። ምቅሎት ሽምአ የሌዳ። ሀዋንቱ ቃይ የሩሳላመን ደእያ ባረንቱ ዳባቱ ማታን ደኤድኖ።

33 ኔር ቂሳ የሌዳ፤ ቂስ ሳኦላ የሌዳ። ሳኦል ዮናታና፥ ማልክሹአ፥ አብናዳባነ ኤሽባኣላ የሌዳ። 34 ዮናታና ናአይ ማሪባኣላ፤ ማሪባኣል ሚክያሳ የሌዳ። *

35 ሚክያሳ አቱማ ናናይ ፕቶና፥ መለካ፥ ታሬአነ አካዛ። 36 አካዝ ያሆኣዳ የሌዳ። ያሆኣድ አለሜታ፥ አዝማዌቱዋነ ዝምራ የሌዳ። ዝምር ሞጻ የሌዳ፤ 37 ሞጽ ቢንአ የሌዳ፤ ቢንእ ራፋ የሌዳ፤ ራፍ ኤልኣሳ የሌዳ፤ ኤልኣስ አጼላ የሌዳ።

38 አጼላዉ ኡሱፑን አቱማ ናናይ ደኢኖ። ኡንቱንቱ ሱንꬃይ አዝርቃማ፥ ቦከራ፥ እስማኤላ፥ ሻኣርያ፥ ኦባድያነ ሀናና፤ ሀዋንቱ ኡባይ አጼላ ናና።

39 አጼላ እሻ ኤሼቃዉ ሄዙ ናናይ ደኢኖ። አ ናአይ ባይራይ ኡላማ፤ ቴፋይ ይኡሻ፤ ሄዘንꬁ ኤልፈሌጻ።

40 ኡላማ ናናይ ዎልቃማነ ጻላ አሳቱዋ፤ ኡንቱንቱ ዎንዳፍያ አሳቱዋ። ኡላማዉ ጼታነ እሻታሙዋ ግድያ ናናይነ ናና ናናይ ደኢኖ።

ሀዋንቱ ኡባቱ ቢንያማ ዘረꬃ።

9

ኦሞዱዋፐ ስሜዳ እስራኤልያ አሳ

1 እስራኤልያ አሳይ ኡባይ ባረ የለታን የለታን ጻፈቴዳ፤ ሀ ታርኪ እስራኤልያ ካተቱ ማጻፋን ደኤ።

ይሁዳ አሳይ አማነትቤና ድራዉ፥ ባብሎነ ጋድያ ኦሞደት ቤድኖ። 2 ኮይሮ ስሜዳ እስራኤልያ አሳይ፥ ቄሳቱ፥ ሌዋቱነ ጌሻ ጎልያን ኦꬅያዋንቱ ባረንቱ ሳአቱዋንነ ባረንቱ ካታማቱዋን ኡቴድኖ። * 3 ይሁዳ ዛራቱዋፐ፥ ቢንያማ ዛራቱዋፐ፥ ኤፍሬማ ዛራቱዋፐነ ምናሰ ዛራቱዋፐ አማሬዳዋንቱ የሩሳላመን ደኤድኖ።

ይሁዳ ያራቱዋ

4 ይሁዳ ናኣ ፓሬሳ ያራቱዋፐ ኡታይ የሩሳላመን ኡቴዳዋንቱ ካፑዋ። ኡታይ አምሁዳ ናኣ፤ አምሁድ ኦምራ ናኣ፤ ኦምር እምራ ናኣ፤ እምር ባና ናኣ።

5 ይሁዳ ናኣ ሼላ ያራቱዋፐ አሳይነ አ ናናይ የሩሳላመን ኡቴዳዋንቱ ካፓቱዋ።

6 ይሁዳ ናኣ ዛራሀ ያራቱዋፐ ይኡኤል የሩሳላመን ኡቴዳዋንቱ ካፑዋ።

ይሁዳ ዛራቱ ፓይድና ኡባና ኡሱፑን ጼታነ ኡዱፑን ታማ።

ቢንያማ ያራቱዋ

7-9 ቢንያማ ያራቱ ካፓቱ ሀዋፐ ካሊደ ጻፈቴድኖ።

ካፑ ሳሉ ማሹላማ ናኣ፤ ማሹላም ሆዳዊያ ናኣ፤ ሆዳዊ ሀሳኑአ ናኣ።

ካፑ ይብናይ ይሮሃማ ናኣ።

ካፑ ኤል ኡዛ ናኣ፤ ኡዝ ሚክራ ናኣ።

ካፑ ማሹላም ሻፋያ ናኣ፤ ሻፋጽ ራኡኤላ ናኣ፤ ራኡኤል ይብንያ ናኣ።

ቢንያማ ዛራቱ ፓይድና ኡባና ኡዱፑን ጼታነ እሻታማነ ኡሱፑና።

የሩሳላመን ደኤዳ ቄሳቱ ዋ

10 የሩሳላመን ደኤዳ ቄሳቱ ሀዋፐ ካሊደ ጻፈቴዳዋንታ።

ኡንቱንቱ ያዳያ፥ ይሆያርባ፥ ያኪናነ 11 ጾሳ ጌሻ ጎልያን ካፖትያ አዛርያሳ። አዛርያስ ህልቂያ ናኣ፤ ህልቂ ማሹላማ ናኣ፤ ማሹላም ጻዶቃ ናኣ፤ ጻዶቀ ማራዮታ ናኣ፤ ማራዮት አህጹባ ናኣ።

12 ሀራቱ ቃይ ይሮሃማ ናኣ አዳያነ አዲኤላ ናኣ ማእሳያ። ይሮሃም ፓሽሁራ ናኣ፤ ፓሽሁር ማልክያ ናኣ። አዲኤል ያህዜራ ናኣ፤ ያህዜር ማሹላማ ናኣ፤ ማሹላም ማሽለሚታ ናኣ፤ ማሽለሚት እሜራ ናኣ።

13 ባረንቱ ሶይ አሳዉ ካፖትያ ቄሳቱ እት ሻአነ ላፑን ጼታነ ኡሱፑን ታማ። ሀዋንቱ ጾሳ ጌሻ ጎልያን ኦꬃናዉ ዳንዳይያ አሳቱዋ።

የሩሳላመን ደኤዳ ሌዋቱዋ

14 የሩሳላመን ደኤዳ ሌዋቱ ሀዋፐ ካሊደ ጻፈቴዳዋንታ።

ሃሹባ ናአይ ሻማኤ ማራራ ያራ። ሀሹብ አዝርቃማ ናኣ፤ አዝርቃም ሀሻብያ ናኣ።

15 ሀራቱ ቃይ ባቅባቃራ፥ ሄሬሻ፥ ጋላላነ ማታንያ። ማታኔ ሚካ ናኣ፤ ሚክ ዚክራ ናኣ፤ ዚክር አሳፋ ናኣ።

16 ሀራቱ ቃይ ናጾፋ አሳቱዋ ሞꬃቱዋን ኡቴዳ ኦባድያነ በረክያ። ኦባድ ሻማእያ ናኣ፤ ሻማኤ ጋላላ ናኣ፤ ጋላል ይዱቱና ናኣ። በረኪ አሳ ናኣ፤ አሳይ ኤልቃና ናኣ።

የሩሳላመን ፐንግያ ናግያዋንታ

17 ጌሻ ጎልያ ፐንግያ ናግያዋንቱ ሻሉማ፥ አቁባ፥ ጻልሞና፥ አህማናነ ኡንቱንቱ ዳቦቱዋ። ሻሉም ኡንቱንቱ ካፑዋ። 18 ሀ ያራቱ ካሰ አዋይ ዶልያ ባጋና ደእያ፥ ካትያ ፐንግያ ግያ ፐንግያ ናጌድኖ። ሄዋፐ ካሰ ኡንቱንቱ ሌዋቱ ዱንካንያ ዎደ ናጌድኖ።

19 ሻሉም ኤብያሳፋ ናኣ ቆረ ናኣ፤ እ ቆራሀ ያራ አሳ። ቆራሀ ያራቱ ካሰ መꬍና ጎዳ ዱንካንያ ናጌዳዋዳን፥ ሻሉምነ ቆራሀ ያራ ግድያ አ ዳቦቱ ጌሻ ጎልያ ገልያ ፐንግያ ናጊኖ።

20 ኤልኣዛራ ናአይ ፒንሃስ በን ዎደ ቆራሀ ያራቱ ካፑዋ፤ መꬍና ጎዳይ አናና ደኤዳ።

21 ማሸለምያ ናአይ ዛካራስ ጋከትያ ዱንካንያ ገልያ ፐንግያ ናጌዳ።

22 ፐንግያ ናጋናዉ ዶረቴዳዋንቱ ኡባና ላኡ ጼታነ ታማነ ላኡዋ፤ ሀዋንቱ ባረንቱ ሞꬃን ሞꬃን ፓይደቲደ ጻፈቴድኖ። ኡንቱንቱ ያራቶ ሀ አዎተꬃ እሜዳዋንቱ ካትያ ዳዊታነ ትምቢትያ ኦድያ ሳመላ። 23 ሄዋ ድራዉ፥ ኡንቱንቱነ ኡንቱንቱ ናናይ መꬍና ጎዳ ጌሻ ጎልያ ገልያ ፐንግያ ናጊኖ። 24 ኦይዱ ዞዘቱን ዉላሃንነ፥ ዶላሃን፥ ሁጲሳንነ ገድሳና እት እት ፐንጊ ደኤ፤ ሄ ፐንገቱዋ ናግያዋንቱካ ደኢኖ። 25 ሄ ሞꬃን ደእያ ኡንቱንቱ ዳቦቱ ላፑንꬃ ላፑንꬃ ጋላሳን ላመት ናጊደ፥ ኡንቱንታ ማድኖ።

26 ፐንግያ ናግያ ኦይዱ ካፓቱ ሌዋቱዋ፤ ኡንቱንቱ ጾሳ ጌሻ ጎልያዉ፥ አ ግዶ ክፍለቶነ ክፍለቱ ግዱዋን ደእያ ሚሻቶ አዎቲኖ። 27 ጾሳ ጌሻ ጎልያ ናግያዋንቱነ ቃይ ጉራ ጉራ ካርያ ዶይያዋንቱ ኡንቱንታ ግድያ ድራዉ፥ ያን አቂኖ።

ሀራ ሌዋቱዋ

28 ሌዋቱዋፐ አማሬዳዋንቱ ጎይንያ ዎደ ጎኤትያ ሚሻቶ አዎቲኖ፤ ሄ ሚሻቱዋ ካረ ከስያ ዎደነ ሶ ገልስያ ዎደ ኡንቱንቱ ፓይዲኖ። 29 ቃይ ኡንቱቱፐ እቱ እቱ ጌሻ ጎልያ ግዱዋን ጎኤትያ ሀራ ሚሻቶ፥ ሊቆ ꬊልያዉ፥ ዎይንያ ኤሳዉ፥ ዛይትያዉ፥ እጻናዉነ ሳዎቶ አዎቲኖ። 30 ሽን ቄሳቱዋ ናናቱዋፐ እቱ እቱ ሳዉዋ ልኪ ልኪደ ዋላኪኖ።

31 ቆራሀ ያራቱዋፐ ሻሉማ ባይራ ናአይ ማቲተ ያርሹዋ ኡክꬃ ኡክያዎ አዎቴ። 32 ቃሃታ ያራ ግድያ ኡንቱንቱ ዳባቱዋፐ አማሬዳዋንቱ ቃይ ሳምባታን ሳምባታን ጻርጴዛን ዎꬅያ ኡክꬃ ጊግስያ አዎተꬃ ኦይቄድኖ።

33 ሌዋቱ ዛራቱዋፐ አማሬዳ ካፓቱ ጌሻ ጎልያን የጽያዋንታ። ቃማካ ጋላስካ ኡንቱንቱ ኦꬅያ ድራዉ፥ ሀራ ኦሱዋ ኦናን፥ ኤሻ ጎልያ ድርሳ ግዶን ደእያ ጎለቱዋን ደኢኖ።

34 ሌዊያ ዛራቱዋ ሶይ አሳ ካፓቱ ኡባይ ሀዋፐ ቆሞና ጻፈቴዳዋንታ፤ ኡንቱንቱ የሩሳላመን ደኤድኖ።

ካትያ ሳኦላ የለታ

(8:29-38)

35 ጋባኦና አዉ ይእኤል ጋባኦና ካታማን ደኤዳ። አ ማቻት ሱንꬃይ ማእኮ። 36 አ ናአይ ባይራይ አብዶና፤ አ ናናይ ሀራቱ ጹራ፥ ቂሳ፥ ባኣላ፥ ኔራ፥ ናዳባ፥ 37 ጋዶራ፥ አህያ፥ ዛካራሳ ምቅሎታ። 38 ምቅሎት ሽምአ የሌዳ። ሀዋንቱ ቃይ የሩሳላመን ደእያ ባረንቱ ዳባቱ ማታን ደኤድኖ።

39 ኔር ቂሳ የሌዳ፤ ቂስ ሳኦላ የሌዳ። ሳኦል ዮናታና፥ ማልክሹአ፥ አብናዳባነ ኤሽባኣላ የሌዳ። 40 ዮናታና ናአይ ማሪባኣላ፤ * ማሪባኣል ሚክያሳ የሌዳ።

41 ሚክያሳ ናናይ ፕቶና፥ መለካ፥ ታሬአነ አካዛ። 42 አካዝ ያኢራ የሌዳ። ያኢር አለሜታ፥ አዝማዌቱዋነ ዝምራ የሌዳ። ዝምር ሞጻ የሌዳ፤ 43 ሞጽ ቢንአ የሌዳ፤ ቢንእ ራፋያ የሌዳ፤ ራፋይ ኤልኣሳ የሌዳ፤ ኤልኣስ አጼላ የሌዳ።

44 አጼላዉ ኡሱፑን አቱማ ናናይ ደኢኖ። ኡንቱንቱ ሱንꬃይ አዝርቃማ፥ ቦከራ፥ እስማኤላ፥ ሻኣርያ፥ ኦባድያነ ሀናና፤ ሀዋንቱ ኡባይ አጼላ ናና።

ሳኦላነ አ ናናቱዋ ሀይቁዋ

10

(10:1-14)

ካትያ ሳኦላ ሀይቁዋ

(1 ሳሜላ 31:1-13)

1 ፕልስጼማ አሳቱ እስራኤልያ አሳቱዋና ኦለቴድኖ። እስራኤልያ አሳቱ ፕልስጼማ አሳቱዋ ስንꬃፐ ባቃቴድኖ። ዳሮ እስራኤላቱ ግልቦአ ደርያን ሀይቄድኖ። 2 ፕልስጼማ አሳቱ ሳኦላነ አ አቱማ ናና የደርስ ጋኪደ፥ ሳኦላ ናና ዮናታና፥ አብናዳባነ ማልክሹአ ዎꬌድኖ። 3 ኦላይ ሳኦላ ዩይ አꬊደ ኡንኤቴዳ፤ ዎንዳፍያ አሳቱ ሳኦላ ደሜዳ ዎደ፥ ዙቢያን አ ጫዲደ ማዱንጽሴድኖ።

4 ሳኦል ባረ ኦላ ሚሻ ቶክያዋ፥ “ሀ ቃጻረትቤና ፕልስጼማቱ ዪደ፥ ታ ቦላ ካኤናዳን፥ ነ ማሻን ጫዳደ፥ ታና ኔን ዎꬋ” ያጌዳ።

ሽን አ ኦላ ሚሻ ቶክያዌ ሎይꬅ ያዬዳ ድራዉ እጼዳ፤ ሳኦል ባረ ማሻ ሳኣን ኤሲደ፥ አ ቦላ ኩንዴዳ። 5 አ ኦላ ሻሉዋ ቶክያዌ ሳኦል ሀይቄዳዋ ብእደ፥ እካ ባረ ማሻ ሳኣን ኤሲደ፥ አ ቦላ ኩንዲደ፥ ሀይቂ አጌዳ። 6 ሀዋዳን ሀኒደ፥ ሳኦል፥ አ ናናይ ሄዙነ አ ሶይ አሳይ ኡባይ ሄ ጋላስ እትፐ ሀይቄድኖ። 7 ዎምባን ደእያ እስራኤልያ አሳቱ ኡባይ ባረንቱ ኦላንቻቱ ባቃቴዳዋነ ሳኦልነ አ ናናይ ሀይቄዳዋ ስሰዳ ዎደ፥ ኡንቱንቱካ ባረንቱ ካታማቱዋ አጊደ ባቃቴድኖ። ባቃትና ፕልስጼማ አሳቱ ዪደ፥ ሄ ካታማቱዋን ደኤድኖ።

8 ዎንተꬃ ጋላስ ፕልስጼማቱ አሃቱዋ ቦላፐ ኦላ ሚሻቱዋ ቃር አካናዉ ዪደ፥ ሳኦልነ አ ናናይ ግልቦአ ደርያን ሀይቂደ፥ ግሴዳዋንታ ደሜድኖ። 9 ኡንቱንቱ ሳኦላ ቆꬍያ ሙጬድኖነ አ ኦላ ሻሉዋ ቃር አኬድኖ። ያቲደ ባረንቱ ኤቃቱዋ ጎለንነ ባረንቱ አሳ ግዱዋን ጾኑዋ አዋያና ማላ፥ ፕልስጼማ ቢታዉ ኡባዉ አሳ ኪታ የዴድኖ። 10 ኡንቱንቱ ሳኦላ ኦላ ሚሻ ባረንቱ ጾሳቱዋ ጎለቱዋፐ እቱዋን ዎꬄድኖ፤ አ ጉግያካ ባረንቱ ጾሳ ዳጎና ኤቃ ጎለን ካቄድኖ።

11 ፕልስጼማ አሳቱ ሳኦላ ኦꬄዳዋ ኡባ ጋላኣደን ደእያ ያቤሻ ካታማ አሳቱ ስሴዳ ዎደ፥ 12 ኡንቱንቱ ምኖ አሳቱ ኡባይ ቢደ፥ ሳኦላ አሃነ አ ናና አሃ አኪደ፥ ያቤሻ ካታማ አሄድኖ። ያቤሻን ደእያ ዎላ ጋርሳን ኡንቱንቱ መቀꬃ ሞጌድኖ፤ ያቲደ ላፑን ጋላሳ ጾሜድኖ።

13-14 ሳኦል መꬍና ጎዳዉ አማነትቤና ድራዉ ሀይቄዳ። መꬍና ጎዳ ቃላ እ ናግቤና፤ መꬍና ጎዳና ዞረትያዋ አጊደ፥ ሞይትልያ ጼስያ አሳና ዞረቴዳ። ሄዋ ድራዉ፥ መꬍና ጎዳይ አ ዎꬊደ፥ አ ካዉተꬃ እሰያ ናኣ ዳዊታዉ አꬂደ እሜዳ። *

ዳዊተ ካተቱሳነ የሩሳላመ ኦይቁሳ

11

(11:1-9)

ዳዊተ እስራኤልያንነ ይሁዳን ካተቴዳ

(2 ሳሜላ 5:1-10)

1 ሄዋፐ ጉይያን፥ እስራኤልያ አሳይ ኡባይ እትፐ ከብሮናን ደእያ ዳዊታኮ ሺቂደ፥ “ኑን ነ ሱꬃነ ነ አሹዋ። 2 ካሰ ሳኦል ካትያ ግዲደ ደእያ ዎደካ፥ እስራኤልያ አሳ ኦላዉ ካለꬄዳዌ ኔና። መꬍና ጎዳይ ነ ጾሳይ ኔና፥ ‘ታ አሳ እስራኤልያ ኔን ሄማና፤ ኡንቱንቱ ቦላካ ኔን ካተታና’ ያጌዳ” ያጌዳ። 3 ሄዋ ድራዉ፥ እስራኤልያ ጭማቱ ኡባይ ካትያ ዳዊታኮ ከብሮነ ካታማ ዬድኖ፤ እ ኡንቱንቱና ከብሮናን መꬍና ጎዳ ስንꬃን ቃላ ጫቁዋ ጫቀቴዳ። መꬍና ጎዳይ ሳመላ ባጋና ሃሳዬዳ ቃላዳን፥ ዳዊተ እስራኤልያ ቦላ ካተታናዳን ኡንቱንቱ አ ኦኬድኖ።

4 ዳዊተነ እስራኤልያ አሳይ ኡባይ የሩሳላመ ካታማ ቤድኖ። ሄ ዎደ ያቡሳ አሳቱ ሄ ሳኣን ደእያ ድራዉ፥ ሄ ካታማይ ያቡሳ ጌተቴ። * 5 ያቡሳ አሳቱ ዳዊታ፥ “ኔን ሀ ካታማ ገላናዉ ኡባካ ዳንዳያካ” ያጌድኖ። ግዶፐነ፥ ዳዊተ ጽዮነን ደእያ ኡንቱንቱ ጌሳቱዋ ኦይቄዳ፤ ጽዮነ ዳዊታ ካታማ ጌተቴዳ። 6 ዳዊተ ባረ ኦላንቻቱዋ፥ “ያቡሳ አሳቱ ካሰት ኦልያ ኦንነ ኦላ ጋዳዋ ግዳናዋ” ያጌዳ። ጻሩይ ናአይ ዮኣበ ካሰት ቢደ ኦሌዳ፤ ያቲደ ጋዳዋ ግዴዳ። 7 ዳዊተ ሄ ጌሱዋን ደኤዳ፤ ሄዋ ድራዉ፥ ሄ ካታማይ ዳዊታ ካታማ ጌተቴዳ።

8 ዳዊተ ሚሎፐ ዶሚደ፥ ሄ ካታማ ዛረꬂደ ኬጼዳ፤ አቴዳ ካታማ ቃይ ዮኣበ ዛረꬂደ ኬጼዳ። 9 ኡባፐ ዎልቃማ መꬍና ጎዳይ አናና ደእያ ድራዉ፥ ዳዊተ ምን ምኒደ ቤዳ።

ዋርያና ደእያ ዳዊታ ዎታዳራቱዋ

(11:10—12:40)

ዳዊታ አሳቱዋ ምኖታ

(2 ሳሜላ 23:8-39)

10 ዳዊታ አሳቱ ምኖቱ ሀዋፐ ካሊደ ጻፈቴድኖ። መꬍና ጎዳይ እስራኤልያባ ሃሳዬዳዋዳን፥ ዳዊተ ካተታና ማላ፥ ሀ አሳቱ እስራኤልያ አሳና ግዲደ፥ ሎይꬅ ማዴድኖ። ቃይ አ ካዉተꬃካ ምንሴድኖ።

11 ዳዊታ አሳቱ ምኖቱ ሀዋፐ ካሊደ ጻፈቴዳዋንታ። ኡንቱንቱፐ ሄዛቱ ሎይꬅ ኤረቴዳዋንታ። ሄዛቱዋፐ ኮይሩ ሀክሞናፐ ዬዳ ያሾብኣማ፤ ያሾብኣም እት ገደ ኦላን ሄዙ ጼቱ አሳ ባረ ቶራን ዎꬌዳ። 12 ሄዙ ምኖ አሳቱዋ ግዶን አ ካሊደ ደእያዌ አሆህያ ዶዶ ናኣ ኤልኣዛራ። 13-14 ፕልስጼማ አሳቱ ኦለታናዉ ፓስዳምማ ግያ ሳኣ ሺቄዳ ዎደ፥ ኤልኣዛረ ዳዊታና እትፐ ደኤ። እስራኤልያ ኦላንቻቱ ፕልስጼማ አሳቱዋ ስንꬃፐ ባቃትያ ዎደ፥ ኤልኣዛረ ባንጋ ሾይቃን ደኤ። እነ ዳዊተነ ሾይቃ ግዱዋን ኤቂደ፥ ፕልስጼማ አሳቱዋና ኦለቴድኖ። መꬍና ጎዳይ ዎልቃማ ጾኑዋ እሚደ፥ ኡንቱንቱ አሼዳ።

15 ፕልስጼማ ኦላንቻቱ ራፋይማ ዎምባን ዱንካኔዳ ዎደ፥ ሀታሙ ካፓቱዋፐ ሄዛቱ ዳዊተ ደእያ አዱላማ ጎንጎሉዋን ደእያ ዛላኮ ዬድኖ። 16 ሄ ዎደ ዳዊተ ጌሱዋ ግዶን ደኤ፤ ፕልስጼማ ኦላንቻቱ ጩጉ ቤታልሄመን ደኤ። 17 ዳዊተ ሃꬃ ኡሻናዉ አሞቲደ፥ “ቤተሌመ ካታማ ፐንግያ ምይያን ደእያ ፑልቱዋ ሃꬃፐ ታና ኦን ኡሻንዴሻ!” ያጌዳ። 18 ሄዙ ምኖ አሳቱ ፕልስጼማ አሳቱ ዱንካኔዳ ሳኣ ፕን ቢደ፥ ቤተሌመ ካታማ ፐንግያን ደእያ ፑልቱዋፐ ሃꬃ ዱቂደ፥ ዳዊታዉ አሄድኖ። ሽን ዳዊተ ኡሸናን እጼዳ፤ እ ሄ ሃꬃ መꬍና ጎዳ ስንꬃን ትጌዳ። 19 “ሀዋ ኡሻናዌ ታፐ ሃኮ! ባረንቱ ሸምፑዋ ኦለቲደ ቤዳ ሀ አሳቱዋ ሱꬃ ታን ኡሾ? አያዉ ጎፐ፥ ኡንቱንቱ ባረንቱ ሸምፑዋ አꬅ እሚደ፥ ሃꬃ አሄድኖ” ያጌዳ። ሄዋ ድራዉ፥ ዳዊተ ሄ ሃꬃ ኡሽቤና። ሄ ሄዙ ምኖ አሳቱ ሄዋ ኦꬄድኖ።

20 ዮኣባ እሻይ አብሻይ ሄዛቶ ካፑዋ። እ ባረ ቶራን ሄዙ ጼቱ አሳቱዋ ኦለቲደ ዎꬌዳ። ያቲደ እካ ሀራ ሄዛቱዋዳን ኤረቴዳ። 21 እ ላኤንꬆ ሄዛቱዋፐ አꬍ ቦንቼቴዳ አሳ፤ እ ኡንቱንቶ ካፖ ግዴዳ። ሽን እ ሄ ኮይሮ ሄዛቱዋና ቃራ ግደና።

22 ቃብጽኤላፐ ዬዳ ዮዳሄ ናአይ ባናይ ምኖ አሳ፤ ምኖ ኦሳቱዋ ኦꬄዳ። እ ላኡ ኤረቴዳ ሞኣበ ጋድያ አሳቱ ዎꬌዳ። ቃይ ሻቻይ ዳሬዳ እት ጋላስ ኦላ ግዶ ገሊደ፥ ጋሙዋ ዎꬌዳ። 23 ባናይ ጌሳይ እቼሹ ዋꬋ ጋክያ ግብጼ ጋደ ብታንያ አዱሳ ዎꬌዳ። ግብጼ ብታንያ ኩሽያን ሸማይንያ ዎንዳራሽያ ኬሻ ቶራይ ደኤ፤ ሽን ባናይ ጋትማ ኦይቂደ፥ ብታንያኮ ቤዳ። ሄ ብታንያ ኩሽያፐ ቶራ ወꬂ አኪደ፥ አ ቶራን አ ዎꬌዳ። 24 ዮዳሄ ናአይ ባናይ ሀዋንታ ኦꬄዳ። አ ሱንꬃይካ ሄ ሄዛቱዋዳን ኤረቴዳ። 25 እ ሀታማቱዋ ግዶን ዳሮ ቦንቼቴዳ፤ ሽን እ ሄዛቱዋና ጉጀተና። ዳዊተ አ ባረና ናግያ ኦላንቻቶ ካፑዋ ከሴዳ።

26 ምኖ አሳቱ ዮኣባ እሻ አሳሄላ፥ ቤተሌመፐ ዬዳ ዶዶ ናኣ ኤልሀናና፥ 27 ሀሮዳፐ ዬዳ ሻሞታ፥ ፕሎናፐ ዬዳ ሄሌጻ፥ 28 ታቆአፐ ዬዳ እቄሻ ናኣ እራ፥ አናቶታፐ ዬዳ አብኤዘራ፥ 29 ሁሻፐ ዬዳ ስባካያ፥ አሆህያ እላያ፥ 30 ናጾፋፐ ዬዳ ማህራያ፥ ናጾፋፐ ዬዳ ባኣና ናኣ ሄሌዳ፥ 31 ቢንያማ ጋድያን ደእያ ግብኣ ካታማፐ ዬዳ ርባያ ናኣ እታያ፥ ፕርኣቶናፐ ዬዳ ባናያ፥ 32 ጋኣሻ ዛንጋራ ማታፐ ዬዳ ሁራያ፥ አራባፐ ዬዳ አቢኤላ፥ 33 ባህሩማፐ ዬዳ አዝማዌታ፥ ሻአልቦናፐ ዬዳ ኤልያህባ፥ 34 ጊዞናፐ ዬዳ ሀሼማ፥ ሃራራፐ ዬዳ ሻገ ናኣ ዮናታና፥ 35 ሃራራፐ ዬዳ ሳካራ ናኣ አህኣማ፥ ኡራ ናኣ ኤልፋላ፥ 36 ማኬራፐ ዬዳ ሄፌራ፥ ፕሎናፐ ዬዳ አኪያ፥ 37 ቃርመሎሳፐ ዬዳ ሄጽራ፥ ኤዝባያ ናኣ ናእራያ፥ 38 ናታና እሻ ዩኤላ፥ ሃግራ ናኣ ምብሃራ፥ 39 አሞናፐ ዬዳ ጸለቃ፥ ጻሩይ ናኣ ዮኣባ ኦላ ሚሻ ቶክያ ባኤሮታፐ ዬዳ ናህራያ፥ 40 ያትራ ያራ ግድያ እራ፥ ያትራ ያራ ግድያ ጋሬባ፥ 41 ሂትያ ኡርዮና፥ አህላያ ናኣ ዛባዳነ 42 ሮቤላ ዛርያ ግድያ ሺዛ ናኣ አዲና። እ ሮቤላ ዛራቱዋ ካፑዋ፤ አናና እትፐ ሀታሙ አሳቱ ደኢኖ። 43 ሀራ ምኖ አሳቱ ቃይ ማእካ ናኣ ሀናና፥ ምታናፐ ዬዳ ዮሻፋጻ፥ 44 አሽታራፐ ዬዳ ኦዝያና፥ አሮኤራፐ ዬዳ ሆታማ ናና ሻማአነ ይእኤላ፥ 45 ሺምራ ናኣ ይድኤላነ አ እሻ ቲጻፐ ዬዳ ዮሀ፥ 46 ማሃዋፐ ዬዳ ኤልኤላ፥ ኤልናኣማ ናና ይሪባያነ ዮሻውያ፥ ሞኣበ ጋድያፐ ዬዳ ይትማ፥ 47 ጾባ ካታማፐ ዬዳ ኤልኤላ፥ ዮቤዳነ ያእስኤላ።

12

ቢንያማ ዛርያፐ ዳዊታ ካሌዳ አሳቱዋ

1 ዳዊተ ቂሳ ናኣ ሳኦላፐ ባቃት ቢደ፥ ጽቅላጋን ኡቴዳ ዎደ፥ አኮ ዬዳ አሳቱ ሀዋፐ ካሊደ ጻፈቴዳዋንታ። ኡንቱንቱ ካሰ ዳዊታ ኦላን ማዴዳ ምኖ አሳቱዋ ግዶን ደኢኖ። 2 ኡንቱንቱ ዎንዳፍያ አሳቱዋ፤ ቃይ ባረንቱ ኡሸቻ ኩሽያንነ ሀድርሳ ኩሽያን ሹቻ ያምባርሻን ኦላናዉ ዳንዳዪኖ። ኡንቱንቱ ቢንያማ ዛርያ ግድያ ሳኦላ ዳቦቱዋ። 3 ኡንቱንቱ ካፑ አህኤዘራ፤ አህኤዘራፐ ስምና ዮኣሻ፤ ኡንቱንቱ ግብአፐ ዬዳ ሻማአ ናና።

ሀራቱ ቃይ አዝማዌታ ናና ግድያ ይዝኤላነ ፐሌጻ፥ ባራካ፥ አናቶታፐ ዬዳ ዬሀ፥ 4 ሀታማቱዋ ግዶን ዎልቃማ ግዲደ፥ ኡንቱንታ ካለꬅያ ጋባኦናፐ ዬዳ ይሽማእያ፥ ኤርማሳ፥ ያሃዝኤላ፥ ዮሀናና፥ ገዴራፐ ዬዳ ዮዛባዳ፥ 5 ኤልኡዛያ፥ ያርሞታ፥ ባኣልያ፥ ሻማርያ፥ ሀሪፋፐ ዬዳ ሻፋጽያ፥ 6 ቆራሀ ያራቱዋ ግድያ ኤልቃና፥ ይሽያ፥ አዛርኤላ፥ ዮኤዘራነ ያሾብኣማ፥ 7 ጋዶራፐ ዬዳ ይሮሃማ ናና ዮኤላነ ዛባድያ።

ጋደ ዛርያፐ ዳዊታ ካሌዳ አሳቱዋ

8 ዳዊተ መላ ቢታን ደእያ ባቃት አትያ ሳኣን ኡት ደእሽን፥ ጋደ ዛርያፐ አሳቱ አኮ ዬድኖ። ኡንቱንቱ ምኖ አሳቱዋነ ኦላዉ ጊጌዳዋንታ፤ ቃይ ጎንዳልያነ ቶራ ኦይቃናዉ ዳንዳይያዋንታ። ኡንቱንቱ ሶምእ ጋሙዋ ዴሙዋ ማላቴ፤ ኡንቱንቱ ደረቱዋ ሁጲያን ጉፕያ ገንእያዳን ኤሌሊኖ። 9 ኡንቱንቱ ካፑ ኤጼራ፤ ላኤንꬁ ኦባድያ፤ ሄዘንꬁ ኤልኣባ፤ 10 ኦይደንꬁ ምሽማና፤ እቼሸንꬁ ኤርማሳ፤ 11 ኡሱፑንꬁ አታያ፤ ላፑንꬁ ኤልኤላ፤ 12 ሆስፑንꬁ ዮሀናና፤ ኡዱፑንꬁ ኤልዛባዳ፤ 13 ታማንꬁ ኤርማሳ፤ ታማነ እተንꬁ ማክባናያ። 14 ሀዋንቱ ጋደ ዛርያ ኦላንቻቶ ካፓቱዋ። ኡንቱንቱፐ ላፍያዋንቱ ጼቶ ካፓቱዋ፤ ምንያዋንቱ ሻአ ካፓቱዋ። 15 ዮርዳኖሳ ሻፋይ፥ ጋጻፐ ጋጻ ጋካናዉ ኩም ክጼዳ ኮይሮ አግናን ፕኔዳዋንቱ ሀዋንታ። ኡንቱንቱ ዎምባን አዋይ ዶልያ ባጋናነ አዋይ ዉልያ ባጋናነ ኡቴዳ አሳ ኡባ የደርሴድኖ።

ቢንያማነ ይሁዳ ዛራቱዋፐ ዳዊታ ካሌዳ አሳቱዋ

16 ቢንያማ ዛራቱዋፐነ ይሁዳ ዛራቱዋፐ አማሬዳ አሳቱ ዳዊታኮ ጌሱዋ ዬድኖ። 17 ዳዊተ ኡንቱንቱና ጋከታናዉ ከሲደ፥ ሀዋዳን ያጌዳ፤ “ህንተንቱ ታና ማዳናዉ ሳሩዋን ታኮ ዬዳዋ ግዶፐ፥ ታ ዎዛናይ ህንተናና እትፐ ግዳናዋ። ሽን ህንተንቱ ታና ታ ሞርከቶ አꬅ እማናዉ ዬዳዋ ግዶፐ፥ ህንተንታ ኤርተ! ታን ኦꬄዳ ኢታባይ ባይና ድራዉ፥ ኑ አዎቱዋ ጾሳይ ሄዋ በኦ፤ እ ህንተንታ ፕርዶ!” ያጌዳ።

18 ሄዋፐ ጉይያን፥ ሀታማቱዋ ካፑዋ አማሳያ ቦላ ጾሳ አያናይ ዎꬍና፥

“ዳዊታ፥ ኑን ነዋንታ!

እሰያ ናአዉ፥ ኑን ኔናና እትፐ ደኤቶ!

ሳሩ ነዉ ግዶ!

ኔና ማድያዋንቱስካ ሳሮተꬃይ ግዶ!

ነ ጾሳይ ኔና ማዴ” ያጌዳ።

ዳዊተ ኡንቱንታ አኪደ፥ ባረ ኦላንቻቶ ካፓቱዋ ኦꬄዳ።

ምናሰ ዛርያፐ ዳዊታ ካሌዳ አሳቱዋ

19 ዳዊተ ፕልስጼማቱዋና እትፐ ግዲደ፥ ሳኦላ ኦላናዉ ቤዳ ዎደ፥ ምናሰ ዛርያፐ አማሬዳ አሳቱ ዳዊታን ጋከቴድኖ። ሽን ፕልስጼማ አሳቱዋ ካፓቱ ዳዊተነ ዳዊታ አሳይ ባረናና ቤናዳን ድጌድኖ። ፕልስጼማ አሳቱ ሎይꬅ ዞረቴዳዋፐ ጉይያን፥ ኡንቱንታ ጉየ የዴድኖ፤ አያዉ ጎፐ፥ ዳዊተነ ዳዊታ አሳይ ኡንቱንቱ ካትያ ሳኦላዉ አꬅ እማነንቶነ ጊደ ያዬድኖ። 20 ዳዊተ ጽቅላጋ ካታማ ስምሽን፥ ምናሰ ዛርያፐ ዳዊታ ማዳናዉ ከሴዳ ሻላቃቱ አድናሀ፥ ዮዛባዳ፥ ይድኤላ፥ ምካኤላ፥ ዮዛባዳ፥ ኤልሀነ ጽልታያ። 21 ኡንቱንቱ ኡባይካ ጻላነ ዎልቃማ አሳ ግድያ ድራዉ፥ ዳዊተ ጩጉዋ ካልያ ዎደ፥ ኡንቱንቱ አ ማዴድኖ። 22 ዳዊታ ኦላንቻቱ ጾሳ ኦላንቻቱዋዳን ጮራና ጋካናዉ፥ አ ማድያ አሳይ ጋላስ ጋላስ ጉጀቴ።

ዳዊታ ኦላንቻቱ ፓይዱዋ

23 መꬍና ጎዳይ ሃሳዬዳዋዳን ሳኦላ ካዉተꬃ ዳዊታዉ ዛራናዉ ኦላዉ ዳንጭ ጊጊደ፥ ከብሮናን ደእያ ዳዊታኮ ዬዳ ኦላንቻቱ ፓይዱ ሀዋፐ ካሊደ ጻፈቴዳዋ። 24 ጎንዳልያነ ቶራ ኦይቂደ፥ ኦላዉ ዳንጭ ጊጌዳ ይሁዳ ዛራቱ ኡሱፑን ሻአነ ሆስፑን ጼታ። 25 ስሞና ዛርያፐ ኦላዉ ጊጌዳ ጻላነ ዎልቃማ ኦላንቻቱ ላፑን ሻአነ እት ጼታ። 26 ሌዊያ ዛርያፐ ኦይዱ ሻአነ ኡሱፑን ጼታ። 27 አሮና ዛራቱዋ ካፑ ዮዳሀ፤ ዮዳሄና እትፐ ሄዙ ሻአነ ላፑን ጼቱ አሳቱ ደኢኖ። 28 ቃይ ጻዶቀ ያላጋ ጻላነ ዎልቃማ አሳ፤ ጻዶቃ አዉዋ ጎልያ አሳፐ ላታማነ ላኡ ካፓቱ አናና እትፐ ደኢኖ። 29 ቢንያማ ዛርያ ግዴዳ ሳኦላ ዳቦቱ ሄዙ ሻአ አሳ። ሽን ቢንያማ ዛርያፐ ዳርያ ባጋ አሳይ ሳኦላ ጎልያ አሳዉ ሄ ዎዲ ጋካናዉ አማነትያዋንታ። 30 ኤፍሬማ ዛርያፐ ባረንቱ አዎቱዋ ጎልያ አሳን ኤረቴዳ ጻላነ ዎልቃማ አሳቱ ላታሙ ሻአነ ሆስፑን ጼታ። 31 ዳዊታ ካተያናዉ ባናዉ ዶረቴዳ ምናሰ ዛርያፐ ባጋቱ ታማነ ሆስፑን ሻአ። 32 ቃይ እስራኤልያ አሳይ አያ ኦꬃናዉ በስንቶ፥ ዎድያባ ሻክ ኤርያ አኬካንቻ አሳቱ፥ ይሳኮራ ዛርያዉ ካፓቱ ላኡ ጼታ፤ ኡንቱንቱ ዳቦቱ ኡባይ ኡንቱንቶ አዛዘቲኖ። 33 ኦላ ሻሉዋ ኡባ ኦይቂደ፥ ባረንቱ ኩመንꬃ ዎዛናን ዳዊታ ማዳናዉ ጊጌዳ ኦላንቻቱዋን ዛብሎና ዛርያ አሳቱ እሻታሙ ሻአ። 34 ንፍታሌማ ዛርያፐ እት ሻአ ካፓቱ ደኢኖ፤ ጎንዳልያነ ቶራ ኦይቂያ ሀታማነ ላፑን ሻአ አሳቱ ኡንቱንቱና እትፐ ደኢኖ። 35 ዳና ዛርያፐ ኦላዉ ጊጌዳ አሳቱ ላታማነ ሆስፑን ሻአነ ኡሱፑን ጼታ። 36 ኦላዉ ከሳናዉ አሴራ ዛርያፐ ጊጌዳዋንቱ ኦይታሙ ሻአ። 37 ዮርዳኖሳ ሻፋፐ ሄፍንꬃ አዋይ ዶልያ ባጋን ደእያ ሮቤላ ዛርያፐ፥ ጋደ ዛርያፐነ ምናሰ ዛርያ ባጋፐ ኦላ ሻሉዋ ኡባ ኦይቂደ ዬዳ አሳቱ እት ጼታነ ላታሙ ሻአ።

38 ሀ ኦላዉ ጊጌዳ ኦላንቻቱ ኡባይ ዳዊታ እስራኤልያ ቦላ ካተያናዉ ባረንቱ ቆፋ ቃቺደ፥ ከብሮነ ካታማ ዬድኖ። ቃይ እስራኤልያፐ አቴዳዋንቱካ ካተያናዉ ዳዊታ ካተዪደ እት ዎዛና ግዴድኖ። 39 ኡንቱንቱ ዳቦቱ ኡንቱንቶ ኮሽያዋ ጊግስ ዎꬄዳ ድራዉ፥ ሚድነ ኡሺደ ዳዊታና ሄዙ ጋላሳ ኡቴድኖ። 40 እስራኤልያ አሳዉ ናሸቻ ግድያ ድራዉ፥ ሁጲሳ ባጋና ደእያ ይሳኮራፐ፥ ዛብሎናፐነ ንፍታሌማፐ አሳቱ ዳሮ ቁማ አሄድኖ። ꬊልያ፥ ባላስያ ኡክꬃ፥ ዎይንያ ቴራ፥ ዎይንያ ኤሳነ ዛይትያ ሀርያን፥ ባቁሉዋን፥ ጋሉዋንነ ቦራን ጫኒደ አሄድኖ፤ ቃይካ ኡንቱንቱ ሚዛነ ዶርሳ ሹኪደ ማናዉ አኪደ ዬድኖ።

13

ቃላ ጫቁዋ ታቦታይ የሩሳላም ቡሳ ታቦታ ቅርያት-ይኣሪማፐ ደንꬄድኖ

(2 ሳሜላ 6:1-11)

1 ሄዋፐ ጉይያን፥ ዳዊተ ሱንꬃቱዋና፤ ሻላቃቱዋናነ ጼቱዋ ካፓቱዋና ዞረቴዳ። 2 እስራኤልያ አሳ ኡባ፥ “ህንተንቶ ሎአ ማላትያባ ግዶፐነ፥ መꬍና ጎዳ ኑ ጾሳ ሸነ ግዶፐ፥ እስራኤልያ ቢታ ጋጻን ደእያ ኑ ዳቦቱ፥ ቄሳቱ ነ ባረንቱ ካታማን ደእያ ሌዋቱ ኑናና እትፐ ሺቃናዳን አሳ ኪቶይተ። 3 ሳኦል ካተቴዳ ዎደ ሸነኮ ጊና፥ ዶገቲደ አቴዳ ኑ ጾሳ ታቦታ አነ ዛሪደ አሆይተ” ያጌዳ። 4 ዳዊተ ኦዴዳ የዉ ሱረ ግዴዳ ድራዉ፥ አሳይ ኡባይ ማዬዳ።

5 ሄዋ ድራዉ፥ ዳዊተ ጾሳ ታቦታ ቅርያት-ይኣሪማፐ አሀና ማላ፥ ግብጼ ዛዋፐ ሽሆራ ሻፋፐ ዶሚደ፥ ሀማታ ፕኑዋ ጋካናዉ ደእያ እስራኤልያ አሳ ኡባ ሺሼዳ። * 6 ዳዊተነ እስራኤልያ አሳይ ኡባይ ክሩበቱዋፐ ግዱዋን ባረ ካዉተꬃ አራታ ቦላ ኡቴዳ ጾሳ ሱንꬃን ጼሰቴዳ ጾሳ ታቦታ አሀናዉ ይሁዳ ቢታን ደእያ ባኣላ ጌተትያ ቅርያት-ይኣሪማ ካታማ ቤድኖ። * 7 ጾሳ መꬍና ጎዳ ታቦታ ቦራይ ጎችያ ኦራꬃ ጋርያን ዎꬂደ፥ አብናዳባ ሶፐ አሄድኖ፤ ኡዝነ አህዮይ ጋርያ ላጊኖ። 8 ዳዊተነ እስራኤልያ አሳይ ኡባይ ዲꬃነ ማስንቁዋ ዲጺደ፥ ካባሩዋ ባቂደ፥ ዳላ ቃꬂደነ ጹሩምባ ፑኒደ፥ ባረንቱ ኩመንꬃ ዎልቃን ጾሳ ስንꬃን ናሸቲደ ቦንቼድኖ።

9 ኡንቱንቱ ኪዶና ግያ ሳን ደእያ ካꬃ ቡክያ ኡዱማ ጋክያ ዎደ፥ ቦራቱ ꬉበትና፥ ኡዝ ታቦታ ኦይቃናዉ ባረ ኩሽያ የዴዳ። 10 አ ኩሺ ታቦታ ቦቼዳ ድራዉ፥ መꬍና ጎዳ ሀንቁ ኡዛ ቦላ ኤጽ ከሴዳ። ሄዋ ድራዉ፥ ጾሳይ አ ሾጭና፥ እ ሄ ሳኣን ጾሳ ስንꬃን ሀይቂ አጌዳ። 11 መꬍና ጎዳይ ሀንቀቲደ ኡዛ ዎꬌዳ ድራዉ፥ ዳዊተ ይሎቴዳ። ሀቼ ጋካናዉ፥ ሄ ሳአይ ፔረዝ ኡዛ ጌተቲደ ጼሰቴዳ። ኡዝ ሾጨቶ ሳኣ ጌተቴ።

12 ሄ ጋላስ ዳዊተ ጾሳዉ ያዬዳ ድራ፥ “ጾሳ ታቦታ ታኮ ዋታ አሀናዉ ዳንዳያይታ?” ያጌዳ። 13 ሄዋ ድራዉ፥ ታቦታ ባረናና ዳዊታ ካታማ አፍቤና። ሽን ጋትያ ኦቤድ-ኤዶማ ጌተትያ ብታንያ ሶ አፌዳ። 14 ጾሳ ታቦታይ ኦቤድ-ኤዶማ ጎለን አ ጎልያ አሳና ሄዙ አግና ጋምኤዳ። መꬍና ጎዳይ አ ጎልያ አሳነ አዉ ደእያ ኡባባ አንጄዳ። *

14

ዳዊተ የሩሳላመን ኦꬄዳ ኦሱዋ

1 ጺሮሳ ካቲ ኪራም ዳዊታዉ አሳቱዋ ኪቴዳ። ኪተቴዳ አሳቱዋና ጎልያ ኬጻናዳን ዝጋ ሙደꬃነ ቃይ ሹቻ ማስያዋንታነ አናጸቱዋ አዉ የዴዳ። 2 መꬍና ጎዳይ እስራኤልያ ቦላ አ ካትያ ኦꬂደ ኤሴዳዋነ ባረ አሳ እስራኤልያ ድራዉ፥ አ ካዉተꬃ ꬎቁ ኦꬂደ ቦንቼዳዋ ዳዊተ ኤሬዳ።

3 ሄዋፐ ጉይያን፥ ዳዊተ የሩሳላመን ሀራ ማጫ አሳ ጉጅ አኪደ፥ አቱማዋ ናናነ ማጫ ናና የሌዳ። 4 ዳዊተ የሩሳላመን የሌዳ አቱማ ናናይ ሻሙአ፥ ሾባባ፥ ናታና፥ ሶሎሞነ፥ 5 ይብሃራ፥ ኤልሹአ፥ ኤልፓሌጻ፥ 6 ኖጋሀ፥ ነፌጋ፥ ያፍአ፥ 7 ኤልሻማአ፥ በኤልያዳነ ኤልፈሌጻ። *

ዳዊተ ፕልስጼማ አሳ ጾኔዳ

(2 ሳሜላ 5:17-25)

8 ዳዊተ እስራኤልያ ኡባ ቦላ ካትያ ግዲደ ኦከቴዳዋ ፕልስጼማ አሳይ ስሴዳ ዎደ፥ ኡንቱንቱ ኡባይ ዳዊታ ኮያናዉ ከሴድኖ። ዳዊተ ኡንቱንቱ ከሴዳዋ ስሲደ፥ ኡንቱንቱና ኦለታናዉ ከሴዳ። 9 ፕልስጼማ አሳይ ራፋይማ ዎምባ ዪደ ቦንቄድኖ። 10 ዳዊተ ጾሳ፥ “ታን ባደ ፕልስጼማቱዋ ኦሎ? ኔን ኡንቱንቱ ታዉ አꬃ እማኒ?” ያጊደ ኦቼዳ።

ሽን መꬍና ጎዳይ አ፥ “ባደ ኦላ። ታን ኡንቱንታ ነዉ አꬃ እማና” ያጌዳ።

11 ዳዊተነ አ አሳይ ባኣል-ፓራጺማ ግያ ሳኣ ቢደ፥ ያን ኡንቱንታ ጾኔድኖ። ዳዊተ፥ “ሃꬃ ድኡ ꬉስ አꬍያዋዳን ጾሳይ ታ ሞርከቱዋ ግዱዋና ታና አꬄዳ” ያጌዳ። ሄዋ ድራዉ፥ ሄ ሳኣ ሱንꬃይ ባኣል-ፓራጺማ ጌተቴዳ። 12 ፕልስጼማቱ ባረንቱ ኤቃቱዋ ሄ ሳኣን የጊደ ቤድኖ። ያትና ዳዊተ አዛዚደ፥ ኡንቱንቱ ኤቃቱዋ ታማን ጹግሴዳ።

13 ፕልስጼማ አሳቱ ላኤንꬁዋ ሀ ዎምባ ስም ዪደ ቦንቄድኖ። 14 ዳዊተ ጾሳ ላኤንꬁዋ ኦቼዳ። ሽን ጾሳይ አ፥ “ኔን ኡንቱንቱ ጌዱዋ ቦፓ። ኡንቱንቱ ጉየና ዩያ አꬋአደ ቦእያ ምꬃፐ ስንꬃ ባጋና ኦላናዉ ጊጋ። 15 ቦእያ ምꬃፐ ሁጲያን ሳልፕያ ኮሻ ኔን ስስያ ዎደ፥ ኦላናዉ ከሳ። አያዉ ጎፐ፥ ሄዌ ፕልስጼማ ኦላንቻቱዋ ሾጫናዉ ጾሳይ ኔፐ ስንꬃዉ አꬌዳ ግያዋ” ያጌዳ። 16 ጾሳይ አዛዜዳዋዳን ዳዊተ ኦꬄዳ። ጋባኦናፐ ቢደ ገዜራ ጋካናዉ፥ እስራኤልያ አሳይ ፕልስጼማ ኦላንቻቱዋ ዎꬌዳ። 17 ሄዋፐ ጉይያን፥ ዳዊታ ዎሪ ቢታ ኡባ ጋኬዳ። ካዉተꬃቱ ኡባይ ዳዊታዉ ያያናዳን መꬍና ጎዳይ ኦꬄዳ።

15

ታቦታ አሀናዉ ሀኔዳ ጊጉዋ

1 ዳዊተ ባረ ካታማን ባረዉ ጎልያ ኬጼዳ፤ ጾሳ ታቦታዉካ ሳኣ ጊግሲደ፥ ዱንካንያ ኤሴዳ። 2 ሄዋፐ ጉይያን ዳዊተ፥ “ጾሳ ታቦታ ቶካናዳንነ መꬍ መꬍናዉ መꬍና ጎዳዉ ኦꬃናዉ መꬍና ጎዳይ ዶሬዳ ሌዋቱዋፐ አትና፥ ኦንነ ጾሳ ታቦታ ቶካናዉ በሰና” ያጌዳ። * 3 ዳዊተ መꬍና ጎዳ ታቦታዉ ጊግሴዳ ሳኣ ታቦታ አሀናዳን፥ እስራኤልያ አሳ ኡባ የሩሳላመን ሺሼዳ።

4 ቃይ ዳዊተ አሮና ዛራቱዋነ ሌዋቱዋ ጼሲደ ሺሼዳ። 5 ቃሃታ ያራቱዋፐ ካፑ ኡርኤልነ እት ጼታነ ላታሙ አ ዳቦቱ ዬድኖ። 6 ማራራ ያራቱዋፐ ካፑ አሳይነ ላኡ ጼታነ ላታሙ አ ዳቦቱ ዬድኖ። 7 ገርሾና ያራቱዋፐ ካፑ ዩኤልነ ጼታነ ሀታሙ አ ዳቦቱ ዬድኖ። 8 ኤልጻፋና ያራቱዋፐ ካፑ ሻማኤነ ላኡ ጼቱ አ ዳቦቱ ዬድኖ። 9 ከብሮነ ያራቱዋፐ ካፑ ኤልኤልነ ሆስፑን ታሙ አ ዳቦቱ ዬድኖ። 10 ኡዝኤላ ያራቱዋፐ ካፑ አምናዳብነ ጼታነ ታማነ ላኡ አ ዳቦቱ ዬድኖ።

11 ሄዋፐ ጉይያን፥ ዳዊተ ቄሳቱ ዋ ጻዶቃነ አብያታራ፥ ቃይ ሌዋቱዋ ኡርኤላ፥ አሳያ፥ ዩኤላ፥ ሻማእያ፥ ኤልኤላነ አምናዳባ ጼስሴዳ። 12 ኡንቱንታ፥ “ህንተንቱ ሌዋቱ ዛረቶ ካፓቱዋ። ጾሳ እስራኤልያ መꬍና ጎዳ ታቦታ ታን ጊግሳ ዎꬄዳ ሳኣ አሀናዉ ህንተነ ህንተንቱ ዳቦቱ ጌይተ። 13 ህንተንቱ ሌዋቱ ኮይሮ ጾሳ ታቦታ ቶክቤና ድራዉነ ኑን አ ዎጋዳን ዎት አፋነንቶ ጾሳ ኦችቤና ድራዉ፥ መꬍና ጎዳይ ኑ ጾሳይ ኑና ሙሬዳ” ያጌዳ።

14 ሄዋፐ ጉይያን፥ መꬍና ጎዳ እስራኤልያ ጾሳ ታቦታ አሀናዉ ቄሳቱ ነ ሌዋቱ ባረንታ ጌሼድኖ። 15 መꬍና ጎዳይ ሙሴ ባጋና ካሰ አዛዜዳዋዳን፥ ሌዋቱ ጾሳ ታቦታ ካሱዋና ባረንቱ ሀሽያን ቶኬድኖ። *

16 ሄዋፐ ጉይያን፥ ዲꬃነ ማስንቁዋ ዲጺደ፥ ዳላ ቃꬂደ፥ ናሸችያ የꬃ የጻና ማላ፥ ሌዋቱዋ ካለꬅያዋንቱ ባረንቱ ዳቦቱዋ ሱንꬃናዳን ዳዊተ አዛዜዳ። 17 ሌዋቱ ዩኤላ ናኣ ሄማና፥ አ ዳባቱዋፐ በረክያ ናኣ አሳፋነ ኡንቱንቱ ዳባቱዋፐ ማራራ ያራ ቁሳያ ናኣ ኤታና ሱንꬄድኖ። 18 ቃይ ላኤንꬆ ካላን ዛካራሳ፥ ያእዝኤላ፥ ሻምራሞታ፥ ይህኤላ፥ ኡና፥ ኤልኣባ፥ ባናያ፥ ማእሴያ፥ ማቲትያ፥ ኤልፋላ፥ ሚቅኔያነ ፐንግያ ናግያዋንታ ኦቤድ-ኤዶማነ ይእኤላ ሱንꬄድኖ።

19 ናሃስያ ዳላ ꬎቁ ኦꬂደ ቃꬃናዳን ሄማን፥ አሳፍነ ኤታን ሱንቴድኖ። 20 ቃይ ዛካራስ፥ ያእዝኤል፥ ሻምራሞት፥ ይህኤል፥ ኡን፥ ኤልኣብ፥ ማእሴይነ ባናይ ዲꬃ ሌኡዋን ዲጺኖ። 21 ማቲተ፥ ኤልፋል፥ ሚቅኔይ፥ ኦቤድ-ኤዶም፥ ይእኤልነ አዛዚ ዲꬃ ኦርድያን ዲጺኖ።

22 ሌዋቱ ካፑ ካናነ ማዝሙርያ ካለꬃናዉ ሱንቴዳ፤ እ ኤራንቻ ግድያ ድራዉ፥ ኡንቱንታ ታማርሴ። 23 በረኬነ ኤልቃን ታቦታ ዱንካንያ ፐንግያ ናጋናዉ ዶረቴድኖ። 24 ቃይ ቄሳቱ ሻባኔ፥ ዮሻፋጽ፥ ናታንኤል፥ አማሳይ፥ ዛካራስ፥ ባናይነ ኤልኤዛር ጾሳ ታቦታ ስንꬃን ጹሩምባ ፑናናዉ ዶረቴድኖ። ኦቤድ-ኤዶምነ የህያ ታቦታ ፐንግያ ናጋናዉ ዶረቴድኖ።

ታቦታ የሩሳላመ አፌድኖ

(2 ሳሜላ 6:12-22)

25 ሄዋፐ ጉይያን ዳዊተ፥ እስራኤልያ ጭማቱነ ሻአ ካፓቱ መꬍና ጎዳ ቃላ ጫቁዋ ታቦታ ኦቤድ-ኤዶማ ሶፐ አሀናዉ ናሸቲደ ቤድኖ። 26 መꬍና ጎዳ ቃላ ጫቁዋ ታቦታ ቶኬዳ ሌዋቱዋ ጾሳይ ማዴዳ ድራዉ፥ ኡንቱንቱ ላፑን ኮሩማቱዋነ ላፑን ዶርሳ ኦርገቱዋ ያርሼድኖ። 27 ዳዊተ፥ ታቦታ ቶኬዳ ሌዋቱ ኡባይ፥ ማዝሙርያ የጽያዋንቱነ ማዝሙርያ የጽያዋንቱ ካፑ ካናነ ሱፍያ ጌተትያ ቃጭናፐ ዳደቴዳ ማዩዋ ማዬድኖ። ዳዊተካ ቃይ ሊኑዋፐ ዳደቴዳ ኤፉድያ ጌተትያ ማዩዋ ማዬዳ። 28 ሀዋዳን ኦꬂደ፥ እስራኤልያ ኡባይ ሆምቦጪደ፥ ጹሩምባነ ማላካታ ፑኒደ፥ ዳላ ቃꬂደነ፥ ዲꬃነ ማስንቁዋ ዲጺደ፥ መꬍና ጎዳ ቃላ ጫቁዋ ታቦታ አሄድኖ።

29 መꬍና ጎዳ ቃላ ጫቁዋ ታቦታይ ዳዊታ ካታማ ገሌዳ ዎደ፥ ሳኦላ ናታ ሚካላ ማስኮትያና ጼላደ፥ ካቲ ዳዊተ ናሸቲደ ዱርሺንነ ካእሽን በኣዱ፤ ዳዊታ ባረ ዎዛናን ካꬋዱ።

16

1 ኡንቱንቱ ጾሳ ታቦታ አሂደ፥ ዳዊተ ታቦታ ዎꬃናዉ ꬎጌዳ ዱንካንያ ግዱዋን ዎꬄድኖ። ጹግያ ያርሹዋነ እትፐተꬃ ያርሹዋ መꬍና ጎዳዉ ያርሼድኖ። 2 ዳዊተ ጹግያ ያርሹዋነ እትፐተꬃ ያርሹዋ ያርሺደ ፖሌዳዋፐ ጉይያን፥ መꬍና ጎዳ ሱንꬃን አሳ አንጄዳ። 3 እስራኤልያ አሳዉ ኡባዉ፥ ማጫንዉነ አቱማዎ፥ ሁጲያን ሁጲያን እት እት ኮምፖ ኡክꬃ፥ እት እት ሙጾ አሹዋካ ዎይንያ ቴራ መላፐ እት እት ኡክꬃ ግሼዳ።

4 መꬍና ጎዳ ታቦታ ስንꬃን ኦꬃናዳንነ መꬍና ጎዳ እስራኤልያ ጾሳ ሳባናዳን፥ ጋላታናዳንነ ቦንቻናዳን፥ አማሬዳ ሌዋቱዋ ዳዊተ ሱንꬄዳ። 5 ሌዋቱ ካፑ አሳፋ፤ አሳፋ ካሊደ ላኤንꬆ ካፑ ዛካራሳ። ዛካራሳ ካሊደ ደእያዋንቱ ይእኤላ፥ ሻምራሞታ፥ ይህኤላ፥ ማቲትያ፥ ኤልኣባ፥ ባናያ፥ ኦቤድ-ኤዶማነ የኤላ። ኡንቱንቱ ማስንቁዋነ ዲꬃ ዲጻናዉ ሱንቴድኖ፤ ሽን አሳፈ ዳላ ቃꬃናዉ ሱንቴዳ። 6 ቄስያ ባናይነ ያሃእኤል ጾሳ ቃላ ጫቁዋ ታቦታ ስንꬃን ኡባ ዎደ ጹሩምባ ፑናናዉ ሱንቴድኖ። 7 ሄ ጋላስ ዳዊተ ካሰቲደ፥ አሳፍነ አ ዳቦቱ መꬍና ጎዳ ሳባናዳን ኡንቱንቶ እሜዳ።

ጋላታ ማዝሙርያ

(ማዝ. 105:1-15፤ 96:1-13፤ 106:1፣ 47-48)

8 መꬍና ጎዳ ጋላትተ፤ አ ሱንꬃ ጼስተ።

እ ኦꬄዳዋ ካዉተꬃቱ ግዱዋን ኤርስተ።

9 አ ሳቢተ፤ ጋላታ የꬃ አዉ የጽተ።

አ ማላልስያ ኪታ ኡባ ኦድተ።

10 አ ጌሻ ሱንꬃን ጬቀትተ፤

መꬍና ጎዳ ኮይያዋንቱ ዎዛናቱ ናሸትኖ።

11 መꬍና ጎዳነ አ ዎልቃ ጾሞስተ፤

ኡባደ አ ስንꬃ ኮይተ።

12-13 ህንተንቶ፥ አ ቆማ አብራሃማ ዘረꬃቶ፥

ዶረቴዳ ያቆባ ናቶ፥

እ ኦꬄዳ ማላልስያባ፥

አ ማላታነ እ ፕርዴዳ ፕርዳ ሀሳይተ።

14 እ መꬍና ጎዳ ኑ ጾሳ፤

አ ፕርዳይካ ሳኣ ኡባ ቦላና።

15 እ ባረ ቃላ ጫቁዋ መꬍናዉ፥

ባረ አዛዜዳ ቃላ ሻአ የለታ ጋካናዉ ናጌ።

16 ሄዌነ፥ እ አብራሃመና ጫቀቴዳ ጫቁዋ፥

ይሳቃዉ ጫቄዳ ጫቁዋ። *

17 ያቆባዉ ዎጋ፥

እስራኤልያዉካ መꬍና ጫቁዋ ኦꬂደ ምንꬄዳዋ።*

18 እ፥ “ነዉ ካናነ ቢታ እማና፤

እ ነ ዘረꬃቶ ላታ ግዳናዋ” ያጌዳ።

19 ጾሳ አሳቱ ፓይዱዋን ጉꬃነ

ካናነ ቢታን በተ ግዲደ ደእያ ዎደ፥

20 እት አሳፐ ሀራ አሳ፥

እት ካተተꬃፐ ሀራ ካዉተꬃ ዩዬድኖ።

21 ጾሳይ ኡንቱንታ ኦንነ ናቃናዉ እምቤና፤

ኡንቱንቱ ድራዉ ካተቱዋ ሴሪደ፥ *

22 “ታን ኦኬዳዋ ቦቾፕተ፤

ታ ትምቢትያ ኦድያዋንታ ቆሆፕተ” ያጌዳ።

23 ሳኣን ደእያ አሳዉ፥ ኡባይካ መꬍና ጎዳዉ የጽተ፤

እ አሽያ ምሽራቹዋ ሀቼ ሀቼ ኦድተ።

24 ካዉተꬃቱ ግዱዋን አ ቦንቹዋ፥

አሳ ኡባ ግዶን አ ማላልስያ ኦሱዋባ አዋይተ።

25 መꬍና ጎዳይ ዎልቃማ፤ አꬎ ጋላታይ አዉ በሴ።

ጾሳቱዋ ኡባፐ አꬊደ፥ እ ያየታናዉ በሰ።

26 ሀራ አሳ ጾሳቱ ኡባይ ኤቃቱዋ፤

ሽን መꬍና ጎዳይ ሳሉዋ መꬌዳ ጾሳ።

27 ቦንቹነ አንጋይ አ ዩሹዋን ደኤ፤

ምኖተꬃይነ ናሸቻይ እ ደእያ ሳኣን ደኤ።

28 ህንተንቶ፥ አሳ ዛረቶ ኡባዉ፥ መꬍና ጎዳዋ ኦድተ፤

“ቦንቹነ ዎልቃይ መꬍና ጎዳዋ” ጊደ ኦድተ።

29 “ቦንቹ አ ሱንꬃሳ” ጊደ መꬍና ጎዳዋ ኦድተ።

ያርሹዋ አኪደ፥ አ ስንꬃ ዪተ።

አ ጌሻተꬃ ፑላን መꬍና ጎዳዉ ጎይንተ።

30 ጋድያን ደእያ አሳዉ ኡባዉ፥ አ ስንꬃን ኮኮርተ።

ሳአይ ምን ኤቄዳ፤ ኡባካ ቃጸና።

31 ሳሎቱ ናሸትኖ፤ ሳአይካ ሀሹ ጎ!

ካዉተꬃቱ ግዶን ኡንቱንቱ፥ “መꬍና ጎዳይ ካተቴዳ!” ያግኖ።

32 አባይነ አ ግዶን ኩሜዳባቱ ጉምኖ።

ሾይቃይነ ሾይቃን ደእያባቱ ኡባቱ ናሸትኖ።

33 ሄዋፐ ጉይያን ዎራን ደእያ ምꬃ ኡባይ የጻና፤

ናሸቻን መꬍና ጎዳ ስንꬃን የጻና።

አያዉ ጎፐ፥ እ ሳኣ ቦላን ፕርዳናዉ ዬ።

34 ጾሳይ ሎአ ግድያ ድራዉነ መꬍና ጎዳ ጋላትተ።

አገና አ ሲቁ መꬍናዋ ግድያ ድራዉ፥ ጋላትተ። *

35 ሄዋፐ ጉይያን ህንተንቱ፥

“አቤት ኑና አሽያ ጾሳዉ፥ ኑና አሻ።

ኑን ነ ጌሻ ሱንꬃ ጋላታናዳንነ

ነ ቦንቹዋን ጬቀታናዳን፥

ካዉተꬃቱ ግዶፐ ሺሻደ አሻ” ያግተ።

36 መꬍና ጎዳዉ፥ እስራኤልያ ጾሳዉ ጋላታይ ግዶ።

መꬍናፐ መꬍና ጋካናዉ ጋላተቶ!

ሄዋፐ ጉይያን አሳይ ኡባይ፥ “አመንእ” ጊደ፥ መꬍና ጎዳ ጋላቴዳ።

የሩሳላመንነ ጋባኦናን ሀኔዳ ጎይኑዋ ማራ

37 መꬍና ጎዳ ቃላ ጫቁዋ ታቦታ ስንꬃን ሀቼ ሀቼ ጎይናዉ ኮሽያዋ ኡባ ዎደ ኡንቱንቱ ኦꬃናዳን፥ ዳዊተ አሳፋነ አ ዳቦቱዋ ዎꬄዳ። 38 እ ቃይ ኦቤድ-ኤዶማነ አ ዳቦቱዋ ኡሱፑን ታማነ ሆስፑንꬃ ኡንቱንቱና ኦꬃናዳን ዎꬄዳ፤ ይዱቱና ናኣ ኦቤድ-ኤዶማነ ሆሳ ፐንግያ ናጋናዳን ዎꬄዳ።

39 ቄሲ ጻዶቅነ አናና ኦꬅያ ቄሳቱ ጋባኦናን ደእያ ꬎቃ ሳኣን፥ መꬍና ጎዳ ዱንካንያ ስንꬃን ኦꬃናዳን ያን አቴድኖ። 40 መꬍና ጎዳይ እስራኤልያዉ እሜዳ ህግያን ጻፈቴዳዋዳን፥ ኡንቱንቱ ዎንታነ ኦማርስ ኡባ ዎደ ጹግያ ያርሹዋ ያርሽያ ሳኣን መꬍና ጎዳዉ ያርሺኖ። 41 አገና አ ሲቁ መꬍናዋ ግድያ ድራዉ፥ መꬍና ጎዳ የꬃን ጋላታናዳን ሄማና፥ ይዱቱናነ ዶረቴዳ ሀራቱዋ ዳዊተ ኡንቱንቱና እትፐ ዎꬄዳ። 42 ሄማንነ ይዱቱን ጹሩምባ ፑኒኖ፥ ዳላ ቃꬂኖነ ጋላታ ማዝሙርያ የጺደ ካእያ ሀራ ሚሻቱዋ ካኢኖ። ይዱቱና አቱማ ናናይ ፐንግያ ናጋናዉ ሱንቴድኖ።

43 ሄዋፐ ጉይያን፥ አሳይ ኡባይ ባረ ሶ ባረ ሶ ቤዳ። ዳዊተካ ባረ ሶይ አሳ አንጃናዉ ስሜዳ። *

17

ጌሻ ጎልያ ኬጽያዌ ሶሎሞና ግዱሳ

(17:1-27)

1 ዳዊተ ባረ ካትያ ጎለን ደኢደ፥ ትምቢትያ ኦድያ ናታና፥ “ታን ዝጋፐ ኬጸቴዳ ጎለን ደአይ፤ ሽን መꬍና ጎዳ ቃላ ጫቁዋ ታቦታይ ዱንካንያ ጋርሳና” ያጌዳ።

2 ናታን ዳዊታ፥ “ኦꬃናዉ ነ ዎዛናይ ቆፔዳዋ ኡባ ኪተታ፤ ጾሳይ ኔናና ደኤ” ያጌዳ።

3 ሽን ሄ ጋላሳ ቃማ ጾሳ ቃላይ ናታናኮ ዪደ፥ 4 “ባ፤ ታ ቆማ ዳዊታ ሀዋዳን ያጋ፤ ‘መꬍና ጎዳይ ሀዋዳን ያጌ፤ ታን ደአና ጎልያ ኬጻናዌ ኔና ግዳካ። 5 አያዉ ጎፐ፥ ታን እስራኤላቱዋ ግብጼፐ ከሴዳ ጋላሳፐ ዶማደ ሀቼ ጋካናዉ፥ ጎለን ደአበይከ፤ ታን ዱንካንያፐ ዱንካንያዉ፥ ቃይ እት ሳፐ ሀራ ሳአዉ ዩያደ ደኣድ። 6 ታን እስራኤልያ አሳ ኡባና ዩዬዳ ሳኣ ኡባን፥ ታ አሳ ሄማናዉ ታን አዛዜዳ እስራኤልያ ዳናቱዋፐ ኦስነ፥ ታዉ ዝጋ ጎልያ አያዉ ኬጻበይኪ? ጋደ ኦቻበይከ’ ያጌ” ያጋ።

7 “ሄዋ ድራዉ፥ ሀእካ ታ ቆማ ዳዊታ፥ ‘ኡባፐ ዎልቃማ መꬍና ጎዳይ ኔና ሀዋዳን ያጌ፤ “ታን ኔና ሄንꬃ ጋደፐ፥ ዶርሳ ሄምያ ሳፐ ደንꬃደ፥ ታ አሳ እስራኤልያ ካለꬃናዳን አካድ። 8 ኔን ቤዳ ሳኣ ኡባን ታን ኔናና እትፐ ግዳድ፤ ነ ሞርከቱዋ ኡባ ነ ስንꬃፐ ድጋድ። ሀእ ስም ታን ሀ ሳኣን ኤረቴዳ ዎልቃማ አሳቱዋፐ ሱንꬃዳን ነ ሱንꬃ ግታያና። 9-10 ቃይ ታን ታ አሳዉ፥ እስራኤልያዉ ሳኣ እማደ፥ ኡንቱንታ ሄ ሳኣን ቶካና። ሄዋ ድራዉ፥ ኡንቱንቱ ባረንቱ ሳኣን ደአናዋንታ፤ ኡንቱንቱ ላኤንꬆ ሻባረትክኖ። ካሰ ታን ታ አሳ እስራኤልያ ቦላ የለታቱዋ ሱንꬄዳ ዎድያፐ ዶምና ናቄዳዋዳን፥ ላኤንꬆ ኢታ አሳቱ ኡንቱንታ ናቂክኖ። ታን ነ ሞርከቱዋ ኡባ ነዉ ሞድሳና።

“ ‘ “ሄዋ ቦላንካ መꬍና ጎዳይ ባረ ሁጲያዉ ነ ዛራቱ ደአናዳን ኦꬃናዋ ነዉ ኦዴዳ። 11 ነ ላይꬃይ ዉርና፥ ሀይቃዳ ነ ማይዛ አዎቱዋን ጋከትያ ዎደ፥ ታን ኔፐ ጉይያን ነ ዛርያ፥ ነ ናናቱዋፐ እቱዋ ደንꬃደ፥ አ ካዉተꬃ ምንሳና። 12 ታዉ ጎልያ ኬጻናዌ አ፤ ታን አ ካዉተꬃ አራታ መꬍናዉ ምንሳ ኤሳና። 13 ታን አዉ አዉዋ ግዳና፤ እካ ታዉ ናኣ ግዳና። ኔፐ ካሰ ካተቴዳ ሳኦላፐ ታን ታ ሲቁዋ አካ ድጌዳዋዳን፥ ታን አፐ ኡባካ አክከ። * 14 ታን አ ታ አሳ ቦላነ ታ ካዉተꬃ ቦላ መꬍናዉ ሱንꬃና፤ አ ካዉተꬃ አራታይካ መꬍናዉ ምን ኤቃና” ያጌ’ ያጋ” ያጌዳ።

15 ናታን ጾሳይ አዉ ሳጻን ቆንጭሴዳ ቃላ ኡባ ሀዋዳን ዳዊታዉ ኦዴዳ።

ዳዊታ ዎሳ

(2 ሳሜላ 7:18-29)

16 ሄዋፐ ጉይያን፥ ካቲ ዳዊተ ዱንካንያ ገሊደ፥ መꬍና ጎዳ ስንꬃን ኡቴዳ። ሀዋዳን ያጊደ ዎሴዳ፤ “አቤት መꬍና ጎዳዉ፥ ጾሳዉ፥ ኔን ሀዋ ኡባ ታዉ ኦꬃናዉ ታን ኦኔ? ታ ሶይ አሳይካ አዬ? 17 አቤት መꬍና ጎዳዉ፥ ሀዌ ነ አይፍያ ስንꬃን ጉꬃ ማላትና፥ ነ ቆማ ዛራቱ ስንꬃፐ ያናዋ ላይꬃቱዋን ትምቢትያ ኦዳዳ። ታና ቃይ ዎልቃማ አሳ ከሳዳ። 18 ኔን ታና ነ ቆማ ቦንቼዳ ድራዉ፥ ታን ዳዊተ ስም አያ ጋናዉ ዳንዳያይታ? ኔን ታና ነ ቆማ ኤራሳ። 19 አቤት መꬍና ጎዳዉ፥ ነ ቆማ ድራዉ፥ ነ ዎዛና ቆፋዳን ሀ ግታባ ኡባ ኦꬃደ፥ ሀ ግታተꬃ ኡባ ታና ኤርሳዳ።

20 “አቤት መꬍና ጎዳዉ፥ ነ ማል እቱነ ባዋ። ኑን ኑ ሀይꬃን ስሴዳዋዳን፥ ኔፐ አትና፥ ሀራ ጾስ ባዋ። 21 ኔን ነ አሳ ኦꬃናዉ ዎዜዳ ነ አሳ እስራኤልያ ማላትያ ሀራ ካዉተꬅ ሳኣ ቦላን ባዋ። ኔን ኦꬄዳ ግታነ ማላልስያ ኦሶቱ ጋሱዋን ነ ሱንꬃይ ቢታን ሳኣን ኤረቴዳ። ኔን ግብጼፐ ዎዜዳ ነ አሳ ስንꬃፐ ካዉተꬃቱዋ ላጋዳ። 22 ኔን ነ አሳ እስራኤልያ መꬍናዉ ነባ ኦꬃዳ። አቤት መꬍና ጎዳዉ፥ ኔንካ ኡንቱንቱ ጾሳ ግዳዳ።

23 “አቤት መꬍና ጎዳዉ፥ ኔን ነ ቆማባነ አ ዘረꬃባ ሃሳዬዳዌ መꬍናዉ ምን ኤቆ፤ ኔን ኦꬃና ጌዳዋዳንካ ኪተታ። 24 ‘ኡባፐ ዎልቃማ መꬍና ጎዳዉ፥ እስራኤልያ ጾሳይ ቱሙዋፐ እስራኤልያዉ ጾሳ’ ጌተታናዳን ነ ሱንꬃይ መꬍናዉ ምን ኤቃናነ ግታታና። ነ ቆማ ዳዊታ ዛራቱ ነ ስንꬃን ምን ኤቃና።

25 “አቤት ታ ጾሳዉ፥ ‘ታን ነዉ ጎልያ ኬጻና ጋደ’ ኔን ታዉ ነ ቆማዉ ቆንጫዳ። ሄዋ ድራዉ፥ ታን ነ ቆማይ ሀ ዎሳ ኔና ዎሳናዉ ጻላድ። 26 አቤት መꬍና ጎዳዉ፥ ኔን ጾሳቴ! ኔን ሀ ሎኦ ቃላ ታዉ ነ ቆማዉ ኦꬃና ጋዳ። 27 ነ ስንꬃን ያ መꬍናዉ ጋምአናዳን፥ ነ ቆማ ዛርያ አንጃናዉ ናሸታ። አቤት መꬍና ጎዳዉ፥ ኔን አንጄዳዌ መꬍናዉ አንጀተዳዋ ግዳና” ያጊደ ዎሴዳ።

18

ዳዊተ ኦላ ጾኑዋ

(18:1—20:8፤ 2 ሳሜላ 8:1-18)

1 ሄዋፐ ጉይያን፥ ዳዊተ ፕልስጼማቱዋ ጾኒደ ሞዴዳ፤ ያቲደ ጋተ ጌተትያ ካታማነ አ ሞꬃቱዋ ፕልስጼማ አሳቱዋ ኩሽያፐ ዎꬅ አኬዳ። 2 ቃይ ዳዊተ ሞኣበ ጋድያ አሳቱዋ ጾንና፥ ኡንቱንቱ አዉ ሞደቴድኖ፤ ጊራ ጊሬድኖ።

3 ሀማታ ካታማ ማታን ደእያ ጾባ ቢታ ካቲ ሀዳድኤዘረ፥ ባረ ካዉተꬃ ኤፍራጺሳ ሻፋ ጋካናዉ አሳናዉ ቢሽን፥ ዳዊተ አ ጾኔዳ። 4 ዳዊተ ሀዳድኤዘረፐ እት ሻአ ፓራ ጋረቱዋ፥ ላፑን ሻአ ፓራ አሳቱዋና ላታሙ ሻአ ገድሳ አሳቱዋ ኦሞዴዳ። ዳዊተ ጼቱ ጋረቶ ግዴዳ ፓራቱዋ አሺደ፥ ሀራ ፓራቱዋ ኡባዉ ጋዱዋ ግልዳዬዳ።

5 ዳማስቆ ካታማን ደእያ ሶረቱ ጾባ ቢታ ካትያ ሀዳድኤዘራ ማዳናዉ ዬዳ ዎደ፥ ዳዊተ ኡንቱንቱፐ ላታማነ ላኡ ሻአ አሳ ዎꬌዳ። 6 ሄዋፐ ጉይያን፥ ሶርያ ቢታን ዳማስቆ ካታማን ኦላንቻቱዋ ጌሶቱዋ መꬌዳ። ያትና፥ ሶርያ አሳቱ ዳዊታዉ ሞደቲደ፥ ጊራ ጊሬድኖ። ዳዊተ ቤዳ ሳኣ ኡባን መꬍና ጎዳይ አዉ ጾኑዋ እሜዳ።

7 ካቲ ዳዊተ ሀዳድኤዘራ ኦሳንቻቱ ቶኬዳ ዎርቃ ጎንዳለቱዋ አኪደ፥ የሩሳላመ አፌዳ። 8 ቃይ ዳዊተ ሀዳድኤዘረ ሞድያ ጸባሀነ ኩና ካታማቱዋፐ ናሃስያ ግያ ብራታ ሎይꬅ ዳሩዋ አኬዳ። ሄዋፐ ስሚደ፥ ሶሎሞነ ሄ ናሃስያ ብራታፐ አባ ሳኒያ፥ ቱሳቱዋነ ዱማ ዱማ ሚሻቱዋ መꬌዳ።*

9 ዳዊተ ጾባ ቢታ ካትያ ሀዳድኤዘራ ኦላንቻቱዋ ኡባ ጾኔዳዋ ሀማታ ካቲ ቶእ ስሴዳ። 10 ሀዳድኤዘራ ኦለቲደ ጾኔዳ ድራዉ፥ አ ሀሹ ጋናዉነ ሳሮታናዉ ባረ ናኣ ሀዶራማ ካትያ ዳዊታኮ ኪቴዳ። አያዉ ጎፐ፥ ሀዳድኤዘረ ቶኣራ ኦለቲደ ጋምኤዳ። ሀዶራም ዎርቃፐ፥ ብራፐነ ናሃስያፐ መꬌዳ ሚሻቱዋ አኪደ ዬዳ። 11 ካቲ ዳዊተ ኤዶማፐ፥ ሞኣበፐ፥ አሞና አሳቱዋፐ፥ ፕልስጼማቱዋፐነ አማሌቃ አሳቱዋፐ ኦሞድ አኬዳ ብራነ ዎርቃ ሀ ሚሻቱዋና እትፐ ጋꬂደ፥ መꬍና ጎዳዉ ዱማዪደ ዎꬄዳ።

12 ጻሩይ ናአይ አብሻይ ኤዶማ አሳፐ ታማነ ሆስፑን ሻአቱዋ ማጽነ ዎምባን ዎꬌዳ።* 13 ሄዋፐ ጉይያን፥ ዳዊተ ኤዶማን ኦላንቻቱዋ ጌሶቱዋ መꬌዳ፤ ያትና፥ ሄ ጋድያ አሳይ ኡባይ ዳዊታዉ ሞደቴዳ። ዳዊተ ቤዳ ሳኣ ኡባን መꬍና ጎዳይ አዉ ጾኑዋ እሜዳ።

14 ሄዋዳን ኦꬂደ፥ ዳዊተ እስራኤልያ ኡባ ቦላ ካተቴዳ፤ ባረ አሳ ኡባ ጽሎተꬃንነ ሱረ ፕርዳን አኬዳ። 15 ጻሩይ ናአይ ዮኣበ ኦላ ጋዳዋ፤ አህሉዳ ናአይ ዮሳፌጸ ሀኔዳባ ጻፍያዋ፤ 16 አህጹባ ናአይ ጻዶቅነ አብያታራ ናአይ አብመሌክ ቄሳቱ ዋ፤ ሻብሻ * ዋና ጻፍያ፤ 17 ዮዳሄ ናአይ ባናይ ዳዊታ ናግያ ኦላንቻቱዋ ካፑዋ፤ ዳዊታ አቱማዋ ናናይ አ ካዉተꬃን ꬎቃ ሳኣ ኦይቂደ ካፓቱዋ።

19

ዳዊተ አሞናቱዋነ ሶረቱዋ ጾኔዳ

(2 ሳሜላ 10:1-19)

1 ሄዋፐ ጉይያን፥ አሞናቱዋ ካቲ ናኦስ ሀይቄዳ፤ አ ናአይ አ ኮታን ካተቴዳ። 2 ዳዊተ፥ “አ አዉ ናኦስ ታዉ ኬኬዳ ድራዉ፥ ታን አ ናኣ ሀኑናዉ ኬካና” ያጌዳ። ሀኑና አዉ ሀይቄዳ ድራዉ፥ ዳዊተ አ ምንꬃናዉ አሳ ኪቴዳ።

ዳዊተ ኪቴዳዋንቱ ሀኑና ምንꬃናዉ አሞና ጋድያ ጋኬዳ ዎደ፥ 3 አሞና አሳ ካፓቱ ሀኑና፥ “ዳዊተ ኔና ምንꬃናዉ ሀ አሳቱዋ ኪቴዳዌ ነ አዉዋ ቦንቹዋ ድራሳ ጋድየ? እ ባረ አሳ ኪቴዳዌ ሀ ካታማ ጼላናሳ፥ ዎቻናሳነ ኦለቲደ ጾናናሳ” ያጌድኖ።

4 ሀኑን ዳዊተ ኪቴዳ አሳቱዋ ኦይቂደ፥ ኡንቱንቱ ቡቻ ሜዴዳ፤ ኡንቱንቱ ማዩዋካ ኡትያ ዱልያ ባጋፐ ቃንጽ አኪደ፥ ኡንቱንታ የዴዳ። 5 ሄዋ ድራዉ፥ አሳቱ ዳሮ ዬላቴድኖ። ዳዊተ ሄዋ ስሲደ፥ እ ኡንቱንቱና ጋከትያ አሳ ኪቴዳ። ሄዋፐ፥ “ህንተንቱ ቡቻይ ድጫናሽን፥ ያርኮ ካታማን ደእሽተ፤ ሄዋፐ ጉይያን ሃ ዪተ” ያጌዳ።

6 አሞናቱ ባረንቱ ኪታን ዳዊተ ኡንቱንታ ሞርካናዳን ኦꬄዳዋ ኤሬዳ ዎደ፥ ሀኑንነ አሞናቱ ማስጰጾምያፐነ ሶርያን ደእያ ማእካነ ጾባ ጌተትያ ካታማቱዋፐ ፓራ ጋረቱዋነ ፓራ አሳቱዋ ቃጻራናዉ ሀታማነ ኦይዱ ሻአ ኪሎ ግራመ ዴጽያ ጻጋራ ብራ የዴድኖ። 7 ሀታማነ ላኡ ሻአ ፓራ ጋረቱዋ፥ ፓራ አሳቱዋ፥ ማእካ ካትያነ አ ኦላንቻቱዋ ቃጻሬድኖ፤ ቃጻርና ዪደ፥ መዳባን ዱንካኔድኖ። ቃይ አሞናቱ ባረንቱ ካታማፐ ሺቂደ፥ ኦላዉ ጊጌድኖ።

8 ዳዊተ ሄዋ ስሴዳ ዎደ፥ ዮኣባነ ኦላንቻቱዋ ኡባ የዴዳ። 9 አሞናቱ ከሲደ፥ ካታማ ፐንግያን ኦላዉ ሳልፔድኖ። ኡንቱንታ ማዳናዉ ዬዳ ካተቱካ ባረንቱ ሳኣ ኦይቂደ፥ ደምባን ሺቄድኖ።

10 ዮኣበ ባረና ኦላይ ስንꬃናነ ጉየና ዶዴዳዋ በኤዳ ዎደ፥ እስራኤላቱ ግዶፐ ኡባፐ ምንያ ኦላንቻቱዋ ዶር አኪደ፥ ሶርያ አሳቱዋ ስንꬃን ሳልፕሴዳ። 11 አቴዳ አሳቱዋፐ ባረ እሻይ አብሻይ አዛዛና ማላ ኦꬂደ፥ አሞና አሳቱዋ ስንꬃን ሳልፔድኖ። 12 ዮኣበ ባረ እሻ አብሻያ፥ “ሶርያ አሳቱ ታዉ ዎልቃሞፐ፥ ኔን ያደ ታና ማዳ። ቃይ አሞና አሳቱ ነዉ ዎልቃሞፐ፥ ታን ያደ ኔና ማዳና። 13 ስም ምና! ኑ አሳ ድራዉነ ኑ ጾሳ ካታማቱዋ ድራዉ፥ አነ ምን ኦለቶይተ። መꬍና ጎዳይ ባረና ሎእያዋ ኦꬆ” ያጌዳ።

14 ሄዋፐ ጉይያን፥ ዮኣብነ አናና ደእያ አሳይ ሶርያ አሳቱዋና ኦለታናዉ ላዉሁ ጌድኖ። ያትና፥ ሶርያ አሳቱ አ ስንꬃፐ ባቃቴድኖ። 15 ሶርያ አሳቱ ባቃቴዳዋ አሞና አሳቱ በኤዳ ዎደ፥ ኡንቱንቱካ አ እሻ አብሻያ ስንꬃፐ ባቃቲደ፥ ካታማ ገሌድኖ። ሄዋፐ ጉይያን፥ ዮኣበ የሩሳላመ ስሜዳ።

16 ሶርያ አሳቱ እስራኤልያ አሳቱ ኡንቱንታ ጾኔዳዋ ኤሬዳ ዎደ፥ አሳ ኪቲደ ኤፍራጺሳ ሻፋፐ ሄፍንꬃና ደእያ ሶርያ አሳቱዋ አህሴድኖ። ሀዳድኤዘራ ኦላ ጋዳዉ ሾባክ ኡንቱንታ ካለꬄ።

17 ዳዊተ ሄዋ ስሴዳ ዎደ፥ እስራኤልያ ኦላንቻቱዋ ሺሺደ፥ ዮርዳኖሳ ሻፋ ፕኔዳ፤ ሶርያ አሳቱዋና ኦለታናዉ ኡንቱንቱ ስንꬃን ሳልፔድኖ። ዳዊተ ኡንቱንቱና ኦለታናዉ ሳልፕና፥ ኡንቱንቱካ አናና ኦለቴድኖ። 18 ሶርያ አሳቱ እስራኤላቱ ስንꬃፐ ባቃቴድኖ፤ ዳዊተ ሶርያ አሳቱዋፐ ፓራ ጋርያ ላግያ ላፑን ሻአ አሳቱዋነ ኦይታሙ ሻአ ገድያ አሳቱዋ ዎꬌዳ፤ ኡንቱንቱ ኦላ ጋዳዋ ሾባካካ ዎꬌዳ። 19 ሀዳድኤዘራ ኦላንቻቱ እስራኤላቱዋን ጾነቴዳዋ ኤሬዳ ዎደ፥ ዳዊታና ስገቲደ፥ አዉ ሞደቴድኖ። ሄዋፐ ስምና፥ ሶርያ አሳይ አሞና አሳ ማዳናዉ ዶስቤና።

20

ዳዊተ ራባ ካታማ ኦሊደ ኦይቄዳ

(2 ሳሜላ 12:26-31)

1 ኦፍንꬃን፥ ካተቱ ኦላዉ ከስያ ዎደ፥ ዮኣበ ኦላንቻቱዋ ካለꬂደ፥ አሞና ጋድያ ዎራጄዳ፤ ማዪደ ራባ ካታማ ዶዴዳ። ሽን ዳዊተ የሩሳላመን ታኬዳ፤ ዮኣበ ራባ ካታማ ኦለቲደ ባይዜዳ። * 2 ሄዋፐ ጉይያን ዳዊተ ዪደ፥ ኡንቱንቱ ካትያ ዎርቃ ካላቻ አ ሁጲያፐ አኬዳ። ካላቻይ ማዛንያ ዎደ ሀታማነ ኦይዱ ኪሎ ግራመ ግዴዳ፤ አ ግዱዋን እንቁዋ ጌተትያ አልኦ ሹቻይ ደኤ። ሄ ካላቻ አክደ፥ ዳዊታ ሁጲያን ዎꬄዳ። ቃይ ዳዊተ ሄ ካታማፐ ሎይꬅ ዳሮ ኦሞዱዋ አኬዳ። 3 ያቲደ ካታማን ደእያ አሳ ከሲደ፥ ማጋዝያን፥ ጎማንነ ካልታን ኦስሴዳ። አሞና ካታማቱዋን ደእያ አሳ ኡባካ ሄዋዳን ኦስሴዳ። ሄዋፐ ጉይያን፥ ዳዊተነ አ አሳይ ኡባይ የሩሳላመ ስሜዳ።

ፕልስጼማ አሳቱዋና ኦለቴዳ ኦላቱዋ

(2 ሳሜላ 21:15-22)

4 ሄዋፐ ስሚደ፥ ፕልስጼማ አሳቱዋና ገዜራን ኦላይ ደንዴዳ፤ ሁሻፐ ዬዳ ስባካይ አዱሳ ምኖ አሳቱዋ ያራፐ ግዴዳ ስፓያ ዎꬌዳ። ያትና፥ ፕልስጼማቱ ጾነቴድኖ።

5 ሄዋፐ ዶምና ፕልስጼማ አሳቱዋና ሀራ ኦላይ ደንዴዳ፤ ያኢራ ናአይ ኤልሀናን ቶራ ቶማይ ሸማይንያ ዋንዳራሻ ኬሻቶ፥ ጋተ ካታማፐ ዬዳ ጎልያዳ እሻ ላህማ ዎꬌዳ።*

6 ቃይካ ሀራ ኦላይ ጋተ ካታማን ደንዴዳ። ሄ ሳኣን እት ዎጋ አዱሳ ብታኒ ደኤ። ሄ ብታንያዉ እት እት ኩሽያን ኡሱፑን ብራቱ፥ እት እት ገድያንካ ኡሱፑን ብራቱ፥ ኡባና ላታማነ ኦይዱ ብራቱ ደኢኖ። ሄ ብታኒ አዱሳ ምኖ አሳቱዋ ያራፐ ግዴዳ አሳ። 7 ሄ ብታኒ እስራኤላቱዋ ናሴዳ ዎደ፥ ዳዊታ እሻ ሻማ ናአይ ዮናታን አ ዎꬌዳ። 8 ሀዋንቱ ጋተ ካታማን ደእያ አዱሳ ምኖ አሳቱዋ ያራቱዋ፤ ኡንቱንቱ ኡባይ ዳዊታ ኩሽያንነ አ አሳ ኩሽያን ሀይቄድኖ።

21

ዳዊተ አሳ ፓይድና ዬዳ ጾሳ ሀንቁዋ

(21:1-30፤ 2 ሳሜላ 24:1-25)

1 ሴጻናይ እስራኤልያ ቦላ መቱዋ አሀናዉ ኮዪደ፥ ዳዊተ እስራኤልያ አሳ ፓይዳናዳን ደንꬄዳ። 2 ዳዊተ ዮኣባነ ኦላንቻቱ ካፓቱዋ ሀዋዳን ያጌዳ፤ “ዳናፐ በርሳበሀ ጋካናዉ ቢተ፤ እስራኤልያ አሳ ፓይድተ። ያቲደ አሳ ፓይዱ አፑነንቶ ታና ኤርስተ” ያጌዳ።

3 ሽን ዮኣበ አ፥ “መꬍና ጎዳይ ሀ ደእያ ባረ አሳ ቦላ ጼቱ ኩሽያ ጉጆ! ታ ጎዳዉ፥ ካትያዉ፥ ኡንቱንቱ ኡባይ ታ ጎዳ ቆማቱዋ ግድክኖየ? ታ ጎዳይ ሄዋ ማላ ኦꬃናዉ አያዉ ኮዪ? እስራኤልያ ካዉተꬃ አያዉ ባይዛንቻ ከሲ?” ያጌዳ። 4 ሽን ካትያ ቃላይ ዮኣባ ጾኔዳ። ዮኣበ ከሲደ፥ እስራኤልያ ቢታ ኡባ ዩዬዳ፤ የሩሳላመ ስሜዳ። 5 ዮኣበ ፓይዴኤዳ አሳ ፓይዱዋ ዳዊታዉ እሜዳ። እስራኤልያ ቢታን ኡባን ማሻን ኦለታናዉ ዳንዳይያ እት ሚሎነነ እት ጼቱ ሻአ ምኖ አሳቱ ደኢኖ። ቃይ ይሁዳ ቢታን ማሻን ኦለታናዉ ዳንዳይያ ኦይዱ ጼታነ ላፑን ታሙ ሻአ ምኖ አሳቱ ደኢኖ። 6 ዮኣበ ካትያ አዛዙዋ ሸነቴዳ ድራዉ፥ ሌዋቱዋነ ቢንያማ ዘረꬃ ፓይዱዋን ጉጅቤና።

7 ጾሳይ ሀ የዉዋን ናሸትቤና ድራዉ፥ እስራኤልያ ሙሬዳ። 8 ያትና ዳዊተ ጾሳ፥ “ታን ሀ ኪታን ዎልቃማ ናጋራ ኦꬃድ። ሽን ሀእ ኔና ዎሳይ፤ ታ ባይዙዋ፥ ነ ቆማ ባይዙዋ ቁጫ። ታን ዳሮ ኤያባ ሀናድ” ያጌዳ።

9 መꬍና ጎዳይ ዳዊታዉ ትምቢትያ ኦድያ ጋዳ ሀዋዳን ያጊደ ሃሳይሴዳ፤ 10 “ባደ፤ ዳዊታ፥ ‘መꬍና ጎዳይ ኔና፥ “ታን ኔና ሄዙባፐ ዶሩዋ በሳይ፤ ታን ነ ቦላ ፖላናዉ ታዉ ኡንቱቱፐ እቱዋ ዶራ” ያጌ’ ያጋ” ያጌዳ።

11-12 ጋድ ዳዊታኮ ቢደ አ፥ “መꬍና ጎዳይ ኔና፥ ‘ሀዋንቱፐ እቱዋ ዶራ: ሄዙ ላይꬃ ኮሻ ዶራይ? ዎይ ነ ሞርከቱ ኔና የደርስሽን፥ ሄዙ አግና ኡንቱንቱ ስንꬃፐ ባቃታናዋ ዶራይ? ዎይ መꬍና ጎዳ ማሻይ ነ ጋድያ ሄዙ ጋላሳ ሾጫናዋነ ሄዋናካ ቃይ እስራኤልያ ጋድያ ፕን ከሳናሽን ሀይቁዋ ኢታ ሀርግያን ሾጭያ ኪታንቻ እ ኪትያዋ ዶራይ?’ ያጌ። አነ ሀእ ቃቻደ፥ ታን ታና ኪቴዳዎ ዛርያዋ ኦዳ” ያጌዳ።

13 ዳዊተ ጋዳ፥ “ታን ሎይꬅ ኡንኤታድ። መꬍና ጎዳ ማሮተꬃይ ሎይꬅ ዎልቃማ ግድያ ድራዉ፥ አነ ታን አ ኩሽያን ኩንዳና፤ ታን አሳ ኩሽያን ኩንድከ” ያጌዳ።

14 ሄዋ ድራዉ፥ መꬍና ጎዳይ እስራኤልያ ቦላ ኢታ ሀርግያ የድና፥ ላፑን ታሙ ሻአ እስራኤልያ አሳቱ ሀይቄድኖ። 15 ሄዋፐ ጉይያን፥ መꬍና ጎዳይ የሩሳላመ ባይዛናዉ ኪታንቻ ኪቴዳ። ሽን ኪታንቻይ የሩሳላመ ባይዛናዉ ማታ ኡት ደእሽን፥ መꬍና ጎዳይ ያቲደ ካዮቴዳ። ካዮቲደ ባይዝያ ኪታንቻ፥ “አጋ! ሄዌ ግዳናዋ!” ያጌዳ። ሄ ዎደ ጾሳ ኪታንቻይ ያቡስያ ኦርና ኡዱማ ማታን ኤቄዳ።

16 መꬍና ጎዳ ኪታንቻይ ባረ ማሻ ባረ ኩሽያን ኦይቂደ፥ የሩሳላመ ባይዛናዉ ሳኣፐነ ሳሉዋፐ ግዱዋን ኤቄዳዋ ዳዊተ በኤዳ። ሄዋፐ ጉይያን፥ ዳዊተነ ጭማቱ ዋሩዋ ማዪደ፥ ባረንቱ ዴሙዋን ጉፋኔድኖ። 17 ዳዊተ ጾሳ፥ “አሳይ ፓይደታናዳን ኦꬄዳዌ ታና ግድክታየ? ናቄዳዌነ ኢታባ ኦꬄዳዌ ታና። ሽን ሀ ዶርሳቱ፥ ኡንቱንቱ አያ ኦꬄድኖ? አቤት መꬍና ጎዳ፥ ታ ጾሳዉ፥ ሀያና ነ ኩሺ ታናነ ታ አዉዋ ሶይ አሳ ሙሮ። ነ ኩሺ ነ አሳ ሙሮፖ!” ያጌዳ።

18 ሄዋፐ ጉይያን፥ መꬍና ጎዳ ኪታንቻይ ጋደ ሀዋዳን ያጊደ አዛዜዳ፤ “ዳዊተ ፑደ ያቡስያ ኦርና ኡዱማ ቢደ፥ መꬍና ጎዳዉ ያርሽያ ሳኣ ያን ግምባናዳን ኦዳ” ያጌዳ። 19 መꬍና ጎዳይ ናብያ ጋደ ባጋና ጌዳ ቃላዳን ዳዊተ ቤዳ።

20 ሄ ዎደ ኦርንነ አ ኦይዱ አቱማ ናናይ ኡዱማን ዛርጋ ቡኪኖ። ጉየ ስም ጼሊደ፥ ኪታንቻ በኤድኖ፤ አናና ደእያ ናናይ ቆሰቴድኖ። 21 ዳዊተ ኦርናኮ ዬዳ ዎደ፥ ኦርን አ በኢደ፥ ኡዱማፐ ጋጻ ከሲደ፥ ባረ ዴሙዋ ሳኣ ጋꬂደ፥ ዳዊታዉ ጎይኔዳ።

22 ሄዋፐ ጉይያን፥ ዳዊተ ኦርና፥ “ቦሻይ አሳ ቦላፐ ክቻና ማላ፥ ታን መꬍና ጎዳዉ ያርሽያ ሳኣ ኬጻናዉ ነ ኡዱማ ታዉ ዛልኣርኪ። ታን ነዉ ኩመንꬃ ጋትያ ጭጋና” ያጌዳ።

23 ኦርን ዳዊታ፥ “ነዉ አካ፤ ታ ጎዳይ ካቲ ባረና ናሸችያዋ ኦꬆ። በአ፥ ጹግያ ያርሾ ቦራ፥ ኤꬃናዉ ካꬃ ቡክያ ሚሻነ ካꬃ ያርሾ ዛርጋ ታን እማና። ታን ሀ ኡባካ ነዉ እማና” ያጌዳ።

24 ሽን ካቲ ዳዊተ ኦርና፥ “ቱይት፥ ቺ! ታን ኩመንꬃ ጋትያ ቃንጻደ ሻማና። አያዉ ጎፐ፥ ታን ነባ መꬍና ጎዳዉ አክከ፤ ቃይ ታን ሚሻ ከሳቤናዋ ጹግያ ያርሹዋ ኦꬃደ ያርሽከ” ያጌዳ።

25 ሄዋ ድራዉ፥ ዳዊተ ሄ ኡዱማዉ ኡሱፑን ጼቱ ዎርቃ ሳንትምያ እሜዳ። 26 ሄዋፐ ጉይያን፥ ዳዊተ ሄ ኮሽያን መꬍና ጎዳዉ ያርሹዋ ያርሽያ ሳኣ ኬጼዳ። ያቲደ ጹግያ ያርሹዋነ እትፐተꬃ ያርሹዋ ያርሼዳ፤ መꬍና ጎዳ ዎስና፥ መꬍና ጎዳይ ጹግያ ያርሹዋ ቦላ ሳሉዋፐ ታማ የዲደ፥ አዉ ዛሬዳ።

27 ሄዋፐ ጉይያን፥ መꬍና ጎዳይ ኪታንቻ አዛዝና፥ ኪታንቻይ ባረ ማሻ ሾኮ ዛሬዳ። 28 ዳዊተ መꬍና ጎዳይ አ ዎሳዉ ዛሬዳዋ በኢደ፥ ያቡስያ ኦርና ኡዱማን ላኤንꬁዋ ያርሼዳ። 29 ሙሴ መላ ቢታን ጊግሴዳ መꬍና ጎዳ ዱንካኒነ ጹግያ ያርሹዋ ያርሽያ ሳአይ ሄ ዎደ ጋባኦናን ጎይንያ ꬎቃ ሳኣን ደኤ። 30 ሽን ዳዊተ መꬍና ጎዳ ኪታንቻ ማሻዉ ያዬዳ ድራዉ፥ ጾሳ ኦቻናዉ ሄ ሳኣ ባናዉ ዳንዳይቤና።

22

ጌሻ ጎልያ ኬጻናዉ ሀኔዳ ጊጉዋ

(22:1—29:20)

1 ሄዋ ድራዉ፥ ዳዊተ፥ “መꬍና ጎዳ ጾሳ ጌሻ ጎልያ ሀዋን ደአናዋ፤ እስራኤልያ አሳይ ጹግያ ያርሹዋ ያርሻና ሳአይ ሀዋ ግዳናዋ” ያጌዳ።

ጌሻ ጎልያ ኬጻናዉ ጊግስያ ጊጉዋ

2 ሄዋ ድራዉ፥ ዳዊተ እስራኤልያ ቢታን ደእያ ሀራ ቢታ አሳቱዋ ሺሻናዳን አዛዜዳ። ጾሳ ጌሻ ጎልያ ኬጻናዉ ሹቻ ማስያዋንቱ ሹቻ ማሲደ ሎይꬃናዉ ኡንቱንቱ ግዶፐ ሱንꬄዳ። 3 ዳዊተ ፐንግያ ሳንቃ ኦꬃናዉ ምስማርያዉነ ማጻፍያዉ ሀንያ ጮራ ብራታነ ማዛናናዉ ዳንዳየተና፥ ዛው ባይና ናሃስያ ብራታ ጊግሴዳ። 4 ሲዶና አሳቱነ ጺሮሳ አሳቱ ዳዊታዉ ዝጋ አህያ ድራዉ፥ ዳዊተ ፓይዱ ባይና ዝጋ ጊግሴዳ። 5 ዳዊተ፥ “ታ ናአይ ሶሎሞነ ኦሱዋ ሜዘትቤናነ ያላጋ ናኣ። መꬍና ጎዳዉ ኬጸትያ ጌሻ ጎልያ ቢታ ኡባን ኤረቴዳነ ቦንቼቴዳ፥ ሎኦ ጎልያ ግዳናዉ በሰ። ሄዋ ድራዉ፥ አዉ ኮሽያዋ ታን ጊግሳና” ያጌዳ። ዳዊተ ሀይቃናፐ ካሰቲደ ዳሮባ ጊግስ ዎꬄዳ።

6 ሄዋፐ ጉይያን፥ ዳዊተ ባረ ናኣ ሶሎሞና ጼሲደ፥ መꬍና ጎዳዉ እስራኤልያ ጾሳዉ ጌሻ ጎልያ ኬጻናዳን አዛዜዳ። 7 ዳዊተ ሶሎሞና፥ “ታ ናአዉ፥ ታን መꬍና ጎዳ ታ ጾሳ ሱንꬃዉ ጌሻ ጎልያ ኬጻናዉ ታ ዎዛናን ቆፓድ። * 8 ሽን መꬍና ጎዳ ቃላይ ታና፥ ‘ኔን ዳሮ ሱꬃ ጉሳዳ፤ ቃይ ዳሮ ኦላካ ኦለታዳ። ኔን ሀ ሳኣ ቦላን ታ ስንꬃን ዳሮ ሱꬃ ጉሴዳ ድራዉ፥ ታ ሱንꬃዉ ጌሻ ጎልያ ኬጻካ። 9 በአ፤ ነዉ እት ሳሮ ናእ የለታናዋ። አ ዩሹዋን ደእያ ሞርከቱዋ ኡባና ታን አ ሳሮ ኦꬃና። አ ሱንꬃይ ሶሎሞና፤ ታን እ ካተቴዳ ላይꬃን እስራኤልያ አሳዉ ሳሮተꬃነ ዎፓ እማና። 10 እ ታ ሱንꬃዉ ጌሻ ጎልያ ኬጻና። እ ታ ናኣ ግዳናዋ፤ ታንካ አዉ አዉዋ ግዳና። አ ካዉተꬃ አራታ እስራኤላን መꬍናዉ ምንሳ ኤሳና’ ያጌዳ።

11 “ሀእካ ታ ናአዉ፥ መꬍና ጎዳይ ኔናና ግዶ። ጾሳይ ካሰ ነባ ሃሳዬዳዋዳን፥ መꬍና ጎዳ ነ ጾሳይ ጌሻ ጎልያ ኬጻናዋ ኔና ፖልሶ። 12 መꬍና ጎዳይ ኔና እስራኤልያ አሳ ቦላ ካትያ ኦꬅያ ዎደ፥ መꬍና ጎዳ ነ ጾሳ ህግያ ናጋናዳን፥ ጾሳይ ነዉ አꬌዳ ኤራተꬃነ አኬካ እሞ። 13 መꬍና ጎዳይ ሙሴ ባጋና እስራኤልያ አዛዜዳ አዛዙዋነ ዎጋ ናግያዋ ግዶፐ፥ ኡባይ ነዉ ሀናና። አይነ ባዋ ምና! ያዮፓ ዎይ ዳጋሞፓ!* 14 ታን ዳሮ ቱጋን መꬍና ጎዳ ጌሻ ጎልያ ኬጻናዉ ሄዙ ሻአነ ኦይዱ ጼቱ ኪሎ ግራመ ዴጽያ ዎርቃነ ሀታማነ ኦይዱ ሻአ ኪሎ ግራመ ዴጽያ ብራ ሺሻይ፤ ቃይ ዛዋይ ባይና ናሃስያነ ብራታ ሺሻይ፤ ቃይካ ምꬃነ ሹቻ ጊግሳድ። ግዶፐካ፥ ኔን ሄዋ ቦላ ሀራ ጉጃናዉ ኮሼ። 15 ነ ማታን ዳሮ ኦሳንቻቱ ደኢኖ፤ ሹቻ ቆእያዋንቱነ ማስያዋንቱ፥ አናጸቱነ ኡባ ኪታ ኦꬃናዉ ዳንዳይያ ኤራንቻ አሳቱ ደኢኖ። 16 ኡንቱንቱ ኦꬅያ ዎርቃዉ፥ ብራዉ፥ ናሃስያዉነ ብራታዉ ዛዋይ ባዋ። ሀእ ኔን ኪታ ዶማ። መꬍና ጎዳይ ኔናና ግዶ” ያጌዳ።

17 ዳዊተ እስራኤልያ ካለꬅያዋንቱ ኡባይ ባረ ናኣ ሶሎሞና ማዳናዳን ሀዋዳን ያጊደ አዛዜዳ፤ 18 “መꬍና ጎዳይ ህንተንቱ ጾሳይ ህንተናና ደኤኔየ? እ ህንተንታ ኡባ ሳና ሸምፕስቤኔ? ሀ ቢታን ደእያዋንታ እ ታ ኩሽያን አꬅ እሜዳ ድራዉ፥ ሀ ቢታይ መꬍና ጎዳዉነ አ አሳዉ ሞደቴዳ። 19 ሀእካ መꬍና ጎዳ ህንተንቱ ጾሳ ኮያናዉ ህንተንቱ ዎዛናነ ህንተንቱ ሸምፑዋ እምተ። መꬍና ጎዳ ሱንꬃዉ ኬጸቴዳ ጌሻ ጎልያ ግዶን መꬍና ጎዳ ቃላ ጫቁዋ ታቦታነ ጾሳ ጌሻ ሚሻቱዋ አሂደ ዎꬃናዳን፥ ህንተንቱ ደንዲደ፥ መꬍና ጎዳ ጾሳ ጌሻ ጎልያ ኬጽተ” ያጌዳ።

23

1 ዳዊተ ጭሜዳ ዎደ፥ ባረ ናኣ ሶሎሞና እስራኤልያ ቦላ ካተዬዳ። *

ሌዋቱ ኦሱዋ

2 ዳዊተ እስራኤልያ ካለꬅያዋንታ ኡባቱዋ፥ ቄሳቱ ዋነ ሌዋቱዋ እትፐ ሺሼዳ። 3 ሀታሙ ላይꬃነ ሄዋፐ ቦላና ደእያ ሌዋቱ ፓይደቴድኖ፤ ኡንቱንቱ ኡባና ሀታማነ ሆስፑን ሻአ አቱማ አሳ ግዴድኖ። 4 ሀዋንቱ ግዶፐ መꬍና ጎዳ ጌሻ ጎልያዉ አዎትያ ላታማነ ኦይዱ ሻአቱዋ ካቲ ዎꬄዳ። ቃይ ካፓቱዋነ ፕርዳ የለታቱዋ ኡሱፑን ሻአቱዋ ዎꬄዳ። 5 ፐንግያ ናግያዋንታ ኦይዱ ሻአቱዋ ዎꬄዳ። መꬍና ጎዳ ጋላታናዉ ዳዊተ መꬌዳ የꬃ ሚሻን ጾሳ ጋላትያዋንታ ኦይዱ ሻአቱዋ ዎꬄዳ።

6 ዳዊተ ሌዊ የሌዳ አቱማ ናና ገርሾና፥ ቃሃታነ ማራራ ኡንቱንታ ያራን ያራን ሄዙ ጭታን ሻኬዳ።

7 ገርሾን የሌዳ አቱማ ናናይ ላእዳናነ ሽምአ። 8 ላእዳና አቱማ ናናይ ሄዛ፤ ኡንቱንቱካ ይህኤላ፥ ዘታማነ ዩኤላ። 9 ሽምአ አቱማ ናናይ ሄዛቱ ሻሎሞታ፥ ሀዚኤላነ ሃራና፤ ሀዋንቱ ላእዳና ያራቶ ካፓቱዋ። 10 ሽምአ አቱማ ናናይ ኦይዳቱ፥ ባረንቱ የለታ የለታ ማራን ያሃታ፥ ዚዛ፥ ይኡሻነ ባሪአ። 11 ያሀት ባይራ ዚዝ ቴፋ ሽን ይኡሻዉነ ባሪአስ ናናይ ዳረና፤ ሄዋ ድራዉ፥ ኡንቱንቱ እት ያራዳን ፓይደቴድኖ።

12 ቃሃታ ናናይ ኦይዳቱ አምራማ፥ ይጽሃራ፥ ከብሮናነ ኡዝኤላ። 13 አምራማ አቱማ ናናይ አሮናነ ሙሳ። አሮነነ አ ዘረꬃይ ኡባፐ አꬎ ጌሻ ግዴዳዋ ጾሳዉ ዱማያናዳን ዱማቴድኖ። ኡንቱንቱ መꬍና ጎዳ ስንꬃን እጻና ጩዋያናዉ፥ ጾሳዉ ኦꬃናዉነ ጾሳ ሱንꬃን አሳ አንጃናዉ መꬍናዉ ዱማቴድኖ። * 14 ጾሳ አሳ ግድያ ሙሴ ናናይ ሌዊያ ዛራቱዋና ጋꬆ ፓይደቴድኖ። 15 ሙሴ ናናይ ገርሾማነ ኤልኤዛራ። 16 ገርሾማ ናናቱዋ ግዶፐ ካፑ ሻቡኤላ። 17 ኤልኤዛራ ናአይ ራሃብ ካፑዋ። ኤልኤዛራዉ ሀራ ናእ ባዋ፤ ሽን ራሃብያ ናናይ ሎይꬅ ጮራ።

18 ይጽሃራ ናናቱዋ ካፑ ሻሎሚታ። 19 ከብሮነ ናአይ ባይራይ ይሪያ፤ ላኤንꬁ አማርያ፤ ሄዘንꬁ ያሃዝኤላ፤ ኦይደንꬁ ይቃምኣማ። 20 ኡዝኤላ ናአይ ባይራይ ሚክያሳ፤ ላኤንꬁ ይሽያ።

21 ማራራ ናናይ ማህላነ ሙሻ። ማህላ ናናይ ኤልኣዛራነ ቂሻ። 22 ኤልኣዛረ ማጫ ናናቱዋፐ አትና፥ አቱማ ናና የለናን ሀይቄዳ። ሄዋ ድራዉ፥ ኡንቱንቱ እሻቱ ቂሻ ናናይ ኡንቱንታ አኬድኖ። 23 ሙሻ ናናይ ሄዛቱ ማህላ፥ ኤዴራነ ይረሞታ።

24 ሌዊያ የለታን ባረንቱ ዛርያንነ ጎለን ባረንቱ ሱንꬃን ማዝጋበቴዳዋንቱ ሀዋንታ፤ ላታሙ ላይꬃነ ሄዋፐ ቦላና ደእያ ሌዊያ ዛራቱ ኡባይ መꬍና ጎዳ ጌሻ ጎልያን ኦꬄድኖ። 25 ዳዊተ፥ “መꬍና ጎዳይ እስራኤልያ ጾሳይ ባረ አሳ ሸምፕሴዳ። ጾሳይ የሩሳላመን መꬍናዉ ደአና። 26 ሄዋ ድራዉ፥ ዱንካንያነ አ ግዶን ጎኤትያ ሚሻቱዋ ሀዋፐ ስንꬃናዉ ሌዋቱ ቶካናዉ ኮሸና” ያጌዳ። * 27 ዳዊተ ዉርሰꬃን አዛዜዳ አዛዙዋዳንካ ላታሙ ላይꬃነ ሄዋፐ ቦላና ደእያ ሌዋቱ ፓይደቴድኖ። 28 ኡንቱንቱ መꬍና ጎዳ ጌሻ ጎልያን ኦꬅያ አሮና ዘረꬃቱዋ ማድኖ። ጾሳ ጌሻ ጎልያን ላኡ ዳባባቱዋን ኦꬅኖ፤ ምይያን ደእያ ክፍለቱዋን፥ ጌሻ ሚሻ ኡባ ቱነናዳንነ ሀራ ኦሱዋ ኡባ ፖሊኖ። * 29 ቃይ ኡንቱንቱ ጾሳ ስንꬃን ዎꬅያ ኦይꬃዉ፥ ካꬃ ያርሾ፥ ሺሽያ ꬊልያዉ፥ እርሹ ገልቤና ኦይꬃዉነ ዛይትያን ሙናቀትያ ꬊልያዉ አዎቲኖ፤ ኡንቱንቱ ማክያባዉነ ልክያባዉ ኡባዉ አዎቲኖ። 30-31 ቃይ ኡንቱንቱ ኡባ ጋላስ ዎንታነ ኦማርስ፥ መꬍና ጎዳዉ ጹግያ ያርሹ ያርሸትያ ሳምባታ ጋላስ፥ አግናይ ጼርያ ዎደነ ህግያን ጻፈቴዳ ሀራ ባላ ጋላሳቱ ጋክያ ዎደ፥ መꬍና ጎዳ ጋላታናዉነ ቦንቻናዉ ሱንቴድኖ። 32 ጋከትያ ዱንካንያነ መꬍና ጎዳ ጌሻ ሳኣ ናጋናዳንነ አሮና ዘረꬃቱዋፐ ጋርሳና ኡንቱንታ ማዳናዳን መꬍና ጎዳ ጌሻ ጎልያ አዎተꬃይ ሌዋቶ እመቴዳ።

24

ቄሳቱ ዋ ኦሱዋ

1 አሮና ዛራቱዋ ኦሱ ሀዋፐ ካሊደ ጻፈቴዳዋንታ። አሮና ናናይ ናዳባ፥ አቢሀ፥ ኤልኣዛራነ እታማራ። 2 ሽን ናዳብነ አቢሁ ናኣ የለናን ባረንቱ አዉዋፐ ካሰ ሀይቄድኖ። ሄዋ ድራዉ፥ ኤልኣዛርነ እታማር ቄሳቱዋ ግዴድኖ። * 3 ዳዊተ አሮና ዘረꬃ ኡንቱንቱ ኦሱዋዳን ኦሱዋዳን ጭታን ሻኬዳ። ኤልኣዛራ ያራፐ ጻዶቅነ እታማራ ያራፐ አብመሌክ ዳዊታ ማዴድኖ። 4 ኤልኣዛራ ያራቱ 16 ጩጉዋን ሻከትና፥ እታማራ ያራቱ ቃይ ሆስፑን ጩጉዋን ሻከቴድኖ። ኤልኣዛራ ያራቱ ካፓቱ እታማራ ያራቱ ካፓቱዋፐካ ዳር ቤቴዳ ድራዉ፥ ሄዋዳን ሀኔዳ። 5 ኤልኣዛራ ያራቱ ግዶንነ እታማራ ያራቱ ግዶን ጌሻ ጎልያዉ ካፓቱነ ጾሳ ኦሶ ካፓቱ ደእያ ድራዉ፥ ሀዋንቱነ ህንኮቱነ ኪታ ሳማን ሻኬድኖ። 6 ኤልኣዛራ ያራቱነ እታማራ ያራቱ ባረንቱ ካላ ሳማ ከሴድኖ። ሌዊያ ዛርያ ግዴዳ ናታንኤላ ናአይ ጻፊ ሻማኤ ኡንቱንታ ማዝጋቤዳ። ካቲነ አ ካፓቱ፥ ቄስያ ጻዶቅነ አብያታራ ናአይ አብመሌክ፥ ቄሳቱዋ ያራቱ ካፓቱነ ሌዋቱ ያራቱ ካፓቱ ኡባቱ ሀ የዎ ማርካ።

7 ሀ አሳቱ ሳማ ከስና፥ ኮይሮ ሳማይ ይሆያርባ ጋኬዳ። ላኤንꬆ ያዳያ ጋኬዳ። 8 ሄዘንꬁ ሀሪማ ጋኬዳ። ኦይደንꬁ ሳኦርማ ጋኬዳ። 9 እቼሸንꬆ ማልክያ ጋኬዳ። ኡሱፑንꬁ ምያሚና ጋኬዳ። 10 ላፑንꬁ ሀቆጻ ጋኬዳ። ሆስፑንꬁ አቢያ ጋኬዳ። 11 ኡዱፑንꬁ ኢያሳ ጋኬዳ። ታማንꬁ ሻካንያ ጋኬዳ። 12 ታማነ እተንꬁ ኤልያሽባ ጋኬዳ። ታማነ ላኤንꬁ ያቂማ ጋኬዳ። 13 ታማነ ሄዘንꬁ ሁፓ ጋኬዳ። ታማነ ኦይደንꬁ የሸካኣባ ጋኬዳ። 14 ታማነ እቼሸንꬁ ብልጋ ጋኬዳ። ታማነ ኡሱፑንꬁ እሜራ ጋኬዳ። 15 ታማነ ላፑንꬁ ሄዚራ ጋኬዳ። ታማነ ሆስፑንꬁ ሀፕጼጻ ጋኬዳ። 16 ታማነ ኡዱፑንꬁ ፓታህያ ጋኬዳ። ላታማንꬁ ይሄዝቄላ ጋኬዳ። 17 ላታማነ እተንꬁ ያኪና ጋኬዳ። ላታማነ ላኤንꬁ ጋሙላ ጋኬዳ። 18 ላታማነ ሄዘንꬁ ዳላያ ጋኬዳ። ላታማነ ኦይደንꬁ ማኣዝያ ጋኬዳ።

19 መꬍና ጎዳይ እስራኤልያ ጾሳይ ኡንቱንቱ ማይዛ አዉዋ አሮና ባጋና አዛዜዳዋዳን፥ ኡንቱንቱ መꬍና ጎዳ ጌሻ ጎልያ ገሊደ፥ ካላን ካላን ኦꬃናዉ ጻፈቴድኖ።

ሀራ ሌዋቱ ሱንꬃ

20 ሌዊያ ዛራቱዋ ካፓቱ ሀራቱ ሀዋፐ ካሊደ ጻፈቴዳዋንታ።

የህዳይ ሻቡኤላ ባጋና አምራማ ዛርያ።

21 ይሸ ራሃብያ ዛሪ ካፑዋ።

22 ያሃት ሻሎሚታ ባጋና ይጽሃራ ዛርያ።

23 ይሪይ፥ አማር፥ ያሃዝኤልነ ይቃምኣም ከብሮነ ዛርያ፤ ኡንቱንቱ ባረንቱ የለታ ማራን ጻፈቴድኖ።

24 ሻሚር ሚክያሳ ባጋና ኡዝኤላ ዛርያ።

25 ዛካራስ ሚክያሳ እሻ ይሽያ ባጋና ኡዝኤላ ዛርያ።

26 ማህል፥ ሙሽነ ያእዘ ማራራ ዘረꬃ። 27 ያእዝያ ናናይ ሄዛቱ ሾሃማ፥ ዛኩራነ ኢብራ። 28 ማህላ ናናይ ላአቱ ኤልኣዛራነ ቂሻ። ኤልኣዛራዉ አቱማ ናእ ባዋ። 29 ቂሻዉ ይራህማኤላ ጌተትያ እት አቱማ ናአይ ደኤ። 30 ሙሻዉ ማህላ፥ ኤዴራነ ይረሞታ ጌተትያ ሄዙ አቱማ ናናይ ደኢኖ።

ሀዋንቱ ሌዊያ ዛራቱዋ ካፓቱዋ።

31 ካሰ ኡንቱንቱ ዳቦቱ፥ አሮና ዛርያ ቄሳቱ ኦꬄዳዋዳን፥ ሌዊያ ዛራቱዋ ካፓቱነ ቴፋትያ እሻቱዋፐ እቱ ሳማ የጌ። እጻይ ከስያ ዎደ ካቲ ዳዊተ፥ ጻዶቀ፥ አብመሌክ፥ ቄሳቱዋ ካፓቱነ ሌዋቱ ካፓቱ ማርካ።

25

ጌሻ ጎልያን የጽያዋንታ

1 ዳዊተነ ኦላ ጋዳዋቱ አሳፋ ናናቱዋፐ፥ ሄማና ናናቱዋፐነ ይዱቱና ናናቱዋፐ ማስንቁዋን ዲꬃንነ ዳላን ትምቢትያ ኦድያዋንቱ ኦሶ ኦꬃናዳን ዱማዬድኖ። ባረንቶ እመቴዳ ኪታ ኦꬅና፥ ሱንꬃይ ማዝጋበቴዳ አሳቱ ሀዋንታ።

2 አሳፋ ናናይ ዛኩራ፥ ዮሴፎ፥ ናታንያነ አሳርኤላ። አሳፋ ናናይ ካቲ አዛዝና፥ ትምቢትያ ኦድያ አሳፋፐ ጋርሳና አዛዘቲኖ።

3 ይዱቱና ናናይ ጋዳልያ፥ ጻራ፥ ይሻእያ፥ ሽምአ፥ ሀሻብያነ ማቲትያ። ሀ ኡሱፑናቱ ማስንቁዋን ትምቢትያ ኦዲደ፥ መꬍና ጎዳ ጋላቲድነ ቦንቺደ፥ ባረንቱ አዉዋ ይዱቱናፐ ጋርሳና አዛዘቴድኖ።

4 ሄማና ናናይ ቡቂያ፥ ማታንያ፥ ኡዝኤላ፥ ሻቡኤላ፥ ያርሞታ፥ ሀናንያ፥ ሀናና፥ ኤልኣታ፥ ግዳልታ፥ ሮማምትኤዘራ፥ ዮሽባቃሻ፥ ማሎታ፥ ሆቲራነ ማህዝኣታ። 5 ሀዋንቱ ኡባይ ካትያዉ ትምቢትያ ኦድያ ሄማና ናና። ጾሳይ ካሰ እማና ጌዳዋዳን፥ ሄማና ꬎቁ ꬎቁ ኦꬃና ማላ፥ ሀ ታማነ ኦይዱ አቱማ ናናነ ሄዙ ማጫ ናና አዉ እሜዳ። 6 ሀዋንቱ ኡባይ መꬍና ጎዳ ጌሻ ጎልያን ዳላ ቃꬃናዉ፥ ዲꬃነ ማስንቁዋ ዲጺደነ የጺደ ጎይናናዉ፥ ባረንቱ አዉዋፐ ጋርሳና ደኢኖ።

አሳፈ፥ ይዱቱንነ ሄማን ካትያ አዛዙዋን ደኢኖ። 7 ሀዋንቱ ላታማነ ኦይዱ አሳቱ ዳሮ ኤራይ ደእያ አሳቱዋ። ኡንቱንቱ ዳቦቱ፤ መꬍና ጎዳዉ የꬃን ሎሄዳዋንታ፤ ኡንቱንቱ ኡባና ላኡ ጼታነ ሆስፑን ታማነ ሆስፑና። 8 ኡንቱንቱ ባረንቱ ኪታ ሻክ ኤራናዉ ዳሩ ጉꬃይ፥ አስታማሪ ታማሪ፥ ኡባይካ ላገꬃ ሳማ የጌድኖ።

9 ኮይሮ ሳማይ አሳፋ ናኣ ዮሴፎ ጋኬዳ፤ እ፥ አ ናናይነ አ ዳቦቱ ኡባና ታማነ ላኡዋ። ላኤንꬆ ሳማይ ጋዳልያ ጋኬዳ፤ እ፥ አ ናናይነ አ ዳቦቱ ኡባና ታማነ ላኡዋ። 10 ሄዛንꬆ ሳማይ ዛኩራ ጋኬዳ፤ እ፥ አ ናናይነ አ ዳቦቱ ኡባና ታማነ ላኡዋ። 11 ኦይደንꬆ ሳማይ ጻራ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 12 እቼሸንꬆ ሳማይ ናታንያ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 13 ኡሱፑንꬃ ሳማይ ቡቂያ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 14 ላፑንꬃ ሳማይ አሳርኤላ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 15 ሆስፑንꬃ ሳማይ ይሻእያ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 16 ኡዱፑንꬃ ሳማይ ማታንያ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 17 ታማንꬃ ሳማይ ሽምአ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 18 ታማነ እተንꬅያ ሳማይ ኡዝኤላ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 19 ታማነ ላኤንꬃ ሳማይ ሀሻብያ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 20 ታማነ ሄዘንꬃ ሳማይ ሻቡኤላ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 21 ታማነ ኦይደንꬆ ሳማይ ማቲትያ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 22 ታማነ እቼሻንꬃ ሳማይ ያርሞታ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 23 ታማነ ኡሱፑንꬃ ሳማይ ሀናንያ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 24 ታማነ ላፑንꬃ ሳማይ ዮሽባቃሻ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 25 ታማነ ሆስፑንꬃ ሳማይ ሀናና ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 26 ታማነ ኡዱፑንꬃ ሳማይ ማሎታ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 27 ላታማንꬃ ሳማይ ኤልኣታ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 28 ላታማነ እተንꬅያ ሳማይ ሆቲራ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 29 ላታማነ ላኤንꬃ ሳማይ ግዳልታ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 30 ላታማነ ሄዘንꬃ ሳማይ ማህዝኣታ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ። 31 ላታማነ ኦይደንꬆ ሳማይ ሮማምትኤዘራ ጋኬዳ፤ እ፥ አ ናናይነ አ ዳቦቱ ኡባና ታማነ ላኣ።

26

ጌሻ ጎልያ ናግያዋንታ

1 ጌሻ ጎልያ ፐንግያ ናግያዋንቱ ሀዋፐ ካሊደ ጻፈቴዳዋንታ።

ኮይሩ ቆራሀ ያራፐ አሳፋ ባጋና ቆረ ናኣ ማሸለምያ። 2 ማሸለሜ ላፑን አቱማ ናና የሌዳ፤ ኡንቱንቱ ባረንቱ የለታ ማራን ዛካራሳ፥ ይድኤላ፥ ዛባድያ፥ ያትንኤላ፥ 3 ኤላማ፥ ያሆሀናናነ ኤልያሆኤናያ።

4 ጾሳይ ኦቤድ-ኤዶማካ አንጄዳ ድራዉ፥ እ ሆስፑን አቱማ ናና የሌዳ። ኡንቱንቱ ባረንቱ የለታ ማራን ሻማእያ፥ ይሆዛባዳ፥ ዮኣሀ፥ ሳካራ፥ ናታንኤላ፥ * 5 አምኤላ፥ ይሳኮራነ ፓኡልታያ። 6 ቃይ ኦቤድ-ኤዶማ ናአይ ሻማኤካ ኡሱፑን አቱማ ናና የሌዳ፤ ኡንቱንቱ ምኖ አሳ ግዴዳ ድራዉ፥ ባረንቱ አዉዋ ጎለን ካፑዋ ግዴድኖ። 7 ሻማእያ ናናይ ኦትና፥ ራፋኤላ፥ ዮቤዳነ ኤልዛባዳ፤ ኡንቱንቱ እሻቱ ኤልሁነ ሳማከ አꬌዳ ምኖ አሳቱዋ። 8 ሀዋንቱ ኡባቱ ኦቤድ-ኤዶማ ዘረꬃ፤ ኡንቱንቱ፥ ኡንቱንቱ ናናይነ ኡንቱንቱ ዳቦቱ ኦሶ ምኖ። ኦቤድ-ኤዶማ ዛራቱ ኡባና ኡሱፑን ታማነ ላኣ።

9 ማሸለምያዉ ምኖ ናናይነ ምኖ ዳቦቱ ደኢኖ፤ ኡንቱንቱ ኡባና ታማነ ሆስፑና።

10 ማራራ ያራፐ ሆሳዮካ ናናይ ደኢኖ። ሺምር ባይራ ናኣ ግደና፤ ሽን አ አዉ አ ካፑዋ ኦꬄዳ። 11 አ እሻቱ ህልቂያ፥ ጻባልያነ ዛካራሳ። ሆሳ ናናይነ አ ዳቦቱ ኡባና ታማነ ሄዛ።

12 ጌሻ ጎልያ ፐንግያ ናግያዋንቱ ባረንቱ ጎልያ አሳ ካፓቱዋና፥ ጩጉዋን ጩጉዋን ሻከቴድኖ። ሀራ ሌዋቱዋዳን ኡንቱንታካ መꬍና ጎዳ ጌሻ ጎልያ ኪታይ ግሹዋን ጋኬዳ። 13 ፐንግያ ኡባ ናጋናዉ ባረንቱ ጎለን ጎለን ጉꬃይ ግታይ ሳማ ከሴድኖ። 14 አዋይ ዶልያ ፐንግያ ግያ ፐንግያ ናግያ ሳማይ ሸሌምያ ጋኬዳ። ሎኦ ዞርያ አ ናኣ ዛካራሳ ሁጲሳ ፐንግያ ጌተትያ ፐንግያ ናግያ ሳማይ ጋኬዳ። 15 ኦቤድ-ኤዶማ ገድሳ ፐንግያ ግያ ፐንግያ ናግያ ሳማይ ጋኬዳ። አ ናና ሚሻ ምንጅያ ጎልያ ናግያ ሳማይ ጋኬዳ። 16 አዋይ ዉልያ ፐንግያነ ቦላ ኦግያ ባጋና ደእያ ሻለኮታ ፐንግያ ጌተትያ ፐንገቱዋ ናግያ ሳማይ ሹፊማነ ሆሳ ጋኬዳ። ናጉ ካላን ካላን ጋኬ።

17 ጋላሳን ጋላሳን አዋይ ዶልያ ባጋና ኡሱፑን ሌዋቱ ናጊኖ። ሁጲሳ ባጋና ኦይዳቱ ናጊኖ። ገድሳ ባጋና ኦይዳቱ ናጊኖ። ቃይ ላኡ ላኡ ሚሻ ምንጅያ ጎልያ ናጊኖ። 18 አዋይ ዉልያ ባጋና ዳባባዉ አፍያ ኦግያ ኦይዳቱ ናጊኖ። ቃይ ዳባባ ግዱዋ ላአቱ ናጊኖ። 19 ስም ቆራሀ ያራቶነ ማራራ ያራቶ እመቴዳ ፐንገ ናጎ ኪታይ ሀዋ።

ጌሻ ጎልያ ግዶን ኦꬅያ ሀራ ኦሶቱዋ

20 አኪያ ጌተትያ ሌዊ ጾሳ ጌሻ ጎልያን ደእያ ሻሉዋነ ጾሳዉ ዱማይ ዎꬄዳ እሞታ ናጋናዉ ሱንቴዳ። 21 ገርሾና ናኣ ላእዳና ያራፐ ይህኤል ዱማ ዱማ ጎልያ አሳዉ አዎቴ። 22 ይህኤላ ናናይ ዘታማነ አ እሻ ዩኤላ፤ ኡንቱንቱ መꬍና ጎዳ ጌሻ ጎልያን ደእያ ሚሻ ናጋናዉ ሱንቴድኖ።

23 አምራማ ያራቶ፥ ይጽሃራ ያራቶ፥ ከብሮና ያራቶ ኡዝኤላ ያራቶ ኪታይ ሻከት እመቴዳ። 24 ሙሴ ናኣ ገርሾማ ያራ ግድያ ሻቡኤል ጌሻ ጎልያን ደእያ ሚሻ ናግያዋንቱ ካፓቱ ቦላ ሱንቴዳ። 25 እ ገርሾማ እሻ ኤልኤዛራ ባጋና ሻሎሚታዉ ዳቦቴ። ኤልኤዛር ራሃብያ የሌዳ፤ ራሃቢ ይሻእያ የሌዳ፤ ይሻኢ ዮራማ የሌዳ፤ ዮራመ ዚክራ የሌዳ፤ ዚክር ሻሎሚታ የሌዳ። 26 ካቲ ዳዊተ፥ አዎቱዋ ጎልያ አሳ ካፓቱ፥ ሻአ ካፓቱ፥ ጼቱዋ ካፓቱነ ኦላ ጋዳዋቱ ጾሳዉ ዱማይ ዎꬄዳ ሻሉዋ ኡባ ቦላ ሻሎሚትነ አ ዳቦቱ ሱንቴድኖ። 27 ሀ ሻሉዋ መꬍና ጎዳ ጌሻ ጎልያ ኦራꬃናዉ ዱማይ ዎꬄዳ አሳቱ ሀ ሚሻ ካሰ ኦላፐ ኦሞድ ዎꬄድኖ። 28 ቃይ ትምቢትያ ኦድያ ሳመል፥ ቂሳ ናአይ ሳኦል፥ ኔራ ናአይ አባኔርነ ጻሩይ ናአይ ዮኣበ ካሰ ዱማይ ዎꬄዳ እሞታ ኡባ ሻሎሚትነ አ ዳቦቱ ናጊኖ።

ሀራ ሌዋቱዋ ጋኬዳ ኦሱዋ

29 ይጽሃራ ያራቱዋፐ ካናነነ አ ናናይ ጌሻ ጎልያፐ ካረና ደእያ ኪታን እስራኤልያ አሳ አይሳናዉነ ዳናታናዉ ሱንቴድኖ።

30 ከብሮነ ያራቱዋፐ ሀሻቤነ አ ዳቦቱ፥ እት ሻአነ ላፑን ጼቱ ምኖ አሳቱ፥ መꬍና ጎዳ ኦሱዋ ኡባዉነ ካትያ ኦሱዋ ኡባዉ ዮርዳኖሳ ሻፋፐ ሄፍንꬃን አዋይ ዉልያ ባጋና ደእያ እስራኤልያ አሳ ቦላ ሱንቴድኖ። 31 ከብሮነ ያራቱዋፐ ካፖትያዌ ይሪያ። ዳዊተ ካተቴዳ ኦይታማንꬆ ላይꬃን ኮይና፥ ኡንቱንቱ አሳ ግዶፐ ምኖ አሳቱ ጋላኣደ ቢታን ያእዜራ ጌተትያ ኮሽያን ቤቴድኖ። 32 አዎቱዋ ጎልያ አሳዉ ካፖትያ ይሪያ ዳቦቱ ምኖቱ ላኡ ሻአነ ላፑን ጼታ። ካቲ ዳዊተ ጾሳ ኦሱዋ ኡባዉነ ካትያ ኦሱዋ ኡባዉ ኡንቱንቱ ሮቤላ ዛራቱዋ ቢታ ቦላ፥ ጋደ ዛራቱዋ ቢታ ቦላነ ምናሰ ዛራቱዋፐ ባጋቱ ቢታ ቦላ ሱንꬄዳ።

27

እስራኤልያ አሳ ካለꬅያዋንታ

1 ባረንቱ ጩጉዋን ጩጉዋን ካዉተꬃ አይሴዳ እስራኤልያ ጎልያ አሳቱዋ ካፓቱ፥ ሻኣ ካፓቱነ ጼቱዋ ካፓቱ ሀዋፐ ካሊደ ጻፈቴዳዋንታ። እት እት ጩጉዋን ላታማነ ኦይዱ ሻአ አሳቱ ደኢኖ። እት እት ጩጉ ላይꬃ ግዶን እት እት አግናዉ ካላን ካላን ካዉተꬃ ኪታ ኦꬃናዉ ከሴ።

2 ኮይሮ አግናን ከስያ ጩጉዋ ካለꬅያዌ ዛብድኤላ ናኣ ያሾብኣማ፤ አ ጩጉዋን ላታማነ ኦይዱ ሻአ አሳይ ደኤ። 3 ያሾብኣም ፓሬሳ ዘረꬃ፤ እ ኮይሮ አግናዉ ኦላንቻቱ ካፓቱዋ ጋዳዉዋ።

4 ላኤንꬆ አግናን ከስያ ጩጉዋ ካለꬅያዌ አሆህያ ዶዳያ፤ አ ጩጉዋን ላታማነ ኦይዱ ሻአ አሳይ ደኤ። አፐ ካልያዌ ምቅሎታ።

5 ሄዛንꬆ አግናን ከስያ ጩጉዋ ካለꬅያዌ ቄስያ ዮዳሄ ናኣ ባናያ፤ አ ጩጉዋን ላታማነ ኦይዱ ሻአ አሳይ ደኤ። 6 ባናይ ሀታሙ ኤረቴዳ አሳቱዋ ግዶን ምኖ አሳ ግዲደ፥ ሀታማቶ ካፖቴዳ። አ ሳኣን አ ናአይ አምዛባድ ካፖቴዳ።

7 ኦይደንꬆ አግናን ከስያ ጩጉዋ ካለꬅያዌ ዮኣባ እሻ አሳሄላ፤ አ ጩጉዋን ላታማነ ኦይዱ ሻአ አሳይ ደኤ። አ ኮታን አ ናአይ ዛባደ ካፖቴዳ።

8 እቼሸንꬆ አግናን ከስያ ጩጉዋ ካለꬅያዌ ይጽሃራ ያራፐ ሻምሁታ፤ አ ጩጉዋን ላታማነ ኦይዱ ሻአ አሳይ ደኤ።

9 ኡሱፑንꬃ አግናን ከስያ ጩጉዋ ካለꬅያዌ ታቆአፐ ዬዳ እቄሻ ናኣ እራ፤ አ ጩጉዋን ላታማነ ኦይዱ ሻአ አሳይ ደኤ።

10 ላፑንꬃ አግናን ከስያ ጩጉዋ ካለꬅያዌ ኤፍሬማ ዛርያፐ ፕሎናፐ ዬዳ ሄሌጻ፤ አ ጩጉዋን ላታማነ ኦይዱ ሻአ አሳይ ደኤ።

11 ሆስፑንꬃ አግናን ከስያ ጩጉዋ ካለꬅያዌ ሁሻፐ ዬዳ ስባካያ፤ አ ጩጉዋን ላታማነ ኦይዱ ሻአ አሳይ ደኤ። ስባካይ ይሁዳ ዛረነ ዛራሀ ያራ።

12 ኡዱፑንꬃ አግናን ከስያ ጩጉዋ ካለꬅያዌ ቢንያማ ዛረ ግዴዳ አናቶትያ አብኤዘራ፤ አ ጩጉዋን ላታማነ ኦይዱ ሻአ አሳይ ደኤ።

13 ታማንꬃ አግናን ከስያ ጩጉዋ ካለꬅያዌ ናጾፋፐ ዬዳ፥ ዛራሀ ያራ ግዴዳ ማህራያ፤ አ ጩጉዋን ላታማነ ኦይዱ ሻአ አሳይ ደኤ።

14 ታማነ እተንꬅያ አግናን ከስያ ጩጉዋ ካለꬅያዌ ፕርኣቶናፐ ዬዳ፥ ኤፍሬማ ዛርያ ግዴዳ ባናያ፤ አ ጩጉዋን ላታማነ ኦይዱ ሻአ አሳይ ደኤ።

15 ታማነ ላኤንꬆ አግናን ከስያ ጩጉዋ ካለꬅያዌ ናጾፋፐ ዬዳ፥ ኦትንኤላ ያራ ግዴዳ ሄልዳያ፤ አ ጩጉዋን ላታማነ ኦይዱ ሻአ አሳይ ደኤ።

እስራኤልያ ዛራቱዋ አይስያዋንታ

16 እስራኤልያ ዘረꬃ አይሳናዉ ሱንቴዳዋንቱ ሀዋፐ ካሊደ ጻፈቴዳዋንታ።

ሮቤላ ዛርያ አይስያዌ ዚክራ ናኣ ኤልኤዛራ።

ስሞና ዛርያ አይስያዌ ማእካ ናኣ ሻፋጽያ።

17 ሌዊያ ዛርያ አይስያዌ ቃሙኤላ ናኣ ሀሻብያ።

አሮና ዛርያ አይስያዌ ጻዶቃ።

18 ይሁዳ ዛርያ አይስያዌ ዳዊታ እሻ ኤልሀ።

ይሳኮራ ዛርያ አይስያዌ ምካኤላ ናኣ ኦምራ።

19 ዛብሎና ዛርያ አይስያዌ ኦባድያ ናኣ ይሽማእያ።

ንፍታሌማ ዛርያ አይስያዌ አዝርኤላ ናኣ ያርሞታ።

20 ኤፍሬማ ዛርያ አይስያዌ አዛዝያ ናኣ ሆሼአ።

ዮርዳኖሳ ሻፋፐ አዋይ ዉልያ ባጋን ደእያ ምናሰ ዛራቱዋፐ ባጋ አይስያዌ ፓዳያ ናኣ ዩኤላ።

21 ዮርዳኖሳ ሻፋፐ አዋይ ዶልያ ባጋ ጋላኣደን ደእያ ምናሰ ዛራቱዋፐ ባጋ አይስያዌ ዛካራሳ ናኣ እዳ።

ቢንያማ ዛርያ አይስያዌ አባኔራ ናኣ ያእስኤላ።

22 ዳና ዛርያ አይስያዌ ይሮሃማ ናኣ አዛርኤላ።

ሀዋንቱ እስራኤልያ ዘረꬃ አይስያዋንታ።

23 መꬍና ጎዳይ እስራኤልያ አሳ ሳሉዋ ጾልንትያዳን ጮርሳና ጌዳ ድራዉ፥ ዳዊተ ላታሙ ላይꬃነ ላታሙ ላይꬃፐ ጋርሳና ደእያዋንታ ፓይዱዋን ገልስቤና። * 24 ጻሩይ ናአይ ዮኣበ አሳ ፓይዱዋ ዶሜዳ፤ ሽን ፓይድ ዉርስቤና። አሳ ፓይዴዳ ጋሱዋን ጾሳይ እስራኤልያ አሳ ቦላ ሀንቀቴዳ። ሄዋ ድራዉ፥ ኡንቱንቱ ፓይዱ ካትያ ዳዊታ ታርክያ ማዝጎባን ጻፈትቤና። *

ካትያ ሚሻን አዎትያዋንታ

25 ካትያ ሚሻ ምንጅያ ሳአዉ አዎትያዌ አዲኤላ ናኣ አዝማዌታ። ጋጻርያን፥ ካታማቱዋንነ ሞꬃቱዋን፥ ዎችያ ሳ ደእያ ሚሻዉ አዎትያዌ ኦዝያና ናኣ ዮናታና። 26 ቢታ ጎሽያ ጎሻንቻቱዋ ቦላ አዎትያዌ ካሉባ ናኣ ኤዝራ። 27 ዎይንያ ቱራ ሳአቶ አዎትያዌ ራማፐ ዬዳ ሽምአ። ዎይንያ ኤሳ ምንጅያ ሳአዉ አዎትያዌ ሻፋማፐ ዬዳ ዛብዳ።

28 አዋይ ዉልያ ባጋ ገዝያን ደእያ ዎጋራዉነ ኡንቱንቶ አዎትያዌ ገዴራፐ ዬዳ ባኣልሀናና። ዛይትያ ምንጅያ ሳአዉ አዎትያዌ ዮኣሻ። 29 ሳሮና ደምባን ሄመትያ ሚዛዉ አዎትያዌ ሳሮንያ ሺጽራያ። ዎምባን ሄመትያ ሚዛዉ አዎትያዌ አድላያ ናኣ ሻፋጻ። 30 ጋሎቶ አዎትያዌ እስማኤልያ ኦቢላ። ሀረቶ አዎትያዌ መሮኖትያ የህዳያ። 31 ዶርሳቶነ ዴሻቶ አዎትያዌ አጋር ዛርያፐ ያዚዛ። ሀዋንቱ ኡባይ ዳዊታ አቁዋ ቦላ አዎቴዳዋንታ።

ዳዊታ ዞርያዋንታ

32 ዳዊታ አዉዋ እሻይ ዮናታን ጻፊ፥ አኬካንቻ አሳነ ካትያ ዞርያ አሳ። ሀክሞና ናአይ ይህኤል ካትያ ናና ናጌ። 33 አክጾፌል ቃይ ካትያ ዞርያዋ። አርክያ ሁሻይ ካቲ ሲቅያ አሳ። 34 አክጾፌል ሀይቂና፥ አ ኮሽያን ባናያ ናአይ ዮዳሄነ አብያታረ ካትያ ዞርያዋንታ፤ ዮኣበ ካትያ ኦላ ጋዳዋ።

28

ዳዊተ ጌሻ ጎልያ ዎት ኬጻነንቶ ኦዴዳ

1 እስራኤልያ ካፓቱ ኡባይ የሩሳላመን ሺቃናዳን ካቲ ዳዊተ አዛዜዳ፤ ሄዋ ድራዉ፥ ዛራቱዋ ካፖቱ፥ ካትያ ኦሳንቻቱ ካፓቱ፥ ሻአ ካፓቱ፥ ጼቱዋ ካፓቱ፥ ካትያዉ ካትያ ናናዉ ደእያ አቆነ መህያዉ አዎትያዋንቱ፥ ካትያ ጎለን ኦꬅያ ካፓቱ፥ ኤረቴዳ ምኖ አሳቱነ ዎልቃማ አሳቱ ኡባይ የሩሳላመን ሺቄድኖ።

2 ካቲ ዳዊተ ደንድ ኤቂደ፥ ሀዋዳን ያጌዳ፤ “ታ እሻቶ፥ ታ አሳቶ፥ ስስተ! መꬍና ጎዳ ቃላ ጫቁዋ ታቦታ ዎꬅያነ ኑ ጾሳ ገዲ ሸምፕያ ጌሻ ጎልያ ኬጻናዉ ታ ዎዛናን ቆፓድ፤ ኬጻናዉ ኮሽያዋንታካ ጊግሳድ። * 3 ሽን ጾሳይ ታና፥ ‘ኔን ኦላንቻነ ሱꬃ ጉሴዳ አሳ ግድያ ድራዉ፥ ታ ሱንꬃዉ ጎልያ ኬጻካ’ ያጌዳ። 4 ታን እስራኤልያ ቦላ መꬍናዉ ካተታናዳን፥ መꬍና ጎዳይ እስራኤልያ ጾሳይ ታ አዉዋ ጎልያ አሳ ኡባፐ ታና ዶሬዳ። ካለꬃናዳን ኮይሮ ይሁዳ ዛርያ ዶሬዳ፤ ይሁዳ ዛርያፐ ታ አዉዋ ሶይ አሳ ዶሬዳ፤ ታ አዉዋ ናና ግዶፐ ታና ዶሪደ፥ እስራኤልያ ኡባ ቦላ ካተያናዉ ናሸቴዳ። 5 መꬍና ጎዳይ ታዉ ጮራ ናና እሜዳ፤ ታ ናና ኡባፐ መꬍና ጎዳ ካዉተꬃ አራታን ኡቲደ፥ እስራኤልያ ቦላ ካተታናዳን ታ ናኣ ሶሎሞና ዶሬዳ።

6 “ጾሳይ ታና፥ ‘ታ ጌሻ ጎልያነ ታ ዳባባ ኬጻናዌ ነ ናኣ ሶሎሞና። አያዉ ጎፐ፥ እ ታዉ ናኣ ግዳናዳን ታን አ ዶራድ፤ ታንካ አዉ አዉዋ ግዳናዋ። 7 እ ሀእ ኦꬅያዋዳን ስንꬃፐካ ታ አዛዙዋነ ታ ህግያ ምኒደ ናጎፐ፥ ታን አ ካዉተꬃ መꬍናዉ ምንꬃና’ ያጌዳ። 8 ሄዋ ድራዉ፥ ሀእካ መꬍና ጎዳ ያአይ፥ እስራኤልያ አሳይ ኡባይ በእሺናነ ኑ ጾሳይ ስስሽን፥ መꬍና ጎዳ ህንተንቱ ጾሳ አዛዙዋ ኡባ ህንተንቱ ምንሲደ ናጋና ማላ፥ ታን ህንተንቶ ኦዳይ። ያቶፐ፥ ህንተንቱ ሀ ሎኦ ቢታ ላታናነ ህንተንቱ ናናካ መꬍናዉ ላትሳናዋ።

9 “ሶሎሞና፥ ታ ናአዉ፥ ነ አዉዋ ጾሳ ኤራ። ነ ኩመንꬃ ዎዛናንነ ነ ኤኖ ግያ ቆፋን አዉ ኪተታ። አያዉ ጎፐ፥ መꬍና ጎዳይ ዎዛና ኡባ ቆሬ፤ ቆፋን ደእያ ሀልቹዋ ኡባካ ኤሬዳ። ኔን አ ኮዮፐ፥ እ ነዉ ቤታና፤ ሽን ኔን አ አጎፐ፥ እ ኔና መꬍናዉ አግ ባሻና። 10 ሀእካ ጌሻ ጎልያ ኬጻናዉ መꬍና ጎዳይ ኔና ዶሬዳዋ ዶጎፓ። ምናደ ኪታ ኪተታ” ያጌዳ።

11 ሄዋፐ ጉይያን፥ ዳዊተ ባረ ናኣ ሶሎሞናዉ ጌሻ ጎልያ ኬጽያ ሀልቹዋ እሜዳ፤ ባራንዳ ሀልቹዋ፥ ሚሻ ምንጅያ ሳኣ ሀልቹዋ፥ ቦላ ክፍልያነ ግዶ ክፍልያ ሀልቹዋነ ናጋራይ አቶ ጌተትያ ሳኣ ቁምእያ ዎꬅያ ክፍልያ ሀልቹዋ እሜዳ። 12 ቃይካ ዳዊተ አዉ መꬍና ጎዳ ጌሻ ጎልያ ዳባባ ኬጻናዉ ባረ ቆፋን ደእያ ሀልቹዋ፥ አ ዩሹዋን ደእያ ኡባ ክፍለቱ ሀልቹዋነ ጾሳ ጌሻ ጎልያ ሚሻ ምንጅያ ሳአቱነ ጾሳዉ ዱማይ ዎꬄዳ እሞታ ምንጅያ ሳአቱ ሀልቹዋ እሜዳ።

13 ሄዋዳንካ ዳዊተ ቄሳቱ ነ ሌዋቱ ጩጎቱ ባረንቱ ኪታ ኦꬃና ማራ፥ መꬍና ጎዳ ጌሻ ጎልያ ኪታ ኦꬃና ማራነ ጌሻ ጎልያ ሚሻቱዋ ናግያ ማራ ኦድያ ሀልቹዋ አዉ እሜዳ።

14 ቃይካ ዳዊተ ሀዋፐ ካሊደ ጻፈቴዳ ዱማ ዱማ ሚሻቱዋ መꬋናዉ ዎይሳ ኬሻ ዴጽያ ዎርቃነ ዎይሳ ኬሻ ዴጽያ ብራ ኮሽንቶ ጻፊደ፥ ሶሎሞናዉ እሜዳ። 15 ሄዋንቱካ፥ ዎርቃ ጾምፐቱዋ ዎꬅያ ባላነ ዎርቃ ጾምፐቱዋ፥ ብራ ጾምፐቱዋ ዎꬅያ ባላነ ብራ ጾምፐቱዋ፥ 16 ጾሳ ስንꬃን ኡክꬃ ዎꬅያ ዎርቃ ጻርጴዛቱዋ፥ ብራ ጻርጴዛቱዋ፥ 17 ዎርቃ ኦይቂያዋ፥ ዎርቃ ከረቱዋ፥ ዎርቃ ዋንጫቱዋ፥ ዎርቃ ኩይጻሮቱዋ፥ ብራ ኩይጻሮቱዋነ 18 እጻና ጩዋይያ ጌሻ ዎርቃ ሳጽንያ። መꬍና ጎዳ ቃላ ጫቁዋ ታቦታ ቦላ ባረንቱ ቀፍያ ምጪደ ካምያ፥ ክሩበላ ዎꬅያ ዎርቃ ጋርያ ጊግስያ ሀልቹዋካ አዉ እሜዳ። 19 ዳዊተ፥ “መꬍና ጎዳይ ባረ ኩሽያ ታ ቦላ ዎꬂደ፥ ሀ ጻፈቴዳ ሀልቹዋ ኡባ ታና ኤርሴዳ” ያጌዳ።

20 ሄዋፐ ጉይያን፥ ዳዊተ ባረ ናኣ ሶሎሞና፥ “አይነ ባዋ፤ ምና! ኦሱዋ ኦꬃ! መꬍና ጎዳይ ጾሳይ፥ ታ ጾሳይ ኔናና ደእያ ድራዉ፥ ያዮፓ፤ ዳጋሞፓ! መꬍና ጎዳ ጌሻ ጎልያ ኪታይ ፖለታና ጋካናዉ፥ ጾሳይ ኔና የገናነ አገና። 21 ጾሳ ጌሻ ጎልያን ደእያ ኦሱዋ ኡባዉ ቄሳቱ ነ ሌዋቱ ሱንት ኡቴድኖ። ኩሽያ ሂላ ኤራይ ደእያ አሳይ ኡባይ ኔና ኦሱዋ ኡባን ማዳና። ካፓቱነ አሳይ ኡባይ ነዉ ኡባባንካ አዛዘታና” ያጌዳ።

29

ጌሻ ጎልያ ኬጻናዉ እመቴዳ እሞታ

1 ሄዋፐ ጉይያን፥ ካቲ ዳዊተ ሺቄዳ አሳዉ ኡባዉ ሀዋዳን ያጌዳ፤ “ጾሳይ ዶሬዳዌ ታ ናኣ ሶሎሞና፤ እ ያላጋነ ኦሶካ ሜዘትቤና። ሀ ኬጸታና ኬꬃይ አሳ ጎልያ ግደናን መꬍና ጎዳ ጾሳ ጌሻ ጎልያ ግድያ ድራዉ፥ ኪታይ ዎልቃማ። * 2 ታን ታዉ ደእያ ዎልቃ ኬሻ ታ ጾሳ ጌሻ ጎልያዉ ዎርቃን ኦሰታናባዉ ዎርቃ፥ ብራን ኦሰታናባዉ ብራ፥ ናሃስያን ኦሰታናባዉ ናሃስያ፥ ብራታን ኦሰታናባዉ ብራታነ ምꬃን ኦሰታናባዉ ምꬃ ጊግሳ ዎꬃድ። ቃይ ማርግድያ፥ እብናባራድያ፥ ዱማ ዱማ ማላና ደእያ አሌቆ ሹቻቱዋ፥ አልኦ ሹቻቱዋነ እንቆቱዋ ጊግሳ ዎꬃድ። 3 ታ ጾሳ ጌሻ ጎልያ ታን ሎይꬃ ሲቅያ ድራዉ፥ ታን ታ ጾሳ ጌሻ ጎልያዉ ጊግሴዳዋፐ ሀራ ታዉ ቡዞ ደእያ ዎርቃፐነ ብራፐ ጌሻ ጌሻ ጎልያዉ እማድ። 4 ጌሻ ጎልያ ጎዳ ማይዛናዉ ጼቱ ሻአ ኪሎ ግራመ ዴጽያ ጌሻ ዎርቃነ ላኡ ጼታነ ኦይታሙ ሻአ ኪሎ ግራመ ዴጽያ ጌሻ ብራ እማድ። 5 ኩሽያ ሂላቱ ኦꬃና ኦሱዋ ኡባዉ፥ ዎርቃን ኦሰታናባዉ ዎርቃ፥ ብራን ኦሰታናባዉ ብራ፥ እማድ። ያትና፥ ህንተፐ ሀቼ ባረ ሸንያን መꬍና ጎዳዉ ኬኪደ እማናዌ ኦኔ?” ያጌዳ።

6 እስራኤልያ ጎልያ አሳቱዋ ካፓቱ፥ ዛራቱዋ ካፓቱ፥ ሻኣ ካፓቱ፥ ጼቱዋ ካፓቱነ ካትያ ኦሳንቻቱ ካፓቱ ባረንቱ ሸንያን ባረንቶ ደእያዋ እሜድኖ። 7 ኡንቱንቱ ጾሳ ጌሻ ጎልያ ኦሶ እት ጼታነ ላፑን ታሙ ሻአ ኪሎ ግራመ ዴጽያ ዎርቃ፥ ሄዙ ጼታነ ኦይታሙ ሻአ ኪሎ ግራመ ዴጽያ ብራ፥ ኡሱፑን ጼታነ ላታሙ ሻአ ኪሎ ግራመ ዴጽያ ናሃስያ ብራታነ ሄዙ ሚልዮነነ ኦይዱ ጼቱ ሻአ ኪሎ ግራመ ዴጽያ ብራታ እሜድኖ። 8 አልኦ ሹቻይ ደእያ አሳይ ኡባይ ሚሻ ናግያ ሌዊያ ገርሾና ያራ ግድያ ይህኤላ ባጋና መꬍና ጎዳ ጌሻ ጎልያ ሚሻ ምንጅያ ጎለዉ እሜዳ። 9 አሳይ ባረ ሸንያን ባረ ኩመንꬃ ዎዛናን መꬍና ጎዳዉ እሜዳ ድራዉ ናሸቴዳ፤ ካቲ ዳዊተካ ሎይꬅ ናሸቴዳ።

ዳዊተ ጾሳ ጋላቴዳ

10 ሄዋ ድራዉ፥ ዳዊተ ሽቁዋ ኡባ ስንꬃን ሀዋዳን ያጊደ፥ መꬍና ጎዳ ጋላቴዳ፤ “አቤት መꬍና ጎዳዉ፥ ኑ አዉዋ እስራኤልያ ጾሳዉ፥ ኔን መꬍናፐ መꬍናዉ ጋላቲታ። 11 አቤት መꬍና ጎዳዉ፥ ሳሉዋንነ ሳኣን ደእያ ኡባባይ ነዋ! ግታተꬃይ፥ ዎልቃይ፥ ቦንቹ፥ ጾኑነ አንጋይ ነዋ! አቤት መꬍና ጎዳዉ፥ ማታይ ነዋ፤ ኔን ኡባፐ ቦላነ ሁጰ። * 12 ዱረታይነ ቦንቹ ኔፐ ዬ፤ ኔን ኡባባ ሞዳሳ። ዎልቃይነ ምኖታይ ነ ኩሽያና፤ ኔን አሳ ኡባ ꬎቂሳናዉነ ምንሳናዉ ዳንዳያሳ። 13 ሀእካ ኑ ጾሳዉ፥ ኑን ኔና ጋላቴቶ፤ ነ ቦንቾ ሱንꬃካ ሳቤቶ።

14 “ኑን ሀዋ ኬሻባ እማናዉ ታነ ታ አሳይነ ኦኔ? አያዉ ጎፐ፥ ኡባባይ ኔፐ ዬ፤ ኑን ነ ኩሽያፐ አኬዳዋ ነዉ ዛረꬅ እሜዳ። 15 ካሰ ኑ አዎቱዋ ኡባዳን ኑንካ ነ ስንꬃን በተነ እማꬃ። ሀ ሳኣ ቦላን ኑ ደኡዋ ላይꬃይ ኩዋዳን አꬍያዋ፤ ኑን ሀይቆፐ አታናዉ ዳንዳዮኮ። 16 አቤት መꬍና ጎዳዉ፥ ኑ ጾሳዉ፥ ነ ጌሻ ሱንꬃዉ ኑን ጌሻ ጎልያ ኬጻናዉ ሺሼዳ ኡባይ ነ ኩሽያፐ ዬዳዋ፤ ሀዌ ኡባይ ነባ።

17 “ታ ጾሳዉ፥ ኔን ዎዛና ፓጭያዋነ ሱረተꬃ ዶስያዋ ታን ኤራይ። ታን ታ ዎዛና ሱረተꬃን ታ ሸንያን ሀዋ ኡባ እማድ። ሀ ሳኣን ደእያ ነ አሳይካ ነዉ ባረ ሸንያን ናሸቻን እሜዳዌ ታን በኣድ። 18 አቤት መꬍና ጎዳዉ፥ ኑ ማይዛ አዎቱዋ አብራሃማ፥ ይሳቃነ እስራኤልያ ጾሳዉ፥ ነ አሳ ዎዛናን ሀ ዎልቃማ ሲቁዋ መꬍናዉ ናጋ፤ ኡንቱንቱ ዎዛናካ ኔኮ ሺሻ። 19 ነ ዎጋ፥ ነ አዛዙዋነ ነ ህግያ ናጋናዳንነ ታን ሀልቻደ ጊግሳ ዎꬄዳባን ጌሻ ጎልያ እ ኬጻናዳን ታ ናኣ ሶሎሞናዉ ኩመንꬃ ዎዛና እማ” ያጊደ ጋላቴዳ።

20 ሄዋፐ ጉይያን፥ ዳዊተ ያአዉ ኡባዉ፥ “መꬍና ጎዳ ህንተንቱ ጾሳ ጋላትተ” ያጌዳ። ያአይ ኡባይ መꬍና ጎዳ ባረንቱ አዎቱዋ ጾሳ ጋላቴድኖ። መꬍና ጎዳዉ ጉፋኒደ ጎይኔድኖነ ካትያዉካ ኩንዳ ጊደ ጉፋኔድኖ።

ሶሎሞና ካተቱሳ

(29:21-25)

21 ዎንተꬃ ጋላስ አሳይ መꬍና ጎዳዉ ያርሹዋ ያርሼዳ። ቃይ ጹግያ ያርሹዋካ ጾሳዉ ያርሼዳ፤ እት ሻአ ኮሩማቱዋ፥ እት ሻአ ዶርሳ ኦርገቱዋ፥ እት ሻአ ዶርሳ ማራቱዋ፥ ኡሻ ያርሹዋነ ዳሮ ያርሾቱዋ ያርሼዳ። 22 አሳይ ሄ ጋላስ መꬍና ጎዳ ስንꬃን ሎይꬅ ናሸትደ፥ ሜዳነ ኡሼዳነ። ያቲደ አሳይ ካትያ ዳዊታ ናኣ ሶሎሞና ላኤንꬁዋ ዛይትያ ኦኪደ፥ አ ካዉተꬃን ምንሴዳ። ጻዶቃካ ቄሰ ግዳናዳን መꬍና ጎዳ ስንꬃን ኦኬዳ።

23 ሄዋፐ ጉይያን፥ ሶሎሞነ ባረ አዉዋ ዳዊታ ኮሽያን መꬍና ጎዳ ካዉተꬃ አራታን ኡቴዳ። አዉ ኡባባይ ሀኔዳ፤ እስራኤልያ ኡባይካ አዉ አዛዘቴዳ። * 24 ካፓቱ ኡባይ፥ ምኖ አሳቱነ ካትያ ዳዊታ ናናይ ካትያ ሶሎሞናዉ አዛዘታናዉ ቃላ ገሌድኖ። 25 መꬍና ጎዳይ ሶሎሞና እስራኤልያ አሳ ኡባ ስንꬃን ꬎቁ ꬎቁ ኦꬄዳ፤ አፐ ካሰ እስራኤልያ ካተቶ እመትቤና ቦንቹዋ ሶሎሞናዉ እሜዳ።

ዳዊታ ሀይቁዋ

(29:26-30)

26 እሰያ ናአይ ዳዊተ እስራኤልያ ኡባ ቦላ ካተቴዳ። 27 ዳዊተ እስራኤልያ ቦላ ኦይታሙ ላይꬃ ካተቴዳ፤ ከብሮናን እ ላፑን ላይꬃ ካተቴዳ፤ የሩሳላመን ሀታማነ ሄዙ ላይꬃ ካተቴዳ። * 28 ዳዊተ ዳሮ ላይꬃ ደኢደ፥ ዱረቲደ፥ ቦንቼቲደ፥ ሎኦ ጭሚደ ሀይቄዳ። አ ኮታን አ ናአይ ሶሎሞነ ካተቴዳ። 29 ዳዊተ ኮይሮፐ ዶሚደ ዉርሰꬃ ጋካናዉ ኦꬄዳባይ፥ ትምቢትያ ኦድያ ሳመላ ታርክያ ማጻፋን፥ ትምቢትያ ኦድያ ናታና ታርክያ ማጻፋንነ ትምቢትያ ኦድያ ጋደ ታርክያ ማጻፋን ጻፈት ኡቴዳ። 30 እ ዎት ሞዴደንቶነ እ ዋኔዳ ዎልቃማ አሳኮ፥ እ ሀኔዳባይ፥ እስራኤልያ አሳይነ ሄራን ደእያ ካዉተꬃቱ ኡባይ ሀኔዳባይ ሄ ማጻፋቱዋን ጻፈት ኡቴዳ።

* 2:7 አካን፦ ሀ ሱንꬃ ብለꬃይ እብራዌꬁዋን፥ “ባሻ” ግያዋ።

* 2:7 ኢያሳ 7:1

* 3:4 2 ሳሜላ 5:4-5፤ 1 ካታ. 2:11፤ 1 ኦዱዋ 29:27

* 3:5 2 ሳሜላ 11:3

* 3:16 ዮኣኪናነ፦ እብራዌꬁዋን ሀ ሱንꬃይ “ዮኮንያ” ጌተቴ።

* 4:10 ያቤጽ፦ ሀ ሱንꬃ ብለꬃይ እብራዌꬁዋን፥ “ሳኩዋ” ግያዋ።

* 4:28 ኢያሳ 19:2-8

* 5:1 ዶመꬃ 35:22፤ 49:3-4

* 5:2 ዶመꬃ 49:8-10

* 5:6 2 ካታ. 15:29

* 5:26 2 ካታ. 15:19፣ 29፤ 17:6

* 8:34 ማሪባኣላ፦ እ ቃይ ማንፍቦሼታ ጌተቴዳ። 2 ሳም። 4:4 ጼላ።

* 9:2 እዝራ 2:27፤ ናህ. 7:73

* 9:40 ማሪባኣላ፦ እ ቃይ ማንፍቦሼታ ጌተቴዳ። 2 ሳም። 4:4 ጼላ።

* 10:13-14 ዎጋ 19:31፤ 20:6፤ 1 ሳሜላ 13:8-14፤ 15:1-24፤ 28:7-8

* 11:4 ኢያሳ 15:63፤ ዳና. 1:21

* 13:5 1 ሳሜላ 7:1-2

* 13:6 ከሳ 25:22

* 13:14 1 ኦዱዋ 26:4-5

* 14:7 ዳዊታዉ የሩሳላመን የለቴዳ አቱማ ናና ሱንꬃይ 2 ሳሜላ 5:14-16፣ 2 ኦዱዋ 3:5-7 ነ 14:4-7 ጻፈቴዳ: ሽን እብራዌꬁዋን እቱዋ እቱዋ ሱንꬃይ ኡባ ሳን እት ማላ ግደና።

* 15:2 ዛረ. 10:8

* 15:15 ከሳ 25:14

* 16:16 ዶመꬃ 12:7፤ 26:3

* 16:17 ዶመꬃ 28:13

* 16:21 ዶመꬃ 20:3-7

* 16:34 2 ኦዱዋ 5:13፤ 7:3፤ እዝራ 3:11፤ ማዝ. 100:5፤ 106:1፤ 107:1፤ 118:1፤ ኤር. 33:11

* 16:43 2 ሳሜላ 6:19-20

* 17:13 2 ኦዱዋ 6:18፤ እብራ. 1:5

* 18:8 1 ካታ. 7:40-47፤ 2 ኦዱዋ 4:11-18

* 18:12 ማዝ. 60 (ሁጲያ)

* 18:16 ሻብሻ፦ ሀ ብታኒ እብራዌꬁዋን ኦይዱ ዱማ ዱማ ሱንꬃን ጼሰቴ። 2 ሳም። 8:17፤ 20:25 ነ 1 ካት። 4:3 ጼላ።

* 20:1 2 ሳሜላ 11:1

* 20:5 1 ሳሜላ 17:4-7

* 22:7 2 ሳሜላ 7:1-16፤ 1 ኦዱዋ 17:1-14

* 22:13 ኢያሳ 1:6-9

* 23:1 1 ካታ. 1:1-40

* 23:13 ከሳ 28:1

* 23:26 ዛረ. 10:8

* 23:28 ፓይ. 3:5-9

* 24:2 ዎጋ 10:1-2

* 26:4 2 ሳሜላ 6:11፤ 1 ኦዱዋ 13:14

* 27:23 ዶመꬃ 15:5፤ 22:17፤ 26:4

* 27:24 2 ሳሜላ 24:1-15፤ 1 ኦዱዋ 21:1-14

* 28:2 2 ሳሜላ 7:1-16፤ 1 ኦዱዋ 17:1-14

* 29:1 1 ኦዱዋ 22:5

* 29:11 ማቶሳ 6:13

* 29:23 1 ካታ. 2:12

* 29:27 2 ሳሜላ 5:4-5፤ 1 ኦዱዋ 3:4

2 ኦዱዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

ሀኔዳባ ኦድያ ላኤንꬆ ማጻፋ

ገሉዋ

ሀኔዳባ ኦድያ ማጻፋ ላኤንꬆ ሻኩ ሀኔዳባ ኦድያ ማጻፋ ኮይሮ ሻኩ ኤቄዳ ካትያ ዳዊተ ሀይቁዋ ኦድያ ታርክያፐ ዶሜ። ሄዌካ ካትያ ሶሎሞና ሞዱዋፐ ዶሚደ፥ እ ሀይቃና ጋካናዉ ደእያ ዎድያ ፕን ከሴ። ሁጲሳ ባጋን ደእያ ዛራቱ ባረ አዉዋ ሶሎሞና ኮታን ካተቴዳ ይሁዳ ካትያ ሮባማ ቦላ ማካሌዳ ሀኖታ ኦድ ስሚደ፥ የሩሳላመ ላለቴዳ ዎድያ፥ ክርስቶሳ የለታፐ ካሰ 586 ላይꬃ ጋካናዉ ደእያ ገድሳ ባጋ ይሁዳ ታርክያ ሺሺደ ኦዴ።

ሸምፓቱዋ ኡባቶ እመቴዳ ቃንꬃ ቆፋቱዋ

ሶሎሞነ ካተ ግዱሳ 1:1—9:31

እስራኤልያ ፑደሃ ያራቱ ካትያ ሮባማ ቦላ ማካሉሳ 10:1-19

ይሁዳ ካተቱዋ 11:1—36:12

የሩሳላመ ኩንደꬃነ አሳይ ባብሎነ ኦሞደቱሳ 36:13-23

ሶሎሞነ ካተ ግዱሳ

1

(1 ኦዱዋ 1:1—9:31)

ካቲ ሶሎሞነ አꬌዳ ኤራ አካናዉ ዎሴዳ

(1 ካታ. 3:1-15)

1 ዳዊታ ናአይ ካቲ ሶሎሞነ ባረ ካዉተꬃ ምንሴዳ። መꬍና ጎዳይ አ ጾሳይ አናና ግዲደ፥ አ ሎይꬅ ግታዬዳ።

2 ሶሎሞነ እስራኤልያ ኡባ፥ ሻኣ ካፓቱዋ፥ ጼቱዋ ካፓቱዋ፥ ዳናቱዋ፥ እስራኤልያ አሳ ካለꬅያ ኡባቱዋነ ጎልያ አሳቱዋ ካፓቱዋ ጼሲደ ሺሼዳ። 3 ሄዋፐ ጉይያን፥ ሶሎሞንነ ሺቄዳ አሳይ ኡባይ ጋባኦናን ደእያ ጎይንያ ꬎቃ ሳኣ ቤድኖ፤ አያዉ ጎፐ፥ መꬍና ጎዳ ቆማይ ሙሴ መላ ቢታን መꬎ ጾሳ ዱንካኒ ያን ደኤዳ። 4 ካሰ ዳዊተ ጾሳ ታቦታዉ የሩሳላመን ዱንካንያ ጊግሴዳ፥ ጾሳ ታቦታ ቅርያት-ይኣሪማ ካታማፐ ሄ ጊግስ ዎꬄዳ ሳአዉ አህ ዎꬄዳ።* 5 ሁራ ናኣ ኡራ ናአይ ባጻልኤል ናሃስያ ብራታፐ ኦꬄዳ ያርሽያ ሳአይ ጋባኦናን መꬍና ጎዳ ዱንካንያ ስንꬃን ደኤ። ሶሎሞንነ ሄ ሺቄዳ አሳይ ጾሳ ሄዋን ኮዬድኖ። * 6 ሶሎሞነ መꬍና ጎዳ ዱንካንያ ስንꬃን ደእያ ናሃስያፐ ኦሰቴዳ ያርሽያ ሳኮ፥ ጾሳ ስንꬃ ቢደ፥ እት ሻአ ጹግያ ያርሹዋ ያርሼዳ።

7 ሄ ጋላሳ ቃማ ጾሳይ ሶሎሞናዉ ቆንጪደ፥ “ታን ነዉ አያ እማናዉ ኮያይ?” ያጌዳ።

8 ሶሎሞነ ጾሳ፥ “ኔን ታ አዉዋ ዳዊታ አገና ዎልቃማ ሲቁዋን ሲቃደ፤ ያታደ ታና አ ኮታን ካተያዳ። 9 ሀእካ አቤት መꬍና ጎዳዉ፥ ጾሳዉ፥ ኔን ታ አዉዋ ዳዊታዉ ካሰ ጌዳ ቃላይ ፖለቶ። ኔን ታና ሳኣን ደእያ ባናዳን ጮራቴዳ አሳ ቦላ ካተዬዳ ድራዉ፥ * 10 ታን ሀ አሳ ካለꬃናዉ ኔን ታዉ አꬌዳ ኤራተꬃነ አኬካ እማ። ሄዌ ꬋዮፐ፥ ሀ ነ ዎልቃማ አሳ ኦን አይሳናዉ ዳንዳዪ?” ያጌዳ።

11 ጾሳይ ሶሎሞና ሀዋዳን ያጌዳ፤ “ኔን ዱረ ግዳናዉ፥ ዎይ አቁዋ ደማናዉ፥ ዎይ ቦንቼታናዉ፥ ዎይ ነ ሞርከቱ ሀይቃናዉ፥ ዎይ ነዉ ላይꬃይ አዱቃናዉ ኦቼናን አጋደ፥ ታን ኔና ካተዬዳ ታ አሳ አይስያ አꬌዳ ኤራተꬃነ አኬካ ኦቼዳ ድራዉ፥ 12 ታን ነዉ አꬌዳ ኤራተꬃነ አኬካ እማና። ቃይ ኔፐ ካሰ ደኤዳ ካተቶ ዎይ ኔፐ ጉይያን ያና ካተቶካ ባይና ዱረታ፥ አቁዋነ ቦንቹዋ ታን ነዉ እማና” ያጌዳ።

13 ሄዋፐ ጉይያን፥ ሶሎሞነ ጾሳ ዱንካኒ ጋባኦናን ደእያ፥ ጎይንያ ꬎቃ ሳፐ ስሚደ፥ የሩሳላመ ቤዳ፤ እስራኤልያ ቦላ ካተቴዳ።

ካትያ ሶሎሞነ ምኖተꬃነ ዱረተꬃ

(1 ካታ. 10:26-29)

14 ሶሎሞነ ፓራ ጋረቱዋነ ፓራቱዋ ሺሼዳ። አዉ እት ሻአነ ኦይዱ ጼቱ ፓራ ጋረቱነ ታማነ ላኡ ሻአ ፓራቱ ደኢኖ። እ ኡንቱንቱ ፓራ ጋረቱዋ ካታማቱዋንነ ባረናና የሩሳላመን ዎꬄዳ።* 15 ካቲ ዎርቃይነ ብራይ የሩሳላመን ሹቻዳን ኬለታናዳን፥ ዝጋይካ ጋꬋን ድጭያ ኤꬃዳን ጮራታናዳን ኦꬄዳ። 16 ሶሎሞነ ፓራቱ ግብጼፐነ ቃዌ ጌተትያ ጋድያፐ ዬድኖ። ካትያ ዛልአንቻቱ ኡንቱንታ ቃዌፐ ሻሉዋን ሻሚደ አሂኖ። * 17 ኡንቱንቱ እት እት ፓራ ጋርያ ኡሱፑን ጼቱ ጻጋራ ብራን፥ እት እት ፓራ እት ጼታነ እሻታሙ ጻጋራ ብራን ግብጼፐ ሻሚደ አሂኖ፤ ሂተቱዋ ካተቱዋ ኡባቶነ ሶርያ ካተቶ ዛልኢኖ።

2

ሶሎሞነ ጌሻ ጎልያ ኬጻናዉ ጊግሴዳ

(1 ካታ. 5:1-18)

1 ሶሎሞነ መꬍና ጎዳ ሱንꬃዉ ጌሻ ጎልያነ ባረዉ ካትያ ጎልያ ኬጻናዉ ሀልቼዳ። 2 ሄዋ ድራዉ፥ ሶሎሞነ ቶክያዋ ቶሳናዉ ላፑን ታሙ ሻአ አሳቱዋነ ገዝያን ሹቻ ቆአናዉ ሆስፑን ታሙ ሻአ አሳቱዋ ዶሬዳ፤ ቃይ ኡንቱንታ ዎችያ ሄዙ ሻአነ ኡሱፑን ጼቱ አሳቱዋ ኡንቱንቱ ቦላ ሱንꬄዳ።

3 ሄዋፐ ጉይያን፥ ሶሎሞነ ጺሮሳ ካትያ ኪራማዉ ኪታ ኪቲደ፥ “ታ አዉ ዳዊተ ባረዉ ካትያ ጎልያ ኬጻናዉ ኔን ዝጋ የዴዳዋዳን፥ ታዉካ የዳ። 4 ሀእ ታን መꬍና ጎዳ ታ ጾሳ ሱንꬃዉ ጌሻ ጎልያ ኬጻናዉ ሀናይ። ታን ሳዉዋ ቶሽኩ ግያ እጻና ጩዋያናዉ፥ ኡባ ዎደ ጾሳ ስንꬃን ኡክꬃ ዎꬃናዉነ ኡባ ገደ ጉራነ ኦማርሳ፥ ሳምባታ ጋላሳቱዋን፥ አግናይ ጼርያ ዎደቱዋንነ ጾሳ ኑ ጾሳ ባላ ጋላሳቱዋን ጹግያ ያርሹዋ ያርሻናዉ፥ ሄ ጌሻ ጎልያ ዱማያና። እስራኤልያ አሳይ መꬍናዉ ኦꬃናዳን አዛዘቴዳ ኦሶቱ ሀዋንታ።

5 “ኑ ጾሳይ ሀራ ጾሳቱዋ ኡባፐ ዎልቃማ ግድያ ድራዉ፥ ታን ኬጻናዉ ሀንያ ጌሻ ጎሊ ዎልቃማ። 6 ሽን አዉ ጌሻ ጎልያ ኬጻናዉ ዳንዳይያዌ ኦኔ? አያዉ ጎፐ፥ ሳሉዋፐ ꬎቃ ሳሉካ አዉ ግዳናዉ ዳንዳየና! ያትና፥ ታን አ ስንꬃን ያርሹዋ ያርሻናፐ አትና፥ ታን አዉ ጌሻ ጎልያ ኬጻናዉ ኦኔ?*

7 “ሀእካ አሌቂያዋንታ ከስያ ኪታ፥ ዎርቃ፥ ብራ፥ ናሃስያነ ብራታ ሲልሲደ ትግያ ኦሱዋነ ዞኦ ማዩዋ፥ ኦቻ ቴራ ማላትያ ማዩዋነ ሳሉዋ ማላትያ ማዩዋ ጊግስያ ኪታ ኤራተꬃይ ደእያ አሳ ታዉ የዳ። ታ አዉ ዳዊተ ይሁዳንነ የሩሳላመን ደእያ ኩሽያ ሂላ ኤርያዋንታ ዶር ዎꬄዳ፤ እ ኡንቱንቱና እትፐ ኦꬃና። 8 ሊባኖሳን ደእያ ነ አሳቱ ምꬃ ዎት ቃንጽንቶ ኤርያዋ ታን ኤራይ። ሄዋ ድራዉ፥ ኔን ታዉ ሊባኖሳፐ ዝጋ፥ ጽድያነ ሳንዳልያ የዳ። ታ አሳቱ ነ አሳቱዋና ግዲደ፥ 9 ታዉ ዳሮ ምꬃ ጊግሳና። አያዉ ጎፐ፥ ታን ከጽያ ጌሻ ጎሊ ግታነ ማላልስያዋ። 10 ምꬃ ቃንጽያ ነ ቆማቶ ታን ላታሙ ሻአ ኮንታለ ዛርጋነ ላታሙ ሻአ ኮንታለ ባንጋ፥ ቃይ ኦይዱ ጼቱ ሻአ ሊትሮ ዎይንያ ኤሳነ ኦይዱ ጼቱ ሻአ ሊትሮ ዎጋራ ዛይትያ እማና” ያጌዳ።

11 ጺሮሳ ካትያ ኪራም ሶሎሞናዉ ዳብዳቢያ ኪቲደ፥ “መꬍና ጎዳይ ባረ አሳ ሲቅያ ድራዉ፥ እ ኔና ኡንቱንቱ ቦላ ካተዬዳ” ያጌዳ። 12 ኪራም ቃይካ፥ “መꬍና ጎዳዉ ጌሻ ጎልያነ ባረዉ ካትያ ጎልያ ኬጻናዳን አꬌዳ ኤራንቻ፥ አኬካንቻነ ጭንጫ ናኣ ካትያ ዳዊታዉ እሜዳ፥ ሳሉዋ ሳኣ መꬌዳ መꬍና ጎዳይ፥ እስራኤልያ ጾሳይ ጋላተቶ።

13 “ሀእካ ታን ነዉ ሁራማ ጌተትያ ሂላንቻነ አኬካንቻ ብታንያ የዳድ። 14 አ አታ ዳና ዛርያ፤ ቃይ አ አዉ ጺሮሳ ጋድያ አሳ። እ ዎርቃ፥ ብራ፥ ናሃስያ፥ ብራታ፥ ሹቻነ ምꬃ ኦꬅያ አሳ፤ ቃይ ኦቻ ቴራ ማላትያ ማዩዋ፥ ሳሉዋ ማላትያ ማዩዋ፥ ዞኦ ማዩዋነ ሱፍያ ጌተትያ ማዩዋ ጊግስያ ኪታ ኤሬዳ። ቃይካ እ ዱማ ዱማ አሌቂያዋንታ ከሲደ፥ ኦዴዳዋዳን ኡባባ ኦꬃናዉ ዳንዳዬ። ሄዋ ድራዉ፥ ኩሽያ ሂላን ሎሄዳ ነ አሳቱዋናነ ካሰ ነ አዎ፥ ዳዊታዉ ኦꬄዳ አሳቱዋና አ ኦስሳ።

15 “ሀእካ ኔን ታ ጎዳይ እማና ጌዳ ዛርጋነ ባንጋ፥ ዛይትያነ ዎይንያ ኤሳ ታ ቆማቶ የዳ። 16 ኔን ሊባኖሳፐ ኮዮ ምꬃ ኬሻ ኑን ቃንጺደ ቃሽሲደ፥ አባ ቦላና ቶከቲደ፥ ኔኮ ዮጰ ባናዳን ኦꬃና። ያቶፐ ኔን ያፐ የሩሳላመ ጋካናዉ አፍሳና” ያጌዳ።

ሶሎሞነ ጌሻ ጎልያ ኬጼዳ

(1 ካታ. 6:1-38)

17 አ አዉ ዳዊተ ካሰ ፓይዴዳዋዳን፥ ሶሎሞነ እስራኤልያ ቢታን ደእያ ካረ ቢታ አሳ ኡባ ፓይዴዳ፤ ኡንቱንቱ 153,600 ግዴድኖ። 18 ሶሎሞነ ሄ አሳፐ 70,000 ቶክያዋ ቶሳናዉ፥ 80,000 ገዝያን ሹቻ ቆአናዉ ዶሬዳ፤ ቃይ ኡንቱንታ ዎቻናዉ 3,600 አሳቱዋ ሱንꬄዳ።

3

1 ሶሎሞነ አዉ ዳዊተ መꬍና ጎዳ ጌሻ ጎል ኬጸታና ሳኣ ሞርያ ግያ ደርያን የሩሳላመን ጊግስ ዎꬄዳ። ሄ ሳአይ መꬍና ጎዳይ ዳዊታዉ ባረና በሴዳ፥ ያቡስያ ኦርና ኡዱማ። * 2 ሶሎሞነ ባረ ካተቴዳ ኦይደንꬆ ላይꬃን፥ ላኤንꬆ አግናን፥ ላኤንꬆ ጋላሳን ጌሻ ጎልያ ኬጻናዉ ዶሜዳ።

3 ሶሎሞነ ጾሳ ጌሻ ጎልያ ኬጻናዉ ባሴዳ ባሱዋ ጌሳይ ኡሱፑን ታሙ ዋꬋ፤ ጎምፓይ ላታሙ ዋꬋ። 4 ጌሻ ጎልያ ገልያ ሳኣን ደእያ ባራንዳ ጎምፓይ ጌሻ ጎልያ ጎምፓካ ኬሻ ላታሙ ዋꬋ፤ ጌሳይ ላታሙ ዋꬋ። አ ግዱዋ ጌሻ ዎርቃን ሼሼዳ። 3:4 ላታሙ ዋꬋ: እብራዌꬁ እት ጼታነ ላታሙ ዋꬋ ጌ። 5 ዉይገ አዳራሽያ ጽድያ ጻላላን ልቅ ካሜዳ፤ ሙሩታ ዎርቃን ሼሼዳ፤ ያቲደ ዛምባ ምስልያንነ ሳንሳላታን አሌቂሴዳ። 6 ጌሻ ጎልያ አልኦ ሹቻን አሌቂሴ፤ እ አሌቂሴዳ ዎርቃይ ፓርዋይማ ጋድያፐ ዬዳ ዎርቃ። 7 ማረቱዋ፥ ግምበቱዋ፥ ቆስለꬃንነ ፐንገቱዋ ዎርቃን ሼሼዳ፤ ቃይ ጎዳ ቦላ ክሩበቱዋ ምስልያ ማሴዳ።

8 ሶሎሞነ ኡባፐ አꬍያ ጌሻ ሳኣ ኬጼዳ። ሄ ሳኣ ጌሳይ ጌሻ ጎልያ ጎምፓዳን ላታሙ ዋꬋ፤ ጎምፓይ ላታሙ ዋꬋ። ሄ ሳኣ ጎዳ ላታሙ ሻአ ኪሎ ግራመ ጻልታ ዎርቃን ሼሼዳ። * 9 ኡንቱንቱ ጎኤቴዳ ምስማሪ እቼሹ ጼታነ ላፑን ታሙ ግራመ ዎርቃፐ መቴዳ። ፖቅያን ደእያ ክፍለቱዋካ ዎርቃን ሼሼዳ።

10 ሶሎሞነ ኡባፐ አꬍያ ጌሻ ሳኣን ላኡ ክሩበቱዋ ምስለቱዋ ማስ ጊግሲደ፥ ዎርቃን ሼሼዳ። * 11 ሄ ክሩበቱዋ ቀፊ ምጨቴዳ፥ ላታሙ ዋꬋ፤ ኮይሮ ክሩብያዉ ኮይሮ ቀፊ እቼሹ ዋꬋ ግዲደ፥ ጌሻ ጎልያ ጎዳ ቦቼ፤ ላኤንꬆ ቀፊካ እቼሹ ዋꬋ ግዲደ፥ ሀራ ክሩብያ ቀፍያ ቦቼ። 12 ላኤንꬆ ክሩብያዉ ኮይሮ ቀፊ እቼሹ ዋꬋ ግዲደ፥ ጌሻ ጎልያ ጎዳ ቦቼ፤ ላኤንꬆ ቀፊካ እቼሹ ዋꬋ ግዲደ፥ ኮይሮ ክሩብያ ቀፍያ ቦቼ። 13 ሀ ላኡ ክሩበቱዋ ቀፊ ምጨቴዳ፥ ላታሙ ዋꬋ ግዴዳ፤ ኡንቱንቱ ባረንቱ ዴሙዋ ጌሻ ሳኣኮ ዛሪደ፥ ባረንቱ ገድያን ኤቄድኖ።

14 ሶሎሞነ ሳሉዋ ማላትያ ማዩዋፐ፥ ኦቻ ቴራ ማላትያ ማዩዋፐ፥ ዞኦ ማዩዋፐነ ሱፍያ ቃጭናፐ ዳደቴዳ ማዩዋፐ ጋርዱዋ ኦꬂደ፥ አ ቦላ ክሩበቱዋ ምስለቱዋ መꬌዳ።*

ላኡ ናሃስያ ቱሳቱዋ

(1 ካታ. 7:15-22)

15 ሶሎሞነ ጌሻ ጎልያ ስንꬃን እቱዋ እቱዋ ጌሳይ ሀታማነ እቼሹ ዋꬋ አዱቂያ ላኡ ቱሳቱዋ መꬍሴዳ፥ ኡንቱንቱ ሁጲያን እቼሹ ዋꬋ ጉምቡዋ ዎꬄዳ። 16 ቃይ ሳንሳላታ ግትያዳን መꬍሴዳ፥ ቱሳቱዋ ሁጲያን ዎꬄዳ፤ ያቲደ ሮማነ ጌተትያ ቴራ ምስለቱዋ ጼታቱዋ መꬍሴዳ፥ ሳንሳላታ ቦላ ዎꬄዳ። 17 ቱሳቱዋፐ እቱዋ ጌሻ ጎልያ ስንꬃን ኡሸቻ ባጋና፥ ላኤንꬁዋ ቃይ ሀድርሳ ባጋና ኤሴዳ። ኡሸቻ ባጋና ደእያ ቱሳ ያኪና * ሱንꬄዳ፤ ሀድርሳ ባጋና ደእያ ቱሳ ቦኤዛ † ሱንꬄዳ።

4

ጌሻ ጎልያ ሚሻቱዋ

(1 ካታ. 7:23-51)

1 ሄዋፐ ጉይያን፥ ሶሎሞነ ጌሳይ ላታሙ ዋꬋ፥ ጎምፓይ ላታሙ ዋꬋ፥ ጌሳይ ታሙ ዋꬋ ግድያ ያርሽያ ሳኣ ናሃስያ ብራታፐ ኦስሴዳ። *

2 ቃይ ናሃስያ ብራታ ሲልሲደ፥ ዶናይ ያ ጋጻፐ ሀ ጋጻ ጋካናዉ ታሙ ዋꬋ፥ ጌሳይ እቼሹ ዋꬋነ ዩሹ ሀታሙ ዋꬋ ግድያ አባ ግያ ሳኒያ መꬍሴዳ። 3 አባ ሳኒያ ዶናን ካረ ባጋና ዝቂ ጊደ፥ አናና ኦይቀቲደ መቴዳ ምስለቱ ደኢኖ፤ ሄ ምስለቱ ላኡ ማራን ደእያ ቦራቱዋ ምስለቱዋ።

4 ሄ አባ ሳኒ ናሃስያ ብራታፐ መቴዳ ታማነ ላኡ ቦራቱዋ ምስለቱ ዞክያን ኡቴዳ። ቦራቱዋፐ ሄዛቱ ሁጲሳ ባጋ፥ ሄዛቱ አዋይ ዉልያ ባጋ፥ ሄዛቱ ገድሳ ባጋ፥ ሄዛቱ ቃይ አዋይ ዶልያ ባጋ ስሚደ ጼልያዋ ማላትኖ። አባ ሳኒ ኡንቱንቱ ቦላ ኡቴዳ፤ ኡንቱንቶ ጉየ ባጋይ ግዱዋኮ ስም ኡቴዳ። 5 አባ ሳኒ እት ታካ ኬሻ ኦርዱዋ፤ አ ዶናይ ዋንጫ ዶና ማላ፤ ቃይ ጪሻይ ጪሼዳዋካ ማላቴ። ሄ አባ ሳኒ ኡሱፑን ታሙ ሻአ ሊትሮ ግድያ ሃꬃ ኦይቂያዋ።

6 ሶሎሞነ ቃይካ ሜጨትያ ታሙ ከረቱዋ መꬍሴዳ፤ መꬍሴዳ እቼሻቱዋ ገድሳ ባጋና፥ ቃይ እቼሻቱዋ ሁጲሳ ባጋና ዎꬄዳ። ኡንቱንቱን ጹግያ ያርሹዋ አሹ ሜጨቴ፤ ሽን አባ ሳኒያ ሃꬃን ቄሳቱ ሜጨትኖ። *

7 ሄዋፐ ጉይያን፥ ሶሎሞነ ኡንቱንቶ እመቴዳ ሀልቹዋዳን ጾምፕያ ዎꬅያ ባላቱዋ ታማቱዋ ዎርቃፐ ኦስሲደ፥ እቼሻቱዋ ኡሸቻ ባጋና፥ እቼሻቱዋ ሀድርሳ ባጋና ጌሻ ጎልያ ግዶን ዎꬄዳ።* 8 ቃይካ እ ታሙ ጻርጴዛቱዋ ኦꬂደ፥ እቼሻቱዋ ኡሸቻ ባጋና፥ እቼሻቱዋ ሀድርሳ ባጋና ጌሻ ጎልያ ግዶን ዎꬄዳ። ቃይ ጼቱ ኩይጻሮቱዋካ ዎርቃፐ መꬍሴዳ።*

9 ሶሎሞነ ቄሳቶ ግዶ ዳባባነ ካረ ባጋ ዎልቃማ ዳባባ ጊግሴዳ፤ ዳባባዉ ፐንገቱዋ ጊግሲደ፥ ፐንገቱዋ ናሃስያ ብራታን ሼሼዳ። 10 አባ ሳኒያ ጌሻ ጎልያፐ ገድሳ አዋይ ዶልያ ባጋ ዎꬄዳ።

11 ሁራም ከረቱዋ፥ አካፋቱዋነ ኩይጻሮቱዋ መꬌዳ፤ ያቲደ ሁራም ካትያ ሶሎሞናዉ ጾሳ ጌሻ ጎልያን ኪታ ኦꬂደ ፖሌዳ። 12 እ ኦꬄዳ ኦሶቱካ ላኡ ቱሳቱዋ፥ ቱሳቱዋ ሁጲያን ዎꬅያ ሳአይነ ማላ ላኡ ጉምቦቱዋ፥ ቱሳቱዋ ቦላይ ደእያ ላኡ ጉምቦቱዋ አሌቂስያ ላኡ ግተ ማላ ሳንሳላታቱዋ፥ 13 እት እት ጉምቡዋ ቦላ ላኡ ማራን ናሃስያፐ መቴዳ እት እት ጼቱ ሮማነ ቴራ ምስለቱዋ፥ ኡባና ኦይዱ ጼቱ ሮማነ ቴራ ምስለቱዋ፥ 14 ታሙ ጋረቱዋ፥ ጋረቱዋ ቦላን ዎꬍያ፥ ሜጨትያ ታሙ ከረቱዋ፥ 15 አባ ሳኒያነ አፐ ጋርሳን ደእያ ታማነ ላኡ ቦራቱዋ ምስለቱዋ፥ 16 ከረቱዋ፥ አካፋቱዋ፥ ዛምቤልያነ ሀራ ሚሻቱዋ ኡባ።

ሁራም ካትያ ሶሎሞናዉ መꬍና ጎዳ ጌሻ ጎልያ ኦሶ መꬌዳ ሀ ሚሻቱዋ ኡባ ቁጨቴዳ ናሃስያፐ መꬌዳ። 17 ካቲ ሶሎሞነ ሱኮታፐነ ጻሬዳፐ ግዱዋን፥ ዮርዳኖሳ ደምባን ደእያ ናሃስያ ብራታ ሲልስያ ሳኣን ሀዋንታ ኡባ ኦስሴዳ። 18 ናሃስያ ብራታፐ መቴዳ ሀ ሚሻይ ኡባይ ሎይꬅ ዳሮ ግዴዳ ድራዉ፥ ዎይሳ ዴጽንቶ፥ ልኪ ኤረትቤና።

19 ቃይካ ሶሎሞነ ጾሳ ጌሻ ጎልያ ደእያ ሚሻቱዋ ዎርቃፐ ኡባ መꬍሴዳ። ሄዋንቱካ ዎርቃፐ ኦꬄዳ ያርሽያ ሳኣ፥ ጾሳ ስንꬃን ዎꬅያ ኡክꬃይ ኡትያ ጻራጴዛ፥ 20 ኡንቱንቶ ዎꬄዳ ዎጋዳን ኡባፐ አꬍያ ጌሻ ሳኣ ስንꬃን ፖአናዳን ጾምፕያ ዎꬅያ ዎርቃ ባላቱዋ፥ ኡንቱንቱ ዎርቃ ጾምፐቱዋ፥ 21 ጌሻ ዎርቃፐ ኦꬄዳ ጪሻ ምስለቱዋ፥ ጾምፕያ ቶይስያ ቃጰቱዋ። 22 ጾምፕያ ቶይስያ ቃጰቱዋ፥ ኩይጻሮቱዋ፥ እጻና ጩዋይያባቱዋነ ታማ አክያ ሚሻቱዋ። ሀ ሚሻቱ ኡባይ ጌሻ ዎርቃፐ ኦሰቴድኖ። ጌሻ ጎልያዉ ካረ ባጋ ፐንገቱዋነ ኡባፐ አꬍያ ጌሻ ሳኣ ገልያ ፐንገቱዋ ዎርቃን ሼሼዳ።

5

1 ሶሎሞነ መꬍና ጎዳ ጌሻ ጎልያ ኪታ ኡባ ፖሌዳዋፐ ጉይያን፥ አ አዉ ዳዊተ ጾሳዉ ዱማይ ዎꬄዳ ብራ፥ ዎርቃነ ሀራ ሚሻቱዋ ኡባ አሂደ፥ ጾሳ ጌሻ ጎልያ ሚሻ ምንጅያሳን ዎꬄዳ።*

ጾሳ ታቦታይ ጌሻ ጎልያ ገሌዳ

(1 ካታ. 8:1-9)

2 ሄዋፐ ጉይያን፥ ካቲ ሶሎሞነ መꬍና ጎዳ ቃላ ጫቁዋ ታቦታ ዳዊታ ካታማፐ፥ ጽዮነፐ አሀናዳን እስራኤልያ ጭማቱዋ፥ ዛራቱዋ ኡባ ካፓቱዋነ እስራኤልያ ጎልያ አሳቱዋ ካለꬅያዋንታ የሩሳላመ ካታማ ሺሼዳ። * 3 እስራኤልያ አሳይ ኡባይ ላፑንꬃ አግናን፥ ዳስያ ባላይ ቦንቼትያ ዎደ፥ ካትያኮ ሺቄዳ። 4 እስራኤልያ ጭማቱ ኡባይ ጋካናዉ፥ ሌዋቱ ታቦታ ደንꬄድኖ። 5 ሌዋቱነ ቄሳቱ ታቦታ፥ ጾሳ ጋከትያ ዱንካንያነ ዱንካንያ ግዶን ደእያ ጌሻ ሚሻቱዋ ኡባ ቶኪደ አሄድኖ። 6 ካቲ ሶሎሞንነ አናና እትፐ ደእያ እስራኤልያ ያአይ ኩመንꬃይ ታቦታ ስንꬃን ሺቂደ፥ ፓይዳናዉ ዳንዳየተና፥ ጮራ ዶርሳነ መህያ ያርሼድኖ።

7 ሄዋፐ ጉይያን፥ ቄሳቱ መꬍና ጎዳ ቃላ ጫቁዋ ታቦታ ጌሻ ጎልያዉ ግዶ ጌሻ ቆልኡዋ፥ ኡባፐ አꬍያ ጌሻ ሳኣ ግያ ሳኣ አሂደ፥ ክሩበቱዋ ምስለቱ ቀፈቱዋፐ ጋርሳ ባጋና ዎꬄድኖ። 8 ምጨት ኡቴዳ ክሩበቱዋ ቀፈቱ ታቦታነ ታቦታ ቶክያ ካሱዋ ካሜድኖ። 9 ካሶቱ ሎይꬅ አዱሳ ግድያ ድራዉ፥ ኡንቱንቱ ጼራይ ኡባፐ አꬍያ ጌሻ ሳኣ ስንꬃን ደእያ ጌሻ ሳኣን ቤታናዉ ዳንዳዬ፤ ሽን ጌሻ ሳኣፐ ካረና ቤተና። ኡንቱንቱ ሀቼ ጋካናዉ፥ ሄ ሳኣን ደኢኖ። 10 እስራኤልያ አሳይ ግብጼ ጋድያፐ ከሴዳ ዎደ፥ መꬍና ጎዳይ ኡንቱንቱና ቃላ ጫቁዋ ጫቀቴዳ ሲና ደርያን ሙሴ ዎꬄዳ ላኡ ማሰቴዳ ሹቻቱዋፐ አትና፥ ታቦታ ግዶን ሀራባይ አያይነ ባዋ። *

ጾሳ ቦንቹዋ

11-14 ሄ ሳኣን ደእያ ቄሳቱ ኡባቱ ባረንቱ ኦꬅያ ሳኣን ሳኣን ሻከተናን፥ እትፐ ባረንታ መꬍና ጎዳዉ ዱማይ ዎꬄድኖ። ማዝሙርያ የጽያ ሌዋቱ ኡባቱ፥ አሳፈ፥ ሄማንነ ይዱቱን፥ ኡንቱንቱ ናናይነ ኡንቱንቱ ዳቦቱ ሱፍያ ግያ ማዩዋ ማዬድኖ። ሄ ማዩዋ ማዪደ፥ ዳላቱዋ፥ ዲꬃቱዋነ ማስንቆቱዋ ኦይቂደ፥ ያርሽያ ሳፐ አዋይ ዶልያ ባጋና ኤቄድኖ፤ ጼታነ ላታሙ ቄሳቱ ጹሩምባቱዋ ፑናናዉ ኡንቱንቱና እትፐ ኤቄድኖ። ኡንቱንቱ ኡባይ ጹሩምባቱዋ ፑኒደ፥ ዳላቱዋ ቃꬂደ፥ ዲꬃቱዋ ዲጺደነ ሀራ ካእያ ሚሻቱዋን ካኢደ፥

“መꬍና ጎዳይ ሎአ!

አገና አ ሲቁ መꬍናዋ”*

ያጊደ መꬍና ጎዳ ሳቤድኖ።

ቄሳቱ ጌሻ ጎልያፐ ከስያ ዎደ፥ ሻሪ ጾሳ ጌሻ ጎልያ ኩሜዳ፤ ሄ ሻርያ ጋሱዋን ቄሳቱ ባረንቱ ኦሱዋ ኦꬃናዉ ዳንዳይበይክኖ፤ አያዉ ጎፐ፥ ጾሳ ቦንቹ ጾሳ ጌሻ ጎልያ ኩም ኡቴዳ። *

6

ሶሎሞነ አሳዉ ሃሳዬዳ ሃሳያ

(1 ካታ. 8:12-21)

1 ሄዋፐ ጉይያን፥ ሶሎሞነ ሀዋዳን ያጌዳ፤ “አቤት መꬍና ጎዳዉ፥ ኔን፥ ‘ታን ꬉማ ሻርያን ደአና’ ያጋ ዎꬃዳ። 2 ሽን ታን ነዉ ሎኦ ጌሻ ጎልያ፥ ኔን አን መꬍናዉ ደአና ሳኣ ኬጻድ” ያጌዳ።

3 እስራኤልያ ያአይ ኩመንꬃይ ኤቂደእሽን፥ ካቲ ኡንቱንቱኮ ስሚደ፥ ኡንቱንታ ሀዋዳን ያጊደ አንጄዳ፤ 4 “መꬍና ጎዳይ እስራኤልያ ጾሳይ ጋላተቶ! ታ አዉዋ ዳዊታዉ ባረ ዶናን ኦዴዳ ህዶታ ባረ ኩሽያን ፖሌዳ። ሄ እ ኦዴዳ ናሸቻይ፥ * 5 ‘ታን ታ አሳ እስራኤልያ ግብጼፐ ከሳደ አሄዳ ጋላሳፐ ዶምና፥ ታ ሱንꬃይ አን ጼሰታናዋ ማላ፥ ጌሻ ጎልያ ኬጻናዉ እስራኤልያ ዛራቱዋ ግዶን አያ ካታማነ ዶራበይከ፤ ዎይ እ ታ አሳ እስራኤልያ ካለꬃና ማላ፥ ኦናነ ዶራበይከ። 6 ሽን ሀእ ታ ሱንꬃይ የሩሳላመን ጼሰታና ማላ፥ ታን የሩሳላመ ዶራድ፤ ቃይ ታ አሳ እስራኤልያ ካለꬃና ማላ፥ ዳዊታ ዶራድ’ ያጌዳ።

7 “ታ አዉ ዳዊተ መꬍና ጎዳዉ እስራኤልያ ጾሳ ሱንꬃዉ ጌሻ ጎልያ ኬጻናዉ ባረ ዎዛናን ቆፔዳ። 8 ሽን መꬍና ጎዳይ ታ አዉዋ ዳዊታ፥ ‘ኔን ታ ሱንꬃዉ ጌሻ ጎልያ ኬጻናዉ ነ ዎዛናን ቆፔዳ ድራዉ፥ ሎኦባ ኦꬃዳ። 9 ግዶፐነ፥ ጌሻ ጎልያ ኬጻናዌ ኔና ግዳካ፤ ታ ሱንꬃዉ ጌሻ ጎልያ ኬጻናዌ ነ ጉልባታፐ የለታና ነ ናኣ’ ያጌዳ።

10 “ሀእካ መꬍና ጎዳይ ባረ ጌዳ ህዶታ ቃላ ፖሌዳ። መꬍና ጎዳይ ካሰ እሜዳ ናሸቻዳንካ፥ ታን ታ አዉዋ ዳዊታ ሳኣን ካተታናዉነ ሀእ እስራኤልያ ካዉተꬃ አራታን ኡታድ። ቃይ መꬍና ጎዳ እስራኤልያ ጾሳ ሱንꬃዉ ጌሻ ጎልያ ኬጻድ። 11 መꬍና ጎዳይ እስራኤልያ አሳና ጫቀቴዳ ጫቁ ጻፈቴዳ ማሰቴዳ ሹቻቱ ደእያ ታቦታካ አ ግዶን ዎꬃድ” ያጌዳ።

ሶሎሞነ ዎሳ

(1 ካታ. 8:22-53)

12-13 ሶሎሞነ አኮተꬃይ እቼሹ ዋꬋ፥ ጎምፓይ እቼሹ ዋꬋነ ቃይ ጌሳይ ሄዙ ዋꬋ ግዴዳ ማድራክያ ናሃስያ ብራታፐ ጊግሲደ፥ ካረ ዳባባ ግዶን ኤስ ዎꬄዳ። ሄዋፐ ጉይያን፥ ሶሎሞነ መꬍና ጎዳዉ ያርሽያ ሳኣ ስንꬃን፥ እስራኤልያ ያአይ ኩመንꬃይ ደእያ ሳኣን ኤቂደ፥ ባረ ኩሽያ ሳሉዋ ዛሪደ ምጬዳ፤ እስራኤልያ ሽቁዋ ኩመንꬃ ስንꬃን ጉልባቴዳ። 14 ያቲደ ሀዋዳን ያጊደ ዎሴዳ፤ “አቤት መꬍና ጎዳዉ፥ እስራኤልያ ጾሳዉ፥ ሳሉዋን ዎይ ሳኣን ነ ማላ ጾስ ባዋ። ኔን ነ ቃላ ጫቁዋ ናጋሳ፤ ባረንቱ ኩመንꬃ ዎዛናፐ ነ ስንꬃን ሀመቴዳ ነ ቆማቱዋ አገና ሲቁዋን ሲቃሳ። 15 ነ ቆማዉ፥ ታ አዉዋ ዳዊታዉ ኔን ኦꬃና ጋደ ሃሳዬዳ ቃላ ናጋዳ፤ ኔን ካሰ ነ ዶናን ሃሳዬዳዋ ነ ኩሽያን ሀቼ ፖላዳ።

16 “ሀእካ አቤት መꬍና ጎዳዉ፥ እስራኤልያ ጾሳዉ፥ ኔን ነ ቆማዉ፥ ታ አዉዋ ዳዊታዉ፥ ‘ኔን ታ ስንꬃን ሀመቴዳዋዳን ነ ናናይካ ታ ህግያን ሀመታናዉ ባረንቱ ኦግያ ናጎፐ፥ እስራኤልያ ካዉተꬃ አራታን ኡትያ አሳ ኔን ኡባካ ꬋያካ’ ያጌዳ ቃላ ፖላ። * 17 አቤት መꬍና ጎዳዉ፥ እስራኤልያ ጾሳዉ፥ ኔን ነ ቆማ ዳዊታዉ ሃሳዬዳ ነ ቃላይ ሀእካ ፖለቶ።

18 “ሽን ጾሳይ ቱሙ፥ አሳና እትፐ ሀ ሳኣን ደአኔየ? በአ፥ ሳሎቱ፥ ኡባፐ ꬎቃን ደእያ ሳሎቱካ ነዉ ግዳናዉ ዳንዳይክኖ። ያትና፥ ሀ ታን ኬጼዳ ጌሻ ጎሊ ነዉ አያ ኬሻ ጉጻንዴሻ!* 19 ግዶፐነ፥ አቤት መꬍና ጎዳዉ፥ ታ ጾሳዉ፥ ታ ዎሳ፥ ነ ቆማ ዎሳነ ዋትዋቱዋ ኔን ሀይዛ። ታን ነ ቆማይ ነ ስንꬃን ዎስያ ዎሳነ ዋሱዋ ኔን ስሳ። 20 ኔን ‘ታ ሱንꬃይ ሄ ሳኣን ጼሰታና’ ጌዳ ሀ ጌሻ ጎልያኮ፥ ነ አይፊ ቃማነ ጋላስ ጼሎ። ታን ነ ቆማይ ሀ ጌሻ ጎልያኮ ስማደ፥ ዎስያ ዎሳ ኔን ስሳ። * 21 ታን ነ ቆማይነ ነ አሳይ እስራኤሊ ሀ ጌሻ ጎልያኮ ስሚደ፥ ዎትዋትያ ዋትዋቱዋ ኔን ስሳ። ኔን ደእያ ሳኣን ሳሉዋን ስሳደ፥ ኑዉ አቶ ያጋ።

22 “እት አሳይ ባረ ሾሩዋ የዲደ ጰ ጊና፥ አ ጫቀꬃናዉ ሀ ጌሻ ጎልያ አህና፥ አ ግዶን ደእያ ያርሽያ ሳኣ ስንꬃን እ ጫቆፐ፥ 23 ኔን ሳሉዋን ስሳደ ኪተታ። ነ ቆማቱዋ ግዱዋን ፕርዳ። ባይዛንችቱዋ ቦላ ፕርዳደ፥ እ ኦꬄዳዋ አ ቦላ ዛራ፤ ጽሉዋ ሻትንꬃደ፥ አዉ አ ጽሎተꬃዳን ዛራ።

24 “ነ አሳይ እስራኤሊ ነ ቦላ ናጋራ ኦꬄዳ ጋሱዋን ሞርክያን ጾነቲደ፥ ኡንቱንቱ ኔኮ ስሚደ፥ ነ ሱንꬃ ጼሲደ፥ ሀ ጌሻ ጎልያን ኔና ዎሶፐነ ነዉ ዋትዋቶፐ፥ 25 ኔን ሳሉዋን ስሳ። ስሳደ ነ አሳ እስራኤልያ ናጋራ አቶ ያጋ፤ ያታደ ኔን ካሰ ኡንቱንቱዉነ ኡንቱንቱ ማይዛ አዋቶ እሜዳ ቢታዉ ኡንቱንቱ ጉየ ዛራ።

26 “ነ አሳይ ነ ቦላ ናጋራ ኦꬄዳ ጋሱዋን ሳሉ ጎርደትናነ እራይ ቡከናን እጽና፥ ኡንቱንቱ ሀ ሳኣ ስሚደ፥ ዎሶፐነ ኔን ኡንቱንቱ ዎሳን ኡንኤꬄዳ ድራዉ፥ ነ ሱንꬃ ጼሲደ፥ ባረንቱ ናጋራፐ ስሞፐ፥ 27 ኔን ሳሉዋን ስሳ። ነ ቆማቱዋ ናጋራ፥ ነ አሳ እስራኤልያ ናጋራ አቶ ያጋ። ኡንቱንቱ ሀመታናዉ በስያ ሎኦ ኦግያ ኡንቱንታ ታማርሳ፤ ያታደ ኔን ነ አሳ ላትሴዳ ጋድያን እራ ቡክሳ።

28 “ቢታ ቦላን ኮሻይ ዎይ ኢታ ሀርጊ ዪና፥ ዎይ ካꬃ ሌጊ፥ ዎይ ሌሹ፥ ዎይ ቦሊ፥ ዎይ ቡምቡረꬃይ ባይዝና፥ ዎይ ሞርኪ ኡንቱንቱ ካታማቱዋ ዶድና፥ ዎይ አያ ማላ ባሻይ ዎይ ሀርጊ ዪና፥ 29 ነ አሳ እስራኤልያፐ ኦንነ ዎይ ነ አሳይ ኡባይ ኔና ዎሶፐነ ነዉ ዋትዋቶፐ፥ ቃይ አያ አሳይነ ባረ ዎዛናን ኡንኤትያባነ ካዮትያባ ኤሪደ፥ ሀ ጌሻ ጎልያኮ ስሚደ፥ ባረ ኩሽያ ምጮፐ፥ 30 ኔን ደእያ ሳኣን ሳሉዋን ስሳ። ኡንቱንቱ ናጋራ አቶ ያጋ፤ ያታደ ኡንቱንቶ ኪተታ። ኔን አሳ ዎዛና ኤርያዋዳንካ አሳ ኡባዉ አ ኦሱዋዳን ኦሱዋዳን እማ። አያዉ ጎፐ፥ አሳ ኡባ ዎዛና ኤርያዌ ነ ጻላላ። 31 ያቶፐ፥ ኔን ኑ ማይዛ አዋቶ እሜዳ ጋድያን ባረንቱ ደእያ ዎደ ኡባን፥ ኡንቱንቱ ነዉ ያዪደ፥ ነ ኦግያን ሀመታና።

32 “ሄዋዳንካ፥ ነ አሳ እስራኤልያ ግደና ካረ ቢታ አሳይ ነ ዎልቃማ ሱንꬃ ድራዉነ ኔን ነ አሳዉ ኦꬄዳ ማላልስያ ኦሶቱ ድራዉ፥ ሃኮ ጋድያፐ ዪደ፥ ሀ ጌሻ ጎልያኮ ስሚደ ዎሶፐ፥ 33 ኔን ደእያ ሳኣን ሳሉዋን ስሳ። ሄ ካረ ጋድያ አሳይ ኦችያዋ ኡባ ኪተታ። ሀ ሳኣ አሳይ ኡባይ ነ ሱንꬃ ኤራናዳን፥ ነ አሳ እስራኤልያዳን ነዉ ያያናዳንነ ታን ኬጼዳ ሀ ጌሻ ጎሊ ነዉ ጎይንያ ሳኣ ግድያዋ ኡንቱንቱ ኤራናዳን ካረ ጋድያ አሳይ ኔና ዎስያዋ ኡባ ፖላ።

34 “ነ አሳቱ ባረንቱ ሞርከቱዋ ኦላና ማላ፥ ኔን ኪቴዳ ሳኣ ሀቃነ ቢደ፥ ኡንቱንቱ ኔን ዶሬዳ ሀ ካታማኮነ ታን ነ ሱንꬃዉ ኬጼዳ ጌሻ ጎልያኮ ስሚደ፥ ኔና ዎሶፐ፥ 35 ኡንቱንቱ ዎሳነ ዋትዋቱዋ ሳሉዋን ኔን ስሳ፤ ኡንቱንቶ ጾኑዋ እማ።

36 “ናጋራ ኦና አሳይ ባይናዋዳንካ፥ ኡንቱንቱ ነ ቦላ ናጋራ ኦꬅና፥ ኔን ኡንቱንቶ ሀንቀታደ ሞርከቶ አꬃ እምና፥ ሞርከቱካ ኡንቱንታ ኦሞዲደ፥ ሃክና ማትናካ ባረንቱ ጋድያ አኪደ አፍና፥ 37 ኡንቱንቱ ሄ ኦሞደቴዳ ቢታን ደኢደ፥ ባረንቱ ዎዛናን ናጋራፐ ስሞፐ፥ ቃይ ሄ ኦሞደቴዳ ጋድያን ደኢደ፥ ‘ኑን ናጋራ ኦꬄዳ፤ ኑን ባይዜዶ፤ ኑን ኢታባ ሀኔዶ’ ያጊደ ነዉ ዋትዋቶፐ፥ 38 ባረንታ ኦሞዲደ አፌዳ ሞርከቱዋ ቢታን ደኢደ፥ ኡንቱንቱ ባረንቱ ኩመንꬃ ዎዛናፐነ ባረንቱ ኩመንꬃ ቆፋፐ ኔኮ ስሞፐ፥ ኔን ኡንቱንቱ ማይዛ አዋቶ እሜዳ ኡንቱንቱ ቢታኮ፥ ኔን ዶሬዳ ካታማኮነ ታን ነ ሱንꬃዉ ኬጼዳ ጌሻ ጎልያኮ ስሚደ፥ ኔና ዎሶፐ፥ 39 ያቶፐ፥ ኡንቱንቱ ዎሳነ ዋትዋቱዋ ኔን ደእያ ሳኣን ሳሉዋን ስሳ። ስሳደ ኡንቱንቶ ፕርዳ፤ ነ ቦላ ናጋራ ኦꬄዳ ነ አሳዉ አቶ ያጋ።

40 “ሀእካ አቤት ታ ጾሳዉ፥ ሀ ሳኣን ዎስያ ዎሳ ነ አይፊ ጼሎ፤ ነ ሀይꬃይካ ስሶ። 41 ሄዋ ድራዉ፥ አቤት መꬍና ጎዳዉ፥ ጾሳዉ፥ ደንዳ! ነ ዎልቃዉ ማላታ ግዴዳ ነ ታቦታና ነ ሸምፕያ ሳኣ ገላ። አቤት መꬍና ጎዳዉ፥ ጾሳዉ፥ ነ ቄሳቱ አቶተꬃ ማዪኖ፤ ነ ጌሻ አሳቱካ ነ ኬካተꬃን ናሸትኖ። * 42 አቤት መꬍና ጎዳዉ፥ ጾሳዉ፥ ኔን ኦኬዳ ካትያ አጎፓ። ነ ቆማ ዳዊታዉ አገና ነ ሲቁዋ ሀሳያ” ያጌዳ።

7

ጌሻ ጎልያ አንጅሱዋ

(1 ካታ. 8:62-66)

1 ሶሎሞነ ዎሳ በꬄዳ ዎደ፥ ሳሉዋፐ ታማይ ዎꬊደ፥ ጹግያ ያርሹዋነ ሀራ ያርሹዋ ሜዳ። ያትና፥ መꬍና ጎዳ ቦንቹ ጌሻ ጎልያ ኩሜዳ። * 2 መꬍና ጎዳ ቦንቹ ጌሻ ጎልያ ኩሜዳ ድራዉ፥ ቄሳቱ መꬍና ጎዳ ጌሻ ጎልያ ገላናዉ ዳንዳይበይክኖ። 3 እስራኤልያ አሳይ ኡባይ ታማይ ሳሉዋፐ ዎꬍሺናነ መꬍና ጎዳ ቦንቹ ጌሻ ጎልያ ኩምሽና በኤዳ ዎደ፥ ባረንቱ ዴሙዋ ቢታ ጋꬅ ጉፋኒደ ጎይኔድኖ፤ “መꬍና ጎዳይ ሎአ!

አገና አ ሲቁ መꬍናዋ”

ያጊደ ጾሳ ጋላቴድኖ። *

4 ሄዋፐ ጉይያን፥ ካቲነ አሳይ ኡባይ መꬍና ጎዳ ስንꬃን ያርሹዋ ያርሼድኖ። 5 ካቲ ሶሎሞነ ላታማነ ላኡ ሻአ ኮሩማቱዋነ ጼታነ ላታሙ ሻአ ዶርሳቱዋ ያርሼዳ። ሄዋዳን ኦꬂደ፥ ካቲነ አሳይ ኡባይ መꬍና ጎዳ ጌሻ ጎልያ አንጅሴድኖ። 6 ቄሳቱ ባረንቶ ጊጌዳ ሳኣን ኤቂና፥ ሌዋቱ ቃይ ካቲ ዳዊተ መꬍና ጎዳ ሳባናዉ ካሰ ኦꬄዳ፥ ማዝሙርያ የጽያ ሚሻ ኦይቂደ፥ ኡንቱንቱ ስንꬃን ኤቂደ፥ “አገና አ ሲቁ መꬍናዋ” ያጊደ የጺደ፥ መꬍና ጎዳ ጋላቴድኖ። ቄሳቱ ሌዋቱ ስንꬃን ኤቂደ፥ ጹሩምባቱዋ ፑኔድኖ፤ ፑንሽን እስራኤልያ አሳይ ኡባይ ኤቄዳ።

7 ሶሎሞነ መꬍና ጎዳ ጌሻ ጎልያ ስንꬃን ደእያ ግዶ ዳባባ ዱማዬዳ። ሄ ሳኣን ጹግያ ያርሹዋነ እትፐተꬃ ያርሹዋፐ ሞꬉዋ ያርሼዳ። እ ሄዋ ኦꬄዳዌ ጾሳ ስንꬃን ደእያ፥ ናሃስያ ጌተትያ ብራታፐ ኦሰቴዳ ያርሽያ ሳአይ ጹግያ ያርሹዋ፥ ካꬃ ያርሹዋነ እትፐተꬃ ያርሹዋፐ ሞꬉዋ ያርሻናዉ ጉጼዳ ድራሳ።

8 ሄ ዎደ ሶሎሞንነ እስራኤልያ አሳይ ኡባይ ዳስያ ባላ ላፑን ጋላሳዉ ቦንቼድኖ፤ እስራኤልያ ዛዋን ሀማታ ፕኑዋፐ ቢደ፥ ግብጼ ሻፋ ጋካናዉ ደእያ ጮራ አሳይ ሄ ሳኣ ሺቄዳ። 9 አሳይ ያርሽያ ሳኣ አንጅስያ ባላ ላፑን ጋላሳ፥ ቃይ ዳስያ ባላ ሀራ ላፑን ጋላሳ ቦንቼዳ። ሆስፑንꬃ ጋላሳን ጌሻ ያአዉ አሳይ ሺቄዳ። 10 ሄዋፐ ጉይያን፥ ሶሎሞነ ላፑንꬃ አግናን፥ ላታማነ ሄዘንꬆ ጋላስ አሳ ሞይዜዳ፤ መꬍና ጎዳይ ዳዊታዉ፥ ሶሎሞነዉነ ባረ አሳ እስራኤልያዉ ኦꬄዳ ኬካተꬃን አሳይ ናሸቲደነ ዎዛናፐ ፓሽኪደ፥ ባረ ሶ ባረ ሶ ቤዳ።

ጾሳይ ሶሎሞናዉ ዛር ቆንጬዳ

11 ሶሎሞነ መꬍና ጎዳ ጌሻ ጎልያነ ካትያ ጎልያ ኬጺደ ዉርሴዳ፤ ሶሎሞነ መꬍና ጎዳ ጌሻ ጎልያንነ ባረ ካትያ ጎለን ኦꬃናዉ ባረ ዎዛናን ቆፔዳዋ ኡባ ፖሌዳ። 12 መꬍና ጎዳይ ሶሎሞናዉ ቃማ ቤቲደ፥ ሀዋዳን ያጌዳ፤ “ታን ነ ዎሳ ስሳድ፤ ታን ሀ ሳኣ ታዉ ያርሹ ያርሸትያ ጌሻ ጎልያ ግዳናዳን ዶራድ። 13 ታን እራይ ቡከናዳን ሳሉዋ ጎርድና፥ ዎይ ሳኣ ካꬃ ማናዳን ቦልያ አዛዝና፥ ዎይ ታ አሳ ግዶን ኢታ ሀርግያ የድና፥ 14 ታ ሱንꬃን ጼሰቴዳ ታ አሳቱ ባረንቱ አሳተꬃ ካዉሺደ ዎሶፐ፥ ኡንቱንቱ ታና ኮዮፐነ ባረንቱ ኢታ ኦግያፐ ስሞፐ፥ ታን ሳሉዋን ኡንቱንቱ ዎሳ ስሳና። ኡንቱንቱ ናጋራ አቶ ጋና፤ ኡንቱንቱ ቢታካ ፓꬃና። 15 ሀእካ ሀ ሳኣን ዎሰትያ ዎሳ ታ አይፊ ጼላና፤ ታ ሀይꬃይካ ስሳና። 16 ሀእካ ሀ ጌሻ ጎሊ መꬍናዉ ታ ሱንꬃይ አን ደአና ማላ ኦꬃደ ታን ዶራድ፤ ዶራደካ ጌሻድ። ታ አይፊነ ታ ዎዛናይ ኡባ ዎደ ሀ ጌሻ ጎልያን ደአና።

17 “ኔና ግዶፐ፥ ኔን ነ አዉ ዳዊተ ሀመቴዳዋዳን ታ ስንꬃን ሀመቶፐ፥ ታን አዛዜዳዋ ኡባ ኦꬆፐነ ታ ዎጋነ ታ ህግያ ናጎፐ፥ 18 ታን ነ አዉዋ ዳዊታና፥ ‘እስራኤልያ ሞድያ አሳ ኔን ኡባካ ꬋያካ’ ያጋደ ጫቀቴዳዋዳን፥ ነ ካዉተꬃ አራታ ምንሳ ኤሳና። *

19 “ሽን ህንተንቱ እስራኤልያ አሳቱ ዎራ ስሞፐ፥ ታን ህንተንታ አዛዜዳ ታ አዛዙዋነ ታ ዎጋ አግ ባሾፐነ ሀራ ጾሳቶ ኦꬃናዉነ ጎይናናዉ ቦፐ፥ 20 ያቶፐ፥ ታን ካሰ ህንተንቶ እሜዳ ጋድያፐ ህንተንታ ꬎቆላና፤ ታን ታ ሱንꬃዉ ጌሼዳ ሀ ጌሻ ጎልያካ አጋና። ታን ሀ ጌሻ ጎልያ አሳ ኡባ ግዶን ቶስያባነ ቅሊጭያባ ኦꬃና። 21 ሀእ ሎይꬅ ቦንቼቴዳ ሀ ጌሻ ጎልያ ማታና መንꬅያ አሳይ ኡባይ ዳጋሚደ፥ ‘መꬍና ጎዳይ ሀ ጋድያነ ሀ ጌሻ ጎልያ አያዉ ሀዋዳን ኦꬄዴ?’ ያጋና። 22 አሳይ፥ ኡንቱንታ ማይዛ አዎቱዋ ግብጼፐ ከሴዳ መꬍና ጎዳ ባረንቱ ጾሳ ኡንቱንቱ አጊደ፥ ሀራ ጾሳቱዋ ካሌዳ ድራዉነ ኡንቱንቶ ኦꬂደ ጎይኔዳ ድራዉ፥ ጾሳይ ኡንቱንቱ ቦላ ሀ ኢታባ ኡባ አሄዳ ያጊደ ዛራና” ያጌዳ።

8

ሶሎሞነ ኦꬄዳ ሀራ ኦሶቱዋ

(1 ካታ. 9:10-28)

1 ሶሎሞነ መꬍና ጎዳ ጌሻ ጎልያነ ባረ ካትያ ጎልያ ኬጼዳ ላታማንꬃ ላይꬃ ዉርሰꬃን፥ 2 ካቲ ኪራም ዛሪደ እሜዳ ካታማቱዋ ሶሎሞነ ዎꬅ የጊደ ኬጼዳ፤ እስራኤልያ አሳ ሄ ካታማቱዋን ዎꬄዳ።

3 ሄዋፐ ጉይያን፥ ሶሎሞነ ሀማት-ጾባ ጌተትያ ቢታ ቢደ፥ ሄ ቢታ ኦሞዴዳ። 4 ያቲደ መላ ቢታን ደእያ ታጽሞራ ጌተትያ ካታማነ ሻሉዋ ኡባ ምንጅያ ካታማቱዋ ሀማታ ጋድያን ኬጼዳ። 5 ሄዋዳንካ፥ ሶሎሞነ ክል ቤት-ሆሮናነ ህርክ ቤት-ሆሮና ጌተትያ ካታማቱዋ ዛረꬂደ ኬጼዳ፤ ሄ ካታማቱ ድርሳይ፥ ፐንጊነ ጎርዳ ደእያ ድረት ኡቴዳ ካታማቱዋ። 6 ባእላታ ካታማ፥ ሻሉዋ ምንጅያ ካታማቱዋ ኡባ፥ ባረ ፓራቱዋነ ፓራ ጋረቱዋ ዎꬅያ ካታማቱዋ ኡባነ እ ኬጻናዉ አሞቴዳ ኡባ የሩሳላመን ልባኖሳንነ ባረ ሞድያ ቢታ ኡባን ኬጼዳ።

7 ሂተቱፐ፥ አሞራቱፐ፥ ፓርዘቱዋፐ፥ ሂዌቱዋፐነ ያቡሳቱዋፐ አቴዳ አሳቱ ኡባይ እስራኤልያ አሳ ግድክኖ፤ 8 ኡንቱንቱ እስራኤልያ አሳቱ ጋድያፐ ዉርስ ꬋይሰናን አግና፥ ሄ ጋድያን አቴዳ አሳቱዋ ዘረꬃቱዋ። ሶሎሞነ ኡንቱንቱ አይለተꬃን ኦስሴዳ፤ ኡንቱንቱ ሀቼ ጋካናስካ አይለተꬃን ኦꬅኖ። 9 ሽን ሶሎሞነ ባረ ኦሶ እስራኤልያ አሳፐ ኦናነ አይለይቤና፤ ኡንቱንቱ አዉ ኦላንቻቱዋ፥ ኦላ ጋዳዎቱዋ፥ ፓራ ጋረቱዋ ላግያዋንቱ ካፓቱዋነ ፓራ አሳቱዋ ግዲደ ኦꬄድኖ። 10 ሄዋዳንካ፥ ቃይ ኡንቱንቱ ካትያ ሶሎሞነ ኪታ ኦꬅያዋንቱ ካፓቱዋ። ኡንቱንቱፐ ላኡ ጼታነ እሻታማቱ ኪታ ኦꬅያ ኦሳንቻቱዋ ጼሊደ ኦስሴድኖ።

11 ሄዋፐ ጉይያን ሶሎሞነ “መꬍና ጎዳ ታቦታይ ገሌዳ ሳአይ ጌሻ ግድያ ድራዉ፥ ታ ማቻታነ እስራኤልያ ካትያ ዳዊታ ጎለን ደአናዉ በሱኩ” ያጌዳ፤ ግብጼ ካትያ ናቶ ዳዊታ ካታማፐ ደንꬂደ፥ እ እዝዉ ኬጽ ዎꬄዳ ካትያ ጎልያ አሄዳ።

12 ሶሎሞነ ሄ ዎደ ጌሻ ጎልያ ባራንዳ ስንꬃን መꬍና ጎዳዉ ኬጼዳ ያርሽያ ሳኣን ጹግያ ያርሹዋ መꬍና ጎዳዉ ያርሼ። 13 ሙሴ ህጊ አዛዝያዋዳን ሀቼ ሀቼስ በስያ ጹግያ ያርሹዋ ያርሼ። ሶሎሞነ ሳምባታን ሳምባታንነ አግናይ ጼርያ ዎድያን ዎድያን፥ ቃይ ላይꬃፐ ሄዙ ገደነ ቦንችያ ባላቱዋን (እርሹ ገልቤና ኡክꬃ ባላን፥ ሳምንታቱዋ ባላንነ ዳስያ ባላን) ጾሳዉ ያርሹዋ ያርሼ። *

14 አ አዉ ዳዊተ ካሰ አዛዜዳዋዳን፥ ቄሳቱ ዋ ኡንቱንቱ ኪታን ኪታን ሻክ ሱንꬄዳ፤ ቃይ ጋላስ ጋላስ ማዝሙርያን ሳባናዉነ ቄሳቱ ዋ ማዳናዉ ሌዋቱዋ ሻክ ሱንꬄዳ። ቃይካ ጾሳ አሳ ግዴዳ ዳዊተ አዛዜዳዋዳን፥ ፐንገ ኡባ ካላን ካላን ናጋናዳን ፐንግያ ናግያዋንታ ሻክ ሱንꬄዳ። 15 ሄዋዳንካ፥ ካሰ ዳዊተ ሚሻ ምንጅያ ሳኣባነ ሀራ አላለቱዋ ቄሳቱ ዋነ ሌዋቱዋ አዛዜዳዋዳን፥ እቱነ አተናን ኡባይካ ፖለቴዳ።

16 ሶሎሞነ ሀልቼዳ ኦሱዋ ኡባይ ኦሰቲደ ዉሬዳ፤ መꬍና ጎዳ ጌሻ ጎሊ ባሰቴዳ ዎድያፐ ዶሚደ፥ መꬍና ጎዳ ጌሻ ጎሊ ፖለታና ጋካናዉካ ኦሱዋ ኡባይ ሎኦ ኦሰቴዳ።

17 ሄዋፐ ጉይያን፥ ካቲ ሶሎሞነ ኤዶማ ቢታን ዞኦ አባ ዶናን ደእያ ኤጽዮን-ጋብራነ ኤላታ ጌተትያ ካታማቱዋ ቤዳ። 18 ካትያ ኪራም ማርካበቱዋነ ማርካብያ ላጉዋን ሎሄዳ ባረ አሳቱዋ ሶሎሞናዉ የዴዳ፤ ኡንቱንቱ ሶሎሞነ አሳቱዋና እትፐ ኦፊራ ጋድያ ቤድኖ፤ ያፐ ታማነ እቼሹ ሻአ ኪሎ ግራመ ዴጽያ ዎርቃ ካትያ ሶሎሞናዉ አኪደ ዬድኖ።

9

ሳባ ካታቶ

(1 ካታ. 10:1-13)

1 ሳባ ካታታ ሶሎሞነ ዋርያ ስሳደ፥ ዴጾ ኦሻቱዋ አካደ፥ አ ፓጫናዉ ደንዳዱ። ደንዳደ ሳዉዋ፥ ሎይꬅ ዳሮ ዎርቃነ አልኦ ሹቻ ጫነቴዳ ዳሮ ጋሎቱዋ ጩጉዋና ሎይꬅ ዳሮ አጃባና የሩሳላመ ጋካደ፥ ሶሎሞነ ስንꬃ አꬋአዱ። ባረ ዎዛናን ደእያዋ ኡባ ሶሎሞናዉ ኦዳዱ። * 2 ሶሎሞነ እዛ ኦቼዳዋ ኡባ ኦዴዳ፤ እ እዝዉ ብርሸናን አፐ ጌም አቴዳባይ አያይነ ባዋ። 3 ሳባ ካታታ ሶሎሞነ አꬌዳ ኤራ፥ እ ኬጼዳ ካትያ ጎልያ፥ 4 አ ማዳን ሺቅያ ቁማ፥ አ ኦሳንቻቱ ኡትያ ኡተꬃ፥ አ ካልያዋንቱ ኦꬅያ ኦሱዋነ ማይያ ማዩዋ፥ አ ኤሳ ትግያዋንቱ ማይያ ማዩዋነ መꬍና ጎዳ ጌሻ ጎልያን እ ጹግያ ያርሹዋ በኤዳ ዎደ፥ እ ዎዛናይ ጋገቴዳ።

5 ሄዋፐ ጉይያን፥ አ ካትያ፥ “ነዋነ ነ አꬌዳ ኤራተꬃባ ታን ታ ጋደን ደኣደ ስሴዳዌ ቱማ። 6 ሽን ታን ያደ ታ አይፍያ ብራናን በአና ጋካናዉ፥ ኡንቱንቱ ታዉ ኦዴዳዋ አማናበይከ። ነ አꬌዳ ኤራ ግታተꬃዉ ባካነ ታዉ ኦድበይክኖ፤ ታን ስሴዳዋፐ ኔን ሎይꬃ ꬎቃሳ። 7 ኡባ ዎደ ነ ስንꬃን ኤቂደ፥ ነ አꬌዳ ኤራ ስስያ ነ አሳቱነ ነ ኦሳንቻቱ አያ ቃደተድኖሻ! 8 ኔናን ናሸቲደ፥ ኔና ባረ ካዉተꬃ አራታን ኡትሴዳ መꬍና ጎዳይ ነ ጾሳይ ጋላተቶ! ነ መꬍና ጎዳይ እስራኤልያ አሳ ሲቄዳ ድራዉነ መꬍናዉ ሎይꬅ ኤሳናዉ ኮዮዋ ድራዉ፥ ኔን ሱረ ፕርዳነ ጽሎተꬃ ኦꬃና ማላ፥ እ ኔና ኡንቱንቱ ቦላ ካተዬዳ” ያጋዱ።

9 ያጋደ ካታታ 4,000 ኪሎ ግራመ ዴጽያ ዎርቃ፥ ሎይꬅ ዳሮ ሳዉዋነ አልኦ ሹቻ ካትያዉ እማዱ፤ ሳባ ካታታ ካትያ ሶሎሞናዉ እሜዳ ሳዉዋ ማላትያ ሳዉ ኡባካ ባዋ።

10 (ኦፊራፐ ዎርቃ አሄዳ፥ ኪራማ አሳቱነ ሶሎሞነ አሳቱ ያፐካ ሳንዳለ ግያ ምꬃነ አልኦ ሹቻ አሄድኖ። 11 ካቲ ሶሎሞነ ሄ ሳንዳልያፐ መꬍና ጎዳ ጌሻ ጎልያ፥ ካትያ ጎልያ ገልያ ሳአዉ ድꬃቱዋነ ማዝሙርያ የጽያዋንቶ ማስንቁዋነ ዲꬃ መꬍሴዳ። ሄዋ ማላትያባይ ይሁዳ ቢታን ካሰ ቤት ኤረና።)

12 ካቲ ሶሎሞነ ሳባ ካታታ አሞታደ አ ኦቼዳዋ ኡባ እዝዉ እሜዳ። አ አዉ አሄዳዋፐ ዳሩዋ እ እዝዉ እሜዳ። ሄዋፐ ጉይያን፥ ሳባ ካታታ ባረ አጃባና ደንዳደ፥ ባረ ጋድያ ስማዱ።

ሶሎሞነ ዱረታ

(1 ካታ. 10:14-25)

13 ሶሎሞነ ላይꬃን ላይꬃን አክያ ዎርቃይ ላታማነ ሄዙ ሻአ ኪሎ ግራመ ዴጽያዋ። 14 ሄዌ ዛልአንቻቱዋፐ አኬዳ ቃራጻነ አራባ ጋድያ ካተቱዋ ኡባፐነ እስራኤልያ ጋድያ ሞድያዋንቱፐ አኬዳ ዎርቃነ ብራ ጉጀናና። 15 ካቲ ሶሎሞነ ላኡ ጼቱ ዎጋ ጎንዳለቱዋ ቆጼዳ ዎርቃፐ መꬍሴዳ፤ እት እት ጎንዳልያን ላፑን ኪሎ ግራመ ግድያ ዎርቃይ ገሌዳ። 16 ቃይካ እ ሄዙ ጼቱ ቄር ጎንዳለቱዋ ቆጼዳ ዎርቃፐ መꬍሴዳ፤ እት እት ቄር ጎንዳልያን ላኡ ኪሎ ግራመ ግድያ ዎርቃይ ገሌዳ። ካቲ ሄ ጎንዳለቱዋ ሊባኖሳ ዎራ ጎልያ ጌተትያ ጎለን ዎꬄዳ።

17 ቃይካ ካቲ ዳንጋርሳ ዛልያፐ እት ዎልቃማ ካዉተꬃ አራታ መꬍሴዳ፥ ጌሻ ዎርቃን ሼሼዳ። 18 ካዉታ አራታይ ደእያ ሳኣ ፑደ ከሳናዉ የꬍያ ኡሱፑን ድꬃቱ ደኢኖ። ገድያን የꬋናዉ ካዉተꬃ አራታና ጋꬂደ፥ ዎርቃፐ ኦꬄዳ ኦይዲ ደኤ። አራታዉ ላኡ ባጋናካ ቀስያ ዘምፕስያ ሳአቱ ደኢኖ፤ ሄ ላኡ ሳአቱ ላንቂያንካ ያ ባጋናነ ሀ ባጋና ኤቄዳ እት እት ጋሙዋ ምስሊ ደኤ። 19 ሄ አራታ ፑደ ከስያ ኡሱፑን ደꬃቱዋን ያ ባጋናነ ሀ ባጋና እት እት ጋሙዋ ምስሊ፥ ኡባና ታማነ ላኡ ምስለቱ ደኢኖ። ሀዋ ማላ ካዉተꬃ አራታይ ሀራ ካዉተꬃን ሀቃንነ ኦሰትቤና።

20 ካቲ ሶሎሞነ ኡሻ ኡሽያ ሚሻ ኡባይ ዎርቃፐ ኦሰቴዳ፤ ሊባኖሳ ዎራ ጎለን ደእያ ሻሉዋ ኡባይካ ሙሩታ ዎርቃፐ ኦሰቴዳ። ሶሎሞነ ዎደ ብራይ ኡባካ ጎእያባዳን ፓይደት ኤረና። 21 ካትያዉ ኪራማ ማርካባቱዋና ዛልእያ ዎልቃማ ማርካባቱ አባን ደኢኖ። ሄ ማርካባቱ ዎርቃነ ብራ፥ ዳንጋርሳ አቻ፥ ቃረቱዋነ ገለሾቱዋ ጫን አኪደ፥ ሄዙ ላይꬃፐ እት ገደ ስሚኖ።

22 ካቲ ሶሎሞነ ዱረተꬃንነ አꬌዳ ኤራተꬃን ሳኣን ደእያ ካተቱዋ ኡባፐ ዳሬ። 23 ሳኣን ደእያ ካተቱ ኡባይ አ ስንꬃ አꬋናዉነ ጾሳይ አ ዎዛናን ዎꬄዳ አꬌዳ ኤራ ስሳናዉ ኮይኖ። 24 ላይꬃፐ ላይꬃን ይያ ኡባይ አዉ እማናዉ ዎርቃነ ብራ ሚሻቱዋ፥ ማዮቱዋ፥ ኦላ ሚሻቱዋነ ሳዉዋ፥ ፓራቱዋነ ባቁሎቱዋ አኪደ ዬ።

25 ሶሎሞናዉ ፓራቶነ ጋረቶ 4,000 ጋጻታይ ደኤ፤ ቃይ 12,000 ፓራቱ አዉ ደኢኖ። ሶሎሞነ ሄዋንታ ፓራ ጋረቱዋ ካታማቱዋንነ ባረናና የሩሳላመን ዎꬄዳ።* 26 ሶሎሞነ ኤፍራጺሳ ሻፋፐ ዶሚደ፥ ፕልስጼማ ጋድያነ ግብጼ ዛዋ ጋካናዉ ደእያ ካተቱዋ ኡባ ሞዴዳ። * 27 ካቲ የሩሳላመን ብራይ ሹቻዳን ኬለታናዳን፥ ዝጋይካ ጋꬋን ድጭያ ኤꬃዳን ጮራታናዳን ኦꬄዳ። 28 ሶሎሞናዉ ፓራቱዋ ግብጼፐነ ሀራ ቢታ ኡባፐ አሂኖ። *

ሶሎሞነ ሀይቁዋ

(1 ካታ. 11:41-43)

29 ኮይሮፐ ዉርሰꬃ ጋካናዉ ሶሎሞነ ሀኔዳ ሀራባይ ትምቢትያ ኦድያ ናታና ታርክያ ማጻፋን፥ ሴሎፐ ዬዳ አኪይ ትምቢትያ ኦዴዳ ማጻፋንነ ናባጻ ናኣ እዮርባማዋ ትምቢትያ ኦዴዳ እዱ በኤዳ ሳፃ ማጻፋን ጻፈት ኡቴዳ። 30 ሶሎሞነ እስራኤልያ ኡባ ቦላ የሩሳላመን ኦይታሙ ላይꬃ ካተቴዳ። 31 ሄዋፐ ጉይያን፥ ሶሎሞነ ሀይቂደ፥ ባረ ማይዛን ጋከቴዳ፤ ባረ አዉዋ ዳዊታ ካታማን ሞገቴዳ። አ ናአይ ሮብኣመ አ ኮታን ካተቴዳ።

10

እስራኤልያ ፑደሃ ያራቱ ሮባኣማ ቦላ ማካሌድኖ

(1 ካታ. 12:1-20)

1 እስራኤልያ አሳይ ኡባይ ሮብኣማ ካተያናዉ ሰኬማ ካታማ ቤዳ ድራዉ፥ እካ ያ ቤዳ። 2 ናባጻ ናአይ እዮርባም፥ ካትያ ሶሎሞነፐ ባቃቲደ ግብጼን ደእያዌ ሀዋ ስሴዳ ዎደ፥ ግብጼፐ ስሚደ ዬዳ። 3 እስራኤልያ አሳይ ኡባይ እዮርባማዉ ኪቲደ ጼስስና፥ እነ እስራኤልያ ያአይ ኡባይ ሮብኣማኮ ቤዳ፤ 4 “ነ አዉ ኑና ዴጾ ሞርገ ምꬃ ቶሴዳ፤ ሽን ሀእ ኔን እ ኑና ኦስስያ ዎልቃማ ኦሱዋነ ዴጾ ሞርገ ምꬃ ኑዉ ካዉሽሳርኪ። ያቶፐ፥ ኑን ነዉ ኦꬃና” ያጌድኖ።

5 ሮብኣመ ኡንቱንታ፥ “ቢተ፤ ሄዘንꬆ ጋላስ ስሚደ፥ ታኮ ዪተ” ያጌዳ። ሄዋፐ ጉየ አሳይ ስሚደ ቤዳ።

6 ሄዋፐ ጉይያን፥ ካቲ ሮብኣመ አ አዉ ሶሎሞነ ፓጻ ደእያ ዎደ፥ ሶሎሞነ ዞሬዳ ጭማቱዋ ዞረታ በሴዳ። እ ኡንቱንታ፥ “ሀ አሳዉ ዋጋደ ዛራ ጊቴ?” ያጊደ ኦቼዳ።

7 ሽን ጭማቱ ሮብኣማ፥ “ኔን ሀ አሳዉ ኬኮፐ፥ ኡንቱንታ ናሸቾፐነ ኡንቱንቶ ሎኦ ቃላ ዛሮፐ፥ ኡንቱንቱ ኡባ ገደ ነዉ ቆማ ግዳናዋንታ” ያጌድኖ።

8 ሽን ሮብኣመ ጭማቱ ዞሬዳ ዞርያ አጊደ፥ አናና ድጪደ፥ አዉ ኦꬅያ ያላጋ አሳቱዋ ዞረታ በሴዳ። 9 እ ኡንቱንታ፥ “ህንተንቱ ታና ዞርያዌ አዬ? ‘ነ አዉ ኑና ቶሴዳ ዴጾ ሞርገ ምꬃ ኑዉ ካዉሽሳርኪ’ ያግያ ሀ አሳዉ ዋጋደ ዛሮ?” ያጊደ ኦቼዳ።

10 ሽን አናና ድጬዳ ያላጋቱ፥ “ ‘ነ አዉ ኑና ዴጾ ሞርገ ምꬃ ቶሴዳ፤ ሽን ኔን ኑዉ ካዉሽሳርኪ’ ያግያ አሳዉ፥ ‘ታ ቄር ብራꬊ ታ አዉዋ ጼሳፐ ኦርዴ። 11 ታ አዉ ህንተንቱ ሞርገ ምꬃ ዴጸꬄዳ፤ ሽን ታን ሄዋፐካ አꬃደ ዴጸꬃና። ታ አዉ ህንተንታ ልሱዋን ዋꬌዳ፤ ሽን ታን ህንተንታ ማስማሱዋዳን ዱክያ ልሱዋን ዋꬋና’ ያጋደ ዛራ” ያጌድኖ።

12 ሄዋፐ ጉይያን፥ ካቲ ሮብኣመ፥ “ሄዛንꬆ ጋላስ ስሚደ፥ ታኮ ዪተ” ጌዳዋዳንካ፥ እዮርባምነ አሳይ ኡባይ ሄዘንꬆ ጋላስ ስሚደ ዬድኖ። 13 ካቲ ሮብኣመ ኡንቱንቶ ሀንቆ ዛሩዋ ዛሬዳ። ጭማቱዋ ዞርያ አግ ባሺደ፥ 14 ያላጋቱ ዞሬዳ ዞርያ ካሌዳ። ያቲደ ሀዋዳን ያጌዳ፤ “ታ አዉ ህንተንቱ ሞርገ ምꬃ ዴጸꬄዳ፤ ሽን ታን ሄዋፐካ አꬃደ ዴጸꬃና። ታ አዉ ህንተንታ ልሱዋን ዋꬌዳ፤ ሽን ታን ህንተንታ ማስማሱዋዳን ዱክያ ልሱዋን ዋꬋና” ያጊደ ዛሬዳ። 15 ካቲ አሳይ ግያዋ ስሰናን እጼዳ፤ አያዉ ጎፐ፥ መꬍና ጎዳይ ሴሎፐ ዬዳ አኪያ ባጋና ካሰ ናባጻ ናኣ እዮርባማዉ ኦዴዳ ቃላይ ፖለታናዳን ሀዌ ጾሳፐ ሀኔዳ።

16 እስራኤልያ አሳይ ኡባይ ካቲ ኡንቱንቱ ግያዋ ስሰናን እጼዳ። ያቲደ፥ ካትያ ሀዋዳን ያጌድኖ፦ “ዳዊተዋፐ ኑና ጋክያባይ አዬ? እሰያ ናኣፐ ኑን ላታናዌ ባዋ! እስራኤልያ አሳዉ፥ ህንተንቱ ሶ ህንተንቱ ሶ ቢተ! ስም ሮብኣመ ባረዉ ናገቶ!” ያጌድኖ። ሄዋ ድራዉ፥ እስራኤልያ አሳይ ኡባይ ባረንቱ ሶ ባረንቱ ሶ ቤድኖ። * 17 ሽን ሮብኣመ ይሁዳ ቢታን ደእያ እስራኤልያ አሳ ቦላ ካተቴዳ።

18 ሄዋፐ ጉይያን፥ ካቲ ሮብኣመ ባረ አይለቱዋ ካፑዋ አዶንራማ እስራኤልያ አሳኮ ኪቴዳ፤ ኡንቱንቱ አ ሹቻን ጫዲደ ዎꬌድኖ። ያትና፥ ካቲ ሮብኣመ ባረ ፓራ ጋርያን ኤለካ ከስ ኡቲደ፥ የሩሳላመ ባቃቴዳ። 19 ሄደፐ ዶሚደ፥ ሀቼ ጋካናዉ፥ እስራኤልያ ዛራቱ ታማቱ ዳዊታ ዛርያፐ ካተቴዳ ካተቱዋ ቦላ ማካሌድኖ።

ይሁዳ ካተቱዋ

11

(2 ኦዱዋ 11:1—36:12)

ሻማኤ ትምቢትያ ኦዴዳ

(1 ካታ. 12:21-24)

1 ሮብኣመ የሩሳላመ ካታማ ጋኬዳ ዎደ፥ እስራኤልያ ቢታ አሳና ኦለቲደ፥ ካዉተꬃ ባረዉ ዛራና ማላ፥ ይሁዳ ዛርያፐነ ቢንያማ ዛርያፐ ዶረቴዳ እት ጼታነ ሆስፑን ታሙ ሻአ ኦላንቻቱዋ ሺሼዳ። 2 ሽን መꬍና ጎዳ ቃላይ ጾሳ አሳ ግድያ ሻማእያኮ ዬዳ፤ 3 “ሶሎሞና ናኣ ይሁዳ ካትያ ሮብኣማዉነ ይሁዳንነ ቢንያማን ደእያ እስራኤልያ አሳ ኡባዉ ሀዋዳን ያጋ፤ 4 ‘መꬍና ጎዳይ ህንተንታ፥ “ህንተንቱ እሻቱዋና፥ እስራኤላቱዋና ኦለታናዉ ቦፕተ። ሀዋ ታን ኦꬄዳ ድራዉ፥ ህንተንቱ ኡባይካ ህንተንቱ ሶ ህንተንቱ ሶ ስምተ” ያጌ’ ያጋደ ኦዳ” ያጌዳ። ኡንቱንቱ መꬍና ጎዳ ቃላ ስሲደ፥ እዮርባማ ኦላናዉ ብያዋ አጊደ ስሜድኖ።

ሮብኣመ ጌሶቱዋ ግምቤዳ

5 ሮብኣመ የሩሳላመን ኡቲደ፥ ሀዋፐ ካሊደ ጻፈቴዳ ይሁዳነ ቢንያማ ካታማቶ ጌሱዋ ግምቤዳ። 6 ሄ ካታማቱካ ቤተሌመ፥ ኤጻማ፥ ታቆአ፥ 7 ቤትጹራ፥ ሶኮ፥ አዱላማ፥ 8 ጋተ፥ ማሬሻ፥ ዚፋ፥ 9 አዶራይማ፥ ላክሻ፥ አዜቃ፥ 10 ጾርአ፥ አያሎናነ ከብሮና። 11 ሮብኣመ ካታማቱዋ ጌሱዋ ምንሲደ፥ ካፓቱዋ ኡንቱንቱን ዎꬄዳ፤ ቃይ ቁማ፥ ዛይትያነ ዎይንያ ኤሳ ኡንቱንቱን ዎꬄዳ። 12 ሄ ግምበቴዳ ካታማቱዋ ኡባን ጎንዳለቱዋነ ቶራቱዋ ዎꬄዳ፤ ያቲደ ኡንቱንታ ሎይꬅ ምንሴዳ። ሄዋዳን ኦꬂደ፥ ይሁዳነ ቢንያማ ቢታቱዋ ሞዲደ ደኤዳ።

ቄሳቱ ነ ሌዋቱ ኡባይ ይሁዳ ዬድኖ

13 እስራኤልያ ኡባን ደእያ ቄሳቱ ነ ሌዋቱ ኡባይ ባረንቱ ደእያ ሳኣፐ ሮብኣማኮ ዬድኖ። 14 ሌዋቱ ባረንቱ ሄንꬃ ጋድያነ ባረንቱ ሳኣ አጊደ፥ ይሁዳነ የሩሳላመ ዬድኖ። አያዉ ጎፐ፥ ኡንቱንቱ ቄሰ ግዲደ መꬍና ጎዳዉ ኦናዳን፥ እዮርባምነ አ ናናይ ድጌድኖ። 15 እዮርባም ጎይንያ ꬎቃ ግሹዋን ሀራ ቄሳቱ ዋ ሱንꬄዳ፤ ኡንቱንቱ ጻላሄቶነ እ መꬌዳ ማራቱዋ ምስለቶ ቄሰ ግዲደ ኦꬄድኖ።* 16 ሌዋቱ ዬዳዋፐ ጉይያን፥ እስራኤልያ ዛራቱዋ ኡባፐ መꬍና ጎዳዉ፥ እስራኤልያ ጾሳዉ ባረንቱ ዎዛናፐ ጎይናናዉ ኮይያዋንቱ መꬍና ጎዳዉ፥ ባረንቱ አዎቱዋ ጾሳዉ ያርሹዋ ያርሻናዉ ኡንቱንቱ ጌዱዋ ካሊደ፥ የሩሳላመ ዬድኖ። 17 ኡንቱንቱ ዩሳይ ይሁዳ ካዉተꬃ ምንሴዳ፤ ኡንቱንቱ ሄዙ ላይꬃ ኩመንꬃ ሶሎሞነ ናኣ ሮብኣማ ማዴድኖ። ኡንቱንቱ ካትያ ዳዊታ ኦግያነ ካትያ ሶሎሞነ ኦግያ ካሊደ፥ ሄዙ ላይꬃ ሳሮ ደኤድኖ።

ሮብኣማ ሶይ አሳ

18 ሮብኣመ ማህላቶ ግያ ምሽራቶ አኬዳ። ማህላት አዉ ዳዊታ ናኣ ያርሞታ፤ እ ዳያ እሰያ ናኣ ኤልኣባ ናቶ አብሀይሎ። 19 ማህላታ ሮብኣማዉ ይኡሻ፥ ሻማርያነ ዛሃማ ጌተትያ አቱማ ናና የላዱ። 20 ሄዋፐ ጉይያን፥ አበሰሎማ ናት ናቶ ማእኮ አኬዳ፤ ማእካ ሮብኣማዉ አቢያ፥ አታያ፥ ዚዛነ ሻሎሚታ የላዱ። 21 ሮብኣመ ባረ ማቼቱዋፐነ ባረ ባኮቱዋ ኡባፐ አበሰሎማ ናት ናቶ ማእኮ አꬎ ሲቄ። አዉ ታማነ ሆስፑን ማጫ አሳቱነ ኡሱፑን ታሙ ባኮቱ ደኢኖ። እ ላታማነ ሆስፑን አቱማ ናናነ ኡሱፑን ታሙ ማጫ ናና የሌዳ። 22 ሮብኣመ ማእክ ናኣ አቢያ ባረፐ ጉይያን ካተያናዉ ቆፔዳ ድራዉ፥ አ እሻቱዋ ቦላ ካፑዋ ኦꬂደ ሱንꬄዳ። 23 ሮብኣመ ጭንጪደ፥ ባረ አቱማ ናና ይሁዳነ ቢንያማ ቢታቱዋ ኡባን ደእያ ግምበቴዳ ካታማቱዋ ኡባን ሻክ ሻክ ዎꬄዳ፤ ኡንቱንቶ ዳሮ ካꬃ እሜዳ። ቃይ ኡንቱንቶ ጮራ ማጫ አሳ እሜዳ።

12

ግብጼ ይሁዳ ቦላ ዎራጄዳ

(1 ካታ. 14:25-28)

1 ሮብኣማ ካዉተꬃይ ምን ኤቄዳ ዎደ፥ እነ እስራኤልያ አሳይ ኡባይ መꬍና ጎዳ ህግያ አግ ባሼድኖ። 2 ኡንቱንቱ መꬍና ጎዳዉ አማነተናን እጼዳ ድራዉ፥ ሮብኣመ ካተቴዳ እቼሻንꬆ ላይꬃን ግብጼ ካቲ ሺሻቅ የሩሳላመ ካታማ ቦላ ዎራጄዳ። 3 አናና እትፐ ግብጼፐ ዬዳዌ እት ሻአነ ላኡ ጼቱ ፓራ ጋረቱዋ፥ ኡሱፑን ታሙ ሻአ ፓራ አሳቱዋና ፓይዱ ባይና ሊብያ ኦላንቻቱዋ፥ ሱካ ኦላንቻቱዋነ ቶጵያ ኦላንቻቱዋ። 4 ካቲ ሺሻቅ ግምበቴዳ ይሁዳ ካታማቱዋ ኦሞዲደ፥ የሩሳላመ ካታማ ዬዳ።

5 ሄዋፐ ጉይያን፥ ትምቢትያ ኦድያ ሻማኤ ሮብኣማኮነ ሺሻቃፐ ባቃቲደ፥ የሩሳላመን ሺቅ ኡቴዳ ይሁዳ ካለꬅያዋንቱኮ ዪደ፥ “መꬍና ጎዳይ ሀዋዳን ያጌ፤ ‘ህንተ ታና አጌዳ ድራዉ፥ ታንካ ህንተንታ ሺሻቃ ኩሽያን አጋድ’ ያጌ” ያጌዳ።

6 እስራኤልያ ካለꬅያዋንቱነ ካቲ ሮብኣመ ባረንታ ካዉሺደ፥ “መꬍና ጎዳይ ጽሉዋ” ያጌድኖ።

7 ኡንቱንቱ ባረንታ ካዉሼዳዋ መꬍና ጎዳይ በኤዳ ዎደ፥ ሻማእያ መꬍና ጎዳይ ሀዋዳን ያጌዳ፤ “ኡንቱንቱ ባረንታ ካዉሼዳ ድራዉ፥ ታን ኡንቱንታ ዉርሳ ꬋይስከ፤ ታን ኡንቱንታ አሻና። ታ ሀንቁ ሺሻቃ ባጋና የሩሳላመ ቦላ ትገተና። 8 ግዶፐነ፥ ኡንቱንቱ ታዉ ሞደትያዋንነ ሀራ ቢታቱዋ ካተቶ ሞደትያዋን ደእያ ዱማተꬃ ኤራና ማላ፥ ኡንቱንቱ ሺሻቃዉ ሞደታና” ያጌዳ።

9 ሄዋ ድራዉ፥ ግብጼ ካቲ ሺሻቅ የሩሳላመ ካታማ ኦለቲደ፥ መꬍና ጎዳ ጌሻ ጎልያንነ ካትያ ጎለን ደእያ ሚሻ ኡባ አኬዳ። ቃይ ሶሎሞነ ዎርቃፐ ኦስሴዳ ጎንዳለቱዋካ አኪደ አፌዳ። * 10 እ አፌዳ ዎርቃ ጎንዳለቱዋ ድራዉ፥ ካቲ ሮብኣመ ናሃስያ ብራታፐ ሀራ ጎንዳለቱዋ ኦስሴዳ፤ ካትያ ጎልያ ፐንግያ ናግያዋንቱ ካፑዋ ኩሽያን ዎꬄዳ። 11 ካቲ መꬍና ጎዳ ጌሻ ጎልያ ገልያ ዎደ ኡባን፥ ፐንግያ ናግያዋንቱ ዪደ፥ ሄ ጎንዳለቱዋ ኦይቄድኖ። ሄዋፐ ስሚደ፥ ኡንቱንቱ ዛሪደ፥ ናግያዋንቱ ጎለን ዎꬅኖ። 12 ሮብኣመ ባረና ካዉሼዳ ድራዉ፥ እ ዉር ꬋየናዳን መꬍና ጎዳ ሀንቁ አፐ ክቼዳ። ኡባ ይሁዳ ቢታዉ ሙልያዉ ሳአይ እንጀቴዳ።

ሮብኣማ ካዉታ ዉርሰꬃ

13 ካቲ ሮብኣመ ባረና ምንሲደ፥ የሩሳላመን ካተቴዳ። ሮብኣመ ካተቴዳ ዎደ አ ላይꬃይ ኦይታማነ እታ፤ መꬍና ጎዳይ ባረ ሱንꬃ ያን ዎꬃናዉ እስራኤልያ ቢታ ኡባፐ ዶሬዳ የሩሳላመ ካታማን ታማነ ላፑን ላይꬃ ካተቴዳ። ሮብኣማ አታ አሞንያ ናእሞ። 14 ሮብኣመ መꬍና ጎዳዉ ዎዛናፐ ጎይናናዉ ኮይቤና ድራዉ፥ ኢታባ ኦꬄዳ።

15 ሮብኣመ ኮይሮፐ ዉርሰꬃ ጋካናዉ ሀኔዳባይነ አ የለታ ማራይ ትምቢትያ ኦድያ ሻማእያ ታርክያ ማጻፋንነ እዱ በኤዳ ሳፃ ማጻፋን ጻፈት ኡቴዳ። ሮብኣምነ እዮርባም ኡባ ዎደ ኦለቲደ ደኤድኖ። 16 ሮብኣመ ሀይቂደ፥ ባረ ማይዛን ጋከቴዳ፤ እ ዳዊታ ካታማን ሞገቴዳ። አ ኮታን አ ናአይ አቢይ ካተቴዳ።

13

ይሁዳ ካትያ አቢያ

(1 ካታ. 15:1-8)

1 ካቲ እዮርባም ካተቴዳ ታማነ ሆስፑንꬃ ላይꬃን አቢይ ይሁዳን ካተቴዳ። 2 አቢይ የሩሳላመን ሄዙ ላይꬃ ካተቴዳ። አ ዳይ ሱንꬃይ ምካዮ፤ * ምካያ ግብአፐ ዬዳ ኡርኤላ ናቶ።

አቢይነ እዮርባም ኦለቲደ ደኤድኖ። 3 አቢይ ዶረቴዳ 400,000 ምኖ ኦላንቻቱዋ አኪደ፥ ኦላናዉ ከሴዳ፤ እዮርባምካ ዶረቴዳ 800,000 ምኖ ኦላንቻቱዋ አኪደ፥ አቢያና ኦለታናዉ ከሴዳ።

4 ሄዋፐ ጉይያን፥ አቢይ ኤፍሬማ ገዝያን ደእያ ጻማራይማ ጌተትያ ደርያ ሁጲያን ኤቂደ፥ ሀዋዳን ያጌዳ፤ “ህንተንቶ፥ እዮርባማነ እስራኤልያ አሳቶ፥ ኡባይካ ታን ግያዋ ስስተ! 5 መꬍና ጎዳይ እስራኤልያ ጾሳይ ዳዊተነ አ ዘረꬃይ እስራኤልያ ቦላ መꬍናዉ ካተታናዳን፥ ዳዊታና እ ላመተና ቃላ ጫቁዋ ጫቀቴዳዋ ህንተንቱ ኤርክቴየ? 6 ሽን ዳዊታ ናኣ ሶሎሞነ ቆማይ፥ ናባጻ ናአይ እዮርባም ደንዲደ፥ ባረ ጎዳ ቦላ ማካሌዳ። 7 ሮብኣመ ያላጋነ ዳቡራንቻ ግዲደ፥ ኡንቱንቱና ኤቀታናዉ ዳንዳየና ዎደ፥ ፓꬄና ሹፉሮ አሳቱ እዮርባመኮ ሺቂደ፥ ሶሎሞነ ናኣ ሮብኣማ ቦላ ምኔድኖ።

8 “ሀእካ መꬍና ጎዳይ ዳዊታ ዘረꬃቶ እሜዳ ካዉተꬃና ህንተንቱ ጋዳታናዉ ቆፒታ። ህንተንቱ ሄዋ ቆፔዳዌ ህንተንቱ ሎይꬅ ጮራ አሳ ግድያ ድራሳነ ህንተንቶ ጾሳቱዋ ግዳና ማላ፥ እዮርባም ዎርቃፐ መꬍሴዳ ማራቱ ህንተናና ደእያ ድራሳ። 9 አሮና ዛርያ ግዲደ፥ መꬍና ጎዳዉ ኦꬅያ ቄሳቱ ዋነ ሌዋቱዋ ህንተንቱ የደርሴድታ። ያትና ሀራ ጋድያ አሳይ ኦꬅያዋዳን ህንተንቶ ሀራ ቄሳቱ ዋ ሱንꬄድታ። ባረና ዱማያናዉ እት ኮሩማ ላፑን ዶርሳ ኦርገቱዋ አኪደ ይያ ኦንነ ዎርዱዋ ጾሳቶ ቄሰ ግዳና።

10 “ሽን ኑና ግዶፐ፥ መꬍና ጎዳይ ኑ ጾሳ፤ ኑን አ አግበይኮ። አሮና ዛርያ ግዲደ መꬍና ጎዳዉ ኦꬅያ ቄሳቱ ኑዉ ደኢኖ፤ ቃይ ሌዋቱ ኡንቱንታ ማድኖ። 11 ኡንቱንቱ ኡባ ጋላስ ዎንታነ ኦማርስ መꬍና ጎዳዉ ጹግያ ያርሹዋ ያርሺኖነ ሳዊያ እጻና ጩዋዪኖ። መꬍና ጎዳ ስንꬃን ዎꬅያ ኡክꬃ ጌሻ ጻርጴዛን ዎꬂኖ። ኦማርስ ኦማርስ ፖእሳናዳን ዎርቃፐ ኦꬄዳ ጾምፐቱዋ ዎꬅያ ባላን ዎꬂደ ጊግሲኖ። አያዉ ጎፐ፥ ኑን ጾሳ ኑ ጾሳ አዛዙዋ ናጌቶ፤ ሽን ህንተንቱ አ አጌድታ። 12 በእተ፥ ጾሳይ ኑናና ደኤ፤ እ ኑና ካለꬅያዋ። ኦላ ጹሩምባ ፑንያ አ ቄሳቱ ካ ኑናና ደኢኖ፤ ኑን ህንተናና ኦላ ዶማናዉ ጹሩምባካ ኡንቱንቱ ፑናና። እስራኤልያ አሳዉ፥ መꬍና ጎዳና ህንተንቱ አዎቱዋ ጾሳና ኦለቶፕተ! አያዉ ጎፐ፥ ህንተንቱ አ ጾናናዉ ዳንዳይክታ” ያጌዳ።

13 እ ሃሳይሽን፥ እዮርባም ባረ ኦላንቻቱዋፐ እት ጩጉዋ ህንቱቱፐ ጉየና ዙጊደ ናጋና ማላ የዴዳ። እስራኤልያ ኦላንቻቱ ይሁዳ ኦላንቻቱ ስንꬃን ደእያ ዎደ፥ ዙጊደ ናግያ ኦላንቻቱ ህንቱቱፐ ጉየና ደኢኖ። 14 ይሁዳ ኦላንቻቱ ጉየ ስም ጼልያ ዎደ፥ ኡንቱንታ ኦላናዉ ዬዳዋንቱ ጉየናነ ስንꬃና ደእያዋ በኤድኖ። መꬍና ጎዳዉ ዋሴድኖ፤ ቄሳቱ ካ ጹሩምባ ፑኔድኖ። 15 ሄዋፐ ጉይያን፥ ይሁዳ ኦላንቻቱ ኦላ ዋሱዋ ዋሴድኖ። ኡንቱንቱ ኦላ ዋሱዋ ዋሴዳ ዎደ፥ ጾሳይ እዮርባማነ እስራኤልያ አሳ ኡባ አቢያ ስንꬃንነ ይሁዳ ስንꬃን ጾኔዳ። 16 እስራኤልያ ኦላንቻቱ ይሁዳ ኦላንቻቱ ስንꬃፐ ባቃትና፥ ጾሳይ ኡንቱንቱ ይሁዳ ኦላንቻቱ ኩሽያን አꬂደ እሜዳ። 17 አቢይነ አ ኦላንቻቱ ኡንቱንታ ሱፑ ኦꬂደ ዉርሴድኖ፤ ያትና፥ እቼሹ ጼቱ ሻአ ዶረቴዳ እስራኤልያ ኦላንቻቱ ሀይቄድኖ። 18 እስራኤልያ አሳይ ሄ ዎደ ጾነቴዳ፤ ይሁዳ አሳይ መꬍና ጎዳን፥ ባረንቱ አዎቱዋ ጾሳን አማነቴዳ ድራዉ፥ ኡንቱንታ ጾኔድኖ።

19 አቢይ እዮርባማ የደርሲደ፥ አፐ ቤቴለ ካታማ፥ ይሻና ካታማነ ኤፍሮና ካታማ ኡንቱንቱ ሞꬃቱዋና ኦይቄዳ። 20 አቢይ ደኤዳ ላይꬃን ኡባን እዮርባም ስሚደ ምንቤና። መꬍና ጎዳይ እዮርባማ ደችና ሀይቄዳ።

21 ሽን አቢይ ምን ምን ቤዳ። አቢይ ታማነ ኦይዱ ማጫ አሳ አኪደ፥ ላታማነ ላኡ አቱማ ናናነ ታማነ ኡሱፑን ማጫ ናና የሌዳ። 22 አቢይ ኦꬄዳ ሀራባይ፥ እ ሀኔዳባይነ እ ጌዳዌ ኡባይ ትምቢትያ ኦድያ እዶ ታርክያ ማጻፋን ጻፈት ኡቴዳ።

14

ካቲ አሳይ ቶጵያ ኦላንቻቱዋ ጾኔዳ

1 አቢይ ሀይቂደ፥ ባረ ማይዛን ጋከቴዳ፤ ዳዊታ ካታማን አ ሞጌድኖ። አ ኮታን አ ናአይ አሳይ ካተቴዳ። እ ካተቴዳ ዎደ ጋዲ ታሙ ላይꬃ ዎፓ ደሜዳ።

2 አስ መꬍና ጎዳ ባረ ጾሳ ስንꬃን ሎኦባነ ሱረባ ኦꬄዳ። 3 አስ አላጋ ጾሳቶ ያርሽያ ሳአቱዋነ ጎይንያ ꬎቃ ሳኣ ኮሌዳ። ጎይናናዉ ሹቻፐ ኦꬄዳ ቱሳቱዋካ መንሬꬄዳ፤ አሼሮ ጌተትያ ጾሳት ምስለቱዋካ ቃንጸሬꬅ ኦሌዳ። 4 ይሁዳ አሳይ መꬍና ጎዳ ባረንቱ አዎቱዋ ጾሳ ኮያናዳንነ አ ህግያነ አ አዛዙዋ ናጋናዳን አሳይ አዛዜዳ። 5 ቃይ ጎይንያ ꬎቃ ሳአቱዋነ እጻና ጩዋይያ ሳኣ ይሁዳ ካታማ ኡባፐ ꬋይሴዳ። አ ካዉተꬃ ላይꬃን ቢታይ ዎፓ ደሜዳ። 6 ካቲ አሳይ ይሁዳን ደእያ ካታማቶ ጌሶቱዋ መꬌዳ። መꬍና ጎዳይ አ ሸምፕሴዳ ድራዉ፥ ቢታይካ ሸምፔዳ፤ ሄ ላይꬃቱዋን አናና ኦንነ ኦለትቤና።

7 አሳይ ይሁዳ አሳ ሀዋዳን ያጌዳ፤ “አነ ኑን ሀ ካታማቱዋ ኬጾይተ፤ ኡንቱንቱ ዩሹዋን ሚጻቱዋ መꬎይተ። ኡንቱንቱ ቦላ አዱሳ ግምበቱዋ፥ ፐንገቱዋነ ፐንገቱዋ ጎርድያ ሽካላቱዋ ከሴቶ። ኑን መꬍና ጎዳ ኑ ጾሳ ኮዮዋ ድራዉ፥ ቢታይ ሀእካ ኑሳ። ኑን አ ኮዬዶ፤ እ ኑዉ ኡባ ባጋና ዎፓ እሜዳ” ያጌዳ። ሄዋ ድራዉ፥ ኡንቱንቱ ካታማቱዋ ኬጺደ ፖሌድኖ።

8 አሳዉ ዎጋ ጎንዳለቱዋነ ቶራቱዋ ኦይቂያ 300,000 ኦላንቻቱ ይሁዳ ዛርያፐ ደኢኖ፤ ቃይ ቄር ጎንዳለቱዋ ኦይቂያዋንቱነ ዎንዳፍያን ዱክያዋንቱ ላኡ ጼታነ ሆስፑን ታሙ ሻአ ኦላንቻቱ ቢንያማ ዛርያፐ ደኢኖ። ሀዋንቱ ኡባይካ ምኖ አሳቱዋ።

9 ዘራሀ ጌተትያ እት ቶጵያ አሳይ እት ሚሎነ ኦላንቻቱዋነ ሄዙ ጼቱ ፓራ ጋረቱዋ አኪደ፥ ይሁዳ ኦላናዉ ዪደ፥ ማሬሻ ጋኬዳ። 10 አስካ አናና ኦለታናዉ ከሴዳ፤ ከሲደ ባረ ኦላንቻቱዋ ማሬሻ ማታን ደእያ ጻፋታ ዎምባን ሳልፕሴዳ። 11 ሄዋፐ ጉይያን፥ አስ መꬍና ጎዳ ባረ ጾሳ ዎሲደ፥ “አቤት መꬍና ጎዳዉ፥ ዎልቃይ ባይና ኦላንቻቱ ዎልቃማ ኦላንቻቱዋ ጾናናዳን ማድያዌ ኔፐ አትና፥ ሀራይ ባዋ! አቤት መꬍና ጎዳዉ፥ ኑ ጾሳዉ፥ ኑን ኔናን አማነቲደ፥ ሀ ጮራ ኦላንቻቱዋና ነ ሱንꬃን ኦለታናዉ ዬዳ ድራዉ፥ ኔን ኑና ማዳ። አቤት መꬍና ጎዳዉ፥ ኔን ኑ ጾሳ፤ ኔና አሳይ ጾነና” ያጌዳ።

12 ሄዋ ድራዉ፥ መꬍና ጎዳይ አሳ ስንꬃንነ ይሁዳ ኦላንቻቱ ስንꬃን ቶጵያ ኦላንቻቱዋ ሾጬዳ፤ ቶጵያ ኦላንቻቱ ባቃቴድኖ። 13 አስነ አናና ደእያ አሳይ ኡንቱንታ ጋራራ ጋካናዉ የደርሴድኖ። ቶጵያ ኦላንቻቱዋፐ ዳሩ ሀይቄዳ ድራዉ፥ ኡንቱንቱ ስሚደ ምናናዉነ ኦለታናዉ ዳንዳይበይክኖ። ሄዋዳን ሀኒደ፥ ቶጵያ ኦላንቻቱ መꬍና ጎዳንነ አ ኦላንቻቱዋን ጾነቴድኖ። ካትያ አሳ ኦላንቻቱካ ዳሮባ ኦሞዴድኖ። 14 ሄዋ ሄራን ደእያ አሳይ መꬍና ጎዳይ ኦꬄዳዋ ያቲደ፥ ዳሮ ዳጋሜዳ። አሳ ኦላንቻቱካ ጋራራ ዩሹዋን ደእያ ካታማቱዋ ኡባ ቦንቂደ ꬋይሴድኖ። 15 ቃይ መህያ ሄምያዋንቱ ሞꬃቱዋ ኦለቲደ፥ ዳሮ ዶርሳ፥ ዴሻነ ጋሉዋ ድኢደ፥ የሩሳላመ ስሜድኖ።

15

ካቲ አሳይ ይሁዳን ደእያ ኤቃ ምስለቱዋ ꬋይሴዳ

1 ኦዴዳ ናኣ አዛርያሳ ቦላ ጾሳ አያናይ ዎꬌዳ፤ 2 አሳና ጋከታናዉ ቢደ፥ ሀዋዳን ያጌዳ፤ “አሳ፥ ኔን፥ ይሁዳ አሳይነ ቢንያማ አሳይ ኡባይ ስስተ! ህንተንቱ መꬍና ጎዳና እትፐ ደእያ ዎደ ኡባን እካ ህንተናና ደኤ። ህንተንቱ አ ኮዮፐ፥ እ ህንተንቶ ቤታና፤ ሽን ህንተንቱ አ አጎፐ፥ እካ ህንተንታ አጋና። 3 እስራኤልያ አሳይ ቱሙ ጾሳይ፥ ታማርስያ ቄሲነ ህጊ ባይናን ዳሮ ዎድያ ደኤዳ። 4 ሽን ባረንታ መቱ ጋኬዳ ዎደ፥ ኡንቱንቱ መꬍና ጎዳኮ፥ እስራኤልያ ጾሳኮ ስሚደ፥ አ ኮዬድኖ፤ እ ኡንቱንቶ ቤቴዳ። 5 ሄ ዎድያን ካረ ከስያዎነ ሶ ገልያዎ ሳሮተꬃይ ባዋ፤ አያዉ ጎፐ፥ ጋድያ ኡባ ቦላን ደእያ አሳይ ዳሮ ሻባረቴ። 6 ጾሳይ ኡንቱንታ ዱማ ዱማ መቱዋን የጌዳ ድራዉ፥ ደሪ ደርያ፥ ካታማይካ ካታማ ኡንኤꬄ። 7 ሽን ህንተንቱ ምንተ፤ ላፎፕተ! አያዉ ጎፐ፥ ህንተንቱ ኦꬄዳ ኦሶ ጋቲ ደኤ” ያጌዳ።

8 ኦዴዳ ናአይ ትምቢትያ ኦድያ አዛርያስ ኦዴዳ ቃላ ስሴዳ ዎደ፥ አሳይ ምኔዳ። አሳይ ይሁዳነ ቢንያማ ቢታቱዋ ኡባፐነ ኤፍሬማ ገዝያን እ ኦሞዲደ ኦይቄዳ ካታማቱዋፐ ሸነይያ ኤቃ ምስለቱዋ ꬋይሴዳ። ሄዋፐ ጉይያን፥ መꬍና ጎዳ ጌሻ ጎልያ ስንꬃን ደእያ መꬍና ጎዳዉ ያርሽያ ሳካ ኦራꬄዳ።

9 መꬍና ጎዳይ አ ጾሳይ አናና ደእያዋ በኤዳ ድራዉ፥ ዳሮ አሳይ እስራኤልያፐ አኮ ዬዳ፤ ይሁዳ አሳነ ቢንያማ አሳ ኡባ፥ ኡንቱንቱና ደእያ ኤፍሬማ ዘረꬃ፥ ምናሰ ዛራቱዋነ ስሞና ዘረꬃ አሳይ ሺሼዳ። 10 አሳይ ካተቴዳ ታማነ እቼሻንꬆ ላይꬃን፥ ሄዘንꬆ አግናን ሄ አሳይ የሩሳላመን ሺቄዳ። 11 ሄ ጋላስ ኦሞድ አሄዳዋፐ ላፑን ጼቱ ኮሩማቱዋነ ላፑን ሻአ ዶርሳቱዋ መꬍና ጎዳዉ ያርሼድኖ። 12 መꬍና ጎዳ ባረንቱ አዎቱዋ ጾሳ ባረንቱ ኩመንꬃ ዎዛናንነ ባረንቱ ኩመንꬃ ሸምፑዋን ኮያናዉ ቃላ ገሌድኖ። 13 “መꬍና ጎዳ እስራኤልያ ጾሳ ኮየና አሳይ፥ ጉꬃ ግድና ዎልቃማ ግድና፥ አቱማ ግድና ማጫ ግድና፥ ሀይቆ” ጊደ ጫቀቴድኖ። 14 ሄዋ ቦላንካ ማላካታነ ጹሩምባ ፑኒደ፥ ባረንቱ ቃላ ꬎቁ ኦꬂደ፥ መꬍና ጎዳዉ ጫቄድኖ። 15 ይሁዳ አሳይ ኡባይ ባረንቱ ኩመንꬃ ዎዛናን ሀ ጫቁዋ ጫቄዳ ድራዉ፥ ናሸቴድኖ። አያዉ ጎፐ፥ ጾሳ ኡንቱንቱ ላሞቲደ ኮይና፥ እ ኡንቱንቶ ቤቴዳ። መꬍና ጎዳይ ኡንቱንቶ ኡባ ባጋናካ ዎፓ እሜዳ።

16 ካቲ አሳይ ባረ አዉዋ ዳያ ማእካ አሼሮ ግያ ጾሳትዉ ሸነይያ ኤቃ ምስልያ መꬌዳ ድራዉ፥ ካትያ አቶ አ ጌተትያ ቦንቹዋፐ እዞ ድጌዳ። አሳይ ሄ ኤቃ ምስልያ ቃንጸሬꬅ ሱፓዪደ፥ ቀድሮና ዛንጋራን ጹጌዳ። 17 ጎይንያ ꬎቃ ሳኣ አሳይ እስራኤልያ ጋድያፐ ꬋይሰናን አጎፐነ፥ እ ባረ ደኤዳ ላይꬃ ኡባን መꬍና ጎዳዉ ዎዛናፐ አማነትያ አሳ ግዲደ ደኤዳ። 18 እነ አ አዉ ጾሳዉ ዱማይ ዎꬄዳ ብራነ ዎርቃ ሀራ ሚሻቱዋ አሂደ፥ ጾሳ ጌሻ ጎልያ ግዶን ዎꬄዳ። 19 አሳይ ካተቴዳ ሀታማነ እቼሻንꬆ ላይꬃይ ጋካናዉ ኦላይ ባዋ።

16

ይሁዳይነ እስራኤሊ ኦለቴድኖ

(1 ካታ. 15:16-22)

1 አሳይ ካተቴዳ ሀታማነ ኡሱፑንꬃ ላይꬃን እስራኤልያ ካቲ ባእሽ ይሁዳ ቦላ ዎራጄዳ፤ ይሁዳ ካትያ አሳኮ ኦንነ ገለናዳንነ ከሰናዳን ተአናዉ ራማ ካታማ ዩሹዋ ምንሲደ ግምቤዳ። 2-3 ሄዋ ጋሱዋን ካቲ አስ መꬍና ጎዳ ጌሻ ጎልያነ ባረ ካትያ ጎልያ ሚሻ ምንጅያ ሳኣፐ ዎርቃነ ብራ አኬዳ። አኪደ ዳማስቆ ካታማን ደእያ ሶርያ ካትያ በንሀዳዳዉ ሀዋዳን ያጊደ የዴዳ፤ “ካሰ ታ አቡናነ ነ አቡና ጫቀቴዳዋዳን፥ አነ ታናናነ ኔናና ጫቀቶይተ። በአ፥ ታን ነዉ ብራነ ዎርቃ የዳድ። እስራኤልያ ካቲ ባእሽ ባረ ኦላንቻቱዋ ታ ጋድያፐ ከሳና ማላ፥ ኔን ካሰ አናና ጫቀቴዳ ጫቁዋ ኮላ” ያጌዳ።

4 በንሀዳድ ካቲ አሳይ ጌዳዋ ማዪደ፥ ባረ ኦላ ጋዳዎቱዋ እስራኤልያ ካታማቱዋ ኦላናዉ የዴዳ። ኡንቱንቱ አይኖ፥ ዳናነ አቤል-ቤትማእካ ጌተትያ ካታማቱዋነ ንፍታሌማ ጋድያን ደእያ ሻሉዋ ምንጅያ ካታማቱዋ ኡባ ጾኔድኖ። 5 ባእሽ ሄዋ ስሲደ፥ ራማ ካታማ ግምቢያዋ አግ ባሼዳ።

6 ሄዋፐ ጉይያን፥ ካቲ አሳይ ይሁዳ አሳ ኡባ ሺሼዳ፤ አሳይ ባእሽ ካሰ ያን ጎኤትያ ሹቻነ ምꬃ ራማፐ ኬዜድኖ። እ ገባአነ ምጽጳ ጌተትያ ካታማቱዋ አን ምንሲደ ግምቤዳ።

ካቲ አሳይ ትምቢትያ ኦድያ ሀናና ቃሾ ጎለን የጌዳ

7 ሄ ዎደ ትምቢትያ ኦድያ ሀናን ይሁዳ ካትያ አሳኮ ዪደ፥ “ኔን ሶርያ ካትያን አማነታደ፥ መꬍና ጎዳን፥ ነ ጾሳን፥ አማነታቤና ድራዉ፥ ሶርያ ካትያ ኦላንቻቱ ነ ኩሽያፐ ከስ አኬድኖ። 8 ቶጵያ አሳቱነ ሊብያ አሳቱ፥ ጮራ ፓራ ጋረቱነ ፓራቱ ደእያ ዳሮ ኦላንቻቱዋ ግድክኖየ? ሽን ኔን መꬍና ጎዳን አማነቴዳ ድራዉ፥ ጾሳይ ኡንቱንታ ነ ኩሽያን አꬅ እሜዳ። 9 አያዉ ጎፐ፥ ባረ ኩመንꬃ ዎዛናፐ ጾሳን አማነትያ አሳ ምንꬃናዉ መꬍና ጎዳ አይፊ ሳኣ ቦላን ኡባሳ ጼሌ። ኔን ሀ የዉዋን ኤያዳ፤ ሄዋ ድራዉ፥ ሀቼፐ ዶምና፥ ኔፐ ኦላይ ሻከተና” ያጌዳ።

10 አሳይ ትምቢትያ ኦድያዋ ቦላ ዳሮ ሀንቀቴዳ፤ ቃሾ ጎለን የጌዳ። ቃይ አሳይ ሄ ዎደ አሳፐ አማሬዳዋ መቶꬄዳ።

ካትያ አሳ ሀይቁዋ

(1 ካታ. 15:23-24)

11 አሳይ ኦꬄዳባይ ኮይሮፐ ዉርሰꬃ ጋካናዉ ይሁዳ ካተቱነ እስራኤልያ ካተቱ ታርክያ ማጻፋን ጻፈት ኡቴዳ። 12 አሳይ ካተቴዳ ሀታማነ ኡዱፑንꬃ ላይꬃን ገድያ ሳከቴዳ፤ አዉ ሳኩ ሎይꬅ ዳሮፐካ፥ እ አክማቱዋ ኮዬዳፐ አትና፥ መꬍና ጎዳ ኮይቤና። 13 አሳይ ባረ ካተቴዳ ኦይታማነ እተንꬅያ ላይꬃን ሀይቂደ፥ ባረ ማይዛን ጋከቴዳ። 14 ኡንቱንቱ አ አሃ ዱፉዋን ዱማ ዱማ ሽቱነ ሳዉ ደእያ ግሱዋ ቦላ ዎꬄድኖ። ኡንቱንቱ አ ቦንቾ ዳሮ ምꬃ ዶሪደ፥ ታማ ኤꬂደ፥ ዳሮፐ ዬኬድኖ። አሳይ ባረዉ ዳዊታ ካታማን ሹቻ ዎጪደ ጊግሴዳ ዱፉዋን አ ሞጌድኖ።

17

ዮሳፌጸ ይሁዳን ካተቴዳ

1 አሳ ናአይ ዮሳፌጸ አ ኮታን ካተቴዳ፤ ዮሳፌጸ እስራኤልያ ኦላናዉ ባረና ምንሴዳ። 2 ግምበት ኡቴዳ ይሁዳ ካታማቱዋ ኡባን ኦላንቻቱዋ ዎꬄዳ፤ ቃይ ይሁዳ ቢታንነ አ አዉ አሳይ ኦሞዴዳ ኤፍሬማ ጋድያ ካታማቱዋን ኦላንቻቱ ጌሱዋ መꬌዳ።

3-4 መꬍና ጎዳይ ዮሳፌጻ አንጄዳ፤ አያዉ ጎፐ፥ አ አዉ ኮይሮ ካትያ ግዴዳ ዎደ፥ ጾሳዉ አማነቴዳዋዳን፥ እካ አማነቴዳ። ባኣላ ኤቃ ምስልያዉ ጎይነናን እጼዳ። ዮሳፌጸ ባረ አዉዋ ኦግያን ሀመቲደ፥ ጾሳ አዛዙዋ ፖሌዳ። እ እስራኤልያ ካተቱ ኦꬄዳ ኢታ ኪታ ኦꬅቤና። 5 ሄዋ ድራዉ፥ መꬍና ጎዳይ አ ይሁዳ ካዉተꬃን ሎይꬅ ኤሴዳ። ይሁዳ አሳይ ኡባይ ዮሳፌጻዉ እሙዋ አሄድኖ፤ ያትና፥ እ ሎይꬅ ዱረቴዳነ ቦንቼቴዳ። 6 ዮሳፌጸ መꬍና ጎዳዉ ዎዛናፐ ኦꬅያ አሳ ግዴዳ። ሄዋ ቦላንካ ጎይንያ ꬎቃ ሳአቱዋነ አሼሮ ግያ ጾሳት ኤቃ ምስለቱዋ ይሁዳ ጋድያፐ ꬋይሴዳ።

7 ዮሳፌጸ ባረ ካተቴዳ ሄዘንꬆ ላይꬅ ይሁዳ ካታማቱዋን ታማርሳናዳን ባረ ኦሳንቻቱዋ በንሀይላ፥ ኦባድያ፥ ዛካራሳ ናታንኤላነ ምካያ ኪቴዳ። 8 ቃይ ኡንቱንቱና እትፐ ሌዋቱዋ ሻማእያ፥ ናታንያ፥ ዛባድያ፥ አሳሄላ፥ ሻምራሞታ፥ ዮናታና፥ አዶንያ፥ ጾቢያነ ጾባዶንያ የዴዳ፤ ቃይካ ቄሳቱ ዋ ኤልሻማአነ ዮራማ ኡንቱንቱና እትፐ ኪቴዳ። 9 ኡንቱንቱ ኡባይ መꬍና ጎዳ ህግያ ማጻፋ ባረናና አኪደ፥ ይሁዳ ቢታን ደእያ ካታማቱዋ ኡባ ቢደ፥ ያን አሳ ታማርሴድኖ።

ዮሳፌጻ ግታተꬃ

10 ይሁዳ ቢታ ዩሹዋን ደእያ ካዉተꬃቱዋ ኡባ መꬍና ጎዳይ ያሽስና፥ ኡንቱንቱ ዮሳፌጻና ኦለትበይክኖ። 11 ፕልስጼማ አሳቱዋፐ አማሬዳዋንቱ እሙዋነ ብራ ጊራ ዮሳፌጻዉ አሄድኖ፤ ቃይ አራባቱካ አዉ ላፑን ሻአነ ላፑን ጼቱ ዶርሳ ኦርገቱዋነ ላፑን ሻአነ ላፑን ጼቱ ዴሻ ኦርገቱዋ አሄድኖ። 12 ሄዋ ድራዉ፥ ዮሳፌጸ ሎይꬅ ምን ምን ቤዳ። እ ይሁዳን ጌሶቱዋነ ምንጅያዋ ዎꬅያ ካታማቱዋ ኬጼዳ። 13 እ ሄ ካታማቱዋን ዳሮባ ምንጄዳ።

የሩሳላመን አዉ ምኖ ኦላንቻቱ ደኢኖ። 14 ኡንቱንቱ ባረንቱ አዎቱዋ ጎለን ጎለን ሀዋፐ ካሊደ ጻፈቴድኖ። ይሁዳ ዛርያፐ ሻላቃይ አድናሀ፤ አናና 300,000 ምኖ ኦላንቻቱ ደኢኖ።

15 አድናሀ ካሊደ ደእያ ካፑ ዮሀናና፤ አናና 280,000 ምኖ ኦላንቻቱ ደኢኖ።

16 መꬍና ጎዳዉ ባረ ሸንያን ከሴዳ አማሳይ አ ካሊደ ደእያ ሄዘንꬆ ካፑዋ፤ እ ዚክራ ናኣ። አማሳያና 200,000 ምኖ ኦላንቻቱ ደኢኖ።

17 ቢንያማ ዛርያፐ ካፑ ምኖ ኦላንቻ ኤልያዳአ፤ አናና ዎንዳፍያነ ጎንዳልያ ኦይቂያ 200,000 ኦላንቻቱ ደኢኖ።

18 ኤልያዳአ ካሊደ ደእያ ካፑ ይሆዛባዳ፤ አናና ኦላ ባናዉ ዳንጬዳ 180,000 ኦላንቻቱ ደኢኖ።

19 ሀ ኡባ ኦላንቻቱ ካትያዉ የሩሳላመን ኦꬄዳዋንታ፤ ሀዋንቱ ፓይዱ ይሁዳን ደእያ ግምበቴዳ ካታማቱዋን ኡባን ካቲ ዎꬄዳ ኦላንቻቱዋ ጉጀና።

18

ትምቢትያ ኦድያ ምካይ አካባዉ ጾነትያዋ ኦዴዳ

(1 ካታ. 22:1-28)

1 ዮሳፌጸ ሎይꬅ ዱረቴዳነ ቦንቼቴዳ፤ ቃይ አካባናካ ቦሎቴዳ። 2 አማሬዳ ላይꬃፐ ጉይያን፥ ዮሳፌጸ አካባ በአናዉ ሳማርያ ቤዳ። አካብ አዉነ አናና እትፐ ደእያ አሳዉ ዳሮ ዶርሳቱዋነ ቦራቱዋ ሹኬዳ። ያቲደ ዮሳፌጸ ጋላኣደን ደእያ ራሞታ ጌተትያ ካታማ ኦላናዉ ባረናና ባናዳን ማይዜዳ። 3 እስራኤልያ ካቲ አካብ ይሁዳ ካትያ ዮሳፌጻ፥ “ጋላኣደን ደእያ ራሞታ ኦላናዉ ታናና ባኒ?” ያጊደ ኦቼዳ።

ዮሳፌጸ፥ “ኤ፥ ኔን ኦላ ባናዉ ጊግያ ዎደ አዉደነ ታን ጊጋና። ታ ኦላንቻቱ ነ ኦላንቻቱ ማላ፤ ኑን ኔናና ኦላናዉ ባና” ያጌዳ። 4 ቃይካ ዮሳፌጸ እስራኤልያ ካትያ፥ “ግዶፐነ፥ ኔን ካሰታደ መꬍና ጎዳ ኦቻ” ያጌዳ።

5 እስራኤልያ ካቲ ትምቢትያ ኦድያ ኦይዱ ጼቱ አሳቱዋ ሺሺደ፥ “ታን ጋላኣደን ደእያ ራሞታ ካታማ ኦላናዉ ቦ ቦፖ?” ያጊደ ኡንቱንታ ኦቼዳ።

ኡንቱንቱ፥ “ባ፤ አያዉ ጎፐ፥ ጾሳይ ሄ ካታማ ካትያ ኩሽያን አꬂደ እማና” ያጌድኖ።

6 ሽን ዮሳፌጸ፥ “ኑን መꬍና ጎዳ ኦቻናዉ ዳንዳይያ ትምቢትያ ኦድያ ሀራ አሳይ ሀዋን ባዌ?” ያጌዳ።

7 እስራኤልያ ካቲ ዮሳፌጻዉ ዛሪደ፥ “ኑን አ ባጋና መꬍና ጎዳ ኦቻናዉ ዳንዳይያ እት ሀራ ብታኒ ደኤ፤ እ ይምላ ናኣ ምካያ። ሽን ታን አ እጻይ፤ አያዉ ጎፐ፥ እ ኡባ ዎደካ ታዋ ኢታባ ኦዴፐ አትና፥ ሎኦባ ኦድ ኤረና” ያጌዳ።

ዮሳፌጸ፥ “ካቲ ሄዋዳን ጎፖ!” ያጌዳ።

8 ሄዋፐ ጉይያን፥ እስራኤልያ ካቲ ባረ ኦሳንቻቱዋፐ እቱዋ ጼሲደ፥ “ይምላ ናኣ ምካያ ኤለካ አካደ ያ” ያጌዳ።

9 እስራኤልያ ካቲነ ይሁዳ ካቲ ዮሳፌጸ፥ ባረንቱ ካዉተꬃ ማዩዋ ማዪደ፥ ሳማርያ ካታማ ገልያ ፐንግያን ባረንቱ ካዉተꬃ አራታን ኡቴድኖ፤ ትምቢትያ ኦድያ ኡባቱ ኡንቱንቱ ስንꬃን ትምቢትያ ኦዲኖ። 10 ኡንቱንቱፐ እቱ፥ ካናእና ናአይ ጽድቂ ብራታፐ ካጨቱዋ ጊግሲደ፥ አካባ፥ “መꬍና ጎዳይ ሀዋዳን ያጌ፤ ‘ሶረቱ ꬋያና ጋካናዉ፥ ኔን ኡንቱንታ ሀ ካጨቱዋን ቃይጫና’ ያጌ” ያጌዳ።

11 ትምቢትያ ኦድያ ሀራ ኡባቱካ፥ “ጋላኣደን ደእያ ራሞታ ካታማ ባደ ኦላ፤ ጾና። አያዉ ጎፐ፥ መꬍና ጎዳይ ሄ ካታማ ካትያ ኩሽያን አꬂደ እማና” ያጊደ ኦዴድኖ።

12 ሄዋፐ ጉይያን፥ ምካያ ጼሳናዉ ኪተት ቤዳ ብታኒ አ፥ “በአ፥ ትምቢትያ ኦድያ ኡባቱ እት ቃላ ግዲደ፥ ካቲ ሀ ኦላ ጾናና ያጊደ ኦዴድኖ። ሄዋ ድራዉ፥ ሀያና ነ ኦዱካ ኡንቱቱፐ እቱዋ ማላ ግዶ፤ ኔንካ ሎኦባ ኦዳ” ያጌዳ።

13 ሽን ምካይ ሄ ብታንያ፥ “መꬍና ጎዳይ ኤሮ! ታ ጾሳይ ኦድያባ ታን ኦዳና” ያጌዳ።

14 ምካይ ካትያኮ ዬዳ ዎደ፥ ካቲ አ፥ “ምካያ፥ ኑን ጋላኣደን ደእያ ራሞታ ኦላናዉ ባኔየ ቦፓነ?” ያጊደ ኦቼዳ።

ምካይ ካትያ፥ “ባ፤ ባደ ኦላ፤ ኦላደካ ጾና። አያዉ ጎፐ፥ ኡንቱንቱ ነ ኩሽያን አꬍ እመታና” ያጌዳ።

15 ካቲ አ፥ “ኔን መꬍና ጎዳ ሱንꬃን ቱሙዋፐ አትና፥ ሀራባ ታዉ ኦደናዳን ታን ኔና አፑን ገደ ጫቀታናዉ ኮሺ?” ያጌዳ።

16 እ፥ “እስራኤልያ ኦላንቻቱ ኡባይ ሄንꬃንቻይ ባይና ዶርሳዳን ደርያን ላለቴዳዋንታ ታን በኣድ። መꬍና ጎዳይ ኡንቱንታ፥ ‘ሀዋንቶ ጎዳይ ባዋ። ኡንቱንቱ ኡባይካ ባረንቱ ሶ ባረንቱ ሶ ሳሮ ቢኖ’ ያጌ” ያጌዳ። *

17 ያትና፥ እስራኤልያ ካቲ ዮሳፌጻ፥ “ ‘እ ታዋ ኢታባ ኦዴፐ አትና፥ ሎኦባ ኦድ ኤረና’ ጋደ ታን ነዉ ኦዳበይክታ?” ያጌዳ።

18 ምካይ ጉጂደካ ሀዋዳን ያጌዳ፤ “ስም መꬍና ጎዳይ ግያዋ ስሳ! መꬍና ጎዳይ ባረ ካዉተꬃ አራታን ኡትና፥ ሳሉዋ ኦላንቻቱ ኡባይ አ ኡሸቻናነ አ ሀድርሳና ኤቄዳዋንታ ታን በኣድ። 19 መꬍና ጎዳይ፥ ‘እስራኤልያ ካቲ አካብ ጋላኣደን ደእያ ራሞታ ካታማ ቢደ፥ ያን ሀይቃናዳን አ ባለꬃናዌ ኦኔ?’ ያጌዳ። እቱ ሀዋዳን ግያ ዎደ፥ ሀራይ ቃይ ሄዋዳን ጌዳ። 20 ሄዋፐ ጉይያን፥ አያናይ ከሲደ መꬍና ጎዳ ስንꬃን ኤቂደ፥ ‘ታን አ ባለꬃና’ ያጌዳ።”

መꬍና ጎዳይ፥ “ዋታ ባለꬃን?” ያጌዳ።

21 አያናይ፥ “ታን ከሳደ ባደ፥ አዉ ትምቢትያ ኦድያዋንቱ ኡባቱዋ ዶናን ዎርዶትያ አያና ግዳና” ያጌዳ።

መꬍና ጎዳይ፥ “ኤ፥ ኔን አ ባለꬃና፤ ነዉ ሄዌ ሀናና። ባ፤ ባለꬃ ያጌዳ” ያጌዳ።

22 ቃይካ እ፥ “ሄዋ ድራዉ፥ መꬍና ጎዳይ ነዉ ትምቢትያ ኦድያዋንቱ ሀዋንቱ ዶናን ዎርዶትያ አያና ዎꬄዳ፤ አያዉ ጎፐ፥ መꬍና ጎዳይ ነ ቦላ ባሻ አሀናዉ ቃቼዳ” ያጌዳ።

23 ሄዋፐ ጉይያን፥ ካናእና ናአይ ጽድቂ ሺቂደ፥ ምካያ ሻይያ ባቂደ፥ “መꬍና ጎዳ አያናይ ታ ማታፐ ዋኒደ ነዉ ኦዳናዉ ቤዴ?” ያጌዳ።

24 ምካይ አ፥ “ኔን ቆሰታናዉ ቆልኦ ገልያ ጋላስ ሄዋ ደማና” ያጌዳ።

25 ሄዋፐ ጉይያን፥ እስራኤልያ ካቲ ባረ ኦላንቻቱዋፐ እቱዋ አዛዚደ፥ “ምካያ ኦይቃ፤ ካታማ ሞድያ አሞናዉነ ታ ናኣ ዮኣሻዉ አፋደ እማ። 26 ኡንቱንታ፥ ካቲ ህንተንታ ሀ ብታንያ ቃሾ ጎለን ቃችተ። ታን ሳሮ ስማና ጋካናዉ፥ ጉꬃ ኡክꬃፐነ ሃꬃፐ ሀራባ አያነ አዉ እሞፕተ” ያጌ ያጋ ያጌዳ።

27 ምካይ አ፥ “ቱሙ ኔን ሳሮ ስምያዋ ግዶፐ፥ መꬍና ጎዳይ ታናን ሃሳይቤና” ያጌዳ። ቃይካ ምካይ፥ “አሳዉ ኡባዉ፥ ታን ኦዴዳዋ አኬክተ” ያጌዳ።

አካባ ሀይቁዋ

(1 ካታ. 2:29-35)

28 ሄዋፐ ጉይያን፥ እስራኤልያ ካቲነ ይሁዳ ካቲ ዮሳፌጸ ጋላኣደን ደእያ ራሞታ ካታማ ቤድኖ። 29 እስራኤልያ ካቲ ዮሳፌጻ፥ “ታን ታ ማዩዋ ላማደ፥ ሀራ አሳ ማላታደ፥ ኦላዉ ገላና፤ ሽን ኔን ነ ካትያ ማዩዋ ማያ” ያጌዳ። እስራኤልያ ካቲ ባረ ማዩዋ ላሚደ፥ ሀራ አሳ ማላቲደ ኦላዉ ገሌዳ።

30 ሶርያ ካቲ ባረ ፓራ ጋረቱዋ አዛዝያ አሳቱዋ፥ “ግታትና ጉጽና፥ ሀራ አሳ ኦናናካ ኦለቶፕተ፤ እስራኤልያ ካትያ ጻላላና ኦለትተ” ያጊደ አዛዜዳ።

31 ፓራ ጋረቱዋ አዛዝያዋንቱ ዮሳፌጻ በኤዳ ዎደ፥ “ሀዌ እስራኤልያ ካትያ” ያጌድኖ። አናና ኦለታናዉ ስሜድኖ። ዮሳፌጸ ዋሴዳ፤ መꬍና ጎዳይ ጾሳይ አ ማዲደ፥ ኡንቱንታ ጉየ ዛሬዳ። 32 ፓራ ጋረቱዋ አዛዝያዋንቱ እ እስራኤልያ ካትያ ግደናዋ በኢደ፥ አ የደርስያዋ አግ አጌድኖ።

33 እት ብታኒ ጮ ባረ ዎንዳፍያን ኦላንቻቱ ቦላ ዱኪደ፥ እስራኤልያ ካትያ ኦላ ማዩ ጋከትያ ሄራና ጫዴዳ። ካቲ ባረ ጋርያ ላግያ ብታንያ፥ “ጋርያ ጉየ ዛራደ፥ ታና ኦላ ግዶፐ ከሳ። አያዉ ጎፐ፥ ታን ኢታ ጫቻ ጫደታክቻድ” ያጌዳ። 34 ሄ ጋላስ ኦላይ ሱልያ ዎደ፥ እስራኤልያ ካቲ አካብ ባረ ፓራ ጋርያ ግዶን ዘምፒደ፥ ኦማርስ ጋካናዉ፥ ሶረቱዋ ስንꬃን ታኬዳ። አዋይ ዉልያ ዎደ፥ እ ሀይቄዳ።

19

ትምቢትያ ኦድያ ዬሁ ዮሳፌጻ ሴሬዳ

1 ሄዋፐ ጉይያን፥ ካቲ ዮሳፌጸ ባረ ሶ የሩሳላመ ሳሮ ስሜዳ። 2 ትምቢትያ ኦድያ ሀናና ናአይ ዬሁ አናና ጋከታናዉ ከሲደ፥ ካትያ ዮሳፌጻ፥ “ኔን ኢታቱዋ ማዳናዉ ዎይ መꬍና ጎዳ እጽያዋንታ ሲቃናዉ በሲ? ሄዋ ድራዉ፥ መꬍና ጎዳ ሀንቁ ነ ቦላ ዬዳ። 3 ግዶፐነ፥ አሼሮ ግያ ኤቃት ምስለቱዋ ጋድያፐ ድጌዳ ድራዉነ ጾሳ ኮያናዉ ነ ዎዛና ጊግሴዳ ድራዉ፥ ኔን ሎኦባ ኦꬃዳ” ያጌዳ።

ዮሳፌጸ ዳናቱዋ ሱንꬄዳ

4 ዮሳፌጸ የሩሳላመን ደኤዳ። ቃይ ዮሳፌጸ በርሳበሄፐ ዶሚደ፥ ኤፍሬማ ገዝያ ጋካናዉ፥ አሳ ግዶን ዩዪደ፥ መꬍና ጎዳ፥ ኡንቱንቱ አዎቱዋ ጾሳኮ፥ ኡንቱንታ ዛሬዳ። 5 ይሁዳ ቢታን ደእያ ግምበቴዳ ካታማቱዋ ኡባን ዳናቱዋ ሱንꬄዳ። 6 እ ዳናቶ፥ “ህንተንቱ ኦꬅያባን ህንተንታ ኤርተ። አያዉ ጎፐ፥ ህንተንቱ አሳዉ ፕርድክታ፤ መꬍና ጎዳዉ ፕርዲታ። ህንተንቱ ፕርድያ ዎደ፥ እ ህንተናና ደኤ። 7 ሀእካ ህንተንቱ መꬍና ጎዳዉ ያይተ፤ ህንተንቱ ኦꬅያባን ህንተንታ ኤርተ። አያዉ ጎፐ፥ መꬍና ጎዳ ኑ ጾሳ ማታን ናቁ፥ አሳ ስንꬃ ጼሊደ ማድያዌነ ማጋንጻ ምያዌ ባዋ” ያጌዳ።

8 መꬍና ጎዳ ህግያ አꬍያዋነ አሳ ግዶን ደንድያ የዉዋ ፕርዳናዳን ሌዋቱዋፐ፥ ቄሳቱ ዋፐነ እስራኤልያ አሳ አዎቱዋ ጎልያ ካፓቱዋፐ አማሬዳ አሳቱዋ ዮሳፌጸ የሩሳላመን ሱንꬄዳ። 9 ሄዋፐ ጉይያን፥ ዮሳፌጸ ኡንቱንታ ሀዋዳን ያጊደ አዛዜዳ፤ “መꬍና ጎዳዉ ያዪደ፥ አማነትያዋንነ ኩመንꬃ ዎዛናን ኦꬅተ። 10 ባረንቱ ካታማን ደእያ ህንተንቱ እሻቱ ሸምፑ የዉዋ፥ ዎይ ህግያዋ፥ ዎይ አዛዙዋ፥ ዎይ አዋዩዋባ፥ ዎይ ፕርዳባ ህንተንቱኮ አሆፐ፥ ኡንቱንቱ መꬍና ጎዳ ስንꬃን ባይዛንቻ ግደናዳንነ አ ሀንቁ ህንተንቱ ቦላነ ህንተንቱ እሻቱዋ ቦላ ዬናዳን ኡንቱንታ ሴርተ። ህንተንቱ ኡንቱንታ ሴሮፐ፥ ህንተንቱ ህንተንቱ ሁጲያዉ ባይዛንቻ ግድክታ። 11 መꬍና ጎዳ ባጋ የዉዋ ኡባዉ አዎትያዌ ቄሳቱዋ ካፑዋ አማርያ፤ ቃይ ካትያ ባጋ የዉዋ ኡባዉ አዎትያዌ ይሁዳ ዛራቱዋ ካፑዋ እስማኤላ ናኣ ዛባድያ። ሌዋቱ ህንተንቱ ስንꬃን ካፑዋ ግዳናዋ። ህንተንቱ ምኒደ ኦꬅተ። ሱረባ ሀንያዋንቱና መꬍና ጎዳይ እትፐ ግዶ” ያጌዳ።

20

ኤዶማ ቢታይ ይሁዳ ቦላ ዎራጄዳ

1 ሄዋፐ ጉይያን፥ ሞኣባቱነ አሞናቱ ቃይ ኡንቱንቱና እትፐ ማኡናቱ ዮሳፌጻ ቦላ ማዬድኖ። 2 ያትና፥ አማሬዳ አሳቱ ዪደ ዮሳፌጻዉ፥ “ማጽነ አባፐ ሄፍንꬃና ደእያ ሶርያፐ ዳሮ ኦላንቻቱ ኔና ኦላናዉ ዬድኖ። በአ፥ ኡንቱንቱ ሀጻጾን-ታማራን ደኢኖ” ያጊደ ኦዴድኖ። (ሀጻጾን-ታማር ኤንጋዳዉ ሀራ ሱንꬃ።)

3 ያትና፥ ዮሳፌጸ ያዪደ፥ መꬍና ጎዳ ኦቻናዉ ባረ ቆፋ ቃቼዳ፤ ይሁዳ ጋድያን ኡባን ጾማ አዋዬዳ። 4 ይሁዳ አሳይ ኡባይ መꬍና ጎዳፐ ማዱዋ ኮያናዉ እትፐ ሺቄዳ፤ ኡንቱንቱ መꬍና ጎዳፐ ማዱዋ ኮያናዉ ይሁዳ ካታማቱዋ ኡባፐ ዬድኖ።

5 ዮሳፌጸ ይሁዳነ የሩሳላመ ሽቁዋ ግዶን፥ መꬍና ጎዳ ጌሻ ጎልያን ደእያ ኦራꬃ ዳባባ ስንꬃን ኤቄዳ። 6 ሀዋዳን ያጌዳ፥ “አቤት መꬍና ጎዳዉ፥ ኑ አዎቱዋ ጾሳዉ፥ ሳሉዋን ደእያ ጾሳይ ኔና! ሳኣን ደእያ ካዉተꬃቱዋ ኡባ ሞድያዌ ኔና! ግታተꬃይነ ዎልቃይ ነ ኩሽያን ደእያ ድራዉ፥ ኔናና ኤቀታናዉ ዳንዳዬዳባይ ባዋ። 7 አቤት ኑ ጾሳዉ፥ ካሰ ሀ ቢታን ደእያዋንታ ነ አሳ እስራኤልያ ስንꬃፐ የደርሳደ፥ ነ ሲቁዋ አብራሃማ ዘረꬃቶ መꬍናዉ እሜዳዌ ኔና!* 8 ኡንቱንቱ ሀ ጋድያን ደኤድኖ፤ ኡንቱንቱ ሀዋን ነ ሱንꬃዉ ጌሻ ጎልያ ኬጺደ፥ 9 ‘ኑ ቦላ ኢታባይ፥ ዎይ ኦላይ፥ ዎይ ኢታ ሀርጊ፥ ዎይ ኮሻይ ይንቶ፥ ኑን ነ ሱንꬃይ ደእያ ሀ ጌሻ ጎልያ ስንꬃንነ ነ ስንꬃን ኤቂደ፥ ኑ መቱዋን ኔኮ ዋሳና። ኔን ኑ ዋሱዋ ስሳደ፥ ኑና አሻና’ ያጌድኖ።

10 “ሀእካ አሞናቱ፥ ሞኣባቱነ ኤዶማቱ ኑ ቦላ ማዬድኖ። በን ኑ አዎቱ ግብጼፐ ከሴዳ ዎደ፥ ኔን ኡንቱንቱ ሄ ቢታቱዋ ገለናዳን ድጋዳ፤ ሄዋ ድራዉ፥ ኑ አዎቱ ሄ ቢታቱነ ዩዪደ አꬌድኖፐ አትና፥ ኡንቱንታ ꬋይስበይክኖ።* 11 ኑን ኦꬄዳባዉ ኡንቱንቱ ኑዉ ዛሬዳባ በአ። ኔን ኑዉ እሜዳ ላታ ጋድያፐ ኡንቱንቱ ኑና የደርሳናዉ ዬድኖ። 12 አቤት ኑ ጾሳዉ፥ ኔን ኡንቱንቱ ቦላ ፕርድኪ? አያዉ ጎፐ፥ ኑና ኦላናዉ ዬዳ ሀ ዳሮ ኦላንቻቱዋና ኦለታናዉ ኑዉ ዎልቃይ ባዋ። ኑን ኦꬃናባካ ኤሮኮ፤ ሽን ኑ አይፈቱ ኔና ጼልኖ” ያጌዳ።

13 ይሁዳ አሳይ ኡባይ ባረንቱ ቄር ናናቱዋና፥ ባረንቱ ማጫ አሳቱዋናነ ባረንቱ ናናቱዋና እትፐ ግዲደ፥ መꬍና ጎዳ ስንꬃን ኤቄድኖ።

14 ሄዋፐ ጉይያን፥ ዛካራሳ ናአይ ያሃዝኤል ሽቁዋ ግዶን ኤቂደእሽን፥ መꬍና ጎዳ አያናይ አ ቦላ ዎꬌዳ። ዛካራስ ባናያ ናኣ፤ ባናይ ይእኤላ ናኣ፤ ይእኤል ማታንያ ናኣ፤ ማታኔ ሌዊያ ዛረነ አሳፋ ያራ። 15 ጾሳ አያናይ ያሃዝኤላ ቦላ ዎꬍና፥ ሀዋዳን ያጌዳ፤ “ካትያዉ ዮሳፌጻ፥ ይሁዳንነ የሩሳላመን ደእያ አሳዉ፥ ኡባይካ ስስተ! መꬍና ጎዳይ ህንተንታ ሀዋዳን ያጌ፤ ‘ሀ ዳሮ ኦላንቻቱ ጋሱዋን ያዮፕተነ ዳጋሞፕተ። አያዉ ጎፐ፥ ኦላይ ጾሳዋፐ አትና፥ ህንተንቱዋ ግደና። * 16 ህንተንቱ ዎንት ኡንቱንታ ቦላ ከስተ። ጺጻ ግያ ፑደꬃን ይሩኤላ መላ ቢታን ደእያ ዛንጋራ ዉርሰꬃን ህንተንቱ ኡንቱንታ ደማና። 17 ሀ ኦላ ኦለትያዋንቱ ህንተንታ ግድክታ። ህንተንቱ ሳኣ ሳኣ ኦይቂ ኤቂደ፥ መꬍና ጎዳይ ህንተንታ አሽያዋ በኢታ’ ያጌ። ይሁዳ አሳዉ፥ የሩሳላመ አሳዉ፥ ያዮፕተነ ዳጋሞፕተ! ኡንቱንቱና ኦለታናዉ ዎንት ከስተ። መꬍና ጎዳይ ህንተናና ግዳናዋ” ያጌዳ። *

18 ዮሳፌጸ ዴሙዋ ሳኣ ጋꬂደ ጎይኔዳ፤ ሄዋዳንካ፥ ይሁዳ አሳይ ኡባይነ የሩሳላመን ደእያ አሳይ ኡባይ መꬍና ጎዳ ስንꬃን ኩንዲደ፥ እስራኤልያ ጾሳዉ ጎይኔድኖ። 19 ቃሃታ ያራፐነ ቆራሀ ያራፐ አማሬዳ ሌዋቱ ኤቂደ፥ ባረንቱ ቃላ ꬎቁ ኦꬂደ፥ መꬍና ጎዳ እስራኤልያ ጾሳ ጋላቴድኖ።

20 ኡንቱንቱ ጉራ ጉራን ደንዲደ፥ ታቆአ መላ ቢታ ባናዉ ከሴድኖ፤ ኡንቱንቱ ከሴዳ ዎደ ዮሳፌጸ ደንድ ኤቂደ፥ “ይሁዳንነ የሩሳላመን ደእያ አሳዉ፥ ታን ግያዋ ስስተ። መꬍና ጎዳን፥ ህንተንቱ ጾሳን፥ አማነትተ፤ ህንተንቱ ምናና። ቃይ ትምቢትያ ኦድያዋንቱንካ አማነትተ፤ የዉዋ ኡባይ ህንተንቶ እንጀታናዋ” ያጌዳ። 21 ዮሳፌጸ አሳና ዞረቴዳዋፐ ጉይያን፥ ማዝሙርያ የጽያዋንታነ መꬍና ጎዳ ጋላትያዋንታ ሱንꬄዳ። ኡንቱንቱ ባኣላ ጋላሳ ማዩዋ ማዪደ፥ ኦላንቻቱ ስንꬃና አꬊደ፥

“መꬍና ጎዳ ጋላትተ!

አገና አ ሲቁ መꬍናዋ”

ያግ ያጊደ የጻናዳን አዛዜዳ።

22 ኡንቱንቱ ማዝሙርያ የጽያዋነ ጋላትያዋ ዶሜዳ ዎደ፥ ይሁዳ ኦላናዉ ዬዳ አሞናቱዋ ቦላ፥ ሞኣባቱዋ ቦላነ ኤዶማቱዋ ቦላ መꬍና ጎዳይ ሻቢርሳ የዴዳ። 23 አሞናቱነ ሞኣባቱ ኤዶማቱዋ ቦላ ደንዲደ፥ ኡንቱንታ ኡባና ꬋይሴድኖ። ኡንቱንቱ ኤዶማቱዋ ꬋይሴዳዋፐ ጉይያን፥ ባረንቱ ግዶን እቱ እቱዋ ꬋይሴድኖ። 24 ይሁዳ አሳይ መላ ቢታን ደእያ ዎችያ ሳኣ ዬዳ ዎደ፥ ባረንቱ ሞርከቱ ደእያ ሳኣ ጼሌድኖ፤ ኡንቱንቱ አሃይ ቢታን ግሴዳዋ በኤድኖ። ኡንቱንቱፐ እት አሳይነ ከስ አኪደ ብቤና።

25 ሄዋፐ ጉይያን፥ ዮሳፌጽነ አ አሳይ ኦሞዱዋ አካናዉ ቢደ፥ ዳሮ መሄቱዋ፥ ሽንቃቱዋ፥ ኦላ ሚሻቱዋ፥ ማዮቱዋነ ሀራ አልኦ ሚሻቱዋ ደሜድኖ። ሽን ኦሞዱዋ ኡባባ ቶክ አፋናዉ ዳንዳይበይክኖ። ኦሞደዳባይ ሎይꬅ ዳሮ ግዴዳ ድራዉ፥ ሄዋ ሺሻናዉ ሄዙ ጋላሳ አኬዳ። 26 ሄዋፐ ጉይያን፥ ኡንቱንቱ ኦይደንꬆ ጋላስ በራካ ዎምባ ግያ ሳን ሺቄድኖ፤ ሄ ሳኣን መꬍና ጎዳ ጋላቴድኖ። ሄዋ ድራዉ፥ ኡንቱንቱ ሄ ሳኣ ጋላታ ዎምባ ያጊደ ሱንꬄድኖ።

27 ሄዋፐ ጉይያን፥ ይሁዳ አሳይ ኡባይነ የሩሳላመ አሳይ ኡባይ፥ ዮሳፌጸ ካለꬅና፥ መꬍና ጎዳይ ሞርከቱዋ ቦላ ጾኑዋ እም ናሸችና የሩሳላመ ስሜዳ። 28 ኡንቱንቱ የሩሳላመ ጋኪደ፥ ዲꬃና፥ ማስንቁዋናነ ጹሩምባና መꬍና ጎዳ ጌሻ ጎልያ ገሌድኖ።

29 እስራኤልያ ሞርከቱዋ መꬍና ጎዳይ አላጋ ቢታን ደእያ ካዉተꬃቱ ኡባይ ስሴዳ ዎደ፥ ኡንቱንቱ ጾሳዉ ያዬድኖ። 30 ያቲደ ጾሳይ ዮሳፌጻዉ ኡባ ባጋና ሸምፑዋ እሜዳ ድራዉ፥ አ ካዉተꬃይ ሳሮተꬃ ደሜዳ።

ዮሳፌጻ ካዉታ ዉርሰꬃ

(1 ካታ. 22:41-50)

31 ዮሳፌጸ ይሁዳን ካተትያ ዎደ፥ አ ላይꬃይ ሀታማነ እቼሻ፤ እ የሩሳላመን ላታማነ እቼሹ ላይꬃ ካተቴዳ። አ አታ ሺልሀ ናቶ አዙቦ ጌተታዉ። 32 ዮሳፌጸ ባረ አዉዋ አሳ ኦግያን ሀመቴዳ፤ እ ሄ ኦግያፐ ሸርእ ግቤና፤ መꬍና ጎዳ ስንꬃን እ ሱረባ ኦꬄዳ። 33 ግዶፐነ፥ ጎይንያ ꬎቃ ሳኣ ꬋይስቤና፤ አሳይ ብሮ ባረ ኩመንꬃ ዎዛናፐ ባረ ማይዛ አዎቱዋ ጾሳኮ ስምቤና።

34 ዮሳፌጸ ሀኔዳ ሀራባይ፥ ኮይሮፐ ዉርሰꬃ ጋካናዉ እስራኤልያ ካተቱ ታርክያ ማጻፋን፥ ሀናና ናኣ ዬሁ ታርክያ ግዶን ጻፈት ኡቴዳ።

35 እት ዎደ፥ ይሁዳ ካቲ ዮሳፌጸ ኢታባ ኦꬄዳ እስራኤልያ ካትያ አካዝያሳና እትፐተꬃ ኦꬄዳ። 36 ያቲደ ዮሳፌጸ አናና ዛልእያ ዎልቃማ ማርካባቱዋ መꬋናዉ ማየቴዳ። ሄ ማርካባቱዋ ኤጽዮን-ጋብራ ካታማን መꬍሴድኖ። 37 ሄዋፐ ጉይያን፥ ማሬሻፐ ዬዳ ዶዳዋ ናአይ ኤልኤዛር፥ “ኔን አካዝያሳና እትፐተꬃ ኦꬄዳ ድራዉ፥ ኔን ኦꬄዳ ኪታ መꬍና ጎዳይ ꬋይሳና” ያጊደ፥ ዮሳፌጻ ቦላ ትምቢትያ ኦዴዳ። ሄዋ ድራዉ፥ ማርካባቱ መኤድኖ፤ ኡንቱንቱ ሀቃነ ባናዉ ዳንዳይበይክኖ።

21

1 ሄዋፐ ጉይያን፥ ዮሳፌጸ ሀይቂደ፥ ባረ ማይዛን ጋከቴዳ። ዳዊታ ካታማን ባረ ማይዛ አዎቱዋና ሞገቴዳ። አ ኮታን አ ናአይ ዮራመ ካተቴዳ።

ይሁዳ ካትያ ዮራማ

(2 ካታ. 8:17-24)

2 ዮራማ እሻቱ አዛርያሳ፥ ይህኤላ፥ ዛካራሳ፥ አዛርያሳ፥ ምካኤላነ ሻፋጽያ፤ ሀዋንቱ ኡባይ ይሁዳ ካትያ ዮሳፌጻ ናና። 3 ኡንቱንቱ አዉ ዮሳፌጸ ኡንቱንቶ ዳሮ ብራ፥ ዎርቃነ አልኦ ሻሉዋ እሜዳ፤ ቃይ ግምበቴዳ ይሁዳ ካታማቱዋካ እሜዳ። ሽን ዮራመ ባረ አዎ ባይራ ናኣ ግድያ ድራዉ፥ ካዉተꬃ አዉ እሜዳ። 4 ዮራመ ባረ አዉዋ ካዉተꬃ አኪደ ምኔዳ ዎደ፥ ባረ እሻቱዋ ኡባቱዋነ እት እት እስራኤልያ ካፓቱዋ ማሻን ዎꬌዳ።

5 ዮራመ ካተትያ ዎደ፥ ላይꬃይ አዉ ሀታማነ ላኡዋ፤ እ የሩሳላመን ሆስፑን ላይꬃ ካተቴዳ። 6 ዮራመ አካባ ናቶ አኬዳ ድራዉ፥ አካባ ሶይ አሳይ ሀመቴዳዋዳንካ ካሰ እስራኤልያ ካተቱዋ ኦግያን ሀመቴዳ፤ መꬍና ጎዳ ስንꬃንካ ኢታባ ኦꬄዳ። 7 ግዶፐነ፥ መꬍና ጎዳይ ካሰ ዳዊታና ጫቀቴዳ ጫቁዋ ድራዉ፥ ዳዊታ ዘረꬃ ꬋይሳናዉ ኮይቤና። ዳዊታ ዘረꬃይ መꬍናዉ ካተታናዉ መꬍና ጎዳይ ሂዶታ እም ዎꬄዳ።*

8 ዮራመ ካተቴዳ ዎደ፥ ኤዶማ አሳይ ይሁዳ ካትያ ቦላ ማካሊደ፥ ባረንቶ ካትያ ካተዬድኖ። * 9 ሄዋ ድራዉ፥ ዮራመ ባረ ኦላ ጋዳዋቱዋናነ ባረ ፓራ ጋረቱዋ ኡባና እትፐ ኤዶማ ጋድያ ኦላናዉ ቤዳ፤ ኤዶማ አሳይ አነ አ ፓራ ጋረቱዋ ካፓቱዋ ዶዴድኖ። ሽን ዮራምነ አ አሳይ ቃማ ደንዲደ፥ ዶዳ አꬊደ ባቃቴድኖ። 10 ሄ ዎድያፐ ዶሚደ፥ ሀቼ ጋካናዉ፥ ኤዶማ አሳይ ይሁዳ አሳዉ ሞደትቤና። ዮራመ መꬍና ጎዳ ባረ አዎቱዋ ጾሳ አጌዳ ድራዉ፥ ሊብና አሳይ ቃይ ሄ ዎደ ይሁዳ ካትያ ቦላ ማካሌዳ።

11 ዮራመ ቃይ ይሁዳ ገዝያን ጎይንያ ꬎቃ ሳኣ ጊግሴዳ፤ የሩሳላመን ደእያ አሳይ ሻርሙጻናዳን ኦꬄዳ፤ ይሁዳ አሳካ ባለꬄዳ። 12 ሄዋፐ ጉይያን፥ ትምቢትያ ኦድያ ኤላስ ዮራማዉ ዳብዳቢያ ሀዋዳን ያጊደ ኪቴዳ፤ “መꬍና ጎዳይ፥ ነ ማይዛ አዉዋ ዳዊታ ጾሳይ፥ ‘ኔን ነ አዉዋ ዮሳፌጻ ኦግያን ዎይ ይሁዳ ካትያ አሳ ኦግያን ሀመትያዋ አጋደ፥ 13 እስራኤልያ ካተቱዋ ኦግያን ሀመታዳ። አካባ ሶይ አሳይ ኦꬄዳዋዳን፥ ይሁዳንነ የሩሳላመን ደእያዋንቱ ሻርሙጻናዳን ኦꬃዳ። ቃይካ ኔፐ ኬክያ፥ ነ አዉዋ ጎለን ደእያ ነ እሻቱዋ ዎꬋዳ። 14 ሄዋ ድራዉ፥ መꬍና ጎዳይ ነ አሳ፥ ነ ናና፥ ነ ማቻቱዋነ ነዉ ደእያ ኡባባ ዎልቃማ ቦሻን ሾጫና። 15 ኔና ማራጭያ ሀርጊ ኦይቂና፥ ነዉ ሳኩ ያ ጎብ ጎቢደ ባና’ ያጌ” ያጌዳ።

16 ሄዋፐ ጉይያን፥ መꬍና ጎዳይ ፕልስጼማቱዋነ ቶጵያ ማታን ደእያ አራባቱዋ ዮራማ ኦላናዳን ደንꬄዳ። 17 ያትና፥ ኡንቱንቱ ይሁዳ ቦላ ማዬድኖ፤ ካትያ ጎለን ደእያ ሚሻ ኡባ፥ ካትያ አቱማ ናናነ አ ማጫዋንታ ኦሞዴድኖ። አ ናና ኡባፐ ቴፋ አካዝያሳፐ አትና፥ ሀራ እት ናአይነ አዉ አትቤና።

18 ሄ ኡባፐ ጉይያን፥ ፓጻናዉ ዳንዳየና ማራጭያ ሀርግያን ዮራማ መꬍና ጎዳይ ሾጬዳ። 19 ላኡ ላይꬃ ግዶን ሀርጊ አ ቦላ ጎቤዳ፤ አ ማራጪ ካረ ከሴዳ፤ ያትና፥ ሎይꬅ ሳከቲደ ሀይቄዳ። አ ሞግያ ዎደ አሳይ ካሰ አ ማይዛ አዋቶ ኦꬄዳዋዳን፥ አ ቦንቾ ምꬃ ዶሪደ፥ ታማ ኤꬅቤና።

20 ዮራመ ካተትያ ዎደ፥ ላይꬃይ አዉ ሀታማነ ላኣ፤ እ የሩሳላመን ሆስፑን ላይꬃ ካተቴዳ። እ ሀይቂያ ዎደ ኦንነ ካዮትቤና። ዮራመ ዳዊታ ካታማን ሞገቴዳፐ አትና፥ ካተቱዋ ማካናን ሞገትቤና።

22

ይሁዳ ካትያ አካዝያሳ

(2 ካታ. 8:25-29፤ 9:21-28)

1 አራባቱ ዪደ ዮራማዉ ባይራ ናና ኡባቱዋ ዎꬌዳ ድራዉ፥ የሩሳላመ አሳይ ዮራማ ናኣ ኡባፐ ቴፋ አካዝያሳ አ ኮታን ካተዬድኖ። ሄዋ ድራዉ፥ ዮራማ ናአይ አካዝያስ ካዉተꬃ ዶሜዳ። 2 አካዝያስ ካተትያ ዎደ፥ ላይꬃይ አዉ ኦይታማነ ላኣ፤ እ የሩሳላመን እት ላይꬃ ካተቴዳ። አ አት ሱንꬃይ አታሎ፤ አ ኦምራዉ ናኣ ናቶ። *

3 አካዝያስ ኢታተꬃን ባናዳን አ አታ አ ዞሬዳ ድራዉ፥ እካ አካባ ሶይ አሳ ኦግያን ሀመቴዳ። 4 አ አዉ ሀይቄዳዋፐ ጉይያን፥ አካባ ሶይ አሳይካ አ ዞርያ ድራዉ፥ አካባ ሶይ አሳዳን እካ መꬍና ጎዳ ስንꬃን ኢታባ ኦꬄዳ። ያቲደ አ ꬋዮ ጋሶ ግዴድኖ። 5 አካዝያስ አካባ ሶይ አሳ ዞርያ ካሊደ፥ አካባ ናኣ እስራኤልያ ካትያ ዮራማና እትፐ፥ ሶርያ ካትያ ሀዛኤላ ኦላናዉ ጋላኣደን ደእያ ራሞታ ጌተትያ ካታማ ቤዳ። ሶርያ አሳቱ ዮራማ ጫዴድኖ። 6 ሶርያ ካትያ ሀዛኤላና እ ኦለትያ ዎደ፥ ሶርያ አሳቱ አ ራሞታን ጫዴዳ ጫቻ ፓꬅ አካናዉ እዝራኤላ ካታማ ስሜዳ። ሄዋፐ ጉይያን፥ ዮራማ ናአይ፥ ይሁዳ ካቲ አካዝያስ አካባ ናኣ ዮራማ ጫደቴዳዋ ኦቻናዉ ዱገ እዝራኤላ ካታማ ቤዳ።

7 አካዝያስ ዮራማኮ ቤዳዌ አካዝያሳዉ ሀይቆ ግዳናዳን መꬍና ጎዳይ ኦꬄዳ። አካዝያስ ዮራማ በእሽን፥ አካባ ዛርያ ꬋይሳናዳን መꬍና ጎዳይ ዶሬዳ ንምሻ ናኣ ዬሀ ሞካናዉ ላኡ እትፐ ከሴድኖ። 8 ዬሁ አካባ ዛርያ ቦላ ፕርድያዋ ፖሌዳ ዎደ፥ ይሁዳ ካፓቱዋነ አካዝያሳ ማድያ አ እሻቱዋ ናና ደሚደ ዎꬌዳ። 9 ቃይ ዬሁ አካዝያሳ ኮዬዳ፤ ሳማርያን ቆሰት ኡቴዳዋ አ አሳቱ ደሜድኖ፤ ዬሁኮ አሂደ ዎꬊደ፥ “ባረ ኩመንꬃ ዎዛናፐ መꬍና ጎዳ ኮዬዳ ዮሳፌጻ ናኣ” ያጊደ ሞጌድኖ።

ሄዋ ድራዉ፥ አካዝያሳ ሶ አሳፐ ካዉተꬃ ኦይቃናዉ ዳንዳይያዌ ኦንነ ባዋ።

ይሁዳ ካታቶ አታሎ

(2 ካታ. 11:1-3)

10 አካዝያሳ ዳያ አታላ ባረ ናአይ ሀይቄዳዋ በኤዳ ዎደ፥ ደንዳደ ይሁዳ ካትያ ዛርያ ኡባ ꬋይሳዱ። 11 ሽን ካትያ ናታ ይሆሸባአ፥ ሀይቃናዉ ደእያ ካትያ ናና ግዶፐ አካዝያሳ ናኣ ዮኣሻ ዉኣደ አካዱ። አነ አ ꬋንꬅያኖ ሂጻ ጎለን ቆሳዱ። ሄዋዳን ኦꬃደ፥ አታላ ናኣ ዎናዳን፥ ካትያ ዮራማ ናታ፥ አካዝያሳ ምቻታ፥ ቄስያ ዮዳሄ ማቻታ፥ ይሆሸባአ አ ቆሳዱ። 12 አታላ ቢታ ሞድያ ዎደ ኡባን፥ ናአይ ኡንቱንቱ ማታን ጾሳ ጌሻ ጎልያን ኡሱፑን ላይꬃ ቆሰቲደ ኡቴዳ።

23

አታሊ ቦላ ማካሊደ ደንዴድኖ

(2 ካታ. 11:4-16)

1 ላፑንꬃ ላይꬃን ዮዳሄ ምኒደ፥ ጼቱዋ ካፓቱዋ ይሮሃማ ናኣ አዛርያሳ፥ ያሆሀናና ናኣ እስማኤላ፥ ዮቤዳ ናኣ አዛርያሳ፥ አዳያ ናኣ ማእሴያነ ዚክራ ናኣ ኤልሻፋጻ ሺሺደ፥ ኡንቱንቱና ቃላ ጫቁዋ ጫቀቴዳ። 2 ኡንቱንቱ ይሁዳ ቢታ ኡባ ዩዪደ፥ ይሁዳ ካታማቱዋን ደእያ ሌዋቱዋነ እስራኤልያ ያራቱ ካፓቱዋ ኡባ አኪደ፥ የሩሳላመ ዬድኖ።

3 ሄዋፐ ጉይያን፥ ሄ ሺቄዳ አሳይ ኡባይ ጾሳ ጌሻ ጎልያን ካትያና ቃላ ጫቁዋ ጫቄድኖ። ዮዳሄ ሄ አሳ፥ “ካትያ ናኣ ሀዋ በእተ! መꬍና ጎዳይ ካሰ ዳዊታ ዘረꬃባ ሃሳዬዳዋዳን እ ካተቶ። * 4 ህንተንቱ ኦꬃናዉ በስያባይ ሀዋ: ሳምባታ ጋላሳን ሀ ጌሻ ጎልያ ገልያ ቄሳቱ ዋፐነ ሌዋቱዋፐ ሄዙ ኩሽያፐ እት ኩሺ ፐንግያ ናግተ፤ 5 ቃይ ሄዙ ኩሽያፐ እት ኩሺ ካትያ ጎለን ደእተ፤ ሄዙ ኩሽያፐ እት ኩሺ ቃይ ባሱዋ ፐንግያን ደእተ። አሳይ ኡባይ መꬍና ጎዳ ጌሻ ጎልያ ዳባባ ሺቆ። 6 ቄሳቱ ዋፐነ ኦꬅያ ሌዋቱዋፐ አትና፥ ኦንነ መꬍና ጎዳ ጌሻ ጎልያ ገሎፖ። ኡንቱንቱ ጌሻ ግድያ ድራዉ፥ ገልኖ፤ ሽን ሀራ አሳይ ኡባይ መꬍና ጎዳ አዛዙዋ ናጊደ፥ ጌሻ ጎልያፐ ካረና ደእኖ።

7 “ሌዋቱ ኡባይ ባረንቱ ኦላ ሚሻ ባረንቱ ኩሽያን ኩሽያን ኦይቂደ፥ ካትያ ግዶዪደ፥ ካቲ ከስያ ዎደነ ገልያ ዎደ ኡባን አናና እትፐ ደእኖ። ጌሻ ጎልያ ገልያ ኦናነ ዎꬍተ” ያጌዳ።

8 ሌዋቱነ ይሁዳ አሳይ ኡባይ ቄሲ ዮዳሄ አዛዜዳዋ ኡባ ኦꬄድኖ። ቄሲ ዮዳሄ ሳምባታን ኦሱዋፐ ከሳናዉ በስያ ሌዋቱዋ ከሲደ የድቤና። ሄዋ ድራዉ፥ ናጉዋ ካላይ ጋኬዳዋንቱካ ናጉዋ ካላን ፖሌዳዋንቱካ ኡባይ ያን ደኢኖ። ሄዋን ካፓቶ አካናዉ ግድያ አሳይ ደኤ። 9 ሄዋፐ ጉይያን፥ ቄሲ ዮዳሄ ጾሳ ጌሻ ጎልያን ደእያ፥ በን ካትያ ዳዊታ ቶራቱዋ፥ ዎጋ ጎንዳለቱዋነ ቄር ጎንዳለቱዋ ካፓቶ እሜዳ። 10 አሳይ ኡባይ ኦላ ሚሻ ባረ ኩሽያን ባረ ኩሽያን ኦይቂደ፥ ጌሻ ጎልያዉ ኡሸቻ ባጋፐ ሀድርሳ ባጋ ጋካናዉ፥ ያርሽያ ሳኣ ማታንነ ጌሻ ጎልያ ማታን ካትያ ዩሹዋን ኤቃናዳን ቄሲ ዮዳሄ ኦꬄዳ። 11 ሄዋፐ ጉይያን፥ ዮዳሄ ካትያ ናኣ ዮኣሻ ካረ ከሲደ፥ አ ሁጲያን ካላቻ ዎꬄዳ፤ ካዉታ ህግያ ማጻፋ አዉ እሚደ ካተዬዳ። ዮዳሄነ አ ናናይ ዮኣሻ ኦኪደ፥ “ካቲ ሸምፑዋ ጋምኦ!” ያጌድኖ።

12 አሳይ ዎጺደነ ካትያ ሳቢደ ሆምቦጭያዋ አታላ ስሴዳ ዎደ፥ አሳኮ መꬍና ጎዳ ጌሻ ጎልያ ባዱ። 13 ካቲ ፐንግያን ባረ ቱሳ ማታን ኤቄዳዋ በኣዱ። ካፓቱነ ጹሩምባ ፑንያዋንቱ ካትያ ማታን ደኢኖ፤ ይሁዳ አሳይ ኡባይ ናሸቲደ፥ ጹሩምባ ፑኒኖ፤ ማዝሙርያ የጽያዋንቱካ ስንꬃዉ አꬊደ፥ ባረንቶ ደእያ የꬃ ሚሻን ጋላቲኖ። አታላ ባረ ማዩዋ ፔꬋደ፥ “ሀዌ ማካላ! ሀዌ ማካላ!” ያጋደ ዋሳዱ።

14 ቄሲ ዮዳሄ ኦላንቻቱ ካፓቱዋ፥ “አታሎ መꬍና ጎዳ ጌሻ ጎልያን ዎꬎፕተ! ኦ ያናነ ሃና ሳልፒደ ሳልፐቱዋ ግዱዋን ዎꬂደ፥ ካረ ከስተ፤ እዞ አሻናዉ ካጄልያ አሳይ ደኦፐ ዎꬍተ!” ያጌዳ። 15 ሄዋ ድራዉ፥ ኡንቱንቱ እዞ ኦይቂደ፥ ካትያ ጎልያ አፌድኖ፤ ፓራ ፐንግያን እዞ ዎꬌድኖ።

ዮዳሄ ቃላ ጫቁዋ ኦራꬄዳ

(2 ካታ. 11:17-20)

16 ሄዋፐ ጉይያን፥ ዮዳሄ እ ባረ ሁጲያዉ፥ አሳይ ኡባይነ ካቲ መꬍና ጎዳ አሳ ግዳናዳን ቃላ ጫቁዋ ዎꬄዳ። 17 ሄ ዎደ አሳይ ኡባይ ባኣላ ኤቃ ጎልያ ቢደ፥ ሄ ጎልያ ክንቼዳ፤ ያርሽያ ሳአቱዋነ ምስለቱዋ ክንቼሬꬄዳ። ቃይ ማታና ግያ ባኣላ ቄስያ ያርሽያ ሳአቱ ስንꬃን ዎꬌድኖ።

18 ዮዳሄ ቄሳቱ ዋነ ሌዋቱዋ መꬍና ጎዳ ጌሻ ጎልያ ኦሶ ካፑዋ ኦꬂደ ሱንꬄዳ። ኡንቱንቱ ኪታይ ሙሴ ህግያን ጻፈቴዳዋዳን መꬍና ጎዳዉ ጹግያ ያርሹዋ ያርሽያዋነ ካቲ ዳዊተ ኦዴዳዋዳን ማዝሙርያ የጽያዋነ ባላ ቦንችስያዋ። 19 ህግያን ጻፈቴዳዋዳን ቱና አሳይ እቱነ ገለናዳን ዮዳሄ መꬍና ጎዳ ጌሻ ጎልያ ፐንግያን ናግያዋንታ ዎꬄዳ።

20 ዮዳሄ ጼቱዋ ካፓቱዋ፥ ዎልቃማ አሳቱ፥ ደርያ ሞድያዋንታነ ሄ ቢታ አሳ ኡባ ባረናና አኪደ፥ ካትያ መꬍና ጎዳ ጌሻ ጎልያፐ ዱገ ዎꬄዳ። ቆሞ ባጋ ፐንግያና ካትያ ጎልያ ገሌድኖ፤ ካትያ ካዉተꬃ አራታን ኡትሴድኖ። 21 ያትና ይሁዳ አሳይ ኡባይ ናሸቴዳ። አታላ ካትያ ጎለን ማሻን ሀይቄዳዋፐ ጉይያን፥ ካታማይ ዎፑ ጌዳ።

24

ይሁዳ ካትያ ዮኣሻ

(2 ካታ. 12:1-16)

1 ዮኣሽ ካተትያ ዎደ፥ ላይꬃይ አዉ ላፑና፤ እ የሩሳላመን ኦይታሙ ላይꬃ ካተቴዳ። አ ዳይ ሱንꬃይ ጺብያ፤ አ በርሳበሀ ካታማፐ ዬዳ አሳ። 2 ቄሲ ዮዳሄ ደኤዳ ላይꬃ ኡባን ዮኣሽ መꬍና ጎዳ ስንꬃን ሱረባ ኦꬄዳ። 3 ዮዳሄ ዮኣሻዉ ላኡ ማጫዋንታ እሜዳ፤ ኡንቱንቱ አዉ አቱማ ናናነ ማጫ ናና የሌድኖ።

4 ሄዋፐ ጉይያን፥ ዮኣሽ መꬍና ጎዳ ጌሻ ጎልያ ኦራꬃናዉ ቆፔዳ። 5 ዮኣሽ ቄሳቱ ዋነ ሌዋቱዋ ሺሺደ፥ “ይሁዳ ካታማቱዋ ቢደ፥ ህንተንቱ ጾሳ ጌሻ ጎልያ ላይꬃን ላይꬃን ኦራꬃናዉ እስራኤልያ ኡባፐ ሻሉዋ ሺሽተ፤ ሀ የዉዋ ኤለካ ኦꬅተ” ያጌዳ። ሽን ሌዋቱ ኤለካ ኦꬅበይክኖ። 6 ሄዋ ድራዉ፥ ካቲ ቄሰ ኡባቱዋ ካፑዋ ዮዳሀ ጼሲደ፥ “የሩሳላመ አሳፐነ ይሁዳ አሳፐ ጊራ ሺሻናዉ አያዉ ሌዋቱዋ ኪታበይኪ? መꬍና ጎዳ አሽካሪ ሙሴነ እስራኤልያ አሳይ ጾሳ ዱንካንያ ኦሶ ጊራይ ሺቃናዳን በን ማይ ኡቴድኖ። * 7 ሄ ኢታ ምሽራቶ አታሎ ካልያ አሳቱ ጾሳ ጌሻ ጎልያ ባይዝድጌድኖ፤ ኡንቱንቱ ጾሳ ጌሻ ጎልያን ደእያ ጌሻ ሻሉዋ ኡባ አኪደ፥ ባኣላዉ ጎይናናዉ ጎኤቴድኖ” ያጌዳ።

8 ሄዋ ድራዉ፥ ካቲ ሌዋቱዋ አዛዝና፥ ኡንቱንቱ ሳጽንያ ጊግሲደ፥ መꬍና ጎዳ ጌሻ ጎልያ ፐንግያፐ ካረ ባጋና ዎꬄድኖ። 9 ጾሳ ቆማይ ሙሴ መላ ቢታን ደኢደ፥ እስራኤልያ አሳፐ ሺሻናዳን አዛዜዳ ጊራ መꬍና ጎዳዉ አሀና ማላ፥ ይሁዳንነ የሩሳላመን ሌዋቱ አዋዬድኖ። 10 ካፓቱነ አሳይ ኡባይ ናሸቲደ፥ ጊራይ ሳጽንያ ኩማና ጋካናዉ፥ አን የጌድኖ። 11 ሳጽኒ ሌዋቱ ባጋና ካትያ ኦሳንቻቱዋኮ ጋክና፥ ሳጽንያ ግዱዋን ዳሮ ሚሻይ ዳጋቴዳዋ ኡንቱንቱ በኤዳ ዎደ ኡባን፥ ካትያ ጻፊነ ቄሰ ኡባቱዋ ካፑ ሱንꬄዳ ብታኒ ዪኖ፤ ሳጽንያፐ ሚሻ ከሲኖ፤ ሳጽንያ ሳኣን ዛር ዎꬅኖ። ኡንቱንቱ ኡባ ጋላስ ሄዋዳን ኦꬂደ፥ ዳሮ ሻሉዋ ዳጋዬድኖ።

12 ሄ ሚሻ ካቲነ ዮዳሄ መꬍና ጎዳ ጌሻ ጎልያ ኪታ ዎቻናዉ ሱንቴዳ አሳቶ እሚኖ። ኡንቱንቱ መꬍና ጎዳ ጌሻ ጎልያ ኦራꬃናዉ ሹቻ ማስያዋንታነ አናጸቱዋ፥ ቃይ ጾሳ ጌሻ ጎልያ ኦራꬃናዉ ብራታነ ናሃስያ ኦሳንቻቱዋ ቃጻሬድኖ። 13 ኦሳንቻቱ ጾሳ ጌሻ ጎሊ ባዬዳዋ ምን ኦꬂደ፥ ባረንቱ ኩሽያን ካሰዋዳን ኦራጽሴድኖ። 14 ኦሳንቻቱ ጌሻ ጎልያ ኦራጽሱዋ ፖሌዳ ዎደ፥ ፓላሄዳ ዎርቃነ ብራ ካትያኮነ ዮዳሄኮ አሄድኖ። ያትና ኡንቱንቱ ሄ ዎርቃንነ ብራን መꬍና ጎዳ ጌሻ ጎልያ ግዶ ኦሶ ማድያ ሚሻቱዋ፥ ጹግያ ያርሾ ሀንያ ሳነቱዋነ ሀራ ዱማ ዱማ ሚሻቱዋ ኦስሴድኖ።

ዮዳሄ ደኤዳ ላይꬃን መꬍና ጎዳ ጌሻ ጎልያን ጹግያ ያርሹዋ ኡባ ዎደ ኡንቱንቱ ያርሺኖ።

15 ዮዳሄ ሎይꬅ ጭሚደ ሀይቄዳ፤ እ ሀይቂያ ዎደ አ ላይꬃይ ጼታነ ሀታማ። 16 ዮዳሄ እስራኤላን ጾሳዉነ ጾሳ ጌሻ ጎልያዉ ሎኦባ ኦꬄዳ ድራዉ፥ ዳዊታ ካታማን ካተቱዋ ማካናን አ ሞጌድኖ።

ዮኣሽ ጾሳፐ ዎራ ስሜዳ

17 ዮዳሄ ሀይቄዳዋፐ ጉይያን፥ ይሁዳ ካፓቱ ዪደ፥ ጉፋኔድኖ። ያትና፥ ካቲ ኡንቱንቱ ዞርያ ስሴዳ። 18 ኡንቱንቱ መꬍና ጎዳ ባረንቱ ማይዛ አዎቱዋ ጾሳ ጌሻ ጎልያ አጊደ፥ አሼር ምስለቶነ ኤቃቶ ጎይኔድኖ። ኡንቱንቱ ኦꬄዳ ባላ ድራዉ፥ ይሁዳ ቦላነ የሩሳላመ ቦላ ጾሳ ሀንቁ ዎꬌዳ። 19 አሳይ ባረኮ ስማናዳን መꬍና ጎዳይ ትምቢትያ ኦድያዋንታ ኡንቱንቱኮ ኪቴዳ፤ ትምቢትያ ኦድያዋንቱ ኡንቱንቱ ቦላ ማርካቴድኖ፤ ሽን ኡንቱንቱ ስሰናን እጼድኖ።

20 ሄዋፐ ጉይያን፥ ቄስያ ዮዳሄ ናኣ ዛካራሳ ቦላ ጾሳ አያናይ ዎꬌዳ፤ ዛካራስ አሳ ስንꬃን ኤቂደ፥ “ጾሳይ ሀዋዳን ያጌ፤ ‘ህንተ መꬍና ጎዳ አዛዙዋ ፖልያዋ አያዉ እጺቴ? ሄዌ ህንተንቶ ኢታ። ህንተንቱ መꬍና ጎዳ አጌዳ ድራዉ፥ እካ ህንተንታ አጌዳ’ ያጌ” ያጌዳ። * 21 ሄዋፐ ጉየ አሳይ አ ቦላ ማቀቴዳ። ካቲ ኡንቱንቱ አዛዝና፥ መꬍና ጎዳ ጌሻ ጎልያ ዳባባን አ ሹቻን ጫዲደ ዎꬌድኖ። 22 ካቲ ዮኣሽ ዛካራሳ አዉ ዮዳሄ ባረዉ ኦꬄዳ ኬካተꬃ ሀሳየናን አጊደ፥ አ ናኣ ዛካራሳ ዎꬍሴዳ። ዛካራስ ሀይቂደ፥ “መꬍና ጎዳይ ሀዋ በኢደ፥ ሀሉዋ ከሶ” ያጌዳ።

ዮኣሻ ካዉታ ዉርሰꬃ

23 ሄ ላይꬃይ ላመትያ ዎደ፥ ሶርያ ኦላንቻቱ ዮኣሻ ኦላናዉ ዬድኖ። ይሁዳ ቦላነ የሩሳላመ ቦላ ማዪደ፥ አሳ ካፓቱዋ ኡባ ዎꬊደ፥ ኡንቱቱፐ ኦሞዴዳዋ ኡባ ዳማስቆን ደእያ ባረንቱ ካትያዉ የዴድኖ። 24 ሶርያ ኦላንቻቱ ፓይዱዋን ጉꬃ፤ ሽን ይሁዳ አሳይ መꬍና ጎዳ ባረንቱ አዎቱዋ ጾሳ አጌዳ ድራዉ፥ መꬍና ጎዳይ ሎይꬅ ዳሮ ግዴዳ ኡንቱንቱ ኦላንቻቱዋ ሶርያ ኦላንቻቱ ኩሽያን አꬂደ እሜዳ። ኡንቱንቱ ሀዋዳን ኦꬂደ፥ ዮኣሻ ሙሬድኖ።

25 ሶርያ ኦላንቻቱ አፐ ሻከትያ ዎደ፥ ዮኣሽ ሎይꬅ ማዱንጽ ኡቴዳ። ቄስያ ዮዳሄ ናኣ ሱꬃ ድራዉ፥ አ ኦሳንቻቱ አ ቦላ ማቀቲደ፥ እ ባረ ግሱዋን ግስ ደእሽን ዎꬌድኖ። እ ሀይቂና፥ ዳዊታ ካታማን አ ሞጌድኖ፤ ሽን ካተቱዋ ማካናን አ ሞግበይክኖ። 26 ዮኣሻ ቦላ ማቀቴዳዋንቱ አሞኒ ሽምኣት ናኣ ዛባዳነ ሞኣበ ሺምሪት ናኣ ይሆዛባዳ። 27 ዮኣሻ ናናቱዋባይ፥ አ ቦላ ትምቢትያ ኦዴዳ ዳሮባይነ ጾሳ ጌሻ ጎልያ እ ኦራጽሴዳባይ ካተቱ ታርክያ ማጻፋን ጻፈት ኡቴዳ። ዮኣሽ ሀይቂና፥ አ ሳኣን አ ናአይ አመስያስ ካተቴዳ።

25

ይሁዳ ካትያ አመስያሳ

(2 ካታ. 14:2-6)

1 አመስያስ ካተትያ ዎደ፥ ላይꬃይ አዉ ላታማነ እቼሻ፤ እ የሩሳላመን ላታማነ ኡዱፑን ላይꬃ ካተቴዳ። አ ዳይ ሱንꬃይ ይሆኣድኖ፤ አ የሩሳላመ አሳ። 2 አመስያስ መꬍና ጎዳ ስንꬃን ሱረባ ኦꬄዳ፤ ሽን ኩመንꬃ ዎዛናፐ ግደና። 3 አመስያስ ካዉተꬃ ሎይꬅ ኦይቄዳ ሳና፥ ባረ አዉዋ ዎꬌዳ ኦሳንቻቱዋ ዎꬌዳ። 4 ሙሴ ህግያ ማጻፋን ጻፈቴዳዋዳን፥ መꬍና ጎዳይ፥ “ናናቱ ኦꬄዳ ናጋራ ድራዉ፥ አዎቱዋ ዎꬋናዉ በሰና፤ ቃይ አዎቱ ኦꬄዳ ናጋራ ድራዉካ፥ ናና ዎꬋናዉ በሰና። አሳይ ኡባይ ባረ ኦꬄዳ ናጋራን ናጋራን ሀይቃናዉ በሰ” ያጊደ አዛዜዳዋዳን፥ ዎꬌዳዋንቱ ናና ዎꬍቤና።*

ኤዶማ ቦላ ደንዴዳ ኦላ

(2 ካታ. 14:7)

5 አመስያስ ይሁዳ አሳ ሺሺደ፥ ባረንቱ አዎቱዋ ጎለን ጎለን ሻኣ ካፓቱዋነ ጼቱዋ ካፓቱ ሱንꬃተꬃ ግዶን ዎꬄዳ። እ ላታሙ ላይꬃነ ላታሙ ላይꬃፐ ቦላና ደእያ ይሁዳ ዛራቱዋነ ቢንያማ ዘረꬃ ኡባ ፓይዴዳ፤ ጎንዳልያነ ቶራ ኦይቂደ፥ ኦላዉ ጊጌዳ ሄዙ ጼቱ ሻአ ዶረቴዳ አሳቱዋ ደሜዳ። 6 ቃይ እስራኤልያፐ ጼቱ ሻአ ምኖ አሳቱዋ ሄዙ ሻአነ ኦይዱ ጼቱ ኪሎ ግራመ ዴጽያ ብራን አመስያስ ቃጻሬዳ። 7 ሽን ጾሳ አሳ ጌተትያ እት ብታኒ አመስያሳኮ ዪደ፥ “ካትያዉ፥ መꬍና ጎዳይ እስራኤልያናነ ኤፍሬማ አሳና ባዋ ድራዉ፥ እስራኤልያ ኦላንቻቱ ኔናና ቦፕኖ። 8 ኔን፥ ኡንቱንቱ ታና ምንሳና ጋደ ቆፖፐ፥ ጾሳይ ኔና ነ ሞርከቱዋ ስንꬃን ካዉሻና። አያዉ ጎፐ፥ ኤቃናዉ ዎይ ካዉሻናዉ ጾሳዉ ዎልቃይ ደኤ” ያጌዳ።

9 አመስያስ ጾሳ አሳ፥ “ታን እስራኤልያ ኦላንቻቶ ጭጌዳ ሄ ብራይ ኡባይ ዋናኔ?” ያጌዳ።

ጾሳ አሳይ፥ “መꬍና ጎዳይ ነዉ ሄዋፐ አꬂደ እማናዉ ዳንዳዬ” ያጌዳ። 10 ሄዋ ድራዉ፥ አመስያስ ኤፍሬማፐ ባረኮ ዬዶ ኦላንቻቱ ባረንቱ ሶ ሶ ባናዳን ሞይዜዳ። ኡንቱንቱ ይሁዳ አሳ ቦላ ሎይꬅ ሀንቀቲደ፥ ባረንቱ ሶ ሶ ስሜድኖ።

11 ሄዋፐ ጉይያን፥ አመስያስ ባረና ምንሲደ፥ ባረ ኦላንቻቱዋ ካለꬂደ፥ ማጽነ ዎምባ ቤዳ፤ አ ኦላንቻቱ ኤዶማ አሳፐ ታሙ ሻኣ ዎꬌድኖ። 12 ቃይ ኡንቱንቱ ታሙ ሻአ ኦላንቻቱዋ ፓጻ ኦሞዴድኖ፤ ኡንቱንታ አፉዋ ዶናዉ አፌድኖ፤ ሄ አፉዋን ዱገ ኦልና፥ ህርክን ደእያ ሹቻን አሳቱ ኡባይ መኤረቲደ ዉሬድኖ። 13 ሽን ሄ ዎደ አመስያስ ባረናና ኦላዉ ቤናዳን ጉየ የዴዳ እስራኤልያ ኦላንቻቱ ሳማርያፐ ቢደ፥ ቤት-ሆሮና ጋካናዉ ደእያ ይሁዳ ካታማቱዋ ኦሌድኖ። ኡንቱንቱ ይሁዳ አሳፐ ሄዙ ሻኣ ዎꬊደ፥ ዳሮ ኦሞዱዋ አኬድኖ።

14 አመስያስ ኤዶማ አሳቱዋ ዎꬍ ስሚደ፥ ኤዶማ አሳ ጾሳቱዋ ምስለቱዋ አኪደ ዬዳ። ሄ ምስለቱ ባረዋንታ ግዳናዳን ኤሲደ፥ ኡንቱንቶ ጎይኔዳነ እጻና ጩዋዬዳ። 15 ሄዋ ድራዉ፥ መꬍና ጎዳ ሀንቁ አመስያሳ ቦላ ኤጽ ከሴዳ፤ ያትና፥ ጾሳይ እት ትምቢትያ ኦድያዋ አመስያሳኮ ኪቴዳ። ቢደ፥ “ባረንቱ አሳ ነ ኩሽያፐ አሻናዉ ዳንዳይቤና ጾሳቶ ኔን አያዉ ጎይናዲ?” ያጌዳ።

16 ትምቢትያ ኦድያዌ ሃሳይሽን፥ ካቲ፥ “ኔን ካትያና ዞረታናዳን ኑን ኔና ሱንꬄዶየ? አጋ! ኔን አያዉ ሀይቃናዉ ኮያይ?” ያጌዳ።

ትምቢትያ ኦድያዌ አግ አኪደ፥ “ኔን ሀዋ ኦꬄዳ ድራዉነ ታን ኔና ዞሬዳዋ ስሳቤና ድራዉ፥ ጾሳይ ኔና ꬋይሳናዉ ቃቼዳዋ ሀእ ታን ኤራድ” ያጌዳ።

እስራኤልያ ቦላ ደንዴዳ ኦላ

(2 ካታ. 14:8-20)

17 ሄዋፐ ጉይያን፥ ይሁዳ ካቲ አመስያስ ባረና ዞርያ አሳቱዋና ዞረቲደ፥ እስራኤልያ ካትያ ዬሁ ናኣ ናኣ፥ ዮአካዛ ናኣ፥ ዮኣሻዉ አሳ ኪቲደ፥ “ሃያ፤ አነ ላኡ ኦላ ጋከቶይተ” ያጊደ ናሴዳ።

18 እስራኤልያ ካቲ ዮኣሽ ይሁዳ ካትያ አመስያሳ ሀዋዳን ያጌዳ፤ “ሊባኖሳን ደእያ ክንድቹ ሊባኖሳን ደእያ ዝጋዉ ኪቲደ፥ ‘ነ ናቶ ታ ናአዉ እማ’ ያጌዳ። ሽን ሊባኖሳን ደእያ እት ዶአይ ሄዋና አꬊደ፥ ሄ ካሽያ የꬌዳ። 19 ኔንካ፥ ‘በአ፥ ኤዶማ ቢታ አሳ ጾናድ’ ያጋደ ነ ዎዛናን ኦቶሩዋን ኩማዳ። ሽን ሀእ ኔን ነ ሶን ዎፑ ጋደ ኡታ አጋ። ነ ቦላነ ነ ጋድያ ይሁዳ ቦላ መቱዋነ ባሻ አህያዋ አያዉ ደንꬃይ?” ያጊደ ዛሬዳ።

20 ሽን አመስያስ ስሳ እጼዳ። ኡንቱንቱ ኤዶማ ጾሳቶ ጎይኔዳ ድራዉ፥ ጾሳይ ኡንቱንታ ኡንቱንቱ ሞርከቱዋ ኩሽያን አꬂደ እማናዉ ኮዬዳ። 21 ሄዋ ድራዉ፥ እስራኤልያ ካትያ ዮኣሽ ኦላናዉ ከስና፥ እነ ይሁዳ ካቲ አመስያስ ይሁዳን ደእያ ቤት-ሸመሻ ጌተትያ ካታማን ኦላ ጋከቴድኖ። 22 እስራኤልያ አሳይ ይሁዳ አሳ ጾኔዳ፤ ይሁዳ አሳይ ኡባይ ባቃቲደ፥ ባረ ሶ ባረ ሶ ቤዳ። 23 ሄዋፐ ጉይያን፥ እስራኤልያ ካቲ ዮኣሽ አካዝያሳ ናኣ ናኣ፥ ዮኣሻ ናኣ፥ ይሁዳ ካትያ አመስያሳ ቤት-ሸመሻን ኦሞዲደ፥ የሩሳላመ አሄዳ። ያቲደ የሩሳላመ ድርሳ ግምቢያ፥ ኤፍሬማ ፐንግያፐ ቢደ ዞዝያ ፐንግያ ጋካናዉ ደእያ፥ ኦይዱ ጼቱ ዋꬋ ግድያ ሳኣ ላሌዳ። 24 ላሊደ ጾሳ ጌሻ ጎልያን ደእያ ዎርቃነ ብራ ኡባ፥ ኦቤድ-ኤዶማ ዘረꬃይ ናግያ ሚሻነ ካትያ ጎለን ደእያ ሻሉዋ ኡባ አኬዳ፤ ቃይ ዋብያዉ ኦይቀቴዳ አሳቱዋካ አኪደ፥ ሳማርያ ስሜዳ።

25 ዮአካዛ ናአይ፥ እስራኤልያ ካቲ ዮኣሽ ሀይቄዳዋፐ ጉይያን፥ ዮኣሻ ናአይ ይሁዳ ካቲ አመስያስ ታማነ እቼሹ ላይꬃ ደኤዳ። 26 አመስያስ ኦꬄዳባይ ኡባይ፥ ኮይሮፐ ዉርሰꬃ ጋካናዉ፥ ይሁዳ ካተቱዋነ እስራኤልያ ካተቱዋ ታርክያ ማጻፋን ጻፈት ኡቴዳ። 27 አመስያስ መꬍና ጎዳ ካልያዋ አጌዳዋፐ ጉይያን፥ ኡንቱንቱ አ ቦላ የሩሳላመን ማቀቴድኖ። እ ላክሻ ካታማ ባቃቴዳ። ሽን ኡንቱንቱ አ ጌዱዋ ላክሻ አሳ ኪትና፥ አ ያን ዎꬌድኖ። 28 አ አሃ ፓራን ጫን አሂደ፥ ዳዊታ ካታማን አ ማይዛ አዎቱዋና ሞጌድኖ።

26

ይሁዳ ካትያ ኦዝያና

(2 ካታ. 14:21-22፤ 15:1-7)

1 ሄዋፐ ጉይያን፥ ይሁዳ አሳይ ኡባይ ታማነ ኡሱፑን ላይꬃ ግድያ ናኣ፥ ኦዝያና አ አዉዋ አመስያሳ ኮታን ካተዬዳ። 2 አ አዉ አመስያስ ሀይቄዳዋፐ ጉየ፥ እ ኤላታ ጌተትያ ካታማ ዛረꬅ ኬጺደ፥ ይሁዳን ኦራꬄዳ።

3 ኦዝያነ ካተትያ ዎደ፥ ላይꬃይ አዉ ታማነ ኡሱፑና፤ እ የሩሳላመን እሻታማነ ላኡ ላይꬃ ካተቴዳ። አ ዳይ ሱንꬃይ ይኮሎ፤ አ የሩሳላመ አሳ። 4 አ አዉ አመስያስ ኦꬄዳዋዳን፥ እካ መꬍና ጎዳ ስንꬃን ሱረባ ኦꬄዳ። 5 ጾሳ ያሻተꬃ ባረና ታማርሴዳ ዛካራስ ፓጻ ደኤዳ ዎድያን፥ ጾሳዉ እ አማነቲደ ኦꬄዳ። መꬍና ጎዳዉ እ ኦꬄዳ ዎደ ኡባን፥ ጾሳይ አ አንጄዳ።

6 ኦዝያነ ፕልስጼማቱዋና ኦለታናዉ ከሲደ፥ ጋተ ካታማ ዩሹዋ ግምቢያ፥ ያብነ ካታማ ዩሹዋ ግምቢያነ አሽዶዳ ግምቢያ ላሌዳ፤ ያቲደ አሽዶዳ ካታማ ማታንነ ፕልስጼማቱዋ ግዶን ካታማቱዋ ኬጼዳ። 7 ኦዝያነ ፕልስጼማቱዋ፥ ጉርባኣላን ደእያ አራባቱዋነ ማኡናቱዋ ጾናናዳን ጾሳይ አ ማዴዳ። 8 አሞና አሳቱ ኦዝያናዉ ጊሬድኖ። ኦዝያነ ሎይꬅ ምኔዳ ድራዉ፥ አ ዎሪ ግብጼ ዛዋ ጋካናዉ ስሰቴዳ።

9 ቃይ ኦዝያነ ዞዝያ ፐንግያ ማታን፥ ዛንጋራ ፐንግያ ማታንነ ድርሳይ ሶኮ ባቂያ ዞዝያ ማታን አዱሳ ግምበቱዋ ግምቢሲደ፥ የሩሳላመ ጌሶቱዋ ምንሴዳ። 10 አዉ ጮራ መሂ ደእያ ድራዉ፥ መላ ቢታቱዋን አዱሳ ግምቢያ ግምቤዳ፤ ዳሮ ኦላካ ቦኬዳ። እ ቃይ ጎሻ ዶስያ ድራዉ፥ ዞዘቱዋንነ አራዳ ጋድያን አዉ ዳሮ ጎሻንቻቱነ ዎይንያ ቱራ ቶክያዋንቱ ደኢኖ።

11 ቃይካ ኦዝያናዉ ኦላዉ ጊጌዳ ሎይꬅ ዳሮ ኦላንቻቱ ደኢኖ። ኦላንቻቱ ጻፊ ይእኤልነ ካፑ ማእሴይ ኦላንቻቱ ሱንꬃ ማዝጎብያን ጻፌድኖ። ኡንቱንቱ ካፑ ጋዳዋ ሀናንያ። 12 ባረንቱ አዎቱዋ ጎለዉ ካፖትያ ምኖ አሳቱ ላኡ ሻአነ ኡሱፑን ጼታ። 13 ካትያ ሞርከቱዋና ኦለቲደ፥ ባረንቱ ኩመንꬃ ዎልቃን ካትያ ማዳናዉ ከስያ ሄዙ ጼታነ ላፑን ሻአነ እቼሹ ጼቱ ኦላንቻቱ ኡንቱንቱ ኩሽያን ደኢኖ። 14 ኦዝያነ ኦላንቻቱ ኡባዉ ጎንዳልያ፥ ቶራ፥ ሁጲያን ዎꬅያ ብራታ ቆጲያ፥ ትራን ማይያ ኦላ ሚሻ፥ ዎንዳፍያን፥ ያምባርሻነ ሙሉሙቀ ሹቻ ጊግሴዳ። 15 የሩሳላመን ደእያ ኩሺ ሂላ ኤርያ አሳቱዋ ካቲ ኦዝያነ አዛዚደ፥ ዎችያ አዱሳ ግምበቱዋፐነ ካታማ ድርሳ ግምቢያ ዞዘቱዋፐ፥ ዎንዳፍያን ዎንዳፈቱዋ ዱክያ ሚሻቱዋነ ዎልቃማ ዎልቃማ ሹቻቱዋ ፕጺደ ኦልያ ሚሻቱዋ መꬍሴዳ። ጾሳይ አ ማድና፥ እ ሎይꬅ ምኔዳ፤ አ ዎሪካ ኡባሳ ጋኪደ ስሰቴዳ።

ኦዝያነ ባረ ኦቶሩዋን ሙረቴዳ

16 ሽን ኦዝያነ ምኔዳ ዎደ ኦቶረቴዳ፤ አ ኩንደꬃዉ ካለꬄዳ። ኦዝያነ መꬍና ጎዳ ባረ ጾሳ የዴዳ፤ እ እጻና ጩዋይያ ሳጽንያን እጻና ጩዋያናዉ መꬍና ጎዳ ጌሻ ጎልያ ገሌዳ። 17 ቄሲ አዛርያስነ መꬍና ጎዳ ቄሳቱ ሆስፑን ታማቱ አ ጌዱዋ ካሊደ ገሌድኖ፤ ሄ ቄሳቱ ምኖ አሳቱዋ። 18 ቄሳቱ ካትያ ኦዝያና ተኢደ፥ “ኦዝያና፥ ኔን መꬍና ጎዳዉ እጻና ጩዋያናዉ በሳካ። እጻና ጩዋይያዌ በስያዌ፥ እጻና ጩዋያናዉ ጌይ ኡቴዳ፥ አሮና ዘረꬃ ግድያ ቄሳቱዋ ጻላላሳ። ሀ ጌሻ ሳኣፐ ከሳ! አያዉ ጎፐ፥ ኔን መታ ኡባ ጎዳ ናቃዳ፤ ኔን አፐ ቦንቾ ደማካ” ያጌድኖ። *

19 ሽን ኦዝያነ እጻና ጩዋያናዉ እጻና ጩዋይያ ሚሻ ባረ ኩሽያን ኦይቂ ኡቲደ ሀንቀቴዳ። ኦዝያነ ቄሳቱ ዋ ሀንቀቲደ፥ መꬍና ጎዳ ጌሻ ጎልያን እጻና ጩዋይያ ሳጽንያ ማታን ቄሳቱዋ ስንꬃን ኤቂደእሽን፥ አ ዴሙዋ ዎልቃማ ባሩዋ ሀርጊ ኦይቄዳ። 20 ቄስያ ካፑ አዛርያስነ ሀራ ቄሳቱ ኡባይ አኮ ጼልያ ዎደ፥ አ ዴሙዋ ዎልቃማ ባሩዋ ሀርጊ ኦይቄዳዋ በኢደ፥ አ ኤለካ ጌሻ ጎልያፐ ከሴድኖ። እካ መꬍና ጎዳይ አ ሙሬዳዋ ኤሬዳ ድራዉ፥ ኤለካ ሄዋፐ ከሲደ ቤዳ። 21 ካቲ ኦዝያነ ሀያና ጋካናስካ ሄ ሀርግያና ደኤዳ፤ መꬍና ጎዳ ጌሻ ጎልያ ገልያሳፐካ ኤቄዳ። ሄ ሀርግያ ጋሱዋን ዱማ ጎለን ባረካ ደኤዳ። ሄ ዎደ አ ናአይ ዮኣታመ ካትያ ጎለን ደኢደ፥ ሄ ጋድያ አሳ ሞዴዳ።

22 ካቲ ኦዝያነ ሀኔዳ ሀራባ ኡባ ኮይሮፐ ዉርሰꬃ ጋካናዉ አሞጻ ናአይ፥ ትምቢትያ ኦድያ እሳያሰ ጻፍ ዎꬄዳ። 23 ኦዝያነ ሀይቂደ፥ ባረ ማይዛን ጋከቴዳ። ያትና፥ አሳይ አ፥ “ዎልቃማ ባሩዋ ሀርግያን ኦይቀቴዳዋ” ጊደ፥ ካተቱዋ ማካና ማታን አ ሞጌድኖ። እ ሀይቂና፥ አ ሳኣን አ ናአይ ዮኣታመ ካተቴዳ። *

27

ይሁዳ ካትያ ዮኣታማ

(2 ካታ. 15:32-38)

1 ዮኣታመ ካተትያ ዎደ፥ ላይꬃይ አዉ ላታማነ እቼሻ፤ እ የሩሳላመን ታማነ ኡሱፑን ላይꬃ ካተቴዳ። አ ዳይ ሱንꬃይ ያሩሾ፤ እዛ ጻዶቃ ናቶ። 2 ባረ አዉ ኦዝያነ ኦꬄዳዋዳን፥ ዮኣታምካ መꬍና ጎዳ ስንꬃን ሱረባ ኦꬄዳ፤ ሽን እ አ አዉ መꬍና ጎዳ ጌሻ ጎልያ ገሌዳዋዳን ገልቤና። ግዶፐነ፥ አሳይ ናጋራ ኦꬅያዋ አግቤና።

3 ዮኣታመ መꬍና ጎዳ ጌሻ ጎልያ ገልያ ቆሞ ፐንግያ ዛረꬂደ ኦꬄዳ፤ ቃይ የሩሳላመ ካታማ ግምቢያን ኦፌላ ግያ ሳኣን ዳሮ ኪታ ኦꬄዳ። 4 ይሁዳ ገዝያን ካታማቱዋ ኬጼዳ፤ ዎራይ ዳርያ ደርያን ጌሱዋነ አዱሳ ግምቢያ ግምቤዳ።

5 ዮኣታመ አሞና ካትያና ኦለቲደ ጾኔዳ። አሞናቱ ሄ ላይꬅ ሄዙ ሻአነ ኦይዱ ጼቱ ኪሎ ግራመ ዴጽያ ብራ፥ ታሙ ሻአ ኮንታለ ግድያ ዛርጋነ ታሙ ሻአ ኮንታለ ግድያ ባንጋ አዉ ጊሬድኖ። አሞናቱ ላኤንꬆ ላይꬃይነ ሄዘንꬆ ላይꬃን ሄዋዳንካ አሂደ፥ አዉ ጊሬድኖ። 6 ዮኣታመ መꬍና ጎዳ ባረ ጾሳ ስንꬃን ሱረ ሄመቴዳ ድራዉ፥ ሎይꬅ ምኔዳ።

7 ዮኣታመ ሀኔዳ ሀራባይ፥ እ ኦለቴዳ ኦላባይ ኡባይነ እ ኦꬄዳባይ ኡባይ እስራኤልያ ካተቱነ ይሁዳ ካተቱ ታርክያ ማጻፋን ጻፈት ኡቴዳ። 8 ዮኣታመ ካተትያ ዎደ፥ ላይꬃይ አዉ ላታማነ እቼሻ፤ እ የሩሳላመን ታማነ ኡሱፑን ላይꬃ ካተቴዳ። 9 ዮኣታመ ሀይቂደ፥ ባረ ማይዛን ጋከቴዳ። ኡንቱንቱ አ ዳዊታ ካታማን ሞጌድኖ። አ ሳኣን አ ናአይ አካዝ ካተቴዳ።

28

ይሁዳ ካትያ አካዛ

(2 ካታ. 16:1-5)

1 አካዝ ካተትያ ዎደ፥ ላይꬃይ አዉ ላታማ፤ እ የሩሳላመን ታማነ ኡሱፑን ላይꬃ ካተቴዳ። አካዝ ባረ ማይዛ አዉ ዳዊተ ሱረባ ኦꬄዳዋዳን፥ መꬍና ጎዳ ስንꬃን እ ሱረባ ኦꬅቤና፤ 2 እ ካሰ ደኤዳ እስራኤልያ ካተቱዋ ኦግያን ሀመቴዳ። ባኣላዉ ጎይናናዳን ናሃስያ ሲልሲደ፥ ምስልያ መꬌዳ። 3 ቃይ ህኖማ ዛንጋራን እጻና ጩዋዬዳ፤ መꬍና ጎዳይ እስራኤልያ አሳ ስንꬃፐ ላጊደ ከሴዳ አሳቱዋ ደኡዋ ዎጋ፥ ሄ ሸነይያዋ ቁሊደ፥ ባረ አቱማ ናና ታማን ጹጊደ፥ ኤቃዉ ያርሼዳ። 4 አካዝ አሳይ ጎይንያ ꬎቃ ግሹዋን፥ ደረቱዋ ሁጲያንነ ዳሻ ምꬃ ኡባ ጋርሳን ያርሹዋ ያርሼዳነ እጻና ጩዋዬዳ።

5 ሄዋ ድራዉ፥ መꬍና ጎዳይ አ ጾሳይ አ ሶርያ ካትያ ኩሽያን አꬅ እሜዳ። ኡንቱንቱ አ ጾኒደ፥ አ አሳፐ ዳሮ አሳ ኦሞዲደ፥ ዳማስቆ አፌድኖ። ቃይካ ጾሳይ አ እስራኤልያ ካትያ ኩሽያዉ አꬅ እምና፥ ካቲ ኢታ ሾቻ ሾጬዳ። * 6 ይሁዳ አሳይ መꬍና ጎዳ ባረንቱ ማይዛ አዎቱዋ ጾሳ አጌዳ ድራዉ፥ ራማልያ ናአይ ፓቁህ ይሁዳ ኦላንቻቱዋፐ ጼታነ ላታሙ ሻአ ምኖ አሳቱዋ እት ጋላስ ዎꬌዳ። 7 ኤፍሬማ ዛርያ ግድያ ምኖ ኦላንቻይ ዚክር ካትያ ናኣ ማእሴያ፥ ካትያ ጎለዉ አዎትያ አዝርቃማነ ካትያ ካሊደ ደእያ ኤልቃና ዎꬌዳ። 8 እስራኤልያ አሳይ ባረንቱ ዳባቱዋፐ ላኡ ጼቱ ሻአ ማጫ አሳ፥ አቱማ ናናነ ማጫ ናና ኦሞዴድኖ፤ ቃይ ኡንቱንቱ ሎይꬅ ዳሮ ኦሞዱዋ አኪደ፥ ሳማርያ አፌድኖ።

ትምቢትያ ኦድያ ኦዴዳ

9 መꬍና ጎዳ ሱንꬃን ትምቢትያ ኦድያ ኦዴዳ ግያ እት ብታኒ ሳማርያን ደኤ። ኦዴድ ሳማርያ ይያ ኦላንቻቱዋና ጋከታናዉ ከሲደ፥ ሀዋዳን ያጌዳ፤ “በእተ፥ መꬍና ጎዳይ፥ ህንተንቱ አዎቱዋ ጾሳይ ይሁዳ ሀንቀቴዳ ድራዉ፥ ህንተንቱ ኩሽያን አꬅ እሜዳ። ሽን ህንተንቱካ ሳሉዋ ጋኬዳ ሀንቁዋን ኡንቱንታ ሲፌድታ። 10 ሀእካ ይሁዳ አሳይነ የሩሳላመ አሳይ ህንተንቶ ማጫነ አቱማ አይልያ ግዲደ፥ ሞደታናዳን ቆፒታ። ህንተካ ኡንቱንቱዋዳን ሀኒደ፥ መꬍና ጎዳ ህንተንቱ ጾሳ ናቄድታ ግድክቴ? 11 ሄዋ ድራዉ፥ ሀእ ህንተንቱ ታን ግያዋ ስስተ። መꬍና ጎዳ ሀንቁ ህንተንቱ ቦላ ዎꬌዳ ድራዉ፥ ህንተንቱ ኦሞዲደ ቃቼዳ ህንተንቱ ዳቦቱዋ የዲሽተ” ያጌዳ።

12 ሄዋፐ ጉይያን፥ ኤፍሬማ ዛራቱዋ ካፓቱዋፐ ኦይዳቱ፥ ዮሀናና ናአይ አዛርያስ፥ ማሽለሞታ ናአይ በረኪ፥ ሻሉማ ናአይ ይህዝቀነ ሀድላያ ናአይ አማስ ኦላፐ ስሜዳዋንቱ ቦላ ደንዴድኖ። 13 ሄዋፐ፥ “ሄ ኦሞደቴዳ አሳቱዋ ህንተንቱ ሀዋ አሆፐ፥ ካሰ ኑን መꬍና ጎዳ ቦላ ኦꬄዳ ናጋራነ ናቁዋ ቦላ ሀራ ናቁዋ ጉጂታ። ኑ ናቁ ካሰካ ዳር ኡቴዳ ድራዉ፥ እስራኤልያ ቦላ ጾሳ ሀንቁ ዎꬌዳ” ያጌድኖ።

14 ሄዋ ድራዉ፥ ኦላንቻቱ ኦሞደቴዳ አሳቱዋነ ኦሞደቴዳ ሚሻ ካፓቱ ስንꬃንነ ኩመንꬃ ሽቁዋ ስንꬃን ሼꬌድኖ። 15 ሄዋፐ ጉይያን፥ ሱንꬃይ ሀዋፐ ቆሞና ጻፈቴዳ አሳቱ ደንድ ኤቂደ፥ ኦሞደቴዳ አሳቱዋ አኬድኖ። ኡንቱንቱ ግዶን ካሎ ደእያዋንታ ኦሞደቴዳዋፐ ማይዜድኖ፤ ኡንቱንቱ ሄ አሳቶ ማዩዋነ ጫማ እሜድኖ። ቃይ ኡንቱንቱ ምዜድኖነ ኡሸድኖ፤ ኡንቱንቱ ማዱꬃካ ዛይትያ ኦኬድኖ። ኡንቱንቱ ግዶን ዳቡሬዳ ኡባቱዋ ሀርያ ቶግሲደ፥ ኡንቱንቱ እሻቱዋኮ፥ ዛምባይ ደእያ ያርኮ ካታማ አሄድኖ። ሄዋፐ ጉይያን፥ ኡንቱንቱ ሳማርያ ስሜድኖ።

አካዝ አሶረ ካትያ ማዱዋ ኦቼዳ

(2 ካታ. 16:7-9)

16 ሄ ዎደ ካቲ አካዝ አሶረ ካቲ ባረና ማዳናዳን ኪታ ኪቴዳ። 17 አያዉ ጎፐ፥ ኤዶማ አሳቱ ላኤንꬁዋ ይሁዳ ቦላ ማዪደ፥ ዳሮ አሳ ኦሞዲደ አፌድኖ። 18 ፕልስጼማ አሳቱ ቃይ ይሁዳ ባርጉዋነ ኔጌባ ዎራን ደእያ ካታማቱዋ ኦለቲደ ቤት-ሸመሻ፥ አያሎና፥ ጋደሮታ፥ ሶኮ፥ ትምና፥ ጊምዞነ ኡንቱንቱ ዩሹዋን ደእያ ሞꬃቱዋ ማይ ኦይቂደ፥ ያን ደኤድኖ። 19 ይሁዳ ካቲ አካዝ ይሁዳ አሳ ናጋራ ኦስሴዳ ግሻዉነ መꬍና ጎዳዉ አማነትቤና ድራዉ፥ መꬍና ጎዳይ ይሁዳ ካዉሼዳ። 20 ሄዋ ድራዉ፥ አሶረ ካቲ ትግላት-ፓለሴር አካዛኮ ዪደ፥ አ ቱጋዬዳፐ አትና ማድቤና። 21 አካዝ መꬍና ጎዳ ጌሻ ጎልያፐ፥ ካትያ ጎልያፐነ አሳ ካፓቱዋፐ ዳሮባ አኪደ፥ አሶረ ካትያዉ እሜዳ። ሽን ሄዋ ኦꬄዳዌካ አ አይነ ጎእቤና።

አካዛ ናጋራ

22 ካቲ አካዝ ባረ ሁጲያዉ ባረ ቱጋ ዎደ መꬍና ጎዳዉ አማነተና ሀኖታ ካሰዋፐ ጉጅ ጉጂደ ቤዳ። 23 ባረና ጾኔዳ ዳማስቆ ጾሳቶ ያርሺደ፥ “ሶርያ ካተቱዋ ጾሳቱ ኡንቱንቱ ማዴዳ ድራዉ፥ ታናካ ኡንቱንቱ ማዳናዳን ታን ኡንቱንቶ ያርሻና” ያጌዳ። ሽን ሄ ጾሳቱ አስነ እስራኤልያ አሳ ኡባዉ ባሻ አሄድኖ። 24 አካዝ መꬍና ጎዳ ጌሻ ጎልያ ሻሉዋ ኡባ እት ሳኣ ሺሺደ ክንቼሬꬄዳ። ጾሳ ጌሻ ጎልያ ፐንገቱዋ ጎርዴዳ። ያቲደ የሩሳላመን ኡባ ሳን ባረዉ ያርሽያ ሳኣ ኤሴዳ። 25 አካዝ ሀራ ጾሳቶ እጻና ጩዋያናዉ ይሁዳን ደእያ ካታማቱዋ ኡባን ጎይንያ ꬎቃ ሳኣ መꬌዳ። ያቲደ መꬍና ጎዳ ባረ አዎቱዋ ጾሳ ሀንቀꬄዳ።

26 አካዝ ሀኔዳ ሀራባይነ እ ኦꬄዳባይ ኡባይ ኮይሮፐ ዉርሰꬃ ጋካናዉ ይሁዳ ካተቱነ እስራኤልያ ካተቱዋ ታርክያ ማጻፋን ጻፈት ኡቴዳ። 27 አካዝ ሀይቂደ፥ ባረ ማይዛን ጋከቴዳ። የሩሳላመ ካታማን አ ሞጌድኖ፤ ሽን እስራኤልያ ካተቱዋ ማካናን ሞግበይክኖ። አ ሳኣን አ ናአይ ህዝቂያሰ ካተቴዳ። *

29

ይሁዳ ካትያ ህዝቂያሳ

(2 ካታ. 18:1-3)

1 ህዝቂያሰ ካተትያ ዎደ፥ ላይꬃይ አዉ ላታማነ እቼሻ፤ እ የሩሳላመን ላታማነ ኡዱፑን ላይꬃ ካተቴዳ። አ አት ሱንꬃይ አቢያ፤ አ ዛካራሳ ናቶ። 2 አ ማይዛ አዉ ዳዊተ ኦꬄዳዋዳን፥ ህዝቂያስካ መꬍና ጎዳ ስንꬃን ሱረባ ኦꬄዳ።

ጌሻ ጎልያ ጌሹሳ

3 ህዝቂያሰ ባረ ካተቴዳ ኮይሮ ላይꬃን፥ ኮይሮ አግናን፥ መꬍና ጎዳ ጌሻ ጎልያ ፐንገቱዋ ዶዪደ ኦራꬄዳ። 4 ቄሳቱ ዋነ ሌዋቱዋ አህሲደ፥ ጌሻ ጎልያዉ አዋይ ዶልያ ባጋና ደእያ ዳባባን ሺሼዳ። 5 ሀዋዳን ያጌዳ፤ “ሌዋቶ፥ ታን ግያዋ ስስተ! ሀእ ህንተንቱ ሁጲያዉ ጌይተ፤ መꬍና ጎዳ ህንተንቱ አዎቱዋ ጾሳ ጌሻ ጎልያካ ጌሽተ። ጌሻ ጎልያ ቱንስያባ ኡባ ድግተ። 6 አያዉ ጎፐ፥ ካሰ ኑ አዎቱ አማነትበይክኖ፤ መꬍና ጎዳ ኑ ጾሳ ስንꬃን ኢታባ ኦꬄድኖ። ኡንቱንቱ መꬍና ጎዳ አጊደ፥ ጾሳይ ደእያ ሳኣፐ ባረንቱ ዴሙዋ ዎራ ዛሪደ፥ ባረንቱ ዞኪያ አኮ ዛሬድኖ። 7 ኡንቱንቱ ቃይ ጌሻ ጎልያ ፐንገቱዋ ጎርዴድኖ፤ ጾምፕያካ ቶይሴድኖ። ጌሻ ጎልያን እስራኤልያ ጾሳዉ እጻና ጩዋይበይክኖ፥ ዎይ ጹግያ ያርሹዋ ያርሽበይክኖ። 8 ሄዋ ድራዉ፥ መꬍና ጎዳ ሀንቁ ይሁዳ ቦላነ የሩሳላመ ቦላ ዎꬌዳ። ህንተንቱ አይፍያን ህንተንቱ በእያዋዳን፥ ጾሳይ ኡንቱንቱ ህንተንቶ ያሻ፥ ዳጋማነ ‘ፖራ!’ ግያዋ ኦꬄዳ። 9 ሄዋ ጋሱዋን ኑ አዎቱ ማሻን ሀይቄድኖ፤ ኑ አቱማ ናናይ፥ ኑ ማጫ ናናይነ ኑ ማቻቱ ኦሞደቴድኖ።

10 “መꬍና ጎዳ ሀንቁ ኤጽያዌ ኑ ቦላፐ ክቻና ማላ፥ ታን መꬍና ጎዳና፥ እስራኤልያ ጾሳና ቃላ ጫቁዋ ጫቀታናዉ ታ ዎዛናን ቆፓይ። 11 ታ ናቶ፥ ህንተንቱ መꬍና ጎዳ ስንꬃን ኤቂደ፥ አዉ ኦꬅያ ኦሳንቻ ግዲደ፥ እጻና ጩዋያናዳን ህንተንታ እ ዶሬዳ ድራዉ፥ ሸነኮ ጎፕተ” ያጌዳ።

12 ሄ ሳኣን ደእያ ሌዋቱ ሀዋፐ ካሊደ ጻፈቴዳዋንታ፦

ቃሃታ ያራፐ አማሳያ ናኣ ማሃታነ አዛርያሳ ናኣ ዩኤላ።

ማራራ ያራፐ አብድ ናኣ ቂሳነ ይሃልኤላ ናኣ አዛርያሳ።

ገርሾና ያራፐ ዚማ ናኣ ዮኣሀነ ዮኣሀ ናኣ ኤዴና።

13 ኤልጻፋና ያራፐ ሺምራነ ይኡኤላ።

አሳፋ ያራፐ ዛካራሳነ ማታንያ።

14 ሄማና ያራፐ ይህኤላነ ሽምአ።

ይዱቱና ያራፐ ሻማእያነ ኡዝኤላ።

15 ኡንቱንቱ ባረንቱ ዳቦቱዋ፥ ሌዋቱዋ፥ ሺሽና፥ ኡንቱንቱ ኡባይካ ባረንቱ ሁጲያዉ ጌዬድኖ። ካቲ ኡንቱንታ አዛዝና፥ መꬍና ጎዳ ህግያን ጻፈቴዳዋዳን ኡንቱንቱ መꬍና ጎዳ ጌሻ ጎልያ ጌሹሳ ዶሜድኖ። 16 ሄዋ ድራዉ፥ ቄሳቱ መꬍና ጎዳ ጌሻ ጎልያ ጌሻናዉ ግዶ ገሌድኖ፤ መꬍና ጎዳ ጌሻ ጎልያ ግዶን ደእያ ቱናባ ኡባ ከሲደ፥ መꬍና ጎዳ ጌሻ ጎልያ ዳባባ አሄድኖ። ሌዋቱ አኪደ፥ ቀድሮና ዛንጋራን ኦሌድኖ። 17 ኡንቱንቱ ኮይሮ አግናን፥ ኮይሮ ጋላስ ጌሻ ጎልያ ጌሽያዋ ዶሜድኖ፤ ሄ አግናዉ ሆስፑንꬃ ጋላስ መꬍና ጎዳ ባራንዳ ጋኬድኖ። ሀራ ሆስፑን ጋላሳን መꬍና ጎዳ ጌሻ ጎልያ ጌሼድኖ። ኮይሮ አግናዉ ታማነ ኡሱፑንꬃ ጋላስ ኡንቱንቱ ሄ ኦሱዋ ፖሌድኖ።

18 ሄዋፐ ጉይያን፥ ኡንቱንቱ ካትያ ህዝቂያሳኮ ገሊደ፥ “ኑን መꬍና ጎዳ ጌሻ ጎልያ ኡባ፥ ጹግያ ያርሹዋ ያርሽያ ሳነ ሄ ያርሽያ ሳኣን ጎኤትያ ሻሉዋ ኡባ፥ ኡክꬃ ጻራጴዛነ ሄ ጻርጴዛን ደእያ ሚሻቱዋ ኡባ ጌሼዶ። 19 ቃይ ካቲ አካዝ ካተቲደ ደእያ ዎደ፥ ጾሳዉ አማነተናን አጊደ፥ አፌዳ ሻሉዋ ኡባ ኑን ዛሪደ ጌሼዶ። በአ፥ ኑን ጌሼዳ ሚሻይ ኡባይ መꬍና ጎዳዉ ያርሹዋ ያርሽያ ሳኣ ስንꬃን ደኤ” ያጌድኖ።

20 ካቲ ህዝቂያሰ ዎንተꬃ ጋላስ ጉራን ደንዲደ፥ ካታማ ካፓቱዋ ሺሺደ፥ ኡንቱንቱና እትፐ መꬍና ጎዳዉ ጌሻ ጎልያ ቤዳ። 21 ኡንቱንቱ ካዉተꬃ ድራዉ፥ ጌሻ ጎልያ ድራዉነ ይሁዳ አሳ ድራዉ፥ ላፑን ኮሩማቱዋ፥ ላፑን ዶርሳ ኦርገቱዋ፥ ላፑን ዶርሳ ማራቱዋነ ቃይ ላፑን ዴሻ ኦርገቱዋ ናጋራ ያርሾ አሄድኖ። አሮና ዘረꬃ ግድያ ቄሳቱ፥ መꬍና ጎዳዉ ያርሹዋ ያርሽያ ሳኣን ሄዋንታ ያርሻናዳን ካቲ አዛዜዳ። 22 ቄሳቱ ኮሩማቱዋ ሹኪደ፥ ኡንቱንቱ ሱꬃ ያርሽያ ሳኣ ቦላ ጫጫፌድኖ። ቃይ ዶርሳ ኦርገቱዋ ሹኪደ፥ ኡንቱንቱ ሱꬃ ያርሽያ ሳኣ ቦላ ጫጫፌድኖ። ቃይካ ዶርሳ ማራቱዋ ሹኪደ፥ ኡንቱንቱ ሱꬃ ያርሽያ ሳኣ ቦላ ጫጫፌድኖ። 23 ናጋራ ያርሾ ሀንያ ዴሻ ኦርገቱዋ ካትያ ስንꬃነ ሺቄዳ አሳ ስንꬃ አሄድኖ፤ አህና ኡንቱንቱ ኡባይ ባረንቱ ኩሽያ ዴሻቱዋ ቦላ ዎꬄድኖ። 24 ቄሳቱ ዴሻቱዋ ሹኪደ፥ እስራኤልያ አሳ ኡባ ናጋራይ አቶ ጌተታናዋ ማላ፥ ኡንቱንቱ ሱꬃ ያርሽያ ሳኣ ቦላ ያርሼድኖ። አያዉ ጎፐ፥ ካቲ ኡንቱንቱ ጹግያ ያርሹዋነ ናጋራ ያርሹዋ ያርሻናዳን አዛዜዳ ድራሳ።

25 ሄዋፐ ጉይያን፥ መꬍና ጎዳይ ካትያዉ ናብያ ጋደ ባጋናነ ትምቢትያ ኦድያ ናታና ባጋና ካትያ ዳዊታ አዛዜዳ አዛዙዋ ህዝቂያሰ ካሊደ፥ ሌዋቱዋ ዳላ፥ ዲꬃነ ማስንቁዋ ኦይꬂደ፥ መꬍና ጎዳ ጌሻ ጎልያን ኤሴዳ። 26 ሌዋቱ ዳዊተ ካሰ የꬃ የጼዳ ሚሻቱዋ ኦይቂና፥ ቄሳቱ ቃይ ጹሩምባቱዋ ኦይቂደ ኤቄድኖ። 27 ሄ ዎደ ኡንቱንቱ ጹግያ ያርሹዋ ያርሻናዳን ህዝቂያሰ አዛዜዳ። ጹግያ ያርሹዋ ያርሽያዌ ዶመቴዳ ዎደ፥ ጹሩምባቱዋንነ እስራኤልያ ካትያ ዳዊታ የꬃ ሚሻቱዋን መꬍና ጎዳዉ የꬃይ ዶመቴዳ። 28 ጹግያ ያርሹዋ ያርሽያዌ ፖለታና ጋካናዉ፥ ኩመንꬃ ያአይ ጾሳዉ ጎይኔ፤ የꬃ የጽያዋንቱካ የጺኖ፤ ጹሩምባ ፑንያዋንቱካ ፑኒኖ። 29 ቄሳቱ ያርሹዋ ያርሽያዋ ፖሌዳ ዎደ፥ ካቲነ አናና ደእያ አሳይ ኡባይ ጉልባቲደ ጎይኔድኖ። 30 ካቲ ዳዊተነ ትምቢትያ ኦድያ አሳፈ ጻፌዳ ጋላታ ማዝሙርያ መꬍና ጎዳዉ የጻናዳን ካቲ ህዝቂያስነ ካፓቱ ሌዋቱዋ አዛዜድኖ፤ ሌዋቱ ናሸቻን ጋላቲደ፥ ጉልባቲደ ጎይኔድኖ።

31 ሄዋፐ ጉይያን፥ ህዝቂያሰ አሳ፥ “ሀእ ህንተንቱ ህንተንታ መꬍና ጎዳዉ ዱማዬድታ። ህንተንቱ ሺቂደ፥ ያርሹዋነ ጋላታ ያርሹዋ መꬍና ጎዳ ጌሻ ጎልያ አህተ” ያጌዳ። ሄዋፐ ጉየ ሺቄዳ አሳይ ያርሹዋነ ጋላታ ያርሹዋ አሄድኖ፤ ቃይ ኮዬዳ አሳቱ ጹግያ ያርሹዋ አሄድኖ። 32 ሄ ሺቄዳ አሳይ አሄዳ ጹግያ ያርሹዋ ፓይዱ ላፑን ታሙ ኮሩማቱዋ፥ ጼቱ ዶርሳ ኦርገቱዋነ ላኡ ጼቱ ዶርሳ ማራቱዋ፤ ሄዋንቱ ኡባይ መꬍና ጎዳዉ ጹግያ ያርሾቱዋ። 33 ቃይ እትፐተꬃ ያርሾቱ ኡሱፑን ጼቱ ኮሩማቱዋነ ሄዙ ሻአ ዶርሳቱዋ። 34 ሽን ጹግያ ያርሹዋ ኡባ ሹኪደ፥ ጋልባ ቃራናዉ ደእያ ቄሳቱ ፓይዱዋን ሎይꬅ ጉꬃ። ሄዋ ድራዉ፥ ኪታይ ዉራና ጋካናዉነ ሀራ ቄሳቱ ባረንቱ ሁጲያዉ ጌያና ጋካናዉ፥ ኡንቱንቱ ዳቦቱ፥ ሌዋቱ ኡንቱንታ ማዴድኖ። (ባረንቱ ሁጲያዉ ጌይያዋን ሌዋቱ ቄሳቱ ዋፐ አꬊደ አማነቲኖ።) 35 ጹግያ ያርሹዋ፥ እትፐተꬃ ያርሹዋ ሀንዳነ ጹግያ ያርሹዋና እትፐ ያርሸትያ ኡሻ ያርሹዋ ኡባ ኡንቱንቱ ያርሺኖ።

ሄዋዳን ሀኒደ፥ መꬍና ጎዳ ጌሻ ጎልያ ኪታይ ላኤንꬁዋ ዶሜዳ። 36 ሄዋፐ ጉይያን፥ ህዝቂያስነ አሳይ ኡባይ ሄ ኦሱዋ ኤለካ ፖላናዳን ጾሳይ ኡንቱንታ ማዴዳ ድራዉ፥ ሎይꬅ ናሸቴድኖ።

30

ፓስጋ ባላ ቦንቻናዉ ጊጉዋ

1 መꬍና ጎዳ እስራኤልያ ጾሳ ፓስጋ ባላ ቦንቻናዉ፥ የሩሳላመን ደእያ መꬍና ጎዳ ጌሻ ጎልያ እስራኤልያ አሳይ ኡባይነ ይሁዳ አሳይ ኡባይ ያናዳን ህዝቂያሰ ኪቴዳ፤ ቃይ ኤፍሬማ አሳዉነ ምናሰ አሳዉ ዳብዳቢያ ጻፌዳ። 2 ካቲ፥ ካፓቱነ፥ የሩሳላመን ሺቄዳ አሳይ ኡባይ ፓስጋ ባላ ላኤንꬆ አግናን ቦንቻናዉ ቆፋ ቃቼድኖ። * 3 ፓይድና ግድያ ቄሳቱ ባረንቱ ሁጲያዉ ጌይቤና ድራዉነ ዳሮ አሳይካ የሩሳላመን ሺቅቤና ድራዉ፥ አሳይ ፓስጋ አ ዎድያን፥ ኮይሮ አግናን ቦንቻናዉ ዳንዳይቤና። 4 ሄ ቆፋይ ካትያነ ሺቄዳ አሳዉ ሎኦ ቆፋ ግዴዳ። 5 ሄዋ ድራዉ፥ መꬍና ጎዳ እስራኤልያ ጾሳ ፓስጋ የሩሳላመን ቦንቻናዉ በርሳበሄፐ ዶሚደ ዳና ጋካናዉ ደእያ እስራኤልያ አሳይ ኡባይ ያናዳን አዋያናዉ ቆፋ ቃቼድኖ። አያዉ ጎፐ፥ ሀ ፓስጋ ባላባይ ካሰ ህግያን ጻፈቴዳዋዳን ዳሮ አሳይ ቦንችቤና።

6 ካቲነ ካትያ ካፓቱ አዛዝና፥ ኪተቴዳዋንቱ እስራኤልያ ቢታ ኡባነ ይሁዳ ጋድያ ኡባ ሀዋዳን ያግያ ዳብዳቢያ አኪደ አፌድኖ፤ “እስራኤልያ አሳዉ፥ አሶረ ጋድያ ካተቱዋ ኩሽያፐ ከስ አኪደ፥ ህንተንቱ ቢታን አቴዳ ህንተንቱኮ እ ስማናዳን፥ ህንተንቱካ መꬍና ጎዳኮ፥ አብራሃማ፥ ይሳቃነ እስራኤልያ ጾሳኮ ስምተ! 7 ባረንቱ መꬍና ጎዳዉ፥ ባረንቱ አዎቱዋ ጾሳዉ አማነትቤና ህንተንቱ አዎቱዋዳንነ ህንተንቱ እሻቱዋዳን ሀኖፕተ። ህንተንቱ ኤርያዋዳን ጾሳይ ኡንቱንቱ ዎልቃማ ሙሩዋ ሙሬዳ። 8 ህንተንቱ መꬍና ጎዳዉ አዛዘትተፐ አትና፥ ካሰ ህንተንቱ አዎቱዋዳን ህንተንቱ ሞርግያ ጋፍሶፕተ! ጾሳይ መꬍናዉ ጌሼዳ ጌሻ ጎልያ ሃ ዪተ። ጾሳ ሀንቁ ኤጽያዌ ህንተንቱ ቦላፐ ክቻናዳን፥ መꬍና ጎዳዉ፥ ህንተንቱ ጾሳዉ፥ ጎይንተ። 9 ህንተንቱ መꬍና ጎዳኮ ስሞፐ፥ ህንተንቱ እሻቱዋነ ህንተንቱ ናናይ ባረንታ ኦሞዴዳዋንቱ ስንꬃን ማሮታ ደሚደ፥ ሀ ጋድያ ስማና። አያዉ ጎፐ፥ መꬍና ጎዳይ ህንተንቱ ጾሳይ ቃረትያዋነ ማርያዋ። ህንተንቱ አኮ ስሞፐ፥ ባረ ስንꬃ ህንተፐ ዎራ ዛረና” ያግያዋ።

10 ኪተቴዳዋንቱ ኤፍሬማ ጋድያነ ምናሰ ቢታ አꬊደ፥ ዛብሎና ቢታ ጋካናዉ ካታማፐ ካታማ ቤድኖ። ሽን ሄ ካታማቱዋን ደእያ አሳቱ ኡንቱንቱ ካꬊደ፥ ኡንቱንቱ ቦላ ሚጬድኖነ ቅሊጬድኖ። 11 ግዶፐነ፥ አሴራ አሳቱዋፐ፥ ምናሰ አሳቱዋፐነ ዛብሎና አሳቱዋፐ አማሬዳ አሳቱ ባረንታ ካዉሺደ፥ የሩሳላመ ዬድኖ። 12 ካቲነ ካትያ ኦሳንቻቱ መꬍና ጎዳ ቃላ ማራን አዛዜዳዋ፥ ይሁዳ አሳይ እት ዎዛናን አዛዘታናዳን፥ ጾሳ ኩሺ ይሁዳ አሳ ቦላ ደኤዳ።

ፓስጋ ባላይ ቦንቼቴዳ

13 ላኤንꬆ አግናን እርሹ ገልቤና ኡክꬃ ባላ ቦንቻናዉ ሎይꬅ ዳሮ አሳይ የሩሳላመን ሺቄዳ። 14 ኡንቱንቱ ደንዲደ፥ የሩሳላመን ደእያ ያርሽያ ሳኣ ቆሊደ፥ እጻና ጩዋይያ ሚሻ ኡባ ድጊደ፥ ቀድሮና ዛንጋራን ኦሌድኖ። 15 ሄዋፐ ጉይያን፥ ላኤንꬆ አግናን፥ ታማነ ኦይደንꬆ ጋላስ ፓስጋ ዶርሳ ሹኬድኖ። ባረንቱ ሁጲያዉ ጌይቤና ቄሳቱ ነ ሌዋቱ ዬላቲደ፥ ባረንቱ ሁጲያዉ ጌዬድኖ፤ ያቲደ ጹግያ ያርሹዋ መꬍና ጎዳ ጌሻ ጎልያ አሄድኖ። 16 ጾሳ አሳ ግድያ ሙሴ ህግያዳን፥ ጌሻ ጎልያ ግዱዋን ባረንቱ ሳኣን ሳኣን ኤቄድኖ፤ ቄሳቱ ሌዋቱ ኩሽያፐ አኬዳ ሱꬃ ጫጫፌድኖ።

17 ሄ ሽቁዋ ግዶን ጌይቤና ዳሮ አሳቱ ደኢኖ። ሄዋ ድራዉ፥ ፓስጋ ዶርሳቱዋ መꬍና ጎዳዉ ሹካናዉ ዳንዳይክኖ፤ ሌዋቱ ኡንቱንቱ ኮታን ፓስጋ ዶርሳ ሹኪደ መꬍና ጎዳዉ ሺሼድኖ። 18-19 ኤፍሬማ ዛርያፐ፥ ምናሰ ዛርያፐ፥ ይሳኮራ ዛርያፐነ ዛብሎና ዛርያፐ ዳሮ አሳቱ ህጊ አዛዝያዋዳን ባረንቱ ሁጲያዉ ጌይቤናዋ ግዶፐነ፥ ፓስጋ ባላ ሜድኖ። ሄዋ ድራዉ፥ ካቲ ህዝቂያሰ ኡንቱንቶ ዎሲደ፥ “አቤት፥ አሳ ኡባዉ ሎኦ መꬍና ጎዳዉ፥ ሀዋንቱ ህጊ አዛዝያዋዳን ባረንቱ ሁጲያዉ ጌይቤናዋ ግዶፐነ፥ ኡንቱንቱ ነዉ፥ መꬍና ጎዳዉ፥ ባረንቱ አዎቱዋ ጾሳዉ ጎይኒኖ። ሄዋ ድራዉ፥ ኔን ኡንቱንቶ አቶ ያጋ” ያጊደ ዎሴዳ። 20 መꬍና ጎዳይ ህዝቂያሳ ዎሳ ስሲደ፥ ኡንቱንታ ፓꬄዳ።

21 የሩሳላመን ሺቄዳ እስራኤልያ አሳይ እርሹ ገልቤና ኡክꬃ ባላ ዎልቃማ ናሸቻን ላፑን ጋላስ ቦንቼዳ። ሌዋቱነ ቄሳቱ የꬃ ሚሻን የጺደ፥ ጋላስ ጋላስ መꬍና ጎዳ ጋላቲኖ። 22 ሄዋፐ ጉይያን፥ ህዝቂያሰ መꬍና ጎዳ ኪታን አኬካንቻ ግድያ ሌዋቶ ሃሳዪደ፥ ኡንቱንቱ ምንꬄዳ።

አሳይ ኡባይ እትፐተꬃ ያርሹዋ ያርሺደ፥ መꬍና ጎዳ ባረንቱ አዎቱዋ ጾሳ ጋላቲደ፥ ሚድነ ኡሺደ፥ ባላ ላፑን ጋላስ ቦንቼድኖ። 23 ኩመንꬃ ያአይ ባላ ሀራ ላፑን ጋላሳ ጉጂደ ቦንቻናዉ ማዬዳ፤ አሳይ ላፑን ጋላስ ባላ ናሸትደ ቦንቼዳ። 24 አያዉ ጎፐ፥ ይሁዳ ካቲ ህዝቂያሰ ያርሹዋ ያርሻናዉ፥ ሻአ ኮሩማቱዋ፥ ላፑን ሻአ ዶርሳቱዋነ ዴሻቱዋ ያአዉ እሜዳ፤ ቃይ ካፓቱ ሻአ ኮሩማቱዋነ ታሙ ሻአ ዶርሳቱዋ ያአዉ እሜድኖ። ሎይꬅ ዳሮ ቄሳቱ ካ ባረንቱ ሁጲያዉ ጌዬድኖ። 25 ኩመንꬃ ይሁዳ ያአይ፥ ቄሳቱ፥ ሌዋቱ፥ እስራኤልያፐ ዬዳ አሳይ ኡባይነ ካሰ እስራኤልያ ጋድያፐ ዪደ፥ ይሁዳ ቢታን ደኤዳ አሳይ ኡባይ ናሸቴዳ። 26 ዳዊታ ናኣ፥ እስራኤልያ ካትያ ሶሎሞነ ዎድያፐ ዶምና፥ ሀቼ ጋካናዉ፥ የሩሳላመን ሀዋ ማላትያ ባል ቦንቼት ኤረና ድራዉ፥ የሩሳላመን አሳይ ሎይꬅ ናሸቴዳ። 27 ሄዋፐ ጉይያን፥ ቄሳቱ ነ ሌዋቱ ደንዲደ፥ ጾሳይ አሳ አንጃና ማላ ዎሴድኖ፤ ጾሳይ ሳሉዋን፥ ባረ ደእያ ጌሻ ሳኣን ኡንቱንቱ ዎሳ ስሴዳ።

31

ካቲ ህዝቂያሰ ጎይኑዋ ሀኖታ ኦራꬄዳ

1 ሀዌ ኡባይ ፖለቴዳ ዎደ፥ ሄ ሳኣን ደእያ እስራኤልያ ኡባቱ ይሁዳ ካታማቱዋ ቢደ፥ ደእያዋ ኡባ ꬋይሳና ጋካናዉ፥ ኤቃ ቱሳቱዋ ክንቼሬꬄድኖ፤ አሼሮ ግያ ጾሳት ምስልያ ቃንጽ ኦሌድኖ፤ ይሁዳ ቢታንነ ቢንያማ ጋድያን ኡባን፥ ቃይ ኤፍሬማ ቢታንነ ምናሰ ቢታን ደእያ ጎይንያ ꬎቃ ሳአቱዋነ ያርሽያ ሳኣ ላሌድኖ። ኡንቱንቱ ሄዋንታ ኡባ ꬋይሴዳዋፐ ጉይያን፥ እስራኤልያ አሳይ ኡባይ ባረንቱ ካታማ ካታማነ ባረንቱ ሶ ሶ ስሜድኖ።

2 ህዝቂያሰ ቄሳቱ ዋነ ሌዋቱዋ ኡንቱንቱ ኦሱዋ ማራን ጩጉዋን ጩጉዋን ሻክ ኤሴዳ። ኡንቱንቱ ኪታይ ጹግያ ያርሹዋነ እትፐተꬃ ያርሹዋ ጾሳዉ ያርሽያዋነ ጌሻ ጎልያ ፐንግያን መꬍና ጎዳ ጋላትያዋነ ሳቢያዋ። 3 መꬍና ጎዳ ህግያን ጻፈቴዳዋዳን ጉራነ ኦማርስ፥ ሳምባታን፥ አግናይ ጼርያ ዎድያንነ ባላ ጋላሳቱዋን ያርሽያ፥ ጹግያ ያርሾ ኮሽያ መሄቱዋ ካቲ ባረፐ እሜዳ።

4 መꬍና ጎዳ ህግያን ጻፈቴዳዋዳን፥ ቄሳቱ ነ ሌዋቱ ጾሳ ኪታ ኦꬃና ማላ፥ ኡንቱንቶ በስያዋ እማናዳን የሩሳላመን ደእያ አሳ ካቲ አዛዜዳ። 5 ህዝቂያሰ ሄዋ አዛዞ ሳናካ፥ እስራኤልያ አሳይ ካꬃፐ፥ ዎይንያ ኤሳፐ፥ ዛይትያፐ፥ ማꬃ ኤሳፐነ ጎሻን ሞኬዳባፐ ጼራ ጾሳዉ ዳርሲደ እሜድኖ፤ ባረንቶ ደእያ ኡባባፐካ አስራታ መꬍና ጎዳዉ ከሴድኖ። 6 ይሁዳ ካታማቱዋን ደእያ እስራኤልያ አሳይነ ይሁዳ አሳይ ቦራፐነ ዶርሳፐ አስራታነ መꬍና ጎዳዉ፥ ባረንቱ ጾሳዉ፥ ዱማይ ዎꬄዳዋ አሂደ ዶሬድኖ። 7 ኡንቱንቱ ሄዘንꬆ አግናን ዶረꬃ ዶሚደ፥ ላፑንꬃ አግናን ፖሌድኖ። 8 ህዝቂያስነ ካፓቱ ዶረቴዳዋ በኤዳ ዎደ፥ ኡንቱንቱ መꬍና ጎዳነ ጾሳ አሳ እስራኤልያ ጋላቴድኖ።

9 ሄዋፐ ጉይያን፥ ህዝቂያሰ ዶሪደ ዎꬄዳ እሙዋባ ቄሳቱ ዋነ ሌዋቱዋ ኦቼዳ።

10 ጻዶቃ ያራ ግድያ ቄሰ ኡባቱዋ ካፑ አዛርያስ ህዝቂያሳ፥ “አሳይ ባረንቱ እሙዋ መꬍና ጎዳ ጌሻ ጎልያ አህያዋ ዶምና፥ ኑን ሚደ ካሌዶ። መꬍና ጎዳይ ባረ አሳ አንጄዳ ድራዉ፥ ሀዌ ሎይꬅ ዳሩ አቴዳ” ያጌዳ።

11 ሄዋፐ ጉይያን፥ ህዝቂያሰ መꬍና ጎዳ ጌሻ ጎልያን አየንቶ ምንጅያ ክፍለቱዋ ጊግሳናዳን አሳ አዛዝና አሳይ ጊግሴዳ። 12 አሳይ እሙዋ፥ ባረዉ ደእያዋፐ አስራታነ ጾሳዉ ዱማይ ዎꬄዳዋ አማነት እሚደ፥ ሄ ክፍለቱዋ ገልሴድኖ። ሌዊ ኮናኒ ኡንቱንቱ ቦላ ሱንቴዳ፤ አ እሻይ ሽምእ አ ካሊደ ሱንቴዳ። 13 ካቲ ህዝቂያስነ ጾሳ ጌሻ ጎልያን ካፖትያ አዛርያስ አዛዝና፥ ይህኤል፥ አዛዚ፥ ናሃት፥ አሳሄል፥ ያርሞት፥ ዮዛባድ፥ ኤልኤል፥ ይስማከ፥ ማሃትነ ባናይ ሱንቴድኖ፤ ኡንቱንቱ ኮናንያነ አ እሻ ሽምአ አዎተꬃፐ ጋርሳና ኦꬃናዉ ሱንቴድኖ። 14 ሌዊያ ይምና ናአይ ቆሪ፥ አዋይ ዶልያ ባጋ ፐንግያ ናግያዌ፥ አሳይ መꬍና ጎዳዉ ባረ ሸንያን ጮ አሄዳ እሙዋነ ዱማይ ዎꬄዳዋ አካናዉነ ሻክ ሻክ እማናዉ ሱንቴዳ። 15 ቄሳቱ ደእያ ካታማቱዋን ዎጋፐ ላፋ ጋካናዉ ደእያ ባረንቱ እሻቶ አማነቲደ፥ ኡንቱንቱ ኦሱዋዳን ኦሱዋዳን ሻክ ሻክ እማናዳን ኤደን፥ ምንያምን፥ ኢያሱ፥ ሻማኤ፥ አማረነ ሻካነ ቆረፐ ጋርሳና ሱንቴድኖ። 16 ባረንቱ ጩጉዋን ጩጉዋን ባረንቱ ኪታ ጋላስ ጋላስ መꬍና ጎዳ ጌሻ ጎልያን ኦꬅያዋንቶ፥ ላይꬃይ ሄዙዋ ጋኬዳነ ሄዙዋፐ ቦላ ግዴዳ አቱማ አሳ ኡባዉ ኡንቱንቱ ጋክያዋ ጋክያዋ ሻክ እሜድኖ። 17 ባረንቱ አዎቱዋ ጎለን ጎለን ፓይደት ኡቴዳ ቄሳቶካ እሜድኖ። ቃይ ላይꬃይ ላታሙ ጋኬዳነ ላታሙዋፐ ቦላ ግዴዳ ሌዋቶ ባረንቱ ኦሱዋዳን ኦሱዋዳን ባረንቱ ጩጉዋን ጩጉዋን ሻክተ ፓይደቴዳዋንቱ ኡንቱንቱ ጋክያዋ ሻክ እሜድኖ። 18 ቄሳቱ ነ ሌዋቱ ባረንቱ የለታዳን የለታዳን ፓይደትያ ዎደ፥ ኡንቱንቱ ባረንቱ ጉꬃ ናናቱዋና፥ ባረንቱ ማጫ አሳቱዋና፥ ባረንቱ ማጫ ናናነ ባረንቱ አቱማ ናናቱዋና እትፐ ጻፈቴድኖ፤ አያዉ ጎፐ፥ ኡንቱንቱ አማነቲደ፥ ባረንቱ ሁጲያዉ ጌዬድኖ። 19 ቃይ ባረንቱ ካታማቱዋ ዩሹዋን ደእያ ሄንꬃ ጋደቱዋን ዎይ ሀራ ካታማቱዋን ደእያ አሮና ያራ ግዴዳ ቄሳቶ፥ ቄሳቱዋ ዛርያ ግድያ አቱማ አሳቱዋፐ ኡባዉነ ባረንቱ የለታዳን ፓይደቴዳ ሌዋቱ ኡባዉ ኡንቱንቱ ጋክያ ቁማ ሻካናዉ አሳቱ ሱንቴድኖ።

20 ካቲ ህዝቂያሰ መꬍና ጎዳ ባረ ጾሳ ስንꬃን ሎኦ ሱረነ ቱማ ግዴዳዋ ይሁዳ ጋድያ ኡባን ኦꬄዳ። 21 ህዝቂያሰ ጾሳ ጌሻ ጎልያዉ ኦꬄዳ ኦሱዋ ኡባን፥ ህግያንነ አዛዙዋን ጻፈቴዳዋዳን ጾሳ ባረ ኩመንꬃ ዎዛናፐ ኮዮዋ ድራዉ፥ አዉ ኡባባይ እንጀቴዳ።

32

አሶረቱ የሩሳላመ ኦላናዉ ናሴድኖ

(2 ካታ. 18:13-17፤ 19:14-19፣ 35-37፤ ኢሳ. 36:1-22፤ 37:8-38)

1 ካቲ ህዝቂያሰ ጾሳዉ አማነቲደ ኦꬄዳ ሀ ኦሱዋፐ ጉይያን፥ አሶረ ካቲ ሳናክሬበ ይሁዳ ጋድያ ቦላ ዶዴዳ፤ ባረዉ ኦይቃናዉ ቆፒደ፥ ግምበቱ ኡቴዳ ካታማቱዋ ዶዴዳ።

2 ሳናክሬበ የሩሳላመን ኦላናዉ ዬዳዋ ህዝቂያሰ በኤዳ ዎደ፥ 3 ካታማፐ ካረና ጎግያ ፑልቱዋ ሃꬃ ዜራናዉ ባረ ኦሳንቻቱዋነ ባረ ምኖ አሳቱዋ ዞረታ በሴዳ፤ ኡንቱንቱ አ ማዴድኖ። 4 ሄዋ ድራዉ፥ ኡንቱንቱ ዳሮ አሳ ሺሺደ፥ ሄዋ ሄራን ደእያ ፑልቶቱዋ ኡባነ ጎግያ ሻፋ ባሬድኖ። “አሶረ ካተቱ ዪደ፥ አያ ሃꬃነ ደሞፕኖ” ያጌድኖ።

5 ሄዋፐ ጉይያን፥ ህዝቂያሰ ምን ኦꬂደ፥ ላለቴዳ ድርሳ ግምቢያ ኡባ ዛረꬂደ ግምቤዳ፤ ያቲደ አ ቦላ አዱሳ ግምቢያ ግምቤዳ። ሄ ድርሳ ግምቢያፐ ካረ ባጋና ሀራ ድርሳ ግምቢያ ግምቤዳ፤ ቃይ ዳዊታ ካታማን ደእያ ሚሎ ግያ ሳኣ ምንሴዳ። ዳሮ ኦላ ሚሻካ ጎንዳልያካ መꬌዳ።

6 ያቲደ ኦላንቻቱ ካፓቱዋ አሳ ቦላ ሱንꬄዳ፤ ኡንቱንቱ ኡባ ካታማ ፐንግያ ኤለካ ደእያ ጉታራን ሺሺደ፥ 7 “ሀያና ምንተ! አሶረ ካትያና ደእያዋፐ ኑናና ደእያዌ አꬌ። ሄዋ ድራዉ፥ አሶረ ካትያዉነ አናና ደእያ ዳሮ ኦላንቻቶ ያዮፕተ! ዳጋሞፕተ! 8 አናና አሳ ዎልቃይ ደኤ፤ ሽን ኑናና መꬍና ጎዳይ ኑ ጾሳይ ኑና ማዳናዉነ ኑዉ ኦለታናዉ ደኤ” ያጊደ ኡንቱንታ ምንꬄዳ። ይሁዳ ካቲ ህዝቂያሰ ሃሳዬዳባን አሳይ ምነቴዳ።

9 ሄዋፐ ጉይያን፥ አሶረ ካቲ ሳናክሬበ ባረ ኦላንቻቱ ኡባና እትፐ ላክሻ ካታማ ዶድሽን፥ ይሁዳ ካትያ ህዝቂያሳኮነ የሩሳላመን ደእያ ይሁዳ አሳ ኡባኮ፥ ኦሳንቻቱዋ ኪቴዳ። 10 ሄዌኔ፥ “አሶረ ካቲ ሳናክሬበ፥ ‘ህንተኖ፥ ሀ ዶደት ኡቴዳ የሩሳላመ ካታማን ደእያ አሳቶ፥ ኦናን አማነቴድቴ? 11 ህዝቂያሰ ህንተንታ፥ “አሶረ ካትያ ኩሽያፐ መꬍና ጎዳይ ኑ ጾሳይ ኑና አሻናዋ” ያጌ፤ ሽን እ ህንተንታ ሄዋዳን ባለꬂደ፥ ኮሻንነ ሳሙዋን ዎꬋናዉ ሀኔ። 12 ሀ ጾሳቶ ጎይንያ ꬎቃ ሳአቱዋነ ያርሽያ ሳኣ ድጊደ፥ ይሁዳነ የሩሳላመ አሳ፥ “ህንተንቱ እት ያርሽያ ሳኣ ስንꬃን ጎይንተ፤ ቃይ ህንተንቱ ያርሹዋካ አ ቦላ ጹግተ” ያግያዌ ሀ ህዝቂያሳ ግደኔ?

13 “ ‘ታንነ ታ አዎቱ ሀራ ካዉተꬃቱ አሳ ኡባ ቦላ ኦꬄዳዋ ህንተንቱ ኤርበይክተ? ሄ ካዉተꬃቱ ጾሳቱ ባረንቱ ጋድያ ታ ኩሽያፐ አሻናዉ ዳንዳዬድኖ? 14 ታ አዎቱ ꬋይሴዳ ሀ ካዉተꬃቱ ጾሳቱዋ ኡባ ግዶን ባረ አሳ ታ ኩሽያፐ አሻናዉ ዳንዳዬዳዌ ኦኔ? ያትና፥ ህንተንቱ ጾሳይ ህንተንታ ታ ኩሽያፐ ዎት አሻናዉ ዳንዳዪ? 15 ሄዋ ድራዉ፥ ሀእካ፥ ህዝቂያሰ ህንተንታ ባለꬆፖ ዎይ ሀዋዳን ጭሞፖ። ህንተንቱ ህዝቂያሳ አማኖፕተ። አያዉ ጎፐ፥ አ አሳ ታ ኩሽያፐ ዎይ ታ አዎቱዋ ኩሽያፐ፥ ጋደ አሳ ጾሳቱ ዎይ ካዉተꬃ ጾሳቱ አሻናዉ ዳንዳይበይክኖ። ያትና፥ ሄዌ ህንተንቱ ጾሳይ ህንተንታ ታ ኩሽያፐ አሻናዉ ዋን ዳንዳዪ?’ ያጌ” ያጌድኖ።

16 ሳናክሬባ ኦሳንቻቱ መታ ኡባ ጎዳ ቦላነ አ ቆማ ህዝቂያሳ ቦላ ሀራ ጮራባካ ሃሳዬድኖ። 17 ሳናክሬበ ቃይካ መꬍና ጎዳ እስራኤልያ ጾሳ ቅሊጫናዉነ አ ቦላ ሃሳያናዉ ዳብዳቢያ ጻፊደ፥ “ሳኣ ቦላን ደእያ ካዉተꬃቱ ጾሳቱ ባረንቱ አሳ ታ ኩሽያፐ አሽቤናዋዳን፥ ህዝቂያሳ ጾሳይካ ባረ አሳ ታ ኩሽያፐ አሸና” ያጊደ ጻፌዳ። 18 ሳናክሬባ ኦሳንቻቱ ካታማ ኦሞዳናዉ ኮዪደ፥ ድርሳ ግምቢያ ቦላ ኡቴዳ የሩሳላመ አሳ ያሽሳናዉነ ዳጋንꬃናዉ ባረንቱ ቃላ ꬎቁ ኦꬂደ፥ እብራዌꬁዋን ኡንቱንቱ ቦላ ዋሴድኖ። 19 አሳ ኩሽያን ኦሰቴዳ፥ ሀ ሳኣን ደእያ ሀራ አሳቱዋፐ ጾሳቱዋ ቦላ ሃሳይያዋዳን፥ የሩሳላመ ጾሳ ቦላካ ሃሳዬድኖ።

20 ሄዋፐ ጉይያን፥ ካቲ ህዝቂያስነ አሞጻ ናአይ፥ ትምቢትያ ኦድያ እሳያሰ ሀዋ ድራዉ፥ ጾሳ ዎሴድኖ፤ ኡንቱንቱ ሳሉዋ ፑደ ዋሴድኖ። 21 አሶረ ካቲ ዱንካኔዳ ሳኣን ደእያ ኦላንቻቱዋ ኡባቱዋ፥ ጋዳዋቱዋነ ካፓቱዋ ꬋይስያ ኪታንቻ መꬍና ጎዳይ ኪቴዳ። ሄዋ ድራዉ፥ አሶረ ካቲ ካዉሺደ፥ ባረ ጋድያ ስሜዳ። ስሚደ፥ ባረ ጾሳ ጎልያ ገሌዳ ዎደ፥ አ ናናይ አ ሄ ሳኣን ማሻን ዎꬌድኖ።

22 ሄዋዳን ኦꬂደ፥ መꬍና ጎዳይ ህዝቂያሳነ የሩሳላመን ደእያ አሳ አሶረ ካትያ ሳናክሬባ ኩሽያፐነ ሀራ ሞርከቱዋ ኡባቱዋ ኩሽያፐ አሼዳ፤ ኡንቱንቱ ሾሮ ቢታቱዋ ኡባባፐ ኡንቱንቱ ሸምፕሴዳ። 23 ዳሮ አሳቱ መꬍና ጎዳዉ እሞታ እሜድኖ፤ ይሁዳ ካትያ ህዝቂያሳዉካ አልኦ ሚሻ አሄድኖ። ሄ ዎድያፐ ዶሚደ፥ ካዉተꬃ ኡባይ ህዝቂያሳ ሎይꬅ ቦንቼዳ።

ህዝቂያሳ ሀርግያነ አ ኦቶሩዋ

(2 ካታ. 20:1-3፣ 12-19፤ ኢሳ. 38:1-3፤ 39:1-8)

24 ሄ ዎደ ህዝቂያሰ ሀርጊደ፥ ሀይቃና ማቴዳ፤ ያቲደ መꬍና ጎዳ ዎሴዳ። ጾሳይ አዉ ዎሰቴዳ፤ አ ፓꬃናዉ ማላታ እሜዳ። 25 ሽን ህዝቂያሰ ኦቶረቴዳ ድራዉ፥ ጾሳይ አዉ ኬኬዳ ኬካተꬃዉ አ ጋላትቤና። ሄዋ ድራዉ፥ አ ቦላ፥ ይሁዳ ቦላነ የሩሳላመ ቦላ መꬍና ጎዳ ሀንቁ ዎꬌዳ። 26 ግዶፐነ፥ ዉርሰꬃን ህዝቂያሰ ባረ ኦቶሩዋ አጊደ፥ የሩሳላመ አሳቱዋና እትፐ ባረናተꬃ ካዉሼዳ። ሄዋ ድራዉ፥ ህዝቂያሳ ዎድያን መꬍና ጎዳ ሀንቁ ኡንቱንቱ ቦላ ዎꬍቤና።

ህዝቂያሳ ዱረተꬃነ ቦንቹዋ

27 ህዝቂያሳዉ ሎይꬅ ዳሮ ዱረተꬃይነ ቦንቹ ደኤዳ፤ ህዝቂያሰ ባረ ብራዉ፥ ዎርቃዉ፥ አልኦ ሹቻዉ፥ ሳዎ፥ ጎንዳልያዉነ ሀራ አልኦ ሚሻ ኡባዉ ሚሻ ምንጅያ ሳኣ ኬጼዳ። 28 ካꬃ፥ ዎይንያ ኤሳነ ዛይትያ ዎꬅያ ሳአቱዋካ ኬጼዳ። ዱማ ዱማ መሂ ኤቂያ አቆቱዋነ ዶርሳ ዉዲ ኤቂያ አቁዋ ኦꬄዳ። 29 ጾሳይ አዉ ሎይꬅ ዳሮ ዱረታ እሜዳ ድራዉ፥ ባረዉ ካታማቱዋ ኬጼዳ፤ ዶርሳ ዉድያነ መህያ ዉድያ ዳሩዋ ሺሼዳ። 30 ሀ ህዝቂያስካ ቆሞ ባጋና ደእያ ግዮነ ሃꬃ ፑልትያ ዜሪደ፥ ዳዊታ ካታማዉ አዋይ ዉልያ ባጋ ዛሪደ፥ ሃꬃ የዴዳ። ህዝቂያሰ ኦꬄዳባይ ኡባይ ሎኦ ፖለቴዳ። 31 ሽን ይሁዳ ቢታን ሀኔዳ ማላልስያ ማላታባ ኦቻናዉ ባብሎነ ሞድያዋንቱ ኪቴዳ አሳቱ ህዝቂያሳኮ ዬዳ ዎደ፥ ጾሳይ አ ፓጫናዉነ አ ዎዛናን ደእያዋ ኡባ ኤራናዉ አ የድ በሴዳ።

ህዝቂያሳ ሀይቁዋ

(2 ካታ. 25:20-21)

32 ህዝቂያሰ ሀኔዳ ሀራባይነ ጾሳዉ እ ኦꬄዳ ሎኦ ኦሱዋባይ አሞጻ ናኣ፥ ትምቢትያ ኦድያ ኢስያሳ ሳፃ ማጻፋንነ ይሁዳ ካተቱነ እስራኤልያ ካተቱ ታርክያ ማጻፋን ጻፈት ኡቴዳ። 33 ህዝቂያሰ ሀይቂደ፥ ባረ ማይዛን ጋከቴዳ፤ ቆሞ ባጋና ደእያ ዳዊታ ዘረꬃቱዋ ማካናን አ ሞጌድኖ። እ ሀይቂና፥ ይሁዳ አሳይ ኡባይነ የሩሳላመን ደእያ አሳይ አ ቦንቼድኖ። አ ኮታን አ ናአይ ምናሰ ካተቴዳ።

33

ይሁዳ ካትያ ምናሳ

(2 ካታ. 21:1-9)

1 ምናሰ ካተትያ ዎደ፥ ላይꬃይ አዉ ታማነ ላኣ፤ እ የሩሳላመን እሻታማነ እቼሹ ላይꬃ ካተቴዳ። 2 መꬍና ጎዳይ እስራኤልያ አሳ ስንꬃፐ ላጊደ ከሴዳ አሳቱዋፐ ደኡዋ ዎጋ፥ ሄ ሸነይያዋ ቁሊደ፥ እካ መꬍና ጎዳ ስንꬃን ኢታባ ኦꬄዳ።* 3 ምናሰ ባረ አዉ ህዝቂያሰ ላሌዳ፥ ጎይንያ ꬎቃ ሳኣ ዛረꬂደ ኬጼዳ፤ ባኣላዉ ያርሽያ ሳአቱዋነ አሼሮ ጌተትያ ጾሳት ምስለቱዋ መꬌዳ። ቃይ ሳሉዋ ጾልንተቱዋ ኡባቶካ ጎይኔዳነ ኡንቱንቶ ኦꬄዳ። 4 መꬍና ጎዳይ ካሰ፥ “ታ ሱንꬃይ መꬍናዉ የሩሳላመን ደአናዋ” ያግ ዎꬄዳ መꬍና ጎዳ ጌሻ ጎልያን ምናሰ ሀራ ጾሳቶ ያርሽያ ሳኣ ጊግሴዳ። * 5 መꬍና ጎዳ ጌሻ ጎልያን ደእያ ላኡ ዳባባቱዋን ሳሉዋ ጾልንተቶ ኡባዉ ያርሽያ ሳኣ ጊግሴዳ። 6 ህኖማ ዛንጋራን ባረ አቱማ ናና ታማን ጹጊደ ያርሼዳ። እ ባረ ሁጲያዉካ ብትያዋነ ሙሩንያዋ ግዲደ፥ ሻሬቾቱዋነ ሞይትልያ ሃሳይስያዋንታ ዞርያ ኦቼዳ። መꬍና ጎዳ ስንꬃን እ ዳሮ ኢታባ ኦꬂደ፥ አ ሀንቀꬄዳ።

7 ሄዋፐ ጉይያን፥ ባረ መꬌዳ ኤቃ ምስልያ ጾሳ ጌሻ ጎልያ ግዶን ኤሴዳ። ሄ ጌሻ ጎሊ፥ ጾሳይ ዳዊተዉነ አ ናኣ ሶሎሞናዉ፥ “እስራኤልያ ዛርያ ኡባ ግዶፐ ታን ዶሬዳ ሀ ጌሻ ጎልያንነ የሩሳላመን ታን ታ ሱንꬃ መꬍናዉ ጼስሳና። * 8 ታን እስራኤልያ አሳ አዛዜዳ አዛዙዋ ኡባነ ሙሴ ባጋና እመቴዳ ህግያ፥ ዎጋነ ፕርዳ ኡባ ኡንቱንቱ ናጊደ ኦꬆፐ፥ ታን ኡንቱንቱ ማይዛ አዋቶ እሜዳ ጋድያፐ ኡንቱንቱ ቃታማ ሾድስከ” ያግ ዎꬄዳ ጌሻ ጎልያ። 9 ሽን ምናሰ ይሁዳ አሳነ የሩሳላመ አሳ ባለꬄዳ፤ ያትና፥ ኡንቱንቱ መꬍና ጎዳይ እስራኤልያ አሳ ስንꬃፐ ꬋይሴዳ ደሪ አሳዋፐ አꬍያ ኢታ ኦꬄድኖ።

ምናሰ ባረ ናጋራፐ ስሜዳ

10 መꬍና ጎዳይ ምናሰዉነ አ አሳዉ ሃሳዬዳ፤ ሽን ኡንቱንቱ አ ሃሳያ ስሰናን እጼድኖ። 11 ሄዋ ድራዉ፥ መꬍና ጎዳይ አሶረ ካትያ ኦላ ጋዳዎቱዋ ኡንቱንቱ ቦላ ደንꬄዳ፤ ኡንቱንቱ ምናሰ ሲꬍያን ዳፉዋ አꬂደ ኦይቄድኖ፤ ናሃስያ ሳንሳላታን ቃቺደ፥ ባብሎነ ጋድያ አፌድኖ። 12 ምናሰ ቱጋቴዳ ዎደ፥ መꬍና ጎዳ ባረ ጾሳ ማዱዋ ዎሴዳ፤ ባረ አዎቱዋ ጾሳ ስንꬃን ባረናተꬃ ሎይꬅ ካዉሼዳ። 13 ምናሰ ጾሳ ዎሴዳ ዎደ፥ መꬍና ጎዳይ አዉ ዎሰቴዳ፤ አ ዋትዋቱዋካ ስሴዳ። የሩሳላመን አ ካዉተꬃን ዛረꬅ ዎꬄዳ። መꬍና ጎዳይ ጾሳ ግድያዋ ምናሰ ሄዋን ኤሬዳ።

14 ሄዋፐ ጉይያን፥ ምናሰ ግዮነ ፑልቱዋ ኤለካ ደኢያሳፐ ዶሚደ፥ ኦፌላ ጌተትያ ሳኣና አꬊደ ቢደ፥ ሞልያ ፐንግያ ጌተትያ ፐንግያ ጋካናዉ፥ ካሰዋፐ ካረ ባጋና ሀራ ድርሳ ግምቢያ ግምቤዳ። ሄ ግምቢ ዳዊታ ካታማፐ አዋይ ዉልያ ባጋና ደእያ ዛንጋራን ደኤ። ይሁዳ ካታማቱዋ ኡባን ኦላ ጋዳዎቱዋ ዎꬄዳ።

15 አላጋ ጾሳቱዋነ ኤቃ ምስልያ መꬍና ጎዳ ጌሻ ጎልያፐ ድጌዳ፤ ጌሻ ጎሊ ደእያ ደርያ ቦላነ የሩሳላመን እ ኦꬄዳ ያርሽያ ሳኣ ኡባ ኮሊደ፥ ሄ ካታማፐ ካረ ከሲደ ኦሌዳ። 16 ምናሰ ቃይ መꬍና ጎዳዉ ያርሽያ ሳኣ ኦራጽሲደ፥ እትፐተꬃ ያርሹዋነ ጋላታ ያርሹዋ አን ያርሼዳ። ይሁዳ አሳካ መꬍና ጎዳዉ እስራኤልያ ጾሳዉ ጎይናናዳን አዛዜዳ። 17 አሳይ ጎይንያ ꬎቃ ግሹዋን ያርሹዋ ያርሽያዋ አጋና ꬋዮፐካ፥ ኡንቱንቱ ያርሽያዌ መꬍና ጎዳ ባረንቱ ጾሳ ጻላላሳ።

ምናሰ ሀይቁዋ

(2 ካታ. 21:17-18)

18 ምናሰ ሀኔዳ ሀራባይ፥ እ ባረ ጾሳ ዎሴዳ ዎሳይነ መꬍና ጎዳ እስራኤልያ ጾሳ ሱንꬃን ትምቢትያ ኦድያዋንቱ አዉ ኦዴዳባይ እስራኤልያ ካተቱ ታርክያ ማጻፋን ጻፈት ኡቴዳ። 19 ቃይ አ ዎሳይነ ጾሳይ አዉ ዎሰቴዳባይ፥ እ ኦꬄዳ ናጋራይነ ናቁ ኡባይ፥ ምናሰ ባረና ካዉሻናፐ ካሰ ኦꬄዳ ጎይንያ ꬎቃ ሳአቱነ አሼር ምስለቱዋነ ባረ ጎይንያ ኤቃቱዋ እ ኤሴዳ ሳአቱ ኡባይ ትምቢትያ ኦድያዋንቱ ታርክያ ማጻፋን ጻፈት ኡቴድኖ። 20 ምናሰ ሀይቂደ፥ ባረ ማይዛን ጋከቴዳ፤ ያትና፥ ምናሳ አ ካትያ ጎለን ሞጌድኖ። አ ኮታን አ ናአይ አሞነ ካተቴዳ።

ይሁዳ ካትያ አሞና

(2 ካታ. 21:19-26)

21 አሞነ ካተትያ ዎደ፥ ላይꬃይ አዉ ላታማነ ላኣ፤ እ የሩሳላመን ላኡ ላይꬃ ካተቴዳ። 22 አ አዉ ምናሰ ኦꬄዳዋዳን፥ እካ መꬍና ጎዳ ስንꬃን ኢታባ ኦꬄዳ። አ አዉ ምናሰ ኦስሴዳ ምስለቱ ኡባዉ ያርሼዳነ ኡንቱንቶ ኦꬄዳ። 23 ሽን አ አዉ ምናሰ ባረናተꬃ ካዉሼዳዋዳን፥ እ ባረናተꬃ መꬍና ጎዳ ስንꬃን ካዉሽቤና፤ አሞነ ናቁዋ ያ ያ ዳርሴ።

24 አሞና ኦሳንቻቱ አ ቦላ ማቀቲደ፥ አ ካትያ ጎለን አ ዎꬌድኖ። 25 ሄዋፐ ጉይያን፥ ይሁዳ አሳቱ ካትያ አሞና ቦላ ማቀቴዳ ኡባቱዋ ዎꬌድኖ። አሞና ሳኣን አ ናኣ ዮስያሳ ካተዬድኖ።

34

ይሁዳ ካትያ ዮስያሳ

(2 ካታ. 22:1-2)

1 ዮስያሰ ካተትያ ዎደ፥ ላይꬃይ አዉ ሆስፑና፤ እ የሩሳላመን ሀታማነ እት ላይꬃ ካተቴዳ። * 2 ዮስያሰ መꬍና ጎዳ ስንꬃን ሱረባ ኦꬄዳ፤ ኡሸቻ ሀድርሳ ጌናን፥ ባረ ማይዛ አዉዋ ዳዊታ ኦግያን ሀመቴዳ።

ዮስያሰ ኤቃዉ ጎይንያ ሳአቱዋ ꬋይሴዳ

3 እ ካተቴዳ ሆስፑንꬃ ላይꬃን ብሮ ያላጋ ደኢደ፥ ባረ ማይዛ አዉዋ ዳዊታ ጾሳዉ ጎይናናዉ ዶሜዳ፤ ቃይካ እ ካተቴዳ ታማነ ላኤንꬆ ላይꬃን ይሁዳንነ የሩሳላመን ደእያ ጎይንያ ꬎቃ ሳአቱዋነ አሼሮ ግያ ጾሳት ምስለቱዋነ ማስ ጊግሴዳነ ሲልሴዳ መꬌዳ ምስለቱዋ ꬋይስያዋ ዶሜዳ። 4 እ ኤቂደ አዛዝና፥ ባኣላዉ ያርሽያ ሳኣ ላሌድኖ፤ ኡንቱቱፐ ቦላና ደእያ እጻና ጩዋይያዋንታካ ቃንጸሬꬄድኖ። አሼር ምስለቱዋ፥ ማስ ጊግሴዳ ኤቃቱዋነ ሲልሴዳ መꬌዳ ምስለቱዋ ክንቼሬꬅ ሊቅሲደ፥ ꬊለ ከሴድኖ፤ ያቲደ ሄ ꬊልያ ኡንቱንቶ ጎይንያ አሳቱዋ ዱፉዋን ላሌድኖ። * 5 ቃይ ዮስያሰ ኡንቱንቱ ቄሳቱዋ መቀꬃ ሄ ያርሽያ ሳአቱ ቦላን ጹጌዳ፤ ያቲደ ይሁዳነ የሩሳላመ ጌሼዳ። *

6 ምናሰ ቢታን፥ ኤፍሬማ ቢታንነ ስሞና ቢታን፥ ቢደ ንፍታሌማ ጋድያ ጋካናዉ ደእያ ካታማቱዋነ ባዬዳ ሳኣ ኡባ ሄዋዳን ኦꬂደ ጌሼዳ። 7 ዮስያሰ ያርሽያ ሳኣ ላሌዳ፤ አሼር ምስለቱዋካ ሀራ ኤቃ ምስለቱዋካ ክንቼሬꬂደ ሊቅሴዳ። እስራኤልያ ቢታን ኡባን እጻና ጩዋይያባቱዋ ኡባ ቃንጸሬꬄዳ። ሄዋፐ ጉይያን፥ ዮስያሰ የሩሳላመ ስሜዳ።

ጾሳ ህግያ ማጻፋይ ቤቴዳ

(2 ካታ. 22:3-20)

8 ዮስያሰ ካተቴዳ ታማነ ሆስፑንꬃ ላይꬃን፥ ጋድያነ ጌሻ ጎልያ ጌሼዳዋፐ ጉይያን፥ መꬍና ጎዳ ባረ ጾሳ ጌሻ ጎልያ ኦራጽሳና ማላ፥ አጻልያ ናኣ ሳፋና፥ የሩሳላመ ካታማ ሞድያ ማእሴያነ ዮአካዛ ናኣ፥ ዋና ጻፍያ ዮኣሀ ኪቴዳ።

9 ኪተቴዳዋንቱ ቄሰ ኡባቱዋ ካፑዋ ህልቂያኮ ዬድኖ። ፐንግያ ናግያ ሌዋቱ ምናሰፐ፥ ኤፍሬማፐ፥ አቴዳ እስራኤልያ አሳ ኡባፐ፥ ይሁዳፐ፥ ቢንያመፐነ የሩሳላመን ደእያዋንቱፐ ካሰ ሺሺደ፥ ጾሳ ጌሻ ጎልያ አሄዳ ሚሻ ህልቂያዉ እሜድኖ። 10 ሄዋፐ ጉይያን፥ ኡንቱንቱ መꬍና ጎዳ ጌሻ ጎልያ ኦራꬅስያ ካፓቶ እሜድኖ። ኡንቱንቱ ጌሻ ጎልያ ኦራጽሳናዳንነ ዎꬅ የጊደ ኬጻናዳን ኦሳንቻቶ እሜድኖ። 11 ቃይ ይሁዳ ካተቱ ባይዝሴዳ ጌሻ ጎልያ ሎይꬅሳናዉ ሄ ሻሉዋን አናጸቱነ ግምቢያዋንታ ምꬃነ ሹቻ ሻማናዳን እሜድኖ።

12 ኦሱዋ ኦꬅያ አሳቱ አማነቴዳዋንታ። ኡንቱንቱ ቦላ ሱንቴዳ ኦይዱ ሌዋቱ፥ ማራራ ያራፐ ያሃታነ ኦባድያነ፥ ቃሃታ ያራፐ ማሹላማነ ዛካራሳ። የꬃ ሚሻ ኤርያ ሌዋቱ ኡባይ 13 ቶክያ አሳቱዋ ቦላነ ዱማ ዱማ ኪታ ኦꬅያዋንቱ ቦላ ሱንቴድኖ። ቃይ ሀራ ሌዋቱ ጻፈቱዋ፥ ካፓቱዋነ ፐንግያ ናግያዋንታ ግዴድኖ።

14 ኡንቱንቱ መꬍና ጎዳ ጌሻ ጎልያ ዬዳ ሻሉዋ ከስያ ዎደ፥ ቄሲ ህልቂ መꬍና ጎዳይ ሙሴ ባጋና እሜዳ ህግያ ማጻፋ ደሜዳ። 15 ህልቂ ዋና ጻፍያ ሳፋና፥ “ታን መꬍና ጎዳ ጌሻ ጎልያፐ ህግያ ማጻፋ ደማድ” ያጌዳ። ሄ ማጻፋ ሳፋናዉ እሜዳ።

16 ሳፋን ሄ ማጻፋ ካትያኮ አሂደ፥ “ነ ኦሳንቻቱ አዛዘቴዳ አዛዙዋ ኡባ ኦꬅኖ። 17 መꬍና ጎዳ ጌሻ ጎልያን ደእያ ሻሉዋ ዉርስ አኪደ፥ ኦራꬅስያ ካፓቶነ ኦራꬅያ ኦሳንቻቶ እሜድኖ” ያጊደ ኦዴዳ። 18 ቃይካ ዋና ጻፊ ሳፋን ካትያ፥ “ቄሲ ህልቂ ታዉ ማጻፋ እሜዳ” ያጌዳ፤ ሳፋን ማጻፋ ካትያ ስንꬃን ናባቤዳ።

19 ካቲ ህግያ ቃላ ስሴዳ ዎደ፥ ካዮቲደ ባረ ማዩዋ ፔꬌዳ። 20 ሄዋፐ ጉይያን፥ ካቲ ህልቂያ፥ ሳፋና ናኣ አህቃማ፥ ምካያ ናኣ አብዶና፥ ዋና ጻፍያ ሳፋናነ ካትያ ኦሳንቻ አሳያ ሀዋዳን ያጊደ አዛዜዳ፤ 21 “ቢተ፤ ቢደ ታ ድራዉነ እስራኤልያንነ ይሁዳን አቴዳዋንቱ ድራዉ፥ ሀ ቤቴዳ ማጻፋ ቃላዋ አነ መꬍና ጎዳ ኦችተ። አያዉ ጎፐ፥ ሀ ማጻፋን ጻፈቴዳ ኡባባ ኦꬃናዉ፥ ኑ ማይዛ አዎቱ መꬍና ጎዳ ቃላ ናግቤና ድራዉ፥ ኑ ቦላ ትገቴዳ መꬍና ጎዳ ሀንቁ ሎይꬅ ዳሮ” ያጌዳ።

22 ህልቂነ ካቲ ኪቴዳ አሳቱ ትምቢትያ ኦድያ ሁልድኮ ቤድኖ። ሁልዳ ሀርሃሳ ናኣ ቲቅዋ ናኣ፥ ጌሻ ጎልያ ማዩዋ ናግያ ሻሉማ ማቻቶ። አ የሩሳላመን ላኤንꬆ ሹቻን ደኣዱ። ሄ ቤዳ አሳቱ እዝዉ ሀ የዉዋ ኦዴድኖ። *

23 ሁልዳ ኡንቱንታ፥ “መꬍና ጎዳይ እስራኤልያ ጾሳይ፥ ‘ህንተና ታኮ ኪቴዳ ብታንያዉ ኦድተ’ ያጌ። 24 መꬍና ጎዳይ ሀዋዳን ያጌ፤ ‘በእተ፥ ይሁዳ ካትያ ስንꬃን ናባበቴዳ ማጻፋን ጻፈቴዳ ኢታ ሸቃ ኡባ፥ ሀ ሳኣ ቦላነ ሀ ሳኣን ደእያ አሳ ቦላ አሀና ሀናይ። 25 ኡንቱንቱ ታና አጊደ፥ ሀራ ጾሳቶ እጻና ጩዋዬድኖ፤ ያቲደ ኡንቱንቱ ባረንቱ ኩሽያን ኦꬄዳዋን ኡባን ታና ሀንቀꬄድኖ። ሄዋ ድራዉ፥ ታ ሀንቁ ሀ ሳኣ ቦላ ትገታና፤ እ ኡባካ ተኤተና’ ያጌ።

26 “መꬍና ጎዳ ኦቻናዉ ህንተንታ ኪቴዳ ይሁዳ ካትያ ሀዋዳን ያግተ፤ ‘መꬍና ጎዳይ እስራኤልያ ጾሳይ ኔን ስሴዳ ቃላዋ ሀዋዳን ያጌ፤ 27 “ሀ ሳኣ ቦላነ ሀ ሳኣን ደእያ አሳ ቦላ መꬍና ጎዳይ ሃሳዬዳዋ ኔን ስሴዳ ዎደ፥ ነ ዎዛናይ ሹግና፥ ታ ስንꬃን ነ ሁጲያ ካዉሼዳ ድራዉነ ነ ማዩዋ ፔꬋደ፥ ታ ስንꬃን ዬኬዳ ድራዉ፥ ታን ነ ዎሳ ስሳድ። 28 ሄዋ ድራዉ፥ ታን ኔና ነ ማይዛን ጋꬃና፤ ኔን ሳሮ ሞገታና። ታን ሀ ሳኣ ቦላነ ሀ ሳኣን ደእያ አሳ ቦላ አሀና ኢታባ ነ አይፊ በኤና” ያጌ’ ያግተ” ያጋዱ።

ሄዋፐ ጉየ ኡንቱንቱ ቢደ፥ ሀ ሃሳየቴዳባ ካትያዉ ኦዴድኖ።

ዮስያሰ ጾሳዉ አዛዘታናዉ ገፔዳ

(2 ካታ. 23:1-20)

29 ሄዋፐ ጉይያን፥ ካቲ ዮስያሰ ኪቲደ፥ ይሁዳ ጭማቱዋነ የሩሳላመ ጭማቱዋ ኡባ ሺሼዳ። 30 ካቲ መꬍና ጎዳዉ ጌሻ ጎልያ ፑደ ከሴዳ፤ ይሁዳ አሳይ ኡባይ፥ የሩሳላመን ደእያ አሳይ፥ ቄሳቱ ነ ሌዋቱ፥ ጉꬃፐ ዳሩዋ ጋካናዉ ደእያ አሳይ ኡባይ አናና እትፐ ፑደ ከሴድኖ። መꬍና ጎዳ ጌሻ ጎልያፐ ቤቴዳ ቃላ ጫቁዋ ማጻፋ ቃላ ኡባ ካቲ ኡንቱንቱ ስስሽን ናባቤዳ። 31 ሄዋፐ ጉይያን፥ ካቲ ባረ ሳኣን ኤቂደ፥ መꬍና ጎዳ ኦግያን ሀመታናዉነ መꬍና ጎዳ ህግያ፥ አ ዎጋነ አ አዛዙዋ ባረ ኩመንꬃ ዎዛናንነ ባረ ኩመንꬃ ሸምፑዋን ናጋናዉ፥ ቃይ ሀ ማጻፋን ጻፈቴዳ ጫቁዋዳን ኦꬃናዉ ጾሳ ስንꬃን ገፔዳ። 32 የሩሳላመንነ ቢንያማን ደእያ አሳ ኡባ ሄ ቃላ ጫቁዋ ናጋናዳን ገፍሴዳ፤ የሩሳላመን ደእያ አሳይ ጾሳ፥ ባረንቱ ማይዛ አዎቱዋ ጾሳ ጫቁ ግያዋዳን ኦꬄድኖ።

33 ዮስያሰ እስራኤልያ አሳዉ ደእያ ጋድያፐ ቱናባ ኡባ ድጌዳ። ያን ደእያ ኡባቱ መꬍና ጎዳዉ፥ ባረንቱ ጾሳዉ፥ ኦꬃናዳን ኦꬄዳ። ዮስያሰ ደኤዳ ላይꬃ ኡባን፥ ኡንቱንቱ መꬍና ጎዳ ባረንቱ ማይዛ አዎቱዋ ጾሳ ካልያዋ አግበይክኖ።

35

ዮስያሰ ፓስጋ ባላ ቦንቼዳ

(2 ካታ. 23:21-23)

1 ሄዋፐ ጉይያን፥ ዮስያሰ የሩሳላመን መꬍና ጎዳዉ ፓስጋ ባላ ቦንቼዳ። ኮይሮ አግናን ታማነ ኦይደንꬆ ጋላስ ፓስጋ ዶርሳ ማራ ሹኬድኖ። 2 ዮስያሰ ቄሳቱ ዋ ኡንቱንታ ኪታን ኪታን ሱንꬄዳ፤ ኡንቱንቱ መꬍና ጎዳ ጌሻ ጎልያ ኪታን ምንꬄዳ። 3 መꬍና ጎዳዉ ጌሻ ግዲደ፥ እስራኤልያ ኡባ ታማርስያ ሌዋቱዋ እ ሀዋዳን ያጌዳ፤ “ጌሻ ታቦታ ዳዊታ ናአይ፥ እስራኤልያ ካቲ ሶሎሞነ ኬጽሴዳ ጌሻ ጎልያን ዎꬅተ። ሀዋፐ ስንꬃን ታቦታ ህንተንቱ ሀሽያን ቶካናዉ ኮሸና። ሀእካ ጾሳዉ፥ ህንተንቱ መꬍና ጎዳዉነ፥ አ አሳ እስራኤልያዉ ኦꬅተ። 4 እስራኤልያ ካቲ ዳዊተነ አ ናአይ ሶሎሞነ ጻፎዋዳን፥ ህንተንቱ ጩጉዋን ጩጉዋንነ ህንተንቱ አዎቱዋ ጎለን ጎለን ህንተንታ ጊግስተ። *

5 “ህንተንቱ ሌዋቱ ህንተንቱ ዳቦቱዋ፥ እስራኤልያ ዛራቱዋ ያራቱዋ ማዳና ማላ፥ ህንተንቱ ያራን ያራን ሻከቲደ፥ ጌሻ ጎልያ ግዱዋን ኤቂተ፤ 6 ፓስጋ ዶርሳ ማራቱዋካ ሹክተ። ህንተንቱ ሁጲያዉካ ጌይተ፤ መꬍና ጎዳይ ሙሴ ባጋና ሃሳዬዳ ቃላ ኡንቱንቱ ኦꬃናዳን ህንተንቱ ዳቦቶ ዶርሳ ማራቱዋ ጊግስተ” ያጌዳ።

7 ዮስያሰ ፓስጋ ያርሾ ሀናናዳን ሄ ሳኣን ደእያ አሳዉ ሀታሙ ሻአ ዶርሳ ማራቱዋነ ዴሻ ማራቱዋ እሜዳ፤ ቃይ ሄዙ ሻአ ኮሩማቱዋካ እሜዳ። ሀዋንታ ኡባ ካቲ ባረ ዉድያፐ እሜዳ። 8 ካቲ ሱንꬄዳ ካፓቱካ አሳዉ፥ ቄሳቱ ዉነ ሌዋቶ ባረንቱባ ባረንቱ ሸንያን እሜድኖ። ጾሳ ጌሻ ጎልያ ካፓቱ ህልቂ፥ ዛካራስነ ይህኤል ፓስጋ ያርሾ ሀንያ ላኡ ሻአነ ኡሱፑን ጼቱ ዶርሳ ማራቱዋነ ዴሻ ማራቱዋ ቄሳቶ እሜድኖ፤ ቃይ ሄዙ ጼቱ ኮሩማቱዋካ እሜድኖ። 9 ሌዋቱ ካፓቱ ኮናኒነ አ እሻቱ ሻማኤነ ናታንኤል፥ ቃይ ሀሻቢ፥ ይእኤልነ ዮዛባድ ፓስጋ ያርሾ ሀንያ እቼሹ ሻአ ዶርሳ ማራቱዋነ ዴሻ ማራቱዋ ሌዋቶ እሜድኖ፤ ቃይ እቼሹ ጼቱ ኮሩማቱዋካ እሜድኖ።

10 ፓስጋ ባላዉ ኡባባይ ጊጌዳ፤ ካትያ አዛዙዋዳን ቄሳቱ ባረንቱ ሳኣን ሳኣን፥ ሌዋቱካ ባረንቱ ጩጉዋን ጩጉዋን ኤቄድኖ። 11 ፓስጋ ዶርሳ ማራቱ ሹከትያ ዎደ፥ ሌዋቱ ጋልባ ቃርሽን፥ ቄሳቱ ሱꬃ አኪደ፥ ያርሽያ ሳኣ ቦላ ጫጫፌድኖ። 12 ሄዋፐ ጉይያን፥ ጹግያ ያርሾ ጊጌዳ ዶርሳቱዋ አሹዋ ሌዋቱ ባረ ጎልያ አሳን አሳን ሻከት ኡቴዳ እስራኤልያ ዛራቱዋ ያራቶ እሜድኖ። ሌዋቱ ሄዋ እሜዳዌ ሙሴ ማጻፋን ጻፈቴዳዋዳን አሳይ መꬍና ጎዳዉ ያርሻናሳ። ኡንቱንቱ ኮሩማቱዋካ ሄዋዳን ኦꬄድኖ። 13 ሌዋቱ ዎጋይ አዛዝያዋዳን ሹከቴዳ ፓስጋ ዶርሳ ማራቱዋ አሹዋ ታማን ጺጼድኖ፤ ጌሻ ያርሾቱዋ ጻሩዋን፥ ኦቱዋንነ ድስትያን ዶይሴድኖ። ያቲደ ካኤዳዋ እስራኤልያ ዛራቱዋ ያራቱ ኡባዉ ኤለካ ሻክ ሻክ እሜድኖ። *

14 ሄዋፐ ጉይያን፥ ሌዋቱ ባረንቱዉነ አሮና ዘረꬃ ግድያ ቄሳቶ ፓስጋ ያርሹዋ ጊግሴድኖ። አያዉ ጎፐ፥ ሄ ቄሳቱ ጹግያ ያርሹዋነ ሞꬉዋ ያርሹዋ ያርሺደ፥ ቃማ ጋካናዉ ኦꬅኖ። 15 ዳዊተ፥ አሳፈ፥ ሄማንነ ካትያዉ ትምቢትያ ኦድያ ይዱቱን ካሰ አዛዜዳዋዳን፥ አሳፋ ያራቱ፥ ማዝሙርያ የጽያዋንቱ ባረንቱ ሳኣን ደኢኖ። ፐንግያ ናግያዋንቱካ ባረንቱ ናግያ ፐንግያ ፐንግያ ናጊኖ። ኡንቱንቱ ዳቦቱ፥ ሌዋቱ ኡንቱንቶ ጊግሴዳ ድራዉ፥ ኡንቱንቱ ባረንቱ ኪታ አግበይክኖ። *

16 መꬍና ጎዳዉ ኦꬅያ ኪታይ ኡባይ፥ ፓስጋ ባላ ቦንችያዌነ ጹግያ ያርሹዋ መꬍና ጎዳዉ ያርሽያ ሳኣ ቦላ ያርሽያዌ፥ ካቲ ዮስያሰ አዛዜዳዋዳን ሀኒደ፥ ሄ ጋላስ ጊጌዳ። 17 ሄዋን ሺቄዳ እስራኤልያ አሳይ ሄ ጋላስ ፓስጋ ባላ ቦንቼዳ፤ ኡንቱንቱ እርሹ ገልቤና ኡክꬃ ባላካ ላፑን ጋላስ ቦንቼድኖ። * 18 ትምቢትያ ኦድያ ሳመላ ዎድያፐ ዶምና፥ ሄዋ ማላ ፓስጋ ባላይ እስራኤላን ቦንቼት ኤረና። ዮስያሰ፥ ቄሳቱ ነ ሌዋቱ፥ ሄ ኮሽያን ሺቄዳ ይሁዳ አሳይ፥ እስራኤልያ አሳይ ኡባይነ የሩሳላመን ደእያ አሳይ ቦንቼዳዋ ማላ ፓስጋ ባላ ካሰ እስራኤልያ ካተቱዋፐ ቦንቼዳዌ እቱነ ባዋ። 19 ሀ ፓስጋ ባላይ ዮስያሰ ካተቴዳ ታማነ ሆስፑንꬃ ላይꬃን ቦንቼቴዳ።

ዮስያሳ ካዉታ ዉርሰꬃ

(2 ካታ. 23:28-30)

20 ሀ ኡባፐ ጉይያን፥ ዮስያሰ ጌሻ ጎልያ ጊግሴዳ ዎደ፥ ግብጼ ካቲ ናኮይ ኤፍራጺሳ ሻፋ ኤለካ ደእያ ካርካሚሻ ግያ ካታማን ኦለታናዉ ቤዳ። ዮስያሰ አ ተአናዉ ከሴዳ። 21 ሽን ናኮይ ዮስያሳኮ አሳ ኪቲደ፥ “ይሁዳ ካትያዉ፥ ታናነ ኔና ዋላስያዌ አዬ? ታን ዬዳዌ ታ ሞርከቱዋ ኦላናሳፐ አትና፥ ኔና ኦላናሳ ግደና። ታ ሞርከቱዋ ታን ኤለካ ኦላናዳን ጾሳይ ታና አዛዜዳ። ጾሳይ ኔና ꬋይሰናዳን፥ ታናና ደእያ ጾሳና ጋዳትያዋ አጋ” ያጌዳ።

22 ግዶፐነ፥ ዮስያሰ ጾሳይ ናኮ ባጋና ኦዴዳዋ ስሰናንነ ጉየ ስመናን እጼዳ። ሞርከቱ ባረና ኤረና ማላ፥ ባረ ካዉተꬃ ማዩዋ ላሜዳ፤ ማግዶ ደምባ ኦለታናዉ ገሌዳ።

23 ዎንዳፍያ አሳቱ ካትያ ዮስያሳ ዱኪደ ጫዴድኖ። ካቲ ባረ ቆማቶ፥ “ታን ሎይꬅ ጫደታድ፤ ታና ኦላ ግዶፐ ከስተ” ያጌዳ። 24 ቆማቱ ዮስያሳ ፓራ ጋርያፐ ደንꬂደ፥ አዉ ደእያ ላኤንꬆ ፓራ ጋርያን ዎꬂደ፥ አ የሩሳላመ አሄድኖ። እ ያን ሀይቄዳ፤ ባረ ማይዛ አዎቱዋ ማካናን ሞገቴዳ። ይሁዳ አሳይነ የሩሳላመ አሳይ ኡባይ አዉ ዬኬዳ።

25 ኤርማስ ዮስያሳዉ ዝላልያ ዝላሳ ከሲደ ጻፌዳ፤ ዬኩዋ ዬክያ ማጫ አሳቱነ አቱማ አሳቱ ዮስያሳ ቆፕ ቆፒደ ዬክያ ዎደ፥ ሀ ኤርማስ ከሴዳ ዝላሳ ዝላልያዌ እስራኤልያ ቢታን ዎጋ ግዴዳ። ሄ ዝላሳይ እስራኤላቱ ዬኩዋ ዝላሳ ማጻፋን ጻፈት ኡቴዳ።

26 ዮስያሰ ሀኔዳ ሀራባይ፥ መꬍና ጎዳ ህግያን ጻፈቴዳዋዳን እ ኦꬄዳ ሎኦ ኦሱዋባይነ 27 ኮይሮፐ ዉርሰꬃ ጋካናዉ እ ፖሌዳባይ ኡባይ እስራኤልያ ካተቱነ ይሁዳ ካተቱ ታርክያ ማጻፋን ጻፈት ኡቴዳ።

36

ይሁዳ ካትያ ዮአካዛ

(2 ካታ. 23:30-35)

1 ሄዋፐ ጉይያን፥ ሄ ቢታ አሳይ ዮስያሳ ናኣ ዮአካዛ ዶሬድኖ፤ አ አዉዋ ሳኣን የሩሳላመን ካተዬድኖ። 2 ዮአካዝ ካተትያ ዎደ፥ ላይꬃይ አዉ ላታማነ ሄዛ፤ እ የሩሳላመን ሄዙ አግና ካተቴዳ። 3 ሄዋፐ ጉይያን፥ ግብጼ ካቲ ዮአካዛ የሩሳላመ ካተተꬃፐ ዎꬄዳ፤ ሄዙ ሻአነ ኦይዱ ጼቱ ኪሎ ግራመ ዴጽያ ጻጋራ ብራነ ሀታማነ ኦይዱ ኪሎ ግራመ ዴጽያ ዎርቃ ይሁዳ አሳ ጊርሴዳ። 4 ግብጼ ካቲ ዮአካዛ እሻ ኤልያቅማ ይሁዳ ቦላነ የሩሳላመ ቦላ ካተዬዳ፤ አ ሱንꬃ ዮኣቄማ ያጊደ ላሜዳ። ያቲደ ዮኣቄማ እሻ ዮአካዛ ግብጼ አፌዳ። *

ይሁዳ ካትያ ዮኣቄማ

(2 ካታ. 23:36—24:7)

5 ዮኣቄም ካተትያ ዎደ፥ ላይꬃይ አዉ ላታማነ እቼሻ፤ እ የሩሳላመን ታማነ እት ላይꬃ ካተቴዳ። መꬍና ጎዳ ባረ ጾሳ ስንꬃን ኢታባ ኦꬄዳ።* 6 ባብሎነ ካቲ ናቡካዳናጾረ አ ኦለቲደ፥ ባብሎነ አፋናዉ ናሃስያ ሳንሳላታን ቃቼዳ። * 7 ናቡካዳናጾረ ቃይ መꬍና ጎዳ ጌሽሳ ጎልያፐ ሻሉዋ አኪደ፥ ባብሎነ አፊደ፥ ባረ ካትያ ጎለን ዎꬄዳ።

8 ዮኣቄም ሀኔዳ ሀራባይ፥ እ ኦꬄዳ ቱናባይነ እ ኦꬄዳ ኢታባይ ኡባይ እስራኤልያ ካተቱነ ይሁዳ ካተቱ ታርክያ ማጻፋን ጻፈት ኡቴዳ። እ ሀይቂና፥ አ ኮታን አ ናአይ ዮኣኪነ ካተቴዳ።

ይሁዳ ካትያ ዮኣኪና

(2 ካታ. 24:8-17)

9 ዮኣኪነ ካተትያ ዎደ፥ ላይꬃይ አዉ ሆስፑና፤ እ የሩሳላመን ሄዙ አግናነ ታሙ ጋላሳ ካተቴዳ። መꬍና ጎዳ ስንꬃን እ ኢታባ ኦꬄዳ።* 10 ላይꬃይ ላመትያ ዎደ ካቲ ናቡካዳናጾረ አሳ ኪቲደ፥ ዮኣኪናነ መꬍና ጎዳ ጌሻ ጎልያን ደእያ አልኦ ሚሻቱዋ አናና እትፐ ባብሎነ አህሴዳ። ያቲደ አ አዉዋ እሻ ሰደቅያሳ ይሁዳ ቦላነ የሩሳላመ ቦላ ካተዬዳ። *

ይሁዳ ካትያ ሰደቅያሳ

(2 ካታ. 24:18-20፤ ኤር. 52:1-3)

11 ሰደቅያስ ካተትያ ዎደ፥ ላይꬃይ አዉ ላታማነ እታ፤ እ የሩሳላመን ታማነ እት ላይꬃ ካተቴዳ። * 12 መꬍና ጎዳ ባረ ጾሳ ስንꬃን እ ኢታባ ኦꬄዳ፤ ቃይ መꬍና ጎዳ ሱንꬃን ትምቢትያ ኦድያ ኤርማሳ ስንꬃን ባረና ካዉሽቤና።

የሩሳላመ ኩንደꬃነ አሳይ ባብሎነ ኦሞደቱሳ

(36:13-23፤ 2 ካታ. 25:1-21፤ ኤር. 52:3-11)

13 ሰደቅያስ አማነታናዳን ባረና ጾሳ ሱንꬃን ጫቀꬄዳ ናቡካዳናጾራ ቦላ ማካሌዳ። መꬍና ጎዳኮ እስራኤልያ ጾሳኮ ስምያዋ አጊደ፥ ባረ ሞርግያ ዞዝሴዳ፤ ባረ ዎዛናካ ሙምሴዳ። * 14 ቃይ ይሁዳ አሳይነ ኡንቱንታ ካለꬅያ ቄሳቱ፥ ኡባካ አማነተናዋንታ ግዴድኖ። ኡንቱንቱ ሀራ ካዉተꬃ አሳይ ኦꬅያ ሸነይያ ኦሳቱዋ ቁሊደ፥ መꬍና ጎዳይ የሩሳላመን ጌሼዳ አ ጌሻ ጎልያካ ቱንሴድኖ።

15 መꬍና ጎዳይ፥ ኡንቱንቱ ማይዛ አዎቱዋ ጾሳይ ባረ አሳዉነ ባረ ጌሻ ጎልያዉ ቃረትያ ድራዉ፥ ባረ ትምቢትያ ኦድያዋንታ ኡንቱንቶ ዛር ዛሪደ ኪቴዳ። 16 ሽን መꬍና ጎዳ ሀንቁ ኡንቱንቱ ቦላ ዎꬋናዋ ጋካናዉነ ኡንቱንቶ ከስ አክያ ሳአይ ꬋያና ጋካናዉ፥ ኡንቱንቱ ጾሳይ ኪቴዳዋንቱ ቦላ ቅሊጬድኖ፥ አ ቃላ ካꬌድኖነ ትምቢትያ ኦድያዋንቱ ቦላ ሚጬድኖ።

17 ሄዋ ድራዉ፥ ጾሳይ ባብሎነ ካትያ ኡንቱንቱ ቦላ ደንꬂደ አሄዳ። ያትና ኡንቱንቱ ያላጋ አቱማ አሳ ጌሻ ጎልያ ግዶን ማሻን ዎꬌዳ፤ ያላጋ አቱማ አሳቶ፥ ዎይ ጌላዮቶ፥ ዎይ ጭማቶ፥ ቃረተናን፥ ጾሳይ ኡንቱንታ ኡባ ናቡካዳናጾራ ኩሽያን አꬂደ እሜዳ። * 18 ባብሎነ ካቲ ጾሳ ጌሻ ጎልያን ደእያ ሚሻቱዋ ኡባ፥ ዳሩዋነ ላፋ፥ መꬍና ጎዳ ጌሻ ጎልያን ደእያ ሚሻ፥ ካትያ ሚሻነ አ ኦሳንቻቱ ሚሻ ኡባ አኪደ፥ ባብሎነ አፌዳ። 19 ሄዋፐ ጉይያን፥ ባብሎነ ኦላንቻቱ ጾሳ ጌሻ ጎልያ ታማን ጹጊደ፥ የሩሳላመ ድርሳ ግምቢያካ ላሌድኖ። ካትያ ጎልያ ኡባ ታማን ጹጊደ፥ ያን ደእያ አልኦ ሻሉዋ ኡባ ꬋይሴድኖ።

20 ካቲ ማሻፐ ፓላሂደ አቴዳዋንታ ኦሞዲደ ባብሎነ አፌዳ። ፓርሰ ካዉተꬃይ ዎልቃማና ጋካናዉ፥ ኡንቱንቱ አዉነ አ ናናዉ ቆማ ግዴድኖ። 21 ሄዋን መꬍና ጎዳይ ትምቢትያ ኦድያ ኤርማሳ ባጋና ኦዴዳ ቃላይ ፖለቴዳ። ዉርሰꬃን ቢታይ ላፑን ታሙ ላይꬃ ኩመንꬃ አሳይ ባይና ሳኣ ግዲደ ሸምፔዳ፤ ሄዌነ፥ ላፑንꬃ ላፑንꬃ ላይꬃ ሳምባታ ኦꬂደ፥ ጋድያ ሸምፕስያዋ አሳይ አጌዳ ግሻሳ። *

ቅሮሰ አይሁዳቱ ስማናዳን አዛዜዳ

(እዝራ 1:1-4)

22 ፓርሰ ካቲ ቂሮስ ካተቴዳ ኮይሮ ላይꬃን፥ ትምቢትያ ኦድያ ኤርማሳ ባጋና መꬍና ጎዳይ ሃሳዬዳዋ ፖሌዳ። ፓርሰ ካቲ ቂሮስ ባረ ካዉተꬃ ግዶን ኡባ ሳን ሀዋዳን ያጊደ አዋያናዳንነ ጻፊደ ዎꬃናዳን መꬍና ጎዳይ አ አያና ደንꬄዳ፤ 23 “ፓርሰ ካቲ ቂሮስ ሀዋዳን ያጌ፤ ‘መꬍና ጎዳይ፥ ሳሉዋ ጾሳይ ሀ ሳኣ ካዉተꬃቱዋ ኡባ ታዉ እሜዳ፤ ቃይ ይሁዳን ደእያ የሩሳላመን ታን አዉ ጌሻ ጎልያ ኬጻናዳን ታና ሱንꬄዳ። መꬍና ጎዳ አሳ ግዴዳ ኦንነ ያ ቦ። መꬍና ጎዳይ አ ጾሳይ አናና ግዶ!’ ያጌ” ያጌዳ። *

* 1:4 2 ሳሜላ 6:1-17፤ 1 ኦዱዋ 13:5-14፤ 15:25—16:1

* 1:5 ከሳ 38:1-7

* 1:9 ዶመꬃ 13:16፤ 28:14

* 1:14 1 ካታ. 4:26

* 1:16 ዛረ. 17:16

* 2:6 1 ካታ. 8:27፤ 2 ኦዱዋ 6:18

* 3:1 ዶመꬃ 22:2

* 3:8 ከሳ 26:33-34

* 3:10 ከሳ 25:18-20

* 3:14 ከሳ 26:31

* 3:17 ያኪና፦ ሀ ሱንꬃ ብለꬃይ እብራዌꬁዋን፥ “ጾሳይ ኬጼዳ” ግያዋ።

† 3:17 ቦኤዛ፦ ሀ ሱንꬃ ብለꬃይ እብራዌꬁዋን፥ “ጾሳ ምኖተꬃ” ግያዋ።

* 4:1 ከሳ 27:1-2

* 4:6 ከሳ 30:17-21

* 4:7 ከሳ 25:31-40

* 4:8 ከሳ 25:23-30

* 5:1 2 ሳሜላ 8:11፤ 1 ኦዱዋ 18:11

* 5:2 2 ሳሜላ 6:12-15፤ 1 ኦዱዋ 15:25-28

* 5:10 ዛረ. 10:5

* 5:11-14 1 ኦዱዋ 16:34፤ 2 ኦዱዋ 7:3፤ እዝራ 3:11፤ ማዝ. 100:5፤ 106:1፤ 107:1፤ 116:1፤ 136:1፤ ኤር. 33:11

* 5:11-14 ከሳ 40:34-35

* 6:4 2 ሳሜላ 7:1-13፤ 1 ኦዱዋ 17:1-12

* 6:16 1 ካታ. 2:4

* 6:18 2 ኦዱዋ 2:6

* 6:20 ዛረ. 12:11

* 6:41 ማዝ. 132:8-10

* 7:1 ዎጋ 9:23-24

* 7:3 1 ኦዱዋ 16:34፤ 2 ኦዱዋ 5:13፤ እዝራ 3:11፤ ማዝ. 100:5፤ 106:1፤ 107:1፤ 118:1፤ 136:1፤ ኤር. 33:11

* 7:18 1 ካታ. 2:4

* 8:13 ከሳ 23:14-17፤ 34:22-23፤ ፓይ. 28:9፤ 29:39፤ ዛረ. 16:16

* 9:1 ማቶሳ 12:42፤ ሉቃሳ 11:31

* 9:25 1 ካታ. 4:26

* 9:26 ዶመꬃ 15:18፤ 1 ካታ. 4:21

* 9:28 ዛረ. 17:16

* 10:16 2 ሳሜላ 20:1

* 11:15 1 ካታ. 12:31

* 12:9 1 ካታ. 10:16-17፤ 2 ካታ. 9:15-16

* 13:2 ምካዮ፦ ምካዮ ዎይ ማእኮ ጌተታዉ። 2 ኦድ። 11:20 ጼላ።

* 18:16 ፓይ. 27:17፤ ህዝ. 34:5፤ ማቶሳ 9:36፤ ማር. 6:34

* 20:7 ኢሳ. 41:8፤ ያቆባ 2:23

* 20:10 ዛረ. 2:4-19

* 20:15 ዛረ. 20:1-4

* 20:17 ከሳ 14:13-14

* 21:7 1 ካታ. 11:36

* 21:8 ዶመꬃ 27:40

* 22:2 ኦይታማነ ላኡዋ፦ አዉ ላይꬃይ ላታማነ ላኡዋ ዎይ ኦይታማነ ላኡዋ። 2 ካት። 8:26 ጼላ።

* 23:3 2 ሳሜላ 7:12

* 24:6 ከሳ 30:11-16

* 24:20 ማቶሳ 23:35፤ ሉቃሳ 11:51

* 25:4 ዛረ. 24:16

* 26:18 ከሳ 30:7-8፤ ፓይ. 3:10

* 26:23 ኢሳ. 6:1

* 28:5 ኢሳ. 7:1

* 28:27 ኢሳ. 14:28

* 30:2 ፓይ. 9:9-11

* 33:2 ኤር. 15:4

* 33:4 2 ኦዱዋ 6:6

* 33:7 1 ካታ. 9:3-5፤ 2 ኦዱዋ 7:12-18

* 34:1 ኤር. 3:6

* 34:4 2 ካታ. 21:3፤ 2 ኦዱዋ 33:3

* 34:5 1 ካታ. 13:2

* 34:22 ሻሉማ፦ እብራዌꬁዋን ሻሉም ሀስራሀ ናኣ ቶቃታ ናኣ ጌተቴዳ። 2 ካት። 22:14 ጼላ።

* 35:4 2 ኦዱዋ 8:14

* 35:13 ከሳ 12:8-9

* 35:15 1 ኦዱዋ 25:1

* 35:17 ከሳ 12:1-20

* 36:4 ኤር. 22:11-12

* 36:5 ኤር. 22:18-19፤ 26:1-6፤ 35:1-19

* 36:6 ኤር. 25:1-38፤ 36:1-32፤ 45:1-5፤ ዳኔላ 1:1-2

* 36:9 ሆስፑና፦ ላይꬃይ አዉ ሆስፑና ዎይ ታማነ ሆስፑና። 2 ካት። 24:8 ጼላ።

* 36:10 ኤር. 22:24-30፤ 24:1-10፤ 29:1-2፤ 37:1፤ ህዝ. 17:12፣ 13

* 36:11 ኤር. 27:1-22፤ 28:1-17

* 36:13 ህዝ. 17:15

* 36:17 ኤር. 21:1-10፤ 34:1-5

* 36:21 ኤር. 25:11፤ 29:10

* 36:23 ኢሳ. 44:28

እዝራ

1

2

3

4

5

6

7

8

9

10

እዝራ ማጻፋ

ገሉዋ

እዝራ ማጻፋይ ሀኔዳዋ ኦድያ ላኡ ማጻፋቱዋ ካልያዋ። ሀ ማጻፋይ አይሁዳቱዋፐ ኦሞደቲደ ቤዳ አማሬዳ አሳቱ ባብሎነፐ ስሜዳዋነ የሩሳላመን አሳዉ ደኡካ ጎይኑካ ኦራጼዳዋ ኦዴ። ሀ ሀኖታቱ ሀዋፐ ካሊደ ጻፈቴድኖ።

1. ኦሞዱዋን ቤዳ አይሁዳቱዋፐ ፓርሰ ካትያ ቂሮሳ ሸንያን ኮይሮ ስምያዋንቱ ባብሎናፐ ስሜድኖ።

2. ጌሻ ጎሊ ዛሬꬅ ኬጸቲደ አንጀቴዳ። ጾሳዉ ጎይናይካ ዛሬꬅ ዶመቴዳ።

3. እት አማሬዳ ዎድያፐ ስሚደ፥ ጾሳ ህግያ ሎይꬂደ ኤርያ እዝር ካለꬅና፥ ሀራ አይሁዳቱ የሩሳላመ ስሜድኖ። እዝር እስራኤልያ አሳ አያና ደኡዋ ካሰ ሳኣ ዛራናዉ፥ አሳይ አያና ደኡዋነ እትፐተꬃ ደኡዋ ዎꬅ የጊደ ምንሳናዳን ማዴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

ኦሞዱዋፐ ኮይሮ ስሙዋ 1:1—2:70

ጌሻ ጎልያ ዛረꬅ ኬጻነ አንጁዋ 3:1—6:22

እዝር ሀራ ኦሞደቴዳዋንቱና ስሙሳ 7:1—10:44

ኦሞዱዋፐ ኮይሮ ስሙዋ

1

(1:1—2:70)

አይሁዳ አሳይ ባረንቱ ቢታ ስማና ማላ ቂሮስ አዋዬዳ

1 ፓርሰ ካቲ ቂሮስ ካተቴዳ ኮይሮ ላይꬃን፥ ትምቢትያ ኦድያ ኤርማሳ ባጋና መꬍና ጎዳይ ሃሳዬዳዋ ፖሌዳ። ፓርሰ ካቲ ቂሮስ ባረ ካዉተꬃ ግዶን ኡባ ሳን ሀዋዳን ያጊደ አዋያናዳንነ ጻፊደ ዎꬃናዳን መꬍና ጎዳይ አ አያና ደንꬄዳ፤* 2 “ፓርሰ ካቲ ቂሮስ ሀዋዳን ያጌ፤ ‘መꬍና ጎዳይ ሳሉዋ ጾሳይ ሳኣ ካዉተꬃቱዋ ኡባ ታዉ እሜዳ፤ ቃይ ይሁዳን ደእያ የሩሳላመን ታን አዉ ጌሻ ጎልያ ኬጻናዳን ታና ሱንꬄዳ።* 3 ጾሳ አሳ ግዴዳ ኦንነ ያ ቦ። አ ጾሳይ አናና ግዶ! ህንተንቱ ይሁዳን ደእያ የሩሳላመ ቢደ፥ ያን የሩሳላመን ደእያ መꬍና ጎዳ፥ እስራኤልያ ጾሳ ጌሻ ጎልያ ዛረꬂደ ኬጽተ። 4 ዱማ ዱማ ቢታን ደእያ አሳይ ኡባይ አይሁዳቱዋፐ አቴዳዋንቱ ብራ፥ ዎርቃ፥ ዱማ ዱማ ሚሻቱዋነ መህያ እሚደ ማድኖ፤ ቃይ የሩሳላመን ደእያ ጾሳ ጎለውካ ባረንቱ ሸንያን እምያ እሞታ እምኖ’ ያጌዳ” ያጌ።

5 ሄዋፐ ጉይያን፥ ይሁዳ ዛራቱነ ቢንያማ ዛራቱዋ ካፓቱ፥ ቄሳቱ ነ ሌዋቱ፥ ቃይ ጾሳይ ኡንቱንቱ ዎዛና ደንꬄዳ ኡባቱ የሩሳላመን መꬍና ጎዳ ጎልያ ኬጻናዉ ባናዉ ደንዴድኖ። 6 ቃይ ኡንቱንቱ ሾሩዋን ደእያዋንቱካ ባረንቱ ሸንያን እሜዳዋ ቦላ ጉጂደ፥ ብራ ሚሻነ ዎርቃ ሻሉዋ፥ ሀራ ዱማ ዱማ ሚሻቱዋነ መህያ እሚደ፥ ኡንቱንታ ማዴድኖ። 7 ሄዋ ቦላካ ቃይ ካቲ ቂሮስ ናቡካዳናጾረ የሩሳላመፐ አፊደ ባረ ጾሳቱዋ ጎለን ዎꬄዳ መꬍና ጎዳ ጎልያ ሚሻቱዋ እሜዳ። 8 ፓርሰ ካቲ ቂሮስ ሚሻቱዋ ዎꬅያ ጎልያ ካፑዋ ምትረዳታን ከስሲድነ ፓይድሲደ፥ ይሁዳ ሞድያ ሸሽባጻራ ኩሽያን ሼዳ። 9 ስሜዳ ሚሻ ፓይዱ ሀዋ: ሀታሙ ዎርቃ ሳነቱዋ፥ እት ሻአ ብራ ሳነቱዋ፥ ላታማነ ኡዱፑን ጎሎዶቱዋ፥ 10 ዎርቃፐ ኦሰቴዳ ሀታሙ ሚሻቱዋ፥ ብራፐ ኦሰቴዳ ኦይዱ ጼታነ ታሙ ሚሻቱዋነ እት ሻአ ሀራ ዱማ ዱማ ሚሻቱዋ። 11 ዎርቃ ሚሻቱነ ብራ ሚሻ ፓይዱ ኡባና እቼሹ ሻአነ ኦይዱ ጼታ፤ ሀ ሚሻቱዋ ኡባ ኦሞዱዋን ቤዳ አሳይ ባብሎነፐ የሩሳላመ ስምያ ዎደ ሸሽባጻር አኪደ ዬዳ።

2

ኦሞዱዋፐ ስሜዳ እስራኤልያ አሳ ፓይዱዋ

(ናህ. 7:4-73)

1 ባብሎነ ካቲ ናቡካዳናጾረ ኦሞዲደ፥ ባረ ጋድያ አፌዳ አሳፐ ፑደ ባረንቱ ካታማ ካታማ፥ የሩሳላመነ ይሁዳ ስሜዳ አሳቱ ሀዋፐ ካልያዋንታ። 2 ኡንቱንቱ ዛሩባቤላ፥ ኢያሳ፥ ናህምያ፥ ሳራያ፥ ራኤላያ፥ ማርድክዮሳ፥ ብልሻና፥ ምስፓራ፥ ብግዋያ፥ ረሁማነ ባኣና።

ኦሞዱዋፐ ስሜዳ እስራኤልያ አሳ ፓይዱ ሀዋ።

3 ፓርኦሻ ያራቱ 2,172.

4 ሻፋጽያ ያራቱ 372.

5 አራሀ ያራቱ 775.

6 ኢያሱነ ዮኣባ ናና ግድያ ፓሀት-ሞኣባ ያራቱ 2,812.

7 ኤላማ ያራቱ 1,254.

8 ዛቱ ያራቱ 945.

9 ዛካያ ያራቱ 760.

10 ባና ያራቱ 642.

11 በባያ ያራቱ 623.

12 አዝጋዳ ያራቱ 1,222.

13 አዶንቃማ ያራቱ 666.

14 ብግዋያ ያራቱ 2,056.

15 አዲና ያራቱ 454.

16 ህዝቂያሳ ያራ ግድያ አጼራ ያራቱ 98.

17 በጻያ ያራቱ 323.

18 ዮራ ያራቱ 112.

19 ሀሹማ ያራቱ 223.

20 ግባራ ያራቱ 95.

21 ቤተሌመ አሳይ 123.

22 ናጾፋ ካታማ አሳይ 56.

23 አናቶታ ካታማ አሳይ 128.

24 አዝማዌታ ካታማ አሳይ 42.

25 ቅርያት-ይኣሪማ፥ ካፊራነ ባኤሮታ ካታማቱዋ አሳይ 743.

26 ራማነ ገባአ ካታማቱዋ አሳይ 621.

27 ምክማሳ ካታማ አሳይ 122.

28 ቤቴለነ አታ ካታማቱዋ አሳይ 223.

29 ናቦ ካታማ አሳይ 52.

30 ማግቢሻ ካታማ አሳይ 156.

31 ላኤንꬆ ኤላማ ካታማ አሳይ 1,254.

32 ሀሪማ ካታማ አሳይ 320.

33 ሎዳ፥ ሀዲዳነ ኦኖ ካታማቱዋ አሳይ 725.

34 እያርኮ ካታማ አሳይ 345.

35 ሳናአ ካታማ አሳይ 3,630.

36 ሀዋንቱ ኦሞዱዋፐ ስሜዳ ቄሳቱ ዋ:

ኢያሱ ያራ ግድያ ያዳያ ያራቱ 973፤

37 እሜራ ያራቱ 1,052፤

38 ፓሽሁራ ያራቱ 1,247፤

39 ሀሪማ ያራቱ 1,017።

40 ሀዋንቱ ኦሞዱዋፐ ስሜዳ ሌዋቱዋ:

ሆዳዊያ ያራ ግድያ ኢያሱነ ቃድምኤላ ያራቱ 74፤

41 አሳፋ ያራ ግድያ ማዝሙርያ የጽያዋንቱ 128፤

42 ፐንግያ ናግያ ሻሉማ፥ አጼራ፥ ጻልሞና፥ አቁባ፥ ሀጺጻነ ሾባያ ያራቱ 139.

43 ጌሻ ጎልያን ኦꬅያ ቆማቱዋ ያራቱዋ: ጺሀ ያራቱዋ፥ ሀሱፋ ያራቱዋ፥ ጻባኦታ ያራቱዋ፥ 44 ቄሮሳ ያራቱዋ፥ ስኣሀ ያራቱዋ፥ ፓዶና ያራቱዋ፥ 45 ላባና ያራቱዋ፥ ሀጋባ ያራቱዋ፥ አቁባ ያራቱዋ፥ 46 ሀጋባ ያራቱዋ፥ ሻምላያ ያራቱዋ፥ ሀናና ያራቱዋ፥ 47 ግዴላ ያራቱዋ፥ ጋሃራ ያራቱዋ፥ ራኣያ ያራቱዋ፥ 48 ራጺና ያራቱዋ፥ ናቆዳ ያራቱዋ፥ ጋዛማ ያራቱዋ፥ 49 ኡዛ ያራቱዋ፥ ፓሴሀ ያራቱዋ፥ በሳያ ያራቱዋ፥ 50 አስና ያራቱዋ፥ መኡኒማ ያራቱዋ፥ ናፍሲማ ያራቱዋ፥ 51 ባቅቡቃ ያራቱዋ፥ ሀቁፋ ያራቱዋ፥ ሀርሁራ ያራቱዋ፥ 52 ባጽሉታ ያራቱዋ፥ ማሂዳ ያራቱዋ፥ ሀርሻ ያራቱዋ፥ 53 ባርቆሳ ያራቱዋ፥ ስሳራ ያራቱዋ፥ ተማሀ ያራቱዋ፥ 54 ናጺሀ ያራቱዋነ ሀጺፋ ያራቱዋ።

55 ሶሎሞነ ቆማቱዋ ያራቱዋ: ሶጻያ ያራቱዋ፥ ሀሶፈሬታ ያራቱዋ፥ ፓሩዳ ያራቱዋ፥ 56 ያእላ ያራቱዋ፥ ዳርቆና ያራቱዋ፥ ግዴላ ያራቱዋ፥ 57 ሻፋጽያ ያራቱዋ፥ ሀጺላ ያራቱዋ፥ ፖከረት-ሀጻባይማ ያራቱዋነ አማ ያራቱዋ። 58 ጌሻ ጎልያን ኦꬅያ ቆማቱዋ ያራቱነ ሶሎሞነ ቆማቱዋ ያራቱዋ ፓይዱ ኡባና ሄዙ ጼታነ ኡዱፑን ታማነ ላኡዋ።

59 ሀራቱካ ቃይ ተልመላሀ፥ ተልሀርሻ፥ ካሩባ፥ አዳናነ እሜራ ግያ ካታማቱዋፐ የሩሳላመ ፑደ ቤድኖ። ሽን ኡንቱንቱ፤ ባረንቱ አዎቱ እስራኤልያ ሼሻ ግድያዋ ኤርሳናዉ ዳንዳይበይክኖ። 60 ሄዋንቱ ዳላያ፥ ጾቢያነ ናቆዳ ያራቱዋ፤ ኡንቱንቱ ፓይዱካ ኡባና ኡሱፑን ጼታነ እሻታማነ ላኡዋ።

61 ቄሳቱ ዋፐ ሀባያ ያራቱ፥ ሀቆጻ ያራቱነ ባርዝላያ ያራቱ ስሜድኖ። ሀዌ ባርዝላያ ግያዌ ጋላኣደ ቢታ አሳ ግድያ ባርዝላያ ናቶ አኪደ፥ ባረ ቦሉዋ ሱንꬃን ጼሰቴዳ። 62 ሀዋንቱ ባረንቱ የለታ ጻጱዋ ኤራናዉ የለታ ማጻፋን ኮዬድኖ፥ ሽን ደምበይክኖ። ሄዋ ድራዉ፥ ኡንቱንቱ ቱናዳን ፓይደቲደ፥ ቄሰተꬃን ኦናዳንነ ቄሰ ግደናዳን ድገቴድኖ። 63 ቃይ ኡሪምያንነ ቱሚምያን ሻክ ፕርድያ ቄሲ ደንዳና ጋካናዉ፥ ኡንቱንቱ ጌሻ ቁማፐ ማናዉ ዳንዳየናዋ አይሁዳቱዋ ሞድያዌ ኡንቱንታ አዛዜዳ። *

64 ኦሞዱዋፐ ይሁዳ ቢታ ስሜዳ አሳ ፓይዱ ኡባና 42,360. 65 ሄዋ ቦላካ ቃይ 7,337 አቱማ ቆማቱነ ማጫ ቆማቱነ 200 አቱማዋነ ማጫ ማዝሙርያ የጽያዋንቱካ ስሜድኖ። 66 ኡንቱንቱ ፓራቱዋ ፓይዱ 736፤ ኡንቱንቱ ባቁሎቱ 245፤ 67 ኡንቱንቱ ጋሎቱ 435፤ ኡንቱንቱ ሀረቱ ቃይ 6,720.

68 ኡንቱንቱ የሩሳላመን ካሰ መꬍና ጎዳ ጎሊ ደእያ ሳኣ ጋኬዳ ዎደ፥ ያራቱ ካፓቱዋፐ አማሬዳዋንቱ መꬍና ጎዳ ጎሊ ካሰ ባረ ሳኣን ኬጸታና ማላ፥ ባረንቱ ሸንያን እሞታ እሜድኖ። 69 እቱ እቱ ባረዉ ዳንዳይያዋ ኬሻ ኬሻ ሀ ጾሳ ጎልያ ኦሶ እሜዳ፤ ኡንቱንቱ ኡባና 500 ኪሎ ግራምያ ዴጽያ ዎርቃ፥ 2,800 ኪሎ ግራምያ ዴጽያ ብራነ 100 ቄሳቱዋ ማዩዋ እሜድኖ።

70 ሄዋፐ ጉይያን ቄሳቱ፥ ሌዋቱነ አሳፐ አማሬዳዋንቱ የሩሳላመን ኡቴድኖ፤ ማዝሙርያ የጽያዋንቱ፥ ፐንግያ ናግያዋንቱነ ጌሻ ጎልያን ኦꬅያ ቆማቱ የሩሳላመ ዩሹዋን ደእያ ካታማቱዋን ኡቴድኖ፤ ቃይ አቴዳ እስራኤልያ አሳቱ ኡባይ ባረንቱ ካታማቱዋን ካታማቱዋን ኡቴድኖ። *

ጌሻ ጎልያ ዛረꬅ ኬጻነ አንጁዋ

3

(3:1—6:22)

ያርሽያ ሳኣ ኬጻነ ጎይንያ ዎጋ ዛረꬅ ዶመꬃባ

1 ላፑንꬃ አግናይ ጋክያ ዎደ እስራኤልያ አሳይ ባረንቱ ካታማ ካታማ ስሜድኖ፥ ኡንቱንቱ ኡባይ እት አሳዳን የሩሳላመን ሺቄድኖ። 2 ዮጸዴቃ ናኣ ኢያሱነ አ ካልያ ቄሳቱ ቃይ ሳላትያላ ናኣ ዛሩባቤልነ አ ዳቦቱ ጾሳ አሳ ሙሴ ህግያን ካሰ ጻፈቴዳዋዳን ጹግያ ያርሹዋ ያርሻናዉ፥ እስራኤልያ ጾሳዉ ያርሽያ ሳኣ ጊግሴድኖ። * 3 ኡንቱንቱ ሄ ጋድያን ደእያ አሳዉ ያዮፐነ፥ አገናን ያርሹዋ ያርሽያ ሳኣ ካሰ እ ኮለቴዳ ሳኣን ዛረꬂደ ኬጼድኖ። ጊግሲደ፥ ጹግያ ያርሹዋ መꬍና ጎዳዉ ዎንታነ ኦማርስ ኡባ ዎደ ያርሼድኖ። * 4 ካሰ ጻፈቴዳዋዳንካ ኡንቱንቱ ዳስያ ባላ ቦንቼድኖ፤ ጹግያ ያርሹዋካ ሀቼዉ ሀቼዉ በስያዋ ፓይዱዋ ፓጭሰናን ያርሼድኖ። * 5 ቃይ ኡባ ዎደ ያርሽያ ጹግያ ያርሹዋ፥ አግናይ ጼርያ ዎደ ያርሽያ ያርሹዋነ መꬍና ጎዳ ጌሻ ባላቱዋን ያርሽያ ያርሹዋ ኡባካ ያርሼድኖ። ሄዋ ቦላካ አሳይ ባረ ሸንያን መꬍና ጎዳዉ እሜዳ እሞታ ኡባካ ያርሼድኖ። * 6 ላፑንꬃ አግናን ኮይሮ ጋላሳን ኡንቱንቱ መꬍና ጎዳዉ ጹግያ ያርሹዋ ያርሽያዋ ዶሜድኖ፤ ሽን ሄ ዎደ መꬍና ጎዳ ጌሻ ጎልያ ኬጽያ ባሱ ብሮ ባሰትቤና።

ጌሻ ጎልያ ዛረꬅ ኬጽያዋ ዶሜድኖ

7 ሄዋፐ ጉይያን፥ ሹቻ ማስያዋንቶነ አናጸቶ ሻሉዋ ግሺደ ቃጻሬድኖ። ፓርሰ ካቲ ቂሮስ ኡንቱንቶ አዛዜዳ ድራዉ፥ ሊባኖሳፐ ዝጋ አባ ፕንꬂደ፥ ዮጰ አሀናዉ ሲዶናነ ጺሮሳ ቢታ አሳዉ ቁማ፥ ኡሻነ ዛይትያ እሜድኖ።

8 ሄዋፐ ጉይያን፥ ኡንቱንቱ የሩሳላመን ደእያ ጾሳ ጎሊ ደእያ ሳኣ ጋኬዳ ላኤንꬆ ላይꬃን ላኤንꬆ አግናን፥ ሳላትያላ ናአይ ዛሩባቤለ፥ ዮጸዴቃ ናኣ ኢያሱነ ኡንቱንቱ ዳቦቱ፥ ቄሳቱ፥ ሌዋቱነ ኦሞዱዋፐ ስሚደ፥ የሩሳላመ ዬዳ አሳይ ኡባይ ኪታ ዶሜድኖ። ቃይ መꬍና ጎዳ ጎልያ ኪታ አዎተꬃን ጼላና ማላ፥ ላታሙ ላይꬃ ግዴዳዋንታነ ላታሙ ላይꬃፐ አꬌዳ ሌዋቱዋ ሱንꬄድኖ። 9 ሌዊያ ዛርያ ግድያ ኢያሱ፥ አ ናናይነ አ ዳቦቱ፥ ሆዳዊያ ያራ ግድያ ቃድምኤልነ አ ናናይ እትፐ ግዲደ፥ ጾሳ ጎልያ ኪታ አዎተꬃን ጼሌድኖ፤ ቃይ ሄናዳዳ ያራ ግድያ ሌዋቱካ ኡንቱንቱ ማዴድኖ።

10 ግምቢያዋንቱ መꬍና ጎዳ ጌሻ ጎልያ ግምባናዉ ባሱዋ ባስ ዉርሴዳ ዎደ፥ ቄሳቱ ባረንቱ ማዩዋ ማይ ጹሩምባ ኦይቂደ፥ ቃይ አቱማ አሳ ግድያ አሳፋ ያራቱዋ፥ ሌዋቱካ፥ ዳላ ኦይቂደ፥ እስራኤልያ ካትያ ዳዊታ ዎጋዳን መꬍና ጎዳ ጋላታናዉ ኤቄድኖ። * 11 ኡንቱንቱ መꬍና ጎዳ ጋላቲድነ ቃንጸናን ማዝሙርያን ሳቢደ፥ ሀዋዳን ያጊደ፥ አዉ የጼድኖ፤ *

“መꬍና ጎዳይ ሎአ፤

እ እስራኤልያ ሲቅያ ሲቁ መꬍናዋ” ያጌድኖ።

ቃይ መꬍና ጎዳ ጎልያ ባሱ ባሰቴዳ ድራዉ፥ አሳይ ኡባይ ባረንቱ ቃላ ꬎቁ ኦꬂደ ሆምቦጪደ፥ መꬍና ጎዳ ጋላቴድኖ። 12 ሽን ካሰ ጎልያ በኤዳ ጭማ ቄሳቱ ዋፐ፥ ጭማ ሌዋቱዋፐነ ጭማ ጎልያ ካፓቱዋፐ ዳራቱ ሀእ ጌሻ ጎልያ ግምባናዉ ባሰቴዳ ባሱዋ በኤዳ ዎደ፥ ባረንቱ ቃላ ꬎቁ ኦꬂደ ዬኬድኖ፤ ሀራቱ ማታ ናሸቲደ ሆምቦጬድኖ። 13 ሄዋ ድራዉ፥ ናሸቲደ ሆምቦጭያዋ ዬክያዋፐ ሻክ ኤራናዉ ዳንዳየትቤና። አያዉ ጎፐ፥ ኡንቱንቱ ሎይꬅ ኮሹምያ ድራዉ፥ ኡንቱንቱ ኮሹንቻይካ ሃኮ ሳን ስሰቴ።

4

ጌሻ ጎልያ ዛረꬅ ኬጸና ማላ ድጋናዉ ደንዴዳዋንታ

1 ኦሞዱዋፐ ስሜዳ አሳቱ መꬍና ጎዳዉ፥ እስራኤልያ ጾሳዉ ጌሻ ጎልያ ኬጽያዋ ይሁዳነ ቢንያማ ሞርከቱ ስሴድኖ። 2 ዛሩባቤላኮነ ጎልያ ካፓቱዋኮ ዪደ፥ ሀዋዳን ያጌድኖ፤ “አሶረ ካቲ አስራዶን * ኑና ሀ ሳአዉ አሄዳ ጋላሳፐ ዶሚደ፥ ኑንካ ህንተንቱ ጾሳ ኮዬቶነ ያርሼቶ። ሄዋ ድራዉ፥ ኑንካ ህንተናና እትፐ አነ ኬጾይተ” ያጌድኖ። *

3 ሽን ዛሩባቤለ፥ ኢያሱነ እስራኤልያ ዛራቱዋ ካፓቱ ኡንቱንቶ ዛሪደ፥ ሀዋዳን ያጌድኖ፤ “ኑ ጎልያ ኬጻናዉ ኑዉነ ህንተንቶ አይ እትፐተꬅነ ባዋ። ሽን ፓርሰ ካቲ ቂሮስ አዛዜዳዋዳን፥ ኑ ጻላላይ መꬍና ጎዳዉ እስራኤልያ ጾሳዉ ኬጻና” ያጌድኖ።

4 ሄዋፐ ጉይያን፥ ይሁዳ ቢታ አሳቱ ኬጸናዳን፥ ሄ ጋድያን ደእያ አሳቱ ሀሽያ ሾጬድኖነ ያሽሴድኖ። 5 ቃይ ፓርሰ ካትያ ቂሮሳ ላይꬃይ ዉራናዉነ አፐ ስሚደ ዳርዮስ ፓርሰን ካተቴዳ ዎዲ ጋካናዉ፥ ኡንቱንቱ ይሁዳ አሳቱዋ ዞረታ ላላናዉ ዞረትያዋንታ ማታዬድኖ። †

የሩሳላመ ላኤንꬁዋ ኬጸተናዳን ድገቴዳ

6 አርጸክስሰ ካዉተꬃ ዶመꬃን፥ ኡንቱንቱ ይሁዳነ የሩሳላመ አሳ ሞታናዉ ፓይልያ ዶዬድኖ። *

7 አርጸክስሰ ካተት ደእሽን፥ ብሽላም፥ ምትረዳት፥ ጻብኤልነ ኡንቱንቱና እትፐ ኦꬅያዋንቱና ግዲደ፥ ፓርሰ ካትያ አርጸክስሳዉ ዳብዳቢያ ጻፌድኖ፤ ሄ ዳብዳቢ ሶርያ ጋደ ፕዶልያንነ ቃላን ጻፈቴዳ።

8 ዎታዳራ ሞድያ ረሁምነ ጻፍያ ሽምሻይ የሩሳላመባ ሀዋዳን ያጊደ፥ ካትያ አርጸክስሳዉ ዳብዳቢያ ጻፌድኖ፤ 9 “ሀ ዳብዳቢ ቢታ ሞድያ ረሁማፐ፥ ጻፍያ ሽምሻያፐ፥ በን ኤላማ ቢታን ደእያ ሱሳፐ፥ ኤሬካፐነ ባብሎነፐ ዬዳ ፕርድያነ ዳናትያ ኡንቱንቱ ያራቱዋፐነ 10 ግታነ ቦንቼቴዳ ካትያ አሳናፋር ኦሞድ አሂደ፥ ሳማርያንነ ኤፍራጺሳ ሻፋፐ አዋይ ዉልያ ባጋ ጋድያን ዎꬄዳ አሳ ኡባፐ ጻፌቴዳ” ያጌድኖ። ‡

11 ኡንቱንቱ አዉ ኪቴዳ ዳብዳቢ ሀዋዳን ያጌ፤ “ካትያ አርጸክስሳዉ፥ ኤፍራጺሳ ሻፋፐ አዋይ ዉልያ ባጋ ጋድያን ደእያ ነ ቆማቱዋፐ፦

12 “ካትያዉ፥ ነ ማታፐ ሃ ኑኮ ዬዳ አይሁዳቱ የሩሳላመ ቢደ፥ ሄ ማካላንቻነ ኢታ ካታማ ዛሪደ ኬጽ ደእያዋ ኤራ። አ ግምቢያ ኦራጽሲኖ፤ አ ጻጱዋካ ኦራጽሲኖ። 13 ቃይ ካትያዉ፥ ሀ ካታማይ ኬጸትያባ ግዶፐነ አ ግምቢያካ ኦራጽስያባ ግዶፐ፥ ሄዋፐ ጉይያን፥ ኡንቱንቱ ጊራነ ቃራጻ ቃንጸናዋ ኤራ። ሄዋፐ ደንዴዳዋን ካትያ ጎለዉ ገልያ ሚሻይ ፓጫ ግዳና። 14 ኑን ካቲ ሱንꬅና ኦꬅያዋንታ ግድያ ግሻዉነ ካቲ ካዉሽሽን በአናዉ ኮየና ድራዉ፥ ሀዋ ኔን ኤራና ማላ ጊደ ኪቴቶ። 15 ሄዋ ድራዉ፥ ካሰ ነ አዎቱዋ ታርክያ ማጻፋይ ኮየቲደ ጼለቶ፤ ሄዋን ጻፈቴዳዋፐ ኔን ሀ ካታማይ በንፐካ ዶሚደ፥ ማካላንቻ ካታማ ግድያዋነ ካተቶነ ቢታቶ መቱዋ መꬌዳዋ ግድያዋ ኤራናዉ ዳንዳያሳ። ሄዋፐ ደንዴዳዋን እ ኮለቴዳ። 16 ሄዋ ድራዉ፥ ሀ ካታማይ ኬጸትያዋ ግዶፐነ አ ግምቢያካ ኦራጽስያዋ ግዶፐ፥ ኤፍራጺሳ ሻፋፐ አዋይ ዉልያ ባጋ ቢታይ ነ ኩሽያፐ ከሴዳዋ ኤራ” ያጌድኖ።

17 ካቲ ሀዋዳን ያግያ ዛሩዋ ኡንቱንቶ የዴዳ፤ “ዎታዳራቱዋ ሞድያ ረሁማ፥ ጻፍያ ሽምሻያ፥ ሳማርያንነ ኤፍራጺሳ ሻፋፐ አዋይ ዉልያ ባጋ ጋድያን ደእያ ኡንቱንቱና ኦꬅያ አሳ ኡባዉ፥ ህንተንታ ሳሮ ጋይ። 18 ህንተንቱ ታዉ የዴዳ ዳብዳቢ ብለቲደ ናባበቴዳ። 19 ታን አዛዝና፥ ካሰ ታርኪ ኮየቲደ ጼለቴዳ፤ ሀ ካታማይ በንፐካ ዶሚደ፥ ካተቶ ማካላንቻ ግድያዌነ መቱዋ መꬍያዋንቱ ደእያ ሳኣ ግድያዌ ኤረቴዳ። 20 የሩሳላመን ዎልቃማ ካተቱ ካዉቴድኖ፤ ኤፍራጺሳ ሻፋፐ አዋይ ዉልያ ባጋ ቢታፐካ ሄ ካተቱ ጊራነ ቃራጻ አኬድኖ። 21 ሄዋ ድራዉ፥ ታን ኡንቱንቶ ኦꬅተ ግያ አዛዙዋ እማና ጋካናዉ፥ ሀ አሳቱ ሄ ካታማ ኬጽያዋ ኤሳና ማላ ኦድተ። 22 ህንተንቱ ሀ የዉዋ ሸነኮ ጌና ማላ ናገትተ። አያዉ ጎፐ፥ ካተቶ መቱዋ ዳርሳናዉ ኮሸና” ያጊደ ኪቴዳ።

23 ካትያ አርጸክሲሳ ዳብዳቢ ረሁማዉ፥ ጻፍያ ሽምሻያዉነ ኡንቱንቱና ኦꬅያ ኡባቶ ናባበቴዳ ዎደ፥ የሩሳላመን ደእያ አይሁዳ አሳቱዋኮ ኤሌል ቢደ፥ ኡንቱንቱ ኬጽያዋ ዎልቃን ተኤድኖ።

24 የሩሳላመን ደእያ ጾሳ ጎልያ ኪታይ ፓርሳ ካቲ ዳርዮሰ ካተቴዳ ላኤንꬆ ላይꬃይ ጋካናዉ፥ ኤቆ ሳኣን አት አጌዳ። *

5

ጌሻ ጎልያ ኦሱ ዛረꬅ ዶመቱሳባ

1 ሄ ዎድያን ትምቢትያ ኦድያዋንቱ ሃገነ እዶ ናአይ ዛካራስ ይሁዳንነ የሩሳላመን ደእያ አይሁዳ አሳቶ እስራኤልያ ጾሳ ሱንꬃን ትምቢትያ ኦዴድኖ። 2 ሳላትያላ ናአይ ዛሩብ-ባቤልነ ዮጸዴቃ ናአይ ኢያሱ ደንዲደ፥ የሩሳላመን ደእያ ጾሳ ጎልያ ዛረꬂደ ኬጻናዉ ዶሜድኖ። ትምቢትያ ኦድያዋንቱካ ኡንቱንቱና እትፐ ግዲደ፥ ኡንቱንታ ማዴድኖ። *

3 ሄ ዎደ፥ ኤፍራጺሳ ሻፋፐ አዋይ ዉልያ ባጋ ቢታ ሞድያ ታታናያ ግያዌ፥ ሻታርቦዝና ግያዌነ ኡንቱንቱና ኦꬅያዋንቱ ዪደ፥ “ህንተንቱ ሀ ጎልያ ኬጻና ማላነ ፖላና ማላ፥ ህንተንቶ ኦኔ ኦዴዳዌ?” ያጊደ ኦቼድኖ። 4 ኡንቱንቱ ቃይ፥ “ሀዋ ግምቢያ አሳቱዋ ሱንꬃይ ኦና ኦኔ?” ያጊደ ኦቼድኖ። 5 ሽን ሄ የዉ ዳርዮሳኮ ጋክና፥ አ ማታፐ ዳብዳቢ ጻፈቲደ ያና ጋካናዉ፥ ኡንቱንቱ ባረንቱ ኦሱዋ አግበይክኖ፤ አያዉ ጎፐ፥ ኡንቱንቱ ጾሳ አይፊ አይሁዳ ጭማቱዋ ቦላን ደኤ።

6 ኤፍራጺሳ ሻፋፐ አዋይ ዉልያ ባጋ ቢታ ሞድያ ታታናይ፥ ሻታርቦዝንነ ኡንቱንቱና ኦꬅያዋንቱ ካትያ ዳርዮሳዉ ኪቴዳ ዳብዳቢ 7 ሀዋዳን ያጌ፦

“ካትያ ዳርዮሳ፥ ኩመንꬃ ሳሮተꬃይ ነዉ ግዶ!

8 “ኑን ይሁዳ ጋድያን ደእያ ዎልቃማ ጾሳ ጎልያኮ ቤዶ። ሄ ሹቻን ኬጸቴዳ፤ ቃይ ግምቢያ ጋርሳንካ ምꬃይ ዎꬌዳ። ኦሱካ ዎልቃማ አኬካንነ ኤሌል ኦሰቲደ ደኤ።

9 “ኡንቱንቱ ጭማቱዋ ኑን ሀዋዳን ያጊደ ኦቼዶ፤ ‘ሀ ጎልያ ኬጻና ማላነ ፖላና ማላ፥ ህንተንቶ ኦኔ ኦዴዳዌ?’ ያጊደ ኦቼዶ። 10 ቃይ ነዉ ጻፊደ ኤርሳና ማላ፥ ኡንቱንታ ሀ ኪታን ካለꬅያዋንቱ ሱንꬃይካ ኦነንቶ ኦቼዶ።

11 “ኡንቱንቱ ሀዋዳን ያጊደ ዛሬድኖ፤ ‘ኑን ሳሉዋነ ሳኣ ጾሳ ቆማቱዋ፤ ቃይ ኑን እስራኤልያ ካትያ ግታይ ዳሮ ላይꬃፐ ካሰ ባጋን ኬጽ ፖሌዳ ጌሻ ጎልያ ዛረꬅ ኬጸቶ። 12 ኑ አዎቱ ሳሉዋ ጾሳ ሀንቀꬄዳ ድራዉ፥ እ ኡንቱንታ ባብሎነ ካትያ ናቡካዳናጾራ ኩሽያን አꬅ እምና፥ እ ሀ ጎልያ ኮል አጌዳ፤ አሳካ ባብሎነ ጋድያ ኦሞዶ አኪደ ቤዳ። *

13 “ ‘ሽን ባብሎነ ካቲ ቂሮስ ባረ ካተቴዳ ኮይሮ ላይꬃን፥ ጾሳ ጎልያ፥ ሀዋ ዛረꬅ ኬጻና ማላ፥ አዋዩዋ ከሴዳ። * 14 ናቡካዳናጾረ የሩሳላመን ደእያ ጾሳ ጎልያፐ አክ አፊደ፥ ባብሎነ ቢታን ደእያ ባረ ጾሳቱዋ ጎለን ዎꬄዳ ዎርቃነ ብራ ሚሻቱዋካ ቂሮስ ዛሪደ የዴዳ።

“ ‘ሄ ሚሻቱ ካቲ ቂሮስ ይሁዳ ቢታ ሞዳና ማላ ዶሬዳ ሸሽባጻራ ኩሽያን ሼቴድኖ። 15 ካቲ ቂሮስ አ ሀዋዳን ያጌዳ፤ “ሀ ሚሻቱዋ አካ አፋደ የሩሳላመን ደእያ ጌሻ ጎልያን ዎꬃ፤ ቃይ ጾሳ ጎልያካ ካሰ እ ደእያ ሳኣን ኬጻ” ያጌዳ። 16 ሄዋፐ ጉይያን፥ ሸሽባጻር ዪደ፥ ጾሳ ጎልያ የሩሳላመን ባሴዳ። እ ሀእካ ዉርቤናዋ ግዶፐነ፥ ሄ ዎደፐ ዶሚደ፥ ኬጸቲደ ደኤ’ ያጌድኖ።

17 “ሀእ ስም ሀ የዉ ካትያ ናሸችያባ ግዶፐ፥ አነ ካቲ ቂሮስ ሀ ጎልያ የሩሳላመን ኬጻና ማላ፥ ቱሙካ አዋዩዋ ከሴደንቶ ኤራናዉ ካሰ አꬌዳ ባብሎነ ካተቱዋ ታርክያ ማዝጎባይ ኮየቲደ ጼለቶ። ሄዋፐ ጉይያን፥ ካቲ ኑን ሀ የዉዋ ዋታናዉ በስንቶ ቃቼዳ ቆፋ ኑዉ ኪቶ” ያጊደ ጻፌድኖ።

6

ቂሮስ ካሰ አዛዜዳ አዛዙ ኮየቲደ ቤቴዳ

1 ሄዋ ድራዉ፥ ካቲ ዳርዮስ አዛዝና፥ ባብሎነ ሚሻቱዋ ዎꬅያ ጎለን ደእያ ታርክያ ማዝጋባቱዋ ኡንቱንቱ ኮዬድኖ። 2-3 ሽን ባብሎነ ካታማን ግደናን ደእሽን፥ ሜዶና ጋድያን ደእያ አህምታ ግያ ካታማን እት ጻጸቶ ማጻፋይ ቤቴዳ። ሄ ማጻፋን ጻፈቴዳባይ ሀዋዳን ያጌ፤ * “ዎደናዉ ዶገተናዳን፥ ካቲ ቂሮስ ባረ ካተቴዳ ኮይሮ ላይꬃን፥ የሩሳላመን ደእያ ጾሳ ጎልያ ድራዉ፥ ሀዋዳን ያግያ አዋዩዋ ከሴዳ፤ ጾሳ ጎልያ ግድያ፥ ያርሹዋ ያርሽያ ሳአይ ዛረꬂደ ኬጸቶ፤ አ ባሱካ ባሰቶ። ሄ ጌሻ ጎሊ ኡሱፑን ታሙ ዋꬋ አዱሳነ ኡሱፑን ታሙ ዋꬋ አካ ግዶ። 4 ቃይ ሄዙ ማራን ዎልቃማ ሹቻይ ዎꬍና፥ ሄ ማራቱዋ ቦላን ቦላና እት ማራ ምꬃይ ዎꬎ። ሄዎ ኮሽያ ሚሻይ ኡባይ ካትያ ጎለን ሚሻ ዎꬅያ ጎልያፐ እመቶ። 5 ናቡካዳናጾረ፤ ‘የሩሳላመን ደእያ ጾሳ ጎልያፐ ባብሎነ አሄዳ ጾሳ ጌሻ ጎልያ ዎርቃነ ብራ ሚሻቱ ጾሳ ጎልያዉ ጉየ የሩሳላመ ስሚደ፤ ጾሳ ጌሻ ጎልያን ደእኖ’ ያጌዳ።

ካትያ ዳርዮስ ኦሱ ኦሰታናዳን አዛዜዳ

6 “ህንተንቶ ኤፍራጺሳ ሻፋፐ አዋይ ዉልያ ባጋ ቢታ ሞድያ ታታናያ፥ ሻታርቦዝናነ ኡንቱንቱና ኦꬅያ ኡባደ፥ ሄ ጎልያኮ ሺቆፕተ። 7 ሀ አሳቱ ኬጽያ ጾሳ ጎልያ ኦሶ ꬉበ ግዶፕተ። አይሁዳቱዋ ሞድያዌነ አይሁዳ ጭማቱ ጾሳ ጎልያ ካሰ እ ደእያ ሳኣን ዛሪደ ኬጽኖ።

8 “ቃይ ሀ አይሁዳ ጭማቱ ጾሳ ጎልያ ኬጽያ ዎደ፥ ኡንቱንቱ ኦꬅያ ኪታይ ኤቀና ማላ፥ ኡንቱንቶ ኮሽያ ሻሉዋ ኡባ ኤፍራጺሳ ሻፋፐ አዋይ ዉልያ ባጋ ቢታፐ ሺሼዳ ካትያ ጊራ ሚሻፐ ህንተንቱ ኡንቱንቶ እማና ማላ፥ ታን አዛዛድ። 9 የሩሳላመን ደእያ ቄሳቱ ሳሉዋ ጾሳዉ ጹግያ ያርሹዋ ያርሻናዉ ኮሽያባይ ኮሩማቱዋ ግድና፥ ዶርሳ ኮልያ ግድና ቃይ ዶርሳ ማራቱዋ ግዶፐነ ኡንቱንቶ እምተ። ቃይ አያነ ፓጭሰናን ኡንቱንቱ ኮይያ ዛርጋ፥ ማጽንያ፥ ዎይንያ ኤሳነ ዛይትያ ኡንቱንቶ ሀቼ ሀቼ እምተ። 10 ሄዋ ህንተንቱ እምያዌ ኡንቱንቱ ሳሉዋ ጾሳ ሎይꬅ ናሸችያ ያርሹዋ ያርሻናሳነ ካትያነ አ ናና ደኡዋ ድራዉካ ዎሳናዳና።

11 “ሀ አዋዩዋ ላምያ ኦንነ ደኦፐ፥ ‘አ ጎልያ ቱሳ ሾዲደ፥ ሄ ቱሳ ጼራ ፖጼዳዋን ሉከቲደ ሀይቆ፤ አ ኬꬃይካ ፕቱዋ ኦልያ ሳኣ ግዶ’ ጋደ ጉጃደካ አዛዛድ። 12 ሀ አዛዙዋ ላማናዉነ ቃይ የሩሳላመን ደእያ ጾሳ ጎልያ ኮላናዉ ኩሽያ ደንꬅያ አይ ካትያ ዎይ አሳ ግድና፥ ባረ ሱንꬃይ ጼሰታና ማላ የሩሳላመ ዶሬዳ ጾሳይ አ ꬋይሶ። ታን ዳርዮስ ሀዋ አዛዛድ። ሀ የዉዋ አሳይ ኡባይ ምኖተꬃን ፖሎ” ያጌ።

ጌሻ ጎልያ አንጁዋ ባላ

13 ሄዋፐ ጉይያን፥ ኤፍራጺሳ ሻፋፐ አዋይ ዉልያ ባጋ ቢታ ሞድያ ታታናይ፥ ሻታርቦዝንነ ኡንቱንቱና ኦꬅያ ኡባቱ ካቲ ዳርዮስ አዛዜዳዋዳን ምኖተꬃን ኦꬂደ ፖሌድኖ። 14 ሄዋ ድራዉ፥ አይሁዳ ጭማቱ ባረንቱ ኪታ አገናን ኦꬄድኖ፤ ቃይ ትምቢትያ ኦድያዌ ሀዌነ እዶ ናአይ ዛካራስ ኦዴዳ ቃላንካ ምንሴድኖ። እስራኤልያ ጾሳይ አዛዜዳዋዳንነ ፓርሰ ቢታ ካተቱ ቂሮስ፥ ዳርዮስነ አርጸክሲሰ አዋዬዳዋዳን ጌሻ ጎሊ ኬጸቲደ ዉሬዳ። * 15 ዳርዮስ ካተቴዳ ኡሱፑንꬃ ላይꬃን አዳረ ጌተትያ አግናን ሄዘንꬆ ጋላሳን፥ ጎልያ ኪታይ ፖለቴዳ።

16 ሄዋፐ ጉይያን፥ እስራኤልያ አሳይ፥ ቄሳቱ፥ ሌዋቱነ ኦሞዱዋፐ ስሜዳ አሳይ ኡባይ ጾሳ ጎልያ አንጁዋ ባላ ናሸቻን ቦንቼድኖ። 17 ሄ ጾሳ ጎልያ አንጁዋ ባላ ቦንችያ ዎደ፥ ኡንቱንቱ እት ጼቱ ኮሩማቱዋ፥ ላኡ ጼቱ ዶርሳ ኦርገቱዋነ ኦይዱ ጼቱ ዶርሳ ማራቱዋ ያርሼድኖ፤ ቃይ ናጋራ ያርሾ ታማነ ላኡ እስራኤልያ ዛራቱዋ ፓይዱዋን ታማነ ላኡ ዴሻ ኦርገቱዋካ ያርሼድኖ። 18 ሙሴ ማጻፋን ጻፈቴዳዋዳን፥ የሩሳላመን ደእያ ጾሳዉ ኦꬃና ማላ፥ ቄሳቱ ዋ ባረንቱ ማራዳንነ ሌዋቱዋካ ኡንቱንቱ ዘረꬃዳን ዎꬄድኖ።

ፓስጋ ባላ

19 ኦሞዱዋፐ ስሜዳ አሳቱ ኮይሮ አግናን ታማነ ኦይደንꬆ ጋላሳን ፓስጋ ባላ ቦንቼድኖ። * 20 ቃይ ቄሳቱ ነ ሌዋቱ ባረና ጌሼድኖ፤ ሄዋ ድራዉ፥ ኡንቱንቱ ኡባይካ ጌሻ። ሄዋፐ ጉይያን፥ ሌዋቱ ኦሞዱዋፐ ስሜዳ ኡባዉ፥ ቄሳቶነ ባረንቱ ሁጲያዉ ፓስጋ ዶርሳ ሹኬድኖ። 21 ኦሞዱዋፐ ስሜዳ እስራኤልያ አሳይነ አይሁዳ ግደና አሳቱ ኦꬅያ ቱናተꬃፐ ባረንታ ሻክ፥ መꬍና ጎዳኮ፥ እስራኤልያ ጾሳኮ ስሜዳ አሳይ ኡባይ ፓስጋ ሜድኖ። 22 ቃይ ኡንቱንቱ ላፑን ጋላሳዉ ማጋገ ኡክꬃ ባላ ናሸቻን ቦንቼድኖ፤ አያዉ ጎፐ፥ መꬍና ጎዳይ ኡንቱንቱ ናሸቼዳ፤ ቃይ መꬍና ጎዳ፥ ሄዌካ እስራኤልያ ጾሳ ጎልያ ኡንቱንቱ ኬጺደ ፖላና ማላ፥ አሶረ ካትያ ቆፋ ጾሳይ ላምና፥ ካቲ ኡንቱንታ ማዴዳ።

7

እዝር ሀራ ኦሞደቴዳዋንቱና ስሙሳ

(7:1—10:44)

1 ሄዋፐ ስሚደ፥ ዳሮ ዎድያፐ ጉይያን፥ ፓርሰ ቢታን አርጸክስስ ካተቴዳ ዎድያን እዝራ ጌተትያ እት አሳይ ደኤዳ። እ ሳራያ ናኣ፤ ሳራይ አዛርያ ናኣ፤ አዛሪ ህልቂያ ናኣ፤ ህልቂ ሻሉማ ናኣ፤ 2 ሻሉም ጻዶቃ ናኣ፤ ጻዶቀ አህጹባ ናኣ፤ አህጹብ አማርያ ናኣ፤ 3 አማር አዛርያ ናኣ፤ አዛሪ ማራዮታ ናኣ፤ ማራዮት ዛራህያ ናኣ፤ 4 ዛራሂ ኡዛ ናኣ፤ ኡዝ ቡቃ ናኣ፤ 5 ቡቅ አብሹአ ናኣ፤ አብሹእ ፒንሃሳ ናኣ፤ ፒንሃስ ኤልኣዛራ ናኣ፤ ኤልኣዛረ ቄሰ ኡባቱዋ ካፑዋ አሮና ናኣ።

6 ሀ እዝር ባብሎነፐ ፑደ ዬዳ። እ መꬍና ጎዳይ፥ እስራኤልያ ጾሳይ እሜዳ ሙሴ ህግያ ሎይꬅ ጻናዬዳ ኤራንቻ ጻፍያ። መꬍና ጎዳ አ ጾሳ ኩሺ አ ቦላ ደእያ ድራዉ፥ እ ኦቼዳዋ ኡባ ካቲ አዉ እሜዳ። 7 እስራኤልያ አሳፐ አማሬዳዋንቱነ ቃይ ቄሳቱ ዋፐ፥ ሌዋቱዋፐ፥ ማዝሙርያ የጽያዋንቱፐ፥ ፐንግያ ናግያዋንቱፐነ ጌሻ ጎልያ ቆማቱዋፐ አማሬዳዋንቱ ካቲ አርጸክስስ ካተቴዳ ላፑንꬃ ላይꬃን እዝራና እትፐ ፑደ የሩሳላመ ቤድኖ። 8 ካቲ ካተቴዳ ላፑንꬃ ላይꬃን እቼሻንꬆ አግናን እዝር የሩሳላመ ጋኬዳ። 9 ኮይሮ አግናን ኮይሮ ጋላሳን ባብሎነፐ ፑደ ቡሳ ዶሚደ፥ እቼሻንꬆ አግናን ኮይሮ ጋላሳን የሩሳላመ ጋኬዳ። አያዉ ጎፐ፥ አ ጾሳ ሎኦ ኩሺ አ ቦላን ደኤ። 10 ሄዋ ጻላላ ግደናን እዝር መꬍና ጎዳ ህግያ ጻናያናዉነ ኦꬃናዉ፥ ቃይ እስራኤልያን አ ዎጋነ አ ፕርዳ ታማርሳናዉ ባረ ዎዛና ጊግስ ዎꬄዳ።

ካቲ አርጸክስስ እዝራዉ ጻፊ እሜዳ ዳብዳቢያ

11 መꬍና ጎዳይ እስራኤልያዉ እሜዳ ህግያ ጻናዪደ፥ ሎይꬅ ኤርያ ቄሰነ ጻፍያ ግድያ እዝራዉ ካቲ አርጸክሲሰ ዱቅ እሜዳ ዳብዳቢ ሀዋዳን ያጌ፦

12 “ካተቱዋ ካትያ አርጸክስሳፐ፥ ቄስያነ ሳሉዋ ጾሳ ህግያ ሎይꬅ ጻፍያ እዝራ፥ ሳሮተꬃይ ነዉ ግዶ!

13 “ታ ካዉተꬃ ግዱዋን ደእያ እስራኤልያ አሳፐ ኦንነ፥ ቄሳቱ ዋፐ ዎይ ሌዋቱዋፐ ግዶፐነ፥ የሩሳላመ ባናዉ ኮይያ አሳይ ኡባይ ኔናና እትፐ ባናዳን ታን ኦዳድ። 14 ታንነ ታናና ዞረትያ ላፑን አሳቱ እትፐ ግዲደ፥ ኔን ነ ኩሽያን ደእያ ጾሳ ህግያዳን፥ ባደ ይሁዳንነ የሩሳላመን ደእያ ሀኖታይ አይ ማለንቶ ኦቻናዳን ኔና ኪቴቶ። 15 አዉ ደእያ ሳአይ የሩሳላመን ደእያ እስራኤልያ ጾሳዉ፥ ታን ካቲነ ታናና ዞረትያ አሳቱ ኑ ሸንያን እሜዳ ዎርቃነ ብራ እሞታቱዋ ኔን አካደ ባ። 16 ሄዋ ቦላካ ቃይ ኔን ባብሎነ ቢታ ኩመንꬃፐ ደሜዳ ብራነ ዎርቃ ኡባ፥ ቃይ አሳይነ ቄሳቱ የሩሳላመን ደእያ ባረንቱ ጾሳ ጎልያዉ ባረንቱ ሸንያን እሜዳ እሞታካ አካደ ባ። 17 ሀ ሚሻን ኮሩማቱዋ፥ ዶርሳ ኦርገቱዋነ ዶርሳ ማራቱዋ፥ ቃይ ካꬃ ያርሾነ ኡሻ ያርሾ ሻማነንቶ ኤራ፥ የሩሳላመን ደእያ ህንተንቱ ጾሳ ጎልያን ያርሽያ ሳኣን ያርሻ።

18 “ሄዋፐ ፓላሂደ አቴዳ ብራነ ዎርቃ ኔንነ ኔናና ደእያ ነ ቢታ አሳቱ ኦꬃናዉ ኮይያዋ ህንተንቱ ጾሳ ሸንያዳን ኦꬅተ። 19 ቃይ ህንተንቱ ጾሳ ጎልያ ግዶን ኦሰትያ ኦሶ ህንተንቱ ጎኤታና ማላ፥ ኑን ነዉ እሜዳ ሚሻቱዋ ኡባ የሩሳላመ ጾሳ ስንꬃን ዎꬃ። 20 ሀዋፐ ሀራባይ ህንተንቱ ጾሳ ጎልያዉ ኮሽያባይ አያነ ግዶፐ፥ ሄዎ ኮሽያ ሻሉዋ ካትያ ጎለን ሻሉዋ ዎꬅያ ጎልያፐ አካናዉ ዳንዳያሳ።

21 “ሄዋ ድራዉ፥ ሀእ ታን ካቲ አርጸክስስ ኤፍራጺሳ ሻፋፐ አዋይ ዉልያ ባጋ ቢታን ደእያ ሻሉዋ ጎለን አዎተꬃይ ደእያ ኡባቶ ሀ አዛዙዋ እማድ። ቄስያ ግድያነ ሳሉዋ ጾሳ ህግያ ሎይꬅ ጻፍያ እዝር ህንተንታ ኦችያዋ አያነ ግዶፐነ አዉ እምተ። 22 ቃይ ሄዙ ሻአነ ኦይዱ ጼቱ ኪሎ ግራመ ዴጽያ ብራ፥ እት ጼቱ ኩንታለ ዛርጋ፥ ላኡ ሻአ ሊትሮ ዎይንያ ኤሳነ ላኡ ሻአ ሊትሮ ዎጋራ ዛይትያ፥ ቃይ ኮሽያ ኬሻ ማጽንያና ኡባ እዝራዉ እምተ። 23 ካትያ ቦላነ ካትያ ናና ካዉተꬃ ቦላ ሀንቁ ዬና ማላ፥ ሳሉዋ ጾሳይ አዛዜዳዋ ኡባ ሳሉዋ ጾሳ ጎልያዉ አያነ አሸናን እምተ። 24 ቃይ ቄሳቱ ዋፐ፥ ሌዋቱዋፐ፥ ማዝሙርያ የጽያዋንቱፐ፥ ፐንግያ ናግያዋንቱፐ፥ ጾሳ ጎልያ ቆማቱዋፐነ ዱማ ዱማ ኦሱዋ ኦꬅያ አሳ ኡባፐ ህንተንቱ ጊራነ ቃራጻ አካናዉ ህንተንቶ አይ ማትነ ባዋ።

25 “ኔኖ እዝራ፥ ኔን ቃይ፥ ነዉ ጾሳይ እሜዳ ኤራተꬃዳን ኤፍራጺሳ ሻፋፐ አዋይ ዉልያ ባጋ ቢታን ደእያ ነ ጾሳ ህግያ ኤርያ አሳ ቦላ ፕርዳና ማላ፥ ዳናቱዋነ ፕርድያዋንታ ሱንꬃ። ቃይ ሄ ህግያ ኤረናዋንቱ ደኦፐ፥ ኡንቱንቱ ታማርስተ። 26 ነ ጾሳ ህግያዉነ ካትያ ህግያዉ አዛዘተና ኦንነ ደኦፐ፥ እ ኤለካ ሀይቁዋን፥ የደሳን፥ አ ሻሉዋ ቦንቂያዋን ዎይ ቃሹዋን ሙረቶ” ያጌ።

እዝር ጾሳ ጋላቴዳ

27 የሩሳላመን ደእያ መꬍና ጎዳ ጎልያ ሀዋዳን ሎይꬃና ማላ፥ ካትያ ዎዛናን ሀ ቆፋ ዎꬄዳ መꬍና ጎዳዉ፥ ኑ አዎቱዋ ጾሳዉ ጋላታይ ግዶ! 28 ቃይ ካትያ፥ ካትያና ዞረትያዋንቱነ አናና ኦꬅያ ዎልቃማ ካፓቱዋ ኡባ ስንꬃን ባረ አገና ሲቁዋ ታዉ በሴዳ መꬍና ጎዳ፥ ታ ጾሳ ኩሺ ታናና ደእያ ድራዉ፥ ታን ምነታድ። ቃይ እስራኤልያ ካፓቱዋፐ ታናና ፑደ ቢደ፥ የሩሳላመ ባና ማላ ሺሻይ።

8

እዝራና እትፐ ኦሞዱዋፐ ስሜዳ አሳ ፓይዱዋ

1 ካቲ አርጸክስስ ካተቴዳ ዎደ ታናና እትፐ ባብሎነ ቢታፐ ፑደ ዬዳ፥ የሩሳላመ ዬዳ ዛራቱዋ ካፓቱ ሀዋንታ፤ ኡንቱንቱ የለታ ማራይካ ሀዋ:

2 ፒንሃሳ ያራፐ ገርሾማ፥ እታማራ ያራፐ ዳኔላ፥ ዳዊታ ያራፐ ሀጹኡሻ፥

3 ሸካንያ ያራፐ፥ ፓርኦሻ ያራፐ ዛካራስነ ኡንቱንቱ የለታ ማራይ ጻፈቴዳ ሀራ እት ጼታነ እሻታሙ አቱማዋንታ፥

4 ፓሀት-ሞኣባ ያራፐ ዛራህያ ናኣ ኤልዮኤናያነ አናና እትፐ ሀራ ላኡ ጼቱ አቱማዋንታ፥

5 ዛቱ ያራፐ ያሃዝኤላ ናኣ ሸካንያነ አናና እትፐ ሀራ ሄዙ ጼቱ አቱማዋንታ፥

6 አዲና ያራፐ ዮናታና ናኣ ኤቤዳነ አናና እትፐ ሀራ እሻታሙ አቱማዋንታ፥

7 ኤላማ ያራፐ አታልያ ናኣ ይሻእያነ አናና እትፐ ሀራ ላፑን ታሙ አቱማዋንታ፥

8 ሻፋጽያ ያራፐ ምካኤላ ናኣ ዛባድያነ አናና እትፐ ሀራ ሆስፑን ታሙ አቱማዋንታ፥

9 ዮኣባ ዛርያፐ ይህኤላ ናኣ ኦባድያነ አናና እትፐ ሀራ ላኡ ጼታነ ታማነ ሆስፑን አቱማዋንታ፥

10 ባና ያራፐ ዮሲፍያ ናኣ ሻሎሚታነ አናና እትፐ ሀራ እት ጼታነ ኡሱፑን ታሙ አቱማዋንታ፥

11 በባያ ያራፐ በባያ ናኣ ዛካራሳነ አናና እትፐ ሀራ ላታማነ ሆስፑን አቱማዋንታ፥

12 አዝጋዳ ያራፐ ሀቃጻና ናኣ ዮሀናናነ አናና እትፐ ሀራ እት ጼታነ ታሙ አቱማዋንታ፥

13 አዶንቃማ ያራፐ ዉርሰꬃን ስሜዳዋንቱ፥ ኤልፈሌጻ፥ ይኡኤላ፥ ሻማእያነ ኡንቱንቱና እትፐ ሀራ ኡሱፑን ታሙ አቱማዋንታነ፥

14 ቃይ ብግዋያ ያራፐካ ኡታያ፥ ዛኩራነ ኡንቱንቱና እትፐ ሀራ ላፑን ታሙ አቱማዋንታ።

እዝር ጌሻ ጎልያን ኦꬅያ ሌዋቱዋ ደሜዳ

15 ታን እዝር ኡንቱንቱ አሃዋ ግያ ሳኣኮ ጎግያ ሻፋ ኤለካ ሺሻይ። ኑን ሄ ሳኣን ዱንካኒደ፥ ሄዙ ጋላሳ ታኬዶ። ቃይ ታን ሄ ሳኣን ደእያ አሳነ ቄሳቱ ዋ ቆፕያ ዎደ፥ ሌዊያ ዛራቱዋፐ እቱዋነ ደማበይከ። 16 ሄዋ ድራዉ፥ ካፑዋ ኤልኤዛራ፥ አርኤላ፥ ሻማእያ፥ ኤልናታና፥ ያሪባ፥ ኤልናታና፥ ናታና፥ ዛካራሳነ ማሹላማ ግያዋንታነ ቃይ አꬌዳ ኤራንቻ አሳ ግድያ ዮያሪባነ ኤልናታና ጼሳድ። 17 ኑ ጾሳ ጎልያን ኦꬅያ አሳ ኑዉ የዳና ማላ፥ ካስፍያ ግያ ሳኣን ደእያ ሌዋቶ ካፑዋ ግድያ እዶኮነ አ አቱማ ዳቦቱዋኮ፥ ሄዋንቱካ ጌሻ ጎልያ ቆማ ግድያዋንቱኮ ኡንቱንታ ኪታድ። 18 ኑ ጾሳ ሎኦ ኩሺ ኑ ቦላን ደእያ ድራዉ፥ ሸረብያ አ ናናነ አ እሻቱዋና፥ ኡባና ታማነ ሆስፑኑዋ ኡንቱንቱ ኑዉ የዴድኖ። እ እስራኤልያ ናኣ ሌዊያ ዛርያ ግድያ ማህላ ያራነ ሎይꬅ አኬካይ ደእያ አሳ። 19 ቃይ ሀሻብያ፥ ማራራ ያራ ግድያ ይሻእያራ፥ አ ናናነ አ እሻቱዋ ላታሙዋና የዴድኖ። 20 ሄዋ ቦላካ ሌዋቱዋ ማዳናዳን ጊደ፥ ዳዊተነ አናና ኦꬅያ ካፓቱ ሱንꬄዳ ጌሻ ጎልያ ቆማቱዋፐካ ላኡ ጼታነ ላታሙዋ የዴድኖ። ሄዋንቱ ኡባቱ ባረንቱ ሱንꬃን ጻፈቴድኖ።

እዝር አሳይ ዎሳናዳንነ ጾማናዳን አዛዜዳ

21 ሄዋፐ ጉይያን፥ ኑ ጾሳ ስንꬃን ኑ ሁጲያ ካዉሺደ፥ እ ኑ ኦግያን ኑዉ፥ ኑ ናናቱዋነ ኑ ማጹዋ ኡባዉ ሳሮተꬃ እማናዳን ዎሳና ማላ፥ ሄዋን አሃዋ ሻፋን ኤለካ ታን ጾማ አዋያድ። 22 አያዉ ጎፐ፥ ካትያዉ ኑን ካሰ፥ “ኑ ጾሳ ሎኦ ኩሺ አ ኮይያዋንቱና እትፐ ደኤ፤ ሽን አ ዎልቃማ ሀንቁ አ አግያዋንቱ ቦላን ደኤ” ያጊደ ኦዴዳ ድራዉ፥ ኑን ብያ ኦግያን ደእያ ሞርከቱዋፐ ኑና ናጋናዳን ኦላንቻቱዋነ ፓራ አሳቱዋ እማናዳን ካትያ ኦቻናዉ ታን ዬላታድ።

ጌሻ ጎልያ እሞታባ

23 ሄዋ ድራዉ፥ ኑን ጾሚደ፥ ጾሳ ዎሴዶ፤ እ ኑ ዎሳ ስሴዳ።

24 ቄሳቱ ዋ ካፓቱዋፐ ሸረብያ፥ ሀሻብያነ ሀራ ኡንቱንቱ ዳቦ ግዴዳ ታሙ አቱማ አሳቱዋ ታን ዶራድ። 25 ካቲ፥ ካትያና ዞረትያዋንቱ፥ ካትያና ኦꬅያዋንቱነ እስራኤልያ ኡባይ ኑ ጾሳ ጎልያዉ እሜዳ ብራ ዎርቃነ፥ ሚሻቱዋ ኡባ ልካደ ኡንቱንቱ ኩሽያን ሼꬋድ። 26 ታን ኡንቱንቶ ልኬዳባይ ሀዋ: ላታማነ ላኡ ሻአ ኪሎ ግራመ ዴጽያ ብራ፥ ሄዙ ሻአነ ኦይዱ ጼቱ ኪሎ ግራመ ዴጽያ ብራፐ ኦሰቴዳ ጼቱ ሚሻቱዋ፥ ሄዙ ሻአነ ኦይዱ ጼቱ ኪሎ ግራመ ዴጽያ ዎርቃ፥ 27 ሆስፑን ኪሎ ግራመነ ኦይዱ ጼቱ ግራመ ዴጽያ ዎርቃፐ ኦሰቴዳ ላታሙ ሳነቱዋነ ዎርቃዳን አልኦነ ሙሩታ ግዴዳ ናሃስያፐ ኦሰቴዳ ላኡ ሳነቱዋ።

28 ሄዋፐ ጉይያን፥ ታን ኡንቱንቶ ሀዋዳን ያጋድ፤ “ህንተነ ሀ ሚሻቱ ኡባይካ መꬍና ጎዳዉ ዱማቴድታ፤ ሀ ብራይነ ዎርቃይ አሳይ ባረ ሸንያን መꬍና ጎዳዉ፥ ህንተንቱ አዎቱዋ ጾሳዉ እሜዳዋ። 29 የሩሳላመን ደእያ መꬍና ጎዳ ጎልያን ሻሉዋ ዎꬅያ ጎልያ ጋኪደ፥ ቄስያ ካፓቱዋ ስንꬃን፥ ሌዋቱዋ ስንꬃንነ እስራኤልያ ዛራቱዋ ካፓቱዋ ስንꬃን እማና ጋካናዉ፥ ሀ ሚሻቱዋ ሎይꬅ ናግተ” ያጋድ። 30 ሄዋ ድራዉ፥ ቄሳቱ ነ ሌዋቱ የሩሳላመን ደእያ ኑ ጾሳ ጎልያዉ አፋናዉ ብራ፥ ዎርቃነ ሀራ ሚሻቱዋ ኡባ ሚዛንያን ልኪደ ሼቴድኖ።

የሩሳላመ ስማባ

31 ሄዋፐ ጉይያን፥ ኑን ኮይሮ አግናን ታማነ ላኤንꬆ ጋላሳን የሩሳላመ ባናዉ አሃዋ ሻፋ ማታፐ ደንዴዶ። ብያ ዎደ፥ ኑ ቦላን ደእያ ኑ ጾሳ ሎኦ ኩሺ ኑ ብያ ኦግያን ደእያ ሞርከቱዋፐነ ፓኖቱዋፐ ኑና ናጌዳነ አሼዳ። 32 ኑን የሩሳላመ ጋኪደ፥ ያን ሄዙ ጋላሳ ኡቴዶ።

33 ኦይደንꬃ ጋላስ ብራ፥ ዎርቃነ ሀራ ሚሻቱዋ ኡባካ ልኪደ፥ ኦርዮና ናኣ ቄስያ ማረሞታዉ ሼꬌዶ። ፒንሃሳ ናኣ ኤልኣዛረ፥ ሌዊያ ግድያ ኢያሱ ናኣ ዮዛባድነ ቢኑያ ናኣ ኖኣደ አናና እትፐ ደኢኖ። 34 ኡባባይካ ፓይደቴዳነ ልከቴዳ፤ ኡባና አያ ኬሻ ግዴደንቶ፥ ሄ ዎደ ጻፈቴዳ።

35 ሄዋፐ ጉይያን፥ ኦሞዱዋፐ ስሜዳ አሳይ እስራኤልያ ጾሳዉ ጹግያ ያርሹዋ ያርሼድኖ። ኡንቱንቱ እስራኤልያ ኡባ ድራዉ፥ ታማነ ላኡ ኮሩማቱዋ፥ ኡዱፑን ታማነ ኡሱፑን ዶርሳ ኦርገቱዋነ ላፑን ታማነ ላፑን ዶርሳ ማራቱዋ፥ ቃይ ናጋራ ያርሾካ ታማነ ላኡ ዴሻ ኦርገቱዋ ያርሼድኖ። ሀዌ ኡባይ ጹግያ ያርሹዋ ግዲደ፥ መꬍና ጎዳዉ ሺቄዳ። 36 ኡንቱንቱ ቃይ ካቲ አዛዜዳ አዛዙዋካ ካትያፐ ጋርሳና ቢታ ሞድያዋንቱነ ኤፍራጺሳ ሻፋፐ አዋይ ዉልያ ባጋ ቢታ ሞድያዋንቶ እሜድኖ፤ ኡንቱንቱ እስራኤልያ አሳነ ጾሳ ጎልያ ኪታ ማዴድኖ።

9

እዝር አይሁዳ ግደና አሳቱዋና ፖለቴዳ አካነ ገሉዋ ሴሬዳ

1 ሀ ኡባባይ ሀኔዳዋፐ ጉይያን፥ አሳ ካለꬅያዋንቱ ታኮ ዪደ፥ ሀዋዳን ያጌድኖ፤ “እስራኤልያ አሳይ፥ ሀራይ አቶ ቄሳቱ ካ ሌዋቱካ፥ ባረንቱ ሄራን ደእያ አይሁዳ ግደና አሳቱዋፐ ባረንታ ሻክበይክኖ። ኡንቱንቱካ ካናነቱ፥ ሂተቱ፥ ፓርዛዋናቱ፥ ያቡሳዋናቱ፥ አሞናቱ፥ ሞኣባቱ፥ ግብጼቱነ አሞራዋናቱ ኦꬅያዋዳን ቱና ኦሱዋ ኦꬅኖ። 2 ቃይ ባረንቶነ ባረንቱ ናናዉ አይሁዳ ግደና ማጫ ናናቱዋፐ ማቻቶ ኦꬂደ አኬድኖ፤ ሄዋፐ ደንዴዳዋን ጌሻ ዘረꬃቱ አይሁዳ ግደናዋንቱና ዋላከቴድኖ። ካለꬅያዋንቱነ ካፓቱ አማነተናዋንታ ግዲደ፥ ሀዋ ማላ ኦꬃናዉ ስንꬃ ጼራ ግደድኖ”።

3 ታን ሀ የዉዋ ስሴዳ ዎደ፥ ታ ማዩዋነ ታ ቁማዩዋ ፔꬋድ፤ ታ ሁጲያ ብናናነ ታ ቡቻካ ሾዳድ፤ ቃይ ዳሮ ዳጋማደ ኡታ አጋድ። 4 ኦሞዱዋፐ ስሜዳ አሳይ ኦꬄዳ ናጋራ ድራዉ፥ እስራኤልያ ጾሳይ ኦዴዳ ቃላዉ ያዪደ አሳይ ኡባይ ታን ደእያ ሳኣ ታኮ ሺቄዳ። ኦማርሳ ያርሹዋ ያርሽያ ዎዲ ጋካናስካ ዳጋማደ ኡቶ ሳኣፐ ታን ደንዳበይከ።

5 ሽን ኦማርስ ያርሹዋ ያርሽያ ዎዲ ጋክያ ዎደ፥ ታ ማዩነ ታ ቁማዩ ፖሸት ኡት ደእሽን፥ ታን ካዉሻደ ኡቶ ሳኣፐ ደንዳድ። ቃይ ጉልባታደ መꬍና ጎዳ፥ ታ ጾሳኮ፥ ታ ኩሽያ ደንꬃደ፥ ሀዋዳን ያጋደ ዎሳድ፤ 6 “አቤት ታ ጾሳዉ፥ ታን ታ ስንꬃ ኔኮ ፑደ ደንꬃናዉካ ያያይነ ዬላታይ፤ አያዉ ጎፐ፥ ኑ ናጋራይ ዶረቲደ፥ ኑ ሁጲያፐ ፑደ አꬌዳ፤ ኑ ናቁካ ሳሉዋ ጋኬዳ። 7 ኑን ኑ ማይዛ አዎቱዋ ዎድያፐ ዶሚደ፥ ሀቼ ጋካናዉ፥ ኔና ሎይꬅ ናቄዶ። ኑ ናጋራፐ ደንደዳዋን ኑን፥ ኑ ካተቱነ ኑ ቄሳቱ ሀእዋዳንካ አላጋ ካተቱዋ ኩሽያን ማሻዉ፥ ኦሞዶ፥ ቦንቂያዋነ ዉርሰꬃ ዬላዉ አꬊደ እመቴዶ።

8 “ሽን ሀእ ኑዉ ጉꬃ ማሮተꬃ ዎዲ እመቴዳ፤ አያዉ ጎፐ፥ መꬍና ጎዳይ ኑ ጾሳይ ኑፐ አማሬዳ ዘረꬃቱ አታና ማላ ኦꬄዳ፤ ሀ ጌሻ ሳኣን እ ኑና ሳሮተꬃን ዎꬄዳ። ኑ ጾሳይ ኑ አይፍያ ዶዬዳ፤ ቃይ ኑ አይለተꬃፐካ ኑዉ ጉꬃ ኦራꬃ ደኡዋ እሜዳ። 9 ኑን አይልያ ግዶፐነ፥ ኑ ጾሳይ ኑና አይለተꬃን አግቤና፤ ኑ ደኡዋ ኦራꬄዳ። ቃይ ኑ ጾሳ ጎልያ ኬጻና ማላ፥ ኮለቴዳዋ ኦራꬃና ማላነ ይሁዳንነ የሩሳላመን ኑን ሳሮተꬃን ደአና ማላ፥ ፓርሰ ቢታ ካተቱዋ ስንꬃን ኑዉ ባረ አገና ሲቁዋ በሴዳ።

10 “ሽን ኑ ጾሳዉ፥ ሀእ ያትና፥ ኑን ዋጋናዉ ዳንዳዬቶ? አያዉ ጎፐ፥ ኑን ሀእካ ነ አዛዙዋ አግ አጌዶ። 11 ትምቢትያ ኦድያ ነ ቆማቱዋ ባጋና ኔን ሀዋዳን ያጋዳ፤ ‘ህንተ ላታናዉ ገልያ ጋዲ ሄ ጋድያን ደእያ አሳ ቱናተꬃፐ ደንዴዳዋን ቱኔዳ፤ ሀ ጋጻፐ ቢደ፥ ህን ጋጻ ጋካናዉ፥ ኡንቱንቱ አ ባረንቱ ቱና ኪታን ኩንꬄድኖ። 12 ሄዋ ድራዉ፥ ህንተንቱ ምኖ ግዳና ማላ፥ ሄ ጋድያ አይፍያ ማና ማላነ መꬍናዉ ህንተንቱ ናናቶ ላትሳና ማላ፥ ህንተንቱ ማጫ ናና ኡንቱንቱ አቱማ ናናዉ እሞፕተ፤ ኡንቱንቱ ማጫ ናናካ ህንተንቱ አቱማ ናናዉ አኮፕተ። ኡንቱንቱ ሳሮተꬃንነ ዱረተꬃን ደአና ማላካ አሞቶፕተ’።*

13 “ኑ ቦላ ጋኬዳ ኢታባይ ኡባይ ኑ ኢታ ኦሱዋፐነ ኑ ዎልቃማ ናቁዋፐ ደንዴዳዋና። ግዶፐነ፥ ኔን ኑ ጾሳይ ኑ ናጋራ ዳሩዋ ኬሻ ኑና ፕርዳበይካ፤ ሽን ኑፐ አማሬዳዋንታ ዘረꬃዉ አሻዳ። 14 ያትና፥ ኑን ሀእካ ዛረꬂደ፥ ሀዋ ማላ ቱናባ ኦꬅያ አሳቱዋና እሙዋንነ አኩዋን ዋላከቲደ፥ ነ አዛዙዋ እጼዶ ጋኔ? ቃይ ሀ አቴዳ ጉꬃ ዘረꬃቱካ ꬋያና ጋካናዉ፥ ነ ሀንቁ ኑ ቦላን ዳረኔየ? 15 መꬍና ጎዳዉ፥ እስራኤልያ ጾሳዉ፥ ኔን ጽሉዋ። ኑ ናቁዋፐ ደንዴዳዋን ኑፐ እቱነ ነ ስንꬃን ኤቃናዉ ዳንዳየናዋ ግዶፐነ፥ ኑን ዘረꬃዉ አቴዳዋንቱ ሀቼ ሀዋን ነ ስንꬃን ደኤቶ” ያጋድ።

10

አሳይ እዝራዉ እሞ ዛሩዋ

1 እዝር ጾሳ ጎልያ ስንꬃን ኩንድ ዬኪደ ዎስያ ዎደነ ናጋራካ ፓጽያ ዎደ፥ እስራኤልያ አሳፐ ዳሩ፥ ማጫዌ፥ አቱማዌነ ናናይ ኡባይ አኮ ሺቂደ፥ ምሻ ዬኩዋ አናና ዬኬድኖ። 2 ሄዋፐ ጉይያን፥ ኤላማ ያራ ግዴዳ ይህኤላ ናአይ ሻካነ ሀዋዳን ያጌዳ፤ “ኑን ሀ ቢታን ደእያ አይሁዳ ግደና ማጫዋንታ አኬዳ ድራዉ፥ ኑ ጾሳዉ አማነትበይኮ። ግዶፐነ፥ ቃይ እስራኤልያዉ ሀእካ ህዶታይ ደኤ። 3 ሄዋ ድራዉ ታ ጎዳዉ፥ ኔንነ ኑ ጾሳ አዛዞ ያይያዋንቱ ዞሬዳዋዳን ኑን ሀ ማቻቱዋነ ኡንቱቱፐ የለቴዳ ናና ኡባ የዳናዉ ኑ ጾሳና ጫቀቶይተ። ሀዌ ኡባይ ህጊ ግያዋዳን ፖለቶ። 4 ሀ የዉዋ ኑን ዎት ኦꬃነንቶ፥ ኑና ካለꬃናዌ ነ ኦሱዋ ግድያ ድራዉ፥ ደንዳ! ምና! ኑንካ ኔና ማዳና”።

5 እዝር ደንድ ኤቂደ፥ ካለꬅያ ቄሳቱ ዋ፥ ሌዋቱዋነ እስራኤልያ አሳ ኡባ ሀ ጌተቴዳዋዳን ኦꬃና ማላ ጫቂሴዳ፤ ኡንቱንቱካ ጫቄድኖ። 6 ሄዋፐ ጉይያን፥ እዝር ጾሳ ጎልያ ስንꬃፐ ደንዲደ፥ ኤልያሽባ ናአይ ያሆሀናን ደእያ ክፍልያ ገሌዳ። ኩመንꬃ ቃማ ኦሞዱዋፐ ስሜዳ አሳቱዋ ናጋራዉ ዬኪደ አቄዳ ድራዉ፥ ሄ ሳኣን ቁማ ምቤና፤ ሃꬃካ ኡሽቤና።

7 ሄዋፐ ጉይያን፥ ኦሞዱዋፐ ስሜዳ አሳይ ኡባይ የሩሳላመ ሺቃና ማላ፥ ይሁዳ ኡባንነ የሩሳላመን አዋዩዋ አዋዬድኖ። 8 ሀ ሄዙ ጋላሳ ግዶን ሄ ሳኣ ሺቀና ኦንነ ደኦፐ፥ አዉ ደእያባይ ኡባይ አፐ አከታናዳንነ እካ ኦሞዱዋፐ ስሜዳ ሺቁዋፐ ሻከቲደ የደርሰታናዳን ካፓቱነ ጭማቱ ኩሼድኖ።

9 ሄ ጌተቴዳ ሄዙ ጋላሳቱ ዉረናን ደእሽን፥ ኡዱፑንꬃ አግናን ላታማንꬃ ጋላሳን ይሁዳነ ቢንያማ አሳይ ኡባይ የሩሳላመ ሺቂደ፥ ሀ ዴጾ የዉዋፐነ ዎልቃማ እራፐ ደንደዳዋን ኮኮሪደ፥ ጾሳ ጎልያ ስንꬃን ደእያ ዳባባን ኡቴድኖ። 10 ሄዋፐ ጉይያን እዝር ደንድ ኤቂደ፥ ኡንቱንታ ሀዋዳን ያጌዳ፤ “አይሁዳ ግደና ማጫ አሳቱዋፐ ማቼቱዋ አኪደ ናቄድታ፤ ሄ ጋሱዋን እስራኤልያ አሳ ናቁዋ ካሰዋፐካ ያ ዳርሴድታ። 11 ሀእ ህንተንቱ ናጋራ መꬍና ጎዳዉ፥ ህንተንቱ ማይዛ አዎቱዋ ጾሳዉ ፓጽተ፤ እ ዶስያባካ ኦꬅተ። ሄ ቢታን ደእያ አይሁዳ ግደና አሳቱዋፐነ አይሁዳ ግደና ህንተንቱ ማቼቱዋፐ ሻከትተ”።

12 ሄ ሳኣን ሺቄዳ ሺቁ ባረንቱ ኮሻ ꬎቁ ኦꬂደ፥ ሀዋዳን ያጌድኖ፤ “ኔን ኑዉ ኦዴዳዋዳን ኑን ኦꬃናዉ በሰ። 13 ሽን አሳ ፓይዱ ጮራ፤ እራይ ዎልቃም ቡክያ ባልጉዋ። ያትያ ድራዉ፥ ኑን እራፐ አትያ ሳአይ ባይና ሳኣን ሀዋን ኤቃናዉ ዳንዳዮኮ። ቃይ ኑን ሀ የዉዋን ሎይꬅ ናቄዳ ድራዉ፥ ሀዌ እት ጋላሳን ዎይ ላኡ ጋላሳን ጊግያባ ግደና። 14 ሄዋ ድራዉ፥ ሀ ሺቄዳ አሳ ኮታን ኑ ካፓቱ ኮሽያዋ ኦꬅኖ። ሀ የዉዋፐ ደንዴዳዋን ኑ ጾሳ ዎልቃማ ሀንቁ ኑፐ ስማና ጋካናዉ፥ ኑ ካታማቱዋን ደእያ አይሁዳ ግደና ማጫዋንታ አኬዳ ኡባይ ኬሬዳ ዎድያን የሩሳላመ ዪኖ፤ ቃይ ሄ ካታማቱዋ ጭማቱነ ፕርድያዋንቱካ ኡንቱንቱና ዪኖ” ያጌድኖ። 15 አሳሄላ ናአይ ዮናታንነ ቲቅዋ ናአይ ያህዛይ ጻላላይ ኡንቱንቱ ቆፋ ጳልቄድኖ፤ ቃይ ማሹላምነ ሌዊያ ግዴዳ ሻባታይ ጳልቂያዋንታ ማዴድኖ።

16 ሄዋ ድራዉ፥ ኦሞዱዋፐ ስሜዳ አሳይ ሄ ጌዳዋዳን ኦꬄድኖ። ቄሲ እዝር ኡባ ዛራቱዋፐካ ካፓቱዋ ኡንቱንቱ ሱንꬃን ሱንꬃን ዶሬዳ። ታማንꬃ አግናን ኮይሮ ጋላሳን ካፓቱ የዉዋ ቆር ጼላናዉ ዶሜድኖ። 17 ኮይሮ አግናን ኮይሮ ጋላሳይ ጋክያ ዎደ፥ አይሁዳ ግደና ማጫዋንታ አኬዳ አሳቱዋ ኡባ ቆሪደ ዉርሴድኖ።

አይሁዳ ግደናዋንቱፐ ማችያ አኬዳ አሳ ሱንꬃ

18 አይሁዳ ግደና ማጫ አሳቱዋፐ ማችያ አኬዳዋንቱ ሀዋፐ ካሊደ ጻፈቴዳዋንታ።

ቄሳቱ ዋፐ: ዮጸዴቃ ናና ግዴዳ ኢያሱነ አ እሻቱዋ ያራፐ ማእሴያ፥ ኤልኤዛራ፥ ያሪባነ ጋዳልያ። 19 ሀዋንቱ ባረንቱ አይሁዳ ግደና ማቼቱዋ የዳናዉ ጫቄድኖ፤ ቃይ ባረንቱ ናቁዋ ድራዉ፥ ዉድያፐ እት ዶርሳ ኦርግያ ናቁዋ ያርሹዋ ኦꬂደ ያርሼድኖ። 20 እሜራ ያራን አይሁዳ ግደና ማቼቱዋ አኬዳዋንቱ ሀናናነ ዛባድያ። 21 ሀሪማ ያራቱዋፐ ማእሴያ፥ ኤላሳ፥ ሻማእያ፥ ይህኤላነ ኦዝያና። 22 ፓሽሁራ ያራቱዋፐ ኤልዮኤናያ፥ ማእሴያ፥ እስማኤላ፥ ናታንኤላ፥ ዮዛባዳነ ኤልኣሳ።

23 ሌዋቱዋፐ: ዮዛባዳ፥ ሻማእያ፥ ቃሊጻ ግያ ቀላያ፥ ፓታህያ፥ ይሁዳነ ኤልኤዛራ።

24 ማዝሙርያ የጽያዋንቱፐ: ኤልያሽባ።

ፐንግያ ናግያዋንቱፐ: ሻሉማ፥ ጸለማነ ኡራ።

25 ቃይ ሀራ እስራኤልያ አሳፐ: ፓርኦሻ ያራቱዋፐ ራምያ፥ ይዝያ፥ ማልክያ፥ ምያሚና፥ ኤልኣዛራ፥ ማልክያነ ባናያ።

26 ኤላማ ያራቱዋፐ ማታንያ፥ ዛካራሳ፥ ይህኤላ፥ አብዳ፥ ይረሞታነ ኤላሳ።

27 ዛቱ ያራቱዋፐ ኤልዮኤናያ፥ ኤልያሽባ፥ ማታንያ፥ ይረሞታ፥ ዛባዳነ አዚዛ።

28 በባያ ያራቱዋፐ ያሆሀናና፥ ሀናንያ፥ ዛባያነ አትላያ።

29 ባና ያራቱዋፐ ማሹላማ፥ ማሉካ፥ አዳያ፥ ያሹባ፥ ሻኣላነ ይረሞታ።

30 ፓሀት-ሞኣባ ያራቱዋፐ አድናሀ፥ ካላላ፥ ባናያ፥ ማእሴያ፥ ማታንያ፥ ባጻልኤላ፥ ቢኑያነ ምናሳ።

31 ሀሪማ ያራቱዋፐ ኤልኤዛራ፥ ይሽያ፥ ማልክያ፥ ሻማእያ፥ ሽምኦና፥ 32 ቢንያማ፥ ማሉካነ ሻማርያ።

33 ሀሹማ ያራቱዋፐ ማታናያ፥ ማታታ፥ ዛባዳ፥ ኤልፈሌሳ፥ የረማያ፥ ምናሳነ ሽምአ።

34 ባና ያራቱዋፐ ማእዳያ፥ አምራማ፥ ኡኤላ፥ 35 ባናያ፥ በድያ፥ ካሉሀ፥ 36 ዋንያ፥ ማረሞታ፥ ኤልያሽባ፥ 37 ማታንያ ማታናያነ ያእሳ።

38 ቢኑያ ያራቱዋፐ ሽምአ፥ 39 ሸሌምያ፥ ናታና፥ አዳያ፥ 40 ማክናዳባያ፥ ሻሻያ፥ ሻራያ፥ 41 አዛርኤላ፥ ሸሌምያ፥ ሻማርያ፥ 42 ሻሉማ፥ አማርያነ ዮሴፎ።

43 ናቦ ያራቱዋፐ ይእኤላ፥ ማቲትያ፥ ዛባዳ፥ ዛቢና፥ ያዳያ፥ ዩኤላነ ባናያ።

44 ሀዋንቱ ኡባቱ አይሁዳ ግደና ማቼቱዋ አኬዳዋንታ። እቱ እቱ ሀራይ አቶ ናናካ የሌድኖ።

* 1:1 ኤር. 25:11፤ 29:10

* 1:2 ኢሳ. 44:28

* 2:63 ፓይ. 27:21

* 2:70 1 ኦዱዋ 9:2፤ ናህ. 11:3

* 3:2 ከሳ 27:1

* 3:3 ፓይ. 28:1-8

* 3:4 ፓይ. 29:12-38

* 3:5 ፓይ. 28:11—29:39

* 3:10 1 ኦዱዋ 25:1

* 3:11 1 ኦዱዋ 16:34፤ 2 ኦዱዋ 5:13፤ 7:3፤ ማዝ. 100:5፤ 106:1፤ 107:1፤ 118:1፤ 136:1፤ ኤር. 33:11

* 4:2 አስራዶን፦ ሀ ቃላ ብለꬃይ እብራዌꬁዋን፥ “ኤሳር-ሃዶን” ግያዋ።

* 4:2 2 ካታ. 17:24-41

† 4:5 ዳርዮስ፦ ዳርዮሳ ታርኪ ፓይዱዋ 24ፐ ዶሚደ ጻፈቴዳ። ፓይዱዋ 6-23 ጋካናዉ ጻፈቴዳ ታርኪ ጌሻ ጎሊ ኬጸቶደፐ እት ጼቱ ላይꬃ ግድያዋ ጋምእና ሀኔዳባ።

* 4:6 አስ. 1:1

‡ 4:10 አሳናፋር፦ እብራዌꬁዋን “ኦስናፓር” ጌተቴ። ሀ ካቲ ቃይ “አሱርባንፓል” ጌተቴ።

* 4:24 ሃገ 1:1፤ ዛካ. 1:1

* 5:2 ሃገ 1:12፤ ዛካ. 4:6-9

* 5:12 2 ካታ. 25:8-12፤ 2 ኦዱዋ 36:17-20፤ ኤር. 52:12-15

* 5:13 እዝራ 1:2-11

* 6:2-3 አህምታ፦ ሀ ካታማይ ቃይ ኤክባታና ጌተቴ።

* 6:14 ሃገ 1:1፤ ዛካ. 1:1

* 6:19 ከሳ 12:1-20

* 9:12 ከሳ 34:11-16፤ ዛረ. 7:1-5

ናህምያ

1

2

3

4

5

6

7

8

9

10

11

12

13

ናህምያ ማጻፋ

ገሉዋ

“ናህምያ” ግያ ሱንꬃ ብለꬃይ እብራዌꬁዋን “ጾሳይ ምንꬄ” ግያዋ ግዶደ፥ ጾሳይ ባረ አሳ ባረ ህዶታ ቃላዳን ኦሞዱዋፐ ዛሪደ ምንꬅያዋ በሴ። ናህምያ ማጻፋ ሄዙሳን ሻክ በአናዉ ዳንዳየቴ:

1. ይሁዳ ቢታ አይሳና ማላ፥ ፓርሰ ካቲ ኪቴዳ ናህሚ ካለꬅና፥ የሩሳላመ ድርሳ ግምቢ ኦራጼዳዋ ኦድያ ታርክያ። ሄዋፐካ ቃይ ናህሚ አሳ እትፐተꬃነ አማኑዋ ዎጋ ኦራስጽሴዳዋ።

2. ጾሳ ህግያ ማጻፋ እዝር ናባቤዳዋነ አሳይካ ባረ ናጋራ ፓጼዳዋ ኦድያ ግሹዋ።

3. ናህሚ ይሁዳ ጋድያ ሞድያዋ ግዲደ ኦꬄዳ ሀራ ሀራባቱዋ ኦድያ ግሹዋ።

ሀ ማጻፋን ዳሪደ ቤትያ ታርኪ ናህሚ ጾሳ ሎይꬅ አማኔዳዋነ እ ጾሳ ዎሴዳ ዎሳቱዋባ ኦድያ ታርክያ።

ሸምፓቱዋ ኡባቶ እመቴዳ ቃንꬃ ቆፋቱዋ

ናህሚ የሩሳላመ ስሙሳ 1:1—2:20

የሩሳላመ ድርሳ አሳይ ዛረꬅ ግምቤዳ 3:1—7:73

ሙሴ ህጊ ዛረꬅ ናባበቱሳነ ቃላ ጫቁዋ ኦራጽሱዋ 8:1—10:39

ናህሚ የሩሳላመን ኦꬄዳ ላምያ 11:1—13:31

ናህሚ የሩሳላመ ስሙሳ

1

(1:1—2:20)

ናህሚ የሩሳላመ ድራዉ ኡንኤት ዎሴዳ

1 ሀካልያ ናኣ ናህምያ ቃላይ ሀዋ። አርጸክስስ ፓርሰ ቢታን ካዉቶደፐ ላታማንꬆ ላይꬃን፥ ክስሌዋ ጌተትያ አግናን፥ ታን ናህሚ ዋና ካታማ ግዴዳ ሱሳን ደአይ። 2 ታ እሻቱዋፐ እቱ፥ ሀናና ጎሳይ ሀራ አሳቱዋና እትፐ ግዲደ፥ ይሁዳፐ ታኮ ዬዳ፤ ታን ኦሞዱዋ ብቤናዋንቱባነ የሩሳላመባ ኡንቱንታ ኦቻድ። 3 ኡንቱንቱ ዛሪደ፥ “ኦሞዱዋን ብቤናዋንቱነ ደኡዋን ደእያዋንቱ ዎልቃማ መቱዋንነ ዬላ ግዶን ደኢኖ። የሩሳላመ ግምቢያ ድርሳይ ኮለቴዳ፤ ቃይ ግምቢያ ድርሳ ፐንገቱካ ታማን ጹገቴድኖ” ያጌድኖ።

4 ታን ሀዋ ኡባ ስሴዳ ዎደ ኡታደ ዬካድ። ዳሮ ጋላሳ ካዮታ ጾማደ፥ ሳሉዋ ጾሳ፥ ሀዋዳን ያጋደ ዎሳድ፤ 5 “መꬍና ጎዳዉ፥ ሳሉዋ ጾሳዉ፥ ዎልቃማዉነ ቦንቼቴዳ ጾሳዉ፥ ዶስያዋንቶነ ነ አዛዙዋ ናግያዋንቶ ነ አገና ሲቁዋ ጫቁዋ ናግያ ጾሳዉ፥ 6 ታን ነ ቆማይ ቃይ ነ ቆማቱዋ ግዴዳ እስራኤልያ አሳ ድራዉ ቃማነ ጋላስ ኔና ዎስያ ዎሳ ነ ሀይꬃይ ስሶ፤ ነ አይፊካ ዱገ ታኮ ጼሎ። ኑን እስራኤልያ አሳይ ኦꬄዳ ናጋራ ኡባ ነዉ ፓጻይ፤ ቱሙካ ታንነ ታ ማይዛ አዎቱ ኔና ናቄዶ። 7 ኑን ነ ቦላን ሎይꬅ ኢታ ናጋራ ኦꬄዶ፤ ኔን ነ ቆማ ሙሴ ባጋና ኑ እሜዳ አዛዙዋ፥ ዎጋነ ህግያ ናግበይኮ። 8 ነ ቆማ ሙሴዉ ኔን ሀዋዳን ያጋደ ኦዴዳ ቃላ ሀያና ቆፓ፤ ‘ህንተኖ፥ እስራኤልያ አሳቶ፥ ህንተንቱ ታዉ አማነተናን እጾፐ፥ ታን ህንተንታ አይሁዳ ግደና ቢታቱዋን ላላና። * 9 ሽን ህንተንቱ ታኮ ስሚደ፥ ታ አዛዙዋ ናጎፐ፥ ህንተንቱ ሀራይ አቶ ሳኣ ጋጻ ጋካናዉ ላለትንቶካ፥ ታን ህንተንቱ ታዉ ጎይናና ማላ፥ ታን ታ ሱንꬃዉ ዶሬዳ ሳአዉ ዛራደ ሺሻና’ ጌዳዋ ቆፓ። *

10 “ሀዋንቱ ኔን ነ ዎልቃማ ዎልቃንነ ነ ምኖ ቀስያን ዎዛ አኬዳ ነ ቆማቱዋነ ነ አሳቱዋ። 11 አቤት መታ ጎዳዉ፥ ታን ነ ቆማይ ዎስያ ዎሳነ ኔና ቦንቻናዉ ዶስያ፥ ነ ቆማቱዋ ዎሳ ነ ሀይꬃይ ስሶ። ታን ነ ቆማይ ሀቼ ኦꬃናዉ ኮዬዳባይ ታዉ ኡሸቻናዳን፥ ካትያ ዎዛና ሹግሳደ ታና ማዳ” ያጋድ።

ታን ሄ ዎደ ካትያዉ ኤሳ ትግያዋ።

2

ናህሚነ አርጸክሲሰ የሩሳላመባ ሃሳዬድኖ

1 አርጸክስስ ካተቴዳ ላታማንꬆ ላይꬃን፥ ኒሳና ግያ አግናን፥ እት ጋላስ ካትያ ስንꬃን ዎይንያ ኤሳይ ደእያዋ አካደ፥ ታን አዉ እማድ። ሄ ጋላሳፐ አትና፥ ካሰ ኡባካ ካትያ ስንꬃን ካዮታ ኤርከ። 2 ሄዋ ድራዉ፥ ካቲ ታና፥ “ኔና ሳክያባይ ባዋ፤ ሽን ሀዋ ኬሻ አያዉ ካዮታዲ? ሀዌ ነ ዎዛና ካዮዬዳባይ እት አየንቶ ደእያዋ በሰ” ያጌዳ።

ሄዋፐ ጉየ ታን ሎይꬃ ያያ ዛራደ፥ 3 “ካቲ መꬍናዉ ደኦ! ታ ማይዛ አዎቱ ሞገቴዳ ካታማይ ኮለቲደ ꬋይና፥ ቃይ ሄ ካታማ ግምቢያ ድርሳ ፐንገቱካ ታማን ጹገትክችና፥ ታን አያዉ ካዮትክታ?” ያጋድ። *

4 ካቲካ ዛሪደ፥ “ያትና፥ ሀእ ታን ነዉ አያ ኦꬃናዳን ኮያይ?” ያጌዳ።

ታን ሳሉዋ ጾሳ ዎሳ ስማደ፥ 5 ካትያ ሀዋዳን ያጋድ፤ “ካትያዉ፥ ታን ኔና ናሸችያዋ ግዶፐ፥ ቃይ ታ ኦችያዋ ኔን እማናዉ ዶሶፐ፥ ይሁዳ ቢታ፥ ታ ማይዛ አዎቱ ሞገቴዳ ካታማ ባደ፥ ሄ ካታማ ዛራደ ኬጻና ማላ፥ ታና የዳርኪ”።

6 ሄ ዎደ፥ ካታታ ካትያ አርጸክሲሳ ኤለካ ኡት ደእሽን፥ ካቲ፥ “ነ ብያ ኦጊ ዎይሳ ዎድያ አካናዌ? ቃይ ኔን አዉደ ስማኒ?” ያጊደ ታና ኦቼዳ። ታንካ ታ ስማና ዎድያ አዉ ኦዳድ፤ ካቲ ናሸቲደ፥ ታና የዴዳ።

7 ቃይካ ካትያ ታን ሀዋዳን ያጋድ፤ “ካትያዉ፥ ኔና ናሸችያዋ ግዶፐ፥ ታን ይሁዳ ጋካናዉ፥ ሄ ቢታና አꬋደ ባና ማላ፥ ኤፍራጺሳ ሻፋፐ አዋይ ዉልያ ባጋ ቢታ ሞድያዋንቶ ዳብዳቢ ጻፈቶ። 8 ቃይ ጌሻ ጎልያ ግምቢያ ድርሳ ፐንግያ ጊግሳናዉ፥ ካታማ ግምቢያ ድርሳ ድራናዉነ ታን ደእያ ጎልያ ኬጻናዉ ታዉ ምꬃ እማና ማላ፥ ካትያ ዎራ ናግያ አሳፋዉካ ዳብዳቢ ጻፈቶ” ያጋድ። ጾሳ ሎኦ ኩሺ ታናና ደእያ ድራዉ፥ ካቲ ታን ኦቼዳዋ ኡባ እሜዳ።

9 ካቲ ታናና አማሬዳ ኦላ ጋዳዋቱዋነ ፓራ አሳቱዋ የዴዳ፤ ኡንቱንቱና እትፐ ኤፍራጺሳ ሻፋፐ አዋይ ዉልያ ባጋ ቢታ ባደ ጋካደ፥ ካቲ የዴዳ ዳብዳቢያ ሄ ጋድያ ሞድያዋንቶ እማድ። 10 ሽን ቤት-ሆሮና ጋደ አሳ ግዴዳ ሳንባላጽነ አሞና ጋድያ ካፑዋ ግዴዳ ጾቢ፥ “እስራኤልያ አሳዉ ሎኦባ ኦꬅያ አሳይ ዬዳ” ግያዋ ስሴዳ ዎደ፥ ሎይꬅ ሀንቀቴድኖ።

ናህሚ የሩሳላመ ግምቢያ ድርሳባ ጼሌዳ

11 ታን የሩሳላመ ያደ ሄዙ ጋላሳ ያን ጋምኣድ። 12 ግዶ ሽን፥ የሩሳላመዉ ታን ኦꬃናዳን ታ ጾሳይ ታ ዎዛናን ዎꬄዳ ቆፋ ኦነ ኦዳበይከ። ሄዋፐ ጉይያን፥ ታናና ደእያ አሳፐ አማሬዳዋንታ አካደ፥ ቃማን ደንዳደ ባድ። ሄ ዎደ ታን ቶጌዳዋፐ ሀራ ቶጋ መሂ ኑዉ ባዋ። 13 ታን ብላህያን ደንዳደ፥ ዛንጋራ ግምቢያ ድርሳ ፐንግያና ከሳደ፥ ዳዊያ ፑልቱዋ ጌተትያ ሳኣና አꬋደ፥ ፕቱዋ ኦልያ ግምቢያ ድርሳ ፐንግያ ጌተትያ ፐንግያ ጋካናዉ ባድ። ሄዋን ኮለቴዳ የሩሳላመ ግምቢያ ድርሳነ ቃይ ታማን ጹገቴዳ ግምቢያ ድርሳ ፐንገቱዋ አኬካደ ጼላድ። 14 ሄዋፐ ስማደ፥ ፑልቱዋ ግምቢያ ድርሳ ፐንግያኮነ ዳጋቴዳ ካትያ ሃꬃይ ደእያ ሳኣ ባድ። ግዶ ሽን፥ ታን ቶጌዳ ቶጋ መሂ አꬍያ ኦግያ ደማበይከ። 15 ሄዋ ድራዉ፥ ቃማን ሃꬃይ ጎግያ ካካ ግዱዋና አꬋ ግምቢያ ጼላድ። ሄዋፐ ጉይያን፥ ጉየ ስማደ ዛንጋራ ፐንግያና ካታማ ገላድ።

16 ሄዋን ደእያ ካፓቱዋፐ ኦንነ ታን ሀቃ ባድታንቶ፥ ዎይ ቃይ አያ ኦꬃድታንቶነ ኤርቤና። አያዉ ጎፐ፥ ታን አይሁዳቶ፥ ቄሳቶ፥ ቦንቼቴዳ አሳቶ፥ ካፓቶነ ኪታ ኪተታናዉ ደእያ አሳፐ ኦነ ታ ቆፋ ብሮ ኦዳበይከ። 17 ሄዋፐ ጉይያን፥ ታን ኡንቱንቶ ሀዋዳን ያጋድ፤ “ኑን አይ ማላ መቱዋ ግዱዋን ደእንቶ በኢታ፤ አያዉ ጎፐ፥ የሩሳላመ ካታማይ ኮለቴዳ፤ ቃይ ግምቢያ ድርሳ ፐንገቱካ ታማን ጹገቴድኖ። ሽን ሀዋፐ ስንꬃዉ ኑን ሀዋዳን ካዉሺደ ደኤናዳን፥ አነ ደንዲደ፥ የሩሳላመ ግምቢያ ድርሳ ዛረꬂደ ግምቦይተ” ያጋድ። 18 ቃይ ታ ጾሳ ሎኦ ኩሺ ታናና ደእያዋነ ካቲ ታዉ ኦዴዳዋ ኡባ ኡንቱንቶ ኦዳድ።

ኡንቱንቱካ፥ “አነ ደንዶይተነ ዛረꬂደ ግምቦይተ” ያጌድኖ። ባረንቱ ኩሽያ ሎኦ ኦሶ ምንሴድኖ።

19 ሽን ቤት-ሆሮና ጋድያ አሳ ግዴዳ ሳንባላጽ፥ አሞና ጋድያ ኦሳንቻ ግዴዳ ጾቢነ አራባ ጋድያ አሳ ግዴዳ ጌሼም ሀዋ ስሴዳ ዎደ፥ ኑ ቦላን ቅሊጪደ ሚጬድኖ። ቃይ፥ “ሀዌ ህንተንቱ ኦꬅያባይ አዬ? ዎይ ቃይ ካትያ ቦላን ማካላናዉ ኮዪቴ?” ያጊደ ኦቼድኖ።

20 ታን ዛራደ፥ “ሳሉዋ ጾሳይ ኑዉ እንጀያና፤ ኑን አ ቆማቱ ግምቢያ ዶማና። ሽን የሩሳላመን ደእያባፐ ህንተንታ ጋክያ ግሹዋ ግድና፥ ማታ ግድና፥ ዎይ ህንተንቱ ዶገተናዳን ቆፍስያባይ ህንተንቶ ባዋ” ያጋድ።

3

የሩሳላመ ድርሳ አሳይ ዛረꬅ ግምቤዳ

(3:1—7:73)

1 ሄዋፐ ጉይያን፥ ቄሰ ኡባቱዋ ካፑ ኤልያሽብነ ሀራ ቄሳቱ ዶርሳ ፐንግያ ግምቢያ ድርሳ ዛረꬅ ግምቢደ፥ ጾሳዉ ዱማዬድኖ፤ ሳንቃካ አꬄድኖ። ኡንቱንቱ ጼቱ አዱሳ ማማነ ሀናንኤላ አዱሳ ማማ ጋካናዉ ግምቤዳ ግምቢያ ጾሳዉ ዱማዬድኖ።

2 ኡንቱንቱ ጋጻን ደእያ ሳኣ እያርኮ አሳይ ግምቤዳ።

ኡንቱንቱ ጋጻን ደእያ ሳኣ እምራ ናአይ ዛኩር ግምቤዳ።

3 ሀስናአ ናናይ ሞልያ ፐንግያ ግምቢያ ድርሳ ግምቤድኖ። ኡንቱንቱ ፐንገ ምꬃ ኤሲደ፥ ሳንቃካ አꬄድኖ፤ ቃይ ሳንቃዉ ጎርድያ ምꬃነ ምꬃ ገልስያ ኩልቡዋ ጊግሴድኖ።

4 ኡንቱንቱ ጋጻን ደእያ ሳኣ ሀቆጻ ናኣ ግዴዳ ኦርዮና ናአይ ማረሞት ግምቤዳ።

አ ጋጻን ደእያ ሳኣ ማሸዛቤላ ናኣ በረክያ ናአይ ማሹላም ግምቤዳ።

አ ጋጻን ደእያ ሳኣ ባኣና ናአይ ጻዶቀ ግምቤዳ።

5 አ ጋጻን ደእያ ሳኣ ታቆአ ካታማ አሳቱ ግምቤድኖ፤ ግዶ ሽን፥ ሄ ካታማ ካፓቱ ባረንቶ እመቴዳ ኪታ እጼድኖ።

6 ፓሴሀ ናአይ ዮዳሄነ ባሶድያ ናአይ ማሹላም ኤጫ ፐንግያ ግምቢያ ድርሳ ግምቤድኖ። ኡንቱንቱ ፐንገ ምꬃ ኤሲደ፥ ሳንቃካ አꬄድኖ፤ ቃይ ሳንቃዉ ጎርድያ ምꬃነ ምꬃ ገልስያ ኩልቡዋ ጊግሴድኖ።

7 ኡንቱንቱ ጋጻን ደእያ ሳኣ ጋባኦና ካታማ አሳ ግድያ ማላጼነ መሮኖታ ካታማ አሳ ግዴዳ ያዶን ግምቤድኖ። ቃይ ጋባኦናነ ምጽጳ ካታማቱዋ አሳቱካ ኡንቱንቱና እትፐ ግዲደ፥ ኤፍራጺሳ ሻፋፐ አዋይ ዉልያ ባጋ ቢታ ሞድያዌ ደእያ ጎልያ ጋካናዉ ደእያ ሳኣ ግምቤድኖ።

8 ዎርቃ ትግያ ሀርሃያ ናአይ ኡዝኤል ኡንቱንቱ ጋጻን ደእያ ሳኣ ግምቤዳ። ቃይ አ ጋጻን ደእያ ሳኣ ሽቱዋ መꬍያ ሀናኒ ግምቤዳ። ኡንቱንቱ ላኡ እትፐ አኮ ግምቢያ ጌተትያ ሳኣ ጋካናዉ፥ የሩሳላመ ግምቢያ ግምቤድኖ።

9 ኡንቱንቱ ጋጻን ደእያ ሳኣ ሁራ ናአይ፥ የሩሳላመ ዎራዳ ሻኩዋ ሞድያ ራፋይ ግምቤዳ።

10 ሀሩማፋ ናአይ ያዳይ ባረ ጎልያፐ ስንꬃ ባጋና ደእያ ሳኣ ግምቤዳ።

አ ጋጻን ደእያ ሳኣ ሀሻባንያ ናአይ ሀጹኡሽ ግምቤዳ።

11 ሀሪማ ናአይ ማልኬነ ፓሀት-ሞኣባ ናአይ ሀሹብ አ ጋጻን ደእያ ሳኣነ እቶነ አዱሳ ግምቢያ ግምቤድኖ።

12 ኡንቱንቱ ጋጻን ደእያ ሳኣ ሀሎሄሻ ናአይ፥ የሩሳላመ ዎራዳ ላኤንꬆ ሻኩዋ ሞድያ ሻሉምነ አ ማጫ ናናይ ግምቤድኖ።

13 ሀኑንነ ዛኖሀ ካታማን ደእያ አሳቱ እትፐ ዛንጋራ ፐንግያ ግምቢያ ድርሳ ግምቤድኖ። ኡንቱንቱ ፐንግያን ሳንቃ አꬂደ፥ ሳንቃዉ ጎርድያ ምꬃነ ምꬃ ገልስያ ኩልቡዋ ጊግሴድኖ። ቃይ ፕቱዋ ኦልያ ፐንግያ ግምቢያ ድርሳ ጋካናዉ፥ ሻአ ዋꬋ አዱሳ ግምቢያ ጉጂደ ግምቤድኖ።

14 ረካባ ናአይ፥ ቤት-ሀካሬማ ዎራዳ ሞድያ ማልኪ ፕቱዋ ኦልያ ፐንግያ ግምቢያ ድርሳ ግምቤዳ። ፐንግያን ሳንቃ አꬂደ፥ ሳንቃዉ ጎርድያ ምꬃነ ምꬃ ገልስያ ኩልቡዋ ጊግሴዳ።

15 ኮልሆዛ ናአይ፥ ምጽጳ ዎራዳ ሞድያ ሻሉም ፑልቱዋ ፐንግያ ግምቢያ ድርሳ ዛረꬂደ ግምቤዳ። እ ፐንግያዉ ጼራ ጊግሴዳዋፐ ጉይያን፥ ሳንቃ አꬄዳ፤ ሳንቃዉ ጎርድያ ምꬃነ ምꬃ ገልስያ ኩልቡዋ ጊግሴዳ። ሄዋ ቦላካ ቃይ፥ ሸላሀ ጌተትያ ዳጋቴዳ ሃꬃይ ደእያ ባጋና ካትያ አታክልትያ ሳኣፐ ዶሚደ፥ ዳዊታ ካታማፐ ዬዳ አታክልትያ ጋካናዉ ደእያ ግምቢያ ግምቤዳ።

16 ሄዋፐ ካልያዋ አዝቡቃ ናአይ፥ ቤትጹራ ዎራዳ ሻኩዋ ሞድያ ናህሚ ግምቤዳ፤ እ ዳዊታ ዱፉዋፐ ስንꬃ ባጋና ደእያ ሳኣ ጋካናዉ፥ ዳጋቴዳ ሃꬃይ ደእያ ሳኣ ጋካናዉነ ዎልቃማቱዋ ጎልያ ጋካናዉ ደእያ ሳኣ ግምቤዳ።

ሌዋቱ ግምቢያ ድርሳ ድሬድኖ

17 ሄዋፐ ካልያዋ ባና ናኣ ረሁማ አዎተꬃ ግዶን ደእያ፥ ሌዋቱ ግምቤድኖ።

ኡንቱንቱ ጋጻን ደእያ ሳኣ ቃኢላ ዎራዳ ሻኩዋ ሞድያ ሀሻቢ ባረ ዎራዳ ሱንꬃን ግምቤዳ።

18 አፐ ካልያዋ ሄናዳዳ ናአይ፥ ቃኢላ ዎራዳ ላኤንꬆ ሻኩዋ ሞድያ ባዋይነ አ እሻቱ ግምቤድኖ።

19 ኡንቱንቱ ጋጻን ደእያ ሳኣ ኢያሱ ናአይ፥ ምጽጳ ዎራዳ ሞድያ ኤጼር ግምቤዳ፤ እ ኦላ ሚሻ ዎꬅያ ጎልያፐ ስንꬃ ባጋና ደእያ ሳኣ ጋካናዉነ ግምቢያዉ ዞዝያ ጋካናዉ ደእያ ሳኣ ግምቤዳ።

20 አፐ ካልያዋ ዛባያ ናአይ ባሩክ ግምቢያ ጋጻፐ ዶም፥ ቢደ ቄስያ ኡባቱዋ ካፑዋ ኤልያሽባ ጎልያ ፐንግያ ጋካናዉ፥ ምኖተꬃን ግምቤዳ።

21 አፐ ካልያዋ ሀቆጻ ናኣ ግዴዳ ኦርዮና ናአይ ማረሞት ኤልያሽባ ጎልያ ፐንግያፐ ዶም፥ ቢደ ጎልያ ዉርሰꬃ ጋካናዉ ግምቤዳ።

ቄሳቱ ግምቢያ ድርሳ ድሬድኖ

22 አፐ ካልያ ሄራ ጋድያን ደእያ ቄሳቱ ግምቤድኖ።

23 ኡንቱንቱፐ ካልያዋ ቢንያመነ ሀሹብ ባረንቱ ጎልያ ስንꬃን ደእያ ሳኣ ግምቤድኖ።

ኡንቱንቱፐ ካልያዋ አናንያ ናኣ ግዴዳ ማእሴያ ናአይ አዛረ ባረ ጎልያ ምይያን ደእያ ሳኣ ግምቤዳ።

24 አፐ ካልያዋ አዛርያ ጎልያፐ ዶም፥ ቢደ ግምቢ ዙቀት ስሞ ሳኣ ጋካናዉ ደእያ ሳኣ ሄናዳዳ ናአይ ቢኑይ ግምቤዳ።

25 ኡዛያ ናአይ ፓላል ግምቢያ ዙቀት ስሞ ሳፐ ዶም፥ ቢደ ናግያዋንቱ ዎችያ ማማፐ ቆሞ ባጋና ኦይቀት ኬጸቴዳ ካትያ ጎልያ ꬎቃ ግምቢያ ስንꬃ ጋካናዉ ደእያ ሳኣ ግምቤዳ።

አፐ ካልያዋ ፓርኦሻ ናአይ ፓዳይነ 26 ጌሻ ጎልያ ቆማቱ፥ ኦፌላን ደእያዋንቱ ግምቤድኖ፤ ኡንቱንቱ ሃꬃ ፐንግያ ግምቢያ ድርሳ ስንꬃና አዋይ ዶልያ ባጋና ደእያ ሳኣነ ማማ ግምቢያ ጋካናዉ ደእያ ሳኣ ግምቤድኖ።

ግምቢያ ድርሳ ድሬዳ ሀራ አሳቱዋ

27 ኡንቱንቱፐ ካልያዋ ታቆአ ካታማ አሳይ ግምቢያፐ ስንꬃን ሀራ ባጋና ደኢያሳፐ ቢደ፥ ኦፌላ ግምቢያ ድርሳፐ ሃክ ደእያ ዎልቃማ ማማ ግምቢያ ጋካናዉ ደእያ ሳኣ ግምቤድኖ።

28 እት እት ቄሳቱ ካ ፓራ ፐንግያ ግምቢያ ድርሳፐ ቆሞና ደእያ ባረንቱ ጎልያ ስንꬃና፥ ሁጲሳ ባጋና ደእያ ሳኣ ግምቤድኖ።

29 ኡንቱንቱፐ ካልያዋ እሜራ ናአይ ጻዶቀ ባረ ጎልያ ስንꬃን ደእያ ሳኣ ግምቤዳ።

አፐ ካልያዋ አዋይ ዶልያ ፐንግያ ናግያ ሻካንያ ናአይ ሻማኤ ግምቤዳ።

30 አፐ ካልያዋ ሸሌምያ ናአይ ሀናኒነ ጻላፋዉ ኡሱፑንꬃ ናኣ ግዴዳ ሀኑን ግምቤድኖ።

ኡንቱንቱፐ ካልያዋ በረክያ ናአይ ማሹላም ባረ ደእያ ክፍለቱዋ ስንꬃን ደእያ ሳኣ ግምቤዳ።

31 አፐ ካልያዋ ጾሞስያ ግምቢያ ድርሳ ፐንግያ ስንꬃን ደእያ ጌሻ ጎልያ ቆማቱነ ዛልአንቻቱ ጎልያ ጋካናዉ ደእያ ሳኣ ዎርቃ ትግያ ማልክ ግምቤዳ። ቃይካ እ ግምቢያ ጋጻን ቦላ ባጋና ደእያ ክፍልያ ጋካናዉ ደእያ ሳኣካ ግምቤዳ።

32 ዎርቃ ትግያዋንቱነ ዛልአንቻቱ ሄ ክፍልያፐ ዶሚደ፥ ዶርሳ ፐንግያ ግምቢያ ድርሳ ጋካናዉ ደእያ ሳኣ ግምቤድኖ።

4

ግምቢ ሽረት ግምበተናዳን ድጋናዉ ደንዴዳ ቆፋ

1 ኑን ግምቢያ ድርሳ ኪታ ዶሜዳዋ ሳንባላጽ ስሴዳ ዎደ ሀንቁዋ ኤጽ ከሴዳ፤ ቃይ ሎይꬅ ይሎቲደ፥ ኑና ቅሊጬዳ። 2 ባረ ላገቱዋነ ሳማርያ ኦላንቻቱ ስንꬃን እ ሀዋዳን ያጌዳ፤ “ሀዋንቱ፥ ሀ ፓና አይሁዳቱ አያ ኦꬂኖ? ካታማ ዛረꬂደ ግምባናዉ ኮዪኖየ? ያርሹዋካ ያርሻናዉ ኮዪኖ? ኦሱዋ እት ጋላስ ዉርሳናዋ ኡንቱንቶ ማላቲየ? ግምቢያዉ ሹቻ ዛር ደኡዋን ዎꬃናዉ ዳንዳየት?”

3 አ ምይያን ኤቄዳ አሞና ጋድያ አሳ ግዴዳ ጾቢካ ቃይ ሀዋዳን ያጌዳ፤ “ኡንቱንቱ ቃይ አያነ ግምቢያ ግምባናዉ ዳንዳዪዬ? ኡንቱንቱ ግምቢያ ድርሳ ግምቢያ ቦላን ዎራካናይ ከስንቶነ ኩንድ አጋና”።

4 ሄዋፐ ጉይያን፥ ታን ሀዋዳን ያጋደ ዎሳድ፤ “ኑ ጾሳዉ፥ ኡንቱንቱ ኑና ዎት ዎት ቅሊጭንቶ ሀዋ ስሳ! ኡንቱንቱ ኑና ሸቂያ ሸቃይ ኡንቱንቱ ሁጲያን ስሞ። ባረንቶ ደእያ አቁዋ ቦንቀት ክቺደ፥ አላጋ ጋድያን ኦሞደቴዳ አሳ ግድኖ። 5 ኡንቱንቱ ናቁዋ ገንꬆፓ፤ ኡንቱንቱ ናጋራካ ነ ስንꬃፐ ሙለ ቁጮፓ። አያዉ ጎፐ፥ ግምቢያ ግምቢያዋንታ ኑና ሸቃን ካዉሼድኖ”።

6 ኑን ግምቢያ ድርሳ ኦሱዋ አገናን ኦꬄዳ። ቃይ አሳይካ ኦሱዋ ምኖተꬃን ኦꬅያ ድራዉ፥ ግምቢያ ድርሳ ꬎቃተꬃይ ኤለካ ባካ ኬሻ ግድ አጌዳ።

7 ሳንባላጽ፥ ጾቢ፥ አራባ ጋድያ አሳይ፥ አሞና ጋድያ አሳይነ አሽዶዳ ካታማ አሳይ የሩሳላመ ግምቢያ ድርሳ ኪታይ ሎኦ ሀኖተꬃን ኦሰቲደ ደእያዋነ ኮለቴዳ ሳአቱካ ባረቴዳ ዎደ ሎይꬅ ሀንቀቴድኖ። 8 ሄዋፐ ደንዴዳዋን እትፐ የሩሳላመ ዪደ ኑና ኦላናዉነ ሻቢርሳናዉ ማቀቴድኖ። 9 ሽን ኑን ኑ ጾሳኮ ዎሴዶ፤ ኡንቱቱፐ ደንዴዳዋን ቃማነ ጋላስ ናግያ ናጋንቻቱዋካ ዎꬄዶ።

10 ሄ ዎድያን ይሁዳ አሳይ ሀዋዳን ያጌድኖ፤ “ቶኩዋ ቶክያዌ ካሰዋፐ ኑና ላባንꬄ፤ ቃይ ደንꬃናዉ ኮሽያ ግምቢያፐ ኮለቴዳ ዳሮ ሹቻይካ ብሮ ደኤ። ያትና፥ ኑን ሀቼ ሀ ግምቢያ ዋቲደ ግምባናዉ ዳንዳዬቶ?”

11 ኑ ሞርከቱ፥ “ኑን ቢደ ኡንቱንቱ ግዶ ጋካናዉ፥ ኡንቱንቱ ኦሱዋ ኦናዳን ተአናዉነ ኡንቱንታ ዎꬋና ጋካናዉ፥ ኡንቱንቱ ኤርክኖ” ያጌድኖ።

12 ግዶ ሽን፥ አይሁዳቱ ዛር ዛር ኑኮ ዪደ፥ “ኡንቱንቱ ሙለ ባጋና ዪደ፥ ኑና ኦላናዋንታ” ያጊደ ኑዉ ኦዴድኖ።

13 ሄዋ ድራዉ፥ ኑ አሳፐ ማሻ፥ ቶራነ ዎንዳፍያ ኦይቂደ አሳ ኡንቱንቱ ዛርያን ዛርያን ማራደ፥ ኪታይ ዉርቤና ሄራን ግምቢያፐ ዞኮ ባጋና ናጋናዳን ዎꬃድ። 14 አሳይ ሻቢረቴዳዋ ታን በኤዳ ዎደ፥ ደንዳ ኤቃደ፥ ኡንቱንታ፥ ኡንቱንቱ ካለꬅያዋንታነ ሀራ ካፓቱዋ ኡባ ሀዋዳን ያጋድ፤ “ኑ ሞርከቶ ያዮፕተ! ጎዳይ ዎልቃማነ ሆላ ጌተትያዋ ግድያዋ ሀሳይተ። ሄዋ ድራዉ፥ ህንተንቱ ዛረቶ፥ ህንተንቱ አቱማ ናናቶ፥ ህንተንቱ ማጫ ናናቶ፥ ህንተንቱ ማችያዉነ ህንተንቱ ጎልያዉ ኦለትተ” ያጋድ።

15 ኑ ሞርከቱ ኑና ቆሀናዉ ማቀቴዳዋ ኑን ኤሬዳዋ ኡንቱንቱ ስሴድኖ። ቃይ ጾሳይካ ኡንቱንቱ ማቁዋ ሀዳ ከሴዳዋ አኬኬድኖ።

ሄዋፐ ጉይያን፥ ኑን ኡባይካ ስሚደ፥ ኑ ግምቢያ ድርሳ ኦሱዋ ዶሜዶ። 16 ሄ ዎድያፐ ዶሚደ፥ ታ ቆማቱዋፐ ባካይ ኦሱዋ ኦꬅያ ዎደ፥ ባካይ ትራን ዎꬅያ ኦላ ሚሻ ማዪደ፥ ቶራ፥ ጎንዳልያነ ዎንዳፍያ ኦይቂደ ናጋናዳን ኦꬃድ። ቃይ ካፓቱካ ይሁዳ አሳ ኡባፐ ጉየና ኤቂደ ምንꬂኖ። 17 ግምቢያ ድርሳ ግምቢያዋንቱነ ኮሽያዋ ቶክያዋንቱ ኡባይ እት ኩሽያን ኦላ ሚሻ ኦይቂደ፥ እት ኩሽያን ኦሱዋ ኦꬅኖ። 18 ግምቢያ ኦሱዋ ኦꬅያ ኡባይ ማሻ ባረ ጼሳን ዳንጭ ዳንጭ ኡቴዳ። ማላካታ ፑንያዌካ ኡባ ዎደ ታፐ ሻከት ኤረና።

19 አሳ ካለꬅያዋንታ፥ ካፓቱዋነ አሳ ኡባ ታን ሀዋዳን ያጋድ፤ “ግምቢያ ድርሳ ኪታይ ዎልቃማነ ሎይꬅ አካ ግድያዋፐ ደንዴዳዋን፥ ኑን እቱ እቱዋፐ ሻከቲደ ሃኬዶ። 20 ሄዋ ድራዉ፥ ህንተንቱ ማላካታ ፑና ስስያ ዎደ፥ እ ፑነትያ ሳኣ ታኮ ሃ ሺቅተ። ኑ ጾሳይካ ኑ ድራዉ ኦለታናዋ”። 21 ኦሱዋ ዎንቱማꬃ ሳሉ ዞእያ ዎድያፐ ዶሚደ፥ ኦማርስ ጾልንቲ ከሳና ጋካናዉ ኦꬅያ ዎደ ኡባን፥ ባጋይ ኦꬅያ ዎደ፥ ባጋይ ቶራ ኦይቂደ ናጊኖ።

22 ሄ ዎደ ታን አሳዉ ሀዋዳን ያጋድ፤ “ቃማን ኑና ናጋናዉነ ጋላስ ቃይ ኪታ ኦꬃናዉ ህንተንቱ ኡባይካ ህንተንቱ ቆማቱካ የሩሳላመን አቅተ”። 23 ሄዋ ድራዉ፥ ታና ግድና፥ ታ እሻቱዋ ግድና፥ ታ ቆማቱዋ ግድና፥ ዎይ ቃይ ታና ናግያዋንታ ግድናካ፥ ኑን ኡባይካ ኑ ማዩዋ ከሰናን አቄቶ፤ ቃይ ኑ ኦላ ሚሻይካ፥ ኑፐ ኡባካ ሻከተና።

5

ህዬሳቱ ናቀቴናዳን ናህም ኦꬄዳ

1 አቱማዌነ ማጫዌ ባረንቱ ዛርያ ግዴዳ አይሁዳቱ ቦላን ዎልቃማ ጫቡዋ ከሴድኖ። 2 ኡንቱንቱ ሀዋዳን ያጌድኖ፤ “ኑን፥ ኑ አቱማ ናናይነ ኑ ማጫ ናናይ ጮራ፤ ሄዋ ድራዉ፥ ኑን ሚደ ፓጻ ደአና ማላ፥ ኑዉ ካꬃይ ኮሼ”።

3 ሀራቱ ቃይ፥ “ኑና ጋኬዳ ኢታ ኮሻፐ ኑና አሽያ ቁማ ደማና ጊደ፥ ኑ ጎሻይ፥ ኑ ዎይንያ ቱራ ሳአይነ ኑ ኬꬃይ አተናን አሳዉ ኦይꬄዶ” ያጌድኖ።

4 ሀራቱካ ቃይ ሀዋዳን ያጌድኖ፤ “ኑ ጎሻዉነ ኑ ዎይንያ ቱራ ሳቶ ካቲ ኦቼዳ ጊራ ጭጋናዉ ሚሻ ታልእያ አኬዶ። 5 አይሁዳ ዛራቱዋና ኑን እት አሹዋ፤ ኑ ናናይካ ኡንቱንቱ ናና ማላ። ሽን ኑን ኑ የሌዳ ናና አይለተꬃዉ አꬂደ እማናዉ ግደቴዶ፤ ኡባ ቃይ ኑ ማጫ ናናቱዋፐ እቱ እቱ አይለተꬃዉ ዛልኤቴድኖ። ግዶፐነ፥ ኑ ጎሻይነ ኑ ዎይንያ ቱራ ሳአቱ ኑፐ አከት ድጎ ድራዉ፥ ኑን አይነ ኦꬃናዉ ዳንዳዮኮ”።

6 ኡንቱንቱ ጫቡዋነ ሀ ቃላ ታን ስሴዳ ዎደ፥ ሎይꬃ ሀንቀታድ። 7 ኦꬃናዋ ታ ዎዛናን ቆፓደ፥ አሳ ካለꬅያዋንታነ ካፓቱዋ ጼሳደ፦ “ህንተንቱ ህንተንቱ ዛራቱዋ የሉዋ ጭግስያዋን ኡቁኒታ” ያጋደ ኡንቱንታ ሞታድ። *

ሄ መቱዋባ ሃሳዪደ ብላናዉ ዎልቃማ ሺቁዋ ኡንቱንቱና ኡዳድ። 8 ሀዋዳን ያጋድ፤ “አይሁዳ ግደናዋንቶ ዛልኤቴዳ አይሁዳ ዛርያ ግዴዳ ኑ እሻቱዋ ዎዛናዉ ኑን ኑ ዎልቃይ ዳንዳዬዳዋ ኡባ ኦꬄዶ። ሽን ህንተንቱ ቃይ፥ ህንተንቱ እሻቱዋ ግዴዳ ህንተንቱ ዛርያ ህንተንቶ ባረንታ ዛልአና ማላ ኦꬂደ ደኢታ”። ካለꬅያዋንቶ ዛርያ ቃላይ ꬋይና፥ ጮኡ ያጌድኖ።

9 ታን ቃይካ ሀዋዳን ያጋድ፤ “ህንተንቱ ኦꬅያባይ ልከ ግደና፤ ኑ ሞርከቱ፥ አይሁዳ ግደናዋንቱ ኑ ቦላን ቅሊጨና ማላ፥ ኑ ጾሳዉ ያያናዉነ ልከ ግድያባ ኦꬃናዉ ህንተንቶ በሰኔ? 10 ታን ታ ሁጲያዉ፥ ታ እሻቱዋነ ታ ቆማቱካ ኡንቱንቶ ሚሻነ ካꬃ ታልኤዶ፤ ግዶ ሽን፥ አነ ኡንቱንቱፐ የሉዋ አክያዋ አጎይተ። 11 ኡንቱንቱ ጎሻቱዋ፥ ዎይንያ ቱራ ሳአቱዋ፥ ዛይትያ ዎጋራቱዋነ ጎለቱዋ ኡባካ ኡንቱንቶ ሀቼ ዛርተ። ቃይ ሚሻን፥ ካꬃን፥ ዎይንያ ኤሳን ግድና ዛይትያን፥ ህንተንቱ ኡንቱንቱፔ አኬዳ ጼቱዋፐ እት ኩሽያ የሉዋ ኡባ ኡንቱንቶ ኤለካ ዛርተ”።

12 ኡንቱንቱካ ዛሪደ፥ ሀዋዳን ያጌድኖ፤ “ኑን ኡባባካ ኡንቱንቱዋ ዛሪደ፥ ኡንቱንቶ እማና፤ ኡንቱንታ አያነ ኦቾኮ። ኔን ጋደ ደእያዋዳን፥ ኑን ኦꬃና”።

ሄዋፐ ጉየ ቄሳቱ ዋ ሃ ታኮ ጼጋደ፥ ባረንቱ ጌዳ ቃላ ፖላና ማላ፥ ጫቀꬃናዳን ኦꬃድ። 13 ሄዋፐ ጉይያን፥ ታ ማዩዋ ቆቆፋደ ሀዋዳን ያጋድ፤ “ኦንነ ህንተፐ ባረ ጌዳ ቃላ ፖለናን ꬋዮፐ፥ ጾሳይ አ ሀዋዳን አ ጎልያፐነ አ አቁዋፐ ቆቆፎ፤ እካ ቆቆፈቲደ መላ አቶ”።

ሺቄዳ አሳይ ኡባይ እት ቃላን፥ “አመንእ” ያጊደ መꬍና ጎዳ ጋላቴድኖ። አሳይ ኡባይ ባረ ጫቄዳዋዳን ኦꬄዳ።

ናህምያ ጋራተꬃ

14 አርጸክስስ ካተቴዳ ላታማንꬆ ላይꬃፐ ቢደ፥ ሀታማነ ላኤንꬆ ላይꬃ ጋካናዉ፥ ታን ይሁዳ ሞድያዋ ግዳደ ሱንታድ። ሄ ታማነ ላኡ ላይꬃን፥ ታና ግድና ዎይ ታ እሻቱ ሞድያዎ በስያ ቁማ ድርጉዋ አክበይኮ። 15 ሽን ታፐ ካሰና ሞድያዋንቱ አሳዉ ዴጾ ቶኮ ግዲደ፥ ሀቼ ሀቼ ካꬃውነ ዎይንያ ኡሻው ኦይታሙ ጻጋራ ብራ ጭግሴድኖ። ሀራይ አቶ አይስያዋንቶ ቆማቱካ ባረንቱ አሳ ቦላን ጎዳ ማላትሲደ ጋምኤድኖ። ግዶፐነ፥ ታን ጾሳዉ ያዬዳ ድራዉ፥ ሄዋዳን ኦꬃበይከ። 16 ታናተꬃ ኡባ የሩሳላመ ግምቢያ ድርሳ ኦሶ እማድፐ አትን፥ ታ ሁጰው አይ ጋድያነ ሻማበይከ። ታ ቆማቱካ ኡባይ ታናና ሄ ኪታን እትፐ ጋምኤድኖ። 17 ኑ ሄራን ደእያ አይሁዳ ግደናዋንቱፐ ኑኮ ዬዳ አሳይ ባይናን ደእሽን፥ ሀቼ ሀቼ ታናና ታ ማሶፍያን ምያ አይሁዳቱነ ኡንቱንታ ካለꬅያዋንቱ ፓይዱ ጼታነ እሻታማ። 18 ሀቼ ሀቼ እት ቦራ፥ ኡሱፑን ዶረቴዳ ዶርሳቱዋነ ዳሮ ኩቶቱዋ ሹክ ሹኪደ፥ አሳዉ ሺሽኖ፤ ቃይ ታሙ ጋላሳን እት ገደ ዳሮ ባꬃ ዎይንያ ኤሳ ኡንቱንቶ አጊኖ። ሽን አሳ ቦላን ደእያ ቶኩ ዴጹዋ ግድያዋ ታን ኤርያ ድራዉ፥ ጋድያ ሞድያዎ በስያ ቁማ ድርጉዋ ኦቻበይከ።

19 “ታ ጾሳዉ፥ ታን ሀ አሳዉ ኦꬄዳ ሎኦተꬃ ኡባ ቆፓደ፥ ታዉካ ሎኦተꬃ ኦꬃ” ያጋድ።

6

ኦሱ ኦሰት ፖለተናዳን ደንዴዳ የዉዋ ጾኑዋ

1 ሳምባላጽ፥ ጾቢ፥ አራባ ጋድያ አሳ ግድያ ገሼምነ ሀራ ኑ ሞርከቱ ኑን ግምቢያ ድርሳ ኦꬂደ ፖሌዳዋነ ቃይ ኦሰትቤና ፓጫ ሳአይካ እቱነ አትቤናዋ ስሴድኖ። ግዶ ሽን፥ ኑን ግምቢያ ድርሳ ፐንገቱዋን ብሮ ሳንቃ ገልስበይኮ። 2 ሄዋ ኡንቱንቱ ስሴዳ ዎደ፥ ሳንባላጽነ ገሼም ሀዋዳን ያጊደ፥ ታኮ ኪቴድኖ፤ “ኦና ጌተትያ ደምባን ደእያ ቄር ካታማቱዋፐ እቱዋን ያደ ኑናና ጋከታ”። ሽን ኡንቱንቱ ታ ቦላ ኢታ ኦꬃናዉ ማቀቴድኖ።

3 ሄዋ ድራዉ፥ ታን ኡንቱንቶ ሀዋዳን ያጋደ ዛራ ኪታንቻቱዋ ኪታድ፤ “ታዉ ዳሮ ኪታይ ደኤ፤ ሄዋ ድራዉ፥ ታን ህንተንቱ ግያ ሳኣ ባናዉ ዳንዳይከ። ታን ዱገ ህንተንቱኮ ቢና፥ ኪታይ አያዉ ꬉበቲ?” 4 ሄ ኪታ ዛር ዛር ኦይዱ ገደ ታኮ ኪቴድኖ፤ ሽን ታን እት ማላ ዛሩዋ ኡንቱንቶ እማድ።

5 እቼሸንꬁዋን ሳምባላጽ ባረ ቆማ ቦላ ዶያ ደእያ ዳብዳቢያ ታኮ ኪቴዳ። 6 ዳብዳቢካ ሀዋዳን ያጌ፤ “ኔንነ ነ ዛርያ ግዴዳ አይሁዳቱ ማካላናዉ ቆፔዳዋነ ሄዋፐ ደንዴዳዋን ግምቢያ ድርሳ ግምቢያዋ ሾሮ ጋድያን ደእያ አሳይ ኡባይ ሃሳይያዋ ገሼም ታዉ ኦዴዳ። ቃይ ኔን ኔና ካትያ ከሳናዉ ኮይያዋነ፤ 7 ኔን ይሁዳ ካትያ ግድያዋ የሩሳላመን አዋያና ማላ፥ ትምቢትያ ኦድያዋንታ ነ ዎꬄዳዋካ እ ታዉ ኦዴዳ። ሀ ዋርያ ካቲ ስሱሳይ አተና። ሄዋ ድራዉ፥ ታናና ጋከታደ ዞረታናዉ ሃያ”።

8 ታንካ፥ “ሀ ኔን ግያ የዉዋ ኡባይ ኡባካ ቱማ ግደናዋነ ኔን ጮ መꬌዳዋ” ያጋደ ዛራድ።

9 ኑ ኦꬅያ ኪታይ ፖለተና ማላ፥ “ኡንቱንቱ ኩሺ ኦሶ ዳቡር ክቼዳ” ያጊደ ኡንቱንቱ ኑና ያሽሲደ ጋምኤድኖ።

ሄዋ ድራዉ፥ “ኑ ጾሳዉ ሀእ ታና ምንꬃርኪ” ያጋደ ታን ዎሳድ።

10 ሄዋፐ ጉይያን፥ ሶፐ ከሰናዳን ጎርድ ዎꬄዳ ማሄጻብኤላ ናኣ ናኣ ዳላያ ናኣ ሻማእያኮ ባድ። እ ታዉ ሀዋዳን ያጌዳ፤ “እት ቃማ አዉደንቶ ኡንቱንቱ ኔና ዎꬋናዉ ያና ደእያ ድራዉ፥ ኔንነ ታን ጾሳ ጎልያ ግዶ ገሊደ፥ ጾሳ ጌሻ ጎልያ ግዶን ጾሳ ጌሻ ጎልያ ፐንገቱዋ ጎርዲደ ጋከቶይተ”።

11 ታን ሀዋዳን ያጋደ ዛራድ፤ “ታና ማላትያ አሳይ ባቃቲ? ዎይ ቃይ ታና ማላትያ አሳይ ጌሻ ጎልያ ግዶ ገሊደ፥ ባረ ሸምፑዋ አሺ? ታን ሄዋ ኡባካ ኦꬅከ”። 12 ታ የዉዋ ቆፕያ ዎደ፥ ቱሙካ አ ጾሳይ ኪቴዳ ትምቢትያ ኦድያዋ ግደናዋነ ጾቢነ ሳንባላጽ አ ሚሻን ሻሜዳ ድራዉ፥ ታ ቦላ ዎርዶ ትምቢትያ ኦድያዋ ግድያዋ አኬካድ። 13 እ ሚሻን ሻመቴዳ ጋሱ ታን ያያደ፥ እ ግያዋዳን ኦꬃደ ታን ናጋራን ገላናዳና። ያትና፥ ኡንቱንቱ ኡባይ ሄዋ ስሴዳ ዎደ፥ ታና ካꬍስያባ ታ ቦላን ደማናሳ።

14 “ታ ጾሳዉ፥ ጾቢነ ሳንባላጽ ኦꬄዳዋ ቆፓ። ኖኣዶ ጌተትያ ማጫ ትምቢትያ ኦድያናነ ሀራ ትምቢትያ ኦድያዋንቱ ኡባይ ታና ያሽሳናዉ ኡንቱንቱ ኦꬄዳዋ ኡባካ ቆፓ” ያጋድ።

ግምቢያ ድርሳ ኦሱ ፖለቴዳ

15 ግምቢያ ድርሳ ኪታይ እሻታማነ ላኡ ጋላሳን፥ ኤሉላ ጌተትያ አግናን ላታማነ እቼሻንꬆ ጋላሳን ፖለቴዳ። 16 ኑ ዩሹዋን ደእያ ካዉተꬃቱዋ ግዶን ደእያ ኑ ሞርከቱ ሄዋ ስሴዳ ዎደ ያዬድኖነ ዬላቴድኖ። አያዉ ጎፐ፥ ሀዌ ኪታይ ኑ ጾሳይ ማድና ኦሰቴዳዋ አኬኬድኖ።

17 ሄ ዎድያን አይሁዳቱዋ ካለꬅያዋንቱ ጾቢያዉ ጮራ ዳብዳበቱዋ ጻፌድኖ፤ ጾቢ ዛሪደ፥ ኡንቱንቶ ጻፌዳ። 18 አያዉ ጎፐ፥ እ አራሀ ናኣ ሻካንያ ናቶ አኬዳ ድራዉነ አ ናአይ ያሆሀናን በረክያ ናኣ ማሹላማ ናቶ አኬዳ ድራዉ፥ ይሁዳፐ ዳራቱ አናና ጫቀት ኡቴድኖ። 19 ኡንቱንቱ ጾቢ ኦꬄዳ ሎኦባ ኡባ ታ ስንꬃን ሃሳይኖ፤ ቃይ ታን ግያዋካ አዉ ኦዲኖ። ጾቢካ ታና ያሽሳናዉ ዳብዳበቱዋ ጻፍ የዴ።

7

1 ግምቢያ ኪታይ ዉርና፥ ፐንገቱዋንካ ሳንቃይ ገሌዳ። ቃይ ፐንግያ ናግያዋንቱ፥ ማዝሙርያ የጽያዋንቱነ ሌዋቱ ባረንቱ ኪታን ኪታን ገሌድኖ። 2 ሄዋፐ ጉይያን፥ የሩሳላመ ካታማ አይስያ ማታ ታ እሻ ሀናናዉነ ጌሱዋ ጋዳዋ ሀናንያዉ እማድ። ሀናኒ ሀራ ኡባፐ አꬌዳ ቱማንቻነ ጾሳዉ ያይያ አሳ። 3 ታን ኡንቱንታ ሀዋዳን ያጋደ አዛዛድ፤ “ዎንታ አዋይ ከሲደ ሆአና ጋካናዉ፥ የሩሳላመ ግምቢያ ፐንገቱዋ ዶዮፕተ። ቃይ ኦማርስ ናግያዋንቱ ባረንቱ ኦሱዋ ዉርሲደ ባናፐ ካሰቲደ፥ ፐንገቱዋ ሎይꬅ ጎርዳናዳን ኦꬅተ። ሄዋ ቦላካ የሩሳላመን ደእያ አሳፐ ዶሪደ፥ እቱ እቱ ካላን ካላን ናጋናዳንነ ቃይ ሀራቱ ባረንቱ ሄራን ደኢደ፥ ባረንቱ ጎልያ ኬሻ ኬሻ ናጋናዳን ኦꬅተ” ያጋድ።

ኦሞዱዋፐ ስሜዳ አሳ ሱንꬃ

(እዝራ 2:1-70)

4 ሄ ዎደ የሩሳላመ ካታማይ ሎይꬅ አኮነ ዎልቃማ፤ ሽን አ ግዶን ደእያ አሳ ፓይዱ ሎይꬅ ጉꬃ። ቃይ ዳሮ ጎሊካ ብሮ ኬጸትቤና። 5 ሄዋፐ ጉይያን፥ አሳ ካለꬅያዋንታ፥ ካፓቱዋነ አሳ ኡባ ሺሻደ ኡንቱንቱ የለታ ማራን ማራን ማዝጋባና ማላ፥ ጾሳይ ታና ቆፍሴዳ። ኦሞዱዋፐ ካሰቲደ ስሜዳ አሳ የለታ ማራ ማጻፋካ ደማድ፤ ሄ ማጻፋን ጻፈቴዳዌ ሀዋ።

6 ባብሎነ ካቲ ናቡካዳናጾረ ኦሞዲደ፥ ባረ ጋድያ አፌዳ አሳፐ ጉየ ባረንቱ ካታማ ካታማ የሩሳላመነ ይሁዳ ስሜዳ አሳቱ ሀዋፐ ካልያዋንታ። 7 ኡንቱንቱ ካፓቱ ዛሩባቤላ፥ ኢያሳ፥ ናህምያ፥ አዛርያ፥ ራኣምያ፥ ናሀማና፥ ማርድክዮሳ፥ ብልሻና፥ ምስፐሬታ፥ ብግዋያ፥ ናሁማነ ባኣና።

ኦሞዱዋፐ ስሜዳ እስራኤልያ አሳ ፓይዱ ሀዋ።

8 ፓርኦሻ ያራቱ 2,172.

9 ሻፋጽያ ያራቱ 372.

10 አራሀ ያራቱ 652. 11 ኢያሱነ እዮኣባ ናና ግዴዳ ፓሀት-ሞኣባ ያራቱ 2,818.

12 ኤላማ ያራቱ 1,254.

13 ዛቱ ያራቱ 845.

14 ዛካያ ያራቱ 760.

15 ቢኑያ ያራቱ 648.

16 በባያ ያራቱ 628.

17 አዝጋዳ ያራቱ 2,322.

18 አዶንቃማ ያራቱ 667.

19 ብግዋያ ያራቱ 2,067.

20 አዲና ያራቱ 655.

21 ህዝቂያሳ ያራ ግዴዳ አጼራ ያራቱ 98.

22 ሀሹማ ያራቱ 328.

23 በጻያ ያራቱ 324.

24 ሀሪፋ ያራቱ 112.

25 ጋባኦና ያራቱ 95.

26 ቤተሌመነ ናጾፋ ካታማቱዋ አሳይ 188.

27 አናቶታ ካታማ አሳይ 128.

28 ቤት-አዝማዌቱዋ ካታማ አሳይ ኦይታማነ ላኡዋ።

29 ቅርያት-ይኣሪማ፥ ካፊራነ ባኤሮታ ካታማቱዋ አሳይ 743.

30 ራማነ ገባአ ካታማቱዋ አሳይ 621.

31 ምክማሳ ካታማ አሳይ 122.

32 ቤቴለነ አታ ካታማቱዋ አሳይ 123.

33 ላኤንꬆ ናቦ ጌተትያ ካታማ አሳይ 52.

34 ላኤንꬆ ኤላማ ያራቱ 1,254.

35 ሀሪማ ካታማ አሳይ 320.

36 ያርኮ ካታማ አሳይ 345.

37 ሎዳ፥ ሀዲዳነ ኦኖ ካታማቱዋ አሳይ 721.

38 ሳናአ ካታማ አሳይ 3,930.

39 ሀዋፐ ካልያዋንቱ ኦሞዱዋፐ ስሜዳ ቄሳቱ ዋ:

ኢያሱ ያራ ግዴዳ ያዳያ ያራቱ 973፤

40 እሜራ ያራቱ 1,052፤

41 ፓሽሁራ ያራቱ 1,247፤

42 ሀሪማ ያራቱ 1,017.

43 ሀዋፐ ካልያዋንቱ ኦሞዱዋፐ ስሜዳ ሌዋቱዋ:

ሆዳዊያ ያራ ግዴዳ ኢያሱነ ቃድምኤላ ያራቱ 74፤ 44 አሳፋ ያራ ግዴዳ ማዝሙርያ የጽያዋንቱ 148፤ 45 ጌሻ ጎልያ ፐንግያ ናግያ

ሻሉማ፥ አጼራ፥ ጻልሞና፥ አቁባ፥ ሀጺጻነ ሾባያ ያራቱ 138.

46 ሀዋንቱ ኦሞዱዋፐ ስሚደ፥

ጌሻ ጎልያን ኦꬅያ ቆማቱዋ ያራቱዋ:

ጺሀ ያራቱዋ፥ ሀሱፋ ያራቱዋ፥ ጻባኦታ ያራቱዋ፥ 47 ቄሮሳ ያራቱዋ፥ ሲአ ያራቱዋ፥ ፓዶና ያራቱዋ፥ 48 ላባና ያራቱዋ፥ ሀጋባ ያራቱዋ፥ ሻልማያ ያራቱዋ፥ 49 ሀናና ያራቱዋ፥ ግዴላ ያራቱዋ፥ ጋሃራ ያራቱዋ፥ 50 ራኣያ ያራቱዋ፥ ራጺና ያራቱዋ፥ ናቆዳ ያራቱዋ፥ 51 ጋዛማ ያራቱዋ፥ ኡዛ ያራቱዋ፥ ፓሴሀ ያራቱዋ፥ 52 በሳያ ያራቱዋ፥ መኡኒማ ያራቱዋ፥ ናፉሸሲማ ያራቱዋ፥ 53 ባቅቡቃ ያራቱዋ፥ ሀቁፋ ያራቱዋ፥ ሀርሁራ ያራቱዋ፥ 54 ባጽሊታ ያራቱዋ፥ ማሂዳ ያራቱዋ፥ ሀርሻ ያራቱዋ፥ 55 ባርቆሳ ያራቱዋ፥ ስሳራ ያራቱዋ፥ ተማሀ ያራቱዋ፥ 56 ናጺሀ ያራቱዋነ ሀጺፋ ያራቱዋ።

57 ሀዋፐ ካልያዋንቱ ኦሞዱዋፐ ስሜዳ ሶሎሞነ ቆማቱዋ ያራቱዋ:

ሶጻያ ያራቱዋ፥ ሶፈሬታ ያራቱዋ፥ ፓሪዳ ያራቱዋ፥ 58 ያእላ ያራቱዋ፥ ዳርቆና ያራቱዋ፥ ግዴላ ያራቱዋ፥ 59 ሻፋጽያ ያራቱዋ፥ ሀጺላ ያራቱዋ፥ ፖከረት-ሀጻባይማ ያራቱዋነ አሞና ያራቱዋ።

60 ኦሞዱዋፐ ስሚደ፥ ጌሻ ጎልያን ኦꬅያ ቆማቱዋ ያራቱነ ሶሎሞነ ቆማቱዋ ያራቱ ፓይዱ ኡባና 392.

61 ሀራቱካ ቃይ፥ ተልመላሀ፥ ተልሀርሻ፥ ካሩባ፥ አዶናነ እሜራ ጌተትያ ካታማቱዋፐ የሩሳላመ ስሜድኖ። ሽን ኡንቱንቱ ዎይ ኡንቱንቱ አዎቱ እስራኤልያ ሼሻ ግድያዋ ኤርሳናዉ ዳንዳይበይክኖ። 62 ሄዋንቱ ዳላያ፥ ጾቢያነ ናቆዳ ያራቱዋ፤ ኡንቱንቱ ፓይዱካ ኡባና 642.

63 ቄሳቱ ዋፐ ቃይ ሆባያ ያራቱ፥ ሀቆጻ ያራቱነ ባርዝላያ ያራቱ የሩሳላመ ስሜድኖ። ሀዌ ባርዝላያ ግያዌ ጋላኣደ ቢታ አሳ ግዴዳ ባርዝላያ ናቶ አኪደ፥ ባረ ቦሉዋ ሱንꬃ አኬዳ። 64 ሀዋንቱ ባረንቱ የለታ ጻጱዋ ኤራናዉ የለታ ማጻፋን ኮዬድኖ፥ ሽን ደምቤይክኖ። ሄዋ ድራዉ፥ ኡንቱንቱ ቱናዳን ፓይደቲደ፥ ቄሰተꬃን ኦናዳን ድገቴድኖ። 65 ቃይ ጌሻ ሳማቱዋን ሻክ ፕርድያ ቄሲ ደንዳና ጋካናዉ፥ ኡንቱንቱ ጌሻ ቁማፐ ማናዉ ዳንዳየናዋ አይሁዳቱዋ ሞድያዌ ኡንቱንቶ ኦዴዳ። *

66 ኦሞዱዋፐ ይሁዳ ቢታ ስሜዳ አሳ ፓይዱ ኡባና 42,360. 67 ሄዋ ቦላካ ቃይ 7,337 አቱማ ቆማቱነ ማጫ ቆማቱ ማዝሙርያ የጽያ 245 አቱማዋነ ማጫ አሳቱ ስሜድኖ። 68 ኦሞዱዋፐ ኡባና ስሜዳ አሳ ፓራቱዋ ፓይዱ 736፤ ባቁሎቱ 245፤ 69 ጋሎቱ 435፤ ሀረቱ ቃይ 6,720.

70 ያራቱዋ ካፓቱዋፐ አማሬዳዋንቱ ኦሶ እሞታ እሜድኖ። ቢታ ሞድያዌ ሆስፑን ኪሎ ግራመ ዎርቃ፥ 50 ድስተቱዋነ 530 ቄሳቱዋ ማዮቱዋ እሜዳ። 71 ያራቱዋ ካፓቱ 168 ኪሎ ግራመ ዎርቃነ 1,250 ኪሎ ግራመ ብራ እሜድኖ። 72 አቴዳ አሳይ ኡባና 168 ኪሎ ግራመ ዎርቃ፥ 1,100 ኪሎ ግራመ ብራነ 67 ቄሳቱዋ ማዮቱዋ እሜድኖ።

73 ሄዋፐ ጉይያን ቄሳቱ፥ ሌዋቱ፥ ፐንግያ ናግያዋንቱ፥ ማዝሙርያ የጽያዋንቱ፥ አሳፐ ዳሮቱነ ጌሻ ጎልያ ቆማቱ፥ ኡባና እስራኤልያ ኡባይ ባረንቱ ካታማን ካታማን ኡቴድኖ። *

8

ሙሴ ህጊ ዛረꬅ ናባበቱሳነ ቃላ ጫቁዋ ኦራጹሳ

(8:1—10:39)

1 ላፑንꬃ አግናይ ጋኮ ዎደ፥ እስራኤልያ አሳይ ኡባይካ ባረንቱ ካታማን ካታማን ኡቴድኖ። ሄ አግናን ኡንቱንቱ ኡባይካ እትፐ ሃꬃ ፐንግያ ስንꬃን ደእያ ዳባባን ሺቄድኖ። መꬍና ጎዳይ ሙሴ ባጋና እስራኤልያ አሳዉ እሜዳ ህግያ ማጻፋ አሀና ማላ፥ ጻፍያ እዝራ ኦቼድኖ። 2 ያትና፥ ላፑንꬃ አግናን ኮይሮ ጋላሳን፥ አቱማዌ ማጫዌ፥ አኬካናዉ ዳንዳይያ አሳይ ኡባይ ሺቄዳ ሳኣን እዝር ህግያ ማጻፋ አሄዳ። 3 ሃꬃ ፐንግያ ስንꬃን ደእያ ዳባባን ኤቂደ፥ አቱማዎ ማጫዎ፥ አኬካናዉ ዳንዳይያ አሳ ኡባዉ ህግያ ማጻፋ ዎንታፐ ጋላሳ ሴታይ ጋካናዉ ናባቤዳ፤ አሳይካ ሎይꬅ ሀይዚደ ስሴዳ።

4 እዝር ኤቂደ ናባባናዉ ምꬃፐ ጊግሴዳ ጉታራ ቦላን ኤቄዳ። አፐ ኡሸቻ ባጋና ማቲትያ፥ ሻማእያ፥ አናያ፥ ኦርዮና፥ ህልቂያነ ማእሴያ ጌተትያ አሳቱ ኤቄድኖ። ሀድርሳ ባጋና ቃይ ፓዳያ፥ ምሻኤላ፥ ማልክያ፥ ሀሹማ፥ ሀሽባዳናሀ፥ ዛካራሳነ ማሹላማ ጌተትያ አሳቱ ኤቄድኖ።

5 እዝር አሳ ኡባፐ ꬎቂያ ሳኣን ኤቄዳ ድራዉ፥ ኡባይካ አ ሎይꬂደ ጼልሽን፥ ኡንቱንቱ ስንꬃን ህግያ ማጻፋ ዶዬዳ። ሄ ዎደ ኡንቱንቱ ኡባይ ኡቴዳ ሳፐ ደንድ ኤቄድኖ። 6 እዝር መꬍና ጎዳ፥ ዎልቃማ ጾሳ ጋላቴዳ። አሳይ ኡባይ ባረንቱ ኩሽያ ፑደ ደንꬂደ፥ “አመንእ፥ አመንእ” ያጌድኖ። ቃይ ኡንቱንቱ ሶምእ ሳኣ ቦቻና ጋካናዉ ጉፋኒደ፥ መꬍና ጎዳዉ ጎይኔድኖ።

7 ሄዋፐ ጉይያን ደንዲደ፥ ባረንቱ ደእያ ሳኣን ኤቄድኖ። ኢያሳ፥ ባና፥ ሸረብያ፥ ያሚና፥ አቁባ፥ ሻባታያ፥ ሆድያ፥ ማእሴያ፥ ቃሊጻ፥ አዛርያ፥ ዮዛባዳ፥ ሀናናነ ፓላያ ጌተትያ ሌዋቱ ህግያ አሳይ አኬካናዳን ኦꬄድኖ። 8 ኡንቱንቱ ጾሳ ህግያ ማጻፋፐ ናባቢደ፥ ቃይ ናባበቴዳዌ ዋግንቶ፥ አሳይ ኤራና ማላ፥ ብል ቆንጭሴድኖ።

9 አሳይ ህግያ ቃላ ስሴዳ ዎደ፥ ባረንቱ ዎዛናን ምሸቲደ ዬኬድኖ። ሄዋ ድራዉ፥ ቢታ ሞድያ ናህሚ፥ ቄሰነ ጻፍያ ግዴዳ እዝርነ አሳዉ ማጻፋ ብልያ ሌዋቱ አሳ ሀዋዳን ያጌድኖ፤ “ሀ ጋላሳይ መꬍና ጎዳዉ፥ ህንተንቱ ጾሳዉ፥ ጌሻ ጋላሳ ግድያ ድራዉ፥ እቱነ ካዮቶፕተነ ዬኮፕተ” ያጌድኖ።

10 ቃይ ናህሚ ጉጂደካ ሀዋዳን ያጌዳ፤ “ቢተ፥ ሞꬉዋ ሚተ፤ ማልእያዋካ ኡሽተ፤ ቃይ ባይናዋንቶካ ህንተዋፐ ሻክ እምተ። አያዉ ጎፐ፥ ሀቼ ጋላሳይ ኑ ጾሳዉ ጌሻ ጋላሳ። መꬍና ጎዳ ናሸቻይ ህንተንቶ ዎልቃ ግድያ ድራዉ ካዮቶፕተ” ያጌዳ።

11 ሌዋቱካ ቃይ፥ “ሀዌ ጌሻ ጋላሳ ግድያ ድራዉ፥ ካዮቶፕተ፤ ሀይዝተ” ያጊደ አሳ ጮኡ ኦꬄድኖ። 12 ሄዋፐ ጉይያን፥ አሳይ ናሸቻን ማናዉነ ኡሻናዉ ቃይ ባይናዋንቶካ ዴእያዋፐ ሻክ እማናዉ ቤድኖ። አያዉ ጎፐ፥ ኡንቱንቱ ኦዴዳ ቃላ ስሴድኖነ አኬኬድኖ።

13 አግናዉ ላኤንꬆ ጋላስ ዛራቱዋ ካፓቱ፥ ቄሳቱ ነ ሌዋቱ ህግያ ቃላ ኡንቱንቶ ብርሻና ማላ፥ እዝራኮ ዬድኖ። 14 ሄዋን ታማሪደ፥ ላፑንꬃ አግናን ዳስያ ባላ ቦንችያ ዎደ፥ እስራኤልያ አሳይ ኡባይ ዳስያ ግዶን ኡታናዳን መꬍና ጎዳይ ሙሴ ባጋና አዛዜዳዋ አኬኬድኖ። * 15 ሄዋ ድራዉ፥ ካታማቱዋ ኡባንነ የሩሳላመን ሀዋዳን ያጊደ አዋዬድኖ፤ “ደርያ ሁጲያ ከስተ፤ ዛይትያ ዎጋራፐ፥ ዎራን ዶልያ ዎጋራፐ፥ ባርሴነትያ ምꬃፐ፥ ዛምባ ምꬃፐነ ሀይꬃይ ደእያ ምꬃ ኡባፐ ህግያን ጻፈቴዳዋዳን፥ ዳስያ ዳሳናዉ ታሽያ አህተ” ያጌድኖ።

16 ሄዋ ድራዉ፥ አሳይ ቢደ ምꬃ ታሽያ አሄድኖ፤ ባረንቱ ጎልያ ቦላን ደእያ ደምባ ሳኣን፥ ባረንቱ ግቢያን፥ ጾሳ ጌሻ ጎልያ ዳባባን፥ ሃꬃ ፐንግያ ዳባባንነ ኤፍሬማ ፐንግያ ዳባባን ዳስያ ዳሴድኖ። 17 ኦሞዱዋፐ ስሜዳ አሳይ ኡባይ ዳስያ ዳሴዳ፥ አ ግዶን ኡቴድኖ። ነዌ ናኣ ኢያሱ ዎድያፐ ዶሚደ፥ ሄ ጋላሳይ ጋካናዉ፥ ኡንቱንቱ ሀዋ ማላ ባላ ቦንች ኤርክኖ። ሄዋ ድራዉ፥ ኡባይካ ሎይꬅ ናሸቴድኖ። 18 ባላይ ዶመቶደፐ ቢደ ዉራና ጋካናዉ፥ ሀቼ ሀቼ እዝር ጾሳ ህግያ ማጻፋፐ አሳዉ ናባቤዳ። ባላ ላፑን ጋላሳ ቦንቾዋፐ ጉይያን፥ ሆስፑንꬃ ጋላሳን ህጊ አዛዝያዋዳን ጌሻ ሽቁዋ ኦꬄድኖ።

9

እስራኤልያ አሳይ ባረንቱ ናጋራ ፓጼድኖ

1 ሄ አግናን ላታማነ ኦይደንꬆ ጋላሳን እስራኤልያ አሳይ ጾሚደ፥ ማቃ ማዪደነ ባረንቱ ሁጲያን ባና ቆሊደ፥ እት ሳኣ ሺቄድኖ። 2 ባረንታ አላጋ ጋደ አሳ ኡባፐ ሻኬድኖ። ሄዋፐ ጉይያን ደንድ ኤቂደ፥ ኡንቱንቱነ ካሰ ኡንቱንቱ አዎቱ ኦꬄዳ ናጋራ ኡባ ፓጼድኖ። 3 ሄዋን ኡንቱንቱ ኤቂደእሽን፥ ሄዙ ሳትያ ግድያዋ መꬍና ጎዳ ኡንቱንቱ ጾሳ ህግያ ማጻፋይ ኡንቱንቶ ናባበቴዳ። ቃይ ሀራ ሄዙ ሳትያ ግድያዋ ባረንቱ ናጋራ ፓጺድነ መꬍና ጎዳዉ፥ ባረንቱ ጾሳዉ፥ ጎይኒደ ጋምኤድኖ።

4 ሌዋቱዋፐ አማሬዳዋንቱ ሽቁዋ ቦላን ከሲደ፥ ኮሻ ꬎቁ ኦꬂደ መꬍና ጎዳኮ፥ ባረንቱ ጾሳኮ፥ ዋሴድኖ። ሄዋንቱካ ኢያሳ፥ ባና፥ ቃድምኤላ፥ ሻባንያ፥ ቡና፥ ሸረብያ፥ ባናነ ካናና።

5 ሌዋቱዋፐ ኢያሱ፥ ቃድምኤል፥ ባን፥ ሀሻባኔ፥ ሸረቤ ሆዴ፥ ሻባነነ ፓታሄ እስራኤልያ አሳ ሀዋዳን ያጌድኖ፤ “ደንድ ኤቂደ፥ መꬍናፐ መꬍናዉ ደእያ መꬍና ጎዳ ህንተንቱ ጾሳ ጋላትተ! ኡባፐነ ሳባ ኡባ ቦላና ꬎቁ ꬎቁ ጌዳነ ቦንቼቴዳ ጾሳ ሱንꬃ ሳቢተ” ያጌድኖ።

ናጋራ ፓጽያ ዎሳ

6 ሄዋፐ ጉይያን፥ እስራኤልያ አሳይ ሀዋዳን ያጊደ ዎሴድኖ፤ “መꬍና ጎዳዉ፥ ነ ጻላላይ ጾሳ! ኔን ሳሎቱዋነ ሳሎቱዋን ደእያ መታ ኡባ፥ ሳኣነ አ ቦላን ደእያ መታ ኡባነ አባቱዋነ ኡንቱንቱ ግዶን ደእያ መታ ኡባ መꬋዳ፤ ኡባዉ ሸምፑዋ እማዳ። ሳሉዋ መታቱ ኡባይ ነዉ ጎይኒኖ።

7 “ኔን መታ ኡባ ጎዳ! ኔን አብራማ ኡራ ጌተትያ ካላዳዋቱ ካታማፐ ዶራደ ከሳዳ፤ አ ሱንꬃካ ላማደ፥ አብራሃማ ያጋደ ሱንꬃዳ።* 8 እ ነዉ አማነትያ አሳ ግድያዋ በኣደ፥ * ካናነቱ፥ ሂተቱዋ፥ አሞራዋናቱዋ፥ ፓርዛዋናቱዋ፥ ያቡሳቱዋነ ገርጌሳቱዋ ጋድያ አ ዛረቶ ላታ ጋድያ ኦꬃደ እማናዉ አዉ ቃላ ጫቁዋ ገላዳ። ኔን ጽሎ ግድያ ድራዉ፥ ነ ጌዳ ቃላካ ፖላዳ።

9 “ኔን ካሰ ኑ ማይዛ አዎቱዋ ግብጼ ጋድያን ጋኬዳ ቱጋ በኣዳ፤ * ቃይ ዞኦ አባ ጌተትያ አባ ማታን ደኢደ ኡንቱንቱ፥ ‘ኑና ማዳርኪ!’ ያጊደ ዋሴዳ ዋሱዋካ ስሳዳ። 10 ግብጼ ካቲ፥ አ ጋድያ ካፓቱነ ሄ ጋድያ አሳይ ኡባይ እስራኤልያ አሳ ቦላን ኦቶረቴዳ ድራዉ፥ ኡንቱንቱ ቦላን ማላታነ ማላልስያባ ኦꬃዳ።* ሄዋፐ ደንዴዳዋን፥ ሀቼ ጋካናዉ፥ ነ ሱንꬃይ ቦንቹዋን ጼገታናዳን ኦꬃዳ። 11 አባ ያነ ሃነ ሻካደ፥ ግዱዋና ነ አሳ መላ ቢታና ፕንꬃዳ። ሽን ሹቻይ ጪሞ ሃꬃን ኦልና፥ ጪሙዋ ዱገ ዎꬍያዋዳን፥ ኡንቱንቱ የደርስያ ሞርከቱዋ አባን ምትሳደ ꬋይሳዳ።* 12 እስራኤልያ አሳ ጋላስ ሻርያ ቱሳን ካለꬃደ፥ ቃማ ቃይ ኡንቱንቱ ሀመትያ ኦግያን ፖአና ማላ፥ ታማ ቱሳ ኡንቱንቱ ስንꬃን ኤሳደ ካለꬃዳ።*

13 “ኔን ሳሉዋፐ ዎꬋደ፥ ነ አሳ ሲና ደርያ ቦላን ሃሳይሳዳ። ሱረ ፕርዳነ ቱማ ግዴዳ ህግያ ቃይ ሎኦ ዎጋነ አዛዙዋ ኡንቱንቶ እማዳ። * 14 ጌሻ ነ ሳምባታ ኡንቱንቱ ቦንቻና ማላ፥ ኡንቱንታ ታማርሳዳ። ነ ቆማ ሙሴ ባጋና ኡንቱንቶ አዛዙዋ፥ ዎጋነ ህግያ እማዳ። 15 ኡንቱንቱ ኮሻቴዳ ዎደ ሳሉዋፐ ቁማ እማዳ፤ ቃይ ኡንቱንቱ ሳመቴዳ ዎደ ዛላፐ ሃꬃ ፑልትሳዳ። ኔን ኡንቱንቶ እማናዉ ጫቄዳ ጋድያ ገሊደ ላታና ማላ አዛዛዳ። *

16 “ሽን ኑ ማይዛ አዎቱ ኦቶረቴድኖ። ኦድና ስሰና ሞርግያ ኦርዶ ግዲደ፥ ነዉ አዛዘትበይክኖ። * 17 አዛዘተናን እጼድኖ፤ ቃይ ኔን ኡንቱንቶ ኦꬄዳ ማላልስያባ ኡባ ሀሳይበይክኖ። * ኡንቱንቱ ሞርግያ ኦርዶ ግዴድኖ፤ ቃይ ባረንቱ ማካላፐ ደንዴዳዋን፥ ግብጼ ጋድያ ጉየ አይለተꬃዉ ዛሪደ ካለꬃና ማላ፥ ካፑዋ ባረንቶ ዶሬድኖ። ግዶ ሽን፥ ኔን አቶ ግያ ጾሳ፤ ኬካነ ማርያዋ። ሲቁዋን ኩሜዳዋነ ሀንቆ ኤሌለናዋ። ሄዋ ድራዉ፥ ነ ሲቁ መꬍናሳ፤ ኔን ኡንቱንታ አጋ በይካ።

18 “ኡንቱንቱ ማራ ማላትያ ኤቃ መꬊደ፥ ‘ህንተና ግብጼ ጋድያፐ ከሴዳ ህንተንቱ ጾሳይ ሀዋ’ ያጊደ ኔና ዎልቃማ ሸቃ ሸቆፐካ፥ * 19 ነ ዳሮ ማሮተꬃ ድራዉ፥ ኔን ኡንቱንታ ሄ ጋድያ ዎራን አጋ በይካ። ኡንቱንቱ ብያ ኦግያ ካለꬃና ማላ፥ ጋላስ ሻርያ ቱሳይ፥ ቃይ ኡንቱንቱ ኦግያ ፖእሳና ማላ፥ ቃማ ታማ ቱሳይ ኡንቱንቱፐ ሃክቤና። * 20 ኡንቱንታ ታማርሳና ማላ፥ ነ ሎኦ አያና ኡንቱንቶ እማዳ። ማናዉ ማና ኡንቱንቱ ዶናፐ ፓጭሳበይካ፤ ቃይ ኡንቱንቱ ሳሞካ ሃꬃ እማዳ። 21 ኦይታሙ ላይꬃ ኡባ ኡንቱንቱ ዎራን ሀመትያ ዎደ፥ ኡንቱንቶ ኮሽያባፐ እትባነ ꬋይሳባካ። ኡንቱንቱ ማዩ ዉርቤና፤ ኡንቱንቱ ገዲካ ጋፍቤና።

22 “ባረንቱ ዛዋን ደእያ ጋጻ ቢታቱዋነ ካዉተꬃቱዋ ኡንቱንቱ ጾኒደ ኦይቃናዳን ኦꬃዳ።* ስሆና ጌተትያ ካቲ ሞድያ ሀሰቦና ጋድያነ ኦጋ ጌተትያ ካቲ ሞድያ ባሳነ ጋድያ ኡንቱንቱ ላቴድኖ። 23 ኡንቱንቱ ዘረꬃቱዋ ፓይዱዋ ሳሉዋ ጾልንትያዳን ዳርሳዳ። * ካሰ ኡንቱንቱ አዋቶ ገልሳናነ ላትሳና ጋደ ኔን ኦዴዳ ጋድያ ኡንቱንታ ገልሳዳ። 24 ኡንቱንቱ ካናነ ጋድያ ላቴድኖ፤ * ሄ ጋድያን ደእያ ካናነ አሳ ኡባ ኡንቱንቱ ስንꬃን ኔን ካዉሻዳ። ኡንቱንቱ ካናነ አሳ ቦላን፥ ኡንቱንቱ ካተቱዋ ቦላንነ ሄ ጋድያን ደእያ አሳ ኡባ ቦላን ባረንቱ ዶሴዳዋ ኦꬃና ማላ፥ ኡንቱንቱ ኩሽያን አꬃ እማዳ። 25 ቃይ ኡንቱንቱ ዩሹ ግምበቴዳ ካታማቱዋነ አራዳ ቢታ ጾኒደ አኬድኖ፤ * ቃይካ ሎኦባይ ኡባይ ኩሜዳ ጎልያ፥ ቦከቴዳ ሃꬃ ኦላቱዋ፥ ዎይንያ ቱራ ሳኣ፥ ዎጋራቱዋነ ሀራ አይፍያ እምያ ዳሮ ምꬃቱዋ ላቴድኖ። ሄዋፐ ም ካሊደ ኦርዴድኖ፤ ነ ዎልቃማ ኬካተꬃን ኡንቱንቱ ናሸቴድኖ።

26 “ግዶፐካ፥ ነ አሳቱ አዛዘተናን እጺደ፥ ነ ቦላን ማካሌድኖ፤ * ነ ህግያዉካ ዞኪያ ዛሬድኖ። ኔኮ ኡንቱንቱ ስማናዳን ኡንቱንቶ ምንሲደ ኦዴዳ ትምቢትያ ኦድያዋንታ ዎꬌድኖ። ሎይꬅ ዎልቃማ ሸቃ ኔና ሸቄድኖ። 27 ሄዋፐ ደንዴዳዋን ኡንቱንታ ኡንኤꬅያ ሞርከቱዋ ኩሽያን አꬃ እማዳ፤ ሞርከቱ ኡንቱንታ ኡንኤꬄዳ ዎደ ኔኮ ዋሴድኖ። ኡንቱንቱ ዋሱዋ ሳሉዋን ግዳ ስሳደ ነ ማሮተꬃ ዳሩዋዳን፥ ኡንቱንታ ኡንቱንቱ ሞርከቱዋ ኩሽያፐ አሽያዋንታ ኪታዳ።

28 “ሽን ኡንቱንቱ ሸምፑዋ ደሚደ ዛረꬂደ፥ ነ ስንꬃን ናጋራ ኦꬄድኖ። ኔንካ ዛራደ ኡንቱንቱ ሞርከቱዋ ኩሽያን አꬃደ እምና፥ ኡንቱንቱ ሞርከቱ ኡንቱንታ ሞደድኖ። ሽን ሀእካ ኡንቱንቱ ኔኮ ዋስና፥ ኡንቱንቱ ዋሱዋ ሳሉዋን ግዳደ ስሳዳ። ነ ማሮተꬃን ኡንቱንታ ዛራ ዛራደካ አሻ አካዳ።

29 “ነ ህግያኮ ኡንቱንቱ ስማና ማላ፥ ኔን ኡንቱንቶ ምንሳደ ኦዳዳ፤ * ሽን ኡንቱንቱ ኦቶረቴድኖ፤ ነ አዛዙዋካ እጼዶ ያጌድኖ። አሳይ አዛዘቶፐ ደኡዋ ደምያ ነ ህግያ አꬌድኖ፤ ቃይ ሞርግያ ኦርዶ ግድ፥ ነዉ ዞኪያ ዛሪደ፥ አዛዘተናን እጼድኖ። 30 ግዶፐነ፥ ዳሮ ላይꬃ ኡንቱንታ ዳንዳያዳ፤ * ትምቢትያ ኦድያዋንቱ ባጋና ነ አያናን ኡንቱንቶ ምንሳደ ኦዳዳ፤ ሽን ኡንቱንቱ ስስበይክኖ። ሄዋፐ ደንዴዳዋን አይሁዳ ግደና ካዉተꬃቱ ኡንቱንታ ሞዳና ማላ፥ ኡንቱንቱ ኩሽያን አꬃ እማዳ። 31 ሽን ኔን ኬካነ ማርያ ጾሳ ግድያ ድራዉ፥ ነ ዎልቃማ ማሮተꬃን ኡንቱንታ ኡባና አጋበይካነ ꬋይሳባካ።

32 “ኑ ጾሳዉ፥ ዎልቃማዉ፥ ዎልቃማነ ያየቴዳ ጾሳዉ፥ * ነ አገና ሲቁዋ ቃላ ጫቁዋ ናግያዋ፥ ኑ ቦላን ጋኬዳ መቱ ነ ስንꬃን ላፋባ ማላቶፖ። በን አሶረ ካተቱዋ ዎድያፐ ዶሚደ፥ ሀቼ ጋካናዉ፥ ኑ ቦላን፥ ኑ ካተቱዋ ቦላን፥ ኑ ካፓቱ ቦላን፥ ኑ ቄሳቱዋ ቦላን፥ ኑ ትምቢትያ ኦድያዋንቱ ቦላን፥ ኑ ማይዛ አዎቱዋ ቦላንነ ነ አሳ ኡባ ቦላን ዎልቃማ መቱ ጋኬዳ። 33 ኑና ጋኬዳዋን ኡባን ኔን ጽሉዋ። አያዉ ጎፐ፥ ኑን ኔና ናቆፐካ ኔን አማነትያዋ አጋ በይካ። 34 ኑ ካተቱ፥ ኑ ካፓቱ፥ ኑ ቄሳቱ ነ ኑ ማይዛ አዎቱ ነ ህግያ ናግበይክኖ፤ ቃይ ኔን ኡንቱንቶ እሜዳ አዛዙዋነ ነ ምንሳ ኦዴዳዋካ ስስበይክኖ። 35 ኔን ኡንቱንቱ ካዉተꬃን ኡንቱንቶ ዎልቃማ አንጁዋ እማዳ፤ ቃይ አኮነ ሞክያ ቢታካ ኡንቱንቶ እማዳ፤ ሽን ኡንቱንቱ ነዉ ጎይንበይክኖነ ባረንቱ ኢታ ኦሱዋፐ ስምበይክኖ።

36 “ሄዋፐ ደንዴዳዋን፥ ኑን ሀቼ አይልያ ግድያዋ በአ። ቃይ ሄዌካ ኡንቱንቱ አ አይፍያነ እ እምያ አንጁዋ ኡባ ማና ማላ፥ ኑ ማይዛ አዋቶ ኔን እሜዳ ሄ ጋድያን፥ ኑን አይልያ ግዴዶ። 37 ኑ ናጋራ ድራዉ፥ ኔን ኑ ቦላን ደንꬄዳ ካተቱ ጋድያ አንጁዋ ኡባ ኡንቱንቱ ጎኤቲኖ። ቃይ ኑ ቦላንነ ኑ መህያ ቦላን ባረንቱ ኮዬዳዋ ኦꬅኖ፤ ኑንካ ዎልቃማ መቱዋ ግዶን ደኤቶ” ያጌድኖ።

አሳይ ባረንቱ ማየቴዳ ቃላ ጫቁዋ ፓራሜዳ

38 ሀኔዳ የዉዋ ኡባ ድራዉ፥ ኑን ሃሳዪደ ጫቄዳ ጫቁዋ ጻፌዶ፤ ሄ ኑን ጻፌዳ ጫቁዋ ዋራቃታ ቦላን ኑ ካፓቱ፥ ኑ ሌዋቱነ ኑ ቄሳቱ ባረንቱ ማታፋ ዎꬄድኖ።

10

1 ሀዋፐ ካልያ አሳቱ ሄ ማታፋይ ዎꬌዳ ዋራቃታ ቦላን ፓራሜድኖ። ሄዋንቱካ ሀካልያ ናኣ ጋድያ ሞድያ ናህምያ፤ ቄሳቱ ዋፐ: ሰደቅያሳ፥ 2 ሳራያ፥ አዛርያ፥ ኤርማሳ፥ 3 ፓሽሁራ፥ አማርያ፥ ማልክያ፥ 4 ሀጹኡሻ፥ ሻባንያ፥ ማሉካ፥ 5 ሀሪማ፥ ማረሞታ፥ ኦባድያ፥ 6 ዳኔላ፥ ግነቶና፥ ባሩካ፥ 7 ማሹላማ፥ አቢያ፥ ምያሚና፥ 8 ማኣዝያ፥ ብልጋያነ ሻማእያ።

9 ሌዋቱዋፐ: አዛንያ ናኣ ኢያሳ፥ ሄናዳዳ ያራ ግዴዳ ቢኑያ፥ ቃድምኤላነ 10 ኡንቱንቱ እሻቱዋ ሻባንያ፥ ሆድያ፥ ቃሊጻ፥ ፓላያ፥ ሀናና፥ 11 ሚካ፥ ራሆባ፥ ሀሻብያ፥ 12 ዛኩራ፥ ሸረብያ፥ ሻባንያ፥ 13 ሆድያ፥ ባናነ ባኒና።

14 ቃይ አሳ ካለꬅያዋንቱፐ: ፓርኦሻ፥ ፓሀት-ሞኣባ፥ ኤላማ፥ ዛታ፥ ባና፥ 15 ቡና፥ አዝጋዳ፥ በባያ፥ 16 አዶንያ፥ ብግዋያ፥ አዲና፥ 17 አጼራ፥ ህዝቂያሳ፥ አዙራ፥ 18 ሆድያ፥ ሀሹማ፥ በጻያ፥ 19 ሀሪፋ፥ አናቶታ፥ ነባያ፥ 20 ማግፕኣሻ፥ ማሹላማ፥ ሄዚራ፥ 21 ማሸዛቤላ፥ ጻዶቃ፥ ያዱአ፥ 22 ፓላጽያ፥ ሀናና፥ አናያ፥ 23 ሆሼአ፥ ሀናንያ፥ ሀሹባ፥ 24 ሀሎሄሻ፥ ፒልሀ፥ ሾቤቃ፥ 25 ረሁማ፥ ሀሻብና፥ ማእሴያ፥ 26 አኪያ፥ ሀናና፥ አናና፥ 27 ማሉካ፥ ሀሪማነ ባኣና።

እስራኤልያ አሳይ ጫቀቴዳ ቃላ ጫቁዋ

28 ቃይ አቴዳ አሳይካ ቄሳቱ፥ ሌዋቱ፥ ፐንግያ ናግያዋንቱ፥ ማዝሙርያ የጽያዋንቱ፥ ጌሻ ጎልያ ቆማቱነ ጾሳ ህግያዉ አዛዘታናዉ አይሁዳ ግደናዋንቱፐ ባረና ሻኬዳ ኡባይ፥ ቃይ ኡንቱንቱ ማቻቱ፥ ኡንቱንቱ አቱማ ናናይ፥ ኡንቱንቱ ማጫ ናናይነ የዉዋ አኬካናዉ አሳ ጋማ ጋኬዳ ኡባይ፥ 29 ባረና ካለꬅያዋና ሀ ጫቁዋን ማየቴድኖ። ሄዌካ ባረ ቆማ ሙሴ ባጋና ጾሳይ ኡንቱንቶ እሜዳ ህግያዳን ባናዉ፥ መꬍና ጎዳ ኑ ጾሳ አዛዙዋ፥ ፕርዳነ ዎጋ ናጋናሳነ ኦꬃናሳ። ሄዌ ꬋዮፐ፥ ጾሳይ የድያ ሸቃይ ባረንቱ ቦላ ያናዳን ማየቴድኖ።

30 ኡንቱንቱ ሀዋዳን ያጊደ ጫቄድኖ፤ “ኑ ማጫ ናና አይሁዳ ግደና ጋድያ አቱማ ናናቶ እሞኮ፤ ቃይ ኡንቱንቱ ማጫ ናናካ ኑ አቱማ ናናቶ ማቻቶ ኦꬂደ አኮኮ። *

31 “አይሁዳ ግደና ጋድያ አሳቱ ካꬃ ግድና ዎይ ሀራባ አያነ ሳምባታ ጋላስ ዎይ ሀራ ባላ ጋላስ ዛልአናዉ አሆፐ፥ ኡንቱንቱፐ ሻሞኮ።

“ላፑንꬃ ላይꬃይ ጋክያ ዎደ፥ ኑ ጋድያ ጎሾኮ፤ ኑን ታልኤዳ አጩዋ ኦቾኮ። *

32 “ጌሻ ጎልያ ኦሶ እቼሹ ግራመ ዴጽያ ብራ ላይꬃን ላይꬃን አገናን እማና። * 33 ሄዌ አያዉ ጎፐ፥ ጾሳ ስንꬃን ዎꬅያ ኡክꬃሳ፥ ሀቼ ሀቼ ያርሽያ ካꬃ ያርሹዋ ሳኣ፥ ጹግያ ያርሾ ሹክያ መህያዉ፥ ሳምባታ ጋላሳን፥ አግናይ ጼርያ ዎደነ ላይꬃን ደእያ ሀራ ባላቱዋን ያርሽያ ያርሾነ ሀራ ጌሻ ሚሻ ኡባሳ፤ ቃይ እስራኤልያ አሳ ናጋራ አቶ ጊሳናዉ ያርሽያ ያርሾነ ኑ ጾሳ ጌሻ ጎልያ ኦሶ ኮሽያ ኡባባሳ።

34 “ኑን ቄሳቶ፥ ሌዋቶነ ሀራ አሳ ኡባዉ ሳማ የጌዶ። አያዉ ጎፐ፥ ህግያን ጻፈቴዳዋዳን መꬍና ጎዳዉ፥ ኑ ጾሳዉ፥ ያርሽያ ሳኣን ያርሹዋ ጹግያ ምꬃ ኑ ጾሳ ጌሻ ጎልያዉ ኦ ያራይ አሀናዉ በስንቶ ኤራናሳ።

35 “ላይꬃን ላይꬃን ኑ ጋድያ አይፍያ ኮይሮ ጋክያዋነ አይፍያ እምያ ዱማ ዱማ ምꬃቱዋፐ ኑን ኮይሮ ማጼዳ አይፍያ ኡባ መꬍና ጎዳ ጌሻ ጎልያ አገናን አሂደ እማና። *

36 “ህግያን ጻፈቴዳዋዳን ኑን ኡባይካ ኮይሮ የለትያ ኑ አቱማ ናና ኑ ጾሳ ጌሻ ጎልያን ኦꬅያ ቄሳቱ ዋኮ አሂደ፥ ጾሳዉ ዱማያና፤ ቃይ ኑ ሚዛቱ፥ ኑ ዶርሳቱነ ኑ ዴሻቱ የልያ ኮይሮ ማራ ኡባካ ያ አሂደ፥ ቄሳቶ እማና። *

37 “ኑን ኑ ጋድያን ዶልያ ካꬃ አይፍያ ኮይሩዋ፥ ቃይ ኑ ምꬃ ኡባ አይፍያ፥ ዎይንያነ ዛይትያ እሞታ ኦꬂደ፥ ኑ ጾሳ ጌሻ ጎልያ ሃ ቄሳቱ ዋኮ አሀና። ቃይ ሌዋቱ ኑ ካታማቱዋን ደእያ ቢታ ኡባ አይፍያ አስራታ አክያዋንታ ግድያ ድራዉ፥ ኑ ቢታይ አይፌዳዋፐ ኡባፐ አስራታ ኡንቱንቶ እማና። * 38 ሌዋቱ አስራታ ሺሽያ ዎደ፥ አሮና ያራ ግዴዳ ቄሳቱ ኡንቱንቱና እትፐ ደአናዉ በሰ። ሌዋቱካ አስራታ ሺሾዋፐ ጉይያን፥ አስራታፐ ከሴዳ አስራታ ኑ ጾሳ ጌሻ ጎልያ አሂደ፥ ሻሉዋ ዎꬅያ ክፍልያን ዎꬅኖ።* 39 እስራኤልያ አሳይነ ሌዋቱ ካꬃ፥ ዎይንያነ ዎጋራ ዛይትያ እሞታ፥ ጌሻ ጎልያ ሚሻቱነ ጌሻ ጎልያን ኦꬅያ ቄሳቱ፥ ፐንግያ ናግያዋንቱነ ማዝሙርያ የጽያዋንቱ ደእያ ክፍለቱዋ አሂኖ።

“ኑን ኑ ጾሳ ጌሻ ጎልያ ኦሱዋ ኡባካ ሸነኮ ጎኮ” ያጊደ ጫቄድኖ።

ናህሚ የሩሳላመን ኦꬄዳ ላምያ

11

(11:1—13:31)

የሩሳላመን ደእያ አሳ

1 አሳ ካለꬅያዋንቱ የሩሳላመን ደኤድኖ። ቃይ ህንኮ አሳፐካ ታሙዋፐ እቱ እቱ ጌሻ ካታማን የሩሳላመን ደአና ማላ፥ ሳማ የጊደ ዶሬድኖ። ሽን ሀራ ኡዱፑን ኩሽያ አሳይ ባረንቱ ካታማቱዋን ደኤድኖ። 2 የሩሳላመን ደአናዉ ባረንቱ ሸንያን ማዬዳ አሳ ኡባ አሳይ አንጄዳ።

3 ሀራ ካታማቱዋን ደእያ እስራኤልያ አሳይ፥ ቄሳቱ፥ ሌዋቱ፥ ጌሻ ጎልያ ቆማቱነ ሶሎሞነ ቆማቱዋ ያራቱ ኡባይ ባረንቱ ካታማን ካታማን ደእያ ጋድያ ኦይቂደ ደኤድኖ። ሽን ሀዋፐ ካሊደ ጻፈቴዳዋንቱ፥ የሩሳላመን ደአናዉ ዬዳ ጋድያ ካለꬅያዋንታ።*

4 ይሁዳ ዛርያፐ ዬዳ ካለꬅያዋንቱ ፓሬሳ ያራ ግዴዳ አታያነ ሼላ ያራ ግዴዳ ማእሴያ። አታይ ኦዝያና ናኣ፤ ኦዝያነ ዛካራሳ ናኣ፤ ዛካራስ አማርያ ናኣ፤ አማር ሻፋጽያ ናኣ፤ ሻፋጽ ማላልኤላ ናኣ። 5 ማእሴይ ባሩካ ናኣ፤ ባሩክ ኮልሆዛ ናኣ፤ ኮልሆዝ ሀዛያ ናኣ፤ ሀዛይ አዳያ ናኣ፤ አዳይ ዮያሪባ ናኣ፤ ዮያሪብ ዛካራሳ ናኣ። 6 ፓሬሳ ያራፐ ዎልቃማ ግዴዳ 468 አሳቱ የሩሳላመን ደኤድኖ።

7-8 ቢንያማ ዛርያፐ ዬዳ ካለꬅያዋንቱ ሳላ፥ ጋባያነ ሳላያ። ሳሉ ማሹላማ ናኣ፤ ማሹላም ዮኤዳ ናኣ፤ ዮኤድ ፓዳያ ናኣ፤ ፓዳይ ቆላያ ናኣ፤ ቆላይ ማእሴያ ናኣ፤ ማእሴይ እትኤላ ናኣ፤ እትኤል ይሻእያ ናኣ። ሙለና 928 ቢንያማ ዛራቱ የሩሳላመን ደኤድኖ። 9 ዚክራ ናአይ ዩኤል ኡንቱንቱ ካፑዋ፤ ቃይ ሀሳኑአ ናአይ ይሁዳይ ካታማን ላኤንꬆ ማራጊ ደእያ ካፑዋ።

10-11 ቄሳቱ ዋፐ ዬዳ ካለꬅያዋንቱ ዮያሪባ ናኣ ያዳያ፥ ያኪናነ ሳራያ። ሳራይ ህልቂያ ናኣ፤ ህልቂ ማሹላማ ናኣ፤ ማሹላም ጻዶቃ ናኣ፤ ጻዶቀ ማራዮታ ናኣ፤ ማራዮት ጾሳ ጌሻ ጎልያ ካፑዋ ግዴዳ አህጹባ ያራ። 12 ኡንቱንቱና እትፐ ጾሳ ጌሻ ጎልያ ኦሱዋ ኦꬄዳዋንቱ ኡባና 822. ቃይ ሀራ ካለꬅያዌ አዳያ፤ አዳይ ይሮሃማ ናኣ፤ ይሮሃም ፓላልያ ናኣ፥ ፓላሊ አሞጻ ናኣ፤ አሞጽ ዛካራሳ ናኣ፤ ዛካራስ ፓሽሁራ ናኣ፤ ፓሽሁር ማልክያ ናኣ። 13 አዳያና እትፐ ደእያ አሳይ ኡባና 242. ቃይካ ሀራ ካለꬅያዌ አማሻሳያ፤ አማሻሳይ አዛርኤላ ናኣ፤ አዛርኤል አህዛያ ናኣ፤ አህዛይ ማሽለሞታ ናኣ፤ ማሽለሞት እሜራ ናኣ። 14 አማሻሳያና እትፐ ደእያ ኦላንቻቱ ኡባና 128. ኡንቱንቱ ካፑ ሀግዶልማ ናኣ ዛብድኤላ።

15 ሌዋቱዋፐ ዬዳ ካለꬅያዋንቱፐ እቱ ሻማእያ፤ ሻማኤ ሀሹባ ናኣ፤ ሀሹብ አዝርቃማ ናኣ፤ አዝርቃም ሀሻብያ ናኣ፤ ሀሻቢ ቡና ናኣ። 16 ቃይ ሀራቱ ሻባታያነ ዮዛባዳ፤ ኡንቱንቱ ጾሳ ጌሻ ጎልያፐ ካረና ኦሰትያ ኦሶቶ አዎትያ ሌዋቱ ካፓቱዋ። 17 ቃይካ ሀራይ ማታንያ፤ እ ጋላታ ዎሳ ዎስያ ዎደ ጋላታ ማዝሙርያ የጽያዋንቶ ካፑዋ፤ እ አሳፋ ያራፐ የለቴዳ ዛብዳ ናኣ ናኣ፥ ሚካ ናኣ። ባረናና እትፐ የጽያዋንቱ ግዶን ባቅቡቀ ላኤንꬆ። ቃይ ሀራይካ አብዳ፤ እ ሻሙአ ናኣ፤ ሻሙእ ጋላላ ናኣ፤ ጋላል ይዱቱና ናኣ። 18 ኡባና 284 ሌዋቱ ጌሻ ካታማን የሩሳላመን ደኤድኖ።

19 ፐንግያ ናግያዋንቱፐ አቁባ፥ ጻልሞናነ ኡንቱንቱና እትፐ ኦꬅያ ሀራ 172.

20 አቴዳ ቄሳቱ፥ ሌዋቱነ እስራኤልያ አሳይ ኡባይ ባረንቱ ጋዲ ደእያ ሳኣን ደእያ ሳኣን ዱማ ዱማ ይሁዳ ካታማቱዋን ደኤድኖ። 21 ሽን ጌሻ ጎልያ ቆማቱ የሩሳላመ ካታማን እት ባጋና ደእያ ኦፌላ ጌተትያ ሄራን ደኤድኖ። ጺህነ ግሽፕነ ላኡ ኡንቱንታ ካለꬅያዋንታ።

22 የሩሳላመን ደእያ ሌዋቶ ካፑ ኡዛ። እ ባና ናኣ፤ ባን ሀሻብያ ናኣ፤ ሀሻቢ ማታንያ ናኣ፤ ማታኒ ሚካ ናኣ። ኡዝ ጌሻ ጎልያን የጽያዋንቶ ካፑዋ ግዴዳ አሳፋ ያራ። 23 ኡንቱንቱ ሀቼ ሀቼ ኦꬃናባዉ ካትያፐ ኡንቱንቶ እመቴዳ አዛዙ ደኤ።

24 ይሁዳ ናኣ ዛራሀ ያራፐ የለቴዳ ማሸዛቤላ ናኣ ፓታሄ እስራኤልያ አሳ ጼልያ ኡባባዉ ኡንቱንቱ ዶና ግዲደ፥ ካትያ ማታን ደኤ።

ሀራ ቄር ካታማቱዋን ደኤዳ አሳ

25 አሳፐ ዳራቱ ባረንቱ ጎሻ ጎሻ ማታን ደእያ ቄር ካታማቱዋን ደኤድኖ። ሄዋ ድራዉ፥ ይሁዳ ዛራቱ ቅርያት-አርባአን፥ ድቦናን፥ ያቃብጽኤላንነ ሄዋ ሄራን ደእያ ቄር ካታማቱዋን ደኤድኖ። 26 ኡንቱንቱ ቃይ የሹአን፥ ሞላዳን፥ ቤት-ጳሌጻን፥ 27 ሀጻር-ሹኣላን፥ በርሳቤሀንነ ሄዋ ሄራን ደእያ ቄር ካታማቱዋን፥ 28 ጽቅላጋን፥ ማኮናንነ ሄዋ ሄራን ደእያ ቄር ካታማቱዋን ደኤድኖ። 29 ቃይካ ኤንርሞናን፥ ጾርኣንነ ያርሙታንካ ደኤድኖ። 30 ሄዋ ጻላላ ግደናን ዛኖሀን፥ አዱላማንነ ሄዋ ሄራን ደእያ ቄር ካታማቱዋንነ ላክሻንነ ሄዋ ሄራን ደእያ ጎሻን፥ ቃይ አዜቃንነ ሄዋ ሄራን ደእያ ቄር ካታማቱዋንካ ደኤድኖ። ሄዋ ድራዉ፥ ይሁዳ አሳይ ኡባና በርሳበሄፐ ቢደ፥ ህኖማ ዛንጋራ ጋካናዉ ደእያ ሳኣን ደኤድኖ።

31 ቢንያማ ዛራቱ ቤቴለንነ ሄዋ ሄራን ደእያ ቄር ካታማቱዋንነ ገባአን፥ ምክማሳን፥ አያን፥ 32 አናቶታን፥ ኖባን፥ አናንያን፥ 33 ሀጾራን፥ ራማን፥ ግታይማን፥ 34 ሀዲዳን፥ ጻቦኢማን፥ ናባላጻን 35 ሎዳን፥ ኦኖንነ ኩሽያ ሂላቱ ዛንጋራ ግያ ሳንካ ደኤድኖ። 36 ይሁዳን ደኤዳ ሌዋቱዋፐ ዳራቱ ቢንያማ አሳና እትፐ ደአናዳን ኦሰቴድኖ።

12

ኦሞዱዋፐ ስሜዳ ቄሳቱዋነ ሌዋቱዋ ሱንꬃ

1 ሳላትያላ ናኣ ዛሩባቤላናነ ቄሰ ኡባቱዋ ካፑዋ ኢያሱና ኦሞዱዋፐ ስሜዳ ቄሳቱ ሀዋንታ: ሳራያ፥ ኤርማሳ፥ እዝራ፥ 2 አማርያ፥ ማሉካ፥ ሀጹኡሻ፥ 3 ሻካንያ፥ ረሁማ፥ ማረሞታ፥ 4 እዳ፥ ግነቶና፥ አቢያ፥ 5 ምያሚና፥ ማኣድያ፥ ብልጋ፥ 6 ሻማእያ፥ ዮያሪባ፥ ያዳያ፥ 7 ሳላ፥ አሞካ፥ ህልቂያነ ያዳያ። ሀዋንቱ ኢያሱ ላይꬃን ቄሳቶነ ቄሳቱዋ ያራቶ ካፑዋ ግዴዳዋንታ።

8 ኡንቱንቱና እትፐ ስሜዳ ሌዋቱ ኢያሳ፥ ቢኑያ፥ ቃድምኤላ፥ ሸረብያ፥ ይሁዳነ ማታንያ። ማታኒ ሀራ ባረናና ኦꬅያዋንቱና እትፐ ጋላታ ማዝሙርያ የጽያዋንቶ ካፑዋ። 9 ኡንቱንቱና እትፐ የጽያ ባቅቡቀነ ኡኖን ኡንቱንቱፐ ስንꬃና ሃ ስም ኤቂደ የጺኖ።

10 ኢያሱ ዮያቂማ የሌዳ፤ ዮያቂም ኤልያሽባ የሌዳ፤ ኤልያሽብ ዮያዳአ የሌዳ፤ 11 ዮያዳእ ዮናታና የሌዳ፤ ዮናታን ያዱአ የሌዳ። 12 ዮያቂም ቄሰ ኡባቱዋ ካፑዋ ግዴዳ ላይꬅ፥ ሀዋፐ ካሊደ ጻፈቴዳዋንቱ፥ ቄሳቱዋ ያራቱ ካፑዋ ግዴድኖ።

ሳራያ ያራ ካፑ ማራያ።

ኤርማሳ ያራ ካፑ ሀናንያ።

13 እዝራ ያራ ካፑ ማሹላማ።

አማርያ ያራ ካፑ ያሆሀናና።

14 ማሉካ ያራ ካፑ ዮናታና።

ሻባንያ ያራ ካፑ ዮሴፎ።

15 ሀሪማ ያራ ካፑ አዲና።

ማራዮታ ያራ ካፑ ህልቃያ።

16 እዶ ያራ ካፑ ዛካራሳ።

ግነቶና ያራ ካፑ ማሹላማ።

17 አቢያ ያራ ካፑ ዚክራ።

ምንያምናነ ማኣድያ ያራ ካፑ ፕልጻያ።

18 ብልጋ ያራ ካፑ ሻሙአ።

ሻማእያ ያራ ካፑ ዮናታና።

19 ዮያሪባ ያራ ካፑ ማታናያ።

ያዳያ ያራ ካፑ ኡዛ።

20 ሳላያ ያራ ካፑ ቃላያ።

አሞካ ያራ ካፑ ኤቤራ።

21 ህልቂያ ያራ ካፑ ሀሻብያ።

ያዳያ ያራ ካፑ ናታንኤላ።

22 ሌዋቱ ካፓቱ ኤልያሽብ፥ ዮያዳእ፥ ዮሀናንነ ያዱእ ቄሰ ካፑዋ ግዴዳ ዱማ ዱማ ላይꬃን ጻፈቴድኖ። ቃይ ቄሳቱ ፓርሰ ጋድያ አሳ ግዴዳ ዳርዮስ ካተቴዳ ላይꬃን ጻፈቴድኖ። 23 ግዶ ሽን፥ ሌዋቱ ያራቱ ካፓቱ ማዝጎብያን ጻፈቴዳዌ ኤልያሽባ ናኣ ናኣ ዮሀናን ሀይቃና ጋካናዉ ደእያ ዎድያ ጻላላና።

24 ሌዋቱዋ ካለꬅያዋንቱ ሀሻብያ፥ ሸረብያነ ቃድምኤላ ናኣ ኢያሳ። ኡንቱንቱ ጾሳ አሳ ግዴዳ ካቲ ዳዊተ አዛዜዳዋዳን፥ ላኡዋን ሻከት ኤቂደ፥ ካላን ካላን ጾሳ ቦንቺኖነ አዉ ጋላታ ማዝሙርያ የጺኖ።

25 ጌሻ ጎልያ ግምቢያ ፐንግያ ማታን ኬጸቴዳ ዱማ ዱማ ሻሉዋ ዎꬅያ ጎልያ ናግያዋንቱ ማታንያ፥ ባቅቡቅያ፥ ኦባድያ፥ ማሹላማ፥ ጻልሞናነ አቁባ ግያዋንታ። 26 ሀዋንቱ ዮጸዴቃ ናኣ ናኣ፥ ኢያሱ ናኣ ዮያቂም፥ ጋድያ ሞድያ ናህሚነ ቄሰነ ጻፍያ ግዴዳ እዝር ደኤዳ ላይꬃን ኦꬄድኖ።

ናህሚ የሩሳላመ ካታማ ግምቢያ አንጅስያ ባላ ኦꬄዳ

27 የሩሳላመ ግምቢ ግምበቲደ ዉሬዳ ባላ ቦንችያ ዎደ፥ ሌዋቱ ባረንቱ ደኢያሳፐ ሳፐ ኮየቲደ፥ የሩሳላመ ዬድኖ፤ ዳላን፥ ዲꬃንነ ማስንቁዋን ጋላታ ማዝሙርያ ናሸቻን የጺደ፥ ባላ ቦንቼድኖ። 28 ሀ ባላ ቦንቻናዉ ሌዋቱዋ ዛራቱ፥ ማዝሙርያ የጽያዋንቱ ኡባይ ባረንቱ ኬጺደ ኡቴዳ የሩሳላመ ዩሹዋፐነ ናጾፋቱ ጋድያን ደእያ ቄር ካታማቱዋፐ፥ 29 ቤት-ገልጋላፐ፥ ገባአፐነ አዝማዌታፐ ሺቂደ ዬድኖ። 30 ሄዋፐ ጉይያን፥ ቄሳቱ ነ ሌዋቱ ባረንቱ ሁጲያዉ ጌዬድኖ፤ ቃይ አሳይ ኡባይ፥ ግምቢያ ፐንገቱነ ግምቢ ጾሳዉ ጌያናዳን ኦꬅያ ዎጋ ፖሌድኖ።

31 ታን ይሁዳ ካለꬅያዋንታ ግምቢያ ቦላን ሺሻይ፤ ቃይ ማዝሙርያ የጽያዋንታካ ላኡ ጩጉዋን ሻካደ ጾሳ ጋላታና ማላ ኦꬃድ። እት ጩጉ ግምቢያ ሁጲያና ኡሸቻ ስሚደ፥ ፕቱዋ ኦልያ ፐንግያ ባጋ ቤዳ። 32 ሆሻይነ ይሁዳ ካለꬅያዋንቱፐ ባጋቱ ኡንቱቱፐ ጉየና ካሊኖ። 33 ሀራቱ ቃይ ኡንቱንቱና ደእያዋንቱ አዛርያ፥ እዝራ፥ ማሹላማ፥ 34 ይሁዳ፥ ቢንያማ፥ ሻማእያ፥ ኤርማሳነ 35 ጹሩምባ ኦይቂደ ቄሳቱ ዋ። ቃይ ኡንቱንቱፐ ጉየና ዬዳዌ ዛካራሳ፤ ዛካራስ ዮናታና ናኣ፤ ዮናታን ሻማእያ ናኣ፤ ሻማኤ ማታንያ ናኣ፤ ማታኒ ምካያ ናኣ፤ ምካይ ዛኩራ ናኣ፤ ዛኩር አሳፋ ናኣ። 36 ዛካራሳ ያራ ግዴዳ ሻማኤ፥ አዛርኤል፥ ምላላይ፥ ግላላይ፥ ማኣይ፥ ናታንኤል፥ ይሁዳይነ ሀናን ጾሳ አሳ ግዴዳ ዳዊተ ጾሳዉ የጽያ ዎደ ጎኤትያ የꬃ ሚሻ ኡባ አኪደ፥ ዛካራሳፐ ጉየና ካሌድኖ። ኡንቱንቱ ጩጉዋ ካለꬅያዌነ ጻፍያዌ እዝራ። 37 ፑልቱዋ ፐንግያኮ ጋኮዋፐ ጉይያን፥ ዳዊታ ካታማኮ ስሚደ፥ ግምቢያ ቦላን ደእያ ጸካ ከሴድኖ፤ ዳዊታ ጎለ አꬊደ፥ ካታማፐ አዋይ ዶልያ ባጋና ደእያ ሃꬃ ፐንግያኮ ቤድኖ።

38 ላኤንꬆ ማዝሙርያ የጽያዋንቱ ጩጉ ግምቢያ ሁጲያ ኦይቂደ፥ ሀድርሳ ስሚደ ቤዳ። ታን አሳፐ ባጋና እትፐ ግዳደ ኡንቱንቱፐ ጉየና ካላድ። እቶንያ አዱሳ ግምቢያፐ አꬊደ፥ አኮ ግምቢያ ጌተትያ ሳኣ ጋኬዳ። 39 ቃይ ሄዋፐካ ስሚደ፥ ኤፍሬማ ፐንግያ፥ ኤጫ ፐንግያ፥ ሞልያ ፐንግያ፥ ሀናንኤላ አዱሳ ግምቢያነ ጼቱ አዱሳ ግምቢያ ጋካናስካ ቤዳ። ዉርሰꬃን ዶርሳ ፐንግያ ማታና ቢደ፥ ናግያዋንቱ ፐንግያ ጋኪደ ኤቄዳ።

40 ማዝሙርያን ጾሳ ጋላትያ ላኡ ጩጉካ ጾሳ ጌሻ ጎልያኮ ጋኬድኖ፤ ቃይ ታንካ ታናና እትፐ ደእያ ካለꬅያዋና ጋካድ። 41 ኑፐ ሀራቱ ሀዋፐ ካሊደ ጻፈቴዳ፥ ጹሩምባ ፑንያ ቄሳቱ ካ ጋኬድኖ። ሄዋንቱካ ኤልያቂማ፥ ማእሴያ፥ ምንያምና፥ ምካያ፥ ኤልዮኤናያ፥ ዛካራሳነ ሀናንያ። 42 ኡንቱንቱ ካሊደ ጋኬዳዋንቱ ማእሴያ፥ ሻማእያ፥ ኤልኣዛራ፥ ኡዛ፥ ያሆሀናና፥ ማልክያ፥ ኤላማነ ኤጼራ። ኑን ኡባይ ደንድ ኤቆዋፐ ጉይያን፥ ማዝሙርያ የጽያዋንቱ ይዝራሄ ኡንቱንታ ካለꬅና፥ ባረንቱ ኮሻ ꬎቁ ኦꬂደ የጼድኖ።

43 ሄ ጋላስ ዳሮ ያርሹዋ አሳይ ጾሳዉ ያርሼዳ፤ አያዉ ጎፐ፥ ጾሳይ ኡንቱንቱ ዎልቃማ ናሸቻን ናሸቼዳ፤ ማጫ አሳይካ ናናይካ ናሸቴድኖ። ሄዋ ድራዉ፥ የሩሳላመ አሳይ ናሸትያ ናሸቻይ ሃኩዋን ስሰቴዳ።

44 ሄ ጋላስ አሳይ እምያ እሞታቱዋ፥ አስራታነ ላይꬃን ካእያ ካꬃ አይፍያ ኮይሩዋ ሺሺደ፥ ሚሻቱዋ ዎꬅያ ጎለን ዎꬂደ፥ ናግያ ካፓቱዋ ዶሬድኖ። ሀ ዶሬዳ አሳቱ ዱማ ዱማ ካታማቱዋን ደእያ ሾይቃቱዋፐ ህጊ አዛዝያዋዳን፥ ቄሳቶነ ሌዋቶ በስያ ቆሙዋ ሺሽኖ። አያዉ ጎፐ፥ ይሁዳ አሳይ ኡባይ ቄሳቱ ዋንነ ሌዋቱዋን ሎይꬅ ናሸቴድኖ። 45 ኡንቱንቱ ጾሳይ አዛዜዳዋ ኦꬄድኖ፤ ቃይ ጌይያ ዎጋካ ፖሌድኖ። ኡንቱንቱ ጻላላ ግደናን፥ ማዝሙርያ የጽያዋንቱነ ፐንግያ ናግያዋንቱ ዳዊተነ አ ናኣ ሶሎሞነ አዛዜዳ ኦሱዋ ፖሌድኖ። * 46 ካሰ ዳዊታነ አሳፋ ዎድያፐ ዶሚደካ ማዝሙርያ የጽያዋንቱ ጩጉዋ ካለꬅያዋንቱ ጾሳ የꬃን ጋላታናዉነ ቦንቻናዉ ደእያዌ ኤረቲደ ደእያዋ። 47 ዛሩባቤላ ላይꬃንነ ናህምያ ላይꬃን እስራኤልያ ኡባይ ማዝሙርያ የጽያዋንቶነ ፐንግያ ናግያዋንቶ በስያ ቆሙዋ ሀቼ ሀቼ እሜድኖ፤ ቃይ ሌዋቶካ ኡንቱንቶ ዱማዬዳ ቆሙዋ እሜድኖ። ሌዋቱካ ቃይ አሮና ያራቱዋ ግዴዳ ቄሳቶ ኡንቱንቶ ዱማዬዳ ቆሙዋ እሜድኖ።

13

እስራኤልያ አሳይ አላጋ አሳፐ ሻከቴዳ

1 ሄ ጋላስ አሳይ ኡባይ ስስሽን፥ ሙሴ ማጻፋይ ናባበቴዳ፤ ሄ ዎደ ኡንቱንቱ፥ “ሞኣበ ጋድያ አሳይነ አሞና ጋድያ አሳይ ጾሳ ማባራን ጋከታናዉ በሰና” ግያ ሳኣ ማጻፋ ግዶን ደሜድኖ። * 2 አያዉ ጎፐ፥ እስራኤልያ አሳይ ግብጼፐ ከሲደ፥ ካናነ ብያ ዎደ፥ ሞኣባነ አሞና ጋድያ አሳይ ኡንቱንቶ ካꬃነ ሃꬃ እመናን እጼድኖ። ሄዋ ቦላካ ቃይ እስራኤልያ አሳ ሸቃና ማላ፥ ባላማዉ ሻሉዋ እሚደ ሻሜድኖ። ግዶ ሽን፥ ኑ ጾሳይ ሸቃ አንጆ ላሜዳ። * 3 ሀ ህግያ እስራኤልያ አሳይ ስሴዳ ዎደ፥ አላጋ ዛርያ ዋላካይ ደእያ ኡባ እስራኤልያፐ ሻኬዳ።

ናህሚ ባዬዳ ዎጋ ኦራጽሴዳ

4 ሄዋፐ ካሰቲደ፥ ጌሻ ጎልያን ሚሻቱዋ ዎꬅያ ክፍለቶ ካፑዋ ግዴዳ ኤልያሽብ ጾቢያና ዳቦታ መꬍ ዎꬄዳ። 5 ሄዋፐ ደንደዳዋን ካꬃ እሞታ፥ እጻና፥ ጌሻ ጎልያን ደእያ ዱማ ዱማ ሚሻቱዋ፥ ካꬃፐ ዎይንያፐነ ዛይትያፐ ሌዋቶ፥ ማዝሙርያ የጽያዋንቶነ ፐንግያ ናግያዋንቶ እምያ አስራታነ ቄሳቶ እምያ ቆሙዋ ዎꬅያ ዎጋ ክፍልያ ኤልያሽብ ጾቢ አቃና ማላ፥ አዉ ጊግሴዳ።

6 ሀ ኡባባይ ሀንያ ዎደ ታን የሩሳላመን ደእከ። አያዉ ጎፐ፥ አርጸክሲስ ባብሎነ ጋድያን ካተቴዳ ሀታማነ ላኤንꬆ ላይꬃን ታን ስማደ ባብሎነ ጋድያ ካትያኮ ባ ክቻድ። ግዶ ሽን፥ ጉꬃ ዎድያፐ ጉይያን፥ ካትያ ኦቻደ፥ 7 የሩሳላመ ስማደ ያድ። ጾሳ ጌሻ ጎሊ ደእያ ሳኣን ኤልያሽብ ጾቢያዉ አቅያ ክፍልያ ጊግሲደ፥ እ ኦꬄዳ ኢታባ አኬካድ። 8 ሎይꬃ ሀንቀታደ፥ ጾቢያ ሶይ ሻሉዋ ኡባ ክፍልያፐ ከሳደ፥ ካረ ኦላድ። 9 ክፍልያካ ቃይ ዎጋዳን ጌሻና ማላ አዛዛድ። ጾሳ ጌሻ ጎልያ ሚሻቱዋ፥ ካꬃ፥ እሞታነ እጻና ዛራደ ሄ ሳኣ ገልሳድ።

10 ቃይ አሳይ ሌዋቶነ ማዝሙርያ የጽያዋንቶ በስያ ቁማዉ እምቤና ድራዉ፥ ሌዋቱነ ማዝሙርያ የጽያዋንቱ ኡባይ ባረንቱ ኪታ አጊደ፥ ጎሻዉ ጉየ ቤዳዋ በኣድ። * 11 ሄዋ ድራዉ፥ ታን ካፓቱዋ፥ “ጾሳ ጌሻ ጎልያ ኦሱዋ አያዉ ኦል አጌድቴ?” ያጋደ ሀንቀታድ። ሄዋፐ ጉይያን፥ ኡንቱንታ ጼጋደ ኡባካ ኡንቱንቱ ኦሶ ኦሱዋ ዛራድ። 12 ያትና፥ ይሁዳ አሳይ ኡባይ ካꬃፐ፥ ዎይንያፐነ ዛይትያፐ እምያ አስራታ ጌሻ ጎልያ ሚሻቱዋ ዎꬅያ ጎልያ ዛሪደ፥ አሁዋ ዶሜዳ። * 13 ታን ቄስያ ሸሌምያ፥ ጻፍያ ጻዶቃነ ሌዊያ ፓዳያ ሚሻ ዎꬅያ ጎልያዉ ካፑዋ ኦꬃደ ሱንꬃድ። ቃይ ማታንያ ናኣ ናኣ ዛኩራ ናአይ ሀናን ኡንቱንታ ማድያዋ። ሀዋንቱ ኡባይካ ኮሽያዋ ኡባ ባረንቱ እሻቶ ሻክ ሻክ እምያዋን አማነትያዋንታ ግዴድኖ።

14 “ታ ጾሳዉ ታና ቆፓ፤ ቃይ ነ ጌሻ ጎልያ ኪታይ ጊጋና ማላ፥ ታን ኦꬄዳ ሎኦ ኦሱዋካ ዶጎፓ” ያጋደ ታን ዎሳድ።

15 ሄ ዎድያን ታን ይሁዳን ደእያ አሳይ ሳምባታ ጋላስ ዎይንያ ጉምእሽን በኣድ፤ ሀራቱካ ቃይ ካꬃ፥ ዎይንያ ኤሳ፥ ዎይንያ አይፍያ፥ ባላስያ አይፍያነ ሄዋንታ ማላትያባቱዋ ባረንቱ ሀርያን ጫኒደ፥ ሳምባታ ጋላሳን የሩሳላመ አህያዋ በኣድ። ሄዋ ድራዉ፥ ኡንቱንቱ ሳምባታ ጋላሳን ዛልኤናዳን ታን ኡንቱንቶ ምንሳደ ኦዳድ። * 16 ሄዋ ቦላካ ቃይ የሩሳላመን ደእያ ጺሮሳ ጋድያ አሳቱ ሞልያነ ሀራ እት እት ዛልኤ ሚሻቱዋ አሂደ፥ ሳምባታን የሩሳላመን ይሁዳ አሳዉ ዛልኢኖ። 17 ሄዋ ድራዉ፥ ታን ይሁዳ ካለꬅያዋና ሀዋዳን ያጋ ዋላቀታድ፤ “ሀዋ ማላ ኢታ ኦሱዋ ኦꬂደ፥ ሳምባታ አያዉ ቱንሲቴ? 18 ጾሳይ ሀዋ ማላ መቱዋ ኑ ቦላንነ ኑ ካታማ ቦላን አሄዳዌ፥ ካሰ ህንተንቱ አዎቱ ሄዋ ማላ ኢታባ ኦꬂና ግደኔየ? ሀእ ህንተንቱ ቃይ ሳምባታ ቱንሲደ፥ እስራኤልያ ቦላን ሀራ ሀንቁዋ አሀናዉ ሀኒታ” ያጋድ።

19 ሄዋፐ ጉይያን፥ ሳምባታ ጋላሳፐ ካሰቲደ ደእያ ጋላሳን ሳአይ ለለምእያ ዎደ፥ የሩሳላመ ግምቢያ ፐንገቱ ጎርደታናዳንነ ሳምባታይ አꬋናዉ ዶየተናዳን ታን አዛዛድ። ቃይ ሳምባታ ጋላሳን አይ ዛልእያነ አኪደ ገለናዳን ናጋና ማላ፥ ታ ቆማቱዋፐ እቱዋ እቱዋ ግምቢያ ፐንግያን ኤሳድ። 20 ሄዋ ድራዉ፥ ዱማ ዱማ ዛልኤ ሚሻቱዋ አህያ ዛልአንቻቱ እቱዋፐ ቢደ ላኡዋ ጋካናዉ፥ የሩሳላመ ግምቢያፐ ጋጻ ባጋና አቄድኖ። 21 ሽን ታን ኡንቱንታ ሀዋዳን ያጋደ ሴራድ፤ “ግምቢያፐ ጋጻና ዋናናዉ አቂቴ? ህንተንቱ ላኤንꬆ ሄዋዳን ኦꬆፐ፥ ታን ዎልቃንካ ህንተንታ ተአና” ያጋድ። ሄ ጋላሳፐ ጉይያን፥ ላኤንꬆ ሳምባታ ጋላስ ሙለ ይበይክኖ። 22 ሌዋቱ ባረንቱ ሁጲያ ጌሻናዳንነ ሳምባታ ጋላሳይካ ጌሻ ግዳና ማላ፥ ግምቢያ ፐንገቱዋ ናጋናዳን ታን አዛዛድ።

“ታ ጾሳዉ፥ ሀ ኡባባ ድራዉ፥ ኔን ታና ቆፓ፤ ቃይ ነ አገና ሲቁዋ ድራዉ፥ ኔን ታዉ ቃረታ” ያጋደ ዎሳድ።

23 ሄ ዎደ ቃይካ ታን ይሁዳ አቱማ አሳፐ እቱ እቱ ማችያ አሽዶዳ፥ አሞናነ ሞኣበ ጋደቱዋፐ አኬዳዋ በኣድ። * 24 ኡባ ቃይ ኢታባይ ኡንቱንቱ ናናቱዋፐ ባጋይ አሽዶዳ ጋድያ ዎይ እት እት ሀራ ጋድያ ቃላን ሃሳዪኖፐ አትና፥ ባረንቱ ጋድያ፥ ይሁዳ ቃላን ሃሳያናዉ ዳንዳይክኖ። 25 ታን ኡንቱንቱና ኦሸታድነ ኡንቱንታ ሸቃድ፤ ቃይ ኡንቱንቱፐ እቱዋ እቱዋ ደቻደ፥ ኡንቱንቱ ሁጲያ ብናና ሾዳድ። ሄዋ ጻላላ ግደናን ኡንቱንቱ ላኤንꬆ ባረንቱ ማጫ ናና ኡንቱንቱ አቱማ ናናቶ እመናዳንነ ኡንቱንቱ ማጫ ናናካ ባረንቶነ ባረንቱ አቱማ ናናቶ አከናዳን ጾሳ ሱንꬃን ጫቀታድ። 26 ቃይካ ኡንቱንታ ሀዋዳን ያጋድ፤ “ካትያ ሶሎሞነ ናጋራ ኦꬄዳዌ አላጋ ጋድያ ማጫ አሳቱዋፐ ደንዴዳዋና ግደኔየ? ሶሎሞነ ማላ ካቲ ሀራ ዳሮ ጋድያ ካተቱዋ ግዶንካ ባዋ፤ ጾሳይካ አ ዶሴዳ ድራዉ፥ እስራኤልያ አሳ ኡባ ቦላን ካተዬዳ። ግዶ ሽን፥ ሀራይ አቶ አካ አላጋ ጋድያ ማጫ አሳቱ ሀዋ ማላ ናጋራ ኦስሴድኖ። * 27 ያትና፥ ኑንካ ቃይ ህንተንቱ ዞርያ ስሲደ፥ አላጋ ማጫ አሳ አኪደነ ሄዋ ማላ ኢታባ ኦꬂደ፥ ጾሳ ናቃኔየ?” ያጋድ።

28 ቄስያ ኡባቱዋ ካፑዋ ኤልያሽባ ናናቱዋፐ እቱ ዮያዳአ፤ ሽን አ ናናቱዋፐ እቱ ቤት-ሆሮና ካታማ አሳ ግድያ ሳንባላጻ ናቶ አኬዳ። ያትና፥ ታን አ ታ ደእያ ሳኣፐ የደርሳድ። *

29 “ታ ጾሳዉ፥ ሀዋንቱ ቄሰተꬃ ዎጋ ቱንሴዳዋነ ኔን ቄሳቱ ዋናነ ሌዋቱዋና ዎꬄዳ ቃላ ጫቁዋ ኮሌዳዋ በአ” ያጋደ ታን ዎሳድ።

30 ኡንቱንታ አላጋ ግዴዳ የዉዋ ኡባፐ ጌሾዋፐ ጉይያን፥ ቄሳቶነ ሌዋቶ ኡንቱንቱ ኦሱዋ ኦሱዋ እማድ። 31 ቃይ ያርሹዋ ጹግያ ምꬃይካ ዎድያን ዎድያን ያና ማላነ አሳይካ ባረዉ አይፌዳዋፐ ኮይሮ አይፍያ እሞታ ኦꬂደ አሀና ማላ፥ ዎጋ ዎꬃድ።

“ታ ጾሳዉ፥ ነ ሎኦተꬃን ታና ቆፓ” ያጋደ ታን ዎሳድ።

* 1:8 ዎጋ 26:33

* 1:9 ዛረ. 30:1-5

* 2:3 2 ካታ. 25:8-10፤ 2 ኦዱዋ 36:19፤ ኤር. 52:12-14

* 5:7 ከሳ 22:25፤ ዎጋ 25:35-37፤ ዛረ. 23:19-20

* 7:65 ከሳ 28:30፤ ዛረ. 33:8

* 7:73 1 ኦዱዋ 9:2፤ ናህ. 11:3

* 8:14 ዎጋ 23:33-36፣ 39-43፤ ዛረ. 16:13-15

* 9:7 ዶመꬃ 11:31፤ 12:1፤ 17:5

* 9:8 ዶመꬃ 15:18-21

* 9:9 ከሳ 3:7፤ 14:10-12

* 9:10 ከሳ 7:8—12:32

* 9:11 ከሳ 14:21-29፤ 15:4-5

* 9:12 ከሳ 13:21-22

* 9:13 ከሳ 19:18—23:33

* 9:15 ከሳ 16:4-15፤ 17:1-7፤ ዛረ. 1:21

* 9:16 ፓይ. 14:1-4፤ ዛረ. 1:26-33

* 9:17 ከሳ 34:6፤ ፓይ. 14:18

* 9:18 ከሳ 32:1-4

* 9:19 ዛረ. 8:2-4

* 9:22 ፓይ. 21:21-35

* 9:23 ዶመꬃ 15:5፤ 22:17፤ ኢያሳ 3:14-17

* 9:24 ኢያሳ 11:23

* 9:25 ዛረ. 6:10-11

* 9:26 ዳና. 2:11-16

* 9:29 ዎጋ 18:5

* 9:30 2 ካታ. 17:13-18፤ 2 ኦዱዋ 36:15-16

* 9:32 2 ካታ. 15:19፣ 29፤ 17:3-6፤ እዝራ 4:2፣ 10

* 10:30 ከሳ 34:16፤ ዛረ. 7:3

* 10:31 ከሳ 23:10-11፤ ዎጋ 25:1-7፤ ዛረ. 15:1-2

* 10:32 ከሳ 30:11-16

* 10:35 ከሳ 23:19፤ 34:26፤ ዛረ. 26:2

* 10:36 ከሳ 13:2

* 10:37 ፓይ. 18:21

* 10:38 ፓይ. 18:26

* 11:3 ናህ. 7:73

* 12:45 1 ኦዱዋ 25:1-8፤ 26:12

* 13:1 ዛረ. 23:3-5

* 13:2 ፓይ. 22:1-6

* 13:10 ዛረ. 12:19

* 13:12 ሚልክ. 3:10

* 13:15 ከሳ 20:8-10፤ ዛረ. 5:12-14፤ ኤር. 17:21-22

* 13:23 ከሳ 34:11-16፤ ዛረ. 7:1-5

* 13:26 2 ሳሜላ 12:24-25፤ 1 ካታ. 11:1-8

* 13:28 ናህ. 4:1

አስትሮ

1

2

3

4

5

6

7

8

9

10

አስትር ማጻፋ

ገሉዋ

አስትር ማጻፋን ኦደቴዳ ታርኪ ፓርሰ ካቲ ባልጉዋ አꬅያ ሳኣን ፖለቴዳዋ። ሄ ታርኪ አስትራ ባረ ዎልቃማ ጻላንነ ባረ አሳ ሲቅያ ዎልቃማ ሲቁዋን፥ ሞርከቱ ጋድያፐ ꬋይሳና ሀንያ ባረ አሳ አሼዳ፥ አይሁዳት ታርክያ ምንሲደ ኦዴ። ሀ ማጻፋይ አይሁዳቱ ቦንችያ፥ ፑሪማ ጌተትያ ኤረትያ ባላ ዶመꬃነ አ ብርሸꬃ ሎይꬂደ ኦዴ።

ሸምፓቱዋ ኡባቶ እመቴዳ ቃንꬃ ቆፋቱዋ

አስትራ ካተታዱ 1:1—2:23

ሃማን አይሁዳቱዋ ꬋይሳናዉ ሀልቼዳ 3:1—5:14

ሃማና ቦላ ሀይቁ ፕርደቴዳ 6:1—7:10

አይሁዳቱ ባረንቱ ሞርከቱዋ ኩሽያ ጭገቴድኖ 8:1—10:3

አስትራ ካተታዱ

1

(1:1—2:23)

ካታታ አስጺና ካትያ አርጸክሲሳ አዛዙዋ እጻዱ

1-2 ሀዌ ካቲ አርጸክስስ ህንደ ጋድያፐ ቶጵያ ጋድያ ጋካናዉ ደእያ፥ ጼታነ ላታማነ ላፑን ቢታቱዋ ሞድያ ዎደ ሀኔዳባ። እ ኡቲደ ሞድያ ዋና ካታማይ ካቲ ደኢያሳ ሱሳ ጌተቴ። *

3 እ ካተቴዳ ሄዘንꬆ ላይꬃን፥ ባረፐ ጋርሳና ሞድያዋንቶነ አናና ኦꬅያዋንቶ ባላ ጊግሴዳ። ሄ ባላ ሳኣን ሜዶናነ ፓርሰ ጋድያ ኦላ ጋዳዋቱ፥ ጋድያ ካፓቱነ አይስያዋንቱ ቤቴድኖ። 4 ካቲ እት ጼታነ ሆስፑን ታሙ ጋላሳ ኩመንꬃ ባረ ካዉተꬃ ዱረተꬃነ ባረ ቦንቾ አንጋ ኡባ ጮራ ጋላሳ ኡንቱንታ በሴዳ።

5 ሄ ጋላሳቱዋፐ ጉይያን፥ ካቲ ቃይካ ሀራ ላፑን ጋላሳዉ ጋምእያ ባላ፥ ሱሳ ካታማን ካቲ ደኢያሳ፥ ዱርያፐ ማንቁዋ ጋካናዉ ደእያ አሳ ኡባዉ ጊግሴዳ። ሄ ባላይ ካትያ ጎልያ አታክልትያ ሳኣን ጊጌዳ። 6 ሄ ሳኣን ደእያ ዳባባይ፥ ሊኑዋፐ ዳደቴዳ ቦꬃነ ሳሉዋ ማላትያ ጋርዳቱዋን ፑላት ኡቴዳ። ጋርዶቱካ ቦꬃነ ኦቻ ቴራ ማላትያ ሎኦ ሊኑዋ ባቀꬃን አꬂና፥ እብነባራድያ ጌተትያ ሹቻፐ ኦሰቴዳ ቱሳ ቦላን ደእያ ብራ ምግዳቱዋን ካቀት ኡቴድኖ። ቃይ ዎርቃፐነ ብራፐ ኦሰቴዳ አርሳቱ፥ ዱማ ዱማ ማላይ ደእያ አልኦ ሹቻቱዋፐነ እንቆቱዋፐ ኦሰቴዳ ባሱዋን ማራን የገት ኡቴድኖ። 7 እቱ እቱዋፐ ዱማ ግዴዳ ዎርቃ ቡርጩኩዋን ኡሻይ አሳዉ እመቴ፤ ካቲካ ባረ ሎኦተꬃን ዳሮ ሎአ ዎይንያ ኤሳ ዳርስ እሜዳ። 8 እት እት አሳይ ባረ ኮዮዋ ኬሻ ኡሼ፤ ሄዋ ካቲ ካሰቲደ፥ ባረ ቆማቶ ኦድ ዎꬄዳ።

9 ሄ ዎደ ካታታ አስጺናካ ማጫ አሳ ባላ ካትያ ጎለን ጊግሳዱ።

10 ሾቢ ዶመቴዳ ላፑንꬃ ጋላስ፥ ካቲ አርጸክስስ ዎይንያ ኤሳ አሊደ ናሸቴዳ ዎደ፥ ባረ ቆማቱዋ ማሁማና፥ ብዝታ፥ ሀርቦና፥ ቢግታ፥ አባግታ፥ ዘታራነ ካርካሳ ጌተትያ ላፑን ጎይረቴዳዋንታ ጼሲደ፥ 11 “ካታቶ አስጺኖ ካዉተꬃ ካላቻ ዎስሲደ፥ ሃ አኪደ ዪተ” ያጊደ አዛዜዳ። አያዉ ጎፐ፥ አ ሎይꬃ ማላ ሎአ ግድያ ድራዉ፥ ካፓቱነ አሳይ ኡባይ እዞ በአና ማላ፥ ካቲ ኮዬዳ። 12 ሽን ካትያ አዛዙዋ ሱንꬃቱ ኦድና፥ ካታታ አስጺና ካትያ ስንꬃዉ ዬናን እጻዱ። ሄዌ ካትያ ሀንቁዋን ኤꬄዳ።

13-14 ሄዋ ድራዉ፥ ካቲ ባረ ስንꬃ ሺቃናዉነ ባረ ካዉተꬃ ጋርሳን ዎልቃማ ማታይ ደእያ ላፑን ፓርሰነ ሜዶና ሱንꬃቱዋ ጼሲደ ገልሴዳ። ኡንቱንቱ ካርሻና፥ ሸታራ፥ አድማታ፥ ታርሴሳ፥ መሬሳ፥ ማርሳናነ ማሙካና ጌተቲኖ። ሄ አሳቱ አꬌዳ ኤራንቻነ ሄ ጋድያ ህግያ ኡባነ ደኡዋ ዎጋ ምንሲደ ኤሪኖ። ሀዋ ማላባዉ ካቲ ኡባ ዎደካ ኡንቱንታ ኦቼ። 15 ካቲ ኡንቱንታ፥ “ታን፥ ካቲ አርጸክስስ፥ ታ ጎይረቶዋንቱ ቦላ ኪትና፥ ካታታ አስጺና ታ አዛዙዋ ፖለናን እጻዱ። ሄዋ ድራዉ፥ ህጊ ኦድያ ማራን እዞ ዋታናዉ በሲ?” ያጊደ ኦቼዳ።

16 ሄዋፐ ጉየ ኡንቱንቱፐ እቱ፥ ማሙካን ካትያ ስንꬃንነ ካፓቱ ስንꬃን ዛሪደ፥ ሀዋዳን ያጌዳ፤ “ካታታ አስጺና ካትያ ጻላላ ግደናን ደእሽን፥ አ ካፓቱዋ ኡባነ አ ካዉተꬃ ኡባ ግዱዋን ደእያ አሳ ኡባ ናቃዱ። 17 አያዉ ጎፐ፥ ሀ ካዉተꬃ ግዶን ደእያ ማጫ አሳይ ኡባይ ካታታ አስጺና ኦꬄዳዋ ስሲደ፥ ባረ አስና አስና ካꬋናዉ ዶማና። ኡንቱንቱካ፥ ‘ካቲ አርጸክስስ ባረኮ ያናዳን ጼግስና፥ ካታታ አስጺና እጻበይኬየ!’ ያጋና። 18 ሄዋ ጻላላ ግደናን፥ ፓርሰነ ሜዶና ካፓቱ ማቻቱ ሀዋ ስሴዳ ዎደ፥ ሀቼ አዋይ ዉላናዉካ ባረንቱ አስናቱዋ ሄዋዳን ጊደ ካꬋና። ሄዋን ማቼቱዋፐነ አስናቱዋፐ ግዱዋን ካꬊነ ሀንቁ ዳራና።

19 “ሄዋ ድራዉ ካትያዉ፥ ኔን ዶሶፐ፥ አስጺና ላኤንꬆ ነ ስንꬃ አናዳን ድግያ አዋዩዋ ከሳ፤ ሄ አዋዩካ ላኤንꬆ ላመተና ማላ፥ ፓርሰነ ሜዶና ህግያ ግዶን ጻፈቶ። ሄዋፐ ጉይያን፥ አ ካታቶ ግድያ ቦንቹዋ ኢፐ ኬክያ ሀራርዉ እማ። 20 አያዉ ጎፐ፥ ሀ ኔን አꬄዳ አዋዩ ሀ ዎልቃማ ካዉተꬃን ኡባን ኦደትያ ዎደ፥ እት እት ማቻታ ዱረ ግድና፥ ማንቆ ግድና፥ ሻከናን ባረ አስና ቦንቻና” ያጌዳ።

21 ሄዋፐ ጉየ ካቲነ አ ካፓቱ ሀ ዞርያን ናሸቴድኖ። ሄዋ ድራዉ፥ ማሙካን ጌዳዋዳን ካቲ ኦꬄዳ። 22 እ ባረ ካዉተꬃ ግዶን ደእያ ዱማ ዱማ ቢታቱዋ ኡባዉ ኡንቱንቱ ፕዶልያንነ ኡንቱንቱ ቃላን ጻፊደ፥ ዳብዳቢያ ኪቴዳ፤ ሄ አዋዩ፥ እት እት አስናይ ባረ ጎልያ ጎልያ አይሳናዉነ ባረ ቃላን ሃሳያናዉ ካፑዋ ግድያዋ ኦዴ።

2

አስትራ ካታቶ ግዳዱ

1 ሄዋፐ ስሚደ፥ ካትያ አርጸክሲሳ ሀንቁ ዶቼዳ፤ አስጺና ኦꬄዳባነ እካ እዝ ቦላን ከሴዳ አዋዩዋባ ቆፔዳ። 2 ሄ ዎደ ካትያ ጎለን ኦꬅያ ቆማቱ አ ሀዋዳን ያጌድኖ፤ “ሎኦ ማላና ደእያ ዎዶሮ ማጫ ናና ኮዪደ፥ ካትያዉ አሀና ማላ፥ 3 ነ ካዉተꬃ ግዱዋን ደእያ ቢታቱዋ ኡባን ካፓቱዋ ሱንꬃ። ኡንቱንቱካ ሎኦ ማላና ደእያ ዎዶሮ ማጫ ናና ዶሪደ፥ ሱሳ ካታማ አሂደ፥ ማጫ አሳ ጊጌዳ ጎለን ዎꬅኖ። ሄዋን ሄ ማጫ አሳው ጎለዉ ሀላፈ ግድያ ካትያ ጎይሩዋ ሄጋያ ኩሽያን ኡንቱንቱ ደእሽን፥ ኡንቱንቱ ማላ ሎይꬅያባይ ኡንቱንቶ እመቶ። 4 ሄዋፐ ጉይያን፥ ካትያ ኡባፐ አꬋ ናሸችያ ወዶራታ አስጺን ኮታን ካታቶ ግዱ” ያጌድኖ። ሄዋፐ ጉየ ሀ ዞሪ ካትያ ናሸቼዳ ድራዉ፥ ካቲ ሄዋዳን ኦꬄዳ።

5 ሄዋን ሱሳ ካታማን ካቲ ደእያ ሳን እት ማርድክዮሳ ጌተትያ አይሁዳ ጋድያ አሳይ ደኤ። እካ ያኢራ ናኣ፤ ያኢር ሽምአ ናኣ፤ ሽምእ ቢንያማ ዛርያ ግዴዳ ቂሳ ናኣ። 6 ባብሎነ ካቲ ናቡካዳናጾረ ይሁዳ ካትያ ዮኣኪናነ ሀራ አይሁዳ አሳ ኦላን ኦሞዲደ አፌዳ ዎደ፥ ማርዶክዮስ የሩሳላመፐ ኡንቱንቱና እትፐ ቤዳዋ። * 7 እ ሄ ጋድያን ደኢደ፥ ባረ አዉዋ እሻ ናቶ፥ እብራይጸ ቃላን ሀዳሶ ጌተትያ አታነ አዉ ሀይቅኬዳ አስቴሮ ባረናና ዎꬂደ ድቼ። እዝ አዉነ አታ ሀይቆዋፐ ጉይያን፥ ማርዶክዮስ እዞ አፊደ፥ ባረ ማጫ ናቶ ኦꬂደ ድቼዳ። አስትራ መꬋንካ ጌሳንካ ሎይꬃ ማላ ሎአ።

8 ካቲ ከሴዳ አዋዩዋነ አዛዙዋ ማራን፥ ካቲ ደኢያሳ ሱሳ ካታማ ካትያ ጎልያ ዬዳ ዶረቴዳ ሀጋየ አዎተꬃን ኡቴዳ ጮራ ዎዶሮቱዋፐ እትና አስቴሮ። እዛካ ያደ፥ ማጫ አሳው ጊጌዳ ጎለ ሀላፈ ግዴዳ ሄጋያ ግያዋ አዎተꬃን ኡታዱ። 9 ሄጋይ አስትርን፥ ሎይꬅ ናሸቴዳ፤ እዛ አ ስንꬃን ናሹዋ ደማዱ። ያቲደ ኤለካ ማናዉ ቁማነ ቦላ ኦከትያዋ እዝዉ እሜዳ። ቃይ እዝዉ ኦꬃናዉ ካትያ ጎልያፐ ዶረቴዳ ላፑን ዳንጋጽረቱዋ ሱንꬂደ፥ ማጫ አሳዉ ጊጌዳ ጎለን፥ ክፍልያ ኡባፐ አꬊደ ሎእያ ክፍልያን ኦነ እ ዳንጋጽረቱዋ አፊደ ዎꬄዳ።

10 ማርዶክዮስ እዝዉ ካሰቲደ ኦዴዳዋዳን፥ አስትራ ሀቃ አሳፐንቶነ ኦ ቆመንቶ ኦዉነ ኦዳበይኩ። 11 ቃይካ ማርዶክዮስ አስትር ፓጻተꬃነ እዝዉ ሀንያዋ ኤራናዉ፥ ማጫ አሳ ጎልያ ዳባባፐ ስንꬃና ጋላሳን ጋላሳን ያነ ሃነ ሀመቴ።

12 እት እት ወዶራታ ካትያኮ ገላናፐ ካሰታደ ማጫዋንቶ አዛዘቶ ማራዳን፥ እዛ እት ላይꬃ ኩመንꬃ ባረ ማላ ሎይꬃደ ጋምአዉ፤ ሄዌካ፥ ኮይሮ ኡሱፑን አግና ካርቢያ ዛይትያን ጎርፐታደ ጋምኣደ፥ ላኤንꬆ ኡሱፑን አግና ቃይ፥ ሎኦ ሳዊያ ሽቱዋንነ ማላ ሎይꬅያባን ጎርፐታዉ። 13 ሄዋፐ ጉይያን፥ እት ወዶራታ ካትያኮ ገልያ ዎዲ ጋክያ ዎደ፥ እዛ ኮዮዌ ኡባይ እመትና፥ ማጫ አሳ ጎልያፐ ከሳደ፥ ካቲ ደእያ ሳኣ ገላዉ። 14 ቃማ ገላደ፥ ካትያና አቄዳዋፐ ህን ባጋን፥ ዎንትና ጉራ ከሳዉ። ካትያና አቅ ከሴዳ ማጫዋንቱ ደእያ ሀራ ጎልያ እዞ አፊኖ። ሄ ጎልያዉ ሀላፈ ግድያ ካትያ ጎይሩ ሻእሻጋዝ እዞ ናጌ። ካቲ ዶሲደነ እ ሱንꬃ ጼሴዳ፥ “ኤበሎ አህተ” ጋና ꬋዮፐ፥ አ ላኤንꬆ ካትያኮ ገላናዉ ዳንዳዩኩ።

15 ሄዋ ግዶደ፥ ካትያኮ ገልያ ካላይ አስቴሮ ጋኬዳ። አስትራ ማርድክዮሳ አዉዋ እሻ አብሀይላ ናቶ፤ ማርዶክዮስ ባረ ናቶ ኦꬂደ ድቼዳኖ። እዛ ማጫ አሳይ ጊግያ ጎለዉ ሀላፈ ግድያ ካትያ ጎይሩ ሄጋይ ዞሬዳዋፐ አትና እዛ አይነ ኦቻበይኩ። ኦ በኤዳ ኡባይ እ ማላ ናሼዳ። 16 አርጸክስስ ካተቴዳ ላፑንꬃ ላይꬃን፥ ተቤታ ጌተትያ ታማንꬃ አግናን አስቴሮ ካቲ ደእያ ሳኣ አፌዳ።

17 ካቲ ሀራ ማጫዋንቱ ኡባፐ አꬂደ፥ እዞ ዶሴዳነ ሀራ ዎዶሮቱዋ ኡባፐ እዝን ናሸቴዳ። ሄዋ ድራዉ፥ ካዉተꬃ ካላቻ እ ሁጲያን ዎꬂደ፥ እዞ አስጺን ሳኣን ካታቶ ኦꬄዳ። 18 ሄዋፐ ጉይያን፥ ካቲ አስትር ቦንቾ ዎልቃማ ባላ ጊግሲደ፥ ሞድያዋንታነ አናና ኦꬅያዋንታ ጼሴዳ። ቃይ ባረ ካዉተꬃ ግዶን ናሸቻ ባላይ ቦንቼታና ማላ አዋዪደ፥ እሞታካ ባረ ኬካተꬃ ኬሻ እሜዳ።

ማርዶክዮስ ካትያ ሸምፑዋ አሼዳ

19 ዎዶራቱ ላኤንꬁዋ ሺቄዳ ዎደ ማርዶክዮስ ካትያ ጎለ ፐንግያን ማታይ እመትና ኡቴዳ። 20 አስትራ ሀቃ አሳፐንቶነ ኦ ቆመንቶ ኦነ ኦዳበይኩ። ኦ ማርዶክዮስ፥ “ኦዶፓ” ጌዳ ድራዉ፥ ካሰ ናአተꬃን አዛዘትያዋዳን፥ ሀእካ አዉ አዛዘታዱ።

21 ማርዶክዮስ ካትያ ጎለ ፐንግያን ኡቴዳ ሄ ዎደ፥ ካቲ ደእያ ክፍለቱዋ ገልያ ፐንግያ ናግያ ካትያ ጎይረቶዋንቱፐ ላአቱ፥ ብግታንነ ተረሽ ካትያ አርጸክሲሳ ሞርኪደ፥ ዎꬋናዉ ማቀቴድኖ። 22 ኡንቱንቱ ማቁዋ ማርዶክዮስ ስሲደ፥ ካታት አስትርዉ ኦድና፥ እዛካ ማርድክዮሳ ሱንꬃን ካትያዉ ኦዳዱ። 23 ካቲ የዉዋ ሎይꬂደ፥ ቆሪደ ጼልያ ዎደ፥ የዉ ቱማ ግዲደ ቤትና፥ ሄ ላኡ አሳቱዋ ኮጫን ካቂደ ዎꬌዳ። ሀ ሀኖተꬃይካ ካትያ አርጸክሲሳ ታርክያ ጻፍያ ማጻፋን እ ደእያ ሳኣን ጻፈቴዳ።

3

ሃማን አይሁዳቱዋ ꬋይሳናዉ ሀልቼዳ

(3:5-14)

1 ሄዋፐ ጉይያን፥ ካቲ አርጸክስስ ሀማና ሱንꬃተꬃ ꬎቂሲደ፥ ባረ ካፓቶ ካፑዋ ኦꬂደ ሱንꬄዳ። ሀማዳታ ናኣ ሀማን አይሁዳቱዋ ሞርክያ፥ አጋጋ ዛርያ። 2 ካቲ አዛዝ ዎꬄዳ ድራዉ፥ ካትያ ጎልያ ፐንግያን ደእያ ካፓቱ ኡባቱ ሃማን አꬍያ ዎደ፥ ጉልባቲደ አ ቦንቺኖ። ግዶ ሽን፥ ማርዶክዮስ ሃማናዉ ጉልባተናንነ ቦንቼናን እጼዳ። 3 ሄ ዎድያን ካትያ ጎልያ ፐንግያን ደእያ ካፓቱ ማርድክዮሳ፥ “ካትያ አዛዙዋ ፖለናን አያዉ እጻይ?” ያጊደ፥ 4 ሀቼ ሀቼ ኦዲኖ፤ ሽን እ ኡንቱንቱ ኦድያዋ ስሳናዉ ኮይቤና። ኡባ ቃይ፥ “ታን አይሁዳ አሳ ግድያ ድራዉ፥ ሃማናዉ ጉልባታናዉነ አ ቦንቻናዉ ዳንዳይከ” ያጌዳ።

ሄዋፐ ጉይያን ኡንቱንቱ፥ “ሀ ማርዶክዮስ ኦድያ ጋሱዋ ስሲደ፥ ሃማን ዋናንዴሻ!” ጊደ፥ አዉ ኦዴድኖ። 5 ማርዶክዮስ ባረዉ ጉልባተናዋነ ባረና ቦንቼናዋ ሃማን ኤሬዳ ዎደ፥ ሀንቁዋ ታማዳን ኤጽ ከሴዳ። 6 ሄዋ ቦላካ ቃይ፥ ማርዶክዮስ አይሁዳ አሳ ግድያዋ ኤሬዳ፤ አ ጻላላ ዎꬍያዌ ላፋባ ጊደ ቆፔዳ ድራዉ፥ አርጸክሲሳ ካዉተꬃ ግዱዋን ደእያ አይሁዳ ዛርያ ኡባ ዎꬋናዉ ሀልቼዳ።

7 አርጸክስስ ካተቴዳ ታማነ ላኤንꬆ ላይꬃን፥ ንሳና ጌተትያ ኮይሮ አግናን፥ አይሁዳቱዋ ዎꬍያ አግናነ ጋላሳ ኤራናዉ፥ ፑሪማ ጌተትያ ሳማ አ ስንꬃን የጋናዳን፥ ሃማን አዛዜዳ። ሄ ሳማይ ዎꬌዳ ማራን፥ አዳረ ጌተትያ ታማነ ላኤንꬃ አግናን፥ ታማነ ሄዘንꬆ ጋላሳይ አይሁዳቱ ዉርያ ጋላሳ ግድያዌ ቃሸቴዳ።

8 ሄዋፐ ጉይያን፥ ሃማን ካትያ አርጸክስሳዉ ሀዋዳን ያጊደ ኦዴዳ፤ “ነ ካዉተꬃ ግዱዋን ሙለ ሳኣን ላለቲደ ደእያ እት ዛረ አሳቱ ደኢኖ፤ ኡንቱንቱ ደኡዋ ማራይ ሀራ አሳ ኡባዋፐ ዱማ፤ ሄዋ ጻላላ ግደናን፥ ኡንቱንቱ ካትያ ህግያዉካ ሞደትክኖ። ሄዋ ድራዉ፥ ኔን ኡንቱንቱ ደኢኖ ጋደ ጮኡ ጎፐ፥ ሄዌ ሎአ ግደና። 9 ሄዋ ድራዉ ካትያዉ፥ ሀ ቆፋይ ኔና ናሸቾፐ፥ ሀ አሳቱዋ ዎꬍ ꬋይሳና ማላ፥ አዋዩዋ ከሳ። ሄዋ ነ ኦꬆፐ፥ ታን 340,000 ኪሎ ግራምያ ዴጽያ ብራ ካትያ ሚሻ ምንጅያ ጎለዉ ገልሳናዳን፥ ሀ ኦሱዋ ኦꬅያዋንቶ እማና” ያጌዳ።

10 ሄዋፐ ጉየ ካቲ ባረ ማታ ኤርሳናዉ አዋዩዋ ቦላ ዎꬅያ ምግዱዋ ማታፋ ባረ ብራꬍያፐ ከሲደ፥ አይሁዳቱ ሞርክያ፥ አጋጋ ዛርያ፥ ሀማዳታ ናኣ ሃማናስ እሜዳ። 11 ካቲ ሃማና፥ “ኔን እማና ጌዳ ብራይ ነ ማታን ደኦ፤ ሽን ሀ አሳቱዋ ቦላ ነ ዶሴዳዋ ኪተታ” ያጌዳ።

12 ሄዋ ድራዉ፥ ኮይሮ አግናን፥ ታማነ ሄዘንꬆ ጋላሳን፥ ሃማን ካትያ ጻፈቱዋ ጼጌዳ። ሄ አዋዩ ቢታ ኡባን ደእያ አሳዉ ዱማ ዱማ ቃላንነ ዱማ ዱማ ፕዶልያን ጻፈቲደ፥ ካትያፐ ጋርሳና ጋድያ ሞድያዋንቱኮ፥ አዉራጃ ሞድያዋንቱኮነ ደርያ ካፓቱ ኡባኮ ኪተታናዳን አዛዜዳ። አዋዩካ ካትያ አርጸክሲሳ ሱንꬃን ጻፈቲደ፥ ምግዱዋ ማታፋይ አ ቦላ ዎꬎዋፐ ጉየ፥ 13 ኤሌል ዎꬃንቻቱ አ ካዉተꬃ ጋድያ ኡባ ጋꬃናዳን ኪተቴድኖ። ሄ አዋዩ፥ “አዳረ ግያ ታማነ ላኤንꬆ አግናን ታማነ ሄዘንꬆ ጋላሳን፥ አይሁዳ ኡባ፥ ያላጋ፥ ጭማ፥ ማጫዋ፥ አቱማዋ፥ ናናካ አሸናን መጽ እት ጋላስ ዉርስ ዎꬍተ፤ ኡንቱንቱ አቁዋካ ቦንቂተ” ያጌ። 14 ሄዋ ድራዉ፥ ሄ ኬሬዳ ጋላሳይ ጋክያ ዎደ፥ አሳይ ኡባይ ጊገታናዳን፥ ሄ አዛዙ ቢታዉ ኡባዉ ጻፈቲደ ኪተቴዳ።

15 ካትያ አዛዙዋን ኤሌል ዎꬃንቻቱ ቢታ ኡባካ ኪታ ጋꬄድኖ። ቃይ ሱሳ ካታማን ካትያ ጎልያ ሄራን ጻፈቴዳ ህጊ እመቴዳ። ያትና፥ ሱሳ ካታማ አሳይ ኡባይ ሻቢረቴዳ። ሽን ካቲነ ሃማን እትፐ ኡቲደ፥ ሚኖ።

4

ማርዶክዮስ አስቴሮ ማዱዋ ዎሴዳ

1 ማርዶክዮስ ሀ ሀኔዳባ ኡባ ስሴዳ ዎደ፥ ካዮቲደ ባረ ማዩዋ ፔꬌዳ፤ ማቅያ ማዬዳ፤ ባረ ሁጲያንካ ብድንꬃ ክክፌዳ። ባረ ኮሻካ ꬎቁ ኦꬂደ፥ ሴላ ዬኩዋ ዬኪደ፥ ካታማ ግዶን ዩዬዳ። 2 ካትያ ጎልያ ገልያ ፐንግያ ጋካናዉ ቤዳ፤ ሽን ገላናዉ ዳንዳይቤና። አያዉ ጎፐ፥ ማቅያ ማዪደ፥ ካትያ ጎልያ ገላናዉ ኦነ ዳንዳየተና። 3 ካትያ አዋዩ ስሰቴዳ ቢታ ኡባን አይሁዳቱ ግዶን ዎልቃማ ካዩ፥ ጾማይ፥ ዬኩነ ዝላሳይ ዶመቴዳ። ኡንቱንቱፐ ዳሮቱካ ቃይ ማቅያ ምጪደ፥ ካዮታናዉ ብድንꬃን ካካፊደ ኡቴድኖ።

4 ካታት አስትር ዳንጋጽረቱነ እዞ ናግያ ሱንꬃቱ ዪደ፥ ማርዶክዮሳባ እዝዉ ኦዴዳ ዎደ፥ አ ሎይꬅ ካዮታዱ። ማርዶክዮስ ዋሩዋ ከስ ድጊደ ማያና ማላ፥ አዉ ሀራ ማዩዋ ኪታዱ፤ ሽን እ አከናን እጼዳ። 5 ሄዋፐ ጉይያን አስትራ፥ ካቲ እዝዉ ኦꬃናዳን ዎꬄዳ ሀታካ ግያ ጎይረቶዋ ጼጋደ፥ ማርድክዮሳ መቱ አዬንቶነ ቃይ እ አያዉ ካዮትንቶነ ኤራና ማላ፥ አኮ ኪታዱ። 6 ሀታክ ካትያ ጎልያ ገልያ ፐንግያ ማታ ዳባባን ደእያ ማርዶክዮሳኮ ቤዳ። 7 ማርዶክዮስ፥ ባረ ቦላ ጋኬዳዋ ኡባ ቆንጭሲደ፥ አዉ ኦዴዳ። ቃይካ አይሁዳቱዋ ዎꬌዳ ዉርሳናዉ ሃማን ካትያ ሚሻ ምንጅያ ጎለዉ እማናዉ ገፔዳ ሻሉዋ ልክያና ኡባይ አተናን ጌሺደ ኦዴዳ። 8 ሄዋ ጻላላ ግደናን፥ አይሁዳቱዋ ዉርሳናዉ ሱሳን ከሴዳ አዋዩ ጻፈቴዳ ዋራቃታካ ሀታካዉ እሚደ፥ ሄዋ አስትርዉ እማናዳንነ ሀንያዋ ኡባ እዝዉ ኦዳናዳን ኦዴዳ። ቃይ አስትራ ካትያኮ ገላደ፥ ባረ አሳይ ዉረናዳን ጋናታና ማላ፥ ሀታካዉ ኦዴዳ።

9 ሀታክ ዪደ፥ ማርዶክዮስ ኪቴዳዋ ኡባ አስትርዉ ኦዴዳ። 10 አስትራ ሀታካ ዛራደ፥ ማርዶክዮሳኮ ሀዋዳን ያጋደ ኪታዱ፤ 11 “ህጊ፥ ‘ማጫዋ ግድና፥ አቱማዋ ግድና፥ ኦንነ ጼገተናን ደኢደ፥ ካትያና ጋከታናዉ ካትያ ጎልያ ግዶ ዳባባ ገሎፐ፥ ሀይቆ። ሽን እ ጼገተናን ካትያኮ ገልያ ዎደ፥ ካቲ ዎርቃፐ ኦሰቴዳ ባረ ካዉተꬃ ጻምኣ ጼራ አኮ ዛሪደ በሶፐ፥ ሄ ኡራ ጻላላይ አቶ’ ያጌ። ሀ ህግያ ካትያና ዞረትያዋንቱፐ ቢደ፥ ጮ አሳ ጋካናዉ ደእያ አሳይ ኡባይ ኤሬዳ። ሽን ታን ሀታሙ ጋላሳ ግዶደፐ ካትያኮ ገላናዉ ጼሰታ ኤርከ” ያጋዱ።

12 ማርዶክዮስ አስትራ ኪቴዳ ኪታ ስሴዳዋፐ ጉይያን፥ 13 እዝዉ ዛሩዋ ኪቲደ፥ ሀዋዳን ያጌዳ፤ “ኔን፥ ‘ታን ካትያ ጎለን ደእያ ድራዉ፥ ሀራ አይሁዳቱዋፐ አትና፥ ታና ቦችያዌ ባዋ’ ጋደ ቆፖፓ! 14 ኔን ሀዋ ማላ ዎድያን ጮኡ ጎፐ፥ አይሁዳቶ ማዱ ሀራ ሳፐ ያናዋ። ኡንቱንቱካ ቱሙፐ አታና፤ ሽን ኔንነ ነ አዉዋ ጎልያ አሳይ ꬋያና። ኔን ካታቶ ግዳደ ዬዳዌ ሀዋ ማላ ዎድያሰንቶነ ኦን ኤሪ?” ያጌዳ።

15 አስትራ ማርዶክዮሳዉ ሀዋዳን ያጋደ ዛራደ ኪታዱ፤ 16 “ባደ ሱሳ ደእያ አይሁዳቱዋ ኡባ እትፐ ሺሻ። ጾሚደ፥ ታዉ ዎስተ። ሄዙ ጋላሳይነ ሄዙ ቃማይ ዉራናዉ፥ ቁማ ሞፕተ፤ ሃꬃ ኡሾፕተ። ታንካ ታ ዳንጋጽረቱዋና ሄዋዳን ጾማና። ሄዋፐ ጉይያን፥ እ ኡባ ህግያን ተኤቴዳዋ ግዶፐነ፥ ካቲ ደእያ ሳኣ ታን ገላና። ታን ሀይቂንቶነ ሀይቃና” ያጋዱ።

17 ማርዶክዮስ ቢደ፥ አስትራ አ አዛዜዳዋዳን ኡባባ ኦꬄዳ።

5

አስትራ ሾብያ ጊግሳዱ

1 ጾማ ዶሞደፐ ሄዘንꬆ ጋላስ አስትራ ካዉተꬃ ማዩዋ ማያደ፥ ካትያ ጎለፐ ስንꬃ ባጋና ግዶ ዳባባ ገላደ ኤቃዱ። ሄ ዳባባን ካቲ ኡትያ ዉይግያ አራታይ ደኤ። ካቲካ ባረ ጎልያ ገልያ ፐንግያ ጼልያ ሳን ደእያ፥ ባረ ካዉተꬃ አራታን ኡቴዳ። 2 ካታታ አስትራ ገላደ፥ ግዶ ዳባባን ኤቄዳኖ ካቲ በኢደ እዝን ናሸቴዳ ድራዉ፥ ባረ ኩሽያን ደእያ ዎርቃ ጻምኣ ኢኮ ምጬዳ። አካ ሺቃደ ጻምኣ ጼራ ቦቻዱ። 3 ካቲ እዞ ሀዋዳን ያጌዳ፤ “ካታት አስቴረ፥ ኔን ታኮ አያዉ ያድ? ቃይ ኔን ታና ኦችያባይ አዬ? ሀራይ አቶ ታ ካዉተꬃፐ ባጋ ግዶፐነ፥ ታን ነዉ እማና” ያጌዳ።

4 አስትራ ዛራደ ሀዋዳን ያጋዱ፤ “ካትያዉ፥ ኔና ናሸችያዋ ግዶፐ፥ ታን ነዉ ጊግሴዳ ባላ ማናዉ ኔንነ ሃማን ላኡ ሀቼ ይንቶ ዶሳይ” ያጋዱ።

5 ሄዋፐ ጉይያን ካቲ፥ “ኑን አስትራ ጊግሴዳ ሾብያዉ ባናዉ፥ ሃማና ኤለካ አህተ!” ያጌዳ።

ሄዋፐ ጉየ ላአቱካ ሄ ሳኣ ቤድኖ። 6 ኡንቱንቱ እትፐ ዎይንያ ኤሳ ኡሺደ ደእሽን፥ ካቲ ላኤንꬁዋ አስቴሮ፥ “ኔን ታና ዎስያባይ አዬ? ታን ነዉ እማና። ቃይ ኔን ታና ኦችያባይ አዬ? ሀራይ አቶ ታ ካዉተꬃፐ ባጋ ግዶፐነ፥ ታን ነ ኦሻ ፖላና” ያጌዳ።

7 አስትራ ዛራደ ሀዋዳን ያጋዱ፤ 8 “ካትያዉ፥ ኔን ታናን ናሸቴዳዋ ግዶፐ፥ ቃይ ታን ዎስያዋ እማናዉነ ታ ኦሻ ፖላናዉ ኔን ዶስያባ ግዶፐ፥ ዎንት ታ ጊግስያ ሀራ ግብራዉ ኔንነ ሀማን ያናዳን ኦቻይ። ታን አያ ኮይንቶ፥ ሄ ዎደ ነዉ ቆንጭሳና” ያጋዱ።

ሀማና ማቁዋ

9 ሄ ጋላስ ሃማን ባላ ሳፐ ከሲደ ብያ ዎደ፥ ሎይꬅ ናሸቴዳ ድራዉ፥ ባረ ዎዛናን ኖጩ ጊደ ቤዳ። ሽን እ ካትያ ጎልያ ገልያ ፐንግያ ማታና አꬊደ ብያ ዎደ፥ ሄዋን ኡቴዳ ማርድክዮሳ በኤዳ፤ አዉ ደንድቤናዋነ ያዪደ ኮኮርቤናዋ አኬኪደ፥ ሃማን ሀንቁዋ ኤጽ ከሴዳ። 10 ግዶፐነ፥ ባረ ሀንቁዋ ዳንዳዪደ ቢደ፥ ባረ ሶ ጋኬዳ።

ሄዋፐ ጉይያን፥ ባረ ላገቱዋነ ባረ ማቻቶ ዘሬሾ እትፐ ጼግሲደ፥ 11 ሃማን ባረ ዱረተꬃ ልክያ፥ ባረ አቱማ ናና ፓይዱዋ፥ ካቲ ባረና ኡባባን ቦንቼዳ ቦንቹዋነ ሀራ ሞድያዋንቱፐነ ካትያ ኦሳንቻቱዋፐ አꬍያ ሱንꬃተꬃ አዉ እሚደ፥ ዋቲደ አ ቦንቼደንቶ፥ ኡንቱንቶ ጬቄዳ። 12 ጉጂድካ ሃማን ሀዋዳን ያጌዳ፤ “ሀራይ አቶ ካታታ አስትራካ ባረ ጊግሴዳ ሾብያዉ ካትያና ባናዉ ታፐ አትና፥ ሀራ ኦናነ ጼሳበይኩ። ቃይ ዎንትካ ካትያና ባናዳን ታና ጼሳ ዎꬃዱ። 13 ሽን ሄ አይሁዳይ ማርዶክዮስ ካትያ ጎልያ ገልያ ፐንግያን ኡቴዳዋ በእያ ዎደ፥ ሀ ኡባባይካ ታና ካልሰና” ያጌዳ።

14 ሄ ዎደ አ ማቻታ ዘሬሻነ አ ላገቱ ኡባይ ሀዋዳን ያጌድኖ፤ “ኔን እሻታሙ ዋꬋ አዱሳ ኮጫ ኤስሳ፤ ያታደ ዎንት ጉራና ማርዶክዮስ ሄ ኮጫን ካቀታና ማላ፥ ካትያ ኦቻ። ሄዋፐ ጉይያን፥ ናሸታደ ባላ ማናዉ ባ” ያጌድኖ። ሃማና ሀ ቆፋይ ናሸቼዳ ድራዉ፥ ኡንቱንቱ ጌዳዋዳን ኮጫ ጊግስሴዳ።

ሃማነ ቦላ ሀይቁ ፕርደቴዳ

6

(6:1—7:10)

ካቲ ማርድክዮሳ ቦንቼዳ

1 ሄ ጋላስ ቃማ ካትያ ገምእሹ አፈናን እጼዳ። ሄዋ ድራዉ፥ ካቲ ካትያ ታርክያ ጻፍያ ማጻፋ አሂደ፥ ሄዋን ጻፈቴዳ፥ ካሰ ሀኔዳ ታርከቱዋ ዎዛናን አꬃናዉ አዉ ናባባና ማላ አዛዜዳ። 2 ናባበቴዳ ታርከቱዋፐ እቱ ማርዶክዮስ ኦꬄዳዋ፤ ሄዌነ፥ ካቲ ደእያ ክፍልያ ናግያ፥ ብግታናነ ተረሻ ግያ ላኡ ጎይረቴዳዋንቱ ካትያ ዎꬋናዉ ማቀቴዳ ማቁዋ ማርዶክዮስ ቆንጭሴዳዋ። * 3 ካቲ፥ “ያትና፥ እ ሀዋ ቆንጭሴዳዎ አዉ እመቴዳ ሱንꬃተꬃይ ዎይ ጋቲ አዬ?” ያጌዳ።

ካትያ ቆማቱ ዛሪደ፥ “አዉ አያይነ ኦሰትቤና” ያጌድኖ።

4 ካቲካ ዛሪደ፥ “ካትያ ጎልያ ካረ ዳባባን ኦኔ ደእያዌ?” ያጌዳ። ሄ ዎደ ባረ ጊግሴዳ ኮጫን ማርድክዮሳ ካቃናዉ፥ ካትያ ኦቻና ጊደ፥ ሃማን ካትያ ጎልያ ካረ ዳባባ ገሊደ ደኤ።

5 ካትያ ቆማቱ፥ “ሃማን ሀዋን ደኤ” ያጌድኖ።

ካቲ ዛሪደ፥ “ሃ ገላ ጊተ” ያጌዳ።

6 ሃማን ገሎዋፐ ጉይያን ካቲ፥ “ካቲ ቦንቻናዉ ዶስያ አሳዉ አይ ኦꬃናዉ ኮሺ?” ያጊደ ኦቼዳ።

ሀማን፥ “ካቲ ታፐ ሀራ ኦና ቦንቻናዉ ዶሲ?” ያጊደ ባረ ዎዛናን ቆፔዳ። 7-8 ሄዋ ድራዉ፥ ሃማን ካትያዉ ያጊደ ዛሬዳ፤ “ካቲ ቦንቻናዉ ዶስያ ኡራዉ ካቲ ማይ ከሴዳ ባረ ካዉተꬃ ማዩዋ፤ ባረ ቶጌዳ ፓራነ አ ሁጲያን ዎꬄዳ ካላቻ አሀናዳን ኡዳ። 9 ሄዋፐ ጉይያን፥ ባረናና ኦꬅያ ሞድያዋንቱፐ እት ሎይꬅ ቦንቼቴዳዋ ጼግሲደ፥ ካዉተꬃ ማዩዋ አ ማይዛናዳንነ ካትያ ፓራን አ ኡትሲደ፥ ካታማ ዳባባ ከሳናዳን አዛዛ። ያቶፐ ሄ ሎይꬅ ቦንቼቴዳ ካፑ አ ስንꬃን ሀመቲደ፥ ‘ካቲ ቦንቻናዉ ዶስያ ኡራዉ ሀዋዳን ኦꬄ’ ያጊደ አዋዮ” ያጌዳ።

10 ሄዋፐ ጉየ ካቲ ዛሪደ፥ ሃማና ሀዋዳን ያጊደ አዛዜዳ፤ “ዎደ ኤለካ ደንዳ ካዉተꬃ ማዩዋነ ታ ፓራ አካደ፥ ነ ጌዳዋዳን አይሁዳ ማርዶክዮሳዉ ኦꬃ። እ ካትያ ጎልያ ገልያ ፐንግያን ደኤ። ነ ጌዳዋፐ እትባነ አሾፓ” ያጌዳ።

11 ሄዋ ድራዉ፥ ሀማን ማዩዋነ ፓራ አኪደ ማርድክዮሳ ካዉተꬃ ማዩዋ ማይዚደ፥ ካትያ ፓራ ቦላን ኡትሴዳ። ቃይ ካታማ ዳባባን አፐ ስንꬃና ሀመቲደ፥ “ካቲ ቦንቻናዉ ዶስያ ኡራዉ ሀዋዳን ኦꬄ” ያጊደ አዋዬዳ።

12 ሄዋፐ ጉይያን፥ ማርዶክዮስ ካትያ ጎልያ ፐንገ ጉየ ስሚደ ቤዳ። ሽን ሃማን ዳሮ ካዮቴዳ ድራዉ፥ ባረ ዴሙዋ ጉሎቴዳ፥ ኤሌሊደ ባረ ሶ ቤዳ። 13 ባረና ጋኬዳዋ ኡባ ባረ ማቻት ዘሬሽዉነ ባረ ላገቱዋ ኡባቶ ኦዴዳ። ኡንቱንቱ አ፥ “አ ስንꬃን ኔን ኩንዳናዉ ዶሜዳ ሀ ብታኒ፥ ማርዶክዮስ፥ አይሁዳ አሳ ግዶፐ፥ ነ አናና ኤቀታደ፥ አ ጾናናዉ ኡባካ ዳንዳያካ፤ ቱሙፐ እ ኔና ጾናና” ያጌድኖ።

ሃም ካቀቴዳ

14 ኡንቱንቱ ብሮ ሄዋ ሃሳዪደ ደእሽን፥ ካትያ ጎይራቱ ጋኪደ፥ ሃማና አስትራ ጊግሴዳ ሾብያዉ ኤሌልሲደ አፌድኖ።

7

1 ካቲነ ሀማን ካታት አስትር ባላ ማናዉ ቤድኖ። 2 ሄ ላኤንꬆ ጋላሳ ሾብያዉ ቢደ፥ ኡንቱንቱ ዎይንያ ኤሳ ኡሽ ደእሽን፥ ካቲ ቃይካ፥ “ካታት አስቴረ፥ ኔን ዎስያባይ አዬ? ታን ነዉ እማና። ቃይ ኔን ታና ኦችያባይ አዬ? ሀራይ አቶ ታ ካዉተꬃፐ ባጋ ግዶፐነ፥ ታን ነ ኦሻ ፖላና” ያጊደ ኦቼዳ።

3 ካታታ አስትራ ዛራደ ያጋዱ፤ “ካትያዉ፥ ኔን ታናን ናሸቴዳዋ ግዶፐ፥ ቃይ ታ ኦሻካ ፖላናዉ ኔን ዶሴዳዋ ግዶፐ፥ ታ ዎሳይነ ታ ኦሻይ ታንነ ታ አሳይ ሀይቀናን አታናሳ። 4 አያዉ ጎፐ፥ ታንነ ታ አሳይ እቱነ አተናን ዉራናዉ ሀይቃናዉነ ꬋያናዉ ዛልኤቴዶ። ኑን ዛልኤቴዳዌ ማጫ አይለነ አቱማ አይልያ ግዲደ ደአናዉ ግድንቶ፥ ታን ጮኡ ጋና፤ አያዉ ጎፐ፥ ሄዋ ማላ መቱ ካትያ ዋይሳናዉ በስያዋ ግደና” ያጋዱ።

5 ካቲ አርጸክስስ ዛሪደ፥ “ሄዋ ኦꬃናዉ ጻሌዳዌ ኦኔ? እ ሄ ብታኒ ሀቃን ደኢ?” ያጊደ ካታቶ አስቴሮ ኦቼዳ።

6 አስትራ፥ “ኑ ሞርኪ፥ ኑና የደርስያዌ ሀዋ ሀ ኢታ ሃማና” ያጋዱ።

ሄ ዎደ ሃማን ካትያ ስንꬃንነ ካታት ስንꬃን ዳሮ ዳጋሜዳ። 7 ካቲ ሎይꬅ ሀንቀቲደ፥ ባረ ኡቴዳ ሳፐ ደንድ ኤቂደ፥ ካትያ ጎልያ አታክልትያ ሳኣ ቤዳ። ሽን ሃማን ካቲ አ ቦላ ኢታባ አሀናዉ ቃቼዳዋ ኤሬዳ ድራዉ፥ ካታታ አስትራ አ ሀይቁዋፐ አሻና ማላ ዎሳናዉ ጉየ አቴዳ።

8 ካቲ ካትያ ጎልያ አታክልትያ ሳፐ ስሚደ፥ ዎንታ ኡንቱንቱ ዎይንያ ኤሳ ኡሽያ ሳኣ ገልያ ዎደ፥ ሃማን ካታት አስትርፐ ማሮታ ዎሳና ጊደ፥ አ ኡቴዳ ግሱዋ ቦላን ጉፋኔዳዋ በኢደ፥ ሀንቁዋን ኤጽ ከሲደ “ላ ሀ ብታኒ ሀዋን ካትያ ጎለን፥ ኡባ ቃይ ታ ስንꬃን፥ ካታትና ግሳናዉ ኮዪየ?” ያጌዳ።

ካቲ ብሮ ሄዋ ሃሳይሽን፥ ካትያ ሱንꬃቱ ዪደ፥ ሃማና ዴሙዋ ጉሎዬድኖ። 9 ቃይ ኡንቱንቱፐ እቱ፥ ሀርቦና ጌተትያ ካትያዉ ኦꬅያ ጎይረቶዌ፥ “ካትያዉ፥ ሃማን ኔና ሀይቁዋፐ አሼዳ ማርድክዮሳ ካቃና ጊደ ኤሴዳ እሻታሙ ዋꬋ ኮጫይ አ ሶን ደኤ” ያጌዳ።

ካቲ ዛሪደ፥ “ሃማና አፊደ፥ ሄ ኮጫን ሱልተ!” ያጊደ አዛዜዳ።

10 ሄዋ ድራዉ፥ ማርድክዮሳ ካቃና ጊደ ጊግሴዳ ኮጫን ሀማን ካቀቴዳ። ሄዋፐ ጉይያን፥ ካትያ ሀንቁ ዶቼዳ።

8

አይሁዳቱ ባረንቱ ሞርከቱዋ ኩሽያ ጭገቴድኖ

(8:1—10:3)

1 አይሁዳቱ ሞርኪ ሀማን ሱለቴዳ ጋላስ ካቲ አርጸክስስ ሀማና አቁዋ ኡባ ካታት አስትርዉ አꬂደ እሜዳ። ቃይ ማርዶክዮስ እዝዉ ማታ ዳቦ ግድያዋ አስትራ ካትያዉ ኦዳዱ። ሄዋ ድራዉ፥ ሄ ጋላሳፐ ዶሚደ፥ ማርዶክዮስ ካትያኮ ገላናዉ ዳንዳዬዳ። 2 ካቲካ ሃማናፐ ጉየ አኬዳ ባረ ምግዱዋ ማታፋ ከሲደ፥ ማርዶክዮሳዉ እሜዳ። አስትራ ማርድክዮሳ ሃማና አቁዋ ቦላን አዎያደ ሱንꬃዱ።

3 ሄዋፐ ጉይያን፥ አስትራ ዬካደ፥ ካትያ ገድያ ቦላን ዛራ ኩንዳደ፥ አጋጋ ዛርያ ግዴዳ ሃማን አይሁዳቱ ቦላን ቱኬዳ ኢታ ማቁ ኪታን ፔሸናዳን ካትያ ዎሳዱ። 4 ያትና፥ ካቲ ባረ ዎርቃ ጻምኣ እዝዉ ምጭና፥ አ ደንዳ ኤቃደ፥ ሀዋዳን ያጋዱ፤ 5 “ካትያዉ፥ ኔን ታናን ናሸቴዳዋ ግዶፐ፥ ቃይ ታ ኦሻካ ፖላናዉ ኔን ዶሴዳዋ ግዶፐነ ታ ኦሻይ በሴ ጋደ ቆፖፐ፥ ነ ካዉተꬃ ግዶን ደእያ አይሁዳ ኡባ ዉርሲደ ዎꬋና ማላ፥ አጋጋ ዛርያ ግዴዳ ሀማዳታ ናአይ ሃማን ከሴዳ አዋዩዋ ሻርያ ሀራ አዋዩዋ ኔን ከሳናዳን ዎሳይ። 6 ሀ ኡባ ባሻይ ታ አሳ ቦላን ጋክያ ዎደ፥ ታን ዋና ጼላናዉ ዳንዳያይታ? ቃይ ታ ዳቦቱዋካ ኡባ ꬋይስያ ዎደ፥ ታን ዋና ጼላናዉ ዳንዳያይታ?” ያጋዱ።

7 ሄዋፐ ጉይያን፥ ካቲ አርጸክስስ፥ ካታቶ አስቴሮነ አይሁዳ ማርድክዮሳ ሀዋዳን ያጌዳ፤ “ሃማን አይሁዳቱዋ ዎꬋናዉ አዋዩዋ ከሴዳ ድራዉ፥ ታን ምꬃ ኮጫን አ ካቅሴዳዋነ አ አቁዋካ ኡባ ካታት አስትርዉ እሜዳዋ ህንተንቱ ኤሪታ። 8 ግዶፐነ፥ ካትያ ጎልያ ማታፋይ ዎꬍና፥ ካትያ ሱንꬃን ከሴዳ አዋዩ ላመታናዉ ዳንዳየና። ሄዋ ድራዉ፥ ህንተንቱ ህንተንቱ ባጋና አይሁዳቱዋ ጎአናዉ ኮዬዳዋ ጻፍተ። ሄዋ ታ ሱንꬃን ጻፊደ፥ ካትያ ማታፋ አ ቦላን ዎꬅተ” ያጌዳ።

9 ሲዋና ግያ ሄዘንꬆ አግናን፥ ላታማነ ሄዘንꬆ ጋላሳን፥ ማርዶክዮስ ካትያ ጻፈቱዋ ጼጌዳ፤ ህንደፐ ቶጵያ ጋካናዉ ደእያ፥ ጼታነ ላታማነ ላፑን ቢታቱዋ ካትያፐ ጋርሳና ሞድያዋንቶ አይሁዳቶ፥ አዉራጃ ሞድያዋንቶነ ጋድያ ካፓቶ የድያ አዋዩዋ ኡባባ ጻፍሴዳ። አዋዩ ዱማ ዱማ ቃላንነ ዱማ ዱማ ፕዶልያን ጻፈቴዳ፤ ቃይ አይሁዳቶካ ኡንቱንቱ ቃላንነ ኡንቱንቱ ፕዶልያን ጻፈቴዳ። 10 ማርዶክዮስ ሄ አዋዩዋ ኡባ ካትያ አርጸክሲሳ ሱንꬃን ጻፍሲደ፥ ካትያ ማታፋ ዎꬄዳ። ያትደ ኤሌልያ ካትያ ፓራቱዋ ቶግያ አሳቱዋ ቦላ ቢታዉ ኡባዉ ኪቴዳ።

11 ካቲ ከሴዳ አዋዩ ካታማቱዋ ኡባን ደእያ አይሁዳቱ እትፐ ሺቃናዉነ ባረንቱ ቦላ ይያዋ ኦለቲደ ተአናዉ ዳንዳያና ማላ፥ ማታ ኡንቱንቶ እሜ። ቃይ ኦላ ሚሻ ኦይቅኪደ፥ አይ ቢታፐ ግዶፐነ፥ ኡንቱንታ ኦላናዉ ይያዋንታ፥ ኡንቱንቱ ናናነ ኡንቱንቱ ማቼቱዋና ኡባ እቱዋነ አሸናን ዉርስ ዎꬋናዉነ ኡንቱንቱ አቁዋካ ቦንቂደ አካናዉ ማታ እሜ። 12 አይሁዳቱ ካትያ አርጸክሲሳ ካዉተꬃን ሄዋ ኦꬃናዉ ኬረቴዳ ጋላሳይ፥ አዳረ ግያ ታማነ ላኤንꬆ አግና፥ ታማነ ሄዘንꬆ ጋላሳ። 13 ካትያ አዋዩዋ ቢታቱዋ ኡባን ደእያ አሳይ ኤራናዳን፥ ህግያ ግዲደ አዋየቴዳ፤ ሄዌካ አይሁዳቱ ባረንቱ ሞርከቱዋ ቦላን ሀሉዋ ከሳናዉ ባረንታ ጊግሳናዉ ዳንዳይሴ። 14 ኪተትያዋንቱ ካትያ ጎልያ ፓራቱዋ ቶጊደ፥ ካትያ አዛዙዋ ጋꬃናዉ ኤሌሊደ ቤድኖ። ቃይ ሱሳ ካታማንካ ካቲ ደእያ ሳን ሀ አዋዩ አሳ ኡባዉ እመቴዳ።

15 ማርዶክዮስ ሳሉዋ ማላትያነ ቦꬃ ካዉተꬃ ማዩዋ ማዪደ፥ ኦቻ ቴራ ማላትያ ካባ፥ ሊኑዋፐ ዳደቴዳዋ ቦላና ጉጄዳ፤ ቃይ ዎልቃማ ዎርቃ ካላቻካ ዎꬂደ፥ ካትያ ስንꬃፐ ከሴዳ። ሱሳ ካታማይ እልሌዳነ ናሸቻዉ ኖጩ ጌዳ። 16 ሄዌ አይሁዳቶ ቃይ ዎልቃማ ናሸቻነ እልልሳ፥ ዎፓነ ሾብያ ዎደ ግዴዳ። 17 ሄዋ ድራዉ፥ ካትያ አዋዩ ጋክና ናባበቴዳ ቢታንነ ካታማ ኡባን ደእያ አይሁዳቱ ኡባይ፥ ናሸቲደነ ባላ ሚደ ፔሼድኖ። ሄዋ ጋሱዋን አይሁዳቶ ያዪደ፥ ሄዋን ደእያ ሀራ ዛርያ አሳፐ ዳራቱ አይሁዳ ግዴድኖ።

9

አይሁዳቱ ባረንቱ ሞርከቱዋ ዎꬌድኖ

1 አዳረ ጌተትያ ታማነ ላኤንꬆ አግናን ታማነ ሄዘንꬆ ጋላሳይ ጋኬዳ። ሄ ጋላሳይ፥ ካቲ ኮይሮ ከሴዳ አዋዩዋ ማራን አይሁዳቱ ሞርከቱ ኡንቱንታ ጾናና ጌዳ ጋላሳ። ሽን የዉ አꬍ ዎꬍና፥ አይሁዳቱ ባረንቱ ሞርከቱዋ ጾኔድኖ። 2 ካትያ አርጸክሲሳ ካዉተꬃ ግዶን ደእያ አይሁዳቱ ኡባይ ባረንታ ቆሀናዉ ኮይያ ኡባ ꬋይሳናዉ ባረንቱ ካታማን ካታማን እትፐ ሺቄድኖ። ኡንቱንቱና አይ አሳይነ ኤቀታናዉ ዳንዳይቤና፤ አያዉ ጎፐ፥ ሀራ ዛርያ ግዴዳ አሳይ ኡባይ ኡንቱንቶ ያዬዳ። 3 ኡባ ቃይ ማርዶክዮሳዉ ያዬዳ ድራዉ፥ ካትያፐ ጋርሳና ጋድያ ሞድያዋንቱ፥ አዉራጃ ሞድያዋንቱ ጋድያ ካፓቱነ ዱማ ዱማባ ኦꬅያዋንቱ ኡባይ አይሁዳቱዋ ሃ ማዴድኖ። 4 አያዉ ጎፐ፥ ማርዶክዮስ ካትያ ጎለን ዎልቃማ ማታይ እመቴዳነ ዎልቃ ጉጅ ጉጅ ብያ አሳ ግዴዳዌ፥ ሄ ካዉተꬃ ግዶን ደእያ ቢታ ኡባን ኤረቴዳ።

5 ሄ ኬሬዳ ጋላስ አይሁዳቱ ባረንቱ ሞርከቱዋ ኡባ ማሻን ዎꬍ ꬋይሴድኖ፤ ባረንታ እጽያ ኡባ ቦላንካ ባረንቱ ኮዮዋ ኦꬄድኖ። 6 ዋና ካታማ ግዴዳ ሱሳ ካቲ ደኢያሳ ጻላላን እቼሹ ጼቱ አሳ ዎꬍ ꬋይሴድኖ። 7-10 ኡንቱንቱ ቃይ ፓርሻንዳታ፥ ዳልፎና፥ አስፓታ፥ ፖራታ፥ አዳልያ፥ አሪዳታ፥ ፓርማሽታ፥ አሪሳያ፥ አሪዳያነ ዋይዛታ ጌተትያ፥ ሀማዳታ ናኣ አይሁዳቱ ሞርክያ ሀማና ናና ታሙዋካ ዎꬌድኖ። ሽን ኡንቱንቱ ኡንቱንቱ አቁዋ ቦንቂበይክኖ።

11 አይሁዳቱ ሱሳ ካታማን ካቲ ደእያ ሳኣን ዎꬌዳ አሳ ፓይዱ አፑነንቶ ሄ ጋላስካ ካትያዉ ኦደቴዳ። 12 ያትና፥ ካቲ ካታቶ አስቴሮ ሀዋዳን ያጌዳ፤ “አይሁዳቱ ዋና ካታማ ግዴዳ ሱሳ ካቲ ደኢያሳ ጻላላን እቼሹ ጼቱ አሳነ ሃማና ናና ታሙዋ ዎꬍ ꬋይሴድኖ። ሄዌ ሄዋ ግዶፐ፥ ካትያ ቢታቱነ ሀራቱዋን ኡንቱንቱ ዎꬌዳዋንቱ አፑና ግዳንድኖሻ! ቃይ ሀእ ኔን ዎስያባይ አዬ? ታን ነዉ እማና። ኔን ታና ኦችያባይ ሀራባይ አዬ? ታን ነዉ ፖላና” ያጌዳ።

13 አስትራ ዛራደ፥ “ካትያ ሀ ቆፋይ ናሸቾፐ፥ ሱሳን ደእያ አይሁዳቱ ሀቼ ኦꬄዳዋዳን ዎንትካ ኦꬅኖ። ቃይ ሃማና ናና ታማቱዋ አሃካ ኮጫ ቦላን ካቃናዳን አዛዛ” ያጋዱ።

14 ሄዋፐ ጉየ ካቲ ሄዋ ኦꬃናዳን አዛዜዳ፤ አዋዩካ ሱሳን ላኤንꬁዋ እመትና፥ ሃማና ናና ታማቱዋ አሃይ ኮጫ ቦላን ካቀቴዳ። 15 አዳረ ጌተትያ አግናን ታማነ ኦይደንꬆ ጋላሳን፥ ሱሳ ደእያ አይሁዳቱ ቃይካ እትፐ ሺቂደ፥ ሀራ ሄዙ ጼቱ አሳ ዎꬌድኖ፤ ሽን ሀእካ ኡንቱንቱ ኡንቱንቱ አቁዋ ቦንቂበይክኖ።

16 ሄ ዎደ ካትያ ካዉተꬃ ጋርሳን ደእያ ቢታቱነ ሀራቱዋን ደእያ አይሁዳቱካ እትፐ ሺቂደ፥ ባረንቱ ሞርከቱዋ ኡባ ኦለቲደ ተኤድኖ። ኡንቱንቱ ኡባና 75,000 አሳ ዎꬌዳዋፐ ጉይያን፥ ባረንቱ ሞርከቱዋፐ ሸምፔድኖ። ሽን ኡንቱንቱ አቁዋ ቦንቂበይክኖ። 17 ሀዌ ኡባይ ሀኔዳዌ አዳረ ግያ አግናን ታማነ ሄዘንꬆ ጋላሳና፤ ታማነ ኦይደንꬆ ጋላሳን ኡንቱንቱ ሸምፒደ፥ ባላ ሚደ፥ ኡሺደነ ናሸቲደ ፔሽያ ጋላሳ ኦꬄድኖ።

18 ሽን ሱሳን ደእያ አይሁዳቱ ታማነ ሄዘንꬆነ ታማነ ኦይደንꬆ ጋላሳቱዋን ዎꬍ ፔሺደ፥ ታማነ እቼሻንꬆ ጋላሳን ሸምፔድኖ። ሄ ጋላሳ ኡንቱንቱካ ባላ ሚደ፥ ኡሺደነ ናሸቲደ ፔሽያ ጋላሳ ኦꬄድኖ።

19 ሄዋ ድራዉ፥ ቄር ቄር ካታማቱዋን ደእያ አይሁዳቱ ሀቼ ጋካናዉካ አዳረ ጌተትያ አግናን ታማነ ኦይደንꬆ ጋላሳ ባላ ጋላሳ ኦꬂደ ቦንቺኖ። ሄ ጋላሳን ሚኖነ ኡሺኖ፤ ቃይ እቱ እቶ ቁማ እሞታ እሚኖ።

ፑሪማ ባላ

20 ማርዶክዮስ ሀ ሀኔዳ ኡባ ታርክያ ጻፊደ ዳብዳቢያ ካትያ አርጸክሲሳ ቢታቱዋን ኡባን፥ ሃኩዋን ማታን፥ ደእያ አይሁዳ ኡባዉ ኪቴዳ። 21 ሄ ዳብዳቢያን ማርዶክዮስ አዳረ አግናን ታማነ ኦይደንꬆነ ታማነ እቼሻንꬆ ጋላሳቱዋ፥ አይሁዳቱ ላይꬃን ላይꬃን ባላ ኦꬂደ ቦንቻና ማላ፥ ኡንቱንቶ ኦዴዳ። 22 አያዉ ጎፐ፥ ሄ ጋላሳቱ አይሁዳቱ ባረንቱ ሞርከቱዋፐ ሸምፑዋ ደሜዳ ጋላሳቱዋ፤ ቃይ ሄ አግናይካ ኡንቱንቱ ካዩነ ዬኩ ናሸቻዉነ ባላ ሙሳዉ ላመቴዳ አግና። ሄዋ ድራዉ፥ ኡንቱንቱ ሙሳንነ ኡሻን ናሸቲደ፥ እቱ እቶ ቁማ ህዬሳቶ እሞታ እሚደ ቦንቻና ማላ፥ ኡንቱንቶ ኦደቴዳ።

23 አይሁዳቱ ማርዶክዮስ እሜዳ አዛዙዋ አኪደ፥ ኡንቱንቱ ቦንቻናዉ ዶሜዳ ባላ ላይꬃን ላይꬃን አገናን ቦንቻናዉ ማዬድኖ። 24 ጋሱነካ አጋጋ ዛሪ ሀማዳታ ናአይ ሃማን፥ አይሁዳቱ ኡባቱዋ ሞርኪ፥ ኡንቱንታ ꬋይሳናዉ ካሰ ማቀቴዳ፤ ኡንቱንታ ዉርስ ዎꬍያ አግናነ ጋላሳ ኤራናዉ ፑሪማ ግያ ሳማ የግሴዳ። * 25 ሽን አስትራ ካትያኮ ገሌዳዋፐ ጉይያን፥ ሃማን አይሁዳቱ ቦላ ማቀቴዳ ኢታ ማቁ ኡባይ ጉየ ስሚደ፥ አ ቦላ ፖለታናዳን ካቲ ጻፉዋን አዛዜዳ። ያትና፥ ሃማንነ አ ናናይ ታሙ ኮጫን ካቀቴድኖ። 26 ሄዋ ድራዉ፥ ሀ ላኡ ጋላሳቱ ፑሪማ ጌተትያ ሳማ ባላ ጌተቲኖ። ሀ ዳብዳቢያን ኡንቱንቶ ጻፈቴዳዋ ኡባ ጋሱዋን፥ ኡንቱንቱ ባረንቱ አይፍያን በኤዳዋ ጋሱዋንነ ኡንቱንቱ ቦላን ጋኬዳዋ ጋሱዋን 27 አይሁዳቱ ባረንቶ፥ ባረንቱ ዛረቶነ አይሁዳ ግዳናዉ ኮይያ ኡባዉ፥ ሀ ባላ ቦንችያዋ ዎጋ ኦꬄድኖ። ሄዌካ ላይꬃን ላይꬃን አገናን ሀ ላኡ ጋላሳቱዋ ቦንቻናሳ። 28 ቃይ፥ ሀ ካዉተꬃ ጋድያን ኡባንነ ካታማቱዋን ኡባን ደእያ አይሁዳቱ ጎልያ አሳይ ኡባይነ ያና የለታ ኡባይ ሀ ፑሪማ ባላ ሀሳያናዉ በስያዌ ቃሸቴዳ። ሄዋ ቦላንካ፥ አይሁዳቱ አዉደ ግዶፐነ፥ ሀ ፑሪማ ጋላሳቱዋ ቦንቻናዉነ ሄ ጋላሳቱዋን ሀኔዳባይ ኡንቱንቱ ዛርያንካ ዶገተናን አጋናዉ በሰ።

29 ሄዋፐ ጉይያን፥ አብሀይላ ናታ፥ ካታታ አስትራነ አይሁዳይ ማርዶክዮስ ፑሪማ ባላ ጼልያዋን ካሰ ጻፌዳ ዳብዳቢያ ምንꬃናዉ ሀዋ ላኤንꬆ ዳብዳቢያ ኩመንꬃ ማታን ጻፌድኖ። 30 ሄ ዳብዳበቱ አርጸክሲሳ ካዉተꬃን፥ ጼታነ ላታማነ ላፑን ጋድያን ደእያ አይሁዳቶ ኡባዉ ሳሩነ ዎፓይ ግዶ ግያ ሳሮታና ጻፈቲደ ኪተቴድኖ። 31 ቃይ ኡንቱንቱ ካሰ ጾማናዉነ ካዮታናዉ ዎጋ ከሴዳዋዳን፥ ሀእ ኡንቱንታ ግድና፥ ስንꬃፐ ይያ ኡንቱንቱ ዘረꬃ ግድና፥ ሀ ፑሪማ ጋላሳቱዋ ላይꬃን ላይꬃን ዎጋ ኦꬂደ ቦንቻና ማላ፥ ሄ ዳብዳበቱ ቆንጭሲኖ። ሄዌ አይሁዳይ ማርዶክዮስነ ካታታ አስትራነ ላኡ ከሴዳ አዛዙዋ። 32 ካታት አስትር አዛዙ ፑሪማ ባላ ዎጋ ምንሴዳ፤ እካ ማጻፋን ጻፈቴዳ።

10

ካትያ አርጸክስሳነ ማርድክዮሳ ግታተꬃ

1 ካቲ አርጸክስስ ባረ ካዉተꬃ ግዶን ሀ ጋጻፐ ህን ጋጻይ ጋካናዉ ደእያ አሳይ ኡባይ ጊራ ጭጋና ማላ፥ ዎልቃን አዛዜዳ። 2 እ ኦꬄዳ ዎልቃማነ ማላልስያ ኦሶቱ ኡባይ፥ ቃይ ማርዶክዮሳካ ꬎቁ ኦꬂደ፥ ዎት ቦንቼደንቶ ቆንጭስያ ታርኪ ሜዶናነ ፓርሰ ካዉተꬃ ታርክያ ማጻፋን ጻፈቴዳ። 3 ማታ ባጋን ግዶፐ፥ ካትያ አርጸክሲሳ እታ ጊና፥ ማርዶክዮስ ላኤንꬁዋ። ቃይ እ አይሁዳቱዋንካ ሎይꬅ ቦንቼቴዳነ ዶሰቴዳ አሳ፤ አያዉ ጎፐ፥ እ ባረ አሳ ግዴዳ አይሁዳቱ፥ ሳሮተꬃንነ ህርግ ባይናን ደአና ማላ፥ ሎይꬅ ዳቡሬዳ አሳ።

* 1:1-2 እዝራ 4:6

* 2:6 2 ካታ. 24:10-16፤ 2 ኦዱዋ 36:10

* 6:2 አስ. 2:21-22

* 9:24 አስ. 3:7

ኢዮባ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

ኢዮባ ማጻፋ

ገሉዋ

ኢዮባ ማጻፋን ኑን በእያ ታርኪ፥ ዳሮ ቱጋይነ ባሻይ ጋኬዳ እት ኬካ ብታንያባ ኦድያ ታርክያ። ሀ ብታኒ ባረ ናናቱዋ ኡባፐነ ባረ ዱረተꬃ ኡባፐ መላ አቴዳ አሳ። ሄዋ ቦላካ ቃይ ኢታ ማይꬃን ሾጨቲደ ሳከቴዳ። ሄዋፐ ጉይያን ግንጹዋ ጻፉዋን ቆንጭሴዳ ሄዙ ሃሳያቱዋን ኢዮብ ነ ኢዮባ ላገቱ ሀ ሳኩዋን ባረንቶ ስሰቴዳዋ ሃሳዬድኖ። ዉርሰꬃን ቃይ ጾሳይ ኢዮባዉ ቆንጬዳ።

ኢዮባ ላገቱ ኢዮባ ጋኬዳ መቱዋ ቦላ ቆፋ እሚደ፥ በንፐ ባረንቱ ኤርያ አማኑዋ ዎጋን ባሰቲደ እሚኖ። ሄዋ ድራዉ ኡንቱንቱ፥ “ጾሳይ ኬካ አሳዉ ሎኦባ እሜ፤ ሽን ኢታ አሳ ሙሬ። ሄዋ ማራን ኢዮባ ሀ መቱ ኡባይ ጋኬዳዌ፥ እ ናጋራ ኦꬄዳ ድራሳ ግዳናዉ ኮሼ” ያጊኖ። ሽን ኢዮብ ጌሻነ ኬካ አሳ ግዴዳ ድራዉ፥ ሀዋ ማላ ሙሩዋ በስያ አሳ ግደና። ኡባ ቃይ ኤረተና ቃንእሸ ግዴዳዌ፥ አ ማላትያ ኬካ አሳ ቦላ ሀዋ ማላ ሙሩዋ ዎꬌዳ። ኢዮባ አማኑ ሳኣፐ ደሸናን ꬎዮፐካ፥ ልከ ፕርዳ ፕርዲደ፥ ባረና ሀ ሀርግያ ቃሹዋፐ ብላና ማላነ በን ደኦ ዛራና ማላ፥ ምንሲደ ዎስያዋ አግቤና።

ጾሳይ ኢዮብ ኦቼዳ ኦሻዉ እቶ እቶ ዛሩዋ እምቤናዋ ግዶፐነ፥ አ አማኑዋ ምኖተꬃ ናሺደ፥ ባረ ጾሳተꬃ ዎልቃነ ባረ አꬌዳ ኤራ ማላልስያ ግንጹዋ ሃሳያን ቆንጭሴዳ። ሄዋፐ ጉይያን ኢዮብ ጾሳይ ዎልቃማ ግድያዋነ አꬌዳ ኤራንቻ ግድያዋ ኤሪደ፥ ጻላንነ ሀንቁዋን ኩሜዳ ቃላቱዋ ሃሳዬዳዎ ካዮቲደ፥ ናጋራፐ ስሜዳ።

ዉርሰꬃን ግንጹዋ ግደና የዳ ጻፉዋን ጻፈቴዳ ሳኣን ኢዮባ ደኡ በንሳ ስሜዳዋዋነ አቁዋ ባጋና ግዶፐ፥ ካሰዋፐ ዳኮ ዳሩዋ ደሜዳዋ በኤቴ። ኢዮባ ላገቱ አ ጋኬዳ መቱ ሀቃና ዬደንቶ ኡንቱንቶ ገልቤና ድራዉ፥ ጾሳይ ኡንቱንታ ምኖ ሴራ ሴሬዳ። ሜዘ አማኑዋ ቆፋፐ ጾሳይ ዎልቃማ ግድያዋ ኤሬዳዌ ኢዮባ ጻላላ።

ሸምፓቱዋ ኡባቶ እመቴዳ ቃንꬃ ቆፋቱዋ

እዮበ ፓጨቱሳ 1:1—2:13

ኢዮባነ አ ላገꬃቱዋ ፓሉምያ 3:1—37:24

መꬍና ጎዳይ ኢዮባዉ እሜዳ ዛሩዋ 38:1—41:34

እዮበ አንጁዋ ዛር ደሙሳ 42:1-17

እዮበ ፓጨቱሳ

1

(1:1—2:13)

ሴጻናይ ኢዮባ ፓጫናዳን ጾሳይ ሸንያ እሜዳ

1 ኡጻ ግያ ቢታን ኢዮባ ግያ እት ብታኒ ደኤ፤ እ ቶሺ ባይናነ ሱረ አሳ፤ ጾሳዉ ያዪደ፥ ኢታባፐካ ሃኬዳ አሳ። 2 አዉ ላፑን አቱማ ናናቱነ ሄዙ ማጫ ናናቱ የለቴድኖ። 3 ማጹዋ ግዶፐ፥ አዉ ላፑን ሻኡ ዶርሳቱ፥ ሄዙ ሻኡ ጋሎቱ፥ እቼሹ ጼቱ ዋꬃ ቦራቱ፥ እቼሹ ጼቱ ማጫ ሀረቱነ ሎይꬅ ዳሮ ቆማቱ ደኢኖ። አዋይ ዶልያ ባጋና ደእያ አሳ ኡባፐ እ አꬌዳ ዱረ አሳ።

4 አ አቱማ ናናቱ ባረንቱ ሶን ባረንቱ ሶን፥ ካል ካል ግብራ ጊግሲደ፥ ባረንቱ ሄዙ ምቼቱዋ ባረንቱና ማናዉነ ኡሻናዉ ጼሲኖ። 5 ግብራ ጋላሳቱ ፖለቴዳ ዎደ፥ ኢዮብ ዎንታ ጉራና ደንዲደ፥ ባረ ናናቱዋ እቱዋ እቱዋ ሱንꬃን ጹግያ ያርሹዋ ያርሼ። እ ሄዋ ኦꬅያዌ፥ “ታ ናናቱ ባረንቱ ዎዛናን ጾሳ ሸቂደ፥ ናጋራ ኦꬄድኖንቶነ” ጊደ ህርጌዳ ድራሳ። እ ኡንቱንታ ጌሻናዉ ሄዋ ኡባ ገደ ኦꬄ።

6 እት ጋላስ ጾሳ ኪታንቻቱ መꬍና ጎዳ ስንꬃን ቤታናዉ ዬድኖ፤ ሴጻናይካ ቃይ ኡንቱንቱና ዬዳ። * 7 መꬍና ጎዳይ ሴጻና፥ “ላ ኔን ሀቃፐ ያድ?” ያጌዳ።

ሴጻናይ መꬍና ጎዳዉ፥ “ታን ሳኣን ኡባን ያነ ሃነ ዩይያሳፐነ ስመረትያሳፐ ያድ” ያጊደ ዛሬዳ።

8 መꬍና ጎዳይ ሴጻና፥ “ያትና፥ ታ ቆማ ኢዮባ አኬካደ በኣድ? ሳኣ ቦላን አ ማላትያ ቶሺ ባይናነ ሱረ አሳይ ሙለካ ባዋ። እ ጾሳዉ ያይያ፥ ኢታባፐካ ሃኬዳ አሳ” ያጌዳ።

9 ሴጻናይ፥ “ቱሙ ኢዮብ ነዉ ጮ ያዪ?* 10 አነ አ ሶ አሳነ አዉ ደእያዋ ኡባ ኔን ድራደ ናጋበይኪ? እ ኦꬅያ ኦሱዋ ኡባ ኔን አንጄዳ ድራዉ፥ አ መህያ ዉዲ ቢታ ኡባ ቦላን ዳሬዳ። 11 ሽን ኔን ነ ኩሽያ የዳደ፥ አዉ ደእያ ማጹዋ ኡባ ሾጫንቶ፥ እ ኔና ቱሙ ነ ስንꬃን ሸቃና” ያጌዳ።

12 መꬍና ጎዳይ ሴጻና፥ “ኤኖ፥ አዉ ደእያባይ ኡባይ ነ ኩሽያና። ሽን ኔን አ ቦቾፓ” ያጌዳ። ሄዋፐ ጉይያን፥ ሴጻናይ መꬍና ጎዳ ስንꬃፐ ከሲደ ቤዳ።

13 እት ጋላስ ኢዮባ አቱማ ናናቱነ ማጫ ናናቱ ባረንቱ ባይራ እሻ ሶን ሚደነ ዎይንያ ኤሳ ኡሺደ ደኢኖ። 14 ያትሽን እት ብታኒ ኢዮባኮ ዪደ፥ “ኑን ቦራቱዋ ዋጺደ ጎሽሽን፥ ሀረቱካ ኑ ማታን ማታ ሚደ ደእሺና፥ 15 ሳባ ቢታ አሳቱ አኬከናን ዪደ፥ ኦላ ከሴድኖ፤ ያቲደ ኡባካ አክ ቤድኖ። ቃይ ቆማቱዋካ ቃራ ማሻን ቡሳኬድኖ። ያትና፥ ታ ጻላላይ አታደ፥ ሀ ሀኔዳዋ ነዉ ኦዳናዉ ያድ” ያጌዳ።

16 እ ብሮ ሃሳይሽን፥ ሀራ ብታኒ ዪደ፥ “ጾሳ ታማይ ሳሉዋፐ ዎꬊደ፥ ዶርሳቱዋነ ዶርሳቱዋ ሄምያዋንታ ሜዳ። ያትና፥ ታ ጻላላይ አታደ፥ ሀ ሀኔዳዋ ነዉ ኦዳናዉ ያድ” ያጌዳ።

17 እ ብሮ ሃሳይሽን፥ ሀራ ብታኒ ዪደ፥ “ካላዳዌቱዋ ቢታፐ ሄዙ ጩጉዋን ሻከቴዳ ፓናቱ ዪደ፥ ኑና ኦሊደ፥ ጋሉዋ ኡባ አክ ቤድኖ፤ ቆማቱዋካ ቃራ ማሻን ቡሳኬድኖ። ያትና፥ ታ ጻላላይ አታደ፥ ሀ ሀኔዳዋ ነዉ ኦዳናዉ ያድ” ያጌዳ።

18 እ ብሮ ሃሳይሽን፥ ሀራ ብታኒ ዪደ፥ “ነ አቱማ ናናቱነ ማጫ ናናቱ ባረንቱ ባይራ እሻ ሶን ሚደነ ዎይንያ ኤሳ ኡሺደ ደእሺና፥ 19 ዎልቃማ ጎቲ አኬከናን ባዙዋፐ ደንዲደ፥ ጎልያ ኡባና ሾጬዳ። ጎሊ ኡንቱንቱ ቦላ ኩንድና፥ ናናቱ ሀይቄድኖ። ያትና፥ ታ ጻላላይ አታደ፥ ሀ ሀኔዳዋ ነዉ ኦዳናዉ ያድ” ያጌዳ።

20 ሄዋፐ ጉይያን፥ ኢዮብ ደንዲደ፥ ካዮ ባረ ማዩዋ ፔꬊደ፤ ባረ ሁጲያካ ሜደቴዳ። ቢታን ጉፋኒደ ጾሳዉ ጎይኒደ፥ 21 ሀዋዳን ያጌዳ፤

“ታን ታ አት ኡሉዋፐ ካሎ የለታድ፤

ሀይቂያ ዎደካ ታን አካደ ብያባይ ባዋ።

መꬍና ጎዳይ እሜዳ፤

መꬍና ጎዳይ ዛሪደ አኬዳ።

መꬍና ጎዳ ሱንꬃይ ጋላተቶ” ያጌዳ።

22 ሀ ኡባንካ ኢዮብ ናጋራ ኦꬅቤና፤ ጾሳ አማሳልቤና።

2

ኢዮባ ላኤንꬆ ፓጭያ

1 ሀራ ጋላስካ ቃይ ጾሳ ኪታንቻቱ መꬍና ጎዳ ስንꬃን ቤታናዉ ዬድኖ፤ ሴጻናይካ ቃይ ኡንቱንቱና እትፐ አ ስንꬃን ቤታናዉ ዬዳ። 2 መꬍና ጎዳይ ሴጻና፥ “ላ ኔን ሀቃፐ ያድ?” ያጌዳ።

ሴጻናይ መꬍና ጎዳዉ፥ “ሳኣን ኡባን ያነ ሃነ ዩይያሳፐነ ስመረትያሳፐ ያድ” ያጌዳ።

3 መꬍና ጎዳይ አ፥ “ታ ቆማ ኢዮባ አኬካደ በኣድ? ሳኣ ቦላን አ ማላትያ ቶሺ ባይናነ ሱረ አሳይ ሙለካ ባዋ። እ ጾሳዉ ያይያ፥ ኢታባፐካ ሃኬዳ አሳ። ጋሱ ባይናን ታን አ ꬋይሳና ማላ፥ ኔን ታና ደንꬅናካ፥ ሀእ ጋካናዉ እ ባረ ሱረተꬃን ምን ኤቄዳ” ያጌዳ።

4 ሴጻናይ ዛሪደ ጾሳ፥ “ ‘ጋልባ ድራዉ ጋልባ አኮ!’ ያግያዋዳን፥ አሳይ ባረ ሸምፑዋ ድራዉ፥ ባረዉ ደእያዋ ኡባ እማና። 5 ሽን ኔን ነ ኩሽያ የዳደ፥ አ አነ ሾጫ። ያትንቶ እ ኔና ቱሙ ነ ስንꬃን ሸቃና” ያጌዳ።

6 መꬍና ጎዳይ ሴጻና፥ “ኤኖ፥ አ ዎꬎፓፐ አትና፥ አ ቦላ ኔን ኮዬዳዋ ኦꬃናዉ ዳንዳያሳ” ያጌዳ።

7 ሄዋፐ ጉይያን፥ ሴጻናይ መꬍና ጎዳ ስንꬃፐ ከሲደ፥ ኢዮባ ገድያፐ ሁጲያ ጋካናዉ ኢታ ማዱꬃይ አ ቦላ ከሳናዳን ኦꬄዳ። 8 ያትና፥ ኢዮብ ብድንꬃ ቦላ ኡቲደ፥ ኮንኣን ባረና ጎዴዳ።

9 አ ማቻታ አ፥ “ሀእ ጋካናዉካ ኔን ነ ሱረተꬃን ምና ኡታዲ? ጾሳ ሸቃደ ሀይቃ” ያጋዱ።

10 እ ዛሪደ እዞ፥ “ኔን ቦዛ ማጫ አሳዳን ሃሳያዳ። ኑን ጾሳፐ ሎኦባ አክ አኪደ፥ ኢታባ አኮኮየ?” ያጌዳ።

ሀ ኡባንካ ኢዮብ ባረ ጌዳዋን ናጋራ ኦꬅቤና።

ሄዙ ኢዮባ ላገꬃቱ አ በአናዉ ዬድኖ

11 ኢዮባ ላገቱ ሄዛቱ፥ ተማና ቢታፐ ኤልፋዝ፥ ሹሀ ቢታፐ ብልዳድነ ናእማ ቢታፐ ጾፋር ኢዮባ ቦላ ጋኬዳ መቱዋ ስሴዳ ዎደ፥ አዉ ቃረታናዉነ አ ምንꬃናዉ ባረንቱ ሶፐ ባረንቱ ሶፐ ቃገቲደ፥ እትፐ አኮ ዬድኖ። 12 ኡንቱንቱ አ ሃኩዋን ግዲደ ጼልያ ዎደ፥ እ ኢዮባ ግድያዋ ኤርበይክኖ። ጉየፐ አ ግድያዋ ኤሬዳ ዎደ፥ ባረንቱ ቃላ ꬎቁ ኦꬂደ ዬኬድኖ፤ ባረንቱ ማዩዋካ ፔꬊደ፥ ባረንቱ ሁጲያን ባና ቆሌድኖ። 13 ሄዋፐ ጉይያን፥ ኡንቱንቱ አናና ላፑን ጋላሳነ ላፑን ቃማ ቢታን ኡቴድኖ። አ ሳኩ ሎይꬅ ዳሬዳዋ ኡንቱንቱ በኤዳ ድራዉ፥ አዉ አይ አሳይነ ቃላካ ቃትቤና።

ኢዮባነ አ ላገꬃቱዋ ፓሉምያ

3

(3:1—37:24)

ኮይሮ ሃሳያቱዋን ኢዮብ ባረ የለቴዳ ጋላሳ ሸቄዳ

1-2 ሄዋፐ ጉይያን፥ ኢዮብ ባረ ዶና ዶዪደ፥ ባረ የለቴዳ ጋላሳ ሀዋዳን ያጊደ ሸቄዳ፤ * 3 “ታን ሻሃረቴዳ ቃማይነ ታን የለቴዳ ጋላሳይ ጮ ꬋይኖ! 4 ሄ ጋላሳይ ꬉማ ግዶ፤ ቦላ ጾሳይ ሄ ጋላሳ ሸነኮ ጎ፤ አ ቦላን ፖኡካ ፖኦፖ። 5 ሌሌዳ ꬉማይነ ሻኖቹ አ ጎዞ፤ አ ሻሪ ካሞ፤ አ ፖኡዋካ ꬉማይ ገንꬆ። 6 ሄ ጋላሳ ቃማ ꬍጵ ጎ ꬉማይ ኦይቆ። ላይꬃ ግዶን ደእያ ጋላሳቱዋን እ ፓይደቶፖ፤ አግናቱዋ ፓይዱዋንካ ገሎፖ። 7 ሄ ጋላሳ ቃማይ ቃሚደ ዎንቶፖ፤ ናሸቻ እልልሳይካ አን ስሰቶፖ። 8 ሌዋታና ግያ ዳዊያ ደንꬃናዉ ሎሄዳ ሻሬቾቱ ሄ ጋላሳ ሸቂኖ። 9 ሄ ቃማዉ ባካልያ ጾልንቲ ፖኦፖ፤ ፖኡዋ ናጊደካ ደሞፖ፤ ዎንታ ጻልቂካ አዉ ጻልቀቶፖ። 10 ሄ ቃማይ ታን ታ አት ኡሉዋን ሻሃረተናዳንነ ሀ መቱዋ በኤናዳን ተእቤና ድራዉ፥ ሸቀቴዳዋ ግዶ።

11 “ታን ታ አት ኡሉዋን ሃꬃ ከሳርክታሻ! ታ አት ኡሉዋፐ የለታ ዎꬋነ ሀይቃርክታሻ! 12 ታ አታ ታና አያዉ ባረ ክዉዋን እድማዴሻ? ባረ ꬋንꬃካ ታና አያዉ ꬋንꬃዴሻ? 13 ሄ ዎደ ታን ሀይቄዳዋ ግድንቶ፥ ሀእ ሸምፓደ ገምእሻድ ሽን! 14 ኮለቴዳ ሳአቱዋ ባረንቶ ዛረꬅ ኬጼዳ ሳኣ ካተቱዋናነ ኡንቱንታ ዞርያዋንቱና፥ 15 ዎርቃይ ደእያነ ባረንቱ ጎልያን ብራ ኩንꬄዳ ሞድያዋንቱና እትፐ ዱፉዋን ግሳድ ሽን! 16 ዎይ አት ኡሉዋፐ ቦሸቲደ የለቴዳ ናኣዳን፥ ዎይ ጋላሳ ፖኡዋ አይነ በእቤና ቦሸቶዋዳን፥ ታን ቢታ ግዶን ቆሰታ ድጋርክታሻ! 17 ዱፉዋን ኢታቱ ባረንቱ ኢታ ኦሱዋ አጊኖ፤ ያን ዳቡራንቻቱካ ሸምፒኖ። 18 ሄ ሳኣን ቃሸቶ አሳቱካ ሸምፒደ ናሸቲኖ፤ ኦሱዋ ኦስስያዋንቱ ዋሱዋ ኡንቱንቱ ሄዋን ስስክኖ። 19 ጉꬃይ ዳሩካ ያን ደኤ፤ አይሊካ ባረ ጎዳዉ አይለትያሳፐ ከሴ።

20 “መቱዋን ደእያዋንቶ ፖኡ አያዉ እመቴዴ? ደኡ ጫምያዋንቶ፥ 21 ሀይቁ ያንዴሻ ጊደ አሞትና፥ ዬናን እጽያዋንቶ፥ ቆስ ዎꬄዳ ዱረታ ኮይያዋፐ አꬂደ፥ ሀይቁዋ ኮይያዋንቶ፥ * 22 ዱፉዋ ቢደ ጋክያ ዎደ፥ ናሸቻንነ እልልሳን ፖጩምያዋንቶ ደኡ አያዉ እመቴዴ? 23 ኦጊ ባይ ክቼዳ ኡራዉ፥ ጾሳይ አ ዩሹዋ ድር ድጌዳ ኡራዉ ፖኡ አያዉ እመቴዴ? 24 ካዩ ታዉ ቁማ ግዴዳ፤ ታ ኦሊ አገናን ጎግያ ሃꬃ ማላ። 25 ታን ያዬዳዌ ታ ቦላ ጋኬዳ፤ ታን ዳጋሜዳዌካ ታናን ሀኔዳ። 26 ታዉ መቶፐ አትና፥ ሳሩ፥ ዎፓይነ ሸምፑ ባዋ” ያጌዳ።

4

ኤልፋዝ ኮይሮ ሃሳዬዳ ሃሳያ

(4:1—14:22)

1 ሄዋፐ ጉይያን፥ ቴማና ቢታፐ ዬዳ ኤልፋዝ ዛሪደ፥ ሀዋዳን ያጌዳ፤ 2 “እት ኡራይ ኔናና ጻሊደ ሃሳዮፐ፥ ኔን ሀንቀታኒ? ሽን ሃሳየናንነ አጋናዌ ኦኔ? 3 በአ፥ ኔን ዳሮቱዋ ታማርሳዳ፤ አርጋጬዳ ኩሸቱዋካ ምንꬃዳ። 4 ነ ቃላይ ꬉበቴዳዋንታ ምንስ ኤሴ፤ ዳቡሬዳ ጉልባታቱዋካ ምንꬄ። 5 ሽን ሀእ መቱ ኔኮ ዬዳ፤ ኔን ገንጫበይካ። መቱ ኔና ጋክና፥ ኔን ሻቢረታዳ። 6 ኔን ጾሳዉ ያይያዌ ኔና አማንꬂደ ዎኔ? ነ ሀመትያ ሱረ ሀመታይ ነዉ ህዶታ ግደኔ?

7 “አነ ኔን ሀእ ቆፓ: ጌሻ ግዴዳ አሳን ꬋዬዳዌ ኦኔ? ዎይ ሱረ አሳይ ሀቃን ꬎቆለቲደ ꬋይ ኤሪ? 8 ታን በኤዳዋዳን፥ ኢታተꬃ ጎሺደ፥ መቱዋ ዘርያዋንቱ ኢታተꬃነ መቱዋ ጫካና። 9 ኡንቱንቱ ጾሳፐ ከስያ ሸምፑዋን ፑነቲደ ባያና፤ አ ሀንቁዋ ሱሉዋንካ ኡንቱንቱ ሜተት ꬋያና። 10 ኢታቱ ጉድያነ ዳርያ ጋሞቱዋ ማላ፤ ሽን ጾሳይ ኡንቱንቱ አቻ መንꬄ። 11 ሻንካቲደ ኦይቄዳዋ ማናዉ አቻ ꬋያ ጋሞቱዋዳን፥ ኢታቱ ኮሻን ሀይቂኖ፤ ኡንቱንቱ ናናቱካ ላለቲኖ።

12 “እት ጋላስ እት ጹራይ ታኮ ዬዳ፤ ሄ ጹራይ ሳሱከቲደ፥ ታ ሀይꬃን ዎꬌዳ። 13 ቃማ ገምእሹዋ ፓኑርሽን፥ ታና ኢታ አኩሙ ኡንኤꬄዳ።* 14 ታና ያሻይነ ኮኮርሳይ ኦይቄዳ፤ ታ መቀꬃ ኡባ ጋጅ ጋጅሴዳ። 15 ጫርኩ አꬊደ ታ ሶምኡዋ ፕቲደ፥ ታ ስንꬃና አꬌዳ፤ ዳጋማፐ ደንዴዳዋን ታ ቦላን ደእያ ብናናይ ኤቄዳ። 16 እ ታ ስንꬃን ኤቄዳ፤ ሽን እ አየንቶ ታን ሻካደ ኤራናዉ ዳንዳያበይከ። ሄዋፐ ጉይያን፥ ጮኡ ጌዳሳፐ ሀዋዳን ያግያ ኮሻ ስሳድ፤ 17 ‘ሀይቂያ አሳይ ጾሳ ስንꬃን ጽሉዋ ግዲደ ቤታናዉ ዳንዳዪ? ዎይ አሳይ ባረና መꬌዳዋ ስንꬃን ጌሻ ግዲደ ቤታናዉ ዳንዳዪ? 18 ጾሳይ ባረ ቆማቱዋን አማነተና፤ ባረ ኪታንቻቱዋንካ ባይዙዋ ደሜ። 19 ያትና፥ ኡርቃፐ መቴዳዋንቱን፥ ኡንቱንቱ ደኡዋ ባሱ ባና ግዴዳዋንቱን፥ ብልኣፐካ ኤሌሊደ ዎቂያዋንቱን አይ ኬሻ ዳሮ ባይዙ ቤታንዴሻ! 20 ዎንታ ፓጻ ደእያ አሳይ ኦማርስ ጋካናዉ፥ ኦንነ ሀሳየናን ደእሺና ሀይቄ። 21 ኡንቱንቱ ደኡዋ ሽካሊ ሾደት ዎꬍያ ዎደ፥ ኡንቱንቱ አꬌዳ ኤራተꬃ ደመናን ሀይቂ ባዪኖ’ ያግያዋ ስሳድ።

5

1 “ኢዮባ፥ አነ ጼሳ! ሽን ኦኔ ነዉ ኮያናዌ? ኪታንቻቱዋፐ ኦኮ ስማኒ? 2 ኤያ ኡራ ላንጪ ዎꬌ፤ አኬካይ ፓጬዳ ኡራካ ቃናቲ ꬋይሴ። 3 ኤያ ኡራይ ምኒደ ደእያዋ ታን ታ ሁጲያን በኣድ፤ ሽን ኤለካ ታን አ ጎልያ ሸቃድ። 4 አ ናናቱ ሳሩ ባይና ሳን ደኢኖ፤ ኡንቱንቱ ችሎታን፥ ማዲደ ሃሳይያዌ ባይና ሳን ፕርዳ ꬋዬድኖ። 5 እ ሺሼዳ ካꬃ ኮሻቴዳዋንቱ ማና፤ አጉንꬃ ግዶን ሞኬዳዋካ ኡንቱንቱ አዉ አግክኖ። ሳመቴዳዋንቱ አ ማጹዋ አካናዉ ያረቲኖ። 6 ቱጋይ ባናፐ ከሰና፤ መቱካ ቢታፐ ሞከና። 7 ታማይ ፑደ ፕርያዋዳን፥ አሳይ መቶ የለቴዳ።

8 “ታና ግድንቶ፥ ታን ጾሳኮ ሺቃና፤ ታ ሞቱዋካ አ ስንꬃን ዎꬃና። 9 ፕልጊደ ኤራናዉ ዳንዳየተና ዎልቃማባቱዋነ ፓይዱ ባይና ኦራꬃባቱዋ ጾሳይ ኦꬄ። 10 እራ ቢታን ቡክሴ፤ ጋድያዉካ ሃꬃ የዴ። 11 ቶሸቴዳዋንታ ቦንቼ፤ ካዮትያዋንታካ ምንꬂደ ናሸቼ። 12 ገናንቻቱዋ ሀልቹዋካ ሀልሴ፤ ሄዋ ድራዉ፥ ኡንቱንቱ ኩሽያ ኦሱ ፖለተና። 13 አꬌዳ ኤራንቻቱዋ እ ኡንቱንቱ ገንያን ኦይቄ፤ ጌላቱዋ ማቁዋካ አꬅ የጌ። * 14 ኡንቱንቶ ጋላሳይ ꬉማና፤ ጋላሳ ሴታንካ ኡንቱንቱ ሄካ ብላህያዳን ታታፋና። 15 ህዬሳቱዋ እ ኡንቱንቱ ሞርከቱ ማሻፐ አሼ፤ እ ኡንቱንታ ዎልቃማቱዋ ኩሽያፐካ ዎꬅ አኬ። 16 ሄዋ ድራዉ፥ ህዬሳቶ ህዶታይ ደኤ፤ ኢታ አሳቱዋ እ ጮኡ ኦꬄ።

17 “ጾሳይ ሴርያ ኡራይ አንጀቴዳዋ፤ ሄዋ ድራዉ፥ ኡባ ዳንዳይያ ጾሳ ሴራ ካꬎፓ።* 18 እ ማዱꬄ፥ ሽን ማዱꬃ ቃቼ። እ ደቼ፥ ሽን አ ኩሺ ꬋሌ።* 19 ኡሱፑን ቆሞ መቶባፐ እ ኔና አሻና፤ ላፑንꬅካ ኔና ቦቼና። 20 ኮሻ ዎደ ሀይቁዋፐ፥ ኦላ ዎደካ ማሻ ቃራፐ እ ኔና አሻና። 21 እ ኔና እንጻርሳ ልሱዋፐ ገንꬃና፤ ባሻይ ጋክያ ዎደካ ያያካ። 22 ባሻ ቦላነ ኮሻ ቦላ ኔን ሚጫና፤ ባዞ ዶአቶካ ያያካ። 23 ነ ጎሽያ ጎሻን ሹቻይ ደኤና፤ ባዞ ዶአቱካ ኔናና ሳሮ ግዳናዋንታ። 24 ነ ዱንካኒ ሳሮ ግድያዋ ኔን ጌሻደ ኤራና፤ ነ ዶርሳቱዋ አቁዋካ ኔን ጾሞስያ ዎደ፥ ኡንቱንቱፐ እቱነ ፓጨና። 25 ነ የለታይ ጮራታናዋነ ነ ዘረꬃቱካ ደምባ ማታ ኬሻ ግዳናዋ ኔን ኤራና። 26 ዛርጋ ቱኩ ባረ ዎድያን ኡዱማ ይያዋዳን፥ ኔን አዱሳ ላይꬃ ደኣደ፥ ዱፉዋ ባና። 27 ኢዮባ፥ ኑን ሀዋ ኡባ ፕልግ ጼሌዶ። ሄዌ ቱማ ግድያ ድራዉ፥ ሄዋ ስሳደ፥ ነዉ አካ” ያጌዳ።

6

ኢዮብ ላኤንꬁዋ ሃሳዬ

1 ኢዮብ ዛሪደ፥ 2 “ታ ዋዪነ ታ ካዩ ኡባይ ሚዛናን ልከቴረነ! 3 ያትንቶ አባ ዶና ሻፍያፐካ አꬍ ዴጻናዋ። ሄዋ ድራዉ፥ ታ ቃላይ ጻላ ግዴዳ። 4 ኡባ ዳንዳይያ ጾሳ ዎንዳፍያ ፖꬃይ ታና ጫዴድኖ፤ ታ ቦላይካ ኡንቱንቱ ይሻ ኡሼ። ጾሳ ዳጋንꬅያ ቦሻይ ታ ዩሹዋ ዶዴዳ። 5 ሀሪ ማታይ አ ስንꬃን ደእሺና ዋሲየ? ዎይ ቦራይ ዳላ ደሚደ ጻጊየ? 6 ማልኤናባይ ማጽኒ ገለናን ሜተቲየ? ዎይ ቁቁልያ ግዶ ሃꬃይ ሎቅሎቅየ? 7 ሄዋ ማላ ቁማ ታን ሸነታይ፤ ሄዋ ማላ ቁማ ሞፐ፥ ታና ሳኬ።

8 “ታን ዎሴዳ ዎሳይ ጋኬረኔ! ጾሳይካ ታ ዎዛና አሙዋ እሜረኔ! 9 ጾሳይ ታና መንሬꬄረኔ! እ ባረ ኩሽያ የዲደ፥ ታ ደኡዋ ቱራ ዱꬄረኔሻ! 10 ጌሻ ጾሳ ቃላ ካዳቤና ድራዉ፥ ታዉ ሳኩ ዳሮፐነ፥ ምንꬁዋ ግዴረነሻ። 11 ታን ደኡዋን ደአናዉ ታዉ አይ ዎልቃይ ደኢ? ታን ዳንዳያናዉ፥ ታ ዉርሰꬃይ አዬ? 12 ታ ዎልቃይ ሹቻ ዎልቃ ማሌ? ዎይ ታ አሹ ናሃስያ ብራታ ማሌ? 13 ታና ማዳናዉ አይ ዎልቃይነ ታዉ ባዋ፤ ማዱዋ ደማናዉ ታን ብያ ሳአይካ ደኤና።

14 “መቱዋን ደእያ ኡራይ ኡባ ዳንዳይያ ጾሳዉ ያይያዋ አግንቶካ፥ አ ላገቱ አዉ ኬካተꬃ በሳናዉ ኮሼ። 15 ታ እሻቶ፥ ህንተ እራይ ቡከና ዎደ መልያ ሻፋ ማላ፥ ታና ጭሚታ። 16 ባልጉዋ አግናቱዋን ሄ ሻፋይ ኦርዶ ሻቻን ኩሚደ ካመቴ። 17 ሽን ቦኒ ጋክያ ዎደ፥ ሄ ሻቻይ ሙሺደ፥ ሃꬃ ከሴ፤ ሃꬃይካ ሄ ሳኣፐ ꬋዬ። 18 ጫና መህያ ላጊደ ብያ ዛልአንቻቱ ሃꬃ ኮያናዉ ባረንቱ ኦግያፐ ጋጻ ከሲደ፥ መላ ቢታን ቶይላካቲደ፥ ሀይቂ ꬋዪኖ። 19 ቴማ ቢታ ዛልአንቻቱነ ሳባ ቢታ ኦግያዋንቱ ሃꬃ ደማና ጊደ፥ ህዶታ ዎꬂኖ። 20 ሽን ኡንቱንቱ አማነቲደ ኮይና ꬋዬዳ ድራዉ፥ ዬላቴድኖነ ህዶታ ቃንጼድኖ። 21 ህንተካ ታዉ ሄ ሻፋቱዋ ማላ ግዴድታ፤ ታና ጋኬዳ መቱዋ በኢደ ያዬድታ። 22 ታን ህንተና፥ ‘ታዉ እትባ እምተ’ ዎይ፥ ‘ህንተ አቁዋፐ ታ ድራዉ አሳዉ ማታይያ እምተ’ ጋድታ? 23 ዎይ፥ ‘ታና ታ ሞርክያ ኩሽያፐ አሽተ’ ዎይ፥ ‘ኡቅንያዋንቱ ኩሽያፐ ታና ዎዝተ’ ጋድታ?

24 “ህንተ ታና ታማርስተ፤ ታን ጮኡ ጋና። አያ ባይዛድታንቶ፥ አነ ታና በስተ። 25 ቱማ ግዴዳ ቃላይ አይ ኬና ዎልቃሜ! ሽን ህንተ ፓሉማይ ኡባይ ታና አያነ ሴረና። 26 ህንተ ታን ሃሳይያ ሃሳያ ጫርኩዋ ማላ ጊደ ቆፒታ። ያትና፥ ታን ህዶታ ቃንጻደ ሃሳይያ ሃሳያ አያዉ ቆሪቴ? 27 አዉ ባይናዋንታ ሻክ አካናዉ ህንተ ሳማ የጊታ፤ ህንተ ላግያካ ዛልአናዉ ዋሽሲታ። 28 አነ ትሽ ኦꬂደ፥ ታና ጼልተ። ታን ህንተ ስንꬃን ዎርዱዋ ሃሳይከ። 29 ሀያና፥ አነ ዛረꬂደ ቆፕተ፤ ታን ጽሉዋ ግድያ ድራዉ፥ ታ ቦላ ጮ ፕርዶፕተ። 30 ታን ታ እንጻርሳን ዎርዶቴዳዋ ማላቲ? ታ ዶናይ ልክያ ልከ ግደናዋፐ ሻኪደ ሃሳያናዉ ዳንዳየኔ?

7

1 “አሳ ደኡ ሳኣ ቦላን ዎልቃማ ባጸ ግደኔየ? አ ደኡዋ ላይꬃይ ከራ ኦꬅያ አሳ ደኡዋ ላይꬃ ማላ ግደኔየ? 2 ኩዋ አሞትያ ቆማዳን፥ ዎይ ባረ ድርጉዋ አካናዉ ናግያ ኦሳንቻዳን፥ 3 ሄዋዳን ታዉ መላ አግናቱነ ቱጋ ቃማቱ እመቴድኖ። 4 ታን ግስያ ዎደ፥ ‘አዉደ ቤጎታንድታሻ?’ ያጋይ። ሽን ቃማይ ታዉ አዱቄ፤ ሳአይ ዎንታና ጋካናዉ ሂጻን አꬋ አꬋ ዎꬋይ። 5 ታ ቦላይ ጉጹንያነ ፖቁዋ ማዬዳ፤ ታ ማዱꬃፐ ጊሻይ ጎጌ። 6 ታ ላይꬃይ ሸማይንያ ሙኩካፐካ አꬍ ኤሌሌ፤ አይ ህዶታይነ ባይናን ታ ላይꬃይ ዉሬ።

7 “አቤት ጾሳዉ፥ ታ ላይꬃይ ሲꬍያና ሸምፕያ እት ሸምፑዋ ማላ ግድያዋ ሀሳያ! ታ አይፊ ላኤንꬆ ኬካባ በኤናን አቴዳ። 8 ኔን ታና ሀእ በኣሳ፤ ሽን ላኤንꬆ በአካ፤ ኔን ታና ኮዮፐ፥ ታን ꬋያድ።

9 “ሻሪ ፕስክ ጊደ ꬋይያዋዳን፥ ዱፉዋ ዎꬌዳ ኡራይ ስሚደ ከሰና። 10 ባረ ጎለካ ላኤንꬆ ስሚደ ዬና፤ አ ኤርያ አሳይካ አ ዶጌ።

11 “ሄዋ ድራዉ፥ ታን ጮኡ ጊከ፤ ታን ታ ቱጋ ድራዉ ሃሳያና፤ ታ ደኡ ጫሜዳ ድራዉ ዙዙማና። 12 ሀዋ ኬሻ ኔን ታና አያዉ ናጋይ? ታን ነዉ አባ ዎይ አባ ግዶ ሀምባዝያ ጋድየ? 13 ታን፥ ‘ታ ሂጻይ ታና ምንꬃንዴ፤ ታ አልጋይካ ታና ዙዙንꬃፐ ሸምፕሳንዴ!’ ያግያ ዎደ፥ 14 ኔን ታና አኩሙዋን ያሽሳሳ፤ ሳጻንካ ታና ዳጋንꬃሳ። 15 ታን ሀ ሳክያ ቦላና ደአናዋፐ ሱለትያዋነ ሀይቂያዋ ዶራይ። 16 ታን ታ ደኡዋ ካꬋድ፤ ታን መꬍናዉ ደአናዉ ኮይከ። ታ ላይꬃይ ሲꬍያና ሸምፕያ እት ሸምፑዋ ማላ ግድያ ድራዉ፥ ኔን ታና አጋ ባሻ።

17 “ኔን አ ዎጋባዳን ጼላናዉ አሳይ አዬ? ኔን አባዉ አያዉ ቦንቾ ሳኣ እማይ?* 18 ዎንታ ዎንታ ኔን አ ብዳሳ፤ ቃይ ዎድያን ዎድያን አ ፓጫሳ። 19 ኔን ታኮ ጼልያዋ ሙለካ አግኪ? ዎይ ታን ታ ጩቻ ምትያ ዎድያካ ታዉ እምኪ? 20 አቤት አሳ ዎችያዎ፥ ታን ናጋራ ኦꬄዳዋ ግዶፐ፥ ኔና አያይ ቆሄዴ? ኔን አያዉ ታና ጫድ ካእያዋ ኦꬃዲ? ነዉ ታን ዴጾ ቶኩዋ ግዳድታየ? 21 ታ ባላፐ አያዉ ታና ማረናን እጻይ? ታ ናጋራካ አያዉ አቶ ጌናን አጋይ? ስም ታን ዱፉዋ ዎꬍያ ዎዲ ጋኬዳ፤ ኔን ታና ኮይያ ዎደካ፥ ታን ቤትከ” ያጌዳ።

8

ብልዳደ ሃሳዬዳ ሃሳያ

1 ሄዋፐ ጉይያን፥ ሹሀ ቢታፐ ዬዳ ብልዳደ ዛሪደ፥ ሀዋዳን ያጌዳ፤ 2 “ኔን ሀዋ ማላባ አዉደ ጋካናዉ ሃሳያይ? ነ ዶናፐ ከስያ ቃላይ ዎልቃማ ጎትያ ማላ። 3 ኡባ ዳንዳይያ ጾሳይ ፕርዳነ ጽሎባ ጌላዪ? 4 ነ ናናቱ ጾሳ ቦላ ናጋራ ኦꬄዳ ድራዉ፥ እ ኡንቱንታ ኡንቱንቶ በስያዋዳን ሙሬ። 5 ሽን ኔን ጾሳኮ ስሞፐ፥ ኡባ ዳንዳይያ ጾሳ ዎሶፐ፥ 6 ኔን ጌሻነ ሱረ ግዶፐ፥ እ ነ ድራዉ ደንዲደ፥ ኔና ማዳና፤ እ ካሰ ነ ደኦ ዛሪደ ዎይታና። 7 ነ ዶመꬃይ ጉꬃ ማላቶፐነ፥ ነ ዉርሰꬃይ ሎይꬅ ዳራና።

8 “ካሰ የለታ አነ ኦቻ፤ ኑ ማይዛ አዎቱ አያ አያ ታማሬደንቶ፥ ኮያደ ደማ። 9 አያዉ ጎፐ፥ ኑን ዝኖ የለቴዳዋንታ፤ ኑን አያነ ኤሮኮ። ኑን ሀ ሳኣን ደእያ ላይꬃይ ኩዋ ማላ። 10 ኡንቱንቱ ኔና ታማርስኖ፥ ነዉ ኦድኖነ ባረንቱ አኬኬዳዋፐ ሃሳይኖ።

11 “ጫሪ ጫርያ ሃꬃይ ባይና ሳን ድጫናዉ ዳንዳየና፤ ማቃይካ ሃꬅ ባይና ሳን ሞካናዉ ዳንዳየና። 12 ብሮ ድጪደ፥ ቃንጸተናን ደኢድ፥ ማታፐካ ኤለ ሹላና። 13 ጾሳ ዶግያ አሳ ኡባ ዉርሰꬃይ ሄዋ ማላ፤ ጾሳይ ባይና ኡራ ህዶታይካ ꬋያና። 14 እ አማነትያዌ መእ ክችያዋ፤ እ ጬቀትያባይካ ሻራሮታ ጎልያ ማላ። 15 እ ባረ ሻራሮታት ጎልያን ዘምፔ፥ ሽን ኤቀና፤ እ አ ኦይቃና፥ ሽን አ ዳንዳየና። 16 እ አዋን ሃꬃ ኡሼዳ አታክልትያ ማላ፤ አታክልትያ ሳኣ ፕን ከሳና ጋካናዉ ዳሼ። 17 ኬላ ሹቻ ዩሹዋን ባረ ጻጱዋ የዴ፤ ሹቻቱዋ ግዶንካ ባረዉ ሳኣ ኮዬ። 18 ሽን እ ባረ ሳኣፐ ሾደት ꬋይንቶ፥ ሄ ሳአይ አ፥ ‘ታን ኔና በአበይከ’ ያጋና። 19 በአ፥ ኢታ አሳቱዋ ናሸቻይ ሀዋ ማላ። ሀራ አሳቱካ ዪደ፥ ኡንቱንቱ ሳኣ ኦይቂኖ።

20 “ጾሳይ ቱሙዋፐ ቶሺ ባይና አሳ ኦል ኤረና፤ ኢታ ኦꬅያዋንታ ቃይ ማደና። 21 እ ዛሪደ፥ ኔና ሚጭሳናነ እልልሳና። 22 ኔና እጽያዋንቱ ዬላ ማያና፤ ኢታቱዋ ጎሊ ꬋያና” ያጌዳ።

9

ኢዮብ ጉጂደካ ሃሳዬ

1 ሄዋፐ ጉይያን፥ ኢዮብ ዛሪደ፥ ሀዋዳን ያጌዳ፤ 2 “ኤ፥ ሀዌ ህንተ ግያዌ ቱማ ግድያዋ ታን ኤራይ። ሽን አሳይ ጾሳ ስንꬃን ጽሉዋ ግዳናዉ ዋን ዳንዳዪ?* 3 አናና እት ኡራይ ፓሉመታናዉ ኮዮፐ፥ ሄ ኡራይ እ ኦችያ ሻኡ ኦሻፐ እቱዋነ ዛራናዉ ዳንዳየና። 4 ጾሳይ ባረ ዎዛናን አꬌዳ ኤራንቻ፤ ባረ አቢያንካ ዳሮ ዎልቃማ። አናና ኤቀቲደ ጾነትቤናዌ ባዋ። 5 ኤረናን ደእሺና፥ ꬎቃ ደረቱዋ እ ኡንቱንቱ ሳኣፐ ድጌ፤ ባረ ሀንቁዋንካ አꬅ የጌ። 6 እ ቢታ አ ሳኣን ቃꬄ፤ ቢታ ቱቀቱዋካ ዪቂዪቂሴ። 7 አዋይ አዋጸናዳንነ ጾልንተቱ ፖኤናዳን አዛዛናዉ ዳንዳዬ። 8 እ ባረካ ሳሎቱዋ ምጬዳ፤ አባ ቤታ ቦላንካ ሀመቴ። 9 ጾሳይ ዎጋ ቤርያ፥ ኦርዮና፥ ፕልያድሳ ግያ ጾልንተቱዋ ጩጉዋነ ሄዋዳንካ ገድሳ ባጋና ደእያ ጾልንተቱዋ ጩጎቱዋ መꬌዳዋ። 10 ፕልጊደ ኤራናዉ ዳንዳየተና ዎልቃማቱዋ፥ ፓይዱ ባይና ኦራꬃባቱዋ እ ኦꬄ።

11 “ጾሳይ ታኮ ሺቅንቶካ፥ ታን አ በአናዉ ዳንዳይከ፤ እ ታ ምይያና አꬍንቶካ፥ ታን እ ሄዋን ደእያዋ ኤራናዉ ዳንዳይከ። 12 እ ባረ ኮዬዳዋ አክና፥ አ ኦንነ ድጋናዉ ዳንዳየና። ‘ዋታይ?’ ያጊደ አ ኦቻና አሳይ ባዋ። 13 ጾሳይ ባረ ሀንቁዋ ተኤና፤ ራኣባ ግያ ዳዊያ ማድያ ባረ ሞርከቱዋ ባረ ገድያፐ ጋርሳዉ አꬂደ የꬌ።

14 “ያትና፥ ታን አ ኦሻ ዛራናዉ ሎኦ ቃላ ሀቃፐ ደማናዉ ዳንዳያይታ? 15 ታን ጽሉዋ ግድንቶካ፥ ፕርድያ ጾሳይ ታና ማራናዳን ዎሳናፐ አትና፥ ታን አ ቦላ ሃሳይከ። 16 ታን አ ጼስና፥ እ ታዉ ኮይንቶካ፥ ‘ታ ኮሻ ስሴዳ’ ጋደ አማንከ። 17 እ ታና ጎትያን መንሬꬄ፤ ጋሱ ባይናን እ ታ ማዱꬃ ዳርሴ። 18 ታና ሸምፑዋካ ሸምፕሰናን ድጌ፤ እ ታ ደኡዋ ጫሙዋን ኩንꬄዳ። 19 ዎልቃባ ሃሳዮፐ፥ እ ዎልቃማ። ፕርዳዋ ሃሳዮፐ፥ አ ጼሲደ፥ ፕርዳ ጎለ ሺሻና አሳይ ባዋ። 20 ታን ጽሉዋ ግድንቶካ ታ ዶናይ ታና ባይዛንቻ ከሴ፤ ታን ቶሺ ባይና አሳ ግድንቶካ፥ እ ታና ጌላ ከሴ።

21 “ታን ቶሺ ባይና አሳ። ሽን ታ ደኡዋ ዶስከነ ካꬋይ። 22 ዱማተꬃይ ባዋ፤ ሄዋ ድራዉ፥ ታን፥ ‘እ ቶሺ ባይናዋንታነ ኢታቱዋ ላኡዋካ እትፐ ꬋይሴ’ ያጋይ። 23 ባሻይ ጽሎ አሳቱዋ ቆፐናን ዎꬍያ ዎደ፥ ጾሳይ ቅሊጬ። 24 ጾሳይ ሀ ሳኣ ኢታ አሳቶ አꬂደ እሜዳ፤ ፕርድያዋንቱ አይፍያካ ጎዜዳ። ሀዋ ኡባ ኦꬄዳዌ አ ግዳናፐ አትና፥ ሀራይ ኦኔ?

25 “ታ ደኡዋ ላይꬃቱ ዎꬃ ዎጽያ ኡራፐካ አꬊደ ኤሌሊኖ፤ ኡንቱንቱ ሎኦባ በኤናን ፓሊደ ꬋዪኖ። 26 ታ ደኡዋ ላይꬃቱ ማቃ ዎንግርያዳን ኤሌሊኖ፤ አርጋንꬃይ ባረዉ ምያዋ ኦይቃናዉ ሳሉዋፐ ዱገ ፓልያዋዳን ፓሊኖ። 27 ታን፥ ‘ታ ዙዙንꬃ ዶጋና፤ ታ ሶምኡዋካ ꬉምስያዋ አጋደ ፓሽካና’ ያጎፐ፥ 28 ኔን ታና ጌሻ ጌናዋ ታን ኤራይ፤ አያዉ ጎፐ፥ ታና ጋካና ዋይያ ኡባዉ ታን ያያይ። 29 ያትና፥ ታን ባይዛንቻ ግዳ ክቻድፐ አትና፥ ጮ መላ አያዉ ዳቡራይታ?

30 “ታን ታ ቦላ ሀራይ አቶ ሳሙናን ሜጨታንቶካ፥ ታ ኩሽያ ሀንጪጭያን ሜጫንቶካ፥ 31 ኔን ታና ኡርቃ ኦላን ኦላና፤ ታ ማዩካ ታና ሸነታና። 32 ታን አዉ ዛሩዋ እማና ጋናዉ፥ ጾሳይ ታ ማላ አሳ ግደና። ሄዋ ድራዉ ፕርዳዉ ቦይተ ጋናዉ ዳንዳይከ። 33 ሽን ባረ ኩሽያ ኑ ላኡዋ ቦላ ዎꬂደ፥ ኑና ስገꬅያ አሳይ ኑ ግዶን ደኤረኔሻ! 34 አቤት ጾሳዉ፥ ታና ሙርያዋ አጋ፤ ታና ዳጋንꬅያዋነ ያሽስያዋ አጋ። 35 ያቶፐ፥ ታን አዉ ያየናን ሃሳያና፤ ሽን ሀእ ዳንዳይከ።

10

1 “ታን ታ ደኡዋ ካꬋይ! ሄዋ ድራዉ፥ ታን ሞተታናፐ አትና፥ ጮኡ ጊከ፤ ታን ምሸታደ ሃሳያይ። 2 ታን ጾሳ ሀዋዳን ያጋይ: ሀእ ታ ቦላ ፕርዶፓ፤ ኔን ታና ሞትያ ሞቱ አየንቶነ ታዉ ኦዳ። 3 ኔን ታና ኡቁናናዉ በሲ? ኔን ነ ኩሽያን መꬌዳ ኡራ ካꬍያዌ፥ ቃይ ኢታቱዋ ሀልቹዋ ፖልስያዌ ሎኤ? 4 ነ አይፊ አሳ አይፍያ ማሌ? አሳይ ጼልያዋዳን ኔን ጼላይ? 5 ነ ደኡዋ ላይꬃይካ አሳዋ ኬሼ? ነ ደኡዋ ላይꬃይካ አሳ ላይꬃይዳ ቃንꬄ? 6 ያትና፥ ታ ባይዙዋ አያዉ ኮያይ? ታ ናጋራካ አያዉ ቆራይ? 7 ታን ባይዛንቻ ግደናዋነ ነ ኩሽያፐ ታና ኦንነ አሻናዉ ዳንዳየናዋ ኔን ኤራሳ።

8 “ታና ነ ኩሺ ጊግሲደ መꬌዳ፤ ሽን ሀእ ሄ ኩሺ ስሚደ፥ ታና ꬋይሴ። 9 ኔን ታና ኡርቃፐ መꬌዳዋ ሀሳያ። ያትና፥ ሀእ ታና ባናዳን ሊቅሳናዉ ሀናይ? 10 ታና ማꬃዳን ታ አት ኡሉዋን ትጌዳዌነ ድቼዳዌ ኔና። 11 ታና ኔን አሹዋነ ጋልባ ማይዛዳ፤ ታ መቀꬃ ጻጱዋና ጋꬃደ ዋጻዳ። 12 ኔን ታዉ ደኡዋነ አገና ነ ሲቁዋ እማዳ፤ ነ ናጉዋን ኔን ታና ፓጻ ዎꬃዳ።

13 “ሽን ኔን ሄ ዎድያፐ ዶማደ፥ ነ ዎዛና ግዶን ታና ቆሀናዉ ቆፕያዋ ታን ኤራይ። 14 ታን ናጋራ ኦꬆፐ በአናዉ፥ ኔን ታና ጌዳሳ፤ ታ ባይዙዋካ ሙረናን አꬋካ። 15 ባይዛንቻ ግዶፐ፥ ታዉ አየ አና! ቃይ ታን ጽሎ ግድንቶካ፥ ታ ሁጲያ ፑደ ꬎቁ ኦꬃናዉ ዳንዳይከ። አያዉ ጎፐ፥ ኔን ታና ዬላን ኩንꬃ ዎꬃዳነ ቱጋን ማꬆያ ዎꬃዳ። 16 ታን ኦቶረቶፐ፥ ኔን ታና ጋሙዋዳን የደርሳደ ኦይቃና፤ ቃይካ ታና ቆሀናዉ፥ ነ ማላልስያ ኦሱዋ ኔን ኦꬃና። 17 ኔን ታ ቦላ ኦራꬃ ማርካቱዋ አሃሳ፤ ነ ሀንቁዋካ ታ ቦላ ዳርሳሳ፤ ታና ኦላናዉ ኦራꬃ ሀልቾቱዋ ጊግሳሳ።

18 “ያትና፥ ታና ታ አት ኡሉዋፐ አያዉ ከሳዲ? ኦንነ ታና በኤናን ሀይቃርክታሻ! 19 ታን ደኤናን አጋርክታሻ! ዎይ ታ አት ኡሉዋፐ ከሶሳና ዱፉዋን ዎꬋአርክታሻ! 20 ታ ደአናዉ አቴዳ ላይꬃቱ ጉꬃ ግድክኖ? ታን ላፋ ናሸታ አካና ማላ፥ ሀእ ታና አጋርኪ! 21 ሌሌዳ ꬉማ ሳኣ ታን ብያ ዎዲ ማቴዳ፤ ታን ሄዋፐ ስማደ ሃ ዪከ። 22 ታን ብያሳአይ ꬍጵ ጎ ꬉማይነ ማራይ ባይናዋንቱ ደእያ ቢታ፤ ሄዋን ደእያ ፖኡካ ꬉማ ማላ” ያጌዳ።

11

ጾፋር ሃሳዬዳ ሃሳያ

1 ናእማ ቢታፐ ዬዳ ጾፋር ዛሪደ፥ ሀዋዳን ያጌዳ፤ 2 “ሀ ሃሳየቴዳ ቃላዉ ኡባዉ ዛሩዋ እምያ አሳይ ባዌ? ዎይ ሀዋ ሃሳዬዳ ብታኒ ቱማንቻ ግዳናዉ ዳንዳዪ? 3 ነ መላ ሃሳያይ አሳ ጮኡ ኦꬂ? ኔን ቅሊጭያ ዎደ፥ ኔና ሴርያዌ ባዋ ጋድየ? 4 ኔን ኦዳደ፥ ‘ታ ትምርቲ ቱማ፤ ታን ጾሳ ስንꬃን ጌሻ’ ያጋሳ። 5 ጾሳይ ነ ቦላ ባረ ዶና ዶዪደ ሃሳዬረኔሻ! 6 እ ነዉ አꬌዳ ኤራተꬃ ጹራ ቆንጭሴረኔሻ! አያዉ ጎፐ፥ ቱሙ አꬌዳ ኤራተꬃዉ ላኡ ክፍለቱ ደኢኖ። ጾሳይ ኔና ነ ኦꬄዳ ናጋራ ኬሻ ሙርቤናዋ ኤራ።

7 “ኔን ጾሳ ጪማ ጹራ ቆራደ ኤራናዉ ዳንዳያይ? ዎይ ኡባ ዳንዳይያ ጾሳ ዛዋቱዋ ኮያደ ደማናዉ ዳንዳያይ? 8 ኡንቱንቱ ሳሎቱዋፐካ ꬎቃ፤ ኔን አይነ ኦꬃናዉ ዳንዳያካ። ኡንቱንቱ ስኦልያፐካ አꬌዳ ጪማ፤ ኔን ኤራናዉ ዳንዳያካ። 9 ጾሳ አꬌዳ ኤራተꬃይ ቢታ አዱሳተꬃፐ አዱቄ፤ አባ ጎምፓፐካ አኬ። 10 እ ዪደ፥ ኔና ቃሾ ጎልያን የግንቶነ ፕርዳ ጎለ ሺሽንቶ፥ አ ድጋናዉ ዳንዳይያዌ ኦኔ? 11 ጾሳይ ፓና አሳቱዋ ኤሬ፤ ኢታባ በእያ ዎደ፥ እ ጮ አገና። 12 ኤያ አሳይ አꬌዳ ኤራንቻ ግድያዋፐ ደንባ ሃሪ አሳ ግዲ የለትያዌ ማቴ።

13 “ኢዮባ፥ ኔን ነ ዎዛና ሱረ ኦꬆፐ፥ ነ ኩሽያካ አኮ ምጫደ ዎሶፐ፥ 14 ናጋራ ኔፐ ሃሶፐ፥ ነ ጎለንካ ኢታባይ ደኤናዳን ኦꬆፐ፥ 15 ያቶፐ፥ ኔን ꬎቁ ጋደ ዬላይ ባይናን ኡባባ ጼላና፤ ያሽያዌ ባይናንካ ምናደ ኤቃና። 16 ነ መቱዋ ኡባካ ኔን ዶጋና፤ ጉኬዳ ሃꬃዳን፥ ኔን አ ላኤንꬆ ሀሳያካ። 17 ነ ደኡ ሴታ ጋላሳ አዋፐካ አꬊደ ፖአና፤ ነ ደኡዋ ꬉማይካ ዎንታ ፖኡዋ ማላ ግዳናዋ። 18 ነዉ ህዶታይ ደእያ ድራዉ፥ ኔን ህርገናን ደአና። ጾሳይ ኔና ናግያ ድራዉ፥ ኔን ዎፑ ጋናነ ሸምፓና። 19 ኔን ገምእሽያ ዎደ፥ ኔና ያሽሳና ኡራይ ባዋ፤ ዳሮቱ ኔና አዉዳሻና። 20 ሽን ኢታቱዋ አይፊ ቆቃና፤ አፐ ባቃት አታናዉካ ዳንዳይክኖ። ኡንቱንቱ ህዶታይ ሀይቁዋ” ያጌዳ።

12

ኢዮብ ዛሪደካ ሃሳዬ

1 ኢዮብ ዛሪደ፥ ሀዋዳን ያጌዳ፤ 2 “ኤ፥ ህንተ ቱሙካ አꬌዳ ኤራንቻ፤ አꬌዳ ኤራተꬃ ኡባይካ ህንተናና ሀይቃና! 3 ሽን ታዉካ ህንተዋዳን አኬካይ ደኤ፤ ታን ህንተፐ ላፍከ! ሀ ህንተ ሃሳዬዳዋ ኡባ ኦንነ ኤሬ። 4 ታን ጾሳ ዎስና፥ እ ስሴዳ አሳ ግዶፐነ፥ ታ ላገቶ ሚጭያዋ ከሳድ፤ ታን ጽሉዋነ ቶሺ ባይና አሳ ግዶፐካ፥ ቅሊጭያዋ ከሳድ። 5 ህንተና አይ መቱነ ጋክቤና ድራዉ፥ ታ መቱዋ ካꬊታ፤ ኩንዳናዉ ጋንድጋርያ ብታንያካ ሱጊታ። 6 ቦንቂያዋንቱ ጎለቱ ሳሮ ደኢኖ፤ ጾሳ ሀንቀꬅያዋንቱ ህርግ ባይናን ደኢኖ። ኡንቱንቱ ኩሽያ ዎልቃይ ኡንቱንቱ ጎይንያ ጾሳ።

7 “ሽን ኔን አነ መሄቱዋ ኦቻ፤ ኡንቱንቱ ኔና ታማርሳና። ዎይ ሳሉዋ ካፎቱዋ ኦቻ፤ ኡንቱንቱ ነዉ ኦዳና። 8 ዎይ ሳአዉ ሃሳያ እዛካ ኔና ታማርሳና፤ አባ ሞለቱካ ነዉ ኦዳና። 9 መꬍና ጎዳ ኩሺ ሀዋ ኦꬄዳዋ ሀዋንቱ ኡባ ግዶን ኤረናዌ ኦኔ? 10 ፓጻ ደእያ መታቱዋ ኡባ ደኡነ አሳ ኡባ አያናይ አ ኩሽያና። 11 እንጻርሳይ ቁማ ሻክ ኤርያዋዳን፥ ሀይꬃይ ሃሳያ ሻኪደ ኤረኔየ?

12 “አꬌዳ ኤራተꬃይ ጭሜዳ አሳቱ ማታን ደኤ፤ ዳሮ ዎድያ ደእያዌ አኬካ እሜ። 13 ጾሳዉ አꬌዳ ኤራተꬃይነ ዎልቃይ ደኤ፤ ዞሪነ አኬካይ አን ቤቴ። 14 ጾሳይ ቆሌዳዋ ዛረꬅ ኬጻናዌ ኦኔ? እ ቃቼዳ ኡራካ ብል የዳናዌ ኦኔ? 15 ጾሳይ እራ ተኦፐ፥ ቢታይ መሌ፤ እ እራ ቡክሶፐ፥ ድኡ ቢታ ባይዜ።

16 “ምኖተꬃይነ ጾኑ ጾሳዋ፤ ጭመትያዌነ ጭምያዌነ ላኡካ አፐ ጋርሳና ደኢኖ። 17 ዞርያዋንቱፐ እ አꬌዳ ኤራ ቃር አኬ፤ ዳናቱዋካ እ ኤያ ከሴ። 18 እ ካተቱዋ ካተቱዋ አራታፐ ዎꬄ፤ ኡንቱንታካ አይለቱዋ ኦꬄ። 19 ቄሳቱ ዋፐካ ቦንቹዋ ቃር አኬ፤ ዎልቃማቱዋካ አꬅ የጌ። 20 አማነቴዳ አሳቱዋካ ጮኡ ኦꬄ፤ ጭማቱዋፐካ አኬካ ዎꬅ አኬ። 21 ካፓቱዋ ካዉሼ፤ ደርያ ካለꬅያዋንቱ ዎልቃካ ዉርሴ።

22 “ꬉማን ደእያ ጹራ የዎቱዋ ቆንጭሴ፤ ꬍጵ ጎ ꬉማ ሳኣካ ፖኦ ከሴ። 23 ጾሳይ ካዉተꬃቱዋ ꬎቂሴ፤ ቃይ ጾኔ። ካዉተꬃካ አሴ፤ ቃይ ꬋይሴ። 24 ሳኣ አሳ ካፓቱዋ አኬካ ድጊደ፥ ኦጊ ባይና መላ ሳኣን ቶይላካታናዳን ኦꬄ። 25 ፖኡ ባይና ꬉማን ኡንቱንቱ ታታፊኖ፤ ማꬆቴዳ አሳቱዋዳን ኡንቱንቱ ጋንድጋሪኖ።

13

1 “ሀዋ ኡባ ታ አይፊ በኤዳ፤ ታ ሀይꬃይካ ስሲደ አኬኬዳ። 2 ህንተ ኤርያዋ ታንካ ኤራይ፤ ታን ህንተፐ ላፍከ። 3 ሽን ታን ኡባ ዳንዳይያ ጾሳዉ ሃሳያናዉ ኮያይ፤ ህንተናና ግደና። ታን ታ ሞቱዋ አናና ሞተታናዉ አሞታይ። 4 ህንተ ቱሙዋ ዎርዱዋን ካሚታ፤ ህንተ ኡባይካ ፓና አክማቱዋ። 5 ህንተ ኡባይ ጮኡ ጌዳ ግዴርክቴሻ! ያትንቶ፥ ህንተና አሳይ አꬌዳ ኤራንቻ ጋና ሽን!

6 “ሀእ ታ ሞቱዋ ስስተ፤ ታ ዶናፐ ከስያ ፓሉምያ ሀይዝተ። 7 ህንተ ጾሳ ዶና ግዲደ፥ ዎርዱዋ ሃሳዪቴየ? አ ድራዉ ኤቂደ፥ ጭሙዋ ሃሳዪቴየ? 8 ህንተ አ ማድያዌ ደኢ? ዎይ አዉ አባካቶ ግዲደ ሞተቲቴ? 9 እ ህንተና ፕልግ ጼልንቶ፥ ህንተፐ ሎኦባ ደማኔ? ህንተ አሳ ጭምያዋዳን፥ አ ጭማናዉ ዳንዳዪቴየ? 10 ህንተ ጌማን አሳ ሶምኡዋ ጼሊደ ማዶፐ፥ ጾሳይ ቱሙ ህንተና ሴራና። 11 አ ቦንቹ ህንተና ዳጋንኔ? አ አንጋይ ህንተና ያሸኔ? 12 ህንተ ኦድያ ሌምሶቱ ብድንꬃ ማላ ፓናዋንታ፤ ህንተ ሺሽያ ፓሉሚ ኡርቃፐ መቴዳ ጎንዳልያ ማላ።

13 “አነ ጮኡ ጊተ! ሃሳያና፤ ሀዋፐ ጉይያን፥ ባረ ሀኖዋ ሀኖ። 14 ታን ታ ሁጲያ አያዉ ህርጋ ጋርሳን ዎꬃይታ? ታ ሸምፑዋካ አያዉ ታ ኩሽያን ኦይቃይታ? 15 በእተ፥ ጾሳይ ታና ዎꬍያዋ ግዶፐነ፥ ታን አ ዳንዳያን ናጋና። ግዶፐነ፥ ታን ታ ሞቱዋ አ ስንꬃ ሺሻና። 16 ናጋራንቻ አሳይ አ ስንꬃ ሺቃናዉ ዳንዳየና ድራዉ፤ ሀዌ ታን ሺቃናዉ ጻልያዌ፥ ኦን ኤሪ፥ ታ አቶተꬃዉ ጋሶ ግዳናዉ ዳንዳዬ። 17 ታ ሃሳያ አኬኪደ ስስተ፤ ታን ኦድያዌ ህንተ ሀይꬃን ገሎ። 18 በእተ፥ ታን ታ ሞቱዋ ጊግሳድ፤ ሻትማናዋካ ኤራይ።

19 “አቤት ጾሳዉ፥ ኔን ታና ሞታናዉ ያይ? ኔን ታና ባይዛንቻ ከሶፐ፥ ታን ጮኡ ጋደ ሀይቃና። 20 ሽን ኔን ታዉ ሀ ላኡባቱዋ ኦꬃ፤ ታን ኔፐ ጌምከ። 21 ታና ሙርያዋ አጋ፤ ነ አንጋን ታና ዳጋንꬆፓ። 22 ሄዋፐ ጉይያን፥ ታና ጼሳ፤ ታን ኮያና። ዎይ ታን ሃሳይና፥ ታዉ ዛራደ ሃሳያ። 23 ባረዉ፥ ታን ባይዜዳ ባይዙነ ናጋራይ አፑኔ? ታ ባላነ ታ ናጋራ አነ ታና በሳ።

24 “ኔን አያዉ ነ ሶምኡዋ ታፐ ገንꬃይ? ቃይ ታና አያዉ ነ ሞርክያዳን ፓይዳይ? 25 ታና፥ ጫርኩ አፍያ ቦንጭያ ማላ፥ ያሽሳዪ? ዎይ መሌዳ ሱላ ማላ የደርሳይ? 26 ኔን ታ ቦላ ጻፌዳ ሞቱ ጫማ፤ ሀራይ አትና፥ ታን ያላጋተꬃን ደኣደ ኦꬄዳ ባይዙዋነ አሻባካ። 27 ኔን ታ ገድያ ገድያ ብራታን ቃቻዳ፤ ታ ታንግያ ታንጉዋ ኡባ ዎቻሳ፤ ታ ገድያ ኮትያ ፕልጋ ጼላሳ። * 28 ታን ዎቄዳባዳን ሀናይ፤ ብልአይ ሜዳ አፍላዳንካ ዎቃይ።

14

1 “ማጫ አሳፐ የለቴዳ አሳ ላይꬃይ ቃንꬃ፤ ሄዋ ኬሻካ መቱዋን ኩም ኡቴዳ። 2 እ ጪሻዳን ጪሺደ፥ ኤለካ ቆቆፈት አጌ፤ ቃይ ጋምኤናን ኩዋዳን ኤለካ አꬍ ክቼ። 3 ያትና ኔን፥ ጾሳይ፥ ሄዋ ማላ አሳካ ጼላይ? ቃይ አ ፕርዳናዉ ነ ስንꬃ ሺሻይ? 4 ቱናባፐ ጌሻባ ከሳናዉ ዳንዳይያዌ ኦኔ? ኦንነ ባዋ። 5 አሳይ ደአና ላይꬃቱ ዛዋት ኡቴድኖ፤ እ ደአና አግናካ ኔን ፓይዳ ዎꬃዳ፤ ኔን ዎꬄዳ ዛዋፐ አꬍያዌ ባዋ። 6 ሄዋ ድራዉ፥ ከራ ኦꬅያ አሳይ ባረ ኦሱዋ ፖሊደ ሸምፕያዋዳን፥ አሳይ ባረ ዳቡራ ላይꬃ ፖሊደ ሸምፓናዳን፥ አ አጋ።

7 “ምꬃዉካ ህዶታይ ደኤ፤ ምꬃይ ቃንጾፐ አጬ፤ አጫይካ ሄዋዳን ሀኒደ፥ ደእ ባሼ። 8 ሄ ምꬃ ጻጱ ቢታ ጋርሳን ኤጭንቶካ፥ አ ዱሩማይካ ቢታን ዎቆፐካ፥ 9 ሃꬃ ፔኑዋ ደሚደ አጬ፤ ፑትያዳን ኦራꬃ ልጩዋ ከሴ።

10 “ሽን አሳይ ሀይቂና፥ አ ዎልቃይ ዉሬ፤ አ ሸምፑ ከሶዋፐ ህን ባጋን፥ እ ሀቃን ደኢ? 11 አባፐ ሃꬃይ መልያዋዳን፥ ቃይ ሻፋ ሃꬃይካ ቶእያዋዳን፥ 12 ሄዋዳን አሳይካ ሀይቄ፤ ሄ ሳኣፐ ደንደና። ሳሎቱ አꬋና ጋካናዉካ አሳይ ቤጎተና፤ ባረ ገምእሹዋፐካ ደንደና።

13 “አቤት ጾሳዉ፥ ኔን ታና ዱፎ ግዶን ገንꬃደ፥ ነ ሀንቁ አꬋና ጋካናዉ ቆሴዳዋ ግዳርኪሻ! ኔን ታዉ ኬሩዋ እማደ፥ ሄ ጋላስ ታና ሀሳዬዳዋ ግዳርኪሻ! 14 እት አሳይ ሀይቆፐ፥ ስሚደ ፓጻኔ? ታ ላሚ ያና ጋካናዉ፥ ሀ ቱጋ ዎድያ ኡባ ዳንዳያን ናጋና። 15 ኔን መꬌዳ ታናካ በአናዉ ኔን ላሞትያ ዎደ፥ ኔን ታና ጼሳና፤ ታን ነዉ ኮያና። 16 ሄ ዎድያን፥ ኔን ቱሙዋፐ ታ ታንጉዋ ዎቻና፤ ሽን ታ ናጋራ ታ ቦላ ፓይዳካ። 17 ታ ባይዙ ቃርጪታ ግዶን ዪጨታና፤ ታ ናጋራካ ኔን ካማና።

18 “ደሪ ኩንድያነ መኤረትያዋዳን፥ ዛላይካ ꬎቆለትያዋዳን፥ 19 ሃꬃይካ ሹቻ ቦክያዋዳንነ ድኡካ ቢታ ሜጪደ አፍያዋዳን፥ ሄዋዳን ኔንካ አሳ ህዶታ ꬋይሳሳ። 20 ኔን አ መꬍናዉ ጾናሳ፤ ያቶፐ እ ብ አጌ። አ ማላ ላማደ፥ ነ ስንꬃፐ የዳሳ። 21 አ ናናቱ ቦንቼቶፐ፥ ሄዋ እ ኤረና፤ ኡንቱንቱ ቶሸቶፐካ በኤና። 22 ሽን አ ቦላ ሴላይ አ ጻላላዉ ስሰቴ፤ እ ባረ ጻላላዉ ዬኬ” ያጌዳ።

15

ኤልፋዝ ላኤንꬆ ሃሳዬዳ ሃሳያ

1 ሄዋፐ ተማና ቢታፐ ዬዳ ኤልፋዝ ሀዋዳን ያጊደ ዛሬዳ፤ 2 “አꬌዳ ኤራንቻ አሳይ ጫርኩዋዳን ኦይቀተናዋ ሃሳዪ? ዎይ ቆህያ ቆፋን ባረ ኡሉዋ ኩንꬃናዉ በሲ? 3 ፓና ቃላን ዎይ ማደና ቃላን ሞቱዋ ሞተቲ? 4 ሄዋ ግዶፐ፥ ኔን ጾሳዉ ያይያዋ አጋዳ፤ ሀራቱካ ጾሳዉ ጎይነናዳን ድጋሳ። 5 ነ ኢታተꬃይ ነ ሃሳያን ኤረቴ፤ ሽን ነ ጭንጫ ሃሳያን ካማናዉ ባጸታሳ። 6 ነ ቦላ ፕርድያዌ ነ ዶናፐ አትና፥ ታና ግድከ፤ ነ እንጻርሳይ ነ ቦላ ማርካቴ።

7 “ኮይሮ አሳፐ ስንꬃ የለቴዳዌ ኔኔ? ዎይ ኔን ደረቱ መታናፐ ካሰ የለታዲ? 8 ኔን ጾሳ ጹራ ሺቁዋ ስሳዲ? ዎይ አꬌዳ ኤራተꬃ ነ ጻላላይ ኤርያዋ ነዉ ማላቲ? 9 ኑን ኤረናዋ ኔን ኤርያዌ አዬ? ኑዉ ገለናን አጊደ፥ ነዉ ገሌዳዌ አዬ? 10 ነ አዉዋፐ ባይራትያ አሳቱ፥ ጭሚደ ፑሉሜዳ አሳቱ ኑ ግዶን ደኢኖ።

11 “ጾሳይ ነዉ እሜዳ ምንꬁነ ኑን ነዉ አሽከተꬃን ሃሳዬዳ ቃላይ ጉጼዴ? 12 ነ ዎዛናይ ኔና አያዉ ዎራ አፊ? ነ አይፊካ አያዉ ጼላ ደረቂ? 13 ያታደ ኔን ጾሳ ቦላ ሀንቀታዳ፤ ሄዋ ማላ ቃላካ ነ ዶናፐ ከሳዳ። 14 አሳይ ጾሳ ስንꬃን ጌሻ ግዳናዉ ዳንዳዪ? ዎይ ማጫ አሳፐ የለቴዳ አሳይ ጽሉዋ ግዳናዉ ዳንዳዪ?* 15 በአ፥ ጾሳይ ባረ ኪታንቻቱዋንካ አማነተና፤ ሀራይ አቶ ሳሎቱካ አ ስንꬃን ጌሻ ግድክኖ። 16 ሽን ሀ ሸነይያነ ቱኔዳ አሳይ፥ ናጋራካ ሃꬃዳን ጋንያ አሳይ ዋን አማነታኔ!

17 “ኢዮባ፥ አነ ስሳ! ነዉ ኦዳና፤ ታን በኤዳዋ ኡባ ነዉ ኦዳና። 18 አꬌዳ ኤራንቻ አሳቱ ባረንቱ ማይዛ አዎቱዋፐ ደሜዳ ኤራተꬃ ገንናን ታና ታማርሴድኖ። 19 ሀ ቢታይ ኡንቱንቱ ጻላላዉ እመቴዳ፤ ሀራ ቢታ አሳይ ኡንቱንቱ ዎዛና ጾሳፐ ዎራ ዛርቤና።

20 “አሳ ኡቁኒደ ደእያ ኢታ አሳይ፥ ባረ ደኡዋ ላይꬃ ኡባን ቱግ አፐ ሻከተና። 21 ኡባ ገደ ዳጋንꬅያ ኮሻይ አ ሀይꬃን ስሰቴ፤ እ ሳሮ ደአይ ጊሽና፥ ፓንጋቱ አ ቦላ ያና። 22 ꬉማፐ ከስ አካናዋ እ አማነና፤ እ ማሻዉ ካጨቴዳ። 23 አ አሃይ አንኮ ቁማ ግዳናዋ፤ ባረዉ ꬉማ ጋላሳይ ማታቴዳዋ እ ኤሬ። 24 መቱነ ቱጋይ አ ያሽሳና፤ ኦላዉ ከሴዳ ካትያዳን አ ዳጋንꬃና። 25 አያዉ ጎፐ፥ እ ባረ ኩሽያ ጾሳ ቦላ ደንꬄዳ፤ ኡባ ዳንዳይያ ጾሳ ቦላካ ጻሌዳ። 26 ምኖነ ኦርዶ ጎንዳልያ ኦይቂደ፥ ጾሳ ቦላ ማካሌዳ።

27 “አ ሶምኢ ሞꬌዳ ድራዉ፥ አ ጼሳይካ ቦቦርጬዳ ድራዉ፥ 28 እ ላቲደ ደእያ ካታማቱካ ኦላን ላለቴዳ ድራዉነ እ ደእያ ጎላቱካ ኦንነ ደኤና ኦና ግዴዳ ድራዉ፥ 29 እ ባረ ዱረተꬃን ዳሮ ጋምኤና፤ አ አቁካ አናና ጋምኤና፤ ቢታ ቦላንካ አከና።

30 “ꬉማፐ እ ከስ አከና፤ አ ታሸቱዋ ላጩ መልሳና፤ አ ጪሻካ ጾሳ ጫርኩ ፕት ꬋይሳና። 31 ባረካ ባረና ጭሚደ፥ ሀዳባን አማነቶፓ። እ አካናባይካ ሀዳባ። 32 ዎዲ ጋከናን ሹልያነ መል ስሚደ፥ ላኤንꬆ አጫናዉ ዳንዳየና ምꬃ ማላ እ ግዳናዋ። 33 ቴረናን ዉርጩዋና ቆቆፈትያ ዎይንያ ማላነ ጪሻይ ቆቆፈትያ ዎጋራ ማላ እ ግዳናዋ። 34 ጾሳዉ ያየና አሳቶ ዛሪ ꬋያና፤ ማታይያን ኬጸቴዳ ጎልያካ ታማይ ማና። 35 ኡንቱንቱ መቱዋ ሻሃሪደ፥ ኢታባ የሊኖ፤ ኡንቱንቱ ዎዛናንካ ጭሙ ኩም ኡቴዳ” ያጌዳ።

16

ኢዮብ ዛሪደካ ሃሳዬ

1 ኢዮብ ሀዋዳን ያጊደ ዛሬዳ፤ 2 “ሀዋ ማላ ሃሳያ ዳሩዋ ስሳድ፤ ህንተ ምንꬄቶ ጊደ፥ ታና መትያዋንታ። 3 ሀ ጎአይ ባይና ህንተ ሃሳያዉ ዉርሰꬅ ባዌ? ታናና ህንተና ሀዋ ኬሻ ፓሉምስያ ጋሱ አዬ? 4 ህንተ ታ ሳኣን ደእና፥ ታን ህንተ ሳኣን ደኤዳዋ ግድንቶ፥ ታንካ ታ ሁጲያ ካꬍያን ቃꬃደ፥ ሀእ ህንተ ግያዋ ኡባ ህንተ ቦላ ሎይꬃደ ሃሳያና ሽን! 5 ሄዋዳንካ፥ ታ ዞርያን ታን ህንተና ምንꬃና ሽን! ታ ዶናፐ ከስያ ሃሳያይካ ህንተና ምንꬃና ሽን!

6 “ሽን ታን ሃሳይንቶካ፥ ታ ሳኩ ኬከና፤ ታን ጮኡ ጋደ ዳንዳይንቶካ፥ ታፐ ክቼና። 7 አቤት ጾሳዉ፥ ኔን ታና ድፕ ኦꬃዳ፤ ታ ጎልያ አሳ ኡባካ ꬋይሳዳ። 8 ኔን ታ ጋልባ መልሳዳነ ጉንድሳዳ፤ ታ ቦላካ ግልቂሳዳ። ሄዋ ድራዉ፥ አሳይ ታና በኢደ፥ ‘ሀዌ እ ናጋራንቻ ግድያዎ ማርካ’ ያጌ። 9 ጾሳይ ባረ ሀንቁዋን ታና ዱሰረꬅ የጌዳ፤ ባረ አቻካ ታ ቦላ ጋርጬዳ፤ እ ታ ሞርኪ ታና ደረቄ። 10 አሳቱ ታ ዩሹዋን ሺቄድኖ፤ ታ ቦላ ቅሊጪደ፥ ታ ቅንጻልያ ባቄድኖ። 11 ጾሳይ ኢታ ኦꬅያ አሳቶ ታና አꬂደ እሜዳ፤ ጌላቱዋ ኩሽያንካ እ ታና ኦሌዳ።

12 “ታን ካሰ ዎፑ ጋደ ደኣድ፤ ሽን ጾሳይ ታና ክንቼሬꬄዳ፤ ታ ሙርጋጭያ ኦይቂደ፥ እ ታና መንሬꬄዳ። ቃይ እ ታና ጾንግ ደቻናዉ ማላ ኦꬄዳ፤ 13 አ ዎንዳፍያ ፖꬃይ ታና ያና ሃና ሙዴድኖ። ቃረት ባይናን እ ታ ክላሁዋ ጫዲደ፥ ታ ጭሽያ ታ ትርያፐ ሳኣን ጉሴ። 14 ኦላናዉ ዎጽያ ኦላንቻዳን፥ እ ታና ዛር ዛሪደ ማዱꬄ። 15 ታን ካዮታደ፥ ማቃ ማያድ፤ ታ ዎልቃይካ ባናን ኦለቴዳ። 16 ታን ዬክያ ዬኩዋ ዳሩዋን ታ አይፊ ጋልጄዳ፤ አፎꬃፐ ደንዶዋን ታ አይፊካ ዞኤዳ። 17 ሽን ሀ ኡባንካ ታን ባይዜዳዌ ባዋ፤ ታ ዎሳይካ ጌሻ።

18 “ቢታዉ፥ ቢታዉ፥ ታ ሱꬃ ካሞፓ፤ ታን ዋሳናዋ ድጎፓ። 19 ሀእካ ታ ማርካይ ሳሉዋና፤ * ታዉ ጻባቃትያዌ ቦላ ꬎቃና። 20 ታ ላገቱ ታና ካꬊደ ጼሊኖ፤ ታ አይፊ ጾሳ ስንꬃን አፎꬃ ትጌ። 21 አሳይ ባረ ላገꬃዉ ጋናትያዋዳን፥ ታና ጾሳና ስገꬅያ አሳይ ደኤዳ ግዴረኔሻ! 22 አያዉ ጎፐ፥ አማሬዳ ላይꬃቱ አꬌዳዋፐ ጉይያን፥ ታን ስመናሳ ባና።

17

1 “ታ ሸምፓታ ከሳዉ፤ ታ ላይꬃይ ቃሜዳ፤ ታዉ ዱፉ ጊግ ኡቴዳ። 2 ታና ቅሊጭያዋንቱ ቱሙዋፐ ታ ዩሹዋን ደኢኖ፤ ኡንቱንቱ ታዉ ሀንቀትያ ሀንቁዋ ኡባ ገደ ታን በአይ።

3 “አቤት ጾሳዉ፥ ኔፐ ሀራይ ታና ማድያዌ ባይና ድራዉ፥ ኔን ነ ሁጲያን ታዉ ዋሰ ግዳ። 4 ኡንቱንቶ ገለናዳን፥ ኔን ታ ላገꬃቱዋ ዎዛና ዶንጭልሳዳ። ሄዋ ድራዉ፥ ኔን ኡንቱንቶ ጾኑዋ እሞፓ። 5 ሚሻ ደማና ጊደ፥ ባረ ላገቱዋ አꬅ እምያ አሳ ናጋራይ አ ናናቱዋ ካአና።

6 “ጾሳይ ታና አሳ ኡባዉ ቅሊጭያዋ ከሴዳ፤ አሳይ ሶምኡዋን ጩችያ አሳ ታን ግዳድ። 7 ታን ዳሮ ካዮቴዳ ድራዉ፥ ታ አይፊካ ጋልጄዳ፤ ታ ኩመንꬃ አሳተꬃይ ላፊደ፥ ጽንቁዋ ኬሻ ግዴድኖ። 8 ኬካ አሳቱ ታና በኢደ ዳጋሜድኖ፤ ሱረቱካ ጾሳ ካድያዋንቱ ቦላ ይሎቴድኖ። 9 ግዶፐነ፥ ጽሎቱ ባረንቱ ኦግያፐ ያካ ሃካ ስምክኖ፤ ሱረቱ ዎልቃ ጉጅ ጉጅ ቢኖ። 10 ሽን ሀእ ኡባይካ አነ ታኮ ሃ ዪተ! ይንቶካ፥ ታን ህንተ ግዶን እት አꬌዳ ኤራንቻ አሳካ ደምከ።

11 “ታ ደኡዋ ላይꬃይ ዉሬዳ፤ ታ ሀልቼዳ ሀልቹካ ታ ዎዛና አሙካ ጮ አቴዳ። 12 ታ ላገቱ ቃማ ጋላሳ ጊኖ፤ ꬉም ኡት ደእሽን፥ ‘ፖአና ሀኔ’ ያጊኖ። 13 ታን ህዶታን ናግያ ታ ጎሊ ዱፉዋ፤ ታ ሂጻካ ያን ꬉማን ሂጻና። 14 ዱፉዋ ታን፥ ‘ኔን ታ አዉዋ’ ያጋና፤ ጉጹንያካ፥ ‘ኔን ታ አቶ’ ዎይ ‘ታ ምቻቶ’ ያጋና። 15 ያትና፥ ታ ህዶታይ ሀቃኔ? ኦን አ በኤዴ? 16 ታ ህዶታይ ታናና ዱፉዋ ባንዴ? ኑን ላኡ እትፐ ቢታን ዱገ ዎꬋኔሻ?” ያጌዳ።

18

ብልዳደ ላኤንꬆ ሃሳያ

1 ሄዋፐ ጉይያን፥ ሹሀ ቢታፐ ዬዳ ብልዳደ ሀዋዳን ያጊደ ዛሬዳ፤ 2 “ኢዮባ፥ ኔን ሀ ሃሳያ አዉደ ዉርሳይ? አነ አኬካ። ያቶፐ ኑን ሃሳያና። 3 ኑና አያዉ ሚዛ ከሳይ? አያዉ ኑና ዶንጭሎዋንታ ከሳይ? 4 ኔን ነ ሀንቁዋን ኔና ቆሃሳ። ነ ሀንቁዋን ቢታይ መላ ግዳኔ? ዎይ ዛላቱ ባረንቱ ሳኣፐ ꬎቆለታኔ?

5 “ናጋራንቻቱዋ ደኡ ጾምፒ ቶእያዋዳን ቶአናዌ ጌሻ፤ እ ላኤንꬆ ሙለካ ኤጸና። * 6 እ ጾምፒ ባይና ጎልያ ማላ፤ አ ማታን ደእያ ጾምፒካ ቶኤ። 7 እ ታንግያ ታንጉካ ቃሜ፤ እ ሀራቱዋ ዞርያ ዞሪ አ ኡንጌ።

8 “አ ሀመታይ አ አፊደ፥ ጲርያን ገልሴ፤ ዲዛ ግዶን እ ሀመቴ። 9 ጵሪ አ ግንድያ ኦይቄ፤ አ ቃꬁዋ ድጌ። 10 አዉ ዩርዶ ዎዶሩ ጌማን ሳኣን ሂጸት ኡቴ፤ እ ሀመትያ ኦግያንካ ግቲ ዎꬍ ኡቴ።

11 “ዳጋማይ አ ዶዴ፤ አ ጉየናካ የደርሴ፤ 12 አ ዎልቃይ ኮሻን ዳቡሬዳ፤ ባሻይ አ ማታን ናጌ። 13 ዎꬍያ ሀርጊ አ ቦላን ኡባን ዶዴ፤ አ ኩሽያነ አ ገድያ ዱሽሴ። 14 እ ህርግ ባይናን ደእያ ባረ ጎልያፐ የደርሴቴ፤ ኡንቱንቱ አሳ ኡባ ሞድያ ሀይቁዋ ግያ ካትያኮ፥ አ አፊኖ። 15 ሀርግያ የደርሳነው ዲንያ ላሎዋፐ ጉይያን፥ ኦንነ አ ጎልያን ደአና። 16 እ ጻጱ ጋርሳና መልያነ ቃንካቱካ ቦላና ቆቆፈትያ ምꬃ ማላ ግዴ። 17 አ ዎሪ ቢታፐ ꬋዬ፤ አ ሱንꬃይካ ሳኣን ሀሳየተናን አቴ። 18 እ ፖኡዋፐ ꬉማዉ የደርሰታና፤ አሳይ ደእያ ቢታፐካ እ ꬋያና። 19 አዉ ናአይ ዎይ ዛሪ ꬋያና፤ እ ደኤዳ ሳኣን እት አሳይነ ፓጻ ደኤና። 20 አዋይ ዶልያ ባጋ አሳይ አ ጋኬዳዋን ዳጋሜ፤ አዋይ ዉልያ ባጋ አሳይካ ያሻን ኮኮሬ። 21 አዉደካ ኢታ አሳቱዋ ዉርሰꬃይ ሄዋ ማላ፤ ጾሳ ኤረናዋንቱ ካጫይካ ሄዋ ማላ” ያጌዳ።

19

ኢዮብ ዛሪደካ ሃሳዬ

1 ሄዋፐ ጉይያን፥ ኢዮብ ዛሪደ፥ ሀዋዳን ያጌዳ፤ 2 “ህንተ ታና አዉደ ጋካናዉ ኡንኤꬂቴ? አዉደ ጋካናዉ ህንተ ቃላን ታና ጋጪቴ? 3 ህንተ ታና ታሙ ገደ ቦሬድታ፤ ታና ካዉሺድካ ዬላትክታ። 4 ታን ቱሙ ባሌዳዋ ግድንቶካ፥ ታ ባላይ ታና ኦቻና። 5 ህንተ ታፐ ኬክያዋ ህንተዉ ማላትና፥ ‘ሀዌ መቱ ኡባይ አ ጋኬዳዌ፥ እ ባይዜዳ ድራሳ’ ያጊደ፥ ታ ቦላ ፕርዲታ። 6 ሽን ሀ መቱዋ ኡባ ታ ቦላ ጋꬄዳዌነ ግትያን ታና ገልሴዳዌ ጾሳ ግድያዋ ኤርተ።

7 “ታን፥ ‘ናቀታድ’ ያጋደ ዋስና፥ ታዉ አልያዌ ባዋ፤ ቃላ ꬎቁ ኦꬃደ፥ ሱረ ፕርዳዉ ዋስናካ፥ ስስያዌ ባዋ። 8 ታን አናዳን ጾሳይ ታ ኦግያ ድሬዳ፤ ታ ሀመትያሳካ ꬉማን ጎዜዳ። 9 ታ ዱረተꬃ ታፐ ቃሬዳ፤ ታ ቦንቹዋካ ታፐ ድጌዳ። 10 እ ታና ኡባ ባጋና መንሬꬅ የጌዳ፤ ታ ህዶታካ ጻጱዋና ꬎቆለቴዳ ምꬃ ማላ ኦꬄዳ። 11 አ ሀንቁ ታ ቦላ ኤጽ ከሴዳ፤ እ ታና ባረ ሞርክያዳን ፓይዴ። 12 ታ ቦላ ዶዳናዉ እ ባረ ኦላንቻቱዋ ኪቴ፤ ኡንቱንቱ ታና ኦላናዉ ኦግያ ጊግሲኖ፤ ታ ዱንካንያ ዩሹዋካ ዶዲኖ።

13 “ጾሳይ ታ እሻቱዋ ታፐ ሃሴዳ፤ ታና ኤርያዋንቱ ኡባና ታዉ አላጋ ግዴድኖ። 14 ታ ዳቦቱ ታፐ ሻከቴድኖ፤ ታ ላገቱካ ታና ዶጌድኖ። 15 ታ ሶን እማꬃተꬃን ሞኮዋንቱ ታና ዶጌድኖ፤ ታ ማጫ ቆማቱካ ታና እማꬃዳንነ በትያዳን ጼሊኖ። 16 ታን ታ ቆማ ጼግና፥ ታዉ ኮየና፤ ታን ዎስናካ፥ ታዉ ኤኖ ጌና። 17 ታ ማቻታ ታ ዶና ፔኑዋ እጻዱ፤ ታ እሻቱካ ታና ሸነቲኖ። 18 ሀራይ አትና፥ ጉꬃ ናናቱካ ታና ካꬊኖ፤ ታና ጼልያ ዎደ፥ ታ ቦላ ቅሊጪኖ። 19 ታ ማታ ላገꬃቱ ኡባይ ታና ሸነቲኖ፤ ታን ሲቅያዋንቱካ ታዉ ዞክያ ዛሬድኖ። 20 ታ መቀꬃይ ታ ጋልባና ኦይቀቴዳ፤ ሀይቁዋፐ ላፋሳን ታን አታድ።

21 “ህንተኖ ታ ላገቶ፥ ጾሳ ኩሺ ታና ደቼዳ ድራዉ፥ ታዉ ቃረትተ። 22 ጾሳይ ታና የደርስያዋዳን፥ ህንተ ታና አያዉ የደርሲተ? ሀኖ ጋካናዉ ህንተ ታና ቱጋዬዳዌ ግደኔ?

23 “ሀኖ ጋካናዉ ታን ሃሳዬዳ ቃላይ፥ ዎይ ሀሳየቴዳ ግዴረኔሻ! ማጻፋንካ ዎይ ጻፈቴዳ ግዴረኔሻ! 24 ዳሮ ጋምአና ማላ፥ ብራታ ማርሳን ዛላ ቦላን ዎጨቲደ ጻፈቴረኔሻ!

25 “ታና ዎዜዳዌ ፓጻ ደእያዋነ ዉርሰꬃን ቢታ ቦላን እ ኤቃናዋ ታን ኤራይ። 26 ታ ጋልባይ ሜተት ዉሮፐነ፥ ታን ታ አሹዋፐ ሻከታደ፥ ጾሳ በአናዋ ኤራይ። 27 ሀራ ኡራ ግደናን፥ ታን ታ ሁጲያን፥ ታ አይፍያን አ በአና። ሄዋ ድራዉ፥ ታ ዎዛናይ አያ ላሞቲ!

28 “ህንተ፥ ‘መቶ ኡንኩ አ ግዴዳ ድራዉ፥ አነ ሃይተ! አ የደርሴቶ!’ ጎፐ፥ 29 ማሻዉ ያይተ! ጾሳ ሀንቁ ማሻና ያና፤ ፕርዳይ ደእያዋካ ኤርተ” ያጌዳ።

20

ጾፋራ ላኤንꬆ ሃሳያ

1 ናእማ ቢታፐ ዬዳ ጾፋር ሀዋዳን ያጊደ ዛሬዳ፤ 2 “ነ ሃሳያይ ታና ሀንቀꬄዳ ድራዉ፥ ታን አይነ ጋምኤናን ነ ሃሳያዉ ዛሩዋ እማና። 3 ነ ሸቃ ሃሳያ ታን ስሳድ፤ አዉ በስያ ዛሩዋ ታና እማ እማ ጌ።

4 “አሳ ቢታ ቦላ ዎꬄዳ ዎድያፐ ዶሚደ፥ በንፐካ ናጋራንቻ አሳቱዋ ጬቁ ቃንꬃ ዎድያሳ ግድያዋ ኤራሳ፤ 5 ጾሳ ኤረና አሳቱዋ ናሸቻይካ ልጴዳ አይፊ ጼላናሳ ግድያዋ ኔን ኤራሳ፤ 6 ኢታ አሳይ ሻርያ ጋካናዉ አዱቆፐካ፥ አ ሁጲካ ሻርያ ቦቾፐ፥ 7 እ ፓንዳዳን ፕተት ꬋያና። አ ኤርያ ኡባይ፥ ‘እ ሀቃን ደኢ?’ ያጋና። 8 አኩሙዋዳን እ ፓል ꬋያና፤ ስሚደካ ቤተና፤ ቃማ ሳጻዳን እ ꬋይ ባሻና። 9 አ በኤዳ አይፈቱ ላኤንꬂደ፥ አ በእክኖ፤ እ ባረ ደኢያሳፐካ ትፕ ጊደ ꬋያና። 10 ኢታ አዉ ቦንቂ አኬዳ ሚሻ አ ናናቱ ባረንቱ ኩሽያን ጉየ ዛሪደ ህዬሳቶ ጭጋና። 11 ዎልቃን ኩሜዳ አ ያላጋተꬃ ምኖታይ ጉꬃ ዎድያፐ ጉይያን፥ ቢታ ከሳና።

12 “ኢታ አሳ ዶናን ኢታተꬃይ ቁማዳን ማልእንቶካ፥ እ ባረ እንጻርሳፐ ጋርሳ ባጋና ገንꬆፐካ፥ 13 ዉረናዳን ባረ ዶናን ጮሚደ፥ ዎꬅ ባሽንቶካ፥ 14 አ ኡሎ ግዶን አ ቁማይ ላመታና፤ ዎꬍያ ሾሻ ይሻ ማላ አዉ ግዳናዋ። 15 ኢታ ብታኒ ባረ ምቴዳ ዱረተꬃ ሃ ጩቻና፤ አ ኡሉዋፐ ጾሳይ ጮሺደ ከሳና። 16 ኢታ ብታኒ ምትያባይ አዉ ይሻ ግዳናዋ፤ ሾሻ ይሻ ማላ ግዲደ፥ አ ዎꬋና። 17 ኤሳይነ ማꬃይ ሃꬃዳን ጎግሽና፥ እ በኤናን ሀይቃና። 18 ባረ ዳቡሬዳ ዳቡራ ጫዋ ሜናን፥ ሀራዉ ሼꬋና፤ ዛልኢደ ዎꬍሴዳ ባረ ዎꬍያንካ ናሸተና። 19 አያዉ ጎፐ፥ ህዬሳቱዋ እ ኡንኤꬄዳ፤ ኡንቱንታ ሸነኮ ጌዳ፤ ሀራ አሳይ ኬጼዳ ጎልያካ ባረዉ አኬዳ።

20 “አ ዮራዉ ዛዋይ ባዋ፤ ባረ ዶስያዋ ካላናዉ ዳንዳየና፤ 21 እ ሜዳዋፐ ጉይያን፥ አያይነ ደኤና። ሄዋ ድራዉ፥ አ ዱረተꬃይ ጋምኤና። 22 እ ዳሮ ማጹዋ ደምያ ዎደ፥ መቱ አ ቦላ ጋክ ዎꬋና። 23 እ ሚደ ካልያ ዎደ፥ ጾሳይ አ ሙራናዉ ባረ ሱልያ ሀንቁዋ አ ቦላ ጉሳና። 24 ብራታ ማሻፐ እ ባቃታና፤ ሽን ናስያ አዳይ አ ጫዳናዋ። 25 ሄ አዳይ አዉ ዞክያና ካንꬅ ከሳና፤ ሄ ጶልያ ጼራይ አ ትርያ አꬊደ፥ ጭሽያ ጉሳና። ዳጋማን አ ዎዛናይ ሻባረታና።

26 “እ ሺሼዳ አቁዋ ኡባይ ꬋያና፤ አሳይ ኤꬅቤና ታማይ አ ማና፤ አ ጎልያን አቴዳ አሳይ ኡባይካ ታማን ሜተታና። 27 ሳሎቱ ሀ ብታንያ ናጋራ ቆንጭሳና፤ ቢታይካ አ ቦላ ማርካታና። 28 ጾሳይ ሀንቀቲደ አህያ ቤታን አ ጎሊነ አዉ ደእያባይ ኡባይ ሾከቲደ ባና። 29 ጾሳይ ኢታ አሳቶ ዎꬄዳ ካጫይ፤ ጾሳፐ ግሸቴዳ ግሹ ሀዋ” ያጌዳ።

21

ኢዮብ ዛሪደካ ሃሳዬ

1 ሄዋፐ ጉይያን፥ ኢዮብ ሀዋዳን ያጊደ ዛሬዳ፤ 2 “አነ ታ ሃሳያ አኬኪደ ሀይዝተ፤ ስስያዌ ህንተ ታና ምንꬅያዋ ግድ ፓይደቶ። 3 ታን እት ገደነ ሃሳያናዉ ታዉ ካጫ እምተ። ታን ሃሳያ ስምና፥ ቅሊጭተ! 4 ታን ሞተትያዌ አሳና ግደና። ያትና፥ ታዉ ዳንዳያይ ዉሮፐ፥ ሄዌ ማላልስያዌ? 5 አነ ታና ጼልተ፤ ማላለትተ፤ ህንተ ኩሽያንካ ህንተ ዶና ኦይቂተ። 6 ታና ጋኬዳዋ ታን ቆፕያ ዎደካ፥ ታና ዳጋንꬄ፤ ታ ቦላይካ ኮኮሬ።

7 “ኢታ አሳቱ አያዉ ፓጻ ደእኖ? ኡንቱንቱ ላይꬃይ አያዉ አዱቂ? ኡንቱንቱ ዎልቃይካ አያዉ ዳር ዳር ብ? 8 ኡንቱንቶ ናናቱነ ናናቱዋ ናናቱ ደኢኖ፤ ኡንቱንቱ ድጭሽና በአናዉ፥ ጋምኢደ ደኢኖ። 9 ኡንቱንቱ ሶያይ ህርግ ባይናን ሳሮ ደኤ፤ ጾሳይ ኡንቱንታ ባረ ጋትማን ሾጭ ኤረና። 10 ኡንቱንቱ ኮሩማ ቦራቱ ማጫ ሚዛና ጋከትያ ዎደ፥ ኮለናን ኦይꬂኖ፤ ማጫ ሚዛቱካ ሳልኤሰናን የሊኖ። 11 ባረንቱ ናናቱዋ ዶርሳ ዉድያዳን ከሲኖ፤ ኡንቱንቱ ናናቱካ ያን ሃን ጉፒኖ። 12 ዳርቢያ ባቂደነ ዲꬃ ዲጺደ፥ የꬃ የጺኖ፤ ሎኩዋ ፑኒደካ ናሸቲኖ። 13 ኡንቱንቱ ባረንቱ ደኡዋ ላይꬃ እሻሉዋን ፖሊደ፥ ባረንቱ ዱፉዋካ ሳሮ ቢኖ። 14 ኡንቱንቱ ጾሳ፥ ‘ኑፐ ሃካ! ኑን ነ ኦግያ ኤራናዉ ኮዮኮ! 15 ኑን አዉ ኦꬃናዉ ኡባ ዳንዳይያ ጾሳይ ኦኔ? ኑን አ ዎሲደ፥ ጎኤታናባይ አዬ?’ ያጊኖ። 16 ኡንቱንቱ ባረንቱ እሻሎ ደኡዋ ባረንቱ ምኖተꬃን ደሜዶ ጊኖ፤ ሽን ታን ኡንቱንቱ ቆፋ አክከ።

17 “ኢታ አሳቱዋ ደኡዋ ጾምፒ ቶእ ኤሪ? ኡንቱንቱ ቦላ ባሻይ ዎꬍ ኤሪ? ጾሳይ ባረ ሀንቁዋን ኡንቱንታ ሙር ኤሪ? 18 ጫርኩዋ ስንꬃን ኡንቱንቱ ሱላዳን ሀኔዳ ዎዲ ደኢ? ጎቱ ፕት አፍያ ባናዳን ኡንቱንቱ ሀን ኤርኖ?

19 “ህንተ፥ ‘ጾሳይ አዎቱዋ ባይዙዋን ኡንቱንቱ ናናቱዋ ሙሬ’ ያጊታ። አነ ጾሳይ ናጋራንቻቱዋ ኡንቱንቱ ሁጲያን ሙሮ! ያትንቶ ኡንቱንቱ ባረንቱ ባይዙዋ ኤራና። 20 ኡንቱንቱ ባረንቱ ሙሩዋ ባረንቶ አክኖ። ኡባ ዳንዳይያ ጾሳ ሀንቁዋ ጹኣካ ኡንቱንቱ ባረንቱ ሁጲያን ኡሽኖ። 21 አያዉ ጎፐ፥ ኡንቱንቱ ሀይቂ ክቼዳዋፐ ጉይያን፥ ኡንቱንቱ ናናቱዋ አያይ ጋክንቶነ ኮይክኖ።

22 “ቦላ ꬎቃን ደእያዋንታ ፕርድያ ጾሳ ኤራ ታማርሳናዉ ዳንዳይያ አሳይ ደኢ? 23 እት አሳይ ኩመንꬃ ዎልቃይነ ኩመንꬃ ሳሩ ደእሺና፥ እሻሉዋን ደኢድ ሀይቄ። 24 አ ቦላይ ኦርድ ደእሽን፥ አ መቀꬃ ኮልዚካ ሽጭ ደእሺና ሀይቄ። 25 ሽን ሀራ አሳይ አ ሸምፑዋን ካዩ ፓጨናን፥ ባረ ደኡዋን ሙለካ ሎኦባ ደመናን ሀይቄ። 26 ኡንቱንቱ ላኡካ እት ማላ ቢታን ሞገቲኖ፤ ኡንቱንታ ላኡዋካ ጉጹነቱ ካሚኖ።

27 “ህንተ ታና ናቃናዉ ቆፒደ፥ ህንተ ዎዛናን ሀልቼዳ ሀልቹዋ ሙልያ ታን ሎይꬃደ ኤራይ። 28 ህንተ፥ ‘ሄ ኢታ ኦꬅያ፥ ዎልቃማ ብታንያ ጎሊ ሀእ ሀቃኔ?’ ያጊታ። 29 ኦግያና ሀመትያ አሳቱዋ ኦችበይክቴ? ኡንቱንቱ ኦድያዋ አማንክቴ? 30 ኡንቱንቱ፥ ‘ኢታ አሳቱ ባየꬃ ጋላስ ቦሸተናን አቲኖ፤ ጾሳ ሀንቁ ቆንጭያ ጋላስካ ኡንቱንቱ ከስ አካና’ ያጊኖ። 31 ኢታ አሳ አ ኢታተꬃዉ ኦኔ ዋላሳናዌ? እ ኦꬄዳ ኢታባዉካ አ ሙራናዌ ኦኔ? 32 እ ሀይቂና፥ አ አሃ ዱፉዋ አፍያ ዎደ፥ አ ዱፉ ናገታና። 33 አሳይ ኡባይ አ ካሌ፤ ፓይዱ ባይና አሳይ አ ባልያን ፔሼ፤ አ ዱፉዋ ቢታይካ ኡቱላዳን አዉ ካዉሼ። 34 ያትና፥ ህንተ ታና ዎት መላ ኦዱዋን ምንꬂቴ? ህንተ ታ ኦሻዉ ዛሬዳ ዛሩ ኡባይ ዎርዱዋ!” ያጌዳ።

22

ኤልፋዝ ዛሪደካ ሃሳዬ

1 ሄዋፐ ጉይያን፥ ተማና ቢታፐ ዬዳ ኤልፋዝ ሀዋዳን ያጊደ ዛሬዳ፤ 2 “አሳይ ጾሳ ጎአናዉ ዳንዳዪ? ሀራይ አቶ አꬌዳ ኤራንቻ ግድንቶካ፥ እ ባረና ጎአናፐ አትና፥ ጾሳ ጎኤና። * 3 ኔን ጽሉዋ ግዶፐ፥ ሄዌ ኡባ ዳንዳይያ ጾሳ ናሸቺ? ነ ኦጊ ቶሺ ባይናዋ ግዶፐ፥ ሄዋን እ አያ ዎꬍያ ደሜዴ?

4 “ኔን አ ቦንችያ ድራዉ፥ እ ኔና ሴሪነ ፕርዲ? 5 ነ ኢታተꬃይ ዳራ ግደኔ? ነ ናጋራዉ ዛዋይ ባዋ። 6 ኔን ነ እሻቱዋ ጋሱ ባይናን ዋስያ ጼስሳዳ፤ አሳ ማዩዋካ ቃራደ ኡንቱንታ ካሎ አሻዳ። 7 ኔን ሳመቴዳዋንታ ሃꬃ ኡሻባካ፤ ኮሻቴዳዋንታካ ቁማ ድጋዳ። 8 ኔን ነ ዎልቃንነ ነ ማታን ዘምፓደ፥ ሀራ አሳ ቢታ ነዉ ጮ አካዳ። 9 አምኤቱዋ መላ ኩሽያ የዳዳ፤ አዉ ባይናዋንታካ ኡቁናዳ። 10 ነ ዩሹዋን ግቲ ዶድ ኡቴዳዌ፤ አኬከናን ያሻይ ኔና ኮኮርስያዌካ ሄዋሳ። 11 ኔን በኤናዳን፥ ነዉ ꬉምያዌ፤ ቃይ ኩንꬆ ሃꬃይ ኔና ሙክያዌካ ሄዋሳ።

12 “ጾሳይ ቦላ ꬎቃ ሳሉዋን ኡቲደ፥ ꬎቃን ደእያ ጾልንተቱዋ ዱገ ጼሌ። 13 ሽን ኔን፥ ‘ጾሳይ አያ ኤሪ? እ ሄዋ ማላ፥ ꬍጵ ጎ ꬉማ ግዱዋናካ ፕርዳናዉ ዳንዳዪ? 14 ሳሉዋነ ሳኣ ዳንꬁዋ ቦላ እ ስመረትያ ዎደ፥ እ በኤናዳን፥ ስኬዳ ሻሪ አ ጎዜ’ ያጋሳ።

15 “ናጋራንቻቱ ሀመቴዳ በን ኦግያን ባናዉ ቆፋ ቃቻዲ? 16 ኡንቱንቱ ባረንቱ ዎዲ ጋከናን ደእሺና ሀይቄድኖ፤ ኡንቱንቱ ደኡዋ ባሱካ ድኡዋን ሜጨት ꬋዬዳ። 17 ኡንቱንቱ ጾሳ፥ ‘ኑፐ ሃካ! ኡባ ዳንዳይያ ጾሳይ ኑዉ አያ ኦꬃናዉ ዳንዳዪ?’ ያጌድኖ። 18 ግዶፐነ፥ ኡንቱንቱ ጎልያን ሎኦባ ኩንꬄዳዌ ጾሳ። ሄዋ ድራዉ፥ ኢታ አሳቱዋ ቆፋይ ታዉ ገለና።

19 “ኢታ አሳቱዋ ቦላ ጋክያዋ በኢደ፥ ጽሎቱ ናሸቲኖ፤ ሱረ አሳቱካ ሀዋዳን ያጊደ፥ ኡንቱንቱ ቦላ ቅሊጪኖ፤ 20 ‘ቱሙዋፐ ኑ ሞርከቱ ꬋዬድኖ፤ ኡንቱንቱ ዱረተꬃካ ታማይ ሜዳ’።

21 “ኢዮባ፥ ሀእካ ጾሳዉ ሞደታ፤ አናና ሳሮ ደአ። ያቶፐ፥ ኔን አንጀታና። 22 አ ዶናፐ ትምርትያ አካ፤ አ ቃላቱዋካ ነ ዎዛናን ዎꬃ። 23 ኔናተꬃ ሆክሳደ፥ ኡባ ዳንዳይያ ጾሳኮ፥ ኔን ስሞፐ፤ ኢታ ኦሱዋ ኡባ ነ ሶፐ ድጎፐ፤ 24 ነ ዎርቃ ሳኣን ኦሎፐ፤ ነ በርተ ዎርቃካ ሻፋ ሹቻን ኦሎፐ፤ 25 ኡባ ዳንዳይያ ጾሳይ ነዉ ዎርቃነ ዶረቴዳ ብራ ግዳናዋ።

26 “ሄዋፐ ጉይያን፥ ኔን ኡባ ዳንዳይያ ጾሳን ቱሙ ናሸታና፤ ዬላተናን ጾሳኮ ፑደ ጼላና። 27 ኔን ጾሳ ዎሳና፤ እ ስሳና፤ ቃይ ኔን ነ ቃንግያ አዉ ጋꬃና። 28 ኔን ዞረታደ ቃቼዳዌ ነዉ ፖለታና፤ ነ ሀመትያ ኦግያንካ ፖኡ ፖአና። 29 አያዉ ጎፐ፥ ጾሳይ ኦቶረትያዋንታ ካዉሼ፤ ሽን ባረንታ ሆክስያዋንታ አሼ። 30 እ ሱረ አሳ ዎꬅ አኬ። ነ ኩሺ ናቁዋፐ ጌሻ ግዶፐ፥ እ ኔና አሻና” ያጌዳ።

23

ኢዮብ ዛሪደካ ሃሳዬ

1 ኢዮብ ሀዋዳን ያጊደ ዛሬዳ፤ 2 “ታን ሀእካ ጾሳ ቦላ ማካላይነ ዙዙማይ፤ አያዉ ጎፐ፥ ታን ኦልናካ አ ኩሺ ታ ቦላ ዴጽያዋ አግቤና። 3 እ ደኢያሳ ታን ኤራርክታሻ! እ ኡቴዳሳካ ጋካርክታሻ! 4 ያትንቶ፥ ታን ታ ሞቱዋ አ ስንꬃን ብዳና ሽን! ታ ዶናካ ፓሉምያን ኩንꬃና ሽን! 5 እ ታ ሞቶ ዛርያዌ አየንቶካ ታን ኤራና ሽን! እ ታና ግያዋካ አኬካና ሽን! 6 እ ባረ ዎልቃማ ዎልቃን ታናና ኤቀታኔሻ? ቱይት፥ ቱይት፥ እ ታን ኦድያዋ ስሳናፐ አትና፥ ሄዋ ሀነና። 7 ታ ዎዛናይ ሱረ ግድያ ድራዉ፥ ታን ጾሳና ሞተታናዉ ዳንዳያይ፤ እ ታ ዳናይ ታና መꬍናዉ ሻትንꬃና።

8 “ሽን አይሴ፥ ታን አዋይ ዶልያ ባጋ ቦፐ፥ እ ያን ደኤና፤ ቃይ ታን አዋይ ዉልያሳ ቦፐካ፥ አ ደምከ። 9 እ ሁጲሳ ባጋ ቢታን ኦꬅያ ዎደ፥ ታን አ በእከ፤ ቃይ ገድሳ ባጋ ቢታ ስምያ ዎደካ፥ ታን አ ደምከ። 10 ሽን እ ታ ታንጉዋ ኡባ ኤሬ፤ እ ታና ፓጮፐ፥ ታን ዎርቃዳን ጌሻ ግድያዋ እ በአና። 11 ታን እ ሀመቴዳ ኦግያ ጌሻ ኦይቃደ ሀመታድ፤ አ ኦግያፐ ዎራ ስማበይከ። 12 አ ዶናፐ ከስያ አዛዙዋፐ ታን ሻከታበይከ፤ አ ቃላካ ታ ዎዛናን ዎꬃድ።

13 “ጾሳይ ላመተና። አናና ኤቀታና፥ ዎይ ባረ ኮዬዳዋ እ ኦናዳን አ ድጋና አሳይ ባዋ። 14 እ ታዉ ሀልቼዳዋ ፖላና፤ ሄዋንቱ ማላ፥ ሀራ ዳሮ ሀልቾቱካ አዉ ደኢኖ። 15 ሄዋ ድራዉ፥ አ ስንꬃን ኤቂያዌ ሎይꬅ ታና ያሼ፤ ሄዋ ኡባባ ቆፓደ፥ ታን ኮኮራይ። 16 ታ ዎዛናይ ዳቡራናዳን ጾሳይ ኦꬄዳ፤ ኡባ ዳንዳይያ ጾሳይ ታና ዳጋንꬄ። 17 ባራ ꬉማይ ታ ሶምኡዋ ጎዝንቶካ፥ ታና ሄ ꬉማይ ሃሳያ ድግቤና።

24

1 “ኡባ ዳንዳይያ ጾሳይ ፕርድያ ዎድያ አያዉ ኬረኔ? አ ኤርያዋንቱ ሄ ዎድያ አያዉ በእክኖ? 2 ኢታ አሳቱ ባረንቱ ጋድያ አሳናዉ፥ ዛዋን ደእያ ሹቻ ꬎቆሊኖ። ዶርሳካ ዉእ አሂደ፥ ባረንቱ ዶርሳ ዉድያን ጋꬂደ ሄሚኖ። 3 አዉ ባይና ናናቱዋ ሀረቱዋ ላጊደ፥ አክ ቢኖ፤ አምአቲ ቦራካ አጮ ኦይቂደ፥ ባረንቶ አኪኖ። 4 ህዬሳቱዋ ባረ ማታ ደመናዳን ድጊኖ፤ ቢታን ደእያ ህዬሳቱዋ ኡባ ባረንቱ ስንꬃፐ ቆሰꬂኖ። 5 ባዙዋን ደእያ ዎራ ሀረቱዋዳን፥ ህዬሳቱ ምያዋ ኮዪደ ዎጸረቲኖ፥ ባረንቱ ናናቶካ ባዙዋፐ ቁማ ኮዪኖ። 6 ኡንቱንቱ ደምባን ሀራ አሳዉ ካꬃ ጫኪኖ፤ ኢታ አሳቱዋ ዎይንያ ቴራ ዉርጩዋካ ቃርሚኖ። 7 ኡንቱንቱ ቃማ ካሎ አቂኖ፤ ሜጉዋ ዎደካ ቦላን ማይያዌ ኡንቱንቶ ባዋ። 8 ደረቱዋን ቡክያ እራን ኡንቱንቱ ጽርክኪኖ፤ ገልያሳ ꬋዪደ፥ ሹቻ ቆሚኖ።

9 “ኢታ አሳቱ አዉ ባይና ናኣ አት ꬋንꬃ ꬋምያሳፐ ዳፍ አኪኖ፤ ህዬሳቱዋ ጉꬃ ናናቱዋካ አጮ ኦይቂኖ። 10 ህዬሳቱ ማዩዋ ꬋዪደ፥ ካሎ ሀመቲኖ፤ ኡንቱንቱ ቱኩዋ ኬዚደ ኮሻቲኖ። 11 ኡንቱንቱ ዛይትያ ከሳናዉ ዎጋራ ቴራ ፑርጺኖ፤ ዎይንያ ቴራካ ጉምኢደ ሳመቲኖ። 12 ካታማን ሀይቃና ሀንያ አሳቱ ኦሊኖ፤ ደሸቴዳ አሳቱካ ማዱዋ ኮዪደ ዋሲኖ፤ ሽን ጾሳይ ኡንቱንቱ መቱዋ ጼለና።

13 “ፖኡዋ እጽያ አሳቱ ደኢኖ፤ ኡንቱንቱ ፖኡ አየንቶ ኤርክኖ፤ አ ኦግያፐካ ዎራ ቢኖ። 14 ሸምፑዋ ዎꬍያዌ ዎንቱማꬃ ደንዲደ፥ ህዬሳቱዋነ መቶታንቻቱዋ ዎꬌ፤ ቃማ ቃይ ካይሱዋዳን ዉኤ። 15 ሻርሙጽያዌ ሳአይ ꬉማናዋ ናጌ፤ እ፥ ‘ኦንነ ታና በኦፖ’ ጊደ፥ ባረ ሶምኡዋ ካሜ። 16 ካይሳቱ ቃማ ጎልያ ቦኪደ፥ ዉአናዉ ገሊኖ፤ ሽን ጋላስ ፖኡዋ እጺደ፥ ቆሰት ፔሺኖ። 17 ኡንቱንታ ጋላሳ ፖኡ ያሼ፤ ሽን ቃማ ꬉማይ ኡንቱንታ ዳጋንና።

18 “ኢታ አሳቱዋ ድኡዋ ሃꬃይ ቁጪደ አፌ፤ ኡንቱንታ ጋኬዳ ጋዲ ሸቀቴዳዋ ግዴ። ኦንነ ኡንቱንቱ ዎይንያ ቱራ ሳኣ ቤና። 19 ሻቻይ ሆምቢያን ሙሽና፥ አዋይ አ መልስ ꬋይስያዋዳን፥ ሄዋዳንካ፥ ናጋራንቻቱ ሀይቂደ ꬋዪኖ። 20 ሀራይ አትና፥ የሌዳ አየቱካ ኡንቱንታ ሀሳይክኖ። ጉጹኒ ኡንቱንቱ አሹዋ ማልእና ሜ። ኡንቱንቱ ኢታ ኦሱካ ኩንዴዳ ምꬃዳን መአና። 21 አያዉ ጎፐ፥ ኡንቱንቱ ናአይ ባይና ማይነ ማጫ አሳ ናቄድኖ፤ አምኤ ማጫ ምሽራትዉካ ማደናን እጼድኖ።

22 “ጾሳይ ባረ ዎልቃን ምኖቱዋ ꬋይሴ፤ ኡንቱንቶ ሳአይ እንጀቶዋ ማላቶፐካ ደኡዋ ህዶታይ ባዋ። 23 ጾሳይ ኡንቱንቱ ሳሮ ደአናዳን ኦꬆፐካ፥ ኡንቱንቱ ኦግያ ዎቼ። 24 ኢታ አሳቱ ጉꬃ ዎድያዉ ꬎቁ ꬎቁ ጊኖ፤ ሽን ኤለካ ሻራፋዳን ሹል ꬋዪኖ፤ ካꬃዳን ጫከቲኖ።

25 “ሄዌ ሀነና ጊደ፥ ካድያ አሳይ ደኢ? ታን ኦዴዳ ቃላካ ዎርዱዋ ጊደ፥ አማንꬅያ አሳይ ደኢ?” ያጌዳ።

25

ብልዳደ ዛሪደካ ሃሳዬ

1 ሄዋፐ ጉይያን፥ ሹሀ ቢታፐ ዬዳ ብልዳደ ሀዋዳን ያጊደ ዛሬዳ፤ 2 “ጾሳይ ዎልቃማ ግድያ ድራዉ፥ አሳይ ያዪደ፥ አዉ ሞደቴ። እ ባረ ሳሉዋ ካዉተꬃ ሳሩዋን ናጌ። 3 አ ኦላንቻቱዋ ፓይዳናዉ ዳንዳይያ አሳይ ደኢ? ጾሳ ፖኡ ጋከና ሳአይ ደኢ? 4 ያትና፥ አሳይ ጾሳ ስንꬃን ዋን ጽሉዋ ግዳናዉ ዳንዳዪ? ማጫ አሳፐ የለቴዳ አሳይ ዋን ጌሻ ግዳናዉ ዳንዳዪ? 5 ጾሳ ስንꬃን አግናይካ ዋጋጋ ፖኦ ግደና፤ አ ስንꬃን ጾልንተቱካ ጌሻ ግድክኖ። 6 ያትና፥ ጾሳ ስንꬃን ጉጹንያ ግድያ አሳይ አይ ኬሻ ላፌ?” ያጌዳ።

26

ኢዮብ ዛሪደካ ሃሳዬ

1 ኢዮብ ሀዋዳን ያጊደ ዛሬዳ፤ 2 “ዎልቃይ ባይና አሳ ኔን አያ ማዱዋ ማዳዲ! ዳቡሬዳ ቀሰቱዋ ኔን አያ አሹዋ አሻዲ! 3 አꬌዳ ኤራተꬃይ ባይናዋ አያ ዞርያ ዞራዲ! አይ ኬሻ ዎልቃማ ኤራተꬃ ቆንጭሳዲ! 4 ኔን ሀ ቃላ ሃሳያናዳን ኔና ኦኔ ማዴዳዌ? ቃይ ሀዋዳን ሃሳያናዉ ኔና ደንꬄዳዌ ኦ አያኔ?” ያጌዳ።

ብልዳደ ባረ ሃሳያ ዉርሴ

5 ብልዳደ፥ “ሀይቄዳዋንቱ ሞይትለቱ ቢታፐ ጋርሳ ባጋና ሃꬃ ግዶን ኮኮሪኖ። 6 ጾሳ ስንꬃን ስኦሊካ ቆንጨ፤ አያይነ አ ገንꬃናዉ ዳንዳየና። 7 ጾሳይ ሁጲሳ ባጋ ሳሎቱዋ ምጬዳ፤ ሳኣካ አየንቶ ባይና ሳን ካቄዳ። 8 እ ሻረቱዋን ሃꬃ ኩንꬄ፤ ሃꬃ ዴጹዋን ሻረቱ ዳከትክኖ። 9 ዶይሴዳ አግና እ ባረ ሻርያን ካሜ። 10 ፖኡዋ ꬉማፐ ሻካናዉ፥ ሳሉ ሳኣና ዳንትያ ሳኣን ቃማይነ ጋላሳይ ላመትያ ዛዋ ጾሳይ ኤሴ። 11 እ ሴርያ ዎደ፥ ሳሎቱዋ ቱቀቱ ዳጋማዉ ኮኮሪኖ። 12 ባረ ዎልቃን አባ ጮኡ ኦꬄዳ፤ ባረ አኬካን ራኣባ ግያ ዳዊያ ꬋይሴዳ። 13 እ ሸምፕያ ሸምፑዋን ሳሎቱ ጌዬድኖ፤ አ ኩሺካ ጾንገትያ ሾሻ ዎꬌዳ። 14 ሀዋንቱ ኡባይ ጾሳይ ኦꬄዳ ኦሶቱዋፐ አማሬዳዋንታ፤ ኑን ስስያዌ ሳሱከꬃ ጻላላ። ያትና፥ አ ዎልቃ ግታተꬃ አኬካናዉ ዳንዳይያዌ ኦኔ?” ያጌዳ።

27

ኢዮብ ዛሪደካ ሃሳዬ

1 ኢዮብ ሀዋዳን ያጌዳ፤ 2 “ታ ሱረ ፕርዳ ታና ድጊደ፥ ታ ደኡዋ ጫማ ከሴዳ፥ ኡባ ዳንዳይያ ደኡዋ ጾሳን ታን ጫቃይ። 3 ጾሳይ ታዉ ደኡዋ ሸምፑዋ እሜዳ ኬናን፥ 4 ታ ዶናይ ዎርዱዋ ሃሳየና፤ ታ እንጻርሳይካ ጭሙዋ ኦደና። 5 ህንተ ሃሳዬዳዌ ልከ ጋደ ታን አክከ፤ ሀይቃና ጋካናዉካ ታን ታ ሱረተꬃ አግከ። 6 ታ ጽሎተꬃ ምንሳ ኦይቃናፐ አትና፥ ጽሎተꬃ አግከ፤ ታን ደኤዳ ላይꬃ ኡባን ታ ዎዛናይ ካሀይ ታና ቁምኤና።

7 “ታ ሞርከቱነ ታናና ኤቀትያዋንቱ ኡባይ ኢታነ ባይዛንቻ አሳዳን ሙረትኖ። 8 ጾሳይ ኡንቱንቱ ሸምፑዋ ኡንቱንቱ አሹዋፐ ሻኪደ፥ ኡንቱንቱ ላይꬃ ቃምስያ ዎደ፥ ኢታቶ ስንꬃፐ ህዶታይ አዬ? 9 ኡንቱንቱ ቦላ መቱ ጋክያ ዎደ፥ ጾሳይ ኡንቱንቱ ዋሱዋ ስሲ? 10 ኡባ ዳንዳይያ ጾሳን ኡንቱንቱ ናሸታኔ? ኡንቱንቱ ኡባ ዎደ ጾሳ ጼሳኔ?

11 “ታን ህንተና ጾሳ ዎልቃባ ታማርሳና፤ ኡባ ዳንዳይያ ጾሳ ሀልቹዋ ታን ህንተፐ ቆስከ። 12 ህንተ ኡባይ ሀዋ ህንተ ሁጲያን በኤድታ። ያትና፥ ሀ ሜላ ሃሳያ አያዉ ሃሳዪቴ?

13 “ጾሳይ ኢታ አሳቶ እሜዳ ካጫይነ ኡቁንያ አሳቱ ኡባ ዳንዳይያ ጾሳፐ አክያ ዎይቱ ሀዋፐ ካልያዋ። 14 ኡንቱንቱ ናናቱ አይ ኬሻ ዳሮፐነ፥ ኡንቱንቱ ኦላን ዉሪኖ፤ ኡንቱንቱ ዛራቱካ ምያዋ ꬋዪደ ኮሻቲኖ። 15 ሄዋፐ አቴዳዋንቱ ቦሻን ዉሪኖ፤ ኡንቱንቱ አምኤቱካ ኡንቱንቶ ዬክክኖ።

16-17 “ኢታ አሳቱ፥ ፓይድና ዉረና ብራ ሺሽናካ፥ ኡንቱንቱ ብራ ሱረ አሳቱ ሻክ አካና፤ ቃይ ማዩዋ ዳርሲደ ሺሽናካ፥ ኡንቱንቱ ሺሽያዋ ጽሎቱ ማያና። 18 ኡንቱንቱ ኬጽያ ጎለቱ ሻራሮታ ጎልያ ማላ፤ ናግያዋንቱ ኬጼዳ ጋባ ማላ።

19 “ኡንቱንቱ ዱረ ግዲደ፥ ባረንቱ ሂጻን ግሳና፤ ሽን ኡንቱንቱ ገምእሹዋፐ ቤጎትያ ዎደ፥ አያይነ ꬋይና መላ አታናዋንታ። 20 ዳጋማይ ድኡዋዳን ቆፐናን ኡንቱንቱ ቦላ ያና፤ ቃማንካ ጎቲ ኡንቱንታ ደንꬂደ አፋና። 21 አዋይ ዶልያ ባጋ ጫርኩ ኡንቱንታ ደኢያሳፐ ፕቲደ አፋና። 22 ኡንቱንቱ ከስ አካናዉ ባቃትሽና፥ ቃረት ባይናን ኡንቱንቱ ቦላ ዎꬋና። 23 ዎልቃማ ኮሻ ስሲደ፥ ኡንቱንታ የደርሳና።

28

አꬌዳ ኤራተꬃ ትምርትያ

1 “ብራ ቦክ ከስያሳይነ ዎርቃ ጌሻናዉ ሙሽስያ ሳአይ ደኤ። 2 ብራታይ አሳይ ቢታፐ ቦክና ከሴ፤ ናሃሲካ አ ሹቻ ሙሽስና ከሴ። 3 አሳይ ጾምፕያ አሂደ፥ ꬉማ ጾኔ፤ ቢታ ጪሙዋ ጋኪደ፥ ꬍጵ ጎ ꬉማ ግዶን ሄ ሹቻ ኮዬ። 4 አሳይ ደኢያሳፐ ሃኪደ፥ አሳ ገዲ የꬍ ኤረናሳ ቢደ፥ ሄዋን ጪማ ኦላ ቦኬ፤ ሄዋን ዎዶሩዋን ያነ ሃነ ኩሉሙሺደ፥ አሳፐ ሻከቲደ ደኤ። 5 ካꬃይ ቢታፐ ሞኬ፤ ሽን ሄ ቢታ ግዱ ታማን ሙሺደ፥ አꬍ አꬍ ዎꬌ። 6 ሄ ቢታ ግዶን ደእያ ሹቻፐ ሳምፔርያ ግያ አልኦ ሹቻይ ከሴ፤ አ ባና ግዶፐካ ዎርቃይ ቤቴ።

7 “ሄ ሹቻ ቦክያሳ አፍያ ኦግያ ጽንግሊ ኤረና፤ ጋጪካ በእቤና። 8 ኢታ ዶአቱ ባረንቱ ገድያን ሄ ሳኣ የꬍ ኤርክኖ፤ ጋሙካ ሄዋና አና።

9 “አሳይ ምኖ ዛላ መንሬꬄ፤ ደርያካ ቦኪደ፥ ጻጱዋፐ አꬅ የጌ። 10 ዛላ ሉኪደ፥ አꬍያ ኦግያ ከሲደ፥ ሄ አልኦ ሹቻካ ደሜ። 11 ሃꬃ ፑልቱዋ ቦክኖ፤ ጌሜዳባቱዋካ ፖኡዋ ከሴ።

12 “ሽን አꬌዳ ኤራተꬃይ ሀቃፐ ቤታናዉ ዳንዳዪ? አኬካይ ቤትያ ሳአይ ሀቄ? 13 አሳይ አ ቱሙ ጋትያ ኤረና፤ አያዉ ጎፐ፥ አꬌዳ ኤራተꬃይ ፓጻ ደእያዋንቱ ቢታን ቤታናዉ ዳንዳየና። 14 ጪሙ፥ ‘አꬌዳ ኤራተꬃይ ታ ግዶን ባዋ’ ያጌ፤ አባይካ ታናና ግደና ጌ።

15 “አꬌዳ ኤራተꬃይ ዎርቃን ሻመተና፤ አ ጋቲካ ብራን ጌዳረተና። 16 አꬌዳ ኤራተꬃይ በርተ ዎርቃን፥ ማርግድያነ ሳምፔርያ ጌተትያ አልኦ ሹቻን ሻመተና። 17 ዎርቃይነ ማስቶትያ ኦሰቴዳ ሚሻቱዋ ጋቲ አናና ልከተና፤ ዎርቃፐ ኦሰቴዳ አልኦባንካ ላመተና። 18 አꬌዳ ኤራተꬃ ጋቲ የሌሉዋፐ፥ አልማዝያፐነ እንቁዋ ኡባፐ አꬌ። 19 ቶጳዝዮንያ ግያ ቶጵያ እንቁካ አናና ልከተና፤ በርተ ዎርቃንካ ሻመተና።

20 “ያትና፥ አꬌዳ ኤራተꬃይ ሀቃፐ ዪ? አኬካይ ቤትያ ሳአይ ሀቄ? 21 ፓጻ ደእያ መታ ኡባፐ ጌም ኡቴዳ፤ ሳሉዋ ካፎቱካ አ ደምክኖ። 22 ባሻይነ ሀይቁ፥ ‘ኑን አꬌዳ ኤራተꬃዉ ኦዶ ጻላላ ኑ ሀይꬃን ስሴዶ’ ያጊኖ።

23 “አꬌዳ ኤራተꬃኮ አፍያ ኦግያነ እ ደእያ ሳኣ ኤርያዌ ጾሳ ጻላላ። 24 አያዉ ጎፐ፥ ጾሳይ ሳኣ ጋጻ ኡባ ጼሌ፤ ሳሎቱዋፐ ጋርሳና ደእያዋ ኡባ በኤ። 25 ጾሳይ ጫርኮ ዎልቃ እሜዳ ዎደነ ሻርያ ሃꬃ ልኬዳ ዎደ፥ 26 እራይካ ሀቃን ቡካነንቶ፥ ዋልቃንꬃይካ ሀቃን ዎꬋነንቶ ዎጋ ዎꬄዳ ዎደ፥ 27 እ ሄ ዎደ፥ አꬌዳ ኤራተꬃ በኢደ ፓጬዳ፤ ሎአ ጌዳ። 28 ሄዋፐ ጉይያን፥ ጾሳይ አሳዉ ኦዲደ፥ ‘ጾሳዉ ያይያዌ አꬌዳ ኤራተꬃ፤ ኢታፐ ሃክያዌካ አኬካ’ ያጌ” ያጌዳ። *

29

1 ኢዮብ ቃይካ ሀዋዳን ያጌዳ፤ 2 “ሀእ ታ ደእያ ደኡ ጾሳይ በን ታና ናጌዳ ዎድያዋ ማላ ግዴረኔሻ! 3 አ ጾምፒ ታ ቦላ ፖእና፥ ታን ꬉማን አꬋደ አ ፖኡዋን ሀመታድ። 4 ሄ ዎዲ ጾሳይ ታናነ ታ ሶ አሳ ናግና፥ ታን ታ ኩመንꬃ ዎልቃና ደኤዳ ዎደ። 5 ሄ ዎደ ኡባ ዳንዳይያ ጾሳይ ታናና ደኤ፤ ታ ናናቱካ ታ ዩሹዋን ደኢኖ። 6 ታን ታ ኩሽያ ማꬃን ሜጨታድ፤ ታ ዎጋራ ጉምኢያሳፐካ ዛይቲ ሻፋዳን ጎጌዳ።

7 “ታን ካታማን ደእያ ፕርዳ ጎልያ ቤዳ ዎደ፥ ዳናቱዋና እትፐ ኡታድ። 8 ሄ ዎደ ያላጋቱ ታና በኢደ፥ ኦግያ እሜድኖ፤ ጭማቱካ ታና ቦንቻናዉ ደንድ ኤቄድኖ። 9 ካፓቱ ሃሳይያዋ አግ ባሼድኖ፤ ባረንቱ ዶናንካ ባረንቱ ኩሽያ ዎꬄድኖ። 10 ሄ ካታማን ደእያ ዎልቃማ አሳቱካ ጮኡ ጌድኖ፤ ኡንቱንቱ እንጻርሳይካ ኡንቱንቱ ኮክያ ባቂ ኦይቄዳ።

11 “ታዋ ስሴዳዋንቱነ ታና በኤዳዋንቱ ኡባይ ታና ጋላቲደ ሃሳዬድኖ። 12 አያዉ ጎፐ፥ ማዶ ዋስያ ህዬሳቱዋነ አዉ አታ ꬋይና፥ ማድያዌ ባይናዋንታ ታን አሻድ። 13 ሀይቃና ሀንያ ብታኒ ታና አንጄዳ፤ አምአታካ ታ ማዱዋን ናሸታዱ። 14 ታን ጽሎተꬃ ማዩዋዳን ማያድ፤ ሱረ ፕርዳይካ ታ አፍላ ማላነ ቁማሻ ማላ። 15 ታን ቆቀቶ አይፍያ፥ ዎባቱዋ ገድያ ግዳድ። 16 ህዬሳቶ አዉዋ ግዳድ፤ ታን ኤረና አሳቶካ አባካቶ ግዳድ። 17 ታን ኢታቱዋ ጋፓታ መንꬃድ፤ ኡንቱንቱ ሻንካቲደ ኦይቄዳዋንታካ ኡንቱንቱ ዶናፐ ዎꬃ አካድ።

18 “ታን ታ ቆፋን፥ ‘ታን አዱሳ ላይꬃ ታ ሶ አሳ ግዱዋን ደኣደ ሀይቃና። 19 ታን ባረ ጻጶቱዋ ሃꬃ ግዶ የዴዳነ ከተርሳይ ቃማ ኡባን አ ታሽያ ቦላ ደእያ ምꬃ ማላ። 20 ታን ኡባ ዎደካ ቦንቼታደ ደአና፤ ታ ዎልቃይካ ኡባ ዎደ ኦራጻና’ ጋደ ቆፓድ።

21 “ታን ሃሳይያዋ አሳይ ስርጵ ግ ሀይዚደ፥ ታ ዞርያ አኬዳ። 22 ታን ሃሳዬዳዋፐ ጉይያን፥ ኡንቱንቱ ዛረꬂደ ሃሳይበይክኖ፤ አያዉ ጎፐ፥ ታ ቃላይ ኡንቱንቱ ዎዛናን ጾኬዳ። 23 ጎሻንቻይ እራ ናግያዋዳን፥ ኡንቱንቱ ታን ሃሳያናዋ ስሳናዉ ሀንጊደ ናጌድኖ። 24 ኡንቱንቱ ህርግ ኡት ደእሽን፥ ታን ታ ሶምኡዋ ፓሽክሳድ፤ ሄዋን ኡንቱንቱ ምንቴድኖ። 25 ታን ኡንቱንቱ ደአና ኦግያ ዶራድ፤ ኡንቱንቱ ካፑዋዳን ኡታድ። ባረ ኦላንቻቱዋ ግዶን ደእያ ካትያዳን፥ ታን ኡንቱንቱ ግዶን ደኣድ። ቃይ ካዮትያዋንታ ምንꬅያ አሳ ማላ ግዳድ።

30

1 “ሽን ሀእ ታፐ ያላግያ አሳቱ ታና ቅሊጪኖ። ኡንቱንቱ ታ ዶርሳ ዉድያ ሄምያ ካናቱዋ ማዳና ጊናካ ታን ድጌዳ አዎቱዋ ናናቱዋ። 2 ኡንቱንቱ አዎቱ ዎልቃይ እጼዳዋንታነ ቦላ ግልቄዳዋንታ ግዴዳ ድራዉ፥ ታና አይነ ማድበይክኖ። 3 መቱዋነ ኮሻ ጋሱዋን ቃማ ደንዲደ፥ ባዙዋ ቢደ፥ ጻጱዋ ጮሜድኖ። 4 ቃይ ሻራፋነ ቦንጭያ ማጼድኖ፤ ማልኤና ሳንካራ ጻጶቱዋካ ሜድኖ። 5 አሳይ ዋሲደ፥ ካይሶቱዋ የደርሴዳዋዳን፥ አሳ ግዶፐ ኡንቱንታ የደርሴዳ። 6 ኡንቱንቱ ዛንጋራ ግዶን፥ ጎንጎሎ ግዶንነ ዛላ ጎንጎሉዋ ግዶን ደኤድኖ። 7 ኡንቱንቱ ቡራ ግዶን ባዞ ዶአቱዋዳን ዋሴድኖ፤ ዶቢያ ጋርሳን ሺቂደ፥ እትፐ ደኤድኖ። 8 ኡንቱንቱ ቃይጼርያን ሾጨቲደ፥ ቢታፐ የደርሰቴድኖ። ኡንቱንቱ ሱንꬃና ባዪደ፥ ቦዛ ግዲደ ደኤድኖ።

9 “ሀእ ኡንቱንቱ ናናቱ ታና የꬃን ቅሊጪኖ፤ ታን ኡንቱንቱ ግዶን ሌምሲደ ኦድያዋ ግዳድ። 10 ኡንቱንቱ ታና ሸነቲደ፥ ታፐ ሃኪኖ፤ አይነ ዬላተናን ታ ሶምኡዋን ጩቻ ጩቺኖ። 11 ጾሳይ ታ ዎልቃ ላፈꬂደ፥ ታና ካዉሼዳ ድራዉ፥ ኡንቱንቱ ታና ቆሀናዉ፥ ብጻላ ከስ ድጌዳ ፓራዳን፥ የዳ ግዴድኖ። 12 ሀ ሴር ባይናን ድጬዳ ናናቱ ታ ቦላ ደንዲደ፥ ታና የደርሲኖ፤ ኡንቱንቱ ታና ꬋይሳናዉ ታ ቦላ ዶዲኖ። 13 ኡንቱንቱ ታ ሀመትያ ኦግያ ጎርዲደ፥ ታና ꬋይሳናዉ ኮዪኖ፤ ኦንነ ኡንቱንቱ ሄዋ ኦꬃናዋ ድገና። 14 ኦላንቻቱ ካታማ ድርሳ መንꬂደ ገልያዋዳን፥ ኡንቱንቱ ታ ቦላ ዬድኖ። 15 ዎልቃማ ዳጋማይ ታና ድፕ ኦꬄዳ፤ ታ ቦንቹካ ጫርኩ አፍያዋዳን ቤዳ፤ ታ እሻሉካ ሻርያዳን ꬋዬዳ።

16 “ታ ሸምፓታ ኡንኤታዱ፤ ቱጋ ጋላሳቱ ታና ጭርፕ ኦይቄዳ። 17 ቃማ ቃማ ሳኩ ታ መቀꬃ ጮሜ፤ ሴላይካ ሸምፕ አከናን ገደ ጉጄ። 18 ታ ማዩ ጉንዲደ ባዬዳ፤ ሻምጭያ ቆꬍያዳን፥ ታና ጩል ኦይቄዳ። 19 ጾሳይ ታና ኡርቃን ኦሌዳ፤ ታን ቢታፐ ብድንꬃፐ ኬከና አሳ ግዳድ።

20 “አቤት ጾሳዉ፥ ታን ነዉ ዋሳይ፤ ሽን ኔን ታዉ አላበይካ። ኤቃደ ኔና ዎሳድ፤ ሽን ኔን ታ ዎሳ ስሳበይካ። 21 ኔን ካሰዋፐ ዱማታደ፥ ታዉ መቀꬃ ኢታዳ፤ ነ ዎልቃማ ዎልቃን ታና የደርሳሳ። 22 ኔን ታና ጫርኩዋን ደንꬃዳ፤ አ ቶግሳዳ፤ ጎትያንካ ታና ጎንዶርሳዳ። 23 አሳዉ ኡባዉ ዉርሰꬃ ግዴዳ ሀይቆ ኔን ታና አꬃደ እምያዋ ታን ኤራይ።

24 “ኩንዲደ መኤዳ አሳይ ቱጋቲደ፥ ‘ታና ማዳርኪ’ ጊደ ዋስና፥ አዉ ቃረተና አሳይ ደኢ? 25 ቱጋን ደእያዋንቶ ታን ዬካበይክታ? ህዬሳቶ ታን ቃረታበይክታ? 26 ሎኦባ ደማና ጋደ ታን አሞትያ ዎደ፥ ኢታባይ ታና ጋኬዳ። ታዉ ሳአይ ኬኬ ጋደ ታን ናግያ ዎደ፥ ጋላሳይ ታዉ ꬉሜዳ። 27 ታ ዎዛናይ ህርጌዳ፤ ታን ዎፓ ደማበይከ፤ ጋላሳፐ ጋላሳን ታ ቱጋይ ያ ዳሬዳ። 28 ታ ቦላይ አዋ ሱሉዋን ግደናን ካዩዋን ካረጼዳ፤ ታን ሺቁዋን ኤቃደ፥ ‘ታና ማድተ!’ ጋደ ዋሳይ። 29 ታን ዎራካናቶ እሻ፥ ሳጎንያዉካ ዳቦ ግዳድ። 30 ታ ጋልባይ ካረጺደ፥ ፖቀት ፖቀት ዎꬌ፤ ታ ቦላይካ ምሹዋን ጹገቴ። 31 ሄዋ ድራዉ፥ ታ ድንኪ ዝላሳዉ ፑነቴዳ፤ ታ ህጽጺካ ዬኮ ፑነቴዳ።

31

1 “ማላንቻ ማጫውኖ ጼላደ አሞተናዳን፥ ታን ታ ዎዛና አይፍያና ጫቁዋ ጫቀታድ። 2 ቦላን ደእያ ጾሳይ ታዉ አያ ካጫ እማንዴሻ? ሳሉዋን ደእያ ኡባ ዳንዳይያ ጾሳይ አሳዉ እምያ ዎይቱ አያ ግዳንዴሻ? 3 ኢታቱዋ ቦላ ቦሻይ፥ ባይዙዋ ኦꬅያዋንቱ ቦላ ባሻይ ጋካናዌ ኤረቴዳዋ ግደኔየ? 4 ጾሳይ ታ ሄመታ ኡባ በኤ፤ ታ ታንጉዋ ኡባካ ፓይዴ።

5 “ታን ዎርዱዋ ሙለካ ኦꬃበይከ፤ አሳካ ጭማናዉ ካጄላበይከ። 6 ጾሳይ ታና ልከ ሚዛናን ማዛኖ፤ ያቲደ ታን ጽሉዋ ግድያዋ ኤሮ። 7 ታ ሀመታይ ኦግያፐ ሸርኤዳባ ግዶፐ፥ ታ ዎዛናይካ ታ አይፊ ጼሌዳዋ አሞቴዳዋ ግዶፐነ፥ ቃይ ታ ኩሺካ ናጋራን ቱኔዳዋ ግዶፐ፥ 8 ታ ጫርሻይ ኡባይ ሾደት ꬋዮ፤ ታን ዘሬዳዋካ ሀራይ ሞ።

9 “ታ ዎዛናይ ታ ሾሩዋ ማጫ አሳ አሞቴዳዋ ግዶፐ፥ ዎይ ታን እዝ ፐንገን ዙጋደ ናጌዳዋ ግዶፐ፥ 10 ታ ማቻታ ሀራ አሳዉ ጋጩ፤ ቃይ ሀራ አቱማ አሳቱ ኢናና ግስኖ። 11 አያዉ ጎፐ፥ ሻርሙጽያዌ ሎይꬅ ፖካነ ፕርዳን ሙርስያ ናጋራ። 12 ሀ ናጋራይ ታማዳን ጹጊደ፥ ታ ማጹዋ ኡባ ꬋይስያዋ።

13 “ታን ታ አቱማ ዎይ ታ ማጫ ቆማቱ ታና ሞትና፥ ኡንቱንቱ ሞቱዋ ካꬌዳዋ ግዶፐ፥ 14 ጾሳይ ታና ብድያ ዎደ፥ ታን ዋናኔ? ቃይ እ ታና ኦችያ ዎደ፥ ታን ዋጋ ዛራኔ? 15 ታና መꬌዳ ጾሳይ ታ ቆማቱዋካ እ መꬌዳ። ኑና ኡባካ ኑ አት ኑ አት ኡሉዋን መꬌዳዌ እት አ ጻላላ።

16 “ታን ህዬሳቱ ዎሴዳዋ ድጋድታንቶ፥ ዎይ አምኤቱዋ ምንናን አጋድታንቶ፥ 17 አዉ አታ ባይና ናናቱ መላ አቅያ ዎደ፥ ታን ታ ቁማ ታረካ ማበይከ። 18 ታን ኡንቱንታ ታ ያላጋተꬃፐ ዶማደ፥ ኡንቱንቱ አዉዋዳን ድቻድ፤ ታ አት ኡሉዋፐ የለቶደፐ ዶማደ፥ አምኤቱዋ ማዳድ። 19 ማዩ ꬋይና፥ ሜጉ ዎꬍያ ኡራ፥ ዎይ ካሎ ደእያ መቶታንቻ ደምያ ዎደ፥ 20 ታ ዶርሳቱዋ እክስያፐ ኦሰቴዳ ማዩዋ ታን ኡንቱንታ ሆኤꬄዳዋፐ አትን፥ ኡንቱንቱካ ባረንቱ ፖሎ ዎዛናን ታና ጋላታነንቶፐ አትን፥ 21 ታን ሞቱዋን ኡንቱንታ ሻትማናዋ ኤራደ፥ አዉ ባይና ናናቱዋ ናቄዳዋ ግዶፐ፥ 22 ታ ቄሲ ኩርያፐ መኦ፤ ታ ኩሺካ ሀሽያፐ ካረት ዎꬎ። 23 ሄዋ ታን ኦናዌ ጾሳ ሙሮ ያይያ ድራሳነ አ አንጋይ ታና ዳጋንꬅያ ድራሳ።

24 “ታን ዎርቃን አማነቴዳዋ ግድንቶ፥ ሙሩታ ዎርቃካ፥ ‘ታን ኔናን ጬቀታይ’ ጋድታንቶ፥ 25 ታ ዱረተꬃ ዳሩዋን፥ ታ ኩሺ ደሜዳ ዎꬍያን ታን ናሸታድታንቶ፥ 26 አዋ ጶለꬃ ዎይ አግና ሎኦተꬃ በኣደ፥ 27 ታ ዎዛናን ጌማን ኡንቱንታ ቦንቻድታንቶ፥ ዎይ ታ ኩሽያ ፕድ ኦꬃ የራደ፥ ኡንቱንታ ቦንቻድታንቶ፥ 28 ꬎቃን ደእያ ጾሳ ካዳድ ሽን። ሄ ናጋራይካ ፕርዳን ሙርስያ ናጋራ ግዴ ሽን።

29 “ታ ሞርከቱዋ ጋኬዳ ኢታ ካጫን ታን ናሸታበይከ፤ ኡንቱንታ ጋኬዳ መቱዋንካ ሆምቦጫበይከ። 30 ‘ታ ሞርኪ ꬋዮ’ ያጋ ሸቃደ፥ ናጋራ ኦꬃበይከ። 31 ታን ኡባ ገደ እማꬃ ሞክያዋ ታ ቆማቱ ታዉ ማርካቲኖ። 32 ሳአይ ቃሜዳ አሳ ካረን አይሳበይከ፤ ታን ታ ጎልያ ፐንግያ ኦግያና ብያዎ ኡባዉ ዶያ ዎꬃድ። 33 አሳይ ቆስያዋዳን፥ ታን ታ ናጋራ ታ ሾጵያን ቆሳበይከ። 34 ታን አሳ ሃሳያደ ዳጋማበይከ፤ ኡንቱንቱ ቦርያዉ ያያደ፥ ታን ጮኡ ጌዳ ዎዲነ ካረ ከሰናን አጌዳ ዎዲ ባዋ።

35 “ታን ሃሳይያዋ ስስያዌ ደኤረኔሻ! ታን ሃሳዬዳዌ ኡባይ ቱማ ግድያዎ ታን ፓራማይ፤ ኡባ ዳንዳይያ ጾሳይ ታዉ ዛሩዋ እሞ። ታ ባልጋራይ ታና ሞቴዳ ፓይሊ ደእና፥ በኣርክታሻ! 36 ዎይቱዋዳን ታን ታ ሀሽያን ዎꬃና ሽን! ካላቻዳን ታ ሁጲያን ቶካናሽን! 37 ታን ካፑዋዳን አኮ ሺቃደ፥ ታ ኦꬄዳዋ ኡባ አዉ ኦዳና ሽን!

38 “ታ ጎሻ ቢታይ፥ ‘ታና ቦንቃ አካዳ!’ ጊደ፥ ታ ቦላ ዋሴዳዋ ግዶፐ፥ ታ ያፋራቱካ ታ ቦላ ዬኬዳዋ ግዶፐ፥ 39 ሄ ቢታን ሞኬዳ ሚሻ ቃንጸናን ጮ ሜዳዋ ግዶፐ፥ ዎይ ሄ ቢታ ኦꬅያዋንታ ኮሻን ዎꬌዳዋ ግዶፐ፥ 40 ታዉ ዛርጋ ድራዉ አጉንꬃይ፥ ባንጋ ድራዉካ ሻራፋይ ሄ ቢታን ሞኮ” ያጌዳ።

ኢዮባ ሃሳያይ ሀዋን ፖለቴዳ።

32

ኤልሁ ሃሳዬ

(32:1—37:24)

1 ኢዮብ፥ “ታን ጽሎ አሳ” ጌዳ ድራዉ፥ ሀ ሄዙ አሳቱ አዉ ዛሩዋ እምያዋ አግ ባሼድኖ። 2 ኢዮብ ጾሳ ጽሉዋ ግያዋ አጊደ፥ ባረና ጽሉዋ ኦꬄዳ ድራዉ፥ ራማ ያራ ግድያ ቡዝያ ባርኬላ ናአይ ኤልሁ ኢዮባ ቦላ ሎይꬅ ሀንቀቴዳ። 3 ኤልሁ ቃይ ኢዮባ ሄዙ ላገቱዋካ ሀንቀቴዳ፤ አያዉ ጎፐ፥ ኡንቱንቱ አ ጮ ባይዛንቻ ጌድኖፐ አትና፥ አዉ ሱረ ዛሩዋ ዛራናዉ ዳንዳይበይክኖ። 4 ኤልሁ ኡንቱንቱፐ ቴፋትያ ድራዉ፥ ኡንቱንቱ ኡባይ ሃሳያ ዉርሳና ጋካናዉ ናጌዳ። 5 ሀ ሄዙ አሳቱ ኢዮባዉ ግድያ ዛሩዋ እማናዉ ዳንዳይቤናዋ በኢደ፥ እ ሎይꬅ ሀንቀቴዳ።

6 ቡዝያ ባርኬላ ናአይ ኤልሁ ሀዋዳን ያጊደ፥ ሃሳያ ዶሜዳ፤ “ታን ላይꬃን ናአታይ፤ ህንተ ታፐ ጭሚታ። ሄዋ ድራዉ፥ ታን ታ ቆፋ ህንተዉ ኦዳናዉ ያያድ። 7 ታን፥ ‘ጭማቱ ሃሳይኖ፤ ባረንቱ ዳሮ ላይꬃን ደሜዳ አꬌዳ ኤራተꬃ ታማርስኖ’ ጋደ ቆፓድ። 8 ሽን አሳኮ ዪደ፥ አꬌዳ ኤራተꬃ አሳዉ እምያዌ ኡባ ዳንዳይያ ጾሳ አያና። 9 አሳ አꬌዳ ኤራንቻ ከስያዌ ጭማተꬃ ግደና፥ ዎይ ልከባይ ገልያዌ ዳሮ ደኤዳ አሳቱዋሳ ግደና። 10 ሄዋ ድራዉ፥ ስስተ፤ ታንካ ታ ቆፋ ህንተዉ ኦዳና።

11 “በእተ፥ ህንተ ሃሳይያ ዎደ፥ ታን ጮኡ ጋደ ሀይዛድ፤ ህንተ ሃሳያና ቃላ ቆፓደ ናጋድ። 12 ታን ህንተ ግያዋ ኡባ ዉርሳ ስሳድ፤ ሽን ህንተፐ ኦንነ ኢዮብ ባይዛንቻ ጊደ አማንꬅቤና፤ ቃይ ህንተፐ ኦንነ አ ፓላማዉ በስያ ዛሩዋ እምቤና። 13 ኢዮባ ሃሳያዉ ካልስያ ዛሩዋ ዛራናዌ ጾሳፐ አትና፥ አሳ ግደና ድራዉ፥ ህንተ፥ ‘ኑን አꬌዳ ኤራተꬃ ደሜዶ’ ጌናዳን ናገትተ። 14 ኢዮብ ፓሉመቴዳዌ ህንተናናፐ አትና፥ ታናና ግደና። ታን ህንተ ሃሳዬዳዋዳን አዉ ዛሩዋ እምከ።

15 “ኢዮባ፥ ኡንቱንቱ ዳጋሚደ፥ ነ ሃሳያዉ ዛሩዋ እማናዉ ዳንዳይበይክኖ፤ ኡንቱንቶ ሃሳይያዌ ꬋዬዳ። 16 ኡንቱንቱ ሃሳይያዋ ꬋዪደ፥ ጮኡ ጊደ ኤቆፐ፥ ታንካ ናጋናዉ ኮሺ? 17 ታዉካ ኦድያዌ ደኤ፤ ታንካ ታ ቆፋ ኦዳና። 18 ዳሮ ሃሳይያዌ ደእያ ድራዉ፥ ታ ግዶን ደእያ አያናይ ታና ኦዳ ጊደ ግዴ። 19 በእተ፥ ታዉ ሃሳይያ ካላይ እመተናዋ ግዶፐ፥ ታን ሆኦ ዎይንያ ኤሳይ ኩሜዳ ኦጎሩዋዳን ꬉቃና ሀናይ። 20 ታዉ ሀዋፐ ጉꬃ ኬካና ማላ፥ ታን ሃሳያናዉ ኮሼ፤ ታ ዶናካ ዶያደ፥ ታን ታ ዛሩዋ እማናዉ ኮሼ። 21 ሀ የዉዋን ታን ኦናነ ማድከ፥ ዎይ አይ አሳነ ጮ ሳቢከ። 22 አያዉ ጎፐ፥ አሳ ጮ ሳቢያዌ ታዉ ሙለካ ኤረተና። ታን ቃይ ሄዋ ሀኖፐ፥ ታና መꬌዳዌ ታና ሙራና።

33

1 “ኢዮባ፥ ሀእ ታን ኦድያዋ ስሳ፤ ታ ግያዋ ኡባ ሀይዛ። 2 ሃሳያናዉ ጊጋድ፤ ታ ቃላቱካ ታ እንጻርሳ ጼራን ደኢኖ። 3 ታ ሃሳይያ ቃላቱ ታ ዎዛና ሱረተꬃ ቆንጭሲኖ፤ ታን ኤርያዋ ታ እንጻርሳይ ቱማተꬃን ሃሳዬ። 4 ታና ጾሳ አያናይ መꬌዳ፤ ኡባ ዳንዳይያ ጾሳ ሸምፑ ታዉ ደኡዋ እሜዳ። 5 ኔን ዳንዳይያዋ ግዶፐ፥ ታዉ ዛሩዋ እማ፤ ኔና ጊግሳደ፥ ታናና ጋከታ።

6 “በአ፥ ታን ጾሳ ስንꬃን ነ ማላ፤ ቃይ ታንካ ኡርቃፐ መታድ። 7 ኔን ታዉ ያይያ ጋሱ ባዋ፤ ታን ኔና ናቂከ።

8 “ነ ሃሳያ ኡባ ታን ሀይዛደ ታካድ፤ ኔን ሀዋዳን ያግሽን ስሳድ፤ 9 ‘ታን ጌሻነ ቶሺ ባይና አሳ፤ ታን ጽሉዋነ ናጋራ ኦꬃቤና አሳ። 10 ሽን ጾሳይ ታና ሙራናዉ ጋሱዋ ኮዬ፤ እ ታና ባረ ሞርክያዳን ፓይዴ። 11 ታ ገድያ ገድያ ብራታን ቃቼ፤ * ታን ታንግያ ታንጉዋ ኡባካ እ ዎቼ’ ያጋዳ።

12 “ኢዮባ፥ ኔን ሀ ሃሳያን ልከ ግዳካ! አነ ታን ነዉ ኦዳይ፤ ጾሳይ አሳፐ አꬌ። 13 ኔን፥ ‘ጾሳይ ታን ሃሳዬዳ ሃሳያዉ ዛሩዋ እመና’ ጋደ፥ አያዉ አናና ፓሉመታይ? 14 አሳይ አኬካናፐ አትና፥ ጾሳይ ሀ ዱማ ዱማ ኦግያን ሃሳዬ።

15 “አሳይ ቃማ ሂጻን ግሲደ፥ * ገምእሹዋ ፓኑሮ ዎደ፥ ጾሳይ አኩሙዋንነ ሳጻን ሃሳዬ። 16 ሄ ዎደ አሳይ ስሳናዳን ሀይꬃ ዶዬ፤ ባረ ሴራንካ እ ኡንቱንታ ዳጋንꬄ። 17 ያቲደ አሳይ ናጋራ ኦናዳን ተኤ፤ ኦቶሩዋካ አሳፐ ድጌ። 18 ጾሳይ አሳ ባሻፐ አሼ፤ ሀይቁዋፐካ ናጌ።

19 “ጾሳይ አሳ ሳኩዋ ሂጻን ደኦደካ፥ ባረ ባላፐ ስማናዳን ሴሬ። 20 ሄዋዳን ሀኒደ፥ ሀርጌዳ ኡራይ ካꬃ እጼ፤ ዳሮ ማልኦ ቁማይካ አ ሸነዬ። 21 አ አሹካ ግልቂደ ዉሬ፤ አ ቦላይካ መልና፥ መቀꬃይ ፓይደቴ። 22 አ ሸምፓታ ዱፉዋኮ፥ አ ደኡዋካ ሀይቁዋ ኪታንቻቱዋኮ ማቴዳ።

23 “አሳዉ ሱረ ኦግያ በስያ፥ ሻአን ፓይደትያ ኪታንቻቱዋፐ እቱ አዉ ጋናታናዉ ይንቶ፥ 24 አዉ ቃረቲደ፥ ‘እ ዱፉዋ ገለናዳን አ አሻና። ታን አዉ ዎዝያዋ ደማድ’ ያግንቶ፥ 25 አ ቦላይ ያላጋና፤ አ ያላጋተꬃ ዎልቃይካ አዉ ስማና። 26 ሄ ብታኒ ጾሳ ዎሳና፤ ጾሳይ አ ዎሳ ስሳና። ጾሳይ አዉ አ ጽሎተꬃ ዛርያ ድራዉ፥ እ ናሸቻን ጾሳዉ ጎይናና። 27 ሄ ዎደ አሳ ስንꬃን እ ሀዋዳን ያጋና፤ ‘ታን ናጋራ ኦꬃድ፤ ሱረባካ ጌላያድ፤ ሽን ጾሳይ ታ ባይዙዋዳን ታዉ ጭግቤና። 28 ዱፉዋን ገለናዳን ታና አሼዳ፤ ሄኮ፥ ሀእ ፓጻ ደኣደ፥ ፖኡዋ በአይ’ ያጋና።

29 “በእተ፥ ጾሳይ አሳዉ ሀዋ ኡባ ዛር ዛሪደ ኦꬄ፤ 30 አሳ ዱፉዋን ገልያዋፐ አሼ፤ ደኡዋን እ ናሸታናዳን ኦꬄ።

31 “ስም ኢዮባ፥ ታን ኦድያዋ ሀይዛደ ስሳ። አነ ኔን ጮኡ ጊና፥ ታን ሃሳያይ። 32 ኔን ሃሳያናዉ ኮይያዌ ደኦፐ፥ ታዉ ሃሳያ። ታን ኔን ጽሉዋ ግድያዋ በሳናዉ ኮያይ። 33 ሄዌ ꬋዮፐ፥ ጮኡ ጋደ፥ ታን ሃሳይያዋ ስሳ። ኔና ታን አꬌዳ ኤራተꬃ ታማርሳና” ያጌዳ።

34

1 ቃይካ ኤልሁ ሀዋዳን ያጌዳ፥ 2 “ህንተኖ፥ አꬌዳ ኤራንቻቶ፥ ታን ሃሳይያ ሃሳያ ስስተ። ህንተኖ፥ ኤራንቻቶ፥ ህንተ ሀይꬃ ታኮ የግተ። 3 እንጻርሳይ ቁማ ማልኡዋ ኤርያዋዳን፥ * ሀይꬃይካ የዉዋ ሻኪደ ኤሬ። 4 አነ ኑን ልከባነ ሎኦባ ሻኪደ ኤሮይተ።

5 “ኢዮብ፥ ‘ታን ጽሉዋ፤ ሽን ጾሳይ ታ ሱረ ፕርዳ ታና ድጌዳ። 6 ታን ልከ ግዳደ፥ ዎርዳንቻዳን ፓይደታድ። ታናን ባይዙ ባይናንካ፥ እ ታና ፓጸናዳን ማዱꬄዳ’ ያጌዳ።

7 “ጾሳ ቦላ እዮበዋዳን ቅሊጭያ አሳይ ደኢ? 8 እ ኢታባ ኦꬅያዋንቱና ዙፐቴ፤ ናጋራንቻቱዋናካ ሀመቴ። 9 አያዉ ጎፐ፥ እ፥ ‘አሳይ ጾሳ ናሸቻና ጊደ ኦꬅያዌ አይነ ማደና’ ያጌ።

10 “ሄዋ ድራዉ፥ ህንተኖ፥ አኬካንቻ አሳቶ፥ ታን ኦድያዋ አነ ስስተ! ኡባ ዳንዳይያ ጾሳይ ኢታባ ሙለካ ኦና። 11 ጾሳይ አሳዉ አ ኦሱዋዳን እሜ፤ አ ኦግያዳን አዉ ጭጌ። * 12 ጾሳይ ቱሙዋፐ ኢታባ ኦና፤ ኡባ ዳንዳይያ ጾሳይ ሱረ ፕርዳ ጌላየና። 13 ሳኣ ቦላን ጾሳዉ ማታ እሜዳዌ ኦኔ? ቃይ ቢታ ኡባ ቦላ አ ሱንꬄዳዌ ኦኔ? 14 ጾሳይ ባረ አያናነ ባረ ደኡዋ ሸምፑዋ ባረኮ ዛሪደ አክንቶ፥ 15 አሹዋ ማዬዳ ኡባይ እትፐ ꬋያና፤ አሳይ ቢታዉ ዱገ ስማና።

16 “ህንተ አኬካንቻ ግዶፐ፥ ሀዋ ስስተ፤ ታ ሃሳይያዋካ ሀይዝተ። 17 ሱረ ፕርዳ እጽያዌ ቢታ ሞዳናዉ ዳንዳዪ? ያትና፥ ኔን ጽሉዋነ ዎልቃማ ግድያ ጾሳ ፕርዳይ? 18 ጾሳይ ካተቱዋ፥ ‘ህንተ ሹፉሮቱዋ’ ያጌ፤ ቃይ ቢታ ሞድያዋንታካ፥ ‘ህንተ ኢታ’ ያጌ። 19 ካፓቱዋ ሶምኡዋ ጼሊደ ማደና፤ ዱርያካ ማንቁዋፐ አꬂደ ጼለና። አያዉ ጎፐ፥ ኡንቱንቱ ኡባይካ አ ኦሶቱዋ። 20 ኡንቱንቱ ሄካ ብላሄ አኬከናን ሀይቃና፤ አሳይ ኡባይካ ኮኮሪደ ꬋያና፤ ዎልቃማቱካ አይ አሳ ኩሺነ ቦቼናን ክቻና።

21 “ጾሳይ አሳ ሄመታ ጼሌ፤ አ ታንጉዋ ኡባካ ዎቼ። 22 ኢታ ኦꬅያዋንታ ጾሳፐ ገንꬃናዉ ዳንዳይያ ꬍጵ ጎ ꬉም ባዋ። 23 ጾሳይ አሳ ቦላ ፕርዳናዉ፥ አሳይ አ ስንꬃ ሺቃናዳን ኬሩዋ እመና። 24 ዎልቃማቱዋ አይነ ኦቼናን መንሬꬄ፤ ያቲደ ኡንቱንቱ ሳኣን ሀራቱዋ ዎꬄ። 25 እ ኡንቱንቱ ኦሱዋ ኤርያ ድራዉ፥ ኡንቱንታ እት ቃማ ማታፐ ዎꬂደ ꬋይሴ። 26 ኡንቱንቱ ኢታተꬃ ድራዉ፥ አሳይ ኡባይ በኢያሳን እ ኡንቱንታ ሙሬ። 27 ኡንቱንቱ አ ካለናን እጺደ፥ አ አዛዙዋካ አጌዳ ድራሳ። 28 ኡንቱንቱ ህዬሳቱዋ ኡቁኒደ፥ ኡንቱንቱ ጾሳኮ ዋሳናዳን ኦꬄድኖ፤ እካ ህዬሳቱዋ ዋሱዋ ስሴዳ። 29 ጾሳይ ጮኡ ጎፐ፥ አ ፕርዳናዌ ኦኔ? እ ባረ ሶምኡዋ ዎራ ዛሮፐ፥ አሳ ማድያዌ ባዋ። እ አሳፐካ ጮራፐካ ዳራ። 30 ሄዋዳንካ፥ ጾሳዉ ያየና አሳቱ ሞደናዳንነ አሳስካ ግተ ግደናዳን፥ አሳይ ኡባይ ድጋናዉ ዳንዳየና።

31 “ኢዮባ፥ ነ ናጋራ ጾሳዉ ፓጻዲ? ቃይ ዛራደ ናጋራ ኦናዳን ገፓዲ? 32 ነ ባይዙዋ ነዉ ቆንጭሳና ማላ፥ ጾሳ ዎሳዲ? ስንꬃናዉ ኢታ ኦሱዋ ኦናን አጋናዉ ኤኖ ጋዲ?

33 “ኔን ጾሳይ ኦꬅያዋ እጻደ፥ ነ ጋቲ ኔን ዶስያዋዳን ሀናናዉ ኮያይ? ስም ቆፋ ቃቻናዌ ኔናፐ አትና፥ ታና ግድከ። ሄዋ ድራዉ፥ ኔን ቆፕያዋ ታዉ ኦዳ። 34 አኬካንቻ አሳቱ ታን ኦድያዋ ኤኖ ጊኖ፤ ታን ኦድያዋ ስስያ አꬌዳ ኤራንቻቱካ ሀዋዳን ያጊኖ፤ 35 ‘እዮበ ኤራይ ፓጭና፥ ሀዋ ሃሳዬ፤ እ ሃሳይያዎ ብለꬃይካ ባዋ’ ያጊኖ። 36 ኢዮብ ኢታ አሳቱዋዳን ዛሩዋ እሜዳ ድራዉ፥ ዉርሰꬃ ጋካናዉ ፓጨቴዳ ግዴረኔሻ! 37 አያዉ ጎፐ፥ እ ባረ ናጋራ ቦላ ማካላ ጉጄ፤ ኑ ስንꬃን ጾሳ ቅሊጬ። ባረ ቃላካ ዳርሲደ፥ ጾሳ ቦላ ብዴ” ያጌዳ።

35

1 ኤልሁ ቃይካ ሀዋዳን ያጌዳ፤ 2 “ኢዮባ፥ ኔን፥ ‘ታን ጾሳ ስንꬃን ጽሉዋ’ ግያዌ ልኬ? 3 ቃይ፥ ‘ታን ናጋራ ኦꬆፐ፥ ኔና አይ ቆሀይታ? ናጋራ ኦናን አጎፐ፥ ታን ጎኤትያዌ አዬ?’ ያጋደ ኔን ጾሳ ኦቻዳ። 4 ታን ነዉነ ኔናና ነ ላገቶ ዛሩዋ ሃሳያና።

5 “ꬎቁ ጋደ ሳሎቱዋ ጼላ፤ ኔፐ ቦላና ደእያ ሻረቱዋካ አነ አኬካደ በአ። 6 ኔን ናጋራ ኦꬆፐ፥ ሄዌ ጾሳ አይነ ቆሄና። ነ ባይዙ ዳሮፐካ፥ ኔን ጾሳ አይነ ኦꬃካ።* 7 ጽሉዋ ግዶፐ፥ አዉ ኔን አያ እማይ? ዎይ ነ ኩሽያፐ እ አያ አካኔ? 8 ኔን ናጋራ ኦꬆፐ፥ ነ ማላ አሳ ቆሃሳ፤ ቃይ ጽሎፐካ፥ አሳ ጎኣሳ።

9 “ኡቁናይ ዳሮፐ አሳይ ዋሴ፤ ዎልቃማቱዋ ኩሽያፐ ከስ አካናዉ አሉዋ ጼጌ። 10-11 ሽን ኦንነ፥ ‘ጾሳይ፥ ታና መꬌዳዌ፥ ቃማን ማዛሙርያ እሜዳዌ፥ ሳኣ ዶአቱዋፐ አꬂደ፥ ኑና ታማርስያዌነ ሳሉዋ ካፎቱዋፐ አꬌዳ ኤራንቻ ኑና ኦꬅያዌ ሀቃን ደኢ?’ ያገና። 12 ኢታ አሳቱ ዋሲኖ፤ ሽን ጾሳይ ኡንቱንቱ ኦቶሩዋ ጋሱዋን፥ ኡንቱንቶ አለና። 13 ሀዳ ዋሱዋ ጾሳይ ቱሙዋፐ ስሰና፤ ኡባ ዳንዳይያ ጾሳይ ሄዋ ሀይዘና።

14 “ኢዮባ፥ ኔን፥ ‘ታን ጾሳ በአናዉ ዳንዳይከ፤ ታ ሞቱ አ ስንꬃን ደኤ፤ ታን አ ናጋይ’ ያጋሳ። ያትና፥ ነዉ እ ዛሩዋ እማናዉ፥ ነ ጋሱ አይ ኬሻ ጉጻንዴሻ! 15 ጾሳይ አሳ ሙረናባነ ናጋራካ ሸነኮ ጊደ አግ አግያዋ ጋደ ቆፓይ? 16 ሄዋ ግዶፐ፥ ኔን ነ ዶና ጮ መላ ዶያሳ፤ ኤራይ ባይና ሃሳያ ዳርሳሳ” ያጌዳ።

36

1 ኤልሁ ጉጂደካ ሀዋዳን ያጌዳ፤ 2 “ጾሳ ዶና ግዳደ ታን ነዉ ኦድያዌ ብሮ ደእያ ድራዉ፥ ጉꬃ ዳንዳያደ ስሳ። 3 ታን ታ ኤራ ሃኩዋፐ አሃድ፤ ታና መꬌዳዌ ጽሎ ፕርዳ እምያዋ ግድያዋ ታን ኔና ኤርሳና። 4 ታን ዎርዱዋ ሃሳይከ፤ ኩመንꬃ ኤራይ ደእያ ኡራይ ኔናና ደእያዋ አማና።

5 “በአ፥ ጾሳይ ዎልቃማ፤ ሽን እ ኦናነ ካና። እ አኬካንካ ምና። 6 ኢታቱዋ እ ፓጻ ዎና፤ ሽን ኡቁነቴዳዋንቱ ማታ እ ናግሴ። 7 ጾሳይ ባረ አይፍያ ጽሎቱዋፐ ደንና። እ ኡንቱንታ ካተቱዋና ኡትሲደ፥ መꬍናዉ ꬎቁ ꬎቁ ኦꬄ። 8 ሽን አሳይ ሳንሳላታን ቃሸቶፐ፥ ዎይ ቱጋ ዎዶሩዋን ኦይቀቶፐ፥ 9 እ ኡንቱንቱ ኦሱዋነ ኦቶሩዋን ኡንቱንቱ ኦꬄዳ ናጋራ ቆንጭሴ። 10 ሴራ ስሳናዳን ኡንቱንቱ ሀይꬃ ዶዬ፤ ናጋራፐ ስማናዳንካ እ ኡንቱንታ አዛዜ። 11 ኡንቱንቱ ስሲደ፥ አዉ ኦꬆፐ፥ ባረንቱ ላይꬃ እሻሉዋንነ ዎፓን ዉርሳና። 12 ሽን ኡንቱንቱ ስሰናን እጾፐ፥ ማሻን ዉራና፤ ኡንቱንቱ ኤራ ꬋዬዳ ድራዉ ሀይቃና።

13 “ጾሳ አማነና አሳቱ ባረንቱ ዎዛናን ሀንቁዋ ዳጋዪኖ፤ እ ኡንቱንታ ሙርያ ዎደካ፥ ማዳ ጊደ ዎስክኖ። 14 ኡንቱንቱ ባረንቱ ያላጋተꬃን ሀይቂኖ፤ ኡንቱንቱ ደኡካ ዬላን ዉሬ። 15 ጾሳይ ቱጋትያዋንታ ኡንቱንቱ ቱጋን ታማርሴ፤ እ ኡንቱንቱ መቱዋ ባጋና ኡንቱንታ ስሴ።

16 “ጾሳይ ኔና መቱዋፐ ከሲደ መቱ ባይና አኮ ሳኣ አፌዳ፤ ነ ምያ ማሶፍያንካ ሞꬉዋ ጉፔዳ። 17 ሽን ሀእ ኢታቱዋ ፕርዳ አካዳ፤ በስያ ሙራካ አካደ ደኣሳ። 18 ኔና ኦንነ ዱረተꬃ በሲደ ጭመናዳን፥ ዳሮ ማታይያንካ ባለናዳን ናገታ። 19 ነ ማጹዋ ዳሩ ዎይ ነ ምኖተꬃይ ኔና መቱዋፐ አሻኔ? 20 አሳቱ ባረንቱ ሳኣፐ ꬋይያ ቃማይ ያናዳን አሞቶፓ። 21 ሀ መቱ ኡባይ ኔና ጋኬዳዌ፥ ኔና ኢታፐ አሻናሳ። ሄዋ ድራዉ፥ ኢታተꬃዉ ጉየ ስመናዳን ኔና አኬካ።

22 “ጾሳይ ባረ ዎልቃን ꬎቁ ꬎቁ ጌዳ! አ ማላ አስታማሪ ኦኔ? 23 ‘ሀዋ ኦꬃ’ ጊደ ጾሳ አዛዝያ አሳይ፥ ዎይ፥ ‘ኔን ኢታ ኦሱዋ ኦꬃዳ’ ያጋናዉ ዳንዳይያ አሳይ ባዋ። 24 አሳይ ማዛሙርያን ሳቤዳ አ ኦሱዋ ኔንካ ሳባናዉ ሀሳያ። 25 አሳይ ኡባይ ጾሳ ኦሱዋ በኤዳ፤ ሽን በኢደ፥ ሃኩዋን በኤዳ። 26 በእተ፥ ጾሳይ ዎልቃማ! አ ግታተꬃ ኑን አኬክቦኮ፤ አ ላይꬃ ጮራተꬃይካ ፓይድና ጋከተና።

27 “ጾሳይ ሃꬃ ሳኣፐ ፑደ ሳሉዋ አፌ፤ ያን እራ ከሴ። 28 ሄ እራይ ሻርያፐ ከሲደ፥ አሳዉ ዳሮ ቡካናዳን ኦꬄ። 29 ሻሪ ዋን ዩይንቶ፥ ዋልቃንꬃይካ ጾሳይ ደእያ ሳሉዋን ዋን ጉምንቶ፥ ኦንነ ኤረና። 30 እ ባረ ዩሹዋን ዋልቃንꬃ ፖኡዋ ላሌ፤ ሽን አባ ጪማ እ ꬉማን ካሜ። 31 እራ ቡክስያዋን ባረ አሳዉ ዳሮ ካꬃካ ሞክሴ፤ ሀዋዳን ኦꬂደ ጾሳይ አሳ ኡባ አይሴ። 32 እ ዋልቃንꬃ ባረ ኩሽያን ኦይቄ፤ ባረ ሀልቼዳ ሳኣ ሾጫናዉ አዛዜ። 33 ጉጉንꬃይ ጉምያዌ ኡሹ ኡሾታናዋ አዋዬ፤ መሂካ ኡሹ ይያዋ ኤሬ።

37

1 “ኡሹ ታ ዎዛና ድድቅሴ፤ ባረ ደእያ ሳንካ ፕሬ። 2 ኡባይካ ጾሳ ኮሻ፥ ጉጉንꬃዳን ጉምያ አ ቃላ ስስተ። 3 እ ሳሉዋ ኡባፐ ኪትያ ዋልቃንꬃይ ቢታ ጋጻፐ ጋጻ ጋካናዉ ቤቴ። 4 ሄዋፐ ጉይያን፥ አ ጉንꬃ ኮሻይ ስሰቴ፤ ባረ ዎልቃማ ኮሻን ጉሜ፤ አ ኮሻይ ስሰትያ ዎደ፥ ባረ ዋልቃንꬃ ተኤና። 5 ጾሳ ኮሻይ ማላልስያ ጉንꬃ ጉሜ፤ ኑን አኬካናዉ ዳንዳየና ዎልቃማባ እ ኦꬄ። 6 ሻቻ እ፥ ‘ሳኣን ዎꬋ!’ ያጌ፤ ዎልቃማ እራካ፥ ‘ቡካ’ ያጊደ አዛዜ።

7 “አሳይ ኡባይ አ ኦሱዋ ኤራና ማላ፥ ሄ ዎደ ባረ ኦሱዋ ኦሱዋ አጋናዳን ኦꬄ። 8 ዶአቱካ ባረንቱ ጌሱዋ ጌሱዋ ገሊኖ፤ ያን ኡቲኖ። 9 ገድሳ ባጋፐ ጎቲ ዬ፤ ሁጲሳ ባጋፐካ ሜጉ ዬ። 10 ጾሳይ ሲꬍያና ሸምፕያ ሸምፑዋፐ ሻቻይ መቴ፤ ሄዋን አኮ ሃꬃቱካ ሹቻዳን ምኔ። 11 ሻሪ ሃꬃ ቶካናዳን እ ኦꬄ፤ ባረ ዋልቃንꬃካ ሻርያ ግዶን ላሌ። 12 አ ካለꬁዋን ሻረቱ ዩይ ዩይ አꬊኖ፤ እ አዛዝያዋ ኡባ ኡንቱንቱ ሳኣ ቦላ ኦꬂኖ። 13 ጾሳይ እራ ቡክስያዌ ቢታ እርጽሳናሳ፥ ዎይ አሳ ሙራናሳ፥ ዎይ ባረ ሲቁዋ ኡንቱንታ በሳናሳ።

14 “ኢዮባ፥ ሀዋ ስሳ፤ ጾሳይ ኦꬅያ ማላልስያ ኦሱዋ ታክ ጋደ አኬካ። 15 ጾሳይ ሻራቱዋ ዎት አዛዝንቶነ ባረ ዋልቃንꬃካ ዎት ዎልቃንꬅንቶ ኤራይ? 16 ሻራቱ ሳሉዋን ዋን ቶከቶፐነ ቃይ አ ኤራይ ፖሎ ግዴዳ ጾሳይ ኦꬅያ ማላልስያ ኦሱዋ ኔን ኤራይ? 17 ገድሳ ጫርኩ ዪደ፥ ቢታ ምሽስያ ዎደ፥ ኔን ሆምቢያን መቶታናፐ አትና፥ ሙለካ ሄዋ ኤራካ። 18 ጾሳይ ሳሉዋ ማስቶትያዳን ፕድ ኦꬂደ ምጭያ ዎደ፥ ኔን አ ማዳናዉ ዳንዳያይ? 19 ኑን ኤራ ፓጫ ግድያ ድራዉ ሃሳያናዉ ዳንዳዮኮ፤ ኑን ጾሳዉ ዋግ ሃሳያነንቶ፥ ኔን ኑና ታማርሳ። 20 ጾሳና ሃሳያና ጋደ ታን ኦችከ፤ እ ታና ꬋይሳና ማላ፥ ታን አያዉ አ ደንሬꬃይታ? 21 ጫርኩ ሳሎቱዋ ፕቲደ ጌሼዳዋፐ ጉይያን፥ ሳሎቱዋን ጶልያ አዋ ፖኡዋ አሳይ ጼላናዉ ዳንዳየና። 22 ሁጲሳ ባጋና ዎርቃ ማላትያ ፖኡ ቤቴ፤ ጾሳይካ ያሽያ አንጋን ቆንጬ።

23 “ኑን ኡባ ዳንዳይያ ጾሳ ማታ ሺቃናዉ ዳንዳዮኮ፤ አ ዎልቃይ ዎልቃማ። እ ባረ ቱሙ ፕርዳንነ ባረ ዎልቃማ ጽሎተꬃን ግታ። 24 ሄዋ ድራዉ፥ አሳይ አዉ ያዬ፤ ባረንታ አꬌዳ ኤራንቻ ግያዋንታ ኡባቱዋ እ ጼለና” ያጌዳ።

38

መꬍና ጎዳይ ኢዮባዉ እሜዳ ዛሩዋ

(38:1—41:34)

1 ሄዋፐ ጉይያን፥ መꬍና ጎዳይ ጎትያ ግዶፐ ኢዮባዉ ሀዋዳን ያጊደ ዛሬዳ፤ 2 “ኤር ባይና ሃሳያን ታ ዞርያ ቶችያዌ እ ሀዌ ኦኔ? 3 አነ ኔን አሳዳን ነ ጼሳ ዳንጫ ደንዳደ፥ ታን ኦችያዋ ታዉ ኦዳ።

4 “ታን ሳኣ መꬍያ ዎደ፥ ኔን ሀቃን ደአይ? አነ ነዉ አኬካይ ደኦፐ፥ ታዉ ኦዳ። 5 ሀ ሳአይ አይ ኬሻ ግዳናዉ በስንቶ፥ ሄ ቆፋ ቃቼዳዌ ኦኔ? ልክያ ዎዶሩዋካ ሳኣ ቦላ የጌዳዌ ኦኔ? ሄዋ ዛሩዋ ኡባ ኤራይ? 6 ሳኣ ቱቀቱዋ ኩንደናዳን ምንꬅ ኦይቄዳዌ አዬ? ሳኣ ባሶ ኮይሮ ሹቻ ዎꬄዳዌ ኦኔ? 7 ሄ ጋላስ ዎንታ ጾልንተቱ እትፐ የጼዳዋነ ኪታንቻቱ ኡባይ ናሸቻዉ እልሌዳዋ ኔን ኤራይ?

8 “አባ ሃꬃይ፥ ቢታ ጎምፓፐ ꬉቂደ ከስያ ጋላስ፥ አ ፐንገቱዋ ጎርዴዳዌ ኦኔ?* 9 አባ ሻርያ ማይዜዳዌ፥ ቃይ ꬉማንካ ጻጻ ዎꬄዳዌ ታና። 10 አባዉ አና ዛዋ መꬌዳዌ፥ አ ፐንግያነ አ ኩልቡዋ ሳኣን ዎꬄዳዌ ታና። 11 ታን፥ ‘ሀዋ ጋካ፤ ሽን ሀዋፐ አꬎፓ፤ ነ ዎልቃማ ቤታይካ ሄዋን ኤቆ’ ያጋድ።

12 “ኢዮባ፥ ኔን የለቶደፐ አዋይ ዎንታ ጉራና ከሳናዳን አዛዛ ኤራይ? 13 ቢታ ጋጻን ፖኡዋ በሳና ማላነ ኢታ አሳቱዋካ ኡንቱንቱ ቆሰቴዳ ሳፐ ቆንጭያ ከሳና ማላ፥ ኔን ዎንታ አዛዛ ኤራይ? 14 ጋላሳ ፖኡ ዞዛቱዋነ ዛንጋራቱዋ ዳኮዪደ ዎꬄዳ ማዩ ኤቄዳዋዳን ቤታናዳን ኦꬄ፤ ቃይ ኡርቃ ሚሻ ቦላ ዎꬄዳ ማታፋዳን ጌሺደ በሴ። 15 ኢታቱ ባረንቶ ፖኦ ግ ዎꬄዳ ꬉማይ ꬋዬ፤ ኡንቱንቱ ማካላዉ ደንꬅያ ኩሺካ መኤ።

16 “ጪማ አባ ግዶ ገላደ፥ ፑልቱዋ በኣድ? ዎይ አሳይ ጋክ ኤረና አባ ግዱዋ ፓጫ ጼላ ኤራይ? 17 ሀይቁዋ ፐንገቱዋ ኔና ኦነንቶ በሴዴ? ዎይ ꬍጵ ጎ ꬉማ ፐንገቱዋ በኣድ? 18 ሳአይ አይ ኬሻ ዎልቃመንቶ ኤራይ? ሄዋ ኡባ ኔን ኤርያዋ ግዶፐ፥ ታዉ ኦዳ።

19 “ፖኡ ደኢያሳ አፍያ ኦጊ ሀቃን ደኢ? ቃይ ꬉማይ ደእያ ሳአይ ሀቄ? 20 ኡንቱንታ ኔን ኡንቱንቱ ጎለ ጎለ አፋናዉ ዳንዳያይ? ኡንቱንቱ ደኢያሳ አፍያ ኦገቱዋ ኔን ኤራይ? 21 ኔን ሳአይ መትያ ዎደ የለቴዳ ድራዉነ ዳሮ ላይꬃካ ደኤዳ ድራዉ፥ ሄዋ ኤረናን አጋካ!

22 “ሱፓ ሻቻይ ምንጀትያሳ ገላዲ? ኦርዶ ሻቻይ ዶረቴዳሳካ በኣድ? 23 ታን ኡንቱንታ መቶ ዎድያዉ፥ ኦላ ዎድያዉነ ቶራ ጋላሳዉ ምንጃ ዎꬃድ። 24 ዋልቃንꬃይ ከስያ ሳኣ አፍያ ኦጊ ሀቃን ደኢ? ዎይ አዋይ ዉልያ ባጋ ጫርኩ ሀቃፐ ከሲደ ጫርኪ?

25 “ዎልቃማ እራይ ዎꬍያ ሎሱዋ ጊግሴዳዌ፥ ጉጉንꬃዉ ኦግያ ከሴዳዌ ኦኔ? 26 አስ ደኤና ባዙዋን እራ ቡክስያዌ ኦኔ? 27 መላ ባዙ እራ ሃꬃን ሹጊደ፥ ሎኦ ማታ ሞካናዳን ኦꬄዳዌ ኦኔ?

28 “እራዉ ዎይ ከተርሳዉ አዉ ደኢ? 29 ኦርዶ ሻቻዉነ ቡርጨ ሻቻዉ አታ ደአይ? 30 ዳሮ እርጻተꬃይ ሃꬃ ሹቻዳን ምንሴ፤ አባ ሃꬃዉ ቦላ ባጋካ ሻቻ ከሴ።

31 “ፕልያድሳ ጌተትያ ጾልንተቱዋ ጭታ እትፐ ጋꬃደ ቃቻናዉ ዳንዳያይ?* ኦርዮና ጌተትያ ጾልንተቱዋ ጭታይ ቃሸቴዳ ዎዶሩዋ ብላናዉ ዳንዳያይ? 32 ጭታን ጭታን ደእያ ጾልንተቱዋ ኡንቱንቱ ዎድያን ዎድያን ከሳናዉ ዳንዳያይ? ዎጋ ቤርያነ ቄር ቤርያ ጌተትያ ጾልንተቱዋ ጭታቱዋ እትፐ ካለꬃናዉ ዳንዳያይ? 33 ሳሎቱ አቅያ ህግያ ኔን ኤራይ? ዎይ ሄ ህጊ ሳኣን ሞዳናዳን ኦꬃናዉ ዳንዳያይ?

34 “ድኡ ኔና ሙካናዳን እራ ቡክሳናዉ፥ ነ ቃላ ꬎቁ ኦꬃደ፥ ሻራቱዋ አዛዛይ? 35 ዋልቃንꬃቱ ቢደ ዪደ፥ ‘ሄኮ፥ ሀእ አይ ኦꬂኖ’ ጋና ማላ፥ ኔን ኡንቱንታ አዛዛናዉ ዳንዳያይ? 36 ሃꬃ ካፎ አꬌዳ ኤራ፥ ኩቱዋ አዉርያዉካ አኬካ እሜዳዌ ኦኔ? 37-38 ባረ ኤራን ሻረቱዋ ፓይዳናዉ ዳንዳይያዌ ኦኔ? ባና ሙናቂደ፥ ኡርቃ ከሲደ፥ ምንሳናዉ ሳሉዋ ሻረቱዋ ገደ ኦꬂደ፥ ሃꬃ ዱገ ትግያዌ ኦኔ?

39-40 “ጋሞቱ ኡባይ ባረንቱ ጌሱዋን ጌሱዋን ግስ ደእሽን ዎይ ዙጊደ ናግሽን፥ ኔን ኡንቱንቶ ምያዋ ሻንካታደ እማናዉ ዳንዳያይ? ዎይ ኮሻት ኡቴዳ ኡንቱንቱ ማራቱዋ ካልሳናዉ ዳንዳያይ? 41 ቁሮቱ ኮሻት ብቻርያ ዎደ፥ ኡንቱንቱ ማራቱካ ምያዋ ደማናዉ ታዉ፥ ጾሳዉ፥ ዋስያ ዎደ፥ ኡንቱንቶ ምያዋ እምያዌ ኦኔ?

39

1 “ደርያን ደእያ ገንኤቱ አዉደ የሊኖንቶ፥ ኔን ኤራይ? ጋራቱ ባንኪደ፥ ባረንቱ ማራቱዋ የልያ ዎደ በኣድ? 2 ኡንቱንቱ ኩንꬂደ፥ ዎይሳ ኬሻ አግና ጋምኢኖንቶነ ቃይ አዉደ የሊኖንቶ ኤራይ? 3 ኡንቱንቱ ጉልባቲደ፥ ባረንቱ ማራቱዋ የልያዌ አዉደንቶ ኤራይ? 4 ኡንቱንቱ ማራቱ ባዙዋን ድጪደ ምኒኖ፤ ባረንቱ አየቱዋ ማታፐ ቢኖ፤ ላኤንꬆ ጉየ ስምክኖ።

5 “ደንባ ሃረቱ የዳ ደአናዳን ኦꬄዳዌ ኦኔ? ቃሹዋፐ ኡንቱንታ ብል የዴዳዌ ኦኔ? 6 ኡንቱንቶ ታን ባዙዋ ደኢያሳ ኦꬃደ እማድ፤ አሳይ ባይና ላዳ ቢታ ኡንቱንቱ ደአናዳን ኦꬃድ። 7 ካታማ ጫቡዋፐ ኡንቱንቱ ሃኪደ ደኢኖ፤ ላግያዋንቱ ዋሱዋካ ስስክኖ። 8 ኡንቱንቱ ደረቱዋ ባረንቶ ሄመትያ ሳኣ ኦꬂኖ፤ ሄዋን ምያ ሙልኦ ማታ ቆሪኖ።

9 “መንꬃይ ነዉ ኦꬃናዉ ኤኖ ጋንዴ? ዎይ ነ ጋጻታን ቃማ አቃንዴ? 10 ጎሻና ማላ፥ ኔን አ ዋጻይ? ዎይ ግንዳ ጎቻናዳን አ ኦꬃናዉ ዳንዳያይ? 11 ኔን አ ዎልቃ ምኖተꬃን አማነታይ? ነ ዳቡርስያ ኦሱዋ እ ኦꬃናዳን፥ አዉ የጋ አጋይ? 12 እ ስሚደ ዪደ፥ ነ ካꬃ ቆጽያ ነ ኡዱማዉ ሺሼ ጋደ ኔን አን አማነታይ?

13 “ሶጎናታ ባረ ቀፍያ ኤለካ ቃꬃዉ፤ ሽን ሶጎናት ቀፈቱ ሳንጋኑዋ ቀፈቱዋነ ባለቱዋ ማላ ግድክኖ። 14 ሶጎናታ ባረ ቁቁልያ ቢታን ቁቁላዉ፤ ባናይ ሆኤꬃናዳን አጋዉ። 15 ገዲ መንꬃና ዎይ፥ ‘ባዙዋ ዶአቱ የꬋና’ ጋደ ቆፑኩ። 16 ማራቱ ባረዋ ግደናዋዳን ፓይዳደ፥ ኡንቱንቶ መቀꬃ ኢታዉ። እ ዳቡራይ ኡባይ መላ አትያዌ እዉ አያነ ማላተና። 17 አያዉ ጎፐ፥ ታን ጾሳይ እዞ አꬌዳ ኤራተꬃ ድጋድ፤ ታን አኬካካ እዉ እማበይከ። 18 ሽን ደንዳደ እዛ ዎጽያ ዎደ፥ ባረናና ናሰትያ ፓራ ቦላነ ፓራዉ ቦላ ሚጫዉ።

19 “ኢዮባ፥ ፓራቶ ዎልቃ እሜዳዌ፥ ዎይ ፓራቱዋ ሞርግያ ጎቶሾ ጋማ ማይዜዳዌ ኔኔ? 20 ፓራቱ ቦልያዳን ጉፓናዳንነ ያሽያ ዳረꬃ ኡንቱንቱ ዳራናዳን ኦꬄዳዌ ኔኔ? 21 ፓራቱ ዛንጋራን ቢታ ቦዲኖ፤ ባረንቱ ዎልቃንካ ናሸቲኖ፤ ያቲደ ኦላ ሚሻቱዋ ዳንጬዳዋንቱና ጋከታናዉ ኦላ ደምባ ፕሪጺኖ። 22 ያሻ ግያዋ ኡንቱንቱ ሙለካ ኤርክኖ፤ ኡንቱንታ አያይነ ዳጋንና፤ ኡንቱንቱ ቦላ ማሻ ዛረꬆፐነ ጉየ ስምክኖ። 23 ኡንቱንቱ ቶግያ ኦላንቻቱ ኦይቄዳ ኦላ ሚሻቱ ጶሊደ፥ እቱ እቱዋና ጋከቲደ ጊረቲኖ። 24 ፓራቱ ፓቹሪደ ያሽሲደ፥ ኦላዉ ስንꬃዉ ፕሪጺኖ። ማላካታ ፑኑሳ ኮሻ ስስያ ዎደ፥ ጮኡ ጊደ ኤቃናዉ ዳንዳይክኖ፤ 25 ማላካታ ፑንያ ዎደ፥ ‘ሀያሾ!’ ያጊኖ። ኦላ ፔኑዋ ሃኩዋን አኪኖ፤ ኦላ ጋዳዋቱ አዛዝያ አዛዙዋነ ኦላንቻቱዋ ጬቁዋ ስሲኖ።

26 “ጋጪ ባረ ቀፍያ ገድሳ ምጪደ ፓላናዉ ዳንዳያናዳን፥ አꬌዳ ኤራተꬃ አዉ እሜዳዌ ኔኔ? 27 አርጋንꬃይ ፑደ ከሲደ፥ ባረ ጎልያ ꬎቃ ደረቱዋን ኬጻናዉ ነ አዛዙዋ ናጊ? 28 አርጋንꬃይ አፉዋ ዶናን ባረ ጎልያ ኬጺደ ደኤ፤ ዛላቱዋ ዛኦቱካ አዉ ጌሱዋ ግዴድኖ። 29 ሄዋን ኡቲደ፥ ባረዉ ምያዋ ዎቼ፤ አ አይፊ ሃኩዋፐ ደሜ። 30 አርጋንꬃ ማራቱ ሱꬃ ኡሺኖ፤ ባኩታይ ደእያ ሳን ሀቃንካ እ ሺቄ” ያጌዳ። *

40

1 መꬍና ጎዳይ ኢዮባ፥ 2 “ኢዮባ፥ አሳይ ኡባ ዳንዳይያ ጾሳና ሞተቲደ፥ ሻትም ኤሪ? አነ ጾሳና ሞተትያ ኡራይ አዉ ዛሮ” ያጌዳ።

ኢዮባ ዛሩዋ

3 ሄዋፐ ጉይያን፥ ኢዮብ መꬍና ጎዳዉ ዛሪደ፥ ሀዋዳን ያጌዳ፤ 4 “አቤት ጾሳዉ፥ ታን ፓና ላፋ አሳ፤ ታን ነዉ ዎታ ዛራናዉ ዳንዳያይታ? ታን ታ ዶናን ታ ኩሽያ ዎꬃድ። 5 ታን እት ገደ ሃሳያድ፤ ሽን ታዉ ዛርያዌ ባዋ። ላኤንꬁዋ ሃሳይከ” ያጌዳ።

ጾሳይ ቃይካ ሃሳዬ

6 ሄዋፐ ጉይያን፥ መꬍና ጎዳይ ጎትያ ግዶፐ ኢዮባዉ ሀዋዳን ያጌዳ፤ 7 “አቱማ አሳዳን ነ ጼሳ ዳንጫ ደንዳደ፥ ታን ኦችያዋ ታዉ ኦዳ። 8 ኔን ታና ባይዛንቻ ከሳና ሀናይ? ነዉ ጽሉዋ ግዳናዉ፥ ታና ዎርዱዋ ከሳይ? 9 ጾሳ ዎልቃ ማላ ዎልቃይ ነዉ ደኢ? ጾሳይ ጉምያዋዳን ኔን ጉማናዉ ዳንዳያይ? 10 ሄዋ ግዶፐ፥ አነ ነ ቦንቹዋንነ ግታተꬃን ደንዳ! ነ ፑላነ አንጋ ማያ! 11 ነ ሀንቁዋ ቦሻ አነ ትጋ፤ ኦቶረትያ አሳ ኡባ ጼላደ፥ አነ ካዉሻ! 12 አነ ሎይꬃ ጼላደ፥ ኦቶረትያ ኡባ ዬላያ፤ ኢታ ኦꬅያዋንታ ኡባ ኡንቱንቱ ደእያ ሳን የꬋ! 13 ኡንቱንቱ ኡባ ቢታን ሞጋ፤ ዱፉዋ ዱገ ዎꬃደ፥ ኡንቱንታ ጎርዳ። 14 ያቶፐ፥ ነ ዎልቃን ኔን ጾናናዋ ታን ነዉ ማርካታና።

15 “ታን ኔና መꬌዳዋዳን መꬌዳ፥ ብሄሞታ ግያ ዶኣ አነ ጼላ! እ ቦራዳን ማታ ሜ። 16 አ ጼሳን ደእያ ዎልቃይነ አ ኡሉዋ ካሜዳ ሻያ ምኖተꬃይ ሎይꬅ ዳሮ። 17 አ ዱፊ ዝጋዳን ስት ግ ኡቴዳ፤ አ ገድያ ጻጶቱካ ምኑዋን ዶቀቴዳዋንታ። 18 አ መቀꬃቱ ናስያ ቦምባ ማላ፤ አ ገዲካ ብራታ ዛንገቱዋ ማላ።

19 “ጾሳይ መꬌዳ መታቱ ኡባፐ እ አꬍ ማላልስያዋ። አ መꬌዳዋፐ አትና፥ አ ጾናናዉ ዳንዳይያዌ ባዋ። 20 ዶአይ ኡባይ ካእያ ዞዚ አዉ ምያዋ ሞክሴ። 21 አጉንꬃይ ደእያ ምꬃ ጋርሳን ግሴ፤ ማቃ ግዶን ጫርያን ቆሰቴ። 22 አጉንꬃይ ደእያ ምꬃቱ ባረንቱ ኩዋን አ ገንꬂኖ፤ ሻፋ ዶናን ዶሊያ ምꬃቱ አ ካሚኖ። 23 ሻፋይ ኩሚደ ጎግያ ዎደካ ዳጋመና፤ ዮርዳኖሳ ሻፋይ አ ሶምኡዋን ꬋርጨትያ ዎደካ እ ሳሮ ደኤ። 24 አ አይፍያ ቶይሲደ፥ አ ኦይቃናዉ ዳንዳይያ አሳይ ደኢ? አ ሲꬍያካ ጲርያ ቃራን ጫድ ኦይቃናዉ ዳንዳይያዌ ኦኔ?

41

1 “ኔን ሌዋታና ግያ ዳዊያ ሞልያ ኦይቂያ ማንጻቁዋን ኦይቃናዉ፥ ዎይ አ እንጻርሳ ዎዶሩዋን ቃቻናዉ ዳንዳያይ?* 2 አ ሲꬍያን ዳፉዋ ገልሳናዉ ዳንዳያይ? ዎይ አ ጋጩዋ ማንጻቁዋን ጫዳደ ኦይቃይ? 3 እ ኔና፥ ‘ሀያና ታና የዳርኪ’ ያጊደ ዎሳኔ? ዎይ እ ነዉ ማልኦ ቃላን ሃሳያኔ? 4 ኔን አ መꬍናዉ ነ ቆማ ኦꬃናዉ፥ እ ኔናና ጫቁዋ ጫቀታኔ? 5 አሳይ ካፉዋና ካእያዋዳን፥ ኔን አናና ካአይ? ዎይ አ ቃቻደ፥ ነ ማጫ ቆማቶ ካአናዳን እማይ? 6 ሞልያ ኦይቂያዋንቱ አ ጋትያን ፓሉመቲኖ? ዎይ ዛልአንቻቱ አ ቃንጸሬꬂደ ዛልኢኖ? 7 ኔን አ ጋልባ ማጫምያን፥ አ ሁጲያካ ጎማን ጫዳደ ቆሀናዉ ዳንዳያይ? 8 አነ አ ነ ኩሽያን ቦቻ፤ ኔን አናና ባጸቴዳ ባጽያ ሀሳያደ፥ ላኤንꬃደ አናና ባጸታናዉ ካጄላካ!

9 “ሄ ዳዊያ ኦይቃናዉ ካጄልያዌ መላ፤ ሀራይ አትና፥ አ በኤዳ ኡባይካ ያሻዉ ኮኮሬ። 10 እ ግሴዳሳፐ አ ደንꬃናዉ ኦንነ ጻለና፤ ያትና፥ ታ ስንꬃን ኤቃናዉ ዳንዳይያዌ ኦኔ? 11 ዛራ እማ ጋናዉ፥ ታዉ ኮይሮ እሜዳዌ ኦኔ? ሳሉዋፐ ጋርሳና ደእያባይ ኡባይ ታዋ።

12 “ሌዋታና ገደቱዋባ፥ አ ዎልቃማ ዎልቃባነ አ ሎእያ ቦላባ ሃሳይያዋ ታን አግከ። 13 አ ጋልባ ቃራናዉ ዳንዳይያዌ ኦኔ? አ ዶና ብጻላና ዳንዳይያዌ ኦኔ? 14 ያሽያ አቻይ ደእያ አ ጎጎጩዋ ፖቃናዉ ዳንዳይያዌ ኦኔ? 15 አ ዞክያ ጋልባይ እቱ እቱዋ ቦላን ዶረቴዳነ ሹቻዳን ምኔዳ ጎንዳለቱዋ ማላቴ። 16 ኡንቱንቱ እቱ እቶ ሎይꬅ ማታቴዳ ድራዉ፥ ኡንቱንቱ ግዱዋና፥ ሀራይ አቶ፥ ጫርኩካ አꬋናዉ ዳንዳየና። 17 ኡንቱንቱ ኡባይካ እቱ እቱዋና ጋከት ኡቴዳ ድራዉ፥ ኡንቱንታ አያይነ ሻከና።

18 “እ ሄꬍሽያ ዎደ፥ ጶልቁ ግያ ፖኡ ከሴ፤ አ አይፈቱካ ዎንታ ጻልቂያዳን ዞኢኖ። 19 አ ዶናፐ ታማ ላጩ ከሴ፤ ታማይካ ፕሪደ ዎꬌ። 20 ፐንትያ ድስትያፐ ጋርሳ ባጋና ኤጽያ ማቃፐ ከስያ ጩዋዳን፥ አ ሲꬍያፐ ጩዋይ ከሴ። 21 አ ሲꬍያና ከስያ ሸምፑ ጺጹንꬃ ቦንቂሴ፤ ታማ ላጩካ አ ዶናፐ ከሴ።

22 “አ ሞርግያን ዎልቃይ ደእያ ድራዉ፥ እ ሎይꬅ ያሽያዋ። 23 አ አሹ እትፐ ኑከት ኡቴዳ ድራዉ፥ አ ቦላይ ብራታዳን ምኔ። 24 አ ዎዛናይ ሹቻዳን ምና፤ ጋጭያ ዎጻዳንካ ምና። 25 እ ደንድያ ዎደ፥ ምኖቱካ ያዪኖ፤ ኡንቱንቱ ዳጋሚደ ባቃቲኖ። 26 አኮ ጋክያ ማሻይ አይነ አላለ ከሰና፤ ቶራይ፥ ዎይ አዳይ፥ ዎይ ጎማይ አ አይነ ኦና። 27 ብራታ እ ዳላዳን፥ ናሃስያካ ሙሴዳ ምꬃዳን ፓይዴ። 28 ዎንዳፍያ አዳይ አ ባቃትሰና፤ ያምባርሻን ኦልያ ሹቻይካ አዉ ሱላ ማላ። 29 ዱላይ አዉ እት ቡጻ ማላ፤ ቶራ ጾንግያ ዎደ፥ ቅሊጪደ ሚጬ። 30 አ ኡሉዋ ቦላን ደእያ ጋልባይ መኤረቴዳ ኮንኣዳን ቃራ፤ ኡርቃና እ ብያ ዎደ፥ ማራሻዳን ቢታ ጳልቄ።

31 “አባ ፐንቴዳ ሃꬃዳን ቡኬ፤ ጻሩዋ ግዶን ፐንትያ ዛይትያዳንካ ቡልቡልሴ። 32 ባረፐ ጉየና ጶልያ ኦግያ ከሴ፤ አባ ሃꬃካ ቦꬃ ሆሞ ላሜ። 33 ቢታ ቦላን አ ማላ መት ባዋ፤ እ ያይ ኤረና መታ። 34 ሎይꬅ ዎልቃማ ግዴዳ መታቱዋ ኡባ እ ዝቂ ኦꬂደ ጼሌ፤ ዶኣ ኡባቶ እ ካተ” ያጌዳ።

42

እዮበ አንጁዋ ዛር ደሙሳ

(42:1-17)

1 ሄዋፐ ጉይያን፥ ኢዮብ መꬍና ጎዳዉ ሀዋዳን ያጊደ ዛሬዳ፤ 2 “ኔን ኡባባ ኦꬃናዉ ዳንዳይያዋነ ነ ሀልቹዋካ ድጋናዉ ዳንዳይያዌ ባይናዋ ታን ኤራይ። 3 ‘ላ ሀ ኤራይ ባይናን ታ ዞርያ ገንꬅያዌ ኦኔ?’ ያጋደ ታና ኦቻዳ። * ቱሙፐ ታን ታዉ ገልቤናባ ሃሳያድ፤ ታ ኤራፐ ሃኬዳ ማላልስያባ ሃሳያድ።

4 “ኔን ታና፥ ‘ታን ኦድያ ዎደ ሀይዛ፤ * ታን ኦችያ ዎደ ኦዳ’ ያጋዳ።

5 “ታን ካሰ ነባ ታ ሀይꬃን ስሳድ፤ ሽን ሀእ ታ አይፍያን ኔና በኣድ። 6 ሄዋ ድራዉ፥ ታን ሃሳዬዳዌ ታና ዬላዬዳ። ታን ብድንꬃንነ ባናን ኡታደ ፓጻይ” ያጌዳ።

7 መꬍና ጎዳይ ሀዋ ኢዮባዉ ሃሳዬዳዋፐ ጉይያን፥ ተማናፐ ዬዳ ኤልፋዛ ሀዋዳን ያጌዳ፤ “ታ ቆማ እዮበዋዳን፥ ህንተ ታዋ ልከ ሃሳይቤና ድራዉ፥ ነ ቦላነ ነ ላኡ ላገቱዋ ቦላ ታ ሀንቁ ኤጽ ከሴዳ። 8 ሄዋ ድራዉ፥ ሀእ ላፑን ኮሩማቱዋነ ላፑን ዶርሳ ኦርገቱዋ አኪደ፥ ታ ቆማ ኢዮባኮ ቢተ፤ ጹግያ ያርሹዋ ህንተ ባይዞ ያርሽተ። ታ ቆማይ ኢዮብ ህንተዉ ዎሳና፤ ታንካ አ ዎሳ ስሳደ፥ ህንተ ባይዙዋዳን ሙርከ። ህንተ ታ ቆማ እዮበዋዳን ታባ ልከ ሃሳይበይክታ” ያጌዳ።

9 ሄዋፐ ጉይያን፥ ተማናፐ ዬዳ ኤልፋዝ፥ ሹሀፐ ዬዳ ብልዳድነ ናእማፐ ዬዳ ጾፋር ቢደ፥ መꬍና ጎዳይ ኡንቱንታ አዛዜዳዋዳን ኦꬄድኖ። መꬍና ጎዳይካ ኢዮባ ዎሳ ስሴዳ።

መꬍና ጎዳይ ኢዮባዉ ዳኩዋ ዛሬ

10 ኢዮብ ባረ ላገቶ ዎሴዳዋፐ ጉይያን፥ መꬍና ጎዳይ አዉ ዛሪደ እሻልሴዳ፤ አዉ ካሰዋ ድራዉ ላኡ ኩሽያ ኦꬂደ እሜዳ። * 11 ሄዋፐ ጉይያን፥ አ እሻቱ፥ አ ምቼቱነ ካሰ አ ኤርያዋንቱ ኡባቱ አኮ ዬድኖ፤ አ ሶን አናና ግብራ ሜድኖ። አዉ ካዮቲደ፥ መꬍና ጎዳይ አ ቦላ አሄዳ መቶ ኡባፐ አ ምንꬄድኖ። ቃይ ኡባይካ አዉ ዎርቃ ምግዱዋነ ብራ እሜድኖ።

12 መꬍና ጎዳይ ኢዮባ ዉርሰꬃ ላይꬃ ኮይሮ ላይꬃፐ አꬂደ አንጄዳ። ኢዮባዉ ታማነ ኦይዱ ሻኡ ዶርሳቱ፥ ኡሱፑን ሻኡ ጋሎቱ፥ እት ሻኡ ዋꬃ ቦራቱነ እት ሻኡ ማጫ ሀረቱ ደኢኖ። 13 ቃይ አዉ ላፑን አቱማ ናናቱነ ሄዙ ማጫ ናናቱ የለቴድኖ። 14 ባይራ ማጫ ናቶ ይሚሞ፥ ላኤንꬅያና ቃጺኦ፥ ሄዘንꬅያና ቀረንሀፉኮ ያጊደ ሱንꬄዳ። 15 ኢዮባ ማጫ ናናቱዋዳን ማላ ሎኦ ማጫ አሳይ ቢታን ሳኣን ሀቃንነ ቤተና። ኡንቱንቱ አዉ ኡንቱንቶ ኡንቱንቱ እሻቱዋና ላትያ ቢታ ሻኪደ እሜዳ።

ኢዮባ ሀይቁዋ

16 ሄዋፐ ስምና፥ ኢዮብ ጼታነ ኦይታሙ ላይꬃ ደኤዳ፤ ባረ ናናቱዋነ ባረ ናናቱዋ ናናቱዋ ኦይደንꬆ የለታ ጋካናዉ በኤዳ። 17 ኢዮብ ዳሮ ዎድያ ደኢደ፥ ሎኦ ጭማ ጭሚደ ሀይቄዳ።

* 1:6 ዶመꬃ 6:2

* 1:9 ሳፃ 12:10

* 3:1-2 ኤር. 20:14-18

* 3:21 ሳፃ 9:6

* 4:13 ኢዮባ 33:15

* 5:13 1 ቆሮ. 3:19

* 5:17 ሌም. 3:11፤ እብራ. 12:5-6

* 5:18 ሆሰ 6:1

* 7:17 ማዝ. 8:4፤ 144:3

* 9:2 ኢዮባ 4:17

* 13:27 ኢዮባ 33:11

* 15:14 ኢዮባ 25:4-6

* 16:19 ኢዮባ 19:25

* 18:5 ኢዮባ 21:17

* 22:2 ኢዮባ 35:6-8

* 28:28 ማዝ. 111:10፤ ሌም. 1:7፤ 9:10

* 33:11 ኢዮባ 13:27

* 33:15 ኢዮባ 4:13

* 34:3 ኢዮባ 12:11

* 34:11 ማዝ. 62:12

* 35:6 ኢዮባ 22:2-3

* 38:8 ኤር. 5:22

* 38:31 ኢዮባ 9:9፤ አሞጻ 5:8

* 39:30 ማቶሳ 24:28፤ ሉቃሳ 17:37

* 41:1 ማዝ. 74:14፤ 104:26፤ ኢሳ. 27:1

* 42:3 ኢዮባ 38:2

* 42:4 ኢዮባ 38:3

* 42:10 ኢዮባ 1:1-3

ማዝሙርያ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

ማዝሙርያ ማጻፋ

ገሉዋ

ዳዊታ ማዝሙሪ (ማዝሙርያ ማጻፋይ) ጌሻ ማጻፋ ግዶን ማዝሙርያነ ዎሳ ማጻፋ ግዲደ ኤረቴ። ሀ ማጻፋ ጊግሴዳዋንቱ አዱሳ ዎደቱዋ ግዶን ቤቴዳ ዱማ ዱማ አሳቱዋ። እት እት ማዝሙረቱዋ ካቲ ዳውት ጻፌዳዌ አማነቴ። ሀ ማዝሙረቱዋነ ሀ ዎሳቱዋ ሺሺደ፥ ባረንቱ ጎይኑዋ ዎድያን ጎኤቲድ ጋምኤዳዋንቱ እስራኤልያ አሳቱዋ። ጉየፐ ጋምኢደ ባረንቱ ጌሻ ማጻፋቱዋ ግዶን ገልሴድኖ።

ሀዋንቱ አያናፐ ጻፈቴዳ ግንጻቱ ጮራ ቆሞ፤ ኡንቱንቱካ ጋላትያነ ጾሳዉ ጎይንያ ግንጻቱዋ፥ ጾሳይ ማዳና ማላ፥ ናጋና ማላነ ሳሮ ዎꬃና ማላ ዎስያ ዎሳቱዋ፥ ናጋራፐ ማረታናዉ ሺሽያ ዎሳቱዋ፥ ጾሳ አንጁዋባ ኦድያ ጋላታ ሳባቱዋነ ሞርከቱዋ ሙራና ማላ ጾሳዉ ኦድያ ማጋናቱዋ። ሀ ዎሳቱ እት ኡራይ ባረካ ዎሴዳ ዎሳቱዋነ ጮራ አሳይ እትፐ ዎሴዳ ዎሳቱዋ። ኡንቱንቱፐ እቱ እቱ እት ኡራ ዎዛናን ስሰቴዳ ሴላ ቆንጭስያዋንታ። ሀራቱ ቃይ ጾሳ አሳይ ኡባይ ኮይያዋነ አሳዉ ኡባዉ ስሰትያ ሀኖታቱዋ በስያዋንታ።

የሱስ ታማርሲደ ማዝሙርያ ማጻፋፐ ቦች ቦች አኪደ ታማርሴዳ። ኦራꬃ ጫቁዋ ጻፌዳዋንቱካ አን ጻፈቴዳዋፐ ባረንቱ ጻፍያ ማጻፋ ግዶ ገልሴድኖ። ዎሳ ጎላታ ኤቆደፐ ዶማደ፥ ማዝሙርያ ማጻፋ ጎይኑዋ ዎጋዉ ጎኤትያ ዎልቃማ ምንጁዋባዳን ፓይዳዉ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ኮይሮ ማጻፋ ማዝ. 1—41

2. ላኤንꬆ ማጻፋ ማዝ. 42—72

3. ሄዘንꬆ ማጻፋ ማዝ. 73—89

4. ኦይደንꬆ ማጻፋ ማዝ. 90—106

5. እቼሸንꬆ ማጻፋ ማዝ. 107—150

ኮይሮ ማጻፋ

1

(1—41)

ሎኦ አሳነ ኢታ አሳ ሀመታ

1 ኢታቱዋ ዞርያን ቤናዌ፥

ዎይ ናጋራንቻቱዋ ኦግያን ኤቀናዌ፥

ቅሊጭያዋንቱ ሺቁዋን ኡተናዌ፥

ሄዌ አንጀቴዳዋ።

2 ሽን መꬍና ጎዳ ህግያን እ ናሸቴ፤

አ ህግያ ጋላስነ ቃማ ቆፔ።

3 ሄዌ ጎግያ ሃꬃ ጻጱዋን ቶከቲደ፥ *

አይፍያ አግናን አይፍያ፥

ባረ ሀይꬃካ ቆቆፈና ምꬃ ማላ።

እ ኦꬅያ ኡባይ አዉ ሀኔ።

4 ሽን ኢታቱ ሄዋ ማላ ግድክኖ፤

ጫርኩ ፕት አፍያ ሱላ ማላ።

5 ሄዋ ድራዉ፥ ኢታቱዋ ቦላ ጾሳይ ፕርዳና፤

ናጋራንቻቱካ ጽሎቱዋ ሺቁዋን ኤቂክኖ።

6 አያዉ ጎፐ፥ መꬍና ጎዳይ ጽሎቱዋ ኦግያ ኤሬ፤

ሽን ኢታቱዋ ኦጊ ꬋያና።

2

ጾሳን ዶረቴዳ ካትያ

1 አማነናዋንቱ አያዉ ደንዲኖ?*

ቃይ ካዉተꬃቱ አያዉ ፓናባ ማቀቲኖ?

2 ሳኣ ካተቱ ደንዴድኖ፤

አሳ ሞድያዋንቱ እትፐ ሺቄድኖ።

ኡንቱንቱ መꬍና ጎዳ ቦላነ

እ ኦኬዳዋ ቦላ እትፐ ሺቄድኖ።

3 ኡንቱንቱ፥ “ኑን ኡንቱንቱ ሳንሳላታ ዱꬆይተ፤

ኡንቱንቱ ኑና ቃችያዋካ ዎራ ኦሎይተ” ያጊኖ።

4 ሳሉዋን ባረ አራታን ኡቴዳዌ

ኡንቱንቱ ቦላ ሚጬ፤

ጎዳይ ኡንቱንቱ ቦላ ቅሊጬ።

5 እ ባረ ሀንቁዋን ኡንቱንታ ሴሬ፤

ባረ ዎልቃማ ሀንቁዋን ኡንቱንታ ያሽሴ።

6 ጎዳይ፥ “ታን ታ ጌሻ ደርያ ጽዮነ ቦላ

ታ ካትያ ካዉꬃድ” ያጌ።

7 ሄ ካቲ፥ “ታን መꬍና ጎዳ ህግያ አዋያና፤ *

እ ታና፥ ‘ኔን ታ ናኣ፤

ታን ሀች ነዉ አዉዋ ግዳድ።

8 ኔን ታና ኦቻ፤

ታን ካዉተꬃ ኡባ ነዉ እማና፤

ሳኣ ኡባይ ነባ ግዳናዋ።

9 ኔን ብራታ ጻምአን ኡንቱንታ መንሬꬃና፤*

ኡንቱንታ ኔን ኡርቃ ሚሻ መንꬅያዋዳን ሊቅሳና’ ያጌ” ያጌዳ።

10 ሄዋ ድራዉ፥ ህንተኖ ካተቶ፥ ኤያቶፕተ፤

ሀ ሳኣ ሞድያዋንቶ፥ ህንተና ናግተ!

11 መꬍና ጎዳዉ ያሻተꬃን ኦꬅተ፤

ኮኮርሳን አዛዘትተ።

12 ጾሳይ ሀንቀትና፥ ኦግያን ህንተ ꬋየናዳን ሱረ ዎዛናን አዉ ጎይንተ፤

አያዉ ጎፐ፥ አ ሀንቁ ኤለካ ኤጽ ከሳና።

ባቃት አን ቆሰት አትያ ኡባቱ አንጀቴዳዋንታ። *

3

ባረ ናኣ አበሰሎማፐ ባቃቴዳ ዎደ ዳዊታ ማዛሙርያ

1 አቤት መꬍና ጎዳዉ፥ ታ ሞርከቱ አያ ጮራቴድኖ!

ታ ቦላ አፑናቱ ደንዲኖ!

2 ዳሮቱ፥ “ጾሳይ አ አሸና” ያጊደ

ታዋ ሃሳዪኖ።

3 ሽን አቤት መꬍና ጎዳዉ፥ ኔን ታ ዩሹዋን ጎንዳለ።

ታና ቦንችስያዌነ ታ ሱንꬃ ꬎቁ ኦꬅያዌ ኔናቴ።

4 ታን ታ ቃላ ꬎቂሳደ መꬍና ጎዳኮ ዋሳይ።

ባረ ጌሻ ደርያፐ ታዉ እ ዛሬ።

5 መꬍና ጎዳይ ታና ናግያ ድራዉ፥

ታን ግሳደ ገምእሻይነ ቤጎታይ።

6 ታን ታና ዶዲደ ደንዴዳ፥

ታሙ ሻኣ አሳቶካ ያይከ።

7 አቤት መꬍና ጎዳዉ፥ ደንዳ!

አቤት ታ ጾሳዉ፥ ታና አሻ!

አያዉ ጎፐ፥ ኔን ታ ሞርከቱዋ ኡባ ጎጎጩዋ ሾጫዳ፤

ኢታቱዋ አቻካ መንꬃዳ።

8 አሹ ጾሳዋ፤

ጾሳዉ፥ ነ አሳ ኔን አንጃ።

4

ማዶ ኦማርስ ሺቅያ ዎሳ

ዛማረቱዋ ካፖ ዲꬃቱዋን የጸቴዳ፥ ዳዊታ ማዝሙርያ

1 አቤት ታና ጽልስያ ጾሳዉ፥

ታን ኔና ጼስያ ዎደ፥ ታዉ ኮያ።

ታን ኡንኤቴዳ ዎደ፥ ታና ሸምፕሳዳ።

ታዉ ኔን ቃረታደ ታ ዎሳ ስሳ።

2 ህንተኖ አሳቶ፥ አዉደ ጋካናዉ ታ ቦንቹዋ ካዉሺቴ?

ሾር ባይናባካ አዉደ ጋካናዉ ህንተ ሲቂቴ?

ዎርዱዋ አዉደ ጋካናዉ ጫድ ኦይቂ ካሊቴ?

3 ሽን መꬍና ጎዳይ ጾሳ አሳቱዋ

ባረዉ ዱማይ ዎꬄዳዋ ህንተ ኤርተ።

ታን መꬍና ጎዳ ጼስያ ዎደ፥

እ ታዉ ስሴ።

4 ሀንቀትተ፥ ሽን ህንተ ሀንቁዋን ናጋራ ኦꬆፕተ።*

ሂጻን ግስያ ዎደ፥

ህንተ ዎዛና ብድተነ ስርጵ ጊተ።

5 ልከ ያርሹዋ ያርሽተነ

መꬍና ጎዳን አማነትተ።

6 ዳሮቱ፥ “ኑና ሎኦባ በሳናዌ ኦኔ?” ያጊኖ።

አቤት መꬍና ጎዳዉ፥ ኔን ኑና ኬካ አይፍያን ጼላ።

7 ኔን ታ ዎዛናን ዎልቃማ ናሸቻ ኩንꬃዳ።

ሄዌነ፥ ካꬃ አይፊነ ኦራꬃ ዎይንያ ኤሳይ፥

ባረንቶ ዳርና ናሸትያ ናሸቻፐካ ዳርያዋ።

8 አቤት መꬍና ጎዳዉ፥

ነ ጻላላይ ታና ሳሩዋን ናጋ ዎꬅያ ድራዉ፥

ታን ግሳደ ሳሮተꬃን ገምእሻይ።

5

ዎንታ ዎሳ

ዛማረቱዋ ካፖ ሱሱላቱዋን የጸቴዳ፥ ዳዊታ ማዝሙርያ

1 አቤት መꬍና ጎዳዉ፥ ታን ኦድያዋ ሀይዛ፤

ታ ኦልያነ ስሳ።

2 ታ ካትያዉነ ታ ጾሳዉ፥

ታና ማዳ ጋደ ታ ኔኮ ዋስይያ ድራዉ፥

ታ ዎሳ ስሳ።

3 አቤት መꬍና ጎዳዉ፥

ዎንታ ዎንታ ጉራን ኔን ታ ቃላ ስሳሳ።

ዎንታ ዎንታ ጉራን ታን ታ ዎሳ ነ ስንꬃ ሺሻደ፥

ኔን ታዉ እምያ ዛሩዋ አካና ጋደ ናጋይ።

4 ኔን ኢታተꬃን ናሸተና ጾሳ፤

ኢታባይ ኔናና ደኤና።

5 ጬቀትያዋንቱ ነ ስንꬃን ኤቂክኖ፤

ኢታባ ኦꬅያ ኡባቱዋ ኔን እጻ።

6 ዎርዱዋ ሃሳይያዋንታካ ኔን ꬋይሳሳ።

ሱꬃ ጉስያዋንታነ ጭምያ አሳቱዋ፥

ጾሳይ ሸነቴ።

7 ሽን ታን ነ ማሮታ ዳሩዋን

ነ ጎልያ ገላና።

ነ ጌሻ ጎልያኮ ስማደ፥

ነዉ ያሻተꬃን ጎይናና።

8 አቤት መꬍና ጎዳዉ፥ ታና ነ ጽሎተꬃን ካለꬃ፤

ታ ሞርከቱዋ ድራዉ ጋደ፥

ነ ኦግያ ታ ስንꬃን ሱርሳ።

9 ኡንቱንቱ ዶናፐ ከስያዌ አማንና።*

ኡንቱንቱ ዎዛናንካ ገኒ ኩሜዳ፤

ኡንቱንቱ ዶናይ ዶየቴዳ ዱፉዋ ማላ፤

ኡንቱንቱ ባረንቱ እንጻርሳን ጭሚኖ።

10 አቤት ጾሳዉ፥ ኡንቱንታ ኔን ፕርዳ፤

ኡንቱንቱ ኮባይ ኡንቱንታ አክ ቦ።

ኡንቱንቱ ናጋራይ ዳሮ ግዴዳ ድራዉ፥

ኔን ኡንቱንታ የደርሳ፤

አያዉ ጎፐ፥ ኡንቱንቱ ነ ቦላ ማካሌድኖ።

11 ሽን ኔኮ ባቃት ቆሰት አትያ ኡባይ ናሸትኖ፤

ኡንቱንቱ ኡባ ገደ ናሸቻን የጽኖ።

ኔንካ ኡንቱንታ ናጋና፤

ነ ሱንꬃ ሲቅያ ኡባቱ ኔናን ሎይꬅ ናሸትኖ።

12 አያዉ ጎፐ፥ አቤት መꬍና ጎዳዉ፥

ቱሙካ ኔን ጽሉዋ አንጃሳ።

ኔን ጎንዳሊ ካምያዋዳን ነ ኬካተꬃን አ ካማሳ።

6

ኡንኦ ዎድያን ሺቄዳ ዎሳ

ዛማረቱዋ ካፖ ዲꬃቱዋን የጸቴዳ፥ ዳዊታ ማዝሙርያ

1 አቤት መꬍና ጎዳዉ፥ ነ ሀንቁዋን ታና ሴሮፓርኪ፤ *

ዎይ ነ ይሉዋን ታና ሙሮፓርኪ።

2 አቤት መꬍና ጎዳዉ፥ ታን ላባኔዳ ድራዉ፥

ታና ማራርኪ።

አቤት መꬍና ጎዳዉ፥ ታ ዎዛናይ ማዱጾ ድራዉ፥ ታና ፓꬃ።

3 ታ ሸምፓታ ዳሮፐ ኡንኤታዱ፤

ሽን ጾሳዉ፥ ታና ማዳናዉ ኔን አዉደ ጋካናዉ ጋምአይ?

4 አቤት ጾሳዉ፥ ኔን ስማደ፥ ታና አሻ፤

ነ ማሮታ ዳሩዋን ታና ከሳ አካ።

5 ሀይቄዳ ኡራይ ኦንነ ኔና ሀሳየና፤

ዱፉዋን ኔና ጋላትያዌ ባዋ።

6 ታን ኦልያን ዳቡራድ፤

ቃማ ኡባን ታን ዬካደ፥ ታ ሂጻ እርጽሳድ፤

ታ ቦርኮꬃካ ታ አፎꬃን ሙሱꬍሳድ።

7 ታ ሞርከቱዋ ኡባ ጋሱዋን ታን አፎጼዳ ድራዉ፥

ታ አይፊ ጋልጄዳ፤

ታ አይፊ ደመናን እጼዳ።

8 መꬍና ጎዳይ ታን ዬክያ ዬኩዋ ስሴዳ ድራዉ፥

ህንተኖ፥ ኢታ ኦꬅያ ኡባቶ፥

ገደ ታፐ ሻከትተ። *

9 መꬍና ጎዳይ ታ ዋትዋቱዋ ስሴዳ፤

መꬍና ጎዳይ ታ ዎሳነ ስሴ።

10 ታ ሞርከ ኡባቱ ዬላትኖነ ቱጋትኖ።

ኡንቱንቱ ቆፐናን ዬላቲደ፥ ጉየ ስምኖ።

7

የደሳ ዎድያን ጽሎ አሳ ዎሳ

ቢንያማ ዛርያ ኩዛዋ ዳዊተ፥ ጾሳኮ ዝላሌዳ ዝላሳ።

1 አቤት መꬍና ጎዳዉ፥ ታ ጾሳዉ፥ ታን ኔኮ ባቃታደ ቆሰታይ።

ታና የደርስያ ኡባቱዋፐ ኔን ታና አሻ አካ።

2 ኔን ታና አሸናባ ግዶፐ፥

ኡንቱንቱ ታና ጋሙዋዳን ቦንቂደ፥

ኦንነ አሸናን መንሬꬃና።

3-4 አቤት መꬍና ጎዳዉ ታ ጾሳዉ፥

ታን አሳ ናቄዳዋ ግዶፐ፥

ሄዌነ ታ ላግያዉ ሎኡዋ ድራዉ ኢታ ዛሬዳዋ ግዶፐነ፥

ዎይ ጋሱ ባይናን ታ ሞርክያ ቦንቄዳዋ ግዶፐ፥

ሀዋ ማላ የዎቱዋፐ እቱዋነ ታን ኦꬄዳዋ ግዶፐ፥

5 ታ ሞርኪ ታና የደርሲደ ኦይቆ።

ታና ሳኣን የሬꬆ፤

ያቲደ፥ ታና ቢታን ኦል ባሾ።

6 አቤት መꬍና ጎዳዉ፥ ነ ሀንቁዋን ደንዳ ኤቃ፤

ታ ሞርከቱዋ ኤጽያ ሀንቁዋ ቦላ ደንዳ።

ታ ጾሳዉ ጎዳዉ፥ ቤጎታ፤ ቱሙዋ ፕርዳ።

7 ካዉተꬃቱዋ ሺቁ ነ ዩሹዋን ሺቆ፤

ኔን ኡንቱንቱፐ ቦላና ግዳደ ሃና።

8 መꬍና ጎዳይ ካዉተꬃቱዋ ቦላ ፕርዴ።

አቤት መꬍና ጎዳዉ፥ ታዉ ታ ጽሎተꬃዳን ፕርዳ፤

አቤት ኡባፐ ꬎቃዉ፥ ታ ሱረተꬃዳን ፕርዳ።

9 ቆፋነ ዎዛና ብዳደ ኤርያ ጽሎ ጾሳዉ፥ *

ኢታቱዋ ገንያ ኔን ꬋይሳ።

ሽን ጽሉዋ ሳሮታን ምንሳ ዎꬃ።

10 ዎዛና ጽሉዋ አሽያ ጾሳይ

ታዉ ጎንዳለ።

11 ጾሳይ ጽሉዋ ፕርድያዋ፤

እ ሀች ሀች ሀንቀትያ ጾሳ።

12 አሳይ ባረ ናጋራ ፓጺደ ስመናን እጾፐ፥

ጾሳይ ባረ ማሻ ሌፌ፤

እ ባረ ዎንዳፍያ ጊግሴ።

13 እ ባረ ዎꬍያ ኦላ ሚሻቱዋ ጊግሴ፤

ታማ ላጩዋዳን ጶልያ ባረ ዎንዳፍያ ቶራ ጊግሴ።

14 ኢታተꬃ ሻሃሬዳ፥

ገንያ ሻሃራ ሻሃሬዳዌ፥ ዎርዱዋ የሌ።

15 ሀራ አሳቶ ኦላ ቦኬዳ አሳይ

ባረ ቦኬዳ ኦላን ባረዉ ኩንዴ።

16 እ አህያ ገኒ አ ሁጲያዉ ስሜ።

አ ማካላይነ አ ሁጲያዉ ስሜ።

17 መꬍና ጎዳ ጽሎተꬃ ድራዉ፥

ታን አ ጋላታና፤

ቃይ ኡባፐ ꬎቂያ መꬍና ጎዳ ሱንꬃዉ፥

ታን ጋላታ የጻና።

8

ጾሳ አንጋይ መታ ቦላን

ዛማረቱዋ ካፖ ሱሱላቱዋን የጸቴዳ፥ ዳዊታ ማዝሙርያ።

1 አቤት መꬍና ጎዳዉ፥ ኑ ጾሳዉ፥

ነ ሱንꬃይ ሳኣ ኡባ ቦላን አያ ቦንቼቴዴሻ!

ኔን ነ ቦንቹዋ ሳሎቱዋፐ ቦላን

ꬎቁ ꬎቁ ኦꬃ ዎꬃዳ።

2 ኔን ነ ሞርከቱዋ ድራዉ፥

ነ ባልጋራነ ነዉ ማንድያዋ ስርጵ ኦꬃናዉ፥

ጉꬃ ናናቱዋ ዶናን

ꬋምያ ናናቱዋ ዶናን ጋላታ ኩንꬃዳ።*

3 ኔን ነ ብራቱዋን መꬌዳ ነ ሳሎቱዋ፥

ሳኣን ሳኣን ኔን ዎꬄዳ አግናነ

ጾልንተቱዋ ታን በእያ ዎደ፥

4 ኔን አሳባ ቆፓናዉ አሳይ አዬ?*

ዎይ ኔን አዉ ህርጋናዉ እ አዬ?

5 አ ኔን ጾሳፐ አማሬዳዋ ጉꬃዳ፤

ቦንቹዋነ ግታተꬃ ካላቻ አ ሁጲያን ዎꬃዳ።

6 አ ኔን ነ መꬌዳ መተꬃ ኡባ ቦላን

ሞድያዋ ኦꬃደ ሱንꬃዳ፤*

ኡባባ አ ገድያፐ ጋርሳና ዎꬃዳ።

7 ዶርሳቱዋነ ቦራቱዋ፥ ሳኣ ዶአቱዋነ፥

8 ሳሉዋ ካፎቱዋ፥ አባ ሞለቱዋነ፥

አባይ ጎግያሳን ዋꬍያዋንታ ኡባካ

አ ሞድሳዳ።

9 አቤት ጾሳዉ፥ ኑ ጾሳዉ፥ ነ ሱንꬃይ

ሳኣ ኡባን አያ ቦንቼቴዴሻ!

9

ኢታ ቦላን ፕርዳ

ዛማረቱዋ ካፖ፥ “ናኣ ሀይቁዋን” የጸቴዳ፥ ዳዊታ ማዝሙርያ።

1 አቤት መꬍና ጎዳዉ፥ ታን ኔና ታ ኩመንꬃ ዎዛናፐ ጋላታና፤

ኔን ኦꬄዳ ማላልስያ

ነ ኦሱዋ ኡባካ ኦዳና።

2 ኔናን ናሸታናነ ሀሹ ጋና።

ኡባፐ ꬎቂያ ጾሳዉ፥

ታን ነ ሱንꬃዉ ጋላታ የጻና።

3 ታ ሞርከቱ ጉየ ስምያ ዎደ፥

ነ ስንꬃፐ ꬉበት ꬋያና።

4 ኔን ታዉ ጽሎ ፕርዳ ፕርዳዳ፤

ኔን ጽሎተꬃን ፕርዳደ፥

ነ ካዉተꬃ አራታን ኡታዳ።

5 ኔን ካዉተꬃ ሴራዳ፤

ኢታቱዋካ ꬋይሳዳ።

ኔን ኡንቱንቱ ሱንꬃ መꬍ መꬍናዉካ ቁጫ ድጋዳ።

6 ሞርከቱ መꬍና ꬋዩዋ ꬋዬድኖ፤

ቃይ ኡንቱንቱ ካታማቱዋ ኡባና ꬎቆላ ድጋዳ።

ኡንቱንቱ ኡባና ዶገት አቴድኖ።

7 ሽን መꬍና ጎዳይ መꬍናዉ ካተቲደ ደኤ፤

እ ባረ ካዉተꬃ አራታ ፕርዳዉ ጊግሴዳ።

8 ሀ ሳኣ ጽሎተꬃን ፕርዳና፤

አሳቱዋካ ሱረተꬃን ፕርዳና።

9 መꬍና ጎዳይ ኡንኤቴዳዋንቶ ባቃት አትያዋ፤

መቶ ዎድያንካ ገል አትያ ጌሱዋ።

10 ነ ሱንꬃ ኤርያዋንቱ ኔናን አማነቲኖ፤

አያዉ ጎፐ፥ መꬍና ጎዳዉ፥ ኔን ኔና ኮይያዋንታ የጋ አጋ በይካ።

11 ጽዮነ ደርያን ካተት ኡቴዳ መꬍና ጎዳዉ ጋላታ የጽተ።

እ ኦꬄዳ ኡባባካ አሳ ኡባዉ ኦድተ።

12 አያዉ ጎፐ፥ ሱꬃ ጉስያዋንቶ

ሀሉዋ ከስያ ጾሳይ

ናቀቴዳዋንቱ ዋሱዋ ሸነኮ ጌና።

13-14 አቤት መꬍና ጎዳዉ፥ ጽዮነ አሳ ካርያን ታን ኤቃደ፥

ነ ጋላታ ኦዳና ማላነ

ሄዋን ነ አቶተꬃን ሎይꬅ ናሸታና ማላ፥

ታ ሞርከቱ ታና የደርስያዋ በአ።

ኔን ነ ማሮታን፥ ሀይቁዋፐ ታና አሻ።

15 ካዉተꬃቱ ባረንቱ ቦኬዳ ኦላን ባረንቶ ኩንዴድኖ።

ኡንቱንቱ ቆስ ዎꬄዳ ጲሪ ኡንቱንቱ ገድያ ኦይቄዳ።

16 መꬍና ጎዳይ ባረ ጽሎ ፕርዳን ባረዉ ኤረቴዳ፤

ኢታ አሳይ ባረ ኩሽያን ኦꬄዳ ኦሱዋ ጲርያን ኦይቀቴዳ።

17 ኢታቱ ዱፉዋ ባና፤

ጾሳ ዶግያ ካዉተꬃቱ ኡባይካ ኡንቱንቱዳን ሀናና።

18 ህዬሳይ ኡባ ገደ ዶገት አተና፤

ዎይ መቶታንቻይ ዎꬄዳ ህዶታይ መꬍናዉ ꬋየና።

19 አቤት መꬍና ጎዳዉ፥ አሳይ ነ ቦላ ደንዲደ፥

ባረ ዎልቃን ጬቀተና ማላ፥ ኔን ደንዳ!

ነ ስንꬃን ካዉተꬃቱዋ ቦላ ኔን ፕርዳ።

20 አቤት መꬍና ጎዳዉ፥ ኡንቱንታ ኔን ያሽሳ፤

ኡንቱንቱ አሳ ግድያዋ ኔን ኡንቱንታ ኤርሳ።

10

ፕርዳ ደማናዉ ሺቄዳ ዎሳ

1 አቤት መꬍና ጎዳዉ፥ አያዉ ሃካደ ኤቃይ?

መቱዋ ዎድያን አያዉ ኔን ጌማይ?

2 ባረ ኦቶሩዋን ኢታ አሳይ ህዬሳ ሻንካቴ።

ኡንቱንቱ ባረንቱ ፓላ ማቁዋን ባረንቶ ኦይቀትኖ።

3 ሄ ኢታይ ባረ ዎዛና ኢታ አሙዋን ጬቀቴ፤

ዮራንቻይ መꬍና ጎዳ ቦላ ኢታ ቃላ ሃሳዬነ ካዴ።

4 ኢታይ ባረ ኦቶሩዋን ጾሳ ኮየና፤

ባረ ቆፋ ኡባንካ ጾሳ አይነ ኮየና።

5 ኡባባይ አዉ ኡባ ዎደካ ኩሜ፤

እ ኦቶሩዋ ጴጻሌ።

ነ ህጊ አዉ ገለና፤

ባረ ሞርከቱዋ ቦላን እ ቅሊጬ።

6 ባረ ዎዛናን እ፥ “ታና አያይነ ቃና።

ታና ኡባካ መቱ ጋከና” ያጊደ ቆፔ።

7 አ ዶናን ሸቃይ፥

ዎርዱነ ማንደꬃይ ኩሜዳ። *

ባረ እንጻርሳን ገነባነ ኢታባ ሃሳያናዉ ኤሌሌ።

8 ሄራን ቆሰትያሳን እ ዙጊደ ኡቴ።

ባረ ዎꬍያዋ ዎꬋናዉ ቆሰት ናጊደ፥

ዎልቃይ ባይና አሽከቱዋ ጼሌ።

9 ባረ ቆሰትያሳን ጌሚደ፥

ህዬሳ ኦይቃናዉ ጋሙዋዳን ዙጌ።

እ ህዬሳ ኦይቂደ፥ ባረ ጲርያን ጎቺደ አፌ።

10 ያትና፥ ዎልቃይ ባይና ህዬሳይ ሾጨቴ፤

ንፕ ጌነ ሄ ምኑዋን ጾነቴ።

11 እ ባረ ዎዛናን፥ “ጾሳይ ታና ዶግ ክቼዳ።

ባረ ሶምኡዋ ታፐ ገንꬅ ክቼዳ፤

ኡባካ እ በኤና” ያጌ።

12 አቤት መꬍና ጎዳዉ፥ ደንዳ።

ጾሳዉ፥ ነ ኩሽያ ꬎቁ ኦꬃደ ደንꬃ፤

ህዬሳ ዶጎፓ።

13 ናጋራንቻ ኡራይ ባረ ዎዛናን፥

ጾሳ አያዉ ካꬊ?

ባረ ቆፋንካ፥ “ጾሳይ ታና ሙረና”

አያዉ ያጊ?

14 ሽን ጾሳዉ፥ ኔን ቱሙካ በኣሳ፤

መቱዋካ ዋይያካ ጼላሳ።

ኔን ኡባ ዎደ ኑና ማዳናዉ ጊጋ ኡታዳ።

ዪአቶ ኔን ማዱዋ።

ቆሄቴዳዌ ኔን ማዳናዳን ባረና ነዉ ሼꬌ።

15 ገንያዋንቱ ዎልቃ ኔን ዉርሳ፤

ኢታ አሳቱዋካ ሄዋዳ ኦꬃ።

ላኤንꬆ ኡንቱንቱ ግዶን ኢታተꬃይ ቤተና ማላ ኡንቱንታ ሙራ።

16 መꬍና ጎዳይ መꬍ መꬍናዉ ካተቲደ ደኤ፤

ሀራ ካዉተꬃቱ አ ቢታፐ ꬋያና።

17 አቤት መꬍና ጎዳዉ፥

ኔን ባረንታ ካዉሽያዋንቱ አሙዋ ስሳሳ።

ኔን ኡንቱንታ ምንꬃሳ።

18 ይአቶነ ኡንኤቴዳዋንቶ ቱሙዋ ፕርዳ፤

ሳኣን ደእያ አሳይ፥ ኡንቱንታ ያሽሰና ማላ፥

ኡንቱንቱ ዋሱዋ ስሳሳ።

11

ጽሎቱዋ ጬቁዋ

ዛማረቱዋ ካፖ የጸቴዳ፥ ዳዊታ ማዝሙርያ።

1 ታን መꬍና ጎዳ ግዶን ባቃታ ቆሰታ አታይ።

ያትና፥ ህንተ ታና አያዉ፥

“ካፉዋዳን ነ ደርያ ባቃታ” ያጊቴ?

2 ሄኮ ናጋራንቻቱ፥

ዎዛና ጌሻቱዋ ꬉማን ጫዳናዉ፥

ባረንቱ ዎንዳፍያ ባቀꬃ ቦላን ፖꬃ ቶሊኖ።

3 ባሱ ባይያ ዎደ፥

ጽሉ አያ ኦꬃናዉ ዳንዳዪ?

4 መꬍና ጎዳይ ባረ ጌሻ ሳኣን ደኤ፤

ባረ ሳሉዋ ካዉተꬃ አራታን፥

መꬍና ጎዳይ አሳ ጼሌ፤

ጾሳ አይፊ አሳ ብዴ።

5 መꬍና ጎዳይ ጽሉዋ ብዴ።

ሽን ኢታቱዋነ ኮባባ ሲቅያዋንታ

እ ሎይꬅ እጼ።

6 ጾሳይ ኢታቱዋ ቦላን ኤጽያ ታማ ቦንቁዋነ

ኤጽያ ዲንያ ቡክሳና።

ꬋይስያ ጎትያ ጫርኩዋን ኡንቱንታ ሙራና።

7 መꬍና ጎዳይ ጽሎ ግዴዳ ድራዉ፥

ጽሎተꬃ ዶሴ።

ሱረ አሳቱ አ ስንꬃ በአና።

12

ኢታ አላምያፐ አታናዉ ሺቄዳ ዎሳ

ዛማረቱዋ ካፖ ዲꬃን የጸቴዳ፥ ዳዊታ ማዝሙርያ።

1 መꬍና ጎዳዉ፥ ኑና ማዳርኪ?

አያዉ ጎፐ፥ ጾሳ አሳይ ኡባካ ባዋ፤

አሳ ግዶን አማነትያዌ ꬋይክቼዳ።

2 ኡባ ዎደካ እቱ እቶ ዎርዱዋ ሃሳዪኖ፤

እቱ እቱዋ ሸሌሽያ እንጻርሳን ባለꬁዋን ሃሳዪኖ።

3 አቤት መꬍና ጎዳዉ፥ ሀ ሸሌሽያ ዶና ባራ።

ኦቶሩዋን ጬቀትያ እንጻርሳ ኡባ ኔን ጭጋ ኦላ።

4 ኡንቱንቱ፥ “ኑን ኑ እንጻርሳን ጾናና፤

ኑ መተርሻይ ኑዋ፤ ኑ ጎዳይ ኦኔ?” ያግኖ።

5 መꬍና ጎዳይ፥ “ህዬሳቱ ኡንኤቴዳ ድራዉነ፥

መቶታንቻቱዋ ኦልያ ድራዉ፥

ሀእ ታን ደንዳና።

ታን ኡንቱንቱ አሞትያ ሳሮተꬃን ኡንቱንታ ዎꬃና” ያጌ።

6 ጾሳ ቃላቱ ዋላክ ባይና ጌሻቱዋ፤

ጮጭያ ታማን ላፑን ገደ ትገቴዳ ብራዳን ጌዬዳዋንታ።

7 አቤት መꬍና ጎዳዉ፥ ኔን ኡንቱንታ ሳሮተꬃን ናጋነ

ሀዋ ማላ አሳፐ መꬍናዉ ኡንቱንታ አሻ።

8 አሳ ግዱዋን ኢታይ ቦንቼቴዳ ዎደ፥

ኢታቱ ኡባ ሳና ስመረቴድኖ።

13

ባረ ጾሳን አማነቴዳ አሳ ዎሳ

ዛማረቱዋ ካፖ የጸቴዳ፥ ዳዊታ ማዝሙርያ።

1 አቤት መꬍና ጎዳዉ፥ አዉደ ጋካናዉ ኔን ታና ዶጋይ?

መꬍናዉ ታና ዶጋይ?

አዉደ ጋካናዉ ኔን ታፐ ጌማይ?

2 ታን ታ ቆፋና ባጸትያዌ

አዉደ ጋካናሴ?

ኡባ ጋላስ ካዩ ታ ዎዛናን ደአናዌ

አዉደ ጋካናሴ?

ታ ሞርከቱ ታ ቦላ ጎባናዌ

አዉደ ጋካናሴ?

3 መꬍና ጎዳዉ ታ ጾሳዉ፥ ሃ ታኮ ጼላደ፥

ታዉ ዛራ።

ታ አይፍያ ፖእሳደ፥

ሀይቁዋፐ ታና አሻ።

4 “ኑን አ ጾኔዶ” ያጊደ፥

ታ ሞርከቱ ጬቀተናዳን ተአ።

ታ ኩንደꬃን ኡንቱንቱ ናሸተናዳን ድጋ።

5 ሽን አገና ነ ማሮታን ታን አማነታይ፤

ኔን ታና አሽያ ድራዉ፥ ታን ናሸታይ።

6 መꬍና ጎዳዉ፥ ታን ነዉ የጻና፤

አያዉ ጎፐ፥ ኔን ታዉ ኬካዳ።

14

ጾሳይ ባይና አሳቱዋ

ዛማረቱዋ ካፖ የጸቴዳ፥ ዳዊታ ማዝሙርያ።

1 ኤያቱ ባረንቱ ዎዛናን፥ * “ጾሳይ ባዋ” ያጊኖ።

ኡንቱንቱ ደኡ ባዬዳ።

ኡንቱንቱ ሸነይያዋ ኦꬂኖ፤

ሎእያዋ ኦꬅያ አሳይ ባዋ።

2 ጾሳ ኮይያ ኤራንቻቱ ደእንቶነ

በአናዉ፥ መꬍና ጎዳይ ሳሉዋፐ ዱገ አሳ ጼሌ።

3 ሽን ኡባይካ ዎራ ስሜድኖ፤

ኡባይካ ኡባና ጎኤናባ ግዴድኖ።

ሎእያዋ ኦꬅያ ኦንነ ባዋ፤

ሀራይ አቶ እቱነ ባዋ።

4 መꬍና ጎዳይ፥ “ሀዋንቱ ታ አሳ፥

አሳይ ቁማ ምያዋዳን ቦንቂ ሚኖ።

ኢታ አሳቱ ቱሙ አያነ አኬክክኖ?

ኡንቱንቱ ታና ዎስክኖ” ያጌዳ።

5 ሽን ጾሳይ ጽሎ አሳቱዋና ደእያ ድራዉ፥

ኢታቱ ሄዋን ዳጋማና።

6 ኡንቱንቱ ህዬሳቱዋ ቆፋ ሀልሲኖ፤

ሽን መꬍና ጎዳይ ህዬሳቱ ባቃቲደ፥ ቆሰት አትያ ሳኣ።

7 እስራኤልያዉ አቶተꬃይ ጽዮነፐ ዬረኔ!

መꬍና ጎዳይ ኡንቱንቱ ደኡዋ ዛርያ ዎደ፥

ያቆባ ዘረꬃይ ናሸታና፤

እስራኤልያ አሳይ ናሸቻ ፖጩ ጋና።

15

ጾሳይ አሳፐ ኮይያዌ አዬ?

ዳዊታ ማዛሙርያ

1 አቤት ጾሳዉ፥ ነ ዱንካንያን ጋምአናዌ ኦኔ?

ነ ጌሻ ደርያን ኔናና ደአናዌ ኦኔ?

2 ሱረ ደኡዋ ደእያዋ፥

ጽሎባ ኦꬅያዋ፥

ባረ ዎዛናፐ ቱሙዋ ሃሳይያዋ፥

3 ሀራ አሳ ሱንꬃ ባይዘናዋ፥

ባረ ላግያ ቦላ ኢታባ ኦናዋ፥

ባረ ሾሩዋ ዝግረናዋ፤

4 መꬍና ጎዳን እጸቴዳ አሳቱዋ ካꬍያዌ፥

ሽን ጾሳዉ ያይያ አሳቱዋ ቦንችያዌ፥

ባረ ጫቄዳዋ አያ ዴጽናካ ፖልያዌ፥

5 ባረ ሚሻ ድቻዉ እመናዌ፥

ጽሎ አሳቱዋ ቆሀናዉ

ማታይያ አከናዌ።

ሀ የዎቱዋ ኦꬅያዌ፥

መꬍናዉካ ቃጸና።

16

ጾሳይ ታ ላታ

ዳዊታ ዎሳ

1 አቤት ጾሳዉ፥

ታን ኔኮ ባቃቴዳ ድራዉ፥ ታና ናጋ።

2 ታን መꬍና ጎዳዉ፥ “ኔን ታ ጎዳ፤

ኔፐ አትን፥ ሀራ ሎኡ ታዉ ባዋ” ያጋይ።

3 ሳኣን ደእያ ጌሻቱ

አይ ማላ ጋላተቴድኖ!

ታ ናሸቻይ ኡባይ ኡንቱንቱና እትፐ ግድያዋ።

4 ዎርዶ ጾሳቱዋ ካልያዋንቱ

ባረንቱ ቦላ መቱዋ ዳርሲኖ።

ሽን ታን ኡንቱንቱ ዎርዶ ጾሳቶ ያርሽከ፤

ታን ኡንቱንቱ ሱንꬃ ጼስከ።

5 ታ መꬍና ጎዳዉ፥ ታ ደኡዋ ላታይነ ጹአይ ኔና፤

ታና ኮሽያ ኡባ ኔን ታዉ እማሳ።

ታ ደኡዋ ሳማይ ኔና።

6 ኔን ታዉ ዋꬌዳ ሳማይ አይ ኬሻ ሎኤ!

ኤ ታ ላታይ ቱሙዋፐ ሎአ!

7 ታና ዞርያ መꬍና ጎዳ ጋላታይ፤

ብላሄካ ታ ዎዛናይ ታና ሴሬ።

8 ታን ኡባ ገደ መꬍና ጎዳ ታፐ ስንꬃያይ*

እ ታፐ ኡሸቻ ባጋና ደእያ ድራዉ፥

ታን ህርግከ።

9 ሄዋ ድራዉ፥ ታ ዎዛናይ ናሸቴ፤

ታ ሸምፑካ ሀሹ ጌ።

ታ ቦላይካ ህርግ ባይናን ደኤ።

10 ታና ስኦልያዉ አꬃደ እማካ፤ *

ኔን ነ ጌሻ ሙስሳካ።

11 ኔን ታና ደኡዋ ኦግያ በሳሳ።

ታን ነ ማታን ደእና፥ ታ ናሸቻይ ፖለቴ፤

ነ ኡሸቻ ባጋና እንጂ መꬍናዉ ደኤ።

17

ጌሻ አሳ ዎሳ

ዳዊታ ዎሳ

1 አቤት መꬍና ጎዳዉ፥ ታ ጽሎ ኦችያዋ ስሳ፤

ታ ዋሱዋ ሀይዛ።

ታን ጭመና እንጻርሳፐ ዎስያ ዎሳኮ፥

ነ ሀይꬃ ዛራ።

2 ታ ሻትንꬃይ ነ ስንꬃፐ ዮ፤

ነ አይፊ ልከ ግድያዋ ጼሎ።

3 ኔን ቃማን ታና ጾሞሳዳ፤

ታ ዎዛና ፓጫዳ።

ሽን ታ ቦላፐ አይነካ ደማካ።

ታ እንጻርሳይካ ባለትቤና።

4 ታን ሀራ አሳቱዋዳን ኢታ ቃላ ሃሳይከ፤

ታን ነ አዛዙዋ ናግያ ድራዉ፥ ገነ ኦግያ ካላበይከ።

5 ታ ገዲ ꬉበተና ማላ፥

ታ ታንጉ ነ ኦግያፐ ጋጻ ከስቤና።

6 አቤት ጾሳዉ፥ ኔን ስስያ ድራዉ፥

ታን ኔና ዎሳይ።

ነ ሀይꬃ ታኮ ዛራደ፥

ታን ነዉ ኦድያዋ ሀይዛ።

7 ባረንቱ ሞርከቱዋፐ ባቃትያዋንታ

ነ ኡሸቻ ኩሽያን ቆሳደ አሽያዎ፥

ነ ሎኦተꬃ ማላልስያ ኦግያን በሳ።

8 ነ አይፍያ ጭሩዋዳን ታና ናጋ፤

ነ ቀፍያ ግዶን ታና ቆሳ።

9 ታና ኡንእ ዎꬄዳ ኢታቱዋፐነ

ዶድ ዎꬄዳ ጻላ ሞርከቱዋ ኩሽያፐ

ታና ቆሳ።

10 ኡንቱንቶ ቃረት ባዋ፤

ኦቶሩዋን ሃሳዪኖ።

11 ታን ብያሳኣ ኡባን ኡንቱንቱ ታና ዶዲኖ።

ታና ቢታን አꬅ የጋናዉ ጼሊኖ።

12 ኡንቱንቱ ባረንቶ ምያዋ ኮይያ ጋሞቱዋ ማላ፤

ጌማን ዙግ ናግያ ዎዳላ ጋሞቱዋ ማላ።

13 አቤት መꬍና ጎዳዉ፥ ደንዳ።

ታ ሞርከቱዋና ኤቀታደ ጾና፤

ነ ማሻን ኢታቱዋፐ ታና አሻ አካ።

14 አቤት መꬍና ጎዳዉ፥ ሀዋ ማላ አሳፐ፥

ኡንቱንቱ ካጫይ ሀ ሳኣ ደኡዋ ጻላላ ግድያ አሳፐ

ነ ኩሽያን ታና አሻ።

ኔን ኡንቱንቶ ምንጄዳ ቦሻን ኡንቱንታ ሙራ፤

ሄ ቦሻይነ ኡንቱንቱ ናናቶ ግዲደ፥

ኡንቱንቱ ናናቱዋ ናናቶካ ፓላሆ።

15 ሽን ታን ጽሎተꬃን ነ ሶምእያ በአና።

ታን ደንድያ ዎደ፥ ነ ማላ በኣደ ናሸታና።

18

ጾኑዋ ማዝሙርያ

ዛማረቱዋ ካፖ የጸቴዳ ዳዊታ ማዝሙርያ። መꬍና ጎዳይ አ ሞርክያፐነ ሳኦላ ኩሽያፐ አሼዳ ዎደ ዳዊ ተ መꬍና ጎዳዉ ሀ የꬃ የጼዳ

1 አቤት መꬍና ጎዳዉ፥

ታ ዎልቃዉ፥ ታን ኔና ሲቃይ።

2 መꬍና ጎዳይ ታዉ ዎጋ ዛላ፤

ታን ኦላፐ ናገትያ ሚጻ፤

እ ታና አሽያዋ።

ታ ጾሳይ ታን አኮ ባቃትያ ታ ዎጋ ዛላ።

እ ታ ጎንዳልያ፤ እ ታና አሽያ ዎልቃ፤

እ ታን ቆሰታ አትያ ሳኣ።

3 ጋላታይ በስያ መꬍና ጎዳ ታን ጼሳይ፤

እ ታ ሞርከቱዋፐ ታና አሼ።

4 ሀይቁዋ ዎዶሩ ታና ቃቼዳ፤

ባሻይ ድኡዋዳን ታና ዳጋንꬄዳ።

5 ዱፉዋ ዎዶሩ ታና ቃቼዳ፤

ሀይቁ ጲርያዳን ታና ኦይቄዳ።

6 ታና መቱ ኢስና፥ መꬍና ጎዳ ጼሳድ፤

“ታና ማዳ” ጋደ ታ ጾሳዉ ዋሳድ።

እ ባረ ጌሻ ሳኣን ታ ኮሻ ስሴዳ፤

ታን ዋሴዳ ዋሱ አ ሀይꬃን ዎꬌዳ።

7 ዎꬍና ጾሳይ ሀንቀቴዳ ድራዉ፥

ቢታይ ዪቂዪቂደ ቃጼዳ፤

ደረቱዋ ጻጱ ጋጅ ጋጂደ ኮኮሬዳ።

8 አ ሲꬍያፐ ሀንቁዋ ጩዋይ ጩዋቴዳ፤

አ ዶናፐ ምያ ታማ ላጩነ ጹግያ ቦንቁ ከሴዳ።

9 ሳሉዋ እ ጳልቂደ፥ ዱገ ዎꬌዳ፤

ሄ ዎደ አ ገድያፐ ጋርሳና ስቅመቴዳ ሻሪ ደኤ።

10 ቀፍያና ደእያ ኪታንቻ ክሩብያን ኡቲደ ፓሌዳ፤

ጫርኩዋ ቀፍያ አኪደ ኤሌሌዳ።

11 ባረና ꬉማን ካሜዳ፤

አ ዱንካኒ እራና ስቅመቴዳ ሻርያ።

12 አ ስንꬃን ደእያ ዎልቃማ ፖኡዋፐ

ሻቻይነ ታማ ላጩ ከሴዳ፤

ከሲደ ስቅመቴዳ ሻርያ አꬊደ ቤዳ።

13 ቃይ መꬍና ጎዳይ ጉጉንꬃዳን ሳሉዋፐ ጉሜዳ፤

ኡባፐ ꬎቂያ ጾሳይ ዋልቃንꬃንነ ታማ ላጩዋን ቆንጬዳ።

14 ባረ ዎንዳፍያ ጩብያ የዲደ፥

ባረ ሞርከቱዋ ላሌዳ፤

ዋልቃንꬃ ፖኡዋ ኪቲደ፥ ኡንቱንታ የደርሴዳ።

15 አቤት መꬍና ጎዳዉ፥ ኔን ሴሬዳ ዎደነ፥

ሀንቀታደ ፔኑቄዳ ዎደ፥

አባ ሃꬃይ ግሴዳ ቢታይ ቤቴዳ።

ቃይ ሳኣ ባሱካ ቆንጬዳ።

16 ጾሳይ ቦላፐ ኩሽያ ዱገ የዲደ፥

ታና ኦይቄዳ፤

ጪሞ ሃꬃፐ ታና ከሴዳ።

17 እ ታና ታ ዎልቃማ ሞርክያፐነ፥

ታና እጽያዋንቱፐ አሼዳ።

አያዉ ጎፐ፥ ኡንቱንቱ ታዉ ሎይꬅ ዳሮ ዎልቃማ።

18 ታ ዋይያ ጋላስ ኡንቱንቱ ታ ቦላ ደንዴድኖ፤

ሽን መꬍና ጎዳይ ታና ዘምፕስያዋ።

19 እ ታና አኮ ሳኣ ከሴዳ፤

ታናን ናሸቴዳ ድራዉ፥ ታና አሼዳ።

20 ታ ጽሎተꬃዳን መꬍና ጎዳይ ታዉ ጭጌዳ፤

ታ ኩሽያ ጌሻተꬃዳን እ ታዉ ዛሬዳ።

21 ታን መꬍና ጎዳ ኦግያ ካላድ፤

ታን ታ ጾሳ አጋደ ዎራ ባበይከ።

22 ታን አ ህግያ ኡባ ናጋድ፤

አ ዎጋ ፖልያዋ አጋበይከ።

23 ታን አ ስንꬃን ሱረ ደኣድ፤

ታን ታና ናጋራፐ ናጋድ።

24 ሄዋ ድራዉ፥ መꬍና ጎዳይ ታዉ ታ ጽሎተꬃዳንነ

ታ ኩሺ አ ስንꬃን ጌሻ ግድያዋዳን ዛሬዳ።

25 አቤት ጾሳዉ፥ አማነትያዋንቶ ኔን አማነትያዋ፤

ሱረቶ ኔንካ ሱረ።

26 ጌሻቶ ኔንካ ጌሻ፤

ሽን ጌላቶ ኔን ጭንጫ።

27 ባረንታ ሆክስያዋንታ አሻሳ፤

ሽን ባረንታ ꬎቂስያዋንታ ኔን ዝቂሳሳ።

28 አቤት መꬍና ጎዳዉ፥ ኔን ታ ጾምፕያ ፖእሳሳ፤

ታ ጾሳይ ፖእስና፥ ታ ꬉማይ ክቼ።

29 ነ ማዱዋን ታን ታ ሞርከ ዎታዳራቱዋ ኦላይ፤

ታ ጾሳን ታን ኡንቱንቱ ሚጻ ጼራና ጉፓ አꬋይ።

30 ጾሳ ኦጊ ሱረ።

መꬍና ጎዳ ቃላይ ጌሻ።

አኮ ባቃትያ ኡባቶ እ ጎንዳለ።

31 ጾሳፐ አትና፥ ሀራ መꬍና ጎዳይ ባዋ፤

ኑ ጾሳፐ አትና፥ ሀራ ዎጋ ዛል ባዋ።

32 ታዉ ዎልቃ እምያዌነ

ታ ኦግያ ሳሮ ኦꬅያዌ ጾሳተኔ።

33 እ ታ ገድያ ገንእያ ገድያዳን ምንሴ፤ *

ታና ꬎቃ ሳአቱዋን ሳሮተꬃን ዎꬄ።

34 እ ታ ኩሽያ ኦላ ሜዘዬ፤

ሄዋ ድራዉ፥ ታን ታ ቀስያን

ናስያ ግያ ብራታ ዎንዳፍያ ዳፋደ ዱካይ።

35 ታና አሽያ ነ ጎንዳልያ ኔን ታዉ እማዳ።

ነ ኡሸቻ ኩሺ ታና ዘምፕሴ፤

ነ ሎኦ ኦይꬃይ ታና ꬎቂሴ።

36 ታ ሀመትያሳ አሳሳ፤

ሄዋ ድራዉ፥ ታ ገዲ ሀልጽቤና።

37 ታ ሞርከቱዋ ታን የደርሳ ኦይቃድ፤

ታን ኡንቱንታ ꬋይሰናን ደኣደ ጉየ ስማበይከ።

38 ታን ኡንቱንታ ላኤንꬆ ደንደናዳን ሾጫድ፤

ኡንቱንቱ ታ ገድያን ኩንዴድኖ።

39 ኦላዉ ታና ዎልቃ ዳንጭሳዳ፤

ታናና ጋዳትያዋንታ ታዉ ጉልባትሳዳ።

40 ታ ሞርከቱዋ ታ ስንꬃፐ ጉየ ባቃትሳዳ፤

ታና እጽያዋንታ ታን ꬋይሳድ።

41 ባረንታ ማዳና ማላ ዋሴድኖ፥

ሽን ኦንነ ኡንቱንታ አሽቤና።

መꬍና ጎዳካ ኡንቱንቱ ጼሴድኖ፥

ሽን እ ኡንቱንቶ ኮይቤና።

42 ጫርኩ ፕቲደ አፍያ ባናዳን ታን ኡንቱንታ ሊቅሳድ፤

ኦግያን ደእያ ኡርቃዳንካ ኡንቱንታ የꬋድ።

43 ማካላ አሳፐ ታና አሻዳ።

ታና ካዉተꬃቱዋ ቦላን ሱንꬃዳ፤

ታን ኤረና አሳይ ታዉ ሞደቴዳ።

44 ኡንቱንቱ ታ ዎርያ ስሲደ፥ ታዉ አዛዘቲኖ፤

አላጋ ደረ አሳይካ ታ ስንꬃን ሆኪኖ።

45 ኡንቱንቱ ዎዛና ካሃ አጊኖ።

ባረንቱ ናገትያ ሚጻፐ ኮኮሪደ ዪኖ።

46 መꬍና ጎዳይ ደኤ!

ጾሳይ፥ ታ ዎጋ ዛላይ ጋላተቶ!

ታና አሽያ ጾሳይ ꬎቁ ꬎቁ ጎ!

47 እ ታ ሀሉዋ ከስያ ጾሳ፤

ካዉተꬃቱዋ ታፐ ጋርሳና ሞድስያዋ፤

48 ታ ሞርከቱዋፐ ታና አሽያዋ።

አቤት ጾሳዉ፥ ኔን ታናና ጋዳትያዋንቱ ቦላን

ታና ꬎቁ ꬎቁ ኦꬃሳ፤

ማካላንቻ አሳቱዋፐ ኔን ታና አሻሳ።

49 ሄዋ ድራዉ፥ ታን ኔና ካዉተꬃቱዋ ግዶን ጋላታና፤ *

ታን መꬍና ጎዳ ሱንꬃ ሳባና።

50 ጾሳይ ባረ ካትያዉ ጾኑዋ ቦላን ጾኑዋ እሜ።

ባረ ኦኬዳ፥ ዳዊተዉነ አ ዘረꬃዉ፥

ሎኦተꬃ መꬍናዉ በሴ።

19

ጾሳይ ጽሎተꬃ አዋ

ዛማረቱዋ ካፖ የጸቴዳ፥ ዳዊታ ማዝሙርያ።

1 ሳሎቱ ጾሳ ቦንቹዋ ሃሳዪኖነ

ሳሎቱዋ ጉፋንꬁ እ ባረ ኩሽያን ኦꬄዳዋ አዋዬ።

2 እት ጋላሳይ የንኮ ጋላሳዉ ሄዋ ኦዴ፤

እት ቃማይካ የንኮ ቃማዉ ኤራተꬃ ቆንጭሴ።

3 ሃሳይ ዎይ ቃላይ ባዋ፤

ኡንቱንቱ ኮሻይካ ስሰተና።

4 ግዶፐካ፥ ኡንቱንቱ ሃሳያ ኮሻይ ሳኣ ኡባን ላለቴዳ፤ *

ኡንቱንቱ ቃላይካ ሳኣ ጋጻ ጋኬዳ።

ጾሳይ አዋይ ደእያ ሳኣ ሳሉዋን ጊግሴዳ።

5 ናሸቲደ ካረ ሶፐ ከስያ ምሽራዳን፥

ዎꬃ ናስያዉ ጊጌዳ ዎꬃንቻዳን፥

አዋይ ዎንታ ዎንታ ከሴ።

6 አዋይ እት ባጋ ሳሉዋ ጋጻፐ ሞኪደ፥

ሀራ ባጋ ሳሉዋ ጋጻ ጋካናስ ቤ፤

አ ሆኡዋፐ ጌምያዌ አያይነ ባዋ።

7 መꬍና ጎዳ ህጊ ሱረ፤

ሸምፑዋ ዛሬ።

መꬍና ጎዳይ ኦድያዌ አማነትያዋ፤

አኬካይ ፓጬዳዋንቶ ኤራተꬃ እሜ።

8 መꬍና ጎዳ ዎጋይ ልከ፤

ዎዛና ናሸቼ።

መꬍና ጎዳ አዛዙ ጌሻ፤

ዎዛና ፖእሴ።

9 መꬍና ጎዳዉ ያይያዌ ጌሻተꬃ፤

ሄዌ መꬍናዉካ ኤቂድ ደእያዋ።

መꬍና ጎዳ ፕርዳይ ቱማነ ጽሉዋ።

10 ዎርቃፐነ ዋላክ ባይና ዎርቃፐ አꬊደ ዶሰቴ፤

ኤሳፐነ ኤሳ እልሉዋፐ አꬍ ማልኤ።

11 ቃይ ታና ነ ቆማ ናገታናዳን ዞሬ፤

ነ ህግያ ናጉ ዳሮ ጎኤ።

12 ባረ ሁጲያ ባላ ደምያዌ ኦኔ?

አቤት ጾሳዉ፥ ጌሜዳ ናጋራፐ ታና ጌሻ።

13 ቃይ ታን፥ ነ ቆማይ፥

ጻላን ናጋራ ኦናዳን፥

ኔን ታና ናጋ።

ታና ናጋራዉ ሞድሶፓ፤

ሄ ዎደ ታን ሱረ ግዳደ፥

ዎልቃማ ባይዙዋፐ ጌያና።

14 አቤት መꬍና ጎዳዉ፥ ታ ዎጋ ዛላዉ፥

ታና ዎዜዳዎ፥

ታ ዶናፐ ከስያ ቃላይነ

ታ ዎዛና ቆፋይ ኔና ናሸችያዋ ግዶ።

20

ካትያዉ ዎሳ

ዛማረቱዋ ካፖ የጸቴዳ፥ ዳዊታ ማዝሙርያ

1 ኔን መቶቴዳ ዎደ መꬍና ጎዳይ ነ ዎሳ ስሶ፤

ያቆባ ጾሳ ሱንꬃይ ኔና ምንሶ።

2 ባረ ጌሻ ሳኣፐ ነዉ ማዱዋ ኪቶ፤

ጽዮነፐ ኔና ዘምፕሶ።

3 ነ ያርሹዋ ኡባ እ ነዉ ሀሳዮ፤

ነ ጹግያ ያርሹዋን ናሸቶ።

4 ነ ዎዛና አሙዋ ነዉ እሞ፤

ነ ሀልቹዋ ኡባ ፖሎ።

5 ነ ጾኑዋ ድራዉ፥ ኑን ናሸቻዉ ሆምቦጫና፤

ኑ ጾሳ ሱንꬃን ኑ ባንድራ ꬎቁ ኦꬃና።

ኔን ዎሴዳዋ ኡባ መꬍና ጎዳይ ነዉ እሞ።

6 መꬍና ጎዳይ ባረ ዶሬዳ ካትያዉ

ጾኑዋ እምያዋ ታን ብሮ ኤራይ።

እ ባረ ጌሻ ሳሉዋን ስሳና፤

ባረ ኡሸቻ ኩሽያን ዎልቃማ ጾኑዋ አዉ እማና።

7 እቱ እቱ ባረንቱ ኦላ ፓራይ ጎችያ ጋርያን፥

ሀራቱ ባረንቱ ፓራን ጬቀቲኖ፤

ሽን ኑን መꬍና ጎዳ ኑ ጾሳ ዎልቃን ጬቀቴቶ።

8 ኡንቱንቱ ꬉበቲደ ኩንዳና፤

ሽን ኑን ደንዲደ፥ ምን ኤቃና።

9 አቤት መꬍና ጎዳዉ፥ ካትያዉ ጾኑዋ እማ፤

ኑን ኔና ጼስያ ዎደ ስሳ።

21

ጾኑዋ ድራዉ ጋላታ

ዛማረቱዋ ካፖ የጸቴዳ፥ ዳዊታ ማዝሙርያ

1 አቤት መꬍና ጎዳዉ፥ ካቲ ነ ምኖተꬃን ሀሹ ጌ፤

ኔን እሜዳ ጾኑዋን እ አያ ናሸቲ!

2 ኔን አ ዎዛና አሙዋ አዉ እማዳ፤

ቃይ እ ኔና ባረ እንጻርሳን ኦቼዳዋ ድጋባካ።

3 ኔን ሎኦ አንጁዋን አ ሞካሳ፤

ጌሻ ዎርቃ ካላቻ አ ሁጲያን ዎꬃሳ።

4 ኔን ደኡዋ አዉ እማናዳን ኔና ዎሴዳ፤

አዉ ጮራ ላይꬃነ አዱሳ ደኡዋ እማዳ።

5 ኔን ጾኑዋ እሜዳ ድራዉ፥

አ ቦንቹ ዳሬ፤ ግታተꬃነ አንጋ አዉ እማዳ።

6 ኔን አዉ መꬍና አንጁዋ እማሳ፤

ኔን እትፐ ደእያዋን አ ናሸቻሳ።

7 ካቲ መꬍና ጎዳን አማነቴ።

ኡባፐ ꬎቂያ ጾሳ ሎኦተꬃ ድራዉ፥

እ ቃጸና።

8 ነ ኩሺ ነ ሞርከቱዋ ኡባ ኩቱታና፤

ነ ኡሸቻይ ኔና እጽያዋንታ ደማና።

9 ኔን ቆንጭያ ዎደ፥

ኡንቱንታ ጮጭያ ታማዳን ጹጋና።

መꬍና ጎዳይ ባረ ሀንቁዋ ሱሉዋን ኡንቱንታ ምታና፤

አ ታማይካ ኡንቱንታ ም ꬋይሳና።

10 ኔን ኡንቱንቱ ናናቱዋ ቢታፐ፥

ኡንቱንቱ ዘረꬃካ አሳ ግዶፐ ꬋይሳና።

11 ነ ሞርከቱ ነ ቦላ ሺቅኖነ

ኢታባ ማቀቲኖ፤ ሽን ፖልክኖ።

12 አያዉ ጎፐ፥ ኔን ኡንቱንታ ነ ዎንዳፍያ ፖꬃን ዱካናዉ ባብሳና፤

ባብሳደ ጉየ ዛራደ ባቃትሳና።

13 አቤት መꬍና ጎዳዉ፥ ነ ምኖተꬃን ꬎቁ ꬎቁ ጋ፤

ነ ዎልቃ ድራዉ ነዉ ጋላታ ማዝሙርያ የጼቶ።

22

ጽሎ አሳ መቱዋነ ህዶታ

ዛማረቱዋ ካፖ የጸቴዳ፥ ዳዊታ ማዝሙርያ። ዎንታ ጉራ “ገንእያ” የꬃዳን የጸቴዳ ዳዊታ ማዝሙርያ

1 ታ ጾሳዉ፥ ታ ጾሳዉ፥ ታና አያዉ አጋዲ?*

ታና ማዳ ጋደ ታን ነዉ ዋትዋትያ ዎደ፥

አያዉ ታፐ ሃካይ?

2 አቤት ታ ጾሳዉ፥ ጋላሳን ኡባን ታን ነዉ ዋሳይ፤

ሽን ኔን ታዉ አላካ።

ቃማን ኡባንካ ነዉ ዋሳይ፥

ሽን ዎፓ ደምከ።

3 ግዶፐነ፥ ኔን ጌሻ።

እስራኤልያ ጋላታይ ነ አራታ ዩሹዋን ደኤ።

4 ካሰ ኑ አዎቱ ኔናን አማነቴድኖ፤

ኔናን አማነትና፥ ኔን ኡንቱንታ አሻዳ።

5 ነዉ ዋሲደ አቴድኖ፤

ኔናን አማነቲደ ዬላትበይክኖ።

6 ሽን ታን አሳ ግድከ፤ ታን ጉጹንያ።

ታን አሳን ካꬌተዳዋነ ቅሊጨቴዳዋ።

7 ታና በእያ ኡባቱ ቅꬊኖ፤*

ኡንቱንቱ ታና ጽት ጼሊኖነ ባረንቱ ሁጲያ ቃꬂኖ።

8 ያቶፐ፥ “እ መꬍና ጎዳን አማነቴዳ፤ *

አያዉ አ አሸኔ?

መꬍና ጎዳይ አ ዶሶፐ፥

አነ አ አሾ” ያጊኖ።

9 ግዶፐነ፥ ታና ታ አት ኡሉዋፐ ሱረ የልሴዳዌ ኔና፤

ታ አት ꬋንꬃ ꬋምያ ዎደካ ታን አማነታናዳን ኦꬃዳ።

10 ታን የለቶደፐ ዶማደ ኔናን ድጫድ፤

ታ አት ኡሉዋፐ ዶማደካ፥ ኔን ታ ጾሳ።

11 መቱ ታኮ ማትያ ድራዉነ

ታና ማድያዌ ባይና ድራዉ፥

ሀእ ኔን ታፐ ሃኮፓ።

12 ዳሮ ሞርከቱ ኮሩማ ቦራቱዋዳን ታና ዶዲኖ፤

ቃይጭያ ባሳነ ቢታ ቦራቱዋዳን ታና ዶዲኖ።

13 መንሬꬅያነ ጉድያ ጋሙዋዳን

ባረንቱ ዶና ታ ቦላ ሀንጊኖ።

14 ታን ሃꬃዳን ጎጋድ፤

ታ መቀꬃቱ ባረንቱ ኩሻፐ ኮለቴድኖ።

ታ ዎዛናይ ኤሳ ሙቃዳ ማላ፥

ታ ግዶን ሴር ዉሬ።

15 ታ ቆꬊ ኮንኣዳን መሌ፤

ታ እንጻርሳይ ኮክያና ኦይቀቴ።

ኔን ታና ሀይቄዳ አሳዳን ባናን የጋዳ።

16 ካናቱ ታና ተኤድኖ፤

ኢታ አሳቱ ታ ዩሹዋን ዶዴድኖ።

ታ ኩሸቱዋነ ታ ገደቱዋ ጫዲኖ።

17 ታ መቀꬃቱዋ ኡባ ታን ፓይዳይ።

ታ ሞርከቱ ታና ጼሊኖነ ደረቂኖ።

18 ታ ማዩዋ ሻክ አኪኖ፤ *

ታ አዱሳ ማዩዋን ሳማ የጊኖ።

19 አቤት መꬍና ጎዳዉ፥ ኔን ታፐ ሃኮፓ።

አቤት ታ ዎልቃዉ፥ ታና ማዳናዉ ኤለካ ሃያ።

20 ታና ማሻፐ አሻ፤

ታ አልኦ ደእያ ካናቱዋ ዎልቃፐ አሻ።

21 ጋሞቱዋ ዶናፐ ታና አሻ፤

ቃይጭያ ባዙዋ ቦራቱዋ ካጭያፐ ታና ናጋ።

22 ታን ነ ሱንꬃ ታ እሻቶ ኦዳና፤ *

ማባራ ሺቁዋንካ ኔና ጋላታና።

23 ህንተኖ፥ መꬍና ጎዳዉ ያይያዋንቶ፥ አ ጋላትተ።

ህንተኖ፥ ያቆባ ዘረꬃቶ፥

ኡባይካ አ ቦንችተ።

ህንተኖ፥ እስራኤልያ ዘረꬃቶ፥

ኡባቱካ ቦንቹዋን አዉ ያይተ።

24 እ ናቀቴዳዋንታ ካና፤

ኡንቱንታ ጋኬዳ ቆሁዋ ታዉ አይ መቴ ጌና።

ባረ ሶምኡዋ ኡንቱንቱፐ ገንና፤

ሽን ኡንቱንቱ ማዶ አኮ ዋስያ ዎድያን፥

ኡንቱንቱ ዋሱዋ ስሴ።

25 ታን ኔን ኦꬄዳ ሎኦ ኦሱዋ ድራዉ፥

ኩንꬄዳ ሺቁዋን ጋላታና።

ታን ሺቀቴዳዋ ነዉ ያይያ አሳ ስንꬃን ጋꬃና።

26 ህዬሳቱ ሚደ ካላና።

መꬍና ጎዳ ኮይያዋንቱ አ ጋላታና።

ኡንቱንቱ መꬍናዉ ደአና።

27 ሳኣ ጋጻ ጋካናዉ አሳይ ኡባይ

ሀሳዪደ፥ መꬍና ጎዳኮ ስማና።

አሳ ዛረ ኡባይ አዉ ጎይናና።

28 አያዉ ጎፐ፥ ካተትያ ማታይ መꬍና ጎዳዋ፤

ካዉተꬃቱዋ እ ሞዴ።

29 ሳኣን ደእያ ዱረ አሳቱ ኡባይ

አዉ ጎይናና።

ባረንታ ሀይቁዋፐ አሻናዉ ዳንዳየናዋንቱነ

ባናዉ ላመትያዋንቱ ኡባቱ አዉ ጉልባታና።

30 ይያ ዘረꬃይ አዉ ኪተታና፤

አሳይ ጎዳ ኦሱዋ ይያ የለታዉ ኦዳና።

31 ብሮ የለትቤና አሳይካ አ ጽሎተꬃ ኦዳና።

“ጾሳይ ባረ አሳ አሼዳ” ያግያዌ ኦደታና።

23

ሎኦ ሄንꬃንቻ

ዳዊታ ማዛሙርያ

1 መꬍና ጎዳይ ታ ሄንꬃንቻ፤

ታዉ አያይነ ፓጨና።

2 ታና አጫ ቆሩዋን ሸምፕሴ፤ *

ዎፑ ጌዳ ሃꬃኮ ላጌ።

3 ታ ደኡዋ ኦራጽሴ።

ባረ ሱንꬃ ድራዉ፥ ታና ጽሎተꬃ ኦግያን ካለꬄ።

4 ኔን ታ ጾሳይ ታናና ደእያ ድራዉ፥

ታን ꬍጵ ጎ ꬉማ ዛንጋራ ግዱዋና ቦፐካ፥

ኢታባዉ ያይከ።

ነ ጋትማይነ ነ ጉፊ ታና ምንꬂኖ።

5 ታ ሞርከቱዋ ስንꬃን ታዉ ግብራ ማካዳ።

ታና ሞካድ፥ ታ ሁጲያ ዛይትያ ኦካዳ።

ታ ዋንጫይ ፓላሂደ ጎጋና ጋካናዉ ኩንꬃዳ።

6 ነ ኬካተꬃይነ ማሮተꬃይ

ታ ደኡዋ ላይꬃ ኡባን ቱሙዋፐ ታና ካላና።

ታን መꬍና ጎዳ ጎልያን መꬍናዉ ደአና።

24

ጌሻ ጎልያ ገሉዋ ማዝሙርያ

ዳዊታ ማዛሙርያ

1 ሳአይነ ሳኣን ኩሜዳዌ ኡባይ መꬍና ጎዳዋ፤ *

ቢታይነ ቢታን ደእያባይ ኡባይ አዋ።

2 አያዉ ጎፐ፥ ሳኣ ዎልቃማ አባ ቦላን እ ሂጼዳ፤

ጪሞ ሃꬃ ቦላን ምንሲደ ኤሴ።

3 መꬍና ጎዳ ደርያ ግአናዌ ኦኔ?

አ ጌሻ ሳኣን ኤቃናዌ ኦኔ?

4 አ ኩሺ ናጋራፐ ጌዬዳዋ፥

አ ዎዛናይ ጌሻ ግዴዳዋ፥ *

ኤቃዉ ጎይነናዋ፥

ዎርዱዋን ጫቀናዋ።

5 እ መꬍና ጎዳፐ አንጁዋ አካና፤

አሽያ ጾሳፐ እ ጽሎተꬃ ፕርድዳ አካና።

6 ጾሳኮ ጼልያ አሳይነ

ያቆባ ጾሳ ስንꬃ ኮይያ አሳይ ሀዋንቱ ማላ።

7 ፐንገቱ ዶየትተ! ቦንቾ ካቲ ገላና ማላ፤

በን ፐንጋቱ አ ናሸቻን ሞክተ!

8 ሄ ቦንቾ ካቲ ኦኔ?

ምኑነ ዎልቃማይ መꬍና ጎዳቴ!

ኦላዉካ እ ዎልቃማ መꬍና ጎዳቴ!

9 ፐንገቱ ዶየትተ! ቦንቾ ካቲ ገላና ማላ፤

በን ፐንጋቱ አ ናሸቻን ሞክተ!

10 ሀ ቦንቾ ካቲ ኦኔ?

ሀ ቦንቾ ካቲ ሳሉዋ መተꬃቱዋ መꬍና ጎዳቴ!

25

ዳዊተ ማዝሙርያ *

1 አቤት መꬍና ጎዳዉ፥

ታ ሸምፑዋፐ ኔና ዎሳይ።

2 አቤት ታ ጾሳዉ፥ ታን ኔናን አማነታይ፤

ታና ዬላዮፓ፤ ታ ሞርከቱዋ ሀይꬃ ከሶፓ።

3 ኔናን ሂዶታ ኦꬅያዋንቱ ዬላትክኖ፤

ሽን ጋሱ ባይናን ገንያዋንቱ ዬላታና።

4 አቤት መꬍና ጎዳዉ፥ ታና ነ ኦግያ በሳ፤

ነ ኦግያ ታና ታማርሳ።

5 ኔን ታና አሽያ ጾሳ ግድያ ድራዉ፥

ነ ቱማተꬃን ታና ካለꬃነ ታማርሳ።

ጋላሳ ኩመንꬃን ታን ኔናን ህዶታ ኦꬃይ።

6 አቤት መꬍና ጎዳዉ፥ በኒደፐ ደእያ ነ ቃረታነ

ነ ኬካተꬃ ሀሳያ።

7 ታ ያላጋተꬃ ናጋራነ ባይዙዋ ሀሳዮፓ።

አቤት መꬍና ጎዳዉ፥

ነ ኬካተꬃነ ሎኦተꬃ ሀሳያ።

8 መꬍና ጎዳይ ኬካነ ሱረ፤

ሄዋ ድራዉ፥ ናጋራንቻቱዋ ባረ ኦግያ ታማርሴ።

9 አሽከቱዋ ሱረተꬃን ካለꬄ፤

አሽከቱዋ ባረ ኦግያ ታማርሴ።

10 መꬍና ጎዳ ጫቁዋነ አ አዋዩዋ ናግያዋንቶ

አ ኦጊ ኡባይ ቱማተꬃነ ኬካተꬃ።

11 አቤት መꬍና ጎዳዉ፥ ታ ናጋራይ ሎይꬅ ዳራ፤

ግዶፐካ፥ ነ ሱንꬃ ድራዉ፥ አቶ ያጋ።

12 መꬍና ጎዳዉ ያይያ አሳይ ኦኔ?

እ ዶሪደ ካላና ኦግያ ጾሳይ አ ታማርሳና።

13 እ ኡባ ገደካ ሎኦ ደኡሳ ደአና፤

አ ዘረꬃቱ ቢታ ላታና።

14 መꬍና ጎዳይ ባረዉ ያይያዋንቶ፥

ባረ ጹራ ሻክያዋ፤

እ ኡንቱንቶ ባረ ጫቁዋካ ቆንጭሴ።

15 መꬍና ጎዳይ ታ ገድያ ጲርያፐ ከስያ ድራዉ፥

ታ አይፊ ማዶ ኡባ ገደ አኮ ጼሌ።

16 ጾሳዉ፥ ታን ታረካ ደእያ ቆሄቴዳ አሳ ግድያ ድራዉ፥

ሃ ታኮ ስማ፤ ነ ማሮተꬃ ታና በሳ።

17 ታዉ ህርጋይ ዳሬዳ፤

ታ መቱዋፐ ታና ኔን ዎዛ።

18 ታ መቱዋነ ታ ቱጋ ኔን በአ።

ታ ናጋራ ኡባ አቶ ጋ።

19 ታ ሞርከቱ አይ ኬሻ ዳሬደንቶነ በአ፤

ኡንቱንቱ ታና ዎꬋናዳን እጽያዋ ጼላ።

20 ኔን ታና ናጋ፤ ኔን ታና አሻ፤

ታን ኔኮ ባቃቴዳ ድራዉ፥ ታና ዬላዮፓ።

21 ታን ኔናን ሂዶታ ኦꬄዳ ድራዉ፥

ሱረተꬃይነ ቱማተꬃይ ታና ናጎ።

22 አቤት ጾሳዉ፥ እስራኤልያ አሳ

ኡንቱንቱ መቱዋ ኡባፐ ኔን አሻ።

26

ጌሻ አሳ ዎሳ

ዳዊታ ማዛሙርያ

1 አቤት መꬍና ጎዳዉ፥ ታን ሱረተꬃን ሀመቴዳ ድራዉነ፥

ስꬊ ባይናን መꬍና ጎዳ አማነቴዳ ድራዉ፥

ታዉ ፕርዳ።

2 አቤት መꬍና ጎዳዉ፥ ታና ፓጫ፥ ታና ብዳ፤

ታ ዎዛና ጾሞሳ።

3 አያዉ ጎፐ፥ አገና ነ ሲቁ ታ ስንꬃን ደኤ፤

ታን ነ ቱማተꬃ ኦግያን ሀመታይ።

4 ታን ጭምያ አሳቱዋና እትፐ ኡትከ፤

ሎአ ማላትያ ኢታቱዋ ማባራን ገልከ።

5 ኢታ ኦꬅያ አሳቱዋ ሺቁዋ ታን እጻይ፤

ማካላንቻቱዋና እትፐ ኡትከ።

6 አቤት መꬍና ጎዳዉ፥ ታን ቆሀቤናዋ በሳናዉ

ታ ኩሽያ ሜጫይ።

ነዉ ያርሽያ ሳኣ ዩያይ፤

7 ነ ጋላታ የꬃ የጻይነ

ኔን ኦꬄዳ ኦራꬃባ ኡባ ኦዳይ።

8 አቤት መꬍና ጎዳዉ፥ ኔን ደእያ ጎልያ፥

ነ ቦንቹ አቅያ ሳኣ ታን ዶሳይ።

9 ታና ናጋራንቻቱዋና እትፐ ፕቶፓ፤

ዎይ አሳ ዎꬍያዋንቱና እትፐ ꬋይሶፓ።

10 ኡንቱንቱ ኩሽያን ኢታ ሀልቹ ደኤ፤

ቃይ ኡንቱንቱ ኡሸቻ ኩሽያን ማታዪ ኩም ኡቴዳ።

11 ሽን ታና ግዶፐ፥ ታን ሱረተꬃን ሀመታይ።

ታና ዎዛ፤ ታዉ ቃረታ።

12 ታ ገዲ ደምባ ሳኣን ኤቄዳ፤

ታን ዎልቃማ ሺቁዋን መꬍና ጎዳ ጋላታና።

27

ጾሳና ደእያ አሳ አማኑዋ

ዳዊታ ማዛሙርያ

1 መꬍና ጎዳይ ታዉ ፖኦነ ታና አሽያዋ፤

ያትና፥ ታን ኦዉ ያያንታ?

መꬍና ጎዳይ ታ ደኡ ናገትያ ሚጻ፤

ያትና፥ ታን ኦዉ ዳጋማንታ?

2 ኢታ አሳቱ፥ ታ እጽያዋንቱነ ታ ሞርከቱ

ታና ዎꬋናዉ ታኮ ዎጽያ ዎደ፥

ኡንቱንቱ ባረንቶ ꬉበቲደ ኩንዳና።

3 ሞርክያ ቶራይ ታና ዶድንቶካ

ታ ዎዛናይ ያየና።

ኦላይ ታ ቦላ ዶድንቶካ፥

ታን መꬍና ጎዳን አማነታይ።

4 ታን መꬍና ጎዳ እትባ ኦቻድ፤

ታን ሄዋ ኮያድ፤

ሄዌነ፥ ታን ታ ደኡዋ ላይꬃ ኡባን፥

መꬍና ጎዳ ጎልያን ደአናዋ፤

ቃይካ ታን መꬍና ጎዳ ሎኦተꬃ በአናዋነ

አ ጎልያን አ ኮያናዋ።

5 ሄዋ ድራዉ፥ መቱዋ ጋላሳን

እ ታና ባረ ደእያ ሳን ገንꬃና፤

ባረ ዱንካንያን እ ታና ቆስ አሻና።

እ ታና ꬎቃ ሹቻ ቦላን ኤሳና።

6 ሄ ዎደ ታን ታና ዶዴዳ ታ ሞርከቱዋፐ፥

ግታታደ ꬎቁ ꬎቁ ያጋና።

ታን አ ዱንካንያን ናሸታደ ያርሹዋ ያርሻና።

ታን መꬍና ጎዳዉ ዲጻናነ የጻና።

7 አቤት መꬍና ጎዳዉ፥ ታን ኔና ጼስያ ዎደ፥

ኔን ታዉ ኮያ፤

ታዉ ቃረታ፤ ታና ስሳ።

8 ኔን፥ “ታ ስንꬃ ኮይተ” ጌዳ ዎደ፥

ታ ዎዛናይ፥ “አቤት መꬍና ጎዳዉ፥ ኤኖ፤

ታን ነ ስንꬃ ኮያና” ያጌዳ።

9 ነ ስንꬃ ታፐ ገንꬆፓ።

ታና ማዴዳዎ፥ ታና ነ ቆማ

ሀንቀታደ ጉየ ዛሮፓ።

አቤት ታና አሽያ ጾሳዉ፥

ታና ኦሎፓነ አጎፓ።

10 ታ አዉነ ታ አታ ታና አግንቶነ

መꬍና ጎዳይ ታና ሺሽ አካና።

11 አቤት መꬍና ጎዳዉ፥ ነ ኦግያ ታና ታማርሳ፤

ታ ሞርከቱዋ ድራዉ፥ ታና ሱረ ኦግያ ካለꬃ።

12 ታና ናስያ ዎርዶ ማርካቱ ታ ቦላ ኢታተꬃን ደንዴዳ ድራዉ፥

ታና ታ ሞርከቱዋ አሞ አꬃደ እሞፓ።

13 መꬍና ጎዳ ኬካተꬃ ታን ፓጻ ደኣደ በአናዋ አማናይ።

14 መꬍና ጎዳን ሂዶታ ዎꬃ፤

ምናደነ ዎዛናማደ፥ መꬍና ጎዳን ሂዶታ ዎꬃ።

28

ማዱዋ ደማናዉ ዎሳነ ጋላታ

ዳዊታ ማዛሙርያ

1 አቤት መꬍና ጎዳዉ፥ ታ ዛላዉ፥ ታን ኔና ጼሳይ፤

ታን ኔና ጼስና፥ ታዉ ስሳ እጾፓ።

ነ ጮኡ ጎፐ፥

ታን ዱፉዋ ቤዳ አሳቱዋ ማላ ግዳይ።

2 “ማዶ” ጋደ ታን ኔና ጼስያ ዎደነ

ነ ኡባፐ ጌሻ ዱንካንያኮ ዛራደ፥

ታ ኩሽያ ምጭያ ዎደ፥

ኔን ታ ዋትዋቱዋ ስሳ።

3 ኢታ ኦꬅያ ኢታ አሳቱዋና ታና ጋꬃደ ኦይቆፓ፤

ሄዋንቱ ባረንቱ ዎዛናን ኮባባ ቆፕ ኡቲደ፥

ባረንቱ ዶናን ባረንቱ ሾሩዋና ሳሮባ ሃሳይያዋንታ።

4 ኡንቱንቱ ኦሱዋዳንነ ኡንቱንቱ ኦሱዋ ኢታተꬃዳን፥

ኡንቱንቶ ጭጋ፤ *

ኡንቱንቱ ኩሺ ኦꬄዳባዉ ኡንቱንቶ ዛራ።

ኡንቱንቶ በስያ ኢታ ኡንቱንቶ ዛራ።

5 ኡንቱንቱ ጾሳ ኦሱዋነ አ ኩሺ መꬌዳዋ

ዶሰናን እጼዳ ድራዉ፥ ጾሳይ ኡንቱንታ ኮላና፤

ዛሪደ ኡንቱንታ ኡባካ ኬጸና።

6 ታ ዋትዋቱዋ ስሴዳ ድራዉ፥ መꬍና ጎዳይ ጋላተቶ።

7 መꬍና ጎዳይ ታዉ ዎልቃነ ጎንዳለ፤

ታ ዎዛናይ አን አማነቴ፤

ሄዋን ታን ማደታድ።

ሄዋ ድራዉ፥ ታ ዎዛናይ አን ናሸቴ፤

ታን የꬃን አ ሳባና።

8 መꬍና ጎዳይ ባረ አሳዉ ዎልቃ፤

እ ባረ ኦኬዳ ካትያ አሽያ ሚጻ።

9 ጾሳዉ፥ ነ አሳ አሻ፤

ነዉ ግድያዋንታ አንጃ።

ኡንቱንታ ሄምያዌ ኔና ግዳ፤

ኔን ኡንቱንታ መꬍናዉካ ቶካ።

29

ጾሳ ኮሻ ዎልቃ

ዳዊታ ማዛሙርያ

1 ህንተኖ ሳሉዋን ደእያ መታቶ፥

መꬍና ጎዳባ ኦድተ፤

“ቦንቹነ ዎልቃይ መꬍና ጎዳዋ” ጊደ ኦድተ።

2 መꬍና ጎዳ ቦንቾ ሱንꬃ ጋላትተ፤

አ ጌሻተꬃ ፑላዉ መꬍና ጎዳዉ ጎይንተ።

3 መꬍና ጎዳ ጉንꬃይ ሃꬃቱዋ ቦላን ስሰቴ።

ቦንቾ ጾሳይ ጉጉንꬃዳን ጉሜ፤

መꬍና ጎዳይ ዎልቃማ ሃꬃቱዋ ቦላን ጉሜ።

4 መꬍና ጎዳ ጉንꬃይ ዎልቃማ፤

መꬍና ጎዳ ጉንꬃይ፥ “ሆላ!” ጊስያዋ።

5 መꬍና ጎዳ ጉንꬃይ ዝጋቱዋ መንሬꬄ፤

ሊባኖሳ ግያ ቢታን ደእያ ዝጋቱዋካ፥

መꬍና ጎዳይ መንሬꬄ።

6 ሊባኖሳ ደረቱዋ ጋሎ ማራዳን ቡራቅሴ፤

ስርዮና ግያ ዎልቃማ ደርያ መንꬃዳን ጲጽልሴ።

7 መꬍና ጎዳ ኮሻይ፥

ዋልቃንꬃ ዎልቃምሴ።

8 መꬍና ጎዳ ኮሻይ ባዙዋ ቃꬄ፤

መꬍና ጎዳይ ቃዴሳ ባዙዋ ቃꬄ።

9 መꬍና ጎዳ ኮሻይ ዎላቱዋ ቃꬄ፤

ምꬃ ሀይꬃካ ቆቆፌ።

ያትና፥ እ ደእያ ሳኣን ደእያዋንቱ፥

“ቦንቹ ጾሳዉ ግዶ” ያጊኖ።

10 መꬍና ጎዳይ ድኡዋ ሃꬃ ቦላ ባረ ካዉተꬃ አራታ ዎꬂደ ኡቴዳ፤

መꬍና ጎዳይ ባረ ካዉተꬃ አራታን ኡቲደ፥

መꬍናዉ ካተቴዳ።

11 መꬍና ጎዳይ ባረ አሳዉ ዎልቃ እሜ።

መꬍና ጎዳይ ባረ አሳ ሳሮተꬃን አንጄ።

30

ጋላታ ዎሳ

ዳዊታ ማዝሙርያ፥ ጌሻ ጎልያ አንጅስያ ጋላስ የጼዳዋ

1 አቤት መꬍና ጎዳዉ፥

ኔን ታና ጪሙዋፐ ከሴዳ ድራዉነ

ታ ሞርከቱዋን፥ “ሀሹ አዉ” ጊሳቤና ድራዉ፥

ታን ኔና ꬎቁ ꬎቁ ኦꬃና።

2 አቤት መꬍና ጎዳዉ ታ ጾሳዉ፥

ኔን ታና ማዳናዳን፥ ታን ኔና ጼሳድ፤

ኔን ታና ፓꬃዳ።

3 አቤት መꬍና ጎዳዉ፥ ታና ዱፉዋ ቤናዳን ናጋዳ፤

ዱገ ጪሞ ኦላን ገለናዳን፥

ኔን ታና ፓጻ አሻዳ።

4 ህንተኖ ጾሳ አሳቶ፥ መꬍና ጎዳዉ የጽተ፤

አ ጌሻ ሱንꬃካ ጋላትተ።

5 አ ሀንቁ ጉꬃ ዎድያሳ፥

ሽን አ ኬካተꬃይ ደኡዋ ላይꬃ ኡባሳ።

ቃማ ዬኪደ አቆፐ፥

ዎንታ ዛዋይ ባይና ናሸቻ ግዴ።

6 ታን ዎፓን ደእያ ዎደ፥

“ስም ታን ኡባካ ቃጽከ” ያጋድ።

7 አቤት መꬍና ጎዳዉ፥ ኔን ታዉ ኬኬዳ ዎደ፥

ታና ዎልቃማ ደርያዳን ምንሳደ ኤሳዳ።

ሽን ኔን ነ ስንꬃ ዎራ ዛሬዳ ዎደ፥

ታን ዳጋማድ።

8 አቤት መꬍና ጎዳዉ፥ ታን ኔና ጼሳድ፤

ታን መꬍና ጎዳኮ ማሮተꬃዉ ሀዋዳን ያጋደ ዎሳድ፤

9 “ታን ሀይቂያዋፐ ዎይ

ዱፉዋን ገልያዋፐ አያ ደማኒ?

ባናዉ ላመቴዳ አሳይ ኔና ጋላቲ?

ኔን አማነትያዋ ኦዲ?

10 አቤት መꬍና ጎዳዉ፥ ታና ኔን ስሳ፤

ታዉ ቃረታ።

አቤት መꬍና ጎዳዉ፥ ኔን ታዉ ማዱዋ ግዳ” ያጋድ።

11 ታ ዬኩዋ የꬃዉ ላማዳ።

ካዩዋ ማዩዋ ታፐ ቃራደ፥

ናሸቻ ታና ማይዛዳ።

12 ሄዋ ድራዉ፥ ታን ኔና

ሳባናፐ አትና፥ ጮኡ ጊከ።

አቤት መꬍና ጎዳዉ ታ ጾሳዉ፥

ታን ኔና መꬍናዉካ ጋላታና።

31

መቱዋ ዎደ ዎሳ

ዛማረቱዋ ካፖ የጸቴዳ፥ ዳዊታ ማዝሙርያ

1 አቤት መꬍና ጎዳዉ፥ ታን ኔኮ ባቃታይ፤

አዉደነ ታና ዬላዮፓ።

ነ ጽሎተꬃን ታና አሻ።

2 ነ ሀይꬃ ታኮ የጋ፤

ኤለካ ታና አሻ።

ኔን ታን ጌምያ ዛላነ

ታና አሽያ ምኖ ጌሱዋ ታዉ ግዳ።

3 ኤ፥ ኔን ታዉ ዛላነ ጌሱዋ፤

ነ ሱንꬃ ድራዉ፥ ኔን ታና ካለꬃነ ነ ኦግያ በሳ።

4 ኔን ታዉ ጌምያ ሳ ግድያ ድራዉ፥

ኡንቱንቱ ታዉ ቆስ ዎꬄዳ ጲርያፐ ታና ኔን ናጋ።

5 አቤት መꬍና ጎዳዉ፥ ቱሙዋ ጾሳዉ፥

ታን ታ ሸምፑዋ ነ ኩሽያን ዎꬃይ፤*

ኔን ታና ዎዛ።

6 ፓና ኤቃቶ ጎይንያዋንታ ታን እጻይ፤

ሽን ታን መꬍና ጎዳን አማነታይ።

7 ታ መቱዋ ኔን በኤዳ ድራዉነ

ታ ቱጋ ኔን ኤሬዳ ድራዉ፥

ታን አገና ነ ሲቁዋን ናሸታናነ

ናሸቻን ኖጩ ጋና።

8 ኔን ታና ሞርክያ ኩሽያን አꬃደ እማባካ፤

ታ ገደቶካ ላአተꬃ እማዳ።

9 አቤት መꬍና ጎዳዉ፥

ታን መቱዋን ገሌዳ ድራዉ፥ ታዉ ቃረታ።

ታን ዳሮ ምሸቴዳ ድራዉ፥ ታን መቱዋን፥

ታ አሹካ፥ ታ ሸምፑካ ዳቡሬዳ።

10 ምሹዋ ዳሩዋን ታ ደኡ ጭሬዳ፤

ታ ላይꬃቱካ ኦልሽን ዉሬድኖ።

መቱዋ ዳሩዋን ታ ዎልቃይ እጽና፤

ታ መቀꬃቱካ አርጋጬድኖ።

11 ታ ሞርከቱዋ ኡባዉ ቅꬍያ ግዳድ

ታን ታ ሾሮቶ ዬላ፥

ታና ኤርያዋንቶካ ያሽስያዋ ግዳድ።

ኦግያን ታና በኤዳዋንቱካ ታፐ ባቃቲኖ።

12 ታን ሀይቄዳዋዳን ዶገታድ፤

መእና ኦሌዳ ኦቱዋ ማላ ግዳድ።

13 ታን ዳሮቱዋ ሳሱከꬃ ስሳድ፤

ዳጋማይ ኡባ ሳን ደኤ።

ኡንቱንቱ ታ ቦላ ሺቅኖነ ታና ዎꬋናዉ ማቀቲኖ።

14 ሽን መꬍና ጎዳዉ፥ ታን ኔናን አማነታይ፥

ኔን ታ ጾሳ ያጋይ።

15 ታ ደኡዋ ላይꬃይ ነ ኩሽያና።

ታና የደርስያ ታ ሞርከቱዋ ኩሽያፐ ታና ኔን አሻ።

16 ነ ቆማ ቦላን ነ ሶምኡዋ ፖእሳ፤

አገና ነ ሲቁዋን ታና አሻ።

17 አቤት መꬍና ጎዳዉ፥ ታን ኔና ጼስያ ድራዉ

ታና ዬላዮፓ።

ሽን ኢታቱ ዬላትኖ፤

ኡንቱንቱ ዱፉዋን ገሊደ፥ ስርጵ ጊኖ።

18 ኦቶሩዋንነ ካꬍያን ጽሎቱዋ ቦላ

ጻሊደ ሃሳይያ ድራዉ፥

ኡንቱንቱ ዎርዶትያ ዶና ጮኡ ኦꬃ።

19 ነዉ ያይያዋንቶ ኔን ምንጄዳነ

ኔኮ ባቃትያዋንቶ አሳ ስንꬃን፥

ኔን ኦꬄዳ ነ ኬካተꬃይ አያ ዳሬ!

20 ኔን ኡንቱንታ ነ ስንꬃን ጌማ ሳኣን ገንꬃደ፥

አሳ ማቁዋፐ አሻሳ።

ኔን ኡንቱንታ ነ ዱንካንያን ቆሳደ፥

ኢታ እንጻርሳፐ አሻሳ።

21 ታን ሞርኪ ዶዴዳ ካታማ ግዶን ደእያ ዎደ፥

እ ታና ማላልስያ ባረ አገና ሲቁዋ በሴዳ ድራዉ፥

መꬍና ጎዳይ ጋላተቶ።

22 ታን ዳጋማደ፥

“ታን ነ ስንꬃፐ ክቻድ” ያጋድ።

ሽን ታና ማዳና ማላ፥ ኔና ጼሴዳ ዎደ፥

ታ ዋሱዋ ኔን ስሳዳ።

23 ህንተኖ፥ ጾሳ አሳቶ፥ መꬍና ጎዳ ሲቅተ።

መꬍና ጎዳይ አማነትያዋንታ ናጌ፤

ሽን ኦቶራንቻቶ ኡንቱንቱ ጋትያ ዉርስ ጭጌ።

24 ህንተኖ፥ መꬍና ጎዳን ህዶታ ኦꬅያዋንቶ፥

ምንተነ ዎዛናምተ።

32

ናጋራ ፓጹሳነ ማሮታ ደሙሳ

ዳዊተ አኬካን ጻፌዳ ግንጹዋ

1 አ ባይዙ አቶ ጌተቴዳነ

አ ናጋራይ ካመቴዳ ኡራይ አንጀቴዳዋ። *

2 መꬍና ጎዳይ አ ኢታተꬃ ፓይደና አሳይነ

አ ቆፋን ባለꬁ ባይና አሳይ አንጀቴዳዋ።

3 ታ ናጋራ ፓጸናን ደኣደ፥

ታን ጋላሳ ኩመንꬃ ኦሌዳዎ

ታ አሳተꬃይ ዳቡሬዳ።

4 ጋላስነ ቃማ ነ ኩሺ ታ ቦላ ዴጼዳ።

ሃꬃይ ቦንያ አዋን መሊደ ዉርያዋዳን፥

ታ ዎልቃይ ዉሬዳ።

5 ታን ታ ናጋራ ነዉ ፓጻድ፤

ታ ኢታተꬃካ ኔፐ ገንꬃበይከ፤

“ታ ባይዙዋ መꬍና ጎዳዉ ፓጻና” ጋድ።

ያትና፥ ኔን ታና ዴጼዳ ናጋራ አቶ ያጋዳ።

6 ሄዋ ድራዉ፥ ጾሳ አሳ ግድያ ኦንነ፥

ኔን ቤትያ ዎደ፥ ኔና ዎሶ።

ዎልቃማ ሃꬃይ ኩንꬅያ ዎደ፥

ቱሙዋፐ ሄ ኡራ ጋከና።

7 ኔን ታዉ ቆሰትያ ሳኣ፤

ኔን ታና መቱዋፐ ናጋሳ።

አቶተꬃ የꬃ የጽያዋንታ ታ ዩሹዋን ዎꬃዳ።

8 ጾሳይ፥ “ታን ኔና ኤርሳናነ፥

ኔን ባናዉ በስያ ኦግያ ኔና ታማርሳና፤

ታን ኔና ዞራናነ ናጋና።

9 ብጻላንነ ፑሉዋን ኦይቀተናን አዛዘተና፥

ዎዛናይ ባይና ባቁሉዋዳን

ዎይ ፓራዳን ህንተ ሀኖፕተ” ያጌ።

10 ኢታቶ ቱጋይ ዳራና፤

ሽን መꬍና ጎዳን አማነትያዋንታ፥

አገና ሲቁ ዶዳና።

11 ህንተኖ፥ ጽሎቶ፥

መꬍና ጎዳን ናሸትተነ “ሀሹ!” ጊተ፤

ህንተኖ፥ ዎዛና ሱረቶ፥ ናሸቻዉ የጽተ።

33

ማርያ ጾሳ ሳቡሳ

1 ህንተኖ፥ ጽሎቶ መꬍና ጎዳዉ ናሸቻን የጽተ፤

ሱረ አሳቱ አ ጋላታናዉ በሴ።

2 ማስንቁዋ ዲጺደ፥

መꬍና ጎዳ ጋላትተ፤

ታሙ ባቀꬃን ዋጸቴዳ ዲꬃካ አዉ ዲጽተ።

3 ኦራꬃ የꬃ የጽተ፤

ሎይꬅ ዲጺደ፥ ቃላ ꬎቂሲደ የጽተ።

4 መꬍና ጎዳ ቃላይ ሱርያ፤

እ ኦꬅያ ኦሱዋ ኡባይ አማነትያዋ።

5 መꬍና ጎዳይ ጽሎተꬃነ ቱሙ ፕርዳ ዶሴ፤

አገና አ ሲቁ ሳኣ ኩሜዳ።

6 መꬍና ጎዳ ቃላን ሳሎቱ መቴድኖ።

አ ዶናፐ ከስያ ሸምፑዋን

ኡንቱንቱን ደእያ መታቱካ ኦሰቴድኖ።

7 ዎልቃማ አባ ሃꬃ እ እትሳን ኤልሴዳ፤

ሄ ጪሞ ሃꬃ ምንጃ ሳን ዜሬዳ።

8 ሳኣ ኡባይ መꬍና ጎዳ ያዮ፤

ሳኣን ደእያ አሳይ ኡባይ አ ቦንቾ።

9 አያዉ ጎፐ፥ እ ሃሳይና ሀኔዳ፤

እ አዛዝና፥ ምኒደ ኤቄዳ።

10 መꬍና ጎዳ ኤረና ካዉተꬃቱዋ ዞረታ ጾሳይ ላሌ፤

ኡንቱንቱ ሀልቹዋካ መላ ከሴ።

11 መꬍና ጎዳ ሀልቹ መꬍናዉ ኤቂደ ደኤ፤

አ ዎዛና ቆፋይካ የለታ ኡባ ጋካናዉ ደኤ።

12 ጾሳይ መꬍና ጎዳ ግዴዳ ካዉተꬃይ፥

እ ባረሳ ኦꬂደ ዶሬዳ አሳይ አንጀቴዳዋ።

13 መꬍና ጎዳይ ሳሉዋና ዱገ ጼሊደ፥

አሳ ኡባ በኤ።

14 ጾሳይ ባረ ደኢያሳፐ ሳኣን ደእያ ኡባ ጼሌ።

15 እ ኡንቱንቱ ኡባ ዎዛና መꬌዳ፤

ኡንቱንቱ ኦꬅያዋ ኡባ ኤሬ።

16 ካቲ ባረ ዎታዳራ ጮራተꬃን አተና፤

ኦላንቻይ ባረ ዎልቃ ምኖተꬃን ከስ አከና።

17 ኦላ ፓራይ ጾንሳና ጊደ ናግያዌ መላ፤

እ ባረ ዎልቃ ምኖተꬃን አሻናዉ ዳንዳየና።

18 መꬍና ጎዳ አይፈቱ አዉ ያይያነ

አገና አ ሲቁዋን ህዶታ ኦꬅያ አሳቱዋ ቦላና።

19 ሄዌነ፥ ኡንቱንታ ሀይቁዋፐ አሻናሳነ

ኮሻ ዎድያን ፓጻ ዎꬃናሳ።

20 ኑን መꬍና ጎዳን ህዶታ ኦꬄቶ፤

እ ኑና ማድያዋነ ኑ ጎንዳልያ።

21 ኑን አ ጌሻ ሱንꬃን አማነትያ ድራዉ፥

ኑ ዎዛናይ አን ናሸቴ።

22 አቤት መꬍና ጎዳዉ፥

ኑን ኔናን ህዶታ ኦꬅያዋዳን፥

አገና ነ ሲቁ ኑናና ግዶ።

34

ጾሳይ ፕርድያዋ ግዶዎ ሳቡሳ

ባረና የደርሴዳ አብመሌካ ስንꬃፐ ጎይያዋ ማላቲደ ቤዳ ዎደ፥ ዳዊታ ማዛሙርያ

1 ታን መꬍና ጎዳ ኡባ ዎደ ጋላታና፤

አ ጋላታይ አይ ዎደነ ታ ዶናፐ ፓጨና።

2 ታን መꬍና ጎዳን ጬቀታይ፤

ናቀቴዳዋንቱ ሄዋ ስሲደ ናሸትኖ።

3 ታናና ግዲደ፥ መꬍና ጎዳ ግታይተ።

አነ እትፐ አ ሱንꬃ ꬎቁ ꬎቁ ኦꬆይተ።

4 ታን መꬍና ጎዳ ኮያድ፤

እ ታዉ ዛሬዳ፤

ታን ያይያዋ ኡባፐ ታና እ አሼዳ።

5 ኔኮ ጼልያዋንቱ ናሸቲኖ፤

ኡንቱንቱ ሶምኢ ኡባካ ዬላተና።

6 ሀ ህዬሳ ብታኒ ዋሴዳ፤

መꬍና ጎዳይ አ ዋሱዋ ስሴዳ፤

አ መቱዋ ኡባፐ አ አሼዳ።

7 መꬍና ጎዳ ኪታንቻይ አ ያይያ አሳቱዋ ናጌ፤

እ ኡንቱንቱ ዩሹዋን ግዲደ፥ ኡንቱንታ አሼ።

8 መꬍና ጎዳይ ኬካ ግድያዋ ጼል በእተ። *

አኮ ባቃትያ አሳይ አንጀቴዳዋ።

9 ህንተኖ፥ አ ጌሻ አሳቶ፥ መꬍና ጎዳዉ ያይተ፤

አያዉ ጎፐ፥ አዉ ያይያ ኡባቶ አያይነ ፓጨና።

10 ጋሞቱካ ምያዌ ꬋይና ኮሻቲኖ፤

ሽን መꬍና ጎዳ ኮይያዋንቶ ሎኦባይ ፓጨና።

11 ታ ታማረቶ፥ ሃ ዪተ፤ ስስተ፤

መꬍና ጎዳ ያሻ ታን ህንተና ታማርሳና።

12 ሎኦ ደኡዋ ደአናዉነ

ኬካባ በአና ማላ፥ *

ባረ ላይꬃይ አዱቃናዉ ኮይያ አሳይ ኦኔ?

13 ነ እንጻርሳይ ኢታባ ሃሳየናዳን፥

ነ ዶናይካ ጭሜናዳን ተአ።

14 ኢታፐ ሻከታ፤ ሎኦባ ኦꬃ፤

ሳሮተꬃ ሎይꬃ ኮያደ ካላ።

15 መꬍና ጎዳ አይፊ ጽሎቱዋኮ ጼሌ፤

ቃይ አ ሀይꬃይካ ኡንቱንቱ ዋሱዋ ሀይዜ።

16 ኡንቱንታ ሀሳይስያዋ ቢታፐ ꬋይሳና ማላ፥

መꬍና ጎዳይ ኢታ ኦꬅያዋንታ፥

ባረ ሀንቁዋ ሶምኡዋን ጼሌ።

17 ጽሎቱ ዋሲኖ፤

መꬍና ጎዳይ ኡንቱንቱ ዋሱዋ ስሴ።

እ ኡንቱንቱ መቱዋ ኡባፐ አሼ።

18 መꬍና ጎዳይ ዎዛናይ መኤዳዋንቶ ማታና፤

ቃይ ባረንቱ ህዶታ ቃንጼዳዋንታ አሼ።

19 ጽሎ አሳ መቱ ዳራ፤

ሽን መꬍና ጎዳይ አ ሄ ኡባፐ አሼ።

20 ጾሳይ አ ምንꬅ ናግያ ድራዉ፥ *

አ መቀꬃፐ እቱነ መኤና።

21 ኢታቱዋ ኢታተꬃይ ዎꬋና፤

ጽሎቱዋ እጽያዋንቱ ፕርደታና።

22 መꬍና ጎዳይ ባረ ቆማቱዋ አሼ።

አኮ ባቃቲደ ኦንነ ፕርደተና።

35

ናቀቴዳ አሳ ዎሳ

ዳዊታ ማዝሙርያ

1 አቤት መꬍና ጎዳዉ፥ ታናና ኤቀትያዋንቱና ኔን ኤቀታ፤

ታናና ኦለትያዋንቱና ኔን ኦለታ።

2 ጎንዳልያነ ሀራ ኦላ ሚሻ ኦይቃደ፥

ታና ማዳናዉ ደንዳ።

3 ታና የደርስያዋንቱ ቦላን

ነ ቶራነ ማሻ ደንꬃ።

ታና፥ “ታን ኔና አሽያዋ” ያጋ።

4 ታ ሸምፑዋ ዎꬋናዉ ኮይያዋንቱ፥

ዬላትኖነ ካዉሽኖ፤

ታ ቦላ ኢታባ ማቀትያዋንቱ ካዉሺደ ጉየ ስምኖ።

5 መꬍና ጎዳ ኪታንቻይ ኡንቱንታ የደርስያ ዎደ፥

ኡንቱንቱ ጫርኩዋ ስንꬃን ደእያ ሱላዳን ሀንኖ።

6 መꬍና ጎዳ ኪታንቻይ፥

ኡንቱንታ ደቻና ሀንያ ዎደ፥

ኡንቱንቱ ኦጊ ꬉማነ ሀልꬃ ግዶ።

7 ጮ ታና ኦይቃናዉ ባረንቱ ጲርያ ዎꬄድኖ፤

ቃይካ ጮ ታና ኩንድሳናዉ ኦላ ቦኬድኖ።

8 ኤረናን ደእሺና፥ ኡንቱንቱ ቦላን ባሻይ ፑቱ ጎ።

ኡንቱንቱ ዎꬄዳ ጲሪ ኡንቱንታ ኦይቆ፤

ኡንቱንቱ ባሻ ኦላን ኩንድኖ።

9 ሄ ዎደ ታን መꬍና ጎዳን ናሸታና፤

እ አሼዳ ድራዉ፥ ታን ናሸቻ ኖጩ ጋና።

10 ታ ኩመንꬃ አሳተꬃይ ኔና፥

“አቤት መꬍና ጎዳዉ፥ ነ ማል ኦኔ?

ህዬሳ ዎልቃማ ኩሽያፐ ዎꬃ አካሳ።

ህዬሳነ መቶታንቻ ቦንቂ ምያዋንቱ ኩሽያፐ አሻሳ” ያጋና።

11 ዎርዱዋ ማርካትያዋንቱ ታ ቦላ ደንዲኖ።

ታን ኤረናባን ታና ሞቲኖ።

12 ታን ሎኡዋ ኦꬄዳዋ ኩሽያ ኢታ ዛሪኖ፤

ያትና፥ ታን ታረካ አታድ።

13 ሽን ታን ኡንቱንቱ ሀርጌዳ ዎደ፥

ማቃ ማያድ፤ ታ አሳተꬃ ጾማን ዳቡርሳድ።

ታ ዎሳይ ዛሩዋ ደመናን አቴዳ።

14 ታ ሁጲያ ዝቂ ኦꬃደ፥ ታ ዳቦ፥

ዎይ ታ እሻዉ ዬክያዋዳን ዬካድ።

እት አሳይ ባረ አትዉ ካዮትያዋዳን ታ ሁጲያ ኦይቃደ፥

ዬካደ ሀመታድ።

15 ሽን ኡንቱንቱ ታን ꬉበቴዳዋን ናሸቲደ፥

ታ ቦላ ሺቄድኖ።

ታን ኤረና ጋሱዋን ታና ዋꬊደ፥

አጉዋ እጼድኖ።

16 ኢታ አሳይ ቅሊጭያዋዳን ኡንቱንቱ ታና ቅሊጪኖ፤

ኡንቱንቱ ይሎቲደ፥ ባረንቱ አቻ ጋርጬድኖ።

17 አቤት ጾሳዉ፥ ኔን አዉደ ጋካናዉ

ጮኡ ጋደ ጼላይ?

ኡንቱንቱ ኢታ ኦሱዋፐ ታና አሻ፤

ሀ ጋሞቱዋ ማላ አሳቱዋፐ ታ አልኦ ሸምፑዋ አሻ።

18 ሄ ዎደ ግታ ሺቁዋን ታን ነዉ ጋላታ እማና፤

ጮራ አሳ ሺቁዋን ታን ኔና ሳባና።

19 ጋሱ ባይናን ታና ሞርክያዋንቱ ናሸቶፕኖ፤ *

ታና ጮ እጽያዋንቱ ታ ቦላ ስምኤቶፕኖ።

20 ኡንቱንቱ ሳሮባ ሃሳይያዋ አጊደ፥

ቢታን ጮኡ ጊደ ደእያ አሳቱዋ ቦላን

ዎርዱዋ መꬊደ ሃሳዪኖ።

21 ኡንቱንቱ ባረንቱ እንጻርሳ ታ ቦላ ቃራዪደ፥

“ኤ፥ ኤ፥ ኔን ኦꬄዳዋ

ኑን ኑ አይፍያን በኤዶ” ያጊኖ።

22 አቤት መꬍና ጎዳዉ፥ ኔን ሀዋ በኣደ፤

ጮኡ ጎፓ።

አቤት ጾሳዉ፥ ኔን ታፐ ሃኮፓ።

23 አቤት ታ ጎዳዉ፥ ታ ጾሳዉ፥

ታ ድራዉ ደንዳ፤ ቤጎታ

ታ ዶና ግዳደ ሞተታ።

24 አቤት መꬍና ጎዳዉ፥ ታ ጾሳዉ፥

ነ ጽሎተꬃን ታና ሻትንꬃ፤

ታ ሞርከቱዋ ናሸቾፓ።

25 ኡንቱንቱ ባረንቶ፥ “ሀሹ፥ ሀሹ፥

ኑን ኑ ዎዛናን አሞቴዳዋ ጋꬄዶ።

ኑን አ ምቴዶ” ጋናዳን ኦꬆፓ።

26 ታ ዋይያን ናሸትያዋንቱ ኡባይ

ዬላትኖነ ካዉሽኖ።

ታ ቦላን ኦቶረትያዋንቱ

ዬላነ ካዉሻ ማይኖ።

27 ታን ሻትምያዋ ዶስያዋንቱ

ናሸቲደ፥ “ሀሹ!” ጊኖ።

ኡንቱንቱ ኡባ ገደ፥ “ባረ ቆማ ሳሮተꬃን

ናሸትያ መꬍና ጎዳይ ግታቶ” ያግኖ።

28 ጋላሳ ኩመንꬃን ታ እንጻርሳይ፥

ነ ጽሎተꬃባነ ነ ጋላታባ ኦዳና።

36

ናጋራንቻ ኢታተꬃነ ጾሳ ሎኦተꬃ

ዛማረቱዋ ካፖ የጸቴዳ፥ መꬍና ጎዳ ቆማ ዳዊታ ማዝሙርያ

1 ኢታ አሳይ ባረ ዎዛናን ደእያ ኢታተꬃ ኮሻ ሀይዜ። *

ጾሳዉ ያይያዌ አ ቆፋን ባዋ።

2 አያዉ ጎፐ፥ እ ባረና ሎይꬅ ናሼ፤

ሄዎ እ ባረ ናጋራ ደማናዉነ እጻናዉ ዳንዳየና።

3 አ ዶናፐ ከስያ ሃሳያይ ገንያነ ዎርዱዋ።

አꬌዳ ኤራባነ ሎኦባ ኦꬅያዋ እ አጌዳ።

4 እ ባረ ሂጻን ደኢደካ ገንያባ ኦꬃናዉ ሀልቼ።

እ ሎኦ ግደና ኦግያን ኤቄዳ፤

እ ኢታባ እጸና።

5 አቤት መꬍና ጎዳዉ፥ አገና ነ ሲቁ ሳሎቱዋ ጋኬ፤

ነ ቱማተꬃይካ ቦላ ሻርያዳን ꬎቄ።

6 ነ ጽሎተꬃይ ኡባፐ ꬎቃ ደረቱዋ ማላ፤

ነ ፕርዳይካ ኡባፐ ዝቃ ጪማ ማላ።

አቤት መꬍና ጎዳዉ፥ ኔን አሳካ ዶኣካ ናጋሳ።

7 አቤት ጾሳዉ፥ አገና ነ ሲቁ አይባ አልኦቤ!

አሳይ ነ ቀፍያ ግዶ ባቃት አቴ።

8 ኡንቱንቱ ነ ሶ ግዶን ፓላሆ ማዳፐ ሚደ ካሊኖ፤

ነ ኬካተꬃ ሻፋፐ ኔን ኡንቱንታ ኡሻሳ።

9 አያዉ ጎፐ፥ ደኡዋ ፑልቱ ነ ማታን ደኤ፤

ነ ፖኡዋን ኑን ፖኡዋ በኤቶ።

10 ኔና ኤርያዋንታ ኔን ሲቅያ ሲቁዋነ

ሱረቶ ኬክያ ኬካ አጎፓ።

11 ኦቶራንቻ ገዲ ታና የꬎፖ፤

ናጋራንቻቱዋ ኩሺ ታና የደርሶፖ።

12 ኢታ አሳቱ ኩንዴዳዋንታ በእተ፤

ኡንቱንቱ ኩንዴድኖ፤ ደንዳናዉካ ዳንዳይክኖ።

37

ኢታቱዋነ ሎአቱዋ ዉርሰꬃ

ዳዊታ ማዝሙርያ

1 ኢታ ኦꬅያዋንቱ ድራዉ ይሎቶፓ።

ናጋራ ኦꬅያዋንታ ቃናቶፓ።

2 አያዉ ጎፐ፥ ኡንቱንቱ ማታዳን ኤለካ መላና፤

ሹሌዳ ቦንጭያዳን ኡንቱንቱ ቆቆፈታና።

3 ኔን መꬍና ጎዳን አማነታ፤ ሎኦባ ኦꬃ።

ያታደ ቢታን ፓላህና ደአ።

4 መꬍና ጎዳን ናሸታ፤

እ ነዉ ነ ዎዛና አሙዋ እማና።

5 ነ ኦግያ ሀዳራ መꬍና ጎዳዉ እማ።

አን አማነታ፤ እ ነዉ ኦꬃና።

6 እ ነ ጽሎተꬃ ዎንታ ጻልቂያዳን፥

ቃይ ነ የዉዋ ፕርዳ ጋላሳ ሴታ አዋዳን ፖእሳና።

7 መꬍና ጎዳ ስንꬃን ጮኡ ጋደ፥

እ ኦꬃናዉ፥ ዳንዳያን ናጋ።

ኡንቱንቱ ኢታ ሀልቹ ፖለትና፥

ዱረቴዳ አሳቱዋ ቦላ ይሎቶፓ።

8 ሀንቁዋ አጋ፤ ይሉዋፐ ተኤታ።

ይሎቶፓ፤ አያዉ ጎፐ፥ ሄዌ መቱዋን የጌ።

9 ኢታ ኦꬅያዋንቱ ꬎቆለቲደ ꬋያና፤

ሽን መꬍና ጎዳን ህዶታ ኦꬅያዋንቱ ቢታ ላታና።

10 ኢታ ኦꬅያዋንቱ ጉꬃ ዎድያፐ ጉይያን ደእክኖ፤

ኔን ኡንቱንታ ኮይንቶካ ኡንቱንቱ ቤትክኖ።

11 ሽን አሽከቱ ቢታ ላታና፤ *

ኡንቱንቱ ግታ ሳሮተꬃን ናሸቲደ ደአና።

12 ኢታ አሳይ ጽሎ አሳ ቦላ ማቀቴነ

ባረ አቻ ጋርጬ።

13 ሽን ጎዳይ ኢታቱዋ ቦላን ሚጬ፤

አያዉ ጎፐ፥ ኡንቱንቱ ፕርዳ ጋላሳይ ይያዋ እ ኤሬ።

14 ኢታ አሳቱ ህዬሳቱዋነ መቶታንቻቱዋ ኡንጋናዉነ

ሱረተꬃን ሀመትያዋንታ ዎꬋናዉ፥

ባረንቱ ማሻ ሾዴድኖነ

ባረንቱ ዎንዳፍያ ዳፌድኖ።

15 ሽን ኡንቱንቱ ማሻይ ኡንቱንቱ ዎዛና አይፍያን ገላና፤

ኡንቱንቱ ዎንዳፊካ መአና።

16 ጽሎ ደእያ ጉꬃባይ

ጮራ ኢታ አሳቶ ደእያ ዳሮባፐ ሎአ።

17 አያዉ ጎፐ፥ ኢታቱዋ ዎልቃይ መአና፤

ሽን ጽሎቱዋ መꬍና ጎዳይ ዘምፕሴ።

18 ሱረ አሳቱዋ ኦግያ መꬍና ጎዳይ ኤሬ፤

ኡንቱንቱ ላታይካ መꬍናዉ ኡንቱንቱዋ ግዳና።

19 ኢታ ዎድያን ሱረ አሳቱ ዬላትክኖ፤

ኮሻ ዎድያን ኡንቱንቱ ካላና።

20 ሽን ኢታ አሳቱ ሀይቃና።

መꬍና ጎዳ ሞርከቱ ጋምኤና ደምባ ጪሻ ማላ፤

ኡንቱንቱ ጩዋዳን ꬋያና።

21 ኢታ አሳይ ታልእ አኪደ ጭገና፤

ሽን ጽሎ አሳይ ቃረቲደ እሜ።

22 መꬍና ጎዳን አንጀቴዳዋንቱ ቢታ ላታና፤

ሽን ሸቀቴዳዋንቱ ꬎቆለት ꬋያና።

23 አሳ ኦጊ መꬍና ጎዳ ናሸቾፐ፥

ጎዳይ አ ታንጉዋ ካለꬄነ ምንሴ።

24 እ ꬉበቶፐካ ኩንደና፤

አያዉ ጎፐ፥ መꬍና ጎዳይ አ ኩሽያ ኦይቂደ ዘምፕሴ።

25 ታን ካሰ ያላጋ፤ ሀእ ስም ጭማድ፤

ሽን ጽሎ አሳይ ጮ አትና፥

ዎይ አ ናናቱ ምያዋ ꬋይ ዎስሽን፥

ታን ኡባካ በአ ኤርከ።

26 እ ኡባ ዎደካ ኬካ፤

ጮ ታልኤ።

አ ናናቱካ ሀራቶ አንጆ ግዳናዋንታ።

27 ኢታፐ ሃካ፤ ሎኦባ ኦꬃ።

ያቶፐ፥ ኔን አዱሳ ላይꬃ ደአና።

28 አያዉ ጎፐ፥ መꬍና ጎዳይ ጽሎባ ዶሴ።

ጾሳ አሳቱዋ እ አገና፤

ጽሎቱ መꬍናዉ ናገቲኖ።

ሽን ኢታቱዋ ዘረꬃይ ꬎቆለታና።

29 ጽሎቱ ቢታ ላታናነ

ያን መꬍናዉ ደአና።

30 ጽሉዋ ዶናይ አꬌዳ ኤራ ኦዴ፤

አ እንጻርሳይካ ጽሎባ ሃሳዬ።

31 አ ጾሳ ህጊ አ ዎዛናን ደኤ፤

አ ገዲካ አፐ ሀልጸና።

32 ኢታ አሳይ ጽሎ አሳ ዎቼነ

ዎꬋናዉ ኮዬ።

33 ሽን መꬍና ጎዳይ ጽሎ አሳ አ ኩሽያን አገና፤

ፕርዳዉ ኤቂያ ዎደካ አ ቦላ ፕርድሰና።

34 መꬍና ጎዳን ህዶታ ዎꬃደ፥ አ ኦግያ ናጋ።

ኔን ቢታ ላታና ማላ፥

እ ኔና ዳርሳና።

ኢታ አሳቱ ꬎቆለቲደ ꬋይሽና፥

ኔን በአና።

35 ታን እት ዳጋንꬅያ ኢታ ብታንያ፥

ዎላዳን ዳሼዳዋ በኣድ።

36 ሽን ታን ሄ ሳና

ስማደ አꬍያ ዎደ እ ꬋዬዳ፤

ኮይናካ እ ቤትቤና።

37 አነ ሎኦ አሳ አኬካ፤ ሱረ አሳ በአ፤

አያዉ ጎፐ፥ ሳሮ አሳዉ ፖሉ ሎአና።

38 ሽን ባይዛንቻቱ ኡባ ꬋያና፤

ኢታቱዋ ፖሉካ ꬎቆለት ꬋያና።

39 ጽሎቱዋ አቶተꬃይ መꬍና ጎዳፐ ዬ፤

መቱዋ ዎደ እ ኡንቱንቶ ናገት አትያ ሳኣ።

40 መꬍና ጎዳይ ጽሎቱዋ ማዴነ አሼ።

ኡንቱንቱ አኮ ባቃቴዳ ድራዉ፥

እ ኡንቱንታ ኢታቱዋፐ ዎꬅ አኬነ አሼ።

38

ኡንኤቴዳ አሳ ዎሳ

ዳዊታ ሀሳይስያዋ ማዛሙርያ

1 አቤት መꬍና ጎዳዉ፥ ነ ሀንቁዋን ታና ሴሮፓ፤

ነ ይሉዋን ታና ሙሮፓ።

2 ነ ዎንዳፍያ ፖꬃይ ታና ጫድ ድጌድኖ፤

ነ ኩሺካ ታና ናቂ ኦይቄዳ።

3 ኔን ላንጬዳ ድራዉ፥ ታ ቦላይ ፓጻ ግደና፤

ታ ናጋራ ድራዉ፥ ታ አሳተꬃይ ሳራ ግደና።

4 ታ ኢታተꬃይ ድኡዋዳን ታና ሙኬዳ፤

ደንደና ዎልቃማ ቶኩዋዳን ታዉ ዴጼዳ።

5 ታን ናጋራ ኦꬄዳ ኤያተꬃ ድራዉ፥

ታ ማዱꬃይ ጊሻ ኦይቂደ ጽንቄዳ።

6 ታን ሆካድነ ቁናድ።

ጋላሳ ኩመንꬃ ዬካደ ፔሻድ።

7 ታ አሹዋ ምሹ ጹጌ፤

ታ ቦላይ ፓጻ ግደና።

8 ታን ዳቡራድነ ንፕ ጋድ፤

ታ ዎዛናይ ድድቅያ ድራዉ ኦላይ።

9 አቤት ጾሳዉ፥ ታ አሙ ኡባይ ነዉ ኤረቴ፤

ታን ኦልያዌ ኔፐ ጌምቤና።

10 ታ ዎዛና አይፍያን ድድቄ፤

ታ ዎልቃይ እጽና፤

ታ አይፊካ ጼላ እጼዳ።

11 ታ ማይꬃ ድራዉ፥

ታ ሾሮቱካ ታ ላገቱካ ሃኩዋን ኤቄድኖ።

ታ ዳቦቱካ ታፐ ሃኬድኖ።

12 ታና ዎꬋናዉ ኮይያዋንቱ፥

ባረንቱ ጲርያ ታዉ የጊኖ።

ታና ቆሀናዉ ኮይያዋንቱ፥

“ኤቃሻ፤ ኑን ኔና ደማና” ያጊደ፥

ማንዲኖነ ጋላሳ ኩመንꬃ ታ ቦላ ያኢኖ።

13 ሄ ዎደ ታን ቱለ አሳ ማላ፥ ስስከ፤

ታን ዱደ አሳ ማላ፥ ዶናነ ፖክከ።

14 ኤ፥ ታን ስሰናነ

ዶናይ ዛረና አሳ ማላ።

15 ሽን አቤት መꬍና ጎዳዉ፥ ታን ኔናን ህዶታ ኦꬃይ።

አቤት መꬍና ጎዳዉ፥ ታ ጾሳዉ፥ ኔን ታዉ ዛሩዋ እማና።

16 ታን ጾሳ፥ “ታ ገዲ ꬉበትና፥

ኡንቱንቱ፥ ‘አዉ ሀሹ’ ጋናዳንነ

ታ ቦላ ጬቀታናዳን ኦꬆፓ” ያጋይ።

17 ታን ኩንዳና ሀናይ፤

ታ ሳኩካ ታና የደናን እጼዳ።

18 ታን ታ ኢታ ኦሱዋ ፓጻይ፤

ታን ታ ናጋራ ጋሱዋን ካዮታይ።

19 ታ ሞርከቱ ጎባነ ዎልቃማ፤

ታና ጮ እጽያዋንቱ ጮራ።

20 ታን ሎኦባ ኦꬅና፥

ታዉ ኢታ ዛርያ አሳቱ፥

ታን ሎኦባ ካልያ ድራዉ፥ ታና ኤቀቲኖ።

21 አቤት መꬍና ጎዳዉ፥ ታና የጎፓ።

አቤት ታ ጾሳዉ፥ ታፐ ኔን ሃኮፓ።

22 አቤት መꬍና ጎዳዉ፥ ታና አሽያዎ፥

ታና ማዳናዉ ኤሌላ።

39

መቱ ጋካ አሳ ፓጸꬃ

ዳዊተ ዛማረቱዋ ካፑዋ ጁዱቶ የጼዳ አማኑዋ ቃላ (1 ኦዱዋ 25:3)

1 ታን፥ “ታ እንጻርሳን ናጋራ ኦናዳን፥

ታ ኦግያ ናጋና።

ኢታ አሳቱ ታ ስንꬃን ደእያ ዎደ፥

ታ ዶና ባራና” ያጋድ።

2 ሽን ታን ዱድያዳን ጮኡ ጋድ፤

ታን ሀራይ አቶ ሎኦባ ሃሳይያዋካ አግና፥

ታ ዋዪ ያ ዳሬዳ።

3 ታ ዎዛናይ ታ ጋርሳን ሴሌዳ፤

ታ ቆፋይ ፖዱ ጊደ፥ ኤጽ ከሴዳ።

ያትና፥ ታ እንጻርሳን ሀዋዳን ያጋድ፤

4 “አቤት መꬍና ጎዳዉ፥ ታ ደኡዋ ዉርሰꬃነ

ታ ደአናዉ አቴዳ ጋላሳ ታና በሳ።

ቃይ ታ ደኡ ዉራናዉ አይ ኬሻ ኤሌልንቶ፥ ታና ኤርሳ።

5 ኔን ታ ላይꬃ ጺ ታካ ኬሻ ከሳዳ።

ታ ላይꬃይ ነ ስንꬃን ባይናዋ ማላ፤

ቱሙዋፐ አሳይ ኡባይ እት ገደ ሸምፕያ ጫርኩዋ ማላ።

6 ቱሙዋፐ አሳይ ኤሹዋዳን ሀመቴ፤

ቱሙዋፐ ጮ መላ ስመረቴ።

እ ማጹዋ ሺሼ፤ ሽን አካና አሳ ኤረና።

7 “አቤት ጎዳዉ፥ ሀእ ስም፥

ታን ናግያዌ አዬ?

ታን ህዶታ ኦꬅያዌ ኔናና።

8 ታ ባይዙዋ ኡባፐ ታና አሻ፤

ኤያቱዋን ታና ቶሽሶፓ።

9 ሀዋ ኡባ ኦꬄዳዌ

ኔና ግድያ ድራዉ፥ ታን ዱዳድ፤

ዶናነ ፖጋበይከ።

10 ነ ቦሻ ታ ቦላፐ ደንꬃ።

ነ ኩሽያ ምኖተꬃ ጋሱዋን ታን ዳቡራድ።

11 ኔን አሳ አ ናጋራ ድራዉ፥ ሴራሳነ ሙራሳ፤

አ አልኦ ሸምፑዋ ብልኣዳን ዉርሳሳ።

ቱሙዋፐ አሳይ ኡባይ እት ገደ ጫርክያ ጫርኩዋ ማላ።

12 “አቤት መꬍና ጎዳዉ፥ ታ ዎሳ ስሳ፤

ታና ማዳናዉ ታ ዋሱዋ ሀይዛ።

ታ አፎꬃ ጮኡ ጎፓ፤

አያዉ ጎፐ፥ ታን ታ አዎቱዋ ኡባዳን በተነ እማꬃ ግዳደ፥

ኔናና ደአይ።

13 ታን ሻከታናፐነ ꬋያናፐ፥

ካሰታደ ናሸታና ማላ፥

ሀእ ታና አጋ” ያጋድ።

40

ጋላታ ማዝሙርያ

ዛማረቱዋ ካፖ የጸቴዳ፥ ዳዊታ ማዝሙርያ

1 ታን መꬍና ጎዳ ዳንዳያን ናጋድ፤

እ ታኮ ስሚደ፥ ታ ዋሱዋ ስሴዳ።

2 ባሻ ኦላፐ፥ ሀልꬅያ ኡርቃፐ ታና ከሴዳ።

ታ ገድያ ዛላ ቦላን ኤሴዳ፤

ቃይ ታ ሀመꬃካ ሳሩዋ ኦꬄዳ።

3 እ ታ ዶናን ኦራꬃ የꬃ ዎꬄዳ፤

ሄ የꬃይነ፥ “ኑ ጾሳይ ጋላተቶ” ያግያዋ።

ዳሮቱ በኢደ፥ ያያናነ መꬍና ጎዳን አማነታና።

4 መꬍና ጎዳ ባረዉ አማነትያዋ ኦꬄዳ አሳይ፥

ኦቶራንቻቱዋኮ ጼለናዌነ፥

ዎርዳንቻቱዋኮ ስመና አሳይ አንጀቴዳዋ።

5 አቤት መꬍና ጎዳዉ፥ ታ ጾሳዉ፥

ኔን ዳሮ ማላልስያባ ኦꬃዳ፤

ኔናና ልከትያዌ ኦንነ ባዋ!

ኔን ኑዉ ቆፔዳ ሎኦ ቆፋ

ኦንነ ፓይዳናዉ ዳንዳየና።

ሄዌ ታን ኦድና፥ ዉርያዋ ግደና።

6 ኔን ያርሹዋነ እሙዋ ኮያባካ፤ *

ሽን ስሳና ማላ፥ ታዉ ሀይꬃ ዶያዳ።

ጹግያ ያርሹዋነ ናጋራ ያርሹዋ ኔን ኮያባካ።

7 ሄዋፐ ጉይያን ታን፥ “ጻꬃ ማጻፋን

ታባይ ጻፈቴዳዋዳን፥ ታን ያድ።

8 አቤት ታ ጾሳዉ፥ ታን ኔን ኮይያዋ ኦꬃናዉ ዶሳይ፤

ነ ህጊ ታ ዎዛና ግዶን ደኤ” ያጋድ።

9 ዎልቃማ ሺቁዋን ታን፥ “ነ ጽሎተꬃ”

ምሽራቹዋ ኦዳና።

አቤት መꬍና ጎዳዉ፥ ኔን ኤርያዋዳንካ፥

ታን ታ ዶናን ኦድያዋ አጋበይከ።

10 ታን ነ ጽሎተꬃ ታ ዎዛና ግዶን ቆሳበይከ፤

ኔን አማነትያዋነ አሽያዋ ኦዳድ።

ቃይ አገና ነ ሲቁዋነ ነ ቱማተꬃ፥

ነ ዎልቃማ ሺቁዋፐ ገንꬃበይከ።

11 አቤት መꬍና ጎዳዉ፥ ነ ማሮተꬃ ታፐ ሃሶፓ።

አገና ነ ሲቁነ ነ ቱማተꬃይ

ታና ኡባ ዎደ ናጎ።

12 አያዉ ጎፐ፥ ፓይዱ ባይና ኢታባይ ታና ዶዴዳ።

ታ ኢታተꬃይ ታና ጋኪደ ጎዜዳ፤

ታን ጼላናዉ ዳንዳይከ።

ታ ኢታ ኦሱ ታ ሁጲያ ብናናፐ ዳሬዳ፤

ታ ዎዛናይ ታ ግዶን ሴሬዳ።

13 አቤት መꬍና ጎዳዉ፥ ታና አሻናዉ ኤኖ ጋ፤

አቤት መꬍና ጎዳዉ፥ ታና ማዳናዉ ኤሌላ።

14 ታና ዎꬋናዉ ኮይያዋንቱ

ኡባካ ዬላትኖነ ካዉሽኖ።

ታን ቆሄታናዋ አሞትያዋንቱ

ካዉሺደ ጉየ ስምኖ።

15 ታ ቦላ፥ “አዉ ሀሹ! ሀሹ!”

ጌዳዋንቱ ጾነቴዳ ድራዉ፥ ዬላትኖ።

16 ሽን ኔና ኮይያ ኡባቱ፥

ኔናን ናሸትኖነ ሀሹ ጊኖ።

ቃይ ነ አቶተꬃ ዶስያዋንቱ ኡባቱ፥

“መꬍና ጎዳይ ግታቶ!” ያግኖ።

17 ታን ህዬሳነ መቶታንቻ፤

ታዋ ጎዳይ ቆፖ።

ታና ማድያዌነ አሽያዌ ኔና፤

አቤት ታ ጾሳዉ፥ ጋምኦፓ።

41

ሀርጋንቻ አሳ ዎሳ

ዛማረቱዋ ካፖ የጸቴዳ፥ ዳዊታ ማዝሙርያ

1 ህዬሳዉ ቆፕያ አሳይ አንጀቴዳዋ፤

መቱዋ ጋላስ መꬍና ጎዳይ አ አሼ።

2 መꬍና ጎዳይ አ ናጊደ፥ ፓጻ ዎꬄ።

እነ ቢታ ቦላን አንጀቴዳዋ ግዴ፤

ጾሳይ አ አ ሞርከቱዋ አሞ አꬂደ እመና።

3 መꬍና ጎዳይ አ ሀርግያ ሂꬃን ደእሺናካ ማዴ፤

እ ሳከትናካ፥ አ ፓꬄ።

4 ታና ግዶፐ፥ ታን፥ “አቤት መꬍና ጎዳዉ፥

ታን ኔና ናቄዳ ድራዉ፥ ታና ማራ፤

ሀርግያፐካ ታና ፓꬃ” ያጋድ።

5 ታ ሞርከቱ ኢታባን ታና ሃሳዪደ፥

“እ አዉደ ሀይቃንዴሻ?

ቃይ አ ሱንꬃይካ አዉደ ꬋያንዴሻ?” ያጊኖ።

6 ታና በአናዉ ይያ ኦንነ ታዉ ዎርዶባ ኦዴ፤

ባረ ዎዛናን ታና ዝግርያዋ ብዴ።

ሄዋፐ ጉይያን፥ ካረ ከሲደ፥

ያነ ሃነ ኦዱዋ ላሌ።

7 ታና እጽያ ኡባቱ

እትፐ ታ ቦላን ሳሱኪኖ፤

“ኢታባይ አ ቦላ ጋኬ” ጊደ ቆፒኖ።

8 ኡንቱንቱ “አ ኢታ ሀርጊ ኦይቄዳ፤

እ ሄ ግሴዳሳፐ ኡባካ ደንደና” ያጊኖ።

9 ሀራይ አትና፥ ታን አማነትያ ታ ሲቆ ላጊ፥ *

ታን ባርሴዳዌ ታ ኩሽያ ሳኤዳ።

10 ሽን አቤት መꬍና ጎዳዉ፥ ኔን ታና ማራ፤

ታን ኡንቱንቱ ኩሽያ ከሳናዳን፥

ታና ሀርግያ ሂꬃፐ ደንꬃ።

11 ኔን ታናን ናሸታናዋ ታን ኤራይ፤

አያዉ ጎፐ፥ ታ ሞርኪ ታና፥

ጾኒደ ጋይረና።

12 ኔን ታና ታ ሱረተꬃ ድራዉ ዘምፕሳዳ፤

ነ ስንꬃን ታና መꬍናዉ ዎꬃዳ።

13 መꬍና ጎዳይ፥ እስራኤልያ ጾሳይ፥

መꬍናፐ መꬍና ጋካናዉ ጋላተቶ። *

አመንእ። አመንእ።

ላኤንꬆ ማጻፋ

42

(ማዝ. 42—72)

የደሳ ዎደ ዎሳ

ዛማረቱዋ ካፖ የጸቴዳ፥ ቆረ ናናቱዋ አኬካ ግንጹዋ

1 ጋራይ ጎግያ ሃꬃ ላሞትያዋዳን፥

አቤት ጾሳዉ፥ ሄዋዳን ታንካ ኔና ላሞታይ።

2 “ታን ባደ፥ ጾሳ ስንꬃ

በአናዌ አዉዴሻ?” ጋደ፥

ጾሳ፥ ደኡዋ ጾሳ በአናዉ ሳመታይ።

3 አሳቱ ኡባ ገደ፥ “ነ ጾሳይ ሀቃን ደኢ?”

ያግያ ዎደ፥ ታዉ ጋላስነ ቃማ ታ አፎꬃይ ቁማ ግዴዳ።

4 ታን ኡንቱንቱ ባላ ቦንቻናዉ፥

ሺቄዳ ዳሮ አሳ ግዱዋና

ሳልፕያን ሆምቦጭሺናነ

ጋላታ የꬃ የጽሽን፥

ጾሳ ጎለ ካለꬄዳዋ ቆፕያ ዎደ፥

ታ ዎዛናይ ካዮቲደ፥ ግዶን ሴሬዳ።

5 ታ ሸምፓቴ፥ ታን አያዉ ካዮታይታ?

ቃይ አያዉ ጃባካታይታ?

ታን ጾሳን ህዶታ ዎꬃና።

አያዉ ጎፐ፥ ታን ብሮ

ታና አሽያዋነ ታ ጾሳ ጋላታና።

6 ታ ዎዛናይ ካዮቴዳ፤ ሄዋ ድራዉ፥

ታን ዮርዳኖሳ ቢታን፥ ሄርሞነ ꬎቃን፥

ሚዛረ ደርያን ኤቃደ ኔና ሀሳያይ።

7 ነ ሶሱዋ ጉንꬃን ጪሙ ጪማዉ ጼሴ፤

ቃይ ነ ቤታይነ ነ ሆቢ ኡባይ

ታ ቦላና ጎጌዳ።

8 ጋላስ መꬍና ጎዳይ አገና ባረ ሲቁዋ ታዉ ኪቴ።

ቃማካ አ የꬃይ ታናና ደኤ፤

ሄ የꬃይካ ታን ታ ደኡዋ ጾሳ ዎስያ ዎሳ።

9 ጾሳ፥ ታ ዎጋ ዛላ ታን፥

“አያዉ ታና ዶጋዲ?

ታን አያዉ ታ ሞርክያን ናቀታደ ካዮታደ ሀመቶ?” ያጋይ።

10 ታ ሞርከቱ ታና፥

“ነ ጾሳይ ሀቃን ደኢ?” ያጊደ፥

ታ መቀꬃ መንꬂደ ቦሪኖ።

11 ታ ሸምፓቴ፥ ታን አያዉ ካዮታይታ?

ቃይ አያዉ ጃባካታይታ?

ጾሳን ህዶታ ዎꬃና።

አያዉ ጎፐ፥ ታን ሀእካ

ታና አሽያዋነ ታ ጾሳ ጋላታና።

43

1 አቤት ጾሳዉ፥ ታና ሻትንꬃ።

ጾሳ ኤረና አሳቱዋና ታ ሞቱዋ ኔን ሞተታ።

ጭምያ ኢታ አሳቱዋፐ ታና ኔን አሻ።

2 ጾሳዉ፥ ታን ናገታ አትያ ሚጻይ ኔና።

ኔን ታና አያዉ አጋይ? ታን አያዉ ታ ሞርክያን፥

ናቀታደ ካዮታደ ሀመቶ?

3 ነ ፖኡዋነ ነ ቱሙዋ ታዉ ኪታ፤

ኡንቱንቱ ታና ካለꬅኖ።

ነ ጌሻ ደርያ ኔን ደኢያሳ አፍኖ።

4 ሄ ዎደ ታን ታ ጾሳ ያርሹዋ ሳኣ፥

ታና ናሸችያ ጾሳኮ ባና።

አቤት ጾሳዉ፥ ታ ጾሳዉ፥

ታን ዲꬃ ዲጻደ፥ ኔና ሳባና።

5 ታ ሸምፓቴ፥ ታን አያዉ ካዮታይታ?

ቃይ አያዉ ጃባካታይታ?

ታን ጾሳን ህዶታ ዎꬃና።

አያዉ ጎፐ፥ ታን ብሮ

ታና አሽያዋነ ታ ጾሳ ጋላታና።

44

ጾሳይ ናጋናዳን ዎሳ

ዛማረቱዋ ካፖ የጸቴዳ፥ ቆረ ናናቱዋ አኬካ ግንጹዋ

1 አቤት ጾሳዉ፥ አꬌዳ ዎድያን፥

ኔን ኦꬄዳዋ ኑን ኑ ሀይꬃን ስሴዶ፥

ኑ አዎቱዋ ዎድያንካ ነ ኦꬄዳዋ ኑዉ ኦዴድኖ።

2 ካዉተꬃቱዋ ኔን ነ ኩሽያን ላጋደ ከሳዳ፤

ኑ አዎቱዋ ኡንቱንቱ ቢታን ቶካናዉ፤

ሀራ ካዉተꬃቱዋ ሙራዳ፤

ሽን ነ አሳቱዋ አሳዳ።

3 ኡንቱንቱ ባረንቱ ማሻን ኦሊደ፥

ሄ ቢታ ከስበይክኖ፤

ኡንቱንቱ ባረንቱ ኩሽያ ምኖተꬃን ጾንበይክኖ።

ሽን ኔን ኡንቱንታ ሲቄዳ ድራዉ፥

ኡንቱንቱ ነ ኡሸቻ ኩሽያ፥

ነ ቀስያነ ነ ስንꬃ ፖኡዋ ዎልቃን ጾኔድኖ።

4 ያቆባ አሳዉ ጾኑዋ አዛዝያ፥

ታ ካቲነ ታ ጾሳይ ኔና።

5 ኔናን ግዲደ፥ ኑ ሞርከቱዋ ኑን ሱግ ኦላና፤

ነ ሱንꬃን ኑ ኤቀትያዋንታ ኑን የꬋና።

6 ታን ታ ቶራን አማነትከ፤

ታ ማሻይካ ታና አሸና።

7 ሽን ኔን ኑና ኑ ሞርከቱዋፐ አሻዳ፤

ቃይ ኑና እጽያዋንታ ኔን ካዉሻዳ።

8 ኑን ኡባ ዎደ ጾሳን ጬቀቴቶ፤

ነ ሱንꬃዉ መꬍናዉ ጋላታ እማና።

9 ሽን ሀእ ኔን ኑና አጋዳ፤ ካዉሻዳ፤

ኑ ቶራ አሳና እትፐ ኦላ ባካ።

10 ኑ ሞርከቱዋ ስንꬃፐ ኑና ባቃትሳዳ፤

ኑ ኤቀትያዋንቱ ኑባ ቦንቄድኖ።

11 ኔን ኑና ዶርሳቱዋዳን ሹካዉ አꬃደ እማዳ፤

ቃይ ካዉተꬃቱዋ ግዶን ኑና ላላዳ።

12 ኔን ነ አሳ ህራይሱዋን ዛልኣዳ፤

አያ ዎꬍያነ ደማበይካ።

13 ኔን ኑና ኑ ሾሮቱ ቦርያዋ፥

ቃይ ኑ ሄራን ደእያዋንቱ ቅሊጭያዋነ ሚጭያዋ ኦꬃዳ።

14 ኔን ኑና ካዉተꬃቱዋ ግዶን ቶሳ ከሳዳ፤

ኑና ኡንቱንቱ ባረንቱ ሁጲያ ቃꬅ ቃꬅ ቅꬍያዋ ኦꬃዳ።

15 ታን ጋላሳ ኩመንꬃን ቶሸታድ።

ታ ሶምእያ ዬላይ ካሜዳ።

16 ታና ሸቂያዋንቱነ ቦርያዋንቱ ጋሱዋን፥

ታና ሞርክያዋንቱነ ማንድያዋንቱ ጋሱዋና።

17 ኑን ኔና ዶግቤናዋ ግዶፐካ፥

ዎይ ነ ጫቁዋ መንꬅቤናዋ ግዶፐካ፥

ሀዌ ኡባይ ኑ ቦላ ሀኔዳ።

18 ኑ ዎዛናይ ኔፐ ጉየ ስምቤና፤

ኑ ገዲ ነ ኦግያፐ ጋጻ ከስቤና።

19 ሽን ኔን ኑና መንሬꬃደ ዶኣ ግዶን የጋዳ፤

ꬍጵ ጎ ꬉማን ካማዳ።

20 ኑ ጾሳ ሱንꬃ ኑን ዶጌደንቶ፥

ሀራ ጾሳ ዎሳናዉ ኑን ኑ ኩሽያ ምጬደንቶ፥

21 ዎዛናን ጌሜዳ ጹራ ጾሳይ ኤርያ ድራዉ፥

እ ሀዋ ብዲደ ደመኔ?

22 ሽን ነ ድራዉ፥ ጋላሳ ኡባን ኑና ዎꬊኖ፤*

ሹካናዉ አፍያ ዶርሳዳን ፓይደቴዶ።

23 አቤት መꬍና ጎዳዉ፥ ደንዳ! አያዉ ገምእሻይ?

ቤጎታ! መꬍናዉ ኑና አጎፓ።

24 ነ ሶምኡዋ ኑፐ አያዉ ገንꬃይ?

ኑ ቆሁዋነ ኑ ኡንኣ አያዉ ዶጋይ?

25 ኑን ባናን ዱገ ኦለቴዶ፤

ኑ አሳተꬃይካ ቢታና ኦይቀቴዳ።

26 አቤት ጾሳዉ፥ ደንዳ! ኑና ማዳ!

አገና ነ ሲቁዋ ድራዉ፥ ኑና ዎዛ።

45

ሲቁዋ ግንጹዋ

ቆረ ናናቱ ዛማረቱዋ ካፖ ጪሻ ዋꬃ ግያ ዋꬃን የጼዳ የꬃ. አኬካን ጻፈቴዳ ሲቁዋ የꬃ.

1 ታን ታ የꬃ ካትያ ስሳና፥

ታ ዎዛናይ ሎኦ ቆፋ ፑልቴ፤

ታ እንጻርሳይ ሎኦ ጻፍያ አሳ ብእርያ ማላ።

2 አሳ ኡባፐ ኔን ማላንቻነ፤

ነ ሃሳያይ ናሸꬅያዋ ግዳና ማላ፥

ጾሳይ ኔና መꬍናዉ አንጄዳ።

3 ዎልቃማ ካትያዉ፥

ነ ማሻ ነ ጼሳን ዳንጫ፤

ቦንቹነ ግታተꬃይ ነዋ።

4 ነ ቱማተꬃ፥ አሽከተꬃነ ጽሎተꬃ ድራዉ፥

ነ አንጋ ማያደ፥ ጾናናዉ ፕሪጻ።

ነ ኡሸቻ ኩሺ ማላልስያባ በሶ።

5 ነ ፖꬃይ ቃራ፤

ኡንቱንቱ ካትያ ሞርከቱዋ ዎዛና አይፍያ ጫድኖ።

ካዉተꬃቱ ነ ገድያን ኩንድኖ።

6 አቤት ጾሳዉ፥

ነ ካዉተꬃ አራታይ መꬍ መꬍናዉ ደኤ፤ *

ነ ካዉተꬃ ጻምአይካ ሱረተꬃ ጻምኣ።

7 ኔን ጽሎተꬃ ሲቃሳ፤

ጌላተꬃ እጻ።

ጾሳይ፥ ነ ጾሳይ፥ ኔና

ነ ላገቱዋፐ አꬂደ፥

ናሸቻ ዛይትያ ኦኬዳዌ ሄዋሳ።

8 ካዋራን፥ ጎዳረ ኡꬃንነ ብርጉድያን፥

ነ ማዩ ኡባይ ፑሻከቴዳ።

ዳንጋርሳ ዛልያን አሌቀቴዳ፥

ነ ካዉተꬃ ጎልያን ዲጽያዋንቱ ኔና ናሸቺኖ።

9 ካትያ ጎልያን ደእያ ማጫ አሳቱዋ ግዶን፥

ካተቱዋ ማጫ ናናቱ ደኢኖ፤

ካታታ ጌሻ ዎርቃን አሌቀታደ፥

ኔፐ ኡሸቻ ባጋን ኤቃዱ።

10 ታ ናቴ፥ ስሳ፤ ሀይዛ፤

ነ ሀይꬃ ሃ የጋ።

ነ ዛርያነ ነ አዉዋ ጎልያ ዶጋ።

11 ነ ፑላ ካቲ አሞቴ፤

እ ነዉ ጎዳ ግድያ ድራዉ፥ አዉ አዛዘታ።

12 ጽሮሳ አሳይ እዝዉ እሞታ አኪደ ያና፤

ዱረቱ ኔና አዉዳሻና።

13 ካትያ ናታ ካትያ ጎልያ ግዶን ዋታ ሎአይ!

እዝ ቡላቻ ማዩካ ዎርቃ ቃጭናን ዳደቴዳ።

14 ባረ አሌቆ ማዩዋ ማያደ፥ ካትያኮ ሞይዘታዉ፤

እዝ ላገ ናናቱ ዎዶሮቱ፥

እዞ ካሊደ፥ አ ስንꬃ አሄድኖ።

15 ኡንቱንቱ ናሸቲደነ ሆምቦጪደ ዪደ፥

ካትያ ጎልያ ገሊኖ።

16 ካትያዉ፥ ነ አዎቱዋ ኮታ ነ ናናቱ አካና።

ኔን ኡንቱንታ ቢታ ኡባ ቦላን ሱንꬃና።

17 ታን ነ ሱንꬃይ የለታ ኡባን ሀሳየታናዳን ኦꬃና።

ሄዋ ድራዉ፥ አሳይ መꬍ መꬍናዉ ኔና ጋላታና።

46

ጾሳይ ኑናና ደኤ

ዛማረቱዋ ካፖ ቆረ ናናቱ እምና የጸቴዳ፥ ዎዶሮ ናና የꬃ ሂላን ጻፈቴዳ የꬃ.

1 ጾሳይ ኑን ናገት አትያ ሳነ ኑዉ ዎልቃ።

ኑና መቱ ጋክያ ዎደ፥

ማዳናዉ እ ኡባ ገደ ማታን ደኤ።

2 ሄዋ ድራዉ፥ ቢታይ ቃጽንቶካ፥

ዎይ ደረቱ አባን ኩንድንቶካ፥

ኑን ያዮኮ።

3 አባ ቤታይ ጉሚደ፥ ሆሙዋ ማይንንቶካ፥

አ ዎልቃማ ሆቢያን ደረቱ ዪቂዪቂንቶካ፥

ኑን ያዮኮ።

4 እት ሻፋይ ደኤ።

ሄ ሻፋይ ጎጊደ፥ ጾሳ ካታማ፥

ኡባፐ ꬎቂያ ጾሳይ ደእያ ጌሻ ሳኣ ናሸቼ።

5 ጾሳይ አ ግዶን ደእያ ድራዉ፥

ሄ ካታማይ ቃጸና።

ዎንታ ጉራን ጾሳይ አ ማዳና።

6 ጋድያ አሳይ ሻባረቴ፤

ካዉተꬃቱ ቃጺኖ።

ጾሳይ ባረ ቃላ ስሴዳ ዎደ፥ ሳአይ ሴሬ።

7 መተꬃ ኡባ ጎዳይ ኑናና ደኤ፤

ያቆባ ጾሳይ ኑን ቆሰት አትያ ሳኣ።

8 ሃ ዪተ፤ መꬍና ጎዳይ ኦሱዋ ጼልተ፤

እ ሳኣን አሄዳ ባሻ በእተ።

9 እ ሳኣ ጋጻ ጋካናዉ ደእያ ኦላ ተኤ፤

ዎንዳፍያ መንꬄ፤

ቶራ መንꬄ፤

ጎንዳልያካ ታማን ጹጌ።

10 ዎፑ ጊተ፤ ታን ጾሳ ግድያዋ ኤርተ።

ታን ካዉተꬃቱዋ ግዶን ꬎቃይ።

ቃይ ቢታ ቦላንካ ꬎቃይ።

11 ኡባፐ ዎልቃማ መꬍና ጎዳይ ኑናና ደኤ፤

ያቆባ ጾሳይ ኑን ቆሰት አትያ ሳኣ።

47

ጾሳይ አላምያ ኡባ ካትያ

ዛማረቱዋ ካፖ የጸቴዳ፥ ቆረ ናናቱዋ ማዝሙርያ

1 ካዉተꬃቱ ኡባይ ህንተ ኩሽያ ባቂተ፤

ቃላ ꬎቁ ኦꬂደ፥ ጾሳዉ ጋላታ የጽተ።

2 ኡባፐ ꬎቂያ መꬍና ጎዳይ ያየታናዉ በሴ፤

ሳኣ ኡባ ቦላን እ ዎልቃማ ካትያ።

3 ጋድያ አሳ ኑፐ ጋርሳና፥

ካዉተꬃቱዋካ ኑ ገድያፐ ጋርሳና ዎꬂደ፥

ኑዉ ሞድሴ።

4 እ ኑዉ ላትያ ቢታ ዶሬዳ፤

ሄ ቢታይ፥ እ ሲቅያ ያቆባ ዛራቱ ጬቀትያዋ።

5 ጾሳይ ፑደ ካዉተꬃ አራታ ከሴዳ።

መꬍና ጎዳይ ፑደ ከስያ ዎደ፥

ናሸቻ ሆምቦጨꬃይነ ማላካታ ፑናይ ስሰቴዳ።

6 ጾሳ ሳቢተ፤ ኤ፥ አ ሳቢተ።

ኑ ካትያ ሳቢተ፤ ኤ፥ አ ሳቢተ።

7 ጾሳይ ሳኣ ኡባ ካትያ ግድያ ድራዉ፥

ጋላታ ሳባ ሳቢተ።

8 ጾሳይ ባረ ጌሻ ካዉተꬃ አራታን ኡቴዳ፤

ጾሳይ ካዉተꬃቱዋ ኡባ ሞዴ።

9 ካዉተꬃቱዋ ካፓቱ፥

አብራሃማ ጾሳ አሳቱዋና እትፐ ሺቂኖ።

አያዉ ጎፐ፥ ሳኣን ደእያ ዎልቃማቱ ኡባይ ጾሳሳ፤

እ ሎይꬅ ꬎቁ ጌዳ።

48

ጾሳ ካታማት ጽዮኖ

ቆራሀ ናናቱዋ ማዛሙርያ፤ የꬃ

1 መꬍና ጎዳይ ዎልቃማ።

ኑ ጾሳ ካታማን አ ጌሻ ደርያን አꬎ ጋላታይ አዉ በሴ።

2 ጾሳ ደርያ ጽዮነ ꬎቃነ ሎአ። *

ፑደሃ ባጋና ደእያ

ሄ ዎልቃማ ካትያ ካታማይ ሳኣ ኡባዉ ናሸቻ።

3 ሄ ካታማ ግምቢያ ግዶን፥

ባረናን ሳሮ አሳይ ደእያዋ ጾሳይ በሴዳ።

4 ካተቱ ባረንቱ ቶራንቻቱዋና እትፐ ሺቄድኖ፤

ጽዮነ ኦላናዉ ዬድኖ።

5 አ በኢደ፥ ማላለቲድነ ዳጋሚደ፥

ባቃቴድኖ።

6 ኡንቱንቱ ሄዋን ደእሺና፥

ኡንቱንታ ያሻ ኮኮርሳይ ኦይቄዳ፤

ኦይꬃይ ኦይቄዳ ምሽራቲዳን ኡንኤቴድኖ።

7 አዋይ ዶልያ ባጋ ዎልቃማ ጫርኩዋን፥

መእያ ታርሴሰ ማርካብያዳን ኡንቱንቱ ኮኮሬድኖ።

8 ኑን ስሴዳዋዳንካ፥

ኡባፐ ዎልቃማ መꬍና ጎዳ ካታማን፥

ኑ ጾሳ ካታማን፥ እ ኦꬄዳዋ በኤዶ።

ጾሳይ ሄ ካታማ መꬍናዉ ምንስ ኤሴ።

9 አቤት ጾሳዉ፥ ነ ጌሻ ጎልያ ግዶን

አገና ነ ሲቁዋ ቆፔዶ።

10 አቤት ጾሳዉ፥ ነ ሱንꬃዳንካ፥

ነ ጋላታይ ሳኣ ጋጻ ጋኬዳ።

ነ ኡሸቻ ኩሺ ጽሎተꬃን ኩሜዳዋ።

11 ነ ፕርዳ ድራዉ፥

ጽዮነ አሳይ ናሸቴ፤

ይሁዳ ሞꬃቱካ ናሸቲኖ።

12 ጽዮነ ዩሹዋን ሀመትተ፤

እ ዩሹዋን ያነ ሃነ ስመረትተ።

እ ዎችያ ሳ ፓይድተ።

13 ይያ የለታዉ ኦዳናዳን፥

እዝ ግምቢያ አኬክተነ እዝ አኮ ግምቢያ ጾሞስተ።

14 ህንተ፥ “መꬍ መꬍናዉ

ሀ ጾሳይ ኑ ጾሳ፤

እ ኑና ሀይቃና ጋካናዉ ካለꬃና” ያጊደ ኦድተ።

49

ዱረታን አማነቱሳይ ሀዳ ግዱሳ

ዛማረቱዋ ካፖ የጸቴዳ፥ ቆረ ናናቱዋ ማዝሙርያ

1 ህንተኖ፥ አሳቶ፥ ኡባቱካ ሀዋ ስስተ።

ህንተኖ፥ ሳኣን ደእያዋንቶ፥

ኡባቱካ ሀዋ ሀይዝተ።

2 ꬎቃይ ዝቃይካ፥

ዱሪ ማንቁካ ስስተ።

3 ታ ዎዛና ቆፋይ ጪማ፤

ታ ዶናይ አꬌዳ ኤራተꬃ ሃሳዬ።

4 ታ ሀይꬃ ሌምሱዋኮ የጋና፤

ዲꬃ ዲጻደ፥

ታን አ ብለꬃ ቆንጭሳና።

5 መቶ ጋላሳይ ይያ ዎድያንነ ባለꬅያ ሞርከቱ፥

ታና ዶድያ ዎደ፥

ታን አያዉ ያያይታ?

6 ታ ሞርከቶ፥

ባረንቱ ደእያዋን አማነትያዋንቶነ

ባረንቱ ዱረተꬃ ዳሩዋን ጬቂያዋንቶ

አያዉ ያያይታ?

7 አይ አሳይነ ባረና ዎዛናዉ፥

ዎይ ባረ ሸምፑዋ ጋትያ ጾሳዉ ጭጋናዉ ዳንዳየና።

8 አያዉ ጎፐ፥ አሳ ሸምፑዋ ጋቲ አልአ።

አይ ጋትያ ጭግናካ ግደና።

9 እ መꬍናዉ ደአናዳን፥

ዎይ እ ሀይቀናዳን ኦꬃናዉ ጋከና።

10 ኤያቱነ ቦዛቱ ሀይቂያዋዳን፥

አꬌዳ ኤራንቻቱካ ꬋይያዋነ

ባረንቱ ማጹዋ ሀራቶ የጊደ ብያዋ

አሳይ ኡባይ በኤ።

11 ኡንቱንቱ ባረንቱ ቢታ ባረንቱዋ ጊናካ፥

ዱፉ መꬍናዉ ኡንቱንቱ ጎለነ የለታፐ የለታ ጋካናዉ

ኡንቱንቱ ደእያ ሳኣ ግዳናዋ።

12 አሳይ አይ ግታቶፐካ ፓጻ አተና፤

እ ዶኣዳን ሀይቃና።

13 ባረካ ባረንቱ ሁጲያን አማነትያዋንቱ ካጫይነ

ኡንቱንቱ ቃላ ቱማ ግያዋንቱ ዉርሰꬃይ ሀዋ።

14 ሹካዉ ዶረቴዳ ዶርሳቱዋዳን፥

ኡንቱንቱ ዱፎ ዶረቴድኖ፤

ሀይቁ ኡንቱንቱ ሄንꬃንቻ ግዳናዋ።

ሱረቱ ዎንታ ኡንቱንቱ ዱፉዋ ቦላ ሀመታና፤

ኡንቱንቱ ባረንቱ ደእያ ጎልያፐ ሃኪደ፥ ዱፉዋን ዎቃና።

15 ሽን ጾሳይ ታና ዎዛና፤

እ ታ ሸምፑዋ ሀይቁዋ ዎልቃፐ አሻና።

16 አሳይ ዱረትያ ዎደነ፥

አ ቦንቹ ዳርያ ዎደ ያዮፓ።

17 አያዉ ጎፐ፥ እ ሀይቂደ፥

አይነ አኪደ ቤና፤

አ ዱረታይ አናና እትፐ ዱፉዋ ቤና።

18 አሳይ ፓጻ ደእያ ዎድያን፥

“ታዉ ኩሜዳ” ጎፐነ፥

ኡባባይ አዉ ጊጌዳ ድራዉ ጋላተቶፐነ፥

19 ስሚደ ፖኡዋ በኤና ባረ ማይዛ አዎቱዋና ጋከቴ።

20 ኤር ባይናን ግታቴዳ አሳይ ዶኣዳን ሀይቃና።

50

ቱሞ ጎይና

አሳፋ ማዛሙርያ

1 ዎልቃማ ጾሳይ፥ መꬍና ጎዳይ ሃሳዬ።

አዋይ ዶልያሳፐ ዉልያሳ ጋካናዉ

ሳኣን ደእያ አሳ ጼሴ።

2 ፑላይ ኩመንꬃ ሎአ ግድያ ጽዮነፐ ጾሳይ ፖኤ።

3 ኑ ጾሳይ ያና፤ ጮኡ ጌና።

ኤጽያ ታማይ አ ስንꬃና፤

ዎልቃማ ጎቲ አ ዩሹዋና።

4 ጾሳይ ባረ አሳ ፕርዲደ፥

ሳሎቱዋነ ሳኣ ጼሴ።

5 “ያርሹዋ ያርሽያዋን፥

ታናና ጫቀቴዳ ጾሳ አሳቱዋ፥

ታኮ ሺሽተ” ያጌዳ።

6 ጾሳይ ፕርድያዋ ግድያ ድራዉ፥

ሳሎቱ አ ጽሎተꬃ ኦዲኖ።

7 “ታ አሳዉ፥ ስሳ! ታን ነዉ ኦዳይ።

እስራኤልያ አሳዉ፥ ታን ነ ቦላ ማርካታይ።

ታን ጾሳ፥ ነ ጾሳ።

8 ነ ያርሹዋ ድራዉነ

ኔን ኡባ ገደ ሺሽያ ጹግያ ያርሹዋ ድራዉ፥

ታን ኔና ሴርከ።

9 ሄዋዳንካ፥ ነ ድርሳፐ ኮሩማቱዋ፥

ዎይ ነ ስኩዋፐ ዴሻቱዋ አካናዉ ኮይከ።

10 አያዉ ጎፐ፥ ዎራን ደእያ ዶአቱ ኡባቱ ታዋንታ፤

ሻኡ ደርያ ቦላን ደእያ መሄቱካ ታዋንታ።

11 ታን ꬎቃ ደርያን ደእያ ካፎቱዋ ኡባ ኤራይ፤

ደምባን ደእያ መተꬃቱ ታዋንታ።

12 ታና ኮሽንቶነ፥ ታን ነዉ ኦድከ:

አያዉ ጎፐ፥ ሳአይነ ሳኣን ኩሜዳዌ ኡባይ ታዋ።

13 ታን ኮሩማቱዋ አሹዋ ማይታ?

ዎይ ዴሻቱዋ ሱꬃ ኡሻይታ?

14 ሄዋ ድራዉ፥ ጾሳዉ፥

ኔን እምያ ያርሹ ጋላታ ግዶ፤

ኡባፐ ꬎቂያ ጾሳዉ ነ ቃንገꬃ ጋꬃ።

15 ያታደ፥ መቱዋ ጋላስ ታና ጼሳ።

ታን ኔና አሻና፤ ኔንካ ታና ቦንቻና” ያጌ።

16 ሽን ጾሳይ ኢታ አሳ ሀዋዳን ያጌ፤

ታ ህግያ ኔን ዛራ ዛራደ አያዉ ኦዳይ?

ዎይ ታ ጫቁዋ ነ ዶናን አያዉ ሃሳያይ?

17 ኔን ታ ትምርትያ እጻዳ፤

ታ ቃላካ ሀይꬃ ቦላና አꬃዳ።

18 ኔን ካይሱዋ በኤዳ ዎደ፥

አናና ዳቦታዳ፤

ሻርሙጽያዋንቱ ማባራን ገላዳ።

19 ኔን ነ ዶና ኢታባ ሃሳያናዉ ብላ የዳሳ።

ነ እንጻርሳይካ ዎርዱዋ ሃሳያ ሜዘቴዳ።

20 ነ ኡቴዳሳን ነ እሻ ኢሳደ ሃሳያዳ፤

ነ አት ናኣ ዝግራሳ።

21 ኔን ሀዋ ኡባ ኦꬅያ ዎደ፥

ታን ጮኡ ጌዳ ድራዉ፥

ታናካ ነ ማላ ጋደ ቆፓዳ።

ሽን ሀእ ታን ኔና ሴራይነ

ነ ባላ ነ ስንꬃን ፓይዳይ።

22 “ህንተኖ፥ ጾሳ ዶግያዋንቶ፥ ሀዋ አኬክተ።

ሄዌ ꬋዮፐ፥ ታን ህንተና መንሬꬃና፤

ሄ ዎደ ህንተና አሽያዌ ባዋ።

23 ታዉ ጋላታ እምያ አሳይ ታና ቦንቼ።

ባረ ኦግያ ሱርስያ አሳ

ታን ጾሳ አቶተꬃ በሳና” ያጌ። *

51

ማሮተꬃ ደማናዉ ሺቄዳ ዎሳ

ዛማረቱዋ ካፖ የጸቴዳ፥ በርሳብና ሻርሙጼዳ ሀኖታ ትምቢትያ ኦድያ ናታን አዉ ኦዲደ ስምና፥ ዳዊታ ማዛሙርያ

1 አቤት ጾሳዉ፥ አገና ነ ሲቁዋዳን ታና ማራ፤

ነ ቃረታ ዳሩዋዳን ታ ባይዙዋ ቁጫ።

2 ታ ኢታተꬃፐ ታና ሙለ ሜጫ፤

ታ ናጋራፐ ታና ጌሻ።

3 አያዉ ጎፐ፥ ታ ባይዙዋ ታን ኤራይ፤

ታ ናጋራይ ኡባ ገደ ታ ስንꬃና።

4 ታን ኔና፥ ነ ጻላላ ናቃድ፤ *

ነ አይፍያ ስንꬃን ኢታባ ኦꬃድ።

ሄዋ ድራዉ፥ ሃሳያደካ ኔን ልከ፤

ፕርዳደካ ኔን ጽሉዋ።

5 ታን የለቶደፐካ ቱሙ ናጋራንቻ፤

ታ አት ኡሉዋን ብሮ አትያ ዎደፐ ዶማደካ፥

ታን ናጋራንቻ።

6 ሄኮ ኔን ዎዛና ግዶ ቱማተꬃ ኮያሳ፤

ሄዋ ድራዉ፥ ነ አꬌዳ ኤራተꬃ ታ ጋርሳን ታማርሳ።

7 ሂሶጵያ ግያ ቦንጭያን ኔን ታና ጌሻ፤

ታን ጌያና።

ታና ሜጫ፤

ታን ሻቻፐ አꬋአደ ቦጻና።

8 ኔን ታና ናሸቻነ

ሀሹ ግያዋ ስሳ፤

ኔን ታና መንሬꬄዳባ ግዶፐካ፥

ዛራደ ናሸቻ።

9 ታ ናጋራፐ ነ ስንꬃ ዎራ ዛራ፤

ታ ኢታተꬃ ኡባ ቁጫ።

10 አቤት ጾሳዉ፥ ጌሻ ዎዛና ታ ግዶን መꬋ፤

ምንስያ አያና ታ ግዶን ኦራꬃ።

11 ታና ነ ስንꬃፐ ኦሎፓ፤

ነ ጌሻ አያና ታፐ አኮፓ።

12 ነ አቶተꬃ ናሸቻ ታዉ ዛራደ እማ፤

ታን ነዉ ኤኖ ጋደ አዛዘታናዳን፥

ታና ዘምፕሳ።

13 ሄ ዎደ ታን ባይዛንቻቱዋ ነ ኦግያ ታማርሳና፤

ሄ ናጋራንቻቱነ ኔኮ ስማና።

14 አቤት ጾሳዉ፥ ታና አሽያ ጾሳዉ፥

ሱꬃ ጉሴዳ ናጋራፐ ታና አሻ፤

ሄ ዎደ ታ እንጻርሳይ ነ ጽሎተꬃባ የጻና።

15 አቤት ጎዳዉ፥ ታ ዶና ዶያ፤

ያቶፐ፥ ታ እንጻርሳይ ነ ጋላታ አዋያና።

16 ኔን ያርሹዋን ናሸታንቶ ታ ነዉ ሺሻናሽን፥

ኔን ያርሹዋን ናሸታካ።

17 ጾሳዉ ያርሽያ ያርሹ

አሽከ አያና፤ አቤት ጾሳዉ፥

“ናጋራ ኦናን አጋርክታሻ” ግያ፥

መኤዳ ዎዛና ኔን ካꬋካ።

18 አቤት ጾሳዉ፥ ነ ዶሱዋን ጽዮንዉ ኬካ፤

የሩሳላመ ግምበቱዋ ግምባ።

19 ሄ ዎደ ጽሎ ያርሹዋን፥

ጹግያ ያርሹዋንነ፥

መህያ አሹዋ ዉርስ ጹግያ ያርሹዋን ኔን ናሸታና።

ቃይ ኮሩማቱ ነ ያርሽያሳን ያርሸታና። *

52

ኢታቱዋ ዉርሰꬃ ካጫ

ዛማረቱዋ ካፖ የጸቴዳ፥ ኤዶማ ቢታ አሳ ግድያ ዶይቅ ሳኦላኮ ቢደ፥ “ዳዊተ አብመሌካ ጎለ ቤዳ” ያጊደ ኦዲደ ስምና ዳዊታ አኬካ ግንጹዋ.

1 ኔኖ፥ ዎልቃማ ብታንያዉ፥

ጾሳ አሳቱዋ ቦላ ኢታባ ኦꬅያዋዳን፥

ጋላሳ ኡባን አያዉ ጬቀታይ?

2 ኔኖ፥ ዎርዶባ ሀንያዎ፥

ኔን ሀራቱዋ ꬋይሳናዉ ማቀታሳ።

ነ እንጻርሳይ ኩሳ ማቂልያ ማላ።

3 ኔን ሎኡዋፐ ኢታ ሲቃሳ፤

ቃይ ቱሙዋ ሃሳይያዋፐ፥

ዎርዱዋ ሃሳይያዋ ዶሳሳ።

4 ኔኖ፥ ዎርዳንቻዉ፥

ኔን ቆህያ ቃላ ኡባ ሲቃሳ።

5 ሽን ጾሳይ ኔና መꬍናዉ ꬋይሳና።

እ ኔና ዳፋናነ ነ ጎልያፐ ቦንቂደ ከሳና፤

እ ኔና ፓጻ ደእያዋንቱ ግዶፐ ꬎቆላና።

6 ጽሎቱ ሀዋ በኢደ ያያና።

ኡንቱንቱ ሀዋዳን ያጊደ፥ ነ ቦላ ሚጫና፤

7 “ጾሳ ባረዉ ጌሱዋ ኦꬅቤና፥

ባረ ዱረተꬃ ዳሩዋን አማነቴዳ፥

ኢታ ኦሱዋን ምኔዳ ብታንያ

ሀዋ በእተ!” ያጋና።

8 ሽን ታን ጾሳ ጎልያን አጭያ ዎጋራ ማላ።

አገና አ ሲቁዋን ታን መꬍ መꬍናዉ አማነታይ።

9 ኔን ኦꬄዳ ድራዉ፥

ታ ኔና ጋላታና፥

ታን ኔን ኬካ ግድያ ድራዉ ነ ሱንꬃን ህዶታ ዎꬃይ።

ታን ጾሳ አሳቱዋ ስንꬃን ኔና ሳባና።

53

አሳ ኢታተꬃ

ዛማረቱዋ ካፖ የጸቴዳ፥ ዳዊታ አኬካ ግንጹዋ.

1 ቦዛቱ ባረንቱ ዎዛናን፥ *

“ጾሳይ ባዋ” ያጊኖ።

ኡንቱንቱ ደኡ ባዬዳ።

ኡንቱንቱ ሸነይያባ ኦꬂኖ፤

ሎእያባ ኦꬅያ አሳይ ባዋ።

2 ጾሳ ኮይያ ኤራንቻቱ ደእንቶነ በአናዉ፥

ጾሳይ ሳሉዋፐ ዱገ አሳ ጼሌ።

3 ኡንቱንቱ ኡባይካ ጾሳፐ ሃኬድኖ፤

ኡባይካ እትፐ ቱኔድኖ።

ሎኡዋ ኦꬅያ አሳይ ባዋ፤

ሀራይ አቶ እቱነ ባዋ።

4 ጾሳይ፥ “ሀዋንቱ ታ አሳ ቦንቂ ምያ ኢታ አሳቱ

ቱሙ አይነ ኤርክኖ?

ኡንቱንቱ ታና ዎስክኖ” ያጌ።

5 ኡንቱንቱ ካሰ ዳጋም ኤረናዋ ኬሻ ዳጋማና።

አያዉ ጎፐ፥ ጾሳይ ባረ አሳ ሞርክያዋንቱ መቀꬃ ላላና።

ጾሳይ ኡንቱንታ ካꬌዳ ድራዉ፥ ኡንቱንቱ ዬላታና።

6 እስራኤልያዉ አቶተꬃይ ጽዮነፐ ዬረኔ!

ጾሳይ ባረ አሳ ኦሞዱዋ ዛርያ ዎደ፥

ያቆባ ዛራቱ ናሸታና፤

እስራኤልያ አሳይ ናሸቻዉ ፖጩ ጋና።

54

ሞርክያ ኩሽያፐ አታናዉ ሺቄዳ ዎሳ

ዛማረቱዋ ካፖ የጸቴዳ፥ ዚፋን ደእያ አሳቱ ሳኦላኮ ቢደ፥ “ዳውት ኑ ቢታን ቆሰቴዳ” ያጊደ ኦዲደ ስምና ዳዊተ አኬካን ዲጼዳ ግንጹዋ.

1 አቤት ጾሳዉ፥ ነ ሱንꬃን ታና አሻ፤

ነ ዎልቃን ታና ሻትንꬃ።

2 አቤት ጾሳዉ፥ ታ ዎሳ ስሳ፤

ታ ዶና ሃሳያ ሀይዛ።

3 ኦቶራንቻቱ ታ ቦላ ደንዲኖ፤

ዳጋንꬅያ አሳቱ ታና ዎꬋናዉ ኮዪኖ።

ኡንቱንቱ ጾሳ አላለ ጊክኖ።

4 ሄኮ ጾሳይ ታና ማድያዋ፤

ጎዳይ ታና ዘምፕስያዋ።

5 አቤት ጾሳዉ፥ ታ ሞርከቶ ኡንቱንቱ ኢታተꬃ ዛራ።

ኔን አማነትያዋ ግድያዋዳን፥

ኡንቱንታ ꬋይሳ።

6 አቤት መꬍና ጎዳዉ፥ ታን ታ ሸንያን ነዉ ያርሻና፤

ኔን ኬካ ግድያ ድራዉ፥

ታን ነ ሱንꬃ ጋላታና።

7 አያዉ ጎፐ፥ ኔን ታና

ታ መቱዋ ኡባፐ አሻዳ፤

ታ ሞርከቱ ጾነትያዋ ታ አይፍያን በኣድ።

55

ላገꬃይ ካዴዳ አሳ ዎሳ

ዛማረቱዋ ካፖ የጸቴዳ፥ ዳዊተ አኬካን ዲጼዳ ዲꬃ.

1 አቤት ጾሳዉ፥ ታ ዎሳ ስሳ፤

ታ ማጋና አይ መቴ ጎፓ።

2 ሀይዛ፤ ታ ዎሳ ስሳ፤

ታ ቆፋይ ታና ዋይስና፥

ታን ሻባረታድ።

3 ሄዌነ፥ ታ ሞርከቱዋ ኮሻፐነ፥

ኢታቱዋ ናቁዋፐ ደንዴዳዋና።

ኡንቱንቱ ታ ቦላ መቱዋ አሂኖነ

ባረንቱ ሀንቁዋን ታና ሞርኪኖ።

4 ታ ዎዛና አይፍያን ድድቄ፤

ሀይቁዋ ህርጋይ ታና ማሽሴዳ።

5 ታና ያሻይነ ኮኮርሳይ ኦይቄዳ፤

ዳጋማይ ታና ዎꬍ ድጌዳ።

6 ታን፥ “ታዉ ሀራጵያዳን ቀፊ ደኤረኔሻ።

ያንንቶ ታን ፓላ ባደ ሸምፓና ሽን፤

7 ታን ሃካደ ባና ሽን፤

ባዙዋን ደአና ሽን።

8 ታን ጎትያፐነ ኡሹዋፐ፥

አትያሳ ኤሌላደ ጋካና ሽን” ያጋድ።

9 አቤት ጾሳዉ፥ ታን ካታማ ግዶን

ዋላሳነ ዋታ በኤዳ ድራዉ፥

ኢታቱዋ ሃሳያ ቡሉቃ።

10 ኢታቱ ጋላስነ ቃማ፥

ግምቢያ ዩዪኖ፤

ኢታተꬃይነ ኮባይ ካታማ ግዶን ደኤ።

11 ባሻይ አ ግዶን ደኤ፤

ናቁካ ጭሙካ አ ጉታራፐ ሻከተና።

12 ታና ቦርያዌ ታ ሞርክያ ግደና፤

ግድንቶ ታን ዳንዳያና።

ታ ቦላ ጬቀትያዌ ታና እጽያዋ ግደና፤

ግድንቶ ታን አፐ ቆሰታና።

13 ሽን ሀዋ ኡባ ኦꬅያዌ አሳ፥

ታ ላግያ፥

ታ ዳቡዋነ ታ ሲቁዋ።

14 ኑን እቱ እቱዋና ኡሎባ ሃሳዬዶ፤

ኑን ጾሳ ጎልያን አሳና እትፐ ስመረቴዶ።

15 ታ ሞርከቱ ዎዲ ጋከናን ሀይቂኖ፤

ኡንቱንቱ ፓጻ ሞገትኖ።

አያዉ ጎፐ፥ ኢታተꬃይ

ኡንቱንቱ ግዶንነ ኡንቱንቱ ደእያ ሳን ደኤ።

16 ሽን ታን ጾሳ ጼሳይ፤

መꬍና ጎዳይ ታና አሼ።

17 ዎንታ፥ ጋላስነ ኦማርስ

ታን ዋሳናነ ታ መቱዋ አዉ ኦዳና፤

እ ታና ስሳና።

18 ዳሮቱ ታና ሞርኮፐካ፥

እ ታና ኦላ ቶራፐ አሼ።

19 በንፐ ካዉተꬃ አራታን ኡቴዳ ጾሳይ፥

ታ ዎሳ ስሲደ ባረንቱ ኦግያ ላመናዋንታነ

ባረዉ ያየናዋንታ፥

እ ካዉሻና።

20 ታ ላጊ ባረ ዳቦቱዋ ቆሀናዉ፥

ባረ ኩሽያ ደንꬄዳ፤

ኡንቱንቱና ጫቀቴዳ ጫቁዋ ኮሌዳ።

21 አ ሃሳያይ ኦይሳፐካ አꬌዳ ሹጋ፤

ሽን ባረ ዎዛናን ሞርኬዳ።

አ ቃላቱ ዛይትያፐካ አꬊደ ዎሎላቲኖ፤

ሽን ኩሳ ማሻዳን ቃንጼድኖ።

22 ነ ቶኩዋ መꬍና ጎዳን ዎꬃ፤

እ ኔና ዘምፕሳና።

ጾሳይ አዉደነ ጽሎቱ

ሻባረታናዳን ኦና።

23 ሽን አቤት ጾሳዉ፥ ኔን

ኢታ አሳቱዋ ጪሞ ኦላን ዱገ ኦላና።

ሱꬃ ጉስያዋንቱነ ጭምያዋንቱ፥

ባረንቱ ደአና ላይꬃዉ ባጋነ ደእክኖ፤

ሽን ታን ኔናን አማነታና። *

56

ጾሳን ዘምፑዋ ዎሳ

ዛማረቱዋ ካፖ የጸቴዳ፥ ፕልስጼማ አሳቱ አ ጋተ ግያ ካታማን ኦሞዴዳ ዎደ፥ ዳዊታ ማዝሙርያ። ሃኮ ሳን ዎላ ቦላን ኡቴዳ ዶጎማትስ ጌተቲደ ሱሱልያን የጸቴዳ ማዝሙርያ።

1 አቤት ጾሳዉ፥ አሳቱ ታና የደርስያ ድራዉነ

ጋላሳ ኡባንካ ታ ሞርከቱ ታና ኡንኤꬄዳ ድራዉ፥

ታዉ ቃረታ።

2 ታ ሞርከቱ ጋላሳ ኡባን

ታና የደርሲኖ፤

ጮራቱ ኦቶሩዋን ታና ኡንኤꬂኖ።

3 ታን ያዬዳ ዎደ፥

ኔናን አማነታይ።

4 ታን ጾሳን አማነታይ፤

ታን አ ቃላ ጋላትያ ጾሳን

አማነታይነ ያይከ።

አሳይ ታና አያ ኦꬃኔ?

5 ጋላሳ ኡባን ታ ሞርከቱ፥

ታዉ መቱዋ መꬊኖ፤

ኡንቱንቱ ኡባ ገደ ታዉ ኢታባ ቆፒኖ።

6 ኡንቱንቱ ታ ቦላ ማቀቲኖ፤

ኩኩሊደ ዎቺኖነ

ታ ኦግያ ናጊኖ፤

ታና ዎꬋናዉ ኮዪኖ።

7 ኡንቱንቱ ኢታተꬃ ድራዉ፥ ኡንቱንታ የዶፓ፤

ነ ሀንቁዋን ሄ አሳቱዋ ዝቂ ኦꬃ።

8 ኔን ታን ቶይላካቶዋ ፓይዳዳ።

ታን ዎይሳ አፎꬃ ጉሳድታንቶ፥ ኔን ኤራሳ።

ኡንቱንቱ ነ ማዝጎብያን ደእክኖ?

9 ታን ኔና ጼስያ ዎደ፥

ታ ሞርከቱ ጉየ ስማና።

ጾሳይ ታ ባጋ ግድያዋ ታን ኤራይ።

10 ታን አ ቃላ ጋላትያ ጾሳይ፥

ታን አ ቃላ ጋላትያ መꬍና ጎዳ፥

11 ታን ሄ ጾሳን አማነታይ፤ ያይከ።

አሳይ ታና አይ ኦꬃኔ?

12 አቤት ጾሳዉ፥ ታን፥

ነዉ ሺቀቴዳዋ ኦꬃና፤

ሄዋ ጋላታ ያርሹዋ ታን ነዉ እማና።

13 አያዉ ጎፐ፥ ኔን ታና ሀይቁዋፐ፥

ታ ገድያ ኩንደꬃፐ አሻዳ።

ሄዋ ድራዉ፥ እ ፓጻ ደእያዋንቱ ቦላን ፖእስያ ፖኡዋን

ጾሳ ስንꬃን ታን ሀመታይ። *

57

ማዱዋ ደማናዉ ሺቄዳ ዎሳ

ዛማረቱዋ ካፖ፥ ጎንጎሎ ግዶፐ ሳኦላፐ ባቃቲደ ብ ስምና ዳዊታ ዎሳ። “ꬋይሶፓ” ጌተትያ ዎሳን የጸቴዳ ዎሳ።

1 ታና ማራ፤ አቤት ጾሳዉ፥ ታና ማራ፤

ታን ኔኮ ባቃታይ።

ባሻይ አꬋና ጋካናዉ፥

ነ ቀፍያ ግዶን ባቃታደ አታይ።

2 ታን ኡባፐ ꬎቂያ ጾሳዉ፥

ታዉ ኡባባ ኦꬅያ ጾሳዉ ዋሳይ።

3 ጾሳይ ሳሉዋፐ ማዱዋ ኪቲደ፥ ታና አሻና፤

ታና ናቂያዋንታ ካዉሻና፤

ጾሳይ አገና ባረ ሲቁዋነ

ባረ ቱማተꬃ ታዉ ኪታና።

4 ታን ታ ሞርከቱዋ ግዶን፥

አሳ ቦንቂደ ምያ ጋሙዋ ማላቱዋ ግዶን ደአይ።

ኡንቱንቱ አቻይ ቶራነ ዎንዳፍያ ማላ፤

ኡንቱንቱ እንጻርሳይ ኩሳ ማሻ ማላ።

5 አቤት ጾሳዉ፥ ኔን ሳሎቱዋፐ ቦላና ꬎቁ ꬎቁ ጋ፤

ነ ቦንቹ ሳኣ ኡባ ቦላ ደኦ።

6 ኡንቱንቱ ታ ገድያዉ ጲርያ ዎꬄድኖ፤

ታን መቶታደ ሆካድ።

ኡንቱንቱ ታ ኦግያን ኦላ ቦኬድኖ፤

ሽን ሄ ኦላን ባረንቶ ኩንዴድኖ።

7 ታ ዎዛናይ ምኒደ ደኤ፤

አቤት ጾሳዉ፥ ታ ዎዛናይ ምኒደ ደኤ።

ታን ነዉ የጻናነ ኔና ሳባና።

8 ታ ሸምፓቴ፥ ቤጎታ!

ዲꬃዉነ ማስንቆ፥ ቤጎትተ!

ታንካ ዎንታ ጉራና ቤጎታና።

9 አቤት ጾሳዉ፥ ታን ኔና አሳ ግዶን ጋላታና፤

ቃይ ካዉተꬃ ግዶን ኔና ሳባና።

10 አያዉ ጎፐ፥ አገና ነ ሲቁ ዎልቃማ፤

ሳሎቱዋ ጋኬዳ።

ነ ቱማተꬃይካ ቦላ ሻርያዳን ꬎቄ።

11 አቤት ጾሳዉ፥

ሳሎቱዋፐ ቦላና ꬎቁ ꬎቁ ጋ!

ነ ቦንቹ ሳኣ ኡባ ቦላ ግዶ።

58

ጾሳይ ናጋራንቻቱዋ ሙራናዳን ሺቆ ዎሳ

ዛማረቱዋ ካፖ የጸቴዳ፥ ዳዊታ ዎሳ። “ꬋይሶፓ” ጌተትያ ማዝሙርያ ዋጹዋን የጸቴዳ ዎሳ።

1 ህንተኖ ደርያ ሞድያዋንቶ፥

ቱሙዋፐ ልክያ ሃሳዪቴ?

አሳ ኡባ ግዶን ጽሉዋ ፕርዲቴ?

2 ግደና፥ ህንተ ዎዛናን ኢታባ ሀልቺታ፤

ቢታን ህንተ ኩሺ ማካላባ ኦꬄዳ።

3 ኢታ አሳይ አት ኡሉዋፐ ዶሚደ ባሌ፤

የለቶደፐ ዶሚደ፥

ባይዜነ ዎርዱዋ ሃሳዬ።

4 ኡንቱንቱ ሾሻዳን ይሻና ደኢኖ፤

ቱለ ሀሱዋዳን ሀይꬃ ቱጬድኖ።

5 ብትያዌ አይ ኬሻ ሂላንቻ ግዶፐካ፥

ሀሱ አ ሳሱከꬃ ስሰና።

6 አቤት ጾሳዉ፥ ኡንቱንቱ አቻ

ኡንቱንቱ ጋፓታ ግዶን መንꬃ፤

አቤት መꬍና ጎዳዉ፥ ጋሞቱዋ ካስልያ ꬉካ።

7 ኡንቱንቱ ጎግ ꬋይያ ሃꬃዳን ꬋይኖ።

ኡንቱንቱ ባረንቱ ዎንዳፍያ ዱክያ ዎደ፥

ፖꬃ ጼራን ጫድያ አይፊ ꬋዮ።

8 ኡንቱንቱ ሙሺደ ሳሶ ከስያ ꬋꬍያዳን ሀንኖ፤

አት ኡሉዋፐ ቦሸቲደ የለቴዳ፥

ፖኡዋ በኤና ናኣዳን ሀንኖ።

9 ኡንቱንቱ አጉንꬃ ግዲደ ዳሻናፐ ካሰ፥

ኡንቱንቱ ብሮ ፑትያን ደእሽን፥

ጾሳይ ኡንቱንታ ባረ ሀንቁዋን ꬋይሳና።

10 ሀሉዋ ከስያዋ በእያ ዎደ፥

ጽሎቱ ናሸታና።

ኢታቱዋ ሱꬃን ባረንቱ ገድያ ሜጨታና።

11 ሄ ዎደ አሳይ፥

“ቱሙካ ጽሎቶ ዎይቱ ደኤ፤

ቱሙካ ሳኣ ቦላ ፕርድያ ጾሳይ ደኤ” ያጋና። *

59

ኢታቱዋ ኤቀቲደ ሺቆ ዎሳ

ዛማረቱዋ ካፖ የጸቴዳ፥ ዳዊታ ዎꬋናዉ አ ጎልያ ናጋና ማላ ሳኦል አሳቱዋ ኪት ስምና ዳዊታ ማዝሙርያ። “ꬋይሶፓ” ጊደ ዲꬃ ጊግሱዋን የጸቴዳ ዎሳ

1 አቤት ታ ጾሳዉ፥ ታ ሞርከቱዋፐ ታና አሻ፤

ታ ቦላ ደንድያዋንቱፐ ታና ናጋ።

2 ኢታ ኦꬅያዋንቱፐ ታና አሻ አካ፤

ሱꬃ ጉስያ አሳቱዋፐ ታና አሻ።

3 አቤት ጾሳዉ፥ ኡንቱንቱ ታና ዎꬋናዉ

ኩኩሊደ ናግያዋ በአ!

ሄ ዎልቃማ ኢታ አሳቱ ታ ቦላ ያኢኖ።

አቤት መꬍና ጎዳዉ፥ ታ ባይዙዋ ድራዉ

ዎይ ታ ናጋራ ድራዉ ግደና።

4 ኡንቱንቱ ታና ኦላናዉ ዎꬃ ጃምያዌ፥

ታ ባላ ድራሳ ግደና።

ቤጎታ፥ ታኮ ሃ ያደ በአ።

5 አቤት ኡባፐ ዎልቃማ መታ ኡባ ጎዳ ጾሳዉ፥

እስራኤልያ ጾሳዉ፥

ካዉተꬃቱዋ ኡባ ፕርዳናዉ ቤጎታ፤

ማካላ ኦꬅያዋንታ ማሮፓ።

6 ኡንቱንቱ ኦማርሳን ስሚኖ፤

ካናቱዋዳን ቦጪደ፥ ካታማ ግዶን ዩዪኖ።

7 ሄኮ፥ ኡንቱንቱ ባረንቱ ዶናን ሃሳዪደ ሳልክኖ፤

ኡንቱንቱ እንጻርሳይ ማሻ ማላ።

ኡንቱንቱ ብሮ፥ “ኦንነ ስሰና” ጊደ ቆፒኖ።

8 ሽን አቤት መꬍና ጎዳዉ፥

ኔን ኡንቱንቱ ቦላ ሚጫሳ፤

ካዉተꬃቱዋ ኡባ ቦላ ቅሊጫሳ።

9 ጾሳዉ፥ ኔን ታዉ ቆሰታ አትያ ሳኣ ግድያ ድራዉ፥

ታን ነ ዎልቃን አማነታይ።

10 ታ ጾሳይ አገና ባረ ሲቁዋን ታኮ ያና፤

ታ ጾሳይ ታ ሞርከቱዋ ጾንያዋ እ ታና በሳና።

11 ታ አሳቱ ዶገና ማላ፥ ኔን ኡንቱንታ ዎꬎፓ።

አቤት ጾሳዉ፥ ኑ ጎንዳልያዉ፥

ነ ዎልቃን ኡንቱንታ ላላደ ጾና።

12 ኡንቱንቱ ባረንቱ ዶና ናጋራ ድራዉነ

ባረንቱ እንጻርሳ ቃላ ድራዉ፥

ባረንቱ ኦቶሩዋን ኦይቀትኖ።

ኡንቱንቱ ሸቃ ድራዉነ ኡንቱንቱ ሃሳይያ ዎርዱዋ ድራዉ፥

13 ነ ሀንቁዋን ኡንቱንታ ꬋይሳ።

ጾሳይ ያቆባ ዛራቱዋ ሞድያዋነ

ሳኣ ጋጻ ጋካናዉ ደእያ ቢታ ሞድያዋ አሳይ ኤራና ማላ፥

ኡንቱንታ ሙለ አተናዳን ꬋይሳ።

14 ታ ሞርከቱ ኦማርሳን ስሚኖ፤

ካናቱዋዳን ቦጪደ፥

ካታማ ግዶን ዩዪኖ።

15 ኡንቱንቱ ምያዋ ደማናዉ ቶይላካቲኖ፤

ካላና ꬋዮፐ ላዊኖ።

16 ሽን ታን ነ ዎልቃ ሳባና፤

ዎንታ አገና ነ ሲቁዋባ የጻና።

አያዉ ጎፐ፥ ኔን ታዉ ታ ዋይያ ጋላስ፥

ታን ባቃታ አትያ ሳነ ቆሰታ አትያሳ ግዳዳ።

17 አቤት ታዉ ዎልቃ ግዴዳ ጾሳዉ፥

ታን ኔና ሳባና።

አያዉ ጎፐ፥ ታን ቆሰታ አትያ ሳአይነ

አገና ሲቁዋ ታና በስያ ጾሳይ ኔና። *

60

ጾሳይ አሽያዋ ቆንጭስያ ዎሳ

ዛማረቱዋ ካፖ፥ ማስጰጾምያንነ ሶባላን ደኤዳ ሶርያ አሳቱዋና ኦለቴዳ ዎደነ፥ ዮኣብ ጉየ ስሚደ ማጽንያ ዛንጋራን ታማነ ላኡ ሻኡ አሳ ዎꬌዳ ዎደ፥ ዳውት ትምርትያዉ ጻፌዳ ዎሳ። አድልያ ጪሻ ዋꬃ. ማርካተꬃ ዎሳ።

1 አቤት ጾሳዉ፥ ኔን ኑና አጋዳ፤

ኑና መንꬃዳ።

ኔን ኑና ሀንቀታዳ፤

ሽን ሀእ ኑኮ ስማ።

2 ኔን ቢታ ቃꬃዳነ ዛእሳዳ፤

ቢታይ ኮኮርያ ድራዉ፥ ኔን አ ዛኡዋ ባራ።

3 ኔን ነ አሳ መቱዋ በሳዳ፤

ኔን ኑና ጋንድጋርስያ ዎይንያ ኡሻዳ።

4 ነዉ ያይያዋንቱ፥

ባረንቱ ሞርክያ ዎንዳፍያፐ አታና ማላ፥

ማላ እማዳ።

5 ኔን ሲቅያዋንቱ አታና ማላ፥

ነ ኡሸቻ ኩሽያን ኑና አሻ፤

ኔን ኑዉ አላ።

6 ጾሳይ ባረ ጌሻ ሳኣን ሀዋዳን ያጌዳ፤

“ታን ጾናደ ሰኬማ ቢታ ሻካና፤

ቃይ ሱኮታ ዛንጋራ ልካና።

7 ጋላኣደ ታዋ፤ ምናሰካ ታሳ፤

ኤፍሬም ታ ሁጲያ ናግያ ቆብያ፤

ይሁዳይ ታ ካዉተꬃ ጻምኣ።

8 ሞኣበ ታን ሜጨትያ ኩይጻሩዋ፤

ኤዶም ታዋ ግድያዋ ኤርሳናዉ ታ ጫማ አ ቦላ ዎꬃይ፤

ታን ፕልስጼማ ጾናደ ገሬራይ” ያጌዳ።

9 ግምበቴዳ ካታማኮ፥ ታና ኦኔ አፋናዌ?

ኤዶማ ጋካናዉ ታና ኦኔ ካለꬃናዌ?

10 አቤት ጾሳዉ፥ ኑና አጌዳዌ ኔና ግድኪ?

አቤት ጾሳዉ፥ ኔን ኑ ቶራንቻቱዋና ኦላዉ ከሳካ።

11 አሳ ማዱ ፓና ድራዉ፥

ሞርክያና ኦለታናዉ ኔን ኑና ማዳ።

12 ጾሳ ዎልቃን ኑ ሞርከቱዋ ኑን ጾናና፤

ኑ ሞርከቱዋ የꬋናዌ አ።

61

ናጋናዳን ሺቆ ዎሳ

ዳዊተ ዛማረቱዋ ካፖ ዲꬃን የጼዳ ማዝሙርያ

1 አቤት ጾሳዉ፥ ኔን ታ ዋሱዋ ስሳ፤

ታ ዎሳ ሀይዛ።

2 ታ ዎዛናይ ህዶታ ቃንጾ ዎደ፥

ታን ቢታ ጋጻፐ ኔና ጼሳይ።

ታፐ ꬎቂያ ዛላኮ፥ ታና ካለꬃ።

3 አያዉ ጎፐ፥ ኔን ታዉ ጌሱዋነ

ታን ታ ሞርከቱዋፐ ናገትያ ግምቢያ ድርሳ።

4 ታን ነ ዱንካንያን መꬍናዉ ደአርክታ!

ታን ነ ቀፍያ ሀጳ ግዶን ሳሮ አታርክታ!

5 አቤት ጾሳዉ፥ ኔን ታ ቃንገꬃ ስሳዳ።

ነ ሱንꬃ ያይያዋንቱ

ላትያ ላታ ታዉካ እማዳ።

6 ካትያ ላይꬃ አዱሳ፤

እ የለታፐ የለታ ጋካናዉ ደኦ።

7 እ ጾሳ ስንꬃን መꬍናዉ ካተቶ፤

አገና ነ ሲቁዋንነ ነ ቱማተꬃን አ ናጋ።

8 ያትያዋ ግዶፐ፥ ታን

ታ ቃንገꬃ ጋላሳን ጋላሳን ጋꬃደ፥

ነ ሱንꬃ ኡባ ገደ ሳባና።

62

ህዶታይ ጾሳ ቦላ ጻላላን

ዳዊተ ዛማረቱዋ ካፑዋ ጁዱቶ የጼዳ ማዝሙርያ።

(1 ኦዱዋ 25:3)

1 ጾሳ ጻላላን ታን ሸምፑዋ ደማድ፤

ታ አቶተꬃይ አፐ ዬ።

2 አ ጻላላይ ታ ዛላነ ታ አቶተꬃ፤

እ ታን ቆሰታ አትያ ሳኣ ግድያ ድራዉ፥

አይነ ህርግከ።

3 ዎድያ ጎዳነ ቃጽያ ድርሳ ማላትያ አሳ ዎꬋናዉ፥

ህንተ አዉደ ጋካናዉ ደንዲቴ?

4 ኡንቱንቱ አ ቦንቾ ሳኣፐ

አ ዎꬃናዋ ጻላላ ኮዪኖ፤

ኡንቱንቱ ዎርዱዋን ናሸቲኖ።

ባረንቱ ዶናን አንጂኖ፤

ሽን ባረንቱ ዎዛናን ሸቂኖ።

5 ታ ሸምፓታ ጾሳ ጻላላን ሸምፑዋ ደማዱ፤

ታን ህዶታን ናግያዌ አፐ ዬ።

6 አ ጻላላይ ታ ዛላነ ታ አቶተꬃ፤

እ ታን ቆሰታ አትያ ሳኣ ግድያ ድራዉ፥

አይነ ህርግከ።

7 ታ አቶተꬃይነ ታ ቦንቹ ጾሳና፤

እ ታ ምኖ ዛላነ ታ ጌሱዋ።

8 አሳዉ፥ ኡባ ዎደ ጾሳን አማነትተ፤

እ ኑዉ ጌሱዋ ግድያ ድራዉ፥

ህንተ ዎዛና ቆፋ አዉ ኦድተ።

9 አሳይ ኡባይ እት ገደ ሸምፕያ ጫርኩዋ ማላ፤

ꬎቂና ዝቂና፥ አሳይ መላ።

ሚዛንያን ዎꬅናካ ኡንቱንቱ አይነ ዴጽክኖ፤

ኡንቱንቱ እት ገደ ሸምፕያ ጫርኩዋፐካ ካዉሺኖ።

10 ማካላን ሺሾዋን አማነቶፕተ፤

ዉእ ሺሺደ ዱረታናዉ ሀልቾፕተ።

ህንተ ዱረተꬃይ ዳሮፐካ፥

ህንተ ዎዛና አ ቦላ ዎꬆፕተ።

11 ጾሳይ እት ገደ ኦዴዳ፥ ታን

ላኡ የዉዋ ስሳድ፤ “ዎልቃይ ጾሳሳ።

12 አገና ሲቁ ጎዳዋ” ያጌዳ። *

አቤት ጾሳዉ፥ ኔን አሳ ኡባዉ

አ ኦሱዋዳን ኦሱዋዳን ዛራና። *

63

ጾሳ ኮዩሳ

ይሁዳ ባዙዋን ደእያ ዎደ ዳዊታ ማዛሙርያ

1 አቤት ጾሳዉ፥ ኔን ታ ጾሳ፤

ታ ዎዛናይ ኔና ላሞቴ፤

ታ አሹካ ኔና አሞቴ።

መል ዛኤዳ፥ ሃꬅ ባይና ቢታዳን

ታ ኩመንꬃ አሳተꬃይ ኔና ሳመቴ።

2 ታን ኔና ጌሻ ሳኣን በኣድ፤

ነ ዎልቃካ ነ ቦንቹዋካ ታን በኣድ።

3 አገና ነ ሲቁ ደኡዋፐ ሎእያ ድራዉ፥

ታ እንጻርሳይ ኔና ቦንቻና።

4 ታ ደኡዋ ላይꬃን ታን ኔና ጋላታና፤

ነ ሱንꬃን ታ ኩሽያ ፑደ ምጫና።

5 አሳይ ሎኦ ቁማ ካልያዋዳን፥

ታ ሸምፓታ ኔናን ካላና።

ታን ታ እንጻርሳን ናሸቻ የꬃን ኔና ጋላታና።

6 ታን ታ ግሱዋን ኔና ሀሳያይ፤

ቃማ ኡባን ነባ ቆፓይ፤

7 አያዉ ጎፐ፥ ኔን ታና ማዴዳዋ።

ታን ነ ቀፍያ ኩዋን ኡታደ፥ ናሸቻዉ የጻይ።

8 ታን ነ ማታ ሺቃ ኡታይ፤

ነ ኡሸቻ ኩሺ ታና ኦይቂደ ናጌ።

9 ሽን ታና ዎꬋና ኮይያዋንቱ፥

ቢታ ጋርሳ ጪሞ ሳኣን ሞገታና።

10 ኡንቱንቱ ማሻዉ አꬊደ እመታና፤

ኡንቱንቱ ባባርቂያ ካተ ግዳና።

11 ሽን ካቲ ጾሳን ናሸታና።

ጾሳ ሱንꬃን ጫቂያ ኡባይ አ ጋላታና፤

ሽን ዎርዱዋ ሃሳይያዋንቱ ዶናይ ጎርደታና።

64

ናጋናዳን ሺቆ ዎሳ

ዛማረቱዋ ካፖ የጸቴዳ፥ ዳዊታ ማዛሙርያ

1 አቤት ጾሳዉ፥ ታን ማጋንያ ማጋና ኔን ስሳ።

ታን ታ ሞርከቶ ያያድ፤ ታና አሻ።

2 ኢታቱዋ ማቁዋፐነ፥

ኢታ ኦꬅያዋንቱ ሽቁዋፐ ታና ገንꬃ።

3 ኡንቱንቱ ባረንቱ እንጻርሳ ማሻዳን ሌፌድኖ፤

ቃይ ማርዘ ቃላቱዋ፥

ዎንዳፍያ ፖꬃዳን ዱካናዉ ጊግሴድኖ።

4 ኡንቱንቱ ቆሰቲደ፥

ባረንቱ ዎንዳፍያ ጽሎ አሳ ቦላ ዳፊኖ፤

አኬካይ ባይናን ዱኪኖ፤ ኡንቱንቱ ያይክኖ።

5 ኡንቱንቱ ባረንቱ ኢታ ማቆ እቱ እቱዋ ምንꬂኖ፤

ባረንቱ ጲርያ ቆስያሳ ዞረቲኖ።

ኡንቱንቱ፥ “ኑና ኦን በአኔ?” ያጊኖ።

6 ኡንቱንቱ ኢታባ ማቀቲደ፥

“ኑን ሎኦ ማቁዋ ማቀቴዶ” ያጊኖ።

ሄዌነ፥ አሳዉ ዎዛናይነ ካሀይ ጪማ ግድያዋ በሴ።

7 ሽን ጾሳይ ኡንቱንታ ባረ ዎንዳፍያን ዱካና፤

ኡንቱንቱ አኬከናን ማዱጻና።

8 ኡንቱንቱ ማቁዋ ድራዉ፥

እ ኡንቱንታ ꬋይሳና፤

ኡንቱንታ በእያ ኡባይ ሁጲያ ቃꬃና።

9 ሄ ዎደ አሳይ ኡባይ ጾሳዉ ያያና፤

አ ኦሱዋባ ኦዳናነ ዛር ዛሪደ ቆፓና።

10 ጽሎቱ መꬍና ጎዳን ናሸትኖነ፥

አኮ ባቃቲደ አቲኖ፤

ዎዛና ሱረቱ ኡባይ ጋላትኖ።

65

ጋላታ ማዝሙርያ

ዛማረቱዋ ካፖ የጸቴዳ፥ ዳዊታ ማዛሙርያ፥ ሳባ

1 አቤት ጾሳዉ፥ ጽዮነን ነዉ ጋላታይ በሴ፤

ኑን ነዉ ሺቀቴዳዋካ ጋꬃና።

2 አቤት ዎሳ ስስያዎ፥

አሳይ ኡባይ ኔኮ ያና።

3 ኑ ናጋራይ ኑና ሙኬዳ ዎደ፥

ነ ኑዉ አቶተꬃ እማዳ።

4 ኔን ዶሬዳነ ነ ችሎታን ኡታናዉ

ማታ ሺሽያ አሳይ አንጀቴዳዋ።

ኑን ነ ሶን፥ ጌሻ ዱንካንያን

ደእያ ሎኦባን ኩሜዶ።

5 አቤት ኑና አሽያ ጾሳዉ፥

ማላልስያ ነ ጽሎ ኦሱዋን ኔን ኑዉ አላሳ።

ሳኣ ጋጻፐ ጋጻ ጋካናዉ፥

ሃኮ አባቱዋፐካ ሄፍንꬃን ደእያ አሳ ኡባዉ፥

አማነትያዌ ኔና።

6 ኔን ኔና ዎልቃ ዳንጭሳደ፤

ዎልቃማ ደረቱዋ ነ ምኖተꬃን ኤሳዳ።

7 ኔን አባ ኮሻነ፥

ቤታ ጉንꬃ ስርጵ ኦꬃሳ፤

ቃይ አሳይ ደንድያ ደንዱዋ እርጽሳሳ።

8 ሄዋዳን ኔን ኦꬄዳ ማላታ ድራዉ፥

ሳኣ ጋጻ ጋካናዉ ደእያ አሳይ ኡባይ ነዉ፥ “ሆላ!” ጌ።

አዋይ ሞክያሳፐ ዉልያሳ ጋካናዉ ደእያ አሳ ኡባ ናሸቻዳ።

9 ኔን ቢታ ናጋደ እራ ቡክሳሳ፤

ያታደ ዳሮ ቱኤያሳ።

አሳዉ ካꬃይ ሞካና ማላ፥

ጾሳ ፑልቶቱ ሃꬃን ኩሜድኖ፤

ሄዋዳን ኦꬃደ ኔን ጊግሳዳ።

10 ካቻ ዎꬋና ማላነ ጉሉዋ ሹግሳና ማላ፥

ኔን ያፋራን ሃꬃ ኩንꬃሳ፤

ካꬃይ ሞካና ማላ አንጃሳ።

11 ላይꬃ ካሎ ላይꬃ ኦꬃሳ፤

ኔን አꬍያ ሳአይ ኡባይ ኩም ፓላሄ።

12 ኔን ሄንꬃ ሳኣ ማታን ኩንꬃሳ፤

ዞዘቱዋካ ናሸቻ ዳንጭሳሳ።

13 ኔን ሄንꬃ ጋድያ ዶርሳ ዉድያ ማይዛሳ፤

ዛንጋራ ቢታካ ካꬃ ኩንꬃ።

ኡንቱንቱ ናሸቻዉ ሆምቦጪኖነ የጺኖ።

66

እትፐተꬃ ጋላታ

ዛማረቱዋ ካፖ የጸቴዳ ሳባ፥ ማዛሙርያ

1 ሳኣን አሳ ኡባዉ፥ ህንተ ቃላ ꬎቂሲደ፥

ናሸቻን ጾሳ ጋላትተ።

2 “ጾሳ ሱንꬃይ ቦንቼቶ!” ጊደ የጽተ፤

ቦንቾ ጋላታ አዉ እምተ።

3 ጾሳዉ ሀዋዳን ያግተ፤

“ነ ኦሶቱ ዋን ማላልስያዋንቴ!

ነ ዎልቃይ ዳሬዳ ድራዉ፥

ነ ሞርከቱ ያሻዉ ነ ስንꬃን ኮኮሪኖ።

4 ሳኣን ደእያ ኡባቱ ነዉ ጎይኒኖ፤

ኔና ሳቢኖ፤

ነ ሱንꬃዉ ጋላታ የጺኖ” ያግተ።

5 ሃይተ፤ ጾሳይ ኦꬄዳዋ በእተ፤

እ አሳ ግዶን ማላልስያ ኦሱዋ ኦꬄዳ።

6 እ አባ ሃꬃ ሻኬዳ፤ *

ቃይ በን ኑ አዎቱ ዮርዳኖሳ ሻፋ፥

ባረንቱ ገድያን ሀመቲደ፥ መላ ቢታን ፕኔድኖ።

ሄዋን እ ኦꬄዳባን ኑን ናሸቴዶ።

7 እ ባረ ዎልቃን መꬍናዉ ሞዴ።

ካዉተꬃቱዋ ባረ አይፍያን ጼሌ፤

ሄዋ ድራዉ፥ ማካልያዋንቱ አ ቦላ ደንዶፕኖ።

8 አሳቶ፥ ኑ ጾሳ ጋላትተ፤

ህንተ አ ጋላትያ ጋላታይ ስሰቶ።

9 እ ኑና ፓጻ ዎꬄዳ፤

ኑን ኩንደናዳን ናጌዳ።

10 አቤት ጾሳዉ፥ ኔን ኑና ፓጫዳ፤

ብራ ጌሻናዉ ታማን ፓጭያዋዳን፥

ኑና ጌሻዳ።

11 ኔን ኑና ጲርያን ገልሳዳ።

ኑ ዞኩዋንካ ዴጾባ ቶሳዳ።

12 ሞርከቱ ኑ ሁጲያን ቶጋናዳን ኦꬃዳ።

ኑን ሃꬃ ግዱዋናነ ታማ ግዱዋና አꬌዶ፤

ሽን ሀእ ኑና እሻልያ ሳ አሃዳ።

13 ታን ጹግያ ያርሹዋና ነ ጎልያ ገላደ፥

ታ ቃንግያ ነዉ ጋꬃና።

14 ታን መቶቴዳ ዎደ፥

ታ ዶናን ሺቀቴዳ ቃንግያ፥

ታ እንጻርሳፐ ከሴዳዋ፥ ታን ጋꬃና።

15 ታን ነዉ ጹጊደ ያርሽያ፥

ዶርሳ ኦርገቱዋ ሺሻና።

ኮሩማ ቦራቱዋነ ዴሻ ኦርገቱዋ ነዉ ያርሻና፤

ሄ ያርሾቱዋ ጩዋይ ሳሉዋ ጋካና።

16 ህንተኖ፥ ጾሳዉ ያይያዋንቶ፥

ኡባቱ ሃ ዪደ፥ ስስተ።

ጾሳይ ታዉ ኦꬄዳዋ ታን ህንተዉ ኦዳና።

17 ታ ቃላ ꬎቁ ኦꬃደ ታን ጾሳ ዎሳድ፤

ታ እንጻርሳን አዉ ጋላታ ሺሻድ።

18 ታን ታ ዎዛናን ናጋራ ገንꬄደንቶ፥

ጎዳይ ታና ስሰና።

19 ሽን ጾሳይ ቱሙዋፐ ታና ስሴዳ፤

ታ ዎሳካ ሀይዜዳ።

20 ጾሳይ ታ ዎሳ እጽቤና ድራዉ፥

ቃይ አገና ባረ ሲቁዋ ታዉ ድግቤና ድራዉ፥ ጋላቴቶ።

67

ጋላታ ማዝሙርያ

ዛማረቱዋ ካፖ የጸቴዳ፥ ዲꬃን ዋጸቴዳ ማዝሙርያ፥ ሳባ

1 ጾሳይ ኑዉ ቃረቶነ ኑና አንጆ፤

ባረ ሶምእያ ኑ ቦላን ፖእሶ።

2 ነ ኦገቱ ሀ ሳኣ ቦላን፥

ነ አሽያ ዎልቃይካ፥

ካዉተꬃቱዋ ኡባ ግዱዋን ኤረትኖ።

3 አቤት ጾሳዉ፥ አሳይ ኔና ጋላቶ፤

አሳይ ኡባይ ኔና ጋላቶ።

4 ካዉተꬃቱ ኡባይ፥ “ሀሹ!” ጊደ፥

ናሸቻዉ ዪኖ።

አያዉ ጎፐ፥ ኔን አሳ ጽሎተꬃን ፕርዳሳ፤

ቃይ ሳኣን ደእያ ካዉተꬃቱዋ ካለꬃሳ።

5 አቤት ጾሳዉ፥ አሳይ ኔና ጋላቶ፤

አሳይ ኡባይ ኔና ጋላቶ።

6 ቢታይ ካꬃ ሞኬዳ፤

ጾሳይ፥ ኑ ጾሳይ ኑና አንጄዳ።

7 ጾሳይ ኑና አንጄዳ።

ሳኣ ጋጻ ጋካናዉ ደእያ አሳይ ኡባይ አዉ ያዮ።

68

ጾኑዋ ማዝሙርያ

ዛማረቱዋ ካፖ የጸቴዳ፥ ዳውት ጻፌዳ ማዛሙርያ፥ የꬃ

1 ጾሳይ ደንዶ፤ አ ሞርከቱ ላለትኖ።

አ እጽያዋንቱ አ ስንꬃፐ ባቃትኖ።

2 ጩዋይ ጫርኩዋን ፑነትያዋዳን፥

ኔን ኡንቱንታ ፑና ꬋይሳ።

ሙቃዳይ ታማን ሙሽያዋዳን፥

ኢታቱ ጾሳ ስንꬃፐ ꬋይኖ።

3 ሽን ጽሎቱ ሀሹ ጊኖ፤

ጾሳ ስንꬃን ናሸትኖ፤

ናሸቻን እልልኖ።

4 ጾሳዉ የጽተ፤ አ ሱንꬃ ሳቢተ።

ሻርያ ቦላን ጋልፍያዋ ꬎቁ ꬎቁ ኦꬅተ ከስተ፤

አ ሱንꬃይ መꬍና ጎዳ፤

አ ስንꬃን ናሸትተ።

5 ጾሳይ ባረ ደእያ ጌሻ ሳኣን፥

አዉ ባይና ናናቶ አዉዋ፤

ቃይ አስናይ ሀይቄዳ ማጫ አሳቶ ዳና።

6 ጾሳይ ባረካ ደእያዋንቶ ጎለ አሳ እሜ።

ቃሾ ጎልያን ደእያዋንታ ብሊደ፥

ኡንቱንታ እሻሉዋን ዎꬄ።

ሽን ማካላንቻቱ መሌዳ ቢታን ደኢኖ።

7 አቤት ጾሳዉ፥ ኔን ነ አሳ ካለꬄዳ ዎደ፥

ኔን ኡንቱንቱና መላ ባዙዋ ቤዳ ዎደ፥

8 ሲና ደርያን ቆንጬዳ ጾሳ ስንꬃን፥

እስራኤልያ ጾሳ ስንꬃን ቢታይ ቃጼዳ፤

ሳሎቱ እራ ዱገ ትጌድኖ። *

9 አቤት ጾሳዉ፥ ኔን እራ ዳርሳደ ቡክሳዳ፤

መላ ቢታ ዛራደ ኦራꬃዳ።

10 ነ አሳይካ ያን ኡቴዳ።

አቤት ጾሳዉ፥ ነ ኬካተꬃን፥

ህዬሳቶ ኮሽያባ ጊግሳደ እማዳ።

11 ጎዳይ ኪታ ኪቴዳ፤

ሄ ኪታ አፌዳ ማጫ አሳቱ ዳራ።

12 ኡንቱንቱ፥ “ሞርከ ካተቱነ

ኡንቱንቱ ቶራንቻቱ ጉየ ባቃቴድኖ፤

ሶን አቴዳ ማጫ አሳቱ ኦሞዱዋ ሻከቴድኖ።

13 ኡንቱንቱ፥ ጶልያ ዎርቃ ቀፍያና ደእያ፥

ብራፐ መቴዳ ሀራጵያ ምስልያ፥

ኦሞዱዋ ደሞደ፥ ህንተንቱ፥

ዶርሳ ስኩዋ ግዶን አያዉ ግሴድቴ?” ያጌድኖ።

14 ኡባ ዳንዳይያ ጾሳይ፥

ካተቱዋ ላሌዳ ዎደ፥

ጻልሞና አሳ ቦላ ሻቻ ቡክሴዳ።

15 ባሳነ ደረቱ ዎጋ ዎልቃማ ደረቱዋ፤

ባሳነ ደረቱ ዳሮ ጼራቱ ደእያዋንታ።

16 ዳሮ ጼራቱ ደእያ ደረቶ፥

ጾሳይ ባረሳ ኦꬃናዉ ዶሬዳ አሳ፥

ህንተ አያዉ ቃናቲደ ጼሊቴ?

መꬍና ጎዳይ አን መꬍናዉ ደአናዋ።

17 ጾሳ ኦላ ፓራ ጋረቱ

ታሙ ሻኣንነ ሻኡ ገደ ሻአን ፓይደትያዋንታ፤

ጎዳይ ሲና ደርያፐ ባረ ጌሻ ሳኣ ዬዳ።

18 ኦሞደቴዳ ዳሮቱዋ አኪደ፥

እ ፑደ ꬎቃ ከሴዳ። *

አሳፐ፥ ሀራይ አቶ ማካላንቻ አሳፐካ እሙዋ አኬዳ።

መታ ኡባ ጎዳይ ያን ደአና።

19 ጋላሳን ጋላሳን ኑ ቶኩዋ ቶክያ ጎዳይ፥

ኑና አሽያ ጾሳይ ጋላተቶ።

20 ኤ፥ ኑ ጾሳይ ኑና አሽያ ጾሳቴ!

ሀይቁዋፐ አትያዌ፥

ኡባ ሞድያ መꬍና ጎዳይ አሽናዳ።

21 ጾሳይ ቱሙዋፐ ባረ ሞርከቱዋ፥

ጉግያ ክንቻና፤

ናጋራ ኦግያን ሀመትያ፥

ጎፋራንቻቱዋ ሁጲያ ጳልቃና።

22 ጎዳይ ያጌዳ፤ “ታን ህንተ ሞርከቱዋ፥

ባሳነፐ ዛራደ አሀና፤

ታን ኡንቱንታ ጪሞ አባ ግዶፐ ከሳደ ጉየ አሀና።

23 ሄዌነ፥ ኔን ነ ሞርከቱዋ፥

ሱꬃ ግዱዋና ጮልባያ የꬋደ ሀመታናሳነ፤

ነ ካናቱካ ሞርክያ ሱꬃፐ፥

ባረንቱ ግሹዋ እንጻርሳን ላጫናሳ” ያጌዳ።

24 አቤት ጾሳዉ፥ ነ ሳልፒ፥

ታ ጾሳ ታ ካትያ ሳልፒ፥

ጌሻ ጎልያ ገልያ ዎደ ኡባዉ ቤቴ።

25 የጽያዋንቱ ስንꬃና፤ ዲጽያዋንቱ ጉየና፤

ቃይ ካራቡዋ ባቂያ ዎዶሮቱ ግዱዋና።

26 ኡንቱንቱ፥ “ጾሳ ኩንꬄዳ ሺቁዋን ጋላትተ፤

ህንተኖ፥ እስራኤልያ ዘረꬃቶ፥

መꬍና ጎዳ ጋላትተ” ያጊኖ።

27 ሄ ሳልፕያን ኡባፐ ቴፋትያ፥

ቢንያማ ዛራቱ ኮይሮ ቤቲኖ።

ካሊደ ይሁዳ ካፓቱ ባረንቱ ጭታና ደኢኖ፤

ዉርሰꬃን ዛብሎና ካፓቱነ ንፍታሌማ ካፓቱ ቤቲኖ።

28 አቤት ጾሳዉ፥ ነ ዎልቃ ቆንጭሳ።

አቤት ኑዉ ኦꬄዳ ጾሳዉ፥

ነ ምኖተꬃ በሳ።

29 ሄዋ ድራዉ፥ የሩሳላመን ደእያ

ነ ጌሻ ጎልያ ካተቱ ዪደ፥

ነዉ እሞታ እማና።

30 ዶኣዳን ማቃ ግዶን ደእያ ግብጼ አሳቱዋ ኔን ሴራ።

ቦራቱዋነ ማራቱዋ ዉድያ፥

ማላትያ ካዉተꬃቱዋ ኔን የደርሳ።

ኡንቱንቱ ጉልባቲደ፥ ባረንቱ ብራ ነዉ እማና ጋካናዉ፥

ኔን ኡንቱንታ ሴራ።

ኦለታናዉ ዬሞትያ አሳቱዋ ላላ።

31 ኪተቴዳ ካፓቱ ግብጼፐ ያና፤

ቶጳታ ባረ ኩሽያ ኤለ ጾሳኮ ምጫና።

32 ህንተኖ፥ ሳኣ ካዉተꬃቶ፥

ጾሳዉ የጽተ፤

33 ሳሎቱዋን፥ በንፐ ደእያ ሳሎቱዋን ብያ ጎዳ ሳቢተ።

ስስተ! እ ባረ ኮሻ፥

ባረ ዎልቃማ ጉንꬃ ኪቴ።

34 ጾሳ ዎልቃባ አዋይተ፤

አ አንጋይ እስራኤልያ ቦላና፤

አ ዎልቃይካ ሳሉዋና።

35 ጾሳይ ባረ ጌሻ ጎልያፐ ቆንጮደ፥ ማላልሴ።

እስራኤልያ ጾሳይ ባረ አሳዉ ምኖተꬃነ ዎልቃ እሜ።

መꬍና ጎዳይ ጋላተቶ።

69

ማዱዋ ደማናዉ ሺቆ ዎሳ

ዛማረቱዋ ካፖ፥ ጪሻ ዋꬃ ግያ ዋጹዋን የጸቴዳ ዳዊታ ማዝሙርያ

1 አቤት ጾሳዉ፥ ታና አሻ፤

አያዉ ጎፐ፥ ሃꬃይ ታዉ ቆꬍያ ጋኬዳ።

2 ገዲ ኤቂያ ሳአይ ባይና ጫርያን ሙከታድ፤

ጪሞ ሃꬃ ግዶ ገላድ፤

ሃꬃ ዙሉ ታ ቦላ ባና ሀኔ።

3 ማዶ ዋሳደ ዳቡራይ፤

ታ ኮቶኒካ መሌዳ።

ታ ጾሳይ አሌ ጋደ ጼልሽን፥

ታ አይፊ ጋልጄዳ።

4 ታና ጮ እጽያዋንቱ፥

ታ ሁጲያ ብናናፐ ዳራ። *

ዎርዱዋን ታና ሞርክያዋንቱነ፥

ꬋይሳናዉ ኮይያዋንቱ ዳሬድኖ።

ታን ዎልቃንꬃ አካቤና ሚሻ ታና ጭግሲኖ።

5 አቤት ጾሳዉ፥ ታ ባይዙዋ ኤያተꬃ ኔን ኤራሳ፤

ታን ኦꬄዳ ናጋራይ ኔፐ ቆሰተና።

6 አቤት ጎዳዉ፥ ኡባፐ ዎልቃማ መꬍና ጎዳዉ፥

ኔና ህዶታን ናግያዋንቱ፥

ታ ጋሱዋን ዬላቶፕኖ።

አቤት እስራኤልያ ጾሳዉ፥ ኔኮ ሺቅያዋንቱ

ታ ጋሱዋን ካዉሾፕኖ።

7 ታን ቦርያ ዳንዳዬዳዌነ

ታ ሶምኢ ዬላ ማዬዳዌ ነ ድራሳ።

8 ታን ታ እሻቶ እማꬃ፥

ቃይ ታ አት ናናቶ አላጋ ግዳድ።

9 ታን ነ ጎልያዉ ሴለትያ ሴላይ፥

ታና ታማዳን ጉዴ፤ *

ኔና ቦርያዋንቱ ቦሪ ታ ቦላ ዎꬌዳ።

10 ታን ጾማደ፥ ታ ሁጲያ ካዉሼዳዌ፥

ታዉ ቅሊጩዋ ግዴዳ።

11 ታን ካዩዋ ማዩዋ ማዬዳ ዎደ፥

ኡንቱንቶ ቶሳዉ ግዳድ።

12 ካታማ ፐንግያን ኡትያዋንቱ ታና ቅሊጪኖ፤

ማꬆትያዋንቱ ታባ የꬃ ከሲኖ።

13 ሽን አቤት መꬍና ጎዳዉ፥ ታና ግዶፐ፥

ታን ኔና ዎሳይ።

አቤት ጾሳዉ፥ ነ ዶስያ ዎድያን፥

አገና ነ ሲቁዋ ዳሩዋን፥

ኔን አሻና ጌዳዋዳን ታዉ ዛሩዋ እማ።

14 ጫርያን ሙከተናዳን ታና አሻ።

ታና እጽያዋንቱፐ፥

ጪሞ ሃꬃቱዋፐ ኔን ከሳ አካ።

15 ሃꬃ ድኡዋን ታና አፍሶፓ፤

ዎይ ጪሞ ኦላን ታና ምትሶፓ፤

ዎይ ዱፉዋ ዶና ታ ቦላ ጎርድሶፓ።

16 አቤት መꬍና ጎዳዉ፥ አገና ነ ሲቁዋ ኬካተꬃዳን፥

ታዉ ዛሩዋ እማ።

ነ ቃረታ ዳሩዋዳን ታኮ ስማ።

17 ታፐ ነ ቆማፐ ነ ሶምኡዋ ገንꬆፓ፤

ታን ዋየትያ ድራዉ፥ ታዉ ኤለ ዛሩዋ እማ።

18 ኔን ታኮ ሺቃ፤ ታና ዎዛ፤

ታ ሞርከቱዋፐ ታና ላአ ከሳ።

19 ታን ቦርያ፥ ዬላነ፥

ካዉሻ አኬዳዋ ኔን ኤራሳ።

አያዉ ጎፐ፥ ታ ሞርከቱዋ ኡባ ኔን በኣሳ።

20 ቦሪ ታ ዎዛና ፓጸናዳን መንꬆ ድራዉ፤

ህዶታ ቃንጻድ።

ታዉ ቃረትያዋ ኮያድ።

ሽን እቱነ ባዋ፤

ታና ምንꬅያ አሳ ጼላድ፤ ሽን ደማበይከ።

21 ታን ኮሻቴዳ ዎደ፥

ታዉ ጫምያ ቁማ አꬄድኖ።*

ታን ሳመቴዳ ዎደ፥

ታዉ ጫላ ዎይንያ ኤሳ እሜድኖ።

22 ኡንቱንቱ ምያ ሳምፓይ ኡንቱንቶ ጲረ ግዶ። *

ኡንቱንቱ ያርሹዋ ያርሺደ፥

ምያ ግብራይ ኡንቱንቶ ግትያ ግዶ።

23 ጼለናዳን ኡንቱንቱ አይፊ ጎዘቶ፤

ኡንቱንቱ ጋዱዋ ኡባ ገደ ኮኮርሳ።

24 ነ ሀንቁዋ ኡንቱንቱ ቦላ ትጋ፤

ነ ሱሎ ሀንቁ ኡንቱንታ የደርሲደ ኦይቆ።

25 ኡንቱንቱ ካምቡ መላ ደኦ፤ *

ኡንቱንቱ ዱንካንያን ኦንነ ደኦፖ።

26 አያዉ ጎፐ፥ ኡንቱንቱ፥

ኔን ሙሬዳዋንታ የደርሲኖ፤

ቃይ ኔን ደቼዳዋንቱ ቱጋባ

ደንꬂደ ሃሳዪኖ።

27 ኔን ኡንቱንቱ ናጋራ ቦላ

ናጋራ ጉጃናዳን አጋ፤

ነ ማሮተꬃፐ ኡንቱንታ አያይነ ጋኮፖ።

28 ኡንቱንቱ ደኡዋ ማጻፋፐ ቁጨትኖ፤ *

ጽሎ አሳና ማዝጋበቶፕኖ።

29 ታን ሳከታደነ ቱጋታደ ደአይ።

አቤት ጾሳዉ፥ ታና አሻደ፥

ሳሮ ሳኣን ዎꬃ።

30 ታን ጾሳ ሱንꬃ የꬃን ጋላታና፤

ጋላታ እሙዋን አ ዳርሳና።

31 ሄዌካ፥ ቦራ ያርሽያዋፐ

ዎይ ካጫማ ኮሩማ ያርሽያዋፐ

አꬊደ፥ መꬍና ጎዳ ናሸቻና።

32 ናቀቴዳዋንቱ ታና ጾሳይ፥

አሼዳዋ በኢደ ናሸትኖ።

ህንተኖ ጾሳኮ ሺቅያዋንቶ፥

ህንተ ዎዛናይ ምነቶ።

33 አያዉ ጎፐ፥ መꬍና ጎዳይ ህዬሳቱዋ ስሴ፤

ቃሾ ጎልያን ደእያ ባረ አሳካ ካና።

34 ሳሉነ ሳአይ፥ ቃይ አባይነ

አ ግዶን ዎጽ ቃጽያ ኡባቱ ጾሳ ጋላትኖ።

35 አያዉ ጎፐ፥ ጾሳይ ጽዮነ አሻና፤

ይሁዳ ካታማቱዋ ዛሪደ ኬጻና።

አ አሳይ ያን ደአናነ ሄ ቢታይ ኡንቱንቱሳ ግዳናዋ።

36 አ ቆማቱዋ ናናቱ ሄ ቢታ ላታና፤

አ ሱንꬃ ሲቅያዋንቱ ያን ደአና።

70

ኡንኣ ዋሱዋ

ዛማረቱዋ ካፖ ዳዊታ ሀሳይስያዋ ማዛሙርያ።

(40:13-17)

1 አቤት ጾሳዉ፥ ታና አሻናዉ ኤኖ ጋ፤

አቤት መꬍና ጎዳዉ፥ ታና ማዳናዉ ኤሌላ።

2 ታና ዎꬋናዉ ኮይያዋንቱ

ዬላትኖነ ካዉሽኖ።

ታን ቆሄታናዋ አሞትያዋንቱ፥

ካዉሺደ ጉየ ስምኖ።

3 ታ ቦላ፥ “አዉ ሀሹ! ሀሹ!”

ጌዳዋንቱ ጾነቴዳ ድራዉ ዬላትኖ።

4 ሽን ኔና ኮይያ ኡባቱ፥

ኔናን ናሸትኖነ ሀሹ ጊኖ።

ቃይ ነ አቶተꬃ ዶስያዋንቱ ኡባቱ፥

“ጾሳይ ግታቶ!” ያግኖ።

5 ታን ህዬሳነ መቶታንቻ፤

አቤት ጾሳዉ፥ ኤለ ታኮ ሃያ።

ታና ማድያዌነ አሽያዌ ኔና፤

አቤት መꬍና ጎዳዉ፥ ጋምኦፓ።

71

ጾሳ ማዱዋ ደማናዉ ሺቆ ዎሳ

1 አቤት መꬍና ጎዳዉ፥ ታን ኔኮ ባቃታይ፤

አዉደነ ታና ዬላዮፓ።

2 ነ ጽሎተꬃን ታና ዎꬃ አካ፤

ነ ሀይꬃ ታኮ የጋደ፥ ታና አሻ።

3 ኔን ታዉ ኡባ ዎደ ጌምያ ምኖ ዛላነ፥

ታና አሽያ ምኖ ጌሱዋ ግዳ።

ታ አታና ማላ ነ አዛዛ።

ኤ፥ ኔን ታ ዛላነ ታ ጌሱዋ።

4 አቤት ታ ጾሳዉ፥ ኢታቱዋ ኩሽያፐ፥

ኢታ ኦꬅያዋንቱፐነ

ቃረት ባይና አሳቱዋ ዎልቃፐ ታና አሻ።

5 አያዉ ጎፐ፥ አቤት ኡባ ሞድያ መꬍና ጎዳዉ፥

ኔን ታን ህዶታን ናግያዋነ

ታ ያላጋተꬃ ዎድያፐ ዶማደ፥

ታን አማነትያዋ ግዳዳ።

6 ታን የለትያ ዎድያፐ ዶማደ ኔናን ዘምፓድ፤

ታ አት ኡሉዋፐ ዎꬎደፐ ዶማደ፥

ኔን ታና ናጋዳ።

ኡባ ገደካ ታ ጋላታይ ኔሳ።

7 ኔን ታዉ ባቃታ አትያ ዎልቃማ ሳኣ ግዴዳ ድራዉ፥

ታ ደኡ ዳሮ አሳዉ ሌምሶ ግዴዳ።

8 ጋላሳ ኡባን ታ ዶናይ፥

ነ ጋላታንነ ነ ቦንቹዋን ኩሜዳ።

9 ታን ጭሜዳ ዎድያን ታና ኦሎፓ፤

ታ ዎልቃይ እጼዳ ዎድያን ታና አጎፓ።

10 አያዉ ጎፐ፥ ታ ሞርከቱ ታ ቦላ ሃሳዪኖ፥

ታና ዎꬋናዉ ኮይያዋንቱ

እትፐ ሺቂደ ማቀቲኖ።

11 ኡንቱንቱ፥ “ጾሳይ አ አጌዳ፤

የደርሲደ አ ኦይቄቶ።

አያዉ ጎፐ፥ አ አሻናዌ ኦንነ ባዋ” ያጊኖ።

12 አቤት ጾሳዉ፥ ታፐ ኔን ሃኮፓ።

አቤት ታ ጾሳዉ፥ ታና ማዳናዉ ኤሌላ።

13 ታና ሞትያዋንቱ ዬላቲደ ꬋይኖ።

ታና ቆሀናዉ ኮይያዋንቱ፥

ዬላነ ካዉሻ ማይኖ።

14 ሽን ታና ግዶፐ፥

ኡባ ገደ ኔና ህዶታን ናጋና።

ታን ጉጃ ጉጃደ ኔና ጋላታና።

15 ዎይሰንቶ ልክያ ኤራና ꬋዮፐካ፥

ታ ዶናይ ጋላሳ ኡባን ነ ጽሎተꬃባነ

አሽያ ነ ኦሱዋባ ኦዳና።

16 ታን ኡባ ሞድያ መꬍና ጎዳ ዎልቃን ያና፤

ነ ጻላላይ ጽሎ ግድያዋ አዋያና።

17 አቤት ጾሳዉ፥ ኔን፥

ታ ያላጋተꬃፐ ዶማደ ታና ታማርሳዳ።

ሀእ ጋካናዉ ታን ነ ማላልስያ ኦሱዋባ ኦዳይ።

18 አቤት ጾሳዉ፥ ነ ዎልቃነ ነ ምኖተꬃ፥

ይያ የለታ ኡባዉ ኦዳና ጋካናዉ፥

ታን ጭማደ ፑሉሞፐካ ታና አጎፓ።

19 አቤት ጾሳዉ፥ ነ ጽሎተꬃይ፥

ቦላ ሳሉዋ ጋኬዳ።

አቤት ዎልቃማባ ኦꬄዳ ጾሳዉ፥

ነ ማል ኦንነ ባዋ።

20 ኔን ታ ቦላ ዳሮ መቱዋ አሃዳ፤

ግዶፐነ፥ ኔን ታ ደኡዋ ዛራደ ኦራጽሳና፤

ኔን ታና ቢታ ግዶ ጪሞ ኦላ ገለናዳን ናጋና።

21 ኔን ታ ቦንቹዋ ካሰዋፐ ዳርሳና፤

ኔን ታና ዛረꬃደካ ምንꬃና።

22 አቤት ታ ጾሳዉ፥ ነ ቱማተꬃ ድራዉ፥

ታን ኔና ዲꬃን ጋላታና።

አቤት እስራኤልያ ጌሻዉ፥

ታን ማስንቁዋን ኔና ሳባና።

23 ታን ዲጻደ፥ ናሸቻዉ ታ ቃላ ꬎቁ ኦꬃደ የጻና፤

ኔን ታና አሼዳ ድራዉ፥ ታን ኔና ሳባና።

24 ታ እንጻርሳይ ነ ጽሎ ኦሱዋባ ኡባ ጋላስ ኦዳና፤

አያዉ ጎፐ፥ ታና ቆሀናዉ ኮይያዋንቱ፥

ዬላቴድኖነ ካዉሼድኖ።

72

ካትያዉ ሺቆ ዎሳ

ሶሎሞና የꬃ

1 አቤት ጾሳዉ፥ ካቲ ነ ሱረተꬃን ፕርዳናዳን፥

ኔን አ ታማርሳ፤

ኑ ካትያዉ ነ ጽሎተꬃ እማ።

2 ያቶፐ፥ እ ነ አሳዉ ጽሎተꬃን ፕርዶ፤

ናቀቴዳዋንቶካ ሱረተꬃን ዳናቶ።

3 ደረቱ ሳሮተꬃ አይፍያ፥

ዞዘቱካ ጽሎተꬃ አይፍያ ነ አሳዉ አይፍኖ።

4 ሄ ካቲ አሳ ግዶን ናቀቴዳዋንቱ ድራዉ ሞተቶ፤

ህዬሳቱዋ እ አሾ፤

ኡቁንያዋንታ እ መንሬꬆ።

5 አዋይነ አግናይ ደእያ ዎደ ኡባን፥

የለታፐ የለታ ጋካናዉ፥ አሳይ አዉ ያዪኖ።

6 ካቲ ሾይቃን ቡክያ እራነ

ጋድያ ካልስያ እራ ማላ ግዶ።

7 እ ደእያ ላይꬃ ኡባን ጽሉ ዳሻና፤

አግናይ ꬋያና ጋካናዉ ሳሮተꬃይ ዳራና።

8 አባፐ አባ ጋካናዉ፥

ቃይ ኤፍራጺሳ ሻፋፐ ሳኣ ጋጻ ጋካናዉ እ ሞዶ። *

9 ባዙዋ አሳቱ አዉ ሆክኖ፤

አ ሞርከቱ ባና ላጭኖ።

10 ታርሴሳነ ሃꬃን ዶደቴዳ ቢታ ካተቱ፥

አዉ ጊራ ጊርኖ።

ሼባነ ሳባ ካተቱ፥

አዉ እሞታ አይኖ።

11 ካተቱ ኡባይ አዉ ጉልባትኖ፤

ካዉተꬃቱ ኡባይ አዉ ኪተትኖ።

12 አ ጼስያ ህዬሳቱዋ፥ ናቀቴዳዋንታነ

ማድያዌ ባይናዋንታ እ አሼ።

13 ህዬሳቶነ ማንቆቶ እ ቃረቴ፤

ህዬሳቱዋ ሸምፑዋ አሼ።

14 ኡንቱንታ ናቁዋፐነ ማካላፐ እ ዎዜ።

ኡንቱንቱ ሱꬃይ አ ስንꬃን አልአ።

15 ካቲ ሸምፑዋ ጋምኦ፤

ሼባ ቢታ ዎርቃይ አዉ እመቶ።

ፓጨናን አዉ ዎሳይ ዎሰቶ፤

ጋላሳ ኡባን እ አንጀቶ።

16 ቢታን ዳሮ ካꬃይ ሞኮ፤

ደረቱ ካꬃን ካመትኖ።

ቢታይ ሊባኖሰ ደሪ ሞክያዋዳን ካꬃ ሞኮ፤

ማታይ ደምባ ኩምያዋዳን አሳይ ካታማ ኩሞ።

17 ካትያ ሱንꬃይ መꬍናዉ ደኦ፤

አዋይ ደኤዳ ኬሻ ኡባን ጼገቲደ፥ ጋምኦ።

አሳይ ኡባይ አ ባጋና አንጀታና፤

ካዉተꬃቱ ኡባይ አ፥ “አንጀታ” ያጊደ አንጃና።

18 ማላልስያባ ባረካ ኦꬅያ መꬍና ጎዳ ጾሳዉ፥

እስራኤልያ ጾሳዉ ጋላታይ ግዶ።

19 አ ቦንቾ ሱንꬃይ መꬍናዉ ጋላተቶ፤

አ ቦንቹ ሳኣ ኡባ ኩሞ።

አመንእ። አመንእ።

20 እሰይ ናኣ ዳዊታ ዎሳይ ሀዋን ፖለቴዳ።

ሄዘንꬆ ማጻፋ

73

(73—89)

ጽሎ ፕርዳ ጾኑዋ

አሳፋ የꬃ

1 ጾሳይ እስራኤልያዉ ቱሙዋፐ ሎአ፤

ዎዛና ጌሻቶ እ ኬካ።

2 ሽን ታና ግዶፐ፥ ታ ገዲ፥

ꬉበታናዉ ጉꬃ አቴዳ፤

ታ ገዲ ሀልጻናዉ ማቴዳ።

3 አያዉ ጎፐ፥ ኢታ አሳቶ ሳሮተꬃይ ደእያዋ በኣደ፥

ሄ ኦቶራንቻቱዋ ዱረተꬃን ታን ቃናታድ።

4 ኡንቱንቶ ቱግ ባዋ።

ኡንቱንቱ ቦላይ ፓጻነ ምና።

5 ኡንቱንቱ ሀራ አሳይ ቱጋትያዋዳን ቱጋትክኖ፤

ኡንቱንቱ ሀራ አሳዋዳን መቱዋን ሾጨትበይክኖ።

6 ሄዋ ድራዉ፥ ኡንቱንቱ ኦቶሩዋ፥

አሌቁዋዳን ቆꬍያን አꬂኖ፤

ማካላ አፍላዳን ማዪኖ።

7 ኡንቱንቱ ዎዛናይ ኢታባ ፑልቴ።

ኡንቱንቱ ቆፋይ ኢታ ሀልቹዋ ኩሜዳ።

8 ኡንቱንቱ ቅሊጪኖነ ኢታባ ሃሳዪኖ፤

ኡንቱንቱ ባረንቱ ኦቶሩዋን፥

ሀራቱዋ ኡንኤꬃናዉ ናሲኖ።

9 ኡንቱንቱ ሳሉዋን ደእያ ጾሳ፥

ባረንቱ ዶናን ጫሺኖ።

ሳኣን ደእያ አሳ ቦላካ፥

ባረንቱ እንጻርሳን ኦቶሩዋ ሃሳዪኖ።

10 ሀራይ አቶ፥ ጾሳ አሳይካ ኡንቱንቱኮ ስማና፤

ኡንቱንቱ ኦድያዋካ ኤለ አማናና።

11 ኡንቱንቱ፥ “ጾሳይ ኑባ አይነ ኤረና፤

ኡባፐ ꬎቂያ ጾሳይ አይነ በኤና” ያጊኖ።

12 ስም ኢታቱ ሀዋ ማላ፤

ኡንቱንቱ ኡባ ገደካ እንጀትና ደኢኖ፤

ኡንቱንቱ ጉጅ ጉጅ ዱረቲኖ።

13 ያቶፐ፥ ታን ታ ዎዛና ጌሻ ኦꬄዳዌነ

ታን ታ ጽሎተꬃ በሳናዉ፥

ታ ኩሽያ ሜጨቴዳዌ ቱሙዋፐ መላ።

14 ጋላሳ ኩመንꬃን ታን መቱዋን ሾጨታድ፤

ዎንታን ዎንታን ሙረታድ።

15 ታን ኢታቱዋዳን፥ ኡንቱንቱ ግያዋ ጌደንቶ፥

ታን ነ አሳዉ አማነተናዋ ግዳና።

16 ታን ሀ ኡባ የዉዋ ኤራናዉ ቆፕያ ዎደ፥

ታዉ ኤረተና ዴጾባ ግዴዳ።

17 ሽን ታን ጾሳ ጌሻ ሳኣ ገሌዳ ዎደ፥

ኢታቱዋ ዉርሰꬃ ካጫ አኬካድ።

18 ኡንቱንታ ኔን ቱሙዋፐ ሀልጽያ ሳኣን ኡትሳሳ፤

ኔን ኡንቱንታ ኩንድሳሳነ ባይዛሳ።

19 ኡንቱንቱ አኬከናን ꬋዬድኖ፤

ዳጋማን እቱ አተናን ሙለ ዉሬድኖ።

20 እት አሳይ ቤጎትያ ዎደ፥

እ አኩሙዋን በኤዳባይ ዶገትያዋዳን፥

አቤት ጎዳዉ፥ ኔን ደንድያ ዎደ፥

ኡንቱንቱ ዶገታና።

21 ታን ይሎቴዳ ዎደነ

ታ ዎዛናን ሴለቴዳ ዎደ፥

22 አይነ አኬከናን ዶንጭላድ፤

ታን ነ ስንꬃን ሚዛ ማላ ግዳድ።

23 ሽን ታን ኡባ ገደካ ኔናና ደአይ፤

ታ ኡሸቻ ኩሽያ ኔን ኦይቃዳ።

24 ነ ዞርያን ታና ካለꬃሳ፤

ሄዋፐ ጉይያን ኔን ታና ቦንቾ አፋና።

25 ታዉ ሳሉዋን ኔፐ አትና፥

ሀራይ ኦን ደኢ?

ታን ኔፐ አትና፥

ሳኣን ሀራባ አያነ አሞትከ።

26 ታ ዎልቃይነ ታ ዎዛናይ ዳቡራናዉ ዳንዳዬ፤

ሽን ጾሳይ ታ ዎዛና ምንስያዋነ፥

መꬍናዉ ታና ጋኬዳ ሳማ።

27 ኔፐ ሃክያዋንቱ ꬋያና፤

ኔና አማነተናዋንታ ኡባ ኔን ዉርሳና።

28 ሽን ታና ግዶፐ፥

ታን ጾሳ ማታን ደእያዌ ታዉ ሎአ።

ታን ኡባ ሞድያ መꬍና ጎዳ፥

ታዉ ባቃታ አትያ ሳኣ ኦꬃድ።

ሄዋ ድራዉ፥ አ ኦሱዋ ኡባ ታን ኦዳና።

74

ጋዲ ላአ ከሳናዳን ሺቆ ዎሳ

አሳፍ አኬካን ጻፌዳ ግንጹዋ

1 አቤት ጾሳዉ፥ ኔን ኑና መꬍናዉ አያዉ አጋዲ?

ነ ሀንቁ ነ ቆሩዋን ደእያ ዶርሳቱዋ ቦላ፥

አያዉ ሱሌዴ?

2 ኔን በን ዶሬዳ አሳ፥ ኔን

ነዉ ቡዞ ኦꬃደ ዎዜዳ ዛራቱዋ ሀሳያ።

ኔን ደኤዳ ጽዮነ ደርያ ቆፓ።

3 አነ ነ ጌሻ ጎሊ ኮለቴዳ ሳኣ ያደ ጼላ።

ሞርከቱ አን ደእያባ ኡባ ꬋይሴድኖ።

4 ነ ሞርከቱ ነ ጌሻ ጎልያ ግዶን፥

“ኑን ጾኔዶ” ያጊደ ገሬሬድኖ።

ጾኑዋ ማላታ ያጊደ፥ ባረንቱ ባንድራ ኤሴድኖ።

5 ኡንቱንቱ ምꬃ ቃንጻናዉ ባረንቱ ካልታ፥

ꬎቁ ኦꬂደ፥ ኤቄዳ አሳቱዋዳን ሀኔድኖ።

6 ኡንቱንቱ ማሰቴዳ ሳንቃ ኡባ፥

ባረንቱ ካልታንነ ማዶሻንነ መንꬅ የጌድኖ።

7 ጌሻ ጎልያ ታማን ጹጊደ ꬋይሴድኖ፤

ነዉ ጎይንያ ሳኣ ቱንሴድኖ።

8 ባረንቱ ዎዛናን፥ “ኡንቱንታ ኑን፥

ኡባና ꬋይሳና” ያጊደ ቆፔድኖ።

ቢታን አሳይ ጾሳዉ ጎይንያ ሳኣ ኡባ ታማን ጹጌድኖ።

9 ሄ ዎደ ማላይ ኑዉ እመተናን እጼዳ፤

ትምቢትያ ኦድያዌ እቱነ ባዋ።

ሀዋዳን ሀኒደ፥ ዎይሳ ዎድያ ደአነንቶ፥

ኤርያ አሳይ ኑ ግዶን እቱነ ባዋ።

10 አቤት ጾሳዉ፥ ነ ሞርከቱ፥

ዎይሳ ዎድያ ነ ቦላ ቅሊጫኔ?

ኡንቱንቱ ነ ሱንꬃ መꬍናዉ ቦራኔ?

11 ነ ኩሽያ ሺሻ አካደ አያዉ ጋምአይ?

ነ ኡሸቻ ኩሽያ ነ ቁማዩዋፐ ከሳደ ኡንቱንታ ꬋይሳ።

12 ግዶፐነ፥ አቤት ጾሳዉ፥

ኔን በንፐካ ታ ካትያ፤

ኔን ቢታ ቦላ አቶተꬃ አሃዳ።

13 ነ ዎልቃማ ዎልቃን ኔን አባ ሻካዳ፤

አ ግዶን ደእያ ዳዊያ ሁጰቱዋ ኔን ቆጻዳ።

14 ሌዋታና ግያ ዳዊያ ሁጰቱዋ ቆጻደ፥

አ አሹዋ ባዙዋን ደእያ መታቶ፥

ቁማ ኦꬃደ እሜዳዌ ኔና። *

15 ኔን ፑልቶቱዋ ዶያ የዳዳ፤

ኡባ ገደ ጎግያ ሻፋቱዋ ቃይ መልሳዳ።

16 ጋላሳይ ነዋ፤ ቃማይካ ነዋ፤

ቃይ አዋነ አግና ኡንቱንቱ ሳኣን ዎꬄዳዌ ኔና።

17 ቢታዉ ዛዋ ዎꬄዳዌ፥

ባልጉዋነ ቦንያ መꬌዳዌ ኔና።

18 ሽን አቤት መꬍና ጎዳዉ፥ ነ ሞርከቱ፥

ኔና ዎት ቅሊጬድኖንቶ፥

ቦዛ አሳቱ ነ ሱንꬃ ዎት ቦሬድኖንቶ ሀሳያ።

19 ነዉ ሞደትያዋንቱ ሸምፑዋ

ኢታ ሞርከቶ አꬃደ እሞፓ።

መቶታንቻቱዋ መꬍናዉ ዶጎፓ።

20 ኑ ቢታን ደእያ ꬉማ ሳአይ ኡባይ፥

ማካላንቻቱዋን ኩሜዳ ድራዉ፥

ኔን ኑዉ ጫቄዳ ጫቁዋ ቆፓ።

21 ናቀቴዳዋንታ ዬላዮፓ፤

ህዬሳቱነ መቶታንቻቱ ነ ሱንꬃ ጋላትኖ።

22 አቤት ጾሳዉ፥ ደንዳ፤ ነ የዉዋ ሞተታ።

ገዞ አሳቱ ጋላሳ ኡባን፥

ነ ቦላ ቅሊጬዳዋ ሀሳያ።

23 ነ ሞርከቱ ነ ቦላ ዋስያ ዋሱዋነ

ኔና እጽያዋንቱ፥

ፓጭ ባይናን ቅሊጭያ ቅሊጩዋ ዶጎፓ።

75

ጾሳይ ፕርድያዋ ግዱሳ

ዛማረቱዋ ካፖ አሳፍ። “ꬋይሶፓ” ጌተትያ ዲꬃ ዋꬃን የጼዳ የꬃ።

1 ነዉ ጋላታ እሜቶ፤ አቤት ጾሳዉ፥ ኔና ጋላቴቶ፤

“ነ ሱንꬃይ ዎጋ” ጊደ አዋዬቶነ፥

ማላልስያ ነ ኦሱዋ ኡባ ኦዴቶ።

2 ጾሳይ፥ “ዶራደ ኬሬዳ ጋላስ፥

ሱረ ፕርዳ ፕርዳናዌ ታና።

3 ሳአይነ አን ደእያዋንቱ ኡባይ ቃጽናካ፥

አ ቱሳ ምንሳ ኤስያዌ ታና።

4 ታን ኦቶራንቻቱዋ፥ ኦቶረቶፕተ ያጋይ፤

ኢታቱዋካ፥ ህንተ ካጭያ ደንꬆፕተ።

5 ህንተ ካጭያ ꬎቂስ በሶፕተ፤

ዛቱሪደ ሃሳዮፕተ ያጋይ” ያጌ።

6 ቦንቹ አዋይ ዶልያሳፐ

ዎይ ዉልያሳፐ

ዎይ ባዙዋፐ ዬና።

7 ሽን ፕርድያዌ ጾሳ፤

እ እቱዋ ቦላ ፕርዴ፤

እቱዋ ሻትንꬄ።

8 መꬍና ጎዳ ኩሽያን እት ዋንጫይ ደኤ፤

ሄ ዋንጫይ ጾሳ ሀንቁዋ ዎይንያ ኤሳን ኩም ኡቴዳ።

እ ሄዋፐ ኡሻ ትግና፥

ሳኣን ደእያ ኢታ አሳቱ ሄዋ ኡሻና፤

ኡንቱንቱ ኦርጩዋካ አሸናን ጭንግሲደ ኡሻና።

9 ሽን ታን ያቆባ ጾሳባ ኦዳናነ

መꬍናዉ አ ሳባና።

10 እ ኢታ አሳቱዋ ካጭያ ኡባ መንꬃና፥

ሽን ጽሎቱዋ ካጪ ꬎቁ ꬎቁ ጋና።

76

ጾሳ ጾኑዋ

ዛማረቱዋ ካፖ ዲꬃ ዋꬃን የጸቴዳ፥ አሳፋ ማዛሙርያ

1 ጾሳይ ይሁዳን ኤረቴዳዋ፤

አ ሱንꬃይ እስራኤልያን ዎልቃማ።

2 አ ዱንካኒ ሳሌማና፤

እ ደኢያሳይ ጽዮነና።

3 እ፥ ሄዋን ጾንገትያ፥

ሞርከቱዋ ዎንዳፍያ ጩብያ፥ ጎንዳልያ፥ ማሻነ

ሀራ ኦላ ሚሻቱዋ መንሬꬄዳ።

4 አቤት ጾሳዉ፥ ነ ቦንቹ አይ ኬሻ ግቴ!

ኔን ነ ሞርከቱዋ ጾናደ፥

ደርያፐ ስምያ ዎደ፥

ነ አንጋይ አይባ ያሽያዌ!

5 ጎባ ቶራንቻቱ፥

ባረንቶ ደእያዋ ኡባ ቦንቀት ክቼድኖ።

ሀእ ስም ኡንቱንቱ፥

ዎልቃማ ገምእሹዋ ገምእሼድኖ፤

ኡንቱንቱፐ እቱነ ባረ ኩሽያ ደንꬅቤና።

6 አቤት ያቆባ ጾሳዉ፥ ኔን ሴሬዳ ዎደ፥

ፓራ አሳቱነ ፓራቱ ኩንዶ ሳን አቴድኖ።

7 ሽን አቤት ጾሳዉ፥ ኔን ያሻሳ!

ነ ሀንቁ ሱሌዳ ዎደ፥

ነ ስንꬃን ኦኔ ኤቃናዌ?

8 ኔን ፕርዳ ሳሉዋፐ ስሴዳ ዎደ፥

ሳኣን ደእያ አሳይ ያዪደ፥ ጮኡ ጌዳ።

9 ኔን ሳኣን ቆሄቴዳዋንታ አሻናዉ፥

ፕርዳዉ ደንዴዳ ዎደ፥ ሄዌ ሀኔዳ።

10 አሳ ሀንቁ ዳሬዳ ኬሻ ኔን ጋላተታሳ።

ኦላፐ አቴዳ አሳቱ ኡባይ፥

ነ ባላ ጋላሳቱዋ ቦንቻና።

11 መꬍና ጎዳዉ፥ ህንተ ጾሳዉ፥

ሺቀትተ፥ ሄዋካ ጋꬅተ።

ህንተኖ ሾሮ ካዉተꬃቶ፥

ያየታናዉ በስያዎ እሞታ አህተ።

12 እ ካፖቱዋ ኦቶሩዋ ካዉሼ፤

ዎልቃማ ካተቱዋካ እ ያሽሴ።

77

ምንꬁዋ ዎሳ

አሳፍ ዛማረቱዋ ካፖ ጁዱቶ የጼዳ፥ ማዛሙርያ

1 ታን ጾሳዉ ማጋናይ፤

ታና ስሶ ጋደ ታን ጾሳ ዎሳይ።

2 ታን ታ መቱዋ ጋላስ ጎዳ ኮያይ።

ቃማን ታን ሸምፐናን ታ ኩሸቱዋ አኮ ምጫይ፤

ግዶፐነ፥ ታን ምነታናዉ ዳንዳይከ።

3 ታን ጾሳባ ቆፕያ ዎደ፥ ኦላይ፤

ታን አባ ዩሻ ቆፕያ ዎደ፥

ታ ሸምፑ ዳቡሬ።

4 ኔን ቃማ ኡባ ታና ገምእሹዋ ድጋደ አህሳሳ።

ታን ሎይꬃ ህርግያ ድራዉ፥

ሃሳያናዉ ዳንዳይከ።

5 ታን አꬌዳ ጋላሳቱዋ ቆፓይ፤

ካሰ ላይꬃቱዋካ ሀሳያይ።

6 ታን ቆፋ ሼካደ አቃይ፤

ታ ዎዛናይ ዩሽ ቆፕያ ዎደ፥

ታን ታ ሁጲያ ሀዋዳን ያጋደ ኦቻይ፤

7 “ጎዳይ ኑና መꬍናዉ አግ ባሻኔ?

ዛረꬂደ እ ኑና ኬካ በሰኔ?

8 አ ሲቁ አቴዴ?

እ ጌዳዌ ሀዋፐ ስንꬃናዉ ሳኣን ኦኔ?

9 ጾሳይ ማርያዋ ዶጌዴ?

ባረ ቃረታካ ሀንቁዋን ላሜዴ?” ያጋደ ኦቻይ።

10 ቃይካ ታን፥ “ታና ቆሄዳዌ፥

ኡባፐ ꬎቂያ ጾሳ ኡሸቻ ኩሺ፥

ካሰፐ ማድያ ማዱዋ አጌዳዋ” ያጋይ።

11 መꬍና ጎዳዉ፥ ነ ኦሶቱዋ ታን ቆፓና።

ኤ፤ ኔን በን ዎደ፥

ኦꬄዳ ማላልስያባቱዋ ኡባ ታን ሀሳያና።

12 ነ ኦꬄዳዋ ኡባ፥

ታን ዛራ ዛራደ ቆፓና፤

ነ ዎልቃማ ኦሶቱዋ ኡባ ታን ዩሻ ቆፓና።

13 አቤት ጾሳዉ፥ ነ ኦጊ ጌሻ፤

አይ ጾስነ ኑ ጾሳ ማላ ዎልቃማ ግደና።

14 ኔን ማላልስያባ ኦꬅያ ጾሳ።

አሳ ግዶን ነ ዎልቃ ቆንጭስያዋ።

15 ነ አሳ፥ ያቆባነ ዮሴፎ ዘረꬃቱዋ፥

ነ ቀስያን ዎዛዳ።

16 አቤት ጾሳዉ፥ ሃꬃቱ ኔና በኤድኖ፤

ሃꬃቱ ኔና በኢደ ያዬድኖ።

አባ ጪማቱካ ኮኮሬድኖ።

17 ሻረቱ እራ ዱገ ዛሪደ ትጌድኖ፤

ጉጉንꬃይ ሳሉዋን ጉሜዳ።

ነ ዋልቃንꬃይ ያን ሃን ዋልቃሜዳ።

18 ነ ጉጉንꬃይ ጉንꬃይ ጎትያ ግዶን ኮሹሜዳ፤

ነ ዋልቃንꬃ ጶለꬃይ ሳኣ ፖእሴዳ።

ቢታይካ ጋጅ ጋጂደ ኮኮሬዳ።

19 ኔን አባ ግዱዋና ሀመታሳ፤

ጪሞ አባ ግዱዋና አꬋሳ፤

ግዶፐነ፥ ነ ገዲ የꬌዳ ሳአይ ቤተና።

20 ሙሴነ አሮና ኩሽያን

ኔን ነ አሳ ዶርሳ ዉድያዳን ካለꬃዳ።

78

ጾሳነ አ አሳ

አሳፍ አኬካን ጻፌዳ ግንጹዋ

1 ታ አሳዉ፥ ታን ህንተና ታማርስያዋ ስስተ፤

ታ ዶናፐ ከስያ ቃላ ሀይዝተ።

2 ታን ኡንቱንቶ ሃሳይያ ዎደ፥

ሌምሱዋን ሃሳያይ፤ *

በኒደፐ ጌሜዳ የዎቱዋ ቆንጭሳና።

3 ኑን ስሴዳነ ኤሬዳ የዎቱዋ፥

ቃይ ኑ አዎቱ ኑዉ ኦዴዳ የዎቱዋ ሃሳያና።

4 ሄ የዎቱዋ ኑን ኡንቱንቱ ናናቱዋፐ ቆሶኮ፤

መꬍና ጎዳዉ በስያ ጋላታ፥

አ ዎልቃነ ማላልስያ አ ኦሱዋ፥

ይያ የለታዉካ ኑን ኦዳና።

5 እ ያቆባ ዛረቶ አዛዙዋ፥

እስራኤልያ አሳዉ ህግያ እሜዳ።

ካሰ ኑ አዎቱ ባረንቱ ናናቱዋ፥

ሄ ህገቱዋ ታማርሳና ማላ አዛዜዳ።

6 ሄዌነ፥ ካልያ የለታይ፥

ሄ ብሮ የለታና ናናቱ ኤራናዳናነ

ኡንቱንቱካ ባረንቱ ናናቶ ኦዳናዳና።

7 ያትና፥ ሄ ናናቱ ጾሳን አማነታናዳን፤

እ ኦꬄዳባካ ዶገናዳንነ

አ አዛዙዋ ናጋናዳና።

8 ኡንቱንቱ ካሰ ባረንቱ አዎቱዋዳን ዎዛና ሙመነ

ማካላንቻ አሳ ግደናዳንነ

ጾሳን ኤቀናነ አማነተና የለታ ግደናዳና።

9 ኤፍሬማ አሳቱ፥ ኦላዉ፥

ዎንዳፍያና ፖꬃ ጊግሲደ፥

ኦላ ጋላስ ጉየ ስሜድኖ።

10 ኡንቱንቱ ጾሳ ጫቁዋ ናግበይክኖ፤

አ ህግያዳን ሀመተናን እጼድኖ።

11 ኡንቱንቱ እ ኦꬄዳ ዎልቃማ ኦሱዋነ

ኡንቱንታ እ በሴዳ ማላታ ዶጌድኖ።

12 እ ኡንቱንቱ አዎቱዋ ስንꬃን ግብጼ ቢታን፥

ጾኣነ ደምባን ማላታ ኦꬄዳ።*

13 አባ ሻኪደ፥ ግዱዋና ኡንቱንታ ፕንꬄዳ፤*

እ ሃꬃ ሻኪደ፥

ያነ ሃነ ሻኪደ ጎዳዳን ኤሴዳ።

14 እ ኡንቱንታ ጋላስ ሻርያን፥ *

ቃማ ታማ ፖኡዋን ካለꬄዳ።

15 እ ባዙዋን ዛላ ጳልቂደ፥ *

ጪሙዋፐ ዳሮ ሃꬃ ኡንቱንታ ኡሼዳ።

16 ዛላፐ ሃꬃ ፑልትሲደ፥

ሻፋዳን ዱገ ጎግሴዳ።

17 ሽን ኡንቱንቱ አ ቦላ ናጋራ ኦሱዋ ገደ ጉጄድኖ፤

ኡባፐ ꬎቂያ ጾሳ ቦላ፥

ባዙዋን ማካሌድኖ።

18 ባረንቱ አሞቴዳ ቁማ ኦችያዋን

ጾሳ ኤሪደ ፓጬድኖ። *

19 ኡንቱንቱ ጾሳ ቦላ ሀዋዳን ያጊደ ሃሳዬድኖ፤

“ባዙዋን ጾሳይ ኑዉ ቁማ አꬃናዉ ዳንዳዪ?

20 ዛላ ሾጭና፥ ፑልቱ ከሲደ፥

ሻፋይ ጎጌዳ፤

ሽን ኡክꬃ እ ኑዉ እማናዉ ዳንዳዪ?

ዎይ ባረ አሳዉ አሹዋ እማናዉ ዳንዳዪ?” ያጌድኖ።

21 መꬍና ጎዳይ ሄዋ ስሴዳ ዎደ፥

ኡንቱንቱ ቦላ ዳሮ ሀንቀቴዳ።

ያቆባ ዛራቱዋ ቦላ ታማይ ኤጼዳ፤

እስራኤልያ ቦላ አ ሀንቁ ዳር ዳር ቤዳ።

22 አያዉ ጎፐ፥ ኡንቱንቱ ጾሳን አማንበይክኖ፤

ዎይ እ አሽያዋን አማነትበይክኖ።

23 ግዶፐነ፥ እ ቦላ ሳሉዋ አዛዚደ፥

ሳሉዋ ፐንግያ ዶዬዳ።

24 ኡንቱንቱ ማናዉ፥ ኡንቱንቶ ማና ቡክሴዳ፤ *

ሳሉዋ ቁማ ኡንቱንቶ እሜዳ።

25 ኪታንቻቱዋ ኡክꬃ አሳይ ሜዳ፤

ጾሳይ ኡንቱንቶ ቁማ ዳርሲደ እሜዳ።

26 አዋይ ዶልያ ባጋ ጫርኩ ጫርካናዳን ኦꬄዳ፤

ባረ ዎልቃን ገድሳ ባጋ ጫርኩዋ ደንꬄዳ።

27 እ አሳዉ አሹዋ ባና ኬሻ ኪቴዳ፤

ፓልያ ካፎቱዋ አባ ዶና ሻፍያ ኬሻ ቡክሴዳ።

28 ኡንቱንቱ ደእያ ሳን፥

ዱንካንያ ዩሹዋን ዎꬌድኖ።

29 ኡንቱንቱ አሞቴዳዋ ኡንቱንቶ እሜዳ፤

ኡንቱንቱ ሚደ፥ ባረንቱ ጋንጅያ ኩንꬄድኖ።

30 ሽን ኡንቱንቱ ባረንቱ አሞቴዳ አሹዋ ካለናን ደእሺን፥

አሹ ኡንቱንቶ ብሮ ዶናን ደእሺን፥

31 ጾሳ ሀንቁ ኡንቱንቱ ቦላ ዎꬌዳ፤

ኡንቱንቱ ግዶፐ ምኖ አሳቱዋነ

እስራኤልያፐ ያላጋ አሳቱዋ ዎꬌዳ።

32 ሀዌ ኡባይ ሀንናካ፥

ኡንቱንቱ ናጋራ ኦꬅያዋ አግበይክኖ።

ባረ ማላታ ኡባ ኦꬅናካ፥ አማንበይክኖ።

33 ሄዋ ድራዉ፥ እ ኡንቱንቱ ጋላሳቱዋ ጫርኩዋዳን፥

ኡንቱንቱ ላይꬃቱዋካ አኬከናን ꬋይሴዳ።

34 ጾሳይ ኡንቱንቱፐ ዎꬍያ ዎደ፥

አቴዳዋንቱ ናጋራ ፓጺደ፥

ጾሳ ምንꬅ ኮዬድኖ።

35 ኡንቱንቱ ጾሳይ ኡንቱንቶ ዛላ ግዴዳዋነ

ኡባፐ ꬎቂያ ጾሳይ፥

ኡንቱንታ ዎዝያዋ ግዴዳዋ ሀሳዬድኖ።

36 ሽን ኡንቱንቱ ባረንቱ እንጻርሳን አዉ ዎርዶቲደ፥

ባረንቱ ዶናን ጭሜድኖ።

37 ኡንቱንቱ ዎዛናይ ጾሳን ኤቀና፤

እ ኡንቱንቱና ጫቀቴዳ ጫቁዋ አማነትክኖ።

38 ሽን እ ኡንቱንታ ማርያዌ፤

ኡንቱንቱ ኢታተꬃ አቶ ጌዳ።

ኡንቱንታ ꬋይስቤና፤ ዳሮ ገደ ባረ ሀንቁዋ ተኤዳ፤

ባረ ሀንቁዋ ኡላ ኡባና ኡንቱንቱ ቦላ የድቤና።

39 አያዉ ጎፐ፥ ኡንቱንቱ አሹዋ ጻላላ ግድያዋነ

ያ ጫርኬዳሳፐ ሃ ስመና፥

ጫርኩዋ ማላ ግድያዋ ሀሳዬዳ።

40 ኡንቱንቱ ባዙዋን አ ቦላ አፑ ገደ ማካሌድኖ!

መላ ባዙዋን አፑ ገደ ላንጭሴድኖ!

41 ኡንቱንቱ ዛር ዛሪደ፥ ጾሳ ፓጬድኖ፤

እስራኤልያ ጌሻ ሀንቀꬄድኖ።

42 ኡንቱንቱ አ ዎልቃባ ዶጌድኖ፤

እ ኡንቱንቱ ሞርከቱዋፐ ዎዜዳ ጋላሳ፥

43 እ ግብጼ ቢታን ማላታ፥

ጾኣነ ደምባን ማላልስያባ፥

ኦꬄዳ ዎድያ ሀሳይበይክኖ።

44 ኡንቱንቱ ሻፋ ሃꬃቱዋ ሱꬃዉ ላሜዳ፤ *

ሄዋ ድራዉ፥ ግብጼ አሳቱ፥

ሄ ሻፋቱዋፐ ኡሻናዉ ዳንዳይበይክኖ።

45 ኡንቱንታ ዋይስያ ኡዱንጸቱዋነ

ኡንቱንቱ ቢታ ባይዝያ ሸꬋቱዋ ኪቴዳ። *

46 ኡንቱንቶ ዶሌዳ ካꬃ ጎንዶ፥ *

ኡንቱንቱ ኦꬂደ ዳቡሬዳዋ ቦልያዉ እሜዳ።

47 ኡንቱንቱ ዎይንያ ቱራ ሻቻን፥

ኡንቱንቱ ባላስያ ግያ ምꬃካ ጫርኩዋን ꬋይሴዳ።*

48 ኡንቱንቱ ሚዛቱዋ ሻቻን ዎꬌዳ፤

ኡንቱንቱ ዶርሳ ዉድያ፥

ꬉቂያ ዋልቃንꬃን መሬስ ዉርሴዳ።

49 ኡንቱንቱ ቦላ ባረ ሱልያ ሀንቁዋ፥

ላንጭያነ እጹዋ፥

ባይዝያ ኪታንቻቱዋ ጩጉዋን የዴዳ።

50 ባረ ሀንቁዋ አꬅ የዴዳ።

ኡንቱንታ ኢታ ሀርግያዉ አꬂደ እሜዳፐ አትና፥

ሀይቁዋፐ አሽቤና።

51 ግብጼን የለቴዳ ባይራ ናናቱዋ ኡባ ዎꬌዳ።*

ካማ ዱንካንያን ደእያ ኮይሮ ናናቱዋ ኡባ ዉርሴዳ።

52 ሽን እ ባረ አሳ ዶርሳዳን ከሴዳ፤ *

ዉድያዳን ባዙዋን ሄሜዳ።

53 እ ኡንቱንታ ሳሩዋን ካለꬄዳ፤

ሄዋ ድራዉ፥ ኡንቱንቱ ያይበይክኖ፤

ሽን ኡንቱንቱ ሞርከቱዋ አባይ ሙኬዳ። *

54 ያቲደ እ ኡንቱንታ ባረ ጌሻ ቢታ፥

ባረ ኡሸቻ ኩሽያን ጾኔዳ ደርያ አሄዳ። *

55 እ ኡንቱንቱ ስንꬃፐ ካዉተꬃቱዋ ላጊደ፥

ኡንቱንቱ ቢታ ሻኪደ፥ *

እስራኤልያ ዛረቶ ግሼዳ።

ባረ አሳ ኡንቱንቱ ጎልያን ዎꬄዳ።

56 ግዶፐነ፥ ኡባፐ ꬎቂያ ጾሳ ቦላ ማካሊደ፥

አ ፓጬድኖ። *

አ አዛዙዋካ ናግበይክኖ።

57 ኡንቱንቱ ባረንቱ አዎቱዋዳን፥

ማካላንቻቱዋነ ካዳንቻቱዋ ግዴድኖ።

ጌላ ቶራዳን ዎራ ዎꬌድኖ።

58 ኡንቱንቱ ባረንቱ ጎይንያ ꬎቃ ሳአቱዋን አ ይሎዬድኖ፤

ባረንቱ ኤቃቱዋን አ ቃናትሴድኖ።

59 ያትና፥ ጾሳይ ሀዋ ስሲደ ሀንቀቴዳ፤

እስራኤልያ ሙለካ ካꬌዳ።

60 ሴሎን እ ደኤዳ ሳኣ፥

አሳ ግዶን እ ደኤዳ ባረ ዱንካንያ አጌዳ። *

61 ጾሳ ዎልቃዉነ ቦንቾ፥ ማላታ ግዴዳ፥

ታቦታ ሞርከቱዋ ኩሽያን አꬂደ ኦሞድሴዳ። *

62 እ ባረ አሳዉ ሀንቀቴዳ፤

እ ኡንቱንታ ማሻዉ አꬂደ እሜዳ።

63 ኡንቱንቱ ዎዳላቱ ኡባይ ኦላን ሀይቄድኖ፤

ያትና፥ ኡንቱንቱ ዎዶሮቱ አስና ገለናን አቴድኖ።

64 ኡንቱንቱ ቄሳቱ ማሻን ዉሬድኖ።

ግዶፐነ፥ ኡንቱንቱ ማቼቱ፥

ባረንቱ አስናቶ ዬከናዳን ድገቴድኖ።

65 ሄዋፐ ጉይያን፥ ጎዳይ ገምእሹዋፐ

ዎይ ዎይንያ ኤሳ ማꬁዋፐ ቤጎትያ አሳዳን ቤጎቴዳ።

66 እ ባረ ሞርከቱዋ ጉየ ዛሪደ ሾጬዳ፤

ኡንቱንታ መꬍናዉ ዬላዬዳ።

67 ዮሴፎ ዱንካንያ ካꬌዳ፤

ኤፍሬማ ዛርያ ዶርቤና።

68 ሽን እ ይሁዳ ዛርያነ

ሲቅያ ጽዮነ ደርያ ዶሬዳ።

69 ሄዋን እ ባረ ጌሻ ጎልያ ሳሉዋዳን ꬎቃን ኬጼዳ፤

ሳኣዳን መꬍናዉ ኤሴዳ።

70 ባረ ቆማ ዳዊታ ዶሪደ፥

ዶርሳ ዉድያ ሄምያ ሳፐ አኬዳ። *

71 ዶርሳ ሄምሽን፥ ባረ አሳ ያቆባ፥

ባረ ቡዙዋ እስራኤልያ ሄንꬃናዉ አኪደ አሄዳ።

72 ያትና፥ ዳውት ኡንቱንታ ሱረ ዎዛናፐ ሄሜዳ፤

ቃይ ባረ ሂላ ኩሽያን ካለꬄዳ።

79

ጋድያ ላአተꬃዉ ሺቄዳ ዎሳ

አሳፋ ማዛሙርያ

1 አቤት ጾሳዉ፥ አይሁዳ ግደና አሳቱ ነ ቢታ ቦላ ላቴድኖ።

ነ ጌሻ ጎልያ ቱንሴድኖ፤ *

የሩሳላመ ኮለሬꬄድኖ።

2 ኡንቱንቱ ነ ቆማቱዋ አሃ፥

ሳሉዋ ካፎ ቁማ ኦꬂደ፥ እሜድኖ።

ቃይ ነ ጌሻቱዋ አሹዋ ሳኣ ዶአቶ እሜድኖ።

3 ኡንቱንቱ ሱꬃ የሩሳላመ ዩሹዋን፥

ሃꬃዳን ጉሴድኖ፤

ኡንቱንቱ አሃ ሞግያዌ ꬋዬዳ።

4 ኑ ሾሮቶ ኑን ሸቂያዋ ግዴዶ፤

ኑ ሄራን ደእያዋንቱ፥

ሚጭያዋነ ቅꬍያዋ ግዴዶ።

5 አቤት መꬍና ጎዳዉ፥ ሀዌ አዉደ ጋካናዉ ሀናኔ?

ኔን መꬍናዉ ሀንቀታይ?

ነ ቃናትያ ሀንቁ ታማዳን ኤጻኔ?

6 ኔና ኤረና አሳቱዋ ቦላነ

ነ ሱንꬃ ጼሰና ካዉተꬃቱዋ ቦላ ነ ሀንቁዋ ጉሳ።

7 አያዉ ጎፐ፥ ኡንቱንቱ ያቆባ ዘረꬃቱዋ ዎꬌድኖነ

ኡንቱንቱ ደኢያሳ ባይዜድኖ።

8 ካሰ ኑ አዎቱዋ ኢታተꬃ ኑ ቦላ ፓይዶፓ።

ኤለካ ነ ማሮታ ኑዉ ኪታ፤

አያዉ ጎፐ፥ ኑን ሎይꬅ መቶቴዶ።

9 አቤት ኑና አሽያ ጾሳዉ፥

ነ ሱንꬃ ቦንቹዋ ድራዉ፥ ኑና ማዳ።

ነ ሱንꬃ ድራዉ፥ ኑና አሻ፤

ኑ ናጋራ አቶ ያጋ።

10 አሳቱ አያዉ፥ “ኡንቱንቱ ጾሳይ ሀቃን ደኢ?” ያጋኔ?

ነ ቆማቱዋ ሱꬃ ኡንቱንቱ ጉሴዳዋ ሀሉዋ፥

ኔን ከስያዋ ኑን ጼልሽን፥

ኡንቱንቱ ግዱዋን ቆንጭሳ።

11 ቃሸቴዳ አሳቱዋ ኦሊ ነ ስንꬃ ጋኮ።

ሀይቆ ፕርደቴዳዋንታ ነ ዎልቃ ግታተꬃዳን አሻ።

12 አቤት ጾሳዉ፥ ኑ ሾሮ ካዉተꬃቱ ኔና ቦሬዳዋ፥

ሀሉዋ ላፑን ኩሽያ ኡንቱንቱ ክዉዋን እድንꬃ።

13 ሄ ዎደ ኑን ነ አሳቱ፥ ነ ዉድያ ዶርሳቱ፥

መꬍናዉ ጋላታ ነዉ እማና፤

የለታፐ የለታ ጋካናዉ ኔና ዛር ዛሪደ ጋላታና።

80

እስራኤልያ ካዉተꬃይ ዛር ኤቃናዳን ሺቆ ዎሳ

ዛማረቱዋ ካፖ አሳፍ የጼዳ፥ ጪሻ ግያ ዋꬃን የጸቴዳ ማዛሙርያ፥ ማርካተꬃ

1 አቤት እስራኤልያ ሄንꬃንቻዉ፥

ዮሴፎ አሳ ዉድያዳን ካለꬅያዎ፥*

ክሩበቱዋ ግያ ኪታንቻቱዋፐ፥

ቦላና ደእያ አራታን ኡቴዳዎ፥ ፖአ፥ ኔን ኑና ስሳ።

2 ኤፍሬማ፥ ቢንያማነ ምናሰ ስንꬃን ቆንጫ።

ነ ዎልቃ ደንꬃደ ኑና አሻናዉ ሃያ።

3 አቤት ጾሳዉ፥ ኑና ዛራ፤

ኑን አታናዳን፥ ነ ሶምኡዋ ኑዉ ፖእሳ።

4 አቤት ኡባፐ ዎልቃማ መታ ኡባ ጎዳዉ፥ ጾሳዉ፥

ነ አሳ ዎሳ ቦላ አዉደ ጋካናዉ ሀንቀታይ?

5 ኔን ኡንቱንታ ዬኩዋ ቁማዳን ምዛዳ፤

ቃይ አፎꬃ ሃꬃዳን ኡሻዳ።

6 ኑ ሾሮቱ ኑ ቢታ አካናዉ፥

ባረንቱ ግዶን ዋላቀታናዳን ኦꬃዳ፤

ኑ ሞርከቱ ኑ ቦላ ሚጬድኖ።

7 አቤት ኡባፐ ዎልቃማ ጾሳዉ፥ ኑና ዛራ፤

ኑን አታናዳን፥ ነ ሶምኡዋ ኑዉ ፖእሳ።

8 ኔን ግብጼፐ ዎይንያ አኑዋ አሃዳ፤

አይሁዳ ግደና አሳቱዋ የደርሳዳ፥ ኡንቱንቱ ቢታን አ ቶካዳ።

9 ኔን ዎራ ቡꬃዳ፤

ያትና፥ ጻጱዋ የድ ዳሺደ፥

ቢታ ኡባ ጋኬዳ።

10 ደረቱ አ ኩዋን፥

ልባኖሳ ዝጋቱ አ ታሸቱዋን ካመቴድኖ።

11 ባረ ታሸቱዋ ሜድተራነ አባ ጋካናዉ፥

ቃይ ባረ ጼራቱዋ ኤፍራጺሳ ሻፋ ጋካናዉ የዴዳ።

12 ያትና፥ ኦግያና አꬍያ ኡባይ፥

አ አይፍያ ዱꬃናዳን፥

አ ዩሹዋን ደእያ ግምቢያ አያዉ ኮላዲ?

13 ባዙዋ ጉዱንꬃይ አ ቦላ ዱሪደ ባይዜ፤

ቃይ ጋደን ዎጽ ቃጽያ መታቱ ኡባይ አ ሚኖ።

14 አቤት መታ ኡባ ጾሳዉ፥

ኔን ኑኮ ስማ።

ሳሉዋና ዱገ ጼላደ በአ፤

ሀ ዎይንያ ናጋ።

15 እ ነ ኡሸቻ ኩሺ ቶኬዳ ጻጱዋ፤

ኔን ነዉ ጋደ ድቼዳ ፑትያ።

16 ነ ሞርከቱ ነ ዎይንያ ቡꬄድኖ፤

ታማን ጹጌድኖ።

ሄዋ ድራዉ፥ ኔን ኡንቱንታ ነ ሀንቁዋ ሱሉዋን ꬋይሳ።

17 ነ ኩሺ፥ ነ ኡሸቻን ደእያ አሳ፥

ኔን ነዉ ጋደ ድቼዳ አሳ ናጎ።

18 ያቶፐ፥ ኑን ኔፐ ጉየ ስሞኮ።

ኑና ፓጻ ዎꬃ፤ ነ ሱንꬃ ኑን ጋላታና።

19 አቤት ኡባፐ ዎልቃማ መꬍና ጎዳ ጾሳዉ፥

ኑና ዛራ፤ ኑን አታናዳን፥

ነ ሶምኡዋ ኑዉ ፖእሳ።

81

ባላ ማዝሙርያ

ዛማረቱዋ ካፖ ሱሱላቱዋን የጸቴዳ፥ አሳፍ ጻፌዳዋ

1 ኑዉ ዎልቃ ግድያ ጾሳዉ፥

ህንተ ቃላ ꬎቁ ኦꬂደ የጽተ፤

ያቆባ ጾሳ ሳቢተ።

2 የꬃ ዶምተ፤ ካራቡዋ ባቂተ፤

ዲꬃንነ ማስንቁዋን ሎአ የꬃ ስስተ።

3 አግናይ ጼርያ ዎደነ፥

አግናይ ዶይስያ ዎደ

ባላ ጋላሳን ማላካታ ፑንተ። *

4 ሀዌ እስራኤልያዉ ህግያ፤

ያቆባ ጾሳፐ እመቴዳ ዎጋ።

5 ግብጼ ቢታ እ ሾጬዳ ዎደ፥

ዮሴፎ አሳዉ ሀ ዎጋ አዋዬዳ።

ታን ኤረና ኮሻ ሀዋዳን ያግያዋ ስሳድ።

6 “ህንተ ሀሽያፐ ቶኩዋ ዎꬃድ፤

ህንተ ኩሽያ ጹብያፐ ሸምፕሳድ።

7 ህንተ መቱዋ ዎደ ታና ጼሴድታ፤

ህንተና አሻድ፤ *

ታን ጉምያ ሻርያ ግዶን ጌሜዳሳፐ ህንተና አላድ።

ማሪባ ግያ ፑልቱዋ ማታን ታን ህንተና ፓጫድ።

8 ታ አሳዉ፥ ታን ህንተና ሴርያዋ ስስተ፤

ሀእ እስራኤላቶ፥ ሀይዜርክተ!

9 ህንተ ግዶን አላጋ ጾስ ደኦፖ፤ *

ሀራ ጾሳዉ ጎይኖፕተ።

10 ታን፥ መꬍና ጎዳ ህንተ ጾሳ፥

ህንተና ግብጼ ቢታፐ ከሳደ አሄዳዋ።

ነ ዶና ሎይꬃ ሀንጋ፤

ታን ኔና ዳርሳደ ባርሳና።

11 “ሽን ታ አሳቱ ታ ቃላ ስስበይክኖ፤

እስራኤላቱ ታዉ አዛዘትበይክኖ።

12 ሄዋ ድራዉ፥ ታን ኡንቱንቱ ባረንቱ ቆፋ ካላና ማላ፥

ኤኖ ጌና ዎዛናዉ አꬃደ እማድ።

13 ታ አሳይ ታና ስሴደንቶ፥

እስራኤላቱ ታ ኦግያ ካሌደንቶ አዬ ደኢ!

14 ታን ኡንቱንቱ ሞርክያ ኤለ ጾናና ሽን፤

ኡንቱንቱ ባልጋራቱዋ ቦላ ታ ኩሽያ ዎꬃና ሽን።

15 መꬍና ጎዳ እጽያዋንቱ አ ስንꬃን ሆካና፥

ኡንቱንቱ ሙሩካ መꬍናሳ ግዳናዋ።

16 ታን ህንተና ሎኦ ዛርጋ ምዛና፤

ቃይ ኤሳ፥ ሹቻ ጎንጎሉዋፐ ካልሳና” ያጌ።

82

ጾሳይ ኡባፐ ቦላ

አሳፋ ማዛሙርያ

1 ጾሳይ ሳሉዋ ሺቁዋ ሺሼ።

ጾሳቱዋ ግዶን ሀዋዳን ያጊደ ፕርዴ፤

2 “ህንተ አዉደ ጋካናዉ ጌላ ፕርዳ ፕርዲቴ፤

ላኤንꬆ ኢታቱዋ ባጋ ግዶፕተ።

3 ህዬሳቶነ አዉ ባይናዋንቶ ሞተትተ፤

ማንቆነ ናቀቴዳ አሳቱዋ ማታ ናግስተ።

4 ዳቡራንቻቱዋነ መቶታንቻቱዋ አሽተ፤

ኢታቱዋ ኩሽያፐ ኡንቱንታ ዎꬅ አክተ።

5 “ህንተ አይነ ኤርክታነ አይነ አኬክክታ፤

ህንተ ꬉማን ሀመቲታ።

ጽሎተꬃይ ꬋይና፥ ቢታይ ዪቂዪቄ።

6 ታን ህንተና፥ ‘ህንተ ጾሳቱዋ፤ *

ህንተ ኡባይካ ኡባፐ ꬎቂያ ጾሳ ናናቱዋ።

7 ግዶፐነ፥ ህንተ አሳይ ሀይቂያዋዳን ሀይቃና።

ቃይ ሀራ ካፓቱ ኩንዴዳዋዳን፥

ህንተካ ኩንዳና’ ያጋይ” ያጌ።

8 አቤት ጾሳዉ፥ ደንዳ፤ ሳኣ ፕርዳ፤

ካዉተꬃይ ኡባይ ነዋ።

83

እስራኤልያ ሞርከቱዋ ቦላ ሺቄዳ ዎሳ

አሳፋ ማዛሙርያ፥ የꬃ

1 አቤት ጾሳዉ፥ ጮኡ ጎፓ፤

ስርጵ ጎፓ፤

አቤት ጾሳዉ፥ ሙሞፓ።

2 በአ! ነ ሞርከቱ ነ ቦላ ደንዲኖ፤

ኔና እጽያዋንቱ ነ ቦላ ማካሊኖ።

3 ኡንቱንቱ ነ አሳ ቦላን ጌማን ያኢኖ፤

ኔን ሲቅያ አሳቱዋ ቦላ ማቀቲኖ።

4 ኡንቱንቱ፥ “ሃይተ፥ ኡንቱንቱ ካዉተꬃ ꬋይሶይቴ፤

እስራኤልያ ግያ ሱንꬃ፥

መꬍናዉ ሀሳየተናዳን ኦꬆይተ” ያጊኖ።

5 ኡንቱንቱ እት ዎዛና ግዲደ፥

እትፐ ማቀቲኖነ፥

ነ ቦላ ጫቁዋ ጫቀቲኖ።

6 ጫቀትያዋንቱነ

ኤዶማነ እስማኤላ አሳቱዋ፥

ሞኣባ ዛራቱዋነ አጋር ዛራቱዋ፤

7 ገባላ አሳቱዋ፥ አሞና አሳቱዋ፥

አማሌቃ አሳቱዋ፥

ፕልስጼማ አሳቱዋነ ጺሮሳ አሳቱዋ።

8 አሶረ አሳቱካ ኡንቱንቱና እትፐ ጋከቴድኖ፤

አሶራቱካ ሎጸ ዛረቶ ዎልቃማ ማዱዋ ግዴድኖ።

9 ኔን ምድያማ አሳቱዋ ቦላነ

ስሳራነ ያብና ቦላ፥

ቂሾና ሻፋን ኦꬄዳዋዳን ኡንቱንቱ ቦላ ኦꬃ።*

10 ኡንቱንቱ ኤንዶረን ꬋዬድኖ፤

ኡንቱንቱ አሃይ ሞገተናን ቢታን ዎቄዳ።

11 ኡንቱንቱ ካፖቱዋ፥

ኔን ኦሬባነ ዛኤባ ኦꬄዳዋዳን ኦꬃ፤*

ኡንቱንታ ሞድያዋንታ

ኔን ዘባሀነ ጻልሙናአ ꬋይሴዳዋዳን ꬋይሳ።

12 ሄዋንቱነ፥ “ኑን ጾሳ አሳ ቢታ

ኑዉ ቡዞታና” ያጌዳዋንታ።

13 አቤት ታ ጾሳዉ፥ ኡንቱንታ ባናዳን ላላ፤

ጫርኩ አፍያ ሱላዳን ኦꬃ።

14 ጻራጋይ ዎራ ሚደ ዉርስያዋዳን፥

ታማ ላጩ ደርያ ማይያዋዳን፥

15 ሄዋዳንካ ነ ኡሹዋን ኡንቱንታ የደርሳ፤

ነ ጎትያን ኡንቱንታ ዳጋንꬃ።

16 አቤት መꬍና ጎዳዉ፥ አሳይ ነ ሱንꬃ ኮያና ማላ፥

ኔን ኡንቱንቱ ሶምኡዋ ዬላ ማይዛ።

17 ኡንቱንቱ መꬍናዉ ዬላትኖነ ህርግኖ፤

ካዉሺደ ꬋይኖ።

18 ነ ሱንꬃይካ መꬍና ጎዳ ግድያዋ፥

ነ ጻላላይ ኡባፐ ꬎቃ ጾሳ፥

ሳኣ ኡባ ሞድያዋ ኡንቱንቱ ኤርኖ።

84

ጾሳ ጎልያ ላሞቱሳ

ዛማረቱዋ ካፖ ሱሱላቱዋን የጸቴዳ፥ ቆረ ናናቱ ጻፌዳ ማዝሙርያ

1 አቤት ኡባፐ ዎልቃማ መꬍና ጎዳዉ፥

ኔን ደኢያሳይ አያ ሎኢ!

2 ታን መꬍና ጎዳ ጌሻ ጎልያ ዳባባ ላሞታይ፤

ታ ኩመንꬃ አሳተꬃይ ደኡዋ ጾሳዉ ናሸቻን የጼ።

3 አቤት ኡባፐ ዎልቃማ መꬍና ጎዳዉ፥

ታ ካትያዉ፥ ታ ጾሳዉ፥

ነዉ ያርሽያ ሳኣ ማታን፥

ሱንያ ካፋታ ባረዉ ደኢያሳ ደማዱ።

ሀራጳታካ ባረዉ ቁቁልያ ጎልያ ያን ኬጻዱ።

4 ነ ጌሻ ጎልያን ደእያዋንቱነ

መꬍናዉ ኔና ሳቢያዋንቱ አንጀቴዳዋንታ።

5 ዎልቃ ኔፐ ደምያዋንቱ፥

ባረንቱ ዎዛናን ጽዮነ አፍያ ኦግያ ባናዉ

አሞትያዋንቱ አንጀቴዳዋንታ።

6 ዬኩዋ ዛንጋራና ኡንቱንቱ አꬍያ ዎደ፥

ሄ ሳአይ ፑልቱዋ ከሴ።

ባꬌሳ እራይካ ቡኪደ፥

ያን ደልእያ ግስሴ።

7 ኡንቱንቱ ብያ ዎደ፥ ዎልቃ ጉጅ ጉጂደ ባና።

ኡንቱንቱ ጾሳ ስንꬃን ጽዮነን ቤታና።

8 አቤት ኡባፐ ዎልቃማ መꬍና ጎዳዉ ጾሳዉ፥

ታ ዎሳ ኔን ስሳ።

አቤት ያቆባ ጾሳዉ፥ ሀይዛ።

9 አቤት ጾሳዉ፥ ኑ ጎንዳልያ በአ፤

ኔን ዶሬዳ ካትያ ነ ኬካ አይፍያን ጼላ።

10 ታን ሀራ ሳኣን ሻኡ ጋላሳ ደአናፐ

ጾሳ ጎልያን እት ጋላሳ ደእያዌ ሎአ።

ኢታቱዋ ዱንካንያን ደአናዋፐ

ታ ጾሳ ጎልያ ፐንግያ ናግያዌ ታዉ ሎአ።

11 መꬍና ጎዳይ ጾሳይ ኑዉ ጎንዳለነ ፖኡዋ፤

መꬍና ጎዳይ ኑዉ ቦንቹዋነ ኬካተꬃ እሜ።

ሱረተꬃን ሀመትያዋንታ እ ሎኦባ ኡባ ድገና።

12 አቤት ኡባፐ ዎልቃማ መꬍና ጎዳዉ፥

ኔናን አማነትያዋንቱ አንጀቴዳዋንታ።

85

አሳ ሳሮተꬃዉ ሺቄዳ ዎሳ

ዛማረቱዋ ካፖ የጸቴዳ፥ ቆራሀ ናናቱዋ ማዛሙርያ

1 አቤት መꬍና ጎዳዉ፥ ኔን ነ ቢታዉ ኬካዳ፤

ያቆባ አሳ ኦሞዱዋፐ ዛራዳ።

2 ኔን ነ አሳ ናቁዋ አቶ ጋዳ፤

ኡንቱንቱ ናጋራ ኡባ ካማዳ።

3 ኔን ነ ሀንቁዋ ኡባ አጋዳ፤

ነ ሀንቁዋ ሱሉዋፐካ ስማዳ።

4 አቤት ኑና አሽያ ጾሳዉ፥

ኑና ጉየ ዛራ።

ኔን ኑዉ ሀንቀቴዳዋ አጋ።

5 ኔን ኑና መꬍናዉ ሀንቀታይ?

ነ ሀንቁዋ የለታ ኡባ ጋካናዉ ጋምእሳይ?

6 ነ አሳይ ኔናን ናሸታና ማላ፥

ኑና ኦራꬃ።

7 አቤት መꬍና ጎዳዉ፥ አገና ነ ሲቁዋ ኑና በሳ፤

ኔን ኑና አሻ።

8 ታን መꬍና ጎዳይ ጾሳይ ኦድያዋ ስሳና።

ኑን ኑ ቦዛ ኦግያ ጉየ ባና ꬋዮፐ፥

እ ኑዉ፥ ባረ አሳዉ፥ “ሳሮተꬃ እማና” ጊደ ኦዴ።

9 ቱሙካ ጾሳዉ ያይያዋንታ አሻናዉ

እ ማታን ደኤ፤

ሄዌነ፥ አ ቦንቹ ኑ ቢታን ደአናሳ።

10 አገና ሲቁነ ቱማተꬃይ

እትፐ ጋከታና።

ጽሎተꬃይነ ሳሮተꬃይ፥

እትፐ የረታና።

11 ቱማተꬃይ ሳኣፐ ፑደ ከሳና፤

ጾሳ ጽሎተꬃይ ሳሉዋፐ ዱገ ጼላና።

12 ኤ፥ መꬍና ጎዳይ ኬካባ እማና፤

ኑ ቢታይካ ሎኦ ካꬃ ሞካና።

13 ጽሎተꬃይ ጾሳፐ ስንꬃና ሄመታና፤

አዉ ኦግያ ጊግሳና።

86

መቱዋ ዎደ ዎሳ

ዳውት ዎሴዳ ዎሳ።

1 አቤት ጎዳዉ፥ ታን ህዬሳነ፥

መቶታንቻ አሳ ግድያ ድራዉ፥

ታ ዋሱዋ ስሳደ፥ ታዉ አላ።

2 ታን ጾሳ አሳ ግድያ ድራዉ፥

ታና ፓጻ ዎꬃ።

ኔናን አማነትያ ታና፥ ነ ቆማ አሻ።

ኔን ታ ጾሳ።

3 አቤት ጾሳዉ፥ ታን ጋላሳ ኡባ

ኔኮ ዋስያ ድራዉ፥

ታዉ ቃረታ።

4 አቤት ጾሳዉ፥ ታን ታ ሸምፑዋፐ

ኔና ዎስያ ድራዉ፥

ታና፥ ነ ቆማ ናሸቻ።

5 አቤት ጾሳዉ፥ ኔን ኬካነ አቶ ግያዋ፤

ኔና ጼስያ ኡባዉ ነ ሲቁ ዳራ።

6 አቤት መꬍና ጎዳዉ፥ ታ ዎሳ ስሳ፤

ታን ዋትዋትያ ዋትዋቱዋ ሀይዛ።

7 ኔን ታዉ አልያ ድራዉ፥

ታ መቱዋ ጋላሳን ታን ኔኮ ዋሳይ።

8 አቤት ጎዳዉ፥ ጾሳቱዋ ግዶን ነ ማል ባዋ፤

ነ ኦሱዋ ማላ ኦሱካ ባዋ።

9 አቤት ጎዳዉ፥ ኔን መꬌዳ ካዉተꬃ አሳይ ኡባይ ዪደ፥ *

ነ ስንꬃን ጉልባታና፤ ኡንቱንቱ ነ ሱንꬃ ቦንቻና።

10 አያዉ ጎፐ፥ ኔን ዎልቃማ፤

ኔን ማላልስያባ ኦꬃሳ።

ነ ጻላላይ ጾሳ።

11 አቤት መꬍና ጎዳዉ፥ ታን ነ ቱሙዋን ሀመታና ማላ፥

ታና ነ ኦግያ ታማርሳ።

ታን ነ ሱንꬃዉ ያያና ማላ፥

ታዉ እት ዎዛና እማ።

12 አቤት ጎዳዉ ታ ጾሳዉ፥ ታን ኔና፥

ታ ኩመንꬃ ዎዛናፐ ጋላታና።

ነ ሱንꬃ መꬍናዉ ቦንቻና።

13 አያዉ ጎፐ፥ ነ ሲቁ ታዉ ዳራ፤

ኔን ታና ዱፉዋን ገልያዋፐ አሻዳ።

14 አቤት ጎዳዉ፥ ኦቶራንቻ አሳቱ ታ ቦላ ደንዴድኖ፤

ዳጋንꬅያ አሳቱዋ ጩጉ ታና ዎꬋናዉ ኮዬ።

ኡንቱንቱ ኔና አላለ ጊክኖ።

15 ሽን አቤት ጎዳዉ፥ ኔን

ቃረትያነ ማርያ ጾሳ፤

ሀንቀታናዉ ጋምኣሳ፤

ሲቁነ አማነቱሳይ ዳርያዋ።

16 ታኮ ስማደ ታዉ ቃረታ።

ነ ቆማዉ ዎልቃ እማ፤

ነ ቆማት ናኣ ታና አሻ።

17 አቤት መꬍና ጎዳዉ፥

ነ ኬካተꬃ ማላታ ታና በሳ።

ኔን ታና ማዴዳዋነ ምንꬄዳዋ በእያ ዎደ፥

ታና እጽያዋንቱ ሄዋን ዬላታና።

87

የሩሳላመ ሳባ

ቆራሀ ናናቱዋ ማዛሙርያ

1 መꬍና ጎዳ ካታማይ ጌሻ ደርያን ኬጸቴዳ።

2 መꬍና ጎዳይ ጽዮነ ፐንገቱዋ፥

ያቆብ ደእያ ሳኣ ኡባፐ አꬂደ ዶሴ።

3 ሀኔ ጾሳ ካታማቴ፥

ነ ድራዉ ቦንቼቴዳባይ፥

ሀዋዳን ያግ ኦደቴ፦

4 “ታና ኤርያ ካዉተꬃቱዋ ግዶፐ፥

ግብጼነ ባብሎነ ጋꬃ ማዝጎባና፤

ፕልስጼመ፥ ጺሮሰነ ቶጵያ አሳይ፥

ያን የለቴድኖ።”

5 ጾሳይ፥ “ካዉተꬃ ኡባይ ጽዮነን የለቴዳዋ” ያጋና።

ኡባፐ ꬎቂያ ጾሳይ እዞ ምንሳና።

6 መꬍና ጎዳይ አሳ ጻፍያ ማዝጎብያን፥

“ሀዌ ጽዮነን የለቴዳዋ” ያጊደ ጻፋና።

7 ኡንቱንቱ የጺደ ዱሪደ፥

“ኑ አንጁ ኡባይ ጽዮነፐ ፑልቴ” ያጋና።

88

ማዱዋ ደማናዉ ሺቆ ዋሱዋ

ዛማረቱዋ ካፖ፥ ቆራሀ ናናቱዋ ማዛሙርያ፥ ማዱዋ ዎሳ፥ ኤዝራህያ ሄማነ አኬካን ጻፌዳ ግንጹዋ.

1 አቤት መꬍና ጎዳዉ፥ ታና አሽያ ጾሳዉ፥

ታን ጋላስ ነዉ ዋሳይ፤

ቃማካ ነ ስንꬃን ዬካይ።

2 ታ ዎሳይ ነ ስንꬃ ጋኮ፤

ነ ሀይꬃ ታ ዋሱዋኮ ዛራ።

3 አያዉ ጎፐ፥ ታ ደኡ መቱዋን ኩሜዳ፤

ታን ሀይቃና ማታድ።

4 ታን ዱፉዋን ገልያ አሳቱዋና ፓይደታድ፤

ዎልቃይ ባይና አሳ ግዳድ።

5 ታን አሃቱዋ ግዶን አጌዳ አሳ ማላ፤

ዎꬊደ ዱፉዋን የጌዳ አሳቱዋ ማላ።

ታን ነ ኡባ ዶጌዳ፥

ነ ማዱዋፐ ሃኬዳ አሳቱዋ ማላ።

6 ኔን ታና ጪሞ ኦላን፥

ህርክ ꬉማ ሳኣን የጋዳ።

7 ነ ሀንቁ ታና ዴጼ፤

ነ ሀንቁዋ ቤታይ ታና ኡባና ሙኬዳ።

8 ኔን ታ ዳቦቱዋ ታፐ ሃሳዳ፤

ኡንቱንቶ ታና ሸነይያዋ ኦꬃዳ።

ታን ዶደታድ፤

ከሳ አካናዉካ ዳንዳይከ።

9 አቤት መꬍና ጎዳዉ፥

ካዩዋ ጋሱዋን ታ አይፈቱ ጋልጄድኖ።

ኡባ ጋላስ ታን ኔኮ ዋሳይ፤

ታ ኩሽያ ኔኮ ምጫድ።

10 ኔን ሀይቄዳዋንቶ

ማላልስያባ ኦꬃይ?

ኡንቱንቱ ደንዲደ ኔና ጋላቲኖ?

11 አገና ነ ሲቁ

ዱፉዋ ግዶን ሃሳየቲ?

ኔን አማነትያዌካ ባየꬃ ሳኣን ኦደቲ?

12 ነ ማላልስያ ኦሱካ ꬉማን ኤረቲ?

ዎይ ነ ጽልቶተꬃይ ዶገቴዳ አሳቱዋ ቢታን ደኢ?

13 አቤት መꬍና ጎዳዉ፥ ታን ኔኮ ዋሳይ፤

ዎንታን ዎንታን ታ ዎሳይ ነ ስንꬃ ጋኬ።

14 አቤት መꬍና ጎዳዉ፥ ታና ኔን አያዉ አጋይ?

ነ ሶምኡዋ ታፐ አያዉ ገንꬃይ?

15 ያላጋተꬃፐ ዶማደ፥

ታን ቱጋታድነ ሀይቃና ማታድ።

ታን ነዉ ዳጋማደ ሂዶታ ቃንጻድ።

16 ነ ሱልያ ሀንቁ ታ ቦላ ኡሾቴዳ፤

ነ ዳጋማይ ታና ባይዜዳ።

17 ኡንቱንቱ ጋላሳ ኡባ ድኡዋዳን ታና ዶዴድኖ፤

ታና ሙኬድኖ።

18 ኔን ታ ላገቱዋነ ታ ሲቆቱዋ ታፐ ሃሳዳ፤

ꬉማ ጻላላይ ታዉ ዳቦ። *

89

መቱዋ ማዝሙርያ

ኤዝራህያ ኤታና አኬካን ጻፈቴዳ ግንጹዋ

1 አቤት መꬍና ጎዳዉ፥ አገና ነ ሲቁዋባ፥

ታን መꬍናዉ የጻና።

ጾሳይ አማነትያዋ ጋደ፥

የለታ ኡባዉ ታ ዶናን አዋያና።

2 ታን አገና ነ ሲቁ መꬍናዉ ኤቄዳዋነ

ኔን ነ ቱማተꬃ ሳሉዋዳን ምንሳደ ኤሴዳዋ ኦዳና።

3 ኔን፥ “ታን ዶሬዳዋና ጫቁዋ ጫቀታድ።

ታ ቆማ ዳዊታዉ ሀዋዳን ያጋደ ጫቃድ፤

4 ‘ታን ነ ዘረꬃ መꬍናዉ ካዉꬃና፤*

ነ ካዉተꬃ አራታ የለታ ኡባዉ ምንሳና’ ” ያጋዳ።

5 አቤት መꬍና ጎዳዉ፥ ሳሎቱ፥

ነ ማላልስያ ኦሱዋ ኦድኖ፤

ነ አማነትያዋ ኪታንቻቱዋ ሺቁ ኦድኖ።

6 ሳሉዋን መꬍና ጎዳና ልከታናዉ ዳንዳይያዌ ኦኔ?

ሳሉዋ መተꬃቱዋ ግዶን ቃይ መꬍና ጎዳ ማል ኦኔ?

7 ጌሻቱዋ ሺቁዋ ግዶን ጾሳይ ያየቴዳዋ።

ባረና ዶዴዳዋንቱ ኡባፐ አꬊደ፥ ሎይꬅ ዳጋንꬅያዋ።

8 አቤት ኡባፐ ዎልቃማ መꬍና ጎዳዉ፥ ጾሳዉ፥

ኔናዳን ዎልቃማይ ኦኔ?

አቤት መꬍና ጎዳዉ፥ ኔን ኡባባንካ አማነትያዋ።

9 ኔን ቡልአከትያ አባ ዎልቃ አዛዛሳ።

ደንድያ ቤታካ ጮኡ ኦꬃሳ።

10 ኔን ራኣባ ግያ አባ ዳዊያ፥

ዎꬍ የጌዳዋዳን መንሬꬃዳ፤

ነ ሞርከቱዋ ነ ዎልቃማ ቀስያን ላላዳ።

11 ሳሎቱ ነዋንታ፤ ሳአይካ ነዋ፤

ቢታነ አን ኩሜዳ ኡባባ ኔን መꬋዳ።

12 ሁጲሳነ ገድሳ ኔን መꬋዳ፤

ታቦራነ ሄርሞነ ግያ ዎልቃማ ደረቱ

ናሸቻን ነ ሱንꬃ ሳቢኖ።

13 ነዉ ዎልቃማ ቄሲ ደኤ፤

ነ ኩሺ ምና፤

ነ ኡሸቻይ ዎልቃማ።

14 ጽሎተꬃይነ ሱረ ፕርዳይ

ነ ካዉተꬃ አራታዉ ባሶ።

አገና ሲቁነ ቱማተꬃይ ነ ስንꬃን ቢኖ።

15 አቤት መꬍና ጎዳዉ፥ ናሸቻን እልልያዋንቱነ

ነ ሶምኡዋ ፖኡዋን ሀመትያዋንቱ አንጀቴዳዋንታ።

16 ነ ሱንꬃን ጋላሳ ኡባ ናሸቲኖ፤

ነ ጽሎተꬃ ድራዉ፥

ኡንቱንቱ ኔና ꬎቁ ꬎቁ ኦꬂኖ።

17 ኡንቱንቱ ጬቀትያ ዎልቃይ ኔና፤

ነ ናሹዋን ኑ ካጪ ꬎቁ ꬎቁ ያጌዳ።

18 ኑ ጎንዳሊ፥ ኑ መꬍና ጎዳሳ፤

ኑ ካቲካ፥ እስራኤልያ ጌሻ ሳ።

19 በን ኔን ነ አማነቴዳ አሳቶ፥

እት ገደ አኩሙዋን ኦዳዳ፤

“አሳ ግዶፐ ዶሬዳዎ ካዉተꬃ አራታ እማዳ።

20 ታ ቆማ ዳዊታ ካተ ከሳድ፤ *

ታ ጌሻ ዛይትያን ኦካደ።

21 ታ ኩሺ አናና ደአና፤

ታ ቀሲካ አ ምንꬃና።

22 አ አይ ሞርኪነ ጾነና፤

አይ ኢታ አሳይነ አ ቶቼና።

23 ታን አ ሞርከቱዋ አ ስንꬃን ክንቼሬꬃና፤

አ እጽያዋንታ ሾጫ የጋና።

24 ታ ቱማተꬃይነ ታ አገና ሲቁ

አናና እትፐ ግዳና።

ታ ሱንꬃን አ ካጪ ꬎቁ ꬎቁ ጋና።

25 ታን አ ካዉተꬃ መደትራንያ አባ ጋካናዉ አሳና፤

አ ዛዋካ፥

ኤፍራጼሰነ ጸግሮሰ ሻፋ ጋካናዉ አሳና።

26 ዳዊተ ታና፥ ‘ኔን ታ አዉዋ፥

ታ ጾሳነ ታና አሽያ ዛላ’ ያጊደ ጼሳና።

27 ታን አ ባይራ ናኣ ኦꬃና፤*

ሳኣን ደእያ ካተቱዋ ኡባፐ አ ዳርሳና።

28 ታን አገና ታ ሲቁዋ

አዉ መꬍናዉ ናጋና።

ታን አናና ቃላ ጫቁዋ ምንꬃና።

29 ታን አ ዘረꬃ መꬍናዉ ምንሳደ ኤሳና፤

አ ካዉተꬃ አራታካ ሳሉዋዳን ጋምኤꬃና።

30 “ሽን አ ዘረꬃቱ ታ ህግያ አጎፐ፥

ቃይ ኡንቱንቱ ታ ዎጋዳን ሀመተናን እጾፐ፥

31 ኡንቱንቱ ታ አዋዩዋ ሻሮፐ፥

ታ አዛዙዋ ናጋና ꬋዮፐ፥

32 ታን ኡንቱንቱ ናጋራ ድራዉ ጋትማን፥

ኡንቱንቱ ኢታተꬃ ድራዉ፥ ልሱዋን፥

ሾጫደ ሙራና።

33 ሽን ታን አገና ታ ሲቁዋ አፐ አክከ፤

ዎይ ታን አዉ አማነትያዋ አግከ።

34 ታን ኡንቱንቱና ጫቀቴዳ ጫቁዋ ኮልከ፤

ታ ዶናፐ ከሴዳ ቃላ ላምከ።

35 “እት ገደካ መꬍናዉ

ታ ጌሻተꬃን ጫቃ ድጋድ፤

ዳዊተዉ ዎርዶትከ።

36 ሄዌነ፥ አ ዘረꬃይ መꬍናዉ ደአና፤

አ ካዉተꬃ አራታይካ ታ ስንꬃን አዋዳን ጋምአና።

37 ሳሉዋን አማነትያ ማርካ ግድያ አግናዳን፥

ሄ ካዉተꬃይ መꬍናዉ ምን ኤቂ ደአና” ያጋዳ።

38 ሽን ሀእ ኔን

ኦካደ ካተዬዳዋ ቦላ ዳሮ ሀንቀታዳ፤

አ እጻዳነ አጋዳ።

39 ኔን ነ ቆማና ጫቀቴዳ ጫቁዋ ካዳዳ፤

አ ካላቻ ባናን ኦላደ ቱንሳዳ።

40 ኔን አ ካታማ ግምቢያ ኡባ ላላዳ፤

እ ናገትያ ሚጻ ኡባ ባይዛዳ።

41 ኦግያና አꬍያ ኡባቱ አ ቦንቄድኖ፤

እ ባረ ሾሮቶ ቅሊጮ ግዴዳ።

42 ኔን አ ሞርከቶ ጾኑዋ እማዳ፤

ኡንቱንታ ኡባቱዋ ናሸቻዳ።

43 ኔን አ ማሻ ጼራ ቃላምኣዳ፤

ኔን ኦላን አ ማዳባካ።

44 ኔን አ ካዉታ ጻምኣ

አ ኩሽያፐ ዎꬃ አካዳ፤

ቃይ አ ካዉተꬃ አራታ ቢታን ኦላዳ።

45 ኔን አ ያላጋተꬃ ዎድያ ቃምሳዳ፤

ቃይ አ ዬላ ማይዛዳ።

46 አቤት መꬍና ጎዳዉ፥ አዉደ ጋካናዉ ቆንጭኪ?

ኔን መꬍናዉ ጌማይ?

ነ ሀንቁ ታማዳን አዉደ ጋካናዉ ኤጻኔ?

47 ታ ላይꬃይ አይ ኬሻ ቃንንቶ ቆፓ፤

አሳ ኡባ ጮ መላ መꬋዲ?

48 አሳይ ሀይቀናን ጮ ደአናዉ ዋን ዳንዳዪ?

ቃይ ዱፉዋን ገለናዳን፥

ባረና አሻናዉ ዋን ዳንዳዪ?

49 አቤት ጎዳዉ፥ ኔን ነ ቱማተꬃን ዳዊተዉ ጫቄዳ፥

አገና በን ነ ሲቁ ሀቃን ደኢ?

50 አቤት ጎዳዉ፥ ነ ቆማይ

ዎይሳ ቦረቴደንቶ ኔን ሀሳያ።

ታን አሳ ኡባ ቦርያ ዎታ ዳንዳያድታንቶ ቆፓ።

51 አቤት መꬍና ጎዳዉ፥ ሞርከቱ ቅሊጬድኖ፤

ኔን ዶራደ ኦኬዳ ካትያ፥

ታንጉዋን ታንጉዋን ቅሊጬዳዋ ቆፓ።

52 መꬍና ጎዳይ መꬍ መꬍናዉ ጋላተቶ!

አመንእ። አመንእ።

ኦይደንꬆ ማጻፋ

90

(90—106)

አሳ ናኣ ደኡዋ

ጾሳ አሳይ ሙሴ ዎሴዳ ዎሳ

1 ጎዳዉ፥ ኔን የለታ ኡባን፥

ኑን ደእያ ሳኣ ግዳዳ።

2 ደረቱ መታናፐ ካሰ፥

ዎይ ኔን ሳኣ ኦꬃናፐ ካሰ፥

መꬍናፐ መꬍና ጋካናዉካ ኔን ጾሳ።

3 ኔን አሳ ናናቱዋ፥ “አሳ ናቶ፥

ጉየ ቢታዉ ስምተ” ያጋደ፥

ኡንቱንታ ጉየ ኡንቱንቱ መቴዳ ቢታዉ ዛራሳ።

4 ሻኡ ላይꬃይ ነዉ ዝን አꬎ ጋላሳ ማላ፤ *

ዎይ ቃማ ግዶፐ እት ሳትያ ማላ።

5 ኔን አሳ ቆፐናን ድኡዋዳን አፋሳ።

ኡንቱንቱ አኩሙዋ ማላ፤

ዎንታ ዎንታ ዶልያ ማታ ማላ።

6 ሄ ማታይካ ዎንታ ዎደ ድጪደ ጪሼ፤

ኦማርስያ ዎደ ሹል መሌ።

7 ኑን ነ ይሉዋን ዉሬዶ፤

ነ ሀንቁዋ ሱሉዋን ዳጋሜዶ።

8 ኔን ኑ ኢታ ኦሱዋ

ነ ስንꬃን ዎꬃዳ፤

ቃይ ኑ ጌሜዳ ናጋራ

ነ ስንꬃ ፖኡዋኮ አꬃዳ።

9 ኑ ጋላሳ ኡባይ ነ ሀንቁዋን አꬌዳ፤

ኑ ላይꬃ እት ኦልያዳን ዉርሴዶ።

10 ኑ ደኡዋ ላይꬃይ ላፑን ታማ፤

ዎይ ምኖፐ፥ ሆስፑን ታማ፤

ሄዌካ መቱዋነ ቱጋ።

ኑ ላይꬃይ ኤለካ አꬌ፤

ኑንካ ኤለካ ክቼቶ።

11 ነ ሀንቁዋ ዎልቃ ኤርያዌ ኦኔ?

ነ ሀንቁዋ ሱሉ ያሽያዋ።

12 ሄዋ ድራዉ፥ ኑ ላይꬃ በስያዋዳን፥

ጎኤታና ማላ አꬌዳ ኤራ ኑና ታማርሳ።

13 አቤት መꬍና ጎዳዉ፥ ነ ሀንቁ አዉደ ጋካናሴ?

ሀያና፤ ነ ቆማቶ ቃረታ!

14 ኑ ላይꬃ ኡባን

ኑን ናሸታናዳንነ የጻናዳን፥

ዎንታ ዎንታ አገና ነ ሲቁዋን ኑና ካልሳ።

15 ኔን ኑና መቶዬዳ ጋላሳቱዋ ኬሻነ

ኑን ቱጋ በኤዳ ላይꬃቱዋ ኬሻ፥

ኑና ናሸቻ።

16 ኑዉ ነ ቆማቶ ነ ኦሱ ቆንጮ፤

ነ ቦንቾ ዎልቃይ ኡንቱንቱ ናናቶ ቤቶ።

17 ጎዳ ኑ ጾሳ ኬካተꬃይ ኑ ቦላን ግዶ፤

ኑ ኩሽያ ኦሱዋ ኑዉ ሱርሳ።

ኤ፥ ኑ ኩሽያ ኦሱዋ ሱርሳ።

91

ጾሳይ ኑና ናግያዋ

1 ኡባፐ ꬎቂያ ጾሳን ናገቲደ ደእያዌ፥

ኡባፐ ዎልቃማ ጾሳ ኩዋ ግዶን አቄ፤

2 መꬍና ጎዳዉ፥

“ኔን ታዉ ጌሱዋነ ባቃታ አትያ ሳኣ፤

ኔን ታን አማንꬅያ ታ ጾሳ” ያጋና።

3 እ ኔና ሻንካንቻቱዋ ግትያፐካ፥

ዎꬍ ዉርስያ ኢታ ሀርግያፐካ አሻና።

4 እ ባረ ባለቱዋን ኔና ካማና፤

አ ቀፈቱዋ ጋርሳ ኔን ባቃታደ ቆሰታ አታና።

አ አማነቱሳይ ነዉ ጎንዳለ።

5 ኔን ቃማ ዳጋንꬅያባዉ፥

ዎይ ጋላስ ጾንገትያባዉ ያያካ፤

6 ዎይ ꬉማን ኦይቂያ ሀርግያዉ፥

ዎይ ጋላሳ ሴታን ዉርስያ ኢታ ሀርግያ ህርጋካ።

7 ሻአይ ነ ምይያን፥

ቃይ ታሙ ሻአይ ኔፐ ኡሸቻ ባጋና ኩንዳና፤

ሽን ኔና አያይነ ቦቼና።

8 ኔን ነ አይፍያ ጻላላን ጼላና፤

ኢታቱ ሙረትያዋካ በአና።

9 መꬍና ጎዳ ኔን ነዉ ባቃታ አትያ ሳኣ ኦꬄዳ ድራዉነ፥

ኡባፐ ꬎቂያ ጾሳ ነዉ፥

ደእያ ሳኣ ኦꬄዳ ድራዉ፥

10 ኢታባይ ኔና ቦቼና፤

ቦሻይካ ነ ጎልያ ሺቀና።

11 አያዉ ጎፐ፥ ነ ኦግያን ኡባን

ኔና ናጋና ማላ፥ *

ጾሳይ ባረ ኪታንቻቱዋ አዛዛና።

12 ነ ገዲ ሹቻን ꬉበተና ማላ፥ *

ኪታንቻቱ ባረንቱ ኩሽያን ኔና ደንꬃና።

13 ኔን ጋሙዋነ ሾሻ ቦላን ሄመታና፤ *

ቃይ ዎዳላ ጋሙዋነ ዎꬍያ ሾሻ ኔን የꬋና።

14 መꬍና ጎዳይ ሀዋዳን ያጌ፤

“እ ታና ሲቄዳ ድራዉ፥

ታን አ አሻና።

እ ታ ሱንꬃ ኤሬዳ ድራዉ፥

ታን አ ናጋና።

15 እ ታና ጼግያ ዎደ፥

ታን አዉ ኮያና።

መቱዋን ታን አናና እትፐ ግዳና፤

ታን አ አሻናነ ቦንቻና።

16 ታን አ ላይꬃ አዱሳደ ካልሳና፤

ታ አቶተꬃ አ በሳና” ያጌ።

92

ጋላታ ማዝሙርያ

ማዝሙርያ፥ ሳምባታ ጋላሳዉ የጽያዋ.

1 መꬍና ጎዳ ጋላትያዌ ሎአ።

አቤት ኡባፐ ꬎቂያ ጾሳዉ፥

ነ ሱንꬃ ሳቢያዌ ሎአ።

2 ዎንታን አገና ነ ሲቁዋ፥

ቃማን ነ አማነትያዋ ግድያዋ አዋይያዌ ሎአ።

3 ታሙ ባቀꬃን ዋጸቴዳ ዲꬃነ፥

ማስንቁዋን ዲጽያዌ ሎአ።

4 አያዉ ጎፐ፥ አቤት መꬍና ጎዳዉ፥

ነ ዎልቃማ ኦሱዋን

ታና ናሸቼዳ ድራዉ፥

ነ ኩሽያ ኦሱዋ ድራዉ፥

ታን ናሸቻዉ የጻይ።

5 አቤት መꬍና ጎዳዉ፥ ነ ኦሱ አይ ኬሻ ግቴ!

ነ ቆፋይ አይ ኬሻ ጪሜ!

6 ኤያ አሳይ ኤራናዉ ዳንዳየና፤

ዶንጭሌዳ አሳይካ አኬካናዉ ዳንዳየና።

7 ሄዌነ፥ ኢታቱ ማታዳን ድጮፐካ፥

ኢታ ኦꬅያ ኡባቱ ዳሾፐካ፥

ኡንቱንቱ መꬍናዉ ꬋያና።

8 ሽን አቤት መꬍና ጎዳዉ፥

ኔን መꬍናዉ ኡባፐ ꬎቃ።

9 አቤት መꬍና ጎዳዉ፥ ነ ሞርከቱ ꬋያናዋነ

ኢታ ኦꬅያ ኡባቱ ትስክ ጋናዋ ኑን ኤረቶ።

10 ታ ካጭያ ባዙዋ መንꬃ ካጭያዳን ꬎቂሳዳ፤

ሎኦ ዛይትያ ታና ኦካዳ።

11 ታ ሞርከቱ ጾነቴዳዋ ታ አይፍያን በኣድ፤

ታ ኢታ ሞርከቱዋ ዋሱዋ ታ ሀይꬃን ስሳድ።

12 ጽሎቱ ዛምባዳን ዳሻና፤

ቃይ ሊባኖሳ ዝጋዳን ድጫና።

13 ኡንቱንቱካ መꬍና ጎዳ ዳባባን ቶከቴዳ ምꬃ ማላ፤

ኡንቱንቱ ኑ ጾሳ ጌሻ ጎልያን ዳሻና።

14 ኡንቱንቱ ኤጪደካ አይፋና፤

ኡንቱንቱ መꬍናዉ እርጻነ ፓጻ።

15 ኡንቱንቱ፥ “መꬍና ጎዳይ ሱረ፤

እ ታዉ ዎጋ ዛላ፤ ኢታተꬅ አን ባዋ” ያጋና።

93

ጾሳይ ካትያ

1 መꬍና ጎዳይ ካተቴዳ!

መꬍና ጎዳይ ቦንቹዋ ማዬዳ፤

ዎልቃ ዳንጬዳ።

ሳአይ ምኒደ ኤቄዳ፤ ኡባካ ቃጸና።

2 ነ ካዉተꬃ አራታይ በኒደፐ ኤቄዳ፤

ኔን መꬍናደፐ ደኣሳ።

3 አቤት መꬍና ጎዳዉ፥ ጪሞ ሻፋቱ ጉሜዳ፤

ጪሞ ሻፋቱ ባረ ጉንꬃ ꬎቁ ኦꬄዳ።

4 ሳሉዋን ደእያ መꬍና ጎዳይ ዳሮ ሃꬃ ጉንꬃፐካ፥

አባ በታቱዋፐካ አꬌዳ ዎልቃማ።

5 አቤት መꬍና ጎዳዉ፥ ኔን ኦዴዳባይ አማነትያዋ፤

ነ ጎሊ መꬍናዉ ጌሻተꬃን አሌቃና።

94

ጾሳይ ኡባ ቦላ ፕርድያዋ

1 አቤት መꬍና ጎዳዉ፥ ኔን ኩሽያ ጭገትያ ጾሳ።

አቤት ኩሽያ ጭገትያ ጾሳዉ፥ ነ ቦንቹዋ በሳ።

2 አቤት ሳኣ ፕርድያዎ፥ ደንዳ፤

ኦቶራንቻቶ በስያ ሙሩዋ እማ።

3 አቤት መꬍና ጎዳዉ፥ አዉደ ጋካናዉ ጋምአኔ?

ኢታቱ አዉደ ጋካናዉ ናሸታኔ?

4 ኢታ ኦꬅያ ኡባቱ፥

ባረንቱ ኦቶሮ ቃላ ሃሳዪኖ፤

ኡንቱንቱ ጬቀቲኖ።

5 አቤት መꬍና ጎዳዉ፥ ኡንቱንቱ ነ አሳ ሊቂሲኖ፤

ነ ላታ ናቂኖ።

6 ኡንቱንቱ አምኤቱዋነ በተቱዋ ዎꬊኖ፤

አዉ ባይናዋንታካ ዎꬊኖ።

7 ያቲደ ኡንቱንቱ፥ “መꬍና ጎዳይ ኑና በኤና፤

ያቆባ ጾሳይ አኬከና” ያጊኖ።

8 ህንተኖ፥ አሳ ግዶፐ አꬌዳ ዳማቶ፥ አኬክተ!

ህንተኖ ኤያቶ፥ አዉደ ኤራንቻ ግዳንቴ?

9 ሀይꬃ መꬌዳ ጾሳይ ስሰኔ?

አይፍያ መꬌዳዌ በኤኔ?

10 ካዉተꬃ ሴርያዌ ሙረኔ?

አሳ ኤራ ታማርስያዌ ባረዉ ኤረኔ?*

11 መꬍና ጎዳይ አሳ ቆፋይ መላ ግድያዋ ኤሬ።

12 አቤት መꬍና ጎዳዉ፥ ኔን ሴርያዌነ

ነ ህግያፐ ታማርስያ አሳይ አንጀቴዳዋ።

13 ኢታቱ ኩንድያ ኦላይ ቦከታና ጋካናዉ፥

መቱ ጋክያ ጋላሳን ኔን አ ሸምፕሳሳ።

14 መꬍና ጎዳይ ባረ አሳ አገና፤

እ ባረ ላታ አገና።

15 ፕርዳይ ስሚደ ጽሎ ፕርዳ ግዳናዋ፤

ዎዛና ሱረቱ ኡባይ ሄ ጽሎ ፕርዳ ማዳና።

16 ማካላንቻቱዋ ቦላ

ታ ድራዉ ደንድያዌ ኦኔ?

ኢታ ኦꬅያዋንቱና

ታ ድራዉ ኤቀቴዳዌ ኦኔ?

17 መꬍና ጎዳይ ታና ማደነንቶ፥

ታን ኤለካ ዱፉዋን ገላደ ስርጵ ጋና ሽን።

18 አቤት መꬍና ጎዳዉ፥ ታን፥

“ታ ገዲ ሀልጼ” ያጌዳ ዎደ፥

አገና ነ ሲቁ ታዉ ዘምፖ ግዴዳ።

19 ታና ህርጋይ ዎꬍያ ዎደ፥

ኔን ታና ዎፑ ኦꬃደ ናሸቻሳ።

20 ህግያ ባለꬅያ ጌላ ዳናቱዋና

ኔን ዙፐታይ?

21 ጽሎቱዋ ዎꬋናዉ ኡንቱንቱ እትፐ ቶበቲኖ፤

ሱረቱዋ ቦላ ሀይቁዋ ፕርዲኖ።

22 ግዶፐነ፥ መꬍና ጎዳይ ታን ባቃታ አቴዳ ሳኣ፤

ታ ጾሳይ ታን ቆሰትያ ዛላ።

23 ኡንቱንቱ ኢታተꬃ ድራዉ፥ እ ኡንቱንታ ሙራና፤

ኡንቱንቱ ናጋራ ድራዉ፥ እ ኡንቱንታ ꬋይሳና፤

ኤ፥ መꬍና ጎዳይ ኑ ጾሳይ ኡንቱንታ ꬋይሳና።

95

ጋላሳ ጋላሳ ማዝሙርያ

1 ሃይተ፤ አነ መꬍና ጎዳ ሳቦይተ።

ኑና አሽያ ዛላዉ ናሸቻዉ የጾይተ።

2 አ ስንꬃ ጋላታና ሺቆይተ።

ጋላታ የꬃ ናሸቻን የጾይተ።

3 አያዉ ጎፐ፥ መꬍና ጎዳይ ዎልቃማ ጾሳ፥

ጾሳቱዋ ኡባ ቦላ ዎልቃማ ካትያ።

4 ቢታ ጪማቱ አ ኩሽያን ደኢኖ፤

ደርያ ሁጰቱካ አዋ።

5 አባ ሃꬃይካ አዋ፤

ሄዋ እ መꬌዳ፤

መላ ቢታካ አ ኩሺ ኦꬄዳ።

6 ሃይተ፤ ሆኪደ አነ አዉ ጎይኖይተ፤

ኑና መꬌዳ መꬍና ጎዳ ስንꬃን ጉልባቶይተ።

7 አያዉ ጎፐ፥ እ ኑ ጾሳ። **

ኑን አ ቆሩዋን ደእያ አሳቱዋ፤

ኑን እ ሄምያ አ ዶርሳ ዉደቱዋ።

ጾሳይ ህንተና ግያዋ ሀች ስስተ!

8 “ካሰ ህንተ ማይዛ አዎቱ፥

ማሪባ ግያ ሳኣን ሀኔዳዋዳን፥ *

ሄ ጋላስ ማሳ ባዙዋን እጼዳዋዳን፥

ህንተካ ዞርያ አከናን እጾፕተ።

9 ኡንቱንቱ ታ ኦሱዋ በኢደካ፥

ታና ኤቀቴድኖነ ፓጬድኖ።

10 ታን ሄ የለታ ኦይታሙ ላይꬃ ሻተታድ፤

‘ኡንቱንቱ ኡባ ዎደ ባረንቱ ዎዛናን ባሊኖ፤

ኡንቱንቱ ታ ኦግያ ኤርበይክኖ ያጋድ።

11 ሄዋዳንካ ቃይ፥ ታን ሀንቀታ ጫቃደ፥ *

ኡንቱንቱ ታ ሸምፑዋሳ ኡባካ ገልክኖ’ ያጋድ” ያጌ።

96

ጾሳይ ኡባፐ ቦላ ካትያ

1 መꬍና ጎዳዉ ኦራꬃ የꬃ የጽተ፤

ሳኣን ደእያ አሳይ፥ ኡባይ መꬍና ጎዳዉ የጽተ።

2 መꬍና ጎዳዉ የጽተ፤ አ ሱንꬃ ሳቢተ፤

እ አሽያ ምሽራቹዋ ጋላሳን ጋላሳን ኦድተ።

3 ካዉተꬃ ግዶን አ ቦንቹዋ፥

አሳ ኡባ ግዶን አ ማላልስያ ኦሱዋባ አዋይተ።

4 አያዉ ጎፐ፥ መꬍና ጎዳይ ዎልቃማ፤

ግታ ጋላታይ አዉ በሴ።

ጾሳቱዋ ኡባፐ አꬊደ እ ያየታናዉ በሴ።

5 ሀራ አሳ ጾሳቱ ኡባይ ኤቃቱዋ፤

ሽን መꬍና ጎዳይ ሳሎቱዋ መꬌዳ ጾሳ።

6 ቦንቹነ አንጋይ አ ዩሹዋን ደኤ፤

ምኖተꬃይነ ፑላይ አ ጌሻ ጎልያን ደኤ።

7 ህንተኖ፥ አሳ ዛረቶ ኡባቶ፥

መꬍና ጎዳባ ኦድተ፤ *

“ቦንቹነ ዎልቃይ መꬍና ጎዳሳ” ጊደ ኦድተ።

8 “ቦንቹ አ ሱንꬃሳ”

ጊደ መꬍና ጎዳባ ኦድተ።

ያርሹዋ አኪደ፥ አ ዳባባ ገልተ።

9 አ ጌሻተꬃ ፑላን መꬍና ጎዳዉ ጎይንተ፤

ቢታን ደእያ አሳ ኡባዉ፥ አ ስንꬃን ኮኮርተ።

10 ካዉተꬃቱዋ ግዶን፥ “መꬍና ጎዳይ ካተቴዳ!

ሳአይ ምን ኤቄዳ፤ ኡባካ ቃጸና።

እ አሳ ቦላ ሱረተꬃን ፕርዳና” ያግተ።

11 ሳሎቱ ናሸትኖ፤ ሳአይካ ሀሹ ጎ፤

አባይነ አ ግዶን ኩሜዳዌ ጉሞ።

12 ሾይቃይነ ሾይቃን ደእያ ኡባይ ናሸቶ!

ዎራን ደእያ ምꬃ ኡባይካ ናሸቻን አ ስንꬃን የጻና።

13 አያዉ ጎፐ፥ መꬍና ጎዳይ ዬ፤

እ ሳኣ ቦላን ፕርዳናዉ ዬ፤

እ ሀ ሳኣ ቦላ ጽሎተꬃን፥

አሳ ቦላካ ቱማተꬃን ፕርዳና።

97

ጾሳይ ኡባፐ ቦላ

1 መꬍና ጎዳይ ካዉቴዳ።

ሳኣን ደእያ አሳይ ናሸቶ፤

ሃኮ ሃꬃን ዶደቶ ሳን ደእያ አሳቱካ ናሸትኖ።

2 ሻሪነ ꬍጵ ጎ ꬉማይ አ ዶዴዳ።

ጽሎተꬃይነ ቱማተꬃይ አ ካዉተꬃ አራታዉ ባሶ።

3 ታማይ አፐ ስንꬃና ቤ፤

አ ዶዴዳ ሞርከቱዋ ጹጌ።

4 አ ዋልቃንꬃይ ሳኣ ፖእሴ፤

ቢታይ ሄዋ በኢደ ኮኮሬ።

5 መꬍና ጎዳ ስንꬃን፥ ሳኣ ኡባ ጎዳ ስንꬃን

ዎጋ ደረቱ ኤሳ ሙቃዳዳን ሙሺኖ።

6 ሳሎቱ አ ጽሎተꬃ አዋዪኖ፤

አሳይ ኡባይ አ ቦንቹዋ በኤ።

7 ዎርዶ ጾሳቶ ጎይንያዋንቱነ

ሄ ጎኤና ኤቃቱዋን ጬቀትያዋንቱ ኡባይ ዬላትኖ።

ጾሳቱ ኡባይ ጾሳዉ ጉልባትኖ።

8 አቤት መꬍና ጎዳዉ፥ ጽዮነ አሳይ፥

ነ ጽሎ ፕርዳ ስሲደ ናሸቴ፤

ይሁዳ ካታማቱዋ አሳይካ ሀሹ ጌ።

9 አቤት መꬍና ጎዳዉ፥ ኔን ሳኣ ኡባፐ ꬎቃሳ፤

ጾሳቱዋ ኡባፐ ኔን ꬎቁ ጋሳ።

10 መꬍና ጎዳ ሲቅያዋንቱ ኢታ እጽተ።

እ ባረዉ አማነትያ አሳቱዋ ሸምፑዋ ናጌ፤

ቃይ ኡንቱንታ ኢታቱዋ ኩሽያፐ አሼ።

11 ጽሎቶ ፖኡ ፖኤ፤

ዎዛና ሱረቶ ናሸቻይ ደኤ።

12 ህንተኖ ጽሎቶ፥ መꬍና ጎዳን ናሸትተ፤

አ ጌሻ ሱንꬃ ጋላትተ።

98

ጾሳይ አላምያ ሞድያዋ

ማዝሙርያ

1 መꬍና ጎዳዉ ኦራꬃ የꬃ የጽተ፤

አያዉ ጎፐ፥ እ ማላልስያባ ኦꬄዳ።

አ ኡሸቻ ኩሺነ አ ጌሻ ቄሲ

አዉ ጾኑዋ እሜዳ።

2 መꬍና ጎዳይ ባረ ጾኑዋ ኤርሴዳ፤

እ አሽያዋ ካዉተꬃቶ ቆንጭሴዳ።

3 እ እስራኤልያ ሶ አሳ ሲቅያዋነ

ኡንቱንቶ አማነትያዋ ሀሳዬዳ።

ሳኣ ጋጻ ጋካናዉ ደእያ አሳይ ኡባይ

ኑ ጾሳይ አሽያዋ በኤዳ።

4 ሳኣ ቦላን ደእያ አሳ ኡባይ፥

መꬍና ጎዳዉ ናሸቻን የጽተ፤

ቃላ ꬎቁ ኦꬂደ፥ ናሸቻ ሳባ ሳቢተ።

5 ዲꬃ መꬍና ጎዳዉ ዲጽተ፤

ዲꬃንነ የꬃን ጾሳ ሳቢተ።

6 ጹሩምባነ ሎኩዋ ፑኒደ፥

ናሸቻን መꬍና ጎዳ ኑ ካትያ ስንꬃን ሆምቦጭተ።

7 አባይነ አባ ግዶን ኩሜዳዌ ኡባይ ጉሞ።

ሳአይነ ሳኣ ቦላን ደእያ ኡባይ የጾ።

8 ሻፋቱ እትፐ ባረንቱ ኩሽያ ባቂኖ።

ቄር ደረቱ መꬍና ጎዳ ስንꬃን እትፐ ናሸቻን የጽኖ።

9 አያዉ ጎፐ፥ እ ሳኣ ቦላን ዳናታናዉ ዬ።

እ ሀ ሳኣ ቦላ ጽሎተꬃን፥

አሳ ቦላካ ሱረተꬃን ዳናታና።

99

ጾሳይ ጽሉዋነ ጌሻ

1 መꬍና ጎዳይ ካዉቴዳ!* ሄዎ አሳቱ ኮኮርኖ።

ክሩበቱዋፐ ግዱዋን ካዉተꬃ አራታ ቦላ ኡቴዳ፤

ሄዎ ቢታይ ቃጾ፤

2 መꬍና ጎዳይ ጽዮነን ዎልቃማ፤

ካዉተꬃ ኡባፐ እ ꬎቁ ꬎቁ ጌዳ።

3 ዳሮፐ ያሽያ አ ዎልቃማ ሱንꬃ፥

ኡንቱንቱ ኡባይ ጋላትኖ።

እ ጌሻ!

4 ኔን፥ ዎልቃማ ካቲ፥ ልከ ፕርዳ ዶሳሳ።

ኔን ያቆባ አሳዉ ሱረተꬃ ምንሳዳ።

ጽሎተꬃነ ልከ ፕርዳ ኤሳዳ።

5 መꬍና ጎዳ ኑ ጾሳ ꬎቁ ꬎቁ ኦꬅተ፤

አ ገዲ የꬍያሳን ጉፋኒደ አዉ ጎይንተ።

እ ጌሻ!

6 ሙሴነ አሮነ አ ቀሰቱዋ ግዱዋፐ ላአቱዋ፤

ሳሜልካ አ ሱንꬃን ዎሴዳዋንቱፐ እቱዋ።

ኡንቱንቱ መꬍና ጎዳዉ ዋሴድኖ፤

እካ ኡንቱንቶ አሌዳ።

7 እ ሻርያ ቱሳ ግዱዋና ኡንቱንቶ ሃሳዬዳ፤ *

ኡንቱንቱ እ እሜዳ ህግያነ ዎጋ ናጌድኖ።

8 አቤት መꬍና ጎዳዉ፥ ኑ ጾሳዉ፥

ኔን ኡንቱንቱ ዎሳ ስሳዳ።

ኔን ኡንቱንቱ ኢታተꬃ ድራዉ ሙሬዳዋ ግዶፐካ፥

ኡንቱንቶ አቶ ጌዳ ጾሳ።

9 መꬍና ጎዳ ኑ ጾሳ፥ ꬎቁ ꬎቁ ኦꬅተ፤

አ ጌሻ ደርያ ቦላን አዉ ጎይንተ፤

አያዉ ጎፐ፥ መꬍና ጎዳይ ኑ ጾሳይ ጌሻ!

100

ጾሳ ጋላታናዳን ሺቄዳ ጼሳ

ጋላታ እምያ ማዛሙርያ

1 ሳኣን ደእያ አሳ ኡባዉ፥

መꬍና ጎዳዉ ህንተ ቃላ ꬎቁ ኦꬂደ የጽተ።

2 መꬍና ጎዳዉ ናሸቻን ኦꬅተ፤

ናሸቻ የꬃና አ ስንꬃ ሺቅተ።

3 መꬍና ጎዳይ ጾሳ ግድያዋ ኤርተ፤

ኑና መꬌዳዌ አ፤ ኑን አዋንታ።

ኑን አ አሳቱዋነ አ ቆሩዋን ደእያ ዶርሳቱዋ።

4 አ ፐንግያ ጋላታና፥

አ ዳባባ ሳባና ገልተ፤

አ ጋላትተነ አ ሱንꬃ ሳቢተ።

5 አያዉ ጎፐ፥ መꬍና ጎዳይ ኬካ። *

አገና አ ሲቁ መꬍናሳ፤

እ የለታፐ የለታ ጋካናዉ አማነትያዋ።

101

ካቲ ጾሳዉ ገልያ ቃላ ጫቁዋ

ዳዊታ ማዛሙርያ

1 ታን አገና ሲቁዋባነ ጽሎ ፕርዳባ የጻና፤

አቤት መꬍና ጎዳዉ፥ ታን ነዉ የጻና።

2 ታን ሱረ ኦግያባ ቆፓና።

ኔን ታኮ አዉደ ያን?

ታን ታ ጎልያን ሱረተꬃን ሀመታና።

3 ታን ታ አይፍያን ፖኮባ ጼልከ።

ጾሳፐ ዎራ ስሜዳ አሳቱዋ ኦሱዋ እጻይ፤

ኡንቱንቱ ሙለካ ታናና ግድክኖ።

4 ዎዛና ጌላተꬃይ ታፐ ሃኮ፤

ኢታተꬃ ታን ኤርከ።

5 ጌማን ባረ ሾሩዋ ዝግርያዋ፥

ታን ስርጵ ኦꬃና።

ኦቶረትያነ አይያ አሳ ታን ዳንዳይከ።

6 ኡንቱንቱ ታናና ደአና ማላ፥

ቢታ ቦላ ደእያ አማነትያዋንታ፥

ታን ኬካ አይፍያን ጼላይ።

ሱረተꬃን ሀመትያ አሳይ ታዉ ኪተታና።

7 ጭምያዌ ታ ጎልያን ደኤና፤

ዎርዱዋ ሃሳይያዌ ታ ስንꬃን ጋምኤና።

8 ቢታን ደእያ ኢታ አሳ ኡባ፥

ታን ጋላስ ጋላስ ꬋይሳና፤

ኢታ ኦꬅያዋንታ ኡባ፥

ታን መꬍና ጎዳ ካታማፐ ꬎቆላና።

102

መቱዋ ቦላ ደእያ አሳ ዎሳ

መꬍና ጎዳ ስንꬃን ባረና ዶጊደ ባረ ካዩዋ ጉስያ ዎደ፥ ቱጋቴዳ አሳይ ዎሴዳ ዎሳ.

1 አቤት መꬍና ጎዳዉ፥ ታ ዎሳ ስሳ፤

ታ ዋሱ ኔኮ ጋኮ።

2 ታ ዋይያ ጋላስ፥

ነ ሶምኡዋ ታፐ ገንꬆፓ።

ነ ሀይꬃ ታኮ የጋ፤

ታን ነዉ ዋስያ ዎደ፥ ታና ኤለካ አላ።

3 አያዉ ጎፐ፥ ታ ላይꬃይ ጩዋዳን ꬋዬ፤

ታ መቀꬃይካ ታማ ቦንቁዋዳን ኤጼ።

4 ታ ዎዛናይ ሾጭ የጌዳ መላ ማታዳን ሀናድ፤

ቁማይካ ታዉ ሜተተና።

5 ታን ታ ቃላ ꬎቁ ኦꬃደ ኦላይ፤

ታ ጋልባይ መቀꬃና ኦይቀቴዳ።

6 ታን ባዙዋን ደእያ አንኩዋ ማላ፥

ዎይ ኮለቴዳ ጎልያን ደእያ ጉቱዋ ማላ።

7 ታን ግስና፥ ገምእሹ ዬና፤

ታን ጎልያ ሁጲያን ባረካ ኡቴዳ ካፉዋ ማላ።

8 ታ ሞርከቱ ጋላሳ ኡባን ታና ጫሺኖ፤

ታና ቅሊጭያዋንቱ ታ ሱንꬃን ሸቂኖ።

9 ታን ብድንꬃ ቁማዳን ማይ፤

ቃይ ታ አፎꬃ ታ ኡሻና ዋላካይ።

10 ኔን ታና ፑደ ደንꬃደ፥

ነ ሀንቁዋ ድራዉ ዎራ ኦላዳ።

11 ታ ደኡዋ ላይꬃይ ኦማርሳ ኩዋ ማላ፤

ታን ማታዳን ሹላይ።

12 ሽን አቤት መꬍና ጎዳዉ፥

ኔን ካዉተꬃ አራታን መꬍናዉ ኡታዳ፤

ነ ሱንꬃይካ የለታፐ የለታ ጋካናዉ ሀሳየታና።

13 ኔን ደንዳደ፥ ጽዮነዉ ቃረታ፤

አያዉ ጎፐ፥ ኔን እዞ ማርያ ዎዲ ጋኬዳ፤

ሀዌ ኔን ዶሬዳ ዎድያ።

14 እዛ ኮለቴዳዋ ግዶፐካ፥

ነ ቆማቱ እዞ ሲቂኖ።

እዛ ባዬዳዋ ግዶፐካ፥

ኡንቱንቱ እዝዉ ቃረቲኖ።

15 ካዉተꬃቱ መꬍና ጎዳ ሱንꬃዉ ያያና፤

ሳኣ ካተቱ ኡባይ አ አንጋዉ ዳጋማና።

16 አያዉ ጎፐ፥ መꬍና ጎዳይ ጽዮነ ዛረꬅ ኬጺደ፥

እ ባረ ግታተꬃ በሳና።

17 እ ፑቴሳቱዋ ዎሳ ስሳና፤

ኡንቱንቱ ዋሱዋ ካና።

18 ብሮ የለታና አሳቱ መꬍና ጎዳ ጋላታና ማላ፥

ሀዌ ይያ የለታዉ ጻፈቶ።

19 መꬍና ጎዳይ ꬎቃን ደእያ ባረ ጌሻ ሳኣፐ ዱገ ጼሌዳ፤

እ ሳሉዋፐ ዱገ ሳኣ ጾሞሴዳ።

20 ሄዌነ፥ ቃሸቴዳ አሳቱዋ ኦልያ ስሳናሳነ

ሀይቆ ፕርደቴዳ አሳቱዋ ብላናሳ።

21 ሄዋ ድራዉ፥ መꬍና ጎዳ ሱንꬃይ ጽዮነን ኦደታናነ

አ ጋላታይ የሩሳላመን አዋየታና።

22 አሳይነ ካዉተꬃይ እትፐ ሺቂደ፥

መꬍና ጎዳዉ ሄ ዎደ ጎይናና።

23 እ ታን ያላጋተꬃን ደኢና፥

ታ ዎልቃ ዉርሴዳ፤

ታ ላይꬃ ቃንꬃዬዳ።

24 ያትና፥ ታን፥ “አቤት ታ ጾሳዉ፥

ታ ላይꬃይ ብሮ ግዶትያ ዎደ፥

ታና አፎፓ” ያጋይ።

አቤት ጾሳዉ፥ ኔን የለታፐ የለታ ጋካናዉ ደኣሳ።

25 ኔን በን ሳኣ መꬋዳ፤*

ሳሉካ ነ ኩሽያ ኦሱዋ።

26 ሄዋንቱ ኡባይ ꬋያና፤ ሽን ኔን ደአና፤

ኡንቱንቱ ኡባይካ አፍላዳን ዉራና።

ኔን ኡንቱንታ ጩርቃ አፍላዳን ላማና፤

ኡንቱንቱካ አꬋና።

27 ሽን ኔን ኔናካ፤ ነ ላይꬃይ ኡባ ዉረና።

28 ኑን ነ ቆማቱዋ፤

ኑ ናናቱ ሳሮተꬃን ደአና።

ኡንቱንቱ ዘረꬃይካ ነ ስንꬃን ምኒደ ኤቃና።

103

ጾሳ ሲቁዋ

ዳውት ጻፌዳዋ

1 ታ ሸምፓቴ፥ መꬍና ጎዳ ጋላታ!

ታ ኩመንꬃ አሳተꬃዉ፥ አ ጌሻ ሱንꬃ ጋላታ።

2 ታ ሸምፓቴ፥ መꬍና ጎዳ ጋላታ!

እ ነዉ ኦꬄዳ ኬካተꬃ ኡባ ዶጎፓ።

3 እ ነ ናጋራ ኡባ አቶ ጌ፤

እ ነ ሀርግያ ኡባፐ ኔና ፓꬄ።

4 እ ኔና ዱፉዋን ገለናዳን አሼ፤

አገና ሲቁዋንነ ማሮታን ኔና አንጄ።

5 አርጋንꬃዳን ኔን ያላጋና ማላ፥

እ ነ ደኡዋ ኡባን ኔና ሎኦባ ካልሴ።

6 መꬍና ጎዳይ ናቀቴዳዋንቶ

ጽሎባ ኦꬄነ ሱርያን ፕርዴ።

7 እ ባረ ኦግያ ሙሳ፥

ባረ ኦሱዋ እስራኤልያ አሳዉ ኤርሴዳ።

8 መꬍና ጎዳይ ቃረትያዋነ ማርያዋ፤ *

እ ሀንቀታናዉ ኤሌለናዋነ

አገና ሲቁ ዳሩዋ።

9 እ ኡባ ገደ ሴረና፤ መꬍናዉ ሀንቀተና።

10 እ ኑና ኑ ናጋራዳን ኦꬅቤና፤

ኑ ኢታተꬃዳን ኑዉ ዛርቤና።

11 ሳሉ ሳኣፐ ꬎቂያዋዳን፥

መꬍና ጎዳዉ ያይያዋንቶ አገና አ ሲቁ ዳራ።

12 አዋይ ዶልያሳፐ አዋይ ዉልያሳይ ሃክያዋዳን፥

መꬍና ጎዳይ ኑ ባይዙዋ ኑፐ ሃሴ።

13 አዉ ባረ ናናቶ ቃረትያዋዳን፥

መꬍና ጎዳይ ባረዉ ያይያዋንቶ ቃረቴ።

14 አያዉ ጎፐ፥ ኑን አያፐ መቴደንቶ እ ኤሬ፤

ኑን ቢታ ግድያዋ እ አኬኬ።

15 አሳ ግዶፐ፥ አ ደኡ ማታ ማላ፤

እ ባዙዋ ጪሻዳን ጪሼ፤

16 ጫርኩ አ ቦላ ጫርክና ꬋዬዳ፤

እ ዶሌዳ ሳአይ ኤረተና።

17 ሽን መꬍና ጎዳዉ ያይያዋንቶ፥

አገና አ ሲቁ መꬍናፐ መꬍና ጋካናሳ።

አ ጽሎተꬃይካ ናኣ ናአዉ ጋካናሳ።

18 አ ጫቁዋ ናግያዋንቱሳነ

አ አዛዙዋ ፖላናዉ ሀሳይያዋንቱሳ።

19 መꬍና ጎዳይ ሳሎቱዋን ባረ ካዉተꬃ አራታ ኤሴዳ፤

አ ካዉተꬃይ ኡባ ሞዴ።

20 ህንተኖ፥ አ ኪታንቻቶ፥

አ አዛዙዋ ፖልያ ዎልቃማቶ፥

እ ግያዋ ስስስያዋንቶ፥

መꬍና ጎዳ ጋላትተ!

21 ህንተኖ ሳሉዋን ደእያ ምኖቶ፥

አ ሸንያ ኦꬅያ ቆማቶ፥

መꬍና ጎዳ ጋላትተ!

22 ህንተኖ፥

እ ሞድያ ሳኣ ኡባ መታቶ፥

ኡባይካ መꬍና ጎዳ ጋላትተ!

ታ ሸምፓቴ፥ መꬍና ጎዳ ጋላታ!

104

ጾሳዉ ሺቅያ ጋላታ

1 ታ ሸምፓቴ፥ መꬍና ጎዳ ጋላታ!

አቤት መꬍና ጎዳዉ ታ ጾሳዉ፥ ኔን አይ ኬሻ ግቴ!

ኔን ቦንቹዋነ አንጋ ማያዳ።

2 ፖኡዋ አፍላዳን ጉሎታዳ።

ኔን ሳሉዋ ዱንካንያዳን ቶላዳ።

3 ነ ጎልያ ሳሉዋ ጉፋንꬁዋ ቦላን ኬጻሳ።

ሻርያ ፓራ ጋርያ ከሳሳ፤

ጫርኩዋ ቀፍያን ቶጋሳ።

4 ኔን ጫርኮቱዋ ነ ኪታንቻ፥ *

ታማ ላጩዋካ ነ ቆማ ከሳሳ።

5 ኔን ሳኣ አ ባሱዋ ቦላ ኤሳዳ፤

እ መꬍ መꬍናዉካ ቃጸና።

6 ዎልቃማ አባይ ቢታ ቦላን አፍላዳን ምጨቴዳ፤

ሃꬃይ ዎልቃማ ደረቱዋ ካሜዳ።

7 ሽን ነ ጎደትና ሃꬃቱ ባቃቴድኖ፤

ነ አዛዙዋ ስሲደ፥ ኤሌሌድኖ።

8 ኡንቱንቱ ዎጋ ደረቱዋፐ ዱገ ዛንጋራ፥

ኔን ኡንቱንቶ ጊግሴዳ ሳኣ ጎጌድኖ።

9 ሃꬃቱ ስሚደ ቢታ ካመናዳን፥

ኡንቱንቱ አꬋናዉ ዳንዳየና ዛዋ ኤሳዳ።

10 ኔን ፑልቶቱዋ ዛንጋራን ፑልትሳሳ፤

ኡንቱንቱ ሃꬃይ ደረቱዋ ግዱዋና ጎጌ።

11 ጎግያዋፐ ባዙዋ ዶአቱ ኡባይ ኡሺኖ፤

ደንባ ሃረቱ ባረንቱ ሳሙዋ አፐ አሊኖ።

12 ሳሉዋ ካፎቱ ሄ ሃꬃ ማታን ባረንቱ ጎልያ ኬጺደ፥

ታሽያ ግዶን የጺኖ።

13 ኔን ዎልቃማ ደረቱዋ ቦላን

ሳሉዋፐ እራ ቡክሳሳ፤

ቢታካ ነ ኩሽያ ኦሱዋ አይፍያን ካልሳሳ።

14 ኔን መህያዉ ማታ፥

አሳዉ ካꬃ ሞክሳሳ።

ሄዌነ፥ አሳይ ቢታ ኦꬂደ፥

ቢታፐ ካꬃ ደማናሳ።

15 አሳ ዎዛና ናሸችያ ዎይንያ፥

ሶምኡዋ ሽጭስያ ዛይትያነ

ዎልቃ ኩንꬅያ ቁማ ሞክሳሳ።

16 መꬍና ጎዳ ምꬃቱ፥

እ ቶኬዳ ሊባኖሳ ዝጋቱ፥

ዳሮ እራ ኡሺኖ።

17 ኡንቱንቱን ካፎቱ ባረንቱ ጎልያ ኬጺኖ፤

ቆለቱካ ጺዳ ቦላ ኬጺደ ደኢኖ።

18 ꬎቃ ደረቱዋ ቦላን ጋራቱ ደኢኖ፤

ቃይ ጉፓለቱ ሹቻ ጎንጎሉዋን ቆሰቲኖ።

19 ዎድያ ፓይዱዋ ኤርሳና ማላ፥

ኔን አግና መꬋዳ።

አዋይ ባረ ዉልያ ዎድያ ኤሬ።

20 ኔን ቃማ መꬋዳ፤

ꬉማን ዶአይ ኡባይ ከሴ።

21 ዎዳላ ጋሞቱ ሻንካቲደ ጉዲኖ፤

ኡንቱንቱ ባረንቶ ምያዋ ጾሳፐ ኮዪኖ።

22 አዋይ ከስያ ዎደ፥

ጉየ ስሚደ ባረንቱ ጌሱዋን ግሲኖ።

23 ሄ ዎደ አሳይ ባረ ኦሶ ከሴ፤

ሳአይ ቃማና ጋካናዉ ኦꬄ።

24 አቤት መꬍና ጎዳዉ፥ ነ ኦሱ አይ ኬሻ ዳሬ!

ነ አꬌዳ ኤራተꬃን ኔን ኡንቱንቱ ኡባ መꬋዳ፤

ሳአይ ኔን መꬌዳዋን ኩሜዳ።

25 አባይ ህንን ሄዌሽ፤ እ ዎልቃማነ አኮ፤

ፓይዱ ባይና ቃጽያ መታቱዋን፥

ግታቱዋንነ ጉꬃቱዋን ኩሚደ ደኤ።

26 ሄዋ ቦላን ማርካባቱ ቢኖ፤ *

ቃይ ኔን መꬌዳ ሌዋታና ግያ ዳዊ አን ካኤ።

27 ኔን ኡንቱንታ ኮሽያ ዎድያን

ኡንቱንቶ ቁማ እማና ማላ፥

ኡንቱንቱ ኡባይ ኔና ጼሊኖ።

28 ኔን ኡንቱንቶ እምና፥ ኡንቱንቱ ማጺኖ፤

ኔን ነ ኩሽያፐ የግና፥

ኡንቱንቱ ሎኦባ ካሊኖ።

29 ኔን ነ ሶምኡዋ ገንꬅያ ዎደ ዳጋሚኖ።

ነ ሸምፑዋ ኔን አክያ ዎደ ሀይቂደ፥

ባረንቱ ቢታዉ ስሚኖ።

30 ሽን ኔን ነ ሸምፑዋ ኪትያ ዎደ፥

ሀራቱ መቲኖ፤ ቢታካ ኦራꬃሳ።

31 መꬍና ጎዳ ቦንቹ መꬍናዉ ደኦ፤

መꬍና ጎዳይ ባረ ኦሱዋን ናሸቶ።

32 እ ቢታ ጼልና፥ ቢታይ ቃጼ፤

ቃይ እ ደረቱዋ ቦንችና፥ ደረቱ ጩዋቲኖ።

33 ታን ታ ደኡዋ ኡባን መꬍና ጎዳዉ የጻና፤

ታን ደኤዳ ላይꬃ ኡባን ታ ጾሳ ሳባና።

34 ታን መꬍና ጎዳን ናሸትያ ድራዉ፥

ታ ቆፋይ አ ናሸቾ።

35 ናጋራንቻቱ ቢታፐ ꬋይኖ፤

ሀዋፐ ስንꬃዉ ኢታቱ ደኦፕኖ።

ታ ሸምፓቴ፥ መꬍና ጎዳ ጋላታ! መꬍና ጎዳ ጋላትተ!

105

ማላልስያ እስራኤልያ ታርክያ

(1 ኦዱዋ 16:8-22)

1 መꬍና ጎዳ ጋላትተ፤ አ ሱንꬃ ጼስተ።

እ ኦꬄዳዋ ካዉተꬃቱዋ ግዱዋን ኤርስተ።

2 አ ሳቢተ፤ ጋላታ የꬃ አዉ የጽተ።

አ ማላልስያ ኦሱዋ ኡባባ ኦድተ።

3 አ ጌሻ ሱንꬃን ጬቀትተ፤

መꬍና ጎዳ ኮይያ ዎዛናቱ ናሸትኖ።

4 መꬍና ጎዳነ አ ዎልቃ ጾሞስተ፤

ኡባ ገደ አ ስንꬃ ኮይተ።

5 እ ኦꬄዳ ማላልስያባ፥

አ ማላታነ እ ፕርዴዳ ፕርዳ ሀሳይተ።

6 ህንተኖ፥

አ ቆማ አብራሃማ ዘረꬃቶ፥

ዶረቴዳ ያቆባ ናቶ።

7 እ መꬍና ጎዳ ኑ ጾሳ፤

አ ቱሞ ፕርዳይካ ሳኣ ኡባ ቦላና።

8 እ ባረ ጫቁዋ መꬍናዉ፥

ባረ አዛዜዳ ቃላ ሻኡ የለታ ጋካናዉ ናጌ።

9 ሄዌነ፥ እ፥ አብራሃማና ጫቀቴዳ ጫቁዋ፥ *

ይሳቃዉ ጫቄዳ ጫቁዋ፥

10 ያቆባዉ ዎጋ፥ *

እስራኤልያዉካ መꬍና ጫቁዋ

ኦꬂደ ምንሴዳ።

11 ሀዋዳን ያጌዳ፤

“ነዉ ካናነ ቢታ እማና፤

እ ነ ዘረꬃቶ ላታ ግዳና” ያጌዳ።

12 ጾሳ አሳቱ ፓይዱዋን ጺ ጉꬃነ

ካናነ ቢታን በተ ግዲደ ደእያ ዎደ፥

13 እት ጋድያፐ ሀራ ጋድያ፥

እት ካዉተꬃፐ ሀራ ካዉተꬃ ዩዬድኖ።

14 ጾሳይ ኡንቱንታ ኦንነ ናቃናዉ እምቤና፤ *

ኡንቱንቱ ድራዉ ካተቱዋ ሴሪደ፥

15 “ታን ኦኬዳዋንታ ቦቾፕተ፤

ታ ትምቢትያ ኦድያዋንታ ቆሆፕተ” ያጌዳ።

16 ጾሳይ ቢታን ኮሻ የዲደ፥ *

ኡንቱንቱ ካꬃ ኡባ ꬋይሴዳ።

17 ሽን እ ባረ አሳ አሻናዉ፥ *

እት ብታንያ ግብጼ ኪቴዳ፤

ሄ ብታኒ አይለ ግዲደ ዛልኤቴዳ ዮሴፋ።

18 አ ገደቱ ብራታን ቃሸቴድኖ፤ *

ኡንቱንቱ አ ሳንሳላታን ቃቼድኖ።

19 እ ካሰ ኦዴዳዌ ፖለታና ጋካናዉ፥

መꬍና ጎዳ ቃላይ አ ፓጬዳ።

20 ግብጼ ካቲ ኪቲደ ቃሾ ጎልያፐ ከሴዳ፥ *

ጋድያ ሞድያዌ ብሌዳ።

21 እካ፥ አ ባረ ጎልያዉ ጎዳ ኦꬄዳነ።*

ባረዉ ደእያዋ ኡባ ቦላ ሱንꬄዳ።

22 ባረዉ ዋና ካፖቱዋ አዛዛና ማላነ

ባረ ጭማቱዋ ዞራና ማላ ማታዬዳ።

23 ሄዋፐ ጉይያን፥ እስራኤሊ ግብጼ ገሌዳ፥ *

ያይቆበ ካመ ቢታን በተ ግዲደ ደኤዳ።

24 መꬍና ጎዳይ ባረ አሳ ዳሮ ጮራዬዳ፤ *

ኡንቱንቱ ሞርከቱዋፐ ኡንቱንታ አꬂደ ምንꬄ።

25 እ ግብጼ አሳይ ባረ አሳ እጻናዳንነ

ባረ ቆማቱዋ ጭማናዳን ኦꬄዳ።

26 ሄዋፐ ጉይያን፥ ባረ ቆማ ሙሳነ *

ባረ ዶሬዳ አሮና ኡንቱንቱኮ ኪቴዳ።

27 ኡንቱንቱ ግብጼ አሳቱዋ ስንꬃን ጾሳ ማላታ፥

ካመ ቢታን ኦራꬃባ ኦꬄድኖ።

28 ጾሳይ ꬉማ ኪቲደ፥ *

ሄ ቢታ ꬉምሴዳ፤

ሽን ግብጼ አሳቱ አ አዛዙዋ እጼድኖ።

29 እ ኡንቱንቱ ሃꬃ ሱꬃዉ ላሚደ፥ *

ሞለቱዋ ዎꬌዳ።

30 ኡንቱንቱ ቢታ ኡባ፥ *

ካትያ ጎልያካ ሸꬊ ኩሜዳ።

31 እ አዛዝና፥ ኡዱንጺነ ቢኒ *

ኡንቱንቱ ቢታ ኡባ ቦላ ሻምእሻምኤዳ።

32 ኡንቱንቱ ቢታ ቦላን እራ ድራዉ

ሻቻ ዋልቃንꬃና ቡክሴዳ። *

33 እ ኡንቱንቱ ዎይንያ ቱራነ

ባላስያ ግያ ምꬃ ሾጬዳ፤

ኡንቱንቱ ቢታን ደእያ ምꬃካ ክንቼሬꬄዳ።

34 እ አዛዝና፥ ቦሊነ

ፓይዱ ባይና ቡምቡረꬃይ ከሴዳ። *

35 ኡንቱንቱ ቢታን ዶሌዳ ካꬃ ኡባ ሜዳ፤

ሳኣፐ እርጻባ ኡባካ ም ꬋይሴዳ።

36 ጾሳይ ግብጼ አሳቱዋ ጎለ ባይራ ናናቱዋ ኡባ ዎꬌዳ፤*

ኮይሮ የለቴዳ ኡባ ꬋይሴዳ።

37 ሄዋፐ ጉይያን፥ እ እስራኤልያ አሳ

ዎርቃነ ብራ አሌቁዋና ከሴዳ፤ *

ኡንቱንቱ ግዶፐ ኩንዲደ አቴዳዌ ኦንነ ባዋ።

38 ግብጼ አሳቱ ኡንቱንቶ ዳሮ ያዬዳ ድራዉ፥

ኡንቱንቱ ከሴዳዋን ናሸቴድኖ።

39 ጾሳይ ኡንቱንታ ካማናዉ ሻርያ ምጬዳ፤ *

ቃማ ኡንቱንቶ ፖእሳናዉ ታማ ጊግሴዳ።

40 ኡንቱንቱ ምያዋ ኦችና፥

አካ ማላትያ ካፎቱዋ ኡንቱንቶ የዴዳ፤ *

ኡንቱንታ ሳሉዋ ቁማ ካልሴዳ።

41 እ ሹቻ ጳልቂና፥

ሃꬃይ ፑልቴዳ፤

ሻፋዳን ባዙዋን ጎጌዳ።

42 እ ባረ ቆማ አብራሃማዉ፥

ገሌዳ ጌሻ ቃላ ሀሳዬዳ።

43 እ ባረ አሳ ናሸቻን፥

ባረ ዶሬዳዋንታ እልልሳን ከሴዳ።

44 እ ኡንቱንቶ ሀራ አሳቱዋ ቢታ እሜዳ፤ *

ኡንቱንቱ ሀራቱ ዳቡሬዳ ጎሻ ላቴድኖ።

45 ሄዋ እ ኦꬄዳዌ ኡንቱንቱ አ ዎጋ

ናጋናዳናነ አ ህግያ ኦꬃናዳና።

መꬍና ጎዳ ጋላትተ!

106

ጾሳይ ባረ አሳዉ በስያ ኬካተꬃ

1 መꬍና ጎዳ ጋላትተ!*

እ ኬካ ግድያ ድራዉነ፥

አገና አ ሲቁ መꬍናዋ ግድያ ድራዉ፥

መꬍና ጎዳ ጋላትተ።

2 መꬍና ጎዳይ ኦꬄዳ ዎልቃማ ኦሱዋ ኦዳናዉ፥

ዎይ አ ጋላታ ኡባ ቆንጭሳናዉ፥ ዳንዳይያዌ ኦኔ?

3 ፕርዳ ናግያዋንቱነ፥

ኡባ ገደ ጽሎባ ኦꬅያዋንቱ አንጀቴዳዋንታ።

4 አቤት መꬍና ጎዳዉ፥ ኔን ነ አሳዉ ኬክያ ዎደ፥

ታናካ ቆፓ፤

ኡንቱንታ ኔን አሽያ ዎደ፥

ታዉካ አላ።

5 ሄዌነ፥ ነ ዶሬዳ አሳዉ፥

ሳአይ ሎእና፥ ታን በአናዳና፤

ነ አሳ ናሸቻ ታንካ ናሸታናዳንነ

ነዋንቱና እትፐ ታንካ ጋላታናዳና።

6 ኑን ኑ አዎቱዋዳን ናጋራ ኦꬄዶ፤

ባይዞባነ ኢታባ ኦꬄዶ።

7 ኑ አዎቱ ግብጼን ደእያ ዎደ፥

ነ ማላልስያ ኦሱዋ ቆፕበይክኖ። *

አገና ነ ሲቁዋ ዳሮተꬃ ኡንቱንቱ ሀሳይበይክኖ፤

ዞኦ አባ ላንቂያን ነ ቦላ ማካሌድኖ።

8 ግዶፐካ እ ባረ ሱንꬃ ድራዉ፥

ባረ ዎልቃማ ዎልቃ ኤርሳናዉ ኡንቱንታ አሼዳ።

9 እ ዞኦ አባ አዛዝና፥ አባይ መሌዳ፤ *

ባዙዋን ካለꬅያዋዳን፥

ጪማ ግዱዋና ኡንቱንታ ካለꬂደ ፕንꬄዳ።

10 እ ኡንቱንታ እጽያዋንቱ ኩሽያፐ አሼዳ፤

ሞርከቱዋ ኩሽያፐ ኡንቱንታ ዎዜዳ።

11 ኡንቱንቱ ሞርከቱዋ ሃꬃይ ምቴዳ፤

ኡንቱንቱፐ እቱነ አትቤና።

12 ሄ ዎደ እስራኤላቱ አ ቃላ አማኔድኖ፤ *

አ ሳቤድኖ።

13 ግዶፐነ፥ ኡንቱንቱ እ ኦꬄዳዋ

ኤለካ ዶጌድኖ።

አ ዞርያ ናገናን ባረንቱ ኮዬዳዋ ኦꬄድኖ።

14 ባዙዋን ደኢድ፥ ኡንቱንቱ

ዳሮፐ አሞቴድኖ፤ *

ቃይ መላ ቢታን ጾሳ ፓጬድኖ።

15 ሄዋዳን እ ኡንቱንቱ ዎሴዳዋ እሜዳ፤

ሽን ኡንቱንቱ ሸምፖ ግልቃተꬃ ኪቴዳ።

16 አሳቱ ባዙዋን ባረንቱ ዱንካንያን ደኢድ፥

ሙሳነ መꬍና ጎዳዉ ዱማቴዳ፥

ቆማ አሮና ቃናቴዳ ዎደ፥ *

17 ቢታይ ዶየቲደ ዳታና ምቴዳ፤

አቤሮና አ ጎልያ አሳቱዋና ሞጌዳ።

18 ቃይ ኡንቱንቱ ማባራ ግዶን ታማይ ኤጽና፥

ላጩ ሄ ኢታ አሳቱዋ ጹጌዳ።

19 ኮሬባ ደርያን ደኢድ፥

ዎርቃ ሙሽሲደ ማራ ምስልያ መꬌድኖ፤*

ሄ ምስልያዉ ጎይኔድኖ።

20 ኡንቱንቱ ባረንቱ ቦንቾ ጾሳ

ማታ ምያ ሚዛ ምስልያን ላሜድኖ።

21 ኡንቱንቱ ባረና አሼዳ ጾሳ ዶጌድኖ፤

እ ግብጼን ዎልቃማ ኦሱዋ፥

22 ካመ ቢታን ማላልስያባነ፥

ዞኦ አባን፥ “ሆላ!” ጊስያባ ኦꬄዳ።

23 ሄዋ ድራዉ፥ ጾሳይ ኡንቱንታ ꬋይሳና ጌዳ፤

ሽን ꬋይሰና ማላ፥ አ ሀንቁዋ ዛራናዉ፥

ጾሳይ ዶሬዳ ሙሴ ግዱዋን ኤቄዳ።

24 ሄዋፐ ጉይያን፥ ኡንቱንቱ

አ ቃላ አማነና ድራዉ፥

ሄ ሎኦ ቢታ ካꬌድኖ።*

25 ኡንቱንቱ ባረንቱ ዱንካንያ ግዶን

ዙዙሜድኖነ

መꬍና ጎዳ ቃላዉ አዛዘትበይክኖ።

26 ሄዋ ድራዉ፥ እ ኡንቱንታ ባዙዋን አጋናዋ፥

ባረ ኩሽያ ደንꬂደ ጫቄዳ።

27 ኡንቱንቱ ዘረꬃ ካዉተꬃቱዋ ግዶን አጋናዉነ

ቢታን ኡንቱንታ ላላናዉ ጫቄዳ። *

28 ሄዋፐ ጉይያን፥ ኡንቱንቱ ፓኦራን ደእያ ባኣላ ኤቃዉ፥

ጎይንያዉንቱና እትፐ ጋከቴድኖ፤ *

ሸምፑ ባይና ኤቃቶ ያርሸቴዳ ያርሹዋ ሜድኖ።

29 ኡንቱንቱ ባረንቱ ኦሱዋን መꬍና ጎዳ ሀንቀꬄድኖ፤

ኡንቱንቱ ግዶን ኢታ ሀርጊ ዎꬌዳ።

30 ሽን ፒንሃስ ደንዲደ፥

ኡንቱንቱ ባይዙዋ ፕርድና፥

ኢታ ሀርጊ ኡንቱንቱ ቦላፐ ክቼዳ።

31 ሄዌነ፥ የለታፐ የለታ ጋካናዉ፥

መꬍናዉ አዉ ጽሎተꬃ ግዲደ ፓይደቴዳ።

32 ማሪባ ፑልቱዋ ማታን መꬍና ጎዳ ሀንቀꬄድኖ፤*

ኡንቱንቱ ጋሱዋን ሙሴ ቦላ መቱ ጋኬዳ።

33 አያዉ ጎፐ፥ ኡንቱንቱ አ ሀንቀꬄድኖ፤

ሙሴ ዶናፐ በሰና ቃላይ ከሴዳ።

34 መꬍና ጎዳይ ꬋይስተ ጊና፥

ኡንቱንቱ ካናነ አሳቱዋ ꬋይስበይክኖ።*

35 ሄዋፐካ፥ ኡንቱንቱ ሄ አሳቱዋና

ገለት አከቲደ፥ ዋላከቴድኖነ፤

ኡንቱንቱ ደኡዋ ዎጋ ካሌድኖ።

36 ጾሳ አሳቱ ኡንቱንቱ ኤቃዉ ጎይኔድኖ፤

ሄዌነ፥ ኡንቱንቶ ጲረ ግዴዳ።

37 ኡንቱንቱ ባረንቱ አቱማነ ማጫ ናናቱዋ

ጻላሄቶ ያርሼድኖ። *

38 ኡንቱንቱ፥ ጽሎ ሱꬃ

ካናነ ኤቃቶ ያርሸድኖ፥

ባረንቱ አቱማነ ማጫ ናናቱዋ ሱꬃ ጉሰድኖ፤ *

ሄ ሱꬃን ቢታይ ቱኔዳ።

39 ሄዋዳን ኡንቱንቱ ባረንቱ ኦሱዋን ቱኔድኖነ፥

ሻርሙጻዳን ኡንቱንቱ ባረንቱ ጾሳዉ አማነተናን እጼድኖ።

40 ሄዋ ድራዉ፥ መꬍና ጎዳ ሀንቁ፥

አ አሳ ቦላ ኤጽ ከሴዳ፤ *

እ ባረዋንታ ሸነቴዳ።

41 እ ኡንቱንታ ሀራ ጋድያ አሳቱዋ ኩሽያን አꬂደ እሜዳ፤

ኡንቱንቱ እጼዳዋንቱ ኡንቱንታ ሞዴድኖ።

42 ኡንቱንቱ ሞርከቱ ኡንቱንታ ናቄድኖነ

ባረንቱ ሸንያዳን አይሴድኖ።

43 እ ኡንቱንታ ዳሮ ገደ አሼዳ፤

ሽን ኡንቱንቱ ማካላዉ ዳንጭ ደንዴድኖ፤

ባረንቱ ናጋራ ጋሱዋን ꬋዬድኖ።

44 ግዶፐነ፥ እ ኡንቱንቱ ዋሴዳ ዋሱዋ ስሲደ፥

ኡንቱንቱ ዋይያ ቆፔዳ።

45 እ ኡንቱንቱ ድራዉ፥ ባረ ጫቁዋ ሀሳዬዳ፤

አገና ባረ ሲቁዋ ዳሩዋዳን ኡንቱንታ ማሬዳ።

46 ኡንቱንታ ኦሞዴዳ ኡባይ ኡንቱንቶ ቃረታናዳን ኦꬄዳ።

47 አቤት መꬍና ጎዳዉ፥ ኑ ጾሳዉ፥ ኑና አሻ። *

ኑን ነ ጌሻ ሱንꬃ ጋላታናዳንነ

ነ ቦንቹዋን ጬቀታናዳን፥

ካዉተꬃቱዋ ግዶፐ ኑና ሺሻ።

48 መꬍና ጎዳይ፥ እስራኤልያ ጾሳይ

መꬍናፐ መꬍና ጋካናዉ ጋላተቶ!

አሳይ ኡባይ፥ “አመንእ!” ጎ።

መꬍና ጎዳ ጋላትተ!

እቼሸንꬆ ማጻፋ

107

(107—150)

መቱዋ ኡባፐ አሽያ ጾሳ ጋላትተ

1 መꬍና ጎዳ ጋላትተ!* አያዉ ጎፐ፥

እ ኬካ፤ አገና አ ሲቁ መꬍናሳ።

2 መꬍና ጎዳይ አሼዳዋንቱነ፥

ሞርከቱዋ ኩሽያፐ ዎዜዳዋንቱ፥

ሄዋዳን ጊደ ሃሳይኖ።

3 ኡንቱንታ እ ቢታቱዋፐ፥

አዋይ ዶልያሳፐነ ዉልያሳፐ፥

ሁጲሳነ ገድሳ ባጋፐ

ሺሼዳዋንታ።

4 ኡንቱንቱፐ እቱ እቱ ባዙዋ ቢታን ዩዬድኖ።

ባረንቱ ደእያ ካታማ ብያ ኦግያ፥

ደማናዉ ዳንዳይበይክኖ።

5 ኡንቱንቱ ኮሻቴድኖነ ሳመቴድኖ፤

ኡንቱንቱ ይባቴድኖ።

6 ኡንቱንቱ መቶቴዳ ዎደ፥

መꬍና ጎዳዉ ዋሴድኖ፤

እ ኡንቱንታ ኡንቱንቱ ዋይያፐ አሼዳ።

7 ኡንቱንቱ ደአና ካታማ ጋካናዉ፥

እ ኡንቱንታ ስታ ኦግያና ካለꬄዳ።

8 አገና አ ሲቆነ፥

እ አሳዉ ኦꬄዳ ማላልስያባዉ፥

ኡንቱንቱ መꬍና ጎዳ ጋላትኖ።

9 አያዉ ጎፐ፥ እ ሳመቴዳዋንታ አሌ፤

ኮሻቴዳዋንታካ ሎኦባ ካልሴ።

10 ኡንቱንቱፐ እቱ እቱ

ꬍጵ ጎ ꬉማ ግዶን ኡቴድኖ፤

ኡንቱንቱ ብራታ ሳንሳላታን ዋየቴድኖ።

11 አያዉ ጎፐ፥ ኡንቱንቱ ጾሳ ቃላዉ ማካሌድኖነ፥

ኡባፐ ꬎቂያ ጾሳ ዞርያ ካꬌድኖ።

12 እ ኡንቱንታ ቱጋ ኦሱዋን ዳቡርሴዳ፤

ኡንቱንቱ ኩንዴድኖ፤

ሽን ኡንቱንታ ማድያዌ ꬋዬዳ።

13 ኡንቱንቱ መቶቴዳ ዎደ፥ መꬍና ጎዳዉ ዋሴድኖ፤

እ ኡንቱንታ ኡንቱንቱ ዋይያፐ አሼዳ።

14 ባረቶ ꬉማፐካ ከሴዳ፤

ኡንቱንቱ ቃሸቴዳ ብራታ ሳንሳላታካ ዱꬄዳ።

15 አገና አ ሲቆነ

እ አሳዉ ኦꬄዳ ማላልስያዎ

ኡንቱንቱ መꬍና ጎዳ ጋላትኖ።

16 አያዉ ጎፐ፥ እ ናሃስያፐ ኦሰቴዳ ፐንግያ መንꬄዳ፤

ብራታ ኩልቡዋካ ꬉኬዳ።

17 ኡንቱንቱፐ እቱ እቱ ቦዛ ግዴድኖ፤

ባረንቱ ኦꬄዳ ናጋራ ጋሱዋንነ፥

ባረንቱ ኢታተꬃ ጋሱዋን ቱጋቴድኖ።

18 ኡንቱንቱ ቁማ ኡባ ሸነቲደ፥

ሀይቆ ማቴድኖ።

19 ኡንቱንቱ መቶቴዳ ዎደ፥ መꬍና ጎዳዉ ዋሴድኖ፤

እ ኡንቱንታ ኡንቱንቱ ዋይያፐ አሼዳ።

20 እ ባረ ቃላ ኪቲደ፥ ኡንቱንታ ፓꬄዳ፤

ዱፉዋን ገልያዋፐ አሼዳ።

21 አገና አ ሲቆነ

እ አሳዉ ኦꬄዳ ማላልስያዎ

ኡንቱንቱ መꬍና ጎዳ ጋላትኖ።

22 ኡንቱንቱ አዉ ጋላታ ያርሹዋ ያርሽኖ፤

ቃይ ናሸቻ የꬃን እ ኦꬄዳዋ ኦድኖ።

23 ኡንቱንቱፐ እቱ እቱ፥

ማርካብያን ዎልቃማ አባ ቦላን ቤድኖ።

ኡንቱንቱ ሄ ዎልቃማ አባ ቦላ ባረንቱ ኦሱዋ ኦꬅያዋንታ።

24 ኡንቱንቱ መꬍና ጎዳ ኦሱዋ፥

እ ጪማ ጋርሳን ኦꬄዳ ማላልስያባ በኤድኖ።

25 እ አዛዚደ፥ ጎትያ ደንꬄዳ፤

አባ ሆቢ ቃጼዳ።

26 ኡንቱንቱ ፑደ ሳሉዋ ጩጉደቴድኖ፤

ሄዋፐ ዱገ ጪማ ዎꬌድኖ።

ሄ ኢታ መቱ ጋክና፥ ኡንቱንቱ ዎዛናይ ቶዩ ጌዳ።

27 ኡንቱንቱ ማꬆቴዳ አሳዳን

ꬉበቲደ ጋንድጋሬድኖ፤

ኡንቱንቱ ኤራይካ ጆሌዳ።

28 ኡንቱንቱ መቶቴዳ ዎደ፥ መꬍና ጎዳዉ ዋሴድኖ፤

እ ኡንቱንታ ኡንቱንቱ ዋይያፐ አሼዳ።

29 እ ጎትያ ጮኡ ኦꬄዳ፤

አባ ቤታካ ስርጵ ኦꬄዳ።

30 ጮኡ ጌዳ ድራዉ፥

ኡንቱንቱ ናሸቴድኖ፤

ጾሳይ ኡንቱንታ ኡንቱንቱ አሞቴዳ ካታማ አሄዳ።

31 አገና አ ሲቆነ

እ አሳዉ ኦꬄዳ ማላልስያባዉ

ኡንቱንቱ መꬍና ጎዳ ጋላትኖ።

32 ኡንቱንቱ አ አሳቱዋ ሺቁዋን ꬎቁ ꬎቁ ኦꬅኖ፤

ቃይ ጭማቱዋ ሺቁዋን አ ጋላትኖ።

33 ጾሳይ ሻፋቱዋ መልሴዳ፤

ፑልቶቱካ ጎገናዳን ተኤዳ።

34 ሄዋን ደእያ አሳቱዋ ኢታተꬃ ድራዉ፥

ሞክያ አራዳ ቢታካ፥

ሞከና መላ ቢታዉ ላሜዳ።

35 እ ዛሪደ መላ ባዙዋን ሃꬃይ ኤላናዳን፥

ቃይ መላ ቢታን ፑልቱ ꬉቃናዳን ኦꬄዳ።

36 ኮሸቴዳዋንታ ሄ ሳኣን ዎꬄዳ፤

ኡንቱንቱ ባረንቶ ደእያ ካታማ ኬጼድኖ።

37 ኡንቱንቱ ባረንቱ ጎሻን ዘሪደ፥

ዎይንያ ቶኪደ፥

ዳሮ ሙሩታ ሺሼድኖ።

38 እ ኡንቱንታ አንጅና፥ ኡንቱንቱ ሎይꬅ ጮራቴድኖ፤

ኡንቱንቱ መህያካ ጉꬅቤና።

39 አሳቱ ጾነትያ ዎደነ ኡንቱንቱ ኡቁና፥

መቱዋነ ካዩዋ ጋሱዋን ካዉሽያ ዎደ፥

40 ጾሳይ ካፖቱዋ ካꬌዳዋ በሴ፤

ኦጊ ባይና ባዙዋን ቶይላካታናዳን እ ኡንቱንታ ኦꬄ።

41 ሽን እ ህዬሳቱዋ ቱጋፐ ከሲደ፥

ኡንቱንቱ ጎለ አሳ ዶርሳ ዉድያዳን ጮራዬ።

42 ሱረ አሳቱ እ ኦꬅያዋ በኢደ ናሸቲኖ፤

ሽን ኢታ አሳቱ ኡባይ ጮኡ ጊኖ።

43 አꬌዳ ኤራንቻ ግድያዌ ሀ የዉዋ ቆፖ፤

መꬍና ጎዳ አገና ሲቁዋ አኬኮ።

108

ዎንታ ሳባነ ጋላታ

ዳዊታ ማዛሙርያ፥ የꬃ

1 አቤት ጾሳዉ፥ ታ ዎዛናይ ምኒደ ደኤ።

ታን ነዉ ታ ኩመንꬃ ዎዛናፐ የጻናነ ኔና ሳባና።

2 ዲꬃዉነ ማስንቆ ቤጎትተ!

ታንካ ዎንታ ጉራና ቤጎታና።

3 አቤት መꬍና ጎዳዉ፥ ታን ኔና አሳ ግዶን ጋላታና፤

ቃይ ካዉተꬃ ግዶን ኔና ሳባና።

4 አያዉ ጎፐ፥ አገና ነ ሲቁ ዎልቃማ፤

ሳሉዋፐ ቦላዉ አꬌ።

ነ ቱማተꬃይካ ቦላ ሻርያዳን ꬎቄ።

5 አቤት ጾሳዉ፥ ሳሎቱዋፐ ቦላና

ꬎቁ ꬎቁ ጋ!

ነ ቦንቹ ሳኣ ኡባ ቦላ ግዶ።

6 ኔን ሲቅያዋንቱ አታና ማላ፥

ነ ኡሸቻ ኩሽያን ኑና አሻ፤

ኔን ታዉ አላ።

7 ጾሳይ ባረ ጌሻ ሳኣን ሀዋዳን ያጌዳ፤

“ታን ጾናደ ሰኬማ ቢታ ሻካና፤

ቃይ ሱኮታ ዛንጋራ ግሻና።

8 ጋላኣደ ታዋ፤ ምናሰካ ታሳ፤

ኤፍሬም ታ ሁጲያ አሽያ ቆብያ፤

ይሁዳይ ታ ካዉተꬃ ጻምኣ።

9 ሞኣበ ታን ሜጨትያ ኩይጻሩዋ፤

ኤዶም ታዋ ግድያዋ ኤርሳናዉ

ታ ጫማ አ ቦላ ዎꬃይ።

ታን ፕልስጼማ ጾናደ ገሬራይ” ያጌዳ።

10 ግምበቴዳ ካታማኮ፥ ታና ኦኔ አፋናዌ?

ኤዶማ ጋካናዉ ታና ኦኔ ካለꬃናዌ?

11 አቤት ጾሳዉ፥ ኑና አጌዳዌ ኔና ግድኪ?

አቤት ጾሳዉ፥ ኔን ኑ ቶራንቻቱዋና ኦላዉ ከሳካ።

12 አሳ ማዱ ፓና ድራዉ፥

ሞርክያና ኦለታናዉ ኔን ኑና ማዳ።

13 ጾሳ ዎልቃን ኑን ኑ ሞርከቱዋ ጾናና፤

ኑ ሞርከቱዋ የꬋናዌ አ።

109

ሞርክያ ቦላ ሺቆ ዎሳ

ዛማረቱዋ ካፖ የጸቴዳ፥ ዳውት ጻፌዳ ማዛሙርያ

1 አቤት ታን ጋላትያ ጾሳዉ፥

ኔን ታዉ ጮኡ ጎፓ።

2 አያዉ ጎፐ፥ ኢታ ዎርዳንቻ አሳቱ፥

ባረንቱ ዶና ታ ቦላ ዶዬድኖ፤

ኡንቱንቱ ዎርዶ እንጻርሳን ታ ቦላ ሃሳዪኖ።

3 ኡንቱንቱ እጾ ቃላና ታና ዶዲኖ፤

ጋሱ ባይናን ታናና ኦለቲኖ።

4 ታን ኡንቱንታ ሲቃይነ ኡንቱንቶ ዎሳይ፤

ግዶፐካ፥ ኡንቱንቱ ታና ሞቲኖ።

5 ታን ሎኡዋ ኦꬅና፥

ኡንቱንቱ ታዉ ኢታ ዛሪኖ፤

ታን ኡንቱንታ ሲቅና፥ ኡንቱንቱ ታና እጺኖ።

6 ታ ሞርክያ ቦላ ኢታ ዳና ሱንꬃ፤

ሞታንቻይ አ ኡሸቻን ኤቆ።

7 አ ብድያ ዎደ፥ እ ባይዛንቻ ግዲደ ቤቶ፤

አ ዎሳይካ አዉ ስሚደ ጎመቶ!

8 አ ላይꬃይ ቃሞ፤ *

አ ሱንꬃተꬃካ ሀራይ አኮ!

9 አ ናናቱ አዉዋ ꬋዪደ ዪእኖ፤

አ ማቻታ አምኤ ግዱ!

10 አ ናናቱ ዩይ ዩዪደ ዎስኖ፤

ባረንቱ ደእያ ኦናፐካ የደርሰትኖ!

11 አ ማጹዋ ኡባ አጮ ኦይቆ፤

እ ዳቡሪደ ከሴዳባ ኡባ አላጋይ ቦንቆ!

12 ኦንነ አዉ ኬካባ ኦꬆፖ፥

ዎይ አዉዋ ꬋዬዳ አ ናናቶ ቃረቶፖ!

13 አ ናናቱ ኡባይ ዉር ꬋይኖ፤

ካልያ የለታን አ ሱንꬃይ ዶገቶ።

14 አ አዎቱዋ ናጋራይ መꬍና ጎዳ ስንꬃን ቆፈቶ፤

አ አት ናጋራይ ኡባካ ቁጨቶፖ!

15 ሄ ናጋራይ ኡባ ገደ መꬍና ጎዳ ስንꬃን ቤቶ፤

ኡንቱንታ ሀሳይስያዌ ሳኣፐ ꬎቆለት ክቾ!

16 አያዉ ጎፐ፥ እ

ኬካባ ኦꬃናዉ ኡባካ ቆፕቤና፤

ህዬሳቱዋ፥ መቶታንቻቱዋነ

ዎዛናይ ማዱጼዳዋንታ የደርሲደ ዎꬌዳ።

17 እ ሸቃናዉ ዶሴዳ ድራዉ፥

እካ ሸቀቴዳዋ ግዶ!

እ አንጃናዉ ዶሰና ድራዉ፥

አንጁ አፐ ሃኮ!

18 እ ሸቂደ ሳለና፤

አ ሸቃይ ሃꬃዳን አ ቦላ ካꬆ!

ዛይትያዳን አ መቀꬃን ገሎ!

19 አፍላዳን አ ካሞ፤

ሳቂያዳን ኡባ ገደ አ ጼሳን ደኦ!

20 ሀዌ ታና ሞትያዋንቶነ

ታና ኢታን ዝግርያዋንቶ፥

መꬍና ጎዳይ እምያ ዎይቱዋ ግዶ!

21 ሽን አቤት ኡባ ሞድያ መꬍና ጎዳዉ፥

ነ ሱንꬃ ድራዉ፥ ታና ማዳ።

አገና ነ ሲቁዋነ

ነ ኬካተꬃ ድራዉ፥ ታና አሻ።

22 አያዉ ጎፐ፥ ታን

ህዬሳነ መቶታንቻ አሳ፤

ታ ዎዛናይካ ማዱንጼዳ።

23 ታን ኦማርሳ ኩዋዳን ꬋያና ሀናይ፤

ታን ቦልያዳን ቆቆፈታይ።

24 ጾምሽን ታ ጉልባታይ እጼዳ፤

ታ ቦላይካ ላፌ።

25 ታና ሞትያዋንቶ ቅሊጭያዋ ግዳድ፤ *

ኡንቱንቱ ታና በኢደ፥ ባረንቱ ሁጲያ ቃꬂኖ።

26 አቤት መꬍና ጎዳዉ ታ ጾሳዉ፥ ታና ማዳ፤

አገና ነ ሲቁዋዳን ታና አሻ።

27 አቤት መꬍና ጎዳዉ፥ ሄዌ

ነ ኩሽያ ግዴዳዋነ

ሄዋ ኔን ኦꬄዳዋ ታ ሞርከቱ ኤርኖ።

28 ኡንቱንቱ ታና ሸቆፐነ፥

ኔን ታና አንጃ!

ታ ቦላ ደንድያዋንቱ ዬላትኖ፤

ሽን ታና ነ ቆማ ናሸቻ።

29 ታና ሞትያዋንቱ ካዉሻ ማይኖ፤

ባረንቱ ዬላካ ኩታዳን ቁማይኖ።

30 ታን ታ እንጻርሳን መꬍና ጎዳ ዳሮፐ ጋላታና፤

ዳሮ አሳይ ሺቄዳሳን አ ጋላታና።

31 አያዉ ጎፐ፥ እ ህዬሳ ድራዉ ሞተቴ፤

ሀይቆ ፕርድያ አሳፐካ አ አሼ።

110

ጾሳይ ዶሬዳ ካትያ ዳውት ጻፌዳ ማዛሙርያ

1 መꬍና ጎዳይ ታ ጎዳ፥ *

“ታን ነ ሞርከቱዋ ኔን ገድያን

የꬋ ኤቂያዋ ኦꬃና ጋካናዉ፥

ሀዋን ታፐ ኡሸቻ ባጋና ኡታ” ያጌዳ።

2 መꬍና ጎዳይ ነ ምኖተꬃ ጻምኣ ጽዮነፐ ኪታና፤

ያትና፥ “ነ ሞርከቱዋ ሞዳ!” ያጋና።

3 ኔን ነ ሞርከቱዋና ኦለትያ ጋላስ፥

ነ አሳይ ኤኖ ጋና።

ዎንታ ጉራ ከተርሳዳን፥

ነ ዎዳላ አሳይ ኔኮ ጌሻ ደረቱዋን ሺቃና።

4 መꬍና ጎዳይ፥ “ማልካ ጸደቅ ቄስያ ግዴዳዋዳን፥

ኔንካ መꬍናዉ ቄስያ ግዳና” ያጊደ ጫቄዳ፤

እ ባረ ቆፋ ላመና። *

5 ጎዳይ ነ ኡሸቻን ደኤ፤

ባረ ሀንቁዋ ጋላስ እ ካተቱዋ ክንቼሬꬃና።

6 ካዉተꬃ ቦላ እ ፕርዳና፤

ኦላ ደምባቱዋካ አሃ ጻላላ ኦꬃና፤

ሳኣን ኡባን ደእያ ካተቱዋ እ መንሬꬃና።

7 ካቲ ኦግያ ማታን ደእያ ሃꬃ ፑልቱዋፐ ኡሺደ፥

እ ባረ ሁጲያ ꬎቁ ኦꬃና።

111

ጾሳዉ ሺቅያ ጋላታ

1 መꬍና ጎዳ ጋላትተ! ሱረቱ ሺቅያ ሺቁዋን፥

ታን ታ ፖሎ ዎዛናፐ መꬍና ጎዳ ጋላታና።

2 መꬍና ጎዳ ኦሶቱ አይ ኬሻ ግቴ!

ኡንቱንቱን ናሸትያዋንቱ ኡባይ ኡንቱንታ ቆፓናዉ በሴ።

3 አ ኦሶቱ ቦንቹዋንነ

አንጋን ኩሜዳዋንታ።

አ ጽሎተꬃይካ መꬍናዉ ደኤ።

4 እ ባረ ማላልስያ ኦሶቱ፥

ሀሳየታናዳን ኦꬄዳ።

መꬍና ጎዳይ ቃረትያዋነ ማርያዋ።

5 ባረዉ ያይያዋንቶ ቁማ እ እሜ፤

እ ባረ ጫቁዋ መꬍናዉካ ቆፔ።

6 አላጋቱዋ ቢታ እምያዋን

እ ባረ ኦሱዋ ዎልቃ ባረ አሳ በሴዳ።

7 አ ኩሽያ ኦሶቱ ቱማነ ልከ፤

አ ዎጋቱካ ኡባይ አማነትያዋንታ።

8 ኡንቱንቱነ መꬍ መꬍናዉ ኤቂደ ደእያዋንታ፤

ቱማተꬃንነ ሱረተꬃን እመቴዳዋንታ።

9 እ ባረ አሳ ዎዚደ ከሴዳ፤

እ ባረ ጫቁዋ ኡንቱንቱና መꬍናዉ ዎꬄዳ።

አ ሱንꬃይ ጌሻነ፥ “ሆላ!” ጊስያዋ።

10 ኤራተꬃዉ ኮይሩ መꬍና ጎዳዉ ያይያዋ፤ *

አ ዎጋ ኦꬅያዋንቶ ሎኦ አኬካይ ደኤ።

ጾሳይ መꬍናዉ ጋላተቶ!

112

ሎኦ አሳ ናሸቻ

1 መꬍና ጎዳ ጋላትተ! መꬍና ጎዳዉ ያይያነ፥

አ አዛዙዋ ፖላናዉ ዳሮፐ ናሸትያ አሳይ፥

አንጀቴዳዋ።

2 አ ናናቱ ቢታን ዎልቃማ ግዳና፤

ሱረ አሳቱዋ የለታይ አንጀታና።

3 ሻሉነ ዱረተꬃይ አ ጎልያን ደኤ፤

አ ጽሎተꬃይካ መꬍናዉ ደአና።

4 ሱረ አሳዉ፥

ኬካ፥ ጽሎነ ቃረትያ አሳቶ፥

ꬉማ ግዶን ፖኡ ፖኤ።

5 ኬካተꬃን ጮ ታልእያ ኡራዉ፥

ባረ ኦሱዋ ሱረተꬃን ኦꬅያ ኡራዉ፥

ኬካባይ ያና።

6 ጽሎ አሳይ አዉደነ ኩንደና፤

መꬍናዉ እ ሀሳየታና።

7 ኢታባ እ ስሶፐካ ዳጋመና፤

አያዉ ጎፐ፥ አ ዎዛናይ ቃጸና፤

መꬍና ጎዳን እ አማነቴ።

8 አ ዎዛናይ ጻላ ግድያ ድራዉ፥

ኡባካ እ ያየና፤

ዉርሰꬃን ባረ ሞርከቱ ጾነትና በአና።

9 እ ህዬሳ አሳዉ ዳርሲደ እሜዳ፤ *

ቃይ አ ጽሎተꬃይ መꬍናዉ ደኤ፤

አ ካጪ ቦንቹዋን ꬎቁ ጌ።

10 ኢታ አሳይ ሄዋ በኢደ ይሎቴ፤

አቻ ጋርጪደ፥ ጮ ꬋዬ።

ኢታ አሳ አሙ ጮ አታናዋ።

113

ጾሳ ኬካተꬃ ቆንጭስያ ጋላታ

1 መꬍና ጎዳ ጋላትተ! ህንተኖ መꬍና ጎዳ ቆማቶ፥

መꬍና ጎዳ ሱንꬃ ጋላትተ!

2 መꬍና ጎዳ ሱንꬃይ ሀቼፐ መꬍና ጋካናዉ ጋላተቶ!

3 አዋይ ዶልያሳፐ ቢደ

ዉልያሳ ጋካናዉካ መꬍና ጎዳ ሱንꬃይ ጋላተቶ!

4 መꬍና ጎዳይ ካዉተꬃ ኡባፐ ቦላና ሞድያዋ፤

አ ቦንቹካ ሳሎቱዋፐ ꬎቂያዋ።

5 መꬍና ጎዳ ኑ ጾሳ ማል ኦኔ?

እ ቦላ ꬎቃን ካዉተꬃ አራታን ኡቴዳ።

6 እ ሳሎቱዋነ ሳኣ ጼላናዉ

ዱገ ሆኬ።

7 እ ህዬሳ ባናፐ ꬎቁ ኦꬄ፤

መቶታንቻካ ብድንꬃ ፕቱዋፐ ደንꬄ።

8 ባረ አሳ ሞድያዋንቱና ኡትሴ።

9 ማይነ ምሽራቶ ናናቱዋ አቶ ኦꬂደ፥

ናሸቺደ እ ጎልያን እዞ ቦንችሴ።

መꬍና ጎዳ ጋላትተ!

114

ፓስጋ ማዝሙርያ

1 እስራኤልያ አሳይ ግብጼ ቢታፐ ከሴዳ ዎደ፥ *

ያቆባ ጎልያ አሳይ፥

አላጋ ቃላን ሃሳይያ አሳ የጊደ ቤዳ ዎደ፥

2 ይሁዳ አሳይ ጎዳዉ ጌሻ አሳ ግዴዳ፤

እስራኤልያ አሳይካ አዉ ሞደቴድኖ።

3 ዞኦ አባይ ሄዋ በኢደ ባቃቴዳ፤ *

ዮርዳኖሳ ሻፋይካ ጉየ ስሜዳ።

4 ደረቱ ዴሻቱዋዳን ቡራቄድኖ፤

ዞዘቱካ ዶርሳ ማራዳን ጉፈረቴድኖ።

5 አባዉ፥ ኔና ባቃትሴዳዌ አዬ?

ዮርዳኖሳ ሻፋዉ፥ አያዉ ጉየ ስማዲ?

6 ህንተኖ ደረቶ፥ ዴሻቱዋዳን

አያዉ ቡራቄድቴ?

ህንተኖ ዞዛቶ፥ ዶርሳ ማራዳን፥

አያዉ ጉፈረቴድቴ?

7 ኔኖ ቢታዉ፥ ጎዳ ስንꬃን፥

ያቆባ ጾሳ ስንꬃን ኮኮራ።

8 እ ሹቻ ዜሬቶ ሃꬃ ከሴዳዋ፤ *

ዛላ፥ ሃꬃ ፑልቱዋ ኦꬄዳዋ።

115

እት ቱሙ ጾሳ

1 አቤት መꬍና ጎዳዉ፥ ኑ ግሻ ግደና፤

ኑ ግሻ ግደናን፥ አገና ነ ሲቆዉነ

ነ ቱማተꬃ ድራዉ፥ ነ ሱንꬃ ቦንቻ።

2 ካዉተꬃቱ አያዉ፥

“ኡንቱንቱ ጾሳይ ሀቃን ደኢ?” ጊኖ?

3 ኑ ጾሳይ ሳሉዋና፤

እ ባረ ዶሴዳዋ አይ ግዶፐካ ኦꬄ።

4 ሽን ኡንቱንቱ ኤቃቱ ብራነ ዎርቃ፤ *

ኡንቱንቱ አሳ ኩሽያን መቴዳዋንታ።

5 ኡንቱንቶ ዶናይ ደኤ፤ ሽን ሃሳይክኖ፤

አይፊ ደኤ፤ ሽን ጼልክኖ።

6 ኡንቱንቶ ሀይꬃይ ደኤ፤ ሽን ስስክኖ፤

ሲꬊ ደኤ፤ ሽን ስንግክኖ።

7 ኡንቱንቶ ኩሺ ደኤ፤ ሽን ኦይቂ ኤርክኖ፤

ገዲካ ደኤ፤ ሽን ሀመትክኖ፤

ኡንቱንቱ ባረንቱ ፕላንቲያና ኮሻ ስስክኖ።

8 ኡንቱንታ መꬍያዋንቱነ፥

ኡንቱንቱን አማነትያዋንቱ ኡባይ ኡንቱንቱ ማላ ግድኖ።

9 ህንተኖ፥ እስራኤልያ አሳቶ፥

መꬍና ጎዳን አማነትተ!

እ ህንተና ማድያዋነ ህንተ ጎንዳልያ።

10 ህንተኖ፥ አሮና ጎልያ አሳቶ፥

መꬍና ጎዳን አማነትተ!

እ ህንተና ማድያዋነ ህንተ ጎንዳልያ።

11 ህንተኖ፥ መꬍና ጎዳዉ ያይያዋንቶ፥

መꬍና ጎዳን አማነትተ!

እ ህንተና ማድያዋነ ህንተ ጎንዳልያ።

12 መꬍና ጎዳይ ኑና ቆፔ፤ እ ኑና አንጃና።

እ እስራኤልያ አሳቱዋ አንጃና።

እ አሮና ጎልያ አሳቱዋ አንጃና።

13 መꬍና ጎዳዉ ያይያዋንታ፥

ጉꬃቱዋካ ግታቱዋካ እ ጋꬆ አንጃና። *

14 መꬍና ጎዳይ ህንተናካ ህንተ ናናቱዋካ ዳርሶ!

15 ሳሉዋነ ሳኣ መꬌዳ መꬍና ጎዳን አንጀትተ!

16 ቦላ ꬎቃ ሳሉ መꬍና ጎዳዋ፤

ሽን ሳኣ እ አሳዉ እሜዳ።

17 ሀይቄዳዋንቱ፥ ዱፉዋን ጮኡ ጌዳዋንቱ፥

መꬍና ጎዳ ጋላትክኖ።

18 ሽን ኑን፥ ፓጻ ደእያዋንቱ፥

ሀቼፐ ዶሚደ

መꬍና ጋካናዉ መꬍና ጎዳ ጋላቴቶ።

መꬍና ጎዳ ጋላትተ!

116

ሀይቁዋፐ አቴዳ አሳ ጋላታ

1 እ ታ ኮሻነ ታ ዋትዋቱዋ ስሴዳ ድራዉ፥

ታን መꬍና ጎዳ ሲቃይ።

2 እ ባረ ሀይꬃ ታኮ የጌዳ ድራዉ፥

ታን ፓጻ ደኤዳ ኬናን ኡባን አ ጼሳና።

3 ሀይቁ ጲርያዳን ታና ኦይቃናዉ ሀኔዳ፤

ሞገታና ህርጋይ ታና ኢሴዳ።

ታና ኡንአይ ቶሌዳ።

4 ሄ ዎደ ታን፥ “አቤት መꬍና ጎዳዉ፥ ሀዳራ!

ታና አሻ” ያጋደ መꬍና ጎዳ ሱንꬃ ጼሳድ።

5 መꬍና ጎዳይ ኬካነ ጽሉዋ፤

ኑ ጾሳይ ቃረትያዋ።

6 መꬍና ጎዳይ አሽከ ዎዛናይ ደእያዋንታ ናጌ፤

ታን መቶቴዳ ዎደ፥ እ ታና አሼዳ።

7 ታ ሸምፓቴ፥ ስም ዎፑ ጋ፤

አያዉ ጎፐ፥ መꬍና ጎዳይ ነዉ ኬኬዳ።

8 መꬍና ጎዳይ ታና ሀይቁዋፐ፥

ታ አይፍያ አፎꬃፐ፥

ታ ገድያካ ꬉብያፐ አሼዳ።

9 ሄዋ ድራዉ፥ ታን፥

ፓጻ ደእያዋንቱ ግዶን፥

መꬍና ጎዳ ስንꬃን ሀመታይ።

10 ታን፥ “ታና ኡንአይ ቶሌዳ” ግያ ዎደካ፥ *

ታ አማኑዋ አጋበይከ።

11 ታን ዳጋማደ፥ “አሳይ ኡባይ ዎርዱዋ” ያጋድ።

12 እ ታዉ ኬኬዳ ኬካተꬃ ድራዉ፥

ታን መꬍና ጎዳዉ አይ ጭጋናዉ ዳንዳያይታ?

13 ታን ጹኣ ዎይንያ ኤሳ ጋላታዉ ሺሻደ፥

እ ታና አሾ ድራዉ፥

መꬍና ጎዳ ሱንꬃ ጼሳና።

14 አ አሳ ኡባ ስንꬃን

ታን ቃንግያ መꬍና ጎዳዉ ጋꬃና።

15 ጌሻቱዋ ሀይቁ መꬍና ጎዳ ስንꬃን፥

ሎይꬅ ዳሮፐ ቦንቼቴዳዋ።

16 አቤት መꬍና ጎዳዉ፥ ታን ነ ቆማ፤

ኤ፥ ታን ነ ቆማ፥ ነ ቆማት ናኣ።

ታና ቃሹዋፐ ኔን ብላዳ።

17 አቤት መꬍና ጎዳዉ፥

ታን ጋላታ ያርሹዋ ነዉ ያርሻና፤

ነ ሱንꬃ ጼሳና።

18 አሳ ኡባ ስንꬃን፥

ታን ቃንገቴዳ ቃንገꬃ መꬍና ጎዳዉ ጋꬃና።

19 ሄዋካ ታን ጋꬃናዌ፥

የሩሳላመን ደእያ መꬍና ጎዳ ጎልያ ዳባባና።

መꬍና ጎዳ ጋላትተ!

117

ጋላታ ጼሳ

1 ካዉተꬃቶ ኡባቶ፥ መꬍና ጎዳ ጋላትተ!*

አሳይ ኡባይ፥ አ ግታይተ!

2 አያዉ ጎፐ፥ አገና አ ሲቁ ኑዉ ዎልቃማ፤

መꬍና ጎዳይ መꬍናዉካ አማነትያዋ።

መꬍና ጎዳ ጋላትተ!

118

ጾኖ ሺቆ ጋላታ

1 መꬍና ጎዳ ጋላትተ! አያዉ ጎፐ፥ እ ኬካ። *

አገና አ ሲቁ መꬍናዋ።

2 እስራኤልያ አሳይ፥

“አገና አ ሲቁ መꬍናዋ” ያጎ።

3 አሮና ጎልያ አሳይ፥

“አገና አ ሲቁ መꬍናዋ” ያጎ።

4 መꬍና ጎዳዉ ያይያዋንቱ ኡባይ፥

“አገና አ ሲቁ መꬍናዋ” ያግኖ።

5 ታን ኡንኤቴዳ ዎደ መꬍና ጎዳዉ ዋሳድ፤

እ ታ ዋሱዋ አሊደ፥ ታና ላአ ከሴዳ።

6 መꬍና ጎዳይ ታናና ደእያ ድራዉ፥

ታን ያይከ። *

አስ ታና አይ ኦꬂ?

7 መꬍና ጎዳይ ታና ማዳናዉ ታናና ደኤ፤

ታ ሞርከቱ ጾነቴዳዋንታ ታን በአና።

8 አሳን አማነትያዋፐ፥

መꬍና ጎዳኮ ባቃትያዌ ሎአ።

9 ዳናቱዋን አማነትያዋፐ፥

መꬍና ጎዳኮ ባቃትያዌ ሎአ።

10 ካዉተꬃቱ ኡባይ ታና ዶድ ኦይቄድኖ፤

ሽን መꬍና ጎዳ ሱንꬃን ታን ኡንቱንታ ጾናድ።

11 ኡንቱንቱ ታና ዶዴድኖ፤

ኡባ ሳና ዶድ ኦይቄድኖ፤

ሽን መꬍና ጎዳ ሱንꬃን ታን ኡንቱንታ ጾናድ።

12 ኡንቱንቱ ማꬃይ ዶድያዋዳን፥

ታ ዩሹዋን ዶዴድኖ።

ሽን አጉንꬃይ ታማን ኤጽያዋዳን

ኤጽ ꬋዬድኖ።

መꬍና ጎዳ ሱንꬃን ታን ኡንቱንታ ጾናድ።

13 ታና ሱግ የግና፥ ኩንዳና ሀናይ፤

ሽን መꬍና ጎዳይ ታና ማዴዳ።

14 መꬍና ጎዳይ ታዉ ዎልቃነ ምኖተꬃ፤*

እ ታና አሽያዋ ግዴዳ።

15 ኦላ ጾኒደ ስምያ አሳይ፥

ጽሎቱዋ ዱንካንያን ሆምቦጪደ፥ ግያዋ ስስተ።

ኡንቱንቱ፥ “መꬍና ጎዳ ኡሸቻ ኩሺ ዎልቃማባ ኦꬄዳ!

16 መꬍና ጎዳ ኡሸቻ ኩሺ ጾኑዋ እሜዳ!

መꬍና ጎዳ ኡሸቻ ኩሺ ዎልቃማባ ኦꬄዳ!” ያጊኖ።

17 ታን ሀይቂከ፤

ፓጻ ደአናነ መꬍና ጎዳይ ኦꬄዳዋ አዋያና።

18 መꬍና ጎዳይ ታና ኢታ ሙሩዋ ሙሬ፤

ሽን ሀይቆ አꬂደ እምቤና።

19 ታን ግዶ ገላደ መꬍና ጎዳ ጋላታና ማላ፥

ጌሻ ጎልያ ፐንገቱዋ አነ ታዉ ዶይተ።

20 ሀዌ መꬍና ጎዳ ፐንግያ፤

ሀ ፐንግያና ጽሎቱዋ ጻላላይ ገሊኖ።

21 ኔን ታና ስሴዳ ድራዉነ

ጾኑዋ እሜዳ ድራዉ፥

ታን ኔና ጋላታይ።

22 ግምቢያዋንቱ ካꬊደ እጼዳ ሹቻይ፥ **

ጎዳ ጻጱዋ ምንስያ፥ ኡባፐ አꬍያ ሹቻ ግዴዳ።

23 ሀዌ መꬍና ጎዳይ ኦꬄዳዋ፤

ቃይ ኑ አይፍያዉካ ማላልስያዋ።

24 ሀዌ ጋላሳይ መꬍና ጎዳይ መꬌዳ ጋላሳ።

አነ ኑን አን ናሸቶይተነ እልሎይተ።

25 አቤት መꬍና ጎዳዉ፥ ሀእ ኑና አሻርኪ!

አቤት መꬍና ጎዳዉ፥ ሀእ ኑዉ እንጀያርኪ!*

26 መꬍና ጎዳ ሱንꬃን ይያ አሳይ አንጀቴዳዋ ግዶ!*

ኑን መꬍና ጎዳ ጌሻ ጎልያፐ ህንተና አንጄቶ።

27 መꬍና ጎዳይ ጾሳ፤ እ ኑ ቦላን ፖእሴዳ።

እርጻ ታሽያ ኦይቂደ፥ አያና ጋላሳ ቦንችተ፤

ያርሹዋ ቦላን ደእያ ካጭያኮ አꬍተ።

28 ኔን ታ ጾሳ፤ ታን ኔና ጋላታና።

ኔን ታ ጾሳ፤ ታን ኔና ግታያና።

29 መꬍና ጎዳ ጋላትተ! አያዉ ጎፐ፥ እ ኬካ፤

አገና አ ሲቁ መꬍናዋ።

119

ጾሳ ህግያዉ እመቴዳ ሳባ

አለፍ

1 ባረንቱ ኦግያን ቶሺ ባይናዋንቱነ፥

መꬍና ጎዳ ህግያዳን ሀመትያዋንቱ፥

አንጀቴዳዋንታ።

2 እ ኦዴዳዋ ኦꬅያዋንቱነ

ባረንቱ ኩመንꬃ ዎዛናፐ አ ሲቅያዋንቱ፥

አንጀቴዳዋንታ።

3 ኡንቱንቱ ባላባ ኦꬅክኖ፤

ጾሳ ኦግያን ሀመቲኖ።

4 ነ ዎጋዉ አማነቲደ ናጋና ማላ፥

ኔን ኑና አዛዛዳ።

5 ነ አዋዮ አዛዘትያዋን

ታ ኦጊ ምናናዳን አሞታይ።

6 ያቶፐ፥ ነ አዛዙዋ ኡባ ሀይዛደ፥

ታን ኡባካ ዬላትከ።

7 ነ ጽሎ ፕርዳ ታማራደ፥

ታን ኔና ሱረ ዎዛናፐ ጋላታና።

8 ታን ነ አዋዩዋዳን ኦꬃና፤

ታና ኡባካ የጎፓ።

ቤት

9 ያላጋይ ባረ ኦግያ ጌሻ ኦꬂደ

ዎት ናጋናዉ ዳንዳዪ?

ነ ቃላይ ግያዋዳን ደኦፐ ዳንዳዬ።

10 ታን ታ ፖሎ ዎዛናፐ ኔና ኮያይ፤

ነ አዛዞቱዋፐ ዎራ ሀመተናዳን ታና ናጋ።

11 ታን ኔና ናቀናዳን

ነ ቃላ ታ ዎዛናን ዎꬃድ።

12 አቤት መꬍና ጎዳዉ፥ ኔን ጋላተታ!

ነ አዋዩዋ ታና ታማርሳ።

13 ነ ዶናፐ ከሴዳ ፕርዳ ኡባ፥

ታን ታ እንጻርሳን ኦዳይ።

14 ዱረተꬃን ናሸትያዋዳን፥

ታን ኔን ኦዴዳ ቃላን ናሸታይ።

15 ነ ዎጋቱዋ ዛራ ዛራደ ቆፓይነ

ነ ኦግያ ሎይꬃ አኬካይ።

16 ታን ነ አዋዩዋን ናሸታይ፤

ነ ቃላካ ታን ዶግከ።

ጋሜል

17 ታን ፓጻ ደአና ማላነ

ነ ቃላዉ አዛዘታና ማላ፥

ታዉ ነ ቆማው ኬካባ ኦꬃ።

18 ነ ህግያ ግዶን ደእያ ማላልስያ ቱማተꬃ፥

ታን በአና ማላ፥ ታ አይፍያ ዶያ።

19 ታን ሀ ሳኣን እማꬃ፤

ነ አዛዞቱዋ ታፐ ገንꬆፓ።

20 ታን ኡባ ዎደ፥

ነ ፕርዳ ሎይꬃ ላሞታይ።

21 ኦቶረትያዋንቱ፥ ሸቀቴዳዋንታ፥

ነ አዛዙዋፐ ዎራ ሀመትያዋንታ፥

ኔን ሴራሳ።

22 ታን ኔን ኦዴዳዋ ኦꬄዳ ድራዉ፥

ኡንቱንቱ ቦርያነ ኡንቱንቱ ካꬍያ ታ ቦላፐ ድጋ።

23 ሀራይ አቶ ካፓቱ ሺቂደ፥

ታ ቦላ ማቀቶፐካ፥

ታን፥ ነ ቆማይ፥ ነ አዋዩዋ ዛራ ዛራደ ቆፓና።

24 ኔን ኦዴዳ ቃላቱ ታና ናሸቺኖ፤

ኡንቱንቱ ታና ዞሪኖ።

ዳሌጽ

25 ታን ሀይቃና ሀናይ፤

ኔን ጌዳ ቃላዳን ታ ሸምፑዋ አሻ።

26 ታን ታ ኦግያዋ ነዉ ኦድና፥

ኔን ታና ስሳዳ፤

ስም፥ ነ አዋዩዋ ታና ታማርሳ።

27 ነ ዎጋ ኦግያ ታና አኬክሳ፤

ማላልስያ ነ ኦሱዋ

ታን ዛራ ዛራደካ ቆፓና።

28 ካዩ ዳሬዳዋን ታ ሸምፑ ዳቡሬዳ፤

ኔን ጌዳ ቃላዳን ታና ምንሳ።

29 ዎርዶ ኦግያ ታፐ ሃሳ፤

ነ አꬎ ኬካተꬃን ነ ህግያ ታና ታማርሳ።

30 ቱሙዋ ኦግያ ዶራድ፤

ነ ፕርዳ ሀይዛድ።

31 አቤት መꬍና ጎዳዉ፥ ታን

ኔን ኦዴዳዋ ምንሳ ኦይቃድ፤

ስም ታና ዬላዮፓ!

32 ኔን ታ ዎዛና ላአ ከሴዳ ድራዉ፥

ታን ነ አዛዙዋ ኦግያን ዎጻይ።

ሄ

33 አቤት መꬍና ጎዳዉ፥ ነ አዋዩዋ ብለꬃ

ታና ታማርሳ፤

ታን ዉርሰꬃይ ጋካናዉ አ ናጋና።

34 ታን ነ ህግያ ናጋና ማላነ

ታ ኩመንꬃ ዎዛናፐ ታን አዉ አዛዘታና ማላ፥

ኔን ታዉ አኬካ እማ።

35 ነ አዛዙዋ ኦግያን ታና ካለꬃ፤

አያዉ ጎፐ፥ ታን አን ናሸታይ።

36 ታ ዎዛና አሙዋኮ ግደናን፥

ኔን ኦዴዳ ቃላኮ ዛራ።

37 ፓናባ ጼለና ማላ፥

ታ አይፈቱዋ ተአ፤

ነ ኦግያን ታ ደኡዋ ኦራꬃ።

38 ኔን ያየታና ማላ፥

ኔን ገሎ ቃላ ታዉ፥

ነ ቆማዉ ፖላ።

39 ያሽያ ቦርያ ታፐ ድጋ።

ነ ፕርዳይ አይ ማላ ሎኤ!

40 ታን ነ ዎጋ ናጋናዉ አሞታይ፤

ኔን ጽሉዋ ግድያ ድራዉ፥

ታ ደኡዋ ኦራꬃ።

ዋዉ

41 አቤት መꬍና ጎዳዉ፥ አገና ነ ሲቁዋ ታና በሳ፤

ኔን ጌዳ ቃላዳን ታና አሻ።

42 ታን ነ ቃላን አማነትያ ድራዉ፥

ታና ቦርያዋንቶ ዛራናዉ ዳንዳያይ።

43 ታን ነ ፕርዳን ናሸቻ ኦꬅያ ድራዉ፥

ታ እንጻርሳፐ ቱማተꬃ ቃላ ꬋይሶፓ።

44 ታን ኡባ ገደ፥ መꬍ መꬍናዉካ

ነ ህግያዉ አዛዘታና።

45 ታን ነ ዎጋ ፖልያ ድራዉ፥

አኩዋን ሀመታና።

46 ታን ካተቱዋ ስንꬃን ኤቃደ፥

ኔን ኦዴዳባ ኦዳደ ዬላትከ።

47 ታን ዶስያ ነ አዛዞቱዋን ናሸታይ

48 ታን ሲቅያ ነ አዛዞቱዋ ቦንቻይ፤

ነ አዋዩዋካ ዛራ ዛራደ ቆፓና።

ዛዉ

49 ኔን ታዉ፥ ነ ቆማዉ፥

እሜዳ ቃላ ቆፓ፤

ሄ ቃላን ታን ሂዶታ ኦꬃይ።

50 ኔን፥ “ታን ኔና ፓጻ ዎꬃና”

ጌዳ ቃላይ ታ ቱጋ ዎደ ታና ምንꬄዳ።

51 ኦቶራንቻቱ ታና ልክያፐ አꬂደ ሸቂኖ፤

ሽን ታን ነ ህግያፐ ሸርእ ጊከ።

52 አቤት መꬍና ጎዳዉ፥ በኒደፐ ደእያ ነ ፕርዳ ታን ሀሳያይ፤

ሄዋን ታን ምነታይ።

53 ኢታቱ ነ ህግያዉ አዛዘተናዋ በእና፥

ይሉ ታና ዎꬌዳ።

54 ታን ደእያ አላጋ ቢታን፥

ነ አዋዩ ታዉ የꬃ ግዴዳ።

55 አቤት መꬍና ጎዳዉ፥ ታን ቃማ ነ ሱንꬃ ቆፓይ፤

ነ ህግያካ ናጋይ።

56 ነ ዎጋዉ አዛዘትያዌ ታዉ አንጆ ግዴዳ።

ሄት

57 አቤት መꬍና ጎዳዉ፥ ታና ጋኬዳ ሳማይ ኔና፤

ታን ነ ቃላዉ አዛዘታና ያጋይ።

58 ታን ታ ኩመንꬃ ዎዛናፐ ኔና ዎሳይ።

ኔን ጌዳ ቃላዳን ታዉ ቃረታ።

59 ታን ታ ኦግያ አኬካ ጼላደ፥

ኔን ኦዴዳባኮ ስማድ።

60 ታን ነ አዛዙዋ ናጋናዉ፥

ኤሌላናፐ አትና ታክከ።

61 ኢታቱ ታና ዎዶሩዋን ቃቾፐካ፥

ታን ነ ህግያ ዶጋበይከ።

62 ነ ጽሎ ፕርዳ ድራዉ፥ ኔና ጋላታናዉ፥

ታን ቃማ ብላሄ ደንዳይ።

63 ታን ነዉ ያይያዋንቱ ኡባዉነ

ነ ዎጋ ናግያዋንቶ ዳቦ።

64 አቤት መꬍና ጎዳዉ፥ ሳአይ

አገና ነ ሲቁዋን ኩሜዳ፤

ነ አዋዩዋ ታና ታማርሳ።

ጼት

65 አቤት መꬍና ጎዳዉ፥ ነ ጌዳ ቃላዳን፥

ታዉ ነ ቆማዉ ኬካባ ኦꬃዳ።

66 ታን ነ አዛዞቱዋን አማነትያ ድራዉ፥

ሎኦ ፕርዳነ ኤራተꬃ ታና ታማርሳ።

67 ታን ሙረታናፐ ካሰ ዎራ ሀመታድ፤

ሽን ሀእ ነ ቃላዉ አዛዘታይ።

68 ኔን ኬካ፤ ኔን ኬካባ ኦꬃሳ፤

ነ አዋዩዋ ታና ታማርሳ።

69 ኦቶራንቻቱ ታና ዎርዱዋ ኦኪኖ፤

ሽን ታን ነ ዎጋ ታ ኩመንꬃ ዎዛናፐ ናጋና።

70 ኡንቱንቱ ዎዛናይ ኡባካ ዶንጭሎዋንታ፤

ሽን ታን ነ ህግያን ናሸታይ።

71 ታን ሙረቴዳዌ ታዉ ሎኤዳ፤

አያዉ ጎፐ፥ ነ አዋዩዋ ታማራናዉ ታና ማዴዳ።

72 ዳሮ ሻኡ ዎርቃፐነ ብራፐ፥

ነ ዶናፐ ከሴዳ ህጊ ታዉ አꬌ።

ዮድ

73 ታና ነ ኩሺ መꬌዳነ ጊግሴዳ።

ነ አዛዙዋ ታን ታማራና ማላ፥

ታዉ አኬካ እማ።

74 ታን ነ ቃላን ህዶታ ዎꬅያ ኦꬄዳ ድራዉ፥

ነዉ ያይያዋንቱ ታና በኢደ ናሸትኖ።

75 አቤት መꬍና ጎዳዉ፥ ነ ፕርዳይ ጽላ ግድያዋነ

ኔን አማነቴዳዋ ግዶ ድራዉ ታና ሙሬዳዋ ኤራይ።

76 ኔን ታዉ ነ ቆማዉ ጌዳ ቃላዳን፥

አገና ነ ሲቁ ታና ምንሶ።

77 ታን ፓጻ ደአና ማላ፥ ታዉ ቃረታ፤

አያዉ ጎፐ፥ ነ ህጊ ታና ናሸቼ።

78 ኦቶራንቻቱ ዎርዱዋን

ታና ሞትያ ድራዉ፥ ዬላትኖ።

ታና ግዶፐ፥ ታን ነ ዎጋቱዋ

ዛራ ዛራደ ቆፓይ።

79 ነዉ ያይያዋንቱነ፥

ኔን ኦዴዳባ ኤርያዋንቱ ኡባይ፥

ታኮ ዪኖ።

80 ታን ዬላተና ማላ፥

ነ አዋዮ አዛዘትያዋን

ቶሺ ባይናዋ ግዳርክታ!

ካፍ

81 ኔን ታና አሻና ማላ፥

ታን ናጋደ ዳቡራይ፤

ታን ነ ቃላን ህዶታ ኦꬃይ።

82 ኔን ጌዳ ቃላይ ፖለትና

በአናዉ ጼሊደ፥ ታ አይፊ ጋልጄዳ።

ታን፥ “ኔን ታና አዉደ ምንꬃኒሻ?” ያጋይ።

83 ጩዋን ካቄዳ ኦጎሩዋ ግዳደ ጉንዳድ፤

ግዶፐነ፥ ነ አዋዩዋ ባልከ።

84 ታን ነ ቆማይ አዉደ ጋካናዉ ናጎ?

ታና የደርስያዋንታ ኔን አዉደ ፕርዳኒ?

85 ነ ህግያ ናገና ኦቶራንቻቱ፥

ታና ኩድሳና ጊደ፥ ታዉ ኦላ ቦኪኖ።

86 ነ አዛዞቱ ኡባይ አማንꬅያዋንታ።

ታና አሳቱ ዎርዱዋን የደርስያ ድራዉ፥

ሀእ ታና ማዳ!

87 ኡንቱንቱ ታና ዎꬍ ድጌድኖሽን፤

ታን ነ ዎጋ አጋበይከ።

88 አገና ነ ሲቁዋን ታ ደኡዋ ናጋ፤

ሄዌነ፥ ኔን ነ ዶናፐ ኦዴዳዋ ታን ናጋናሳ።

ላሜድ

89 አቤት መꬍና ጎዳዉ፥ ነ ቃላይ መꬍናሳ፤

እካ ሳሉዋን ምኒደ ደኤ።

90 ኔን የለታፐ የለታ ጋካናዉ አማነትያዋ።

ኔን ሀ ሳኣ ባሳደ ኤሳዳ፤

እካ ምኒደ ደኤ።

91 ኔን ጌዳዋዳን ኡባባይካ

ሀች ጋካናዉ ምኒደ ደኤ፤

አያዉ ጎፐ፥ ኡባቱካ ነ ቆማቱዋ።

92 ነ ህጊ ታና ናሸችያባ ግደነንቶ፥

ታ ቱጋ ዎደ ታን ꬋያና ሽን።

93 ነ ዎጋ ኡባካ ዶግከ፤

አያዉ ጎፐ፥ ኔን አን ታና ፓጻ ዎꬃዳ።

94 ታን ነዋቴ፤ ታና አሻ፤

አያዉ ጎፐ፥ ታን ነ ዎጋ ናጋናዉ ኮያይ።

95 ኢታቱ ታና ꬋይሳናዉ ኩኩሊደ ናጊኖ፤

ሽን ታን ኔን ኦዴዳዋ ቆፓይ።

96 ፖሎ ጌተቶባዉ ኡባባዉ ዛዋይ ደእያዋ ታን በኣድ፤

ሽን ነ ህግያዉ ዛዋይ ባዋ።

ሜም

97 ታን ነ ህግያ ዋታ ዶሳይታ!

ጋላሳ ኩመንꬃ ታን ቆፕያዌ አ።

98 ነ አዛዞቱ ኡባ ዎደካ ታናና ደእያ ድራዉ፥

ኡንቱንቱ ታና ታ ሞርከቱዋፐ አꬌዳ ኤራንቻ ከሲኖ።

99 ታን ኔን ኦዴዳዋ ቆፕያ ድራዉ፥

ታና ታማርሴዳ ኡባፐካ አꬌዳ አኬካይ ታዉ ደኤ።

100 ታን ነ ዎጋዉ አዛዘትያ ድራዉ፥

ጭማቱዋፐ አꬃደ አኬካይ።

101 ታን ነ ቃላዉ አዛዘታናዉ ኮይያ ድራዉ፥

ታ ገድያ ኢታ ኦግያ ኡባፐ ናጋድ።

102 ኔን ታና ታማርሴዳ ድራዉ፥

ታን ነ ፕርዳፐ ዎራ ባበይከ።

103 ነ ቃላይ አያ ማልኢ!

ኤሳ እልሉዋፐካ አꬊደ፥

ታ ዶናን ማልኤ።

104 ነ ዎጋፐ አኬካ ደማድ፤

ሄዋ ድራዉ፥ ታን ጌላ ኦግያ ኡባ እጻይ።

ኖን

105 ነ ቃላይ ታ ገድያዉ ጾምፕያ፥

ታ ኦግያዉካ ፖኡዋ።

106 ነ ጽሎ ፕርዳዳን ደአናዉ፥

ታን ጫቄዳ ጫቁዋ ምንꬃና።

107 ታን ዳሮ ቱጋታድ፤

አቤት መꬍና ጎዳዉ፥ ኔን ጌዳ ቃላዳን

ታና ፓጻ ዎꬃ።

108 አቤት መꬍና ጎዳዉ፥ ታ ዶናፐ ከስያ ጋላታ፥ ያርሹዋ አካ፤

ታና ፕርዳ ታማርሳ።

109 ታ ሸምፑ መቱዋ ቦላ ደእንቶካ፥

ታን ነ ህግያ ዶግከ።

110 ኢታቱ ታዉ ግትያ የጌድኖ፤

ሽን ታን ነ ዎጋፐ ሸርእ ጋበይከ።

111 ኔን ኦዴዳባይ መꬍናዉ ታዋ፤

ኤ፥ እ ታ ዎዛናዉ ናሸቻ።

112 ታን መꬍናዉ፥ ዉርሰꬃ ጋካናዉ

ነ አዋዩዋዳን ኦꬃናዉ ቃቻድ።

ሳምከት

113 ታን ላኡ ቆፋይ ደእያ አሳቱዋ እጻይ፤

ሽን ነ ህግያ ሲቃይ።

114 ኔን ታዉ ቆሰታ አትያ ሳነ

ታ ጎንዳልያ፤

ታን ነ ቃላን ህዶታ ኦꬃይ።

115 ታን ታ ጾሳ አዛዙዋ ናጋና ማላ፥

ህንተኖ፥ ኢታባ ኦꬅያዋንቶ፥

ታፐ ሃክተ!

116 ኔን ጌዳ ቃላዳን ታና ምንሳ፤

ያቶፐ፥ ታን ፓጻ ደአና።

ታን ህዶታን ናግያባን ታና ዬላዮፓ።

117 ታና ዘምፕሳ፤ ያቶፐ፥

ታን ሳሮ ደአና፤

ታን ኡባ ዎደ ነ አዋዩዋ ሀይዛና።

118 ነ አዋዩዋፐ ዎራ ብያዋንታ ኡባ ኔን አካካ፤

ኡንቱንቱ ጭሙ ጮ መላ።

119 ሳኣን ደእያ ኢታቱዋ ኡባ

ኔን ፕቱዋዳን ፓይዳሳ፤

ሄዋ ድራዉ፥ ታን ኔን ኦዴዳባ ሲቃይ።

120 ታ ቦላይ ነዉ ያዪደ ኮኮሬዳ፤

ታን ነ ፕርዳዉ ያያይ።

ኤ

121 ልከባነ ጽሎባ ኦꬃድ፤

ታና ኡቁንያዋንቶ ኦሎፓ።

122 ታና ነ ቆማ ማዳናዉ ዋሰ ግዳ፤

ታና ኦቶራንቻቱዋን ኡቁንሶፓ።

123 ኔን፥ “ኔና አሻና”

ጌዳ ጽሎ ቃላ ፖሎ ጋደ ናግሽን፥

ታ አይፊ ጋልጄዳ።

124 ታዉ፥ ነ ቆማዉ፥ ኔን

አገና ነ ሲቁዋዳን ኦꬃ፤

ነ አዋዩዋካ ታና ታማርሳ።

125 ታን ነ ቆማ፤

ኔን ኦድያባ ታን ኤራና ማላ፥

አኬካ ታዉ እማ።

126 አቤት መꬍና ጎዳዉ፥ አሳቱ

ነ ህግያ መንꬄዳ ድራዉ፥

ኔን ፕርዳና ዎዲ ሀአ።

127 ታን ነ አዛዙዋ

ዎርቃፐ አꬃደ ሲቃይ፤

ኤ፥ ጌሻ ዎርቃፐካ አꬃደ ሲቃይ።

128 ሄዋ ድራዉ፥ ታን

ነ ዎጋቱ ኡባይ ግያዋዳን ሀመታይ፤

ጌላ ኦግያ ኡባ ታን እጻይ።

ፐ

129 ኔን ኦዴዳባይ ማላልስያባ፤

ሄዋ ድራዉ፥ ታን አዉ አዛዘታይ።

130 ነ ቃላ ብለꬃይ ፖኡዋ እሜ፤

አኬካይ ፓጬዳዋንቶ አኬካ እሜ።

131 ታን ነ አዛዞ፥

ዳሮ ሳመታደ ታ ዶና ዶያይ።

132 ሃ ታኮ ስማ፤

ነ ሱንꬃ ሲቅያዋንቱ ኡባዉ

ኔን ኦꬅያዋዳን ታዉካ ቃረታ።

133 ኔን ጌዳ ቃላዳን

ታ ሄመታ ሱርሳ፤

አይ ናጋራይነ ታና ሞዶፖ።

134 ታን ነ ዎጋዉ አዛዘታናዉ፥

ታና ኡቁኔዳዋንቱ ኩሽያፐ ዎዛ።

135 ታ ቦላ፥ ነ ቆማ ቦላ፥

ነ ሶምኡዋ ፖእሳ፤

ነ አዋዩዋካ ታማርሳ።

136 ነ ህግያዉ አሳይ አዛዘትቤና ድራዉ፥

ታ አይፍያፐ አፎꬃይ ሻፋዳን ጎጌ።

ጻደ

137 አቤት መꬍና ጎዳዉ፥ ኔን ጽሉዋ፤

ነ ፕርዳይካ ልከ።

138 ኔን ኦዴዳባይ

ጽሉዋነ ኡባ አማነትያዋ።

139 ታ ሞርከቱ ነ ቃላ ቶቼዳ ድራዉ፥

ነ ቃላ ምሹ ታ ጎምፓን ኤጽ ከሴዳ።

140 ኔን ጌዳ ቃላይ ዳሮፐ አማነትያዋ፤

ታን፥ ነ ቆማይ አ ሲቃይ።

141 ታን ጉꬃነ ካቴዳ አሳ፤

ግዶፐነ፥ ታን ነ ዎጋ ዶግከ።

142 ነ ጽሎተꬃይ መꬍናዉ ደኤ፤

ነ ህጊካ ቱማ።

143 መቱነ ቱጋይ ታና ጋኬዳ፤

ሽን ነ አዛዞቱ ታና ናሸቺኖ።

144 ኔን ኦዴዳባይ መꬍናዉካ ጽሉዋ፤

ታን ፓጻ ደአና ማላ፥ አኬካ ታዉ እማ።

ቆፍ

145 አቤት መꬍና ጎዳዉ፥ ኩመንꬃ ዎዛናፐ፥

ነዉ ዋሳድ፤ ታዉ አላ።

ታንካ ነ አዋዩዋ አዛዘታና።

146 ታን ነዉ ዋሳድ፤ ታና አሻ፤

ታንካ ኔን ኦዴዳባ ኦꬃና።

147 ጻልቂ ዶለና ጉራን ደንዳደ፥

“ታና ማዳ” ጋደ ነዉ ዋሳይ።

ኔን ታዉ ጌዳ ቃላን ህዶታ ኦꬃይ።

148 ነ ቃላባ ዛራ ዛራደ ቆፓናዉ፥

ቃማ ኡታ አቃይ።

149 አቤት መꬍና ጎዳዉ፥

አገና ነ ሲቁዋ ድራዉ፥ ታዋ ስሳ፤

ነ ጽሎ ፕርዳዳን ታና ፓጻ ዎꬃ።

150 ኢታባዉ ታና የደርስያዋንቱ፥

ታኮ ማቴድኖ፤

ኡንቱንቱ ነ ህግያፐ ሃኪኖ።

151 ሽን አቤት መꬍና ጎዳዉ፥

ኔን ታ ማታን ደኣሳ፤

ነ አዛዞቱ ኡባይካ ቱማ።

152 ታን በንፐ ዶማደ፥

ኔን ኦዴዳባ ታማራድ፤

አ ኔን መꬍናዉ ምንሳ ኤሳዳ።

ሬሽ

153 ታ ቱጋ በኣደ፥ ታና አሻ፤

አያዉ ጎፐ፥ ታን ነ ህግያ ዶጋበይከ።

154 ታ ድራዉ ሞተታደ ታና ዎዛ፤

ኔን ጌዳ ቃላዳን ታና ፓጻ ዎꬃ።

155 ነ አዋዩዋ ኡንቱንቱ አከና ድራዉ፥

አቶተꬃይ ኢታቱዋፐ ሃኩዋን ደኤ።

156 አቤት መꬍና ጎዳዉ፥ ነ ቃረታይ ዳራ፤

ነ ጽሎ ፕርዳዳን ታና ፓጻ ዎꬃ።

157 ታ ሞርከቱነ ታና የደርስያዋንቱ ዳራ፤

ሽን ታን ኔን ኦዴዳዋፐ ሸርእ ጊከ።

158 ኡንቱንቱ ነ አዛዞቱዋ ናገና ድራዉ፥

ታን ካድያዋንታ በኣደ ሸነታድ።

159 አቤት መꬍና ጎዳዉ፥

ታን ነ ዎጋ ሲቅያ ሲቁዋ ቆፓ፤

አገና ነ ሲቁዋዳን ታና ፓጻ ዎꬃ።

160 ነ ቃላይ ኮይሮፐካ ቱማ፤

ነ ጽሎ ፕርዳይ ኡባይካ መꬍናዉ ደኤ።

ሺን

161 ካፓቱ ታና ጮ የደርሲኖ፤

ሽን ታ ዎዛናይ ነ ቃላዉ ያዬ።

162 ዳሮባ ኦሞዴዳ አሳይ ናሸትያዋዳን፥

ኔን ጌዳ ቃላን ታን ናሸታይ።

163 ታን ዎርዱዋ እጻይነ ሸነታይ፤

ሽን ነ ህግያ ሲቃይ።

164 ነ ጽሎ ፕርዳ ድራዉ፥

ታን ኔና ጋላሳን ላፑ ገደ ጋላታይ።

165 ነ ህግያ ሲቅያዋንቶ

ኩመንꬃ ሳሮተꬃይ ደኤ፤

ኡንቱንታ ኡባካ አያይነ ꬉባናዉ ዳንዳየና።

166 አቤት መꬍና ጎዳዉ፥ ታን

ነ አቶተꬃ ሂዶታን ናጋይ፤

ነ አዛዞቱዋካ ኦꬃይ።

167 ታን ኔን ኦዴዳባ ናጋይ፤

ታን ዳሮፐ አ ሲቃይ።

168 ታን ነ ዎጋዉነ

ኔን ኦዴዳዎ አዛዘታና፤

አያዉ ጎፐ፥ ታ ኦግያ ኡባ ኔን በኣሳ።

ታዉ

169 አቤት መꬍና ጎዳዉ፥ ታ ዋሱ፥

ነ ስንꬃ ጋኮ፤

ኔን ጌዳ ቃላዳን ታዉ አኬካ እማ።

170 ታ ዋትዋቱ ነ ስንꬃ ጋኮ፤

ኔን ጌዳ ቃላዳን ታና አሻ።

171 ኔን ነ አዋዩዋ

ታና ታማርስያ ድራዉ፥

ታ ዶናፐ ጋላታይ ፑልታና።

172 ነ አዛዞቱ ኡባይ ጽሎ ግድያ ድራዉ፥

ታ እንጻርሳይ ነ ቃላባ የጻና።

173 ታን ነ ዎጋ ዶሬዳ ድራዉ፥

ነ ኩሺ ታና ማዳናዉ ጊጌዳዋ ግዶ።

174 አቤት መꬍና ጎዳዉ፥ ኔን

ታና አሻና ማላ ላሞታይ፤

ነ ህጊካ ታና ናሸቼ።

175 ታን ኔና ጋላታና ማላ፥

ታና ፓጻ ዎꬃ፤

ነ ፕርዳይካ ታና ማዶ።

176 ታን ባዬዳ ዶርሳዳን ብቻራይ፤

ታና ነ ቆማ ኮያ፤

አያዉ ጎፐ፥ ታን ነ አዛዙዋ ዶጋበይከ።

120

ጭምያዋንቱፐነ ዎርዶቱዋፐ አታናዉ ሺቆ ዎሳ

ፑደꬃ ከሲደ የጼዳ የꬃ

1 ታ ዋይያ ዎደ ታን መꬍና ጎዳ ጼሳድ፤

እ ታዉ ኮዬዳ።

2 አቤት መꬍና ጎዳዉ፥ ዎርዶትያ ዶናቱዋፐነ፥

ጭምያ እንጻርሳቱዋፐ ታና አሻ።

3 ህንተኖ ዎርዳንቻቶ፥

ጾሳይ ህንተና ዋታንዴሻ?

ስም ሀራባ አያ ጉጃንዴሻ?

4 ቶራንቻቱዋ ፖꬃ ቃራን እ ህንተና ጫዳናዋ፤

ታማ ቦንቁዋን እ ህንተና ጹጋና።

5 አየ ታኖ! ህንተናና ደእያዌ መሸካ

ዎይ ቄዳረ አሳና ደእያዋ ማላ ኢታ።

6 ሳሮተꬃ እጽያ አሳቱዋና

ታን ዳሮ ዎድያ ደኣድ።

7 ታን ሳሮ አሳ፤

ሽን ታን ሳሮተꬃባ ሃሳይያ ዎደ፥

ኡንቱንቱ ኦላዋ ሃሳዪኖ!

121

ጾሳይ ኑና ናግያዋ

ፑደꬃ ከሲደ የጼዳ የꬃ

1 ታን ꬎቁ ጋደ ዎጋ ደረቱዋ ጼላይ፤

ታዉ ማዱ ሀቃፐ ያንዴሻ?

2 ታዉ ማዱ

ሳሉዋነ ሳኣ መꬌዳ መꬍና ጎዳፐ ዬ።

3 እ ነ ገድያ ሀልጽሰና፤

ኔና ናግያዌ ገምእሸና።

4 እስራኤልያ ናግያዌ፥

ኡባካ ግሰናነ ገምእሸና።

5 መꬍና ጎዳይ ኔና ናግያዋ።

መꬍና ጎዳይ ነዉ ኡሸቻ ባጋና ግዲደ፥

ኔና ኩዋይያዋ።

6 ጋላስ ኔና አዋይ ሜና፤

ቃማካ አግናይ ኔና ቆሄና።

7 መꬍና ጎዳይ ቆህያዋ ኡባፐ ኔና ናጋና፤

እ ነ ሸምፑዋ ናጋና።

8 መꬍና ጎዳይ ነ ቡሳ፥ ነ ዩሳ፥

ሀቼፐ መꬍና ጋካናዉ ናጋና።

122

የሩሳላምዉ ሺቄዳ ሳባ

ፑደꬃ ከሲደ የጼዳ የꬃ፥ ዳውት ጻፌዳዋ

1 ኡንቱንቱ ታና፥ “አነ መꬍና ጎዳ ጎልያ ቦይተ” ያግና፥

ታን ናሸታድ።

2 ኔኖ የሩሳላመ ካታማቴ፥

ኑን ነ ፐንገቱዋና ገሊደ ኤቄዶ!

3 የሩሳላመ ካታማይ፥

ዳንቲደ ምን ኬጸቴዳ ካታማ።

4 መꬍና ጎዳ አዋዩዋዳን፥

እስራኤልያ ዛራቱ፥

መꬍና ጎዳ ጋላታናዉ ይያ ካታማይ ሀዋ።

5 ዳዊታ ዘረꬃፐ ካተቴዳዋንቱ

ባረንቱ አሳዉ ፕርዳናዉ ያን ኡቴድኖ።

6 የሩሳላመ ሳሮተꬃዉ

ሀዋዳን ያጊደ ዎስተ፤

“ኔና ሲቅያዋንቶ

ኡንቱንቱ ኦꬅያዌ ኡባይ ሱሮ!

7 ነ ግምበቱዋ ግዶን ሳሩ ደኦ!

ነ ጌሳቱዋካ ቦችያባይ ꬋዮ!” ያጊደ ዎስተ።

8 ታ እሻቱዋነ ታ ዳቦቱዋ ድራዉ ጋደ፥

“ነ ግዶን ሳሩ ደኦ!” ያጋይ።

9 መꬍና ጎዳ ኑ ጾሳ ጎልያ ድራዉ ጋደ፥

ታን የሩሳላመ ዱረታናዉ ዎሳና።

123

ማሮታ ደማናዉ ሺሾ ዎሳ

ፑደꬃ ከሲደ የጼዳ የꬃ

1 ኔኖ፥ ካዉተꬃ አራታን ሳሉዋን ኡቴዳዎ፥

ታን ፑደ ኔኮ ጼላይ።

2 ቆማይ ባረ ጎዳ ኩሽያ ጼልያዋዳንነ

ቆማታ ባረ ጎዳት ኩሽያ ጼልያዋዳን፥

ሄዋዳንካ እ ኑና ማራና ጋካናዉ፥

ኑ አይፊ መꬍና ጎዳኮ፥ ኑ ጾሳኮ፥ ጼሌ።

3 ኑና ማራ፤ አቤት መꬍና ጎዳዉ፥ ኑና ማራ።

አያዉ ጎፐ፥ ኑዉ ካꬊ ዳሬዳ።

4 ኑን እሻሉዋን ደእያዋንቱ ሸቃነ

ኦቶራንቻቱዋ ካꬍያ ካሌዶ።

124

ጾሳይ እስራኤልያ አሽያዋ

ፑደꬃ ከሲደ የጼዳ የꬃ፥ ዳውት ጻፌዳዋ

1 መꬍና ጎዳይ ኑ ባጋ ግደነንቶ፥ ኑን ዋናኔሻ?

እስራኤልያ አሳቱ ዛሩዋ ሀዋዳን ያጊደ ዛሪኖ፤

2 “መꬍና ጎዳይ ኑ ባጋ ግደነንቶ፥

ኑ ቦላን አሳይ ደንዴዳ ዎደ፥

3 ኡንቱንቱ ኑ ቦላን ሀንቁዋ ሱሊደ፥

ኑና ፓጻ ምታና ሽን።

4 ድኡ ኑና ሜጪደ፤

ሻፋ ሃꬃይ ኑና ሙካና ሽን፤

5 ኩንꬆ ሃꬃይ ኑና ማና ሽን” ያግኖ።

6 ኑና ኑ ሞርከቱዋ ማታን፥

ጾንስቤና መꬍና ጎዳይ ጋላተቶ።

7 ኑን ሻንካንቻቱዋ ጲርያፐ፥

ካፉ ከስ አክያዋዳን ከስ አኬዶ።

ጵሪ መኤዳ፥ ኑንካ ከስ አክ አቴዶ!

8 ኑ ማዱ

ሳሉዋነ ሳኣ መꬌዳ መꬍና ጎዳ ሱንꬃፐ ዬ።

125

ጾሳይ ባረ አሳዉ ዋሰ

ፑደꬃ ከሲደ የጼዳ የꬃ

1 መꬍና ጎዳን አማነትያዋንቱ ቃጻናዉ ዳንዳየና፥

መꬍናዉ ደእያ ጽዮነ ደርያ ማላ።

2 ደረቱ

የሩሳላመ ካታማ ዩሹዋን ደእያዋዳን፥

ሀቼፐ መꬍና ጋካናዉ፥

መꬍና ጎዳይ ባረ አሳ ዩሹዋን ደኤ።

3 ጽሎቱ ባረንቱ ኩሽያ ኢታተꬃዉ ደንና ማላ፥

ኢታቱዋ አይሱዋ ጻምአይ፥

ጽሎቶ እመቴዳ ቢታ ቦላን ጋምኤና።

4 አቤት መꬍና ጎዳዉ፥ ኬካ አሳቶነ፥

ዎዛና ሱረ አሳቶ ኬካባ ኦꬃ።

5 ባረንቱ ጌላ ኦግያ ስምያዋንታ፥

መꬍና ጎዳይ ኢታ ኦꬅያዋንቱና እትፐ ሙራ።

እስራኤልያዉ ሳሩ ግዶ!

126

ኦሞዱዋፐ ስሜዳዋንቱ ማዝሙርያ

ፑደꬃ ከሲደ የጼዳ የꬃ

1 መꬍና ጎዳይ ኑና ኦሞደቴዳዋንታ ዛሪደ፥

ጽዮነ አሄዳ ዎደ፥ ኑዉ አኩሙዋ ማላቴዳ።

2 ሄ ዎደ ኑን ዳሮ ናሸት፥ ሚጪደ፥

ናሸቻ የꬃ የጼዶ።

ያትና፥ ሀራ ካዉተꬃቱ ባረንቱ ግዶን፥

“ሀዋንቶ መꬍና ጎዳይ ዎልቃማባ ኦꬄዳ” ያጌድኖ።

3 ቱሙካ መꬍና ጎዳይ ኑዉ ዎልቃማባ ኦꬄዳ፤

ኑንካ ሎይꬅ ናሸቴዶ።

4 አቤት መꬍና ጎዳዉ፥ ኔጌባ ባዙዋን እራ ቡክሳደ፥

ሻፋ ሃꬃ ዛራ ኩንꬅያዋዳን፥

ኑዉካ ኑ ካጫ ኦራꬃ።

5 ዬኪደ ዘሬዳዋንቱ፥

ናሸቻን የጺደ ጫካና።

6 ዘረꬃ ቶኪደ፥ ዬኪደ ቤዳዋንቱ፥

ናሸቻ የꬃ የጺደ፥

ምርቂያ ቶኪደ ስማና።

127

ጾሳን አማነታናዳን እመቴዳ ዞርያ

ፑደꬃ ከሲደ የጼዳ የꬃ፥ ሶሎሞን ጻፌዳዋ

1 መꬍና ጎዳይ ጎልያ ኬጻና ꬋዮፐ፥

ኬጽያዋንቱ ጮ መላ ዳቡሪኖ።

መꬍና ጎዳይ ካታማ ናጋና ꬋዮፐ፥

ናግያዋንቱ ጮ መላ ናጊኖ።

2 ኔን ዎንታ ጉራን ደንድያዌ፥

ኦማርስ ቃምሳደ ግስያዌ፥

ቁማዉ ህርጋደ ቱጋትያዌ ጮ መላ፤

አያዉ ጎፐ፥ ጾሳይ ባረ ሲቅያዋንቶ ሸምፑዋ እሜ።

3 ናናይ መꬍና ጎዳፐ እመትያ እሞታ፤

የሎቱ ቱሙዋፐ ዎይቱዋ።

4 እት ኡራይ ባረ ያላጋተꬃን የሌዳ አቱማ ናናቱ፥

ኦላንቻ ኩሽያን ደእያ ቶራቱዋ ማላ።

5 ሄ ቃርጪታን ደእያ ዎንዳፍያ ቶራቱዋዳን፥

ዳሮ ናናቱ ደእያ አሳይ አንጀቴዳዋ።

አያዉ ጎፐ፥ እ ባረ ሞርከቱዋና፥

ካታማ ፐንግያን ሞተትያ ዎደ፥ ኡባካ ጾነተና።

128

ጾሳዉ አዛዘቱሳን ቤትያ አንጁዋ

ፑደꬃ ከሲደ የጼዳ የꬃ

1 መꬍና ጎዳዉ ያይያዋንቱነ፥

አ ኦግያን ሀመትያዋንቱ ኡባይ አንጀቴዳዋንታ።

2 ኔን ነ ዳቡራ አይፍያ ማና፤

ኔን ናሸታናነ ነዉ ሎኦ ግዳና።

3 ነ ማቻታ ነ ሶን አይፍያ ዶርኮኬዳ፥

ዎይንያ ቱራ ማላ ግዳና።

ነ ናናቱካ ነ ጋይታ ዩሹዋን፥

ዎጋራ ፑትያ ማላ ግዳና።

4 መꬍና ጎዳዉ ያይያ አሳይ

ቱሙዋፐ ሄዋዳን አንጀታና።

5 መꬍና ጎዳይ ኔና ጽዮነፐ አንጆ!

ኔን ደኤዳ ላይꬃ ኡባን

የሩሳላመ ሎኦተꬃ ኔና በሶ።

6 ነ ናናቱዋ ናናቱዋ በአ!

እስራኤልያዉ ሳሩ ግዶ!

129

እስራኤሊ ሞርክያፐ አታናዉ ሺሾ ዎሳ

ፑደꬃ ከሲደ የጼዳ የꬃ

1 እስራኤልያ አሳይ ሀዋዳን ያጎ፤

“ኡንቱንቱ ታ ያላጋተꬃደፐ ዶሚደ፥

ታና ኡቅኔድኖ።

2 ኤ፥ ኡንቱንቱ ታ ያላጋተꬃደፐ ዶሚደ፥

ታና ኡቅኔድኖ፤

ሽን ኡንቱንቱ ታና ꬋይስበይክኖ።

3 ታ ዞክያ ቃይጼርያን ሾጭ ሾጪደ፥

ጎሼዳ ሾይቃ ማላትሴድኖ” ያጎ።

4 ሽን መꬍና ጎዳይ ጽሎ ግዴዳዌ

ኢታቱዋ ቃሹዋፐ ታና ብል የዴዳ።

5 ጽዮነ እጽያ ኡባይ፥

ዬላቲደ ጉየ ስሞ።

6 ጎልያ ሁጲያን ሞኪደ፥

ድጫናፐ ካሰቲደ መልያ ማታ ማላ ግዶ።

7 ሄ ማታ ቡጫናዉ ኩሽያን ዳንክያዌ፥

ዎይ ምርቂያ ቃችያዌ ኦንነ ባዋ።

8 ሄ ኦግያና አꬍያዋንቱ፥

“መꬍና ጎዳይ ዎልቃ እሞ” ጊና፥ ጫክያዋንቱ፥

“መꬍና ጎዳይ አንጆ” ግያዌ ደኤና።

130

ማዱዋ ደማናዉ ሺቄዳ ዎሳ

ፑደꬃ ከሲደ የጼዳ የꬃ

1 አቤት መꬍና ጎዳዉ፥ ታን መቱዋ ጪማን ደኣደ፥

ኔኮ ዋሳይ።

2 አቤት ጎዳዉ፥ ታ ኮሻ ስሳ፤

ታን ዋትዋትያ ዋትዋቱዋ ነ ሀይꬃይ ሀይዞ።

3 አቤት መꬍና ጎዳዉ፥ ኔን፥

ኑ ናጋራ ማዝጎብያን ጻፌደንቶ፥

አቤት ጎዳዉ፥ ዎን ኦን ፕርዳፐ አታናዉ ዳንዳዪ?

4 ሽን ኑን ኔና ቦንቺደ አዛዘታና ማላ፥

ኑዉ አቶ ያጋሳ።

5 ታን መꬍና ጎዳ ናጋይ፤

ኤ፥ ታን አ ላሞታን ናጋይ፤

አ ቃላንካ ህዶታ ኦꬃይ።

6 ሳአይ አዉደ ዎንታንዴሻ

ጊደ ናግያ ቃማ ዛባይንያቱዋፐ አꬋአደ፥

ታን ኡንቱንቱፐካ አꬃደ፥

ጎዳ ላሞታን ናጋይ።

7 እስራኤልያ አሳዉ፥ መꬍና ጎዳን ህዶታ ኦꬅተ፤

አያዉ ጎፐ፥ አገና ሲቁ መꬍና ጎዳና፤

ቃይ እ ኡባ ገደ አሳ አሻናዉ ኮዬ።

8 እስራኤልያ አሳ

ኡንቱንቱ ናጋራ ኡባፐ አሻናዌ አ። *

131

ጾሳን አማነቱሳ

ፑደꬃ ከሲደ የጼዳ የꬃ፥ ዳውት ጻፌዳዋ

1 አቤት መꬍና ጎዳዉ፥ ታን ዎዛናን አይያዋ አጋድ፤

ታ አይፍያን ኦቶሩዋን ጼላበይከ።

ዎልቃማባዉ ዎይ ኤራናዉ ዳንዳየና

ማላልስያባዉ ታን ህርግከ።

2 ሄዋ አጋደ ꬋንꬃ ዱጼዳ ናአይ

ባረ አት ማታን ጮኡ ግያዋዳን፥

ታን ጮኡ ጋድ።

ኤ፥ ዎፑ ጌዳ ናኣዳን ታን ዎፑ ጋድ።

3 እስራኤልያ አሳዉ፥ ሀቼፐ

መꬍና ጋካናዉ መꬍና ጎዳን ህዶታ ኦꬅተ።

132

ጌሻ ጎልያ ሳባናዉ ሺቆ ማዝሙርያ

ፑደꬃ ከሲደ የጼዳ የꬃ

1 አቤት መꬍና ጎዳዉ፥

ዳዊታነ እ ዳንዳዬዳ መቱዋ ቆፓ።

2 መꬍና ጎዳዉ እ ጫቄዳዋ፥

ያቆባ ጾሳዉ፥ ዎልቃማዉ

እ ሀዋዳን ያጊደ ገፔዳዋ ሀሳያ፤

3 “ሀዋፐ ጉይያን ታን ታ ጎለ ገልከ፥

ዎይ ታ ሂጻን ግስከ።

4 ታን ታ አይፍያ ጪልምከ፥

ዎይ ገምእሽከ።

5 ሄዌነ፥ ታን መꬍና ጎዳዉ ሳኣ፥

ያቆባ ጾሳዉ፥ ዎልቃማዉ

ደኢያሳ ጊግሳና ጋካናሳ” ያጌዳ።

6 ሄኮ፥ ኑን ታቦታባ፥

ቤተሌመን ስሴዶ፤ *

ይኣሪማ ግያ ቢታን አ ኑን ደሜዶ።

7 ኑን፥ “አነ እ ደኢያሳ ቦይተ፤

አ ገዲ የꬍያሳን ጉፋኒደ፥

አዉ ጎይኔቶ” ያጌዶ።

8 አቤት መꬍና ጎዳዉ፥ ደንዳ!

ነ ምኖተꬃዉ ማላ ግድያ ነ ታቦታና፥

ነ ጌሻ ጎልያ ገላደ ደአ።

9 ነ ቄሳቱ ጽሎተꬃ ማይኖ፤

ነ አሳቱ ናሸቻዉ የጽኖ።

10 ነ ቆማ ዳዊታ ድራዉ፥

ኔን ኦኬዳ ካትያ አጎፓ።

11 መꬍና ጎዳይ ዳዊታዉ ላመተና ጫቁዋ

ሀዋዳን ያጊደ ጫቄዳ፤ *

“ነ ጉልባታፐ የለቴዳ ነ ናናቱዋፐ እቱዋ

ታን ካዉꬃና።

12 ነ ናናቱ ታ ጫቁዋነ

ታን ታማርስያ ትምርትያ ናጎፐ፥

ኡንቱንቱ ናናቱካ ነ ካዉተꬃ አራታን መꬍናዉ ኡታና” ያጌዳ።

13 መꬍና ጎዳይ ጽዮነ ዶሬዳ፤

ባረዉ ደኢያሳ ኦꬃናዉካ አሞቲደ፥

ሀዋዳን ያጌዳ፤

14 “ሀዌ ታዉ መꬍናዉ ደእያ ሳኣ፤

ታን አሞቴዳ ድራዉ፥ ሀዋን ኡታና።

15 ታን ዳሮ ካꬃ እማደ ጽዮኖ አንጃና፤

እዝን ደእያ ህዬሳቱዋካ ቁማ ካልሳና።

16 እዝን ደእያ ቄሳቱ ዋካ

ታን አቶተꬃ ማይዛና፤

እዝን ጾሳ አሳቱካ ናሸቻዉ የጻና።

17 “ሀ ሳኣን፥

ዳዊታ ዘረꬃፐ እቱዋ ካዉꬃና፤*

ታን ኦኬዳ ካትያ ካዉተꬃ ጋምኤꬃና።

18 ታን አ ሞርከቱዋ ዬላ ማይዛና፤

ሽን አ ሁጲያን ደእያ ካዉተꬃ ካላቻይ ጶላና” ያጌዳ።

133

እሻቱዋ ሲቆ ሺቄዳ ሳባ

ፑደꬃ ከሲደ የጼዳ የꬃ፥ ዳውት ጻፌዳዋ

1 እሻቱ እትፐተꬃን ደእያዌ አይባ ሎኦቤነ ናሸችያቤ!

2 ሄዌ ሁጲያ ኦክና፥ ቡቻና ጎግያ፥

አሮና ቡቻና ጎጊደ

አ ማዩዋ ሞርግያ ጋክያ አልኦ ዛይትያ ማላ።

3 ሄዌ ሄርሞነ ደርያ ከተርሳይ፥

ጽዮነ ደረቱዋ ጋክያዋ ማላ።

መꬍና ጎዳይ ሄዋን አንጁዋ፥ መꬍና ደኡዋ እሜዳ።

134

ጾሳ ጋላቱሳ

ፑደꬃ ከሲደ የጼዳ የꬃ

1 ህንተኖ መꬍና ጎዳ ቆማቶ፥

መꬍና ጎዳ ጎልያን ቃማ ኦꬅያዋንቶ፥

ኡባይካ ሃ ዪደ፥ መꬍና ጎዳ ጋላትተ።

2 ጌሻ ጎልያን ህንተ ኩሽያ ምጪደ፥

መꬍና ጎዳ ጋላትተ።

3 ሳሉዋነ ሳኣ መꬌዳ መꬍና ጎዳይ፥

ህንተና ጽዮነፐ አንጆ።

135

ጋላታ ማዝሙርያ

1 መꬍና ጎዳ ጋላትተ!

ህንተኖ መꬍና ጎዳ ቆማቶ፥

መꬍና ጎዳ ሱንꬃ ጋላትተ!

2 ህንተኖ መꬍና ጎዳ ጎልያ ግዶን፥

ኑ ጾሳ ጎልያ ዳባባን ኤቄዳዋንቶ፥

ጾሳ ጋላትተ!

3 መꬍና ጎዳይ ኬካ ግድያ ድራዉ፥

መꬍና ጎዳ ጋላትተ!

እ ሎአ ግድያ ድራዉ፥

አ ሱንꬃ ሳቢተ!

4 መꬍና ጎዳይ ያቆባ ባረ ሁጰው፥

እስራኤልያ አሳካ ባረዉ ቡዞ ኦꬂደ ዶሬዳ።

5 መꬍና ጎዳይ ዎልቃማ ግድያዋነ

ኑ ጎዳይ ጾሳቱዋ ኡባፐ ꬎቂያዋ፥

ታን ኤራይ።

6 ሳሉዋንካ ሳንካ፥

አባቱዋንነ ኡንቱንቱ ጪሞቱዋ ኡባ ግዶንካ፥

መꬍና ጎዳይ ባረ ዶሴዳዋ ኡባ ኦꬄ።

7 እራ ቶኮ ሻርያ ሳኣ ጋጻፐ እ ደንꬄ፤

እ እራና ዋልቃንꬃ ኪቴ፤

ባረ ምንጅያ ሳኣፐ ጫርኩዋ ከሴ።

8 ግብጼ ቢታን አሳ ናናቱዋፐነ፥

መህያ ማራፐ፥

ባይራ የለቴዳዋንታ ዎꬌዳ።

9 ኔኖ ግብጼ፥ ፓርኦናነ አ ቆማቱዋ ሙራናዉ፥

ህንተንቱ ግዶን ኦራꬃባነ ማላልስያባ የዴዳ።

10 እ ዳሮ ካዉተꬃቱዋ ባይዜዳ፤

ዎልቃማ ካተቱዋካ ዎꬌዳ።

11 አሞረቱዋ ካትያ ስሆና፥

ባሳነ ካትያ ኦጋነ፥

ካናነ ካተቱዋ ኡባ ዎꬌዳ።

12 ኡንቱንቱ ቢታ ባረ አሳቱዋ፥

እስራኤላቱዋ ላትሴዳ።

13 አቤት መꬍና ጎዳዉ፥ ነ ሱንꬃይ መꬍናዉ ደአና፤

የለታፐ የለታ ጋካናዉ መꬍና ጎዳይ ሀሳየታና።

14 መꬍና ጎዳይ ባረ አሳዉ ፕርዳና፤

እ ባረ ቆማቶ ቃረታና።

15 ጋድያ አሳቱዋ ኤቃቱ አሳ ኩሺ

ብራፐነ ዎርቃፐ መꬌዳዋንታ።*

16 ኡንቱንቶ ዶናይ ደኤ፥ ሽን ሃሳይክኖ፤

አይፊ ደኤ፥ ሽን ጼልክኖ።

17 ሀይꬃይ ደኤ፥ ሽን ስስክኖ፤

ኡንቱንቱ ዶናን ሸምፑ ባዋ።

18 ኡንቱንታ መꬌዳዋንቱነ፥

ኡንቱንቱን አማነትያዋንቱ፥

ኡባይ ኡንቱንቱዳን ሀንኖ።

19 እስራኤልያ ጎልያ አሳቶ፥

መꬍና ጎዳ ጋላትተ፤

አሮና ጎልያ አሳቶ፥

መꬍና ጎዳ ጋላትተ፤

20 ሌዊያ ጎልያ አሳቶ፥

መꬍና ጎዳ ጋላትተ፤

መꬍና ጎዳዉ ያይያዋንቶ፥

ኡባይ መꬍና ጎዳ ጋላትተ።

21 የሩሳላመን ደእያ መꬍና ጎዳይ

ጽዮነን ጋላተቶ!

መꬍና ጎዳ ጋላትተ!

136

ጋላታ ማዝሙርያ

1 መꬍና ጎዳ ጋላትተ! አያዉ ጎፐ፥ እ ኬካ፤ *

አገና አ ሲቁ መꬍናዋ።

2 ጾሳቱዋ ጾሳ ጋላትተ!

አገና አ ሲቁ መꬍናዋ።

3 ጎዳቱዋ ጎዳ ጋላትተ!

አገና አ ሲቁ መꬍናዋ።

4 አ ጻላላይ ዎልቃማ ማላልስያባ ኦꬄ፤

አገና አ ሲቁ መꬍናዋ።

5 ባረ አꬌዳ ኤራን እ ሳሎቱዋ መꬌዳ፤*

አገና አ ሲቁ መꬍናዋ።

6 ቢታ ሃꬃ ቦላን ምጬዳ፤ *

አገና አ ሲቁ መꬍናዋ።

7 ዎልቃማ ፖኦቱዋ መꬌዳ፤*

አገና አ ሲቁ መꬍናዋ።

8 አዋይ ጋላስ ሞዳናዳን ኦꬄዳ፤

አገና አ ሲቁ መꬍናዋ።

9 አግናይነ ጾልንተቱ

ቃማ ሞዳናዳን ኦꬄዳ፤

አገና አ ሲቁ መꬍናዋ።

10 እ ግብጼ ቢታን ባይራቱዋ ዎꬌዳ፤*

አገና አ ሲቁ መꬍናዋ።

11 እስራኤልያ አሳ፥

ግብጼፐ ካለꬂደ ከሴዳ፤ *

አገና አ ሲቁ መꬍናዋ።

12 ባረ ምኖ ኩሽያን፥

ባረ ዎልቃማ ቀስያን ሀዋ ኦꬄዳ፤

አገና አ ሲቁ መꬍናዋ።

13 ዞኦ አባ ሻክ የጌዳ፤ *

አገና አ ሲቁ መꬍናዋ።

14 እስራኤልያ አሳ፥

ሄ አባ ግዱዋና ፕንꬄዳ፤

አገና አ ሲቁ መꬍናዋ።

15 ግብጼ ካትያነ አ ኦላንቻቱዋ

ዞኦ አባን ሙክሴዳ፤

አገና አ ሲቁ መꬍናዋ።

16 እ ባረ አሳ ካለꬂደ፥

ባዙዋና አꬄዳ፤

አገና አ ሲቁ መꬍናዋ።

17 ዎልቃማ ካተቱዋ ሾጬዳ፤

አገና አ ሲቁ መꬍናዋ።

18 ኤረቴዳ ካተቱዋ ዎꬌዳ፤

አገና አ ሲቁ መꬍናዋ።

19 አሞረቱዋ ካትያ ስሆና ዎꬌዳ፤*

አገና አ ሲቁ መꬍናዋ።

20 ቃይ ባሳነ ካትያ ኦጋ ዎꬌዳ፤*

አገና አ ሲቁ መꬍናዋ።

21 ያቲደ ኡንቱንቱ ቢታ ባረ አሳ ላትሴዳ፤

አገና አ ሲቁ መꬍናዋ።

22 ባረ ቆማ እስራኤልያ ላትሴዳ፤

አገና አ ሲቁ መꬍናዋ።

23 እ ኑን ካዉሼዳ ዎደካ ኑና ቆፔዳ፤

አገና አ ሲቁ መꬍናዋ።

24 ኑና ኑ ሞርከቱዋፐ አሼዳ፤

አገና አ ሲቁ መꬍናዋ።

25 መታ ኡባዉ ቁማ እሜ፤

አገና አ ሲቁ መꬍናዋ።

26 ሳሉዋ ጾሳ ጋላትተ!

አገና አ ሲቁ መꬍናዋ።

137

ኦሞዱዋን ደእያ እስራኤልያ ዬኩዋ

1 ባብሎነ ሻፋቱዋ ማታን ኡቲደ፥

ኑን ጽዮነ ቆፔዳ ዎደ ዬኬዶ።

2 ሄ ሳኣን ኑን፥

ኑ ዲꬃ ሃꬃ ማታን ድጭያ ምꬃ ቦላ ካቄዶ።

3 ኑና ኦሞዴዳ አሳቱ፥

ኑን የጺደ፥ ኡንቱንታ ናሸቻና ማላ፥

“ጽዮነ የꬃፐ እቱዋ አነ ኑዉ የጽተ” ያጌድኖ።

4 መꬍና ጎዳ የꬃ፥ ኑን፥

አላጋ ቢታን ዎት የጻኔ?

5 የሩሳላመ ካታማቴ፥ ታን ኔና ዶጎፐ፥

ታ ኡሸቻ ኩሺ ባረ ኦሱዋ ዶጎ።

6 ታን ኔና ሀሳየናን አጎፐነ

ታ ናሸቻ ኡባፐ አꬃደ የሩሳላመ ዶሰናን አጎፐ፥

ታ እንጻርሳይ ኮክያና ኦይቀቶ።

7 አቤት መꬍና ጎዳዉ፥ የሩሳላመ ኦሞደትያ ጋላስ፥

ኤዶማ አሳቱ ኦꬄዳዋ ሀሳያ፤

ኡንቱንቱ፥ “ኮልተ! ኮልተ!

ህርክ ጻጱዋ ጋካናዉ ላልተ!” ያጌዳዋ ዶጎፓ።

8 ባብሎነ ቢታዉ፥ ኔንካ ባያና!*

ኔን ኑ ቦላን ኦꬄዳ ኢታ ኦሱዋ፥

ነ ቦላ ኦꬅያዌ አንጀቴዳዋ።

9 ነ ጉꬃ ናናቱዋ ኦይቂደ፥

ዛላ ቦላ ሾጭያዌ አንጀቴዳዋ።

138

ጋላታ ዎሳ

ዳውት ጻፌዳዋ

1 አቤት መꬍና ጎዳዉ፥ ታን ታ ኩመንꬃ ዎዛናፐ ኔና ጋላታና፤

ጾሳቱዋ ስንꬃን ኔና ሳባና።

2 ነ ጌሻ ጎልያኮ ስማደ፥

ነዉ ጎይናደ፥ አገና ነ ሲቁዋነ ነ ቱማተꬃ ድራዉ፥

ታን ነ ሱንꬃ ጋላታይ፤

አያዉ ጎፐ፥ ኔን ነ ሱንꬃነ ነ ቃላ፥

ኡባፐ አꬃደ ꬎቁ ኦꬃዳ።

3 ታን ጼሴዳ ጋላስ ታዉ ኮያዳ፤

ነ ምኖተꬃን ታና ምንሳዳ።

4 አቤት መꬍና ጎዳዉ፥ ሳኣን ደእያ ካተቱ ኡባይ፥

ኔና ጋላትኖ፤

አያዉ ጎፐ፥ ኡንቱንቱ ነ ዶናፐ ከሴዳ ቃላ ስሴድኖ።

5 መꬍና ጎዳ ቦንቹ ዎልቃማ ግድያ ድራዉ፥

ኡንቱንቱ መꬍና ጎዳ ኦግያዋ የጻና።

6 መꬍና ጎዳይ ቦላ ꬎቃን ደኦፐካ፥

ህዬሳቱዋ ኬካ አይፍያን ጼሌ።

ሽን ኦቶራንቻቱዋ እ ሃኩዋን ኤሬ።

7 ታን መቱዋ ግዱዋና ሀመቶፐካ፥

ኔን ታና ደኡዋን ናጋሳ።

ታ ሞርከቱዋ ሀንቁዋ ቦላ ነ ኩሽያ ምጫሳ፤

ነ ኡሸቻን ታና አሻሳ።

8 መꬍና ጎዳይ ታዉ ጊደ ቆፔዳዋ ፖላና፤

አቤት መꬍና ጎዳዉ፥ አገና ነ ሲቁ መꬍናዋ።

ነ ኩሽያ ኦሱዋ አጋ አጎፓ።

139

ኡባ ኤርያ ጾሳ

ዛማረቱዋ ካፖ የጸቴዳ፥ ዳውት ጻፌዳ ማዛሙርያ

1 አቤት መꬍና ጎዳዉ፥ ኔን ታና ብዳደ ኤራዳ።

2 ታን አዉደ ኡትንቶነ

አዉደ ኤቂንቶ፥ ኔን ኤራሳ፤

ኔን ታ ቆፋ ኡባ ሃኩዋን ኤራሳ።

3 ታን ብያሳነ፥

ሸምፕያ ሳ ጾሞሳሳ፤

ታ ኦገቱዋ ኡባ ኔን ኤራሳ።

4 አቤት መꬍና ጎዳዉ፥ ታን ታ እንጻርሳን

እት ቃላ ሃሳያናፐ ካሰታደ፥

ኔን ታ ቆፋ ኡባ ኤራሳ።

5 ኔን ታ ዩሹዋን ደኣሳ፤

ነ ኩሽያን ታና ናጋሳ።

6 ነ ኤራይ ታና ሎይꬅ ማላልሴ፤

ታን አኬካናዉ ዳንዳይያሳፐ ꬎቃ።

7 ታን ነ አያናፐ ሀቃ ባናዉ ዳንዳያይታ?

ዎይ ነ ስንꬃፐ ሀቃ ባቃታናዉ ዳንዳያይታ?

8 ፑደ ሳሉዋ ከሶፐ፥

ኔን ያን ደኣሳ!

ዱገ ስኦልያ ዎꬍንቶካ፥

ኔን ያን ደኣሳ።

9 አዋይ ሞክያሳ ባጋ ፓላደ ቦፐ፥

ዎይ አዋይ ዉልያሳ ባጋን ሃካደ ደኦፐ፥

10 ሄ ሳንካ ነ ኩሺ ታና ካለꬄ፤

ነ ኡሸቻ ኩሺ ታና ዘምፕሴ።

11 ታን፥ “ꬉማዉ፥ ታና ገንꬃ፤

ፖኡዋ፥ ቃማዉ ላመታ” ያግንቶካ፥

12 ꬉማ ዳሩ ነዉ ꬉመና፤

ቃማይ ጋላሳዳን ፖኤ፤

አያዉ ጎፐ፥ ነዉ ꬉማይ ፖኡዋ ማላ።

13 ኔን ታ ግዶ አሳተꬃ ኡባ መꬋዳ፤

ታ አት ኡሉዋን ታና ኔን ዋጻ መꬋዳ።

14 ኔን ታና ማላልስያባነ ኦራꬃባ ኦꬃደ መꬌዳ ድራዉ፥

ታን ኔና ጋላታይ።

ነ ኦሶቱ ማላልስያዋንታ!

ታን ቃይ ሄዋ ዉርሳደ ኤራይ።

15 ታን ጌማ ሳኣን መትያ ዎደ፥

ታ መቀꬃቱ ኔፐ ጌምበይክኖ።

ታ ቦላይ ታ አት ኡሉዋ ጪማ ግዶን

ሂላን አሌቀቲደ ኦሰትያ ዎደ፥

16 የለትቤና ታ አሳተꬃ ነ አይፊ በኤዳ።

ብሮ እቱነ ዶመተናን ደእሽን፥

ታዉ ኔን ጊግሴዳ ጋላሳቱ ኡባቱ

ነ ማዝጎብያን ጻፈቴድኖ።

17 አቤት ጾሳዉ፥

ነ ቆፋቱ አያ ጮራቴድኖ!

ኡንቱንታ ኤራናዌ አያ ዋይሲ!

18 ታን ኡንቱንታ ፓይድንቶ፥

ኡንቱንቱ ሻፍያፐ ዳራና ሽን።

ታን ቤጎትያ ዎደ፥

ሀእካ ኔናና ደአይ።

19 አቤት ጾሳዉ፥ ኔን ኢታቱዋ ዎꬋድንቶ አዬ ደኢ!

ሱꬃ ጉስያ አሳቱ ታፐ ሃክኖ!

20 ኡንቱንቱ ነ ቦላ ኢታባ ሃሳዪኖ፤

ነ ሞርከቱ ነ ሱንꬃ ባይዚኖ።

21 አቤት መꬍና ጎዳዉ፥ ኔና እጽያዋንታ

ታን እጽክታ?

ነ ቦላ ደንድያዋንታ

ታን ሸነትክታ?

22 ታን ኡንቱንታ ኡባ እጻይ፤

ኡንቱንታ ታን ታ ሞርከቱዋዳን ፓይዳይ።

23 አቤት ጾሳዉ፥

ታና ብዳደ፥ ታ ዎዛና ኤራ፤

ታና ፓጫደ፥ ታ ኡንኤትያ ቆፋ ኤራ።

24 አነ ታናን ኢታባይ ደኦፐ ጼላ፤

መꬍና ኦግያን ታና ካለꬃ።

140

ኢታቱዋ ቦላ ሺቄዳ ዎሳ

ዛማረቱዋ ካፖ የጸቴዳ፥ ዳውት ጻፌዳ ማዛሙርያ

1 አቤት መꬍና ጎዳዉ፥ ኢታ አሳቱዋፐ ታና አሻ፤

ማካላንቻ አሳቱዋፐ ታና ናጋ።

2 ኡንቱንቱ ኡባ ዎደ፥

ኢታባ ኦꬃናዉ ማቀቲኖ፤

ኡባ ጋላስካ፥

ዋላሳ ደንꬃናዉ ቆፒኖ።

3 ኡንቱንቱ ባረንቱ እንጻርሳ ሾሻዋዳን ቃራዪኖ፤ *

ኡንቱንቱ ዶናፐ አሳ ዎꬍያ ሀሱዋ ሾሻ ይሻ ማላ ሃሳያይ ከሴ።

4 አቤት መꬍና ጎዳዉ፥ ኢታ አሳቱዋ ኩሽያፐ፥

ታና አሻ፤

ታ ገድያ ቃጻናዉ ቆፕያ ማካላንቻ አሳቱዋፐ ታና ናጋ።

5 ኦቶራንቻ አሳቱ ታዉ ዲዛ ጊግሴድኖ፤

ግትያ ሂጼድኖ፤

ታና ኦይቃናዉ ጲርያ ኦግያን ዎꬄድኖ።

6 ታን መꬍና ጎዳ፥ “ኔን ታ ጾሳ” ያጋይ።

አቤት መꬍና ጎዳዉ፥ ታን ዋትዋትያ ዋትዋቱዋ ስሳ።

7 አቤት ኡባ ሞድያ መꬍና ጎዳዉ፥

ታና አሽያ ምኖ፥

ኦላ ጋላስ ታዉ ጎንዳለ ግዳዳ።

8 አቤት መꬍና ጎዳዉ፥

ኢታቶ ኡንቱንቱ አሙዋ እሞፓ፤

ኡንቱንቱ ኢታ ማቁዋ ፖልሶፓ።

9 ታ ሞርከቱዋን ታና ጾንሶፓ፤

ኡንቱንቱ ዶናፐ ከስያ ኢታባይ ኡንቱንቶ ስሞ።

10 ኡንቱንቱ ቦላ ጹግያ ቦንቁ ቆለቶ፤

ኡንቱንቱ ታማን ኦለትኖ፤

ሄዋፐ ላኤንꬆ ደንደና ኦላን ኦለትኖ።

11 ዝግርያዋንታ ቢታይ ቶኮፖ፤

ማካላንቻ አሳቱዋ ኢታባይ ሻንካቲደ ኦይቆ።

12 መꬍና ጎዳይ ህዬሳቶ ፕርድያዋነ፥

መቶታንቻቱዋ ማታ ናግስያዋ ኤራይ።

13 ቱሙፐ ጽሎቱ ነ ሱንꬃ ጋላታና፤

ሱረ አሳቱ ነ ስንꬃን ደአና።

141

ኦማርሳ ዎሳ

ዳውት ጻፌዳ ማዛሙርያ

1 አቤት መꬍና ጎዳዉ፥ ታን ኔና ጼሳይ፤

ታና ማዳናዉ ኤሌላ።

ታን ኔኮ ዋስያ ዎደ፥ ታ ኮሻ ስሳ!

2 ታ ዎሳይ እጻና ጩዋዳን፥

ነ ስንꬃ ሺቆ፤ *

ታን ታ ኩሽያ ምጭያዌ፥

ነዉ ኦማርሳ ያርሹዋ ማላ ግዶ።

3 አቤት መꬍና ጎዳዉ፥ ታ ዶና ናግያዋ ዎꬃ፤

ታ መተርሻቱዋ ፐንግያን ዛባይንያ ኤሳ።

4 ባይዙዋ ኦꬅያ አሳቱዋና፥

ኢታ ኦሱዋ ኦና ማላ፥

ታ ዎዛና ኢታባኮ ዛሮፓ።

ኡንቱንቱ ግብራካ ታና ሙዞፓ።

5 ጽሎ አሳይ ታና አገና ሲቁዋን

ሴራናዉነ ሙራናዉ ዳንዳዬ፤

ኡንቱንቱ ታና ባቆፐ ሄዌ ታ ሁጲያን ዛይትያ ኦክያዋ ማላ፤

አያዉ ጎፐ፥ ታን ኡባ ገደካ

ኢታቱዋ ኦሱዋ ቦላ ዎሳይ።

6 ኡንቱንቱ ዳናቱ ዛላ አፉዋና፥

ዱገ ኦለትያ ዎደ፥

ታ ቃላይ ቱማ ግድያዋ ኡንቱንቱ አሳይ ኤራና።

7 ቢታይ ጎሸትያዋዳንነ

ጉሉ መኤረትያዋዳን

ኡንቱንቱ መቀꬃይካ ዱፉዋ ዶናን ላለታና።

8 አቤት ኡባ ሞድያ መꬍና ጎዳዉ፥

ታ አይፊ ኔና ጼሌ፤

ታን ኔኮ ባቃታደ አታይ፤

ታና ሀይቆ አꬃደ እሞፓ።

9 ኡንቱንቱ ታዉ ዎꬄዳ ግትያፐነ፥

ኢታ ኦꬅያዋንቱ ጲርያፐ ታና ናጋ።

10 ታን ሳሮ አꬍያ ዎደ፥

ኢታቱ ባረንቱ ዎꬄዳ ግትያን ኦይቀትኖ።

142

ጾሳ ማዱዋ ደማናዉ ሺቄዳ ዎሳ

አኬካን ጻፈቴዳ ዳዊታ ግንጹዋ፥ ጎንጎሎ ግዶን ደእያ ዎደ አ ዎሳ

1 ታ ቃላ ꬎቁ ኦꬃደ፥ መꬍና ጎዳዉ ዋሳይ።

ታ ቃላ ꬎቁ ኦꬃደ፥

መꬍና ጎዳዉ ዋትዋታይ።

2 ታ ቆሁዋ ኡባ አዉ ማጋናይ፤

ታ መቱዋ ኡባ አዉ ኦዳይ።

3 ታን ህዶታ ቃንጻና ማቲያ ዎደ፥ ኔን ታ ኦግያ ኤራሳ።

ታን ሀመትያ ኦግያን ታዉ ግትያ ቆስ ዎꬄድኖ።

4 ታን ታ ዩሹዋ ጼልያ ዎደ፥

ታና ማድያዌ እቱነ ባዋ፤

ታን ቆሰታ አትያ ሳአይ ባዋ፤

ታና ናግያዌካ ባዋ።

5 አቤት መꬍና ጎዳዉ፥ ታን፥

ነዉ ሀዋዳን ጋደ ዋሳይ፤

“ኔን ታን ባቃታደ አትያ ሳኣ፤

ታን ፓጻ ደእሽን፥ ታና ጋኬዳ ሳማይ ኔና” ያጋይ።

6 ታን ሎይꬃ መቶትያ ድራዉ፥

ታ ዋሱዋ ሀይዛ።

ታና የደርስያዋንቱ፥

ታዉ ሎይꬅ ዎልቃሜዳ ድራዉ፥

ታና ኡንቱንቱፐ አሻ።

7 ታን ነ ሱንꬃ ጋላታና ማላ፥

ታና ቃሹዋፐ ብላ።

ኔን ታዉ ኬክያ ድራዉ፥

ጽሎቱ ታ ዩሹዋን ሺቃና።

143

ጾሳ ማዱዋ ደማናዉ ሺቄዳ ዎሳ

ዳውት ጻፌዳ ማዛሙርያ

1 አቤት መꬍና ጎዳዉ፥ ታ ዎሳ ስሳ፤ ታ ዋትዋቱዋ ሀይዛ።

ኔን ጽሉዋነ አማነትያዋ ግድያ ድራዉ፥

ታዉ ዛሩዋ እማ።

2 ነ ስንꬃን ጽሎ ግዳና አሳይ ባዋ፤ *

ሄዋ ድራዉ፥ ታና ነ ቆማ ፕርዳዉ ሺሾፓ።

3 ታና ታ ሞርኪ የደርሲደ፥

ቢታና ጋꬅ ክንቼሬꬄዳ፤

በን ሀይቄዳ አሳቱዋዳን ታና ꬉማን ዎꬄዳ።

4 ሄዋ ድራዉ፥ ታን ህዶታ ቃንጻድ፤

ታ ዎዛናይካ ይባቴዳ።

5 ታን በን ዎደቱዋ ሀሳያይ፤

ኔን ኦꬄዳ ኦሱዋ ኡባ ዛራ ዛራደ ቆፓይነ

ነ ኩሺ ኦꬄዳዋ አኬካይ።

6 ታን ታ ኩሽያ ኔኮ ምጫድ፤

መላ ቢታይ ሃꬃ ኮይያዋዳን፥

ታ ሸምፑ ኔና ሳመቴ።

7 አቤት መꬍና ጎዳዉ፥ ታዉ ዛሩዋ እማናዉ ኤሌላ!

ታን ህዶታ ቃንጻድ።

ታን ዱገ ዱፉዋን ገልያ አሳቱዋ ማላ ግደናዳን፥

ነ ሶምኡዋ ታፐ ገንꬆፓ።

8 ታን ኔና አማነትያ ድራዉ፥

ዎንታ ዎንታ አገና ነ ሲቁዋ ታና በሳ።

ታን ታ ሸምፑዋፐ ኔና ዎስያ ድራዉ፥

ታን ባናዉ በስያ ኦግያ ታና ታማርሳ።

9 አቤት መꬍና ጎዳዉ፥ ታን ኔኮ ባቃቴዳ ድራዉ፥

ታና ታ ሞርከቱዋፐ አሻ።

10 ኔን ታ ጾሳ ግድያ ድራዉ፥

ታን ነ ሸንያ ኦꬃና ማላ፥ ታና ታማርሳ፤

ሎኦ አያናን ታና ሱረ ኦግያ ካለꬃ።

11 አቤት መꬍና ጎዳዉ፥ ነ ሱንꬃ ድራዉ፥ ታና አሻ፤

ነ ጽሎተꬃን ታና መቱዋፐ ከሳ።

12 አገና ነ ሲቁዋን ታ ሞርከቱዋ ዎꬋ፤

ታ ባልጋራቱዋ ኡባ ꬋይሳ፤

አያዉ ጎፐ፥ ታን ነ ቆማ።

144

ጾኑዋ ማዝሙርያ

ዳውት ጻፌዳዋ

1 መꬍና ጎዳይ፥ ታ ዛላይ ጋላተቶ! እ ታ ኩሽያ ኦላዉ፥

ታ ብራቱዋካ ቶራዉ ሎህሴ።

2 እ ታና ሲቅያ ጾሳነ ታ ጌሱዋ፤

እ ታ ሚጻነ ታና አሽያዋ።

እ ታ ጎንዳልያነ ታን ባቃታደ አትያ ሳኣ።

ካዉተꬃቱዋ እ ታዉ ሞድስያዋ።

3 አቤት መꬍና ጎዳዉ፥

ኔን አዉ ቆፕያ አሳይ እ አዬ?*

ኔን ናገትያ አሳ ናአይ አዬ?

4 አሳይ እት ገደ ጫርክያ ጫርኩዋ ማላ፤

አ ጋላሳቱካ አꬍያ ኩዋ ማላ።

5 አቤት መꬍና ጎዳዉ፥ ነ ሳሉዋ ዳካደ ዱገ ዎꬋ!

ዎጋ ደረቱዋ ቦቻ፤ ኡንቱንቱካ ጩዋትኖ!

6 ዋልቃንꬃ የዳደ ነ ሞርከቱዋ ላላ!

ነ ዎንዳፍያ ፖꬃ የዳደ ኡንቱንታ የደርሳ!

7 ቦላና ነ ኩሽያ ዱገ የዳደ፥

ታና ጪሞ ሃꬃቱዋፐ ጎቻደ ከሳ፤

አላጋ አሳቱዋ ኩሽያፐ ታና ዎꬃ አካ።

8 ኡንቱንቱ ቱሙዋ ሃሳይክኖ፥

ጫቂደካ ዎርዱዋ ሃሳዪኖ።

9 አቤት ጾሳዉ፥ ታን

ነዉ ኦራꬃ የꬃ የጻና፤

ታሙ ባቀꬃን ዋጸቴዳ ዲꬃን ነዉ ዲጻና።

10 ካተቶ ጾኑዋ እማሳ፤

ነ ቆማ ዳዊታ አሻሳ።

11 ታና ኢታ ማሻፐ አሻሳ፤

አላጋ አሳቱዋ ኩሽያፐ ታና ዎꬃ አካ።

ኡንቱንቱ ቱሙዋ ሃሳያና ጊደ ጫቂደካ፥

ዎርዱዋ ሃሳዪኖ።

12 ኑ አቱማ ናናቱ፥

ባረንቱ ያላጋተꬃን ዶልቂዶልቂደ፥

ድጭያ ምꬃ ማላ ግድኖ።

ኑ ማጫ ናናቱካ ካትያ ጎልያ ዞዝያን፥

አሌቆ ኤሴዳ ቱቅያ ማላ ግድኖ።

13 ኑ ድየቱ፥

ዳሮ ዱማ ዱማ ቆሞ ካꬃን ኩምኖ፤

ኑ ደምባቱዋን ደእያ ዶርሳቱ ሻኣ፥

ታሙ ሻኣ የልኖ።

14 ኑ ሚዛቱ ብራስኖ፤

ኡንቱንቱ ሳልኤሰናን የለቲደ ጮራትኖ።

ኑ ኦገቱዋን ዳጋማ ዋሱ ስሰቶፖ።

15 ሀ የዉ ቱሙ ሀንያ አሳቱ፥

አንጀቴዳዋንታ።

ኡንቱንቱ ጾሳይ መꬍና ጎዳ ግድያ አሳቱ

አንጀቴዳዋንታ።

145

ጋላታ ጾሳዉ

ዳውት ጻፌዳ ጋላታ ሳባ

1 አቤት ታ ጾሳዉ፥ ታ ካትያዉ፥ ታን ኔና ግታያናነ፥

ነ ሱንꬃ መꬍ መꬍናዉ ጋላታና።

2 ታን ኔና ኡባ ጋላስ ሳባና፤

ነ ሱንꬃካ መꬍ መꬍናዉ ጋላታና።

3 መꬍና ጎዳይ ዎልቃማ፤ ꬎቃ ጋላታይ አዉ በሴ።

አ ግታተꬃይ አሳ ቆፋፐ አꬌ።

4 እት የለታይ ሀራ የለታዉ

ኔን ኦꬄዳዋ ኦዳና፤

ነ ማላልስያ ኦሶቱዋካ አዋያና።

5 ኡንቱንቱ ነ ቦንቹዋነ

ነ አንጋ ግታተꬃባ ሃሳያና፤

ታንካ ነ ማላልስያ ኦሱዋ

ዛራ ዛራደ ቆፓና።

6 አሳይ፥ “ሆላ!” ጊስያ ነ ኦሱዋ ዎልቃባ ሃሳያና፤

ታንካ ነ ግታተꬃ አዋያና።

7 ኡንቱንቱ ነ ኬካተꬃ ዳሩዋ ኦዳና፤

ነ ጽሎተꬃባካ የጻና።

8 መꬍና ጎዳይ ቃረትያዋነ ማርያዋ፤

እ ሀንቀታናዉ ኤሌለናዋነ፤

ዳንዳያንቻነ አገና ሲቁ ዳርያዋ።

9 መꬍና ጎዳይ ኡባዉ ኬካ፤

እ ባረ መꬌዳ ኡባዉ ቃረትያዋ።

10 አቤት መꬍና ጎዳዉ፥

ነ መታ ኡባይ ኔና ጋላታና፤

ነ አሳቱ ኡባይካ ኔና ሳባና።

11 ኡንቱንቱ ነ ካዉተꬃ ቦንቹዋባ ሃሳያና፤

ነ ዎልቃባ ኦዳና።

12 ሄዌነ፥ ነ ዎልቃማ ኦሱዋባነ

ነ ካዉተꬃ ቦንቹዋ አንጋባ

አሳ ኤርሳና።

13 ነ ካዉተꬃይ መꬍና ካዉተꬃ፤

ነ ማታይ የለታ ኡባ ጋካናሳ።

መꬍና ጎዳይ ባረ ጌዳ ቃላዉ ኡባዉ አማነትያዋ፤

እ ባረ ኦሱዋ ኡባን ቃረትያዋ።

14 መꬍና ጎዳይ ሆኬዳዋንታ ኡባ ዘምፕሴ፤

ኩንዴዳዋንታ ኡባ ደንꬄ።

15 ኡባ አይፊ ኔኮ ጼሌ፤

ኡንቱንታ ኮሽያ ዎድያን ኔን ኡንቱንቶ ቁማ እማሳ።

16 ኔን ነ ኩሽያፐ እማ፤

ፓጻ ደእያዋንታ ኡባ አሙዋ አላ።

17 መꬍና ጎዳይ ባረ ኦግያን ኡባን ጽሉዋ፤

እ ባረ ኦሱዋ ኡባን ቃረትያዋ።

18 መꬍና ጎዳይ ባረና ጼስያ ኡባዉ፥

ቱሙዋን ባረና ጼስያ ኡባዉ ማታን ደኤ።

19 እ ባረዉ ያይያዋንቱ ኡባዉ፥

አሙዋ ኩንꬄ።

ቃይ እ ኡንቱንቱ ዋሱዋ ስሲደ፥

ኡንቱንታ አሼ።

20 መꬍና ጎዳይ ባረና ሲቅያዋንታ ኡባ ናጌ፤

ሽን ኢታቱዋ ኡባ ꬋይሳና።

21 ታን ታ ዶናን መꬍና ጎዳ ጋላታና።

መታ ኡባይ አ ጌሻ ሱንꬃ

መꬍ መꬍናዉ ጋላቶ!

146

ማዳ ጾሳዉ ጋላታ

1 መꬍና ጎዳ ጋላትተ!

ታ ሸምፓቴ መꬍና ጎዳ ጋላታ!

2 ታ ደኡዋ ላይꬃ ኡባን፥

ታን መꬍና ጎዳ ጋላታና፤

ታን ደኤዳ ኬናን ኡባን

ታ ጾሳ ሳባና።

3 አሳይ አሻናዉ ዳንዳየና ድራዉ፥

አሳ ካፓቱዋን አማነቶፕተ።

4 ኡንቱንቱ ሸምፑ ከስያ ዎደ፥

ኡንቱንቱ ቢታዉ ስሚኖ፤

ኡንቱንቱ ሀልቹ ኡባይ

ሄ ጋላስካ አት አጌ።

5 ያቆባ ጾሳይ ማድያ ኡራይነ

መꬍና ጎዳ ባረ ጾሳ ባረዉ ህዶታ ኦꬅያ ኡራይ፥

አንጀቴዳዋ።

6 መꬍና ጎዳይ ሳሉዋነ ሳኣ፥

ዎልቃማ አባነ አ ግዶን ደእያዋ ኡባ፥

መꬌዳዋ፤*

እ መꬍናዉካ አማነትያዋ።

7 እ ናቀቴዳዋንቶ ፕርድያዋ፤

ኮሻቴዳዋንቶ ቁማ እምያዋ።

መꬍና ጎዳይ ቃሸቴዳዋንታ ብሌ፤

8 መꬍና ጎዳይ ቆቀቱዋ ጼልሴ።

መꬍና ጎዳይ ኩንዴዳዋንታ ደንꬄ፤

መꬍና ጎዳይ ጽሎቱዋ ሲቄ።

9 መꬍና ጎዳይ በተቱዋ ናጌ።

አምኤቱዋነ አዉ ባይና ናናቱዋ ማዴ፤

ሽን ኢታቱዋ ኦግያ ባለꬄ።

10 መꬍና ጎዳይ መꬍናዉ ካተቴ።

ጽዮኔ፥ ነ ጾሳይ፥

የለታፐ የለታ ጋካናዉ ካተታና።

መꬍና ጎዳ ጋላትተ!

147

ኡባ ዳንዳይያ ጾሳዉ ሺቅያ ጋላታ

1 መꬍና ጎዳ ጋላትተ! ኑ ጾሳ ሳቢያዌ ሎአ፤

አ ሳቢያዌ ናሸችያባነ በስያዋ።

2 መꬍና ጎዳይ የሩሳላመ ኦራꬃና፤

እስራኤልያ አሳቱዋፐ በቴዳዋንታካ ሺሻና።

3 ዎዛናይ መኤዳዋንታ እ ፓꬄ፤

ኡንቱንቱ ማዱꬃካ እ ቃቼ።

4 እ ጾልንተቱዋ

ኡንቱንቱ ፓይዱዋን ኤሬ፤

ኡንቱንታ ኡባካ ኡንቱንቱ ሱንꬃን ሱንꬃን ጼሴ።

5 ኑ ጎዳይ ዎልቃማ፤ አ ዎልቃይ ዳራ፤

አ አኬካይ ልክያፐ አꬍያዋ።

6 መꬍና ጎዳይ ናቀቴዳዋንታ ዘምፕሴ፤

ሽን ኢታቱዋ ቢታን ዱገ ኦሌ።

7 መꬍና ጎዳዉ ጋላታ የꬃ የጽተ፤

ኑ ጾሳዉ ዲꬃ ዲጽተ።

8 እ ሳሉዋ ሻርያ ካሜ፤

ሳአዉ እራ ቡክሴ፤

ቄሪ ደረቱዋ ቦላ ማታ ሞክሴ።

9 መሄቶነ ዋስያ ቁሩዋ ማራቶ፥

ምያዋ እ እሜ።

10 እ ናሸትያዌ ፓራቱዋ ዎልቃንነ፥

ቶራንቻቱ ምኖተꬃን ግደና።

11 መꬍና ጎዳይ ባረዉ ያይያዋንቱንነ

አገና አ ሲቁዋን፥

ባረንቱ ህዶታ ዎꬄዳዋንቱን ናሸቴ።

12 የሩሳላመ ካታማቴ፥ መꬍና ጎዳ ጋላታ!

ጽዮኔ፥ ነ ጾሳ ጋላታ!

13 አያዉ ጎፐ፥ እ፥

ነ ፐንግያ ኩልባቱዋ ምንሴ፤

ነ ግዶን ደእያ ነ አሳካ አንጄ።

14 እ ነ ዛዋ ሳሮተꬃን ናጌ፤

ኔና ሎይꬅ ሎእያ ዛርጋ ካልሴ።

15 እ ባረ ኪታ ሳአዉ ኪቴ፤

አ ቃላይካ ኤለ ጋኬ።

16 እ ሻቻ ቡሉኩዋዳን ምጬ፤

ከተርሳ ብድንꬃዳን ላሌ።

17 እ ባረ ዎልቃማ ሻቻ

ሹቻዳን ዱገ ኦሌ።

ሄ ሜጉዋን ኤቃናዉ ኦንነ ዳንዳየና።

18 እ ባረ ቃላ ኪቲደ፥

ሻቻ ሙሽሴ።

እ ጫርኩዋ ጫርክስና፥ ሃꬃይ ጎጌ።

19 እ ባረ ቃላ ያቆባ ዘረꬃዉ፥

ባረ አዋዩዋነ ፕርዳ

እስራኤልያ አሳዉ አዋዬ።

20 እ ሀራ ካዉተꬃ አሳዉ፥

ሀዋ ኦꬅቤና፤

ኡንቱንቱ አ ፕርዳ ኤርክኖ።

መꬍና ጎዳ ጋላትተ!

148

መታይ ኡባይ ጾሳ ጋላቶ

1 መꬍና ጎዳ ጋላትተ!

ሳሎቱዋን ደእያዋንቶ፥ መꬍና ጎዳ ጋላትተ፤

ቦላ ꬎቃን ደእያዋንቶ፥ አ ጋላትተ።

2 ህንተኖ፥ አ ኪታንቻቶ፥

ኡባቱ አ ጋላትተ።

ሳሉዋን ደእያ አ ኦላንቻቶ፥

ኡባቱ አ ጋላትተ።

3 አዋዉ፥ አግናዉ፥ አ ጋላትተ፤

ፖእያ ጾልንተቶ፥ ኡባቶ አ ጋላትተ።

4 ህንተኖ፥ ኡባፐ ቦላ ꬎቃን ደእያ ሳሎቶ፥

አ ጋላትተ።

ሳሉዋፐ ቦላና ደእያ ሃꬃቶ፥

አ ጋላትተ።

5 ኡንቱንቱ ኡባቱ መꬍና ጎዳ ሱንꬃ ጋላትኖ፤

አያዉ ጎፐ፥ እ አዛዝና፥

ኡንቱንቱ ኡባይካ መቴድኖ።

6 እ ኡንቱንታ መꬍ መꬍናዉ

ኡንቱንቱ ሳኣን ሳኣን ዎꬄዳ።

ኡንቱንቱ ኡባካ እጻናዉ ዳንዳየና አዛዙዋ እ ኡንቱንቶ እሜዳ።

7 ሳኣን ደእያዋንቶ፥ መꬍና ጎዳ ጋላትተ!

አባን ደእያ መታቶ፥ ዎልቃማ አባ ጪማቶ፥

ኡባቱካ አ ጋላትተ።

8 ህንተኖ፥ ዋልቃንꬃዉ፥

ሻቻዉ፥ ሻርያዉ፥ ጫጋናዉ፥

አ አዛዙዋ ፖልያ ጎትያዉ፥

ኡባቱካ አ ጋላትተ።

9 ህንተኖ፥ ደረቶ፥ ዞዘቶ፥

ምያ አይፍያ አይፍያ ምꬃቶ፥ ዝጋቶ፥

ኡባቱካ አ ጋላትተ።

10 መሄቶ፥ ዶአቶ፥

ሳኣና ጎሸትያ መታቶ፥

ፓልያ ካፎቶ፥

ኡባቱካ አ ጋላትተ።

11 ሳኣ ካተቶ፥ ካዉተꬃ አሳቶ፥

ካፓቶ፥ አሳ ሞድያዋንቶ፥

ኡባቱካ አ ጋላትተ።

12 ዎዳላቶ፥ ዎዶራቶ፥

ጭማቶ፥ ናናቶ፥

ኡባቱካ አ ጋላትተ!

13 ኡንቱንቱ ኡባቱ መꬍና ጎዳ ሱንꬃ ጋላትኖ፤

አያዉ ጎፐ፥ አ ሱንꬃይ ኡባፐ ቦላና ደእያዋ፤

አ ቦንቹ ሳሎቱዋፐካ ሳኣፐካ ቦላና ꬎቃን ደኤ።

14 አ ባጋ ግድያ፥ አዉ ማታትያ እስራኤልያ አሳቱ፥

አ ጋላታና ማላ፥ እ ኡንቱንታ ምንሴ።

መꬍና ጎዳ ጋላትተ!

149

ጾኑዋ ማዝሙርያ

1 መꬍና ጎዳ ጋላትተ! መꬍና ጎዳዉ ኦራꬃ የꬃ የጽተ!

አማንያዋንቱ ሺቁዋን አ ሳቢተ!

2 እስራኤልያ አሳቱ

ባረንታ መꬌዳዋን ናሸትኖ።

ጽዮነ አሳቱ ባረንቱ ካትያን ሎይꬅ ናሸትኖ።

3 ዱሪደ፥ ካራቡዋ ባቂደነ፥

ዲꬃ ዲጺደ፥ አ ሱንꬃ ሳቢኖ።

4 አያዉ ጎፐ፥ ጾሳይ ባረ አሳን ናሸቴ፤

ናቀቴዳዋንቶ ጾኑዋ እሚደ፥

እ ኡንቱንታ ቦንቼ።

5 አሳቱ ባረንቱ ጾኑዋን ናሸትኖ፤

ቃማን ኡባን ናሸቻዉ የጽኖ።

6 ኡንቱንቱ ዶናን ጾሳ ጋላታይ፥

ኡንቱንቱ ኩሽያንካ ላኡ ባጋ ኩሳ ማሻይ ደኦ።

7 ሄዌካ፥ ኡንቱንቱ ካዉተꬃቶ፥

ሀሉዋ ከሳናሳነ አሳቱዋ ሙራናሳ።

8 ኡንቱንቱ ካተቱዋ ሳንሳላታን፥

ኡንቱንቱ ኦላ ጋዳዋቱዋካ ብራታን ቃቻናሳነ፥

9 ኡንቱንቱ ቦላ ጻፈቴዳ ፕርዳ ፖላናሳ።

ሄዌ ጾሳ አሳቱዋ ኡባዉ ጾኑዋ።

መꬍና ጎዳ ጋላትተ!

150

ጾሳ ጋላትተ

1 መꬍና ጎዳ ጋላትተ!

አ ጌሻ ሳኣን ጾሳ ጋላትተ፤

አ ዎልቃማ ሳሉዋን አ ጋላትተ።

2 አ ዎልቃማ ኦሳቱዋ ድራዉ፥ አ ጋላትተ፤

ኡባፐ አꬍያ አ ግታተꬃዳን አ ጋላትተ።

3 ማላካታ ፑኒደ፥ አ ጋላትተ፤

ዲꬃነ ማስንቁዋ ዲጺደ፥

አ ጋላትተ።

4 ዳርቢያ ባቂደነ ዱሪደ፥

አ ጋላትተ፤

ዲꬃ ዲጺድነ ሎኩዋ ፑኒደ፥ አ ጋላትተ።

5 ዳዋላ ቃꬂደ፥ አ ጋላትተ፤

ዳዋላ ሾጪደ፥ አ ጋላትተ።

6 ፓጻ ሸምፓቱ ኡባቱ፥

መꬍና ጎዳ ጋላትኖ!

መꬍና ጎዳ ጋላትተ!

* 1:3 ኤር. 17:8

* 2:1 ኪታ 4:25-26

* 2:7 ኪታ 13:37፤ እብራ. 1:5፤ 5:5

* 2:9 ሳፃ 2:26-27፤ 12:5፤ 19:15

* 2:12 2 ሳሜላ 15:13—17:22

* 4:4 ኤፈ. 4:26

* 5:9 ሮመ 3:13

* 6:1 ማዝ. 38:1

* 6:8 ማቶሳ 7:23፤ ሉቃሳ 13:27

* 7:9 ሳፃ 2:23

* 8:2 ማቶሳ 21:16

* 8:4 ኢዮባ 7:17-18፤ ማዝ. 144:3፤ እብራ. 2:6-8

* 8:6 1 ቆሮ. 15:27፤ ኤፈ. 1:22፤ እብራ. 2:8

* 10:7 ሮመ 3:14

* 14:1 ሮመ 3:10-12

* 16:8 ኪታ 2:25-28

* 16:10 ኪታ 13:35

* 18:33 እምባ. 3:19

* 18:49 ሮመ 15:9

* 19:4 ሮመ 10:18

* 22:1 ማቶሳ 27:46፤ ማር. 15:34

* 22:7 ማቶሳ 27:39፤ ማር. 15:29፤ ሉቃሳ 23:35

* 22:8 ማቶሳ 27:43

* 22:18 ማቶሳ 27:35፤ ማር. 15:24፤ ሉቃሳ 23:34፤ ዮሃ. 19:24

* 22:22 እብራ. 2:12

* 23:2 ሳፃ 7:17

* 24:1 1 ቆሮ. 10:26

* 24:4 ማቶሳ 5:8

* 25: ቆፐናባይ ጋክያ ዎደ ሺቅያ ዎሳ።

* 28:4 ሳፃ 22:12

* 31:5 ሉቃሳ 23:46

* 32:1 ሮመ 4:7-8

* 34:8 1 ጰጽ. 2:3

* 34:12 1 ጰጽ. 3:10-12

* 34:20 ዮሃ. 19:36

* 35:19 ማዝ. 69:4፤ ዮሃ. 15:25

* 36:1 ሮመ 3:18

* 37:11 ማቶሳ 5:5

* 40:6 እብራ. 10:5-7

* 41:9 ማቶሳ 26:23፤ ማር. 14:18፤ ሉቃሳ 22:21፤ ዮሃ. 13:18

* 41:13 ማዝ. 106:48

* 44:22 ሮመ 8:36

* 45:6 እብራ. 1:8-9

* 48:2 ማቶሳ 5:35

* 50:23 2 ሳሜላ 12:1-15

* 51:4 ሮመ 3:4

* 51:19 1 ሳሜላ 22:9-10

* 53:1 ሮመ 3:10-12

* 55:23 1 ሳሜላ 21:13-15

* 56:13 1 ሳሜላ 22:1፤ 24:3

* 58:11 1 ሳሜላ 19:11

* 59:17 2 ሳሜላ 8:13፤ 1 ኦዱዋ 18:12

* 62:12 ኢዮባ 34:11፤ ኤር. 17:10፤ ማቶሳ 16:27፤ ሮመ 2:6፤ ሳፃ 2:23

* 62:12 1 ሳሜላ 23:14

* 66:6 ከሳ 14:21፤ ኢያሳ 3:14-17

* 68:8 ከሳ 19:18

* 68:18 ኤፈ. 4:8

* 69:4 ማዝ. 35:19፤ ዮሃ. 15:25

* 69:9 ዮሃ. 2:17፤ ሮመ 15:3

* 69:21 ማቶሳ 27:48፤ ማር. 15:36፤ ሉቃሳ 23:36፤ ዮሃ. 19:28-29

* 69:22 ሮመ 11:9-10

* 69:25 ኪታ 1:20

* 69:28 ከሳ 32:32፤ ሳፃ 3:5፤ 13:8፤ 17:8

* 72:8 ዛካ. 9:10

* 74:14 ኢዮባ 41:1፤ ማዝ. 104:26፤ ኢሳ. 27:1

* 78:2 ማቶሳ 13:35

* 78:12 ከሳ 7:8—12:32

* 78:13 ከሳ 14:21-22

* 78:14 ከሳ 13:21-22

* 78:15 ከሳ 17:1-7፤ ፓይ. 20:2-13

* 78:18 ከሳ 16:2-15፤ ፓይ. 11:4-23፣ 31-35

* 78:24 ዮሃ. 6:31

* 78:44 ከሳ 7:17-21

* 78:45 ከሳ 8:1-6፣ 20-24

* 78:46 ከሳ 10:12-15

* 78:47 ከሳ 9:22-25

* 78:51 ከሳ 12:29

* 78:52 ከሳ 13:17-22

* 78:53 ከሳ 14:26-28

* 78:54 ከሳ 15:17፤ ኢያሳ 3:14-17

* 78:55 ኢያሳ 11:16-23

* 78:56 ዳና. 2:11-15

* 78:60 ኢያሳ 18:1፤ ኤር. 7:12-14፤ 26:6

* 78:61 1 ሳሜላ 4:4-22

* 78:70 1 ሳሜላ 16:11-12፤ 2 ሳሜላ 7:8፤ 1 ኦዱዋ 17:7

* 79:1 2 ካታ. 25:8-10፤ 2 ኦዱዋ 36:17-19፤ ኤር. 52:12-14

* 80:1 ከሳ 25:22

* 81:3 ፓይ. 10:10

* 81:7 ከሳ 17:7፤ ፓይ. 20:13

* 81:9 ከሳ 20:2-3፤ ዛረ. 5:6-7

* 82:6 ዮሃ. 10:34

* 83:9 ዳና. 4:6-22፤ 7:1-23

* 83:11 ዳና. 7:25፤ 8:12

* 86:9 ሳፃ 15:4

* 88:18 1 ካታ. 4:31

* 89:4 2 ሳሜላ 7:12-16፤ 1 ኦዱዋ 17:11-14፤ ማዝ. 132:11፤ ኪታ 2:30

* 89:20 1 ሳሜላ 13:14፤ ኪታ 13:22፤ 1 ሳሜላ 16:12

* 89:27 1:5

* 90:4 2 ጰጽ. 3:8

* 91:11 ማቶሳ 4:6፤ ሉቃሳ 4:10

* 91:12 ማቶሳ 4:6፤ ሉቃሳ 4:11

* 91:13 ሉቃሳ 10:19

* 94:10 1 ቆሮ. 3:20

* 95:7 እብራ. 3:15፤ 4:7

* 95:7 እብራ. 3:7-11

* 95:8 ከሳ 17:1-7፤ ፓይ. 20:2-13

* 95:11 ፓይ. 14:20-23፤ ዛረ. 1:34-36፤ 12:9-11፤ እብራ. 4:3-5

* 96:7 ማዝ. 29:1-2

* 99:1 ከሳ 25:22

* 99:7 ከሳ 33:9

* 100:5 1 ኦዱዋ 16:34፤ 2 ኦዱዋ 5:13፤ 7:3፤ እዝራ 3:11፤ ማዝ. 106:1፤ 107:1፤ 118:1፤ 136:1፤ ኤር. 33:11

* 102:25 እብራ. 1:10-12

* 103:8 ያቆባ 5:11

* 104:4 እብራ. 1:7

* 104:26 ኢዮባ 41:1፤ ማዝ. 74:14፤ ኢሳ. 27:1

* 105:9 ዶመꬃ 12:7፤ 17:8፤ 26:3

* 105:10 ዶመꬃ 28:13

* 105:14 ዶመꬃ 20:3-7

* 105:16 ዶመꬃ 41:53-57

* 105:17 ዶመꬃ 37:28፤ 45:5

* 105:18 ዶመꬃ 39:20—40:23

* 105:20 ዶመꬃ 41:14

* 105:21 ዶመꬃ 41:39-41

* 105:23 ዶመꬃ 46:6፤ 47:11

* 105:24 ከሳ 1:7-14

* 105:26 ከሳ 3:1—4:17

* 105:28 ከሳ 10:21-23

* 105:29 ከሳ 7:17-21

* 105:30 ከሳ 8:1-6

* 105:31 ከሳ 8:16-17፣ 20-24

* 105:32 ከሳ 9:22-25

* 105:34 ከሳ 10:12-15

* 105:36 ከሳ 12:29

* 105:37 ከሳ 12:33-36

* 105:39 ከሳ 13:21-22

* 105:40 ከሳ 17:1-7፤ ፓይ. 20:2-13

* 105:44 ኢያሳ 11:16-23

* 106:1 1 ኦዱዋ 16:34፤ 2 ኦዱዋ 5:13፤ 7:3፤ እዝራ 3:11፤ ማዝ. 100:5፤ 107:1፤ 118:1፤ 136:1፤ ኤር. 33:11

* 106:7 ከሳ 14:10-12

* 106:9 ከሳ 14:21-31

* 106:12 ከሳ 15:1-21

* 106:14 ፓይ. 11:4-34

* 106:16 ፓይ. 16:1-35

* 106:19 ከሳ 32:1-14

* 106:24 ፓይ. 14:1-35

* 106:27 ዎጋ 26:33

* 106:28 ፓይ. 25:1-13

* 106:32 ፓይ. 20:2-13

* 106:34 ዳና. 2:1-3፤ 3:5-6

* 106:37 2 ካታ. 17:17

* 106:38 ፓይ. 35:33

* 106:40 ዳና. 2:14-18

* 106:47 1 ኦዱዋ 16:35-36

* 107:1 1 ኦዱዋ 16:34፤ 2 ኦዱዋ 5:13፤ 7:3፤ እዝራ 3:11፤ ማዝ. 100:5፤ 106:1፤ 118:1፤ 136:1፤ ኤር. 33:11

* 109:8 ኪታ 1:20

* 109:25 ማቶሳ 27:39፤ ማር. 15:29

* 110:1 ማቶሳ 22:44፤ ማር. 12:36፤ ሉቃሳ 20:42-43፤ ኪታ 2:34-35፤ 1 ቆሮ. 15:25፤ ኤፈ. 1:20-22፤ ቆል. 3:1፤ እብራ. 1:13፤ 8:1፤ 10:12-13

* 110:4 እብራ. 5:6፤ 6:20፤ 7:17፣ 21

* 111:10 ኢዮባ 28:28፤ ሌም. 1:7፤ 9:10

* 112:9 2 ቆሮ. 9:9

* 114:1 ከሳ 12:51

* 114:3 ከሳ 14:21፤ ኢያሳ 3:16

* 114:8 ከሳ 17:1-7፤ ፓይ. 20:2-13

* 115:4 ማዝ. 135:15-18፤ ሳፃ 9:20

* 115:13 ሳፃ 11:18፤ 19:5

* 116:10 2 ቆሮ. 4:13

* 117:1 ሮመ 15:11

* 118:1 1 ኦዱዋ 16:34፤ 2 ኦዱዋ 5:13፤ 7:3፤ እዝራ 3:11፤ ማዝ. 100:5፤ 106:1፤ 107:1፤ 136:1፤ ኤር. 33:11

* 118:6 እብራ. 13:6

* 118:14 ከሳ 15:2፤ ኢሳ. 12:2

* 118:22 ሉቃሳ 20:17፤ ኪታ 4:11፤ 1 ጰጽ. 2:7

* 118:22 ማቶሳ 21:42፤ ማር. 12:10-11

* 118:25 ማቶሳ 21:9፤ ማር. 11:9፤ ዮሃ. 12:13

* 118:26 ማቶሳ 21:9፤ 23:39፤ ማር. 11:9፤ ሉቃሳ 13:35፤ 19:38፤ ዮሃ. 12:13

* 130:8 ማቶሳ 1:21፤ ቲቶ 2:14

* 132:6 2 ኦዱዋ 6:41-42

* 132:11 2 ሳሜላ 7:12-16፤ 1 ኦዱዋ 17:11-14፤ ማዝ. 89:3-4፤ ኪታ 2:30

* 132:17 1 ካታ. 11:36

* 135:15 ማዝ. 115:4-8፤ ሳፃ 9:20

* 136:1 1 ኦዱዋ 16:34፤ 2 ኦዱዋ 5:13፤ 7:3፤ እዝራ 3:11፤ ማዝ. 100:5፤ 106:1፤ 107:1፤ 118:1፤ ኤር. 33:11

* 136:5 ዶመꬃ 1:1

* 136:6 ዶመꬃ 1:2

* 136:7 ዶመꬃ 1:16

* 136:10 ከሳ 12:29

* 136:11 ከሳ 12:51

* 136:13 ከሳ 14:21-29

* 136:19 ፓይ. 21:21-30

* 136:20 ፓይ. 21:31-35

* 137:8 ሳፃ 18:6

* 140:3 ሮመ 3:13

* 141:2 ሳፃ 5:8

* 143:2 ሮመ 3:20፤ ጋላ. 2:16

* 144:3 ኢዮባ 7:17-18፤ ማዝ. 8:4

* 146:6 ኪታ 4:24፤ 14:15

ሌምሱዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

ሌምሱዋ ማጻፋ

ገሉዋ

ሌምሱዋ ማጻፋይ ሂላ ሃሳያንነ ሌምሱዋ ሃሳያን ጊጌዳ ኦሱዋነ አማኑዋ ትምርትያ። እ ዳሮ ባጋ አሳ ደኡዋን ሀች ሀች ጋከትያ ሀኖቱዋባ ኦዴ። ኮይሮ ዶሚደካ፥ “አꬌዳ ኤራተꬃዉ ዶመꬃይ ጾሳዉ ያይያዋ” ያግ ሀሳይሲደ ዶሜ። እ ታማርስያዌ አማኑዋ ዎጋን አሳይ ኦꬃናባ ጻላላ ግደናን፥ አሳይ ባረ ሀች ሀች ደኡዋን ሀናናዉ በስያ ሎኦ ኤሻነ ኦꬃናዉ በስያ ሎኦ ኦሱዋ ጉጂደ ታማርሴ። ሀ ማጻፋ ግዶን አሽከተꬃባን፥ አሳዉ ቃረትያዋንነ አማነትያዋን ዳሮ ትምርቲ ሌምሱዋን እመቴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

ሌምሳቱዋ ዎቲደ ጎኤታነንቶ 1:1-7

አꬌዳ ኤራተꬃ ኮያናዳን እመቴዳ ማቁዋ 1:8—7:27

አꬌዳ ኤራተꬃ ሳቢደ ኦደቴዳ ማዝሙርያ 8:1—9:18

ሶሎሞና ሌምሳቱዋ 10:1—29:27

አጉራ ሃሳያ 30:1-33

ሊሙኤላ ዳያ ባረ ናኣ ታማርሴዳ ትምርትያ 31:1-31

1

ሌምሳቱዋ ዎት ጎኤታነንቶ

(1:1-7)

1 ሀዋንቱ እስራኤልያ ካትያ ዳዊታ ናኣ ሶሎሞና ሌምሳቱዋ። * 2 ሌምሶቱ አሳይ አꬌዳ ኤራተꬃ፥ ሴራነ ኤራ ሃሳያ አኬካናዉ ማዲኖ። 3 ኡንቱንቱ አꬌዳ ኤራተꬃን፥ ደአና ደኡዋ፥ ጽሎተꬃ፥ ሱረ ፕርዳነ ሱረተꬃ ታማርስያዋንታ፥ 4 ቦዛቶ አኬካ፥ ዎዳላቶ ኤራተꬃነ ዎዛናማተꬃ እምያዋንታ። 5 አꬌዳ ኤራንቻቱ ሀ ሌምሳቱዋ ስሲደ፥ ኤራ ጉጂኖ፤ አኬካንቻ አሳቱካ ሎኦ ዞርያ አኪኖ። 6 ሄዋዳን ሌምሳቱዋነ ኡንቱንቱ ብለꬃ፥ አꬌዳ ኤራንቻቱዋ ሃሳያነ ኡንቱንቱ ቃንእሸቱዋ አኬካናዉ ዳንዳየቴ።

7 አꬌዳ ኤራተꬃዉ ዶመꬃይ መꬍና ጎዳዉ ያይያዋ፤ ሽን ቦዛቱ አꬌዳ ኤራተꬃነ ሴራ ካꬊኖ።*

አꬌዳ ኤራተꬃ ኮያናዳን እመቴዳ ዞርያ

(ሌም. 1:1—7:27)

8 ታ ናአዉ፥ ነ አቡ ዞርያ ስሳ፤ ነ ዳያ ታማርስያዋካ ዶጎፓ። 9 ሄዌ ነ ሁጲያዉ ቦንቾ ካላቻ፤ ነ ቆꬍያዉካ ሀብልያ ግዳናዋ።

10 ታ ናአዉ፥ ኔና ናጋራንቻቱ ባለꬆፐ፥ ኤኖ ጎፓ። 11 ኡንቱንቱ ኔና፥ “ኑናና ደንዳ፤ አሳ ዎꬋናዉ ቆሰቲደ ናጎይተ፤ ጋሱ ꬋዮፐነ ጽሎቱዋ ዎꬋናዉ ቆሰት ኡቶይተ፤ 12 ስኦሊ ምትያዋዳን፥ ኑንካ ኡንቱንታ ፓጻ ደእሺና ምቶይተ፤ ኑን ኡንቱንታ ጪሞ ኦላን ኦልያ አሳቱዋዳን ኦꬃና። 13 ኑን አልኦ ሚሻ ኡባ ደማና፤ ኑ ጎልያካ ኦሞዱዋን ኩንꬃና፤ 14 ኑናና ዙፐቱዋን፤ ደሜዳዋካ እትፐ ግሸታና” ያጋና።

15 ታ ናአዉ፥ ኡንቱንቱና ኦግያ ሀመቶፓ፤ ነ ገድያ ኡንቱንቱ ሎሱዋ የꬍሶፓ። 16 አያዉ ጎፐ፥ ኡንቱንቱ ኢታባ ኦꬃናዉ ዎጺኖ፤ አሳ ሱꬃ ጉሳናዉ ኤሌሊኖ። 17 ካፉ ጼልሽን፥ አ ኦይቃናዉ ዳባ የግያዌ አይነ ማደና። 18 ሽን ኡንቱንቱ ባረንቱ ሱꬃ ጉሳናዉ ባረንቶ ዎጽማድያ ምጪኖ፤ ባረንቱ ሸምፑዋ ዎꬋናዉ ቆሰት ኡቲኖ። 19 ቦንቂያን ጎኣ ደምያ ኡባቱዋ ዉርሰꬃይ ሄዋ ማላ፤ ሄዌ እዛዉ ሸምፑዋ አኬ።

አꬌዳ ኤራተꬃ እጾፐ ኔና ኤራ!

20 አꬌዳ ኤራተꬃታ ኦግያን ጼሳዉ፤ ጉታራን ባረ ቃላ ꬎቁ ኦꬃደ ስሳዉ። * 21 አꬌዳ ኤራተꬃታ አሳይ ሺቅያ ሳኣን ኤቃደ ጼሳዉ፤ ካታማ ገልያ ፐንግያን ኤቃደ፥

22 “ህንተኖ፥ አኬካይ ፓጬዳዋንቶ፥ ህንተ አኬካ ፓጫ አዉደ ጋካናዉ ዶሲቴ? ቅሊጭያዋንቶ፥ ቅሊጭያዋን አዉደ ጋካናዉ ናሸቲቴ? ቦዛቶ፥ ኤራተꬃ አዉደ ጋካናዉ እጺቴ? 23 ታ ሴራኮ ስሞፐ፤ ታን ታ ኤራ ህንተ ቦላ ጉሳና፤ ታ ቃላካ ህንተና ታማርሳና። 24 ታን ጼሴዳ ዎደ፥ ህንተ ኮየናን እጼድታ፤ ታን ኩሽያ ምጭናካ፥ ኦንነ አኬክቤና። 25 ታ ዞርያ ኡባ ካꬌድታ፤ ታ ሴራካ አክበይክታ። 26 ሄዋ ድራዉ፥ ህንተና መቱ ጋክያ ዎደ፥ ታን ህንተ ቦላ ሚጫና፤ ህንተና ባሻይ ጋክያ ዎደ፥ ታን ቅሊጫና። 27 ዳጋማይ ኡሹዋዳን ህንተ ቦላ ይያ ዎደ፥ መቱ ጎትያዳን ህንተ ቦላ ይያ ዎደ፥ ቱጋይነ ዋዪ ህንተ ቦላ ጋክያ ዎደ፥ ታን ህንተና ቅሊጫና።

28 “ሄ ዎደ ኡንቱንቱ ታና ጼሳና፤ ሽን ታን ኮይከ፤ ኡንቱንቱ ታና ምንሲደ ኮያና፤ ሽን ደምክኖ። 29 አያዉ ጎፐ፥ ኡንቱንቱ ኤራተꬃ እጼድኖ፤ መꬍና ጎዳዉ ያይያዋ ዶርበይክኖ። 30 ታ ዞርያ አክበይክኖ፤ ታ ሴራ ኡባካ ካꬌድኖ። 31 ሄዋ ድራዉ፥ ኡንቱንቱ ባረንቱ ኦꬄዳ ኦሱዋ አይፍያ ማና፤ ባረንቱ ቆፔዳ ቆፋ አይፍያካ ካላና። 32 አኬካይ ፓጬዳዋንታ አꬌዳ ኤራተꬃፐ ሃክያዌ ዎꬌ፤ ቦዛቱዋ ሸነኮ ግያዌ ꬋይሴ። 33 ሽን ታን ኦድያዋ ስስያዋንቱ ኡባይ ዎፑ ጊደ፥ ሳሮ ደአና፤ መቱዋ ህርጋፐካ ሸምፓና” ያጋዉ።

2

አꬌዳ ኤራተꬃፐ ቤትያ አንጁዋ

1 ታ ናአዉ፥ ኔን ታ ግያዋ አኮፐ፥ ታ አዛዙዋካ ነ ግዶን ምንጆፐ፥ 2 አꬌዳ ኤራተꬃ ሀይዞፐ፥ ነ ዎዛናፐ አኬኮፐ፥ 3 ኤራተꬃ ጼሶፐ፥ አኬካካ ꬎቁ ኦꬃደ ጼሳ። 4 አሳይ ብራ ዎይ ቆሴዳ ሚሻ ኮይያዋዳን፥ ኔን ኤራተꬃ ኮያ። 5 ሄ ዎደ ኔን መꬍና ጎዳዉ ያዬ ግያዌ አየንቶ አኬካና፤ ጾሳካ ሎይꬃደ ኤራና። 6 አያዉ ጎፐ፥ መꬍና ጎዳይ አꬌዳ ኤራተꬃ እሜ፤ አፐ ኤራተꬃይነ አኬካይ ቤቴ። 7 እ ሱረቶ ማድያ ዞርያ ምንጄ፤ ቶሺ ባይናን ሀመትያዋንቶካ እ ጎንዳልያ። 8 ቱሙዋ ፕርዳ ኦግያ ናጌ፤ ባረዉ አማነትያዋንቱ ኦግያካ ናጌ።

9 ሄ ዎደ ኔን ጽሎተꬃ፥ ሱረ ፕርዳ፥ ሱረተꬃነ ሎኦ ኦሱዋ ኡባ ኤራና። 10 አያዉ ጎፐ፥ አꬌዳ ኤራተꬃይ ነ ዎዛና ገላና፤ ኤራተꬃይካ ነ ሸምፖ ናሸቻ ግዳና። 11 ኔና አዱስ ቆፕያዌ ናጋና፤ አኬካይካ ኔና ናጋና። 12 አꬌዳ ኤራተꬃይ ኔና ኢታ አሳቱዋ ኦግያፐ ናጋና፤ ጌላባ ሃሳይያዋንቱፐ አሻና። 13 ኡንቱንቱ ናጋራ ꬉማን ደአናዉ፥ ጽሎተꬃ ኦግያ አጊኖ። 14 ኢታ ኦꬅያዋን ናሸቲኖ፤ ጌላባን ሀሹ ጊኖ። 15 ኡንቱንቱ ኦꬅያዌ ምርቀꬃ፤ ኡንቱንቱ ደኡካ ጌላ።

16 አꬌዳ ኤራተꬃይ ዎሹምያ ምሽራትፐነ ሸሌሽያ ቃላን ሃሳይያ ላገꬃትፐ ኔና አሻና። 17 እዛ ባረ ናአተꬃ አስና አጋዉ፤ ባረ ጾሳ ስንꬃን ጫቀቴዳ ጫቁዋካ ዶጋዉ። 18 እዝ ጎለ ብያዌ ሀይቃናዉ ብያዋ፤ እዝ ኦጊ ሀይቆ ካለꬄ። 19 ኢኮ ብያ ኦንካ ጉየ ስመና፤ ደኡዋ ኦግያካ ደመና። 20 ሄዋ አጋደ፥ ኔን ሎኦ አሳቱዋ ሌምሱዋ ካላ፤ ጽሎ አሳቱዋ ደኡዋካ ቁላ። 21 አያዉ ጎፐ፥ ሱረ አሳቱነ ቶሺ ባይና አሳቱ ቢታን ጋምኢደ ደአና። 22 ሽን ኢታቱ ቢታፐ ꬎቆለታና፤ አማንተናዋንቱካ ሾደቲደ ꬋያና።

3

ጾሳን አማነትያዋ

1 ታ ናአዉ፥ ታን ኔና ታማርስያዋ ዶጎፓ፤ ታ አዛዞቱዋካ ነ ዎዛናን ዎꬃ። 2 አያዉ ጎፐ፥ ኡንቱንቱ ነ ላይꬃ አዱሳና፤ እሻሎ ደኡዋነ ሳሮተꬃ ነዉ ጉጃና። 3 አገና ሲቁነ ቱማተꬃይ ኔፐ ሃኮፕኖ፤ ኡንቱንታ ነ ቆꬍያን ቃቻ፤ ነ ዎዛናንካ ኡንቱንታ ጻፋ። 4 ያቶፐ፥ ኔን ጾሳነ አሳ ስንꬃን ሳበታናነ ናሸታና። *

5 ነ ፖሎ ዎዛናን መꬍና ጎዳ አማነታ፤ ነ አኬካን ዘምፖፓ። 6 ኔን ኦꬅያ ኦሱዋ ኡባን አ ስንꬃያ፤ እ ኔና ሱረ ኦግያ ካለꬃና። 7 ኔና ነ ሁጲያን አꬌዳ ኤራንቻ ከሶፓ፤ መꬍና ጎዳዉ ያያ፤ ኢታፐካ ሃካ። * 8 ሄዌ ነ ቦላ ፓጻ ዎꬃና፤ ነ መቀꬃካ ምንሳና። 9 መꬍና ጎዳ ነ ዱረተꬃን ቦንቻ፤ ኮይሮ አይፌዳ ካꬃ ኡባፐካ ጼራ አዉ እምያዋን አ ቦንቻ። 10 ያቶፐ፥ ነ ዬሰቱዋን ካꬃይ ኩማና፤ ነ ባꬃካ አይፈ ዎይንያ ኤሳይ ኩሚደ ፓላሀና።

11 ታ ናአዉ፥ መꬍና ጎዳ ሴራ ካꬎፓ፤ እ ኔና ሴርያ ዎደካ ላንጮፓ። ** 12 አያዉ ጎፐ፥ አዉ ባረ ሲቅያ ናኣ ሴርያዋዳን፥ መꬍና ጎዳይ ባረ ዶስያ ኡራ ሴሬ። * 13 አꬌዳ ኤራተꬃ ደምያ ኡራይ፥ አኬካካ ባረዋ ኦꬅያ ኡራይ አንጀቴዳዋ። 14 አያዉ ጎፐ፥ አፐ ደምያ ጎአይ ዎርቃፐነ ብራፐ ደምያ ጎኣፐ አꬌነ ኬኬ። 15 አꬌዳ ኤራተꬃይ እንቁዋፐ ሎይꬅ አልኤ፤ ኔን ደማናዉ አሞትያ ኡባይ አꬌዳ ኤራተꬃና ልከተና። 16 አꬌዳ ኤራተꬃይ ነ ላይꬃ አዱሴ፤ እ ነዉ ዱረተꬃነ ቦንቹዋ ጉጄ። 17 አ ኦገቱ ናሸችያ ኦገቱዋ፤ አ ሎሱዋ ኡባይካ ሳሩዋ። 18 እ ባረና ኦይቂያዋንቶ ደኡዋ ምꬃ፤ አ ምንስ ኦይቂያ ኡባቱካ አንጀቴዳዋንታ።

19 መꬍና ጎዳይ ባረ አꬌዳ ኤራተꬃን ሳኣ መꬌዳ፤ ባረ አኬካንካ ሳሎቱዋ ምንሴዳ። 20 አ ኤራተꬃን ሻፋቱ ጎጊኖ፤ ሻራቱዋፐካ እራይ ቡኬ።

21 ታ ናአዉ፥ ሎኦ አꬌዳ ኤራተꬃነ አዱስ ቆፕያዋ ናጋ፤ ኡንቱንቱ ኔፐ ሻከቶፕኖ። 22 ኡንቱንቱ ነዉ ደኡዋ ግዳና፤ ኡንቱንቱ ነዉ እሻሉዋነ ናሸቻ ደኡዋ እማና። 23 ሄ ዎደ ኔን ነ ኦግያን ህርግ ባይናን ሀመታና፤ ነ ገዲካ ꬉበተና። 24 ኔን ግሴዳ ዎደ፥ ያያካ፤ ግሳደካ ማልኦ ገምእሹዋ ገምእሻና። 25 አኬከናን ጋክያ ባሻዉ፥ ዎይ ኢታቱ ꬋይያ ꬋዮ ያያካ። 26 አያዉ ጎፐ፥ መꬍና ጎዳይ ነዉ አማነትያዋ ግዳና፤ ነ ገዲካ ጲርያን ኦይቀተናዳን፥ እ ኔና ናጋና።

27 ነዉ ዎልቃይ ደእሺና፥ መቶቴዳዎ ሎኦባ ኦꬅያዋ አጎፓ። 28 ሀእ ነዉ ደእሺና፥ ነ ሾሮ፥ “ስማደ ያ፤ ታን ነዉ ዎንት እማና” ያጎፓ። 29 ኔናን አማነቲደ፥ ነ ማታን ደእሺና፥ ነ ሾሩዋ ቦላ ኢታባ ኦꬃናዉ ቆፖፓ። 30 ኔና ናቂቤና አሳ፥ ጮ ሞቶፓ። 31 ሱገꬃ ኦꬅያ አሳቱዋ ቁሎፓ፤ ኡንቱንቱ ኢታ ኦሱዋካ ካሎፓ። 32 አያዉ ጎፐ፥ መꬍና ጎዳይ ኢታ ኦꬅያዋንታ እጼ፤ ሽን ሱረቱዋ እ ኡሎፐ ሲቄ። 33 መꬍና ጎዳ ሸቃይ ኢታ ኦꬅያዋንቱ ሶይና፤ ሽን አ አንጁ ሱረባ ሀንያዋንቱ ሶይና። 34 ኦቶረቲደ ቅሊጭያዋንታ ጾሳይካ ቅሊጬ፤ ሽን ባረንታ ካዉሽያዋንታ ናሼ። * 35 አꬌዳ ኤራንቻቱ ቦንቹዋ ደማና፤ ሽን ቦዛቱ ካዉሻና።

4

ጭንጫተꬃፐ ቤትያ ጎኣ

1 ታ ናቶ፥ ህንተ አቡ ዞርያ ስስተ፤ ሎይꬅ ሀይዝተ፤ ያቶፐ፥ ህንተ አኬካና። 2 ታን ህንተዉ ሎኦ ትምርትያ እምያ ድራዉ፥ ታ ትምርትያ አጎፕተ። 3 ታን ታ ሁጲያንካ ታ አቦ ናኣ፤ ታ አትዉካ አ ሲቅያ መጽ እት ናኣ። 4 ታ አቡ ታና ታማርሲደ፥ ሀዋዳን ያጌዳ፤ “ታን ኦድያዌ ነዉ ገሎ፤ ታ አዛዙዋ ናጋ፤ ያቶፐ፥ ኔን ፓጻ ደአና። 5 አꬌዳ ኤራተꬃነ አኬካ ደማ፤ ታን ነዉ ኦዴዳዋ ዶጎፓ፤ ታ ቃላፐ ከሶፓ። 6 አꬌዳ ኤራተꬃዉ ዞክያ ዛሮፓ፤ አያዉ ጎፐ፥ እ ኔና አሻና፤ አ ሲቃ፤ እ ኔና ናጋና። 7 አꬌዳ ኤራተꬃይ ኡባፐ አꬍያ ድራዉ፥ አꬌዳ ኤራተꬃ ደማ። አኬካይ ነ ደእያዋ ኡባ ዉርስ አኮፐካ አ ደማ። 8 ኔን አ ቦንቻ፤ እካ ኔና ꬎቁ ꬎቁ ኦꬃና፤ ኔን አ ኦይቆፐ፥ እ ኔና ቦንቻና። 9 እ ነ ሁጲያን ሳባ ካላቻ ዎꬃና፤ ቦንቾ ካላቻ እማና” ያጌዳ።

10 ታ ናአዉ፥ ስሳ፤ ታን ግያዋካ አካ፤ ነ ደኡዋ ላይꬃይካ አዱቃና። 11 ታን ኔና አꬌዳ ኤራተꬃ ኦግያ ካለꬃና፤ ሱረ ሎሱዋናካ አፋና። 12 ኔን ሀመትያ ዎደ፥ ነ ሀመትያሳን ꬉቢያዌ ደኤና፤ ዎጾፐካ ꬉበታካ። 13 ታማሬዳዋ ሀሳያ፥ የዶፓ፤ ትምርቲ ነዉ ደኡዋ ግዴዳ ድራዉ፥ ሎይꬃ ናጋ። 14 ናጋራንቻቱዋ ኦግያ የꬎፓ፤ ኢታ አሳቱዋ ኦግያንካ ሀመቶፓ፤ 15 አፐ ሃካ፤ አን ሀመቶፓ፤ አፐ ጉየ ስማ፤ ያታደ ነ ኦግያን ባ። 16 አያዉ ጎፐ፥ ኡንቱንቱ ኢታባ ኦꬃና ጋካናዉ፥ ገምእሻናዉ ዳንዳይክኖ፤ ኡንቱንቱ አሳ ꬉበናን ኡንቱንታ ገምእሹ አፈና። 17 ኡንቱንቱ ናጋራ ኡክꬃዳን ሚኖ፤ ሱገꬃ ኦሱዋካ ኡሻዳን ኡሺኖ።

18 ጽሎቱዋ ኦጊ ሴታ ጋላሳይ ጋካናዉ፥ ጉጅ ጉጅ ፖእያ ዎንታ ጻልቂያ ማላ። 19 ሽን ናጋራንቻቱዋ ኦጊ ꬍጵ ጎ ꬉማ ማላ፤ ኡንቱንቱ ዎት ꬉበትንቶካ ኤርክኖ።

20 ታ ናአዉ፥ ታን ኦድያዋ ስሳ፤ ታን ኦድያዋካ ሎይꬃደ ሀይዛ። 21 ታን ኦዴዳባቱ ነ አይፍያፐ ጌሞፕኖ፤ ኡንቱንታ ነ ዎዛናን ዎꬃ። 22 አያዉ ጎፐ፥ ኡንቱንታ ደምያ አሳዉ ኡባዉ ደኡዋ እሚኖ፤ ኡንቱንቱ ቦላዉካ ፓጻተꬃ እሚኖ። 23 ኡባባፐካ ነ ዎዛና ምንሳደ ናጋ፤ አያዉ ጎፐ፥ ደኡ አፐ ፑልቴ። 24 ነ ዶናፐ ገነ ሃሳያ ድጋ፤ ዎርዶ ሃሳያ ነ ዶናፐ ድጋ። 25 ስት ጋደ ስንꬃዉ ጼላ፤ ነ አይፊ ነ ስንꬃን ደእያዋ ትሽ ኦꬂደ ጼሎ። 26 ነ ገድያዉ ሀመትያ ኦግያ ሱርሳ፤ ሱረ ኦግያ ጻላላን ሀመታ። * 27 ሱረ ኦግያፐ ኡሸቻ ሀድርሳ ጎፓ፤ ነ ገዲ ኢታሳ ቤናዳን ናጋ።

5

ዎሹማፐ ሃካ

1 ታ ናአዉ፥ ታ አꬌዳ ኤራተꬃ ሀይዛ፤ ነ ሀይꬃ ታ አኬካኮ የጋ። 2 ያቶፐ፥ አዱሳ ቆፋይ ነዉ ደአና፤ ነ ሃሳያይካ ነ ኤራተꬃ ቆንጭሳና።

3 ዎሹምያ ማጫ ምሽራት እንጻርሳፐ ኤሳ እልሉ ጾኬ፤ እ ሃሳያይ ኦይሳፐካ አꬍ ሹጌ። 4 ሽን እዛ ዉርሰꬃን ጎዳረ ኡꬃዳን ጫማዉ፤ ላኡ ባጋን ቃንጽያ ማሻዳን ቃንጽያኖ፤ 5 እ ገደቱ ሀይቁዋኮ ዱገ ቢኖ፤ እ ሀመታይ ስት ኦꬂደ፥ ዱፉዋ አፌ። 6 እዛ ደኡዋ ኦግያ ቆፑኩ፤ እ ኦገቱ ጌላ፤ ሽን ጌላ ግድያዋካ አ ኤሩኩ።

7 ታ ናቶ፥ ሀእካ ታን ኦድያዋ ስስተ፤ ታን ግያዋፐ ከሶፕተ። 8 ዎሹምያ ማጫ ምሽራት ሄራ ቦፕተ፤ እ ጎልያ ፐንግያኮ ሺቆፕተ። 9 ሄዌ ꬋዮፐ፥ ህንተ ህንተንቱ ቦንቹዋ ሀራቶ አꬂደ እማና። ህንተንቱ ህንተንቱ ያላጋተꬃን መቀꬅ ባይና አሳቱዋ ኩሽያን ሀይቃና። 10 ህንተንቱ ማጹዋ አላጋ አሳቱ አካና። ህንተ ዳቡሪደ ሺሼዳዌ ሀራ አሳዉ ግዳናዋ። 11 ዉርሰꬃን ህንተ አሹነ ህንተ አሳተꬃይ ግልቂና፥ ህንተ ኦላና። 12 ቃይ ሀዋዳን ያጋንታ፤ “ታን ትምርትያ አያዉ እጻድታሻ! ታ ዎዛናይካ ሴራ አያዉ ካꬌዴሻ! 13 ታን ታና ታማርስያዋንቱ ኦዴዳዋ አካበይከ፤ ታና ዞርያዋንቱ ዞርያካ ሀይዛበይከ። 14 ሄዋ ድራዉ፥ ታን አሳይ ሺቄዳ ሺቁዋን፥ አኬከናን ካዉሻናዉ ደአይ” ያጋና።

15 ነ ማቻትዉ አማነቴዳዋ ግዳ፤ እዝ ጻላላ ሲቃ። 16 ሀራ ማጫንፐ የለቴዳ ነ ናናቱ፥ ነዉ ሎኦባ ኦꬅክኖ። 17 ኡንቱንቱ ኔና ማዳናዉ ድጭኖ፤ አላጋ ግዶፕኖ።

18 ሄዋ ድራዉ ነ ማቻትና ናሸታ፤ ያላጋተꬃን ኔን አኬዳ ነ ማቻትፐ ናሸቻ ኮያ። 19 ሎእያ ጋራትዳንነ ናሸችያ ገንአቲዳን፥ እ ꬋንꬃይ ኡባ ዎደካ ኔና አሎ፤ ኡባ ዎደ እ ሲቁ ኔና ኦሞዶ። 20 ታ ናአዉ፥ ዎሹምያ ምሽራታ ኔና አያዉ ኦሞዳይ? ሀራ አሳ ማቻቶ አያዉ ቆማይ?

21 አያዉ ጎፐ፥ አሳይ ኦꬅያዋ ኡባ መꬍና ጎዳይ በኤ፤ እ ሀመትያ ሎሱዋ ኡባ ጼሌ። 22 ናጋራንቻ እ ኦꬄዳ ናጋራይ ኦይቄ። አ ናጋራ ግቲ አ ቃቼ። 23 እ ባረ ቦዛተꬃን ሀሌዳ፤ ባረ ሁጲያ ናግቤና ድራዉ ሀይቄዳ።

6

ሀች ሀች ደኦ ማድያ ትምርትያ

1 ታ ናአዉ፥ ኔን ሚሻ ታልኤዳ ነ ሾሮ ዋሰ ገሌዳዋ ግዶፐ፥ ኔን ኤረና ኡራዉ ነ ኩሽያ ባቃደ ገፔዳዋ ግዶፐ፥ 2 ኔን ገፔዳ ገፋ ግትያን ገሌዳዋ ግዶፐ፥ ነ ዶናፐ ከሴዳ ቃላን ኦይቀቴዳዋ ግዶፐ፥ 3 ስም ኔን ነ ሾሩዋ ኩሽያን ገላዳ። ሄዋ ድራዉ፥ ታ ናአዉ፥ ሄዋፐ ከሳናዉ ኮዮፐ፥ ኤለ ነ ሾሩዋ ጎለ ባ፤ ዋሰተꬃ እ ነ ቦላፐ ዎꬃና ማላ፥ አዉዳሻደ አ ዎሳ። 4 ሀዋ ኦናን ደኣደ ገምእሾፓ፤ ሸምፑዋካ ሸምፖፓ። 5 ሻንካንቻቱዋፐ ገንአታ ከሳ አክያዋዳን፥ ዳባፐ ካፋታ አትያዋዳን፥ ነ ሁጲያ አሻ።

6 ኔኖ አዛላዉ፥ ቃጮቱዋኮ ባ፤ ኡንቱንቱፐ ታማራ። ያቲደ አꬌዳ ኤራንቻ ግዳ። 7 ቃጮቱዋ ኦስሳናዉ፥ ካፑ ዎይ ኡንቱንታ ሞድያዌ ባዋ፤ 8 ሽን ባረንቶ ማናባ ቦንያን ምንጂኖ፤ ካꬃ ጫክያ ዎደካ ባረንቶ ኮሽያ ቁማ ሺሺኖ። 9 ኔኖ አዛላዉ፥ ኔን አዉደ ጋካናዉ ገምእሻይ? ነ ገምእሹዋፐካ አዉደ ደንዳይ? 10 ኔን ቃይካ ጉꬃ ግሳሳ፤ ጉꬃ ገምእሻሳ፤ ኩሽያ ሺሻ አካደ፥ ጉꬃ ሸምፓሳ። * 11 ያትያ ዎደ ህዬሳተꬃይ ፓንጋዳን፥ ፓጫይ ኦላ ሚሻ ኦይቄዳ አሳዳን፥ ነ ቦላ ያና።

12 ኢታ አሳይነ ባላ አሳይ፥ ዩይ ዩዪደ ዎርዱዋ ኦዴ፤ 13 እ ባረ አይፍያን ስምኤ፤ ባረ ገድያን በሴ፤ ባረ ብራꬍያን ጾርሴ። 14 አ ዎዛናን ጌላተꬃይ ደኤ፤ እ ኢታባ ቆፔ፤ ኡባ ገደካ እ ዋላሳ መꬌ። 15 ሄዋ ጋሱዋን ባሻይ አኬከናን አ ቦላ ያና፤ እ ሀሳየናን መአና፤ መኢደካ ፓጸና።

16 መꬍና ጎዳይ እጽያ ኡሱፑን የዎቱ ደኢኖ፤ እ ላፑንꬅያዋ ኢስ እጼ:

17 ካꬊደ ጼልያ አይፍያ፥

ዎርዶትያ እንጻርሳ፥

ጌሻ አሳቱዋ ሱꬃ ጉስያ ኩሽያ፥

18 ኢታባ ማቂያ ዎዛና፥

ኢታባኮ ኤሌሊደ ዎጽያ ገድያ፥

19 ዎርዱዋ ቦላ ዎርዱዋ ጉጅ ጉጂደ ኦድያ ዎርዶ ማርካ፥

እሻቱዋ ግዶን ዋላሳ መꬍያ አሳ።

ዎሹምያ አሳይ ሙረተናን አተና

20 ታ ናአዉ፥ ነ አቡ አዛዙዋ ፖላ፤ ነ አታ ኔና ታማርሴዳዋካ አጎፓ፤ 21 ኡንቱንታ ኡባ ገደ ነ ዎዛናን ኦይቃ፤ ነ ቆꬍያንካ ቃቻ። 22 ኔን ሀመትያ ዎደ፥ ኡንቱንቱ ኔና ካለꬃና፤ ኔን ግስያ ዎደ፥ ኡንቱንቱ ኔና ናጋና፤ ኔን ቤጎትያ ዎደካ፥ ኡንቱንቱ ኔና ዞራና። 23 አያዉ ጎፐ፥ ሀ አዛዞቱ ጾምፕያ፤ ትምርተቱካ ፖኡዋ፤ ቃይ ሴራይካ ደኡዋኮ አፍያ ኦግያ። 24 ሀ አዛዞቱነ ሀ ትምርተቱ ኢታ ማጫንፐነ ሀራ ምሽራት ሸሌሽያ እንጻርሳፐ ኔና ናጋና። 25 እ ማላ ነ ዎዛናን አሞቶፓ፤ እ አይፍያ ሎኦተꬃን ኦሞደቶፓ። 26 እት አቱማ አሳይ ጫራቶ እት ኡክꬃ ጋትያን ደማናዉ ዳንዳዬ፤ ሽን አስናይ ደእያ ምሽራትና ዎሹሙሳይ ሸምፑዋ ዎꬍሴ። 27 እት አሳይ ታማ እድምና፥ አ ማዩ ሜተተናን አታናዉ ዳንዳዪ? 28 እት አሳይ ታማ ቦንቁዋ የꬍ ሀመትና፥ አ ገዲ ጹገተናን አታኔ? 29 አሳ ማቻትኮ ገልያ ኡራይ ሄዋካ ማላ፤ እዞ ቦችያ ኡባይ ሙረተናን አተና። 30 ካይሱ ኮሻቲደ፥ ባረዉ ማናዉ ዉኦፐ፥ አሳይ አ ካና። 31 ሽን እ ኦይቀቴዳዋ ግዶፐ፥ ላፑን ዳኩዋ ጭጋና፤ ባረ ሶ ሚሻ ኡባካ እማና። 32 ሽን ዎሹምያ አሳይ ዎዛና ፓጫ፤ ሄ ኡራይ ባረ ሸምፑዋ ባይዜ። 33 ማዱጻናነ ቶሸታና። ኡባ ዎደካ እ ቦረቲደ ደአና። 34 አያዉ ጎፐ፥ ማጫ ምሽራት አስናይ ምሸቲደ፥ ሀንቁዋ ሱላና፤ ባረ ሀሉዋ ከስያ ዎደ፥ አዉ ቃረተና። 35 እ አያ አጫካ አከና፤ አይ ኬሻ እሙካ አ ሀንቁዋ ዶሽሰና።

7

ዎሹምያ ምሽራት ጭሙዋ

1 ታ ናአዉ፥ ታ ቃላ ናጋ፤ ታ አዛዙዋካ ነ ጋርሳን ቆሳ። 2 ነዉ ፓጻ ደአናዉ ታ አዛዝያዋ ኦꬃ፤ ታ ትምርትያካ ነ አይፍያ ቡሉዋዳን ናጋ። 3 ሀሳይስያዋዳን ኡንቱንታ ነ ብራቱዋን ቃቻ፤ ነ ዎዛናንካ ጻፋ። 4 አꬌዳ ኤራተꬃ ነ ምቻትዳን፥ አኬካካ ነ ማታ ዳቡዋዳን ጼላ። 5 ኡንቱንቱ ኔና ጫራትያ ምሽራትፐነ ባረ ቃላን ሸሌሽያ ሀራ ምሽራትፐ ናጋና።

6 እት ጋላስ ታን ታ ጎልያ ማስኮትያና ካረ ጼላድ፤ 7 ዎዛና ኩንꬅቤና ዎዳላ ናናቱዋ በኣድ። ኡንቱንቱ ግዶፐ እቱ ሎይꬅ ቦዛ። 8 ሄ ዎዳላይ ኦግያና ቢደ፥ እት ዎሹምያ ማጫ ምሽራት ጎልያ ማታና አꬌዳ፤ እ ጎለ አፍያ ኦግያኮ ፕኒደ፥ እ ጎልያ ሄራን ሀመቴ። 9 ሄ ዎደ ሳአይ ቃማናዉ ለምእለምኤ። 10 ሄዋፐ ጉይያን፥ ምሽራታ አ ደማዱ። እዛ ጫራቶ ግድያዋ እዝ ማዩ ኤርሴ። እዛ አሳ ጭማናዉ ቆፓደ ከሳዱ። 11 እዛ ጻላነ ዬላይ ባይና ማጫ አሳ፤ ሶን ዎፑ ጋደ ኡቱኩ። 12 እዛ እት ገደ ኦግያን፥ እት ገደ ገያን፥ ዳባባ ኡባን ኤቃደ ናጋዉ።

13 አ ሄ ናኣ ቆማደ የራዱ፤ እዛ አ አይፍያ ዬል ባይናን ትሽ ኦꬃ ጼላደ ሀዋዳን ያጋዱ፤ 14 “ታን ታ ያርሹዋ ያርሻደ፥ ታ ቃንገꬃ ሀእ ጋꬃ ስማይ። 15 ያታደ ኔና ጾሞሳናዉ ከሳድ፤ ኔና ሎይꬃ ኮያድ፤ ሀእ ስም ደማድ። 16 ታን ግብጼፐ ዬዳ፥ አሌቄዳ አንሶላ ታ ሂጻን የጋድ። 17 ታን ካዋራ፥ አልሙንያነ ቃራፋ ጌተትያ ቅማማቱዋፐ ከሴዳ ሽቱዋ ታ ሂጻን ጫጫፋድ። 18 ሃያ፤ አነ ዎንታና ጋካናዉ ሲቁዋ አሎይተ፤ ቆመቲደካ ናሸቶይተ፤ 19 አያዉ ጎፐ፥ ታ አስናይ ሶን ግደና፤ ሃኮ ሳ ቤዳ። 20 ሚሻ ቃርጪታ ኩንꬅ አኪደ ቤዳ ድራዉ፥ አገናይ ዶይሳና ጋካናዉ ጎለ ስመና” ያጋዱ።

21 ባረ ማልኦ ሃሳያን አ ሸሌሻዱ፤ ባረ ሊቆ እንጻርሳን ጭማዱ። 22 ያትና፥ ኤለካ እ እዞ ካሊደ፥ ብ አጌዳ። ቦራይ ሹክያሳ ላገትያዋዳን፥ ጋራይ ኤሌሊደ ጲርያን ገልያዋዳን፥ 23 ቶራይ አ ዎዛና ጫድያዋዳን ሀኔዳ። ዳባ ግዶ ገሌዳ ካፉዋ ማላቴዳ። ሀዌ ኡባይ አ ሸምፑዋ ባይዛናዉ ሀንያዋ ኤርቤና።

24 ታ ናናዉ፥ አነ ሀእ ስስተ፤ ታ ዶናፐ ከስያ ቃላካ ሀይዝተ። 25 ነ ቆፋይ ሄ ማጫ ምሽራትና ቦፖ፤ እ ኦግያን ገላደ ባለቶፓ። 26 አ ጫዳደ ኦሌዳዋንቱ ኡንደኔዳዋንታ፤ አ ዎꬌዳዋንቱካ ሎይꬅ ዳራ። 27 እ ሶያይ ዱፉዋኮ አፍያ ኦግያ፤ ሄ ኦጊ ዱገ ሀይቁዋ ጌሱዋ ካለꬄ።

8

አꬌዳ ኤራተꬃ ሳቢደ ኦዴዳ ማዝሙርያ

(8:1—9:18)

1 ቱሙ አꬌዳ ኤራተꬃታ ጼሰኬ?* አኬካይካ ባረ ቃላ ꬎቁ ኦኔ? 2 ኦግያ ዶናን ደእያ ዞዘቱዋ ቦላነ ኦገቱ ዳንትያሳን እዛ ኤቃዉ፤ 3 ድርሳ ፐንግያ ማታን፥ ካታማ ገልያ ፐንግያን ኤቃደ፥ ባረ ቃላ ꬎቁ ኦꬃደ፥ ሀዋዳን ያጋዉ፤ 4 “ህንተኖ አሳቶ፥ ታን ህንተና ጼሳይ፤ ታን አሳ ኡባ ጼሳይ። 5 ህንተኖ አኬካይ ፓጬዳዋንቶ፥ ሂላ ደማናዉ ታማርተ። ህንተኖ ቦዛቶ፥ አኬካ ደምተ። 6 ታን ዳሮ ሎኦባ ኦድያ ድራዉ ስስተ፤ ታን ሱረባ ኦዳናዉ ታ መተርሻ ዶያይ። 7 ታ ዶናይ ቱሙዋ ሃሳዬ፤ ታ መተርሻይ ዎርዶባ እጼ። 8 ታ ዶናይ ሃሳይያዌ ኡባይ ቱማ፤ ጌላ ዎይ ምርቀꬃ ግደና። 9 አኬካይ ደእያ ኡራዉ ታ ሃሳያይ ልከ፤ ኤራይ ደእያዋንቶ ታ ሃሳያይ ቆንጨ።

10 “ብራ አጊደ፥ ታ ዞርያ ዶርተ፤ በርተ ዎርቃካ አጊደ፥ ኤራተꬃ ዶርተ። 11 አያዉ ጎፐ ታን፥ አꬌዳ ኤራተꬃታ፥ እንቁዋ ግያ ዳሮ አልኦ ሹቻፐካ አꬋይ፤ ኔን አሞትያዌ ኡባይካ ታናና ላገታናዉ ዳንዳየና።

12 “ታዉ፥ አꬌዳ ኤራተꬃትዉ አኬካይ ደኤ፤ ኤራተꬃይካ አዱሳ ቆፋይካ ታናና እትፐ ደኢኖ። 13 መꬍና ጎዳዉ ያይያዌ ኢታተꬃ እጽያዋ፤ ታን ኦቶሩዋነ አዩዋ እጻይ፤ ኢታሳ አፍያ ኦግያነ ዎርዱዋ ሃሳያ ዶስከ። 14 ዞሪነ ሎኦ ኤራይ ታዋንታ፤ አኬካይነ ዎልቃይነ ታዉ ደኢኖ። 15 ካተቱ ታናን ካዉቲኖ፤ ቃይ ሞድያዋንቱ ሱረ ህግያ ታናን ከሲኖ። 16 ካፓቱ ታን ማድና፥ አሳ ሞድኖ፤ ሳኣን ጋድያ ሞድያ ዎልቃማ አሳቱዋ ኡባካ ታን ማዳይ።

17 “ታን ታና ሲቅያዋንታ ሲቃይ፤ ታና ምንሲደ ኮይያዋንቱካ ደማና። 18 ዱረተꬃይነ ቦንቹ ታናና ደኢኖ፤ ዉረና አቁነ እንጂ ታ ማታና። 19 ህንተ ታፐ ደምያ አይፊ በርተ ዎርቃፐነ ታ ጫርሻይ ሙሽስ ከሴዳ ብራፐ አꬌ። 20 ታን ጽሎተꬃ ኦግያን ሀመታይ፤ ሱረ ፕርዳ ሎሱዋና አꬋይ። 21 ታና ሲቅያዋንቶ ታን ማጹዋ እማና፤ ኡንቱንቱ ጎልያካ ታን ሚሻን ኩንꬃና።

22 “መꬍና ጎዳይ ታና ባረ ኦሱዋ ኡባፐ ኮይሮ መꬌዳ፤* በንፐካ አ ኦሶ ዶመꬃይ ታና። 23 በን ዎደ፥ ቢታይ ሳአይ መታናፐ ካሰ ታን ሱንታድ። 24 ዎልቃማ አባቱ ባይና ዎደ፥ ሃꬃ ፑልቶቱ ꬉእቤና ዎደ፥ ሄ ዎደ ታን የለታድ። 25 ደረቱነ ደꬃቱ መታናፐ ካሰ ታን የለታድ። 26 መꬍና ጎዳይ ሳኣነ ሳኣን ደእያ ጋደቱዋ ኡባ መꬋናፐ ካሰ፥ ዎይ እት ኮጰ ግድያ ባናይ አላምያን ኦሰታናፐ ካሰ ታን የለታድ።

27 “መꬍና ጎዳይ ሳሎቱዋ ምጬዳ ዎደነ ዎልቃማ አባቱዋፐ ቦላና ደእያ ሳሉዋ ጊግሴዳ ዎደ፥ ታን ያን ደአይ። 28 መꬍና ጎዳይ ሻረቱዋ ቦላን ዎꬄዳ ዎደ፥ ዎልቃማ አባ ፑልቶቱዋ ꬉሴዳ ዎደ፥ 29 አባ ሃꬃቱ ባረንቶ እመቴዳ ዛዋፐ ፕኒደ፥ ቦላዉ አናዳን፥ እ ኡንቱንታ አዛዜዳ ዎደ፥ ሳኣ ባሱዋ እ ባሴዳ ዎደ፥ ታን ያን ደአይ። 30 ሄ ዎደ ታን አ ማታን ኤረቴዳ ኦሳንቻ፤ ኡባ ጋላስ ታን ናሸቻን ኩማይ፤ ታዉካ አ ስንꬃን ናሸታይ። 31 እ መꬌዳዌ ኡባይ፥ ሳአይካ አሳ ናናቱካ ታና ናሸቺኖ።

32 “ሀእካ ስም ታ ናቶ፥ ስስተ፤ ታን ኦድያዋዳን ኦꬅያዋንቱ አንጀቴዳዋንታ። 33 ታ ትምርትያ ስስተ፤ አꬌዳ ኤራንቻ ግድተ፤ ስሴዳዋ ሸነኮ ጎፕተ። 34 ታና ስስያ ኡራይ፥ ሀች ሀች ታ ፐንገን ቤትያ ኡራይ፥ ታ ጎለ ገልያሳንካ ናግያ ኡራይ አንጀቴዳዋ። 35 ታና ደምያዌ ደኡዋ ደሜ፤ መꬍና ጎዳፐ እ ሳባ ደሜ። 36 ሽን ታና ደመናን አግያ ኡራይ ባረና ቆሄ፤ ታና እጽያ ኡባቱ፥ ሀይቁዋ ሲቂኖ” ያጋዉ።

9

አꬌዳ ኤራተꬃነ ቦዛተꬃ

1 አꬌዳ ኤራተꬃታ ባረ ጎልያ ኬጻዱ፤ ሄ ጎልያዉ ላፑን ቱሳቱዋ ኤሳዱ። 2 እዛ ባረ ጊግስያ ሾብያዉ ሞꬎ መህያ ሹካዱ፤ ዎይንያ ኤሳካ አጋደ ጊግሳዱ። ማዳ ስንꬃዉ አꬃዱ። 3 ያታደ አሳ ጼሳናዉ ባረ ቆማቱዋ ኪታዱ። ቆማቱ ካታማዉ ꬎቃ ሳኣን ኤቂደ፥ 4 “ህንተኖ፥ ኤራይ ፓጬዳዋንቶ ሀዋ ገልተ!” ያጌድኖ። ቦዛቱዋካ እዛ ሀዋዳን ያጋዱ፤ 5 “ሃ ዪተ፤ ታ ቁማ ሚተ፤ ታን አጌዳ ዎይንያ ኤሳካ ኡሽተ! 6 ቦዛተꬃ አጊደ፥ ደኡዋን ደእተ፤ አኬካ ኦግያን ሀመትተ” ያጋዉ።

7 ቅሊጭያ ኡራ ሴርያ አሳይ ባረዉ ቦርያ አኬ፤ ኢታ ኡራ ዞርያዌካ ባረዉ ቆሄቴ። 8 ቅሊጭያ ኡራ ዞሮፓ፤ እ ኔና እጻና። አꬌዳ ኤራንቻ ኡራ ዞራ፤ እ ኔና ዶሳና። 9 አꬌዳ ኤራንቻ ኡራ ታማርሳ፤ ያቶፐ፥ እ ካሰዋፐካ አꬌዳ ኤራንቻ ግዳናዋ። ጽሎ ኡራካ ታማርሳ፤ ያቶፐ እ ኤራ ጉጃና።

10 አꬌዳ ኤራተꬃዉ ዶመꬃይ መꬍና ጎዳዉ ያይያዋ፤ ጌሻ ጾሳ ኤርያዌ አኬክያዋ። * 11 ታናን ነ ላይꬃይ ዳራና፤ ነ ደኡዋ ላይꬃይካ አዱቃና። 12 ኔን አꬌዳ ኤራንቻ ግዶፐ፥ ነ ሁጲያዉ ጎኤታሳ። ኔን ቅሊጭያዋ ግዶፐካ፥ ነ ሁጲያዉ ቆሄታሳ።

13 ቦዛ ምሽራታ ዋላሳ ዳራዉ፤ እዛ ባረና ናገናዉኖ። እዛ አይነ ኤሩኩ። 14 እዛ ባረ ካረን፥ ዎይ ካታማዉ ꬎቃ ሳኣን ኦይድያን ኡታዉ። 15 ሱረ ባረንቱ ኦግያ ኦይቂደ ብያ አሳ ጼሳደ፥ 16 “ህንተኖ፥ ኤራይ ፓጬዳዋንቶ፥ ታኮ ሃ ዪተ” ያጋዉ። አኬካይ ባይናዋካ፥ 17 “ዉኢደ ኡሽያ ሃꬃይ ማልኤ፤ ጌማን ምያ ቁማይካ ናሸቼ” ያጋዉ። 18 ሽን እ ሀይቄዳ አሳይ ያን ደእያዋ፥ እዝ እማꬃቱካ ዱፉዋ ጪሞ ግዶን ደእያዋ ኤረና።

10

ሶሎሞና ሌምሳቱዋ

(10:1—29:27)

1 ሀዋንቱ ሶሎሞና ሌምሳቱዋ። አꬌዳ ኤራንቻ ናአይ ባረ አዉዋ ናሸቼ፤ ሽን ቦዛ ናአይ ባረ አቶ ካዮዬ።

2 ናጋራን ደሜዳ ሚሻይ ጎኤና፤ ሽን ጽሎተꬃይ ሀይቁዋፐ አሼ።

3 መꬍና ጎዳይ ጽሎቱዋ ኮሻይሰና፤ ሽን ናጋራንቻቱዋ አሙዋ ፖልሰና።

4 አዛላተꬃይ ማንቂሴ፤ ሽን ምኒደ ኦꬅያዌ ዱረዬ።

5 አꬌዳ ኤራንቻ ኡራይ ካꬃ ቦንያን ሺሼ፤ ሽን ካꬃ ጫክያ ዎደ ገምእሽያ ኡራይ ካዉሼ።

6 ጽሎ አሳይ አንጀቴ፤ ሽን ናጋራንቻ ዶና ማካላይ ካሜ።

7 ጽሉዋ ሱንꬃይ አንጁዋን ጼሰቲደ ደኤ፤ ሽን ናጋራንቻቱዋ ሱንꬃይ ዶገቴ።

8 አꬌዳ ኤራንቻቱ አዛዜዳዋ ኦꬂኖ፤ ሽን ቦዛተꬃን ጮ ዶናትያዋንቱ ባሻዉ ቢኖ።

9 ሱረ አሳይ ሳሮ ደኤ፤ ሽን ጌላ ኡራይ ባረ ባይዙዋን ኦይቀቴ።

10 አሳ ቦላ ስምእያ ኡራይ መቱዋ አዬ።

ቦዛተꬃን ጮ ዶናትያዋንቱ ባሻዉ ቢኖ።

11 ጽሉዋ ሃሳያይ ደኡዋ ፑልትያ፤ ሽን ናጋራንቻ ሃሳያይ ማካላተꬃ ገንꬄ።

12 እጹ ፓሉምያ ደንꬄ፤ ሽን ሲቁ ባይዙዋ ኡባ ፓይደና። *

13 ዎዛናማ አሳይ አꬌዳ ኤራን ሃሳዬ፤ ሽን ቦዛ ኡራይ ጻምአን ሾጨቴ።

14 አꬌዳ ኤራንቻቱ ኤራ ዳጋዪኖ፤ ሽን ቦዛ ሃሳያ ሃሳይያ ኡራይ ባረና ባይዜ።

15 ዱርያ ሚሻይ ድረቴዳ ካታማ ማላ፥ ባረ ጎዳ ናጌ፤ ሽን ህዬሳተꬃይ ህዬሳ ꬋይሴ።

16 ጽሎ ኡራ አ ሎኦ ኦሱ ደኦ ካለꬄ፤ ሽን ኢታ ኡራ ዉርሰꬃይ ሙሩዋ አሄ።

17 ሴርና ኤኖ ግያ ኡራይ ደኡዋ ኦግያን ሀመቴ፤ ሽን ሴርና እጽያ ኡራይ ባሌ።

18 እጺደ ባረ እጽያዋ ኤርሰና ኡራይ ዎርዳንቻ፤ ዝግርሳ ላልያ ኡራይካ ቦዛ።

19 ዳሮ ሃሳያ ግዶን ናጋራይ ꬋየና፤ ሽን ባረ ዶና ሺሽ አክያ ኡራይ አꬌዳ ኤራንቻ።

20 ጽሉዋ እንጻርሳይ ትገቴዳ ጌሻ ብራ ማላ፤ ሽን ኢታ ኡራ ቆፋዉ ጋቲ ጉꬃ።

21 ጽሎ ኡራ ሃሳያይ ዳሮ አሳ ጎኤ፤ ሽን ቦዛቱ ባረንቱ ዎዛና ፓጫን ሀይቂኖ።

22 መꬍና ጎዳ አንጁ ዱረ ከሴ፤ እ ሄ ዱረተꬃን መቱዋ ዋላከና።

23 ቦዛ ኡራዉ ኢታባ ኦꬅያዌ ካሳ ማላ፤ ሽን ዎዛናማ ኡራይ አꬌዳ ኤራተꬃን ናሸቴ።

24 ኢታ ኡራይ ህርጌዳባይ አ ቦላ ጋካናዋ፤ ሽን ጽሉ አሞቴዳዌ እመታናዋ።

25 ጎቱ ደንዲደ አꬎደ፥ ናጋራንቻቱ ፕተት ꬋይኖ፤ ሽን ጽሎቱ መꬍናዉ ምኒደ ደአና።

26 ጫላይ አቻ ዝልእስያዋዳንነ ጩዋይ አይፍያ ፖግያዋዳን፥ አዛላ ኡራ ኪትያዌ ይሎዬ።

27 መꬍና ጎዳዉ ያይያዌ ላይꬃ አዱሴ፤ ሽን ናጋራንቻ ኡራ ላይꬃይ ቃሜ።

28 ጽሎ ኡራይ ስንꬃና ናሸቻይ ያና ጊደ ናጌ፤ ሽን ኢታ ኡራይ ስንꬃና ያና ጊደ ናግያዌ አያይነ ባዋ።

29 መꬍና ጎዳ ኦጊ ጽሎቶ ባቃት አትያ ሳኣ፤ ሽን ኢታ ኦꬅያዋንቶ ባሻ።

30 ጽሎቱ ደኢያሳፐ ሾደትክኖ፤ ሽን ኢታቱ ቢታ ቦላ ደእክኖ።

31 ጽሎ አሳይ አꬌዳ ኤራተꬃ ሃሳዬ፤ ሽን ጌላባ ሃሳይያ እንጻርሳይ ቃንጸታና።

32 ጽሎ አሳይ በስያ ሃሳያ ኤሬ፤ ሽን ኢታ አሳይ ጌላ ሃሳዬ።

11

1 መꬍና ጎዳይ ዎርዱዋ ሚዛናን ልክያዋንታ እጼ፤ ሽን ልከ ሚዛናን ልክያዋንቱን ናሸቴ።

2 ኦቶሩ ይያ ዎደ ካዉሻተꬃይ ዬ፤ ሽን አሽከተꬃና አꬌዳ ኤራተꬃይ ዬ።

3 ጽሎቱዋ ኡንቱንቱ ሱረተꬃይ ካለꬄ፤ ሽን አማነተናዋንታ ኡንቱንቱ ጌላተꬃይ ꬋይሴ።

4 ሀንቁዋ ጋላስ ዱረተꬃይ ጎኤና፤ ሽን ጽሎተꬃይ ሀይቁዋፐ አሼ።

5 ቦሪ ባይና ኡራ ኦግያ አ ጽሎተꬃይ ሱርሴ፤ ሽን ኢታ ኡራይ ባረ ኢታተꬃን ኩንዴ።

6 ሱረቱዋ ኡንቱንቱ ጽሎተꬃይ አሼ፤ ሽን አማነተናዋንታ ኡንቱንቱ አሙ ጲረ ግዲደ ኦይቃና።

7 ኢታ አሳይ ሀይቂያ ዎደ፥ እ ናግያ ህዶታይካ አናና እትፐ ሀይቄ፤ እ ባረ ዎልቃን ጬቀትያዌ ኡባይካ ꬋዬ።

8 ጽሉ መቱዋፐ አቴ፤ አ ድራዉ ኢታ ቦላ መቱ ዬ።

9 ጾሳ ኤረና ብታኒ ባረ ዶናን አሳ ꬋይሴ፤ ሽን ጽሎቱ ኤራን አቲኖ።

10 ጽሎቱ ቦንቼትያ ዎደ፥ ካታማይ ናሸቴ፤ ቃይ ኢታቱ ሀይቂያ ዎደ፥ ሀሹ ጌ።

11 ጽሎቱዋ አንጁዋ ጋሱዋን ካታማይ ድጬ፤ ሽን ኢታ ኡራ ሃሳያይ ካታማ ꬋይሴ።

12 ባረ ሾሩዋ ካꬍያ ኡራዉ ዎዛናይ ባዋ፤ ሽን አኬካንቻ ኡራይ ጮኡ ጌ።

13 ዝግርያ አሳይ ጹራ ላሌ፤ ሽን አማነትያ አሳይ ጹራ ገንꬄ።

14 ካለꬅያዌ ꬋዮፐ፥ ካዉተꬃይ ኩንዴ፤ ሽን ዳሮ ዞርያዋንቱ ደኦፐ፥ ሳሩ ደኤ።

15 ኤረና ኡራዉ ዋሰ ግድያ አሳይ ቱሙዋፐ መቶታና፤ ሄዋፐ ዋሰ ግደናን እጽያዌ ሎአ።

16 ኡሉ ኬካ ምሽራታ ቦንቼታዉ፤ ሽን መቀꬃ ኢታ አሳይ ዱረተꬃ ጻላላ ዱረቴ።

17 ኬካ አሳይ ባረዉ ሎኦባ ኦꬄ፤ ሽን መቀꬃ ኢታ አሳይ ባረና ቆሄ።

18 ኢታ አሳይ ደምያ ሚሻይ ጭምያ ሚሻ፤ ሽን ጽሎተꬃ ዘርያ ኡራይ ቱሙ ዎይቱዋ ጫካና።

19 ጽሎተꬃን ምኒደ ደእያ ኡራይ ፓጻ ደአና፤ ሽን ኢታተꬃ ካልያ ኡራይ ሀይቃና።

20 መꬍና ጎዳይ ኢታ ቆፋይ ደእያ አሳቱዋ እጼ፤ ሽን ሱረ ሀመትያዋንቱን ናሸቴ።

21 ኢታ አሳይ ሙረተናን አተና፤ ሽን ጽሎቱ አታናዋንታ።

22 አዱሳ ቆፍ ባይና ፑላንቻ ማጫ ምሽራት ፑላይ ጉዱንꬃ ሲꬍያን አꬄዳ ዎርቃ አሌቁዋ ማላ።

23 ጽሎቱዋ አሙዋ ፖሉ ሎኦ ጻላላ፤ ሽን ኢታቱዋ አሙዋ ፖሉ ሀንቁዋ ጻላላ።

24 እት እት አሳቱ ባረንቱ ሚሻ አሳዉ ጮ ላሊኖ፤ ሽን ኡንቱንቱ አቁ ያ ዳሬ። ሀራ አሳቱ ቃይ ባረንቱ ሚሻዉ ሎይꬅ ኡዘቲኖ፤ ሽን ኡንቱንቱ አቁ ሃ ፓጬ።

25 ኬካ አሳይ ዱረታና፤ ሀራቱዋ ማድያ አሳይ ማደታና።

26 ካꬃይ አልእና ዛልአናዉ ምንጅያ ኡራ አሳይ ሸቄ። ሽን ባረ ካꬃ አሳይ ኮይያ ዎደ ዝልእያ አሳ አንጄ።

27 ሎኦባ ምንሲደ ኮይያ ኡራይ ናሸቻ ደሜ፤ ሽን ኢታባ ኮይያ ኡራ ኢታባይ ደሜ።

28 ባረ ዱረተꬃን አማነትያ አሳይ ኩንዳና፤ ሽን ጽሎቱ ባልጉዋ ምꬃዳን ዳሻና።

29 ባረ ሶ አሳ ቦላ ጫቡዋ ደንꬅያ ኡራይ ጎኤታናባይ አያይነ ባዋ። ቦዛቱካ አꬌዳ ኤራንቻቶ ቆማ ግዳና።

30 ጽሎ አሳይ ደኡዋ አይፍያ አይፍያ ምꬃ ማላ፤ ሸምፑዋ አሽያዋንቱ አꬌዳ ኤራንቻቱዋ።

31 ጽሎቱ ሳኣን ባረንቱ ኦሱዋ ጋትያ አክያዋ ግዶፐ፥ ኢታቱነ ናጋራንቻቱ ባረንቱ ኦሶ አካና ጋቲ ዋን ዳራንዴሻ!*

12

1 ሴርያዋ ዶስያ ኡራይ ኤራተꬃ ዶሴ፤ ሽን ሴራ እጽያ ኡራይ ዶንጭሎዋ።

2 ሎኦ አሳይ መꬍና ጎዳፐ ሳባ ደሜ፤ ሽን መꬍና ጎዳይ ኢታቱዋ ፕርዴ።

3 አሳ ኢታተꬃይ ምንሲደ ኤሰና፤ ሽን ጽሎቱዋ ጻጱ ቃጸና።

4 ዎዛናማ ምሽራታ ባረ አስናዉ ካላቻ ማላ፤ ሽን ባረ አስና ካዉሽያ ምሽራታ አ መቀꬃ ምያ አጃጅያ ማላ።

5 ጽሎቱዋ ቆፋይ ሱረ፤ ሽን ኢታቱዋ ዞሪ ጭሙዋ።

6 ኢታቱዋ ሃሳያይ አሳ ዎꬋናሳ፤ ሽን ጽሎቱዋ ሃሳያይ ኡንቱንታ አሼ።

7 ኢታ አሳቱ ኩንዳና፤ ኡንቱንቶ ዘረꬃይካ ደኤና፤ ሽን ጽሎቱዋ ዘረꬃይ ምኒደ ደአና።

8 አሳይ ባረ አꬌዳ ኤራተꬃ ኬሻ ጋላተቴ፤ ሽን ጌላ ቆፋይ ደእያ አሳይ ካቴ።

9 ዱረ አሳ ማላቲደ፥ መቱዋን ደእያ አሳፐ ጮ አሳ ማላቲደ፥ ኦꬂደ ባረ ደኡዋ ሱግያ አሳይ ኬካ።

10 ጽሎ አሳይ ባረ መህያዉ ቃረቴ፤ ሽን ኢታ አሳ ኬካተꬃዉ መቀꬅ ባዋ።

11 ባረ ቢታ ምንስ ኦꬅያ ኡራይ ካꬃ ካሌ፤ ሽን ፓናባ የደርስያ ኡራዉ አኬካይ ፓጬዳዋ።

12 ኢታቱ ናጋራንቻ አሳቱዋ ኦሞዱዋ አካናዉ አሞቲኖ፤ ሽን ጽሎቱዋ ጻጱ ዳሺደ ደአና።

13 ኢታ አሳ አ ዶናፐ ከሴዳ ሃሳያይ ጲረ ግዲደ ኦይቄ፤ ሽን ጽሉ መቱዋፐ ከስ አኬ።

14 አሳይ ባረ ዶናፐ ከስያ ቃላን ሎኦባ ካሌ፤ ባረ ኦꬄዳ ኦሱዋ ጋትያካ አኬ።

15 ቦዛ አሳይ ብያ ቡሳይ አዉ አ ሁጲያን ልከ ማላቴ፤ ሽን አꬌዳ ኤራንቻ አሳይ ዞርያ ስሴ።

16 ቦዛ ኡራ ሀንቁ ኤለካ ኤረቴ፤ ሽን ጭንጫ አሳይ ቦርያ ካꬊደ አꬌ።

17 ቱሙዋ ሃሳይያ አሳይ ሱረባ ኦዴ፤ ሽን ዎርዱዋ ማርካይ ዎርዱዋን ኦዴ።

18 አኬከናን ሃሳይያ ሃሳያይ ጩብያዳን ጫዴ፤ ሽን አꬌዳ ኤራንቻ እንጻርሳይ ፓꬄ።

19 ዎርዶ ሃሳያይ ጉꬃ ዎድያሳ፤ ሽን ቱሞ ሃሳያይ መꬍናዉ ደአና።

20 ኢታ ቆፕያዋንቱ ዎዛናን ጭሙ ደኤ፤ ሽን ሳሮባ ዞረትያዋንቱ ዎዛናን ናሸቻይ ኩሜ።

21 ጽሎቱዋ መቱ ጋከና፤ ሽን ኢታቶ መቶፐ አትና፥ ሀራባይ ደኤና።

22 መꬍና ጎዳይ ዎርዳንቻቱዋ እጼ፤ ሽን ቱማንቻ አሳቱዋን እ ናሸቴ።

23 ጭንጫ አሳይ ባረ ኤራ ቆሴ፤ ሽን ቦዛቱ ባረንቱ ቦዛተꬃ ኦዲኖ።

24 ምኒደ ኦꬅያ ኡራይ ደርያ ሞዴ፤ ሽን አዛላይ ሞደቴ።

25 ህርግያዌ አሳ ናሸቻ ድጌ፤ ሽን ሎኦተꬃና ደእያ ሃሳያይ አ ናሸቼ።

26 ጽሎ አሳይ ባረ ሾሩዋ ዞሪደ፥ ሱረ ኦግያ ካለꬄ፤ ሽን ኢታቱዋ ኦጊ ቱሙዋፐ ሃሴ።

27 አዛላ አሳይ ሻንካቲደ አሄዳ አሹዋ ካና፤ ሽን ምን ኦꬂደ ደሜዳ ኡራይ ባረ ዱረታዉ ቦንቹዋ እሜ።

28 ጽሎተꬃ ኦግያን ደኡ ደኤ፤ ሄ ኦግያን ሀይቁ ባዋ።

13

1 ኤራንቻ ናአይ ባረ አዉዋ ሴራ ስሴ፤ ሽን ቅሊጭያዌ ሴራ ስሰና።

2 አሳይ ባረ ዶናፐ ከስያ ቃላን ሎኦባ አኬ፤ ሽን አማንተናዋንቱ ማካላባ አሞቲኖ።

3 ባረ ዶና ናግያ ኡራይ ባረ ሸምፑዋ ናጌ፤ ሽን ኤለካ ሃሳይያ ኡራይ ባረና ꬋይሴ።

4 አዛላይ አሞቴ፤ ሽን አያነ ደመና፤ ሽን ምኒደ ኦꬅያዋንቱ ካላና።

5 ጽሎ አሳቱ ዎርዱዋ ሃሳያ እጺኖ። ሽን ኢታ አሳቱዋ ሃሳያይ ዬላዬነ ካዉሼ።

6 ሱረ ደኡዋ ደእያ ኡራ አ ጽሎተꬃይ ናጌ፤ ሽን ናጋራንቻ አ ናጋራይ ኩንድሴ።

7 ባረና ዱረ ማላትስያ አሳይ ደኤ፤ ሽን አዉ አያይነ ባዋ፤ ሀራይ ቃይ ባረና ህዬሳ ማላትስያዌ ደኤ፤ ሽን አዉ ዳሮ ዱረታይ ደኤ።

8 አሳይ ባረ ሻሉዋን ባረ ሸምፑዋ ዎዛናዉ ዳንዳዬ፤ ሽን ህዬሳ ያሽስያዌ ባዋ።

9 ጽሎቱዋ ጾምፒ ፖጩም ፖኤ፤ ሽን ኢታቱዋ ጾምፒ ቶአና።

10 ኦቶሩ ዋላሳ የሌ፤ ሽን ዞርያ አክያዋንቱ አꬌዳ ኤራንቻ።

11 ዳቡር ባይናን ደሜዳ ሚሻይ ኤለካ ꬋዬ፤ ሽን ምን ኦꬂደ ደሜዳ ዱረታይ፥ ዳር ዳሪደ ቤ።

12 ኮይያዌ ፖለተናን ጋምእያዌ ካዮዬ፤ ሽን አሞቴዳዌ ፖለትያዌ ናሸቼ።

13 ዞርያ ካꬍያ ኡራይ መቱዋን ገሌ፤ ሽን አዛዙዋ ቦንችያ ኡራይ ሳሩዋን ደአና።

14 አꬌዳ ኤራንቻይ እምያ ትምርቲ ደኡዋ ፑልቶ፤ ሄዌ አሳይ ሀይቁዋ ጲርያፐ ከስ አካናዉ ማዴ።

15 አኬካይ ደእያ ኡራይ ቦንቼቴ፤ ሽን አማነተናን አግያዌ ባሻዉ አፌ።

16 ጭንጫ አሳይ ኡባይ ኤራን ኦꬄ፤ ሽን ቦዛይ ባረ ቦዛተꬃ ቆንጭሴ።

17 አሳይ ኪቴዳ ኢታ ኪታንቻይ፥ መቱዋን ገሊኖ፤ ሽን አማንꬅያ አሳቱ ኪቴዳዌ፥ ሳሮተꬃ አሂኖ።

18 ሴራ እጽያ አሳይ ህዬሴነ ዬላቴ፤ ሽን ሴርና ስስያ ኡራይ ቦንቼቴ።

19 አሞቴዳዋ ደምያዌ ሎይꬅ ናሸቼ፤ ሽን ኢታቱ ኢታፐ ሃካናዉ ኮይክኖ።

20 አꬌዳ ኤራንቻ አሳቱዋና ሀመትያ አሳይ አꬌዳ ኤራንቻ ግዴ፤ ሽን ቦዛ አሳቱዋና ሀመትያ አሳይ መቱዋን ገሌ።

21 ናጋራንቻቱዋ ኢታ ካጫይ ካሌ፤ ሽን ጽሎቱ ሎኦ ኦሱዋ ዎይቱዋ አካና።

22 ሎኦ አሳይ ባረ ናናቱዋ ናናቱዋ ላትሴ፤ ሽን ናጋራንቻ ዱረታይ ጽሎ ዳጋቴ።

23 ህዬሳ ጎሻይ ዳሮ ካꬃ አይፋናዉ ዳንዳዬ፤ ሽን ሱረ ፕርዳይ ፓጬዳዋ ጋሱዋን ꬋዬ።

24 ቃይጼርያን ዋꬋናዉ ቃረትያ ኡራይ ባረ ናኣ እጼ፤ ሽን ባረ ናኣ ሲቅያ ኡራይ ምኒደ ሴሬ።

25 ጽሉ አ ኡሉ ካላና ጋካናዉ ሜ፤ ሽን ናጋራንቻይ ኮሻቴ።

14

1 አꬌዳ ኤራንቻ ምሽራታ ባረ ጎልያ ኬጻዉ፤ ሽን ቦዛታ ባረ ጎልያ ባረ ኩሽያን ኮላዉ።

2 ሱረ ሀመትያ አሳይ መꬍና ጎዳዉ ያዬ፤ ሽን ባረ ኦግያ ጌላይያ አሳይ መꬍና ጎዳ ካꬌ።

3 ቦዛ ሃሳያይ አ ዞክያዉ ጻምኣ አዬ፤ ሽን አꬌዳ ኤራንቻቱዋ እንጻርሳይ ኡንቱንታ ናጌ።

4 ቦራቱ ባይና ሳን ዬሲ መላ ደኤ፤ ሽን ነዉ ጎሽያ ዎልቃማ ቦራቱ ደኦፐ፥ ነ ዬስያን ካꬃይ ኩሜ።

5 አማነትያ ማርካይ ኡባ ገደ ቱሙዋ ኦዴ፤ ሽን ዎርዱዋ ማርካይ ዎርዱዋ ጻላላ ሃሳዬ።

6 ቅሊጭያዌ አꬌዳ ኤራተꬃ ኮዬ፤ ሽን ደመና፤ አኬካይ ደእያ አሳይ ኤራተꬃ ደማናዌ አ ዋይሰና።

7 ቦዛ አሳፐ ሃካ፤ አያዉ ጎፐ፥ ኔን አ ሃሳያፐ ኤራ ደማካ።

8 ጭንጫ አሳይ ባረ ኦꬅያዋ ኤርያ ድራዉ፥ አꬌዳ ኤራንቻ፤ ሽን ቦዛ አሳይ አይነ ኤረናንካ ኤርያዋ ማላትያ ድራዉ ጭሜ።

9 ቦዛቱ ናጋራ ኦꬂደ፥ ካዮትያዋ አጊደ ቅሊጪኖ፤ ሽን ሱረቱ ባረንቱ ናጋራይ አቶ ጌተታናዋ ኮዪኖ።

10 ባረ ዎዛና ካዩዋ እዛዉ ኤሬ፤ አ ናሸቻካ ኦንነ አናና ኮጸና።

11 ኢታቱዋ ጎሊ ኮለተና፤ ሽን ሱረቱዋ ጎሊ ምኒደ ደአና።

12 አሳዉ ልከ ማላትያ ኦጊ ደኤ፤ ሽን ቢና፥ አ ዉርሰꬃይ ሀይቁዋን ከስ የጌ። *

13 ሚቻንካ ዎዛናይ ካዮት ኤሬ፤ ናሸቻ ዉርሰꬃይካ ካዩዋ ግዳናዉ ዳንዳዬ።

14 ኢታ አሳይ ባረ ኢታ ኦሱዋ ጋትያ አካና፤ ሎኦ አሳይካ ባረ ሎኦ ኦሱዋ ጋትያ አካና።

15 ቦዛ አሳይ ኡባ አማኔ፤ ሽን ጭንጫይ አኬኪደ ታንጌ።

16 አꬌዳ ኤራንቻ አሳይ መꬍና ጎዳ ያዬ፤ ኢታፐካ ሃኬ፤ ሽን ቦዛይ አላለ ጌናነ ኤሌሌ።

17 ኤለ ሀንቀትያ አሳቱ ቦዛ ኦሱዋ ኦꬂኖ። ሽን ጭንጫቱ ዳንዳያንቻ።

18 ቦዛቱ ባረንቱ ቦዛተꬃ ጋትያ አኪኖ፤ ሽን ጭንጫቱ ኤራተꬃ ካላቻዳን ዎꬃናዋንታ።

19 ኢታ አሳቱ ሎኦ አሳቱዋ ስንꬃን ሆኪደ፥ ማሮታ ዎሳና። ናጋራንቻቱካ ጽሎቱዋ ፐንግያን ሆካና።

20 ህዬሳይ ባረ ሾሩዋንካ ዶሰተና፤ ሽን ዱረቶ ዳሮ ላገቱ ደኢኖ።

21 ባረ ሾሩዋ ካꬍያ አሳይ ናጋራ ኦꬄ፤ ሽን ህዬሳ ማድያዌ አንጀቴዳዋ።

22 ኢታባ ማቀትያዋንቱ ባሊኖ ግድክኖ? ሽን ሎኦባ ኦꬃናዉ ሀልችያዋንቱ ቱማተꬃነ አገና ሲቁዋ ደሚኖ።

23 ምኒደ ኦꬅያዋን ኡባን ጎአይ ደኤ፤ ሽን ጮ መላ ሃሳያይ ህዬሳተꬃ ጻላላ አዬ።

24 አꬌዳ ኤራንቻቶ ኡንቱንቱ ዱረተꬃይ ካላቻ፤ ሽን ቦዛቱ ባረንቱ ቦዛተꬃ ጉጅ ጉጂደ ቦዚኖ።

25 ቱሙ ማርካይ ሸምፑዋ አሼ፤ ሽን ዎርዱዋ ማርካይ ባለꬄ።

26 መꬍና ጎዳዉ ያይያ ኡራዉ ምኖ ጌሱ ደኤ። እ አ ናናቶካ ባቃቲደ አትያ ሳኣ ግዳናዋ።

27 መꬍና ጎዳዉ ያይያዌ ደኡዋ ፑልቶ፤ ሄዋ ድራዉ፥ መꬍና ጎዳዉ ያይያዌ ሀይቁዋ ጲርያፐ አሼ።

28 ካትያ ግታተꬃይ እ ሞድያ አሳ ጮራተꬃና፤ ሽን እ ሞድያ አሳይ ꬋዮፐ፥ እካ ፓና።

29 ዳንዳያንቻ አሳዉ ዎልቃማ አኬካይ ደኤ፤ ሽን ኤለ ሀንቀትያ አሳይ ባረ ቦዛተꬃ ቆንጭሴ።

30 ዎፑ ጌዳ ዎዛናይ ቦላ ፓጻ ዎꬄ፤ ሽን ቃናቲ ቦላዉ አጃጅያ ሀርግያ ማላ።

31 ህዬሳቱዋ ናቂያ አሳይ ኡንቱንታ መꬌዳዋ ጫሼ፤ ሽን መቶታንቻቶ ኬክያ አሳይ ጾሳ ቦንቼ።

32 ኢታቱ ባረንቱ ኢታ ኦሱዋን ኩንዳና፤ ሽን ጽሎቱ ባረንቱ ሱረተꬃን ሀይቁዋፐ ናገታና።

33 አኬካንቻ አሳ ዎዛናን አꬌዳ ኤራተꬃይ ኩሜዳ፤ ሽን ቦዛቱ አꬌዳ ኤራተꬃ አያነ ኤርክኖ።

34 ጽሎተꬃይ እት ካዉተꬃ አሳ ꬎቁ ꬎቁ ኦꬄ፤ ሽን ናጋራይ አይ አሳነ ካዉሼ።

35 ካቲ ኤራንቻ ቆማን ናሸቴ፤ ሽን ዬላይያ ኦሱዋ ኦꬅያ ቆማ ሀንቀቴ።

15

1 ሊቆ ዛሩ ሀንቁዋ ዛርቢሴ፤ ሽን ፖዶላ ቃላይ ሀንቁዋ ደንꬄ።

2 አꬌዳ ኤራንቻ እንጻርሳይ ኤራ ሎይꬄ፤ ሽን ቦዛቱዋ ዶናይ ቦዛተꬃ ፑልቴ።

3 መꬍና ጎዳ አይፈቱ ኡባሳ ጼሊኖ፤ ኢታ ኦꬅያዋንታካ ሎኡዋ ኦꬅያዋንታካ በኢኖ።

4 ሊቆ ሃሳያይ ደኡዋ ምꬃ ማላ፤ ሽን ጭምያ ሃሳያይ አያና መንꬄ።

5 ቦዛ አሳይ ባረ አዉዋ ሴራ ካꬌ፤ ሽን ባረ አዉዋ ሴራ አክያ አሳይ ጭንጫ።

6 ጽሎ ኡራ ጎልያን ዳሮ ሚሻይ ደኤ፤ ሽን ኢታዉ ገልያ ሚሻይ መቱዋ አዬ።

7 አꬌዳ ኤራንቻቱዋ ዶናይ ኤራ ዘሬ፤ ሽን ቦዛቱዋ ዎዛናይ ሄዋ ማላ ግደና።

8 መꬍና ጎዳይ ኢታቱዋ ያርሹዋ ሸነቴ፤ ሽን ሱረቱዋ ዎሳይ አ ናሸቼ።

9 መꬍና ጎዳይ ኢታ አሳቱዋ ሄመታ ሸነቴ፤ ሽን ጽሎተꬃ ካልያዋንታ እ ሲቄ።

10 ሱረ ኦግያ አጌዳ አሳ ኢታ ሙሩ ናጌ፤ ሴራ እጽያ አሳይ ሀይቄ።

11 ዱፉነ ባሻይ መꬍና ጎዳ ስንꬃን ቆንጭያን ቤቲኖ። ያትና፥ አሳ ዎዛና ቆፋይ ዋን አፐ ጌማኔ?

12 ቅሊጭያ አሳይ ሴርያዋ ዶሰና፤ አꬌዳ ኤራንቻቱዋፐካ ዞርያ ኦቼና።

13 ዎዛናይ ናሸትና፥ ሶምኢ ፖኤ፤ ሽን ዎዛናይ ካዮቶፐ፥ ሄ አያናይ መኤ።

14 አኬክያ ዎዛናይ ደእያ አሳይ ኤራተꬃ ኮዬ፤ ሽን ቦዛቱ ባረንቱ ቦዛተꬃን ናሸቲኖ።

15 ህዬሳቱዋ ደኡ ኡባ ጋላስካ ባጸ። ሽን ናሸትያ አሳቱ ኡባ ገደካ ባረንቱ ደኡዋን አሊኖ።

16 ዋላሳይ ደእያ ዎልቃማ አቁዋፐ መꬍና ጎዳ ያሻተꬃይ ደእያ ጉꬃባይ ኬካ።

17 ዋላሳይ ደእያ ሳን ሞꬎ አሹዋ ማናፐ ሲቁ ደእያ ሳን ሳንꬃ ምያዌ ኬካ።

18 ሀንቀትያ አሳይ ዋላሳ ከሴ፤ ሽን ሀንቀታናዉ ኤሌለና አሳይ ዋላሳ እርጽሴ።

19 አዛላ ኡራ መቱ አ ኦግያ ኡባን አጉንꬃ ድርሳ ማላ፤ ሽን ሱረ ኡራ ኦጊ ደምባ።

20 ጭንጫ ናአይ ባረ አዉዋ ናሸቼ፤ ሽን ቦዛ ናአይ ባረ አቶ ካꬌ።

21 ዎዛን ባይና አሳይ ባረ ቦዛተꬃን ናሸቴ፤ ሽን ዎዛናማ አሳይ ልከባ ኦꬄ።

22 ዞረታይ ꬋዮፐ፥ ሀልቼዳዌ ፖለተና፤ ዳሮ ዞርያዋንቱ ደእያ ሳን ሀልቼዳዌ ፖለቴ።

23 ኦሸቴዳዎ ልከ ዛሩዋ ዛርያዌ ሄ ኡራ ናሸቼ፤ ሃሳያ ልከ ዎድያን ሃሳይያዌ አይባ ሎኦቤ!

24 አꬌዳ ኤራንቻይ ቦላዉ ካለꬅያ ደኡዋ ኦግያን ሀመቴፐ አትና፥ ዱገ ዱፉዋ ዎꬅያ ኦግያን ሀመተና።

25 መꬍና ጎዳይ ኦቶራንቻቱዋ ጎልያ ኮላና፤ ሽን አምአቲ ዛዋ ናጌ።

26 መꬍና ጎዳይ ኢታቱዋ ቆፋ ሸነቴ፤ ሽን ጌሻ ቃላይ አ ናሸቼ።

27 ዎርዱዋን ዎꬍያ ደማናዉ ጃምያ አሳይ ባረ ሶ አሳ ቦላ መቱዋ አዬ፤ ሽን ማታይያ እጽያ አሳይ ፓጻ ደአና።

28 ጽሎ አሳይ ሃሳያናፐ ካሰቲደ ቆፔ፤ ሽን ኢታቱዋ እንጻርሳይ ፓላባ ፑልቴ።

29 መꬍና ጎዳይ ኢታቱዋፐ ሃኬ፤ ሽን ጽሎቱዋ ዎሳ ስሴ።

30 ፓሽኪደ ጼልያ ጼላይ ዎዛና ናሸቼ፤ ምሽራቹዋ ኦዱካ ቦላ ፓꬄ።

31 ደኡዋ እምያ ዞርያ ስስያ አሳይ አꬌዳ ኤራንቻቱዋና እትፐ ደአና።

32 ሴራ እጽያ አሳይ ባረና ቆሄ፤ ሽን ሴራ አክያ አሳይ አኬካ ደሜ።

33 መꬍና ጎዳዉ ያይያዌ አሳ አꬌዳ ኤራተꬃ ታማርሴ፤ ቦንቼታና ኮዬዳ አሳይ ኮይሮ ባረና ካዉሻናዉ ኮሼ።

16

1 አሳይ ባረ ዎዛናን ሀልቼ፤ ሽን ልከ ዛሩ መꬍና ጎዳፐ ቤቴ።

2 አሳይ ኦꬅያ ኦሱዋ ኡባይ አዉ ልከ ማላቴ፤ ሽን መꬍና ጎዳይ ኮይሮ ደንዱዋ ቆፋ ይግ ጼሌ።

3 ነ ኦꬅያዋ ኡባ ሀዳራ መꬍና ጎዳዉ እማ፤ ያቶፐ፥ ኔን ሀልቼዳዌ ፖለታና።

4 መꬍና ጎዳይ መꬌዳዋ ኡባ ባረ ሀልቾ መꬌዳ፤ ሀንንቶካ ማካላንቻቱዋ ዉርሰꬃይ ባየꬃ።

5 መꬍና ጎዳይ ኦቶረትያ ኡባ ሸነቴ፤ ኡንቱንቱ ሙረተናን አትክኖ።

6 አገና ሲቁዋንነ አማነትያዋን ናጋራይ አቶ ጌተቴ፤ አሳይ መꬍና ጎዳዉ ያይያዋን ኢታባ ኦናን ናገቴ።

7 አሳ ሀመታይ መꬍና ጎዳ ናሸችያዋ ግዶፐ፥ ሄ ኡራዉ ባረ ሞርከቱዋናካ ሳሮ ደአናዳን፥ ጾሳይ ኦꬄ።

8 ጽሎተꬃን ቤትያ ጉꬃባይ ዎርዱዋን ደምያ ዳሮ ዎꬍያፐ ኬካ።

9 አሳይ ባረ ዎዛናን ባረ ኦꬃናባ ሀልቼ፤ ሽን ሀልቹ መꬍና ጎዳይ ማድና ፖለቴ።

10 ካቲ ጾሳፐ አኬዳ ማታን ፕርዴ፤ ፕርዲደ እ ባለና።

11 ሚዛናቱነ ማክያ ሚሻቱ አማንꬅያዋንታ ግዳናዳን፥ መꬍና ጎዳይ ኮዬ፤ ዛልእያዋ ኡባን ጭሙ ደኤናዳን ኮዬ።

12 ካተቱ ባይዙዋ ኦሱዋ ሸነቲኖ፤ አያዉ ጎፐ፥ ኡንቱንቱ ካዉተꬃ አራታይ ጽሎተꬃን ኤቄ።

13 ካተቱ ጽሎ እንጻርሳን ናሸቲኖ፤ ቱሙዋ ሃሳይያዋንታካ ዶሲኖ።

14 ካትያ ሀንቁ ሀይቁዋ ኪታንቻ ማላ፤ ሽን አꬌዳ ኤራንቻ አሳይ ሀንቁዋ እርጽሳናዉ አዉዳሼ።

15 ካትያ ሶምኢ ፓሽኮፐ፥ ሄዌ ስም ደኡዋ። እ ናሽያዌ ባꬌሳ እራ አህያ ሻርያ ማላ።

16 አꬌዳ ኤራተꬃ ደምያዌ ዎርቃ ደምያዋፐ ኬካ፤ አኬካ ደምያዌ ብራ ደምያዋፐካ አꬌ።

17 ሱረቱ ብያ ኦጊ ኢታይ ደኢያሳፐ ሃኩዋና አꬄ፤ ባረ ሄመታ ናግያ ኡራይ ባረ ሸምፑዋ ናጌ።

18 ኦቶሩዋ ጌዱዋ ባሻይ ካሌ፤ አዩዋ ጌዱዋካ ኩንደꬃይ ካሌ።

19 አይያዋንቱና ዙፐቲደ፥ ኦሞዱዋ ሻክ አካናፐ አሽከ ግዲደ፥ ህዬሲደ ደእያዌ ኬካ።

20 መꬍና ጎዳ ቃላ ሎይꬂደ ሀይዝያ ኡራዉ እ ኦꬅያዌ ኡባይ እንጀታና፤ ጾሳን አማነትያ ኡራይ አንጀቴዳዋ።

21 ባረ ቆፋን አꬌዳ ኤራንቻ ግዴዳ አሳይ አኬካንቻ ጌተቴ፤ ሎኦ ቃላይ ኤራተꬃ ጉጄ።

22 ጭንጫ ኡራዉ ኤራተꬃይ ደኡዋ ፑልቱዋ ማላ፤ ሽን ቦዛቱዋ ሴርያዌ ጮ ዎድያ ዉርስያዋ።

23 አꬌዳ ኤራንቻ አሳይ ሃሳያናፐ ካሰቲደ ቆፔ፤ አሳይ አክያ ሃሳያ ሃሳዬ።

24 ሎኦ ቃላይ ኤሳ እልሉዋዳን ማልኤ፤ ቦላካ ማዴነ ፓꬄ።

25 አሳዉ ሱረ ማላትያ ኦጊ ደኤ፤ ሽን ዉርሰꬃን ሀይቆ ጋꬄ።*

26 ኮሻይ አሳይ ምኒደ ኦꬃናዳን ደንꬄ።

27 ኢታ አሳይ ኢታባ ሀልቼ፤ አ ሃሳያይካ ጹግያ ታማ ማላ።

28 ጌላ አሳይ ዋላሳ ደንꬄ፤ ዝግርያ አሳይ አማነትያ ላገቱዋ ሻኬ።

29 ማካላ አሳይ ባረ ሾሩዋ ጭሜ፤ ሎኦ ግደና ኦግያዉ እ አ ካለꬄ።

30 ባረ አይፍያ ስምእያ አሳይ ጌላባ ቆፔ፤ ባረ መተርሻ ሳኢደ ማንድያ አሳይ ኢታባ ፖሌ።

31 ፑሉሜዳ ሁጲ ቦንቾ ካላቻ፤ ሄዌካ ቤትያዌ ጽሎ ደኡዋ ደእና።

32 ዎልቃማ አሳ ግድያዋፐ፥ ሀንቀታናዉ ኤሌለና አሳ ግድያዌ ሎአ፤ ዳሮ ካታማቱዋ ኦሊደ ኦይቂያዋፐ፥ አሳይ ባረ ሁጲያ ሞድያዌ አꬌ።

33 አሳይ ሳማ የጌ፤ ሽን መꬍና ጎዳይ ኡባባ ዉርሰꬃ ቃቼ።

17

1 ዋላሳይ ደእያ ሳን ደእያ ዎልቃማ ግብራፐ ሳሩነ ዎፓይ ደእያ ሳን መላ ኡክꬃ ፖቁዋ ምያዌ ኬካ።

2 ጭንጫ ቆማይ ባረ ጎዳ ናኣ ፓና ላፋ ሞዴ፤ ያቲደ እሻቱዋና እትፐ ላቴ።

3 ዎርቃይነ ብራይ ታማን ፓጨትያዋዳን፥ መꬍና ጎዳይ አሳ ዎዛና ፓጬ።

4 ኢታ አሳይ ኢታ ኡራ ሃሳያ ስሴ፤ ዎርዳንቻይካ ማካላ ኦዱዋ ሀይዜ።

5 ህዬሳቱዋ ቦላ ቅሊጭያ አሳይ ኡንቱንታ መꬌዳ ጾሳ ቦሬ፤ ሀራ አሳ ጋክያ መቱዋን ናሸትያ አሳይ ሙረተናን አተና።

6 ናናቱዋ ናናቱ ጭሜዳ አሳቶ ካላቻ፤ አዎቱነ አየቱ ባረንቱ ናናቶ ቦንቾ።

7 ዳሮ ሎኦ ሃሳያይ ቦዛ ኡራዉ ጊገና፤ ሄዋፐካ አꬉዋ ዎርዱዋ ሃሳያይ አሳ ሞድያዎ ጊገና።

8 ማታይያ እምያዎ ማታዪ ብታ ማላ፤ እ ስሜዳ ሳኣ ኡባይ አዉ እንጀቴ።

9 ናቀቲደ ባረ ናቁዋ ገንꬅያ ኡራይ ሲቁዋ ኮዬ፤ ሽን የዉዋ ዛር ዛሪደ ዎጭያ ኡራይ፥ አማነትያ ላገቱዋ ሻኬ።

10 ቦዛይ ጼቱ ገደ ልሱዋን ሾጭና ኤርያዋፐ አኬካይ ደእያ አሳይ ጮ ሴርና ኤራይ አꬌ።

11 ኢታ አሳይ ማካላባ ጻላላ ኮዬ፤ ሄዋ ድራዉ፥ መቀꬅ ባይና ካፑ አ ቦላ ኪተታና።

12 ቦዛተꬃይ ኦይቄዳ ኡራና ጋከትያዋፐ ማራቱዋ ቦንቂ አክ ድጌዳ ማሀትና ጋከትያዌ ኬካ።

13 ሎኡዋ ኦꬄዳዋ ኩሽያ ኢታ ዛርያ ኡራዉ ኢታይ አ ሶፐ ኡባካ ክቼና።

14 ዋላሳይ ዶሚደ፥ ዜሩዋ ꬉስያ ሃꬃ ማላ፤ ሄዋ ድራዉ፥ ዋላሳፐ ካሰታደ ፓሉምያ አጋ።

15 ናጋራንቻ ጽልስያዌነ ጽሉዋ ቦላ ፕርድያዌ ኡንቱንቱ ላኡካ መꬍና ጎዳ ሸነይያ ኦሱዋ።

16 አኬካካ ደማናዉ አሙ አዉ ባይናን ደእሽን፥ ቦዛ ኩሽያን ደእያ ሚሻይ አ አያ ማዳነ?

17 ላጊ ኡባ ዎደካ ሲቄ፤ እሻይካ መቱዋ ዎደ ማዳናዉ የለቴ።

18 አኬካይ ፓጬዳ አሳይ ኤረና ኡራ አጩዋ ጭጋናዉ ዋስያ ገሌ።

19 ዋላሳ ዶስያ አሳይ ናጋራ ዶሴ፤ ኡባ ገደ ጬቀትያ አሳይ ባየꬃ ባረ ቦላ ጼሴ።

20 ጌላ ቆፋይ ደእያ አሳይ ሎኦባ ደመና፤ ጭምያዋ ሃሳይያ አሳይካ መቱዋን ገሌ።

21 ቦዛ ናኣ የሌዳ አዉ ካዮቴ፤ ቦዛ ናኣ አዎ ናሸቻይ ባዋ።

22 ዎዛናይ ናሸትያዌ አሳዉ ሎኦ ꬋለ፤ ሽን ካዮትያ አያናይ አሳዉ ዎልቃ ꬋይሴ።

23 ኢታ አሳይ ፕርዳ ጌላያናዉ ጌማን ማታይያ አኬ።

24 አኬካይ ደእያ ኡራይ አꬌዳ ኤራተꬃ ስንꬃን ዎꬂደ ቤ፤ ሽን ቦዛ አይፊ ቢታ ሳኣ ዩሹዋ ዩዪደ ጼሌ።

25 ቦዛ ናአይ ባረ አዉዋ ካዮዬ፤ ባረና የሌዳ አቶካ ዝልእሴ።

26 ጽሎ አሳ ሙርያዌ፥ ሱረ አሳካ ደችያዌ ሎአ ግደና።

27 አማሬኤዳ ቃላ ሃሳይያ አሳይ ኤራንቻ፤ ዎፓ አያናይ ደእያ አሳይካ አኬካንቻ።

28 ቦዛ ኡራይ ጮኡ ጎፐነ ባረ ዶና ባሮፐ፥ ኤራንቻ ማላቴ።

18

1 ሻከታናዉ ኮይያ አሳይ ባረ አሙዋ ካሌ፤ ሎኦ ኤራ ኡባካ ጳልቄ።

2 ቦዛይ ባረ ቆፋ ቆንጭሳናዋ ጻላላ ዶስያዋፐ አትና፥ ሀራ አሳፐ ኤራ አካናዉ ዶሰና።

3 ኢታተꬃይ ይያ ዎደ፥ ካꬊ፥ ካዉሻይነ ዬላይ አ ካሊደ ይ አጊኖ።

4 አሳ ዶናፐ ከስያ ሃሳያይ ጪሞ ሃꬃ ማላ፤ አꬌዳ ኤራተꬃ ፑልቱካ ጎግያ ሃꬃ ማላ።

5 ባይዛንቻ ማዲደ፥ ጽሉዋ ፕርዳ ጌላይያዌ ሎአ ግደና።

6 ቦዛ አሳይ ባረ ሃሳያን ዋላሳ ደንꬄ፤ አ ዶናፐ ከስያ ቃላይ አ ቦላ ጻምኣ ጼሴ።

7 ቦዛ አሳይ፥ ሃሳዪደ ባረና ቆሄ፤ አ ሃሳያይ ግትያ ግዲደ፥ አ ኦይቄ።

8 ዝግርሳ ቃላይ ማልኦ ቁማ ማላ፤ ናሸቺደ ዱገ ጋንጅያ ጋኬ።

9 ባረ ኦꬅያ ኦሱዋን አዛልያ አሳይ ባይዝያ ኡራፐ አይነ ዱማተና።

10 መꬍና ጎዳ ሱንꬃይ ምኖ ግምቢያ ማላ፤ ጽሎ አሳይ ያ ዎጺደ ሳሮ አታና።

11 ሽን ዱረ አሳቶ ኡንቱንቱ ዱረተꬃይ ዩሹ ግምበቴዳ ካታማ ማላ፤ ኡንቱንቱ ቆፋን ኡንቱንቱ ዱረተꬃይ ምኖ ድርሳዳን ኡንቱንታ ናግያዋ ማላቴ።

12 አሳይ ኩንዳናፐ ካሰ አ ዎዛናይ ኦቶረቴ፤ ቦንቼትያዋፐካ ባረ ሁጲያ ዝቂ ኦꬅያዌ ስንꬃቴ።

13 ስሰናን ደኢድ ዛርያዌ፥ ሄዌ ሄ ኡራዉ ቦዛተꬃነ ዬላ።

14 አሳ አያናይ ሀርግያ ዳንዳያናዳን ማዴ፤ ሽን አያናይ መኤረት ክቾፐ፥ አ ኦን ዳንዳያኔ?

15 አኬካንቻ አሳቱ ታማራናዉ ሎይꬅ ኮዪኖ፤ አꬌዳ ኤራይ ደእያዋካ ሀይዚኖ።

16 እምያዌ እምያዎ ኦግያ ዶዬ፤ ዎልቃማ አሳናካ ኤርሴ።

17 ካሰቲደ ዳናን ሞትያ ኡራይ ባልጋራይ ዪደ አ ኦቻና ጋካናዉ፥ ኡባ ገደካ ሄ ኡራይ ጽሉዋ ማላቴ።

18 ሳማ የግያዌ ፓሉምያ ተኤ፤ ላኡ ዎልቃማ ባልጋራቱዋካ ሻኬ።

19 ናቀቴዳ እሻይ ግምበቴዳ ካታማፐ አꬊደ ምኔ፤ አ ፓሉሚካ ብራታ ጎርዱዋ ማላ።

20 ባረ ዶናን ሃሳዬዳዋፐ አሳይ ባረ ጋንጅያ ኩንꬄ፤ ባረ እንጻርሳፐ ከሴዳዋን ካሌ።

21 ኔን ሃሳዬዳዌ ኔና ዎꬄ ዎይ ዎꬌ፤ ሄዋ ድራዉ፥ ኔን ነ ሃሳያ ጋሱዋን ይያዋ አካናዉ ደኣሳ።

22 ማቻቶ ደሜዳ አሳይ ሎኦባ ደሜዳ፤ ሄ ኡራይ መꬍና ጎዳንካ ናሸቴ።

23 ህዬሳ አሳይ አዉዳሺደ ሃሳዬ፤ ሽን ዱሪ ፔኑቄቲደ ዛሬ።

24 ዳሮ ላጊ ደእያ አሳይ ꬋያና፤ ሽን እሻፐ አꬊደ አማንꬅያ ላጊ ደኤ።

19

1 ዎርዶ ሃሳያ ሃሳይያ ቦዛፐ ባረ ደኡዋን ቶሺ ባይና ህዬሳ አሳይ ኬካ።

2 ኤር ባይና ሴላይ ሎአ ግደና፤ ሀመቲደ ኤሌልያ ኡራይካ ዎራ ቤ።

3 እት እት አሳይ ባረ ቦዛተꬃን ባረ ደኡዋ ባይዜ፤ ያቲደ ቃይ መꬍና ጎዳ ቦላ ይሎቴ።

4 ዱረተꬃይ ዳሮ ላገቱዋ ጉጄ፤ ሽን ህዬሳተꬃይ ደእያ ላገቱዋካ ዱꬄ።

5 ዎርዶ ማርካይ ሙረተናን ቤና፤ ዎርዱዋ ሃሳይያዋንቱካ ከስ አክክኖ።

6 ዳሮ አሳይ ሞድያ አሳ ስንꬃ ኮዬ፤ ጮ እምያ ኡራና አሳይ ኡባይ ዳቦቴ።

7 ህዬሳ አሳ አ እሻቱ ኡባይ እጺኖ፤ ሄዋፐካ አꬉዋ አ ላገቱ አፐ ሃኪኖ፤ እ ኡንቱንታ አዉዳሺደ ካልናካ፥ ኡንቱንቱ አ ጋꬅ ኦይꬅክኖ።

8 አꬌዳ ኤራተꬃ ደምያዌ ባረና ሲቄ፤ አኬካ ካርህ ኦꬅ ኦይቂያዌ ሎኦባ ደሜ።

9 ዎርዶ ማርካይ ሙረተናን አተና፤ ዎርዱዋ ሃሳይያዌካ ꬋያና።

10 ቦዛ ኡራዉ እሻሎ ደኡ በሰና፤ ሄዋፐካ አይሊ ካፖቱዋ ሞድያዌ ኢታ ዳሬ።

11 አꬌዳ ኤራተꬃይ አሳዉ ዳንዳያ እሜ፤ ባይዜዳ ኡራዉ አቶ ግያዌካ ቦንችሴ።

12 ካትያ ሀንቁ ጋሙዋ ጉዱዋ ማላ፤ ሽን አ ሳባይ ማታ አጭስያ ከተርሳ ማላ።

13 ቦዛ ናአይ ባረ አዉዋ ꬋይሴ፤ ዋላሳንቻ ማቻታካ ጎሊ ኡባ ገደ ጾክያ ጾኩዋ ማላ።

14 እት አሳይ ጎልያነ ማጹዋ ባረ አዉዋፐ ላታናዉ ዳንዳዬ፤ ሽን አኬካንቻ ማቻቶ መꬍና ጎዳይ እሜ።

15 ጮ ዞልፓካትያ ኡራዉ ገምእሹ ዬ፤ ኦሱዋ ኦና አሳይ ኮሻቴ።

16 አዛዙዋ ናጊደ ኦꬅያ አሳይ፥ ባረ ሸምፑዋ ናጌ፤ ሽን ሸነኮ ግያ አሳይ ሀይቄ።

17 ህዬሳዉ ኬክያ አሳይ መꬍና ጎዳዉ ታልኤ፤ እ ሄ ሎኦ ኦሱዋ አጩዋ ጭጌ።

18 ስምያ ህዶታይ ደእሺና፥ ነ ናናቱዋ ሴራ፤ ሴራና ꬋዮፐ፥ ኔን ኡንቱንታ ባይዛዳ።

19 ሀንቁዋ ሱልያ አሳይ ባረ ጋትያ አኮ፤ አ አጋ፤ ኔን አ አሽያዋ ግዶፐ፥ ሀራቱዋካ ኔን አ ሄዋዳን ኦꬃናዌ አተና።

20 ዞርያ ስሳ፤ ትምርትያካ አካ። ያቶፐ፥ ኔን ዉርሰꬃን አꬌዳ ኤራንቻ ግዳናሳ።

21 አሳይ ዳሮባ ሀልቼ፤ ሽን መꬍና ጎዳይ ጌዳዌ ፖለቴ።

22 አሳፐ ኮየትያዌ አገና ሲቁዋ፤ ዎርዳንቻ ግዳናፐ ህዬሳ ግድያዌ ኬካ።

23 መꬍና ጎዳዉ ያይያዌ ደኦ ካለꬄ፤ አዉ ያይያ አሳይ ካሊደ ደኤ፤ ኢታባይካ አ ቦቼና።

24 እት እት አሳይ ዳሮ አዛላ፤ ዎጽያን ቱሼዳ ሶሉዋካ ፑደ ባራናዉ ዋየቴ።

25 ኔን ቅሊጭያዋ ሾጮፐ፥ አኬካይ ፓጬዳዌ ጭንጫተꬃ ታማራና፤ አኬካንቻ አሳ ኔን ሴሮፐ፥ እ ኤራተꬃ ደማና።

26 ባረ አዉዋ ቦንቂያ ናአይ፥ ባረ አቶካ ሶፐ ከሲደ የደርስያ ናአይ፥ ሄ ናአይ ዬላነ ካዉሻ አህያ ናኣ።

27 ታ ናአዉ፥ ኔን ዞርያ ስስያዋ አጌዳዋ ግዶፐ፥ ኤራዉ ዞክያ ዛራዳ።

28 ዎርዶ ማርካይ ሱረ ፕርዳ ቦላ ቅሊጬ፤ ኢታ አሳ ዶናይ ኢታተꬃ ጉጂደ ምቴ።

29 ቅሊጭያዋንቶ ፕርዳይ፥ ቦዛቶካ ዋꬋይ ኮሼ።

20

1 ዳሮ ማꬆይያ ኡሻ ኡሽያዌ ዳሮ ብድሴነ ዋላሴ፤ ማꬆትያ አሳይ ዎዛናይ ፓጬዳ አሳ።

2 ካትያ ሀንቁ ጋሙዋ ጉደꬃ ማላ፤ አ ይሎይያ አሳይ ባረ ሸምፑዋ ቦላ ፕርዴ።

3 ፓሉምያፐ ጋጻን ደእያዌ አዎ ቦንቾ፤ ሽን ቦዛ አሳይ ኡባይ ዋላቀታናዉ ኤሌሌ።

4 አዛላ ጎሻንቻይ ዎድያ ናጊደ ጎሸና፤ ሄዋ ድራዉ፥ ካꬃ ጫክያ ዎደ እ ዎሴ፤ ሽን አያካ ደመና።

5 አሳ ዎዛና ሀልቹ ጪሞ ኦላ ግዶን ደእያ ሃꬃ ማላ፤ ሽን ዎዛናማ አሳይ ሄዋ ዱቂደ ከሴ።

6 ዳሮ አሳቱ ባረንቱ ኬካተꬃ ኦዲኖ፤ ሽን ቱሙ አማነትያ አሳ ደማናዌ ኦኔ?

7 ጽሎ አሳይ ቶሺ ባይና ደኡዋ ደኤ፤ አ ካሊደ፥ አ ናናቱካ አንጀቴዳዋንታ።

8 ካቲ ፕርዳናዉ ባረ ካዉተꬃ አራታን ኡቴዳ ዎደ፥ ኢታ ኡባ ባረ አይፍያን ሀርቂደ ከሴ።

9 “ታ ዎዛና ጌሻድ፤ ታናን ናጋርካ ባዋ” ያጋናዉ ዳንዳይያ አሳይ ደአኔሻ?

10 መꬍና ጎዳይ ዎርዱዋ ሚዛናን ይግያዋንታነ ልከ ግደናባን ማክያዋንታ እጼ።

11 ናአይ ጌሻነ ሱረ ግድያዌ እ ኦꬅያ ኦሱዋን ኤረቴ።

12 ስስያ ሀይꬃነ ጼልያ አይፍያነ፥ ኡንቱንታ ላኡዋካ መꬍና ጎዳይ መꬌዳ።

13 ገምእሹዋን ነ ዎድያ ዉርሶፓ፤ ኔን ህዬሳና። ቤጎታ፤ ያቶፐ፥ ኔን ካꬃ ካላና።

14 ሻምያ አሳይ፥ “ቆሄ! ቆሄ!” ያጌ፤ ሽን ቤዳዋፐ ጉይያን፥ “ገሉዋን ሻማድ” ያጊደ ጬቀቴ።

15 ኤራይ ኩሜዳ ሃሳያይ ዎርቃፐካ እንቁዋ ግያ ዳሮ አልኦ ሹቻፐካ አꬌዳ አልኦባ።

16 ኤረና አሳዉ ዋስያ ገልያ ኡራ ማዩዋ ቃር አክተ፤ እማꬃ አሳዉ ዋስያ ገልያ ኡራ ማዩዋ ኦይቂተ።

17 ዎርዱዋን ደሜዳ ካꬃይ አሳ ማልኤ፤ ሽን አቅ ከሲደ፥ ዶና ግዶን ሻፍያዳን ሀኔ።

18 ዞርያ አካደ ነ ሀልችያዋ ሀልቻ፤ ዞርያ አከናን ደኣደ ኦላዉ ቦፓ።

19 ዝግርያ አሳይ ጹራ ገንና፤ ሄዋ ድራዉ፥ ኦዳንቻ ኡራና ጋከቶፓ።

20 አሳይ ባረ አዉዋ ዎይ ባረ አቶ ሸቆፐ፥ አ ደኡዋ ጾምፕያ ꬍጵ ጎ ꬉማን ቶአና።

21 ኮይሩዋን ኤለካ ሺቄዳ አቁ ዉርሰꬃን አንጀተና።

22 ነዉ ኢታ ኦꬄዳ ኡራዉ፥ “ታንካ አዉ ኢታ ኦꬃና” ጎፓ፤ መꬍና ጎዳን አማነታደ ናጋ፤ እ ኔና አሻና።

23 መꬍና ጎዳይ ላኡ ቆሞ ሚዛናቱዋ ሸነቴ፤ ዎርዱዋ ሚዛናቱካ አ ናሸችክኖ።

24 አሳይ ባናዉ በስያ ኦግያ መꬍና ጎዳይ ካለꬄ፤ ያትና፥ አሳይ ባረ ደኡዋን ባና ኦግያ ዎቲደ አኬካናዉ ዳንዳዪ?

25 እትባ ኤሌሊደ፥ “ሀዋ ታን ጾሳዉ እማድ” ግ ድግያዌነ ጉየፐ ዝንቆትያዌ፥ ሄዌ አሳ ኦይቂያ ጲረ።

26 አꬌዳ ኤራንቻ ካቲ ማካላንቻቱዋ ሻኪደ ኤሬ፤ እ ኡንቱንታ ቃረተናን ሙሬ።

27 አሳ አያናይ መꬍና ጎዳዉ ጾምፕያ፤ ሄዋ ድራዉ፥ እ ኑ ግዶ አሳተꬃ ኡባ ፕልግ ጼሌ።

28 አገና ሲቁነ አማነትያዌ ካትያ ናጊኖ፤ አ ካዉተꬃ አራታይ አገና ሲቁዋን ምኔ።

29 ያላጋቱዋ ቦንቹ ኡንቱንቱ ዎልቃ፤ ጭማቶካ ኡንቱንቱ ፑሉንꬃይ ኡንቱንቶ ቦንቹዋ።

30 ምኖ ሙሩ ኢታተꬃ ሾዴ፤ ዋꬍያዌ ኢታ ዎዛና ላማናዉ ዳንዳዬ።

21

1 ካትያ ዎዛናይ መꬍና ጎዳ ኩሽያና፤ እ አ ዎዛና ጎግያ ሃꬃ ዛርያዋዳን፥ ባረ ኮዬዳሳ ዛሬ።

2 አሳይ ኦꬅያዌ ኡባይ እዛዎ ልከ ማላቴ፤ ሽን መꬍና ጎዳይ አ ዎዛና ቆፋ ፓጬ።

3 ያርሹዋ ያርሽያዋፐካ አꬂደ፥ ጽሎባነ ሱረባ ኦꬅያዋ መꬍና ጎዳይ ዶሴ።

4 ኢታቱ ኦቶረትያዋንነ አይያዋን ኤረቲኖ፤ ሄዌካ ናጋራ።

5 ምኖ ኦሳንቻ ሀልቹ ዱረዬ፤ ሽን ኤሌልያ ኡባይ ህዬሳና።

6 ዎርዶቲደ ዳጋዬዳ ዱረታይ ፐንቱዋ ሱሉዋዳን ꬋዬ፤ ሄዋ ኮይያዋንቱ ሀይቁዋ ኮዪኖ።

7 ኢታቱ ሱረባ ኦꬃናዉ እጽያ ድራዉ፥ ኡንቱንቱ ማካላ ኦሱ ኡንቱንታ አኪደ ቤ።

8 ባይዛንቻቱ ጌላ ኦግያን ሀመቲኖ፤ ሽን ጌሻቱ ሱረባ ኦꬂኖ።

9 ዋላቀትያ ማቻትና እት ጎልያን ደእያዋፐ ሄ ጎልያ ካሻን ደእያዌ ኬካ።

10 ኢታቱ ኢታባ ኦꬃናዉ አሞቲኖ፤ ባረንቱ ሾሮቶ ቃረትክኖ።

11 ቅሊጭያዌ ሙረቴዳ ዎደ፥ ዎዛናይ ፓጬዳ ኡራይ አꬌዳ ኤራ ታማሬ፤ ቃይ ዎዛናማ ኡራይ ታማሪደ፥ ኤራ ደሜ።

12 ጽሎ ጾሳይ ኢታቱዋ ሶን ኦሰትያዋ ኡባ በኤ፤ ኡንቱንታ አꬅ የጊደ ꬋይሴ።

13 ህዬሳ ዋሱዋ ስሳናፐ ጊደ፥ ባረ ሀይꬃ ቱጭያ ኡራይ፥ እካ ዋሳና፤ አልያዌ ꬋያና።

14 ጌማን እምያ እሙ ሀንቁዋ ዶሽሴ። አፍላ ግዱዋና እሜዳ ማታዪ ሱሎ ሀንቁዋ እርጽሴ።

15 ሱረ ፕርዳይ ፕርደቴዳ ዎደ፥ ሄዌ ጽሎ ናሸቻ፤ ሽን ኢታ ኦꬅያዋንቶ ዳጋማ።

16 አኬካ ኦግያፐ ሀድሬዳ ኡራ ሀይቁ ናጌ።

17 አꬎ እንጅያን ደአና ግያ ኡራይ ማንቄ፤ ዎይንያ ኤሳነ ዛይትያ ዶስያ አሳይ ዱረተና።

18 እት እት ገደነ ጾሳ አሳቱዋ አሻናዉ ኢታ አሳቱ ሙረቲኖ፤ አማነተና አሳቱካ ሱረ አሳቱዋ ድራዉ ሙረቲኖ።

19 ዋላቀትያነ ይሎትያ ማቻትና ደአናፐ ባዙዋን ደእያዌ ኬካ።

20 ዎዛናማ ኡራ ሶን ማልኦ ቁማይነ ኦይሳይ ምንጀቴ፤ ሽን ቦዛ አሳይ ባረዉ ደእያዋ ኡባ ም ድጌ።

21 ጽሎተꬃነ አገና ሲቁዋ ኮይያ ኡራ ላይꬃይ አዱቄ፤ ቃይ ሄ ኡራይ ጽሎተꬃነ ቦንቹዋ ደሜ።

22 ዎዛናማ አሳይ ዎልቃማ ኦላንቻቱ ደእያ ካታማ ኦሊደ ኦይቄ፤ ኡንቱንቱ አማነቴዳ ምኖ ጌሱዋካ ላሌ።

23 ባረ ዶናነ ባረ እንጻርሳ ናግያ አሳይ ባረና መቱዋፐ ናጌ።

24 ኦቶረትያነ አይያ አሳይ ቅሊጭያዋ ጌተቴ፤ እ ኦቶራንቻ ግዴዳ ድራዉ፥ አሳዉ ቆፐና።

25 አዛላ አሙ ዎꬌ፤ አያዉ ጎፐ፥ እ ኦꬃናዉ ኮየና።

26 አዛላይ ጋላሳ ኩመንꬃ ዳሮባ ደማናዉ አሞቴ፤ ሽን ጽሉ ባረዉ አሸናን እሜ።

27 ጾሳይ ኢታቱዋ ያርሹዋ ሸነቴ፤ ሄዋፐካ ኡንቱንቱ አዉ ኢታ ቆፋን ሺሽያ ያርሹዋ አꬅ ሸነቴ።

28 ዎርዶ ማርካይ ꬋያና፤ ሽን ቆፒደ አኬካን ሃሳይያ ኡራ ሃሳያይ አከታና።

29 ኢታ አሳይ ታዋ ጻላላይ ልከ ጌ፤ ሽን ሱረ አሳይ ዩሽ ቆፔ።

30 አሳይ ባረ አꬌዳ ኤራተꬃን፥ አኬካንነ ዞርያን መꬍና ጎዳና ኤቀታናዉ ዳንዳየና።

31 ኦላዉ ፓራ ኮራናዉ ዳንዳየቴ፤ ሽን ኦላ ጾንስያዌ መꬍና ጎዳ።

22

1 ሎኦ ሱንꬃይ ዳሮ ዱረተꬃፐ አꬌ፤ ሳበትያዌካ ብራፐነ ዎርቃፐ አꬌ።

2 ዱርያነ ማንቁዋ ኡባካ መꬍና ጎዳይ መꬌዳ፤ ሄዋን ኡንቱንቱ ላኡካ ቃራ።

3 ጭንጫ አሳይ ኢታ በኢደ፥ ቆሰት አꬄ፤ ሽን አኬካይ ፓጬዳ አሳይ መቱዋን ገሊደ ቆሄቴ።

4 ኔን አሽከ ግዶፐነ መꬍና ጎዳዉ ያዮፐ፥ ዱረተꬃ፥ ቦንቹዋነ ደኡዋ ደማና።

5 ኢታ ኡራ ኦግያን አጉንꬃይነ ጲሪ ደኤ፤ ሽን ባረና ናግያ አሳይ ኡንቱንቱፐ ሃኬ።

6 ናአይ ዋኒደ ደአና በስንቶ ታማርሳ፤ ያቶፐ፥ እ ጭሚደካ ሄዋ አገና።

7 ዱሪ ህዬሳ ሞዴ፤ ታልእ አኬዳዌ ታልእያ እሜዳዎ አይለ ግዴ።

8 ናጋራ ዘርያ ኡራይ ዋይያ ጫኬ፤ ሀራቱዋ እ ቱጋይያ ቱጋ ጻምአይ መኤና።

9 ኬካ አሳይ ባረ ቁማፐ ህዬሳዉ ጮ እምያ ድራዉ አንጀታና።

10 ቅሊጭያ አሳ ከሳ ድጎፐ፥ ፓሉሚ፥ ዋላሳይነ ቦሪ ክቻና።

11 ኔን ዎዛና ጌሻተꬃነ ኬካ ሃሳያ ዶሶፐ፥ ካቲ ኔናና ዳቦቴ።

12 መꬍና ጎዳይ ኤረተꬃ ናጌ፤ ሽን ዎርዳንቻቱዋ ቃላ እ አꬅ የጌ።

13 ቦዛ አሳይ፥ “ታን ካረ ከሶፐ፥ ጋሙ ታና ማና፤ ታና ኦግያን አሳይ ዎꬋና” ያጌ።

14 ዎሹምያ ማጫ ምሽራት ዶናይ ጪሞ ኦላ ማላ፤ መꬍና ጎዳይ ሀንቀቴዳ ኡራይ አ ግዶን ኩንዴ።

15 ናኣ ዎዛና አዛላተꬃይ ባቂ ኦይቄ፤ ሽን ቃይጼርያን ሙርያዌ አፐ ሃሴ።

16 ባረዉ ማጹዋ ጉጃና ጊደ፥ ህዬሳ ናቂያዌ ዱርያዉ እሙዋ እምያዌ ላኡካ ህዬሳና።

ሀታሙ አꬌዳ ኤራ ሃሳያቱዋ

17 ነ ሀይꬃ ሃ የጋደ፥ አꬌዳ ኤራንቻይ ኦድያዋ ስሳ፤ ነ ዎዛናካ ታ ኤራኮ ዛራ። 18 አያዉ ጎፐ፥ ኡንቱንታ ነ ዎዛናን ዎꬆፐነ ነ ዶናንካ ኡንቱንቱ ኡባ ሀሳዮፐ፥ ኔን ናሸታና። 19 ነ አማኑ መꬍና ጎዳን ግዳና ማላ፥ ታን ኔና ሀች ታማርሳድ። 20 ታን ነዉ ዞሪነ ኤራተꬃይ ደእያ ሀታሙ ሌምሳቱዋ ጻፎዌሽ! 21 ኔና ኪቴዳዎ ኔን ልከ ዛሩዋ ዛራና ማላ፥ ታን ኔና ቱማተꬃ ታማርሳድ።

22 ህዬሳቶ አያይነ ባይና ድራዉ፥ ኡንቱንቱዋ ቦንቆፓ፤ ችሎታንካ መቶታንቻቱዋ ማታ ꬋይሶፓ።

23 አያዉ ጎፐ፥ መꬍና ጎዳይ ኡንቱንቱ ድራዉ ሞተታና፤ ኡንቱንታ ቦንቄዳዋንታካ እ ቦንቃና።

24 ሀንቀትያ ኡራና ላገቶፓ፤ ሀንቀታናዉ ኤሌልያ ኡራናካ ዙፐቶፓ።

25 ኔን አ ሀኑዋ ሜዘቶፐ፥ ጉየፐ አጋናዉ ዳንዳያካ።

26 አሳዉ አጩዋ ታ ቃንጻና ጋደ ዋስያ ገሎፓ።

27 ኔን ቃንጽያዌ ꬋዮፐ፥ ነ ግስያ ሂጻይ አተናን፥ ነዉ ደእያባይ ኡባይ አከታና።

28 ነ ማይዛ አዎቱ ቶኬዳ በን ዛዋ ሾዶፓ።

29 ባረ ኦሱዋ ሎሀተꬃን ኦꬅያ አሳ በኣድ? እ ካተቶ ኦꬄፐ አትና፥ ጮ አሳቶ ኦና።

23

1 ኔን አሳ ሞድያዋና እትፐ ቁማ ማናዉ ኡቴዳ ዎደ፥ ነ ስንꬃን ደእያዋ ሎይꬃደ አኬካ። 2 ኔን ዳሮ ዮራ አሳ ግዶፐ፥ ናገታ። 3 እ ኔና ፓጫናዉ ዳንዳይያ ድራዉ፥ አꬌዳ ማልኦ ቁማዉ ያዉነቶፓ።

4 ዱረታናዉ ዳቡሮፓ፤ ሄዋ ማላ ኬስያ አጋናዉ ጭንጫ ግዳ። 5 ሄዋ ማላ ዱረተꬃይ ኔን ጼልሽን ꬋያና፤ ቀፍያ ከሲደ አርጋንꬃዋዳን፥ ሳሉዋ ፓላና።

6 ኡዝያ ቁማ ሞፓ፤ አ ማልኦ ቁማካ ማናዉ አሞቶፓ። 7 ማላትሳናዉ እ ኔና፥ “ማ፤ ኡሻ” ያጌፐ አትና፥ አ ዎዛናይ ኔናና ደኤና። 8 ኔን ሜዳ ላፋ ቁማ ጮሻና፤ ነ ጋላታይካ መላ ግዳና።

9 ቦዛዉ ሎኦባ ሃሳዮፓ፤ አያዉ ጎፐ፥ ነ አꬌዳ ኤራ ሃሳያ እ ካꬋና።

10 በን ዛዋ ሾዶፓ፤ ቃይ አዉ ባይና ናናቱዋ ጋድያ ዛዋ ሱጎፓ፤ 11 አያዉ ጎፐ፥ ኡንቱንታ አሽያ ጾሳይ ምኖ፤ እ ኡንቱንቱ ድራዉ ኔናና ሞተታና።

12 ነ አስታማሪ ነዉ ኦድያዋ ሀይዛ፤ ነ ሀይꬃካ ኤራ ቃላኮ ዛራ።

13 ናኣ ሴረናን አጎፓ፤ ኔን አ ቃይጼርያን ዋꬎፐ፥ እ ሀይቀና። 14 ኔን አ ቃይጼርያን ዋꬎፐ፥ አ ሸምፑዋ ሀይቁዋፐ አሻሳ።

15 ታ ናአዉ፥ ኔን ነ ዎዛናን አꬌዳ ኤራንቻ ግዶፐ፥ ታ ዎዛናይካ ናሸታና፤ 16 ነ እንጻርሳይ ሱረባ ሃሳዮፐ፥ ታ ዎዛናይ ናሸቴ።

17 ናጋራንቻቱዋ ቃናቶፓ፤ ሽን ኡባ ገደ መꬍና ጎዳዉ ያይያዋ አጎፓ። 18 ያቶፐ ነዉ ስንꬃናዉ ሳአይ ኬካና፤ ነ ህዶታይካ ꬋየና።

19 ታ ናአዉ፥ ስሳ፤ ዎዛናማ ግዳ፤ ነ ዎዛና ሱረ ኦግያን ዎꬃ። 20 ዳሮ ዎይንያ ኤሳ ኡሽያዋንቱናነ አሹዋ ሙሳዉ ያረትያዋንቱና ዙፐቶፓ፤ 21 አያዉ ጎፐ፥ ማꬆትያዋንቱነ ዮራንቻቱ ማንቃና፤ ገምእሹዋ ዳሩ አሳ ዉሬዳ ጩርቃ ማይዝሴ።

22 ኔና የሌዳ ነ አቡ ኦድያዋ ስሳ፤ ነ አታካ ኤጬዳ ዎደ ካꬎፓ። 23 ቱሙዋ፥ አꬌዳ ኤራተꬃ፥ ትምርትያነ አኬካ ሻማፐ አትና፥ ኡባካ ዛልኦፓ። 24 ጽሎ ናኣ አቡ ሎይꬅ ናሸታና፤ ዎዛናማ ናኣ የሌዳ ኡራይካ አን ሀሹ ጋና። 25 ነ አቡነ ነ አታ ናሸትኖ፤ ኔና የሌዳናካ ሀሹ ጉ።

26 ታ ናአዉ፥ ታ ዞርያ ሀይዛ፤ ታን ሀንያዋዳን ሀና። 27 አያዉ ጎፐ፥ ዎሹምያ ምሽራታ ጪሞ ኦላ ማላ፤ ጫራቱዋ ኦይቂያ ማቻታካ ኡንአ ኦላ ማላ። 28 አ ፓኑዋዳን ቆሰታ ኡታደ ናጋዉ፤ አማነተና አቱማ አሳ አሳ ግዶን ዳርሳዉ።

29 “ዎ!” ግያ ዋሱ ኦሴ? ካዩ ኦሴ? ዋላሳይ ኦሴ? ዙዙንꬃይ ኦሴ? ጋሱ ባይናን ማዱጽያዌ ኦሴ? አይፊ ዞእያዌ ኦሴ? 30 ዎይንያ ኤሳ ኡሺደ ጋምእያዋንቱሳ ግደኔ? ዋላከቴዳ ዎይንያ ኤሳ ኡሽ ኡሽ በእያዋንቱሳ ግደኔ? 31 ዎይንያ ኤሳይ ዞኤዳ ዎደ፥ አ ማላይ ብርልያ ግዶን ጶልያ ዎደ፥ ኡሽሽን ዋላላቲደ ገልያ ዎደ፥ አ ጼሎፓ። 32 ዉርሰꬃን እ ሾሻዳን ዱኬ፤ ሙሉሙቀ ሾሻዳንካ ባረ ይሻ ፑኬ። 33 ነ አይፊ በእ ኤረናዋ በአና፤ ነ ዎዛናይካ ሱረ ቆፓናዉነ ሃሳያናዉ ዳንዳየና። 34 ኔን አባ ግዶን ሆቢ ቃꬅያ ማርካብያ ጼራን ግሴዳ ኡራ ማላ ግዳና። 35 ኔን፥ “ኡንቱንቱ ታና ደቼድኖ፤ ሽን ታን ቆሄታበይከ። ኡንቱንቱ ታና ዋꬌድኖ፤ ሽን ታዉ ኤረትቤና። ሀራ ኡሻ ኡሻናዉ ታን አዉደ ደንዳንድታሻ?” ያጋና።

24

1 ታ ናአዉ፥ ኢታ አሳቱዋ ማላ ግዳርክታሻ ጎፓ፤ ኡንቱንቱና ዳቦታናዉካ አሞቶፓ፤ 2 አያዉ ጎፐ፥ ኡንቱንቱ ኡባ ገደ ማካላባ ማቀቲኖ፤ ባረንቱ እንጻርሳን ገንያባ ሃሳዪኖ።

3 ጎሊ አꬌዳ ኤራተꬃን ኬጸቴ፤ አኬካንካ ምኔ። 4 ኤራይ ደኦፐ፥ ቆልኡ አልኦባንነ ሎኦባን ኡባን ኩሜ።

5 ዎዛናማ ኡራዉ ዎልቃማ ዎልቃይ ደኤ፤ ኤራንቻ አሳይካ ምኖተꬃ ጉጄ። 6 ኔን ኦላዉ ከሳናፐ ካሰታደ ሀልቹዋ ሀልቻናዉ ኮሼ፤ ዳሮ ዞርያዋንቱ ዞርያን ጾኑ ቤቴ።

7 ቦዛይ አꬌዳ ኤራተꬃ አኬካናዉ ዳንዳየና፤ ሀቃ ያአንካ ኦድያዌ አይነ ባዋ።

8 ኢታ ኦꬃናዉ ሀልችያ ኡራይ ገናንቻ ጌተታና። 9 ቦዛተꬃ ቆፋይ ናጋራ፤ አሳይ ቅሊጭያዋ እጼ።

10 ኔን መቱዋ ጋላስ ላፎፐ፥ ነ ዎልቃይ ጉꬃ ግያዋ።

11 ሀይቃናዉ በሰናን፥ ሀይቆ ፕርዲደ አፍያዋንታ አሻ፤ ዎꬋና ሀንያ ዎደ ጮኡ ጋደ ጼሎፓ። 12 ኔን፥ “ኑን ሀዋ ኤርበይኮ” ያጎፐ፥ ዎዛና ኤርያዌ እ በኤኔ? ነ ደኡዋ ናግያዌ ኤረኔ? አሳ ኡባዉ አ ኦሱዋ ኦሱዋዳን ዛረኔ?

13 ታ ናአዉ፥ ኤሳ ማ፤ ኤሳይ ሎአ። ኤሳ እልሉ ጎጎጩዋን ማልኤ። 14 አꬌዳ ኤራተꬃይካ ሄዋ ማላ፤ እ ነ ሸምፖ ማልኦ ግድያዋ ኤራ። ኔን አ ደምያዋ ግዶፐ፥ ስንꬃና ያና ህዶታይ ነዋ፤ ኔን አካና ጋደ ህዶታን ናግያዌካ ꬋየና።

15 ጽሉዋ ጎልያነ ማጹዋ ቦንቃናዉ ቆፕያ ኢታ አሳዳን ሀኖፓ። 16 ጽሎ አሳይ ላፑን ገደ ኩንዶፐካ ደንዴ፤ ሽን ኢታቱ መቱዋን ꬋያና።

17 ነ ሞርኪ ኩንድያ ዎደ ናሸቶፓ፤ እ ꬉበትያ ዎደካ፥ “ሀሹ!” ጎፓ። 18 ኔን ናሸቶፐ፥ መꬍና ጎዳይ ሄዋ በኢደ ናሸተና፤ አ ሀንቀትያዋካ አግ አጋና።

19 ኢታ ኦꬅያዋንቱ ድራዉ ህርጎፓ፤ ኡንቱንቱ ማላ ግዳርክታሻ ጎፓ። 20 አያዉ ጎፐ፥ ኢታ ኡራዉ ስንꬃና ያና ህዶታይ ባዋ፤ ኢታቱዋ ጾምፒካ ቶአና።

21 ታ ናአዉ፥ መꬍና ጎዳዉነ ካትያዉ ያያ፤ ኡንቱንቶ ማካልያዋንቱናካ ዙፐቶፓ። 22 አያዉ ጎፐ፥ ሄዋ ማላ አሳቱዋ ቆፐና መቱ ጋኬ፤ ካትያፐነ ጾሳፐ ያና መቱዋ ኦኔ ኤርያዌ?

ሀራ አꬌዳ ኤራ ሃሳያቱዋ

23 አꬌዳ ኤራንቻቱ ጉጂደካ ሀዋዳን ያጌድኖ፦

ፕርዲደ ማድያዌ ሎአ ግደና። 24 ባይዛንቻ፥ “ኔን ባይዛባካ” ያግያ ዳና አሳይ ሸቃና፤ ካዉተꬃቱካ አ እጻና። 25 ባይዛንቻ ሙርያዋንቱ ሎይꬅ ናሸታናነ አንጀታና።

26 ሱረ ዛሩዋ ዛርያዌ ዳቦቶ ማላታ ማላ።

27 ካሰታደ ነ ጋድያ ኦꬃ፤ ካꬃካ ዘራ፤ ሄዋፐ ጉይያን፥ ነ ጎልያ ኬጻ።

28 ነ ሾሩዋ ቦላ ጋሱ ባይናን ማርካቶፓ፤ ነ ዶናንካ ጭሞፓ። 29 “እ ታዉ ኦꬄዳዋዳን፥ ታን አዉ ኦꬃና፤ ታን አዉ አ ኦሱዋ ኩሽያ ዛራና” ያጎፓ።

30 ታን እት ጋላስ፥ እት አዛላነ አኬካይ ፓጬዳ ብታንያ ጋደን ደእያ ዎይንያ ቱራ ግዱዋና አꬋድ። 31 አꬍያ ዎደ፥ አጉንꬃይነ ሻራፋይ ጎዝ ዎꬄዳ፤ ዩሹዋን ሹቻ ግምቢካ ኮለት ክቼዳ። 32 ታን አ በኤዳ ዎደ፥ ቆፓድ፤ ታን በኤዳዋፐ ትምርትያ ታማራድ። 33 ኔን ጉꬃ ልጵ ጋ፤ ጉꬃ ገምእሻ፤ ነ ኩሽያካ ሺሻደ ጉꬃ ሸምፓ አካ። * 34 ሄዋፐ ጉይያን፥ ህዬሳተꬃይ ፓኑዋዳን ያና፤ ፓጫይካ ኦላ ሚሻ ኦይቄዳ አሳዳን ፑቱ ጋና።

25

ሶሎሞን ጻፌዳ ሀራ ሌምሳቱዋ

1 ሀዋንቱካ ቃይ፥ ይሁዳ ካትያ ህዝቂያሳ አሳቱ ዱቂደ ጻፌዳ ሶሎሞና ሌምሳቱዋ።

2 ጹራ ገንꬅያዌ ጾሳዉ ቦንቾ፤ ጹራ ፕልጊደ ከስያዌ ቃይ ካተቶ ቦንቾ።

3 ሳሎቱዋ ꬎቃተꬃነ ሳኣ ጪማተꬃ አሳይ ጋከናዋዳን፥ ካተቱዋ ቆፋካ አሳይ ኤራናዉ ዳንዳየና።

4 ብራፐ ቅታ ድጋ፤ ሄዋፐ ጉይያን፥ ዎጋጪ ቆጺደ፥ ሎኦባ ከሳና።

5 ካትያ ስንꬃፐ ኢታቱዋ ድጋ፤ ያቶፐ፥ አ ካዉተꬃ አራታይ ጽሎተꬃን ምን ኤቃና።

6 ካትያ ስንꬃ አꬍያ ዎደ ጬቀቶፓ፤ ዎልቃማ አሳቱዋፐ ግዱዋን ሳኣ ኮዮፓ። * 7 ኔፐ ግታትያ አሳዉ ሳኣ እማናዉ ካፑ ኔና ደንꬅና ካዉሽያዋፐ፥ ካፑ ኔና፥ “ሀዋኮ ꬎቁ ጋ” ግያዌ ነዉ ኬካ።

8 ነ አይፍያን በኤዳዋ ማርካታናዉ ዳባባ ባናዉ ኤሌሎፓ፤ አያዉ ጎፐ፥ ኔን ማርካታ ስምና፥ ሀራ አሳይ ነ ማርካተꬃይ ባላ ግድያዋ ቆንጭሶፐ፥ ኔን ዬላታና። 9 ኔፐነ ነ ሾሩዋፐ ግዱዋን ፓሉሚ መቶፐ፥ አናና ሃሳያደ ነ ፓሉምያ ዉርሳ። ሀራ አሳ ጹራ ቆንጭሶፓ። 10 ሄዌ ꬋዮፐ፥ ኔን ኦድያዋ ስሴዳ አሳይ ኔና ካዉሻና፤ ሄዋን ነ ሱንꬃይ ላኤንꬆ ስመናዳን ባያና።

11 ኮሽያ ዎድያን ሃሳየቴዳ ልከ ቃላይ ብራ ቦላ ትጌዳ ዎርቃ አሌቁዋ ማላ።

12 ሀይዝያ ኡራ ኤራንቻ አሳይ ዞርያ ዞሪ ሀይꬃን ዎꬄዳ ዎርቃ ዎይ ጌሻ ዎርቃፐ ኦꬄዳ አሌቁዋ ማላ።

13 ካꬃ ጫክያ ቦንያን እርጻ ሃꬃይ ኡሽና አልያዋዳን፥ ኪትና አማነትያ አሳይ ባረና ኪትያዋንታ ናሸቼ።

14 እመናባ “እማና” ያጊደ ጬቀትያ አሳይ እራይ ባይና ሻርያነ ጫርኩዋ ማላ።

15 ዳንዳያንቻ አሳይ ደርያ ሞድያዎ ኦዲደ አማንꬄ፤ ሊቆ ቃላይ መቀꬃ አꬊደ ገሌ።

16 ኤሳ ደሞፐ፥ ካላና ጋካናዉ ማ፤ ሽን ዳርሶፐ፥ ኔን ጮሻና። 17 ኔና ኡፊደ እጸናዳን፥ ነ ሾሩዋ ጎለ ኡባ ገደ ቦፓ።

18 ባረ ሾሩዋ ቦላ ዎርዱዋን ማርካትያ አሳይ ጋትማይ፥ ማሻይነ ቃራ አዳይ አሳ ቆህያዋ ኬሻ ቆሄ።

19 መቱዋ ዎደ አማነተና ኡራን ዘምፕያዌ ቃጽያ ማታን ጮምያዋነ ስሌዳ ገድያን ሀመትያዋ ማላ።

20 ካዮት ኡቴዳ አሳዉ የꬃ የጽያዌ ሜጉዋ ጋላስ ማዩዋ ቃርያዋነ ማዱꬃ ቦላ ጫላባ ትግያዋ ማላ።

21 ነ ሞርኪ ኮሻቶፐ፥ ምዛ፤ ሳመቶፐ፥ ኡሻ። * 22 አያዉ ጎፐ፥ ኔን ሄዋ ኦꬅያዌ አ ሁጲያን ታማ ቦንቁዋ ካሺደ ቆልያዋ ማላ። መꬍና ጎዳይካ ነዉ ዎይታና።

23 ዶላሃ ባጋ ጫርኩ እራ አህያዋዳን፥ ዝግርሳይ ሀንቁዋ አዬ።

24 ዋላቀትያ ማቻትና እት ጎልያን ደአናፐ ጎልያ ካሻን ደእያዌ ኬካ።

25 ዳቡሬዳ ኡራይ እርጻ ሃꬃ ኡሺደ አልያዋዳን፥ ሃኮ ቢታፐ ይያ ሎኦ ኦዱ ናሸቼ።

26 ኢታ አሳ ስንꬃን ኩንድያ ጽሎ አሳይ ቡሉቀቴዳ ፑልቱዋነ ባዬዳ ኦላ ሃꬃ ማላ።

27 ዳሮ ኤሳ ምያዌ ሎአ ግደና፤ ሄዋዳንካ፥ ባረ ቦንቹዋ ኮይያዌ ቦንችሰና።

28 ባረ ሁጲያ ናገና አሳይ ድርሳይ መኤዳ ካታማ ማላ።

26

1 ቦንያን ሻቻይ፥ ካꬃ ጫክያ ዎድያንካ እራይ ኮሸናዋዳን፥ ቦዛዉ ቦንቹ ኮሸና።

2 ካፎቱ ያነ ሃነ ፓሊደ፥ አሳ ቆሄናዋዳን፥ ጋሱ ባይናን ሸቂያ ሸቃይ አሳ ጋከና።

3 ፓራዉ ልሱዋ፥ ሀርያዉ ፓጾሩዋ ኮሽያዋዳን፥ ቦዛ ዞክያዉ ዋꬋ ኮሼ።

4 ቦዛ ኡራዉ አ ቦዛተꬃዳን ዛሮፓ፤ ዛሮፐ ኔንካ አ ማላ ግዳና።

5 ቦዛ ኡራዉ አ ቦዛተꬃዳን ዛራ፤ ሄዌ ꬋዮፐ፥ እ ባረና ኤራንቻዳን ፓይዳና።

6 ቦዛ አሳ ቦላ ኪታ ኪትያዌ ባረ ገድያ ቃንጽያዋነ ዎꬍያዋ ኡሽያዋ ማላ።

7 ቦዛ ኡራ ሌምሱ ዎባ ኡራ ገድያ ማላ ማደና።

8 ቦዛ ኡራ ቦንችያ አሳይ ሹቻ ያምባርሻ ቦላ ቃች ዎꬂደ ዩሽያ አሳ ማላ።

9 ቦዛ ኡራ ሌምሱ ማꬆቴዳ አሳይ ባረ ኩሽያ ጫዴዳ አጉንꬃ ከሳናዉ ባጸትያዋ ማላ።

10 ቦዛ አሳ ዎይ ባረዉ ኦግያና አꬍያ አሳ ኦሶ ቃጻርያ አሳይ ደሜዳ አሳ ኡባ ጫዳናዳን ዎንዳፍያ ዱክያ አሳ ማላ።

11 ካናይ ባረ ጮሻ ጉየ ስሚደ ምያዋዳን፥ ቦዛይ ባረ ቦዛተꬃ ኦሱዋ ዛር ዛር ኦꬄ።

12 ባረካ ባረና፥ “ታን አꬌዳ ኤራንቻ” ግያ አሳ በኣድ? አፐ ቦዛ ኡራዉ ስንꬃፐ ሎኦ ህዶታይ ደኤ።

13 አዛላይ፥ “ኦግያን ጋሙ ደኤ፤ ያሽያ ጋሙ አኮ ኦግያን ዩዬ” ያጌ።

14 ፐንጊ ባረ ማጻፍያን ያነ ሃነ ቃጽያዋዳን፥ አዛላይካ ባረ ሂጻን ያነ ሃነ አꬍ ዎꬌ።

15 እት እት አሳቱ ዳሮ አዛላ፤ ኡንቱንቱ ሀራይ አትና፥ ዎጽያን ቱሼዳ ሶሉዋካ ፑደ ባራናዉ ዳቡሪኖ።

16 አዛላ አሳይ ማርካና ኦድያ ላፑን ኤራንቻቱዋፐካ ባረና አꬌዳ ኤራንቻ ጊደ ቆፔ።

17 ባረና ጋꬅያዌ ባይና ሳን ፓላማዉ አꬍያ አሳይ ኦግያና ብያ ካና ሀይꬃ ኦይቂያ አሳ ማላ።

18-19 ባረ ሾሩዋ፥ “ታን ካሳዉ ኦꬃድ” ያጊደ ጭምያ አሳይ፥ ጎዪደ ታማ ጺፋ ኦልያ፥ ዎይ ዎꬍያ ጩብያ ደንꬅያ አሳ ማላ።

20 ምꬃይ ዉሮፐ፥ ታማይ ቶኤ፤ ዝግርያዌ ꬋዮፐ፥ ዋላሳይ አቴ።

21 ጺጹንꬃይ ቦንቁዋ ዳርስያዋዳንነ ምꬃይ ታማ ዳርስያዋዳን፥ ፓሉማንቻ አሳይ ዋላሳ ዳርሴ።

22 ዝግርሳ ቃላይ ማልኦ ቁማ ማላ፤ ናሸቺደ ዱገ ጋንጅያ ጋኬ።

23 ዎዛናን ኢታባይ ደእሺና፥ ባረ እንጻርሳን ጭሙዋ ቃላ ሃሳይያ አሳይ ብራን ሼሼዳ ኡርቃ ሚሻ ማላ።

24 ሎኦ ማላትያ ኢታ አሳይ ባረ ዎዛናን ደእያ ኢታተꬃ ባረ ናሾ ሃሳያን ገንꬄ። 25 አ ዎዛናን ላፑን ቱናተꬃይ ኩም ኡቴዳ ድራዉ፥ እ ሎኦ ቃላ ሃሳዮፐካ አ አማኖፓ። 26 ባረ ሞርከተꬃ እ ገንꬆፐካ፥ እ ኦꬅያ ኢታተꬃይ ሺቁዋን ቆንጫና።

27 ሀራቶ ኦላ ቦክያ ኡራይ ሄ ኦላን ባረዉ ኩንዳና፤ ሀራቱ ቦላ ሹቻ ጎንዶርስያ ኡራ ቦላ ሄ ሹቻይ ስሚደ ጎንዶረታና።

28 ዎርዶትያ እንጻርሳይ ባረ ቆሄዳ አሳቱዋ እጼ፤ ጭምያ ሃሳያይ ባየꬃ አሄፐ አትን፥ ሀራባ አሄና።

27

1 ዎንት ሀናናባን ጬቀቶፓ፤ ዎንት አሀናባ ኔን ኤራካ። *

2 ኔና ሀራ አሳይ ጋላቶፐ አትና፥ ኔን ኔና ኔረካ ጋላቶፓ፤ አሳይ ነ ድራዉ ማርካቶፐ አትና፥ ኔን ነ ኬካተꬃ ኦዶፓ።

3 ሹቻይ ዎልቃማ ቶኩዋ፤ ሻፈቱዋ ቶክያዌካ ዴጼ፤ ሽን ቦዛ ኡራይ ደንꬅያ ዋላሳይ ኡንቱንቱ ላኡዋፐካ ዴጼ።

4 ሀንቆ ቃረት ባዋ፤ ይሉካ ባይዝያ ድኡዋ ማላ፤ ሽን ቃናትያን ኡባ ጋꬆፖ።

5 ጌሜዳ ሲቁዋፐ ባልያ ዎደ ቆንጭያን ሴርያዌ ኬካ።

6 ሞርኪ ኔና ዳሮ ገደ የርያዋፐ ሲቁ ኔና ደችያዌ ኬካ።

7 ካሌዳ ኡራ ኤሳ እልሉ ኢቴ፤ ሽን ኮሻቴዳ ኡራ ጫምያባይካ ማልኤ።

8 ባረ ጎልያ አጊደ ዩይያ አሳይ፥ ባረ ጎልያፐ ሃካደ ፓልያ ካፋት ማላ።

9 ሽቱነ ሳዊያ እጻናይ አሳ ናሸችያዋዳን፥ ሲቁዋ ላግያ ዞሪካ ናሸቼ።

10 ነ ሲቆ ላግያነ ነ አዉዋ ሲቆ ላግያ አጎፓ፤ ኔና መቴዳ ዎደ ነ እሻ ጎለ ቦፓ። ሃኩዋን ደእያ እሻፐ ማታን ደእያ ሾሩ ኬካ።

11 ታ ናአዉ፥ ኔን አꬌዳ ኤራንቻ ግዳ። ያትንቶ ታን ናሸታናነ ታና ቦርያዋንቱ ኦሻካ ዛራና።

12 ጭንጫ አሳይ መቱ ይያ ዎደ በኢደ ቆሰቴ፤ ሽን አኬካይ ፓጬዳ አሳይ ስት ግ ቢደ፥ መቱዋን ገሌ፤ ያቲደ ጉየፐ አዬ አና ያጌ።

13 ኤረና አሳዉ ዋስያ ገልያ ኡራ ማዩዋ ቃር አክተ፤ እማꬃ አሳዉ፥ ዋስያ ገሌዳ ኡራ ማዩዋ ኦይቂተ።

14 ዎንታ ጉራን ባረ ቃላ ꬎቁ ኦꬂደ፥ ባረ ሾሩዋ ሳሮትያዌ አ ሸቂያዋ ማላ።

15 ዋላቀታደ ዱጸና ማቻታነ እራይ ቡክያ ዎደ ጾኪደ አገና ጎሊ እት ማላ። 16 ጫርኩዋ ተአናዉ ዎይ ዛይትያ ጩጩሚደ ኦይቃናዉ ዳንዳየተናዋዳን፥ እዞ ጮኡ ኦꬃናዉ ዳንዳየተና።

17 ብራታይ ብራታ ፖሽያዋዳን፥ አሳይ እቱ እቱዋፐ ታማሬ።

18 ባላስያ ግያ ምꬃቶ እሻልሲደ ናጌዳ ኡራይ እ አይፍያ ማና፤ ባረና አይሴዳዋ ካቦይያ ቆማይ ቦንቼታና።

19 ሃꬃይ ማስቶትያዳን ሶምኡዋ በስያዋዳን፥ አሳ ዎዛናይ እዛዉ ኤሻ በሴ።

20 ሀይቁነ ባሻይ ካል ኤርክኖ፤ ሄዋዳንካ፥ አሳ አይፊ ካለና።

21 ብራይነ ዎርቃይ ታማን ፓጨቲደ ጌይያዋዳን፥ አሳይካ ባረ አክያ ጋላታን ፓጨቴ።

22 ቦዛ አሳ ካꬃና ኡዱላን የጋደ፥ ኡዱላ ምꬃን ጫድንቶ፥ አፐ ቦዛተꬃይ ክቼና።

23 ነ ዶርሳቱ ደእያ ሀኖታ ሎይꬃደ ኤራ፤ ነ መህያ ዉድያካ ዎዛናፐ ሄማ። 24 አያዉ ጎፐ፥ ዱረተꬃይ መꬍናዉ ደኤና፤ ካላቻይካ የለታፐ የለታዉ አናን አጋናዉ ዳንዳዬ። 25 መላ ማታይ ቡጨቴዳዋፐ፥ አጫ ማታይ ከሴዳዋፐነ ደርያ ቦላን ደእያ ማታይ ሺቄዳዋፐ ጉይያን፥ 26 ዶርሳቱዋ እስክያፐ ኔን ነዉ ማይያዋ ከሳና፤ አማሬዳ ዴሻቱዋ ዛልኤዳ ብራንካ ነዉ ጋድያ ሻማና። 27 አትያ ዴሻቱዋ ማꬃይ ነዉ፥ ነ ሶ አሳዉነ ነ ማጫ ቆማቶ ቁማ ግዳናዋ።

28

1 ኢታቱ ኦንነ የደርሰናን ባቃቲኖ፤ ሽን ጽሎቱ ጋሙዋ ማላ ጻላ።

2 እት ካዉተꬃይ ማካላንቻ ግዶፐ፥ አ ሞድያዋንቱ ላመት ላመት ሞድኖ። ሽን ካለꬅያዋንቱ አꬌዳ ኤራንቻነ አኬካንቻ ግድያ ዎደ፥ ምኖ ግዲደ፥ ዳሮ ዎድያ ታኬ።

3 ህዬሳቱዋ ኡቁንያ ዳናይ ካꬃ ꬋይስያ ዎልቃማ እራ ማላ።

4 ህግያ ቦንቼና ኡራይ ባይዛንቻ ሳቤ፤ ሽን ህግያ ቦንችያዌ ባይዛንቻቱዋ ቆፋ ጳልቄ።

5 ኢታ አሳቶ ሱረ ፕርዳባይ ገለና፤ ሽን መꬍና ጎዳዉ ጎይንያዋንቶ ኡባባይካ ገሌ።

6 ጌላ አሳ ግዲደ፥ ዱረ ግድያዋፐ ሱረ አሳ ግዲደ፥ ህዬሳ ግድያዌ ኬካ።

7 ህግያ ናግያ ዎዳላይ አኬካንቻ። ሽን ፓና ሹፉሮቱዋና ዙፐትያዌ ባረ አዉዋ ዬላዬ።

8 ሚሻ ድቻዉ እምያዋንነ የሉዋን ዱረትያ አሳይ ሄ ማጹዋ ህዬሳቶ ኬክያ አሳዉ ሺሼ።

9 ህግያ ስሳናፐ ጊደ፥ ባረ ሀይꬃ ዎራ ዛርያ ኡራ ዎሳይ ጾሳ ሸነይያዋ።

10 ሱረቱዋ ኢታ ኦግያ ካለꬅያ ኡራይ ባረ ቦኬዳ ኦላን ባረዉ ኩንዳና፤ ሽን ጌሻ አሳይ ሎኦባ ላታና።

11 ዱረ አሳይ ባረና አꬌዳ ኤራንቻ ጊደ ቆፔ፤ ሽን አኬካይ ደእያ ህዬሳይ አ ፓጬ።

12 ጽሎቱ ጾኔዳ ዎደ፥ አሳይ ኡባይ ናሸቴ፤ ሽን ኢታቱ ማታ ኦይቄዳ ዎደ፥ አሳይ ቆሰቴ።

13 ባረ ናጋራ ገንꬅያ ኡራይ አጨና፤ ሽን ፓጽያዌነ ናጋራ አግያዌ ማረታናዋ።

14 መꬍና ጎዳዉ ኡባ ገደ ያይያ አሳይ አንጀቴዳዋ፤ ሽን ባረ ዎዛና ጉዙንꬅያ አሳይ መቱዋን ገላና።

15 ህዬሳ አሳ ሞድያ ኢታ ዳናይ ጉድያ ጋሙዋነ ኮሻቴዳ ባባርቂያ ማላ።

16 ዎዛን ፓጬዳ ዳናይ ባረ አሳ ናቄ፤ ሽን አሳ ናቂያዋ እጽያዌ ዳሮ ላይꬃ ሞዳና።

17 አሳ ዎꬌዳ አሳይ ሀይቃና ጋካናዉ ባቃቲደ ደኤ፤ አ ኦንነ ሺሽ አከና።

18 ቦሪ ባይናን ሀመትያ ኡራይ ቆሄተናን አታናዋ፤ ሽን ጌላ አሳይ እት ኩꬃን ኩንዳና።

19 ባረ ጋድያ ኦꬅያ ኡራይ ካꬃ ካሌ። ሽን ሹፉሮቱዋ ካልያ ኡራይ ኡባ ገደ ህዬሲደ ደኤ።

20 አማነቴዳ ኡራይ ዳሮ አንጀታና፤ ሽን ዱረታናዉ ጃምያዌ ሙረተናን አተና።

21 ሻኪደ ማድያዌ ሎኤና፤ ሽን አሳይ ጉꬃ ኡክꬃ ድራዉ ጊደካ፥ ባላባ ኦꬂኖ።

22 ኡዘትያ ኡራይ ዱረታናዉ ጃሜ፤ ባረና ህዬሳተꬃይ ኦይቃናዋካ ኤረና።

23 አሳ ጮ ሳቢያ ኡራፐ ሴርያ ኡራይ ጉየፐ ጋላተቴ።

24 ባረ አዉዋፐነ ባረ አትፐ ዉኢደ፥ “ታን አይነ ናጋራ ኦꬃበይከ” ያግያ ኡራይነ ባይዝያ ኡራይ እት ማላ።

25 ኡዘትያ ኡራይ ዋላሳ ደንꬄ፤ ሽን መꬍና ጎዳን አማነትያዌ ካሌ።

26 ባረናን አማነትያ አሳይ ቦዛ፤ ሽን አꬌዳ ኤራተꬃን ሀመትያዌ ሳሮ ደኤ።

27 ህዬሳዉ እምያ ኡራዉ ፓጨና፤ ሽን ኡንቱንታ በአናፐ ጊደ ጪልምያዌ ሸቃ አካና።

28 ኢታ አሳቱ ሱንትያ ዎደ፥ አሳይ ቆሰቴ፤ ሽን ኡንቱንቱ ꬋይያ ዎደ፥ ጽሎቱ ጮራቲኖ።

29

1 ዳሮ ገደ ሴርና እጺደ፥ ሞርጊ ꬉሌዳ ኡራይ ሀሳየናን መአና፤ ሄ ኡራዉ ፓጹካ ባዋ።

2 ጽሎ አሳቱ ሱንትያ ዎደ አሳይ ናሸቴ፤ ሽን ኢታቱ ቢታ ሞድያ ዎደ አሳይ ኦሌ።

3 አꬌዳ ኤራ ዶስያ አሳይ ባረ አዉዋ ናሸቼ፤ ሽን ዎሹምያ ማጫ አሳቱዋ ሄራን ዩይያ አሳይ ባረ ሚሻ ዉርሴ።

4 ቱሙዋ ፕርድያ ካቲ ባረ ካዉተꬃ ዎፑ ኦꬄ፤ ሽን ማታይያ ማናዉ ዮራትያዌ ባረ ካዉተꬃ ባይዜ።

5 ባረ ሾሩዋ ሳቢደ ሃሳይያ ኡራይ፥ አ ገድያዉ ግትያ የጌ።

6 ኢታ አሳይ ግቲ ኦይቂያዋዳን፥ ባረ ናጋራን ኦይቀቴ፤ ሽን ጽሎ አሳይ ናሸታናዉነ የጻናዉ ዳንዳዬ።

7 ጽሎ አሳይ ህዬሳ ማታ ቦንቼ፤ ሽን ኢታ አሳይ ሄዋ ማላ ኤራ ኡባካ ኤረና።

8 ቅሊጭያዋንቱ ካታማን ዋላሳ ደንꬂኖ፤ ሽን አꬌዳ ኤራንቻ አሳቱ ሀንቁዋ እርጽሲኖ።

9 አꬌዳ ኤራንቻ አሳይ ቦዛ አሳ ፕርዳ ጎለ አፎፐ፥ ቦዛይ ሀንቀቴነ ቅꬌ፤ አዉ ያቶፐ ሳሩ ꬋዬ።

10 ሱꬃ ጉሳናዉ ጃምያ አሳቱ ሱረ አሳ እጺኖ፤ ቃይ ጽሎ አሳካ ዎꬋናዉ ኮዪኖ።

11 ቦዛ አሳይ ባረ ሀንቁዋ የድ በሴ፤ ሽን አꬌዳ ኤራ አሳይ ባረ ሀንቁዋ ምቴ።

12 እት ሱንቴዳ ኡራይ ዎርዱዋ ኦዱዋ አኮፐ፥ አ ኦሳንቻቱ ኡባይ ኢታ ከሲኖ።

13 ህዬሳይነ አሳ ናቂያ አሳይ እትባ ኮጺኖ፤ ኡንቱንቱ ላኦካ አይፍያ መꬍና ጎዳይ ጼልሴ።

14 እት ካቲ ህዬሳዉ ሱረ ፕርዶፐ፥ እ ባረ ካዉተꬃን ጋምአና።

15 ቃይጼሪነ ሴራይ ናናቶ አꬌዳ ኤራ እሜ፤ ሽን የዳን ድጬዳ ናአይ ባረ አቶ ካዉሼ።

16 ኢታ አሳቱ ዳርያ ዎደ፥ ናጋራይ ዳሬ፤ ሽን ጽሎቱ ኡንቱንቱ ኩንደꬃ በአና።

17 ነ ናኣ ሴራ፤ ያቶፐ፥ እ ነዉ ሳሩዋ እማና፤ እ ኔና ናሸቻና።

18 ጾሳይ ካለꬅያ ካለሱዋ አከና ደሪ የዳ፤ ሽን ህግያ ናግያ ኡራይ አንጀቴዳዋ።

19 ቆማይ ጮ ኦዶ ጻላን ሴረት ኤረና፤ ኦዱ አዉ ገልንቶካ እ አዛዘተና።

20 ኤሌሌ ኤሌሌ ሃሳይያ ኡራ በአ ኤራይሻ? አፐ ቦዛ ኡራዉ ስንꬃናዉ ዳሮ ህዶታይ ደኤ።

21 ነ ቆማዉ ናአተꬃፔ ዶምና፥ እ ኮይያዋ ኡባ አዉ እማ ሜዘዮፐ፥ እት ጋላስ ነዉ ደእያዋ ኡባ አካናዉ እ ካጄላናዌ አተና።

22 ሀንቀትያ አሳይ ዋላሳ ደንꬄ፤ ኤለ ይሎትያ አሳይ ዳሮ ናጋራ ኦꬄ።

23 ኦቶሩ አሳ ካዉሼ፤ ሽን ሆክያ አያናይ ደእያ አሳይ ቦንቼቴ።

24 ካይሱዋና ሻክያ ኡራይ ባረና እጽያ አሳ፤ እ ዳባባን ቱሙዋ ኦዶፐካ ሙረቴ፤ ቱሙዋ ኦዳና ꬋዮፐ ቃይ፥ ጾሳይ አ ሙራና።

25 አሳዉ ያይያዌ ሄ ኡራዉ ጲረ ግዴ፤ ሽን መꬍና ጎዳን አማነትያ አሳይ ሳሮ ደኤ።

26 ዳሮቱ ሱንꬃተꬃይ ደእያ አሳቱዋ አዉዳሺኖ፤ ሽን ሱረ ፕርዳይ መꬍና ጎዳ ማታፐ ቤቴ።

27 ጽሎቱ ናጋራንቻቱዋ ሸነቲኖ፤ ናጋራንቻቱካ ሱረ ኡራ ሸነቲኖ።

30

አጉር ሃሳያ

(30:1-33)

1 ሀዋፐ ካሊደ ጻፈቴዳዌ ያቃ ናአይ አጉር ሃሳዬዳ ሃሳያ። ሄ ብታኒ እቴላስነ ኡካላዉ ሀዋ ሃሳዬዳ። 2 ቱሙ ታን አይ አሳፐካ ቦዛ ዳራይ፤ አሳዉ ደእያ አኬካይ ታዉ ባዋ። 3 ታን አꬌዳ ኤራ ታማራበይከ፤ ጌሻ ጾሳባካ አያነ ኤርከ። 4 ሳሉዋ ፑደ ከሲደ፥ ዱገ ዎꬌዳዌ ኦኔ? ጫርኩዋ ባረ ኩሽያን ኦይቄዳዌ፥ ሃꬃ ባረ አፍላን ዪጬዳዌ፥ ሳኣ ጋጻ አ ሳኣን ሳኣን ዎꬄዳዌ ኦኔ? አነ ኤሮፐ አ ሱንꬃ ታዉ ኦዳ። አ ናኣ ኦና ጋይ?

5 ጾሳይ ኦድያ ቃላይ ኡባይ ቱማ፤ ባረኮ ባቃቲደ ብያ ኡባዉ እ ጎንዳለ። 6 አ ቃላ ቦላ አያነ ጉጆፓ፤ ጉጆፐ እ ኔና ሴራና፤ ኔን ዎርዳንቻ ግድያዋካ እ ቆንጭሳና።

7 አቤት መꬍና ጎዳዉ፥ ታን ኔና ላኡባቱዋ ኦቻይ፤ ታን ሀይቃና ጋካናዉ፥ ኡንቱንታ ታና ድጎፓ። 8 ኮይሩዋን፥ ታን አሳ ጭመናዳንነ ዎርዱዋ ሃሳየናዳን ታና ናጋ፤ ላኤንꬁዋን፥ ታዉ ኮሽያ ኬሻ ቁማ እማፐ አትና፥ ታና ዱረ ዎይ ማንቆ ከሶፓ። 9 ሄዌ ꬋዮፐ፥ ዱረ ግዳደ፥ “መꬍና ጎዳይ ኦኔ?” ጋደ ኔና ካዳና፤ ዎይ ማንቆ ግዳደ፥ ዉአና፤ ያታደ ታ ጾሳ ሱንꬃ ቦርሳና።

10 ኔና ሸቀና ማላነ እ ሸቂና ነዉ ጎመተና ማላ፥ ቆማ አ ጎዳን ሞቶፓ።

11 ባረንቱ አዎቱዋ ሸቂያነ ባረንቱ አየቱዋ አንጀና አሳቱ ደኢኖ። 12 ዳሮ ቱና ቱን ኡቲደ፥ ባረንታ ጌሻዳን ፓይድያ አሳቱ ደኢኖ። 13 ኦቶሩዋ ኩሜዳ አሳቱነ አሳ ካꬊደ ጼልያ አሳቱ ደኢኖ። 14 ኡንቱንቱ አቻይ ማሻ ማላ ግድና፥ ኡንቱንቱ ጎጎጩካ ጎሎዱዋ ማላ ግድና፥ ህዬሳቱዋነ መቶታንቻቱዋ ናቂደ፥ ኡንቱንቱዋ ቦንቂያ አሳቱ ደኢኖ።

15 ኡላꬃትዉ ላኡ ማጫ ናናቱ ደኢኖ። ኡንቱንቱ፥ “ሀማ! ሀማ!” ያጊደ ዋሲኖ። ኡባካ ካል ኤረና ሄዙባቱ ደኢኖ፤ ኦይደንꬁ ቃይ ኡባ፥ “ግዳና” ግ ኤረና።

16 ሄዋንቱካ:

ዱፉዋ፥

ማይነ ማጫ አሳ፥

ሃꬅ ካልስ ኤረና መላ ቢታነ፥

“ታዉ ግዳና!” ግ ኤረና ታማ።

17 ባረ አዉዋ ቅሊጭያ ናኣ አይፍያ፥ ባረ አታ ጭምና ካꬍያ ናኣ አይፍያ፥ ዛንጋራን ደእያ ቁሮቱ ዎጫና፤ አ አሹዋ አንኮቱ ማና።

18 ታና ሄዙባቱ ማላልሲኖ፤ ኦይደንꬁ ኡባ ታዉ ገለና።

19 ሄዋንቱካ:

አርጋንꬃይ ሳሉዋና ፓልያ ፓሉዋ፥

ሾሻይ ሹቻ ቦላና ሶሎልያ ሶሎለꬃ፥

ማርካቢ አባ ቦላን ሶልድያ ሶልዱዋነ

ዎዳላይነ ወዶራታ ሲቁዋ ዶምያ ዶመꬃ።

20 ዎሹምያ ምሽራታ ሀንያ ሀኑካ ሄዋ ማላ። አ ሙሳ ማዉ፤ ሽን ሜዳዋፐ ጉይያን፥ ባረ ዶና ቁጫ ድጋደ፥ “ታን አይነ ባይዛበይከ” ያጋዉ።

21 ሄዙ የዎቱዋን ቢታይ ቃጼ፤ ኦይደንꬁዋ ኡባ ቶካናዉካ ዳንዳይቤና።

22 ሄዋንቱካ:

አይሊ ካተቴዳ ዎደ፥

ቦዛይ ካꬃ ካሌዳ ዎደ፥

23 አሳይ እጼዳ ምሽራታ አስና ገሌዳ ዎደነ፥

ማጫ ቆማታ ባረ ጎዳቶ ላቴዳ ዎደ መትያ ሀኖታ።

24 ሳኣ ቦላ ኦይዱ ጉꬃ መታቱ ደኢኖ፤ ሽን ኡንቱንቱ ሎይꬅ አꬌዳ ኤራንቻ።

25 ሄዋንቱካ:

ጩንጫለቱዋ፥ ጩንጫለቱ ዎልቃይ ባይና መታ፤

ሽን ባረንቶ ምያዋ ቦንያን ሺሺደ፥ ምንጂኖ።

26 ጉፓለቱዋ፥ ጉፓለቱ ጉꬃ ዎልቃይ ደእያዋንታ፤

ሽን ባረንቱ ጎልያ ሹቻ ጎንጎሉዋን ኬጺኖ።

27 ቦለቱዋ፥ ቦለቶ ካቲ ባዋ፤

ሽን ኡንቱንቱ ኡባይካ ማራን ዛቲኖ።

28 ዛራቱዋ፥ ዛራቱ ኩሽያን ኦይቂናካ ኦይቀቲኖ፤

ሽን ኡንቱንቱ ሀራይ አትና፥ ካትያ ጎለንካ ደኢኖ።

29 ባረንቱ ማታ በሲደ ሀመትያ ሄዙ መታቱ ደኢኖ፤ ኦይደንꬁካ ሎኦ ሄመታ ሀመቴ።

30 ሄዋንቱካ:

ዶኣ ኡባፐ ምንያነ ያዪደ ባቃት ኤረና ጋሙዋ፤

31 አየቱዋ ግዶን አዪደ ሀመትያ አዉረ ኩቱዋ፥

ዴሻ ኦርግያነ፥

ባረ ኦላንቻቱዋ ግዶን ኤቂያ ካትያ።

32 ኔን ቦዛደ ኦቶረቴዳዋ ግዶፐነ፥ ኢታባ ኦꬃናዉ ሀልቼዳዋ ግዶፐ፥ አነ ታክ ጋደ ቆፓ።

33 ማꬃ ቡክያዌ ኦይሳ ከስያዋዳን፥ ሲꬍያ ይምፕያዌካ ሱꬃ አህያዋዳን፥ ሄዋዳን ሀንቁዋ ደንꬅያዌ ዋላሳ አዬ።

31

ልሙኤላ ዳያ ባረ ናኣ ታማርሴዳ ትምትትያ

(31:1-31)

1 ሀዋፐ ካሊደ ጻፈቴዳ ሃሳያይ፥ ካትያ ልሙኤላ አታ ካትያ ልሙኤላ ታማርሴዳዋ።

2 “ላ ታ ናአዉ፥ ታ ኡሉዋፐ ዎꬌዳዎ፥ ታን ሺቀታደ የሌዳዎ፥ 3 ማጫ አሳን ነ ዎልቃ ዉርሶፓ፤ ሄ ካተቱዋ ባይዝያ ማጫ አሳቱዋን ነ አካታ ꬋይሶፓ።

4 “ልሙኤላ፥ ሀዌ ካተቶ በሰና፤ ዎይንያ ኤሳ ኡሽያዌ ካተቶ በሰና፤ ማꬆይያ ኡሻ ኡሽያዌ አሳ ቦላ ሱንቴዳዋንቶ በሰና። 5 ኡንቱንቱ ኡሽያ ዎደ ህግያ ባሊኖ፤ ናቀቴዳ አሳ ማታ ሸነኮ ጊኖ። 6 ማꬆይያ ኡሻ ሀይቃና ሀንያ ኡራዉነ ሳአይ ኢቴዳ ኡራዉ እምተ። 7 ኡንቱንቱ ባረንቱ ማንቆተꬃነ ባረንቱ ቱጋ ደኡዋ ዶጋና ማላ ኡሽኖ።

8 “ባረንቱ መቱዋ ኦዳናዉ ዳንዳየናዋንቱ ድራዉ ኔን ኦዳ፤ ማድያዌ ባይናዋንቱ ማታ ድራዉ ኔን ደንዳ። 9 ኡንቱንቶ ሱረ ፕርዳ ፕርዳ፤ ህዬሳቱዋነ መቶታንቻቱዋ ማታ ናጋ” ያጋደ ታማርሳዱ።

ዎዛናማ ማቻቶ

10 ዎዛናማ ማቻቶ ኦን ደማናዉ ዳንዳዪ? እንቁዋ ግያ አልኦ ሹቻፐካ እዛ አልአዉ። 11 እ አስናይ እዞ ኡባባንካ አማኔ፤ አዉ ደአናዉ በስያዋፐ አያይነ ፓጨና። 12 አ ባረ ደኡዋ ላይꬃ ኡባን አዉ ሎኦባፐ አትና፥ ኢታባ ኦꬁኩ።

13 ሱፍያነ ላይኑዋ አ ኮያደ፥ ናሸታደ ባረ ኩሽያን ኦꬃዉ። 14 አ ዛልአንቻቱዋ ማርካባቱዋ ማላ፤ ባረ ቁማ ሃኮ ቢታፐ አያዉ። 15 አ ባረ ሶ አሳዉ ቁማ ካꬃናዉነ ባረ ማጫ ቆማቶ ኦሱዋ ግሻናዉ፥ ሳአይ ብሮ ቃማ ደእሺና ደንዳዉ። 16 ጋድያ አ ኮያደ ሻማዉ፤ ባረ ኩሽያን ኦꬃደ ደሜዳ ሻሉዋን ዎይንያ ቱራ ቶካዉ።

17 አ ጎባ ኦሳንቻ ግድያዋ ጻላላ ግደናን፥ ምኖነ ጭንጫ አሳ። 18 አ ባረ ዎꬍያ ደማናዉ ምናደ ዛልአዉ፤ አ ኦꬃደ ቃምስያ ድራዉ፥ ባረ ጾምፕያ ኤለ ቶይሱኩ። 19 አ ባረ ስንድሪታን ሱቃደ፥ ባረ አፍላ ዳዳዉ።

20 አ ህዬሳቶነ መቶታንቻቶ ባረዋፐ ጮ እማዉ።

21 እ ሶ አሳይ ኡባይ ሆእያ ማዩዋ ማዬዳ ድራዉ፥ ሻቻይ ቡክንቶ፥ አ ህርጉኩ። 22 አርሳ ቦላን ሂጽያ ማዩዋ ስካዉ፤ ሊኑዋፐ ዳደቴዳ ኦቻ ቴራ ማላትያ ማዩዋካ ባረዉ ማያዉ።

23 ጋድያ ጭማቱ ሺቅያ ዱቡሻን እ አስናይ ቦንቼቴዳ አሳ።

24 ሊኑዋፐ ማዩዋነ ሳቂያ ኦꬃ ኦꬃደ፥ ዛልአንቻቶ ዛልአዉ።

25 እዛ ምኖነ ቦንቾ አሳ፤ ይያ ላይꬃቶ እዛ ኡባካ ህርጉኩ። 26 አꬌዳ ኤራን አ ሃሳያዉ፤ አማንꬅያ ዞሪ እ እንጻርሳፐ ከሴ። 27 አ ባረ ሶ አሳ ደኡዋ እንጀያናዉ ኡባ ገደ ኦሱዋ ኦꬃደ ደአዉ፤ አዛላ ሀኑ እ ቦላን ቤት ኤረና።

28 እዝ ናናቱ ደንድ ኤቂደ፥ እዞ ናሺኖ፤ እዝ አስናይካ እዞ ጋላቲደ፥ 29 “ሎኦባ ኦꬄዳ ዳሮ ማጫ አሳቱ ደኢኖ፤ ሽን ኔን ኡንቱንቱ ኡባፐ አꬋሳ” ያጌ።

30 ማላ ሎኦተꬃይ አላለ ከሰና፤ ፑልካ ꬋያና፤ ሽን መꬍና ጎዳዉ ያይያ ምሽራታ፥ እዛ ጋላተታናዉ በሳዉ። 31 አ ኦꬄዳባዉ ኡባዉ እዉ እዝ ኩሽያ ዛርተ፤ እዛ ኦꬄዳ ኦሱ ኡባይ ዳባባን እዞ ጋላትሶ።

* 1:1 1 ካታ. 4:32

* 1:7 ኢዮባ 28:28፤ ማዝ. 111:10፤ ሌም. 9:10

* 1:20 ሌም. 8:1-3

* 3:4 ሉቃሳ 2:52

* 3:7 ሮመ 12:16

* 3:11 ኢዮባ 5:11

* 3:11 እብራ. 12:5-6

* 3:12 ሳፃ 3:19

* 3:34 ያቆባ 4:6፤ 1 ጰጽ. 5:5

* 4:26 እብራ. 12:13

* 6:10 ሌም. 24:33-34

* 8:1 ሌም. 1:20-21

* 8:22 ሳፃ 3:14

* 9:10 ኢዮባ 28:28፤ ማዝ. 111:10፤ ሌም. 1:7

* 10:12 ያቆባ 5:20፤ 1 ጰጽ. 4:8

* 11:31 1 ጰጽ. 4:18

* 14:12 ሌም. 16:25

* 16:25 ሌም. 14:12

* 24:33 ሌም. 6:10-11

* 25:6 ሉቃሳ 14:8-10

* 25:21 ሮመ 12:20

* 27:1 ያቆባ 4:13-16

ኤራንቻ

1

2

3

4

5

6

7

8

9

10

11

12

ኤራንቻ ማጻፋ

ገሉዋ

“ኤራንቻ ማጻፋ” ግዶን ጻፈቲደ ቤትያዋንቱ፥ አሳ ደኡ ቃንꬃ ግድያዋ ጻላላ ግደናን፥ ዳቡራይ፥ ሻቢርሳይ፥ ፕርዳ ጌላተꬃይነ አርጋጫይ ኩሜዳዋ ግድያዋ ኤሪደ፥ “አሳ ደኡ መላ” ያጊደ ቃቼዳ እት ኤራንቻ ቆፋቱዋ። ሀ ኤራንቻይ አሳ ደኡዋ ዉርሰꬃ ጋካናዉ ናግያ፥ ጾሳ ኦሱ አየንቶ ኤራናዉ አዉ እጸቴዳ። ግዶፐነ አሳይ ባረ ደኤዳ ላይꬃ ኡባንነ ባረዉ ዳንዳየቴዳ ኬሻ ኡባን፥ ምኒደ ኦꬃናዌነ ጾሳይ እሜዳባቱዋን ናሸታናዋ ኮሽያዋ ዞሬ።

ኤራንቻ ቆፋቱዋፐ ዳርያ ባጋቱ እቱ እቱዋና ጋከተና ጼላቱ ደእያዋንታነ ህዶታ ቃንጽያ ሀኖታቱ ደእያዋንታ። ግዶፐነ ሀ ማጻፋይ ጌሻ ማጻፋ ግዶ ገሌዳዌ፥ ጌሻ ማጻፋ ቦላ ኤቄዳ አማኑ ሀራይ አትና፥ ሀ እቱ እቱዋና ጋከተና ቆፋነ ስꬊ ኩሜዳ ማጻፋ ባረ ጎምፓን ኦይቂያ ኬሻ አኮ ግድያዋ በሴ። ሀዌ ሀ ኤራንቻ ማጻፋይ አሳ ደኡዋ ማስቶትያዳን በስያ ድራዉ፥ ዳሮ አሳቱ ሀ ማጻፋፐ ምንꬁዋ ደሜድኖ። ሄዋዳንካ ሀ ቆፋቱዋ ኦይቄዳ ጌሻ ማጻፋይ፥ እን እካ፥ ደኦ ዎልቃማ ብለꬃ እምያ ጾሳን ህዶታ ኦꬃናዳን ዞርያዋ አኬኬድኖ።

ሸምፓቱዋ ኡባቶ እመቴዳ ቃንꬃ ቆፋቱዋ

ደኡዋ ብለꬃ 1:1—2:26

ደኡዋባዉ ጌተቴዳ ሃሳያቱዋ 3:1—11:8

ዞርያ ኡባ ዪቻ 11:9—12:8

ጾሳ ቦንቹሳነ አዛዘቱሳ 12:9-14

ደኡዋ ብለꬃ

1

(1:1—2:26)

ኡባባይካ ሀዳ

1 ሀዌ፥ ዳዊታ ናኣ፥ የሩሳላመን ካተቴዳ ኤራንቻ ቃላ። 2 ሄ ኤራንቻይ፥ “ኡባባይካ መላ፤ ቃይ ኡባባይካ ሀዳፐ አꬌዳ መላ፤ ኡባባይካ ኡባና መላ” ያጌዳ። 3 ባረ ደእያ ሳን ኡባን፥ አሳይ ዳቡሪደ ኦꬅያዋን ኡባን አዉ ዎꬍ አዬ? 4 እት የለታይ አꬍያ ዎደ፥ ሀራ የለታይ ሳኣ ኦይቄ። ሽን ሀ ቢታይ መꬍናዉካ ላመተናን ደኤ። 5 አዋይ ዶሌነ ዉሌ፤ ቃይ ላኤንꬁዋካ ዶላናዉ ያ ዶሊያ ሳኣኮ ኤሌሌ። 6 ጫርኩ እት ገደ ገድሳ እት ገደ ሁጲሳ ጫርኬ፤ ቃይ ዩይ ዩይ አꬊደ፥ ስመረቲደ ዬ። 7 ጎግያ ሃꬃይ ኡባይ አባን ገሌ፤ ሽን አባይ ኩም ኤረና። ሄ ሃꬃይ ቃይካ ስሚደ ጎጋናዉ፥ ጉየ ባረ ፑልትያ ሳኣ ቤ። 8 ኡባባይካ ሳለꬅያባ። እ ዎይሳ ኬናዉ ሳለꬅንቶካ ኦድ ዉርሳናዉ ዳንዳየተና። አይፊ ጼሊደ፥ ካል ኤረና፤ ሀይꬃይካ ስሲደ፥ ታዉ ግዴዳ ግ ኤረና። 9 ካሰ ሀኔዳዌ ስንꬃናዉካ ስሚደ እ ሀናና፤ ቃይ ሀእ ሀኒደ ደእያባይካ ካሰ ሀኔዳዋ። ሄዋ ድራዉ፥ ሳሉዋ ጉፋንꬃን ኦራꬃባ ግያዌ አያይነ ባዋ። 10 ኦንነ፥ “በእተ! ሀዌ ኦራꬃባ” ጎፐ፥ ሄዌ ኦራꬃ ግደና፤ ሄዌ ኑን የለታናፐ ካሰ ባጋን ሀኔዳዋ። 11 ካሰ አꬌዳ ዎደቱዋን ሀኔዳባቱዋ ዛሪደ ሀሳይያዌ ባዋ፤ ጉየፐ ሀናናባቱዋካ ኡንቱንቱፐ ጉይያን ኦንነ ሀሳየና።

አꬌዳ ኤራተꬃይ አለና

12 ታን ኤራንቻይ፥ የሩሳላመን እስራኤልያዉ ካተ ግዳደ ደኣድ። 13 ታን ቢታን ሳኣን ደእያዋ ኡባ ቆራ ቆራደ ኤራናዉነ አꬌዳ ኤራተꬃን ፕልጋ ጼላናዉ ታ ቆፋ ቃቻድ። ያታደ አሳ ኡባዉ ጾሳይ እሜዳ ደኡ ሎይꬅ ዳቡርስያባነ ናሸችያባ ግድያዋ አኬካድ። 14 ሳሉዋፐ ጋርሳ ባጋን ሀኔዳዋ ኡባ ታን በኣድ፤ ሽን ኡባባይካ መላ፤ ጫርኩዋ ኦይቃናዉ የደርስያዋ ማላ።

15 ጌላይ ስታናዉ ዳንዳየና፤ ቃይ ባይናባካ ፓይዳናዉ ዳንዳየተና።

16 ታን ዎን ታ ዎዛናን ሀዋዳን ያጋደ ቆፓድ፤ “ታፐ ካሰ የሩሳላመ ሞዴዳ ኡባቱዋፐ ታን ዎልቃማነ አꬌዳ ኤራንቻ ግዳድ። ጭንጫተꬃነ ኤራ ግያዌ እ አየንቶ ፓጫደ ኤራድ” ያጋድ። * 17 ቃይ ታን አꬌዳ ኤራተꬃፐ፥ ጎሻፐነ ኤያተꬃፐ ግዱዋን ደእያ ዱማተꬃይ አየንቶ ኤራናዉ ሎይꬅ ዳቡራድ። ሽን ዉርሰꬃን ሄዌካ ጫርኩዋ ኦይቃናዉ የደርስያባ ማላ መላ ግድያዋ ኤራድ። 18 አꬌዳ ኤራተꬃይ ዳርያ ዎደ ካዮዪያባይ ዳሬ፤ ኤራይ ዳርያ ዎደካ ቃይ መቱ ዳሬ።

2

ባረና ናሸችያዌካ ሀዳ

1 ታን ታ ዎዛናን፥ “አነ ታዉ ዎልቃማ ናሸቻ እምያዌ አየንቶ፥ ቃይ ደእያ ደኡዋ ግዶንካ ሎኦባይ አየንቶ በአና” ያጋደ ቆፓድ፤ ሽን ሄዌካ መላ። 2 ኡባ ገደ ሚጭያዌ ኤያተꬃ ግድያዋ፥ ቃይ ዳሮ ናሸቻይካ አይነ ጎኤናባ ግድያዋ አኬካድ። 3 ሄዌ ሄዋ ግድ ኡት ደእሽን፥ አꬌዳ ኤራተꬃ ደማናዉ አሞታደ፥ ታ ዎዛና ዎይንያ ኤሳን ናሸቻደ፥ ሄዋ ሱጋናዉ ኤያተꬃን ቆፋ ቃቻድ። ቃይ አሳይ ሀ ሳኣ ቦላ ባረዉ ደእያ ቃንꬃ ዎድያ አꬅያ፥ ኡባፐ አꬍያ ሎኦ ኦጊካ ሀዋ ጋደ ቆፓድ።

4 ቃይ ሀራ እት ዎልቃማባ ኦꬃድ፤ ታዉ ደእያ ኬꬃቱዋ ኬጻድ፤ ዎይንያ ቱራካ ቶካድ። * 5 ዱማ ዱማ አታክልትያነ አይፍያ አይፍያ ምꬃቱዋ ቶክያ ሳኣነ አሳይ ሸምፕያ ሳኣ ጋናትያዳን ሎይꬃደ ጊግሳድ። ሄ ሳኣን ዱማ ዱማ አይፍያ አይፍያ ምꬃቱዋካ ቶካደ፥ ድቻድ። 6 ሄ ድጭያ ምꬃቱዋ ኡሻናዉ፥ ሃꬃ ዳጋይያ ሳኣ ዜራደ ጊግሳድ። 7 አቱማነ ማጫ አይለቱዋ ሻማድ፤ ቃይ ታ ሶን የለቴዳ ሀራ አይለቱካ ታዉ ደኢኖ። ታፐ ካሰ የሩሳላመን ደኤዳ ኦዋፐነ ዳርያ መህያ፥ ዴሻነ ዶርሳ ዉድያ ሃራድ። * 8 ታን ሞድያ ዱማ ዱማ ቢታቱዋፐ ቦንቼቴዳ ካተ ጎልያ ዱረታ አይሳደ፥ ዳሮ ዎርቃነ ብራ ታዉ ዳጋያድ። ቃይ፥ ታና ሳቢደ የጽያ አቱማነ ማጫ የꬃንቻቱዋ ቃጻራድ፤ ሄዋ ቦላካ፥ አሳዉ ናሸቻ እምያ ሎይꬅ ዳሮ ማጫ አሳካ ሺሻድ። *

9 ሄዋ ድራዉ፥ ታን ታፐ ካሰ የሩሳላመን ደኤዳ ኦፐነ አꬌዳ ዎልቃማ አሳ ግዳድ። ታ አꬌዳ ኤራተꬃይካ ታናና ዉርሰꬃይ ጋካናዉ ደኤዳ። * 10 ታ አይፊ ጼሌዳባነ ታ ዎዛናይ አሞቴዳባ ኡባ ደማድ፤ ታ አሳተꬃይ ኮይያ ናሸቻ ኡባካ ድጋበይከ። ታን ኦꬄዳ ኦሱዋ ኡባን ናሸታይ፤ ታ ዳቡራዉ ዎꬊካ ሄዋ። 11 ግዶ ሽን፥ ሄዋ ኡባ ኦꬃ ስማደ ታን አኬክያ ዎደ፥ ሎይꬅ ታን አዉ ዳቡሬዳዌ ኡባይካ መላ ግድያዋ በኣድ። ሳሉዋ ጉፋንꬃን ጎእያዌ አያይነ ባዋ፤ ኡባይካ ጫርኩዋ ኦይቃናዉ የደርስያባ ማላ።

ኤራንቻይ ባረ ደኡዋፐ ደሜዳ ኤራ

12 ሄዋፐ ጉይያን፥ ታን አꬌዳ ኤራተꬃይ፥ ኤያተꬃይነ ጎሻይ አየንቶ ፓጫደ ኤራናዉ ቆፋ ዶማድ። ካትያ ኮታን ካተትያ ሀራ ካቲ ካሰ ኦሰቴዳዋፐ አꬍያ ሀራባ አይ ኦꬃኔ? 13 ታን ሀዋዳን ያጋድ፤ “ቱሙካ ፖኡ ꬉማፐ ኬክያዋዳን፥ አꬌዳ ኤራተꬃይ ኤያተꬃፐ ኬኬ። 14 ጭንጫ አሳቱ ባረንቱ ደንድያ ሳኣነ ቢደ ጋክያ ሳኣ ኤሪኖ፤ ሽን ኤያቱ ሄዋ ኡባ ኤርክኖ” ያጋድ። ግዶፐ አትና፥ ኡንቱንቱ ላኡዋ ዉርሰꬃይካ እቱዋ።

15 ታን ታ ዎዛናን፥ “ኤያ ጋክያ ካጫይ ታናካ ጋኬ፤ ያትና፥ ታን አꬌዳ ኤራንቻ ግድያዌ ታና አያ ማዲ?” ያጋደ ቆፓድ። ቃይ ታን ታ ዎዛናን፥ “ሀዌ ኡባባይካ መላ!” ያጋድ። 16 አያዉ ጎፐ፥ ኤይና አꬌዳ ኤራንቻ ግድና፥ ሀይቁዋፐ ሄፍንꬃን ስሚደ፥ አ ሀሳይያዌ ባዋ፤ ስንꬃፐ ይያ ላይꬃቱዋን ኑን ኡባይካ ዶገት አታና። ኤያይ ሀይቂያዋዳን፥ አꬌዳ ኤራንቻይካ ሀይቄ።

ኦꬅ ዳቡርያዌካ ሀዳ

17 መቱዋፐ አትና፥ ጎእያዌ ባይና ድራዉ፥ ሀ ሳኣ ደኡ ታና ኢቴዳ። ሄዌካ መላ፤ ጫርኩዋ ኦይቃናዉ የደርስያባ ማላ። 18 ሳሉዋ ጉፋንꬃን ታን ሎይꬅ ዳቡራደ ደሜዳ ታ ማጹዋ ኡባ ታፐ ጉይያን ይያ ኡራዉ የጋደ ብያ ድራዉ፥ ታን ዳቡሬዳዌ ኡባይ ታና ኢቴዳ። 19 ታፐ ጉይያን ይያ ብታኒ አꬌዳ ኤራንቼንቶ ኤየንቶ ኦን ኤሪ? ሽን እ ኦና ግድናካ፥ ታን ሎይꬅ ዳቡሬዳዋነ ታ ጭንጫተꬃን ታን ደሜዳዋ ኡባ ባረዉ አኪደ፥ ጎዳ ግዳናዋ፤ ያቶፐ፥ ሄዌካ መላ።

20 ሄዋ ድራዉ፥ ሳሉዋ ጉፋንꬃን ሀዋ ኬሻ አያዉ ዳቡራድታሻ ጋደ ታ ዎዛናን ካዮታድ። 21 አስ ባረ ደኤዳ ላይꬃን ባረዉ ደኤዳ አꬌዳ ኤራተꬃን፥ ኤራንነ ሂላን ዳቡሪደ ደሜዳዋ ኡባ አይነ ዳቡርቤናዎ የጊደ ቤ። ሄዌካ ቃይ፥ ሀዳነ ልከ ግደናዋ። 22 ያትና፥ ሳሉዋ ጉፋንꬃን አሳይ ሎይꬅ ዳቡሪደ ኦꬄዳዋፐ ኡባፐ አያ ጎኣ ደሜዴ? 23 እ ባረ ደኡዋ ላይꬃን ዳቡርያ ዳቡራይ ኡባይ ካዮቶፐነ ካዮፐ ሀራባ አይነ አዉ ጉጀና፤ ሀራይ አቶ ቃማካ አ ሁጲ ቆፋፐ ሸምፐና፤ ግዶ ሽን፥ ሄ ኡባይካ መላ። *

24 ሄዋ ድራዉ፥ አሳዉ ጎኣ ግድያዌ አዬ ጎፐ፥ አሳይ ባረ ዳቡሬዳባፐ ሚድነ ኡሺደ ናሸትያዋ። ሄ ናሸቻይካ ቃይ ጾሳ ኩሽያፐ እመቴዳዋ ግድያዋ ታን አኬካድ። * 25 አያዉ ጎፐ፥ አ ሸነ ግዳናዋ ꬋዮፐ፥ ምን ኡሽናካ አሳዉ ናሸቻይ ሀቃን ቤቲ? 26 ጾሳ ናሸችያ ኡራዉ ጾሳይ ጭንጫተꬃ፥ ኤራተꬃነ ናሸቻ እሜ፤ ናጋራንቻዉ ማታ እ ዳቡሪደ ሺሻናዳን፥ ዳቡራ እሜ፤ ሽን እ ሺሼዳዋ ጾሳይ አኪደ፥ ባረዉ ያይያዎ ሀራዉ እሜ። ሄዋ ድራዉ፥ ሀ ኡባይካ ሀዳነ ጫርኩዋ ኦይቃናዉ የደርስያባ ማላ። *

ደኡዋባዉ ጌተቴዳ ሃሳያቱዋ

3

(3:1—11:8)

ኡባባዉካ ዎዲ ደኤ

1 ኡባባዉ ዎዲ ደኤ፤

ሳሉዋፐ ጋርሳ ባጋና ኦሰትያባዉ ኡባዉ፥

አ ላይꬃይ ላይꬃይ ደኤ።

2 ሄዋ ድራዉ፥ የለታናዉ ዎዲ ደኤ፤

ሀይቃናዉካ ዎዲ ደኤ።

ቶካናዉ ዎዲ ደኤ፤

ቶኬዳዋ ሾዳናዉካ ዎዲ ደኤ።

3 ዎꬋናዉ ዎዲ ደኤ፤

ፓꬃናዉካ ዎዲ ደኤ።

ኮላናዉ ዎዲ ደኤ፤

ቃይ ኬጻናዉካ ዎዲ ደኤ።

4 ዬካናዉ ዎዲ ደኤ፤

ሚጫናዉካ ዎዲ ደኤ።

ካዮታናዉ ዎዲ ደኤ፤

ቃይ ናሸቲደ የጻናዉካ ዎዲ ደኤ።

5 ሹቻ ላላናዉ ዎዲ ደኤ፤

ሹቻ ሺሻናዉካ ዎዲ ደኤ።

ቆመታናዉ ዎዲ ደኤ፤

ቃይ ሻከታናዉካ ዎዲ ደኤ።

6 ኮዪደ ደማናዉ ዎዲ ደኤ፤

ባይዛናዉካ ዎዲ ደኤ።

ሺሽ ኦይቃናዉ ዎዲ ደኤ፤

ላላናዉካ ዎዲ ደኤ።

7 ፔꬋናዉ ዎዲ ደኤ፤

ስካናዉካ ዎዲ ደኤ።

ጮኡ ጋናዉ ዎዲ ደኤ፤

ቃይ ሃሳያናዉካ ዎዲ ደኤ።

8 ዶሳናዉ ዎዲ ደኤ፤

እጻናዉካ ዎዲ ደኤ።

ኦላዉ ዎዲ ደኤ፤

ሳሮ ዎዲ ደኤ።

9 ያትና፥ ኦሳንቻይ ባረ ዳቡሬዳ ዳቡራፐ አያ ዎꬍያ ደሜዴ? 10 ታን ቃይ፥ አሳ ናናቱ ዳቡሪደ ኦꬃና ማላ፥ ጾሳይ እሜዳ ገዲ ሎይꬅ ዴጾ ግድያዋ በኣድ። 11 ጾሳይ ኡባባ አ ዎድያን ዎድያን ሎይꬂደ ኦꬄዳ። ጾሳይ አሳ ዎዛናን መꬍናተꬃ ኦꬄዳ፤ ሄዋ ግዶፐነ፥ ጾሳይ ኦꬄዳዋ ኡባ ኮይሩዋፐ ዉርሰꬃይ ጋካናዉ፥ አሳይ ዉርሲደ ኤራናዉ ዳንዳየና። 12 ሄዋ ድራዉ፥ አሳይ ባረ ደኤዳ ላይꬃን ሎእያዋ ኦꬅያዋፐነ፥ ናሸትያዋፐ አꬍያዌ አያይነ ባይናዋ ታን አኬካድ። 13 ቃይ፥ አሳዉ አዉ አ ዳቡራዉ ዋጋ ግድያዌ ሙሳንነ ኡሻን ባረና ናሸችያዋ፤ ሄዌካ አዉ ጾሳፐ እመቴዳ እሞታ።

14 ጾሳይ ኦꬄዳዌ ኡባይ መꬍናዉ ደእያዋ ግድያዋ ታን ኤራድ፤ እ ኦꬄዳዋ ቦላን ጉጃናዉ ዎይ አፐ ሃ ጉꬃናዉ ዳንዳየተና። ጾሳይ ሄዋ ኦꬄዳዌ፥ አሳይ ባረዉ ያዪደ ቦንቻናሳ። 15 ሀእ ሀኒደ ደእያባይ ዎይ ስንꬃፐ ሀናናዉ ደእያባይ ኡባይ ካሰ አꬌዳ ዎድያን ሀኔዳዋ፤ አያዉ ጎፐ፥ ጾሳይ ካሰ ሀኔዳዌ ዛር ዛሪደካ ሀናናዳን ኦꬄ።

ሀ ሳኣን ፕርዳይ ጌላቴዳባ

16 ቃይ ታን፥ ሳሉዋ ጉፋንꬃን ጌሻ ፕርዳ ሳኣን ኢታተꬃይ፥ ጽሎተꬃ ሳንካ ናጋራይ ደእያዋ በኣድ። 17 ታ ዎዛናን፥ “ጾሳይ ጽሉዋነ ኢታ ላኡዋካ ፕርዳዉ ሺሻና፤ አያዉ ጎፐ፥ ጾሳይ አላለ ኡባዉነ ኦሱዋ ኡባዉ ዎድያ ኬር ዎꬄዳ” ያጋደ ቆፓድ።

18 ቃይ ታን ታ ዎዛናን፥ “አሳይ ዶአቱዋፐ ኬከናዌ ኡንቱንታ በሳናዉ፥ ጾሳይ ኡንቱንታ ፓጬ” ያጋድ። 19 አያዉ ጎፐ፥ አሳ ግድና፥ ዶአቱዋ ግድናካ፥ ኡንቱንቱ ካጫይ እቱዋ፤ እቱ ሀይቂያዋዳን፥ የንኩካ ሀይቄ። ቃይ ላኡካ እት ጫርኩዋ ሸምፒኖ፤ ሄዋ ድራዉ፥ አሳቱካ ዶአቱዋፐ ኬክክኖ፤ ሄዌካ መላ። 20 ኡንቱንቱ ላኡካ እት ሳኣ ቢኖ፤ ላኡካ ቢታፐ መቴዳ ድራዉ፥ ቢታዉ ስሚኖ። 21 ያትና፥ አሳ ሸምፑ ሳሉዋ ፑደ ከስያዋነ ዶአቱዋ ሸምፑ ቢታ ጪማዉ ዱገ ዎꬍያዋ ሻኪደ ኤራናዉ ዳንዳይያዌ ኦኔ? 22 ሄዋ ድራዉ፥ አሳይ ባረ ኦꬄዳ ኦሱዋን ናሸትያዋፐ ኬክያዌ ሀራባይ አዉ ባይናዋ በኣድ። አያዉ ጎፐ፥ አዉ ደእያ ሎኦ ካጫይ ሄዋ ጻላላ። አስ ሀይቂ ክቾፐ አፐ ጉይያን ሀንያዋ በሳናዉ፥ አ ሀይቁዋፐ ጉየ አሀናዉ ዳንዳይያዌ ኦኔ?

4

ናቁዋ፥ ዳቡራነ ላግያ ꬋዩሳ

1 ታን ቃይካ፥ ሳሉዋ ጉፋንꬃን አሳይ አሳ አያ ኬሻ ናቂንቶነ ጼላድ። ናቀቴዳዋንቱ ባረንታ ምንꬅያዋ ꬋዪደ ዬኪኖ። ናቂያዋንቶ ዎልቃማ ማታይ ደእያዋፐ አትና፥ ናቀትያዋንታ ማድያዌ ኦንነ ባዋ። 2 ሄዋ ድራዉ፥ ታን፥ “ሀእ ፓጻ ደእያዋንቱፐ ካሰ ሀይቂ ክቼዳዋንቱ ኬካ” ያጋድ። 3 ግዶ ሽን፥ ሀ ላኡዋፐካ አꬊደ ቃይ፥ ሙለ የለትቤናዋንቱ ካጫይ ሎአ፤ አያዉ ጎፐ፥ ኡንቱንቱ ሳሉዋ ጉፋንꬃን ኦሰትያ ናቁዋ ሙልያ በእበይክኖ።

4 አሳይ ባረ አሞቴዳባ ደማናዉ ሎይꬅ ዳቡሪደ ኦꬄ፤ ሽን ሄ ዳቡራይ ባረ ላግያ ቦላን ቃናትያ ቆፋፐ ደንዴዳዋና ግድያዋ ታን አኬካድ። ሄዌካ ቃይ መላ፤ ጫርኩዋ ኦይቃናዉ የደርስያባ ማላ። 5 ባረ ኩሽያ ጻጺደ፥ ኡት አግያ አዛላይ፥ ኮሻን ሀይቄ። 6 ዳቡራንነ ጫርኩዋ ኦይቃናዉ የደርስያባ ማላ ጃማን ዳቡሪደ ደምያ ላኡ ኩሽያፐ፥ ዎፓን ደምያ እት ኩሽያ ዳሬ።

7 ቃይ ታን፥ ሳሉዋ ጉፋንꬃን መላ ግደዳዋ እት ሀራባካ በኣድ። 8 ሄዌካ እት ባረካ ዴእያ ብታንያባ፤ አዉ አቱማ ናአይ ዎይ እሽ ባዋ። ሽን እ ዳቡርያ ዳቡራዉ ዛዋይ ባዋ፤ ቃይ ባረዉ ደእያዋን አለና። እ ባረካ ባረና ኦቺደ፥ “እ ታ ሀዋ ኦሲ ዳቡራይታ? ታና ታ ሁጲያ አያዉ ናሸቻ ድጋይታ?” ያጊደ ኦቼዳ። ሄዌካ ቃይ ሀዳባነ ቱጋ ደኡዋ።

9 እቱዋ ግድያዋፐ ላአ ግድያዌ ሎአ፤ አያዉ ጎፐ፥ ኡንቱንቱ ኦሱ እቱዋዋፐ አꬊደ፥ ሎኦ አይፍያ እማናዉ ዳንዳዬ። 10 ቃይ፥ ላኡዋፐ እቱ ኩንዶፐ እቱ ደንꬄ፤ ሽን ባረካ ደእያ ኡራይ ኩንዶፐነ አ ደንꬅያዌ ባይና ድራዉ፥ አዉ አየ አና! 11 ሜጎ ዎድያን ላኡ እትፐ ግሶፐ ሆኤ፤ ሽን ባረካ ግስያ ኡራ ሀቃፐ ሆአናዉ ዳንዳዪ? 12 እት አሳይ ባረካ ተአናዉ ዳንዳየና መቱዋ ላኡ አሳቱ እትፐ ኤቀቲደ፥ ተአናዉ ዳንዳዪኖ። ሄዙ ኩꬃን ዶቀቴዳ ዎዶሩካ ኤለ ዱጸና።

13 ሎኦ ዞርያ አከና ጭማ ካትያፐ ህዬሳ ግዶፐነ፥ አꬌዳ ኤራንቻ ያላጋይ ኬካ። 14 አያዉ ጎፐ፥ እ ሄ ህዬሳ ግድያ ሳኣፐ ደንዲደ፥ ዎይ ቃሾ ጎልያፐ ከሲደ፥ ባረ ቢታን ካተ ግድያ ሳኣ ጋካናዉ ዳንዳዬ። 15 ሳሉዋ ጉፋንꬃን ደእያነ ሀመትያ አሳ ኡባይ ካትያ ካዉተꬃ አራታ ላትያ ያላጋ ካልያዋ በኣድ። 16 እት ካቲ ሞድያ አሳይ ፓይዱ ባይና ጮራ ግዳናዉ ዳንዳዬ። ሽን ካዉታፐ እ ክችያ ዎደ፥ እ ኦꬄዳባዉ ኦንነ አ ጋላተና። ሄዋ ድራዉ፥ ሀ ኡባይካ መላ፤ ጫርኩዋ ኦይቃናዉ የደርስያባ ማላ።

5

ገፋ ገፓናዉ ኤሌሎፓ

1 ጾሳ ጎልያ ገልያ ዎደ፥ ነ ገድያ አኬካደ ታንጋ። ስሳናዉ ማታ ሺቅያዌ፥ ኤያቱ ያርሹዋ ሺሽያዋፐ አꬌ፤ አያዉ ጎፐ፥ ኡንቱንቱ ኢታ ኦሱዋ ኦꬂደ ደእያዋ ኤርክኖ። 2 ነ ዶናን ሃሳያናዉ፥ ጾሳ ስንꬃንካ ብዳናዉ ኤሌሎፓ። ቃይ እትባ ጾሳዉ እማና ጋደ ነ ዎዛናን ኤሌላደ ገፓ ክቾፓ፤ አያዉ ጎፐ፥ ጾሳይ ሳሉዋን፥ ኔን ቃይ ሀዋን ሳኣን ደኣሳ፤ ሄዋ ድራዉ፥ ነ ሃሳይያ ቃላይ ጉꬃ ግዶ። 3 ህርጋይ ዳርያ ዎደ፥ ቃማን አኩሙካ ዳሬ፤ ሄዋዳንካ፥ ብደꬃ ዳሩ ኤያተꬃ ቃላ ከሴ። 4 ጾሳዉ ኔን ገፔዳዋ ፖላናዉ ጋምኦፓ፤ አያዉ ጎፐ፥ ጋምእያ ኤያቱዋን ጾሳይ ናሸተና። ሄዋ ድራዉ፥ ኔን ገፔዳዋ ኡባ ፖላ። * 5 እትባ ጾሳዉ ገፒደ፥ ፖለናን አግያዋፐ ኮይሮ ገፐናን አግያዌ ሎአ። 6 ኔና ነ ዶናይ ናጋራን የገናዳን፥ ነ ዶና ዛዋፐ አꬌዳ የዳ ኦꬆፓ፤ ቃይ ጾሳዉ ኦꬅያዎ፥ “ካሰካ ሀዋ ታን አኬከናን ገፓድ” ጎፓ። አያዉ ጎፐ፥ ሄዋ ጾሳይ ሎይꬅ ሀንቀꬅያ ድራዉ፥ ኔን ዳቡራደ ደሜዳዋ፥ ነ ኩሽያ ኦሱዋ ኡባ እ ባረ ሀንቁዋን ቁጪደ ꬋይሳናዉ ዳንዳዬ። 7 ዳሮ አኩሙዋ አኩመቶፐነ ዎይ ቃይ ዳሮባ ሃሳዮፐነ ሄ ኡባይካ መላ፤ ሄዋ ድራዉ፥ ኔን ሄዋ አጋ አጋደ ጾሳዉ ያያ።

ደኡዋ ሀዳተꬃ

8 እት ካዉተꬃይ ባረ ቢታን ደእያ ህዬሳቱዋ ናቂሺንነ ፕርዳ ጌላይሽን ኔን በኦፐ፥ ዳርና ማላለቶፓ። እት እት ካፖ አፐ ቦላና ሱንቲደ፥ አ ጼልያ ሀራ ካፑ ደኤ። ቃይ ኡንቱንቱ ላኡዋፐካ ቦላና ሱንቲደ፥ ኡንቱንታ ጼልያ ሀራ ካፓቱካ ደኢኖ። 9 ሀራይ አትና፥ ካትያ ግዶፐነ፥ ጎሻፐ ቤትያ አይፈቱ ꬋዮፐ፥ ዎፓን ደአናዉ ዳንዳየና።

10 ብራ ዶስያ ኡራዉ ብር ግድ ኤረና፤ ዱረታናዉ ሲቅያ ኡራይካ ሚሻ ካል ኤረና። ሽን ሀ ኡባይካ መላ። 11 ዱረተꬃይ ዳርያ ዎደ፥ ምያባይካ ሄዋ ኬሻ ዳሬ። ያትና፥ ባረ ማጹዋ ጮ አይፍያን ጼሊደ፥ “ታን ዱረ” ጋናፐ አትና፥ ሀራባ አዉ አያ ማዲ!

12 ኦሱዋ ኦꬅያ አሳይ ጉꬃ ምን፥ ዳሮ ምን፥ ሳሮ ገምእሹዋ ገምእሺደ አቄ፤ ሽን ዱሪ ባረ ዱረተꬃዉ ኡባ ዎደ ኡንኤቲደ ቆፕያ ድራዉ፥ ገምእሹዋ ꬋዪደ ደኤ።

13 ሳሉዋ ጉፋንꬃን ሎይꬅ ካዮይያዋ ሀራባካ ታን በኣድ፤ ኢታ ዎድያን ባረና ማዶ ጊደ፥ አሳይ ባረዉ ደኤዳዋፐ ጉየ ዎꬂደ ዳጋዬ። 14 ቃይ ሄ ዱረተꬃይ እት ኢታባይ ጋከትና ꬋይ ክቼ። እ ናኣ የሌዳዋ ግዶፐካ፥ ናኣ ላትስያዋና ꬋዪደ፥ መላ አቴ። 15 አስ ኡባይ ኮይሮ ካሎ የለቴዳዋዳን፥ መላ ኩሽያና ስሚደ ባና። አይ ኬሻ እ ዳቡሪደ ኦꬆፐነ፥ ባረ ዳቡሬዳባፐ አኪደ ብያባይ አያይነ ባዋ። *

16 አስ ካሎ የለቲደ፥ ካሎ ጉየ ስምያዌካ ቃይ ሎይꬅ ካዮትያ ኢታባ። አ ዳቡራይ ኡባይ ጫርኩዋ ኡጭያዋዳን መላ ግዶዋፐ ስንꬃን፥ እ ሄዋን አያ ማደቲ? 17 እ ባረ ላይꬃ ኡባ ꬉማ ደኡዋን፥ ካዩዋን፥ ይሎትያዋን፥ ሀርግያንነ ሀንቁዋን ዉርሴ።

18 ሄዌ ሄዋ ግዶፐነ፥ ታን አኬኬዳ እት ሎኦባይ ደኤ፤ ሄዌካ ሳሉዋ ጉፋንꬃን ጾሳይ አሳይ ደአናዳን እሜዳ ቃንꬃ ላይꬃ ግዶን፥ አሳይ ዳቡራፐ ምያዌ፥ ኡሽያዌነ ናሸትያዌ ሎአነ በስያዋ። አያዉ ጎፐ፥ አ ካጫይ ሄዋ። 19 ጾሳይ አሳዉ ዱረተꬃነ ማጹዋ እምያዌ፥ ባረ ዳቡራ ጋትያ ደሚደ፥ ሚድነ ኡሺደ ናሸታናሳ። ሄዌካ ቃይ ጾሳፐ አዉ እመቴዳ እሞታ። 20 ጾሳይ አ ዎዛናን ኡባ ዎደ ናሸቻ ኩንꬅ ዎꬅያ ድራዉ፥ እ ባረ ደኡዋ ላይꬃባ ዳሮ ቆፐና።

6

1 ሳሉዋ ጉፋንꬃን አሳ ቦላ ጋክያ ሎይꬅ ኢታባ ታን በኣድ። 2 ጾሳይ አሳዉ ማጹዋ፥ ዱረተꬃነ ቦንቹዋ ኡባ እሜ፤ አዉ ኮሽያባፐ አያነ ፓጭሰና። ሽን፥ አዉ እመቴዳ ማጹነ ዱረተꬃ ኡባን ኬꬃዉ ናሸታና ማላ፥ ኩመንꬃ ሸንያ አዉ እመና። ሄዋ ጻላላካ ግደና፤ እ ዳቡሪደ ደሜዳዋን ሀራ ዳቡርቤናዌ ናሸታናዳን ኦꬄ። ሄዌካ ሀዳነ ሎይꬅ ካዮትያ ኢታባ።

3 እት አሳይ ጼቱ ናናቱዋ ጋካናዉ የሊደ፥ አዱሳ ላይꬃ ደኢደ ኤጫናዉ ዳንዳዬ፤ ሽን እ ባረዉ እመቴዳዋን ናሸትያ ካጫይ አዉ ꬋዮፐ፥ ቃይ ዉርሰꬃን ቦንቾ ሞጉዋካ ሞገተናን አቶፐ፥ አፐ ባረ ዳይ ኡሉዋን ሀይቂደ የለቴዳ ቦሻይ ኬካ ጋይ። 4 አያዉ ጎፐ፥ ሄ ቦሻይ ጮ የለቴዳ፤ ስሚደ ቃይ፥ አ ኦንነ ሀሳየና ꬉማዉ ቤ፤ አ ሱንꬃይካ ሄ ꬉማን ካመቲደ አቴ። 5 እ አዋ ፖኡዋ በእቤና፤ ደኡዋባይካ አየንቶ ኤርቤና። ህንኮ ብታንያዋፐ አꬊደ ሸምፕያዌ አ። 6 ሄዋ ድራዉ፥ ናሸቻይ ባይናን ደእሺና፥ ላኡ ሻኡ ላይꬃ ደእያ አሳፐ ሄ ቦሻ ካጫይ ሎአ። አያዉ ጎፐ፥ ዉርሰꬃን ላኡካ እት ሳኣ ቢኖ።

7 አስ ዳቡሪደ ኦꬅያ ኡባይ ባረዉ ምያዋ ደማናሳ፤ ሽን አ ኡሉ አዉደነ ግዳናዋ ግ ኤረና። 8 ያትና፥ ጭንጫ አሳይ ኤያፐ አያን ኬኪ? ህዬሳይካ ሎይꬅ ጭንጪደ፥ ሀራቱ ስንꬃን ዋን ስመረታነንቶ ኤርያዌ አዉ አያ ማዲ? 9 አይፍያን በእያዌ አሞትያዋፐ ኬካ። ቃይ ሄዌካ ጫርኩዋ ኦይቃናዉ የደርስያዋ ማላ መላ።

10 ሀንያባይ ኡባይካ ካሰቲደ ኩሸት ኡቴዳ። እት እት አሳይ ዋናናዉ ደእንቶ፥ አዱሳ ዎድያፐ ካሰ ባጋን ኤረት ኡቴዳ፤ ቃይ አይ አሳይነ ባረፐ ምንያዋና ጋዳታናዉ ዳንዳየና። 11 ሃሳያይ ጮራትያ ዎደ፥ ሀዳባይ ጮራቴ፤ ሄዌ ያትና፥ አሳ አያ ማዲ?

12 ሀዳ ግዲደ፥ ኩዋዳን ጮ አꬍያ ጉꬃ ላይꬃ ባረ አሳይ ዎቲደ አꬃናዉ ኮሽንቶ ኤርያዌ ኦኔ? ቃይካ አሳይ ሀይቂደ ብ ክችና፥ ሳሉዋ ጉፋንꬃን ሀናናዉ ደእያዋ አሳዉ ኦዳናዉ ዳንዳይያዌ ኦኔ?

7

ደኡዋባ ቆፕያዋ

1 ጋቲ አልኦ ግዴዳ ሎኦ ሽቱዋፐ ሎኦ ሱንꬃይ አꬌ፤ የለትያ ጋላሳፐካ ሀይቂያ ጋላሳይ ሎአ። *

2 ግብራ ጎልያ ብያዋፐ፥ ዬኮ ጎልያ ብያዌ ሎአ፤ አያዉ ጎፐ፥ አሳ ኡባ ዉርሰꬃይ ሀይቆ፤ ፓጻ ደእያ አሳይካ ሄዋ ባረ ዎዛናን ዎꬃናዉ ኮሼ።

3 ሚቻፐ ካዩ ኬካ፤ አያዉ ጎፐ፥ ካዩ ሶምኡዋ ካረጽሶፐካ ዎዛና ፖእሴ።

4 ኡባ ገደ ናሸችያዋ ጻላላ ቆፕያ ኡራይ ደኦፐ፥ ሄ ኡራይ ቦዛ፤ ሽን ጭንጫ አሳይ ሀይቁዋባካ ቆፔ።

5 ኤያቱ ሳቢደ የጽያ የꬃ ስስያዋፐ፥ አꬌዳ ኤራንቻ አሳይ ሴርያ ሴራ ስስያዌ ሎአ።

6 ኤያ ሚቻይ፥ ሱፓ አጉንꬃ ታማን የግና ኤጺደ ꬉእያዋ ማላ። ሄዌካ ቃይ መላ።

7 ሱገꬃ ኦሱ አꬌዳ ኤራንቻ ቦዛ ከሴ፤ ማጋንጻ አሳፐ አክያዌካ ዎዛና ባይዜ።

8 አይ የዎ ግዶፐነ፥ ዶመꬃፐ ዉርሰꬃይ ኬካ፤ ቃይ ኦቶራንቻ ኡራፐካ ዳንዳያንቻ ኡራይ ኬካ።

9 ሀንቁ አዛላቱ ሀሉዋ ከሳናዉ ጎኤትያ ሚሻ ግድያ ድራዉ፥ ኤለ ሀንቀቶፓ። *

10 “ሀእ ዎድያፐ ካሰ አꬌዳ ዎዲ አያዉ ኬካ ግዴዴ?” ጋደ ኦቾፓ፤ አያዉ ጎፐ፥ ሄዋ ማላ ኦሻይ አꬌዳ ኤራንቻ ግያ አሳይ ኦችያ ኦሻ ግደና።

11 ሀ ሳኣን አሳይ ኡባይ አꬌዳ ኤራንቻ ግዳናዉ ኮሼ፤ አያዉ ጎፐ፥ አꬌዳ ኤራተꬃ ደምያዌ ማጹዋ ላትያዋፐ ጉጸና። 12 ሚሻይ አሳ ኢታፐ ካሚደ አሽያዋዳን፥ አꬌዳ ኤራተꬃይካ አሼ። ሽን፥ አꬌዳ ኤራተꬃይ ሚሻፐ ዳርያዌ፥ እ አሳዉ ደኡዋ እማናዉ ዳንዳይያዋና።

13 አነ ጾሳይ ኦꬄዳዋ አኬካ! ጾሳይ ጌላዬዳባ ኦን ሱርሳናዉ ዳንዳዪ? 14 ነዉ ኡባባይ ጊጌዳ ዎድያን ናሸታ፤ ቃይ መቱ ጋክያ ዎድያንካ አኬካ፤ አያዉ ጎፐ፥ ናሸቻ ግድና፥ መቶ ግድና፥ ጾሳይ የድያ ዎድያን ዬ። ሽን ሀቃዌ ካሰቲደ ያነንቶ፥ ኔን ኤራካ።

15 ሀ መላ ግዴዳ ላይꬃን ታዋን ዳሮባ ታን በኣድ። ሄዌካ፥ ጌላይ ባረ ጌላተꬃ ኦꬂደ፥ አዱሳ ላይꬃ ደእያ ዎደ፥ ጽሎተꬃ ኦꬅያ ጽሉ ቃንꬃ ላይꬃን ሀይቄ። 16 ሄዋ ድራዉ፥ ኔን ኤለ ꬋየናዳን፥ ሎይꬅ ዳሮ ጽሉዋ ዎይ ሎይꬅ ዳሮ አꬌዳ ኤራንቻ ግዶፓ። 17 ቃይ ዎዲ ባይናን ኔን ሀይቀናዳን፥ ኡባ ባላ ኢታነ ግዶፓ፤ ኡባ ሞጆጃ ኤያነ ግዶፓ። 18 ሀ ኡባንካ ጾሳዉ ያይያ ኡራይ፥ መቶ ኡባፐ ጾኑዋን ከሳናዉ ዳንዳይያ ድራዉ፥ ኔን ዳሮ ኢታ ዎይ ዳሮ ጽሉዋነ ግደናን ግዶ አሳ ግዳ።

19 አꬌዳ ኤራተꬃይ አꬌዳ ኤራንቻቶ እምያ ዎልቃይ ታሙ ካታማቱዋ ሞድያ አሳቶ ዎልቃፐ ዳሬ።

20 ጽሎባ ጻላላ ኦꬂደ፥ ናጋራ ኦና አሳይ ሀ ሳኣ ቦላን ባዋ።

21 አሳይ ሃሳይያ ቃላ ሙልያ ሀይዛደ ፖላና ጎፓ፤ ኔን ሙልያ ሀይዛና ጎፐ፥ ነ ቆማይ ኔና ሸቂሽን፥ ኔን ስሳና። 22 ቃይ ኔንካ ነ ሁጲያን ሀራቱዋ ሸቄዳዋ ነ ዎዛናይ ኤሬ።

23 ሀዋ ኡባ ታን አꬌዳ ኤራተꬃን ፕልጋደ ጼላድ፤ ያታደ፥ “ታንካ አꬌዳ ኤራንቻ ግዳና” ያጋድ። ሽን ታን ጌዳዋዳን ሀንቤና። 24 አꬌዳ ኤራተꬃይ ኡባ ገደካ ሃኩዋን ደእያዋነ ጪማባ፤ ያትና፥ አ ቆሪደ ደማናዉ ዳንዳይያዌ ኦኔ? 25 ታን ኤራናዉ፥ ፕልጋ ጼላናዉነ አꬌዳ ኤራተꬃነ የዉዋ ኡባ ዉርሰꬃ ኤራናዉ፥ ቃይ ናጋራይ ኤያተꬃ ግድያዋነ ኤያተꬃይካ ጎሻ ግድያዋ ኤራናዉ፥ ታ ዎዛናን ዩሻ ዩሻደ ቆፓድ።

26 ታን ሀይቁዋፐ አꬊደ ጫምያ ሀራ እትባ ፕልጋ ጼላደ ደማድ፤ ሄዌካ፥ እዝ ዎዛናይ ጲረ ዎይ እግር ብራታ ግድና፥ እዝ ኩሺ ሳንሳላታ ማላ ግዴዳ እት ማጫ ምሽራትባ። ጾሳ ናሸችያ ኡራይ ኢፐ ከስ አካና፤ ሽን ናጋራንቻ አ ባረ ጲርያ ዋጻደ ኦይቃና።

27 ኤራንቻይ ሀዋዳን ያጌዳ፤ “ታን ካላ ካላደ፥ ፕልጋ ጼላደ፥ ሀራ ደሜዳዌ ሀዋ። 28 ሄዌካ፥ ታን ሀች ጋካናዉ ኮያደ ደማቤናዋ። ሻኡ አቱማ አሳ ግዶፐ ቦንቹ በስያ እት አሳ ጻላላ ደማድ፤ ሽን ማጫ አሳ ግዶፐ እትኖነ ደማናዉ ዳንዳያበይከ። 29 ታን ቆራደ ደሜዳ ሀራባይ፥ ጾሳይ አሳ ሱረ ቆፋይ ደእያዋንታ ኦꬂደ መꬌዳ፤ ሽን አሳይ ዳሮ ሂላ ኦግያ ኮዪደ ቤዳ” ያጌዳ።

8

1 አꬌዳ ኤራንቻ አሳ ማላ አሳይ ኦኔ? የዎቱዋ ኡባ ብለꬃ ኤርያዌ ኦኔ? አꬌዳ ኤራተꬃይ ፓሽክሲደ፥ ꬉሜዳ ሶምኡዋ ፖእሴ።

ካትያዉ አዛዘትያዋ

2 ካትያዉ አዛዘታ፤ አያዉ ጎፐ፥ አዛዘታናዉ ኔን ካሰ ጾሳ ስንꬃን ጫቃ ኡታዳ። 3 ኡባ ዎደ ኢታ ኦሱዋ ኦꬆፓ፤ አያዉ ጎፐ፥ ካቲ ባረ ኮዬዳዋ ኦꬃናዉ ዳንዳይያ ድራዉ፥ ኔን አ ስንꬃፐ ኤለ ꬋያና። 4 ኡባባ ኦꬃናዉ ካትያዉ ማታይ ደኤ፤ ያትና፥ “አያዉ ሀዋ ኦꬃዲ?” ያጊደ አ ኦቻናዉ ዳንዳይያዌ ኦኔ? 5 አ አዛዙዋ ፖልያ ኡራይ ሙረተና፤ አꬌዳ ኤራንቻ አሳይ ልከ ግድያ ዎድያነ ኦꬅያ ኦግያ ኤሬ። 6 እት አሳ ቦላን ዴጾ መቱ ጋክንቶነ፥ የዉዋ ኡባዉ አዉ አ ዎዲነ አ ኦጊ ኦጊ ደኤ። 7 ስንꬃፐ ሀናና ትምቢትያ ኤርያዌ ባዋ፤ ሄዋ ድራዉ፥ “ሀዌ ሀናና” ጊደ ኦዳናዉ ዳንዳይያዌ ኦኔ? 8 ሸምፑ ሻከቲደ ብያ ጋላስ ኦይቂደ፥ ተአናዉ ዳንዳይያ አሳይ ባዋ፤ ዎይ ሀይቁ ባረ ጋላሳን ዬናዳን ድጋናዉ ዳንዳይያ አሳይካ ባዋ። ሄዌ ኦንነ ከስ አካናዉ ዳንዳየና ኦላ። ሄዋ ድራዉ፥ ሀይቁዋ ስንꬃን ኢታተꬅ ኢታ ኦꬅያ ኡራ አሽ አከና።

ኢታ አሳቱዋነ ኬካ አሳቱዋ ሀኖታ

9 ሳሉዋ ጉፋንꬃን ሀንያዋ ኡባ ታን አኬካደ ቆፕያ ዎደ፥ እት አሳይ ባረዉ ሞድያ ማታ ሀራ አሳ ቆሀናዉ ጎኤትያዋ በኣድ። 10 ቃይ ኢታ አሳቱ ቦንቹዋን ሞገትሽና በኣድ። ሄዋፐ አꬍያዌካ ቃይ፥ ሞጉዋፐ ስምያ ዎደ፥ ኡንቱንቱ ሄ ኢታተꬃ ኦꬄዳ ካታማ አሳይ ሺቂደ፥ ኡንቱንታ ሳቢሽና ስሳድ። ሄዌ ኡባይካ መላ።

11 አስ ሀልቺደ ኢታባ ኦꬅያ ጋሱ፥ ኢታባ ኦꬄዳ አሳቱዋ ኤለካ ሙርያባይ ባይና ድራሳ። 12 ናጋራንቻይ ጼቱ ገደ ኢታባ ኦꬅሽና፥ አ ላይꬃይ አዱቆፐካ፥ ጾሳዉ ያይያዋንቶ ሳአይ ሎአናዋ ታን ኤራይ። 13 ኢታቱ ጾሳ ያየና ድራዉ፥ ሳሮተꬃይ ኡንቱንቶ ባዋ፤ ጾሳዉ ኡንቱንቱ ያየና ድራዉ፥ ኡንቱንቱ ባረካ ኩዋዳን ቃማና። 14 ሀ ሳኣን ኦሰትያ እት ሀዳባይ ደኤ፤ ሄዌካ፥ ጌሻ አሳቱ ናጋራንቻቶ ይያ ሙሩዋ አክና፥ ናጋራንቻቱ ቃይ፥ ጌሻቶ ይያ ሎኦባ አኪኖ። ሀ ኡባይካ መላ።

15 ሄዋ ድራዉ፥ አሳይ ባረ ደኡዋን ናሸቶፐ ሎአ ጋደ ቆፋ እማይ፤ አያዉ ጎፐ፥ አሳይ ምያዋፐ፥ ኡሽያዋፐነ ባረና ናሸችያዋፐ አꬌዳ ሎኦባይ አዉ ሳሉዋፐ ጋርሳ ባጋና ሀራይ ባዋ። ጾሳይ አዉ እሜዳ ላይꬃን እ ዳቡሪደ ደሜዳዋን ሄዋዳን ኦꬆፐ፥ ናሸታናዉ ዳንዳዬ።

16 ታን አꬌዳ ኤራተꬃይ አየንቶ ኤራናዉነ አሳይ ሀ ሳኣ ቦላን ዳቡርያ ዳቡራ አኬካናዉ ሀልቻድ፤ ዉርሰꬃን አሳይ ገምእሹዋ ꬋዪደ ኦꬅያ ዱጸና ኦሱ ደእያዋ በኣድ። 17 ሄዋፐ ጉይያን፥ ጾሳይ ኦꬄዳዋ ኡባ በኣድ። ቃይ ሳሉዋፐ ጋርሳ ባጋን ኦሰቴዳ ኦሱዋ አሳይ ፕልጊደ ኤራናዉ ዳንዳየናዋ ኤራድ። አስ አይ ኬሻ ዳቡሪደ ፕልግ ጼሎፐነ፥ አ ብለꬃ ኤራናዉ ዳንዳየና። ቃይ አꬌዳ ኤራንቻ አሳይ፥ “ታን ሀዋ ኤራይ” ጎፐነ፥ እ ኤራናዉ ዳንዳየና።

9

1 ሀ ኡባ የዎቱዋባ አዱሳ ዎድያ ታን ቆፔዳዋፐ ጉይያን፥ አꬌዳ ኤራንቻነ ጽሉዋ ግዴዳ አሳቱነ ኡንቱንቱ ኦሶቱ ጾሳ ኩሽያን ደኢኖ ጋደ ቃቻድ፤ ሽን ሲቁ ናግያ፥ እጹ ናግያ ኦንነ ባረና ናግያዋ ካሰቲደ ኤረና። 2 ዱማተꬃይ ባይናን ደእሺና፥ ኡባ ጋክያ ካጫይ እቱዋ፤ ጽሉዋ ግድና ማካላንቻ ግድና፥ ሎአ ግድና ኢታ ግድና፥ ጌሻ ግድና ቱና ግድና፥ ያርሹዋ ያርሽያዋ ግድና ያርሸናዋ ግድና፥ ኡንቱንቱ ኡባ ካጫይ እቱዋ። ሎኦ አሳዉ ናጋራንቻዋፐ ኬክያ ካጭ ባዋ፤ ጫቁዋ ጫቃናዉ ያይያዌካ ጫቃናዉ ጻልያዋፐ ዱማተና።

3 አሳ ኡባ ካጫይ እቱዋ ግድያዌ፥ ሀ ሳኣን ደእያ ሀራ ኢታተꬃካ ማላ ዳሮ ኢታ። አስ ደኡዋን ደኤዳ ላይꬃን ኡባን አ ዎዛናይ ኢታተꬃንነ ጎሻን ኩሚደ ደኤ፤ ዉርሰꬃን ሀይቂ አጌ። 4 ሀይቂዳ ጋሙዋፐ ፓጻ ደእያ ካናይ ኬካ፤ አያዉ ጎፐ፥ ፓጻ ደእያዋንቱና ደእያ አሳዉ ህዶታይ ደኤ።

5 ፓጻ ደእያ አሳቱ እት ገደ ሀይቃናዉ ደእያዋ ኤሪኖ፤ ሽን ሀይቄዳዋንቱ አያነ ኤርክኖ። ኡንቱንቱ ሙለካ ዶገት ክቼዳዋንቱ ግድያ ድራዉ፥ አይነ ማድክኖ። 6 ኡንቱንቱ ሲቁ፥ እጹነ ቃናቲ ኡባይ ኡንቱንቱና እትፐ ꬋይክቼዳ። ሄዋ ድራዉ፥ ሀዋፐ ህን ባጋን ሳሉዋ ጉፋንꬃን ኦሰትያ የዉዋ ኡባን ኡንቱንቶ መꬍናዉካ ካጭ ባዋ።

7 ባደ፥ ነ ቁማ ናሸቻን ማ፤ ነ ዎይንያ ኤሳካ ነ ዎዛናይ ፓሽክሽና ኡሻ። አያዉ ጎፐ፥ ጾሳይ ሄዋ ነዉ ካሰፐካ እም ዎꬄዳ። 8 ኡባ ዎደ ነ ማዩ ቦꬃ ግዶ፤ ነ ሁጲያንካ ዛይትያ ኦከታ። 9 ሳሉዋፐ ጋርሳ ባጋና ጾሳይ ነዉ እሜዳ ሀ መላ ደኡዋን፥ ነ መላ ደኦቱዋ ኡባን ኔን ሲቅያ ነ ማቻትና ናሸታደ ደአ፤ አያዉ ጎፐ፥ ኔን ሳሉዋፐ ጋርሳ ባጋና ዳቡራደ ኦꬄዳዋ ኡባፐ ኔና ጋክያ ሳማይ ሄዋ። 10 ነ ኩሺ ኦꬃናዉ ደሜዳዋ ኡባ ነ ኩመንꬃ ዎልቃን ኦꬃ፤ አያዉ ጎፐ፥ ኔን ባናሳን ዱፉዋን ኦሱ፥ ዎይ ሀልቹ፥ ዎይ ኤራይ፥ ዎይ አꬌዳ ኤራተꬅ ባዋ።

11 ታን ሳሉዋፐ ጋርሳና ሀራባካ በኣድ፤ ሄዌካ፥ ኤሌልያ ዎꬃንቻቱ ኡባ ዎደ ጾንክኖ፤ ዎይ ምኖ ኦላንቻቱካ ኡባ ዎደ ኦላን ጾንክኖ፤ ዎይ አꬌዳ ኤራንቻቱ ኡባ ዎደ ቁማ ደምክኖ፤ ዎይ ጭንጫቱ ኡባ ዎደ ዱረትክኖ፤ ዎይ ታማሬዳ አሳቱ ኡባ ዎደ ሳበትክኖ። ሽን ኡባይካ ካጫይነ ዎዲ ኦꬆዋዳን ሀኔ።

12 ሄዋ ቦላካ ቃይ፥ ስንꬃፐ ያናዉ ደእያ መቶ ዎዲ አዉደ ጋካነንቶ፥ ኤራናዉ ዳንዳይያ አሳይ ባዋ፤ ካፉ ፓሊደ ጲርያን ገልያዋዳን፥ ዎይ ሞሊ ማጋን ኦይቀትያዋዳን፥ አሳይ ኡባይ ቆፐናን ጋክያ ኢታ ዎድያን ኦይቀቴ።

አꬌዳ ኤራተꬃነ ኤያተꬃ

13 ሳሉዋ ጉፋንꬁዋን ታን በኤዳባይ ሀራባይካ ደኤ፤ ሄዌካ አꬌዳ ኤራተꬃይ ዎልቃማ ሌምሶ ግድያዋ። 14 እት ቢታን እት ጉꬃ አሳይ ደእያ ቄር ካታማታ ደአዉ፤ ሄ ካታማቶ እት ዎልቃማ ካቲ ኦላናዉ ደንዴ። እዞ ዶዴዳ። 15 ቃይ፥ እት ህዬሳ ሽን ጭንጫ ግዴዳ ብታኒ፥ ሄ ካታማትን ደኤ፤ እ ባረ አꬌዳ ኤራተꬃን ሄ ካታማ አሼዳ። ሽን፥ ሄ ህዬሳ ብታንያ ዛረꬂደ ሀሳዬዳባይ ባዋ። 16 ታን፥ “አꬌዳ ኤራተꬃይ ዎልቃፐ ዳሬ” ያጋድ። ግዶ ሽን፥ አꬌዳ ኤራንቻ ግዶፐነ፥ ህዬሳ አሳይ ካቴ፤ እ ሃሳይያዋካ ሀይዝያዌ ባዋ። 17 ሄዋ ግዶፐካ፥ ደርያ ሞድያዌ አዛላቱዋ ሺቁዋን ዋስያ ዋሱዋ ስስያዋፐ፥ ሌላን ኦደትያ አꬌዳ ኤራንቻ ቃላ ስስያዌ ሎአ። 18 አꬌዳ ኤራተꬃይ ኦላ ሚሻፐ ሎአ፤ ሽን እት ናጋራንቻ አሳይ ዳሮ ሎኦባ ባይዜ።

10

1 ሀይቄዳ ኡዱንጸቱ ሳዊያ ዛይትያ ሽቱዋ ጽንቀꬃናዉ ዳንዳዪኖ፤ ሄዋዳንካ፥ ጉꬃ ኤያተꬃይ አꬌዳ ኤራተꬃነ ዎልቃማ ቦንቹዋ ባይዜ።

2 አꬌዳ ኤራንቻ አሳ ዎዛናይ አ ኡሸቻዉ ካለꬄ፤ ሽን ቦዛ አሳ ዎዛናይ ሀድርሳዉ ካለꬄ። 3 ኤያ አሳይ ኦግያን ሀመትያ ዎደካ፥ አዉ አኬክ ባዋ፤ ሄዋፐ ደንዴዳዋን እ ቦዛ ግድያዋ አሳይ ኡባይ ኤሬ።

4 ነ ካፑ ነ ቦላን ሀንቀቶፐነ፥ ነ ሱንቴዳ ሳኣፐ ክቻ ክቾፓ፤ አያዉ ጎፐ፥ ጮኡ ጊደ ዳንዳይያዌ ዎልቃማ ባይዙዋካ አቶ ጊሴ።

5 ሳሉዋ ጉፋንꬃን ታን በኤዳ ሀራ ኢታባይ ደኤ፤ ሄዌካ ደርያ ሞድያዋንቱ ኦꬅያ ናቁዋ። 6 ኤያቱ ዳሮ ꬎቃ ሱንꬃተꬃ ኦይቂደ ደእያ ዎደ፥ ዱረቱ ህርክ ዝቃ ሳኣን ኡቴድኖ። 7 ታን፥ አይለቱ ሞድያዋንቱዳን ፓራ ቶጊደ ቢሺናነ ቃይ ሞድያዋንቱ አይለቱዋዳን ገድያን ሀመትሽን በኣድ።

8 ኦላ ቦክያ ኡራይ ሄ ኦላን እ ኩንዳና፤ ቃይ ግምቢያ ድርሳ ኮልያ ኡራ ሾሻይ ዱካና። * 9 ሹቻ አ ሳኣፐ አꬅ የግያ ኡራይ ሄ ሹቻን ደሸቴ፤ ቃይ ምꬃ ቆእያ ኡራይካ ሄ ምꬃን ደሸቴ።

10 ዱልዱሜዳ ካልታ ፖሸናን ጮ ቆኦፐ፥ ዳሮ ዎልቃ ዉርሴ፤ ሽን አꬌዳ ኤራን ኦꬅያዌ ኦሱዋ ዳርሴ።

11 ሾሻይ ዱክ ድግና፥ ሾሻ ጆልሳናዉ አያንቲያ አያንቱ ሄ ኡራዉ አይነ ማደና።

12 አꬌዳ ኤራንቻ ሃሳያይ አዉ ቦንቹዋ እምሴ፤ ሽን ኤያይ ባረ ዶናፐ ከሴዳ ቃላን እ ባረዉ መቱዋን ገሌ።

13 ኤያይ ባረ ሃሳያ ቦዛ ቃላን ዶሚደ፥ ኢታተꬃንነ ጎሻን ፖሌ።

14 ኤያይ ዳሮባ ሃሳዬ። ግዶፐነ፥ ስንꬃፐ ሀናናዉ ደእያዋ ኦንነ ኤረና። አስ ሀይቂ ክችና፥ ሀናናዉ ደእያዋ አዉ ኦዳናዉ ዳንዳይያዌ ባዋ።

15 ኤያ አሳይ ባረ ኦሱዋን ዳቡሬ፤ እ ባረ ጎለ ብያ ኦግያ ኤረና።

16 ቄር ናኣ ግዴዳ ካዉነ ዎንታ ጉራና ግብራ ጊግሲደ፥ ባረንቶ ምያ ካፓቱ ደእያ ቢታይ ነዉ አየ አና! 17 ቦንቼቴዳ ካዉነ ማꬁዋሳ ግደናን ዎልቃነ ምኖተꬃ ደማናዉ ማራን ምያነ ኡሽያ ካፓቱ ደእያ ቢታታ ጋላተቴዳኖ።

18 ብታኒ አዛላ ግዶፐ፥ አ ካራይ ዎዴ፤ አ ኩሺ ኦሱዋ ብሎዋል ግዶፐ፥ አ ጎሊ አꬄ።

19 ቁማ ምያዋንነ ዎይንያ ኤሳ ኡሽያዋን ናሸቻይ ቤቴ፤ ሽን ሚሻይ ኡባባ ሻሜ።

20 ስስያዌ ባዋ ጋደ ነ ዎዛና ቆፋን ግዶፐነ፥ ካትያ ቦሮፓ፤ ዎይ ነ ግስያ ክፍልያን ዱርያ ቦሮፓ፤ አያዉ ጎፐ፥ ነ ጌዳዋ ሳሉዋ ካፉ ዎይ፥ ቀፍያና መታቱ ቢደ፥ ኡንቱንቶ ኦዳና።

11

አꬌዳ ኤራንቻ ኡራይ ኦꬃናዉ በስያዋ

1 ነ ኡክꬃ ሃꬃ ቦላን ኦላ፤ ዳሮ ጋላሳቱዋፐ ጉይያን፥ ኔን ዛረꬃደ አ ደማና። 2 ነዉ ደእያ ማጹዋ ላፑን ዎይ፥ ኡባ ሆስፑን ሳኣን ሻካደ ዎꬃ፤ አያዉ ጎፐ፥ ስንꬃፐ ሀ ሳኣ ቦላ አይ ኢታባይ ያነንቶ፥ ኔን ኤራካ።

3 ሻሪ ሃꬃን ኩሜዳባ ግዶፐ፥ ቢታ ቦላን እራ ትጌ።

ምꬃይ ሁጲሳ ኩንድና ገድሳ ኩንድና፥ ሄ ባረ ኩንዴዳ ሳኣን ደኤ።

4 ጫርኩዋ ሀኖታ ናግያ ኦንነ ካꬃ ዘረና፤ ቃይ ሻሪ ደንዳናዉ ናግያ ኦንነ ባረ ካꬃ ጫከና።

5 ጫርኩ ሀቃና ብንቶ፥ አ ኦግያ ኤራካ፤ ቃይ ናአይ አት ኡሉዋን ዋን መትንቶካ ኤራካ። ሄዋዳንካ፥ ኡባባ መꬍያ ጾሳይ ባረ ኦሱዋ ዎት ኦꬅንቶ፥ ኤራናዉ ዳንዳያካ።

6 ዎንታ ጉራን ግድናካ ኦማርሳን፥ ነ ዘረꬃ ዘርያዋ አጎፓ፤ አያዉ ጎፐ፥ ዎንታዌ ሎአኔ ኦማርሳዌ ሎአኔ ኔን ኤራካ።

7 ፖኡ ናሸችያዋ። አዋ አይፍያ በእያዌካ ሎኦባ። 8 አስ ሎይꬅ አዱሳ ላይꬃ ሀ ሳኣን ደኦፐ፥ ሄ ኡባ ላይꬃንካ ናሸቶ። ሽን ꬉማ ዎደቱዋ ቆፓ። አያዉ ጎፐ፥ ሄ ዎደቱ አዱቃና። ያናዉ ኡባባይካ መላ።

ዞርያ ኡባ ዪቻ

(ኤራ. 11:9—12:8)

9 ኔኖ ያላጋዉ፥ ያላጋተꬃይ ሎይꬅ ሎኦባ ግድያ ድራዉ፥ ነ ያላጋተꬃ ላይꬃን ናሸታ፤ ነ ዎዛናይካ ናሸቶ። ነ አይፊ ጼሌዳባነ ነ ዎዛናይ አሞቴዳባ ኡባ ፖላ። ሽን፥ ሄ ኔን ኦꬄዳዋ ኡባ ድራዉ፥ ኔና ጾሳይ ፕርዳናዉ ደእያዋ ዶጎፓ።

10 ሄዋ ድራዉ፥ ስም ነ ዎዛናፐ ህርጋ፥ ነ ቦላፐካ ሴላ ድጋ። አያዉ ጎፐ፥ ናአተꬃይነ ያላጋተꬃይ መላ።

12

1 ነ ያላጋተꬃ ላይꬃን ኔና መꬌዳዋ ቆፓ። መትያ ጋላሳቱ ዬናን ደእሺና፥ ኔን፥ “ታና ሀዌ ናሸቼና” ግያ ዎደቱ ጋከናን ደእሽና፥ 2 አዋይነ ፖኡ፥ አግናይነ ጾልንቲ ꬉመናን ደእሺና፥ እራይ ቡክ አꬍናካ ሻሪ ሃ ስመናን ደእሺና፥ ኔና መꬌዳዋ ቆፓ። 3 አያዉ ጎፐ፥ ሄዌ ጎልያ ናግያዋንቱ ኮኮርያ ዎደ፥ ምኖ አሳይ ቁንያ ዎደ፥ ጋጭያዋንቱ ፓይዱዋን ጉጼዳ ጋሱዋን ጋቻ አግያ ዎደ፥ ቃይ ማስኮትያና ጼልያዋንቱ ጋልጅያ ዎደ ግዳናዋ። 4 ሄ ዎደ ዎጋ ኦግያኮ ስሜዳ ፐንገቱ ጎርደትያ ዎደ፥ ጋጭያ ዎጻቱዋ ኮሻይ ዝቂ ግያ ዎደ፥ ካፉዋ ዋሱ አሳ ገምእሹዋፐ ቤጎꬂያ ዎደ፥ ሽን፥ የꬃንቻ ማጫ ናናቱዋ የꬃ ኮሻይ ለፕያ ዎደ ግዳናዋ። 5 ሄ ዎዲ አሳይ ꬎቃ ሳአቱዋ ከሳናዉነ አኮ ኦገቱዋና ሄመታናዉ ያይያ ዎደ፥ ነ ሁጲ ፑሉምያ ዎደ፥ ኔን ኔና ዳንዳያደ ሄመትያዌ ነዉ እጽያ ዎደ፥ አሞይያባይ አግያ ዎደ ግዳናዋ። ሄ ዎዲ አሳይ ባረ መꬍና ጎልያ ብያ ዎደ፥ ዬክያዋንቱካ አኮ ኦግያና ዬኪደ ዩይያ ዎደ ግዳናዋ።

6 ብራ ቃጭናይ ዱጸናን፥ ዎርቃ ከሪካ መኤናን፥ ሃꬃ ኦቱካ ፑልቱዋ ላንቂያን መኤናን፥ ሃꬃ ፑደ ጎችያ ዎዶሩካ ዱጸናን ደእሺና፥ 7 ቢታይ ካሰ ባረ አከቴዳ ቢታኮ ስመናን፥ ሸምፑካ ባረና እሜዳ ጾሳኮ ስሚደ ቤና ደእሺና፥ ኔና መꬌዳዋ ቆፓ።

8 ኤራንቻይ ኦዲደ፥ “ሀዳ! ሀዳ! ኡባባይካ መላ!” ያጌዳ።

ጾሳ ቦንቹሳነ አዛዘቱሳ

(12:9-14)

9 ኤራንቻዉ አꬌዳ ኤራተꬃይ ደእያ ድራዉ፥ ኤራተꬃ ደርያ አሳ ታማርሴዳ። እ ዳሮ ሌምሳቱዋ ፕልግ ቆሪደ፥ እቱዋ እቱዋ አ ማራን ማራን ዱማዪደ ኦꬄዳ። 10 ኤራንቻይ ልከ ግዴዳ ቃላ ደማናዉ ኮዬዳ፤ ሄዋ ድራዉ፥ እ ጻፌዳዌ ሱረነ ቱማ።

11 ኤራንቻቱዋ ቃላይ ሄንꬃንቻይ ዉድያ ላግያ ጼራ ሌኦ ጻምኣ ማላ። ቃይ እትፐ ሺሼዳ ሌምሶቱካ ጎምፓ ጋኪደ ገልያ ምስማረቱዋ ማላ።

12 ታ ናአዉ፥ ሀ ኡባፐ ቦላና ኔን ናገታናዉ ኮሽያባይ ደኤ። ማጻፋ ጻፊደ ዉርሳናዉ ዳንዳየተና። ቃይ ዳሮባ ፕልግ ጼሊደ አገናን እጽያዌካ አሳተꬃ ዳቡርሴ።

13 ሄኮ ኡባባይ ኦደቴዳ፤ ሄዋ ድራዉ፥ ኡባባዉ ኩሻይ ሀዋ: ጾሳዉ ያያ፤ አ አዛዙዋ ናጋ። አያዉ ጎፐ፥ ሄዌ አሳዉ ዋና ኦሱዋ። 14 ጾሳይ ኦሱዋ ኡባ ቦላን፥ ቃይ ጌሜዳ የዉዋ ኡባ ቦላን፥ ሎአ ግድና፥ ኢታ ግድናካ ፕርዳናዉ ደኤ።

* 1:16 1 ካታ. 4:29-31

* 2:4 1 ካታ. 10:23-27፤ 2 ኦዱዋ 9:22-27

* 2:7 1 ካታ. 4:23

* 2:8 1 ካታ. 10:10፣ 14-22

* 2:9 1 ኦዱዋ 29:25

* 2:23 ኢዮባ 5:7፤ 14:1

* 2:24 ኤራ. 3:13፤ 5:18፤ 9:7፤ ሉቃሳ 12:19፤ 1 ቆሮ. 15:32

* 2:26 ኢዮባ 32:8፤ ሌም. 2:6

* 5:4 ማዝ. 66:13-14

* 5:15 ኢዮባ 1:21፤ ማዝ. 49:17፤ 1 ጽሞ. 6:7

* 7:1 ሌም. 22:1

* 7:9 ያቆባ 1:19

* 10:8 ማዝ. 7:15፤ ሌም. 26:27

ሲቁዋ ሳባ

1

2

3

4

5

6

7

8

ሲቁዋ ሳቢያ ማጻፋ

ገሉዋ

“ሲቁዋ ሳቢያ ማጻፋይ” ሲቁዋ ግንጹዋ ቆሪደ ሺሼዳዋ። ሀ ግንጻቱዋፐ ዳርያ ባጋቱ ማዝሙርያ ማላን ጻፈቴድኖ፤ ኡንቱንቱ አቱማዌ ማጫንዉ፥ ማጫውና ቃይ አቱማዎ ጻፌዳዋንታ። ሀ ማጻፋይ እት እት ብለꬃቱዋን “ሲቁዋ ሳባ” ዎይ “ማዛሙርያ ኡባፐ አꬍያ ማዝሙርያ” ጌተቲደ ኤረቴ። ሀራ ብለꬃቱዋን ቃይ “ሶሎሞና ማዝሙርያ” ጌተቲደ ኤረቴ። አያዉ ጎፐ፥ እብራይስጸ ቃላን ጻፈቴዳ ማጻፋይ ሶሎሞን ጻፌዳ ጊደ ኦድያ ድራሳ።

ሀ ማዛሙሪ ክርስቶሳፐነ ዎሳ ጎልያፐነ ግዱዋን ደእያ ጋከቱሳ በስያ ሌምሳቱዋ ኦይቄዳዋ። ሽን አይሁዳቱ፥ “ጾሳፐነ እስራኤልያ አሳፐ ግዱዋን ደእያ ጋከቱሳ በስያ ሌምሳቱዋ ኦይቂያ ማጻፋ” ጊኖ።

ሸምፓቱዋ ኡባቶ እመቴዳ ቃንꬃ ቆፋቱዋ

ሲቁ ዎይንያ ኤሳፐ አꬌ 1:1—2:7

ሲቁ ኡባ የዉዋ ሎይꬄ 2:8—3:5

ሶይዙዋባ 3:6—4:5

ሶይዙዋ እትፐተꬃ 4:6—5:16

ሲቁ ኡባፐ ዶረቴ 6:1—7:6

ታንነ ኔንነ ጻላላይ 7:7—8:4

ሲቁዋ ሳባ 8:5-14

1

ሲቁ ዎይንያ ኤሳፐ አꬌ

(1:1—2:7)

1 ማዛሙርያ ኡባፐ አꬍያ ሶሎሞና ማዛሙሪ ሀዋ።

ወዶራታ:

2 “ነ ሲቁ ዎይንያ ኤሳፐ አꬍ ናሸችያ ድራዉ፥

ነ መተርሻን ዛራ ዛራደካ ታና የራ።

3 ነ ኦከትያ ሽቱ ዎት ሳዊ!

ነ ሱንꬃይ ጼሰትያ ዎደካ አያ ናሸቺ!

ጌላዮቱ ኔና ሲቅያዌ ሄዋሳ።

4 ታና ኔናና አካደ ባ። ሃያ፥ አነ ላኡ እትፐ ዎጾይተ!

ታ ካትያዉ፥ ታና ነ ሲርጻ ገልሳ” ያጋዱ።

የሩሳላመ ማጫ አሳቱ:

አባን ኑን አይ ኬሻ ናሸቴዶ!

ኑን አ ሲቁዋ ዎይንያ ኤሳፐካ አꬂደ ናሸቶ።

ቱሙካ ማጫ አሳይ ኡባይ ኔና ሲቃናዉ በሴ ያጌድኖ።

ወዶራታ:

5 ህንተኖ፥ የሩሳላመ ማጫ አሳቶ፥ ስስተ፥

ታን ካረꬃ፤ ግዶፐነ፥ ማላንቻ።

ታ ካረꬃተꬃይ ቄዳረ ዱንካንያ ማላ፤

ሽን ታ ማላይ ሶሎሞና ካትያ ጎልያ ጋርዳቱዋ ማላ።

6 ታ ማላ ካረጽሴዳዌ ጹግያ አዋ፤

ታን ካረꬃ ግዴዳ ድራዉ፥ ታና ካꬎፓ።

ታ እሻቱ፥ ታ አት ናናቱ ታናና ዋላቀቲደ፥

ታና ዎይንያ ቱራ ናጋንቻ ኦꬄድኖ፤

ያትና፥ ታን ታና ናጋበይከ።

7 ታ ሲቆዉ፥ አነ ታዉ ኦዳ፤

ነ ዶርሳ ዉድያ ኔን ሄምያዌ ሀቃኔ?

ጋላስ አዋፐ ነ ኡንቱንታ ሸምፕስያዌ ሀቃኔ?

ኔና ደማናዉ ነ ላገቱዋ ዉድያ ካላደ፥

አያዉ ዩሻንቻ ማጫ አሳ ግዶ? ያጋዱ።

የሩሳላመ ማጫ አሳቱ:

8 ሀነ፥ ማጫ አሳ ኡባፐ አꬋ ሎእያ ማላንቻቴ!

ሳኣ ኤራና ꬋዮፐ፥ ዶርሳይ ቤዳ ሳ ካላደ ባ፤

ነ ዴሻ ማራቱዋካ ሄንꬃንቻቱዋ ዱንካንያ ማታን ሄማ።

ዎዳላይ

9 ታ ሲቃቴ!

ግብጼ ካትያ ፓራ ጋርያ ጎችያ ፓራቱዋ ግዶን ደእያ ማጋያቲዳን ሎኣሳ።

10 አቤት፥ ነ ሀይꬃን ጎላካትያ አሌቁዋና ሺቂደ፥

ነ ጋጩ አያ ሎኢ! ነ ዚዚካ እንቁዋን አሌቀቴዳዋ።

11 ኑን ነዉ ብራን አሌቀቴዳ፥

ዎርቃ አሌቁዋ ኦስሳና ያጌድኖ።

ወዶራታ:

12 ካቲ ማዳን ኡት ደእሽን፥

ታ ሽቱዋ ሳዉ ጎልያ ግዶ ኡባን ቶሹኩ ጌዳ።

13 ታ ሲቁ ታ ꬋንꬃቱዋፐ ግዱዋን ሸምፕያ ዎደ፥

አ ፔኑ ቃርጪትያና ደእያ ካዋራዳን ሳዌ።

14 ታ ሲቁ ኤንጋደ ጌተትያ ዎይንያ ሳኣን ዶሌዳ፥

ባዙዋ ጪሻ ማላ ያጋዱ።

ዎዳላይ:

15 ታ ሲቃቴ፥ ኔን ዋታ ሎአይ! ኔን ዋታ ሎአይ!

ነ አይፈቱ ሀራጵያ አይፍያዳን ሎኢኖ ያጌዳ።

ወዶራታ:

16 ታ ሲቆዉ፥ ኔን አያ ሎአይ! አያ ናሸቻይ፤

ኑ አርሳይካ አጬዳ ማታዳን ናሸችያዋ።

17 ኑ ጎልያ ዛሩ ዝጋ፤ ካራይካ ጺዳን ዳደቴዳዋ ያጋዱ።

2

ወዶራታ:

1 ታን፥ “ሳሮና ግያ ሳኣን ዶልያ ጪሻነ፥

ዎምባን ዶልያ ሎኦ ጪሻ ማላ” ያጋዱ።

ዎዳላይ:

2 ኤ ታ ሲቃታ ማጫ አሳ ግዶን ጼልያ ዎደ፥

አጉንꬃ ግዶን ቤትያ ሎኦ ጪሻ ማላታዉ ያጌዳ።

ወዶራታ:

3 ታ ሲቁ ሀራ ዎዳላቱዋ ግዶን ጼልያ ዎደ፥

ዎራን ደእያ አፕልያ ግያ ምꬃ ማላቴ፤

ታና ሎይꬅ ናሸችና፥ አ ኩዋ ግዶን ኡታድ፤

አ አይፊ ሚና፥ ታና ሎይꬅ ማልኤ።

4 እ ታና ቁማ ምያ አኮ ዉይግያ ገልሴዳ፤

ባረ ሲቁዋ ባንድራዳን ታ ቦላ ꬎቁ ꬎቁ ኦꬄዳ።

5 ታን አ ሲቁዋን ኦከታደ ሀርጌዳ ድራዉ፥

ዛቢብያ አይፍያ ታና ምዚደ ምንስተ፤

አፕልያ ታና ምዚደ፥ ታ ዎልቃ ኩንꬅተ።

6 ባረ ሀድርሳ ኩሽያ ታና ቦርኮትሴዳ፤

ባረ ኡሸቻ ኩሽያን ታና ቆሜዳ።

7 ህንተኖ የሩሳላመ ያላጋ ማጫ አሳዉ፥

ሲቁ ባረዉ ዶሲደ ደንዳና ጋካናዉ፥

አ ህንተ ቤጎና ማላ፥

ታን ህንተና ገንኤቱዋንነ ባዙዋ ዶገቱዋን ጫላይ።

ሲቁ ኡባ የዉዋ ሎይꬄ

(ስቁዋ 2:8—3:5)

8 ስስተ፥ ሄዌ ታ ሲቁዋ ኮሻ! በእተ ደርያና ፕሪደ፥

ዞዘቱዋ ቦላና ጾንገቲደ ጋኬዳ!

9 ታ ሲቁ ዉሻ ማላ፤ ዎይ ገንእያ ማራ ማላቴ።

በእተ፥ እ ኑ ጎልያ ድርሳ ማታን ኤቄዳ፤

ማስኮትያና ጎለ ጼሌ፤

ጋርዱዋ ጋርሳናካ ሉጻይ ጼሌ።

10 ታ ሲቁ ታና ሀዋዳን ያጌ፤ ታ ሲቃቴ፥ ደንዳ!

ታ ማላንቻቴ፥ ሃያ! እትፐ አነ ቦይተ።

11 በአ፥ ባልጉ አꬌዳ፤ እራይካ ኤቄዳ።

12 ቢታን ጪሻይ ጪሼዳ፤ የꬃ የጽያ አግናይካ ጋኬዳ፤

ሀራጵያ የꬃይ ኑ ቢታን ስሰቴ።

13 ባላሲ አይፍያ ዶሜዳ፤ ዎይኒ ጪሼዳ፤

አ ጪሻ ሳዉ ቢታን ቶሹኩ ጌ።

ሄዋ ድራዉ፥ ታ ሲቃቴ፥ ደንዳ፤ ታ ማላንቻቴ፥ ሃያ፤

አነ እትፐ ቦይተ ያጌ ያጋዱ።

ዎዳላይ:

14 ኔን አፉዋ ዶና ዛላ ዛአን ቆሰቴዳ ሀራጳት ማላ፤

አነ እት ገደ ታና ነ ሶምኡዋ በሳ፤ ነ ኮሻካ ስሳ።

አያዉ ጎፐ፥ ነ ኮሻይ ታና ቃረꬄ፤

ነ ሶምኡካ ዳሮ ሎኤ ያጌዳ።

የሩሳላመ ዎዶሮቱ:

15 ኑ ዎይኒ ጪሼዳ፤ ሄዋ ድራዉ፥

ኑ ዎይንያ ግዱዋ ባይዝያ ዎራካናቱዋ፥

ሄ ቄር ዎራካናቱዋ ጲርያ ዎꬂደ ኦይቂተ ያጌድኖ።

ወዶራታ:

16 ታ ሲቁ ታዋ፤ ታንካ አኖ፤

ጪሻ ግዶን እ ባረ ዉድያ ሄሜ።

17 ቃማ ꬉማይ ቃረታናዉ፥ ዎንታ ጫርኩ ጫርካናዉ፥

ታ ሲቆዉ፥ ገንእያዳን ዎይ ያላጋ ዶግያዳን፥

አፎትያ ደርያና ዎጻደ ሃ ስማ ያጋዱ።

3

ወዶራታ:

1 ቃማ ኩመንꬃ ታ ሂጻን ግሳደ፥

ታ ሲቁዋ ደማናዉ አሞታድ፤ ምንሳደ ኮያድ፤

ሽን ደማናዉ ዳንዳያበይከ።

2 ካታማ ግዶን ደእያ አኮነ ጹንꬃ ኦገቱዋ ኡባን ዩያድ፤

ታ ሲቁዋ ደማናዉ ኮያድ፤ ምንሳደ ኮያድ፤

ሽን ደማናዉ ዳንዳያበይከ።

3 ካታማ ዩይ ናግያዋንቱ ታና ደሜድኖ፤

ታንካ፥ ታ ሲቁዋ በኤድቴ? ያጋደ ኡንቱንታ ኦቻድ።

4 ኡንቱንቱፐ ያ አꬋነ ታ ሲቁዋ ደማ አጋድ።

እ ታፐ ከስ አከናዳን፥ ምንሳደ ኦይቃድ፤

ታ ዳይ ጎለ አካ አፋድ፤ ታ የለቴዳ ክፍልያ ገልሳድ።

5 ህንተኖ የሩሳላመ ያላጋ ማጫ አሳዉ፥

ሲቁ ባረዉ ዶሲደ ደንዳና ጋካናዉ፥

አ ህንተ ቤጎና ማላ፥

ታን ህንተና ገንኤቱዋንነ ባዙዋ ዶገቱዋን ጫላይ ያጋዱ።

ሶይዙዋባ

(3:6—4:5)

የሩሳላመ ዎዶሮቱ:

6 ሀዌ ባዙዋና ይያዌ፥ ጩዋ ቱሳ ማላትያዌ፥

ፔኑካ ዛልአንቻ እጻናዳንነ ካዋራዳን፥

ሳዊያዌ እ ኦኔ?

7 ሄዋ በእተ፥ ሶሎሞና ፓራ ጋሪ ዬ፤

ሄ ፓራ ጋሪ እስራኤልያፐ ዶረቴዳ ዎልቃማቱ፥

ኡሱፑን ታሙ ቶራንቻቱ አጃቤድኖ።

8 ኡንቱንቱ ኡባይካ ማሻ ኦይቀꬃ ሜዘቴዳዋንታነ፥

ኦላንካ ፓጨቴዳዋንታ።

ቃማን ጋካና መቱዋ ኤቀታናዉ፥

ኡንቱንቱ እቱ እቱ ማሻ ግጺደ ጊጌዳዋንታ።

9 ካትያ ሶሎሞን ፓራ ጋርያ ግዶን፥

ባረዉ ኡትያ ካዉተꬃ አራታ ጊግሴዳ።

እ አራታ ሊባኖሳ አሳፐ አሄዳ ምꬃፐ ኦስሴዳ።

10 አራታ ቱሳቱ ብራን ሼሸቴድኖ፤

ገዲ ዎርቃን አሌቀቴዳ፤

ኡትያሳይ የሩሳላመ ዎዶራቱ ኦቻ ቴራ ማላትያ ቃጭናን፥

ሲቁዋን ዳዴዳ አፍላን ካመቴዳ ያጌድኖ።

ወዶራታ:

11 ህንተኖ፥ ጽዮነ ዎዶራቶ፥ ካትያ ሶሎሞና በአናዉ ሃይተ!

እ ሎይꬅ ናሸቴዳ፥ አ ቡላቻ ጋላስ አ አታ አ ሁጲያን፥

ዎꬄዳ ካላቻ ዎꬂደ ኡቴዳ ያጋዱ።

4

ዎዳላይ:

1 ታ ሲቃቴ፥ ኔን አያ ማላንቻቲ! ኔን ዎታ ሎአይ!

ነ አይፈቱ ነ ሶምኡዋ ካምያ ሻርበ ግዱዋና በእያ ዎደ፥

ሀራጵያዳን ሎኢኖ።

ነ ብናናይ ጋላኣደ ደርያፐ ዎꬍያ ዴሻ ዉድያ ማላ።

2 ነ አቻይ ሜደቲደ፥ ሃꬃን ሜጨቴዳ ኡባይካ ማንትያ የልያ፥

ኡንቱንቱ ግዶን ማይኒ ባይና ዶርሳ ዉድያ ማላ።

3 ነ መተርሻቱ ዞኦ ቃጭና ማላ፤

ነ ሃሳይያ ዎደ ዳሮ ናሸቺኖ።

ነ ላኡ ጋጮቱዋ ሻርቢያ ግዱዋና ጼልያ ዎደ፥

እት ሮማንያ ላኡ ከስ ጳልቄዳዋ ማላቲኖ።

4 ነ ቆꬊ ኦላ ሚሻ ካቃናዉ ግምቤዳ፥

ዳዊታ አዱሳ ግምቢያ ማላቴ፤

ሄ ግምቢ ሻኡ ምኖ ኦላንቻቱዋ ጎንዳሊ ካቀትና፥

አሌቀት ኡቴዳ።

5 ነ ꬋንꬃቱ ማንትያ የለቴዳ፥

ዎራ ጪሻ ግዶን ምያ ገንእያ ማራቱዋ ማላቲኖ።

ሶይዙዋ እትፐተꬃ

(ስቁዋ 4:6—5:16)

6 ቃማይ ዎንታናዉ፥ ኩዋይ ክቻናዉ፥

ካርቢያ ደርያነ እጻና ዞዝያ ባደ ሸምፓሻና።

7 ታ ሲቃቴ፥ ነ አሳተꬃይ ኡባይካ ማላንቻ፤

ኔናን ዎꬅያዌ አያይነ ባዋ።

8 ታ ሙሹራቴ፥ ሊባኖሳ ደርያፐ ዎꬋ።

ጋሙነ ማሂ ጌሱ አማና ደርያፐ፥

ሳኒራ ደርያፐነ ሄርሞነ ኪክያፐ ዎꬋ።

9 ታ ሲቁዋ ምቻቶ ግድያ ታ ሲቃቴ!

ነ አይፍያ ጼሉነ ነ ቆꬍያ አሌቁ፥

ታ ዎዛና ናሸቻን ጎሼዳ።

10 ታ ሲቁዋ ምቻቶ ግድያ ታ ሙሹራተ!

ነ ሲቁ ታና አያ ናሸቺ!

ነ ሲቁ ዎይንያ ኤሳፐ አꬍ ናሸቼ፤

ነ ሽቱ ኡባባፐካ አꬊደ ሳዌ።

11 ታ ሙሹራቴ፥ ነ መተርሻና ኤሳ እልሉ ጾኬ።

ነ ዶናፐ ኤሳይነ ማꬃይ ፑልቴ፤

ነ ማዩ ሊባኖሳ ጺዳይ ሳዊያዋዳን ሳዌ።

12 ታ ሲቁዋ ምቻቶ ግድያ ታ ሙሹራት ዩሹ፥

ድረቲደ ናገትያ አታክልትያ ሳኣ ማላ።

ዩሹ ግምበቴዳ ፑልቱዋ፥

ማታፋይ አታመቴዳ ጎግያ ሃꬃ ማላ።

13 ነ አታክልተቱዋ ግዶን: ሮማኒ፥

ዶረቴዳ አታክልትያ አይፈቱ፥

ሄናይነ ናርዶስያ ግያዋንቱ ደኢኖ።

14 ሄዋዳንካ ቃይ ናርዶሲ፥

ላዲ፥ ሳዉዋ ማታይነ ቃራፋይ፥

ሄዋዳንካ እጻናዳን ሳዊያባቱ ደኢኖ፤

ሄዋዳንካ ቃይ ካርቢ፥

ጎዳረ ኡꬃ ጪሻይነ ዱማ ዱማ ቅማምያ አታክልተቱ ሞኪኖ።

15 ኔን አታክልትያ ሳኣ አልያ ፑልቱዋ ማላ፤

ደኡዋ ሃꬃይ ቤትያ ኦላ ማላ፤

ሊባኖሳ ደርያፐ ጎግያ ሻፋ ማላ ያጌዳ።

ወዶራታ:

16 ሁጲሳ ባጋ ጫርኮ፥ ደንዳ!

ገድሳ ባጋ ጫርኮ፥ ሃያ!

ታ አታክልትያ ቦላ ጫርካ! አ ሳዉ ሄዋን ቶሹኩ ጎ።

ታ ሲቁ ባረ አታክልትያ ግዶ ዮ።

ዳሮ ማልእያ ቴራቱዋ ሞ ያጋዱ።

5

ዎዳላይ:

1 ታ ሲቆ ምቻቶ ግድያ ታ ምሽራተ፥

በአ፤ ታን ታ አታክልትያ ግዶ ገላድ።

ታ ካርቢያነ ታ ሽቱዋ ጪሻ ቆራይ።

ኤሳ ኡክꬃ ዮልታያደ ማይ።

ታ ዎይንያ ኤሳነ ታ ማꬃ ኡሻይ ያጌዳ።

የሩሳላመ ዎዶራቱ:

ህንተኖ፥ አ ላገቶ፥ ሲቁዋ አላና ጋካናዉ ኡሽተ ያጌድኖ።

ወዶራታ:

2 ታን ቃማ ገምእሻድ፤ ሽን ታ ዎዛናይ ቤጎት ኡቴዳ።

ታ አኩሙዋን ታ ሲቁ ሀዋዳን ያጊደ፥

ፐንግያ ቆጺና ስሳድ፤ ታ ሙሹራቴ፥ ታ ሲቃቴ፥

ኔናን ዎꬅያዌ ባይና ታ ሀራጳተ፥ ታዉ ካርያ ዶያ፤

ታ ሁጲ ከተርሳን ካኤዳ።

ታ ብናናይካ ቃማ ፑስያን ናርካኬዳ ያጌ።

3 ታን፥ ታ ማዩዋ ቃራ ድጋድ፤ ዛራ ማዮየ?

ታ ገድያ ሜጨታ ክቻድ፤ ዛራደ ኡርቃዮየ? ያጋድ።

4 ታ ሲቁ እፍꬃ ጾእያና ባረ ኩሽያ ጎለ የዴዳ፤

ታ ዎዛናይ አ ድራዉ ፖድ ፖዴ።

5 ያትና፥ ታ ሲቆ ካርያ ዶያናዉ ደንዳድ።

ካርያ ዶይያ ኩልቡዋ ታን ኦይቂያ ዎደ፥

ታ ኩሽያፐ ካርቢ፥ ታ ብራꬍያፐ ሽቱ ጾኬ።

6 ታ ሲቆ ካርያ ዶያድ፤ ሽን ዶይያ ዎደ እ ባዋ ብ ክቼዳ።

አ ኮሻ ስሳናዉ ሎይꬅ አሞታድ።

ምንꬃደ አ ኮያድ፤ ሽን ደማናዉ ዳንዳያበይከ።

ጼጋድ፤ ሽን ታዉ ኮይቤና።

7 ዩዪደ ካታማ ናግያዋንቱ ታና ደሚደ፥

ዋꬌድኖነ ማዱꬄድኖ፤

ካታማ ድርሳ ናግያዋንቱ ታ ቁማዩዋ ቃር አኬድኖ።

8 ህንተኖ የሩሳላመ ጌላዮቶ፥ ታ ሲቁዋ ደሞፐ፥

ታን አ ሲቁዋፐ ደንዴዳዋን ሀርግያዋ፥

ሀዳራ፥ አዉ ኦድተ ያጋዱ።

የሩሳላመ ዎዶራቱ:

9 ኔኖ፥ ማጫ አሳ ኡባፐ አꬌዳ ማላንቻቴ!

ነ ሲቁ ቱሙ ሀራቱዋፐ ዋን ዱማቲ?

ኔን ሀዋ ኬሻ ኑና ጫልያዌ፥

እ ሀራቱዋፐ ዱማትያዌ አያኔ? ያጌድኖ።

ወዶራታ:

10 ታ ሲቁ ዳሮ ሎእያዋነ ምና፤

ታሙ ሻኡ አቱማ አሳ ግዶን አ ማል ባዋ።

11 አ ሁጲ ዎርቃ ሉልያ ማላቴ፤

አ ብናናይካ ሎአነ ቁሩዋ ማላ ካረꬃ።

12 አ አይፊ ሻፋ ላንቂያን ኤቄዳነ፥

ማꬃን ሜጨቴዳዋ ማላትያ ሀራጰቱዋ ማላቴ።

13 አ ጋጮቱካ ሳዉዋ ማታይነ፥

ቅማሚ ቶከቴዳ አታክልትያዳን ሎኢኖ፤

አ መተርሻቱ ካርቢያ ሽቱ ጾክያ ዎራ ጪሻዳን ሎኢኖ።

14 አ ኩሸቱ እንቁዋን አሌቀቴዳ ዎርቃ ጻምኣዳን ሎኢኖ፤

አ አሳተꬃይ ሳምፔርያ ግያ እንቁዋን አሌቀቴዳ፥

ዳንጋርሳ አቻ ማላ።

15 አ ገደቱ ዎርቃ ባሱዋን ቶከቴዳ፥

እብናባራድያ ቱሳ ማላቲኖ፤

አ ማላይ ዝጋን አሌቀቴዳ ሊባኖሳ አሳ ማላ።

16 አ ዶናይ ኤሳዳን ማልኤ። እ ኡባናካ ሎእያዋ።

ህንተኖ የሩሳላመ ዎዶራቶ፥

ታ ሲቁነ ታ ላጊ ሀዋ ማላቴ ያጋዱ።

6

ሲቁ ኡባፐ ዶረቴ

(6:1—7:6)

የሩሳላመ ዎዶሮቱዋ:

1 ማጫ አሳ ኡባፐ ማላንቻቴ!

ነ ላጊ ሀቃ ቤዴ? ኑንካ ኔናና እትፐ ኮያናዉ፥

እ ቤዳ ሳ ኑዉ ኦዳ ያጌድኖ።

ወዶራታ:

2 ታ ሲቁ ዶርሳ ዉድያ ሄማናዉነ፥

ሎእያ ጪሻ ሺሻናዉ፥

ሽቱዋ ሳዉዋ ማታይ ደእያ አታክልትያ ግዶ ዎꬌዳ።

3 ታን ታ ሲቁዋኖ፤ ታ ሲቁካ ታዋ።

እ ጪሻ ግዶን ዉድያ ሄሜ ያጋዱ።

ዎዳላይ:

4 ታ ሲቃቴ! ኔን ትርጻ ካታማይ ሎእያዋዳን ሎኣሳ፤

የሩሳላመዳን ዳሮ ሎኣሳ፤ ባንድራ ኦይቂደ፥

ሳልፕያን ብያ ኦላንቻይ ያሽያዋዳን ያሻሳ።

5 ሀያና ነ አይፍያ ታፐ ዎራ ዛራርኪ፥

አያዉ ጎፐ፥ ኡንቱንቱ ታና ዋይሲኖ።

ነ ብናናይ ጋላኣደ ደርያፐ ዎꬍያ ዴሻ ዉድያ ማላቴ።

6 ነ አቻይ ሜጨቲደ ከስያ፥ ኡባይካ ማንትያ የልያ፥

ኡንቱንቱ ግዶን ማይኒ ባይና ዶርሳ ዉድያ ማላ።

7 ነ ላኡ ጋጮቱዋ ሻርቢያ ግዱዋና ጼልያ ዎደ፥

ላኡ ከሴዳ ሮማንያ ቴራ ማላቲኖ።

8 ኡሱፑን ታሙ ማጫ ካተቱነ ኡሱፑን ታሙ ባኮቱ፥

ቃይ ፓይዱ ባይና ዎዶሮቱ ታዉ ደኢኖ።

9 ሽን ታ ሀራጳታ፥ ታ ቶሺ ባይናና፥ አ ታዉ ዱማ።

አ ባረ አትስካ መጽ እትኖ፤

እዞ የሌዳ አታካ አያፐነ አꬃደ እዞ ሲቃዉ።

ዎዶሮቱካ እዞ ጼሊደ፥ ሀና አንጀቴዳኖ ያጊኖ።

ማጫ ካተቱካ ባኮቱካ እዞ ሳቢኖ።

የሩሳላመ ዎዶራቱዋ:

10 ሀና ዎንታ ጻልቂያዳን ዶልያና፥ አግናዳን ፖእያና፥

አዋዳን ጫድያና፥ ባንድራ ኦይቂደ ሳልፕያን ብያ ኦላንቻዳን፥

ያሽያና እዛ ኦኔ? ያጊኖ።

ዎዳላይ:

11 ታን ዎምባን ቶከቴዳ ምꬃቱ ልጩዋ በአናዉ፥

ዎይንያ ቱራይ አጬደንቶነ ቃይ ሮማኒካ ጪሼደንቶነ ጼላናዉ፥

ዱገ አታክልትያ ሳኣ ዎꬋይ።

12 ታን አኬከናን ደእሺና፥ ታ አሙ ታና አፊደ፥

ታ ካትያ ማታን፥ ፓራ ጋርያን ታና ኡትሴዳ ያጌዳ።

የሩሳላመ ዎዶሮቱዋ:

13 ኔኖ ሹላመ ቢታፐ ዬዳዉነ፥ ሃያ፤

ሃ ስማ! ኔና ኑ ሎይꬂደ ጼላና፤ ሃ ስማ! ያጌድኖ።

ወዶራታ:

ዳሮ አሳ ስንꬃን የጽያ አሳዳን፥ ታኮ አያዉ ጼሊቴ? ያጋዱ።

7

ዎዳላይ:

1 ካትያ ናትዳን ሎእያኔ!

ነ ገደቱ ኔን ናጻላ ጫማ ዎꬅ ደእሽን በእያ ዎደ፥

አያ ሎኢኖ! ነ ሼቺ ኤራንቻ ዎጋጪ ቆጺደ፥

ሎይꬅ አሌቂሴዳ እንቁዋ ማላቴ።

2 ነ ጉልአይ ዎይንያ ኤሳይ ኩሜዳ ብርልያ ማላቴ፤

ነ ጼሳ ዩሹ ጪሻን ቃሸቴዳ ዛርጋ ምርቂያ ማላቴ።

3 ነ ꬋንꬃቱ ማንትያ የለቴዳ፥ ገንአት ማራቱዋ ማላቲኖ።

4 ነ ቆꬊ ዳንጋርሳ ዛልያን አሌቀቴዳ አዱሳ ግምቢያ ማላ።

ነ አይፊ ዎልቃማ ሀሰቦና ካታማ ፐንግያ ማታን ደእያ፥

ዜሩዋ ሃꬃ ማላቴ።

ነ ሲꬊ ዳማስቆ ጼልሲደ ግምቤዳ ሊባኖሳ ግምቢያ ማላቴ።

5 ነ ሁጲ ቃርመሎሳ አሳ ማላቴ፤

ነ ኦላሳ ብናናይ ቃጭና ጻꬃ ማላቴ፤

ካትያካ ነ ሁጲያ ዳꬃይ ናሸቼዳ።

6 ታ ሲቃቴ፥ ነ አያ ሎአይ! ነ አያ ማላንቻቲ!

ነ ሲቁ ታና አያ ናሸቺ!

ታንነ ኔንነ ጻላላይ

(7:7—8:4)

7 ነ ጌሳይ ዛምባ ጌሳ ማላቴ።

ነ ꬋንꬃይ ዛምባ አይፍያ ዉርጩዋ ማላቴ።

8 ታን፥ ሀ ዛምባ ግአና፤ አ ማራቱዋ ኦይቃና ያጋድ።

ነ ꬋንꬃይ ዎይንያ ቴራ ዉርጩዋ ማላ፤

ቃይ ነ ሲꬍያና ከስያ ፔኑ አፕልያ አይፍያዳን ሳዌ።

9 ነ የሩ መተርሻቱዋፐነ አቻፐ ግዱዋና፥

ዋላላቲደ ገልያ ዎይንያ ማላ፥

ወዶራታ:

ኡባፐ አꬊደ ማልእያ

ዎይንያ ኤሳ ማላ ያጌዳ።

10 ታን ታ አልኦ ሲቁዋኖ፤ እካ ታና አሞቴ።

11 ታ ሲቆዉ፥ ሃያ፤ ላኡ ካታማፐ ከሲደ ቢደ፥

ጋጻርያን አቆይተ፤ ቃማ ላኡ ሄዋን አꬃና።

12 ዎንታ ጉራን አነ ዎይንያ ቱራ ግዶ ቦይተ፤

ዎይንያ ቱራይ ጪሼደንቶ፥ ጪሺደ አይፍያ ዶርጾጼደንቶነ፥

ቃይ ሮማኒካ አይፌደንቶ አነ በኦይተ።

ታን ታ ሲቁዋ ኔና ሄዋን በሳና።

13 እንኮይያ አይፍያ ሳዉነ ሀራ ናሸችያ አታክልትያ አይፊ፥

ኑ ካረን በሴዳ፤ ታ ሲቆ!

ሀ አይፈቱዋፐ ቴሬዳዋንታነ ኦራꬃ ማጼዳዋንታ፥

ነዉ አሻ ዎꬃድ።

8

1 ነ ታዉ አላጋ ግደናን ታ ዳይ ꬋንꬃ ꬋሜዳ ታ እሻ ግዳርኪሻ!

ያትንቶ ታን ኔና ኦግያን ደማደ ሺሻ አካ የርና፥

ታና ኦንነ ቦረናሽን።

2 ታና ታማርሴዳ ታ ዳይ ጎለ ታን ኔና ካለꬃደ፥

ታ ዳይ ቆልኦ ገልሳ አግና፥

ሄዋን ታና ነ ሲቁዋባ ታማርሴዳዋ ግዳርኪ፤

ሮማንያ ጉምኤዳ ማልእያዋ፥

ሎእያ ዎይንያ ኤሳ ታን ኔና ሄዋን ኡሻርክታ።

3 ታና ሄዋን ነ ሀድርሳ ቄስያ ቦርኮትሳደ፥

ነ ኡሸቻ ኩሽያን ታና ቆሜዳዋ ግዳርኪ።

4 ህንተኖ የሩሳላመ ዎዶራቶ፥

ሲቁ ባረ ዎድያን ደንዳናዉ፥ ቃሰꬅ ደንናዳን፥

ታ ህንተዉ ሀዳራ ጋይ ያጋዱ።

ሲቁዋ ሳባ

(8:5-14)

የሩሳላመ ዎዶሮቱ:

5 ባረ ሲቁዋ ሀሽያን ዘምፓደ፥

ባዙዋፐ ይያና ሀና ኦኔ? ያጌድኖ።

ወዶራታ:

በን ነ አታ ኔና ባንካ የሌዳ፥

አፕልያ ላንቂያን ነ ግሳ ደእሽን፥

ኔና ታ ቃሰረꬃደ ደንꬃድ።

6 መꬍና ሲቁዋን ታና ነ ዎዛና ቦላ አታማ፤

ነ ቀስያንካ ማታፋዳን፥ ታ ጻላላ ኦይቃ።

አያዉ ጎፐ፥ ሲቁ ሀይቁዋ ማላ ምና፤

ምሹካ ዱፉዋ ማላ መቀꬃ ኢታ፤

አ ላጩካ ጾሳ ታማ ላጩዋ ማላ።

7 ሃꬃ ዳሩ ሲቁዋ ታማ ቶይሳናዉ ዳንዳየና፤

ድኡካ ሜጪደ አፋናዉ ዳንዳየና።

አሳይ ሲቁዋ ሻማናዉ ባረዉ ደእያ አቁዋ ኡባ እሞፐካ፥

ሲቁ ሻሉዋን ሻመተና ድራዉ፥

አሳይ ሄዋ ካꬌ ያጋዱ።

ዎዶራት እሻቱ:

8 ኑዉ ትራን ꬋንꬃይ ኡትቤና ምቻታ ደአዉ፤

አስናይ እዞ ኦቾፐ፥ ኑን እዉ ኦꬃናዌ አዬ?

9 እዛ ግምቢያ ድርሳ ግድንቶ፥ ኑን እ ቦላ ዎችያ አዱሳ፥

ብራ ግምቢያ ግምባና፤ አ ድርሳ ፐንገ ግድንቶ፥

ዝጋ ሳንቃን እዞ ዶድሳና ያጌድኖ።

ወዶራታ:

10 ሄኮ ታን ድርሳ ግምቢያ፤

ታ ꬋንꬃይካ ግምቢያ ቦላ ግምበቴዳ ዎችያ ሳ፤

ሄዋ ድራዉ፥ ታን ታ ሲቁዋና ደእያ ዎደ፥ እ ታናን ናሸቴ።

11 ሶሎሞነዉ ባኣል-ሀሞናን ዎይኒ ቶከቴዳ ሾይቃይ ደኤ፤

ሄ ዎይንያ ግዱዋ ኦꬅያዋንቶ ከራ እሜዳ።

ከራ አኬዳዋንቱ ቴራን ጎኤቴዳዋ ድራዉ፥

ሁጲያን ሁጲያን ሻኡ ብራ አዉ አሂኖ።

12 ሽን ታዉ ታ ቡዞ ዎይኒ ቶከቴዳ ሾይቃይ ደኤ፤

ሶሎሞና፥ ኔን ሻኡ ብራ አካ፤

አታክልትያ ኦꬅያዋንቱ ላኡ ጼቱ ብራ አክኖ ያጋዱ።

ዎዳላይ:

13 ኔኖ፥ አታክልትያ ግዶን ደእያ ታ ሲቃቴ፥

ነ ኮሻ ላገቱዋ ስሳናዉ ኮዪኖ፤

ነ ኮሻ ታና ስሳ ያጌዳ።

ወዶራታ:

14 ታ ሲቆዉ፥ ታኮ ኤለካ ሃያ!

ሳዊያ ማታይ ሞክያ ደረቱዋ ቦላና፥

ጉፕያ ገንእያ ዎይ ዶግያ ማራቱዋ ማላታደ ያጋዱ።

ኢስያሳ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

ኢስያሳ ትምቢትያ

ገሉዋ

ኢስያሳ ማጻፋይ ክርስቶስ የለታናፐ ካሰ፥ ሆስፑን ጼቱ ላይꬃ ሄራን የሩሳላመን ደኤዳ፥ ትምቢትያ ኦድያ ኢስያሳ ሱንꬃን ጼሰቴ። አ ሱንꬃ ብለꬃይካ፥ “ጾሳይ አሽያዋ” ግያዋ። ሀ ማጻፋ ሄዙ ሁጴ ሁጴ ክፍለቱዋን ሻኪደ በአናዉ ዳንዳዬቴ።

1. ሸምፑዋ 1ፐ ቢደ 39 ጋካናዉ ደእያዌ ገድሳ ባጋና ደእያ ይሁዳ ካዉተꬃ አሶረ ግያ ዎልቃማ ሾሮ ካዉተꬃይ ዎልቃንꬅያዋ ኦዴ። ይሁዳ ሄዋ ማላ ሀዳን የጌዳዌ አሶረ ካዉተꬃ ምኖተꬃ ግደናን፥ አሳ ናጋራ፥ ጾሳዉ አዛዘተናን እጽያዋ፥ ሄዋዳንካ ኡንቱንቱ ጾሳን አማነተናን አግያዋ ግድያዋ እስያስ ማላቴዳ። ትምቢትያ ኦድያዌ ቆንጨ ሃሳያንነ ኦሱዋን አሳነ አሳ ካለꬅያዋንታ ጽሎተꬃይነ ሱረ ፕርዳይ ኩሜዳ ደኡዋኮ ስማና ማላ አኬክሴዳ፤ ቃይ ጾሳዉ አዛዘተናን አግያዌ ጋማ ሜተቱሳነ ባሻ ካለꬅያዋ ኡንቱንቶ ምንሲደ ኦዴዳ። እስያስ ሄዋ ቦላካ ጉጂደ ኦዲደ፥ ያና ዎደቱዋን ሳኣ ዩሹዋን ሳሩ ኩሜዳ፥ ፖኮባይ ባይናን ካለꬅያ፥ ዳዊታ ዛረ ግድያ ካቲ ያናዉ ደእያዋ ካሰቲደ ኦዴዳ።

2. ሸምፑዋ 40ፐ ቢደ 55 ጋካናዉ ደእያ ክፍልያፐ ዳርያ ባጋይ ይሁዳ አሳይ ኦሞደቲደ ባብሎነ ቤዳ ዎደ፥ ኡንቱንቱ ደኡ ኩንዴዳነ ኡንቱንቱ ህዶታ ቃንጼዳ ዎደቱዋባ ኦዴ። ትምቢትያ ኦድያዌ ጾሳይ ባረ አሳ ሄ ሀኖታፐ ብል የዳና ዎዲነ ኡንቱንቱ ኦራꬃ ደኡዋ ዶማና ማላ፥ ኡንቱንታ የሩሳላመ አፋና ዎዲ ማታቴዳዋ ኦዴዳ። ሀ ሸምፓቱዋ ግዶን ቆንጪደ ቤትያ የዉ ጾሳይ ታርክያዉ ጎዳ ግድያዋነ ባረ አሳዉ አዉ ደእያ ሀልቹዋ፥ ሄዌነ እስራኤልያ አሳ ባጋና አንጀታናዉ ደእያ አሳኮ ኡንቱንቱ ቢደ፥ ኦꬃናዉ በስያዋ ኦድያ ክፍልያ።

3. ሸምፑዋ 56ፐ ቢደ 66 ጋካናዉ ደእያ ክፍሊ ኦድያዌ ጉየን የሩሳላመን ደእያ አሳዋ፤ ሄ አሳይ ጾሳይ ባረ አሳዉ ገሌዳ ቃላ ፖላናዋ ጌሺደ ኤራናዉ፥ ማርካ ግድያባ ደማናዉ ኮዪደ ኡቴዳ። ኡንቱንቱ ሎይꬅ ኦꬃናዳን ኮየቴዳ ኦሶቱ ጽሎተꬃ፥ ሱረ ፕርዳ፥ ሳምባታ ቦንችያዋ፥ ያርሹዋ ያርሽያዋነ ዎሳን ሼክያዋ። ሀ ክፍልያን ኤረቴዳ ሸምፑ 61:1-2 ደእያዋ ግድሽን፥ የሱስ ኮይሮ ኦሱዋ ዶሚደ፥ ባረ ጼሳባዉ ማርካ ኦꬂደ ሺሼዳ ቃላቱ ሀ ፓይዶቱዋ ግዶን ደኢኖ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-31

ይሁዳዉነ እስራኤልያዉ አꬌዳ ኪታቱዋ 2:1—5:30

ኢስያሳ ኦሱዋን ቤቴዳ የዎቱዋ 6:1—9:7

ይሁዳዉነ እስራኤልያዉ ጉጃ ኪታቱዋ 9:8—12:6

ጾሳ ሙራይ ሀራ አሳቱዋ ቦላ 13:1—23:18

ዋየትያ እስራኤልያ አሳቶ ህዶታ ኪታ 24:1—27:13

ጾሳይ ማካላንቻ አሳ ሙርያዋ ግዱሳ 28:1—31:9

ጾሳይ ኤዶማ ሙርያዋ እየሩሳሌሞ አንጅያዋ ግዱሳ 32:1—35:10

አሶራ፥ ባብሎና፥ ካትያ ህዝቂያሳነ ኢስያሳ 36:1—39:8

ጾሳይ ባረ አሳ አሽያዋ ግዱሳ 40:1—48:22

ጾሳ ሀጋዝያዋባ 49:1—53:12

ጾሳይ እሜዳ ህዶታ ናግያዋ ግዱሳ 54:1—55:13

አሳ ዛሪ ኡባይ ጾሳ ባጋ ግዳናዉ ዳንዳዩሳ 56:1-8

ጾሳዉ አማነተና ካለꬅያዋንቱ ሙረትያዋ 56:9—59:21

የሩሳላመ ስንꬃ ቦንቾ ህዶታ 60:1—62:12

ጾሳ ኦራꬃ ማላልስያ መታ 63:1—66:24

1

ገሉዋ

(1:1-31)

1 ኦዝያነ፥ እዮኣታም፥ አካዝነ ህዝቂያስ ይሁዳ ካተቱዋ ግዴዳ ዎደ፥ አሞጻ ናአይ እስያስ ይሁዳባነ የሩሳላመባ በኤዳ ሳጻይ ሀዋ። *

ጾሳይ ባረ አሳ ሴሬዳ

2 ሳሎቱዋን ደእያዋንቶ፥ ስስተ፤ ሳኣን ደእያዋንቶ፥ ስስተ፤ አያዉ ጎፐ፥ መꬍና ጎዳይ ሀዋዳን ያጌዳ፤ “ታን ናናቱዋ ድቻ ጋꬃድ፤ ሽን ኡንቱንቱ ታዉ ማካሌድኖ። 3 ቦራይ ባረ ጎዳ ኤሬ፤ ሀሪካ ባረና ሞዴዳዋ ዛዳሉዋ ኤሬ፤ ሽን እስራኤላቱ ኤርክኖ፤ ታ አሳቱ አኬክክኖ።

4 “ናጋራ ኦꬅያ ካዉተꬃዉ፥ ህንተ ናቁዋን ዴጸቴዳ አሳዉ፥ ኢታ ኦꬅያ ዛርያዉ፥ ህንተ ማይዛቱዋ ቱናተꬃ ካልያ ናቶ፥ ህንተንቶ አየ አና! መꬍና ጎዳ ህንተ አጌድታ፤ እስራኤልያ ጌሻ ሸነዬድታ፤ አዉ ዞክያ ዛሬድታ። 5 ህንተ አያዉ ማካላ ቦላ ማካላ ጉጅ ጉጅ ቢቴ? አያዉ ቃይካ ሙረታናዉ ኮዪቴ? ህንተ ኩመንꬃ ሁጲ ሳከቴዳ፤ ህንተ ኩመንꬃ ዎዛናይካ ዳቡሬዳ። 6 ገድያ ብራꬍያፐ ሁጲያ ብናና ጋካናዉ ፓጻተꬃይ ባዋ፤ ማዱꬃይ፥ ጋፉነ ጊይያባይ ደኤ፤ ኡንቱንቱነ ጊይበይክኖ፥ ዎይ ሜጨት ቃሸትበይክኖ፥ ዎይ ዛይትያን ኦከቲደ ሹግበይክኖ።

7 “ህንተ ጋዲ ድርቃለቲደ ባያና፤ ህንተ ካታማቱካ ታማን ጹገቴድኖ፤ ህንተ ጎሻ ህንተ ጼልሽን፥ አላጋቱ አኪኖ፤ እማꬃ አሳቱ፥ መላ አሻና። 8 የሩሳላመ ካታማይ ዎይንያ ቱራ ናግያ ዳስያዳን፥ ሌክያ ናግያ ጎልያዳን ሞርክያን ድረቴዳ ካታማዳን ሀኒደ አቴዳ። 9 ኡባፐ ዎልቃማ መꬍና ጎዳይ ኑዉ አማሬዳ ዛራቱዋ አሸነንቶ፥ ኑን ሶዶማ ካታማዳንነ ጋሞራ ካታማዳን ሀኔዶሽን” ያጌዳ። *

10 ህንተኖ፥ ሶዶማ ሞድያዋንቶ ኡባቶ፥ መꬍና ጎዳ ቃላ ስስተ! ህንተኖ፥ ጋሞራ አሳ ኡባቶ፥ ኑ ጾሳ ህግያ ስስተ! 11 መꬍና ጎዳይ ሀዋዳን ያጌ፤ “ህንተ ያርሹዋ ዳሩ ታዉ አያ ጎኢ? ሀኖ ጋካናዉ ህንተ ታዉ ሺሼዳ ጹገቴዳ ኦርገ ዶርሳቱዋነ ꬊኬዳ መህያ ሞꬉዋ ያርሹዋ ታን ካላድ፤ ኮሩማ ቦራቱዋ፥ ዶርሳ ማራቱነ ዴሻቱዋ ሱꬃን ታን ናሸትከ። * 12 ህንተ ታዉ ጎይናናዉ ይያ ዎደ፥ ታ ጌሻ ጎልያ ዳባባ ህንተና የꬍተ ጌዳዌ ኦኔ? 13 ስም ሀዳ ያርሹዋ አህያዋ አግተ! ህንተ ጩውስያ እጻናይ ታና ሸነዬ፤ አግና ጼሩዋ ህንተ ቦንችያ ጋላሳ፥ ህንተ ሳምባታነ ህንተ ኬሬዳ ያአቱዋ፥ ሀ ሺቃቱዋ ኡባ ኢታተꬃና እትፐ ዋላከቴዳዋንታ ታን ዳንዳይከ። 14 አግና ጼሩዋ ህንተ ቦንችያ ጋላሳነ ኬረቴዳ ህንተ ባላ ጋላሳቱዋ ታን እጻድ፤ ኡንቱንቱ ታዉ ቶኩዋ ግዴድኖ፤ ታን ኡንቱንታ ቶካደ ዳቡራድ።

15 “ህንተ ኩሽያ ምጪደ፥ ህንተ ዎስያ ዎደ፥ ታን ታ አይፍያ ህንተፐ ገንꬃና፤ ህንተ ዳሮ ዎሳ ዎስንቶካ፥ ታን ስስከ፤ አያዉ ጎፐ፥ ህንተ ኩሺ ሱꬃን ሙናቀቴዳ። 16 ሜጨትተ፤ ጌይተ፤ ህንተ ኢታ ኦሱዋ ታ ስንꬃፐ ድግተ። ኢታ ኦꬅያዋ አግተ፤ 17 ሎኦባ ኦꬃናዉ ታማርተ። ጽሎ ፕርዳ ኮይተ፤ ኡንኤቴዳዋንቱ ሞርግያ ኦይቂተ። አዉ ባይናዋንቶ ፕርድተ፤ አስናይ ሀይቄዳ ማጫ አሳቶ ሞተትተ” ያጌ።

18 ቃይካ መꬍና ጎዳይ፥ “ሃይተ፤ አነ ዞረቶይተ። ህንተ ናጋራይ ባራዳን ዞእንቶካ፥ ሻቻዳን ቦጻና፤ ሱꬃዳን ዞእንቶካ፥ ፑቱዋዳን ቦጻና። 19 ህንተ ኤኖ ጊደ፥ ታዉ አዛዘቶፐ፥ ጋድያፐ ሞክያ ሙሩታ ማና። 20 ሽን ህንተ እጻድ ጊደ ማካሎፐ፥ ማሻን ሜተታና” ያጌ። መꬍና ጎዳይ ባረ ዶናፐ ሀዋ ሃሳዬዳ።

ናጋራይ ኩሜዳ ካታማ

21 አማነቴዳ ዎልቃማ ካታማታ ዋናደ ሻርሙጻ ግዳዴ! እዛ ካሰ ሱረ ፕርዳይ ኩሜዳኖ፤ ጽሎተꬃይ ካሰ እ ግዶን ደኤዳ፤ ሽን ሀእ አሳ ዎꬍያዋንቱ እዝ ግዶን ደኢኖ። 22 ነ ብራይ ሽእ ክቼዳ፤ ነ ሎኦ ዎይንያ ኤሳይካ ሃꬃና ዬለቴዳ። 23 ህንተ ዳናቱ ማካላንቻቱዋነ ካይሶቱዋ ላገቱዋ ግዴድኖ፤ ኡንቱንቱ ኡባቱካ ማታይያ ዶሲኖነ ሚሻ የደርሲኖ፤ አዉ ባይናዋንቶ ፕርድክኖ፤ አስናይ ሀይቄዳ ማጫ አሳቱዋ ሞቱ ኡንቱንቱኮ ሺቀና።

24 ሄዋ ድራዉ፥ ጎዳይ፥ ኡባፐ ዎልቃማ መꬍና ጎዳይ፥ እስራኤልያ ዎልቃማይ፥ ሀዋዳን ያጌ፤ “ሀእ ታን ታና እጽያዋንቱፐ ሸምፓና፤ ታን ታ ሞርከቱዋ ቦላ ታ ሀሉዋ ከሳና። 25 ታን ታ ኩሽያ ነ ቦላ ዎꬃና፤ ነ ሽኦዋ ቁልጹጽሳደ ጌሻና፤ ኔናና ዋላከቴዳባ ኡባ ጌሻደ የድሳና። 26 ታን በንዋንቱ ማላ ዳናቱዋ፥ ኮይሮዋንቱ ማላ ዞርያዋንታ ነዉ ዛራና። ሄዋፐ ጉይያን፥ ኔን ጽሎተꬃ ካታማ፥ አማነቴዳ ካታማ ጌተታና” ያጌ።

27 ጽዮኔ ሱረ ፕርዳን፥ ባረንቱ ናጋራ ፓጽያዋንቱካ ጽሎተꬃን ዎዘታና። 28 ሽን ማካላንቻቱነ ናጋራንቻቱ ላኡካ መአና፤ መꬍና ጎዳ አግያዋንቱ ꬋያና። 29 ዎꬃናዉ ዶሴዳ ዎላ ድራዉ፥ ህንተ ዬላታና፤ ህንተ ዶሬዳ ካሻ ግሻዉካ ህንተ ካዉሻና። 30 ቦንጪ ቆቆፈትያ ዎላዳን፥ ዎይ ዱቢ ባይና ሾይቃዳን፥ ህንተ ሀናና። 31 ምኑ ዳላ ግዳናዋ፤ አ ኦሱካ ጺፋ ግዳናዋ፤ ኡንቱንቱ እትፐ ጹገታናዋንታ፤ ሄ ታማ ቶይስያዌ ꬋያና።

ይሁዳዉነ እስራኤልያዉ አꬌዳ ኪታቱዋ

2

(2:1—5:30)

መꬍና ሳሮተꬃ

(ሚክ. 4:1-3)

1 ይሁዳ ቢታባነ የሩሳላመ ካታማባ አሞጻ ናአይ እስያስ በኤዳዌ ሀዋ።

2 ዉርሰꬃ ጋላሳቱዋን መꬍና ጎዳ ጌሻ ጎሊ ኬጸቴዳ ደሪ ደረቱዋ ኡባፐ ꬎቂደ ቤታና፤ ዞዘቱዋ ኡባቱዋፐካ ቦላና ꬎቁ ꬎቁ ጋና። ካዉተꬃቱዋን ደእያ አሳይ ኡባይ አኮ ዛታና። 3 ዳሮ አሳይ ዪደ፥ “ሃይተ! መꬍና ጎዳ ደርያ፥ ያቆባ መꬍና ጎዳ ጌሻ ጎልያ አነ ፑደ ከሶይተ። እ ኮይያዋዳን ኑን ባና ማላ፥ እ ኑና ባረ ኦግያ ታማርሳና” ያጋና። አያዉ ጎፐ፥ ህጊ ጽዮነፐ፥ ጾሳ ቃላይካ የሩሳላመፐ ከሳና። 4 ካዉተꬃቱዋፐነ ካዉተꬃቱዋፐ ግዱዋን እ ፕርዳናነ ዳሮ አሳቱዋ ፓሉምያ ሻካና። * ኡንቱንቱ ባረንቱ ማሻ ማራሻ፥ ባረንቱ ቶራካ ባጫ ከሳናዉ ቆጻና። ካዉተꬃይ ካዉተꬃ ቦላ ማሻ ደንና። ሄዋፐ ጉይያን ኡንቱንቱ ሙለካ ኦላ ትምርትያ ታማርክኖ።

5 ህንተኖ፥ ያቆባ ዛረቶ፥ ሃይተ! አነ መꬍና ጎዳ ፖኡዋን ሀመቶይተ።

መꬍና ጎዳ ጋላሳ

6 ጾሳዉ፥ ነ አሳ፥ ያቆባ ዛራቱዋ አጋዳ። ኡንቱንቱ አዋይ ዶልያ ባጋ ጋድያ አሳቱዋ ቢታን ኩሜድኖ፤ ፕልስጼማ አሳቱዋዳን ካዪኖ። ኡንቱንቱ አላጋ አሳቱዋና እትፐ ዙፐቲኖ። 7 ኡንቱንቱ ጋዲ ብራይነ ዎርቃይ ኩሜዳዋ፤ ኡንቱንቱ ሻሎ ዛዋይ ባዋ። ኡንቱንቱ ጋዲ ፓራይ ኩሜዳዋ፤ ኡንቱንቱ ፓራ ጋረቶ ዛዋይ ባዋ። 8 ኡንቱንቱ ጋዲ ኤቃቱዋን ኩሜዳዋ፤ ኡንቱንቱ ባረንቱ ኩሺ ኦꬄዳ ኦሶ ሆኪደ ጎይኒኖ።

9 ሄዋ ድራዉ፥ አሳይ ኡባይ ቶሸታናነ ካዉሻና። ኡንቱንቶ አቶ ጎፓ።

10 መꬍና ጎዳ ዳጋማፐነ አ አንጋ ቦንቹዋፐ አታናዉ ዛላኮ ቢተ፤ ቢታ ግዶን ቆሰትተ!* 11 አሳ ኦቶሩ ጊያና፤ አ ክላሁካ ሲላና፤ ሄ ጋላስ መꬍና ጎዳ ጻላላይ ꬎቁ ꬎቁ ጋና። 12 ኡባፐ ዎልቃማ መꬍና ጎዳይ እት ጋላሳ ኬሬዳ። ሄ ጋላስ ኦቶረትያዋንታ፥ አይያዋንታነ ꬎቁ ꬎቁ ጌዳዋንታ ካዉሻና፤ 13 አዱሳነ ꬎቃ ግድያ ሊባኖሳ ዝጋቱዋነ ባሳነ ዎላ ኡባ ꬋይሳና፤ 14 ꬎቃ ደረቱዋካ ዞዘቱዋካ ደምባያና፤ 15 ካታማ ናግያ አዱሳ ሚጻቱዋ ኡባነ ካታማ ዩሹዋን ደእያ ምኖ ግምበቱዋ ዝቂሳና፤ 16 ጾሳይ ግታነ ሎእያ ማርካባቱዋካ ሃꬃን ምትሳና። 17 አሳ ኦቶሩ ዝቂ ጋና፤ አ አዩካ ꬋያና። ሄ ጋላስ መꬍና ጎዳ ጻላላይ ꬎቁ ꬎቁ ጋና፤ 18 ኤቃ ኡባይካ ኡባና ꬋያና።

19 መꬍና ጎዳይ ሀ ጋድያ ቃꬃናዉ ደንድያ ዎደ፥ አ ዳጋማፐነ አ አንጋ ቦንቹዋፐ አታናዉ አሳይ ሹቻ ጎንጎሎነ ቢታ ኦላዉ ባቃታና። 20 ሄ ጋላስ አሳይ ጎይናናዉ መꬌዳ ባረንቱ ብራ ምስለቱዋነ ባረንቱ ዎርቃ ምስለቱዋ ኦጮቶነ ሀራ ካፎቶ ኦላና። 21 መꬍና ጎዳይ ሀ ጋድያ ቃꬃናዉ ደንድያ ዎደ፥ አ ዳጋማፐነ አ አንጋ ቦንቹዋፐ አታናዉ ኡንቱንቱ ጎንጎሎ ግዶነ ሹቻ ኮፖ ግዶ ባቃታና።

22 ስም ሀይቂያ አሳን አማነትያዋ አግተ! አሳይ አይ ማዳኔ?

3

የሩሳላመ ጋካና መቱዋ

1 በእተ፥ ጎዳይ፥ ኡባፐ ዎልቃማ መꬍና ጎዳይ ምንጃነ ማዱዋ ላኡዋካ የሩሳላመፐነ ይሁዳፐ ድጋና ሀኔ። ካꬃ ምንጃነ ሃꬃ ምንጃ ኡባ፤ 2 ምኖቱዋነ ኦላንቻቱዋ፥ ዳናቱዋነ ትምቢትያ ኦድያዋንታ፥ ካይያዋንታነ ጭማቱዋ፥ 3 ኦላ ጋዳዋቱዋነ ጋድያ አይስያዋንታ፥ ዞርያዋንታ፥ ሂላትያዋንታነ ጭንጫ ብታንቻቱዋ ኡባ ድጋና ሀኔ።

4 ታን ያላጋ አቱማ ናናቱዋ ኡንቱንቱ ካፑዋ ከሳና፤ ጉꬃ ናናይ ኡንቱንታ ሞዳና። 5 አሳይ አሳ ቦላ፥ ሾሩ ሾሩዋ ቦላ ደንዲደ፥ እቱ እቱዋ ሱጋና። ያላጋይ ጭማ ቦላ፥ ካቴዳዌ ቦንቼቴዳዋ ቦላ ደንዳና።

6 እት አሳይ ባረ አዉዋ ጎልያን ባረ እሻቱዋፐ እቱዋ ኦይቂደ፥ “ነዉ ማዩ ደኤ፤ ኔን ኑዉ ሱንꬃ ግዳ፤ ሀ ኮለቴዳ ሳኣ አዎተꬃ አካ” ያጋና።

7 እ ሄ ጋላስ ባረ ቃላ ꬎቂሲደ፥ “ታናን ꬋሊ ባዋ፤ ታ ሶን ቁም ዎይ ማዩ ባዋ፤ ህንተ ቦላ ታና ሱንꬆፕተ” ያጋና።

8 የሩሳላመ ጋንድጋሬ፤ ይሁዳይ ኩንዴ፤ አያዉ ጎፐ፥ ኡንቱንቱ ባረንቱ ኦዱዋንነ ባረንቱ ኦሱዋን መꬍና ጎዳ ቦላ ደንዲደ፥ አ ቦንቹዋ ቶቺኖ። 9 ኡንቱንቱ ሶምኡዋ ማላይ ኡንቱንቱ ቦላ ማርካቴ፤ ኡንቱንቱ ባረንቱ ናጋራ ሶዶማ አሳዳን አዋዪኖ፤ ባረንቱ ናጋራ ቆስክኖ። ኡንቱንቶ አየ አና! አያዉ ጎፐ፥ ኡንቱንቱ ባረንቱ ቦላ ኢታባ አሄድኖ።

10 ጽሎቶ፥ “ህንተዉ ሎአ ግዳናዋ” ጋደ ኦዳ፤ አያዉ ጎፐ፥ ኡንቱንቱ ባረንቱ ኦሱዋ አይፍያ ማና። 11 ኢታቶ አየ አና! ኡንቱንቶ ኢታና፤ አያዉ ጎፐ፥ ኡንቱንቱ ባረንቱ ኩሽያ ኦሱዋ ጋትያ አካና። 12 ያላጋቱ ታ አሳ ኡንኤꬂኖ፤ ማጫ አሳቱካ ኡንቱንታ ሞዲኖ። ታ አሳዉ፥ ህንተና ካለꬅያዋንቱ ህንተና ዎራ ካለꬂኖ፤ ህንተ ብያ ኦግያካ ባለꬂኖ።

ጾሳይ ባረ አሳ ፕርዳና

13 መꬍና ጎዳይ ዳናዳን፥ ችሎታን ኡቴ፤ አሳ ፕርዳናዉ ደንዴ። 14 አሳ ጭማቱዋነ ካለꬅያዋንታ ፕርዳናዉ ሺሺደ፥ መꬍና ጎዳይ፥ ኡባፐ ዎልቃማ መꬍና ጎዳይ ሀዋዳን ያጌ፤ “ታ ዎይንያ ቱራ ቶኬዳሳ ባይዜዳዋንቱ ህንተና፤ ህዬሳቱዋፐ ቦንቄዳባይ ህንተ ጎልያን ደኤ። 15 ታ አሳ አያዉ ክንቼረꬂቴ? ህዬሳቱዋ ሶምኡዋ አያዉ ጋጪቴ?” ያጌ ጎዳይ፥ ኡባፐ ዎልቃማ መꬍና ጎዳይ።

ጾሳይ ጽዮነ ማጫ አሳቱዋ ሴሬዳ

16 መꬍና ጎዳይ ቃይካ፥ “ጽዮነ ማጫ አሳቱ ኦቶረቴድኖ፤ ባረንቱ ዚዝያ ኤስ አኪደ፥ ባረንቱ አይፍያን ስምኤቲደ፥ ባረንቱ ሀመꬃ ማክሲደ፥ ባረንቱ ገድያ አልቡዋ ጊርሲደ ሀመቲኖ። 17 ሄዋ ድራዉ፥ ታን ጎዳይ ጽዮነ ማጫ አሳቱዋ ሁጲያ ጭቱዋን ጎእሳና። ታን መꬍና ጎዳይ ኡንቱንቱ ሁጲያ ቦአያና” ያጌ።

18 ሄ ጋላስ ጎዳይ ጽዮነ ማጫ አሳቱዋ አሌቆቱዋ፥ ሄዋንቱነ ኡንቱንቱ ገድያ አልቡዋ፥ ሻሽያ፥ ቆꬍያ አሌቁዋ፥ 19 ሀይꬃ ጉትቻ፥ ኩሽያ ሳጋዩዋ፥ ሶምኡዋ ካምያ ኩታ፥ 20 ሁጲያን ዎꬅያ አሌቁዋ፥ ቀስያን ቃችያ ሳንሳላታ፥ ጼሳን ዳንጭያ ዳንጩዋ፥ ሽቱዋ ጻራሙስያ፥ ክታፋ፥ 21 ሲꬍያ ምግዱዋ፥ ብራꬍያነ 22 ምንጃ ማዩዋ፥ አዱሳ ማዩዋ፥ ጃኑዋ፥ ቦርሳ፥ 23 ሄረጋ፥ ሊኑዋ ግያ ቃጭናፐ ዳደቴዳ፥ ግዶና ማይያ ማዩዋ፥ ብናናን ዎꬅያ አሌቁዋነ ሻርቢያ ኡባ ቦንቃ አካና።

24 ሽቱዋ ድራዉ ጽንቁዋ ግዳናዋ፤ ዳንጩዋ ድራዉ ዎዶሩዋ፥ ጎፋርያ ድራዉ ቦኣ፥ አዱሳ ማዩዋ ድራዉ ዋሩዋ፥ ፑላ ድራዉ ባቂያ ጻላላ ግዳናዋ።

25 ነ አሳቱ ማሻን፥ ነ ኦላንቻቱ ኦላን ሀይቃና። 26 ጽዮነ ፐንገቱዋን ደእያ አሳይ ዬካናነ ዝላላና፤ መላ አቴዳ፥ ጋድያን ኡታና።

4

1 ሄ ጋላስ ላፑን ማጫ አሳቱ እት አቱማዋ ኦይቂደ፥ “ኑን ኑ ቁማ ማና፤ ኑ ማዩዋ ማያና፤ ነ ሱንꬃን ጼሰታና ማላ ኦꬃደ ኑ ካዉሻ ኑፐ ቃራርኪ” ያጊደ ዎሳና።

መꬍና ጎዳይ የሩሳላመ ጌሻና

2 ሄ ጋላስ መꬍና ጎዳ ምꬃ ታሺ ሎአናነ ቦንቼታና፤ እስራኤልያ አሳፐ አቴዳዋንቶ ሄ ጋድያ ካꬃይ ጬቆነ ቦንቹዋ ግዳናዋ። 3 ጽዮነን አትያዋንቱ፥ የሩሳላመን ጋምእያዋንቱ፥ የሩሳላመን ፓጻ ደእያዋንቱና ጻፈትያዋንቱ፥ “ኡንቱንቱ ጌሻቱዋ” ጌተታና። 4 ጎዳይ ጽዮነ ማጫ አሳቱዋ ቅታ ሜጫና፤ ፕርዳ አያናንነ ጹግያ አያናን ሱꬃ ጉስያ ባይዙዋ የሩሳላመፐ እ ጌሻና። 5 መꬍና ጎዳይ ጽዮነ ደርያ ኡባ ቦላነ ያን ሺቅያዋንቱ ቦላ ጋላስ ሻርያነ ጩዋ፥ ቃማ ኤጽያ ታማ ፖኡዋ መꬋና፤ ቦንቹ ኡባ ቦላ ካምያዋ ግዳናዋ። * 6 እ ጋላሳ አዋ ሱሉዋፐ አሽያ ኩዋነ ጎትያፐነ እራፐ ባቃት አትያሳ ግዳናዋ።

5

ዎይንያ ቱራ ቶክያ ሳኣ ሌምሱዋ

1 ታን ታ ሲቅያዎ አ ዎይንያ ቱራ ቶክያ ሳኣዋ ሲቁዋ የꬃ የጻና። *

ታን ሲቅያዎ

ቱኤቴዳ ዞዝያን ዎይንያ ቱራ ቶክያ ሳአይ ደኤ።

2 ቢታ ቦኪደ፥

ሹቻ ቆር ከሲደ፥

ኡባፐ ሎእያ ዎይንያ ቱራ ቶኬዳ።

ናግያ ሻኩዋ አ ግዶን ሻኬዳ፤

ዎይንያ ኤሳ ጉምኢያሳ ዎጪደ ጊግሴዳ።

ሄዋፐ ጉይያን፥ ሎኦ አይፍያ አይፌ፥

ያጊደ ናጌዳ፤

ሽን ጫልያ አይፍያ አይፌዳ።

3 ያትና፥ ታ ሲቁ ሀዋዳን ያጌዳ፤

“ህንተኖ፥ የሩሳላመን ደእያዋንቶ፥

ህንተኖ፥ ይሁዳ አሳቶ፥

ታፐነ ታ ዎይንያ ቱራ ቶክያ ሳኣፐ ግዱዋን፥

ደእያ የዉዋ አነ ሀእ ፕርድተ።

4 ታን ታ ዎይንያ ቱራ ሳአዉ ኦꬄዳዋፐ

ሀራ አያ ኦꬃናዌ አቴዴ?

ሎኦ አይፍያ አይፌ ያጋደ ናግሽን፥

አያዉ ጫልያ አይፍያ አይፌዴ?

5 ሀእ ታን ታ ዎይንያ ቱራ ሳኣ፥

ኦꬅያዋ ህንተንቶ ኦዳይ።

ታን ድርሳ ሾዳና፤

ሄ ቱራይካ ꬋያናዳን ኦꬃና።

ታን ግምቢያ ኮላና፤

ሄ ሳአይካ የታና።

6 ታን ሄ ሳኣ ባዬዳ ቢታ ኦꬃና።

ሄ ቱራይ ጹንቀተናነ ቡልኤተና፤

ያትና፥ ክንድቹነ አጉንꬃይ ያን ሞካና።

እራይ አን ቡከናዳን፥ ታን ሻረቱዋ አዛዛና” ያጌዳ።

7 ኡባፐ ዎልቃማ መꬍና ጎዳይ፥

ዎይንያ ቱራ ሳአይ እስራኤልያ አሳ።

ይሁዳ አሳይ እ ናሸትያ ዳርኩዋ።

ኡንቱንቱ ሱረ ፕርዲኖ ጊደ ናጌዳ፤

ሽን ሱꬃ ጉሴድኖ።

ጽሎተꬃ ኦꬂኖ ጊደ ናጌዳ፤

ሽን ዋሶ ግዴዳ።

8 ሳአይ ꬋይና፥ ህንተ ጻላላይ ጋድያ ቦላ ደአና ጋካናዉ፥ ጎልያ ጎልያ ቦላ ጉጅያዋንቶ፥ ጋድያ ጋድያና ጋꬅያዋንቶ፥ ህንተንቶ አየ አና! 9 ኡባፐ ዎልቃማ መꬍና ጎዳይ ታና ሀዋዳን ያጌዳ፤ “ሄ ዎልቃማ ጎለቱ ኦናና፤ ሄ ሎኦ ጎለቱዋን ደአናዉ አሳይ ꬋያና። 10 ታሙ ዋꬃ ቦራቱዋን ቶኬዳ ዎይንያ አይፍያፐ እት ኦቶ ግድያ ጉምኤቴዳ ዎይንያ ኤሳ ጻላላይ ከሳና፤ ታሙ ቁንአ ካꬃ ዘርና፥ እት ቁንአ ካꬃ ጻላላ አይፋና” ያጌዳ።

11 ማꬆይያ ኡሻ ኮያናዉ ዎንታ ጉራና ደንድያዋንቶነ ዎይንያ ኤሳን ጹገታና ጋካናዉ፥ ሳኣ ቃምስያዋንቶ አየ አና! 12 ኡንቱንቱ ሾብያን ማስንቁ፥ ዲꬃይ፥ ዳርቢ፥ ህጽጺነ ዎይንያ ኤሳይ ደኤ፤ ሽን ኡንቱንቱ መꬍና ጎዳ ኦሱዋ ጋተ ጊክኖ፤ እ ባረ ኩሽያን ኦꬄዳዋ ቦንችክኖ። 13 ያትና፥ ታ አሳይ አኬካ ꬋዬዳ ድራዉ፥ ኦሞደቲደ ባና፤ ኡንቱንቱ ጋድያ አይስያዋንቱካ ኮሻን ሀይቃና፤ ኡንቱንቱ አኮ አሳይካ ኮፕሳ መላና። 14 ዱፉ ባረ ጎምፓ አሴ፤ ባረ ዶናካ ዛዋይ ባይናዋ ሀንጌ፤ የሩሳላመን ደእያ ዎልቃማ አሳነ የንኮ ዳሮ አሳ፥ ዋጭያዋንታነ ናሸትያዋንታ ምታና።

15 አሳይ ኡባይ ቶሸታናነ ካዉሻና፤ ኦቶረትያዋንቱ ኡባይካ ካዉሻና። 16 ሽን ኡባፐ ዎልቃማ መꬍና ጎዳይ፥ ሱረ ፕርዳን ꬎቁ ꬎቁ ጋና፤ ጌሻ ጾሳይ ጌሻ ግድያዋ ባረ ጽሎተꬃን በሳና። 17 ሄ ዎደ ዶርሳቱ ባረንቱ ቆሩዋን ሄመትያዋዳን ሄመታና፤ ዶርሳ ማራቱ ኮለቴዳ ዱረቱዋ ጎልያ ሳኣ ማና።

18 ጭሙዋ ዎዶሩዋን ናጋራ፥ ጋርያ ዎዶሩዋን ኢታተꬃ ጎችያዋንቶ አየ አና! 19 “አነ ጾሳይ ኤሌሎ! ኑን በአና ማላ፥ ባረ ኦሱዋ ኤሌልሶ! ጋꬆ! ኤ፥ ኑን ኤራና ማላ፥ እስራኤልያ ጌሻይ ቆፔዳ ቆፋይ ፖለቶ” ያግያዋንቶ አየ አና!

20 ኢታ ሎአ ሎኡዋ ኢታ ያግያዋንቶ፥ ꬉማ ፖኦ ፖኡዋ ꬉማ ኦꬅያዋንቶነ ጫምያዋ ማልእያዋ ማልእያዋ ጫምያዋ ኦꬅያዋንቶ አየ አና!

21 ባረና፥ “ታን አꬌዳ ኤራንቻ! ታን ጭንጫ ግድክታ!” ያግ ቆፕያዋንቶ አየ አና!

22 ዎይንያ ኤሳ ኡሽያዋን ኤረቴዳዋንቶነ ማꬆይያ ኡሻ ዋላካናዉ ጎብያዋንቶ አየ አና! 23 ማታይያ አኪደ፥ ባይዜዳዋንታ ጽልስያዋንቶነ ጽሎ አሳቶ ሱረ ፕርዳ ድግያዋንቶ አየ አና! 24 ታማ ላጩ ዳላ ኦይቂያዋዳንነ መላ ማታይ ኤጽ ꬋይያዋዳን፥ ሄዋዳን ኡንቱንቱ ጻጱ ዎቃና፤ ኡንቱንቱ ጪሻይካ ባናዳን ላለት ꬋያና፤ አያዉ ጎፐ፥ ኡንቱንቱ ኡባፐ ዎልቃማ መꬍና ጎዳ ህግያ እጼድኖ፤ እስራኤልያ ጌሻ ቃላካ ካꬌድኖ። 25 ሄዋ ድራዉ፥ መꬍና ጎዳ ሀንቁ አ አሳ ቦላ ኤጽ ከሴ፤ እ ባረ ኩሽያ ኡንቱንቱ ቦላ ደንꬂደ፥ ኡንቱንታ ሾጨዳ። ደረቱ ቃጺኖ፤ ሀይቄዳ አሳ አሃይ ኦግያን ቡራ ማላ ግዴ፤ ያንናካ አ ሀንቁ ስመና፤ አ ኩሺ ሀእካ ደንዴዳሳን ደኤ።

26 ጾሳይ ሃኩዋን ደእያ ካዉተꬃቶ ማላታ ꬎቃን ኤሴ፤ ሳኣ ጋጻን ደእያ ሞርከቱካ ሱይቄ። ኡንቱንቱካ ኤለካ ጃሚደ፥ ፑቱ ጊኖ። 27 ኡንቱንቱ ግዶን ዳቡርያባይነ ዎቢያባይ ባዋ፤ ኡንቱንቱፐ እቱነ ገምእሸና ዎይ ግሰና። ጼሳን ዳንጭያ ሳቂካ ብለተና፤ ኡንቱንቱ ጫማ ዳፉካ ዱጸና። 28 ኡንቱንቱ ቶራይ ሳታና ደኤ፤ ኡንቱንቱ ዎንዳፊካ ዋጸቴዳ። ኡንቱንቱ ፓራቱዋ ጹጉንꬃይ ዛላ ሹቻ ማላ፤ ኡንቱንቱ ፓራ ጋረቱዋ ይንግረꬃይ ጎትያ ማላ። 29 ኡንቱንቱ ጉዱካ ጋሞ ማላ፤ ዎዳላ ጋሞቱዋዳን ጉዲኖ፤ ኡንቱንቱ ዳሪደ፥ ባረዉ ምያዋ ኦይቂኖ፤ ቶክ አኪደ ቢኖ፤ ኡንቱንቱፐ ዎꬅ አካናዌ ኦንነ ባዋ።

30 ሄ ጋላስ ኡንቱንቱ ዎልቃማ አባ ጉንꬃዳን፥ እስራኤልያ ቦላ ጉማና፤ እት አሳይ ሄ ጋድያ ጼሎፐ፥ ꬉማነ ዋይያ በአና፤ ፖኡካ ሻርያን ምተታና።

ኢስያሳ ኦሱዋን ቤቴዳ የዎቱዋ

6

(6:1—9:7)

ኢስያሳ ጼሳ

1 ካቲ ኦዝያነ ሀይቄዳ ላይꬅ ጎዳይ ቦላንነ ꬎቃ አራታን ኡቴዳዋ በኣድ፤ አ ማዩ ጌሻ ጎልያ ኩሜዳ። * 2 ሱራፌላ ጌተትያ ኪታንቻቱ አፐ ቦላና ደኢኖ፤ እት እት ሱራፌልያዉ ኡሱፑን ቀፈቱ ደኢኖ፤ ላኡ ቀፈቱዋን ባረ ሶምኡዋ ካሜ፤ ላኡ ቀፈቱዋን ባረ ገድያ ካሜ፤ ላኡ ቀፈቱዋን ፓሌ። 3 እቱ እቱዋና፥ “ጌሻይ፥ ጌሻይ፥ ጌሻይ ኡባፐ ዎልቃማ መꬍና ጎዳ! ሳኣ ኡባይ አ ቦንቹዋን ኩሜዳ” ያጊደ ጼሰቴድኖ። * 4 ኡንቱንቱ ጼሳ ኮሻን ጌሻ ጎልያ ባሱ ቃጼዳ፤ ቃይ ጌሻ ጎሊ ጩዋን ኩሜዳ። *

5 ያትና፥ ታን፥ “ታዉ አየ አና! ታን ባያድ፤ አያዉ ጎፐ፥ ታን ዶናይ ቱኔዳ አሳ፤ ቃይ ዶናይ ቱኔዳ አሳቱዋ ግዶን ደአይ፤ ታን ካትያ፥ ኡባፐ ዎልቃማ መꬍና ጎዳ ታ አይፍያን በኣድ” ያጋድ።

6 ሱራፌላቱዋፐ እቱ ያርሽያ ሳኣፐ ቃጴዳ ታማ ቦንቁዋ አኪደ ፓሊደ፥ ታኮ ዬዳ። 7 ታማ ቦንቁዋን ታ ዶና ቦቺደ፥ “በአ፤ ሀ ታማ ቦንቁ ነ ዶና ቦቼዳ፤ ነ ባይዙ ኔፐ ክቼዳ፤ ነ ናጋራይካ አቶ ጌተቴዳ” ያጌዳ።

8 ሄዋፐ ጉይያን ጎዳይ፥ “ኦና ኪቶ? ኑዉ ኦኔ ባናዌ?” ያግሽን ስሳድ። ሄዌካ፥ “ሄኮ፥ ታና ኪታ” ያጋድ።

9 ጎዳይ ሀዋዳን ያጌዳ፤ “ባ፤ ሀ አሳዉ፥ ‘ህንተ ስሳ ስሲታ፤ ሽን ህንተንቶ ገለና፤ ጼሉዋካ ጼሊታ፤ ሽን በእክታ’ ያጋደ ኦዳ። * 10 ሀ አሳ ዎዛና ዶንጭልሳ፤ ኡንቱንቱ ሀይꬃካ ቱልሳ፤ ኡንቱንቱ አይፍያካ ቆቅሳ፤ ሄዌ ꬋዮፐ፥ ኡንቱንቱ ባረንቱ አይፍያን በአና፤ ባረንቱ ሀይꬃን ስሳና፤ ባረንቱ ዎዛናንካ አኬካና፤ ያቲደ ኡንቱንቱ ታኮ ስማናነ ፓጻና” ያጌዳ።

11 ያትና፥ ታን፥ “አቤት ጎዳዉ! ሀዌ አይደ ጋካናሴ?” ያጋድ።

እ ዛረꬂደ፥ “ካታማቱ ደእያ አሳ ꬋዪደ፥ ኮለታና ጋካናሳ፥ ጎለቱካ ኦናና ጋካናዉነ ቢታይካ ኡባና መላ ግዳና ጋካናሳ። 12 ታን መꬍና ጎዳይ አሳ ሃሳና፤ ቢታካ መላ ከሳና። 13 ታሙ አሳፐ እት አሳይ ጋድያ ቦላ አቶፐ፥ እካ ꬋያና፤ ቃንጽ ድግና አቴዳ ዎላ ዱሩማ ማላ ግዳናዋ፤ ሄ ዱሩማይ ጌሻ ዘረꬃ ግዳናዋ” ያጌዳ።

7

ካትያ አካዛዉ ዬዳ ኪታ

1 ኦዝያና ናአይ እዮኣታም የሌዳ አካዝ ይሁዳ ጋድያን ካተቴዳ ዎደ፥ ሶርያ ጋድያ ካቲ ራጺንነ እስራኤልያ ጋድያ ካቲ ራማልያ ናአይ ፓቁህ የሩሳላመ ኦላናዉ ዬድኖ፤ ሽን ጾናናዉ ዳንዳይበይክኖ። *

2 ሶርያ ጋዲ ኤፍሬማ ቢታና እትፐ ኦላዉ ጫቀቴዳዋ ዳዊታ ዛርያፐ ካተቴዳ ካቲ ስሴዳ ዎደ፥ ደርያን ጫርኩ ቃꬅያ ምꬃዳን፥ አካዛ ዎዛናይነ አ አሳ ዎዛናይ ዳጋማን ሻቢረቴዳ።

3 ያትና፥ መꬍና ጎዳይ ኢስያሳ፥ “ኔን ነ ናኣ ሻኣር-ያሹባ* አካደ፥ አካዛና ጋከታናዉ ባ፤ ማዩዋ ሜጭያዋንቱ ጎሻኮ አፍያ ኦግያ ማታን ቆሞና ደእያ ሺቄዳ ሃꬃ ጼራን ኔን አ ደማና። 4 አዉ ሀዋዳን ያጋደ ኦዳ፤ ‘ናገታ፤ ህርጎፓ፤ ሶርያ አሳ፥ ካትያ ራጺናነ ራማልያ ናኣ ሀንቆ ያዮፓ፤ ነ ዎዛናይካ ሻባረቶፖ፤ አያዉ ጎፐ፥ ላኡ ካተቱ ታማፐ አꬂደ ጩዋትያ ላኡ ምꬃ ዱሩማ ማላ።

5 “ ‘ሶርያ ጋድያ አሳይ ኤፍሬማ አሳናነ ራማልያ ናኣና ነ ቦላ ኢታባ ማቀቲደ፥ 6 “አነ ይሁዳ ጋድያን ዎራጂደ፥ መንሬꬅድነ ኑ ግዶን ሻኪደ፥ ጻብኤላ ናኣ ካዉꬄቶ” ያጊኖ’ ያጋ” ያጌዳ።

7 ግዶፐነ፥ ኡባ ሞድያ መꬍና ጎዳይ ሀዋዳን ያጌ፤ “ሄ ኡንቱንቱ ማቁ ምነና፤ ሙለካ ሄዌ ፖለተናዋ። 8 አያዉ ጎፐ፥ ዳማስቁ ሶርያ ቢታዉ ሁጲያ፤ ካቲ ራጺንካ ዳማስቆ ካታማዉ ሁጲያ። ኡሱፑን ታማነ እቼሹ ላይꬃ ግዶን ኤፍሬማ ጋዲ ቡንቼቲደ፥ ካዉተꬃ ግደናን አታና። 9 ቃይ ሳማሪ ኤፍሬማ ቢታዉ ሁጲያ፤ ራማልያ ናአይ ሳማርያ ካታማዉ ሁጲያ፤ ህንተ አማኑዋን ምኒደ ኤቀናን ꬋዮፐ፥ ህንተካ ኤቂክታ” ያጌ።

አማኑኤል ያናዋ በስያ ማላታ

10 ቃይካ መꬍና ጎዳይ አካዛዉ፤ 11 “መꬍና ጎዳይ ነ ጾሳይ ነዉ ቦላ ሳሉዋፐ፥ ዎይ ጋርሳ ሳኣ ጪሙዋፐ እት ማላታ እማና ማላ ኦቻ” ያጌዳ። 12 ሽን አካዝ፥ “ኦችከ፤ መꬍና ጎዳካ ፓጭከ” ያጌዳ።

13 ያትና፥ እስያስ፥ “ህንተኖ፥ ዳዊታ ዛረቶ፥ ስስተ! ህንተ አሳ ዳቡርስያዌ አይ ጉጽና፥ ቃይ ታ ጾሳ ዳቡርሲቴ? 14 ያቶፐ፥ ጎዳይ ባረ ሁጲያን ህንተንቶ ማላታ እማና፤ ወዶራታ ሻሃራደ አቱማ ናኣ የላና፤ አ ሱንꬃካ አማኑኤላ † ያጋደ ሱንꬃና።* 15 እ ኢታ እጻናዉነ ሎኡዋ ዶራናዉ ኤርያ ዎደ፥ መኤዳ ማꬃነ ኤሳ ኡታና። 16 ሽን ናአይ ኢታ እጻናዉነ ሎኡዋ ዶራናዉ ኤራናፐ ካሰቲደ፥ ኔን ሎይꬅ ያዬዳ ላኡ ካተቱ ቢታቱ ኮለት መላ ግዳና።

17 “ኤፍሬማ ጋዲ ይሁዳ ጋድያፐ ሻከቶደፐ ዶምና ሀንቤና መቶ ዎድያ መꬍና ጎዳይ ነ ቦላ፥ ነ አሳ ቦላነ ነ አዉዋ ጎልያ ቦላ አሀና፤ ሄ ያናዌካ አሶረ ጋድያ ካትያ” ያጌዳ።

18 ሄ ጋላሳይ ጋክያ ዎደ፥ መꬍና ጎዳይ ኡዱንጸቶ፥ ግብጼን ሃኮ ሻፋን ደእያ አሳቶ ማላታና፤ እ ማꬃቱዋ፥ አሶረ ጋድያ አሳቱዋ ጼሳና። 19 ያትና፥ ኡንቱንቱ ኡባይካ ዪደ፥ ዛንጋራ ሾባን፥ ሹቻ ጎንጎሉዋን፥ አጉንꬃይ ደእያ ቡራንነ ሃꬃ ኦላን ኡታና።

20 ሄ ጋላስ ጎዳይ ኤፍራጺሳ ሻፋፐ ሄፍንꬃ ባጋፐ ሁጲያ ቃንጽያ አሳ ጼሳና፤ እካ አሶረ ጋድያ ካትያ፤ እ ዪደ፥ ህንተ ሁጲያ ብናና፥ ህንተ አሳተꬃ ብናናነ ህንተ ቡቻ ሜዳና።

21 ሄ ጋላስ እት አሳይ መጽ እት ማꬃ ሚዛነ ላኡ ዴሻቱዋ ጻላላ አሻና። 22 ግዶፐካ፥ ኡንቱንቱ ማጽያ ማꬃይ ሎይꬅ ዳሮ ግድያ ድራዉ፥ እ መኤዳ ማꬃ ኡታና፤ ሄ ጋድያን አቴዳ አሳይ ኡባይካ መኤዳ ማꬃነ ኤሳ ኡታና።

23 ሄ ጋላስ እት ሻአ ብራን ዋሸትያ ሻአ ዎይንያ አኖቱ ደእያ ሳን ኡባን ክንድቹነ አጉንꬃ ጻላላይ ሞካና። 24 ቢታ ኡባን ክንድቹነ አጉንꬃይ ኩሜዳ ድራዉ፥ አሳይ ያ ብያ ዎደ፥ ቶራነ ዎንዳፍያ ኦይቂደ ባና። 25 ካሰ ጎማን ቡልኤዳ ዞዘቱዋን ሀእ ክንድቹነ አጉንꬃይ ኩሜዳ ድራዉ ያዪደ፥ እት አሳይነ ያ ቤና። መሂ የደትያሳነ ዶርሳይ ሄመትያሳ ግዳናዋ።

8

አሶረ ካትያ ዩሳ

1 መꬍና ጎዳይ ታና ሀዋዳን ያጌዳ፤ “ዎልቃማ ጻꬃ ዋራቃታ አካደ፥ ‘ኦሞዶ ኤሌላ! ቦንቂያዉ ኤሌላ!’ ያጋደ፥ ናባበትያ ፕዶልያን ጻፋ። 2 ቄስያ ኦርዮናነ ይባራክያ ናኣ ዛካራሳ አማንꬅያ ማርካቱዋ ኦꬃደ ታን ሱንꬃና” ያጌዳ።

3 ሄዋፐ ጉይያን፥ ታን ትምቢትያ ኦድያ ታ ማቻትና ግሳድ፤ ያትና፥ አ ሻሃራደ እት ናኣ የላዱ፤ መꬍና ጎዳይ ታና ሀዋዳን ያጌዳ፤ “አ ሱንꬃ፥ ‘ማሀር-ሻላል-ሀሽ-ባዝ’ ያጋደ ሱንꬃ። 4 ናአይ፥ ‘ታ አዎ፥ ታ አቴ’ ያጊደ ጼስያዋ ኤራናፐ ካሰ፥ አሶረ ጋድያ ካቲ ዳማስቆ ዱረተꬃነ ሳማርያ ኦሞዱዋ አኪደ አፋና” ያጌዳ።

5 መꬍና ጎዳይ ቃይካ ታዉ ሀዋዳን ያጊደ ሃሳዬዳ፤ 6 “ሀ አሳይ ሎዳን ጎግያ ሳልሆማ ሃꬃቱዋ እጺደ፥ ራጺናነ ራማልያ ናኣ ናሸቲደ አኬድኖ። 7 ሄዋ ድራዉ፥ ታን ጎዳይ ምኖነ ዳሮ ግድያ ኤፍራጺሳ ሃꬃ፥ አሶረ ካትያ አ ቶራንቻቱዋ ኡባና አሀና ሀናይ። እ ሻፍያ ኡባ ኩሚደ ከሳና፤ ጋጻ ኡባ ማዪደ ጎጋና። 8 ክጺደ ጎጊደ፥ ይሁዳ ገላና፤ ኤሊደ ያና አꬋና፤ ኩንꬁ ቆꬍያ ጋካና። አቤት አማኑኤላ፥ ካፉ ባረ ቀፍያ ምጭያዋዳን፥ ሃꬃ ኩንꬁ ነ ጋድያ ኡባ ቦላን ምጨታና” ያጌዳ።

9 ህንተኖ ካዉተꬃቶ፥ እትፐ ሺቅተ! ሽን ህንተ መኤረታና! ሃኮ ቢታ ኡባን ደእያ አሳቶ፥ ስስተ! ኦላዉ ጊግተ! ሽን ህንተ መኤረታና! ኤ፥ ኦላዉ ጊግተ፤ ሽን ህንተ መኤረታና! 10 ኦላ ኦለታናዉ ማቀትተ፤ ሽን ህንተ ማቁ ላለታና፤ ህንተ ሀልቹዋ ሃሳይተ፤ ሽን ህንተ ሀልቹዋ ሀላና፤ አያዉ ጎፐ፥ ጾሳይ ኑናና ደኤ። *

ጾሳን አማነቱሳ

11 መꬍና ጎዳይ ባረ ምኖ ኩሽያ ታ ቦላ ዎꬂደ፥ ታዉ ሃሳዬዳ፤ ታን ሀ አሳ ኦግያ ካለና ማላ፥ ታና ሀዋዳን ያጊደ ሴሬዳ፤ 12 “ሀ አሳይ ማካላ ማቆ ግያዋ ኡባ ማካላ ማቆ ጎፕተ፤ ኡንቱንቱ ያይያባዉ ያዮፕተ ዎይ ዳጋሞፕተ። * 13 ህንተ ጌሻ ጋናዉ በስያዌ ኡባፐ ዎልቃማ መꬍና ጎዳ፤ ህንተ አዉ ያያናዉነ ዳጋማናዉ በሰ። 14 እ ጌሻ ሳ ግዳናዋ፤ ሽን ይሁዳ ጋድያ አሳዉነ እስራኤልያ ጋድያ አሳዉ እ ꬉቢያ ሹቻነ ኩንድስያ ዛላ ግዳናዋ፤ የሩሳላመን ደእያ አሳዉ እ ግትያነ ጲረ ግዳናዋ። * 15 ኡንቱንቱፐ ዳሩ ꬉበታና፤ ኩንዲደካ መአና፤ ጲርያን ኦይቀቲደካ ኦሞደታና” ያጌዳ።

16 ታን ኦዴዳዋ ናጋ፤ ታ ኤርስያ ቆማቱ ግዶን ህግያ አታማ። 17 ታን ባረ ሶምኡዋ ያቆባ ዛራቱዋፐ ገንꬅያ መꬍና ጎዳ ናጋና፤ ቃይ አን አማነታና። *

18 ታናነ ታዉ መꬍና ጎዳይ እሜዳ ናናቱዋ በእተ። ኑን ጽዮነ ደርያን ደእያ ኡባፐ ዎልቃማ መꬍና ጎዳፐ እስራኤልያዉ ማላታነ ማርካ። *

19 “ሳሱኪደነ ዙዙሚደ ሃሳይያ ሻሬቾቱዋነ ሞይትልያ ሃሳይስያዋንታ ኦችተ” ያጊደ ህንተና ዞርያ አሳይ ደኤ። ሀይቄዳዋንታ ፓጻ ደእያዋንቱባ ኦችያዋፐ፥ አሳይ ባረንቱ ጾሳ ኦቻናዉ በሰኔ? 20 ህግያነ ጾሳይ ኦድያዋ ስስተ! ሄ አሳቱ ሀ ቃላዳን ሃሳያና ꬋዮፐ፥ ኡንቱንቶ ሳአይ ዎንተና።

21 አሳይ ዋየቲድነ ኮሻቲደ፥ ጋድያን ቶይላካታና፤ ኡንቱንቱ ኮሻቴዳ ዎደ ይሎቲደ፥ ፑደ ጼሊደ ባረንቱ ካትያነ ባረንቱ ጾሳ ሸቃና። 22 ሳኣኮ ዱገ ጼሊደ፥ ዋይያ፥ ꬉማነ ያሽያ ሾኑዋ በአና፤ ኡንቱንቱ ባራ ꬉማዉ ኦለታና።

9

ስንꬃፐ ካተታና ካትያ

1 ግዶፐነ፥ ዋየቴዳዋንቶ ሀዋፐ ስንꬃዉ ꬉመና።* በን ዎደ ጾሳይ ዛብሎና ቢታነ ንፍታሌማ ጋድያ ካዉሼዳ፤ ሽን ስንꬃፐ ሄ ሜድተራነ አባ ኦግያን ደእያ ቢታነ ዮርዳኖሳ ሻፋፐ ሄፍንꬃ ባጋን ደእያ “አይሁዳ ግደና አሳይ ደእያ ጋሊላ” ግያ ጋድያ እ ቦንቻና።

2 ꬉማን ሀመትያ አሳይ ዎልቃማ ፖኡዋ በኤዳ፤ * ቃይ ባራ ꬉማ ጋድያን ደእያዋንቶ ፖኡ ፖኤዳ።

3 ኔን ካዉተꬃ አሳ ዳርሳዳ፤ ኡንቱንቶ ናሸቻ ጉጃዳ፤ አሳይ ካꬃ ጫክያ ዎደ ናሸትያዋዳን፥ ዎይ ኦሞዱዋ ግሺደ አክያ ዎደ ናሸትያዋዳን፥ ነ ስንꬃን ናሸታና። 4 አያዉ ጎፐ፥ ኔን ምድያማ ጋድያ ጾኔዳ ጋላሳዳን፥ ኡንቱንታ ዴጽያ ሞርገ ምꬃ፥ ኡንቱንቱ ሀሽያ ሞርገ ምꬃነ ኡንቱንታ ናቂያዋንቱ ጻምኣ መንሬꬃዳ። 5 ዎራጅያ ኦላንቻቱዋ ጫማይነ ሱꬃን ሙናቀቴዳ ማዩ ኡባይ ታማን ኤꬅያባ ግዳናዋ። 6 ናአይ ኑዉ የለቴዳ! አቱማ ናእ ኑዉ እመቴዳ! ካዉተꬃይ አ ሀሽያን ዎꬋና፤ አ ሱንꬃይ፥ “ማላልስያ ዞርያዋ፥ ዎልቃማ ጾሳ፥ መꬍና አዉዋ፥ ሳሮተꬃ ካፑዋ” ጌተታና። 7 አ ካዉተꬃ ዳሩዋዉነ አ ሳሮተꬃዉ ዛዋይ ባዋ፤ * ሀችፐ ዶሚደ፥ መꬍና ጋካናዉ፥ ሱረ ፕርዳንነ ጽሎተꬃን ምንሳናዉነ ኤሳናዉ ዳዊታ ካተቱዋ አራታንነ አ ካዉተꬃን እ ካተታና፤ ኡባፐ ዎልቃማ መꬍና ጎዳ ምሹ ሄዋ ፖላና።

ይሁዳዉነ እስራኤልያዉ ጉጃ ኪታቱዋ

(9:8—12:6)

ጎዳ ሀንቁዋ

8 ጎዳይ ያቆባ ዛራቱዋ ቦላ ፕርዳ ቃላ ኪቴዳ፤ እስራኤልያ ቦላ ኩንዴዳ። 9 አሳይ ኡባይ፥ ኤፍሬማ አሳይነ ሳማርያ ካታማን ደእያዋንቱ፥ አዩዋንነ ኦቶሩዋን ሃሳይያዋንቱ፥ ሀዋ ኦꬄዳዌ ጎዳ ግድያዋ ኤራና። 10 ኡንቱንቱ፥ “ጹብያፐ ኬጸቴዳዋንቱ ኮለቴድኖ፤ ሽን ኑን ኡንቱንታ ዛረꬂደ፥ ማሰቴዳ ሹቻቱዋን ኬጻና፤ ኤꬃቱ ቃንጸቴድኖ፤ ሽን ኑን ኡንቱንቱ ሳኣን ዝጋቱዋ ላማና” ያጌድኖ።

11 ሄዋ ድራዉ፥ መꬍና ጎዳይ፥ ራአሶና ሞርከቱዋ ምንሳና፥ ኡንቱንቱና ኦለቴዳ ሞርከቱዋ ኡንቱንቱ ቦላ ደንꬄዳ። 12 አዋይ ዶልያ ባጋፐ ሶርያ ጋድያ አሳቱነ አዋይ ዉልያ ባጋፐ ፕልስጼማ ጋድያ አሳቱ ባረንቱ ዶና ሀንጊደ፥ እስራኤልያ ሜድኖ። ሄ ኡባንካ ጾሳ ሀንቁ ስምቤና፤ አ ኩሺካ ብሮ ደንዴዳሳን ደኤ።

13 ግዶፐነ፥ አሳቱ ባረና ሾጬዳዋኮ ስምበይክኖ፤ ኡባፐ ዎልቃማ መꬍና ጎዳካ ኮይበይክኖ። 14 ሄዋ ድራዉ፥ መጽ እት ጋላስ መꬍና ጎዳይ እስራኤልያፐ ሁጲያነ ጎይና፥ ꬎቃ ዛምባ ዳሻነ ዝቃ ማቃ ቃንጻና። 15 ጭማቱነ ቦንቼቴዳዋንቱ ሁጲያ፤ ዎርዱዋ ታማርስያ ትምቢትያ ኦድያዋንቱ ጎይና። 16 ሀ አሳ ካለꬅያዋንቱ፥ ዎራ ካለꬂኖ፤ ኡንቱንታ ካልያዋንቱካ ባሊኖ። 17 ሄዋ ድራዉ፥ ጎዳይ ኡንቱንቱ ያላጋ አሳቱዋን ናሸተና፤ አዉ ባይና ናናቶነ አምኤቶ ቃረተና። አያዉ ጎፐ፥ አሳይ ኡባይ ኢታነ ጾሳ ኤረናዋ፤ አሳይ ኡባይ ባረ ዶናን ኢታባ ሃሳየ። ሄ ኡባንካ ጎዳ ሀንቁ ስምቤና፤ አ ኩሺካ ብሮ ደንዴዳሳን ደኤ።

18 ኢታተꬃይ ታማዳን ጹጌ፤ ክንድቹዋነ አጉንꬃ ም ꬋይሴ፤ ስኬዳ ዎራይ ኤጽና፥ ጩዋይ ቱሳዳን ስት ጊደ፥ ፑደ ከሴ። 19 ኡባፐ ዎልቃማ መꬍና ጎዳ ሀንቁዋን ጋዲ ጹገታናዋ፤ አሳይካ ታማን ኤꬅያባ ማላ ግዳናዋ፤ ኦንነ ባረ እሻ አሻናዉ ቆፐና። 20 ኡንቱንቱ ኡሸቻ ባጋፐ ቦንቃና፤ ሽን ኮሻታና፤ ሀድርሳ ባጋፐ ማና፤ ሽን ካልክኖ፤ ኡንቱንቱ ባረንቱ የሌዳ ናናቱዋ ማና። 21 ምናሰ ኤፍሬማ፥ ኤፍሬምካ ምናሳ ማና፤ ኡንቱንቱ እትፐ ግዲደ፥ ይሁዳ ቢታ ሞርካና። ሄ ኡባንካ ጾሳ ሀንቁ ስምቤና፤ አ ኩሺካ ብሮ ደንዴዳሳን ደኤ።

10

1 ኢታ ህግያ ከስያዋንቶነ ኡቁንያ ጹፍያ ጻፍያዋንቶ አየ አና! 2 ሄዋን ኡንቱንቱ ማንቆቱዋ ፕርዳ ጌላዪኖ፤ ህዬሳቱዋ ማታካ ሱጊኖ። ያቲደ አምኤቱዋ አቁዋነ አታ አዉ ባይና ናናቱዋካ ቦንቂኖ። 3 ሃኮ ጋድያፐ ይያ መቱዋን እ ህንተና ሙሪያ ዎደ፥ ዋኒቴ? ማዱዋ ደማናዉ ኦኮ ባቃቲቴ? ህንተ ዱረተꬃ ሀቃን ቆሲቴ? 4 ህንተ ኦላን ሀይቃና፤ ቃቺደ ጎችና፥ ህንተ ባና። ሄዌ ኡባይ ሀንናካ፥ ጾሳ ሀንቁ ዉርቤና፤ ሙራናዉ እ ባረ ኩሽያ የድ ዎꬄዳ።

አሶረ ካቲ ፕርደታና

5 ጎዳይ ሀዋዳን ያጌ፤ “ታ ይሎ ጋትማ ግዴዳነ ታ ኤጽያ ሀንቆ ጻምኣ ግዴዳ አሶረ ጋድያ አሳዉ አየ አና!* 6 ታን አሶረቱዋ ጾሳ ኤረና ካዉተꬃ ቦላ ኪታና፤ ኡንቱንቱ ዱረታ ኡባ ኦሞዳናዳንነ ቦንቃናዳን፥ ቃይ ኦግያን ደእያ ኡርቃዳን፥ ኡንቱንታ የꬋናዳን፥ ታና ሀንቀꬄዳ አሳ ቦላ ታን አሶረቱዋ አዛዛና” ያጌዳ።

7 ሽን አሶረ ካቲ ሀዋ ሀልችቤና፤ አ ዎዛናይካ ሀዋዳን ቆፕቤና። እ ሀልቼዳዌ ካዉተꬃቱዋ ኡባና ꬋይሳናሳ። 8 እ ጬቀቲደ፥ ሀዋዳን ያጌዳ፤ “ታ ጋዳዋቱ ኡባቱ ካትያ ግድክኖየ? 9 ካልኖ ካታማይ ካርካሚሻ ካታማ ማላ ግደኔየ? ሀማታ ካታማይ አርፋዳ ካታማ ማላ ግደኔየ? ሳማርያ ካታማይካ ዳማስቆ ካታማ ማላ ግደኔየ? 10 የሩሳላመንነ ሳማርያን ደእያ ማሰቴዳ ኤቃ ምስለቱዋፐ ዳርያ ምስለቶ ጎይንያ ካዉተꬃቱዋ ሙራናዉ፥ ታን ታ ኩሽያ የዳድ። 11 ታን ሳማርያ ካታማ ቦላነ አን ደእያ ኤቃ ምስለቱዋ ቦላ ኦꬄዳዋዳን፥ የሩሳላመ ካታማ ቦላነ አ ኤቃቱዋ ቦላ ኦꬅክታየ?” ያጌዳ።

12 ጎዳይ ጽዮነ ደርያ ቦላነ የሩሳላመ ቦላ ባረ ኦꬅያ ኦሱዋ ኡባ ፖሌዳዋፐ ጉይያን፥ አሶረ ጋድያ ካትያ አ አዩዋነ አ ኦቶሩዋ ሙራና። 13 አያዉ ጎፐ፥ አሶረ ካቲ ሀዋዳን ያጌ፤ “ታ ኩሽያ ምኖተꬃን፥ ታ አꬌዳ ኤራተꬃንነ ታዉ ደእያ አኬካን ታን ሀዋ ኡዳድ። ታን ካዉተꬃቱዋ ግዶን ደእያ ዛዋቱዋ ሾዳድ፤ ኡንቱንቱ ቢታቱዋን ደእያ አሳ አቁዋ ቦንቃድ፤ ታ ምኖ ቀስያን፥ ካተቱዋ አራታቱዋን ኡቴዳዋንታ ኡባ ዱገ ዎꬃድ። 14 አሳይ ካፉዋ ጎልያን ኩሽያ የድያዋዳን፥ ታን ካዉተꬃ ዱረተꬃ ቦላ ታ ኩሽያ የዳድ። ቃይ ዶገቲደ አቴዳ ቁቁለቱዋ ሺሽያዋዳን፥ ታን ቢታ ኡባ ሺሻድ። ፓላናዉ ባረ ቀፍያ ባቂያባይ፥ ዎይ ሃሳያናዉ ባረ ዶና ፖግያባይ፥ ዎይ ቃይ ዋስያዌ እቱነ ባዋ” ያጌዳ።

15 ቱሙ ካልታይ ባረናን ቃንጽያ ብታንያፐ፥ “ታን አꬋይ” ጋናዉ ዳንዳዪየ? ዎይ ማጋዚ ባረና ጎችያ ብታንያፐ፥ “ታን ዳራይ” ጊየ? ጻምአይ ባረና ኦይቂያ አሳ ደንꬂ? ጉፊ ኦይቂያ አሳይ ባይናን ሀመቲ? 16 ሄዋ ድራዉ፥ ጎዳይ፥ ኡባፐ ዎልቃማ መꬍና ጎዳይ፥ አ ምኖ ቶራንቻቱዋ ቦላ ላፈꬅያ ሀርግያ የዳና፤ አ ቦንቹዋፐ ጋርሳና ምሹ ኤጽያ ታማዳን ኤጽ ከሳና። 17 እስራኤልያ ፖኡ ታማ ግዳናዋ፤ እስራኤልያ ጌሻይካ ላጩዋ ግዳናዋ፤ ያቲደ አ አጉንꬃነ አ ክንድቹዋ እት ጋላስ ጹጋናነ ማና። 18 ጾሳይ ባረ ዎራ ምꬃ ቦንቹዋነ ባረ አራዳ ጋድያ ቦንቹዋ ꬋይሳና፤ ስም ሄዌ ሀርግያ አሳይ ስልያዋዳን ስላና። 19 አ ዎራን አታና ምꬃቱ ሎይꬅ ጉꬃ ግድያ ድራዉ፥ እት ጉꬃ ናአይካ ፓይድ ዉርሳናዋ።

አማሬዳዋንቱ ስሙዋ

20 ሄ ጋላሳን እስራኤልያፐ አቴዳዋንቱ ባረና ሾጬዳዋንቱን ዘምፕክኖ፤ ሽን ኡንቱንቱ ቱሙዋፐ መꬍና ጎዳን፥ እስራኤልያ ጌሻን ዘምፓና። 21 አተꬃይ፥ ይሁዳ አሳ አተꬃይ ዎልቃማ ጾሳኮ ስማና። 22 ኔኖ እስራኤልያዉ፥ ነ አሳይ አባ ማታን ደእያ ሻፍያ ኬሻ ግዶፐካ፥ ኡንቱንቱፐ አማሬዳዋንቱ ጻላላይ ስማና። ጽሎተꬃይ ኩም ፓላሄዳ ባሻይ አዋየቴዳ። * 23 ኤ፥ ጎዳይ፥ ኡባፐ ዎልቃማ መꬍና ጎዳይ ሳኣ ኡባ ቦላን አሀናዉ ቃቼዳ ባሻ አሀና።

ጾሳይ አሶራ ሙራና

24 ሄዋ ድራዉ፥ ጎዳይ፥ ኡባፐ ዎልቃማ መꬍና ጎዳይ ሀዋዳን ያጌ፤ “ጽዮነን ደእያ ታ አሳቶ፥ ግብጼቱ ኦꬄዳዋዳን፥ አሶረቱ ህንተና ጻምአን ሾጭያ ዎደነ ባረንቱ ጋትማ ህንተ ቦላ ደንꬅያ ዎደ ያዮፕተ። 25 ጺ ጉꬃ ዎድያፐ ጉይያን፥ ታን ህንተና ሀንቀትያዋ አጋና፤ ሄዋፐ ጉይያን፥ ታ ሀንቁ ኡንቱንታ ꬋይሳናዉ ባና” ያጌ።

26 ኡባፐ ዎልቃማ መꬍና ጎዳይ ኦሬባ ግያ ሹቻ ማታን ሚድያማቱዋ ሾጬዳዋዳን፥ ኡንቱንቱ ቦላ ልሱዋ ደንꬃና። እ ግብጼን ኦꬄዳዋዳን፥ ባረ ጋትማ አባ ቦላ ደንꬃና። 27 ሄ ጋላስ፥ አ ቶኩ ህንተ ሀሽያፐ ዎꬋና፤ አ ሞርገ ምꬃይካ ህንተ ሞርግያፐ ክቻና። ህንተ ኦርዴዳ ድራዉ፥ ሞርገ ምꬃይ መአና።

ዎራጅያዋንቱ ኦሌዳ ኦላ

28 ሞርክያ ዎታዳራቱ አታ ካታማ ገሌድኖ፤ ምግሮናን አꬌድኖ፤ ባረንቱ ኦላ ሚሻካ ምክማሳ ካታማን ዎꬄድኖ። 29 ኡንቱንቱ ጋድያ አꬍያሳና ፕኒደ፥ ገባአ ካታማን አቄድኖ። ራማ ካታማን ደእያ አሳይ ኡባይ ኮኮሬዳ፤ ካትያ ሳኦላ ካታማን ግብአን ደእያ አሳይካ ባቃቴዳ። 30 ጋሊማ አሳዉ፥ ዋሱዋ ጹልስተ! ላይሻ አሳዉ፥ ስስተ! አናቶታ ካታማን ደእያ አሳዉ፥ ኦችያዋ ኦድተ! 31 ማድሜና ግያ ካታማ አሳይ ባቃቴዳ፤ ገቢማ አሳይካ ባረ ሸምፖ ቆሰቴዳ። 32 ሀቼ ሞርክያ ዎታዳራቱ ኖባ ካታማን ደኢኖ፤ ያን ኡንቱንቱ ባረንቱ ኩሽያ ቃꬂደ፥ ጽዮነ ደርያ፥ የሩሳላመ ካታማ ባብሲኖ።

33 በእተ፥ ጎዳይ፥ ኡባፐ ዎልቃማ መꬍና ጎዳይ ቃንካቱዋ ዎልቃማ ዎልቃን ቃንጻና፤ አዱቄዳ ምꬃቱካ ቃንጸታና፤ ቃይ ቦንቼቴዳዋንቱካ ካዉሻና። 34 ጾሳይ ስኬዳ ዎራ ካልታን ቃንጻና፤ ሊባኖስካ ዎልቃማ ስንꬃን ኩንዳና።

11

ሳሮተꬃይ ኩሜዳ ካዉተꬃ

1 እሰይ ዱሩማፐ አጫይ ከሳና፤ አ ጻጱዋፐ አይፍያ ታሺ ከሳና። * 2 መꬍና ጎዳ አያናይ፥ አꬌዳ ኤራተꬃነ አኬካ አያናይ፥ ዞርያነ ዎልቃ አያናይ፥ ኤራተꬃነ መꬍና ጎዳዉ ያይያ አያናይ አ ቦላ ሸምፓና። 3 መꬍና ጎዳዉ ያይያዋን እ ናሸቴ፤ ባረ አይፊ በኤዳዋን ጮ ፕርደና፤ ዎይ ባረ ሀይꬃይ ስሴዳዋን ጮ ፕርደና። 4 ሽን ህዬሳቶ እ ጽሉዋን ፕርዳና፤ * ሳኣን ደእያ መቶታንቻቱ የዉዋካ እ ሱረተꬃን ፕርዳና። እ ባረ እንጻርሳ ጋትማን ሳኣ ሾጫና፤ ባረ ዶና ሸምፑዋን ኢታቱዋ ዎꬋና። 5 ጽሎተꬃይ አ ጼሳዉ ዳንጮ ግዳናዋ፤ አማነትያዌካ አ ምይያዉ ሳቂያ ግዳናዋ። *

6 ጄሪ ዶርሳ ማራና እትፐ ደአና፤ * ማሂካ ዴሻ ማራና እትፐ ግሳና፤ ሚዛ ማራና፥ ጋሙዋ ማራናነ እትፐ ሄመታና፤ ጉꬃ ናእ ኡንቱንታ ሄማና። 7 ሚዛታነ ባባንꬃ ጌተትያ ዶአይ እትፐ ማና፤ ኡንቱንቱ ማራቱካ እትፐ ግሳና፤ ጋሙ ቦራዳን ኡቱላ ማና። 8 ꬋንꬃ ꬋምያ ናአይ ሾሻ ኦላን ካአና፤ ꬋንꬃ ዱꬄዳ ናአይ ዎꬍያ ሾሻ ኦላን ባረ ኩሽያ የዳና። 9 ታ ጌሻ ደርያን ኦንነ ቆሄተና፥ * ዎይ ባየና፤ አያዉ ጎፐ፥ አባይ ሃꬃን ኩምያዋዳን፥ ሳአይ መꬍና ጎዳ ኤርያዋን ኩማና።

በቴዳ አሳይ ስምያ ስሙዋ

10 ሄ ጋላስ እሰይ ጻጱ አሳዉ ማላታ ግዲደ ኤቃና፤ ካዉተꬃ ኡባይ አ ኮያና፤ እ ደእያ ሳአይካ ቦንቼታና። * 11 ሄ ጋላስ ጎዳይ ባረ አሳ አቶተꬃ አሶረፐ፥ ግብጼፐ፥ ፓትሮሳፐ፥ ቶጵያፐ፥ ኤላማፐ፥ ባብሎነፐ፥ ሀማታፐነ አባ ዶናን ደእያ ቢታቱዋፐ ላኤንꬁዋ ዛር አካናዉ ባረ ኩሽያ የዳና። 12 ካዉተꬃቶ ማላታ እ ꬎቁ ኦꬂደ ደንꬃና፤ እስራኤልያፐ ላለቴዳዋንታ እትፐ ጋꬃና፤ ይሁዳፐ ፕስክ ጌዳዋንታካ ሳኣ ኦይዱ ሚዛናፐ እ ሺሻና።

13 ሄዋፐ ጉይያን፥ ኤፍሬማ ቃናቲ አፐ ሻከታና፤ ቃይ ይሁዳ ዋይስያዋንቱካ ꬎቆለት ꬋያና። ኤፍሬመ ይሁዳ ቃናተና፤ ይሁዳይካ ኤፍሬማ ዋይሰና። 14 ኡንቱንቱ አዋይ ዉልያ ባጋን ደእያ ፕልስጼማ ጋድያ ቦላ ፓሊደ ዎꬋና፤ አዋይ ዶልያ ባጋን ደእያ አሳካ ኡንቱንቱ እትፐ ቦንቃና። ኡንቱንቱ ኤዶማ ቦላነ ሞኣባ ቦላ ባረንቱ ኩሽያ ዎꬃና፤ አሞናቱካ ኡንቱንቶ አዛዘታና። 15 መꬍና ጎዳይ ግብጼ ምይያን ደእያ ዞኦ አባ ኡባና መልሳና፤ ባረ ላጽያ ጫርኩዋና ባረ ኩሽያ ኤፍራጺሳ ሻፋ ቦላ ደንꬃና። ያቲደ አሳይ መላ ኤለካ ፕናና ማላ፥ ላፑን ቄር ሻፋ ከሲደ ሾጫና። * 16 እስራኤልያ አሳይ ግብጼ ጋድያፐ ከስያ ዎደ ኦጊ ደኤዳዋዳን፥ አ አሳፐ አቴዳዋንቶ አሶረ ጋድያፐ ከስያ ኦጊ ደአናዋ።

12

ጋላታ የꬃ

1 ሄ ዎደ ህንተ ሀዋዳን ያጋና፦

“አቤት መꬍና ጎዳዉ፥ ኔን ታና ሀንቀታዳ፤

ሀንቁዋፐካ ስማዳ፤

ያታደ ታና ምንꬃዳ።

ሄዋ ድራዉ፥ ታን ኔና ጋላታይ።

2 “በእተ፥ መꬍና ጎዳይ ታ አቶተꬃ፤*

ታን አን አማነታደ፥ ያይከ።

አያዉ ጎፐ፥ መꬍና ጎዳይ፥

ታዉ ዎልቃነ የꬃ።

እ ታ አቶተꬃ ግዴዳ”

ያጋና።

3 አሽያ ፑልቶቱዋፐ ሃꬃ ህንተ ናሸቻን ዱቃና። 4 ሄ ጋላስ ቃይ ህንተ ሀዋዳን ያጋና፦

“መꬍና ጎዳ ጋላትተ!

አ ሱንꬃካ ጼስተ።

አ ኦሶቱዋ ካዉተꬃቱዋ ኡባ ግዶን ኤርስተ።

አ ሱንꬃይ ꬎቁ ꬎቁ ጌዳዋ አዋይተ።

5 መꬍና ጎዳይ ዎልቃማ ኦሱዋ ኦꬄዳ ድራዉ፥

አዉ የጽተ።

ሀዌ ሳኣ ኡባን ኤረቶ።

6 እስራኤልያ ጌሻይ ህንተ ግዶን

ꬎቁ ꬎቁ ጌዳ ድራዉ፥

ህንተኖ፥ ጽዮነን ደእያዋንቶ፥

ሆምቦጭተ! ናሸቻዉ የጽተ!”

ያጋና።

13

ጾሳ ሙራይ ሀራ አሳቱዋ ቦላ

(13:1—23:18)

1 አሞጻ ናኣ ኢስያሳ ዉ ጾሳይ ባብሎነዋ ቆንጭስና በኤዳዌ ሀዋ። *

2 መላ ደርያ ቦላ ባንድራ ኤስተ፤ ህንተ ቃላ ꬎቁ ኦꬂደ፥ ኡንቱንቶ ዋስተ፤ ኡንቱንቱ ካፓቱዋ ፐንግያና ገላና ማላ፥ ዉትተ። 3 ታን ሀንቀቴዳዋንታ ሙራና ማላ፥ ታ ጌሻቱዋ አዛዛድ፤ ታን ጾንያዋን ናሸትያ ታ ዎልቃማ ቶራንቻቱዋካ ጼሳድ።

4 ጮራ አሳይ ጫቦትያዋዳን፥ ደርያ ሁጲያን ጫቦትያ ዋላሳ ስስተ! ቃይ ካዉተꬃቱ እትፐ ሺቂደ ሻቢረትያ ዋላሳ ስስተ! ኡባፐ ዎልቃማ መꬍና ጎዳይ ቶራንቻቱዋ ኦላዉ ሳልፕሴ። 5 መꬍና ጎዳይነ እ ባረ ሀንቁዋ ፖልሳናዉ ጎኤትያ ሚሻቱ ቢታ ኡባ ꬋይሳናዉ፥ ሃኮ ጋድያፐ፥ ሳሎቱዋ ጋጻፐ ዪኖ።

6 መꬍና ጎዳ ጋላሳይ ማቴዳ ድራዉ ዬክተ! ሄ ጋላሳይ ኡባፐ ዎልቃማ ጾሳ ማታፐ ባሻዳን ያና። * 7 ሄዋ ድራዉ፥ ኩሽያ ኡባይ ህልስ ጋና፤ አሳ ኡባ ዎዛናይካ ሲላና። 8 ኡንቱንቱ ዳጋማና፤ ኦይꬃይነ ዬላይ ኡንቱንታ ኦይቃና። የሉ ኦይቄዳ ምሽራቲዳን፥ ኡንቱንቱ ኦይቀታና። ኡንቱንቱ ዳጋሚደ፥ እቱ እቱዋ ጼላና፤ ኡንቱንቱ ሶምኢካ ዳጋማን ቦጻና። 9 በእተ፤ መቀꬃ ኢሲደ፥ ይሉዋንነ ሱሎ ሀንቁዋን ጋድያ መላ ከሳናዉነ አን ደእያ ናጋራንቻቱዋ ꬋይሳናዉ፥ መꬍና ጎዳ ጋላሳይ ዬ። 10 ሳሉዋ ጾልንተቱነ ጾልንተቱዋ ጭታቱ ባረንቱ ፖኡዋ እመናን እጻና፤ አዋ አይፊ ዶሊደ ꬉማና፤ አግናይካ ፖኤናን አጋና። *

11 ጾሳይ ሀዋዳን ያጌ፥ “ታን ሀ ሳኣ አ ኢታተꬃ ድራዉ፥ ኢታቱዋካ ኡንቱንቱ ናጋራ ድራዉ ሙራና። ታን ኦቶራንቻቶ ኦቶሩዋ ድጋና፤ መቀꬃ ኢታቱዋ ኦቶሩዋካ ካዉሻና። 12 አቴዳ አሳይ አልኦ ዎርቃፐ አꬊደ አልአና፤ ኦፊራ ዎርቃፐካ አꬊደ አልአና። 13 ሄዋ ድራዉ፥ ኡባፐ ዎልቃማ መꬍና ጎዳ ሀንቁዋን፥ አ ሀንቁዋ ሱሉዋ ጋላስ ታን ሳሎቱዋ ኮኮርሳና፤ ሳአይካ ባረ ደኢያሳፐ ካጻና” ያጌ።

14 ሻንካፐ ባቃትያ ጋራዳን፥ ዎይ ሄምያ አሳይ ባይና ዶርሳ ዉድያዳን፥ አሳይ ኡባይ ባረ አሳኮ አሳኮ ስማና፤ ኡባይካ ባረ ቢታ ባቃታና። 15 ቤቴዳዌ ኦንነ ጫደታና፤ ኦይቀቴዳዌ ኦንነ ማሻን ሀይቃና። 16 ኡንቱንቱ ጉꬃ ናናይ ኡንቱንቱ ስንꬃን ቡሳከታና፤ ኡንቱንቱ ጎለቱካ ቦንቀታናዋ፤ ኡንቱንቱ ማጫ አሳቱዋናካ ዎልቃን ሀራ አቱማ አሳቱ ጋከታና።

17 በእተ፥ ብራ ኮየና፥ ዎርቃንካ ናሸተና ሜዶና ጋድያ አሳቱዋ ታን ኡንቱንቱ ቦላን ደንꬃና። 18 ኡንቱንቱ ዎንዳፈቱ ዎዳላቱዋ ዎꬊኖ፤ ጉꬃ ናናቱዋካ የድ ማርክኖ፤ ኡንቱንቱ አይፊ ፑርጋእያ ናናቶካ ቃረተና። 19 ካዉተꬃቶ ቦንቹዋ፥ ቃይ ባብሎነ አሳዉካ አሌቆነ አዉ ግዴዳ ባብሎነ ጋድያ ጾሳይ ሶዶማዳንነ ጋሞራዳን አꬅ የጋና። * 20 ሄ ጋድያን ሙለካ አሳይ ኡተና፤ ዎይ የለታፐ የለታ ጋካናዉካ ያን አሳይ ደኤና፤ አራባ አሳይካ ያን ባረ ዱንካንያ ቶለና፤ ዶርሳ ዉድያ ሄምያዋንቱካ ያን ባረንቱ ዉድያ አላጽሲኖ። 21 ሽን ያን ባዙዋ ዶአቱ አላጻና። ዎራካናቱ ኡንቱንቱ ጎልያ ኩማና፤ ጉታቱ ሄዋን ደአና፤ ባዙዋ ዴሻቱ ሄዋን ጉፓና። * 22 ኡንቱንቱ ጎለቱዋን ባባርቂ ዋሳና፤ ኡንቱንቱ ቦንቾ ካትያ ጎለቱዋንካ ዎራካናይ ቦጫና። አ ዎዲ ማታቴዳ፤ ጋላሳይካ ጋምኤና።

14

እስራኤልያ አሳይ ኦሞዱዋፐ ስማና

1 መꬍና ጎዳይ እስራኤልያ አሳዉ ቃረታና፤ እስራኤልያካ ዛረꬂደ ዶራና። ኡንቱንታ ኡንቱንቱ ቡዞ ጋድያን ዎꬃና፤ እማꬃቱ ዪደ ኡንቱንቱና ጋከቲደ፥ እስራኤልያ አሳና እትፐ ደአና። 2 ዳሮ ካዉተꬃይ እስራኤልያ አሳ አኪደ፥ ኡንቱንቱ ሳኣ አሀና፤ እስራኤልያ አሳይ ካዉተꬃቱዋ ማጫነ አቱማ ቆማዳን፥ መꬍና ጎዳ ጋድያን ሞዳና። ኡንቱንቱ ባረና ኦሞዴዳዋንታ ኦሞዳና፤ ባረና ኡቁኔዳዋንታካ ሞዳና።

ባብሎነ ካቲ ዱፉዋን ገሌዳ ገሉሳ

3 መꬍና ጎዳይ ህንተና ህንተ ቱጋፐ፥ መቱዋፐነ ህንተ ሞደቴዳ ኢታ አይለተꬃፐ ሸምፕሴዳ ጋላስ፥ 4 ህንተ ባብሎነ ካትያ ቦላ ሀዋዳን ያጊደ ቅሊጫና፤ “ኡቁንያዌ ዋን አጌዴ፤ አ ሀንቁዋ ሱሉካ ዋን አቴዴ! 5 መꬍና ጎዳይ ካዉተꬃቱዋ ጻምኣነ ሞድያዋንቱ ጋትማ መንꬄዳ። 6 ኡንቱንቱ አሳ ዉርሰꬅ ባይና ሀንቁዋን ሾጬድኖ። ባረንታ ጾኔዳ አሳቱዋ ቃንጸናን ኡንኤꬂደ ደኤድኖ። 7 ቢታ ኡባይ ኡንቱንቱፐ ሸምፒደ፥ ዎፓን ደኤ፤ አሳይካ የꬃ የጼ። 8 ሀራይ አትና፥ ዝጋቱካ ሊባኖሳ ጽደቱካ፥ ካትያ ኩንደꬃን ናሸቲደ፤ ‘ኔን ካዉሻደ ዎꬎደፐ፥ ኑና ቃንጻናዉ ይያዌ ባዋ’ ያጊኖ።

9 “ኔን ይያ ዎደ፥ ስኦሊ ኔና ሞካናዉ ህርክን ጊጌዳ፤ እ ካሰ ጋድያ ካለꬄዳ አሳቱዋ ሞይትለቱዋ ኔና ሳሮታናዳን ደንꬄ፤ ቃይ ካሰ ካዉተꬃቶ ካትያ ግዴዳ ኡባቱዋካ ኡንቱንቱ አራታፐ ደንꬅ ኤሴ። 10 ኡንቱንቱ ኡባይካ ሀዋዳን ያጋና፤ ‘ሄኮ ኔንካ ኑዋዳን፥ ዎልቃ ꬋያዳ፤ ኔንካ ኑ ማላ ግዳዳ! 11 ካሰ ዲꬃ ዲጺደ ሳቢያ ነ ቦንቹ ስኦልያን ዱገ ገሌዳ። ዱቻቱ ኔን ግስያ ግሱዋ፤ ጉጹነቱካ ኔን ማይያ አፍላ ግዳና’ ያጋና።

12 “ኔኖ ዎንታ ናአዉ፥ ባካልያዉ፥ ሳሉዋፐ ዋና ኩንዳዲ! ኔኖ ካዉተꬃ ካዉሼዳዎ፥ ዋና ቃንጸታደ ሳኣን ዎꬋአዲ!* 13 ኔን ነ ዎዛናን፥ ‘ታን ሳሉዋ ከሳና፤ ታ ካዉተꬃ አራታካ ጾሳ ጾልንተቱዋፐ ቦላና ꬎቃን ዎꬃና፤ ሁጲሳ ባጋ ጋጻን፥ ያአይ ሺቅያ ደርያ ሁጲያን ኡታና። * 14 ሻረቱ ደእያ ꬎቃፐካ ሁጲያዉ ፑደ አꬋና፤ ታን ታና ኡባፐ ꬎቂያ ጾሳ ማላ ኦꬃና’ ያጋዳ። 15 ሽን ኔን ስኦልያን፥ ህርክ ጪማ ኦላን ዱገ የገታዳ።

16 “ኔና በእያዋንቱ፥ ‘ቢታ ቃꬄዳዌ፥ ካዉተꬃቱዋ ኮኮርሴዳዌ፥ 17 ሳኣ ባዙዋ ከሴዳዌ፥ ሳኣን ደእያ ካታማቱዋካ አꬅ የጌዳዌ፥ ባረ ቃሾ አሳቱዋካ ጎለ የደናን ድጌዳ ብታኒ ሀዌ?’ ያጊደ ትሽ ኦꬅ አኬኪደ ጼላና።

18 “ካዉተꬃቱዋ ካተቱ ኡባይ ባረ ዱፉዋን ዱፉዋን ቦንቹዋን ግሳና። 19 ሽን ኔን እጸቴዳ ታሽያዳን፥ ነ ዱፉዋፐ ጋጻ ኦለታዳ፤ ነ አሃይ ማሻን ጫደት ሀይቄዳ አሃን፥ ቃይ ኦላን ደእያ ሹቻቱዋኮ ዱገ ዎꬍያዋንቱ አሃን ካመቴዳ። ኔን ገድያን የደርሴዳ አሃ ማላ ግዳዳ። 20 ኔን ሞጉዋካ ኡንቱንቱና እትፐ ሞገታካ፤ አያዉ ጎፐ፥ ኔን ነ ጋድያ ባይዛዳ፤ ነ አሳካ ዎꬋዳ። ኢታ ኦꬅያዋንቱ ሱንꬃይ ላኤንꬆ ሙለካ ጼሰቶፖ። 21 ኡንቱንቱ አዎቱዋ ናጋራ ድራዉ፥ ናናቱዋ ዎꬋናዉ ጊግስተ፤ ሄዌ ꬋዮፐ ኡንቱንቱ ደንዲደ፥ ጋድያ ላታና፤ ሳኣ ኡባካ ካታማ ሳላላ ኦꬃና” ያጋና።

ጾሳይ ባብሎነ ቢታ ꬋይሳና

22 ኡባፐ ዎልቃማ መꬍና ጎዳይ ሀዋዳን ያጌ፤ “ታን ኡንቱንቱ ቦላን ደንዳና፤ ኡንቱንቱ ሱንꬃ፥ ኡንቱንቱ አቶተꬃ፥ ኡንቱንቱ ዘረꬃነ ኡንቱንቱ የለታ ባብሎነፐ ꬋይሳና። 23 ታን ባብሎነ ጉታታ ደኢያሳነ ሃꬃይ ኤልያሳ ኦꬃና፤ ባሻ ፑጻን ታን አ ፕታና። ታን ኡባፐ ዎልቃማ መꬍና ጎዳይ ሀዋ ኦዳይ” ያጌ።

ጾሳይ አሶረቱዋ ꬋይሳና

24 ኡባፐ ዎልቃማ መꬍና ጎዳይ ሀዋዳን ያጊደ ጫቄዳ፤ “ታን ሀልቼዳዋዳን ሀናና፤ ታን ቆፔዳዋዳንካ ፖለታና። * 25 ታን አሶረ ጋድያ ብታንያ ታ ጋድያን መንሬꬃና፤ ታ ደረቱዋ ሁጲያን ታን አ የꬋና፤ አ ሞርገ ምꬃይ ኡንቱንቱ ቦላፐ፥ አ ቶኩካ ኡንቱንቱ ሀሽያፐ ክቻና” ያጌዳ። 26 ሳአዉ ሙልያዉ ቆፈቴዳ ቆፋይ ሀዋ፤ ካዉተꬃቱዋ ኡባ ቦላን ምጨቴዳ ኩሺካ ሀዋ። 27 ኡባፐ ዎልቃማ መꬍና ጎዳይ ሀዋ ቆፔዳ ድራዉ፥ አ ኦን ድጋናዉ ዳንዳዪ? አ ኩሺካ ምጨቴዳ፤ ሄዋ ኦን ጉየ ዛራናዉ ዳንዳዪ?

ጾሳይ ፕልስጼማቱዋ ꬋይሳና

28 ካቲ አካዝ ሀይቄዳ ላይꬅ ኦደቴዳ ቃላይ ሀዋዳን ያግያዋ፤ * 29 “ህንተኖ ፕልስጼማ አሳቶ ኡባቱካ፥ ህንተና ሾጬዳ ጻምአይ መኤዳ ድራዉ ናሸቶፕተ፤ አያዉ ጎፐ፥ ሄ ሾሻ ዛርያፐ ሀሱ ከሳና፤ አ ዘረꬃይካ ቃይ ፓልያ ሾሻ ግዳናዋ። * 30 ህዬሳቱዋ ባይራ ናናይ ቁማ ማና፤ መቶታንቻቱ ዎፑ ጊደ ግሳና። ሽን ታን ነ ዛርያ ኮሻን ዉርሳና፤ ቃይ ኔፐ አቴዳዋንታካ ዎꬋና።

31 “ኔኖ ፐንግያዉ፥ ዬካ! ኔኖ ካታማዉ፥ ዋሳ! ህንተኖ ፕልስጼማ አሳዉ ኡባዉ፥ ህንተ ኡባይካ ህርጋን ሙሽተ! አያዉ ጎፐ፥ ሁጲሳ ባጋፐ ጩዋይ ከሲደ ዬ፤ ሄ ጭታፐ ዱጺደ ጉየ አትያዌ ባዋ። 32 ካዉተꬃይ ኪቴዳዋንቶ ዋጊደ ዛራኔ? መꬍና ጎዳይ ‘ጽዮኖ ኬጼ፤ ቆሄቴዳ አ አሳይ እ ግዶን ቆሰት አትያሳ ደሜዳ’ ያጋና” ያግያ ቃላይ ኦደቴዳ።

15

ጾሳይ ሞኣባ ቢታ ꬋይሳና

1 ሞኣባ ቢታዉ ጾሳይ ኦዴዳ ቃላይ ሀዋ:* ሞኣበን ደእያ ኤራ ግያ ካታማይ እት ቃማ ኮለቲደ ꬋዬዳ፤ ቃይ ሞኣበን ደእያ ቂራ ግያ ካታማይካ እት ቃማ ኮለቲደ ꬋዬዳ። 2 ድቦና ካታማ አሳይ ባረንቱ ኤቃ ጎልያን ዬካናዉ ꬎቃ ሳኣ ከሴድኖ። ሞኣባ ጋድያ አሳይ ናቦነ መዳባ ግያ ካታማቶ ሄዋዳን ዬኬ። ሁጲ ኡባይ ቦአትክቼዳ፤ ቡቻ ኡባይካ ሜደቴዳ። 3 ኦጊ ደእያ ሳን ኡባን ኡንቱንቱ ማቃ ማዬድኖ፤ ጎልያ ቦላን ደምባይ ኬጾሳንነ ዳባባ ቦላ ኡባን ኡንቱንቱ ዬኪኖነ አፎꬃ ሆልሳዪኖ። 4 ሀሰቦና ካታማ አሳይነ ኤልኣለ ካታማ አሳይ ዋሲኖ፤ ኡንቱንቱ ዋሱዋ ኮሻይካ ያሃጻ ግያሳ ጋካናዉ ስሰቴ። ሄዋ ድራዉ፥ ኦላዉ ዳንጬዳ ሞኣባ ዎታዳራቱ ባረንቱ ኮሻ ꬎቂሲደ ዋሴድኖ፤ ኡንቱንቱ ሸምፑካ ኡንቱንቱ ጋርሳን ኮኮሬዳ። 5 ታን ሞኣባዉ ዎዛናፐ ዬካድ፤ አን ደእያ አሳይ ጾኣሮነ ኤግላት-ሻሊሽያ ግያ ካታማቶ ባቃቴዳ። ኡንቱንቱ ሉሂታ ኦግያን ዬኪደ ቢኖ፤ ባጋቱ ቃይ ሆሮናይማ ብያ ኦግያን፥ ባረንቱ ባሻ ድራዉ፥ ዋሱዋ ጹሊኖ። 6 ንምሪማ ሃꬃቱ ቶኤድኖ፤ ማታይ መሌዳ፤ አጫይካ ሹሌዳ፤ እርጻባይ ኡባይካ ꬋዬዳ። 7 ሄዋ ድራዉ፥ ኡንቱንቱ ባረንቱ ሺሼዳ አቁዋነ ምንጃ ቶክ አኪደ፥ አሃያ ግያ ምꬃይ ደእያ ዎምባፐ ሄፍንꬃ አፊኖ። 8 ሞኣባ ዩሹ ኡባይ ዋሶ ጻላላ ግዴዳ፤ ኡንቱንቱ ዋሱ ኤግላይማነ ብኤር-ኤሊማ ጋካናዉ ስሰቴ። 9 ድሞና ካታማ ሃꬃቱ ሱꬃ ጻላላ ግዴድኖ፤ ታን ድሞና ካታማ ቦላ ሄዋፐካ ዳርያዋ አሀና። ሞኣባፐ ከስ አኪደ ይያዋንቱ ቦላነ ሄ ጋድያን ፓጻ አቲደ ደእያዋንቱ ቦላ ጋሙዋ የዳደ ዉርሳና።

16

ሞኣባዉ ህዶታይ ባዋ

1 ሞኣባ አሳይ ባዙዋ ብያ ኦግያን ደእያ ሰላአ ካታማፐ ያላጋ ዶርሳ ኦርገቱዋ የሩሳላመን ደእያ ቢታ ሞድያዎ የድተ። 2 ሞኣባ ማጫ አሳይ ባረንቱ ደእያ ጎልያፐ ጋጻን ላለቴዳ ካፎቱዋዳን፥ አርኖና ሻፋ ፕንያ ሳኣን ላለታና።

3 ሞኣባ አሳይ ይሁዳ አሳ ሀዋዳን ያጋና፤ “ኑና ዞርተ፤ ሱረ ፕርድተ፤ ሴታ ጋላሳን ህንተ ኩዋ ቃማዳን ኩዋይተ። የደርሰትያዋንታ ቆስተ፤ ባቃት ዬዳዋንታካ አꬅ እሞፕተ። 4 ሞኣባፐ የደርሴቴዳዋንቱ ህንተ ግዶን ደእኖ፤ ኡንቱንታ ꬋይስያዋንቱፐ ኡንቱንቱ ቆሰት አትያሳ ግድተ። ኡንቱንታ ኡቁንያዋንቱ ዉሬድኖ፤ ባሻይ አቴዳ፤ ኡንቱንቱ ቱጋይያዋንቱካ ጋድያፐ ꬋዬድኖ። 5 ሄዋፐ ጉይያን፥ እት ካተቱዋ አራታይ አገና ሲቁዋን ኤቃና፤ ሄ አራታን፥ ዳዊታ ዱንካንያን እት አማነትያ ዳናይ ኡታና። እ ሱረተꬃ ኮያና፤ ጽሎተꬃ ኦꬃናዉካ ኤሌላና” ያጋና።

6 ይሁዳ አሳይ ሀዋዳን ያጋና፤ “ሞኣባ ጋድያ አሳይ አይ ኬና ኦቶረትንቶ፥ ኑ ኡንቱንቱ ኦቶሩዋባ ስሴዶ፤ ኡንቱንቱ አዩዋነ ኡንቱንቱ ሸቃካ ስሴዶ፤ ሽን ኡንቱንቱ ኦቶሩ ሀዳ” ያጋና።

7 ሄዋ ድራዉ፥ ሞኣበ ዬኮ፤ አሳይ ኡባይካ ሞኣባዉ ዬኮ፤ ቂርሄሬሳ ካታማን ህንተ ደእያ ዎደ ሜዳ ሎኦ ቁማ ሀሳዪደ ዬክተ። 8 ሀሰቦና ሾይቃቱነ ሲብማ ዎይንያ ቶክያ ሳአቱ ꬋዬድኖ፤ ኡንቱንቶ ታሺ ያእዜራ ጋኪደ፥ ባዞ ዛኤዳ ዶረቴዳ ዎይነቱዋ ካዉተꬃቱዋ ካፓቱ የደርሲደ ꬋይሴድኖ፤ ኡንቱንቱ አጫይካ ዛኢደ፥ አባ ፕኔዳ። 9 ታን ያእዜራ ካታማዉ ዬክያዋዳን፥ ሲብማ ካታማ ዎይነቶካ ዬካይ። ሀሰቦናነ ኤልኣለ ካታማቶ፥ ታን ታ አፎꬃን ህንተና ሆልሳያይ። አያዉ ጎፐ፥ ህንተ ምꬃ አይፍያነ ህንተ ቦቴዳ ካꬃ ቦላን ኦላ ዋሱ ደንዴዳ። 10 ካꬃ አይፍያን ኩሜዳ ሾይቃፐ ናሸቻይነ ሀሹ ጉሳይ አከቴዳ። ዎይንያ ቶክያ ሳንካ ማዝሙሪ የጸተና። ናሸቻን ዎይንያ ቴራ ጉምእያ ሳኣን ጉምእያባይ ባዋ። ታን ጉምእያዋንቱ እልልያ እልልሳካ ꬋይሳድ። 11 ሄዋ ድራዉ፥ ታ ዎዛናይ ሞኣባዉ፥ ታ ጋርሳ አሳተꬃይካ ቂርሄሬሳዉ ዲꬃዳን ዋሴ። 12 ሞኣበ ባረ ꬎቃ ሳኣ ቦፐነ፥ ጮ ባረና ዳቡርሴ፤ ቃይ እ ባረ ኤቃ ጎልያ ዎሳናዉ ቦፐካ፥ ሄዌ አ አይነ ማደና።

13 መꬍና ጎዳይ ካሰቲደ፥ ሞኣበዋ ኦዴዳ ቃላይ ሄዋ። 14 ሽን ሀእ መꬍና ጎዳይ ሀዋዳን ያጌ፤ “ኮንትራትያ ኦሳንቻ ላይꬃ ፓይዱዋዳን፥ ሞኣባ ቦንቹነ አ ጮራተꬃይ ሄዙ ላይꬃቱዋ ግዶን ዉራና፤ አን አትያ አሳቱካ አማሬዳዋንታነ ዎልቃይ ባይናዋንታ ግዳናዋንታ” ያጌ።

17

ጾሳይ ሶርያነ እስራኤልያ ሙራና

1 ዳማስቆ ካታማባ ጾሳይ ሀዋዳን ያጌ፤ “በእተ፥ ሀዋፐ ስንꬃናዉ ዳማስቁ ካታማ ግድያዌ አታና፤ እ ኮለꬃ ዶርያ ግዳናዋ። * 2 አሩራ ካታማቱ አሳይ ደኤና ሳኣ ግዳናዋንታ፤ ሄዋን መህያ ዉዲ አላጻና፤ ኡንቱንቱ ያሽስያዌካ ደኤና። 3 ኤፍሬመፐ ጌሳቱ፥ ዳማስቆፐካ ካዉተꬃይ ꬋያና፤ ሶርያ አሳፐ አቴዳዋንቱ እስራኤልያ አሳ ቦንቹዋ ማላ ግዳናዋንታ። ታን፥ ኡባፐ ዎልቃማ መꬍና ጎዳይ ሀዋ ኦዳይ” ያጌ።

4 ጾሳይ ሀዋዳን ያጌ፤ “ሄ ጋላስ እስራኤልያ ቦንቹ ቃረታና፤ አ ሞꬉካ ሾራና። 5 እስራኤሊ ጫክያዌ ኤቁዋን ደእያ ካꬃ ሺሽ ኦይቂደ፥ ማቃ ዛዋፐ ቃንጽ ቃንጽ ጫክያዋ ማላ ግዳናዋ፤ ዎይ ራፋይማ ዛንጋራን ካꬃ ጫኪደ፥ ፑሻሌዳ ሳ ማላ ግዳናዋ። 6 ዎጋራ ቃꬅ ስምና፥ ጼራን ላኡ ዎይ ሄዙ ቃርመ አይፈቱ አትያዋዳን፥ ዎይ ዳሻ ግዶን ኦይዱ ዎይ እቼሹ አይፈቱ አትያዋዳን፥ እስራኤልያፐ ቃርመቱ አታና” ያጌዳ። ሄዋ መꬍና ጎዳይ፥ እስራኤልያ ጾሳይ ሃሳዬዳ።

7 ሄ ጋላስ አሳይ ባረና መꬌዳዋኮ ጼላና፤ ባረንቱ አይፍያካ እስራኤልያ ጌሻኮ ዛራና። 8 ኡንቱንቱ ባረንቱ ኩሽያን ጊግሴዳ ያርሽያ ሳኣ ጼልክኖ፤ አሼሮ ግያ ኤቃት ምስልያ ግድናካ፥ እጻና ጩዋይያ ሳኣ ግድናካ፥ ኡንቱንቱ ባረንቱ ብራꬍያን መꬌዳዋን አማነትያዋ አጋና።

9 ሄ ጋላስ እስራኤልያ አሳ ጋሱዋን ሂዌቱዋነ አሞረቱዋ ካታማቱ ላለቴዳዋዳን፥ ኡንቱንቱ ምኖ ካታማቱ ላለታና፤ ሄ ካታማቱ መላ ግዳናዋንታ። 10 አያዉ ጎፐ፥ ህንተ ህንተና አሽያ፥ ጾሳ ዶጌድታ፤ ህንተ ባቃት አትያ ዎጋ ዛላካ ሀሳይበይክታ። ሄዋ ድራዉ፥ ኔን ሎኦ ምꬃቱዋ ቶኮፐካ፥ ካረ ጋድያፐ ዬዳ ሎኦ አታክልትያ ቶኮፐካ፥ 11 ነ ቶኬዳ ጋላስ ኡንቱንቱ ድጪንቶካ፥ ቃይ ነ ዘሬዳ ዎንታ ኔ ኡንቱንታ ጪሽስንቶካ፥ ነ ካዩዋነ ነ ፓጻናዉ ዳንዳየና ሳኩዋ ጋላስ ሄ ጫኩ ጋኬዳ ካꬃይ ባቃት ꬋያና።

ሞርከ ካዉተꬃቱ ጾነቴድኖ

12 በአ፥ ዳሮ አሳይ ጉሜ፤ ኡንቱንቱ አባ ቤታዳን ጉሚኖ። ቃይ ካዉተꬃቱ ዋሲኖ፤ ኡንቱንቱ ዎልቃማ ሃꬃዳን ዋሲኖ። ኡንቱንቶ አየ አና። 13 ካዉተꬃቱ ዳሮ ሃꬃቱዋ ጉንꬃዳን ጉሚኖ፤ ሽን ጾሳይ ኡንቱንታ ሴራና፤ ኡንቱንቱ ደርያ ሁጲያን ደእያ ሱላይ ጫርኩዋን ደንድያዋዳንነ ጎቲ ደንꬅያ ባናዳን፥ የደርሰቲደ፥ ሃኮ ሳ ባቃታና። 14 ሳአይ ቃምያ ዎደ፥ ኡንቱንቱ ሻቢረታና፤ ሳአይ ዎንታናፐ ካሰቲደ፥ ኡንቱንቱ ꬋያና፤ ኑዋ ዎልቃን አክያዋንቱ ካጫይነ ኑና ቦንቂያዋንቱ ሳማይ ሀዋ።

18

ጾሳይ ቶጵያ አሳባ ኦዴዳ ቃላ

1 ቶጵያ ሻፋቱዋፐ ሄፍንꬃ ባጋና ደእያ ቀፈቱ ጊረትያ ቢታዉ አየ አና!* 2 ሄ ጋዲ ኪተትያ አሳቱዋ ናይለ ሻፋ ቦላና ኪቴ፤ ቃይ ሾምቦቁዋ ዎልዎሉዋን ዎꬂደ፥ ሃꬃቱዋ ቦላናካ ኪቴ። ህንተኖ፥ ድርቢያ ኪተትያዋንቶ፥ እት አዱሳነ ሊቆ አሳኮ ቢተ፤ ማታይ ሃኩ ያይያ አሳኮ፥ ዎልቃማነ ጾንያ ካዉተꬃ ግድያ፥ ሻፋይ ኡንቱንቱ ጋድያ ግዱዋን ሻኪደ ጎግያ ጋድያ አሳኮ ቢተ።

3 ህንተኖ፥ ሳኣን ደእያ ኡባ ገደ፥ ህንተኖ፥ ጋድያን ደእያዋንቶ፥ ደረቱዋ ቦላን ማላታይ ኤቂያ ዎደ፥ ህንተ በአና፤ ቃይ ማላካታይካ ፑነትያ ዎደ፥ ህንተ ስሳና። 4 አያዉ ጎፐ፥ መꬍና ጎዳይ ታዉ ሀዋዳን ያጌዳ፤ “ሳአይ ሴታ ጋላሳ ግድያ ዎደ ከስያ ዎልቃማ ምሹዋዳን፥ ቃይ ካꬃ ጫክያ አግናን ሆምቢያ ቃማን ሺቅያ ከተርሳዳን፥ ታን ጮኡ ጋደ፥ ታ ደእያ ሳኣፐ ዱገ ጼላና” ያጌዳ። 5 ካꬃ ጫክያ ዎድያፐ ካሰ፥ ጪሻይ ኮለት ስምና፥ ዎይንያ አይፊ ቴርያ ዎደ፥ እ ጹንቂያ ባጫን አ ጼራ ጹንቂክቻና፤ ዳሽያ ማራ ዳሻካ እ ድጋና። 6 ኡንቱንቱ ኡባይካ ደርያ ሁጲያን ደእያ፥ ምያዋ ዎችያ ካፎቶነ ሳኣ ዶአቶ አታና፤ ምያዋ ዎችያ ካፎቱ ባልጉዋ፥ ሳኣ ዶአቱ ቦንያ ኡንቱንታ ሚደ ሻጫና።

7 ሄ ዎደ አዱሳነ ሊቆ አሳፐ፥ ማታይ ሃኩ ያይያ አሳፐ፥ ዎልቃማነ ጾንያ ካዉተꬃፐ፥ ቃይ ሻፋይ ኡንቱንቱ ጋድያ ግዱዋን ሻኪደ ጎግያ ጋድያ አሳፐ፥ ኡባፐ ዎልቃማ መꬍና ጎዳዉ እሞታይ ጽዮነ ደርያ፥ መꬍና ጎዳ ሱንꬃይ ደእያ ሳኣ ያና።

19

ጾሳይ ግብጻ ሙራና

1 ግብጼ ቢታ ጾሳይ ሀዋዳን ያጌ፤ * “በእተ፥ መꬍና ጎዳይ ድርቢያ ሻርያ ቶጊደ፥ ግብጼ ዬ። ግብጼ ኤቃቱ አ ስንꬃን ኮኮራና፤ ግብጼ አሳ ዎዛናይካ ኡንቱንቱ ግዶን ሲላና” ያጌ።

2 ኡባፐ ዎልቃማ ጾሳይ ሀዋዳን ያጌ፤ “ታን ግብጼ ጋድያ አሳ ግብጼ አሳ ቦላ ደንꬃና፤ ኡንቱንቱ ባረንቱ ግዶን እሻይ እሻና፥ ሾሩ ሾሩዋና፥ ካታማይ ካታማና፥ ካዉተꬃይ ካዉተꬃና ኦለታና። 3 ግብጼ አሳ አያናይ ጋገታና፤ ታን ኡንቱንቱ ሀልቹዋ ሀዳ ኦꬃና። ኡንቱንቱ ኤቃቱዋነ ሞይትልያ ሃሳይስያ አሳቱዋ፥ ካይያዋንታነ ሻሬቾቱዋ ዞረታ ኦቻና። 4 ቃይ ታን ግብጼ ጋድያ አሳ እት መቀꬅ ባይና ጎዳ ኩሽያን አꬃደ እማና፤ እት መቀꬅ ባይና ካቲ ኡንቱንታ ሞዳና” ያጌ ኡባፐ ዎልቃማ መꬍና ጎዳይ።

5 ናይለ ሻፋ ሃꬃይ መላና፤ ሻፋይካ ሌላን ሌላን መል አጋና። 6 ዜሮ ሃꬃቱ ጽንቃና፤ ግብጼ ፑልቶቱ ጉጻናነ ቶአና። ሾምቦቆቱነ ጫረቱ ሹላና፤ 7 ናይለ ሻፋ ማታን ደእያ ሳአቱ፥ አባ ማታቱ ኡባይ ኮለት መላ ግዳና። ናይለ ሻፋ ማታን ዘሬዳባይ ኡባይ መላና፥ ላለታናነ ꬋያና። 8 ሞልያ ኦይቂያዋንቱ ካዮታና። ናይለ ሻፋን ግትያ የግያ ኡባቱ ዬካና፤ ሃꬃን ግትያ የግያዋንቱካ ዶጫና። 9 ፓተቴዳ ታልባፐ ሊኑዋ ኦꬅያዋንቱ፥ ቃይ ቦꬃ ፑቱዋ ማዩዋ ዳድያ ሸማይነቱካ ዬላታና። 10 ሽማይነቱነ ከራ ኦꬅያ ኡባቱካ ካዮታና።

11 ጾኣነ ካታማ ሞድያዋንቱ ሙለካ ኤያ፤ አꬌዳ ኤራንቻ ግያ ግብጼ ካትያ ዞርያዋንቱ ዞሪካ ዳማ። ያትና፥ ህንተ ግብጼ ካትያዉ፥ “ኑን አꬌዳ ኤራንቻቱዋ ናናቱዋ፤ ኑን በን ካተቱ ናናቱዋ” ጋናዉ ዋኒደ ዳንዳዪቴ? 12 ነ አꬌዳ ኤራንቻ አሳቱ ያትና ሀእ ሀቃን ደኢኖ? ኡባፐ ዎልቃማ መꬍና ጎዳይ ግብጼ ቦላ ኦꬃናዉ ሀልቼዳዋ አነ ኡንቱንቱ ነዉ ኦድኖነ ኔና ኤርስኖ። 13 ጾኣነ ካታማ ሞድያዋንቱካ ኤዬድኖ፤ መምፒሳ ካታማ ሞድያዋንቱካ ጭመቴድኖ። ግብጼ አሳ ዛርያ ግዶፐ አሳ ካለꬅያዋንታ ጊደ ዎꬄዳዋንቱ ግብጼ ባለꬄድኖ። 14 መꬍና ጎዳይ ኡንቱንቱ ግዶን ጌላ አያና ዋላኬዳ፤ ያትና፥ ኡንቱንቱ ማꬆቲደ አሳይ ባረ ጮሻን ጋንድጋርያዋዳን፥ ግብጼ ባረ ኦሶ ኡባን ጋንድጋራናዳን ኦꬄድኖ። 15 ግብጼዉ አ ሁጲ ዎይ አ ጎይናይ፥ አ ዛምባ ታሺ፥ ዎይ አ ሾምቦቁ ኦꬃናባይ አያይነ ባዋ።

ግብጼቱ ጾሳዉ ጎይንያ ጋላሳይ ያና

16 ሄ ጋላስ ግብጼ ጋድያ አሳይ ማጫ አሳ ማላ ግዳናዋ። ቃይ ኡባፐ ዎልቃማ መꬍና ጎዳይ ኡንቱንቱ ቦላን ዉጻክያ አ ኩሽያ በኢደ፥ ኡንቱንቱ ያሻን ኮኮራና። 17 ይሁዳ ጋዲ ግብጼ ጋድያ አሳ ያሽያዋ ግዳናዋ፤ ኡባፐ ዎልቃማ መꬍና ጎዳይ ኡንቱንቱ ቦላን ኦꬃናዉ ቆፔዳ ቆፋ ድራዉ፥ ይሁዳባ ስስያ ኡባይ ያያና።

18 ሄ ጋላስ ግብጼ ጋድያን ደእያ እቼሹ ካታማቱ ካናነ ቃላን ሃሳይያዋንታነ ኡባፐ ዎልቃማ መꬍና ጎዳዉ አማነታናዉ ጫቂያዋንታ ግዳና። ሄ ካታማቱዋፐ እቱ፥ “አዋ ካታማ” ጌተቲደ ጼሰታና።

19 ሄ ጋላስ ግብጼ ቢታዉ ግዱዋን፥ መꬍና ጎዳዉ ያርሽያሳይ ጊጋና፤ ቃይ ግብጼ ጋድያ ዛዋንካ መꬍና ጎዳዉ ቱሳይ ኤቃና። 20 ሄዌ ኡባፐ ዎልቃማ መꬍና ጎዳዉ ግብጼ ጋድያን ማላታነ ማርካ ግዳናዋ፤ ኡንቱንቱ ባረና ኡቁንያዋንቱፐ ደንዴዳዋን መꬍና ጎዳኮ ዋስያ ዎደ፥ እ ኡንቱንቶ አሽያዋ ኪታና፤ ኡንቱንታ አሻና። 21 ሄ ዎደ ጾሳይ ግብጼ ጋድያን ኤረቴዳዋ ግዳናዋ፤ ግብጼ አሳይካ ሄ ጋላስ ጾሳ ኤራናነ ያርሹዋነ ካꬃ ያርሹዋ አክ ዪደ፥ አዉ ጎይናና። ኡንቱንቱ ጾሳዉ ሺቃናነ ባረንቱ ሺቆዋካ ጋꬃና። 22 መꬍና ጎዳይ ግብጼ ሾጫና፤ ሾጫናነ ፓꬃና። ኡንቱንቱካ መꬍና ጎዳኮ ስማና፤ እካ ኡንቱንቱ ዋትዋቱዋ ስሲደ፥ ኡንቱንቱ ፓꬃና።

23 ሄ ጋላስ ግብጼፐ አሶረ ጋካናዉ አኮ ኦገ ከሳና፤ አሶረ አሳይ ግብጼ፥ ግብጼ አሳይካ አሶረ ስመረታና፤ ቃይ ግብጼ አሳይ አሶረ አሳና እትፐ ጎይናና። 24 ሄ ጋላስ እስራኤሊ ግብጼናነ አሶረና ሄዘንꬆ ቢታ ግዲደ፥ ሳኣ ግዶን አንጆ ግዳናዋ። 25 ኡባፐ ዎልቃማ መꬍና ጎዳይ ኡንቱንታ ሀዋዳን ያጊደ አንጃና፤ “ታ አሳዉ ግብጼ፥ ታ ኩሺ መꬌዳ አሶረነ ታን ዶሬዳ እስራኤልያዉ አንጀቴዳዋንታ ግድተ” ያጋና።

20

ግብጼ ቦላነ ቶጵያ ቦላ ኦደቴዳ ትምቢትያ

1 አሶረ ጋድያ ካቲ ሳርጎን ኪቴዳ ኦላ ጋዳዋይ ዪደ፥ አሽዶዳ ግያ ፕልስጼማ ካታማ ኦሊደ ኦይቄዳ ላይꬅ፥ 2 ሄ ዎደ መꬍና ጎዳይ አሞጻ ናኣ ኢስያሳ ሀዋዳን ያጌዳ፤ “ባ፤ ነ ቦላፐ ማቃ ቃራ፤ ነ ገድያፐካ ነ ጫማ ከሳ” ያጌዳ፤ እስያስ ጾሳይ ጌዳዋዳን ሀኒደ፥ ካሎ ጺራነ መላ ገድያን ሀመቴዳ።

3 መꬍና ጎዳይ ሀዋዳን ያጌዳ፤ “ታ ቆማይ እስያስ ግብጼነ ቶጵያ ቦላን ጋክያባዉ ማላታ ግዳና ማላ፥ ሄዙ ላይꬃ ካሎ ጺራነ መላ ገድያን ሀመቴዳ። 4 ሄዋዳን አሶረ ካቲ፥ ግብጼፐ ኦሞደቴዳዋንታነ ቶጵያፐ በቲደ ከሴዳዋንታ ካሎ ጺራነ መላ ገድያና፥ ዱሊካ ካሎ ደእሽን ላግ፥ ግብጼ ዬላዉ አፋና። 5 ቶጵያን አማነትያዋንቱነ ግብጼን ጬቀትያዋንቱ ያዪደ ዬላታና። 6 አባ ማታን ደእያ አሳይ ሄ ጋላስ ሀዋዳን ያጋና፤ ‘በእተ፥ ኑን አሶረ ካትያፐ አታናዉ ማዲኖ ጊደ ኑ ህዶታ ዎꬄዳነ ኡንቱንቱኮ ባቃቴዳ አሳ ቦላ ሀዌ ጋኬዳ፤ ያትና፥ ኑን ዋን አታናዉ ዳንዳዬቶ?’ ያጋና” ያጌዳ።

21

ባብሎነ ኩንደꬃ በስያ ሳፃ

1 አባ ማታን ደእያ ባዞ ኦደቴዳ ጾሳ ቃላይ ሀዋ።

ገድሳ ባጋፐ ጎትያ ጫርኩ ሱራጊደ ይያዋዳን፥ ባሻይ መላ ቢታፐ፥ ያሽያ ጋድያፐ ዬ።

2 እት ያሽያ ሳጻይ ታዉ ቆንጬዳ። አꬅ እምያዌ አꬅ እሜ፤ ኦሞድያዌ ኦሞዴ፤ ኤላማ ቢታዉ፥ ዎራጃ! ሜዶና ቢታዉ፥ ካታማ ዶዳ! ባብሎነ ጋሱዋን ጋኬዳ ኦልያ ታን ግድሳና።

3 ሄዋ ድራዉ፥ ታ ጼሳይ ሳኮ ጻላላ ግዴዳ፤ ማጫ አሳ የሉ ኦይቂያዋዳን፥ ታና ኡንኡ ኦይቄዳ፤ ታን ስስያዋፐ ደንዴዳዋን ሆካድ፤ ታን በኤዳዋፐ ደንዴዳዋን ዳጋማድ። 4 ታና ዪጮዬ፤ ታና ያሻይ ኮኮርሴ፤ ታን አሞቴዳ ኦማርሳይ ታዉ ኮኮርሳዉ ላመቴዳ።

5 ታን በኤዳ ሳጻን ኡንቱንቱ ግብራ ጊግሴድኖ፤ ምንጻፍያካ ሂጼድኖ፤ ያቲደ ሚኖነ ኡሺኖ። ያትሽን፥ “ህንተኖ ካፓቶ፥ ደንድተ! ህንተ ጎንዳለቱዋ ቁጭተ!” ያግያ አዛዙ ዬዳ።

6 ጎዳይ ታና ሀዋዳን ያጌዳ፤ “ባ፤ ጾሞስያ አሳ ዎꬃ፤ እ ባረ በእያዋ ኦዶ። 7 ጋማማ መህያ ቶግያዋንታ፥ ላኡዋ ላኡዋ ግዲደ ብያ ፓራ አሳቱዋ፥ ሀረቱዋ ቶግያዋንታነ ጋሎቱዋ ቶግያዋንታ በእያ ዎደ፥ ሎይꬂደ ጼሎ፤ ꬍሽ ጼሎ” ያጌዳ።

8 ሄዋፐ ጉይያን፥ ዎቼዳዌ ሀዋዳን ያግ ዋሴዳ፤ “ጎዳዉ፥ ታን ዎችያሳን ጋላስ ጋላስ ፓጭ ባይናን ኤቃድ፤ ታ ሳንታርያንካ ቃማ ሙልያ ቶለታድ። 9 በእተ፥ ጋማማ መህያ ቶግያ ፓራ አሳቱ ላአ ላአ ግዲደ ዪኖ” ያጌዳ። እ ቃይካ ሀዋዳን ያጌዳ፤ “ባብሎነ ኩንዴዳ፤ አ ጾሳቱዋ ምስለቱካ ኩንዴድኖ። ኡንቱንቱ ኡባይካ ሳኣን ዱገ ኩንዲደ ጋጨቴድኖ” ያጊደ ዋሴዳ። * 10 ህንተኖ፥ ታ ኡዱማን ቆጸቴዳ ታ አሳቶ፥ ኡባፐ ዎልቃማ መꬍና ጎዳፐ፥ እስራኤልያ ጾሳፐ ስሴዳዋ ታን ህንተንቶ ኤርሳይ።

ኤዶማባዉ ኦደቴዳዋ

11 ኤዶማ ቢታ ጾሳይ ሀዋዳን ያጌዳ፤ “እት ብታኒ ኤዶማ ባጋና ታና ጼሲደ፥ ‘ላ ዎችያዎ፥ ሳአይ ዎንታናዉ አፑኑ አቴዴ? ላ ዎችያዎ፥ ሳአይ ዎንታናዉ አፑኑ አቴዴ?’ ያጌ። 12 ዎችያዌ ዛሪደ፥ ‘ሳአይ ዎንታና ሀኔ፤ ቃይ ቃማና፤ ህንተ ኦቻናዉ ኮዮፐ፥ ስም ዪደ ኦችተ’ ያጌ” ያጌዳ።

አራባ ቢታባዉ ኦደቴዳዋ

13 አራባ ግያ ቢታ ጎዳይ ሀዋዳን ያጌ፤ “ህንተኖ ዳዳና ዛልአንቻቶ፥ ህንተ ህንተ ጫንያ ጋሎቱዋናካ አራባ ጋድያ ባዙዋን አቃና። 14 ህንተኖ፥ ቴማ ግያ ጋድያን ደእያ አሳቶ፥ ሳመቴዳዋንቶ ሃꬃ አህተ፤ በተቶ ምያዋ እምተ። 15 አያዉ ጎፐ፥ ኡንቱንቱ ማሻፐ፥ ሾኩዋፐ ሾዴዳ ማሻፐ፥ ዳፌዳ ዎንዳፍያፐነ ምኖ ኦላፐ ባቃቲደ ዬድኖ” ያጌ።

16 ሄዋፐ ጉይያን፥ ጎዳይ ታና ሀዋዳን ያጌዳ፤ “ኮንትራትያ ኦሳንቻ ዎድያዳን፥ መጽ እት ላይꬃ ግዶን ቄዳረ ቦንቹ ኡባይ ዉራና። 17 ቄዳረ ጋድያን ደእያ ዎንዳፍያን ዱክያ ዎልቃማ ኦላንቻቱዋፐ ጉꬃቱ አታና፤ ሄዋ መꬍና ጎዳይ እስራኤልያ ጾሳይ ኦዴዳ” ያጌዳ።

22

የሩሳላመባይ ኦደቴዳ

1 ሳፃ ዎምባ ግያ ሳኣባዉ ጾሳይ ኦዴዳ ቃላ። ህንተ ኡባይ ጎልያ ቦላን ደምባዪደ ኦꬄዳ ሳኣ ከሴዳዌ አያሴ? 2 ኔኖ ዋሱ፥ ድርባይነ ጫቡ ኩሜዳ ካታማዉ፥ ነ ግዶን ሀይቄዳ አሳቱ ማሻን ሀይቂበይክኖ፤ ዎይ ኦላንካ ሀይቂበይክኖ። 3 ህንተ ካፓቱ ኡባይ እትፐ ባቃቴድኖ፤ ኡንቱንቱ ዎንዳፊ ባይናን ጮ ኦሞደቴድኖ፤ ኡንቱንቱ ሃኮ ሳ ባቃቶፐነ ቤቴዳ ኡባቱ ኦይቀቴድኖ። 4 ሄዋ ድራዉ፥ ታን ሀዋዳን ያጋድ፤ “ታና ጼሎፕተ፤ አነ ታን አፎጻደ ምሾ ዬኩዋ ዬካይ፤ ꬋዬዳ ታ አሳዉ ዬክያ ታና ምንꬃና ጊደ ዳቡሮፕተ” ያጋድ። 5 ጎዳይ፥ ኡባፐ ዎልቃማ መꬍና ጎዳይ ሀ ጋላሳ ሳፃ ዛንጋራን ዳጋማ፥ የደርሳነ ሻቢርሳ ጋላሳ ኦꬄዳ፤ ቃይ ግምበቱካ ኮለትያ ጋላሳነ ደረቱዋኮካ ዋስያ ጋላሳ።

6 ኤላመ ባረ ፓራ ጋረቱዋናነ ፓራ አሳቱዋና ባረ ዎንዳፍያ ኦይቂደ ዬዳ፤ ቂራ ጋድያ ዎታዳራቱ ቃይ ባረንቱ ጎንዳለቱዋ ጊግሴድኖ። 7 ሎይꬅ ሎእያ ህንተ ዛንጋራቱ ፓራ ጋረቱዋን ኩሜድኖ፤ ፓራ አሳቱ የሩሳላመ ካታማ ፐንግያ ስንꬃን ኤቄድኖ። 8 እ ይሁዳ ጌሶቱዋ ቃሬዳ። ሄ ጋላስ ህንተ ዎራ ጎልያን ደእያ ካትያ ኦላ ሚሻቱዋ ጼሌድታ። 9 ቃይ ህንተ ዳዊታ ካታማ ግዶን ኮለቴዳሳይ ዳሬዳዋ በኤድታ፤ ዝቃ ሳኣ ሺቄዳ ሃꬃ ዳጋይ ደኢታ። 10 ያቲደ ህንተ የሩሳላመን ደእያ ጎለቱዋ ፓይዴድታ፤ ግምቢያ ምንꬃናዉ ጎለቱዋ ኮሌድታ። 11 ካሰ ኤጫ ዳልባንꬃን ደእያ ሃꬃ ዛሪደ፥ አ ምንጅያሳ ላኡ ግምበቱዋፐ ግዱዋን ጊግሴድታ። ሽን ህንተ ሄዋ መꬌዳዌ ጾሳ ግድያዋ አኬክበይክታ፤ ዎይ ዳሮ ዎድያፐ ካሰ ሄዋ ሀልቼዳዋ ያይንበይክታ።

12 ሄ ጋላስ ጎዳይ፥ ኡባፐ ዎልቃማ መꬍና ጎዳይ ህንተና ዬካናዉነ ዝላላናዉ፥ ህንተ ሁጲያ ሜደታናዉነ ዋሩዋ ማያናዉ ህንተና ጼሴዳ። 13 ሽን በእተ፥ ህንተ ናሸቲታነ ፖጩ ጊታ፤ ቦራነ ዶርሳ ሹኪታ፤ አሹዋ ሚታ፤ ዎይንያ ኤሳካ ኡሺታ፤ “ኑን ዎንት ሀይቂያ ድራዉ፥ አነ ሜቶነ ኡሼቶ” ያጊታ። *

14 ኡባፐ ዎልቃማ መꬍና ጎዳይ ሀዋ ታዉ ኦዴዳ፤ እ፥ “ህንተ ሀይቃና ጋካናዉካ ሀ ናጋራይ ህንተንቶ አቶ ጌተተና። ታን ጎዳይ፥ ኡባፐ ዎልቃማ መꬍና ጎዳይ ሀዋ ኦዳይ” ያጌዳ።

ሼብና፥ “ኔና ኤራ!” ጌዳዋ

15 ጎዳይ፥ ኡባፐ ዎልቃማ መꬍና ጎዳይ ሀዋዳን ያጌዳ፤ “ባ፤ ካትያ ጎልያን ሱንቴዳ ካፑዋ ሼብናኮ ባደ ሀዋዳን ያጋ፤ 16 ‘ሀዋን ኔን አያ ኦꬃይ? ቃይ ኔን ሀዋን ነዉ ዱፉዋ ቦካናዉ፥ ነዉ ሀዋን ኦኔ ደእያዌ? ኔኖ ꬎቃ ሳኣን ነዉ ዱፉዋ ማስያዎ፥ ቃይ ሹቻ ጎምፓን ነዉ ደእያ ሳኣ ዎጭያዎ፥ 17 ነኖ ምኖ ብታንያዉ፥ ኔና መꬍና ጎዳይ ዎልቃን ዎራ ዛሪደ ኦላና። ኔና እ ጲርጾꬅ ኦይቂደ፥ 18 ዩሽ ዩሽ አꬂደ ኩዋዳን፥ እት አኮ ጋድያን ኦል አጋና። ኔኖ ነ ጎዳ ጎልያዉ ዬላ ግዴዳ ብታንያዉ፥ ኔን ያን ሀይቃና፤ ነ ቦንቾ ፓራ ጋረቱካ ያን አታና። 19 ታን ኔና ነ ኦሱዋፐ ከሳና፤ ነ ዳናተꬃፐካ ኔና ሻራና’ ያጋ።

20 “ሄ ጋላስ ታን ህልቂያ ናኣ ታ ቆማ ኤልያቂማ ጼሳና። 21 ነ ማዩዋ አ ማይዛና፤ ነ ዳንጭያዋንካ አ ዳንጭሳና፤ ነ ሱንꬃተꬃካ አዉ አꬃደ እማና። እ የሩሳላመን ደእያ አሳዉነ ይሁዳ አሳዉ አዉዋ ግዳናዋ። 22 ታን ዳዊታ ጎልያ ቁልፕያ አ ሀሽያን ዎꬃና፤ እ ዶያና፤ ኦንነ ጎርደና፤ ቃይ እ ጎርዳና፤ ኦንነ ዶየና። * 23 ታን አ አማንꬅያ ሳኣን ሽካልያዳን ꬎጋና፤ እ ባረ አዉዋ ጎልያዉ ቦንቾ ካተቱዋ አራታ ግዳናዋ። 24 ዋንጫፐ ቢደ፥ ꬎቃባ ጋካናዉ ኮጫን ካቄዳዋዳን፥ ኡንቱንቱ አ አዉዋ ጎልያ ቦንቹዋ ኡባ፥ ናናቱዋ፥ ናኣ ናናቱዋካ፥ አ ቦላ ዎꬃና” ያጌዳ።

25 ኡባፐ ዎልቃማ መꬍና ጎዳይ ሀዋዳን ያጌ፤ “ሄ ጋላስ አማነትያ ሳኣን ꬎጌዳ ሽካሊ ክቻና፤ ቃንጸታናነ ኩንዳና። አ ቦላን ካቄዳ ቶኩዋ ኡባይ ዱጽ ዎꬋና” ያጌ። ሀዋ መꬍና ጎዳይ ኦዴዳ።

23

ጺሮሳባይ ትምቢትያን ኦደቴዳዋ

1 ጺሮሳ ካታማዉ ኦደቴዳ ጾሳ ቃላይ ሀዋ። *

ህንተኖ ታርሴሳ ማርካብያ ላግያዋንቶ ዬክተ! አያዉ ጎፐ፥ ጺሮሳ ካታማይ ጎሊ ዎይ ሸምፕያሳይ ባይና መላ ከሴዳ፤ ሄ ኦዱ ኡንቱንቶ ቆጲሮሳ ጋድያፐ ዬዳ። 2 ህንተኖ፥ አባ ማታን ደእያ አሳቶ፥ ህንተኖ ሲዶና ካታማ ዛልአንቻቶ፥ ጮኡ ጊተ! ህንተ ኪትያ አሳቱ አባ ፕኔድኖ። 3 ህንተዉ ይያ ካꬃይ ናይለ ሻፋፐ ጫከቴዳ ሽሆራ ጋድያ ካꬃ። ህንተ ካዉተꬃቱ ዛልእያ ዛልእያ ሳ ግዳና።

4 ኔኖ ሲዶና ካታማዉ፥ አባ ጌሶ፥ አባይ፥ “ታን ናኣ የላበይከ፤ ታን አቱማ ናኣካ ማጫ ናኣካ ድቻበይከ” ያጊደ ሃሳዬዳ ድራዉ ዬላታ። 5 ኦዱ ግብጼ ጋድያ ጋክያ ዎደ፥ ኡንቱንቱ ጺሮሳባ ስሲደ ሴለታና።

6 ህንተኖ አባ ማታን ደእያ አሳቶ፥ ዝላልተ፤ ሄፍንꬃ ታርሴሳ ቢታ ፕንተ። 7 በን ዎደ ኬጸቴዳ፥ ካረ ጋድያ ኦይቂደ ሞዳናዉ አ ገዲ አ ሃስ አፌዳነ፥ ህንተ አን ናሸትያ ጺሮሳ ካታማይ ሀዋዳን ሀኔዴ? 8 ካላቻ ዎꬅስያ ካታማ አ ዛልአንቻቱ ጋድያ ሞድያዋንታ ግዴዳነ አ ግዶን ዛልእያዋንቱነ ላምያዋንቱ ጋድያ ቦላን ቦንቼቴዳዋንታ ግዴዳ ጺሮሳ ካታማ ቦላ ሀዋ ሀልቼዳዌ ኦኔ? 9 ኦቶረትያዋንቱ ቦንቹዋ ኡባ ጉꬃናዉ፥ ቃይ ጋድያ ቦላን ቦንቼቴዳዋንታ ኡባ ካዉሻናዉ፥ ኡባፐ ዎልቃማ መꬍና ጎዳይ ሀዋ ሀልቼዳ።

10 ህንተኖ፥ ታርሴሳ ጋድያ አሳቶ፥ ህንተና ተእያባይ ባይና ድራዉ፥ ናይለ ሻፋዳን፥ ህንተ ጋድያ ቦላን ኩሚደ ጎግተ። 11 መꬍና ጎዳይ አባ ቦላን ባረ ኩሽያ ምጬዳ፤ እ ካዉተꬃካ ቃꬄዳ፤ ካናነ ጋድያ ጌሶቱዋ ላላና ማላ፥ ጾሳይ አዛዙዋ እሜዳ። 12 ቃይ እ ሀዋዳን ያጌዳ፤ “ህንተኖ፥ ኡንኤቴዶ ሲዶና አሳቶ፥ ህንተ ናሸቻ ፖጩ ግያ ዎዲ ዉሬዳ። ደንድተ፤ ሄፍንꬃ ቆጲሮሳ ፕንተ። ሀራይ አቶ ያንካ ህንተንቶ ሸምፑ ቤተና” ያጌዳ።

13 ባብሎነ ጋድያ በእተ፤ ሄ ጋድያ አሳይ ሀእ ፓናባ ግዴዳ። አሶረ ጋድያ አሳቱ ሄ ጋድያን ዶአይ ሲራናዳን ኦꬄድኖ። ኡንቱንቱ ሄዋን ደእያ ዎጋ ጎለቱዋ ኮሊደ፥ ባረንቱ ጌሶቱዋ ግምቤድኖ፤ ቢታካ መላ ኦꬄድኖ።

14 ህንተኖ፥ ታርሴሳ ጋድያ ማርካብያ አሳቶ፥ ህንተ ጌሱ ላለቴዳ ድራዉ፥ ዝላልተ።

15 ጺሮሳ ካታማይ ላፑን ታሙ ላይꬃ ዶገቲደ ደአና ዎዲ ያና፤ ሄዌነ፥ እት ካትያ ላይꬃ ኬሻ ግያዋ። ላፑን ታሙ ላይꬃይ ዉርያ ዎደ፥ ሻርሙጻ ምሽራትዉ የጸትያ የꬃ ማላይ፥ ጺሮሳ ካታማዉ የጸታና። ኡንቱንቱ፥ 16 “ሀነ፥ ዶገቴዳ ሻርሙጻተ፥ ነ ዲꬃ አካ፤ ካታማን ዩያ። ኔና አሳይ ሀሳያና ማላ፥ ማልኦ ቃላን ዳሮ የꬃ የጻ” ያጋና።

17 ላፑን ታሙ ላይꬃይ ፖለትያ ዎደ፥ መꬍና ጎዳይ ጺሮሳ ጾሞሳና። ሽን ሄዋፐ ጉይያን፥ አ በን ባረ ሻርሙጻ ኦሶ ስማና፤ ሳኣን ደእያ ካዉተꬃቱዋ ኡባና ሻርሙጻና። 18 ግዶፐነ፥ እዚ ዛልኢነ እ ድርጉ መꬍና ጎዳዉ ዱማቴዳዋ ግዳና፤ እዚ ዛልኢ ዳሮ ቁማነ ሎኦ ማዩዋ ሻማናዉ፥ መꬍና ጎዳዉ ኦꬅያ አሳቶ እመታናፐ አትና፥ ሚሻ ጎልያንነ ምንጃ ጎልያን ኡተና።

ዋየትያ እስራኤልያ አሳቶ ህዶታ ኪታ

24

(24:1—27:13)

መꬍና ጎዳይ ሳኣ ሙራና

1 በእተ፥ መꬍና ጎዳይ ጋድያ ኮሊደ መላ ከሳና፤ እ ጋድያ ባይዚደ፥ አን ደእያ አሳካ ላላና። 2 ሀራ አሳ ቦላን ሀንያዋዳን ቄሳቱ ዋ ቦላንካ፥ ቆማ ቦላን ሀንያዋዳን ጎዳ ቦላንካ፥ ቆማት ቦላን ሀንያዋዳን ጎዳት ቦላንካ፥ ሻምያዋ ቦላን ሀንያዋዳን ዛልእያዋ ቦላንካ፥ ታልእያ እምያዋ ቦላን ሀንያዋዳን ታልእያ አክያዋ ቦላንካ፥ አጩዋ አችያዋ ቦላን ሀንያዋዳን፥ አጩዋ አሸትያዋ ቦላንካ ሀናና። 3 ቢታይ ኡባና መላ ከሳና፤ ቃይ ኡባናካ ቦንቀታናዋ። አያዉ ጎፐ፥ ሀ ቃላ መꬍና ጎዳይ ሃሳዬዳ።

4 ቢታይ ሎይꬅ መልና፥ አ አጫይ ኡባይ ሹሌ፤ ጋድያን ደእያ ዎልቃማ አሳይካ ዳቡሬ። 5 ቢታይ ባረናን ደእያ አሳፐ ደንዴዳዋን ቱኔዳ። አያዉ ጎፐ፥ ኡንቱንቱ ህግያ ኮሌድኖ፤ ዎጋ መንꬄድኖ፤ መꬍና ጫቁዋካ ኮሌድኖ። 6 ሄዋ ድራዉ፥ ጾሳ ሸቃይ ጋድያ ሜ፤ ቃይ አን ደእያ አሳቱካ ባረንቱ ባይዙዋ ጋሱዋን ሙረቴድኖ። ሄዋ ድራዉ፥ ሳኣን ደእያ አሳቱ ጹገቴድኖ፤ ያትና ፓይዱዋን ጉꬃ አሳይ አቴዳ። 7 ዎይንያ ቱራ አኑ መልና፥ ዎይንያ ኤሳይካ ዉሬዳ፤ ካሰ ናሸትያ ኡባይ ካዮቴዳ። 8 ካራቡዋ ባቃ ናሸቻይ ጮኡ ጌዳ። ናሸትያዋንቱ ሆምቦጨꬃይካ ኤቄዳ። ሎእያ ዲꬃ ናሸቻይካ ጮኡ ጌዳ። 9 ሀዋፐ ስንꬃናዉ የꬃ የጺድ፥ ኡንቱንቱ ዎይንያ ኤሳ ኡሽክኖ፤ ማꬆይያ ኡሻይ ኡሽያዋንቶ ጫሞ ግዳናዋ። 10 ማራ ማጫራ ꬋዬዳ ካታማይ ላለቴዳ፤ ኦንነ ገለናዳን፥ ጎልያ ኡባይ ጎርደቴዳ። 11 ዎይንያ ኤሳይ ꬋዬዳዎ አሳይ ዳባባን ዋሴ፤ ናሸቻ ኡባይ ካዮ ላመቴዳ፤ ሳኣ ናሸቻይ ኡባይ ክቼዳ። 12 ካታማይ ኮለቴዳ፤ ካታማ ፐንገቱካ መኤረቴድኖ። 13 ዎጋራ ቴራ ቃꬂደ ቆቆፍያዋዳን፥ ዎይ ዎይንያ ቴራ ማጽ ስሚደ፥ ቃርምያ ማጽያዋዳን፥ ጋድያ ቦላን ደእያ ካዉተꬃቱዋ ግዶን ሄዋዳን ሀናና።

14 ኡንቱንቱ ባረንቱ ቃላ ꬎቁ ኦꬂደ፥ ናሸቻን የጺኖ፤ አዋይ ዉልያ ባጋና ደእያ ኡባይ መꬍና ጎዳ ግታተꬃ ኦዳና። 15 ሄዋ ድራዉ፥ አዋይ ዶልያ ባጋና ደእያዋንቶ፥ መꬍና ጎዳዉ ቦንቹዋ እምተ፤ አባ ዶናን ደእያ ቢታቱዋን ደእያዋንቶ፥ እስራኤልያ መꬍና ጎዳ፥ ጾሳ ሱንꬃዉ ቦንቹዋ እምተ። 16 ቢታ ጋጻፐ፥ “ጽሎ ቦንቹ ግዶ” ያግያ የꬃ ኑን ስሴቶ።

ሽን ታን፥ “ታን ግልቃይ! ታን ግልቃይ! ታዉ አየ አና! አያዉ ጎፐ፥ ካድያዋንቱ ካዲኖ፤ ካድያዋንቱ ሎይꬅ አꬅ እሚኖ” ያጋይ። 17 ህንተኖ፥ ሳኣ ቦላን ደእያ አሳቶ፥ ዳጋማይ፥ አፉነ ጲሪ ህንተና ናጌ። 18 ሳሉዋ ማስኮተቱ ዶየቴዳ ድራዉነ፥ ጋድያ ባሶቱካ ቃጽያ ድራዉ፥ ዳጋንꬅያ ኮሻፐ ባቃትያዌ ኦላን ኩንዳና፤ ቃይ ኦላፐ ፑደ ከስያዌ ጲርያን ኦይቀታና። 19 ቢታይ ዛኢደ ጳልቀቴዳ፤ ንፕ ጊደ መኤረቴዳ፤ ዎልቃፐ ቃጼዳ። 20 ቢታይ ማꬆቲደ አሳዳን ጋንድጋሬ፤ ጫርኩ ሱግያ ዳስያዳን፥ ዮንቁ ጌ። ማካላንቻቱ ባይዙ አ ሎይꬅ ዴጼዳ ድራዉ፥ ላኤንꬆ ደንደናዳን ኩንዴ።

21 ሄ ጋላስ መꬍና ጎዳይ ሳሉዋ ዎልቃቱዋ ሳሉዋን፥ ቃይ ሳኣ ካተቱዋካ ሳኣን ሙራና። 22 ኡንቱንቱ ኦላን ደእያ ቃሾ አሳቱዋዳን፥ እትፐ ሺቃና፤ ቃሾ ጎልያን ጎርደቲደ ኡታና። ቃይ ዳሮ ጋላሳፐ ጉይያን፥ ኡንቱንቱ ሙረታና። 23 ሄዋፐ ጉይያን፥ አግናይካ አዋይካ ዬላታና። አያዉ ጎፐ፥ ኡባፐ ዎልቃማ መꬍና ጎዳይ ጽዮነ ደርያንነ የሩሳላመን ካተታና፤ ቃይ እ የሩሳላመ ጭማቱዋ ስንꬃን ባረ ቦንቹዋ ቆንጭሳና።

25

ጋላታ የꬃ

1 አቤት መꬍና ጎዳዉ፥ ኔን ታ ጾሳ። ታን ኔና ꬎቁ ꬎቁ ኦꬃና፤ ነ ሱንꬃካ ጋላታና። አያዉ ጎፐ፥ ኔን ፖሎ አማነትያዋን በንፐ ሀልቼቲደ ደእያ ማላልስያ ኦሶቱዋ ኦꬃዳ። 2 ኔን ካታማ ሹቻይ ኦለትያ ሳኣ ኦꬃዳ፤ ምኑዋን ግምበቴዳ ካታማ ኮላዳ። አላጋቱዋ ካትያ ጎልያካ ላኤንꬆ ካታማ ግደናዳን ኦꬃዳ። ስሚደ ሙለካ ኬጸተና። 3 ሄዋ ድራዉ፥ ምኖ አሳቱ ኔና ቦንቻና፤ መቀꬅ ባይና ካዉተꬃቱዋ ካታማቱካ ነዉ ያያና። 4 ኔን ህዬሳዉ ባቃት አትያሳ። መቶታንቻዉካ ባረ መቱዋ ዎደ ባቃት አትያሳ፥ ኡሹዋፐ አትያ ሳኣነ አዋ ሴላፐ አትያ ኩዋ ግዳዳ። አያዉ ጎፐ፥ መቀꬅ ባይና አሳ ሀንቁ ግምቢያ ሾጭያ ኡሹዋ ማላነ 5 ባዙዋ ጋድያ ምሹዋ ማላ። አዋ ምሹ ሻርያ ኩዋን ጋቢ ግያዋዳን፥ ኔን አላጋቱዋ ዋላሳ ሀይዝሳዳ፤ ያትና፥ መቀꬅ ባይና አሳቱዋ የꬃይ ጮኡ ጌዳ።

6 ኡባፐ ዎልቃማ መꬍና ጎዳይ አሳ ኡባዉ ሀ ደርያ ቦላን ዎልቃማ ግብራ ጊግሳና፤ ሄዌካ ሞꬎቱዋ፥ ኮልዝያና ደእያባቱዋነ ሎኦ ካኤዳ ዎይንያ ኤሳ ግብራ። 7 ሀ ደርያን አሳ ኡባ ጫሜዳዋ፥ ካዉተꬃ ኡባ ቦላንካ ምጨቴዳ ጋርዱዋ እ ꬋይሳና። 8 ሀይቁዋ እ መꬍናዉ ምታና፤ ኡባ ሞድያ መꬍና ጎዳይ አይፍያ ኡባፐ አፎꬃ ቁጫና፤ ባረ አሳ ካዉሻካ ቢታ ኡባፐ ድጋና። ሀዋ መꬍና ጎዳይ ኦዴዳ። *

9 ሄ ጋላስ ኡንቱንቱ ሀዋዳን ያጋና፤ “ሀዌ ቱሙ ኑ ጾሳ፤ ኑን እ ኑና አሻናዳን ናጌዶ፤ እ ኑና አሼዳ። ሀዌ መꬍና ጎዳ፤ ኑን አ ናጌዶ። አነ አ አቶተꬃን ሀሹ ጌቶነ ናሸቴቶ” ያጋና።

ጾሳይ ሞኣባ ቢታ ሙራና

10 አያዉ ጎፐ፥ መꬍና ጎዳ ኩሺ አሻናዉ ሀ ደርያ ቦላን ግዳናዋ። ሽን ዳርጫ ፕቱዋ ኦላን የጊደ የꬍያዋዳን፥ ሞኣባ ቢታ አሳይ ባረ ሳኣን የታና።* 11 ሃꬃ ዋꬍያዌ ሃꬃ ዋꬋናዉ ባረ ኩሽያ ፕድ ኦꬅያዋዳን፥ ኡንቱንቱ ሄዋ ግዶን ባረንቱ ኩሽያ ፕድ ኦꬃና። ሽን ጾሳይ አ ኦቶሩዋ አ ኩሽያ ገንያናካ ጋꬂደ ካዉሻና። 12 ኡንቱንቱ ꬎቂሲደ፥ ምኑዋን ግምቤዳ ግምቢያ እ ዱገ አሀናነ ካዉሻና፤ ዱገ ሳኣን፥ ኡባ ህርክ ባናን ኦላና።

26

ጾሳይ ባረ አሳዉ ጾኑዋ እማና

1 ሄ ጋላስ ይሁዳ ጋድያን ሀ የꬃይ የጸታና።

ኑዉ ምኖ ካታማይ ደኤ፤

ጾሳይ አቶተꬃ አ ዩሹዋን ግምቢያዳንነ ጌሱዋዳን ኤሴ።

2 አማኑዋ ናግያ ጽሎ ካዉተꬃይ ገላና ማላ፥

ፐንግያ ዶይተ።

3 ባረ ቆፋ ኔናን ዎꬄዳ አሳ

ኔን ፖሎ ሳሮተꬃን ናጋሳ፤

አያዉ ጎፐ፥ እ ኔናን አማነቴ።

4 መꬍና ጎዳን መꬍናዉ አማነትተ፤

አያዉ ጎፐ፥ መꬍና ጎዳይ፥ መꬍና ጎዳይ መꬍና ዛላ።

5 ꬎቃን ደእያዋንታነ፥

ኡንቱንቱ ꬎቃ ካታማ ዝቂ ኦꬄዳ፤

እ አ ካዉሼ።

ዱገ ሳኣ ጋካናዉ ዝቂ ኦꬄ፤

ቢታ ባናን ኦሌ።

6 ማንቁዋ ገዲ፥ መቶታንቻ ገዲ፥ አ የꬋና።

7 ጽሎቱዋ ኦጊ ሳላላ።

አቤት ጽሎ፥ ኔን

ጽሎቱዋ ኦግያ ሳላልሳሳ።

8 ኤ መꬍና ጎዳዉ፥ ነ ህግያ ኦግያን ሀመቲደ፥

ኑን ኔና ናጌቶ።

ኑ ዎዛና አሙ፥

ነ ሱንꬃ ቦንቻናዋ ጻላላ።

9 ቃማን ታን ኔና ላሞታይ፤

ዎንታን ታ ግዶን ደእያ ታ አያናይ፥

ቱሙዋፐ ኔና ምንሲደ ኮዬ።

አያዉ ጎፐ፥ ነ ፕርዳይ ሳኣን ደእያ ዎደ፥

ሳኣን ደእያ አሳይ ጽሎተꬃ ታማሬ።

10 ኢታ አሳዉ ኬካተꬃ ኦꬆፐካ፥

እ ጽሎተꬃ ታማረና።

ሱረ አሳቱዋ ጋድያን ኢታባ ኦꬄ፤

መꬍና ጎዳ ግታተꬃካ ኤረና።

11 አቤት መꬍና ጎዳዉ፥ ኔን፥

ነ ኩሽያ ꬎቁ ኦꬃዳ፤

ሽን ኡንቱንቱ በእክኖ። *

ነ አሳዉ ኔን ምሸትያ ምሹዋ በኢደ ዬላትኖ።

ኔን ነ ሞርከቶ ዎꬄዳ ታማይ፥

ኡንቱንታ ም ꬋይሶ።

12 አቤት ጾሳዉ፥ ኔን፥

ኑዉ ሳሮተꬃ ምንꬃዳ፤

ኑ ኦሶ ኡባ ኔን ኑዉ ኦꬃዳ።

13 አቤት መꬍና ጎዳዉ፥ ኑ ጾሳዉ፥

ኔፐ ሀራቱ ኑና ሞዴድኖ፤

ሽን ኑን ነ ሱንꬃ ጻላላ ቦንቼቶ።

14 ኡንቱንቱ ሀይቄድኖ፤

ስሚደ ፓጻ ደእክኖ።

ኔን ꬋይሰዳ ድራዉ፥

ስሚደ ደንድክኖ።

ኡንቱንቱ ሀሳየትያዋ ኡባ ቁጫ ꬋይሳዳ።

15 አቤት መꬍና ጎዳዉ!

ኔን አሳ ዳርሳዳ።

አሳ ዳርሳደ፥ ኔን ቦንቼታዳ፤

ቢታ ዛዋ ኡባካ አሳዳ።

16 አቤት መꬍና ጎዳዉ!

መቱዋ ዎደ ኡንቱንቱ ኔና ኮዬድኖ።

ኔን ኡንቱንታ ሙሬዳ ዎደ፥

ኡንቱንቱ ኔና ሳሱክ ዎሴድኖ።

17 አቤት መꬍና ጎዳዉ! ሻሃሬዳ ምሽራታ፥

የልያ ዎዲ ጋክና፥

የሉዋ ኡንኤታደ ዋስያዋዳን፥

ኑንካ ነ ስንꬃን ሄዋዳን ሀኔዶ።

18 ኑን ሻሃሬዶ፤ ኦይꬃ ኦይቀቴዶ፤

ሽን ጫርኩዋ የልያዋ ግዴዶ።

ኑን ሳአዉ አቶተꬃ አህበይኮ፤

ሳኣን ደእያ አሳካ የልቦኮ።

19 ሀይቄዳ ነ አሳይ ፓጻና፤ *

ኡንቱንቱ አሃይ ደንዳና።

ህንተኖ፥ ቢታ ባና ግዶን ደእያዋንቶ፥

ህንተ ጻሳይ ዎንታ ከተርሳ ማላ ግድያ ግሻዉነ፥

ሳአይካ ሀይቄዳዋንታ ዛረꬂደ እምያ ድራዉ፥

ቤጎትተነ ናሸቻዉ የጽተ።

ፕርዳነ ኦሞዱዋፐ ስምያዋ

20 ታ አሳቶ፥ ሃ ዪተ፤ ህንተ ጎለ ገሊደ፥ ፐንግያ ህንተ ቦላ ጎርድተ። ጾሳ ሀንቁ አꬋና ጋካናዉ፥ ጉꬃ ዎድያ ህንተና ቆስተ። 21 ቢታ ቦላን ደእያ አሳ፥ ኡንቱንቱ ናጋራ ድራዉ ሙራና፥ መꬍና ጎዳይ ባረ ደኢያሳፐ ከሲደ ዬ። ቢታይካ ባረ ቦላን ጉኬዳ ሱꬃ ቆንጭሳና፤ ዎꬌዳዋንታካ ላኤንꬆ ገንና።

27

1 ሄ ጋላስ መꬍና ጎዳይ ባረ ምኖ፥ ግታነ ዎልቃማ ማሻን ሌዋታና ግያ ኮልጽያነ ጻጸትያ ሾሻ ሙራና፤ አባን ደእያ ዳዊያካ ዎꬋና።* 2 ሄ ጋላስ ሀዋዳን ጌተታና፤ “ሀዌ ዶሰቴዳ ዎይንያ ቱራ ሳ፤ አባ የጽተ! 3 ታን፥ መꬍና ጎዳይ አ ናግያዋ፤ ታን አ ሀእ ሀእ ሃꬃ ኡሻይ፤ ኦንነ አ ቆሄናዳን፥ ታን ቃማነ ጋላስ አ ናጋይ። 4 ታን ሀንቀትከ፤ ታናና ኦለታናዉ፥ አጉንꬃይነ ጎምኦሪ ደኤርክኖሻ! ታን ኡንቱንቱ ቦላ ከሳ ኤቃደ፥ ኡንቱንታ ጹጋ ዉርሳና። 5 ዎይ ባቃት ቆሰት አታናዉ ታኮ ዪኖ፤ ታናና ጊግኖ፤ ኤ፥ ታናና ጊግኖ” ያገታና።

6 ያና ጋላሳቱዋን ያቆብ ጻጱዋ የዳና፤ እስራኤሊ አጫናነ ጪሻና፤ ያቲደ አይፌዳ አይፊ ሳኣ ኡባ ኩማና።

7 ኡንቱንታ ሾጬዳዋንታ ሾጬዳዋዳን፥ መꬍና ጎዳይ እስራኤልያ አሳ ሾጬደየ? ዎይ ኡንቱንታ ዎꬌዳዋንቱ ሀይቄዳዋዳን፥ ኡንቱንቱ ሀይቄድኖየ? 8 ጾሳይ ባረ አሳ ኦሞዶ የድያዋን ሙሬዳ፤ አዋይ ዶልያ ባጋ ጫርኩዋ ጋላስ ኡንቱንታ ባረ ያሽያ ጎትያን ላግ ከሴዳ። 9 ሄዋ ድራዉ፥ ያቆባ ባይዙ አቶ ጌተታናዌነ አ ናጋራይ ፖሎ ቁጨታናዌ ሀዋና: ሄዌካ ያርሽያ ሳኣ ሹቻ ኡባ እ መኤረቴዳ ቦቅንꬃ ሹቻዳን ኦꬅያ ዎደነ፥ አሼሮ ግያ ማጫ ጾሳት ምስሊ፥ ዎይ እጻና ጩዋዪደ፥ ያርሽያ ሳአይካ ኤቁዋን አተናዳን ኦꬅያ ዎደ።

10 ምኑዋ ድረቴዳ ካታማይ ኦኔዳ፤ ካሰ አሳይ ደእያ ሳአይ ሀእ ባዙዋዳን፥ መላ አቴዳነ ዶገቴዳ፤ እ መሂ ሄመትያ ሳኣ ግዴዳ ድራዉ፥ ምꬃ ቦንጭያ ሚደ፥ ማራቱ ሄዋን አላጺኖ። 11 ምꬃ ታሸቱ መልያ ዎደ መኤረቲኖ፤ ማጫ አሳይካ ዪደ፥ ኡንቱንታ ኤꬃናዉ አፌ። ሀ አሳይ አኬክ ባይና አሳ ግድያ ድራዉ፥ ኡንቱንታ መꬌዳዌ ኡንቱንቶ ቃረተናነ ማረና።

12 ሄ ጋላስ ኤፍራጺሳ ሻፋፐ ግብጼ ሻፋ ጋካናዉ፥ መꬍና ጎዳይ ካꬃ ቡካና፤ ህንተኖ፥ እስራኤልያ አሳቶ፥ ህንተካ ህንተ ታራን ታራን ሺቃና።

13 ሄ ጋላስ ዎልቃማ ማላካታይ ፑነታና፤ አሶረ ጋድያን ꬋይያዋንቱነ ግብጼ ቢታዉ የደርሴዳዋንቱ ያና፤ የሩሳላመን ጌሻ ደርያን መꬍና ጎዳዉ ጎይናና።

ጾሳይ ማካላንቻ አሳ ሙርያዋ ግዱሳ

28

(ኢሳ. 28:1—31:9)

ሁጲሳ ካዉተꬃ፥ “ኔና ኤራ!” ጌዳዋ

1 ኤፍሬማን ደእያ ማꬆትያዋንቱ ካላቻዉነ፥ ዎይንያ ኤሳይ ጾኔዳዋንቱ አራዳ ዛንጋራን ደእያ፥ ሹልያ ጪሻ ማላ ግዴዳ አ ቦንቹዋ ፑላዉ አየ አና! 2 በእተ፥ ጎዳዉ ዎልቃማነ ምኖ ግዴዳ እት አሳይ ደኤ፤ ጎዳይ አ ሻቻ ኡሹዋዳን፥ ባይዝያ ጎትያዳንነ ኩንꬂደ ጎግያ ዎልቃማ ሃꬃዳን፥ ምኖ ኩሽያን ዱገ ሳኣ ኦላና። 3 ሄ ማꬆትያ ኤፍሬማ አሳቱዋ ኦቶሩዋ ካላቻይ ገድያን የታና። 4 አራዳ ዛንጋራ ሁጲያን ደእያ ቆቆፈትያ ጪሻይ፥ አ ቦንቹዋ ፑላይ ዎዲ ጋካናፐ ካሰቲደ ቴሬዳ ባላስያ ማላ ግዳናዋ፤ እት አሳይ ሄ ባላስያ በእያ ዎደ፥ ባረ ኩሽያን ኦይቆሳና ማና።

5 ሄ ጋላስ ኡባፐ ዎልቃማ መꬍና ጎዳይ ባረ አሳፐ አቴዳዋንቶ ቦንቹዋ ካላቻነ ፑላዉ ሁጲያን ኡትያ አሌቁዋ ግዳናዋ። 6 እ ዳናቶ ልከ ፕርድያ አያና፥ ኦላ ሚጻፐ ዛርያዋንቶካ ዎልቃ ግዳናዋ።

ኢስያሳ ነ ማꬆቲደ ትምቢትያ ኦድያ ይሁዳ አሳቱዋ

7 ሀዋንቱካ ዎይንያ ኤሳ ኡሺደ ዪጮቲኖነ ማꬆይያ ኡሻን ጋንድጋሪኖ። ቄሲነ ትምቢትያ ኦድያዌ ማꬆይያ ኡሻን ዪጮቲኖ፤ ኡንቱንቱ ዎይንያ ኡሻን ሻዌቲኖ፤ ማꬆይያ ኡሻንካ ጋንድጋሪኖ። ሳፃ ልከ በእክኖ፤ ፕርዲደካ ꬉበቲኖ። 8 ኡንቱንቱ ምያ ማዳ ኡባይ ጮሻ ጻላላ ግድያ ድራዉ፥ ባይቤና ሳአይ ሙለካ ባዋ።

9 ኡንቱንቱ ሀዋዳን ያጋና፤ “ኤራተꬃ እ ኦና ታማርሳኔ? ኪታካ ኦስ ቆንጭሳኔ? ማꬃ ፓኩዋ ብሮ አጌዳዋንቱሴየ፥ ዎይ ꬋንꬃ ብሮ ዱꬄዳዋንቱሴ? 10 አያዉ ጎፐ፥ እ ግያዌ ሀዋ፤ አዛዙዋ ቦላ አዛዙዋ፥ አዛዙዋ ቦላ አዛዙዋ፥ ዎጋ ቦላ ዎጋ፥ ዎጋ ቦላ ዎጋ፥ ሀዋን ጉꬃ፥ ሄዋን ጉꬃ” ያጋና።

11 ሽን ጾሳይ አላጋቱዋ ቃላንነ እማꬃቱዋ ዶናን ሀ አሳዉ ሃሳያና። * 12 እ ኡንቱንቶ ሀዋዳን ያጌዳ፤ “ሀዌ ሸምፑዋ። ጻላሌዳዋ ሸምፕስተ። ሀዌ ሸምፕ አክያ ሳ” ያጌዳ። ሽን ኡንቱንቱ ስሰናን እጼድኖ። 13 ሄዋ ድራዉ፥ ኡንቱንቱ ቢደ ኩንዳና ማላ፥ መአና ማላነ ግትያን ኦይቀቲደ ኦሞዱዋ ባና ማላ፥ መꬍና ጎዳ ቃላይ ኡንቱንቶ አዛዙዋ ቦላ አዛዙዋ፥ አዛዙዋ ቦላ አዛዙዋ፥ ዎጋ ቦላ ዎጋ፥ ዎጋ ቦላ ዎጋ ግዲደ፥ ሀዋን ጉꬃይ፥ ሄዋን ጉꬃይ ግዴዳ።

ጽዮንዉ ጎዳ ጻጱዋ ምንꬅያ ሹቻ

14 ሄዋ ድራዉ፥ ህንተኖ፥ የሩሳላመን ደእያ አሳ ሞድያ ቅሊጭያዋንቶ፥ መꬍና ጎዳ ቃላ ስስተ። 15 ህንተ፥ “ኑን ሀይቁዋና ጊጌዶ፤ ስኦልያናካ ጫቀቴዶ፤ ኑን ዎርዱዋ ኑዉ ደኡዋ ኦꬄዳ ድራዉነ ማልትያ ኑዉ ቆሰት አትያሳ ኦꬄዳ ድራዉ፥ ዎልቃማ ቦሻይ ዪደካ ኑና ቦቼናን አꬋና” ያጊደ ጬቀቲታ።

16 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “በእተ፥ ታን ጽዮነን ባሱዋ ሹቻ፥ ፓጨቴዳ ሹቻ፥ ጎዳ ጻጱዋ ምንስያ፥ አልኦ ሹቻ ዎꬃድ፤ አን አማንያ ኦንነ ዬላተና። * 17 ታን ሱረ ፕርዳ ባሱዋ ልክያ ዎዶሩዋ፥ ጽሎተꬃካ ቱምቢያ ኦꬃና። ቃይ ህንተ አማነትያ ዎርዱዋ ጌሱዋ፥ ሻቻይ ሾጫና፤ ህንተ ቆሰት አትያሳካ ሃꬃይ ሙካና” ያጌ። 18 ሄዋፐ ጉይያን፥ ህንተ ሀይቁዋና ጫቀቴዳ ጫቁ ላለታና። ስኦልያናካ ጫቀቴዳ ጫቁካ ምነና። ዎልቃማ ቦሻይ ይያ ዎደ፥ ህንተ አን ሾጨታና። 19 ሄ ቦሻይ ዎንታ ዎንታ፥ ቃምነ ጋላስ ሄዋና አꬋና፤ ሄ አꬍያ ዎደ ኡባንካ፥ ህንተና አክ ባና።

አ ኪታ አኬክያዌ ህንተንቶ ሻቢርሳ ዳጋማ ግዳናዋ። 20 አርሳይ ገድያ ጮጎቲደ ግሳናዉ ቃንꬃ፤ አፍላይካ ጋꬅ ማያናዉ ጉꬃ። 21 አያዉ ጎፐ፥ ፓራጺማ ደርያ ቦላን መꬍና ጎዳይ ኦꬄዳዋዳን፥ ባረ ኦሱዋ፥ ባረ እማꬃ ኦሱዋ፥ ሄዌካ ባረ ኦራꬃ ኦሱዋ ኦꬃናዉ ደንዳና። ቃይ ጋባኦና ዛንጋራን ሀንቀቴዳዋዳን ሀንቀታናዋ። * 22 ጎዳፐ፥ ኡባፐ ዎልቃማ መꬍና ጎዳፐ እ ቦሻ ቢታ ኡባ ቦላ አሀናዉ ቃቼዳዋ ታን ስሴዳ ድራዉ፥ ህንተ ቃሹ ምነና ማላ፥ ቅሊጭያዋ አግተ።

ጾሳ አꬌዳ ኤራተꬃ

23 ህንተ ሀይꬃ ሃ የጊደ፥ ታን ኦድያዋ ስስተ፤ ታ ሃሳያካ አኬኪደ ስስተ። 24 ካꬃ ዘራናዉ ጎሽያ ጎሻንቻይ ኡባ ገደካ ጎሺደ ደኢ? ቃይ እ ኡባ ገደካ ጉሉዋ ክንቺደነ ሊቅሲድ ደኢ? 25 ጋድያ ሊቅሲደ፥ አኑጋ ላሌ፤ ካረꬃ ሳዉዋካ ዘሬ፤ ዛርጋካ አ ይፓን፥ ባንጋካ አ ቆሙዋን፥ ሞርገ ምꬃካ አዉ በስያ ሳኣን ዘሬ ግደኔ? 26 አያዉ ጎፐ፥ ሀ ሂላ አ ጾሳይ አ ኤርሴነ ታማርሴ። 27 ካረꬃ ሳዉዋ ኡዱላ ምꬃን ቆጸና፤ አኑጋካ ጩጉዋን ቡከና። ሄዋ አጊደ፥ ካረꬃ ሳዉዋካ ጋትማን፥ አኑጋካ ጻምአን ቆጼ። 28 ኡክꬃ ኡክያ ካꬃ ቆጽያሳን ቆጽያዌ ሊቅሲየ? ግደና፥ እ አ ቆጺደ ቆጺደ፥ መꬍናዉ ደኤና። ቃይ እ ካꬃ ቡክያ ፓራ ጋረቱዋ አ ቦላና ላጊደካ ካꬃይ ጋጨታናዳን ኦና። 29 ሀዌካ ቃይ ማላልስያ ዞርያ ዞርያ፥ ኦሱዋካ አꬌዳ ኤራን ኦꬅያ ኡባፐ ዎልቃማ መꬍና ጎዳፐ ዬ።

29

ዳዊታ ካታማ የሩሳላምዉ አየ አና!

1 ኔኖ ዳዊተ ደኤዳ አሪኤላ ግያ ካታማዉ፥ ነዉ አየ አና! ላይꬃ ቦላን ላይꬃ ጉጃ፤ ባላቱዋካ ዛራ ዛራደ ቦንቻ። 2 ታን አሪኤላ ግያ ካታማ ብሮካ ኡንኤꬃና፤ ኡንቱንቱ ዝላላናነ ዬካና። ሄ ካታማይ ሱꬃይ ካሜዳ ያርሽያ ሳኣ ማላ ግዳናዋ። 3 ታን ነ ዩሹዋን ዶዳናነ አዱሳ ግምቢያን ኔና ድራና፤ ነ ቦላን ኦላ ማማ ኬጻና። 4 ሄዋፐ ጉይያን፥ ኔን ቢታ ጪሙዋፐ ሃ ፑደ ሃሳያና፤ ህርክ ባናፐ ነ ኮሻይ ያና። ነ ኮሻይ ሞይትልያ ኮሻ፥ ቢታ ግዶፐ ከሳና፤ ነ ሃሳያይካ ባና ግዶፐ ሳሱከታና።

5 ሽን ነ ሞርከቱ ሊቆ ባና ኬሻ ጮራነ ነ መቀꬅ ባይናዋንቱ ፓይዱካ ጫርኩ አፍያ ሱላ ኬሻ ዳሮ ግዳናዋ። ቆፐናን ደእሽን ኤለካ፥ 6 ኡባፐ ዎልቃማ መꬍና ጎዳይ ጉጉንꬃን፥ ቢታ ቃꬃን፥ ዎልቃማ ኮሻን፥ ጎትያን፥ ጫርኩዋንነ ምያ ታማ ላጩዋን ህንተና ጾሞሳና። 7 አሪኤላ ካታማ ኦልያ ጮራ ካዉተꬃ ኡባይ፥ ሄ ካታማነ አ ጌሱዋ ኦልያ ኡባይ፥ አ ዋይስያ ኡባይ አኩሙዋዳን፥ ቃማ ሳጻዳን ሀናና። 8 ኮሻቴዳ አሳይ አኩሙዋን ሜ፤ ሽን ቤጎትያ ዎደ አ ኮሻይ አገና፤ ዎይ ሳመቴዳ አሳይ አኩሙዋን ኡሼ፤ ሽን ቤጎትያ ዎደ ዳቡሬ፤ ሳሙዋካ አልቤና፤ ጽዮነ ደርያ ኦልያ ጮራ ካዉተꬃ ኡባይ ሄዋዳን ሀናና።

ጾሳ አዛዙዋ ካꬍያዌ አህያ ሙሩዋ

9 ህንተ ህንተረካ ዳመቲደ፥ ዳማ አሳ ግድተ፤ ህንተና ህንተረካ ቆቅሲደ፥ ቆቀ አሳ ግድተ። ማꬆትተ፤ ሽን ዎይንያ ኤሳና ግዶፖ። ጋንድጋርተ፤ ሽን ማꬆይያ ኡሻና ግዶፖ። 10 አያዉ ጎፐ፥ መꬍና ጎዳይ ገምእሹዋ ሶኑ ኦꬅያ አያና ህንተ ቦላን ጉሴዳ። ትምቢትያ ኦድያዋንቶ፥ ያቲደ ህንተ አይፈቱዋ እ ጎዜዳ። ሳፃ በእያዋንቶ፥ ህንተ ሁጰቱዋካ ጉሎዬዳ። *

11 ሀ ኡባ ሳጻይ ነዉ አታመቴዳ ማጻፋ ማላ ግዴዳ። አሳይ፥ “ሄይ፥ ሀዋ ናባባ” ያግ፥ እት ናባብ ዳንዳይያ ኡራዉ እምያ ዎደ እ፥ “ማጻፋይ አታመቴዳ ድራዉ፥ ታን ናባባናዉ ዳንዳይከ” ያጋና። 12 ቃይ ማጻፋ ናባብ ዳንዳየና ኡራዉ፥ “ሄይ፥ ሀዋ ናባባ” ያጊደ እምያ ዎደ፥ እ፥ “ታን ናባባናዉ ዳንዳይከ” ያጋና።

13 ያትና፥ ጎዳይ ሀዋዳን ያጋና፤ “ሀዌ አሳይ ባረ ቦላ ዶናን ታኮ ሺቄ፤ ባረ እንጻርሳን ታና ቦንቼ፤ ሽን ኡንቱንቱ ዎዛናይ ታፐ ሃኩዋን ደኤ። ኡንቱንቱ አሳይ መꬌዳ ዎጋ ታማሪደ፥ ታዉ ጮ ጎይኒኖ። * 14 ሄዋ ድራዉ፥ በእተ፥ ታን ሀ አሳ ቦላ ዛረꬃደካ ማላልስያባ ኦꬃና፤ ማላልያባነ ኦራꬃባ ኦꬃና። ኡንቱንቱ ኤራንቻቱዋ አꬌዳ ኤራተꬃይ ዳላማና፤ ኡንቱንቱ አኬካንቻቱዋ አኬካይካ ቆሰታና” ያጌዳ። *

ስንꬃፐ ያና ኬካ

15 ባረ ሀልቹዋ ጪማዪደ፥ መꬍና ጎዳፐ ቆስያዋንቶ፥ ባረንቱ ኦሱዋ ꬉማን ኦꬂደ፥ “ኑና ኦን በኢ? ኑና ኦን ኤሪ?” ያግያዋንቶ አየ አና! 16 ህንተ የዎቱዋ ላሚታ፤ ኡርቃ መꬍያዌ ኡርቃ ማላ ጊደ ቆፒታ! መቴዳዌ መꬌዳዋ፥ “እ ታና መꬍቤና” ጋኔ? ኦቱ ባረና መꬌዳዋ፥ “እ አይነ ኤረና” ጋናዉ ዳንዳዪ?*

17 ሊባኖሳ ዎራይ አራዳ ጋድያዉ ላመታናዉ፥ አራዳ ጋዲ ቃይ ዎራ ግዳናዉ፥ ጉꬃ ዎዲ አቴዳ ግደኔየ?

18 ሄ ጋላስ ቱለቱ ማጻፋ ቃላ ስሳና፤ ለምእለምኣፐነ ꬉማፐ ከሲደ፥ ቆቀቱዋ አይፊ ጼላና። 19 አሽከቱ ጉጂድካ መꬍና ጎዳን ናሸታና፤ አሳ ግዶን ደእያ ህዬሳቱካ እስራኤልያ ጌሻን ሀሹ ጋና። 20 መቀꬅ ባይናዋንቱ ዉራና። ቅሊጭያዋንቱ ትምእ ጋና። ኢታባ ኦꬃናዉ ዎችያዋንቱ ኡባይ ꬋያና። 21 ሄዋንቱ የዉዋን አሳ ባይዛንቻ ከስያዋንታ፥ ችሎታን አሳ ሴርያዋንቶ ግትያ ዎꬅያዋንታነ ዎርዱዋን ጽሎ ብታንያ ፕርዳ ተእያዋንታ።

22 ሄዋ ድራዉ፥ አብራሃማ ዎዜዳ መꬍና ጎዳይ ያቆባ ዛርያዉ ሀዋዳን ያጌ፤ “ያቆባ ዛሪ ሀዋፐ ስንꬃናዉ ዬላተና፤ ኡንቱንቱ ሶምኢካ ዬላቲደ፥ ሳኣ ጼለና። 23 ሽን ኡንቱንቱ ታ ኩሽያ ኦሶ ግድያ ባረንቱ ናናቱዋ ባረንቱ ግዶን በእያ ዎደ፥ ታ ሱንꬃ ጌሻተꬃን ናጋና፤ ኡንቱንቱ ያቆባ ጌሻ ጌሻተꬃ ባይዝክኖ። እስራኤልያ ጾሳካ ያሻተꬃን ቦንቻና። 24 አያናን ባሌዳዋንቱ ስሚደ አኬካና፤ ዙዙምያዋንቱካ ትምርትያ አካና” ያጌ።

30

ግብጼና ጫቀትያ ሀዳ ጫቁዋ

1 መꬍና ጎዳይ ሀዋዳን ያጌ፤ “ማካላንቻ ናናቶ አየ አና! ታን ሀልቻቤናባ ኦꬅያዋንቶ፥ ታ አያናፐ ግደና ኤጻ ባረዉ ጊግስያዋንቶ፥ ናጋራ ናጋራ ቦላ ጉጅያዋንቶ አየ አና። 2 ግብጼ ካትያ ጌሱዋን አታናዉነ ግብጼ ኩዋን አትያሳ ኮያናዉ፥ ታና ዞረታ በሰናን፥ ዱገ ግብጼ ዎꬍያዋንቶ አየ አና! 3 ሄዋ ድራዉ፥ ግብጼ ካትያ ጌሱ ህንተንቶ ዬላ፥ ካቲካ ካዉሻ ግዳናዋ። 4 ኡንቱንቱ ካፓቱ ጾኣነን ደኦፐካ፥ ኡንቱንቱ ኪቴዳዋንቱ ሀኔሳ ግያ ካታማ ጋክንቶካ፥ 5 ዬላፐነ ካዉሻፐ አትና፥ ሀራባ አያነ ዎና አሳ፥ አያነ ማደና ዎይ ጎኤና አሳን አማነቴዳ አሳይ ኡባይ ካዉሻና” ያጌ።

6 ኔጌባን ደእያ ዶአቱዋባ ጾሳይ ግያዌ ሀዋ፤ ኪተትያዋንቱ መቱነ ቱጋይ ደእያ ቢታ ግዱዋና፥ ጋሙነ ጋማታ ዎꬍያ ሾሻቱነ ፓልያ ዳዌቱ ኮልጽያ ኢታ ቢታና አꬊደ ባና። ባረ ዱረተꬃ ሀረቱዋ ዞክያን፥ ባረንቱ አቁዋ ጋሎቱዋ ዝመꬃን ጫን አኪደ፥ ኡንቱንቶ አያነ ዎꬍሰና ቢታ ባና። 7 አያዉ ጎፐ፥ ግብጼ ማዱ ጋቲ ባይናባነ መላ። ሄዋ ድራዉ፥ ታን አ፥ “ጮኡ ጊደ ኡቴዳ ራኣባ” ያጋደ ሱንꬃድ።

አዛዘተና አሳ

8 ሀእ ባ፤ ስንꬃና ያና ዎድያዉ መꬍና ማላታ ግዳና ማላ፥ ኡንቱንቱ ስንꬃን ሹቻ ማሰꬃን ዎጫ፤ ማዝጎባንካ ጻፋ። 9 አያዉ ጎፐ፥ ሀዋንቱ ማካላንቻ አሳቱዋነ ዎርዱዋ ናናቱዋ፤ ኡንቱንቱ መꬍና ጎዳይ ኦድያዋ ስሳናዉ ኮየና ናናቱዋ። 10 ኡንቱንቱ ሳፃ ኦድያዋንታ፥ “ሳጻ በኦፕተ” ያጊኖ፤ ትምቢትያ ኦድያዋንታካ፥ “ናሸችያባፐነ ማላትያባፐ አትና፥ ኑዉ ሱረባ ኦዶፕተ። 11 ኦግያፐ ክችተ፤ ሎሱዋፐካ እት ባጋ ስምተ፤ ኑን እስራኤልያ ጌሻባ ዛረꬂደ ስሶኮ” ያጊኖ።

12 ያትና፥ እስራኤልያ ጌሻይ ሀዋዳን ያጌ፤ “ህንተ ሀ ቃላ እጺደ፥ አሳ ናቂያዋን አማነቴዳ ድራዉነ ጭምያዋን ጬቀቴዳ ድራዉ፥ 13 ሀ ናጋራይ ህንተንቶ ዛኢደ ዎꬍያ፥ አኬከናን ኤለካ ኩንድያ አዱሳ ግምቢያ ማላ ግዳናዋ። 14 አ መኡ ኡርቃፐ መꬌዳነ ንፕ ጊደ መኤዳ ኦቱዋ ማላ ግዳናዋ፤ ሄ መኡዋ ግዶን ታማ ካሽያ ዎይ ኦላፐ ሃꬃ ዱቂደ ከስያ ኮንአይነ ቤተና” ያጌ።

15 ኡባ ሞድያ መꬍና ጎዳይ፥ እስራኤልያ ጌሻይ ሀዋዳን ያጌ፤ “ህንተ ታኮ ስምያዋንነ ሸምፕያዋን አታና፤ ጮኡ ግያዌነ አማነትያዌ ህንተንቶ ዎልቃ ግዳናዋ፤ ሽን ህንተ እጼድታ። 16 ሀዋዳን ያጌድታ፤ ‘ቱይት፥ ኑን ፓራቱዋን ኡቲደ ባቃታና’ ያጌድታ፤ ሄዋ ድራዉ፥ ህንተ ባቃታና። ቃይካ ህንተ፥ ‘ኤሌል ፓራቱዋ ቶጊደ ብ ክቻና’ ያጌድታ፤ ሄዋ ድራዉ፥ ህንተና የደርስያዋንቱ ኤሌላና። 17 እት ቶራንቻ በኢደ፥ ህንተፐ ሻአ አሳይ ባቃታና፤ እቼሹ ቶራንቻቱ ህንተና ሙልያ የደርሳና። ደርያ ሁጲያን ኤሴዳ ባንድራ ምꬃዳን፥ ህንተ ቶራንቻቱዋፐ ጉꬃቱ አታና” ያጌ።

18 ሽን መꬍና ጎዳይ ህንተንቶ ኬካናዉ ናጌ፤ እ ህንተንቶ ቃረትያዋ በሳናዉ ደንዴ። አያዉ ጎፐ፥ መꬍና ጎዳይ ጽሎ ፕርድያ ጾሳ፤ አ ናግያዋንቱ ኡባቱ አንጀቴዳዋንታ።

ጾሳይ ባረ አሳ አንጃና

19 ህንተኖ፥ የሩሳላመን ደእያ ጽዮነ አሳቶ፥ ሀዋፐ ስንꬃናዉ ዬክክታ፤ ህንተ ዋሱዋን እ ህንተንቶ ቱሙዋፐ ቃረታና፤ እ ህንተ ዋሱዋ ስስያ ዎደ፥ ህንተንቶ ዛሩዋ እማና። 20 ጎዳይ ህንተንቶ መቱዋ ኡክꬃነ ቱጋ ሃꬃ እሞፐካ፥ ህንተ አስታማሪ ሀዋፐ ስንꬃን ባረና ቆሰና። ሽን ህንተ አይፊ ህንተ አስታማርያ በአና። 21 ህንተ ኡሸቻ ዎይ ሀድርሳ ስምያ ዎደ፥ ጉየና ህንተና፥ “ኦጊ ሀዋ፤ አን ቢተ” ያግያ ኮሻ ህንተ ስሳና። 22 ሄዋፐ ጉይያን፥ ብራን አሌቀቴዳ ኤቃቱዋነ ዎርቃን ካመቴዳ ምስለቱዋ ህንተ ቱንሳና። ቅታ ጩርቃዳን ህንተ ኡንቱንታ፥ “ኑፐ ሃክተ” ያጊደ ዎራ ኦላና።

23 ሄ ዎደ ህንተ ጋድያን ዘሬዳ ካꬃዉ እ እራ ቡክሳና፤ ጋድያፐ ሞክያ ካꬃይካ ሙሩታነ ዳሮ ግዳናዋ። ሄ ጋላስ ህንተ ሚዛይ አኮ ደምባን ሀመታና። 24 ጋድያ ጎሽያ ቦራቱነ ሀረቱ ላይዳንነ ግላን ፑነቲደ፥ ጌዬዳ ሀርቁዋ ማና። 25 ህንተ ሞርከቱዋ ጌሶቱ ኦሞደትና፥ አሳይ ጎራኤቲደ ዉርያ ጋላስ፥ ዎልቃማ ደረቱዋፐነ ꬎቃ ደረቱዋፐ ፑልቶ ሃꬃቱ ጎጋና። 26 ሄ ጋላስ አግናት ፖኡ አዋ ፖኡዋዳን ሀናና፤ አዋ ፖኡካ ካሰዋፐ ላፑን ኩሽያ ዳራና፤ ላፑን ጋላሳ ፖኡዋ ኬና ፖአና። ሄ ጋላስ መꬍና ጎዳይ መኤዳ ባረ አሳ ኮላና፤ እ ደችና ማዱጼዳ ማዱꬃካ ፓꬃና።

ጾሳይ አሶረ ሙራና

27 በእተ፥ መꬍና ጎዳ ሱንꬃይ ሱልያ ሀንቁዋና፥ ስኬዳ ጩዋ ሻርያና ሃኮ ሳፐ ያና፤ አ ዶናይ ሀንቁ ኩሜዳዋ፤ አ እንጻርሳይካ ምያ ታማ። 28 ባረ ፔኑዋን ኡባባ ፕት አፍያ ድኡዋዳን፥ ꬋይስያ ሃꬃ ኩንꬁዋ ማላ። እ ካዉተꬃቱዋ ባሻ ዛዝርያን ዛዝራና፤ አሳ ጋፓታካ ዎራ አፍያ ብጻላ ባርሳና። 29 ጌሻ ባላይ ቦንቼትያ ቃማ የጽያዋዳን፥ ህንተ የጻና፤ መꬍና ጎዳ ደርያ እስራኤልያ ዛላኮ ብያ ዎደ፥ ሱሱልያ ፑኒደ የጽያ አሳይ ናሸትያዋዳን፥ ህንተ ናሸታና።

30 ቃይ መꬍና ጎዳይ ባረ ያሽያ ኮሻ ስሳና፤ አ ቀሲ ዎꬊደ ሾጭያ ሾቻ ባረ ሱልያ ሀንቁዋን፥ ምያ ታማ ላጩዋን፥ ጎትያን፥ ኡሹዋንነ ሻቻ ቡርጭያን ቆንጭሳና። 31 መꬍና ጎዳይ ባረ ኮሻን አሶረ ዳጋንꬃና። አ ጻምአይካ ኡንቱንታ ሾጫና። 32 መꬍና ጎዳይ ኡንቱንታ ባረ ሙርያ ጻምአን ሾጫና ሾቻይ ኡባይ ዳርቢያንነ ዲꬃን ግዳናዋ። ኦላን እ ባረ ቄስያ ደንꬂደ፥ ኡንቱንታ ኦላና። 33 አያዉ ጎፐ፥ ታማ ኤꬅያሳኣ ቶፌት በን ጊጌዳ፤ ሄ ሳአይ ጊጌዳዌ ካትያሳ። ሄ ሳአይ ዝቃነ አኮ ግዲደ፥ ታማይነ ዳሮ ምꬃይ ዶረት ኡቴዳ ሳ። መꬍና ጎዳ ሸምፑ ዲንያ ሻፋዳን ዪደ፥ ሄ ታማ ኤꬅ ከሳና።

31

ጾሳይ የሩሳላመ ናጋና

1 ማዱዋ ኮያናዉ ዱገ ግብጼ ዎꬍያዋንቶነ ፓራን አማነትያዋንቶ አየ አና! ጮራ ግድያ ድራዉ ፓራ ጋረቱዋን፥ ዳሮፐ ምኖ ግድያ ድራዉ ፓራ አሳቱዋን አማነትያዋንቶ አየ አና! ኡንቱንቱ እስራኤልያ ጌሻኮ ጼልክኖ፤ ዎይ መꬍና ጎዳፐ ማዱዋ ኮይክኖ። 2 ሽን እካ ባሻ አሀናዉ ዳንዳይያ አꬌዳ ኤራንቻ፤ ባረ ጌዳዋካ አገና፤ ኢታቱዋ ጎልያ አሳ ቦላነ ኢታባ ኦꬅያዋንታ ማድያዋንቱ ቦላ ደንዳና። 3 ግብጼ ጋድያ አሳቱ አሳፐ አትና፥ ጾሳ ግድክኖ። ኡንቱንቱ ፓራቱካ አሾፐ አትና፥ አያና ግድክኖ። መꬍና ጎዳይ ሀንቁዋን ባረ ኩሽያ ምጭያ ዎደ፥ ማድያዌ ꬉበታና፤ ማደትያዌካ ኩንዳና፤ ኡንቱንቱ ኡባይካ እትፐ ꬋያና።

4 ጾሳይ ታና ሀዋዳን ያጌ፤ “ጋሙ ዎይ ዎዳላ ጋሙ መህያ ኦይቂደ ጉድያ ዎደ፥ ዳሮ ሄንꬃንቻቱ አ ቦላ ጼሰት ሺቆፐካ፥ እ ኡንቱንቱ ዋሶ ዳጋመና። ኡንቱንቱ ዋሶካ ያየና። ሄዋዳንካ፥ ኡባፐ ዎልቃማ መꬍና ጎዳይ ጽዮነ ደርያንነ አ ꬎቃን ኦላ ጋከታናዉ ዱገ ዎꬋና። 5 ካፉ ቦላና አዋልያዋዳን፥ ኡባፐ ዎልቃማ መꬍና ጎዳይ የሩሳላመ ጎንዳላናነ አሽ አካና፤ እ አ ቦላና አꬊደ፥ አ ዎꬅ አካና” ያጌ።

6 ህንተኖ እስራኤልያ አሳቶ፥ ህንተ ሎይꬅ ማካሌዳዋኮ ስምተ። 7 አያዉ ጎፐ፥ አሳ ኡባይ ባረንቱ ናጋራንቻ ኩሽያን ብራፐነ ዎርቃፐ መꬌዳ ኤቃቱዋ ሄ ጋላስ ኦላና።

8-9 ታማይ ጽዮነን፥ ጮጪ የሩሳላመን ደእያ ጾሳይ ሀዋዳን ያጌ፤ “አሶረ አሳዋ ግደና ማሻን ኩንዳና፤ አሳዋ ግደና ማሻይ ኡንቱንታ ማና። ኡንቱንቱ ማሻ ስንꬃፐ ባቃታና፤ ኡንቱንቱ ዎዳላ አሳቱ ዴጾ ኦሶ አዛዘታና። ዳጋማ ጋሱዋን፥ ኡንቱንቱ ምኖ ጌሱ ላለታና፤ ኡንቱንቱ ኦላ ጋዳዋቱካ ዳጋማዉ ኦላ ባንድራ አግ ባሺደ ባና” ያጌ መꬍና ጎዳይ።

ጾሳይ ኤዶማ ሙርያዋ የሩሳሌሞ አንጅያዋ ግዱሳ

32

(ኢሳ. 32:1—35:10)

ጽሎተꬃን አይስያ ካትያ

1 በእተ፥ ካቲ ጽሎተꬃን ካተታና፤ ሞድያዋንቱካ ሱረተꬃን ሞዳና። 2 አሳይ ሁጲያን ሁጲያን ጫርኩዋፐ ጌምያ ሳ፥ ጎትያፐ ባቃትያ ሳ ግዳናዋ፤ መላ ሳኣን ጎግያ ሃꬃነ ዞዘትያ ጋድያን ደእያ ዎልቃማ ዛላ ኩዋ ማላ ግዳናዋ። 3 ጼልያ አሳቱ አይፊ ጪልመና፤ ስስያዋንቱ ሀይꬃይካ ሀይዛና። 4 ታፍታፍያ አሳቱዋ ዎዛናይ ኤራናነ አኬካና። ዴዶትያ አሳቱዋ እንጻርሳይካ ሱረ ጌሺደ ሃሳያና። 5 ሀዋፐ ስንꬃናዉ ኤይ ቦንቾ አሳ ጌተተና። ኢታ አሳይ ቦንቼተና። 6 አያዉ ጎፐ፥ ቦዛይ ቦዛተꬃ ሃሳየ፤ አ ዎዛናይካ ናጋራ ኦꬃናዉ፥ መꬍና ጎዳ ቦላ ጻላባ ሃሳያናዉ፥ ኮሻቴዳዋንታ ካልሰናን አጋናዉነ ሳመቴዳዋንታ ኡሸናን ድጋናዉ፥ ኢታባ ማቀቴ። 7 ኡዘትያዋ ኡዚ ኢታ፤ መቶታንቻይ ሱረባ ሃሳዪደ፥ ዎርዱዋን ህዬሳ ꬋይሳናዉ እ ኢታ ቆፋ ቆፔ። 8 ሎኦ ኡራይ ሎኦባ ሀልቼ፤ ሄ ሎኦ ሀልቹዋን ምኒደ ደኤ።

ፕርዳነ በትያፐ ስምያዋ

9 ህንተኖ ቆፋይ ባይናን ደእያ ማጫዋንቶ፥ ደንድተ፤ ታ ኦድያዋ ስስተ፤ ህንተኖ አማነቲደ ኡቴዳ ማጫ ናቶ፥ ታን ህንተንቶ ኦድያዋ ስስተ። 10 እት ላይꬃፐ ጉꬃ አꬍሽን፥ ህንተ አማነቲደ ኡቴዳዋንቱ ኮኮራና፤ ዎይንያ አ ዎድያን ጹንቂያዌ አታና። ቶኬዳዋፐ ህንተ አይፍያ ሺሻና ዎዲካ ዬና። 11 ህንተኖ እሻሉዋን ደእያ ማጫዋንቶ፥ ኮኮርተ። ህንተኖ አማነቲደ ኡቴዳ ማጫ ናቶ፥ ጋጅ ጋጅተ። ህንተ ማዩዋ ቃርተ፤ ካዩዋ አፍላ ህንተ ጼሳን ዳንጭተ። 12 ሎእያ ሾይቃይነ አይፍያ ዶርጾጼዳ ዎይኒ ꬋዬዳ ድራዉ፥ ካዮቲደ፥ ህንተ ትራ ባቂተ። 13 አጉንꬃ ቡራይነ ክንድቹ ታ አሳ ጋደን ሞኬዳ። አሳይ ናሸቲደ ደኤዳ ጎለቱዋስነ ናሸቻን ደኤዳ ሀ ካታማዉ ዬክተ። 14 ሚጻይ አታና፤ ዳሮ አሳይ ደእያ ካታማቱካ ኦናና፤ ጌሱነ ዎችያ ግምበቱ መꬍናዉ መላ ግዳናዋ፤ ኡንቱንቱ ዎራ ሀረቱ ናሸትያሳነ ዶርሳ ዉዲ ሀመትያሳ ግዳናዋ። 15 ሄዌነ፥ ቦላ ꬎቃፐ ኑ ቦላ አያናይ ጉካና ጋካናሳ፥ መላ ባዙ አራዳና ጋካናሳነ አራዳ ቢታይካ ዎራ ግዴዳ ጌተቲደ ቆፈታና ጋካናሳ።

16 ሄዋፐ ጉይያን፥ ሱረ ፕርዳይ መላ ባዙዋን፥ ጽሎተꬃይካ አራዳ ጋድያን ደአና። 17 ጽሎተꬃ ኦሱ ሳሮተꬃ ግዳናዋ፤ ጽሎተꬃ አይፊካ መꬍናዉ ዎፓተꬃነ አማነቲደ ደእያዋ ግዳናዋ። 18 ታ አሳይ ሳሮተꬃይ ደእያ ሳኣን፥ ናገትያ ጎልያንነ ዎፑ ጌዳ ሸምፖ ሳአቱዋን ደአና። 19 ሻቻን ዎራይ ዲፖፐነ፥ ቃይ ካታማይ ኡባና ኮለቶፐነ፥ 20 ሄ ሃꬃ ኡባ ማታን ህንተ ካꬃ ዘሪደ፥ ህንተ መህያካ ህንተ ሀረቱዋካ ሄንꬃዉ ብል የዲደ፥ ህንተ ሎይꬅ አንጀታና።

33

ማዱዋ ዎሳ

1 ኔኖ፥ ኔና ꬋይሰናን ደእሽን ꬋይስያዎ፥ ነዉ አየ አና! ኔኖ፥ ኔና አꬅ እመናን ደእሽን፥ አꬃ እምያዎ፥ ነዉ አየ አና! ኔን ꬋይሱዋ አጌዳ ዎደ ኔና ꬋይሳና፤ ኔን አꬃ እሙዋ አጌዳ ዎደ ኔና አꬅ እማና።

2 አቤት መꬍና ጎዳዉ፥ ኑና ማራ፤ ኑን ኔና ናጌቶ፤ ዎንታ ዎንታ ኑዉ ዎልቃ ግዳ፤ መቱዋ ዎደካ ኑና አሽያዋ ግዳ። 3 ነ ኮሻይ ጉጉንꬃዳን ጉምያ ዎደ አሳይ ባቃቴ፤ ኔን ኑና ማዳናዉ ደንዳ ኤቂያ ዎደ፥ ካዉተꬃቱ ላለቲኖ። 4 ጎንዱ ሺቅያዋዳን፥ ህንተ ኦሞዱ ሺቃና፤ ቦሊ ድርቢያዋዳን፥ አሳይ አ ቦላ ድርባና።

5 መꬍና ጎዳይ ቦላን ደእያ ድራዉ፥ ꬎቁ ꬎቁ ጌዳ፤ እ ጽዮነ ሱረ ፕርዳንነ ጽሎተꬃን ኩንꬃና። 6 እ ህንተንቶ ህንተ ዎድያ ምንꬅያዋ፥ ህንተ ኩመንꬃ አቶተꬃ፥ አꬌዳ ኤራተꬃነ ኤራ ግዳናዋ፤ መꬍና ጎዳዉ ያይያዌ አዉ አቆ ግዳናዋ።

7 በእተ፥ ኡንቱንቱ ዎልቃማ አሳቱ ኦግያን ዋሲኖ፤ ስጋተꬃዉ ኪቴዳዋንቱካ ምሸቲደ ዬኪኖ። 8 አኮ ኦገቱ ኦኔድኖ፤ ኦግያና አꬍያዌ አጌዳ። እ ባረ ጫቀቴዳ ጫቁዋ ኮሌዳ፤ ካታማቱዋካ ካꬌዳ። አሳካ ደምቤና። 9 ቢታይ ካዮቴነ ላባኔ። ሊባኖስ ዬላቲደ መሌ፤ ሳሮና ግያ አራዳ ድልባይ መላ ቢታ ግዴዳ። ባሳነ ግያ ደርያንነ ቃርመሎሳ ደርያን ደእያ ምꬃቱዋ ሀይꬃይ ቆቆፈቴ።

ጾሳይ ባረና እጽያዋንታ ኡባ፥ “አዬ!” ጌዳዋ

10 መꬍና ጎዳይ ካዉተꬃቶ ሀዋዳን ያጌ፤ “ሀእ ታን ደንዳና፤ ሀእ ታን ቦንቼታና፤ ሀእ ታን ꬎቁ ꬎቁ ጋና። 11 ህንተ ኡቱላ ሻሃሪደ፥ ሱላ የሌድታ። ህንተ ሸምፕያ ሸምፑ ህንተና ምያ ታማ። 12 አሳይ ታማን ጹገቴዳ ብድንꬃ ማላ ግዳናዋ፤ ቃይ ቃንጸቲደ፥ ታማን ኤጼዳ አጉንꬃ ማላ ግዳናዋ። 13 ህንተኖ፥ ሃኩዋን ደእያዋንቶ፥ ታን ኦꬄዳዋ ስስተ፤ ማታን ደእያዋንቶ፥ ታን ዎልቃማ ግድያዋ አኬክተ” ያጌ።

14 ጽዮነን ደእያ ናጋራንቻቱ ያዬድኖ፤ ጾሳዉ ግደናዋንታ ኮኮርሳይ ኦይቄዳ። ሄዋ ድራዉ፥ ኡንቱንቱ፥ “ምያ ታማና ደአናዉ ዳንዳይያ ኡራይ ኑ ግዶን ኦኔ? ኤጺደ ደእ አግያዋና ደአናዉ ዳንዳይያ ኡራይ ኑ ግዶን ኦኔ?” ያጊኖ። 15 ጽሎተꬃን ሀመትያዌ፥ ሱረባ ሃሳይያዌ፥ ሱረ ግደና ኦግያና ቤትያ ጎኣ እጽያዌ፥ ማታይያ አካናዉ ባረ ኩሽያ የደናዌ፥ ሱꬃ ጉስያዋ ስሰናዳን፥ ባረ ሀይꬃ ቱጭያዌ፥ ኢታባ ጼለናዳን፥ ባረ አይፍያ ጪልምያዌ፥ 16 ሄ ኡራይ ꬎቃሳን ደአና። እ ባቃቲደ አታና ሳአይካ ምኖ ዛላ ደኡዋ ግዳናዋ፤ አ ኡክꬃይካ አዉ እመታና፤ እ ኡሽያ ሃꬃይካ ፓጨና።

ቦንቹ ኩሜዳ ያና ላይꬃ

17 ህንተ አይፈቱ ካትያ አ ፑላና በአና፤ ሃኪደ ደእያ ቢታካ በአና። 18 ህንተ ዎዛናይ፥ “ፓይዴዳዌ ሀቃን ደኢ? ጊራ ይግ ጼሌዳዌ ሀቃን ደኢ? አዱሳ ግምበቱዋ ፓይዴዳዌ ሀቃን ደኢ?” ያጊደ ያሽያ በንዋ ቆፓና። 19 ህንተ ቃረት ባይና አሳቱዋ፥ ህንተንቶ ገለና ሃሳያ ሃሳይያ አሳቱዋነ እንጻርሳይ ዴዶትያ አሳቱዋ ሀዋፐ ስንꬃን በእክታ።

20 ኑን ኑ ባላ ቦንችያ ጽዮነ ካታማ በእተ! ዎፑ ጊደ ደኢያሳ፥ አ ሽካሊ ሾደተና፥ አ ዎዶሩካ ዱጸናነ ቃጸና ዱንካንያ ማላ፥ የሩሳላመ ካታማ ህንተ ህንተ አይፍያን በአና። 21 ሽን መꬍና ጎዳይ ኑዉ ሄ ሳኣን ባረ ዎልቃማ ዎልቃ ቆንጭሳና። ሄ ሳአይ አኮ ሻፋቱነ ጎግያ ሃꬃቱዋ ማላ ግዳናዋ። ላግያ ዎሉዎሉ አ ቦላና ባናዉ ዳንዳየና፤ ዎልቃማ ማርካቢካ ያና አꬋናዉ ዳንዳየና። 22 አያዉ ጎፐ፥ መꬍና ጎዳይ ኑ ዳና፤ መꬍና ጎዳይ ኑዉ ህግያ እሜዳዋ። መꬍና ጎዳይ ኑ ካትያ፤ እ ኑና አሻና።

23 ነ ዎዶሩዋ ቃሹ ሾልኤዳ፤ ማርካብያ ቱሳ አ ሳኣን ምንስ ኦይቃናዉ ዎይ ሻራካ ጻጋጋናዉ ዳንዳየና። ሄ ዎደ ዳሮ ኦሞዲደ አሄዳባይ ሻከታና፤ ሀራይ አትና፥ ዎባቱካ ኦሞዱዋ ኦሞዳና። 24 ጽዮነን ደእያ ኦንነ፥ “ታን ሀርጋይ” ያገና፤ ያን ደእያ አሳ ናጋራይ አቶ ጌተታና።

34

ጾሳይ ባረ ሞርከቱዋ ሙራና

1 ህንተኖ፥ ካዉተꬃቶ፥ ሺቂደ ስስተ! ህንተኖ አሳቶ ስስተ! ቢታይነ ጋድያን ደእያባይ ኡባይ፥ ሳአይነ ሳኣን ደእያባይ ኡባይ ስሶ! 2 አያዉ ጎፐ፥ መꬍና ጎዳይ ካዉተꬃ ኡባ ሀንቀቴዳ፤ አ ይሉካ ኡንቱንቱ ቶራንቻቱዋ ኡባ ቦላና። እ ኡንቱንቱ ኡባና ꬋይሳና፤ ኡንቱንታ ሲፍያዋንቶ አꬂደ እማና። 3 ኡንቱንቱፐ ዎꬌዳዋንቱ ኦለታና፤ ኡንቱንቱ አሃይ ጽንቃና። ዎጋ ደረቱ ኡንቱንቱ ሱꬃን ካመታና። 4 ሳሉዋ ጾልንተቱ ኡባይ ሲላና፤ ሳሎቱ ዋራቃታዳን ጻጸታና። ኡንቱንቱ ጾልንተቱ ኡባይ ዎይንያፐ ሀይꬃይ ቆቆፈትያዋዳን፥ ባላስያፐ አይፊ ቆቆፈትያዋዳን ቆቆፈታና። *

5 ታ ማሻይ ሳሎቱዋ ግዶን አላና ጋካናዉ ኡሼዳ። በእተ፥ እ ኤዶማ ቦላ፥ ታን ሸቄዳ አሳ ቦላ ፕርዳናዉ ዎꬌ።* 6 መꬍና ጎዳዉ ቦጽራ ግያ ካታማን ያርሹ፥ ኤዶማ ጋድያን ዎልቃማ ሹካይ ደእያ ድራዉ፥ መꬍና ጎዳ ማሻይ ሱꬃን ሜጨቲደ፥ ሞꬉዋን ጻጸቴዳ። ዶርሳቱዋነ ዴሻቱዋ ሱꬃን ሜጨቲደ፥ ዶርሳቱዋ ክላሆቱዋ ሞꬉዋን ጻጸቴዳ። 7 ቃይ መንꬃቱ፥ ማራቱነ ኮሩማ ቦራቱ ኡንቱንቱና ኩንዳና። ኡንቱንቱ ቢታይ ሱꬃ ጻላላ ግዳና፤ ኡንቱንቱ ቢታይካ ሞꬉዋን ሙናቀታና። 8 አያዉ ጎፐ፥ መꬍና ጎዳይ ሀሉዋ ከስያ ጋላሳ፤ ጽዮነ ኦሌዳ ሞርከቶ ኩሽያ ዛርያ ላይꬃ።

9 ጎግያ ኤዶማ ሃꬃቱ ሽድያዉ፥ አ ቢታይካ ዲንያዉ ላመታናዋ፤ አ ቢታይ ኤጽያ ሽድያ ግዳናዋ። 10 ታማይካ ቃማን ጋላሳን ቶኤና፤ አ ጩዋይካ መꬍናዉ ጩዋታና። ኤዶማ ቢታይ የለታፐ የለታ ጋካናዉ፥ መላ ግዳናዋ፤ ኦንነ መꬍናዉ ሄዋና አና።* 11 ሽን ጽንግሊነ ቁጻርሳይ አ ላታና፤ ጉቶቱነ ቁሩ አን ደአና። ጾሳይ ኤዶማ ቦላ ኮለꬃ ልክያ ዎዶሩዋነ መላተꬃ ልክያ ቱምቢያ ፕድ ኦꬂደ የዳና። 12 ሄ ጋድያን ካተትያዌ ꬋያና፤ ካፓቱካ ሄዋፐ ክቻና። 13 አ ጎለቱዋን አጉንꬃይ፥ አ ሚጻቱዋን ኦካይ ኦዶሩ ሞካና። እ ዎራካናቱ አላጽያሳነ ሶጎኒ ደኢያሳ ግዳናዋ። 14 ዎራ ዶአቱ ጎዳረቱዋና ጋከታና፤ ቱና አያናቱ እቱ እቱዋና ጼሰታና፤ ቃማ ጻላሄቱ ዎꬊደ፥ ያን ደአና። 15 ጉታታ ያን ጎልያ ኬጻና፤ ቁቁሌዳ ቁቁለቱዋ ሀጳደ ቆጻና። ባረ ማራቱዋካ ባረ ቀፈቱዋ ጋርሳን ሀጳና፤ ቃይ ጋጨቱ ባረንቱ ላግያና ላግያና ሄ ሳኣ ሺቃና።

16 መꬍና ጎዳ ማጻፋፐ ኮዪደ ናባብተ። ጾሳ ዶናይ አዛዜዳ ድራዉነ አ አያናይ ሺሼዳ ድራዉ፥ ሀዋንቱፐ እቱነ ፓጨና፤ ቃይ እቱነ ባረ ላጊ ባይናን ደኤና። 17 እ ኡንቱንቶ ሳማ ከሴዳ፤ አ ኩሺ ኡንቱንቶ ጋድያ ዎርዱዋን ሻኬዳ፤ ኡንቱንቱ አ መꬍናዉ ሞዳና፤ የለታፐ የለታ ጋካናዉ፥ ኡንቱንቱ አን ደአና።

35

ጽሎተꬃ ኦግያ

1 ቢታ ባዙነ መላ ቢታይ ናሸታና፤ መላ ቢታይ ናሸቻ ፖጩ ጊደ፥ ጪሻ ጪሻና። 2 እ ዳሮፐ ጪሻና፤ ፖጩ ጊደ ናሸቻን የጻና። ሊባኖሳ ቦንቹነ ቃርመሎሳነ ሳሮና ግታተꬃይ እመታና፤ ኡንቱንቱ መꬍና ጎዳ ቦንቹዋነ ኑ ጾሳ ግታተꬃ በአና።

3 ዳቡሬዳ ኩሸቱዋነ አርጋጬዳ ጉልባታ ምንꬅተ።* 4 ዎዛናን ያሻይ ደእያዋንታ፥ “ምንተ! ያዮፕተ! ሄኮ፥ ህንተ ጾሳይ ሀሉዋ ከሳናዉነ ባረ ጾሳተꬃን ኡንቱንታ ሙራናዉ ያና፤ እ ህንተና አሻና” ያግተ።

5 ሄ ዎደ፥ ቆቀቱዋ አይፊ ዶየታና፤ * ቱለቱዋ ሀይꬃይካ ስሳና። 6 ዎባቱዋ ገንእያዳን ጉፓና፤ ዱደቱካ ናሸቻን የጻና፤ ባዙዋን ሃꬃይ መሎሳን ፑልቱ ꬉቃና። 7 ጹግያ ሻፊ ዳጋቴዳ ሃꬃ ግዳናዋ፤ መላ ቢታይ ሃꬃ ፑልታና፤ ዎራካናቱ አላጽያሳን ማታይ ማቃይነ ጫሪ ዶላና።

8 ያን አኮ ኦጊ ደአና፤ እካ ጌሻተꬃ ኦግያ ጌተታና። ጌሻ ግደናዋንቱ ሄ ኦግያና አꬍክኖ። ሽን እ ጌሻቱዋሳ ግዳናዋ፤ ኢታ ኤያቱ አን ስመረትክኖ። 9 ያን ጋሙ ደኤና፤ ያሽያ ዶአቱካ ሄዋና አꬍክኖ፤ ያንካ ቤትክኖ፤ ሽን ዎዘቴዳዋንቱ ጻላላይ ሀመታና። 10 መꬍና ጎዳይ ዎዜዳዋንቱ ስማና፤ የጺድ፥ ጽዮነ ያና፤ መꬍና ናሸቻይ ኡንቱንቱ ሁጲያን ዎꬋና። ኡንቱንቱ ናሸቻነ ሀሹ ግያዋ ደማና፤ ካዩነ ኦሊ ዎራ ባቃታና።

አሶራ፥ ባብሎና፥ ካትያ ህዝቅያሳነ ኢስያሳ

36

(36:1—39:8)

አሶረቱ የሩሳላሞ ናሴድኖ

(2 ካታ. 18:13-27፤ 2 ኦዱዋ 32:1-19)

1 ካትያ ህዝቂያስ ካተቴዳ ታማነ ኦይደንꬆ ላይꬃን፥ አሶረ ካቲ ሳናክሬብ ግምበት ኡቴዳ ይሁዳ ካታማቱዋ ኡባ ኦሊደ ኦይቄዳ። 2 ሄዋፐ ጉይያን፥ አሶረ ጋድያ ካቲ ላክሻ ግያ ካታማፐ እት ዋናትያ ኦላ ጋዳዋ ጮራ ኦላንቻቱዋና ካትያ ህዝቂያሳኮ የሩሳላመ የዴዳ። ቢደ፥ ማዩዋ ሜጭያዋ ጋደ አፍያ ኦግያፐ ቆሞ ባጋና ደእያ ዳጋቴዳ ሃꬃይ ጎግያ ሃꬃ ማታን ኤቄዳ። 3 ያትና፥ ህልቂያ ናአይ ካትያ ጎልያን አዎትያ ኤልያቂመ፥ ዋና ጻፊ ሼብንነ አሳፋ ናአይ ታርክያ ጻፍያ ዮኣህ አኮ ካረ ከሴድኖ።

4 አሶረቱዋ ጋዳዋይ ኡንቱንታ፥ “ህዝቂያሳዉ ሀዋዳን ያጊደ ኦድተ፤ አሶረ ካቲ፥ ዎልቃማይ ኔና ሀዋዳን ያጌ፤ ‘ኔን ሀዋ ኬሻ አያን አማነታዲ? 5 ኔን ጮ መላ፥ ኦላ ኦለታናዉ ታዉ አꬌዳ ኤራይነ ዎልቃይ ደኤ ያጋሳ። ሽን ኔን ኦናን አማነታደ ታ ቦላ ሀዋ ማካላዲ? 6 ኔን ግብጼ ካቲ ማዳና ጋደ ቆፔዳዋ ግዶፐ፥ መኤዳ ማቃ ጋትማን ጉፈትያ አሳ ማላ። አያዉ ጎፐ፥ ጻምአይ መእና፥ ፕንጩ ኩሽያ ጫዴነ ማዱጽሴ። ግብጼ ካቲ ባረናን አማነትያ አሳ ኡባዉ ሄዋ ማላ።’ ”*

7 ሽን ኔን ታዉ፥ “ኑን መꬍና ጎዳን፥ ኑ ጾሳን፥ አማነቴቶ” ያጎፐ፥ ህዝቂያስ ይሁዳ አሳነ የሩሳላመ አሳ፥ “ህንተ የሩሳላመን ደእያ ያርሽያሳን ጎይናናዉ ኮሼ” ጊደ፥ አዉ ጎይንያ ꬎቃ ሳአቱዋነ ያርሽያ ሳኣ ድጌዳ ጾሳ እ ግደኔ?

8 አነ ሀእ ሃያ! ታ ጎዳ አሶረ ካትያና ናሰታ። ኔን ቶጋናዉ ዳንዳይያ፥ ግድያ አሳ ደሞፐ፥ ላኡ ሻአ ፓራቱዋ ታን ነዉ እማና። 9 ኔን፥ “ግብጼቱ ፓራ አሳቱዋነ ፓራ ጋረቱዋ ታዉ የዳና” ጋደ አማኖፐነ፥ ታ ጎዳ ኦላንቻቱዋ ካፓቱዋፐ እት ላፍያዋካ ዛራናዉ ዳንዳያካ። 10 ሄዋ ቦላካ ቃይ፥ ታን ሀእ ቱሙ መꬍና ጎዳ አዛዙ ባይናን ሀ ጋድያ ꬋይሳናዉ ከሳድታ? መꬍና ጎዳይ ባረ ሁጲያን ታና፥ “ኔረ፥ ሄ ጋድያ ባደ፥ ኦላደ ባይዛ” ያጊደ ኦዴዳ ያጌ ያግተ ያጌዳ።

11 ሄዋፐ ጉይያን ኤልያቂመ፥ ሼብንነ ዮኣህ አሶረቱዋ ጋዳዋ ሀዋዳን ያጌድኖ፤ “ኑን ብለꬃ ኤርያ ድራዉ፥ ሀያና ኔን ኑዉ ነ ቆማቶ ሶርያ ቃላን ኦዳ። ድርሳ ግምቢያ ሁጲያን ደእያ አሳይ ስሰና ማላ፥ እብራይስጸ ቃላን ኦዶፓ” ያጌድኖ።

12 ሽን ጋዳዋይ ዛረꬂደ፥ “ሀ ቃላቱዋ ታን ህንተዉነ ህንተ ጎዳ ጻላላዉ ኦዳናዉ ታና ታ ጎዳይ ኪቴዴየ? ህንተናና እትፐ ባረንቱ ኡርቃ ሼሻ ማናዉነ ባረንቱ ሃꬃ ሼሻ ኡሻናዉ ደእያ፥ ሀ ድርሳ ግምቢያ ቦላ ኡቴዳ አሳ ኡባዉ ኦዳናሳ ግደኔየ?” ያጌዳ።

13 ሄዋፐ ጉይያን አሶረቱዋ ጋዳዋይ ደንድ ኤቂደ፥ ባረ ቃላ ꬎቁ ኦꬂደ፥ እብራይስጸ ቃላን ሀዋዳን ያጌዳ፤ “አሶረ ካቲ ዎልቃማይ ህንተና ግያዋ ስስተ! 14 ካቲ ህንተና ሀዋዳን ያጌ፤ ‘ህዝቂያስ ህንተና ጭሞፖ፤ አያዉ ጎፐ፥ እ ህንተና ታ ኩሽያፐ ዎꬅ አካናዉ ዳንዳየና። 15 እ ህንተና፥ “መꬍና ጎዳይ ቱማ ኑና አሻና፤ ሀ ካታማይካ አሶረ ካትያ ኩሽያን ገለና” ጊደ ህንተ መꬍና ጎዳን አማነታና ማላ ኦꬆፖ’ ያጌ።

16 “ኤ፥ ህንተ ህዝቂያስ ኦድያዋ ስሶፕተ። አሶረ ካቲ ህንተና፥ ‘ታናና ስገትተ፤ ሃ ታኮ ከስተ። ያቶፐ፥ ህንተ ኡባይካ ህንተ ዎይንያ ቴራፐነ ህንተ ባላስያ ቴራፐ ማና፤ ህንተ ቦኬዳ ኦላፐካ ሃꬃ ኡሻና። 17 ሄዋፐ ጉይያን ታን ያደ፥ ህንተና ህንተ ቢታ ማላትያ ቢታ አካደ አፋና። ሄ ቢታይ ካꬃይነ ዎይንያ ኤሳይ፥ ኡክꬃይነ ዎይንያ አታክልቲ ኩሜዳ ቢታ’ ያጌ።

18 “ህዝቂያስ ህንተና፥ ‘መꬍና ጎዳይ ኑና አሻና’ ያጊደ ጭመናዳን ናገትተ። ጋድያ አሳቱዋ ጾሳቱዋፐ ባረ ቢታ አሶረ ካትያ ኩሽያፐ አሼዳ ጾስ ደኢየ? 19 ሀማታ ጾሳቱነ አርፋዳ ጾሳቱ ሀቃን ደኢኖ? ሳፋርዋይማ ግያ ካታማ ጾሳቱ ሀቃን ደኢኖ? ኡንቱንቱ ሳማርያ ታ ኩሽያፐ ዎꬅ አኬድኖ? 20 ሀ ቢታቱዋ ጾሳቱዋ ኡባ ግዶን ባረ ጋድያ ታ ኩሽያፐ አይ ጾስ አሼዳዋ ሽን፥ መꬍና ጎዳይ የሩሳላመ ታ ኩሽያፐ አሻኔ?” ያጌዳ።

21 ሽን አሳይ እት ቃላነ አዉ ዛረናን ጮኡ ጌዳ። አያዉ ጎፐ፥ ካቲ ኡንቱንታ፥ “አዉ አይነ ዛሪደ ኦዶፕተ” ያግ ዎꬄዳ። 22 ሄዋፐ ጉይያን ህልቂያ ናአይ ካትያ ጎልያን አዎትያ ኤልያቂመ፥ ዋና ጻፊ ሼብንነ ታርክያ ጻፊ አሳፋ ናአይ ዮኣህ ባረንቱ ማዩዋ ፔꬊደ፥ ህዝቂያሳኮ ቤድኖ፤ አሶረቱዋ ጋዳዋይ ጌዳዋ ኡባ አዉ ኦዴድኖ።

37

ካቲ ህዝቂያስ ኢስያሳ ዞርያ ኦቼዳ

(2 ካታ. 19:1-7)

1 ካቲ ህዝቂያስ ሄዋ ስሴዳ ዎደ፥ ባረ ማዩዋ ፔꬌዳ፤ ማቃ ማዪደ፥ መꬍና ጎዳ ጌሻ ጎልያ ገሌዳ። 2 ካትያ ጎልያን አዎትያ ኤልያቂመ፥ ዋና ጻፊ ሼብንነ ጭማ ቄሳቱ ማቃ ማዪደ፥ አሞጻ ናኣ ትምቢትያ ኦድያ ኢስያሳ ኮ ባና ማላ ኪቴዳ። 3 ኡንቱንቱ ኢስያሳ ኮ ቢደ፥ “ህዝቂያስ ሀዋዳን ያጌ፤ ‘ሀቼ ጋላሳይ መቶ ጋላሳ፥ ሴራ ጋላሳነ ዬላ ጋላሳ። ሄዌካ ናእ የለታናዉ ዎዲ ጋክና፥ ባናደ የላናዉ ምሽራትዉ ዎልቃይ ꬋይያዋ ማላ። 4 ደኡዋ ጾሳ ሸቃናዳን፥ አ ጎዳይ፥ አሶረ ካቲ፥ ኪቴዳ ጋዳዋ ቃላ መꬍና ጎዳይ ነ ጾሳይ ስሰናን አገና። ቃይ መꬍና ጎዳይ ነ ጾሳይ ሄ ስሴዳ ቃላ ሀዳን አ ሙረናን አገና። ሄዋ ድራዉ፥ ኑ አሳ ግዶን ፓላህ አታናዋንቶ ዎሳ!’ ያጌ” ያጌድኖ።

5 ካትያ ህዝቂያሳ ቆማቱ ኢስያሳ ኮ ዬዳ ዎደ፥ 6 እስያስ ኡንቱንታ ሀዋዳን ያጌዳ፤ “ህንተ ጎዳዉ ሀዋዳን ያጊደ ኦድተ፤ መꬍና ጎዳይ ኔና፥ ‘አሶረ ካትያ ቆማቱ ታና ሸቅሽን፥ ኔን ስሴዳ ቦርያ ቃላዉ ያዮፓ። 7 በአ፥ ኦዱዋ ስሲደ፥ እ ባረ ቢታ ስማና ማላ፥ ታን አ ግዶን እት አያና ዎꬃና። ያታደ እ ባረ ቢታ ቢደ፥ ያን ማሻን ሀይቃናዳን፥ ታን አ ኦꬃና ያጌ’ ” ያግተ ያጌዳ።

አሶረቱ ሀራቱዋካ ናሴድኖ

(2 ካታ. 19:8-19)

8 አሶረ ካቲ ላክሻ ካታማፐ ደንዲደ ብ ክቼዳዋ አሶረቱዋ ጋዳዋይ ስሲደ፥ ጉየ ስሜዳ። ካቲ ሊብና ካታማን ኦለትያዋ ደሜዳ።

9 ካቲ ሳናክሬብ፥ “ቶጵያ ካቲ ትርሃቅ ኔና ኦላናዉ ዬዳ” ያግያ ኦዱዋ ስሴዳ። ህዝቂያሳዉ ሀዋዳን ያግ ኪቴዳ፤ 10 “ይሁዳ ካትያ ህዝቂያሳ፥ ኔን አማነትያ ጾሳይ ኔና፥ ‘የሩሳላመ አሶረ ካትያ ኩሽያን ገለና’ ያግ ጭሞፖ። 11 በአ፥ አሶረ ካተቱ ቢታቱዋ ኡባ ኡባና ꬋይሲደ፥ ኡንቱንቱ ኦꬄዳዋ ኔን ስሳዳ። ያትና፥ ኔን አታኒ? 12 በን ታ ማይዛ አዎቱ ባይዜዳ ቢታቱዋ ጾሳቱ፥ ሄዋንቱነ ጎዛና፥ ካራነነ ረጼፋ ቢታቱዋ ጾሳቱነ ታላሳራን ደእያ ኤደነ አሳ ጾሳቱ ሄ ቢታቱዋ ባሻፐ አሼድኖ? 13 ሀማታ ካቲ፥ አርፋዳ ካቲ፥ ሳፋርዋይማ ካቲ፥ ሄናአ ካቲነ ኢዋ ካቲ ሀቃን ደኢኖ?” ያግ ኪቴዳ።

14 ህዝቂያስ ዳብዳቢያ ኪተቴዳ አሳቱዋፐ አኪደ ናባቤዳ። ዳብዳቢያ መꬍና ጎዳ ጌሻ ጎልያ አክ አፊደ፥ መꬍና ጎዳ ስንꬃን ምጬዳ። 15 ያቲደ መꬍና ጎዳ ሀዋዳን ያግ ዎሴዳ፤ 16 “አቤት ኡባፐ ዎልቃማ መꬍና ጎዳዉ፥ ክሩበቱዋፐ ግዱዋን ኡትያ እስራኤልያ ጾሳዉ፥ ሳኣ ካዉተꬃቱዋ ኡባ ቦላ ነ ጻላላይ ጾሳ። ሳሉዋነ ሳኣ ኔን መꬋዳ።* 17 አቤት መꬍና ጎዳዉ፥ ነ ሀይꬃ ሃ የጋደ ስሳ። አቤት መꬍና ጎዳዉ፥ ነ አይፍያ ፖጋደ ጼላ። ኔና፥ ደኡዋ ጾሳ ቦራናዉ ሳናክሬብ ኪቴዳ ቃላ ስሳ።

18 “አቤት መꬍና ጎዳዉ፥ አሶረ ቢታ ካተቱ ካዉተꬃ ኡባነ ኡንቱንቱ ጋድያ ባይዜዳዌ ኤ ቱማ። 19 ኡንቱንቱ ጾሳቱዋ ታማን ጹግ ꬋይሴድኖ፤ አያዉ ጎፐ፥ ኡንቱንቱ ጾሳቱ ዎንካ አሳ ኩሺ ማሲደ ከሴዳ ምꬃነ ሹቻ ግድያ ድራዉ፥ ቱሙ ጾሳቱዋ ግድክኖ፤ ሄዋ ድራዉ፥ ኡንቱንቱ ኡንቱንታ ꬋይሴድኖ። 20 ሀእ ስም አቤት መꬍና ጎዳዉ፥ ኑ ጾሳዉ፥ ነ ጻላላይ ጾሳ ግድያዋ ሳኣ ካዉተꬃቱ ኡባይ ኤራና ማላ፥ ኔን ኑና አ ኩሽያፐ ዎꬃ አካ!” ያግ ዎሴዳ።

እስያስ ካትያዉ የዴዳ ኪታ

(2 ካታ. 19:20-37)

21 ሄዋፐ ጉይያን፥ አሞጻ ናአይ እስያስ ህዝቂያሳዉ ሀዋዳን ያግ ኪቴዳ፤ “መꬍና ጎዳይ እስራኤልያ ጾሳይ ሀዋዳን ያጌ፤ ‘ኔን አሶረ ካትያ ሳናክሬባ ጋሱዋን ታና ዎሴዳ ዎሳ ስሳድ’ ያጌ። 22 መꬍና ጎዳይ ሳናክሬባዋ ሀዋዳን ያግ ሃሳየ፦

“ጽዮነን ደእያ አሳይ ኔና ካꬌ፤

የሩሳላመ አሳይ ባረ ሁጲያ ቃꬂደ፥ ኔና ቅሊጬ።

23 ኔን ሸቄዳዌነ ቶቼዳዌ ኦኔ?

ኔን ኦ ቦላን ነ ቃላ

ꬎቁ ኦꬃደ ሃሳያዲ?

ቃይ ኦቶሩዋን ኦና

ꬎቁ ጋደ ጼላዲ?

ሄዋ ኔን ኦꬄዳዌ ታ ቦላና፥

እስራኤልያ ጌሻ ቦላና ግደኔ!

24 ኔን ኪቴዳ አሳቱዋ ባጋና ጎዳ ሸቃዳ።

ቃይ ሀዋዳን ያጋዳ፤

‘ታን ታዉ ደእያ ጮራ ፓራ ጋረቱዋን

ꬎቃ ደረቱዋ ሁጲያ፥ ሊባኖሳ ደርያ ኪክያ ከሳድ።

ከሳደ ኡባፐ አዱቂያ ዝጋቱዋነ፥

ኡባፐ ሎእያ ጺዳቱዋ ቃንጻድ።

ታን ꬎቃዉ ዉርሰꬃ ጋጻነ፥

ጪልሞ ዎራ ጋካድ።

25 ታን አላጋ ቢታቱዋን

ሃꬃ ኦላቱዋ ቦካደ፥

ሃꬃ ኡንቱንቱፐ ኡሻድ።

ግብጼ ጋድያን ጎግያ ሃꬃ ኡባ

ታን ታ ገድያ ጎምፓን የꬋደ መልሳድ’

ያጋዳ።

26 “ዳሮ ዎድያፐ ካሰ፥

ኔን ግምበቴዳ ካታማቱዋ ቆቆፋደ፥

ሹቻ ኬላ ከሳና ማላ፥

ታን ቆፋ ቃቻ ዎꬄዳዋ ኔን ኤራበይኪ?

ታን ሀእ ፖልያ ሀልቾቱዋ፥

በን ሀልቻ ዎꬃድ።

27 ሄዋ ድራዉ፥ ኡንቱንቱ አሳዉ ዎልቃይ እጽና፥

ኡንቱንቱ ካዉሼድኖነ ዬላቴድኖ።

ኡንቱንቱ ጋደ ማታ ማላ፤

ጎሻን ሞኬዳ ጫርሻ ማላ።

ኡንቱንቱ ጎልያ ሁጲያን

ሞክያ ሻራፋዳንነ ካኤናን ደእሽን፥

ትሻን ዋግ ሜዳ ካꬃዳን ሀኔድኖ።

28 “ሽን ኔን ኡትያሳ፥

ከስያሳ፥ ገልያሳነ፥

ታ ቦላ ኔን ሀንቀቴዳ ሀንቁዋ ታን ኤራይ።

29 ኔን ታ ቦላ ሀንቀቴዳ ድራዉነ፥

ነ ኦቶሩዋካ ታን ስሴዳ ድራዉ፥

ታን ነ ሲꬍያን ታ ማጋ አꬃና፤

ነ ዶናንካ ታ ብጻላ ባርሳና።

ያታደ ኔን ዬዳ ኦግያና፥

ታን ኔና ጉየ ዛራና ያጌ”

ያጌዳ።

30 ሄዋፐ ጉይያን፥ እስያስ ካትያ ህዝቂያሳ ሀዋዳን ያጌዳ፤ “ሀዎ ነዉ ማላታይ ሀዋ: ሀ ላይꬅ ህንተ አዛባ ሞኬዳ ካꬃ ማና፤ ላይꬅ ቃይ ሀ ላይꬅ ሞኬዳዋ አዛባ ማና። ሽን ካላ ላይꬅ ህንተ ህንተ ሁጲያን ዘርተነ ጫክተ፤ ዎይንያ ቱራካ ቶክተነ አ ቴራ ሚተ። 31 ይሁዳ አሳፐ አትያዋንቱ ጻጱዋ ዱገ የዲደ፥ ቦላን አይፍያ አይፍያ ምꬃ ማላ ግዳናዋ። 32 አያዉ ጎፐ፥ ዉሪደ አቴዳዋንቱ የሩሳላመፐ፥ ፓላሄዳዋንቱካ ጽዮነፐ ከሳና። ኡባፐ ዎልቃማ መꬍና ጎዳ ምሹ ሄዋ ኦꬂደ ፖላና።

33 “ሄዋ ድራዉ፥ አሶረ ካትያባ መꬍና ጎዳይ ሀዋዳን ያጌ፤ ‘አሶረ ካቲ ሀ ካታማ ገለና፤ ዎይ ሀዋን ባረ ዎንዳፍያ ዱከና፤ ዎይ ባረ ጎንዳልያ ኦይቂደ፥ ሀ ካታማ ስንꬃ አና፤ ዎይ ቃይ ካታማ ዩሹዋ ቢታ ዶርያን ዶደና። 34 አሶረ ካቲ ባረ ዬዳ ኦግያና ጉየ ስማና፤ እ ሀ ካታማ ገለና። ታን መꬍና ጎዳይ ሀዋ ኦዳይ። 35 ታን ታ ቦንቹዋ ድራዉነ ታ ቆማ ዳዊታ ድራዉ፥ ሀ ካታማ ቦሽሰናን አሻ አካና’ ያጌ” ያጌዳ።

36 ሄ ጋላስ ቃማ መꬍና ጎዳ ኪታንቻይ ከሲደ፥ አሶረ አሳይ ዱንካኔዳሳን፥ እት ጼታነ ሆስፑን ታማነ እቼሹ ሻአ አቱማ አሳ ዎꬌዳ። ያትና፥ አሳይ ዎንታ ሱሪደ በእያ ዎደ፥ ሀይቄዳ አሳ አሃይ ሄዋን ኩሜዳ። 37 ሄዋ ድራዉ፥ አሶረ ካቲ ሳናክሬብ ደንዲደ፥ ጉየ ስም ቢደ፥ ናናዌ ካታማን ኡቴዳ።

38 እት ጋላስ ሳናክሬብ ባረ ጾሳ ንስሮካ ጎልያን ጎይኒድ ደእሽን፥ አ ናናይ አድራመሌክነ ሳርኤጸር ማሻን አ ዎꬌድኖ። አራራተ ግያ ቢታ ባቃቴድኖ። አ ናአይ አስራዶን አ ሳኣን ካተቴዳ። 37:38 አስራዶን: እ እብራዌꬆ ቃላን “ኤሳር-ሀዶን” ጌተቴ።

38

ካቲ ህዝቂያስ ሀርጊደ ፓጼዳ

(2 ካታ. 20:1-11፤ 2 ኦዱዋ 32:24-26)

1 ሄ ዎደ ካቲ ህዝቂያስ ሀርጊደ፥ ሀይቃና ማቴዳ። ያት ደእሽን አሞጻ ናአይ ትምቢትያ ኦድያ እስያስ አኮ ቢደ፥ “መꬍና ጎዳይ ኔና፥ ‘ኔን ሀይቃሳፐ አትና ፓጻካ፤ ሄዋ ድራዉ፥ ነ ጎልያ ጊግሳ’ ያጌ” ያጌዳ።

2 ህዝቂያስ ጎዳኮ ስም ግሲደ፥ መꬍና ጎዳ ዎሴዳ። 3 እ “አቤት መꬍና ጎዳዉ፥ ታን ነ ስንꬃን ቱማተꬃንነ ኩመንꬃ ዎዛናን ሄመቴዳዋነ ቃይ ኔና ናሸችያባ ኦꬄዳዋ ታዉ ኔን ሀሳያና ማላ፥ ታን ኔና ዎሳይ” ያጊደ ዎሴዳ፤ ህዝቂያስ ሎይꬅ ምሸቲደ ዬኬዳ።

4 ሄዋፐ ጉይያን፥ መꬍና ጎዳ ቃላይ ኢስያሳ ኮ ሀዋዳን ያጊድ ዬዳ። 5 “ባደ፤ ህዝቂያሳ፥ መꬍና ጎዳይ ነ ማይዛ አዉዋ ዳዊታ ጾሳይ ሀዋዳን ያጌ፤ ‘ታን ነ ዎሳ ስሳድ፤ ነ አፎꬃካ በኣድ። ነ ላይꬃ ቦላ ታን ነዉ ታማነ እቼሹ ላይꬃ ጉጃና። 6 ኔናነ ሀ ካታማ አሶረ ጋድያ ካትያ ኩሽያፐ አሻና፤ ታን ሀ ካታማዉ ኦለታደ አሻና ያጌ’ ” ያጋ ያጌዳ።

7 እስያስ ጉጂድካ ሀዋዳን ያጌዳ፤ “መꬍና ጎዳይ ባረ ጌዳ ቃላ ፖላናዉ መꬍና ጎዳዉ ማላታይ ሀዋ: 8 በአ፥ አካዝ ፑደ ከሳናዉ ጊግሴዳ ደꬃን ደእያ ኩዋይ ታሙ ታንጉዋ ጉየ ስሚደ ባናዳን፥ ታን ኦꬃና” ያጌዳ። ኩዋይ ታሙ ታንጉዋ ጉየ ስሚደ ቤዳ።

9 ይሁዳ ካቲ ህዝቂያስ ሀርግ ፓጼዳዋፐ ጉይያን፥ ጻፌዳ ማዝሙሪ ሀዋ: 10 ታን፥ “ታ ደኦ ላይꬃዉ ብሮ ባጋ ጋክያ ዎደ፥ ሀይቁዋ ፐንግያና ገላና ሀናይታ? ታ አቴዳ ላይꬃ ቦንቂ ድግና፥ መላ አታና ሀናይታ?” ያጋድ። 11 ሄዋዳንካ ቃይ፥ “ታን ፓጻ ደእያዋንቱ ጋድያን መꬍና ጎዳ በእከ፤ ሀ ሳኣን ደእያዋንቱ ግዶንካ ላኤንꬆ መꬍና ጎዳ በእከ። 12 ዶርሳ ሄምያዋ ዱንካንያዳን፥ ታ ደኡ ሾደቴዳ። ሸማይኒ አፍላ ሀርባን ጻጽያዋዳን፥ ታን ታ ደኡዋ ጻጻድ፤ እካ ታና ሸማይንያ ሀርባፐ ዱꬄዳ ጋላሳፐ ቃማ ጋካናዉ፥ ኔን ታና ꬋይሳዳ ያጋድ። 13 ሳአይ ዎንታና ጋካናዉ ታን ማዱዋ ደማናዉ ዋሳድ። ሽን ጋሙዋዳን እ ታ መቀꬃ ኡባ መንꬄዳ። ቃይ ጋላሳፐ ቃማ ጋካናዉ፥ ኔን ታና ꬋይሳዳ። 14 ታን ጭራሹዋዳንነ ሃꬃ ካፉዋዳን ዋሳድ፤ ሀራጵያዳንካ ዙዙማድ። ታ አይፈቱ ሳሉዋ ፑደ ጼሊደ ጼሊደ ዳቡሬድኖ። አቤት ጎዳዉ፥ ታን ኡንኤታድ፤ ኔን ታና ሀ ኡንኡዋፐ ከሳ!” ያጋድ።

15 ሀዋ ኡባ ጾሳይ እ ባረ ሁጲያን ኦꬄዳ፤ ያትና፥ ታን አያ ጋናዉ ዳንዳያይታ? ታ ሸምፑ ሎይꬅ ኡንኤቴዳ ድራዉ፥ ታ ላይꬃ ኡባን አሽከተꬃን ሀመታና። 16 አቤት ጎዳዉ፥ ሀዋንቱ ማላ የዎቱዋን አሳይ ፓጻ ደኤ። ሀይ ታ ፓጻተꬃ ዛራደ፥ ታና ፓጻ ዎꬃርኪ! 17 በአ፥ ታን ሀ ዎልቃማ ቱጋ ቱጋቴዳዌ ታዉ ሎአ ግዴዳ። ኔን ታ ሸምፑዋ ባሻ ኦላፐ ጉየ ዛራደ አሻዳ፤ ኔን ታ ናጋራ ኡባ ኔፐ ጉየ ዛራደ ኦላዳ። 18 አያዉ ጎፐ፥ ዱፉ ኔና ጋላተና፤ ሀይቁካ ኔና ሳበና። ጪማ ኦላዉ ዱገ ዎꬍያዋንቱ ኔና አማንꬄ ጊደ ህዶታ ኦꬅክኖ። 19 ታን ሀች ኔና ጋላትያዋዳን፥ ፓጻ ደእያዋንቱ ጻላላቱ ኔና ጋላቲኖ፤ ኔን አማንꬅያዋ አዉ ባረ ናናቶ ኦዴ።

20 መꬍና ጎዳይ ታና አሻና፤ ሄዋ ድራዉ፥ ኑን ኑ ደኡዋ ላይꬃ ኡባን፥ መꬍና ጎዳ ጎልያን ባቀቴዳ ክርያን ዋጸቴዳ ዲꬃን የጻና።

21 ሀዋፐ ካሰ እስያስ፥ “ባላስያ ቴራ ዳጺደ፥ አ ጋፉዋ ቦላ ዎꬅተ። ያቶፐ፥ እ ፓጻና” ያግ ዎꬄዳ።

22 ህዝቂያስካ፥ “ታን ፓጻደ መꬍና ጎዳ ጌሻ ጎልያ ፑደ ከሳናዎ ማላታይ አዬ” ያግ ኢስያሳ ኦች ዎꬄዳ።

39

ባብሎነፐ ኪተቲደ ዬዳ አሳቱዋ

(2 ካታ. 20:12-19)

1 ሄ ዎደ፥ ባላዳና ናአይ፥ ባብሎነ ካቲ ማሮዳክ ባላዳን፥ ህዝቂያስ ሀርጊደ ፓጼዳዋ ስሴዳ ድራዉ፥ ዳብዳቢያነ እሙዋ ህዝቂያሳዉ የዴዳ። 2 ህዝቂያስ ኪተቲደ ዬዳ አሳቱዋ ሞኬዳ። ያቲደ ባረ ሻሉዋ ምንጅያ ጎልያን ደእያ ብራ፥ ዎርቃ፥ ሳዉዋ፥ አልኦ ዛይትያ፥ ባረ ኦላ ሚሻነ ባረ ሻሉዋ ምንጅያ ጎልያን ደእያዋ ኡባ ኡንቱንታ በሴዳ። ባረ ሶን ዎይ ባረ ካዉተꬃ ግዶን ደእያዋ ኡባፐ ህዝቂያስ ኡንቱንታ በሰናን አጌዳባይ አያይነ ባዋ።

3 ሄዋፐ ጉይያን፥ ትምቢትያ ኦድያ እስያስ ካትያ ህዝቂያሳኮ ዪደ፥ “ሀ አሳቱ ዋጌድኖ? ኡንቱንቱ ሀቃፐ ዬድኖ?” ያግ ኦቼዳ።

ህዝቂያስ፥ “ኡንቱንቱ ታኮ ሃኮ ጋድያፐ፥ ባብሎነፐ ዬድኖ” ያጌዳ።

4 እስያስ ቃይካ፥ “ኡንቱንቱ ነ ሶን አያ አያ በኤድኖ?” ያጌዳ።

ህዝቂያስ፥ “ኡንቱንቱ ታ ሶን ደእያ ኡባባ በኤድኖ፤ ታ ሻሉዋ ምንጅያ ጎልያን ደእያባፐ ታን ኡንቱንታ በሳቤናባይ አያይነ ባዋ” ያጌዳ።

5 ሄዋፐ ጉይያን፥ እስያስ ህዝቂያሳ፥ “ኡባፐ ዎልቃማ መꬍና ጎዳይ ግያዋ ስሳ። 6 መꬍና ጎዳይ ሀዋዳን ያጌ፤ ‘ነ ካትያ ጎልያን ደእያባይ ኡባባይነ ነ ማይዛ አዎቱ ሀች ጋካናዉ ሺሼዳባይ ኡባባይ ኡባና ኦሞደቲደ፥ ባብሎነ ቢታ ባና ጋላሳቱ ያና፤ አፐ አያይነ አተና። 7 ቃይ ነዉ የለታና፥ ነ አሾነ ነ ሱꬃ ግድያ፥ ነ አቱማ ዛራቱዋፐካ ኦሞደቲደ ባና፤ ቢደ ባብሎነ ካትያ ጎልያን ጎይሮ ግዲደ ኦꬃና’ ያጌ” ያጌዳ።

8 ህዝቂያስ ዛሪደ፥ “ኔን ኦዴዳ መꬍና ጎዳ ቃላይ ሎአ” ያጌዳ። አያዉ ጎፐ፥ ህዝቂያስ፥ “ታን ደኤዳ ላይꬃን ሳሩነ ዎፓይ ደአና ግደኔ” ያግ ቆፔዳ።

ጾሳይ ባረ አሳ አሽያዋ ግዱሳ

40

(40:1—48:22)

ምንꬁ ኩሜዳ ቃላ

1 ህንተ ጾሳይ ሀዋዳን ያጌ፤ “ታ አሳ ምንꬅተ! ምንꬅተ! 2 የሩሳላመዉካ፥ እዛ ኦሞዱዋን ደኤዳ ዎዲ ፖለቴዳዋ፥ እዝ ናጋራይ አቶ ጌተቴዳዋ ኦድተ፤ እዝ ናጋራ ድራዉ፥ መꬍና ጎዳይ እዞ ላኡ ዳኩዋ ሙሬዳዋ ኦድተ” ያጌ።

3 እት ሀዋዳን ያግያ ኮሻ ስሰቴ፤ ** “መላ ቢታን መꬍና ጎዳ ኦግያ ጊግስተ፤ ኑ ጾሳዉ መላ ጋድያን አኮ ኦግያ ስት ኦꬅተ። 4 ዎምባ ኡባይ ꬎቁ ጋና፤ ደሪ ኡባይነ የዉ ኡባይ ዝቂ ጋና። ባዬዳ ኦጊ ሳላላና፤ ኮርጱኮርጳ ቢታይካ ደምባታና። 5 ሄ ዎደ፥ መꬍና ጎዳ ቦንቹ ቆንጫና፤ አሹዋ ማዬዳ ኡባይ ሄዋ እትፐ በአና። አያዉ ጎፐ፥ መꬍና ጎዳ ዶናይ ሄዋ ሃሳዬዳ” ያጌ።

6 እት ኮሻይ፥ “ዋሳ!” ያግያዋ ስሳድ። *

ታን፥ “ዋጋደ ዋሶ?” ያጋድ።

“አሳይ ኡባይ ማታ ማላ፤ አ ቦንቹ ኡባይካ ደምባ ጪሻ ማላ። 7 መꬍና ጎዳይ ባረ ሸምፑዋ አ ቦላን ሸምፕያ ዎደ፥ ማታይ መሌ፤ ጪሻይካ ቆቆፈቴ። አሳይ ቱሙ ማታ ማላ። 8 ማታይ መሌ፤ ጪሻይካ ቆቆፈቴ፤ ሽን ኑ ጾሳ ቃላይ መꬍናዉ ኤቂደ ደኤ” ያጋ ዋሳ።

9 ኔኖ ምሽራቹዋ ኦድያ ጽዮኔ፥ ꬎቃ ደርያ ፑደ ከሳ፤ ነኖ ምሽራቹዋ ኦድያ የሩሳላመ፥ ነ ኮሻ ዎልቃፐ ꬎቁ ኦꬃ፤ ያዮፓ፤ ꬎቁ ኦꬃ፤ ያታደ ይሁዳ ካታማቶ፥ “ህንተ ጾሳይ ሀዌኮ” ያጋ ኦዳ። 10 በእተ፥ ኡባ ሞድያ መꬍና ጎዳይ ዎልቃና ዬ፤ * አ ቀሲ አዉ ሞዳና። በእተ፥ አ ዎይታይ አናና ደኤ፤ አ ኦሱዋ ጋቲካ አ ስንꬃና። 11 እ ባረ ዉድያ ሄንꬃንቻዳን ምዜ፤ * ባረ ዶርሳ ማራቱዋካ ባረ ቀስያን ሺሺደ፥ ባረ ክዉዋን እድማና። ꬋንꬅያዋንታካ ሎዳን ካለꬃና።

ኡባፐ ቦላ ግዴዳ እስራኤልያ ጾሳ

12 ሃꬃቱዋ ባረ ኩሽያ ኮጵያን ማኬዳዌ፥ ሳሎቱዋ ታካꬍያን ልኬዳዌ፥ ቢታ ባና ቁንኣን ማኬዳዌ፥ ቃይ ደረቱዋነ ዞዘቱዋካ ሚዛናን ልኬዳዌ ኦኔ? 13 መꬍና ጎዳ አያና አዛዜዳዌ፥ ዎይ አ ዞርያዋ ግዲደ ታማርሴዳዌ ኦኔ?* 14 እ ባረዉ ቆንጫናዳን፥ መꬍና ጎዳይ ኦናና ዞረቴዴ? ዎይ አ ሱረ ፕርዳ ኦግያ ታማርሴዳዌ ኦኔ? ዎይ አ አꬌዳ ኤራተꬃ ታማርሴዳዌ ዎይ አ አኬካ ኦግያ በሴዳዌ ኦኔ?

15 በእተ፥ ካዉተꬃቱ ባሬታ ግዶን ደእያ እት ጾክያ ሃꬃ ማላ። ኡንቱንቱ ሚዛናን ደእያ ጉꬃ ባናዳን ፓይደቴድኖ። በእተ እ ዳጋቴዳ ሃꬃካ ሊቆ ባናዳን ማዛኔ። 16 ሊባኖሳ ምꬃይ አዉ ኤꬃናዉ ግደና፤ አን ደእያ ዶአቱካ ጹግያ ያርሾ ግድክኖ። 17 ካዉተꬃቱ ኡባይ አ ስንꬃን ባይናዋ ማላ፤ ኡንቱንቱ አ ስንꬃን ኡባ ባይናባፐካ ጉꬃዳን ፓይደቲኖ።

18 ያትና፥ ጾሳ ህንተ ኦናና ማላትሲቴ?* ዎይ አይ ምስለቱዋና ልኪ ጼሊቴ? 19 ኤቃ ምስልያ ግዶፐ፥ ኩሽያ ሂላ ኤርያ አሳይ አ ማሴ፤ ሄዋ ቃይ ዎርቃ ትግያዌ ዎርቃን ሼሼ፤ ብራ ትግያዌካ አ ቦላ ብራ ሳንሳላታ መꬌ። 20 ሄዎ ሻሉ ባይና ህዬሳይ ያርሾ ዎቀና ምꬃ ዶሬ፤ ያቲደ፥ ሄ ምስሊ ቃጸናዳን ኤሳናዉ ኩሽያ ሂላ ኤርያ አሳ ኮዬ።

21 ኤርበይክቴ? ዎይ ስስበይክቴ? ሀዌ ህንተንቶ ኮይሮፐ ኦደትቤኔ? ዎይ ሳአይ መቶደፐ ሀዋ ህንተ አኬክበይክቴ? 22 እ ቢታ ዩሹዋፐ ቦላ ባጋን ባረ አራታን ኡቴ፤ ጋድያን ደእያዋንቱ አ ስንꬃን ቡምቡረꬃ ማላ። ሳሎቱዋ ጋርዱዋዳን ፕድ ኦꬅያዌ፥ ቃይ ደኢያሳ ኦꬂደ፥ ዱንካንያዳን ቶልያዌ፥ 23 ካፓቱዋ ባይናባዳን ኦꬅያዌ፥ ቢታ ካለꬅያዋንታካ ሀዳ ኦꬅያዌ አ። 24 ብሮ ኡንቱንቱ ቶከቶሳናነ ዘረቶሳና፥ ቃይ ጻጱዋካ ብሮ ጋድያን የዶሳና፥ ጾሳይ ኡንቱንቱ ቦላ ጫርኩዋ የድ አጌዳ፤ ኡንቱንቱካ መሌድኖ፤ ጎቲ ኡንቱንታ ሱላዳን አፌዳ።

25 ጌሻይ ኡንቱንታ፥ “ያትና፥ ታን አናና ልከታናዉ ታና ኦናና ማላትሲቴ?” ያጌ። 26 ህንተ አይፍያ ꬎቁ ኦꬂደ፥ ሳሉዋ ጼልተ፤ ሄ ጾልንተቱዋ መꬌዳዌ ኦኔ? እ ኡንቱንታ ኦላንቻዳን ካለꬄ፤ ኡንቱንቱ ፓይዱዋካ ኤሬ። እ ኡንቱንታ ኡባካ ኡንቱንቱ ሱንꬃን ሱንꬃን ጼሴ። አ አንጋ ግታተꬃፐነ አ ዎልቃ ምኖተꬃፐ ደንዴዳዋን፥ ኡንቱንቱፐ እቱነ ꬋየና።

27 ኔኖ ያቆባ፥ ነኖ እስራኤልያዉ፥ “ታ ኦጊ መꬍና ጎዳፐ ጌሜዳ፤ ጾሳይ ታ ፕርዳ ሸነኮ ጌዳ” ያጋ አያዉ አማሳላይ? ቃይ አያዉ ሀዋዳን ሃሳያይ? 28 ኤራበይኪ? ስሳበይኪ? መꬍና ጎዳይ መꬍና ጾሳ፤ እ ቢታ ኡባካ መꬌዳዋ። እ ዳቡረና፤ ዎይ ዎልቃይ አዉ ዉረና፤ ኦንነ አ ቆፋ ኤራናዉ ዳንዳየና። 29 ዳቡራንቻዉ ዎልቃ እሜ፤ ምኖተꬃይ ባይናዎካ ምኖተꬃ ጉጄ። 30 ሀራይ አቶ ያላጋ ናናይካ ዳቡሪኖ፤ ቃይ ዎልቃ ዉሪኖ። ዎዳላቱካ ኡባና ዳቡሪደ ኩንዲኖ። 31 ሽን መꬍና ጎዳ አማነቲደ ናግያዋንቱ፥ ባረንቱ ዎልቃ ኦራꬃና። ኡንቱንቱ አርጋንꬃቱዋዳን፥ ቀፍያን ፑደ ከሳና፤ ዎጺደ ዳቡርክኖ፤ ሀመቲደካ ዎልቃ ዉርክኖ።

41

እስራኤልያዉ ጾሳ ማዱዋ

1 ጾሳይ ሀዋዳን ያጌ፤ “ህንተኖ አባ ዶናን ደእያ ቢታቶ፥ ጮኡ ጊደ፥ ታን ኦድያዋ ስስተ! አሳይ ባረንቱ ምኖተꬃ ኦራጽስኖ፤ ኡንቱንቱ ሃ ሺቂደ ሃሳዪኖ። አነ ኑን ፕርደታናዉ እትፐ ሺቆይተ።

2 “ብያሳ ኡባን ጾንያ እቱዋ አዋይ ዶልያ ባጋፐ ደንꬄዳዌ ኦኔ? እ ካዉተꬃቱዋ አ ስንꬃን አꬂደ እሜ፤ ያትና፥ እ ካተቱዋ ገድያፐ ጋርሳና የꬌ። እ ኡንቱንታ ባረ ማሻን ባናዳን ኦꬄ፤ ቃይ ባረ ዎንዳፍያን ሱላዳን ኦꬄ። 3 እ ኡንቱንታ የደርሲደ፥ አ ገዲ ካሰ የꬍቤና ኦግያናካ ሳሮ አꬌ። 4 ሀዋ ኦꬄዳዌነ ፖሌዳዌ ቃይ የለታቱዋካ ኮይሮፐ ጼሴዳዌ ኦኔ? ታን መꬍና ጎዳይ፥ ኮይሩ፥ ዉርሰꬃዋንቱናካ ደእያዌ፥ ታን አ” ያጌ። 5 አባ ዶናን ደእያ ቢታቱ በኢደ ያዬድኖ፤ ሳኣ ጋጻቱካ ኮኮሬድኖ። ኡንቱንቱ እትፐ ሺቂደ፥ ታኮ ዬድኖ። 6 አሳ ኡባይ ባረ ሾሩዋ ሾሩዋ ማዴ፤ ቃይ ባረ እሻ፥ “ምና” ያጌ። 7 ኩሽያ ሂላንቻይ ዎርቃ ትግያዋ ምንꬄ፤ ማዶሻን ሌእስያዌ ባቻን ብራታ ሴርስያዋ፥ “ምና” ያጌ። እ ብራታ እትፐ ጋꬅያዋ፥ “ሀዌ ሎአ” ያጌ፤ ቃይ ሄ ኤቃይ ቃጸናዳን፥ ኡንቱንቱ ምስማርያን ꬎጊኖ።

8 ጾሳይ ሀዋዳን ያጌ፥ “ሽን ነኖ እስራኤልያዉ፥ ታ ቆማዉ፥ * ታን ዶሬዳ ያቆባ፥ ታ ዳቡዋ አብራሃማ ዛርያዉ፥ 9 ታን ኔና ቢታ ጋጻፐ አካደ፥ ቃይ ዉርሰꬃ ሃኮ ሳፐ ጼሳደ፥ ‘ኔን ታ ቆማ’ ያጌዳዎ፥ ታን ኔና ዶራድ፤ ቃይ ታን ኔና ኦልከ። 10 ታን ኔናና ደእያ ድራዉ ያዮፓ፤ ታን ነ ጾሳ ግድያ ድራዉ ዳጋሞፓ። ታን ኔና ምንሳና፤ ቃይ ታን ኔና ማዳና። ታን ኔና ታ ጾንያ ኡሸቻ ኩሽያን ዘምፕሳደ ኦይቃና።

11 “በአ፥ ኔና ሀንቀትያ ኡባይ ዬላቲደ ካዉሻና፤ ኔናና ኤቀትያዋንቱ ካሰካ ባይናዋዳን ሀኒደ ꬋያና። 12 ኔናና ዋላቀትያዋንታ ኔን ኮያና፤ ሽን ኔን ኡንቱንታ ደማካ። ኔናና ኦለትያዋንቱ ካሰካ ባይናባዳን፥ ሹፉሮ ግዲደ ꬋያና። 13 አያዉ ጎፐ፥ ታን መꬍና ጎዳይ፥ ነ ጾሳይ፥ ነ ኡሸቻ ኩሽያ ኦይቃና። ኔና፥ ‘ያዮፓ፥ ታን ኔና ማዳና። 14 ኔኖ ጉጹንያዉ፥ ያቆባ፥ ህንተኖ እስራኤልያ አሳዉ፥ ያዮፕተ፤ ታን ህንተና ማዳና። መꬍና ጎዳይ፥ ህንተና ዎዝያዌ፥ እስራኤልያ ጌሻ’ ያጋይ። 15 በአ፥ ታን ኔና ኦራꬃ፥ ቃራነ አቻና ደእያ፥ ቆጻናዉ ጎኤትያ ሚሻ ኦꬃድ። ኔን ደረቱዋ ቆጻደ ሊቅሳና፤ ዞዘቱዋካ ሱላዳን ኦꬃና። 16 ኔን ኡንቱንታ ፑናና፤ ጫርኩ ኡንቱንታ አፋና፤ ጎቲካ ኡንቱንታ ላላና። ሽን ኔን መꬍና ጎዳን ናሸታና፤ ቃይ እስራኤልያ ጌሻን ቦንቼታና።

17 “ህዬሳቱነ መቶታንቻቱ ሃꬃ ኮይና ኡንቱንቶ ꬋይያ ዎደ፥ ቃይ ኡንቱንቱ ኮኪካ ሳሙዋን መልያ ዎደ፥ ታን መꬍና ጎዳይ ኡንቱንታ ስሳና፤ ታን፥ እስራኤልያ ጾሳይ ኡንቱንታ አግከ። 18 ታን መላ ꬎቃ ሳአቱዋን ሻፋ፥ ቃይ ዎምባቱዋ ግዶንካ ፑልቱዋ ꬉሳና። መላ ቢታይ ሃꬃይ ኤልያሳ፥ ቃይ መላ ቢታካ ሃꬃይ ꬉቂያሳ ኦꬃና። 19 ባዙዋን ዝጋነ ጉጋንꬃ፥ ባርሴነትያነ ዛይትያ ዎጋራ ዶልሳና። ቃይካ ባዙዋን ጽድያ፥ ኦዶሩዋነ ዎጋራ እትፐ ዎꬃና ያጌ። 20 እስራኤልያ ጌሻይ ሄዋ መꬌዳዋ፥ ቃይ መꬍና ጎዳ ኩሺ ሄዋ ኦꬄዳዋ አሳይ በአናነ ኤራና ማላ፥ ቃይ ቆፓናነ እትፐካ አኬካና ማላ፥ ታን ሄዋ ኦꬃድ።

ጾሳይ ዎርዶ ጾሳቱዋ እጼ

21 “መꬍና ጎዳይ፥ ‘አነ ህንተ ሞቱዋ ሃ አꬅተ’ ያጌ። ያቆባ ካቲ፥ ‘አነ ህንተ ጋሱዋካ ሃ አህተ’ ያጌ። 22 አነ ኡንቱንቱ ባረንቱ ምስለቱዋ ሃ አይና፥ አያይ ሀናናዉ ደእንቶ፥ ኡንቱንቱ ምስለቱ ኑዉ ኦድኖ። ኑን አኬካና ማላነ ኡንቱንቱ ዉርሰꬃካ ኤራና ማላ፥ ካሰ የዎቱ አየንቶ ኑዉ ኦድተ፤ ዎይ ቃይ ስንꬃፐ ትምቢትያ ኑዉ አዋይተ። 23 ህንተ ጾሳቱዋ ግድያዋ ኑን ኤራና ማላ፥ ስንꬃፐ ያናዉ ደእያዋ ኑዉ ኦድተ። ኑን ዳጋማና ማላነ ያያና ማላ፥ ሎኦ ግድና ኢታ ግድና፥ አነ እትባ ኦꬅተ። 24 በእተ፥ ህንተ ባይናዋ ማላ፤ ህንተ ኦሱካ ሀዳ። ህንተና ዶርያ አሳይካ ባረዉ ሸነይያዋ።

25 “ታን ሁጲሳ ባጋፐ እቱዋ ደንꬃድ፤ እ ዬዳ። ቃይ ታ ሱንꬃ ጼስያ እቱ አዋይ ዶልያ ባጋፐ ያና። ኡርቃ መꬍያዌ ኡርቃ የꬍያዋዳን፥ እ ካለꬅያዋንታ የꬋና።

26 “ሀዋ ኑን ኤራና ማላ፥ ኮይሮ ኑዉ አዋዬዳዌ ኦኔ? ዎይ ኑን፥ ‘እ ልከ’ ጋና ማላ፥ ካሰቲደ ኑዉ ኦዴዳዌ ኦኔ? ኦንነ ሀዋ ኦዴዳዌ ባዋ፤ ኦንነ ትምቢትያ ኦድቤና። ቃይ ህንተ ቃላካ ስሴዳዌ ባዋ። 27 ታን ሀዋ ካሰታደ ጽዮንዉ አዋያድ፤ ቃይ ታን የሩሳላመዉካ ምሽራቹዋ ኦድያዋ እማድ። 28 ሽን ታን ጼሌዳ ዎደ እቱነ ባዋ፤ ታን ዞርያ ኦችያ ዎደ፥ ኡንቱንቱ ምስለቱዋ ግዶን ዛሩዋ እምያ እቱነ ባዋ። 29 በእተ፥ ኡንቱንቱ ኡባይካ ሀዳ፤ ኡንቱንቱ ኦሱካ መላ፤ ሲልሲደ መꬌዳ ኡንቱንቱ ምስለቱ መላ ጫርኩዋ” ያጌ።

42

መꬍና ጎዳ ቆማ

1 ታን ዘምፕሳደ ኦይኬዳ ታ ቆማይ፥ ታ ሸምፑ አን ናሸትያዌ፥ ታን ዶሬዳዌ ሀዎኮ። ታን ታ አያና አ ቦላ ዎꬃድ፤ እ ካዉተꬃቶ ሱረ ፕርዳ አሀና። ** 2 እ ዋሰና፤ ዎይ ባረ ቃላ ꬎቂሰና፤ ዎይ ቃይ ባረ ቃላ ኦግያን ስሰና። 3 ትንጨቴዳ ሾምቦቁዋ እ መንና፤ ቃይ ሊአካቲደ ኤጽያ ሙቃዳካ እ ቶይሰና። እ አማነቲደ፥ ሱረ ፕርዳ አሀና። 4 እ ቢታን ሱረ ፕርዳ ኤሰናን ደኢደ አገና፤ ዎይ ጉየ ጌና። አባ ዶና ቢታቱዋን ደእያ አሳይ ኡባይ አ ህግያ ስሳናዉ ናጌ።

5 ጾሳይ መꬍና ጎዳይ፥ ሳሎቱዋ መꬊደ ምጬዳዌ፥ * ሳኣነ ሳኣፐ ከስያዋ ኡባ ኦꬄዳዌ፥ ሳኣን ደእያ አሳዉ ሸምፑዋ እምያዌ፥ አን ሀመትያ ኡባዉ ደኡዋ እምያዌ ሀዋዳን ያጌ፤ 6 “ታን መꬍና ጎዳ፤ ታን ኔና ጽሎተꬃን ጼሳድ፤ ታን ነ ኩሽያ ኦይቃደ፥ * ኔና ናጋና። ታን ኔና ካዉተꬃቶ ፖኦ ኦꬃደ፥ ቃይ አሳዉካ ጫቁዋ ኦꬃደ እማና። 7 ኔን ቆቅያ አይፍያ ዶያና ማላ፥ ኦሞደቴዳዋንታ ኦሞዱዋ ጎልያፐ ከሳና ማላ፥ ꬉማን ደእያዋንታካ ቃሾ ጎልያፐ ከሳና ማላ፥ 8 ታን መꬍና ጎዳ፤ ሄዌ ታ ሱንꬃ። ታ ቦንቹዋ ታን ሀራዉ እምከ፤ ታ ጋላታካ ማሰቲደ ጊጌዳ ምስለቶ እምከ። 9 በእተ፥ ካሰ ታን ኦዴዳዋንቱ ኡባይ ፖለቴድኖ። ሀእ ቃይ ታን ኦራꬃባ አዋያይ፤ ኡንቱንቱ ሀናናፐ ካሰታደ ታን ህንተንቶ ኦዳይ” ያጌ።

ጋላታ የꬃ

10 መꬍና ጎዳዉ ኦራꬃ ማዝሙርያ የጽተ፤

ቢታ ጋጻፐ ዶሚደ፥ አ ጋላታ ኦድተ።

አባ ቦላን ብያዋንቱነ፥

አን ኩሜዳ ኡባይካ አነ ዋስኖ።

አባ ዶና ቢታቱነ ኡንቱንቱን ደእያ ኡባይካ የጽኖ።

11 መላ ቢታይነ ባዙዋን ደእያ ካታማቱ፥

ቃይ ቄዳረ አሳይ ደእያ ሞꬃቱካ፥

ባረንቱ ቃላ ꬎቁ ኦꬅኖ።

ሰላአ ግያ ካታማን ደእያዋንቱካ፥

ደርያ ሁጲያፐ ባረንቱ እልልሳ ስስኖ።

12 ኡንቱንቱ ቦንቹዋ መꬍና ጎዳዉ እምኖ፤

አ ጋላታካ ጋጻ ቢታቱዋን አዋይኖ።

13 መꬍና ጎዳይ ምኖ አሳዳን ከሳና፤

ኦላንቻ አሳዳን፥ እ ባረ ሀንቁዋ ደንꬃና።

እ ዋሳና፤ ባረ ቃላካ ꬎቁ ኦꬂደ አዋያና።

እ ምኖ ግድያዋ ባረ ሞርከቱዋ በሳና።

ጾሳይ ባረ አሳ ማዳናዉ ቃላ ገሌዳ

14 ጾሳይ ሀዋዳን ያጌ፤

“አዱሳ ዎድያፐ ታን ሳሩዋን ታካድ፤

ጮኡ ጋደ ዳንዳያድ።

ሀእ የሉ ኦይኬዳ ምሽራቲዳን፥

ታን ዋሳና፤

ቶካ ቶካደ ሸምፓናነ ፔኑቃና።

15 ታን ደረቱዋነ ዞዘቱዋ ላላና፤

ኡንቱንቱን ሞኬዳዋ ኡባ መልሳና።

ሻፋቱዋ መላ ከሳና፤

ደልኤቱዋካ መልሳና።

16 “ታን ቆቀቱዋ ኡንቱንቱ ኤረና ኦግያና አሀና፤

ኡንቱንቱ ኤረና ሎሱዋናካ ካለꬃና።

ኡንቱንቱ ስንꬃን ደእያ ꬉማ ፖኦ ላማና፤

ኮርጱኮርጳ ሳኣካ ሳላልሳና።

ሄዋንታ ታን ኡንቱንቶ ኦꬃና፤

ታን ጌዳ ሀ የዎቱዋ ኦናን አግከ።

17 ሽን ማሲደ ጊግሴዳ ምስለቱዋን አማነትያዋንቱ፥

ቃይ ሲልሲደ ጊግሴዳ ምስለቱዋ፥

‘ህንተ ኑ ጾሳቱዋ’ ያግያዋንቱ፥

ጉየ ስማና።

ኡንቱንቱ ሙለ ዬላታና”

ያጌ።

እስራኤልያ አሳይ ታማረናን እጼዳ እጹዋ

18 ጾሳይ ሀዋዳን ያጌ፤ “ህንተኖ ቱለቶ፥ ስስተ፤ ህንተኖ ቆቀቶ፥ ህንተ በአና ማላ ጼልተ። 19 ታ ቆማፐ ሀራ ቆቂ ኦኔ? ታን ኪትያ ኡራፐ ሀራ ቱሊ ኦኔ? ጾሳዉ ዱማቴዳ ኡራዳን፥ ዎይ መꬍና ጎዳ ቆማዳን ቆቃይ ኦኔ? 20 ዳሮባ ጼሊታ፤ ሽን አኬክክታ። ህንተንቱ ሀይꬃቱካ ዶያ፤ ሽን ስስክኖ” ያጌ።

21 መꬍና ጎዳይ ባረ ጽሎተꬃ ድራዉ፥ ባረ ህግያ ግታያናዉነ ቦንቻናዉ ዶሴዳ። 22 ሽን ሀዌ አሳይ ቦንቀቴዳነ ዎꬅ አከቴዳ። ኡንቱንቱ ኡባይካ ዲዛን ኦይቀቲደ፥ ቃሾ ጎልያን ቆሰቴድኖ። ኡንቱንቱ ቦንቀቴድኖ፤ ሽን ኡንቱንታ አሽያዌ ባዋ። ቃይ ኦሞደቴድኖ፤ ሽን ኦንነ፥ “ዛርተ” ያግያዌ ባዋ።

23 ህንተ ግዶፐ ሀዋ ስሳናዌ ኦኔ? ቃይ ስንꬃፐ ያና ዎድያባ ሀይዛናዌ ኦኔ? 24 ያቆባ ኦሞድያዎ፥ እስራኤልያ ቦንቂያዎ አꬂደ እሜዳዌ ኦኔ? አ ቦላን ኑን ናጋራ ኦꬄዳ፥ አ ኦግያን ኡንቱንቱ ቤናን እጼዳነ አ ህግያዉካ ኡንቱንቱ አዛዘተናን እጼዳ መꬍና ጎዳ ግደኔየ? 25 ሄዋ ድራዉ፥ እ ኡንቱንቱ ቦላ ባረ ሀንቁዋ ሱሉዋነ ያሽያ ኦላ ጉሴዳ፤ እ ኡንቱንቱ ዩሹዋን ታማ ኤꬄዳ፥ ሽን ኡንቱንታ ኤርበይክኖ፤ እ ኡንቱንቱ ጹጌዳ፤ ሽን ኡንቱንቱ አኬክበይክኖ።

43

ጾሳይ ባረ አሳ አሻና ጌዳ

1 ሽን ነኖ ያቆባ ኔና መꬌዳዎ፥ ነኖ እስራኤልያዉ፥ ኔና ጊግሴዳ መꬍና ጎዳይ ሀዋዳን ያጌ፤ “ታን ኔና ዎዜዳ ድራዉ ያዮፓ። ታን ኔና ነ ሱንꬃን ጼሳድ፤ ኔን ታዋ። 2 ኔን ሃꬃ ግዱዋና ፕንያ ዎደ፥ ታን ኔናና ግዳና። ኔን ሻፋቱዋ ግዱዋና ፕንያ ዎደካ ኡንቱንቱ ኔና ሙክክኖ። ኔን ታማ ግዶና አꬍያ ዎደ፥ ጹገታካ፤ ላጩካ ኔና ሜና። 3 አያዉ ጎፐ፥ ታን ኔና አሽያ እስራኤልያ ጌሻ፥ መꬍና ጎዳ ነ ጾሳ። ታን ግብጼ ነዉ ዎዞ ኦꬃደ፥ ቶጵያነ ሳባ ነ ላምያ ኦꬃደ እማና። 4 ኔን ታ ስንꬃን አልአነ ቦንቾ ግድያ ድራዉነ፥ ታንካ ኔና ሲቅያ ድራዉ፥ ነ ላምያዉ አሳ፥ ነ ሸምፑዋ ላምያዉካ ካዉተꬃቱዋ እማና።

5 “ታን ኔናና ደእያ ድራዉ ያዮፓ፤ ታን ነ ዘረꬃቱዋ ዉላሃፐነ ዶላሃፐ ሺሻደ አሀና። 6 ታን ሁጲሳ ባጋ፥ ‘ኡንቱንታ ዛራደ አሀ!’ ያጋና። ገድሳ ባጋካ፥ ‘ኡንቱንታ ተኦፓ’ ያጋና። ታ አቱማ ናናቱዋ ሃኩዋፐ፥ ታ ማጫ ናናቱዋካ ሳኣ ጋጻፐ አሀና፤ 7 ታ ሱንꬃን ጼገቴዳ ኡባቱዋ፥ ታን ታ ቦንቾ መꬌዳዋንታ፥ ታን ጊግሴዳዋንታነ ኦꬄዳዋንታ ሀምተ” ያጋና።

እስራኤሊ ጾሳ ማርካ

8 አይፊ ደእሽን ቆቄዳ አሳቱዋ፥ ሀይꬃይካ ደእሽን ቱሌዳዋንታ ከሳ፤ 9 ካዉተꬃቱ ኡባይ እትፐ ሺቅኖ፤ አሳይካ ሺቁዋ ኡቶ። ኡንቱንቱ ግዶፐ ሀዋ ኦዳናዉነ ካሰ አꬌዳ የዎቱዋ ኑና በሳናዉ ዳንዳይያዌ ኦኔ? ሀራ አሳይካ ስሲደ፥ “ሀዌ ቱማ” ያጋና ማላ፥ ኡንቱንቱ ልከ ግድያዋ በሳናዉ ባረንቱ ማርካቱዋ አይኖ።

10 መꬍና ጎዳይ ሀዋዳን ያጌ፤ “ህንተ ታ ማርካቱዋ፤ ህንተ ታና ኤራና ማላነ አማናና ማላ፥ ቃይ ታን ጾሳ ግድያዋ አኬካና ማላ፥ ታን ዶሬዳ ታ ቆማቱ ህንተና። ታፐ ካሰ ሀራ ጾስ መትቤና፤ ዎይ ታፐ ጉይያንካ ሀራ ጾስ ደኤና።

11 “ታናቴ፤ ታን መꬍና ጎዳ። ታፐ አትና፥ ሀራ አሽያዌ ባዋ። 12 ታን ኦዳድ፥ አሻድነ አዋያድ። ህንተ ግዶን ሀራ አላጋ ጾስ ደእቤና። ታን መꬍና ጎዳ ግድያዎ ታዉ ህንተ ማርካቱዋ። 13 ታን ጾሳ፤ ጻጱዋፐ ዶማደካ ታን ታናቴ። ታ ኩሽያፐ ኦንነ አሸና፤ ታን ኦꬄዳዋ ላማናዉ ዳንዳይያዌ ባዋ” ያጌ።

መꬍና ጎዳ ማሮታነ አማነተና እስራኤልያ

14 መꬍና ጎዳይ፥ ህንተና ዎዝያዌ፥ እስራኤልያ ጌሻይ ሀዋዳን ያጌ፤ “ህንተ ድራዉ፥ ባብሎነ ቦላ ኦላንቻቱዋ ኪታደ ባብሎናቱዋ ኡንቱንቱ ጬቀትያ ማርካብያና በትሳና። 15 ታን መꬍና ጎዳ፥ ህንተ ጌሻ፥ እስራኤልያ መꬌዳዋ፥ ህንተ ካትያ” ያጌ።

16 መꬍና ጎዳይ ሀዋዳን ያጌ፥ አባ ግዶን ኦግያ፥ ዎልቃማ ሃꬃቱዋ ግዶፐካ ሎሱዋ ከሲደ፥ 17 ፓራ ጋረቱዋነ ፓራቱዋ፥ ኦላንቻቱዋነ ምኖ አሳቱዋ አባዉ አሂደ፥ ኡንቱንቱ ደንደናዳን ዛቁልሴዳ መꬍና ጎዳይ፥ ቃይ ኡንቱንቱ ሙቃዳ ላጩዋዳን ቶይሴዳ ያጌ 18 “ካሰ የዎቱዋ ሃሳዮፕተ፤ በንዋካ ቆፖፕተ። 19 በእተ፥ ሀእ ታን ኦራꬃባ ኦꬃይ፤ እካ ሀእ ሞኬ። ህንተ ሄዋ ኤርክቴየ? ታን ባዙዋን ኦግያ፥ መላ ቢታንካ ሻፋቱዋ ከሳና። 20-21 ዎራ ዶአቱ፥ ዎራካናቱነ ሳጎናቱ ታና ቦንቻና። አያዉ ጎፐ፥ ታ ጋላታ አዋያና ማላ፥ ታ ጊግሴዳነ ዶሬዳ ታ አሳዉ ታን ባዙዋን ሃꬃ፥ መላ ቢታንካ ሻፋቱዋ እማይ።

22 “ሽን ነኖ ያቆባ፥ ኔን ታ ሱንꬃ ጼሳባካ፤ ነኖ እስራኤልያዉ፥ ኔንካ ታና ሳለታዳ። 23 ኔን ታዉ ጹግያ ያርሾ ዶርሳ አሀባካ፤ ዎይ ሀራ ያርሾቱዋንካ ታና ቦንቻበይካ። ታን ኔና ካꬃ ያርሹዋ እማ ጋደ ዋይሳበይከ፤ ዎይ ቃይ እጻና እማ ጋደ ዳቡርሳበይከ። 24 ኔን ታዉ እጻና ሻሉዋን ሻማባካ፤ ዎይ ነ መህያ ያርሹዋ ሞꬉዋን ታና ካልሳባካ። ሽን ኔን ነ ናጋራን ታና ዋይሳዳ፤ ነ ናቁዋንካ ታና ዳቡርሳዳ።

25 “ታና፥ ነ ባይዙዋ ታ ድራዉ ጋደ ቁጭያዌ ታናቴ፤ ነ ናጋራካ ዛረꬃደ ሃሳይከ። 26 ታና ሀሳይሳ፤ አነ እትፐ ሀ የዉዋ ሞተቶይተ። ኔን ጽሉዋ ግድያዋ በአናዉ አነ ነ የዉዋ ብዳ። 27 ነ ኮይሮ አዉ ናጋራ ኦꬄዳ፤ ኔና ታማርስያዋንቱካ ታና ናቄድኖ። 28 ሄዋ ድራዉ፥ ታን ጌሻ ማቅዳስያ ካፓቱዋ ቱንሳድ፤ ያቆባ ባሻዉ፥ እስራኤልያካ ሸቃዉ አꬃደ እማድ” ያጌ።

44

ጾሳይ ጾሳ ጻላላ

1 መꬍና ጎዳይ ሀዋዳን ያጌ፤ “ታ ቆማዉ ያቆባ፥ ታን ዶሬዳ ይሽሩና፥ ሀእካ ስሳ። 2 ታን ኔና መꬋድ፤ ነ ዳይ ኡሉዋን ኔና ጊግሳድነ ማዳድ። ታ ቆማ ያቆባ፥ ታን ዶሬዳዎ፥ ያዮፓ። 3 ታን ሳመቴዳ ጋድያን ሃꬃ ጉሳና፤ መላ ቢታንካ ፑልቱዋ ጎግሳና። ታን ታ አያና ነ ናናቱ ቦላ፥ ታ አንጁዋካ ነ ዘረꬃቱዋ ቦላ ጉሳና። 4 ሃꬃ ዶናን ሞኬዳ ማታዳን፥ ቃይ ጎግያ ፑልቱዋ ማታን ደእያ ምꬃዳን፥ ኡንቱንቱ ሞካና። 5 እቱ፥ ‘ታን መꬍና ጎዳዋ’ ያጋና፤ ሀራይ ቃይ ባረና ያቆባ ሱንꬃን ጼሳና፤ ሀራይካ፥ ቃይ ባረ ኩሽያ ቦላን፥ ‘ታን መꬍና ጎዳዋ’ ያጊደ ጻፋና፤ እ ቃይ ባረና እስራኤሊ ጼሰትያ ሲቁዋ ሱንꬃን ጼሳና” ያጌ።

6 መꬍና ጎዳይ፥ እስራኤልያ ካቲ፥ አ ዎዝያዌ፥ * ኡባፐ ዎልቃማ መꬍና ጎዳይ ሀዋዳን ያጌ፤ “ኮይሩ ታና፤ ዉርሰꬃይካ ታና። ታፐ ሀራ ጾሳይ ባዋ። 7 ታ ማላይ ኦኔ? ደኦፐ አነ አዋዮ፤ ቃይ አነ ታ ስንꬃን ኤቂደ ኦዶ። በንፐ ዶሚደ፥ ስንꬃፐ ያናዋ ኦድያዌ ኦኔ? አነ ኡንቱንቱ ስንꬃፐ ትምቢትያ ኑዉ ኦድኖ። 8 ያዮፕተ፤ ቃይ ዳጋሞፕተ። ታን ሀዋ ህንተንቶ በንፐ ዶማደ ኦዳበይክታ? ቃይ አዋያበይክታ? ሄዎ ታዉ ህንተ ማርካ። ታፐ አትና፥ ሀራ ጾሳይ ደኢ? ሀራ ዛል ባዋ፤ ታን ኦናነ ኤርከ” ያጌ።

ኤቃ ጎይኑዋ ቦላ ሃሳየቴዳ ቦረ ሃሳያ

9 ኤቃ ምስለቱዋ ማሲደ መꬍያ ኡባቱ ሀዳ፤ ኡንቱንቱ አን ናሸትያባቱ ኡንቱንታ ጎእክኖ። ኡንቱንቱ ማርካቱካ በእክኖነ ኤርክኖ። ሄዋ ድራዉ፥ ኡንቱንቱ ዬላታና። 10 ጾሳ ጊግሴዳዌ፥ ዎይ አያዉነ ጎኤና ምስልያ ማሴዳዌ ኦኔ? 11 በእተ፥ አ ላገቱ ኡባይ ዬላታና፤ ኩሽያ ሂላንቻቱ ኡባይ አሳ። አነ ኡንቱንቱ ኡባይካ እትፐ ሺቂደ ኤቂኖ። ኡንቱንቱ ያያና፤ ቃይ ኡንቱንቱ ኡባይካ እትፐ ዬላታና።

12 ብራታ ቆጽያዌ ባረ ቡክያ ብራታ ታማን ዎꬄ፤ ቦንቄዳዋ ባቻን ቆጺደ፥ ባረ ምኖ ቀስያን አ መታ ጊግሴ። ሄዋ ጊግሲደ ኮሻቴ፤ አ ምኖተꬃይካ ዉሬ። ሃꬃካ ኡሸና፤ ላባኔ።

13 አናጺ ዎዶሩዋን ልኬ፤ እርሳስያን አ ቦላ ማላታ ዎꬄ፤ ያቲደ ማሎግያን ልልእሴ። ልኪደ፥ ፑላና ደእያ አሳ ምስልያ ማላትስ ጊግሲደ፥ ባረ ሶን ዎꬄ። 14 እ ሄዋ ኦꬃናዉ ዝጋ ቃንጼ፤ ዎይ ዎላ ዎይ ጽድያ ዎራ ግዶፐ ዶሪደ ድጫናዳን ኦꬄ። ዎይ እጾፐ፥ እ ዝጋ ቶክና፥ እራይ አ ድቻናዉ ናጌ። 15 ሄዋፐ ጉይያን፥ እ አሳይ ኤꬅያ ምꬃ ግዴ፤ እካ አፐ ባጋ አኪደ፥ ኤꬂደ ሆኤ፤ ቃይ ባጋ ኤꬂደ፥ ኡክꬃ ኡኬ። አፐካ ጾሳ መꬊደ፥ አዉ ጎይኔ፤ ቃይ ምስልያ ማሲደ፥ አ ስንꬃን ጉፋኔ። 16 አፐ ባጋ ታማን ኤꬂደ፥ ቁማ ካꬄ፤ ባጋን አሹዋ ጺጺደ፥ ካሊደ ሜ። ቃይ ታማ ሆእ ስሚደ፥ “ሀሹ፥ ላ ሀዌ አያ ሆኢ!” ያጌ። 17 ቃይ አቴዳ ምꬃ ማሲደ፥ ባረዉ ጎይንያ ጾሳ ምስልያ ከሴ። ሄ ምስልያ ስንꬃን ጉፋኒደ፥ አዉ ጎይኔ፤ ያቲደ፥ “ኔን ታ ጾሳ ግዴዳ ድራዉ፥ ታና አሻ” ያጊደ ዎሴ።

18 ኡንቱንቱ አይነ ኤርክኖ፤ አይነካ አኬክክኖ። አያዉ ጎፐ፥ ኡንቱንቱ በኤና ማላ፥ ኡንቱንቱ አይፊ ጎዘቴዳ፤ ቃይ አኬከና ማላ፥ ኡንቱንቱ ዎዛናይካ ጎርደቴዳ። 19 ኤቃ ኦꬅያ አሳይ ባረ ዎዛናን፥ “አፐ ባጋ ታማን ኤꬃድ፤ አ ቦንቁዋንካ ኡክꬃ ኡካድ፤ አሹዋካ አን ጺጻደ ማድ። ያትና፥ አፐ አቴዳዋ ሸነይያ ኤቃ ኦꬃደ መꬎ? ቃይ ምꬃ ሙዶ ጉፋናደ ጎይኖ?” ያግያ ኤር ዎይ አኬክ ኦስነ ባዋ። 20 እ ብድንꬃ ሜ፤ አ ጭመቴዳ ዎዛናይ አ ዎራ ካለꬄዳ። እ ባረ ሸምፑዋ አሻናዉ ዎይ፥ “ታ ኡሸቻ ኩሽያን ደእያዌ ዎርዱዋ ግደኔ?” ጋናዉ ዳንዳየና።

ጾሳይ መꬌዳዋነ አሽያዋ

21 ጾሳይ ሀዋዳን ያጌ፤ “ያቆባ፥ ነኖ እስራኤልያዉ፥ ኔን ታ ቆማ ግድያ ድራዉ፥ ሀ የዎቱዋ ሀሳያ። ታን ኔና ጊግሳድ፤ ኔን ታ ቆማ። ኔኖ እስራኤልያዉ፥ ታን ኔና ዶግከ። 22 ታን ነ ባይዙዋ ሻርያዳን፥ ነ ናጋራካ ጫጋናዳን ቁጫድ። ታን ኔና ዎዜዳ ድራዉ፥ ታኮ ስማ” ያጌ።

23 ህንተኖ ሳሎቶ፥ መꬍና ጎዳይ ሀዋ ኦꬄዳ ድራዉ፥ ናሸቻን የጽተ። ህንተኖ ቢታ ጪማቶ፥ እልልተ። ህንተኖ ደረቶ፥ ዎራዉነ አ ግዶን ደእያ ምꬃ ኡባዉ፥ ማዝሙርያ ክንችተ። አያዉ ጎፐ፥ መꬍና ጎዳይ ያቆባ ዎዜዳ፤ ቃይ እስራኤልያ ግዶንካ እ ቦንቼታና።

24 ኔና ዎዝያዌ፥ ዳይ ኡሉዋን ኔና መꬌዳዌ መꬍና ጎዳይ ሀዋዳን ያጌ፤ “ታን መꬍና ጎዳ፥ ኡባ የዎቱዋ መꬌዳዋ፤ ሳሎቱዋ ታረካ ምጬዳዌ፤ ሳኣካ ታረካ ምጬዳዌ ታና። 25 ታን ዎርዱዋ ትምቢትያ ኦድያዋንቱ ማላታ ሀዳ ኦꬃይ፤* ቃይ ሻሬቾቱዋካ ኤያ ከሳይ። ታን አꬌዳ ኤራንቻቱዋ ጉየ ዛራይ፤ ኡንቱንቱ ኤራካ ኤያ ኦꬃይ። 26 ታን ታ ቆማ ቃላ ምንꬃይ፤ ታ ኪቴዳዋንቱ ሀናና ጌዳዋካ ፖላይ። ታን የሩሳላመ ካታማ፥ ‘ኔን አሳይ ደኢያሳ ግዳና’ ያጋይ፤ ይሁዳ ካታማቱዋካ፥ ‘ህንተ ስሚደ ኬጸታና፤ ህንተ ግምቢያካ ኦራጽሳና’ ያጋይ። 27 ታን ሃꬃ ጪማቱዋካ፥ ‘መልተ! ህንተ ጎግያ ሃꬃቱዋካ መልሳና’ ያጋይ። 28 ቃይ ቂሮሳ፥ ‘ኔን ታ አሳ ሄምያዋ፤ * ኔን የሩሳላመ ካታማ፥ “ነ ስማደ ኬጸታና” ያጋደ፥ ጌሻ ጎልያካ፥ “ነ ባሱ ባሰታና” ያጋደ ታ ሀልቹዋ ፖልያዋ’ ያጋይ” ያጌ።

45

ጾሳይ ቂሮሳ ካትያ ከሳናዉ ዶሬዳ

1 መꬍና ጎዳይ ኦኬዳዎ፥ ካዉተꬃቱዋ አዉ ሞድሳና ማላ፥ ካተቱ ዳንጩዋ ብላና ማላነ ፐንጊካ አዉ አ ስንꬃን ዶየታና ማላ፥ አ ኡሸቻ ኩሽያ ኦይቄዳ ቂሮሳዉ ጾሳይ ሀዋዳን ያጌ፤ 2 “ታን ነ ስንꬃና ባና፤ ደረቱዋ ደምባያና። ናሃስያ ብራታ ሳንቃቱዋ መንꬃና፤ ብራታ ኩልቦቱዋካ ቃንጻና። 3 ኔና ነ ሱንꬃን ጼስያዌ ታና መꬍና ጎዳ፥ እስራኤልያ ጾሳ ግድያዋ ኔን ኤራና ማላ፥ ታን ነዉ ꬉማ ሳኣን ደእያ አቁዋነ ጌማን ቆሰቲደ ዱረታ እማና። 4 ታ ቆማ ያቆባ ድራዉነ ታን ዶሬዳ እስራኤልያ ድራዉ፥ ታን ኔና ነ ሱንꬃን ጼሳይ። ኔን ታና ኤራና ꬋዮፐ፥ ታን ኔና ቦንቾ ሱንꬃን ጼሳይ።

5-6 “ታን መꬍና ጎዳ፤ ታፐ ሀራይ ባዋ፤ ታፐ ሀራ ጾሳይ ደኤና። አዋይ ሞክያሳፐ ቢደ፥ ዉልያሳ ጋካናዉ ደእያ አሳይ ታፐ ሀራይ ባይናዋ ኤራና ማላ፥ ታን ኔና ግጽሳ። ግዶፐነ፥ ኔን ታና ኤራባካ። ታን መꬍና ጎዳ፤ ታፐ ሀራይ ባዋ። 7 ታን ፖኡዋ ኦꬃይ፤ ꬉማካ መꬋይ። ሳሮተꬃ ኦꬃይ፤ ባሻካ አያይ። ታን መꬍና ጎዳይ፥ ሀ ኡባ የዎቱዋ ኦꬅያዋ።

8 “ህንተኖ ሳሎቶ፥ ቦላፐ ዱገ ጽሎተꬃ ትግተ፤ ሻረቱካ አ ቡክኖ። ቢታይ ዶየቶ፤ አቶተꬃይካ ፑደ ሞኮ። ጽሎተꬃይካ አናና እትፐ ድጮ። ታን መꬍና ጎዳይ ሀዋ መꬋድ።

ጾሳይ መታዉነ ታርክያዉ ጎዳ

9 “ባረና መꬌዳዋና ባጸትያዎ አየ አና!* አያዉ ጎፐ፥ እ ኡርቃ ሚሻፐ እቱዋ። ኡርቃይ መꬍያዋ፥ ‘አይ ኦꬃይ?’ ዎይ ቃይ፥ ‘ነዉ ኩሺ ባዋ’ ያጊ? 10 ባረ አዉዋ፥ ‘አያዉ የላዲ?’ ያግያ ኡራዉ፥ ዎይ ባረ ዳዮ፥ ‘አያዉ ታና ሀዋዳን የላዲ?’ ያግያ ኡራዉ አየ አና! 11 መꬍና ጎዳይ፥ እስራኤልያ ጌሻይ፥ አ መꬌዳዌ፥ ሀዋዳን ያጌ፤ ‘ስንꬃፐ ትምቢትያ ኤራናዉነ ታ ናናቱዋባ ታና ኦቻናዉ ህንተ በሲቴ? ታ ኩሽያን ታን ኦꬃናባካ ታና አዛዛናዉ በሲቴ? 12 ታን ሳኣ ኦꬃድ፤ አሳካ አ ቦላ መꬋድ። ሳሎቱዋ ታን ታ ኩሽያን ቶላድ፤ ኡንቱንቱን ደእያ መታቱዋ ኡባካ አዛዛድ። 13 ታን ቂሮሳ ጽሎተꬃን ደንꬃድ፤ አ ኦግያ ኡባካ ሱረ ኦꬃና። ሻሉዋ ጭገናን፥ ዎይ ማታይያ እመናን፥ እ ታ ካታማ ኬጻና፤ ታ አሳካ ኦሞዱዋፐ ከሳና’ ያጌ። ታን ኡባፐ ዎልቃማ መꬍና ጎዳይ ሀዋ ኦዳይ” ያጌ።

14 መꬍና ጎዳይ ሀዋዳን ያጌ፤ “ግብጼ ዱረታይነ ቶጵያ ዛልኢ፥ ቃይ ጌሳ አዱሳ ግድያ ሳባአ አሳቱካ ኔኮ ዪደ፥ ነባ ግዳናዋ። ኡንቱንቱ ሳንሳላታን ቃሸቲደ፥ ኔና ካላና። ኡንቱንቱ ነዉ ጎይኒድ፥ ‘ጾሳይ ነ ጻላላና ደኤ፤ ሀራይ ባዋ፤ አፐ ሀራ ጾስ ባዋ’ ያጊደ ነዉ ዋትዋታና” ያጌ።

15 አቤት ጾሳዉ፥ እስራኤልያ አሽያዎ፥ ቱሙዋፐ ኔን ኔና ገንꬅያ ጾሳ። 16 ኤቃ መꬍያዋንቱ ኡባይካ ዬላታናነ ካዉሻና። ኤቃ ምስልያ መꬍያዋንቱ ኡባይ እትፐ ካዉሻዉ ባና። 17 ሽን እስራኤልያ መꬍና ጎዳይ መꬍና አቶተꬃን አሽ ድጌዳ፤ ህንተ መꬍናዉካ ዬላትክታነ ካዉሽክታ።

18 ሳሎቱዋ መꬌዳ መꬍና ጎዳይ፥ ቢታካ ጊግሲደ ኦꬄዳዌ፥ ቃይ አሳይ ደአናዳናፐ አትና፥ ቢታ ጮ መꬍቤና መꬍና ጎዳይ ሀዋዳን ያጌ፤ “ታን መꬍና ጎዳ፤ ታፐ ሀራይ ባዋ፤ 19 ታን ጌማን፥ ሀቃነንቶ እት ꬉማ ጋድያን ሃሳያበይከ። ያቆባ ዘረꬃዉካ፥ ‘ታና ጮ ኮይተ’ ጋበይከ። ታን መꬍና ጎዳይ ቱሙዋ ሃሳያይ፤ ልከባ ኦዳይ።

ሳሉዋ ሳኣ መꬌዳ ጾሳነ ባብሎነ ኤቃቱዋ

20 “ህንተኖ ካዉተꬃቱዋፐ አቴዳዋንቶ፥ እትፐ ሺቂደ ሃይተ፤ ማታ ሺቅተ። ምꬃፐ ኦሰቴዳ ኤቃ ምስልያ ቶክ ዩይያዋንቶነ፥ አሻናዉ ዳንዳየና ጾሳ ዎስያዋንቶ ኤር ባዋ። 21 አነ ኦድተ፤ ህንተ ሞቱዋ ሺሽተ፤ ኡንቱንቱካ አነ እትፐ ዞረትኖ። አዱሳ ዎድያፐ ካሰ ሀዋ ኦዴዳዌ ኦኔ? በንፐ ሀዋ አዋዬዳዌ ኦኔ? ታና መꬍና ጎዳ ግድክታየ? ታፐ አትና ሀራ ጾሳይ ባዋ። ታን ጽሎ ጾሳነ አሽያዋ። ታፐ ሀራይ ባዋ።

22 “ህንተኖ ቢታ ጋጻን ደእያ ኡባ አሳቱ፥ ታኮ ስሚደ፥ አትተ። አያዉ ጎፐ፥ ታን ጾሳ፤ ታፐ ሀራይ ባዋ። 23 ታን ታ ሁጲያን ጫቃድ፤ * ጉየ ስመና ቃላይ ታ ዶናፐ ጽሎተꬃን ከሴዳ፦ ‘አሳይ ኡባይ ታዉ ጉልባታና፤ እንጻርሳ ኡባይካ ታናን ጫቃና’ ያጋድ።

24 “ኡንቱንቱ ታዋ ሃሳዪደ፥ ‘ጽሎተꬃይነ ምኖተꬃይ መꬍና ጎዳ ጻላላን ደኤ’ ያጋና” ያጌ።

አ እጽያዋንቱ ኡባይ አኮ ዪደ ዬላታና። 25 ሽን እስራኤልያ ዘረꬃይ ኡባይ መꬍና ጎዳን፥ ጾኑዋነ ቦንቹዋ ደማና።

46

ባብሎና ኤቃቱዋ

1 ቤላ ግያ ባብሎነ ኤቃይ ጎይኔ፤ ናባ ግያ ኤቃይካ ሆኬ። ካሰ ህንተ ቶክያ ኤቃቱ ሀእ ጫና መህያ ቦላን ጫነቲደ፥ ኡንቱንቶ ዴጾ ቶኩዋ ግዴድኖ። 2 ጫና መሄቱ ዴጹዋፐ ደንዴዳዋን፥ ጫናና እትፐ ኩንዴድኖ፤ ኤቃቱ ባረና አሻናዉ ዳንዳየና ድራዉ፥ ባረንቱ ሁጲያዉካ ኦሞደቲደ ቤድኖ።

3 ጾሳይ ሀዋዳን ያጌ፤ “ህንተኖ፥ እስራኤልያፐ አቴዳዋንቶ፥ ያቆባ ዛረቶ፥ ታን ኦድያዋ ስስተ፤ ህንተ የለቴዳ ዎድያፐ ዶማደ ታን ህንተና ቶካድ። 4 ህንተ ጭማና ጋካናዉካ ታን ታናካ፤ ህንተ ፑሉማና ጋካናዉካ፥ ታን ህንተና ማዳና። ታን ህንተና መꬋድ፤ ታን ህንተና ደንꬃና፤ ታን ህንተና ቶካናነ አሻና።

5 “ታና ኦ ማላ ጊተ? ቃይ ኦናና ልኪቴ? ኑን እት ማላ ግዳናዳን፥ ታና ኦናና ጋꬅ ጼሊቴ? 6 ዎርቃ ባረንቱ ቃርጪታፐ ቆልያዋንቱነ ብራ ሚዛናን ዎꬂደ ልክያዋንቱ ሄዋ ኡንቱንቶ ጾሳ ኦꬂደ መꬋና ማላ፥ ዎርቃ ትግያዋ ቃጻሪኖ። እካ ጾሳ ኦꬂደ መꬌ፤ ያትና፥ ኡንቱንቱ ሄ ኤቃ ስንꬃን ሆኪደ ጎይኒኖ። 7 ኡንቱንቱ አ ደንꬂደ፥ ባረንቱ ሀሽያን ቶኪኖ፤ አ ሳኣን አ ዎꬂኖ። ያቶፐ እ ሄዋን ኤቂ አጌ፤ ሄዋፐ ያ ሃ ቃጸና። እት አሳይ አዉ ዋሶፐካ፥ ዛሩዋ እመና፤ ቃይ አ መቱዋፐካ አ አሸና።

8 “ህንተኖ ናጋራንቻቶ፥ ሀዋ ሀሳይተነ ቆፕተ፤ ህንተ ዎዛናን ካሀን ዎꬅተ። 9 በን ዎደ ሀኔዳ የዎቱዋ ሀሳይተ። አያዉ ጎፐ፥ ታን ጾሳ፤ ሀራይ ባዋ። ታን ጾሳ፤ ታ ማላይ ኦንነ ባዋ። 10 ‘ታ ቆፋይ ምናና፤ ቃይ ታንካ ታ ሀልቹዋ ኡባ ፖላና’ ያጋይ። ዉርሰꬃን ትምቢትያ ዶመꬃን፥ ቃይ ብሮ ሀንቤና የዎቱዋ በን ዎድያፐ ዶማደ አዋያይ። 11 አዋይ ዶልያ ባጋፐ ቦንቂያ ካፉዋ፥ ሃኮ ጋድያፐ ታ ቆፋ ፖልያ አሳ ታን ጼሳደ፥ ታን ጌዳዋ ታን ፖላና፤ ታን ሀልቼዳዋካ ታን ኦꬃና።

12 “ህንተኖ ዎዛናይ ሙሜዳዋንቶ፥ ጽሎተꬃፐካ ሃኬዳዋንቶ፥ ታን ኦድያዋ ስስተ፤ 13 ታን ታ ጽሎተꬃ ማታ አያይ፤ እካ ሀሳኮ ግደና። ታ አቶተꬃይ ጋምኤና፤ ታን ታ አቶተꬃ ጽዮንዉ፥ ታ ቦንቹዋካ እስራኤልያዉ እማና” ያጌ።

47

ባብሎነ ቦላ ይያ ፕርዳ

1 ጾሳይ ሀዋዳን ያጌ፤ * “ሀነ ባብሎነ ዎዶራተ፥ ዱገ ዎꬋ፤ ባናን ኡታ። ሀነ ካላዳዌቱዋ ናተ፥ ነ ካተቱዋ አራታ አጋደ ሳኣን ኡታ። አያዉ ጎፐ፥ ሀዋፐ ስንꬃናዉ ኔን ኦቶሮትያኖነ ሹጋቶ ጌተታካ። 2 ዎጻ አካደ ካꬃ ጋጫ። ነ ጉለꬃ ቃራ፤ ነ አዱሳ ማዩዋካ ከሳ። ነ ጸፕያ በሳ፤ ያታደ ሻፋቱዋ ፕና። 3 ነ ካሉ ቃረታና፤ ነ ፖኩካ ቤታና። ታን ሀሉዋ ከሳና፤ ኦስካ ቃረትከ” ያጌ።

4 ኑና ዎዝያዌ፥ አዉ ሱንꬃይ ኡባፐ ዎልቃማ መꬍና ጎዳ ግድያዌ፥ እስራኤልያ ጌሻ።

5 ጾሳይ ሀዋዳን ያጌ፤ “ሀነ ካላዳዌቱዋ ናተ፥ ባ፤ ꬉማን ጮኡ ጋደ ኡታሻ። አያዉ ጎፐ፥ ሀዋፐ ስንꬃዉ ኔን ካዉተꬃቱዋ ካታቶ ጌተታካ። 6 ታን ታ አሳ ሀንቀታድ፤ ታ ላታካ ቱንሳድ፤ ታን ኡንቱንቱ ነ ኩሽያን አꬃደ እማድ። ኔን ኡንቱንቶ ቃረታባካ፤ ጭሜዳዋንቱ ቦላንካ ነ ሞርገ ምꬃን ሎይꬃ ዴጸታዳ። 7 ኔን፥ ‘ታን መꬍናዉ ካታቶ ግዳና’ ያጋዳ። ሄዋ ድራዉ፥ ሀ የዎቱዋ ነ ዎዛናን ቆፓባካ፤ ኡንቱንቱ ዉርሰꬃካ ሀሳያባካ።

8 “ኔኖ ዎፑ ጋደ ኡቴዳነ እሻሉዋ ዶስያነ፥ ስሳ። * ነ ዎዛናን፥ ‘ታና፤ ታፐ አትና፥ ሀራይ ባዋ። ታን አምኤ ግድከ፤ ዎይ የላደ ናእ ባይና ማይነ ግድከ’ ያጋዳ። 9 ሀ ላኡ የዎቱ እት ጋላስ አይፊ ልጳናዉ፥ ነ ቦላ ያና። ነ ብታይ ዳራ፥ ነ ሙሩኑካ ዎልቃማ ዎልቃማ ግዶፐነ፥ ኔን ነ ናናቱዋፐ መላ አትያዌነ አምኤተꬃይ ነ ቦላ ኩመንꬃን ይያዌ አተና።

10 “ኔን ነ ኢታተꬃን አማነታ ኡታዳ፤ ቃይ፥ ‘ታና ኦንነ በኤና’ ያጋዳ። ነ አꬌዳ ኤራተꬃይነ ጭንጫተꬃይ ኔና ዎራ ካለꬅና፥ ኔን ነ ዎዛናን፥ ‘ታና፥ ታፐ አትና፥ ሀራይ ባዋ’ ያጋዳ። 11 ሽን ኔን ዋታ ሙሩኑዋን ሃሳንንቶ ኤረና ኢታይ ነ ቦላ ያና። ኔን ጋትያ ጭጋናዉ ዳንዳየና ቦሻይ ነ ቦላን ዎꬋና፤ ቃይ ኔን አያነ ኤረና ባሻይ ቆፐናን ነ ቦላ ያና።

12 “አነ ኔን ነ ናአተꬃደፐ ኦꬃደ ደኤዳ ነ ብታነ ነ ሙሩኑዋ ሀእካ አጎፓ። ኦን ኤሪ፥ ነ ጎዋዳን ሀናነንቶ፤ ዎይ ኔን አን ዳጋንꬃንንቶ። 13 ዞረ ጻላላን ነ ዳቡራዳ። ሳሉዋ ጾልንትያ ፓይድያዋንቱ፥ አ ጼሊደ ትምቢትያ ኦድያዋንቱ፥ ቃይ፥ አግና ጼሩዋን ጼሩዋን ነ ቦላን ያናዋ ኦድያዋንቱ አነ ኔና አሽኖ። 14 በአ፥ ኡንቱንቱ ዱርጫ ማላ፤ ታማይ ኡንቱንታ ማና። ኡንቱንቱ ታማ ላጩዋፐ ባረና አሻናዉ ዳንዳይክኖ። ሄዌ አሳይ ባረ ቦላ ሆኤꬃናዉ ሆእያ ቦንቆ ዎይ ቃይ አሳይ አ ስንꬃን ኡታናዉ ዳንዳይያ ታማ ግደና። 15 ኔን ኡንቱንቱና ዳቡሬዳዋንቱ፥ ነ ናአተꬃደፐ ዶሚደ፥ ኔናና ዛልኤዳዋንቱ ነዉ ሄዋ ማላ። ኡንቱንቱ ኡባይካ ባረ ባጋና ባጋና ላለታና፤ ኔና አሽያዌካ እቱነ ባዋ።

48

ጾሳይ ስንꬃፐ ሀናናዋ ኤርያ ጾሳ

1 “ህንተኖ ያቆባ ዛረቶ፥ እስራኤልያ ሱንꬃን ጼሰትያዋንቶ፥ ቃይ ይሁዳ ዘረꬃፐ ዬዳዋንቶ፥ ሀዋ ስስተ። ህንተ መꬍና ጎዳ ሱንꬃን ጫቂታ፤ እስራኤልያ ጾሳ ጼሲታ፤ ሽን ቱማተꬃንነ ጽሎተꬃን ግደና። 2 ህንተ ህንተና ጌሻ ካታማ ሱንꬃን ጼሲታ፤ እስራኤልያ ጾሳን ዘምፒታ፤ አ ሱንꬃይ ኡባፐ ዎልቃማ መꬍና ጎዳ።

3 “ታን ካሰ ሀኔዳዋንታ ዳሮ ዎድያፐ ካሰ ኦዳድ፤ ታ ዶናፐ ኡንቱንቱ ከሴድኖ። ኡንቱንቱ ኤለካ ፖለታናዳን፥ ታን ኦꬃድ። 4 አያዉ ጎፐ፥ ኔን ኦድና ስሰናዋ፥ ነ ሞርጊ ብራታ ማላ ግድያዋ፥ ነ ሶምኢካ ናሃስያ ግያ ብራታዳን ሌቃመናዋ ታን ኤራድ። 5 ሄዋ ድራዉ፥ ኔን፥ ‘ሀዋ ታ ኤቃይ ኦꬄዳ፤ ቃይ ታ ማሰቴዳ ምስለቱነ ታ ሲልሲደ ኦꬄዳ ምስሊ ኦꬄዳ’ ጌናዳን፥ ታን ሄዋ ነዉ በንፐ ዶማደ ኦዳድ። ቃይ ኡንቱንቱ ሀናናፐ ካሰታደ፥ ታን ኡንቱንታ ነዉ አዋያድ።

6 “ኔን ካሰ ስሳዳ፤ ሀእ ስም ሀዋ ኡባ በአ። ያትና፥ ኔን ሀዋ ኡባ ቱማ ጊኪ? ሀእፐ ዶማደ ስንꬃዉ ኔን ኦራꬃባ ስሳናዳን፥ ታን ኦꬃና። 7 ኡንቱንቱ ሀእ መቴድኖፐ አትና፥ በን መትበይክኖ። ኔን፥ ‘በአ፥ ታን ኡንቱንታ ኤራይ’ ጌናዳን፥ ሀችፐ ካሰ ኔን ሙለካ ኡንቱንቱባ ስሳባካ። 8 ኔን ሙለካ ስሳባካ፤ ቃይ ሙለካ ኤራባካ። ነ ሀይꬃይ በንፐካ ዶየትቤና። አያዉ ጎፐ፥ ኔን ጭምያዋ ግድያዋ ታን ኤራይ፤ ቃይ የለቶደፐካ ኔን ማካላንቻ ጌተታደ ጼሰታዳ።

9 “ታ ሱንꬃ ድራዉ፥ ታን ታ ሀንቁዋ ዛራና፤ ታን ኔና ꬋይሰናዳን፥ ታ ሀንቁዋ ተአና። 10 በአ፥ ታን ኔና ፓጫድ፤ ሽን ብራዳን ግደና፤ ታን ኔና መቱዋ ታማን ፓጫድ። 11 ታን ታ ድራዉ፥ ሀዋ ኦꬃይ። አያዉ ጎፐ፥ ታ ሱንꬃይ ቶሸታናዉ ታን ኮይከ። ታን ታ ቦንቹዋ ሀራዉ እምከ።

ጾሳይ ዶሬዳ ቆማ

12 “ኔኖ ያቆባ፥ ታን ጼሴዳ እስራኤልያዉ፥ ታን ግያዋ ስሳ። * ታን አ፤ ኮይሩካ ታና ዉርሰꬃይካ ታና። 13 ቢታ ባሱዋ ታ ኩሺ ባሴዳ። ሳሎቱዋካ ታ ኡሸቻ ኩሺ ምጬዳ። ታን ኡንቱንታ ጼስያ ዎደ፥ ኡንቱንቱ እትፐ ኤቂኖ።

14 “ህንተ ኡባይ እትፐ ሺቂደ ስስተ፤ ኤቃቱዋፐ ሀዌ ሀናናዋ ካሰቲደ ኦዴዳዌ ኦኔ? መꬍና ጎዳይ ዶሬዳዌ አ ቆፋ ባብሎነ ቦላ ፖላና፤ አ ቀሲካ ባብሎነ ቢታ አሳ ቦላ ግዳናዋ። 15 ታን ታ ሁጲያዉ አ ጼሳድነ አዉ ኦዳድ፤ አ አሄዳዌ ታና። ቃይ እ ኦꬅያባይ ኡባይ አዉ እንጀታና።

16 “ታኮ ሃ ሺቂደ፥ ሀዋ ስስተ፤ ታን ኮይሮፐ ዶማደካ ጌማን ሃሳያበይከ፤ ሄዌ ሀኔዳ ዎድያፐካ ዶማደ ታን ያን ደአይ” ያጌ።

ቃይ ኡባ ሞድያ መꬍና ጎዳይነ አ አያናይ ሀእ ታና ኪቴድኖ።

ጾሳይ ባረ አሳዉ ሀልቼዳ ሀልቹዋ

17 መꬍና ጎዳይ፥ ኔና ዎዝያዌ፥ እስራኤልያ ጌሻይ ሀዋዳን ያጌ፤ “ታን መꬍና ጎዳይ፥ ነ ጾሳይ፥ ኔና ማድያዋ ታማርስያዋ። ኔን ባናዉ በስያ ኦግያንካ ኔና ካለꬅያዌ ታና። 18 ኔን ታ አዛዙዋ ስሴዳዋ ግድንቶነ፥ ነ ሳሮተꬃይ ሻፋ ሃꬃዳን ጎጋና ሽን፤ ነ ጽሎተꬃይካ አባ ቤታዳን ሀናና ሽን። 19 ነ ዛሪ አባ ሻፍያዳን፥ ነ ናናይካ ፓይዱ ባይና ሳኣ ባናዳን ጮራታና ሽን፤ ኡንቱንቱ ሱንꬃይካ ታ ስንꬃፐ ꬋየናን ዎይ ክቼናን አጋና ሽን” ያጌ።

20 ባብሎነ ጋድያፐ ከስተ፤ ባብሎነ አሳፐካ ባቃትተ!* ቃላ ꬎቁ ኦꬂደ፥ ናሸቻን ሀዋ ሃሳይተ፤ ሳኣፐ ሳኣ ጋጻ ጋካናዉ፥ ሀዋ ኪትተ። “መꬍና ጎዳይ ባረ ቆማ ያቆባ ዎዜዳ” ያጊደ ኦድተ። 21 እ ኡንቱንታ መላ ቢታ ግዶና ካለꬄዳ ዎደ፥ ኡንቱንቱ ሳመትበይክኖ። ዛላፐ ሃꬃካ ኡንቱንቶ ፑልትሴዳ፤ ዛላ እ ጳልቂና፥ ሃꬃይ ꬉቄዳ።

22 መꬍና ጎዳይ፥ “ኢታቶ ሳሩ ባዋ” ያጌ። *

ጾሳ ሀጋዝያዋባ

49

(49:1—53:12)

እስራኤሊ ቢታን ደእያ አሳዉ ፖኦ

1 ህንተኖ፥ አባ ዶናን ደእያ ቢታቶ፥ ታን ኦድያዋ ስስተ። * ህንተኖ፥ ሃኩዋን ደእያ ካዉተꬃቶ፥ ስስተ። ታን የለታናፐ ካሰ መꬍና ጎዳይ ታና ጼሴዳ፤ ቃይ ታ ዳይ ኡሉዋን ደእሽን፥ ታ ሱንꬃ ሱንꬄዳ። 2 ታ እንጻርሳ ሳታና ደእያ ማሻዳን ኦꬄዳ፤* ባረ ኩሽያ ኩዋን ታና ገንꬄዳ፤ እ ታና ፖሼዳ ቶራዳን ኦꬄዳ፤ ያቲደ ባረ ሾኩዋ ግዶን ታና የጊደ ቆሴዳ።

3 እ ታና፥ “ኔን ታን ኔናን ቦንቼትያ ታ ቆማ እስራኤልያ” ያጌዳ።

4 ሽን ታን ሀዋዳን ያጋድ፤ “ታን መላ ጮ ዳቡራድ፤ ታ ዎልቃካ ጎኤናባንነ ሀዳባን ጮ ዉርሳድ። ታ ፕርዳይ ጾሳ ማታና፤ ታ ጋቲካ ታ መꬍና ጎዳ ማታና” ያጋድ።

5 ሀእካ፥ ታን መꬍና ጎዳ አይፍያ ስንꬃን ቦንቼቴዳ ድራዉነ ታ ጾሳይ ታዉ ዎልቃ ግዴዳ ድራዉ፥ ያቆባ አኮ ዛራናዉነ እስራኤልያ አኮ ሺሻናዉ፥ ታን አዉ ቆማ ግዳናዳን፥ ታና ታ ዳይ ኡሉዋን መꬌዳዌ መꬍና ጎዳይ ሀዋዳን ያጌ፤ 6 “ኔን ያቆባ ዛርያ ደንꬃናዉነ እስራኤልያፐ አቴዳዋንታ ዛራደ አሀናዉ፥ ኔን ታዉ ቆማ ግድያዌ ቄር ጉꬃባ። ሄዋ ቦላ ጉጃደ፥ ታ አቶተꬃይ ቢታ ጋጻ ጋካናዳን፥ ታን ኔና ካዉተꬃቶ ፖኦ ኦꬃና” ያጌ። *

7 አሳይ ካꬌዳዎ፥ እጼዳዎነ ደርያ ሞድያዋንቶ ቆማዉ፥ መꬍና ጎዳይ፥ እስራኤልያ ዎዝያዌ፥ እስራኤልያ ጌሻይ ሀዋዳን ያጌ፤ “አማነትያ መꬍና ጎዳ ድራዉነ ኔና ዶሬዳ እስራኤልያ ጌሻ ድራዉ ካተቱ በኢደ፥ ደንድ ኤቃና። ደርያ ሞድያዋንቱካ በኢደ ጎይናና” ያጌ።

የሩሳላመ ዛረꬅ ኦሰታና

8 መꬍና ጎዳይ ሀዋዳን ያጌ፤ * “ታን ዶሬዳ ዎድያን ነ ኦሻ ዛራድ። አቶተꬃ ጋላስ ታን ኔና ማዳድ። ታን ኔና ናጋና፤ ኔን ቢታ ዛረꬃደ ኤሳና ማላ፥ አሳይ ደኤና ቢታቱዋካ ኔን ላትሳና ማላ፥ ታን ኔና አሳዉ ጫቁዋ ኦꬃደ እማድ። 9 ኦሞዱዋን ደእያዋንታ፥ ‘ከስተ!’ ꬉማ ቃሹዋን ደእያዋንታካ፥ ‘ብለትተ!’ ጋና ማላ፥ አሳዉ ጫቁዋ ኦꬃደ ኔና እማና። ኡንቱንቱ ኦግያ ማታን ሄመታና፤ ዞዘትያ ከራ ኡባ ቦላ አላጻና። 10 ኡንቱንቱ ኮሻትክኖ ዎይ ሳመትክኖ። * ኡንቱንቱ ባዙዋ ምሹ ጹገና፤ አዋይካ ኡንቱንታ ሜና። ኡንቱንቶ ቃረꬅያዌ ኡንቱንታ ካለꬃና፤ ፑልቶ ሃꬃኮካ ኡንቱንታ ላጋና።

11 “ታን ታ ደረቱዋ ኡባ ኦገ ከሳና፤ ታ ዎጋ ኦገቱካ ዛንጋራፐ ꬎቁ ጋና። 12 በአ፥ ታ አሳይ ሃኮ ሳፐ ያና: ሁጲሳ ባጋፐነ አዋይ ዉልያ ባጋፐ ያና። ቃይ አስዋና ቢታፐካ ያና” ያጌ።

13 ህንተኖ ሳሎቶ፥ ናሸቻን የጽተ። ኔኖ ቢታዉ ናሸታ። ህንተኖ ደረቶ፥ እልልተ! አያዉ ጎፐ፥ መꬍና ጎዳይ ባረ አሳ ምንꬄዳ፤ ቃይ ባረ መቶታንቻቶካ ቃረቴ።

14 ሽን ጽዮና፥ “መꬍና ጎዳይ ታና አጌዳ፤ ጎዳይ ታና ዶጌዳ” ያጋዉ።

15 ጾሳይ ሀዋዳን ያጊደ ዛሬ፤ “አታ ባረ ꬋንꬅያ ናኣ ዶጋናዉ ዳንዳያይ? ባረ ኡሉዋፐ የሌዳ ናአዉ ቃረተኬየ? ጌላዳን አ ዶግንቶካ፥ ታን ኔና ዶግከ! 16 በአ፥ ታን ኔና ታ ኩሽያ ጎምፓን ጻፋ ዎꬃድ፤ ነ ድርሳ ግምበቱካ ኡባ ገደ ታ ስንꬃን ደኢኖ።

17 “ኔና ዛረꬂደ ኬጽያዋንቱ ያና፤ ኔና ኮሌዳዋንቱ ከሲደ ባና። 18 አነ ꬎቁ ጋደ፥ ነ ዩሹዋ ጼላ፤ ነ ናናይ ኡባይ እትፐ ሺቂደ፥ ኔኮ ያና። ታን መꬍና ጎዳይ ታ ደኡዋን ጫቃይ: ኔን ኡንቱንቱ ኡባ አሌቁዋዳን ማያና፤ ቡላቼታናዉ ሀንያ ምሽራቲዳን፥ ኔን ኡንቱንታ ማያና።

19 “ነ ባሻ ሳአቱነ መላ ቢታቱ ሀእ ኔናን ደእያ አሳዉ ሎይꬅ ኡንአና፤ ቃይ ኔና ኮሌዳዋንቱካ ኔፐ ሃካና። 20 ኔን ካዮትያ ላይꬃቱዋን ነዉ የለቴዳ ናናይ ነ ሀይꬃን ኦዲደ፥ ‘ሀዌ ሳአይ ኑዉ ሎይꬅ ኡንኦ፤ ሄዋ ድራዉ፥ ኑዉ ደአናዉ አኮ ሳኣ እማ’ ያጋና። 21 ኔን ነ ዎዛናን፥ ‘ሀዋንታ ናናቱዋ ኡባ ታዉ ኦኔ የሌዳዌ? ታን የላደ ማንꬃ አታድ ሽን፤ ታን ማይናድ ሽን፤ ታን ኦሞደታደ ዎራ ባድ ሽን። ያትና፥ ሀዋንታ ኦኔ ድቼዳዌ? በአ፤ ታን ታረካ አታድ፤ ያትና ሀዋንቱ ናናይ ኡባይ ሀቃፐ ዬድኖ?’ ያጋና” ያጌ።

22 ኡባ ሞድያ መꬍና ጎዳይ ሀዋዳን ያጌ፤ “በአ፥ ታን ካዉተꬃቶ ማላታ በሳና፤ ታን አሳዉ ታ ባንድራ ኤሳና። ኡንቱንቱ ነ አቱማ ናናቱዋ እድም አሀና፤ ነ ማጫ ናናቱዋካ ባረንቱ ሀሽያን ቶኪደ አሀና። 23 ካተቱ ኔና ድችያ አዎቱዋ ግዳና፤ ኡንቱንቱ ማጫ ካተቱካ ኔና ꬋንꬅያዋንታ ግዳና። ኡንቱንቱ ጉፋኒደ፥ ነዉ ጎይናና፤ ቃይ ነ ገድያ ባናካ ላጫና። ታን መꬍና ጎዳ ግዴዳዋ ኔን ሄዋን ኤራና፤ ታናን አማነቲደ ናግያዋንቱ ዬላትክኖ” ያጌ።

24 ኦሞዱዋን አኬዳዋ ዎልቃማ ኩሽያፐ ዛርሳና ዳንዳዪቴየ? ዎይ ኦሞዲደ አፌዳ አሳይ መቀꬅ ባይና ኢታ ኩሽያፐ ከስ አካናዉ ዳንዳዪየ?

25 ሽን መꬍና ጎዳይ ሀዋዳን ያጌ፤ “ዎልቃማይ ኦሞዲደ አፌዳባይ ስማና፤ መቀꬅ ባይና ኢታቱዋ ኩሽያን ኦሞደቴዳ አስካ ከስ አካና። አያዉ ጎፐ፥ ኔናና ኦለትያዋንቱና ታን ኦለታና፤ ነ ናናቱዋካ ታን አሻና። 26 ኔና ኡቁንያዋንቱ ባረንቱ አሹዋ ማናዳን፥ ታን ኦꬃና፤ ቃይ ዎይንያ ኤሳ ኡሺደ ማꬆትያዋዳን፥ ኡንቱንቱ ባረንቱ ሱꬃ ኡሺደ ማꬆታና። ያቶፐ አሳ ኡባይ ታን መꬍና ጎዳ፥ ኔና አሽያዋ፥ ዎዝያዋነ፥ ያቆባ ዎልቃማ ግድያዋ ሄዋን ኤራና” ያጌ።

50

1 መꬍና ጎዳይ ሀዋዳን ያጌ፤ “ታን ህንተ ዳዮ የዴዳ ፕርማይ ሀቃን ደኢ? ዎይ ኦስ ህንተና ታን ዛልኣድታ? በእተ፥ ህንተ ናጋራ ድራዉ፥ ህንተ ዛልኤቴድታ፤ ህንተ ባይዙዋ ድራዉ፥ ህንተ ዳያ ብለታዱ። 2 ታን ዬዳ ዎደ፥ አያዉ ሄዋን አሳይ ꬋዬዴ? ታን ጼሴዳ ዎደ፥ ‘ዬ!’ ጋናዉ አያዉ አሳይ ሄዋን ደእቤኔ? ታን ህንተና ዎዛናዉ ታ ኩሺ ቃንꬄየ? ዎይ ህንተና አሻናዉ ታዉ ዎልቃይ ባዌየ? በእተ፥ ታን ሴራደ አባ መልሳይ። ሻፋቱዋካ መላ ቢታ ኦꬃይ። ኡንቱንቱን ደእያ ሞለቱ ሃꬃይ ꬋይና ዎቂኖ፤ ሳሙ ዎꬍና ሀይቂኖ። 3 ታን ሳሎቱዋ ካረꬃባ ማይዛይ፤ ዋሩዋካ ኡንቱንቱ ካመትያባ ኦꬃይ” ያጌ።

ጾሳ ቆማይ አዛዘትያዋ

4 ዳቡሬዳዋ ታን ቃላን ዋታደ ምንꬃነንቶ ኤራና ማላ፥ ኡባ ሞድያ መꬍና ጎዳይ ታዉ ታማሬዳ እንጻርሳ እሜዳ። እ ታና ዎንታ ዎንታ ቤጎꬂደ፥ ታን ታማርያ አሳዳን ስሳናዳን፥ ታ ሀይꬃ ዶዬ። 5 ኡባ ሞድያ መꬍና ጎዳይ ታ ሀይꬃ ዶዬዳ፤ ታንካ ማካላንቻ ግዳበይከ፤ ጉየካ ስማበይከ። 6 ታን ታ ዞክያ ሾጭያዋንቶ፥ * ታ ጋጩዋ ቡቻ ሾድያዋንቶ አꬃደ እማድ። ታ ሶምኡዋ ካዉሻፐነ ጩቻ ጩሸትያሳፐ ገንꬃበይከ። 7 ኡባ ሞድያ መꬍና ጎዳይ ታና ማድያ ድራዉ፥ ታን ዬላታበይከ፤ ሄዋ ድራዉ፥ ታን ታ ሶምኡዋ ሳልያ ግያ ሹቻዳን ኡዳድ። ታን ዬላተናን አታናዋካ ኤራይ። 8 ታና ሻትንꬅያዌ ማታን ደኤ፤ * ያትና፥ ታና ሞትያዌ ኦኔ? አነ እትፐ ታናና ኤቆ! ታ ሞርኪ ኦኔ? አነ ታናና ጋከቶ! 9 በእተ፥ ኡባ ሞድያ መꬍና ጎዳይ ታና ማዴ፤ ያትና፥ ታና ባይዛንቻ ጋናዌ ኦኔ? በእተ፥ ኡንቱንቱ ኡባይካ ማዩዋዳን ኤጭ ዉራና፤ ብልአይ ኡንቱንታ ማና።

10 ህንተ ግዶፐ መꬍና ጎዳዉ ያይያዌነ አ ቆማ ቃላዉ አዛዘትያዌ ኦኔ? ꬉማን ሀመትያዌነ ፖኡ ባይናዌ እ ኦኔ? ሄ ኡራይ መꬍና ጎዳ ሱንꬃን አማነቶ፤ ባረ ጾሳንካ ዘምፖ። 11 በእተ፥ ህንተኖ ታማ ኤꬅያ ኡባ ገደ፥ ዪቻ ጾምፕያ ላጩዋ ህንተንቶ ሺሽያዋንቶ፥ ህንተ ኤꬄዳ ታማ ፖኡዋን ሄመትተ! ህንተ ዪጬዳ ጾምፕያ ላጩዋ ፖኡዋን ስመረትተ! ህንተ ታ ኩሽያፐ አካናዉ ደእያባይ ሀዋ: ህንተ ዎልቃማ ሴላን ግሳና።

51

የሩሳላመ ምንꬅያ ቃላ

1 ጾሳይ ሀዋዳን ያጌ፤ “ህንተኖ ጽሎተꬃ ካልያዋንቶ፥ ህንተኖ ታና፥ መꬍና ጎዳ ኮይያዋንቶ፥ ስስተ። ህንተ ጳልቀቲደ አከቴዳ ሹቻነ ህንተ ቦከቴዳ ከሴዳ ኦላ ጼልተ። 2 ህንተ አዉዋ አብራሃማኮነ ህንተና የሌዳ ሳርኮ ጼልተ። እ ባረካ ደእሽን፥ ታን አ ጼሳድ፤ አንጃድነ ፓይዱዋን ጮራያድ።

3 “መꬍና ጎዳይ ጽዮነንነ አ ኮለቴዳ ሳአቱዋን ደእያ ኡባ አሳ ምንꬃና። እ ባዙዋ ኤደነ ገነትያዳን፥ እ መላ ሳአቱዋካ መꬍና ጎዳ አታክልትያ ሳኣዳን ኦꬃና። ናሸቻይነ ሀሹ ጉሳይ ያን ደአና፤ ጋላታነ ማዝሙርያ ኮሻይ ያን ስሰታና።

4 “ታ አሳዉ፤ ታን ኦድያዋ ስስተ። ታ ካዉተꬃዉ፥ ነ ሀይꬃ ታኮ የጋደ ስሳ። አያዉ ጎፐ፥ ህጊ ታፐ ከሴ፤ ታ ሱረ ፕርዳይካ ካዉተꬃቶ ፖኦ ግዳናዋ። 5 ታ ጽሎተꬃይ ኤሌሊደ ሺቃና፤ ታ አሹካ ከሲደ፥ ኦግያን ደኤ። ታ ቀሲ አሳ ሞዳና፤ አባ ዶና ቢታቱዋን ደእያ አሳይ ኡባይ ታናን አማነቲደ ናጋና፤ ቃይ ታን ኡንቱንታ ታ ዎልቃን አሻናዋ፥ ናሸቻ ኦꬂደ ናጋና። 6 ፑደ ꬎቁ ጊደ፥ ሳሎቱዋ ጼልተ፤ ዱገ ሳኣካ ጼልተ። አያዉ ጎፐ፥ ሳሎቱ ጩዋዳን ፕስክ ጊደ ꬋያና፤ ሳአይካ አፍላዳን ዉራና፤ አን ደእያ አሳይ ኡባይ ኡዱንጸቱዋዳን ሀይቃና። ሽን ታ አሹ መꬍናዉ ደአና፤ ታ ጽሎተꬃይካ ዉረና።

7 “ህንተኖ ጽሎተꬃ ኤርያዋንቶ፥ ታ ህጊካ ህንተ ዎዛናን ደእያዋንቶ፥ ስስተ። አሳ ቦርናሾ ያዮፕተ፤ ኡንቱንቱ ቦርያዉካ ዳጋሞፕተ። 8 አያዉ ጎፐ፥ ማዩዋ ምያዋዳን፥ ብልአይ ኡንቱንታ ማና፤ ዶርሳ እክስያ ምያዋዳን፥ ጉጹኒ ኡንቱንታ ማና። ሽን ታ ጽሎተꬃይ መꬍናዉ ደአና፤ ታ አሹካ የለታ ኡባዉ ጋካና” ያጌ።

9 አቤት ጾሳዉ፥ ቤጎታ! ቤጎታ! መꬍና ጎዳ ቀስያዉ፥ ዎልቃ ማያ፤ ካሰ አꬌዳ ዎደቱዋንነ የለታቱዋን ቤጎቴዳዋዳን ቤጎታ። ራኣባ ግያ ዳዊያ ቃንጸሬꬄዳዌ፥ ሚምንትያካ ጫዴዳዌ ኔና ግድኪየ? 10 አባነ ዎልቃማ ጪሙዋ ሃꬃ መልሴዳዌ ኔና ግድኪየ? ኔን ዎዜዳዋንቱ ፕናና ማላ፥ ጪማ አባ ኦገ ኦꬄዳዌ ኔና ግድኪየ? 11 መꬍና ጎዳይ ዎዜዳዋንቱ ስሚደ፥ የጺድ ጽዮነ ያና፤ ዪደ መꬍና ናሸቻይ ኡንቱንቱ ቦላን ደአና፤ ኡንቱንቱ ናሸቻነ ሀሹ ግያዋ ደማና። ቃይ ካዩነ ዬኩ ኡንቱንቱፐ ሃካና።

12 ጾሳይ ሀዋዳን ያጌ፤ “ህንተና ምንꬅያዌ ታና። ያትና፥ ሀይቂያ አሳዉ ያያናዉ፥ ማታዳን ኤለካ መልያ አሳ ናአዉ ያያናዉ ህንተ ኦኔ? 13 ህንተ ሳሎቱዋ ምጬዳነ ሳኣ ባሱዋካ ባሴዳ መꬍና ጎዳ፥ ህንተናካ መꬌዳዋ ዶጌድቴ? ኡንቱንቱ ህንተና ꬋይሳናዉ ጊግሴዳ፥ ህንተና ኡቁንያ አሳቱዋ ሀንቁዋ ጋሱዋን ጋላሳ ኩመንꬃ ያዬድታ። ሽን ህንተና ኡቁንያዋ ሀንቁ ሀቃን ደኢ? 14 ኦሞደቴዳዌ ኤለካ ብለታና፤ ሀይቀና፤ ኦላንካ ገለና፤ አዉ ኡክꬃይካ ፓጨና። 15 አያዉ ጎፐ፥ ታን መꬍና ጎዳ ነ ጾሳቴ። ቤታይ ዋሳናዳን፥ አባ ቃꬃይ። ታ ሱንꬃይ ኡባፐ ዎልቃማ መꬍና ጎዳ። 16 ሳሎቱዋ ምጫናዳን፥ ቢታ ባሱዋካ ባሳናዳን፥ ቃይ ጽዮነ፥ ‘ኔን ታ አሳ’ ጋናዳን፥ ታን ታ ቃላ ነ ዶናን ዎꬃድ፤ ታ ኩሽያ ኩዋን ታን ኔና ገንꬃድ” ያጌ።

መꬍና ጎዳ ሀንቁዋ ጹኣ

17 ኔኖ፥ መꬍና ጎዳ ኩሽያፐ አ ሀንቁዋ ጹኣ ኡሼዳ የሩሳላመ፥ ቤጎታ!* ደንዳ! ኔን ጋንድጋርስያ ጹኣ ጭንግርሳደ ኡሻዳ። 18 አ የሌዳ ናናቱ ኡባፐ እዞ ካለꬅያባይ እቱነ ባዋ፤ ቃይ አ ድቼዳ ናናቱ ኡባፐካ እ ኩሽያ ኦይቂያዌ እቱነ ባዋ። 19 ዳኮ ዳሮ ባሻይ ነ ቦላን ጋኬዳ፤ ያትና፥ ኔና ኦኔ ምንꬃናዉ ዳንዳይያዌ? ሄዋንቱካ ኮለꬃ፥ ኮሻነ ማሻ። ያትና፥ ታን ኔና ዋታደ ምንꬃኔ? 20 ነ ናናይ ላባኔድኖ፤ ኡንቱንቱ ግትያ ግዶን ገሌዳ ገንእያዳን፥ ኦገ ኡባ ጋጻን ኩንዴድኖ። ኡንቱንቱ መꬍና ጎዳ ሀንቁዋንነ ነ ጾሳ ሴራን ኩሜድኖ።

21 ሄዋ ድራዉ፥ ነኖ፥ ዎይንያ ኤሳ ኡሸናን ማꬆቴዳ መቶታንቻቴ፥ ሀዋ ስሳ። 22 ነ ጾሳይ፥ ባረ አሳዉ ሞተትያ ኡባ ሞድያ መꬍና ጎዳይ ሀዋዳን ያጌ፤ “በአ፤ ኔና ጋንድጋርስያ፥ ታ ሀንቁዋ ጹኣ ታን ነ ኩሽያፐ አካድ፤ ኔን ላኤንꬁዋ አ ሙለካ ኡሻካ። 23 ታን ሄዋ ኔና ቱጋይያዋንቱ ኩሽያን ዎꬃና። ኡንቱንቱ ኔና፥ ‘ኑን ነ ቦላና ሀመቲደ አꬋና ማላ፥ ዛቁላ’ ያጌድኖ። ኔን አꬋና ጋካናዉ፥ ነ ዞክያ ኡንቱንቶ ቢታዳንነ ኦግያዳን ኦꬃዳ” ያጌ።

52

ጾሳይ የሩሳላመ አሻና

1 ኔኖ ጽዮነ ካታማዉ፥ ቤጎታ፤ ምኖተꬃ አፍላዳን ማያ። * ኔኖ፥ ጌሻ ካታማዉ፥ የሩሳላመ፥ ነ ቦንቹዋ ማዩዋ ማያ፤ አያዉ ጎፐ፥ ሀዋፐ ስንꬃናዉ ቃጻረትቤናዌነ ቱናይ ነ ግዶ ገለና። 2 ኔኖ፥ ኦሞደቴዳ የሩሳላመ፥ ነ ባና ቆቆፋ። ደንዳዴ ነ ካተቱዋ አራታን ኡታ። ህንተኖ፥ ኦሞዱዋን ደእያ ጽዮነ አሳቶ፥ ህንተ ቆꬍያን ቃሸቴዳ ሳንሳላታ ብርሽተ።

3 አያዉ ጎፐ፥ ኡባ ሞድያ ጾሳይ ሀዋዳን ያጌ፤ “ህንተ ካሰካ ጋትያ አከናን ዛልኤቴድታ፤ ቃይ ሀእካ ሚሻ እመናን ጮ ዎዘታና። 4 ታ አሳይ ኮይሮ በተ ግዲደ፥ ግብጼ ቢታ ቤዳ፤ ሽን አሶረቱ ታ አሳ ጮ ኡቁኔድኖ። 5 መꬍና ጎዳይ፥ ታ አሳይ ጋትያ ጭገናን ጮ ኦሞዱዋን ብ ክችና፥ ታዉ ሀዋን አዬ ደእያዌ? ኡንቱንታ ሞድያዋንቱ ዋሲኖ፤ ታ ሱንꬃይካ ኡባ ገደ ጋላሳ ኩመንꬃ ቦረቴ ያጌ መꬍና ጎዳይ። * 6 ሄዋ ድራዉ፥ ታ አሳይ ታ ሱንꬃ ኤራና፤ ሄ ጋላስ ሃሳይያዌ ታና ግድያዋ ኡንቱንቱ ኤራና። ኤ ሄዌ ታና። ታን ጾሳይ ሀዋ ኦዳይ” ያጌ።

7 ሎኦ ምሽራቹዋ አህያ፥ ሳሮተꬃ ኦድያ፥ ናሸችያ ምሽራቹዋ ኦድያ፥ አቶተꬃ ኦድያነ፥ ጽዮኖካ፥ “ነ ጾሳይ ካተቴ” ጊደ ደረቱዋ ቦላና ይያ ብታንያ ገደቱ ዎት ሎእኖ!* 8 ስስተ፥ ህንተ ካታማ ናግያዋንቱ ባረንቱ ቃላ ꬎቁ ኦꬂደ፥ ናሸቻዉ እትፐ የጺኖ፤ መꬍና ጎዳይ ጽዮነ ስምያ ዎደ፥ እ ስሞዋ ኡንቱንቱ ባረንቱ አይፍያን በአና። 9 ህንተኖ የሩሳላመን ኮለቴዳ ሳቶ፥ እትፐ ናሸቻዉ የጽተ፤ አያዉ ጎፐ፥ መꬍና ጎዳይ ባረ አሳ ምንꬄዳ፤ የሩሳላመ ካታማካ ዎዜዳ። 10 መꬍና ጎዳይ ባረ ጌሻ ቀስያ ካዉተꬃቱዋ ኡባ ስንꬃን ቆንጭሴዳ፤ ቃይ ቢታ ጋጻይ ኡባይካ ኑ ጾሳ አቶተꬃ በአና።

11 ህንተኖ መꬍና ጎዳ ጎልያ ሚሻቱዋ ቶክያዋንቶ፥ ክችተ፥ ክችተ፤ ያፐ ከስተ። ቱናባ ቦቾፕተ፤ አ ግዶፐ ከስ ክችተ። ህንተ ሁጲያዉካ ጌይተ። * 12 ሽን ከሲደ፥ ኤለካ ከስክታ፤ ዎይ በቲደ ቢክታ፤ አያዉ ጎፐ፥ መꬍና ጎዳይ ህንተፐ ስንꬃዉ አꬊደ ካለꬃና፤ እስራኤልያ ጾሳይካ ጉየና ግዲደ፥ ህንተና ናጋና።

መቱ ጋክያ ቆማ

13 ጾሳይ ሀዋዳን ያጌ፤ “በእተ፥ ታ ቆማይ አኬካን ኦꬃና፤ እ ቦንቼቲደ፥ ꬎቁ ꬎቁ ጋና፤ እ ሎይꬅ ግታታና። 14 አ ሶምኢ አሳ ኡባዋፐ፥ አ ማላይካ አሳ ናና ኡባፐ ቆሄቴዳ፤ አ በኢደ፥ ዳሮ አሳይ ዳጋሜዳ። 15 ሽን ሀእ ዳሮ ካዉተꬃቱ ኡባይ አባን ማላለታና፤ * አፐ ደንዴዳዋን፥ ካተቱ ባረንቱ ዶና ኦይቃና፤ አያዉ ጎፐ፥ ኡንቱንቱ ባረዉ ኦደትቤናዋ በአና፤ ስስቤናዋካ አኬካና” ያጌ።

53

1 ኑን ኦዴዳዋ ኦን አማኔዴ? መꬍና ጎዳይ ባረ ዎልቃ ኦና በሴዴ?* 2 እ አ ስንꬃን መላ ጋድያን ደእያ ዱሩማፐ ጻጱዋ የዲደ፥ አጭያ ያላጋ አጫዳን ድጬዳ። ኑን አ ሎይꬅ ጼላናዉ፥ አዉ ማላይ ዎይ ፑላይ ባዋ፤ ኑን አኮ ሺቃናዉ አዉ ፑል ባዋ። 3 እ አሳን ካቴዳነ እጸቴዳ፤ እ ሀርግያፐነ መቱዋፐ ሻከት ኤረና ካዮትያ አሳ ግዴዳ። እ አሳይ አ በአናፐ ጊደ፥ ባረ ሶምኡዋ ዎራ ዛርያ አሳዳን ካቴዳ፤ ኑንካ አ ቦንችበይኮ።

4 እ ቱሙ ኑ ሀርግያ ባረዉ አኬዳ፤ * ቃይ ኑ ካዩዋካ ቶኬዳ። ሽን አ ጋኬዳ መቱ፥ ደሸꬃይነ ዋዪ ጾሳፐ አዉ ዬዳዋ ጊደ ኑን ቆፔዶ። 5 ሽን እ ኑ ባይዙዋ ድራዉ፥ ጫደቲደ ማዱንጼዳ፤ * ኑ ናጋራ ድራዉካ ሾጨቲደ ሊቄዳ። እ ሙረቴዳዋን፥ ኑን ሳሩዋ ደሜዶ፤ አ ማዱꬃን ኑን ፓጼዶ። 6 ኑን ኡባይ ኦግያ ባሌዳ ዶርሳቱዋዳን ዎራ ቤዶ፤ * ኑን ኡባይካ ኑ ኦግያዉ ኦግያዉ ስሜዳ። መꬍና ጎዳይ ኑ ኡባይ ናቄዳ ናቁዋ አ ቦላ ዎꬄዳ።

7 እ ኡንኤቴዳነ ቆሄቴዳ፤ ሽን ባረ ዶና ፖክቤና። ** ሹካናዉ አፍያ ዶርሳዳን ላገቴዳ፤ ባረ እስክያ ሜድያዋንቱ ስንꬃን ጮኡ ግያ ዶርሳ ማራዳን፥ እካ ባረ ዶና ፖክቤና። 8 ኡንቱንቱ አ ኡቁኒደነ አ ቦላ ሱገꬃ ፕርዳ ፕርዲደ አፌድኖ። እ ታ አሳ ባይዙዋ ድራዉ ሾጨቲደ፥ ፓጻ ደእያዋንቱ ቢታፐ እ ክቼዳዋ አ ዛርያፐ ኦኔ አኬኬዳዌ? 9 እ ባረ ሀይቁዋን ኢታ አሳቱዋና ፓይደቴዳ፤ * ሀይቂደካ ዱረ አሳ ዱፉዋን ሞገቴዳ። ግዶፐነ፥ ኢታባ እ ኦꬅቤና፤ ባረ ዶናንካ ዎርዱዋ ሃሳይቤና።

10 ሽን እ ቆሄታናዌ መꬍና ጎዳ ሸነ ግዴዳ፤ ቃይ መꬍና ጎዳይ እ ቱጋታናዳን ኦꬄዳ። እ ባረና ናጋራዉ ያርሹዋ ኦꬅያ ዎደ፥ ባረ ዘረꬃ በአና። አ ባረካ አዱቃና፤ መꬍና ጎዳ ሸኒካ አ ኩሽያን ፖለታና። 11 አ ሸምፑ ዋየቴዳዋፐ ጉይያን፥ እ ደኡዋ ፖኡዋ በአና፤ ናሸታና። ታ ጽሎ ቆማይ ባረ ኤራተꬃን ዳሮቱዋ ጽልሳና፤ ኡንቱንቱ ባይዙዋካ ቶካና። 12 ሄዋ ድራዉ፥ ዎልቃማ አሳቱ ግዱዋን ታን አዉ ቦንቾ ሳኣ ሻካደ እማና፤ * ቃይ ምኖቱዋና እ ኦሞዱዋ ሻካና። አያዉ ጎፐ፥ እ ባረ ሸምፑዋ ሀይቆ አꬂደ እሜዳ፤ ያቲደ ባይዛንቻቱዋና ፓይደቴዳ። ግዶፐነ፥ እ ዳሮ አሳ ናጋራ ቶኬዳ፤ ባይዛንቻቶካ ጋናቴዳ።

ጾሳይ እሜዳ ህዶታ ናግያዋ ግዱሳ

54

(ኢሳ. 54:1—55:13)

ጾሳይ እስራኤልያ ሲቅያ ሲቁዋ

1 መꬍና ጎዳይ ሀዋዳን ያጌ፤ “ሀነ፥ የላቤና ማይናቴ፥ የጻ!* ኔኖ፥ ኦይꬃይ ኦይቂ ኤረናኔ፥ ነ ቃላ ꬎቁ ኦꬃደ እልላ! አያዉ ጎፐ፥ ባረ አስናና ደእያ ማጫን ናናቱዋፐ፥ ባረካ ደእያ ማጫን ናናይ ዳራና። 2 ነ ዱንካንያ ሳኣ አሳ፤ ቃይ ኔን ደእያ ሳኣን ጋርዳቱዋካ ፕድ ኦꬃደ ምጫ። ጉየ ጎፓ፤ ዎዶሩዋካ አዱሳ፤ ሽካልያካ ምንሳ። 3 ኔን ኡሸቻ ባጋናነ ሀድርሳ ባጋና አካና፤ ነ ዛራቱ ካዉተꬃቱዋ ላታና፤ ኡንቱንቱ መላ ካታማቱዋን ኬጺደ ኡታና።

4 “ያዮፓ፤ አያዉ ጎፐ፥ ኔን ዬላታካ። ዳጋሞፓ፤ አያዉ ጎፐ፥ ኔን ካዉሻካ። ኔን ነ ያላጋተꬃ ዬላ ዶጋና፤ ነ አምኤተꬃ ቦርያካ ሀዋፐ ስንꬃን ሀሳያካ። 5 አያዉ ጎፐ፥ ኔና መꬌዳዌ ነዉ አስና፤ አዉ ሱንꬃይካ ኡባፐ ዎልቃማ መꬍና ጎዳ። እስራኤልያ ጌሻይ ኔና ዎዜዳዋ፤ እ ቢታ ኡባ ጾሳ ጌተቴ” ያጌ። 6 ነ ጾሳይ ሀዋዳን ያጌ፤ “አስናይ ኡባና አግ ባሽና፥ ዶገታደ ካዮትያ ማጫ ምሽራቲዳንነ ያላጋተꬃን አስና ጎለፐ ከሴዳ ምሽራቲዳን ኔን ሀና ደእሽን፥ ታን መꬍና ጎዳይ ኔና ዛራ ጼሳድ።

7 “እት ጉꬃ ዎድያዉ ታን ኔና አጋድ፤ ሽን ዎልቃማ ማሮታን ኔና ታን ዛራ ሺሻና። 8 ሱልያ ሀንቁዋን፥ ታን ታ ዴሙዋ ኔፐ ጉꬃ ዎድያዉ ገንꬃድ፤ ሽን መꬍና ሲቁዋን ታን ነዉ ቃረታና” ያጌ። መꬍና ጎዳይ፥ ኔና ዎዝያዌ ሀዋ ኦዴ።

9 ነዉ ቃረትያ መꬍና ጎዳይ ሀዋዳን ያጌ፤ “ሀዌ ታዉ ኖሄ ዎድያ ማላ። ሄ ዎደ ታን ኖሄ ዎዴ ባሻ ሃꬃይ ላኤንꬁዋ ሳኣ ምተናዳን ጫቃድ፤ * ሄዋዳንካ፥ ኔና ላኤንꬆ ሀንቀተናንነ ሴረናን አጋናዉ ታን ጫቃድ። 10 ደረቱ ቃጻናዉ፥ ዞዘቱካ ባረንቱ ደኢያሳፐ ክቻናዉ ዳንዳዪኖ፤ ሽን ታ አገና ሲቁ ኔፐ ሻከተና፤ ታ ሳሮተꬃ ጫቁካ ክቼና” ያጌ።

11 ጾሳይ ሀዋዳን ያጌ፤ * “ኔኖ፥ መቶቴዳ ካታማቴ! ጎቲ ያነ ሃነ ሾጬዳነ፥ ምንꬅያብ ꬋዬዳነ፥ በአ፥ ታን ኔና ቦንቾ ሹቻን አሌቂሳደ ኬጻና፤ ነ ባሱዋንካ ሳምፔርያ ግያ ሹቻ ሂጻና። 12 ነ አዱሳ ሹቻ ግምቢያን ደእያ ጉምቡዋ ታን እንቁዋ ግያ ዳሮ አልኦ ዞኦ ሹቻን ግምባና፤ ነ ፐንግያ ጶልያ አልኦ እንቁዋን፥ ነ ድርሳ ኡባካ ቦንቾ ሹቻን ግምባና። 13 ነ አቱማ ናናቱዋ ኡባ መꬍና ጎዳይ ታማርሳና፤ * ነ ናናቱ ሳሮተꬃይካ ዳራና። 14 ኔን ጽሎተꬃን ምናደ ኤቃና፤ ሱገꬃይነ ኡቁናይ ኔፐ ሃካና። ኔን አያዉካ ያያካ፤ ዳጋማይካ ኔኮ ሺቀና። 15 ኔና ኦላናዉ ደንድያዌ ደኦፐ፥ ሄዌ ታ ሸንያ ኦና፤ ታን ነ ባጋ ግድያ ድራዉ፥ ኔና ኦላናዉ ደንድያ ኡባይ ኩንዳና።

16 “በአ፥ ዎምፒናን ታማ ፑኒደ፥ ባረ ሀልቾ ሀንያ ኦላ ሚሻ ቆጽያ አሳቱዋ ታን መꬋድ። ቃይ ባይዛናዳን፥ ባይዝያዋንታካ ታን መꬋድ። 17 ኔና ቆሀናዉ ኦꬄዳ አይ ሚሻይነ ኔና ቆሂደ ካንꬅ ከሰና። ኔና ሞትያ እንጻርሳ ኡባዉ ግድያ ዛሩዋ ኔን እማና። መꬍና ጎዳ ቆማቱ ላታይ ሀዋ፤ ኡንቱንታ ታን ሻትንꬃና” ያጌ። መꬍና ጎዳይ ሄዋ ኦዴ።

55

ጾሳፐ ቤትያ ማሮታ

1 ጾሳይ ሀዋዳን ያጌ፤ * “ህንተኖ ሳመቴዳዋንቶ፥ ኡባይካ ሃꬃኮ ሃ ዪተ፤ ሻሉ ባይናዋንቶ፥ ሃይተ። ሻምተ፤ ሚተ። ሃ ዪደ፥ ሚሻ ጭገናን ጮ ዎይንያ ኤሳካ ማꬃካ ሻምተ። 2 ህንተ ሚሻ ቁማ ግደናባዉ አያዉ ከሲቴ? ካልሰናዋን ህንተ ዎልቃ አያዉ ዉርሲቴ? አነ ሎይꬂደ፥ ታን ኦድያዋ ስስተ፤ ሎኦባ ሚተ፤ ቃይ ሞꬉዋን ህንተ አሳተꬃ ናሸችተ።

3 “ታ አሳዉ፥ ስስተ፤ ታኮ ሃ ዪተ። * ሸምፑዋና ፓጻ ደአና ጎፐ፥ ታን ኦድያዋ ስስተ። ታን ህንተናና መꬍና ጫቁዋ ጫቀታና። ታን አንጃና ጋደ ዳዊታ አንጄዳዋዳን፥ ህንተናካ አንጃና። 4 በእተ፥ ታን አ አሳዉ ማርካ፥ ካለꬅያዋነ ካፑዋ ኡዳድ። 5 በአ፥ ኔን ኤረና ካዉተꬃቱዋ ጼሳና፤ ቃይ መꬍና ጎዳ ነ ጾሳ እስራኤልያ ጌሻ ጋሱዋን፥ ኔና ኤረና ካዉተꬃቱ ኔኮ ኤሌሊደ ያና። አያዉ ጎፐ፥ ጾሳይ ኔና ቦንቼዳ” ያጌ።

6 መꬍና ጎዳይ ቤትያ ዎደ አ ኮይተ፤ ማታን ደእያ ዎደ አ ጼስተ። 7 ኢታይ ባረ ኦሱዋ፥ ናጋራንቻይካ ባረ ቆፋ አጎ፤ ጾሳኮ እ ስሞ። እ አ ማራና። እ ኑ መꬍና ጎዳኮ ስሞ። እ አዉ ጮ አቶ ጋና።

8 አያዉ ጎፐ፥ መꬍና ጎዳይ፥ “ታ ቆፋይ ህንተ ቆፋ ማላ ግደና፤ ህንተ ኦጊካ ታ ኦግያ ማላ ግደና። 9 ሳሎቱ ሳኣፐ ꬎቂያዋዳን፥ ታ ኦጊ ህንተ ኦግያፐ ꬎቄ፤ ታ ቆፋይካ ህንተ ቆፋፐ ꬎቄ። 10 እራይነ ሱፓ ሻቻይ ሳሉዋፐ ዎꬊደ፥ ቢታ አሊደ፥ ሞካናዳንነ አይፋናዳን ኦꬅያዋዳን፥ ቃይ ዘርያዎ ዘረꬃ፥ ምያዋዉካ ካꬃ እመናን ጉየ ሳሉዋ ስመናዋዳን፥ * 11 ታ ዶናፐ ከስያ ቃላይካ ሄዋ ማላ። እ ታን ሀልቼዳዋ ፖላና፤ ቃይ ኪቴዳዋ ኦꬃናፐ አትና፥ ታኮ ጮ ስመና።

12 “ህንተ ናሸቻን ከሳና፤ ሳሩዋን ሞይዘታና። ደረቱነ ከራቱ ህንተ ስንꬃን ናሸቲደ የጻና፤ ደምባን ደእያ ምꬃቱ ኡባይካ ባረንቱ ኩሽያ ባቃና። 13 አጉንꬃ ድራዉ ጺዳይ፥ ጎምኦርያ ድራካ ጻይꬃይ ሞካና። ሄዌ መꬍና ጎዳይ ሀሳየትያዋነ መꬍናዉ ꬋየና ማላታ ግዳናዋ” ያጌ።

56

አሳ ዛሪ ኡባይ ጾሳ ባጋ ግዳናዉ ዳንዳዩሳ

(56:1-8)

1 መꬍና ጎዳይ ሀዋዳን ያጌ፤ “ቱሙ ፕርዳ ናግተ፤ ጽሎባ ሀንተ፤ አያዉ ጎፐ፥ ታ አሹ ኤሌሊደ ያና፤ ታ ጽሎተꬃይካ ማታን ቆንጫና። 2 ሀዋ ኦꬅያ ኡራ፥ ሳምባታ ቱንሰናዳን ቦንችያ ኡራነ ኢታባ ኦናን እጽያ ኡራ ታን አንጃና” ያጌ።

3 መꬍና ጎዳኮ ሺቄዳ በቲ፥ “መꬍና ጎዳይ ታና ባረ አሳፐ ቱሙ ሻካና” ጎፖ። ቃይ ሙይሬሳይካ፥ “በአ፥ ታን መሌዳ ምꬃ” ጎፖ።

4 መꬍና ጎዳይ ሀዋዳን ያጌ፤ “ታ ሳምባታቱዋ ቦንችያ፥ ታና ናሸችያባ ዶርያነ ታ ጫቁዋ ምንሲደ ናግያ ሙሬሳቶ፥ 5 ኡንቱንቶ ታን ታ ጌሻ ጎልያ ግዱዋንነ ታ ድርሳ ግምቢያ ግዶን፥ ኡንቱንቱ ሀሳየትያዋ እማና። ማጫ ናናቱዋፐነ አቱማ ናናቱዋፐ ሎእያ ሱንꬃ ታን ኡንቱንቶ እማና፤ ታን ኡንቱንቶ መꬍናዉ ꬋየና ሱንꬃ እማና። 6 መꬍና ጎዳዉ ኦꬃናዉ፥ መꬍና ጎዳ ሱንꬃ ዶሳናዉነ አ ቆማ ግዳናዉ፥ ባረንታ አኮ ሺሽያ በተቱዋ፥ ቃይ ሳምባታ ቱንሰናን ቦንችያዋንታነ ታ ጫቁዋ ምንሲደ ናግያዋንታ ኡባቱዋ 7 ታን ታ ጌሻ ደርያ አሀና፤ ታ ዎሳ ጎልያን ኡንቱንታ ናሸቻና። ኡንቱንቱ ታ ያርሽያ ሳኣ ቦላን ሺሽያ፥ ጹግያ ያርሹነ ሀራ ያርሹ አከታና፤ አያዉ ጎፐ፥ ታ ጎሊ አሳይ ኡባይ ጾሳ ዎስያ ጎልያ ጌተታና” ያጌ። *

8 እስራኤልያፐ ላለቴዳዋንታ ሺሽያ፥ ኡባ ሞድያ መꬍና ጎዳይ፥ “ሺቄዳዋንቱ ቦላ ጉጃደ፥ ታን ሀራቱዋካ ሺሻና” ያጌ።

ጾሳዉ አማነተና ካለꬅያዋንቱ ፕርደቱሳ

(ኢሳ. 56:9—59:21)

9 ህንተኖ ባዙዋ ዶአቶ፥ ህንተኖ ዎራን ደእያ ዶአቶ፥ ኡባይካ ሃ ዪደ ሚተ። 10 እስራኤልያ አሳ ናግያዋንቱ ቆቀ፤ ኡንቱንቶ ኡባዉካ ኤር ባዋ። ኡንቱንቱ ኡባይካ ቦጫናዉ ዳንዳየና ዱደ ካናቱዋ ማላ። ኡንቱንቱ ግሲደ አኩመቲኖ፤ ኡንቱንቱ ገምእሹዋ ዶሲኖ። 11 ኡንቱንቱ ሚደ ካለና ካና ማላ፤ ካል ኤርክኖ። ኡንቱንቱ አኬክ ፓጬዳ ሄንꬃንቻ፤ ኡንቱንቱ ኡባይ ባረንቱ ኦግያ ኦግያ ስሜድኖ፤ ኡባይካ ባረንቱ ጎአ ጻላላ ኮዪኖ። 12 ኡንቱንቱ ኡባይካ፥ “ሃ ዪተ፤ ዎይንያ ኤሳ አነ ኡሼቶ። አነ ኑ ማꬆይያ ኡሻ ኩመንꬃ ጋነቶ! ዎንታይካ ሀች ማላ ግዳናዋ፤ ዎይ ሀችፐካ አꬍ ሎአና” ያጊኖ።

57

እስራኤላቱ ኤቃዉ ጎይንያ ጎይኑ ፕርደቴ

1 ጽሎ አሳይ ሀይቄ፤ ሽን ሄዋ አኬኪደ ቆፕያዌ ባዋ። ባረና ጾሳዉ እሜዳ አሳቱ ጋድያፐ ꬋዪኖ፤ ሽን ጽሎ አሳይ ባሻይ ያናፐ ካሰቲደ አከትያዋ ኦንነ አኬከና። 2 እ ቢደ ሳሮተꬃይ ደእያ ሳኣ ገሌ። ሱረተꬃን ሀመትያዋንቱ ሀይቂደ ሸምፑዋ ደሚኖ።

3 ጾሳይ ሀዋዳን ያጌ፤ “ህንተኖ፥ ሻሬቻት ናቶ፥ ህንተኖ ዎሹምያንነ ሻርሙጽያን ዘረꬃቶ፥ ሃይተ። 4 ህንተ ኦ ቦላ ቅሊጪቴ? ህንተ ኦና ህንተ ዶናን ቦቺቴ? ህንተ እንጻርሳካ ኦ ቦላ ከሲቴ? ህንተ ማካላንቻቱዋ ናናቱዋነ ዎርዳንቻቱዋ ናናቱዋ ግድክቴ? 5 ህንተ ዎላ ግዱዋንነ ዳሻ ምꬃ ኡባ ጋርሳን አሙዋን ጹገቲታነ ቱናባ ኦꬂታ፤ ህንተ ናናቱዋካ ዛንጋራ ሾባንነ ሹቻ ጎንጎሉዋን ሹኪደ ያርሺታ። 6 ዛንጋራ ሾባን ደእያ ሊቆ ሹቻቱ ህንተ ጾሳቱዋ። ህንተ ኡንቱንቶ ኡሻ ያርሹዋ ትጌድታ፤ ካꬃ ያርሹዋካ እሜድታ። ያትና፥ ታን ሀዋን ኡባን ናሸትያዋ ህንተንቶ ማላቲ? 7 ሎይꬅ ꬎቃነ አዱሳ ደርያ ሁጲያን ህንተ ግሱዋ የጌድታ፤ ያን ያርሻናዉ ፑደ ከሴድታ። 8 ህንተ ፐንግያፐነ ቆስለꬃፐ ሶ ባጋና ኤቃ ምስለቱዋ ኤሴድታ። ታና አግ ባሺደ፥ ህንተ አርሳ አሲደ፥ ያ ፑደ ከሴድታ። ኡንቱንቱና ጫቁዋ ጫቀቴድታ፤ ያቲደ ኡንቱንቱ አርሳ ዶሴድታ፤ ኡንቱንቱ ካሉዋካ በኤድታ። 9 ዛይትያ አኪደ፥ ሞሎካ ግያ ኤቃኮ ቤድታ፤ ህንተ ሽቱዋካ ዳርሴድታ፤ ህንተዉ ኪተትያዋንታ ሃኮ ሳ ኪቴድታ፤ ሀራይ አትና፥ ስኦልያ ጋካናዉ ዎꬌድታ። 10 ህንተ ሀራ ጾሳቱዋ ኮዪደ ዳቡሬድታ፤ ሽን፥ ‘ህዶት ባዋ’ ያግበይክታ። ህንተ ዎልቃይ ሃ ኦራጼዳ፤ ሄዋ ድራዉ፥ ላባኒደ ኩንድበይክታ።

11 “ህንተ ኦስ ያዪደ፥ ታዉ ዎርዶቴድቴ? ህንተ ታና ሀሳይበይክታ፤ ህንተ ዎዛናንካ ቆፕበይክታ። ታን ዳሮ ዎድያ ጮኡ ጌዳ ድራዉ ግደኔ፥ ህንተ ታዉ ያየናን አጌዳዌ? 12 ታን ህንተ ጽሎተꬃነ ህንተ ኦሶቱዋ ቆንጭሳና፤ ሽን ህንተና አይነ ጎእክኖ። 13 ህንተ ዋስያ ዎደ፥ ህንተ ሺሼዳ ኤቃቱ ህንተና አሽኖ! ኡንቱንታ ኡባካ ጫርኩ አክ አፋና፤ እቶደን ሸምፕያ ሸምፑ ኡንቱንታ ፑን ꬋይሳና። ሽን ታና ባረዉ ባቃት አትያሳ ኦꬅያ አሳይ ቢታ ላታና፤ ታ ጌሻ ደርያካ እ አካና” ያጌ።

ጾሳይ ባረ አሳ ማዳናዉነ ፓꬃናዉ እሜዳ ህዶታ

14 ጾሳይ ሀዋዳን ያጌ፤ “ግምቢተ፥ ግምቢተ! ኦግያካ ጊግስተ፤ ታ አሳ ኦግያፐ ꬉቢያዋ ኡባ ድግተ” ያጌ። 15 አያዉ ጎፐ፥ መꬍናዉ ደእያዌ፥ ግታይ፥ ꬎቃን ደእያዌ፥ አ ሱንꬃይካ ጌሻ ጌተትያዌ፥ ሀዋዳን ያጌ፤ “ታን ꬎቁ ጌዳነ ጌሻ ሳኣን ደአይ፤ ግዶፐነ፥ ባረንቱ ኦꬄዳ ናጋራዉ ካዮቲደ ስምያዋንቱናነ ባረና ዝቂ ኦꬅያዋንቱና ደአይ። ያታደ ታን ባረንቱ ኦꬄዳ ናጋራዉ ካዮቲደ ስምያዋንቱ አያናነ ባረና ዝቂ ኦꬅያዋንቱ ዎዛና ኦራጽሳይ። 16 ታን መꬍናዉ ሞትከ፤ ኡባ ገደካ ሀንቀትከ። አሳ አያናይ፥ ታን መꬌዳ አሳ ሸምፑ ዳቡራና። 17 ኡንቱንቱ ናጋራ ጋሱዋንነ ኡንቱንቱ ያርያ ጋሱዋን፥ ታን ኡንቱንታ ሀንቀታድ። ኡንቱንታ ሾጫድ፤ ታ ስንꬃካ ኡንቱንቱፐ ገንꬃድ። ሽን ኡንቱንቱ ሀእካ ስሚደ፥ ባረንቱ ዎዛና ቆፋን ቤድኖ። 18 ታን ኡንቱንቱ ኦገቱዋ በኣድ፤ ሽን ታን ኡንቱንታ ፓꬃና፥ ካለꬃናነ ዬክያዋንታ ምንꬃና። 19 እስራኤልያ ጋድያን ዬክያዋንቱ መተርሻን ጋላታ ዎꬃና። ሃኩዋንነ ማታን ደእያዋንቶ ሳሩ ግዶ። ታን ኡንቱንታ ፓꬃና” ያጌ መꬍና ጎዳይ። * 20 ሽን ኢታቱ ቡሉቂያነ ኡርቃ ፑደ ፑሻክያ፥ ዎፑ ጋናዉካ ዳንዳየና አባ ቤታ ማላ። 21 ታ ጾሳይ፥ “ኢታቶ ሳሩ ባዋ” ያጌ። *

58

ቱሙ ጾማ

1 ጾሳይ ሀዋዳን ያጌ፤ “ነ ቃላ ꬎቁ ኦꬃደ ዋሳ፤ ጉየ ጎፓ። ነ ኮሻ ማላካታዋዳን ꬎቂሳ። ታ አሳዉ ኡንቱንቱ ማካላ፥ ያቆባ ጎልያ አሳዉካ ኡንቱንቱ ናጋራ ኦዳ። 2 ሽን ኡንቱንቱ ታና ሀች ሀች ኮዪኖ፤ ታ ኦግያካ ካላናዉ ዶስያዋ ማላቲኖ። ጽሎባ ኦꬄዳ ካተተꬃዳንነ ጾሳ አዛዙዋ ኦልቤና አሳዳን፥ ኡንቱንቱ ታና ሱረ ፕርዳ ኦቺኖ፤ ታኮ ጾሳኮ ሺቃናዉካ ዶሲኖ” ያጌ።

3 ኡንቱንቱ ሺቂደ ጾሳ፥ “ኑን ጾሜዶ፤ ሽን ኔን አያዉ ኑና ጼላበይኪ? ኑን ኑናተꬃ ካዉሼዶ፤ ሽን ኔን ኑና አያዉ ኤራበይኪ?” ያጊኖ።

ጾሳይ ዛሪደ፥ ኡንቱንታ ሀዋዳን ያጌ፤ “በእተ፥ ህንተ ጾምያ ጋላስ ህንተና ናሸችያባ ኦꬂታ፤ ህንተ ኦሳንቻ ኡባ ኡቁኒታ። 4 በእተ፥ ህንተ ዋላሳዉነ ዋታዉ ጾሚታ፤ ቃይ መቀꬅ ባይና ደሸꬃ ደቻናዉ ጾሚታ። ሀቼ ህንተ ጾምያ ሀዋ ማላ ጾማይ፥ ህንተ ቃላይ ቦላን ስሰታናዳን ኦና። 5 ታን ዶርያ ጾማይ ሀዋ ማሌየ? እት አሳይ ባረናተꬃ ካዉሽያዌ ሀዋ ማላ ጋላሳኔየ? ቃይ ታን ኮይያ ጾማይ አሳይ ባረ ሁጲያ ጬጫዳን ዱገ ሆክስያዌየ? ብድንꬃ ቆሊደ፥ ማቃ ሂጺደ ግስያዌየ? ያትና፥ ሄዋ ጾማ ጊደ ጼጊቴየ? ቃይ ሄ ጾምያ ጋላሳይካ መꬍና ጎዳይ ናሸትያ ጋላሳ ጌተቲየ?

6 “ታን ዶሬዳ ጾማ ሀዋ በእተ፦ ፕርዳን ናቂደ ቃቼዳዋንቱ ሳንሳላታ ለፕያዋ፥ ሞርገ ምꬃ ጎንያ ብልያዋ፥ ኡቁነቴዳዋንታ ኡቁኑዋፐ ከስያዋነ ሞርገ ምꬃ ኡባ መንꬅያዋ። 7 ቃይ ታን ዶሬዳ ጾማይ ኮሻቴዳዎ ህንተ ቁማ ሻክያዋ፥ ጎሊ ባይና ህዬሳቱዋ ጎልያ አክያዋ፥ ካሎቴዳዋንታ በእያ ዎደ፥ ማይዝያዋ፥ ማዱዋ ኮይያ ህንተ ዳቡዋፐ ህንተ ዴሙዋ ገንናን አግያዋ። *

8 “ያቶፐ፥ ህንተ ፖኡ ዎንታ ጻልቂያዳን ፖአና፤ ህንተ ፓጻተꬃይካ ኤለካ ያና። ህንተ ጽሎተꬃይ ህንተፐ ስንꬃና ባና፤ መꬍና ጎዳ ቦንቹካ ህንተፐ ጉየና ግዲደ፥ ህንተና ናጋና። 9 ሄ ዎደ ህንተ ጼሳና፤ መꬍና ጎዳይ ህንተንቶ ኮያና። ህንተ ማዱዋ አካናዉ ዋሳና፤ እካ፥ ‘ሄኮ፥ ታን ሀዋን ደአይ!’ ያጋና።

“ህንተ ግዶፐ ህንተ ኡቁንያ ሞርገ ምꬃ ድጎፐ፥ ቃይ ብራꬍያን ማላትያዋነ ኢታባ ሃሳይያዋ አጎፐ፥ 10 ኮሻቴዳዋ ቁማ ሙዚደ ካልሶፐ፥ ናቀቴዳዋ እ ኮይያዋ ካልሶፐ፥ ሄ ዎደ ህንተ ፖኡ ꬉማን ፖአና፤ ህንተ ቃማይካ ሴታ ጋላሳ ግዳናዋ። 11 መꬍና ጎዳይ ህንተና ኡባ ገደ ካለꬃና፤ ህንተና መላ ባዙዋን ኮሽያዋካ እ ህንተዉ ኩንꬃና። ህንተ ቦላ ጻጱዋካ ምንሳና። ቃይ ህንተ ሃꬃ ኡሽያ ገነትያ ማላነ አ ሃꬃይ ሙለካ ቶኤና ፑልቱዋ ማላ ግዳናዋ። 12 በን ኮለቴዳዋንታ ህንተ ዛረꬂደ ኬጻና፤ ዳሮ ዎድያፐ ካሰ ባሰቴዳ ባሶቱካ ኬጸቲደ ꬎቁ ጋና። ህንተካ ኮለቴዳ ግምበቱዋ ዛረꬂደ ግምቢያዋንታነ አሳይ ደእያ ሳአቱዋን ኦግያ ከስያዋንታ ጌተት ጼሰታና” ያጌ።

ሳምባታ ቦንችያዋ ዎይቱዋ

13 ቃይካ ጾሳይ ሀዋዳን ያጌ፤ “ሳምባታ መꬍና ጎዳዉ ዱማ ጋላሳዳን ጼሎፐ፥ ሄ ታ ጌሻ ጋላስ ህንተ ጎኣ የደርስያዋንታ ግዳና ꬋዮፐ፥ ሳምባታ ናሸችያነ ቦንቼቴዳ ጾሳ ጋላሳ ቦንቹዋ ጊደ ጼሶፐ፥ ቃይካ ህንተ ህንተ ኦግያ ቤናን አጊደ፥ ቦንችያዋ ግዶፐ፥ ዎይ ህንተና ናሸችያባ ኦናንነ ሀዳባ ሃሳየናን አጎፐ፥ 14 ሄ ዎደ ህንተ መꬍና ጎዳን ናሸታና። ቃይ ታን ህንተና ዳሮ ቦንቼቴዳዋንታ ኦꬃና፤ ህንተ አዉዋ ያቆባ ጋድያፐ ላተቴዳዋ ህንተ ማናዳን፥ ታን ህንተና ኦꬃና። ታን መꬍና ጎዳይ ሀዋ ሃሳያድ” ያጌ።

59

ትምቢትያ ኦድያዌ አሳ ናጋራ ፕርዴዳ

1 በእተ፥ መꬍና ጎዳ ኩሺ ህንተና አሻናዉ ቃምቤና፤ አ ሀይꬃይካ ስሰናን እጻናዉ ቱልቤና። 2 ሽን ህንተ ናጋራይ ህንተፐነ ህንተ ጾሳፐ ግዱዋን ሻኮተꬃ መꬌዳ። ቃይ እ ስሰና ማላ፥ ህንተ ናጋራይ አ ዴሙዋ ህንተፐ ገንꬄዳ። 3 አያዉ ጎፐ፥ ህንተ ኩሺ ሱꬃን፥ ህንተ ብራꬊካ ናቁዋን ቱኔዳ፤ ህንተ ዶናይ ዎርዱዋ ሃሳየ፤ ህንተ እንጻርሳይካ ኢታባ ዙዙሜ።

4 ጽሎተꬃን ሞትያዌ ባዋ፤ ቱማተꬃን ፕርድያዌካ ባዋ። ኡንቱንቱ መላ ፓሉምያን ጬቀቲኖ፤ ዎርዱዋ ሃሳዪኖ። ቃይ መቱዋ ሻሃሪደ፥ ኢታተꬃ የሊኖ። 5 ኡንቱንቱ ሾሻ ቁቁልያ ቆጺኖ፤ ሻራሮትያ ጎልያካ ኬጺኖ። ኡንቱንቱ ቁቁለቱዋ ምያ አሳይ ሀይቄ፤ ቁቁልያፐ እቱ መኦፐ፥ ሾሻይ አ ግዶፐ ከሴ። 6 ኡንቱንቱ ኬጼዳ ሻራሮታት ጎሊ ማያናዉ ኡንቱንታ ጎኤና። ኡንቱንቱ ባረንቱ መꬌዳዋን ባረና ካምክኖ። ኡንቱንቱ ኦሱ ኢታ ኦሶ፤ ማካላ ኦሱ ኡንቱንቱ ኩሽያን ደኤ። 7 ኡንቱንቱ ገደቱ ኢታባ ኦꬃናዉ ዎጺኖ፤ ጽሉዋ ሱꬃ ጉሳናዉካ ጃሚኖ። ኡንቱንቱ ቆፋይ ኢታ ቆፋ። ኡንቱንቱ ቤዳ ሳ ኡባን ቆሁነ ባሻይ ደኤ። * 8 ኡንቱንቱ ሳሮተꬃ ኦግያ ኤርክኖ፤ ኡንቱንቱ ብያ ኦግያን ሱረ ፕርድ ባዋ፤ ኡንቱንቱ ባረንቱ ኦግያ ጌላዬድኖ፤ ሄ ኦገቱዋና ሀመትያ ኦንነ ሳሮተꬃ ኤረና።

አሳይ ባረ ናጋራ ፓጼ

9 ሄዋ ድራዉ፥ ሱረ ፕርዳይ ኑፐ ሃኬዳ፤ ጽሎተꬃይካ ኑኮ ጋከና። ኑን ፖኡዋ ኮዬቶ፤ ሽን በእተ፥ ꬉማ ግዴዳ፤ ዎልቃማ ፖኡዋ ኮዬቶ፤ ሽን ꬉማን ሀመቴቶ። 10 ኑን አይፊ ባይና ቆቅያዳን፥ ድርሳ ግምቢያኮ ታታፌቶ። ሳአይ ለምእለምእና ሀመትያዋዳን፥ ሴታ ጋላስ ꬉበቴቶ። ቃይ ኩመንꬃ ዎልቃና ደእያ አሳቱዋ ግዶን ኑን ሀይቄዳ አሳቱዋ ማላ ግዴዶ። 11 ኑን ኡባይካ ጋሙዋዳን ጉዴቶ፤ ሀራጰቱዋዳንካ ካዮቲደ ኦሌቶ። ኑን ሱረ ፕርዳ ኮዬዶ፤ ሽን ደምበይኮ። ቃይ አቶተꬃካ ኮዬዶ፤ ሽን እ ኑፐ ሃኬዳ።

12 አያዉ ጎፐ፥ ኑ ባይዙ ነ ስንꬃን ዳሬዳ፤ ኑ ናጋራይካ ኑ ቦላ ማርካቴ። ኑ ባይዙ ኑናና ደኤ፤ ኑ ናቁዋካ ኑን ኤሬቶ። 13 ኑን ማካሊደ፥ ጾሳ ካዴዶ፤ ኑ መꬍና ጎዳ ካልያዋ አጊደ፥ ጉየ ስሜዶ፤ ሱገꬃነ ገንያ ሃሳዬዶ። ቃይ ኑን ሻሃሬዳ ዎርዶ ቃላ ኑ ዎዛናፐ የሌዶ። 14 ሱረ ፕርዳይ ጉየ ሱገቴዳ፤ ጽሎተꬃይካ ኑፐ ሃኬዳ፤ አያዉ ጎፐ፥ ቱማተꬃይ ጉታራን ꬉበቴ፤ አማነትያ ሀኖታዉ ገልያ ሳአይ ꬋዬዳ። 15 ቱማተꬃይ ሀቃንነ ቤተና፤ ኢታተꬃፐ ሃክያ አሳይ ባረዉ ኦሞደቴ።

ጾሳይ ባረ አሳ አሻናዉ ጊግ ኡቴዳ

መꬍና ጎዳይ በኢደ፥ ሱረ ፕርዳይ ባይናዎ ካዮቴዳ። 16 ኡቁነቴዳዋንታ ማድያ አሳይ ባይናዋ ጾሳይ በኤዳ፤ ጋናትያ አሳይ ባይናዎ ጋራመቴ። ሄዋ ድራዉ፥ አ ቀሲ አዉ አቶተꬃ አሄዳ። አ ጽልቶተꬃይ አ ዘምፕሲደ ኦይቄዳ። * 17 ጾሳይ ጽሎተꬃ ትራን ዎꬅያ ኦላ ሚሻዳን ማዬዳ፤ ባረ ሁጲያንካ አቶተꬃ ቆብያ ዎꬄዳ። ሀሉዋ ከስያ ማዩዋካ ማዪደ፥ ምሹዋ ቁማዩዋ ቁማዬዳ። * 18 እ ኡንቱንቶ ኡንቱንቱ ኦሱዋዳን ኦሱዋዳን ዛራና፤ ባረ ሞርከቶ ሀንቁዋ፥ ባረ ባልጋራቶካ ሙሩዋ ዛራና። አባ ዶና ቢታቱዋን ደእያዋንቶ ኡንቱንቱ ኦሶ በስያዋ እማና። 19 ሄዋ ድራዉ፥ አዋይ ዉልያ ባጋና ደእያዋንቱ መꬍና ጎዳ ሱንꬃዉ ያያና፤ አዋይ ዶልያ ባጋና ደእያዋንቱካ አ ቦንቹዋ ያያና። አያዉ ጎፐ፥ መꬍና ጎዳ ጫርኩ ጋጋንꬅ የድና፥ ጎግያ ድኡዋዳን እ ያና።

20 መꬍና ጎዳይ ሀዋዳን ያጌ፤ “ታን ጽዮነዉነ ያቆባ ዛራቱዋን ባረንቱ ናጋራፐ ስምያዋንቶ ዎዝያዋ ግዳደ ያና” ያጌ። *

21 ቃይካ መꬍና ጎዳይ ሀዋዳን ያጌ፤ “ታና ግዶፐ፥ ታን ኡንቱንቱና ጫቀትያ ጫቁ ሀዋ: ህንተ ቦላን ደእያ ታ አያናይነ ታን ህንተ ዶናን ዎꬄዳ ታ ቃላይ ሀችፐ ዶሚደ፥ መꬍና ጋካናዉ፥ ህንተ ዶናፐ፥ ህንተ ናናቱ ዶናፐነ ህንተ ናናቱ ናናቱ ዶናፐ ሻከተና። ታን መꬍና ጎዳይ ሀዋ ኦዳይ” ያጌ።

60

የሩሳላመ ስንꬃ ቦንቾ ህዶታ

(60:1—62:12)

1 ጾሳይ ሀዋዳን ያጌ፡ “ደንዳ! ደንዳደ ፖእሳ፤ አያዉ ጎፐ፥ ነ ፖኡ ዬዳ። መꬍና ጎዳ ቦንቹካ ነ ቦላን ፖኤዳ። 2 በአ፥ ꬉማይ ሳኣ ካማና፤ ባራ ꬉማይካ አሳ ቦላን ዎꬋና። ሽን መꬍና ጎዳይ ነ ቦላ ደንዳና፤ አ ቦንቹካ ነ ቦላ ፖአና። 3 ካዉተꬃቱ ነ ፖኡዋኮ፥ ካተቱካ ነ ዎንታ ዋጃጃኮ ያና።

4 “ꬎቁ ጋደ ነ ዩሹዋ ጼላ። ኡንቱንቱ ኡባይ እትፐ ሺቂደ፥ ኔኮ ያና። ነ አቱማ ናናይ ሃኩዋፐ ያና፤ ነ ማጫ ናናይካ ባኤቲደ፥ ኔኮ ያና። 5 ሄ ዎደ ኔን በኣደ ናሸታና፤ ነ ዎዛናይካ ሎይꬅ ፖጩ ጋና። አያዉ ጎፐ፥ አባ ቦላን ደእያ ግዳይ ኔኮ ስማና፤ ካዉተꬃቱዋ ዱረተꬃይካ ኔኮ ያና። 6 ምድያማ ቢታፐነ ኤፋ ጋድያፐ ዬዳ ያላጋ ጋሎቱዋ ዉዲ ነ ቢታ ካማና። ቃይ ዎርቃነ እጻና ጫነቴዳ ጋሎቱ መꬍና ጎዳ ጋላታ አዋዪደ፥ ሳባፐ ያና። 7 ቄዳረነ ናባዮታ ዶርሳ ዉደቱ ኡባይ ያርሾ ታ ያርሹዋ ሳኣ ኔኮ ሺቃና፤ ቃይ ታንካ ታ ቦንቾ ጌሻ ጎልያ ቦንቻና።

8 “ሀ ሻርያዳንነ ባረንቱ ጎልያኮ ፓልያ ሀራጰቱዋዳን ፓልያዋንቱ ኦኔ? 9 ሀዋንቱ ሃꬃን ዶደቴዳ ቢታቱ ታናን ህዶታ ኦꬃና። እስራኤልያ ጌሻይ መꬍና ጎዳይ ህንተ ጾሳይ ህንተና ቦንቼዳ ድራዉ፥ ተርሴሰ ማርካባቱ ስንꬃት ከሲደ ነ ናናቱዋ ሃኮ ቢታፐ ኡንቱንቱ ብራናነ ዎርቃና ጾሳ ቦንቾ አሀና።

10 “አላጋ ጋድያ አሳይ ነ ድርሳ ግምባና፤ ኡንቱንቱ ካተቱ ነዉ ኦꬃና። ኔና ታን ታ ሀንቁዋን ካሰ ሾጬዳዋ ግዶፐካ፥ ሀእ ታ ቃረታን ታን ኔና ማራድ። 11 ነ ፐንገቱ ኡባ ገደ ዶያ ደአና። * ካዉተꬃቱዋ ዱረተꬃነ ኦሞደቴዳ ካተቱዋ ኔኮ አሀና ማላ፥ ጋላስካ ቃማካ ጎርደትክኖ። 12 ነዉ ኦና አሳይ ዎይ ካዉተꬃይ ኡባይ ኡባና ꬋያና። 13 ታ ጌሻ ጎልያ ሳኣ ሎይꬃና ማላ፥ ሊባኖሳ ቦንቹ፥ ዝጋይ፥ ጺዳይነ ጻይꬃይ ኔኮ ያና፤ ታን ታ ገድያ ዎꬅያ ሳኣ ቦንቻና። 14 ኔና ኡቁኔዳዋንቱ አቱማ ናናይ ነዉ ሆኪደ፥ ኔኮ ያና፤ * ኔና ካꬌዳ ኡባቱ ነ ስንꬃን ጎይናና። ኡንቱንቱ ኔና፥ ‘መꬍና ጎዳ ካታማቴ ጽዮኔ፥ እስራኤልያ ጌሻ ካታማቴ’ ያጊደ ጼሳና።

15 “ኦንነ ነ ግዶና አናዋ ኬና ኔን ካሰ ኦለታዳነ እጸታዳ። ሽን ሀእ ታን ኔና መꬍናዉ ዎልቃማ ኦꬃና፤ ቃይ የለታ ኡባይ ናሸትያ ሳ ኦꬃና። 16 ኔን ካዉተꬃቱዋ ማꬃ ኡሻና፤ ካተቱ ꬋንꬃካ ꬋማና። ሄዋፐ ጉይያን፥ ታን መꬍና ጎዳይ ኔና አሽያዋ፤ ዎዝያዋነ፥ ያቆባ ዎልቃማ ግድያዋ ኔን ኤራና። 17 ናሃስያ ድራዉ ዎርቃ፥ ብራታ ድራካ ብራ፥ ምꬃ ድራዉ ናሃስያ፥ ሹቻ ድራዉ ብራታ ታን ነዉ አሀና። ታን ኔና ሞድያዋንታ ሳሮ፥ ነ ካፖቱዋካ ጽሉዋ ኦꬃና። 18 ሀዋፐ ጉይያን፥ ሱገꬃ ኦሱ ነ ጋድያን ስሰተና፤ ነ ዛዋንካ ላለꬃይነ ባሻይ ስሰተና። ኔን ነ ድርሳ ግምቢያ፥ ‘አቶተꬃ’ ነ ፐንገቱዋካ፥ ‘ጋላታ’ ያጋደ ጼሳና።

19 “ሄዋፐ ጉይያን፥ ጋላስ ነዉ አዋ ፖኡዋ ኮሸና፤ * ቃማካ አግና ፖኡዋ ኮሸና። አያዉ ጎፐ፥ መꬍና ጎዳይ ነዉ መꬍና ፖኦ ግዳናዋ፤ ነ ጾሳይ ነዉ ቦንቾ ግዳናዋ። 20 ነ አዋይ ላኤንꬆ ዉለና፤ ነ አግናይካ ፖእያዋ አገና። አያዉ ጎፐ፥ መꬍና ጎዳይ ነዉ መꬍና ፖኦ ግዳናዋ፤ ኔን ዬኬዳ ጋላሳቱካ ዉራና። 21 ነ አሳይ ኡባይ ጽሉዋ ግዳናዋ፤ ኡንቱንቱ ቢታቶካ መꬍናዉ ላታና። ኡንቱንቱ ታን ታ ቦንቹዋ ቆንጭሳናዉ ቶኬዳ ፑተቱዋ፤ ኡንቱንቱ ታ ኩሽያ ኦሶቱዋ። 22 ህንተ ግዶን እት ጎልያን ደእያ ፓይዱዋን ጉꬃ አሳቱዋ ታን ሻእሳና፤ ኡባፐ ፓይዱዋን ጉጽያዋንታካ ዎልቃማ ካዉተꬃ ኦꬃና። ታን መꬍና ጎዳ፤ ዎዲ ጋክያ ዎደ፥ ታን ሀዋ ኤለካ ፖላና” ያጌ።

61

አቶተꬃ ምሽራቹዋ

1 ኡባ ሞድያ መꬍና ጎዳ አያናይ ታ ቦላን ደኤ፤ ** አያዉ ጎፐ፥ ቆሄቴዳዋንቶ ሎኦ ምሽራቹዋ ኦዳና ማላ፥ ጾሳይ ታና ኦኬዳ። እ ታና ዎዛናይ መኤዳዋንቶ ኮለትያዋነ ኦሞደቴዳዋንቶ ኦሞዱዋፐ ከስያዋ አዋያና ማላነ ቃሸቴዳዋንቶ ብለꬃ አዋያና ማላ ኪቴዳ። 2 መꬍና ጎዳይ ዶሬዳ ላይꬃነ ኑ ጾሳይ ሀሉዋ ከስያ ጋላሳ አዋያና ማላነ ካዮትያዋንታ ኡባቱዋ ምንꬃና ማላ፥ ታና ኪቴዳ። * 3 ሄዋዳንካ ቃይ፥ ጽዮነን ካዮትያዋንቶ፥ ብድንꬃ ድራዉ ካላቻ፥ ካዩ ድራዉ ናሸቻ ዛይትያ፥ ላባና አያና ድራዉ ጋላታ ቁማዩዋ እማና ማላ፥ ታና ኪቴዳ። ኡንቱንቱ መꬍና ጎዳይ ባረ ቦንቾ ቶኬዳ ጽሎ ምꬃ ጌተቲደ ጼሰታና።

4 ኡንቱንቱ በን ኮለቴዳዋንታ ዛረꬂደ ኬጻና፤ በን ኩንዴዳዋንታካ ዛረꬂደ ኤሳና። ኡንቱንቱ ኦኔዳዋንታነ ዳሮ የለታፐ ካሰ ኮለቴዳ ካታማቱዋ ዛረꬂደ ኬጻና። 5 አላጋ ቢታ አሳቱ ህንተ ዶርሳ ዉድያ ሄማና፤ እማꬃቱካ ህንተ ጋድያ ጎሻናነ ህንተ ዎይንያ ቱራ ናግያዋንታ ግዳና። 6 ህንተ ቃይ፥ “መꬍና ጎዳ ቄሳቱ ዋ” ጌተቲደ ጼሰታና፤ አሳይካ ህንተና፥ “ኑ ጾሳ ኦሳንቻቱዋ” ያጊደ ጼሳና። ህንተ ካዉተꬃቱዋ ዱረተꬃ ማና፤ ኡንቱንቱ ዱረተꬃንካ ህንተ ጬቀታና።

7 ህንተ ዬላ ድራዉ ህንተ ላኡ ኩሽያ ሳማ አካና፤ ካዉሼዳዋ ድራዉካ ህንተ ካጫን ህንተ ናሸታና። ሄዋ ድራዉ፥ ህንተ ህንተ ጋድያን ላኡ ዳኩዋ ላታና፤ ህንተ ናሸቻይካ መꬍና ናሸቻ ግዳናዋ።

8 ጾሳይ ሀዋዳን ያጌ፤ “ታን መꬍና ጎዳይ ሱረ ፕርዳ ዶሳይ፤ ቦንቂያነ ባይዙዋ እጻይ። ታን አማነታደ፥ ኡንቱንቱ ኦሱዋ ጋትያ ኡንቱንቶ ጭጋና። ታን ኡንቱንቱና መꬍና ጫቁዋ ጫቀታና። 9 ኡንቱንቱ ዛራቱ ካዉተꬃቱዋ ግዶን፥ ኡንቱንቱ ናናይካ ጋደ አሳቱዋ ግዶን ኤረታና፤ ኡንቱንታ በኤዳ ኡባይ ታን፥ መꬍና ጎዳይ አንጄዳ አሳቱዋ ኡንቱንቱ ግድያዋ ጌሺደ ኤራና” ያጌ።

10 ታን መꬍና ጎዳን ሎይꬃ ናሸታይ፤ ታ ሸምፑካ ታ ጾሳን ሀሹ ጌ። * አያዉ ጎፐ፥ ቡላችያዌ ባረ ሁጲያን ቄሲ ሻሽያ ዎꬅያዋዳን፥ ቡላቼትያናካ ዱማ ዱማ አሌቁዋን አሌቀትያዋዳን፥ እ ታና አቶተꬃ ማዩዋ ማይዜዳ፤ ጽሎተꬃ ቁማዩዋካ ቦላና ታዉ ጉጄዳ። 11 ቢታይ ጫርሻ ሞክያዋዳንነ አታክልትያ ሳአይካ ቶኬዳዋ ድችያዋዳን፥ ሄዋዳንካ፥ ኡባ ሞድያ መꬍና ጎዳይ ጽሎተꬃነ ጋላታ ካዉተꬃ ኡባ ስንꬃን ፑልትሳና።

62

1 ጽዮነ ድራዉ፥ ታን ጮኡ ጊከ፤ የሩሳላመ ጽሎተꬃይ ዎልቃማ ፖኡዋዳን፥ እ አቶተꬃይካ ኤጽያ ጾምፕያዳን ፖአና ጋካናዉ፥ ታን ጮኡ ጊከ። 2 ካዉተꬃቱ ነ ጽሎተꬃ፥ ካተቱ ኡባይካ ነ ቦንቹዋ በአና። መꬍና ጎዳይ ባረ ዶናፐ ሱንꬅያ ኦራꬃ ሱንꬃን ኔን ጼሰታና። 3 ኔን መꬍና ጎዳ ኩሽያን ሎኤዳ አሌቁዋነ ካዉተꬃ ካላቻ ማላ ግዳና። 4 ሀዋፐ ስንꬃናዉ ኔን፥ “ዶገታ አቴዳኖ” ጌተታካ። ቃይ ነ ቢታታካ፥ “መላ አቴዳኖ” ጌተቱኩ። ሽን ኔን፥ “ታ ናሸቻይ እን ደእያኖ” ነ ቢታታካ፥ “አስና ገሌዳኖ” ጌተታና። አያዉ ጎፐ፥ መꬍና ጎዳይ ኔናን ናሸታና፤ ነ ቢታትዉካ እ አስና ማላ ግዳናዋ። 5 ዎዳላይ ዎዶራቶ ማችያዋዳን፥ ነ ናናይ ኔና አካና፤ ማቻቶ ቡላችያዌ ቡላቼትያንን ናሸትያዋዳን፥ ሄዋዳንካ፥ ነ ጾሳይ ኔናን ናሸታና።

6 ኔኖ የሩሳላመ፥ ነ ድርሳ ግምቢያ ቦላን ዎችያዋንታ ታን ዎꬃድ፤ ኡንቱንቱ ጋላስካ ቃማካ ጮኡ ጊክኖ። 7 ህንተኖ፥ የሩሳላመባ መꬍና ጎዳ ሀሳይስያዋንቶ፥ እ የሩሳላመ ኬጻና ጋካናዉነ ቢታ ኡባ ቦላን ናሸቴዳ ካታማ ኦꬃና ጋካናዉ፥ ህንተዉካ ሸምፖፕተ፤ አካ ሸምፕሶፕተ።

8 መꬍና ጎዳይ ባረ ኡሸቻ ኩሽያንነ ባረ ዎልቃማ ቀስያን ሀዋዳን ያጊደ ጫቄዳ፤ “ታን ላኤንꬆ ህንተ ካꬃ ህንተ ሞርከቶ ቁማ ኦꬃደ እምከ፤ ቃይ ህንተ ዳቡሬዳ ህንተ ዎይንያ ኤሳካ አላጋቱ ኡሽክኖ። 9 ሽን ጫኬዳዋንቱ ባረንቱ ካꬃ ማና፤ ያቲደ መꬍና ጎዳ ኡንቱንቱ ጋላታና፤ ዎይንያ ቴራ ማጼዳዋንቱ ታ ጌሻ ጎልያ ዳባባን ኡሻና” ያጌ።

10 አꬍተ! ፐንግያና ከሲደ ቢተ! አሳዉ ኦግያ ከስተ! ከስተ፥ ዎጋ ኦግያ ከስተ! ሹቻቱዋካ ድግተ፤ ካዉተꬃቱ ኦግያ ደማና ማላ፥ ባንድራ ኤስተ።

11 በእተ፥ መꬍና ጎዳይ ቢታ ሳኣ ጋጻን ሀዋዳን ያጊደ አዋዬዳ፤ “ጽዮነ አሳዉ ሀዋዳን ያግተ፤ ‘በእተ፥ ህንተና አሽያዌ ጋኬዳ! በእተ፥ አ ጋቲ አናና ደኤ፤ ኦሶ እ እምያ ኬርሱካ አ ስንꬃን ደኤ’ ያግተ” ያጌዳ። * 12 ህንተ፥ “መꬍና ጎዳይ ዎዜዳ ጌሻ አሳቱዋ” ጌተቲደ ጼሰታና፤ የሩሳላመካ፥ “ኮየቴዳኖ፥ አግ ባሽቤና ካታማቶ” ጌተታና።

ጾሳ ኦራꬃ ማላልስያ መታ

63

(63:1—66:24)

አይሁዳ ግደና አሳቱዋ ጾሳይ ጾንያ ጾኑዋ

1 ኤዶማ ጋድያን ደእያ ቦጽራ ግያ ካታማፐ ዞኦ ማዩዋ ማዪደ ይያዌ፥ ሄዌ እ ኦኔ? ሀ ፑላና ደእያ ማዩዋ ማዪደ፥ ባረ ዎልቃ ምኖተꬃን ስንꬃዉ ሀመትያዌ ኦኔ?*

ጾሳይ፥ “ሄዌ ጽሉዋ ሃሳይያዌነ ዎልቃን አሽያዌ ታና ግድክታ!” ያጌ።

2 ዎይንያ ጉምኢያሳን ዎይንያ የꬍያ ብታንያ ማዩዋዳን፥ ነ ማዩ አያዉ ዞኤዴ?

3 ጾሳይ ሀዋዳን ያጊደ ዛራና፤ “ዎይንያ ጉምኢያሳ ታን ታረካ የꬋድ፤ ካዉተꬃቱዋፐ እት አሳይነ ታናና ባዋ። ታን ኡንቱንታ ታ ሀንቁዋን የꬋድ፤ ታ ይሉዋንካ ኡንቱንታ ድርጸረꬃድ። ኡንቱንቱ ሱꬃይ ታ ማዩዋ ቦላን ꬋጨትና፥ ታ ማዩ ኡባይ ባዬዳ። * 4 ታን ታ አሳ ዎዝያ ጋላሳይነ ኡንቱንቱ ሞርከቶ ሀሉዋ ከስያ ላይꬃይ ጋኬዳ። 5 ታን ጼላድ፤ ሽን ታና ማድያ እት አሳይነ ቤትቤና። ማድያዌ ꬋዬዳ ድራዉ፥ ታን ማላለታድ። ሄዋ ድራዉ፥ ታ ቀሲ ታዉ ጾኑዋ አሄዳ፤ ታ ሀንቁካ ታና ማዴዳ። * 6 ታን ታ ሀንቁዋን ካዉተꬃቱዋ የꬋድ፤ ታ ይሉዋንካ ኡንቱንታ መንሬꬃድ፤ ኡንቱንቱ ሱꬃካ ታን ጋድያን ጉሳድ” ያጋና።

ጾሳይ እስራኤልያዉ ኬክያ ኬካ

7 መꬍና ጎዳይ ኑዉ ኦꬄዳ ኦሱዋ ኡባ ድራዉ፥ መꬍና ጎዳ አገና ሲቁዋነ አ ጋላታ ታን ኦዳና፤ ኤ፥ ባረ ማሮታንነ ባረ ኬካተꬃ ዳሩዋን እስራኤልያ አሳዉ እ እሜዳ ጮራ ሎኦባ ታን ኦዳና። 8 ጾሳይ ኦዲደ፥ “ኡንቱንቱ ቱሙ ታ አሳቱዋነ ታ ናናቱዋ ግድያ ድራዉ፥ ታና ጭማናዉ ኮይክኖ” ያጌዳ። ሄዋ ድራዉ፥ እ ኡንቱንታ አሽያዋ ግዴዳ። 9 ኡንቱንቱ ዋይያ ኡባን እ ዋየቴዳ። አ ደኡሳ ኪታንቻይ ኡንቱንታ አሼዳ። እ ኡንቱንታ ባረ ሲቁዋንነ ባረ ማሮታን ዎዜዳ። ካሰ አꬌዳ ዎደቱዋ ኡባን እ ኡንቱንታ ደንꬂደ ቶኬዳ።

10 ሽን ኡንቱንቱ ማካሌድኖ፤ አ ጌሻ አያናካ ካዮዬድኖ። ሄዋ ድራዉ፥ እ ስሚደ፥ ኡንቱንቶ ሞርከ ግዴዳ፤ ኡንቱንቱናካ ኦለቴዳ።

11 ሄዋፐ ጉይያን አሳይ በንዋ፥ እ ባረ ቆማ ሙሴ ዎደ ኦꬄዳዋ ሀሳዪደ፥ ሀዋዳን ያጌዳ፤ “ባረ ዉድያ ሄንꬃንቻቱዋናካ ኡባ አባ ግዶና አꬂደ ከሴዳዌ ሀቃን ደኢ? ቃይ ሄ ዎደ ባረ ጌሻ አያና ኡንቱንቱ ግዶን ዎꬄዳዌ ሀእ ሀቃን ደኢ? 12 ባረ ቦንቹዋ ቀስያ ዎልቃማ ዎልቃ ሙሴዉ ኡሸቻ ኩሽያ ግዳናዳን ኪቴዳዌ፥ ባረ መꬍና ሀይꬃ ከሳናዉ፥ ኡንቱንቱ ስንꬃን ደእያ ሃꬃ ሻኬዳዌ፥ * 13 ኡንቱንቱ ጪሙዋ ግዶና ፕንꬄዳዌ ሀቃን ደኢ?” ያጌድኖ።

ባዙዋና አꬍያ ፓራዳን፥ ኡንቱንቱ ꬉበትበይክኖ። 14 ዎምባ ዱገ ዎꬍያ መህያዳን፥ መꬍና ጎዳ አያናይ ኡንቱንታ ሸምፕሴዳ። ሄዋዳን ኔን ነ ሱንꬃ ቦንችሳናዉ ነ አሳ ካለꬃዳ።

ማሮታነ ማዱዋ ደማናዉ ዎስያ ዎሳ

15 አቤት ጾሳዉ፥ ሳሉዋና ዱገ ጼላ፤ ኔን ደእያ ጌሻነ ቦንቾ ግዴዳ ሳፐ ኤለካ በአ። ኔን ምሸትያ ምሹነ ነ ዎልቃይ አኔ? ነ ዎዛናይ ኑና ላሞትያ ላሞታይነ ነ ቃረታይ ኑፐ ሃኬዳ። 16 አብራሃመ ኑና ኤራና ꬋዮፐካ፥ ያቆብ ኑና አኬከናን ꬋዮፐካ፥ አቤት መꬍና ጎዳዉ፥ ኔን ኑ አዉዋ። በን ዎደፐካ ዶሚደ፥ ነ ሱንꬃይ ኑና ዎዝያዋ። 17 አቤት መꬍና ጎዳዉ፥ ኑን ነ ኦግያፐ ባያናዳን፥ አያዉ ኦꬃዲ? ቃይ ኑን ነዉ ያየናዳን፥ ኑ ዎዛና አያዉ ꬉሌፋያዴ? ጾሳዉ፥ ነ ቆማቱ ድራዉ፥ ነ ቢታ ላቴዳ ዛራቱዋ ድራዉ፥ ኑኮ ስማ። 18 ነ ጌሻ አሳይ ነ ጌሻ ጎልያ ጉꬃ ዎድያዉ ላቴድኖ፤ ሽን ኑ ሞርከቱ አ ዱገ ዛሪደ የꬌድኖ። 19 ኑን በንፐካ ነዋንታ፤ ኡንቱንታ ኔን ሞዳባካ፤ ኡንቱንቱ ነ ሱንꬃን ጼሰትበይክኖ።

64

1 አቤት መꬍና ጎዳዉ፥ ኔን ሳሎቱዋ ዳካደ ዱገ ዎꬋ! ደረቱካ ጋጅ ጋጂደ ኮኮርኖ። 2 ታማይ ቃይጼርያ ሚደ፥ ሃꬃ ፐንትስያዋዳን፥ ዱገ ዎꬋአደ፥ ነ ሱንꬃ ነ ሞርከቶ ኤርሳ፤ ካዉተꬃቱዋካ ነ ስንꬃን ኮኮርሳ። 3 ካሰካ ኔን ኑን ናግቤና ማላልስያባ ኦꬄዳ ዎደ ዎꬋአዳ፤ ደረቱ ነ ስንꬃን ጋጅ ጋጂደ ኮኮሬድኖ። 4 በንፐ ዶሚደ፥ ኔናን አማነቲደ፥ ናግያዋንቶ ማላልስያባ ኦꬄዳ ኔፐ አትና፥ ሀራ ጾሳ አሳ ሀይꬃይ ስስቤና፤ አሳ አይፊካ በእቤና። * 5 ጽሎተꬃ ናሸቲደ ኦꬅያዋንታነ ነ ኦግያን ኔና ሀሳይያዋንታ ኔን ጋካደ ማዳሳ። በአ፥ ኔን ሀንቀታዳ፤ ሽን ናጋራ ኦꬅያዋ አግበይኮ። ኑን ናጋራ ኦꬂደ፥ አዱሳ ዎድያ ደኤዶ፤ ያትና፥ ኑን ዋኒደ አታኔ? 6 ኑን ኡባይካ ቱና አሳ ግዴዶ፤ ኑ ጽሎተꬃ ኦሶ ኡባይካ ቅታ ጩርቃ ማላ። ኑን ኡባይካ ቦንጭያዳን ሹሌዶ፤ ኑ ናጋራይ ኑና ጫርኩዋዳን፥ ፕቲደ አፌዳ። 7 ነ ሱንꬃ ጼስያዌ፥ ዎይ ኔና ምንስ ኦይካናዉ ኮይያዌ ባዋ። አያዉ ጎፐ፥ ኔን ነ ዴሙዋ ኑፐ ገንꬃደ ናጋራይ ꬋይሳናዳን፤ ኑና ኑ ናጋራ ድራዉ፥ አጋዳ።

8 ግዶፐነ፥ አቤት መꬍና ጎዳዉ፥ ኔን ኑ አዉዋ፤ ኑን ኡርቃ፤ ኔን ኡርቃ መꬌዳዋ፤ ኑን ኡባይካ ነ ኩሽያን መቴዶ። 9 አቤት መꬍና ጎዳዉ፥ ሎይꬃ ሀንቀቶፓ፤ ኑ ናጋራካ መꬍናዉ ሀሳዮፓ። ኑና በአ፥ ኑን ኡባይካ ነ አሳ። 10 ነ ጌሻ ካታማቱ ባዙዋ ግዴድኖ፤ ሀራይ አትና፥ ጽዮነ ካታማይካ ባዙዋ ግዴዳ፤ የሩሳላመካ መላ ሳ ግዴዳ። 11 ኑ አዎቱ ኔና ጋላቴዳ ጌሻነ ሎኦ ግዴዳ ኑ ጌሻ ጎሊ ታማን ጹገቴዳ፤ ቃይ ኑ ሎኦ ሳአቱ ኡባይካ ባዬድኖ። 12 አቤት መꬍና ጎዳዉ፥ ኔን ሀዋ ኡባ በኣደካ ኑና አጋኒ? ኔን ጮኡ ጋደ፥ ኑና ዛዋይ ባይና ሙሩዋ ሙራኒ?

65

ጾሳይ ማካላንቻቱዋ ሙሬ

1 ጾሳይ ሀዋዳን ያጌ፤ “ታን ታና ኦችቤናዋንቶ ቆንጫድ፤ ቃይ ታና ኮይቤናዋንቶ ቤታድ። ታን ታ ሱንꬃ ጼስቤና ካዉተꬃዉ፥ ‘ታ ሀዋና! ታ ሀዋና!’ ያጋደ ኮያድ። * 2 ባረ ቆፋ ካሊድ፥ ሎኦ ግደና ኦግያን ሀመትያ ማካላንቻ አሳቱዋኮ ጋላሳ ኡባን ታ ኩሽያ ምጫድ። * 3 ሀ አሳይ አታክልትያ ግዶን ያርሺደነ ጹብያ ቦላን እጻና ጩዋዪደ፥ ታን ጼልሽን፥ ታና ኡባ ዎደ ሀንቀꬂኖ። 4 ቃይ ኡንቱንቱ ዱፉዋ ግዶን ኡትያዋንታ፤ ጌማ ሳኣን ቃማ አቅያዋንታ። ጉዱንꬃ አሹዋ ምያዋንታ፤ ኡንቱንቱ ጻሩዋን ቱና አሹዋ ጫባይ ደእያዋንታ። 5 ሄዋ ኦꬂደ፥ ኡንቱንቱ ቃይ ሀራቱዋ፥ ‘ያን ህንተንቶ ደእተ፤ ኑን ህንተፐ ጌሻ ግድያ ድራዉ፥ ኑኮ ሺቆፕተ!’ ያጊኖ። ኡንቱንቱ ታ ሲ ግዶፐ ከስያ ጩዋነ ጋላሳ ኡባ ኤጽያ ታማ።

6 “በእተ፥ ታ ስንꬃን ጻፈት ኡቴዳ፤ ታን ኡንቱንቶ ዛራናፐ አትና፥ ጮኡ ጊከ፤ ኡንቱንታ ሙራናዉ ቃቻድ። 7 ኤ፥ ታን ኡንቱንቱ ባይዙዋነ ኡንቱንቱ አዎቱዋ ባይዙዋ አጩዋ እትፐ ኡንቱንቶ ዛራና። አያዉ ጎፐ፥ ኡንቱንቱ ደርያ ቦላን እጻና ጩዋዬድኖ፤ ቃይ ዞዘቱዋ ቦላን ታና ቦሬድኖ። ኡንቱንቱ ካሰ ኦꬄዳ ኦሱዋ አጩዋ ታን ኡንቱንቶ ዛራና” ያጌ መꬍና ጎዳይ።

8 መꬍና ጎዳይ ሀዋዳን ያጌ፤ “ዎይንያ አይፊ ዎይንያ ቱራን ደእያ ዎደ አሳይ፥ ‘አ ግዶን አንጁ ደእያ ድራዉ፥ አ ꬋይሶፕተ’ ግያዋዳን፥ ታን ታ ቆማቱ ድራዉ፥ ሄዋዳን ኦꬃና፤ ታን ኡንቱንቱ ኡባ ꬋይስከ። 9 ታን ያቆባፐ ዘረꬃ፥ ይሁዳፐካ ታ ደረቱዋ ላትያዋንታ ከሳና፤ ታን ዶሬዳዋንቱ አ ላታና፤ ታ ቆማቱካ ያን ደአና። 10 ታና ኮዬዶ ታ አሳዉ ሳሮና ግያ ደምባይ ዶርሳ ዉድያ ሄምያ ሳ ግዳናዋ፤ ቃይ አኮራ ዎምባይ ሚዛ ዉድያ አላጽስያ ሳ ግዳናዋ። *

11 “ሽን ህንተኖ፥ መꬍና ጎዳ አጌዳዋንቶ፥ ታ ጌሻ ደርያ ዶጌዳዋንቶ፥ ካጫ ግያ ኤቃዉ ማዳ ጊግሴዳዋንቶ፥ ቃይ ህንተ ዉርሰꬃ ኤራናዉ፥ ሳማ ግያ ኤቃዉ ዋላካ ዎይንያ ኤሳ ዋንጫን ኩንꬄዳዋንቶ፥ 12 ታን ህንተ ዉርሰꬃ ማሻዉ አꬃደ እማና፤ ህንተ ኡባይካ ጎራኤታናዉ ሆካና። አያዉ ጎፐ፥ ታን ህንተና ጼስና ኮይበይክታ፤ ሃሳዪደ ስስበይክታ” ያጌ። ህንተ ታ ስንꬃን ኢታባ ኦꬄድታ፤ ታን ዶሰናባካ ዶሬድታ።

13 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “በእተ፥ ታ ቆማቱ ማና፤ ሽን ህንተ ኮሻታና። ታ ቆማቱ ኡሻና፤ ሽን ህንተ ሳመታና። ታ ቆማቱ ናሸታና፤ ሽን ህንተ ዬላታና። 14 በእተ፥ ታ ቆማቱ ዎዛናን ናሸቲደ የጻና፤ ሽን ህንተ ዎዛናን ካዮቲደ ዋሳና። ቃይ ህንተ አያናይ መኤዳ ድራዉ፥ ህንተ ዝላሊደ ዬካና። 15 ህንተ ህንተ ሱንꬃ ታ ዶረቴዳዋንቶ ሸቃዉ እማና። ኡባ ሞድያ መꬍና ጎዳይ ህንተና ዎꬋና፤ ሽን እ ባረ ቆማቱዋ ዱማ ሱንꬃን ጼሳና። 16 ሄ ጋድያን አንጁዋ ኮይያ ኡባይ ቱማተꬃ ጾሳይ አንጃናዳን ዎሳና። ሄ ጋድያን ጫቁዋ ጫቂያ ኡባይካ ቱማተꬃ ጾሳን ጫቃና፤ አያዉ ጎፐ፥ ካሰ መቶቱ ዶገቴድኖ፤ ታ አይፍያ ስንꬃፐካ ጌሜድኖ” ያጌ።

ኦራꬃ መታ

17 ጾሳይ ሀዋዳን ያጌ፤ “በእተ፥ ታን ኦራꬃ ሳሎቱዋነ ኦራꬃ ሳኣ መꬋይ፤ ካሰባይ ኡባይ ሀሳየተናነ ቆፈተና። * 18 ሽን ታን መꬍያባን መꬍናዉ ናሸትተነ ሀሹ ጊተ። አያዉ ጎፐ፥ ታን መꬌዳ የሩሳላማ ናሸቻን ኩሜዳኖ ግዳና፤ የሩሳላመ አስካ ሀሹተነ ግያዋ ግዳና። 19 ታን የሩሳላመን ናሸታና፤ ታ አሳንካ ሀሹ ጋና። ሀዋፐ ስንꬃናዉ ዬክያዋ ኮሻይነ ኡንኤቲደ ዋስያዋ ኮሻይ ያን ስሰተና። *

20 “የሩሳላመ ግዶን ሀዋፐ ስንꬃናዉ፥ ጉꬃ ዎደ ጻላላ ደኢደ ሀይቂያ ቄር ናእ፥ ዎይ ባረ ላይꬃ ዉርሰናን ሀይቂያ ጭማ አሳይ ደኤና። ጼቱ ላይꬃና ሀይቂያ ኡራይ ዳሮ ያላጋን ሀይቄዳ ጌተታና፤ ጼቱ ላይꬃ ጋናን ሀይቂያዌ ሼቀቴዳዋዳን ፓይደታና። 21 ሄ ዎደቱዋን አሳቱ ጎለቱዋ ኬጺደ፥ ኡንቱንቱን ደአና፤ ዎይንያ ቱራቱዋካ ቶኪደ፥ ኡንቱንቱ አይፍያ ማና። 22 ኡንቱንቱ ኬጽና፥ ሀራይ ደኤና፤ ሀራይ ማናዉ ቶክያዋ ቶክክኖ። ታ አሳ ላይꬃይ ምꬃ ላይꬃዳን አዱቃና፤ ቃይ ታን ዶሬዳዋንቱ ባረንቱ አዱሳ ዎድያዉ ባረንቱ ኩሽያ ኦሱዋን ናሸታና። 23 ኡንቱንቱ ጮ ዳቡርክኖ፤ ዎይ ናናቱዋ ቦሻዉ የልክኖ፤ አያዉ ጎፐ፥ ኡንቱንቱ ባረንቱ ናናቱዋናካ መꬍና ጎዳን አንጀቴዳ ዘረꬃ ግዳናዋ። 24 ኡንቱንቱ ታና ጼሳናፐ ካሰታደ ታን ኡንቱንቶ ኮያና፤ ቃይ ኡንቱንቱ ብሮ ሃሳይሽን፥ ታን ኡንቱንታ ስሳና። 25 ኦኮሩነ ዶርሳ ማራይ እትፐ ሄመታና፤ ጋሙካ ቦራዳን፥ ኡቱላ ማና። ቃይ ሾሻዉ ባናይ ቁማ ግዳናዋ። ሄ ዎደቱዋን ታ ጌሻ ደርያን ኡባን፥ ኡንቱንቱ ቆሄትክኖነ ባይክኖ። ታን መꬍና ጎዳይ ሀዋ ኦዳይ” ያጌ። *

66

ጾሳይ አይሁዳ ግደና አሳ ቦላ ፕርዳና

1 መꬍና ጎዳይ ሀዋዳን ያጌ፤ “ሳሉ ታ አራታ፤ ሳአይካ ታ ገዲ የꬍያ ሳ። ያትና ህንተ ታዉ ኬጻና ጎሊ አይ ማላ ጎሌ? ታን ሸምፓና ሳአይ ሀቃነ?** 2 ሄዋንታ ኡባባካ ታ ኩሺ ኦꬄዳ ግደኔ? ሄዋ ድራዉ፥ ሀዋንቱ ኡባቱካ ታዋንታ። ሽን ታን ባረና ዝቂ ኦꬅያዋኮ፥ ባረ ኦꬄዳ ናጋራዉ ካዮቲደ ስምያዋኮነ ታ ቃላን ኮኮርያዋኮ ጼላና ያጌ መꬍና ጎዳይ።

3 “አሳይ ኡባይ ባረዉ ባረዉ እንጀትያ ኦግያ ዶሬዳ ጋሱዋን፥ ኮሩማ ያርሽያዌ አሳ ዎꬍያ ኡራ ማላ፤ ዶርሳ ማራ ያርሽያዌካ ካና ጎራእያ አሳ ማላ፤ ካꬃ ያርሹዋ ያርሽያዌካ ጉዱንꬃ ሱꬃ ያርሽያ አሳ ማላ፤ ቃይ ሀሳይስያ እጻና ጩዋይያ ኡራይካ ኤቃዉ ጎይንያ አሳ ማላ። ኡንቱንቱ ሸምፑካ ኡንቱንቱ ቱናተꬃን ናሸቴ። 4 ሄዋ ድራዉ፥ ታን መቱዋ ኡንቱንቶ ዶራና፤ ኡንቱንቱ ያዬዳዋካ ታን ኡንቱንቱ ቦላን አሀና። አያዉ ጎፐ፥ ታን ጼሴዳ ዎደ፥ ኦንነ ኮይቤና፤ ታን ሃሳዬዳ ዎደካ ኦንነ ሀይዝቤና። ኡንቱንቱ ታ ስንꬃን ኢታባ ኦꬄድኖ፤ ታን ናሸተናዋ ዶሬድኖ” ያጌ።

5 ህንተኖ፥ ጾሳ ቃላዉ ያዪደ ኮኮርያዋንቶ፥ መꬍና ጎዳ ቃላ ስስተ፤ “ህንተ እሻቱ፥ ህንተና እጽያዋንቱ፥ ታ ሱንꬃ ድራዉ፥ ህንተና ቦህያዋንቱ፥ ‘ህንተ ናሸቻ ኑን በአና ማላ፥ መꬍና ጎዳይ አነ ቦንቼትና በአና’ ያጌድኖ፤ ሽን ኡንቱንቱ ዬላታና። 6 ካታማፐ ይያ ዋሱዋ ስስተ፤ ጌሻ ጎልያፐ ይያ ኮሻካ ስስተ። ሄዌ ኮሻይ ባረ ሞርከቶ ኡንቱንቱ ኦሱዋ ማላ ኩሽያ ዛርያ መꬍና ጎዳ ኮሻ።

7 “ባንከናን ናኣ የልያ ማጫ አስ ደኢ? ኦይꬃይ ኡንኤናን አቱማ ናኣ የልያ ማጫ አስ ደኢ?* 8 ሀዋ ማላባ ኦኔ ስሴዳዌ? ቃይ ሀዋ ማላባ ኦኔ በኤዳዌ? እት ቢታ አሳይ ፐጽ እት ጋላስ የለታናዉ ዳንዳዪየ? ዎይ ካዉተꬃይ እት ኩꬃን የለቲ? የሩሳላማ ባንኮ ሳናካ፥ እት ኩꬃን ባረ ናናቱዋ የላዱ። 9 የላና ዎድያ ጋꬅያ ታን ኡንቱንቱ የላናዳን ኦꬅክታየ? ያጌ መꬍና ጎዳይ። ቃይ የላናዳን ኦꬅያ ታን የልያ ኡሉዋ ጎርዳይታየ? ሀዋ ግያዌ ታና፥ ጾሳ።

10 “ህንተኖ የሩሳላሞ ሲቅያ ኡባቶ፥ ኢናና ናሸትተ፤ እ ድራዉካ ናሸቻን ፖጩ ጊተ። ህንተኖ እሲ ዬክያ ኡባቶ፥ ኢናና ሎይꬅ ናሸትተ። 11 አያዉ ጎፐ፥ ህንተ እ ምንꬅያ ꬋንꬃ ꬋሚደ ካላና፤ ቃይ እ ዳሮ ቦንቹዋፐ ሎይꬅ ኡሺደ፥ ህንተ ናሸታና” ያጌ።

12 መꬍና ጎዳይ ሀዋዳን ያጌ፤ “በእተ፥ ታን እዝዉ ሳሮተꬃ ሻፋዳን ዳርሳና፤ ካዉተꬃቱዋ ዱረተꬃካ ኩሚደ ጎግያ ፑልቱዋዳን፥ እዝዉ አሀና። ያቶፐ ህንተ ሄዋ ꬋማና፤ እ ሀሽያን ህንተ ቶከታና፤ እ ክዉዋን ኡቲደ፥ ህንተ እሻለታና። 13 አታ ባረ ናኣ ምንꬅያዋዳን፥ ታንካ ህንተና ምንꬃና፤ ህንተ የሩሳላመን ምነታና። 14 ህንተ ሄዋ በእያ ዎደ፥ ህንተ ዎዛናይ ናሸታና፤ ህንተ መቀꬃይካ ማታዳን አጫና። ቃይ መꬍና ጎዳ ኩሺ አ ቆማቱዋና ደእያዌነ አ ሀንቁ አ ሞርከቱዋ ቦላን ደእያዌ ኤረታና” ያጌ።

15 በእተ፥ መꬍና ጎዳይ ታማ አኪደ ያና። ባረ ሀንቀቴዳዋንታ ሙራናዉነ ታማ ላጩዋን ሴራናዉ ሳራጋላ ቶጊደ፥ እ ያና። 16 አያዉ ጎፐ፥ መꬍና ጎዳይ አሹዋ ማዬዳ ኡባ ታማንነ ማሻን ፕርዳና። ቃይ መꬍና ጎዳ ማሻን ሀይቄዳዋንቱ ፓይዱ ዳራና።

17 መꬍና ጎዳይ ሀዋዳን ያጌ፤ “አታክልትያ ሳኣን ባረንቱ ኤቃዉ ጎይናናዉ፥ ባረንቱ ግዶን ደእያ እቱዋ ካሊደ፥ ባረና ዱማዪደ ጌሽያዋንቱ፥ ቃይ ጉዱንꬃ አሹዋ፥ ሸነይያዋነ ኤጨርያ ምያዋንቱ ኡባይ እትፐ ꬋያና።

18 “ታን ኡንቱንቱ ኦሱዋነ ኡንቱንቱ ቆፋ ኤርያ ድራዉ፥ ካዉተꬃቱዋ ኡባነ ዱማ ዱማ ቃላን ሃሳይያዋንታ እትፐ ሺሻናዉ ያይ፤ ኡንቱንቱ ሺቂደ፥ ታ ቦንቹዋ በአና። 19 ታን ኡንቱንቱ ግዶን ማላታ ኦꬃና፤ ኡንቱንቱፐ አቴዳዋንታካ ታ ግታተꬃ ስስቤናነ ታ ቦንቹዋ በእቤና ካዉተꬃቱዋኮ፥ ታርሴሳኮ፥ ሊብያኮ፥ ሊድያኮ፥ ቱባላኮ፥ ያዋናኮነ አባ ዶናን ደእያ ሃኮ ቢታቱዋኮ ኪታና፤ ኡንቱንቱ ታ ቦንቹዋ ካዉተꬃቱዋ ግዶን ኦዳና። 66:19 ሊብያኮ: እብራዌꬁዋን ፑጻ ጌተቴ። 20 እስራኤልያ አሳይ ካꬃ ያርሹዋ ጌሻ ሚሻን ዎꬂደ፥ መꬍና ጎዳ ጌሻ ጎልያ አህያዋዳን፥ ኡንቱንቱ ህንተ እሻቱዋ ኡባ ካዉተꬃቱዋ ኡባ ግዶፐ ፓራቱዋን፥ ፓራ ጋረቱዋን፥ ጋሎቱዋን፥ ባቁሎቱዋንነ ሚሻቱዋ ጫንያ ጋረቱዋን ኡትሲደ፥ ታዉ እሙዋ ግዳናዳን፥ መꬍና ጎዳ ጌሻ ደርያ የሩሳላመ አሀና። 21 ኡንቱንቱፐ እቱዋ እቱዋ ታን ቄሳቱ ዋነ ሌዋቱዋ ከሳና። ታን መꬍና ጎዳይ ሀዋ ኦዳይ” ያጌ።

22 ቃይካ መꬍና ጎዳይ ሀዋዳን ያጌ፤ “ታን መꬍያ ኦራꬃ ሳሎቱነ ኦራꬃ ሳአይ ታ ስንꬃን ምኒደ ደእያዋዳን፥ ሄዋዳንካ፥ ህንተ ዘረꬃይነ ህንተ ሱንꬃይ ምኒደ ደአና። * 23 አግና ጼሩዋፐ ቢደ ሀራ ጼሩዋ ጋካናዉነ እት ሳምባታፐ ቢደ ሀራ ሳምባታ ጋካናዉ፥ አሳይ ኡባይ ታ ስንꬃን ጎይናናዉ ያና ያጌ መꬍና ጎዳይ። 24 ኡንቱንቱ ከሲ ቢደ፥ ታ ቦላ ማካሌዳ አሳቱ አሃ በአና። ሄዋንታ ምያ ጉጹኒ ሀይቀና፤ ኡንቱንታ ጹግያ ታማይካ ቶኤና። ኡንቱንቱ አሳ ኡባዉ ሸነይያባ ግዳናዋ” ያጌ። *

* 1:1 2 ካታ. 15:1-7፤ 15:32—16:20፤ 18:1—20:21፤ 2 ኦዱዋ 26:1—32:33

* 1:9 ዶመꬃ 19:24፤ ሮመ 9:29

* 1:11 አሞጻ 5:21-22

* 2:4 ኢዩ. 3:10

* 2:10 ሳፃ 6:15፤ 2 ተስ. 1:9

* 4:5 ከሳ 13:21፤ 24:16

* 5:1 ማቶሳ 21:33፤ ማር. 12:1፤ ሉቃሳ 20:9

* 6:1 2 ካታ. 15:7፤ 2 ኦዱዋ 26:23

* 6:3 ሳፃ 4:8

* 6:4 ሳፃ 15:8

* 6:9 ማቶሳ 13:14-15፤ ማር. 4:12፤ ሉቃሳ 8:10፤ ዮሃ. 12:40፤ ኪታ 28:26-27

* 7:1 2 ካታ. 16:5፤ 2 ኦዱዋ 28:5-6

* 7:3 ሻኣር-ያሹባ፦ ሀ ሱንꬃ ብለꬃይ እብራዌꬁዋን፥ “አማሬዳዋንቱ ስማና” (10:20-22 በእተ) ግያዋ።

† 7:14 አማኑኤላ፦ ሀ ሱንꬃ ብለꬃይ እብራዌꬁዋን፥ “ጾሳይ ኑናና ደኤ” ግያዋ።

* 7:14 ማቶሳ 1:23

* 8:10 ጾሳይ ኑናና ደኤ፦ ሀዌ እብራዌꬆ ቃላን “አማኑኤላ” ግያዋ።

* 8:12 1 ጰጽ. 3:14-15

* 8:14 1 ጰጽ. 2:8

* 8:17 እብራ. 2:13

* 8:18 እብራ. 2:13

* 9:1 ማቶሳ 4:15

* 9:2 ማቶሳ 4:16፤ ሉቃሳ 1:79

* 9:7 ሉቃሳ 1:32-33

* 10:5 ኢሳ. 14:24-27፤ ናሆማ 1:1—3:19፤ ሶፎ. 2:13-15

* 10:22 ሮመ 9:27

* 11:1 ሳፃ 5:5፤ 22:16

* 11:4 2 ተስ. 2:8

* 11:5 ኤፈ. 6:14

* 11:6 ኢሳ. 65:25

* 11:9 እምባ. 2:14

* 11:10 ሮመ 15:12

* 11:15 ሳፃ 16:12

* 12:2 ከሳ 15:2፤ ማዝ. 118:14

* 13:1 ኢሳ. 47:1-15፤ ኤር. 50:1—51:64

* 13:6 ኢዩ. 1:15

* 13:10 ህዝ. 32:7፤ ማቶሳ 24:29፤ ማር. 13:24-25፤ ሉቃሳ 21:25፤ ሳፃ 6:12-13

* 13:19 ዶመꬃ 19:24

* 13:21 ኢሳ. 34:14፤ ሶፎ. 2:14፤ ሳፃ 18:2

* 14:12 ሳፃ 8:10፤ 9:1

* 14:13 ማቶሳ 11:23፤ ሉቃሳ 10:15

* 14:24 ኢሳ. 10:5-34፤ ናሆማ 1:1—3:19፤ ሶፎ. 2:13-15

* 14:28 2 ካታ. 16:20፤ 2 ኦዱዋ 28:27

* 14:29 ኤር. 47:1-7፤ ህዝ. 25:15-17፤ ኢዩ. 3:4-8፤ አሞጻ 1:6-8፤ ሶፎ. 2:4-7፤ ዛካ. 9:5-7

* 15:1 ኢሳ. 25:10-12፤ ኤር. 48:1-47፤ ህዝ. 25:8-11፤ አሞጻ 2:1-3፤ ሶፎ. 2:8-11

* 17:1 ኤር. 49:23-27፤ አሞጻ 1:3-5፤ ዛካ. 9:1

* 18:1 ሶፎ. 2:12

* 19:1 ኤር. 46:2-26፤ ህዝ. 29:1—32:32

* 21:9 ሳፃ 14:8፤ 18:2

* 22:13 1 ቆሮ. 15:32

* 22:22 ሳፃ 3:7

* 23:1 ህዝ. 26:1—28:19፤ ኢዩ. 3:4-8፤ አሞጻ 1:9-10፤ ዛካ. 9:1-4፤ ማቶሳ 11:21-22፤ ሉቃሳ 10:13-14

* 25:8 1 ቆሮ. 15:54፤ ሳፃ 7:17፤ 21:4

* 25:10 ኢሳ. 15:1—16:14፤ ኤር. 48:1-47፤ ህዝ. 25:8-11፤ አሞጻ 2:1-3፤ ሶፎ. 2:8-11

* 26:11 እብራ. 10:27

* 26:19 ዳኔላ 12:2

* 27:1 ኢዮባ 41:1፤ ማዝ. 74:14፤ 104:26

* 28:11 1 ቆሮ. 14:21

* 28:16 ማዝ. 118:22-23፤ ሮመ 9:33፤ 10:11፤ 1 ጰጽ. 2:6

* 28:21 ኢያሳ 10:10-12፤ 2 ሳሜላ 5:20፤ 1 ኦዱዋ 14:11

* 29:10 ሮመ 11:8

* 29:13 ማቶሳ 15:8-9፤ ማር. 7:6-7

* 29:14 1 ቆሮ. 1:19

* 29:16 ኢሳ. 45:9

* 34:4 ማቶሳ 24:29፤ ማር. 13:25፤ ሉቃሳ 21:26፤ ሳፃ 6:13-14

* 34:5 ኢሳ. 63:1-6፤ ኤር. 49:7-22፤ ህዝ. 25:12-14፤ 35:1-15፤ አሞጻ 1:11-12፤ አብድ. 1-14፤ ሚልክ. 1:2-5

* 34:10 ሳፃ 14:11፤ 19:3

* 35:3 እብራ. 12:12

* 35:5 ማቶሳ 11:5፤ ሉቃሳ 7:22

* 36:6 ህዝ. 29:6-7

* 37:16 ከሳ 25:22

* 40:3 ማቶሳ 3:3፤ ማር. 1:3፤ ዮሃ. 1:23

* 40:3 ሉቃሳ 3:4-6

* 40:6 ያቆባ 1:10-11፤ 1 ጰጽ. 1:24-25

* 40:10 ኢሳ. 62:11፤ ሳፃ 22:12

* 40:11 ህዝ. 34:15፤ ዮሃ. 10:11

* 40:13 ሮመ 11:34፤ 1 ቆሮ. 2:16

* 40:18 ኪታ 17:29

* 41:8 2 ኦዱዋ 20:7፤ ያቆባ 2:23

* 42:1 ማቶሳ 3:17፤ 17:5፤ ማር. 1:11፤ ሉቃሳ 3:22፤ 9:35

* 42:1 ማቶሳ 12:18-21

* 42:5 ኪታ 17:24-25

* 42:6 ኢሳ. 49:6፤ ሉቃሳ 2:32፤ ኪታ 13:47፤ 26:23

* 44:6 ኢሳ. 48:12፤ ሳፃ 1:17፤ 22:13

* 44:25 1 ቆሮ. 1:20

* 44:28 2 ኦዱዋ 36:23፤ እዝራ 1:2

* 45:9 ሮመ 9:20

* 45:23 ሮመ 14:11፤ ፕልጵ. 2:10-11

* 47:1 ኢሳ. 13:1—14:23፤ ኤር. 50:1፤ 51:64

* 47:8 ሳፃ 18:7-8

* 48:12 ኢሳ. 44:6፤ ሳፃ 1:17፤ 22:13

* 48:20 ሳፃ 18:4

* 48:22 ኢሳ. 57:21

* 49:1 ኤር. 1:5

* 49:2 እብራ. 4:12፤ ሳፃ 1:16

* 49:6 ኢሳ. 42:6፤ ሉቃሳ 2:32፤ ኪታ 13:47፤ 26:23

* 49:8 2 ቆሮ. 6:2

* 49:10 ሳፃ 7:16-17

* 50:6 ማቶሳ 26:67፤ ማር. 14:65

* 50:8 ሮመ 8:33-34

* 51:17 ሳፃ 14:10፤ 16:19

* 52:1 ሳፃ 21:2፣ 27

* 52:5 ሮመ 2:24

* 52:7 ናሆማ 1:15፤ ሮመ 10:15፤ ኤፈ. 6:15

* 52:11 2 ቆሮ. 6:17

* 52:15 ሮመ 15:21

* 53:1 ዮሃ. 12:38፤ ሮመ 10:16

* 53:4 ማቶሳ 8:17

* 53:5 1 ጰጽ. 2:24

* 53:6 1 ጰጽ. 2:25

* 53:7 ሳፃ 5:6

* 53:7 ኪታ 8:32-33

* 53:9 1 ጰጽ. 2:22

* 53:12 ማር. 15:28፤ ሉቃሳ 22:37

* 54:1 ጋላ. 4:27

* 54:9 ዶመꬃ 9:8-17

* 54:11 ሳፃ 21:18-21

* 54:13 ዮሃ. 6:45

* 55:1 ሳፃ 21:6፤ 22:17

* 55:3 ኪታ 13:34

* 55:10 2 ቆሮ. 9:10

* 56:7 ማቶሳ 21:13፤ ማር. 11:17፤ ሉቃሳ 19:46

* 57:19 ኤፈ. 2:17

* 57:21 ኢሳ. 48:22

* 58:7 ማቶሳ 25:35

* 59:7 ሮመ 3:15-17

* 59:16 ኢሳ. 63:5

* 59:17 ኤፈ. 6:14፣ 17፤ 1 ተስ. 5:8

* 59:20 ሮመ 11:26

* 60:11 ሳፃ 21:25-26

* 60:14 ሳፃ 3:9

* 60:19 ሳፃ 21:23፤ 22:5

* 61:1 ማቶሳ 11:5፤ ሉቃሳ 7:22

* 61:1 ሉቃሳ 4:18-19

* 61:2 ማቶሳ 5:4

* 61:10 ሳፃ 21:2

* 62:11 ኢሳ. 40:10፤ 22:12

* 63:1 ኢሳ. 34:5-17፤ ኤር. 49:7-22፤ ህዝ. 25:12-14፤ 35:1-15፤ አሞጻ 1:11-12፤ አብድ. 1-14፤ ሚልክ. 1:2-5

* 63:3 ሳፃ 14:20፤ 19:13፣ 15

* 63:5 ኢሳ. 59:16

* 63:12 ከሳ 14:21

* 64:4 1 ቆሮ. 2:9

* 65:1 ሮመ 10:20

* 65:2 ሮመ 10:21

* 65:10 ኢያሳ 7:24-26

* 65:17 ኢሳ. 66:22፤ 2 ጰጽ. 3:13፤ ሳፃ 21:1

* 65:19 ሳፃ 21:4

* 65:25 ኢሳ. 11:6-9

* 66:1 ማቶሳ 5:34፣ 35፤ 23:22

* 66:1 ኪታ 7:49-50

* 66:7 ሳፃ 12:5

* 66:22 ኢሳ. 65:17፤ 2 ጰጽ. 3:13፤ ሳፃ 21:1

* 66:24 ማር. 9:48

ኤርማሳ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

ኤርማሳ ትምቢትያ

ገሉዋ

ትምቢትያ ኦድያ ኤርማስ፥ ክርስቶስ የለታናፐ ካሰ ላፑን ጼቱ ላይꬃ ዉርሰꬃንነ ኡሱፑንꬆ ጼቱ ላይꬃ ዶመꬃ ሄራን ደኤዳ። ኤርማስ ዳሮ ዎድያ ኦꬄዳ ባረ ኦሱዋን ኡንቱንቱ ኤቃ ጎይኑዋነ ኡንቱንቱ ናጋራ ኦሱዋ ጋሱዋን ጾሳ አሳ ቦላ ዎልቃማ ባሻይ ዪደ ደእያዋ ኡንቱንታ ምንሲደ ኤርሴዳ። ባረ ኦዴዳዌ ኡባይ ፖለቴዳዋ ፓጻ ደኢደ ባረ አይፍያን በኤዳ። ባብሎነ ካቲ ናቡካዳናጾር የሩሳላመ ኦይቂደ፥ ካታማነ ጌሻ ጎልያ ላሌዳ። ይሁዳ ካዉነ አሳፐካ ዳርያ ባጋይ ኦሞደቲደ ባብሎነ ቤዳ። ጉጂደካ ኤርማስ አሳይ ኦሞዱዋፐ ስማናዋነ እስራኤልያ ካዉተꬃይ ኤቃናዋ ካሰቲደ ኦዴዳ።

ኤርማሳ ማጻፋ ኦይዱ ከሲደ በአናዉ ዳንዳየቴ።

1. ናብያ ጼሳባ፥ እዮስያሳ፥ ዮኣቄማ፥ ዮኣኪናነ ሰደቅያሳ ካዉተꬃ ላይꬃቱዋን ይሁዳ አሳስነ ኡንቱንታ ካለꬅያዋንቶ ጾሳፐ ዬዳ ቃላ።

2. ሀናናዉ ኦደቴዳ ዱማ ዱማ ቃላቱዋነ ኤርማሳ ደኡዋን ፖለቴዳ ዋና ዋና የዎቱዋ ጉጂደ፥ ኤርማሳ ጻፍያ ባሩክ ጻፊደ ኦይቄዳ ቄር ዳዉታርያፐ ቤቴዳ ጹፈቱዋ።

3. ዱማ ዱማ አላጋ ቢታ አሳዉ ጾሳፐ ኦደቴዳ ትምቢትያ ቃላቱዋ።

4. የሩሳላመ ኦይቀꬃባነ አሳይ ኦሞደቲደ ባብሎነ ባናዋ ኦድያ ጉጆ ታርከቱዋ።

ኤርማስ ባረ አሳ ሎይꬅ ሲቅያነ ኡንቱንቱ ቦላ ባየꬃ ፕርዳ አꬃናዉ ሎይꬅ ዳሮ እጽያ አሳ። ትምቢትያ ኦድያ አሳ ግዲደ ኦꬃና ማላ ጾሳይ አ ጼሴዳ ድራዉ፥ ባረና ጋኬዳ መቱዋ ጋሱዋን እ ካዮቴዳ ምኖ ካዩ አ ማጻፋ ግዶን ዳሮ ሳኣን ጻፈት ኡቴዳ። ጾሳ ቃላይ አ ዎዛና ግዶን ታማዳን ጹግያ ድራዉ፥ ሄዋ ባሪደ ዎꬅ አጋናዉ ዳንዳይቤናዋ ቆንጭሴዳ።

ሀ ማጻፋን ጻፈቴዳ ትምቢትያ ኦዴዳ ዎልቃማ ዎልቃማ ቃላቱዋፐ እቱ እቱ መቱ ኩሜዳ ኤርማሳ ላይꬃፐ አꬊደ፥ ዎዛናን ጻፈተደ ድራዉ፥ ሀሳይስያ አስታማሪ ኮሸናን፥ ኡባ ገደ ናግያ ኦራꬃ ጫቁ ጾሳ አሳዉ እመትያ ዎዲ ያናዉ ደእያዋ ማላቲኖ (31:31-34)።

ሸምፓቱዋ ኡባቶ እመቴዳ ቃንꬃ ቆፋቱዋ

ጾሳይ ኤርማሳ ዶሬዳ 1:1-19

ጾሳይ ይሁዳነ እስራኤልያ አሳ ሙርያዋ 2:1—25:38

ኤርማስ ዎርዶ ናባቱዋ ኤቀቴዳ 26:1—29:32

ጾሳይ ባረ አሳ ባረንቱ ቢታዉ ዛራና 30:1—33:26

ኤርማሳ ዱማ ዱማ ኦሶቱዋ 34:1—38:28

የሩሳላመ ኩንደꬃነ ይሁዳን መቴዳ ሀኖታቱዋ 39:1—42:22

ኤርማስ ግብጼ ቤዳ 43:1—44:30

ባሮካዉ ኦደቴዳ ትምቢትያ 45:1-5

ናቢ ዱማ ዱማ አሳዉ ኦዴዳ ትምቢትያ 46:1—51:64

የሩሳላመ ኩንደꬃባዉ ኪተቴዳ ጉጃ ኦዱዋ 52:1-34

1

ጾሳይ ኤርማሳ ዶሬዳ

(1:1-19)

1 ቢንያማ ቢታን አናቶታ ካታማን ደእያ ቄሳቱ ዋፐ እቱዋ ግድያ ህልቂያ ናኣ ኤርማሳ ቃላይ ሀዋ። 2 አሞና ናአይ፥ ይሁዳ ካቲ እዮስያስ ካተቴዳ ታማነ ሄዘንꬆ ላይꬃን መꬍና ጎዳ ቃላይ ኤርማሳዉ ዬዳ። * 3 ቃይ እዮስያሳ ናአይ፥ ይሁዳ ካቲ እዮአቄም ካተቴዳ ላይꬃቱዋን ጾሳ ቃላይ ኤርማሳዉ ዬዳ። ቃይካ እዮስያሳ ናአይ፥ ሰደቅያስ ካተትና፥ ታማነ እት ላይꬃ ጋካናዉ፥ ጾሳ ቃላይ ዳሮ ገደ አዉ ዬዳ። ሄ ላይꬅ እቼሻንꬃ አግናን የሩሳላመ አሳይ ኦሞደቲደ ቤዳ። *

ኤርማስ ጼሰቴዳ

4 መꬍና ጎዳ ቃላይ ታኮ ሀዋዳን ያጊደ ዬዳ፤ 5 “ታን ኔና ነ አት ኡሉዋን አታናፐ ካሰ ኤራድ። ኔን ኡሉዋፐ የለታናፐ ካሰ ታን ኔና ጌሻደ ዱማያ ዎꬃድ። ቃይ ካዉተꬃቶ ትምቢትያ ኦድያዋ ኦꬃደ ኔና ሱንꬃድ” ያጌዳ።

6 ታን፥ “ሀእ ኡባ ሞድያ መꬍና ጎዳዉ፥ ታን ናኣ። ታን ዎት ሃሳይንቶካ ኤርከ” ያጋድ።

7 ሽን መꬍና ጎዳይ ታና ሀዋዳን ያጌዳ፤ “ ‘ታን ናኣ’ ጎፓ። ታን ኔና ኪትያ አሳ ኡባኮ ባ። ታን አዛዝያዋ ኡባካ ኦዳ። 8 ኡንቱንቶ ያዮፓ። አያዉ ጎፐ፥ ታን ኔና አሻናዉ ኔናና እትፐ ደአና። መꬍና ጎዳይ ሀዋ ኦዳድ” ያጌዳ።

9 መꬍና ጎዳይ ባረ ኩሽያ የዲደ፥ ታ ዶና ቦቼዳ። ያቲደ፥ “በአ፤ ታን ታ ቃላ ነ ዶናን ዎꬃድ። 10 ኔን ሾዳናዉነ ኮላናዉ፥ ꬋይሳናዉነ አꬃ የጋናዉ፥ ኬጻናዉነ ቶካናዉ፥ ደርያ አሳ ቦላነ ካዉተꬃቱዋ ቦላ ታን ሀች ኔና ሱንꬃድ” ያጌዳ።

11 መꬍና ጎዳ ቃላይ ታኮ ዪደ፥ “ኤርማሳ፥ ነዉ አያይ ቤቲ?” ያጌዳ።

ታን ዛራደ፥ “ላዉዝያ ግያ ምꬃፐ ከሴዳ ጋትማይ ቤቴ” ያጋድ።

12 መꬍና ጎዳይ ታና፥ “ኔን ልከ በኣዳ። አያዉ ጎፐ፥ ታንካ ታ ቃላይ ፖለትና፥ ሄዋዳን በአናዉ ናጋይ” ያጌዳ።

13 ላኤንꬁዋካ መꬍና ጎዳ ቃላይ ታኮ ዪደ፥ “ሀራባይ ቃይ አያይ ቤቲ?” ያጌዳ።

ታን ዛራደ፥ “እት ፐንትያ ጻሩ ሁጲሳ ባጋፐ ሃ ስሚደ፥ ኩንዳናዉ ማት ኡቴዳዌ ቤቴ” ያጋድ።

14 መꬍና ጎዳይ ታና፥ “ሁጲሳ ባጋፐ ባሻይ ፖꬊደ፥ ቢታን ደእያ አሳ ኡባ ቦላ ጉካና። 15 ታን ሁጲሳ ባጋ ካዉተꬃቱዋን ደእያ አሳ ኡባ ጼሳና ሀናይ። ታን መꬍና ጎዳይ ሀዋ ኦዳድ። ኡንቱንቱ ካተቱ ዪደ፥ የሩሳላመ ገልያ ፐንገቱዋን፥ ድርሳ ዩሹዋ ኡባንነ ይሁዳ ካታማቱዋ ኡባን ባረንቱ አራታቱዋ ዎꬃና። 16 ይሁዳ አሳይ ታና አጊደ፥ ሀራ ጾሳቶ ያርሺደነ ባረንቱ ኩሽያን ኡንቱንቱ ኦꬄዳባዉ ጎይኒደ፥ ኦꬄዳ ኡንቱንቱ ኢታተꬃ ኡባ ድራዉ፥ ታን ታ ፕርዳ ኡንቱንቱ ቦላ ኦዳና።

17 “ሽን ኔን ነ ሁጲያዉ ጊጋ! ደንዳ ኤቃደ፥ ታን ኔና አዛዝያዋ ኡባ ኡንቱንቶ ኦዳ። ኡንቱንቶ ያዮፓ። ኔን ኡንቱንቶ ያዮፐ፥ ታን ኔና ኡንቱንቱ ስንꬃን ጉጃ ያሽሳና። 18 ሀች ታን ኔና ሀ ቢታ ኡባ ቦላ፥ ይሁዳ ካተቱ ቦላ፥ ካፖቱዋ ቦላ፥ ቄሳቱ ዋ ቦላነ ሀ ቢታ አሳ ቦላ ግምበቴዳ ካታማዳን፥ ብራታ ቱሳዳንነ ናሃስያ ብራታን ድሬዳ ድርሳዳን ኦꬃደ ምንሳድ። 19 ኡንቱንቱ ኔናና ኦለታና። ሽን ታን አሻናዉ ኔናና እትፐ ደእያ ድራዉ፥ ኔና ጾንክኖ። መꬍና ጎዳይ ሀዋ ኦዳድ” ያጌዳ።

ጾሳይ ይሁዳነ እስራኤልያ አሳ ሙርያዋ

2

(ኤር. 2:1—25:38)

እስራኤልያ አሳ ናጋራ

1 መꬍና ጎዳ ቃላይ ታዉ ዪደ፥ 2 “ባደ የሩሳላመ አሳ ሀይꬃን ሀዋዳን ያጋደ አዋያ፤ ‘ኔን ያላጋተꬃን ታዉ አይ ኬሻ አማነቴደንቶ፥ ቃይ ኔን ብሮ ምሽራን ደእያ ዎደ፥ ታና አይ ኬሻ ሲቄደንቶ፥ ታን ጾሳይ ሀሳያይ። ኔን ባዞ ግዱዋና፥ ዘረꬃይ ዘረት ኤረና ቢታና ታና ካላዳ። 3 ሄ ዎደ እስራኤሊ መꬍና ጎዳዉ ጌሻ። አዉ ባይራ ካꬃ ማላ፤ አፐ ሜዳ ኡባቱ ባይዛንቻ ግዲኖ። ያትና፥ ኡንቱንቱ ቦላ ኢታባይ ዬዳ። መꬍና ጎዳይ ሀዋ ኦዳድ’ ያጋ” ያጌ።

4 ህንተኖ፥ ያቆባ አሳቶ፥ እስራኤልያ ዛረቶ፥ ኡባይካ መꬍና ጎዳ ቃላ ስስተ! 5 መꬍና ጎዳይ ሀዋዳን ያጌ፤ “ካሰ ህንተ አዎቱ ታናን አይ ባይዙዋ ደሚደ፥ ታፐ ሃኪደ ቤድኖ? ኡንቱንቱ ፓና ኤቃቶ ጎይኒደ፥ ፓናባ ግዴድኖ። 6 ኡንቱንቱ፥ ‘ኑና ግብጼፐ ከሴዳዌ፥ መላ አፎ ግዴዳ ባዙዋና፥ ኮሻይነ ꬍጵ ጎ ꬉማይ ደእያ ቢታና፥ አይ አሳይነ አና ዎይ ደኤና ሳና ካለꬄዳ መꬍና ጎዳይ ሀቃን ደኢ?’ ያግበይክኖ። 7 ህንተ አፐ ቴራነ ሎኦባ ማና ማላ፥ ታን ህንተና ቱኤ ቢታዉ አሃድ፤ ሽን ህንተ ዪደ፥ ታ ቢታ ቱንሴድታነ ታ ላታ ኢሴድታ። 8 ቄሳቱ ካ፥ ‘መꬍና ጎዳይ ሀቃን ደኢ?’ ያግበይክኖ። ታ ህጊ ኡንቱንቱ ኩሽያን ደእያ አሳቱካ ታና ኤርበይክኖ። አሳ ሞድያዋንቱካ ታ ቦላ ማካሌድኖ። ትምቢትያ ኦድያዋንቱካ ባኣላ ሱንꬃን ትምቢትያ ኦዲደ፥ ፓና ኤቃቶ ጎይኔድኖ” ያጌ።

9 ቃይካ መꬍና ጎዳይ ሀዋዳን ያጌ፤ “ሄዋ ድራዉ፥ ታን ህንተና ብሮካ ሞታና፤ ህንተ ናናቱዋ ናናቱዋካ ሞታና። 10 አነ አዋይ ዶልያ ባጋ ቢደ፥ ቆጲሮሳ ግያ ሃꬃን ዶደቴዳ ቢታ ጼልተ። ዎይ አዋይ ዉልያ ባጋ ቄዳረ ግያ ቢታ አሳ ኪቲደ ጾሞስስተ። ያቲደ አነ ሀዋ ማላባይ ሀዋፐ ካሰ ባጋን ሀኔደንቶነ በእተ። 11 ኡንቱንቱ ቱሙ ጾሳቱዋ ግዳና ꬋዮፐነ፥ ደሪ ባረ ጾሳቱዋ ላምቤና። ሽን ታ አሳይ ታና ባረ ቦንቹዋ ፓና ኤቃቱዋን ላሜዳ” ያጌ።

12 ቃይካ መꬍና ጎዳይ ሀዋዳን ያጌ፤ “ሳሎቶ፥ ‘ፖራ!’ ጊተ፤ ዳጋሚደ ኮኮርተ! 13 አያዉ ጎፐ፥ ታ አሳይ ላኡ ኢታባቱዋ ኦꬄዳ፤ ሄዋንቱነ፥ ደኡዋ ሃꬃ ፑልቱዋ ታና አጌዳ፤ ሃꬃ ኦይቃናዉ ዳንዳየና፥ ጾኤት ድጌዳ ኦላ ባረዉ ቦኬዳ።

14 “እስራኤሊ ቆማነ ግደና፤ ሶን የለቴዳ አይለነ ግደና። ያትና፥ እ አያዉ ዶአይ ኦይቂያዋ ግዴዴ? 15 አ ሞርከቱ ጋሙዋዳን፥ አ ቦላን ጉዴድኖ። ኡንቱንቱ ባረንቱ ቃላ ꬎቁ ኦꬂደ ዳሬድኖ፤ ኡንቱንቱ አ ቢታ መላ ከሴድኖ፤ አ ካታማቱካ ላለቲደ፥ ደእያዋ ꬋዬድኖ። 16 ሄዋ ቦላካ መምፕሳነ ጻፍናሳ አሳቱ አ ሊጲያ ሜዴድኖ። 17 ኔኖ እስራኤልያዉ፥ እ ኔና ኦግያን ካለꬅሽን፥ መꬍና ጎዳ ነ ጾሳ አጌዳዋን ሀዋ ነ ቦላ አሄዳዌ ኔና ግድኪ? 18 ናይለ ሻፋፐ ሃꬃ ኡሻናዉ ግብጼ ብያዌ ኔና አያ ማዳኔ? ዎይ ኤፍራጺሳ ሻፋፐ ሃꬃ ኡሻናዉ አሶረ ቢታ ብያዌ ኔና አያ ጎአኔ? 19 ስም ነ ኢታተꬃይ ኔና ሙራና፤ ኔን ታና አጌዳዌ ነ ቦላ ፕርዳና” ያጌ።

መꬍና ጎዳይ፥ ኡባፐ ዎልቃማ ጾሳይ ሀዋዳን ያጌ፤ “ኔን ታና መꬍና ጎዳ ነ ጾሳ አጌዳዌ አይ ኬሻ ኢታነ ጫማ ግድንቶ፥ አነ ኤራነ በአ። ኔን ታዉ ያይያ ያሻይ ኔናን ባዋ።

20 “ታን ነ ሞርገ ምꬃ በን መንꬃድ፤ ነ ቃሹዋካ ዱꬃድ። ያትናካ፥ ‘ታን ነዉ ኦꬅከ’ ያጋዳ። ደርያ ኡባ ቦላነ ዳሻ ምꬃ ኡባ ጋርሳን ሻርሙጻዳን ግሳዳ። 21 ታን ኔና በርተ ዘረꬃፐ አካደ፥ ሎኦ ዎይንያ ቱራዳን ቶካድ። ያትና፥ ዋና ጉየ ስማደ፥ ዎራን ዶሌዳ፥ ባዬዳ ዎይንያ ቱራ ግዳዲ?” ያጌ።

22 ቃይካ ኡባ ሞድያ መꬍና ጎዳይ ሀዋዳን ያጌ፤ “ኔን ሀንጪጭያን ሜጨታንቶካ፥ ሳሙና ዳርሳደ ጎርፐታንቶካ፥ ነ ባይዙዋ ቅታይ ሀእካ ታ ስንꬃና። 23 ኔን ዋናደ፥ ‘ታን ቱናበይከ፤ ታን ባኣላ ኤቃቶ ጎይናናዉ ዎጻበይከ’ ጋናዉ ዳንዳያይ? አነ ኔን ዎምባን ሀኔዳዋ ጼላ፤ ኔን ኦꬄዳዋነ አኬካ። ኔን ያነ ሃነ ዎꬃ ጃምያ ጋላት ማላ። 24 ኔን ባዙዋ ሜዘቴዳ፥ ባረ ዚታ ዎደ ጫርኩዋ ስንገꬅያ ሀራት ማላ። አ ብራሳዉ ኤቃ ክችና፥ ኦን እዞ ተአናዉ ዳንዳዪ? እዞ ዚትያ አይ ዎዳላ ሀሪነ ዳቡረና፤ እ እዝ ጨገናን እዞ ደም አጌ። 25 ኔኖ፥ እስራኤልያ፥ ነ ጫማይ ዉራና ጋካናስነ ነ ኮኪ መላና ጋካናዉ፥ ሀራ ጾሳቱዋ ጌዱዋ ሀዋዳን ዎጾፓ። ሽን ኔን፥ ‘እጻዳ፤ ሄዌ ታና አይነ ማደና። አያዉ ጎፐ፥ ታን እማꬃ ጾሳቱዋ ሲቃ ድጋድ፤ ታን ኡንቱንቶ ጎእናና’ ያጋዳ።

26 “ካይሱ ኦይቀቴዳ ዎደ ዬላትያዋዳን፥ እስራኤልያ አሳይ ዬላቴ፤ ኡንቱንቱካ፥ ኡንቱንቱ ካተቱ፥ ኡንቱንቱ ካፓቱ፥ ኡንቱንቱ ቄሳቱ ነ ኡንቱንቱ ትምቢትያ ኦድያዋንቱ ኡባይ ዬላቲኖ። 27 ኡንቱንቱ ምꬃ፥ ‘ኔን ታ አዉዋ’ ያጊኖ፤ ቃይ ሹቻ፥ ‘ኔን ታና የላዳ’ ያጊኖ። ኡንቱንቱ ታዉ ባረንቱ ሶምኡዋ አጊደ፥ ባረንቱ ዞክያ ዛሬድኖ። ሽን ኡንቱንቱ መቶትያ ዎደ ታና፥ ‘ደንዳ! ኑና አሻ!’ ያጊኖ። 28 ሽን አነ፥ ህንተ ህንተዉ መꬌዳ ጾሳቱ ሀቃን ደእኖ? ህንተ መቶትያ ዎደ ህንተና አሻናዉ ዳንዳዮፐ፥ አነ ደንድኖ! ህንተኖ፥ ይሁዳ አሳቶ፥ ህንተ ጾሳቱ ህንተ ካታማቱዋ ኬሻ ጮራ” ያጌ።

29 መꬍና ጎዳይ ሀዋዳን ያጌ፤ “ህንተ ታናና አያዉ ሞተቲቴ? ህንተ ኡባይካ ታዉ ማካሌድታ። 30 ታን ህንተና ጮ መላ ሙራድ፤ ህንተ ባይበይክታ። ኮሻቴዳ ጋሙዋዳን፥ ህንተ ማሻይ ህንተ ትምቢትያ ኦድያዋንታ ም ድጌዳ” ያጌ።

31 ህንተኖ፥ ሀ ዎድያ የለታቶ፥ መꬍና ጎዳ ቃላ ስስተ! እ ሀዋዳን ያጌ፤ “ታን ህንተዉ፥ እስራኤላቶ ባዞ ማላ ዎይ ꬍጵ ጎ ꬉማ ቢታ ማላ ግዳድታየ? ያትና፥ አያዉ ታ አሳይ፥ ‘ኑን ኑ ሸንያዳን ባና፤ ላኤንꬆ ኡባካ ኔኮ ስሞኮ’ ያጊ? 32 ወዶራታ ባረ አሌቁዋ ዎይ ቡላቼትያና ባረ ቡላቻ ማዩዋ ዶጋይ? ሽን ታ አሳይ ታና ፓይዱ ባይና ጋላሳ ዶጌዳ። 33 ኔን ነ ላገꬃቶ ጌዱዋ ዎጽያዋ አያ ሜዘታዲ! ሎይꬅ ኢታ ማጫ አሳቱካ ነ ኦግያፐ ታማራናዉ ዳንዳዪኖ። 34 ቃይ መንꬂደ ገልሽና ኦይቄዳ አሳ ሱꬃን ግደናን፥ ጽሎ ህዬሳቱዋ ሱꬃ ꬋጩዋን ነ ማዩ ባይ ኡቴዳ።

“ኔን ሀዋ ኡባ ኦꬃደካ፥ 35 ‘ታን ጽሎ፤ ቱሙዋፐ ጾሳይ ታ ቦላ ሀንቀተና’ ያጋሳ። ኔን፥ ‘ታን ናጋራ ኦꬃበይከ’ ግያ ድራዉ፥ ታን ነ ቦላን ፕርዳና። 36 ያትና ኔን ነ ኦግያ ላማናዉ አያዉ ብቻራይ? ካሰ ኔና አሶረ ቢታይ ዬላዬዳዋዳን፥ ግብጼ ቢታይካ ዬላያና። 37 ኔን ሀዋፐካ ነ ሁጲያ ኦይቃደ ከሳና። አያዉ ጎፐ፥ መꬍና ጎዳይ ኔን አማነትያዋንታ እጼዳ። ኔን ኡንቱንቱን ማደታካ” ያጌ።

3

አማነተና እስራኤላቶ

1 መꬍና ጎዳይ ሀዋዳን ያጌ፤ “እት አሳይ ባረ ማቻቶ የድና፥ እዛ ባደ ሀራ አስና ገሎፐ፥ ሄ ብታኒ ላኤንꬆ እዞ ዛሪ? ዛሮፐ ሄ ቢታይ አꬌዳ ቱና ቱኔ! ሽን ኔን ሻርሙጻዳን፥ ጮራ ላገꬃቱዋና ደኣዳ፤ ያናደካ ሀእ ኔን ታኮ ስማኒ! 2 አነ ꬎቁ ጋደ፥ አያይነ ባይና ደረቱዋ ጼላ። ኔን ሻርሙጻዳን ግሳቤናሳይ ሄዋን ደኢ? አራብያ አሳይ ባዙዋን ኡቲደ ናግያዋዳን፥ ኔን ላገꬃቱዋ ናጋደ ኦግያ ጋጻን ኡታዳ። ያታደ ነ ሻርሙጻንነ ነ ኢታተꬃን ቢታ ቱንሳዳ። 3 ሄዋ ድራዉ፥ ባꬌሳይ ተኤቴዳ፤ ባልጉዋ እራይካ ቡከናን አጌዳ። ሄዋ ሀኖፐካ፥ ነዉ ሻርሙጽያ ማላይ ደኤ፤ ኔን ዬላተናን እጻዳ።

4 “ሀእ ኔን ታና፥ ‘ታ አዎ፥ ታ ናአተꬃደፐ ዶምና፥ ኔን ታና ሲቃሳ። 5 ኔን ኡባ ገደ ታ ቦላ ይሎታይ? ነ ሀንቁ መꬍናዉካ አገኔ?’ ያጋሳ። ኤ፥ ኔን ሀዋ ያጋሳ፤ ሽን ኔን ኦꬃናዉ ዳንዳይያ ኢታ ኡባ ኦꬃሳ” ያጌ።

6 ካቲ እዮስያስ ካተቴዳ ላይꬅ፥ መꬍና ጎዳይ ታና ሀዋዳን ያጌዳ፤ “ሀና አማኑ ባይና እስራኤላታ ኦꬄዳዋ ኔን በኣድ? አ ደርያ ኡባ ቦላነ ዳሻ ምꬃቱ ኡባ ጋርሳ ባደ፥ ያን ሻርሙጻዱ። * 7 እዛ ሀዋ ኡባ ኦꬃደካ፥ ታኮ ስማናኑ ጋደ ቆፓድ፥ ሽን ስማበይኩ። ቃይ እ ምቻታ፥ አማነተና ይሁዳካ ሄዋ በኣዱ። 8 አማኑ ባይና እስራኤሊ ዳሮ ገደ ሻርሙጼዳ ድራዉ፥ ፓራማ እማደ እዞ የዳድ። ሄዋ ግድናካ እስራኤሊ ምቻታ፥ አማነተና ይሁዳ ያየናዋ ታን በኣድ፤ አካ ከሳደ ሻርሙጻዱ። 9 ሻርሙጽያዌ እዉ ጺ ላፋባ ግድያ ድራዉ፥ ምꬃናነ ሹቻና ሻርሙጻደ ቢታ ቱንሳዱ። 10 ሄዋን ኡባንካ እ ምቻታ፥ አማነተና ይሁዳ፥ ጮ ስሜዳዋ ማላታዉፐ አትና፥ ኩመንꬃ ዎዛናፐ ታኮ ስማበይኩ። ታን መꬍና ጎዳይ ሀዋ ኦዳድ” ያጌዳ።

11 መꬍና ጎዳይ ታዉ ሀዋዳን ያጌዳ፤ “አማነተና ይሁዳትፐ አማኑ ባይና እስራኤላታ ጽላ። 12 ባ፤ ሁጲሳ ባጋዉ ሀዋዳን ያጋደ አዋያ፤ መꬍና ጎዳይ ሀዋዳን ያጌ፤ ‘ሀነ፥ አማኑ ባይና እስራኤላቴ፥ ስማ! ታን ማሮታይ ኩሜዳዋ ግድያ ድራዉ፥ ታን ኔና ኢታ አይፍያን ጼልከ። መꬍናዉ ሀንቀትከ። 13 ግዶፐነ፥ ኔን፥ ታን መꬍና ጎዳ ታ ጾሳ ቦላ ማካላድ። አላጋ ጾሳቱዋና ዳሻ ምꬃ ኡባ ጋርሳን ሻርሙጻድ። ነ ቃላዉ አዛዘታበይከ’ ጋደ ነ ባይዙዋ አማናናዉ ኮሼ። ታን መꬍና ጎዳይ ሀዋ ኦዳድ” ያጌ ያጋ ያጌዳ።

14 “ቃይካ መꬍና ጎዳይ ሀዋዳን ያጌ፤ ‘ህንተኖ፥ አማነተና አሳቶ፥ ስምተ፤ አያዉ ጎፐ፥ ታን ህንተ አስና። ህንተና እቱዋ እት ካታማፐ፥ ላኡዋ እት ያራፐ ዶራደ አካና፤ ህንተና ጽዮነ አሀና። 15 ሄዋፐ ጉይያን፥ ታን ታ ዎዛናዳን፥ ህንተና ሄምያ ሄንꬃንቻቱዋ ህንተዉ እማና። ኡንቱንቱ ህንተና ኤራተꬃንነ አኬካን ሄማና’ ” ያጌ።

16 ቃይካ መꬍና ጎዳይ፥ “ሄ ጋላሳቱዋን ህንተ ሄ ቢታን ጮራትያ ዎደ፥ አሳቱ፥ ‘መꬍና ጎዳ ጫቁዋ ታቦታ’ ጊደ ሃሳይክኖ። እ ኡንቱንቶ ካርህነ ጌና፥ ዎይ ሀሳየተና፥ ዎይ ባይናዌካ ኡንቱንቶ ቆፈተና፤ ቃይ ሀራይ ኦሰተና። 17 ሄ ዎድያን ኡንቱንቱ የሩሳላመ መꬍና ጎዳ ካተቱዋ አራታ ጊደ ጼሳና። ካዉተꬃ ኡባፐ አሳይ መꬍና ጎዳ ሱንꬃ ቦንቻናዉ የሩሳላመ ሺቃና። ሄዋፐ ስንꬃን ኡንቱንቱ እጼዳ ጊደ፥ ባረንቱ ኢታ ቆፋ ካልክኖ። 18 ሄ ጋላሳቱዋን ይሁዳ አሳቱ እስራኤልያ አሳቱዋና እትፐ ጋከቲደ፥ ሁጲሳ ባጋ ቢታፐ ታን ካሰ ህንተ አዎቱዋ ላትሴዳ ቢታ እትፐ ያና” ያጌ።

ጾሳ አሳይ ኤቃ ምስለቶ ጎይኔዳ

19 መꬍና ጎዳይ፤ “ታን ህንተና አቱማ ናናቱዋዳን ዎታ ዎꬃነንቶነ፥ ፓጻ ቢታ፥ ካዉተꬃ ኡባፐ አꬊደ፥ ሎእያ ቢታ ዎታ ላትሳነንቶነ ቆፓድ። ቃይ ታና፥ ‘ታ አቦ’ ጊደ ጼሳናነ ታና ካልያሳፐ ጉየ ስምክኖ ጋደ ቆፓድ። 20 ሽን እስራኤልያ አሳቶ፥ ህንተ ባረ አስናዉ አማነተና ማቻቲዳን ታዉ አማነትበይክታ” ያጌ።

21 አየንቶ ባይና ꬎቃ ደረቱዋ ቦላን ኮሻይ ስሰቴ፤ ሄዌነ፥ እስራኤልያ አሳ ዬኩዋነ ዋትዋቱዋ። አያዉ ጎፐ፥ ኡንቱንቱ ባረንቱ ኦግያ ጌላዬድኖነ መꬍና ጎዳ ባረንቱ ጾሳ ዶጌድኖ። 22 ጾሳይ ኡንቱንታ፥ “ህንተኖ፥ አማኑ ባይና አሳቶ፥ ታኮ ስምተ። ህንተ አማነታና ማላ፥ ታን ህንተና ፓꬃና” ያጌዳ።

ኡንቱንቱ፥ “ኤኖ፥ ኑን ኔኮ ስማና። አያዉ ጎፐ፥ ኔን መꬍና ጎዳ ኑ ጾሳ። 23 ኑን ዞዘቱዋ ሁጲያንነ ደረቱዋ ሁጲያን ኤቃዉ ጎይንያዌ ቱሙዋፐ ጭሙዋ። ቱሙፐ ኑዉ፥ እስራኤላቶ አቶተꬃይ መꬍና ጎዳና፥ ኑ ጾሳና። 24 ኑ ያላጋተꬃደፐ ዶምና፥ ኑ አዎቱ ዳቡሪደ ደሜዳዋ፥ ኡንቱንቱ ዶርሳነ ሚዛ፥ ኡንቱንቱ ማጫነ አቱማ ናናቱዋ፥ ዬላይያ ኤቃቱ ም ꬋይሴድኖ። 25 ኑ ያላጋተꬃደፐ ዶሚደ፥ ሀች ጋካናዉ፥ ኑንካ ኑ አዎቱካ መꬍና ጎዳ ኑ ጾሳ ቦላ ናጋራ ኦꬄዶ። መꬍና ጎዳ ኑ ጾሳ ቃላዉ አዛዘትበይኮ። ሄዋ ድራዉ፥ አነ ኑን ዬላዉ ዱገ ጉፋኔቶ፤ ቃይ ካዉሻይ ኑና አፍላዳን ካሞ” ያጊኖ።

4

ስምተ ግያ ጼሳ

1 መꬍና ጎዳይ ሀዋዳን ያጌ፤ “እስራኤልያ አሳዉ፥ ስሞፐ፥ ሃ ታኮ ስምተ። ህንተ ታን ሸነትያ ህንተ ኤቃቱዋ ታ ስንꬃፐ ድጎፐ፥ ታፐ ዎራ ባና ꬋዮፐነ 2 ህንተ ቱሙዋን፥ ሱረተꬃንነ ጽሎተꬃን፥ ‘መꬍና ጎዳይ ኤሮ!’ ጊደ ጫቆፐ፥ ሄ ዎደ ካዉተꬃቱ አን አንጀታናነ አን ጬቃና” ያጌ።

3 መꬍና ጎዳይ ይሁዳ አሳዉነ የሩሳላመን ደእያዋንቶ ሀዋዳን ያጌ፤ “ህንተ ኦꬃ ቢታ ጎሽተ፤ አጉንꬃ ቦላ ዘሮፕተ። * 4 ህንተኖ፥ ይሁዳ አሳቶ፥ የሩሳላመን ደእያዋንቶ፥ ህንተ ህንተ ሁጲያ መꬍና ጎዳዉ ቃጻርተ፤ ህንተ ዎዛና ሾኩዋ ድግተ። ሄዌ ꬋዮፐ፥ ህንተ ኦꬄዳ ኢታተꬃ ድራዉ፥ ታ ሀንቁ ታማዳን ኤጽ ከሳና። አ ኦንነ ቶይሳናዉ ዳንዳየና” ያጌ።

ጾሳይ ሁጲሳ ባጋ ቢታፐ ኢታባ አዬ

5 ጾሳይ ሀዋዳን ያጌ፤ “ይሁዳን ኦድተ። የሩሳላመን፥ ‘ቢታ ኡባን ማላካታ ፑንተ!’ ያጊደ አዋይተ። ህንተ ቃላ ꬎቂሲደ፥ ሀዋዳን ጊደ ዋስተ! ‘እትፐ ሺቅተ! አነ ግምቢ ዩይ አꬌዳ ካታማ ደንድተ!’ ያግተ። 6 አሳይ ጽዮነ ባና ማላ ማላትተ! ህንተዉ ሳሮ አታናዉ ባቃትተ! ጋምኦፕተ! አያዉ ጎፐ፥ ታን ሁጲሳ ባጋ ቢታፐ ኢታባነ ዎልቃማ ባሻ አሀና ሀናይ። 7 ጋሙ ባረ ደእያ ቡራፐ ከስያዋዳን፥ ካዉተꬃቱዋ ꬋይስያዌ ባረ ሳኣፐ ደንዴ። ህንተ ቢታ ꬋይሳናዉ ዬዳ። ህንተ ካታማቱ ባዪደ ኦና ግዳናዋ። 8 ሄዋ ድራዉ፥ ማቃ ማዪደ፥ ‘አዬ! አየ!’ ያጊደ ዝላልተነ ዬክተ። አያዉ ጎፐ፥ መꬍና ጎዳ ሀንቁ ሱልያዌ ኑ ቦላፐ ክችቤና” ያጌ።

9 ቃይካ መꬍና ጎዳይ፥ “ሄ ጋላስ፥ ካትያ ዎዛናይነ ካፖቱዋ ዎዛናይ ያያና። ቄሳቱ ካ ዳጋማና። ትምቢትያ ኦድያዋንቱካ፥ ‘ፖራ!’ ጊደ ዶና ኦይቃና” ያጌ።

10 ታን፥ “ሀእ ኡባ ሞድያ መꬍና ጎዳዉ፥ ማሻይ ኡንቱንቱ ቆꬍያን ዎꬍያ ዎደ፥ ‘ህንተዉ ሳአይ ሳሮ ግዳና’ ያጋደ፥ ሀ አሳነ የሩሳላመ ሎይꬅ ጭሙዋ ጭማዳ” ያጋድ።

11 ሄ ዎድያን ሀ አሳስነ የሩሳላመዉ፥ መꬍና ጎዳይ ሀዋዳን ያጌ ጌተታና፤ “ባዙዋን አያይነ ባይና ꬎቃ ደረቱዋፐ ምችያ ጫርኩ ታ አሳ ቦላ ጫርካና፤ ሽን ሄዌ ካꬃ ሰጻናዉነ ጌሻናሳ ግደና። 12 ሄዋፐ ሎይꬅ ዎልቃምያ ጫርኩ ታ አዛዙዋን ጫርካና፤ ሀእ ታን ኡንቱንቱ ቦላ ፕርዳና” ጌ ጌተታና።

ይሁዳ ቢታይ ሞርክያን ዶደቴዳ

13 በእተ፥ ሞርኪ ሻርያዳን ከሴ። አ ፓራ ጋረቱካ ጎትያ ማላ፤ አ ፓራቱ አርጋንꬃፐካ አꬍ ኤሌሊኖ። አየ አና ኑኖ! ባዋ ꬋዬዶ!

14 ኔኖ የሩሳላመ፥ አታና ማላ፥ ነ ዎዛና ሜጫደ ኢታተꬃፐ ጌሻ ድጋ! ኢታ ቆፋይ ነ ዎዛናን አዉደ ጋካናዉ ጋምአኔ? 15 ዳና ካታማፐነ ኤፍሬማ ደርያፐ ዬዳዋንቱ ኢታባ አዋዪኖ። 16 መꬍና ጎዳይ ሀዋዳን ያጌ፤ “ካዉተꬃቶ ኦድተ፤ የሩሳላምዉካ ሀዋዳን ያጊደ አዋይተ፤ ይሁዳ ካታማቱዋ ቦላን፥ ‘ሃኮ ቢታፐ ኦላ አዋይያ ኦላንቻቱ ይ ደኢኖ፤ 17 እ ታ ቦላ ማካሌዳ ድራዉ፥ ጋደን ደእያ ካꬃ ናግያዋንቱዳን፥ ሄ ኦላንቻቱ ይሁዳ ዩሹዋን ዩይ አꬊኖ’ ያግተ” ያጌ።

18 ይሁዳ አሳቶ፥ ህንተ ሀኑነ ህንተ ኦሱ ሀዋ ኡባ ህንተ ቦላ አሄዳ። ሀዌ ህንተዉ ሙሮ። እ አይ ኬሻ ጫምያቤ! ህንተ ዎዛና አይ ኬሻ ጫድያቤ!

ኤርማስ ባረ አሳ ግሻዉ ዝላሌዳ

19 አየ ታኖ! ታን ሀዋ ዎታ ዳንዳያኔ! አየ ታ ዎዛናዉ! ታ ዎዛናይ ድድቄ፤ ታን ጮኡ ጋናዉ ዳንዳይከ። አያዉ ጎፐ፥ ታን ማላካታ ፑኑዋነ ኦላ ዋሱዋ ስሳድ። 20 ኢታባይ ኢታባ ካሌ፤ ሙለ ቢታይ ባዬዳ። ታ ዱንካነቱነ ጋርዳቱ ኤለካ ꬋዬድኖ። 21 አዉደ ጋካናዉ ኦላ ማላታ ጼላኔነ ማላካታ ፑኑሳ ስሳኔ?

22 ጾሳይ ሀዋዳን ያጌ፤ “ታ አሳይ ቦዛ፤ ኡንቱንቱ ታና ኤርክኖ። ኡንቱንቱ ቆፍ ባይና ናናቱዋ፤ ኡንቱንቶ አኬክ ባዋ። ኡንቱንቱ ኢታባ ኦꬃናዉ ኤራንቻ፤ ሽን ሎኦባ ኦꬃናዉ ኤርክኖ” ያጌ።

ኤርማስ በኤዳ ሳፃ

23 ታን ሳኣ ጼላድ፤ ሳአይ ጊግቤናዋነ አያይነ ባይና መላ ግድያዋ በኣድ። ቃይ ሳሎቱዋ ጼላድ፤ ኡንቱንቱን ፖኡ ባይናዋ በኣድ። 24 ደረቱዋ ጼላድ፤ ኡንቱንቱ ቃጽያዋነ ዞዘቱ ኡባይ ጉየነ ስንꬃዉ ጋጅ ጋጅያዋ በኣድ። 25 ታን ጼላድ፤ ሽን አይ አሳነ በአበይከ፤ ሳሉዋ ካፎቱካ ኡባይ ፓሊደ ባቃቴድኖ። 26 ጼላድ፤ አራዳ ቢታይ መላ ግዴዳዋ በኣድ፤ መꬍና ጎዳ ስንꬃን፥ አ ሱሎ ሀንቁዋ ስንꬃን ሄ ቢታ ካታማቱካ ዮደቴድኖ።

27 መꬍና ጎዳይ ሀዋዳን ያጌ፤ “ሙለ ቢታይ ባያና፤ ሽን ታን አ ዉርሳ ꬋይስከ። 28 ሄዋ ድራዉ፥ ሳአይ ዬካና፤ ሳሎቱካ ቦላን ꬉማና። አያዉ ጎፐ፥ ታን ጋ ድጋድ፤ ማርሰትከ። ታን ቆፋ ቃቻ ክቻድ፤ አግከ” ያጌ።

29 ፓራ አሳቱነ ዎንዳፍያ አሳቱ ጋርማሙዋን፥ አሳይ ካታማ ኡባፐ ባቃታና። ባጋቱ ዎጺደ ዎራ ጋርሳ ገልና፥ ባጋቱ ቃይ ዛላ ሽቢኖ። ካታማይ ኡባይ ኦኒደ፥ ደእያ አሳ ꬋዬዳ።

30 ኔኖ፥ ባያ ክቼዳኔ፥ ኔን አይ ኦꬃይ? ነ ዞኦ ማዩዋ አያዉ ማያይ? ዎርቃ አሌቁዋ አያዉ ዎꬃይ? ነ አይፍያ ስጲንꬃ አያዉ ኦካይ? ኔን ጮ መላ ኔና ሎይꬃዳ። ነ ላገꬃቱ ኔና ካꬌድኖ፤ ኡንቱንቱ ኔና ዎꬋናዉ ኮዪኖ። 31 ታን የሉዋ ኦይቀቴዳ ምሽራታ ዋስያዋ ማላ ዋሱዋ ስሳድ። እ ዋሱ ኮይሮ ናኣ የልያ ማጫ ምሽራት ኦልያ ማላ። ሄ ዋሱ፥ የሩሳላማ ሸምፑዋ ተኤታደ፥ ባረ ኩሽያ ምጫደ፥ “አየ ታኖ! ሄኮ ታና ዎꬋናዉ ሀኒኖ!” ያጋደ ዋስያ ዋሱዋ።

5

የሩሳላመ አሳ ናጋራ

1 ጾሳይ ሀዋዳን ያጌ፤ “አነ የሩሳላመ ኦግያ ፑደነ ዱገ ሀመትተ፤ አነ ዩይ አꬊደ ጼልተነ አኬክተ፤ አ ጉታራንካ ኮይተ። ጽሉዋ ፕርድያነ ቱሙዋ ኮይያ እት አሳ ህንተ ደሞፐ፥ ታን የሩሳላመ ማራና። 2 ሽን ኡንቱንቱ፥ ‘መꬍና ጎዳይ ኤሮ’ ጎፐካ፥ ኡንቱንቱ ቱሙዋፐ ዎርዱዋን ጫቂኖ” ያጌ።

3 አቤት መꬍና ጎዳዉ፥ ነ አይፈቱ ቱሙዋ ጼልክኖየ? ኔን ኡንቱንታ ደቻዳ፥ ሽን ኡንቱንታ ሳክቤና። ኔን ኡንቱንታ ክንቼሬꬃዳ፥ ሽን ኡንቱንቱ ሴራ አከናን እጼድኖ። ኡንቱንቱ ባረንቱ ሶምኡዋ ዛላፐ አꬅ ምንሲደ፥ ባረንቱ ናጋራፐ ስመናን እጼድኖ።

4 ሄዋፐ ጉይያን፥ ታን ሀዋዳን ያጋደ ቆፓድ፤ “ሀዋንቱ ህዬሳ ጻላላ፤ ሀዋንቱ ቦዛ። አያዉ ጎፐ፥ ኡንቱንቱ መꬍና ጎዳ ኦግያ፥ ባረንቱ ጾሳ ህግያ ኤርክኖ። 5 ስም ታን ዎልቃማ አሳቱዋኮ ባናነ ኡንቱንቶ ኦዳና። አያዉ ጎፐ፥ ኡንቱንቱ መꬍና ጎዳ ኦግያ፥ ባረንቱ ጾሳ ህግያ ኤሪኖ” ያጋደ ቆፓድ። ሽን ኡንቱንቱ ኡባይካ እትፐ አ ሞርገ ምꬃ መንꬄድኖነ ቃሹዋካ ዱꬄድኖ። 6 ሄዋ ድራዉ፥ ጋሙ ባረ ዎራፐ ከሲደ፥ ኡንቱንታ ዎꬋና። ጄሪ ባዙዋፐ ከሲደ፥ ኡንቱንቱ ም ꬋይሳና። ማሂ ኡንቱንቱ ካታማቱዋ ዙጊደ ናጋና። ሄ ካታማቱዋፐ ከስያ ኡባይ ፑዘት ዉራና። አያዉ ጎፐ፥ ኡንቱንቱ ማካላይ ዳልጌዳ፤ ኡንቱንቱ ቶሺካ ዳሬዳ።

7 ጾሳይ ሀዋዳን ያጌ፤ “ታን ህንተ ናጋራ አያዉ አቶ ጎ? ህንተ ናናቱ ታና አጊደ፥ ዎርዶ ጾሳቱዋን ጫቄድኖ። ታን ኡንቱንታ ምዛደ ካልሳድ፤ ሽን ኡንቱንቱ ሻርሙጼድኖነ ሻርሙጻቱዋ ጎልያ ሲሬድኖ። 8 ኡንቱንቱ ꬊከቴዳ ኮሩማ ፓራዳን ዚቲደ፥ ሀራ አሳ ማቻቶ ዎሹማናዉ አሞቲኖ። 9 ቱሙ ታን ሀ የዎቱዋ ድራዉ፥ ኡንቱንታ ሙራናዉ በስክታ? ሀዋ ማላ ካዉተꬃዉ ታ ሀሉዋ ከስክታ?” ያጌ መꬍና ጎዳይ።

10 ቃይካ መꬍና ጎዳይ ሀዋዳን ያጌ፤ “እ ዎይንያ ቱራ ማራ ግዱዋና ቢደ ባይዝተ፤ ሽን ዉርስ ꬋይሶፕተ። እ ታሸቱዋ ፐንጊ ኦልተ፤ አያዉ ጎፐ፥ ኡንቱንቱ መꬍና ጎዳሳ ግድክኖ። 11 እስራኤልያ አሳቱነ ይሁዳ አሳቱ ሙለካ አማነትበይክኖ” ያጌ።

12 ኡንቱንቱ ሀዋዳን ጊደ፥ መꬍና ጎዳ ቦላ ዎርዱዋን ሃሳዬድኖ፤ “እ አይነ ኦና፤ ቆህያባይ አያይነ ኑ ቦላ ዬና። ሞርክያ ማሻ ዎይ ኮሻ ኑን ሙለካ በኦኮ። 13 ትምቢትያ ኦድያዋንቱ ጫርኩዋ ማላ፤ ኡንቱንቱን ጾሳ ቃላይ ባዋ። ሄዋ ድራዉ፥ ኡንቱንቱ ግያዌ ኡባይ ኡንቱንታ ጋኮ” ያጊኖ።

14 ሄዋ ድራዉ፥ መꬍና ጎዳይ፥ ኡባፐ ዎልቃማ ጾሳይ እስራኤልያ አሳ ሀዋዳን ያጌ፤ “ኡንቱንቱ ሀ ቃላ ሃሳዬዳ ድራዉ፥ ታን ታ ቃላ ነ ዶናን ታማ ከሳና። ሀ አሳካ ምꬃ ከሳና፤ ሄ ታማይ ኡንቱንታ ም ꬋይሳና” ያጌ።

15 መꬍና ጎዳይ ህንተና ሀዋዳን ያጌ፤ “ህንተኖ፥ እስራኤልያ አሳቶ፥ ታን ህንተ ቦላ ሃኮ ቢታፐ እት ካዉተꬃ አሀና። እነ ዎልቃማነ በን ካዉተꬃ። ኡንቱንቱ ቃላ ህንተ ኤረና፥ ኡንቱንቱ ሃሳያይካ ህንተዉ ገለና ካዉተꬃ። 16 ኡንቱንቱ ጩብያ ሾኩ ዶያ ዱፎ ማላ። ኡንቱንቱ ኡባይካ ዎልቃማ አሳ። 17 ኡንቱንቱ ህንተ ካꬃነ ቁማ ቦንቂደ ማና። ህንተ አቱማ ናናቱዋካ ማጫ ናናቱዋካ ዎꬋና። ህንተ ዶርሳካ ሚዛካ ቦንቂደ ማና። ህንተ ዎይንያ ቱራ ቴራካ ባላስያ ግያ ምꬃ ቴራካ ቦንቂደ ማና። ህንተ አማነትያ፥ ግምበቴዳ ካታማቱዋካ ኡንቱንቱ ባረንቱ ማሻን ኦሊደ ባይዛና” ያጌ።

18 መꬍና ጎዳይ ኤርማሳ ሀዋዳን ያጌ፤ “ሽን ሄ ጋላሳቱዋን ግዶፐካ፥ ታን ታ አሳ ኡባና ዉርሳ ꬋይስከ። 19 አሳይ ኔና፥ ‘መꬍና ጎዳይ ኑ ጾሳይ ኑ ቦላ ሀዋ ኡባ አያዉ ኦꬄዴ?’ ጊደ ኦችያ ዎደ፥ ኔን ኡንቱንቶ፥ ‘ህንተ ታና፥ ጾሳ አጊደ፥ ህንተ ማታን እማꬃ ጾሳቶ ኦꬄዳዋዳን፥ ሄዋዳን ህንተካ አሳ ማታን እማꬃ አሳቶ ኦꬃና’ ያጋ” ያጌዳ።

ጾሳይ ባረ አሳ፥ “ህንተና ኤርተ” ጌ

20 ቃይካ ጾሳይ፥ “ሀዋ ያቆባ አሳቶ ኦዳ፤ ይሁዳ ቢታንካ ሀዋዳን ያጋደ አዋያ፤ 21 ‘ህንተኖ፥ አይፊ ደእሺና ጼለናዋንቶ፥ ሀይꬃይ ደእሺና ስሰናዋንቶ፥ ኤያነ ዶንጭሎዋንታ አሳቶ፥ ሀዋ ስስተ!* 22 ላ ህንተ ታዉ አያዉ ያይክቴ? ያጌ መꬍና ጎዳይ። ህንተ ታ ስንꬃን አያዉ ኮኮርክቴ? አያዉ ጎፐ፥ ታን ሻፈቱዋ አባዉ ዛዋ፥ መꬍናዉ አ ፕንና ድርሳ ኦꬃድ። ቤታቱ ፑሻከቶፐካ ጾናናዉ ዳንዳይክኖ። ኡንቱንቱ ጉሞፐካ ፕናናዉ ዳንዳይክኖ። * 23 ሽን ሀ አሳቶ ሙመነ ማካላ ዎዛናይ ደኤ። ኡንቱንቱ እት ባጋ ስሚደ፥ ዎራ ቤድኖ። 24 ኡንቱንቱ ባረንቱ ዎዛናን፥ “ኑዉ አድልያ እራነ አሱራ እራና ዎድያን ዎድያን እምያ፥ ኑና ኑ ካꬃ ዳቡርስሰናን ሺሽስያ መꬍና ጎዳዉ፥ ኑ ጾሳዉ፥ አነ ያዬቶ” ግበይክኖ። 25 ህንተ ኢታ ኦሱ ሀዋንታ ተኤዳ። ህንተ ናጋራይ ህንተና ሎኦባፐ አሼዳ’ ያጋ” ያጌ።

26 ጾሳይ ሀዋዳን ያጌ፤ “ታ አሳ ግዶን ኢታ አሳቱ ደኢኖ። ካፎቱዋ ኦይቃናዉ ናግያ አሳቱዋዳን ዙጊደ ናጊኖ። ኡንቱንቱ ግትያ የጊኖ፤ አሳቱዋ ኦይቂኖ። 27 ኮꬃን ካፉ ኩሜዳዋዳን፥ ኡንቱንቱ ጎልያን ጭሙ ኩሜዳ። ሄዋ ድራዉ፥ ኡንቱንቱ ዎልቃማነ ዱረ ግዴድኖ። 28 ኡንቱንቱ ኦርደነ ሞꬎ ግዲደ ድጬድኖ። ኡንቱንቱ ኢታ ኦሶ ዛዋይ ባዋ። ኡንቱንቱ አዉ ባይና ናናቱዋ ሻትንꬃናዉ ኡንቱንቱ ድራዉ ሞተትክኖ፤ ህዬሳቱዋ ማታካ ናግበይክኖ። 29 ያትና፥ ታን መꬍና ጎዳይ ኡንቱንታ ሄዋ ድራዉ፥ ሙራናዉ በስክታ? ሀዋ ማላ ካዉተꬃ ቦላ ታ ሀሉዋ ከሳናዉ በስክታ?” ያጌ።

30 ቃይካ ጾሳይ ሀዋዳን ያጌ፤ “ዳሮ ኢታባይነ ዳጋንꬅያባይ ቢታ ቦላን ሀኔዳ። 31 ትምቢትያ ኦድያዋንቱ ዎርዱዋ ኦዲኖ፤ ቄሳቱ ካ ኡንቱንቱ ዞርያን አይሲኖ። ታ አሳይካ ሄዋ ማላባ ዶሴ! ሽን ዉርሰꬃን ዋኒቴ?” ያጌ።

6

የሩሳላመ ሞርክያን ዶደቴዳ

1 ቃይካ ጾሳይ፥ “ህንተኖ፥ ቢንያማ አሳቶ፥ ህንተ ሸምፑዋ አሻናዉ ባቃትተ! የሩሳላመፐ ከስተ! ታቆአ ካታማን ማላካታ ፑንተ! ቤት-ሀካሬማ ግያ ሳን ማላታ በስተ! አያዉ ጎፐ፥ ሁጲሳ ባጋፐ ኢታባይነ ባላ ባሻይ ያና ሀኔ። 2 ታን ሎእያነ ናሸችያ ጽዮነ ካታማቱዋ ꬋይሳና። 3 ሞርከቱ ሄንꬃንቻቱዋዳን ባረንቱ ዉድያ አኪደ፥ አ ቦላ ያና። አ ዩሹዋን ባረንቱ ዱንካንያ ኤሳና፤ ባረንቱ ዉድያነ ባረንቱ ሳኣን ሳኣን ሄማና። 4 ኡንቱንቱ እቱ እቱዋ፥ ‘የሩሳላመና ኦለታናዉ ጊግተ! ደንድተ! አነ ኑን አ ሴታ ጋላስ ኦሌቶ። ሽን አየ አና! ሳአይ ቃሜ፤ ኦማርሳ ኩዋይ አዱቂ አዱቂ ቤ። 5 ሄዋ ድራዉ፥ ደንድተ! አነ ቃማ ኦሌቶ፤ አ ጌሱዋ ላሌቶ’ ያጊደ ማቀቲኖ” ያጌ።

6 ኡባፐ ዎልቃማ መꬍና ጎዳይ ሀዋዳን ያጌ፤ “ምꬃቱዋ ቃንጽተ። የሩሳላመ ግምቢያ ማታን ቢታ ዶሪደ ድድቅተ። ሄ ካታማን ናቁ ኩሜዳ ድራዉ፥ እ ሙረታናዉ በሴ። 7 ኦላይ ባረ ሃꬃ ፑልትያዋዳን፥ እካ ባረ ኢታተꬃ ፑልቴ። ማካላባይነ ባሻባይ አ ግዶን ስሰቴ። ኡባ ገደ አ ሳአይነ ማዱꬃይ ታ ስንꬃን ቤቴ። 8 ኔኖ የሩሳላመ፥ ታን ኔና ሴርያዋ አካ። አከናን እጾፐ፥ ታን ኔፐ ሻከታናነ ነ ቢታ እት አሳይነ ደኤና ባድነ ቢታ ከሳና” ያጌ።

እስራኤልያ አሳ ማካላ

9 ኡባፐ ዎልቃማ መꬍና ጎዳይ ሀዋዳን ያጌ፤ “ዎይንያ ቴራ ማጽያዋዳን፥ እስራኤልያ አሳ አቴዳዋንታ ሎይꬂደ ማጽተ። ዎይንያ ቴራ ቆርያ አሳዳን፥ ህንተ ኩሽያ ዳሻቱዋ ግዶ ላኤንꬁዋካ የድተ” ያጌ።

10 ታን ኦስ ኦዶሻ? ኦና ሴሮሻ? ኦን ስሳንዴሻ? በእተ፥ ኡንቱንቱ ስሰና ማላ፥ ኡንቱንቱ ሀይꬃይ ባረት ኡቴዳ። በእተ፥ መꬍና ጎዳ ቃላይ ኡንቱንቶ ቅሊጭያዋ ግዴዳ፤ ኡንቱንቱ አን ናሸትክኖ። 11 ሄዋ ድራዉ፥ መꬍና ጎዳ ሀንቁ ታናን ኩም ኡቴዳ። ታን ሀ ሀንቁዋ ተአናዉ ዳንዳይከ።

ያትና፥ ጾሳይ ታና ሀዋዳን ያጌ፤ “ታ ሀንቁዋ ኦግያን ደእያ ናናቱዋ ቦላነ ሺቄዳ ያላጋ አሳ ቦላ ትጋ። ማቻቶካ አስናካ፥ ጭም ዉሬዳ አሳካ እ አክ ባና። 12 ታን ሄ ቢታን ደእያዋንቱ ቦላ ታ ኩሽያ የድያ ዎደ፥ ኡንቱንቱ ጎለቱ፥ ኡንቱንቱ ጎሻናካ ኡንቱንቱ ማቼቱዋናካ ኡባይ ሀራቶ እመታና” ያጌ መꬍና ጎዳይ። *

13 ቃይካ ጾሳይ ሀዋዳን ያጌ፤ “ጉꬃይካ ዳሩካ ኡባይ ዎꬍያ ማናዉ ይርገቴ። ትምቢትያ ኦድያዋንቱካ ቄሳቱ ካ ኡባይ አሳ ጭሚኖ። 14 ታ አሳ ማዱꬃ ሳከናባ ጊደ፥ ጉꬃ ꬋልያ ዎꬂኖ። ሳሩ ባይናን፥ ‘ሳሮ፤ ሳሮ!’ ያጊኖ። * 15 ሀ ሸነይያ ኦሱዋ ኦꬂደ፥ ኡንቱንቱ ዬላቴድኖ? ቱይት፥ ኡንቱንቱ ሙለካ ዬላትበይክኖ። ኡንቱንቱ ዬላይ አየንቶካ ኤርክኖ። ሄዋ ድራዉ፥ ኡንቱንቱካ ኩንዴዳዋንቱ ግዶን ኩንዳና። ታን ኡንቱንታ ሙርያ ዎደ፥ ኡንቱንታ ካዉሻና” ያጌ መꬍና ጎዳይ።

16 መꬍና ጎዳይ ሀዋዳን ያጌ፤ “ኦግያን ኤቂደ ጼልተ፤ በን ሎሶቱ ደኢያሳ ኦችተ። ‘ሎኦ ኦጊ ሀቃን ደኢ?’ ያጊደ ኦችተነ አን ሀመትተ። ያቲደ ህንተዉ ሸምፕ አክተ። ያግና ህንተ፥ ‘ኑን ሄ ኦግያን ሀመቶኮ!’ ያጌድታ። 17 ታን ናግያዋንታ ህንተ ቦላ ሱንꬃደ፥ ‘ማላካታይ ፑነትያ ዎደ ስስተ!’ ያጋደ ኦዳድ። ሽን ህንተ፥ ‘ኑን ስሶኮ’ ያጌድታ።

18 “ሄዋ ድራዉ፥ ካዉተꬃቶ፥ ስስተ! ማባራቶ፥ ታን ታ አሳ ኦꬅያዋ ኤርተ! 19 ሳኣን ደእያ አሳቶ፥ ሀዋ ስስተ! ታን ኡንቱንቱ ኢታ ቆፋ ድራዉ፥ ኢታባ ሀ አሳ ቦላ አሃድ። አያዉ ጎፐ፥ ኡንቱንቱ ታ ቃላ ስሰናን እጼድኖ፤ ታ ህግያካ ኦል ባሼድኖ። 20 ሳባ ግያ ቢታፐ ዬዳ እጻናይ ዎይ ሃኮ ቢታፐ ዬዳ ሳዊያ ቅማሚ ታዉ አይሴ? ህንተ ጹግያ ያርሹካ አከተና። ህንተ ያርሹ ታና ናሸቼና” ያጌ።

21 ሄዋ ድራዉ፥ መꬍና ጎዳይ ሀዋዳን ያጌ፤ “በእተ፥ ታን ሀ አሳ ስንꬃን ꬉበቱዋ ዎꬃና። አዎቱነ ናናቱ እትፐ ኡንቱንቱን ꬉበታና። ሾሮቱነ ላገቱ ꬋያና” ያጌ።

ሁጲሳ ባጋፐ ዶድያ ኦላንቻቱዋ

22 ቃይካ መꬍና ጎዳይ ሀዋዳን ያጌ፤ “በእተ፥ ሁጲሳ ባጋ ቢታፐ ኦላንቻቱ ዪኖ፤ እት ዎልቃማ ካዉተꬃይ ሳኣ ጋጻፐ ደንዴ። 23 ኡንቱንቱ ዎንዳፍያነ ቶራ ኦይቄድኖ። ኡንቱንቱ ቃረት ባይናዋንታነ የድ ማረናዋንታ። ኡንቱንቱ ባረንቱ ፓራን ፕሪጽያ ዎደ፥ አባይ ጉምያዋዳን ጉሚኖ። ህንተኖ፥ ጽዮነ ካታማ አሳቶ፥ ኡንቱንቱ ህንተና ኦላናዉ እት አሳዳን ሳልፔድኖ” ያጌ።

24 ኑን ሄ ኦዱዋ ስስና፥ ኑ ኩሺ ህልስ ጌዳ። ምሽራቶ ኦይꬃይ ኦይቂያዋዳን፥ ኑና መቱ ኡንኤዳ። 25 ሾይቃ ከሶፕተ፤ ኦግያናካ ሀመቶፕተ። አያዉ ጎፐ፥ ሞርኪ ማሻ ኦይቄዳ፤ ያና ሃናካ ዳጋንꬅያባይ ደኤ። 26 ሀእ ታ አሳዉ፥ ማቃ ማዪደ፥ ብድንꬃን ጎንዶረትተ፤ ባረ መጽ እት ናአዉ ዬክያዋዳን ሴላ ዬኩዋ ዬክተ። አያዉ ጎፐ፥ ꬋይስያዌ አኬከናን ደእሺና፥ ኑ ቦላ ያና።

27 ጾሳይ ኤርማሳ ሀዋዳን ያጌ፤ “ኤርማሳ፥ ኔን ኡንቱንቱ ኦግያ ጾሞሳና ማላነ ፓጫና ማላ፥ ታን ኔና ብራታ ፓጭያ አሳ ከሳድ፤ ታ አሳካ ፓጨትያ ብራታ ከሳድ። 28 ኡንቱንቱ ኡባይ ዝግር ዩይያ፥ ኦድና አከና ማካላንቻ። ኡንቱንቱ ናሃስያነ ብራታ፤ ኡንቱንቱ ኡባይካ ባይዙዋ ኦꬂኖ። 29 ብራታ ቦላን ደእያ ሽኣ ጹጊደ ጌሻና ማላ፥ ዎምፒናይ ዎልቃፐ ዎምፒነቴ። ሽን ጌሻናዉ ዋየቴዳ ዋዪ ኡባይካ መላ፤ ታ አሳ ግዶን ደእያ ኢታቱ ክችበይክኖ። 30 መꬍና ጎዳይ ኡንቱንታ ኦል አጌዳ ድራዉ፥ ኡንቱንቱ ኦለቴዳ ብራ ጌተቲኖ” ያጌ።

7

ኤርማስ ጌሻ ጎልያን አዋዬዳ

1 መꬍና ጎዳፐ ኤርማሳኮ ዬዳ ቃላይ ሀዋ፤ 2 “መꬍና ጎዳ ጌሻ ጎልያ ፐንገን ኤቃ። ሀ ቃላ ሀዋዳን ያጋደ አዋያ፤ ‘ህንተኖ፥ መꬍና ጎዳዉ ጎይናናዉ ሀ ፐንገቱዋና ገልያ ይሁዳ አሳቶ፥ ኡባይካ መꬍና ጎዳ ቃላ ስስተ! 3 ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “ህንተ ኦግያነ ህንተ ኦሱዋ ላምተ፤ ታን ህንተና ሀ ሳኣን ዎꬃና። 4 ጭሞ ቃላን፥ ሀዌ መꬍና ጎዳ ጌሻ ጎልያ! ሀዌ መꬍና ጎዳ ጌሻ ጎልያ! ሀዌ መꬍና ጎዳ ጌሻ ጎልያ ያጊደ አማነቶፕተ። 5 ህንተ ህንተ ኦግያነ ኦሱዋ ቱሙዋፐ ላሞፐ፥ እቱ እቶ ቱሙዋ ፕርዶፐ፥ 6 በተቱዋነ አዉ ባይና ናናቱዋ፥ አስናይ ሀይቄዳ አምኤ ማጫ አሳ ናቀናን አጎፐ፥ ሀ ሳኣን ጽሎ አሳቱዋ ሱꬃ ጉሰናን አጎፐነ፥ ህንተ ቆሄተናዳን፥ ሀራ ጾሳቶ ጎይነናን አጎፐ፥ 7 ታን ህንተ ማይዛ አዋቶ መꬍ መꬍናዉ እሜዳ ቢታን ህንተና ዎꬃና። 8 በእተ! ህንተ አይነ ፓና ጭሙዋ ቃላን አማነቲታ” ያጌ’ ያጋ” ያጌ።

9 ጾሳይ ሀዋዳን ያጌ፤ “ህንተ ዉኢታ፥ ዎꬊታ፥ ሻርሙጺታ፥ ጫቂደ ዎርዱዋ ማርካቲታ፥ ባኣላ ግያ ኤቃዉ ያርሹዋ ያርሺታ፥ ሀዋፐ ካሰ ህንተ ኤረና ሀራ ጾሳቶ ጎይኒታ። 10 ያቲደ ታ ሱንꬃን ጼገቴዳ ጌሻ ጎልያ ዪደ፥ ታ ስንꬃን ኤቂደ፥ ‘ኑን ሳሮ አቴዶ!’ ያጊታ። ሽን ሀ ሸነይያ ኦሱዋ ኡባ ኦꬃናዉ ሳሮ አቴድቴ? 11 ታ ሱንꬃን ጼገቴዳ ሀ ጌሻ ጎሊ ህንተዉ ፓንጋቱ ቆሰትያ ጎንጎሎ ጌድቴየ? ህንተ ኦꬅያዋ ኡባ ታን ታ ሁጲያን በኣድ” ያጌ መꬍና ጎዳይ። *

12 ጾሳይ ሀዋዳን ያጌ፤ “ታን ታ ሱንꬃዉ ደኢያሳ ኦꬃደ ኮይሮ ዶሬዳ፥ ሴሎን ታ ሳኣ አነ ቢተ። ታ አሳ እስራኤልያ ኢታተꬃ ድራዉ፥ ታን ሄ ሳኣ ዋቴደንቶ በእተ። * 13 ህንተ ሀ ኡባባ ኦꬄድታ። ታን ህንተዉ ዛራ ዛራደ ኦዳድ፤ ሽን ስሰናን እጼድታ። ታን ህንተና ጼሳድ፤ ሽን ታዉ ኮይበይክታ ያጌ መꬍና ጎዳይ። 14 ሄዋ ድራዉ፥ ታን ሴሎ ቦላ ኦꬄዳዋ፥ ሀዋን ህንተ አማነትያ፥ ታ ሱንꬃን ጼገቴዳ ሀ ጌሻ ጎልያ ቦላካ ኦꬃና። ህንተዉነ ካሰ ህንተ አዋቶ እሜዳ ሳኣን ሀዋን፥ ታን ሴሎ ቦላ ኦꬄዳዋ ማላ ዛረꬃደ ኦꬃና። 15 ህንተ ዳቦቱዋ፥ ኤፍሬማ ዘረꬃቱዋ ታን ድጌዳዋዳን፥ ታ ስንꬃፐ ህንተናካ ድጋና” ያጌ።

አሳይ አዛዘተናን እጼዳ

16 ጾሳይ ሀዋዳን ያጌ፤ “ኤርማሳ፥ ሄዋ ድራዉ፥ ሀ አሳቶ ዎሶፓ፤ ኡንቱንቱ ግሻታ ኦቾፓ ዎይ ዋሶፓ፤ ኔን ኡንቱንቶ ጋናቶፓ። አያዉ ጎፐ፥ ታን ነዉ ስስከ። 17 ኡንቱንቱ ይሁዳ ካታማቱዋንነ የሩሳላመ ኦገቱዋን ኦꬅያዌ አየንቶ በእኪየ? 18 ናናይ ምꬃ ምጺኖ፤ አዎቱ ታማ ኤꬂኖ፤ ማጫ አሳቱ፥ ‘ሳሉዋ ካታቶ’ ግያ ጾሳትዉ ኡክꬃ ኡካናዉ ꬊልያ ሙናቂኖ። ኡንቱንቱ ታና ቆሀና ጊደ፥ ኡሻ ያርሹዋ ሀራ ጾሳቶ ጉሲኖ። * 19 ሀዋን ቱሙ ቆሄትያዌ ታኔ? ሀዋን ቆሄቲደ ዬላትያዌ ባረንቱ ሁጲያዉ ኡንቱንታ ግድክኖ?” ያጌ መꬍና ጎዳይ።

20 ሄዋ ድራዉ፥ ኡባ ሞድያ ጾሳይ ሀዋዳን ያጌ፤ “በእተ፥ ታ ይሉነ ታ ሀንቁ ሀ ሳኣ ቦላ፥ አሳ ቦላነ መህያ ቦላ፥ ጋደን ደእያ ምꬃ ቦላነ ቢታን ደእያ ካꬃ ቦላ ጉካና። ጉኪደ ኤጻና፤ ቶአናዉካ ዳንዳየና” ያጌ።

21 ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “ህንተ ጹግያ ያርሹዋ ሀራ ያርሾቱዋና ጉጂደ፥ ሄ አሹዋ ህንተዉ ሚተ። 22 ታን ኡንቱንታ ግብጼ ቢታፐ ከስያ ጋላስ፥ ጹግያ ያርሹዋባ ግድና፥ ሀራ ያርሾቱዋባ ግድና፥ ህንተ ማይዛ አዋቶ ኦዳበይከ ዎይ አዛዛበይከ። 23 ሽን ታን ኡንቱንቶ ሀ አዛዙዋ እማድ፤ ‘ታዉ አዛዘትተ። ያቶፐ፥ ታን ህንተ ጾሳ ግዳና፤ ህንተካ ታ አሳ ግዳና። ህንተዉ ሎአና ማላ፥ ታን ህንተና አዛዝያ ኦግያ ኡባን ሀመትተ’ ያጋድ። 24 ሽን ኡንቱንቱ ታዉ ስሰናን ዎይ ሀይዘናን እጼድኖ። ኡንቱንቱ ባረንቱ ኢታ ዎዛና ሙመተꬃዳን ሀመቴድኖ፤ ኡንቱንቱ ስንꬃዉ ብያዋ አጊደ፥ ጉየ ቤድኖ። 25 ህንተ ማይዛ አዎቱ ግብጼ ቢታፐ ከሴዳ ጋላሳፐ ዶሚደ፥ ሀች ጋካናዉ፥ ታን ታ ቆማቱዋ፥ ትምቢትያ ኦድያዋንታ ዎንትና ዎንትና ህንተዉ ኪታደ ታካድ። 26 ሽን ህንተ ታዉ ስሰናን ዎይ ሀይዘናን እጼድታ። ህንተ ሞርግያ ꬉልሴድታነ ህንተ ማይዛ አዎቱዋፐካ አꬊደ፥ ኢታባ ኦꬄድታ።

27 “ሀዋ ኡባ ኔን ኡንቱንቶ ኦዳና፤ ሽን ኡንቱንቱ ነ ግያዋ ስስክኖ። ኔን ኡንቱንታ ጼሳና፤ ሽን ኡንቱንቱ ነዉ ኮይክኖ። 28 ሄዋ ድራዉ፥ ኤርማሳ፥ ኔን ኡንቱንቶ ሀዋዳን ያጋ፤ መꬍና ጎዳዉ ባረ ጾሳዉ አዛዘተና ዎይ ሴርና ስመና ካዉተꬃይ ሀዋ። ቱሙ ꬋዬዳ፤ ቱማይ ኡንቱንቱ እንጻርሳፐ ባዬዳ። 29 ህንተ ሁጲያ ሜዲደ ኦልተ። አያይነ ባይና ꬎቃ ደረቱዋ ቦላ ከሲደ ዝላልተ። አያዉ ጎፐ፥ መꬍና ጎዳይ ባረና ይሎዬዳ የለታ እጼዳነ አግ ባሼዳ ያጋ” ያጌ።

30 ቃይካ መꬍና ጎዳይ ሀዋዳን ያጌ፤ “ይሁዳ አሳቱ ታ ስንꬃን ኢታባ ኦꬄድኖ። ኡንቱንቱ ታ ሱንꬃን ጼገቴዳ ጌሻ ጎልያ ቱንሳናዉ፥ ታና ሸነይያ ኤቃቱዋ አሂደ፥ አ ግዶን ዎꬄድኖ። 31 ኡንቱንቱ ባረንቱ አቱማ ናናቱዋነ ማጫ ናናቱዋ ታማን ጹጊደ ያርሻናዉ፥ ህኖማ ዛንጋራ ꬎቃን ቶፌታ ግያ ያርሹዋ ሳኣ ግምቤድኖ። ሽን ሄዌ ታን ኡንቱንቱ አዛዛቤናባነ ታ ቆፋን ባይናዋ። * 32 ሄዋ ድራዉ፥ ሄ ሳአይ ህኖማ ዛንጋራ ዎይ ቶፌታ ጌተትያዌ አቲደ፥ ሹካ ዛንጋራ ያገቲደ ጼሰታና ጋላሳቱ ዪኖ ያጌ መꬍና ጎዳይ። አያዉ ጎፐ፥ ሞግያ ሳአይ ባይና ድራዉ፥ ቶፌት ኡንቱንቱ ባረንቱ አሃ ሞግያ ሳኣ ግዳናዋ። 33 ሄ ዎደ ሄ አሳቱዋ አሃይ ሳሉዋ ካፎቶነ ሳኣ ዶአቶ ቁማ ግዳና፤ ኡንቱንቱ ያሽሲደ የደርስያዌ ደኤና። 34 ታን እልልሳነ ናሸቻ ኮሻይ፥ ቡላችያዋነ ቡላቼትያን ኮሻይ ይሁዳ ካታማቱዋንነ የሩሳላመ ኦገቱዋን ስሰተናዳን ድጋና። አያዉ ጎፐ፥ ቢታይ መላ አታና” ያጌ። *

8

1 መꬍና ጎዳይ ሀዋዳን ያጌ፤ “ሄ ዎድያን ይሁዳ ካተቱዋ መቀꬃይ፥ ካፖቱዋ መቀꬃይ፥ ቄሳቱ ዋ መቀꬃይ፥ ትምቢትያ ኦድያዋንቱ መቀꬃይነ የሩሳላመን ደእያ አሳቱዋ መቀꬃይ ኡባይ ዱፉዋፐ ማጸቲደ ከሳና። 2 ኡንቱንቱ ሲቄዳ፥ ኪተቴዳ፥ ካሌዳ፥ ዞርያ ኦቼዳነ ጎይኔዳ አዋዉ፥ አግናዉነ ሳሉዋ ጾልንትያ ኡባዉ ምጨታና። ኡንቱንቱ መቀꬃይ ሺቀና ዎይ ሞገተና፤ ሽን ቢታ ቦላን ፕቱዋ ማላ ግዳናዋ። 3 ላሌዳ ሳአቱዋን ደእያ፥ ሀ ኢታ ካዉተꬃፐ አቴዳ አሳቱ ኡባይ ደኡዋፐ ሀይቁዋ ዶራና። ታን ኡባፐ ዎልቃማ መꬍና ጎዳይ ሀዋ ኦዳይ” ያጌ።

ናጋራነ ሙሩዋ

4 መꬍና ጎዳይ ታና ሀዋዳን ያጌዳ፤ “አሳቶ ያጋ፤ ጾሳይ ሀዋዳን ያጌ፤ እት አሳይ ኩንዶፐ፥ ስሚደ ደንደኔየ? ዎይ እት አሳይ ዎራ ቦፐ፥ ጉየ ስመኔየ? 5 ያትና፥ ሀ አሳይ አያዉ ዎራ ቤዴ? የሩሳላመ አያዉ ኡባ ገደ ዎራ ቤዴ? ኡንቱንቱ ጭሙዋ ባቂ ኦይቄድኖ፤ ሃ ስመናን እጼድኖ። 6 ታን ምንሳደ ሀይዛድ፤ ሽን ኡንቱንቱ ቱሙዋ ሃሳይክኖ። ታ አያ ኦꬃድታሻ? ጊደ ባረ ኢታ ኦሱዋ ፓጽያዌ እቱነ ባዋ። ኡባይካ ኦላዉ ፕሪጽያ ፓራዳን ባረዉ ባረዉ ዎጼ። 7 ሀራይ አቶ፥ ሽማላ ግያ ካፎቱ ባረንቱ ዎድያ ኤሪኖ፤ ሀራጰቱ፥ ዳግጨቱነ ዋልያ ግያ ካፎቱ ባረንቱ ስምያ ዎድያ ናጊኖ፤ ሽን ታ አሳይ መꬍና ጎዳ ዎጋ ኤረና።

8 “ያትና፥ ዋኒደ፥ ‘ኑን አꬌዳ ኤራንቻ፤ አያዉ ጎፐ፥ መꬍና ጎዳ ህጊ ኑናና ደኤ’ ጋናዉ ዳንዳየቲ? ዎርዳንቻ ጻፈቱ ባረንቱ ቢርያን ታ ህግያ ዎርዱዋ ከሴዳዋ በእክቴየ? 9 አꬌዳ ኤራንቻቱ ዬላታና፤ ኡንቱንቱ ካዉሻናነ ኦይቀታና። ኡንቱንቱ መꬍና ጎዳ ቃላ ኦል አግና፥ ኡንቱንቶ አይ ጭንጫተꬃይ ደኢ? 10 ሄዋ ድራዉ፥ ታን ኡንቱንቱ ማቼቱዋ ሀራቶ፥ ኡንቱንቱ ጋድያካ ኡንቱንታ ጾኔዳዋንቶ እማና። አያዉ ጎፐ፥ ጉꬃይካ ዳሩካ ኡባይ ዎꬍያ ማናዉ ይርገቲኖ። ትምቢትያ ኦድያዋንቱካ ቄሳቱ ካ ኡባይ አሳ ጭሚኖ። * 11 ኡንቱንቱ ታ አሳ ማዱꬃ ሳከናባ ጊደ፥ ጉꬃ ꬋልያ ዎꬂኖ። ሳሩ ባይናን፥ ‘ሳሮ፥ ሳራ!’ ያጊኖ። * 12 ሀ ሸነይያ ኦሱዋ ኦꬂደ፥ ኡንቱንቱ ዬላቴድኖ? ቱይት፥ ኡንቱንቱ ሙለካ ዬላትበይክኖ። ኡንቱንቱ ዬላይ አየንቶካ ኤርክኖ። ሄዋ ድራዉ፥ ኡንቱንቱካ ኩንዴዳዋንቱ ግዶን ኩንዳና፤ ኡንቱንቱ ቃጻየትያ ዎደ ካዉሻና። መꬍና ጎዳይ ሀዋ ኦዳድ” ያጌ ያጋ ያጌዳ።

13 መꬍና ጎዳይ ሀዋዳን ያጌ፤ “ታን ኡንቱንቱ ቱሙዋፐ ዳፋ አካና። ኡንቱንቱ ዎይንያ ቱራን አይፊ ꬋያና፤ ባላስያ ግያ ምꬃንካ አይፊ ꬋያና። አዉ ቦንጪካ ሹላና፤ ታን ኡንቱንቶ እሜዳባይ ኡንቱንቱፐ አከት ክቻና” ያጌ።

14 አሳቱ ሀዋዳን ያጊኖ፤ “ኑን ጮኡ ጊደ አያዉ ኡቲኖ? አነ እትፐ ሺቅተ፤ ህን ግምበቴዳ ካታማቱዋ ገሊደ፥ ያን ሀይቄቶ። መꬍና ጎዳይ ኑ ጾሳይ ኑና ሀይቆ ፕርድ ድጌዳ፤ ኑን አ ቦላ ናጋራ ኦꬄዳ ድራዉ፥ ኑዉ ኡሻናዉ ዎꬍያ ሃꬃ እም ድጌዳ። 15 ‘ሳአይ ሳሮ ግዳና’ ጊደ ናሸቻን ናጌዶ፤ ሽን ሎኦባይ ይቤና። ‘ኑን ፓጻና’ ጊደ ናጌዶ፤ ሽን ዳጋማ ግዴዳ። 16 ኑ ሞርከቱ ፓራ ዳረꬃይ ዳና ግያ ካታማን ስሰቴ፤ ኡንቱንቱ ዎታራ ፓራቱዋ ጫገꬃን ቢታይ ኡባይ ቃጼ። ቢታነ ቢታን ደእያዋ ኡባ፥ ካታማነ ካታማን አሳ ኡባ ም ꬋይሳናዉ ዬድኖ” ያጊኖ።

17 መꬍና ጎዳይ ሀዋዳን ያጌ፤ “በእተ፥ ታን ሾሻቱዋ ህንተ ግዶ የዳና። ሙሩንያዋንቱ ሙሩኑ ተአናዉ ዳንዳየና ሀሶቱዋ ህንተ ግዶ የዳና፤ ኡንቱንቱ ህንተና ዱካና” ያጌ።

ኤርማስ ካዮቴዳ

18 ፓጻናዉ ዳንዳየና ኬሻ ታን ካዮታድ፤ ታ ዎዛናይካ ታ ግዶን ሴሬ። 19 ታ አሳይ ሃኮ ቢታን ዋስያ ዋሱዋ ስስተ። ኡንቱንቱ፥ “መꬍና ጎዳይ ጽዮነን ባዌ? ሀ ጽዮነ ካቲ ላኤንꬆ ያን ደኤኔ?” ያጊደ ዋሲኖ።

ጾሳይ ኡንቱንቱ ካቲ፥ “ኡንቱንቱ ባረንቱ ማሴዳ ምስለቱዋን፥ ባረንቱ ፓና አላጋ ኤቃቱዋን ዎን ታና አያዉ ይሎዬድኖ?” ያጌ።

20 አሳይ፥ “ሄኮ ጫካ ዎዲነ አꬌዳ፤ ቦኒነ ዉሬዳ፤ ኑንነ አትቦኮ” ያጊደ ዋሲኖ።

21 ስም ታ አሳይ ማዱንጼዳ ድራዉ፥ ታ ዎዛናይካ ማዱንጼዳ። ታን ካዮታይ፤ ያሻይ ታና ኦይቄዳ። 22 ጋላኣደን ትግያ ꬋሊ ባዌየ? ያን አክሚ ደኤኔ? ያትና፥ ታ አሳ መኡ አያዉ ፓጸኔ?

9

1 ታ ሁጲ ሃꬃ ኦላ ግዴረኔሻ! ታ አይፈቱካ አፎꬃ ፑልቶ ግዴርክኖሻ! ያትንቶ ታን ታ አሳቱዋፐ ሞርከቱ ኩሽያን ሀይቄዳዋንቶ ቃማነ ጋላስ ዬካና ሽን! 2 ታ አሳፐ ሻከታደ ባና ማላ፥ ታዉ ባዙዋን ሲራይ አቅያ ሳአይ ደኤረኔሻ! አያዉ ጎፐ፥ ኡንቱንቱ ኡባይ ሻርሙጻ፤ ኡንቱንቱ ማካልያ አሳ ዛታ።

3 መꬍና ጎዳይ ሀዋዳን ያጌ፤ “ታ አሳቱ ባረንቱ እንጻርሳን ኦዳናዉ ኡባ ዎደ ጊግ ኡቴድኖ፤ ኡንቱንቱ ቢታን ቱሙዋ ድራዉ ዎርዱ ምኔዳ። ኡንቱንቱ ኢታፐ ኢታዉ አꬊኖ፤ ታና ኤርክኖ” ያጌ።

4 ቃይካ ጾሳይ ሀዋዳን ያጌ፤ “ሾሩ ሾሩዋፐ ናገትተ፤ ህንተ እሻቱዋካ አማነቶፕተ። አያዉ ጎፐ፥ እሻይ ኡባይ ጭምያዋነ ሾሮ ኡባይ ዝግርያዋ። 5 ሾሩ ሾሩዋ ጭሜ፤ እቱነ ቱሙዋ ሃሳየና። ኡንቱንቱ ባረንቱ እንጻርሳ ሃሳያናዉ ታማርስ ዎꬄድኖ። ኡንቱንቱ ናጋራ ኦꬂደ ዳቡሪኖ። 6 ኔን ጭሙዋ ግዶን ደኣሳ። ኡንቱንቱ ባረንቱ ጭሙዋን ታና ኤረናን እጼድኖ” ያጌ መꬍና ጎዳይ።

7 ሄዋ ድራዉ፥ ኡባፐ ዎልቃማ መꬍና ጎዳይ ሀዋዳን ያጌ፤ “ታን ኡንቱንታ ሴርሳደ ፓጫና። ታ አሳ ድራዉ፥ ስም ታን ሀራባ አያ ኦꬃናዉ ዳንዳያይታ? 8 ኡንቱንቱ እንጻርሳይ ዎꬍያ ዎንዳፍያ ማላ፤ ኡንቱንቱ አን ጭሙዋ ሃሳዪኖ። ባረንቱ ዶናን እቱ እቶ ሳሮ ቃላን ሃሳዪኖ፤ ሽን ባረንቱ ዎዛናን ጲርያ ዎꬂኖ። 9 ያትና፥ ታን ሀ የዎ ኡንቱንታ ሙራናዉ በስክታ? ታን ታ ሁጲያዉ ሀዋ ማላ ካዉተꬃ ቦላ ሀሉዋ ከስክታ?” ያጌ መꬍና ጎዳይ። 10 ታን ꬎቃ ደረቶ ዬካናነ ዋሳና፤ ባዞ ሄንꬃ ጋደቱዋ ዝላላና። አያዉ ጎፐ፥ ኡንቱንቱ ባሼድኖ፤ ያና እት አሳይነ አና። መህያ ጻጉነ ስሰተና፤ ሳሉዋ ካፎቱነ ዶአቱ ባቃቲደ ብ ክቼድኖ።

11 ጾሳይ ሀዋዳን ያጌ፤ “የሩሳላመ ካታማ ታን ኮለቴዳ ኬላነ ዎራካናቱ ጌሱ ኦና ኦꬃና። ይሁዳ ካታማቱዋካ ኦንነ ደኤና መላ ሳኣ ኦꬃና” ያጌ።

12 ሀዋ አኬካናዉ አꬌዳ ኤራንቻይ ኦኔ? እ ሀራ አሳዉ ኦዳና ማላ፥ መꬍና ጎዳይ ባረ እንጻርሳን ኦስ ኦዴዴ? እት አሳይነ አ ግዱዋና አና ማላ፥ ቢታይ ባዪደ፥ ባዙዋዳን ኦኔዳዌ አያሴ?

13 መꬍና ጎዳይ ያጌዳ፤ “ሀዌ ሀኔዳዌ፥ ኡንቱንቶ ታን እሜዳ ህግያ ኡንቱንቱ አጌዳ ድራሳ። ኡንቱንቱ ታዉ አዛዘተናንነ ሀ ህግያ ካለናን እጼዳ ድራሳ። 14 ሄዋ አጊደ፥ ኡንቱንቱ ባረንቱ ዎዛና ሙመተꬃ ካሌድኖ፤ ኡንቱንቱ ባረንቱ አዎቱዋ ታማርሴዳዋዳንካ ባኣላ ግያ ኤቃቶ ጎይኔድኖ” ያጌዳ።

15 ሄዋ ድራዉ፥ ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “በእተ፥ ታን ሀ አሳ ጫምያ ቁማ ሚዛናነ ዎꬍያ ሃꬃ ኡሻና። 16 ኡንቱንቱ ዎይ ኡንቱንቱ አዎቱ ኤረና ካዉተꬃቱዋ ግዶን ታን ኡንቱንታ ላላና። ታን ኡንቱንታ ꬋይሳና ጋካናዉ፥ ማሻን የደርሳና” ያጌ።

የሩሳላመ አሳይ ዝላሌዳ

17 ቃይካ ኡባፐ ዎልቃማ መꬍና ጎዳይ ሀዋዳን ያጌ፤ “አነ ቆፕተ። ዬኩዋ ዬክያ ማጫ አሳቱዋ ጼሲደ አይስተ፤ ዝላሳ ዝላልያ ኤራንቻ ማጫ አሳቶ ኪትተ። 18 ኡንቱንቱ ኤለካ ዪደ፥ ኑ አይፊ አፎꬃ ጽሉዋ ጾካና ጋካናስነ ኑ አይፍያ ጭሩ ሃꬃ ፑልታና ጋካናዉ ኑ ቦላ ዝላልኖ። 19 ጽዮነን ሀዋዳን ግያ ዝላሳ ኮሻይ ስሰቴ፤ ‘አዬሮ! ኑን ባዬዶ! ኑን ሙለካ ካዉሼዶ! ኑ ጎሊ ኮለት ክቼዳ ድራዉ፥ ኑን ቢታ አጊደ ባናዉ ኮሼ’ ያጊኖ” ያጌ።

20 ህንተኖ፥ ማጫ አሳቶ፥ መꬍና ጎዳ ቃላ ስስተ! ህንተ ሀይꬃይ አ ዶናፐ ከስያ ቃላ ሀይዞ። ህንተ ማጫ ናናቱዋ ዝላሳ ታማርስተ፤ ሾራታ ሾራቶ ኮይሱዋ ታማርሱ። 21 አያዉ ጎፐ፥ ሀይቁ ናናቱዋ ኦግያን፥ ዎዳላቱዋካ ጉታራን ቄጺደ ዪደ፥ ኑ ማስኮተቱዋ ጋኬዳ፤ ኑ ካተ ጎለቱዋንካ ገሌዳ።

22 መꬍና ጎዳይ ታና ሀዋዳን ያጊደ አዛዜዳ፤ “ጾሳይ ሀዋዳን ያጌ፤ ‘አሳ አሃይ ፕቱዋዳን ደምባን ላለታና፤ ኡንቱንቱ ጫክያዋንቱ ጫኪደ ኦሌዳ ካꬃ ማላ፤ ኡንቱንታ ኦንነ ሺሸና’ ያጋ” ያጊደ አዛዜዳ።

23 መꬍና ጎዳይ ሀዋዳን ያጌ፤ “አꬌዳ ኤራንቻይ ባረ ኤራን ጬቆፖ፤ ዎልቃማይ ባረ ዎልቃን ጬቆፖ፤ ዎይ ዱሪ ባረ ዱረተꬃን ጬቆፖ። 24 ሽን ጬቂያ ኡራይ ኦንነ ታና ኤርያዋንነ አኬክያዋን ጬቆ። * አገና ሲቁዋ፥ ሱረ ፕርዳነ ጽሎተꬃ ሳኣ ቦላን ኦꬅያ መꬍና ጎዳ፥ ታና ኤርያዋን ጬቆ። አያዉ ጎፐ፥ ታን ሀዋንቱን ናሸታይ። ታን መꬍና ጎዳይ ሀዋ ኦዳድ” ያጌ።

25 ቃይካ መꬍና ጎዳይ ሀዋዳን ያጌ፤ “በእተ፥ ባረንቱ አሹዋ ጻላላ ቃጻረቴዳ አሳቱዋ ታን ሙራና ጋላሳቱ ዪኖ። 26 ሄዋንቱካ ግብጼ፥ ይሁዳ፥ ኤዶማ፥ አሞናነ ሞኣባ ቢታ አሳቱዋነ ባረንቱ ሁጲያ ሹፌርያ ሜዲደ፥ ባዙዋን ደእያ አሳቱዋ ኡባቱዋ። አያዉ ጎፐ፥ ሀ ካዉተꬃቱዋ ኡባ አሳይ ቱሙዋፐ ቃጻረትቤና፤ እስራኤልያ አሳይ ኡባይካ ባረ ዎዛናን ቃጻረትቤና” ያጌ።

10

ጾሳነ ኤቃ

1 ህንተኖ፥ እስራኤልያ አሳቶ፥ መꬍና ጎዳይ ህንተዉ ኦድያ ቃላ ስስተ! 2 መꬍና ጎዳይ ሀዋዳን ያጌ፤ “ደረቱዋ ኦግያ ህንተ ታማሮፕተ። ደረቱ ሳሉዋ ቦላ ማላታ በኢደ ዳጋሞፐካ፥ ህንተ ዳጋሞፕተ። 3 አያዉ ጎፐ፥ ደረቱዋ ዎጋይ መላ። ኡንቱንቱ ምꬃ ዎራፐ ቃንጺኖ፤ ማስያዌ ካልታን ማሴ። 4 ኡንቱንቱ ብራንነ ዎርቃን አሌቂሲኖ፤ ቃጸናዳን ማዶሻን ምስማርያ ꬍሺደ ኦይꬂኖ። 5 ኡንቱንቱ ኤቃቱ ኡንቱንቱ ሌክያ ጋርሳን ካፉዋ ዳጋንꬃናዉ ኤስያ ምስልያ ማላ። ሃሳያናዉ ዳንዳይክኖ። ሀመታናዉ ዳንዳየና ድራዉ፥ አሳይ ኡንቱንታ ቶኬ። ኡንቱንቶ ሙለካ ያዮፕተ። አያዉ ጎፐ፥ ኡንቱንቱ ህንተና ቆሀናዉ ዳንዳይክኖ፤ ቃይ ማዳናዉካ ዳንዳይክኖ” ያጌ።

6 አቤት መꬍና ጎዳዉ፥ ነ ማላይ ኦንነ ባዋ። ኔን ዎልቃማ፤ ነ ሱንꬃይካ ዎልቃማነ ዎልቃማ። 7 አቤት ካዉተꬃቱዋ ካትያዉ፥ ኔና ቦንቼናን አጋናዌ ኦኔ?* ኔና ቦንቻናዉ በሴ፤ አያዉ ጎፐ፥ አꬌዳ ኤራንቻ አሳ ግዶንነ ኡንቱንቱ ካዉተꬃ ኡባ ግዶን ነ ማል ባዋ። 8 ኡንቱንቱ ኤያነ ዶንጭሎዋንታ፤ ኡንቱንቱ ምꬃፐ ማሴዳ፥ ፓና ኤቃቱዋፐ አያ ታማሪኖ? 9 ሄ ኤቃቱ ታርሴሳፐ ዬዳ ብራንነ ኡፋዘፐ ዬዳ ዎርቃን አሌቀቴድኖ። ኡንቱንቱ ዎይንያ ኤሳነ ሳሉዋ ማላትያ መꬉዋና ማዩዋን ካመቴድኖ። ኡንቱንቱ ኡባይ ኩሽያ ኦሱዋ ሂላቱዋን ኦሰቴድኖ። 10 ሽን መꬍና ጎዳይ ቱሙ ጾሳ፤ እ ደኡዋ ጾሳነ መꬍና ካትያ። አ ሀንቁዋን ቢታይ ቃጼ፤ ካዉተꬃቱካ አ ሀንቁዋ ዳንዳይክኖ።

11 ጾሳይ ሀዋዳን ያጌ፤ “ኡንቱንቶ ሀዋዳን ያጋደ ኦዳ፤ ‘ሄዋንቱ ሳሉዋነ ሳኣ መꬍቤና ጾሳቱ ሳኣፐነ ሳሉዋ ጋርሳፐ ꬋያና’ ያጋ” ያጌ።

ጾሳ ሳቢያ ሳባ

12 ባረ ዎልቃን ሳኣ መꬌዳዌ፥

ባረ አꬌዳ ኤራን ሳኣ ኤሴዳዌ፥

ባረ አኬካን ሳሎቱዋ ምጬዳዌ አ።

13 እ ዎልቃምያ ዎደ፥

ሳሎቱዋን ደእያ ሃꬃቱ ጉሚኖ።

እ ሻረቱዋ ሳኣ ጋጻፐ ፑደ ደንꬄ።

እ እራ ቡክሲደ፥

ዋልቃንꬃ ዎልቃምሴ።

ጫርኩዋካ ባረ ምንጃ ሳፐ ከሴ።

14 አስ ኡባይ ኤራ ꬋዪደ ዳሜዳ፤

ዎርቃ ትግያ አሳይ ኡባይ

ባረ ኤቃቱዋን ዬላቴዳ።

አያዉ ጎፐ፥ ሄ ኤቃቱ ጭሙዋ፤

ኡንቱንቱን ሸምፑ ባዋ።

15 ኡንቱንቱ ፓናባ፤

ኡንቱንቱ ቅ ኦሱዋ።

ኡንቱንቱ ሙረትያ ዎድያን ꬋያና።

16 ሽን ያቆባ ሳማ ግድያዌ

ሄዋንቱ ማላ ግደና።

አያዉ ጎፐ፥ እ ኡባባ መꬌዳዋ፤

እስራኤሊ እ ባረዉ ዶሬዳ ካዉተꬃ።

አ ሱንꬃይካ ኡባፐ ዎልቃማ መꬍና ጎዳ።

ይያ ኢታ

17 ህንተኖ፥ ሞርኪ ዶዴዳዋንቶ፥ ቢታፐ ከሳናዉ ህንተዉ ደእያዋ ቆሪደ ሺሽተ። 18 አያዉ ጎፐ፥ መꬍና ጎዳይ ሀዋዳን ያጌ፤ “ታን ሀ ዎድያን ሀ ቢታን ደእያ አሳቱዋ ከሳደ ያምባራና። ህንተ ኦሞደታና ማላ፥ ታን ህንተ ቦላ ኢታባ አሀና” ያጌ።

19 አየ ታ ማዱꬃዉ! ታ ማዱꬃይ ፓጸናዋ። ሽን ታን፥ “ሀዌ ታ ሀርግያ፤ ታን ዳንዳያናዉ በሴ” ያጋድ።

20 ታ ዱንካኒ ኮለት ꬋዬዳ፤ አ ዎዶሩ ኡባይ ዱጸረቴዳ። ታ ናናቱ ኡባይ ታፐ ሻከቲደ ብ ክቼድኖ፤ ኡንቱንቱ ባዋ። ታ ዱንካንያ ዛሪደ ቶላናዉ ዎይ ታ ጋርዱዋ ካቃናዉ ሀእ እት አሳይነ አትቤና።

21 ሄንꬃንቻቱ ዳሜድኖ፤ ኡንቱንቱ መꬍና ጎዳ ኦችበይክኖ። ሄዋ ድራዉ፥ ኡንቱንቶ እንጀተናን እጼዳነ ኡንቱንቱ ዉዲ ኡባይ ላለቴዳ። 22 ስስተ! ኦራꬃ ኦዱ ዬዳ፤ ሄዌነ፥ “ሁጲሳ ባጋና ደእያ ካዉተꬃን ዎልቃማ ድርባይ ደንዴ” ያግያዋ። አ ኦላንቻቱ ዪደ፥ ይሁዳ ካታማቱዋ ባዙዋነ ዎራካናቱ ጌሶይያሳ ከሳና።

23 አቤት መꬍና ጎዳዉ፥ አሳ ደኡ ሄ አዎ ቡዞ ግደናዋነ ባረ ሄመታ ሱርሳናዌ አዉ ሸነ ግደናዋ ታን ኤራይ። 24 አቤት መꬍና ጎዳዉ፥ ታና ሴራ፤ ሽን ልክያን ግዶ። ነ ሀንቁዋን ግዶፖ፤ ሄዌ ꬋዮፐ ኔን ታና ጉꬃደ ꬋይሳና። 25 ነ ሀንቁዋ ኔና ኤረና ካዉተꬃቱዋ ቦላነ ነ ሱንꬃ ጼሰና አሳቱዋ ቦላ ትጋ። አያዉ ጎፐ፥ ኡንቱንቱ ያቆባ አሳ ሜድኖ፤ ኡንቱንቱ ኡንቱንታ አሸናን ም ድጌድኖነ ኡንቱንቱ አዉዋ ቢታ ꬋይሴድኖ።

11

ኤርማሳነ ጾሳ ጫቁዋ

1 መꬍና ጎዳፐ ኤርማሳዉ ዬዳ ቃላይ ሀዋ፤ 2 “ሀ ጫቁዋ ቃላቱዋ ስሳ፤ ይሁዳ አሳዉነ የሩሳላመ ካታማን ደእያዋንቶ ኦዳ። 3 መꬍና ጎዳይ እስራኤልያ ጾሳይ ሀዋዳን ያጌ ጋደ ኦዳ። ሀ ጫቁዋ ቃላዉ አዛዘተናዌ ሸቀቴዳዋ ግዶ። 4 ታን ካሰ ህንተ አዎቱዋ ግብጼ ቢታፐ፥ ብራታ ሴርስያ ጮጭያፐ ከስያ ዎደ፥ ታዉ ኤኖ ጊተ፤ ታ ህንተና አዛዝያዋ ኡባ ኦꬅተ። ያቶፐ፥ ህንተ ታ አሳ ግዳና፤ ታንካ ህንተ ጾሳ ግዳና ያጋድ። 5 ሄዋዳንካ፥ ማꬃነ ኤሳ ጎግያ ቢታ ካሰ ህንተ አዋቶ እማናዉ፥ ታን ጫቄዳ ጫቁዋ ፖላና ያጋድ። ሄዌነ፥ ሀች ህንተ ላቴዳ ቢታ ያጋ” ያጌ።

ታን፥ “ኤኖ፥ መꬍና ጎዳዉ፥ አመንእ” ያጋድ።

6 መꬍና ጎዳይ ታዉ ሀዋዳን ያጌዳ፤ “ሀዋ ታ ቃላ ኡባ ይሁዳ ካታማቱዋንነ የሩሳላመ ኦገቱዋን ሀዋዳን ያጋደ አዋያ፤ ‘ሀ ጫቁዋ ቃላ ስስተ፤ አ ካልተ። 7 ካሰ ህንተ አዎቱዋ ታን ግብጼ ቢታፐ ከሶደፐ ሀች ጋካናዉ፥ ዛራ ዛራደ፥ “ታዉ አዛዘትተ!” ጋደ ሴራድ። 8 ሽን ኡንቱንቱ ታ ቃላ ስስበይክኖ ዎይ ሀይዝበይክኖ። ሄዋ አጊደ፥ ኡንቱንቱ ባረንቱ ኢታ ዎዛና ሙመተꬃ ካሌድኖ። ታን ታ ጫቁዋ ቃላ ኡንቱንቱ ናጋና ማላ አዛዛድ፤ ሽን ኡንቱንቱ እጼድኖ። ሄዋ ድራዉ፥ ሄ ጫቁዋ ግዶን ጻፈቴዳ ሸቃ ኡባ ኡንቱንቱ ቦላ አሃድ’ ያጋ” ያጌዳ።

9 ዛሪደካ መꬍና ጎዳይ ታዉ ሀዋዳን ያጌዳ፤ “ይሁዳ አሳ ግዶንነ የሩሳላመን ደእያዋንቱ ግዶን ማቁ ደኤ። 10 ኡንቱንቱ ካሰ ታ ቃላ ስሰናን እጼዳ ባረንቱ ማይዛ አዎቱዋ ናጋራዉ ጉየ ስሜድኖ። ኡንቱንቱ ሀራ ጾሳቶ ጎይኔድኖነ ኡንቱንቶ ኦꬄድኖ። እስራኤልያ አሳቱካ ይሁዳ አሳቱካ ታን ካሰ ኡንቱንቱ ማይዛ አዎቱዋና ጫቀቴዳ ጫቁዋ ካንꬄድኖ። 11 ሄዋ ድራዉ፥ መꬍና ጎዳይ ኡንቱንታ ሀዋዳን ያጌ፤ ‘ኡንቱንቱ ባቃቲደ አታናዉ ዳንዳየና መቱዋ ታን ኡንቱንቱ ቦላ አሀና። ኡንቱንቱ ታዉ ዋስናካ፥ ታን ኡንቱንቶ ስስከ። 12 ሄ ዎደ ይሁዳ ካታማቱዋ አሳቱነ የሩሳላመ አሳቱ ቢደ፥ ባረንቱ እጻና ጩዋይያ ጾሳቶ ዋሳና። ሽን መቱዋ ዎደ ሄ ጾሳቱ ሙለካ ኡንቱንቱ ማድክኖ። 13 ህንተኖ፥ ይሁዳ አሳቶ፥ ህንተ ጾሳቱ ህንተ ካታማቱዋ ኬሻ ጮራ። ቃይ ባኣላ ግያ ሄ ዬላ ጾሳዉ እጻና ጩዋያናዉ ህንተ ኤሴዳ ያርሽያ ሳአቱ የሩሳላመ ኦገቱዋ ኬሻ ጮራ’ ያጌ።

14 “ኤርማሳ፥ ሀ አሳቶ ታና አይነ ዎሶፓ፤ ኡንቱንቱ ድራዉ ጋናቶፓ ዎይ ኦቾፓ። አያዉ ጎፐ፥ ኡንቱንቱ ባረንቱ መቱዋ ጋላስ ታና ጼስያ ዎደ ታን ኡንቱንቶ ስስከ።

15 “ዳሮቱዋና ባረ ኢታ ማቁዋ ማቀትደ ታ ሲቅያ አሳይ ታ ጌሻ ጎልያን ቤታናዉ በሲ? ህንተ ህንተ ኢታ ኦሱዋ ኦꬅሽን፥ ያርሸቴዳ መህያ አሹ ህንተና ሙሩዋፐ አሻኔ? አሽንቶ ህንተ ናሸታና ሽን” ያጌዳ።

16 መꬍና ጎዳይ ኔና፥ ድጭያ፥ ሎኦ አይፍያ አይፍያ ዎጋራ ያጊደ ሱንꬄዳ። ሽን እ ሀ ዎጋራ ዎልቃማ ዳዳ ጉንꬃን፥ ታማን ጹጋና፤ አ ቃንካቱካ መኤረታና።

17 ታን፥ ህንተና ቶኬዳ ኡባፐ ዎልቃማ መꬍና ጎዳይ ህንተ ቦላ ኢታባ አሀናዉ አዋያድ። አያዉ ጎፐ፥ እስራኤልያ አሳቱነ ይሁዳ አሳቱ ባኣላዉ እጻና ጩዋዪደ፥ ታና ይሎዬድኖ።

ኤርማሳ ዎꬋናዉ ማቀቴዳ ማቁዋ

18 መꬍና ጎዳይ ኡንቱንቱ ማቁዋ ታዉ ቆንጭሴዳ ድራዉ፥ ታን ኤራድ። ሄ ዎደ ኡንቱንቱ ኢታ ኦꬅያዋ እ ታና በሴዳ። 19 ታን ሹካዉ ካለꬂደ አፍያ አዳ ዶርሳ ማራ ማላ ግዳድ። ኡንቱንቱ ታ ቦላ፥ “አነ ኑን ምꬃካ አ አይፍያካ ꬋይሴቶ። አ ሱንꬃይ ሙለካ ሀሳየተና ማላ፥ አነ ኑን አ ፓጻ ደእያዋንቱ ግዶፐ ꬎቆሊደ ꬋይሴቶ” ያጊደ ማቀቴዳዋ ታን ኤራበይከ። 20 ሽን አቤት ኡባፐ ዎልቃማ መꬍና ጎዳዉ፥ ጽሉዋ ፕርድያዎ፥ አሳ ዎዛና ካሃ ቆርያዎ፥ ኔን ኡንቱንቱ ቦላ ነ ሀሉዋ ከስያዋ ታና በሳ። አያዉ ጎፐ፥ ታን ታ ቆሁዋ ነዉ ማጋናድ።

21 ሄዋ ድራዉ፥ “መꬍና ጎዳ ሱንꬃን ትምቢትያ ኦዶፓ፤ ኔን ኑ ኩሽያን ሀይቃና” ያጊደ፥ ኔና ዎꬋናዉ ኮይያ አናቶታ አሳዉ መꬍና ጎዳይ ግያዌ ሀዋ። 22 ኡባፐ ዎልቃማ መꬍና ጎዳይ ሀዋዳን ያጌ፤ “ታን ኡንቱንታ ሙራና። ኡንቱንቱ ዎዳላቱ ማሻን ሀይቃና፤ ኡንቱንቱ ማጫ ናናቱነ አቱማ ናናቱ ኮሻን ሀይቃና፤ 23 ኡንቱንቱፐ እቱነ ደኤና። አያዉ ጎፐ፥ ታን ሙርያ ላይꬅ አናቶታ አሳ ቦላ ኢታባ አሀና” ያጌ።

12

ኤርማሳ ኦሻ

1 አቤት መꬍና ጎዳዉ፥ ታን ኔናና ሞተትያ ዎደ፥ ኡባባንካ ኔን ጽሉዋ። ግዶፐነ፥ ታን ጽሎ ፕርዳባ ኔናና ሃሳያናዉ ኮሼ። ኢታ አሳቱ ኦꬅያዌ ኡንቱንቶ አያዉ እንጀቲ? አማነተናዋንቱ አያዉ እሻሊደ ደእኖ? 2 ኔን ኡንቱንታ ቶክና፤ ጻጱዋ የዴድኖ፤ ድጪደ አይፍያ አይፌድኖ። ኡንቱንቱ ኔና ዶናፐ የግክኖ፤ ሽን ኡንቱንቱ ዎዛናፐ ኔን ሃኩዋን ደኣሳ። 3 ሽን አቤት መꬍና ጎዳዉ፥ ኔን ታና ኤራሳ። ታና በኣሳ፤ ታን ነዉ አያ ቆፕንቶ ፓጫሳ። ሹክያ ዶርሳቱዋዳን፥ ኔን ሄ ኢታ አሳቱዋ ጎቻደ ከሳ! ሹካ ጋላሳዉ ኡንቱንታ ዱማያደ ዎꬃ! 4 ቢታይ መላናዌነ ደምባ ኡባን ዶሌዳ ማታይ ሹላናዌ አዉደ ጋካናሴ? ቢታን ደእያ አሳ ኢታተꬃ ድራዉ፥ ዶአይነ ካፉ ዉሬዳ። ሄዋ ቦላካ አሳቱ፥ “ጾሳይ ኑን ኦꬅያዋ ደመና” ያጊኖ።

ጾሳ ዛሩዋ

5 ጾሳይ ኤርማሳዉ ሀዋዳን ጊደ ዛሬዳ፤ “ኔን ገድያን ዎጽያ አሳቱዋና ዎꬃ ናሰታደ ዳቡሮፐ፥ ፓራና ዋና ናሰታይ? ኔን ሳሮ ቢታን ꬉበቶፐ፥ ዮርዳኖሳ ዎራ ጋርሳን ዋና ሀመታይ? 6 ነ እሻቱ፥ ህንተ ሶ አሳቱ ኔና አꬂደ እሜድኖ፤ ኡንቱንቱ ነ ቦላ ደንዴድኖ። ሄዋ ድራዉ፥ ኡንቱንቱ ነዉ ሎኦባ ሃሳዮፐነ፥ ኡንቱንቱን አማነቶፓ።

7 “ታን እስራኤልያ አጋድ፤ ታን ታ ዶረቴዳ ካዉተꬃ ኦላድ። ታን ታ ሲቅያ አሳ አ ሞርከቱ ኩሽያን አꬃደ እማድ። 8 ታ ዶረቴዳ አሳይ ታዉ ባዙዋን ጋሙዋ ማላ ግዴዳ። እ ታ ቦላ ጉዴዳ፤ ሄዋ ድራዉ፥ ታን አ እጻድ። 9 ታ ዶረቴዳ አሳይ ታዉ ሀራ ጋጨቱ ዶዲደ ዱክያ ሻቻ ጋጫት ማላ ግዴዴ? ቢተ፤ ዶአቱዋ ኡባ ሺሽተ፤ አ ማና ማላ አህተ።

10 “ዳሮ አላጋ ካተቱ ታ ዎይንያ ቱራ ሳኣ ባይዜድኖ፤ ታ ጋድያ የꬌድኖ፤ ታ ሎኦ ቢታ ባዞ ኦꬄድኖ። 11 ሄ ቢታይ ባዪደ ኦጼዳ፤ ታ ስንꬃን መላነ አይነ ባይናዋ ግዴዳ። ቃረትያዌ ባይና ድራዉ፥ ሙለ ቢታይካ ባዬዳ። 12 ባዙዋን አያይነ ባይና ꬎቃ ደረቱዋ ኡባ አꬊደ፥ ቦንቂያዋንቱ ዬድኖ፤ አያዉ ጎፐ፥ መꬍና ጎዳ ማሻይ ቢታ ሀ ጋጻፐ ህን ጋጻ ጋካናዉ ሜዳ። ሄዋ ድራዉ፥ ኦንነ ሳሮ አታናዉ ዳንዳየና። 13 ኡንቱንቱ ዛርጋ ዘሪደ፥ አጉንꬃ ጫኬድኖ። ኡንቱንቱ ዳሮ ዳቡሬድኖ፤ ሽን አይነ ዎꬍስበይክኖ። መꬍና ጎዳ ሀንቁዋ ቦሻነ ጋሱዋን ኡንቱንቱ ካꬃይ ꬋዬዳ” ያጌዳ።

14 መꬍና ጎዳይ ሀዋዳን ያጌ፤ “ታን ታ አሳቶ እስራኤላቶ እሜዳ ቢታ ኦይቄዳ፥ ታ ኢታ ሾሮ ካዉተꬃቱዋ ግዶፐ፥ ታን ኡንቱንታ ኡንቱንቱ ቢታፐ ꬎቆላና። ቃይ ይሁዳ አሳቱዋካ ኡንቱንቱ ግዶፐ አሻና። 15 ሽን ኡንቱንቱ ቢታፐ ꬎቆሌዳዋፐ ጉይያን፥ ዛረꬃደ ታን ኡንቱንቶ ቃረታና፤ ታን ኡንቱንቱ ሁጲያን ሁጲያን ኡንቱንቱ ላታ ጋድያ፥ ኡንቱንቱ ካዉተꬃ ቢታ ዛራደ አሀና። 16 ካሰ ታ አሳ ባኣላ ሱንꬃን ጫቃናዳን ታማርሴዳዋዳን፥ ኡንቱንቱ ታ አሳ ኦግያ ሎይꬅ ታማሮፐነ ታ ሱንꬃን፥ ‘መꬍና ጎዳይ ኤሮ!’ ያጊደ ጫቆፐ፥ ኡንቱንቱ ታ አሳ ግዶን ምኒደ ደአና። 17 ሽን አይ ካዉተꬃይነ አዛዘተናን እጾፐ፥ ታን አ ኡባና ꬎቆላደ ꬋይሳና። ታን መꬍና ጎዳይ ሀዋ ኦዳድ” ያጌ።

13

ሊኑዋ ዳንጩዋ

1 መꬍና ጎዳይ ታና፥ “ባ፤ ባደ ላይኑዋ ግያ ቃጭናፐ ዳደቴዳ ዳንጩዋ ሻማደ፥ ነ ጼሳን ዳንጫ፤ ሽን ሃꬃን ቦሽሶፓ” ያጌዳ። 2 ሄዋ ድራዉ፥ ታን መꬍና ጎዳይ አዛዜዳዋዳን ዳንጩዋ ሻማደ፥ ታ ጼሳን ዳንጫድ።

3 መꬍና ጎዳ ቃላይ ላኤንꬆ ታኮ ዬዳ፤ ዪደ፥ 4 “ኔን ሻሜዳ ዳንጩዋ፥ ነ ጼሳን ኔን ዳንጬዳዋ አካደ፥ ኤፍራጺሳ ሻፋ አፋ። ሹቻ ጎንጎሉዋን ቆሳ” ያጌዳ። 5 ታን መꬍና ጎዳይ ታዉ ኦዴዳዋዳን አፋደ፥ ኤፍራጺሳ ሻፋ ማታን ቆሳድ።

6 ዳሮ ጋላሳፐ ጉይያን መꬍና ጎዳይ፥ “ደንዳ፤ ኤፍራጺሳ ሻፋ ባደ፥ ታን ኔና፥ ‘ያን ቆሳ’ ጌዳ ዳንጩዋ አካ” ያጌዳ። 7 ታን ኤፍራጺሳ ሻፋ ባደ፥ ቦካደ፥ ዳንጩዋ ታ ቆሴዳሳፐ ከሳደ አካድ። ሽን ሄ ዳንጩ ሀእ ባዪደ፥ ኡባና አይነ ጎኤናባ ግዴዳ።

8 ሄዋፐ ጉይያን፥ መꬍና ጎዳ ቃላይ ታኮ ዬዳ፤ 9 “መꬍና ጎዳይ ሀዋዳን ያጌ፤ ‘ታን ሄዋዳን ይሁዳ አሳ አዩዋነ የሩሳላመ ዎልቃማ ኦቶሩዋ ጊሻና። 10 ታ ቃላ ስሰናን እጺደ፥ ባረንቱ ዎዛና ሙመተꬃ ካሊደ፥ ሀራ ጾሳቶ ኦꬃናዉነ ጎይናናዉ ብያ ሀ ኢታ አሳቱ፥ ሀ ዳንጩዋዳን ሙለካ ጎኤናባ ግዳናዋ። 11 ዳንጩ አሳ ጼሳ ባቂ ኦይቂያዋዳን፥ ይሁዳ አሳይ ኡባይነ እስራኤልያ አሳይ ኡባይ ታ አሳ ግዳና ማላነ ታ ሱንꬃዉ ጋላታነ ቦንቾ ግዳና ማላ፥ ኡንቱንቱ ታና ባቂ ኦይቃናዳን ኦꬃድ። ሽን ኡንቱንቱ ስሰናን እጼድኖ’ ያጌ መꬍና ጎዳይ” ያጌዳ።

ዎይንያ ኤሳ ጹጋ

12 ቃይካ እ፥ “ኤርማሳ፥ አሳዉ ሀዋዳን ያጋ፤ መꬍና ጎዳይ እስራኤልያ ጾሳይ፥ ‘እት እት ጹጋን ዎይንያ ኤሳይ ኩማና’ ያጌዳ ያጋ። ኡንቱንቱ ኔና፥ ‘ዎን ኑን እት እት ጹጋን ዎይንያ ኤሳይ ኩማናዋ ኤሮኮየ?’ ያጎፐ፥ 13 ኔን ኡንቱንቶ ያጋደ ኦዳ፥ መꬍና ጎዳይ ያጌ፤ ‘ታን ሀ ቢታን ደእያ አሳ ኡባ፥ ሀራይ አቶ ዳዊታ ካተቱዋ አራታን ኡትያ ካተቱዋ፥ ቄሳቱ ዋ፥ ትምቢትያ ኦድያዋንታነ የሩሳላመን ደእያ አሳ ኡባ፥ ኡንቱንቱ ማꬆታና ጋካናዉ፥ ዎይንያ ኤሳን ኩንꬃና። 14 ታን ኡንቱንታ፥ አሳ አሳና፥ አዉዋ ናኣና ዶምእሳና። ታን ኡንቱንታ ꬋይሳናፐ አትና፥ ኡንቱንቶ ኬክከ፥ ቃረትከነ ማርከ’ ያጌ መꬍና ጎዳይ ያጋ” ያጌዳ።

ኦሞዱዋባ

15 ስስተነ ሀይዝተ፤ አግተ ኦቶረቶፕተ። አያዉ ጎፐ፥ ሀዋ መꬍና ጎዳይ ኦዴዳ።

16 መꬍና ጎዳይ ህንተ ጾሳይ ꬉምሳናፐ ካሰቲደ፥ ህንተ ገዲካ ꬉምያ ደርያን ꬉበታናፐ ካሰቲደ፥ አ ቦንችተ። ህንተ፥ “ፖኡ ያና” ጊደ ናጊታ፤ ሽን እ ꬍጵ ጎ ꬉማዉ ላማና።

17 ሽን ህንተ ስሰናን እጾፐ፥ ህንተ ኦቶሩዋ ድራዉ፥ ታን ጌማን ዬካይ። መꬍና ጎዳ ዉዲ ኦሞደቲደ ብ ክቼዳ ድራዉ፥ ታን ዬካይ፤ ታ አይፊካ አፎꬃ ሆልሳዬ።

18 ጾሳይ ታና፥ “ካትያዉነ ካትያ አትዉ፥ ካታትዉ ሀዋዳን ያጋደ ኦዳ፤ ‘ህንተ ቦንቾ አሌቆ ካላቻይ ህንተ ሁጲያፐ ኩንዴዳ ድራዉ፥ ህንተ ካተቱዋ አራታፐ ዱገ ዎꬍተ። 19 ኔጌባ ቢታን ደእያ ካታማቱ ኡባይ ጎርደት ክቼድኖ። ኡንቱንቱ ዶያናዉ እት አሳይካ ያን ባዋ። ይሁዳ አሳይ ኡባና በቲደ ብ ክቼዳ’ ያጋ” ያጌዳ።

20 ቃይካ ጾሳይ፥ “አነ ꬎቁ ጋደ፥ ሁጲሳ ባጋፐ ይያዋንታ ጼላ። ነዉ እመቴዳ ዉዲ፥ ኔን ጬቀቴዳ ዶርሳቱ ሀቃን ደእኖ? 21 ኔን ነዉ ላገ ግዳና ማላ፥ ኮዬዳዋንቱ ኔና ጾኒደ ሞድያ ዎደ ዋጋይ? የሉዋ ኦይꬃይ ኔና ኦይቀኔ? 22 ኔኖ የሩሳላመ፥ ነ ዎዛናን፥ ‘ሀዌ ኡባይ ታ ቦላ አያዉ ጋኬዴ?’ ጎፐ፥ ነ ማዩ ቃረቴዳዌነ አሳይ ኔና ቦንቄዳዌካ ነ ናጋራይ ዳሬዳ ድራሳ። 23 ቱሙ ቶጵያ አሳይ ባረ ቦላ ማላ፥ ዎይ ማሂ ባረ ሻቻተꬃ ላማናዉ ዳንዳዪ? ዳንዳየና! ሄዋዳንካ፥ ኢታ ኦሱዋ ኦꬅ ሜዘቴዳዋንቱ ህንተ፥ ሎኦ ኦሱዋ ኦꬃናዉ ሙለካ ዳንዳይክታ” ያጌዳ።

24 መꬍና ጎዳይ ሀዋዳን ያጌ፤ “ታን ህንተና ባዞ ጫርኩ አፍያ ሱላዳን ላላና።

25 “ህንተ ሳማይ፥ ታን ህንተዉ እምያ ግሹ ሀዋ። ህንተ ታና ዶጌዳ ድራዉነ ዎርዶ ጾሳቱዋን አማነቴዳ ድራሳ። 26 ህንተ ካሉ ቤታና ማላ፥ ታን ህንተ ቦላፐ ማዩዋ ቃራ የጋና። 27 ኔን ዎሹምያዋ፥ ኔን ዎታራ ፓራዳን፥ ዚታዉ ጫግያዋነ ነ ዬላይ ባይና ሻርሙጻተꬃ፥ ኔን ደርያንነ ደምባን ኦꬅያ ሸነይያ ኦሱዋ ታን በኣድ። የሩሳላመ፥ ነዉ አየ! ኔን አዉደ ጋካናዉ ጌየናን ደአይ?” ያጌ።

14

ኮሻባ

1 ኮሻባ መꬍና ጎዳይ ኤርማሳዉ ኦዴዳ ቃላይ ሀዋ፤ 2 “ይሁዳ ቢታይ ካዮቴ፤ አ ካታማቱ ላባኒኖ። አን ደእያ አሳቱ ቢታን ኡቲደ ዬኪኖ፤ የሩሳላመ አሳይ ዋሱዋ ጹልሴ። 3 ዱረ አሳቱ ሃꬃ ትካናዉ ባረንቱ ቆማቱዋ ኪቲኖ። ኡንቱንቱ ሃꬃ ኦላ ቢኖ፤ ሽን ሃꬃ ደምክኖ። ባረንቱ ኦቱዋ መላ ቶክ አኪደ ስሚኖ። ሀንያዋ ꬋይ ዬላቲደ፥ ባረንቱ ሁጲያ ጉለቲኖ። 4 እራይ ቡከና ድራዉ፥ ቢታይ መሊደ ዛኤ። ጎሻንቻቱ ዬላቲደ፥ ባረንቱ ሁጲያ ጉለቲኖ። 5 ማታይ ባይና ድራዉ፥ ዶጋታ ባረ የሌዳ ጋሎ ማራቶ ደምባን ኦላደ ባዉ። 6 ዎራ ሀረቱ አያይነ ባይና ꬎቃ ደረቱዋን ኤቂደ፥ ዎራካናቱዋዳን ያረቲኖ። ኡንቱንቶ ምያባይ ꬋይና፥ ኡንቱንቱ አይፊ ጼላናዉ ዳቡሬዳ” ያጌዳ።

7 አሳይ ሀዋዳን ያጊደ ዎሴዳ፤ “አቤት መꬍና ጎዳዉ፥ ኑ ናጋራይ ኑ ቦላን ማርካቶፐነ፥ ነ ሱንꬃ ድራዉ፥ ኑዉ እትባ ኦꬃ። ኑን ኔፐ ዳሮ ገደ ጉየ ስሜዶ፤ ነ ቦላን ናጋራ ኦꬄዶ። 8 አቤት እስራኤሊ ናግያ ናሸቻዉ፥ መቱዋ ዎድያን አ አሽያዎ፥ ኔን ቢታን እማꬃዳን፥ እት ቃማ አቃናዉ ገሌዳ ኦግያ አሳዳን አያዉ ሀናይ? 9 ኔን ዳጋሜዳ አሳዳን፥ አሻናዉ ዳንዳየና ምኖ አሳዳን አያዉ ሀናይ? አቤት መꬍና ጎዳዉ፥ ኔን ኑ ግዱዋን ደኣሳ! ኑን ነ ሱንꬃን ጼሰቴዳ፤ ኑና ኔን አጎፓ!” ያጌዳ።

10 ሀ አሳቱዋባ መꬍና ጎዳይ ሀዋዳን ያጌ፤ “ኡንቱንቱ ቶይላካትያዋ ሎይꬅ ሲቂኖ፤ ባረንቱ ገድያ ተእክኖ። ሄዋ ድራዉ፥ መꬍና ጎዳይ ኡንቱንቱን ናሸተና። እ ኡንቱንታ ኢታ ኦሱዋ ሀሳዪደ፥ ኡንቱንቱ ናጋራ ድራዉ፥ ኡንቱንታ ሙራና” ያጌ።

11 ሄዋፐ ጉይያን፥ መꬍና ጎዳይ ታና፤ “ሀ አሳቱዋ ሳሮተꬃዉ ታና ዎሶፓ። 12 ኡንቱንቱ ጾሞፐካ፥ ታን ኡንቱንቱ ዋሱዋ ስስከ። ጹግያ ያርሹዋነ ካꬃ ያርሹዋ ኡንቱንቱ ያርሾፐካ፥ ታን ኡንቱንቱ ያርሹዋ አክከ። ታን ኡንቱንቱ ኦላን፥ ኮሻንነ ኢታ ሀርግያን ꬋይሳና” ያጌዳ።

13 ታን ሀዋዳን ያጋድ፤ “አቤት ኡባ ሞድያ መꬍና ጎዳዉ፥ ትምቢትያ ኦድያዋንቱ ኡንቱንቶ፥ ‘ህንተ ኦላ በእክታ ዎይ ኮሻይ ህንተና ኦይቀና። ታን ህንተዉ ሀ ቢታን ፓጨና ሳሮተꬃ እማና’ ያጌ ያጊኖ” ያጋድ።

14 መꬍና ጎዳይ ታዉ ሀዋዳን ያጌዳ፤ “ትምቢትያ ኦድያዋንቱ ታ ሱንꬃን ዎርዱዋ ኦዲኖ። ታን ኡንቱንታ ኪታበይከ፥ ዎይ አዛዛበይከ፥ ዎይ ኡንቱንቶ ኦዳበይከ። ኡንቱንቱ ህንተዉ ትምቢትያ ጊደ ኦድያዌ ዎርዱዋ ሳጻ፥ ፓና ካዩዋነ ቆፕ አኪደ ኦድያ ዎርዶባ። 15 ሄዋ ድራዉ፥ ታ ሱንꬃን ትምቢትያ ኦድያዋንቱባ ግዶፐ፥ ታን ኡንቱንታ ኪታበይከ። ሽን ኡንቱንቱ፥ ‘ኦላይ ዎይ ኮሻይ ሀ ቢታ ቦቼና’ ያጊኖ። ሄ ትምቢትያ ኦድያዋንቱ ባረንቱ ሁጲያዉ ኦላንነ ኮሻን ꬋያና ያጌ መꬍና ጎዳይ! 16 ቃይ ኡንቱንቱ ትምቢትያ ኦድያ አሳይ ኮሻነ ኦላ ጋሱዋን ሀይቃና፤ ኡንቱንቱ አሃይ ካረን የሩሳላመ ኦግያን ኦለታና። ኡንቱንቱ ዎይ ኡንቱንቱ ማጫ አሳ፥ ኡንቱንቱ አቱማ ናናቱዋ ዎይ ኡንቱንቱ ማጫ ናናቱዋ ሞግያዌ ꬋያና። ታን ኡንቱንቶ በስያ ዋይያ ኡንቱንቱ ቦላ ትጋና” ያጌዳ።

17 ታ ካዩዋባ ታን አሳዉ ሀዋዳን ያጋደ ኦዳና ማላ፥ ጾሳይ ታና አዛዜዳ፤ “ ‘ታ አሳይ ዳሮ ደሸቲደ፥ ሎይꬅ ማዱንጼዳ ድራዉ፥ ታ አይፈቱ ቃማነ ጋላስ ሸምፐናን አፎጽኖ። 18 ታን ደምባ ቦፐ፥ ማሻን ሲፈቴዳዋንታ በአይ። ካታማ ገሎፐ፥ ቃይ ኮሻን ግልቄዳዋንታ በአይ። ትምቢትያ ኦድያዋንቱነ ቄሳቱ፥ “ኑን ፓጭ ባይናን ኦꬄቶ” ጊኖ፤ ሽን ኡንቱንቱ ባረንቱ ኦꬅያዋ ኤርክኖ’ ያጋ” ያጌዳ።

አሳይ ጾሳ ዎሴዳ

19 አቤት ጾሳዉ፥ ኔን ይሁዳ ሙለ አጋዲ? ጽዮነ አሳ እጻዲ? ኔን ኑና ፓጸናዳን ኦꬃደ አያዉ ደቻዲ? “ሳሮ ግዳናዋ” ጊደ ናጌዶ፤ ሽን አያይነ ሎኦባይ ኑዉ ጋክቤና። “ፓጻና ዎዲ ያና” ጊደ ናጌዶ፤ ሽን ዳጋማ ጻላላይ ዬዳ።

20 አቤት መꬍና ጎዳዉ፥ ኑን ኑ ኢታተꬃ ኤሬዶ፤ ኑ አዎቱዋ ባይዙዋካ አኬኬዶ፤ ኑን ቱሙዋፐ ነ ቦላ ናጋራ ኦꬄዶ። 21 ኑና ነ ሱንꬃ ድራዉ ካꬎፓ፤ ነ ቦንቾ አራታይ ደእያ የሩሳላመ ካዉሾፓ። ኔን ኑናና ጫቀቴዳ ጫቁዋ ሀሳያ፤ ነ ጫቁዋ ካንꬆፓ። 22 ዎን ካዉተꬃቱዋ ኤቃቱዋፐ እቱ እራ ቡክሳናዉ ዳንዳዪ? ሳሉ ባረ ሸንያን ፑስያ ዱገ ኪታናዉ ዳንዳዪ? ዳንዳየና! አቤት መꬍና ጎዳዉ፥ ኑ ጾሳዉ፥ ሄዋ ዳንዳይያዌ ኔና! ሀዋ ኡባ ኦꬅያዌ ኔና ግድያ ድራዉ፥ ኑን ኔናን ናሸቻ ኦꬄቶ።

15

ይሁዳ አሳ ቦላ ጋክያ ፕርዳ

1 ሄዋፐ ጉይያን፥ መꬍና ጎዳይ ታዉ ሀዋዳን ያጌዳ፤ “ሀራይ አቶ ሙሴነ ሳሜል ታ ስንꬃን ኤቂንቶነ፥ ታ ዎዛናይ ሀ አሳቱዋኮ ስመና። ኡንቱንታ ታ ስንꬃፐ ድጋ፤ ኡንቱንቱ ቢኖ። * 2 ቃይ ኡንቱንቱ ኔና፥ ‘ኑን ሀቃ ባኔ?’ ጊደ ኦቾፐ፥ መꬍና ጎዳይ ሀዋዳን ያጌ ጋደ ኡንቱንቶ ኦዳ፤ * ‘ሀይቆ ፕርደቴዳዋንቱ፥ ሀይቆ ቢኖ። ማሻዉ ፕርደቴዳዋንቱ፥ ማሻዉ ቢኖ። ኮሻዉ ፕርደቴዳዋንቱ፥ ኮሻዉ ቢኖ። ኦሞደታናዉ ፕርደቴዳዋንቱ፥ ኦሞዶ ቢኖ’ ያጌ” ያጌዳ።

3 መꬍና ጎዳይ ሀዋዳን ያጌ፤ “ታን ኦይዱ ቆሞ ባየꬃ ኡንቱንቱ ቦላ አሀና፤ ሄዋንቱነ፥ ኡንቱንታ ዎꬋናዉ ማሻ፥ ኡንቱንቱ አሃ ጎቻናዉ ካናቱዋ፥ ኡንቱንቱ አሹዋ ሚደ ꬋይሳናዉ ሳሉዋ ካፎቱዋነ ሳኣ ዶአቱዋ። 4 ህዝቂያሳ ናአይ፥ ይሁዳ ካቲ ምናሰ የሩሳላመን ኦꬄዳ ፓላ ድራዉ፥ ታን ኡንቱንታ ሳኣ ካዉተꬃ ኡባዉ ዳጋማ ኦꬃና።*

5 “የሩሳላመ አሳቶ፥ ህንተዉ ኦኔ ቃረታናዌ? ህንተዉ ካዮታናዌ ኦኔ? ‘ህንተ አይ ማሌ?’ ጊደ ህንተና ኦቻናዉ ኤቃናዌ ኦኔ?” ያጌ።

6 መꬍና ጎዳይ ሀዋዳን ያጌ፤ “ህንተ ታና አጌድታ፤ ሀእ ሀእካ ህንተ ጉየ ስሜድታ። ሄዋ ድራዉ፥ ታን ህንተ ቦላ ታ ኩሽያ የዳደ ህንተና ꬋይሳድ፤ ታን ህንተዉ ቃረታደ ዳቡራድ። 7 ታን ኡንቱንታ ሄ ቢታ ካታማቱዋ ፐንግያን ላይዳ አካደ ሰጻድ። ኡንቱንቱ ናናቱዋካ ዎꬋ ዉርሳድ፤ ታን ታ አሳ ꬋይሳድ። አያዉ ጎፐ፥ ኡንቱንቱ ባረንቱ ኢታ ኦግያፐ ስመናን እጼድኖ። 8 ታን ኡንቱንቱ አምኤቱዋ ፓይዱዋ አባ ሻፍያፐካ ዳርሳድ። ታን ጋላሳ ሴታን ኡንቱንቱ ዎዳላቱዋ ዎꬍ ꬋይስያዋንታ ኡንቱንቱ አየቱዋ ቦላ አሃድ። ቆፐናን ደእሺና፥ ምሹዋነ ዳጋማ ታን ኡንቱንቱ ቦላ ዱገ የዳድ። 9 ላፑን ናናቱ ሀይቄዳ አታ ሸምፑዋ ላባናዱ። እዝዉ ጋላሳይ ቃሜዳ፤ አ ካዉሻዱነ ዬላታዱ። ብሮ ፓጻ ደእያዋንታካ ታን ኡንቱንቱ ሞርከቱዋ ስንꬃን ማሻን ሲፍሳድ። ታን መꬍና ጎዳይ ሀዋ ኦዳድ” ያጌ።

ኤርማስ ባረ መቱዋ ጾሳዉ ማጋኔዳ

10 ታዉ አየ ታ አቴ! ታና የለናን አጋርኪሻ! ታን ቢታ ኡባን ደእያ አሳና ዋላቀትያነ ባጸትያ አሳ ግዳድ። ታን ኦስነ ታልአበይከ፥ ዎይ ኦፐነ ታልኣደ አካበይከ፤ ግዶፐነ፥ አሳይ ኡባይ ታና ሸቄ።

11 መꬍና ጎዳይ ሀዋዳን ያጌዳ፤ “ቱሙፐ ታን ኔና ሎኦባዉ አሻ አካና። ቱሙፐ ነ ሞርከቱ መቱዋ ዎደነ ዋይያ ዎደ ነዉ ዋትዋታናዳን፥ ታን ኦꬃና።

12 “ዎን አሳይ ብራታ፥ ሁጲሳ ባጋና ይያ ብራታ ዎይ ናስያ መንꬃናዉ ዳንዳዪ? 13 ቢታ ኡባን ህንተ ኦꬄዳ ናጋራ ድራዉ፥ ታን ህንተ አቁዋ ፔሻ፥ ጮ ቦንቂያዋንቶ እማና። 14 ታን ህንተና ህንተ ኤረና ቢታን ህንተ ሞርከቶ አይለያና፤ አያዉ ጎፐ፥ ታ ሀንቁ ምያ ታማ ግዲደ፥ መꬍናዉ ኤጻና” ያጌዳ።

15 አቤት መꬍና ጎዳዉ፥ ኔን ኤራሳ። ታና ሀሳያደ ማዳ፤ ታና የደርስያዋንቱ ቦላ ታ ሀሉዋ ከሳ። ኔን ኡንቱንቶ ዳንዳያደ፥ ታና ዎራ የጎፓ። ታን ነ ድራዉ ሸቀትያዋ ቆፓ። 16 አቤት መꬍና ጎዳዉ፥ ኡባ ዳንዳይያ ጾሳዉ፥ ታን ነ ሱንꬃን ጼሰቴዳ ድራዉ፥ ነ ቃላይ ታኮ ዪና ማድ። ታና ፓሽክሴዳነ ታ ዎዛና ናሸቼዳ። 17 ጮ ፖጩምያዋንቱ ጩጉዋን ኡታበይከ፤ ኡንቱንቱና ናሸታበይከ። ኔን ነ ኩሽያ ታ ቦላ ዎꬄዳ ድራዉነ ታዉ ይሎቲደ ድራዉ፥ ታን ታረካ ዱማ ኡታድ። 18 ሳኩ ታፐ ዱጸናን እጽያዌነ ታ ማዱꬃይ ፓጸናን እጽያዌ አያሴ? ኔን ታዉ መልያ ሻፋዳን፥ ቶእያ ፑልቱዋዳን፥ ሀናና ሀናይዬ?

19 ሄዋ ድራዉ፥ መꬍና ጎዳይ ሀዋዳን ያጌ፤ “ኔን ታኮ ስሞፐ፥ ታን ዛራደ ኔና አካና፤ ኔን ታዉ ኦꬃና። ሀዳ የዉዋ አጋደ፥ ቦንቾ ቃላ ጻላላ ኦዶፐ፥ ኔን ታ ዶና ግዳናሳ። ሀዋንቱ አሳቱ ኔኮ ስማና፤ ሽን ኔን ኡንቱንቱኮ ስማካ። 20 ታን ኔና ሀ አሳዉ ናስያ ግያ ብራታና ግምበቴዳ ግምቢያ ኦꬃና። ኡንቱንቱ ኔናና ኦለታና፤ ሽን ኔና ጾንክኖ። አያዉ ጎፐ፥ ታን መꬍና ጎዳይ ኔና አሻናዉነ ዎꬃ አካናዉ ኔናና ደአይ። 21 ኢታቱዋ ኩሽያፐ ታን ኔና አሻና፤ ቃረት ባይናዋንቱፐካ ታን ኔና ዎዛና” ያጌ።

16

ጾሳይ ኤርማሳ አዛዜዳዋ

1 መꬍና ጎዳ ቃላይ፥ ሀዋዳን ያጊደ፥ ታኮ ዬዳ፤ 2 “ኔን ማቻቶ አኮፓ፤ ማጫዋ አቱማዋካ ሀ ሳኣን የሎፓ። 3 ሀ ሳኣን የለቴዳ ማጫ ናናቱነ አቱማ ናናቱ፥ ኡንቱንታ የሌዳ አየቱነ አዎቱ ትምቢትያ ታን መꬍና ጎዳይ ነዉ ሀዋ ኦዳይ። 4 ኡንቱንቱ ኢታ ሀርግያን ሀይቃና፤ ኡንቱንቶ ዬከተና፥ ዎይ ኡንቱንቱ ሞገትክኖ፤ ኡንቱንቱ አሃይ ቢታ ቦላን ፕቱዋ ማላ ግዳናዋ። ኡንቱንቱ ማሻንነ ኮሻን ዉራና፤ ኡንቱንቱ አሹ ሳሉዋ ካፎቶነ ሳኣ ዶአቶ ቁማ ግዳናዋ” ያጌዳ።

5 መꬍና ጎዳይ ታዉ ሀዋዳን ያጌዳ፤ “ዬኮ ጎልያ ገሎፓ፤ ዬካናዉ ዎይ ቃረታናዉ ቦፓ። አያዉ ጎፐ፥ ታን መꬍና ጎዳይ ሀ አሳ ቦላፐ ታ ሳሮተꬃ፥ አገና ታ ሲቁዋነ ታ ማሮታ ድጋ ክቻድ። 6 ዎጋቱካ ጉꬃቱካ ሀ ቢታን ሀይቃና፤ ኡንቱንቱ ሞገትክኖ። አይ አሳይነ ኡንቱንቶ ዬከና፤ አይ አሳይነ ኡንቱንቶ ጎምኦረና ዎይ ሁጲያ ሜድሲደ ካዮተና። 7 ዬክያ አሳዉ ሃꬃ ኡሻዉ አፊደ፥ ቁማ አናና እትፐ ሚድነ ኡሺደ፥ ካዩዋ ባለꬅያዌ እቱነ ደኤና። ሀራይ አቶ አታ ዎይ አዉ ሀይቄዳ ኡራካ ባለꬅያባይ ባዋ።

8 “ግብራይ ደእያ ጎልያካ ገሎፓ፤ ማናዉነ ኡሻናዉ ኡንቱንቱና እትፐ ኡቶፓ። 9 ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋ ኦዳይ። በአ፥ ታን ናሸቻነ እልልሳ ኮሻ፥ ማቻቶ ቡላችያዋነ ቡላቼትያን ኮሻ ሀ ሳኣፐ ድጋና። ሄዋ አሳይ ባረ ላይꬃን ባረ አይፍያን በአና። *

10 “ኔን ሀ ቃላ ኡባ ሀ አሳዉ ኦድያ ዎደ፥ ኡንቱንቱ ኔና፥ መꬍና ጎዳይ አያዉ ሀዋ ማላ ዎልቃማ ኢታባ ኑ ቦላ አዋዬዴ? ኑን አያ ባይዜዶ? መꬍና ጎዳዉ፥ ኑ ጾሳዉ፥ ‘ኑን ኦꬄዳ ናጋራይ አዬ?’ ያጋና። 11 ሄ ዎደ ኔን ኡንቱንቶ ያጋ፤ ‘ “ታን መꬍና ጎዳይ ሀዋ ኦꬄዳዌ ካሰ ህንተ አዎቱ ታና አጌዳ ድራሳ፥ ኡንቱንቱ ሀራ ጾሳቱዋ ካሌዳ ድራሳ፥ ኡንቱንቶ ኦꬄዳነ ጎይኔዳ ድራሳ፥ ታና አጌዳነ ታ ህግያ ናገናን እጼዳ ድራሳነ 12 ህንተ ካሰ ህንተ አዎቱዋፐካ አꬍ ኢቴዳ ድራሳ። በእተ፥ ህንተ ሁጲያን ሁጲያን ህንተ ኢታ ዎዛና ሙመተꬃ ካሌድታ፤ ታዉ አዛዘተናን እጼድታ። 13 ሄዋ ድራዉ፥ ታን ህንተና ሀ ቢታፐ ደንꬃደ፥ ህንተ ዎይ ህንተ አዎቱ ኤረና ቢታ ኦላና። ያን ህንተ ሀራ ጾሳቶ ጋላስነ ቃማ ሀጋዛና። ሙለካ ህንተዉ ቃረትከ” ያጌ’ ያጋ” ያጌዳ።

ጾሳይ እስራኤላቱዋ ዛሪደ አሀና

14 መꬍና ጎዳይ ሀዋዳን ያጌ፤ “ ‘እስራኤልያ አሳ ግብጼ ቢታፐ ከሴዳ መꬍና ጎዳይ ኤሮ’ ያጊደ ጫቀና ዎዲ ያና። 15 ‘እስራኤልያ አሳ ሁጲሳ ባጋ ቢታፐነ ኡንቱንታ እ ላሌዳ ቢታቱዋ ኡባፐ ዛሪደ አሄዳ መꬍና ጎዳይ ኤሮ’ ያጊደ ጫቃና። አያዉ ጎፐ፥ ታን ኡንቱንቱ ካሰ ኡንቱንቱ አዋቶ እሜዳ ቡዞ ቢታ ዛራደ አሀና” ያጌ።

ይያ ሙሩዋ

16 መꬍና ጎዳይ ሀዋዳን ያጌ፤ “በእተ፥ ታን ሞልያ ኦይቂያ ዳሮ አሳቶ ኪታይ፤ ኡንቱንቱ ኡንቱንታ ኦይቃና። ሄዋፐ ጉይያን፥ ታን ዳሮ ሻንካንቻቶ ኪታና፤ ሻንካንቻቱ ደርያ ኡባፐ፥ ዞዝያ ኡባፐነ ሹቻ ኮፖቱዋፐ ኡንቱንታ ሻንካቲደ ከሳና። 17 አያዉ ጎፐ፥ ታን ኡንቱንቱ ኦግያ ኡባ በአይ። ኡንቱንቱ ታፐ ቆሰትበይክኖ፤ ኡንቱንቱ ናጋራይካ ታ አይፍያፐ ጌምቤና። 18 ታን ኡንቱንቱ ኢታተꬃነ ኡንቱንቱ ናጋራ ድራዉ ኡንቱንቶ ላኡ ኩሽያ ዛራና። አያዉ ጎፐ፥ ኡንቱንቱ ባረንቱ እጸቴዳ ኤቃቱዋን፥ ሄ አሃ ማላትያዋንቱን ታ ቢታ ቱንሴድኖነ ባረንቱ ሸነይያ ምስለቱዋን ታ ላታ ኩንꬄድኖ” ያጌ።

ኤርማሳ ዎሳ

19 አቤት መꬍና ጎዳዉ፥ ታ ዎልቃዉ፥ ታ ዎልቃማ ሚጻዉ፥ መቱዋ ጋላሳን ታን ባቃታ አትያ ሳአዉ፥ ካዉተꬃቱ ሳኣ ጋጻፐ ኔኮ ያና። ዪደ ሀዋዳን ያጋና፤ “ኑ አዎቱ ፓናነ ማደና ዎርዶ ጾሳቱዋ ጻላላ ላቴድኖ። 20 ዎን አሳይ ባረዉ ጾሳቱዋ መꬋናዉ ዳንዳዪየ? ዳንዳየና! እ መꬍንቶካ ኡንቱንቱ ቱሙ ጾሳቱዋ ግድክኖ!” ያጋና።

21 ጾሳይ ሀዋዳን ያጌ፤ “ሄዋ ድራዉ፥ ታን ኡንቱንታ ኤርሳና። እት ገደነ ታ ዎልቃነ ታ ምኖተꬃ ኡንቱንታ ኤርሳና፤ ያቶፐ ኡንቱንቱ ታ ሱንꬃይ መꬍና ጎዳ ግድያዋ ኤራና” ያጌ።

17

ይሁዳ ናጋራነ ሙሩዋ

1 ጾሳይ ሀዋዳን ያጌ፤ “ይሁዳ ናጋራይ ብራታ ቢርያን ጻፈቴዳ፤ ኡንቱንቱ ዎዛና ቦላነ ኡንቱንቱ ያርሽያሳን ደእያ ካጭያ ቦላ አልማዝያ ግያ ሹቻ ጼራን ቃጨቲደ ጻፈቴዳ። 2 ኡንቱንቱ ናናቱ እርጻ ምꬃ ኡባ ጋርሳን፥ ꬎቃ ዞዘቱዋ ቦላንነ ቢታን ደእያ ደረቱዋ ቦላን፥ ጊግሴዳ ያርሽያ ሳአቱዋን አሼሮ ግያ ጾሳትዉ ኤሴዳ ምስልያዉ ጎይኒኖ። 3 ህንተ ቢታ ኡባ ቦላን ኦꬄዳ ናጋራ አጮ ጭጋ ኦꬃደ፥ ህንተ ሚሻነ ህንተ አቆቱዋ ኡባ ታን ህንተ ሞርከቶ እማና። 4 ታን ህንተና ላትሴዳ ቢታፐ ህንተ ባና፤ ታን ህንተና ህንተ ኤረና ቢታን ህንተ ሞርከቶ አይለያና። አያዉ ጎፐ፥ ህንተ ታ ሀንቁዋ ኦይሰꬄድታ፤ እ መꬍናዉ ኤጻና” ያጌ።

ዱማ ዱማ ሌምሳቱዋ

5 መꬍና ጎዳይ ሀዋዳን ያጌ፤ “አሳን፥ ሀይቂያ አሳ ዎልቃን አማነትያዌነ ባረ ዎዛና መꬍና ጎዳፐ ዎራ ዛርያዌ ሸቀቴዳዋ። 6 ሄ አሳይ ባዙዋን ዶሌዳ ሱፓ ምꬃ ማላ። ኬካባይ ይያ ዎደ በኤና። እ ባዙዋን፥ መላ ሳኣን፥ አሳይ ደኤና ማጽነ ቢታን ደአና።

7 “መꬍና ጎዳን አማነትያ አሳይ፥ እ አማነትያዌ ጾሳ ግድያ አሳይ አንጀቴዳዋ። 8 እ ሃꬃ ማታን ቶከቲደ፥ ባረ ጻጱዋ ጎግያ ሃꬃዉ የዴዳ ምꬃ ማላ። * አዋ ሱሎካ እ ያየና። አያዉ ጎፐ፥ ሄ ምꬃ ሀይꬃይ እርጽ እርጻሽን ደኤ። እራይ ቡከና ላይꬃንካ ህርገና፤ አይፍያ አይፍያዋካ ቃንጸና።

9 “አሳ ዎዛናይ ኡባባፐ አꬍ ጭምያዋነ ሎይꬅ ኢታ። አ ኦን ኤራናዉ ዳንዳዪ? 10 መꬍና ጎዳይ አሳዉ ኡባዉ አ ኦግያዳንነ አ ኦሱዋዳን ዛራናዉ፥ አሳ ዎዛና ብዳይነ አ ካሃ ፓጫይ” ያጌ። *

11 ጽለና ኦግያና ዱረትያ አሳይ ባረዋ ግደና ቁቁልያ ቆጽያ አካት ማላ። እ ባረ ላይꬃ ብሮ ባጋዪደ፥ አ አጊደ ꬋያና፤ ዉርሰꬃን እ ቦዛ ግዳናዋ።

12 ኑ ጌሻ ጎሊ ኮይሮፐ ዶሚደ፥ ቦንቾ ካተቱዋ አራታዳን፥ ꬎቃ ደርያ ሁጲያን ቤቴ። 13 አቤት መꬍና ጎዳዉ፥ እስራኤሊ ህዶታን ናግያዎ፥ ኔና አጌዳ ኡባቱ ዬላታና። ኔና አጊደ ዎራ ብያዋንቱ፥ ኔና መꬍና ጎዳ፥ ደኡዋ ሃꬃ ፑልቱዋ አጌዳ ድራዉ፥ ኡንቱንቱ ባና ቦላ ጻፈታና።

ኤርማሳ ዎሳ

14 አቤት መꬍና ጎዳዉ፥ ታና ፓꬃ፤ ታን ፓጻና። ታና አሻ፤ ታን አታና። አያዉ ጎፐ፥ ኔን ታን ጋላትያዋ።

15 አሳቱ ታና፥ “መꬍና ጎዳይ ኑና ናሴዳ ናሲ ሀቃን ደኢ? አነ ፖሎ!” ያጊኖ።

16 ሄንꬃንቻ ግዳደ ነዉ ኦꬅያዋ አጋበይከ፤ ኡንቱንቱ መቶታና ጋላሳ ታን አሞታበይከ። ታ ዶናፐ ከሴዳ ቃላ ኔን ኤራሳ። 17 ታና ዳጋንꬆፓ። ኔን መቱዋ ጋላስ ታዉ ባቃታ አትያ ሳኣ። 18 ታና የደርስያዋንታ ዬላያ፤ ሽን ታና ዬላዮፓ። ኡንቱንታ ዳጋንꬃ፤ ሽን ታና ዳጋንꬆፓ። ኡንቱንቱ ቦላ መቶ ጋላሳ አያ፤ ኡንቱንታ ላኡ ኩሽያ ሙሩዋ ሙራ።

ሳምባታ ቦንችያዋ

19 መꬍና ጎዳይ ታና ሀዋዳን ያጌዳ፤ “ባ፥ ይሁዳ ካተቱ ካታማ ገልያነ ከስያ አሳይ ገልያ ፐንግያንነ ሀራ የሩሳላመ ፐንገቱዋ ኡባን ባደ ኤቃ። 20 ኡንቱንታ ሀዋዳን ያጋ፤ ‘ህንተኖ ይሁዳ ካተቶ፥ ህንተኖ ይሁዳ አሳቶ፥ ህንተኖ የሩሳላመ አሳቶ፥ ህንተኖ ሀ ፐንገቱዋና ገልያ አሳቶ፥ ኡባይካ መꬍና ጎዳ ቃላ ስስተ! 21 መꬍና ጎዳይ ሀዋዳን ያጌ፤ “ሳምባታ ጋላሳን ቶኩዋ ቶከና ማላነ አያነ ቶኪደ፥ የሩሳላመ ፐንግያና ገለና ማላ፥ ህንተዉ ናገትተ!* 22 ሳምባታ ጋላሳን ህንተ ጎልያፐ ቶኩዋ ቶኪደ ከሶፕተ፥ ዎይ አይ ኦሱዋነ ኦꬆፕተ። ካሰ ህንተ አዎቱዋ ታን አዛዜዳዋዳን፥ ሳምባታ ጋላሳ ዱማዪደ ቦንችተ። * 23 ግዶፐነ፥ ኡንቱንቱ ስስበይክኖ፤ ባረንቱ ሀይꬃካ ታኮ የግበይክኖ። ኡንቱንቱ ስሰናንነ ታፐ ታማረናን እጼድኖ።

24 “ ‘ “ሽን ህንተ ታን መꬍና ጎዳይ ኦድያዋ ስሶፐ፥ ሳምባታ ጋላሳን አይ ቶኩዋነ ቶኪደ፥ ሀ ካታማ ፐንገቱዋና ገለናን አጎፐ፥ ሳምባታ ጋላሳ ዱማዪደ፥ አን አይ ኦሱዋነ ኦናን ቦንቾፐ፥ 25 ዳዊታ ካተቱዋ አራታን ኡትያ ካተቱ ባረንቱ ሞድያዋንቱና ፓራቱዋነ ፓራ ጋረቱዋ ቶጊደ፥ ሄ ፐንገቱዋና ገላና። ኡንቱንቱ ይሁዳ አሳናነ የሩሳላመ ካታማን ደእያ አሳና ገላና፤ ሀ ካታማይ መꬍናዉ አሳይ ደእያ ካታማ ግዳናዋ።

26 “ ‘ “አሳይ ጹግያ ያርሹዋነ ሀራ ያርሹዋ፥ ካꬃ ያርሹዋ፥ እጻናነ ጋላታ ያርሹዋ አኪደ፥ ይሁዳ ካታማቱዋፐ፥ የሩሳላመ ዩሹዋን ደእያ ሞꬃቱዋፐ፥ ቢንያማ ቢታፐ፥ ጋꬋፐ፥ ገዝያፐነ ኔጌባፐ መꬍና ጎዳ ጌሻ ጎልያ ያና።

27 “ ‘ “ሽን ህንተ ሳምባታ ጋላሳቱዋ ዱማዪደ ቦንቻናዳንነ ሳምባታ ጋላሳቱዋን ቶኩዋ ቶኪደ፥ የሩሳላመ ፐንገቱዋና ገለናዳን፥ ታን ኦዴዳዋ ስሰናን እጾፐ፥ ታን ሄ ፐንገቱዋን ታማ ኦይꬃና። የሩሳላመ ካትያ ጎለቱዋ ማና። ሄ ታማይ ቶኤና” ያጌ’ ያጋ” ያጌዳ።

18

ኤርማስ ኡርቃ መꬍያ ብታንያ ሶ ቤዳ

1 መꬍና ጎዳፐ ኤርማሳዉ ዬዳ ቃላይ ሀዋ፤ 2 “ደንዳ፤ ኡርቃ መꬍያ ብታንያ ጎለ ባ። ያን ታን ኔና ታ ቃላ ስሳና” ያጌዳ። 3 ታን ዱገ ኡርቃ መꬍያ ብታንያ ጎለ ባደ፥ እ ባረ መꬍያ ይንግርያዋን ኡርቃ መꬍያዋ በኣድ። 4 እ መꬍሽና፥ ሚሻይ አ ኩሽያን ባዬዳ። እ ሄ ኡርቃ ዛሪደ ሙናቂደ፥ ባረና ሎእያ ሀራ ሚሻ ከሲደ መꬌዳ።

5 ሄ ዎድያን መꬍና ጎዳ ቃላይ፥ ሀዋዳን ያጊደ፥ ታኮ ዬዳ፤ 6 “እስራኤልያ አሳቶ፥ ሀ ኡርቃ መꬍያ ብታኒ ኦꬅያዋዳን፥ ታን ህንተና ኦꬃናዉ ዳንዳይክታ? ያጌ መꬍና ጎዳይ። እስራኤልያ አሳቶ፥ በእተ፤ ኡርቃይ ባረና መꬍያዋ ኩሽያን ደእያዋዳን፥ ህንተካ ታ ኩሽያን ደኢታ። 7 አይ ዎደ ግዶፐነ፥ ታን እት ቢታባ ዎይ እት ካዉተꬃባ፥ ‘ታን ህንተና ꬎቆላና፥ ዮዳናነ ꬋይሳና’ ጋደ ኦድና፥ 8 ሄ ታን ኦዴዳ ካዉተꬃይ ባረ ኢታተꬃፐ አጊደ ስሞፐ፥ ታን ኡንቱንቱ ቦላ አሀና ጌዳ ኢታባ አሄናን አጋ ባሻና። 9 ቃይ አይ ዎደ ግዶፐነ፥ ታን እት ቢታባ ዎይ እት ካዉተꬃባ፥ ታን ህንተና ኬጻናነ ቶካና ጋደ ኦድና፥ 10 ሄ ካዉተꬃይ ታን ኦድያዋ ስሰናን እጾፐ ታ ስንꬃን ኢታባ ኦꬆፐ፥ ታን ኦꬃና ጌዳ ሎኦባ ኦናን አጋሻና።

11 “ሄዋ ድራዉ፥ ሀእ ይሁዳ አሳቶነ የሩሳላመን ደእያዋንቱ ሀዋዳን ያጋ፤ መꬍና ጎዳይ ያጌ፤ በእተ፥ ታን ህንተ ቦላ ኢታባ መꬋይነ ሀልቻድ። ህንተ ኡባይካ ህንተ ኢታ ኦግያፐ ስምተ፤ ህንተ ኦግያነ ህንተ ኦሱዋ ላምተ ያጌ ያጋ። 12 ሽን ኡንቱንቱ፥ ‘ሄዌ አይነ ማደና! ኑን ኑ ሀልቼዳዋዳን ሀናና፤ ኑን ሁጲያን ሁጲያን ኑ ኢታ ዎዛና ሙመተꬃዳን ኦꬃና’ ያጋና” ያጌዳ።

13 ሄዋ ድራዉ፥ መꬍና ጎዳይ ሀዋዳን ያጌ፤

“ሀዋ ማላባ ስስ ኤሪቴ?

ያጊደ አነ ካዉተꬃቱዋ ግዶን ላልእተ።

ወዶራታ እስራኤልያ ሎይꬅ ሸነይያዋ ኦꬃዱ።

14 እ ባረዉ፥ ሊባኖሳ ደርያ ቦላን ደእያ ሻቻይ፥

ዛላ ጼራፐ ꬋይ ኤሪ?

ሄ ደርያፐ ጎግያ እርጻ ሃꬃይ መል ኤሪ?

15 ሽን ታ አሳቱ ታና ዶጌድኖ፤

ኡንቱንቱ ፓና ጾሳቶ እጻና ጩዋዪኖ።

ባረንቱ ኦግያፐ፥ ባረንቱ በን ሎሱዋፐ ꬉበቴድኖ፤

ኡንቱንቱ ኦግያ አጊደ፥ ጋጻና ቤድኖ።

16 ኡንቱንቱ ባረንቱ ቢታ ዳጋንꬅያባነ፥

መꬍናዉ ካቴዳዋ ከሴድኖ።

ያና አꬍያ ኦንነ ሸነቴነ ባረ ሁጲያ ቃꬄ።

17 አዋይ ዉልያ ባጋ ጫርኩዋዳን፥

ታን ኡንቱንታ ኡንቱንቱ ሞርከቱዋ ስንꬃን ላላና።

ኡንቱንቱ መቱዋ ጋላስ ታን ኡንቱንቶ ዞክያ ዛራናፐ አትና፥

ታ ሶምኡዋ ሃሳይከ” ያጌ።

ኤርማሳ ቦላ ማቀቴዳ ማቁዋ

18 አሳቱ ሀዋዳን ያጌድኖ፤ “ሃ ዪተ፤ አነ ኤርማሳ ቦላ ማቀቴቶ። አያዉ ጎፐ፥ ቄሳቱ ታማርስያ ህጊ፥ አꬌዳ ኤራንቻቱ እምያ ዞሪ፥ ትምቢትያ ኦድያዋንቱ ኦድያ ቃላይ ꬋየና። ሃ ዪተ፤ አነ አ ኑ እንጻርሳን ጲሮይተ። እ ኦድያ ቃላ ስሰናን አጌቶ” ያጌድኖ።

19 አቤት መꬍና ጎዳዉ፥ ታ ኦድያዋ ስሳ፤ ታ ሞርከቱ ታ ቦላ ሃሳይያዋ ሀይዛ። 20 ሎኦ ኦꬄዳ አሳዉ ኢታ ዛሪእ? ሽን ኡንቱንቱ ታዉ ኦላ ቦኪኖ። ታን ነ ሀንቁ ኡንቱንቱፐ ስማና ማላ፥ ኡንቱንቱ ድራዉ ሎኦባ ሃሳያናዉ ነ ስንꬃን ኤቄዳዋ ቆፓ። 21 ሄዋ ድራዉ፥ ኡንቱንቱ ናናቱዋ ኮሻዉ አꬃደ እማ፤ ኡንቱንታካ ማሻዉ አꬃደ እማ። ኡንቱንቱ ማጫ አሳቱካ ናአይ ባይናዋንታነ አምኤ ግድኖ። ኡንቱንቱ አቱማ አሳቱካ ዎꬍያ ሀርግያን ጋከትኖ፤ ኡንቱንቱ ዎዳላቱካ ኦላን ሲፈትኖ። 22 ኡንቱንቱ ቆፐናን ኔን ኡንቱንቱ ቦላ ቦንቂያዋንታ የድና፥ ኡንቱንቱ ጎልያን ዋሱ ከሶ። አያዉ ጎፐ፥ ኡንቱንቱ ታና ኩንድሳናዉ ኦላ ቦኬድኖ፤ ታ ገድያዉካ ጲርያ ዎꬄድኖ። 23 ሽን አቤት መꬍና ጎዳዉ፥ ኡንቱንቱ ታና ዎꬋናዉ ማቀቴዳዋ ኡባ ኔን ኤራሳ። ኔን ኡንቱንቱ ኢታተꬃ አቶ ጎፓ፥ ዎይ ኡንቱንቱ ናጋራ ነ ስንꬃፐ ቁጮፓ። ኡንቱንቱ ነ ስንꬃን ጾነቲደ ኩንድኖ። ነ ሀንቁዋ ዎደ ኔን ኡንቱንታ ሀዋዳን ኦꬃ።

19

መኤዳ ባረታ ሌምሱዋ

1 መꬍና ጎዳይ ሀዋዳን ያጌ፤ “ባ፤ ኡርቃ መꬍያዋፐ ባሬታ ሻማ። ኔናና አማሬዳ ጋድያ ጭማቱዋነ አማሬዳ ቄስያ ጭማቱዋ አካደ፥ 2 ኮንኣ መኡዋ ፐንግያ ግያ ፐንግያ ላንቂያና አꬋአደ፥ ህኖማ ዛንጋራ ባ፤ ያን ታን ነዉ ኦድያ ቃላ አዋያ። * 3 ሀዋዳን ያጋ፤ ‘ህንተኖ ይሁዳ ካተቶ፥ ህንተኖ የሩሳላመ ካታማ አሳቶ፥ መꬍና ጎዳ ቃላ ስስተ! ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “በእተ፥ ስስያ ኡባዉ ሀይꬃዉ ኢትያ ፓላባ ሀ ቢታ ቦላ ታን አሀና። 4 አያዉ ጎፐ፥ አሳቱ ታና አጌድኖ፤ ኡንቱንቱ ዎይ ኡንቱንቱ አዎቱ፥ ዎይ ይሁዳ ካተቱ ኤረና ሀራ ጾሳቶ እጻና ጩዋዪደ ያርሽያዋን ሀ ሳኣ ቱንሴድኖ። ኡንቱንቱ ጽሎ አሳቱዋ ሱꬃ ሀ ሳኣን ኩንꬄድኖ። 5 ቃይ ታን ኡንቱንታ አዛዛቤናባ፥ ዎይ ኦዳቤናባ፥ ዎይ ታ ዎዛናን ቆፓቤናባ ኦꬄድኖ፤ ኡንቱንቱ ባረንቱ አቱማ ናናቱዋ ባኣላዉ ታማን ጹግያ ያርሹዋ ኦꬂደ ያርሻናዉ፥ ጎይንያ ꬎቃ ሳአቱዋን ያርሽያ ሳ ግምቤድኖ። * 6 ሄዋ ድራዉ፥ ሀ ሳአይ ቶፌታ ዎይ ህኖማ ዛንጋራ ጌተትያዌ አቲደ፥ ሹካ ዛንጋራ ያገቲደ ጼገታና ጋላሳቱ ዪኖ ያጌ መꬍና ጎዳይ።

7 “ ‘ “ይሁዳነ የሩሳላመ አሳ ሀልቹዋ ታን ሀ ሳኣን ፖለተናዳን ኦꬃና። ኡንቱንቱ ባረንቱ ሞርከቱዋ ማሻንነ ባረንታ ዎꬋናዉ ኮይያዋንቱ ኩሽያን ሀይቃናዳን ታን ኦꬃና። ኡንቱንቱ አሃ ሳሉዋ ካፎቶነ ሳኣ ዶአቶ ቁማ ኦꬃደ እማና። 8 ሀ ካታማ ባዙዋነ ቅሊጭያዋ ከሳና። ሄዋና አꬍያ ኡባይ አ ባሻን ማላለቲደ፥ ፖራ! ያጋና። 9 ኡንቱንቱ ባረንቱ ማጫ ናናቱነ አቱማ ናናቱዋ አሹዋ ማናዳን ታን ኦꬃና። ኡንቱንቱ ዎꬋናዉ ኮይያ ሞርከቱ ኡንቱንታ ዋይስያ ዋይያንነ ዶድያ ዶዳን፥ ኡንቱንቱ ኡባይ እቱ እቱዋ አሹዋ ማና” ያጌ’ ያጋ።

10 “ሄዋፐ ጉይያን፥ ኔናና እትፐ ቤዳ አሳቱዋ ስንꬃን ሄ ባረታ መንꬃ። 11 ኡንቱንታ ሀዋዳን ያጋ፤ ‘ኡባፐ ዎልቃማ መꬍና ጎዳይ ሀዋዳን ያጌ፤ “ዛሪደ ኮልና ኦይቀናዳን ኦꬂደ፥ እት አሳይ ባረታ መንꬅያዋዳን፥ ታን ሀ ካዉተꬃነ ሀ ካታማ መንሬꬃና። አሳቱ አሃ ሞግያ ሳአይ ባይና ድራዉ፥ ቶፌታን ሞጋና። 12 ታን ሀ ሳኣነ አን ደእያ አሳ ኦꬃናዌ ሀዋ፤ ታን መꬍና ጎዳይ ሀ ካታማ ቶፌታዳን ኦꬃና። 13 የሩሳላመ አሳ ጎለቱነ ይሁዳ ካተቱዋ ጎለቱ፥ ጎልያ ቦላን ደምባዪደ ኦꬄድኖ ሳሉዋ ጾልንተቶ እጻና ጩዋዬዳነ ሀራ ጾሳቶ ኡሻ ያርሹዋ ጉሴዳ ጎለቱ ኡባይ ቶፌታ ግያ ሳኣዳን ቱኔዳዋንታ ግዳና” ያጌ’ ያጋ” ያጌ።

14 ሄዋፐ ጉይያን፥ ኤርማስ መꬍና ጎዳይ ትምቢትያ ኦዳናዉ ኪቴዳ ቶፌታፐ ስሚደ ዪደ፥ መꬍና ጎዳ ጌሻ ጎልያ ግዶን ደእያ ዳባባን ኤቄዳ። አሳ ኡባዉ ሀዋዳን ያጌዳ፤ 15 “ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ስስተ፥ ታን ሀ ካታማ ቦላነ አ ሄራን ደእያ ሞꬃቱ ኡባ ቦላ አሀና ጌዳ ኢታባ ኡባ ኡንቱንቱ ቦላ አሀና ሀናይ። አያዉ ጎፐ፥ ኡንቱንቱ ሞርጊ ማካላ ግዲደ፥ ታን ኦዴዳባ ስሰናን እጼድኖ’ ያጌ” ያጌዳ።

20

ኤርማሳነ ፓሽሁራ

1 ሄ ዎደ መꬍና ጎዳ ጌሻ ጎልያን ካፑዋ ግድያ፥ እሜራ ናኣ ፓሽሁራ ግያ ቄሲ፥ ኤርማስ ሀ የዎቱ ትምቢትያ ኦድሽን ስሴዳ። 2 ፓሽሁር ትምቢትያ ኦድያ ኤርማሳ ደሽሴዳ፤ ቆሞ ቢንያማ ፐንግያ ግያ መꬍና ጎዳ ጌሻ ጎልያ ገልያሳን ደእያ ዱꬃ ሉኩዋን ቃሽሴዳ። 3 ዎንተꬃ ጋላስ ፓሽሁር ኤርማሳ ቃሹዋፐ ብልና፥ ኤርማስ አዉ ሀዋዳን ያጌዳ፤ “ሀችፐ ዶምና፥ መꬍና ጎዳይ ነ ሱንꬃ ፓሽሁራ ያገና፤ እ ነ ሱንꬃ ያን ሃን ዳጋማ ያጋና። 4 አያዉ ጎፐ፥ መꬍና ጎዳይ ሀዋዳን ያጌ፤ ‘ታን ኔና ነ ሁጲያዉነ ነ ላገቱዋ ኡባዉ ዳጋማ ከሳና። ኡንቱንቱ ኔን ጼልሽን፥ ባረንቱ ሞርከቱዋ ማሻን ዉራና። ይሁዳ አሳ ኡባ ባብሎነ ካትያ ኩሽያን አꬃደ እማና። እ ኡንቱንታ ኦሞዲደ፥ ባብሎነ አፋና፤ አፊደ ያን ማሻን ኡንቱንታ ዎꬋና። 5 ሄዋዳንካ፥ ሀ ካታማ አቁዋ ፔሻ ኡባ፥ ኦꬅ ከሴዳባ ኡባ፥ ዱረተꬃ ኡባነ ይሁዳ ካተቱዋ ሚሻ ኡባ ታን ኡንቱንቱ ሞርከቶ አꬃደ እማና። ኡንቱንቱ ኡንቱንታ ቦንቂ ኦይቂደ፥ ባብሎነ አፋና። 6 ቃይ ኔን ፓሽሁርካ ነ ሶን ደእያ አሳይ ኡባይ ኦሞደቲደ፥ ባብሎነ ባና። ኔን ትምቢትያ ኦዴዳ ነ ላገቱዋ ኡባናካ ያን ሀይቃናነ ያን ሞገታና’ ያጌ” ያጌዳ።

ኤርማስ ጾሳዉ ማጋኔዳ

7 አቤት መꬍና ጎዳዉ፥ ኔን ታና ጭማዳ፤ ታንካ ጭመታድ። ኔን ታፐ ምናደ፥ ታና ጾናዳ። ጋላሳ ኩመንꬃ ታን አሳይ ሚጭያዋ ከሳድ፤ ኡባይ ታና ቅሊጬ። 8 ታን ሃሳይያ ዎድያን ኡባን ꬎቂሳደ፥ “ማካላባይነ ባሻይ ጋኬዳ” ያጋደ ዋሳይ። መꬍና ጎዳ ቃላይ ታዉ ጋላሳ ኩመንꬃን ካꬍያነ ቅሊጩዋ አሄዳ። 9 ታን፥ “ታን ጾሳባ ደንꬃደ ሃሳይከ” ዎይ፥ “አ ሱንꬃን ላኤንꬆ ኦድከ” ጎፐ፥ ጾሳ ቃላይ ታ መቀꬃ ግዶን ቁምኤቲደ፥ ኤጽያ ታማ ማላ ግዲደ፥ ታ ዎዛናን ምቼ። ታን ግዶን ኦይቃደ አሻና ጋደ ዳቡራድ፤ ሽን ተአናዉ ዳንዳያበይከ። 10 ታን ዳሮ ሳሱከꬃ ስሳድ፤ “ያን ሃን ዳጋማይ ደኤ! አነ አ ሞትተ! ኑንካ አ ሞቶይተ” ያጊኖ። ታዉ ማታ ላገቱ ኡባይ ታ ኩንደꬃ ናጊደ፥ “ኦን ኤሪ፥ ኑን አ ኦይቃና ማላነ ኑ ሀሉዋ ከሳና ማላ፥ እ ጭመታናዉ ዳንዳዬ” ያጊኖ።

11 ሽን መꬍና ጎዳይ ያሽስያ ቶራንቻዳን ታናና ደኤ። ሄዋ ድራዉ፥ ታና የደርስያዋንቱ ꬉበታና፤ ኡንቱንቱ ታና ጾንክኖ። ኡንቱንቶ ጊገና ድራዉ፥ ኡንቱንቱ ዎልቃማ ዬላ ዬላታና። ኡንቱንቱ ካዉሻይ ሙለካ ዶገተና። 12 አቤት ኡባፐ ዎልቃማ መꬍና ጎዳዉ፥ ጽሎቱዋ ፓጭያዎ፥ ዎዛና ካሃ በእያዎ፥ ኔን ታ ሞርከቱዋ ቦላን ታ ሀሉዋ ከሳደ ታና በሳ። አያዉ ጎፐ፥ ታን ታ ሞቱዋ ነዉ አꬃድ።

13 መꬍና ጎዳዉ የጽተ! መꬍና ጎዳ ጋላትተ! አያዉ ጎፐ፥ እ ህዬሳቱዋ ኢታቱዋ ኩሽያፐ አሼ።

14 ታን የለቴዳ ጋላሳይ ሸቀቴዳዋ ግዶ!* ታ አታ ታና የሌዳ ጋላሳይ አንጀቶፖ! 15 ታ አዎ፥ “ነዉ ምሽራቾ፤ ነዉ አቱማ ናአይ የለቴዳ!” ያግ ኦዲደ፥ ዳሮ ናሸቼዳ ብታኒካ ሸቀቴዳዋ ግዶ! 16 ሄ ብታኒ መꬍና ጎዳይ ቃረተናን አꬅ የጊደ ꬋይሴዳ ካታማቱዋዳን ሀኖ። ሄ ብታኒ ዎንታ ዋሱዋ፥ ጋላሳ ሴታን፥ “ኦላይ ጋኬዳ!” ግያ ኦዱዋ ስሶ። 17 አያዉ ጎፐ፥ ታ አታ ታዉ ዱፎ ግዳና ማላነ እ ኡሉካ ታና ዎጋ ኦይቂ ኡታና ማላ፥ ታና ኡሉዋን ዎꬍቤና። 18 ታን መቱዋነ ካዩዋ በአናዉነ ላይꬃ ኡባ ዬላታደ ዉርሳናዉ፥ አያዉ ታ አት ኡሉዋፐ ከሳድታሻ?

21

የሩሳላመ ጾነታናዋ ትምቢቲ ኦደቴዳ

1 ካቲ ሰደቅያስ ማልክያ ናኣ ፓሽሁራነ ማእሴያ ናኣ ቄስያ ሶፎናሳ ሀ ኦሻ ኦቻና ማላ፥ መꬍና ጎዳይ ኤርማሳኮ ኪቴዳ። 2 ኡንቱንቱ፥ “ባብሎነ ካቲ ናቡካዳናጾር ባረ ኦላንቻቱዋና ሀ ካታማ ዩይ አꬊደ ዶዴዳ ድራዉ፥ አነ ኑዉ መꬍና ጎዳ ኦቻ። ኦን ኤሪ፥ መꬍና ጎዳይ በንዋዳን፥ ማላልስያ ኦሱዋ ኑ ድራዉ ኦꬂደ፥ አ ጉየ ዛራነንቶነ” ያጌድኖ። *

3 ኤርማስ ኡንቱንቶ ዛሪደ፥ ሀዋዳን ያጌዳ፤ “ቢደ ሰደቅያሳዉ ያግተ፤ 4 መꬍና ጎዳይ እስራኤልያ ጾሳይ ሀዋዳን ያጌ፤ ‘ኔን ባብሎነ ካትያናነ ግምቢያፐ ካረና ነ ካታማ ዶድያ አ ኦላንቻቱዋና ኦለትያ፥ ነ ኩሽያን ደእያ ኦላ ሚሻ ታን ጉየ ነ ቦላ ዛራና። ቃይ ኡንቱንታ ኡባካ ሀ ካታማትዉ ግዶ ገልሳና። 5 ታን ታ ሁጲያን የዴዳ ኩሽያን፥ ዎልቃማ ቀስያን፥ ይሉዋን፥ ሀንቁዋንነ ዎልቃማ ሴራን ኔና ኦላና። 6 ታን ሀ ካታማን ደእያዋንታ፥ አሳካ መህያካ ሾጫና። ኡንቱንቱ ኢታ ሀርግያን ዉራና። 7 ሄዋፐ ጉይያን፥ ይሁዳ ካትያ ሰደቅያሳ፥ አ ኦሳንቻቱዋነ ኢታ ሀርግያፐ፥ ማሻፐነ ኮሻፐ ፓላሄዳ፥ ሀ ካታማ አሳ ኡባ፥ ባብሎነ ካትያ ናቡካዳናጾራዉነ ኡንቱንታ ዎꬋናዉ ኮይያ ሞርከቶ ታን መꬍና ጎዳይ አꬃደ እማና። እ ኡንቱንቱ ቃራ ማሻን ሲፋና። እ ኡንቱንቶ ቃረተና፥ ዎይ ሳሊደ አገና፥ ዎይ ማረና’ ያጌ ያግተ” ያጌዳ።

8 መꬍና ጎዳይ ኤርማሳ፥ “ጉጃደካ አሳዉ ሀዋዳን ያጋደ ኦዳ፤ ጾሳይ ሀዋዳን ያጌ፤ ‘በእተ፥ ታን ህንተ ስንꬃን ደኡዋ ኦግያነ ሀይቁዋ ኦግያ ዎꬃድ። 9 ሀ ካታማ ግዶን ታክያ አሳይ ኦንነ ማሻን፥ ኮሻን ዎይ ኢታ ሀርግያን ሀይቃና። ሽን ካታማፐ ከሲደ ቢደ፥ ካታማ ዶዲደ ኦይቄዳ ባብሎነቶ ባረ ኩሽያ እምያ አሳይ ኦንነ ፓጻ አታናዋ፤ ሄ ኡራይ ባረ ሸምፑዋ ጻላላ አሻና። 10 አያዉ ጎፐ፥ ታን ሀ ካታማዉ ኬካናዉ ግደናን ኢታናዉ ታ ቆፋ ቃቻድ። ባብሎነ ካትያዉ አ አꬃደ እማና፤ እካ ሀ ካታማ ታማን ጹጋና። ታን መꬍና ጎዳይ ሀዋ ኦዳድ’ ያጌ” ያጋ።

11 ቃይካ ይሁዳ ካትያ ጎልያ አሳዉ ሀዋዳን ያጋ፤ መꬍና ጎዳ ቃላ ስስተ! 12 ህንተኖ፥ ዳዊታ ዛረቶ፥ መꬍና ጎዳይ ህንተና ሀዋዳን ያጌ፤ “ዎንትና ዎንትና ሱረ ፕርድተ፤ ቦንቀቴዳዋንታ ኡቁንያዋንቱ ኩሽያፐ አሽተ። ሄዌ ꬋዮፐ፥ ህንተ ኢታ ኦሱዋ ጋሱዋን ታ ሀንቁ ታማዳን ኤጽ ከሳና፤ ኦንነ አ ቶይሰና ያጌ ያጋ” ያጌዳ።

13 መꬍና ጎዳይ ሀዋዳን ያጌ፤ “ኔኖ፥ የሩሳላመ፥ ኔን ደምባን ደእያ ዛላዳን፥ ዛንጋራፐ ፑደ ꬎቁ ጋደ ቤታሳ፤ ሽን ታን ኔናና ኦለታና። ኔን፥ ‘ኦንነ ታ ቦላ ጻለና ዎይ ታ ደኢያሳ ገለና’ ያጋሳ፤ 14 ሽን ታን መꬍና ጎዳይ ኔና ነ ኦሱዋዳን ሙራና። ታን ነ ካተ ጎልያን ታማ ኦይꬃና፤ ነ ዩሹዋን ደእያዋ ኡባ ም ꬋይሳና” ያጌ።

22

ኤርማስ ይሁዳ ካትያ ሶ አሳዉ ኦዴዳ ቃላ

1 መꬍና ጎዳይ ሀዋዳን ያጌ፤ “ባ፤ ዱገ ይሁዳ ካትያ ጎለ ባደ፥ ያን ሀ ቃላ ኦዳ። 2 ‘ኔኖ ይሁዳ ካትያዉ፥ ዳዊታ ካዉተꬃ አራታን ኡትያዎ፥ ኔንካ ነ ቆማቱካ ሀ ፐንግያና ገልያ ነ አሳይ ኡባይካ መꬍና ጎዳ ቃላ ስስተ! 3 መꬍና ጎዳይ ሀዋዳን ያጌ፤ “ሱረ ፕርዳነ ጽሎባ ኦꬅተ። ቦንቀቴዳዋንታ ኡቁንያዋንቱ ኩሽያፐ አሽተ። በተቱዋ ቦላ፥ አዉ ባይና ናናቱዋ ቦላነ አስናቱ ሀይቄዳ ማጫ አሳቱዋ ቦላ ገንያባ ዎይ ማካላባ ኦꬆፕተ። ቃይ ጽሎ አሳ ሱꬃ ሀ ሳኣን ጉሶፕተ። 4 ህንተ ታን ጌዳዋዳን ቱሙ አዛዘቶፐ፥ ዳዊታ ካዉተꬃ አራታን ኡትያ ካተቱ ፓራነ ፓራ ጋርያ ቶጊደ፥ ባረንቱ ኦሳንቻቱዋናነ ባረንቱ አሳና ሀ ካትያ ጎልያ ፐንገቱዋና ገላና። 5 ሽን ህንተ አዛዘተናን እጾፐ፥ ሀ ካትያ ጎሊ ኦና ግዳና ያጋደ ታን መꬍና ጎዳይ ታ ሁጲያን ጫቃይ” ያጌ’ ያጋ” ያጌ። *

6 መꬍና ጎዳይ ይሁዳ ካትያ ጎልያባ ሀዋዳን ያጌ፤ “ኔን ታዉ ጋላኣደ ቢታነ ሊባኖሳ አሳ ጼራ ማላ ግዶፐካ፥ ታን ኔና ባዙዋነ አሳይ ደኤና ካታማ ኦꬃና። 7 ታን ኔና ኮልያዋንታ ሁጲያን ሁጲያን ኦላ ሚሻ ኦይꬃደ፥ ነዉ ኪታና። ኡንቱንቱ ዝጋፐ ማሰቴዳ ነ ቱቀቱዋ ቃንጸሬꬂደ፥ ታማን ኦላና።

8 “ጮራ ካዉተꬃፐ አሳይ ሄ ካታማ ላንቂያና አꬋና። እቱ እቱዋ፥ ‘መꬍና ጎዳይ አያዉ ሀ ዎልቃማ ካታማ ሀዋዳን ኦꬄዴ?’ ያጊደ ኦቻና። 9 ኡንቱንቱ፥ ‘ኡንቱንቱ መꬍና ጎዳ ባረንቱ ጾሳና ጫቀቴዳ ጫቁዋ አጌዳ ግሻሳነ ሀራ ጾሳቶ ጎይኔዳነ ኦꬄዳ ግሻሳ’ ያጋና” ያጌ።

ኤርማስ ሻሉማባ ኦዴዳ ቃላ

10 ሀይቂዳ ካትያ እዮስያሳዉ ዬኮፕተ ዎይ ካዮቶፕተ። ሄዋ አጊደ፥ ኦሞደቲደ ቤዳ ሻሉማዉ * ሴለቲደ ዬክተ። አያዉ ጎፐ፥ እ ኡባካ ጉየ ስመና፤ ባረ የለቴዳ ቢታ ላኤንꬆ በኤና።

11 ባረ አዉዋ ድራዉ ይሁዳን ካተቲደ ደኢድ፥ ሀ ሳኣፐ ቤዳ እዮስያሳ ናኣ ሻሉማባ መꬍና ጎዳይ ሀዋዳን ያጌ፤ “እ ኡባካ ጉየ ስመና። * 12 እ ኦሞደቲደ ቤዳ ቢታን ሀይቃና። ኡባካ ሀ ቢታ በኤና” ያጌ።

ኤርማስ እዮአቄማባ ኦዴዳ ቃላ

13 ባረ ጎልያ ናቁዋን ኬጽያዎ፥ ጽሎ ግደና ኦግያን ፖቅያ ቦላ ፖቅያ ጉጅያዎ፥ ባረ ጋድያ አሳዉ አይነ እመናንነ ዎልቃ ጋትያ ጭገናን ኦስስያዎ፥ አዉ አየ! 14 እ፥ “ታን ታዉ አኮ ፖቅያና ደእያ ዎልቃማ ጎልያ ኬጻና” ያጌ። ባረ ጎልያዉ ዎልቃማ ማስኮተቱዋ፤ ከሲደ ዝጋ ማሰꬃን ቦላ ካሚደ፥ ዞኦ ቃላምያ ኦኬ።

15 ባረዉ ኔን ዳሮ ዝጋን ኬጼዳዌ ኔና ሎኦ ካትያ ከሴ ጋደ ቆፓዲ? ነ አዉዋ እዮስያሳዉ ምያዌነ ኡሽያዌ ꬋዬዴ? እ ሱረ ፕርዳነ ጽሎባ ኦꬄዳ። ሄዋ ድራዉ፥ አዉ ኡባባይካ እንጀቴዳ። 16 እ ህዬሳቶነ መቶታንቻቶ ሱረ ፕርድያ ድራዉ፥ አዉ ኡባባይካ ሀኔዳ። መꬍና ጎዳ ኤሬ ያግያዌ ሀዋ። 17 ሽን ሀራባ አጊደ፥ ነ አይፊነ ነ ዎዛናይ ጃምያዌ ነ ጎኣ ደማናሳነ ጽሎ ሱꬃ ጉሳናሳ፥ አሳ ናቃናሳነ ኡቁናናሳ።

18 ሄዋ ድራዉ፥ መꬍና ጎዳይ እዮስያሳ ናኣ፥ ይሁዳ ካትያ እዮአቄማባ ሀዋዳን ያጌ፤ * “እ ሀይቂያ ዎደ ኡንቱንቱ አዉ፥ ‘አዬ! አየ! ታ እሻዉ!’ ያጊደ ዬክክኖ። ቃይ፥ ‘ታ ጎዳዉ፥ አየ! ታ ካትያዉ፥ አየ!’ ያጊደ ዝላልክኖ። 19 አ ሞጉካ ሀርያ ሞጉዋ ማላ ግዳናዋ። አ አሃይ ጎሸቲደ፥ የሩሳላመ ፐንገቱዋፐ ያ ባጋን ኦለታና” ያጌ።

የሩሳላመ ጋክያ መቱዋባ ኤርማስ ኦዴዳ ቃላ

20 ጾሳይ የሩሳላመባ ሀዋዳን ያጌ፤ “ባ፤ ፑደ ሊባኖሳ ባደ፥ ያን ዋሳ። ባሳነ ቢታን ዋሱዋ ጹልሳ። አባርማ ደርያንካ ዋሳ። አያዉ ጎፐ፥ ኦላዉ ኔናና ዙፐትያዋንቱ ኡባይ ጾነቴድኖ። 21 ኔን ሳሮ ደእሺና፥ ታን ነዉ ኦዳድ፤ ሽን ኔን፥ ‘ታን ስስከ’ ያጋዳ። ነ ያላጋተꬃደፐ ዶሚደካ ነ ሀኑ ሀዋ፤ ኔን ታዉ አዛዘተናን እጻዳ። 22 ነ ሄንꬃንቻቱዋ ኡባ ጫርኩ አፋና፤ ኦላዉ ኔናና ዙፐትያዋንቱካ ኦሞደቲደ ባና። ሄ ዎደ ነ ኢታተꬃ ኡባ ድራዉ፥ ዬላታናነ ካዉሻና። 23 ህንተኖ፥ ሊባኖሳ ዝጋን ኬጸቴዳ ጎልያን ደእያዋንቶ፥ ኦይꬃይ ኦይቄዳ ማጫ ምሽራትዋ ማላ ኡንኡ ህንተ ቦላ ፑቱ ግንቶ፥ ዋን ኦላንድቴሻ!” ያጌ።

24 መꬍና ጎዳይ ሀዋዳን ያጌ፤ “ታ ደኡ ኤሮ! ኔን እዮአቄማ ናአይ፥ ይሁዳ ካቲ ዮኣኪን፥ ታ ኡሸቻ ኩሽያን ደእያ ታ አታምያ ምግዱዋ ግድንቶካ ታ ኔና ከሳ የጋና። * 25 ኔና ዎꬋናዉ ኮይያዋንቶ፥ ኔን ያይያ ባብሎነ ካትያ ናቡካዳናጾራዉነ አ ኦላንቻቶ ታን ኔና አꬃደ እማና። 26 ታን ኔናካ ኔና የሌዳ ነ አቶካ ህንተ የለታ ቢታ ግደና ሀራ ቢታዉ ኦላና፤ ህንተ ላኡካ ያን ሀይቃና። 27 ህንተ ስማናዉ ላሞትያ ቢታ ኡባካ ስምክታ” ያጌ።

28 ባረዉ ሀ ብታኒ ዮኣኪን፥ ካꬌዳነ መኤዳ ባረቴ? እ ኦንነ ኮየና ሚሼ? አያዉ እነ አ ናናቱ የደርሰቲደ፥ ባረንቱ ኤረና ቢታን ኦለቲደ አቴድኖ? 29 ሀነ ቢታቴ፥ ቢታቴ፥ ቢታቴ! መꬍና ጎዳ ቃላ ስሳ! 30 መꬍና ጎዳይ ሀዋዳን ያጌ፤ “ሀ ብታንያ፥ ‘ናአይ ባይና አሳ፥ ባረ ላይꬃ ኡባን ደኡ እንጀተና አሳ’ ጋደ ጻፋ። አያዉ ጎፐ፥ አ ዘረꬃፐ እቶነ እንጀተና፤ ዳዊታ ካዉተꬃ አራታን ኡትያዌ ዎይ ይሁዳን ካተትያዌ ኡንቱንቱፐ እቱነ ደኤና” ያጌ።

23

ጾሳይ ባረ ሁጲያዉ ኦꬃና ጌዳዋንታ

1 መꬍና ጎዳይ ሀዋዳን ያጌ፤ “ታ ሄንꬃ ጋደን ደእያ ዶርሳቱዋ ባይዝያነ ላልያ ሄንꬃንቻቶ አየ አና!” ያጌ።

2 መꬍና ጎዳይ እስራኤልያ ጾሳይ ባረ አሳ ሄምያ ሄንꬃንቻቱዋባ ሀዋዳን ያጌ፤ “ህንተ ታ ዶርሳቱዋ ላሊደ፥ ዎራ የደርሴድታ። ህንተ ኡንቱንታ ጾሞስቤና ድራዉ፥ ታን ህንተ ኦꬄዳ ኢታተꬃዉ ኡባዉ ህንተና ሙሩዋን ጾሞሳና ያጌ መꬍና ጎዳይ። 3 ሄዋፐ ጉይያን፥ ታ ዉድያፐ አቴዳዋንታ ካሰ ላሌዳ ቢታ ኡባፐ ታን ታ ሁጲያን ሺሻና። ኡንቱንታ ጉየ ኡንቱንታ ሄንꬃ ጋድያ ዛራና። ኡንቱንቱካ ሀዋን የለቲደ ጮራታና። 4 ታን ኡንቱንታ ሎይꬅ ሄምያ ሄንꬃንቻቱዋ ኡንቱንቶ ዎꬃና። ኡንቱንቱ ላኤንꬆ ያይክኖነ ዳጋምክኖ፤ ኡንቱንቱፐ እቱነ ባየና። ታን መꬍና ጎዳይ ሀዋ ኦዳድ” ያጌ።

5 መꬍና ጎዳይ ሀዋዳን ያጌ፤ “ታን ዳዊተዉ ጽሎ አጫ ደንꬃና ጋላሳቱ ያና። እ ካትያዳን ካዉታናነ አꬌዳ ኤራተꬃን ሞዳና፤ ቢታን እ ሱረባነ ጽሎባ ኦꬃና።* 6 እ ካተትያ ላይꬃን ይሁዳይ አታና፤ እስራኤሊካ ሳሮ ደአና። እ ጼሰታና ሱንꬃይ መꬍና ጎዳ፥ ኑ ጽሎተꬃ ጌተታና” ያጌ።

7 ሄዋ ድራዉ፥ ጾሳይ ሀዋዳን ያጌ፤ “አሳይ፥ ‘እስራኤልያ አሳ ግብጼ ቢታፐ ከሲደ አሄዳ መꬍና ጎዳይ ኤሮ’ ያጊደ ጫቂያዋ አጋና። 8 ሽን፥ ‘እስራኤልያ ዘረꬃ ሁጲሳ ባጋ ቢታፐነ እ ላሌዳ ቢታቱዋ ኡባፐ አሄዳ መꬍና ጎዳይ ኤሮ’ ያጊደ ጫቃና ጋላሳቱ ያና። ሄዋፐ ጉይያን ኡንቱንቱ ባረንቱ ቡዞ ቢታን ደአና” ያጌ።

ዎርዶ ትምቢትያ ኦድያዋንቱባ

9 ትምቢትያ ኦድያዋንቱባ ታን ቆፕያ ዎደ፥ ታ ዎዛናይ ካዩዋን መኤ፤ ታ መቀꬃቱ ኡባይካ ኮኮሪኖ። መꬍና ጎዳ ድራዉነ አ ጌሻ ቃላ ድራዉ፥ ታን ማꬆቴዳ አሳ ማላ፥ ዎይንያ ኤሳይ ዎልቃ ድጌዳ አሳ ማላ ግዳድ። 10 አያዉ ጎፐ፥ ቢታይ ሻርሙጻቱዋን ኩሜዳ። ሸቃ ድራዉ፥ ቢታይ ዬኬ፤ ባዞ ሄንꬃ ጋደቱካ መሌድኖ። ትምቢትያ ኦድያዋንቱ ኢታ ኦግያ ሀመቲኖ፤ ባረንቱ ዎልቃካ ልከ ግደናሳን ጎኤቲኖ።

11 መꬍና ጎዳይ፥ “ትምቢትያ ኦድያዌነ ቄሲነ ላኡካ ቱኔድኖ፤ ሀራይ አትና፥ ታ ጌሻ ጎልያንካ ኡንቱንቱ ኢታተꬃ ታን ደማድ” ያጌ።

12 ቃይካ መꬍና ጎዳይ፥ “ሄዋ ድራዉ፥ ኡንቱንቱ ኦጊ ሀልጻና፤ ኡንቱንቱ ꬉማዉ ላገቲደ፥ አን ኩንዳና። ኡንቱንቱ ቃጻየትያ ላይꬅ ታን ኡንቱንቱ ቦላን ኢታባ አሀና” ያጌ።

13 ቃይካ እ ሀዋዳን ያጌ፤ “ሳማርያን ደእያ ትምቢትያ ኦድያዋንቱ ግዶን ሸነይያዋ በኣድ። ኡንቱንቱ ባኣላ ሱንꬃን ትምቢትያ ኦዲኖነ ታ አሳ እስራኤልያ ዎራ ካለꬂኖ። 14 ቃይ የሩሳላመን ደእያ ትምቢትያ ኦድያዋንቱ ግዶንካ ዳጋንꬅያባ በኣድ። * ኡንቱንቱ ሻርሙጺኖነ ዎርዶቲደ ሀመቲኖ። ኦንነ ባረ ኢታ ኦሱዋፐ ስመናዳን፥ ኡንቱንቱ ኢታ ኦꬅያዋንታ ገደ ምንꬂኖ። ኡንቱንቱ ኡባይካ ታዉ ሶዶማ ማላ፤ የሩሳላመ አሳይካ ጋሞራ ማላ” ያጌ።

15 ሄዋ ድራዉ፥ ኡባፐ ዎልቃማ መꬍና ጎዳይ ትምቢትያ ኦድያዋንቱባ ሀዋዳን ያጌ፤ “የሩሳላመን ደእያ ትምቢትያ ኦድያዋንቱፐ ቱናባይ ከሲደ፥ ቢታ ኡባን ላለቴዳ ድራዉ፥ ታን ኡንቱንታ ጫምያ ቁማ ምዛና፤ ታን ኡንቱንታ ዎꬍያ ሃꬃ ኡሻና” ያጌ።

16 ኡባፐ ዎልቃማ መꬍና ጎዳይ ሀዋዳን ያጌ፤ “ትምቢትያ ኦድያዋንቱ ኦድያባ ስሶፕተ። ኡንቱንቱ ሀነናባ፥ ሀናና ጊደ፥ ዎርዱዋ ኦዲኖ። መꬍና ጎዳይ ባረ ዶናፐ ኦድና ግደናን፥ ኡንቱንቱ ባረፐ ቆፕ አኪደ፥ ሳፃ ኦዲኖ። 17 ታና ካꬍያዋንታ ኡንቱንቱ፥ ‘መꬍና ጎዳይ፥ ህንተ ሳሮ ደአና’ ያጌ ያጊኖ። ቃይ ባረንቱ ዎዛና ሙመተꬃ ካለꬅያዋንታ ኡባ ኡንቱንቱ፥ ‘ህንተ ቦላ አያ ኢታባይነ ዬና’ ያጊኖ” ያጌ።

18 ሽን በአናዉ ዎይ አ ቃላ ስሳናዉ መꬍና ጎዳይ ዞርያሳን ኡንቱንቱፐ ኦንነ ኤቂቤና። አ ቃላ ሀይዜዳዌ ዎይ ስሴዳዌ ኦንነ ባዋ። 19 መꬍና ጎዳ ጎቲ፥ አꬅ የግያ ቤታይ ሀንቁ ሀዌሾ ከሴዳ! እ ኢታ አሳቱዋ ሁጲያን ኤቃና። 20 አ ዎዛና ቆፋ ኦꬂደ ፖለናን ደኢድ፥ መꬍና ጎዳ ሀንቁ ስመና። ዉርሰꬃ ጋላሳቱዋን ሀዋ ህንተ አኬካና።

21 ጾሳይ ሀዋዳን ያጌ፤ “ታን ትምቢትያ ኦድያዋንታ ኪታበይከ፤ ሽን ኡንቱንቱ ዎጺኖ። ታን ኡንቱንቶ ኦዳበይከ፤ ሽን ኡንቱንቱ ትምቢትያ ኦዲኖ። 22 ኡንቱንቱ ታን ዞርያሳን ኤቄዳዋ ግድንቶ፥ ታ ቃላ ታ አሳዉ ኦዳና ሽን! ኡንቱንቱ ኡንቱንቱ ኢታ ኦግያፐነ ኡንቱንቱ ኢታ ኦሱዋፐ ዛራና ሽን!” ያጌ።

23 ቃይካ መꬍና ጎዳይ፥ “ታን ማታ ጻላላ ጾሴ? ሃኮ ሳን ጾሳ ግድክታ? 24 ታን በኤናዳን፥ ጌማ ሳኣን ባረና ቆሳናዉ አሳይ ዳንዳዪ? ሳሉዋንነ ሳኣን ኩሜዳዌ ታና መꬍና ጎዳ ግድክታ?” ያጌ መꬍና ጎዳይ።

25 ጾሳይ ሀዋዳን ያጌ፤ “ታ ሱንꬃን ዎርዱዋ ትምቢትያ ኦድያዋንቱ ግያዋ ስሳድ። ኡንቱንቱ፥ ‘ታን አኩመታድ፤ ታን አኩመታድ!’ ያጊኖ። 26 ሀ የዉ ባረ ዎዛና ጭሙዋ ትምቢትያ ኦድያ ዎርዶ ናበቱዋ ዎዛናን አዉደ ጋካናዉ ጋምአኔ? 27 ኡንቱንቱ አዎቱ ባኣላ ግያ ኤቃ ጋሱዋን ታ ሱንꬃ ዶጌዳዋዳን፥ ኡንቱንቱ እቱ እቶ ኦድያ አኩሙዋን ታ አሳይ ታ ሱንꬃ ዶጋናዳን ኦꬃናዉ ቆፒኖ። 28 አኩሙዋ አኩመቲደ ትምቢትያ ኦድያዌ ባረ አኩሙዋ ኦዶ። ሽን ታ ቃላ ስሴዳዌ ሄ ቃላ አሸናን ጉጀናን ኦዶ። ዳላይነ ዛርጋይ ሀቃን ጋከቲ? ያጌ መꬍና ጎዳይ። 29 ታ ቃላይ ታማ ማላ ግደኔ? ዛላ መንሬꬅያ ማዶሻ ማላ ግደኔ?” ያጌ መꬍና ጎዳይ።

30 መꬍና ጎዳይ ሀዋዳን ያጌ፤ “ሄዋ ድራዉ፥ ታን ታ ቃላ እቱ እቱዋፐ ዉእያ ትምቢትያ ኦድያዋንቱ ቦላ ደአይ። 31 ሄዋዳንካ፥ ባረንቱ እንጻርሳን ሃሳዪደ፥ መꬍና ጎዳይ ያጌ ያግያ ትምቢትያ ኦድያዋንቱ ቦላ ደአይ ያጌ መꬍና ጎዳይ። 32 ታን መꬍና ጎዳይ ሀዋ ኦዳይ! ዎርዱዋ አኩመቲደ፥ ትምቢትያ ኦድያዋንቱ ቦላ ታን ግዳና። ኡንቱንቱ ሄ አኩሙዋ ኦዲደ፥ ባረንቱ ዎርዱዋንነ ባረንቱ ጬቁዋን ታ አሳ ዎራ ካለꬂኖ። ታን ኡንቱንታ ኪታበይከ ዎይ፥ ኦድተ ጋበይከ። ኡንቱንቱ ሀ አሳ አይነ ማድክኖ። መꬍና ጎዳይ ሀዋ ኦዳድ” ያጌ።

ጾሳ ኪታ

33 መꬍና ጎዳይ ታና ሀዋዳን ያጌዳ፤ “ኤርማሳ፥ ሀ አሳፐ እቱ፥ ዎይ ትምቢትያ ኦድያዌ፥ ዎይ ቄሲ፥ ‘መꬍና ጎዳ ኪታይ አዬ?’ ጊደ ኦቾፐ፥ ኔን ኡንቱንታ፥ ‘መꬍና ጎዳ ኪታይ ህንተና፤ ሄዋ ድራዉ፥ ታ ህንተና አጋ ባሻና’ ያጌ ያጋ። 34 ትምቢትያ ኦድያዌ፥ ዎይ ቄሲ፥ ዎይ አሳፐ እቱ፥ ‘ሀዌ መꬍና ጎዳ ኪታ’ ያጊደ ሃሳዮፐ፥ ታን ሄ ብታንያነ አ ሶ አሳ ሙራና። 35 ሄዋ አጊደ አሳይ፥ ‘መꬍና ጎዳይ ዋጌዴ?’ ዎይ፥ ‘መꬍና ጎዳይ ኦዴዳባይ አዬ?’ ያጊደ ባረ ላገቱዋነ ባረ ዳቦቱዋ ኦቻናዉ በሴ። 36 ሄዋ ድራዉ፥ ኦንነ፥ ‘መꬍና ጎዳ ኪታ’ ያጊደ ላኤንꬆ ሃሳያናዉ በሰና። አያዉ ጎፐ፥ አዉ ዶናፐ ከስያ ቃላይ አዎ ኪታ ግዴ። ሄዋን ደኡዋ ጾሳ፥ ኡባፐ ዎልቃማ መꬍና ጎዳ፥ ኑ ጾሳ ቃላ ህንተ ምርቂታ።

37 “ኔንካ ትምቢትያ ኦድያዋንታ፥ ‘መꬍና ጎዳይ ህንተና ዋጌዴ? ዎይ፥ መꬍና ጎዳይ አያ ኦዴዴ?’ ያጋደ ኦቻናዉ በሴ። 38 ሽን ህንተ፥ ‘ሀዌ መꬍና ጎዳ ኪታ’ ጎፐ፥ መꬍና ጎዳይ ሀዋዳን ያጌ፤ ‘ታን ህንተና፥ ሀዌ መꬍና ጎዳ ኪታ ጎፕተ’ ያግናካ ህንተ፥ ‘ሀዌ መꬍና ጎዳ ኪታ’ ጌድታ። 39 ሄዋ ድራዉ፥ ቱሙዋፐ ታን ህንተና ዶጋና፤ ህንተዉነ ህንተ አዎ እሜዳ ካታማ ታ ስንꬃፐ ዎራ ኦላና። 40 ታን ህንተ ቦላ መꬍና ካዉሻነ መꬍናዉ ዶገተና ዬላ አሀና ያጌ” ያጌዳ።

24

ባላስያ ቴራ ቆቆፍያ ላኡ ኬሻቱዋ ሌምሱዋ

1 እዮአቄማ ናኣ፥ ይሁዳ ካትያ ዮኣኪና ይሁዳ ሞድያዋንቱና፥ ኩሽያ ኦሱዋ ሂላቱዋናነ ብራታ ቆጽያዋንቱና የሩሳላመፐ ባብሎነ ካቲ ናቡካዳናጾር ኦሞዲደ፥ ባብሎነ አፋ ስምና፥ መꬍና ጎዳይ ታና ሳፃ በሴዳ፤ ታን መꬍና ጎዳ ጌሻ ጎልያዉ ስንꬃ ባጋና ባላስያ ቴራ ኦይኬዳ ላኡ ኬሻቱዋ በኣድ። * 2 እት ኬሻን ኮይሮ ቴሬዳዋ ማላትያ ዳሮ ሎኦ ባላስያ ቴራይ ደኤ። ላኤንꬆ ኬሻን ቃይ ማናዉ ጊገና ዳሮፐ ኢታ ባላስያ ቴራይ ደኤ። 3 መꬍና ጎዳይ ታና፥ “ኤርማሳ፥ ሄዌ ኔን በእያዌ አዬ?” ያጊደ ኦቼዳ።

ታን፥ “ባላስያ ቴራ በአይ። ሎኦ ቴራይ ሎይꬅ ሎአ፤ ኢታ ቴራይ ቃይ ማናዉ ጊገና ሎይꬅ ኢታ” ያጋደ ኦዳድ።

4 ሄዋፐ ጉይያን፥ መꬍና ጎዳ ቃላይ ታኮ ዬዳ፤ 5 “መꬍና ጎዳይ እስራኤልያ ጾሳይ ሀዋዳን ያጌ፤ ‘ታን ይሁዳ ቢታፐ ኦሞዱዋን ባብሎነ ቢታ የዴዳ አሳቱዋ፥ ሀ ሎኦ ባላስያ ቴራዳን ሎአ ጋና። 6 ታን ኬካ አይፍያን ኡንቱንታ ጼላና፤ ቃይ ታን ኡንቱንታ ዛራደ ሀ ቢታ አሀና። ታን ኡንቱንታ ኬጻናፐ አትና ኮልከ። ታን ኡንቱንታ ቶካናፐ አትና ሾድከ። 7 ታን መꬍና ጎዳ ግድያዋ ኡንቱንቱ ኤራናዳን፥ ታን ኡንቱንቶ ዎዛና እማና። ኡንቱንቱ ባረንቱ ኩመንꬃ ዎዛናፐ ታኮ ስማናዉ ደእያ ድራዉ፥ ኡንቱንቱ ታ አሳ ግዳና፤ ታንካ ኡንቱንቱ ጾሳ ግዳና’ ያጌ።

8 “ቃይ መꬍና ጎዳይ ሀዋዳን ያጌ፤ ‘ይሁዳ ካትያ ሰደቅያሳ፥ አ ካፓቱዋ፥ ሀ ቢታን አቴዳ የሩሳላመ አሳ አቴዳዋንታነ ግብጼ ቢታን ደእያዋንታ፥ ማናዉ ጊገና ሄ ሎይꬅ ኢታ ባላስያ ቴራዳን ኢታ ጋና። 9 ላላደ የድያ ቢታ ኡባን ታን ኡንቱንታ ሀ ሳኣ ካዉተꬃቱዋን ኡንቱንታ በእያ ኡባዉ ዳጋማነ ሸቃ፥ ቦርያነ ሌምሱዋ፥ ቅሊጩዋነ ቦሄቴዳዋ ኦꬃና። 10 ታን ኡንቱንቶነ ኡንቱንቱ ማይዛ አዋቶ እሜዳ ቢታፐ ኡንቱንቱ ኡባና ꬋያና ጋካናዉ፥ ማሻ፥ ኮሻነ ኢታ ሀርግያ ኡንቱንቱ ቦላ የዳና’ ያጌ” ያጌዳ።

25

ላፑን ታሙ ላይꬃ ኦሞዱዋ ትምቢትያ

1 እዮስያሳ ናአይ፥ ይሁዳ ካቲ እዮአቄም ካተቴዳ ኦይደንꬆ ላይꬃን፥ ባብሎነ ካቲ ናቡካዳናጾር ካተቴዳ ኮይሮ ላይꬃን፥ ይሁዳ አሳ ኡባ ጼልያዋን ኤርማሳኮ ዬዳ ቃላይ ሀዋ። * 2 ትምቢትያ ኦድያ ኤርማስ ይሁዳ አሳ ኡባዉነ የሩሳላመን ደእያ ኡባቶ ሀዋዳን ያጌዳ፤ 3 “አሞጻ ናአይ፥ ይሁዳ ካቲ እዮስያስ ካተቴዳ ታማነ ሄዘንꬆ ላይꬃፐ ዶሚደ፥ ሀች ጋካናዉ፥ ላታማነ ሄዙ ላይꬃ መꬍና ጎዳ ቃላይ ታኮ ዬዳ። ታንካ ዛራ ዛራደ ህንተዉ ኦዳድ፤ ሽን ህንተ ስሰናን እጼድታ።

4 “መꬍና ጎዳይ ባረ ቆማቱዋ፥ ትምቢትያ ኦድያዋንታ ኡባ ዛር ዛሪደካ ህንተዉ ኪቴዳ፤ ሽን ህንተ ሀይዚደ ስሰናን እጼድታ። 5 ኡንቱንቱ ሀዋዳን ያጌድኖ፤ ‘ህንተ ኡባይካ ህንተ ኢታ ኦግያፐነ ህንተ ኢታ ኦሱዋፐ ሀእ ስምተ። ስሞፐ፥ መꬍና ጎዳይ ህንተዉነ ህንተ ማይዛ አዋቶ መꬍ መꬍናዉ እሜዳ ቢታን ህንተ ደአና። 6 ሀራ ጾሳቶ ኦꬃናዉነ ጎይናናዉ ካሎፕተ። ቃይ ህንተ ኩሺ ኦꬄዳባን ጾሳ ይሎዮፕተ። ያቶፐ ጾሳይ ህንተና ቆሄና’ ያጌድኖ።

7 “መꬍና ጎዳይ ሀዋዳን ያጌ፤ ‘ህንተ ታን ኦድያዋ ስሳናዋ አጊደ፥ ህንተ ኩሺ ኦꬄዳባን ታና ይሎዬድታ፤ ያቲደ ህንተና ቆህያዋ ህንተ ሁጲያን አሄድታ’ ያጌ።

8 “ሄዋ ድራዉ፥ ኡባፐ ዎልቃማ መꬍና ጎዳይ ሀዋዳን ያጌ፤ ‘ህንተ ታ ቃላዉ አዛዘተናን እጼዳ ድራዉ፥ 9 ታን ሁጲሳ ባጋ አሳ ኡባነ ታ ቆማ፥ ባብሎነ ካትያ ናቡካዳናጾራ ጼሳና። ኡንቱንታ ሀ ቢታ ቦላ፥ ሀ ቢታን ደእያ አሳ ቦላነ ሀዋ ሄራን ደእያ ካዉተꬃቱዋ ኡባ ቦላ አሀና። ታን ሀ ቢታቱዋ ኡባና ꬋይሳና፤ ቃይ በኤዳዌ ዳጋምያባ፥ “ፖራ!” ግያባነ መꬍናዉ አይነ ባይናዋ ኦꬃና። ታን መꬍና ጎዳይ ሀዋ ኦዳድ። 10 ታን ኡንቱንቱፐ እልልሳነ ናሸቻ ኮሻ፥ ቡላችያዋነ ቡላቼትያን ኮሻ፥ ዎጻን ጋጭያ ኮሻነ ጾምፕያ ፖኡዋ ꬋይሳና።* 11 ሀ ቢታይ ኡባና ባሻ አይነ ባይና ቢታ ግዳናዋ፤ ሀ ካዉተꬃቱካ ባብሎነ ካትያዉ ላፑን ታሙ ላይꬃ ሞደታና። *

12 “ ‘ላፑን ታሙ ላይꬃይ ፖለት ስምና፥ ታን መꬍና ጎዳይ ባብሎነ ካትያነ አ ካዉተꬃ አሳ ኡንቱንቱ ባይዙዋ ድራዉ ሙራና፤ ኡንቱንቱ ቢታካ መꬍናዉ አይነ ባይናዋ ኦꬃና። 13 ታን ሄ ቢታ ቦላን ሃሳዬዳዋ ኡባ፥ ኤርማስ ካዉተꬃቱዋ ኡባ ቦላ፥ “ሀናና” ጊደ ኦዴዳ፥ ሀ ማጻፋን ጻፈቴዳዋ ኡባ ሄ ቢታ ቦላን አሀና። 14 ዳሮ ካዉተꬃቱነ ዎልቃማ ካተቱ ባብሎነቱዋ አይለዪደ ሞዳና። ታን ኡንቱንቶ ኡንቱንቱ ሀኑዋዳንነ ኡንቱንቱ ኩሽያ ኦሱዋዳን ቃንጻና’ ያጌ” ያጌዳ።

ጾሳይ ካዉተꬃቱዋ ቦላ አህያ ፕርዳ

15 መꬍና ጎዳይ፥ እስራኤልያ ጾሳይ ታዉ ሀዋዳን ያጌዳ፤ “ሀዋ ታ ሀንቁዋ ዎይንያ ኤሳይ ኩሜዳ ዋንጫ ሄይ። አፋደ ታን ኔና ኪትያ ካዉተꬃቱዋ ኡባ ኡሻ። 16 ኡንቱንቱ ኡሺደ፥ ታን ኡንቱንቱ ግዶ የድያ ማሻ ጋሱዋን ጋንድጋራናነ ጎያና” ያጌዳ።

17 ታን መꬍና ጎዳ ኩሽያፐ ዋንጫ አካደ፥ እ ታና ኪቴዳ ካዉተꬃቱዋ ኡባ ኡሻድ። 18 ሀች ሀኔዳዋዳንካ ኡንቱንቱ ኡባ ባሻነ ዳጋማ፥ ጫሻነ ቃንገꬃ ኦꬃና ማላ፥ የሩሳላመነ ይሁዳ ካታማቱዋ፥ አ ካተቱዋነ አ ካፓቱዋ ኡባ ኡሻድ። 19 ግብጼ ቢታ ካትያ፥ አ ቆማቱዋ፥ አ ካፓቱዋ፥ አ ቢታ አሳ ኡባነ 20 ያን ደእያ አላጋ አሳቱዋ ኡባ ኡሻድ። ኡጻ ቢታ ካተቱዋ ኡባ ኡሻድ። ፕልስጼማ ቢታን ደእያ አስቃሎና፥ ጋዛ፥ ኤቅሮናነ አሽዶዳፐ አቴዳ ባጋ ካተቱዋ ኡባ ኡሻድ። 21 ኤዶማ፥ ሞኣባነ አሞና ኡሻድ። 22 ጺሮሳ ካተቱዋ ኡባ፥ ሲዶና ካተቱዋ ኡባነ ሜድተራነ አባፐ ሄፍንꬃ ጋጻን ደእያ ቢታ ካተቱዋካ ኡሻድ። 23 ዳዳና፥ ተማና፥ ቡዛነ ባረንቱ ሁጲያ ሹፌርያ ሜድያ አሳቱዋ ኡባቱዋ ኡሻድ። 24 አራባ ቢታ ካተቱዋ ኡባነ ባዙዋን ደእያ ዛራቱዋ ካተቱዋ ኡባ ኡሻድ። 25 ዝምራ፥ ኤላማነ ሜዶና ካተቱዋ ኡባ ኡሻድ። 26 ሁጲሳ ባጋ ቢታ ካተቱዋ ኡባ፥ ሃኩዋንነ ማታን ደእያ ካተቱዋ ኡባ ኡንቱንቱ ካል ካል፥ ሳኣ ቦላን ደእያ ካዉተꬃቱዋ ኡባ ኡሻድ። ኡንቱንቱ ኡባፐ ጉይያን፥ ባብሎነ ካዉካ ኡሻና።

27 ጾሳይ፤ “ሄዋ ድራዉ፥ ኡንቱንቶ ኦዳ፤ ‘ኡባፐ ዎልቃማ መꬍና ጎዳይ፥ እስራኤልያ ጾሳይ ህንተና፥ “ኡሽተነ ማꬆትተ። ጮሽተነ ኩንድተ። ታን ህንተ ግዶ የድያ ማሻ ጋሱዋን ላኤንꬆ ደንዶፕተ” ያጌ’ ያጋ። 28 ሽን ኡንቱንቱ ነ ኩሽያፐ ዋንጫ አከናንነ ኡሸናን እጾፐ፥ ኡንቱንቶ ሀዋዳን ያጋደ ኦዳ፤ ‘ኡባፐ ዎልቃማ መꬍና ጎዳይ ህንተና፥ “ህንተ ኡሻናዉ ኮሼ! 29 በእተ፥ ታን ታ ሱንꬃን ጼሰቴዳ ካታማ ቦላ ኢታባ ኦꬃናዉ ዶማይ። ያንና ህንተ ሙረተናን አቲደ ቢቴ? ህንተ ሙረተናን አቲደ ቢክታ! አያዉ ጎፐ፥ ታን ሳኣን ኡባ ቦላ ማሻ ጼሳይ። ታን ኡባፐ ዎልቃማ መꬍና ጎዳይ ሀዋ ኦዳድ” ያጌ’ ያጋ።

30 “ሄዋ ድራዉ፥ ኤርማሳ፥ ሀ ቃላይ ኡባይ ኡንቱንቱ ቦላ ሀናናዋ ኡንቱንቶ ኦዳ። ጾሳይ ቦላ ꬎቃን ጉማና። መꬍና ጎዳይ ባረ ደእያ ጌሻ ሳኣፐ ባረ ጉንꬃ ስሳና። እ ባረ ሄንꬃ ጋድያ ቦላን ዎልቃፐ ጉማና። እ ዎይንያ ቴራ የꬊደ፥ ጉምእያዋንቱ ዋስያዋዳን፥ ሳኣን ደእያ ኡባ ቦላ ዋሳና። 31 አ ጫቡ ሳኣ ጋጻ ጋኪደ ስሰቴ። አያዉ ጎፐ፥ መꬍና ጎዳዉ ካዉተꬃቱዋና ሞቱ ደኤ። ጾሳይ አሳ ኡባና ፕርደታና፤ እ ኢታቱዋ ማሻዉ አꬂደ እማና። ታን መꬍና ጎዳይ ሀዋ ኦዳድ ያጋ” ያጌዳ።

32 ኡባፐ ዎልቃማ መꬍና ጎዳይ፥ “በአ፥ ኢታባይ ካዉተꬃፐ ካዉተꬃዉ ላለቴ፤ ሳኣ ጋጻፐ ጎትያ ጫርኩ ደንዴ” ያጌ።

33 ሄ ዎድያን ጾሳይ ዎꬌዳዋንቱ አሃይ፥ ቢታ ቦላን ሀ ጋጻፐ ህን ጋጻ ጋካናዉ ላለታና። ኡንቱንቶ ዬከተና፥ ኡንቱንቱ አሃይ ሺቀና ዎይ ሞገተና። ኡንቱንቱ ቢታን ፕቱዋ ማላ ግዳናዋ።

34 ህንተኖ፥ ሄንꬃንቻቶ፥ ዬክተነ ዋስተ። ህንተኖ፥ ዉድያ ካለꬅያዋንቱ፥ ብድንꬃን ጎንዶረትተ። አያዉ ጎፐ፥ ህንተ ሹከትያ ዎዲ ጋኬዳ፤ ህንተ ኩንዳናነ ሎኦ ኡርቃ ሚሻዳን መኤረታና። 35 ሄንꬃንቻቱ ባቃቲደ ብያሳአይ ባዋ፤ ዉድያ ካለꬅያዋንቱካ ከስ አክያ ሳአይ ባዋ። 36 መꬍና ጎዳይ ኡንቱንቱ ሄንꬃ ጋድያ ꬋይስያ ድራዉ፥ ሄንꬃንቻቱ ዋስያ ዋሱዋነ ዉድያ ካለꬅያዋንቱ ዬክያ ዬኩዋ ስስተ። 37 መꬍና ጎዳ ሱሎ ሀንቁዋ ጋሱዋን ሳሮ ደእያ ሄንꬃ ጋዲ ኦናና። 38 ጋሙ ባረ ደእያ ዎራፐ ከስያዋዳን፥ ጾሳይካ ባረ ደኢያሳፐ ከሳና። ኡንቱንቱ ቢታይካ ናቂያዋንቱ ማሻንነ መꬍና ጎዳ ሱሎ ሀንቁዋን አይነ ባይናዋ ቢታ ግዳናዋ።

ኤርማስ ዎርዶ ናባቱዋ ኤቀቴዳ

26

(26:1-24)

ኤርማስ ሀይቁዋ ፕርዳፐ አቴ

1 እዮስያሳ ናአይ ይሁዳ ካቲ እዮአቄም ኮይሮ ካተቴዳ ዎደ፥ * ሀ ቃላይ መꬍና ጎዳፐ ዬዳ። 2 መꬍና ጎዳይ ታና ሀዋዳን ያጌዳ፤ “መꬍና ጎዳ ጎልያ ዳባባን ኤቃ። መꬍና ጎዳ ጎልያን ጎይናናዉ ይሁዳ ካታማቱዋፐ ይያ ኡባዉ ኦዳ። ታን፥ ‘ኦዳ’ ጋደ አዛዜዳ ቃላ ኡባፐ እቱዋነ አሾፓ። 3 ኦን ኤሪ፥ ኡንቱንቱ ስሲደ፥ ባረንቱ ኢታ ኦግያፐ ስማነንቶነ። ያትንቶ ታንካ ኡንቱንቱ ኦሱዋ ኢታተꬃ ድራዉ፥ ኡንቱንታ ꬋይሳናዉ ቆፔዳዋ አጋ ባሻና።

4 “ኡንቱንቶ ኦዳ፤ መꬍና ጎዳይ ሀዋዳን ያጌ፤ ‘ህንተ ታን ኦድያዋ ስሰናን እጾፐ፥ ታን ህንተዉ እሜዳ ህግያን ቤናን እጾፐ፥ 5 (ህንተ ስሰናን እጽናካ) ታን ዛራ ዛራደ ህንተኮ ኪቴዳ፥ ትምቢትያ ኦድያ ታ ቆማቱዋ ቃላ ስሰናን እጾፐ፥ 6 ያቶፐ ታን ሀ ጌሻ ጎልያ ሴሎዳን ኦꬃና። ሀ ካታማካ ሳኣን ደእያ ካዉተꬃቶ ኡባዉ ቃንገꬃ ኦꬃና’ ያጌ” ያጋ ያጌዳ። *

7 ኤርማስ መꬍና ጎዳ ጎልያን ሀ ቃላ ኦድሽን፥ ቄሳቱ፥ ትምቢትያ ኦድያዋንቱነ አሳይ ኡባይ ስሴድኖ። 8 ቃይ ኤርማስ መꬍና ጎዳይ፥ “አሳ ኡባዉ ኦዳ” ጊደ አ አዛዜዳ ቃላ ኡባ ኦዲደ ፖሌዳ ዎደ፥ ቄሳቱ፥ ትምቢትያ ኦድያዋንቱነ አሳይ ኡባይ አ ኦይቄድኖ። ኦይቂደ፥ “ኔን ሀይቃናዉ በሳሳ! 9 ኔን፥ ‘ሀ ጎሊ ሴሎዳን ሀናና፤ ቃይ ሀ ካታማይካ ባዙዋነ ኦና ግዳና’ ያጋደ፥ መꬍና ጎዳ ሱንꬃን አያዉ ትምቢትያ ኦዳዲ?” ያጌድኖ። መꬍና ጎዳ ጎልያን ሺቄዳ አሳቱ ኡባይ ኤርማሳ ዶዴድኖ።

10 ይሁዳ ካፓቱ ሄዋ ስሴዳ ዎደ፥ ካትያ ጎልያፐ ከሲደ፥ መꬍና ጎዳ ጎልያ ዬድኖ። ዪደ መꬍና ጎዳ ጎልያ ዩሹዋ ግምቢያዉ ኦራꬃ ፐንግያ ግያ ፐንግያን ኡቴድኖ። 11 ቄሳቱ ነ ትምቢትያ ኦድያዋንቱ ካፓቶነ አሳ ኡባዉ ሀዋዳን ያጌድኖ፤ “ህንተ ህንተ ሀይꬃን ስሴዳዋዳን፥ ሀ ብታኒ ሀ ካታማ ቦላን ትምቢትያ ኦዴዳ ድራዉ፥ እ ሀይቃናዉ በሴ!” ያጌድኖ።

12 ኤርማስ ካፓቶነ አሳ ኡባዉ ሀዋዳን ያጊደ ሃሳዬዳ፤ “ሀ ህንተ ስሴዳ ቃላይ ኡባይ ሀ ጎልያ ቦላነ ሀ ካታማ ቦላ፥ ‘ሀናና’ ጋደ ታን ኦዳና ማላ፥ መꬍና ጎዳይ ታና ኪቴዳ። 13 ሄዋ ድራዉ፥ ሀእ ህንተ ኦግያካ ህንተ ኦሱዋካ ላምተ፤ መꬍና ጎዳ ህንተ ጾሳ ቃላዉ አዛዘትተ። ያቶፐ፥ መꬍና ጎዳይ ህንተ ቦላ አሀና ጌዳ ኢታባ አግ ባሻና። 14 ታና ግዶፐ፥ ታን ህንተ ኩሽያን ደአይ። ህንተዉ ሎአነ ሱረ ማለቴዳባ ታ ቦላ ኦꬅተ። 15 ህንተ ማታ ስꬊ ባይናን እትባ ኤርተ። ህንተ ታና ዎꬎፐ፥ ህንተ ህንተ ቦላ፥ ሀ ካታማ ቦላነ አ ግዶን አሳ ቦላ ጽሎ ሱꬃ አጩዋ አሀና። አያዉ ጎፐ፥ ታን ሀ ቃላ ኡባ ህንተ ሀይꬃን የጋና ማላ፥ ቱሙዋፐ መꬍና ጎዳይ ታና ኪቴዳ” ያጌዳ።

16 ካፓቱነ አሳይ ኡባይ ቄሳቶነ ትምቢትያ ኦድያዋንቶ ሀዋዳን ያጌድኖ፤ “ሀ ብታኒ ሀይቃናዉ በሰና! አያዉ ጎፐ፥ እ መꬍና ጎዳ ኑ ጾሳ ሱንꬃን ኑዉ ኦዴዳ” ያጌድኖ።

17 ጋድያ ጭማቱዋፐካ እቱ እቱ ኤቂደ፥ ሺቄዳ አሳዉ ኡባዉ ሀዋዳን ያጊደ ኦዴድኖ፤ 18 “ህዝቂያስ ይሁዳን ካተቴዳ ላይꬃን ሞረሸታፐ ዬዳ ሚክያስ ይሁዳ አሳዉ ኡባዉ ሀዋዳን ያጊደ፥ ትምቢትያ ኦዴዳ፤ ‘ኡባፐ ዎልቃማ መꬍና ጎዳይ ሀዋዳን ያጌ፤ * “ጽዮኔ ሾይቃዳን ጎሸታና። የሩሳላመ ካታማይካ ኮለቲደ፥ ሹቻ ዶርያ ግዳናዋ። ጌሻ ጎሊ ኬጸቴዳ ደሪ ዎራ ማያና” ያጌ’ ያጌዳ። 19 ያትና፥ ይሁዳ ካቲ ህዝቂያስነ ይሁዳ አሳይ ኡባይ አ ዎꬌዴ? ቱይት፥ ህዝቂያስ መꬍና ጎዳዉ ያዪደ፥ ጾሳዉ ዋትዋቴዳ። መꬍና ጎዳይ ባረ ኦꬃና ጌዳ ኢታባ አግ ባሼዳ። ሽን ኑን ኑረካ ኑ ቦላ ሎይꬅ ኢታባ አሀና ሀኔቶ” ያጌዳ።

እዮኣቄመ ኦርዮና ዎꬍሴዳ

20 (ቅርያት-ይኣሪማ ግያ ሳን ደእያ ሻማእያ ናኣ ኦርዮና ግያ እት ሀራ ብታኒ ደኤ፤ እካ ኤርማስ ኦዴዳዋዳን፥ ሀ ካታማ ቦላነ ሀ ቢታ ቦላ መꬍና ጎዳ ሱንꬃን ትምቢትያ ኦዴዳ። 21 ካቲ እዮአቄም፥ አ ኦላንቻቱ፥ አ ኦሳንቻቱ ኦርዮን ኦዴዳዋ ስሴዳ ዎደ፥ ካቲ አ ዎꬋናዉ ኮዬዳ። ኦርዮን ሄዋ ስሲደ ያዪደ፥ ግብጼ ቢታ ባቃቴዳ። 22 ግዶ ሽን፥ ካቲ እዮአቄም አክቦራ ናኣ ኤልናታናነ ሀራ አሳቱዋ ግብጼ ኪቴዳ። 23 ኡንቱንቱ ኦርዮና ግብጼፐ ከሲደ፥ ካትያ ዮአቄማዉ አፌድኖ። ማሻን እ አ ዎꬍሲደ፥ አ አሃ ጋድያ ማካናን ኦልሴዳ።)

24 ሽን ሳፋና ናኣ አህቃም ኤርማሳ ማዴዳ ድራዉ፥ አሳይ አ ዎꬋናዉ አꬂደ እምቤና።

27

ኤርማስ ባረ ሞርግያን ዎꬄዳ ሞርገ ምꬃ

1 እዮስያሳ ናአይ ሰደቅያስ፥ ይሁዳን ካዉተꬃ ዶሜዳ ሄራን፥ ሀ ቃላይ መꬍና ጎዳፐ ኤርማሳኮ ዬዳ። * 2 መꬍና ጎዳይ ታዉ ኦዴዳዌ ሀዋ፤ “ነዉ ሞርገ ምꬃነ ጎንያ ዳፉዋ ዎዶሩዋና ደእያ ቅንቂሪትያ መꬋ፤ ነ ሞርግያን ዎꬃ። 3 ይሁዳ ካትያ ሰደቅያሳኮ የሩሳላመ ኪተቴዳ አሳቱዋ ቦላ፥ ኤዶማ ካትያዉ፥ ሞኣባ ካትያዉ፥ አሞና አሳቱዋ ካትያዉ፥ ጺሮሳ ካትያዉነ ሲዶና ካትያዉ ኪታ። 4 ኡንቱንቱ ባረንቱ ጎዳቶ ሀዋዳን ያጊደ ኦዳና ማላ፥ ኡንቱንታ አዛዛ፤ ‘ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ 5 “ታ ዎልቃማ ዎልቃንነ ታ የዴዳ ኩሽያን ሀ ሳኣ፥ ሳኣን ደእያ አሳ፥ መህያነ ዶኣ ታን መꬋድ። አ ታን ታ ኮይያ ኡራዉ እማይ። 6 ስም ሀእ ታን ቢታ ኡባ ታ ቆማዉ፥ ባብሎነ ካትያ ናቡካዳናጾራዉ አꬃደ እማድ። ቃይ ታን ባዞ ዶአቱካ አዉ ሞደታና ማላ ኦꬃድ። 7 አ ቢታይ ሞደትያ ዎዲ ጋካናዉ፥ ካዉተꬃቱ ኡባይ አዉ፥ አ ናአዉነ አ ናኣ ናአዉ ሞደታና። ሄዋፐ ጉይያን፥ ዳሮ ካዉተꬃቱነ ዎልቃማ ካተቱ አ ሞዳና።

8 “ ‘ “ሽን አይ ቢታይነ ዎይ አይ ካዉተꬃይነ ሀ ባብሎነ ካትያ ናቡካዳናጾራዉ አዛዘተናን እጾፐ አ ሞርገ ምꬃን ገለናን እጾፐ፥ ታን መꬍና ጎዳይ ሄ ካዉተꬃ አ ኩሽያን ꬋይሳና ጋካናዉ፥ ማሻን፥ ኮሻንነ ኢታ ሀርግያን ሙራና። 9 ሄዋ ድራዉ፥ ህንተና፥ ባብሎነ ካትያዉ ሃረትክታ ያግያ ህንተ ትምቢትያ ኦድያዋንታ፥ ህንተዉ ካይያዋንቱ፥ ህንተ አኩሙዋ ብልያዋንታ፥ ህንተ ሻሬቾቱነ ማልያዋንቱ ኦድያዋ ስሶፕተ። 10 አያዉ ጎፐ፥ ኡንቱንቱ ህንተዉ ዎርዱዋ ኦዲኖ፤ ሄዋ ህንተና ህንተ ቢታፐ ሃሲኖ። ህንተና ላጋደ ከሳና፤ ህንተካ ꬋያና። 11 ሽን አይ ካዉተꬃይነ ባብሎነ ካትያ ሞርገ ምꬃን ገሊደ፥ አዉ ሞደቶፐ፥ ታን መꬍና ጎዳይ ሄ ካዉተꬃ አ ቢታን አሻና፤ ኡንቱንቱ ሄ ቢታ ጎሻናነ ያን ደአና” ያጌ’ ያጋ” ያጌዳ።

12 ታን ይሁዳ ካትያ ሰደቅያሳዉካ ሀዋ ማላትያ ቃላ ኦዳድ፤ “ባብሎነ ካትያ ሞርገ ምꬃን ሆካደ ገላ። አዉነ አ አሳዉ ሞደታ። ያቶፐ፥ ኔን ፓጻ ደአና። 13 መꬍና ጎዳይ ባብሎነ ካትያዉ ሞደተናን እጽያ ካዉተꬃዉ ጌዳዋዳን ማሻን፥ ኮሻንነ ኢታ ሀርግያን ኔንነ ነ አሳይ አያዉ ሀይቂቴ? 14 ‘ህንተ ባብሎነ ካትያዉ ሃረትክታ’ ግያ ትምቢትያ ኦድያዋንቱ ቃላ ስሶፕተ። አያዉ ጎፐ፥ ሄዌ ኡንቱንቱ ህንተዉ ኦድያዌ ዎርዱዋ። 15 መꬍና ጎዳይ ሀዋዳን ያጌ፤ ‘ታን ኡንቱንቱ ኪታበይከ፤ ሽን ኡንቱንቱ ታ ሱንꬃን፥ “ትምቢትያ” ጊደ ኦዲኖ። ሄዋ ድራዉ፥ ታን ህንተና ላጋደ ከሳና፤ ህንተካ ህንተዉ ትምቢትያ ኦድያዋንቱካ ꬋያና’ ያጌ” ያጋድ።

16 ሄዋፐ ጉይያን፥ ታን ቄሳቶነ ሀ አሳ ኡባዉ ሀዋዳን ያጋደ ሃሳያድ፤ “መꬍና ጎዳይ ሀዋዳን ያጌ፤ መꬍና ጎዳ ጎልያ ሚሻይ ባብሎነፐ ሀእ ማታና ስሚደ ያና” ያጊደ ኦድያ ህንተ ትምቢትያ ኦድያዋንቱ ቃላ ስሶፕተ። አያዉ ጎፐ፥ ኡንቱንቱ ህንተዉ ኦድያዌ ዎርዱዋ። 17 ኡንቱንቱ ግያዋ ስሶፕተ፤ ባብሎነ ካትያዉ ሞደትተነ ፓጻ ደእተ! ሀ ካታማይነ አያዉ ኮለት ክቼዳ ሳኣ ግዳኔ? 18 ኡንቱንቱ ትምቢትያ ኦድያዋንታ ግዶፐነ መꬍና ጎዳ ቃላይ ኡንቱንቱን ደኦፐ፥ መꬍና ጎዳ ጎልያን፥ ይሁዳ ካትያ ጎልያንነ የሩሳላመን አቴዳ ኬሻ ሚሻይ ባብሎነ ቤናዳን ታና፥ ኡባፐ ዎልቃማ መꬍና ጎዳ ዎስኖ ያጌ።

19 ኡባፐ ዎልቃማ መꬍና ጎዳይ፥ “ጌሻ ጎልያፐ ስንꬃ ባጋን ኤቄዳ ላኡ ናስያ ቱሳቱዋባ፥ አኮ-ከርያባ፥ ጫና ጋረቱዋባነ ሀራ ሚሻቱዋ ኡባቱዋባ ሀዋዳን ያጌ፥ 20 ባብሎነ ካቲ ናቡካዳናጾር እዮአቄማ ናኣ፥ ይሁዳ ካትያ ዮኣኪናነ ይሁዳንነ የሩሳላመን ደእያ ዎልቃማ አሳ ኡባ ኦሞዲደ አፌዳ ዎዲያና።

21 “ኡባፐ ዎልቃማ መꬍና ጎዳይ፥ እስራኤልያ ጾሳይ መꬍና ጎዳ ጎልያን፥ ይሁዳ ካትያ ጎልያንነ የሩሳላመን አቴዳ ሚሻቱዋባ ሀዋዳን ያጌ፤ 22 ‘ኡንቱንቱ ባብሎነ ቢታዉ ኬዘታና፤ ታን ኡንቱንቱ ድራዉ ያና ጋላሳይ ጋካናዉ፥ ኡንቱንቱ ያን ደአና። ሄ ዎደ ታን ኡንቱንታ ጉየ ዛራደ ኡንቱንቱ ሳኣን ዎꬃና። ታን መꬍና ጎዳይ ሀዋ ኦዳድ’ ያጌ” ያጋድ።

28

ኤርማሳነ ትምቢትያ ኦድያ ሀናንያ

1 ሄ ላይꬅ፥ ይሁዳ ካቲ ሰደቅያስ ካዉተꬃ ዶሜዳ ሄራን፥ ኦይደንꬆ ላይꬃን፥ እቼሸንꬆ አግናን ጋባኦናፐ ዬዳ አዙራ ናአይ ትምቢትያ ኦድያ ሀናኒ፥ መꬍና ጎዳ ጎልያን ቄሳቱ ዋነ አሳቱዋ ኡባ ስንꬃን ታዉ ሀዋዳን ያጊደ ሃሳዬዳ፤ * 2 “ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ታን ባብሎነ ካትያ ሞርገ ምꬃ መንꬃና። 3 ባብሎነ ካቲ ናቡካዳናጾር ሀዋፐ ደንꬂደ፥ ባብሎነ አፌዳ፥ መꬍና ጎዳ ጎልያ ሚሻ ኡባ ታን ላኡ ላይꬃ ግዶን ዛራደ፥ ሀ ሳኣ አሀና። 4 ቃይ ታን እዮአቄማ ናኣ ይሁዳ ካትያ እዮኣኪናካ፥ ይሁዳፐ ኦሞደቲደ፥ ባብሎነ ቤዳ አሳ ኡባ ዛራደ ሀ ሳኣ አሀና። አያዉ ጎፐ፥ ታን ባብሎነ ካትያ ሞርገ ምꬃ መንꬃና። መꬍና ጎዳይ ሀዋ ኦዳድ’ ያጌ” ያጌዳ።

5 መꬍና ጎዳ ጎልያ ግዶን ኤቄዳ ቄሳቱ ዋነ አሳቱዋ ኡባቱዋ ስንꬃን ትምቢትያ ኦድያ ኤርማስ ትምቢትያ ኦድያ ሀናንያዉ 6 ሀዋዳን ያጌዳ፤ “አመንእ! መꬍና ጎዳይ ያቶ! መꬍና ጎዳ ጎልያ ሚሻቱዋነ ኦሞደቲደ ቤዳ አሳ ኡባ ባብሎነፐ ዛሪደ፥ ሀ ሳኣ አሂደ፥ ኔን ኦዴዳ ቃላ መꬍና ጎዳይ ፖሎ! 7 ግዶፐነ፥ አነ ታን ነዉካ ሀ አሳ ኡባዉካ ኦድያዋ ስሳ። 8 በን ኔፐነ ታፐ ካሰ ደኤዳ ትምቢትያ ኦድያዋንቱ ኦላይ፥ ኢታባይነ ኢታ ሀርግያ ዳሮ ቢታቱዋ ቦላነ ዎልቃማ ካዉተꬃቱዋ ቦላ ሀናናዋ ኦዴድኖ። 9 ሽን፥ ‘ሳሮባይ ሀናና’ ጊደ ኦድያ ትምቢትያ ኦድያዋባ ግዶፐ፥ ሄ ኦድያዋ ቃላይ ፖለትያ ዎደ፥ ሄ ዎደ ቱሙዋፐ መꬍና ጎዳይ አ ኪቴዳዋ ኤረታና” ያጌዳ።

10 ሄዋፐ ጉይያን፥ ትምቢትያ ኦድያ ሀናኒ ትምቢትያ ኦድያ ኤርማሳ ሞርግያፐ ሞርገ ምꬃ አኪደ መንꬄዳ። 11 ሀናኒ አሳ ኡባ ስንꬃን ሀዋዳን ያጊደ ሃሳዬዳ፤ “መꬍና ጎዳይ ሀዋዳን ያጌ፤ ‘ታን ላኡ ላይꬃቱ ግዶን ባብሎነ ካትያ ናቡካዳናጾራ ሞርገ ምꬃ ካዉተꬃቱዋ ኡባ ሞርግያፐ ደንꬃደ ሀዋዳን መንꬃና’ ያጌ” ያጌዳ። ያትና፥ ትምቢትያ ኦድያ ኤርማስ ደንዲደ፥ ባረ ብያሳ ቤዳ።

12 ትምቢትያ ኦድያ ሀናኒ ትምቢትያ ኦድያ ኤርማሳ ሞርግያፐ ሞርገ ምꬃ መንꬄዳዋፐ ጉይያን፥ መꬍና ጎዳ ቃላይ ትምቢትያ ኦድያ ኤርማሳዉ ዬዳ፤ 13 “ባ፤ ባደ ሀናንያዉ ኦዳ፤ መꬍና ጎዳይ ሀዋዳን ያጌ፤ ‘ኔን ምꬃ ሞርገ ምꬃ መንꬃዳ፤ ሽን ኔን አ ድራዉ ብራታ ሞርገ ምꬃ መꬋና’ ያጌ። 14 ቃይካ ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ኡንቱንቱ ባብሎነ ካትያ ናቡካዳናጾራዉ ሞደታና ማላ፥ ታን ሀ ካዉተꬃቱዋ ኡባ ሞርግያን ብራታ ሞርገ ምꬃ ዎꬃና፤ ኡንቱንቱካ አዉ ሞደታና። ሀራይ አትና፥ ባዞ ዶአቱዋካ አዉ እማድ’ ያጌ ያጋ” ያጌዳ።

15 ሄዋፐ ጉይያን፥ ትምቢትያ ኦድያ ኤርማስ ትምቢትያ ኦድያ ሀናንያ ሀዋዳን ያጌዳ፤ “ሀናንያዉ፥ ስሳ! መꬍና ጎዳይ ኔና ኪትቤና፤ ሽን ኔን ሀ አሳይ ዎርዶባን አማነታና ማላ ኦꬃዳ። 16 ሄዋ ድራዉ፥ መꬍና ጎዳይ ሀዋዳን ያጌ፤ ‘ታን ኔና ሀ ሳኣ ቦላፐ ድጋና። ኔን ሀ አሳይ ታ ቦላን ማካላናዳን ዞሬዳ ድራዉ፥ ኔን ሀ ላይꬅ ሀይቃና’ ያጌ” ያጌዳ መꬍና ጎዳይ።

17 ሄ ላይꬅካ ላፑንꬃ አግናን ትምቢትያ ኦድያ ሀናኒ ሀይቄዳ።

29

ኤርማስ ባብሎነን ደእያ ኦሞደቴዳ አሳዉ የዴዳ ዳብዳቢያ

1 ትምቢትያ ኦድያ ኤርማስ ኦሞደቴዳዋንቱ ግዶን ደእያ አቴዳ ጭማቶ፥ ቄሳቶ፥ ትምቢትያ ኦድያዋንቶነ ናቡካዳናጾር የሩሳላመፐ ኦሞዲደ፥ ባብሎነ አፌዳ ሀራ አሳቶ ኡባዉ የሩሳላመፐ የዴዳ ዳብዳቢ ሀዋፐ ካሊደ ጻፈቴዳዋ። * 2 ሀዌ ሀኔዳዌ፥ ካቲ ዮኣኪን፥ ካታታ አ አታ፥ አ ኦሳንቻቱ፥ ይሁዳነ የሩሳላመ ካፓቱ፥ ኩሽያ ኦሱዋ ሂላንቻቱነ ብራታ ቆጽያዋንቱ የሩሳላመፐ ከስ ስምና። 3 ኤርማስ ይሁዳ ካቲ ሰደቅያስ ባብሎነ ካትያ ናቡካዳናጾራዉ ኪትያ ሳፋና ናኣ ኤልኣሳነ ህልቂያ ናኣ ጋማርያ ቦላን ሄ ዳብዳቢያ ኪቴዳ።

ዳብዳቢ ሀዋዳን ያጌዳ፤ 4 “ኡባፐ ዎልቃማ መꬍና ጎዳይ፥ እስራኤልያ ጾሳይ፥ ታን የሩሳላመፐ ባብሎነ ኦሞድሳደ የዴዳ አሳዉ ኡባዉ ሀዋዳን ያጋይ፤ 5 ጎለቱዋ ኬጺደ፥ ኡንቱንቱን ደእተ። ካꬃ ዘሪደ፥ አይፍያ ሚተ። 6 ማጫ አሳ አክተ፤ አኪደ ማጫዋ አቱማዋ የልተ። ህንተ ናናቶካ ማጫ አሳ ጊግሲደ እምተ፤ ህንተ ማጫ ናናቱዋካ አስናዉ እምተ። ኡንቱንቱካ ማጫዋ አቱማዋ የልኖ። ያን ፓይዱዋ ጮራትተ፤ ጉጾፕተ። 7 ቃይ ታን ህንተና ኦሞዶ የዴዳ ካታማዉ ሳሩ ደአናዳን ኮይተ። ሄ ካታማዉ መꬍና ጎዳ ዎስተ። አያዉ ጎፐ፥ ‘አዉ ሳሩ ደኦፐ፥ ህንተዉካ ሳሩ ደአና’ ያጋይ።

8 “ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ህንተ ግዶን ህንተ ትምቢትያ ኦድያዋንቱነ ሻሬቾቱ ኦድያባን ጭመቶፕተ። ኡንቱንቱ አኩመትያ አኩሙዋካ ስሶፕተ። 9 አያዉ ጎፐ፥ ኡንቱንቱ ታ ሱንꬃን “ትምቢትያ” ጊደ ዎርዶባ ኦዲኖ፤ ታን ኡንቱንታ ኪታበይከ’ ያጌ መꬍና ጎዳይ።

10 “መꬍና ጎዳይ ሀዋዳን ያጌ፤ ‘ባብሎነ ላይꬃይ ላፑን ታሙ ፖለትያ ዎደ፥ ታን ህንተ ድራዉ ያና፤ ታን ህንተና ህንተ ቢታ ዛራደ አሀና ጌዳ ሎኦ ቃላ ፖላና። * 11 አያዉ ጎፐ፥ ታን ህንተዉ ሀልችያ ሀልቹዋ ታን መꬍና ጎዳይ ኤራይ፤ ሄዌካ፥ ህንተዉ ስንꬃ ህዶታነ ናሸቻ እማና ማላ፥ ሳሮ ሀልቹዋፐ አትና፥ ኢታ ሀልቹዋ ግደና። 12 ሄዋፐ ጉይያን፥ ህንተ ታና ጼሳና፤ ታኮ ያናነ ታና ዎሳና፤ ታንካ ህንተዉ ስሳና። 13 ህንተ ታና ኮያና፤ ህንተ ታና ህንተ ፖሎ ዎዛናፐ ኮዬዳ ዎደ ደማና። * 14 ታን ህንተዉ ቤታና። ታን ህንተና ኦሞዱዋፐ ዛራና። ታን ህንተና ላሌዳ ካዉተꬃቱዋ ኡባፐነ ሳኣ ኡባፐ ሺሻና ያጌ መꬍና ጎዳይ። ታን ህንተና ኦሞዶ የዳናፐ ካሰ ህንተ ደኤዳ ሳኣ ጉየ ዛራደ አሀና። ታን መꬍና ጎዳይ ሀዋ ኦዳድ’ ያጌ።”

15 ህንተ፥ “መꬍና ጎዳይ ትምቢትያ ኦድያባ ኑዉ ባብሎነን ደንꬄዳ ያጌድታ። 16 ሄዋ ድራዉ፥ ዳዊታ ካዉተꬃ አራታን ኡትያ ካትያባ፥ ሀ ካታማን ደእያ አሳ ኡባባነ ህንተናና ኦሞዱዋን ከስቤና ህንተ ዳቦቱዋባ መꬍና ጎዳይ ሀዋዳን ያጌ። 17 ኤ፥ ኡባፐ ዎልቃማ መꬍና ጎዳይ ሀዋዳን ያጌ፤ ‘ታን ኡንቱንቱ ቦላ ማሻ፥ ኮሻነ ኢታ ሀርግያ አሀና። ቃይ ታን ኡንቱንታ ማናዉ ጊገና ዎቄዳ ባላስያ ቴራ ማላ ኦꬃና። 18 ታን ኡንቱንታ ማሻን፥ ኮሻንነ ኢታ ሀርግያን የደርሳና፤ ታን ኡንቱንቱ ሳኣን ደእያ ካዉተꬃ ኡባዉ ዳጋማ ኦꬃና። ቃይ ታን ኡንቱንታ ከሳደ የዴዳ ቢታ ኡባን ቃንገꬃ፥ ዳጋማ፥ ቦርያነ ሸቃ ኦꬃና። 19 አያዉ ጎፐ፥ ትምቢትያ ኦድያ ታ ቆማቱዋ ቦላ ታን ኡንቱንቶ ዛራ ዛራደ ኪቴዳ ታ ቃላ ኡንቱንቱ ስሰናን እጼድኖ ያጌ መꬍና ጎዳይ። ህንተካ ኦሞደት ቤዳዋንቱ ስሰናን እጼድታ ያጌ መꬍና ጎዳይ። 20 ታን የሩሳላመፐ ባብሎነ ኦሞድሳደ የዴዳ አሳቶ፥ ህንተ ኡባይካ ታ ቃላ፥ መꬍና ጎዳ ቃላ ስስተ’ ያጌ።

21 “ሀናናዋ ጊደ ህንተዉ ታ ሱንꬃን ዎርዶባ ኦድያ ቆላያ ናኣ አካባባነ ማእሴያ ናኣ ጽድቅያባ ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ታን ኡንቱንታ ባብሎነ ካትያ ናቡካዳናጾራዉ አꬃደ እማና። ህንተ ጼልሽን፥ እ ኡንቱንታ ዎꬋና። 22 ሄዋፐ ጉይያን፥ ይሁዳፐ ኦሞደቲደ፥ ባብሎነ ቤዳ አሳይ እት ኡራ ሸቃናዉ ኮዮፐ፥ “መꬍና ጎዳይ ኔና ባብሎነ ካቲ ታማን ጹጌዳ ጽድቅያዳንነ አካባዳን ኦꬆ” ያጋና። 23 አያዉ ጎፐ፥ ኡንቱንቱ እስራኤልያን ሎይꬅ ናጋራ ኦꬄድኖ። ኡንቱንቱ ባረንቱ ሾሮቱዋ ማጫ አሳ ዎሹሜድኖ፤ ያቲደ ታን ኡንቱንታ አዛዛቤና ዎርዶባ ታ ሱንꬃን ሃሳዪኖ። ሄዋ ኤርያዌ ታና፤ ሄዎ ታን ማርካ። ታን መꬍና ጎዳይ ሀዋ ኦዳድ’ ያጌ” ያጌዳ።

ሻማእያ ዳብዳቢያ

24 ጾሳይ ነሄላምያ ሻማእያዉ ሀ ኪታ ኪታና ማላ፥ ኤርማሳዉ ኦዴዳ። 25 “ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ኔን ነ ሱንꬃን ዳብዳቢያ የሩሳላመን ደእያ አሳዉ ኡባዉ፥ ማእሴያ ናኣ ቄስያ ጻፋንያዉነ ሀራ ቄሳቱ ዋ ኡባዉ የዳዳ። ኔን ጻፋንያ ሀዋዳን ያጋዳ፤ 26 “መꬍና ጎዳ ጎልያን ካፑዋ ግዳና ማላ፥ ኔና መꬍና ጎዳይ ዮዳሄ ድራዉ ቄስያ ኦꬂደ ሱንꬄዳ። ትምቢትያ ኦዴቶ ግያ ጎይያ አሳቱዋ፥ ቃጲያንነ ቶላን ገልሳናዉ በሴ። 27 ሄዋ ድራዉ፥ ህንተ ግዶን ትምቢትያ ኦድያ አናቶታፐ ዬዳ ኤርማሳ አያዉ ሄዋዳን ኦꬃበይኪ?” 28 ኑን ባብሎነን ደእሺና፥ ኤርማስ ጻፊደ፥ ኑዉ ሀዋዳን ያጊደ ኪቴዳ፤ ያን ህንተ ጋምአና። ጎለቱዋ ኬጺደ፥ ደእተ። ካꬃ ዘሪደ፥ አይፍያ ሚተ’ ያጌዳ።”

29 ቄስያ ጻፋኒ ትምቢትያ ኦድያ ኤርማሳዉ ሀ ዳብዳቢያ ናባቤዳ። 30 መꬍና ጎዳ ቃላይ ኤርማሳዉ ሀዋዳን ያጊደ ዬዳ፤ 31 “ኪታ ኦሞዱዋን አሳዉ ኡባዉ ሀዋዳን ያጋደ ኪታ፤ ‘ነሄላምያ ሻማእያባ መꬍና ጎዳይ ሀዋዳን ያጌ፤ “ታን ኪተናን ሻማኢ ህንተዉ፥ ሀናናዋ ጊደ ኦዴዳ ድራዉነ ህንተና ዎርዱዋ አማንꬄዳ ድራዉ፥ 32 ታን መꬍና ጎዳይ ነሄላምያ ሻማእያነ አ ሶ አሳ ሙራና። ታ ቦላ እ ማካላባ ሃሳዬዳ ድራዉ፥ ሀ አሳ ግዶን አዉ እት ኡራይነ ፓጻ ደኤና። ቃይ እ ባረ ሁጲያንካ ታን ታ አሳዉ ኦꬃና ኬካተꬃ በኤና። ታን መꬍና ጎዳይ ሀዋ ኦዳድ” ያጌ’ ያጋ” ያጌዳ።

ጾሳይ ባረ አሳ ባረንቱ ቢታዉ ዛራና

30

(30:1—33:26)

ጾሳይ ባረ አሳዉ እማና ጌዳ ህዶታ

1 መꬍና ጎዳፐ ኤርማሳዉ ዬዳ ቃላይ ሀዋ። 2 መꬍና ጎዳይ እስራኤልያ ጾሳይ ሀዋዳን ያጌ፤ “ኤርማሳ፥ ታን ነዉ ኦዴዳ ቃላ ኡባ ጻꬃ ማጻፋን ጻፋ። 3 ታ አሳ እስራኤልያነ ይሁዳ ኦሞዱዋፐ ጉየ ዛራደ እሻልስያ ጋላሳቱ ያና፤ ታን ኡንቱንቱ ማይዛ አዋቶ እሜዳ ቢታዉ ኡንቱንታ ዛራና ያጌ መꬍና ጎዳይ፤ ኡንቱንቱካ ላታናዋንታ። መꬍና ጎዳይ ሀዋ ኦዳይ” ያጌ።

4 መꬍና ጎዳይ እስራኤልያ አሳባነ ይሁዳ አሳዋ ኦዴዳ ቃላይ ሀዋ። 5 መꬍና ጎዳይ ሀዋዳን ያጌ፤ “ታን አሳይ ያሻዉ ዋስያ ዋሱዋ ስሳድ፤ ዳጋማ ዋሶፐ አትና፥ ሀዌ ሳሮ ዋሶ ግደና። 6 አነ ላልእተነ ዎችተ! አቱማ አስ ባንኪደ፥ ናኣ የላናዉ ዳንዳዪ? ያትና፥ አቱማ አሳይ ኡባይ ኦይꬃይ ኦይቄዳ ማጫ አሳዳን፥ ባረ ኩሽያን ባረ ኡሉዋ ኦይቃ ደእሽን ታን በእያዌ አዬ? አሳ ኡባ ሶምኢ አያዉ ቶሱ ጌዴ? 7 አየ አና! ሄ ጋላሳይ ኢታ ጋላሳ፤ ሄዋ ማላ ጋላስ ኡባካ ባዋ። ሄ ጋላሳይ ያቆባ ዛረቶ መቶ ዎደ ግዳናዋ። ግዶፐነ ኡንቱንቱ ሄዋፐ አታና” ያጌ።

8 ኡባፐ ዎልቃማ መꬍና ጎዳይ ሀዋዳን ያጌ፤ “ሄ ጋላስ ታን ኡንቱንቱ ሞርግያፐ ሞርገ ምꬃ መንꬃና፤ ኡንቱንቱ ቃሸቴዳ ሳንሳላታካ ዱꬃና። ሀዋፐ ስንꬃናዉ አላጋ ቢታ አሳይ ኡንቱንታ አይለየና። 9 ሄዋ አጊደ ኡንቱንቱ መꬍና ጎዳዉ፥ ባረንቱ ጾሳዉ፥ ኦꬃና፤ ታን ኡንቱንቶ ደንꬅያ ካትያ ዳዊተዉ ኡንቱንቱ ሞደታና።

10 “ሄዋ ድራዉ፥ ታ ቆማቶ፥ ያቆባ ዛረቶ፥ ያዮፕተ!* ህንተኖ፥ እስራኤላቶ፥ ዳጋሞፕተ! ህንተ ሃኮ ሳን ደእሺና፥ ታን ህንተና አሻና፤ ህንተ ዛራቱዋካ ኡንቱንቱ ኦሞደቲደ ቢታፐ የድሳና። ያቆባ ዛረꬅ ስሚደ፥ አየንቶ ቦቼናን ሳሮ ደአና፤ ኡንቱንታ አይ አሳይነ ያሽሰና። ታን መꬍና ጎዳይ ሀዋ ኦዳይ። 11 ታን ህንተና አሻናዉ ህንተናና ደአይ። ታን መꬍና ጎዳይ ሀዋ ኦዳይ። ታን ህንተና ላሌዳዋ ኡባ ኡባና ꬋይሳና፤ ሽን ህንተና ኡባና ꬋይስከ። ታን ህንተና ልከ ፕርዳን ሙራና፤ ሙሩዋ ባይናን ህንተና ኡባና ጮ የድከ” ያጌ።

12 መꬍና ጎዳይ ሀዋዳን ያጌ፤ “ህንተ ደሸꬃይ ፓጸናዋ፤ ህንተ ማዱꬃይካ ኢታ። 13 ህንተ የዉዋን ህንተና ማድያዌ ባዋ፤ ህንተ ማዱꬃይካ ꬋሊ ባዋ፤ ህንተዉ ፓጹ ባዋ። 14 ህንተ ሲቆቱ ኡባቱ ህንተና ዶጌድኖ፤ ኡንቱንቱ ህንተባ ግድክኖ። ህንተና ሞርክያዳን ሾጫድ፤ መቀꬅ ባይና አሳይ ሙሪያዋዳን ሙራድ። አያዉ ጎፐ፥ ህንተ ባይዙ ዳልጌዳ፤ ህንተ ናጋራይካ ዳሬዳ። 15 ሀ ፓጸና ህንተ ደሸꬃዉ አያዉ ዋሲቴ? ህንተ ባይዙ ዳልጊደ ድራዉነ ህንተ ናጋራይ ዳሪደ ድራዉ፥ ሀዋ ህንተ ቦላ ታን ኦꬃይ።

16 “ሽን ህንተና ቢታ ከስ ሜዳ ኡባቱ ሜተታና፤ ህንተ ሞርከቱ ኡባቱካ ኦሞዶ ባና። ህንተና ቦንቄዳዋንቱ ቦንቀታና፤ ህንተባ ኦላን አኬዳዋንቱባካ ኦላን አካና። 17 ታን ህንተዉ ኬክሳና፤ ህንተ ማዱꬃካ ፓꬃና። አያዉ ጎፐ፥ ኡንቱንቱ ህንተና፥ ‘ሀዋንቱ ኦለቴዳዋንታ፤ ጽዮኖ ጊደ ኮይያዌ ባዋ’ ያጊኖ። ታን መꬍና ጎዳይ ሀዋ ኦዳይ” ያጌ።

18 መꬍና ጎዳይ ሀዋዳን ያጌ፤ “ታን ያቆባ ዛራቱዋ ጎልያ ኦሞደቶደፐ ጉየ ዛራደ፥ እሻልሳና፤ ኡንቱንቱ ደእያ ሳአዉካ ቃረታና። የሩሳላመ ካታማይካ ካሰ ባረ ኮለቴድኖ፥ ካትያ ጎሊካ ካሰ ባረ ሳኣን ስሚደ ኬጸታና። 19 ያን ደእያ አሳይ ኡባይ ጋላታ ማዝሙርያነ ናሸቻ የꬃ የጻና። ታን ኡንቱንቱ ፓይዱዋ ዳርሳና፤ ኡንቱንቱ ፓይዱ ላኤንꬆ ጉጸና። ታን ኡንቱንቱ ቦንቼቴዳ ደርያ ኦꬃና፤ ኡንቱንቱ ካትክኖ። 20 ኡንቱንቱ ዘረꬃይ በን ዎደ ደኡዋዳን ደአና፤ ኡንቱንቱ ማባራይካ ታ ስንꬃን ምን ኤቃና። ኡንቱንታ ኡንኤꬅያዋንታ ኡባካ ታን ሙራና። 21 ኡንቱንቱ ካፑ ኡንቱንቱ አሳፐ እቱዋ ግዳናዋ፤ ኡንቱንታ ሞድያዌ ኡንቱንቱ ግዶፐ ከሳና። ታን አ ታ ማታ አሀና፤ እ ታኮ ሺቃና። ታን ሺሸናን ደእሺና፥ ጻሊደ ታኮ ሺቃናዉ ዳንዳይያዌ ኦኔ? ታን መꬍና ጎዳይ ሀዋ ኦዳይ። 22 ሄዋ ድራዉ፥ ህንተ ታ አሳ ግዳና፤ ታንካ ህንተ ጾሳ ግዳናዋ” ያጌ።

23 በእተ፥ መꬍና ጎዳ ሀንቁ ጎትያዳን ሀኔ፤ እካ ስርመቲደ፥ ኢታቱዋ ሁጲያን ያና። 24 መꬍና ጎዳይ ባረ ዎዛና ሀልቹዋ ዉርሲደ ፖላና ጋካናዉ፥ አ ኤጽያ ሀንቁ ጉየ ስመና። ሄዋ ጉየፐ ይያ ዎደቱዋን ህንተ አኬካና።

31

እስራኤልያ አሳይ ባረ ቢታ ስማና

1 መꬍና ጎዳይ ሀዋዳን ያጌ፤ “ሄ ዎደ ታን እስራኤልያ ያራቶ ኡባዉ ጾሳ ግዳና፤ ኡንቱንቱካ ታ አሳ ግዳናዋ” ያጌ።

2 መꬍና ጎዳይ ሀዋዳን ያጌ፤ “አዳፐ ፓላሄዳ አሳይ ታፐ አꬎ ኬካተꬃ መላ ቢታን ደሜዳ። እስራኤልያ አሳይ ሸምፕ አካናዉ ኮዬዳ ዎደ፥ 3 ታን መꬍና ጎዳይ ኡንቱንቶ ሃኮ ሳፐ ሀዋዳን ያጋደ ቆንጫድ፤ ‘እስራኤልያ አሳዉ፥ ታን ህንተና መꬍና ሲቁዋን ሲቃይ፤ ታ አገና ሲቁዋን ታን ህንተና ታኮ ሺሻድ። 4 እስራኤልያ አሳዉ፥ ታን ህንተና ዛረꬃደ ኬጻና፤ ህንተካ ኬጸታና። ዛረꬂደካ ካራቡዋ ኦይቂደ፥ ናሸትያዋንቱና የጻናነ ዱራና። 5 ህንተ ዛረꬂደካ ሳማርያ ዞዘቱዋ ቦላ ዎይንያ ቱራቱዋ ቶካና፤ ቶኬዳዋንቱ አ ቴራን ናሸታና። 6 ኤፍሬማ ገዝያን ናግያዋንቱ፥ “ሃይተ፤ መꬍና ጎዳኮ፥ ኑ ጾሳኮ፥ ፑደ ጽዮነ አነ ቦይተ!” ያጊደ ጼስያ ዎዲ ያና’ ያጋድ” ያጌ።

7 መꬍና ጎዳይ ሀዋዳን ያጌ፤ “ያቆባ አሳዉ ናሸቻን የጽተ፤ ካዉተꬃቱዋ ኡባፐ አꬍያ እስራኤልያዉ ሆምቦጭተ። መꬍና ጎዳይ እስራኤልያ አሳፐ አቴዳዋንታ አሼዳ ያጊደ ጋላታ ማዛሙርያ የጽተ። 8 በእተ፥ ታን ኡንቱንቱ ሁጲሳ ባጋ ቢታፐ አሀና፤ ሳኣ ጋጻፐካ ታን ኡንቱንታ ሺሻና። ቆቀቱ፥ ዎባቱ፥ ሻሃራ ማጫ አሳቱነ ኦይꬃይ ኦይቄዳ ማጫ አሳቱ ኡንቱንቱና እትፐ ያና፤ ሎይꬅ ዳሮ አሳይ ባረ ቢታ ስማና። 9 ታን ኡንቱንታ ዛራደ አህያ ዎደ፥ ኡንቱንቱ ናሸቻ ዳሩዋን ዬኪደነ ዎሲደ ያና። ታን ኡንቱንታ ሻፋ ላንቂያና፥ ኡንቱንታ ꬉበና ስታ ኦግያና ካለꬃና። አያዉ ጎፐ፥ ታን እስራኤልያ አሳዉ አዉዋ፤ ኤፍሬምካ ታዉ ባይራ ናኣ።

10 “ህንተኖ፥ ካዉተꬃቶ፥ መꬍና ጎዳ ቃላ ስስተ! ሃኮ ሳን፥ አባ ዶናን ደእያ ቢታቱዋን ሀዋዳን ያጊደ አዋይተ፤ ‘እስራኤላቱዋ ላሌዳዌ እ ኡንቱንታ ሺሻና፤ ቃይ ሄንꬃንቻይ ባረ ዉድያ ዶርሳ ሄምያዋዳን፥ እ ኡንቱንታ ሄማና’ ያግተ። 11 አያዉ ጎፐ፥ መꬍና ጎዳይ ያቆባ ዛራቱዋ ዎዜዳ፤ እ ኡንቱንታ ኡንቱንቱፐ ምንያዋንቱፐ ኩሽያፐ አሼዳ። 12 ኡንቱንቱ ዪደ ጽዮነ ደርያን ናሸቻዉ የጻና፤ ኡንቱንቱ መꬍና ጎዳይ እምያ ኬካተꬃን፥ ካꬃን፥ ዎይንያ ኤሳን፥ ዛይትያን፥ ዶርሳ ማራቱዋንነ ሚዛ ማራቱዋን ናሸታና። ኡንቱንቱ ሃꬃ ሎይꬅ ኡሼዳ አታክልትያ ሳኣ ማላ ግዳናዋ፤ ኡንቱንቱ ላኤንꬆ ሹልክኖ። 13 ሄ ዎደ ጌላዮቱ ናሸቲደ ዱራና፤ ዎዳላቱካ ጭማቱካ ናሸታና። ታን ኡንቱንቱ ዬኩዋ ናሸቻዉ ላማና፤ ታን ኡንቱንታ ምንꬃና፤ ኡንቱንቱ ካዩዋ ድራዉ ታን ኡንቱንታ ናሸቻና። 14 ታን ቄሳቶ ዳሮ ቁማ እማና፤ ታ አሳይካ ታ ኬካተꬃን ካላና። ታን መꬍና ጎዳይ ሀዋ ኦዳይ” ያጌ።

ጾሳይ እስራኤልያ ማሬዳ

15 መꬍና ጎዳይ ሀዋዳን ያጌ፤ * “ዬኩነ ዝላሳይ ራማ ግያ ካታማን ስሰቴዳ፤ ራሄላ ባረ ናናቶ ዬካዉ፤ ኡንቱንቱ ꬋዬዳ ድራዉ፥ አጋ ጊና፥ አገናን እጻዱ” ያጌ።

16 መꬍና ጎዳይ ሀዋዳን ያጌ፤ “ዬክያዋ አጊደ፥ ህንተ አይፍያ አፎꬃ ቁጭተ። አያዉ ጎፐ፥ ህንተ ኦꬄዳ ኦሶ ዎይቱዋ ህንተ አካና፤ ሞርክያ ቢታፐ ህንተ ናናቱካ ስማና። ታን መꬍና ጎዳይ ሀዋ ኦዳይ። 17 ህንተ ናናቱ ባረንቱ ቢታ ስማናዉ ደእያ ድራዉ፥ ህንተዉ ስንꬃናዉ ህዶታይ ደኤ። ታን መꬍና ጎዳይ ሀዋ ኦዳይ።

18 “ኤፍሬማ ዛረꬅ ካዮቲደ፥ ሀዋዳን ያጊደ ኦድያዋ ቱሙዋፐ ታን ስሳድ፤ ‘ኔን ኑና ዋትቤና ኮሩማዳን ዋꬋዳ፤ ኑንካ አዛዘትቦኮ። ኔን መꬍና ጎዳ ኑ ጾሳ ግድያ ድራዉ፥ አነ ኑና ዛራ፤ ኑን ኔኮ ስማና። 19 ኑን ካሰ ኔፐ ዎራ ስሚደ ቤዶ፤ ሽን ሀእ ፓጼዶ። ኔን ኑና ሙራ ስምና ዬላቲደ፥ ኑ ትራ ባቄዶ፤ ኑን ኑ ያላጋተꬃ ላይꬃ ናጋራ ድራዉ፥ ካዉሼዶነ ዬላቴዶ’ ያጌድኖ።

20 “ቱሙ ኤፍሬመ ታዉ አልኦ ናኣ ግደኔ? እ ታን ሲቅያ ናኣ ግደኔ? ኤ! ታን ዳሮ ገደ አ ሱንꬃ ደንꬄዳ ዎደ ኡባን፥ አ ሀሳይያዋ አጋበይከ። ሄዋ ድራዉ፥ ታ ዎዛናይ አ ላሞቴ፤ ታን አዉ ሎይꬅ ቃረታይ። ታን መꬍና ጎዳይ ሀዋ ኦዳይ።

21 “ኦግያን ማላ ዎꬅተ፤ ማላ ምꬃቱዋካ ኤስተ። ያቲደ ህንተ ቤዳ ኦግያ አኬክተ። እስራኤልያ አሳዉ፥ ስምተ፤ ህንተ ካታማቱዋኮ ስምተ። 22 ህንተኖ፥ አማኑ ባይና እስራኤላቶ፥ አዉደ ጋካናዉ ቶይላካታንቴ? መꬍና ጎዳይ ሳኣ ቦላን እት ኦራꬃባ መꬋና፤ ሄዌነ፥ ማጫ አሳይ አቱማ አሳ ዩሹዋን ኤቃና።”

ጾሳ አሳይ ስንꬃናዉ እሻላና

23 ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ “ታን እስራኤልያ አሳ ኦሞዱዋፐ ዛራደ አህያ ዎደ፥ ይሁዳ ቢታንነ አ ካታማቱዋን ኡንቱንቱ ላኤንꬁዋ፥ ‘ኔኖ ጽሎተꬃይ ደእያ ሳአዉ፥ ነኖ ጌሻ ደርያዉ፥ መꬍና ጎዳይ ኔና አንጆ’ ያጋና። 24 ይሁዳነ ይሁዳን ደእያ ካታማቱዋን ኡባን አሳይ ደአና፤ ጎሻንቻቱካ ዉድያና ዩይያ ሄንꬃንቻቱካ ያን ደአና። 25 ታን ዳቡራንቻቱዋ ዎልቃ ኦራꬃና፤ ቃይ ኮሻቲደ ግልቄዳዋንታካ ካልሳና” ያጌ።

26 ሄዋን ቤጎታደ ታ ዩሹዋ ጼላድ፤ ታ ገምእሹካ ታዉ ማልኦ ገምእሹዋ ግዴዳ።

27 መꬍና ጎዳይ ሀዋዳን ያጌ፤ “ታን እስራኤልያ ቢታንነ ይሁዳ ቢታን አሳነ መህያ ኩንꬅያ ዎዲ ያና። 28 ኡንቱንቱ ꬎቆላናዉ፥ ኮላናዉ፥ አꬃ አꬃ የጋናዉ፥ ꬋይሳናዉነ ባየꬃ አሀናዉ ዶሳደ ናጌዳዋ ኬሻ፥ ኡንቱንታ ዛራደ ግምባናዉነ ቶካናዉ ዶሳደ ናጋና። ታን መꬍና ጎዳይ ሀዋ ኦዳይ።

29 “ሄ ዎደ አሳይ፥ ‘አዎቱ ጋምኤ ዎይንያ ቴራ ሚና፥ ናናቱዋ አቻይ ዝልኤዳ’ ያጊደ ሃሳይያዋ አጋና። * 30 ሽን አሳይ እቱ እቱ ባረ ናጋራን ናጋራን ሀይቃና፤ ጋምኤ ዎይንያ ቴራ ምያ አሳ ኡባዉ አ አቻይ አቻይ ዝልአና” ያጌ።

31 መꬍና ጎዳይ ሀዋዳን ያጌ፤ “ታን እስራኤልያ አሳናነ ይሁዳ አሳና ኦራꬃ ጫቁዋ ጫቀትያ ጋላሳቱ ያና። ** 32 ሄ ጫቁ ታን ኡንቱንታ ግብጼፐ ከሳናዉ ኡንቱንቱ ኩሽያ ኦይቄዳ ዎደ፥ ኡንቱንቱ ማይዛ አዎቱዋና ጫቀቴዳ ጫቁዋ ማላ ግደና፤ ታን ኡንቱንቶ አስና ማላ ግዳ ኡትናካ ኡንቱንቱ ታ ጫቁዋ መንꬄድኖ። ታን መꬍና ጎዳይ ሀዋ ኦዳይ። 33 ሽን ታን መꬍና ጎዳይ ሄ ጋላሳቱዋፐ ጉይያን እስራኤልያ አሳና ጫቀታና ጫቁ ሀዋ: ታን ታ ህግያ ኡንቱንቱ ግዶን ዎꬃና፤ ቃይ ኡንቱንቱ ዎዛናንካ ጻፋና። ታን ኡንቱንቱ ጾሳ ግዳና፤ ቃይ ኡንቱንቱካ ታ አሳ ግዳና። * 34 አሳይ ባረ ሾሩዋ ዎይ ባረ እሻ፥ ‘መꬍና ጎዳ ኤራ’ ያጊደ ታማርስያዋ አጋና፤ አያዉ ጎፐ፥ ጉꬃፐ ዶሚደ፥ ዎጋ ጋካናዉ፥ ኡንቱንቱ ኡባይ ታና ኤራና። ታን ኡንቱንቱ ናቁዋ አቶ ጋና፤ ኡንቱንቱ ናጋራካ ላኤንꬆ ሀሳይከ። ታን መꬍና ጎዳይ ሀዋ ኦዳይ” ያጌ። *

35 መꬍና ጎዳይ፥ አዋ ጋላሳን ፖእሴዳዌ፥ አግናይነ ጾልንተቱ ቃማን ፖአናዳን ህግያ ዎꬄዳዌ፥ አባካ ቃꬂደ፥ ቤታይ ጉማናዳን ኦꬅያዌ፥ ኡባፐ ዎልቃማ መꬍና ጎዳ ጌተትያዌ፥ ሀዋዳን ያጌ፤ 36 “ሀ ኤቂደ ደእያ መታ ህጊ ታ ስንꬃፐ ክቾፐ፥ ሄ ዎደ እስራኤልያ ዘረꬃቱ ታ ስንꬃን መꬍናዉ ታ አሳ ግዲደ ደእያዌ አታናዋ። መꬍና ጎዳይ ሀዋ ኦዳይ” ያጌ።

37 መꬍና ጎዳይ ሀዋዳን ያጌ፤ “ቦላ ሳሎቱ ልከታናዉ፥ ዎይ ጋርሳ ሳኣ ባሱካ ኤረታናዉ ዳንዳዮፐ፥ ሄ ዎደ ታን እስራኤልያ ዘረꬃቱዋ ኡባ፥ ኡንቱንቱ ኦꬄዳ ባይዙዋ ኡባ ድራዉ፥ ታ ስንꬃፐ ድጋና። ታን መꬍና ጎዳይ ሀዋ ኦዳይ” ያጌ።

38 መꬍና ጎዳይ ሀዋዳን ያጌ፤ “ሀናንኤላ አዱሳ ግምቢያፐ ዶሚደ፥ ዞዝያ ፐንግያ ጋካናዉ፥ የሩሳላመ ካታማይ ታዉ፥ ጾሳዉ፥ ካታማ ግዲደ፥ ስሚደ ኬጸትያ ጋላሳቱ ያና። 39 ሄ ካታማ ዛዋይካ አዋይ ዉልያ ባጋፐ ካል ቢደ፥ ጋሬባ ዞዝያነ ጎአ ዩሹዋ ጋካናዉ አካና። 40 አሃ ሞግያነ ብድንꬃ ኦልያ ዛንጋራይነ ቀድሮና ዛንጋራፐ ቆሞና አዋይ ዶልያ ባጋ ባጋና ቢደ፥ ፓራ ፐንግያ ዞዝያ ጋካናዉ ደእያ ጋድያ ኡባይ መꬍና ጎዳዉ ዱማቲደ፥ ጌሻ ግዳናዋ። ሀዋፐ ስንꬃናዉ ካታማይ መꬍናዉ ሾደተናነ ኮለተና” ያጌ።

32

ኤርማስ ጋድያ ሻሜዳ

1 ይሁዳ ካቲ ሰደቅያስ ካተቴዳ ታማንꬃ ላይꬃን፥ ባብሎነ ካቲ ናቡካዳናጾር ካተቴዳ ታማነ ሆስፑንꬃ ላይꬃን መꬍና ጎዳፐ ኤርማሳዉ ካላይ ዬዳ። * 2 ሄ ዎደ ባብሎነ ካትያ ኦላንቻቱ የሩሳላመ ዶዴድኖ፤ ትምቢትያ ኦድያ ኤርማስ ይሁዳ ካትያ ጎልያን ደእያ፥ ናግያዋንቱ ዳባባን ጎርደት ኡቴዳ።

3 ይሁዳ ካቲ ሰደቅያስ አ ሄዋን ቃቺደ፥ ሀዋዳን ያጌዳ፤ “ኔን አያዉ ሀዋዳን ያጋደ ትምቢትያ ኦዳይ? መꬍና ጎዳይ ሀዋዳን ያጌ፤ ‘በአ፥ ታን ሀ ካታማ ባብሎነ ካትያ ኩሽያን አꬃደ እማና ሀናይ፤ እምና እ ኦሞዳና። 4 ይሁዳ ካቲ ሰደቅያሳዉ ባብሎናቱዋ ኩሽያፐ ከስ አከና፤ እ ቱሙዋፐ ባብሎነ ካትያ ኩሽያን ገላና። እ አ ስንꬃን ኤቂደ፥ አናና ሃሳያና፤ እ አ ባረ አይፍያን በአና። 5 ሄዋፐ ጉይያን፥ ናቡካዳናጾር ሰደቅያሳ ባብሎነ አፋና፤ ታን አባ በአና ጋካናዉ፥ እ ያን ደአና። ታን መꬍና ጎዳይ ሀዋ ኦዳይ። ኔን ባብሎነቱዋና ኦለትያዋ ግዶፐ፥ ሄዌ ኔና ከሰና ያጌ’ ያጋዳ” ያጌዳ።

6 ኤርማስ፥ “መꬍና ጎዳ ቃላይ ሄ ዎደ ታኮ ሀዋዳን ያጊደ ዬዳ፤ 7 ‘ነ አዉዋ እሻ ሻሉማ ናአይ፥ ሀናምኤል ኔኮ ዪደ፥ “አናቶታ ካታማን ደእያ ታ ጋድያ ሻማ፤ አያዉ ጎፐ፥ ዎዛናዉ ዳቦታይ ጋꬅያዌ ኔና” ያጋናዋ’ ያጌዳ።

8 “መꬍና ጎዳይ ጌዳዋዳን፥ ታ አዉዋ እሻ ናአይ ሀናምኤል ታኮ ናግያዋንቱ ዳባባ ዪደ፥ ‘ቢንያማ ቢታን አናቶታን ደእያ ታ ጋድያ ሻማ፤ ጋድያ ዎዛናዉነ ቡዞታናዉ በስያዌ ኔና’ ያጌዳ። ታን ሄዋን መꬍና ጎዳ ቃላ ግድያዋ ኤራድ። 9 ያታደ አናቶታ ካታማን ደእያ ጋድያ ታ አዉዋ እሻ ናኣ ሀናምኤላፐ፤ ሻማደ እ አክያ ጋትያ አዉ ሚዛናን ልካድ፤ ታማነ ላፑን ጻጋራ ብራ ግዴዳ። 10 ሻማ ፓራማ ማርካቱ ደእያ ሳን ፓራማደ፥ አሻጋደ ማታፋ አን ዎꬃድ፤ ሚሻካ ሚዛናን ልካደ እማድ።

11 “ሄዋፐ ጉይያን፥ ታን አሻገቲደ አታመቴዳ ሻማ ሀኖታ ቆንጭስያ ፓራማነ አታመትቤና ሻማ ሀኖታ ቆንጭስያ ፓራማ አካድ። 12 ታ አዉዋ እሻ ናአይ ሀናምኤል፥ ሻማ ፓራማ ፓራሜዳ ማርካቱነ ናግያዋንቱ ዳባባን ኡቴዳ አይሁዳቱ ኡባይ ጼልሽን፥ ሄ ሻማ ፓራማ ማህሴያ ናኣ ናኣ፥ ኔርያ ናኣ ባሮካዉ እማድ። 13 ኡንቱንታ ስንꬃን ታን ባሮካ ሀዋዳን ያጋደ አዛዛድ፤ 14 ‘ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ “ዳሮ ዎድያ ጋምአና ማላ፥ ሀ ሻማ ሀኖታ ቆንጭስያ አሻገቲደ አታመቴዳ ፓራማነ ሻማ ሀኖታ ቆንጭስያ አታመትቤና ፓራማ አካ አፋደ፥ ኡርቃፐ መቴዳ ኦቱዋን ዎꬃ” ያጌ። 15 አያዉ ጎፐ፥ ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ “ሀ ቢታን አሳይ ዛሪደካ ጎልያ፥ ጋድያነ ዎይንያ ቱራ ቶክያ ሳኣ ሻማና” ያጌ’ ያጋድ” ያጌዳ።

ኤርማሳ ዎሳ

16 ታን ኔርያ ናኣ ባሮካዉ ሻማ ፓራማ ዋራቃታ እሜዳዋፐ ጉይያን፥ መꬍና ጎዳ ሀዋዳን ያጋደ ዎሳድ፤ 17 “አቤት ኡባ ሞድያ መꬍና ጎዳዉ፥ ኔን ሳሎቱዋነ ሳኣ ነ ዎልቃማ ዎልቃንነ ነ ምጨቴዳ ኩሽያን መꬋዳ! ነዉ ዳንዳየተናዌ ኡባካ ባዋ። 18 ኔን ሻአቶ አገና ሲቁዋ በሳሳ፤ ሽን አዎቱዋ ባይዙዋ ኡንቱንቱ ናናቱዋ ቦላ ዛራሳ። አቤት ꬎቃነ ዎልቃማ ጾሳዉ፥ ነ ሱንꬃይ ኡባፐ ዎልቃማ መꬍና ጎዳ ጌተቴ። 19 ነ ዞሪ ዎልቃማ፤ ነ ኦꬅያ ኦሱካ ዎልቃማ። አሳ ኦግያ ኡባ ኔን በኣሳ፤ አሳዉ ኡባዉካ አ ኦግያዳንነ አ ኦሱዋዳን ዛራሳ።

20 “ኔን ግብጼን ማላታነ ኦራꬃባ ኦꬃዳ፤ ሀች ጋካናዉካ ሀ ኦራꬃ ኦሶቱዋ እስራኤልያ አሳ ግዶንነ ሀራ ካዉተꬃቱዋ ኡባ ግዶን ኦꬅያዋ አጋ በይካ። ሄዋፐ ደንዴዳዋን ነ ሱንꬃይ ኡባ ሳን ኤረቴዳ። 21 ኔን ነ አሳ እስራኤልያ ግብጼፐ ማላታንነ ኦራꬃባን፥ ነ ምኖ ቀስያንነ ነ የዴዳ ኩሽያን፥ ቃይ ዎልቃማ ዳጋማን ከሳዳ። 22 ኡንቱንቱ ማይዛ አዋቶ ኔን እማናዉ ጫቄዳ ቢታ፥ ማꬃይነ ኤሳይ ጎግያ ሀ ቢታ ኡንቱንቶ እማዳ፤ 23 ኡንቱንቱ ሀ ቢታ ገሊደ ላቴድኖ። ሽን ኡንቱንቱ ነዉ አዛዘትበይክኖ፤ ነ ህግያካ ካልበይክኖ፤ ኡንቱንቱ ኦꬃናዳን ኔን አዛዜዳዋ ኡባካ ኦꬅበይክኖ። ሄዋ ድራዉ፥ ኔን ኡንቱንቱ ቦላ ሀ ባሻ ኡባ አሃዳ።

24 “በአ፥ ባብሎነቱ ካታማ ኦይቃናዉ ግምቢያ ዩሹዋን ቢታ ዶሪደ ዶድ ደኢኖ፤ ኦላፐ፥ ኮሻፐነ ኢታ ሀርግያፐ ደንዴዳዋን፥ ካታማይ ኡንቱንቱና ኦለትያ ባብሎናቱዋ ኩሽያን አꬊደ እመት ደኤ። ኔን ሀእ በእያዋዳን፥ ነ ጌዳዌ ኡባይ ፖለቴዳ። 25 አቤት ኡባ ሞድያ መꬍና ጎዳዉ፥ ካታማይ ባብሎነቶ እመታናዉ ሀኖደካ፥ ኔን ታና፥ ‘ማርካቱዋ ጼሳደ፥ ሻሉዋን ሀ ጋድያ ሻማ’ ያጋዳ” ያጋደ ዎሳድ።

26 ሄዋፐ ጉይያን፥ መꬍና ጎዳ ቃላይ ኤርማሳዉ ሀዋዳን ያጊደ ዬዳ፤ 27 “ታን መꬍና ጎዳ፥ አሳ ኡባ ጾሳ። ታዉ ዳንዳየተናዌ ደኢ?” ያጌዳ። 28 ሄዋ ድራዉ፥ መꬍና ጎዳይ ሀዋዳን ያጌ፤ “ታን ሀ ካታማ ባብሎነቶነ ባብሎነ ካትያ ናቡካዳናጾራዉ አꬃደ እማና፤ ኡንቱንቱ አ ኦይቃና። * 29 ሀ ካታማ ቦላ ኦላዉ ከሴዳ ባብሎነቱ ዪደ፥ ካታማ ታማን ጹጋና፤ ጎልያ ቦላን ደምባዪደ ኦꬄድኖ ባኣላዉ እጻና ጩዋይሲድነ ሀራ ጾሳቶ ኡሻ ያርሹዋ ጉሲደ፥ ታና ሀንቀꬄዳ አሳቱ ደኤዳ ጎለቱዋካ ጹጋና።

30 “እስራኤልያ አሳይነ ይሁዳ አሳይ ባረንቱ ያላጋተꬃፐ ዶሚደ፥ ታ ስንꬃን ኢታባ ኦꬄድኖፐ አትና፥ ሀራባ ኦꬅበይክኖ፤ ኡንቱንቱ ባረንቱ ኩሽያን ኦꬄዳ ኦሱዋን ታና ሀንቀꬄድኖ ያጌ መꬍና ጎዳይ። 31 ኬጸቴዳ ዎድያፐ ሀች ጋካናዉ፥ ሀ ካታማ አሳቱ ታና ሀንቀꬄድኖነ ይሎዬድኖ፤ ሄዋ ድራዉ፥ ታን ሀ ካታማ ታ ስንꬃፐ ꬋይሳና። 32 እስራኤልያ አሳይነ ይሁዳ አሳይ፥ ኡንቱንቱ ካተቱነ ካፓቱ፥ ኡንቱንቱ ቄሳቱ ነ ትምቢትያ ኦድያዋንቱ ኦꬄዳ ኢታ ኦሱዋ ኡባን ታና ሀንቀꬄድኖ። 33 ኡንቱንቱ ባረንቱ ሶምኡዋ አጊደ፥ ባረንቱ ዞክያ ታዉ ዛሬድኖ። ታን ኡንቱንታ ዛራ ዛራደ ታማርስንቶካ፥ ኡንቱንቱ ስስበይክኖነ ሴራካ አክበይክኖ። 34 ኡንቱንቱ ሸነይያ ባረንቱ ኤቃቱዋ ታ ሱንꬃን ጼሰቴዳ ጌሻ ጎልያ ግዶን ኤሲደ ቱንሴድኖ። * 35 ኡንቱንቱ ባረንቱ አቱማ ናናቱዋነ ማጫ ናናቱዋ ሞሎካ ኤቃዉ ያርሻናዉ ህኖማ ዛንጋራን ባኣላዉ ያርሽያ ꬎቃ ሳአቱዋ ጊግሴድኖ። ኡንቱንቱ ሄዋ ኦꬃና ማላ፥ ታን ኡንቱንታ አዛዛበይከ፤ ይሁዳ አሳ ኡንቱንቱ ናጋራ ኦስሳናዉ ሄዋ ማላ ሸነይያዋ ኦꬃናዌ ታ ዎዛናን ኡባካ አꬍቤና” ያጌዳ። *

ጾሳይ እስራኤልያ አሳ ዛራደ እሻልሳና ያጌዳ

36 ህንተ የሩሳላመ አሳይ፥ “ሀ ካታማይ ኦላን፥ ኮሻንነ ኢታ ሀርግያን ባብሎነ ካትያ ኩሽያን አꬊደ እመታና” ያጌዳ ሀ ካታማባ መꬍና ጎዳይ እስራኤልያ ጾሳይ ሀዋዳን ያጌ፤ 37 “በእተ፥ ታን ታ ሱሎ ሀንቁዋንነ ታ ዎልቃማ ይሉዋን ኡንቱንታ ላሌዳ ቢታ ኡባፐ ሺሻና፤ ሀ ሳኣ ዛራደ አሃደ፥ ኡንቱንቱ ሳሮተꬃን ደአናዳን ኦꬃና። 38 ኡንቱንቱ ታ አሳ ግዳና፤ ታንካ ኡንቱንቱ ጾሳ ግዳና። 39 ኡንቱንቱ ታዉ መꬍናዉ ያያና ማላ፥ ታን ኡንቱንቶ እት ዎዛናነ እት ኦግያ እማና፤ ሄዌ ኡንቱንቶነ ኡንቱንቱፐ ጉይያን፥ ኡንቱንቱ ናናቶ ሎአ ግዳናዋ። 40 ታን ኡንቱንቱና መꬍናዉ ቃላ ጫቁዋ ጫቀታና። ሄ ጫቁዋን ታን ኡንቱንቶ ሎኦባ ኦꬅያዋ አግከ፤ ኡንቱንቱ ታፐ ዎራ ስመና ማላ፥ ታን ኡንቱንቱ ታዉ ያያናዳን ኦꬃና። 41 ታን ኡንቱንቶ ሎኦባ ኦꬅያዋዳን ናሸታና፤ ቃይ ታን ታ ኩመንꬃ ዎዛናፐነ ታ ኩመንꬃ ሸምፑዋፐ ሀ ቢታን ኡንቱንታ ቱሙዋፐ ቶካና” ያጌ።

42 ቃይካ መꬍና ጎዳይ ሀዋዳን ያጌ፤ “ታን ሀ አሳ ቦላ ሀ ኢታ ባየꬃ ኡባ አሄዳዋዳን፥ ሄዋዳንካ ታን ኡንቱንቶ እማና ጌዳ ሎኦባ ኡባ እማና። 43 ህንተ፥ ‘ሀ ቢታይ አሳይካ መሂካ ደኤና፥ አይነ ባይና ቢታ ግዳናዋ፤ እ ባብሎነቶ እመት ክቼዳ’ ያጌዳ ቢታን አሳይ ዛረꬂደ፥ ጋድያ ሻማና። 44 አሳይ ጋድያ ሻሉዋን ሻማና፤ ማርካ ስንꬃን ፓራማ ፓራሚደ፥ ማታፋ ዎꬃና። ሀዌ ኡባይ ቢንያማ ቢታን፥ የሩሳላመ ዩሹዋን ደእያ ሄራቱዋን፥ ይሁዳ ካታማቱዋን፥ ገዝያን ደእያ ካታማቱዋን፥ ዞዝያፐ ጋርሳና ደእያ ካታማቱዋንነ ኔጌባ መላ ቢታ ካታማቱዋ ኡባን ሀናና። አያዉ ጎፐ፥ ታን ኡንቱንቱ ዛራደ እሻልሳና። መꬍና ጎዳይ ሀዋ ኦዳይ” ያጌ።

33

ጾሳይ ላኤንꬁዋካ እስራኤልያ አሳ እሻልሳና ያጌዳ

1 ኤርማስ ብሮ ናግያዋንቱ ዳባባን ደእሺና፥ መꬍና ጎዳ ቃላይ ላኤንꬁዋካ ዬዳ። 2 ሳኣ መꬌዳ መꬍና ጎዳይ፥ ጊግሲደ አ ሳኣን ዎꬄዳ መꬍና ጎዳይ፥ አ ሱንꬃይካ መꬍና ጎዳ ጌተትያዌ ታና ሀዋዳን ያጌ፤ 3 “ኔን ታና ጼሳ፤ ታን ነዉ ኮያና፤ ኔን ኤረና ዎጋባነ ዎልቃማባ ታን ነዉ ኦዳና። 4 ባብሎናቱዋ ቢታ ዶሪታ፥ ዶደꬃነ ማሻ ድጋና ማላ፥ ድርሳ ግምቢያ ምንሳናዉ ኮሌዳ ሀ ካታማ ጎለቱዋባነ ይሁዳ ካተቱዋ ጎለቱዋባ ታን መꬍና ጎዳይ፥ እስራኤልያ ጾሳይ ኦዳይ። 5 ህንተናና ኦለታናዉነ ታን ታ ሀንቁዋንነ ይሉዋን ሾጫና አሳቱዋ አሃ ሄ ሳአቱዋን ኩንꬃናዉ ባብሎነቱ ገሊኖ። አያዉ ጎፐ፥ ኡንቱንቱ ኢታተꬃ ኡባ ድራዉ፥ ታን ሀ ካታማፐ ታ ሶምኡዋ ገንꬃድ።

6 “ግዶፐነ፥ ታን ሀ ካታማነ አን ደእያ አሳ ዛራደ ፓꬃና፤ ኡንቱንቱ ፓጻተꬃካ ዛራና፤ ሎይꬅ ዳሮ ሳሩዋነ ዎፓ ደኡዋ ታን ኡንቱንቶ እማና። 7 ይሁዳ አሳነ እስራኤልያ አሳ ኦሞዱዋፐ ዛራደ እሻልሳና፤ ኡንቱንቱ ካሰ ደኤዳዋዳን ኦꬃደ ታን ኡንቱንታ ግምባና። 8 ኡንቱንቱ ታና ናቄዳ ናጋራ ኡባፐ ታን ኡንቱንታ ጌሻና፤ ጌሻደ ኡንቱንቱ ታና ናቄዳ ናቁዋነ ማካሌዳ ማካላ ኡባ አቶ ያጋና። 9 ሄዋፐ ጉይያን፥ የሩሳላመ ካታማይ ታዉ ናሸቻ፥ ቦንቹዋነ ጋላታ ሳኣን ደእያ ካዉተꬃቱዋ ኡባ ስንꬃን አሀና። ታን የሩሳላመ አሳዉ ኦꬅያ ሎኦባነ ሄ ካታማዉ አህያ ዱረተꬃነ ሳሮተꬃ ስሲደ፥ ካዉተꬃቱ ኡባይ ያሻን ኮኮራና” ያጌ።

10 መꬍና ጎዳይ ሀዋዳን ያጌ፤ “ህንተ፥ ‘አሳይነ መሂ ባይና መላ ቢታ’ ጌዳ ሀ ሳአቱዋን፥ አሳይነ መሂ ባይና ይሁዳ ካታማቱዋንነ የሩሳላመ ኦገቱዋን፥ ናሸቻነ እልልሳ ኮሻይ፥ 11 ቡላችያዋነ ቡላቼትያን ኮሻይነ መꬍና ጎዳ ጌሻ ጎልያ ጋላታ ያርሹዋ አሂደ፥ ሀዋዳን ያጊደ የጽያ አሳ ኮሻይ ስሰታና። *

“ኡባፐ ዎልቃማ መꬍና ጎዳ ጋላትተ፤

አያዉ ጎፐ፥ እ ኬካ።

አገና አ ሲቁ መꬍናዋ” ያጊኖ።

አያዉ ጎፐ፥ “ታን ኡንቱንታ ኦሞዱዋፐ ዛራደ ኡንቱንቱ ቢታ አሀና፤ ኡንቱንታ ካሰ ደኤዳዋዳን ኦꬃደ፥ ታን እሻልሳደ ዎꬃና” ያጌ መꬍና ጎዳይ።

12 ኡባፐ ዎልቃማ መꬍና ጎዳይ ሀዋዳን ያጌ፤ “ሀ አሳይነ መሂ ባይና አይነ ባይና ቢታንነ አን ደእያ ካታማቱዋን ሄንꬃንቻቱ ባረንቱ ዶርሳ ዉድያ አላጽስያ ጋዲ ደአና። 13 ገዝያን ደእያ ካታማቱዋን፥ ዞዝያፐ ጋርሳና ደእያ ካታማቱዋን፥ ኔጌባ መላ ቢታን ደእያ ካታማቱዋን፥ ቢንያማ ቢታን፥ የሩሳላመ ዩሹዋን ደእያ ሄራቱዋንነ ይሁዳ ካታማቱዋን ሄንꬃንቻቱ ባረንቱ ዶርሳ ዛረꬂደ ፓይዱዋን። ታን መꬍና ጎዳይ ሀዋ ኦዳይ” ያጌ።

14 መꬍና ጎዳይ ሀዋዳን ያጌ፤ “ታን እስራኤልያ አሳዉነ ይሁዳ አሳዉ ኦꬃና ጌዳ ሎኦ ቃላ ፖልያ ጋላሳቱ ያና፤ * 15 ሄ ጋላሳትዋንነ ሄ ዎደቱዋን ታን ዳዊታ ዛርያፐ እት ጽሎ አጫ ደንꬃና፤ እ ሄ ቢታን ሱረ ፕርዳነ ጽሎተꬃ ኦꬃና። 16 ሄ ዎደ ይሁዳ አሳይ አታና፤ የሩሳላመ አሳይካ ዎፑ ጊደ ደአና፤ ሀ ካታማይካ መꬍና ጎዳ፥ ኑ ጽሎተꬃ ያገት ጼሰታና። 17 ዳዊታ ዘረꬃፐ እስራኤልያ ካዉተꬃ አራታን ኡትያ አሳይ ኡባካ ꬋየና። 18 ሄዋዳንካ፥ ጹግያ ያርሹዋ፥ ካꬃ ያርሾነ ሀራ ያርሹዋ ኡባ ገደ ያርሻናዉ ሌዊያ ዛርያፐ ቄስያ ግድያ አሳይ መꬍናዉካ ታ ስንꬃን ꬋየና። ታን መꬍና ጎዳይ ሀዋ ኦዳይ” ያጌ። *

19 መꬍና ጎዳ ቃላይ ኤርማሳኮ ዬዳ። 20 መꬍና ጎዳይ ሀዋዳን ያጌ፤ “ታን ጋላሳናነ ቃማና ቃላ ጫቁዋ ጫቀታድ፤ ሄ ጫቁዋን ኡንቱንቱ ባረንቶ ኬረቴዳ ዎድያን ስመረቴድኖ። ሄ ጋላሳነ ቃማ ጫቁዋ ህንተ ላማናዉ ዳንዳዮፐ፥ 21 ታን አ ዛርያፐ ካዉተꬃ አራታን ኡታና አሳይ ኡባካ ꬋየናዳን፥ ታ ቆማ ዳዊተና ጫቀቴዳ ጫቁዋ ላማና፤ ቃይ ኡባቶ ታዉ ኦꬅያ፥ ሌዊያ ዛረ ግድያ ቄሳቱ ዋና ጫቀቴዳ ጫቁዋካ ላማና። 22 ታን ታ ቆማ ዳዊታ ዘረꬃቱዋነ ታ ስንꬃን ኦꬅያ ሌዊያ ዛረ ቄሳቱ ዋ ፓይዳናዉ ዳንዳየተና ሳሉዋ ጾልንተቱዋዳንነ ማክና ዉረና አባ ሻፍያዳን ጮራያና” ያጌ።

23 መꬍና ጎዳ ቃላይ ቃይካ ኤርማሳኮ ሀዋዳን ያጊደ ዬዳ፤ 24 “ሀ አሳይ፥ ‘መꬍና ጎዳይ ባረ ዶሬዳ ላኡ ካዉተꬃቱዋ፥ እስራኤልያነ ይሁዳ አግ ባሼዳ’ ያጊደ ሃሳይያዋ ኔን አኬካበይኪ? ኡንቱንቱ ታ አሳ ካꬊደ፥ ባረና ዳንዳዬዳ ካዉተꬃ ከስክኖ ጊደ ቆፒኖ። 25 ታን መꬍና ጎዳይ ጋላሳናነ ቃማና ጫቀቴዳ ጫቁዋነ ሳሉዋነ ሳኣ ህግያ ምንꬃቤናባ ግድንቶ፥ 26 ታን ያቆባ ዘረꬃቱዋነ ታ ቆማ ዳዊታ ዘረꬃቱዋ አጋ ባሻና፤ ያታቤናዋ ግድንቶ፥ አብራሃማ፥ ይሳቃነ ያቆባ ዛራቱዋ ቦላ ካተያናዉ ዳዊታ ዘረꬃ ዶረናን አጋና። ታን ታ አሳ ማራና፤ ታን ኡንቱንታ ዛራደ እሻልሳና” ያጌዳ።

ኤርማሳ ዱማ ዱማ ኦሶቱዋ

ካትያ ሰደቅያሳዉ ኦደቴዳ ትምቢትያ

34

1 ባብሎነ ካቲ ናቡካዳናጾር፥ አ ኦላንቻቱ ኡባይነ እ ሞድያ ካዉተꬃቱዋን አሳይ ኡባይ፥ የሩሳላመነ የሩሳላመ ዩሹዋን ደእያ ካታማቱዋ ኡባ ኦልያ ዎደ፥ ሀ ቃላይ መꬍና ጎዳፐ ኤርማሳዉ ዬዳ፤ * 2 መꬍና ጎዳይ እስራኤልያ ጾሳይ ሀዋዳን ያጌዳ፤ “ባ፤ ባደ ይሁዳ ካትያ ሰደቅያሳ ሀዋዳን ያጋ፤ መꬍና ጎዳይ ሀዋዳን ያጌ፤ ‘በአ፥ ታን ሀ ካታማ ባብሎነ ካትያ ኩሽያን አꬃደ እማና፤ እ ሀ ካታማ ታማን ጹጋና። 3 ኔን አ ኩሽያፐ ከሳ አካካ፤ ኔን ኦሞደታናነ አዉ አꬋ እመታና። ኔን ነ አይፍያን ባብሎነ ካትያ በአና፤ እካ ኔናና ሃሳያና። ሄዋፐ ጉይያን፥ ኔን ባብሎነ ቢታ ባና ያጌ።

4 “ ‘ግዶፐነ፥ ይሁዳ ካትያዉ ሰደቅያሳ፥ መꬍና ጎዳይ ግያዋ ስሳ! ነዋ መꬍና ጎዳይ ሀዋዳን ያጌ፤ “ኔን ኦላን ሀይቃካ፤ 5 ኔን ሳሮ ሀይቁዋ ሀይቃና። ኔፐ ካሰ ደኤዳ ካተቱዋ ቦንቾ፥ ነ ማይዛ አዋቶ እጻና ጩዋዬዳዋዳን፥ አሳይ ነ ቦንቾካ እጻና ጩውሳና። ያቲደ፥ አዬ ኑ ካትያዉ ያጊደ ነዉ ዬካና። ታን መꬍና ጎዳይ ሀዋ ኦዳይ” ያጌ’ ያጋደ ኦዳ” ያጌዳ።

6 ሄዋፐ ጉይያን፥ ትምቢትያ ኦድያ ኤርማስ ሀ ትምቢትያ ኡባ ይሁዳ ካትያ ሰደቅያሳዉ የሩሳላመን ኦዴዳ። 7 ሄ ዎደ ባብሎነ ካትያ ኦላንቻቱ የሩሳላመ ካታማነ ይሁዳን አቴዳ ካታማቱዋ ኦሌድኖ። ላክሻነ አዜቃ ጌተትያ ካታማቱዋ ጻላላይ ይሁዳን አቴዳ ግምበቴዳ ካታማቱዋ።

አይለቱዋ አይለተꬃፐ ከስያ አዋዩዋ

8 ካቲ ሰደቅያስ አይለቱዋ አይለተꬃፐ ከስያ አዋዩዋ አዋያናዉ የሩሳላመን አሳ ኡባና ቃላ ጫቁዋ ጫቀቴዳዋፐ ጉይያን፥ ኤርማሳዉ መꬍና ጎዳፐ ቃላይ ዬዳ። ሄ አዋዩ፥ 9 “አሳይ ኡባይ ባረ እብራዌ አቱማ አሳቱዋነ ማጫ አሳቱዋ አይለተꬃፐ ከሶ፤ ኦንነ አይሁዳ አሳ ግዴዳ ባረ እሻ አይለ ኦꬆፖ” ያጌ። 10 ሄዋ ድራዉ፥ አሳይ ኡባይነ ካፓቱ ኡባይ ጫቀቴዳ ጫቁዋዳን፥ ባረንቱ አቱማነ ማጫ አይለቱዋ አይለተꬃፐ ከሳናዉነ ላኤንꬆ ዛሪደ አይለየናን አጋናዉ ማዬድኖ፤ ኡንቱንታ አይለተꬃፐ ከሴድኖ። 11 ሽን ባረንቱ ቆፋ ላሚደ፥ አይለተꬃፐ ከሴዳ ባረንቱ አቱማነ ማጫ አይለቱዋ ዛሪደ አይለዬድኖ።

12 ሄዋፐ ጉይያን፥ መꬍና ጎዳ ቃላይ ኤርማሳኮ ዬዳ። 13 መꬍና ጎዳይ እስራኤልያ ጾሳይ ሀዋዳን ያጌ፤ “ታን ህንተ ማይዛ አዎቱዋ ግብጼፐ፥ አይለተꬃ ቢታፐ ከሴዳ ዎደ፥ ኡንቱንቱና ቃላ ጫቁዋ ጫቃ ኡታድ። 14 ሄ ቃላ ጫቁዋ ማራን፥ ‘እብራዌ አይሊ ደእያ አሳይ ኡባይ፥ አይለቱዋ ኡሱፑን ላይꬃ ኦስስ ስሚደ፥ ላፑንꬃ ላይꬅ አይለተꬃፐ ከስ የድተ’ ያጋደ አዛዛድ። ሽን ህንተ ማይዛ አዎቱ ታን ኦድያዋ ስሰናን እጼድኖ ታዉ አዛዘትበይክኖ። * 15 ህንተካ ማታ ዎድያፐ ካሰ ህንተ ናጋራ አጊደ፥ አይለቱዋ አይለተꬃፐ ከሳናዉ አዋዬድታ፤ ታ ስንꬃን ልከባ ኦꬄድታ። ቃይ ሄዋ ኦꬃናዉ ታ ስንꬃን፥ ታ ሱንꬃይ ጼሰትያ ታ ጌሻ ጎልያን ጫቁዋ ጫቀቴድታ። 16 ሽን ሀእካ ህንተ ህንተ ቆፋ ላሚደ፥ ታ ሱንꬃ ቱንሴድታ። ዎቲደ ጎፐ፥ ኡንቱንቱ ኮዬዳዋዳን፥ አይለተꬃፐ ከሴዳ ህንተ አቱማነ ማጫ አይለቱዋ ዛሪደ አይለዬድታ።

17 “ሄዋ ድራዉ፥ ታን መꬍና ጎዳይ ኦድያዌ ሀዋ: ህንተ ታዉ አዛዘተናን እጺደ፥ ህንተ እሻ ዎይ ህንተ ሾሩዋ አይለተꬃፐ ከስያ አዋዩዋ አዋይበይክታ። በእተ፥ ህንተ ቦላ ኦላይ ኢታ ሀርጊነ ኮሻይ ከሳና ማላ፥ ታን አዋያይ። ታን ህንተና ሳኣ ቦላ ደእያ ካዉተꬃቶ ዳጋማ ኦꬃና። 18 ታ ቃላ ጫቁዋ መንꬄዳ አሳ፥ ታ ስንꬃን ቃላ ጫቀቴዳ ጫቁዋ ቃላቱዋ ናገናን እጼዳ አሳ፥ ኡንቱንቱ ጫቆ ሹኪደ፥ ባጋ ባጋ ከስ ማራን ዎꬂደ፥ ላኡ ባጋፐ ግዱዋና አꬊደ፥ ሄ ማራዳን ታን ኡንቱንታ ኦꬃና። 19 ሄ አሳቱካ ይሁዳ ካፓቱዋ፥ የሩሳላመ ካፓቱዋ፥ ቢታ ሞድያዋንታ፥ ቄሳቱ ዋነ ማራን ዎꬄዳ ማራ አሹዋ ግዱዋና መንꬄዳ አሳ ኡባ። 20 ታን ኡንቱንታ ኡንቱንቱ ሞርከቱዋ ኩሽያንነ ኡንቱንታ ዎꬋናዉ ኮይያ አሳቱዋ ኩሽያን አꬃደ እማና፤ ኡንቱንቱ አሃይ ሳሉዋ ካፎቶነ ሳኣ ዶአቶ ቁማ ግዳናዋ።

21 “ታን ይሁዳ ካትያ ሰደቅያሳነ አ ካፓቱዋካ ኡንቱንቱ ሞርከቱዋ ኩሽያን፥ ኡንቱንታ ዎꬋናዉ ኮይያዋንቱ ኩሽያንነ ህንተና ኦልያዋ አጌዳ ባብሎነ ካትያ ኦላንቻቱዋ ኩሽያን አꬃደ እማና። 22 ታን መꬍና ጎዳይ ባብሎነ ኦላንቻቱዋ አዛዛና፤ ኡንቱንቱ ሀ ካታማ ስማና። ኡንቱንቱ ሀ ካታማ ኦላና፥ ኦሞዳናነ ታማን ጹጋና። ይሁዳን ደእያ ካታማቱዋካ አሳይ ደኤና አይነ ባይና ሳኣ ኦꬃና” ያጌ።

35

ኤርማሳነ ረካባ ያራቱዋ

1 እዮስያሳ ናኣ ይሁዳ ካትያ እዮአቄማ ላይꬃን፥ ኤርማሳዉ መꬍና ጎዳፐ ቃላይ ሀዋዳን ያጊደ ዬዳ፤ * 2 “ረካባ ያራ ግድያ አሳኮ ባደ፥ ኡንቱንቱና ሃሳያ። ጌሻ ጎልያ ክፍለቱዋፐ እቱዋ ግዶ ገልሳደ ዎይንያ ኤሳ ኡንቱንቶ እማ” ያጌዳ። 3 ባደ፥ ሀባዲንያ ናኣ ናኣ፥ ኤርማሳ ናኣ ያአዛንያ፥ አ እሻቱዋነ አ አቱማ ናናቱዋ ኡባ፥ ሄዋ ግያዌ ረካባ ያራ ሙልያ አካደ፥ 4 መꬍና ጎዳ ጎልያ አሃድ። ይግዳልያ ናኣ፥ ትምቢትያ ኦድያ ሀናና ኤርስያ ቆማቱዋ ክፍልያ ኡንቱንታ ገልሳድ። ሄ ክፍሊ ፐንግያ ናግያ ሻሉማ ናኣ ማእሴያ ክፍልያፐ ቦላ ባጋና፥ ካፖቱዋ ክፍልያ ማታን ደኤ። 5 ሄዋፐ ጉይያን፥ ታን ረካባ ያራቱዋ ስንꬃን ዎይንያ ኤሳይ ኩሜዳ ጹጋቱዋነ ጹአቱዋ ዎꬃደ፥ “ዎይንያ ኤሳ ኡሽተ” ያጋድ።

6 ሽን ኡንቱንቱ ዛሪደ፥ “ኑን ዎይንያ ኤሳ ኡሾኮ፤ አያዉ ጎፐ፥ ኑ ማይዛ አዉዋ ረካባ ናአይ ዮናዳብ ኑና፥ ‘ህንተካ ህንተ ናናቱካ ዎይንያ ኤሳ መꬍናዉ ኡሾፕተ። 7 ቃይ ጎልያ ኬጾፕተ፤ ዘረꬃ ዘሮፕተ፤ ዎይንያ ቱራካ ቶኮፕተ። ሄዋ አጊደ፥ ዱንካነ ግዶን ደእተ። ያቶፐ ህንተ አዱሳ ላይꬃ ሀ ቢታን ደአና’ ያጌዳ። 8 ኑ ማይዛ አዉዋ ረካባ ናአይ ዮናዳብ ኑና አዛዜዳ ኡባዉ ኑን አዛዘቴዶ። ኑን፥ ዎይ ኑ ማጫ አሳቱ፥ ዎይ ኑ አቱማ ናናቱ፥ ዎይ ኑ ማጫ ናናቱ ኑ ደኡዋ ላይꬃ ኡባን ዎይንያ ኤሳ ኡሽበይኮ፤ 9 ደእያ ጎልያካ ኬጽበይኮ፤ ዎይንያ ቱራ ሳአይ፥ ዎይ ጎሻይ፥ ዎይ ዘረꬃይካ ኑዉ ባዋ። 10 ኑን ዱንካነ ግዶን ደኤዶ፤ ኑ ማይዛ አዉ ዮናዳብ አዛዜዳ ኡባዉካ አዛዘቴዶ። 11 ሽን ባብሎነ ካቲ ናቡካዳናጾር ኑ ቢታ ቦላ ዎራጄዳ ዎደ፥ ‘ባብሎነቱዋነ ሶረቱዋ ኦላንቻቱዋፐ አታናዉ፥ ሃ የሩሳላመ አነ ቦይተ’ ያጌዳ። ሀእ ኑን የሩሳላመን ደእያዌ ሄዋሳ” ያጌድኖ።

12 ሄዋፐ ጉይያን፥ መꬍና ጎዳ ቃላይ ኤርማሳዉ ዬዳ። 13 ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “ባ፤ ባደ ይሁዳ አሳነ የሩሳላመ አሳ ሀዋዳን ያጋ፤ ‘ታ ቃላ ስስያዋነ ታን ታማርሴዳዎ አዛዘትያዋ አያዉ እጼድቴ? ታን መꬍና ጎዳይ ሀዋ ኦዳይ። 14 ረካባ ናአይ ዮናዳብ ባረ አቱማ ናናቱዋ ዎይንያ ኤሳ ኡሸናዳን አዛዜዳ አዛዙዋ ኡንቱንቱ ናጌድኖ፤ ኡንቱንቱ ባረንቱ ማይዛ አዉዋ አዛዞ አዛዘቴዳ ድራዉ፥ ሀች ጋካናዉ ዎይንያ ኤሳ ኡሾኮ። ህንተዉ ዛራ ዛራደ ኦዳይ፤ ሽን ህንተ ታን ኦድያዋ ስስበይክታ። 15 ቃይ ታን ዛራ ዛራደ ትምቢትያ ኦድያ ታ ቆማቱዋ ኡባ ህንተኮ የዳድ፤ ኡንቱንቱ፥ “ህንተ ኡባይካ ህንተ ኢታ ኦግያፐ ሀእ ስምተ፤ ህንተ ኦሱዋካ ሎይꬅተ፤ ሀራ ጾሳቶ ጎይኖፕተነ ኦꬆፕተ። ያቶፐ፥ ታን ጾሳይ ህንተዉነ ህንተ ማይዛ አዋቶ እሜዳ ቢታን ህንተ ደአና” ያጌድኖ። ሽን ህንተ ታን ኦድያዋ ስሳናዉ ህንተ ሀይꬃ ታኮ የግክታ። 16 ረካባ ናኣ ዮናዳባ ዘረꬃቱ ኡንቱንቱ ማይዛ አዉ ኡንቱንታ አዛዜዳ አዛዙዋ ፖሌድኖ፤ ሽን ሀ አሳይ ታዉ አዛዘትቤና’ ያጋ” ያጌ።

17 ሄዋ ድራዉ፥ መꬍና ጎዳይ ጾሳይ፥ ኡባፐ ዎልቃማይ፥ እስራኤልያ ጾሳይ ሀዋዳን ያጌ፤ “ስስተ፥ ታን ይሁዳ አሳ ቦላነ የሩሳላመን ደእያዋንቱ ቦላ አሀና ጌዳ ኢታባ አሀና። አያዉ ጎፐ፥ ታን ኡንቱንቶ ኦዳድ፤ ኡንቱንቱ ስሰናን እጼድኖ። ታን ኡንቱንታ ጼሳድ፤ ጼስና ኡንቱንቱ ኮየናን እጼድኖ” ያጌ።

18 ሄዋፐ ጉይያን፥ ኤርማስ ረካባ ያራቱዋ ሀዋዳን ያጌዳ፤ “ኡባፐ ዎልቃማ መꬍና ጎዳይ፥ እስራኤልያ ጾሳይ ህንተና ሀዋዳን ያጌ፤ ‘ህንተ ህንተ ማይዛ አዉዋ ዮናዳባዉ አዛዘቴዳ ድራዉ፥ አ ዎጋ ካሌዳ ድራዉነ እ አዛዜዳዋ ኡባካ ፖሌዳ ድራዉ፥ 19 ረካባ ናአይ ዮናዳብ ታዉ ኡባፐ ዎልቃማ መꬍና ጎዳዉ እስራኤልያ ጾሳዉ ኦꬅያ አቱማ አሳ አዉደነ ꬋየና’ ያጌ” ያጌዳ።

36

ባሩክ ጻꬃ ማጻፋ አሳዉ ናባቤዳ

1 እዮስያሳ ናአይ ይሁዳ ካቲ እዮአቄም ካተቴዳ ኦይደንꬆ ላይꬃን፥ መꬍና ጎዳይ ኤርማሳ ሀዋዳን ያጌዳ፤ * 2 “እት ጻꬃ ማጻፋ አካደ፥ ታን እዮስያሳ ዎድያን ኮይሮ ነዉ ኦዴዳ ጋላሳፐ ዶማደ፥ ሀች ጋካናዉ እስራኤልያ ቦላ፥ ይሁዳ ቦላነ ሀራ ካዉተꬃቱዋ ኡባ ቦላ ሃሳዬዳ ቃላ ኡባ ጻፋ። 3 ታን ይሁዳ አሳ ቦላ አሀና ጋደ ሀልቼዳ ቦሻ ኡባ ስሲደ፥ ኦን ኤሪ፥ ኡንቱንቱ ባረንቱ ኢታ ኦሱዋፐ ስማነንቶነ። ታን ኡንቱንቱ ናቁዋነ ኡንቱንቱ ናጋራ አቶ ጋና” ያጌዳ።

4 ሄዋ ድራዉ፥ ኤርማስ ኔርያ ናኣ ባሮካ ጼሴዳ፤ መꬍና ጎዳይ አዉ ኦዴዳባ ኡባ ባሮካዉ ኦድና፥ እ ጻꬃ ማጻፋን ጻፌዳ። 5 ሄዋፐ ጉይያን፥ ኤርማስ ባሮካ፥ “ታን ቃሾ ጎልያን ደእያ ድራዉ፥ መꬍና ጎዳ ጌሻ ጎልያ ገላናዉ ዳንዳይከ። 6 ሄዋ ድራዉ፥ ኔን አሳይ ጾምያ ጋላስ መꬍና ጎዳ ጎልያ ባደ፥ ታን ኦድና፥ ኔን ጻꬃ ማጻፋን ጻፌዳ መꬍና ጎዳ ቃላ ኡንቱንቶ ናባባ፤ ባረንቱ ካታማቱዋፐ ዬዳ ይሁዳ አሳዉ ኡባዉካ ናባባ። 7 ሀ አሳ ቦላ መꬍና ጎዳይ አዋዬዳ ሀንቁነ ይሉ ኢታ ግድያ ድራዉ፥ ኦን ኤሪ፥ ኡንቱንቱ ባረንቱ ኢታ ኦሱዋፐ ስሚደ፥ መꬍና ጎዳ ዎሳነንቶነ” ያጌዳ። 8 ኔርያ ናአይ ባሩክ ትምቢትያ ኦድያ ኤርማስ አዛዜዳዋዳን፥ መꬍና ጎዳ ጎልያን መꬍና ጎዳ ቃላ ኡባ ናባቤዳ።

9 እዮስያሳ ናአይ ይሁዳ ካቲ እዮአቄም ካተቴዳ እቼሸንꬆ ላይꬃን፥ ኡዱፑንꬃ አግናን፥ የሩሳላመን ደእያ አሳዉነ ይሁዳ ካታማቱዋፐ ዬዳ አሳዉ ኡባዉ መꬍና ጎዳ ስንꬃን ጾማናዳን አዋዬድኖ። 10 ባሩክ መꬍና ጎዳ ጌሻ ጎልያን፥ ቆሞ ባጋ ዳባባን፥ ኦራꬃ ፐንግያ ግያ ሳን ደእያ፥ ጻፍያ ሳፋና ናኣ፥ ጋማርያ ክፍልያን ኤቂደ፥ ኤርማሳ ቃላይ ጻፈቲደ ጻꬃ ማጻፋ አሳዉ ኡባዉ ናባቤዳ።

ባሩክ ጻꬃ ማጻፋ ካፓቶ ናባቤዳ

11 ሳፋና ናኣ ናአይ፥ ጋማርያ ናአይ ምካይ ማጻፋፐ መꬍና ጎዳ ቃላ ባሩክ ናባብሽና ስሴዳ ዎደ፥ 12 ካትያ ጎልያን ጻፊ ኡትያ ክፍልያ ቤዳ። እ ብያ ዎደ፥ ጻፊ ኤልሻማእ፥ ሻማእያ ናአይ ዳላይ፥ አክቦራ ናአይ ኤልናታን፥ ሳፋና ናአይ ጋማሪ፥ ሀናንያ ናአይ ጽድቄነ ሀራ ካፓቱ ሄዋን ኡቴድኖ። 13 ባሩክ አሳዉ ማጻፋፐ ናባብሽና ስሴዳ ቃላ ኡባ ምካይ ኡንቱንቶ ኦዴዳ። 14 ካፓቱ ናታንያ ናኣ ይሁዳ ባሩካኮ ኪቲደ፥ “አሳዉ ኔን ናባቤዳ ማጻፋ አካደ ሃያ” ያጌድኖ። ናታኒ ሸሌምያ ናኣ፤ ሸሌም ኩሻ ናኣ። ያግና ባሩክ ማጻፋ አኪደ፥ ኡንቱንቱኮ ዬዳ። 15 ኡንቱንቱካ አ፥ “አነ ኡታደ፥ ኑዉ ማጻፋ ናባባ” ያጌድኖ።

ባሩክ ማጻፋ ናባቤዳ። 16 እ ናባቤዳ ቃላ ኡባ ስሴድኖ፤ ኡባይካ ያዪደ፥ እቱ እቱዋ ጼሊደ፥ ባሮካ፥ “ሀ ቃላ ኡባ ኑን ካትያዉ ኦዳናዉ ኮሼ” ያጌድኖ። 17 ቃይካ ዛሪደ፥ “ኔን ሀ ቃላ ኡባ ዎታደ ጻፌደንቶ ኑዉ ኦዳ። ሀዋ ነዉ ኤርማስ ባረ ዶናፐ ኦድና ጻፋዲ?” ያጌድኖ።

18 ባሩክ፥ “ኤ፥ ሀ ቃላ ኡባ ኤርማስ ባረ ዶናፐ ታዉ ኦዴዳ፤ ታን ቃላምያን ሀ ጻꬃ ማጻፋን ጻፋድ” ያጌዳ።

19 ኡንቱንቱ ባሮካ፥ “ኔንነ ኤርማስ ቢደ ቆሰትተ፤ ህንተ ደእያ ሳኣካ ኦንነ ኤሮፖ” ያጌድኖ።

ካቲ ጻꬃ ማጻፋ ጹጌዳ

20 ካፓቱ ማጻፋ ጻፍያ ኤልሻማአ ክፍልያን ዎꬆዋፐ ጉይያን፥ ካቲ ደእያ ዳባባ ቢደ፥ ሀኔዳዋ ኡባ ካትያዉ ኦዴድኖ። 21 ሄ ማጻፋ አሀና ማላ፥ ካቲ ይሁዳ ኪቴዳ፤ ይሁዳይ ጻꬃ ማጻፋ ኤልሻማአ ክፍልያፐ አሂደ፥ ካትያዉነ አ ዩሹዋን ኤቄዳ ካፓቶ ናባቤዳ። 22 ኡዱፑንꬃ አግናን ሳአይ ባልጉዋ ግድያ ድራዉ፥ ካቲ ባልጉዋ አꬅያ ጎልያን ኡቴዳ። ሄ ዎደ ካትያ ስንꬃን ደእያ ጮጭያን ታማይ ኤጼ። 23 ይሁዳይ ሄዙ ዎይ ኦይዱ ሳአቱዋ ናባቤዳዋፐ ጉይያን፥ ካቲ ሄ ሳአቱዋ ጻꬃ ማጻፋፐ ሳንጽያን ቃንጽ ቃንጺደ፥ ታማን ኦሌዳ፤ ሄዋዳን ኦꬂደ፥ ሄ ማጻፋ ሙለናካ ጹግ አጌዳ። 24 ሀ ቃላ ኡባ ስሲደካ ካዉነ አናና ኦꬅያ ካፓቱ አይነ ያይበይክኖ፤ ዎይ ካዮቲደ፥ ባረንቱ ማዩዋ ፔꬍበይክኖ። 25 ሀራይ አቶ ኤልናታን፥ ዳላይነ ጋማሪ ካቲ ሄ ማጻፋ ጹገናዳን ዎስናካ፥ ኡንቱንቱ ዎሳ ስሰናን እጼዳ። 26 ካትያ ናኣ ይራህማኤላ፥ አዝርኤላ ናኣ ሳራያነ አብድኤላ ናኣ ሸሌምያ፥ ጻፍያ ባሮካነ ትምቢትያ ኦድያ ኤርማሳ ኦይቃና ማላ ካቲ አዛዜዳ። ሽን መꬍና ጎዳይ ኡንቱንታ ቆሴዳ።

ኤርማስ ዛር ጻፌዳ ጻꬃ ማጻፋ

27 ኤርማስ ኦድና፥ ባሩክ ጻፌዳ ቃላይ ደእያ ማጻፋ ካቲ ጹግ ስምና፥ መꬍና ጎዳ ቃላይ ኤርማሳኮ ሀዋዳን ያጊደ ዬዳ፤ 28 “ሀእካ ሀራ ጻꬃ ማጻፋ አካደ፥ ይሁዳ ካቲ እዮአቄም ካሰ ጹጌዳ ጻꬃ ማጻፋ ግዶን ደእያ ቃላ ኡባ ጻፋ። 29 ቃይ ይሁዳ ካትያ እዮአቄማ ሀዋዳን ያጋ፦ ‘መꬍና ጎዳይ ሀዋዳን ያጌ፤ “ኔን፥ ባብሎነ ካቲ ቱሙዋፐ ዪደ፥ ሀ ቢታ ባይዛና፤ ቃይ እዝ ግዶን ደእያ አሳነ መህያካ ዉርሳና” ጋደ አያዉ ጻፋዲ?’ ያጋደ ማጻፋ ጹጋዳ። 30 ሄዋ ድራዉ፥ ታን መꬍና ጎዳይ ነዉ ይሁዳ ካትያ ዮአቄማዉ ሀዋ ኦዳይ: ዳዊታ ካዉተꬃ አራታን ኡትያ ዛሪ ነዉ ኡባካ ደኤና። ነ አሃይካ ጮ ኦለቲደ፥ ጋላስ አዋ ሱሉዋንነ ቃማ ሜጉዋን ሾጨታና። 31 ህንተ ናጋራ ድራዉ ኔና፥ ነ ዛርያነ ኔናና ኦꬅያ ኡባ ታን ሙራና። ህንተ ታን ኦዴዳዋ ስሰናን እጼዳ ድራዉ፥ ታን ኦዴዳ ኢታባ ኡባ ህንተ ቦላነ ይሁዳንነ የሩሳላመን ደእያ አሳ ቦላ አሀና ያጌ ያጋ” ያጌዳ።

32 ሄዋፐ ጉይያን፥ ኤርማስ ሀራ ጻꬃ ማጻፋ አኪደ፥ ኔርያ ናኣ ጻፍያ ባሮካዉ እሜዳ። ባሩክ ይሁዳ ካቲ እዮአቄም ታማን ጹጌዳ ጻꬃ ማጻፋ ቃላ ኡባ ኤርማስ አዉ ዶናን ኦድና ጻፌዳ። ቃይ ኤርማስ ሄዋ ማላትያ ሀራ ቃላካ ጉጅን፥ ኡባካ ባሩክ ጻፌዳ።

37

ኤርማሳነ ካትያ ሰደቅያሳ

1 ባብሎነ ካቲ ናቡካዳናጾር እዮአቄማ ናኣ ዮኣኪና ሳኣን እዮስያሳ ናኣ ሰደቅያሳ ይሁዳ ቢታን ካዉꬄዳ።* 2 ሰደቅያስ፥ አናና ኦꬅያ ካፓቱነ ሄ ቢታን ደእያ አሳይ ኡባይካ መꬍና ጎዳይ ትምቢትያ ኦድያ ኤርማሳ ባጋና ኦዴዳ ቃላዉ አዛዘትበይክኖ። 3 ሽን ካቲ ሰደቅያስ ሸሌምያ ናኣ የሁካላነ ማእሴያ ናኣ ቄስያ ጻፋንያ ሀዋዳን ያጊደ፥ ኤርማሳኮ ኪቴዳ፤ “ሀያና ኑ ድራዉ መꬍና ጎዳ ኑ ጾሳ ዎሳ” ያጌዳ።

4 ሄ ዎደ ኤርማስ ብሮ ቃሸት ቤና ድራዉ፥ አሳ ግዶን ስመረቴ። 5 ግብጼ ካትያ ኦላንቻቱ፥ ግብጼፐ ከሲደ ይያዋ የሩሳላመ ዶዴዳ ባብሎነ ኦላንቻቱ ስሴዳ ዎደ፥ ኡንቱንቱ የሩሳላመፐ አጊደ፥ ጉየ ስሜድኖ።

6 ሄዋፐ ጉይያን፥ መꬍና ጎዳ ቃላይ ትምቢትያ ኦድያ ኤርማሳኮ ዬዳ። 7 መꬍና ጎዳይ እስራኤልያ ጾሳይ ሀዋዳን ያጌ፤ “ታና ህንተ ኦቻና ማላ፥ ህንተና ኪቴዳ ይሁዳ ካትያዉ ሀዋዳን ያግተ፤ ‘በእተ፥ ህንተና ማዳናዉ ከሴዳ ግብጼ ካትያ ኦላንቻቱ ባረንቱ ቢታ ስሚደ ባና። 8 ቃይ ባብሎነ ኦላንቻቱ ስሚደ ያና፤ ኦለቲደ፥ ሀ ካታማ ኦይቃና፤ ታማንካ አ ጹጋና’ ያግተ” ያጌ።

9 መꬍና ጎዳይ ሀዋዳን ያጌ፤ “ ‘ባብሎነ ኦላንቻቱ ላኤንꬆ ስሚደ ዪክኖ’ ያጊደ ህንተና ህንተረካ ጭሞፕተ። አያዉ ጎፐ፥ ኡንቱንቱ ስሚደ ያናዌ ደኤና! 10 ህንተ ባብሎነ ኦላንቻቱዋ ሙልያ ጾንንቶነ ኡንቱንቱፐ አቲደ፥ ኦላን ማዱጺደ፥ ዱንካንያ ግዶን ግሴዳዋንቱካ ደንዲደ፥ ሀ ካታማ ታማን ጹጋና” ያጌ።

ኤርማስ ቃሸቴዳ

11 ግብጼ ካትያ ኦላንቻቱ ማቴዳ ድራዉ፥ ባብሎነ ኦላንቻቱ የሩሳላመ አጊደ፥ ባረንቱ ደእያ ሳኣፐ ጉየ ስሜድኖ። 12 ሄ ዎደ ኤርማስ ባረና ጋክያ ጋድያ አካናዉ ቢንያማ ቢታ ባናዉ የሩሳላመፐ ደንዴ። 13 ግዶ ሽን፥ እ ቢደ፥ ቢንያማ ፐንግያ ግያ ፐንግያ ጋክሽና፥ ፐንግያ ናግያዋንቱፐ እቱ፥ ሀናንያ ናኣ ሸሌምያ ናአይ፥ ዪርያ ግያዌ አ፥ “ነ ኑና ካዳደ ባብሎነ ባሳ ግድኪ?” ያጊደ ኦይቄዳ።

14 ኤርማስ ዛሪደ፥ ሀዋዳን ያጌዳ፤ “ኔን ግያዌ ዎርዱዋ፤ ታን ባብሎነ ብያ አሳ ግድከ” ያጌዳ። ሽን ዪሪ እ ግያዋ ስሰናን እጼዳ፤ ኤርማሳ ኦይቂ አኪደ፥ ካፓቱዋኮ አፌዳ። 15 ካፓቱካ ሎይꬅ ሀንቀቲደ፥ ኤርማሳ ዋꬌድኖ፤ ኡንቱንቱ ቃሾ ጎልያ ከሴዳ፥ ጻፍያ ዮናታና ጎልያን አፊደ ዎꬄድኖ። 16 ኤርማስ ሄዋን ቢታ ግዶን ደእያ ክፍልያን ዳሮ ዎድያ ጋምኤዳ።

17 ሄዋፐ ጉይያን፥ ካቲ ሰደቅያስ አሳ ኪቲደ፥ ኤርማሳ ባረ ደኢያሳ ካትያ ጎልያ ጼስሴዳ፤ አሳይ ኤረናን አ፥ “መꬍና ጎዳይ ነዉ ኦዴዳዌ አየንቶ ደኢ?” ያጊደ ኦቼዳ።

ኤርማስ ዛሪደ፥ “ኤ ደኤ፤ ኔን ባብሎነ ካትያ ኩሽያን አꬋአደ እመታና” ያጌዳ። 18 ቃይካ ኤርማስ ካትያ ሰደቅያሳ ሀዋዳን ያጊደ ኦቼዳ፤ “ታና ህንተ ቃሾ ጎልያን የጋናዉ ታን ነ ቦላን፥ ነዉ ኦꬅያ ካፖቱዋ ቦላን ዎይ ሀ አሳ ቦላን አያ ባይዙዋ ኦꬃድታ? 19 ቃይ፥ ‘ባብሎነ ካቲ ህንተ ቦላንነ ሀ ቢታ ቦላን ዪደ ኦለና’ ያጊደ ነዉ ትምቢትያ ኦዴዳ ነ ናባቱ ሀእ ሀቃን ደእኖ? 20 ሄዋ ድራዉ፥ ታ ጎዳዉ ካትያዉ፥ ስሳ! ታን ኦችያዋ ኔን ፖላና ማላ፥ ኔና ዎሳይ። ታን ሄ ሳኣን ሀይቀናዳን፥ ቃሾ ጎልያ ግድያ ጻፍያ ዮናታና ጎልያዉ ታና ጉየ ዛሮፓ” ያጌዳ።

21 ሄዋ ድራዉ፥ ካቲ ሰደቅያስ ናግያዋንቱ ዳባባን ኤርማሳ ዎꬃና ማላ አዛዜዳ። ሄዋን አ ዎꬅ ደእሽን፥ ካታማፐ ዳቡ ꬋያና ጋካናዉ፥ ሀች ሀች እት እት ዳቡዋ ኡክያሳፐ አይ አሂደ፥ አዉ እሜድኖ። ሄዋ ድራዉ ኤርማስ ካትያ ዛባን ናጉዋን ጋምኤዳ።

38

ኤርማስ ሃꬃ ኦላን ኦለቴዳ

1 ማታና ናአይ ሻፋጸ፥ ፓሽሁራ ናአይ ጋዳሌ፥ ሸሌምያ ናአይ የሁካልነ ማልክያ ናአይ ፓሽሁር ኤርማስ አሳ ኡባዉ ኦዴዳ ቃላቱዋ ስሴድኖ። 2 ኤርማስ ጊደ፥ “መꬍና ጎዳይ ሀዋዳን ያጌ፤ ‘ሀ ካታማን አትያ ኦንነ ኦላን፥ ኮሻንነ ኢታ ሀርግያን ሀይቃና። ሽን ባብሎነቱዋኮ ብያ ኦንነ ሀይቀና። ባረ ሁጲያ አሻና፤ ፓጻካ ደአና’ ያጌ። 3 ቃይካ መꬍና ጎዳይ፥ ‘ሀዌ የሩሳላመ ካታማይ ቱሙፐ ባብሎነ ካትያ ኦላንቻቱዋ ኩሽያን አꬊደ እመታና፤ ኡንቱንቱካ አ ኦሞዳና’ ያጌ” ያጌዳ።

4 ሄዋፐ ጉይያን፥ ካፓቱ ካትያኮ ቢደ፥ ሀዋዳን ያጌድኖ፤ “ሀ ብታኒ ሀይቃናዉ ኮሼ፤ ሀዋ ማላ ጻላ ቃላ ሃሳዪደ፥ ሀ ካታማን ደእያ ኦላንቻቱነ አሳይ ኡባይ ሹጋናዳን ኦꬄዳ። እ አሳ ቆህያዋ አሞቴፐ አትና፥ ሳሮባ አሞተና” ያጌድኖ።

5 ካቲ ሰደቅያስ ዛሪደ፥ ሀዋዳን ያጌዳ፤ “ህንተ አ ቦላ ኦꬃና ጌዳዋ አያነ ታን ህንተና ድጋናዉ ዳንዳይከ” ያጌዳ። 6 ኡንቱንቱ ኤርማሳ ካትያ ጎልያ ዳባባን ደእያ፥ ካትያ ናኣ ማልክያ ሃꬃ ኦላን የጌድኖ፤ ኡንቱንቱ ዎዶሩዋን አ ዱገ ዎꬄድኖ። ሄ ዎደ ሄ ኦላን ስልሙዋፐ አትና፥ ሃꬅ ባዋ፤ ኤርማስ ሄ ስልሙዋ ግዶ ገሌዳ።

7 ሽን ቶጵያ አሳ ግድያ፥ ካትያ ጎልያን ኦꬅያ፥ አበድመሌካ ግያዌ ኤርማስ ኦላን ኦለቴዳዋ ስሴዳ። ሄ ዎደ ካቲ ቢንያማ ፐንግያን ፕርዳ ችሎታን ኡቴዳ። 8 አበድመሌክ ካትያኮ ቢደ፥ ሀዋዳን ያጌዳ፤ 9 “ታ ጎዳዉ ካትያዉ፥ ሀ አሳቱ ዎልቃማ ኢታባ ኦꬄድኖ፤ ሄዌካ አዬ ጎፐ፥ ትምቢትያ ኦድያ ኤርማሳ ሃꬃ ኦላን የጌድኖ። ቃይ ካታማን ቁም ባይና ድራዉ፥ እ ሄዋን ኮሻን ሀይቄ” ያጌዳ።

10 ካቲ ዛሪደ፥ ቶጵያ አሳ ግድያ አበድመሌካ፥ “ሀዋፐ ሀታሙ አሳ ኔናና አካደ ባደ፥ ኤርማስ ሀይቀናን ደእሺና፥ ሃꬃ ኦላፐ ከስተ” ያጌዳ።

11 አበድመሌክ አሳ አኪደ ቤዳ፤ ካትያ ጎልያን ዱረታ ምንጅያ ክፍልያፐ ጋርሳ ባጋና ደእያ ክፍልያ ገሊደ፥ ኤጫ ማዩዋ ጩርቃ አኬዳ። ሄ ጩርቃ ዎዶሩዋ ጼራን ቃቺደ፥ ኤርማሳዉ ዱገ ኦላ ግዶ የዴዳ። 12 ቶጵያ አሳ ግድያ አበድመሌክ ኤርማሳ ኦላ ግዶ ዱገ ጼጊደ፥ “ሀዋ ማዩዋ ጩርቃ ዎዶሩዋፐ ጋርሳ ባጋና ነ ሾጵያን ዎꬃ” ያጌዳ። ኤርማስካ እ ጌዳዋዳን ኦꬄዳ። 13 ያትና፥ ሄ ዎዶሩዋን ጎቺደ፥ ኤርማሳ ኦላፐ ከሴድኖ። ናግያዋንቱ ዳባባ ገልሲደ ጎርዴድኖ።

ሰደቅያስ ኤርማሳ ላኤንꬁዋካ ኦቼዳ

14 ሄዋፐ ጉይያን፥ ካቲ ሰደቅያስ ኤርማሳኮ ኪት አህሲደ፥ መꬍና ጎዳይ ጌሻ ጎልያ ገልያ ሄዘንꬆ ፐንግያ ማታን አ፥ “ታን እትባ ኔና ኦቻና። ኔን ታፐ አያነ ቆሶፓ” ያጌዳ።

15 ኤርማስ ዛሪደ ሰደቅያሳዉ፥ “ታን ኦዶፐ፥ ኔን ታና ዎꬍኪ? ታን ዞርናካ፥ ኔን ስሳካ” ያጌዳ።

16 ካቲ ሰደቅያስ ኤርማሳዉ ቆሱዋን ሀዋዳን ያጊደ ጫቄዳ፤ “ታን ኔና ዎናዋነ ቃይ ኔና ዎꬋናዉ ኮይያዋንቶ አꬃደ እመናዋ ኑዉ ደኡዋ እሜዳ መꬍና ጎዳ ሱንꬃን ጫቃይ” ያጌዳ።

17 ኤርማስ ሰደቅያሳዉ ዛሪደ፥ “መꬍና ጎዳይ፥ ኡባፐ ዎልቃማ ጾሳይ፥ እስራኤልያ ጾሳይ ሀዋዳን ያጌ፤ ‘ባብሎነ ካትያ ካፖቶ ኩሽያ እሞፐ፥ ኔን ፓጻ አታና፤ ሀ ካታማይካ ታማን ጹገተና፤ ኔንካ ነ ጎልያ አሳይካ ፓጻ ደአና። 18 ሽን ኔን ኡንቱንቶ ኩሽያ እመናን እጾፐ፥ ሀ ካታማ ባብሎነቱ ኦሞዳና፤ ኡንቱንቱ አ ጹጋና፤ ኔንካ ኡንቱንቱፐ ከሳ አካካ’ ያጌ” ያጌዳ።

19 ቃይካ ካቲ ሰደቅያስ ኤርማሳ፥ “ታን ያይያዌ ሀ ቢታፐ ካዲደ፥ ባብሎነቱዋኮ ቤዳ አይሁዳቱዋሳ። አያዉ ጎፐ፥ ባብሎነቱ ታና ኡንቱንቱ ኩሽያን አꬂደ እሞፐ፥ አይሁዳቱ ታና ቱጋያና” ያጌዳ።

20 ኤርማስ ዛሪደ፥ “አየንቶ ባዋ! ኡንቱንቱ ኔና ኡንቱንቶ አꬂደ እምክኖ። ኦድያ መꬍና ጎዳ ቃላዉ ሀያና አዛዘታ። ሄዌ ነዉ ሎኦ ግዳናዋ፤ ኔንካ ፓጻ አታናሳ። 21 ሽን ኔን ኩሽያ እመናን እጾፐ፥ መꬍና ጎዳይ ታና በሴዳ ሳጻይ ደኤ። 22 ሄዌካ አዬ ጎፐ፥ ይሁዳ ካትያ ጎልያን አቴዳ ማጫ አሳቱ ኡባይ ኦሞደቲደ፥ ባብሎነ ካፓቱዋኮ ባና። ኡንቱንቱ ኔና ሀዋዳን ያጋና፤ ‘ነዉ ማታ ላገ ግድያዋንቱ ኔና ባለꬄድኖ፤ ኡንቱንቱ ኔና ጾኔድኖ። ሽን ሀእ ነ ገዲ ስልሙዋ ግዶ ገልና፥ ሄ ላገቱ ኔና የጊደ ቤድኖ’ ያጋና። 23 ቃይ ነ ማቼቱነ ነ ናናቱ ኡባይ ባብሎነቱዋን ኦሞደቲደ ባና። ኔንካ ኡንቱንቱ ኩሽያፐ ከሳ አካካ፤ ባብሎነ ካቲ ኔና ኦይቃና። ሀ ካታማይካ ታማን ጹገታና” ያጌዳ።

24 ሰደቅያስ ኤርማሳዉ ዛሪደ፥ ሀዋዳን ያጌዳ፤ “ሀዋ ኔን ታዉ ኦዴዳዋ አሳዉ ኦዳና ꬋዮፐ፥ ኔን ሀይቃካ። 25 ካፓቱ ታን ኔናና ሃሳዬዳዋ ስሲደ ዪደ፥ ‘ኔናና ካትያና አያ ሃሳዬደንቶ፥ ኑዉ ኦዳ። ኔን ኑዉ ቆሰናን ኦዶፐ፥ ኑን ኔና ዎꬎኮ’ ያጊደ ኔና ኦቻና። 26 ኔን፥ ‘ታን ሄ ሳኣን ሀይቀናዳን፥ ታና ዛራደ ቃሾ ጎልያ ግድያ ዮናታና ጎልያ የደናዳን፥ ካትያ ዎሳድ’ ያጋደ ዛራ” ያጌዳ።

27 ሄዋፐ ጉይያን፥ ካፓቱ ኡባይ ኤርማሳኮ ዪደ፥ ሄ ኦሻ ኦቼድኖ። ካቲ አ አዛዜዳዋዳን፥ እካ ኡንቱንቶ ኦዴዳ። ኡንቱንቱካ ጮኡ ጊደ ባሽ አጌድኖ፤ አያዉ ጎፐ፥ ኤርማስ ካትያና ሃሳይሽን ስሴዳዌ ኦንነ ባዋ። 28 የሩሳላመ ኦይቀታና ዎዲ ጋካናዉ፥ ኤርማስ ናግያዋንቱ ዳባባን ጎርደቲደ ጋምኤዳ። *

39

የሩሳላመ ኩንደꬃ ይሁዳን መቴዳ ሀኖታቱዋ

(2 ካታ. 25:1-12፤ ኤር. 52:4-16)

1 ሰደቅያስ ይሁዳን ካተቴዳ ኡዱፑንꬃ ላይꬃን፥ ታማንꬃ አግናን፥ ባብሎነ ካቲ ናቡካዳናጾርነ አ ኦላንቻቱ ኡባይ ዪደ፥ የሩሳላመ ዶዴድኖ። 2 ሰደቅያስ ካተቴዳ ታማነ እተንꬃ ላይꬃን፥ ኦይደንꬆ አግናን፥ ኡዱፑንꬃ ጋላሳን ባብሎነ ኦላንቻቱ ካታማ ግምቢያ መንꬄድኖ። 3 ሄ ዎደ ባብሎነ ካትያ ካፓቱ፥ ነርጋል-ሻሬጸራ፥ ሳምጋር-ነባ፥ ሳርሰኪማነ ሀራ ነርጋል-ሻሬጸራ ጌተትያዋንቱ፥ ሀራ ጮራ ሞድያዋንቱና እትፐ ዬድኖ፤ ግዶ ፐንግያ ግያ ፐንግያን ኡቴድኖ።

4 ይሁዳ ካቲ ሰደቅያስነ አ ኦላንቻቱ ኡባይ ባብሎነ ኦላንቻቱዋ በኤዳ ዎደ፥ ቃማን ካታማፐ ከሲደ፥ ካትያ አታክልትያ ሳኣ አፍያ ኦግያ ኦይቂደ፥ ላኡ ድርሳ ግምበቱዋ እትፐ ጋꬅያ ፐንግያና ባቃቴድኖ። ኡንቱንቱ ዮርዳኖሳ ድልቡዋኮ ስሚደ ቤድኖ። 5 ሽን ባብሎነ ኦላንቻቱ ኡንቱንታ ጉየና የደርሲደ፥ እያርኮ ደምባ ጋꬂደ፥ ሰደቅያሳ ኦይቄድኖ። ሀማታ ቢታን፥ ርብላ ካታማን ደእያ ካትያ ናቡካዳናጾራኮ አፌድኖ። ካቲ ናቡካዳናጾር ያን ሰደቅያሳ ቦላ ፕርዴዳ። 6 ቃይ ሰደቅያሳ አቱማ ናናቱዋ ሰደቅያስ ጼልሽን፥ ያን ርብላ ካታማን ዎꬌዳ፤ ይሁዳ ካፓቱዋ ኡባካ ዎꬌዳ። 7 ሄዋፐ ጉይያን፥ ሰደቅያሳ አይፈቱዋ ዎጭ ከሲደ፥ አ ባብሎነ ቢታ አፋናዉ ሳንሳላታን ቃቼዳ።

8 ሄ ዎደ ባብሎነ ኦላንቻቱ ካትያ ጎልያነ አሳይ ደእያ ኬꬃቱዋ ኡባ ታማን ጹጌድኖ፤ የሩሳላመ ግምቢያካ ኮሌድኖ። 9 ካትያ ናግያዋንቱ ካፑ ናቡዛራዳን ካታማን አቴዳ አሳቱዋነ ካዲደ ባረናን ጋከቴዳ አሳቱዋ ኡባ እትፐ ኦሞዱዋን ባብሎነ ቢታ አፌዳ። 10 ሽን ካትያ ናግያዋንቱ ካፑ ናቡዛራዳን አያይነ ኡንቱንቶ ባይና ህዬሳቱዋፐ አማሬዳዋንታ ይሁዳን አጊደ፥ ኡንቱንቶ ዎይንያ ቱራ ሳአቱዋነ ጎሽያ ጋደቱዋ እሜዳ።

ኤርማሳ ብለꬃ

11 ናቡካዳናጾር ካትያ ናግያዋንቱ ካፑዋ ናቡዛራዳና ሀዋዳን ያጊደ አዛዜዳ፤ 12 “ባደ ኤርማሳ ኮያ ደማደ፥ አዉ ኮሽያባ ኡባ ኦꬃ፤ አ ቦላ ሀራ ኢታባ አያነ ኦꬆፓ” ያጌዳ። 13 ሄዋ ድራዉ፥ ናቡዛራዳን፥ ናቡሻዝባን፥ ነርጋል-ሻሬጸርነ ባብሎነ ካትያ ካፓቱ ኡባይ እትፐ ግዲደ ኪቲደ፥ 14 ኤርማስ ቃሸት ኡቴዳ፥ ናግያዋንቱ ዳባባፐ ከሴድኖ። ባረ ጎለ አፊደ ዎꬃና ማላ፥ ሳፋና ናኣ ናኣ፥ አህቃማ ናኣ ጋዳልያዉ ሀዳራ እሜድኖ። ሄዋፐ ደንዴዳዋን ኤርማስ ባረ ቢታ አሳና እትፐ ደኤዳ።

አበመሌካዉ ኦደቴዳ ህዶታ

15 ኤርማስ ናግያዋንቱ ዳባባን ጎርደት ኡት ደእሽን፥ መꬍና ጎዳ ቃላይ አኮ ሀዋዳን ያጊደ ዬዳ፤ 16 “ባደ ቶጵያ አሳ ግድያ አበድመሌካዉ ሀዋዳን ያጋ፤ ‘ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ “ሀዋፐ ካሰ ታን ኦዴዳዋዳንካ ሀ ካታማ ቦላን ሎኦባ ግደናን፥ ባየꬃ አሀና። ሄዌ ኡባይ ሀንያ ዎደ፥ ኔንካ ሀ ካታማን ኡታደ፥ ነ አይፍያን በአና። 17 ግዶ ሽን፥ ሄ ጋላሳን ታን መꬍና ጎዳይ ኔና ዎꬃ አካና፤ ኔን ያይያ ነ ሞርከቱዋ ኩሽያንካ አꬋአደ እመታካ። 18 ታን ኔና አሻና፤ ኔን ኦላን ሀይቃካ፤ ኔን ታናን አማነቴዳ ድራዉ፥ ሀይቁዋፐ አታናሳ። ታን መꬍና ጎዳይ ሀዋ ኦዳይ” ያጌ’ ያጋ” ያጌዳ።

40

ኤርማስ ጋዳልያና ደኤዳ

1 ካትያ ናግያዋንቱ ካፑ ናቡዛራዳን ኤርማሳ ራማን ብል ስምና፥ መꬍና ጎዳ ቃላይ ኤርማሳኮ ዬዳ። ኤርማስ ካሰ ናቡዛራዳን የሩሳላመፐነ ይሁዳፐ ኦሞዲደ፥ ባብሎነ ቢታ አፋናዉ ሳንሳላታን ቃቼዳ አሳ ግዶን ደኤ።

2 ካትያ ናግያዋንቱ ካፑ ኤርማሳ ዱማ ከሲደ፥ ሀዋዳን ያጌዳ፤ “መꬍና ጎዳይ ነ ጾሳይ ሀ ባየꬃ ሀ ቢታ ቦላን አሀና ጌዳ። 3 ጌዳዋዳን ሀእ መꬍና ጎዳይ አሄዳ፤ መꬍና ጎዳ ቦላን ህንተ ናጋራ ኦꬄዳ ድራዉነ አዉ አዛዘተናን እጼዳ ድራዉ፥ ሀዌ ኡባይ ሀኔዳ። 4 በአ፥ ሀእ ታን ነ ኩሽያን ደእያ ሳንሳላታ ብላደ ኔና የዳድ። ታናና ባብሎነ ቢታ ባና ጎፐ ደንዳ፤ ታን ነዉ ኮሽያባ ኡባ ኩንꬃና። ባብሎነ ቢታ ባናዉ ኮያና ꬋዮፐ ቦፓ። ቢታይ ኡባይ ነ ስንꬃን ደኤ፤ ኔና ሎኤዳ ሳኣ ሀቃነ ባ” ያጌዳ።

5 ኤርማስ አ ማታፐ ቤናን ደእሺና፥ ናቡዛራዳን ጉጂደካ ያጌዳ፤ “ሳፋና ናኣ ናኣ፥ አህቃማ ናኣ ጋዳልያኮ ባ፤ አያዉ ጎፐ፥ ባብሎነ ካቲ ናቡካዳናጾር አ ይሁዳ ካታማቱዋ ሞድያዋ ኦꬂደ ሱንꬄዳ። ሄዋ ድራዉ፥ አናና እትፐ ግዳደ፥ ሄዋን አሳና ደአ። ዎይ ኔና ሎኤዳ ሳኣ ሀቃነ ባ” ያጌዳ። ሄዋፐ ጉይያን፥ ካትያ ናግያዋንቱ ካፑ አዉ ቁማነ ሀራ ሽንቃ እሚደ የዴዳ። 6 ኤርማስ ምጽጳን ደእያ አህቃማ ናኣ ጋዳልያኮ ቤዳ። እ ሄዋን አቴዳ አሳና እትፐ ደኤዳ።

ጋዳሊ ይሁዳ ሞዴዳ

(2 ካታ. 25:22-24)

7 ይሁዳ ኦላ ጋዳዋቱዋፐነ ኦላንቻቱዋፐ አማሬዳዋንቱ ባረንቱ ኩሽያ ባብሎነ ካትያዉ ብሮ እምበይክኖ። ኡንቱንቱ ባብሎነ ካቲ ጋዳልያ ሄ ቢታ ሞድያዋ ኦꬂደ ሱንꬄዳዋነ ባብሎነ ቢታ ኦሞደቲደ ቤናን ይሁዳን አቴዳ ህዬሳቶ ካፑዋ ኦꬄዳዋ ስሴድኖ። * 8 ናታንያ ናአይ እስማኤል፥ ቃሬሀ ናናቱ ዮሀናንነ ዮናታን፥ ታንሁሜታ ናአይ ሳራይ፥ ናጾፋ ካታማፐ ዬዳ ኤፋያ ናናቱነ ማእካ ካታማፐ ዬዳ እት ብታንያ ናአይ ያዛኒ ባረንቱ ኦላንቻቱዋ ኡባና ጋዳልያኮ ምጽጳ ዬድኖ። 9 ሳፋና ናኣ ናአይ፥ አህቃማ ናአይ ጋዳሊ ኡንቱንቶ ሀዋዳን ያጊደ ጫቄዳ፤ “ባብሎነቶ ኩሽያ እማናዉ ያዮፕተ፤ ሀ ቢታን ኡቲደ ደእተ፤ ባብሎነ ካትያዉካ ሞደትተ። ያቶፐ፥ ኡባባይ ህንተዉ ሎአ ግዳናዋ። 10 ታን ምጽጳን ኡታደ፥ ባብሎነ ቢታፐ ህንተናና ጋከታናዉ ይያ ኡባና ህንተ ዶና ግዳደ ሃሳያና። ሽን ህንተ ህንተ ደእያ ሄራን ሄራን ዎይንያ፥ ዎጋራ ዛይትያነ ሀራ ኦፍንꬃ ካꬃ አይፍያ ኡባ ሺሺደ ዳጋይተ” ያጌዳ።

11 ሄ ዎደ ሞኣባ ቢታን፥ አሞና ቢታን፥ ኤዶማ ቢታንነ ሀራ ቢታቱዋን አይሁዳ ኡባይ ባብሎነ ካቲ አማሬዳ ይሁዳ አሳቱ ይሁዳን አታና ማላ ኦꬄዳዋነ ኡንቱንታ ሞድያዋ ኦꬂደ፥ ሻፋና ናኣ አህቃማ ናኣ ጋዳልያ ሱንꬄዳዋ ስሴድኖ። 12 ባረንቱ ላለቲደ ደእያ ቢታቱዋፐ ይሁዳ ስሚደ፥ ጋዳሊ ደኢያሳ ምጽጳ ዬድኖ። ሄዋን ኡንቱንቱ ዳሮ ዎይንያነ ሀራ ኦፍንꬃ ካꬃ አይፍያ ሺሺደ ዳጋዬድኖ።

እስማኤል ጋዳልያ ዎꬌዳ

(2 ካታ. 25:25-26)

13 ሄዋፐ ጉይያን፥ ቃሬሀ ናአይ ዮሀናንነ ኩሽያ እምቤና ኦላ ጋዳዋቱ ኡባይ ጋዳልያኮ ምጽጳ ዪደ፥ 14 “አሞና ካቲ ባአሊስ ናታንያ ናኣ እስማኤላ ኔና ዎꬋና ማላ የዴዳዋ ኤራይ?” ያጌድኖ። ሽን እ ኡንቱንቱ ግያዋ አማነናን እጼዳ።

15 ሄዋፐ ጉይያን፥ ቃሬሀ ናአይ ዮሀናን ምጽጳን ደእያ ጋዳልያኮ ዪደ፥ ጹራን ሀዋዳን ያጌዳ፤ “ኦንነ ኤረናን ደእሺና ባደ፥ ናታንያ ናኣ እስማኤላ ታን ዎꬋና። አያዉ ጎፐ፥ እ ኔና ዎꬍያዋ ግዶፐ፥ ነ ማታን ሺቄዳ አይሁዳ ኡባይ ላለታና፤ ቃይ ይሁዳን አቴዳ አሳይ ኡባይካ ዉራና” ያጌዳ።

16 ሽን አህቃማ ናአይ ጋዳሌ ዛሪደ፥ ሀዋዳን ያጌዳ፤ “እስማኤላባ ኔን ኦድያባይ ኡባይ ዎርዱዋ ግድያ ድራዉ፥ ሄዋ ማላባ ኦꬆፓ” ያጌዳ።

41

1 ላፑንꬃ አግናን ካትያ ዛረ ግዲደ፥ ካትያና ኦꬅያ ካፓቱዋፐ እቱ፥ ኤልሻማአ ናኣ ናአይ፥ ናታንያ ናአይ እስማኤል ታሙ አሳቱዋና እትፐ ቢታ ሞድያ ጋዳልያና ጋከታናዉ ምጽጳ ቤዳ። ኡባይካ እትፐ ኡቲደ ቁማ ሚሽን፥ * 2 ናታንያ ናአይ እስማኤልነ አናና ደእያ ታሙ አሳቱ ባረንቱ ማሻ ማሻ ከሲደ፥ ባብሎነ ካቲ ይሁዳ ሞድያዋ ኦꬂደ ሱንꬄዳ አህካማ ናኣ ጋዳልያ ዎꬌድኖ። 3 ሄዋ ቦላካ ቃይ እስማኤል ምጽጳን ጋዳልያና ደእያ አይሁዳቱዋነ ባብሎነ ኦላንቻቱዋ ኡባ ዎꬌዳ።

4 ጋዳሊ ሀይቄዳ ዎንተꬃ ጋላስ፥ አ ሀይቁዋ ኦንነ ኤራናፐ ካሰቲደ፥ 5 ሰኬማፐ፥ ሴሎፐነ ሳማርያፐ ሆስፑን ታሙ አሳቱ ካዮቲደ፥ ባረንቱ ቡቻ ሜዲደ፥ ባረንቱ ማዩዋ ፔꬊደነ ባረንቱ ቦላካ ፑዚደ ዬድኖ። ኡንቱንቱ መꬍና ጎዳ ጎልያዉ እምያ ካꬃ ያርሹዋነ እጻና እሞታ አሄድኖ። 6 እስማኤል ምጽጳፐ ከሲደ፥ ዬኪደ ኡንቱንቱና ጋከታናዉ ቤዳ፤ ኡንቱንቱና ጋከቴዳ ዎደ፥ “አህቃማ ናኣ ጋዳልያኮ ሃ ዪተ፤ አ በእተ” ያጌዳ። 7 ኡንቱንቱ ካታማ ግዶ ገልያንን፥ እስማኤልነ አናና ደእያ አሳቱ ሄ አሳቱዋ ዎꬊደ፥ ሃꬃ ዳጋይያ ኦላን ኦል አጌድኖ።

8 ሽን ሄ ሆስፑን ታሙ አሳቱዋፐ ታማቱ እስማኤላ ሀዋዳን ያጊደ ዎሴድኖ፤ “ሀእ ኑና ዎꬎፓ! ኑን ኑ ሾይቃን ቆሴዳ ዳሮ ዛርጋይ፥ ባንጋይ፥ ዎጋራ ዛይቲነ ኤሳይ ደኤ” ያጌድኖ። እ ኡንቱንቱ ዎናን የድ አጌዳ። 9 እስማኤል ዎꬌዳ አሳ ኡባ ኦሌዳ ሃꬃ ዳጋይያ ኦላይ፥ እስራኤልያ ካቲ ባእሽ ኦላናዉ ዬዳ ዎደ፥ ካቲ አሳ ቦክሴዳ ዎልቃማ ሃꬃ ዳጋያናዉ ግምቤዳ ኦላ። ናታንያ ናአይ እስማኤል ሄ ኦላ አሃን ኩንꬄዳ። 10 እስማኤል ካትያ ማጫ ናናቱዋነ ምጽጳን አቴዳ አሳ ኡባ ኦሞዴዳ። ሄዋንቱ ካትያ ናግያዋንቱ ካፑ ናቡዛራዳን አህቃማ ናኣ ጋዳልያና እትፐ ምጽጳን ዎꬄዳዋንታ። እ ኡንቱንታ ኦሞዲደ፥ ባረናና አኪደ፥ አሞና ቢታ ባናዉ ደንዴ።

11 ቃሬሀ ናአይ ዮሀናንነ አናና እትፐ ደእያ ኦላ ጋዳዋቱ እስማኤል ኦꬄዳ ኢታባ ኡባ ስሴድኖ። 12 ባረንቱ አሳ አኪደ፥ አናና ኦለታናዉ ቤድኖ፤ እስማኤላካ ጋባኦናን ደእያ ዎልቃማ ደልእያ ማታን ጋኪደ ኦይቄድኖ። 13 እስማኤል ኦሞዲደ ባረናና አፌዳ አሳይ ኡባይ ቃሬሀ ናኣ ዮሀናናነ አናና ደእያ ኦላ ጋዳዋቱዋ በኤዳ ዎደ፥ ሎይꬅ ናሸቴድኖ። 14 ሄ ኦሞደቴዳዋንቱ ኡባይ ጉየ ስሚደ ቢደ፥ ቃሬሀ ናኣ ዮሀናናን ጋከቴድኖ። 15 ሽን እስማኤልነ ሀራ ሆስፑን አሳቱ እትፐ ዮሀናናፐ ከስ አኪደ፥ አሞና ቢታ ባቃቴድኖ።

16 ሄዋፐ ጉይያን፥ እስማኤል ጋዳልያ ዎꬍ ስሚደ፥ ምጽጳፐ ኦሞዲደ አሄዳ ኦላንቻቱ፥ ማጫ አሳቱ፥ ናናቱነ ሙሬሳቱ ኡባይ ቃሬሀ ናኣ ዮሀናናነ ሀራ ኦላ ጋዳዋቱዋና ደንዲደ ቤድኖ። 17 ኡንቱንቱ ያፐ ደንዲደ፥ ግብጼ ባናዉ ቤተሌመ ማታን ደእያ ጌሩታ-ክምሃማ ግያ ሳኣን ሸምፔድኖ። 18 ኡንቱንቱ ግብጼ ቤዳዌ ባብሎና ካቲ ሱንꬄዳ አክቃማ ናኣ ጎዶልያ እስማኤሊ ዎꬌዳ ድራዉ ባብሎናቶ ያዪደ ባብሎናፐ ባቃቲደ፥ ግብጼ ባናዉ ዳንዳዬድኖ።

42

ግብጼ ቤናዳን ጾሳይ ኦዴዳ

1 ኦላ ጋዳዋቱ ኡባይ፥ ቃሬሀ ናአይ ዮሀናን፥ ሆሻያ ናአይ አዛርያስነ አሳይ ኡባይ፥ ጉꬃፐ ዎጋ ጋካናዉ ዪደ፥ 2 ትምቢትያ ኦድያ ኤርማሳ ሀዋዳን ያጌድኖ፤ “ኑን ኔና ኦችያዋ ኑዉ ኦꬃርኪ! ሀ አቴዳ ኑ ድራዉ መꬍና ጎዳ ነ ጾሳ ዎሳርኪ! ኑን ካሰ ዳራ፤ ሽን ሀእ ኔን በእያዋዳን፥ ጉꬃቱዋ ጻላላይ አቴዶ። 3 ኑን ብያ ኦግያነ ኑን ኦꬃናባ እ ኑና በሳናዳን፥ መꬍና ጎዳ ነ ጾሳ ኑ ድራዉ ዎሳ” ያጌድኖ።

4 ትምቢትያ ኦድያ ኤርማስ ዛሪደ፥ “ሎአ። ህንተ ጌዳዋዳንካ፥ መꬍና ጎዳ ህንተ ጾሳ ታን ዎሳና፤ ቃይ ህንተፐ አያነ ቆሰናን፥ መꬍና ጎዳይ ኦድያባ ኡባካ ህንተዉ ኦዳና” ያጌዳ።

5 ኡንቱንቱ ዛሪደ፥ ኤርማሳዉ ሀዋዳን ያጌድኖ፤ “መꬍና ጎዳይ ነ ጾሳይ ነ ባጋና ኑዉ ኪትያዋ ኡባ ኑን ፖላና ꬋዮፐ፥ ጾሳይ ባረ ሁጲያን ኑ ቦላ ቱሙነ አማነቴዳ ማርካ ግዶ። 6 ኑን ዶስያዋ ግድና፥ እጽያዋ ግድናካ፥ ኑን ኔና አኮ ኪትያ መꬍና ጎዳይ ኑ ጾሳይ አዛዝያዋ ኑን ኦꬃና። አያዉ ጎፐ፥ መꬍና ጎዳዉ አዛዘቶፐ፥ ኑዉ ኡባባይ ሎአ ግዳናዋ” ያጌድኖ።

7 ታሙ ጋላሳፐ ጉይያን፥ መꬍና ጎዳ ቃላይ ኤርማሳኮ ዬዳ። 8 ያትና፥ እ ቃሬሀ ናኣ ዮሀናና፥ አናና ደእያ ኦላ ጋዳዋቱዋነ አሳ ኡባ፥ ጉꬃፐ ዎጋ ጋካናዉ ጼጊደ፥ 9 ሀዋዳን ያጌዳ፤ “ህንተ ዎሳ ታን አኮ ሺሻና ማላ፥ ህንተ ታና ኪቴዳ መꬍና ጎዳይ እስራኤልያ ጾሳይ ሀዋዳን ያጌ፤ 10 ‘ህንተ ሀእ ሀ ቢታን ኡቶፐ፥ ታን ህንተና ኬጻናፐ አትና ኮልከ፤ ቶካናፐ አትና፥ ሾድከ። አያዉ ጎፐ፥ ታን ካሰ ህንተ ቦላን አሄዳ ኢታባይ ታና ካዮዬዳ። 11 ህንተ ሀእ ያይያ ባብሎነ ካትያዉ አይነ ያዮፕተ! ህንተና አ ኩሽያፐ አሻናዉ ታን ህንተናና ደእያ ድራዉ ያዮፕተ! ታን መꬍና ጎዳይ ሀዋ ኦዳይ። 12 ታን ህንተዉ ቃረታና፤ ያታደ እ ህንተዉ ቃረቲደ፥ ህንተና ህንተ ቢታዉ ዛራናዳን ኦꬃና’ ያጌ።

13 “ሽን ህንተ መꬍና ጎዳዉ፥ ህንተ ጾሳዉ፥ አዛዘተናን እጺደ፥ ‘ሀ ቢታን ኡቶኮ’ ጎፐ፥ 14 ቃይ ህንተ፥ ‘ኦላ ዎርያነ ኦላዉ ፑንያ ማላካታ ስሰናሳንነ ኮሻይ ባይናሳ ግብጼ ቢደ፥ ያን ደአና’ ጎፐ፥ 15 ህንተኖ ይሁዳን አቴዳዋንቶ፥ መꬍና ጎዳይ ህንተና ግያዋ ስስተ። ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘ህንተ ግብጼ ቢደ፥ ያን ደአናዉ ቆፋ ቃቾፐ፥ 16 ሄ ህንተ ያዬዳ ኦላይ ግብጼን ህንተና ኦይቃና፤ ህንተ ህርጌዳ ኮሻይካ ህንተና ካሊደ ባና፤ ህንተካ ያን ግብጼን ሀይቃና። 17 ግብጼ ቢታ ቢደ ደአናዉ ቆፋ ቃቼዳ አሳይ ኡባይ ኦላን፥ ዎይ ኮሻን ዎይ ኢታ ሀርግያን ሀይቃና። ታን ኡንቱንቱ ቦላን አህያ ኢታባፐ እቱነ ከስ አከና፤ እቱነ አተና’ ያጌ።

18 “ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ ‘የሩሳላመን ደእያዋንቱ ቦላን ታ ሀንቁነ ታ ይሉ ጉኬዳዋዳን፥ ህንተ ግብጼ ገልያ ዎደ ህንተ ቦላንካ ታ ሀንቁ ሄዋዳን ጉካና። ህንተ ዳጋማ፥ ሸቃ፥ ቶሽያነ ቅሊጭያዋ ግዳንታ፤ ሀ ሳኣ ላኤንꬆ ኡባካ በእክታ’ ያጌ።

19 “ይሁዳን አቴዳዋንቶ፥ መꬍና ጎዳይ ህንተና፥ ‘ግብጼ ቦፕተ!’ ያጌዳ። ታን ሀች ህንተና፥ ‘የኤ!’ ጌዳዋ ኤርተ። 20 ህንተ ታና፥ ‘ኑ ድራዉ መꬍና ጎዳ ኑ ጾሳ ዎሳ፤ እ ነዉ ኦድያባ ኡባካ ኑዉ ኦዳ፤ ኑን ኦꬃና’ ያጊደ፥ ታና መꬍና ጎዳኮ፥ ህንተ ጾሳኮ፥ ኪቴድታ፤ ሄዋን ዎልቃማ ባላ ባሌድታ። 21 እ ጌዳዋ ኡባ ሀች ህንተዉ ኦዳድ። ሽን መꬍና ጎዳይ ህንተ ጾሳይ ታ ባጋና ህንተዉ ኪቴዳ ቃላዉ ህንተ አዛዘተናን እጼድታ። 22 ስም ሀዋ ኤርተ: ህንተ ቢደ ደአናዉ ኮይያ ቢታን ህንተ ኦላን፥ ኮሻንነ ኢታ ሀርግያን ሀይቂደ ዉራና” ያጌዳ።

43

ኤርማስ ግብጼ ቤዳ

1 መꬍና ጎዳይ ኡንቱንቱ ጾሳይ ኪቴዳ ቃላ ኡባ ኤርማስ ኡንቱንቶ ኦዲደ ዉርሴዳዋፐ ጉይያን፥ 2 ሆሻያ ናአይ አዛርያስ፥ ቃሬሀ ናኣ ዮሀናንነ ኦቶራንቻ አሳይ ኡባይ ኤርማሳ ሀዋዳን ያጌድኖ፤ “ኔን ዎርዱዋ ኦዳሳ! መꬍና ጎዳይ ኑ ጾሳይ ኑን ግብጼ ቢደ ኡተና ማላ ኦዳናዉ፥ ኔና ኑኮ ሙለ ኪትቤና። 3 ሽን ባብሎነ ቢታ አሳይ ኑና ዎꬋናዳን ዎይ ኦሞዲደ ባረንቱ ቢታ አፋናዳን፥ ኔን ኑና ኡንቱንቱ ኩሽያን አꬃደ እማና ማላ፥ ኔና ኑ ቦላን ደንꬄዳዌ ኔርያ ናኣ ባሮካ” ያጌድኖ።

4 ሄዋ ድራዉ፥ ቃሬሀ ናአይ ዮሀናን፥ ኦላ ጋዳዋቱ ኡባይነ አሳይ ኡባይ ይሁዳ ቢታን ደአናዉ፥ መꬍና ጎዳይ ኡንቱንታ አዛዜዳ አዛዙዋ ፖለናን እጼድኖ። 5 ቃሬሀ ናአይ ዮሀናንነ ኦላ ጋዳዋቱ ኡባይ ባረንቱ ላለቴዳ ካዉተꬃቱዋ ኡባፐ ይሁዳን ደአናዉ ስሜዳ ይሁዳ አሳ ባረንቱና አኪደ፥ ግብጼ ቤድኖ። * 6 ቃይ ካትያ ናግያዋንቱ ካፑ ናቡዛራዳን ሳፋና ናኣ፥ አህቃማ ናኣ ጋዳልያና እትፐ ደአና ማላ አሼዳ አቱማ አሳቱዋ፥ ማጫ አሳቱዋ፥ ናናቱዋነ ካትያ ማጫ ናናቱዋ ኡባ አፌድኖ። ቃይካ ትምቢትያ ኦድያ ኤርማሳነ ኔርያ ናኣ ባሮካካ አፌድኖ። 7 ሄዋዳን ሀኒደ፥ መꬍና ጎዳይ አዛዜዳዋ እጺደ፥ ግብጼ ቢታ ገሊደ፥ ጻፍናሳ ግያ ካታማ ጋካናዉ ቤድኖ።

8 ጻፍናሳን መꬍና ጎዳ ቃላይ ኤርማሳኮ ሀዋዳን ያጊደ ዬዳ፤ 9 “ዎልቃማ ሹቻቱዋ ነ ኩሽያን ኦይቃ አካደ፥ ይሁዳ አሳይ በእሽና፥ ጻፍናሳን ደእያ ግብጼ ካትያ ጎልያ ገልያ ሳፐ ስንꬃ ባጋና ደእያ ባሱዋን ሞጋ። 10 ኡንቱንታ ሀዋዳን ያጋ፤ ‘ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “ታን ኪታደ፥ ታ ቆማ ባብሎነ ካትያ ናቡካዳናጾራ አህሳና፤ ሀ ሞገቴዳ ሹቻቱዋ ቦላን አ ካዉተꬃ አራታ ዎꬃና። ያቶፐ እ ባረ ካዉተꬃ ዱንካንያ አ ቦላን ኤሳና። 11 እ ዪደ ግብጼ ቢታ ኦላና። ሀይቆ ደእያዋንቱ ሀይቃና፤ ኦሞዶ ደእያዋንቱካ ኦሞደታና፤ ቃይ ኦላን ሀይቃናዉ ደእያዋንቱካ ኦላን ሀይቃና። 12 ግብጼ ጾሳቱዋ ኬꬃቱዋ እ ታማን ኦይꬃና፤ ኤቃቱዋካ ጹጋና፥ ዎይ ኦሞዶ አኪደ አፋና። ሄንꬃንቻይ ባረ ጫላ ማይያዋዳን፥ እ ግብጼ ቢታ ማያና። ያቲደ ሄዋፐ ሳሮ ባና። 13 ግብጼ ቢታን ሄልዮፖልሳ ግያ ካታማን ደእያ ሀዉልትያ እ መንሬꬃና፤ ግብጼ ጾሳቱዋ ጎለቱዋካ ታማን ጹጋና” ያጌ’ ያጋ” ያጌዳ።

44

ግብጼን ደእያ አይሁዳቶ ኦደቴዳ ጾሳ ቃላ

1 ግብጼ ቢታን ምግዶላ፥ ጻፍናሳነ መምፒሳ ጌተትያ ካታማቱዋንነ ገድሳ ባጋና ደእያ ፓትሮሳ ቢታን ደእያ አይሁዳቱዋ ጼልያዋን ጾሳ ቃላይ ኤርማሳኮ ሀዋዳን ያጊደ ዬዳ፤ 2 “ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ ‘የሩሳላመ ቦላንነ ይሁዳ ካታማቱዋ ኡባ ቦላን ታን አሄዳ ባየꬃ ኡባ ህንተ ህንተ ሁጲያን በኤድታ። ኡንቱንቱ ሀች ጋካናዉ፥ ኮለት ኡቴድኖ፤ ኦንነ ያን ደኤና። 3 ሄዌ ሀኔዳዌ ኡንቱንቱ ኢታ ኦሱዋ ኦꬂደ፥ ታና ሀንቀꬅሲደ ድራሳ። ኡንቱንቱ ግድና፥ ህንተና ግድና፥ ዎይ ህንተ ማይዛ አዎቱዋ ግድና፥ ኦንነ ኤረና ሀራ ጾሳዉ እጻና ጩዋዪደ፥ አዉ ጎይኔድኖ። 4 “ሀዋ ማላ ታን ጾሳይ እጽያ ሸነይያባቱዋ ኦꬆፕተ!” ያጊደ ኦዳና ማላ፥ ዛራ ዛራደ ታ ቆማቱዋ፥ ትምቢትያ ኦድያዋንታ፥ ኪታድ። 5 ሽን ኦድያዋ ኡንቱንቱ ስሰናን ዎይ ሀይዘናን እጼድኖ። ኡንቱንቱ ሀራ ጾሳቶ እጻና ጩዋይያ ኢታ ኦሱዋ አገናን እጼድኖ። 6 ሄዋ ጋሱዋን ታ ሱልያ ሀንቁነ ይሉ ትገቴዳ፤ ይሁዳ ካታማቱዋንነ የሩሳላመ ኦገቱዋን ኤጼዳ። ኡንቱንቱካ ሀች ህንተ በእያዋዳን፥ ኮለቴዳዋንታነ አይነ ባይናዋንታ ግዴድኖ’ ያጌ።

7 “ሀእካ መꬍና ጎዳይ፥ ኡባፐ ዎልቃማ ጾሳይ፥ እስራኤልያ ጾሳይ፥ ሀዋዳን ያጌ፤ ‘ህንተዉ ዘረꬃይ ደኤና ማላ፥ ማጫ አሳ፥ አቱማ አሳ፥ ናናቱዋነ ዘረꬃ ይሁዳ ቢታፐ ꬋይሳናዳን፥ ሀ ሎይꬅ ኢታባ ህንተ ህንተ ቦላ አያዉ ኦꬂቴ? 8 ህንተ ደአናዉ ገሌዳ ሀ ግብጼ ቢታን ሀራ ጾሳቶ እጻና ጩዋይያዋን ታና አያዉ ሀንቀꬂቴ? ዎይ ሳኣን ደእያ ካዉተꬃቱዋ ኡባ ግዶን ሸቃነ ቦረ ግዲደ፥ ህንተ ሁጲያ ባይዛናዉ አያዉ ኮዪቴ? 9 ካሰ ህንተ አዎቱ፥ ይሁዳ ካተቱነ ኡንቱንቱ ማቼቱ፥ ቃይ ህንተነ ህንተ ማቼቱ ይሁዳ ካታማቱዋንነ የሩሳላመ ኦገቱዋን ኦꬄዳ ኢታተꬃ ኡባ ዶጌድቴየ? 10 ህንተ ሀች ጋካናዉ፥ ህንተናተꬃ ሆክስበይክታ፤ ታዉካ ያይበይክታ። ቃይ ታን ህንተዉነ ህንተ ማይዛ አዋቶ እሜዳ ህግያንነ ዎጋን ብበይክታ’ ያጌ።

11 “ሄዋ ድራዉ፥ ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ ታን ህንተና ይሁዳ ዘረꬃ ኡባ፥ ꬋይሳናዉ ቆፋ ቃቻድ። 12 ይሁዳን አቴዳዋንቱ ግዶፐ፥ ግብጼ ቢደ፥ ያን ደአናዉ ቆፋ ቃቼዳዋንታ ታን ꬋይሳና። ኡንቱንቱ ኡባይ ግብጼን ዉራና፤ ኦላንነ ኮሻን ሀይቃና። ዎጋፐ ጉꬃ ጋካናዉ ደእያ ኡባይ ኦላንነ ኮሻን ዉራና። ኡንቱንቱ ዳጋማ፥ ሸቃ፥ ቶሽያነ ቅሊጭያዋ ግዳናዋንታ። 13 ታን የሩሳላመ ኦላን፥ ኮሻንነ ኢታ ሀርግያን ሙሬዳዋዳን፥ ግብጼ ቢታን ደእያዋንታካ ሙራና። 14 አቴዳ ይሁዳ አሳቱዋፐ ግብጼን ደአናዉ ዬዳዋንቱ ግብጼቱዋ ኩሽያፐ ከስ አክክኖ። ኡንቱንቱ ስም ዪደ ደአና ጊደ አሞትያ ይሁዳ ቢታ አይ አሳይነ ስመና፤ ሀይቁዋፐ ፓላሄዳ እት አማራ አሳፐ አትና፥ ስሚደ ያና ሀራ አሳይ ደኤና ያጌ” ያጌዳ።

15 ባረንቱ ማጫ አሳቱ ሀራ ጾሳቶ እጻና ጩዋይያዋ ኤርያ አቱማ አሳቱ ኡባይነ ሄዋን ኤቄዳ ማጫ አሳቱ ኡባይ ዎልቃማ ማባራ ግዲደ፥ ግብጼን ገድሳ ባጋና ፓትሮሳ ግያ ሳን ደእያ አሳይ ኡባይ ኤርማሳ ሀዋዳን ያጌድኖ፤ 16 “ኔን መꬍና ጎዳ ሱንꬃን ኑዉ ኦድያባ ኡባ ኑን ስሶኮ። 17 ኑን ኦꬃና ጌዳዋ ኡባ ኦꬃና። ኑን፥ ኑ ማይዛ አዎቱ፥ ኑ ካተቱነ ኑ ካፓቱ ይሁዳ ካታማቱዋንነ የሩሳላመ ኦገቱዋን ካሰ ኦꬄዳዋዳን፥ ሳሉዋ ካታቶ ጌተትያ ኑ ጾሳትዉ እጻና ጩዊሳና፤ ኡሻ ያርሹዋካ እዉ ጉሳና። አያዉ ጎፐ፥ ኑን ካሰ ሄዋ ኦꬅያ ዎደ፥ ኑዉ ዳሮ ቁማይ ደኤ፤ ሄ ዎደ ኑዉ ሳአይ ኬካ፤ ኑና አያይነ መትቤና። 18 ሽን ሳሉዋ ካታትዉ እጻና ጩዋይያዋነ ኡሻ ያርሹዋ ጉስያዋ አጎደፐ ሃ ስምና፥ ኑዉ ኡባባይካ ፓጬዳ፤ ኑን ኦላንነ ኮሻን ዉሬዶ” ያጌድኖ።

19 ማጫ አሳቱ ጉጂደካ ሀዋዳን ያጌድኖ፤ “ኑን ሳሉዋ ካታቶ ማላትያ ኡክꬃ ኡክያ ዎደ፥ እጻና ጩዋይያ ዎደነ ኡሻ ያርሹዋ እዉ ጉስያ ዎደ ኡባን፥ ኑ አስናቱ ኤረናን ደእሺና፥ ኑን ኦꬄዳዌ አያይነ ባዋ” ያጌድኖ።

20 አዉ ሄዋዳን ጊደ ዛሬዳ አሳዉ ኡባዉ፥ ማጫነ አቱማዎ፥ ኤርማስ ሀዋዳን ያጌዳ፤ 21 “ህንተነ ህንተ ማይዛ አዎቱ፥ ህንተ ካተቱነ ህንተ ካፓቱ፥ ቃይ ቢታን ደእያ አሳይ ኡባይ ይሁዳ ካታማቱዋንነ የሩሳላመ ኦገቱዋን እጻና ጩዋዬዳዋ መꬍና ጎዳይ ኤረና ዎይ ዶጌዳ ጊደ ቆፒቴ? 22 ህንተ ኦꬅያ ኢታነ ሸነይያ ኦሱዋ መꬍና ጎዳይ ጮኡ ጋናዉ ዳንዳይቤና ድራዉ፥ ህንተ ቢታይ ባዬዳ፥ ባዙዋነ ሸቀቴዳ ቢታ ኦꬄዳ። ሀች ህንተ በእያዋዳን፥ ህንተ ቢታይ አሳይ ደኤና ቢታ ግዴዳ። 23 ሀ ባሻይ ኡባይ ህንተና ጋኬዳዌ ህንተ ሀራ ጾሳቶ እጻና ጩዋዬዳ ድራሳ፥ መꬍና ጎዳ ናቄዳ ድራሳ፥ መꬍና ጎዳ ቃላ ስሰናን እጼዳ ግሻሳነ አ ህግያዉነ አ ዎጋዉ አዛዘተናን እጼዳ ድራሳ” ያጌዳ።

24 ሄዋፐ ጉይያን፥ ኤርማስ አሳዉ ኡባዉ፥ ማጫነ አቱማዎ ሀዋዳን ያጌዳ፤ “ህንተኖ፥ ይሁዳፐ ዪደ፥ ግብጼ ቢታን ደእያ አሳቶ፥ ኡባይካ መꬍና ጎዳይ ግያዋ ስስተ! 25 ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ ‘ህንተነ ህንተ ማቼቱ፥ “ኑን ሳሉዋ ካታትዉ እጻና ጩዊሳና፤ ኡሻ ያርሹዋካ እዉ ጉሳና” ጊደ ጫቄዳ ጫቁዋ ፖሊደ፥ ኦሱዋን በሴድታ። ሀእካ ግዶፐ፥ ህንተ ጫቁዋ ምንስተነ ፖልተ’ ያጌ።

26 “ግዶፐነ፥ ህንተኖ፥ ግብጼ ቢታን ደእያ ይሁዳ አሳቶ፥ መꬍና ጎዳይ ግያዋ ስስተ! መꬍና ጎዳይ ሀዋዳን ያጌ፤ ‘ሀዋፐ ህን ባጋን ግብጼ ቢታን ደእያ ይሁዳ አሳፐ እቱነ ታ ሱንꬃን፥ “ኡባ ሞድያ መꬍና ጎዳይ ኤሮ!” ጊደ ጫቀና ማላ፥ ታን ታ ዎልቃማ ሱንꬃን ጫቃድ። 27 ታን ኡንቱንቱ ቦላ ሎኦባ አሀናዉ ግደናን፥ ኢታባ አሀናዉ ጼላይ። ግብጼን ደእያ ይሁዳ አሳይ ኡባና ዉራና ጋካናዉ፥ ኦላንነ ኮሻን ሀይቃና። 28 ሽን ኦላፐ አቴዳ እት አማሬዳዋንቱ ግብጼፐ ይሁዳ ስማና። ሄ ዎደ ግብጼን ደእያ ይሁዳ አሳይ ታ ቃላፐነ ኡንቱንቱ ቃላፐ ኦግ ቱማቴደንቶነ አኬኪደ ኤራና።

29 “ ‘ታን ህንተና ሀ ሳኣን ሙራናነ፥ “ታን ህንተ ቦላ ኢታባ አሀና” ጌዳዌ ቱማታናዎ፥ ታን መꬍና ጎዳይ ህንተዉ ማላ እማይ: 30 ታን ይሁዳ ካትያ ሰደቅያሳ አዉ ሞርከ ግዲደ፥ አ ዎꬋናዉ ኮይያ ባብሎነ ካትያ ናቡካዳናጾራዉ አꬃደ እሜዳዋዳን፥ ግብጼ ካትያ ሆፍራካ አ ዎꬋናዉ ኮይያ አ ሞርከቶ አꬃደ እማና። መꬍና ጎዳይ ሀዋ ኦዳይ’ ያጌ” ያጌዳ። *

45

ባሮካዉ ኦደቴዳ ትምቢትያ

(45)

1 እዮስያሳ ናአይ እዮአቄም ይሁዳን ካተቴዳ ኦይደንꬆ ላይꬃን፥ ኔርያ ናአይ ባሩክ ሀ ቃላቱዋ ኤርማስ ኦድና ስሲደ፥ ማጻፋን ጻፌዳ። ሄ ዎደ ኤርማስ አዉ ኦዴዳ ቃላይ ሀዋ። * 2 “ባሮካ፥ ኔና መꬍና ጎዳይ፥ እስራኤልያ ጾሳይ ሀዋዳን ያጌ፤ 3 ‘ኔን፥ “መꬍና ጎዳይ ታ ሳኩዋ ቦላን ካዩ ጉጄዳ ድራዉ፥ አየ ታኖ! ኦልያን ዳቡራደ ሸምፑዋካ ꬋያድ” ያጋዳ’ ያጌ።

4 “ባሮካ፥ ኔና መꬍና ጎዳይ ሀዋዳን ያጌ፤ ‘ታን ኬጼዳዋ ታን ኮላና፤ ታን ቶኬዳዋካ ታን ሾዳና። ሄዋካ ቃይ ታን ቢታን ሳኣን ኡባን ኦꬃና። 5 ያትና፥ ኔን ነዉ ዎልቃማባ ኮያይየ? ሄዋ ኮዮፓ። አያዉ ጎፐ፥ አሳ ኡባ ቦላን ታን ኢታባ አሀና። ታን ጾሳይ ሀዋ ኦዳይ። ሽን ኔን ቤዳሳን ኡባን ታን ኔና ሀይቁዋፐ አሻና’ ያጌ” ያጌዳ።

ናቢ ዱማ ዱማ አሳዉ ኦዴዳ ትምቢትያ

46

1 ካዉተꬃቱዋባ ኦዳናዉ መꬍና ጎዳይ ኤርማሳዉ ኪቴዳ ቃላይ ሀዋ።

ግብጼ ፕርዳ

2 እዮስያሳ ናአይ እዮአቄም ይሁዳን ካተቴዳ ኦይደንꬆ ላይꬃን፥ ኤፍራጺሳ ሻፋ ማታን፥ ካርካሚሻ ግያ ሳኣን፥ ባብሎነ ካቲ ናቡካዳናጾር ጾኔዳ ግብጼ ካትያ ናኮ ኦላንቻቱዋባ ጾሳይ ሀዋዳን ያጌ፤ * 3 “ህንተ ዎጋ ጎንዳልያነ ቄር ጎንዳልያ ጊግስተ፤ ኦላዉ ሳልፕተ! 4 ህንተ ፓራ ብጻሊደ ቶግተ፤ ህንተ ሁጲያን ብራታ ቆብያ ዎꬂደ፥ ህንተ ሳኣ ሳኣ ኦይቂተ! ህንተ ቶራ ሌፍተ፤ ህንተ ኦላ ማዩዋካ ማይተ! ያጊኖ።

5 “ሽን ሀዌ ታን በእያዌ አዬ? ግብጼ ኦላንቻቱ ያዪደ፥ ጉየ ስሜድኖ። ዎልቃማቱ ጾነቴድኖ፤ ጉየነ ጼለናን ኤሌሊደ ባቃቴድኖ። ኡንቱንቱ ዩሾ ኡባን ዳጋማይ ደኤ! መꬍና ጎዳይ ሀዋ ኦዳይ። 6 ኤሌሊደ ዎጽያዋንቱ ከስ አካናዉ ዳንዳይክኖ፤ ምኖ ኦላንቻቱካ አታናዉ ዳንዳይክኖ። ሁጲሳ ባጋ ቢታን፥ ኤፍራጺሳ ሻፋ ማታን ኡባይካ ꬉበቲደ ኩንድ አጊኖ።

7 “ሄዌ ናይለ ሻፋይ ኩሚደ፥ ዩሹዋ ኡባ ኩምያዋዳን፥ ቢታ ኡባ ኩሜዳዌ ኦኔ? 8 ሄዌ ናይለ ሻፋይ ኩሚደ፥ ዩሹዋ ኡባ ኩምያዋዳን፥ ቢታ ኡባ ኩሜዳዌ ግብጼ! ግብጼ ሀዋዳን ያጌ፤ ‘ታን ክጻደ፥ ቢታን ሳኣን ኤላና፤ ካታማቱዋነ ካታማቱዋን አሳ ኡባ ባይዛና። 9 ፓራቶ፥ ፕሪጽተ! ፓራ ጋረቱዋ ላግያዋንቶ፥ ኤለካ ላግተ! ጎንዳልያ ኦይቄዳ ቶጵያፐነ ሊብያፐ * ዬዳ ኦላንቻቶ፥ ከስተ! ሊድያፐ ዬዳ ዎንዳፍያ ዱከꬃን ሎሄዳ ኦላንቻቶ፥ ዎራጅተ!’ ያጌ” ያጌዳ።

10 ሄ ጋላሳይ ጎዳይ፥ ኡባፐ ዎልቃማ መꬍና ጎዳ ጋላሳ፥ ጾሳይ ባረ ሞርከቱዋ ቦላን ሀሉዋ ከስያ ጋላሳ። አ ማሻይ ካላና ጋካናዉ፥ ኡንቱንታ ማና፤ አላና ጋካናስካ ኡንቱንቱ ሱꬃ ኡሻና። አያዉ ጎፐ፥ ጎዳይ፥ ኡባፐ ዎልቃማ መꬍና ጎዳይ ሁጲሳ ባጋ ቢታን፥ ኤፍራጺሳ ሻፋ ማታን ኡንቱንታ ያርሹዋ ኦꬂደ አካና። 11 ህንተኖ፥ ግብጼ አሳቶ፥ ጋላኣደ ቢታ ቢደ፥ ህንተዉ ኦከትያ ꬋልያ ደምተ። ግዶ ሽን፥ ህንተ ጮ መላ ꬋልያ ዳርሲታፐ አትና፥ ህንተዉ ፓጹ ሙለ ባዋ። 12 ህንተ ዬላ ካዉተꬃቱ ስሴድኖ፤ ህንተ ዬክያ ዬኩዋ ቢታይ ሳአይ ስሴዳ። አያዉ ጎፐ፥ ህንተ ኦላንቻቱ እቱ እቱዋን ꬉበቲደ፥ ኡባይ እትፐ ኩንዴድኖ።

ናቡካዳናጾራ ዩሳ

13 ባብሎነ ካቲ ናቡካዳናጾር ግብጼ ቢታ ኦላናዉ ይያ ዎደ፥ መꬍና ጎዳይ ትምቢትያ ኦድያ ኤርማሳዉ ኦዴዳ ቃላይ ሀዋ:* 14 “ሀዋ ግብጼን ኦዳ፤ ቃይ ግብጼ ካታማቱዋን ምግዶላን፥ መምፕሳንነ ጻፍናሳን አዋያ። ‘ኦላይ ህንተ ዩሹዋን ደእያ አሳ ኡባ ዉርሲድ ደእያ ድራዉ፥ ደንድ ኤቂደ ጊገትተ!’ ያጋ። 15 ህንተ ዎልቃማ ኦላንቻቱ አያዉ ኩንዴድኖ? መꬍና ጎዳይ ኡንቱንታ ሱጌዳ ድራዉ ኩንዴድኖ። 16 ህንተ ኦላንቻቱ ꬉበቲደ ኩንዴድኖ። እቱ እቱዋ፥ ‘ደንድተ! ሀ ሞርክያ ማሻፐ አታናዉ፥ ኑ አሳኮ፥ ኑ ቢታ አነ ስሜቶ’ ያጊኖ። 17 ኡንቱንቱ ያን ግብጼ ካትያ ፓሮና፥ ‘ባረ ካጫን ጎኤተናን ጮ አꬅያ ኦዳንቻ’ ጊደ ሱንꬃና” ያጌዳ።

18 ኡባፐ ዎልቃማ መꬍና ጎዳ ጌተትያ ካቲ ሀዋዳን ያጌ፤ “ታን ታ ደኡዋን ጫቃይ: ደረቱዋ ግዱዋን ታቦራ ደሪ፥ ዎይ አባ ላንቂያን ደእያ ቃርመሎሳ ደሪ አዱቂያዋዳን አዱቂያ ሞርኪ ህንተ ቦላ ያና። 19 ህንተኖ፥ ግብጼ ቢታን ደእያዋንቶ፥ ኦሞዱዋን ባናዉ ጊግተ። አያዉ ጎፐ፥ መምፒሳ ካታማይ ኮለቲደ፥ ኦንነ ደኤና ባዞ ግዳናዋ።

20 “ግብጼ ቢታይ ሎእያ ኡሳት ማላ፤ ሽን ሁጲሳ ባጋ ቢታፐ ይያ ዱክያ ኡዱንጽያን አ ሳኤታና። 21 ግብጼን ሚሻይ ጭገትያ ኦላንቻቱ ሞꬌዳ ኮሩማቱዋ ማላ። ኤ፥ ኡንቱንቱካ እትፐ ጉየ ስሚደ ባቃቴድኖ፤ ኡንቱንቱ ባረንቱ ሳኣን ኤቂበይክኖ። አያዉ ጎፐ፥ ኡንቱንቱ ባየꬃ ጋላሳይ፥ ኡንቱንቱ ሙረታና ዎዲ ጋክ ክቼዳ።

22 “ሞርከቱ ዎልቃን ገልያ ዎደ፥ ግብጼ አሳይ ባቃትያ ሾሻዳን ሶልዳና፤ ሄ ሞርከቱ ምꬃ ቃንጽያ አሳቱዋዳን፥ ካልታ አኪደ፥ አ ቦላ ያና። 23 አሳይ ስጽማ ዎራ ቡꬂደ ꬋይስያዋዳን፥ ግብጼ አሳ ሲፍ ዉርሳና። ታን መꬍና ጎዳይ ሀዋ ኦዳይ። ሞርከቱዋ ፓይዱ ቦልያፐካ ጮራቴ፤ ኡንቱንታ ፓይዳናዉ ዳንዳየተና። 24 ግብጼ አሳይ ካዉሻና፤ ሁጲሳ ባጋፐ ይያ አሳቱዋ ኩሽያንካ አꬊደ እመታና” ያጌ።

25 ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “ታን ቴብሳ ካታማ ጾሳ አሞና፥ ግብጼ ካትያ፥ ግብጼ ቢታነ ግብጼ ጾሳቱዋ፥ ግብጼ ካተቱዋነ ግብጼ ካትያን ዘምፕያዋንታ ኡባ ሙራና። 26 ኡንቱንቱ ዎꬋናዉ ኮይያ ባብሎነ ካትያ ናቡካዳናጾራ ኩሽያንነ አ ኦላንቻቱዋ ኩሽያን አꬃደ እማና።

“ሄዋፐ ስምና፥ ግብጼ ቢታይ ካሰዋዳን አሳይ ደእያ ቢታ ግዳናዋ። መꬍና ጎዳይ ሀዋ ኦዳይ።

ጾሳይ ባረ አሳ አሻና

27 “ህንተኖ፥ ታ ቆማቶ፥ ያቆባ ዛረቶ፥ ያዮፕተ!* ህንተኖ፥ እስራኤላቶ፥ ዳጋሞፕተ! ህንተ ሃኮ ሳን ደእሺና፥ ታን ህንተና አሻና፤ ህንተ ዛራቱዋካ ኡንቱንቱ ኦሞደቲደ ቢታፐ የድሳና። ያቆባ ዛራቱ ስሚደ፥ አየንቶ ቦቼናን ሳሮ ደአና። ኡንቱንታ አይ አሳይነ ያሽሰና። 28 ህንተኖ፥ ታ ቆማቶ፥ ያቆባ ዛረቶ፥ ታን መꬍና ጎዳይ ህንተናና ደእያ ድራዉ፥ ያዮፕተ! ታን ህንተና ላሌዳ ካዉተꬃቱዋ ኡባ ኡባና ꬋይሳና፤ ሽን ህንተና ኡባና ꬋይስከ። ታን ህንተና ልከ ፕርዳን ሙራና፤ ሙራይ ባይናን ህንተና ኡባና ጮ የድከ። ጾሳይ ሀዋ ኦዳይ” ያጌ።

47

ፕልስጼማ ፕርዳ

1 ግብጼ ካቲ ጋዛ ኦሊደ ጾናናፐ ካሰቲደ፥ ፕልስጼማ ቢታ ጼልያዋን መꬍና ጎዳፐ ትምቢትያ ኦድያ ኤርማሳኮ ዬዳ ቃላይ ሀዋ። * 2 መꬍና ጎዳይ ሀዋዳን ያጌ፤ “በእተ፥ ሁጲሳ ባጋ ቢታፐ ሃꬃይ ꬉቃናነ ድኡ ገሌዳ ኩንꬆ ሃꬃዳን ጎጋና። ቢታነ ቢታ ቦላን ደእያዋ ኡባ፥ ካታማቱዋነ ካታማቱዋ ግዶን ደእያ አሳ ኡባካ ሙካና። ያቶፐ አሳይ ዋሳና፤ ሄ ቢታን ደእያ ኡባይ ዬካና። 3 አያዉ ጎፐ፥ ኡንቱንቱ ፓራቱዋ ኮትያ፥ ፓራ ጋረቱዋ ጊረꬃነ ጋረቱዋ ይንግርያዋን ጎንዶርሳ ስሳና፤ አዎቱ ባረንቱ ኩሺ አርጋጬዳ ድራዉ፥ ባረንቱ ናናቱዋ ማዳናዉ ጉየ ስምክኖ። 4 ፕልስጼማ አሳ ꬋይሳናዉነ ጺሮሳነ ሲዶና አሳይ ፕልስጼማቱዋን ማደተናዳን፥ አቴዳዋንታ ቢታፐ ዎꬋናዉ ዎዲ ጋኬዳ። መꬍና ጎዳይ ፕልስጼማ አሳቱዋ፥ ሄዋንቱካ ሜድተራነ አባ ሃꬃን ዶደቴዳ ሳኣን አቴዳዋንታ ካፍቶራፐ ዬዳዋንታ ꬋይሳና ሀኔ። 5 ጋዛ አሳይ ዎልቃማ ካዩዋ ካዮቴዳ፤ አስቃሎና አሳይካ ስርጵ ጌዳ። ህንተኖ፥ አባ ዛንጋራን ባሻፐ አቴዳዋንቶ፥ ህንተ አዉደ ጋካናዉ፥ ህንተ ቦላ ቃንጸረꬂደ ካዮቲቴ?

6 “ህንተ፥ ‘ኔኖ መꬍና ጎዳ ማሻዉ፥ ኔን ጮኡ ጌናን እጽያዌ አዉደ ጋካናሴ? ነ ሾኩዋን ስማ ገላ! ጮኡ ጋደ ሸምፓ!’ ያጊታ። 7 ሽን መꬍና ጎዳይ አ አዛዝና፥ እ ዋን ጮኡ ጎ ጊቴ? አስቃሎና ቦላነ አባ ዛንጋራን ቢታን ደእያ አሳ ቦላ እ አ ሱንꬅድጌዳ” ያጌ።

48

ሞኣባ ፕርዳ

1 ሞኣባ ቢታ ጼልያዋን ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ * “ናቦ ካታማዉ አየ አና! አያዉ ጎፐ፥ እ ባያና። ቅርያታይማ ካታማይ ካዉሻናነ ኦሞደታና፤ ኡንቱንቱ ጌሱካ ካዉሻናነ መኤረታና። 2 ሀዋፐ ህን ባጋን ሞኣባ ጬቁ ꬋያና። አያዉ ጎፐ፥ ሀሰቦና ካታማን ደእያ አሳይ ሞኣባ ቦላ፥ ‘ሃይተ! ሄ ቢታ አነ ኡባና ꬋይሴቶ’ ያጊደ ኢታባ ማቀቴዳ። ኔኖ፥ ማድሜና ካታማትዉ፥ ኔናካ ስርጵ ኦꬃና፤ ነ ጌዱዋ ኦላይ ካላና።

3 “ሆሮናይማ አሳይ፥ ‘ላለꬃይነ ዎልቃማ ባሻይ ጋኬዳ’ ያጊደ ዋስያ ዋሱዋ ስስተ! 4 ሞኣበ መኤረታና፤ አ ናናቱ ዬክያ ዬኩዋ ስስተ! 5 ኡንቱንቱ ዬኪደ፥ ሉሂታ ፑደꬃ ከሳና፤ ሆሮናይማ ዱገꬃካ ባሻዉ ዋስያዋንቱ ዋሱዋ ስሲደ ዎꬋና። 6 ኡንቱንቱ እቱ እቱዋ፥ ‘ባቃትተ! ህንተ ሸምፑዋ አሽተ!’ መላ ደምባን ደእያ አሮኤራ ካታማ ማላ ግድተ። 7 ኔኖ፥ ሞኣባ ቢታዉ፥ ኔን ነ ዎልቃንነ ነ ዱረተꬃን ጬቀቴዳ ድራዉ፥ ኔንካ ኦሞደታና። ቃይ ካሞሻ ግያ ጾሳይካ ባረ ቄሳቱ ዋነ ባረ ሞድያዋንቱና እትፐ ኦሞደቲደ፥ ሀራሳ ባና። 8 መꬍና ጎዳይ ኦዴዳዋዳን፥ ካታማቱዋ ኡባ ꬋይስያዌ ያና፤ እት ካታምነ ደኤና፤ ዎምባይነ ደምባይ ኡባይ እትፐ ꬋያና። 9 ሞኣባዉ እ ፓሊደ አትያ ቀፍያ እምተ። አ ካታማቱ ኡባይ አይነ ባይናዋ ግዳና፤ እት አሳይነ ኡንቱንቱን ደኤና።

10 “መꬍና ጎዳ ኦሱዋ ሸነኮ ጊደ ኦꬅያ ኡራይ ሸቀቴዳዋ ግዶ! ጾሳይ አዛዝ ዎꬅና፥ ሱꬃ ጉሰናዳን ባረ ማሻ ተእያ ኡራይካ ሸቀቴዳዋ ግዶ!

11 “ሞኣበ ያላጋተꬃፐ ዶሚደ፥ እሻሉዋን ደኤዳ አሳ ማላ፤ እ ሀራ ቢታዉ ኦሞደትቤና። ሞኣበ ባꬃፐ ባꬃዉ ትገተናንነ ቃጸናን፥ ማልኡ ላመተናንነ ሳዉ አገናን፥ ኡቲደ ደእያ ዎይንያ ኤሳ ማላ። 12 ሞኣባ አꬅ የግያዋንታ ታን መꬍና ጎዳይ ኪትያ ጋላሳቱ ያና። ኡንቱንቱ አ አꬅ የጊደ፥ ባꬃፐ ጭንግርሳና፤ አ ባꬃ መንሬꬃና። 13 ያትና፥ እስራኤልያ አሳይ ባረ አማነቴዳ፥ ቤቴለን ደእያ ኤቃን ካዉሼዳዋዳን፥ ሞኣባ አሳይካ ባረ ጾሳን ካሞሻን ካዉሻና።

14 “ህንተ፥ ‘ኑን ዎልቃማ አሳነ ምኖ ኦላንቻ’ ጊደ አያዉ ጬቀቲቴ? 15 በእተ፥ ሞኣባ ቢታይነ ያን ደእያ ካታማቱ ባዬድኖ። አ ያላጋ አቱማ አሳቱካ ሹከታናዉ ዱገ ቤድኖ። ታን ካቲ፥ ኡባፐ ዎልቃማ መꬍና ጎዳ ጌተትያዌ ሀዋ ኦዳይ። 16 ሞኣባ ባሻይ ማታቴዳ፤ ቱጋይ አ ቦላን ይያ ዎዲካ ኤሌሊደ ጋኬዳ።

17 “አ ዩሹዋን ደእያ አሳዉ፥ አ ዎጋተꬃካ ኤርያ ኡባዉ፥ ‘ምኖ ግዴዳ ካዉተꬃ ጻምአይ ዋን መኤዴ! ቦንቼቴዳ ጻምአይ ዋን ክንቼቴዴ!’ ያጊደ ዝላልተ።

18 “ህንተኖ፥ ድቦና ካታማን ደእያዋንቶ፥ ህንተ ቦንቾ ሳኣፐ ዎꬊደ፥ መላ ቢታን ኡትተ። አያዉ ጎፐ፥ ሞኣባ ꬋይስያዌ ህንተ ቦላንካ ያና፤ ህንተ ጌሱዋ ኡባካ ላላና።

19 “አሮኤራ ካታማን ደእያዋንቶ፥ ኦግያ ዶናን ኤቂደ ጼልተ፤ ከስ አኪደ ባቃትያ አቱማ አሳነ ማጫ አሳ፥ ‘አዬ ከሴዳዌ?’ ያጊደ ኦችተ።

20 “ኡንቱንቱ፥ ‘ሞኣበ መኤዳ ድራዉ ካዉሼዳ፤ አዉ ዬክተነ ዝላልተ! ሞኣበ ባዬዳዋ አርኖና ሻፋ ላንቂያን አዋይተ!’ ያጊደ ዛራና።

21 “ገዝያን ደእያ ሆሎና፥ ያህጻ፥ መፋኣታ፥ 22 ድቦና፥ ናቦ፥ ቤት-ድብላታይማ፥ 23 ቅርያታይማ፥ ቤት-ጋሙላ፥ ቤት-ማኦና፥ 24 ቅርያታነ፥ ቦጽራ ጌተትያ ካታማቱዋ ቦላንነ ማታንነ ሃኩዋን ደእያ ሞኣባ ካታማቱዋ ቦላን ፕርዳይ ዬዳ። 25 ሞኣባ ካጪ ቃንጸቴዳ፤ አ ቀሲካ መኤዳ።

26 “መꬍና ጎዳ ቦላን ኦቶረቴዳ ድራዉ፥ ሞኣባ ኡሺደ ማꬆይተ። ባረ ጮሼዳ ጮሻ ቦላን ጎንዶረቶ፤ አሳይ ኡባይካ አ ቦላን ቅሊጮ። 27 ካሰ ኔን እስራኤልያ ቦላን ቅሊጫበይኪ? አባ ሃሳይያ ዎደ፥ ኔን ካꬋደ ሁጲያ ቃꬄዳዌ እስራኤሊ ካይሶቱዋ ግዶፐ ኦይቀቲኔየ?

28 “ህንተኖ፥ ሞኣባን ደእያዋንቶ፥ ካታማፐ ከስ ቢደ፥ ሹቻ ጎንጎሉዋ ግዶን ደእተ። አፉዋ ዶናን ባረ ጎልያ ኬጽያ ሀራጳት ማላ ግድተ። 29 ሞኣበ ሎይꬅ ኦቶረቴዳ፤ ሞኣባ አሳይ አይ ኬሻ አይንቶ፥ አሌቅንቶነ ኦቶረትንቶ፥ ቃይ ባረንታ ኡንቱንቱ አይ ኬሻ ꬎቂስ ዎꬄደንቶ፥ ታን ስሳድ። 30 ታን መꬍና ጎዳይ ኡንቱንቱ አሌቁዋ ኤራይ፤ ሽን አይነ ማደና፤ ኡንቱንቱ ጬቁካ አያካ ኦና። 31 ሄዋ ድራዉ፥ ታን ሞኣባዉ ዋሳይ፤ ቂርሄሬሳ አሳዉካ ካዮታደ ዬካይ።

32 “ህንተኖ፥ ሲብማ አሳዉ፥ ያእዜራ አሳዉ ዬክያዋፐ አꬃደ ታን ህንተዉ ዬካይ። ህንተ ታሺ ዳሺደ፥ ማጽያ አባ ፕኒደ፥ ያእዜራ ጋኬዳ ዎይንያ ቱራ ማላ፤ ሽን ህንተ ኦፍንꬃ ቴራነ ህንተ ዎይንያ ዉርጩዋ ቦንቂያዋንቱ ዪደ ꬋይስድጌድኖ። 33 ሎኦ ካꬃይ አይፍያ ሞኣባ ቢታፐ ፓሽካይነ ናሸቻይ አከት ክቼዳ። ዎይንያ ቴራ ጉምእያ ሳአቱዋፐካ ዎይንያ ኤሳይ ጎገናዳን ተአ ድጋድ። ኦንነ ላኤንꬆ አ እልሊድ ጉምኤና። አሳ ኮሻይ ስሰቶፐካ፥ ናሸቻ ኮሻ ግደና።

34 “ኡንቱንቱ ሀሰቦናንነ ኤልኣለን ዋስያ ዋሱ ያሃጻ ጋካናዉ ስሰቴ። ቃይ ጾኣሮፐ ቢደ፥ ሆሮናይማነ ኤግላት-ሻሊሽያ ጋካናዉ ስሰቴ። ሀራይ አቶ ንምሪማ ሃꬃይካ መሌዳ።

35 “ታን ሞኣባን አሳይ ጎይንያ ꬎቃ ሳአቱዋን ያርሽያዋንታ ባረንቱ ጾሳቶ እጻና ጩዋይያዋንታ ꬋይሳና። ታን መꬍና ጎዳይ ሀዋ ኦዳይ። 36 ኡንቱንቱ ካሰ ደሜዳ ዱረተꬃይ ኡባይ ሀእ ꬋይክቼዳ ድራዉ፥ ታ ዎዛናይ ሞኣባዉነ ቂርሄሬሳ አሳዉ ባልያን ህጽጽያን ዬክያዋዳን ዬኬ። 37 ኡንቱንቱ ኡባይ ባረንቱ ሁጲያነ ባረንቱ ቡቻ ሜዴድኖ፤ ባረንቱ ኩሽያካ ቃንጺደ ማዱꬄድኖ፤ ቃይ ባረንቱ ጼሳንካ ማቃ ዳንጬድኖ። 38 ሞኣባን ደእያ ጎልያ ሁጲያ ኡባንነ ዳባባን ዬኩዋፐ አትና፥ ሀራባይ ባዋ። አያዉ ጎፐ፥ ሞኣባ ታን ኦንነ ኮየና ኦቱዋዳን መንꬃድ። ታን መꬍና ጎዳይ ሀዋ ኦዳይ።

39 “ሞኣበ አይ መኡዋ መኤዴ! አ አሳይነ አይ ዋሱዋ ዋስ! ሞኣበ ዬላቲደ፥ ባረ ዞክያ ዎራ አይ ዛሩዋ ዛሪ! ሄዋ ድራዉ፥ ሞኣበ ባረ ዩሹዋን ደእያ ኡባቶ ሚጭያዋነ ዳጋምያባ ግዴዳ” ያጌ።

40 መꬍና ጎዳይ ሀዋዳን ያጌ፤ “አርጋንꬃይ ባረ ቀፍያ ፕድ ኦꬅ ፓሊደ ይያዋዳን፥ ሞርኪ ሞኣባ ቦላን ያና። 41 አ ካታማቱ ኦይቀታና፤ አ ጌሳቱካ አከታና። ሄ ጋላስ ሞኣባ ምኖ ኦላንቻቱዋ ዎዛናይካ ኦይꬃይ ኦይቄዳ ማጫ ምሽራት ዎዛና ማላ ግዳናዋ። 42 ሞኣበ ታ ቦላን፥ መꬍና ጎዳ ቦላን ማካሌዳ ድራዉ ꬋያና፤ ሀዋፐ ስንꬃዉ እ ካዉተꬃ ግደና።

43 “ህንተኖ፥ ሞኣባን ደእያዋንቶ፥ ያሽያዌ፥ ኦላይነ ጲሪ ህንተና ናጌ። ታን መꬍና ጎዳይ ሀዋ ኦዳይ። 44 ያሽያዋፐ ባቃቲደ ዎጽያ ኦንነ ኦላን ኩንዳና፤ ቃይ ኦላፐ ፑደ ከስያ ኦንነ ጲርያን ኦይቀታና። አያዉ ጎፐ፥ ታን ሞኣባ ሙርያ ዎድያን ሄዋ ኦꬃና። መꬍና ጎዳይ ሀዋ ኦዳይ።

45 “ባቃቲደ ቤዳዋንቱ ዎልቃ ꬋዪደ፥ ሀሰቦና ካታማ ኩዋን ኤቄድኖ። አያዉ ጎፐ፥ ሀሰቦና ካታማፐ ታማይ፥ ቃይ ካቲ ስሆን በን ደኤዳ ጎልያፐ ላጩ ከሲደ፥ ሞኣባ ቢታ ኡባነ አን ደእያ ማካላንቻ አሳ ማና። 46 ሞኣባ አሳዉ፥ ህንተዉ አየ አና! ካሞሻ ግያ ጾሳዉ ጎይንያዋንቱ ꬋዬድኖ፤ ኡንቱንቱ አቱማ ናናቱነ ማጫ ናናቱ ኦሞደቲደ ቤድኖ።

47 “ግዶፐነ፥ ዉርሰꬃ ዎደቱዋን ታን ሞኣባ አሳዉ ዛራደ ሳኣ እሻልሳና። ታን መꬍና ጎዳይ ሀዋ ኦዳይ” ያጌ።

ሞኣባ ቦላ ኦደቴዳ ትምቢቲ ሀዋን ዉሬዳ።

49

አሞና ፕርዳ

1 አሞና አሳ ጼልያዋን መꬍና ጎዳይ ሀዋዳን ያጌ፤ “እስራኤልያዉ አቱማ ናአይ ባዌ? ዎይ ላትያዌ ባዌ? ያትና፥ ሞሎካ ግያ ጾሳዉ ጎይንያ አሳቱ ጋዳ ቢታ አያዉ ኦይቄድኖ? ኡንቱንቱ ካታማንካ አያዉ ኡቴድኖ?* 2 አሞና አሳይ ደእያ ራባ ካታማ ቦላን ኦላ ዋሱ ስሰታናዳን፥ ታን መꬍና ጎዳይ ኦꬃና ጋላሳቱ ያና። ሄ ካታማይ ኮለቲደ፥ መላ አታናዋ። አ ዩሹዋን ደእያ ቄር ካታማቱካ ታማን ጹገታና። እስራኤልያ አሳይካ ባረና ባረ ላታፐ የደርሴዳዋንታ የደርሳና። ታን መꬍና ጎዳይ ሀዋ ኦዳይ።

3 “ህንተኖ፥ ሀሰቦና አሳቶ፥ አታ ካታማይ ኮለት ክቼዳ ድራዉ ዝላልተ! ህንተኖ፥ ራባ አሳቶ፥ ዬክተ! ማቃ ማዪደ ካዮትተ! ቃይ ዎዛና ባዪደ፥ ካታማ ግምቢያ ግዶን ዎጸረትተ! አያዉ ጎፐ፥ ህንተ ጾሳይ ሞሎክ ባረ ቄሳቱ ዋነ ባረ ሞድያዋንቱና ኦሞደታና። 4 ህንተኖ፥ አማኑ ባይና አሳቶ፥ ህንተ፥ ‘ኑ ቦላን ኦን ዎራጂ?’ ያጊደ ህንተ ዱረተꬃንነ ህንተ አራዳ ዎምባቱዋን አያዉ ጬቀቲቴ? 5 ታን ነ ዩሹዋን ደእያዋንቱ ኡባይ ኔና ዳጋንꬃናዳን ኦꬃና። ታን መꬍና ጎዳይ፥ ኡባፐ ዎልቃማ መꬍና ጎዳይ ሀዋ ኦዳይ። ህንተ ኡባይካ ከሲደ ባቃታና፤ ቃይ ባቃቲደ ቤዳዋንታ ሺሽያዌ ꬋያና።

6 “ግዶፐነ፥ ዉርሰꬃ ዎደቱዋን ታን አሞና አሳዉ ዛራደ እሻልሳና። ታን መꬍና ጎዳይ ሀዋ ኦዳይ” ያጌ።

ኤዶማ ፕርዳ

7 ኤዶማ ቢታ ጼልያዋን ኡባፐ ዎልቃማ መꬍና ጎዳይ ሀዋዳን ያጌ፤ “ተማና አሳዉ አꬌዳ ኤራተꬃይ ባዌ? ጭንጫ አሳቱዋፐ ዞሪ ꬋይ ክቼዴ? ኡንቱንቱ አꬌዳ ኤራተꬃይ ኡንቱንቱፐ ጎዘት ክቼዴ?* 8 ህንተኖ፥ ዳዳናን ደእያዋንቶ፥ ባቃቲደ ጪማ ጎንጎሉዋን ቆሰትተ! አያዉ ጎፐ፥ ታን ኤሳ ዘረꬃ ሙርያ ዎድያን፥ አ ቦላ ባየꬃ አሀና። 9 ዎይንያ ማጽያዋንቱ ዮፐ፥ ማጺደ ቃርምያ አሽክኖ? ካይሳቱ ቃማ ገሎፐካ፥ ባረንታ ኮሽያዋ ጻላላ አክክኖ? 10 ሽን ታን ኤሳ ዘረꬃ ቃራደ ካሎ አሻና፤ ኡንቱንቱ ቆሰታናዉ ዳንዳየና ማላ፥ ኡንቱንቱ ቆሰትያ ሳአቱዋካ ታን ቃራደ፥ ቆንጨ ሳኣ ኦꬃና። ኤሳ ዘረꬃይ፥ አ ዳቦቱነ አ ሾሮቱ ኡባይ ꬋያና። 11 ህንተ ግዶን ደእያ አዉ ሀይ ድጌዳ ናናቱዋ ታዉ አግ ባሽተ፤ ኡንቱንታ ታን ድቻና። ቃይ ህንተ አምኤቱካ ታናን አማነትኖ” ያጌ።

12 መꬍና ጎዳይ ሀዋዳን ያጌ፤ “ስም ሙረታናዉ በሰና አሳቱ ሙሩዋ ጹኣ ኡሽያዋንታ ግዶዋፐ አትና፥ ህንተ ዋን ሙረተናን አታና ጊደ ቆፒቴ? ቱማ ህንተካ ሙሩዋ ጹኣፐ ኡሺታፐ አትና፥ ጮ አትክታ። 13 ቦጽራ ካታማይ መላ ግዲደ አታና፤ አ በኤዳ አሳዉ ኡባዉ ዳጋንꬅያባ፥ ቅሊጭያባነ ቦርያባ ግዳናዋ። ቃይ አ ዩሹዋን ደእያ ቄር ካታማቱ ኡባይካ መꬍናዉ ኮለቲደ አታናዋ። ሀዋ ታን መꬍና ጎዳይ ታ ሱንꬃን ጫቃይ” ያጌ።

14 ታን መꬍና ጎዳፐ ዬዳ እት ኪታ ስሳድ። ካዉተꬃቱዋ ግዶ ኪተቴዳዌ፥ “ኤዶማ ቦላ ዶዳናዉ ሺቅተ! አናና ኦለታናዉ ደንድተ!” ያጌዳ።

15 መꬍና ጎዳይ ሀዋዳን ያጌ፤ “ስም ታን ህንተና ካዉተꬃቱዋ ግዶን ጉꬃና፤ አሳ ግዶንካ ካቴዳዋንታ ኦꬃና። 16 ህንተኖ፥ ሹቻ ጎንጎሉዋንነ ደርያ ቦላን ደእያዋንቶ፥ ህንተ ያሽስያ ያሻይነ ህንተ ኦቶሩ ህንተና ጭሜዳ። ህንተ ህንተ ጎልያ አርጋንꬃዋዳን ꬎቃን ኬጾፐካ፥ ታን ህንተና ሄዋፐካ ዱገ ዎꬃና።

17 “ኤዶማ ቢታይ አሳ ዳጋንꬅያ ቢታ ግዳናዋ። ያና አꬍያ አሳይ ኡባይ አ ባየꬃ በኢደ፥ ዳጋማናነ፥ ‘ፖራ!’ ጋና። 18 ሶዶምነ ጋሞር ባረንቱ ዩሹዋን ደእያ ካታማቱዋና ባይያ ዎደ ሀኔዳዋዳን፥ ኦንነ ያን ደኤና፤ አሳይ ኡባካ ያን ኡተና። ታን መꬍና ጎዳይ ሀዋ ኦዳይ። *

19 “ዮርዳኖሳ ሻፋ ላንቂያን ደእያ ዎራፐ ሎኦ ቆሩ ደኢያሳ ቆፐናን ከስያ ጋሙዋዳን፥ ታን ያደ፥ ኤዶማ አሳቱዋ ቆፐናን ኡንቱንቱ ቢታፐ የደርሳና። ሄዋፐ ጉይያን፥ ታ ዶሬዳ አሳ አ ቦላን ሱንꬃና። ታ ማላይ ባዋ፤ ታን ኦꬃና ጌዳዋካ ተአናዉ ዳንዳይያ አሳይ ባዋ። አይ ሄንꬃንቻይ ታናና ኤቀታናዉ ዳንዳዪ?

20 “ሄዋ ድራዉ፥ ታን መꬍና ጎዳይ ኤዶማ ቦላንነ ተማና ካታማ አሳ ቦላን ኦꬃናዉ ሀልቼዳዋነ ቆፔዳዋ ስስተ! ኡንቱንቱ ናናቱዋ ዎልቃን ጎቺደ አፋና፤ ሄዋ ጋሱዋን ኡንቱንቱ ሶ አሳይ ኡባይ ዳጋማና። 21 ኤዶማ ኩንደꬃ ጊረꬃይ ቢታ ቃꬃና፤ ኤዶማቱዋ ዋሱካ ዞኦ አባ ጋካናዉ ስሰታና። 22 አርጋንꬃይ ባረ ቀፍያ ፕድ ኦꬂደ፥ ቦላፐ ዱገ ኤለካ ፓሊደ ይያዋዳን፥ ሞርኪ ቦጽራ ቦላን ያና። ሄ ጋላስ ኤዶማ ኦላንቻቱ ኦይꬃይ ኦይቄዳ ምሽራቲዳን ህርጋና” ያጌ።

ዳማስቆ ፕርዳ

23 ዳማስቆ ጼልያዋን ጾሳይ ሀዋዳን ያጌ፤ “ኢታ ኦዱዋ ስሴዳ ድራዉ፥ ሀማታነ አርፋዳ ካታማቱዋን ደእያ አሳይ ዬላቴዳነ ያዬዳ። ቤታይ ሾጭያ አባዳን፥ ኡንቱንታ ዎዛናይ ሸምፑዋ ደማናዉ ዳንዳይቤና። * 24 ዳማስቆ አሳይ ዳቡሬዳ፤ ኡንቱንቱ ዳጋማን ሻባረቲደ ባቃቴድኖ፤ ምሽራቶ ኦይꬃይ ኦይቂያዋዳን፥ መቱነ ቱጋይ ኡንቱንታ ኦይቄዳ። 25 ናሸቻይ ኩሜዳ ሄ ኤረቴዳ ካታማይ አሳይ ደኤና ሳኣ ግዳናዋ! 26 ሄዋ ድራዉ፥ ሄ ጋላሳን ሄ ካታማን ደእያ ያላጋ አቱማ አሳ ኡባይ ካታማ ግዶ ኦገቱዋን ሀይቃና፤ ኦላንቻቱ ኡባይካ ዉራና። ታን፥ ኡባፐ ዎልቃማ መꬍና ጎዳይ ሀዋ ኦዳይ። 27 ታን ዳማስቆ ካታማ ድርሳ ግምቢያን ታማ የዳና፤ ሄ ታማይ በንሀዳዳ ካዉተꬃ ጎልያ ኡባ ማና” ያጌ።

ቄዳረ ያራቱዋ ቦላነ ሀጾራ ካዉተꬃቱዋ ቦላ ያና ፕርዳ

28 ባብሎነ ካቲ ናቡካዳናጾር ኦሊደ ጾኔዳ ቄዳረነ ሀጾራ ካዉተꬃቱዋ ጼልያዋን መꬍና ጎዳይ ሀዋዳን ያጌ፤ “ደንድተ፤ ቄዳረ አሳ ኦልተ! ሄ አዋይ ዶልያ ባጋና ደእያ አሳ ዉርስተ! 29 ኡንቱንቱ ዱንካነቱዋነ ኡንቱንቱ ዉደቱዋ አክተ! ኡንቱንቱ ጋርዳቱዋ፥ ኡንቱንቱ ማጹዋ ኡባነ ኡንቱንቱ ጋሎቱዋ አክተ! ያቲደ ኡንቱንቶ፥ ‘ህንተ ዩሾ ኡባን ሻቢርሳይ ደንዴዳ!’ ያጊደ ኦድተ።

30 “ህንተኖ፥ ሀጾራን ደእያዋንቶ፥ ባብሎነ ካቲ ናቡካዳናጾር ህንተ ቦላን ኢታባ ኦꬃናዉ ማቀት ኡቴዳ ድራዉ፥ ባቃትተ፤ ሃኮ ሳ ቢደ፥ ጪማ ጎንጎሉዋን ቆሰትተ! መꬍና ጎዳይ ሀዋ ኦዳድ።

31 “ናቡካዳናጾራ፥ ደንዳ! ህርግ ባይናን ሳሮ ደእያ ካዉተꬃቱዋ ቦላ ዎራጃ! ታን መꬍና ጎዳይ ሀዋ ኦዳይ። ኡንቱንቱ ካታማ ግምቢያዉ እፍꬃይ ዎይ ኩሉቡ ባዋ። ኡንቱንቱ ባረካ ደኢኖ።

32 “ኡንቱንቱ ጋሎቱ ቦንቀታና፤ ኡንቱንቱ ዉዲካ ኦሞደታና። ባረንቱ ሁጲያ ሹፌርያ ሜድስያዋንታ ኡባ ታን ጫርኩዋን ላላና፤ ታን ኡባ ሳና ኡንቱንቱ ቦላ ባየꬃ አሀና። ታን መꬍና ጎዳይ ሀዋ ኦዳይ። 33 ሀጾር መꬍናዉካ ዎራካናቱ ደእያ ባዞ ግዲደ አታናዋ። ኦንነ ያን ደኤና፤ አሳይ ኡባካ ያን ኡተና” ያጌ።

ኤላማ ፕርዳ

34 ይሁዳ ካቲ ሰደቅያስ ኮይሮ ካተቴዳ ዎደ፥ ኤላማ ቢታ ጼልያዋን መꬍና ጎዳፐ ኤርማሳኮ ዬዳ ቃላይ ሀዋ። 35 ኡባፐ ዎልቃማ መꬍና ጎዳይ ሀዋዳን ያጌ፤ “ኤላማዉ ዋና ዎልቃ ግድያ ኡንቱንቱ ዎንዳፍያ አሳቱዋ ታን ዎꬋና። 36 ኡባ ሳና ታን ኤላማ ቦላን ጫርኩዋ አሀና፤ ኡንቱንታካ ሄ ጫርኩዋን ኡባሳ ላላና። ሄዋ ድራዉ፥ ኤላማ አሳይ ላለቲደ ጋከና ቢታይ ደኤና። 37 ኡንቱንቱ ሞርከቱዋ ስንꬃንነ ኡንቱንታ ዎꬋናዉ ኮይያዋንቱ ስንꬃን ታን ኤላማ ዳጋንꬃና። ታን ታ ዎልቃማ ሀንቁዋን ኡንቱንቱ ቦላ ባየꬃ አሀና። ታን መꬍና ጎዳይ ሀዋ ኦዳይ። ታን ኡንቱንታ ꬋይሳና ጋካናዉ፥ ማሻን የደርሳና። 38 ታን ኤላማ ካትያነ ኡንቱንቱ ካፖቱዋ ꬋይሳደ፥ ታ ካዉተꬃ አራታ ያን ዎꬃና ያጌ መꬍና ጎዳይ።

39 “ግዶፐነ፥ ዉርሰꬃ ዎደቱዋን ታን ኤላማ አሳ ዛራደ እሻልሳና። ታን መꬍና ጎዳይ ሀዋ ኦዳይ” ያጌ።

50

ባብሎነ ፕርዳ

1 ባብሎነ ቢታነ ባብሎነ አሳ ጼልያዋን ትምቢትያ ኦድያ ኤርማሳ ባጋና መꬍና ጎዳይ ኦዴዳ ቃላይ ሀዋ:* 2 “ካዉተꬃቱዋ ግዶን ኦድተነ አዋይተ። ባንድራ ꬎቁ ኦꬅ ኦይቂደ፥ አያነ ቆሰናን፥ ሀዋዳን ያጊደ ኦድተ፤ ‘ባብሎነ ኩንዴዳ! ቤላነ ማርዱካ ጌተትያ አ ጾሳቱካ ዬላቴድኖነ መኤረቴድኖ። ቃይ አ ምስለቱነ አ ኤቃቱ መኤረቴድኖ። 3 ሁጲሳ ባጋ ቢታፐ እት ካዉተꬃይ ያና፤ ባብሎነ ቢታ ባይዛና። ያቶፐ አሳይካ መሂካ ኡባይ ባቃታና፤ ኦንነ ያን ደኤና’ ያግተ” ያጌዳ።

እስራኤልያ አሳይ ስማና

4 መꬍና ጎዳይ ሀዋዳን ያጌ፤ “ሄ ዎድያንነ ሄ ጋላሳቱዋን እስራኤልያ አሳይነ ይሁዳ አሳይ እትፐ ግዲደ፥ ዬኪደ ያና፤ መꬍና ጎዳ ባረንቱ ጾሳ ኮያና። 5 ኡንቱንቱ ጽዮነ አፍያ ኦግያ ኦቺደ፥ ባረንቱ ስንꬃ ያ ዛሪደ፥ ‘ሃይተ!’ ኑን ኡባካ ዶገተና መꬍና ጫቁዋ መꬍና ጎዳና አነ ጫቀቴቶ ያጋና።

6 “ታ አሳይ ባዬዳ ዶርሳቱዋ ማላ ግዴዳ፤ ኡንቱንቱ ሄንꬃንቻቱ ኡንቱንታ ባለꬂደ፥ ደርያን ዎራ የዴድኖ። እት ሳፐ ሀራ ደርያ ቶይላካቲደ፥ ባረንቱ አቅያ ሳኣ ዶጌድኖ። 7 ደሜዳ ኡባይ ኡንቱንታ ሻንካቴዳ። ኡንቱንቱ ሞርከቱ፥ ‘ኑን አይነ ባይዝበይኮ፤ ሀዌ መቱ ኡባይ ኡንቱንታ ጋኬዳዌ፥ ኡንቱንቱ መꬍና ጎዳ፥ ባረንቱ ሸምፑዋ ሳኣ፥ መꬍና ጎዳ ባረንቱ ማይዛ አዎቱዋ ህዶታ ናቄዳ ግሻሳ’ ያጌድኖ።

8 “ህንተኖ፥ እስራኤልያ አሳቶ፥ ሀእ ስም ባብሎነ አሳ ግዶፐ ከሲደ ባቃትተ! ባብሎናቱዋ ቢታፐ ቢተ! ያቲደ ዉድያ ካለꬅያ ዴሻ ኦርግያ ማላ ግድተ። ** 9 አያዉ ጎፐ፥ ታን ሁጲሳ ባጋ ቢታፐ ዎልቃማ ዎልቃማ ካዉተꬃቱዋ ጭታቱዋ ደንꬃደ፥ ባብሎነ ቦላ አሃደ ደአይ። ኡንቱንቱ አ ኦሊደካ ኦይቃና፤ ኡንቱንቱ ዎንዳፊ ዱኪደ የዴዳ ሂላንቻ ኦላንቻ ማላ። 10 ባብሎነ ቢታይ ቦንቀታና፤ አ ቦንቂያ ኡባይ ካላና። ታን መꬍና ጎዳይ ሀዋ ኦዳይ።

ባብሎነ ኩንደꬃ

11 “ህንተኖ፥ ባብሎነ አሳቶ፥ ታ አሳ ቦንቂያዋንቶ፥ ህንተ ናሸቲደ፥ ፖጩ ጌድታ። ቆሩዋ ካሌዳ ኡሳቲዳን፥ ህንተ ጲጽሌድታ፤ ዎታራ ፓራዳን ጫጌድታ። 12 ሽን ሀእ ህንተ ዋና ካታማይ ዬላታናነ ካዉሻና። ቃይ ካዉተꬃቱዋ ግዶንካ ባብሎነ ኡባፐ ዉርሰꬃ ግዳናዋ፤ ሃꬅ ባይና መላ ቢታ ግዳናዋ። 13 መꬍና ጎዳ ሀንቁዋ ጋሱዋን፥ ባብሎነ አሳይ ደኤናሳ ግዳናዋ፤ እ ኡባና ኮለተና። አ ላንቂያና አꬍያ ኡባይ አ ቦላን ጋኬዳ ቦሻ በኢደ፥ ዳጋማናነ፥ ‘ፖራ!’ ጋና።

14 “ህንተኖ፥ ዎንዳፍያ ዱክያዋንቶ፥ ባብሎነ ኦላናዉ አ ዩሹዋን ሳልፕተ፤ እ መꬍና ጎዳ ቦላን ናጋራ ኦꬄዳ ድራዉ፥ ህንተ ፖꬃቱዋን ኡባን አ ዱክተ። 15 ኡባ ባጋናካ ባብሎነ ቦላን ኦላ ዋሱዋ ዋስተ! ባብሎነ ኩሽያ እሜዳ፤ አ አዱሳ ግምበቱ ኩንዴድኖ፤ አ ግምቢያ ድርሳይካ ኮለቴዳ። መꬍና ጎዳይ አ ቦላን ሀሉዋ ከሲደ ደእያ ድራዉ፥ ህንተካ አ ቦላን ሀሉዋ ከስተ! እ ሀራቱ ቦላን ኦꬄዳዋ ህንተካ አ ቦላን ኦꬅተ! 16 ዘረꬃ ዘርያዋነ ጫካ ዎደ ሺሻናዉ ከስያዋ ኡባ ባብሎነፐ ꬋይስተ። ኡንኤꬅያዋንቱ ማሻዉ ያዬዳ ድራዉ፥ ሄ ቢታን ደእያ አሳይ ኡባይ ባረ ያራኮ ያራኮ ስሚደ፥ ባረ ቢታ ቢታ ባቃታና።

እስራኤልያ አሳይ ስማና

17 “እስራኤሊ ጋሙ የደርሲደ ላሌዳ ዶርሳ ማላ። ኮይሮ አሶረ ካቲ አ አሹዋ ሜዳ፤ ዉርሰꬃን ቃይ ባብሎነ ካቲ ናቡካዳናጾር አ መቀꬃ ꬎጌዳ። 18 ሄዋ ድራዉ፥ ኡባፐ ዎልቃማ መꬍና ጎዳይ፥ እስራኤልያ ጾሳይ፥ ታን ሀዋ ኦዳይ: አሶረ ካትያ ታን ሙረዳዋዳን፥ ባብሎነ ካትያካ አ ቢታካ ሙራና። 19 ሽን እስራኤልያ እ ሄመትያ ሳኣ ዛራና፤ ቃርመሎሳነ ባሳነ ደረቱዋን እ ሄመታና። ቃይ ኡንቱንቱ ኤፍሬማ ገዝያንነ ጋላኣደ ገዝያን ካሊደ ማና። 20 ሄ ዎድያንነ ሄ ጋላሳቱዋን አሳይ እስራኤልያን ባይዙዋ ኮያና፤ ሽን ባይዙ ꬋያና፤ ይሁዳን ናጋራ ኮያና፤ ሽን ቤተና። አያዉ ጎፐ፥ ሀይቁዋፐ ታን አሼዳ እስራኤልያ አሳ አቴዳዋንቱ ናጋራ ታን አቶ ያጋና። ታን መꬍና ጎዳይ ሀዋ ኦዳይ” ያጌ።

ባብሎነ ፕርዳ

21 ቃይካ መꬍና ጎዳይ ሀዋዳን ያጌ፤ “ምራታይማ ቢታነ ፕቆዳ ቢታን ደእያ አሳ ቦላን ደንድተ፤ ኡንቱንታ ኦልተ፥ ዎꬍተነ ኡንቱንታ ሙለ ꬋይስተ። ታን ህንተና አዛዜዳዋዳን ኡባባ ኦꬅተ። 22 ሄ ቢታን ኦላ ዋሱ ስሰቴ፤ ዎልቃማ ባሻይካ ጋኬዳ። 23 ቢታ ሳኣ ኡባ ሊቅስያ ድጅኑ አይ መኡዋ መኤዴ! አይባ ሊቁዋ ሊቄዴ! ካዉተꬃቱዋ ኡባ ግዶን ባብሎነ አይባ ዳጋንꬅያባ ግዴዴ! 24 ኔኖ፥ ባብሎነ፥ ታን ኔና ኦይቃናዉ ጲርያ ዎꬃድ፤ ኔን ኤረናን ደኣደ ገላደ ኦይቀታዳ። ኔን ታናና፥ መꬍና ጎዳና ጋዳቴዳ ድራዉ ኦይቀታዳ። 25 ታን መꬍና ጎዳይ ታ ኦላ ሚሻ ዎꬅያ ጎልያ ዶያድ፤ ታ ሀንቁዋ ኦላ ሚሻ አፐ ከሳድ። አያዉ ጎፐ፥ ታን ጎዳይ፥ ኡባፐ ዎልቃማ መꬍና ጎዳይ ባብሎነ ቢታን ኦꬅያ ኦሱ ደኤ። 26 ያና ሃና አ ቦላ ዶድተ! ካꬃይ ደእያ አ ጎታራቱዋ ፖግተ፤ ኦሞዱዋካ ካꬃዳን እት ዲራን ጉፕተ! አያነ አሸናን ዉርስ ꬋይስተ! 27 ቦራቱዋ ሹክያዋዳን፥ ኡንቱንቱ ኦላንቻቱዋ ሲፍተ! ባብሎነ አሳዉ አየ አና! አያዉ ጎፐ፥ ኡንቱንቱ ጋላሳይ፥ ኡንቱንቱ ሙረትያ ዎዲ ጋኬዳ።

28 “ኦሞደቴዳ አሳቱ ባብሎነፐ ከስ አኪደ፥ የሩሳላመ ባቃታና። ባብሎነ ቢታ አሳይ ጌሻ ጎልያ ቦላን ኦꬄዳባዉ መꬍና ጎዳይ ኡንቱንቱ ጾሳይ ሀሉዋ ከስያዋ ኡንቱንቱ ጽዮነን ሃሳያና።

29 “ባብሎነ ኦላናዉ ዎንዳፍያ ዱክያዋንታ ኡባ ጼግተ፤ እቱነ ከስ አከናዳን፥ ኡንቱንቱ አ ዩሹዋን ዶድኖ። መꬍና ጎዳ ቦላ፥ እስራኤልያ ጌሻ ቦላ፥ እ ኦቶረቴዳ ድራዉ፥ አዉ አ ኦሱዋዳን ዛርተ። እ ሀራቱ ቦላን ኦꬄዳዋዳን፥ አ ቦላንካ ኦꬅተ።* 30 ሄዋ ድራዉ፥ አ ያላጋ አቱማ አሳቱ ካታማ ግዶ ኦግያን ሀይቃና፤ ሄ ጋላስ አ ኦላንቻቱ ኡባይ ꬋያና። ታን መꬍና ጎዳይ ሀዋ ኦዳይ” ያጌ።

31 ጎዳይ፥ ኡባፐ ዎልቃማ መꬍና ጎዳይ ሀዋዳን ያጌ፤ “ኔኖ፥ ኦቶራንቻዉ፥ ታን ነ ቦላ ደንዳድ። አያዉ ጎፐ፥ ነ ጋላሳይ፥ ኔን ሙረትያ ዎዲ ጋኬዳ። 32 ኦቶራንቻይ ꬉበቲደ ኩንዳና፤ አ ፑደ ደንꬅያዌካ ደኤና። ታን አ ካታማቱዋ ግዶን ታማ ኤꬃና፤ ሄ ታማይ ዩሹዋን ደእያ ኡባ ም ድጋና” ያጌ።

33 ኡባፐ ዎልቃማ መꬍና ጎዳይ ሀዋዳን ያጌ፤ “እስራኤልያ አሳይነ ይሁዳ አሳይ እትፐ ናቀቴዳ። ኡንቱንታ ኦሞዲደ አፌዳዋንቱ ኡንቱንታ ዎልቃፐ ምንስ ኦይቄድኖ፤ የደናን ድጌድኖ። 34 ሽን ኡንቱንታ ዎዝያዌ ምና፤ አ ሱንꬃይካ ኡባፐ ዎልቃማ ጾሳ። እ ኡንቱንቱ ቢታዉ ሸምፑዋ እማናዉ፥ ኡንቱንቱ ድራዉ ሞተቴ። ሽን ባብሎነ ቢታን ደእያዋንቱ ሻቢርሳ እማና።

35 “ባብሎነ አሳይነ ባብሎነ ቢታን ደእያዋንቱ ማሻን ሀይቂኖ!

“አ ካፓቱነ አ አꬌዳ ኤራንቻቱ ማሻን ሀይቂኖ! ታን መꬍና ጎዳይ ሀዋ ኦዳይ።

36 “አ ዎርዱዋ ትምቢትያ ኦድያዋንቱ፥ ኤያቱ ማሻን ሀይቂኖ!

“አ ዎልቃማ ኦላንቻቱ፥ ዳጋሜዳዋንቱ ማሻን ሀይቂኖ!

37 “አ ፓራቱዋ ቦላነ አ ፓራቱዋ ጋረቱዋ ቦላ፥ ቃይ ማጫ አሳ ማላ ግዴዳ አ አላጋ ኦላንቻቱዋ ቦላ ማሻይ ዮ!

“አ ዱረታ ምንጅያ ጎልያ ቦላ ማሻይ ዮ! ያቶፐ አ ዱረታይ ኡባይ ቦንቀታና።

38 “አ ቦላ ኮሻይ ዮ! ያቶፐ አ ሃꬃይ መላና። አያዉ ጎፐ፥ ባብሎነ ቢታይ ኤቃ ምስለቱ ኩሜዳ ቢታ፤ ሄ ምስለቱ አሳ ዳጋንꬂኖነ ኤያይኖ።

39 “ሄዋ ድራዉ፥ ባብሎነ ባዞ ዶአቱነ ዎራካናቱ ደእያ ሳኣ ግዳናዋ፤ ቃይ ሶጎነቱካ አን ደአና። አን መꬍናዉካ አሳይ ደኤና፤ የለታ ኡባንካ አሳይ አን ኡተና። * 40 ጾሳይ በን ሶዶማነ ጋሞራ ኡንቱንቱ ዩሹዋን ደእያ ካታማቱዋና እትፐ ꬋይሴዳዋዳን፥ ባብሎነን ኦንነ ደኤና፤ አሳይ ኡባካ ያን ኡተና። ታን መꬍና ጎዳይ ሀዋ ኦዳይ። *

41 “በእተ፥ አሳይ ሁጲሳ ባጋ ቢታፐ ዬ፤ ምኖ ካዉተꬃቱነ ዳሮ ካተቱ ሳኣ ጋጻፐ ያናዉ ደንዲኖ። 42 ኡንቱንቱ ባረንቱ ዎንዳፍያነ ቶራ ኦይቄድኖ፤ ኡንቱንቱ መቀꬃ ኢታነ የድ ማረና አሳ። ኡንቱንቱ ባረንቱ ፓራ ቶጊደ ብያ ዎደ፥ ቤታይ ሾጭያ አባ ጉንꬃዳን ሀኔ። ኔኖ፥ ባብሎነ፥ ኡንቱንቱ ኡባይካ ኦላዉ ጊጌዳ አሳ ግዲደ፥ ነ ቦላን ሳልፔድኖ።

43 “ባብሎነ ካቲ ኡንቱንቱ ኦዱዋ ስሴዳ፤ አ ኩሺ ዳቡሪደ፥ ህልስ ጌዳ፤ ኦይꬃይ ኦይቄዳ ምሽራቲዳን፥ ኡንኡ አ ኦይቄዳ።

44 “ዮርዳኖሳ ሻፋ ላንቂያን ደእያ ዎራፐ ሎኦ ቆሩ ደኢያሳ ቆፐናን ከስያ ጋሙዋዳን፥ ታን ያደ፥ ባብሎነ አሳ ኡንቱንቱ ቢታፐ የደርሳና። ሄዋፐ ጉይያን፥ ታ ዶሬዳ አሳ አ ቦላን ሱንꬃና። አያዉ ጎፐ፥ ታ ማል ባዋ፤ ታን ኦꬃና ጌዳዋካ ተአናዉ ዳንዳይያ አሳይ ባዋ። አይ ሄንꬃንቻይ ታናና ኤቀታናዉ ዳንዳዪ? 45 ሄዋ ድራዉ፥ ታን መꬍና ጎዳይ ባብሎነ አሳ ቦላንነ ባብሎነ ቢታ ቦላን ሀልቼዳዋነ ቆፔዳዋ ስስተ! ኡንቱንቱ ናናቱዋ ዎልቃን ጎቺደ አፋና፤ ሄዋ ጋሱዋን ኡንቱንቱ ሶ አሳይ ኡባይ ዳጋማና። 46 ባብሎነ ኩንደꬃ ጊረꬃይ ቢታ ቃꬃና፤ ባብሎናቱዋ ዋሱካ ካዉተꬃቱዋ ኡባን ስሰታና” ያጌ።

51

ባብሎነ ቦላን ጉጃ ፕርዳ

1 መꬍና ጎዳይ ሀዋዳን ያጌ፤ “ባብሎነ አሳነ ባብሎነ ቢታ ꬋይስያ ጫርኩዋ ታን ኪታና። 2 ታን ባብሎነ ቦላ አላጋቱዋ፥ ጫርኩዋዳን ፑንያዋንታ ኪታና፤ አ ቢታ አይነ ባይናዋ ኦꬃና። አ ባየꬃ ጋላስ ኡንቱንቱ ኡባ ሳና አ ዶዳና። 3 አ ኦላንቻቱ ዎንዳፍያ ዱካናዉ ዎይ ባረንቱ ኦላ ሚሻ ዳንጫናዉ ናጎፕተ። አ ያላጋቱዋ አሾፕተ፤ አ ኦላንቻቱዋ ሙልያ ꬋይስተ። 4 ኡንቱንቱ ባብሎነ ቢታን ሲፈት ዉራና፤ ኡንቱንቱ ካታማቱዋ ኦገቱዋንካ ጫደት ኩንዳና። 5 እስራኤልያ ቢታይነ ይሁዳ ቢታይ እስራኤልያ ጌሻ፥ ታና፥ ናቄዳ ናጋራን ኩሜዳዋ ግዶፐነ፥ እስራኤልያ ግድና፥ ይሁዳ ግድና፥ ላኡዋካ ታን ኡንቱንቱ ጾሳይ፥ ኡባፐ ዎልቃማ መꬍና ጎዳይ አምአቲዳን የጋበይከ።

6 “ባብሎነፐ ባቃትተ! አሳይ ኡባይ ባረ ሸምፑዋ ሸምፑዋ አሾ! እ ኦꬄዳ ናጋራ ጋሱዋን ህንተ ዎꬎፕተ! ሀዌ ዎዲ ታን መꬍና ጎዳይ ታ ሀሉዋ ከስያ ዎደ። 7 ባብሎነ ሳኣን ደእያ አሳይ ኡባይ ኡሺደ ማꬆትያ ዎይንያ ኤሳይ ትገትያ፥ መꬍና ጎዳ ኩሽያን ደእያ ዎርቃ ዋንጫ ማላ። ካዉተꬃቱ ኡባቱ ሄ ዎይንያ ኤሳ ኡሺደ ጎዬድኖ። * 8 ባብሎነ ቆፐናን ኩንዲደ መኤዳ። ሄዋ ድራዉ፥ አዉ ዬክተ! አ ማዱꬃዉ ꬋልያ እምተ። ኦን ኤሪ፥ እ ፓጻነንቶነ። 9 ባብሎነን ደእያ አላጋ አሳቱ፥ ‘ኑን ባብሎነ ፓꬃናዉ ኮዬዶ፤ ሽን ፓጻናዉ ዳንዳይቤና። አነ አ አግ ባሺደ፥ ኑ ቢታ ቢታ ስሜቶ። አያዉ ጎፐ፥ አ ፕርዳይ ሃኪደ፥ ሳሉዋ ጋኬዳ፤ ቦላ ሻርያ ጋካናዉ ፑደ ꬎቄዳ’ ያጌድኖ” ያጌ። *

10 እስራኤልያ አሳይ፥ “መꬍና ጎዳይ ኑና ሻትንꬄዳ! አነ ጽዮነ ቢደ፥ መꬍና ጎዳይ ኑ ጾሳይ ኦꬄዳዋ አሳዉ ኦዶይተ!” ያጋና።

11 መꬍና ጎዳይ ባብሎነ ꬋይሳናዉ ቆፋ ቃቼዳ ድራዉ፥ ሜዶናቱዋ ካተቱዋ ኦላዉ ደንꬄዳ፤ መꬍና ጎዳይ ባረ ጌሻ ጎልያ ሀሉዋ ሀዋዳን ኦꬂደ ጭገታና። ሜዶናቱዋ ጋዳዋቱ ሀዋዳን ያጌድኖ፤ “ዎንዳፍያ ሌፍተ፤ ጎንዳለቱዋ ኦይቂተ! 12 ባብሎነ ቦላ ኦላ ባንድራ ደንꬅተ፤ ናግያዋንታካ ምንꬅተ! ዎችያዋንታካ ኡንቱንቱ ሳኣን ሳኣን ዎꬅተ፤ ዙጊደ ናግያ ኦላንቻቱዋካ ጊግስተ!” ያጌድኖ። አያዉ ጎፐ፥ መꬍና ጎዳይ ባብሎነን ደእያ አሳ ቦላ ሃሳዬዳዋነ ቆፔዳዋ ኦꬃና።

13 ባብሎነ፥ ኔን ዳሮ ሻፋቱነ ዳሮ ማጹ ኩሜዳ ቢታ፤ ሽን ነ ዉርሰꬃይ ጋኬዳ፤ ኔን በሰና ኦግያን ደምያ ጎአይካ ዱጼዳ። * 14 ኡባፐ ዎልቃማ መꬍና ጎዳይ፥ “ቦሊ ቢታ ኩምያዋዳን፥ ታን አሳቱዋ ነ ቢታን ኩንꬃና፤ ኡንቱንቱካ ኔና ጾኔዳ ናሸቻ ባረንቱ ቃላ ꬎቁ ኦꬂደ፥ ነ ቦላን ጋይራና” ያጊደ ባረ ሱንꬃን ጫቄዳ።

ጋላታ የꬃ

15 ጾሳይ ባረ ዎልቃን ሳኣ መꬌዳ፤

ባረ አꬌዳ ኤራተꬃን ቢታ ባሴዳ፤

ሳሎቱዋካ ባረ አኬካን ምጬዳ።

16 እ ሃሳይያ ዎደ፥

ሳሉዋን ደእያ ሃꬃቱ ጉሚኖ።

ሻራቱዋ እ ሳኣ ጋጻፐ አዬ።

ቃይ እራይ ቡክያ ዎደካ፥

ዋልቃንꬃ ዎልቃምሴ።

ባረ ምንጅያ ሳኣፐካ ጫርኩዋ ከሴ።

17 አሳይ ኡባይ አኬካይነ ኤራይ ባይናዋ።

ቃይ ዎርቃ ትጊደ፥

ኤቃ ምስለቱዋ መꬍያዋንቱ ኡባቱ ዬላቴድኖ።

አያዉ ጎፐ፥ ኡንቱንቱ ምስለቱ ዎርዶነ ሸምፑ ባይናዋንታ።

18 ሄ ምስለቱ ፓናዋንታነ፥

ካቴዳዋንታ።

ኡንቱንቱ ቦላን ፕርዳይ ይያ ዎደ፥ ኡንቱንቱ ꬋያና።

19 ሽን ያቆባ ጾሳይ፥

ሄዋ ማላ ግደና።

አያዉ ጎፐ፥ እ ኡባባ መꬌዳዋ።

እስራኤልያ አሳይ እ ባረዉ ዶሬዳ ዛረ።

አ ሱንꬃይካ ኡባፐ ዎልቃማ መꬍና ጎዳ።

ጾሳ ድጅኑዋ

20 ጾሳይ ሀዋዳን ያጌ፤ “ባብሎነ፥ ኔን ታ ድጅኑዋነ ታ ኦላ ሚሻ። ኔናን ጎኤታደ ታን ቢታቱዋ መንሬꬃድ፤ ካዉተꬃቱዋካ ꬋይሳድ። 21 ኔናን ጎኤታደ ፓራቱዋነ ፓራ ቶግያዋንታ፥ ፓራ ጋረቱዋነ ኡንቱንታ ላግያዋንታ መንሬꬃድ። 22 ኔናን ማጫዋነ አቱማዋ፥ ጭማነ ናናቱዋ፥ ዎዳላቱዋነ ጌላዮቱዋ መንሬꬃድ። 23 ኔናን ሄንꬃንቻነ አ ዉድያ፥ ጎሽያዋነ አ ዋꬃ ቦራቱዋ፥ ደርያ ሞድያዋንታነ ካፖቱዋ መንሬꬃድ” ያጌ።

ባብሎነ ፕርዳ

24 መꬍና ጎዳይ ሀዋዳን ያጌ፤ “ባብሎነ አሳይነ ባብሎነን ደእያዋንቱ ጽዮነ ቦላ ኦꬄዳ ኢታ ሀሉዋ ታን ህንተ ጼልሽን ከሳና።

25 “ኔኖ፥ ባብሎነ፥ ኔን ቢታ ሳኣ ባይዝያ ዎጋ ደርያ ማላ፤ ሽን ታን መꬍና ጎዳይ ኔና ሞርካይ። ታን ታ ኩሽያ የዳደ፥ ኔና ደርያ ቦላፐ ዱገ ጎንዶርሳና፤ ሄዋፐ ጉይያን፥ ኔን ጹገቴዳ ደርያ ግዳደ አታና። 26 ላኤንꬆ ኔፐ ባሱዋን የግያ ዎይ ግምቢያዉ አክያ ሹቻይ ደኤና፤ ኔን መꬍናዉካ አይነ ባይናዋ ግዳናዋ። ታን መꬍና ጎዳይ ሀዋ ኦዳይ።

27 “ባብሎነ ቦላ ኦላ ባንድራ ደንꬅተ፤ አሳ ኡባ ግዶን ማላካታ ፑንተ። አ ኦላናዉ አሳ ኡባ ጊግስተ፤ አራራተ፥ ሚናነ አሽካናዛ ካዉተꬃቱዋ ጼስተ። ኦላ ጋዳዋካ ሱንꬅተ፤ ቦልያ ኬሻ ዳሮ ፓራቱዋካ አህተ። 28 ባብሎነ ኦላናዉ ካዉተꬃቱዋ ኡባ ጊግስተ፤ ሜዶና ካተቱዋ፥ ኡንቱንቱ ካፖቱዋ፥ ደርያ ሞድያዋንታነ ኡንቱንቱ ሞድያ ቢታ አሳ ኡባ ደንꬅተ።

29 “ባብሎነ ኦንነ ደኤና ባዞ ኦꬃናዉ መꬍና ጎዳይ ሀልቼዳ ሀልቹዋ ፖልያ ድራዉ፥ ቢታይ ኡባይ ኮኮረነ ፖርቃካቴ። 30 ባብሎነ ኦላንቻቱ ኦላ ኦለትያዋ አጌድኖ፤ ባረንቱ ጌሱዋን ኡት ባሼድኖ። ኡንቱንቱ ዎልቃይ እጽና፤ ኡንቱንቱ ማጫ አሳ ማላ ግዴድኖ። ኡንቱንቱ ጎላቱካ ጹገቴድኖ፤ ኡንቱንቱ ካታማ ዩሹዋ ግምቢያ ፐንገቱዋ ኩልቡካ መኤድኖ። 31 ሀ ጋጻፐ ህን ጋጻ ጋካናዉ፥ ካታማይ ሞርክያን ኦይቀቴዳዋ ባብሎነ ካትያዉ ኦዳናዉ፥ ዎጽያዌ ዎጽያዋ ካሊደ፥ ኪተቴዳዌካ ኪተቴዳዋ ካሊደ ቢኖ። 32 ቃይ ሻፋና ፕንያ ሳአቱ ኦይቀቴዳዋ፥ ሻፋ ዩሹዋን ደእያ ዎራይ ጹገቴዳዋነ ኦላንቻቱ ዳጋሜዳዋ ኡንቱንቱ ካትያዉ ኦዳናዉ ቢኖ” ያጌ።

33 ኡባፐ ዎልቃማ መꬍና ጎዳይ፥ እስራኤልያ ጾሳይ ሀዋዳን ያጌ፤ “ባብሎነ ቢታይ ካꬃ ቆጽያ ኡዱማ ማላ፤ ጉꬃ ዎድያፐ ጉይያን፥ እ ጫከትያ ዎዲ ያና” ያጌ።

ጾሳይ እስራኤልያ አሳ ማዳና

34 ባብሎነ ካቲ ናቡካዳናጾር ኑና ዉርሲደ ሜዳ፤ ኑ ካታማካ መላ ደእያ ኦቱዋ ማላ ከሴዳ። ዳዊ ምትያዋዳን፥ አ ምቴዳ፤ ማልኦባ ሚደ ኩንꬄዳዋዳን፥ እ ኑ አቁዋን ባረ ጋንጅያ ኩንꬄዳ፤ ያቲደ አቴዳዋ ሙጪደ ጩቼዳ። 35 ሄዋ ድራዉ፥ ጽዮነ አሳይ፥ “ባብሎነ ኑ ቦላነ ኑ አሳ ቦላ ኦꬄዳ ኢታባይ ኡባይ አ ቦላ ስሞ።” የሩሳላመ አሳይ፥ “ኑ ሱꬃ አጩ ባብሎነን ደእያ አሳ አቾ” ያጌ።

36 ሄዋ ድራዉ፥ መꬍና ጎዳይ የሩሳላመ አሳዉ ሀዋዳን ያጌ፤ “ነ ድራዉ ታን ሞተታና፤ ነ ሀሉዋካ ታን ከሳና። ታን ባብሎነ ሃꬃ መልሳና፤ አ ፑልቶቱዋካ ቶይሳና። 37 ባብሎነ ሹቻ ኬላነ ዎራካናቱ ደእያ ጌሶ ግዳናዋ። ቃይ አ በኤዳ ኡባይ ዳጋማናነ፥ ‘ፖራ!’ ጋና። አን እት አሳይነ ላኤንꬆ ደኤና። 38 ባብሎነ አሳይ ኡባይ ጋሙዋዳን ጉዳና፤ ቃይ ጋሙዋ ማራዳን ዳራና። 39 ኡንቱንቶ ቦላይ ሆእያ ዎደ፥ ታን ኡንቱንቶ ናሸችያ ኡሻ ግብራ ጊግሳና፤ ኡንቱንቱ ሄዋፐ ኡሺደ፥ ባረንታ ዶጋና ጋካናዉ፥ ታን ኡንቱንታ ማꬆያና። ኡንቱንቱ ላኤንꬆ ደንደናዳን፥ መꬍናዉ ገምእሻና። ታን መꬍና ጎዳይ ሀዋ ኦዳይ። 40 ሹካናዉ አፍያ ዶርሳቱዋዳን፥ ዶርሳ ኦርገቱዋዳንነ ዴሻ ኦርገቱዋዳን፥ ታን ኡንቱንታ ሹካዉ አፋና።

ባብሎነ ቦላ ጋካናባ

41 “አሳይ ኡባይ ሳቢያ ባብሎነ ኦይቀቴዳ! ባብሎነ ካዉተꬃቱዋ ኡባ ግዶን አይባ ዳጋንꬅያባ ግዴዴ! 42 ባብሎነ ሞርከቱ አባ ቤታይ ደንድያዋዳን ደንዲደ፥ ካታማን ኤሌድኖ። 43 አ ካታማቱ ኮለቲደ፥ ዳጋንꬅያባ ግዴድኖ፤ እራይ ቡከና ባዞ ቢታ፥ አይ አሳይነ ደኤና ቢታነ አሳ ናአይ ግዱዋና አና ቢታ ግዴድኖ። 44 ቤላ ግያ ባብሎነ ጾሳ ታን ሙራና፤ እ ምቴዳዋካ ታን አ ኡሉዋፐ ከስሳና። ሄዋፐ ጉይያን፥ ካዉተꬃቱ አኮ ዙልያዋ አጋና፤ ባብሎነ ግምቢካ ኩንዳና።

45 “ታ አሳዉ፥ አ ግዶፐ ከስተ! ህንተ ኡባይካ መꬍና ጎዳ ሀንቁዋ ሱሉዋፐ ህንተ ሁጲያ ሁጲያ አሽተ! 46 ቢታን ኦደትያ ኦዱዋ ስስያ ዎደ፥ ህርጎፕተነ ያዮፕተ! ላይꬃን ላይꬃን ኦዱ ኦዱዋ ካል ካሊደ ያና። ሄ ዎደ ካቲ ካትያ ቦላ ደንድያ ማካላ ኦዱ ቢታን ስሰታና።

47 “ሄዋ ድራዉ፥ ታን ባብሎነ ኤቃ ምስለቱዋ ሙርያ ጋላሳቱ ያና። ሄ ቢታይ ኡባይካ ዬላታና፤ ሲፈቴዳዋንቱ ኡባይ ካታማ ግዶን ኩንዳና። 48 ሁጲሳ ባጋፐ ይያ ባይዝያዋንቱ ኩሽያን ባብሎነ ኦይቀትያ ድራዉ፥ ሳሉነ ሳአይ ቃይ ኡንቱንቱ ግዶን ደእያ ኡባባይ እልላና። ታን መꬍና ጎዳይ ሀዋ ኦዳይ። * 49 ባብሎነ እስራኤልያ አሳነ ሀራ ቢታን ደእያ አሳ ኡባ ዎꬌዳዋዳን፥ ባብሎነ አሳይካ ሀይቃናዉ ኮሼ። *

ባብሎነን ደእያ እስራኤላቶ ኦደቴዳ ትምቢትያ

50 “ታ አሳዉ፥ ህንተ ኦላፐ ከስ አኬድታ። ሄዋ ድራዉ፥ ቢተ! ሀዋን ኤቆፕተ! ህንተ ደእያ ሃኮ ቢታንካ ታና መꬍና ጎዳ ሀሳይተ፤ የሩሳላመካ ቆፕተ። 51 ህንተ፥ ‘ኑን ቦረቴዳ ድራዉ ካዉሼዶ፤ አላጋቱ መꬍና ጎዳ ጎልያን ጌሻ ሳአቱዋ ገሌዳ ድራዉ፥ ኑን ዬላ ማዬዶ’ ያጌድታ።

52 “ሽን ታን መꬍና ጎዳይ ባብሎነ ኤቃቱዋ ሙርያ ዎዲ ያና። ደሸቴዳዋንቱ ቢታ ኡባን ኦላና። 53 ባብሎነ ሳሉዋ ፑደ ከሲደ፥ ያን ጌሱዋ መꬋናዉ ዳንዳይንቶነ፥ ያ ጋካናዉ ከሲደ፥ አ ያን ባይዝያ አሳ ታን ኪታና። ታን መꬍና ጎዳይ ሀዋ ኦዳይ።

ባብሎነ ꬋያና

54 “ባብሎነፐ አሳ ዋሱዋ ኮሻይ፥ ባብሎነ ቢታፐ ዎልቃማ ባየꬃ ኮሹንቻይ ስሰታና! 55 አያዉ ጎፐ፥ መꬍና ጎዳይ ባብሎነ ባይዛና፤ አ ዎልቃማ ኮሻካ ጮኡ ኦꬃና። አባ ቤታዳን ጉምያ ሞርከቱ ዎራጂደ ጋርማማና። 56 ባይዝያዋንቱ ባብሎነ ቦላ ያና፤ አ ኦላንቻቱ ኦይቀታና፤ ኡንቱንቱ ዎንዳፊካ መአና። ታን መꬍና ጎዳይ ሀሉዋ ከስያ ጾሳ ግድያ ድራዉ፥ ኡንቱንቱ ኦሱዋዳን ታን ኡንቱንቶ ዛራና። 57 ታን አ ካፖቱዋ፥ አ አꬌዳ ኤራንቻቱዋ፥ አ ደርያ ሞድያዋንታ፥ አ ኦላ ጋዳዋቱዋነ አ ኦላንቻቱዋ ማꬆያና፤ ኡንቱንቱ ላኤንꬆ ደንደናዳን፥ መꬍናዉ ገምእሻና። ታን ካቲ፥ ኡባፐ ዎልቃማ መꬍና ጎዳ ጌተትያዌ ሀዋ ኦዳይ” ያጌ።

58 ኡባፐ ዎልቃማ መꬍና ጎዳይ ሀዋዳን ያጌ፤ “ኦርድያን ግምበቴዳ ባብሎነ ዩሹዋ ግምቢ ሳኣን ዋላከታና፤ አ አዱሳ ፐንገቱካ ታማን ጹገታና። አሳይ ኦꬄዳዌ ኡባይ መላ፤ ካዉተꬃቱካ ታማይ ማናባዉ ጮ ዳቡሪኖ” ያጌ።

ኤርማስ ባብሎነ ኪታ የዴዳ

59 ማህሴያ ናኣ ኔርያ ናአይ ሳራይ ካትያ ሰደቅያሳዉ ኦꬅያ ካፑዋ። ሰደቅያስ ይሁዳን ካተቴዳ ኦይደንꬆ ላይꬅ፥ ሳራይ አናና ባብሎነ ብያ ዎደ ኤርማስ ሳራያ ቦላ ኪታ የዴዳ። 60 ባብሎነ ቦላን ጋካናዉ ደእያ ኢታባ ኡባነ ባብሎነ ጼልያ ሀራባ ኡባ ኤርማስ እት ጻꬃ ማጻፋን ጻፌዳ። 61 ሳራያ ሀዋዳን ያጌዳ፤ “ኔን ባብሎነ ቢታ ጋኬዳ ዎደ፥ ነ ቃላ ꬎቁ ኦꬃደ፥ አሳዉ ሀ ማጻፋ ናባባ። 62 ቃይ ሀዋዳን ያጋደ ዎሳ፤ ‘አቤት መꬍና ጎዳዉ፥ ኔን፥ “ታን ሀ ሳኣ ባይዛና፤ ሀ ሳኣን ፓጻ ቃጽያ መት፥ አሳይካ፥ መሂካ ደኤና፤ ሀ ሳአይ መꬍናዉ ባዞ ግዳናዋ” ያጋዳ’ ያጋ። 63 ሀ ጻꬃ ማጻፋ ናባባደ ዉርሴዳዋፐ ጉይያን፥ ሹቻ ሄ ማጻፋና ጋꬃ ቃቻደ፥ ኤፍራጺሳ ሻፋን ኦላ። * 64 ‘ታን ጾሳይ አ ቦላን አህያ ኢታ ጋሱዋን፥ ባብሎነካ ሀዋዳን ላኤንꬆ ደንደናዳን ሙከታና’ ያጋይ ያጋ” ያጌዳ።

ኤርማስ ሃሳዬዳ ቃላይ ሀዋን ፖለቴዳ።

52

የሩሳላመ ኩንደꬃባዉ ኪተቴዳ ጉጃ ኦዱዋ

(52፤ 2 ካታ. 24:18—25:7፤ ኤር. 39:1-10)

1 ሰደቅያስ ካተትያ ዎደ፥ ላይꬃይ አዉ ላታማነ እታ፤ የሩሳላመን እ ታማነ እት ላይꬃ ካተቴዳ። አ አት ሱንꬃይ ሀሙጻሎ፤ አ ሊብና ካታማን ደእያ ኤርማሳ ናቶ። 2 እዮአቄም ኦꬄዳዋዳን፥ ሰደቅያስካ መꬍና ጎዳ ስንꬃን ኢታባ ኦꬄዳ። 3 መꬍና ጎዳይ የሩሳላመ አሳ ቦላነ ይሁዳ አሳ ቦላ ሀንቀቴዳ ድራዉ፥ ዉርሰꬃን ኡንቱንታ ባረ ስንꬃፐ ድጌዳ።

ሰደቅያስ ባብሎነ ካትያ ቦላ ማካሊደ ደንዴ። 4 ሰደቅያስ ካተቴዳ ኡዱፑንꬃ ላይꬅ፥ ታማንꬃ አግናን፥ ታማንꬃ ጋላስ ባብሎነ ካቲ ናቡካዳናጾር ባረ ኦላንቻቱዋ ኡባ አክ ዪደ፥ የሩሳላመ ዶዴዳ። ኡንቱንቱ አ ዩሹዋንካ ቢታ ኬላ ኬሌድኖ። * 5 ሰደቅያስ ካተቴዳ ታማነ እተንꬃ ላይꬃ ጋካናዉ፥ የሩሳላመ ካታማይ ዶደቲደ ጋምኤዳ።

6 ሄዋ ጋሱዋን ቢታን ኮሻይ ሱልና፥ ሄ ላይꬅ ኦይደንꬆ አግናን፥ ኡዱፑንꬃ ጋላሳን፥ ሄ ቢታ አሳዉ ምያባይ ꬋዬዳ። 7 ያን ደእሽን ካታማ ዩሹዋ ግምቢ እት ባጋና ኮለቴዳ። ባብሎነ አሳይ ካታማ ዩይ አꬊደ ናጎፐካ፥ ይሁዳ ካትያ ኦላንቻቱ ሙለ ኡባይ ቃማ ካትያ አታክልትያ ሳኣ አፍያ ኦግያ ኦይቂደ፥ ላኡ ድርሳ ግምበቱዋ እትፐ ጋꬅያ ፐንግያና ከሲደ ባቃቴድኖ። ኡንቱንቱ ዮርዳኖሳ ድልቡዋኮ ስሚደ ቤድኖ። * 8 ሽን ባብሎነ ኦላንቻቱ ካትያ ሰደቅያሳ የደርሲደ፥ እያርኮ ደምባ ጋꬂደ ኦይቄድኖ። አ ኦላንቻቱ ኡባይ አፐ ሻከቲደ ላለቴድኖ።

9 ሄዋፐ ጉይያን፥ ኡንቱንቱ አ ሀማታ ቢታን፥ ርብላ ካታማን ደእያ ባብሎነ ካትያኮ አፌድኖ። ያን ናቡካዳናጾር ሰደቅያሳ ቦላ ፕርዴዳ። 10 ቃይ ሰደቅያሳ ናናቱዋ ሰደቅያስ ጼልሽን፥ ባብሎነ ካቲ ዎꬌዳ። ይሁዳ ካፖቱዋ ኡባካ ኡንቱንቱ ያን ርብላ ካታማን ዎꬌድኖ። 11 ሄዋፐ ጉይያን፥ ሰደቅያሳ አይፈቱዋ ዎጭ ከሲደ፥ ሳንሳላታን አ ቃቺደ፥ ባብሎነ ቢታ አኪደ አፌድኖ። እ ሀይቃና ጋካናዉ፥ ያን ቃሾ ጎልያን አ ዎꬄድኖ።*

ጌሻ ጎሊ ኮለቴዳ

(2 ካታ. 25:8-17)

12 ናቡካዳናጾር ባብሎነን ካተቴዳ ታማነ ኡዱፑንꬃ ላይꬃን፥ እቼሸንꬆ አግናን፥ ታማንꬆ ጋላሳን፥ ካትያ ኦሳንቻቱዋፐ እቱ፥ ካትያ ናግያዋንቱ ካፑ ናቡዛራዳን የሩሳላመ ገሌዳ። 13 መꬍና ጎዳ ጌሻ ጎልያ፥ ካትያ ጎልያነ የሩሳላመን ደእያ ኬꬃቱዋ ኡባ ታማን ጹጌዳ፤ ዎልቃማ ጎልያ ግያ ጎልያ ኡባ ጹጌዳ። * 14 ባብሎነ ኦላንቻቱ ኡባይ ካትያ ናግያዋንቱ ካፑዋ አዛዙዋን፥ የሩሳላመ ካታማ ዩሹዋን ደእያ ድርሳ ግምቢያ ኡባ ቆሌድኖ። 15 ናቡዛራዳን አማሬዳ ህዬሳቱዋ፥ ካታማን አቴዳ አሳቱዋነ ካዲደ ባብሎነ ኦላንቻቱዋን ጋከቴዳ አሳቱዋ ኩሽያ ሂላ ኤርያ አሳቱዋናካ ጉጂደ፥ ኦሞዶ አፌዳ። 16 ሽን ናቡዛራዳን ህዬሳቱዋፐ አማሬዳዋንታ ዎይንያ ቱራ ቶካናዳንነ ጋድያ ጎሻናዳን፥ ይሁዳን አሼዳ።

17 ባብሎነ አሳቱ መꬍና ጎዳ ጌሻ ጎልያ ስንꬃን ደእያ ናሃስያፐ መꬌዳ ቱሳቱዋ፥ ሚሻቱዋ ዎꬅያ ጋረቱዋነ አኮ-ከርያ መንሬꬄድኖ፤ ናስያ ኡባ ባብሎነ አፌድኖ። * 18 ሄዋዳንካ፥ ቃይ ከረቱዋ፥ አካፋቱዋ፥ ጾምፕያ ሻሉዋ ጼራ ፕትያባቱዋ፥ ኩይጻሮቱዋ፥ እጻና ሳነቱዋነ ያርሽያ ዎደ ጎኤትያ ናሃስያ ሚሻቱዋ ኡባ አክ አፌድኖ። 19 ካትያ ናግያዋንቱ ካፑ ናቡዛራዳን ቃይካ ዎርቃፐነ ብራፐ ኦሰቴዳ ድስተቱዋ፥ ታማ አክያ ሚሻቱዋ፥ ኩይጻሮቱዋ፥ ከረቱዋ፥ ጾምፕያ ዎꬅያ ባላቱዋ፥ እጻና ሳነቱዋነ ኡሻ ያርሾ ጎኤትያ ኦቶቱዋ አክ ቤዳ። 20 ካቲ ሶሎሞን መꬍና ጎዳ ጌሻ ጎልያን ኦሰትያባቶ መꬌዳ ላኡ ቱሳቱ፥ አባ ጋጳቲ፥ አፐ ጋርሳና ደእያ ታማነ ላኡ ኮሩማቱዋ ምስለቱነ ሚሻቱዋ ዎꬅያ ጋረቱ መቴዳ ናሃስያ ብራታቱ ሚዛናን ልካናዉ ዳንዳየተናዋ ኬሻ ዳራ። 21 ላኡ ቱሳቱካ እት ማላ ግዲደ፥ እቱ እቱ ታማነ ሆስፑን ዋꬋ አዱሳ። ኡንቱንቱ ጼሳ ዩሹ ታማነ ላኡ ዋꬋ። ኡንቱንቶ ግዱ ኮፋ ግዲደ፥ ብራታይ ኦይዱ ብራꬍያ ኬሻ ኦርዶ። 22 ላኡ ቱሳቱዋ ሁጲያንካ ናሃስያፐ ኦሰቴዳ ጉምቦቱ ደኢኖ። እት ጉምቡዋ ጌሳይ እቼሹ ዋꬋ ግዲደ፥ ዩሹ ግትያ ምስልያንነ ሮማንያ ቴራ ምስልያን አሌቀት ኡቴዳ። ላኤንꬆ ጉምቡካ አ ማላ። 23 ጉምቦቶ ምይያን ምይያን ደእያ ሮማነቱዋ ምስለቱ ኡዱፑን ታማነ ኡሱፑና፤ ዩሹዋን ደእያ ግትያ ማላትያ ምስለቱዋፐ ቦላ ባጋና ደእያ ሮማንያ ምስለቱ ኡባና እት ጼታ።

ይሁዳ አሳይ ኦሞደቲደ ባብሎነ ቤዳ

(2 ካታ. 25:18-21፣ 27-30)

24 ካትያ ናግያዋንቱ ካፑ ናቡዛራዳን ቄስያ ኡባቱዋ ካፑዋ ሳራያ፥ አፐ ካልያ ቄስያ ጻፋንያነ ፐንግያ ናግያ ሀራ ሄዙ አሳቱዋ ኦይቄዳ። 25 ቃይ ሄ ዎደ ጋካናዉ፥ ካታማን ደእያ አሳፐ ኦላ ጋዳዋ፥ ካትያ ዞርያዋንቱፐ ላፑን አሳቱዋ አፌዳ። ኦላ ጋዳዋ ጻፍያ፥ ሄዌነ ኦላንቻቱዋ አሳ ግዶፐ ቆሪደ ከስያዋነ ሀራ ኡሱፑን ታሙ ዎልቃማ አሳቱዋ አፌዳ። 26 ካፑ ናቡዛራዳን ኡንቱንታ ኡባ አኪደ፥ ባብሎነ ካትያኮ፥ ርብላ ካታማ አፌዳ። 27 ያን ርብላ ካታማን፥ ሀማታ ቢታን ባብሎነ ካቲ ኡንቱንታ ኡባ ዎꬌዳ። ሄዋዳን ሀኒደ፥ ይሁዳ አሳይ ባረ ቢታፐ ደንዲደ፥ ኦሞዶ ቤዳ።

28 ናቡካዳናጾር ካተቴዳ ላፑንꬃ ላይꬃን ሄዙ ሻአነ ላታማነ ሄዙ አሳ ይሁዳፐ ኦሞዴዳ። 29 ቃይ ታማነ ሆስፑንꬃ ላይꬃን ሆስፑን ጼታነ ሀታማነ ላኡ አሳ የሩሳላመፐ ኦሞዴዳ። 30 ናቡካዳናጾር ካተቴዳ ላታማነ ሄዘንꬆ ላይꬃን ካትያ ናግያዋንቱ ካፑ ናቡዛራዳን ላፑን ጼታነ ኦይታማነ እቼሹ አሳ ኦሞዴዳ። አሳ ፓይዱ ኡባና ኦይዱ ሻአነ ኡሱፑን ጼታ።

31 ኤዊል-ማሮዳክ ካተቴዳ ላይꬅ ይሁዳ ካትያ ዮኣኪና ቦንቺደ፥ ቃሹዋፐ ብሌዳ። ሄዌ ሀኔዳዌ ዮኣኪን ኦሞደት ቃሸቲደ ቤዳ ሀታማነ ላፑንꬃ ላይꬅ፥ ታማነ ላኤንꬆ አግናን፥ ላታማነ እቼሸንꬆ ጋላሳና። 32 ኤዊል-ማሮዳክ ዮአኪናና ማልኦ ቃላ ሃሳዪደ፥ ባብሎነን ኦሞዱዋን ደእያ ሀራ ካተቱዋ ኡባፐ አꬂደ፥ አ ቦንቼዳ። 33 ሄዋ ድራዉ፥ ዮኣኪን ቃሾ ጎልያን ማዬዳ ማዩዋ ላሜዳ። እ አቴዳ ባረ ደኡዋ ላይꬃ ኡባን ካትያ ማዳፐ ሜዳ። 34 ዮኣኪን ሀይቃና ጋካናዉ፥ ሀች ሀች አዉ ኮሽያባ ኡባ ባብሎነ ካቲ እሜዳ።

* 1:2 2 ካታ. 22:3—23:27፤ 2 ኦዱዋ 34:8—35:19

* 1:3 2 ካታ. 23:36—24:7፤ 25:21፤ 2 ኦዱዋ 36:5-8፤ 11:21

* 3:6 2 ካታ. 22:1—23:30፤ 2 ኦዱዋ 34:1—35:27

* 4:3 ሆሰ 10:12

* 5:21 ኢሳ. 6:9-10፤ ህዝ. 12:2፤ ማር. 8:18

* 5:22 ኢዮባ 38:8-11

* 6:12 ኤር. 8:10-12

* 6:14 ህዝ. 13:10

* 7:11 ማቶሳ 21:13፤ ማር. 11:17፤ ሉቃሳ 19:46

* 7:12 ኢያሳ 18:1፤ ማዝ. 78:60፤ ኤር. 26:6

* 7:18 ኤር. 44:7-19

* 7:31 ዎጋ 18:21፤ 2 ካታ. 23:10፤ ኤር. 32:35

* 7:34 ኤር. 16:9፤ 25:10፤ ሳፃ 18:23

* 8:10 ኤር. 6:12-15

* 8:11 ህዝ. 13:10

* 9:24 1 ቆሮ. 1:31፤ 2 ቆሮ. 10:17

* 10:7 ሳፃ 15:4

* 15:1 ህዝ. 32:11-14፤ ፓይ. 14:13-19፤ 1 ሳሜላ 7:5-9

* 15:2 ሳፃ 13:10

* 15:4 2 ካታ. 21:1-16፤ 2 ኦዱዋ 33:1-9

* 16:9 ኤር. 7:34፤ 25:10፤ ሳፃ 18:23

* 17:8 ማዝ. 1:3

* 17:10 ማዝ. 62:12፤ ሳፃ 2:23

* 17:21 ናህ. 13:15-22

* 17:22 ከሳ 20:8-10፤ ዛረ. 5:12-14

* 19:2 2 ካታ. 23:10፤ ኤር. 7:30-32፤ 32:34-35

* 19:5 ዎጋ 18:21

* 20:14 ኢዮባ 3:1-19

* 21:2 2 ካታ. 25:1-11፤ 2 ኦዱዋ 36:17-21

* 22:5 ማቶሳ 23:38፤ ሉቃሳ 13:35

* 22:10 ሻሉማ፦ ሀ ሱንꬃይ ሀራ ሳኣን፥ “እዮአካዛ” ጌተቴዳ።

* 22:11 2 ካታ. 23:31-34፤ 2 ኦዱዋ 36:1-4

* 22:18 2 ካታ. 23:36—24:6፤ 2 ኦዱዋ 36:5-7

* 22:24 2 ካታ. 24:8-15፤ 2 ኦዱዋ 36:9-10

* 23:5 ኤር. 33:14-16

* 23:14 ዶመꬃ 18:20፤ ህዝ. 16:49

* 24:1 2 ካታ. 24:12-16፤ 2 ኦዱዋ 36:10

* 25:1 2 ካታ. 24:1፤ 2 ኦዱዋ 36:5-7፤ ዳኔላ 1:1-2

* 25:10 ኤር. 7:34፤ 16:9፤ ሳፃ 18:22-23

* 25:11 2 ኦዱዋ 36:21፤ ኤር. 29:10፤ ዳኔላ 9:2

* 26:1 2 ካታ. 23:36—24:6፤ 2 ኦዱዋ 36:5-7

* 26:6 ኢያሳ 18:1፤ ማዝ. 78:60፤ ኤር. 7:12-14

* 26:18 ሚክ. 3:12

* 27:1 2 ካታ. 24:18-20፤ 2 ኦዱዋ 36:11-13

* 28:1 2 ካታ. 24:18-20፤ 2 ኦዱዋ 36:11-13

* 29:1 2 ካታ. 24:12-16፤ 2 ኦዱዋ 36:10

* 29:10 2 ኦዱዋ 36:21፤ ኤር. 25:11፤ ዳኔላ 9:2

* 29:13 ዛረ. 4:29

* 30:10 ኤር. 46:27-28

* 31:15 ዶመꬃ 35:16-19፤ ማቶሳ 2:18

* 31:29 ህዝ. 18:2

* 31:31 ማቶሳ 26:28፤ ማር. 14:24፤ ሉቃሳ 22:20፤ 1 ቆሮ. 11:25፤ 2 ቆሮ. 3:6

* 31:31 እብራ. 8:8-12

* 31:33 እብራ. 10:16

* 31:34 እብራ. 10:17

* 32:1 2 ካታ. 25:1-7

* 32:28 2 ካታ. 25:1-11፤ 2 ኦዱዋ 36:17-21

* 32:34 2 ካታ. 23:10፤ ኤር. 7:30-31፤ 19:1-6

* 32:35 ዎጋ 18:21፤ 2 ካታ. 23:10፤ ኤር. 7:31

* 33:11 1 ኦዱዋ 16:34፤ 2 ኦዱዋ 5:13፤ 7:3፤ እዝራ 3:11፤ ማዝ. 100:5፤ 106:1፤ 107:1፤ 118:1፤ 136:1

* 33:14 ኤር. 23:5-6

* 33:18 2 ሳሜላ 7:12-16፤ 1 ካታ. 2:4፤ 1 ኦዱዋ 17:11-14

* 34:1 2 ካታ. 25:1-11፤ 2 ኦዱዋ 36:17-21

* 34:14 ዶመꬃ 21:2፤ ዛረ. 15:12

* 35:1 2 ካታ. 23:36—24:6፤ 2 ኦዱዋ 36:5-7

* 36:1 2 ካታ. 24:1፤ 2 ኦዱዋ 36:5-7፤ ዳኔላ 1:1-2

* 37:1 2 ካታ. 24:17፤ 2 ኦዱዋ 36:10

* 38:28 ህዝ. 33:21

* 40:7 2 ካታ. 25:22-24

* 41:1 2 ካታ. 25:25

* 43:5 2 ካታ. 25:26

* 44:30 2 ካታ. 25:1-7

* 45:1 2 ካታ. 24:1፤ 2 ኦዱዋ 36:5-7፤ ዳኔላ 1:1-2

* 46:2 ኢሳ. 19:1-25፤ ህዝ. 29:1—32:32

* 46:9 ሊብያፐ፦ እብራዌꬁዋን “ፑጻ” ጌተቴ።

* 46:13 ኤር. 43:10-13

* 46:27 ኤር. 30:10-11

* 47:1 ኢሳ. 14:29-31፤ ህዝ. 25:15-17፤ ኢዩ. 3:4-8፤ አሞጻ 1:6-8፤ ሶፎ. 2:4-7፤ ዛካ. 9:5-7

* 48:1 ኢሳ. 15:1—16:14፤ 25:10-12፤ ህዝ. 25:8-11፤ አሞጻ 2:1-3፤ ሶፎ. 2:8-11

* 49:1 ህዝ. 21:28-32፤ 25:1-7፤ አሞጻ 1:13-15፤ ሶፎ. 2:8-11

* 49:7 ኢሳ. 34:5-17፤ 63:1-6፤ ህዝ. 25:12-14፤ 35:1-15፤ አሞጻ 1:11-12፤ አብድ. 1-14፤ ሚልክ. 1:2-5

* 49:18 ዶመꬃ 19:24-25

* 49:23 ኢሳ. 17:1-3፤ አሞጻ 1:3-5፤ ዛካ. 9:1

* 50:1 ኢሳ. 13:1—14:23፤ 47:1-15

* 50:8 ሳፃ 18:4

* 50:8 ሳፃ 18:4

* 50:29 ሳፃ 18:6

* 50:39 ሳፃ 18:2

* 50:40 ዶመꬃ 19:24-25

* 51:7 ሳፃ 17:2-4፤ 18:3

* 51:9 ሳፃ 18:5

* 51:13 ሳፃ 17:1

* 51:48 ሳፃ 18:20

* 51:49 ሳፃ 18:24

* 51:63 ሳፃ 18:21

* 52:4 ህዝ. 24:2

* 52:7 ህዝ. 33:21

* 52:11 ህዝ. 12:13

* 52:13 1 ካታ. 9:8

* 52:17 1 ካታ. 7:15-47

ኤርማሳ ሴላ

1

2

3

4

5

ኤርማሳ ሴላ

ኦድያ ማጻፋ

ገሉዋ

ኤርማሳ ሴላ ኦድያ ማጻፋይ፥ ክርስቶስ የለታናፐ ካሰ እቼሹ ጼታነ ሆስፑን ታማነ ኡሱፑን ላይꬃን የሩሳላመ ላለቴዳ ጋሱዋንነ አሳይካ ኦሞደቲደ ቤዳ ጋሱዋን፥ ጾሳይ ጾሳተꬃ ሙሩዋ ፖላናዉ ባብሎናቱዋ ባረ ሾጭያ ጻምኣ ኦꬂደ ጎኤቴዳ ጋሱዋን፥ ግንጹዋን ጊጌዳ እቼሹ ካዩዋ ዝላሳቱዋ ኦይቄዳዋ። ሀ ማጻፋዉ ዳርያ ባጋይ ዬኩዋባነ ካዩዋባ ኦድያዋ ግዶፐነ፥ ጾሳን አማነትያዋነ ህዶታን ደእያዋ ኦድያ ክፍለቱካ አን ደኢኖ። ሀ ግንጾቱዋ አይሁዳ አሳቱ ክርስቶስ የለታናፐ ካሰ እቼሹ ጼታነ ሆስፑን ታማነ ኡሱፑን ላይꬃን፥ ሄ ቢታ ቦላ ጋኬዳ ባየꬃ ሀሳያናዉ፥ ላይꬃን ላይꬃን ጾምያነ ካዮትያ ዎጋቱዋ ፖልያ ጋላሳቱዋን ጎኤቲኖ።

ሸምፓቱዋ ኡባቶ እመቴዳ ቃንꬃ ቆፋቱዋ

የሩሳላመ መቱዋነ ካዩዋ 1:1-22

ጾሳይ የሩሳላመ ቦላ አሄዳ ሙሩዋ 2:1-22

ብሮ ህዶታይ ደእያዋ ግዱሳ 3:1-66

የሩሳላመ ባሻ 4:1-22

ማሮታ ደማናዉ ዎሳ 5:1-22

1

የሩሳላመ መቱዋነ ካዩዋ

(1:1-22)

1 ካሰ አሳይ ኩሜዳ የሩሳላመ ካታማታ ሀእ ዋናደ መላ አታዴ! ካሰ ካዉተꬃቱዋ ግዶን ዎልቃማ ግዴዳና ሀእ አስናይ ሀይቄዳ ምሽራቲዳን፥ ዋናደ ባረካ አታዴ! ካታማቱዋ ኡባ ግዶን ካታቶ ግዴዳና ሀእ ዋናደ አይለ ግዳዴ! 2 ቃማ ኡባን አፎꬃይ እ ጋጩዋና ሆልሳካትሽን፥ ዬካደ አቃዱ። ካሰ እዞ ዶስያዋንቱፐ ሀእ እዞ ምንꬅያዌ እቱነ ባዋ። እ ላገቱ እዞ አꬅ እሚደ፥ እዉ ሞርከ ግዴድኖ። 3 ይሁዳታ ናቀታደነ አይለታደ ኦሞደታደ ባዱ። እዛ ሀእ ካዉተꬃቱዋ ግዶን ደአዉ፤ ሽን ሸምፕያ ሳኣ ደማበይኩ። እዞ የደርሴዳዋንቱ እዛ መቶታ ደእሽን ጋኪደ ደሜድኖ። 4 ላይꬃ ግዶን ቦንችያ ባላቱዋ ይያዌ ባይና ድራዉ፥ ጽዮነ ኦገቱ ካዮቲኖ። ካታማ ፐንገቱ መላ አቴድኖ፤ እ ቄሳቱ ካ ኦሊኖ። እ ዎዶሮ ናናቱካ ቱጋቴድኖ፤ ቃይ እዛ ባረ ሁጲያዉካ ኢታ ቱጋ ቱጋታዱ። 5 እ ሞርከቱ እዉ ጎዳ ግዴድኖ፤ ኡንቱንቶ እንጅና ደኤድኖ። አያዉ ጎፐ፥ እ ናጋራ ዳሩዋ ጋሱዋን መꬍና ጎዳይ እዞ ቱጋዬዳ፤ እ ጉꬃ ናናቱ ሞርክያን ኦሞደቲደ ቤድኖ። 6 ጽዮን ቦንቹ ኡባይ ኢፐ ቃረት ክቼዳ፤ እ ካፓቱካ ማታ ምያ ሳኣ ꬋዬዳ ጋራ ማላ ግዴድኖ። ኡንቱንቱ ዎልቃ ꬋዪደ፥ ባረንታ የደርስያዋንቱ ስንꬃፐ ባቃቴድኖ።

7 የሩሳላማ ሀእ ባረ ቱጋነ ባረ ኡንኣ ጋላሳቱዋን በን ባረ ቦንቾ ዱረታ ሀሳያዉ። እ አሳይ ኡባይ ሞርከቱዋ ኩሽያን አꬊደ እመቴዳ ዎደ፥ እዞ ማድያዌ እቱነ አትቤና። እ ሞርከቱ እዞ ጼሊደ፥ እ ባሻን ሚጬድኖ። 8 የሩሳላማ ዎልቃማ ናጋራ ኦꬃዱ፤ ሄዋ ድራዉ፥ እዛ ቱናባ ግዳዉ። ካሰ እዞ ቦንቼዳ ኡባይ ሀእ እ ካሉዋ በኤዳ ድራዉ፥ እዞ ካꬌ። አካ ኦላዉነ ጉየ ስማዉ። 9 እ ቱናተꬃይ እ አፍላ ጼራ ባቂ ኦይቄዳ። ስንꬃፐ ባረ ቦላ ያናባ እዛ ቆፓበይኩ። ሄዋ ድራዉ፥ እዝ ኩንደꬃይ ዳጋንꬅያዋ። እዛ፥ “አቤት መꬍና ጎዳዉ፥ ታ ቱጋ በአ! ታ ሞርከቱ ታና ጾኔድኖ” ጊናካ፥ እዞ ምንꬅያዌ እቱነ ባዋ። 10 ሞርከቱ እዝ ቦንቾ ዱረታ ኡባ ቦላን ባረንቱ ኩሽያ የዴድኖ። ጋድያ ካዉተꬃቱ፥ ካሰ ኔን ጾሳ ማባራ ግዶ ገልሰናን ድጌዳ አሳቱ፥ እ ጌሻ ጎልያ ገልሽን በኣዱ። 11 እዝ አሳቱ ኮሻቲደ፥ ቁማ ደማናዉ ኦሊኖ። ኡንቱንቱ ፓጻ ደአና ድራዉ ጊደ፥ ባረንቱ ቦንቾ ዱረታ ኡባ ቁማን ላሚኖ።

የሩሳላማ ሀዋዳን ያጋዉ፤ “አቤት መꬍና ጎዳዉ፥ ጼላ፤ ታን ካቴዳዋ በአ! 12 ህንተኖ፥ ሀዋና አꬍያዋንቶ፥ ሀዌ ህንተዉ ኡባዉ አያነ ግደኔ? መቱ ኡባይ መꬍና ጎዳይ ባረ ኤጽያ ሀንቁዋ ጋላስ ታ ቦላ አሄዳ መቱዋ ማሌ? 13 ጾሳይ ቦላ ꬎቃፐ ታማ ዱገ የዴዳ፤ ሄ ታማይ ታ መቀꬃ ግዶ ገሌዳ። ታ ገድያ ኦይቃናዉ ጲርያ ዎꬄዳ፤ ታና ጉየ ዛሬዳ። እ ታና ጋላሳ ኡባን ላባንꬂደ፥ የግ ባሼዳ። 14 ታን ኦꬄዳ ናጋራ ኡባ ሺሽ ቃቺደ፥ ሞርገ ምꬃዳን ታ ሞርግያን ዎꬄዳ። ያቲደ ታ ዎልቃ ዉርሴዳ። ታን ኤቀታናዉ ዳንዳየናዋንቶ ጎዳይ ታና አꬅ እሜዳ። 15 ጎዳይ ታ ግዶን ዎልቃማ ኦላንቻቱዋ ኡባ እጼዳ። ታ ያላጋቱዋካ ꬋይሳናዉ ዎድያ ኬሬዳ። ዎይንያ ቴራ ጉምእያ ሳኣን የꬍያዋዳን፥ ጎዳይ ይሁዳ አሳ የꬌዳ። 16 ታን ዬክያዌነ ታ አይፊ አፎꬃ ሆልሳይያዌ ሄዋሳ። ታና ምንꬃናዉነ ታ ዎልቃ ምንስያዌ እት አሳይነ ባዋ። ሞርኪ ጎቤዳ፤ ታ ናናቱነ መላ አቴድኖ” ያጋዉ።

17 ጽዮና ባረ ኩሽያ ምጫዱ፤ ሽን እዞ ምንꬅያዌ ባዋ። እ ዩሹዋን ደእያዋንቱ እዞ ሞርካናዳን፥ መꬍና ጎዳይ ኦꬄዳ። የሩሳላማ ኡንቱንቱ ግዶን ቱናባ ግዳዱ።

18 እዛ ሀዋዳን ያጋዉ፤ “መꬍና ጎዳይ ጽሉዋ፤ አ ቃላዉ አዛዘተናን ማካሌዳና ታና። ህንተኖ፥ አሳቶ ኡባይካ ስስተ! ታ መቱዋካ በእተ። ታ ዎዳላቱነ ታ ጌላዮቱ ኦሞደቲደ ቤድኖ። 19 ታን ታና ዶስያዋንታ ጼሳድ፤ ሽን ኡንቱንቱ ታና ጭሜድኖ። ታ ቄሳቱ ነ ታ ጭማቱ ባረንቱ አካታ ምንሳናዉ ቁማ ኮዪደ፥ ካታማ ግዶን ሀይቄድኖ። 20 አቤት መꬍና ጎዳዉ፥ ታ ዋይያ በአ! ታ ጋርሳይ ሻቢረቴዳ። ታን ሎይꬃ ማካሌዳ ድራዉ፥ ታ ዎዛናይ መኤዳ። ካረን ማሻይ ዉርሴ፤ ሶንካ ሀይቆ ጻላላይ ደኤ። 21 አሳይ ታን ዝላልያዋ ስሴዳ፤ ሽን ታና ምንꬅያ እት አሳይነ ባዋ። ታ ሞርከቱ ኡባይ ታን መቶትያዋ ስሴድኖ፤ ኔን ኦꬄዳባን ናሸቴድኖ። ኡንቱንቱካ ታናዳን ሀናና ማላ፥ ኡንቱንቱ ቦላ ኔን አዋዬዳ ጋላሳ አያ! 22 ኡንቱንቱ ኢታተꬃይ ኡባይ ነ ስንꬃ ጋኮ፤ ታ ናጋራ ኡባ ድራዉ፥ ኔን ታና ሙሬዳዋዳን፥ ኡንቱንታካ ሙራ! አያዉ ጎፐ፥ ታ ዝላሳይ ዳሬዳ፤ ታ ዎዛናይካ መኤዳ” ያጋዉ።

2

ጾሳይ የሩሳላመ ቦላ አሄዳ ሙሩዋ

(2:1-22)

1 ጎዳይ ባረ ሀንቁዋን ሻርያፐ ጋርሳና ጽዮኖ ዎት ዎꬄዴ! እ እስራኤልያ ፑላ ሳሉዋፐ ዱገ ሳኣ ኦሌዳ። እ ባረ ሀንቁዋ ጋላሳን ባረ ጌሻ ጎልያካ ቆፕቤና። 2 ጎዳይ ይሁዳን ደእያ ኬꬃቱዋ ኡባ ቃረተናን ꬋይሴዳ። ቃይ ባረ ሀንቁዋን ሄ ቢታ ጌሱዋ ኡባ ኮሌዳ። ሄ ካዉተꬃነ አ ካፖቱዋ ሳኣን ዱገ ዎꬂደ ካዉሽሴዳ። 3 ባረ ሱልያ ሀንቁዋን እስራኤልያ ዎልቃ ኡባ መንሬꬄዳ። ሞርኪ አ ኦላናዉ ይያ ዎደ፥ ጎዳይ ባረ ኡሸቻ ኩሽያ ኡንቱንቱ ቦላፐ ድጌዳ። ባረ ዩሹዋን ደእያዋ ኡባ ምያ ላጮትያ ታማዳን፥ ያቆባ ቦላ ኤጽ ከሴዳ። 4 ሞርክያዳን እ ባረ ዎንዳፍያ ኡንቱንቱ ቦላ ዳፌዳ። ኡቁንያዋንቱዋዳን እ ባረ ኡሸቻ ኩሽያ ምንሲደ፥ ጼልና ሎእያ አሳ ኡባ ዎꬌዳ። ጽዮነ ጎለቱዋ ቦላ ባረ ሀንቁዋ ሱሉዋ ታማዳን ጉሴዳ። 5 ጎዳይ ሞርክያዳን ሀኒደ፥ እስራኤልያ ꬋይሴዳ። እ ካትያ ጎለቱዋነ ጌሶቱዋ ኡባ ኮሌዳ። ይሁዳ አሳ ቦላን ካዩዋነ ዬኩዋ ጉጄዳ።

6 እ ባረ ጌሻ ጎልያ አታክልትያ ግዶን ደእያ ዳስያዳን፥ ሾድ ኦሌዳ። ላይꬃ ግዶን ቦንችያ ባላቱነ ሳምባታቱ ሙለ ዶገታናዳን፥ መꬍና ጎዳይ ኦꬄዳ። ባረ ዎልቃማ ሀንቁዋን ካትያነ ቄስያ ካꬌዳ። 7 ጎዳይ ባረዉ ያርሹዋ ያርሽያ ሳኣ እጼዳ፤ ባረ ጌሻ ጎልያካ ባሼዳ። ካትያ ጎለቱዋ ግምቢያ ሞርከቱዋ ኩሽያን አꬂደ እሜዳ። አሳይ ላይꬃ ባላ ቦንቺደ ዋስያዋዳን፥ ሞርከቱ መꬍና ጎዳ ጎልያን ዋሴድኖ። 8 መꬍና ጎዳይ ጽዮን ግምቢያ ኮላናዉ ቃቼዳ፤ እዞ ልክያ ዎዶሩዋ ምጬዳ፤ እዞ ꬋይሰናን ደኢድ፥ ባረ ኩሽያ ዛረና። ሄዋ ድራዉ፥ ግምቢነ ጌሱ እትፐ ኩንዳናዳን ኦꬄዳ። 9 የሩሳላመ ፐንግያ ሳንቃቱ ቢታን ዱገ ሞገቴድኖ፤ ኡንቱንቱ ኩልቦቱዋካ እ መንሬꬂደ ꬋይሴዳ። እ ካቲነ ካፓቱ ኦሞደቲደ፥ ካዉተꬃቱዋ ግዶ ቤድኖ። ህግያ ታማርስያዌካ ባዋ፤ እዝ ትምቢትያ ኦድያዋንቶካ መꬍና ጎዳፐ ሳጻይ ይያዋ አጌዳ። 10 ጽዮን ጭማቱ ጮኡ ጊደ፥ ቢታን ኡት አጌድኖ፤ ባረንቱ ሁጲያን ባና ቆሊደ፥ ማቃካ ማዬድኖ። የሩሳላመ ዎዶሮቱ ሳአዉ ዱገ ሆኬድኖ።

11 ታ አይፊ አፎጽ አፎጺደ ጆሌዳ፤ ታ ዎዛናይካ ካዩዋን ሻቢረቴዳ። አያዉ ጎፐ፥ ታ አሳይ ꬋዬዳ፤ ጉꬃ ናናቱነ ዪኦ ናናቱ ካታማ ኦግያን ላባኒደ ኩንዴድኖ። 12 ኡንቱንቱ ባረንቱ አየቱዋ፥ “ቁማ እማ! ዎይንያ ኤሳ እማ!” ያጊደ ዋሲኖ። ካታማ ኦግያን ደሸቲደ ላባንያ አሳቱዋዳን ኡንቱንቱ ላባንና፥ ኡንቱንቱ አየቱዋ ክዉዋን ኡንቱንቱ ሸምፑ ከሴ።

13 ኔኖ፥ የሩሳላመ፥ ታን ነባ አይ ጋናዉ ዳንዳያይታ? ዎይ ቃይ ነ ቆሁዋ ታን አያና ልካናዉ ዳንዳያይታ? ኔኖ፥ ዶሰቴዳ ጽዮኔ፥ ቃይ ታን ኔና ዎታ ምንꬃናዉ ዳንዳያይታ? ነ ማዱꬃይ አባ ኬሻ ጪማ። ያትና፥ ኔና ኦን ፓꬃናዉ ዳንዳዪ? 14 ነ ትምቢትያ ኦድያዋንቱ ነዉ ዎርዶነ ፓና ሳፃ በኤድኖ፤ ኡንቱንቱ ኔን ኦሞዶ ቤና ማላ፥ ነ ናጋራ ቆንጭሲደ ኦድበይክኖ። ኡንቱንቱ ባለꬅያ ዎርዶ ሳፃ ነዉ በኤድኖ።

15 ነ ማታና አꬍያ ኡባይ ባረ ብራꬍያ ነ ቦላን ዱኬ። ቃይ፥ “ቢታን ሳኣን ኡባፐ አꬋአደ ሎእያ ካታማታ ሀኒ? ኩመንꬃ ቢታዉ ናሸቻ ጌተቴዳ ካታማታ ሀኒ?” ያጊደ ኔና ቅሊጬድኖ፤ ባረንቱ ሁጲያካ ቃꬂኖ። 16 ነ ሞርከቱ ኡባይ ባረንቱ ዶና ነ ቦላ ዶዬድኖ፤ ቅሊጪድነ ይሉዋን ባረንቱ አቻ ጋርጪደ፥ “ኑን እዞ ꬋይሴዶ! ኑን ናጌዳ ጋላሳይካ ሀዋ፤ ሀእ ጋኪደ በኤዳ!” ያጊኖ። 17 መꬍና ጎዳይ ባረ ሀልቼዳዋ ኦꬄዳ፤ በን ዎደ እ አዋዬዳ ባረ ቃላካ ፖሌዳ። የሩሳላምዉ ቃረተናን እዞ ኮሌዳ። እ ሞርከቱዋካ ናሸቼዳ፤ እዞ ኡቁኔዳዋንቱ ዎልቃካ ꬎቁ ꬎቁ ኦꬄዳ።

18 ኔኖ፥ ጽዮኔ፥ ጎዳኮ ነ ድርሳ ግምቢ ዋሶ! ነ አፎꬃይካ ቃማነ ጋላስ ሻፋዳን ጎጎ! ኔን ኔና ሸምፕሶፓ፤ ነ አይፍያዉካ ሸምፑዋ እሞፓ! 19 ደንዳ፤ ቃማ ደንዳደ ዋሳ። ጎዳ ስንꬃን ነ ዎዛና ሃꬃዳን ጉሳ። ኦግያ ዶናን ኡባን ኮሻቲደ፥ ላባኔዳ ነ ናናቱዋ ሸምፖ ነ ኩሽያ አኮ ፑደ ደንꬃደ ዎሳ!

20 አቤት መꬍና ጎዳዉ፥ በአ! ኔን ኦ ቦላ ካሰ ሀዋዳን ኦꬃድንቶ፥ አነ ቆፓ። አየቱ ባረንቱ ክዉዋን እሻልሲደ ድቼዳ ባረንቱ ናናቱዋ ሚኖ ጋይ? ቃይ ቄሳቱ ነ ናበቱ ጎዳ ጌሻ ጎልያ ግዶን ሀይቂኖ ጋይ?

21 ጭማይነ ናናይ ካታማ ግዶ ኦግያ ባናን ግሴዳ፤ ታ ዎዶሮቱነ ታ ዎዳላቱ ማሻን ዉሬድኖ። ኔን ነ ሀንቁዋ ጋላስ ኡንቱንታ ዎꬋዳ፤ ኡንቱንቶ ቃረተናን ኡንቱንታ ሲፋዳ።

22 ግብራ ጋላሳዉ አሳ ጼስያዋዳን፥ ኔን ታና ዳጋንꬅያዋንታ ኡባ ሳፐ ጼሳዳ። መꬍና ጎዳ ሀንቁዋ ጋላሳን ከስ አክ ፓጻ አቴዳዌ እቱነ ባዋ። ታን ታ ክዉዋን እሻልሳደ ድቼዳ ናናቱዋ ኡባ ሞርኪ ዎꬍ ꬋይሴዳ።

3

ብሮ ህዶታይ ደእያዋ ግዱሳ

(3:1-66)

1 ጾሳ ሀንቁዋ ጋትማን መቱዋ በኤዳ አሳይ ታና። 2 እ ታና ላግ ከሲደ፥ ፖኡ ባይና ꬉማዉ አፌዳ። 3 እ ዛር ዛሪደካ ጋላሳ ሙልያ ታና ሾጫናዉ ባረ ኩሽያ ታ ቦላን ደንꬄዳ። 4 እ ታ ጋልባነ ታ አሹዋ ኤጭሴዳ፤ ታ መቀꬃካ መንꬄዳ። 5 እ ታና ድሬዳ፤ መቱዋንነ ዳቡራን እ ታና ዶዴዳ። 6 በን አይደንቶ ሀይቄዳ አሳዳን፥ ታና ꬉማ ግዶን ዎꬄዳ። 7 ታን ከሰናዳን፥ ታ ዩሹዋ ድሬዳ፤ ዴጾ ሳንሳላታንካ ታና ቃቼዳ። 8 ታን አ ጼሳድ፤ አኮ ዋስናካ፥ እ ታ ዎሳ ስሰናን እጼዳ። 9 ታ ኦግያን ማሰቴዳ ሹቻ ዎꬂደ ጎርዴዳ፤ ታ ኦግያካ ጌላዬዳ።

10 እ ታዉ ሙግያ ባባንꬃ ማላ፥ ዎይ ቆሰቲደ ናግያ ጋሙዋ ማላ ግዴዳ። 11 እ ታና ታ ኦግያፐ ከስ ኦሊደ፥ ዱሰረꬄዳ። ያቲደ ታና አሳይ ባይና ሳን የግ ባሼዳ።

12 ባረ ዎንዳፍያ ዳፊደ፥ ታና ዱካናዉ ማሌዳ። 13 እ ባረ ዎንዳፍያ ዳፊደ፥ ታ ዎዛና አይፍያ ጫዴዳ። 14 ታን አሳ ኡባዉ ሚቻነ ጋላሳ ኩመንꬃ ቦሪደ የጽያዋ ግዳድ። 15 እ ታና ጫሙዋን ኩንꬄዳ፤ ቃይ ጎዳረ ኡꬃዳን ጫምያ ጹኣ ኡሺደ፥ ታና ካልሴዳ።

16 እ ታ አቻ አንጩዋን መንꬄዳ፤ ባና ግዶን እ ታና የꬌዳ። 17 ሳሩ ታፐ ሃኬዳ፤ ታን እንጀ ደኡዋ ዶጋድ። 18 ሄዋ ድራዉ፥ ታን፥ “ታ ዎልቃይ ታፐ ክቼዳ፤ ታን መꬍና ጎዳን ህዶታ ዎꬄዳዌ ኡባይካ ꬋዬዳ” ያጋድ። 19 ታ መቱዋነ ታን ቶይላካትያዋ ሀሳይና፥ ደኡ ታና ጫሜዳ። 20 ሄዌ ታን ኡባካ ዶገናባነ ታ ሸምፑካ ካዮትያዋ።

21 ግዶፐነ፥ ታን ሀ እትባ ታ ዎዛናን ቆፕያ ዎደ፥ ታዉ ስንꬃናዉ ህዶታይ ደኤ። 22 ሄዌነ፥ መꬍና ጎዳ አገና ሲቁዋፐ ደንዴዳዋን ኑን ꬋይቦኮ። አ ቃረታይካ ሙለ ዉር ኤረና፤ 23 ኡንቱንቱ ዎንታ ዎንታ ኦራꬃ። ኔን ሎይꬃ አማነትያዋ። 24 ታን ታዉ፥ “መꬍና ጎዳይ ታና ጋኬዳ ሳማ፤ ሄዋ ድራዉ፥ ታን አን ህዶታ ዎꬃይ” ያጋድ።

25 ባረንቱ ህዶታ አን ዎꬅያዋንቶነ አ ኮይያዋንቶ መꬍና ጎዳይ ሎኦ። 26 ሄዋ ድራዉ፥ አሳይ መꬍና ጎዳይ አሽያ አሹዋ ዳንዳያን ናጎፐ ሎአ። 27 ቃይ አሳይ ባረ ያላጋተꬃን ደኢድ፥ ዳንዳያ ታማሮፐ ሎአ።

28 መꬍና ጎዳይ መቱዋ አህያ ዎደ፥ እ ጮኡ ጊደ፥ ባረካ ኡት አጎ። 29 እ ባረ ሶምኡዋ ቢታ ጋꬂደ ሀይዞ። ኦን ኤሪ፥ አዉ ስንꬃናዉ ህዶታይ ደአነንቶነ። 30 እ ባረ ሻይያ ባቂያዎ በሶ፤ ባረ ሞርከቱ ሸቂያ ሸቃካ ካሎ።

31 አያዉ ጎፐ፥ ጎዳይ አሳ መꬍናዉ ኦለና፤ 32 እት ዎደ ካዩዋ አሆፐነ፥ እ ባረ አገና ሲቁዋ ዳሩዋዳን ቃረቴ። 33 አያዉ ጎፐ፥ እ አሳ ቱጋይያዋንነ መቶይያዋን ናሸተና።

34 አ አሳ ካለꬅያዋንቱ ቃሸቴዳዋንታ ባረንቱ ገድያፐ ጋርሳ ባጋና የꬌድኖ፤ 35 ቃይ ኡባፐ ꬎቂያ ጾሳ ስንꬃን አሳዉ ደእያ ማታ ድጊኖ፤ 36 ቃይካ ችሎታን ፕርዳ ጌላዪኖ። ኡንቱንቱ ጎዳይ ሄዋ ኡባ በኤና ጊደ ቆፒኖየ?

37 ጎዳይ አዛዝቤናዋ አዛዚደ፥ ፖልሳናዉ ዳንዳይያዌ ኦኔ? 38 ኢታባ ግድና ሎኦባ ግድናካ፥ ሃሳዪደ ፖልያዌ ኡባፐ ꬎቂያ ጾሳ ግደኔየ? 39 ያትና፥ ኑን አሳ ግድያዋንቱ ኑ ናጋራ ድራዉ፥ እ ኑና ሙርያ ዎደ፥ አያዉ ዙዙሜቶ?

40 ሄዋ አጊደ፥ አነ ኑ ኦግያ ፓጮይተነ ቆሮይተ፤ መꬍና ጎዳኮካ አነ ስሞይተ። 41 አነ ኑ ዎዛናነ ኑ ኩሽያ ሳሉዋን ደእያ ጾሳኮ ደንꬂደ፥ ሀዋዳን ያጎይተ፤ 42 “ኑን ኔና ናቄዶ፤ ነዉ ማካሌዶ፤ ኔንካ ኑዉ አቶ ጋባካ። 43 ነ ሀንቁዋን ኑና የደርሳዳ፤ ቃይ ኔን ኑዉ ቃረተናን ኑና ሲፋዳ። 44 ኑ ዎሳይ ኔኮ አናዳን፥ ነ ሁጲያ ሻርያን ካማዳ። 45 አሳ ግዶን ኑና ፕቶነ ቡራ ኦꬃዳ። 46 ኑ ሞርከቱ ኡባይ ኑ ቦላን ሃሳዬድኖ። 47 ኑን ዳጋሜዶነ ግትያን ገሌዶ፤ ባዬዶነ ꬋዬዶ” ያጌቶ።

48 ታ አሳይ መቱዋን ꬋዬዳ ድራዉ፥ ታ አይፊ ሻፋዳን አፎꬃ ጎጌ። 49 ታ አይፊ ሙለ ዎደ አገናን አፎꬃ ትጌ። 50 መꬍና ጎዳይ ሳሉዋፐ ዱገ ጼሊደ በአና ጋካናዉ ሄዌ ሀኔ። 51 ታ ካታማን ደእያ ማጫ አሳቱዋ ኡባ ቦላን ጋኬዳዋ ታ አይፊ በኤዳ ዎደ፥ ታ ዎዛናይ ካዮቴዳ።

52 ጮ ታና ሞርክያዋንቱ ታና ካፉዋ ሻንካትያዋዳን ሻንካቴድኖ። 53 ኡንቱንቱ ታና ፓጻ ደእሺና ኦላን የጊደ፥ ኦላ ዶና ሹቻን ጎርዴድኖ። 54 ሃꬃይ ኩሚደ፥ ታ ሁጲያና ጎግያ ዎደ፥ ታን ꬋያድ ጋደ ቆፓድ።

55 አቤት መꬍና ጎዳዉ፥ ታን ጪማ ኦላ ግዶን ደኣደ ነ ሱንꬃ ጼሳድ። 56 ታ ዋሱዋ ስሳናዳን ታን ኔና ዎስያ ዎደ፥ ኔን ታዉ ስሳዳ። 57 ታን ኔና ጼሴዳ ዎደ፥ ታኮ ሺቃደ፥ “ያዮፓ” ያጋዳ። 58 አቤት ጎዳዉ፥ ኔን ታ ሞቱዋ ሞተታደ፥ ታና ዎዛዳ። 59 አቤት መꬍና ጎዳዉ፥ ኔን ታ ቱጋ በኣዳ። ሄዋ ድራዉ፥ ታ ሞቱዋ ኔን ፕርዳ። 60 ኡንቱንቱ ሀሉዋ ከሳናዉ ታ ቦላን ማቀትያ ማቁዋ ኡባ በኣዳ። 61 አቤት መꬍና ጎዳዉ፥ ኡንቱንቱ ታና ሸቂያ ሸቃነ ታ ቦላን ማቀትያ ማቁዋ ኡባ ስሳዳ። 62 ቃይ ታ ሞርከቱ ጋላሳ ኩመንꬃ ታ ቦላን ዙዙምያዋነ ሳሱክያዋ ስሳዳ። 63 በአ፥ ኡንቱንቱ ኡቲድነ ኤቂደ፥ ታና ቦር ቦሪደ የጺኖ።

64 አቤት መꬍና ጎዳዉ፥ ኡንቱንቱ ኦꬄዳ ኦሶ በስያ ጋትያ ኡንቱንቶ ጭጋ! 65 ኡንቱንቱ ዎዛና ዳምሳ! ነ ሸቃይ ኡንቱንታ ጋኮ! 66 አቤት መꬍና ጎዳዉ፥ ኔን ኡንቱንታ ነ ሀንቁዋን የደርሳ፥ ሳሎቱዋፐ ጋርሳና ኡንቱንቱ ደኢያሳፐ ኡንቱንታ ꬋይሳ!

4

የሩሳላመ ባሻ

(4:1-22)

1 ጶልያ ዎርቃይ ባረ ማላ ዋኒደ ታሴዴ። ጌሻ ዎርቃይ ዋኒደ ማላ ꬋዬደ። ጌሻ ጎሊ ኬጸቴዳ ሹቻይ ካታማቱዋ ኦግያ ኡባ ዶናን ላለት ኡቴዳ። 2 ካሰ ቦንቼቴዳ ዎርቃ ላገ ግዴዳ ጽዮነ ናናቱ ሀእ ኩሽያ ሂላይ ኡርቃፐ መꬌዳ ሚሻ ማላ ግዴድኖ።

3 ሀራይ አቶ ዎራካናቱዋነ ባረ ማራ ꬋንꬃዉ፤ ሽን ታ አሳይ ባዙዋን ደእያ ሶጎንያዳን፥ ባረ ናናቶ መቀꬃ ኢቴዳ። 4 ሳሙዋ ጋሱዋን ꬋምያ ናናቱዋ እንጻርሳይ ኮክያና ኦይቀቴዳ፤ ናናቱ ቁማ ዎሴድኖ፤ ሽን ኡንቱንቶ እምያዌ እቱነ ባዋ። 5 ካሰ ማልእያ ቁማ ጻላላ ሜዳዋንቱ ሀእ ኦግያ ዶናን ኮሻን ዉሪኖ፤ ቃይ ካሰ እሻሉዋን ድጬዳዋንቱ ሀእ ብድንꬃ ቦላ ዛቁሌድኖ።

6 ታ አሳ ናጋራይ ኦ ኩሺነ ቦቼናንነ ቆፐናን አꬍ ዎꬌዳ ሶዶማ ካታማ አሳ ናጋራፐካ ዳሬዳ * 7 ይሁዳ ካፓቱ ካሰ ሻቻፐ አꬌዳ ጌሻነ ማꬃፐ አꬌዳ ቦꬃ። ኡንቱንቱ ቦላይ ዞኦ እንቁዋፐ አꬌዳ አርሳ፤ ኡንቱንቱ ማላይካ ሳምፔርያ ግያ አልኦ እንቁዋ ማላ። 8 ሽን ሀእ ኡንቱንቱ ሶምኢ ሻላፐ አꬊደ ካረጼዳ፤ አሳይ ኦግያን በኢደ ኡንቱንታ ኤረና። ኡንቱንቱ ጋልባይካ ኡንቱንቱ መቀꬃና ኦይቀቲደ፥ ምꬃዳን መሌዳ።

9 ምያባ ꬋዪደ፥ ሎዱ ጊደ፥ ኮሻን ሀይቄዳዋንቱፐ ኦላን ሀይቄዳዋንቱ ኬካ። 10 ታ አሳ ቦላን ዬዳ ባየꬃ ጋሱዋን፥ ቃረትያ አየቱ ባረንቱ የሌዳ ናናቱዋ ዶይሲደ፥ ባረንቶ ቁማ ከሲደ ሜድኖ። * 11 መꬍና ጎዳ ሀንቁዋ ጹአይ ኩሜዳ፤ እ ባረ ሱልያ ሀንቁዋ ትጌዳ። የሩሳላመ ካታማ ባሱዋና ሜዳ ታማ ኤꬅ ከሴዳ።

12 ሀ ሳኣን ደእያ ካተቱዋፐ ዎይ ካዉተꬃቱዋ ግዶን ደእያ አሳፐ ኦንነ ሞርኪ የሩሳላመ ፐንግያና ገላና ጊደ አማንቤና። 13 ሽን ሀዌ ሀኔዳዌ አ ናበቱነ አ ቄሳቱ ኦꬄዳ ናጋራ ድራሳ፤ ቃይ ኡንቱንቱ ጽሎቱዋ ሱꬃ አ ግዶን ጉሴዳ ድራሳ። 14 ኡንቱንቱ ቆቀ አሳዳን፥ ኦግያን ታታፊኖ፤ ቃይ ኡንቱንቱ ሱꬃን ቱኔዳ ድራዉ፥ ኡንቱንቱ ማዩዋ ኦንነ ቦቻናዉ ኮየና። 15 ሄዋ ድራዉ፥ አሳይ ኡንቱንታ፥ “ክችተ! ህንተ ቱና! ክችተ! ኑና ቦቾፕተ!” ያጊደ ኡንቱንቱ ቦላ ዋሴዳ።

ያትና፥ ኡንቱንቱ ባቃቲደ ቶይላካቴዳ ዎደ፥ ካዉተꬃቱዋ ግዶን ደእያ አሳይ ኡንቱንታ፥ “ህንተ ኑናና ሀዋን ደአናዉ ዳንዳይክታ” ያጌድኖ። 16 መꬍና ጎዳይ ባረ ሁጲያን ኡንቱንታ ላሌዳ፤ እ ኡንቱንቶ ላኤንꬆ ቆፐና። ኡንቱንቱ ቄሳቱ ካ ቦንቼትበይክኖ፤ ኡንቱንቱ ጭማቱካ ናሸትበይክኖ።

17 ኑ አይፊ ማዱዋ ደማናዉ ጼሊደ፥ ጮ መላ ዳቡሬዳ። ኑና አሻናዉ ዳንዳየና ካዉተꬃቱዋ፥ ኡንቱንቱ ያና ጊደ ዎቼዶ።

18 አሳቱ ኑ ቃታማ ካልያ ድራዉ፥ ኑ ካታማ ኦግያን ሄመታናዉ ዳንዳይበይኮ። ኑ ዉርሰꬃይ ማታቴዳ፤ ኑ ላይꬃይ ዉሬዳ፤ ኑ ꬋይያ ዎዲካ ጋኬዳ። 19 ኑና የደርስያዋንቱ ሳሉዋና ፓልያ አርጋንꬃፐካ አꬊደ ኤሌሊኖ። ኡንቱንቱ ኑና ደርያ ሁጲያና የደርሴድኖ፤ ቃይ ባዙዋን ዙጊደ፥ ኑና ናጌድኖ።

20 መꬍና ጎዳይ ኦኬዳ ካትያ፥ ኑን ሲꬍያና ሸምፕያ ኑ ሸምፑዋ፥ ኡንቱንቱ ባረንቱ ጲርያን ኦይቄድኖ። ኑን አ ኩዋ ጋርሳን ኡቲደ፥ ካዉተꬃቱዋ ግዶን ደአና ጊደ ቆፔዶ።

21 ህንተኖ፥ ኡጻ ቢታን ደእያ ኤዶማ አሳቶ፥ ናሸትተነ ፖጩ ጊተ። ሽን ሀንቁዋ ጹአይ ህንተኮካ ጋካናዋ፤ ህንተካ ማꬆቲደ፥ ካሎ አታና።

22 ህንተኖ፥ ጽዮነ አሳቶ፥ ህንተ ባይዙዋ ሙሩ ፖለቴዳ። ሀዋፐ ስንꬃን እ ህንተና ኦሞዱዋን ዎና።

ሽን ኤዶማ አሳቶ፥ ህንተ ባይዙዋ እ ሙራና፤ ህንተ ናጋራካ ቆንጭሳና።

5

ማሮታ ደማናዉ ዎሳ

(5:1-22)

1 አቤት መꬍና ጎዳዉ፥ ኑ ቦላ ጋኬዳዋ ኡባ ሀሳያ፤ ኑና ጼላ፤ ኑ ካዉሻካ በአ! 2 ኑ ላታ ቢታይ አላጋቶ፥ ኑ ጎሊካ በተቶ እመቴዳ። 3 ኑን አዉ ሀይቄዳ ናናቱዋ ግዴዶ፤ ኑ አየቱካ አምኤ ማጫ አሳ ግዴድኖ። 4 ኑ ኡሽያ ሃꬃዉ ሚሻ ጭጌቶ፤ ኤꬅያ ምꬃካ ሻም አኬቶ። 5 ኑና የደርስያዋንቱ ኑ ግንድያ ጻጱዋ ጋኬድኖ። ኑን ዳቡሬዶ፥ ሽን ሸምፓናዉ ዳንዳይበይኮ። 6 ኑን ቁማ ካላና ጊደ፥ ግብጼ አሳቶነ አሶረ አሳቶ ኩሽያ እሜዶ። 7 ናጋራ ኦꬄዳዋንቱ ኑ ማይዛ አዎቱዋ፤ ሽን ኡንቱንቱ ሀእ ደእክኖ። ኡንቱንቱ አካናዉ በስያ ሙሩዋ አክያዋንቱ ኑና።

8 አይለቱ ኑና ሞድያዋንታ ግዴድኖ፤ ኡንቱንቱ ኩሽያፐካ ኑና ዎꬅ አክያዌ እቱነ ባዋ። 9 ማሻን ዎꬍያዋንቱ ባዙዋን ደእያ ድራዉ፥ ኑን ኑ ሸምፑዋ ሸነኮ ጊደ፥ ኑ ቁማ ደሜዶ። 10 ኮሻይ ሱሌዳ ጋሱዋን ሀርግና፥ ኑ ጋልባይ ታማ ጮጭያዳን ምቼ። 11 ጽዮነን ማጫ አሳቱዋ፥ ይሁዳ ካታማቱዋንካ ዎዶሮቱዋ ዎልቃን ኦይቂደ ባይዜድኖ። 12 ካፓቱዋ አፊደ ካቄድኖ፤ ጭማቱካ ቦንቼትበይክኖ። 13 ያላጋ አቱማ አሳቱ ዎጻን ጋጬድኖ፤ አቱማ ናናቱካ ዴጾ ምꬃ ቶኪደ ጋንድጋሬድኖ። 14 ጭማ አሳቱ ካታማ ፐንገን ፕርዳናዉ ኡትያዋ አጌድኖ፤ ያላጋ አቱማ አሳቱ የꬃ የጽያዋ አጌድኖ። 15 ኑ ዎዛናፐ ናሸቻይ ብ ክቼዳ፤ ኑ ዱሩሳይካ ዬኮ ላመቴዳ፤ 16 ካላቻይ ኑ ሁጲያፐ ኩንድ ክቼዳ። ኑን ናጋራ ኦꬄዳ ድራዉ፥ ኑዉ አየ አና! 17 ሄዋ ድራዉ፥ ኑ ዎዛናይ ዳቡሬዳ፤ ኑ አይፊካ ጋልጄዳ። 18 አያዉ ጎፐ፥ ጽዮነ ደሪ መላ ግዴዳ፤ ዎራካናቱካ አን ስመረቲኖ።

19 ሽን አቤት መꬍና ጎዳዉ፥ ኔን መꬍናዉ ካዉታሳ፤ ነ ካዉተꬃ አራታይካ የለታ ኡባ ጋካናዉ ደኤ። 20 ኔን ኑና አያዉ ኡባ ዎደ ዶጋይ? ቃይ ሀዋ ኬሻ አዱሳ ዎድያ ኑና አያዉ አጋይ? 21 አቤት መꬍና ጎዳዉ፥ ኑና ኔኮ ዛራ፤ ኑንካ ስማና! ኑ ዎድያካ በንዋዳን ዛራደ ኦራꬃ! 22 ኔን ኑና ኡባ ሙለ አጋዲየ? ነ ሀንቆካ ዛዋይ ባዌየ?

* 4:6 ዶመꬃ 19:24

* 4:10 ዛረ. 28:57፤ ህዝ. 5:10

ህዝቄላ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

ህዝቄላ ትምቢትያ

ገሉዋ

ትምቢትያ ኦድያ ህዝቄል የሩሳላመ ክርስቶሳ የለታፐ ካሰ፥ እቼሹ ጼታነ ሆስፑን ታማነ ኡሱፑን ላይꬃን ላለታናፐ ካሰነ ላለቴዳዋፐ ጉየ፥ ኦሞዱዋን ባብሎነን ደኤዳ። እ ትምቢትያ ኦዴዳዌ ባብሎነን ኦሞዱዋን ደእያ አሳሳነ የሩሳላመን ደእያ አሳሳ። ህዝቄላ ማጻፋዉ ኦይዱ ክፍለቱ ደኢኖ።

1. ጾሳ ፕርዳይ አሳ ቦላ ያናዉ ማቴዳዋነ የሩሳላመ ኦይቀትያነ ላለትያ ዎዲ ጋኬዳዋ ምንሲደ ኤርስያ ኪታ።

2. ጾሳይ ባረ አሳ ኡቁኔዳነ ባለቴዳ ዱማ ዱማ ካዉተꬃቱዋ ሙርይያዋ ግድያዋ ኦድያ ቃላቱዋ።

3. የሩሳላመ ኩንደꬃፐ ስምና እስራኤልያ አሳ ምንꬃናዉ እመቴዳ ኪታነ ስንꬃፐካ ሎኦ ካጫይ ጋካናዉ ደእያዋ ኦድያ ህዶታ ቃላ።

4. ጌሻ ጎሊነ እስራኤልያ ካዉተꬃይ በን ባረ ሳኣ ስማናዋ ህዝቄል ምስልያዳን በሴዳዋ። ህዝቄል ዎልቃማ አማኑነ አስ ቆፕያ ዎዛናይ ደእያ አሳ። ስንꬃፐ ትምቢትያ እ ሳጻን በኤዳ። አ ኪታፐ ዳርያ ባጋይ ቆንጨ ግዴዳ ሌምሶ ኦሱዋን ኦደቴዳ። ህዝቄል አሳይ ባረ ግዶ አሳተꬃን፥ ባረ ዎዛናንነ ባረ አያናን ኦራጻናዉ ኮሽያዋነ አሳይ ኡባይ ባረ ናጋራን ናጋራን ኦሸታናዉ ደእያዋ ምንሲደ ኦዴዳ። ሄዋናካ ጉጂደ፥ አሳ ደኡ ኦራጻናዉ ደእያ ህዶታ ቆንጭሴዳ። ህዝቄል ቄሰነ ትምቢትያ ኦድያዋ ግድያዋዳን፥ ጌሻ ጎልያባነ ጌሻተꬃባ ዱማ ሀኖታን ጼልያ አሳ እ ግድያዋ በሴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ህዝቄል ናበተꬃዉ ጼሰቱሳ 1:1—3:27

2. የሩሳላመ ቦላ ጾሳ ፕርዳ 4:1—24:27

3. አይሁዳ ግደና አሳ ቦላ ጾሳ ፕርዳ 25:1—32:32

4. ጾሳይ ባረ አሳዉ እሞ ህዶታ 33:1—37:28

5. ጎጋ ቦላ ኦደቴዳ ትምቢትያ 38:1—39:29

6. ያናዉ ደእያ ጌሻ ጎልያነ ቢታ ሳፃ 40:1—48:35

1

ህዝቄል ናበተꬃዉ ጼሰቱሳ

(1:1—3:27)

1 ሀታማንꬃ ላይꬃን፥

ኦይደንꬅያ አግናን፥ እቼሸንꬅያ ጋላሳን፥ ታን ካባራ ሻፋን ኦሞደት ቤዳዋንቱ ግዶን ደእሽን፥ ሳሎቱ ዶየትና፥ ጾሳ ሳፃ በኣድ። * 2 ካቲ ዮኣኪን ኦሞደቶደፐ እቼሻንꬅያ ላይꬃን፥ ሄ አግናፐ እቼሸንꬅያ ጋላሳን፥ * 3 ባብሎነ ቢታን ካባራ ሻፋ ማታን ደእያ ታኮ፥ ቡዛ ናኣ፥ ቄስያ ህዝቄላኮ መꬍና ጎዳ ቃላይ ዬዳ፤ ሄዋን መꬍና ጎዳ ኩሺ ታና ሞዴዳ።

4 ታን ጼልያ ዎደ፥ ጎቲ ሁጲሳና ይያዋ በኣድ፤ ዎልቃማ ፖኡ ዎልቃማ ሻርያ ዶድ ዎꬄዳ፤ ሄ ሻርያ ግዱዋን ዋልቃንꬃይ ፖዡ ጌ። ዋልቃንꬃዉ ግዶ ዎዛናይ ጶልያ ናስያ ማላቴ። 5 ሄዋ ግዶን ኦይዱ ፓጻ መታቱ ደኢኖ። ኡንቱንቱ አሳ ማላቲኖ፤ * 6 ሽን ኡንቱንቶ እቶ እቶ ኦይዱ ኦይዱ ሶምኡነ ኦይዱ ኦይዱ ቀፊ ደኤ። 7 ኡንቱንቱ ገዲ ስት ጌዳዋ፤ ኡንቱንቱ ገድያ ያቻይ ማራ ገድያ ማላነ ቁጪደ ጌሼዳ ናስያ ብራታዳን ጶሌ። 8 ኡንቱንቱ ቀፍያፐ ጋርሳና ኦይዱ ባጋናካ አሳ ኩሽያ ማላትያ ኩሺ ደኤ። ሄ ኦይዳቶካ ዴሙነ ቀፊ ደኤ። 9 ኡንቱንቱ ቀፊ እቱ እቱዋ ቦቼ፤ ኡንቱንቱ ኡባይካ ያነ ሃነ ስመናን ስት ጊደ ስንꬃዉ ቢኖ። 10 ኡንቱንቶ እቶ እቶ ስንꬃ ባጋና አሳ ሶምኢ ደኤ፤ ኡሸቻ ባጋና ጋሙዋ ሶምኢ ደኤ፤ ቃይ ሀድርሳ ባጋና ቦራ ሶምኢ ደኤ፤ ቃይ ጉየ ባጋና አርጋንꬃ ሶምኢ ደኤ፤ * 11 ኡንቱንቱ ሶምኢ ሄዋ ማላቴ። ኡንቱንቱ ቀፊ ቦላዉ ምጨት ኡቴዳ፤ ኡንቱንቱ እቶ እቶ ላኡ ቀፊ ላኡ ባጋናካ ህንኮ መታ ቀፍያ ቦቼ፤ ቃይ ላኡ ቀፊ ኡንቱንቱ ቦላ ቦላ ካሜ። 12 ኡንቱንቱ ኡባይካ ስት ጊደ ስንꬃዉ ቤድኖ፤ ያነ ሃነ ስመናን፥ ጾሳ አያናይ ብያሳ ሀቃነ ቢኖ። 13 ሀ ፓጻ ደእያ መታቱ ግዶን እት ኤጽያ ታማ ቦንቁዋ ማላትያዌነ ስንꬃዉነ ጉየ ቃጽያ፥ ኤጽያ ጾምፕያ ማላትያዌ ደኤ፤ ሄ ታማይ ጶሌነ አ ግዶፐካ ዋልቃንꬃይ ከሴ። 14 ሀ ፓጻ መታቱ ዋልቃንꬃዳን፥ ስንꬃዉነ ጉየ ኤሌል ስመረቲኖ።

15 ሀ ኦይዱ መታቱዋ ታን ጼልሽን፥ ኡንቱንቱ ምየ ባጋ ሳኣን ደእያ ይንግረትያዋንታ በኣድ፤ እት እት መታ ምየ ባጋን እት እት ይንግረትያዌ ደኤ። * 16 ሀ ይንግረትያዋንቱ አልኦ ሹቻዳን ጶሊኖ፤ ኡንቱንቱ ኦይዱካ መꬋንነ ማላን እቱ እቱዋ ማላቲኖ። እት ይንግረꬃይ ላኡ ይንግረꬃ ግዲደ መቴዳ፤ እቱ እቱዋ ግዱዋና ካንꬅ አꬎዋ ማላቴ። 17 ኡንቱንቱ ብያ ዎደ ባረንቱ ስንꬃ ዛር ዎꬄዳ ኦይዱ ባጋፐ እቱዋኮ ሀቃዋ ግዶፐነ ቢኖ፤ ሀ መታቱ ብያ ዎደ ይንግረትያዌ ዎራ ስመና። 18 ዎጋነ ያሽያ ኦይዱ ይንግረꬃቱ ደኢኖ፤ ሄ ይንግረꬃቱዋ ጋጻ ዩሹዋ ኡባን ጼልያ አይፊ ኩሜዳ። *

19 ሀ መታቱ ብያ ዎደ፥ ኡንቱንቱ ምይያን ሀ ይንግረꬃቱ ጎንዶረቲኖ፤ ሄ መታቱ ቢታፐ ፑደ ደንድያ ዎደ፥ ሀ ይንግረꬃቱካ ደንዲኖ። 20 ደኡዋ አያናይ ብያ ሀቃነ ሀ ይንግረꬃቱካ ደንዲደ ቢኖ፤ አያዉ ጎፐ፥ ሀ ደኡዋ አያናይ ይንግረꬃቱዋ ግዶን ደእያ ድራሳ። 21 ሀ መታቱ ብያ ዎደ፥ ይንግረꬃቱካ ቢኖ፤ መታቱ ኤቂያ ዎደ፥ ይንግረꬃቱካ ኤቂኖ፤ ቃይ መታቱ ቢታፐ ፑደ ደንድያ ዎደ፥ ይንግረꬃቱ ኡንቱንቱና እትፐ ደንዲኖ። አያዉ ጎፐ፥ ደኡዋ አያናይ ይንግረꬃቱዋ ግዶን ደኤ።

22 ሀ ፓጻ መታቱዋ ሁጲያፐ ቦላ ባጋና ማስቶትያዳን ጶሊደ አይፍያ ጫድያ ምጨቴዳ ሳሉዋ ጉፋንꬁዋ ማላትያባይ ደኤ። * 23 ሄ ጉፋንꬁዋፐ ጋርሳ ባጋና ኡንቱንቱ ቀፊ ስት ጊደ፥ እቱዋዌ እቱዋኮ ምጨት ኡቴዳ፤ ቃይ ኡንቱንቱ ኡባዉካ ኡንቱንቱ ቦላ ካምያ ላኡ ላኡ ቀፊ ደኤ። 24 ሀ መታቱ ፓልያ ዎደ፥ ኡንቱንቱ ቀፍያ ጊረꬃይ ሃꬃ ኩንꬁዋ ጉንꬃዳን፥ ቃይ ኡባ ዳንዳይያ ጾሳ ኮሻዳንነ ጮራ ኦላንቻቱዋ ጫቡዋዳን ሀንያዋ ስሳድ። ኡንቱንቱ ፓሉዋ አግያ ዎደ፥ ባረንቱ ቀፍያ ሺሽ አኪኖ። *

25 ኡንቱንቱ ባረንቱ ቀፍያ ሺሽ አኪደ፥ ሄ ሳኣን ኤቂደእሽን፥ ኡንቱንቱ ሁጲያፐ ቦላ ባጋና ደእያ ሄ ጉፋንꬁዋ ማላትያዋ ቦላ ባጋፐ ኮሻይ ዬዳ። 26 ሄ ጉፋንꬁዋ ማላትያዋፐ ቦላ ባጋና ሳምፔርያ ግያ እንቁዋፐ መቴዳ ካዉተꬃ አራታ ማላትያዌ ደኤ፤ ሄ ካዉተꬃ አራታ ማላትያዋ ቦላ አሳ ማላትያዌ ኡቴዳ። * 27 ታን አ በእያ ዎደ፥ አ ጼሳ ማላትያሳፐ ቦላ ባጋይ ታማን ቦንቄዳ ናስያ ብራታዳን ጶሌ፤ ቃይ ጼሳፐ ጋርሳ ባጋይ ታማ ማላቴ፤ አ ዩሹዋን ጶልያ ፖኡ ደኤ። * 28 አ ዩሹዋን ጶልያ ፖኡ እራ ጋላስ ሻርያን ኤቄዳ ዙሉዋ ማላቴ።

ሀዌ መꬍና ጎዳ ቦንቹዋ ቆንጨꬃ ማላቴ። ሄዋ በኤዳ ዎደ፥ ቢታን ዱገ ጉፋናደ፥ እቱ ሃሳይያ ኮሻ ስሳድ።

2

1 እ ታና ሀዋዳን ያጌዳ፤ “ላ አሳ ናአዉ፥ ደንዳደ ነ ገድያን ኤቃ። ነዉ ኦዳና” ያጌዳ። 2 እ ሃሳዬዳ ዎደ ጾሳ አያናይ ታ ግዶ ገሊደ፥ ታና ታ ገድያን ኤሴዳ። እ ታዉ ኦድያዋካ ስሳድ።

3 ሀዋዳን ያጌዳ፤ “ኔኖ አሳ ናአዉ፥ ታን ኔና እስራኤልያ አሳኮ፥ ታ ቦላ ማካሌዳ ማካላንቻ ካዉተꬃኮ ኪታይ፤ ኡንቱንቱነ ኡንቱንቱ አዎቱ ሀች ጋካናዉካ ታ ቦላ ማካሊደ ደኢኖ። 4 ኡንቱንቱ ዎዛና ሙመነ ዬላይ ባይናዋንታ ግድያ ድራዉ፥ ታን ኔና ኡንቱንቱኮ ኪታይ። ባደ፥ ‘ኡባ ሞድያ መꬍና ጎዳይ ሀዋዳን ያጌ’ ያጋ። 5 ኡንቱንቱ ማካላንቻ አሳ ግድያ ድራዉ፥ ኡንቱንቱ ስስናካ እጽናካ፥ ናቢ ኡንቱንቱ ግዶን ደእያዋ ኡንቱንቱ ኤራና። 6 ኔኖ አሳ ናአዉ፥ ኡንቱንቶካ ኡንቱንቱ ቃላዉካ ያዮፓ! ኮናይ ደእያነ አጉንꬃይ ነ ዩሹዋን ደእያዋ ግዶፐካ፥ ቃይ ሶጎቱዋ ግዱዋን ኔን ኡቶፐካ፥ ያዮፓ። ኡንቱንቱ ማካላንቻ አሳ ግድያ ድራዉ፥ ኡንቱንቱ ቃላዉ ያዮፓ፤ ዎይ ኡንቱንቶ ሻቢረቶፓ። 7 ኡንቱንቱ ማካላንቻ አሳ ግድያ ድራዉ፥ ስስናካ እጽናካ፥ ታ ቃላ ኡንቱንቶ ኦዳ።

8 “ሽን፥ አሳ ናአዉ፥ ታን ነዉ ኦድያዋ ስሳ! ሄ ማካላንቻቱዋዳን፥ ኔንካ ማካላንቻ ግዶፓ፤ ነ ዶና ዶያደ፥ ታን ነዉ እምያዋ ማ” ያጌዳ።

9 ሄዋፐ ጉይያን፥ ታን ጼልያ ዎደ፥ ኩሺ ታኮ ምጨት ኡቴዳዋ በኣድ፤ ሄ ኩሽያን ጻꬃ ማጻፋይ ደኤ። * 10 እ ታ ስንꬃን ሄ ጻꬃ ማጻፋ ብሌዳ፤ ሄ ጻꬃ ማጻፋን ላኡ ባጋናካ ዬኩ፥ ካዩነ ሴላ ዋሱ ጻፈት ኡቴዳ።

3

1 ቃይ እ ታዉ ሀዋዳን ያጌዳ፤ “ላ አሳ ናአዉ፥ ሄ ነ ስንꬃን ደእያዋ ማ፤ ሀ ጻꬃ ማጻፋ ማ። ባደ፥ እስራኤልያ አሳዉ ኦዳ” ያጌዳ። * 2 ታን ሀንጋድ፤ ታን ማናዳን፥ ጻꬃ ማጻፋ እ ታና ባርሴዳ። 3 ታና፥ “ላ አሳ ናአዉ፥ ሀ ታን ኔና ባርስያ ጻꬃ ማጻፋ ማ፤ ነ ኡሉዋ አን ኩንꬃ” ያጌዳ። ታን ምያ ዎደ፥ ታ ዶናን ኤሳዳን ማልኤዳ።

4 ሄዋፐ ስሚደ፥ እ ታና ሀዋዳን ያጌዳ፤ “ኔኖ አሳ ናአዉ፥ ሀእ እስራኤልያ አሳኮ ባ፤ ታ ቃላ ኡንቱንቶ ኦዳ። 5 ኔን ኪተቴዳዌ እስራኤልያ አሳሳፐ አትና፥ ዶናይ ኤረተናነ ቃላይ ገለና ሃሳያይ አኬከተና አሳኮ ግደና። 6 ቃይ ታንካ ኔና ኡንቱንቱ ቃላይ ገለና፥ ኡንቱንቱ ሃሳያይካ ኤረተና ኡንቱንቱ ቃላ ኔን ኤራናዉ ዳንዳየና ዳሮ አሳኮ ኪታበይከ አላጋ ቢታ ቃላ ዴጹዋ ሃሳይያ ዳሮ አሳኮ ኪታበይከ። ቱሙ ታን ኔና ሄዋንቱኮ ኪታድታንቶ፥ ኡንቱንቱ ኔን ግያዋ ስሳና ሽን! 7 እስራኤልያ አሳይ ታን ኦድያዋ ስሳናዉ ኮየና ድራዉ፥ ኡንቱንቱ ኔን ኦድያዋካ ስስክኖ። አያዉ ጎፐ፥ ኩመንꬃ እስራኤልያ አሳይ ሞርጊ ዞዛነ ዬላይ ባይናዋንታ ግድያ ድራዉ፥ ነ ኦድያዋ ስስክኖ። 8 ሽን ታን ኔናካ ኡንቱንቱዋዳን ዎዛና ምኖነ ዬላይ ባይናዋ ኦꬃና። 9 ታን ኔና ያሻይ ባይና አሳ ኦꬃና፤ ዛላፐካ አꬎ ምኖ ከሳና። ኡንቱንቱ ማካላንቻ አሳ ግዶፐካ፥ ኡንቱንቶ ያዮፓ፤ ዎይ ኡንቱንቶ ዳጋሞፓ” ያጌዳ።

10 ቃይ እ ታና ሀዋዳን ያጌዳ፤ “ላ አሳ ናአዉ፥ ታን ነዉ ኦድያ ቃላ ኡባ ምንሳደ ሀይዛነ ነ ዎዛናን ዎꬃ። 11 ሀእ ደንዳ ባደ፥ ኦሞዱዋን ደእያ ነ አሳዉ ኦዳ። ኡንቱንቱ ስስና እጽናካ ኡንቱንቶ፥ ‘ኡባ ሞድያ መꬍና ጎዳይ ሀዋዳን ያጌ’ ያጋደ ኦዳ” ያጌዳ።

12 ሄዋፐ ጉይያን፥ ታና አያናይ ፑደ ደንꬄዳ፤ “መꬍና ጎዳ ቦንቹ ደኢያሳፐ ደንድያ ዎደ” ታፐ ጉየና፥ ወልቃማ ኮሻ ስሳድ። 13 ቃይ ፓጻ መታቱ ቀፊ እቱ እቱዋና ሾጨትያ ኮሻይ፥ ኡንቱንቱ ምይያን ደእያ ይንግርያዋ ኮሻና ጋከቲደ፥ ጉጉንꬃ ኮሻዳን ሀንያ ኮሻ ስሳድ። 14 ሄዋፐ ጉይያን፥ አያናይ ታና ፑደ ደንꬂደ፥ ሀራ ሳኣ አፌዳ። ያትና፥ ታን መꬍና ጎዳ ዎልቃይ ታና ሞድ ደእሽን፥ ታ አያናን ጫመታደነ ይሎታደ ባድ። 15 ከባራ ሻፋ ማታን፥ ተል-አቢባን ኦሞደቴዳዋንቱኮ ጋካድ። ታን ሄዋን ዳጋማደ፥ ኡንቱንቱና ላፑን ጋላሳ ጋምኣድ።

ህዝቄል ዎችያ አሳ ግዴዳ

(ህዝ. 33:1-9)

16 ላፑንꬃ ጋላሳ ዉርሰꬃን መꬍና ጎዳ ቃላይ ታኮ ሀዋዳን ያጊደ ዬዳ፤ 17 “ኔኖ አሳ ናአዉ፥ ታን ኔና እስራኤልያ አሳዉ ዎችያዋ ኦꬃድ። ታ ዶናፐ ከስያ ቃላ ስሴዳ ፓይዱዋ ኡባን፥ ኡንቱንቱካ ናገታናዳን ሴራ። 18 ታን ናጋራንቻ፥ ‘ቱሙዋ ኔን ሀይቃና’ ያግያ ዎደ፥ ኔን ባደ አ ሴራና ꬋዮፐ፥ አ ሸምፑካ አታና ማላ፥ እ ባረ ናጋራ ኦግያፐ ስማናዳን ኔን አ፥ ‘ኔና የኤ!’ ጋና ꬋዮፐ፥ ሄ ናጋራንቻይ ባረ ናጋራን ሀይቃና፤ ሽን አ ሱꬃ ታን ኔፐ ጭገታና። 19 ሽን ኔን ናጋራንቻ ሴርና፥ እ ባረ ናጋራፐ ዎይ ባረ ኢታ ኦግያፐ ስመናን እጾፐ፥ እ ባረ ናጋራን ሀይቃና፤ ሽን ኔን ነ ሁጲያ አሻና።

20 “ቃይ ጽሎ አሳይ ባረ ጽሎተꬃፐ ጉየ ስሚደ፥ ኢታ ኦꬅያ ዎደ፥ ታን አ ስንꬃን ꬉብያ ዎꬅና፥ እ ሀይቃና። እ ስማናዳን ኔን አ፥ ‘ኔና የኤ!’ ጋቤና ድራዉ፥ እ ባረ ናጋራን ሀይቃና፤ እ ካሰ ኦꬄዳ ጽሎ ኦሱ ዛሪደ ቆፈተና፤ ሽን ታን አ ሱꬃካ ኔፐ ጭገታና። 21 ቃይ ኔን ጽሎ አሳይ ናጋራ ኦናዳን ሴርና፥ እካ ናጋራፐ ባረና ናጎፐ፥ ቱማ እ ፓጻ ደአና። አያዉ ጎፐ፥ እ ኔን ሴሬዳዋ ስሴዳ፤ ኔንካ ነ ሁጲያ አሻና” ያጊደ ዬዳ።

ህዝቄላ ጾሳይ ዱድሴዳ

22 ሄ ሳኣን መꬍና ጎዳ ዎልቃይ ታና ሞዴዳ፤ ቃይ እ ታና፥ “ደንዳ፤ ዛንጋራ ባ። ነዉ ያን ኦዳና” ያጌዳ። 23 ታን ደንዳደ፥ ዛንጋራ ባድ። ሄ ሳኣን ካሰ ካባራ ሻፋ ማታን ታን በኤዳዋዳን፥ ሄዋን መꬍና ጎዳ ቦንቹ ኤቄዳዋ በኣድ፤ ታን ታ ሶምኡዋ ቢታ ጋꬃደ ጉፋናድ።

24 ሄዋፐ ጉይያን፥ አያናይ ታ ግዶ ገሊደ፥ ታና ታ ገድያን ኤሲደ፥ ታና ሀዋዳን ያጌዳ፤ “ባ፤ ነ ጎለ ባደ፥ ነ ቦላ ካርያ ጎርዳደ ኡታሻ። 25 ኔኖ አሳ ናአዉ፥ ኔን ዎዶሩዋን ቃሸታና፤ ኔን አሳኮ ከሳናዉ ዳንዳያካ። 26 ቃይ ኔን ዱደ ግዳናዳንነ ኡንቱንታ ሴረናዳን፥ ታን ነ እንጻርሳ ነ ኮክያና ጋꬃ ኦይꬃና። አያዉ ጎፐ፥ ኡንቱንቱ ማካላንቻ አሳ። 27 ሽን ታን ነዉ ኦድያ ዎደ፥ ታን ነ ዶና ዶይና፥ ኔንካ ኡንቱንቶ፥ ‘ኡባ ሞድያ መꬍና ጎዳይ ሀዋዳን ያጌ’ ያጋና። ስስያ ኦንነ ስሶ፤ ስሰናን እጽያ ኦንነ እጾ። አያዉ ጎፐ፥ ኡንቱንቱ ማካላንቻ አሳ።

4

የሩሳላመ ቦላ ጾሳ ፕርዳ

(4:1—24:27)

1 “ኔኖ አሳ ናአዉ፥ ኡርቃፐ መꬌዳ ጹብያ አካደ፥ ነ ስንꬃን ዎꬃ፤ ያታደ የሩሳላመ ካታማ ምስልያ አ ቦላ መꬋ። 2 አ ዶዳ፤ ድርሳ ኦንነ ከስ አከናዳ ድራ፥ ካታማ ግምቢያ ዩሹዋን ቢታ ዶራ፤ ኦላንቻቱ ኤቂያሳ ጊግሳ፤ ግምቢያ ላልያ ኦላ ሚሻ ዩሹዋን ጊግሳ። 3 ቃይ ብራታ ባሽያ አካደ፥ ብራታ ጎዳዳን ኔፐነ ካታማፐ ግዱዋን ኤሳ። ነ ሶምኡዋካ ሀንቁዋን አኮ ዛራ። ሄ ካታማይ ዶደታና፤ ቃይ ዶዴዳዌካ ኔና። ሀዌ እስራኤልያ አሳዉ ማላ ግዳናዋ።

4 “ሄዋፐ ጉይያን፥ እስራኤልያ አሳዉ ሙሩዋ ማላ ግዳና ማላ ነ ሀድርሳ ምይያን ግሳ። ኔን ነ ሀድርሳ ምይያን ግሴዳ ጋላሳቱዋ ፓይዱዋ ኬሻ እስራኤልያ አሳ ኡንቱንቱ ዋን ሙረታነንቶ በሳሳ። 5 ቃይ ኔን ግሳደ እስራኤሊ ዎት ሙረታነንቶ በሳናዳን 390 ጋላሳ ነዉ እማድ። ሄ እት እት ጋላሳይ ኡንቱንቱ ሙረትያ እት እት ላይꬃና ቃራ።

6 “ሄ ጋላሳ ነ ዉርሴዳዋፐ ጉይያን፥ ቃይ ዛራደ ነ ኡሸቻ ምይያን ይሁዳ አሳይ ዎት ሙረታነንቶ በሳናዉ ግሳ፤ እት እት ጋላሳይ እት እት ላይꬃ ሙሩዋና ቃራ ግድያ ድራዉ፥ ሄዋዳን ኡንቱንቱ ኦꬄዳ ናጋራ ሙሩዋ ኦይታሙ ጋላሳ ኔን ግሳናዳን፥ ታን ነዉ እማድ። 7 ነ ሶምኡዋ የሩሳላመ ዶደꬃኮ ሀንቁዋን ዛራደ፥ ነ ኩሽያ ደንꬃ ማንዳደ፥ የሩሳላመ ቦላ ትምቢትያ ኦዳ። 8 ሄ ዶደꬃን ኔን ጋምእያ ጋላሳይ ዉራናዉ፥ እት ምይያፐ ሀራ ምይያዉ አꬋ ዎናዳን፥ ታን ኔና ዎዶሩዋን ቃቻና።

9 “ሀእ ኔን፥ ዛርጋነ ባንጋ፥ ባኤላነ ምስርያ፥ ማልዱዋነ ሞርገ ምꬃ አካደ፥ ካꬃ ዎꬅያ እት ባꬃን ቆላደ፥ አፐ ነዉ ቁማ ካꬃደ፤ ሄዋ ኔን ምይያን ግስያ 390 ጋላሳ ማና። 10 ሀች ሀች ኔን ምያ ኡክꬃ ልካ፤ እካ 230 ግራምያ ዴጽያዋ ግዶ፤ ሄዋ አ ዎድያን ዎድያን ማ። 11 ቃይ ኔን ሀች ሀች ኡሽያ ሃꬃካ ልካ፤ እካ ላኡ ቡርጩኮ ግዶ፤ ሄዋ አ ዎድያን ዎድያን ኡሻ። 12 ሄ ዋላኬዳ ካꬃ ባንጋ ኡክꬃ ኡክያዋዳን ኡካ፤ አሳይ ጼልሽን፥ አሳ ዎራ ሼሻ መላ ኤꬃደ ኡካ፤ ያታደ ማ። 13 ሄዌ እስራኤልያ አሳይ ታን ኡንቱንታ ላልያ ካዉተꬃቱዋ ግዶን ደኢድ፥ ቱኔዳ ቁማ ማናዎ ማላታ” ያጌዳ መꬍና ጎዳይ።

14 ያትና፥ ታን ዛራደ ሀዋዳን ያጋድ፤ “ሀይ! ኡባ ሞድያ መꬍና ጎዳዉ፥ ሄዌ ሀኖፖ! ታን ታና ቱንሳ ኤርከ። ታ ናአተꬃፐ ዶማደ ሀች ጋካናዉ፥ ባኩታ ዎይ ባዞ ዶአይ ፑዚደ ዎꬌዳዋ ማ ኤርከ፤ ቱኔዳ አሹ ታ ዶናኮ ሺቅ ኤረና” ያጋድ።

15 እ ዛሪደ፥ ታና ሀዋዳን ያጌዳ፤ “ዳሮ ሎአ፥ ያቶፐ፥ አሳ ዎራ ሼሻ መላን ኡክያዋ አጋደ፥ ሚዛ ኦሻ ከዊያን ነ ኡክꬃ ኡካሳ” ያጌዳ።

16 እ ቃይካ ሀዋዳን ያጌዳ፤ “ኔኖ አሳ ናአዉ፥ በአ፤ የሩሳላመ ካታማ ካꬅ ገለናዳን፥ ታን ድጋና ሀናይ። አሳይ ካꬃ ህርጊደ፥ ማኪደ ማና፤ ቃይ ሃꬃካ ያዪደ፥ ልኪደ ኡሻና። 17 ሄዎ ኡንቱንቶ ደእያ ካꬃይነ ሃꬃይ ዉራና፤ ኡንቱንቱ እቱ እቱዋ፥ ‘ፖራ!’ ጊደ ጼላና፤ ኡንቱንቱ ባረንቱ ናጋራ ሙሩዋን ግልቃና።

5

የሩሳላመ ቦላ ይያ ባሻ ማላታ

1 “ኔኖ አሳ ናአዉ፥ ቃራ ማሻ አካደ፥ ነ ሁጲያነ ነ ቡቻ ሁጲያ ጊግስያዋንቱ ምላጭያዳን አን ሜዳ። ያታደ ሚዛናን ልካደ፥ ነ ብናና ሄዙ ከሳደ ሻካ። 2 ኔን ዶድያ ዎዲ ዉርያ ዎደ፥ ነ ሻኬዳ ብናናዉ እት ኩሽያ የሩሳላመ ካታማ ምስልያዉ ግዱዋን ታማን ጹጋ። ላኤንꬆ ኩሽያ ካታማ ዩሹዋን ኡባን ማሻን ቃንጸሬꬃ። ሄዘንꬆ ኩሽያ ቃይ ጫርኮ ላላ፤ አያዉ ጎፐ፥ ታን ኡንቱንታ ማሻን የደርሳና። 3 ቃይ ሄዋፐ ጉꬃ ብናና አካደ፥ ነ ማዩዋ ጼራን ቃቻ። 4 ሄ ኔን ቃቼዳዋፐ ጉꬃ አካደ፥ ታማን ኦላደ ጹጋ። ሄዋን ዶሜዳ ታማይ እስራኤልያ አሳ ኡባ ጋካናዋ” ያጌዳ።

5 ኡባ ሞድያ መꬍና ጎዳይ ሀዋዳን ያጌ፤ “ሀዌ የሩሳላመ ካታማ፤ ታን ቢታቱዋ እዝ ዩሹዋን ዎꬃደ፥ ካዉተꬃቱዋ ኡባዉ ግዶ ጉልአን እዞ ዎꬃድ። 6 ሽን እዛ ባረ ኢታ ኦሱዋን፥ ባረ ዩሹዋን ደእያ ቢታቱዋፐነ ካዉተꬃቱዋፐ ያ ኢታደ፥ ታ ህግያነ ታ ዎጋ ናገናን እጻዱ፤ ቱሙካ እዛ ታ ህግያዉ ማካላዱ፤ ታ ዎጋካ ካለናን እጻዱ” ያጌ።

7 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ህንተንቱ ህንተ ዩሹዋ ካዉተꬃፐ አꬂደ መቱዋ መꬌድታ፤ ታ አዛዙዋ ካለናንነ ታ ዎጋ ናገናን እጼድታ። ሀራይ አቶ ሽን ህንተንቱ ዩሹዋን ደእያ ካዉተꬃቱዋ ዎጋካ ናግበይክታ” ያጌ።

8 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ኔኖ፥ የሩሳላመ፥ ታን ነዉ ሞርከ፤ ሀራ ካዉተꬃቱ ኡባይ በእሽና፥ ነ ቦላ ታ ፕርዳ አሀና። 9 ኔን ታን እጽያ ኤቃ ጎይና ኡባ ኦꬄዳ ድራዉ፥ ታን ሀዋፐ ካሰ ሀንቤናዋ፥ ቃይ ሀዋፐ ስንꬃዉካ ሀነና ፕርዳ ነ ቦላ አሀና። 10 ሄዋፐ ደንዴዳዋን፥ ህንተ ግዶን አዎቱ ባረንቱ ናናቱዋ ማና፤ ቃይ ናናቱካ ባረንቱ አዎቱዋ ማና። ታን ህንተ ቦላ ፕርዳ አሀና፤ ህንተፐ አቴዳዋንታካ ኦይዱ ጫርኩዋ ሚዛና ኡባዉ ላላና። *

11 “ሄዋ ድራዉ፥ ታን ኡባ ሞድያ መꬍና ጎዳይ ታ ደኡዋን ጫቃይ: ህንተ ህንተ ሸነይያ ኤቃቱዋንነ ቱና ኦሶቱዋን ታ ጌሻ ጎልያ ቱንሴዳ ድራዉ፥ ታንካ ህንተና ቡꬃ ꬋይሳና። ህንተዉ ቃረትከነ ህንተፐ እቱዋነ አሽከ። 12 ነ አሳፐ እት ኩሺ ካታማ ግዶን ኢታ ሀርግያን ዎይ ኮሻን ሀይቃና፤ ላኤንꬆ ኩሺ ካታማፐ ካረና ኦላን ዉራና፤ ቃይ ሄዘንꬆ ኩሽያ ታን ኦይዱ ጫርኩዋ ሚዛናዉ ኡባዉ ላላደ፥ ኡንቱንታ ማሻን የደርሳና።

13 “ታ ይሉ ዉራና፤ ታን ኡንቱንቱ ቦላ ሀንቀቴዳ ሀንቁካ ኤቃና፤ ያቶፐ ታ ሀንቁ ዶቻና። ታን ኡንቱንቱ ቦላን ሀንቀቴዳ ሀንቁዋ ዉርስያ ዎደ፥ ታን መꬍና ጎዳይ ቃናትያን ሃሳዬዳዋ ኡንቱንቱ ኤራና።

14 “ህንተንቱ ዩሹዋን ደእያ ካዉተꬃቱዋ ግዶንነ ህንተ ማታና አꬍያ ኡባ ስንꬃን ታን ህንተና ባዙዋነ ቅሊጭያዋ ኦꬃና። 15 ታን ህንተና ታ ሀንቁዋን፥ ታ ይሉዋንነ ቃረታይ ባይና ሴራን ፕርድያ ዎደ፥ ህንተ ህንተ ዩሹዋን ደእያ ካዉተꬃቶ ቅሊጮነ ሸቃዉ፥ ህንተና በኤዳ አሳዉ ናገትያባነ ዳጋምያባ ግዳና። ታን መꬍና ጎዳይ ሀዋ ኦዳድ። 16 ታን ህንተ ቦላ ዎꬍያነ ꬋይስያ ኮሻ ዎንዳፍያ ዱክያ ዎደ፥ ህንተና ꬋይሳናዉ ዱካና። ህንተዉ ኮሻ ያ ያ ዳርሳና፤ የሩሳላመ ካታማ ካꬃይ ገለናዳን፥ ታን ድጋና። 17 ታን ኮሻነ ባዞ ዶኣ ህንተ ቦላ የድና፥ ኡንቱንቱ ህንተ ናናቱዋ ꬋይሳና። ታን ኢታ ሀርግያ፥ ሱꬃ ጉስያዋነ ኦላ ህንተ ቦላ አሀና። መꬍና ጎዳይ ሀዋ ኦዳድ” ያጌ። *

6

ጾሳይ ኤቃዉ ጎይንያዋ ፕርዴዳ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ኔኖ አሳ ናአዉ፥ እስራኤልያ ዞዘቱዋኮ ነ ሶምኡዋ ደረቃን ዛራደ፥ ኡንቱንቱ ቦላ ትምቢትያ ኦዳ። 3 ሀዋዳን ያጋ፥ ‘ህንተኖ፥ እስራኤልያ ዞዘቶ፥ ኡባ ሞድያ መꬍና ጎዳ ቃላ ስስተ! ኡባ ሞድያ መꬍና ጎዳይ እስራኤልያ ዞዘቶነ ከራቶ፥ ቡቡሀቶነ ዛንጋራቶ ሀዋዳን ያጌ፤ በእተ፥ ታን፥ ታ ማሻ ህንተ ቦላ የዳና፤ ቃይ ህንተ ኤቃ ጎይንያ ሳኣካ ꬋይሳና። 4 ህንተ ያርሽያ ሳአቱ ኮለተና፤ ቃይ ህንተ እጻና ጩዋይያ ሚሻቱካ መኤረታና። ታን ህንተ አሳ ህንተ ኤቃቱዋ ስንꬃን ዎꬋና። 5 ታን እስራኤልያ አሳ አሃ ኡንቱንቱ ኤቃቱዋ ስንꬃን ግስሳና፤ ህንተ መቀꬃካ ህንተ ያርሽያ ሳአቱዋ ዩሹዋን ላላና። 6 ህንተ ደእያ ሳን ኡባን፥ ህንተ ካታማቱነ ህንተ ጎይንያ ሳአቱ ኮለተና። ሄዋዳንካ ህንተ ያርሽያ ሳአቱ ቱናናነ ላለታና፤ ህንተ ኤቃቱ መኤረታናነ ꬋያና፤ ህንተ እጻና ጩዋይያ ሳአቱካ መኤረት ዎꬋና፤ ህንተ ኦꬄዳ ኦሱ ኡባይ ፕተት ꬋያና። 7 ህንተ አሳይ ሹከቲደ፥ ህንተ ግዶን ኩንዳና። ታን መꬍና ጎዳ ግድያዋ ህንተ ሄዋን ኤራና።

8 “ ‘ታን ህንተፐ አማሬዳዋንታ ፓጻ አሻና፤ ማሻፐ አቴዳዋንቱ ቢታነ ካዉተꬃ ግዶን ላለታና። 9 ማሻፐ አቴዳዋንቱ ያን ኦሞዱዋን ደአና። ያን ደእያ ዎደ፥ ኡንቱንቱ ታና ሀሳያና፤ ቃይ ዎሹምያ ዎዛናንነ ባረንቱ አይፍያን ኤቃ ጎይናናዉ ጉየ ስምያዋን፥ ኡንቱንቱ ታ ዎዛና መንꬄዳዋ ሀሳያና። ኡንቱንቱ ባረንቱ ኦꬄዳ ኢታ ኦሱዋፐነ ኡንቱንታ ዬላይያ ሀኖታፐ ደንዴዳዋን፥ ባረና ባረ ሁጲያዉ ሻታና። 10 ቃይ ታን መꬍና ጎዳ ግድያዋ ኡንቱንቱ ኤራና። ታን ኡንቱንቱ ቦላ ኢታባ አሀና ጌዳዌ ጮ መላ ባብሱዋ ግደና’ ” ያጌ።

11 ኡባ ሞድያ መꬍና ጎዳይ ታና ሀዋዳን ያጌ፤ “ነ ብራꬍያ ሀንቁዋን ጾርሳ! ይሉዋን ነ ገድያንካ ቢታ ቃካ! ቃይ ሀዋዳን ያጋ፤ ‘እስራኤልያ አሳ ሸነይያ ኦሶ አየ አና!’ ያጋ። አያዉ ጎፐ፥ ኡንቱንቱ ኦላን፥ ኮሻንነ ኢታ ሀርግያን ዉራና። 12 ሃኩዋን ደእያዌ ኢታ ሀርግያን ሀይቃና፤ ማታን ደእያዌ ኦላን ሀይቃና፤ ቃይ ፓጻ አቴዳዌ ኮሻን ሀይቃና። ሄዋዳን ኦꬃደ፥ ታን ታ ሀንቁዋ ኡንቱንቱ ቦላ ዉርሳና። 13 ኡንቱንቱ አሳ አሃይ ኡንቱንቱ ኤቃቱዋ ግዱዋ ኡባን፥ ኡንቱንቱ ያርሽያ ሳ ዩሹዋ ኡባን፥ ꬎቃ ዞዘቱዋ ቦላነ ደረቱዋ ኪክያ ኡባ ቦላን፥ እርጻ ምꬃ ጋርሳ ኡባን፥ ዳሮ ቦንጪ ደእያ ኤꬃ ጋርሳ ኡባን፥ ባረንቱ ኤቃቶ ሳዊያ ያርሹዋ ጹጌዳ ሳኣ ኡባን ኩንዴዳ ዎደ፥ ኡንቱንቱ ታን መꬍና ጎዳ ግድያዋ ኤራና። 14 ቃይ ታን ታ ኩሽያ ኡንቱንቱ ቦላ ምጫደ፥ ኡንቱንቱ ደእያ ቢታ ኡባ፥ ገድሳ ባጋ ባዙዋፐ ቢደ ሁጲሳ ባጋ ርብላ ግያ ካታማ ጋካናዉ፥ መላ ኦꬃና። ታን መꬍና ጎዳ ግድያዋ ኡንቱንቱ ሄዋን ኤራና ያጌ ያጋ” ያጊደ ዬዳ።

7

እስራኤልያዉ ዉርሰꬃይ ጋኬዳ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ኔኖ አሳ ናአዉ፥ ኡባ ሞድያ መꬍና ጎዳይ እስራኤልያ ቢታዉ ሀዋዳን ያጌ፤ ‘ዉርሰꬃ በእተ! ኡባ ባጋና ቢታ ቦላን ዉርሰꬃይ ጋኬዳ። 3 ሄኮ፥ ዉርሰꬃይ ህንተ ቦላ ጋኬዳ! ታን ታ ሀንቁዋ ህንተ ቦላ የዳና። ታን ህንተ ኦሱዋዳን፥ ህንተ ቦላ ፕርዳና፤ ህንተ ቱና ሀኖታዳን፥ ታን ህንተና ሙራና። 4 ታን ህንተዉ ቃረትከነ ህንተፐ እቱዋነ አሽከ። ህንተ ኢታ ኦሱዋ ድራዉካ ሙራና፤ ህንተ ግዱዋን ደእያ እጸቴዳ ኤቃ ጎይኑዋካ ቆንጭሳና። ታን መꬍና ጎዳ ግድያዋ ህንተ ሄዋን ኤራና’ ያጌ።

5 “ኡባ ሞድያ መꬍና ጎዳይ ሀዋዳን ያጌ፤ ‘ባሻ! ባሻ ቦላን ባሻይ ዬ። 6 ዉርሰꬃይ ጋኬዳ! ዉርሰꬃይ ጋኬዳ! እ ህንተ ቦላን ደንዴዳ። በእተ፥ እ ጋኬዳ! 7 ሀ ቢታን ደእያዋንቶ፥ ህንተ ፕርዳይ ጋኬዳ፤ ዎዲ ጋኬዳ፤ ጋላሳይ ማታቴዳ! ሄዌ ሻቢርሳ ጋላሳፐ አትና፥ ዞዝያ ቦላን ናሸቻን እልልያ ጋላሳ ግደና። 8 ሀእ ማታን ታን ታ ሀንቁዋ ህንተ ቦላ ጉሳና፤ ታ ይሉዋካ ህንተ ቦላን ዉርሳና። ታን ህንተ ኦሱዋዳን፥ ህንተ ቦላ ፕርዳና፤ ህንተ ቱና ሀኖታዳን፥ ህንተና ሙራና። 9 ታን ህንተዉ ቃረትከነ ህንተፐ እቱዋነ አሽከ። ህንተ ኢታ ኦሱዋ ድራዉካ ሙራና፤ ህንተ ግዱዋን ደእያ ኤቃ ጎይኑዋካ ቆንጭሳና። ያቶፐ ህንተ ህንተና ሾጬዳዌ ታና መꬍና ጎዳ ግድያዋ ኤራና።

10 “ ‘ሄኮ ጋላሳይ! ሀዌሽ ጋኬዳ! ህንተ ባየꬃይ ህንተ ፐንግያ ጋኬዳ! ህንተ ኢታተꬃይ ኩኩሜዳ፤ ህንተ ኦቶሩካ ጪሼዳ። 11 ማካላ ጋሱዋን ኢታ ኦሱ ዳሬዳ፤ ኡንቱንቱፐ እቱነ አተና፤ ኡንቱንቱ ጮራተꬃፐ፥ ዎይ ኡንቱንቱ ዱረተꬃፐ፥ ዎይ ኡንቱንቱ ቦንቹዋፐ አይነ አተና። 12 ዎዲ ጋኬዳ፤ ጋላሳይካ ማታቴዳ! ሀንቁ አሳ ኡባ ቦላና ግድያ ድራዉ፥ ሻምያዌ ናሸቶፖ፤ ዎይ ዛልእያዌካ ካዮቶፖ። 13 ኡንቱንቱ ላኡ ፓጻ ደእያ ዎድያን፥ ዛልኤዳዌ ባረ ዛልኤዳዎ ጉየ ስመና። እራኤልያ አሳ ኡባ ቦላ ኦደቴዳ ሀ ሳጻይ ላመተና፤ ኡንቱንቱ ናጋራፐ ደንዴዳዋን ኡንቱንቱፐ እቱነ ባረ ሸምፑዋ አሸና። 14 ታ ሀንቁ አሳ ኡባ ቦላ ደእያ ድራዉ፥ ኡንቱንቱ ኦላዉ ኡልቱዋ ፑኒደ፥ ኡባባ ጊግሶፐካ፥ ኦንነ ኦላዉ ከሰና።

እስራኤልያ አሳ ናጋራ ጋሱዋን ይያ ሙሩዋ

15 “ ‘ካረና ኦላይ፥ ሶና ኢታ ሀርጊነ ኮሻይ ደኤ። ካታማፐ ጋጻን ደእያዌ ኦላን ሀይቃና፤ ካታማ ግዶን ደእያዋንቱ ኮሻንነ ኢታ ሀርግያን ዉራና። 16 ኡንቱንቱፐ አቴዳዋንቱ፥ ደምባ ጋድያፐ ያሻን ባቃቴዳ ሀራጰቱዋዳን ባረንቱ ናጋራ ጋሱዋን ደርያ ቦላን ኦላና። 17 ኩሽያ ኡባይ ዶንጭላና፤ ጉልባታይ ኡባይ ኮልድና ያሻን ሙሻና። 18 ኡንቱንቱ ማቃ ማያና፤ ቃይ ያሻን ኮኮራና። ኡንቱንቱ ኡባ ሶምኢካ ዬላ ማያና፤ ኡንቱንቱ ኡባ ሁጲካ ሜደታና። 19 ኡንቱንቱ ባረንቱ ብራ ኦግያን ኦላና፤ ኡንቱንቱ ዎርቃይካ ቱናባ ግዳናዋ። ኤጽያ መꬍና ጎዳ ሀንቁዋ ጋላስ፥ ኡንቱንቱ ብራይነ ኡንቱንቱ ዎርቃይ ኡንቱንታ አሻናዉ ዳንዳየና። ኡንቱንቶ ꬉበ ግዲደ፥ ናጋራን ገልሴዳ ብራይነ ዎርቃይ ኡንቱንቱ ኡሉዋ ኩሚደ፥ ኡንቱንታ ኮሻፐ አሸና።

20 “ ‘ኡንቱንቱ ባረንቱ ሎኦ አሌቁዋን ኦቶረቴድኖ፤ ሄዋንታ ባረንቱ እጸቴዳ ቱና ኤቃነ ዬላይያ ምስልያ መꬋናዉ ጎኤቴድኖ። ሄዋ ድራዉ፥ ታን ሄ ሎኦ አሌኤቁዋ ኡንቱንቶ ቱናባ ከሳድ። 21 ታን ኡንቱንቱ አሌቁዋ ኦሞዱዋ ኦꬃደ፥ አላጋዉነ ቢታ ኡባን ደእያ ኢታቶ አꬃደ እምና፥ ኡንቱንቱ አ ቱናባ ከሳና። 22 ሄ ዎደ ታን ታ ሶምኡዋ ዎራ ዛራና፤ ቃይ ታ ቦንቾ ጌሻ ጎልያ ፓንጋቱ ገሊደ ቱንሳና።

23 “ ‘ሱረ ፕርዳ ꬋዩሳን፥ ቢታይ ኡባይ ሱꬃን ኩሜዳ ድራዉነ ካታማይካ ማካላ ኦሱዋን ኩሜዳ ድራዉ፥ ሳንሳላታ ጊግሳ። 24 ኡንቱንቱ ጎለቱዋ ባረሳ ኦꬃና ማላ፥ ታን ኡባፐ ኢታ ካዉተꬃ አሀና። ዎልቃማቱዋ ኦቶሩዋካ ታን ꬋይሳና፤ ኡንቱንቱ ጌሻ ሳአቱካ ቱናና። 25 ዳጋማይ ይያ ዎደ፥ ኡንቱንቱ ሳሩዋ ኮያና፤ ሽን ደምክኖ። 26 ባሻይ ባሻ ቦላ፥ ቃይ ኢታ ኦዱ ኢታ ኦዱዋ ቦላ ያና። ኡንቱንቱ ትምቢትያ ኦድያዋ፥ “ነ ሳፃ ኦዳ” ያጋና። ቄሳቶ ታማርስያ ትምርቲ ꬋያና፤ ጭማቶካ ዞርያዌ ꬋያና። 27 ካቲ ዬካና፤ ካፑ ህዶታ ቃንጻና፤ ሄ ቢታ አሳ ኩሺ ያሻን ኮኮራና። ታን ኡንቱንቶ ኡንቱንቱ ኦሱዋዳን ኦꬃና፤ ኡንቱንቱ ፕርዳዳን፥ ኡንቱንቱ ቦላ ፕርዳና። ታን መꬍና ጎዳ ግድያዋ ኡንቱንቱ ሄዋን ኤራና’ ያጌ” ያጊደ ዬዳ።

8

ጌሻ ጎልያን ኤቃ ጎይና

(8:1—10:22)

1 ኑን ኦሞደቴዳ ኡሱፑንꬃ ላይꬃን፥ ኡሱፑንꬃ አግናን፥ እቼሻንꬃ ጋላሳን፥ ታን ታ ሶን ኡት ደእሽን፥ ይሁዳ ጭማቱካ ታ ስንꬃን ኡት ደእሽን፥ ኡባ ሞድያ መꬍና ጎዳ ዎልቃይ ታና ሞዴዳ። 2 ታን ትሽ ኡዳደ ጼልያ ዎደ፥ አሳ ማላትያዋ በኣድ፤ አዉ ጼሳፐ ጋርሳ ባጋ ማላትያ ሳአይ ታማ ማላቴ፤ ቃይ ጼሳፐ ቦላ ባጋ ማላትያ ሳአይ ጶልያ ናስያ ብራታ ማላቴ። * 3 እ ኩሽያ ማላትያዋ ታኮ የዲደ፥ ታ ሁጲያ ብናና ኦይቄዳ። አያናይ ታና ሳኣፐነ ሳሉዋፐ ግዶ ፑደ ደንꬂደ፥ ጾሳ ሳጻን ታና የሩሳላመ አፌዳ። ሁጲሳ ባጋና ጌሻ ጎልያ ግዶ ዳባባ ገልያ ፐንግያና ገልሲደ፥ ጾሳ ቃናትያ ደንꬅያ ኤቃይ ኤቄዳዋ በሴዳ። 4 ካሰ ታን ካባራ ሻፋ ማታን ሳጻን በኤዳዋዳን፥ እስራኤልያ ጾሳ ቦንቹዋ ሄዋን በኣድ። *

5 ሄዋን እ ታዉ ሀዋዳን ያጌዳ፤ “ኔኖ አሳ ናአዉ፥ ሁጲሳ ባጋ ጼላ” ያጌዳ። ታን ጼልያ ዎደ፥ ጾሳ ቃናትያ ደንꬅያ ኤቃ ምስልያ ስንꬃን ደእያ ያርሽያ ሳ ማታን ደእያዋ በኣድ። 6 ቃይካ እ ታዉ ሀዋዳን ያጌዳ፤ “ኔኖ አሳ ናአዉ፥ ኡንቱንቱ ኦꬅያዋ በአይ? ታና ታ ጌሻ ጎልያፐ ሃሳናዉ እስራኤልያ አሳይ ኦꬅያ ዎልቃማ እጸትያ ኤቃ ጎይኑዋባ በአይ? ሄዋፐካ አꬍያ ኢትያ ኤቃ ጾሳቱዋ ጎይና ኔን ብሮ በአና” ያጌዳ።

7 ሄዋፐ ጉይያን፥ ታና ጌሻ ጎልያ ዳባባ ፐንገ አሄዳ፤ ሄኮ ታን ጼልያ ዎደ፥ ጎዳን ጾኢ ደእያዋ በኣድ። 8 እ ታና፥ “ላ አሳ ናአዉ፥ ጎዳ ቦካ” ያጌዳ፤ ታን ቦክያ ዎደ፥ እት ፐንጊ ሄዋን ደእያዋ በኣድ። 9 ቃይ እ ታና፥ “ገላ፤ ኡንቱንቱ ሀዋን ኦꬅያ ኢታነ ሸነይያ ኤቃ ጾሳቱዋ ጎይኑዋ በአ” ያጌዳ። 10 ታን ግዶ ገላደ ጼልያ ዎደ፥ ጎዳ ቦላን ዩይ አꬊደ ቢታና ጎሸትያ መታቱ ምስሊ፥ ጌሻ ግደና ዶአቱዋ ምስሊ ኡባይነ እስራኤልያ አሳ ኤቃቱዋ ኡባ ምስሊ ኩሜዳዋ በኣድ። 11 ኡንቱንቱፐ ስንꬃ ባጋና እስራኤልያ አሳፐ ላፑን ታሙ ጭማቱ ኤቄድኖ፤ ቃይ ሻፋና ናኣ ያዛኒካ ኡንቱንቱ ግዶን ኤቄዳ። ኡባይካ እጻና ጩዋይያዋ ባረንቱ ኩሽያን ኦይቄድኖ፤ እጻና ጩዋይካ ቱሉ ጌ።

12 ቃይ እ ታና ሀዋዳን ያጌዳ፤ “ላ አሳ ናአዉ፥ ሀዋ እስራኤልያ አሳ ጭማቱ ኡባይካ ꬉማን ባረንቱ ኤቃ ምስልያ ጎልያን ኡንቱንቱ ኦꬅያዋ በአይ? አያዉ ጎፐ፥ ኡንቱንቱ፥ መꬍና ጎዳይ ኑና በኤና፤ መꬍና ጎዳይ ሀ ቢታ አጌዳ ያጊኖ” ያጌዳ። 13 ቃይካ እ ታና፥ “ሄዋፐካ አꬍያ እጸቴዳ ኤቃ ጎይኑዋ ኔን ብሮ በአና” ያጌዳ።

14 ሄዋፐ ጉይያን፥ እ ታና ጌሻ ጎልያ ሁጲሳ ባጋ ፐንግያኮ አፍና፥ ሄዋን ታሙዛ ግያ ባረንቱ ጾሳዉ ኡቲደ ዬክያ ማጫ አሳቱዋ በኣድ። 15 እ ታና፥ “ኔኖ አሳ ናአዉ፥ ሀዋ በአይ? ሄዋፐ አꬍያ እጸቴዳ ኤቃ ጎይና ኔን ብሮ በአና” ያጌዳ።

16 ሄዋፐ ጉይያን፥ እ ታና መꬍና ጎዳ ጎልያ ግዶ ዳባባ አፌዳ፤ ሄዋን ጌሻ ጎልያ ፐንገን ባራንዳፐነ ያርሽያ ሳፐ ግዱዋን ላታማነ እቼሹ አቱማ አሳ ግድያዋ በኣድ። ኡንቱንቱ ባረንቱ ዞክያ መꬍና ጎዳ ጌሻ ጎልያኮ፥ ባረንቱ ሶምኡዋ አዋይ ዶልያ ባጋ ዛሪደ፥ አዋይ ዶልያ ባጋና አዋዉ ጎይኒኖ።

17 እ ታና ሀዋዳን ያጌዳ፤ “ኔኖ አሳ ናአዉ፥ ሀዋ በኣድ? ይሁዳ አሳዉ ሀ እጸቴዳ ኤቃ ጎይኑዋ ሀዋን ኦꬅያዌ ኡባይ ላፋባ ግዴዴ? ኡንቱንቱ ቢታ ማካላ ኦሱዋን ኩንꬂደ፥ ዛር ዛሪደ ታና ሀንቀትሳናዉ በሲ? በአ፥ ኡንቱንቱ ባረንቱ ዳንዳዬዳ ኬናን ታና ኢሲደ ጫሺኖ። 18 ሄዋ ድራዉ፥ ታን ኡንቱንቱና ሀንቁዋን ጋከታና። ታን ኡንቱንቶ ቃረትከነ ኡንቱንቱፐ እቱዋነ አሽከ። ኡንቱንቱ ባረንቱ ኮሻ ꬎቁ ኦꬂደ፥ ታ ሀይꬃን ዋስናካ፥ ታን ኡንቱንቶ ስስከ” ያጌዳ።

9

ኤቃዉ ጎይንያዋንታ ዎꬌድኖ

1 ሄዋፐ ጉይያን፥ ꬎቃ ኮሻን፥ ታን ስስሽን፥ “ሀዋንቱ፥ ካታማቶ ሙራናዉ ኪተቴዳዋንቱ፥ ኡባይካ ባረንቱ ዎꬍያ ኦላ ሚሻ ባረንቱ ኩሽያን ኩሽያን ኦይቂደ፥ ሃ ዪኖ” ያጌዳ። 2 ሄዋፐ፥ ሁጲሳ ጼልያ ቆሞ ባጋ ፐንግያና ዎꬍያ ኦላ ሚሻ ኦይቂደ፥ ይያ ኡሱፑን አሳቱዋ በኣድ። ኡንቱንቱና እትፐ ሊኑዋፐ ዳደቴዳ ማዩዋ ማዪደ፥ ባረ ምይያን ጻፍያዋ ኮሮጁዋን ኦይቄዳ እት ብታኒ ደኤ። ኡንቱንቱ ግዶ ገሊደ፥ ናሃስያፐ ኦሰቴዳ ያርሽያ ሳ ማታን ኤቄድኖ።

3 እስራኤልያ ጾሳ ቦንቹ ካሰ ባረ ደእያ ክሩበቱዋፐ ደንዲደ፥ ጌሻ ጎልያ ፐንግያ ጉባንያኮ ቢደ ኤቄዳ። ሄዋን መꬍና ጎዳይ ላይኑዋ ማዪደ፥ ባረ ምይያን ጻፍያዋ ኮሩጁዋን ኦይቄዳ ብታንያ ጼሴዳ። 4 አ ሀዋዳን ያጌዳ፤ “የሩሳላመ ካታማ ግዱዋ ባደ፥ ያን ኦሰትያ እጸቴዳ ኤቃ ጎይኑዋ ድራዉ፥ ኦሊድነ ካዮቲደ ደእያ አሳ ሶምኡዋን ማላ ዎꬃ” ያጌዳ። *

5 ታን ስስሽን፥ እ ሀራቱዋካ ሀዋዳን ያጌዳ፤ “አ ጌዶ ካሊደ፥ ካታማ ግዱዋ አꬊደ ዎꬍተ! እቱዋነ አሾፕተ፤ ኦስነ ቃረቶፕተ። 6 ጭማቱዋ፥ ዎዳላቱዋነ ዎዶሮቱዋ፥ ማጫ አሳቱዋነ ናናቱዋ ኡባካ ሹክተ፤ ሽን ሶምኡዋን ማላይ ደእያ አሳ ኦናነ ቦቾፕተ። ዎꬉዋ ታ ጌሻ ጎልያን ዶምተ” ያጌዳ። ኡንቱንታ ዎꬉዋ ጌሻ ጎልያ ስንꬃን ኤቄዳ ጭማቱዋን ዶሜድኖ። 7 ሄዋፐ ጉይያን፥ እ ኡንቱንታ ሀዋዳን ያጌዳ፤ “ጌሻ ጎልያ ቱንስተ፤ ዳባባቱዋካ አሃን ኩንꬅተ፤ ከስተ” ያጌዳ። ኡንቱንቱ ከሲደ፥ ካታማ ግዶን ኡባን ዎꬉዋ ዶሜድኖ።

8 ኡንቱንቱ ዎꬍ ደእሽን፥ ታን ታረካ አታደ፥ ታ ሶምኡዋ ቢታ ጋꬃ ጉፋናደ፥ ታ ቃላ ꬎቁ ኦꬃደ፥ “አቤት ኡባ ሞድያ መꬍና ጎዳዉ፥ ሀ ኔን የሩሳላመ ቦላን ጉስያ ነ ሀንቁዋን፥ እስራኤልያፐ አቴዳ ሙልያካ ዉርሳየ?” ያጋድ።

9 እ ዛሪደ፥ ታዉ ሀዋዳን ያጌዳ፤ “እስራኤልያነ ይሁዳ ናጋራይ ሎይꬅ ዳሬዳ፤ ቢታ ኡባይ ሱꬃን ኩሜዳ፤ ቃይ ካታማ ኡባን ሱረ ፕርዳይ ባዋ። አያዉ ጎፐ፥ ‘አሳይ፥ መꬍና ጎዳይ ሀ ቢታ አጌዳ፤ መꬍና ጎዳይ በኤና’ ያጊኖ። 10 ሄዋ ድራዉ፥ ታን ኡንቱንቶ ቃረትከነ ኡንቱንቱፐ እቱዋነ አሽከ። ታን ኡንቱንቶ ኡንቱንቱ ኦግያዳ ኦꬃና” ያጌዳ።

11 ሄዋፐ ጉይያን፥ ላይኑዋ ማዪደ፥ ባረ ምይያን ጻፍያዋ ኮሮጁዋን ኦይቄዳ ብታኒ ጉየ ስሚደ፥ “ኔን ታና አዛዜዳዋዳን ኦꬃድ” ያጌዳ።

10

ጾሳ ቦንቹ ጌሻ ጎልያፐ ሻከቴዳ

1 ታን ጼልያ ዎደ ሳምፔርያ ግያ እንቁዋፐ ኦሰቴዳ ካዉተꬃ አራታ ማላትያ ክሩበቱዋ ሁጲያፐ ቦላ ባጋና ደእያ ምጨቴዳ ሳሉዋ ጉፋንꬁዋ ማላትያዋን ደእያዋ በኣድ። * 2 ሊኑዋ ማዬዳ ብታንያ መꬍና ጎዳይ ሀዋዳን ያጌዳ፤ “ክሩበቱዋፐ ጋርሳ ባጋና ይንግርያዋን ግዱዋና አꬋ ባ፤ ሄዋፐ ጺጹንꬃ ቦንቁዋ ነ ኩሽያን ኮጰታ አካደ፥ ካታማ ቦላ ላላ” ያጌዳ። *

ታን ጼልሽን፥ ታማ አካናዉ ገሌዳ። 3 ብታኒ ገልያ ዎደ፥ ክሩበቱ ጌሻ ጎልያፐ ገድሳ ባጋና ኤቄድኖ፤ ግዶ ዳባባካ ሻሪ ኩሜዳ። 4 መꬍና ጎዳ ቦንቹ ክሩበቱዋ ቦላፐ ደንዲደ፥ ጌሻ ጎልያ ፐንግያ ጉባንያኮ ቢደ ኤቄዳ። ሻሪ ጌሻ ጎልያ ኩሜዳ፤ ዳባባይካ መꬍና ጎዳ ቦንቹዋ ጶለꬃን ኩሜዳ። 5 ክሩበቱዋ ቀፍያ ጊረꬃይ ኡባ ሞድያ ጾሳይ ሃሳዮደ ስሰትያ ኮሻዳን፥ ካረ ዳባባን ስሰቴ።

6 ሊኑዋ ማዬዳ ብታንያ መꬍና ጎዳይ፥ “ክሩበቱዋ ጋርሳ ባጋ ይንግርያዋ ግዶፐ ታማ አካ” ያጊደ አዛዝና፥ እ ገሊደ እት ይንግረትያዋ ምይያን ኤቄዳ። 7 ክሩበቱዋፐ እቱ ባረንቱ ግዶን ደእያ ታማኮ ባረ ኩሽያ የዲደ፥ አፐ ጉꬃ አኪደ፥ ላይኑዋ ማዬዳ ብታንያ ኩሽያን ዎꬅና፥ እካ አኪደ ከሴዳ። 8 ክሩበቱዋ ቀፍያፐ ጋርሳ ባጋና አሳ ኩሽያ ማላትያዌ ደኤ።

9 ታን ጼልያ ዎደ፥ ክሩበቱዋ ምየ ባጋ ኦይዱ ይንግሮቱ ደኢኖ፤ እት ክሩብያ ምይያን እት እት ይንግሪ ደእያዋ በኣድ፤ ሄ ይንግረꬃቱ እንቁዋዳን ጶሊኖ። 10 ኡንቱንቱ ኦይዱካ እቱ እቱዋ ማላቲኖ፤ እት እርዙ ላኡ እርዙዋ ግዲደ መቴዳ፤ እቱ እቱዋ ግዱዋና ካንꬅ ኡቴዳ። * 11 ክሩበቱ ብያ ዎደ፥ ኦይዱ ባጋዉካ ያነ ሃነ ስመናን ቢኖ፤ እት ይንግረꬃይ ቤዳ ጌዱዋ የንኮ ይንግረትያዋንቱ ያነ ሃነ ስመናን ኦይዱዋፐ እቱዋ ሁጲ ስሞ ሳኣ ስት ጊደ ቢኖ። 12 ኡንቱንቱ ኩመንꬃ ቦላን፥ ሄዌነ ኡንቱንቱ ዞኩዋን፥ ኡንቱንቱ ኩሽያን፥ ኡንቱንቱ ቀፍያንነ ኡንቱንቱ ኦይዱ ይንግረትያዋንቱን አይፊ ኩሜዳ። * 13 ታን ስስሽን፥ ይንግረትያዋንቱ ኤሌልያ ይንግረትያዋንታ ጌተት ጼሰቴድኖ። 14 እት እት ክሩብያዉ ኦይዱ ሶምኢ ደኤ። እት ሶምኢ ክሩብያ ሶምኡዋ፥ ላኤንꬁ አሳ ሶምኡዋ፥ ሄዘንꬁ ጋሙዋ ሶምኡዋነ፥ ኦይደንꬁ አርጋንꬃ ሶምኡዋ። *

15 ሄዋፐ ጉይያን፥ ክሩበቱ ፑደ ደንዴድኖ። ሀዋንቱ ታን ካባራ ሻፋ ማታን በኤዳ ፓጻ ደእያ መታቱዋ። 16 ቃይ ክሩበቱ ብያ ዎደ፥ ኡንቱንቱ ምየ ባጋን ደእያ እርዞቱካ ቡሉሊኖ፤ ቃይ ክሩበቱ ቢታፐ ፑደ ደንዳናዉ ባረንቱ ቀፍያ ምጭያ ዎደካ ይንግረትያዋንቱ ኡንቱንቱ ምይያፐ ሻከትክኖ። 17 ኡንቱንቱ ኤቂያ ዎደ፥ ይንግረꬃቱካ ኤቂኖ፤ ቃይ ኡንቱንቱ ቢታፐ ፑደ ደንድያ ዎደ፥ ኡንቱንቱካ ደንዲኖ። ሄዌካ ፓጻ ደእያ መታቱ አያናቱ ኡንቱንቱን ደእያ ድራሳ።

18 ሄዋፐ ጉይያን፥ መꬍና ጎዳ ቦንቹ ጌሻ ጎልያ ፐንግያፐ ደንዲደ፥ ክሩበቱዋፐ ቦላ ባጋን ኤቄዳ። 19 ታን ጼልሽን፥ ክሩበቱ ባረንቱ ቀፍያ ምጪደ፥ ይንግረትያዋናካ እትፐ ቢታፐ ፑደ ደንዴድኖ። ኡንቱንቱ መꬍና ጎዳ ጎልያ አዋይ ዶልያ ባጋን ደእያ ድርሳ ፐንግያና ኤቄድኖ፤ እስራኤልያ ጾሳ ቦንቹካ ኡንቱንቱፐ ቦላ ባጋና ደኤ።

20 ሀዋንቱ ካባራ ሻፋን ታን እስራኤልያ ጾሳፐ ጋርሳ ባጋና በኤዳ ፓጻ መታቱዋ፤ ቃይ ኡንቱንቱ ክሩበቱዋ ግድያዋ ታን ኤራድ። 21 ኡንቱንቶ ኡባዉካ ኦይዱ ኦይዱ ሶምኦቱነ፥ ኦይዱ ኦይዱ ቀፈቱ ደኢኖ፤ ኡንቱንቱ ቀፈቱዋፐ ጋርሳ ባጋና አሳ ኩሸቱዋ ማላትያዌ ደኤ። 22 ኡንቱንቱ ሶምኦቱ ካባራ ሻፋ ማታን ታን በኤዳ ሶምኦቱዋ ማላቲኖ። ኡንቱንቱ ኡባይካ ስት ጊደ፥ ስንꬃዉ ቢኖ።

11

የሩሳላመ ቦላ ጋኬዳ ፕርዳ

1 ሄዋፐ ጉይያን፥ አያናይ ታና ደንꬂደ፥ አዋይ ዶልያ ባጋ ጼልያ መꬍና ጎዳ ጎልያ ድርሳ ፐንገ አፌዳ። ሄዋን ሄ ፐንግያ ገልያሳን ላታማነ እቼሹ አቱማ አሳይ ደኤ፤ ኡንቱንቱ ግዶን አሳ ካለꬅያ አዙራ ናኣ አዛንያነ ባናያ ናኣ ፓላጽያ በኣድ። 2 መꬍና ጎዳይ ታና ሀዋዳን ያጌዳ፤ “ላ አሳ ናአዉ፥ ሀ አቱማ አሳቱ ሀ ካታማን ኢታ ሀልቹዋ ሀልችያዋንታነ ኢታ ዞርያ ዞርያዋንታ። 3 ኡንቱንቱ ሀዋዳን ያጊኖ፤ ‘ኑን ጎልያ ዛረꬅ ኬጻና ዎዲ ሀአ ግደና። ሀ ካታማይ አሹዋ ጻሩዋ፤ ቃይ ኑን አሾ’ ያጊኖ። 4 ሄዋ ድራዉ፥ አሳ ናአዉ፥ ትምቢትያ ኦዳ! ኡንቱንቱ ቦላ ትምቢትያ ኦዳ!” ያጌዳ።

5 ሄዋፐ ጉይያን፥ መꬍና ጎዳ አያናይ ታ ቦላ ዎꬊደ፥ ታና ሀዋዳን ያጌዳ፤ “ኡንቱንታ ያጋ፤ መꬍና ጎዳይ ሀዋዳን ያጌ፤ ‘እስራኤልያ አሳዉ፥ ህንተ ሄዋዳን ጊታ፤ ታን ህንተ አያ ቆፕንቶ ኤራይ። 6 ሀ ካታማን ህንተ ዳሮ አሳ ዎꬊደ፥ ኦግያ ኡባን አሃ ኩንꬄድታ ያጌ።

7 “ ‘ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ህንተ ዎꬊደ ሄዋን ኦሌዳ አሃይ አሹዋ፤ ቃይ ሀ ካታማይካ አሹዋ ዶይስያ ጻሩዋ፤ ሽን ታን ህንተና ሀ ካታማፐ የደርሳደ ከሳና። 8 ህንተ ኦላዉ ያዬድታ፤ ታን ሄ ህንተ ያዬዳ ኦላ ህንተ ቦላ አሀና። ኡባ ሞድያ መꬍና ጎዳይ ሀዋ ኦዳይ። 9 ታን ህንተና ሀ ካታማፐ ከሳደ፥ አላጋቱዋ ኩሽያን አꬃ እማና፤ ታን ህንተ ቦላ ፕርዳና። 10 ህንተ ኦላን ዉራና፤ ታን ህንተና ህንተ ቢታን ፕርዳና። መꬍና ጎዳ ግድያዋ ህንተ ሄዋን ኤራና። 11 ሀ ካታማይ ህንተዉ አሹዋ ጻሩዋ ግደና፤ ህንተካ አ ግዶን አሹዋ ግድክታ። ህንተ ቦላ እስራኤልያ ቢታን ፕርዳና። 12 መꬍና ጎዳ ግድያዋ ህንተ ሄዋን ኤራና። አያዉ ጎፐ፥ ህንተ ታ አዛዙዋ ካለናን እጼድታ፤ ታ ዎጋካ ናገናን እጺደ፥ ህንተ ዩሹዋን ደእያ ካዉተꬃቱዋ ዎጋዳን ደኤድታ” ያጌ’ ያጋ” ያጌዳ።

13 ታን ትምቢትያ ኦድሽን፥ ባናያ ናኣ ፓላጼ ሀይቄዳ፤ ታን ዱገ ጉፋናደ፥ ታ ቃላ ꬎቁ ኦꬃደ፥ ሀዋዳን ያጋደ ዋሳድ፤ “አቤት ኡባ ሞድያ መꬍና ጎዳዉ፥ እስራኤልያፐ አቴዳዋንታ ኡባና ዉርሳና ሀናይዬ?” ያጋድ።

ጾሳይ ኦሞዱዋን ደእያዋንቶ እሜዳ ህዶታ

14 ሄዋፐ ጉይያን መꬍና ጎዳ ቃላይ ታኮ ሀዋዳን ያጊደ ዬዳ፤ 15 “ላ አሳ ናአዉ፥ የሩሳላመን ደእያ እስራኤልያ አሳይ ነ እሻቱዋባነ ነ ዳቦቱዋባ፥ ኦሞዱዋን ደእያ እስራኤላቱዋባ ‘ኡንቱንቱ መꬍና ጎዳፐ ሃኬድኖ፤ ሀ ቢታይካ ኑዉ ላታ ግዲደ እመቴዳ’ ያጊደ ሃሳዪኖ።

16 “ሄዋ ድራዉ፥ ኔን ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ኡንቱንታ ሃኮ ካዉተꬃቱዋ ግዶ የዶፐካ፥ ቃይ ቢታቱዋን ላሎፐካ፥ ቤዳ ቢታቱዋን ጉꬃ ዎድያዉ ታን ኡንቱንቱና ግዳና” ያጌ’ ያጋ።

17 “ሄዋ ድራዉ፥ ኔን ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ታን ህንተና ካዉተꬃቱዋፐነ ህንተ ላለቴዳ ቢታቱዋፐ ሺሻና፤ ቃይ እስራኤልያ ቢታ ታን ዛራደ ህንተዉ እማና” ያጌ’ ያጋ።

18 “ኡንቱንቱ ጉየ ስሚደ ዪደ፥ ሸነይያ ምስልያነ ቱና ኤቃ ቢታፐ ꬋይሳና። 19 ታንካ ኡንቱንቶ እት ዎዛና እማና፤ ቃይ ኦራꬃ አያናካ ኡንቱንቱ ግዶን ዎꬃና። ኡንቱንቱፐ ሹቻ ዎዛና ድጋደ፥ አሹዋ ዎዛና ኡንቱንቶ እማና። * 20 ሄ ዎድያን ኡንቱንቱ ታ ህግያ ካላና፤ ታ አዛዙዋካ ናጋና። ኡንቱንቱ ታ አሳ ግዳና፤ ታንካ ኡንቱንቱ ጾሳ ግዳና። 21 ሽን ሄ ሸነይያ ምስልያዉነ ቱና ኤቃዉ ጎይናናዉ ዶሴዳዋንታ ግዶፐ፥ ታን ኡንቱንቱ ኦሱዋዳን ኡንቱንቶ ኦꬃና። ታን ኡባ ሞድያ መꬍና ጎዳይ ሀዋ ኦዳይ” ያጊደ ዬዳ።

ጾሳ ቦንቹ የሩሳላመፐ ሻከቴዳ

22 ሄዋፐ ጉይያን፥ ኡንቱንቱ ምይያን ይንግረትያዋንቱ ደእያ ክሩበቱ፥ ባረንቱ ቀፍያ ምጬድኖ፤ እስራኤልያ ጾሳ ቦንቹካ ኡንቱንቱፐ ቦላና ደኤ። * 23 መꬍና ጎዳ ቦንቹ ካታማ ግዶፐ ደንዲደ፥ አዋይ ዶልያ ባጋ ደርያ ቦላ ኤቄዳ። 24 ጾሳ አያናይ ታዉ እሜዳ ሳጻን አያናይ ታና ቢታፐ ፑደ ደንꬂደ፥ ባብሎነን ኦሞደቴዳዋንቱኮ አፌዳ። ሄዋፐ ጉይያን፥ ሳጻይ ታፐ ሻከቴዳ። 25 ታንካ መꬍና ጎዳይ ታና በሴዳዋ ኡባ ኦሞዱዋን ደእያዋንቶ ኦዳድ።

12

ህዝቄል አሳይ ኦሞደቲደ ብያዋ ማላታ በሴዳ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ኔን ማካላንቻ አሳ ግዶን ደኣሳ። ኡንቱንቱ ማካላንቻ አሳ ግድያ ድራዉ፥ ኡንቱንቶ አይፊ ደኤ፥ ሽን ደምክኖ፤ ኡንቱንቶ ሀይꬃይ ደኤ፥ ሽን ስስክኖ። * 3 ሄዋ ድራዉ፥ አሳ ናአዉ፥ ኦሞዱዋን ብያ አሳዳን፥ ኔን አፋናዉ ዳንዳይያዋ ኡባ ሺሻ ቃቻደ፥ ጋላስ ኡንቱንቱ ጼልሽን ከሳደ፥ ነ ደኢያሳፐ ሀራ ሳኣ ባ። ኡንቱንቱ ማካላንቻ አሳ ግዶፐነ፥ ኦን ኤሪ፥ ኡንቱንቱ አኬካና። 4 ጋላስ ኡንቱንቱ ጼልሽን፥ ኦሞዱዋ ብያ አሳዳን፥ ኔን ቃቼዳዋ ካረ ከሳ፤ ቃይ ኦማርስ ኡንቱንቱ ጼልሽን፥ ኦሞዱዋ ብያ አሳዳን ከሳ። 5 ኡንቱንቱ ጼልሽን፥ ነ ጎልያ ጎዳ መንꬃደ፤ ሄ መኦ ሳኣና ሙሉꬃደ ከሳ። 6 ኔን ከሴዳ ሚሻ ኡንቱንቱ ጼልሽን፥ ነ ሀሽያን ቶካደ፥ ለምእ ለምእሽን ከሳ። ቢታ በኤናዳን፥ ነ ሶምኡዋ ካማ። ሀ ኔን ሀንያዌ እስራኤልያ አሳዉ ማላታ ግዳናዳን፥ ታን ኦꬃድ” ያጌዳ።

7 ታንካ እ ታና አዛዜዳዋዳን ኦꬃድ። ኦሞዶ ብያ አሳዳን፥ ጋላስ ታን ቃቼዳዋ ካረ ከሳድ። ኦማርሳን ቃይ ታ ጎልያ ጎዳ ታ ኩሽያን መንꬃደ ከሳድ፤ ታን ከሴዳ ሚሻ ኡንቱንቱ ጼልሽን፥ ታ ሀሽያን ቶካደ፥ ለምእ ለምእሽና ባድ።

8 ዎንተꬃ መꬍና ጎዳ ቃላይ ታኮ ሀዋዳን ያጊደ ዬዳ፤ 9 “ላ አሳ ናአዉ፥ ሄ ማካላንቻ ዛራቱ፥ እስራኤልያ አሳቱ ኔና፥ ‘ኔን ኦꬅያዌ አዬ?’ ጊደ ኦቼድኖ ግድክኖ? 10 ኔን ኡንቱንታ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ሀ ትምቢቲ የሩሳላመን ካፑዋባነ እስራኤልያ አሳ ኩመንꬃባ” ያጋ’ ያጌ። 11 ኔን ኡንቱንታ፥ ‘ታን ህንተዉ ማላታ። ታን ኦꬄዳዋዳን፥ ኡንቱንቱ ቦላ ሀናና፤ ኡንቱንቱ ኦሞደቲደ፥ ሀራ ቢታ ባና’ ያጋ።

12 “ኡንቱንቱ ግዶን ደእያ ካፑ ጎዳ ሉክ ከሲደ፥ ባረ ሚሻ ባረ ሀሽያን ቶኪደ፥ ለምእ ለምእሽና ባና፤ እ ቢታ በኤናዳን፥ ባረ ሶምኡዋ ካማና። 13 ታን ግትያ አ ስንꬃን የጋና ታ ጲርያንካ ኦይቃና። ታን አ ባብሎነ ካታማ አሀና፤ ሽን እ ካላዳዌቱዋ ቢታ ባብሎነ ካታማ በኤናን ሀይቃና። * 14 አ ዩሹዋን ደእያ አ ማድያዋንታነ አ ኦላንቻቱዋ ኡባ ታን ኡባ ሳኣ ፕስክ ኦꬃና፤ ታን ኡንቱንታ ማሻን የደርሳና።

15 “ኡንቱንታ ታን ሀራ ቢታቱነ ካዉተꬃቱዋ ግዶ ላልያ ዎደ፥ ታን መꬍና ጎዳ ግድያዋ ኡንቱንቱ ኤራና። 16 ኡንቱንቱ ባረንቱ ብያ ካዉተꬃቱዋ ግዶን ባረንቱ ቱና ኦሱዋ ፓጻና ማላ፥ ታን ኡንቱንቱፐ አማሬዳዋንታ ኦላፐ፥ ኮሻፐነ ኢታ ሀርግያፐ ከስ አካናዳን ኦꬃና። ሄ ዎደ ታን መꬍና ጎዳ ግድያዋ ኡንቱንቱ ሄዋን ኤራና” ያጊደ ዬዳ።

ያሻ ኮኮርያ ትምቢትያ ኦድያዋ ማላታ

17 መꬍና ጎዳ ቃላይ ታኮ ሀዋዳን ያጊደ ዬዳ፤ 18 “ላ አሳ ናአዉ፥ ነ ኡክꬃ ዳጋማን ማ፤ ቃይ ነ ሃꬃካ ያሻን ኮኮራደ ኡሻ። 19 ቢታን ደእያ አሳዉ ሀዋዳን ያጋ፤ ‘ኡባ ሞድያ መꬍና ጎዳይ እስራኤልያ ቢታን ደእያ የሩሳላመ አሳባ ሀዋዳን ያጌ፤ “ኡንቱንቱ ባረንቱ ኡክꬃ ህርጋን ማና፤ ባረንቱ ሃꬃካ ሻቢርሳን ኡሻና። አያዉ ጎፐ፥ ያን አሳይ ኡባይ ገናንቻነ ማካላንቻ ግዴዳ ድራዉ፥ ኡንቱንቱ ቢታይ ኦና ግዳናዋ። 20 ሀእ አሳይ ኩሜዳ ካታማቱ ꬋያና፤ ቃይ ቢታይካ ኦና ግዳናዋ። ሄ ዎደ ታን መꬍና ጎዳ ግድያዋ ህንተ ሄዋን ኤራና” ያጌ’ ያጋ” ያጊደ ዬዳ።

አሳ ሌምሶ ጾሳይ እሜዳ ዛሩዋ

21 መꬍና ጎዳ ቃላይ ታኮ ሀዋዳን ያጊደ ዬዳ፤ 22 “ላ አሳ ናአዉ፥ እስራኤልያ ቢታባዉ፥ ‘ጋላሳይ አꬌዳ፤ ሳጻይ ኡባይካ መላ ግዴዳ’ ያጊደ ህንተንቱ ሌምስያዌ እ አዬ? 23 ሄዋ ድራዉ፥ ኡንቱንቶ ኔን፥ ‘ኡባ ሞድያ መꬍና ጎዳይ ሀዋዳን ያጌ፤ “ታን ሀ ሌምሱ ላኤንꬆ ሀሳየተናዳን ኦꬃና፤ ኡንቱንቱ ዛረꬂደ፥ ሄዋ እስራኤልያ ቢታን ሌምስክኖ” ያጌ’ ያጋ። ቃይ ኡንቱንቶ፥ ‘ጋላሳይ ማታቴዳ፤ ሳጻይ ኡባይካ ፖለታና ሀኔ’ ያጋ። 24 ሀዋፐ ስንꬃዉ እስራኤልያ አሳ ግዶን ዎርዱዋ ሳጻይነ ሙሩኑ ኡባይ ደኤና። 25 ታን መꬍና ጎዳይ፥ ኦዳና ኮዮዋ ኦዳይ፤ ሄዌካ ጋምኤናን ፖለታና። ህንተኖ፥ ማካላንቻ አሳቶ፥ ታን ኦድያባ ኡባ ህንተ ላይꬃን ታን ፖላና። ታን ኡባ ሞድያ መꬍና ጎዳይ ሀዋ ኦዳይ” ያጊደ ዬዳ።

26 ቃይካ መꬍና ጎዳ ቃላይ ታኮ ሀዋዳን ያጊደ ዬዳ፤ 27 “ላ አሳ ናአዉ፥ እስራኤልያ አሳይ ሀዋዳን ያጌ፤ ‘እ በኤዳ ሳጻይ ስንꬃናዉ ዳሮ ላይꬃሳ፤ ቃይ እ አዱሳ ዎድያን ሀናናዋ ኦዴ’ ያጌ። 28 ሄዋ ድራዉ፥ ኔን ኡንቱንቶ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ታን ኦድያ ቃላይ ፖለታናፐ አትና፥ እቱካ ጋምኤና። ታን ኡባ ሞድያ መꬍና ጎዳይ ሀዋ ኦዳይ” ያጌ’ ያጋ” ያጊደ ዬዳ።

13

ዎርዶ ትምቢትያ ኦድያ አቱማ አሳቶ ኦደቴዳ ትምቢትያ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ እስራኤልያን ሀእ ትምቢትያ ኦድያዋንቱ ቦላ ትምቢትያ ኦዳ። ባረንቱ ቆፋፐ ደንዲደ፥ ትምቢትያ ኦድያዋንታ ሀዋዳን ያጋ፤ ‘መꬍና ጎዳ ቃላ ስስተ! 3 ኡባ ሞድያ መꬍና ጎዳይ ሀዋዳን ያጌ፤ አያነ በኤናን ጮ ባረንቶ ደንድያ ቦዛ ትምቢትያ ኦድያዋንቶ አየ አና! 4 እስራኤልያ አሳዉ፥ ህንተ ትምቢትያ ኦድያዋንቱ ኮለቴዳ ካታማ ግዶን ደእያ ዎራካናቱዋ ማላ። 5 መꬍና ጎዳ ጋላስ ድርሳይ ኦላን ምን ኤቃናዳን፥ እስራኤልያ አሳይ ድርሳ ግምቢያ ዛር ግምቢ ምንሳናዉ፥ ግምቢ ኮለቴዳሳ ፑደ ብበይክኖ። 6 ኡንቱንቱ ሳጻይ ዎርዱዋ፥ ቃይ ኡንቱንቱ ሙሩኑካ ዎርዱዋ። ኡንቱንቱ መꬍና ጎዳይ ኪተናን፥ መꬍና ጎዳይ ሀዋዳን ያጌ ያጊኖ። ያቲደ ኡንቱንቱ ኦዴዳዋ ጾሳይ ፖላና ያጊደ ናጊኖ። 7 ታን ኦደናን ደእሺና፥ መꬍና ጎዳይ ሀዋዳን ያጌ ያጊደ ኦድያ ህንተ ዎርዱዋ ሳጻነ ዎርዱዋ ሙሩኑዋ በእበይክቴ?’ ” ያጌ።

8 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ህንተ ዎርዶባ ሃሳዬዳ ድራዉነ ህንተ በኤዳ ሳጻይ ዎርዶ ግዶ ድራዉ፥ ኡባ ሞድያ መꬍና ጎዳይ ህንተዉ ሞርከ። 9 ታ ኩሺ፥ ዎርዶ ሳፃ በኢደ፥ ዎርዱዋ ሙሩንያዋንቱ ቦላ ፕርዳናዉ ደንዴዳ። ኡንቱንቱ ታ አሳ ዞርያ ግዶን ቆፋ ቃቻናዉ ገልክኖ፥ ዎይ እስራኤልያ አሳይ ጻፈቴዳ ማዝጎብያን ጻፈትክኖ፥ ዎይ ኡንቱንቱ እስራኤልያ ቢታካ ገልክኖ። ሄ ዎደ ታን ኡባ ሞድያ መꬍና ጎዳ ግድያዋ ህንተ ሄዋን ኤራና።

10 “ሳሩ ባይናን ደእሺና፥ ኡንቱንቱ ታ አሳ፥ ‘ሳአይ ሳራ!’ ያጊደ ዎራ ካለꬄድኖ። ቃይ አሳይ ሹቻ ጮ ኬሊደ ድርና፥ ኡንቱንቱ ቦሹንቻ ኦኪኖ። * 11 ሄዋ ድራዉ፥ ሄ ቦሹንቻ ኦክያዋንታ፥ ‘ሄ ህንተ ኦኬዳ ግምቢ ኩንዳና! ዎልቃማ እራይ ቡካና፤ ቃይ ታን ጾሳይ ኦርዶ ሻቻ ዱገ የጋና፤ ኢታ ጎቲካ ደንዳና’ ያጊደ ኦድተ። 12 ሄ ግምቢ ኩንዴዳ ዎደ፥ አሳይ ህንተና፥ ህንተ አ ኦኬዳ ቦሹንቻይ አነ?” ጊደ ኦቼናን አጋኔ? ያጌ።

13 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ታን ታ ሀንቁዋን ኢታ ጎትያ የዳና፤ ቃይ ግምቢያ ድርሳ ኮላናዉ ታ ይሉዋን ኦርዶ ሻቻነ ዎልቃማ እራ ሱልያ ሀንቁዋና ኪታና። 14 ህንተ ቦሹንቻ ኦኬዳ ግምቢያ ታን መንሬꬃና፥ ቢታን ላላናነ ባሱዋ መላ አሻና። እ ኩንድያ ዎደ ህንተ አ ግዶን ሀይቃና። ሄ ዎደ ታን መꬍና ጎዳ ግድያዋ ህንተ ሄዋን ኤራና። 15 ሄዋዳን ሀኒደ፥ ታ ሀንቁ ግምቢያ ቦላነ ግምቢያ ቦሹንቻ ኦኬዳ አሳቱዋ ቦላ ዎꬋና። ታን ህንተና፥ ‘ሀእ ግምቢ ባዋ፤ ግምቢያ ቦሹንቻ ኦኬዳዋንቱካ ደእክኖ። 16 እስራኤልያን ደእያ፥ የሩሳላመባ ትምቢትያ ኦዴዳዋንቱ፥ ሳሩ ባይናን አዉ ሳሩዋ ሳፃ በኤዳዋንቱ፥ ኡንቱንቱ ደእክኖ’ ያጋይ። ታን ኡባ ሞድያ መꬍና ጎዳይ ሀዋ ኦዳይ” ያጌ ያጋ።

ዎርዶ ትምቢትያ ኦድያ ማጫ አሳቶ ኦደቴዳ ትምቢትያ

17 “ላ አሳ ናአዉ፥ ባረንቱ ቆፋፐ ደንዲደ፥ ትምቢትያ ኦድያ ነ አሳ ማጫ አሳቱዋኮ ሀእ ነ ሶምኡዋ ደረቃን ዛራ፤ ኡንቱንቱ ቦላ ትምቢትያ ኦዳ። 18 ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ሀራ አሳ ቦላን አሳዉ ዎልቃይ ደአናዳን፥ ኡንቱንቱ ኩሽያን ኡባን ሙሩኑዋባ ስኪደ ዎꬅያነ አሳ ኡባዉ ሁጵያ ሻሽያ ጊግስያ ማጫ አሳቶ፥ ህንተዉ አየ አና! ህንተ ታ አሳ ሸምፑዋ ጲሪደ ህንተ ህንተ ሸምፑዋ አሻንቴ?። 19 እት ኮጵያ ባንጋ ዎይ እት ባሶ ኡክꬃ ደማናዉ፥ ዬላይያዋ ኦꬂደ፥ ታ አሳ ስንꬃን ታና ካዉሽሲታ። ሄዋ ግያዌ ህንተ ሀይቃናዉ በሰናዋንታ ዎꬊደ፥ አታናዉ በሰናዋንታ አሺታ ግያዋ። ያቲደ ታ አሳዉ ዎርዱዋ ኦዲታ፤ ኡንቱንቱካ ህንተ ዎርዱዋ ስሲኖ” ያጌ።

20 “ ‘ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ህንተ ሀራ አሳ ቦላን አሳዉ ዎልቃይ ደአናዳን፥ ህንተ ኩሽያን ዎꬄዳ ሙሩኑዋ ታን ደንꬃና። ታን አ ህንተ ኩሽያፐ ዱꬃ ኦላና፤ ጲርያፐ ከስ አክያ ካፉዋዳን፥ ታን ኡንቱንታ ህንተ ዎልቃፐ አሻ አካና። 21 ታን ህንተ ቢታ ሻሽያካ ዳፋ አካደ፥ ታ አሳ መꬍናዉ ህንተ ኩሽያፐ ዎꬃ አካና። ሄ ዎደ ታን መꬍና ጎዳ ግድያዋ ህንተ ሄዋን ኤራና። 22 ታን ካዮያቤና ጽሎ አሳ ዎዛና ህንተ ዎርዱዋን ካዮዪታ፤ ናጋራንቻቱካ ባረንቱ ኢታ ኦሱዋፐ ስሚደ፥ ባረንቱ ሸምፑዋ አሸናዳን፥ ህንተ ኡንቱንታ ምንꬄድታ። 23 ሄዋ ድራዉ፥ ላኤንꬆ ዎርዶ ሳፃ በእክታ፤ ሙሩኑዋባካ ኦꬅክታ። ታን ታ አሳ ህንተ ኩሽያፐ ዎꬃ አካና። ሄ ዎደ ታን መꬍና ጎዳ ግድያዋ ህንተ ሄዋን ኤራና” ያጌ’ ያጋ” ያጊደ ዬዳ።

14

ጾሳይ ኤቃዉ ጎይንያዋንታ ꬋይሳና

1 እስራኤልያ ጭማቱዋፐ አማሬዳዋንቱ ታኮ ዪደ፥ ታ ስንꬃን ኡቴድኖ። 2 ያትና መꬍና ጎዳ ቃላይ ታኮ ሀዋዳን ያጊደ ዬዳ፤ 3 “ላ አሳ ናአዉ፥ ሀ አሳቱ ባረንቱ ዎዛናን ኤቃ ኤሴድኖ፤ ቃይ ኡንቱንቱ ናጋራይ ኡንቱንቶ ꬉቢያ ሹቻ ማላ ግዴዳ። ያትና፥ ታን ኡንቱንቱ ታና ኦቻናዳን ኦꬆየ? 4 ሄዋ ድራዉ፥ ኔን ኡንቱንቶ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “እስራኤልያ አሳፐ ኦንነ ኤቃ ባረ ዎዛናን ዎꬆፐ፥ አ ናጋራይ አዉ ꬉቢያ ሹቻ ማላ ግዶፐ፥ ቃይ ትምቢትያ ኦድያዋኮ እ ቦፐ፥ ታን መꬍና ጎዳይ ታ ሁጲያን አ ኤቃቱዋ ጮራተꬃዳን አዉ ዛራና። 5 ሄ ኤቃቱ ኡባቱ እስራኤልያ አሳ ታፐ ዎራ ዛሬድኖ፤ ሽን ሀእ ታን ኡንቱንቶ እምያ ዛሩዋን ኡንቱንቱ ዎዛና ታኮ ዛራና” ያጌ’ ያጋ።

6 “ሄዋ ድራዉ፥ እስራኤልያ አሳዉ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ናጋራ ፓጽተ! ህንተ ኤቃፐ ስምተ! ህንተ ቱና ኦሱዋ ኡባፐካ ስምተ!

7 “ ‘ “እስራኤልያ አሳ ግድና፥ ዎይ እስራኤልያ ቢታን ደእያ አላጋ አሳ ግድናካ፥ ታፐ ሻከቲደ፥ ባረ ዎዛናን ኤቃ ዎꬆፐ፥ አ ናጋራይ አዉ ꬉቢያ ሹቻ ማላ ግዶፐ፥ ቃይ እ ታ ዞርያ ኦቻናዉ ትምቢትያ ኦድያዋኮ ቦፐ፥ ታን መꬍና ጎዳይ ታ ሁጲያን አዉ ዛሩዋ እማና። 8 ታን ሄ ኡራና ኤቀታና፤ ታን አ ሌምሶነ ማላታ ኦꬃና፤ ታን አ ታ አሳ ግዶፐ ꬋይሳና። ሄ ዎደ ታን መꬍና ጎዳ ግድያዋ ህንተ ሄዋን ኤራና።

9 “ ‘ “ትምቢትያ ኦድያዌ ጭመቲደ፥ ትምቢትያ ኦዶፐ፥ ሄ ትምቢትያ ኦድያዋ ጭሜዳዌ ታና መꬍና ጎዳ። ታን አ ቦላ ታ ኩሽያ የዳደ፥ ታ አሳ ግዶፐ አ ꬋይሳና። 10 ኡንቱንቱ ላኡካ ባረንቱ ናጋራ ናጋራ ሙሩዋ ቶካና፤ ትምቢትያ ኦድያዋ ሙሩነ ትምቢትያ ኦችያዋ ሙሩካ እት ማላ ግዳናዋ። 11 ሄዋ ድራዉ፥ እስራኤልያ አሳቱ ታፐ ዎራ ቢክኖ፤ ባረንቱ ናጋራን ኡባን ባረንታ ቱንስክኖ። ኡንቱንቱ ታ አሳ ግዳና፤ ታንካ ኡንቱንቱ ጾሳ ግዳና። ሄ ዎደ ታን ኡባ ሞድያ መꬍና ጎዳይ ሀዋ ኦዳይ” ያጌ’ ያጋ” ያጊደ ዬዳ።

ኖሀ፥ ዳኔላነ ኢዮባ

12 መꬍና ጎዳ ቃላይ ታኮ ሀዋዳን ያጊደ ዬዳ፤ 13 “ላ አሳ ናአዉ፥ እት ቢታ አሳይ ናጋራ ኦꬂደ፥ ታዉ አማነተናን እጾፐ፥ ታን ታ ኩሽያ የዳደ፥ ኡንቱንቶ ቁማ ꬋይሳደ፥ ኮሻ አሀና፤ ሄ ቢታ አሳነ መህያ ዎꬋና። 14 ሀራይ አቶ ሀ ሄዙ አሳቱ፥ ኖሄ፥ ዳኔልነ ኢዮብ ሄ ቢታን ደእንቶካ፥ ኡንቱንቱ ባረንቱ ጽሎተꬃን ባረንቱ ሸምፑዋ ጻላላ አሻና። ታን ኡባ ሞድያ መꬍና ጎዳይ ሀዋ ኦዳይ።

15 “ዎይ ታን ኡንቱንቱ ቢታ ቦላን ባዙዋ ዶአቱዋ የድና፥ ሄ ዶአቱ አን ደእያ አሳ ꬋይስና፥ ሄ ዶአቱዋ ጋሱዋን ኦንነ ግዱዋና አናዳን፥ ሄ ቢታይ ኦና ግዶፐ፥ 16 ታን ኡባ ሞድያ ጾሳይ ታ ደኡዋን ጫቃይ: ሀራይ አቶ፥ ሀ ሄዙ አሳቱ ሄ ቢታን ደእንቶካ፥ ኡንቱንቱ ባረንቱ አቱማነ ባረንቱ ማጫ ናናቱዋ አሻናዉ ዳንዳይክኖ። ኡንቱንቱ ጻላላይ አታናዋ፤ ሽን ቢታይ ኦና ግዳናዋ። ታን ኡባ ሞድያ መꬍና ጎዳይ ሀዋ ኦዳይ።

17 “ዎይ ታን ሄ ቢታ ቦላን ማሻ አሃደ፥ ሀ ቢታና ማሻይ አꬎ ጋደ፥ አን አሳነ መህያ ዎꬎፐ፥ 18 ታን ኡባ ሞድያ መꬍና ጎዳይ ታ ደኡዋን ጫቃይ: ሀ ሄዙ አሳቱ ሄ ቢታን ደእንቶካ፥ ባረንቱ አቱማነ ባረንቱ ማጫ ናናቱዋ አሻናዉ ዳንዳይክኖ። ኡንቱንቱ ጻላላይ አታናዋ። ታን ጾሳይ ሀዋ ኦዳይ።

19 “ዎይ ታን ሄ ቢታ ቦላን ኢታ ሀርግያ የዳደ፥ ታ ሀንቁዋን አሳይ ሱꬃ ጉሳና ማላ ኦꬆፐ፥ አን ደእያ አሳነ መህያ ዎꬎፐ፥ 20 ታን ኡባ ሞድያ መꬍና ጎዳይ ታ ደኡዋን ጫቃይ: ሀራይ አቶ፥ ኖሄ፥ ዳኔልነ ኢዮብ ሄ ቢታን ደእንቶካ፥ ኡንቱንቱ ባረንቱ ጽሎተꬃን ባረንቱ ሸምፑዋ ጻላላ አሻናፐ አትና፥ ባረንቱ አቱማነ ባረንቱ ማጫ ናናቱዋካ አሽክኖ። ታን ኡባ ሞድያ ጾሳይ ሀዋ ኦዳይ” ያጊደ ዬዳ።

21 ኡባ ሞድያ መꬍና ጎዳይ ሀዋዳን ያጌ፤ “ታን አሳነ መህያ ዎꬋናዉ የሩሳላመ ቦላ ታ ኦይዱ ኢታ ሙሮቱዋ፥ ማሻ፥ ኮሻ፥ ባዞ ዶኣነ ኢታ ሀርግያ የድያ ዎደ፥ እ አይ ኬሻ አꬎ ኢታባ ግዳንዴሻ!* 22 ግዶ ሽን አቲደ ከሴዳ አማሬዳ አሳቱ ደአና፤ አቱማነ ማጫ ናናቱዋካ ያፐ ከሳና። ኡንቱንቱ ህንተኮ ይያ ዎደ፥ ኡንቱንቱ ሀኖታነ ኡንቱንቱ ኦሱዋ ህንተ በኢደ፥ ታን የሩሳላመ ቦላ አሄዳ ባሻይ ኡባይ በስያዋ ግድያዋ አኬካና። 23 ህንተ ኡንቱንቱ ሀኖታነ ኡንቱንቱ ኦሱዋ በኢደ፥ ታን ኡንቱንቱ ቦላ ጮ ፕርዳቤናዋ ኤራና። ታን ኡባ ሞድያ መꬍና ጎዳ ሀዋ ኦዳይ” ያጌ።

15

ዎይንያ ቱራ ሌምሱዋ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ዎይንያ አኑ ባዙዋን ደእያ ሀራ ምꬃፐ አያን ኬኪ? 3 ጎአይ ደእያባ ኦꬃናዉ አ አኑዋፐ ቃንጸት ኤሪ? አየንቶ ካቂያ ኮጫ አፐ ከሳ ኤራይ? 4 አ ኦይሰꬁዋዳን ታማን የግና፥ ያ ባጋይነ ሀ ባጋይ ታማን ሜተትና፥ ግዱዋን አቴዳ ጺጹንꬃይ አይ ማዳኔ? 5 ጹገተናን ደኢድ፥ ካሰ አየንቶ ማድቤናዌ፥ ታማይ ሚና ኤጽ ክቺደ አየንቶ ማደና።

6 “ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ታን ባዞ ምꬃ ግዶን ደእያ ዎይንያ አኑዋ ታማዉ ኦይሰꬆ ኦꬃደ እሜዳዋዳን፥ የሩሳላመን ደእያ አሳካ ሄዋዳን ኦꬃና። 7 ታን ታ ሶምኡዋ ኡንቱንቱ ቦላን ዛራና። ኡንቱንቱ እት ታማፐ ከሶፐካ፥ ሀራ ታማይ ኡንቱንታ ማና። ታን ታ ሶምኡዋ ኡንቱንቱ ቦላ ዛርያ ዎደ፥ ታን መꬍና ጎዳ ግድያዋ ህንተንቱ ኤራና። 8 ኡንቱንቱ ታናን አማነተናን አጌዳ ድራዉ፥ ታን ኡንቱንቱ ቢታ ኦና ከሳና። ታን ኡባ ሞድያ መꬍና ጎዳይ ሀዋ ኦዳይ’ ያጌ” ያጊደ ዬዳ።

16

አማነተና የሩሳላሞ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ የሩሳላሞ እ ቱና ኦሶቱዋ ኤርሳ። 3 ሀዋዳን ያጋ፤ ‘ኡባ ሞድያ መꬍና ጎዳይ የሩሳላሞ ሀዋዳን ያጌ፤ “ነ ማይዛይነ ነ ሼሻይ ካናነ ቢታና፤ ነ አዉ አሞረ ቢታ አሳ፤ ነ አታካ ሂተ ቢታ አሳ። 4 ነ የለታይ ጋላስ ነ ጉልአይ ቃንጸትቤና፤ ዎይ ኔና ጌሻናዉ ሃꬃን ሜጨታባካ፤ ዎይ ማጽንያን ጎርፐታደ ጫርቂያን ጻጸታባካ። 5 ሀ ጌተቴዳዋንቱፐ እቱዋነ ኦꬃናዉ ነዉ ካዮቴዳዌ ባዋ። ኔን የለቴዳ ጋላስ ካቴዳ ድራዉ፥ ደምባን ኦለታዳፐ አትና፥ ነዉ ኦንነ ቃረትቤና።

6 “ ‘ “ሄዋና ታን ካንꬃደ፥ ኔን ነ ሱꬃ ግዶን ሙርቁቃደ ዞሄትሽና በኣድ፤ ኔን ነ ሱꬃ ግዶን ግሳ ደእሺና፥ ፓጻ ደአ ያጋድ። 7 ታን ኔና ሾይቃን ደእያ ካꬃዳን ድቻድ። ኔን ድጫ አዱቃደ፥ ጋማ ጋካዳ። ነ ꬋንꬃይ ኡቴዳ፤ ነ ብናናይካ ድጬዳ፤ ሽን ኔን ጺራ ካሎ አታዳ።

8 “ ‘ “ላኤንꬁዋ ታን ሄዋና አꬋደ፥ ኔና ጼልያ ዎደ፥ ኔን ዎዶሮ ጋካደ ቦርሴዳ አሳ ግዳዳ። ያትና፥ ታ ማዩዋ ነ ቦላ የጋደ፥ ነ ካሉዋ ካማድ። ታን ነዉ ጫቃደ ኔናና ጫቁዋ ጫቀትና፥ ኔን ታኖ ግዳዳ። ታን ኡባ ሞድያ መꬍና ጎዳይ ሀዋ ኦዳይ።

9 “ ‘ “ታን ነ ቦላይ ሱꬃን ባዬዳዋ ሃꬃን ሜጫ ጌሻደ፥ ዛይትያን ኦካድ። 10 ታን ኔና ጽባብያ ቃምሽያ ማይዛድ፤ ቃይ ሎኦ ጋልባፐ ኦሰቴዳ ጫማካ ዎስሳድ፤ ቃይ ላይኑዋ ሻሽያካ ኔና ጎዝሳድ፤ ቃይ አልኦ ኩታካ ቁማይሳድ። 11 ኔና ታ አሌቁዋን አሌቃድ፤ ነ ኩሽያን ሳጋዩዋ ዎꬃድ፤ ነ ቆꬍያንካ ቆꬍያ አሌቁዋ ዎꬃድ። 12 ቃይ ነ ሲꬍያን ጉትቻ፥ ነ ሀይꬃንካ ጉትቻ፥ ነ ሁጲያንካ ሎኦ ካላቻ ዎꬃድ። 13 ኔን ዎርቃንነ ብራን አሌቀታዳ፤ ነ ማዩ ኡባይ ፓጻ ላይኑዋ፥ አልኦ ኩታነ አሌቆ ቃምሽያ። ነ ምያ ቁማይ በርተ ꬊልያ፥ ኤሳነ ዛይትያ። ኔን ሎይꬃ ዳሪ ፑላንቻ ግዳደ፥ ካታቶ ከሳናዉ ደንዳዳ። 14 ኔን ፑላንቻ ግድያ ድራዉ፥ ካዉተꬃቱዋን ኤረታዳ። አያዉ ጎፐ፥ ታን ነዉ እሜዳ ቦንቹ ኔና ሀዋዳን ፖሎ ኦꬄዳ። ታን ኡባ ሞድያ መꬍና ጎዳይ ሀዋ ኦዳይ።

15 “ ‘ “ሽን ኔን ነ ፑላን አማነታዳ፤ ሀራቱዋን ኤረቴዳዋፐ ደንዴዳዋን ሻርሙጻ ግዳዳ፤ ኦግያና አꬍያ ኡባዉ ኔና አꬃ እማዳ። 16 ነ ማዩዋፐ አማሬዳዋ አካደ፥ ጎይንያ ሳኣ መꬋደ አሌቂሳዳ፤ ያታደ ያን ሻርሙጻዳ። ሄዋ ማላ ሀኖታይ ሀዋፐ ካሰ ሀንቤና፤ ሀዋፐ ስንꬃናዉካ ሀናናዉ በሰና። 17 ነዉ እሜዳ ዎርቃፐነ ብራፐ ኦሰቴዳ ሎኦ አሌቁዋ፥ አቱማ ምስለቱዋ ኦꬃደ መꬋዳ፤ ያታደ ኡንቱንቱና ሻርሙጻዳ። 18 ታን እሜዳ አሌቆ ማዩዋ ሄ ምስለቱዋ ማይዛዳ። ቃይ ታ ዛይትያነ ታ እጻና ኡንቱንቶ ሺሻዳ። 19 ቃይ ታን ነዉ እሜዳ ቁማ፥ በርተ ꬊልያ፥ ዛይትያነ ኤሳ ኡንቱንቱ ስንꬃን ሳዉዋ ቶሹኩ ግያ ያርሹዋ ኦꬃደ ሺሻዳ። ሀዌካ ሀኔዳ። ታን ኡባ ሞድያ መꬍና ጎዳይ ሀዋ ኦዳይ።

20 “ ‘ “ቃይካ፥ ኔን ታዉ የሌዳ አቱማ ናናቱዋነ ማጫ ናናቱዋ አፋደ፥ ኤቃቱ ማና ማላ ቁማ ኦꬃደ ያርሻዳ። ኔን ሻርሙጻ ከሴዳዌ ነዉ ጉጼዴ? 21 ኔን ታ ናናቱዋ ሹካደ፥ ኤቃዉ ታማን ያርሻዳ። 22 ኔን ቱናተꬃንነ ነ ሻርሙጻን ኡባን ደኣደ፥ ካሰ ነ ያላጋተꬃ ላይꬃ፥ ጺራ ካሎ ነ ሱꬃን ሙርቁቃደ፥ ዞሄቴዳ ዎድያ ዶጋዳ።

23 “ ‘ “አየ አና! ነዉ አየ አና! ታን ኡባ ሞድያ መꬍና ጎዳይ ሀዋ ኦዳይ። ሀ ነ ኢታተꬃ ኡባ ቦላ ቃይ፥ 24 ዳባባ ኡባን ꬎቃ ሳኣ ግምባደ ኤቃዉ ጎይንያ ሳአቱዋ ነዉ ጊግሳዳ። 25 ኦገ ዶናን ኡባን ሻርሙጽያ ሳአቱዋ ኬጻዳ፥ ነ ፑላ ቱንሳዳ፤ ኦግያና ካንꬅያ ኡባዉ ነ አሳተꬃ አꬃ እማደ፥ ሻርሙጹዋ ዳርሳዳ። 26 ኔን አሞ ጻላላን ኩሜዳ፥ ነ ሾሮ ግብጼቱዋና ሻርሙጻዳ፤ ነ ሻርሙጹዋ ዳሩዋንካ ታና ሀንቀꬃዳ። 27 ሄዋ ድራዉ፥ ታን ታ ኩሽያ ነ ቦላ የዳድ፤ ኔና ጋክያ ነ ሻኩዋካ ጉꬃድ። ታን ኔና ነ ፖኮ ሀኖታን ዬላትያ፥ ኮዮዋ ኦꬃናዳን ነ ሞርከቱዋ ፕልስጼማ ማጫ አሳቱዋ ሸንያዉ አꬃደ እማድ። 28 ኔን አለና አሳ ግድያ ድራዉ፥ አሶረ ቢታ አሳናካ ሻርሙጻዳ። ሄ ኡባንካ ሀዌ ታዉ ግዳና ጋባካ። 29 ሄዋፐ ቃይ፥ ዛልእያን አቄዳ ባብሎነቱዋናካ ሻርሙጽያዋ ዳርሳዳ፤ ሄዋንካ ግዳናዋ ጋባካ።

30 “ ‘ “ኔን ሀ ዬላይ ባይና ሻርሙጻቲዳን ሀንያና፥ ነ አይባ ላፋ አሴ! ታን ኡባ ሞድያ መꬍና ጎዳይ ሀዋ ኦዳይ። 31 ኔን ኦግያ ዶናን ሻርሙጽያ ሳአቱዋ ነዉ ኬጻዳነ ዳባባ ኡባን ኤቃዉ ጎይንያ ሳአቱዋ ጊግሳዳ። ሽን ሀራ ሻርሙጻቱዋዳን፥ ሻርሙጻቱ አክያ ሚሻካ አካባካ።

32 “ ‘ “ሀነ ሀ ሻርሙጻ ማጫ ምሽራቴ፥ ኔን ነ አስና ጭማደ፥ አላጋቱዋና ግሳዳ! 33 አቱማ አሳይ ሻርሙጻቶ ሚሻ ጭጌ፤ ሽን ኔን ኔናና ግስያዋንቶ እሞታ እማሳ፤ ኡንቱንቱ ኡባ ሳፐ ኔኮ ያናዳን፥ ማጋንጻ ኡንቱንቶ እማሳ። 34 ሄዋን ነ ሻርሙጻተꬃይ ሀራ ማጫ አሳቱዋፐ ዱማ፤ ኔናና ሻርሙጻናዉ ኔና ካልያዌ እቱነ ባዋ። ሀራይ ነዉ ጭገናን፥ ያ ጭጋደ ሻርሙጽያዋን፥ ሀራቱዋፐ ኔን ዱማ” ያጌ።

ጾሳይ የሩሳላመ ቦላ ፕርዳና

35 “ ‘ሄዋ ድራዉ፥ ሀኔ ሻርሙጻቴ፥ መꬍና ጎዳ ቃላ ስሳ! 36 ኡባ ሞድያ መꬍና ጎዳይ ሀዋዳን ያጌ፤ “ኔን ነ ሻርሙጻተꬃ አሙዋን ነ ላገꬃቶ ነ ቦላ ቃሬዳ ድራዉ፥ ነ ቱና ኤቃቱዋ ኡባ ድራዉነ ነ ናናቱዋ ሱꬃ ኔን ኡንቱንቶ ጉሴዳ ድራዉ፥ 37 ኔን ኡንቱንቱን ናሸቴዳ ነ ላገꬃቱዋ ኡባ፥ ኔን ሲቅያዋንታነ ኔን እጽያዋንታ ታን ነዉ ሞርከ ኦꬃደ ሺሻና። ታን ኡንቱንታ ነ ቦላ ኡባ ሳና ሺሻደ፥ ኡንቱንቱ ስንꬃን ኔና ሙልጹ ኦꬃደ ቃራና፤ ኡንቱንቱ ነ ካሉዋ በአና። 38 ታን ሻርሙጼዳ ማጫ አሳቱዋ ቦላነ ሱꬃ ጉሴዳ ማጫ አሳቱዋ ቦላ ፕርድያዋዳን፥ ነ ቦላ ፕርዳና፤ ታን ታ ሀንቁዋንነ ታ ምሹዋን ነ ቦላ ሀይቁዋ አሀና። 39 ታን ኔና ነ ላገꬃቶ አꬃ እማና፤ ኡንቱንቱ ነ ሻርሙጽያ ሳአቱዋነ ኤቃዉ ጎይንያ ሳአቱዋ ኮል ꬋይሳና። ኡንቱንቱ ነ ማዩዋ ሙልጹ ኦꬅ ቃሪደ፥ ነ ሎኦ አሌቁዋካ ዎꬅ አኪደ፥ ኔና ካሎ ጺራ አሻና። 40 ኡንቱንቱ ኔና ሹቻን ጫድ ዎꬍያነ ባረንቱ ማሻን ቃንጸሬꬅያ ጉይተ አሳ ነ ቦላ ኡንቱንቱ አሀና። 41 ኡንቱንቱ ነ ጎልያ ጹጊደ፥ ዳሮ ማጫ አሳ ስንꬃን ነ ቦላ ፕርዳና። ታን ነ ሻርሙጻተꬃ አግሳና፤ ኔንካ ነ ላገꬃቶ ላኤንꬆ ያ ሚሻ ጭጋካ። 42 ሄዋዳን ኦꬅና፥ ታን ነ ቦላ ሀንቀቴዳ ሀንቁ ዛርባና፤ ታን ነ ሀኖታን ምሸቴዳ ምሹካ ሄዋን አꬋና። ታን ሄዋን ዎፑ ጋደ፥ ላኤንꬆ ሀንቀትከ።

43 “ ‘ “ኔን ነ ያላጋተꬃ ላይꬃ ዶጋደ፥ ሀ ኢታ ኦሱዋ ኡባን ታና ሀንቀꬃዳ። ሄዋ ድራዉ፥ ቱሙዋፐ ነ ኦꬄዳዋ ኡባ ታን ነ ቦላን ዛራና። ኔን ነ ቱና ኦሶቱዋ ኡባ ቦላ ሻርሙጻተꬃ አያዉ ጉጃዲ? ታን ኡባ ሞድያ መꬍና ጎዳይ ሀዋ ኦዳይ።

ናታካ አትዳን

44 “ ‘ “ሀነ የሩሳላመ፥ አሳይ ነ ቦላ፥ ናታካ አት ማላ ጊደ ሌምሱዋ ኦዳና። 45 ቱሙ ኔን ባረ አስናነ ባረ ናናቱዋ ሸነቴዳ ነ አት ማላ፤ ቃይ ባረንቱ አስና አስናነ ባረንቱ ናናቱዋ ናናቱዋ ሸነቴዳ ነ ምቼቱዋ ማላ። ነ አታ ሂተ ቢታ አሳ፤ ነ አዉ ቃይ አሞረ ቢታ አሳ። 46 ነ ባይራ ምቻታ ባረ ማጫ ናናቱዋና ኔፐ ሁጲሳ ባጋና ደእያ ሳማርያ፤ ቃይ ኔፐ ቴፋ ምቻታ ባረ ማጫ ናናቱዋና ኔፐ ገድሳ ባጋና ደእያ ሳዶሞ። 47 ኔን ኡንቱንቱ ኦግያ ካሌዳዌነ ኡንቱንቱ ቱና ኦሶቱዋ ኦꬄዳዌ ኔና አልቤና። ሽን ኔን ጉꬃ ዎድያን ኦꬄዳ ኦሱ ኡንቱንቱዋፐ ኢታ ዳሬ።

48 “ ‘ “ታን ኡባ ሞድያ መꬍና ጎዳይ ታ ደኡዋን ጫቃይ: ኔንነ ነ ማጫ ናናቱ ኦꬄዳዋዳን፥ ነ ምቻታ ሶዶማነ እ ማጫ ናናቱ ኦꬅበይክኖ። 49 ነ ምቻታ ሶዶማ ኦꬄዳ ናጋራይ ሀዋ: አነ እ ማጫ ናናቱ ኦቶራንቻ፥ ካሌዳዋንታነ እሻሉዋን ደእያዋንታ ግዶፐነ፥ ኡንቱንቱ ናቀቴዳዋንታነ ህዬሳ ማድበይክኖ። 50 ኡንቱንቱ ኦቶራንቻ ግዲደ፥ ታ ስንꬃን ቱና ኦሶቱዋ ኦꬄድኖ። ሄዋ ድራዉ፥ ህንተ በኤዳዋዳን፥ ታን ኡንቱንታ ꬋይሳድ።

51 “ ‘ “ሳማራታ ኔን ኦꬄዳ ናጋራዉ ባጋካ ኦꬃበይኩ፤ ኔን ኡንቱንቱዋፐ አꬌዳ ቱና ኦሶቱዋ ኦꬃዳ። ያታደ ሄ ነ ኦꬄዳ ቱና ኦሶቱዋ ኡባ ጋሱዋን፥ ነ ምቼቱ ጽሉዋ ማላታናዳን ኦꬃዳ። 52 ኔን ነ ምቼቱዋ ሱረ አሳ ከሴዳ ድራዉ፥ ካዉሻ ማያ። አያዉ ጎፐ፥ ነ ናጋራይ ኡንቱንቱዋፐ አꬍ ኢትና፥ ሄዋን ኡንቱንቱ ኔፐ ጽሎ ማላቴድኖ። ሄዋ ድራዉ፥ ዬላታደ፥ ካዉሻ ማያ።

53 “ ‘ “ግዶፐነ፥ ሳዶሞነ እ ማጫ ናናቱዋ፥ ቃይ ሳማርያነ እ ማጫ ናናቱዋ ታን ዛራደ እሻልስያ ዎደ፥ ኔናካ እሻልሳና። 54 ነባን ኔን ሎይꬃ ዬላታና፤ ኔን ካዉሼዳዋን፥ ነ ምቼቱ ኔፐ ኬክያዋ ኤሪደ ምነታና። 55 ነ ምቼቱ፥ ሶዶማ ባረ ማጫ ናናቱዋና፥ ቃይ ሳማራታካ ባረ ማጫ ናናቱዋና ባረንቱ ካሰ እሻሎ ስማና፤ ኔንካ ነ ማጫ ናናቱዋና ህንተ ካሰ እሻሎ ስማና። 56 ነ ኢታተꬃይ ቆንጫናፐ ካሰ፥ ነ ኦቶሩዋ ዎደ፥ ኔን ሀራይ አቶ፥ ነ ምቻት ሳዶም ቦላ ቅሊጫበይኪ? 57 ግዶፐነ፥ ሀእ ኔን ኤዶማ ማጫ ናናቱነ አ ሾሮ ኡባይ፥ ቃይ ፕልስጼማ ማጫ ናናቱነ ነ ዩሹዋን ደእያ፥ ኔና እጽያ ኡባይ ቅꬍያባ ከሳዳ። 58 ነ ሻርሙጻተꬃንነ ነ ቱና ኦሶቱዋ ጋሱዋን ሙረታና። ታን መꬍና ጎዳይ ሀዋ ኦዳይ” ያጌ።

59 “ ‘ኡባ ሞድያ መꬍና ጎዳይ ሀዋዳን ያጌ፤ “ኔን ቃላ ጫቁዋ ካꬎ ድራዉነ ህዶታ ቃላ ኮሌዳ ድራዉ፥ ኔን ኦꬄዳ ኦሱዋዳን፥ ታን ነዉ ኦꬃና። 60 ግዶፐነ፥ ታን ነ ያላጋተꬃ ዎድያን ኔናና ጫቀቴዳ ቃላ ጫቁዋ ሀሳያና፤ ቃይ መꬍና ጫቁዋካ ኔናና ጫቀታናዋ። 61 ሄዋፐ ጉይያን፥ ታን ነ ባይራነ ነ ቴፋ ምቼቱዋ ኔኮ አህያ ዎደ፥ ኔን ነ ሄመታ ሀሳያደ ዬላታና። ታን ኡንቱንታ ነዉ ማጫ ናናቱዋ ኦꬃደ እማና፤ ሽን ሄዌ ታን ኔናና ጫቀቴዳ ጫቁዋዳን ግደና። 62 ሄዎ ታን ታ ጫቁዋ ኔናና ዎꬃና። ታን መꬍና ጎዳ ግድያዋ ኔን ሄዋን ኤራና። 63 ታን ኔን ኦꬄዳ ናጋራ ኡባ አቶ ያግያ ዎደ፥ ኔን ነ ኦꬄዳዋ ሀሳያደ፥ ዬላዉ ነ ዶና ኦይቃና። ታን ኡባ ሞድያ መꬍና ጎዳይ ሀዋ ኦዳይ” ያጌ’ ያጋ” ያጊደ ዬዳ።

17

ላኡ አርጋንꬃቱዋነ ዎይንያ ቱራ ሌምሱዋ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ እስራኤልያ አሳ ቃንእሽያ ቃንእሻ፤ ኡንቱንቶ ሌምሱዋን ኦዳ። 3 ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ዱማ ዱማ ማላና ደእያ ባለቱነ ዎልቃማ ዎልቃማ ቀፈቱ ደእያ እት አርጋንꬃይ ደኤ። ሄ አርጋንꬃይ ሊባኖሳ ዪደ ዝጋ ጼራ ኦይቄዳ። 4 ሄ ዝጋ ልጩዋ መንꬄዳ፤ ሄ መንꬄዳ ልጩዋ አኪደ፥ ዛልኢ ዳርያ ቢታ፥ ዛልአንቻቱዋ ካታማ አፌዳ።

5 “ ‘ “እ እስራኤልያ ቢታፐ ዘረꬃ አፊደ፥ ቱኤ ቢታን፥ ዳሮ ሃꬃይ ደኢያሳ ማታን ቶኬዳ። 6 ፑደ አጬዳ ቱራይ ዳሪ አዱቀናን ዳሼዳ። አ ዳሻይ አርጋንꬃኮ ስሚደ ዳሼዳ፤ ሽን አ ጻጱ ቢታ ግዶ ገሌዳ። ሄ ቱራይ ማራ የሌዳ፤ ሀይꬃካ ከሴዳ።

7 “ ‘ “ሄዋዳንካ፥ ጮራ ቀፈቱነ ዎልቃማ ዎልቃማ ባለቱ ደእያ ሀራ እት አርጋንꬃይ ደኤ። ሃꬃ ደማና ጊደ፥ ሄ ቱራይ ባረ ቶከቴዳ ሳፐ ሄ አርጋንꬃይ ደኢያሳኮ፥ ባረ ጻጱዋነ ባረ ዳሻ የዴዳ። 8 ሽን ኮይሮ አርጋንꬃይ ቶከቴዳዌ አጫናዉ፥ አይፋናዉነ ሎይꬅ ሎኦ ዎይንያ ግዳናዉ ዳንዳይያሳን፥ ቱኤ ቢታን፥ ዳሮ ሃꬃይ ደኢያሳና” ያጌ’ ያጋ።

9 “ኡንቱንቶ ኔን ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ሄ ቱራይ ድጫኔ? ኮይሮ አ ቶኬዳ አርጋንꬃይ አ ሾደኔ? አ አይፈቱዋ ቆቆፊደ፥ አ እርጻ ሀይꬃቱዋ መልሰኔ? አ ሄ ሳኣፐ ጻጱዋና ፑደ ሾዳናዉ ዎልቃማ ዎልቃ፥ ዎይ ዳሮ አሳ ኮሸና። 10 አ ሾዲደ፥ ሀራ ሳኣን ቶክንቶ፥ እ ድጫኔ? አዋይ ዶልያ ባጋ ባዞ ጫርኩ ሾጭና፥ ባረ ቶከቴዳሳን ኡባና መለኔ?” ያጌ’ ያጋ” ያጊደ ዬዳ።

ሌምሱዋ ብለꬃ

11 ሄዋፐ ጉይያን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 12 “ሀ ማካላንቻ አሳዉ ሀዋዳን ያጋ፤ ‘ሄ ሌምሱዋ ብለꬃይ አየንቶ ኤርክቴ? ሄዌ አዬ ጎፐ፥ ባብሎነ ካቲ የሩሳላመ ዪደ፥ ኡንቱንቱ ካትያነ ኡንቱንቱ ካፖቱዋ ኦሞዲደ፥ ባብሎነ አፌዳ። * 13 ቃይ ካትያ ጎልያ አሳፐካ እቱዋ አኪደ፥ አናና እትፐ ጫቂደ ጫቀቴዳ፤ ያቲደ አሳ ግዶን ኤረቴዳዋንታ ኦሞዲደ አፌዳ። 14 ሄዋ ኦꬄዳዌ ኡንቱንቱ ካዉተꬃይ ዎልቃ ꬋዪደ፥ ላኤንꬆ ደንደናዳን፥ ባረንቱ ጫቁዋ ጻላላ ናጊደ ደአናዳና። 15 ሽን ይሁዳ ካቲ ማካል ደንዲደ፥ ፓራቱዋነ ዳሮ ኦላንቻቱዋ የዳናዳን፥ ግብጼ ኪቴዳ። አዉ ሄዌ ሀናንዴሻ? ሀዋ ማላባ ኦꬄዳዌ እ ባረዉ ከስ አካንዴ? ቃይ ጫቁዋ አꬊደ፥ እ ባረዉ ከስ አካንዴ?

16 “ ‘ታን ኡባ ሞድያ መꬍና ጎዳይ ታ ደኡዋን ጫቃይ: ባረና ካተዬዳ ካትያና ማየቴዳ ቃላ ድራዉነ ጫቁዋ ካꬌዳ ድራዉ፥ ሄ ካትያ ቢታን፥ ባብሎነን እ ሀይቃና። 17 ባብሎነ ኦላንቻቱ ዳሮ አሳ ዎꬋናዉ ግምቢያ ማታን ቢታ ድድቂደ ጊግሶፐነ ድሮፐካ፥ ግብጼ ካቲ ባረ ኦላንቻቱዋናነ ባረ ዳሮ አሳና ዪናካ፥ አይነ ማደና። 18 እ ጫቁዋ ካꬌዳ፤ ጫቁዋ መንꬄዳ። እ ባረ ኩሽያካ እሚደ፥ ባረ ጌዳዋ ፖልቤና። ሄዋ ድራዉ፥ አዉ ከስ አክያ ሳአይ ባዋ።

19 “ ‘ሄዋ ድራዉ፥ ታን ኡባ ሞድያ መꬍና ጎዳይ ታ ደኡዋን ጫቃይ፤ እ ካꬌዳ ታ ጫቁዋነ እ መንꬄዳ ታ ጫቁዋ ታን አ ሁጲያ ቦላ ዛራደ አሀና። 20 ታን ታ ጲርያ አ ቦላ የጋና፥ እ ታ ጲርያን ኦይቀታና። እ ታዉ አማነተናን እጼዳ ድራዉ፥ ታን አ ባብሎነ አፋደ፥ ሄዋን አ ቦላ ፕርዳና። 21 ዶረቴዳ አ ኦላንቻቱ ኡባይ ማሻን ሀይቃና፤ ፓጻ አቴዳዋንቱ ዱማ ዱማ ሳኣ ላለታና። ሄ ዎደ ሀዋ ሃሳዬዳዌ ታና መꬍና ጎዳ ግድያዋ ህንተ ኤራና።

22 “ ‘ኡባ ሞድያ መꬍና ጎዳይ ሀዋዳን ያጌ፤ “ታን ታ ሁጲያዉ አዱሳ ዝጋ ጼራ ልጩዋፐ ጹንቃ አካደ፥ ꬎቃነ አዱሳ ደርያ ሁጲያን ቶካና። 23 ታን አ እስራኤልያ ደርያ ሁጲያን ቶካና፤ ሄዋን ማራ የሊደ፥ አይፍያካ አይፋናነ ሎኦ ዝጋ ግዳናዋ። ካፎ ዛሪ ኡባይ አን ኬጻና፤ ኡንቱንቱ አ ቃንካ ኩዋን ሸምፓና። 24 ꬎቃ ምꬃ ዝቂ ኦꬅያዌ፥ ዝቃ ምꬃ ꬎቁ ኦꬅያዌ፥ እርጻ ምꬃ መልስያዌነ መላ ምꬃካ አጭስያዌ፥ ታን መꬍና ጎዳ ግድያዋ ባዞ ምꬃ ኡባይ ኤራና። ታን መꬍና ጎዳይ ሀዋ ኦዳድ፤ ታን ኦዴዳዋ ታንካ ኦꬃና” ያጌ’ ያጋ” ያጊደ ዬዳ።

18

ጾሳይ አሳ አ ኦሱዋዳን ኦሱዋዳን ፕርዴ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “እስራኤልያ ቢታባ ህንተ፥ ‘አዎቱ ጋምኤ ዎይንያ ሚና፥ ናናቱዋ አቻይ ዝልኤዳ’ ጊደ ህንተ ሌምስያዌ አዬ?* 3 ታን ኡባ ሞድያ መꬍና ጎዳይ ታ ደኡዋን ጫቃይ: ሀዋፐ ስንꬃዉ ህንተ እስራኤልያ ቢታን ሀ ሌምሱዋ ሌምስክታ። 4 አሳ ኡባ ሸምፑ ታዋ፤ አዉዋ ሸምፑካ ናኣ ሸምፑካ ታዋ። ናጋራ ኦꬅያ ሸምፑ እ ባረዉ ሀይቃና።

5 “እት አሳይ ጽሎ ግዶፐ፥ ቱሙ ፕርዳነ ሱረተꬃ ኦꬆፐ፥ 6 እ ደርያ ቦላ ደእያ ኤቃዉ ጎይንያ ሳአቱዋን ማና ꬋዮፐ፥ እ እስራኤልያ አሳ ኤቃዉ ጎይናና ꬋዮፐ፥ ባረ ሾሩዋ ማጫ አሳ ቱንሳና ꬋዮፐ፥ ቃይ ፒላይ ዬዳ ማጫሳና ግሳና ꬋዮፐ፥ 7 ኦናነ ኡቁናና ꬋዮፐ፥ አጮ ኦይቄዳዋ ጉየ ዛሮፐ፥ እት ኡራነ ቦንቃና ꬋዮፐ፥ ባረዉ ደእያዋፐ ኮሻቴዳ አሳ ምዞፐ፥ ካሎቴዳዋ ማይዞፐ፥ 8 እ ዎꬍያ አካናዉ ድቻዉ ታልአና ꬋዮፐ፥ ባረ ኩሽያ ባላፐ ሺሽ አኮፐ፥ አሳ ግዶን ቱሙዋ ፕርዶፐ፥ 9 ታ ህግያን ሄመቶፐ፥ ታ ዎጋካ አማነቲደ ናጎፐ፥ ያቶፐ፥ እ ጽሎ አሳ፥ እ ቱሙ ፓጻ ደአና። ታን ኡባ ሞድያ መꬍና ጎዳይ ሀዋ ኦዳይ። *

10 “ሀ ብታንያዉ ሸምፑዋ ዎꬍያ፥ ዎይ ሀዋፐ ካሊደ ደእያዋንቱፐ ሀቃዋ ግድናካ ኦꬅያ እት ኢታ ናአይ ደኦፐ፥ 11 ባረ አዉ ኦꬅቤናዋ ኡባባ ኦꬄ። እ ደርያ ቦላ ደእያ ኤቃዉ ጎይንያ ሳአቱዋን ሜ፤ እ ባረ ሾሩዋ ማጫ አሳ ቱንሴ፤ 12 እ ህዬሳነ ማንቁዋ ኡቁኔ፤ እ አሳባ ቦንቄ፤ አጮ ኦይቄዳዋ ዛረና፤ ኤቃዉካ ጎይኔ፤ ቱናባካ ኦꬄ፤ 13 እ ድቻዉ ታልኢደ፥ ዎꬍያ አኬ። ሄዋ ማላ አሳይ ፓጻ ደአኔ? ቱይት፥ እ ፓጻ ደኤና! እ ሄዋ ማላ ቱናባ ኦꬄዳ ድራዉ፥ እ ቱማ ሀይቃና፤ አ ሱꬃ አጩካ አ ቦላና ግዳናዋ።

14 “ሀ ኢታ ብታንያዉ ናአይ ደኦፐ ሄ ናአይ ባረ አዉ ኦꬅያ ሀ ናጋራ ኡባ በኢደ፥ እ ሄዋ ማላባ ኦꬃና ꬋዮፐ፥ 15 እ ደርያ ቦላ ኤቃዉ ጎይንያ ሳአቱዋን ማና ꬋዮፐ፥ እስራኤልያ አሳ ኤቃዉ ጎይናና ꬋዮፐ፥ እ ባረ ሾሩዋ ማጫ አሳ ቱንሳና ꬋዮፐ፥ 16 እ ኦናነ ኡቁናና ꬋዮፐ፥ አጮ ኦይቄዳዋ ጉየ ዛሮፐ፥ እ አሳዋ ቦንቃና ꬋዮፐ፥ ባረዉ ደእያዋፐ ኮሻቴዳዋንታ ምዞፐ፥ ካሎቴዳዋንታካ ማይዞፐ፥ 17 እ ባላፐ ኩሽያ ሺሽ አኮፐ፥ ዎꬍያ አካናዉ ድቻዉ ታልአና ꬋዮፐ፥ እ ታ ህግያ ናጎፐ፥ ታ ዎጋንካ ሀመቶፐ፥ ያቶፐ፥ እ ፓጻ ደአናፐ አትና፥ ባረ አዉዋ ናጋራን ሀይቀና። 18 ሽን አ አዉ አሳ ማታ ቦንችቤና ድራዉ፥ ባረ እሻቱዋካ ዎልቃን ቦንቄዳ ድራዉነ ባረ አሳ ግዶን ኢታ ኦꬄዳ ድራዉ፥ ባረ ናጋራን ሀይቃና።

19 “ሽን ህንተ፥ ‘ናአይ ባረ አዉዋ ናጋራን አያዉ ሙረተኔ ያጊታ። ናአይ ቱሙ ፕርዳነ ሱረተꬃ ኦꬂደ፥ ታ ህግያ ምንሲደ ናጎፐ፥ እ ቱሙ ፓጻ ደአና። 20 ናጋራ ኦꬅያ ሸምፑ እ ባረዉ ሀይቃና። ናአይ አዉዋ ናጋራን ሙረተና፤ ሄዋዳንካ፥ አዉ ናኣ ናጋራን ሙረታና። ጽሎ አሳ ጽሎተꬃይ ሄ አዉዋሳ ግዳናዋ፤ ኢታ አሳ ኢታተꬃይካ ሄ አዉዋሳ ግዳናዋ። *

21 “ ‘ሽን ናጋራንቻይ ባረ ኦꬄዳ ናጋራ ኡባፐ ስሚደ፥ ታ አዛዙዋ ናጎፐነ ቱሙ ፕርዳነ ሱረተꬃ ኦꬆፐ፥ እ ቱሙ ፓጻ ደአናፐ አትና ሀይቀና። 22 እ ኦꬄዳ ናጋራፐ እቱነ ቆፈተና። ባረ ኦꬄዳ ጽሎ ኦሱዋ ድራዉ፥ እ ፓጻ ደአና። 23 ናጋራንቻይ ባረ ኦግያፐ ስሚደ፥ ፓጻ ደእያዋን ናሸታይፐ አትና፥ ታን ኡባ ሞድያ መꬍና ጎዳይ አ ሀይቁዋን ናሸትከ።

24 “ ‘ሽን ጽሎ አሳይ ባረ ጽሎተꬃፐ ጉየ ስሚደ፥ ናጋራንቻ አሳይ ኦꬅያ ናጋራነ ቱና ኦሱዋ ኦꬆፐ፥ እ ፓጻ ደአኔ? ቱይት፥ እ ኦꬄዳ ጽሎ ኦሱዋፐ እቱነ ቆፈተና፤ እ አማነተናን እጼዳ ድራዉነ እ ኦꬄዳ ናጋራ ኡባ ድራዉ፥ እ ሀይቃና።

25 “ ‘ሽን ህንተ፥ ጾሳ ኦጊ ሱረ ግደና’ ያጊታ። ህንተኖ፥ እስራኤልያ አሳቶ፥ ሀእ ስስተ! ሱረ ግደናዌ ታ ኦጌ? ሱረ ግደናዌ ህንተ ኦግያ ግደኔ? 26 ጽሎ አሳይ ባረ ጽሎተꬃፐ ጉየ ስሚደ፥ ናጋራ ኦꬅያ ዎደ፥ ባረ ናጋራን ሀይቄ። እ ባረ ኦꬄዳ ናጋራ ድራዉ ደኡዋን ደኤና። 27 ሽን ኢታ አሳይ ባረ ኢታተꬃፐ ጉየ ስሚደ፥ ቱሙ ፕርዳነ ሱረተꬃ ኦꬅያ ዎደ፥ እ ባረ ሸምፑዋ አሻና። 28 እ ባረ ኦꬄዳ ናጋራ ኡባ አኬኪደ ስሜዳ ድራዉ፥ እ ቱሙ ፓጻ ደአናፐ አትና ሀይቀና። 29 ሽን እስራኤልያ አሳቱ፥ ጾሳ ኦጊ ሱረ ግደና ያጌድኖ። ህንተኖ፥ እስራኤልያ አሳቶ፥ ሱረ ግደናዌ ታ ኦጌ? ሱረ ግደናዌ ህንተ ኦግያ ግደኔ?

30 “ሄዋ ድራዉ፥ ህንተኖ፥ እስራኤልያ አሳቶ፥ ታን ህንተና ኡባካ ህንተ ኦግያዳን ኦግያዳን ፕርዳና። ናጋራይ ህንተ ꬋዮ ጋሶ ግደናዳን ፓጽተ፤ ህንተ ባይዙዋ ኡባፐካ ስምተ። ታን ኡባ ሞድያ መꬍና ጎዳይ ሀዋ ኦዳይ። 31 ህንተ ናቄዳ ናቁዋ ኡባ ህንተፐ ሃሲደ፥ ኦራꬃ ዎዛናነ ኦራꬃ አያና አክተ። ህንተኖ እስራኤልያ አሳቶ፥ አያዉ ሀይቂቴ? 32 ታን እት አሳ ሀይቁዋንነ ናሸትከ። ሄዋ ድራዉ፥ ህንተ ናጋራ ፓጽ ስሚደ፥ ፓጻ ደእተ! ታን ኡባ ሞድያ መꬍና ጎዳይ ሀዋ ኦዳይ” ያጌዳ።

19

እስራኤልያ ዳናቱዋ ዝላሳ

1 ጾሳይ ህዝቄላ፥ “እስራኤልያ ካፓቶ ሀዋዳን ያጋደ ዝላላ፤

2 “ህንተ አታ ጋሞቱዋ ግዶን፥

እዛ አይባ ጋማቲ!

ያላጋ ጋሞቱዋ ግዶን ግሳደ፥

ባረ ማራቱዋ ድቻዱ።

3 እዛ ባረ ማራቱዋፐ እቱዋ ድችና፥

ዎዳላ ጋሙዋ ከሴዳ።

እ ሻንካ ታማሪደ፥ አሳ ሜዳ።

4 ካዉተꬃቱ ኡባይ አባ ስሲደ፥

ኦላን ገሊደ ኦይቀቴዳ።

ኡንቱንቱ አ ማጋን ጎቺደ፥

ግብጼ ቢታ አፌድኖ።

5 “አ አታ ናጎዌ ፖለተናን እጽና፥

ህዶታይ ꬋዬዳዋ በኣደ፥

ባረ ማራቱዋፐ ላኤንꬁዋ ድቻደ፥

ዎዳላ ጋሙዋ ከሳዱ።

6 እ ዎዳላ ጋሙዋ ግዲደ፥

ሀራ ጋሞቱዋ ግዶን፥

ያነ ሃነ ስመረቴዳ።

እ ሻንካ ታማሪደ፥ አሳ ሜዳ።

7 እ ኡንቱንቱ ዎልቃማ ጌሱዋ መንሬꬂደ፥

ካታማካ ባይዜዳ።

ቢታይነ ቢታን ደእያ አሳይ ኡባይ፥

አ ጉደꬃን ሻቢረቴዳ።

8 ዩሹዋን ደእያ ካዉተꬃቱ ኡባይ፥

አ ኦይቃናዉ ጲርያ የጌድኖ።

ባረንቱ ግትያካ ምጬድኖ፤

ባረንቱ ኦላን አ ኦይቄድኖ።

9 ኡንቱንቱ ባረንቱ ማጋን አ ጎቺደ፥

ኮꬃዳን ጊጌዳ ጉꬃ ጎልያን የጊደ፥

ባብሎነ ካትያኮ አፌድኖ።

ላኤንꬆ አ ጉደꬃይ እስራኤልያ ደረቱዋን ስሰተናዳን፥

ኡንቱንቱ አ ቃሾ ጎልያ ገልሴድኖ።

10 “ ‘ነ አታ ሃꬃ ዶናን፥

ቶከቴዳ ዎይንያ ቱራ ማላ።

ዳሮ ሃꬃይ ደእያ ድራዉ፥

ሄ ዎይንያ ቱራይ አይፍያ ዳርጻጽ ኡቴዳ፤

ቃይ ዳሮ ዳሻና ደኤ።

11 አ ማራቱዋፐ ምንያዌ፥

ሞድያዋንቱ ጻምኣ ግዴዳ።

አ ማራይ ዎልቃማ ማራቱዋፐ አዱቂደ፥

ቦላዉ አꬌዳ።

ባረ ማራቱዋ ጮራተꬃንነ

ꬎቃተꬃን ቦላና ቤቴዳ።

12 ሽን ሄ ቱራይ ሀንቁዋን ሾደቲደ፥

ቢታን ኦለቴዳ።

አዋይ ዶልያ ጫርኩ አ አይፍያ መልስና ቆቆፈቴዳ፤

አ ምኖ ታሺ መልና፥ ታማይ ሜዳ።

13 ሀእ ቃይ እ ሃꬅ ባይና፥

መላ ቢታን ቶከቴዳ።

14 ታማይ አ ማራቱዋፐ እቱዋ ኦይቂደ፥

አ አይፍያናካ ድፕ ኦꬂደ ሜዳ።

ያትና፥ ካዉተꬃ ጻምኣ ግድያ፥

አይ ምኖ ማራይካ አ ቦላን አትቤና።

“ ‘ሀዌ ዬኩዋ ዝላሳ፤ ሀዋ ዝላሳዳን ጎኤታናዉ በሴ’ ያጋ” ያጌዳ።

20

ማካላንቻ እስራኤልያ

1 ኑን ኦሞደቴዳ ላፑንꬃ ላይꬃን፥ እቼሻንꬃ አግናን፥ ታማንꬃ ጋላሳን፥ እስራኤልያ ጭማቱዋፐ አማሬዳዋንቱ መꬍና ጎዳ ኦቻናዉ ዪደ፥ ታ ስንꬃን ኡቴድኖ።

2 ያትና፥ መꬍና ጎዳ ቃላይ ታኮ ሀዋዳን ያጊደ ዬዳ፤ 3 “ላ አሳ ናአዉ፥ እስራኤልያ ጭማቶ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ህንተ ዬዳዌ ታና ኦቻናሴ? ታን ኡባ ሞድያ መꬍና ጎዳይ ታ ደኡዋን ጫቃይ: ታን ህንተናን ኦሸትከ” ያጌ’ ያጋ።

4 “ኡንቱንቱ ቦላ ፕርዲቴ? ላ አሳ ናአዉ፥ ቱሙ ኡንቱንቱ ቦላ ፕርዲቴ? ሄዋ ግዶፐ፥ ኡንቱንቱ ማይዛ አዎቱዋ ቱና ኦሱዋ ኡንቱንታ ኤርሳ። 5 ኡንቱንቶ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ታን እስራኤልያ ዶሬዳ ዎደ ታ ኩሽያ ደንꬃደ ጫቃድ፥ ያቆባ ዛረቶ ግብጼን ደእሺና፥ ታናተꬃ ኤርሳደ፥ ታ ኩሽያካ ደንꬃደ ጫቃደ፥ ታን መꬍና ጎዳ ህንተ ጾሳ”* ጋደ ኦዳድ። 6 ታን ህንተና ግብጼፐ ከሳደ፥ ህንተዉ ዶሬዳ ቢታ፥ ማꬃይነ ኤሳይ ጎግያ ቢታ፥ ቢታ ኡባፐ አꬌዳ ሎኦ ቢታ አሀና ጋደ ጫቃድ። 7 ቃይ ታን ኡንቱንታ፤ “ህንተፐ እቱ እቱ ባረ ሲቅያ ቱና ኤቃቱዋ ድጎ፤ ግብጼ ኤቃቱዋን ቱኖፕተ። ታን መꬍና ጎዳ ህንተ ጾሳ” ያጋድ።

8 “ ‘ሽን ኡንቱንቱ ታዉ ማካሊደ፥ ታ ኦድያዋ ስሰናን እጼድኖ። ኡንቱንቱ ባረንቱ አሞቴዳ ቱና ኤቃቱዋ ድግበይክኖ፤ ግብጼ ኤቃዉካ ጎይንያዋ አግበይክኖ። ሄዋ ድራዉ፥ ኡንቱንቱ ግብጼን ደእሺና፥ ታ ሀንቁዋ ኡንቱንቱ ቦላ ጉሳናዉ፥ ታ ይሉዋካ ኡንቱንቱ ቦላ ዉርሳናዉ ቆፓድ። 9 ሽን ኡንቱንቱ ደእያ ካዉተꬃቱዋ ግዶንነ እስራኤልያ አሳ ግብጼፐ ከስያዋን፥ ታን ታናተꬃ ኤርሴዳ አሳ ስንꬃን ታ ሱንꬃይ ቱነናዳን ኦꬃድ። 10 ሄዋ ድራዉ፥ ታን ኡንቱንታ ግብጼፐ ከሳደ፥ መላ ቢታ አሃድ። 11 አዛዘትያ ኡባዉ ደኡዋ እምያ ታ ዎጋ ታን ኡንቱንቶ እማድ፤ ታ ህግያካ ኡንቱንቱ ታማርሳድ። * 12 ቃይ ኡንቱንታ ጌሽያዌ ታና መꬍና ጎዳ ግድያዋ ኡንቱንቱ ኤራና ማላ፥ ታን ታ ሳምባታ ታፐነ ኡንቱንቱፐ ግዱዋን ማላ ኦꬃደ እማድ። *

13 “ ‘ሽን እስራኤልያ አሳይ ሀ መላ ቢታንካ ታ ቦላን ማካሌድኖ። አዛዘቴዳ ኡባዉ ደኡዋ እምያ ታ ዎጋዳን ሀመትበይክኖ፤ ታ ህግያካ መንꬄድኖ፤ ታ ሳምባታካ ዳሮ ቱንሴድኖ። ያትና፥ ታን መላ ቢታን ታ ሀንቁዋ ኡንቱንቱ ቦላ ጉሳደ፥ ኡንቱንታ ዉርሳናዉ ቆፓድ። 14 ሽን ታን ኡንቱንታ ግብጼፐ ከስያዎ በኤዳ ካዉተꬃቱዋ ስንꬃን ታ ሱንꬃይ ቱነናዳን፥ ኡንቱንታ ꬋይሳበይከ። 15 ቃይ ኡንቱንቶ እሜዳ ቢታ፥ ማꬃይነ ኤሳይ ጎግያ ቢታ፥ ቢታ ኡባፐ ሎእያ ቢታ ኡንቱንታ ገልሰናዳን መላ ቢታን ደእሽን ጫቃድ። * 16 አያዉ ጎፐ፥ ኡንቱንቱ ኤቃዉ ጎይኒደ፥ ታ ህግያ እጼዳ ድራሳ፥ ታ ዎጋዳን ሀመትቤና ድራሳነ ታ ሳምባታካ ቱንሴዳ ድራሳ። 17 ግዶፐነ፥ ታን ኡንቱንቶ ቃረቴዳ ድራዉ፥ መላ ቢታን ኡንቱንታ ዉርሳ ꬋይሳበይከ።

18 “ ‘ኡንቱንቱ መላ ቢታን ደእሺና፥ ታን ኡንቱንቱ ናናቱዋ ሀዋዳን ያጋድ፤ “ህንተ አዎቱዋ ዎጋዳን ሀመቶፕተ፤ ኡንቱንቱ ህግያካ ናጎፕተ፤ ዎይ ኡንቱንቱ ኤቃቱዋን ቱኖፕተ። 19 ታን መꬍና ጎዳ ህንተ ጾሳ። ታ ዎጋዳን ሀመትተ፤ ታ ህግያካ ናግተ። 20 ታፐነ ህንተፐ ግዱዋን ማላ ግዳና ማላነ ታን መꬍና ጎዳ ህንተ ጾሳ ግድያዋ ህንተ ኤራና ማላ፥ ሳምባታ ሀራ ጋላሳፐ ዱማይተ” ያጋድ።

21 “ ‘ሽን ሄ ናናቱካ ታ ቦላን ማካሌድኖ፤ አዛዘትያ አሳ ኡባዉ ደኡዋ እምያ ታ ዎጋዳን ሀመትበይክኖ፤ ታ ህግያካ ኡንቱንቱ ናግበይክኖ፤ ታ ሳምባታካ ቱንሴድኖ። ያትና፥ ታን መላ ቢታን ታ ሀንቁዋ ኡንቱንቱ ቦላ ጉሳናዉ፥ ታ ይሉዋካ ኡንቱንቱ ቦላ ዉርሳናዉ ኮያድ። 22 ሽን ታን ታ ኩሽያ ሺሻ አካድ። ታን ኡንቱንታ ግብጼፐ ከስያዋ በኤዳ ካዉተꬃቱዋ ስንꬃን ታ ሱንꬃይ ቱነናዳን፥ ኡንቱንታ ꬋይሳበይከ። 23 ቃይ ኡንቱንታ ሀራ ካዉተꬃቶነ ሀራ ቢታቶ ላላናዉ መላ ቢታን ጫቃድ። * 24 አያዉ ጎፐ፥ ኡንቱንቱ ታ ዎጋዉ አዛዘተናን እጼድኖ፤ ታ ህግያካ መንꬄድኖ፤ ታ ሳምባታ ቱንሴድኖነ ባረንቱ አዎቱዋ ኤቃ አሞቴድኖ። 25 ሄዋዳንካ፥ ቃይ ኡንቱንቶ ሎኦ ግደና ዎጋቱዋነ ደኡዋ እመና ህገቱዋ እማድ። 26 ኡንቱንቱ ባረንቱ ያርሹዋን ቱናናዳን፥ ባረንቱ ባይራ ናናቱዋ ያርሻናዳን፥ ታን ኡንቱንታ የዳ በሳድ። ታን ሄዋ ኦꬄዳዌ ኡንቱንታ ዳጋንꬃናሳነ ታን መꬍና ጎዳ ግድያዋ ኡንቱንታ ኤርሳናሳ ያጌ’ ያጋ።

27 “ሄዋ ድራዉ፥ አሳ ናአዉ፥ እስራኤልያ አሳዉ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ ህንተ አዎቱካ ታናን አማነተናን እጺደ፥ ሄ የዎቱዋን ታና ቦሬድኖ። 28 ኡንቱንቶ እማናዉ ታ ኩሽያ ደንꬃ ጫቄዳ ቢታ ኡንቱንታ አሄዳ ዎደ፥ ኡንቱንቱካ ꬎቃ ደርያ ኡባነ እርጻ ምꬃ ኡባ በኤድኖ። ኡንቱንቱን ኡባን ባረንቱ ያርሹዋ ያርሼድኖ። ባረንቱ ጩዋይያ እጻናንነ ባረንቱ ጉስያ ኡሻ ያርሹዋን ታና ሀንቀꬄድኖ። 29 ያትና፥ ታን ኡንቱንታ፥ ሀዌ ህንተ ብያ ꬎቃ ሳአይ አዬ? ያጋደ ኦቻድ። ሀች ጋካናዉ ሄ ሳአይ ባማ ጌተቴ፤ ሄዋ ጉሳይካ ጎይንያ ꬎቃ ሳኣ ጉሳ’ ” ያጌ ያጋ።

30 ሄዋ ድራዉ፥ እስራኤልያ አሳዉ ሀዋዳን ያጋደ ኦዳ፤ “ኡባ ሞድያ ጾሳይ ሀዋዳን ያጌ፤ ‘ህንተ ማይዛ አዎቱ ኦꬄዳ ናጋራ ኡባ ኦꬂደ፥ አያዉ ህንተና ቱንሲቴ? ኡንቱንቱ ቱና ኤቃ ጎይናናዉ አሞቲደ አያዉ ካሊቴ? 31 ሀችካ ሄዋ ማላ እሙዋ ሺሽያ ዎደነ ህንተ አቱማ ናናቱዋ ታማን ጹጊደ ያርሽያ ዎደ፥ ህንተ ኤቃን ኡባን ህንተና ቱንሲታ። ህንተኖ፥ እስራኤልያ አሳቶ፥ ታን ህንተናን ኦሸቶ? ታን ኡባ ሞድያ መꬍና ጎዳይ ታ ደኡዋን ጫቃይ: ታን ህንተናን ኦሸትከ። 32 ህንተ፥ “ኑን ምꬃዉነ ሹቻዉ ጎይንያ ሀራ ካዉተꬃቱዋ ማላነ ጾሳ አማነና አሳ ማላ ግዳና” ያጊደ ቆፒታ። ሽን ህንተ ቆፋይ ኡባካ ሀነና።

ጾሳይ ሙሬነ ማሬ

33 “ ‘ታን ኡባ ሞድያ መꬍና ጎዳይ ታ ደኡዋን ጫቃይ: ታን ታ ምኖ ቀስያን፥ ታ ሙራናዉ ደንꬄዳ ኩሽያንነ ታ ጉሴዳ ሀንቁዋን ህንተ ቦላ ካተታና። 34 ካዉተꬃቱዋ ግዶፐ ታን ህንተና ከሳና፤ ህንተ ላለቴዳ ቢታ ኡባፐ ታ ምኖ ቀስያን፥ ታ ምጨቴዳ ኩሽያንነ ታ ጉሴዳ ሀንቁዋን ታን ህንተና ሺሻና። 35 ታን ህንተና ካዉተꬃቱዋ መላ ቢታ ግያ ባዙዋ አሀና፤ ህንተና ታ ስንꬃን ኤሳደ፥ ህንተ ቦላ ፕርዳና። 36 ግብጼ ቢታ ባዙዋን ህንተ ማይዛ አዎቱዋ ቦላ ፕርዴዳዋዳን፥ ሄዋዳንካ ህንተ ቦላ ፕርዳና። ታን ኡባ ሞድያ መꬍና ጎዳይ ሀዋ ኦዳይ። 37 ታን ህንተና ታ ካዉተꬃ ጻምኣ ጋርሳን ዎꬃና፤ ታ ጫቁዋ ህንተ ናጋናዳን፥ ታን ህንተና ኦꬃና። 38 ማካላንቻቱዋነ ናጋራንቻቱዋ ታን ህንተ ግዶፐ ድጋና፤ ሀእ ኡንቱንቱ ደእያ እማꬃተꬃ ቢታፐ ታን ኡንቱንታ ከሳና፤ ሽን ኡንቱንቱ እስራኤልያ ቢታ ገለናዳን ድጋና። ሄ ዎደ ታን መꬍና ጎዳ ግድያዋ ህንተ ሄዋን ኤራና’ ያጌ።

39 “ኡባ ሞድያ መꬍና ጎዳይ ሀዋዳን ያጌ፤ ‘ህንተኖ፥ እስራኤልያ አሳቶ፥ ህንተ ሀእ ታን ኦድያዋ ስሰናን እጾፐ፥ ቢደ ኡባይካ ህንተ ኤቃዉ ጎይንተ። ሽን ሄዋፐ ጉይያን፥ ህንተ እሙዋንነ ህንተ ኤቃን ታ ጌሻ ሱንꬃ ቱንስክታ። 40 ታ ጌሻ ደርያን፥ ꬎቁ ጌዳ እስራኤልያ ደርያ ቦላን ህንተ እስራኤልያ አሳይ ኩመንꬃይ ታዉ፥ ኡባ ሞድያ መꬍና ጎዳዉ ሄ ቢታን ጎይናና። ታንካ ህንተና ሞካ አካና፤ ህንተ ያርሹዋ፥ ህንተ ዶረቴዳ እሙዋነ ህንተ ጌሻ እሙዋ ታን ህንተፐ ኮያይ። 41 ህንተ ላለቴዳ ካዉተꬃቱዋ ግዶፐ ታን ህንተና አህያ ዎደነ ሀራ ቢታቱዋፐ ታን ህንተና ሺሽያ ዎደ፥ ሳዉዋ ቶሹኩ ግያ ያርሹዋ አክያዋዳን፥ ታን ህንተና አካና። ካዉተꬃቱ ጼልሽን፥ ታን ህንተ ግዶን ጌሻ ግድያዋ ኤርሳና። 42 ታን ካሰ ህንተ ማይዛ አዋቶ እማና ጋደ ጫቄዳ እስራኤልያ ቢታ ህንተና ዛራደ አሄዳ ዎደ፥ ታን መꬍና ጎዳ ግድያዋ ህንተ ኤራና። 43 ህንተ ህንተ ኢታ ሀመታነ ህንተ ቱና ኦሱዋ ህንተ ሄ ሳኣን ሀሳያና፤ ህንተ ኦꬄዳ ኢታ ኦሱዋ ኡባ ህንተ ሸነታና። 44 ህንተኖ፥ እስራኤልያ አሳቶ፥ ታን ህንተ ኢታ ሀመታዳንነ ህንተ ቱና ኦሱዋዳን ግደናን፥ ታ ሱንꬃ ድራዉ ታን ኦꬅያ ዎደ፥ ታን ጾሳ ግድያዋ ህንተ ኤራና። ታን ኡባ ሞድያ መꬍና ጎዳይ ሀዋ ኦዳይ ያጌ’ ያጋ” ያጊደ ዬዳ።

ገድሳ ባጋ ታማ ፕርዳ

45 መꬍና ጎዳ ቃላይ ታኮ ሀዋዳን ያጊደ ዬዳ፤ 46 “ላ አሳ ናአዉ፥ ገድሳ ባጋ ስማደ ጼላ፤ ገድሳ ባጋዉ ኦዳ፤ ገድሳ ዎራ ቦላ ትምቢትያ ኦዳ። 47 ገድሳ ዎራዉ ሀዋዳን ያጋ፤ መꬍና ጎዳ ቃላ ስሳ! ኡባ ሞድያ መꬍና ጎዳይ ሀዋዳን ያጌ፤ ‘ታን ነ ግዶን ታማ ኦይꬃና፤ ሄ ታማይ ነ እርጻ ምꬃካ ነ መላ ምꬃካ ኡባ ማና። ሄ ኤጽያ ታማይ ቶኤና፤ ገድሳፐ ቢደ፥ ሁጲሳ ጋካናዉ ደእያ አሳ ሶምኡዋ ኡባ ሄ ላጩ ላባና። 48 ታን መꬍና ጎዳይ ኦይꬄዳ ታማ ግድያዋ አሳይ ኡባይ በአና። ሄ ታማይ ቶኤና ያጌ’ ያጋ” ያጊደ ዬዳ።

49 ታን ዛራደ፥ “ሀእ ኡባ ሞድያ መꬍና ጎዳዉ፥ ሀዋ ታ ኦዳናዉ ታና አዛዞፓ። ኡንቱንቱ ታና፥ ‘እ ኡባቶ ሌምሱዋ ኦዴ ግደኔ?’ ያጊደ ሃሳዪኖ” ያጋድ።

21

መꬍና ጎዳ ማሻ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ነ ሶምኡዋ የሩሳላመኮ ዛራደ፥ አሳይ ጎይንያ ሳአቱዋ ቦላ ቃላ ኦዳ፤ እስራኤልያ ቢታ ቦላን ትምቢትያ ኦዳ። 3 ሀዋዳን ያጋ፤ መꬍና ጎዳይ ሀዋዳን ያጌ፤ ‘ታን ነዉ ሞርከ። ታን ታ ማሻ ሾኩዋፐ ሾዳደ፥ ጽሎ አሳነ ኢታ አሳ ኡባ ነ ግዱዋፐ ዉርሳና። 4 ጽሉዋነ ናጋራንቻ ኡባ ꬋይሳናዉ ሁጲሳፐ ገድሳ ጋካናዉ ደእያ አሳ ኡባ ቦላ ታ ማሻ ሾዳና። 5 ሄዋን ታን መꬍና ጎዳይ ታ ማሻ አ ሾኩዋፐ ሾዴዳዋነ ጉየ ዛረናዋ አሳይ ኡባይ ኤራና’ ያጌ” ያጋ።

6 ሄዋ ድራዉ፥ “አሳ ናአዉ፥ አሳይ ኡባይ ጼልሽን፥ ነ ዎዛናይ መእና ኦላ፥ ጫሞ ኡንአን ኦላ። 7 ኡንቱንቱ ኔና፥ ‘አያዉ ኦላይ?’ ጊደ ኦችያ ዎደ፥ ሀዋዳን ያጋ፤ ‘ስንꬃና ይያ ኢታ ኦዶ ኦላይ። ዎዛን ኡባይ ያሻን ሙሻና፤ ኩሽያ ኡባይ አርጋጫና፤ ኡንቱንቱ ጎባተꬃይ ኡባይ ኡንቱንቱፐ ክቻና፤ ጉልባታይ ኡባይካ ኮኮራና። ሄ ዎዲ ጋኬዳ! እ ኤለ ፖለታና! ታን ኡባ ሞድያ መꬍና ጎዳይ ሀዋ ኦዳይ’ ያጋ” ያጊደ ዬዳ።

8 መꬍና ጎዳ ቃላይ ታኮ ሀዋዳን ያጊደ ዬዳ፤ 9 “ላ አሳ ናአዉ፥ ሀዋዳን ያጋደ ትምቢትያ ኦዳ፤ ጾሳይ ሀዋዳን ያጌ፤ ‘ማሻ! ሌፈቴዳነ ቁጨቴዳ ማሻ! 10 ሹካናዉ ሌፈቴዳ። ዋልቃንꬃዳን ጶልቁ ጋናዉ ቁጨቴዳ። ታ አሳይ እመቴዳ ሴራነ ሙሩዋ ኡባ እጼዳ ድራዉ፥ ሀዋፐ ጉይያን፥ ኦንነ ናሸተና። 11 ጎኤታናዉ ማሻይ ቁጨቴዳ፤ ሌፈቲደነ ቁጨቲደ፥ ሹክያዎ እመቴዳ።

12 “ ‘ላ አሳ ናአዉ፥ ዬካነ ዝላላ! አያዉ ጎፐ፥ ሄ ማሻይ ጊገቴዳዌ ታ አሳ ቦላናነ እስራኤልያ ካፖቱዋ ኡባ ቦላና። ካፓቱካ ታ አሳና እትፐ ማሻን ሀይቃና። ሄዋ ድራዉ፥ ነ ትራ ባቃ። 13 ታን ታ አሳ ፓጫና፤ ኡንቱንቱ ናጋራ ፓጸናን እጾፐ፥ ሀ መቱ ኡባይ ኡንቱንቱ ቦላ ጋካናዋ። ታን ኡባ ሞድያ መꬍና ጎዳይ ሀዋ ኦዳይ ያጌ ያጋ።

14 “ ‘ሀእካ አሳ ናአዉ፥ ትምቢትያ ኦዳ፤ ነ ኩሽያካ ባቃ። ሄ ዎደ ማሻይ ላኡ ሄዙ ዛሪደ ሾጫና፤ ሄዌካ ዩሹዋ ኡባና ዩዪደ፥ ዳጋንꬅያ፥ ዎꬍያነ ሹክያ ማሻ። 15 ሄዌ ኡንቱንቱ ዎዛናይ ሙሻናዳንነ ኡንቱንቱፐ ዳሮቱ ꬉበታናዳን ኦꬃና። አየ አና! ማሻይ ኡባይ ገልያ ግምቢያ ፐንገቱዋን ዋልቃንꬃዳን ጶልቁ ጌ፤ ሾኩዋፐ ሾደቲደ ሹካናዉ ቁጨቴዳ። 16 ኔኖ፥ ቃራ ማሻዉ፥ ኡሸቻዉነ ሀድርሳዉ፥ ነ ስሜዳ ባጋ ኡባ ቡሳካ። 17 ታንካ ቃይ ታ ኩሽያ ባቃና፤ ታ ሀንቁካ ዶቻና።’ ታን መꬍና ጎዳይ ሀዋ ኦዳድ” ያጊደ ዬዳ።

ባብሎነ ካትያ ማሻ

18 መꬍና ጎዳ ቃላይ ታኮ ሀዋዳን ያጊደ ዬዳ፤ 19 “ላ አሳ ናአዉ፥ ባብሎነ ካትያ ማሻይ ይያ ላኡ ኦገቱዋን ማላ ዎꬃ። ላኡ ኦገቱካ እት ቢታፐ ደንዲኖ። ላኡ ኦገቱ ጋከትያ ዳንꬁዋን ካታማኮ አፍያ ሳኣን ማላ ግድያ ቱሳ ኤሳ። 20 እት ኦግያን ደእያ ማላይ ራባ ግያ አሞናቱዋ ካታማ ብያሳ ማሌ፤ ህንኩ ቃይ ይሁዳን ግምበቴዳ የሩሳላመ ካታማ ብያሳ ማሌ። 21 ባብሎነ ካቲ ኦገቱ ጋከትያ ዳንꬁዋን፥ ማላ ቱሳቱዋ ማታን ኤቄ። እ ሀቃ ኦግያ ባነንቶ ኤራናዉ፥ ዎንዳፍያ ማሻቱዋ ሳማ የጋና፤ ባረ ኤቃቱዋና ዞረታና፤ መህያ ማራጭያካ ጼላና። 22 ድርሳ ግምበቱዋ ፐንግያ ላልያ ዱሩማ አሀና ማላ፥ ዎꬋናዉ አዛዙዋ አꬃና ማላ፥ ጬቁዋ ጬቀታና ማላ፥ ድርሳ ግምበቱዋ ፐንግያ ላልያ ዱሩማቱዋ ካታማ ፐንግያን ኤሳና ማላነ ቢታ ኬላና ማላ፥ ግምቢያና ጋꬂደ ሚጻ ጊግሳና ማላ፥ የሩሳላመ ሳማይ አ ኡሸቻ ኩሽያን ዎꬌዳ። 23 የሩሳላመ አሳይ ባብሎነ ካትያና ጫቀቴዳ ድራዉ፥ ሀዌ ባረንቱ ቦላ ጋኬ ጊደ ቆፕበይክኖ። ሽን ባብሎነ ካቲ ኡንቱንታ ኡንቱንቱ ናጋራ ሀሳይሲደ፥ ኦሞዶ አፋና።

24 “ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ህንተ ናጋራይ ቆንጬዳ፤ ህንተ ባይዛንቻ አሳ ግድያዋ አሳይ ኡባይ ኤሬ፤ ህንተ ኦሱ ህንተ ናጋራንቻ ግድያዋ በሴ። ሄዋ ድራዉ፥ ህንተ ባይዙ ሀሳየታና፤ ህንተካ ህንተ ሞርክያዉ አꬊደ እመታና’ ያጌ።

25 “ኔኖ ኢታነ ቱና ግዴዳ እስራኤልያ ካፖ፥ ነ ዉርሰꬃ ፕርዳ ጋላሳይ ጋኬዳ። 26 ኡባ ሞድያ መꬍና ጎዳይ ሀዋዳን ያጌ፤ ‘ነ ሁጲያፐ ካላቻ ደንꬃ፤ ነ ሁጲያን ጻጼዳዋካ ቃራ። ሀዋፐ ስንꬃናዉ ካሰዋዳን ሀናናዌ ባዋ፤ ዝቂ ጌዳዌ ꬎቁ ጋና፤ ꬎቁ ጌዳዌካ ዝቂ ጋና። 27 ባሻ! ባሻ! ታን ሀ ካታማ ባይዛና! ፕርድያ ማታይ ደእያዌ ያና ጋካናዉ፥ ሀ ካታማይ ላኤንꬆ ኬጸተና። እ ይያ ዎደ ታን አዉ አꬃደ እማና’ ያጌ።

28 “ላ አሳ ናአዉ፥ ሀዋዳን ያጋደ ትምቢትያ ኦዳ፤ ‘እስራኤልያ ቦርያ አሞናቶ ኡባ ሞድያ መꬍና ጎዳይ ሀዋዳን ያጌ፤ “ማሻ! ማሻይ ዎꬋናዉ ሾኩዋፐ ሾደቴዳ፤ * ዉርሳናዉነ ዋልቃንꬃዳን ጶልቁ ጋናዉ ቁጨቴዳ። 29 ህንተ በእያ ሳጻይ ዎርዱዋ፤ ህንተ ኦድያ ትምቢቲካ ዎርዱዋ። ህንተ ኢታነ ቱና አሳ፤ ህንተ ዉርሰꬃ ፕርዳ ጋላሳይ ጋኬዳ። ህንተ ቆꬍያን ማሻይ ዎꬋና ሀኔ። 30 ማሻ ሾኩዋን ዛርተ። ህንተ መቴዳ ሳኣን፥ ህንተ የለቴዳ ቢታን ታን ህንተ ቦላ ፕርዳና። 31 ታ ሀንቁዋ ህንተ ቦላ ጉሳና፤ ታ ሀንቁዋ ታማይ ህንተ ቦላ ኤጽ ከሳና። ህንተና ባይዝያዋን ሎሄዳ፥ መቀꬅ ባይና አሳቶ አꬃ እማና። 32 ህንተ ታማዉ ኤꬅያ ምꬃ ግዳና፤ ህንተ ሱꬃይ ህንተ ቢታን ጉካና፤ ህንተ ላኤንꬆ ሀሳየትክታ። ታን መꬍና ጎዳይ ሀዋ ኦዳድ” ያጌ’ ያጋ” ያጊደ ዬዳ።

22

የሩሳላመ ናጋራ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ሱꬃ ጉስያዋንቱ ኩሜዳ ካታማ ቦላ ፕርዳናዉ ጊጋዲ? ያቶፐ፥ እ ኦꬄዳ ቱና ኦሱዋ ኡባ አዉ ኦዳ። 3 ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ኔን ዳሮ አሳ ሱꬃ ጉሴዳ ድራዉነ ኤቃዉ ጎይንያዋን ኔና ቱንሴዳ ድራዉ፥ ነ ዎዲ ዬዳ። 4 ኔን ጉሴዳ ሱꬃን ባይዛንቻ ግዳዳ፤ ነ መꬌዳ ኤቃንካ ቱናዳ። ያትና፥ ነ ፕርዳ ጋላሳይ ማታቴዳ፤ ነ ዉርሰꬃ ላይꬃይካ ጋኬዳ። ሄዋ ድራዉ፥ ታን ኔና ካዉተꬃቶ ካꬍያዋነ ሀራ ቢታቶካ ቅሊጭያዋ ከሳና። 5 ኔኖ፥ ሱንꬅ ባዬዳነ ሻቢረቴዳ ካታማትዉ፥ ማታንነ ሃኩዋን ደእያዋንቱ ኔና ቅሊጫና።

6 “ ‘ “ነ ግዶን ደእያ እስራኤልያ ካፓቱ ኡባቱ ሱꬃ ጉሳናዉ ባረንቱ ዎልቃ አይ ኬሻ ጎኤትንቶ በአ። 7 ነ ግዶን ደእያዋንቱ ባረንቱ አዉዋነ ባረንቱ አቶ ቦንችክኖ፤ ኡንቱንቱ በተቱዋካ ኡቁኔድኖ፤ አምኤቱዋነ አዉ አታ ባይና ናናቱዋ ናቂኖ። * 8 ኡንቱንቱ ታ ጌሻ የዎቱዋ ካꬊኖነ ታ ሳምባታካ ቱንሲኖ። * 9 ነ ግዶን ደእያዋንቱፐ እቱ እቱ ሀራቱዋ ዎꬍሳናዉ ዎርዱዋ ኦዲኖ፤ ሀራቱ ደርያ ቦላ ደእያ ኤቃዉ ጎይንያ ሳአቱዋን ሚኖ፤ ቃይ ሀራቱ ኡባባን ቱንያዋንቱ ነ ግዶን ደእኖ። 10 ነ ግዶን ደእያዋንቱፐ እቱ እቱ ባረ አዉዋ ማቻትና ግሲኖ፤ ሀራቱ ቃይ ፒላይ ዬዳ ማጫ ምሽራትና ዎልቃን ጋከቲኖ። * 11 ነ ግዶን ደእያዋንቱፐ እቱ እቱ ባረ ሾሩዋ ማቻትና ግሲኖ፤ ባረ ናኣ ማቻትና ግሲኖ፤ ባረ አዉዋ ናት፥ ባረ ምቻትና ዎልቃን ግሲኖ። 12 ነ ግዶን ደእያዋንቱፐ እቱ እቱ ሚሻ አኪደ፥ ሸምፑዋ ዎꬊኖ፤ ሀራቱ ባረንቱ ሚሻ ድቻዉ እሚኖነ፥ ባረንቱ ሾሩዋ ሚሻ ያሽሲደ አኪኖ። ቃይ ህንተ ታና ኡባካ ዶጌድታ። ታን ኡባ ሞድያ መꬍና ጎዳይ ሀዋ ኦዳይ። *

13 “ ‘ “ነ ግዶን ደእያ አሳይ በሰና ሚሻ አክያ ድራዉነ ሸምፑዋ ዎꬍያ ድራዉ፥ ታን ሀንቁዋን ታ ኩሽያ ባቃና። 14 ታን ኔና ሙርያ ጋላስ ነ ጎባተꬃይ ኔናና ደአኔ? ዎይ ነ ኩሺ ምኖ ግዳኔ? ታን መꬍና ጎዳይ ሀዋ ኦዳድ፤ ታን ኦዴዳዋ ታንካ ኦꬃና። 15 ታን ነ አሳ ካዉተꬃቱዋ ግዶንነ ሀራ ቢታቱዋ ግዶን ላላና፤ ነ ቱናተꬃካ ታን ነ ቦላፐ ꬋይሳና። 16 ሀራ ካዉተꬃቱዋ ስንꬃን ኔን ካዉሻና፤ ሽን ሄ ዎደ ታን መꬍና ጎዳ ግድያዋ ኔን ኤራና” ያጌ’ ያጋ” ያጊደ ዬዳ።

ጾሳ ታማይ ጌሼ

17 ሄዋፐ ጉይያን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 18 “ላ አሳ ናአዉ፥ እስራኤልያ አሳይ አይነ ፓና ብራታ ሽኣ ማላ፤ ኡንቱንቱ ኡባይካ ብራ ሙሽሲደ ጌሽያ ዎደ፥ ሽኣ ግዲደ አትያ ናሃስያ፥ ቆርቆሩዋ፥ ብራታነ እርሳስያ ማላ። 19 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ህንተ ኡባይካ ብራታ ሽኣ ማላ ግዴዳ ድራዉ፥ ታን ህንተና ኡባካ የሩሳላመ ግዶ ሺሻና። 20 አሳይ ብራ፥ ናስያ፥ ብራታ፥ እርሳስያነ ቆርቆሩዋ ታማ ጮጭያኮ ሺሺደ ዎምፒናን ፑኒደ ሙሽስያዋዳን፥ ታን ታ ሀንቁዋንነ ታ ይሉዋን ህንተና ሺሻደ፥ ካታማ ግዶን ሙሽሳና። 21 ታን ህንተና ሺሻደ፥ ታ ሀንቁዋ ታማ ህንተ ቦላ ዎምፒና ፑንና፥ ህንተ ሄዋን ሙሻና። 22 ብራይ ጮጭያን ሙሽያዋዳን፥ ህንተ የሩሳላመን ሙሻና። ሄ ዎደ ታን መꬍና ጎዳይ ታ ሀንቁዋ ህንተ ቦላ ጉሴዳዋ ህንተ ኤራና’ ያጌ” ያጊደ ዬዳ።

እስራኤልያ አሳ ካለꬅያዋንቱ ናጋራ

23 መꬍና ጎዳ ቃላይ ታኮ ዛሪደካ ሀዋዳን ያጊደ ዬዳ፤ 24 “ላ አሳ ናአዉ፥ ኡንቱንቱ ቢታይ ቱኔዳ ድራዉ፥ ታ ሀንቁዋን እራይ ቡከናዳን ድጋደ፥ ታን እስራኤልያ አሳ ሙሩዋ ዶሞዋ ኡንቱንቶ ኦዳ። 25 ኡንቱንቱ ካፓቱ ባረ ዎꬌዳዋ ጉዲደ መንሬꬅያ ጋሙዋ ማላ፤ ኡንቱንቱ አሳ ዎꬊኖ፤ አልኦ ሚሻ ግድና፥ ሀራ ዱረታ ግድና፥ ኡባ ባረንቶ አኪኖ፤ ኡንቱንቱ ሄ ቢታን ዳሮ ማጫ አሳ አምኤ ከሴድኖ። 26 ቄሳቱ ታ ህግያ መንꬄድኖ፤ ታ ጌሻባካ ቱንሴድኖ። ጌሻነ ቱና ሻክክኖ፤ ቃይ ቱናፐነ ቱና ግደናዋፐ ግዱዋን ደእያ ዱማተꬃ ታማርስክኖ፤ ታ ሳምባታዉ ጋትያ እምበይክኖ። ሄዋፐ ደንዴዳዋን፥ ታን እስራኤልያ አሳ ግዶን ቦንቼታበይከ። * 27 አ ግዶን ደእያ ካፓቱ ባረንቱ ዎꬌዳዋ ዱሰረꬅያ ኦኮሮቱዋ ማላ፤ ኡንቱንቱ ባረንቶ በሰና ዱረተꬃ ደማናዉ ሸምፑዋ ዎꬊኖ። 28 የሩሳላመ ካታማን ትምቢትያ ኦድያዋንቱ ጎዳ ቦሹንቻ ኦክያ አሳዳን፥ ዎርዱዋ ሳፃ በእያዋንነ ዎርዱዋ ትምቢትያ ኦድያዋን፥ ኡንቱንቱ ናጋራ ገንꬂኖ። መꬍና ጎዳይ ኦደናን ደእሺና፥ ‘ኡባ ሞድያ መꬍና ጎዳይ ሀዋዳን ያጌ’ ያጊኖ። 29 ሄ ቢታ አሳቱ ቦንቂኖ፤ ዛራፍኖ፤ ህዬሳቱዋነ መቶታንቻቱዋ ኡቁኒኖ፤ ኡንቱንቱ በተቱዋካ ኡንኤꬂደ ሱረ ፕርዳ ጌላዪኖ።

30 “ታን ቢታ ꬋይሰናዳን፥ ድርሳ ግምቢያ ኬጽያ፥ ኮለቴዳ ድርሳ ፐንግያ ባጋና ኤቂደ ናግያ እት አሳ ኮያድ፤ ሽን ኦናነ ደማበይከ። 31 ሄዋ ድራዉ፥ ታ ሀንቁዋ ኡንቱንቱ ቦላ ጉሳና፤ ታን ታ ሀንቁዋ ታማን ኡንቱንታ ꬋይሳና፤ ታን ኡንቱንቱ ኦꬄዳ ኦሱዋ ኡንቱንቱ ቦላ ዛራና። ኡባ ሞድያ መꬍና ጎዳይ ሀዋ ኦዳይ” ያጊደ ዬዳ።

23

ላኡ ሻርሙጽያ ምቼቱዋ ሌምሱዋ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ እት አትፐ የለቴዳ ላኡ ማጫ አሳቱ ደኢኖ። 3 ኡንቱንቱ ግብጼን ደኢድ፥ ባረንቱ ያላጋተꬃፐካ ዶሚደ፥ ሻርሙጻ ግዴድኖ። ሄ ቢታን ኡንቱንቱ ꬋንꬃን አቱማ አሳይ ካኤዳ፤ ኡንቱንቱ ዎዶሮተꬃይካ አከቴዳ። 4 ኡንቱንቱፐ ባይራት ሱንꬃይ ኦሆሎ * ቃይ እ ምቻት ቴፋት ሱንꬃይ ኦሆልቦ † ኡንቱንቱ ላኡዋካ ታን አክና፥ ታዉ አቱማነ ማጫ ናናቱዋ የሌድኖ። ኦሆላ ሳማራቶ፤ ኦሆልባ ቃይ የሩሳላሞ።

5 “ኦሆላ ታዉ ማቻቶ ግዳደ ደኣደካ ሻርሙጻዱ፤ እዛ ባረ ላገꬃት አሶረ ዎታዳራቱዋ አሙዋን ጹገታደ ካላዱ። 6 ኡንቱንቱ ሳሉዋ ማላትያ ማዩዋ ማዬዳ ኦላንቻቱዋ፥ ቢታ ሞድያዋንታነ ኦላ ጋዳዋቱዋ፤ ኡንቱንቱ ኡባይካ ማልሳሳ፥ ያላጋ አቱማ አሳቱዋነ ፓራ ቶግያ ፓራ አሳቱዋ። 7 እዛ ባረና ሻርሙጻ ኦꬃደ፥ ኡባፐ ሎእያ አሶረ አቱማ አሳቶ እማዱ። እ ሻርሙጻተꬃይ አሶረ ቢታ ኤቃቶ ጎይናደ፥ ቱናናዳን እዞ ኦꬄዳ። 8 አ ግብጼን ዶሜዳ ሻርሙጻተꬃ ሀእካ አጋ በይኩ፤ እ ያላጋተꬃፐ ዶሚደ፥ አቱማ አሳቱ እ ꬋንꬃ ካኢኖነ ኢናና ሻርሙጺኖ።

9 “ሄዋ ድራዉ፥ እዛ ምንሳደ አሙዋን ሲቅያ አሶረ ቢታ ላገꬃቶ ታን እዞ አꬃደ እማድ። 10 ኡንቱንቱ እዞ ቃሪደ ካሎዬድኖ፤ እዝ አቱማነ ማጫ ናናቱዋ ኦሞድ ኦይቄድኖ፤ እዞካ ማሻን ዎꬌድኖ። ባረና ጋኬዳ ፕርዳ ጋሱዋን፥ ማጫ አሳቱዋ ግዶን ቅሊጭያዋ ግዳዱ።

11 “እ ምቻታ ኦሆልባ ሀዋ በኣዱ፤ እዛ ባረ አሙዋንነ ባረ ሻርሙጻን ባረ ምቻትፐ ቱና ዳራዱ። 12 አካ ቃይ አሶረ ቢታ ሞድያዋንታ፥ ኦላ ጋዳዋቱዋ፥ ሎኦ ማዩዋ ማዬዳ ኦላንቻቱዋነ ፓራ ቶግያ ፓራ አሳቱዋ፥ ኡባቱካ አሞይያ፥ ያላጋ አሳቱዋ ምንሳደ ሲቃዱ። 13 አካ ባረና ቱንሴዳዋ በኣዱ፤ ኡንቱንቱ ላኡካ እት ኦግያ ቢኖ።

14 “እዛ ባረ ሻርሙጻተꬃ ያ ዳርሳዱ፤ እዛ አቱማ አሳቱዋ ምስሊ ጎዳ ቦላን ዎጨት መቴዳዋ፥ ዞኦ ቃላምያን ኦከት ኡቴዳዋ በኣዱ። 15 ኡንቱንቱ ባረንቱ ጼሳን ዝናርያ ዳንጬዳዋንታነ ባረንቱ ሁጲያንካ ሎእያ ጫርቂያ ጻጼዳዋንታ። ኡንቱንቱ ኡባይካ ካላዳዋናቱዋ ቢታፐ ዬዳ ባብሎነ ካፖቱዋ ማላቲኖ። 16 እዛ ኡንቱንቱ ምስለቱዋ በኦሳናካ ዳሮ አሙዋ ጹገታደ፥ ኡንቱንታ ጼሳናዉ ባብሎነ ቢታ አሳ ኪታዱ። 17 ያትና፥ ባብሎነቱ ኢኮ ዪደ፥ ኢናና ሻርሙጺደ፥ እዞ ቱንሴድኖ። ቱኔዳዋፐ ጉይያን፥ እዛ ኡንቱንታካ ሸነታደ፥ ዎራ ስማዱ። 18 እዛ ባረ ሻርሙጻተꬃ ቆንጭያን ኦꬄዳ ዎደነ ባረ ካሉዋ ቃራ በሴዳ ዎደ፥ ታን እ ምቻትፐ ዎራ ስሜዳዋዳን፥ ኢፐካ ሸነታደ ዎራ ስማድ። 19 ሽን እዛ ግብጼን ሻርሙጻ ግዳደ ደእያ፥ ባረ ያላጋተꬃ ዎድያ ሀሳያደ፥ ባረ ሻርሙጻ ካሰዋፐ ያ ዳርሳዱ። 20 ኡንቱንቱ አቱማተꬃይ ሀርያዋ ማላ፥ ኡንቱንቱፐ ከስያ ዘረꬃይካ ፓራዋ ማላ ግዴዳ ባረ ላገꬃቱዋ አሙዋን ካላዱ። 21 (ኔኖ፥ ኦሆልቤ፥ ነ ያላጋተꬃ ዎደ፥ አቱማዋንቱ ነ ꬋንꬃን ካእሽና፥ ነ ዎዶሮተꬃካ አክሽና፥ ኔን ፖሌዳ ሻርሙጻተꬃ ዛራደካ ሀእ ኦꬃናዉ አሞታሳ።)

መꬍና ጎዳይ ላኡ ምቼቱዋ ቦላ ፕርዴዳ

22 “ሄዋ ድራዉ፥ ኦሆልቤ፥ ኡባ ሞድያ መꬍና ጎዳይ ሀዋዳን ያጌ፤ ‘ታን ነ ላገꬃቱዋ፥ ሄ ኔን ሸነታደ ዎራ ስሜዳዋንታ ነ ቦላ ደንꬃና፤ ታን ኡንቱንታ ነ ቦላ ኡባ ሳና አሀና። 23 ኡንቱንቱካ ባብሎነቱዋነ ካላዳዌቱዋ ኡባ፥ ፓቆዳ፥ ሾአነ ቆኣና አቱማ አሳቱዋ፥ አሶረቱዋ ኡባ፥ አሞይያ ያላጋ አሳቱዋ፥ ቢታ ሞድያዋንታ፥ ኦላ ጋዳዋቱዋ፥ ኦላንቻቱዋ፥ ካፓቱዋነ ፓራ ቶግያ ፓራ አሳቱዋ። 24 ኡንቱንቱ ኦላ ፓራ ጋረቱዋና፥ ጫና ጋረቱዋናነ ዳሮ ኦላንቻቱዋና ሁጲሳ ባጋፐ ህንተ ቦላ ያና። ኡንቱንቱ ዎጋ ጎንዳልያነ ቄር ጎንዳልያ ኦይቂደ፥ ብራታ ቆብያ ዎꬂደ፥ ነ ዩሹዋን ሳልፓና። ታን ኔና ኡንቱንቱን ፕርድሳና፤ ኡንቱንቱካ ኔና ባረንቱ ዎጋዳን ፕርዳና። 25 ሀንቁዋ ነ ቦላ የዳና፤ ኡንቱንቱካ ኔናና ሀንቁዋ ሱሉዋን ጋከታና። ኡንቱንቱ ነ ሲꬍያነ ነ ሀይꬃ ቃንጻና፤ ኔፐ አቴዳዋንቱካ ማሻን ቡሳከታና። ኡንቱንቱ ነ አቱማ ናናቱዋነ ነ ማጫ ናናቱዋ ኦይቃና፤ ኔፐ አቴዳዋንታካ ታማን ጹጋና። 26 ኡንቱንቱ ነ ማዩዋ ኡባ ኔፐ ቃር አካና፤ ነ አሌቆ ኡባካ ኔፐ ከስ አካና። 27 ሄዋዳን ኦꬃደ፥ ኔን ግብጼፐ አሄዳ ሻርሙጻተꬃ ቃቃነ ነ ሻርሙጻተꬃ ኡባ ታን ኔና አግሳና። ኔን ላኤንꬆ ግብጼቱዋ ኤቃ ምስለቱዋ ꬎቁ ጋደ ጼለናዳን፥ ዎይ ኡንቱንታ ሀሳየናዳን፥ ታን ኔና ኦꬃና’ ያጌ።

28 “ኡባ ሞድያ መꬍና ጎዳይ ሀዋዳን ያጌ፤ ‘ታን ኔና ኔን እጽያዋንቶ፥ ኔን ሸነታደ፥ ኡንቱንቱፐ ዎራ ስሜዳዋንቶ አꬃደ እማና። 29 ኡንቱንቱ ኔና እጻናነ ኔን ዳቡራደ ደሜዳዋ ቦንቂ ድጊደ፥ ኔና ካሎ ጺራ አሻና። ነ ሻርሙጻተꬃ ፖኩ ቆንጫናዳን ኦꬃና። ነ ዚታይነ ነ ሻርሙጻተꬃ አሙ፥ 30 ሀዋ ነ ቦላ አሄዳ። አያዉ ጎፐ፥ ኔን ካዉተꬃቱዋና ሻርሙጻዳ፤ ኡንቱንቱ ኤቃቱዋን ኔና ቱንሳዳ። 31 ነ ምቻታ ቤዳ ኦግያ ኔንካ ባዳ። ሄዋ ድራዉ፥ ኔናካ ታን እ ጹኣ ኡሻና’ ያጌ።

32 “ኡባ ሞድያ መꬍና ጎዳይ ሀዋዳን ያጌ፤ ‘ኔን ነ ምቻት ጹኣፐ ኡሻና፤ ሄ ጹአይካ ዎልቃማነ ጭንአ። እ ትግና፥ ዳሩዋ አክያ ድራዉ፥ ነ ቦላ ቅꬍያነ ሚቻ አሀና። 33 ኔን ማꬁዋ ጆላናነ ካዮታና። ሄዌ ሄ ነ ምቻት ሳማርያ ጹአይ ዳጋማነ ባየꬃ ጹኣ። 34 ነ አ ጭንግርሳደ ኡሻና፤ ጹኣካ መንꬃና፤ መንꬄዳ ኮንአንካ ነ ꬋንꬃ ጋራና። ኡባ ሞድያ መꬍና ጎዳይ ሀዋ ኦዳይ’ ያጌ።

35 “ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ኔን ታና ዶጌዳ ድራዉነ ታዉ ዞክያ ዛሬዳ ድራዉ፥ ኔን ነ አሙዋነ ነ ሻርሙጹዋ ጋትያ አካና’ ያጌ” ያጊደ ዬዳ።

36 መꬍና ጎዳይ ታና ሀዋዳን ያጌዳ፤ “ላ አሳ ናአዉ፥ ኦሆል ቦላነ ኦሆልብ ቦላ ፕርዲቴ? ፕርዶፐ፥ ኡንቱንቱ ኦꬄዳ ቱና ኦሱዋ ኡንቱንቶ ኦዳ። 37 ኡንቱንቱ ላኡካ ሻርሙጼድኖነ ሸምፑዋ ዎꬌድኖ። ኡንቱንቱ ባረንቱ ኤቃዉ ጎይኔድኖ። ሀራይ አትና፥ ኡንቱንቱ ታዉ የሌዳ ባረንቱ አቱማ ናናቱዋካ ባረንቱ ኤቃቶ ቁማ ኦꬂደ ያርሼድኖ። 38 ሄዋፐካ ሀራባ ኡንቱንቱ ታ ቦላ ኦꬄድኖ፤ ኡንቱንቱ ታ ጌሻ ጎልያ ቱንሴድኖ፤ ኤቃቶ ያርሼዳ ጋላስ ታ ሳምባታካ ሻሬድኖ። 39 ኡንቱንቱ ባረንቱ ናናቱዋ ኤቃቶ ያርሼዳ ጋላስ፥ ሄ ጋላስ ኡንቱንቱ ታ ጌሻ ጎልያ ገሊደ ቱንሴድኖ። ኡንቱንቱ ታ ጎልያን ኦꬄዳዌ ሀዋ።

40 “ሄዋዳንካ ቃይ፥ ኡንቱንቱ ሃኮ ሳፐ አቱማ አሳቱ ያናዳን፥ አሳ ኪቴድኖ፤ ኡንቱንቱካ ዬድኖ። ህንተ ላኡ ምቼቱ ህንተ ቦላ ሜጨቴድታ፤ ህንተ አይፍያካ ቃላምያ ኦኬድታ፤ አሌቁዋካ ዎꬄድታ። 41 ጻርጴዛይ ስንꬃን ደእያ ሎኦ አርሳ ቦላ ኡቴድታ፤ ህንተ ሄ ጻርጴዛ ቦላን ታ እጻናነ ታ ዎጋራ ዛይትያ ዎꬄድታ። 42 ህርግ ባይና አሳ ኮሻይ ህንተ ማታን ስሰቴ፤ ማꬆቴዳዋንቱካ ማራይ ባይና አሳና ባዙዋፐ ዬድኖ። ህንተ ኩሽያን ሳጋየቱዋ ዎꬄድኖ፤ ቃይ ሎእያ ካላቻቱዋካ ህንተ ሁጲያን ዎꬄድኖ።

43 “ታን ታ ዎዛናን፥ ‘ሀዋንቱ አቱማ አሳቱ ሀ ቦላይ ሻርሙጻን ዉር ክቼዳ ማጫ አሳቱዋና ደኡካ አ ግዴዳዋንቱና ሻርሙጻና ጊደ ሀኒኖ?’ ያጋድ። 44 አቱማ አሳይ ሻርሙጻትና ሻርሙጽያዋዳን፥ ኡንቱንቱ ኡንቱንቱና ሻርሙጼድኖ። ኤ፥ ኡንቱንቱ ሄ ሻርሙጻናዉ ቃቃትያ ኦሆሊናነ ኦሆሊብና ሻርሙጼድኖ። 45 ኡንቱንቱ ሻርሙጻ ግድያ ድራዉነ ሸምፑዋ ዎꬍያ ድራዉ፥ ጽሎ አሳቱ ሻርሙጻቱዋ ቦላነ ሸምፑዋ ዎꬍያዋንቱ ቦላ ፕርድያ ፕርዳ ኡንቱንቱ ቦላ ፕርዲኖ” ያጌዳ።

46 ኡባ ሞድያ መꬍና ጎዳይ ሀዋዳን ያጌ፤ “ኡንቱንቱ ቦላ ዳሮ አሳቱዋ ደንꬃ አካደ ያ። ኡንቱንታ ሻቢርስያነ ኡንቱንታ ቦንቂያ አሳቶ አꬃደ እማ። 47 ሀ ሻቢርያ አሳቱ ዪደ፥ ኡንቱንታ ሹቻን ጫድኖነ ማሻን ቡሳክኖ፤ ኡንቱንቱ ኡንቱንቱ አቱማነ ማጫ ናናቱዋ ዎꬋና፤ ኡንቱንቱ ጎልያካ ታማን ጹግኖ። 48 ማጫ አሳይ ኡባይ ህንተና ቁለናዳን ዱꬃናዉ፥ ታን ቢታ ኡባፐ ሻርሙጻተꬃ ኤሳና። 49 ህንተ ላኡ ምቼቱ ህንተ ሻርሙጻተꬃ ሙሩዋነ ኤቃቶ ህንተ ጎይኔዳ ናጋራ ጋትያ አካና። ሄ ዎደ ታን ኡባ ሞድያ መꬍና ጎዳ ግድያዋ ህንተ ሄዋን ኤራና” ያጌ።

24

ድስትያ ሌምሱዋ

1 ኑን ኦሞደቴዳ ኡዱፑንꬃ ላይꬃን፥ ታማንꬃ አግናን፥ ታማንꬃ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ሀዋ ሀች ጋላሳ ማዝጎብያን ጻፋ። አያዉ ጎፐ፥ ባብሎነ ካቲ የሩሳላመ ዶዴዳዌ ሀቻ። * 3 ሀ ማካላንቻ አሳዉ ሀ ሌምሱዋ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ማዳብያ ድስትያ ታማን ዎꬃደ፥ ሃꬃ አን ትጋ። 4 ያታደ ገድያነ አንጎሱዋ ማላትያ ሎኦ አሹዋ ኡባ ሙጻደ፥ አን የጋ፤ ሎኦ መቀꬃካ ቃንጸሬꬃደ፥ አን ኩንꬃ። 5 ሄዎ ኔን አካና ዶርሳይነ ዴሻይ ዉድያፐ ዶረቴዳዋ ግዶ። ምꬃ ድስትያፐ ጋርሳና ማራደ፥ አሹዋካ መቀꬃካ ካአና ጋካናዉ ዶይሳ” ያጌ’ ያጋደ ኦዳ።

6 “ኡባ ሞድያ መꬍና ጎዳይ ሀዋዳን ያጌ፤ ‘ሱꬃ ጉስያዋንቱ ካታማትዉ አየ አና! ሽኢደ ኡባካ ጌየናን እጼዳ ማዳብያ ድስትያ ማላ እዛ ግዳዱ። እ ግዶን ደእያ ሙጸቴዳ አሹዋ ኡባ ሳማ የገናን ኩሽያን ጋከቴዳዋ፥ እቱዋ እቱዋ ከሳደ አካ።

7 “ ‘አያዉ ጎፐ፥ ሄ ካታማታ ዎꬌዳ አሳ ሱꬃይ ሀኖ ጋካናስካ ኢናን ደኤ፤ ሱꬃ ጉሳደ፥ ባናን ካማናዉ ቢታን ጉሰናን፥ አያይነ ካመና ዛላ ቦላን ጉሳዱ። 8 ሀሉዋ ከሳናዉ፥ ታ ሀንቁዋ ደንꬃናዳን፥ እ ካመተና ማላ፥ እዛ ጉሴዳ ሱꬃ ታን ዛላ ቦላን ዎꬃድ’ ያጌ።

9 “ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ሱꬃ ጉስያ ካታማትዉ አየ አና! ታንካ ምꬃ ሎይꬃ ጉፓና። 10 ሄዋ ድራዉ፥ ዳሮ ምꬃ ዎꬃ፤ ታማካ ኤꬃ። አሹዋ ሎይꬃደ ዶይሳ፤ ጫባካ ማልኤꬃ፤ መቀꬃይ ጹገቶ። 11 እ ሱሊደ ፐንትና፥ አ ቦላን ደእያ ማዳቢካ ቦንቂና፥ አ ቦላን ደእያ ቅታይ ሴራናዳንነ አ ቦላን ደእያ ሽአይ ጹገት ꬋያናዳን፥ መላ ድስትያ ታማ ቦንቁዋ ቦላ ዎꬃ። 12 ሄ ዳቡራይ ኡባይ ጮ መላ ግዴዳ፤ አ ቦላን ደእያ ዳሮ ሽአይ ሀራይ አቶ፥ ታማንካ ክችቤና። 13 ሀነ የሩሳላመ፥ ኔን ቱኔዳዌ ነ ኢታ ኦሱዋና። ታን ኔና ጌሻናዉ ዳቡርናካ፥ ኔን ነ ቱናተꬃፐነ ነ ኢታ ኦሱዋፐ ጌየናን እጼዳ ድራዉ፥ ነ ቦላን ታ ሀንቁ ዉራና ጋካናዉ፥ ኔን ላኤንꬆ ጌያካ። 14 ታን መꬍና ጎዳይ ሀዋ ኦዳድ፤ ሀዌ ሀናና። ታን ጉየ ስምከ፤ ቃረትከ፤ ታ ቆፋ ላምከ። ነ ኦግያዳንነ ነ ኦሱዋዳን፥ ታን ኔና ፕርዳና። ታን ኡባ ሞድያ መꬍና ጎዳይ ሀዋ ኦዳይ’ ያጌ” ያጊደ ዬዳ።

ህዝቄላ ማቻታ ሀይቃዱ

15 መꬍና ጎዳ ቃላይ ቃይካ ታኮ ሀዋዳን ያጊደ ዬዳ፤ 16 “ላ አሳ ናአዉ፥ ኔን ሲቅያነ ነ አይፍያዉ ሎእያ ነ ማቻቶ ታን እት ኩꬃን ዎꬋ አጋና። ሄዋን ካዮቶፓ፥ ዬኮፓነ አፎጾፓ። 17 ኦላ፥ ሽን ነ ኦልያ አሳይ ስሶፖ፤ ሀይቄዳዎ ካዮቶፓ። ኔን ነ ሁጲያን ጻጽያዋ ጻጻ፤ ነ ገድያንካ ጫማ ዎꬃ። ነ ዶና ካሞፓ፤ ሾቻካ ሞፓ” ያጊደ ዬዳ።

18 ዎንታ ታን አሳዉ ኦዳድ፤ ሄ ጋላስ ኦማርስ ታ ማቻታ ሀይቃዱ። ዎንተꬃ ጋላስ ዎንታ ጾሳይ ታና አዛዜዳዋዳን ኦꬃድ። 19 ያትና፥ አሳይ ታና፥ “ሀ ኔን ኦꬅያዎ ብለꬃይ አየንቶ ኑዉ አያዉ ኦድኪ?” ያጊደ ኦቼዳ።

20 ታን ኡንቱንቶ ሀዋዳን ያጋደ ዛራድ፤ “መꬍና ጎዳ ቃላይ ታኮ ሀዋዳን ያጊደ ዬዳ፤ 21 ‘እስራኤልያ አሳ ሀዋዳን ያጋ፤ ኡባ ሞድያ መꬍና ጎዳይ ሀዋዳን ያጌ፤ ህንተ ጬቀትያ፥ ህንተ አይፍያዉ ሎእያነ ህንተ ሸምፑ አሞትያ ታ ጌሻ ጎልያ ታን ቱንሳና ሀናይ። ህንተ ጉየ አሼዳ ህንተ አቱማ ናናቱነ ህንተ ማጫ ናናቱ ማሻን ዉራና። 22 ሄ ዎደ ታን ኦꬄዳዋዳን፥ ህንተካ ኦꬃና። ህንተ ዶና ካምክታ፤ ሾቻካ ሚክታ። 23 ህንተ ሁጲያ ጻጺታ፤ ህንተ ገድያን ጫማ ዎꬂታ። ካዮትክታ ዎይ ዬክክታ። ሽን ህንተ ህንተ ናጋራ ጋሱዋን ግልቃናነ እቱ እቶ ኦላና። 24 ሄ ዎድያን ህዝቄል ህንተዉ ማላታ ግዳናዋ፤ ኡባባካ እ ኦꬄዳዋዳን፥ ህንተ ኦꬃና። ሀዌ ሀንያ ዎደ፥ ታን ኡባ ሞድያ መꬍና ጎዳ ግድያዋ ህንተ ኤራና’ ያጌ” ያጋ።

25 ጾሳይ ታና ሀዋዳን ያጌዳ፤ “ላ አሳ ናአዉ፥ ታን ኡንቱንቱ ናሸቻነ ቦንቹዋ፥ ኡንቱንቱ አይፍያዉ ሎእያባነ ኡንቱንቱ ዎዛናይ አሞትያባ፥ ቃይ ምኖ ግዴዳ ጌሻ ጎልያ፥ ኡንቱንቱ አቱማ ናናቱዋነ ኡንቱንቱ ማጫ ናናቱዋ ኡንቱንቱፐ ዎꬃ አካና። 26 ሄ ጋላስ ነዉ ዎርያ ኦዳናዉ እት ከስ አኪደ አቴዳ አሳይ ያና። 27 ሄ ጋላስ ነ ዶናይ ዶየታና፤ ኔንካ አናና ሃሳያና፤ ላኤንꬆ ዱደ ከሳካ። ሄዋዳን ሀናደ፥ ኔን አሳዉ ማላታ ግዳናሳ። ታን መꬍና ጎዳ ግድያዋ ኡንቱንቱ ሄዋን ኤራና ያጌዳ ያጊደ ዬዳ” ያጋድ።

አይሁዳ ግደና አሳ ቦላ ኦደቴዳ ፕርዳ

25

(ህዝ. 25:1—32:32)

አሞናቱዋ ቦላ ኦደቴዳ ትምቢትያ

1 መꬍና ጎዳ ቃላይ ታኮ ሀዋዳን ያጊደ ዬዳ፤ * 2 “ላ አሳ ናአዉ፥ ነ ሶምኡዋ አሞና ቢታኮ ዛራደ፥ አሞናቱዋ ቦላ ትምቢትያ ኦዳ። 3 ሀዋዳን ያጋ፤ ‘ኡባ ሞድያ መꬍና ጎዳ ቃላ ስስተ። ኡባ ሞድያ መꬍና ጎዳይ ሀዋዳን ያጌ፤ “ህንተ ታ ጌሻ ጎሊ ቱንያ ዎደ፥ እስራኤልያ ቢታይ መላ አትያ ዎደነ ይሁዳ አሳይ ኦሞዶ ብያ ዎደ፥ ሀሹ! ጌዳ ድራዉ፥ 4 ታን ህንተና አዋይ ዶልያ ባጋ ቢታ አሳዉ ላታ ኦꬃደ እማና። ያቶፐ ኡንቱንቱ ህንተ ግዶን ካምቢያ ኬጻና፤ ደአና። ህንተ ማና ቴራ ኡንቱንቱ ማና፤ ህንተ ማꬃካ ኡንቱንቱ ኡሻና። 5 ታን ራባ ካታማ ጋሎቱ ሄመትያ ሳኣ ከሳና፤ አሞናቱዋ ጋድያካ ዶርሳ ዉዲ አላጽያ ሳኣ ኦꬃና። ታን መꬍና ጎዳ ግድያዋ ህንተ ሄዋን ኤራና” ያጌ።

6 “ ‘አያዉ ጎፐ፥ ኡባ ሞድያ መꬍና ጎዳይ ሀዋዳን ያጌ፤ “ህንተ እስራኤልያ ባሻን ኩሽያ ባቄዳ ድራዉ፥ ጉፔዳ ድራዉነ ናሸቲደ ቅሊጬዳ ድራዉ፥ 7 ታን ህንተ ቦላ ታ ኩሽያ የዳድ። ህንተና ካዉተꬃቶ ኦሞዱዋ ኦꬃደ እማና። ታን ህንተና አሳ ግዶፐ ሾዳና፤ ካዉተꬃቱዋ ግዶፐካ ꬋይሳና። ታን መꬍና ጎዳ ግድያዋ ህንተ ሄዋን ኤራና” ያጌ።

ሞኣባ ቢታ ቦላ ኦደቴዳ ትምቢትያ

8 “ ‘ኡባ ሞድያ መꬍና ጎዳይ ሀዋዳን ያጌ፤ “ሞኣብነ ሰኢር፥ በእተ፥ ይሁዳይ ሀራ ካዉተꬃቱዋ ማላ ያጌዳ ድራዉ፥ * 9 ታን ሞኣባ ቢታ ቦላን ገላደ፤ ዎራጃደ አ ዛዋ ናግያ፥ ቤት-ያሽሞታ፥ ባኣል-ማኦናነ ቅርያታይማ ጌተትያ፥ ኤረቴዳ ካታማቱዋ ꬋይሳና። 10 ሀዋፐ ስንꬃናዉ አሞናቱዋናካ ጉጃደ፥ ኡንቱንቱ ካዉተꬃቱዋ ግዶን ሀሳየተናዳን፥ ታን ኡንቱንታ አዋይ ዶልያ ባጋ ቢታፐ ዬዳ አሳቶ ዱረታዳን አꬃደ እማና። 11 ታን ሞኣባ ፕርዳና። ሄ ዎደ ታን መꬍና ጎዳ ግድያዋ ኡንቱንቱ ሄዋን ኤራና” ያጌ።

ኤዶማ ቢታ ቦላ ኦደቴዳ ትምቢትያ

12 “ ‘ኡባ ሞድያ መꬍና ጎዳይ ሀዋዳን ያጌ፤ “ኤዶማቱ ይሁዳ ቦላ ሀሉዋ ከሴዳ ድራዉነ ዳሮ ባይዛንቻ ግዴዳ ድራዉ፥ * 13 ታን ኡባ ሞድያ መꬍና ጎዳይ ታ ኩሽያ ኤዶማ ቦላ የዳና። አን ደእያ አሳነ መህያ ሙለ ꬋይሳና፤ ꬋይሳደ መላ ከሳና። ተማና ካታማፐ ቢደ፥ ዳዳና ካታማ ጋካናዉ፥ ኡንቱንቱ ማሻን ቡሳከታና። 14 ታን ኤዶማዉ ታ አሳ እስራኤልያ ባጋና ሀሉዋ ከሳና። እስራኤላቱ ኡንቱንቱ ቦላ ታ ሀንቁዋነ ታ ሀንቁዋ ኬሻ ኦꬃና። ታን ሀሉዋ ከሴዳዋ ኡንቱንቱ ኤራና። ታን ኡባ ሞድያ መꬍና ጎዳይ ሀዋ ኦዳይ” ያጌ።

ፕልስጼማቱዋ ቦላ ኦደቴዳ ትምቢትያ

15 “ ‘ኡባ ሞድያ መꬍና ጎዳይ ሀዋዳን ያጌ፤ “ፕልስጼማቱ ባረንቱ ዎዛና ኢታተꬃን ሀሉዋ ከሴዳ ድራዉነ ጋምኤዳ ሞርከተꬃን ይሁዳ ካꬊደ ꬋይሳናዉ ኮዬዳ፥ * 16 ሄዋ ድራዉ ኡባ ሞድያ መꬍና ጎዳይ ሀዋዳን ያጌ፤ ታን ታ ኩሽያ ፕልስጼማቱዋ ቦላ የዳደ ከሊታዌቱዋ ቃንጻና። ታን ኡንቱንታነ አባ ዶናን አቴዳዋንታ ኡባ ꬋይሳና። 17 ታን ኡንቱንቶ ዎልቃማ ሀሉዋ ከሳና፤ ታ ሀንቁዋን ኡንቱንታ ሙራና። ታን ኡንቱንቶ ሀሉዋ ከስያ ዎደ፥ ታን መꬍና ጎዳ ግድያዋ ኡንቱንቱ ኤራና” ያጌ’ ያጋ” ያጊደ ዬዳ።

26

ጺሮሳ ካታማ ቦላ ኦደቴዳ ትምቢትያ

1 ኑን ኦሞደቴዳ ታማነ እተንꬃ ላይꬃን፥ አግናዉ ኮይሮ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ * 2 “ላ አሳ ናአዉ፥ ጺሮሳ ካታማ አሳይ ናሸቲደ፥ ‘ሀሹ! የሩሳላመ ኩንዳዱ፤ እዛ ላለታደ ꬋዬዳነ፥ እዝ ፐንጊ ዋጋግ ጊደ ዶየቴዳ ድራዉ ሀዋፐ ስንꬃን ኑን ዱረታና’ ያጊኖ። 3 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ኔኖ፥ ጺሮሳ ካታማቴ፥ ታን ነዉ ሞርከ። አባ ቤታይ ይያዋዳን፥ ታን ዳሮ ካዉተꬃቱዋ ነ ቦላን አሀና። 4 ኡንቱንቱ ነ ድርሳ ግምቢያ ኮላና፤ ነ ሚጻካ ላላና። ታን ኔና ቢታ ኡባ ቁጭ አፍ ድግና፥ ካሎ ደእያ ዛላ ኦꬃና። 5 ያቶፐ ኔን አባ ግዶን አሳቱ ባረንቱ ሞልያ ግትያ መልሳናዉ ምጭያ ሳኣ ግዳና። ታን ኡባ ሞድያ መꬍና ጎዳይ ሀዋ ኦዳይ። ሀራ ካዉተꬃቱ ጺሮሳ ካታማ ቦንቃናዋንታ። 6 ሄ ቢታን ሁጰትያ ካታማቱዋን ደእያ ቄር ካታማቱ አባፐ ጉꬃ ሃክያዋንቱ ማሻን ዉርሳና። ሄ ዎደ ታን መꬍና ጎዳ ግድያዋ ኡንቱንቱ ሄዋን ኤራና’ ያጌ።

7 “ኡባ ሞድያ ጾሳይ ሀዋዳን ያጌ፤ ‘ጺሮሳ ቦላ ኦላ ደንꬃና ማላ፥ ካተቶ ካትያ ግድያ ባብሎነ ካትያ ናቡካዳናጾራ ታን ሁጲሳ ባጋፐ አሀና፤ አ ታን ፓራቱዋና፥ ፓራ ጋረቱዋና፥ ፓራ አሳቱዋናነ ዳሮ ኦላንቻቱዋና አሀና። 8 ኡንቱንቱ ሁጰትያ ቢታን ቄር ካታማቱዋ ማሻን ዉርሳና፤ ኡንቱንቱ ኔና ዶዲደ፥ ነ ድርሳ ግምቢያና ጋꬂደ፥ ቢታ ካፋና። ያቲደ ባረንቱ ጎንዳልያ ነ ቦላ ደንꬃና። 9 ድርሳ ግምበቱዋ ዶምኢደ ላልያ ሚሻን ድርሳ ግምቢያ መንሬꬃና፤ ባረንቱ ኦላ ሚሻንካ ነ ሚጻ ላላና። 10 አ ፓራቱ ዳሮ ግድያ ድራዉ፥ ኡንቱንቱ ደንꬅያ ባናይ ኔና ካማና። ፓራቱነ ፓራቱዋ ጋረቱ ላለቴዳ ካታማ ድርሳ ፐንግያ ገልያዋዳን፥ ገልያ ዎደ፥ ኡንቱንቱ ስስያ ጋርማሱነ ጊረꬃይ ነ ድርሳ ግምቢያ ቃꬃና። 11 ኡንቱንቱ ፓራቱ ነ ግዶን ደእያ ኦገቱዋ ኡባ የꬋና። ነ አሳካ ማሻን ዉርሳና፤ ነ ዎልቃማ ቱሳቱካ ሳኣን ኩንዳና። 12 ባብሎነቱ ነ አቁዋነ ነ ዛልእያ ሚሻቱዋ ቦንቃናዋንታ። ነ ድርሳ ግምበቱዋነ ነ ሎኦ ኬꬃቱዋ ኡባ ኮላና፤ ሄ ሹቻ፥ ሄ ምꬃነ ሄ ላለቴዳ ቡርጨ ኡባ አፊደ፥ አባን ኦላና። 13 ነ ማልኦ የꬃ ታን ድጋና፤ ነ ዲꬃ ኮሻይካ ላኤንꬆ ስሰተና። * 14 ታን ኔና ካሎ ደእያ ዛላ ኦꬃና፤ ቃይ ኔን አሳቱ ባረንቱ ሞልያ ግትያ መልሳናዉ ምጭያ ሳኣ ግዳና። ታን መꬍና ጎዳይ ሀዋ ኦዴዳ ድራዉ፥ ኔን ላኤንꬆ ኬጸታካ። ታን ኡባ ሞድያ መꬍና ጎዳይ ሀዋ ኦዳይ’ ያጌ።

15 “ኡባ ሞድያ መꬍና ጎዳይ ጺሮሳ ካታማዉ ሀዋዳን ያጌ፤ ‘ነ ሞርከቱ ነ ቦላን ገልያ ዎደ፥ አባ ዶና ቢታቱዋን ደእያ ነ አሳይ ሲፈቲድ ጊርምያ ጊርንꬃ ስሲደ፥ ያሻዉ ኮኮራና። 16 ሄዋፐ ጉይያን፥ አባ ዶና ቢታቱዋን ደእያ ሞድያዋንቱ ባረንቱ ኦይድያፐ ዎꬋና። ባረንቱ ቁማዩዋነ ኩሽያን ስኪደ አሌቂሴዳ ባረንቱ ማዩዋ ቃራና፤ ያሻዉ ኮኮሪደ፥ ቢታን ኡታና። ነ ቦላ ጋኬዳ መቱዋ ቆፒደ፥ ኡንቱንቱ ዳሮ ሻቢረታና፤ ኮኮርሳይካ ኡንቱንታ አገናን እጻና። *

17 “ ‘ሄዋፐ ጉይያን፥ ኡንቱንቱ ነዉ ሀዋዳን ያጊደ ዝላላና፤

“ ‘አየ፥ ኤረቴዳ ካታማቴ፥

አባ ግዶን ዎልቃምያ አሳቱ ደእያ ካታማቴ፥

ኔን ዋና ላለታዲ!

ኔንነ ነ ግዶን ደኤዳ አሳቱ

አባ ላንቂያን ደእያ አሳ ኡባ ያሽሴድታ ሽን!

18 ኔን ኩንድያ ጋላስ፥

አባ ጋጻን ደእያዋንቱ ኮኮሬድኖ።

አባ ግዶን ደእያ አሳቱካ፥

ኔን ላለቴዳ ጋሱዋን ዳጋሜድኖ’

ያጋናዋ ያጌ።

19 “ኡባ ሞድያ መꬍና ጎዳይ ሀዋዳን ያጌ፤ ‘ሀእ አሳይ ደኤና ካታማቱዋዳን፥ ታን ኔና መላ ከሳና። ቃይ ታን ጪማ አባ ነ ቦላን አህና፥ ሄ ዳሮ ሃꬃይ ኔና ካማና። 20 ሄ ዎደ ታን ኔና ዱገ ጪማ ኦላዉ ብያዋንቱና እትፐ፥ አዱሳ ዎድያፐ ካሰ ሀይቄዳ አሳቱዋኮ ዱገ የጋና። ኔን ቢታፐ ጋርሳን፥ በን ሞገቴዳ ቡርጨቱ ደእያ ሳን፥ ጪማ ኦላዉ ብያዋንቱና እትፐ ደአናዳን፥ ታን ኔና ኦꬃና። ኔን ላኤንꬆ አሳይ ደእያ ካታማ ከሳካ፤ ፓጻ ደእያዋንቱ ቢታንካ ስማደ፥ ነ ሳኣ ኦይቃካ። 21 ታን ነ ዉርሰꬃ ዳጋንꬅያ ዉርሰꬃ ኦꬃና፤ ኔን ላኤንꬆ ኡባካ ደአካ። አሳይ ኔና ኮያና፤ ሽን ኔን ላኤንꬆ ኡባካ ቤታካ። ታን ኡባ ሞድያ መꬍና ጎዳይ ሀዋ ኦዳይ’ ያጌ” ያጊደ ዬዳ። *

27

ጺሮሳዉ ከሴዳ ዝላሳ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ጺሮሳዉ ዝላላ። 3 አባ ዶናን ደእያነ አባ ዶና ዳሮ ቢታቱዋን ደእያ አሳና ዛልእያ፥ ሄ ካታማዉ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ኔኖ ጺሮሳ፥ ኔን፥ ታን ፑላን ልከትያዌ ባይና ኩመንꬃ ያጋደ ኦቶረታዳ። 4 ነ ዛዋይ አባ ጉልኣና፤ ኔና ኬጽያዋንቱ ኔና ሎይꬂደ ኬጼድኖ። 5 ነ ሳንቃ ሳኒራ ግያ ሳኣፐ ቃንጼዳ ጺዳን ኦꬄድኖ፤ ነ ማርካብያ ቱሳ ሊባኖሳፐ ዬዳ ዝጋፐ ጊግሴድኖ። 6 ማርካብያ ሶልድሳናዉ ሃꬃ ጉየ ፑሻክያ ነ ሞቀቱዋ ባሳነ ኤꬃፐ ኦꬄድኖ፤ ነ ዉይግያ ቆጲሮሳፐ ዬዳ ዱማ ጺዳ ሳንቃን ኦꬄድኖ፤ ሄ ዉይግያ ዳንጋርሳ ዛልያን አሌቀቴዳ። 7 ነ ሻራይ ባንድራዳን ሃኩዋን ቤታና ማላ፥ ኩሽያን ስኪደ አሌቂሴዳ ግብጼቱዋ ሊኑዋፐ ኦሰቴዳዋ፤ ኔና ካምያ ጋርዶቱካ ኤሊሻ ዎምባፐ ዬዳ፥ ሳሉዋ ማላትያነ ኦቻ ቴራ ማላትያ ጫርቂያፐ ኦሰቴዳዋንታ። 8 ነ ማርካብያ ሶልድስያዋንቱ ሲዶናነ አርዋዳ ጌተትያ ካታማቱዋፐ ዬዳዋንታ፤ ነ ማርካብያ ላግያዋንቱ ሎሄዳ ነ አሳቱዋ። 9 ማርካብያ ግዶን ዛኤዳሳ ሽድያዋንቱ ገባላፐ ዬዳ ጭማቱዋነ ኤራንቻ አሳቱዋ፤ አባን ብያ ማርካብያ ኡባን ደእያ ኦሳንቻቱ ነ ግዶን ዎꬋ ዎይ ጉጃ ጊደ ፓሉመቲደ ዛልኢኖ።

10 “ ‘ “ፓረሳፐ፥ ሊድያፐነ ሊብያፐ ዬዳ ኦላንቻቱ ነ ኦላንቻቱዋ ማዲደ ኦለቴድኖ፤ ባረንቱ ጎንዳልያነ ባረንቱ ኦላ ቆብያ ነ ግዶን ካቄድኖ፤ ኡንቱንቱ ኔና ቦንችሴዳዋንታ። 11 አርዋደፐነ ሄሌካፐ ዬዳ ኦላንቻቱ ነ ድርሳ ግምቢያን ናጊኖ፤ ጋማዳፐ ዬዳ አሳቱ ነ አዱሳ ግምቢያን ናጊኖ። ኡንቱንቱ ባረንቱ ጎንዳልያ ነ ግምቢያ ዩሹዋን ካቄድኖ፤ ነ ፑላና ልከትያዌ ባይና ኩመንꬃ ግዳናዳን ኦꬄዳዋንቱ ኡንቱንታ።

12 “ ‘ “ነ ዱረተꬃ ዳሩዋ ጋሱዋን ታርሴስ ኔናና ዛልኤዳ፤ እ ብራ፥ ብራታ፥ ቆርቆሩዋነ እርሳስያ እሚደ፥ ነ ሚሻና ላሜዳ። 13 ግሪኪ፥ ቱባልነ መሸክ ኔናና ዛልኤድኖ፤ አይለቱዋነ ናስያ ብራታፐ ኦሰቴዳ ሚሻ እሚደ፥ ነ ሚሻና ላሜድኖ። 14 ቤት-ቶጋርም ቶግያ ፓራቱዋ፥ ኦላ ፓራቱዋነ ባሉቆቱዋ እሚደ፥ ነ ሚሻና ላሜዳ። 15 ሮዳ ቢታ አሳይ ኔናና ዛልኤዳ፤ ቃይ አባ ዶና ቢታቱዋን አሳይ ዳንጋርሳ ዛልያነ ዞጵያ ግያ ምꬃ አሂደ፥ ነዉ ቃንጼዳ።

16 “ ‘ “ነ ዱረተꬃ ዳሩዋ ጋሱዋን፥ ሶርያ አሳቱካ ኔናና ዛልኤድኖ፤ ኡንቱንቱ ማታ ማላትያ እንቁዋ፥ ዞኦ እንቁዋ፥ የሌሉዋፐ ኦሰቴዳ አሌቁዋ፥ ኦቻ ቴራ ማላትያ ጫርቂያ፥ ሌኦ ሊኑዋነ አሌቁዋ ስኬዳ ማዩዋ እሚደ፥ ነ ሚሻና ላሜድኖ። 17 ይሁዳነ እስራኤልያ አሳቱ ኔናና ዛልኤድኖ፤ ኡንቱንቱ ምንተ ጋደ ዛርጋ፥ ማልዱዋ፥ ኤሳ፥ ዛይትያነ ባላሳመ ግያ ꬋልያ ዛይትያ እሚደ፥ ነ ሚሻና ላሜድኖ። 18 ነ ዱረተꬃ ዳሩዋ ጋሱዋንነ ነ ሺሼዳ ዱማ ዱማ ሚሻቱዋ ጋሱዋን ዳማስቆ አሳቱ ኔናና ዛልኤድኖ፤ ኡንቱንቱ ሄልቦና ዎይንያ ኤሳነ ሳሆራ ዶርሳ እስክያ እሚኖ። 19 ኡዛላን ደእያ ዳናዌቱነ ግሪከ አሞናቱ ነ ሚሻና ላሜድኖ። ሄዋዳንካ ቃይ፥ ቆጼዳ ብራታነ ዱማ ዱማ ቅማመቱዋ ነዉ እሚደ ላሜድኖ።

20 “ ‘ “ዳዳና አሳቱ ኮራ ግላስያ አሂደ ዛልኤድኖ። 21 አራባቱነ ቄዳረ ቢታ ካፓቱ ኡባይ ነ ዛልእያ ሚሻዉ ዶርሳ ማራቱዋ፥ ዶርሳ ኦርገቱዋነ ዴሻቱዋ አሂደ ዛልኤድኖ። 22 ሳባነ ራእማ ዛልአንቻቱ እንቁዋ፥ ዎርቃነ ሎኦ ዶረቴዳ ቅማመቱዋ እሚደ፥ ነ ሚሻና ላሜድኖ። 23 ካራነ፥ ካኔሀ፥ ኤደነ፥ ሳባ፥ አሶረነ ክልማዳ ጌተትያ ካታማቱ ኡባይ ኔናና ዛልኤድኖ። 24 ኡንቱንቱ ሎኦ ማዮቱዋ፥ ሳሉዋ ማላትያ ማዩዋ፥ አሌቁዋ ስኬዳ ማዩዋ፥ ጋዛ ምንጻፈቱዋ፥ ሎይꬅ ዶቄዳ ባቀꬃነ ዎዶሩዋ እሚደ፥ ነ ገያን ሚሻና ላሜድኖ።

25 “ ‘ “ነ ሚሻቱ ተርሴሰ ዛልአንቻቱዋ ዎልቃማ ማርካባቱዋን ጫነቲደ ቤድኖ። ኔንካ ዳሮባይ ጫነትና ኩማደ፥ አባ ቦላን ብያ ማርካብያ ማላ ግዳዳ። * 26 ነ ማርካብያ ሶልድስያዋንቱ ኔና አኪደ፥ አባዉ ግዶ ግሻቻ አፌድኖ፤ ሽን አዋይ ዉልያ ባጋ ጫርኩ ኔና አባዉ ግዶ ግሸቻን መንሬꬄዳ። 27 ኔን መኤረቴዳ ጋላስ ነ ዱረተꬃይነ ነ ዛልእያ ሚሻይ ኡባይ፥ ነ ማርካብያ ሶልድስያዋንቱ፥ ነ ማርካብያ ላግያዋንቱ፥ ነ ማርካብያ ግዶን ዛኤዳሳ ሽድያዋንቱ፥ ነ ዛልአንቻቱነ ነ ግዶን ኦላንቻቱ ኡባይ አባ ግዶ ሙከቴድኖ። 28 ማርካብያን ብያ አሳቱዋ ዋሱዋ ኮሻይ አባ ጋጻ ጋካናዉ ስሰቴ።

29 “ ‘ “ማርካብያ ሶልድስያዋንቱነ ላግያዋንቱ ኡባይ ባረንቱ ማርካበቱዋፐ ከሲደ፥ አባ ጋጻን ኤቄድኖ። 30 ኡንቱንቱ ኡባይካ ባረንቱ ሁጲያን ባና ቆሊደ፥ ብድንꬃን ጎንዶረቲደ፥ ነ ባየꬃ ድራዉ፥ ኢታ ዬኩዋ ዬኬድኖ። 31 ነዉ ካዮቲደ፥ ባረንቱ ሁጲያ ሜዲደ፥ ማቃ ማዬድኖ፤ ኡንቱንቱ ዳሮ ሴለቲደ፥ ነዉ ዬኬድኖ። 32 ነዉ ኡንቱንቱ ሀዋዳን ያጊደ ዝላሌድኖ፤

“ ‘ “ሀእ አባ ግዶን ስርጵ ጌዳ፥

ጺሮሳና ልከትያዌ ኦኔ?

33 ነ ዛልእያ ሚሻይ አባ ፕኒደ ይያ ዎደ፥

ቢታን ደእያ ዳሮ አሳ ካልሳዳ፤

ነ ማጹዋን ካተቱ ዱረቴድኖ።

34 ሽን ሀእ አባ ጪማን መኤረታዳ።

ነ ዛልእያ ሚሻይካ፥ ነዉ ኦꬅያ አሳቱ ኡባቱካ፥

ኔናና አባ ግዶን ሙከቲደ ꬋዬድኖ።

35 አባ ዶና ቢታቱዋን ደእያ አሳይ ኡባይ፥

ነ ቦላ ጋኬዳዋ በኢደ ዳጋሜድኖ።

ኡንቱንቱ ካተቱካ ዳሮ ያዬድኖ፤

ኡንቱንቱ ሶምኢ ያሻ ኤርሴ።

36 ነ ዉርሰꬃይ ዳጋንꬅያዋ ግዴዳ፤

ኔን ላኤንꬆ ኡባካ ደአካ።

ሄዋ ድራዉ፥ ቢታ ኡባን ደእያ፥

ዛልአንቻቱ፥ ፖራ! ጌድኖ

ያጊደ ዝላሌድኖ” ያጌ’ ያጋ” ያጊደ ዬዳ።

28

ጺሮሳ ሞድያዋንቱ ቦላ ያና ፕርዳ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ጺሮሳ ካፑዋ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ነ ዎዛናይ ኦቶረቴዳ ድራዉ፥ ታን ጾሳ፤ ታን አባ ግዶ ግሸቻን፥ ጾሳቱዋ አራታን ኡታድ ያጋዳ። ኔን፥ ታን ጾሳዳን፥ አꬌዳ ኤራንቻ ከሳድ ጋደ ቆፖፐነ፥ ኔን አሳፐ አትና፥ ጾሳ ግዳካ። 3 ኔን ዳኔላፐካ አꬌዳ ኤራንቼ? አይ ጹራይካ ኔፐ ጌመኔ? 4 ቱሙካ ኔን ነ አꬌዳ ኤራንነ ነ አኬካን ዱረ ግዳዳ፤ ብራነ ዎርቃ ነ ዱረታ ምንጅያ ጎልያ ሺሻዳ። 5 ነ ዛልእያ ኤራን ዳሮ ዎꬍያ ደማዳ፤ ነ ዱረታፐ ደንዴዳዋን ነ ዎዛናይ ኦቶረቴዳ” ያጌ።

6 “ ‘ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ኔን፥ ታን ጾሳዳን፥ አꬌዳ ኤራንቻ ጋደ ቆፕያ ድራዉ፥ 7 ታን ነ ቦላ ካዉተꬃቱዋ ኡባፐ መቀꬅ ባይና፥ ኢታ ሞርከቱዋ አሀና፤ ኔን ነ አꬌዳ ኤራን ሺሼዳ ማጹዋ ኡባ ኡንቱንቱ ባረንቱ ማሻን ꬋይሳና፤ ነ ቦንቹዋካ ኡንቱንቱ ቱንሳና። 8 ኔና ኡንቱንቱ ዎꬊደ፥ አባ ጪማን ኦላና። 9 ያትና፥ ኔና ዎꬋና ሀንያዋ ስንꬃን ኔን፥ ቱሙ ታን ጾሳ ጋኒ? ኔና ዎꬍያዋንቱ ኩሽያን ኔን አሳፐ አትና፥ ጾሳ ግዳካ። 10 ኔን አላጋቱዋ ኩሽያን አማነና አሳይ ሀይቂያ ሀይቁዋ ሀይቃና። ታን ኡባ ሞድያ መꬍና ጎዳይ ሀዋ ኦዳድ” ያጌ’ ያጋ” ያጊደ ዬዳ።

ጺሮሳ ካትያ ኩንደꬃ

11 ቃይካ መꬍና ጎዳ ቃላይ ታኮ ሀዋዳን ያጊደ ዬዳ፤ 12 “ላ አሳ ናአዉ፥ ጺሮሳ ካትያዉ ሀዋዳን ያጋደ ዝላላ፤ ‘ኡባ ሞድያ መꬍና ጎዳይ ሀዋዳን ያጌ፤ “ኔን ካሰ አꬌዳ ኤራን ኩሜዳዋ፤ ኔን አሳይ ሌምሲደ ኦድያ አꬌዳ ፑላንቻ ግዳዳ። 13 ኔን ኤደነን፥ ጾሳ ገነትያን ካሰ ደኣዳ፤ ሳርድዮነ፥ ቶጳዝዮነ፥ አልማዘ፥ ብራለ፥ ማርግደ፥ ያስጲደ፥ ሳምፔረነ ባሉራ ጌተትያ አልኦ ሹቻን አሌቀታደ፥ ሎኦ ዎርቃ አሌቁዋ ካሰ ማያዳ፤ ኔን መቴዳ ጋላስ ሀዌ ኡባይ ነዉ ጊጌዳ። 14 ታን ኔና ናግያ ክሩበ ኦꬃደ ሱንꬃድ፤ ያታደ ኔና ኦካድ። ታ ጌሻ ደርያ ቦላን ኔን ደኣዳ፤ ቃይ ታማዳን ጶልያ አልኦ ሹቻቱዋ ግዶን ስመረታዳ።

15 “ ‘ “ኔን መቴዳ ጋላሳፐ ዶማደ፥ ኢታባይ ነ ቦላ ቤቴዳ ጋላሳይ ጋካናዉ፥ ነ ኦግያ ኡባን ቶሺ ባይናን ደኣዳ። 16 ነ ዳሮ ዛልእያፐ ደንዴዳዋን፥ ማካላን ኩማደ፥ ናጋራ ኦꬃዳ። ሄዋ ድራዉ፥ ታ ጌሻ ደርያፐ ቱናባዳን፥ ኔና ዎልቃን ከሳድ። ኔኖ፥ ናግያ ክሩብያዉ፥ ሄ ታማዳን ጶልያ አልኦ ሹቻቱዋ ግዶፐ ታን ኔና የደርሳድ። 17 ኔን ፑላንቻ ግድያ ድራዉ፥ ዳሮ ኦቶረታዳ፤ ነ ቦንቹዋ ጋሱዋን፥ ነ አꬌዳ ኤራ ቱንሳዳ። ሄዋ ድራዉ፥ ታን ኔና ሳኣን ኦላድ፤ ሀራ ካተቱ ኔና በኢደ ሴረታናዳን ኦꬃድ። 18 ነ ናጋራ ዳሩዋንነ ነ ጭሙዋ ዛልእያን፥ ነ ጎይንያ ሳአቱዋ ኡባ ቱንሳዳ። ሄዋ ድራዉ፥ ታን ታማይ ነ ግዶፐ ከሳናዳን ኦꬃድ፤ እካ ኔና ሜዳ። ኡባቱ ጼልሽን፥ ታን ኔና ሳኣ ቦላን ብድንꬃ ከሳድ። 19 ኔና ካሰ ኤርያ ካዉተꬃቱ ኡባይ ነባን ዳጋሜድኖ። ነ ዉርሰꬃይ ያሽያዋ ግዴዳ፤ ኔን ላኤንꬆ ኡባካ ደአካ” ያጌ’ ያጋደ ዝላላ” ያጊደ ዬዳ።

ሲዶና ቦላ ያና ፕርዳ

20 መꬍና ጎዳ ቃላይ ታኮ ሀዋዳን ያጊደ ዬዳ፤ * 21 “ላ አሳ ናአዉ፥ ነ ሶምኡዋ ሲዶና ካታማኮ ዛራደ፥ አ ቦላ ትምቢትያ ኦዳ። 22 ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ኔኖ፥ ሲዶና፥ ታን ነዉ ሞርከ! ነ ቦላ ኦꬅያዋን ታ ቦንቹ ቆንጫና። ነ ግዶን ደእያዋንታ ፕርድያዋን ታን ታ ጌሻተꬃ በስያ ዎደ፥ ታን መꬍና ጎዳ ግድያዋ ኡንቱንቱ ኡባይ ኤራና። 23 ታን ነ ግዶን ኢታ ሀርግያ የዳና፤ ነ ኦግያን ሱꬃይ ጉካናዳን ኦꬃና። ኡባ ባጋና ይያ ኦላ ጋሱዋን ነ አሳይ ማሻን ሀይቃና። ታን መꬍና ጎዳ ግድያዋ ኡንቱንቱ ሄዋን ኤራና።

24 “ ‘ “ሀዋፐ ስንꬃናዉ እስራኤልያ ዩሹዋን ደእያ፥ አ ካꬊደ ጼልያ ቢታ ኡባፐ፥ አጉንꬃ ማላነ ካሽያ ማላ ግዲደ ቆህያባይ ኦንነ ደኤና። ታን ኡባ ሞድያ መꬍና ጎዳ ግድያዋ ኡንቱንቱ ሄዋን ኤራና” ያጌ’ ያጋ” ያጊደ ዬዳ።

እስራኤልያ አሳ አንጁዋ

25 ኡባ ሞድያ መꬍና ጎዳይ ሀዋዳን ያጌ፤ “እስራኤልያ አሳ ኡንቱንቱ ላለቴዳ ካዉተꬃ ኡባፐ ሺሻደ፥ ታን አህያ ዎደነ ኡንቱንቱ ሄ ካዉተꬃቱዋ ኡባ ስንꬃን ታን ታ ጌሻተꬃ በስያ ዎደ፥ ታን ታ ቆማ ያቆባዉ እሜዳ ባረንቱ ቢታን ኡንቱንቱ ደአና። 26 ሄዋን ኡንቱንቱ ሳሩዋን ደአና፤ ጎልያ ኬጻና፤ ዎይንያ ቱራካ ቶካና። ኡንቱንታ ካꬊደ ጼልያ ኡንቱንቱ ሾሮቱዋ ኡባካ ታን ፕርድያ ዎደ፥ እስራኤልያ አሳይ ሳሩዋን ደአና። ሄ ዎደ ታን መꬍና ጎዳይ ኡንቱንቱ ጾሳ ግድያዋ ኡንቱንቱ ሄዋን ኤራና” ያጌ።

29

ግብጼ ቦላ ያና ፕርዳ

1 ኑን ኦሞደቴዳ ታማንꬃ ላይꬃን፥ ታማንꬃ አግናን፥ ታማነ ላኤንꬃ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ * 2 “ላ አሳ ናአዉ፥ ነ ሶምኡዋ ግብጼ ካትያኮ ዛራደ፥ አ ቦላነ ግብጼ ቢታ ኡባ ቦላ ትምቢትያ ኦዳ። 3 ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ኔኖ፥ ፓርኦና፤ ናይለ ሻፋ ግዶን ግሴዳ፥ ሎይꬃ ዎልቃማነ ያሽያ ዶአዉ፥ ናይለ ሻፋይ ታዋ፤ አ መꬌዳዌ ታና ያግያ ግብጼ ካትያዉ፥ ታን ነዉ ሞርከ! 4 ታን ነ ጎጎጩዋን ህንግꬃ ገልሳና፤ ነ ሻፋን ደእያ ሞለቱ ነ ጋልባ ፖቁዋና ኦይቀታናዳን ኦꬃና፤ ሞለቱ ነ ጋልባና ኦይቀት ኡት ደእሽን፥ ታን ኔና ሃꬃቱዋፐ ጎቻደ ጋጻ ከሳና። 5 ታን ኔናነ ነ ሻፋን ደእያ ሞለቱዋ ኡባ መላ ቢታን ኦላና፤ ነ አሃይ ደምባን ኦለት አታናዋ፤ ነ አሃ ሺሺደ ሞግያዌ ꬋያና። ታን ኔና ሳሉዋ ካፎቶነ ሳኣ ዶአቶ ቁማ ኦꬃና። 6 ግብጼን ደእያ አሳይ ኡባይ ታን መꬍና ጎዳ ግድያዋ ሄዋን ኤራና። *

“ ‘ “ኔን እስራኤልያ አሳዉ ማቃ ጉፍያ ግዳዳ፤ 7 ኡንቱንቱ ኔና ኦይቄዳ ዎደ መአደ፥ ኡንቱንቱ ሀሽያ ጫዳዳ፤ ኡንቱንቱ ኔናን ዘምፔዳ ዎደ መአደ፥ ኡንቱንቱ ዞክያ ዱꬃዳ። 8 ሄዋ ድራዉ፥ ታን ኡባ ሞድያ መꬍና ጎዳይ ነ ቦላን ማሻ ደንꬅያዋንታ አሀና፤ ኡንቱንቱ ነ አሳነ ነ መህያ ኡባ ዉርሳና። 9 ግብጼ ቢታይ አሳይ ባይና መላነ ኦና ቢታ ግዳና። ታን መꬍና ጎዳ ግድያዋ ኡንቱንቱ ሄዋን ኤራና።

“ ‘ “ሄዌካ ኔን፥ ናይለ ሻፋይ ታዋ፤ አ መꬌዳዌ ታና ያጌዳ ድራዉ፥ 10 ታን ነ ቦላነ ነ ሻፋ ቦላ ደንዳድ። ታን ሁጲሳ ባጋና ምግዶላፐ ዶማደ፥ ገድሳ ባጋና አስዋነ ካታማ፥ ሄዋፐካ ቶጵያ ዛዋ ጋካናዉ ግብጼ ኡባ አሳይ ባይና መላነ ኦና ሳኣ ከሳና። 11 አሳ ግድና መህያ ግድና፥ ሄዋና አና፤ ኦይታሙ ላይꬃይ ዉራና ጋካናዉ፥ አያይነ ሄዋን ደኤና። 12 ታን ግብጼ ቢታይ ቢታ ኡባፐ አꬌዳ መላነ ኦና ቢታ ኦꬃና፤ አ ካታማቱካ ኦይታሙ ላይꬃይ ዉራናዉ፥ ሀራ ኮለቴዳ ካታማ ኡባፐ አꬉዋ ኮለቲደ ደአና። ግብጼ አሳ ታን ካዉተꬃቱዋ ግዶንነ ሀራ አሳ ግዶን ላላና” ያጌ።

13 “ ‘ኡባ ሞድያ መꬍና ጎዳይ ሀዋዳን ያጌ፤ “ኦይታሙ ላይꬃፐ ጉይያን፥ ታን ግብጼቱዋ ላሌዳ ካዉተꬃቱዋ ግዶፐ ሺሻና። 14 ታን ኡንቱንታ ዛራደ እሻልሳና፤ ኡንቱንቱ የለቴዳ ገድሳ ግብጼን ደእያ ፓትሮሳ ቢታ ዛራና፤ ሄዋን ኡንቱንቱ ላፋ ካዉተꬃ ግዲደ ደአና። 15 ግብጼ ሀራ ካዉተꬃቱዋ ኡባፐ አꬌዳ ላፋ ካዉተꬃ ግዳና። ላኤንꬆ ሀራ ካዉተꬃቱዋ ቦላ ባረና ꬎቁ ꬎቁ ኦና። ላኤንꬆ እ ሀራ ካዉተꬃ ሞደናዳን፥ ታን እዞ ጉꬃና። 16 እስራኤልያ አሳይ ላኤንꬆ ማዱዋ ደማናዉ ኡንቱንቱን አማነተና፤ ግብጼን አማነቴዳዌ አይ ኬሻ ባይዘንቶ እስራኤልያ አሳይ አኬካና። ኡባ ሞድያ መꬍና ጎዳ ግድያዋ ኡንቱንቱ ሄዋን ኤራና” ያጌ’ ያጋ” ያጊደ ዬዳ።

ካቲ ናቡካዳናጾር ግብጼ ጾናና

17 ኑን ኦሞደተዳ ላታማነ ላፑንꬃ ላይꬃን፥ ኮይሮ አግናን፥ ኮይሮ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 18 “ላ አሳ ናአዉ፥ ባብሎነ ካቲ ናቡካዳናጾር ጺሮሳ ቦላ ኦላ ደንꬃናዉ ጊጌዳ፤ ኡንቱንቶ ሁጲ ቦአታና ጋካናስነ ሀሺካ ማዱጻና ጋካናዉ፥ ኦላንቻቱ ዴጾ ቶኩዋ ቶካናዳን ኦꬄድኖ፤ ግዶ ሽን፥ ካዉካ ኦላንቻቱካ ሀ ዳቡራ ኡባን ኡንቱንቱ ጺሮሳፐ ደሜዳዌ ባዋ። 19 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ታን ግብጼ ቢታ ባብሎነ ካትያ ናቡካዳናጾራዉ አꬃደ እማና፤ እካ ባረ ኦላንቻቱዋ ድርጉዋ ግዳና ማላ፥ ኦሞዱዋንነ ቦንቂያን አኬዳዋ ኡባ አኪደ ባና። 20 እነ አ ኦላንቻቱ ታዉ ኦꬄዳ ድራዉ፥ ታን አዉ ግብጼ ቢታ ኡንቱንቱ ዳቡራዉ ድርጉዋ ኦꬃደ እማና። ታን ኡባ ሞድያ መꬍና ጎዳይ ሀዋ ኦዳይ’ ያጌ።

21 “ሄ ጋላስ ታን እስራኤልያ አሳ ምንꬃና። ህዝቄላ፥ ኔንካ አሳዉ ኦዳናዳን፥ ታን ኔና ምንꬃና። ታን መꬍና ጎዳ ግድያዋ ኡንቱንቱ ሄዋን ኤራና” ያጊደ ዬዳ።

30

ጾሳይ ግብጻ ሙራና

1 ቃይካ መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ሀዋዳን ያጋደ ትምቢትያ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ሄ ጋላሳዉ፥ አየ አና! ያጊደ ዝላልተ! 3 አያዉ ጎፐ፥ ሄ ጋላሳይ ማቴዳ! መꬍና ጎዳ ጋላሳይ ጋኬዳ! ሄ ጋላሳይ ሻሪ ስኬዳ ጋላሳነ ካዉተꬃቱዋ ኡባዉ መቶ ጋላሳ ግዳናዋ። 4 ግብጼ ቦላ ኦላይ ያና፤ ቶጵያ ቦላንካ ቱጋይ ያና። ዳሮቱ ግብጼ ቢታን ሀይቃና፤ ሄ ቢታ ዱረተꬃይ ቦንቀታና፤ አ ባሱካ ባያና። 5 ሄ ኦላይ ቶጵያ፥ ሊድያ፥ ሊብያ፥ አራባነ ታ ጫቆ ቢታ አሳ ኡባ ግብጼና ጋꬂደ ዉርሳና” ያጌ።

6 “ ‘መꬍና ጎዳይ ሀዋዳን ያጌ፤ “ግብጼ ማድያዋንቱ ኩንዳና፤ አ ኦቶረትያ ዎልቃይ ዉራና። ምግዶላፐ ቢደ አስዋነ ጋካናዉ፥ ኡንቱንቱ ማሻን ሀይቃና። ታን ኡባ ሞድያ መꬍና ጎዳይ ሀዋ ኦዳይ። 7 ግብጼ ቢታይ ቢታ ኡባፐ አꬌዳ መላ ቢታ ግዳናዋ፤ አ ካታማቱካ ሀራ ኮለቴዳ ካታማ ኡባፐ አꬉዋ ኮለቲደ ደአና። 8 ታን ግብጼ ታማን ኦይꬅያ ዎደነ አ ማድያዋንቱ ኡባይ ሀይቂ ዉርያ ዎደ፥ ታን መꬍና ጎዳ ግድያዋ ኡንቱንቱ ኤራና።

9 “ ‘ “ሄ ጋላስ ታን ሳሮ ደእያ ቶጵያ አሳ ዳጋንꬃናዉ አሳቱዋ ማርካብያን ኪታና። ግብጼ ሙረትያ ጋላስ ቶጵያ አሳ ቦላ ቱጋይ ያና። በእተ፥ ሄ ጋላሳይ ጋኬዳ!” ያጌ።

10 “ ‘ኡባ ሞድያ መꬍና ጎዳይ ሀዋዳን ያጌ፤ “ባብሎነ ካትያ ናቡካዳናጾራ ኩሽያን ታን ግብጼ ዱረተꬃ ꬋይሳና። 11 ካዉተꬃቱዋ ኡባፐ አꬊደ፥ መቀꬃ ኢትያ ኦላንቻቱዋ ካለꬂደ ዪደ፥ እ ቢታ ꬋይሳና፤ ኡንቱንቱ ግብጼ አሳ ቦላን ማሻ ሾዲደ፥ ቢታን አሃ ኩንꬃና። 12 ናይለ ሻፋ ታን መልሳና፤ ታን ግብጼ ኢታ አሳቱዋ ኩሽያን አꬃደ እማና፤ ኡንቱንታ፥ ሄ ቢታነ አን ደእያዋ ኡባ አላጋቱዋ ኩሽያን ꬋይሳና። ታን መꬍና ጎዳይ ሀዋ ኦዳድ” ያጌ።

13 “ ‘ኡባ ሞድያ መꬍና ጎዳይ ሀዋዳን ያጌ፤ “መምፒሳ ካታማን ደእያ ኤቃቱዋነ ምስለቱዋ ኡባ ታን ꬋይሳና፤ ግብጼ ቢታን ላኤንꬆ ካፖ ግድያዌ ደኤና፤ ቢታ ኡባ ታን ያሽሳና። 14 ታን ፓትሮሳ ግያ ገድሳ ባጋ ግብጼ መላ ከሳና፤ ሁጲሳ ባጋና ደእያ ጾኣነ ካታማን ታማ የዳና፤ ቴብሳ ካታማካ ሙራና። 15 ግብጼዉ ጌሶ ግዴዳ ፐሉስያማን ታ ሀንቁዋ ጉሳና፤ ቴብሳ አሳ ኡባ ዉርሳና። 16 ታን ግብጼን ታማ ኦይꬃና፤ ፐሉስያምካ ሎይꬅ ቱጋታና፤ ቴብሳ ድርሳ ግምቢ ኮለታና፤ መምፒሳ ካታማን ዱጸና መቱ ጋካናዋ። 17 ኦና ካታማ ያላጋ አሳቱነ ብባስታ ካታማን ደእያ ያላጋይ ኡባይ ማሻን ዉራና፤ ሄ ካታማቱካ ኦሞደቲደ ባና። 18 ግብጼ ዎልቃ ታን መንሬꬅያ ዎደ፥ ጻፍናሳን ጋላሳይ ቃማና፤ እ ኦቶረትያ ዎልቃይ ዉራና፤ ግብጻ ሻሪ ካማና፤ ጻፍናሳ ዩሹዋን ደእያ ካታማቱዋ ኡባን ደእያ አሳይ ኦሞዱዋን ባና። 19 ታን ግብጻ ሄዋዳን ሙራና። ሄ ዎደ ታን መꬍና ጎዳ ግድያዋ ኡንቱንቱ ሄዋን ኤራና” ያጌ’ ያጋ” ያጊደ ዬዳ።

ግብጼ ካቲ ጾነቴዳ

20 ኑን ኦሞደተዳ ታማነ እተንꬃ ላይꬃን፥ ኮይሮ አግናን፥ ላፑንꬃ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 21 “ላ አሳ ናአዉ፥ ታን ግብጼ ካትያ ቀስያ መንꬃድ፤ አ ዎሻንነ ጩርቃን ጻጽ ኮሊደ ፓꬅያ ሂላይካ ባዋ፤ ሀዋፐ ስንꬃናዉ እ ምኖተꬃ አሂደ፥ ማሻ ኦይቃናዉ ዳንዳየና። 22 ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ ‘ታን ግብጼ ካትያዉ ሞርከ። አዉ ካሰ መኦ ቀስያነ ፓጻ ደእያ ቀስያ ላኡዋካ ታን መንꬃና፤ አ ማሻይካ አ ኩሽያፐ ሳኣን ዎꬋናዳን ኦꬃና። 23 ግብጼቱዋ ካዉተꬃቱዋ ግዶንነ ሀራ ቢታቱዋን ላላና።

24 “ ‘ታን ባብሎነ ካትያ ላኡ ቀስያ ምንሳደ፥ ታ ማሻ አ ኦይꬃና። ሽን ግብጼ ካትያ ቀስያ መንꬃና፤ ባረ ሞርክያ ስንꬃን እ ሀይቃና ሀንያዌ ኦልያዋዳን ኦላና። 25 ኤ፥ ታን ግብጼ ካትያ ላኡ ቀስያ ዳቡርሳደ፥ ባብሎነ ካትያ ቀስያ ምንꬃና። ታን ባብሎነ ካትያ ታ ማሻ ኦይꬅያ ዎደነ እ ግብጼ ቦላ አ ደንꬅያ ዎደ፥ ግብጼቱ ታን መꬍና ጎዳ ግድያዋ ኤራና። 26 ግብጼቱዋ ታን ካዉተꬃቱዋ ግዶንነ ቢታ ኡባን ላላና። ሄ ዎደ ታን መꬍና ጎዳ ግድያዋ ኡንቱንቱ ሄዋን ኤራና’ ያጌ” ያጊደ ዬዳ።

31

ግብጼ ዝጋን ሌምሰቴዳ

1 ኑን ኦሞደቴዳ ታማነ እተንꬃ ላይꬃን፥ ሄዘንꬃ አግናን፥ ኮይሮ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ግብጼ ካትያዉነ አሳ ኡባዉ ሀዋዳን ያጋደ ኦዳ፤ ‘ነ ግታተꬃን ኔና ታን ኦናና ልኮ?

3 “ ‘ኔን ሎኦ ዳሻ ኩዋይ ደእያ ሊባኖሳ ዝጋ ማላ። እ አዱቂደ ድጬዳ፤ አ ጼራይካ ሻርያ ጋኬዳ። 4 ሄዋን አ ድችያ ሃꬃይ ደኤ፤ ጪሙዋፐ ከስያ ፑልቶቱካ እ ቶከቴዳ ሳኣን ዩሹዋን ኡባን ጎጊኖ፤ ሄ ፑልቶቱ ምꬃይ ሞክያሳ ኡባ ጋኪደ ኡሺኖ። 5 ሄ ምꬃይ ሃꬃይ ዳሬዳ ድራዉ፥ ዎራን ደእያ ሀራ ምꬃ ኡባፐ ጌሳ አዱቄ፤ አ ዳሻቱካ ኦርደነ አዱሳ። 6 ሳሉዋ ካፎቱ ኡባይ አ ዳሻን ባረንቱ ጎልያ ኬጼድኖ፤ ባዙዋ ዶአቱካ አ ዳሻ ጋርሳን ማራ የሌድኖ፤ ዎልቃማ ካዉተꬃቱ ኡባይ አ ኩዋን ኡቲኖ። 7 ሄ ምꬃይ ባረ ግታተꬃናነ ባረ ዳሻ አዱሳተꬃና አያ ሎኢ! ባረ ጻጱዋካ ሃꬃ ጪማዉ ዱገ የድ ዎꬄዳ። 8 ሀራይ አቶ ጾሳ ጋናትያንካ ሄ ዝጋና ልከትያ ዝግ ባዋ፤ * አዋ ማላ ዳሻይ ደእያ ጺዳይካ ባዋ፤ ሄዋ ማላ ቦእያ ምꬅካ ባዋ። ጾሳ ጋናትያንካ ሄዋ ማላ ሎኦ ምꬃይ ባዋ።

9 “ ‘ታን አ ዳሮ ዳሻን ፑላንቻ ኦꬃድ። ኤደነ ግያ ጾሳ ገነትያን ደእያ ምꬃቱ ኡባይ አ ቃናቴድኖ።

10 “ ‘ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “ሄ ምꬃይ አዱቂደ ድጬዳ ድራዉ፥ አ ጼራይካ ሻርያ ጋኬዳ ድራዉነ እ ባረ ጌሳን ኦቶረቴዳ ድራዉ፥ 11 ታን አ አጋ አጋድ፤ ያታደ ዎልቃማ፥ አላጋ ካዉተꬃዉ አꬃደ እማድ። ሄ ካዉተꬃይ አዉ አ ኢታተꬃዳን ኦꬃና። 12 መቀꬃ ኢታ አላጋቱ ሄ ምꬃ ቃንጽ ኦላና፤ ቃንጼዳ ታሸቱ ደረቱዋን፥ ዎምባቱዋንነ ዛንጋራቱዋን ኦለት አታና። አ ኩዋን ኡትያ ሀራ ካዉተꬃቱ ኡባይ ሄ ሳኣ አጊደ ባና። 13 ሳሉዋ ካፎቱ ዪደ ኩንዴዳ ምꬃ ቦላ ኡታና፤ ባዙዋ ዶአቱካ አ ታሸቱዋ የꬋና። 14 ሃꬃ ማታን ድጭያ ምꬃቱ ግዶን አዋዳን አዱቂደ፥ ጼራይ ሻርያ ጋክያ ምꬃይ ደኤና። ሀይቂያ አሳ ቦላ ጋክያ ሀይቁዋ ፕርዳይ ሄ ምꬃ ቦላ ጋካናዋ፤ ሄ ፕርዳይ እ ሀይቂደ፥ ዱፉዋን ገልያዋንቱና ስኦልያን ገላናሳ” ያጌ።

15 “ ‘ኡባ ሞድያ መꬍና ጎዳይ ሀዋዳን ያጌ፤ “ሄ ምꬃይ ስኦልያን ገልያ ጋላስ ጪሙዋፐ ከስያ ፑልቶቱ አዉ ካዮታናዳን ታን ኦꬃና፤ ሄ ፑልቶቱዋ ሃꬃይ ጎገናዳን ታን ኦꬃና፤ ሊባኖስካ አ ድራዉ ካዮታናዳን ኦꬃና። ቃይ ዎራ ምꬃይ ኡባይ ሹላና። 16 ታን ሄ ምꬃ ስኦልያን ኦልያ ዎደ፥ አ ኩንደꬃ ኮሻን ካዉተꬃይ ኡባይ ቃጻና። ኩንዲደ ስኦልያን ገሌዳ ኤደነ ምꬃቱነ ሃꬃ ኡሽያ ዶረቴዳነ ሎኦ ሊባኖሳ ምꬃቱ ኡባይ አ ኩንደꬃን ምነታና። 17 ካዉተꬃቱዋ ግዶን አናና ማደቴዳነ አ ኩዋን ኡቴዳ ኡባይ ካሰ ማሻን ሀይቄዳዋንቱና ጋከታናዉ አናና እትፐ ስኦልያን ገላና። 18 ኤደነ ጋናትያ ግዶ ምꬃቱዋንካ ሄዋ ኬሻ ግታይነ ሎኡ ባዋ፤ ሽን ሀእ ኤደነ ምꬃቱዋዳን፥ እካ ሀይቂ ስኦልያን ገሌ፤ ሄዋን እ ማሻን ሀይቄዳ አማንቤናዋንቱ ኡባን ጋከታና።

“ ‘ “ሄ ምꬃይ ግብጼ ካትያነ አ አሳ ኡባ ሌምሶ። ታን ኡባ ሞድያ መꬍና ጎዳይ ሀዋ ኦዳይ” ያጌ’ ያጋ” ያጊደ ዬዳ።

32

ግብጼ ጻድያን ሌምሰቴዳ

1 ኑን ኦሞደቴዳ ታማነ ላኤንꬆ ላይꬃን፥ ታማነ ላኤንꬆ አግናን፥ ኮይሮ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ግብጼ ካትያዉ ዝላላ! ሀዋዳን ያጋ፤ ‘ኔን ካዉተꬃቱዋ ግዶን ኔና ጋሙዋ ከሳዳ፤ ሽን ኔን አባ ግዶን ደእያ ጻድያ ማላ። ኔን ሃꬃቱዋፐ ከሳዳ፤ ነ ገደቱዋን ፑርቻካደ፥ ሃꬃ ቡሉቃዳ።

3 “ ‘ኡባ ሞድያ መꬍና ጎዳይ ሀዋዳን ያጌ፤ “ዳሮ አሳይ ሺቅያ ዎደ፥ ታን ታ ግትያን ኔና ኦይቃና፤ ሄ አሳይ ኔና ጎቺደ፥ ሃꬃፐ ጋጻ ከሳና። 4 ታን ኔና ቢታን ኦላ አጋና፤ ደምባ ቦላካ ምጫና፤ ያታደ ሳሉዋ ካፎቱዋ ኡባይ ነ ቦላ ኡትሳና፤ ቢታ ኡባን ደእያ ባዙዋ ዶአቱዋካ ነ አሹዋ ካልሳና። 5 ታን ነ አሹዋ ደረቱዋ ቦላን ላላና፤ ነ ዎምባቱዋካ ነ አሃን ኩንꬃና። 6 ደረቱዋ ካሚደ፥ ሻፋቱዋ ኩማና ጋካናዉ፥ ነ ሱꬃይ ጉካናዳን ኦꬃና። 7 ታን ኔና ꬋይስያ ዎደ፥ ሳሉዋ ጎዛና፤ ጾልንተቱዋካ ꬉምሳና፤ አዋካ ሻርያን ካማና፤ አግናይካ ባረ ፖኡዋ ድጋና። * 8 ኔፐ ቦላና ደእያ ሳሉዋ ፖኦቱዋ ኡባ ꬋይሳደ፥ ነዉ ቢታ ꬉምሳና። ታን ኡባ ሞድያ መꬍና ጎዳይ ሀዋ ኦዳይ።

9 “ ‘ “ታን ነ ቦላ ጋኬዳ ባየꬃ ኦዱዋ ኔን ኤረና ካዉተꬃቱዋ ኡባ ስስያ ዎደ፥ ጮራ አሳ ዎዛናይ ሻቢረታና። 10 ታን ነ ቦላ ጋꬅያዌ ካዉተꬃቱዋ ኡባ ዳጋንꬃና። ታን ታ ማሻ ኡንቱንቱ ስንꬃን ለለስያ ዎደ፥ ካተቱ ያሻን ኮኮራና፤ ኔን ኩንድያ ጋላስ ኡንቱንቱ ኡባይካ ባረንቱ ሸምፖ ሸምፖ ያያና” ያጌ።

11 “ ‘ኡባ ሞድያ መꬍና ጎዳይ ግብጼ ካትያዉ ሀዋዳን ያጌ፤ “ባብሎነ ካትያ ማሻይ ነ ቦላን ያና። 12 ሀራ ካዉተꬃፐ አꬊደ፥ መቀꬃ ኢትያ ኦላንቻቱ ባረንቱ ማሻን ነ ጮራ አሳ ዉርሳናዳን ታን ኦꬃና። ኡንቱንቱ ግብጼ ኦቶሩዋ ꬋይሳና፤ አ ጮራ አሳይካ ዉራና። 13 ዳሮ ሃꬃ ማታን ደእያ መህያ ኡባካ ታን ꬋይሳና፤ ሄዋፐ ጉይያን፥ ሃꬃ ቡሉቂያ አሳ ግድና መህያ ግድና፥ ኡባካ ደኤና። 14 ሄ ዎደ ታን ነ ሃꬃቱዋ ጽልሳና፤ ነ ሻፋቱዋካ ዎፑ ኦꬃደ ጎግሳና። ታን ኡባ ሞድያ መꬍና ጎዳይ ሀዋ ኦዳይ። 15 ታን ግብጼ መላ ከስያ ዎደ፥ አን ደእያዋ ኡባ ቁጫደ ꬋይስያ ዎደነ አን ደእያ አሳ ኡባ ሾጭያ ዎደ፥ ታን መꬍና ጎዳ ግድያዋ ኡንቱንቱ ኤራና።

16 “ ‘ “ሄዌ ኡባይ ኡንቱንቶ ዝላልያ ዝላሳ ግዳናዋ። ካዉተꬃቱዋ ማጫ አሳቱ ግብጼስነ አ ጮራ አሳዉ ዝላላና። ታን ኡባ ሞድያ መꬍና ጎዳይ ሀዋ ኦዳይ” ያጌ’ ያጋ” ያጊደ ዬዳ።

ዱፉዋ ገልያ አሳቱዋባ

17 ኑን ኦሞደቴዳ ታማነ ላኤንꬆ ላይꬃን፥ ሄ አግናን፥ ታማነ እቼሸንꬆ ጋላሳን፥ መꬍና ጎዳ ቃላይ ታኮ ሀዋዳን ያጊደ ዬዳ፤ 18 “ላ አሳ ናአዉ፥ ግብጼ ጮራ ኦላንቻቱዋ ድራዉ ዬካ! ግብጼነ ዎልቃማ ካዉተꬃቱዋ ማጫ ናናቱዋ፥ ሀራ ሀይቂደ ዱፉዋን ገሌዳዋንቱና እትፐ ስኦልያ ሞይዛ። 19 ኡንቱንቱ፥ ‘ህንተኖ ግብጼቶ፥ ህንተ ሀራቱዋፐ አꬍ ሎኢቴ? ህንተ ስኦልያን ገላና፤ ሄዋን ህንተ ጾሳ አማንቤናዋንቱና እትፐ ሞገታና።’

20 “ግብጼ ቢታዉ ማሻይ ሾደት ኡቴዳ ድራዉ፥ ኡንቱንቱ ማሻን ሀይቄዳዋንቱ ግዶ ኩንዳና፤ ግብጼ ባረ ጮራ አሳ ኡባና ዱገ ጎሸታና። 21 ስኦልያን ደእያ ዎልቃማ ካፓቱ ግብጼባነ ግብጼ ማዴዳዋንቱባ ሃሳዪደ፥ ‘ኡንቱንቱ ሃ ዱገ ዬድኖ፤ ጾሳ አማነናን፥ ማሻን ሀይቄዳዋንቱና ኡንቱንቱ ግሴድኖ’ ያጊኖ።

22 “አሶረ ስኦልያን ደኤ። ኦላን ሀይቄዳ አሶረ ኦላንቻቱዋ ዱፎቱ አ ዩሹዋን ዶድ ኡቴድኖ። 23 ሄ ዱፎቱ ጪማ ኦላቱዋፐ ዉርሰꬃን ደኢኖ። አ ኦላንቻቱ፥ ካሰ ካዉተꬃቱዋ ኡባ ያሻን ኮኮርሴዳዋንቱ፥ ሀእ አ ኦላንቻቱ ዱፉዋ ዩሹዋን ሺቄድኖ። ደኡዋን ደእያዋንቱ ቢታን ሻብረꬃ መꬌዳዋንቱ ኡባቱ ማሻን ዉሬድኖ።

24 “ኤላምካ ስኦልያን ደኤ። ኤላማ ኦላንቻቱ ኡባይ አ ዱፉዋ ዩሹዋን ዶድ ኡቴድኖ። ኡባቱ ሹከቴድኖ፥ ማሻን ኩንዴድኖ፤ ደኡዋን ደእያ አሳ ቢታን ሻባርሳ ደንꬄዳ ኡባይ አማነናዋንታ ግዲደ ዬላን ቢታ ጋርሳ አꬌድኖ፤ ዱፉዋ ጋርሳ ገሊደ ግሴድኖ። 25 ሀይቄዳዋንቱ ግዱዋን ኤላማዉ ሳአይ ጊግ ኡቴዳ። ኤላማ ኦላንቻቱዋ ኡባ ዱፎቱ አ ዩሹዋን ደኢኖ፤ ኡንቱንቱ ኡባይካ ማሻን ሀይቄድኖ። ኡንቱንቱ ኡባይካ ጾሳ አማንቤናዋንታ። ኡንቱንቱ ደኡዋን ደእያዋንቱ ግዶን ሻብረꬃ ደንꬄዳ ድራዉ ዱፉዋ ገሌዳዋንቱና እትፐ ግሴድኖ።

26 “መሸክነ ቱባል ኦላንቻቱዋ አሳቱዋ ዱፉ እትፐ ሄዋን ደኢኖ፤ ኡንቱንቱ ካሰ ደኡዋን ደእያዋንቱ ቢታን ካዉተꬃቱዋ ኡባ ያሻን ሻባርሴዳዋንታ ግዶፐካ፥ ኡንቱንቱ ኡባይካ ማሻን ሀይቄድኖ። ኡንቱንቱ ኡባይካ ጾሳ አማነናዋንታ። 27 ካሰ ኦላንቻቱ ሞገትያዌ ባረንቱ ኩመንꬃ ኦላ ሚሻና፤ ኡንቱንቱ ጎንዳለቱዋ ኡንቱንቱ ትራን ዎꬅና፥ ኡንቱንቱ ማሻቱዋ ኡንቱንቱ ሁጲሳን ዎꬅና፥ ሞገቴድኖ። ሽን ሀዋንቱ ሄዋ ማላ ኩመንꬃ ቦንቹ እመትና ሞገትበይክኖ። ኡንቱንቱ ካሰ ደኡዋን ደእያዋንቱ ካዉተꬃቱዋ ሻባርሴድኖ።

28 “ህንተ ግብጼ አሳቱካ ጾነታናነ ማሻን ሀይቄዳ፥ አማነና አሳቱዋና እትፐ ግሳና።

29 “ኤዶም ባረ ካተቱዋናነ ባረ ሞድያዋንቱና እትፐ ስኦልያን ደኤ፤ ኡንቱንቱካ ካሰ ምኖ ኦላንቻቱዋ፤ ሽን ሀእ ኦላን ሀይቄዳ፥ አማነና አሳቱዋና ጪማ ኦላን ገሌድኖ።

30 “ሁጲሳ ባጋ ካፓቱነ ሲዶና አሳቱ ኡባይ ዱፉዋን ደኢኖ። ኡንቱንቱ ካሰ ባረንቱ ዎልቃን አሳ ያሽሴድኖ፤ ሽን ሀእ ኡንቱንቱካ ሹከቴዳዋንቱና ባረንቱ ዬላና ያ ገሌድኖ። ጾሳ አማነናዋንታ ግዲደ፥ ማሻን ሀይቄዳ አሳቱዋና እትፐ ጋከቲደ፥ ዬላቲደ ዱፉዋ ገሊኖ።

31 “ግብጼ ካዉነ አ ኦላንቻቱ ማሻን ሀይቄዳ ኦላንቻቱዋ ያን በኢደ ምነታና። ታን ኡባ ሞድያ መꬍና ጎዳይ ሀዋ ኦዳይ። 32 ታን ሀዋፐ ካሰ ካዉተꬃቱ ኡባይ ግብጼ ካትያዉ ደኡዋን ደእያዋንቱ ቢታን ያያናዳን ኦꬄዳዋ ግዶፐካ፥ እነ አ ኦላንቻቱ ጾሳ አማነናን፥ ማሻን ሀይቄዳ አሳቱዋና እትፐ ግሳና። ታን ኡባ ሞድያ መꬍና ጎዳይ ሀዋ ኦዳይ” ያጌዳ።

ጾሳይ ባረ አሳዉ እሞ ህዶታ

33

(33:1—37:28)

ጾሳይ ህዝቄላ ዎችያ አሳ ኦꬂደ ሱንꬄዳ

(ህዝ. 3:16-21)

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ነ ቢታ አሳዉ ሀዋዳን ያጋደ ኦዳ፤ ‘ታን እት ቢታ ቦላን ኦላ አህያ ዎደ፥ ሄ ቢታ አሳይ ባረንቱ ቦላ ይያዋ ዎችያ አሳ ዶሮ። 3 ሄ ዎችያዌ ሞርኪ ይያዋ በእነ አሳይ ናገታናዳን፥ ማላካታ ፑኖፐ፤ 4 አይ አሳይነ ሄ ማላካታ ኮሻ ስሲደ፥ ናገተናን እጽና፥ ኦላይ ዪደ አ ዎꬎፐ፥ ሱꬃ አጩ አዋ። 5 እ ማላካታ ኮሻ ስሲደ፥ ናገተናን እጼዳ ድራዉ፥ አ ሱꬃ አጩ አ ቦላና። እ ስሲደ ናገቴደንቶ፥ ሀይቁዋፐ አትያዋ ሽን! 6 ሽን ሄ ዎችያዌ ሞርኪ ይያዋ በኢደ፥ ማላካታ ፑነናን አጎፐነ አሳ ኤርሳና ꬋዮፐ፥ ኦላይካ ዪደ፥ ሄ አሳፐ እት ኡራ ዎꬎፐ፥ ሄ ኡራይ ባረ ናጋራን ሀይቄ፤ ሽን ታን አ ሱꬃ ዎችያዋ አቻና’ ያጋ።

7 “ላ አሳ ናአዉ፥ ታን ኔና እስራኤልያ አሳዉ ዎችያዋ ኦꬃድ፤ ታን ነዉ ኦድያዋ ስሳደ አሳካ ኤርሳ። 8 እት ኢታ አሳ ታን፥ ‘ላ ኔን ቱሙ ሀይቃና’ ያግያ ዎደ፥ እ ባረ ናጋራፐ ስማና ማላ፥ ኔን አዉ ኦዳና ꬋዮፐ፥ ሄ ናጋራንቻይ ባረ ናጋራን ሀይቄ፤ ሽን ታን አ ሱꬃ ኔፐ ጭገታና። 9 ሽን ናጋራንቻይ ባረ ናጋራፐ ስማናዳን ኔን ኦድና፥ እ እጾፐ፥ ባረ ናጋራን ሀይቄ፤ ሽን ኔን ነ ሸምፑዋ አሻዳ።

ጾሳይ ልክያ ፕርዴ

10 “ላ አሳ ናአዉ፥ እስራኤልያ አሳዉ ሀዋዳን ያጋ፤ ‘ህንተ፥ “ኑን ኦꬄዳ ናጋራይነ ናቁ ኑ ቦላ ደኤ፤ ሄዋፐ ደንዴዳዋን ኑን ግልቂ ዉሬዶ። ያትና፥ ኑን ዋኒደ ፓጻ ደአናዉ ዳንዳዬቶ?” ያጊታ። 11 ታን መꬍና ጎዳይ ደኡዋን ሀዋዳን ያጋደ ጫቃይ፤ “ናጋራንቻይ ባረ ናጋራ አጊደ፥ ፓጻ ደአና ማላ ኮያይፐ አትና፥ ናጋራንቻ ሀይቁዋን ናሸትከ። ታን ኡባ ሞድያ መꬍና ጎዳይ ሀዋ ኦዳይ። ህንተኖ፥ እስራኤልያ አሳዉ፥ ስምተ፤ ህንተ ኢታ ኦሱዋፐ ጉየ ስምተ! አያዉ ሀይቃናዉ ኮዪቴ?” ያጋይ’ ያጋ።

12 “ላ አሳ ናአዉ፥ ነ ቢታ አሳዉ ሀዋዳን ያጋደ ኦዳ፤ ‘ጽሎ አሳይ ናጋራ ኦꬆፐ፥ አ ጽሎተꬃይ አ አሸና፤ ቃይ ናጋራንቻይ ባረ ናጋራፐ ስም ክቾፐ፥ ካሰ ናጋራን እ ሙሬተና። ጽሎ አሳይካ ናጋራ ኦꬆፐ፥ ካሰ ጽሎተꬃ ድራዉ ደኡዋን ደአናዉ ዳንዳየና። 13 ታን ጽሎ አሳ፥ “ኔን ቱሙ ፓጻ ደአና” ያጌዳ ዎደ፥ እ ባረ ጽሎተꬃን አማነቲደ ናጋራ ኦꬆፐ፥ ባረ ኦꬄዳ ናጋራን እ ሀይቃናፐ አትና፥ ካሰ ጽሎተꬃይ አዉ ቆፈተና። 14 ቃይ ታን ናጋራንቻ አሳ፥ “ኔን ቱማ ሀይቃና” ያጌዳ ዎደ፥ እ ባረ ናጋራፐ ስሚደ፥ ፕርዳነ ሱረ ኦሱዋ ኦꬆፐ፥ 15 ሚሻ ታልአናዉ ኦይꬄዳዋ ዛሮፐ፥ ዉኤዳባካ ጉየ ዛሮፐ፥ ናጋራ ኦꬅያዋ አጊደ፥ ደኡዋ እምያ ህግያ ካሎፐ፥ ያቶፐ፥ እ ቱማ ፓጻ ደአናፐ አትና ሀይቀና። 16 እ ካሰ ኦꬄዳ ናጋራይ እቱነ ቆፈተና፤ ሀእ ፕርዳነ ሱረ ኦሱዋ ኦꬄዳ ድራዉ፥ እ ቱማ ፓጻ ደአና።

17 “ ‘ሽን ነ ቢታ አሳይ፥ “ጎዳ ኦጊ ልከ ግደና” ያጊኖ፤ ሽን ልከ ግደናዌ ኡንቱንቱ ኦግያ። 18 ጽሎ አሳይ ባረ ጽሎተꬃ አጊደ፥ ናጋራ ኦꬆፐ፥ እ ባረ ናጋራን ሀይቃና። 19 ቃይ ናጋራንቻ አሳይ ባረ ናጋራፐ ስሚደ፥ ፕርዳነ ሱረ ኦሱዋ ኦꬆፐ፥ ሄ ኦሱዋን እ ፓጻ ደአና። 20 ሽን ህንተ፥ “ጎዳ ኦጊ ልከ ግደና” ያጊታ። እስራኤልያ አሳዉ፥ ታን እቱዋ እቱዋ ቦላ ህንተ ኦሱዋዳን ኦሱዋዳን ፕርዳና’ ያጋ” ያጊደ ዬዳ።

የሩሳላመ ኩንደꬃይ ኦደቴዳ

21 ኑን ኦሞደቲደ ታማነ ላኤንꬆ ላይꬃን፥ ታማንꬆ አግናን፥ እቼሸንꬆ ጋላሳን፥ የሩሳላመፐ ከስ አክ ዬዳ እት አሳይ ካታማይ ኩንዴዳዋ ታዉ ኦዴዳ። * 22 ሄ ብታኒ ያናፐ እት ጋላሳ ካሰቲደ ደእያ ኦማርስ መꬍና ጎዳ ኩሺ ታ ቦላን ሸምፔዳ፤ ታ ዶናይካ ዶየቴዳ፤ ዎንተꬃ ጋላስ ሄ ብታኒ ታኮ ጋካናፐ ካሰታደ፥ ታንካ ሃሳያናዉ ዳንዳያድ።

23 ያትና፥ መꬍና ጎዳ ቃላይ ታኮ ሀዋዳን ያጊደ ዬዳ፤ 24 “ላ አሳ ናአዉ፥ እስራኤልያ ቢታን ኮለቴዳ ካታማቱዋን ደእያ አሳቱ ሀዋዳን ያጊኖ፤ ‘አብራሃመ ባረካ ደእያ እት አሳ፤ ሀ ቢታ ላቴዳ፤ ሽን ኑን ጮራ፤ ቢታይካ ቱማ ኑዉ ላታ ጋድያ ግዲደ እመቴዳ’ ያጊኖ።

25 “ሄዋ ድራዉ፥ ኡንቱንቶ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ህንተ ሀእካ ሹኪደ፥ ሱꬃይ ከስቤና አሹዋ ሚታ፤ ቃይ ኤቃዉ ጎይኒታ፤ ሸምፑዋ ዎꬊታ። ሀዋ ኡባ ኦꬂደ፥ ቱሙ ህንተ ቢታ ላቲቴ? 26 ህንተ ህንተ ማሻን አማነቲታ፤ ህንተ ቱና ኦሱዋ ኦꬂታ፤ ህንተ ኡባይካ ህንተ ሾሩዋ ሾሩዋ ማጫ አሳ ቱንሲታ። ሄዋ ኡባ ኦꬂደ፥ ቱሙ ህንተ ቢታ ላቲቴ?” ያጌ’ ያጋ።

27 “ኡንቱንቶ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ታን ታ ደኡዋን ጫቃይ: ኮለቴዳ ካታማቱዋን ደእያ አሳቱ ማሻን ሀይቃና፤ ካታማፐ ጋጻን ደእያ አሳቱዋ ታን ባዙዋ ዶአዉ ቁማ ኦꬃደ እማና፤ ደረቱዋ ቦላ ጎንጎሎቱዋን ደእያ አሳቱ ኢታ ሀርግያን ሀይቃና። 28 ታን ሄ ቢታ ባዬዳነ መላ ቢታ ከሳና፤ ኡንቱንቱ ኦቶረትያ ዎልቃይ ዉራና፤ እስራኤልያ ደረቱ አይ አሳይነ አና መላ ሳኣ ግዳና። 29 ኡንቱንቱ ኦꬄዳ ቱናባ ጋሱዋን ታን ቢታ ባዬዳነ መላ ቢታ ከስያ ዎደ፥ ታን መꬍና ጎዳ ግድያዋ ኡንቱንቱ ኤራና” ያጌ’ ያጋ።

30 “ላ አሳ ናአዉ፥ አሳይ ካታማ ድርሳ ምይያንነ ባረንቱ ጎለቱዋ ፐንግያን ኤቂደ፥ እቱ እቱዋና ሀዋዳን ያጊደ፥ ነባ ሃሳዬ፤ ‘ሃይተ፤ መꬍና ጎዳ ማታፐ ዬዳ ቃላይ አየንቶ አነ ስሴቶ’ ያጊኖ። 31 ኡንቱንቱ ካሰ አሳይ ይያዋዳን ኔኮ ዪኖ፤ ታ አሳዳን ነ ስንꬃን ኡቲኖ፤ ኔን ኦድያዋካ ስሲኖ፤ ሽን ኦꬅክኖ። ኡንቱንቱ ሲቁዋባ ሃሳዪኖ፤ ሽን ኡንቱንቱ ዎዛናይ ጎኣ ጻላላዉ ያረቴ። 32 በአ፥ ኔን ኡንቱንቶ እት ሲቁዋ ማዛሙርያ ሎኦ ኮሻን የጽያነ ዲꬃ ሎይꬂደ ዲጽያ አሳ ማላ። አያዉ ጎፐ፥ ኡንቱንቱ ኔን ኦድያዋ ስሲኖ፤ ሽን እቱዋካ ኦꬅክኖ።

33 “ሽን ኔን ኦዴዳዌ ቱሙ ፖለታና፤ ፖለትያ ዎደ፥ ትምቢትያ ኦድያዌ ኡንቱንቱ ግዶን ደእያዋ ኡንቱንቱ ኤራና” ያጊደ ዬዳ።

34

እስራኤልያ ሄንꬃንቻቱዋ

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ እስራኤልያ ሄንꬃንቻቱዋ ቦላን ሀዋዳን ያጋደ ትምቢትያ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ህንተኖ፥ ህንተና ሄምያ እስራኤልያ ሄንꬃንቻቶ፥ ህንተዉ አየ አና! ህንተ ዉድያ ሄማናዉ በሰኔ? 3 ኡንቱንቱ ማꬃ ኡሺታ፤ ኡንቱንቱ እስክያፐ ዳደቴዳ ሱፍያ ማዪታ፤ ኡንቱንቱፐ ሞꬌዳዋንታ ሹኪደ ሚታ፤ ሽን ዉድያ ሱረ ሄምክታ። 4 ዳቡሬዳዋንታ ምንስበይክታ፤ ሀርጌዳዋንታ ፓꬅበይክታ፤ መኤዳዋንታ ኮልበይክታ፤ ዎራ ቤዳዋንታ ዛርበይክታ፤ ባዬዳዋንታ ኮይበይክታ። ህንተ ኡንቱንታ ዎልቃን መቀꬃ ኢቲደ ሞዴድታ። 5 ዉዲ ኡባይ ሄምያዌ ꬋይና ላለቴድኖ፤ ባዙዋ ዶአቶ ኡባዉ ቁማ ግዴድኖ። * 6 ታ ዉደቱ ላለቴድኖ፤ ኡንቱንቱ ዞዘቱዋ ኡባ ቦላነ ꬎቃ ደረቱዋ ኡባ ቦላ ብቻሬድኖ። ቢታ ኡባ ጋጻ ጋካናዉ ላለቴድኖ፤ ሽን ኡንቱንታ ጾሞስያዌ ዎይ ኮይያዌ ባዋ” ያጌ።

7 “ ‘ሄዋ ድራዉ፥ ህንተኖ፥ ሄንꬃንቻቶ፥ መꬍና ጎዳ ቃላ ስስተ! 8 ኡባ ሞድያ መꬍና ጎዳይ ሀዋዳን ያጌ፤ “ታን ታ ደኡዋን ጫቃይ: ታ ዉድያ ሄምያዌ ꬋይና፥ ታ ዶርሳቱ ኦይቀቲደ፥ ባዙዋ ዶአቶ ኡባዉ ቁማ ግዴድኖ። ታ ሄንꬃንቻቱ ታ ዉደቱዋ ኮይቤና ድራዉነ ኡንቱንቱ ታ ዉደቱዋ ሄመናን አጊደ፥ ባረንታ ሄሜዳ ድራዉ፥ 9 ህንተኖ፥ ሄንꬃንቻቶ፥ መꬍና ጎዳ ቃላ ስስተ! 10 ታን ህንተ ሄንꬃንቻቶ ሞርከ፤ ታ ዉደቱዋ ታን ህንተፐ አካና፤ ታን ህንተና ላኤንꬆ ኡንቱንቶ ሄንꬃንቻ ከስከ። ሀዋፐ ስንꬃዉ ህንተ ህንተ ጻላላ ሄሚደ ደእክታ። ታ ዉደቱዋ ታን ህንተፐ ዎꬃ አካና፤ ሀዋፐ ስንꬃን ኡንቱንቱ ህንተዉ ቁማ ከስክኖ። ታን ኡባ ሞድያ መꬍና ጎዳይ ሀዋ ኦዳይ” ያጌ።

ሎኦ ሄንꬃንቻ

11 “ ‘አያዉ ጎፐ፥ ኡባ ሞድያ መꬍና ጎዳይ ሀዋዳን ያጌ፤ “ታን ታ ሁጲያን ታ ዉደቱዋ ጾሞሳናነ ኮያና። 12 ሄንꬃንቻይ ባረ ዉደቱዋፐ ባይና ኮይያዋዳን፥ ታንካ ታ ዉደቱዋ ኮያና፤ ሻሪ ጎዜዳነ ꬉማይ ስኬዳ ጋላስ ኡንቱንቱ ላለቴዳ ሳኣ ኡባፐ ታን ኡንቱንታ ሺሻና። 13 ቃይ ታን ካዉተꬃቱዋ ግዶፐነ ሀራ ቢታ ኡባፐ ከሳደ ሺሻና፤ ኡንቱንቱ ቢታ አሀና። እስራኤልያ ደረቱዋን፥ ፑልቶቱዋንነ አሳይ ደእያ ሳአቱዋ ኡባን ታን ኡንቱንታ ሄማና። 14 ታን ኡንቱንታ ሎኦ ቆሩዋን ሄማና፤ ቃይ እስራኤልያ ꬎቃ ደረቱ ኡንቱንቱ ሄመትያ ሳኣ ግዳናዋ። ሄዋን ኡንቱንቱ ሎኦ ቆሩ ደእያ እስራኤልያ ዞዘቱዋ ቦላ ሄመታናነ አላጻና። 15 ታን ታ ሁጲያን ታ ዉደቱዋ ሄማናነ አላጽሳና። ታን ኡባ ሞድያ መꬍና ጎዳይ ሀዋ ኦዳይ። 16 ባዬዳዋ ኮያና፤ ዎራ ቤዳዋ ዛራና፤ መኤዳዋ ኮላና፤ ሀርጌዳዋካ ፓꬃና። ሽን ሞꬌዳዋነ ምኔዳዋ ꬋይሳና፤ አያዉ ጎፐ፥ ታን ሱረ ፕርድያ ሄንꬃንቻ” ያጌ።

17 “ ‘ህንተኖ፥ ታ ዉድያ ዶርሳቶ፥ ህንተባ ግዶፐ፥ ኡባ ሞድያ መꬍና ጎዳይ ሀዋዳን ያጌ፤ “ህንተና ኡባካ ታን ፕርዳና፤ ኬካ ኢታፐ፥ ዶርሳ ዴሻፐ ታን ሻካና። 18 ህንተ ሎኦ ቆሩዋን ሄመትያዌ ግዳና ꬋይኔ፥ አቴዳ ማታ ህንተ ገድያን የሬꬅያዌ? ቃይ ህንተ ጽሎ ሃꬃ ኡሽያዌ ግዳና ꬋይኔ፥ አቴዳ ሃꬃ ገድያን ቡሉቂያዌ? 19 ታ ዉደቱ ህንተ ህንተ ገድያን የሬꬄዳ ማታ ማናዉነ ህንተ ህንተ ገድያን ቡሉቆየዳ ሃꬃ ኡሻናዉ በሲ?” ያጌ።

20 “ ‘ሄዋ ድራዉ፥ ኡንቱንቶ፥ ኡባ ሞድያ መꬍና ጎዳይ ሀዋዳን ያጌ፤ “በእተ፥ ሞꬎ መህያ ግዶነ ግልቃ መህያ ግዱዋን ታን ታ ሁጲያዉ ፕርዳና። 21 ላፋቱዋ ህንተ ህንተ ምይያንነ ህንተ ሞርግያን ሱግያ ድራዉነ ጋጻ ከሳና ጋካናዉ፥ ህንተ ኡንቱንታ ህንተ ካጭያን ቃይጭያ ድራዉ፥ 22 ታን ታ ዉደቱዋ አሻና። ሀዋፐ ስንꬃዉ ኦንነ ኡንቱንታ ኦይቀና፤ ታ ኬካ መህያፐነ ታ ኢታ መሄቱዋፐ ግዱዋን ታን ፕርዳና። 23 ታን ኡንቱንቱ ቦላን እት ሄንꬃንቻ፥ ታ ቆማ ዳዊታ ሱንꬃና፤ እ ኡንቱንታ ሄማናነ ኡንቱንቶ ሄንꬃንቻ ግዳናዋ። * 24 ሄዋፐ ስንꬃን ታን መꬍና ጎዳይ ኡንቱንቱ ጾሳ ግዳና፤ ታ ቆማይ ዳውት ኡንቱንቱ ግዶን ካፑዋ ግዳና። ታን መꬍና ጎዳይ ሀዋ ኦዳድ። *

25 “ ‘ “ታን ኡንቱንቱና ሳሮተꬃ ጫቁዋ ጫቀታና፤ ኢታ ዶአቱዋካ ታን ቢታፐ ድጋና፤ ያቶፐ ታ ዉዲ ባዙዋን ሳሮ ደአና፤ ዎራ ጋርሳንካ ህርግ ባይናን አላጻና። 26 ኡንቱንታነ ታ ደርያ ዩሹዋን ደእያ ሳአቱዋ አንጃና። ኡንቱንቶ ኮሽያ እራካ ዎድያን እማና፤ ሄ እራይ ኡንቱንቶ አንጆ ግዳና። 27 ጋደን ደእያ ምꬃቱ አይፋና፤ ቢታይካ ካꬃ ሞካና። አሳይ ኡባይ ባረንቱ ቢታን ሳሮ ደአና። ታን ኡንቱንቱ ሞርገ ምꬃ መንꬃደ፥ ኡንቱንታ አይለዬዳዋንቱ ኩሽያፐ ከስያ ዎደ፥ ታን መꬍና ጎዳ ግድያዋ ኡንቱንቱ ኤራና። 28 ሄዋፐ ጉይያን፥ ኡንቱንቱ ሀራ ካዉተꬃቶ ቦንቂያባ ግድክኖ፤ ቢታን ደእያ ዶአቱካ ኡንቱንታ ሚክኖ። አያይነ ዳጋንናን፥ ኡንቱንቱ ሳሮ ደአና። 29 ታን ኡንቱንቶ አራዳ ጋድያ እማና፤ ኡንቱንቱ ላኤንꬆ ኮሻን ዉርክኖ፤ ዎይ ቃይ ሀራ ካዉተꬃቶ ሸቂያባ ከስክኖ። 30 ሄ ዎደ ኡንቱንቱ ታን መꬍና ጎዳይ፥ ኡንቱንቱ ጾሳይ ኡንቱንቱና ደእያዋነ እስራኤልያ አሳይ ታ አሳ ግድያዋ ኤራና። ኡባ ሞድያ ጾሳይ ሀዋ ኦዳይ። 31 ህንተኖ፥ እስራኤልያ አሳቶ፥ ህንተ ታ ዉደቱዋ፤ ታ ቆሩዋን ምያ ዉደቱዋ፤ ህንተ ታ አሳ፤ ታንካ ህንተ ጾሳ። ታን ኡባ ሞድያ መꬍና ጎዳይ ሀዋ ኦዳይ” ያጌ’ ያጋ” ያጊደ ዬዳ።

35

ኤዶማ ፕርዳ

1 መꬍና ጎዳ ቃላይ ታኮ ሀዋዳን ያጊደ ዬዳ፤ * 2 “ላ አሳ ናአዉ፥ ኤዶማ ቢታን ደእያ ሰኢራ ደርያ ቦላ ነ ሶምእያ ዛራደ ትምቢትያ ኦዳ። 3 ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ ኔኖ፥ ሰኢራ ደርያዉ፥ ታን ነዉ ሞርከ፤ ታን ታ ኩሽያ ነ ቦላ የዳደ፥ ኔና ባዬዳነ መላ ሳኣ ከሳና። 4 ታን ነ ካታማቱዋ ኮላና፤ ኔንካ መላ ግዳና። ታን መꬍና ጎዳ ግድያዋ ኔን ሄዋን ኤራና።

5 “ ‘ነዉ እስራኤልያና ዉረና ሞርከተꬃይ ደእያ ድራዉ፥ ኡንቱንቱ መቱዋ ዎደ፥ ኡንቱንቱ ዉርሰꬃ ሙሩዋ ዎደ፥ ኡንቱንታ ኔን ማሻዉ አꬃደ እሜዳ ድራዉ፥ 6 ታን ኡባ ሞድያ መꬍና ጎዳይ ታ ደኡዋን ጫቃይ፤ ታን ኔና ሀይቁዋን ሙራና፤ ኔን ሀይቁዋፐ ከሳ አካናዉ ኡባካ ዳንዳያካ! ኔን አሳ ዎꬍያዋ እጸና ድራዉ፥ ኔና ዎꬍያ አሳይ ኔና ካላና! 7 ታን ሰኢራ ደርያ ባዬዳ መላ ከሳና፤ ቃይ ሄዋና ያነ ሃነ አꬍያ ኡባካ ድጋና። 8 ታን ነ ደረቱዋ ኡባ አሃን ኩንꬃና፤ ነ ዞዝያ፥ ነ ዎምባቱነ ነ ዛንጋራቱ ማሻን ሀይቄዳዋንቱ አሃን ካመታና። 9 ታን ኔና መꬍናዉ መላ ኦꬃና፤ ነ ካታማቱ ኦና ግዳና። ታን መꬍና ጎዳ ግድያዋ ህንተ ሄ ዎደ ኤራና።

10 “ ‘ታን መꬍና ጎዳይ እስራኤልያነ ይሁዳ ቢታቱዋን ደእሺና ህንተ፥ ሀ ላኡ ካዉተꬃቱዋነ ሀ ላኡ ቢታቱዋ ኑን ኦይቃና፤ ኡንቱንቱ ኑሳ ግዳና ጌዳ ድራዉ፥ 11 ታን ኡባ ሞድያ መꬍና ጎዳይ ታ ደኡዋን ጫቃይ፤ ህንተ ኡንቱንታ ሞርኪደ፥ ኡንቱንቱ ቦላ ይሎተዳ ይሉዋዳንነ ቃናቴዳ ቃናትያዳን፥ ታን ህንተዉ ዛራና። ታን ህንተና ፕርድያ ዎደ፥ ታን ታናተꬃ ህንተና ኤርሳና። 12 ቃይ ህንተ፥ እስራኤልያ ደረቱ መላ አቴድኖ፤ ኑን ኡንቱንታ ማና ማላ፥ ኑዉ እመቴድኖ’ ጊደ፥ ሃሳዬዳ ቦርያ ኡባ ታን መꬍና ጎዳይ ስሴዳዋ ህንተ ሄ ዎደ ኤራና። 13 ኔን ታ ቦላ ኦቶረታዳነ ዳርሳደ ሃሳያዳ፤ ታንካ ሄዋ ስሳድ” ያጌ።

14 ኡባ ሞድያ መꬍና ጎዳይ ሀዋዳን ያጌ፤ “ቢታይ ሳአይ ናሸታና ማላ፥ ታን ህንተና መላ ከሳና። 15 እስራኤልያ አሳ ላታይ መላ ግዴዳዋን ህንተ ናሸቴዳ ድራዉ፥ ሰኢራ ደርያነ ኤዶማ ቢታ ኡባ ታን መላ ኦꬃና። ታን መꬍና ጎዳ ግድያዋ ህንተ ሄዋን ኤራና ያጌ ያጋ።”

36

ጾሳይ እስራኤልያ አንጃና

1 “ላ አሳ ናአዉ፥ እስራኤልያ ደረቶ ትምቢትያ ሀዋዳን ያጋደ ኦዳ፤ ‘ህንተኖ፥ እስራኤልያ ደረቶ፥ መꬍና ጎዳ ቃላ ስስተ! 2-3 ኡባ ሞድያ መꬍና ጎዳይ ህንተ ሞርከቱ፥ ሀሹ! “በን ꬎቃ ደረቱ ኡባይ ኑዉ ላታ ግዴድኖ!” ያጌድኖ። ሄዋ ድራዉ ያግ ትምቢትያ ኦድተ፥ ኡንቱንቱ ህንተና ኡባ ሳኣና መንሬꬂደ መላ ኦꬄዳ ድራዉ፥ ህንተ ጮራ ካዉተꬃቱዋን ሞደታናዳን ኦꬄዳ ድራዉ፥ ህንተ ዳሮ ቦረትያባነ ቅሊጨትያባ ኦሰቴድታ ያጌ ኡባ ሞድያ መꬍና ጎዳይ። 4 መꬍና ጎዳ ቃላ ስስተ! ኡባ ሞድያ መꬍና ጎዳይ ደረቶነ ዞዘቶ፥ ዛንጋራቶነ ዎምባቶ፥ ዩሹዋን ደእያ ሀራ ካዉተꬃቱ ኦይቄዳነ ቅሊጬዳ ሳአቶነ ባዬዳነ መላ ግዴዳ ካታማቶ ሀዋዳን ያጌ። 5 ኡባ ሞድያ መꬍና ጎዳይ ቱሙዋፐ ሀዋዳን ያጌ፤ “ታን ታ ኤጽያ ሀንቁዋን ሀራ ካዉተꬃቱዋ ቦላነ ኤዶማ ኡባ ቦላ ሃሳያድ። ኡንቱንቱ ዎዛናፐ ናሸቲደነ ካꬊደ፥ ታ ቢታ ባረንቶ አኬድኖ፤ ሄንꬃ ጋደቱዋካ ላቴድኖ። 6 ሄዋ ድራዉ፥ እስራኤልያ ቢታባ ትምቢትያ ኦዳ። ካዉተꬃቱዋ ቦርያ ድራዉ፥ ኡባ ሞድያ መꬍና ጎዳይ ሀንቁዋን ምሸታደ ግያዋ ኡባ ደረቶ ዞዘቶ፥ ዛንጋራቶነ ዎምባቶ ኦዳ። 7 ዩሹዋን ደእያ ካዉተꬃቱ ኡባይ ቦረታናዋ ታን ኡባ ሞድያ መꬍና ጎዳይ ቱሙዋፐ ጫቃደ ኦዳይ።

8 “ ‘ “ሽን ህንተኖ፥ እስራኤልያ ደረቶ፥ ህንተ ዳሻና፤ ታ አሳዉ እስራኤልያዉ አይፋና። አያዉ ጎፐ፥ ኡንቱንቱ ኤለካ ባረንቱ ቢታ ስማና። 9 ታን ህንተናና ደአይ፤ ታን ህንተኮ ስማና፤ ህንተ ቢታይ ጎሸታናነ ዘረታና። 10 ታን እስራኤልያ አሳ ፓይዱዋ ሀ ቢታን ዳርሳና፤ ካታማቱዋን አሳይ ደአና፤ ላለቴዳ ሳአቱ ስሚደ ግምበታና። 11 ታን አሳካ መህያካ ህንተ ቦላ ዳርሳና፤ ኡንቱንቱ የለታናነ ጮራታና። በንዋዳንካ ህንተ ቦላ አሳይ ደአናዳን ታን ኦꬃና። ታን ህንተዉ ካሰዋፐ አꬍያ ሎኦባ ኦꬃና። ታን መꬍና ጎዳ ግድያዋ ህንተ ሄዋን ኤራና። 12 ታን ታ አሳይ እስራኤሊ ህንተ ቦላን ዛር ደአናዳን ኦꬃና። ላኤንꬆ ሄ ቢታይ ህንተ ናናቱዋ ꬋይሰና። ኡንቱንቱ ህንተና ላታና፤ ህንተካ ኡንቱንቶ ላታ ግዳና” ያጌ።

13 “ ‘ኡባ ሞድያ መꬍና ጎዳይ ሀዋዳን ያጌ፤ አሳይ ሄ ቢታ፥ ህንተ ካዉተꬃይካ ናአይ ባይናዋ ኦꬄዳ ህንተ ቢታይካ አሳ ምያዋ ያግያዌ ቱማ። 14 ሄዋ ድራዉ፥ ሀዋፐ ስንꬃናዉ ሀ ቢታቱ አሳ ሚክታነ ህንተ ካዉተꬃ ናአይ ባይናዋ ከስክታ። ታን ኡባ ሞድያ መꬍና ጎዳይ ሀዋ ኦዳይ። 15 ቃይ ካዉተꬃቱዋ ቦርያ ሀዋፐ ስንꬃናዉ ታን ህንተና ስስከ፤ ህንተ አሳ ዬላካ ሀዋፐ ስንꬃናዉ ቶክክታ፤ ቃይ ሄ ቢታይ ህንተዉ ꬉበ ግዳና። ኡባ ሞድያ መꬍና ጎዳይ ሀዋ ኦዳይ ያጌ’ ያጋ” ያጊደ ዬዳ።

16 ቃይካ መꬍና ጎዳ ቃላይ ታኮ ሀዋዳን ያጊደ ዬዳ፤ 17 “ላ አሳ ናአዉ፥ እስራኤልያ አሳቱ ባረንቱ ቢታን ደእያ ዎደ፥ ኡንቱንቱ ባረንቱ ኦግያንነ ባረንቱ ኦሱዋን ቢታ ቱንሴድኖ፤ ታ ስንꬃን ኡንቱንቱ ኤሻይ ማጫ አሳ ፒላ ቱናተꬃ ማላ። 18 ኡንቱንቱ ቢታን ሱꬃ ጉሴዳ ድራዉነ ባረንቱ ኤቃን ቢታ ቱንሴዳ ድራዉ፥ ታ ሀንቁዋ ኡንቱንቱ ቦላን ጉሳድ። 19 ታን ኡንቱንታ ካዉተꬃቱዋ ግዶን ላላድ፤ ኡንቱንቱካ ቢታ ኡባን ላለቴድኖ። ታን ኡንቱንታ ኡንቱንቱ ኤሻዳንነ ኡንቱንቱ ኦሱዋዳን ፕርዳድ። 20 ኡንቱንቱ ቤዳ ሳኣ ኡባን አሳይ ኡንቱንታ፥ ‘ሀዋንቱ መꬍና ጎዳ አሳቱዋ፤ ሽን ኡንቱንቱ አ ቢታፐ ከሴዳዋንታ’ ያጌ፤ ሄዋን ኡንቱንቱ ታ ጌሻ ሱንꬃ ቱንሴድኖ። 21 ሽን እስራኤልያ አሳይ ቤዳ ካዉተꬃቱዋ ኡባ ግዶን ቱንሴዳ ታ ጌሻ ሱንꬃባይ ታና ምቼ።

22 “ሄዋ ድራዉ፥ ኔን እስራኤልያ አሳዉ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ህንተኖ፥ እስራኤልያ አሳቶ፥ ታን ሀዋ ኦꬅያዌ፥ ህንተ ቤዳ ካዉተꬃቱዋ ኡባ ግዶን ቱንሴዳ ታ ጌሻ ሱንꬃ ድራሳፐ አትና፥ ህንተ ድራሳ ግደና። 23 ህንተ ቱንስና፥ ካዉተꬃቱዋ ግዶን ቱኔዳ ታ ዎልቃማ ሱንꬃ ጌሻተꬃ ታን በሳና። ኡንቱንቱ ጼልሽን፥ ህንተ ባጋና ታን ታ ጌሻተꬃ በስያ ዎደ፥ ታን መꬍና ጎዳ ግድያዋ ኡንቱንቱ ኤራና። ታን ኡባ ሞድያ መꬍና ጎዳይ ሀዋ ኦዳይ።

24 “ ‘ “አያዉ ጎፐ፥ ታን ህንተና ካዉተꬃቱዋ ግዶፐ ከሳና፤ ቢታ ኡባፐካ ሺሻና። ህንተ ቢታ ዛራደ አሀና። 25 ታን ህንተና ጽሎ ሃꬃን ፑሻካና፤ ህንተካ ጌያና፤ ያታደ ህንተና ህንተ ቱናተꬃ ኡባፐነ ህንተ ኤቃ ኡባፐ ጌሻና።

26 “ ‘ “ታን ህንተዉ ኦራꬃ ዎዛና እማና፤ ኦራꬃ አያናካ ህንተ ግዶን ዎꬃና፤ ቃይ ሹቻ ዎዛና ህንተፐ ከሳደ፥ አሹዋ ዎዛና እማና። * 27 ታን ታ አያና ህንተ ግዶን ዎꬃና፤ ያታደ ህንተ ታ ዎጋ ካላናዳንነ ታ ህግያ ምንሲደ ናጋናዳን ኦꬃና። 28 ታን ህንተ ማይዛ አዋቶ እሜዳ ቢታን ህንተ ደአና፤ ህንተ ታ አሳ ግዳና፤ ታንካ ህንተ ጾሳ ግዳና። 29 ህንተ ቱናተꬃ ኡባፐ ታን ህንተና አሻና፤ ካꬃይ ህንተዉ ዳራናዳን ኦꬃና፤ ኮሻካ ላኤንꬆ ህንተ ቦላ አህከ። 30 ኮሻ ጋሱዋን ህንተ ካዉተꬃቱዋ ግዶን ካዉሸናዳን፥ ታን ህንተ ምꬃ አይፍያነ ህንተ ሾይቃ ካꬃ ዳርሳና። 31 ሄ ዎደ ህንተ ህንተ ኢታ ኦግያነ ህንተ ሎኦ ግደና ኦሱዋ ሀሳያና፤ ህንተ ናጋራነ ህንተ ቱና ኦሱዋ ድራዉ፥ ህንተ ህንተና ሸነታና። 32 ታን ሀዋ ኡባ ኦꬅያዌ ህንተ ድራሳ ግደናዋ ኤርተ። ህንተኖ፥ እስራኤልያ አሳቶ፥ ህንተ ህንተ ሀኖታን ዬላትተነ ካዉሽተ። ታን ኡባ ሞድያ መꬍና ጎዳይ ሀዋ ኦዳይ” ያጌ።

33 “ ‘ኡባ ሞድያ መꬍና ጎዳይ ሀዋዳን ያጌ፤ “ታን ህንተና ህንተ ናጋራ ኡባፐ ጌሽያ ጋላስ፥ ህንተ ካታማቱዋን ዛረꬂደ አሳይ ደአናዳን ኦꬃና፤ ኮለቴዳዋንቱካ ስሚደ ግምበታና። 34 አ ማታና አꬍያ አሳ ስንꬃን መላ ግዲደ ደእያ ቢታይ መላ ግድያዋ አጊደ ጎሸታና። 35 አሳይ ሃሳዪደ፥ ሀዌ ካሰ መላ ግዴዳ ቢታይ ሀእ ኤደነ ገነትያ ማላ ግዴዳ፤ ካሰ ኮለቴዳ፥ አሳይ ደኤናነ መላ ካታማቱካ ሀእ ዩሹ ግምበቴዳነ አሳይ ደእያ ካታማቱዋ ግዴድኖ ያጋና። 36 ሄ ዎደ ህንተ ዩሹዋን ደእያ አቴዳ ካዉተꬃቱ፥ ታን መꬍና ጎዳይ ኮለቴዳ ካታማቱዋ ዛራደ ኬጼዳዋነ መላ ቢታይ ስሚደ ካꬃ ሞካናዳን ኦꬄዳዋ ኤራና። ታን መꬍና ጎዳይ ሀዋ ኦዳድ፤ ታን ኦዴዳዋ ታንካ ኦꬃና” ያጌ።

37 “ ‘ኡባ ሞድያ መꬍና ጎዳይ ሀዋዳን ያጌ፤ “እስራኤልያ አሳይ ቃይካ እት ገደነ ታና ማዱዋ ኦቻናዳን ኦꬃና፤ ያታደ ኡንቱንቱ ፓይዱዋ ዉድያዳን ጮርሳና። 38 ያርሽያ መህያ ዉድያዳን፥ የሩሳላመን ባላ ጋላሳን ያርሾ ሺሼዳ ዉድያዳን፥ ኡንቱንቱ ኮለቴዳ ካታማቱዋን አሳ ዉዲ ኩማና። ታን መꬍና ጎዳ ግድያዋ ኡንቱንቱ ሄ ዎደ ኤራና” ያጌዳ’ ያጋ” ያጊደ ዬዳ።

37

መላ መቀꬃይ ደእያ ዛንጋራ

1 መꬍና ጎዳ ኩሺ ታ ቦላ ዎꬌዳ፤ እ ታና መꬍና ጎዳ አያናን ከሲደ፥ መቀꬃይ ኩም ኡቴዳ ዎምባን ዎꬄዳ። 2 እ ታና ኡንቱንቱ ግዶን ያነ ሃነ ካለꬄዳ፤ ታንካ ክንችል መሌዳ ዳሮ መቀꬃቱ ኩሜዳዋንታ ዎምባ ግዶን በኣድ። 3 እ ታና፥ “ላ አሳ ናአዉ፥ ሀ መቀꬃቱ ስሚደ፥ ፓጻ ሸምፑዋና ደአናዉ ዳንዳዪኖ?” ያጌዳ።

ታን፥ “ኡባ ሞድያ መꬍና ጎዳዉ፥ ሀዋ ኔን ኤራሳ” ያጋድ።

4 እ ታና ሀዋዳን ያጌዳ፤ “ሀ መቀꬃቶ ሀዋዳን ያጋደ ትምቢትያ ኦዳ፤ ‘ህንተኖ፥ መላ መቀꬃቶ መꬍና ጎዳ ቃላ ስስተ፥ 5 ኡባ ሞድያ መꬍና ጎዳይ ሀ መቀꬃቶ ሀዋዳን ያጌ፤ “ታን ሸምፑዋ ህንተ ግዶ ገልሳና፤ ያቶፐ ህንተ ፓጻ ደአና። 6 ታን ህንተ ቦላ ግልዳይያ (ጻጶቱዋ) ዎꬃደ፥ አሹካ ህንተ ቦላ ስማናዳን ኦꬃደ፥ ህንተና ጋልባ ማይዛና። ህንተ ፓጻ ሸምፑዋና ደአና ማላ፥ ታን ህንተ ግዶ ሸምፑዋ ገልሳና። ሄ ዎደ ህንተ ታን መꬍና ጎዳ ግድያዋ ኤራና” ያጌ’ ያጋ” ያጌዳ።

7 እ ታና አዛዜዳዋዳን ትምቢትያ ኦዳድ፤ ታን ትምቢትያ ኦድሽን፥ ቃልጭቃልጭያ ኮሻይ ስሰቴዳ፤ ቃይ መቀꬃቱ ሺቂደ፥ ባረ ሳኣን ሳኣን ኦይቀቴድኖ። 8 ታን ጼልያ ዎደ፥ ኡንቱንቱ ቦላን ጻጶቱ ደኢኖ፤ አሹካ ኡንቱንቱ ቦላን ስሜዳ፤ ጋልባካ ማዬድኖ፤ ሽን ሸምፑ ኡንቱንቱን ደኤና።

9 ያትና፥ እ ታና ሀዋዳን ያጌዳ፤ “ላ አሳ ናአዉ፥ ጫርኮ ትምቢትያ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ኔኖ፥ ጫርኮ፥ ኦይዱ ዞዝያናካ ሃያ፤ ኡንቱንቱ ሸምፑዋና ደአናዳን፥ ሀ ሀይቄዳዋንቱ ግዶ ዛራደ ፑና” ያጌ’ ያጋ” ያጌዳ። 10 እ ታና አዛዜዳዋዳንካ፥ ታን ትምቢትያ ኦዳድ፤ ሸምፑ ኡንቱንቱ ግዶ ገልና ፓጺደ፥ ሎይꬅ ዳሮ ኦላንቻቱዋ ግዲደ ኤቄድኖ። *

11 ሄዋፐ ጉይያን፥ እ ታዉ ሀዋዳን ያጌዳ፤ “ላ አሳ ናአዉ፥ ሀ መቀꬃቱ ኩመንꬃ እስራኤልያ አሳ ሌምሶ፤ እስራኤልያ አሳይካ፥ ‘ኑ መቀꬃቱ መሌድኖ፤ ኑ ስንꬃ ናሸቻይካ ክቼዳ፤ ኑን ኡባና ꬋዬዶ’ ያጊኖ። 12 ሄዋ ድራዉ፥ ኡንቱንቶ ሀዋዳን ያጋደ ትምቢትያ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ህንተኖ፥ ታ አሳቶ፥ ታን ህንተ ዱፉዋ ዶያና፤ ህንተና ሄዋፐ ከሳና፤ ታን ህንተና ዛራደ፥ እስራኤልያ ቢታ አሀና። 13 ታ አሳቶ፥ ታን ህንተ ዱፉዋ ዶይያ ዎደነ ህንተና ከስያ ዎደ፥ ታን መꬍና ጎዳ ግድያዋ ህንተ ኤራና። 14 ታን ታ አያና ህንተ ግዶን ዎꬃና፤ ህንተ ፓጻ ደአና። ቃይ ታን ህንተና ህንተ ቢታን ዎꬃና። ሄ ዎደ ታን መꬍና ጎዳይ ኦድያዋነ ኦዳደ ኦꬄዳዋ ህንተ ኤራና። ታን መꬍና ጎዳይ ሀዋ ኦዳይ” ያጌ’ ያጋ” ያጌዳ።

እት ካትያነ እት አሳ

15 ዛሪደካ መꬍና ጎዳ ቃላይ ታኮ ሀዋዳን ያጊደ ዬዳ፤ 16 “ላ አሳ ናአዉ፥ እት ምꬃ ጻምኣ አካደ፥ አ ቦላ፥ ‘ሀዌ ይሁዳዋነ አናና ደእያ እስራኤልያ አሳዋ’ ያግያዋ ጻፋ። ቃይ ሀራ ጻምኣ አካደ፥ አ ቦላ፥ ‘ሀዌ ኤፍሬማዋ፤ እካ ቃይ ዮሴፎዋነ አናና ደእያ እስራኤልያ አሳዋ’ ያግያዋ ጻፋ። 17 ሄዋፐ ጉይያን፥ ኡንቱንቱ ነ ኩሽያን እት ጋትማ ግዳናዳን፥ ኡንቱንቱ ላኡዋ እትፐ ጋꬃ።

18 “ነ ቢታ አሳይ ኔና፥ ‘ሀዌ ኔን ኦꬅያዌ አዬ? ኑዉ ብለꬃ ኦዳ’ ያጊደ ኦችያ ዎደ፥ 19 ኡንቱንቶ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “ታን ኤፍሬማ ኩሽያን ደእያ ዮሴፎ ጋትማነ አናና ደእያ እስራኤልያ ዛራቱዋ አካናዉ ሀናይ፤ አካደ ኡንቱንቱ ላኡዋ እት ጋትማ ኦꬃናዉ፥ ይሁዳ ጋትማና ጋꬃና። ያቶፐ ኡንቱንቱ ላኡ ታ ኩሽያን እቱዋ ግዳና” ያጌ’ ያጋ።

20 “ሄ ኔን ኡንቱንቱ ቦላ ጻፌዳ ላኡ ጋትማቱዋ ኡንቱንቱ ስንꬃን ኦይቃደ፥ 21 ኡንቱንታ ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ “እስራኤልያ አሳ ኡንቱንቱ ቤዳ ካዉተꬃቱዋ ግዶፐ ከሳና፤ ታን ኡንቱንታ ኡባ ሳፐ ሺሻደ፥ ኡንቱንቱ ቢታ ዛራደ አሀና። 22 እስራኤልያ ደረቱዋ ቦላ፥ ኡንቱንቱ ቢታን ታን ኡንቱንታ እት ካዉተꬃ ኦꬃና፤ ኡንቱንቱ ኡባ ቦላ እት ካቲ ካተታና። ቃይ ኡንቱንቱ ላኤንꬆ ላኡ ቢታ ከስክኖ፤ ዎይ ላኡ ካዉተꬃ ግዲደ ሻከትክኖ። 23 ሄዋፐ ጉይያን፥ ኡንቱንቱ ባረንቱ ኤቃቱዋንነ ባረንቱ ሸነይያባቱዋን፥ ዎይ ባረንቱ ናቁዋን ባረንታ ቱንስክኖ። ዋኒደ ጎፐ፥ ታን ኡንቱንታ ኡንቱንቱ ጉየ ስሜዳ ናጋራ ኡባፐ አሻና፤ ቃይ ታን ኡንቱንታ ጌሻና። ኡንቱንቱ ታ አሳ ግዳና፤ ታንካ ኡንቱንቱ ጾሳ ግዳና።

24 “ ‘ “ታ ቆማይ ዳውት ኡንቱንቶ ካትያ ግዳና፤ ኡንቱንቶ ኡባዉ እት ሄንꬃንቻ ጻላላይ ደአና። ኡንቱንቱ ታ ህግያ ካላና፤ ታ ዎጋካ ምንሲደ ናጋና። * 25 ታን ታ ቆማ ያቆባዉ እሜዳነ ህንተ ማይዛ አዎቱ ደኤዳ ቢታን ኡንቱንቱ ደአና። ሄ ቢታን ኡንቱንቱ፥ ኡንቱንቱ ናናቱነ ኡንቱንቱ ናናቱዋ ናናቱ መꬍናዉ ደአና፤ ታ ቆማይ ዳውት ኡንቱንቱ ቦላን መꬍናዉ ካፑዋ ግዳና። 26 ታን ኡንቱንቱና ሳሮተꬃ ጫቁዋ ጫቀታና፤ ሄ ጫቁካ ኡንቱንቱና መꬍና ጫቁዋ ግዳናዋ። ታን ኡንቱንታ ምንሳደ ኤሳና፤ ኡንቱንቱ ፓይዱዋካ ጮርሳና፤ ታ ጌሻ ጎልያካ መꬍናዉ ኡንቱንቱ ግዶን ዎꬃና። 27 ያታደ ታን ሄዋን ኡንቱንቱና ደአና። ታን ኡንቱንቱ ጾሳ ግዳና፤ ኡንቱንቱካ ታ አሳ ግዳና። * 28 ታ ጌሻ ጎሊ ኡንቱንቱ ግዶን መꬍናዉ ደእያ ዎደ፥ እስራኤላቱዋ ጌሽያዌ ታና፥ መꬍና ጎዳ ግድያዋ ካዉተꬃቱ ኤራና” ያጌ’ ያጋ” ያጊደ ዬዳ።

38

ጎጋ ቦላ ኦደቴዳ ትምቢትያ

(38:1—39:29)

1 መꬍና ጎዳ ቃላይ ታኮ ሀዋዳን ያጊደ ዬዳ፤ 2 “ላ አሳ ናአዉ፥ ማጎጋ ቢታን ደእያ ጎጋኮ፥ መሸካነ ቱባላ አሳዉ ዋና ካፑዋኮ ስማደ፥ አ ቦላ ትምቢትያ ኦዳ። * 3 ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ ላ ጎጋ፥ መሸካነ ቱባላ አሳዉ ዋና ካፖ፥ ታን ነዉ ሞርከ። 4 ታን ኔና ጉየ ዛራና፤ ነ ጎጎጩዋን ማጋ ገልሳደ፥ ኔና ነ ኩመንꬃ ኦላንቻቱዋና፥ ነ ፓራቱዋና፥ ኩመንꬃ ኦላ ሚሻ ማዬዳ ነ ፓራ አሳቱዋናነ ባረንቱ ማሻ ለለስያ፥ ዎልቃማነ ጉꬃ ጎንዳልያ ኦይቄዳ ጉይተ አሳና ኔና ጎቻደ ከሳና። 5 ፓርሰፐ፥ ቶጵያፐነ ሊብያፐ ዬዳ አሳይ ጎንዳልያ ኦይቂደ፥ ሁጲያን ብራታ ቆብያ ዎꬂደ፥ ኡንቱንቱና ግዳና። * 6 ቃይ ጎመርነ አ ኦላንቻቱ ኡባይ፥ ሁጲሳ ጋጻን ቤት-ቶጋርምነ አ ኦላንቻቱ ጉይቲ፥ ሄ ጮራ አሳቱ ኔናና ግዳና።

7 “ ‘ኔንነ ኔኮ ሺቄዳ አሳይ ኡባይ ጊግተ፤ ህንተና ማክተ። ያታደ ኔን ኡንቱንታ አዛዝያዋ ግዳ። 8 ዳሮ ዎድያፐ ጉይያን፥ ኔን ኮየታና፤ ስንꬃፐ ያና ላይꬃቱዋን ኔን ዳሮ ዎድያ መላ ግዲደ ደኤዳ ቢታ፥ ኦላፐ ሸምፔዳ ቢታ፥ አን አሳይ ዳሮ ካዉተꬃቱዋፐ እስራኤልያ ደረቱዋኮ ሺቄዳ ቢታ ገሌዳ። ኡንቱንቱ ዳሮ ካዉተꬃቱዋፐ ሺቄዳዋንታነ ኡባይካ ሀእ ሳሩዋን ደእያዋንታ። 9 ኔን፥ ነ ኦላንቻቱነ ኔናና ደእያ ዳሮ ካዉተꬃቱ ጎትያዳን ደንዳና፤ ህንተ ሻርያዳን፥ ቢታ ካማና’ ” ያጌ።

10 ኡባ ሞድያ መꬍና ጎዳይ ሀዋዳን ያጌ፤ “ሄ ዎደ ቆፋይ ነ ዎዛና ግዶ ዪና፥ ኔን ኢታባ ሀልቻና። 11 ኔን ሀዋዳን ያጋና፤ ‘ታን ሄ ድረትቤና ቄር ካታማቱ ደእያ ቢታ ገላደ፤ ሄ ዎፑ ጊደ፥ ህርግ ባይናን ደእያ አሳቱዋ፥ ኡንቱንቶ ኡባዉካ ድርሳ፥ ፐንጊ ዎይ ኩሉቡ ባይናዋንታ ታን ኦላና። 12 ታን ኡንቱንታ ኦሞዳናነ ቦንቃና፤ ካሰ መላ ግዴዳ ቢታ ስሚደ ኡቴዳ፥ ካዉተꬃቱዋ ግዶፐ ሺቄዳ፥ ሚዛነ ሚሻ ሞዴዳ፥ ቢታዉ ጉልአን ኡቴዳ አሳ ቦላን ታ ኩሽያ ደንꬃና ያጋና። 13 ሳባ አሳይ፥ ዳዳና አሳይነ ታርሴሰ ካታማቱዋ ዛልአንቻቱ ያላጋ ኦላንቻቱ ኡባይ፥ ኔን ቦንቃናዉ ያድ? ኔን ነ ኦላንቻቱዋ ኦሞዱዋ ቶሳናዉ፥ ብራነ ዎርቃ አፍሳናዉ፥ ሚዛነ ሚሻ አካናዉነ ሎይꬅ ዳሮ ኦሞዱዋ ኦይቃናዉ ሺሻዲ? ያጋና’ ያጌ” ያጋ።

14 ሄዋ ድራዉ፥ “አሳ ናአዉ፥ ጎጋ ቦላ ትምቢትያ ኦዳ። ሀዋዳን ያጋ፤ ‘ኡባ ሞድያ መꬍና ጎዳይ ሀዋዳን ያጌ፤ ሄ ዎደ፥ ታ አሳይ እስራኤሊ ህርግ ባይናን ደእያ ዎደ፥ ኔን አኬካና። 15 ኔን ደእያ ሁጲሳ ጋጻ ቢታፐ ያና። ኔንነ ኔናና ጮራ ካዉተꬃቱ ፓራ ቶጊደ፥ ምኖ ኦላንቻ ግዲደ፥ ጉይቲ ያና። 16 ቢታ ካምያ ሻርያዳን፥ ኔን ታ አሳ እስራኤልያ ቦላ ኦላና። ላ ጎጋ፥ ስንꬃፐ ያና ዎደ፥ ታን ኔና ታ ቢታ ቦላ ዎራጅሳና። ሄዋ ታን ኦꬅያዌ ካዉተꬃቱ ታና ኤራናሳነ ታን ነ ባጋና ኦꬅያዋን ታ ጌሻተꬃይ ኡንቱንቱ ስንꬃን ቤታናሳ’ ” ያጌ።

17 ኡባ ሞድያ መꬍና ጎዳይ ሀዋዳን ያጌ፤ “ታን ታ ቆማቱዋ ባጋና፥ እስራኤልያን ትምቢትያ ኦድያዋንቱ ባጋና ካሰ አꬌዳ ዎደ ኦዴዳዌ ኔና። ኡንቱንቱ ሄ ዎደ ዳሮ ላይꬃ ታን ኔና ኡንቱንቱ ቦላ አሀናዋ ኦዴድኖ” ያጌ።

ጎጋ ቦላ ይያ ፕርዳ

18 ኡባ ሞድያ መꬍና ጎዳይ ሀዋዳን ያጌ፤ “ጎግ እስራኤልያ ቦላ ገልያ ዎደ፥ ታ ሀንቁ ሱላና። 19 ሄ ዎደ እስራኤልያ ቢታን ዎልቃማ ቢታ ቃꬃይ ሀናና፤ ሄዋ ታን ታ ምሹዋንነ ታ ኤጽያ ሀንቁዋን አዋያይ። 20 አባ ሞሊ፥ ሳሉዋ ካፉ፥ ደርያን ደእያ መሂነ ዶአይ፥ ሳኣ ቦላን ዎጽ ቃጽያ መታ ኡባይነ ሳኣን ደእያ አሳይ ኡባይ ታ ስንꬃን ኮኮራና። ደረቱ ኩንዳና፤ አፎቱካ ዎዳና፤ ቃይ ድርሳ ግምቢ ኡባይካ ኮለተና። 21 ታን ታ ደረቱዋ ኡባን ጎጋ ቦላ ማሻይ ደንዳናዳን ኦꬃና፤ ኦላንቻቱ ባረንቱ ማሻ ባረንቱ ቦላ ዛሪደ፥ እቱ እቱዋ ሲፋና። ታን ኡባ ሞድያ መꬍና ጎዳይ ሀዋ ኦዳይ። 22 ታን ኢታ ሀርግያንነ ሀይቁዋን አ ሙራና፤ ቃይ ዎልቃማ እራ፥ ሻቻ፥ ኤጽያ ዲንያ ታን አ ቦላ፥ አ ኦላንቻቱዋ ቦላነ አናና ደእያ ጮራ ካዉተꬃቱዋ ቦላ ቡክሳና። 23 ሄዋዳን ኦꬃደ፥ ታን ታ ግታተꬃነ ታ ጌሻተꬃ በሳና። ቃይ ዳሮ ካዉተꬃቱዋ ታን ታናተꬃ ኤርሳና። ታን መꬍና ጎዳ ግድያዋ ኡንቱንቱ ሄዋን ኤራና” ያጌ ያጋ።

39

ጎግ ጾነታና

1 “ኡባ ሞድያ መꬍና ጎዳይ ሀዋዳን ያጌ፤ ‘ላ አሳ ናአዉ፥ ጎገ ቦላ ትምቢትያ ኦዳ። ሀዋዳን ያጋ፤ “መሸካነ ቱባላ አሳዉ ዋና ካፖ ጎጋ፥ ታን ነዉ ሞርከ። 2 ታን ኔና ጉየ ዛራና፤ ሁጲሳ ሃኮ ቢታፐ ጎቻ ከሳደ፥ እስራኤልያ ደረቱዋ ቦላ ታን ኔና አሀና። 3 ሄዋፐ ጉይያን፥ ታን ነ ሀድርሳ ኩሽያፐ ዎንዳፍያ፥ ነ ኡሸቻ ኩሽያፐ ዎንዳፍያ ፖꬃ ሾጫደ ኦልሳና። 4 ኔን፥ ነ ኦላንቻቱነ ኔናና ደእያ ካዉተꬃቱ ኡባይ እስራኤልያ ደርያ ቦላን ኩንድ አታና። ታን ህንተ አሹዋ ምያ ካፎቶነ ባዙዋ ዶአቶ ቁማ ኦꬃደ እማና። 5 ታን ኡባ ሞድያ መꬍና ጎዳይ ኦዴዳ ድራዉ፥ ህንተ ምልጽ ጌዳ ደምባን ኩንድ አታና። 6 ማጎጋ ቢታንነ አባ ዶናን፥ ህርግ ባይናን ኡቴዳ አሳ ቦላን ታን ኤጽያ ታማ የዳና። ታን መꬍና ጎዳ ግድያዋ ኡንቱንቱ ሄዋን ኤራና። 7 ታን ታ ጌሻ ሱንꬃይ ታ አሳ እስራኤልያ ግዶን ኤረታናዳን ኦꬃና። ሀዋፐ ስንꬃናዉ ታ ጌሻ ሱንꬃይ ሸቀተና። ሄዋፐ ጉይያን፥ ካዉተꬃቱ ታን መꬍና ጎዳ፥ እስራኤልያ ጌሻ ግድያዋ ኤራና” ያጋ’ ያጌ።

8 “ኡባ ሞድያ መꬍና ጎዳይ ሀዋዳን ያጌ፤ ‘ “ሄ ጋላሳይ ያና፤ አተና” ያጋደ ታን ኦዴዳ ጋላሳይ ሀዋ። 9 ሄ ዎደ እስራኤልያ ካታማቱዋን ደእያ አሳይ ከሲደ፥ ኦላ ሚሻቱዋ ኡባ ታማን ኤꬃና፤ ሄዋንቱካ ዎልቃማነ ጉꬃ ጎንዳለቱዋ፥ ዎንዳፈቱዋነ ማሻቱዋ፥ ቶራቱዋነ ዱላቱዋ። ላፑን ላይꬃ ኩመንꬃ ኡንቱንቱ ሄዋንታ ኤꬅያ ምꬃ ከሲደ ጎኤታና። 10 ኡንቱንቱ ምꬃ ምጻናዉ ዎይ ዎራፐ ኤꬅያ ምꬃ ቃንጻናዉ ኮሸና። አያዉ ጎፐ፥ ኡንቱንቱ ሺሼዳ ኦላ ሚሻቱዋ ኤꬅያ ምꬃ ኦꬂደ ጎኤታና። ባረንታ ቦንቄዳዋንታ ኡንቱንቱ ቦንቃና፤ ባረንቱባ አኬዳዋንቱፐ ኡንቱንቱዋ አካና። ታን ኡባ ሞድያ መꬍና ጎዳይ ሀዋ ኦዳይ።

11 “ ‘ሄ ጋላስ ጎግ ሞገትያ ሳኣ ታን አዉ እስራኤልያ ቢታን እማና። ሄ ሳአይ አባፐ አዋይ ዶልያ ባጋና ደእያ ኦግያ አሳቱዋ ዎምባ ግያ ዎምባ ግዶና ግዳናዋ። ጎግነ አ ኦላንቻቱ ኡባይ ሄዋን ሞገትያ ድራዉ፥ ኡንቱንቱ ዱፉ ሄዋና ሀመትያ አሳዉ ኦግያ ጎርዳና። ሄ ሳአይካ ቃይ፥ “ጎጋ ኦላንቻቱዋ ዎምባ” ጌተቲደ ጼገታና። 12 ሄዋፐ ጉይያን፥ እስራኤልያ አሳይ ቢታ ጌሻናዉ፥ ላፑን አግና ኩመንꬃ ሄ አሃ ሞጊደ ጋምአና። 13 ሄ ቢታን ደእያ አሳይ ኡባይ አሃ ሞግያዋን ማደታና፤ ሄዋ ድራዉ፥ ታን ታ ቦንቹዋ ቆንጭስያ ዎደ ኡንቱንቶ ቦንቾ ሱንꬃ ግዳናዋ። ታን ኡባ ሞድያ መꬍና ጎዳይ ሀዋ ኦዳይ። 14 ላፑን አግናፐ ጉይያን፥ አቴዳ አሃይ ደኦፐ፥ ቢታይ ጌያናዳን፥ ዩይ ዩዪደ አቴዳ አሃ ኮይ ሞጋናዉ፥ አሳይ ዶረታና። 15 ኡንቱንቱ ቢታን ዩይሽና፥ አሳ መቀꬃይ ቤቶፐ፥ ሄ መቀꬃ ምይያን ማላታ ዎꬃና። ሞግያዋንቱ ዪደ፥ ጎጋ ኦላንቻቱዋ ዎምባን ሞጋና። 16 ሄዋዳን ኦꬅና ቢታይ ስሚደ ጌያና። ሄዋ ሄራን፥ “ኦላንቻቱዋ ካታማ” ጌተት ጼገትያ ካታማይ ደአና’ ያጌ።

17 “ኡባ ሞድያ መꬍና ጎዳይ ሀዋዳን ያጌ፤ ‘ላ አሳ ናአዉ፥ ካፉዋ ዛረ ኡባነ ሳኣ ዶአቱዋ ኡባ ሀዋዳን ያጋደ ጼሳ፤ “ታን ህንተዉ እስራኤልያ ደረቱዋ ሁጲያን ጊግሴዳ ዎልቃማ ያርሹዋ ኡባ ሳፐ ሺቂደ፥ እትፐ ሃይተ። ሄዋን ህንተ አሹዋ ማና፤ ሱꬃካ ኡሻና። * 18 ህንተ ምኖ አሳቱዋ አሹዋ ማና፤ ቢታ ካፖቱዋ ሱꬃካ ኡሻና። ኡንቱንቱ ህንተዉ ዶርሳ ጋልሳ፥ አንቃራ ዶርሳ፥ ዴሻ ኮልያነ ኦርዶ ቦራ ማላ ግዳና። ኡንቱንቱ ኡባይካ ꬊከቴዳ ባሳነ መሄቱዋ ማላ። 19 ታን ህንተዉ ጊግስያ ያርሹዋፐ ካላና ጋካናዉ፥ ሞꬉዋ ህንተ ማና፤ ቃይ ማꬆታና ጋካናዉ፥ ሱꬃ ህንተ ኡሻና። 20 ታን ህንተዉ አꬅያ ማዳፐ ፓራቱዋ፥ ፓራ አሳቱዋ፥ ምኖ አሳቱዋነ ዱማ ዱማ ቆሞ ዎታዳራቱዋ ህንተ ጋንጂ ካላና ጋካናዉ ህንተ ማና” ያጋደ ጼሳ። ኡባ ሞድያ መꬍና ጎዳይ ሀዋ ኦዳይ።

21 “ ‘ታን ካዉተꬃቱዋ ግዶን ታ ቦንቹዋ ቆንጭሳና። ቃይ ታን ሙርያ ሙሩዋነ ታን ኡንቱንቱ ቦላን ደንꬄዳ ታ ኩሽያ ካዉተꬃቱ ኡባይ በአና። 22 ሄ ጋላሳፐ ዶሚደ፥ እስራኤልያ አሳይ ታን መꬍና ጎዳ ኡንቱንቱ ጾሳ ግድያዋ ኤራና። 23 ቃይ እስራኤልያ አሳይ ኦሞዱዋን ቤዳዌ ባረንቱ ናጋራ ጋሱዋና ግድያዋ ሀራ ካዉተꬃቱ ኤራና። ኡንቱንቱ ታዉ አማነተናን እጼዳ ድራዉ፥ ታን ታ ሶምኡዋ ኡንቱንቱፐ ገንꬃደ፥ ኡንቱንታ ኡንቱንቱ ሞርከቶ አꬃደ እማድ፤ ኡንቱንቱ ኡባይካ ኦላን ሀይቂ ዉሬድኖ። 24 ኡንቱንቱ ቱናተꬃነ ኡንቱንቱ ኢታተꬃ ኬሻ ኡንቱንቶ በስያ ሙሩዋ ሙራድ፤ ታ ሶምኡዋካ ኡንቱንቱፐ ገንꬃድ’ ያጌ።

25 “ኡባ ሞድያ መꬍና ጎዳይ ሀዋዳን ያጌ፤ ‘ሀእ ታን ያቆባ ዛራቱዋ ኦሞዱዋፐ ዛራደ ዱረያና፤ ቃይ እስራኤልያ አሳ ኡባዉ ቃረታና። ታን ታ ጌሻ ሱንꬃይ ሸቀተናዳን ኦꬃና። 26 ኡንቱንቱ ኡንቱንታ ያሽያዌ እቱነ ባይና ሳን፥ ባረንቱ ቢታን ሳሮ ደኡሳ ዶምያ ዎደ፥ ካሰ ባረንቱ ዬላነ ታዉ ኡንቱንቱ አማነተናን እጼዳዋ ዶጋና። 27 ታን ኡንቱንቱ ካዉተꬃቱዋ ኡባ ግዶፐ ዛራደ አሀና፤ ቃይ ኡንቱንቱ ሞርከቱዋ ቢታፐካ ኡንቱንታ ሺሻና። ሄዋዳን ኦꬃደ፥ ታን ጌሻ ግድያዋ ኡንቱንቱ ባጋና ካዉተꬃቱዋ ኡባ በሳና። 28 ታን ኡንቱንቱ ካዉተꬃቱዋ ግዶ ኦሞዶ የዴዳ ድራዉነ ኡንቱንታ ሺሻደ፥ ኡንቱንቱ ቢታ ዛሬዳ ድራዉ፥ ታን መꬍና ጎዳ ኡንቱንቱ ጾሳ ግድያዋ ኡንቱንቱ ኤራና። ታን ኡንቱንቱፐ እቱዋነ ካዉተꬃቱዋ ግዶን አግከ። 29 ታን ታ አያና እስራኤልያ አሳ ቦላ ጉሳና፤ ላኤንꬆ ታ ሶምኡዋ ኡንቱንቱፐ ኡባካ ገንꬅከ። ታን ኡባ ሞድያ መꬍና ጎዳይ ሀዋ ኦዳይ’ ያጌ” ያጊደ ዬዳ።

ያናዉ ደእያ ጌሻ ጎልያነ ቢታ ሳፃ

40

(40:1—48:35)

ህዝቄል ሳጻን የሩሳላመ ቤዳ

1 ኑን ኦሞደቴዳ ላታማነ እቼሸንꬃ ላይꬃን፥ የሩሳላመ ጾነቴዳ ታማነ ኦይደንꬆ ላይꬃን፥ ኦራꬃ ላይꬃይ ገሌዳ ኮይሮ አግናን ታማንꬃ ጋላሳን፥ መꬍና ጎዳ ዎልቃይ ታ ቦላ ደኤ። እ ታና ደንꬂደ የሩሳላመ አፌዳ። 2 ጾሳ ሳጻን እ ታና እስራኤልያ ቢታ አፊደ፥ እት ዳሮ ꬎቃ ደርያ ሁጲያን ኤሴዳ። ሄ ደርያፐ ገድሳ ባጋና ካታማ ማላትያ ግምቢያ ጎለቱዋ በኣድ። * 3 እ ታና ያ አኪደ አፌዳ፤ ታን ናስያ ብራታዳን ጶልያ እት ብታንያ በኣድ። ሄ ብታኒ ሊኑዋፐ ኦሰቴዳ ሜትርያነ ልክያ ጻምኣ ኦይቂደ፥ ድርሳ ፐንገን ኤቄዳ። * 4 እ ታና ሀዋዳን ያጌዳ፤ “ላ አሳ ናአዉ፥ ኔና ታን ሀ ሳኣ አሄዳዌ ታን ኔና በስያዋ ኡባ ኔን ምንሳ አኬካናሳ። ሄዋ ድራዉ፥ ነ አይፍያን ጼላ፤ ነ ሀይꬃን ስሳ፤ ነ ዎዛናን ዎꬃ። ኔን በእያዋ ኡባ እስራኤልያ አሳዉ ኦዳ” ያጌዳ።

አዋይ ዶልያ ባጋ ፐንግያ

5 ታን ጌሻ ጎልያ ኡባና ዩይ አꬌዳ ድርሳ ግምቢያ በኣድ። ሄ ብታንያ ኩሽያን ልክያ ኡሱፑን አዱሳ ዋꬋ ጻምአይ ደኤ። እት አዱሳ ዋꬋይ እት ዋꬋ ቦላ ኦይዱ ብራቱዋ ጉጄዳዋ። እ ግምቢያ ልኬዳ፤ ግምቢያዉ ጌሳይ 6 ዋꬋ፤ ጎምፓይካ 6 ዋꬋ ግዴዳ። *

6 ሄዋፐ ጉይያን፥ አዋይ ዶልያ ባጋና ደእያ ድርሳ ፐንግያኮ ቤዳ። ደꬃቱዋ ፑደ ከሲደ፥ ፐንግያ ጎጭላ ልክና 6 ዋꬋ ግዴዳ። 7 ሄዋፐ አꬍና፥ ሎሱነ ኡሸቻናነ ሀድርሳና ፐንግያ ናግያዋንቱ ኤቂያ ሄዙ ሄዙ ክፍለቱ ደኢኖ፤ እት እት ክፍሊ 6 ዋꬋ አዱሳነ 6 ዋꬋ አካ። ኡንቱንቱ ግዶን ደእያ ጎዳቱ 5 ዋꬋ ኦርዱዋ። ፐንግያ ናግያዋንቱ ክፍለቱዋፐ ያ ባጋና፥ ጌሻ ጎልያ ጼልያ ባራንዳ ጎጭላይ 6 ዋꬋ።

8 ሄዋፐ ጉይያን፥ ሄ ብታኒ ገልያሳ ባራንዳ ልኬዳ፤ 8 ዋꬋ ግዴዳ። 9 ሄዌ ጌሻ ጎልያ ጼልያ ፐንግያ ዉርሰꬃን ደኤ። ሄ ባራንዳ ቆስለꬃቱዋ ኦርዶተꬃይ ላኡ ላኡ ዋꬋ። 10 አዋይ ዶልያ ባጋ ፐንግያን ሶ ባጋና፥ ገልያ ሎሱዋ ፐንግያ ናግያዋንቱ ክፍለቱ፥ ሀ ባጋና ሄዙ ያ ባጋና ሄዙ ደኢኖ። ኡንቱንቱ ጎምፓይ ኡባዌካ ቃራ፤ ኡንቱንታ ሻክያ ድርሳ ግምቢያ ኦርዶተꬃይካ ቃራ።

11 ሄዋፐ ጉይያን፥ ሄ ብታኒ ድርሳ ፐንግያ አꬍያ ሳኣ ጎምፓ ልኬዳ፤ ኡባና 10 ዋꬋ ግዴዳ። ፐንገቱዋፐ ግዱዋን ደእያ ሎሱ 13 ዋꬋ። 12 እት እት ፐንግያ ናግያዋንቱ ክፍልያ ስንꬃን ደእያ ግምቢያ ጌሳይ እት ዋꬋ፥ ጎምፓይካ እት ዋꬋ ግዴዳ ጎዳይ ደኤ፤ ናግያዋንቱ ክፍለቱ ላኡ ባጋናካ ኡሱፑን ኡሱፑን ዋꬋ።

13 ሀፍንꬃን ደእያ ናግያዋንቱ ክፍለቱዋ ጉየ ጋጻፐ ሄፍንꬃን ደእያ ናግያዋንቱ ክፍለቱዋ ጉየ ጋጻ ጋካናዉ ደእያ ሳኣ ልክና 25 ዋꬋ ግዴዳ። 14 ሄ ብታኒ ዳባባ ጼልያ ዉርሰꬃ ክፍልያ ልክና 20 ዋꬋ ግዴዳ። 15 ፐንግያ ገልያ ሳፐ ቢደ፥ ህን ዉርሰꬃን ደእያ አ ባራንዳ ጋካናዉ ደእያ አዱሳተꬃይ 50 ዋꬋ። 16 ክፍለቱዋ ኡባን ካረ ባጋ ጼልያ ጉꬃ ጉꬃ ማስኮተቱ ደኢኖ፤ ቃይ ክፍለቱዋፐ ግዱዋን ደእያ ጎዳዉካ ማስኮተቱ ደኢኖ። ያነ ሃነ ሻክያ ጎዳቱዋ ቦላን ዛምባ ምስሊ መት ኡቴዳ።

ካረ ዳባባ

17 ሄዋፐ ጉይያን፥ ሄ ብታኒ ታና ካረ ዳባባኮ አፌዳ። ሄዋን ታን ዳባባ ዩሹዋን ሹቻ ሂጸቴዳ ባሱዋነ ሄ ባሱዋ ዩሹዋን ኬጸቴዳ ሀታሙ ክፍለቱዋ በኣድ። 18 ሹቻይ ሂጸቴዳ ባሱ ዳባባ ዩሹዋ ኡባ ጋኬዳ፤ ሄዌ ካረ ዳባባይ ግዶ ዳባባፐ ዝቄ። 19 ግዶ ዳባባኮ ጋꬅያ፥ ꬎቃን ኦሰቴዳ፥ ድርሳ ፐንጊ ደኤ። ሄ ብታኒ ላኡ ፐንገቱዋፐ ግዱዋን ደእያ ሳኣ ልክና ሁጲሳ ባጋነ ገድሳ ባጋ ጎምፓይ 100 ዋꬋ ግዴዳ።

ሁጲሳ ፐንግያ

20 ሄዋፐ ጉይያን፥ ሄ ብታኒ ታና ሁጲሳ ባጋ አፌዳ። ሁጲሳ ባጋ ጼልያ ድርሳ ፐንግያ ጉታራነ ጎምፓ እ ልኬዳ። ሄ ድርሳ ፐንጊ ካረ ዳባባኮ ጋꬅያዋ። 21 ሎሱዋፐ ኡሸቻነ ሀድርሳ ባጋና ደእያ ሄዙ ሄዙ ናግያዋንቱ ክፍለቱ፥ ኡንቱንቱፐ ግዱዋን ደእያ ጎዳቱነ አ ባራንዳይ ኮይሮ አዋይ ዶልያ ፐንግያ ባጋን ልኬዳዋንቱና ብጸ ላገ ግዴድኖ። ድርሳ ፐንግያ ጉታራይ ኡባና 50 ዋꬋ፤ ጎምፓይካ 25 ዋꬋ። 22 ባራንዳይ፥ ማስኮተቱነ መቴዳ ዛምባ ምስሊ ካሰ አዋይ ዶልያ ፐንግያ ባጋን በኤዳዋንቱና እት ማላ። ያ ጋꬅያ ላፑን ደꬃቱ ደኢኖ። ባራንዳይ ዳባባ ስንꬃን ዉርሰꬃ ባጋና ደኤ። 23 አዋይ ዶልያ ባጋዳን፥ ሀ ሁጲሳ ባጋንካ ግዶ ዳባባዉካ ሀራ ፐንጊ ደኤ። ሄ ብታኒ ሀ ላኡ ድርሳ ፐንገቱዋፐ ግዱዋን ሳኣ ልክና 100 ዋꬋ ግዴዳ።

ገድሳ ፐንግያ

24 ሄዋፐ ስሚደ፥ ሄ ብታኒ ታና ገድሳ ባጋ ድርሳ ፐንገ ካለꬅና ባደ፥ ሄዋን ሀራ ድርሳ ፐንግያ በኣድ። እ አ ልክያ ዎደ፥ ግዶ ግምበቱዋነ ሀራቱዋ ልክና እካ ሀራቱዋ ኬሻ ግዴዳ። 25 ልክያ ሀራቱዋዳን፥ ሀ ድርሳ ፐንግያ ማታን ደእያ ክፍለቶ ኡባዉ ማስኮተቱ ደኢኖ። ድርሳ ፐንግያ አዱሳተꬃይ 50 ዋꬋ፤ ጎምፓይካ 25 ዋꬋ። 26 ያ ጋꬅያ ላፑን ደꬃቱ ደኢኖ። ባራንዳይ ዳባባ ስንꬃን ዉርሰꬃ ባጋና ደኤ። ፐንግያ ቦላ ያ ባጋናነ ሀ ባጋና ዛምባ ምስሊ መት ኡቴዳ። 27 ግዶ ዳባባዉካ ሀራ ፐንጊ ደኤ። ሄ ብታኒ ሀ ላኡ ድርሳ ፐንገቱዋፐ ግዱዋን ደእያ ሳኣ ልክና 100 ዋꬋ ግዴዳ።

ግዶ ዳባባዉ ገድሳ ባጋ ፐንግያ

28 ሄ ብታኒ ታና ገድሳ ድርሳ ፐንግያ ባጋና ህን ግዶ ዳባባኮ አፌዳ። እ ድርሳ ፐንግያ ልክና፥ ሀራ ፐንገቱዋና ልከ ግዴዳ። 29 ሄዎ ናግያዋንቱ ክፍለቱ፥ ጎዳቱነ ባራንዳቱ ኡባይ ሀራ ድርሳ ፐንገቱዋና እት ማላ። ሄ ድርሳ ፐንግያ ዩሹዋን ክፍለቱዋ ኡባዉ ማስኮተቱ ደኢኖ። ሀ ፐንግያ አዱሳተꬃይ 50 ዋꬋ፤ ጎምፓይካ 25 ዋꬋ። 30 አ ዩሹዋን ባራንዳቱ ደኢኖ፤ ኡንቱንቱ አዱሳተꬃይ 25 ዋꬋ፤ ጎምፓይካ 5 ዋꬋ። 31 ሄ ባራንዳቱ ካረ ባጋ ዳባባ ጼሊኖ። ፐንግያ ቦላ ያ ባጋናነ ሀ ባጋና ዛምባ ምስሊ መት ኡቴዳ። ያ ጋꬅያ ሆስፑን ደꬃቱ ደኢኖ።

ግዶ ዳባባዉ አዋይ ዶልያ ባጋ ፐንግያ

32 ሄ ብታኒ ታና አዋይ ዶልያ ባጋ ድርሳ ፐንግያና ህን ግዶ ዳባባኮ አፌዳ። እ ሄ ድርሳ ፐንግያ ልክና፥ ሀራ ፐንገቱዋና ልከ ግዴዳ። 33 ናግያዋንቱ ክፍለቱ፥ ጎዳቱነ ባራንዳይ ኡባይ ሀራ ድርሳ ፐንገቱዋና እት ማላ። ሄ ድርሳ ፐንግያ ዩሹዋን ደእያ ክፍለቱዋ ኡባዉ ማስኮተቱ ደኢኖ። ሄ ፐንግያ አዱሳተꬃይ 50 ዋꬋ፤ ጎምፓይካ 25 ዋꬋ። 34 ባራንዳይ ካረ ባጋ ዳባባ ጼሌ። ፐንግያ ቦላ ያ ባጋናነ ሀ ባጋና ዛምባ ምስሊ መት ኡቴዳ። ያ ጋꬅያ ሆስፑን ደꬃቱ ደኢኖ።

ግዶ ዳባባዉ ሁጲሳ ባጋ ፐንግያ

35 ሄ ብታኒ ታና ሁጲሳ ባጋ ድርሳ ፐንግያኮ አፌዳ። እ ሄ ድርሳ ፐንግያ ልክና፥ እካ ሀራ ፐንገቱዋና ልከ ግዴዳ። 36 ናግያዋንቱ ክፍለቱ፥ ጎዳቱነ ባራንዳይ ኡባይ ሀራ ድርሳ ፐንገቱዋና እት ማላ። ሄ ድርሳ ፐንግያ ዩሹዋን ማስኮተቱ ደኢኖ። ሄ ፐንግያ አዱሳተꬃይ 50 ዋꬋ፤ ጎምፓይካ 25 ዋꬋ። 37 ባራንዳይ ካረ ባጋ ዳባባ ጼሌ። ፐንግያ ቦላ ያ ባጋናነ ሀ ባጋና ዛምባ ምስሊ መት ኡቴዳ። ያ ጋꬅያ ሆስፑን ደꬃቱ ደኢኖ።

ያርሹዋ ጊግስያ ክፍለቱዋ

38 ካረ ዳባባዉ ሁጲሳ ባጋና፥ ግዶ ድርሳ ፐንግያ ባራንዳና ኦይቀቴዳ፥ ሀራ ክፍሊካ ደኤ። ጹግያ ያርሾ አህያ መህያ አሹ ሜጨትያዌ ሄ ክፍልያና። 39 ሄ ባራንዳን ሀ ባጋና ላኡ ጻርጴዛቱ፥ ያ ባጋናካ ላኡ ጻርጴዛቱ ደኢኖ፤ ጹግያ ያርሾ፥ ናጋራ ያርሾነ ናቁዋ ያርሾ ሹክያ መህያ ኡባይ ሹከትያዌ ሄ ጻርጴዛቱዋ ቦላና። 40 ባራንዳፐ ካረ ባጋና ሁጲሳ ድርሳ ፐንግያ ማታን ላኡ ጻርጴዛቱ ሀ ባጋና፥ ላኡ ጻርጴዛቱ ያ ባጋና ደኢኖ። 41 ሄዋ ድራዉ፥ ያርሾ ሺቄዳ መሂ ሹከትያ ኡባና ሆስፑን ጻርጴዛቱ ደኢኖ፤ ኡንቱንቱፐ ኦይዳቱ ባራንዳን ደኢኖ፤ ኦይዳቱ ቃይ ካረ ዳባባን ደኢኖ። 42 ቃይ ጹግያ ያርሹዋ ዎꬃናዉ ጊግሴዳ፥ ሹቻፐ ማሰቲደ ኦሰቴዳ ኦይዱ ጻርጴዛቱ ደኢኖ። ኡንቱንቶ ጌሳይ እት ዋꬋ፤ አዱሳተꬃይ እት ዋꬋነ ታካ፤ ቃይ ጎምፓይካ እት ዋꬋነ ታካ። ጹግያ ያርሹዋነ ሀራ ያርሾቱዋ ኡባ ሹክያ ሚሻቱ ሄ ጻርጴዛቱዋ ቦላን ኡቲኖ። 43 ኦይዱ ብራꬍያ አዱቂያ ካቂያ ማጋቱ ጎዳ ቦላ ዩይ አꬊደ ꬍሸት ኡቴድኖ። ያርሾ ሺሽያ አሹ ኡባይ ሄ ጻርጴዛቱዋ ቦላ ዎꬌ።

44 ሄዋፐ ጉይያን፥ ሄ ብታኒ ታና ግዶ ዳባባ ገልሴዳ። ሄዋን ፐንገቱ ግዶ ዳባባኮ ዶየትያ ላኡ ክፍለቱ ደኢኖ። ኡንቱንቱፐ እት ክፍሊ ሁጲሳ ድርሳ ፐንግያ ማታና ገድሳ ባጋ ጼሌ፤ ላኤንꬁ ቃይ ገድሳ ድርሳ ፐንግያ ማታና ሁጲሳ ባጋ ጼሌ። 45 ሄ ብታኒ ታና ሀዋዳን ያጌዳ፤ “ገድሳ ባጋ ጼልያ ክፍሊ ጌሻ ጎልያን ኦꬅያ ቄሳቱ ዋ። 46 ሁጲሳ ባጋ ጼልያ ክፍሊ ቃይ ያርሽያሳን ኦꬅያ ቄሳቱ ዋ። ቄሳቱ ኡባይ ጻዶቃ ያራፐ የለቴዳ ሌዋቱዋ፤ መꬍና ጎዳኮ ሺቂደ፥ አስ ኦꬃናዉ በሲኖ ጌተቴዳዌ ኡንቱንቱ ጻላላ” ያጌዳ።

ግዶ ዳባባነ ጌሻ ጎልያ

47 ሄ ብታኒ ዳባባ ልክና አዱሳተꬃይ 100 ዋꬋ፥ ጎምፓይካ 100 ዋꬋ ግዴዳ። ዳባባን ጌሻ ጎልያፐ ስንꬃ ባጋና እት ያርሽያሳይ ደኤ። 48 ሄዋፐ ጉይያን፥ እ ታና ጌሻ ጎልያ ባራንዳ አፌዳ። ባራንዳ ገልያ ቆስለꬃ ልክና ጌሳይ 5 ዋꬋ፤ ጎምፓይካ 14 ዋꬋ። ሀድርሳናነ ኡሸቻና ደእያ ጎዳቱዋ ኦርዶተꬃይ ሄዙ ሄዙ ዋꬋ ግዴዳ። 49 ባራንዳ አዱሳተꬃይ 20 ዋꬋ፤ ጎምፓይካ 12 ዋꬋ። ያ ጋꬅያ 10 ደꬃቱ ደኢኖ። ገልያሳን ኡሸቻናነ ሀድርሳና ኤቄዳ ላኡ ቱቀቱ ደኢኖ።

41

1 ሄዋፐ ስሚደ፥ ሄ ብታኒ ታና ጌሻ ጎልያን ደእያ ጌሻ ሳኣ ገልሴዳ። ሄ ጌሻ ሳኣ ጎዳ ኦርዶተꬃ ልክና 6 ዋꬋ ግዴዳ። 2 ፐንግያ ጎምፓይ ቃይ 10 ዋꬋ ግዴዳ። ሀድርሳናነ ኡሸቻና ደእያ ጎዳቱዋ ጎምፓይ እቼሹ እቼሹ ዋꬋ። ቃይ እ ጌሻ ሳኣ ልክና 40 ዋꬋ፥ ጎምፓይካ 20 ዋꬋ ግዴዳ።

3 ሄዋፐ ጉይያን፥ ቆልኦ ገሌዳ። ሄ ገልያ ፐንግያ ጎዳ ኦርዶተꬃ ልክና 2 ዋꬋ ግዴዳ። ፐንግያ ጎምፓይ 6 ዋꬋ ግዴዳ፤ ሀድርሳናነ ኡሸቻና ደእያ ጎዳቱዋ አኮተꬃይ ላፑን ላፑን ዋꬋ። 4 ቃይ እ ቆልኡዋ ልክና አዱሳተꬃይ 20 ዋꬋ፥ ጎምፓይካ 20 ዋꬋ ግዴዳ። ሄዋፐ ጉይያን እ ታና፥ “ሀዌ ኡባፐ አꬍያ ጌሻ ሳኣ” ያጌዳ።

ጌሻ ጎልያ ዩሹዋን ኬጸቴዳ ክፍለቱዋ

5 ሄ ብታኒ ጌሻ ጎልያ ጎዳ ልክና ኦርዶተꬃይ 6 ዋꬋ ግዴዳ። ሄ ጎዳና ኦይቀቲደ፥ ጌሻ ጎልያ ዩሹዋን ኬጸቴዳ ኦይዱ ኦይዱ ዋꬋ አክያ ዳሮ ክፍለቱ ደኢኖ። 6 ሄ ክፍለቱ እቱ እቱዋ ቦላ ኬጸቴዳ ሄዙ ፖቀ ግድሽና፥ እት እት ፖቅያዉ ሀታሙ ክፍለቱ ደኢኖ። ዞንጎልስ የግያ ምꬃይ ጌሻ ሳኣ ግዶ ገለና ማላ፥ ኮይሮ ጎዳና ኦይሰꬂደ፥ ሀራ ሹቻ ዎꬄድኖ። 7 ሄ ሹቻይ ጋርሳ ዉርሰꬃ ፖቅያን ኦርዴዳ ድራዉነ ፑደ ሺቂደ ሌእያ ድራዉ፥ ክፍለቱካ ፑደ ሺቅያ ዎደ፥ አክ አኪደ ቢኖ። ኮይሮ ዉይግያፐ ግዶ ፖቅያና አꬊደ፥ ክል ዉርሰꬃ ፖቅያ ጋካናዉ አፍያ ደꬃቱ ደኢኖ።

8 ታን ጌሻ ጎልያ ዩሹዋን ꬎቁ ጌዳ ባሱ ደእያዋ በኣድ። አ ዩሹዋን ደእያ ክፍለቱ ሄ ባሱዋ ቦላን ኬጸቴድኖ፤ ሄ ባሱ ግዶ ዳባባፐ 6 ዋꬋ ꬎቄ። 9-11 ሄ ክፍለቱዋ ካረ ባጋ ጎዳ ኦርዶተꬃይ 5 ዋꬋ። ክፍለቱዋ ገልያ ላኡ ፐንገቱ፥ እቱ ሁጲሳ ባጋና፥ እቱ ቃይ ገድሳ ባጋና ደኢኖ፤ ቃይ ሄ ክፍለቱዋ ዩሹዋን ደእያ ባሱዋ አኮተꬃይ 5 ዋꬋ። ጌሻ ጎልያ ባሱዋፐነ ግዶ ዳባባን ደእያ ክፍለቱዋፐ ግዱዋን ደእያ መላ ሳአይ 20 ዋꬋ።

አዋይ ዉልያ ባጋና ኬጸቴዳ ጎልያ

12 ጌሻ ጎልያፐ አዋይ ዉልያ ባጋና ደእያ መላ ሳኣፐ ሄፍንꬃ ባጋና እት ጎሊ ደኤ። ሄ ጎልያ 90 ዋꬋ፤ ጎምፓይካ 70 ዋꬋ። ሄ ጎልያ ጎዳይ 5 ዋꬋ ኦርዳ።

ጌሻ ጎሊ ልከቴዳ

13 ሄ ብታኒ ጌሻ ጎልያ ካረ ባጋ ልክና አዱሳተꬃይ 100 ዋꬋ። ጌሻ ጎልያ ዞክሳፐ ቢደ፥ ህን አዋይ ዉልያ ባጋ ጎልያ ዞክሳ ጋካናዉ ሳኣ ልክና፥ 100 ዋꬋ ግዴዳ። 14 አዋይ ዶልያ ባጋና ደእያ ጌሻ ጎልያ ጎምፓይ ላኡ መላ ሳአቱዋ ጉጂደ ልክና፥ 100 ዋꬋ አኬ። 15 ላኡ ባጋናካ ደእያ አꬍያ ሳአቱዋ ጉጂደ፥ አዋይ ዉልያ ባጋና ደእያ ጎልያ ልክና 100 ዋꬋ ግዴዳ።

ጌሻ ጎልያዉ ግዶ ኦሶቱዋ

ጌሻ ጎልያ ጌሻ ሳአይ፥ አ ቆልኡነ አ ባራንዳይ 16 ዉይግያፐ ቢደ፥ ማስኮተቱዋ ጋካናዉ፥ ምꬃን ሌጸት ኡቴዳ፤ ማስኮተቱካ ምꬃን ሌጸት ኡቴድኖ። 17-18 ጌሻ ጎልያዉ ሶ ባጋ ክፍለቱዋ ጎዳይ ፐንገቱዋፐ ቦላዉ አꬋና ጋካናዉ፥ ዛምባቱዋነ ክሩበቱዋ ምስለቱዋን አሌቀት ኡቴዳ፤ ክፍልያን ዩይ አꬋናዉካ ዛምባ ምስሊነ ክሩብያ ምስሊ ዋላካን መት ኡቴዳ። ክሩበቶ ኡባዉ ላኡ ላኡ ሶምኢ ደኤ። 19 እት ባጋና አሳ ሶምኡዋ ማላትያዌ ዛምባ ምስልያኮ ጼሌ፤ ቃይ ሀራ ባጋና ጋሙዋ ሶምኡዋ ማላትያዌ ዛምባ ምስልያኮ ጼሌ። 20 ዉይግያፐ ደንድ ቢደ፥ ፐንገቱዋፐ ቦላ ባጋን ደእያ ሳኣ ጋካናዉ፥ ጎዳ ዩሹዋ ኡባይ ሄዋዳን አሌቀቴዳ። 21 ጌሻ ጎልያ ፐንገ ቆስለꬃቱ ኡባይ ኦይዱ ማረ ግዲደ ማሰቴዳዋንታ፤ ኡንቱንቱ ኡባይካ እት ልከ።

ምꬃፐ መꬌዳ ያርሽያ ሳ

ኡባፐ አꬌዳ ጌሻ ሳኣ ገልያሳ ስንꬃን 22 ምꬃፐ መቴዳ ያርሽያ ሳ ማላትያዌ ቤቴ። እካ ኦይዱ ማረ ግዲደ፥ አዱሳተꬃይ ጎምፓይካ ቃራ፤ ኡንቱንቱ ላኡካ ላኡ ላኡ ዋꬋ፤ አዉ ጌሳይ ቃይ ሄዙ ዋꬋ። ማዛናቱዋ ቱሳቱ፥ ገደቱነ ምይያና ደእያ ሳንቃቱ ኡባይካ ምꬃፐ ኦሰቴዳዋንታ። ሄ ብታኒ ታና፥ “ሀዌ መꬍና ጎዳ ስንꬃን ደእያ ጻርጴዛ” ያጌዳ።

ጌሻ ጎልያ ፐንገቱዋ

23 ጌሻ ሳአዉ እት ፐንጊ ደኤ፤ ቃይ ኡባፐ አꬌዳ ጌሻ ሳአዉ እት ፐንጊ ደኤ። 24 እት እት ፐንግያዉ ግዱዋን ዳኮቲደ ዶየትያ ላኡ ሳንቃቱ ደኢኖ። 25 ጌሻ ሳኣ ጎዳቱዋ ቦላ መቴዳዋዳን፥ ፐንገቱዋ ሳንቃቱዋ ቦላካ ክሩበቱዋነ ዛምባቱዋ ምስሊ መት ኡቴዳ። ባራንዳፐ ቦላ ባጋና ስንꬃና ደእያ ሳንቃ ካራይ ምꬃፐ ኦሰቴዳዋ። 26 ሄ ባራንዳ ጎዳቱዋ ምይያን ማስኮተቱ ደኢኖ። ላኡ ባጋ ጎዳቱካ ዛምባ ምስልያን አሌቀቴድኖ። ሀድርሳ ባጋናነ ኡሸቻ ባጋና ደእያ ደꬃ ክፍለቶ ካሜዳ ካራይ ደኤ።

42

ጌሻ ጎልያ ማታን ኬጸቴዳ ላኡ ጎለቱዋ

1 ሄዋፐ ጉይያን፥ ሄ ብታኒ ታና ሁጲሳ ባጋ ፐንግያና ካረ ዳባባ ካለꬂደ ጌሻ ጎልያ ግዶ ዳባባ ግምቢያና ኦይቀቴዳ ጎልያኮ፥ ታና አሄዳ። 2 ሄ ጎልያ ፐንጊ ፑደ ባጋ ስሚደ፥ ሄ ጎሊ 100 ዋꬋ አዱሳነ 50 ዋꬋ አኮ። 3 ግዶ ዳባባፐ ላታሙ ዋꬋ ሃኪደ፥ ቃይ ስንꬃ ባጋና ካረ ዳባባን ደእያ ሂጸቴዳ ሹቻፐ ስንꬃ ባጋና እቱ እቱዋና ጼለትያ ሄዙ ደꬃይ ደእያ ፖቂ ደኤ። 4 ሄ ክፍለቱዋ ፐንገቱ ሁጲሳ ጼሊኖ። ኡንቱንቱፐ ስንꬃ ባጋና 10 ዋꬋ አኮነ 100 ዋꬋ አዱሳ ግዴዳ፥ ግዱዋና አꬅያ ኦጊ ደኤ። 5 ሄ ጎልያ ቦላ ሄዘንꬆ ፖቂ ላኤንꬁዋፐ ጹሜ፤ ላኤንꬁ ቃይ ኮይሩዋፐ ጹሜ። ጋሶታይካ ኡንቱንቱ እቱ እቱዋፐ ጉየ ሺቅ ሺቂደ ግምበቴዳ ድራሳ። 6 ቃይ ኡንቱንቱ ሄዙ ፖቅያን ደእያ ክፍለቱ ቆሞዋንቱፐ ጋርሳዋንቱነ ግዶ ዛዋን ደእያ ክፍለቱ ጹምያ ድራዉ ካረ ዳባባን ደእያ ሀራ ጎለቱዋዳን፥ ኡንቱንቶ ቱሳይ ባዋ። 7 ሄ ክፍለቱዋፐ ስንꬃ ባጋና፥ 50 ዋꬋ አዱቂያ ካረ ዳባባ ባጋና ደእያ እት ግምቢ ደኤ። 8 ካረ ዳባባ ባጋና ደእያ ክፍለቱዋ አዱሳተꬃይ 50 ዋꬋ አዱቂያዋ ግድሽን ጌሻ ጎልያ ስንꬃን ደእያ ክፍልያ አዱሳተꬃይ 100 ዋꬋ። 9 ካረ ዳባባፐ ሶ ገልያ ዎደ አዋይ ዶልያ ባጋና ጋርሳ ክፍለቱዋ ገልያ ፐንጊ ደኤ።

10 ሄዋዳንካ፥ ጌሻ ጎልያፐ ገድሳ ባጋና ካረ ዳባባ ግምቢያ ካሊደ ጌሻ ጎልያ ዳባባና ኦይቀቴዳነ ካረ ዳባባኮ ጼልያ ሀራ ክፍለቱ ደኢኖ። 11 ሄ ጎልያ ክፍለቱዋ ስንꬃን አሳይ ሀመትያ ኦጊ ደኤ። ሄ ጎሊ ሁጲሳ ባጋን ደእያ ጎልያና እት ማላ፤ አዱሳተꬃይ፥ አኮተꬃይ፥ ክፍለቱነ ፐንገቱ ኡባይ እት ማላ። 12 ድርሳ ግምቢ ዉርያ አዋይ ዶልያ ባጋ ጋጻፐ ዶሚደ ግምቢ ዶምያ ገድሳ ባጋና ደእያ ክፍለቱዋ ገልያ ፐንጊ ደኤ።

13 ሄዋፐ ጉይያን፥ ሄ ብታኒ ታና ሀዋዳን ያጌዳ፤ “ሀዋንቱ ክፍለቱ፥ ሁጲሳናነ ገድሳና ጌሻ ጎልያ ካረ ዳባባኮ ጼልያዋንቱ ቄሳቱ ዋ ክፍለቱዋ። ኡንቱንቱ ግዶን መꬍና ጎዳ ስንꬃን ኦꬅያ ቄሳቱ ኡባፐ አꬌዳ ጌሻ ቁማ ማና። ሄ ክፍለቱ ጌሻ ግዴዳ ድራዉ፥ ኡባፐ አꬌዳ ጌሻ እሞታ፥ ሄዋንቱነ ካꬃ ያርሹዋ፥ ናጋራ ያርሹዋነ ናቁዋ ያርሹዋ ኡባ፥ ኡንቱንቱ ሄዋን ዎꬃና። 14 ጌሻ ጎልያ ገሌዳ ቄሳቱ ካረ ዳባባ ከስያ ዎደ፥ ጾሳዉ ኦꬅያ ዎደ ማዬዳ ጌሻ ማዩዋ ከሲደ፥ ሄ ክፍለቱዋን ዎናን ከስክኖ። አያዉ ጎፐ፥ ማዮቱ ጌሻ። ኡንቱንቱ ካረ አሳኮ ከሲደ፥ ካሰ ማይያ ሀራ ማዮቱዋ ማዪደ ከሳናዉ ኮሼ” ያጌዳ።

ጌሻ ጎልያ ዩሹዋ ልክያ

15 ሄ ብታኒ ጌሻ ጎልያ ጋርሳ ዳባባን ደእያ ኬꬃቱዋ ልኪ ዉርሲደ፥ አዋይ ዶልያ ባጋ ጼልያ ድርሳ ፐንግያና ታና ካረ ከሴዳ። ጌሻ ጎልያ ዩሽ አꬂደ ልኬዳ። 16 ጻምኣ አኪደ፥ አዋይ ዶልያ ባጋ ልክና፥ 500 ዋꬋ ግዴዳ። 17 ስሚደ ሁጲሳ ባጋ ሄ ጋትማን ልክና 500 ዋꬋ ግዴዳ። 18 ስሚደ ገድሳ ባጋ ልክና 500 ዋꬋ ግዴዳ። 19 ስሚደካ አዋይ ዉልያ ባጋ ልኬዳ፤ እካ 500 ዋꬋ ግዴዳ። 20 ሄዋዳን ኦꬂደ፥ እ ኦይዱ ባጋቱዋካ ልኬዳ። አ ዩሹዋን 500 ዋꬋ አዱቂደ፥ 500 ዋꬋ አክያ ድርሳ ግምቢ ደኤ። ሄ ግምቢ ጌሻ ሳኣ የንኮ ጮ ሳኣፐ ሻካናሳ።

43

ጾሳ ቦንቹ ጌሻ ጎልያ ስሜዳ

1 ሄዋፐ ጉይያን፥ ሄ ብታኒ ታና አዋይ ዶልያ ባጋ ጼልያ ፐንግያኮ አሄዳ። 2 ታን እስራኤልያ ጾሳ ቦንቹ አዋይ ዶልያ ባጋፐ ይያዋ በኣድ። አ ዩሳ ኮሻይ ዳሮ ሃꬃ ኩንꬁዋ ጉንꬃ ማላ፤ ቃይ ቢታይካ አ ቦንቹዋን ፖኤዳ። * 3 በኤዳ ሳጻይ ካሰ ጾሳይ የሩሳላመ ካታማ ꬋይሳናዉ ዬዳ ዎደ በኤዳ ሳፃ ማላቴ፤ ቃይ ኮባራ ሻፋ ማታን ታን በኤዳ ሳጻካ ማላቴ። ሄዋ በኣደ፥ ታን ታ ሶምኡዋ ቢታ ጋꬃደ ጉፋናድ። 4 መꬍና ጎዳ ቦንቹ አዋይ ዶልያ ባጋ ጼልያ ፐንግያና ጌሻ ጎልያ ግዶ ገሌዳ። 5 ሄ ዎደ ጾሳ አያናይ ታና ፑደ ደንꬂደ፥ ግዶ ዳባባ ገልሴዳ፤ በአ! መꬍና ጎዳ ቦንቹ ጌሻ ጎልያ ኩሜዳ።

6 ሄዋን ሄ ብታኒ ታ ምይያን ኤቂደእሽን፥ እቱ ጌሻ ጎልያ ግዶፐ ታዉ ሃሳይሽን ስሳድ። 7 እ ሀዋዳን ያጌዳ፤ “ላ አሳ ናአዉ፥ ሀዌ ታ አራታ ሳነ ታ ገዲ የꬍያ ሳኣ። ታን እስራኤልያ አሳ ግዶን መꬍናዉ ደአና። ሀዋፐ ስንꬃዉ እስራኤልያ አሳ ግድና፥ ኡንቱንቱ ካተቱዋ ግድና፥ ሀራ ጾሳቶ ጎይንያዋን፥ ዎይ ሸምፑ ባይና ባረንቱ ካተቱዋ ሀዉልትያዉ ጎይንያዋን ታ ጌሻ ሱንꬃ ቱንስክኖ። 8 ዋቲደ ጎፐ፥ እት ጎዳ ጻላላይ ታናነ ኡንቱንታነ ሻክና፥ ባረንቱ ፐንግያ ታዋ ምይያን፥ ባረንቱ ፐንገ ምꬃካ ታዋ ምይያን ኤሴድኖ። ባረንቱ ሸነይያ ኦሱዋን ታ ጌሻ ሱንꬃ ቱንሴድኖ። ሄዋ ድራዉ፥ ታን ታ ሀንቁዋን ኡንቱንታ ꬋይሳድ። 9 ሀእ ስም ሀራ ጾሳቶ ጎይንያዋ አግኖ፤ ባረንቱ ካተቱዋ ሀዉልትያ ጎይንያዋ ታ ማታፐ ድግኖ። ያቶፐ፥ ታን ኡንቱንቱ ግዶን መꬍናዉ ደአና።

10 “ላ አሳ ናአዉ፥ ታን ኔና በሴዳ ጌሻ ጎልያባ እስራኤልያ አሳዉ ኦዳ፤ ኡንቱንቱ ባረንቱ ኦꬄዳ ናጋራን ዬላታና ማላ፥ አ መꬋባነ እ ኬጸቴዳ ማራ ኡንቱንቶ ኦዳ። 11 ኡንቱንቱ ባረንቱ ኦꬄዳባን ዬላትያዋንታ ግዶፐ፥ ጌሻ ጎልያ ማላ፥ እ ኬጸቴዳ ማራ፥ ከስያ ሳአቱዋ፥ ገልያ ሳአቱዋነ አ ኩመንꬃ ምስልያ ኡንቱንቶ ቆንጭሳ። ሄዋዳንካ ቃይ፥ አ ዎጋ ኡባነ አ ህግያ ኡባ ኡንቱንታ ኤርሳ። ቃይካ ሄ ጎሊ ዎት ኬጸቴደንቶነ ኡንቱንቱ አ ዎጋ ኡባነ ህግያ ኡባ ናጋናዉነ ፖላናዉ ዳንዳያና ማላ፥ ኔን ኡንቱንቱ ጼልሽን ጻፋ።

12 “ጌሻ ጎልያ ህጊ ሀዋ: ጌሻ ጎሊ ኬጸቴዳ ደርያ ሁጲነ አ ዩሹዋን ደእያ ሄራይ ኡባይ ኡባፐ አꬌዳ ጌሻ ግዳናዋ። ኤ፥ ጌሻ ጎልያ ህጊ ሀዋ።

ያርሽያ ሳአ

13 “ያርሽያሳይ ካሰ ጌሻ ጎልያ ልክያዳንካ፥ እት ዋꬋ ቦላ ኦይዱ ብራቱዋ ጉጄዳ፥ አዱሳ ዋꬋን ልከቴዳ። ያርሽያ ሳአ ባሱዋ ዩሹዋን እት ዋꬋ ዝቂያነ እት ዋꬋ አክያ ኦላይ ደኤ፤ ሄ ኦላዉ ካረ ባጋ ደꬃይ እት ታካꬍያ ꬎቄ። ያርሽያ ሳአ ጌሳይ ሀዋ ማላ:* 14 ባሱዋፐ ቢደ፥ ኮይሮ ደꬃ ጋካናዉ 2 ዋꬋ፤ ላኤንꬆ ደꬃይ እት ዋꬋ ያርሽያ ሳኣኮ ሺቅ ዶሚደ፥ 4 ዋꬋ ꬎቄ፤ ቃይካ እት ዋꬋ ያርሽያ ሳኮ ሺቂደ፥ 15 ያርሹ ጹገትያ ጮጪ ደእያ ሄዘንꬆ ደꬃይ 4 ዋꬋ ꬎቄ። እ ኦይዱ ምዛና ግዲደ፥ ኦይዱ ማርያንካ እት እት ካጪ ደኤ። 16 ያርሹዋ ጹግያ ጮጪ ኦይዱ ሚዛናን ግዲደ፥ 12 ዋꬋ፥ ጎምፓይካ 12 ዋꬋ። 17 ላኤንꬆ ደꬃይካ ሄዋ ማላ ኦይዱ ምዛና ግዲደ፥ 14 ዋꬋ፥ ጎምፓይካ 14 ዋꬋ። ሄ ደꬃዉ ካረ ባጋ ጋጻይ እት ታካ ꬎቄ። ዩሹዋ ኡባን እት ዋꬋ ግዴዳ ኦላይ ደኤ። ያርሽያ ሳ ፑደ አፍያ ደꬃቱ አዋይ ዶልያ ባጋን ደኢኖ” ያጌዳ።

18 ቃይካ እ ታና ሀዋዳን ያጌዳ፤ “ላ አሳ ናአዉ፥ ኡባ ሞድያ መꬍና ጎዳይ ሀዋዳን ያጌ፤ ‘ያርሽያ ሳአ ዎጋይ ሀዋ። ጹግያ ያርሹዋ ያርሻናዉነ ሱꬃ ፑሻካዉ፥ ያርሽያ ሳአ ግምቢደ ፖልያ ጋላስ፥ 19 ታኮ ሺቂደ፥ ታዉ ኦꬅያ ጻዶቃ ያራፐ የለቴዳ ሌዊያ ዛረ ቄሳቶ ናጋራ ያርሹዋ ኦꬃደ፥ እት ኮሩማ እማ። ኡባ ሞድያ መꬍና ጎዳይ ሀዋ ኦዳይ። 20 ኔን ሄ ሱꬃፐ አካደ፥ ኦይዱ ካጨቱዋ፥ ላኤንꬆ ደꬃ ኦይዱ ሚዛናነ ሄ ደꬃዉ ጋጻ ኦካ። ሄዋዳን ኦꬃደ፥ ያርሽያ ሳአ ቱናተꬃፐ ጌሻ። 21 ቃይ ናጋራ ያርሾ እመቴዳ ሄ ኮሩማ አካደ፥ ጌሻ ጎልያዋ ግዲደ፥ ጌሻ ሳኣፐ ካረ ባጋና አዉ አዛዘቴዳ ሳኣን ጹጋ።

22 “ ‘ዎንተꬃ ጋላስ ትላ ቦላና ደእያ እት ዴሻ ኦርግያ አካደ፥ ናጋራ ያርሾ ያርሻ። ካሰ ኮሩማ ሱꬃን ጌሼዳዋዳን፥ ሄ ዴሻ ኦርግያ ሱꬃን ያርሽያ ሳአ ጌሻ። 23 ጌሽያዋ ፖላደ፥ ትላ ቦላና ደእያ እት ኮሩማነ ትላ ቦላና ደእያ እት ዶርሳ ኦርግያ አካደ፥ 24 ላኡዋካ መꬍና ጎዳ ስንꬃ ሺሻ። ያቶፐ ቄሳቱ ኡንቱንቱ ቦላ ማጽንያ ቆሊደ፥ መꬍና ጎዳዉ ጹግያ ያርሹዋ ኦꬂደ ያርሽኖ።

25 “ ‘ላፑን ጋላሳ ኩመንꬃ፥ ሀች ሀች እት ዴሻ ኮልያ ናጋራ ያርሾ፥ ቃይ ትላ ቦላና ደእያ እት ኮሩማነ ትላ ቦላና ደእያ እት ዶርሳ ኦርግያ ሺሻ። 26 ቄሳቱ ላፑን ጋላሳ ኩመንꬃ ያርሽያ ሳአ ቱናተꬃፐ ጌሽኖ። ያቲደ ጾሳዉ አ ዱማይኖ። 27 ሀ ጋላሳቱ ዉርያ ዎደ፥ ሆስፑንꬃ ጋላሳፐ ዶሚደ፥ ቄሳቱ ህንተ ጹግያ ያርሹዋነ ህንተ እትፐተꬃ ያርሹዋ ያርሽያ ሳአ ቦላን ያርሽኖ። ሄ ዎደ ታን ህንተናን ናሸታና። ታን ኡባ ሞድያ መꬍና ጎዳይ ሀዋ ኦዳይ’ ያጌ” ያጌዳ። *

44

አዋይ ዶልያ ፐንግያ ዎጋ

1 ሄዋፐ ጉይያን፥ ሄ ብታኒ ታና ጉየ ዛሪደ፥ ጌሻ ጎልያዉ አዋይ ዶልያ ባጋና ደእያ ካረ ባጋ ድርሳ ፐንግያኮ አህያ ዎደ፥ ድርሳ ፐንጊ ጎርደት ኡቴዳ። 2 መꬍና ጎዳይ ታና ሀዋዳን ያጌዳ፤ “ሀ ፐንጊ ጎርዱዋን ደእ ባሻናፐ አትና፥ ላኤንꬆ ዶየተና። አሳይካ አናና ገለና፤ አያዉ ጎፐ፥ መꬍና ጎዳይ እስራኤልያ ጾሳይ አናና ገሌዳ። ሄዋ ድራዉ፥ ሄ ፐንጊ ጎርዱዋን ደአና። 3 ግዶፐነ፥ እስራኤልያ ቄስያ ጻላላይ መꬍና ጎዳ ስንꬃን ኡክꬃ ማናዉ ሄዋን ኡታና ዳንዳዬ። ፐንግያ ባራንዳና እ ገላናዉነ ከሳናዉ ዳንዳዬ” ያጌዳ።

ጌሻ ጎልያ ገልያ ዎጋ

4 ሄዋፐ ጉይያን፥ ሄ ብታኒ ታና ሁጲሳ ፐንግያኮ አፍያ ኦግያና አፊደ፥ ጌሻ ጎልያ ስንꬃ ባጋ ጋꬄዳ። ሄዋን ታን ጼልያ ዎደ፥ መꬍና ጎዳ ቦንቹ መꬍና ጎዳ ጎልያ ኩም ኡቴዳዋ በኣድ፤ ሄኮ፥ ታ ሶምኡዋ ቢታ ጋꬃደ ጉፋናድ።

5 ያትና፥ መꬍና ጎዳይ ታና ሀዋዳን ያጌዳ፤ “ላ አሳ ናአዉ፥ መꬍና ጎዳ ጌሻ ጎልያ ዎጋቱዋ ኡባነ አ ህገቱዋ ኡባ ጼልያዋን ታን ነዉ ኦድያዋ ነ ሀይꬃን ሎይꬃደ ስሳ፤ ነ አይፍያንካ ሎይꬃደ ጼላ። ጌሻ ጎልያ ገላናዉነ ከሳናዉ በስያ አሳቱነ በሰና አሳቱ ሀቃዋንተንቶ ሎይꬃደ አኬካ። 6 ማካላንቻ እስራኤልያ አሳዉ ሀዋዳን ያጋደ ኦዳ፤ ‘ኡባ ሞድያ መꬍና ጎዳይ ሀዋዳን ያጌ፤ “ህንተኖ፥ እስራኤልያ አሳቶ፥ ህንተ ኦꬅያ ቱና ኦሱ ኤቆ። 7 ህንተ ታዉ ታ ቁማ፥ ሞꬉዋነ ሱꬃ ያርሹዋ ኦꬂደ ሺሽያ ዎደ፥ ዎዛናይነ አሹ ቃጻረትቤና አላጋ አሳቱዋ ታ ጌሻ ጎልያ ገልሲደ፥ ኡንቱንቱ አ ቱንሳናዳን ኦꬄድታ። ህንተ ቱናተꬃ ኡባ ቦላንካ ጉጂደ፥ ታ ቃላ ጫቁዋ ኮሌድታ። 8 ቃይ ታ ጌሻ ሚሻቱዋ ቦላ አዎተናን እጺደ፥ ታ ጌሻ ጎልያን አላጋቱዋ አዎዬድታ” ያጌ።

9 “ ‘ሄዋ ድራዉ፥ ኡባ ሞድያ መꬍና ጎዳይ ሀዋዳን ያጌ፤ “እስራኤልያ አሳ ግዶን ደእያ አላጋ አሳይ፥ ባረ ዎዛናንነ ባረ አሹዋን ቃጻረትቤናዌ፥ ኦንነ ታ ጌሻ ጎልያ ገሎፖ።

ሌዋቱ አክያ ሙሩዋ

10 “ ‘ “ታፐ ሃኬዳ ሌዋቱ፥ እስራኤልያ አሳይ ታና አጊደ ዎራ ስምና፥ ባረንቱ ኤቃቶ ጎይናናዉ ዎራ ስሜዳዋንቱ፥ ባረንቱ ሙሩዋ አክኖ። 11 ግዶፐነ፥ ኡንቱንቱ ታ ጌሻ ጎልያን ኦሳንቻ ግድኖ፤ ታ ጌሻ ጎልያ ድርሳ ፐንገቱዋ ናግኖ፤ ጌሻ ጎልያ ኦሱዋካ ኦꬅኖ። ኡንቱንቱ ጹግያ ያርሹዋነ አሳይ አህያ ሀራ ያርሹዋ ሹክኖ፤ ቃይ አሳዉ ኦꬃናዉ፥ ኡንቱንቱ አሳኮ ሺቅኖ። 12 ሽን ኡንቱንቱ ካሰ እስራኤልያ አሳ ኤቃቶ ጎይንሴዳ ድራዉነ አሳ ናጋራን ኩንድስያ ꬉበ ግዴዳ ድራዉ፥ ኡንቱንቱ ባረንቱ ናጋራ ሙሩዋ አካናዳን፥ ታን ኩሽያ ደንꬃደ ጫቃድ። ታን ኡባ ሞድያ መꬍና ጎዳይ ሀዋ ኦዳይ። 13 ኡንቱንቱ ቄስያ ግዲደ ኦꬃናዉ ታኮ ሺቆፕኖ፤ ዎይ ታዉ ዱማቴዳ ጌሻባኮነ ኡባፐ አꬌዳ ጌሻባኮ ሺቆፕኖ። ኡንቱንቱ ባረንቱ ኦꬄዳ ቱና ኦሱዋ ድራዉ፥ ዬላ ማይኖ። 14 ግዶፐነ፥ ኡንቱንቱ ጌሻ ጎልያን አዎታናዳንነ አ ግዶን ኦꬃናዉ ደእያ ኦሱዋ ኡባካ ኦꬃናዳን፥ ታን ኡንቱንታ ሱንꬃና።

ቄሳቱ ዋ ዎጋ

15 “ ‘ “ሽን እስራኤልያ አሳይ ታና አጊደ፥ ዎራ ስሜዳ ዎደ፥ ታ ጌሻ ጎልያ ዎጋ አማነቲደ ፖሌዳ፥ ሌዊያ ዛረ ቄሳቱ፥ ጻዶቃ ያራቱ፥ ኡንቱንቱ ታዉ ኦꬃናዉ ታኮ ሺቅኖ። ሞꬉዋነ ሱꬃ ሺሺደ፥ ኡንቱንቱ ታ ስንꬃን ኦꬅኖ። ታን ኡባ ሞድያ መꬍና ጎዳይ ሀዋ ኦዳይ። 16 ታ ጌሻ ጎልያ ኡንቱንቱ ገልኖ፤ ታዉ ኦꬃናዉ ታ ያርሽያ ሳ ኡንቱንቱ ሺቅኖ፤ አዎተꬃካ ኡንቱንቱ ኦይቂኖ። 17 ኡንቱንቱ ጌሻ ጎልያዉ ግዶ ዳባባ ገልያ ዎደ፥ ሊኑዋፐ ዳደቴዳ ማዩዋ ማይኖ፤ ግዶ ዳባባ ፐንገን ዎይ ጌሻ ጎልያ ግዶን ኦꬅያ ዎደ፥ ሱፍያ ማዩዋ ማዮፕኖ። * 18 ኡንቱንቱ ባረንቱ ሁጲያን ላይኑዋ ሻሽያ ጻጽኖ፤ ባረንቱ ጼሳንካ ላይኑዋ ቃንꬃ ሱርያ ዳንጭኖ። ባረንታ ጫዋይያዋ አያነ ማዮፕኖ። 19 አሳይ ደእያ ካረ ዳባባ ኡንቱንቱ ከስያ ዎደ፥ ጌሻ ጎልያን ኦꬂደ ማዬዳ ማዩዋ ቃሪደ፥ ጌሻ ክፍለቱዋን ዎꬅኖ። ሄዌ ꬋዮፐ፥ ኡንቱንቱ ባረንቱ ጌሻ ማዩዋን አሳ ጾሳዉ ጌሻና። *

20 “ ‘ “ቄሳቱ ባረንቱ ሁጲያ ሜደቶፕኖ፥ ዎይ ባረንቱ ብናና አዱሶፕኖ፤ ባረንቱ ሁጲያ ልክያን ቃንጽስኖ። * 21 አይ ቄሲነ ግዶ ዳባባ ገልያ ዎደ፥ ዎይንያ ኤሳ ኡሾፖ። * 22 ኡንቱንቱ አስናይ ሀይቄዳ፥ ዎይ የደቴዳ ማጫ አሳ አኮፕኖ። እስራኤልያ አሳፐ ጌላያቶ አክኖ፤ ዎይ አስናይ ቄስያ ግዲደ ደኢድ ሀይቄዳ ማጫ አሳ አክኖ። *

23 “ ‘ “ቄሳቱ ጾሳዉ ዱማቴዳዋፐነ ዱማተናን ጮ ደእያዋፐ ግዱዋን ደእያ ዱማተꬃ ታ አሳ ታማርስኖ። ቃይ ጌሻፐነ ቱናፐ ግዱዋን ደእያ ዱማተꬃ ኡንቱንቱ በስኖ። * 24 አይ ሞቱ ደንዶፐካ፥ ቄሳቱ ታ ህጊ ኦድያዋዳን ፕርድኖ። ታ ህግያነ ታ ዎጋ ናጊደ፥ ታ ባላቱዋ ቦንችኖ፤ ታ ሳምባታካ ዱማዪደ ቦንችኖ።

25 “ ‘ “ቄሲ ሀይቄዳ አሃኮ ሺቂደ፥ ባረና ቱንሶፖ። ግዶፐነ፥ ሀይቄዳዌ አዉዋ፥ ዎይ አቶ፥ ዎይ የሌዳ አቱማ ናኣ፥ ዎይ ማጫ ናኣ፥ ዎይ እሻ፥ ዎይ አስና ገላቤና ምቻቶ ግዶፐ፥ አሃ ቦቻናዉ ዳንዳዬ። * 26 እ ባረ ቱናተꬃፐ ጌዬዳዋፐ ጉይያን፥ ላፑን ጋላሳ ፓይዲደ ታኮ። ሄዋፐ ጉይያን፥ እ ጌሻ ግዳና። 27 ሄዋፐ ስሚደ፥ ጌሻ ሳኣን ኦꬃናዉ ግዶ ዳባባ ብያ ጋላስ፥ ባረ ናጋራ ያርሹዋ ሺሾ። ታን ኡባ ሞድያ መꬍና ጎዳይ ሀዋ ኦዳይ።

28 “ ‘ “ቄሳቶ ላታይ ባዋ፤ ታን ኡንቱንቶ ላታ። እስራኤልያ ቢታን ኡንቱንቶ አይ ላታነ እሞፕተ፤ ኡንቱንቱ ላታይ ታና። * 29 ኡንቱንቱ ካꬃ ያርሹዋ፥ ናጋራ ያርሹዋነ ናቁዋ ያርሹዋ ሚኖ። እስራኤልያ ቢታን መꬍና ጎዳዉ ዱማዬዳዌ ኡባይ ኡንቱንቱሳ። * 30 ኮይሮ ጋክያ ዱማ ዱማ ካꬃዉ ኮይሮ አይፊነ ህንተ ጾሳዉ እምያ እሞታ ኡባይ ቄሳቱ ዋሳ። ህንተ ጎልያን አንጁ ሸምፓና ማላ፥ ህንተ ꬊልያፐ ኮይሮ ኩሽያ ኡንቱንቶ እምተ። 31 ቄሳቱ ባኩቴዳዋ ዎይ ዶአይ ዎꬌዳዋ ካፉዋ አሹዋ ግድና፥ መህያ አሹዋ ግድና፥ አያነ ሞፕኖ። *

45

መꬍና ጎዳዉ ዱማዬዳ ሳማ

1 “ ‘ “ቢታ ህንተ ላታናዉ ሳማን ሻክያ ዎደ፥ ሄ ቢታፐ እት ሳማ መꬍና ጎዳዉ ዱማዪደ ዎꬅተ። ሄዌካ ታማነ ላኡ ክሎ ሜትረነ ባጋ አዱቂያነ ታሙ ክሎ ሜትረ አክያ ሳኣ ግዶ። ሄ ሳአይ ኡባይካ ጌሻ ሳኣ ግዶ። 2 ሄ ሳኣፐ ኦይዱ ማዛን ቃራ ግዴዳ አዱሳተꬃይ 500 ዋꬋ፥ ጎምፓይካ 500 ዋꬋ ግዴዳ ሳአይ ጌሻ ጎልያሳ ግዶ፤ አ ዩሹዋን 50 ዋꬋ ግዴዳ መላ ሳአይ ደኦ። 3 ሄ ጾሳዉ ዱማዬዳ ሳኣፐ አዱሳተꬃይ ታማነ ላኡ ክሎ ሜትረነ ባጋ፥ ጎምፓይ ቃይ እቼሹ ክሎ ሜትረ ግዴዳ ሳኣ ልካደ ሻካ። ሄዋን ጌሻ ጎሊ፥ እካ፥ ኡባፐ አꬌዳ ጌሻይ ደእያ ጌሻ ጎልያዉ ሳኣ ግዲደ ደኦ። 4 ሄዌ ጌሻ ጎልያ ግዶን መꬍና ጎዳዉ ኦꬃናዉ፥ አኮ ሺቅያ ቄሳቶ ዱማቴዳ ጌሻ ሳኣ ግዶ፤ ቃይ ኡንቱንቱ ባረንቱ ጎልያ ኬጽያ ሳነ ጌሻ ጎልያዉካ ጌሻ ሳኣ ግዶ። 5 ቃይ አትያ ታማነ ላኡ ክሎ ሜትረ ባጋ አዱቂያነ እቼሹ ክሎ ሜትረ ባጋ አክያ ሳአይ ጌሻ ጎልያን ኦꬅያ ሌዋቱዋሳ ላታ ግዶ፤ ኡንቱንቱ ባረንቶ ደእያ ካታማቱዋ ሄዋን ኬጽኖ።

6 “ ‘ “ሄ መꬍና ጎዳዉ ዱማዬዳ ሳኣ ምይያን ታማነ ላኡ ክሎ ሜትረነ ባጋ አዱቂያነ ላኡ ክሎ ሜትረነ ባጋ አክያ ሳአይ ካታማ ኬጻናዉ ደኡዋ፤ ሄ ሳአይ እስራኤልያ አሳዉ ኡባዉ ግዶ።

እስራኤልያ ካፖ እመቴዳ ሳማ

7 “ ‘ “እስራኤልያ ካፖ እመቴዳ ሳማይ ላኡ ባጋናካ ጾሳዉ ዱማዬዳ ሳኣንነ ካታማ ሳኣን ዛዋቴ። እ አዋይ ዉልያ ባጋና ሜድተራነ አባ ጋኬ፤ አዋይ ዶልያ ባጋና እስራኤልያ ቢታ ዛዋ ጋኬ። አዉ እስራኤልያ ዛርያፐ እቱዋ ሳማዳን፥ አዋይ ዉልያ ባጋ ዛዋፐ ቢደ፥ አዋይ ዶልያ ባጋ ዛዋ ጋኬ። 8 ሄ ሳማይ እስራኤልያ ቢታ ካፖ ላታ ጋድያ ግዶ። ሀዋፐ ስንꬃን ታ ካፓቱ ታ አሳ ኡቁኖፕኖ፤ ኡንቱንቱ እስራኤልያ አሳይ ኡባይ ባረ ዛርያን ዛርያን ጋድያ አካናዳን ኦꬅኖ” ያጌ።

ካፑ አዛዘትያ ህግያ

9 “ ‘ኡባ ሞድያ መꬍና ጎዳይ ሀዋዳን ያጌ፤ “ህንተኖ፥ እስራኤልያ ካፓቶ፥ ህንተዉ ሀእ ግዳና! ህንተ ሻቢረꬃነ አሳ ኡቁንያዋ አግተ፤ ሱረ ፕርዳነ ጽሎተꬃ ኦꬅተ። ታ አሳ ኡንቱንቱ ላታ ቢታፐ ꬎቆሊደ የደርስያዋ አግተ። ታን ኡባ ሞድያ መꬍና ጎዳይ ሀዋ ኦዳይ።

10 “ ‘ “ህንተ ኡባዉካ ልከ ሚዛናይነ ቃራ ግዴዳ ማክያባይ ደኦ። * 11 ልክያባቱ ኡባዉ ግዶ ግድያ ጎሞረ * ያግያ ልክያ ሚሻ ግዶ። መላባ ማክያ ኤፋ ግያ ሚሻይ ጎሞረ ኦይቂያዎ ታሙዋፐ እት ኩሽያ ግዶ፤ ቃይ ጉክያዋ ማክያ ባትያ ግያ ሚሻይካ ጎሞርያዉ ታሙዋፐ እት ኩሽያ ግዶ። ሄዋ ግያዌ አፋይነ ባቲ ብጸ ላገ ግያዋ። 12 ጉꬃባ ልክያ ዎደ፥ ህንተ ልክያ ሚሻይ ሳቅለ † ግዶ። ላታሙ ጌራይ እት ሳቅለ ግዶ፤ ቃይ ኡሱፑን ታሙ ሳቅሊ እት ምናነ ግዶ።

13 “ ‘ “ህንተ እሙዋ እሚደ፥ ሀዋዳን እምተ። ህንተ ቆጽ ሺሽያ ዛርጋፐ ኡሱፑን ታሙዋፐ እት ኩሽያ፥ ባንጋፐ ኡሱፑን ታሙዋፐ እት ኩሽያ፥ 14 ቃይ ዎጋራ ዛይትያፐ ጼቱዋፐ እት ኩሽያ እምተ። ሀዋንታ ልክያ ዎደ፥ ኔን ማክያ ሚሻይ ባተ ግዶ። ታሙ ባቲ እት ጎሞረ ዎይ እት ኮረ ግዴ። 15 እስራኤልያ አሳይ ሄምያ ላኡ ላኡ ጼቱ መህያ ዉዲ ደእያዋፐ እት ዉድያፐ እት እት ዶርሳ እምተ። ሄዋንቱ አሳ ናጋራ አቶ ጊሳናዉ፥ ካꬃ ያርሹዋ፥ ጹግያ ያርሹዋነ እትፐተꬃ ያርሾ ግድኖ። ታን ኡባ ሞድያ መꬍና ጎዳይ ሀዋ ኦዳይ። 16 ቢታን ደእያ አሳይ ኡባይ ሀዋ ኡባ እስራኤልያ ካፖ እሞ። 17 ካፑ ኦꬃናዉ በስያ ኦሱ፥ እስራኤልያ አሳይ ቦንችያ ባላቱዋን፥ አግናይ ጼርያ ጋላሳትዋንነ ሳምባታቱዋን ጹግያ ያርሾቶ፥ ካꬃ ያርሾቶነ ኡሻ ያርሾቶ ኮሽያዋ እሞ። እስራኤልያ አሳ ናጋራ አቶ ጊሳናዉ፥ ናጋራ ያርሾቱዋ፥ ካꬃ ያርሾቶ፥ ጹግያ ያርሾቶነ እትፐተꬃ ያርሾቶ ኡባዉ ኮሽያዋ እ እሞ” ያጌ።

18 “ ‘ኡባ ሞድያ መꬍና ጎዳይ ሀዋዳን ያጌ፤ “ኮይሮ አግናን፥ ኮይሮ ጋላስ ትላ ቦላና እት ኮሩማ ጌሻ ጎልያ ጌሻናዉ ሺሻ። 19 ቄሲ ሀ ናጋራ ያርሹዋ ሱꬃፐ አኪደ፥ ጌሻ ጎልያ ፐንግያ ቆስለꬃቱዋ፥ ያርሽያ ሳ ዩሹዋን ደእያ ደꬃዉ ኦይዱ ምዛናዉነ ግዶ ዳባባ አፍያ ድርሳ ፐንግያ ቆስለꬃቱዋ ኦኮ። 20 ኦንነ ቆፐናን ዎይ ኤራና ꬋዪደ ኦꬄዳ ናጋራ አቶ ጊሳናዉ፥ አግናዉ ላፑንꬃ ጋላሳን ሄዋዳንካ ኦꬃ። ያታደ ጌሻ ጎልያ ቱናተꬃፐ ጌሻ።

21 “ ‘ “ኮይሮ አግናን፥ ታማነ ኦይደንꬆ ጋላሳን ፓስጋ ባላ ቦንችተ፤ ቃይ ላፑን ጋላስ ጋካናዉ፥ እርሹ ገልቤና ኡክꬃ ሚተ። * 22 ሄ ኮይሮ ጋላሳን ካፑ ባረ ግሻነ ባረ አሳ ድራዉ ናጋራ ያርሹዋ ኦꬂደ ኮሽያዋ፥ እት ኮሩማ እሞ። 23 ሄ ባላይ ቦንቼትያ ላፑን ጋላሳቱዋን ሀች ሀች ላፑን ኮሩማቱዋነ ላፑን ዶርሳ ኦርገቱዋ ኡባይካ ትላ ቦላና ደእያዋንታ ጹግያ ያርሹዋ ኦꬂደ፥ መꬍና ጎዳዉ ኮሽያዋ እሞ። ሄዋናካ እትፐ ናጋራ ያርሾ ሀች ሀች እት ዴሻ ኦርግያ እሞ። 24 እት እት ኮሩማነ እት እት ዶርሳ ኦርግያ ያርሽያ ዎደ፥ ካꬃ ያርሾ 17 ክሎ ግራመ ዛርጋነ ሄዙ ሊትሮ ዛይትያ እሞ።

25 “ ‘ “ላፑንꬃ አግናን፥ ታማነ እቼሻንꬃ ጋላሳን ዶምያ ላፑን ጋላሳ ባላ ዎድያን ኡባን፥ ናጋራ ያርሹዋ፥ ጹግያ ያርሹዋ፥ ካꬃ ያርሹዋነ ዛይትያ ካሰዋፐ ዱማየናን ካፑ እሞ” ያጌ። *

46

ያርሹዋ ዎጋ

1 “ ‘ኡባ ሞድያ መꬍና ጎዳይ ሀዋዳን ያጌ፤ “ግዶ ዳባባ ገልስያ አዋይ ዶልያ ባጋ ድርሳ ፐንጊ ኦሱዋ ጋላሳቱዋን ኡሱፑናቱዋንካ ጎርደቲደ ጋምኦ፤ ሽን ሳምባታ ጋላስነ አግናይ ጼርያ ጋላስ ዶየቶ። 2 እስራኤልያ አሳ ካፑ ድርሳዉ ፐንገ ባጋ ዳባባፐ ገልያ ባራንዳ ባጋና ገሊደ፥ ድርሳ ፐንገ ምꬃ ማታን ኤቆ። ቄሳቱ እ እሜዳ ጹግያ ያርሹዋነ እትፐተꬃ ያርሹዋ ያርሽኖ። እ ሄዋን ድርሳ ፐንገን ጎይኒደ፥ ስሚደ ካረ ከሶ። ሽን ድርሳ ፐንጊ ኦማርሳናስካ ጎርደቶፖ። 3 ሄ ቢታ አሳይካ ሳምባታንነ አግናይ ጼርያ ዎድያን ግዶ ዳባባ ድርሳ ፐንግያ ገልያሳን፥ መꬍና ጎዳ ስንꬃን ጎይንኖ።

4 “ ‘ “ካፑ ሳምባታ ጋላስ መꬍና ጎዳዉ ጹግያ ያርሹዋ ኦꬂደ፥ ኡሱፑን ዶርሳ ማራቱዋነ እት ዶርሳ ኦርግያ፥ ኡባይካ ትላ ቦላና ደእያዋንታ እሞ። 5 እት ዶርሳ ኦርግያና 17 ክሎ ግራመ ካꬃ ያርሹዋ እሞ። ዶርሳ ማራቱዋና ሺቅያ ካꬃ ያርሹ ካፑ ባረዉ ሺሻናዉ ኮዬዳዋ ኬሻ ግዶ። ቃይ እት እት 17 ክሎ ግራመ ካꬃና ሄዙ ሄዙ ሊትሮ ዛይትያ እሞ።

6 “ ‘ “አግናይ ጼርያ ጋላስ ጋላስ ቃይ እት ኮሩማ፥ ኡሱፑን ዶርሳ ማራቱዋነ እት ዶርሳ ኦርግያ፥ ኡባይካ ትላ ቦላና ደእያዋንታ እሞ። 7 እት እት ኮሩማነ እት እት ዶርሳ ኦርግያ ያርሽያ ዎደ፥ ካꬃ ያርሾ እት እት 17 ክሎ ግራመ ዛርጋነ ሄዙ ሄዙ ሊትሮ ዛይትያ እሞ። ዶርሳ ማራቱዋና ሺቅያ ካꬃ ያርሹ ካፑ ባረዉ ሺሻናዉ ኮዬዳዋ ኬሻ ግዶ። 8 ካፑ ገሊደ፥ ድርሳ ፐንግያ ባራንዳና አꬊደ ገሎ፤ ከሲደካ ሄዋና ከሶ።

9 “ ‘ “ሽን ሄ ቢታ አሳይ ባላ ጋላስ መꬍና ጎዳ ስንꬃን ጎይናናዉ ይያ ዎደ፥ ጎይኖ ሁጲሳ ፐንግያና ገሌዳዋንቱ ገድሳ ፐንግያና ከስኖ፤ ቃይ ገድሳ ፐንግያና ገሌዳዋንቱ ሁጲሳ ፐንግያና ከስኖ። አይ አሳይነ ባረ ስንꬃን ደእያ ፐንግያና ስት ጊደ ከሶፐ አትና፥ ባረ ገሌዳ ሳና ከሶፖ። 10 ኡንቱንቱ ገልያ ዎደ፥ ካፑ ኡንቱንቱና ገሎ፤ ኡንቱንቱ ከስያ ዎደካ፥ ኡንቱንቱና ከሶ።

11 “ ‘ “ናሸቻ ጋላሳትዋንነ ላይꬃ ባላቱዋን እት እት ኮሩማናነ እት እት ዶርሳ ኦርግያና ሺቅያ ካꬃ ያርሹ እት እት 17 ክሎ ግራመ ዛርጋነ ሄዙ ሄዙ ሊትሮ ዛይተ ግዶ። ቃይ ዶርሳ ማራቱዋና ሺቅያ ያርሹ ካፑ ባረዉ ሺሻናዉ ኮዬዳዋ ኬሻ ግዶ። 12 ካፑ ባረ ዶሱዋን እምያ ያርሹዋ፥ ጹግያ ያርሹዋ፥ ዎይ እትፐተꬃ ያርሹዋ መꬍና ጎዳዉ አህያ ዎደ፥ አዋይ ዶልያ ባጋ ግዶ ዳባባ ድርሳ ፐንጊ አዉ ዶየቶ። ባረ ጹግያ ያርሹዋ ዎይ እትፐተꬃ ያርሹዋ ሳምባታ ጋላስ እ እምያዋዳን እሞ። ያቲደ እ ከሲደ ቢና፥ ድርሳ ፐንጊ ጎርደቶ።

ሀች ሀች ሺሽያ ያርሹዋ

13 “ ‘ “ካፑ ሀች ሀች ትላ ቦላና ደእያ እት ላይꬃ ግዴዳ እት ዶርሳ ጹግያ ያርሹዋ ኦꬂደ፥ መꬍና ጎዳዉ እሞ፤ እ ሄዋ ዎንታ ዎንታ ፓጨናን አሆ። 14 ሄዋናካ ላኡ ክሎ ግራመ ꬊሊ እት ሊትሮ ዛይትያን ሙናቀቲደ፥ ዎንታ ዎንታ ካꬃ ያርሹዋ ግዲደ ሺቆ። ሀዌ ህንተ መꬍና ጎዳዉ ሀች ሀች ሺሽያ ያርሹዋ ዎጋ። 15 ሀዌ ስም ኦርገ ዶርሳይ፥ ካꬃ ያርሹነ ዛይቲ ፓጭ ባይናን ዎንታ ዎንታ ሺቃናዉ በስያ ጹገትያ ያርሹዋ” ያጌ።

ካፑዋ ጋድያባዉ እመቴዳ ዎጋ

16 “ ‘ኡባ ሞድያ መꬍና ጎዳይ ሀዋዳን ያጌ፤ “ካፑ ባረ ጋድያፐ ሻኪደ፥ ባረ አቱማ ናናቱዋፐ እቶ እሞፐ፥ ሄዌ ሄ ናኣሳነ አ ናናቱዋስ ላታ ግዴ። 17 ሽን ካፑ ባረ ጋድያፐ ሻኪደ፥ ባረ ቆማቱዋፐ እቶ እሞፐ፥ እሻታማንꬃ ላይꬃ ባላይ ጋካናዉ፥ ሄ ጋዲ አዋ። ሄዋፐ ጉይያን፥ ካፖ ስሞ፤ ሄዌ ካፖ ግድያ ድራዉ፥ መꬍናዉ አሳነ አ ናናቶ ላታ ግዴ። * 18 ካፑ አሳ ሱጊደ፥ አሳ ላታ ጋድያ ዎልቃን አኮፖ። ታ አሳይ ባረ ላታ ጋድያፐ ꬎቆለተና ማላ፥ እ ባረ አቱማ ናናቶ ባረ ጋድያፐ እሞ” ያጌ’ ያጋ” ያጌዳ።

ያርሹዋ ዶይስያ ሳአቱዋ

19 ሄዋፐ ጉይያን፥ ሄ ብታኒ ታና ሁጲሳ ጼልያ፥ ቄሳቱ ዋ ጌሻ ክፍለቱዋኮ ገልያሳ አሄዳ። ሄዋንቱካ ግዶ ዳባባዉ ጋꬅያ ዱገ ባጋ ድርሳ ፐንግያ ማታን ደእያዋንታ። ኡንቱንቱፐ አዋይ ዉልያ ባጋና ታን እት ሳኣ በኣድ። እ ታና ሀዋዳን ያጌዳ፤ 20 “ሀ ሳአይ ቄሳቱ ናጋራ ያርሹዋነ ናቁዋ ያርሹዋ ዶይስያ ሳነ ካꬃ ያርሹዋ ኡክያ ሳኣ። ሀ ሳኣን ጎኤትያ ጋሱ ሄ ጌሻ ያርሾቱዋ አሳኮ ካረ ዳባባ ከስና፥ አሳይ ጌሻባ ቦቺደ ጌየናዳን ናጋናሳ” ያጌዳ።

21 ሄዋፐ ጉይያን፥ ሄ ብታኒ ታና ካረ ባጋ ዳባባዉ አፊደ፥ ሄ ዳባባዉ ኦይዱ ማዛንያ ታና ዩሼዳ። ሄ ዳባባ ማርያን ኡባንካ ቄር ዳባባቱ ደእያዋንታ በኣድ። 22 ኡንቱንቶ ኡባዉካ 40 ዋꬋ፤ ጎምፓይካ 30 ዋꬋ፤ ኦይዱ ማርያን ደእያ ዳባባቱካ እት ላገ። 23 ሄ ኦይዱ ዳባባቱዋ ዩሹዋንካ ሹቻ ግምቢ ደኤ፤ ቃይ ግምቢያ ላንቂያን አኮ ሺቂደ ኦሰቴዳ፥ ታማ ኤꬅያ ሳአቱ ደኢኖ። 24 ሄ ብታኒ ታና፥ “ሀዋንቱ ኡባይ ጌሻ ጎልያን ኦꬅያዋንቱ አህያ ያርሹዋ ዶይስያ ሳአቱዋ” ያጌዳ።

47

ጌሻ ጎልያ ጋርሳፐ ፑልትያ ሃꬃ

1 ሄ ብታኒ ዛሪደ፥ ታና ጌሻ ጎልያ ገልያሳ አፌዳ። ጌሻ ጎልያ ገልያ ፐንግያፐ ጋርሳና ሃꬃይ ፑልቲደ፥ ጌሻ ጎልያፐ አዋይ ዶልያ ባጋ ጎጌ። ጋሱካ መꬍና ጎዳ ጌሻ ጎሊያ ፐንጊ አዋይ ዶልያ ባጋፐ ስንꬃና ደኤ። ጌሻ ጎልያዉ ገድሳ ባጋና ዱገ ጎጊደ፥ ያርሽያ ሳፐ ገድሳ ባጋና አꬌ።* 2 እ ታና ሁጲሳ ፐንግያ ባጋና ከሲደ፥ አዋይ ዶልያ ባጋ ጼልያ ፐንግያ ዩሹዋና ካለꬂደ አፌዳ። ሄ ፐንግያፐ ገድሳ ባጋና ሃꬃይ ጎጌ።

3 ሄ ብታኒ ልክያ ሜትርያ ባረ ኩሽያን ኦይቂደ፥ አዋይ ዶልያ ባጋ ቢደ፥ ጎግያ ሃꬃ ካሊደ፥ 1,000 ዋꬋ ልኬዳ። ታና ሃꬃ ግዱዋና ካለꬄዳ፤ ሃꬃይ ታዉ ሜሽ መቀꬃ ጋኬ። 4 ላኤንꬁዋካ 1,000 ዋꬋ ልኪደ፥ ሃꬃ ግዱዋና ታና ካለꬄዳ። ሃꬃይ ታዉ ጉልባታ ጋኬዳ። ቃይ 1,000 ዋꬋ ልኪደ፥ ታና ሃꬃ ግዱዋና ካለꬄዳ። ሄ ዎደ ሃꬃይ ታዉ ጼሳ ጋኬዳ። 5 እ ቃይካ 1,000 ዋꬋ ልኬዳ። ሽን ሄ ሃꬃይ ዳሮ ጪማ ግዴዳ ድራዉ፥ ታን ፕናናዉ ዳንዳያበይከ፤ እ አሳይ ዋናን ፕናናዉ ዳንዳየና ሻፋ ግዴዳ። 6 ሄ ብታኒ ታና፥ “ላ አሳ ናአዉ፥ ሀዋ በኣድ?” ያጌዳ።

ሄዋፐ ጉይያን፥ እ ታና ሻፋ ጋጻዉ ጉየ ዛሬዳ። 7 ታን ስማደ ያ ጋክያ ዎደ፥ ሻፋ ዶናን ሀ ባጋናነ ያ ባጋና ሎይꬅ ዳሮ ምꬃይ ደእያዋ በኣድ። 8 እ ታና ሀዋዳን ያጌዳ፤ “ሀ ሃꬃይ አዋይ ዶልያ ባጋ ቢታዉ ጎጊደ፥ አራባ ዎምባን ገሌ። እ ሄዋን ጎገና ማጽንያ አባን ገልያ ዎደ፥ ሄ ሃꬃይ ኦራጺደ፥ ጽሎ ሃꬃ ከሴ። 9 ሀ ሻፋይ ጎጊደ ብያ ሳኣን ደእያ፥ ሻምእ ግያ መታቱ ኡባይ ፓጻ ደአና፤ ቃይ ሄ ሻፋይ ያ ጎጊደ፥ አባ ሃꬃ ኦራጽሲደ ጽልስያ ድራዉ፥ ፓይዱዋን ዳሮ ጮራቴዳ ሞለቱ ያን ደአና። ሄዋፐ ደንዴዳዋን፥ ሄ ሻፋይ ጎግያሳን ደእያባይ ኡባይ ፓጻ ደአና። 10 ሞልያ ኦይቂያዋንቱ አባ ዶናን ኤቃና፤ ኤንጋዳፐ ቢደ ኤን-ኤግላይማ ጋካናዉ ደእያ ሳአይ ግትያ ምጭያ ሳኣ ግዳና። ሜድተራነ አባን ደእያ ሞለቱዋዳን፥ ሄዋንካ ዳሮ ዱማ ዱማ ቆሞ ሞለቱ ደአና። 11 ሽን አባ ዶናን ደእያ ጫሪነ ሃꬃይ ኩሞ ኦላይ ማጽነ ግዲደ አታናፐ አትና፥ ኦራጽክኖ። 12 ሄ ሻፋ ዶናን ሀ ባጋናነ ያ ባጋና ምያ አይፍያ አይፍያ፥ ዳሮ ዱማ ዱማ ቆሞ ምꬃቱ ደአና። ኡንቱንቱ ሀይꬃይ ቆቆፈተና፤ አይፍያዋካ አግክኖ። ጌሻ ጎልያፐ ከስያ ሃꬃይ ኡንቱንቱኮ ጎግያ ድራዉ፥ ኡንቱንቱ አግናን አግናን ኦራꬃ አይፍያ አይፋና። ኡንቱንቱ አይፌዳ አይፊ ቁማ ግዳናዋ፤ ኡንቱንቱ ሀይꬃይካ ꬋለ ግዳናዋ” ያጌ። *

ቢታ ዛዋቱዋ

13 ኡባ ሞድያ መꬍና ጎዳይ ሀዋዳን ያጌ፤ “እስራኤልያ ዛረቶ ታማነ ላአቶ ቢታ ላታ ጋድያ ኦꬃደ፥ ኔን ሻካና ዛዋይ ሀዋ። ዮሴፎ ዛረቶ ላኡ ሳማይ እመቶ። 14 ታን ካሰ ህንተ ማይዛ አዋቶ ሀ ቢታ ላትሳናዉ ታ ኩሽያ ደንꬃደ ጫቃድ፤ ሀእ ህንተ ኡባይካ ልክያን ሻኪደ ላትተ።

15 “ቢታዉ ሁጲሳ ባጋ ዛዋይ ሀዋ: ሜድተራነ አባፐ ደንዲደ፥ ሄትሎና ካታማነ ሀማታ ፕኑዋ አꬊደ፥ ጸዳደ ካታማ ጋኬ። 16 ሄዋፐ ቃይ ዳማስቆፐነ ሀማታፐ ግዶ ዛዋን ደእያ በሮታነ ስብራይማ ካታማቱዋ አꬊደ፥ ሀዉራና ዛዋን ደእያ ቲኮና * ካታማ ጋኬ። 17 ሄዎ እስራኤልያ ቢታዉ ዛዋይ ሀማታ ቢታ ሁጲሳ ባጋዉ አጊደ፥ ሜድተራነ አባፐ አዋይ ዶልያ ባጋ ቢደ፥ ዳማስቆ ቢታ ዛዋን ደእያ ሀጻር-ኤናና ካታማ ጋኬ።

18 “አዋይ ዶልያ ባጋ ዛዋይ ሀጻር-ኤናናፐ ደንዲደ፥ ዳማስቆፐነ ሀዉራናፐ ግዱዋና አꬌ። ሄዋፐ ቃይ እስራኤልያፐነ ጋላኣደፐ ግዱዋን ደእያ ዮርዳኖሳ ሻፋን ዛዋቲደ፥ ማጽንያ አባ አꬊደ ቢደ፥ ታማራ ካታማ ጋኬ።

19 “ገድሳ ባጋ ዛዋይ ታማራፐ ደንዲደ ቢደ፥ ማሪባ-ቃዴሳን ደእያ ፑልቱዋ ጋኬ። ሄዋፐ ሁጲሳና አዋይ ዉልያ ባጋ ኦይቅክቂደ፥ ግብጼ ሻፋ ካሊደ ቢደ፥ ሜድትራንያ አባ ጋኬ።

20 “አዋይ ዉልያ ባጋ ዛዋይ ሜድተራነ አባ ግዲደ፥ ሁጲሳ ባጋና አꬊደ ሀማተን ዛዋቴ።

21 “ሄዋ ድራዉ፥ ሀ ቢታ እስራኤልያ ዛራቱዋ ፓይዱዋ ልክያን ሻክ አክተ። 22 ህንተዉነ ህንተ ግዶን ናናቱዋ የሊደ ደእያ በተቶ ቢታ ላታ ኦꬂደ ሻክተ። ኡንቱንታ ህንተ ህንተ ቢታን የለቴዳ እስራኤልያ አሳዳን ጼልተ። ኡንቱንቱ ህንተናና እትፐ እስራኤልያ ዛራቱዋና ጋድያ ሳማን አክኖ። 23 በቲ እስራኤልያን አይ ዛርያና ደኦፐካ፥ ሄ እ ደእያ ዛርያ ግዶን አዉ ላታ ቢታ እምተ። ታን ኡባ ሞድያ መꬍና ጎዳይ ሀዋ ኦዳይ።

48

ቢታ ሻኩዋ

1 “ቢታ ሻካናዉ ማዝጋበቴዳ ዛራቱዋ ሱንꬃይ ሀዋ: ሁጲሳ ባጋና እት ሳማይ ዳና ዛርያዉ እመቶ። ሄዌካ ሄትሎናፐ ሀማታዉ አፍያ ኦግያ ካሊደ፥ ሄዋፐካ ዳማስቆ ዛዋን ደእያ ሀጻር-ኤናና ማታ ካታማ አꬊደ ሀማተ ማታን ዛዋቴ። ሄዌ አዋይ ዶልያ ባጋፐ ቢደ አዋይ ዉልያ ባጋ ጋካናዉ ደእያ ሳአዉ ሁጲሳ ባጋ ዛዋ ግዳና። 2 ዳና ዛዋና ኦይቀቲደ፥ አዋይ ዶልያ ባጋፐ አዋይ ዉልያ ጋካናዉ ደእያ እት ሳማይ አሴራ ዛርያዉ እመቶ። 3 አሴራ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ጋካናዉ ደእያ እት ሳማይ ንፍታሌማ ዛርያዉ እመቶ። 4 ንፍታሌማ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ጋካናዉ ደእያ እት ሳማይ ምናሰ ዛርያዉ እመቶ። 5 ምናሰ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ባጋ ጋካናዉ እት ሳማይ ኤፍሬማ ዛርያዉ እመቶ። 6 ኤፍሬማ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ጋካናዉ እት ሳማይ ሮቤላ ዛርያዉ እመቶ። 7 ሮቤላ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ጋካናዉ እት ሳማይ ይሁዳ ዛርያዉ እመቶ።

8 “ይሁዳ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ባጋ ጋካናዉ ደእያ እት ሳማ ዱማያ ዎꬃ። አዉ ጎምፓይ ታማነ ላኡ ክሎ ሜትረነ ባጋ ግዴ። አዋይ ዶልያ ባጋፐ አዋይ ዉልያ ባጋ ጋካናዉ ደእያ እት ዛርያ ሻክና ጋክያ ሳማና ቃራ። አዉ ግዶ ግሸቻን ጌሻ ጎሊ ደኤ።

9 “ሄ ሳማፐ ኔን መꬍና ጎዳዉ ዱማያደ ዎꬅያ ሳአይ ታማነ ላኡ ክሎ ሜትረነ ባጋ አዱሳነ ታሙ ክሎ ሜትረ አኮ ግዶ። 10 ሄ ሳአይ ቄሳቶ ዱማዬዳ ሳኣ ግዶ፤ እ ሁጲሳ ባጋና ታማነ ላኡ ክሎ ሜትረነ ባጋ አዱሳ፤ አዋይ ዉልያ ባጋና እቼሹ ክሎ ሜትረ አኮነ አዋይ ዶልያ ባጋናካ እቼሹ ክሎ ሜትረ አኮ፤ ቃይ ገድሳ ባጋና ታማነ ላኡ ክሎ ሜትረነ ባጋ አዱሳ። መꬍና ጎዳ ጌሻ ጎሊ አዉ ግዶ ግሸቻን ደኤ። 11 ሀ ዱማይ ዎꬄዳ ሳአይ እስራኤልያ አሳይ ታ ኦግያፐ ዎራ ስምያ ዎደ፥ ኡንቱንቱና ዎራ ስሜዳ ሌዋቱዋዳን ግደናን፥ አማነቲደ ታዉ ኦꬂደ ጋምኤዳ፥ ጌሻ ቄሳቶ፥ ጻዶቃ ያራቶ እመቶ። 12 ሄዌ መꬍና ጎዳዉ ዱማዬዳ ቢታፐ ኡንቱንቶ ዱማ ሳማ፤ እ ኡባፐ አꬌዳ ጌሻ። ኡንቱንቱ ሳማይ ሌዋቶ ሳማን ዛዋቶ።

13 “ቄሳቱ ዋ ዛዋና ኦይቀቲደ፥ ሌዋቶካ አዱሳተꬃ ታማነ ላኡ ክሎ ሜትረነ ባጋ፥ ጎምፓይካ እቼሹ ክሎ ሜትረ ግዴዳ እት ሳማይ እመቶ። 14 ኡንቱንቱ ሄ ጋድያፐ አያነ ባይዞፕኖ ዎይ ላሞፕኖ። ሄዌ ቢታ ኡባን ዱማቴዳዋ ግድያ ድራዉ፥ ሀራ አሳ ኩሽያን ገላናዉ በሰና፤ መꬍና ጎዳዉ እ ጌሻ ሳኣ።

15 “አቴዳ ላኡ ክሎ ሜትረነ ባጋ አኮነ ታማነ ላኡ ክሎ ሜትረነ ባጋ አዱሳ ሳአይ ካታማ አሳይ ኡባይ ኮꬃን ጎኤትያ ጎልያ ኬጽያነ መህያ ሄምያ ሳኣ ግዶ፤ ካታማይ ሄ ቢታዉ ግዶ ግሸቻን ደኦ። 16 ሄ ካታማይ ኦይዱ ሚዛናን ደኤ። ሁጲሳ ባጋይ 4 ክሎ ሜትረነ ባጋ፤ ገድሳ ባጋይ 4 ክሎ ሜትረነ ባጋ፤ አዋይ ዶልያ ባጋይ 4 ክሎ ሜትረነ ባጋ፤ አዋይ ዉልያ ባጋይካ 4 ክሎ ሜትረነ ባጋ። 17 ካታማዉ ሄንꬃ ጋዲ ደኦ፤ ሄ ጋዲ ሁጲሳ ባጋና፥ ገድሳ ባጋና፥ አዋይ ዶልያ ባጋናነ አዋይ ዉልያ ባጋና 250 ዋꬋ አኮ ግዶ። 18 ጌሻ ሳኣ ባጋና አቴዳ ሳአይ አዋይ ዶልያ ባጋ ዋꬍያ ዎደ፥ አዱሳተꬃይ እቼሹ ክሎ ሜትረ፤ አዋይ ዉልያ ባጋ ዋꬍያ ዎደ፥ አዱሳተꬃይ እቼሹ ክሎ ሜትረ። ሄ ሳኣን ሞኬዳዌ ኡባይ ሄ ካታማን ኦꬅያዋንቶ ቁማ ግዳና። 19 እስራኤልያ ዛረ ኡባፐ ሄ ካታማን ኦꬃናዉ ይያዋንቱ ሄ ቢታ ጎሽኖ። 20 ህንተ ዱማይያ ሳአይ ኡባና ኦይዱ ማርያናካ ታማነ ላኡ ክሎ ሜትረነ ባጋ አዱቄ። ሄ ሳአይ ካታማይ ኬጸቴዳ ሳኣነ ጌሻ ሳኣ ባረናን ጉጄ።

21-22 “ጌሻ ጎልያፐ፥ ቄሳቱ ዋ ሳማፐ፥ ሌዋቱዋ ሳማፐነ ካታማ ሳኣፐ አዋይ ዶልያ ባጋናነ አዋይ ዉልያ ባጋና ደእያ አቴዳ ቢታይ ካፖ ግዶ። ሄ ቢታዉ ጎምፓይ ታማነ ላኡ ክሎ ሜትረነ ባጋ። ሄ ካፑዋ ቢታይ ሁጲሳ ባጋና ይሁዳ ጋኬዳ ሳማን፥ ገድሳ ባጋና ቢንያማ ጋኬዳ ሳማን ዛዋቴ። 23 አቴዳ ዛረቶ ቢታይ ሀዋዳን ሻከቴ። አዋይ ዶልያ ባጋፐ አዋይ ዉልያ ባጋ ጋካናዉ፥ እት ሳማይ ቢንያማ ዛርያዉ እመቶ። 24 ቢንያማ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ባጋ ጋካናዉ ደእያ እት ሳማይ ስሞና ዛርያዉ እመቶ። 25 ስሞና ዛዋና ኦይቀቲደ፥ አዋይ ዶልያ ባጋፐ አዋይ ዉልያ ባጋ ጋካናዉ ደእያ እት ሳማይ ይሳኮራ ዛርያዉ እመቶ። 26 ይሳኮራ ዛዋና ኦይቀቲደ፥ አዋይ ዶልያ ባጋፐ አዋይ ዉልያ ባጋ ጋካናዉ ደእያ እት ሳማይ ዛብሎና ዛርያዉ እመቶ። 27 ዛብሎና ዛዋና ኦይቀቲደ፥ አዋይ ዶልያ ባጋፐ አዋይ ዉልያ ባጋ ጋካናዉ ደእያ እት ሳማይ ጋዳ ዛርያዉ እመቶ። 28 ጋዳ ገድሳ ዛዋይ ታማራ ካታማፐ ደንዲደ፥ ማሪባ-ቃዴሳን ደእያ ፑልቱዋና አꬊደ፥ ግብጼ ሻፋ ካሊደ ቢደ፥ ሜድተራነ አባ ጋኬ።

29 “ህንተ እስራኤልያ አሳዉ ላታ ኦꬃደ ሻካና ቢታይ ሀዋ፤ ሀዋንቱ ኡንቱንታ ጋካና ሳማቱዋ። ታን ኡባ ሞድያ መꬍና ጎዳይ ሀዋ ኦዳይ።

ካታማ ፐንገቱዋ

30 “ካታማፐ ከስያ ፐንገቱ ሀዋንታ። ኡንቱንቱ እስራኤልያ ዛራቱዋ ሱንꬃን ጼገታና። ሁጲሳ ድርሳ ግምቢ 4,500 ዋꬋ አዱቃና፤ * 31 ካታማ ፐንገቱ እስራኤልያ ዘረꬃ ሱንꬃን ጼገታና። ሁጲሳ ባጋና፤ ሮቤላ ፐንግያ፥ ይሁዳ ፐንግያነ ሌዊያ ፐንግያ ጌተትያ ሄዙ ፐንገቱ ደአና። 32 አዋይ ዉልያ ድርሳ ግምቢ 4,500 ዋꬋ አዱቃና፤ ሄ ግምቢያን ዮሴፎ ፐንግያ፥ ቢንያማ ፐንግያነ ዳና ፐንግያ ጌተትያ ሄዙ ፐንገቱ ደአና። 33 ገድሳ ድርሳ ግምቢ 4,500 ዋꬋ አዱቃና፤ ሄ ግምቢያን ስሞና ፐንግያ፥ ይሳኮራ ፐንግያነ ዛብሎና ፐንግያ ጌተትያ ሄዙ ፐንገቱ ደአና። 34 አዋይ ዉልያ ድርሳ ግምቢ 4,500 ዋꬋ አዱቃና፤ ሄ ግምቢያን ጋዳ ፐንግያ፥ አሴራ ፐንግያነ ንፍታሌማ ፐንግያ ጌተትያ ሄዙ ፐንገቱ ደአና።

35 “ካታማ ዩሹ ኡባና ልክና፥ 18,000 ዋꬋ ግዳናዋ። ሄ ዎድያፐ ዶሚደ ሄ ካታማይ፥ ‘መꬍና ጎዳይ ሄዋን ደኤ’ ያጌቲደ ጼሰታና” ያጌ።

* 1:1 ሳፃ 19:11

* 1:2 2 ካታ. 24:10-16፤ 2 ኦዱዋ 36:9-10

* 1:5 ሳፃ 4:6

* 1:10 ህዝ. 10:14፤ ሳፃ 4:7

* 1:15 ህዝ. 10:9-13

* 1:18 ሳፃ 4:8

* 1:22 ሳፃ 4:6

* 1:24 ሳፃ 1:15፤ 19:6

* 1:26 ህዝ. 10:1፤ ሳፃ 4:2-3

* 1:27 ህዝ. 8:2

* 2:9 ሳፃ 5:1

* 3:1 ሳፃ 10:9-10

* 5:10 ስቁዋ 4:10

* 5:17 ሳፃ 6:8

* 8:2 ህዝ. 1:27

* 8:4 ህዝ. 1:28

* 9:4 ሳፃ 7:3፤ 9:4፤ 14:1

* 10:1 ህዝ. 1:26፤ ሳፃ 4:2

* 10:2 ሳፃ 8:5

* 10:10 ህዝ. 1:15-21

* 10:12 ሳፃ 4:8

* 10:14 ህዝ. 1:10፤ ሳፃ 4:7

* 11:19 ህዝ. 36:26-28

* 11:22 ህዝ. 43:2-5

* 12:2 ኢሳ. 6:9-10፤ ኤር. 5:21፤ ማር. 8:18

* 12:13 2 ካታ. 25:7፤ ኤር. 52:11

* 13:10 ኤር. 6:14፤ 8:11

* 14:21 ሳፃ 6:8

* 17:12 2 ካታ. 24:15-20፤ 2 ኦዱዋ 36:10-13

* 18:2 ኤር. 31:29

* 18:9 ዎጋ 18:5

* 18:20 ዛረ. 24:16

* 20:5 ከሳ 6:2-8

* 20:11 ዎጋ 18:5

* 20:12 ከሳ 31:13-17

* 20:15 ፓይ. 14:26-35

* 20:23 ዎጋ 26:33

* 21:28 ኤር. 49:1-6፤ ህዝ. 25:1-7፤ አሞጻ 1:13-15፤ ሶፎ. 2:8-11

* 22:7 ከሳ 20:12፤ 22:21-22፤ ዛረ. 5:16፤ 24:17

* 22:8 ዎጋ 19:30፤ 26:2

* 22:10 ዎጋ 18:7-20

* 22:12 ከሳ 22:25፤ 23:8፤ ዎጋ 25:36-37፤ ዛረ. 16:19፤ 23:19

* 22:26 ዎጋ 10:10

* 23:4 ኦሆሎ፦ ሀ ሱንꬃ ብለꬃይ እብራዌꬁዋን፥ “እ ጌሻ ጎልያ” ግያዋ።

† 23:4 ኦሆልቦ፦ ሀ ሱንꬃ ብለꬃይ እብራዌꬁዋን፥ “ታ ጌሻ ጎሊ እዝና” ግያዋ።

* 24:2 2 ካታ. 25:1፤ ኤር. 52:4

* 25:1 ኤር. 49:1-6፤ ህዝ. 21:28-32፤ አሞጻ 1:13-15፤ ሶፎ. 2:8-11

* 25:8 ኢሳ. 15:1—16:14፤ 25:10-12፤ ኤር. 48:1-47፤ አሞጻ 2:1-3፤ ሶፎ. 2:8-11

* 25:12 ኢሳ. 34:5-17፤ 63:1-6፤ ኤር. 49:7-22፤ ህዝ. 35:1-15፤ አሞጻ 1:11-12፤ አብድ. 1-14፤ ሚልክ. 1:2-5

* 25:15 ኢሳ. 14:29-31፤ ኤር. 47:1-7፤ ኢዩ. 3:4-8፤ አሞጻ 1:6-8፤ ሶፎ. 2:4-7፤ ዛካ. 9:5-7

* 26:1 ኢሳ. 23:1-18፤ ኢዩ. 3:4-8፤ አሞጻ 1:9-10፤ ዛካ. 9:1-4፤ ማቶሳ 11:21-22፤ ሉቃሳ 10:13-14

* 26:13 ሳፃ 18:22

* 26:16 ሳፃ 18:9-10

* 26:21 ሳፃ 18:21

* 27:25 ሳፃ 18:11-19

* 28:20 ኢዩ. 3:4-8፤ ዛካ. 9:1-2፤ ማቶሳ 11:21-22፤ ሉቃሳ 10:13-14

* 29:1 ኢሳ. 19:1-25፤ ኤር. 46:2-26

* 29:6 ኢሳ. 36:6

* 31:8 ዶመꬃ 2:2-9

* 32:7 ኢሳ. 13:10፤ ማቶሳ 24:29፤ ማር. 13:24-25፤ ሉቃሳ 21:25፤ ሳፃ 6:12-13፤ 8:12

* 33:21 2 ካታ. 25:3-10፤ ኤር. 39:2-8፤ 52:4-14

* 34:5 ፓይ. 27:17፤ 1 ካታ. 22:17፤ ማቶሳ 9:36፤ ማር. 6:34

* 34:23 ሳፃ 7:17

* 34:24 ህዝ. 37:24

* 35:1 ኢሳ. 34:5-17፤ 63:1-6፤ ኤር. 49:7-22፤ ህዝ. 25:12-14፤ አሞጻ 1:11-12፤ አብድ. 1-14፤ ሚልክ. 1:2-5

* 36:26 ህዝ. 11:19-20

* 37:10 ሳፃ 11:11

* 37:24 ህዝ. 34:24

* 37:27 2 ቆሮ. 6:16፤ ሳፃ 21:3

* 38:2 ሳፃ 20:8

* 38:5 ሊብያፐ፦ እብራዌꬁዋን ሄ ቢታይ “ፑጻ” ጌተቴ።

* 39:17 ሳፃ 19:17-18

* 40:2 ሳፃ 21:10

* 40:3 ሳፃ 11:1፤ 21:15

* 40:5 1 ካታ. 6:1-38፤ 2 ኦዱዋ 3:1-9

* 43:2 ህዝ. 10:3-4፣ 18-19፤ 11:22-23፤ ሳፃ 1:15

* 43:13 ህዝ. 27:1-2፤ 2 ኦዱዋ 4:1

* 43:27 ከሳ 29:35-37

* 44:17 ከሳ 28:39-43፤ ዎጋ 16:4

* 44:19 ዎጋ 16:23

* 44:20 ዎጋ 21:5

* 44:21 ዎጋ 10:9

* 44:22 ዎጋ 21:7፣ 13-14

* 44:23 ሳፃ 10:10

* 44:25 ዎጋ 21:1-4

* 44:28 ፓይ. 18:20

* 44:29 ፓይ. 18:8-19

* 44:31 ዎጋ 22:8

* 45:10 ዎጋ 19:36

* 45:11 ጎሞረ፦ እት ጎሞረ 220 ክሎ ግራመ ዎይ 220 ሊትሮ ግዴ።

† 45:12 ሳቅለ፦ እት ሳቅሊ ታማነ እት ግራመነ ባጋ ዴጼ።

* 45:21 ከሳ 12:1-20፤ ፓይ. 28:16-25

* 45:25 ዎጋ 23:33-36፤ ፓይ. 29:12-38

* 46:17 ዎጋ 25:10

* 47:1 ዛካ. 14:8፤ ዮሃ. 7:38፤ ሳፃ 22:1

* 47:12 ሳፃ 22:2

* 47:16 ቲኮና፦ እብራዌꬁዋን ሀዘር-ሀትኮን ጌተቴ።

* 48:30 ሳፃ 21:12-13

ዳኔላ

1

2

3

4

5

6

7

8

9

10

11

12

ዳኔላ ትምቢትያ

ገሉዋ

ዳኔል የሩሳላም ኦሞደቴዳ ዎደ እትፐ ኦሞደት ቢደ ባብሎነን ደእያ ናብያ። ዳኔላ ትምቢቲ ጻፈቴዳዌ አይሁዳ አሳቱ አይሁዳ ግደና ካዉተꬃቱዋ ሞዱዋ ጋርሳን አቂደ፥ ዎልቃማ የደሳይነ ኡቁናይ ጋክና፥ ኡንቱንቱ መቱዋ በእያ ዎድያና። ማጻፋ ጻፌዳዌ ሳጻፐ ቤቴዳ ታርከቱዋንነ ኦሶቱዋን ጎኤቲደ፥ ሄ ዎደ ደእያ አሳ ምንꬄ። ጾሳይ ኡቁኒደ ሞድያ ካትያ ꬋይሲደ፥ አሳ ኡቁና ቃሹዋፐ ከሳናዋ ህዶታ እሜ።

ሀ ማጻፋይ ላኡ ሁጰ ሁጰ ክፍለቱዋን ሻከቴ።

1. ዳኔልነ አናና እትፐ ኦሞዱዋን ደእያ አማሬዳ አሳቱ ጾሳ አማንያ ምኖ አማኑዋንነ አዉ አዛዘትያ ሀኖታን ባረንቱ ሞርከቱዋ ጾኔዳዋ ኦድያ ታርከቱዋ ግድሽን፥ ኡንቱንቱካ ፖለቴዳዌ ባብሎነነ ፓርሰ ካዉተꬃ ላይꬃና።

2. ዳኔል ዱማ ዱማ ሳፃ በኤዳ። ሄ ሳጻቱዋ ሌምሱዋን በሲደ፥ ባብሎነፐ ዶሚደ፥ ዱማ ዱማ ካዉተꬃቱ ደንድ ደንዲደ ኩንዳናዋነ ኡንቱንታ ሞድያ አይሁዳ ግደና ካቲ ꬋይና፥ ጾሳ አሳይ ጾኑዋ ደማናዋ በሰ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ዳኔላነ አ ሄዙ ላገꬃቱዋ 1:1-21

2. ካትያ ናቡካዳናጾራ አኩሙዋ 2:1-49

3. ስድራቃ፥ ምሳቃነ አብድናጉዋ ጾሳይ ኤጽያ ታማፐ አሼዳ 3:1-30

4. ናቡካዳናጾረ ላፑ ላይꬃ ባረ ካዉተꬃ ꬋዬዳ 4:1-37

5. ካትያ በልሻጻራነ ጎዳ ቦላ ጻፉዋ 5:1-31

6. ጾሳይ ዳኔላ ጋሙዋ ዶናፐ አሼዳ 6:1-28

7. ዳኔል በኤዳ ኦይዱ ዶአቱዋ ሳፃ 7:1-27

8. ዳኔል በኤዳ ዶርሳ ኦርግያነ ዴሻ ኦርግያ ሳፃ 8:1-27

9. ዳኔል ባረ አሳ ድራዉ ዎሴዳ 9:1-27

10. ዳኔል ጼግሮሳ ሻፋ ማታን በኤዳ ሳፃ 10:1—11:45

11. ዉርሰꬃ ዎድያባ 12:1-13

1

ዳኔላነ አ ሄዙ ላገꬃቱዋ

(1:1-21)

1 ይሁዳ ካቲ ዮአቄም ካተቴዳ ሄዘንꬆ ላይꬅ፥ ባብሎነ ካቲ ናቡካዳናጾር የሩሳላመ ካታማ ቦላ ደንዲደ፥ ሄ ካታማ ዶዴዳ። * 2 ጎዳይ ይሁዳ ካትያ ዮአቄማነ ጾሳ ጌሻ ጎልያን ደእያ ሚሻቱዋፐ ኡንደነዳዋ አ ኩሽያን አꬂደ እሜዳ። እካ ሄ ሚሻቱዋ ባብሎነ ጋድያን ደእያ ባረ ጾሳቱዋ ኤቃ ጎልያ አሄዳ፤ ባረ ጾሳ ሚሻ ምንጅያ ጎልያን ዎꬄዳ።*

3 ሄዋፐ ጉይያን፥ ካቲ አሽፋናዛ ግያ ባረ ኦሳንቻቱዋ ካፑዋ ሀዋዳን ያጊደ አዛዜዳ፤ “እስራኤልያ አሳ ግዶፐ ካትያ ዛረ ግድያዋንታነ ዎልቃማ አሳቱዋ ዛረ ግድያዋንታ ዶራ። 4 ያላጋቱ አሳተꬃን ፓጫይ ባይናዋንታ፥ ማላንቻቱዋ፥ አያ ታማርሶፐካ ኤራናዉ ዳንዳይያዋንታ፥ አኬክያዋንታ፥ ኤራተꬃይ ኩሜዳዋንታነ ካትያ ጎልያን ኦꬃናዉ ዳንዳይያዋንታ። ኡንቱንታ ባብሎነቱዋ ቃላነ ጽፋትያ ታማርሳ” ያጌዳ። 5 ቃይ ኡንቱንቱ ሀች ሀች ማና ቁማይነ ኡሻና ዎይንያ ኤሳይ ካትያዉ ካኤዳ ቁማፐነ ኡሻፐ ግዳናዳን፥ ካቲ አዛዜዳ። ሄዋዳንካ፥ ሄዙ ላይꬃ ሎሄዳዋፐ ጉይያን፥ ካትያ ስንꬃ ሺቂደ፥ ኦሱዋ ዶማናዳን ቃቼዳ።

6 ዶረቴዳዋንቱ ግዶፐ ይሁዳ ዛረ ግድያዋንቱ ዳኔላ፥ ሀናንያ፥ ምሻኤላነ አዛርያ ግያዋንቱ ደኢኖ። 7 ኦሳንቻቱዋ ካፑ ኡንቱንቱ ሱንꬃ ላሚደ፥ ዳኔላ ብልጻሶራ፥ ሀናንያ ስድራቃ፥ ምሻኤላ ምሳቃ፥ አዛርያ አብዳናጎ ጊደ ሱንꬄዳ።

8 ዳኔል ካትያ ቁማ ምያዋንነ ዎይንያ ኤሳ ኡሽያዋን ባረና ቱንሰና ማላ፥ ባረ ዎዛናን ቆፋ ቃቼዳ፤ ሄ ቆፋን ማያናዳን፥ ኦሳንቻቱዋ ካፑዋ ዎሴዳ። 9 ሄ ካፑ ዳኔላ ሳባና ማላነ አዉ ቃረታና ማላ፥ ጾሳይ ኦꬄዳ። 10 ግዶ ሽን፥ ኦሳንቻቱዋ ካፑ ዳኔላዉ ኦዲደ፥ “ታን ህንተንቶ ሀ ቁማነ ኡሻ አዛዜዳ ታ ጎዳ ካትያዉ ያያይ። ህንተናና ላገትያ ያላጋቱ ሶምኡዋፐ ህንተ ሶምኢ ግልቂ ቤቶፐ፥ ህንተ ጋሱዋን ካቲ ታና ዎꬋና” ያጌዳ።

11 ሄዋፐ ጉይያን፥ ኦሳንቻቱዋ ካፑ ሱንꬅና ዳኔላ፥ ሀናንያ፥ ምሻኤላነ አዛርያ ሀዳራ አኬዳ ብታንያ ዳኔል ሀዋዳን ያጌዳ፥ 12 “ኑዉ ማናዉ አታክልትያ፥ ኡሻናዉካ ሃꬃ ጻላላ እማደ፥ ኑና ነ ቆማቱዋ ታሙ ጋላሳቱዋን ፓጫ። 13 ሄዋፐ ጉይያን፥ ኑ ሶምኡዋነ ካትያ ቁማ ምያ ያላጋ አሳቱዋ ሶምኡዋ ጌዳራ ጼላደ፥ ኑና ነ ቆማቱዋ ነዉ ማላት ቤቴዳዋዳን ኦꬃ” ያጌዳ።

14 እ ሄዋ ማዪደ፥ ታሙ ጋላሳ ኡንቱንታ ፓጬዳ። 15 ታሙ ጋላሳፐ ጉይያን ኡንቱንቱ፥ ካትያ ቁማ ሜዳ ያላጋቱዋ ኡባፐ ፓጺደነ አንቃሪደ ቤቴድኖ። 16 ያትና፥ ኡንቱንቶ ጊጌዳ ቁማነ ዎይንያ ኤሳ ድጊደ፥ አታክልትያ እሜዳ።

17 ሀ ኦይዱ ያላጋቶ ጾሳይ ኤራነ ኡባ ቆሞ ጽፋቲነ ትምርቲ ገልያ አኬካ እሜዳ። ዳኔል ቃይ ሳጻነ አኩሙዋ ኡባ ብለꬃ ኤሬ።

18 ካቲ ያላጋቱ ባረኮ ገላናዳን አዛዜዳ ዎዲ ፖለትና፥ ኦሳንቻቱዋ ካፑ ኡንቱንታ ናቡካዳናጾረ ስንꬃ አꬄዳ። 19 ካቲ ኡንቱንታ ሃሳይሴዳ ዎደ፥ ዳኔላ፥ ሀናንያ፥ ምሻኤላነ አዛርያ ማላ አሳይ ኡንቱንቱ ግዶን ቤትቤና። ያትና፥ ኡንቱንቱ ካትያዉ ኦꬃናዉ ገሌድኖ። 20 ካቲ ኡንቱንታ ኦቼዳ አይ አꬌዳ ኤራተꬃነ አኬካ ኦሻን፥ አ ካዉተꬃን ደእያ ሻሬቾቱዋፐነ ሙሩንያዋንቱ ኡባፐ ኡንቱንቱ ታሙ ኩሽያ አꬊደ ቤቴድኖ። 21 ዳኔል ካቲ ቂሮሰ ካተቴዳ ኮይሮ ላይꬃይ ጋካናዉ ጋምኤዳ።

2

ካትያ ናቡካዳናጾረ አኩሙዋ

(2:1-49)

1 ናቡካዳናጾር ባረ ካተቴዳ ላኤንꬆ ላይꬅ አኩሙዋ አኩመቴዳ። ሄ አኩሙ አ ሎይꬅ ሻቢርና፥ ገምእሹ አ አፌናን እጼዳ። 2 ያትና፥ እ አኩመቴዳ አኩሙዋ አዉ ኦዳና ማላ፥ ሻሬቾቱ፥ ሙሩንያዋንቱ፥ ብትያዋንቱነ ጾልንትያ ጼሊደ ካይያዋንቱ ጼገት ያናዳን ካቲ አዛዜዳ። ዪደ፥ አ ስንꬃን ኤቄድኖ። * 3 ካቲ ኡንቱንታ፥ “ታን ታና ሻቢርስያ አኩሙዋ አኩመታድ፤ ሄ አኩሙ አየንቶ ኤራናዉ ኮያይ” ያጌዳ።

4 ጾልንትያ ጼሊደ ካይያዋንቱ ካትያ ሶራቱዋ * ቃላን፥ “ካትያዉ፥ መꬍናዉ ደአ! ነ አኩሙዋ ኑዉ ነ ቆማቶ ኦዳ፤ ኑን ነዉ አ ብለꬃ ኦዳና” ያጌድኖ።

5 ካቲ ጾልንትያ ጼሊደ ካይያዋንታ ሀዋዳን ያጌዳ፤ “ታን ሎይꬃደ ቃቼዳ ቆፋይ ሀዋ። ህንተ ሀ አኩሙዋነ አ ብለꬃ ታና ኤርሳና ꬋዮፐ፥ ታን ህንተና ቃንጻ የጋና፤ ህንተ ጎለቱካ ቡራ ኦልያ ሳኣ ከሳና። 6 ሽን ህንተ አኩሙዋነ አ ብለꬃ ታዉ ኦዶፐ፥ እሙዋ፥ ዎይቱዋነ ዳሮ ቦንቹዋ ታፐ ህንተ አካና። ሄዋ ድራዉ፥ አነ አኩሙዋነ አ ብለꬃ ታና ኤርስተ” ያጌዳ።

7 ላኤንꬁዋካ ኡንቱንቱ ዛሪደ፥ “ካቲ አኩሙዋ ኑዉ ባረ ቆማቶ ኦዶ፤ ኑን አ ብለꬃ ኤርሳና” ያጌድኖ።

8 ካቲ ኡንቱንቶ ዛሪደ፥ “ታን ህንተ ሀልቹዋ ኤራይ፤ ታን ሎይꬃደ ቃቼዳ ቆፋ ህንተካ ኤሬዳ ድራዉ፥ ሀዋ ሱጋና ጊደ ሀኒታ ያጌዳ። 9 ህንተ አኩሙዋ ታዉ ኦዳና ꬋዮፐ፥ እት ቀጩ ህንተና ናጌ። ሀኖታይ ላመታናዋ ጊደ ህንተ ህዶታ ኦꬅያ ድራዉ፥ ታዉ ዎርዶነ ገንያ ቃላ ኦዳናዉ ማቀቴድታ። ሄዋ ድራዉ፥ አኩሙዋ ታዉ ኦድተ፤ ያቶፐ፥ ህንተ አ ብለꬃ ኤርሳናዉ ዳንዳይያዋ ታን ኤራይ” ያጌዳ።

10 ጾልንትያ ጼሊደ ካይያዋንቱ ካትያዉ ዛሪደ፥ “ካቲ ኦችያ ኦሻ ዛራናዉ ዳንዳይያ እት አሳይነ ጋድያን ባዋ። አይ ግታቴዳነ ዎልቃሜዳ ካዉካ ሀዋ ማላባ ሻሬቾቱዋ፥ ሙሩንያዋንታ ዎይ ጾልንትያ ጼሊደ ካይያዋንታ ኦች ኤረና። 11 ካቲ ኦቼዳ ኦሻይ ዴጻ፤ አሳና እትፐ ደኤና ጾሳቱዋፐ አትና፥ ሀዋ ካትያዉ ቆንጭሳናዉ ዳንዳይያዌ ሙለካ ባዋ” ያጌድኖ።

12 ሄዋ ድራዉ፥ ካቲ ሎይꬅ ሀንቀቲደ ባብሎነን ደእያ ካትያ ዞርያዋንታ ኡባ ዉርሳናዳን አዛዜዳ። 13 ካትያ ዞርያዋንታ ዎꬋናዉ አዋዩ ከሴዳ። ዎꬍያዋንቱ ዳኔላነ አ ላገቱዋ ዎꬋናዉ ኮዬድኖ።

ጾሳይ ዳኔላ አኩሙዋ ብለꬃ ኤርሴዳ

14 ካትያ ናግያ ኦላንቻቱዋ ካፑ አርዮክ፥ ባብሎነን ደእያ ካትያ ዞርያዋንታ ዎꬋናዉ ከስያ ዎደ፥ ዳኔል አ አኬካንነ ሂላን ሃሳይሴዳ። 15 እ ካትያ ናግያ ኦላንቻቱዋ ካፑዋ አርዮካ፥ “ካትያ አዋዩ አያዉ ሀዋዳን ፓላቴዴ?” ጊደ ኦቼዳ። አርዮክ ሀኖታ ዳኔላዉ ኦዴዳ። 16 ሄዋን ዳኔል ካትያኮ ገሊደ፥ አኩሙዋ ብለꬃ ኤርሳናዉ፥ ባረዉ ዎዲ እመታና ማላ ዎሴዳ።

17 ሄዋፐ ጉይያን፥ ዳኔል ባረ ጎለ ስሚደ፥ ባረ ሄዙ ላገቶ፥ ሀናንያዉ፥ ምሻኤላዉነ አዛርያዉ ሀኖታ ኦዴዳ። 18 ኡንቱንቱ ባብሎነን ደእያ የንኮ ካትያ ዞርያዋንቱና እትፐ ሀይቀናዳን፥ ሳሉዋ ጾሳይ ማሮታ ኡንቱንቶ ኦꬂደ፥ ሀ ጹራ ኡንቱንቶ ቆንጭሳናዉ ዎሳና ማላ፥ ኡንቱንቶ ኦዴዳ።

19 ሄ ቃማን ጹራይ ዳኔላዉ ሳጻን ቆንጬዳ። ያትና፥ ዳኔል ሳሉዋ ጾሳ ሀዋዳን ያጊደ ጋላቴዳ፤

20 “አꬌዳ ኤራተꬃይነ ዎልቃይ፥

ጾሳሳ ግድያ ድራዉ፥

አ ሱንꬃይ መꬍናፐ መꬍና ጋካናዉ

ጋላተቴዳዋ ግዶ።

21 ዎደቱዋነ አግናቱዋ እ ላሜ።

ካተቱዋ ካዉተꬃፐ ድጌ፤

ቃይ ካተቱዋ ካዉተꬃን ኡትሴ።

አꬌዳ ኤራንቻቶ አꬌዳ ኤራ፥

አኬክያዋንቶካ ኤራ እ እሜ።

22 ጪማ ጹራነ ጌሜዳ የዉዋ፥

እ ቆንጭሴ።

ꬉማን ደእያዋካ እ ኤሬ፤

ፖኡካ አናና ደኤ።

23 አቤት ታ ማይዛ አዎቱዋ ጾሳዉ፥

ታን ኔና ጋላታይነ ሳባይ።

አያዉ ጎፐ፥ ኔን ታዉ፥

አꬌዳ ኤራነ ዎልቃ እማዳ።

ኑን ኔና ኦቼዳዋ፥

ታና ሀእ ኤርሳዳ።

ካትያ አኩሙዋ ኑና ኤርሳዳ”

ያጌዳ።

ዳኔል አኩሙዋነ አ ብለꬃ ካትያ ኤርሴዳ

24 ሄዋፐ ጉይያን፥ ዳኔል ባብሎነን ደእያ ካትያ ዞርያዋንታ ዉርሳናዉ ካትያፐ አዛዙዋ አኬዳ አርዮካኮ ቢደ፥ “ካትያ ዞርያዋንታ ዎꬎፓ። ታና ካትያኮ ገልሳ፤ ያቶፐ ታን አ አኩሙዋ ብለꬃ አ ኤርሳና” ያጌዳ።

25 አርዮክ ኤለካ ዳኔላ ካትያኮ ገልሲደ፥ ካትያዉ፥ “ይሁዳፐ ኦሞደቲደ ዬዳ አሳፐ ካትያ አኩሙዋ ብለꬃ ኤርሳናዉ ዳንዳይያ አሳ ደማድ” ያጌዳ።

26 ካቲ ብልጻሶራ ጌተትያ ዳኔላ፥ “ታን አኩመቴዳ አኩሙዋነ አ ብለꬃ ታና ኤርሳናዉ ዳንዳያይ?” ጊደ ኦቼዳ።

27 ዳኔል ሀዋዳን ያጊደ ዛሬዳ፤ “ካትያዉ፥ ኔን ኦቼዳ ጹራ ቆንጭሳናዉ ዳንዳይያ አꬌዳ ኤራንቻይ፥ ሻሬቹ፥ ሙሩንያዌ፥ ዎይ አያንትያዌ ባዋ። 28 ሽን ጹራቱዋ ቆንጭስያ እት ጾሳይ ሳሉዋን ደኤ። ዉርሰꬃ ጋላሳቱዋን ሀናናባ እ ኔና በሴዳ። ነ አርሳን ዛቁላደ፥ ኔን አኩመቴዳ አኩሙነ ሳጻይ ሀዋ።

29 “ካትያዉ፥ ኔን አርሳን ዛቁላደ፥ ስንꬃፐ ሀናናባ ቆፓዳ። ሄ ዎደ ጹራ ቆንጭስያ ጾሳይ ስንꬃፐ ሀናናዋ ኔና በሴዳ። 30 ሀ ጹራይ ታዉ ቆንጬዳዌ ታን ሀራ አሳፐ አꬌዳ ኤራንቻ ግድና ግደናን፥ ኔን ካቲ አኩሙዋ ብለꬃ ኤራናዳናነ ነ ሁጲያ ግዶን ስመረቴዳ ቆፋ አኬካናዳና።

31 “ካትያዉ፥ ኔን ሎይꬅ ዎልቃማ፥ ጶልያነ ጼላናዉ ያሽያ ምስሊ ነ ስንꬃን ኤቄዳዋ በኣዳ። 32 ሀ ምስልያ ሁጲ ጌሻ ዎርቃፐ፥ አ ትራይነ ኩሸቱ ብራፐ፥ ኡሉነ ዎድረቱ ናሃስያ ግያ ብራታፐ፥ 33 ሱይሊ ብራታፐነ ገድያዉ ያቻይ ባጋይ ብራታፐ ባጋይ ኡርቃፐ መቴዳ። 34 ኔን ሀ ምስልያ ጼልሽን፥ እት ሹቻይ አሳ ኩሺ ቦቼናን ደርያፐ ꬎቆለቲደ፥ ብራታፐነ ኡርቃፐ መቴዳ ምስልያ ገድያ ያቻቱዋ ቦላ ዎꬊደ ጋጬዳ። 35 ሄ ዎደ ብራታይ፥ ኡርቃይ፥ ናሃሰ ግያ ብራታይ፥ ብራይነ ዎርቃይ ኡባይ ጋጨቲደ፥ ቦንያን ኡዱማን ደእያ ሱላ ማላ ግዴዳ፤ አያነ አሸናን ጫርኩ ፕቲደ አፌዳ። ሽን ምስልያ ቦላ ዎꬌዳ ሹቻይ ዎጋ ደርያ ከሲደ፥ ቢታ ሳኣ ኩሜዳ።

36 “ሀዌ ነ አኩሙዋ፤ ቃይ ሀእ ብለꬃ ኑን ነዉ ኦዳና። 37 ካትያዉ፥ ኔን ካተቶ ካትያ። ሳሉዋ ጾሳይ ነዉ ካዉተꬃነ ዎልቃ፥ ምኖተꬃነ ቦንቹዋ እሜዳ። 38 ቢታ ኡባ ቦላን ኔና ሞድያዋ ኦꬄዳ፤ አሳ፥ ባዙዋ ዶኣነ ሳሉዋ ካፉዋ ነ ኩሽያን ዎꬄዳ። ሄዋ ድራዉ፥ ዎርቃ ሁጲ ኔና።

39 “ኔፐ ጉይያን፥ ምኖተꬃን ኔና ጋከና ሀራ ካዉተꬃይ ደንዳና። ካሊደ፥ ቢታ ኡባ ሞድያ፥ ናሃሰ ብራታ ግድያ፥ ሄዘንꬆ ካዉተꬃይ ደንዳና። 40 ዉርሰꬃን ኡባባ ጋጨሬꬅ ሊቅስያ ብራታዳን ምኔዳ ኦይደንꬆ ካዉተꬃይ ደንዳና። ብራታይ ኡባባ ጋጨሬꬂደ ሊቅስያዋዳን፥ እካ ባረፐ ካሰ ደንዴዳ ካዉተꬃቱዋ ጋጨሬꬂደ ሊቅሳና።

41 “ገደቱነ ገድያ ብራቱ ባጋይ ብራታፐ፥ ባጋይ ኡርቃፐ መቴዳዋንታ ኔን በኤዳዋዳንካ፥ ሄ ካዉተꬃይ ሻከቲደ ካዉተꬃ ግዳናዋ። ብራታይ ኡርቃና ዋላከቴዳዋ ነ በኤዳዋዳንካ፥ ባጋይ ብራታዳን ምኔዳዋ ግዳና። 42 ገድያ ብራቱ ባጋይ ብራታ፥ ባጋይ ኡርቃ ግዴዳዋዳን፥ ሄዋዳንካ ሀ ካዉተꬃዉ ባጋይ ምኖ፥ ባጋይ ላፋ ግዳናዋ። 43 ብራታይ ኡርቃና ዋላከቴዳዋ ነ በኤዳዋዳን፥ ሄ ላኡ ባጋ አሳይ ገሉዋን አኩዋን ዋላከታና፤ ሽን ብራታይ ኡርቃና ዋላከታናዉ ዳንዳየናዋዳንካ፥ ኡንቱንቱ እቱዋ ግዲደ ጋምአናዉ ዳንዳይክኖ።

44 “ሄ ካተቱዋ ላይꬃን፥ ሳሉዋ ጾሳይ ሙለካ ኩንደና፥ ሀራ አሳዉካ እመተና ካዉተꬃ ኤሳና። ሄ ኤቄዳ ካዉተꬃይ ሄ ካዉተꬃቱዋ ኡባ ጋጨሬꬅ ꬋይሳና፤ ሽን እ መꬍናዉ ኤቂደ ደአና። 45 አሳ ኩሺ ቦቼናን ደርያፐ ꬎቆለት ዎꬊደ፥ ብራታፐ፥ ናሃስያፐ፥ ኡርቃፐ፥ ብራፐነ ዎርቃፐ መቴዳ ምስልያ ጋጨሬꬄዳ ሹቻ ብለꬃይ ሄ ካዉተꬃ።

“ዎልቃማ ጾሳይ ስንꬃናዉ ሀናናባ ካትያ በሴዳ። አኩሙካ ቱማ፤ ብለꬃይካ አማነቴዳዋ” ያጊደ ዛሬዳ።

ካቲ ዳኔላስ ዎይቴዳ

46 ሄዋፐ ጉይያን፥ ካቲ ናቡካዳናጾር ዳኔላ ቦንቺደ፥ ሶምኡዋ ቢታ ጋꬂደ ጉፋኔዳ፤ ያቲደ አሳይ አ ስንꬃን ያርሹዋ ያርሻናዳንነ እጻና ጩዋያናዳን አዛዜዳ። 47 ካቲ ዳኔላ፥ “ቱሙዋፐ ነ ጾሳይ ጾሳቱዋ ጾሳ፥ ካተቱ ጎዳነ ጹራ ቆንጭስያዋ። ኔን ሀ ጹራ ቆንጭሳናዉ ዳንዳይያዌ ሄዋሳ” ያጌዳ።

48 ሄዋፐ ጉይያን፥ ካቲ ዳኔላ ሎይꬅ ቦንቼዳ፤ ዳሮነ አልኦ እሞታቱዋካ አዉ እሜዳ፤ ባብሎነ ቢታ ሞድያዋ ኦꬄዳ። ቃይ ባብሎነን ደእያ አꬌዳ ኤራንቻቱዋ ኡባ ቦላ ካፑዋ ኦꬂደ፥ አ ሱንꬄዳ። 49 ዳኔል ኦችና፥ ካቲ ስድራቃ፥ ምሳቃነ አብዳናጋ ባብሎነ ቢታ አይስያዋንታ ኦꬂደ ሱንꬄዳ፤ ሽን ዳኔል ካትያ ጎልያን ጋምኤዳ።

3

ስድራቃ፥ ምሳቃ፥ አብድናጉዋ ጾሳይ ኤጽያ ታማፐ አሼዳ

(3:1-30)

1 ካቲ ናቡካዳናጾር ጌሳይ ኡሱፑን ታሙ ዋꬋ፥ ጎምፓይ ኡሱፑን ዋꬋ ግድያ ምስልያ ዎርቃፐ መꬊደ፥ ባብሎነ ጋድያን ዱራ ደምባን ኤሴዳ። 2 ሄ ምስልያ አንጅሳናዉ ያናዳን፥ ካትያፐ ጋርሳና ጋድያ ሞድያዋንታ፥ ሱንꬃቱዋ፥ አዉራጃ ሞድያዋንታ፥ ካትያ ዞርያዋንታ፥ ሚሻ ጎልያን ኦꬅያዋንታ፥ ፕርዳ ዳናቱዋ፥ ህገ ኤራንቻቱዋነ አዉራጃን አዉራጃን ደእያ ሀራ ካፖቱዋ ጼጌዳ። 3 ያትና፥ ካትያፐ ጋርሳና ጋድያ ሞድያዋንቱ፥ ሱንꬃቱ፥ አዉራጃ ሞድያዋንቱ፥ ካትያ ዞርያዋንቱ፥ ሚሻ ጎልያን ኦꬅያዋንቱ፥ ፕርዳ ዳናቱ፥ ህገ ኤራንቻቱነ አዉራጃን አዉራጃን ደእያ ሀራ ካፓቱ እትፐ ሄ ምስልያ አንጅሳናዉ ሺቂደ፥ ካቲ ናቡካዳናጾር ኤሴዳ ምስልያ ስንꬃን ኤቄድኖ።

4 ሄ ዎደ አዋዩዋ አዋይያዌ ባረ ቃላ ꬎቁ ኦꬂደ፥ ሀዋዳን ያጌዳ፤ “ህንተኖ፥ አሳዉ፥ ካዉተꬃቶ፥ ዱማ ዱማ ቃላን ሃሳይያ ዛረቶ፥ 5 ኡባይካ ማላካታ፥ ሱሱልያ፥ ዛይያ፥ ማስንቁዋ፥ ዲꬃነ ጮራ ባቀቴዳ ክርያን ዋጸቴዳ ዲꬃነ ሀራ ሙዚቃ ሚሻቱዋ እትፐ ካእያ ዎደ ስሶ ሳናካ፥ ካቲ ናቡካዳናጾረ ኤሴዳ ዎርቃ ምስልያዉ ጉፋኒደ ጎይንተ። 6 ምስልያ ስንꬃን ጉፋኒደ ጎይነና ኦንነ ሄ ሳትያን ኤጽያ እቶንያ ታማ ግዶ ኦለታና” ያጌዳ።

7 አሳይ ኡባይ፥ ካዉተꬃቱ ኡባይነ ዱማ ዱማ ቃላን ሃሳይያ ዛራቱ ኡባይ ማላካታ፥ ሱሱልያ ዛይያ፥ ማስንቁዋ፥ ዲꬃነ ጮራ ባቀቴዳ ክርያን ዋጸቴዳ ዲꬃ እትፐ ካእያ ዎደ ስሶ ሳናካ፥ ሳኣን ጉፋኒደ፥ ካቲ ናቡካዳናጾር ኤሴዳ ዎርቃ ምስልያዉ ጎይኔድኖ።

ምስልያዉ ጎይነናን እጽና ሄዙ አይሁዳቱዋ ሞቴድኖ

8 ሄዋ ድራዉ፥ ሄ ዎደ እት እት ባብሎነ አሳቱ ስንꬃዉ አꬊደ፥ አይሁዳቱዋ ሞቴድኖ። 9 ኡንቱንቱ ካትያ ናቡካዳናጾራ ሀዋዳን ያጌድኖ፤ “ካትያዉ፥ መꬍናዉ ደአ። 10 ካትያዉ፥ ኔን ማላካታ፥ ሱሱልያ፥ ዛይያ፥ ማስንቁዋ፥ ዲꬃነ ጮራ ባቀቴዳ ክርያን ዋጸቴዳ ዲꬃ እትፐ ካእያ ዎደ፥ ስስያ ኦንነ ሳኣን ጉፋኒደ፥ ዎርቃ ምስልያዉ ጎይናናዳን፥ 11 ቃይ ሳኣን ጉፋኒደ ጎይነና አሳይ ደኦፐ፥ ኤጽያ እቶነ ታማ ግዶ ኦለታናዳን አዋዩዋ ከሳዳ። 12 ሽን ካትያዉ፥ ኔን ባብሎነ ቢታ ቦላ ሱንꬄዳ አይሁዳቱ፥ ስድራቅ፥ ምሳቅነ አብዳናጉ ነ አዛዙዋ እጼድኖ፤ ነ ጾሳቶ ኦꬅክኖ፤ ቃይ ነ ኤሴዳ ዎርቃ ምስልያዉካ ጎይንክኖ” ያጌድኖ።

13 ናቡካዳናጾር ሄዋ ስሴዳ ዎደ፥ ሀንቁዋ ኤጽ ከሲደ፥ ስድራቃ፥ ምሳቃነ አብዳናጋ አሀናዳን አዛዜዳ። ኡንቱንታ ካትያ ስንꬃ አሄድኖ። 14 ናቡካዳናጾር ኡንቱንታ ሀዋዳን ያጌዳ፤ “ስድራቃ፥ ምሳቃ፥ አብዳናጎ፥ ሀ ህንተ ታ ጾሳቶ ኦናዌነ ታ ኤሴዳ ዎርቃ ምስልያዉ ጎይነናዌ ቱሜ? 15 ሀእ ማላካታ፥ ሱሱልያ፥ ዛይያ ማስንቁዋ፥ ዲꬃነ ጮራ ባቀቴዳ ክርያን ዋጸቴዳ ዲꬃነ ሀራ ሙዚቃ ሚሻቱዋ ካእያዋ ስሶ ዎደ፥ ታን ኤሴዳ ምስልያዉ ጉፋኒደ ጎይኖፐ፥ ዳሮ ሎአ። ሽን ህንተ ጎይነናን እጾፐ፥ ኤለካ ኤጽያ እቶንያ ታማ ግዶን ኦለታና። አይ ጾሳቱ ህንተና ታ ኩሽያፐ አሻናዌ?” ያጌዳ።

16 ሽድራቅ፥ ምሻቅነ አብዳናጉ ካትያዉ ዛሪደ፥ “ካትያዉ፥ ናቡካዳናጾራ፥ ሀ የዉዋ ኑን ነዉ ዛሩዋ እማናዉ በሰና። 17 ካትያዉ፥ ኑን ኤጽያ እቶነ ታማ ግዶ ኦለትንቶካ፥ ኑን አዉ ኦꬅያ ጾሳይ ሄ ታማፐ አሻናዉ ዳንዳዬ። ቃይ ካትያዉ፥ እ ኑና ነ ኩሽያፐካ አሻና። 18 ሽን ካትያዉ፥ ኡባ እ ኑና አሸናን እጽንቶካ፥ ኑን ነ ጾሳቶ ኦናዋነ ኔን ኤሴዳ ዎርቃ ምስልያዉ ጎይነናዋ ኤራ” ያጌድኖ።

ሄዙ አይሁዳቱዋ ሀይቆ ፕርዴድኖ

19 ሄ ዎደ ናቡካዳናጾር ሽድራቃ፥ ምሻቃነ አብዳናጎ ቦላ ሀንቁዋ ሱሌዳ፤ አ ሶምኢ ኡንቱንቶ ካሰዋፐ ዱማቴዳ። ታማይ ካሰ ኤጽያዋፐ ላፑን ኩሽያ አꬊደ ኤጻናዳን አዛዜዳ። 20 ሽድራቃ፥ ምሻቃነ አብዳናጋ ቃቺደ፥ ኤጽያ እቶንያ ታማ ግዶ ኦላናዳን፥ ባረ ኦላንቻቱዋ ግዶፐ ምኖ አሳቱዋ አዛዜዳ። 21 ያትና፥ ሀ አሳቱዋ፥ ኡንቱንቱ ማዩዋና፥ ሱርያና፥ ሁጲያን ጻጼዳ ጻꬃናነ ሀራ ማዩዋ ኡባና ጋꬅ ቃቺደ፥ ኤጽያ እቶንያ ታማ ግዶ ኦሌድኖ። 22 ካትያ አዛዙ ሎይꬅ ኤሌልስያዋ ግዴዳ ድራዉነ እቶንያ ታማይካ ካሰዋፐ አꬍ ኤጽያ ድራዉ፥ ስድራቃ፥ ምሳቃነ፥ አብዳናጋ ታማን ኦሌዳ ሄ ምኖ አሳቱዋ ታማ ላጩ ላቢደ ዎꬌዳ። 23 ሀ ሄዙ ቃሸቴዳ አሳቱ፥ ሽድራቅ፥ ምሻቅነ አብዳናጉ፥ ኤጽያ እቶነ ታማ ግዶ ዎꬌድኖ።

24 ሄዋፐ ጉይያን፥ ካቲ ናቡካዳናጾር ባረና ማላልስና ኤለካ ደንድ ኤቂደ፥ “ኑን ቃቺደ ኤጽያ እቶንያ ታማ ግዶ ኦሌዳ አሳቱ ሄዛ ግድክኖየ?” ያጊደ ባረና ዞርያዋንታ ኦቼዳ።

ኡንቱንቱ፥ “ካትያዉ፥ ኤ ሄዛ” ያጊደ ዛሬድኖ።

25 ካቲ ዛሪደ፥ “በእተ፥ ታን ቃሹዋፐካ ብለቴዳ፥ ታማ ግዶን ያ፥ ሃ ሀመትያ፥ ታማይካ አይነ ቦቼና ኦይዱ አሳቱዋ በአይ! ኦይደንꬁ ቃይ ጾሳቱዋ ናኣ ማላቴ” ያጌዳ።

ሄዙ አይሁዳቱ ታማፐ ከሴድኖ

26 ያትና፥ ናቡካዳናጾር ኤጽያ እቶነ ታማ ማታ ሺቂደ፥ ባረ ቃላ ꬎቁ ኦꬂደ፥ “ኡባፐ ꬎቂያ ጾሳ ቆማቶ፥ ሽድራቃ፥ ምሻቃ፥ አብዳናጎ፥ ከስተ! ሃይተ!” ያጊደ ጼጌዳ። ያትና፥ ሽድራቅ፥ ምሻቅነ አብዳናጉ ታማ ግዶፐ ከሴድኖ። 27 ካትያፐ ጋርሳና ቢታ ሞድያዋንቱ፥ ሱንꬃቱ፥ አዉራጃ ሞድያዋንቱ፥ ካትያዉ ኦꬅያ ሀራ ካፓቱ ኡባይ ኡንቱንቱኮ ሺቄድኖ። ታማይ ኡንቱንቱ ቦላ ቦችቤናዋ፥ ኡንቱንቱ ሁጲያ ብናናፐ እቱካ ማላተትቤናዋ፥ ኡንቱንቱ ማዩካ ቦሸትቤናዋነ ታማ ፔኑካ ኡንቱንቱን ባይናዋ በኤድኖ።

28 ሄዋፐ ጉይያን፥ ናቡካዳናጾር ሀዋዳን ያጌዳ፤ “ስድራቃ፥ ምሳቃነ አብዳናጎ ጾሳይ ጋላተቶ! እ ባረ ኪታንቻ ኪቲደ፥ ባረናን አማነቴዳ ባረ ቆማቱዋ አሼዳ። ኡንቱንቱ ካትያ አዛዙዋ እጼድኖ፤ ባረንቱ ጾሳፐ አትና፥ ሀራ ጾሳዉ ኦꬃናፐነ ጎይናናፐ ሀይቃናዋ ዶሴድኖ። 29 ሄዋ ድራዉ፥ ሽድራቃ፥ ምሻቃነ አብዳናጎ ጾሳ ቶቺደ ሃሳይያ አይ አስካ፥ ዎይ አይ ካዉተꬃይካ፥ ዎይ ዱማ ዱማ ቃላን ሃሳይያ አይ ዛሪካ ቃንጸታናነ ሙጸታና ማላ፥ ኡንቱንቱ ጎሊካ ላለቲደ፥ ፕቱ ኦለትያ ሳኣ ግዳና ማላ፥ ታን አዋያድ። አያዉ ጎፐ፥ ሀራ አይ ጾስነ ሀዋዳን ኦꬂደ፥ አሳ አሸና” ያጌዳ።

30 ሄዋፐ ጉይያን፥ ካቲ ሽድራቃ፥ ምሻቃነ አብዳናጋ ባብሎነ ጋድያን ꬎቁ ꬎቁ ኦꬂደ ሱንꬄዳ።

ናቡካዳናጾር ላፑ ላይꬃ ባረ ካዉተꬃ ꬋዬዳ

4

(4:1-37)

ናቡካዳናጾር ላኤንꬆ አኩሙዋ

1 ካቲ ናቡካዳናጾር አሳ ኡባዉ፥ ካዉተꬃቱዋ ኡባዉነ ዱማ ዱማ ቃላን ሃሳይያ ዛራቱዋ ኡባዉ ሀዋዳን ያግ፥ ዳብዳቢያ ኪቴዳ።

“ሳሮ ደኢቴ!

2 “ኡባፐ ꬎቂያ ጾሳይ ታዉ ኦꬄዳ ማላልስያነ ኦራꬃባ ታን ህንተንቶ ኦዳናዉ ኮያይ።

3 “አ ማላታይ ዎት ግቴ!

እ ኦꬅያ ኦራꬃባይ ዎት ምኔ!

አ ካዉተꬃይ መꬍና ካዉተꬃ፤

አ ማታይካ የለታፐ የለታ ጋካናሳ።

4 “ታን ናቡካዳናጾር፥ ታ ጎልያ እንጅያን፥ ታ ካዉተꬃ ጎልያን ሚኩዋን ደአይ። 5 እት ጋላስ ታን ያሽያ አኩሙዋ አኩመታድ። ታን ታ አርሳን ዛቁላደ፥ በኤዳ አኩሙነ ሳጻይ ታና ዳጋንꬄዳ። 6 ሄዋ ድራዉ፥ ሀ አኩሙዋ ብለꬃ ታና ኤርሳና ማላ፥ ባብሎነን ደእያ ካትያ ዞርያዋንታ ኡባ ታኮ አሀናዳን አዛዛድ። 7 ሄ ዎደ ሻሬቾቱ፥ ሙሩንያዋንቱ፥ አያንትያዋንቱነ ጾልንትያ ጼሊደ ካይያዋንቱ ታኮ ዪና፥ ታ አኩሙዋ ኡንቱንቶ ኦዳድ፤ ሽን ኡንቱንቱ ብለꬃ ታና ኤርሳናዉ ዳንዳይበይክኖ። 8 ዉርሰꬃን ታ ጾሳ ሱንꬃን ብልጻሶራ ጌተት ጼገትያ፥ ጌሻ ጾሳቱዋ አያናይ አን ደእያ ዳኔል ታኮ ገልና፥ አዉ ታ አኩሙዋ ሀዋዳን ጋደ ኦዳድ።

9 “አꬌዳ ኤራንቻቱዋ ካፑዋ ብልጻሶራ፥ ጌሻ ጾሳቱዋ አያናይ ኔናን ደእያዋነ አያ ጹርነ ኔፐ ጌመናዋ ታን ኤራይ። ታን አኩመቴዳ አኩሙ ሀዋ፤ አነ ታዉ አ ብለꬃ ኦዳ።

10 “ታን ታ አርሳን ዛቁላደ፥ ቢታዉ ግዶ ልክያን እት ምꬃይ ኤቄዳዋ ሳጻን በኣድ፤ ሄ ምꬃዉ ጌሳይ ዳሮ አዱሳ። 11 ሄ ምꬃይ ድጪደ ግታቴዳነ ምኔዳ፤ አዉ ጼራይ ሳሉዋ ጋኬ፤ ሳኣፐ ሳኣ ጋጻ ጋካናዉ ቤቴ። 12 ሄ ምꬃ ሀይꬃይ ጼላናዉ ሎእያዋ፤ አ አይፊካ ሎይꬅ ዳራ፤ ኡባዉካ ምያባይ አን ደኤ። ዎራ ዶአቱ አ ኩዋን ሸምፔድኖ፤ ሳሉዋ ካፎቱካ አ ዳሻ ግዶን ኬጺደ ደኤድኖ። ፓጻ ደእያ ኡባይ አፐ ሜዳ።

13 “ታ አርሳን ዛቁላደ፥ ጌሻ ኪታንቻይ ሳሉዋፐ ዎꬍሽን ሳጻን በኣድ። 14 እካ ባረ ቃላ ꬎቁ ኦꬂደ፥ ሀዋዳን ያጌዳ፤ ‘ሀ ምꬃ ቃንጽተ፤ አ ታሽያ ካርተ፤ አ ሀይꬃካ ፕሪጽተ፤ አ አይፍያካ ላልተ። አ ጋርሳን ደእያ ዶአቱነ አ ዳሻን ደእያ ካፎቱ ኡባይ ባቃትኖ። 15 ሽን ዱሩማነ አ ጻጱዋ፥ ብራታፐነ ናሃስያፐ ቆጼዳ ሳንሳላታን ቃቺደ፥ ሳኣን፥ ማታ ግዶን አግ ባሽተ። ሳሉዋፐ ዎꬍያ ከተርሳን ካሎ፤ ቃይ ባዙዋን ማታ ግዶን ዶኣና ደኦ። 16 አ ዎዛናይ ካሀይ አሳዋፐ ዶኣዉ ላመቶ። ሄዋዳን ሀን ደእሽን፥ አ ቦላ ላፑን ላይꬃይ ዉሮ። 17 ኡባፐ ꬎቂያ ጾሳይ አሳ ናናቱ ካዉተꬃ ኡባ ሞድያዋ፥ ካዉተꬃ እ ባረ ኮይያ ኡራዉ እምያዋነ ሀራይ አቶ፥ አሳ ኡባፐ ካቴዳዋንታካ እ ሱንꬅያዋ ፓጻ ደእያ አሳይ ኡባይ ኤራና ማላ፥ ቃሸቴዳ ቆፋ ኪታንቻቱ አዋዬድኖ። ፕርዳካ ጌሻቱ ኦዴድኖ’ ያጌዳ።

18 “ታን ካቲ ናቡካዳናጾር አኩመቴዳ አኩሙ ሀዋ። ሀእ ስም ብልጻሶራ፥ ታዉ አ ብለꬃ ኦዳ። አያዉ ጎፐ፥ ታ ካዉተꬃ ግዶን ደእያ ካትያ ዞርያዋንቱፐ እቱነ ታና ብለꬃ ኤርሳናዉ ዳንዳይቤና፤ ሽን ጌሻ ጾሳቱዋ አያናይ ኔናን ደእያ ድራዉ፥ ኔን ዳንዳያሳ” ያጋድ።

ዳኔል አኩሙዋ ብሌዳ

19 ሄ ዎድያን ብልጻሶራ ጌተትያ ዳኔል ዳጋሚደ፥ ሀንያዋ ꬋዬዳ። እ ባረ ቆፋን ሻባረቴዳ ድራዉ፥ ጉꬃ ዎድያ ጮኡ ጊደ ታኬዳ። ያትና፥ ካቲ፥ “ብልጻሶራ፥ ሀ አኩሙነ አ ብለꬃይ ኔና ዳጋንꬆፖ” ያጌዳ።

ብልጻሶር ዛሪደ፥ “ታ ጎዳዉ፥ ሀ አኩሙ ኔና እጽያዋንቶ፥ አ ብለꬃይካ ቃይ ነ ሞርከቶ ግዴረኔሻ! 20 ኔን አኩሙዋን በኤዳ ምꬃይ፥ ድጪደ ምኔዳዌ፥ ጼራይ ሳሉዋ ጋኬዳዌ፥ ሳኣፐ ሳኣ ጋጻ ጋካናዉ ቤቴዳዌ፥ 21 ሀይꬃይ ጼላናዉ ሎኤዳዌ፥ አይፊካ ሎይꬅ ዳሬዳዌ፥ ኡባዉ ምያባይ አን ደእያዌ፥ ባዙዋ ዶአቱ አ ኩዋን ሸምፔዳዌነ ሳሉዋ ካፎቱካ አ ዳሻ ግዶን ኬጺደ ደኤዳዌ፥ 22 ካትያዉ፥ ሄ ምꬃይ ኔና! ኔን ግታታዳነ ምናዳ፤ ነ ግታተꬃይ ድጪደ፥ ሳሉዋ ጋኬዳ፤ ነ ካተተꬃ ማታይካ ሳኣ ጋጻ ጋኬዳ።

23 “ካትያዉ፥ ኔን ጌሻ ኪታንቻይ ሳሉዋፐ ዎꬊደ፥ ‘ሀ ምꬃ ቃንጺደ ꬋይስተ፤ ሽን አ ዱሩማነ አ ጻጱዋ ብራታፐነ ናሃስያፐ ቆጼዳ ሳንሳላታን ቃቺደ፥ ሳኣን፥ ማታ ግዶን አግ ባሽተ። ሳሉዋፐ ዎꬍያ ከተርሳን እ ካሎ፤ ላፑን ላይꬃይ ዉራና ጋካናዉ፥ ባዙዋ ዶኣዳን ደኦ!’ ግያ ዎደ በኣዳ።

24 “ካትያዉ፥ አ ብለꬃይ ሀዋ። ሀዌ ኡባፐ ꬎቂያ ጾሳይ ታ ጎዳ ካትያ ቦላ ፖላናዉ ኪቴዳ ፕርዳ። 25 ኔን አሳ ግዶፐ የደርሴታደ፥ ባዙዋ ዶአቱዋና እትፐ ደአና። ኔን ቦራዳን ማታ ማናነ ሳሉዋፐ ዎꬍያ ከተርሳን ካላና። ቃይ ኡባፐ ꬎቂያ ጾሳይ አሳ ናናቱ ካዉተꬃ ኡባ ሞድያዋነ ካዉተꬃ ባረ ኮዬዳ ኡራዉ እምያዋ ኔን ኤራና ጋካናዉ፥ ላፑን ላይꬃይ ነ ቦላን አꬋና።

26 “ዱሩማይ ባረ ጻጱዋና ጋድያን አታናዳ አዛዘቴዳዌ፥ ኔን ሳሉዋ ጾሳይ ቢታ ኡባ ሞድያዋ ኤርያ ዎደ፥ ነ ካዉተꬃይ ነዉ ስማናዋ በሰ። 27 ሄዋ ድራዉ፥ ካዎ፥ ታ ዞርያ አካ። ናጋራ ኦꬅያዋ አጋደ፥ ጽሎባ ኦꬃ፤ መቱዋን ኡቁነቴዳዋንታ ናቂያዋ አጋደ፥ ኡንቱንቶ ቃረታ። ያቶፐ፥ ኔን ሳሮ ደአና ዎዲ አዱቀናን አገና” ያጌዳ።

28 ሀዌ ኡባይ ካትያ ናቡካዳናጾረ ቦላ ጋኬዳ። 29 ታማነ ላኡ አግናፐ ጉይያን፥ ካቲ ባብሎነን ደእያ ካትያ ጎልያ ቦላ ደምባይ ኬጼዳሳን ሀመቲደ 30 ሀዋዳን ያጌዳ፤ ሀዌ ታ ካዉተꬃ ጎሊ አን ደአና ማላ፥ ታን ታ ዎልቃማ ዎልቃን፥ ታ ግታተꬃ ቦንቾ ግምቢሴዳ ባብሎነ ካታማ ግታ ግደኔ? ያጌዳ።

31 እ ሃሳዪደ ዉርሰናን ደእሽን፥ ሳሉዋፐ ሀዋዳን ግያ ቃላይ ፑቱ ጌዳ፤ ካትያ ናቡካዳናጾራ፥ ነ ቦላን ፕርደቴዳ ፕርዳይ ሀዋ: ነ ካዉተꬃይ ኔፐ አከቴዳ። 32 ኔን አሳ ግዶፐ የደርሰታደ፥ ባዙዋ ዶኣና ደአና፤ ኔን ቦራዳን ማታ ማና። ኡባፐ ꬎቂያ ጾሳይ አሳ ናናቱ ካዉተꬃ ኡባ ሞድያዋነ ካዉተꬃ እ ባረ ኮዬዳ ኡራዉ እምያዋ ኔን ኤራና ጋካናዉ፥ ላፑን ላይꬃይ ነ ቦላ አꬋና ያጌዳ።

33 ናቡካዳናጾረ ቦላ ጌዳዌ ባሱዋናካ ፖለቴዳ። አሳ ግዶፐ ጎደቲደ፥ ቦራዳን ማታ ሜዳ። አ ቦላይካ ሳሉዋፐ ዎꬍያ ከተርሳን ካሌዳ። አ ብናናይ አንኩዋ ባልያዳን፥ አ ጹጉንꬃይካ ካፉዋ ጹጉንꬃዳን ድጬዳ።

ናቡካዳናጾር ጾሳ ጋላቴዳ

34 ሄ ላፑን ላይꬃይ ዉሬዳ ዎደ፥ ታን ናቡካዳናጾረ ꬎቁ ጋደ ሳሉዋ ጼላድ፤ ታ ዎዛናይ ካሀይካ ስሜዳ። ኡባፐ ꬎቂያ ጾሳ ጋላታድ፤ መꬍናዉ ደእያዋካ ቦንቻድነ ሳባድ።

አ ማታይ መꬍና ማታ፤

አ ካዉተꬃይካ የለታፐ የለታ ጋካናሳ።

35 ሳኣን ደእያ አሳይ ኡባይ

አዉ አያነ ግደና።

ሳሉዋን ደእያ መታቱዋ ቦላነ

ሳኣን ደእያ አሳ ቦላ

እ ባረ ዶሶዋ ኦꬄ።

አ ኩሽያ ተአናዉ ዳንዳይያዌ ባዋ፥

ዎይ አ አያ ኦꬃይ? ያጊደ

ኦችያዌ ባዋ።

36 ታ ዎዛናይ ስሚና፥ ታ ካዉተꬃ ቦንቹዋ ድራዉ፥ ታ አንጋይነ ታ ፑላይ ታዉ ስም አጌዳ። ካሰ ታና ዞርያዋንቱነ ታ ካፓቱ ታና ኮዬድኖ። ታን ታ ካዉተꬃን ምናድ፤ ካሰዋፐካ አꬍያ ግታተꬃይ ታዉ ጉጀቴዳ።

37 ሀእ ስም ታን ናቡካዳናጾር ሳሉዋ ካትያ ጋላታይ፤ አ ꬎቁ ꬎቁ ኦꬃይነ ቦንቻይ። አያዉ ጎፐ፥ እ ኦꬅያባይ ኡባይ ልከ፤ አ ኦገቱ ኡባይካ ጽሉዋ፤ ቃይ ኦቶሩዋን ብያዋንታ እ ካዉሻናዉ ዳንዳዬ ያጌዳ።

5

ካትያ በልሻጻራነ ጎዳ ቦላ ጻፉዋ

(5:1-31)

1 እት ጋላስ ካቲ በልሻጻር ባረ ኦሳንቻቱዋፐ እት ሻአቶ ግብራ ጊግሲደ ኡንቱንቱና እትፐ ዎይንያ ኤሳ ኡሼዳ። 2 በልሻጻር ዎይንያ ኤሳ ኡሺደ ማꬆቴዳ ዎደ፥ ባረ አዉ ናቡካዳናጾር የሩሳላመን ደእያ ጌሻ ጎልያፐ አሄዳ ዎርቃፐነ ብራፐ ኦሰቴዳ ኡሻ ሚሻቱዋ አሀና ማላ አዛዜዳ። አያዉ ጎፐ፥ እነ አ ኦሳንቻቱ፥ አ ማቼቱነ አ ባኮቱ ኡባይ ሄ ኡሻ ሚሻቱዋን ኤሳ ኡሻና ማላ፥ እ ኮዬዳ። 3 ያትና፥ ኡንቱንቱ ሄ የሩሳላመን ደእያ ጾሳ ጌሻ ጎልያፐ አሄዳ ዎርቃፐ ኦሰቴዳ ኡሻ ሚሻቱዋ ካትያዉ አሄድኖ። ካቲ፥ አ ኦሳንቻቱ፥ አ ማቼቱነ አ ባኮቱ ሄ ሚሻቱዋን ትገቴዳ ዎይንያ ኤሳ ኡሼድኖ። 4 ኡንቱንቱ ሄ ዎይንያ ኤሳ ኡሺደ፥ ዎርቃፐ ብራፐ፥ ናሃስያፐ፥ ብራታፐ፥ ምꬃፐነ ሹቻፐ ኦሰቴዳ ጾሳቱዋ ጋላቴድኖ።

5 ሄ ዎደ ቆፐናን ደእሽን፥ አሳ ኩሽያ ብራቱ ሀቃፐንቶ ከሲደ ዪደ፥ ካትያ ጎልያን ላሳነቴዳ ጎዳ ቦላን፥ ጾምፕያ ዎꬅያ ባላ ስንꬃን ጻፌዳ። ሄ ኩሺ ጻፍያ ዎደ፥ ካቲ ባረ ሁጲያን በኤዳ። 6 አ ሶምኢ ላመቲደ፥ ብድንꬃ ማላቴዳ፤ ቃይ ያሻን አ ጋዲ ኮኮሬዳ፤ አ ጉልባታይካ እጼዳ።

7 ካቲ ባረ ቃላ ꬎቁ ኦꬂደ፥ ሙሩንያዋንታ፥ ጾልንትያ ጼሊደ ካይያዋንታነ ሻሬቾቱዋ አሀናዳን አዛዜዳ። ኡንቱንቱ ዪና ባብሎነ አꬌዳ ኤራንቻቱዋ ሀዋዳን ያጌዳ፤ “ሀ ጽፋትያ ናባቢደ፥ አ ብለꬃ ታዉ ኦድያ ኡራይ ኦንነ፥ ኦቻ ቴራ ማላትያ ማዩዋ ማያና፤ አ ቆꬍያን ዎርቃ ሀብልያ አꬃና፤ ቃይ እ ታ ካዉተꬃ ሞድያ ሄዘንꬆ አሳ ግዳናዋ” ያጌዳ።

8 ሄዋፐ ጉይያን፥ ካትያ ዞርያዋንቱ ኡባይ አ ስንꬃ አꬌድኖ፤ ሽን ኡንቱንቱፐ ኦንነ ሄ ጽፋትያ ናባባናዉ፥ ዎይ አ ብለꬃ ኦዳናዉ ዳንዳይቤና። 9 ሄዋን ካቲ በልሻጻር ካሰዋፐ አꬍ ዳጋምና፥ አ ሶምኢካ ካሰዋፐ አꬍ ብድንꬃ ማላቴዳ። አ ካፓቱካ ሀንያዋ ꬋዬድኖ።

10 ካቲነ አ ካፓቱ ጫቡዋ አ ዳያ ካታታ ስሳደ፥ ኡንቱንቱ ግብራ ምያ አኮ ጎልያ ገላደ፥ ሀዋዳን ያጋዱ፤ “ካትያዉ፥ መꬍናዉ ደአ! ሀ ቆፋን ሎይꬃ ሻባረቶፓ፤ ነ ሶምኢካ ላመቶፖ። 11 ጌሻ ጾሳቱዋ አያናይ አን ደእያ እት አሳይ ነ ካዉተꬃ ግዶን ደኤ። ኤራይ፥ አኬካይነ ጾሳቱዋ ማላ አꬌዳ ኤራተꬃይ አን ደኤ። ካሰ ነ አዉ ካቲ ናቡካዳናጾር አ ሻሬቾቶ፥ ሙሩንያዋንቶ፥ ጾልንትያ ጼሊደ ካይያዋንቶነ አያንትያዋንቶ ካፑዋ ኦꬂደ ሱንꬄዳ። 12 አያዉ ጎፐ፥ አዉ ሎኦ አያናይ፥ ኤራይነ አኬካይ ደኤ፤ አኩሙዋ ብላናዉ፥ ቃንእሽያ ኦዳናዉነ ጹራ ቆንጭሳናዉ እ ዳንዳዬ። ሄዋ ድራዉ፥ ካቲ ብልጻሶራ ጊደ ሱንꬄዳ ዳኔላ ጼሳ። እ ነዉ ጽፋትያ ብለꬃ ኦዳና” ያጋዱ።

ዳኔል ጽፋትያ ብሌዳ

13 ሄ ዎደ ዳኔላ ካትያኮ አህና፥ ካቲ አ ሀዋዳን ያጌዳ፤ “ኔን ዳኔሌ? ታ አዉ ካቲ ይሁዳፐ ኦሞዲደ አሄዳዋንቱፐ እቱዋ ግያዌ ኔኔ? 14 ጾሳቱዋ አያናይ ኔናን ደእያዋነ ኤራይ፥ አኬካይነ ሎይꬅ አꬌዳ ኤራተꬃይ ነዉ ደእያዋ ታን ስሳድ። 15 ሀ ጽፋትያ ናባባናዉነ አ ብለꬃ ታዉ ኦዳናዉ ሙሩንያዋንቱነ ካትያ ዞርያዋንቱ ዬድኖ፤ ሽን ኡንቱንቱ ብለꬃ ታዉ ኦዳናዉ ዳንዳይበይክኖ። 16 ኔን ብለꬃ ኦዳናዉነ ዴጾ ኦሻቱዋ ዛሩዋ እማናዉ ዳንዳይያዋ ታን ስሳድ። ሀእ ስም ኔን ሀ ጽፋትያ ናባባናዉነ አ ብለꬃ ታዉ ኦዳናዉ ዳንዳዮፐ፥ ኦቻ ቴራ ማላትያ ማዩዋ ማያና፤ ነ ቆꬍያን ዎርቃ ሀብሊ አꬋና፤ ቃይ ኔን ካዉተꬃ ሞድያ ሄዘንꬆ አሳ ግዳናሳ” ያጌዳ።

17 ዳኔል ካትያዉ ዛሪደ፥ “ኔን እምያ እሙ ኔሳ ግዶ፤ ነ ዎይቱዋካ ሀራ ኡራዉ እማ። ሀኖፐነ ታን ጽፋትያ ካትያዉ ናባባና፤ ብለꬃካ ኦዳና።

18 “ካትያዉ፥ ኡባፐ ꬎቂያ ጾሳይ ነ አዉዋ ናቡካዳናጾራዉ ካተቱዋ፥ ግታተꬃ፥ ቦንቹዋነ አንጋ እሜዳ። 19 እ አዉ እሜዳ ግታተꬃ ጋሱዋን ሄ አሳቱነ ዱማ ዱማ ቃላ ሃሳይያ ዛራቱ አዉ ያዬድኖነ ኮኮሬድኖ። ባረ ዎꬋናዉ ኮይያዋ ዎꬌዳ፤ አሻናዉ ኮይያዋካ አሼዳ፤ ባረ ꬎቂሳናዉ ኮዬዳዋካ ꬎቂሴዳ፤ ካዉሻናዉ ኮዬዳዋካ ካዉሼዳ። 20 ሽን እ ኦቶረቴዳ ዎደነ አ ዎዛናይ ሙሜዳ ዎደ፥ ባረ ካዉተꬃ አራታፐ ዎꬌዳ፤ አ ቦንቹካ ቃረቴዳ። 21 አሳ ግዶፐ የደርሰቴዳ፤ አ ዎዛናይ ካሀይካ ላመትና፥ ዶኣ ማላ ግዴዳ። ቦራዳን ማታ ሚደ፥ ደምባ ሀረቱዋና እትፐ ደኤዳ። አ ቦላይካ ሳሉዋፐ ዎꬍያ ከተርሳን ጽርክኬዳ። ሄዌካ ኡባፐ ꬎቂያ ጾሳይ አሳ ናናቱ ካዉተꬃ ኡባ ሞድያዋነ እ ባረ ኮዬዳ ኡራዉ እምያዋ እ ኤራና ጋካናሳ።

22 “ሽን ነኖ፥ በልሻጻራ፥ ኔን አ ናአይ ሄ ኡባ ኤራደካ፥ ነ ሁጲያ ዝቂ ኦꬃባካ። 23 ቃይ ሳሉዋ ጎዳ ቦላን ኦቶረታደ፥ ነ ሁጲያ ꬎቁ ꬎቁ ኦꬃዳ። አ ጌሻ ጎልያፐ ቦንቂያን ዬዳ ዎርቃ ሚሻቱዋ ኔን አህስና፥ ነ ኦሳንቻቱ፥ ነ ማቼቱነ ነ ባኮቱ ዎይንያ ኤሳ ኡንቱንቱን ኡሼድኖ። ቃይ ጼላናዉ፥ ስሳናዉነ ኤራናዉ ዳንዳየና ጾሳቱዋ፥ ብራፐ፥ ዎርቃፐ፥ ናሃስያፐ፥ ብራታፐ፥ ምꬃፐነ ሹቻፐ ኦሰቴዳዋንታ ጋላታዳ። ነ ሸምፑዋነ ነ ገላ ከሳ ባረ ኩሽያን ኦይቄዳ ጾሳ ቦንቻበይካ። 24 ሄዋ ድራዉ፥ ሀ ኩሽያ ብራቱ አፐ ኪተትና፥ ሀ ጽፋቲ ጻፈቴዳ።

25 “ጻፉካ፥ ‘ማነ፥ ማነ፥ ተቀል፥ ፓሬስ’ ያግያዋ። 26 አ ብለꬃይካ ሀዋ፦

“ማነ ግያዌ፥ ጾሳይ ነ ካተተꬃ ላይꬃ ፓይዲደ፥

ዉራናዳን ኦꬄዳ ግያዋ።

27 ተቀል ግያዌ ሚዛናን ልከታደ፥

ካዉሻደ ቤታዳ ግያዋ።

28 ፓሬስ ግያዌ ነ ካዉተꬃይ ሻከቲደ፥

ሜዶናቶነ ፓርሰቶ እመቴዳ ግያዋ” ያጌዳ።

29 ሄዋፐ ጉይያን፥ በልሻጻር አዛዝና፥ ኦቻ ቴራ ማላትያ ማዩዋ ዳኔላ ማይዜድኖ፤ አ ቆꬍያንካ ዎርቃ ሀብልያ አꬄድኖ፤ ቃይ ካዉተꬃ ሞድያ ሄዘንꬆ አሳ ግዳናዳን አዋዬድኖ። *

30 ሄ ጋላስ ቃማ ሞርከቱ ገሊደ፥ ባብሎነ ካትያ በልሻጻራ ዎꬌድኖ። 31 አ ካዉተꬃ ሜዶንያ ዳርዮሰ አኬዳ። ሄ ዎደ ዳርዮሳዉ ላይꬃይ ኡሱፑን ታማነ ላአ።

6

ጾሳይ ዳኔላ ጋሞቱዋ ዶናፐ አሼዳ

(6:1-28)

1 ካቲ ዳርዮሰ ባረ ካዉተꬃ ኡባ ግዶን ባረፐ ጋርሳና ቢታ ሞድያ ጼታነ ላታሙ አሳቱዋ ሱንꬅያዌ ሎአ ጊደ ቆፔዳ። 2 ቃይ ካትያዉ አያነ ፓጭሰናዳን፥ ሄ ቢታ ሞድያዋንታ ጼላና ማላ፥ ሄዙ አሳቱዋ ካፑዋ ኦꬂደ ዶሬዳ፤ ዶረቴዳዋንቱፐ እቱ ዳኔላ። 3 ዳኔል ኦሱዋ ኦꬃናዉ ባረዉ ደእያ ዱማ ኤራን ሀራ ካፓቱዋፐነ ቢታ ሞድያዋንቱፐ አꬊደ ቤቴዳ። ሄዋ ድራዉ፥ ካቲ አ ባረ ኩመንꬃ ካዉተꬃ ቦላ ꬎቃ ኦꬂደ ሱንꬃናዉ ሀልቼዳ።

4 ያትና፥ ቢታ ሞድያዋንቱነ ካፓቱ ዳኔላ ሞታናዉ፥ እ አይስያ አይሱዋ ቦላ ባላ ደማና ጊደ ኮዬድኖ። ሽን እ ሎይꬅ ሱረነ አማነትያ አሳ፤ ቃይ ጌላባ ኦና አሳ ግዴዳ ድራዉ፥ አ ሞታናዉ አ ቦላ አይ ባላነ ደምበይክኖ። 5 ዉርሰꬃን ኡንቱንቱ ጊደ፥ “አ ጾሳ ህግያ ባጋና ግዶፐፐ አትና፥ ሀራ ባጋና ዳኔላ ሞትያባ ደሞኮ” ያጌድኖ።

6 ሄዋፐ ጉይያን፥ ቢታ ሞድያዋንቱነ ካፓቱ እትፐ ካትያኮ ቢደ፥ ሀዋዳን ያጌድኖ፤ “ካትያዉ ዳርዮሳ፥ መꬍናዉ ደአ! 7 ኑን ነ ካዉተꬃ ኦሱዋ ኦꬅያ ካፓቱ፥ ቢታ ሞድያዋንቱ፥ ኦላ ጋዳዋቱ፥ ዞርያዋንቱነ አዉራጃ ሞድያዋንቱ ኡባይ ማዬዳ እት ዞረታይ ደኤ። ሄዌካ ሀችፐ ቢደ ሀታሙ ጋላሳይ ጋካናዉ፥ አይ አሳይነ ኔና ካትያ ዎሳናፐ አትና፥ ሀራ አይ አሳካ ዎይ አይ ጾሳካ ዎሰናዳን፥ ኔን አዋዩዋ ከሳናዳን ኢጼዳ ዎስያዌ ደኦፐ፥ ጋሞቱዋ ኦላን ኦለታናዳን ኔን አዛዛናሳ። 8 ስም ካትያዉ፥ ሀ አዋዩ ሻረተና ሜዶናቱዋነ ፓርሰቱዋ ህግያዳን፥ ምኖነ ላመተናዋ ግዳና ማላ ፓራማ” ያጌድኖ። 9 ሄዋ ድራዉ፥ ካቲ ዳርዮሰ አዋዩዋ ጻፊደ ፓራሜዳ።

10 ዳኔል አዋዩ ፓራመት ከሴዳዋ ኤሬዳ ዎደ፥ ባረ ጎለ ቤዳ፤ ፖቅያን ደእያ ክፍልያ ገሌዳ። ሄ ክፍልያ ማስኮቲ የሩሳላመ ባጋ ስሚደ ዶየት ደእሽን፥ ባረ ካሰ ዎስያዋዳንካ ጉልባቲደ፥ ባረ ጾሳ ጋላቲደ፥ ሀች ሀች ሄዙ ገደ ዎሴዳ።

11 ሄዋፐ ጉይያን፥ ሀ አሳቱ እትፐ ቢደ፥ ዳኔል ባረ ጾሳ ዎስሺናነ ማዱዋ ኦችሽን ደሜድኖ። 12 ካትያኮ ቤድኖ፤ ካትያ፥ “ካትያዉ፥ ሀ ሀታሙ ጋላሳቱዋ ግዶን ኔና ዎሳናፐ አትና፥ ሀራ አይ አሳካ ዎይ አይ ጾሳካ ዎስያዌ ጋሞቱዋ ኦላን ኦለታናዳን አዋያበይኪየ?” ያጊደ አዋዩዋባ ሃሳዬድኖ።

ካቲ ዛሪደ፥ “አዋያድ፤ አዋዩ ሻረተና ሜዶናቱዋነ ፓርሰቱዋ ህግያዳን ምኔዳዋ” ያጌዳ።

13 ኡንቱንቱ፥ “ካትያዉ፥ ያትና ሄኮ ይሁዳፐ ኦሞደቲደ፥ ዬዳዋንቱፐ እቱዋ ግድያ ዳኔል፥ ነዉካ ኔን ፓራማደ ከሴዳ ነ አዋዮካ አዛዘተና። እ ሀእካ ሀች ሀች ሄዙ ገደ ባረ ጾሳ ዎሴ” ያጌድኖ።

14 ካቲ ሄዋ ስሴዳ ዎደ ሎይꬅ ካዮቴዳ፤ ዳኔላ አሻናዉ ቆፋ ቃቺደ፥ አዋይ ዉላና ጋካናዉ፥ አሽያ ኦግያ ኡባ ኮዬዳ።

15 ሄ ዎደ አሳቱ እትፐ ካትያኮ ቢደ፥ “ካትያዉ፥ ሜዶናቱዋነ ፓርሰቱዋ ህግያዳን ግዶፐ፥ ካቲ አዋዬዳ አዋዩ ዎይ አዛዜዳ አዛዙ ላመተናዋ ነዉ ኤራ” ያጌድኖ።

16 ሄዋ ድራዉ፥ ካቲ አዛዝና፥ ዳኔላ አሂደ፥ ጋሞቱዋ ኦላን ኦሌድኖ። ካቲ ዳኔላ፥ “ኔን ኡባ ገደ ጎይንያ ጾሳይ ኔና አሾ” ያጌዳ። 17 ኡንቱንቱ ሹቻ አሂደ፥ ኦላ ዶና ባሬድኖ፤ ዳኔላ ቦላ ኦሰቴዳባይ ላመተና ማላ፥ ካቲ ባረ ማታፋነ ባረ ካዉተꬃ ካፓቱዋ ማታፋ ጎርዴዳ ሹቻ ቦላ ዎꬄዳ። 18 ሄዋፐ ጉይያን፥ ካቲ ባረ ጎልያ ስሚደ፥ ቁማ ሜናንነ ፓሽክስያዋ አያካ ባረኮ ሺሸናን፥ ገምእሹዋና ꬋዪደ አቄዳ።

19 ዎንታ ጉራን ካቲ ደንዲደ፥ ኤሌሊደ ጋሞቱዋ ኦላኮ ቤዳ። 20 ኦላኮ ጋኪደ ካዩዋን፥ “ደኡዋ ጾሳ ቆማዉ ዳኔላ፥ ኔን ኡባ ገደ ጎይንያ ነ ጾሳይ ኔና ጋሞቱዋፐ አሻናዉ ዳንዳዬዴ?” ያጊደ ጼሴዳ።

21 ዳኔል ዛሪደ፥ “ካትያዉ፥ መꬍናዉ ደአ! 22 ታ ጾሳይ ባረ ኪታንቻ ኪቲደ፥ ጋሞቱዋ ዶና ጎርዴዳ፤ ኡንቱንቱ ታና ቦችበይክኖ። አያዉ ጎፐ፥ ታን አ ስንꬃን ጽሉዋ። ቃይ ካዎ፥ ታን ነ ስንꬃንካ ኢታባ ኦꬃበይከ” ያጌዳ።

23 ካቲ ሎይꬅ ናሸቴዳ፤ ዳኔላ ኦላፐ ከሳናዳን አዛዜዳ። ዳኔል ኦላፐ ከሴዳ፤ ባረ ጾሳን እ አማነቴዳ ድራዉ፥ አ ቦላን አያ ደሸቴዳ ሳአይካ ቤትቤና።

24 ሄዋፐ ጉይያን፥ ዳኔላ ሞቴዳ አሳቱዋ አሀናዳን ካቲ አዛዜዳ። ኡንቱንቱ ኦይቀቲደ፥ ባረንቱ ማጫ አሳናነ ባረንቱ ናናቱዋና እትፐ ዪደ፥ ኡባይካ ጋሙዋ ኦላን ኦለቴድኖ። ኡንቱንቱ ኦላ ዉርሰꬃ ጋከናን ደእሽን፥ ጋሞቱ ሶጲ አኪደ፥ ኡንቱንቱ መቀꬃ መንሬꬄድኖ።

25 ሄዋፐ ጉይያን፥ ካቲ ዳርዮሰ አሳ ኡባዉ፥ ካዉተꬃቶ ኡባዉነ ዱማ ዱማ ቃላን ሃሳይያ ዛረቶ ኡባዉ ሀዋዳን ያጊደ ጻፌዳ፦

“ሳሮ ደኢቴ!

26 “ታ ካዉተꬃን ደእያ አሳይ ኡባይ ዳኔላ ጾሳዉ ያያና ማላነ ኮኮራና ማላ፥ ታን አዋዩዋ ከሳድ።

“አያዉ ጎፐ፥ እ ደኡዋ ጾሳ፤

ቃይ እ መꬍናዉ ደእያዋ።

አ ካዉተꬃይ ሙለካ ꬋየና፤

አ ካተቱዋ ማታይካ ሙለ አተና።

27 እ አሼነ፥

መቱዋፐ ከስ አኬ።

ሳሉዋንካ ሳንካ፥ ማላታነ ኦራꬃባ ኦꬄ።

ዳኔላ ጋሞቱዋ ዶናፐ፥

አሼዳዌ አ!” ያጌዳ።

28 ሄዋ ድራዉ፥ ሀ ዳኔል ዳርዮሳ ካዉተꬃ ዎደነ ፓርስያ ቂሮሳ ካዉተꬃ ዎደ ኡባን እሻሊደ ደኤዳ።

7

ዳኔል በኤዳ ኦይዱ ዶአቱዋ ሳፃ

(7:1-27)

1 ባብሎነ ካቲ በልሻጻር ካተቴዳ ኮይሮ ላይꬅ፥ ዳኔል ባረ አርሳን ዛቁሊደ፥ አኩሙዋነ ሳፃ በኤዳ። እ ባረ አኩሙዋን በኤዳ አይፈ የዎቱዋ ጻፌዳ።

2 ዳኔል ሀዋዳን ያጊደ ጻፌዳ፤ “ቃማ ታን ታ ሳጻን ሳሉዋፐ ዬዳ ኦይዱ ጫርኮቱ ዎጋ አባ ቡልአክሽን በኣድ። 3 ቃይ እቱ እቱዋፐ ዱማትያ ኦይዱ ዎልቃማ ዶአቱ አባፐ ከሴድኖ። *

4 “ኮይሮ ዶአይ ጋሙዋ ማላቴ፤ ቃይ አዉ አንኩዋዳን ቀፊ ደኤ። ታ ጼልሽን፥ አ ቀፊ ሾደትና፥ ሳኣፐ ደንዲደ፥ አሳዳን ላኡ ገድያን ኤቃናዳን ኦሰቴዳ፤ ቃይ አሳ ዎዛናይካ አዉ እመቴዳ። *

5 “ቃይ ላኤንꬆ ዶአይ እት ባጋ ꬎቁ ጊደ ኤቄዳ ባባንꬃ ግያ ኢታ ዶኣ ማላቴ። ሄ ዶአይ ሄዙ ጋይልያ መቀꬃ ባረ ዶናን ባሪደ፥ ባረ ማታን ሳእ ኦይቄዳ። ያቴዳዌ፥ ‘ደንዳደ ዳሮ አሹዋ ማ’ ጌተቴዳ።

6 “ሄዋፐ ስምና ቃይ፥ ማህያ ማላትያ ሀራ ዶኣ በኣድ። አ ዞክያን ካፉዋ ቀፍያ ማላትያ ኦይዱ ቀፈቱ ደኢኖ። ቃይ አዉ ኦይዱ ሁጰቱ ደኢኖ። ሀ ዶአዉ ሞድያ ማታይ እመቴዳ።

7 “ሄዋፐ ስምና፥ ቃማ ሳጻን ያሽያ፥ ዳጋንꬅያነ ሎይꬅ ምንያ ኦይደንꬆ ዶኣ በኣድ። አዉ ዎልቃማ ብራታ አቻቱ ደኢኖ። እ ባረናን ጋከቴዳዋ ኡባ ኡንቱንቱን መንሬꬂደ ሜነ አቴዳዋ ባረ ገድያን የሬꬄ። ካሰ ታ በኤዳ ዶአቱዋ ኡባፐ እ ዱማቴ፤ አዉ ታሙ ካጪ ደኤ። * 8 ታን ሀ ካጨቱዋባ ቆፕሽና፥ ሄ ካጨቱዋ ግዶፐ ሀራ እት ጉꬃ ካጪ ከስሽን በኣድ፤ ሄ ካጪ የንኮ ካጨቱዋፐ ሄዛቱዋ ꬎቆሊደ ኦሌዳ። ሀ ካጭያዉ አሳ አይፍያ ማላትያ አይፊነ ኦቶሩዋን ሃሳይያ እንጻርሳይ ደኤ። *

መꬍናዉ ደእያዋፐ ቆንጬዳ ሳፃ

9 “ታን ሄዋ ጼልሽን፥ ካተቱዋ አራታቱ ኡተꬃዉ ጊጌድኖ። መꬍናፐ ደእያዌ ባረ አራታን ኡቴዳ። አ ማዩ ሻቻዳን፥ አ ሁጲያ ብናናይካ ፑቱዋዳን ቦꬃ። አ አራታይነ አራታ ይንግረꬃቱ ታማዳን ላጮቲኖ። * 10 ታማ ሻፋይ አ ስንꬃፐ ፑልቲደ ከሴ። ሻአ ገደ ሻአቱ አዉ ኦꬂኖ፤ ቃይ ዳሮ ሚሎነቱ አ ስንꬃን ኤቄድኖ። ያት ደእሽን ፕርዳ ፕርድያዌ ዶመቴዳ፤ ማጻፋቱካ ዶየቴድኖ። *

11 “ሀ ጉꬃ ካጪ ሃሳይያ ኦቶሮ ቃላይ ታዉ ስሰትያ ድራዉ፥ ታን ሀእካ ꬊሽሳደ ጼላድ። ታን ጼልሽን ሀ ዶአይ ሀይቂደ፥ ኤጽያ ታማን ኦለቲደ ꬋዬዳ። 12 የንኮ ሄዙ ዶአቱዋፐ፥ ኡንቱንቱ ማታይካ አከቴዳ፤ ሽን ኡንቱንቱ ኬረቴዳ ዎድያ ፓጻ ደእኖ ጌተቴድኖ።

13 “ቃይካ ታን ሄ ቃማ ሳጻን፥ አሳ ናኣ ማላትያዌ ሳሉዋ ሻርያና ይያዋ በኣድ። መꬍናፐ ደእያዋኮ ሺቅና፥ ኡንቱንቱ አ አ ስንꬃ አꬄድኖ።* 14 አዉ ማታይ፥ ቦንቹነ ካዉተꬃይ እመቴዳ። አሳይ ኡባይ፥ ካዉተꬃቱ ኡባይነ ዱማ ዱማ ቃላን ሃሳይያ ዛራቱ ኡባይ አዉ ሞደቴድኖ። አ ማታይ መꬍናዉ ሻረተና ማታ፤ አ ካዉተꬃይ ሙለካ ꬋየናዋ።*

ሳፃ ብለꬃ

15 “ታና ዳኔላ ግዶፐ፥ ታ በኤዳዋን ኡባን ዳጋማድ፤ ታ ሳጻይካ ታና ሻባርሴዳ። 16 ታን ሄዋ ኤቄዳዋንቱፐ እቱዋኮ ሺቃደ፥ ሀ ኡባዉ ቱሙ ብለꬃይ አየንቶ ኦቻድ። እ ታዉ አ ብለꬃ ኡባ ሀዋዳን ያጊደ ኦዴዳ፤ 17 ‘ሀ ኦይዱ ዎልቃማ ዶአቱ ሀ ሳኣን ስንꬃፐ ደንዳና ኦይዱ ካዉተꬃቱዋ። 18 ሽን ኡባፐ ꬎቂያ ጾሳ ጌሻቱ አ ካዉተꬃ አኪደ፥ መꬍናዉ ባረሳ ኦꬃና፤ መꬍና ካዉተꬃ ኡንቱንቱ ላታና’ ያጌዳ። *

19 “ሄዋፐ ጉይያን፥ ታን ሀራ ዶአቱዋ ኡባፐ ዱማቲደ ያሽያ ኦይደንꬆ ዶአዉ ደእያ ቱሙ ብለꬃ ኤራናዉ ኮያድ። ሄ ዶአዉ ብራታ አቻይነ ናሃሰ ብራታ ጹጉንꬃይ ደኤ፤ እ ባረናን ጋከቴዳዋ ኡባ መንሬꬂደ ሜነ ሚሽን አቴዳዋ ባረ ገድያን የሬꬄ። 20 ቃይ ሀ ዶኣ ሁጲያን ደእያ ታሙ ካጨቱዋባነ ቃይ ጉየፐ ከሲደ፥ ኡንቱንቱፐ ሄዛቱዋ ꬎቆል ኦሌዳ ቄር ካጭያባካ ኤራናዉ ኮያድ። ሄ ቄር ካጭያዉ አይፈቱነ ኦቶሮ ቃላ ሃሳይያ እንጻርሳይ ደኤ። ሄ ካጪ የንኮቱዋ ኡባፐ አꬍ ያሽያዋ። 21 ታን ጼልሽን፥ ሀ ካጪ ጌሻቱዋና ኦላ ጋከቲደ፥ ኡንቱንታ ጾኔዳ። * 22 ሄዌ ሀኔዳዌ፥ መꬍናፐ ደእያዌ ያና ጋካናዉነ፥ ኡባፐ ꬎቂያ ጾሳ ጌሻቶ ፕርዳይ ፕርደታና ጋካናሳ፤ ኡንቱንቱ ካዉተꬃ ላትያ ዎዲካ ጋኬዳ። *

23 “እ ታዉ ብለꬃ ሀዋዳን ያግ ኦዴዳ፤ ‘ኦይደንꬆ ዶአይ ሀ ሳኣን ስንꬃፐ ደንዳና ኦይደንꬆ ካዉተꬃ። ሄ ካዉተꬃይ ሀራ ካዉተꬃ ኡባፐ ዱማ፤ ቢታ ሳኣ እ ማና፥ የꬋናነ መንሬꬃና። 24 ቃይ ታሙ ካጨቱ ሀ ካዉተꬃቱዋፐ ደንዳና ታሙ ካተቱዋ። ሄዋፐ ጉይያን፥ ካሰ ታሙ ካተቱዋፐ ዱማትያ ሀራ ካቲ ደንዳና። እ ኡንቱንቱፐ ሄዙ ካተቱዋ ጾኒደ ሞዳና። * 25 እ ኡባፐ ꬎቂያ ጾሳ ቦላ ጻሊደ ሃሳያና፤ አ ጌሻቱዋካ ኡቁናና። ቃይ ዎደቱዋነ ዎጋ ላማናዉ ቃቃታናዋ። ዎዲ፥ ዎደቱነ ዎድያ ባጋይ ጋካናዉ ጌሻቱ አ ማታፐ ጋርሳና ሞደታና። *

26 “ ‘ሽን ሄዋፐ ጉይያን፥ ፕርዳ ፕርድያዌ ዶመታና፤ አ ማታይ ሙሊ አከታና፤ እ መꬍናዉ ꬋያና። 27 ሳሉዋፐ ጋርሳና ደእያ ካዉተꬃቱዋ ኡባ ማታይ፥ ዎልቃይነ ግታተꬃይ ኡባፐ ꬎቂያ ጾሳ ጌሻ አሳቶ እመታና። አ ካዉተꬃይካ መꬍና ካዉተꬃ ግዳናዋ፤ ሳኣ ሞድያዋንቱ ኡባቱ አዉ አዛዘታናነ አዉ ኦꬃና’ ያጌዳ። *

28 “ታ ሳጻባይ ሀዋን ዉሬዳ። ታን ዳኔል፥ ታ ቆፋን ዳሮ ሻባረታድ፤ ታ ሶምኢካ ሄዋ ኤርሴ። ሽን ኡባባካ ታን ታ ዎዛናን ዎꬃድ” ያጊደ ጻፌዳ።

8

ዳኔል በኤዳ ዶርሳ ኦርግያነ ዴሻ ኦርግያ ሳፃ

(8:1-27)

1 በልሻጻር ካተቴዳ ሄዘንꬆ ላይꬅ፥ ታን ዳኔል ሀዋፐ ካሰ በኤዳ ሳጻፐ ሀራ ሳፃ በኣድ። 2 ሄ ሳጻን አያ በኣድታ ጎፐ፥ ኤላማ ጋድያን ሱሳ ግያ ካታማን፥ ኡላያ ግያ ሻፋ ማታን ኤቄዳ ታና በኣድ።

3 ሄ ሻፋ ማታን ላኡ አዱሳ ካጨቱ ደእያ ዶርሳ ኦርጊ ኤቄዳ። ላኡ ካጨቱዋፐ እቱ ጉየፐ ዶሌዳ፤ ሽን ኮይሮ ዶሌዳዋፐ አዱቄ። 4 ሄ ዶርሳ ኦርጊ ባረ ካጭያን ቃይጫናዉ፥ አዋይ ዉልያ ባጋ፥ ሁጲሳ ባጋናነ ገድሳ ባጋ ንግሽን በኣድ። አናና ኤቀታናዉነ አ ዎልቃፐ ከስ አካናዉ አይ መሂካ ዳንዳይቤና። እ ባረ ኮዬዳዋ ኦꬄዳ፤ ያቲደ ባረና ግታዬዳ።

5 ታን ሀ ሳጻባ ቆፕሽን፥ እት ዴሻ ኦርጊ አዋይ ዉልያ ባጋፐ ከሲደ፥ ቢታ ሳኣ አꬊደ፥ ገዲ ሳኣ የናን ዬዳ፤ አዉ ላኡ አይፈቱዋፐ ግዱዋን እት ዎጋ ካጪ ደኤ። 6 እካ ዳሮ ሀንቁዋና ዲሲደ፥ ሻፋ ማታን ታን በኤዳ ላኡ ካጭያና ደእያ ዶርሳኮ፥ ዋታዉ ንጊደ ዬዳ። 7 ጋኪደ፥ ዳሮ ይሎቲደ፥ ታን ጼልሽን፥ ዶርሳ ኦርግያ ካጨቱ ላኡካ መአና ጋካናዉ፥ ኢታ ዶምኤꬃ ዶምኤዳ። ዶርሳ ኦርግያዉ አናና ኤቀታናዉ ዎልቃይ ባዋ፤ ሄዋ ድራዉ፥ ዴሻ ኦርጊ አ ኩንድሲደ፥ የꬍ ኤቄዳ። ዴሻ ኦርግያ ዎልቃፐ ሄ ዶርሳ ኦርግያ አሽያዌ ባዋ።

8 ሄ ዴሻ ኦርጊ ሎይꬅ ግታቴዳ፤ ሽን አ ዎልቃይ ዳር ዳር ብያ ዎደ፥ አ ዎጋ ካጪ መኤዳ፤ ኤለካ፥ ኦይዱ ዎጋ ካጨቱ ቢታዉ ኦይዱ ባጋ ስሚደ ድጬድኖ። 9 ሀ ኦይዱ ካጨቱዋፐ እቱዋ ቦላ ሀራ ጉꬃ ካጪ ዶሊደ፥ ዎልቃን ገድሳኮ፥ አዋይ ዶልያ ባጋ እስራኤልያ ጋድያኮ ስሚደ ድጬዳ። 10 እ ቢደ ሳሉዋን ደእያ ኦላንቻቱዋ ጋካናዉ ድጬዳ፤ ሳሉዋ ጾልንተቱዋፐ ኡንደናዋንታ ሳኣን ዱገ ኦሊደ፥ ኡንቱንታ የꬌዳ።* 11 ቃይ እ ባረና ꬎቁ ኦꬂደ፥ ኦላንቻቱዋ ጋዳዉዋ ጾሳና ልክሴዳ። ሀቼ ሀች አሳይ ያርሽያ ጹገትያ ያርሹዋካ ተኤዳ። ቃይ አ ጌሻ ጎልያካ ቱንሴዳ። 12 ማካላ ጋሱዋን ጌሻቱዋ ኦላንቻቱነ ሀች ሀች ያርሽያ ያርሹ ሄ ካጭያዉ እመቴዳ። ቱሙካ ሳኣን ኦለቴዳ፤ ሄ ካጪ ኦꬅያባይ ኡባይ አዉ እንጀቴዳ።

13 ሄዋፐ ጉይያን፥ እት ጌሻ ኪታንቻይ ሃሳይሽን ታን ስሳድ። የንኮ ጌሻ ኪታንቻይ ሀ ኪታንቻ፥ “ሀ ሀች ሀች ያርሽያ ያርሹዋባ፥ ሀ ማካላይ አህያ ባሻባነ ሳሉዋ ኦላንቻቱነ ጌሻ ሳአይ የቲደ ደአናባ ኦድያ ሳጻይ አዉደ ፖለታኔ?” ያጊደ ኦቼዳ።

14 እ ዛሪደ፥ “ላኡ ሻኣነ ሄዙ ጼቱ ዎንታይነ ኦማርሳይ ጋካናዉ ጋምአና፤ ሄዋፐ ጉይያን፥ ጌሻ ጎሊ ጌያና” ያጊደ ኦድሽን ስሳድ።

ኪታንቻይ ጋብሬል ሳፃ ብሌዳ

15 ታን፥ ዳኔል፥ ሀ ሳፃ በኣደነ አ ብለꬃ ኤራናዉ ቆፓደ ደእሽን፥ እት አሳ ማላትያዌ ታ ስንꬃን ኤቄዳዋ በኣድ። 16 ቃይ ታን ኡላያ ሻፋፐ፥ “ጋብሬላ፥ ሀ ብታንያዉ ሀ ሳፃ ብለꬃ ኦዳ” ያግያ ኮሻ ስሳድ። *

17 እ ዪደ ታን ኤቄዳ ሳኣ ማቴዳ ዎደ፥ ታን ዳጋማደ፥ ታ ሶምኡዋ ቢታዉ ዱገ ዛራደ ኩንዳድ። እ ታና፥ “አሳ ናአዉ፥ ሀ ሳጻይ ዉርሰꬃ ዎድያባ በስያዋ ግድያዋ አኬካ” ያጌዳ።

18 እ ታናና ሃሳይያ ዎደ፥ ታን ሳኣን ጉፋናደ፥ ገምእሹዋ ካይሮታድ። ያትና፥ እ ታና ሳኣፐ ፑደ ደንꬂደ፥ ታ ገድያን ኤሴዳ። 19 ታና፥ “ስሳ፥ ታን ጾሳ ሀንቁዋ ዉርሰꬃን ሀናናዉ ደእያዋ ኦዳይ፤ አያዉ ጎፐ፥ ሀ ሳጻይ ጾሳይ ኬር ዎꬄዳ ዉርሰꬃ ዎድያን ሀናናባ ኦዴ።

20 “ኔን በኤዳ ላኡ ካጭያና ደእያ ዶርሳ ኦርጊ ሜዶናነ ፓርሰ ካተቱ ሌምሱዋ። 21 ዴሻ ኦርጊ ቃይ ግሪከ ካትያ ሌምሱዋ፤ አ ላኡ አይፈቱዋፐ ግዱዋን ደእያ ዎጋ ካጪ ኮይሮ ካትያ። 22 ካጪ መእ ዎꬍና፥ አ ሳኣን ዶሌዳ ኦይዱ ካጨቱ አ ካዉተꬃፐ ሻከቲደ ከሳና ኦይዱ ካዉተꬃቱዋ ሌምሱዋ፤ ሽን ኡንቱንቱ ዎልቃይ ኮይሮዋ ዎልቃ ጋከና።

23 “ኡንቱንቱ ካዉተꬃ ዉርሰꬃይ ጋክያ ዎደነ ኡንቱንቱ ማካላይ ዛዋ ጋክያ ዎደ፥ እት መቀꬃ ኢታነ ጭምያ ጭንጫ ካቲ ደንዳና። 24 እ ሎይꬅ ምኖ ግዳና፤ ሽን ባረ ዎልቃና ግደና። ዳጋንꬅያ ባሻ እ ባይዛና፤ እ ኦꬅያባይ ኡባባይ አዉ እንጀታና። እ ምኖ አሳቱዋነ ጌሻ አሳቱዋ ꬋይሳና። 25 እ ጭምያ ድራዉ፥ አዉ እንጀታና፤ ቃይ እ ባረና ኡባፐ ꬎቁ ꬎቁ ኦꬃና። ኡንቱንቱ ሳአይ ሳራ ግ ደእሽን፥ ኡንቱንቱፐ ዳሮቱዋ ዎꬋና፤ ቃይ ካፓቱዋ ካፑዋና ኤቀታና። ሽን አሳይ ቦቼናን እ ባረዉ ꬋያና።

26 “ነዉ ኦደቴዳ ላኡ ሻአነ ሄዙ ጼቱ ዎንታነ ኦማርሳ ጼልያ ሳጻይ ቱማ፤ ሽን ዳሮ ዎድያፐ ጉይያን ፖለታናዉ ደእያ ድራዉ፥ ጎርዳደ ማታፋ አ ቦላ ዎꬃደ ናጋ” ያጌዳ።

27 ታን ዳኔል፥ ሎይꬅ ዳቡሬዳ ድራዉ፥ ሳከታደ ዳሮ ጋላሳ ግሳድ። ሄዋፐ ጉይያን ደንዳደ፥ ካትያ ኦሱዋ ባድ። ሀ ሳጻን ታን ሎይꬅ ሻቢረታድ፤ አኬካናዉካ ዳንዳያበይከ።

9

ዳኔል ባረ አሳ ድራዉ ዎሴዳ

(9:1-27)

1 ሜዶና ቢታ አሳ ግድያ አርጸክስሳ ናአይ ዳርዮሰ ባብሎነን ካተቴዳ። 2 እ ካተቴዳ ኮይሮ ላይꬅ፥ ታን ዳኔል፥ ጌሻ ማጻፋቱዋ ናባባድ፤ ትምቢትያ ኦድያ ኤርማሳዉ መꬍና ጎዳይ ኦዴዳዋዳን የሩሳላመ ላፑን ታሙ ላይꬃ ኮለቲደ ጋምአናዉ ደእያዋ አኬካድ። *

3 ሄዋ ድራዉ፥ ታን ጎዳ ጾሳኮ ስማደ፤ ማቃ ማያደ፥ ብድንꬃ ታ ሁጲያ ቦላ ቆላደ፥ ጾማደ፥ አ ዎሳይነ አዉ ዋትዋታይ።

4 ታን ናጋራ ፓጻደ፥ መꬍና ጎዳ ታ ጾሳ ሀዋዳን ያጋደ ዎሳድ፤ “አቤት ጎዳዉ፥ ዎልቃማነ ያሽያ ጾሳዉ፥ ኔና ሲቅያዋንቶነ ነ አዛዞ ኤኖ ግያዋንቶዉ ነ አገና ሲቁዋነ ጫቁዋ ናግያዎ፥ 5 ኑን ናጋራ ኦꬄዶነ ባሌዶ፤ ኑን ኢታባ ኦꬄዶነ ማካሌዶ፤ ነ አዛዙዋፐነ ነ ዎጋፐ ዎራ ስሜዶ። 6 ኑ ካተቶ፥ ኑ ካፓቶ፥ ኑ አዋቶነ ሳኣን ደእያ አሳ ኡባዉ ነ ሱንꬃን ትምቢትያ ኦዴዳ ነ ቆማቱ ኦዴዳዋ ስሰናን እጼዶ።

7 “አቤት ጎዳዉ፥ ኔን ጽሉዋ፤ ሽን ኑን ሀች ዬላ ማዬዶ። ይሁዳንነ የሩሳላመን ደእያ አሳይ ኡባይ፥ ኑን ነዉ አማነተናን እጽና፥ ኔን ሃኮ ቢታንነ ማታ ጋድያን ላሌዳ እስራኤልያ አሳይ ኡባይ ዬላቴዶ። 8 አቤት መꬍና ጎዳዉ፥ ኑን፥ ኑ ካተቱ፥ ኑ ካፓቱነ ኑ አዎቱ ኔና ናቄዳ ጋሱዋን ዬላ ማዬዶ። 9 ሽን ኑን አዉ ማካሌዳባ ግዶፐካ፥ ጎዳይ ኑ ጾሳይ ማርያዋነ አቶ ያግያዋ። 10 ኑን መꬍና ጎዳዉ፥ ኑ ጾሳዉ፥ አዛዘትቦኮ፤ ቃይ ትምቢትያ ኦድያ ባረ ቆማቱ ባጋና እ እሜዳ አ ህግያ ናግበይኮ። 11 እስራኤልያ አሳይ ኡባይ ነ ህግያ መንꬂደ፥ ዎራ ስሜድኖ፤ ነ አዛዞካ ኤኖ ግበይክኖ።

“ኑን ነ ቦላ ናጋራ ኦꬄዳ ድራዉ፥ ጾሳ ቆማ ሙሴ ህግያ ማጻፋን ጻፈቴዳ ሸቃይነ ፕርዳይ ኑ ቦላ ትገቴዳ። 12 ቃይ ኑ ቦላነ ኑና ካለꬅያዋንቱ ቦላ ዎልቃማ ባሻ አሀናዉ ኔን ሃሳዬዳ ቃላ ኑ ቦላ ፖላዳ። አያዉ ጎፐ፥ የሩሳላመ ቦላ ጋኬዳዋ ማላይ ሳሉዋፐ ጋርሳን ሀራ ጋድያ ቦላ ሙለካ ጋክቤና። 13 ሙሴ ህግያን ጻፈቴዳዋዳን፥ ሀ ባሻይ ኡባይ ኑ ቦላ ጋኬዳ። ኑ ናጋራፐ ስምበይኮ፤ ነ ቱሙዋ ስስበይኮ፤ ኔና፥ መꬍና ጎዳ ኑ ጾሳካ ማሮታ ኦችበይኮ። 14 መꬍና ጎዳይ ሀ ባሻ ኑ ቦላን አሀናዉ ጉየ ግቤና፤ አያዉ ጎፐ፥ መꬍና ጎዳይ ኑ ጾሳይ ባረ ኦꬅያባን ኡባን ጽሉዋ፤ ሽን ኑን አዉ አዛዘተናን እጼዶ።

15 “አቤት ጎዳዉ፥ ኑ ጾሳዉ፥ ካሰ ነ አሳ ነ ምኖ ኩሽያን ግብጼፐ ከሳደ፥ ሀቼዋዳንካ ነ ሱንꬃ ጼስሴዳዎ፥ ኑን ናጋራ ኦꬄዶ፤ ኑን ባሌዶ። 16 አቤት ጎዳዉ፥ ኔን ካሰ ነ ጽሎ ኦሱዋ ኡባ ኦꬄዳዋዳን፥ ሀእ ነ ሀንቁዋነ ነ ቦሻነ ነ ካታማፐ፥ የሩሳላመፐ፥ ነ ጌሻ ደርያፐ፥ ዎራ ዛራ። ኑን ኦꬄዳ ናጋራይነ ኑ አዎቱ ኦꬄዳ ባይዙ የሩሳላመነ ነ አሳነ ኑ ዩሹዋን ደእያ ኡባዉ ቅሊጩዋ ከሴዳ።

17 “ስም ሀእ ኑ ጾሳዉ፥ ታን ነ ቆማይ ዎስያ ዎሳነ ዋትዋቱዋ ስሳ። ጾሳዉ፥ ነ ሱንꬃ ድራዉ ጋደ፥ ሀ ኮለቴዳ ነ ጌሻ ጎልያ ነ ኬካ አይፍያን ጼላ። 18 አቤት ታ ጾሳዉ፥ ነ ሀይꬃ ኑኮ የጋደ ስሳ፤ ነ አይፍያካ ዶያደ፥ ነ ሱንꬃን ጼሰቴዳ ካታማ ባየꬃ ጼላ። ኑን ነዉ ዋትዋትያዌ፥ ኑ ጽሎተꬃ ድራዉ ግደናን፥ ነ ዎልቃማ ማሮተꬃ ድራሳ።

19 “አቤት ጾሳዉ፥ ስሳ! አቤት ጾሳዉ፥ አቶ ጋ! አቤት ጾሳዉ፥ ሀይዛነ ኦꬃ! ነ ካታማይነ ነ አሳይ ነ ሱንꬃን ጼሰቴዳ ድራዉ፥ አቤት ታ ጾሳዉ፥ ነ ሱንꬃ ድራዉ ጋምኦፓ” ያጋድ።

ጋብሬል ዳኔላዉ ስንꬃፐ ሀናናባ ኦዴዳ

20 ታን ዎሳደ፥ ታ ናጋራነ ታ አሳ እስራኤልያ ናጋራ ፓጻደነ ታ ጾሳ ጌሻ አሳባ፥ የሩሳላመባ መꬍና ጎዳዉ ታ ጾሳዉ ዋትዋታደ ታካድ። 21 ሄዋዳን ሀናደ ታን ደእሺና፥ ካሰ ሳጻን ታን በኤዳ ጋብሬል፥ ታኮ ኤለካ ፓሊደ፥ ኦማርሳ ያርሹዋ ያርሽያ ሳትያን ፑቱ ጌዳ። * 22 እ ሀዋዳን ያጊደ፥ ታዉ ኦዴዳ፤ “ዳኔላ፥ ታን ኤራነ አኬካ ነዉ እማናዉ ሀእ ያድ። 23 ኔን ብሮ ዎሳ ዶሞደ ነ ዎሳ ዛሩ እመቴዳ፤ ታንካ ሄዋ ነዉ ኦዳናዉ ያድ። አያዉ ጎፐ፥ ጾሳይ ኔና ሎይꬅ ዶሴ። ሄዋ ድራዉ፥ ታን ኦድያዋ ቆፓ፤ ሳጻካ አኬካ።

24 “ላፑ ገደ ላፑን ታሙ ላይꬃይ ጾሳይ ነ አሳዉነ ነ ጌሻ ካታማዉ ኬሬዳ ዎድያ። ሄ ዎደቱዋን ናቁ ዉራና፤ ናጋራ ኦሱ አታና፤ ባይዙ ማረታና፤ መꬍና ጽሎተꬃይ ገላና፤ ሳጻይነ ትምቢቲ ፖለታናነ ኡባፐ አꬌዳ ጌሻ ሳአይ ኦከታና።

25 “ሄዋ ድራዉ፥ ሀዋ ኤራነ አኬካ። የሩሳላመ ካታማይ ኦራጻናዳንነ ኬጸታናዳን አዛዙ ከሴዳ ጋላሳፐ ቢደ ካፑ ኦከቶዌ ያና ጋካናዉ፥ ላፑን ገደ ላፑኑነ ኡሱፑን ታማነ ላኡ ገደ ላፑን ላይꬃይ አꬋና። ሄዋን የሩሳላመ ካታማይ ኦራጻና፤ ኦገቱካ ዩሹዋ ግምበቱካ ኦሰታና። ሽን ግምበትያ ዎዲ መቶ ዎደ ግዳናዋ።

26 “ኡሱፑን ታማነ ላኡ ገደ ላፑን ላይꬃፐ ጉይያን፥ ኦኬቴዳዋ አሳይ ዎꬋና። አ ማታን አያይነ ባዋ። ይያ ካፑዋ አሳይ፥ ካታማነ ጌሻ ጎልያ ላላና። ሄ ካታማ ዉርሰꬃይ ድኡዋዳን አኬከናን ያና። ሄ ዎድያፐ ቢደ ዉርሰꬃይ ጋካናዉ፥ ኦላነ ባሻ አዋዬዳ። 27 ሄ ካፑ ላፑን ላይꬃይ ግዶን አሳና ምኖ ጫቁዋ ጫቀታናዋ። ሄ ላፑን ላይꬃቱዋ ግዶ ግሸቻን እ ያርሹዋ ያርሽያዋነ እሞታ እምያዋ ድጋና። ጌሻ ጎልያዉ ግዶ ግሸቻን ባየꬃ ቱናተꬃ እ ኤሳና። ዉርሰꬃን አዋየቴዳ ቦሻይ አ ቦላ ትገታናዋ” ያጌዳ። *

10

ዳኔል ጸግሮሳ ሻፋ ማታን በኤዳ ሳፃ

(10:1—11:45)

1 ፓርሰ ካቲ ቂሮስ ካተቴዳ ሄዘንꬆ ላይꬅ፥ ብልጻሶረ ግያ ዳኔላዉ ሀራ ሳጻይ ቆንጬዳ። ሄ ሳጻን ቆንጬዳዌ ቱማ፤ ቆንጬዳዌካ ዎልቃማ ኦላባ። ሄ አኬካይ አዉ እመቴዳዌ ሳጻና።

2 ሄ ዎደ ታን፥ ዳኔል፥ ሄዙ ሳምንታ ዬካድ። 3 ሄዙ ሳምንታይ ዉራና ጋካናዉ ሎኦ ቁማ ማበይከ፤ አሹ ዎይ ዎይንያ ኤሳይ ታ ዶናኮ ሺቅቤና። ታ ሁጲያካ አያነ ኦከታበይከ። 4 ኮይሮ አግናን ላታማነ ኦይደንꬆ ጋላሳን፥ ጸግሮሳ ግያ ዎልቃማ ሻፋ ማታን ታን ኤቃደ ጼላድ፤ 5 ላይኑዋ ግያ ማዩዋ ማዬዳ እት ብታንያ በኣድ። እ ባረ ጼሳን በርተ ዎርቃፐ ኦሰቴዳ ሳቂያ ዳንጨዳ። * 6 አ ቦላይ ጶልያ እንቁዋ ማላቴ፤ አ ሶምኢ ዋልቃንꬃዳን ጶልቁ ጌ፤ አ አይፈቱካ ታማ ላጩዋ ማላቲኖ፤ አ ኩሺነ አ ገዲ ቁጨቴዳ ናስያ ብራታዳን ፖእሴ፤ አ ቃላይካ ዳሮ አሳይ ሃሳይያ ቃላዳን ሀኔ።

7 ሀ ሳፃ ታን ዳኔል ታረካ በኣድ። ታናና ደእያ አሳቱ በእበይክኖ፤ ኡንቱንቱ ሎይꬅ ዳጋሜዳ ድራዉ፥ ባቃት ቆሰቴድኖ። 8 ታን ሀ ዎልቃማ ሳፃ ጼላደ፥ ታረካ አታድ፤ ታዉ ዎልቃይ እጽና ዳቡራድ፤ ታ ሶምኢ ሎይꬅ ቡላቴዳ። 9 ሄ ዎደ ታን እ ሃሳይያዋ ስሳድ፤ ቢታን ዱገ ታ ሶምኡዋን ጉፋናድ፤ ገምእሹዋ ታይሮታድ።

10 ሄዋፐ ጉይያን፥ እት ኩሺ ታና ቦቼዳ፤ ታን ኮኮራደ ደእሺና፥ ታና ታ ኩሽያንነ ታ ጉልባታን ደንꬂደ ኤሴዳ። 11 እ ታና፥ “ላ፥ ጾሳይ ሎይꬅ ሲቄዳ ዳኔላ፥ ታን ነዉ ኦድያ ቃላ ሎይꬃደ አኬካ፤ ደንዳ ኤቃ። አያዉ ጎፐ፥ ታን ኔኮ ኪተታደ ያድ” ያጌዳ። እ ታና ሀዋዳን ያግና፥ ታን ኮኮራደ ደንዳ ኤቃድ።

12 ቃይካ እ ሀዋዳን ያጌዳ፤ “ዳኔላ፥ አይነ ያዮፓ! አያዉ ጎፐ፥ ኔን አኬካ ደማናዉ ቆፋ ቃቼዳነ ነ ጾሳ ስንꬃን ነ ሁጲያ ካዉሼዳ ኮይሮ ጋላሳፐ ዶሚደ፥ ነ ዎሳይ ስሰቴዳ፤ ታንካ ሄዎ ዛሩዋ አካደ ያድ። 13 ሽን ፓርሰ ካዉተꬃ ካፑዋ ግድያ አያናይ ላታማነ እት ጋላሳ ታና ተኤዳ። ታን ታረካ ፓርሰ ካዉተꬃ ካፑዋና ያን አታድ። ሄዋ ድራዉ ኪታንቻቱዋ ካፓቱዋፐ እቱ፥ ምካኤል ታና ማዳናዉ ዬዳ። * 14 ታን ሀእ ኔኮ ዬዳዌ፥ ዉርሰꬃ ጋላሳቱዋን ነ አሳ ቦላ ሀናናዉ ደእያዋ ነዉ ቆንጭሳናሳ፤ አያዉ ጎፐ፥ ሀ ሳጻይ ስንꬃፐ ሀናናዉ ደእያዋ” ያጌዳ።

15 እ ሄዋ ታዉ ኦድያ ዎደ፥ ታን ታ ሶምኡዋን ጹጉናደ፥ ግያዋ ꬋያድ። 16 ሄዋፐ ጉይያን፥ አሳ ማላትያ እቱ ታ መተርሻ ቦቼዳ፤ ታ ዶናይ ዶየትና፥ ሃሳያ ዶማድ። ታ ስንꬃን ኤቄዳዋ ሀዋዳን ያጋድ፤ “ታ ጎዳዉ፥ ሀ ሳጻን ታን ሎይꬅ ዳጋሜዳ ድራዉ፥ ዳሮ ዳቡራድ። 17 ታን ነ ቆማይ ኔናና ታ ጎዳና ሃሳያናዉ ዎታ ዳንዳያይታ? ታ ዎልቃይ ዉሬዳ፤ ሸምፓናዉካ ታዉ እጸቴዳ” ያጋድ።

18 ሄ አሳ ማላትያ እቱ ላኤንꬁዋካ ታና ቦቺደ፥ ታዉ ዎልቃ እሜዳ። 19 ያቲደ ታና፥ “ላ፥ ጾሳይ ሎይꬅ ሲቄዳ ብታንያዉ፥ አይነ ያዮፓ! ሳሩ ነዉ ግዶ። ሀእ ስም ምና፤ ኤ ምና” ያጌዳ።

እ ሄዋዳን ጊና፥ ታን ምናድ፤ “ታ ጎዳዉ፥ ኔን ታና ምንሶ ድራዉ፥ ሀእ ኦዳ” ያጋድ።

20 እ ዛሪደ፥ “ታን ኔኮ አያዉ ያድታንቶ ኤራይ? ሀእ ታን ስማደ ባደ፥ ፓርሰ ካፑዋ ግድያ አያናና ኦለታና፤ ቃይ ታን ቢና፥ ግሪከ ካፑዋ ግድያ አያናይ ያና። 21 ሽን ታን ነዉ ቱሙዋ ማጻፋን ጻፈቴዳዋ ኦዳና። ታን ኡንቱንቱና ኦለትያ ዎደ፥ ህንተ ካፑዋ ምካኤለፐ አትና፥ ታና ማድያ ሀራይ እቱነ ባዋ።

11

ሁጲሳ ቢታ ካትያነ ገድሳ ቢታ ካትያ

1 “ሜዶና ቢታ አሳ ግድያ ዳርዮስ ካተቴዳ ኮይሮ ላይꬃን፥ ታን አ ማዳናዉነ ምንሳናዉ አ ምይያን ኤቃድ።

2 “ሀእ ስም ታን ነዉ ቱሙዋ ኦዳይ። ሀራ ሄዙ ካተቱ ፓርሰ ቢታን ካተታና፤ ቃይ ኡንቱንቱፐ ጉይያን ካተትያ ኦይደንꬆ ካቲ፥ ካሰዋንቱ ኡባቱዋፐ አꬌዳ ዱረ ግዳናዋ። እ ባረ ዱረተꬃ ጋሱዋን ዎልቃ ደምያ ዎደ፥ አሳይ ኡባይ ግሪከ ካዉተꬃና ኦለታና ማላ ደንꬃና።

3 “ሄዋፐ ጉይያን፥ ዎልቃን ሞድያ ምኖ ካቲ ደንዳናዋ፤ ባረ ኮዬዳዋ ኡባ ኦꬃና። 4 እ ደንዴዳዋፐ ጉይያን፥ አ ካዉተꬃይ ዱጸረቲደ፥ ኦይዱ ሳኣን ሻከታና። አ ዛረꬅ አ ካዉተꬃ ላትክኖ፤ እ አይስያ ዎደዋዳን ካዉተꬃዉ ዎልቃይ ደኤና። አያዉ ጎፐ፥ አ ካዉተꬃይ አፐ አከቲደ፥ ሀራቶ እመታና።

5 “ገድሳ ቢታ ካቲ ምኖ ግዳናዋ፤ ሽን አ ካፓቱዋፐ እቱ አፐ አꬍ ምኒደ፥ ሄ ዎልቃማ ካዉተꬃ ሞዳና።

6 “ጉꬃ ላይꬃፐ ጉይያን፥ ገድሳ ቢታ ካቲነ ሁጲሳ ቢታ ካቲ ባረንቱ ግዶን ዳቦተꬃ ጫቁዋ ጫቀታናዋንታ። ገድሳ ቢታ ካትያ ናታ ሁጲሳ ቢታ ካትያ ገላናኑ፤ ሽን እዝ ዎልቃይካ ምነና፤ ቃይ እካ አ ዎልቃይካ ዳሮ ዎድያ ጋምኤና። ሄ ዎደ እዞ፥ እዞ አጃብያዋንቱ፥ እዝ ናአይነ እዝ አስናይ ኡባይ አꬊደ እመታና።

7 “ሄዋፐ ስምና፥ እዝ ዳቦቱዋፐ እቱ ገድሳ ቢታን ካተታና። ሁጲሳ ቢታ ካትያ ቦላን ገሊደ፤ አ ጌሱዋ መንꬅ ገሊደ፥ አ ጾናና። 8 ቃይ ኡንቱንቱ ጾሳቱዋ፥ ምስለቱዋነ ብራፐነ ዎርቃፐ ኦሰቴዳ ሚሻቱዋ አኪደ፥ ግብጼ አፋና። ያቲደ አማሬዳ ዎድያዉ ሁጲሳ ቢታ ካትያ ቦቼናን አጋና። 9 ሄዋፐ ጉይያን፥ ሁጲሳ ቢታ ካቲ ገድሳ ቢታ ካዉተꬃ ቦላ ገላና፤ ሽን ድግና፥ ጉየ ባረ ቢታ ስማና።

10 “ሁጲሳ ቢታ ካትያ አቱማ ናናቱ ኦላዉ ጊጊደ፥ ዳሮ ኦላንቻቱዋ ሺሻና፤ ስንꬃን ጋከትያዋ ኡባ ሜጭያ ዎልቃማ ድኡዋዳን፥ አꬊደ ኦሊደ፥ ገድሳ ካትያ ጌሱዋ ኦላናዋንታ። 11 ሄ ዎድያን ገድሳ ቢታ ካቲ ሎይꬅ ሀንቀቲደ፥ ሁጲሳ ቢታ ካትያ ኦላናዉ ደንዳናዋ። ሁጲሳ ቢታ ካቲ ሺሼዳ ዳሮ ኦላንቻቱዋና ኦለቲደ፥ ኡንቱንታ ጾናና። 12 ዳሮ ኦላንቻቱዋ ኦሞዴዳዋፐ ጉይያን፥ ገድሳ ቢታ ካቲ ኦቶሩዋን ፑገታና። ያቲደ ዳሮ ሻኣ ዎꬋና፤ ሽን አ ጾኑ አናና ጋምኤና።

13 “ዋኒደ ጎፐ፥ ሁጲሳ ቢታ ካቲ ካሰዋፐ አꬍያ ሀራ ኦላንቻቱዋ ጊግሳና፤ አማሬዳ ላይꬃቱዋ ጋምኢደ፥ ኩመንꬃ ኦላ ሚሻ ኦይቄዳ ሀ ኦላንቻቱዋ አኪደ፥ ኦላዉ ከሳና። 14 ሄ ዎድያን ዳሩ ገድሳ ቢታ ካትያ ቦላ ደንዳናዋ። ሳጻይ ፖለታና ማላ፥ ነ አሳፐካ እት እት ማካላንቻ አሳቱ ደንዳናዋንታ፤ ሽን ጾንክኖ።

15 “ሄዋፐ ጉይያን፥ ሁጲሳ ቢታ ካቲ ገድሳ ቢታ ዪደ፥ ዩሹ ግምበት ኡቴዳ እት ካታማ ኦሊደ ኦይቃና። ገድሳ ቢታ ካትያ ኦላንቻቱ ዎልቃ ꬋያና፤ ሀራይ አቶ ኡንቱንቱፐ ምኖ ኦላንቻቱካ ኡንቱንቱና ኤቀታናዉ ዳንዳይክኖ። 16 አናና ኤቀትያዌ ሙለካ ባይና ድራዉ፥ ሁጲሳ ቢታ ካቲ ባረ ኮይያዋ ኡባ ኦꬃና። እ እስራኤልያ ግያ ሎኦ ቢታን ባረዉ ምን ኤቂደ፥ አ ꬋይስያ ዎልቃ ደማና። 17 እ ባረ ካዉተꬃዉ ደእያ ዎልቃ ኡባ አኪደ ያናዉ ቆፋ ቃቻና፤ ዪደ፥ ገድሳ ቢታ ካትያና ዳቦተꬃ ጫቁዋ ጫቀታናዋ። ሄ ካዉተꬃ ኡንጋናዉ ሀልቺደ፥ ባረ ናቶ አዉ እማና፤ ሽን አ ሀልቹ ፖለተና።

18 “ሄዋፐ ጉይያን፥ እ ባረ ቆፋ አባ ጋጻን ደእያ ቢታቱዋኮ ዛሪደ፥ ኡንቱንቱፐ ዳሮቱዋ ኦሊደ፥ ባረዉ አካና። ሽን እት ኦላ ጋዳዉ አ ኦቶሩዋ ጊሻና፤ ያቲደ አ ኦቶሩዋ አ ቦላ ዛራና። 19 ሄዋፐ ጉይያን፥ ሁጲሳ ቢታ ካቲ ባረ ቢታ ባረ ጌሱዋ ስማና። ሽን እ ሄዋን ꬉበቲደ ኩንዳና፤ አ ላኤንꬆ ኦንነ በኤና።

20 “አ ሳኣን ካተቴዳዌ ባረ ካዉተꬃ ቦንቹዋ ናጋናዉ ጊራ ጊርስያ አሳ ካዉተꬃ ግዶ ኪታና። ግዶፐነ፥ ቃንꬃ ዎድያፐ ጉይያን፥ ቆንጭያን ዎይ ኦላን ግደናን እ ጮ ሀይቂ ꬋያና።

ሁጲሳ ቢታ ካትያ ካቴዳዋ

21 “አ ሳኣን ቃይ እት ካቴዳ አሳይ ደንዳናዋ፤ ሽን ኡንቱንቱ ካዉተꬃ ቦንቹዋ አዉ እምክኖ። አሳይ ሳአይ ሳራ ጊደ ደእሽን፥ ጭም ገሊደ፥ ካዉተꬃ እ ኦይቃና። 22 ሄዋፐ ጉይያን፥ ዳሮ ኦላንቻቱ አ ስንꬃፐ ፕተቲደ ꬋያና፤ ጫቁዋ ካፑካ ሀይቃና። 23 አናና ጫቁዋ ጫቀት ስሚደ፥ ባረ ኦꬅያዋ ጭሙዋን ኦꬃና፤ አማሬዳ አሳቱዋ ጻላላና እ ምናና። 24 አሳይ ሳአይ ሳሮ ጊደ ደእሽን፥ ሄ ቢታን ዳሮ ዱረትያ እት ባጋ እ ገላና። ካሰ ባረ አዉ ዎይ ባረ ማይዛ አዎቱ ኦꬅቤናዋ ኦꬃና፤ ባረ ኦሞድ ሺሼዳ ዱረተꬃነ አቁዋ ባረና ካልያዋንቶ ግሻና። ጌሶቱዋካ ላላናዉ እ ሀልቻናዋ፤ ሽን ሄዋ እ ኦꬅያዌ ጉꬃ ዎድያሳ።

25 “ሄዋፐ ጉይያን ጻሊደ፥ ባረ ዎልቃካ ምንሲደ፥ ዳሮ ኦላንቻቱዋና ገድሳ ቢታ ካትያ ቦላ ደንዳናዋ። ቃይ ገድሳ ቢታ ካቲ ሎይꬅ ዳሮነ ዎልቃማ ኦላንቻቱዋና ኦላዉ ደንዲደ፥ አናና ኦለታና። ሽን አ ቦላ ኡንቱንቱ ካሰቲደ ማቄዳ ማቁዋ ጋሱዋን፥ እ ኡንቱንቱና ኤቀታናዉ ዳንዳየና። 26 ካትያና እት ማዳን ምያዋንቱ አ ꬋይሳና፤ አ ኦላንቻቱ ፕተታና፤ አ ኦላንቻቱዋፐ ዳሮቱ ኦላን ሀይቃና። 27 ሀ ላኡ ካተቱካ ባረንቱ ዎዛናን ኢታ ቆፕያ ድራዉ፥ ኡንቱንቱ እትፐ እት ኦይድያን ኡቲደ ሃሳዪደ፥ እቱ እቶ ዎርዶታና። ሽን ኡንቱንቱ ኦꬃና ግያዌ ኡንቱንቶ እንጀተና፤ አያዉ ጎፐ፥ ጾሳይ ኬሬዳ ዎዲ ብሮ ጋክቤና።

28 “ሁጲሳ ቢታ ካቲ ዳሮ ዱረተꬃና ባረ ቢታ ስማና። ሽን እ ባረ ዎዛናን ጌሻ ጫቁዋ እጻና። አ ቆሀናዉ እትባ አ ቦላ ኦꬂደ፥ ባረ ቢታ ስማና።

29 “ጾሳይ ኬሬዳ ዎዲ ጋክና፥ እ ዛሪደ ገድሳ ቢታ ቦላ ገላና፤ ሽን አዉ ካሰዋዳን እንጀተና። 30 አያዉ ጎፐ፥ አዋይ ዉልያ ባጋ ቢታፐ ይያ ኦላ ማርካባቱ አ ዳጋንꬃና። ያቶፐ እ ጉየ ስሚደ፥ ጌሻ ጫቁዋ ቦላ ሀንቀታና። ቃይ ሄዋፐ ስሚደ፥ ጌሻ ጫቁዋ አግያዋንቱና ዳቦታና።

31 “አ ኦላንቻቱ ጌሻ ጎልያካ አ ዩሹዋ ግምቢያካ ቱንሳናነ ሀች ሀች ያርሽያ ያርሹዋካ ድጋና። ያቲደ ኡንቱንቱ ባየꬃ ቱናተꬃ ያን ኤሳና። * 32 ጫቁዋ ኮልያዋንታ እ ባረ ጭሙዋ ቃላን ባረ ባጋ ኦꬃና፤ ሽን ባረንቱ ጾሳ ኤርያ አሳይ ምናናነ አናና ኤቀታና።

33 “አሳ ግዶን ደእያ አꬌዳ ኤራንቻቱ ዳሮ አሳ ታማርሳና፤ ሽን ጉꬃ ዎድያ ጋርሳን ሀ ታማርስያዋንቱ ማሻን ቡሳከታና፥ ታማን ጹገታና፥ ኦሞደታና ዎይ ቦንቀታና። 34 ሄ መቶቱዋ ግዶን ደኢድ፥ ኡንቱንቱ ጉꬃ ማዱዋ ደማና፤ ዳሮ አሳይካ ኡንቱንቱ ባጋ ማላቲደ፥ ኡንቱንቱኮ ሺቃና፤ ሽን ዎዛናፐ ግደና። 35 አꬌዳ ኤራንቻቱዋፐ ኡንደናዋንቱ ꬉበታና። ሄዋዳን ሀኒደ፥ ዉርሰꬃ ዎዲ ጋካናዉ፥ ኡንቱንቱ ፓጨቲደ ከሳና፥ ጌያናነ ቶሺ ባይናዋንታ ግዳና። አያዉ ጎፐ፥ ጾሳይ ኬሬዳ ዎዲ ብሮ ጋክቤና።

ባረና ꬎቂስያ ካትያ

36 “ካቲ ባረና ኮሾዋ ኦꬃና፤ ጾሳቱዋ ኡባፐ ቦላ ባረና ꬎቁ ኦꬂደ ዳርሳና፤ ቃይ ጾሳቱዋ ጾሳ ቦላ ካሰ ስሰት ኤረና ኢታ ቃላ ሃሳያና። ሀናናዉ ቆፋን ቃሸት ኡቴዳዌ ሀናናዉ ደእያ ድራዉ፥ ጾሳ ሀንቁ ፖለታና ጋካናዉ፥ እ ኦꬅያዌ ኡባይ አዉ እንጀታና። * 37 እ ካሰ ባረ ማይዛ አዎቱዋ ጾሳቱዋ፥ ዎይ ማጫ አሳይ ሲቅያ ጾሳ ካꬋና፤ እ ባረ ጻላላ ሀራ ኡባፐ አꬂደ ꬎቁ ኦꬃናፐ አትና፥ ሀራ አይ ጾሳነ ኮየና። 38 እ ኡንቱንታ ቦንቻናዋ አጊደ ጌሱዋ ጾሳ ቦንቻና፤ አ ማይዛ አዎቱ ኤረና ጾሳዉ ዎርቃ፥ ብራ፥ አልኦ ሹቻነ ሎኦ እሙዋ እሚደ ቦንቻና። 39 እማꬃ ጾሳ ማዱዋን ምኖ ጌሱዋ ቦላ እ ደንዳና። ቃይ ባረ ማታ ኤርያዋንታ እ ዳሮ ቦንቻና። እ ኡንቱንታ ዳሮ አሳ ሞድያዋንታ ኦꬂደ ሱንꬃና፤ ቃይ ቢታካ ዎይቱዋ ኦꬂደ፥ ኡንቱንቶ ሻክ ሻኪደ እማና።

40 “ዉርሰꬃ ዎዲ ጋክና፥ ገድሳ ቢታ ካቲ ደንዲደ፥ ሁጲሳ ቢታ ካትያ ኦላና። ሽን ሁጲሳ ቢታ ካቲ ፓራ ጋረቱዋ፥ ፓራ አሳቱዋነ ዳሮ ማርካባቱዋ አኪደ፥ አ ቦላ ጎትያዳን ያና። ዳሮ ቢታ ቦላ ገሊደ፤ ድኡዋዳን ኡንቱንታ ሜጪደ አꬋና። 41 ቃይ እ እስራኤልያ ግያ ሎኦ ቢታ ቦላንካ ገላና። ዳሮ ቢታቱ አ ኩሽያን ኩንዳና፤ ሽን ኤዶማ፥ ሞኣባነ አሞና ቢታቱ አ ኩሽያፐ አታና። 42 እ ዳሮ ቢታቱዋ ቦላ ገልያ ዎደ፥ ግብጼካ አፐ ከስ አከና። 43 ግብጼ ቢታ ዎርቃ፥ ብራነ ዱረተꬃ ኡባ እ ባረ ኩሽያ አꬃና። ሊቢነ ቶጲ አዉ ሞደታና።

44 “ሽን አዋይ ዶልያ ባጋፐነ ሁጲሳ ባጋፐ ይያ ኦዱ አ ዳጋንꬃና፤ ሀንቁዋ ኤጽ ከሲደ፥ ዳሮቱዋ ዎꬋናዉነ ሙለ ꬋይሳናዉ ደንዳናዋ። 45 እ ባረ ካተቱዋ ዱንካንያ አባፐነ ፑላንቻ ጌሻ አሳፐ ግዱዋን ቶካና። ሽን አ ዉርሰꬃይ ጋካናዋ፤ አ ማድያዌካ ꬋያና።

12

ዉርሰꬃ ዎድያባ

(12:1-13)

1 “ሄ ዎድያን፥ ነ አሳ ሄምያ ዎልቃማ ካፑ ምካኤል ደንዳናዋ። ካዉተꬃይ ዶሞደፐ ዶምና፥ ሄ ዎደ ጋካናዉ፥ በእ ኤረና መቶ ዎዲ ሀናና። ግዶፐነ፥ አ ሱንꬃይ ጾሳ ማጻፋን ጻፈቴዳ ነ አሳይ ኡባይ ሄ ዎደ አታናዋ። * 2 ካሰ ሀይቂደ ሞገቴዳ አሳፐ ዳሮቱ ደንዳና። ኡንቱንቱፐ ባጋቱ መꬍና ደኦ፥ ባጋቱ ቃይ ዬላዉነ መꬍና ካዉሻዉ ደንዳና። * 3 አꬌዳ ኤራንቻቱ፥ ሳሉዋ ፖኡዋዳን፥ ቃይ ዳሮቱዋ ጽሎተꬃ ኦግያ ካለꬄዳዋንቱ መꬍ መꬍናዉ ጾልንትያዳን ፖአና።

4 “ሽን ነኖ ዳኔላ፥ ኔን ዉርሰꬃ ዎዲ ጋካናዉ፥ ሀ ማጻፋ ቃላ ጎርዳደ፥ ማታፋ ዎꬃ። ዳሮቱ ያነ ሃነ ብንኮታና፤ ኤራይካ ዳራና” ያጌዳ። *

5 ሄዋፐ ጉይያን፥ ታን ዳኔል፥ ሀራ ላአቱዋ፥ እቱ ሻፋፐ ሀፍንꬃ ላንቂያን፥ እቱ ሻፋፐ ሄፍንꬃ ላንቂያን ኤቄዳዋንታ በኣድ። 6 ኡንቱንቱፐ እቱ ላይኑዋ ማዪደ፥ ሻፋ ሃꬃፐ ቦላ ባጋና ኤቄዳዋ ኦቺደ፥ “ሀ ማላልስያዋንቱ ፖለታናዉ ዎይሳ ዎድያ ጋምአንዴሻ?” ያጌዳ።

7 ሄ ላይኑዋ ማዪደ፥ ሻፋ ሃꬃፐ ቦላ ባጋና ደእያዌ ባረ ኡሸቻ ኩሽያነ ባረ ሀድርሳ ኩሽያ ሳሉዋ ዛር ደንꬂደ፥ መꬍናዉ ደእያዋ ሱንꬃን ሀዋዳን ያጊደ ጫቄዳ፤ “ሀዌ ዎዲ፥ ዎደቱነ ዎድያ ባጋይ ጋካናዉ ጋምአና፤ ቃይ ጌሻ አሳቱ ዎልቃይ ክንቼቲደ ዉርያ ዎደ፥ ሀ ኡባባይካ ፖለታና” ያጌዳ። *

8 ሀዋ ኡባ ታን ስሳድ፤ ሽን ታዉ ገልቤና። ያትና፥ ታን፥ “ታ ጎዳዉ፥ ሀ የዎ ኡባዉ ዉርሰꬃይ አያ ግዳኔ?” ጋደ ኦቻድ።

9 እ ዛሪደ፥ ሀዋዳን ያጌዳ፤ “ዳኔላ፥ ባ። አያዉ ጎፐ፥ ሀዌ ማጻፋይ ዉርሰꬃ ዎዲ ጋካናዉ ጎርደቴዳዋነ ማታፋይ አ ቦላ ዎꬌዳዋ። 10 ዳሮቱ ፓጨቲደ ከሳና፥ ጌያናነ ቶሺ ባይናዋንታ ግዳና፤ ሽን ኢታቱ ኢታባ ኦꬃና። ኢታቱዋፐ እት ኡራይነ አኬከና፤ ሽን አꬌዳ ኤራንቻቱ አኬካና። *

11 “ሀች ሀች ያርሽያ ያርሹ ድገቶደፐነ ባየꬃ ቱናተꬃይ ሄ ሳኣን ኤቆደፐ 1,290 ጋላሳ። * 12 ገንጪደ 1,335 ጋላሳቱ ዉራናዉ ጋꬅያ ኡራይ አንጀቴዳዋ።

13 “ኔና ግዶፐ፥ ኔን ዉርሰꬃይ ጋካናዉ ባ። ኔን ሸምፓና፤ ጋላሳቱዋ ዉርሰꬃን ኔና ጋክያ ላታ አካናዉ ደንዳናሳ” ያጌዳ።

* 1:1 2 ካታ. 24:1፤ 2 ኦዱዋ 36:5-7

* 1:2 2 ካታ. 20:17-18፤ 24:10-16፤ 2 ኦዱዋ 36:10፤ ኢሳ. 39:7-8

* 2:2 ዶመꬃ 41:8

* 2:4 ዳን። 2:4 ፐ ቢደ ሸምፑዋ 7 ጋካናዉ ደእያዌ: ሶራቱዋ አሳ ቃላን ጻፈቴዳ።

* 5:29 ዶመꬃ 41:42

* 7:3 ሳፃ 13:1፤ 17:8

* 7:4 ሳፃ 13:2

* 7:7 ሳፃ 12:3፤ 13:1

* 7:8 ሳፃ 13:5-6

* 7:9 ሳፃ 20:4፤ 1:14

* 7:10 ሳፃ 5:11፤ 20:12

* 7:13 ማቶሳ 24:30፤ 26:64፤ ማር. 13:26፤ 14:62፤ ሉቃሳ 21:27፤ ሳፃ 1:7፣ 13፤ 14:14

* 7:14 ሳፃ 11:15

* 7:18 ሳፃ 22:5

* 7:21 ሳፃ 13:7

* 7:22 ሳፃ 20:4

* 7:24 ሳፃ 17:12

* 7:25 ሳፃ 12:14፤ 13:5-6

* 7:27 ሳፃ 20:4፤ 22:5

* 8:10 ሳፃ 12:4

* 8:16 ሉቃሳ 1:19፣ 26

* 9:2 ኤር. 25:11፤ 29:10

* 9:21 ሉቃሳ 1:19፣ 26

* 9:27 ዳኔላ 11:31፤ 12:11፤ ማቶሳ 24:15፤ ማር. 13:14

* 10:5 ሳፃ 1:13-15፤ 2:18፤ 19:21

* 10:13 ሳፃ 12:7

* 11:31 ዳኔላ 9:27፤ 12:11፤ ማቶሳ 24:15፤ ማር. 13:14

* 11:36 2 ተስ. 2:3-4፤ ሳፃ 13:5-6

* 12:1 ማቶሳ 24:21፤ ማር. 13:19፤ ሳፃ 7:14፤ 12:7

* 12:2 ኢሳ. 26:19፤ ማቶሳ 25:46፤ ዮሃ. 5:29

* 12:4 ሳፃ 22:10

* 12:7 ሳፃ 10:5፤ 12:14

* 12:10 ሳፃ 22:11

* 12:11 ዳኔላ 9:27፤ 11:31፤ ማቶሳ 24:15፤ ማር. 13:14

ሆሰ

1

2

3

4

5

6

7

8

9

10

11

12

13

14

ሆሰ ትምቢትያ

ገሉዋ

ሆሰ ትምቢቲ፥ ሳማሪ ክርስቶሳ የለታፐ ካሰ 721 ላይꬃን ኩንዳናፐ ካሰቲደ፥ ሀኖታቱ መቶ ግድ ኡቴዳ ዎድያን፥ ትምቢትያ ኦዴዳ፤ እ ትምቢትያ ኦዴዳ ትምቢትያ ኦድያ አሞጻፐ ጉየ ግድሽን፥ ሁጲሳ ባጋ እስራኤልያ ካዉተꬃን ኦዴዳ። ሆሰኤ ሎይꬅ ዳርሲደ ኦዴዳዌ አሳይ ኤቃዉ ጎይኔዳዋነ ጾሳ አማንያ አማኑዋ ፓጭሴዳዋ። ሆሰኤ ሀዋ አሳይ ጾሳዉ አማነተናን አግያዋ ቆንጭሲደ ኦዳናዉ፥ እት አማነተና ምሽራቶ ማቼ ኦꬂደ አኬዳዋ ሌምሱዋ ኦꬂደ ጎኤቴ። አ ማቻታ ጎሜራ አዉ አማነተናን እጼዳዋዳን፥ ጾሳ አሳይካ ጾሳ አግ አጌዳ። ሄዋ ጋሱዋን እስራኤልያ አሳ ቦላ ፕርዳይ ያና ሀኔ። ግዶፐነ ዉርሰꬃን ጾሳይ ባረ አሳ ሲቅያ ሲቁ ዳርያ ድራዉ፥ ባረ አሳ ባረኮ ዛሪደ፥ ባረነ ባረ አሳፐ ግዱዋን ደእያ ሲቁዋ ኦራጽሴ። አ ዎልቃማ ሲቁ ሀዋፐ ካልያ ሃሳያን ቆንጬዳ፤ “እስራኤልያ አሳቶ፥ ታን ህንተና ዋታ ኦሎ? ታን ህንተና ዋታ አꬃደ እሞ? ታን ህንተና ሲቅያ ሲቁ ዎልቃማ ግድያ ድራዉ፥ ታን ሀዋ ኡባ ኦꬃናዉ ታ ዎዛናይ ኤኖ ጌና” (11:8) ያጌዳ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ሆሰ ሶ አሳይ አማኑ ባንታ ጾሳ አሳዉ ሌምሶ ግዴድኖ 1:1—3:5

2. ጾሳይ እስራኤልያ፥ ይሁዳነ ኡንቱንታ ካለꬅያዋንታ ሴሬዳ 4:1—5:15

3. አሳይ ጾሳኮ ስሞዋ ማላትሴዳ 6:1—7:10

4. እስራኤልያ አሳይ ጾሳን አማነትቤና 7:11—8:14

5. እስራኤልያ አሳይ በስያ ሙሩዋ ደማና 9:1-16

6. እስራኤልያ አሳዉ እመቴዳ ሴራ 9:17—10:15

7. ጾሳይ ባረ አሳዉ ደእያ ሲቁዋ 11:1-11

8. ጾሳይ ባረ አሳ ቦላ አꬄዳ ፕርዳ 11:12—13:16

9. ናጋራ ማሮታነ አንጁዋ ህዶታ 14:1-9

1

ሆሰ ሶ አሳይ አማኑ ባይና ጾሳ አሳዉ ሌምሶ ግዴድኖ

(1:1—3:5)

1 ኦዝያነ፥ እዮኣታም፥ አካዝነ ህዝቂያስ ካል ካሊደ ይሁዳን ካተቴዳ ዎደ፥ ቃይ ዮኣሻ ናአይ እዮርባም እስራኤልያን ካተቴዳ ዎደ፥ ብኤራ ናኣ ሆሰኮ ዬዳ መꬍና ጎዳ ቃላይ ሀዋ። *

ሆሰ ማቻቶነ ናናቱዋ

2 መꬍና ጎዳይ ኮይሮ ሆሰአ ባጋና ሃሳዬዳ ዎደ፥ መꬍና ጎዳይ ሆሰአ፥ “ባ፤ ሻርሙጻ ምሽራቶ ነዉ አካ፤ ሻርሙጻትፐ ናናቱዋ የላ። አያዉ ጎፐ፥ ሻርሙጽያ ምሽራታ ባረ አስናፐ ሻከትያዋዳን፥ ታ አሳይ ታፐ ሻከቴዳ” ያጌ መꬍና ጎዳይ።

3 ቢደ፥ ድብላይማ ናቶ ጎሜሮ አኬዳ፤ ሻሃራደ፥ አቱማ ናኣ አዉ የላዱ። 4 ያትና፥ መꬍና ጎዳይ ሆሰአ፥ “ናኣ ሱንꬃ ‘እዝራኤላ’ ያጋደ ሱንꬃ። አያዉ ጎፐ፥ እዝራኤለን ጉኬዳ ሱꬃ አጩዋ ታን ዬሁ ዛራቱዋ ቃንꬃ ዎድያን አቻና፤ እስራኤልያ ካዉተꬃካ ꬋይሳና።* 5 ሄ ጋላስ ታን እዝራኤላ ዛንጋራን እስራኤልያ ኦላንቻቱዋ መንሬꬃና” ያጌዳ።

6 ጎሜራ ላኤንꬁዋ ሻሃራደ፥ ማጫ ናቶ የላዱ። ያትና፥ መꬍና ጎዳይ ሆሰአ፥ “እ ሱንꬃ ‘ሎሩሃሞ’ ያጋደ ሱንꬃ። አያዉ ጎፐ፥ ሀዋፐ ስንꬃናዉ ታን እስራኤልያ አሳዉ ቃረትከ፤ ኡንቱንቶ ሙለካ አቶ ጊከ። 1:6 ሎሩሃሞ: ሎሩሃሞ ግያዌ ቃረተናኖ ግያዋ። 7 ሽን ታን ይሁዳ አሳዉ ቃረታና፤ ታን መꬍና ጎዳን፥ ኡንቱንቱ ጾሳን፥ ኡንቱንታ አሻናፐ አትና፥ ዎንዳፍያን ዎይ ማሻን ዎይ ኦላን ዎይ ፓራቱዋን ዎይ ፓራ አሳቱዋን አሽከ” ያጌዳ።

8 ጎሜራ ሎሩሃሞ ꬋንꬃ ዱꬄዳዋፐ ጉይያን፥ ሀራ ሻሃራደ፥ አቱማ ናኣ የላዱ። 9 ያትና፥ መꬍና ጎዳይ ሆሰአ፥ “አ ሱንꬃ ‘ሎኣማ’ ያጋደ ሱንꬃ። አያዉ ጎፐ፥ ህንተ ታ አሳ ግድክታ፤ ታንካ ህንተ ጾሳ ግድከ”* ግያዋ።

እስራኤልያ አሳይ ኦራጻና

10 ግዶፐነ “እስራኤልያ አሳይ ልካናዉነ ፓይዳናዉ ዳንዳየተና አባ ሻፍያ ኬሻ ግዳናዋ። ኡንቱንቶ፥ ‘ህንተ ታ አሳ ግድክታ’ ጌተት ኦደቴዳሳን፥ ‘ህንተ ደኡዋ ጾሳ ናናቱዋ’ ጌተታና። * 11 ይሁዳ አሳይነ እስራኤልያ አሳይ እትፐ ሺቃና፤ ባረዉ እት ካፑዋ ዶራና፤ ኦሞዱዋ ጋድያፐ ስማናነ እሻሊደ ደአና። አያዉ ጎፐ፥ እዝራኤላ † ጋላሳይ ዎልቃማ ጋላሳ ግዳናዋ።

2

1 “ህንተ እሻቱዋ፥ ጾሳይ ህንተና፥ ‘አም (ታ አሳ ግያዋ) ያጌ’ ያግተ። ቃይ ህንተ ምቼቱዋ፥ ጾሳይ ህንተና፥ ‘ሩሃማታ (ህንተንቶ ቃረታይ ግያዋ) ያጌ’ ያግተ።

እስራኤልያ አሳይ ሻርሙጻት ጎሜር ማላ አማነተናዋ

2 “ህንተ ዳዮ ሴርተ፤ እዞ ሴርተ። አያዉ ጎፐ፥ አ ታ ማቼ ግዱኩ፤ ታንካ እ አስና ግድከ። እዛ ባረ ሶምኡዋ ሻርሙጻዳን በስያዋ አጉ፤ ባረ ሻርሙጻ ኦሱዋካ ባረ ꬋንꬃቱዋ ግዱዋፐ ድጉ። 3 ሄዌ ꬋዮፐ፥ እዛ የለቴዳ ጋላሳዳን፥ ታን እዞ ጺራ ካሎ አሻና። ቃይ መሌዳ ቢታዳን እዞ ኦꬃና፤ ታን እዞ ሳሙዋን ዎꬋና። 4 ኡንቱንቱ ሻርሙጻትፐ የለቴዳ ናናቱዋ ግዴዳ ድራዉ፥ ታን እ ናናቶ ቃረትከ። 5 ኡንቱንቱ ዳያ ሻርሙጻዱ፤ ኡንቱንታ ባረ ኡሉዋን ቶኬዳና ካዉሻባ ሀናዱ። ዋናደ ጎፐ፥ እዛ፥ ‘ታን ታ ቁማነ ታ ሃꬃ፥ ታ ሱፍያነ ታ ሊኑዋ፥ ታ ዛይትያነ ታ ኡሻ ታዉ እምያ ታ ላገꬃቱዋ ካላደ ባና’ ያጋዱ።

6 “ሄዋ ድራዉ፥ ታን እ ኦግያ አጉንꬃን ጎርዳና፤ እዛ ባረ ሎሱዋ ደመና ማላ፥ ታን ግምቢያ ግምባና። 7 እዛ ባረ ላገꬃቱዋ ጌዱዋ ዎጻና፥ ሽን ጋኩኩ፤ ኡንቱንታ ኮያና፥ ሽን ደሙኩ። ሄዋፐ ጉይያን እዛ፥ ‘ታዉ ሀእ ደኡሳፐ በንዌ ኬክያ ድራዉ፥ ስማደ ታ ኮይሮ አስናኮ ባና’ ያጋና።

8 “ካꬃ፥ ዎይንያ ኤሳነ ዛይትያ እዝዉ እሜዳዌነ ኡንቱንቱ ባኣላ ግያ ኤቃዉ ሺሽያ ብራነ ዎርቃ እዝዉ ዳርሴዳዌ ታና ግድያዋ እዛ ኤረናን እጻዱ። 9 ሄዋ ድራዉ፥ ካእያ ዎደ ታ ካꬃ፥ ቃይ ቴርያ ዎደ ታ ዎይንያ ታን ኢፐ ዛራደ አካና። ሄዋዳንካ፥ እዝ ካሉዋ ማይዛናዉ፥ ሱፍያፐነ ሊኑዋፐ ዳደቴዳ ማዩዋካ ኢፐ ቃራ አካና። 10 ቃይ እዝ ሲቃቱዋ ስንꬃን ታን እዝ ካሉዋ በሳና፤ ታ ኩሽያፐ ኦንነ እዞ አሸና። 11 ታን እዝ ናሸቻይ ኡባይ፥ እዝ ባላይ፥ እዝ አግናይ ጼርያ ጋላሳቱ፥ እዝ ሳምባታ ጋላሳቱ፥ ላይꬃን ላይꬃን ቦንቼትያ እዝ ባላቱ ኡባይ አታናዳን፥ ኦꬃና። 12 እዛካ፥ ‘ታ ሲቃቱ ታዉ እሜዳ የዉ ሀዋ’ ያጌዳ እዝ ዎይንያ ቱራቱዋነ ባላስያ ጌተትያ ምꬃቱዋ ታን ꬋይሳና፤ ታን ኡንቱንታ ዎራ ኦꬃና፤ ባዙዋ ዶአቱ ኡንቱንታ ማና። 13 እዛ ታና ዶጋደ፥ ባረ ሲቃቱዋ ካላደ፥ ጉቱቻቱዋንነ አሌቆቱዋን ባረዉ አሌቀታደ፥ ባኣላ ግያ ኤቃዉ እጻና ጩዋዬዳ ባላ ጋላሳቱዋ ድራዉ፥ ታን እዞ ሙራና። ታን መꬍና ጎዳይ ሀዋ ኦዳድ።

ጾሳይ እስራኤልያ አሳ ሲቄዳ

14 “ሄዋ ድራዉ፥ ታን እዞ ላባደ መላ ቢታ አሀና፤ ታን እዝዉ ሲቁዋ ቃላን ኦዳና። 15 ያን ታን እዝ ዎይንያ ቱራ ሳኣ እዝዉ ዛራደ እማና፤ መቱዋ ዛንጋራ እዛ ህዶታን ናግያባይ ገልያ ፐንግያ ኦꬃና። ግብጼ ጋድያፐ ከሴዳ ዎድያዳን፥ የጼዳዋዳ ባረ ዎዶሮተꬃ ላይꬃዳን፥ እዛ ያን የጻና” ያጌ። *

16 ቃይካ መꬍና ጎዳይ ሀዋዳን ያጌ፤ “ሄ ጋላስ እዛ ታና፥ ‘ታ አስና’ ያጋ ጼሳናፐ አትና፥ ሀዋፐ ስንꬃናዉ፥ ‘ታ ባኣላ’ ያጋ ጼሱኩ። 17 አያዉ ጎፐ፥ ታን እዝ ዶናፐ ባኣላ ሱንꬃ ድጋና፤ ሀዋፐ ስንꬃናዉ ታን እዞ ባኣላ ሱንꬃ ጼስስከ። 18 ሄ ጋላስ ታን ታ አሳ ድራዉ ሳኣ ዶአቱዋና፥ ሳሉዋ ካፎቱዋናነ ቢታና ጎሸትያ መታቱዋና ጫቁዋ ጫቀታና። ታን ጋድያፐ ዎንዳፍያ፥ ማሻነ ኦላ ꬋይሳና፤ ያቶፐ ኡንቱንቱ ዎፑ ጊደ፥ ሳሮ ደአና።

19 “ታን ኔና መꬍናዉ ታዉ ጊግሳና፤ ጽሎተꬃንነ ሱረ ፕርዳን፥ አገና ሲቁዋንነ ማሮታን ታዉ ጊግሳና፤ 20 ታን አማነታደ ኔና ታዉ ጊግሳና። ኔንካ መꬍና ጎዳ ኤራና” ያጌ።

21 ቃይካ መꬍና ጎዳይ፥ “ሄ ጋላስ ታን ዛሩዋ እማና፤ ታን ሳሎቶ ዛሩዋ እምና፥ ኡንቱንቱ ሳአዉ ዛሩዋ እማና። 22 ሳአይካ ካꬃዉ፥ ዎይንያ ኤሳዉነ ዛይትያዉ ዛሩዋ እማና፤ ኡንቱንቱ እዝራኤልያዉ ዛሩዋ እማና። 23 ታን እዞ ጋድያን ታዉ ቶካና። * ካሰ ታን ‘ሎሩሃማ ጎንዉ’ (ቃረታቤናንዉ) ሀእ ቃረታና። ቃይ ‘ሎኣም’ ጎዋዉ (ታ አሳ ግደናዋንታ)፥ ‘አም’ (ታ አሳ) ጋና፤ ኡንቱንቱካ ታና፥ ‘ኔን ኑ ጾሳ’ ያጋና” ያጌ።

3

ሆሰአነ ሻርሙጻ ምሽራቶ

1 መꬍና ጎዳይ ታና፥ “እስራኤልያ አሳይ ሀራ ጾሳቱዋኮ ስሚደ፥ ዎይንያ ቴራ መላ ኡክꬃ ሲቅሽንካ መꬍና ጎዳይ ኡንቱንታ ሲቅያዋዳን፥ ባ፤ ባደ ላገꬃቱዋ ሲቃደ፥ ሻርሙጻደ ደእያ በን ነ ማቻቶ ኔንካ ዛረꬃደ ሲቃ” ያጌዳ።

2 ታን እዞ ታማነ እቼሹ ጻጋራ ብራንነ ጼታነ እሻታሙ ኪሎ ግራመ ዴጽያ ዛርጋን ሻማድ። 3 እዞ፥ “ኔን ሻርሙጸናንነ ሀራ አሳና ደኤናን ታናና ዳሮ ዎድያ ደአናዉ ኮሼ። ታንካ ኔናና ደአና” ያጋድ።

4 ሄዋዳንካ፥ እስራኤልያ አሳይ ካቲ ዎይ ካፑ ባይናን፥ ያርሹ ዎይ ኤቃ ቱስ ባይናንነ ኤፉድያ ግያ ማዩ ዎይ ሶ ግዶ ኤቃ ምስሊ ባይናን ዳሮ ዎድያ ደአና። 5 ሄዋፐ ጉይያን፥ እስራኤልያ አሳይ ስሚደ፥ መꬍና ጎዳ ባረንቱ ጾሳነ ዳዊታ ባረንቱ ካትያ ኮያና፤ ዉርሰꬃ ጋላሳቱዋን ኡንቱንቱ ኮኮሪደ፥ መꬍና ጎዳኮነ አ አንጁዋኮ ያና።

ጾሳይ እስራኤልያ፥ ይሁዳነ ኡንቱንታ ካለꬅያዋንታ ሴሬዳ

4

(4:1—5:15)

ጾሳይ እስራኤልያ ሞቴዳ

1 ህንተኖ፥ እስራኤልያ አሳቶ፥ መꬍና ጎዳ ቃላ ስስተ! አያዉ ጎፐ፥ ሀ ጋድያን ደእያ አሳ ኡባ መꬍና ጎዳይ ሞትያባይ ደኤ። ሄዌካ፥ ሀ ጋድያን አማኑ፥ ሲቁነ ጾሳ ኤርያዌ ባዋ። 2 ሀ ጋድያን ደእያባይ ሸቃ፥ ዎርዱዋ፥ አሳ ዎꬍያዋ፥ ዉኤꬃነ ሻርሙጻ ጻላላ። ኡንቱንቱ ጫቁዋ ኡባ ኮሌድኖ፤ አሳ ዎꬉ ዎꬉዋ ካሌ። 3 ሄዋ ጋሱዋን ቢታይ መላና፤ ጋድያን ደእያ ኡባይ ዳቡራና። ሳኣ ዶአቱካ፥ ሳሉዋ ካፎቱካ፥ ሀራይ አትና፥ አባ ሞለቱካ ሀይቃና።

ጾሳይ ቄሳቱ ዋ ሞቴዳ

4 ጾሳይ ሀዋዳን ያጌ፤ “ህንተኖ፥ ቄሳቶ፥ ታን ህንተና ሞትያባይ ደኤ። ሄዋ ድራዉ፥ ኦንነ ሀራ አሳና ፓሉመቶፖ፤ ቃይ ኦንነ ሀራ አሳ ሞቶፖ። 5 ህንተ ጋላስ ꬉበታና፤ ትምቢትያ ኦድያዋንቱካ ህንተናና ቃማ ꬉበታና። ሄዋ ድራዉ፥ ታን ህንተ ዳዮ ꬋይሳና። 6 ታ አሳይ ኤራተꬃይ ꬋይና ባዬዳ። ህንተ ኤራተꬃ እጼዳ ድራዉ፥ ታንካ ህንተ ታዉ ቄስያ ግዳናዋ እጻይ። ህንተ ጾሳ ህግያ ህንተ ዶጌዳ ድራዉ፥ ታንካ ህንተ ናናቱዋ ዶጋና።

7 “ቄሳቱ ዳር ዳር ቤዳ ኬና፥ ታና ዳርስ ናቄድኖ፤ ታንካ ኡንቱንቱ ቦንቹዋ ዬላዉ ላማና። 8 ታ አሳ ናጋራይ ኡንቱንቶ ቁማ ግዴዳ፤ ሄዋ ድራዉ፥ ኡንቱንቱ ታ አሳ ኢታባ ኦስሳናዉ ጃሚኖ። 9 ቄሳቱ ካ አሳይ ሀንያዋዳን ሀናና። ታን ኡንቱንቱ ሀኖታ ድራዉ፥ ኡንቱንታ ሙራና፤ ቃይ ኡንቱንቱ ኦሱዋዳን፥ ኡንቱንቶ ዛራና። 10 ኡንቱንቱ መꬍና ጎዳ አጌዳ ድራዉ፥ ማና፥ ሽን ካልክኖ፤ ሻርሙጻና፥ ሽን ናናቱዋ ጮርስክኖ።

ጾሳይ ኤቃዉ ጎይንያዋ እጼ

11 “ሻርሙጻተꬃይ፥ ጋምኤዳ ዎይንያ ኤሳይነ ያላጋ ዎይንያ ኤሳይ ታ አሳ ዎዛና ባይዜ። 12 ታ አሳይ ምꬃፐ ኦሰቴዳ ኤቃ ምስልያ ዞርያ ኦቼ፤ ኡንቱንቱ ጻምአይ ኡንቱንቱ ኦሻ ዛሬ። ሻርሙጻ አያናይ ኡንቱንታ ባለꬄ፤ ኡንቱንቱ ባረንቱ ጾሳፐ ሻከቲደ ሻርሙጼድኖ። 13 ደረቱዋ ሁጲያን ያርሹዋ ያርሺኖ፤ ዞዘቱዋ ቦላንካ ኩዋይ ሎኦ ግድያ አዱሳነ ዳሻ ምꬃቱዋ ጋርሳንካ እጻና ጩዋዪኖ።

“ሄዋ ድራዉ፥ ህንተ ማጫ ናናይ ሻርሙጻ ግዲኖ፤ ህንተ ናናቱዋ ማጫ አሳቱካ ሻርሙጺኖ። 14 ህንተ ማጫ ናናይ ሻርሙጽያ ዎደነ ህንተ ናናቱ ማጫ አሳቱ ሻርሙጽያ ዎደ፥ ታን ቃጻይከ፤ አያዉ ጎፐ፥ አቱማ አሳቱ ባረንቱ ሁጲያን ሻርሙጽያዋንቱና ዙፐቲኖ፤ ሻርሙጽያዋንቱና ያርሹዋ ያርሺኖ። ሄዋ ድራዉ፥ አኬካይ ባይና አሳይ አꬍ ዎꬋና።

15 “እስራኤልያ አሳቶ፥ ህንተ ሻርሙጻ ከሶፐካ፥ ይሁዳ አሳይ ህንተዋዳን፥ ባይዛንቻ ግዶፖ። ገልጋላ ቦፕተ፤ ቤት-አዌነካ ፑደ ከሶፕተ፤ ደኡዋን ደእያ መꬍና ጎዳይ ኤሮ! ያጊደ ጫቆፕተ። 16 እስራኤልያ አሳይ ማካላንቻ ኡሳትዋዳን ማካሌዳ። ያትና፥ መꬍና ጎዳይ ኡንቱንታ አኮ ደምባን ዶርሳ ማራቱዋዳን ዋቲደ ሄማኔ? 17 ኤፍሬማ አሳይ ኤቃቱዋን ጋከቴዳ፤ ኡንቱንታ አግ ባሽተ። 18 ኡንቱንቱ ዳሮ ዎይንያ ኡሽ ስሚደ፥ ሻርሙጽያዋ አግክኖ፤ ኡንቱንታ ሞድያዋንቱካ ዬላይያዋ ሎይꬅ ዶሲኖ። 19 ጫርኩ ኡንቱንታ አፋና፤ ባረንቱ ኤቃዉ ያርሼዳ ያርሾቱ ጋሱዋን ኡንቱንቱ ዬላታና።

5

1 “ህንተኖ፥ ቄሳቶ፥ ሀዋ ስስተ! ህንተኖ፥ እስራኤልያ አሳቶ፥ ስስተ! ካትያ ጎልያ አሳቶ፥ አኬክተ! ሀ ፕርዳይ ህንተ ቦላ ፕርደቴዳ። ህንተ ምጽጳን ጲርያዳን ሀኔድታ፤ ታቦራ ደርያ ቦላካ ምጬዳ ግትያዳን ሀኔድታ። 2 ማካላንቻቱ ዎꬍያ ዲዛዳን ሀኔድኖ፤ ሄዋ ድራዉ፥ ታን ኡንቱንታ ኡባ ሙራና። 3 ኤፍሬማዋ ታን ኤራይ፤ እስራኤልካ ታፐ ጌምቤና። ኤፍሬማ፥ ኔን ሀእ ሻርሙጻ ከሳዳ፤ እስራኤልካ ቱኔዳ” ያጌ።

ሆሰኤ አሳይ ኤቃዉ ጎይነናዳን ሴሬዳ

4 እስራኤልያ አሳይ ባረንቱ ጾሳኮ ስመናዳን፥ ኡንቱንቱ ኢታ ኦሱ ኡንቱንታ ተኤዳ፤ ሻርሙጻ አያናይ ኡንቱንቱ ግዶን ደኤ። ሄዋ ድራዉ፥ ኡንቱንቱ መꬍና ጎዳ ኤርክኖ። 5 እስራኤልያ አሳ ኦቶሩ ኡንቱንቱ ቦላን ማርካቴ፤ ሄዋ ድራዉ፥ እስራኤልያ አሳይነ ኤፍሬማ አሳይ ባረንቱ ናጋራን ꬉበቲኖ፤ ይሁዳ አሳይካ ኡንቱንቱና ꬉበቴ። 6 ኡንቱንቱ መꬍና ጎዳዉ ያርሻናዉ ባረንቱ ዶርሳቱዋ ዉድያነ መህያ ዉድያ ላግ አኪደ ባና፤ ሽን ኡንቱንቱ አ ደምክኖ። አያዉ ጎፐ፥ እ ኡንቱንቱፐ ሻከቴዳ። 7 ኡንቱንቱ መꬍና ጎዳዉ አማነትበይክኖ፤ ኡንቱንቱ የሌዳ ናናይካ ሻርሙጻ ናና። ሄዋ ድራዉ፥ ሀ አግናይ ጼራናዉ፥ ኡንቱንቱካ ኡንቱንቱ ቢታይካ ꬋያና።

እስራኤልነ ይሁዳይ ኦለትያ ኦላ

8 ግብኣ ካታማን ማላካታ፥ ራማ ካታማን ጹሩምባ ፑንተ። “ቢንያማ አሳዉ፥ ህንተ ጉይያን ደእያባ ጼልተ፤ ሄዋ ኤርተ!” ያጊደ፥ ቤት-አዌናን ዋሱዋ ጹልስተ። 9 ቃጻየትያ ጋላስ ኤፍሬመ መላ አታና፤ እስራኤልያ ዛራቱ ግዶን ቱሙ ትምቢትያ ታን ኦዳይ።

10 ጾሳይ ሀዋዳን ያጌ፤ “ይሁዳ ካፓቱ ዛዋ ሹቻ ሱግያዋንቱ ማላ ግዴድኖ፤ ታን ታ ሀንቁዋ ኡንቱንቱ ቦላን ሃꬃዳን ጉሳና። 11 ኤፍሬማ አሳይ ማዳናዉ ዳንዳየና ካዉተꬃቱዋፐ ማዱዋ ኦቻናዉ ቃቼዳ ድራዉ፥ ናቀቴዳነ ፕርዳን ቆሄቴዳ። 12 ሄዋ ድራዉ፥ ታን ኤፍሬማ አሳዉ ብልኣ ማላ፥ ይሁዳ አሳዉካ ቁኑዋ ማላ።

13 “ኤፍሬመ ባረ ሀርግያ፥ ይሁዳይካ ባረ ማዱꬃ በኤዳ ዎደ፥ ኤፍሬመ አሶረ ቢታ ቤዳ፤ ሄ ቢታ ሞድያ ዎልቃማ ካትያ ማዱዋ ኦቼዳ። ሽን እ ኡንቱንቱ ሀርግያ ꬋላናዉ ዎይ ኡንቱንቱ ማዱꬃ ፓꬃናዉ ዳንዳይቤና። 14 ሄዋ ድራዉ፥ ታን ኤፍሬማዉ ጋሙዋዳን ሀናና፤ ይሁዳዉካ ዎዳላ ጋሙዋዳን ሀናና። ታን ኡንቱንታ መንሬꬃደ፥ ቶካ አካደ ባና፤ ኦንነ ኡንቱንታ ታፐ ዎꬅ አከና። 15 ኡንቱንቱ ባረንቱ ባይዙዋ አኬካና ጋካናዉነ ታና ኮያና ጋካናዉ፥ ታን ጉየ ታ ሳኣ ስማሻና። ኡንቱንቱ ባረንቱ ቱጋዉ ታና ምንሲደ ኮያና” ያጌ።

6

አሳይ ጾሳኮ ስሞዋ ማላትሴዳ

(6:1—7:10)

1 እስራኤልያ አሳይ ሀዋዳን ያጌ፤ “ሃይተ! አነ መꬍና ጎዳኮ ስሞይተ። እ ኑና መንሬꬄዳ፥ ሽን እ ኑና ፓꬃና፤ እ ኑና ማዱꬄዳ፥ ሽን እ ኑ ማዱꬃ ቃቻናዋ። 2 ላኡ ጋላሳፐ ጉይያን፥ እ ኑና ፓꬃና፤ ሄዘንꬆ ጋላስ ኑን አ ስንꬃን ደአና ማላ፥ እ ኑና ደንꬃና። 3 መꬍና ጎዳ አነ ኤሮይተ፤ አ ኤራና ማላ፥ ምንሲደ አነ አ ካሎይተ። አዋይ ሞክያዌ ቱማ ግድያዋዳን፥ እካ ቱሙ ቤታና። ባꬌሳ እራዳን፥ ቢታ አልያ ባልጉዋ እራዳን፥ እ ኑኮ ያና” ያጌ።

4 ጾሳይ ሀዋዳን ያጌ፤ “ኤፍሬማ አሳዉ፥ ታን ህንተና ዋቶሻ! ይሁዳ አሳዉ፥ ታን ህንተና ዋቶሻ! አያዉ ጎፐ፥ ህንተ ሲቁ ዎንታ ሻርያ ማላ፤ ኤለካ ꬋይያ ጉራ ከተርሳ ማላ። 5 ሄዋ ድራዉ፥ ታን ትምቢትያ ኦድያዋንቱ ባጋና ህንተና ቃንጸሬꬃድ፤ ታ ዶናፐ ከሴዳ ቃላን ታን ህንተና ዎꬋድ። ታ ፕርዳይካ ህንተ ቦላ ዋልቃንꬃዳን ዋልቃማና። 6 አያዉ ጎፐ፥ ታን አገና ሲቁዋ ኮያይፐ አትና፥ ያርሹዋ ኮይከ፤ ጾሳ ኤርያዋ ኮያይፐ አትና፥ ጹግያ ያርሹዋ ኮይከ። *

7 “ሽን ኡንቱንቱ አዳመዋዳን፥ ጫቁዋ ኮሌድኖ፤ ያን ታዉ አማነተናን እጼድኖ። 8 ጋላኣደ ካታማይ ኢታ ኦሱዋ ኦꬅያ አሳቱ ደእያ ካታማ፤ ሄ ካታማይ አሳ ሱꬃን ባይ ኡቴዳ። 9 ፓንጋቱ አሳ ዎꬋናዉ ቆሰት ኡቲደ ናግያዋዳን፥ ቄሳቱ ዋ ጭታይካ ሄዋዳን ናጌ፤ ሰኬማ ካታማ አፍያ ኦግያን አሳ ዎꬌ። ኤ፥ ኡንቱንቱ ዬላይያ ኮባባ ኦꬂኖ። 10 ታን እስራኤልያ አሳን ዳጋንꬅያባ በኣድ። ኤፍሬማ ግዶን ሻርሙጻተꬃይ ደኤ፤ እስራኤልካ ቱኔዳ።

11 “ይሁዳ ቢታ አሳቶ፥ ህንተናካ ሙራና ጋላሳ ታን ኬራ ዎꬃድ።

7

1 “ታን እስራኤልያ ፓꬃናዉነ ዛረꬃደ እሻልሳናዉ ኮይያ ዎደ፥ ኤፍሬማ ናጋራይነ ሳማርያ አሳ ኢታ ኦሱ ቆንጭ ቤቴ። አያዉ ጎፐ፥ ኡንቱንቱ ዎርዶቲኖ፤ ካይሳቱ ሶን ጎልያ መንꬅ ገሊደ ዉኢኖ፤ ፓንጋቱካ ካረን ቦንቂኖ። 2 ሽን ታን ኡንቱንቱ ኢታ ኦሱዋ ኡባ ሀሳይያዋ ኡንቱንቱ አኬክክኖ። ኡንቱንቱ ኢታ ኦሶቱ ኡንቱንታ ዶድ ዎꬄድኖ፤ ሄ ኢታ ኦሶቱ ኡባ ዎደካ ታ ስንꬃን ደኢኖ።

ካትያ ጎለን ደንዴዳ ማቁዋ

3 “ኡንቱንቱ ካትያ ባረንቱ ኢታተꬃን፥ ካፓቱዋካ ባረና ዎርዱዋን ናሸቺኖ። 4 ኡንቱንቱ ኡባይካ ሻርሙጻቱዋ፤ ዳቡዋ ኡክያዌ ጮጭያን ኤꬄዳ ታማዳን፥ ኡንቱንቱ ሀንቁዋን ኤጽ ከሲኖ። ሄ ኡክያዌ ሙናቂያዋ ፖሊደ፥ ሙናቃይ ደንዳና ጋካናዉ፥ ታማ ኤና። 5 ኑ ካትያ ባላ ቦንችያ ጋላስ፥ ማካላንቻቱ ካፓቱዋ ዎይንያ ኤሳን ማꬆዪደ ሀርግሴድኖ፤ ኡክያዌ ባረ ኩሽያ ደንꬂደ፥ ቅሊጭያዋንቶ ምጬ። 6 ኡንቱንቱ ዎዛናይ ታማ ጮጨ ማላ፤ ኡንቱንቱ ሺቂደ ማቀቴድኖ። ኡክያዌ ቃማ ኡባ ገምእሺደ አቄ፤ ሳአይ ዎንትያ ዎደ ታማ ላጩዋዳን፥ አ ሀንቁ ኤጽ ከሴ። 7 ኡንቱንቱ ኡባይካ ታማ ጮጭያዳን ምቺኖ፤ ባረና ሞድያዋንታ ሚኖ። ኡንቱንቱ ካተቱ ኡባይካ ኩንዴድኖ፤ ኡንቱንቱፐ ኦንነ ታና ጼስያዌ ባዋ።

እስራኤልያ አሳነ ሀራ ካዉተꬃቱዋ አሳ

8 “ኤፍሬማ አሳይ ሀራ ካዉተꬃቱዋ አሳና ዋላከቴዳ፤ ኤፍሬማ አሳይ አꬅ የግቤና ኡክꬃ ማላ ግዴዳ። 9 አላጋቱ አ ዎልቃ ሜድኖ፥ ሽን እ ሄዋ ኤርቤና፤ አ ሁጲካ ፑሉሜዳ፥ ሽን እ ሄዋ ኤርቤና። 10 እስራኤልያ አሳ ኦቶሩ ኡንቱንቱ ቦላን ማርካቴ። ሄዌ ኡባይ ሀንናካ ኡንቱንቱ መꬍና ጎዳኮ፥ ባረንቱ ጾሳኮ፥ ስምበይክኖ ዎይ አ ኮይበይክኖ።

እስራኤልያ አሳይ ጾሳን አማነትቤና

(7:11—8:14)

11 “ኤፍሬማ አሳይ ቆፋይ ባይና ኤያ ሀራጵያ ማላ። ማዱዋ ደማናዉ እቶደን ግብጼ ጼሴ፤ እቶደን ቃይ አሶረኮ ስሜ። 12 ኡንቱንቱ ብያ ዎደ፥ ታን ኡንቱንቱ ቦላን ግትያ የጋና፤ ታን ኡንቱንቱ ሳሉዋ ካፎቱዋዳን፥ ዱገ ጎቻደ ዎꬃና። ኡንቱንቱ ኢታ ኦሱዋ ድራዉ፥ ታን ኡንቱንታ ሙራና።

13 “ኡንቱንቶ አየ አና! አያዉ ጎፐ፥ ኡንቱንቱ ታፐ ዎራ ስሜድኖ። ኡንቱንታ ባይዝያባይ ዮ! አያዉ ጎፐ፥ ኡንቱንቱ ታ ቦላ ማካሌድኖ። ታን ኡንቱንቱ ዎዛናዉ ኮያድ፤ ሽን ኡንቱንቱ ታ ቦላ ዎርዱዋ ሃሳዪኖ። 14 ባረ ሂጻን ግሲደ ዝላሊኖፐ አትና፥ ባረንቱ ዎዛናፐ ታና ዎስክኖ። ካꬃዉነ ዎይንያ ኤሳዉ ባረንቱ ቦላ ማሻን ቃንጺደ፥ ሀራ ጾሳቱዋ ዎሲኖ፤ ሽን ኡንቱንቱ ታ ቦላ ማካሌድኖ።

15 “ታን ኡንቱንታ ሎህሳድነ ምንሳድ፤ ያትናካ ታዉ ኢታባ ማቀቲኖ። 16 ኡንቱንቱ ስሚኖ፥ ሽን ታኮ ስምክኖ። ኡንቱንቱ ዎራ ጾንግያ ዎንዳፍያ ማላ። ኡንቱንቱ ካፓቱ ኢታባ ሃሳይያዋ ሀዳን፥ ማሻን ዉራና፤ ሄዋን ኡንቱንቱ ግብጼ አሳን ቅሊጨታና።

8

መꬍና ጎዳይ እስራኤልያ ኤቃ ጎይኑሳን ፕርዴዳ

1 “ማላካታ ፑና! አያዉ ጎፐ፥ ኡንቱንቱ ታ ጫቁዋ አꬊደ፥ ታ ህግያ መንꬄዳ ድራዉ፥ መꬍና ጎዳ አሳ ቦላ ሞርኪ አርጋንꬃዳን ኩዌዳ። 2 ኡንቱንቱ፥ ‘አቤት ኑ ጾሳዉ፥ ኑን እስራኤልያ አሳይ ኔና ኤሬቶ’ ያጊደ ታዉ ዋሲኖ። 3 ሽን እስራኤልያ አሳይ ሎኦባ እጼዳ ድራዉ፥ ሞርኪ ኡንቱንታ የደርሳና።

4 “ኡንቱንቱ ታና ኦቼናን ባረዉ ካተቱዋ ካተዬድኖ፤ ታን ኦደናን ደእሽን፥ ካፓቱዋ ዶሬድኖ። ባረ ꬋዮ ጋሱዋ ግድያ ኤቃ ምስለቱዋ ባረንቱ ብራፐነ ዎርቃፐ መꬌድኖ። 5 ሳማርያ አሳዉ፥ ማራ ማላትሲደ ህንተ መꬌዳ ኤቃ ታን እጻድ፤ ታ ሀንቁ ህንተ ቦላ ኤጽ ከሴዳ። ኡንቱንቱ ጌሻ ግደናን አዉደ ጋካናዉ ደአኔ? 6 ኩሽያ ሂላንቻይ እስራኤልያፐ አ መꬌዳፐ አትና፥ እ ጾሳ ግደና። ሳማርያ ኤቃ ምስሊ መኤረታና።

7 “ኡንቱንቱ ጫርኩዋ ዘሪኖ፤ ጎትያ ቆይጪኖ። ኤቁዋን ደእያ ኡንቱንቱ ካꬃዉ አይፊ ባዋ፤ ሄዋ ድራዉ፥ ꬊሊ ባዋ፤ ꬊሊ ደእንቶካ አላጋቱ ማና። 8 እስራኤልያ አሳይ ምተቴዳ፤ ሀእ ኡንቱንቱ አላጋ አሳቱዋ ግዶን ደኢኖ፤ ኡንቱንቱ መኤዳ ሚሻዳን፥ ፓና አሳ ግዴድኖ። 9 ኡንቱንቱ ባዶ ሀርዲዳይ ባረካ ዩይያዋዳን ዩዪደ፥ አሶረ ቢታ ቤድኖ፤ ኤፍሬማ አሳይ ባረና ማድያ አሳ ሻሉዋን ሻሜዳ። 10 ታን ኡንቱንታ ሺሻና። ካረ ጋድያ ካተቱነ ካፓቱ ኡንቱንታ ኡቁኖፐ፥ ኡንቱንቱ ኤለካ ግልቃና።

11 “ኤፍሬማ አሳይ ናጋራ ያርሹዋ ያርሽያ ዳሮ ሳኣ ኬጼ፤ ሽን ሄ ያርሹዋ ሳአቱ ናጋራ ኦꬅያ ሳ ግዴድኖ። 12 ታን ኡንቱንቶ ታ ህግያን ዳሮባ ጻፋድ፤ ሽን ኡንቱንቱ ሄ ህግያ አላጋባዳን ጼሌድኖ። 13 ኡንቱንቱ ያርሻናዉ ዶሲኖ፤ ያርሹዋ አሹዋካ ሚኖ፤ ሽን መꬍና ጎዳይ ኡንቱንቱን ናሸትቤና። እ ሀእ ኡንቱንቱ ባይዙዋ ሀሳያና፤ ቃይ ኡንቱንቱ ናጋራ ግሻዉካ ኡንቱንታ ሙራና፤ ኡንቱንቱ ግብጼ ቢታ ባና። 14 እስራኤልያ አሳይ ባረና መꬌዳዋ ዶጊደ፥ ካትያ ጎለቱዋ ኬጼ፤ ይሁዳ አሳይካ ግምበቴዳ ዳሮ ካታማቱዋ ኬጼ። ሽን ታን ሄ ካታማቱዋን ታማ የዳና፤ ኡንቱንቱ ጌሶቱዋ ማና” ያጌ።

9

እስራኤልያ አሳይ በስያ ሙሩዋ ደማና

(9:1-16)

1 እስራኤልያ አሳቶ፥ ናሸቶፕተ! ሀራ ካዉተꬃቱዋዳን፥ ፖጩ ጎፕተ! አያዉ ጎፐ፥ ህንተ ህንተ ጾሳፐ ሻከቲደ፥ ሻርሙጼድታ፤ ካꬃ ቡክያ ኡዱማ ኡባን ሻርሙጻታ እምያ ጋትያ ዶሴድታ። 2 ሄዋ ሀዳን ህንተ ኡዱማፐ ካꬃ፥ ዎይንያ ጉምኢያሳፐካ ኤሳ ደምክታ፤ ቃይ ዎይንያ ቱራይካ ኡንቱንቶ አይፈና። 3 ኡንቱንቱ መꬍና ጎዳ ቢታንካ ጋምእክኖ። ሽን ኤፍሬመ ግብጼ ቢታ ስማና፤ ቃይ አሶረ ጋድያን ቱና ቁማ ማና።

4 ኡንቱንቱ መꬍና ጎዳዉ ዎይንያ ኤሳ ያርሹዋ ጉስክኖ፤ ኡንቱንቱ ያርሹካ አ ናሸቼና። ሄ ያርሹ ኡንቱንቶ ሾቻ ማላ ግዳናዋ፤ ሄዋ ምያ ኡባይ ቱናና። ሄ ኡክꬃይ ኡንቱንቱ ማናሳፐ አትና፥ መꬍና ጎዳ ጌሻ ጎልያ ገለና። 5 ኬሬዳ ባላ ጋላስነ መꬍና ጎዳ ቦንችያ ባላ ጋላስ፥ ህንተ አያ ኡዳንቴ? 6 ኡንቱንቱ ባሻፐ ከስ አኮፐካ፥ ግብጼ ኡንቱንታ ሺሻና፤ መምፒሳ ግያ ካታማይ ኡንቱንታ ሞጋና። ኡንቱንቱ ሺሼዳ ብራ ሚሻ ኡባይ ሻራፋ ማይ አታና፤ ኡንቱንቱ ዱንካንያ ግዶንካ ቡሉ ቡዙ ሞካና።

7 ሙሩዋ ጋላሳይ ዬዳ፤ ጾሳይ አሳዉ አ ኦሱዋዳን ኦሱዋዳን ዛርያ ዎዲ ጋኬዳ። እስራኤልያ አሳይ ሄዋ ኤሮ! ህንተ ኢታ ናጋራ ድራዉነ ህንተ ሞርከተꬃ ድራዉ ህንተ፥ “ትምቢትያ ኦድያዋንቱ ኤያ፤ ሳፃ በእያዋንቱካ ጎይያዋንታ” ያጌድታ። * 8 ትምቢትያ ኦድያዌ ታ ጾሳና እትፐ ግዲደ፥ ኤፍሬማ ናግያዋ። ሽን ሀመትያ ኦገ ኡባን ኤፍሬማዉ ካፉዋ ኦይቂያዋዳን፥ ጲሪ ዎꬍ ኡቴዳ፤ አ ጾሳ ጎልያንካ ሞርከተꬃይ ደኤ። 9 በን ግብኣ ካታማን ሀኔዳዋዳን፥ ኡንቱንቱ ሎይꬅ ቱኔድኖ። ጾሳይ ኡንቱንቱ ባይዙዋ ሀሳያና፤ ኡንቱንቱ ናጋራ ሙራና። *

እስራኤልያ አሳ ናጋራነ አ ካልያ ፕርዳ

10 ጾሳይ ሀዋዳን ያጌ፤ “ታን እስራኤልያ አሳ መላ ቢታን ዎይንያ ቴራ ደምያዋዳን ደማድ። ታን ህንተ አዎቱዋ ባላስያ ግያ ምꬃን ደእያ ኮይሮ አይፍያ በእያዋዳን በኣድ። ሽን ኡንቱንቱ ባኣል-ፓኦራ ግያሳ ዪደ፥ ባኣላ ግያ ኤቃዉ ጎይኔድኖ፤ ያቲደ ባረንቱ ዶሴዳ ኤቃዳንካ ቱኔድኖ። * 11 ኤፍሬማ ቦንቹ ካፉዋዳን ፓል ꬋያና፤ ሀዋፐ ስንꬃናዉ የልያባይ ባዋ፤ ሻሃራይካ ባዋ፤ ሻሃርያባይ ባዋ። 12 ኡንቱንቱ ናናቱዋ የሊደ ድቾፐካ፥ እቱነ አተናን ዎꬋ ድጋደ፥ ኡንቱንቱ የሉ ባይና አሳ ከሳና። ታን ኡንቱንቱፐ ሃኬዳ ዎደ፥ ኡንቱንቶ አየ አና። 13 ኤፍሬማ አሳይ ሎይꬅ ሎእያ ታየረ ቢታ ማትያዋ በኣድ፤ ኤፍሬማ አሳይ ባረንቱ ናናቱዋ ሹክያዋንቶ ከሲደ እማናዉ ኮሼ” ያጌ።

14 አቤት መꬍና ጎዳዉ፥ ኡንቱንቶ እማ! ኔን ኡንቱንቶ አያ እማኒ? ኔን ኡንቱንቶ ቦሸትያ ቃንꬃነ መሌዳ ꬋንꬃ እማ።

15 ጾሳይ ሀዋዳን ያጌ፤ “ኡንቱንቱ ኢታተꬃ ኡባይ ገልጋላ ግያ ሳና፤ ታን ኡንቱንታ እጽያዋ ያን ዶማድ። ኡንቱንቱ ኦሱዋ ኢታተꬃ ድራዉ፥ ታን ኡንቱንታ ታ ጎልያፐ የደርሳና፤ ሀዋፐ ስንꬃናዉ ታን ኡንቱንታ ሲቅከ፤ ኡንቱንታ ሞድያዋንቱካ ማካላንቻ። 16 ኤፍሬማ አሳይ ደሸትና፥ ኡንቱንቱ ጻጱ መሌዳ፤ አይፍያካ አይፍክኖ። ኡንቱንቱ ናናቱዋ የሎፐካ፥ ታን ኡንቱንቱ ሲቅያ ናናቱዋ ዎꬋና” ያጌ።

እስራኤልያ አሳዉ እመቴዳ ሴራ

(9:17—10:15)

17 ኡንቱንቱ ታን ጾሳይ ግያዋ ስሰና ድራዉ፥ እ ኡንቱንታ ፕጽ ኦላና፤ ኡንቱንቱ ካዉተꬃቱዋ ግዶን ቶይላካትያዋንታ ግዳና።

10

1 እስራኤልያ አሳይ ዳሼዳ ዎይንያ ቱራ ማላ፤ ኡንቱንቱ ባረዉ አይፍያ አይፊኖ። ኡንቱንቱ አይፍያ አይፊ ዳሬዳ ኬና ያርሽያ ሳኣ ዳርስ ኬጼድኖ። ኡንቱንቱ ቢታይ ዱረቴዳ ኬና፥ ጎይንያ ኤቃ ቱሳቱዋ አሌቂሲደ መꬌድኖ። 2 ኡንቱንቱ ዎዛናን ገኒ ኩሜዳ፤ ሀእ ኡንቱንቱ ባረንቱ ባይዙዋ ሙሩዋ አካናዉ ኮሼ። መꬍና ጎዳይ ኡንቱንቱ ያርሽያ ሳኣ ላላና፤ ኡንቱንቱ ኤቃ ቱሳቱዋ ꬋይሳና።

3 ሄ ዎደ ኡንቱንቱ፥ “ኑን መꬍና ጎዳዉ ያይቤና ድራዉ፥ ኑዉ ካቲ ባዋ፤ ሽን ኑዉ ዎን ካቲ ደእንቶነ አያ ኦꬃኔ?” ያጋና። 4 ኡንቱንቱ ሀዳባ ሃሳዪኖ፤ ጫቁዋ ጫቀቲደካ ዎርዱዋን ጫቂኖ። ሄዋ ድራዉ፥ ዎꬍያ ሻራፋይ ሾይቃን ዶልያዋዳን፥ ኡንቱንቱ ቦላን ፕርዳይ ዶላና። 5 ሳማርያ ካታማን ደእያ አሳይ ቤት-አዌናን ደእያ ማራ ምስልያዉ ያዪኖ። አ ቦንቹ አፐ ሻከት ክቼዳ ድራዉ፥ አሳይ አዉ ዬካና፤ ሄ ኤቃ ምስልያዉ ኦꬅያ ቄሳቱ ካ ዋሳና። 6 ሄ ኤቃ ምስሊ አሶረ ቢታ ቶከት ቢደ፥ ዎልቃማ ካትያዉ ጊራዳን እመታና። ኤፍሬማ አሳይ ዬላታና፤ እስራኤልያ አሳይካ ባረ ኤቃ ምስለቱዋ ሀዳን ካዉሻና።

7 ሳማርያ ካቲ ሃꬃ ቦላን ቃይጼሪ ቶከትያዋዳን፥ ቶከት ꬋያና። 8 ቃይ እስራኤልያ አሳይ አዌና ግያ ካታማን ኤቃዉ ጎይኒደ፥ ናጋራ ኦꬅያ ꬎቃ ሳአቱካ ኮለታና፤ ኡንቱንቱ ያርሽያሳን አጉንꬃይነ ጎምኦሪ ሞካና። ያትና፥ ኡንቱንቱ ደረቱዋ፥ “ኑና ገንꬅተ!” ያጋና። ከራቱዋካ፥ “ኑ ቦላ ኩንድተ!” ያጋና። *

ጾሳይ እስራኤልያ ቦላ ፕርዴዳ

9 ጾሳይ ሀዋዳን ያጌ፤ “እስራኤላቶ፥ ህንተ ግብአን ናጋራ ኦꬄዳ ጋላሳፐ ዶሚደ፥ ናጋራ ኦꬅያዋ አግበይክታ። ሄዋ ድራዉ፥ ግብኣ ካታማን ህንተ ቦላ ኦላይ ደንዳና። * 10 ታን ኮይያ ዎደ፥ ሄ ማካላንቻቱዋ ሙራና። ኡንቱንቱ ኦꬄዳ ላኡ ናጋራ ጋሱዋን ታን ኡንቱንታ ሙሪያ ዎደ፥ ካዉተꬃቱ ኡንቱንቱ ቦላን ሺቃና።

11 “ኤፍሬመ ካꬃ የꬃ ዶስያ፥ ዋꬊደ ከሴዳ ኮሩማ ማላ፤ ሽን ታን አ ፑላ ሞርግያን ሞርገ ምꬃ ዎꬃደ ዋጻና። ይሁዳ አሳይ ጎሻናዉ ኮሼ፤ ያቆባ አሳይካ ጋድያ ጳልቃናዉ ኮሼ። 12 መꬍና ጎዳይ ዪደ፥ ጽሎተꬃ ህንተ ቦላ እራዳን ቡክሳና ጋካናዉ፥ ህንተ አ ኮይያ ዎደ ግድያ ድራዉ፥ ህንተዉ ጽሎተꬃ ዘርተ፤ አገና ሲቁዋ ጫክተ፤ ኦꬃ ቢታካ ጳልቂተ። *

13 “ህንተ ኢታተꬃ ዘሪደ፥ ናጋራ ጫኬድታ፤ ህንተ ዎርዱዋ አይፍያካ ሜድታ።

“ህንተ ህንተ ዎልቃንነ ህንተ ዳሮ ኦላንቻቱዋን አማነቴዳ ድራዉ፥ 14 ህንተ አሳ ቦላ ኦላ ድርባይ ደንዳና፤ በን ኦላ ዎደ ካቲ ሻልማን ቤት-አርቤላ ካታማ ኦሊደ ባይዜዳዋዳንነ አየቱዋናነ ናናቱዋና ጋꬆ መንሬꬄዳዋዳን፥ ህንተ ጌሶቱ ሄዋዳን ኦልና ባያና። 15 ህንተኖ፥ ቤቴለ ካታማ አሳቶ፥ ህንተ ዎልቃማ ኢታተꬃ ሀዳን ህንተ ቦላካ ሀዋ ማላባይ ጋካና። ሄ ጋላስ ሳአይ ዎንትያ ዎደ፥ እስራኤልያ ካቲ ኡባና ꬋያና።

11

ጾሳይ ባረ አሳዉ ደእያ ሲቁዋ

(11:1-11)

1 “እስራኤሊ ናአተꬃን ደእያ ዎደ፥ ታን አ ሲቃድ፤ ታን ታ ናኣ ግብጼ ጋድያፐ ጼሳድ። 2 ታን ኡንቱንታ ዳርሳደ ጼስና፥ ኡንቱንቱ ታፐ ዳሮ ሃኪደ ቤድኖ። ባኣላ ጌተትያ ኤቃቶ ያርሹዋ ያርሼድኖ፤ ቃይ ኤቃ ምስለቶ እጻና ጩዋዬድኖ። 3 ኤፍሬማ አሳ ሀራቅያ ኦይቃደ ሀመꬃ ታማርሴዳዌ ታና፤ ሽን ኡንቱንቱ ፓꬄዳዌ ታና ግድያዋ ኡንቱንቱ ኤርክኖ። 4 ታን ኡንቱንቱ ቃረታንነ ሲቁዋ ዎዶሩዋን ጎቻድ፤ ኡንቱንቱ ሞርግያፐ ሞርገ ምꬃ ደንꬃድ፤ ሆካደ ኡንቱንታ ሙዛድ።

5 “ኡንቱንቱ ታኮ ስመናን እጼዳ ድራዉ፥ ግብጼ ቢታ ስማና፤ ቃይ አሶረ ቢታ ካቲ ኡንቱንቱ ቦላ ካተታና። 6 ኡንቱንቱ ሞርክያ ማሻይ ኡንቱንቱ ካታማቱዋ ኦላና። ኡንቱንቱ ካታማቱዋ ፐንገቱዋካ መንሬꬃና፤ ኡንቱንቱ ዞረታይካ ላለታና። 7 ታ አሳይ ታፐ ሃኪደ ባናዉ ቆፋ ቃቼዳ። ሁቁና ሞርገ ምꬃ ጋሱዋን ኡንቱንቱ ዋሳና፤ ሽን ኦንነ ሄ ሞርገ ምꬃ ኡንቱንቱ ሞርግያፐ ደንና።

8 “ኤፍሬማ፥ ታን ኔና ዋታደ አጎ? እስራኤልያዉ፥ ታን ኔና ዋታደ አꬃ እሞ?* ታን ኔና ዋታደ አዳማ ግያ ካታማዳን ኦꬆ? ታን ኔና ዋታደ ጻቦይማ ግያ ካታማዳን ኦꬆ? ታን ኔና ሎይꬅ ሲቅያ ድራዉ፥ ታ ዎዛናይ ሄዋ ኤኖ ጌና። 9 ታን ታ ሱልያ ሀንቁዋን ኡንቱንታ አይነ ኦꬅከ፤ ቃይ ኤፍሬማ ላኤንꬁዋ ꬋይስከ። አያዉ ጎፐ፥ ታን ጾሳፐ አትና፥ አሳ ግድከ። ታን ጌሻ ጾሳይ ህንተ ግዶን ደአይ፤ ህንተኮ ሱሎ ሀንቁዋን ዪከ።

10 “ኡንቱንቱ መꬍና ጎዳ ካላና፤ እካ ጋሙዋዳን ጉዳና። እ ጉድያ ዎደ፥ አ ናናይ አዋይ ዉልያ ባጋፐ ያና፤ 11 ግብጼ ጋድያፐ ካፎቱዋዳን፥ አሶረ ቢታፐካ ሀራጰቱዋዳን፥ ፓሊደ ያና። ታን ኡንቱንታ ኡንቱንቱ ጎልያን ጎልያን ዎꬃና። ታን መꬍና ጎዳይ ሀዋ ኦዳድ” ያጌ።

ጾሳይ ባረ አሳ ቦላ አꬄዳ ፕርዳ

(11:12—13:16)

12 ኤፍሬማ አሳይ ዎርዱዋን፥ እስራኤልያ አሳይካ ጭሙዋን ታና ዶዴድኖ። ይሁዳ አሳይካ አማንꬅያ ጌሻ ጾሳ ቦላ ጻልታሜዳ።

12

1 ኤፍሬማ አሳይ ዎንታፐ ኦማርስ ጋካናዉ ኦꬅያባይ ኡባይ፥ አዋይ ዉልያ ባጋፐ ይያ ጫርኩዋ ኩጭያዋዳን ዎይ የደርስያዋ ማላ ጎኤና። ኡንቱንቱ ዎርዱዋነ ማካላ ኦሱዋ ዳርሲኖ፤ አሶረ ቢታና ጫቁዋ ጫቀቲኖ፤ ዎጋራ ዛይትያ ግብጼ ቢታ የዲኖ።

2 መꬍና ጎዳዉ ይሁዳ አሳና ሞቱ ደኤ፤ እ ያቆባ አሳ ኡንቱንቱ ኦግያዳን ሙራና፤ ኡንቱንቱ ኦሱዋዳንካ አዉ ዛራና። 3 ያቆብ ባረ ዳይ ኡሉዋን ደኢደ፥ ባረ እሻ ግንድያ ኦይቄዳ። ቃይ ጋማ ጋኪደ፥ ጾሳና ባጸቴዳ፤ * 4 ኪታንቻናካ ባጸቴዳ ጾኔዳ። ባረና ኬካ አይፍያን ጼላናዳን፥ ዬኪደ ዎሴዳ። ያቆብ ጾሳ ቤቴለን ደሜዳ፤ ጾሳይ ያን አናና ሃሳዬዳ። * 5 ሄዌ መꬍና ጎዳ፥ ኡባፐ ዎልቃማ ጾሳ። እ ኤረቴዳ ሱንꬃይካ መꬍና ጎዳ ጌተቴ። 6 ሄዋ ድራዉ፥ ህንተ ጾሳኮ ስምተ፤ ሲቁዋነ ሱረ ፕርዳ ምንስ ኦይቂተ፤ ህንተ ጾሳይ ኦꬃናዉ ናግተ።

7 ዛልአንቻ ኩሽያን ዎርዶ ሚዛናይ ደኤ፤ አሳ እ ጭምያዋ ዶሴ። 8 ኤፍሬመ፥ “ታን ዳሮ ዱረ፤ ታን ታዉ ዱረታ ደማድ። ታ አቁዋ ኡባ ግዶን ታናን ኡንቱንቱ ባላ ዎይ ናጋራ ግድያባ ደምክኖ” ያጌዳ።

9 መꬍና ጎዳይ ሀዋዳን ያጌ፤ “ታን ህንተና ግብጼ ጋድያፐ ከሳደ አሄዳ መꬍና ጎዳ ህንተ ጾሳ፤ ዳስያ ባላ ጋላሳዳን፥ ታን ህንተና ላኤንꬁዋካ ዱንካንያን ዎꬃና።* 10 ታን ትምቢትያ ኦድያዋንቶ ሃሳያድ። ዳሮ ሳጻካ ኡንቱንቶ እማድ፤ ቃይ ኡንቱንቱ ባጋና ዳሮ ሌምሳቱዋ ኦዳድ” ያጌ።

11 ጋላኣደን ናጋራይ ደኤ፤ ጋላኣደ አሳቱ ቱሙዋፐ ፓናዋንታ። ኡንቱንቱ ገልጋላን ኮሩማቱዋ ያርሺኖ። ሄዋ ድራዉ፥ ኡንቱንቱ ያርሽያ ሳአቱ ጎሻ ግዶን ኬሌዳ ሹቻ ማላ ግዳናዋ።

12 ያቆብ ሶርያ ቢታ ባቃቴዳ፤ እስራኤሊ ማጫ አሳ አካናዉ ከራ ኦꬄዳ። ማጫ አሳ አካና ድራዉ፥ እ ያን ዶርሳ ሄሜዳ። * 13 መꬍና ጎዳይ እስራኤልያ አሳ ትምቢትያ ኦድያዋ ባጋና ግብጼ ጋድያፐ ከሴዳ፤ ሄ ትምቢትያ ኦድያዋ ባጋና ኡንቱንታ ናጌዳ። * 14 ሽን ኤፍሬመ ጾሳ ሎይꬅ ሀንቀꬅሴዳ፤ ሱꬃ እ ጉሴዳዋ አጩዋ አ ጎዳይ አ አቻና፤ ቃይ አ ጫሻ አዉ ዛራና።

13

እስራኤልያ ዉርሰꬃ ፕርዳ

1 ኤፍሬማ አሳይ ሃሳዬዳ ዎደ፥ ስሴዳ አሳይ ያሻዉ ኮኮሬዳ፤ እስራኤልያ ጋድያን ኡንቱንቱ ቦንቼቴዳ አሳ። ሽን ባኣላ ግያ ኤቃዉ ጎይኔድኖ፤ ሄ ባይዙዋ ጋሱዋን ሀይቄድኖ። 2 ሀእካ ናጋራ ቦላ ናጋራ ኦꬂኖ፤ ቃይ ባረዉ ጎይናናዉ፥ ሲልሲደ ምስለቱዋ መꬊኖ። ሄ ምስለቱ ሂላን ብራፐ መቴዳዋንታ፤ ኡንቱንቱ ኡባይካ ኩሽያ ሂላይ መꬌዳዋንታ። ኡንቱንቱዋ አሳይ ሃሳዪደ፤ “አሳ ያርሹዋ ያርሽተ፤ ሀ ማራ ምስልያካ የርተ” ያግኖ። 3 ሄዋ ሀዳን ኡንቱንቱ ዎንታ ሻርያ ማላ፥ ዎይ ጉራን ቆለትያ ዎንታ ከተርሳ ማላ ዎይ ጫርኩ ኡዱማፐ ደንꬂደ አፍያ ሱላ ማላ ዎይ ማስኮትያና ከስያ ፔኑዋ ማላ ግዳናዋ።

4 ጾሳይ ሀዋዳን ያጌ፤ “ታን ህንተና ግብጼ ጋድያፐ ከሳደ አሄዳ መꬍና ጎዳ ህንተ ጾሳ። ህንተ ታፐ አትና፥ ሀራ ጾሳ ኤርክታ፤ አሽያዌካ ታፐ አትና፥ ሀራይ ባዋ። 5 መላ ቢታን፥ መላ ጋድያን ታን ህንተና ናጋድ። * 6 ታን ህንተና ምዝና፥ ሚደ ካሌድታ፤ ካሊደ ኦቶረቴድታ፤ ሄዋፐ ጉይያን፥ ታና ዶጌድታ። 7 ሄዋ ድራዉ፥ ታን ህንተ ቦላ ጋሙዋ ማላ ግዳናዋ፤ ቃይ ማህያዳን፥ ኦግያ ዶናን ዙጋና። 8 ማራቱዋ ዎꬅ አኬዳ ማሀቲዳን፥ ታን ህንተናና ጋከታና፤ ህንተና ዳከሬꬃና። ቃይ ታን ህንተና ጋሙዋዳን ያን ማና፤ ባዙዋ ዶኣዳን፥ ህንተና ፖሸረꬃና።

9 “እስራኤልያ አሳቶ፥ ህንተ ታ ቦላ፥ ህንተና ማድያዋ ቦላ ሞርከተꬃን ደንድያ ድራዉ፥ ታን ህንተና ꬋይሳና። 10 ህንተ ታና፥ ‘ኑዉ ካትያነ ጋድያ ሞድያዋንታ እማ’ ያጊደ ኦቼድታ። ህንተና አሻናዉ ህንተ ካቲ አኔ? ህንተ ጋድያ ሞድያዋንቱ ህንተ ካታማቱዋ ግዶን ሀቃን ደኢኖ?* 11 ታን ታ ሀንቁዋን ህንተንቶ ካትያ እማድ፤ ታ ይሉዋን አ ድጋድ። *

12 “ኤፍሬማ ባይዙነ ናጋራይ ጻፈቲደ፥ ማዝጎባ ጎልያን ኡቴዳ። 13 የሉ ኦይቄዳ ምሽራታ ቱጋትያዋ ማላ ቱጋይ አ ቦላ ያና። ሽን እ ኤር ባይና ናኣ፤ አያዉ ጎፐ፥ እ የለትያ ዎዲ ጋክና፥ ባረ ዳይ ኡሉዋፐ ዎናን እጽያ ናኣ ማላ። 14 ኡንቱንታ ታን ዱፉዋፐ አሻና፤ ሀይቁዋ ዎልቃፐካ ዎዛና። ሀይቆ፥ ነ ኢታ ሀርገቱ ሀቃነ? ዱፎ፥ ነ ባሻይ ሀቃነ?*

“ታን ታ አሳዉ ቃረትከ። 15 ኤፍሬመ ባረ እሻቱዋ ግዶን ምንንቶካ፥ መꬍና ጎዳይ የዴዳ አዋይ ዶልያ ባጋ ጫርኩ መላ ቢታፐ ጫርኪደ ያና። አ ፑልቶቱ ቶአና፤ አ ሃꬃ ኦላቱካ መላና። እ ምንጅያ ጎለቱዋን ደእያ አልኦ ሚሻ ኡባይ ቦንቀታናዋ። 16 ሳማርያ አሳይ ባረንቱ ጾሳ ቦላ ማካሌዳ ድራዉ፥ ባረንቱ ባይዙዋ ሙራ አካናዉ በሰ። ኡንቱንቱ ማሻን ቡሳከታና፤ ኡንቱንቱ ጉꬃ ናናይካ ክንቼታና፤ ኡንቱንቱ ሻሃራ ማጫ አሳቱዋ ኡሉካ ጳልቀታና” ያጌ።

14

ናጋራ ማሮታነ አንጁዋ ህዶታ

(14:1-9)

1 እስራኤልያ አሳዉ፥ ህንተ ናጋራ ጋሱዋን ꬉበቲደ ኩንዴድታ። ህንተ ሀእ መꬍና ጎዳኮ፥ ህንተ ጾሳኮ ስምተ። 2 መꬍና ጎዳኮ ስሚደ፥ ሀዋዳን ያጊደ ዎስተ፤ “ኑ ናጋራ ኡባፐ ኑና ማራ፤ ኔን ኑና ነ ኬካተꬃን ሺሻ አካ፤ ያትና ኑን ኑ እንጻርሳን ኔና ጋላታና። 3 አሶረ ጋዲ ኑና አሸና፤ ኑን ኦላ ፓራቱዋካ ቶጎኮ። ኑን ኑ ኩሽያን መꬌዳ ኤቃ ምስለቱዋ ሙለካ፥ ‘ሀዋንቱ ኑ ጾሳቱዋ’ ጎኮ። አዉ ባይናዋንቶ ቃረꬅያዌ ኔና” ያግተ።

ጾሳይ እስራኤልያ አሳ ኦራጽሳናዉ ህዶታ እሜዳ

4 ጾሳይ ሀዋዳን ያጌ፤ “ታ ሀንቁ ኡንቱንቱፐ ስሜዳ፤ ሄዋ ድራዉ፥ ታን ኡንቱንቱ ማካላ ሀኑዋፐ ኡንቱንታ ፓꬃና፤ ኡንቱንታ ዎዛናፐ ሲቃና። 5 ታን እስራኤልያ አሳዉ ጮኩዋ ማላ ግዳና፤ ኡንቱንቱ ጪሻዳን ጪሺደ፥ ሊባኖሳ ዝጋዳን፥ ጻጱዋ የዳና። 6 ኡንቱንቱ ያላጋ ማራቱ ዳሻና፤ ዎጋራዳን ኡንቱንቱ ሎአና። ኡንቱንቱ ሳዉካ ሊባኖሳ ዝጋዳን ቶሹኩ ጋና። 7 አሳይ ስሚደ፥ ታ ኩዋ ጋርሳን ደአና፤ ካꬃ ጫርሻዳን፥ ኡንቱንቱ ሳልክሳልካና፤ ቃይ ኡንቱንቱ ዎይንያ ቱራዳን ጪሻና፤ ሊባኖሳ ዎይንያ ኤሳዳን፥ ደሪ ኤርያዋ ግዳናዋ። 8 ሀዋፐ ስንꬃን ኤፍሬማ አሳይ ኤቃ ምስላትና ጋከተና፤ ታን ህንተ ዎሳ ስሳናነ ህንተና ናጋና። ታን እርጻ ዝጋ ማላ፤ ህንተንቶ አንጆ ኡባይ ታፐ ቤታና” ያጌ።

9 አꬌዳ ኤራይ ደእያ ኦንነ ሀዋ አኬኮ፤ ዎዛን ደእያ ኦንነ ሀዋ ኤሮ። መꬍና ጎዳ ኦጊ ሱረ፤ ጽሎቱ ሄ ኦግያና ሀመቲኖ። ሽን ናጋራንቻቱ አን ꬉበቲኖ።

* 1:1 2 ካታ. 14:23—15:7፤ 15:32—16:20፤ 18:1—20:21፤ 2 ኦዱዋ 26:1—27:8፤ 28:1—32:33

* 1:4 2 ካታ. 10:11

* 1:9 ሎኣማ፦ ሎኣማ ግያዌ ታ አሳ ግደና።

* 1:10 ሮመ 9:26

† 1:11 እዝራኤላ፦ ሀ ሱንꬃ ብለꬃይ እብራዌꬁዋን፥ “ጾሳይ ዘሬ” ጉሳ ግዲደ ጾሳይ ድችያዋነ እሻሉዋን ዎꬅያዋ በሴ።

* 2:15 ኢያሳ 7:24-26

* 2:23 ሮመ 9:25፤ 1 ጰጽ. 2:10

* 6:6 ማቶሳ 9:13፤ 12:7

* 9:7 ሉቃሳ 21:22

* 9:9 ዳና. 19:1-30

* 9:10 ፓይ. 25:1-5

* 10:8 ሉቃሳ 23:30፤ ሳፃ 6:16

* 10:9 ዳና. 19:1-30

* 10:12 ኤር. 4:3

* 11:8 ዛረ. 29:23

* 12:3 ዶመꬃ 32:24-26

* 12:4 ዶመꬃ 28:10-22

* 12:9 ዎጋ 23:42-43

* 12:12 ዶመꬃ 29:1-20

* 12:13 ከሳ 12:50-51

* 13:5 ዛረ. 8:11-17

* 13:10 1 ሳሜላ 8:5-6

* 13:11 1 ሳሜላ 10:17-24፤ 15:26

* 13:14 1 ቆሮ. 15:55

ኢዩኤላ

1

2

3

ኢዩኤላ ትምቢትያ

ገሉዋ

ትምቢትያ ኦድያ ኢዩኤል አዉደ ደኤደንቶ አ ደኡዋ ታርክያን ዳሮ ኤረትያዌ ባዋ። ግዶ ሽን፥ አ ሱንꬃ ብለꬃይ፥ “መꬍና ጎዳይ ታ ጾሳ” ግያዋ ግዶደ ጾሳይ አናና ደእያዋ በሴ። ሀ ማጻፋ ትምቢትያዉ ሀራ ጌሻ ማጻፋቱዋና ቃራ ማታይ ደኤ። ማጻፋይ ቤቴዳዌ ክርስቶሳ የለታፐ ካሰ፥ ኦይደንꬆ ዎይ እቼሸንꬆ ጼቱ ላይꬃ ሄራና ጌተቲደ ቆፈቴ። ሄ ዎዲ ፓርሰ ካተተꬃይ ደእያ ዎደ። ኢዩኤል ኦዲደ፥ እስራኤልያ ጋድያን ዳሮ ቦሊ ያናዋነ ጋድያ ባይዝያ አዋይ አዋጽና ጋዲ ኮሻታናዋ ኦዴ። ሀ ሀኖታቱ ቃይ ጎዳ ጋላሳይ ማታቴዳዋ ኦዲኖ። ጎዳ ጋላሳይ ጋክያ ዎደ፥ አ ጌሻ ሸኒ ፖለተናዳን ዋትያዋንታ ኡባ እ ሙራናዋካ ጉጂደ ኦዲኖ። ትምቢትያ ኦድያዌ አሳይ ናጋራፐ ስምያዋ ግዶፐ፥ ጾሳይ ኡንቱንታ ካሰ ኡንቱንቱ ደእያ ሀኖታኮ ዛሪደ፥ አንጃናዋ ሀሳይሴዳ። ሀናና ጊደ እ ኦዴዳዋፐ ግታቲደ ቤትያ ህዶታይ ጾሳይ አቱማ አሳቱዋነ ማጫ አሳቱዋ ቦላ፥ ያላጋቱዋነ ጭማቱዋ ቦላ፥ ባረ አሳ ኡባ ቦላ ባረ አያና ጉሳናዋ ኦድያ ሳኣ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ቦልያነ ሞርክያ ዎታዳራ 1:1—2:17

2. ጎዳ ጋላሳ 2:18-32

3. ጎዳይ አማነናዋንታ ሙርያዋ 3:1-21

1

ቦልያነ ሞርክያ ዎታዳራ

(ሆሰ 1:1—2:17)

1 ፑቱኤላ ናኣ ኢዩኤላኮ መꬍና ጎዳይ ኪቴዳ ቃላይ ሀዋ።

2 ህንተኖ ጭማቶ፥ ሀዋ ስስተ! ይሁዳ ጋድያን ደእያ አሳዉ ኡባዉ፥ ስስተ! ሀዋ ማላባይ ህንተ ዎደ ዎይ ህንተ አዎቱዋ ዎደ ሀን ኤሪ? 3 ሄዋ ህንተ ናናቶ ኦድተ፤ ህንተ ናናይ ባረንቱ ናናቶ ኦድኖ፤ ቃይ ኡንቱንቱ ናናይካ ካልያ የለታዉ ኦድኖ።

4 ጎንዱዋፐ አቴዳ ካꬃ ዉደ ቦሊ ሜዳ፤ ዉደ ቦልያፐ አቴዳ ካꬃ ቡምቡረꬃይ ሜዳ፤ ቃይ ቡምቡረꬃፐካ አቴዳ ካꬃ ኩኩባይ ሜዳ።

5 ህንተኖ ማꬆትያዋንቶ፥ ቤጎቲደ ዬክተ! ህንተኖ፥ ዎይንያ ኤሳ ኡሽያዋንቶ ኡባ ገደ፥ ዝላልተ! አያዉ ጎፐ፥ ማልእያ ዎይንያ ኤሳይ ህንተ ዶናፐ አቴዳ። 6 ፓይዱ ባይና ኦላንቻይ ታ ጋድያ ማዬዳ። ኡንቱንቱ አቻይ ጋሙዋ አቻ ማላ፤ ቃይ ኡንቱንቱ ካስሊካ ጋማት ካስልያ ማላ። * 7 ኡንቱንቱ ታ ዎይንያ ቱራ ባይዜድኖ፤ ታ ባላስያ ምꬃካ ጮሜድኖ። ኡንቱንቱ ፖቁዋ ኡባ ም ድጌዳ ድራዉ፥ ዎይንያነ ባላስያ ታሸቱ ኡባይ ቦጼድኖ።

8 አቱማዎ፥ ባረ ያላጋተꬃን አ ጊጌዳ አስናይ ሀይቂና፥ ዋሩዋ ማያደ ዬክያ ጌላያቲዳን፥ ኡባይካ ዬክተ! 9 ካꬃ ያርሹነ ኡሻ ያርሹ መꬍና ጎዳ ጌሻ ጎልያ ብያዋ አጌዳ፤ ሄዋ ድራዉ፥ መꬍና ጎዳዉ ኦꬅያ ቄሳቱ ዬኪኖ። 10 ሾይቃይ መላ አቴዳ፤ ቢታይካ ዬኬ። አያዉ ጎፐ፥ ካꬃይ ꬋዬዳ፤ ዎይንያ ቱራይ መሌዳ፤ ዛይቲካ ላፌዳ።

11 ህንተኖ ጎሻንቻቶ፥ ካዮትተ! ህንተኖ፥ ዎይንያ ቱራ ቶክያዋንቶ፥ ዝላልተ! አያዉ ጎፐ፥ ጫኩ ጋኬዳ ዛርጋይነ ባንጋይ ጋደን ꬋይክቼዳ። 12 ዎይንያ ቱራይ መሌዳ፤ ባላስያ ምꬃይካ ሹሌዳ፤ ሮማንያ ግያ ምꬃይ፥ ተምርያ ግያ ምꬃይ፥ አፕልያ ግያ ምꬃይነ ቃይ ሾይቃን ደእያ ሀራ ምꬃ ኡባይካ መሌዳ። ሄዋ ድራዉ፥ አሳፐ ናሸቻይ ሃኬዳ።

ስማናዳንነ ዎሳናዳን ሺቆ ጼሳ

(ሆሰ 1:11—2:17)

13 ህንተኖ ቄሳቶ፥ ዋሩዋ ማዪደ ዬክተ! ህንተኖ፥ ያርሽያሳን ኦꬅያ ቄሳቶ፥ አዬ! አዬ! ጊተ፤ ህንተኖ፥ ታ ጾሳ ስንꬃን ኦꬅያዋንቶ፥ ጌሻ ጎልያ ገልተ፤ ዋሩዋ ማዪደ አቅተ። አያዉ ጎፐ፥ ካꬃ ያርሹዋነ ኡሻ ያርሹዋ ጾሳ ጌሻ ጎልያን ያርሽያዌ ባዋ።

14 ጾማ አዋይተ፤ ጌሻ ያአዉ አሳ ጼሲደ ሺሽተ፤ ጭማቱዋነ ጋድያን ደእያ አሳ ኡባ መꬍና ጎዳ ህንተ ጾሳ ጌሻ ጎልያ ሺሽተ፤ ያቲደ ያን መꬍና ጎዳኮ ዋስተ!

15 መꬍና ጎዳ ጋላሳይ ማቴዳ፤ * ሄ ጋላሳዉ አየ አና! ሄ ጋላሳይ ኡባ ዳንዳይያ ጾሳፐ ባሻ ጋላሳ ግዲደ ዬ። 16 ኑ አይፍያ ስንꬃፐ ካꬃይ፥ ኑ ጾሳ ጌሻ ጎልያፐ ናሸቻይነ እልልሳይ ꬋዬዳ ግደኔ? 17 ዘረቴዳ ዘረꬃይ ቢታ ግዶን ቡቄዳ፤ ካꬃይ መል ክቼዳ ድራዉ፥ ዬሲካ ኡባይ መላ ግዴዳ፤ ድየቱካ ኮለቴድኖ። 18 መሄቱ ሎይꬅ ዋሲኖ፤ ሚዛ ዉድያዉካ ማታይ ባይና ድራዉ፥ ያነ ሃነ ብቻሪኖ። ሀራይ አቶ፥ ዶርሳ ዉደቱካ ቱጋቲኖ።

19 አቤት መꬍና ጎዳዉ፥ ታማይ ባዙዋን ደእያ ሄንꬃ ጋደቱዋ ም ድጌዳ ድራዉነ ደምባን ደእያ ምꬃ ኡባ ላጩ ጹግ ድጌዳ ድራዉ፥ ታን ኔኮ ዋሳይ። 20 ጎግያ ሃꬃይ መሌዳ ድራዉነ ታማይ ባዙዋን ደእያ ማታ ም ድጌዳ ድራዉ፥ ሀራይ አቶ፥ ባዙዋ ዶአቱካ ኔኮ ዋሲኖ።

2

1 ጽዮነን ማላካታ ፑንተ፤ ታ ጌሻ ደርያንካ ማላካታ ስስተ! ይሁዳ ጋድያን ደእያ አሳይ ኡባይ ያሻዉ ኮኮሮ፤ አያዉ ጎፐ፥ መꬍና ጎዳ ጋላሳይ ዬ፤ ማታቴዳ። 2 ሄ ጋላሳይ ꬉማነ ሻኖቻ ጋላሳ፤ ሻርያነ ባራ ꬉማ ጋላሳ! ጮራነ ምኖ ኦላንቻቱ ደረቱዋ ቦላን ጻልቂ ከስያዋዳን ከስ ዎꬌድኖ። ኡንቱንቱ ማላይ በንፐ ዶምና ደእቤና፤ ሀዋፐ ስንꬃናዉ ዳሮ የለታ ጋካናዉካ ኡንቱንቱ ማላይ ደኤና።

3 ኡንቱንቱ ባረፐ ስንꬃና ደእያ ጫርሻ ኡባ ታማዳን ሚኖ፤ ቃይ ኡንቱንቱፐ ጉየና ደእያባ ላጩዋዳን ጹጊኖ፤ ኡንቱንቱፐ ስንꬃና ደእያ ሳአይ ኤደነ ገነትያ ማላ፤ ሽን ኡንቱንቱፐ ጉዪ መላ ባዙዋ ማላ፤ ኡንቱንቱፐ አያይነ አተና። 4 ኡንቱንቱ ማላይ ፓራ ማላ ማላ፤ * ኡንቱንቱ ኦላ ፓራቱዋዳን፥ ኤለካ ዎጺኖ። 5 ፓራይ ጎችያ ጋረቱዋ ኮሻ ጊሪኖ፤ ኡንቱንቱ ደረቱዋ ጼራና ጉፒኖ፤ ዳላ ምያ ታማ ላጩዋዳን ጻራጊኖ፤ ኦላ ባናዉ ሳልፔዳ ዎልቃማ ኦላንቻቱዋዳን ማራን ሀመቲኖ። 6 ኡንቱንቱፐ ስንꬃና አሳይ ኮኮሬ፤ ኡንቱንቱ ያሻዉ ኡባ ሶምኢ ላመቴዳ። 7 ኡንቱንቱ ኦላንቻቱዋዳን ዎጺኖ፤ ድርሳ ግምቢያካ ግኢኖ። ኡንቱንቱ ኡባይካ ባረ ማራን ሳልፒኖ፤ ባረንቱ ሳልፕያፐ ጋጻ ከስክኖ። 8 ኡንቱንቱ እቱ እቱዋና ሱገትክኖ፤ ኡባይካ ባረ ሳልፕያን ሳልፕያን ስት ጊደ፥ ስንꬃዉ ሀመቲኖ። ኡንቱንቱ ባረናና ኦለትያዋንቱ ግዱዋና ꬉሲደ አꬊኖ፤ ሄ ዎደ ኡንቱንታ ተእያባይ ባዋ። 9 ኡንቱንቱ ካታማ ኤለካ ዎራጂኖ፤ ድርሳ ግምቢያ ቦላንካ ዎጺኖ። ኡንቱንቱ ጎልያ ቦላካ ከሲኖ፤ ቃይ ካይሱዋዳን፥ ማስኮትያና ገሊኖ። 10 ኡንቱንቱፐ ስንꬃና ጋዲ ቃጼ፤ * ሳሎቱካ ኮኮሪኖ። አዋይነ አግናይ ꬉሚኖ፤ ቃይ ጾልንተቱካ ባረንቱ ፖኡዋ ገንꬂኖ። 11 መꬍና ጎዳይ ባረ ኦላንቻቱዋ ስንꬃን ጉሜ፤ * አዉ አዛዘትያ ኦላንቻቱ ጮራነ ዎልቃማ። መꬍና ጎዳ ጋላሳይ ግታነ ዳሮፐ ያሽያዋ። ሄ ጋላሳ ዳንዳያናዌ ኦኔ?

ናጋራፐ ስማናዳን ጼሳ

12 መꬍና ጎዳይ ሀዋዳን ያጌ፤ “ሀእካ ጾሚደ፥ ዬኪድነ ካዮቲደ ፖሎ ዎዛናፐ ታኮ ስምተ። 13 ህንተ ዎዛናፐ አትና፥ ህንተ ማዩዋ ፔꬎፕተ” ያጌ።

መꬍና ጎዳኮ፥ ህንተ ጾሳኮ፥ ስምተ፤ አያዉ ጎፐ፥ እ ቃረታይነ ማሮታይ ኩሜዳዋ፤ ሀንቆ ኤሌለናዋነ ሲቁ ዳሬዳዋ፤ እ ህንተና ሙራናዉ ኮየናዋ። 14 ኦን ኤሪ፥ ጾሳይ ህንተ ጾሳይ፥ ባረ ሀንቁዋፐ ስሚደ፥ ህንተንቶ ዳሮ ካꬃ አንጁዋ እማነንቶነ። ሄ ዎደ መꬍና ጎዳዉ፥ ህንተ ጾሳዉ፥ ካꬃ ያርሹዋነ ኡሻ ያርሹዋ ህንተ ያርሻና።

15 ጽዮነን ማላካታ ፑንተ፤ ያአዉ አሳ ሺሽተ! ጾማ አዋይተ፤ 16 ሺቁዋ ጌሽተ፤ ጭማቱዋ እትፐ አህተ፤ ጉꬃ ናናቱዋነ ꬋምያዋንታካ አሾፕተ። አክያዌ ቡላቻ ጎልያፐ ከሶ፤ ቡላቼትያናካ ባረ ሲርጻፐ ከሱ። 17 መꬍና ጎዳዉ ኦꬅያ ቄሳቱ ጌሻ ጎልያ ባራንዳፐነ ያርሽያ ሳኣፐ ግዱዋን ኤቂደ ዬክኖ። ኡንቱንቱ ሀዋዳን ያጊደ ዎስኖ፤ “አቤት መꬍና ጎዳዉ፥ ነ አሳዉ ቃረታ፤ ነ አሳ ካዉተꬃቱዋ ግዶን ቦርያባነ ቅሊጭስያዋ ከሶፓ። አሳይ ባረ ግዶን አያዉ፥ ‘ኡንቱንቱ ጾሳይ ሀቃን ደኢ?’ ያጋኔ?” ያግኖ።

ጎዳ ጋላሳ

(2:18-32)

18 ያትና፥ መꬍና ጎዳይ ባረ ቢታዉ ሴለታና፤ ቃይ ባረ አሳዉካ ቃረታና። 19 መꬍና ጎዳይ ዛሪደ ባረ አሳ ሀዋዳን ያጌ፤ “በእተ፥ ታን ህንተንቶ ካꬃ፥ ዎይንያ ኤሳነ ዛይትያ ህንተና አዳ ካልስያዋ የዳና፤ ታን ህንተና ሙለካ ካዉተꬃቱዋ ግዶን ቦርያ ከስከ።

20 “ሁጲሳ ባጋና ዬዳ ቦልያዳን ግዴዳ ሞርከቱዋ ታን የደርሳደ፥ ህንተፐ ሃሳና፤ ባዙዋነ መላ ቢታ ታን ኡንቱንታ የደርሳና። አዋይ ዶልያ ባጋና ደእያዋንታ ማጽነ አባዉ፥ አዋይ ዉልያ ባጋና ደእያዋንታ ቃይ ሜድተራነ አባዉ ዛራደ የዳና፤ ኡንቱንቱ አሃይ ጽንቁዋ ጾኡ ጋና። ሄዌ ኡባይ ኡንቱንቱ ህንተ ቦላ ዎልቃማ ኢታባ ኦꬄዳ ግሻሳ” ያጌ።

21 ቢታዉ፥ ስም ያዮፓ፤ መꬍና ጎዳይ ግታባ ኦꬄዳ ድራዉ፥ ናሸታነ ሀሹ ጋ! 22 ህንተኖ ሳኣ መሄቶ፥ ያዮፕተ፤ አያዉ ጎፐ፥ ባዙዋን ደእያ ሄንꬃ ጋዲ አጬዳ፤ ምꬃይካ ባረ አይፍያ አይፌ፤ ኤꬃ ምꬃይነ ዎይንያ ቱራይካ አይፍያ ዶርጾጼ።

23 ህንተኖ ጽዮነ አሳቶ፥ ናሸትተ፤ መꬍና ጎዳን፥ ህንተ ጾሳን፥ ሀሹ ጊተ! አያዉ ጎፐ፥ እ ባልጉዋ እራ ህንተንቶ ዳርሲደ እሜዳ፤ ቃይ እ ካሰዋዳን፥ ህንተንቶ ባልጉዋ እራነ አድልያ እራ ግድሲደ እሜዳ። 24 ካꬃ ቡክያ ኡዱማቱዋን ካꬃይ ኩማና፤ ዎይንያ ኤሳይነ ዎጋራ ዛይቲ ጉምእያ ኦላቱዋ ኩሚደ ፓላሀና።

25 መꬍና ጎዳይ ህንተ ጾሳይ ሀዋዳን ያጌ፤ “ካሰ ታን ህንተ ግዶ የዴዳ፥ ታ ዎልቃማ ኦላንቻቱዋ፥ ጎንዶቱ፥ ቦለቱ፥ ቡምቡሮቱነ ኩኩቦቱ ሜዳ ላይꬃቱዋ አጩዋ ታን ህንተንቶ ጭጋና። 26 ማናዉ ህንተንቶ ዳሮ ቁማይ ደአና። ሄዋ ድራዉ፥ ህንተ ካላናነ ማላልስያባ ህንተንቶ ኦꬄዳ ታና መꬍና ጎዳ ህንተ ጾሳ ሱንꬃ ጋላታና። ቃይ ታ አሳይ ላኤንꬆ ሙለካ ዬላተና። 27 ሄ ዎደ ታን እስራኤልያ ግዶን ደእያዋ፥ ታን መꬍና ጎዳይ ህንተ ጾሳ ግድያዋነ ታፐ አትና፥ ሀራ ጾስ ባይናዋ ህንተ ኤራና። ቃይ ታ አሳይ ላኤንꬆ ሙለካ ዬላተና።

28 “ሄዋፐ ጉይያን ሀዋዳን ሀናና፤ ታን አሳ ኡባ ቦላ ታ አያና ጉሳና። * ህንተ አቱማ ናናቱነ ህንተ ማጫ ናናይ ትምቢትያ ኦዳና፤ ህንተ ጭማቱካ አኩሙዋ አኩመታና፤ ህንተ ዎዳላ ናናይካ ሳፃ በአና። 29 ሄ ጋላሳቱዋን ታ አቱማ ቆማቱ ቦላነ ታ ማጫ ቆማቱ ቦላ ታን ታ አያና ጉሳና።

30 “ቃይ ታን ቦላ ሳሉዋን ማላልስያባ፥ ጋርሳ ሳንካ ሱꬃ፥ ታማነ ስት ጊደ ፑደ ደንድያ ጩዋ በሳና። 31 ግታነ ዳሮፐ ያሽያ መꬍና ጎዳ ጋላሳይ ጋካናፐ ካሰ አዋይ ꬉማና፤* አግናይካ ሱꬃ ማላታና። 32 ሄ ዎደ ሀዋዳን ሀናና፤ መꬍና ጎዳ ሱንꬃ ጼስያ ኡባይ አታና። * መꬍና ጎዳይ ጌዳዋዳን፥ ጽዮነ ደርያንነ የሩሳላመን አትያዋንቱ ደአና። ሄዋንቱፐካ መꬍና ጎዳይ ጼሴዳዋንቱ ፓጻ ደአና።”

3

ጎዳይ አማነናዋንታ ሙርያዋ

(3:1-21)

1 መꬍና ጎዳይ ሀዋዳን ያጌ፥ “ሄ ጋላሳቱዋንነ ሄ ዎድያን ታን ይሁዳነ የሩሳላመ አሳ ኦሞዱዋ ዛራናነ እሻልሳደ ዎꬃና። 2 ታን ካዉተꬃቱዋ ኡባን ደእያ አሳ ሺሻደ፥ ዱገ እዮሳፈጻ ዎምባ ዎꬃና፤ ኡንቱንቱ ታ አሳ እስራኤልያ ቦላ ኦꬄዳ ባይዙዋ ኡባ ድራዉ፥ ታን ኡንቱንታ ያን ፕርዳና። አያዉ ጎፐ፥ ኡንቱንቱ ታ አሳ ካዉተꬃቱዋ ግዶን ላሌድኖ፤ ቃይ ታ ቢታካ ባረዉ ግሽ አኬድኖ፤ 3 ኦሞደቴዳ ታ አሳ ቦላን ሳማ የጌድኖ፤ ሻርሙጻ ማጫ አሳ ደማናዉ፥ አቱማ ናኣ እሜድኖ፤ ቃይ ዎይንያ ኤሳ ኡሻናዉ፥ ማጫ ናቶ ባይዜድኖ።

4 “ሄዋዳንካ፥ ህንተኖ፥ ጺሮሳ፥ ሲዶናነ ፕልስጼማ ጋድያ አሳቶ፥ ህንተ ታ ቦላ አይ ኦꬃናዉ ቆፔድቴ? ታን ኦꬄዳዋ ሀሉዋ ከሳናዉ ኮዪቴ? ሄዋ ህንተ ኮዮፐ፥ ታን ኤሌላደ ህንተ ኦꬄዳ ኦሱዋ ህንተ ቦላ ዛራና። * 5 አያዉ ጎፐ፥ ህንተ ታ ብራነ ታ ዎርቃ አኬድታ፤ ታ አልኦ ሚሻካ ህንተ ኤቃ ጎለቱዋ ገልሴድታ። 6 ይሁዳ ጋድያ አሳነ የሩሳላመ ካታማ አሳ ኡንቱንቱ ጋድያፐ ሃስ አፊደ፥ ግሪከ ጋድያ አሳዉ ዛልኤድታ። 7 በእተ፥ ህንተ ዛልኤዳ ሳኣፐ ታን ኡንቱንታ ሀእ ደንꬃና፤ ህንተ ኦꬄዳዋ ኡባ ህንተ ሁጲያን ዛራና። 8 ታን ህንተ አቱማ ናናቱዋነ ህንተ ማጫ ናናቱዋ ይሁዳ ጋድያ አሳዉ ዛልኤታናዳን ኦꬃና፤ ቃይ ኡንቱንቱካ ሃኮ ጋድያን ደእያ ሳባ ጋድያ አሳዉ ኡንቱንታ ዛልአና። ታን መꬍና ጎዳይ ሀዋ ኦዳድ።

ጾሳይ አማነና አሳ ቦላ አሄዳ ፕርዳ

9 “ሀዋዳን ያጊደ አይሁዳ ግደና አሳቱዋ ግዶን አዋይተ፤ ‘ኦላዉ ጊግተ፤ ምኖ አሳቱዋ ደንꬅተ! ኦላንቻቱ ኡባይ ሺቅኖነ ከስኖ። 10 ህንተ ማራሻ ማሻ፥ * ህንተ ባጫካ ቶራ ከሳናዉ ቆጽተ! ዳቡራንቻይ፥ ታን ምና! ያጎ። 11 ህንተኖ፥ ዩሹዋን ደእያ ካዉተꬃ ኡባቶ፥ ኤለካ ሃ ዪተ፤ ሄዋን ሺቅተ’ ያግተ” ያጌ።

አቤት መꬍና ጎዳዉ፥ ነ ኦላንቻቱዋ ያ ዱገ ዎꬃ!

12 ቃይካ ጾሳይ ሀዋዳን ያጌ፤ “ካዉተꬃቱ ደንዲደ፥ እዮሳፈጻ ዎምባ ቢኖ፤ አያዉ ጎፐ፥ ዩሹዋን ደእያ ካዉተꬃቱዋ ኡባ ቦላን ፕርዳናዉ ታን ያን ኡታና። 13 ኡንቱንቱ ኢታተꬃይ ሎይꬅ ዳሬዳ። * ሄዋ ድራዉ፥ ጫካ ዎዲ ጋክና ባጫን ጫክያዋዳን፥ ኡንቱንታ ጫክተ፤ ዎይንያ አይፊ ጉምእያ ኦላን ኩምና የꬍያዋዳንካ፥ ኡንቱንታ የꬍተ።”

14 ፕርዳ ዛንጋራን መꬍና ጎዳ ጋላሳይ ጋኬዳ፤ ሄዋ ድራዉ፥ ዳሮ ዳሮ አሳይ ፕርዳ ዛንጋራን ደኤ። 15 ሄ ጋላስ አዋይነ አግናይ ꬉማና፤ ጾልንተቱካ ባረንቱ ፖኡዋ ገንꬃና። 16 መꬍና ጎዳይ ጽዮነን ግዲደ ጉማና፤ * የሩሳላመንካ ባረ ኮሻ ስሳና፤ ሳሉነ ሳአይ ኮኮራና። ሽን መꬍና ጎዳይ ባረ አሳዉ እስራኤላዉ ባቃት አትያ ሳኣነ ደኡዋ ግዳናዋ።

ጾሳይ ባረ አሳ አንጃና

17 መꬍና ጎዳይ፥ “ታን ታ ጌሻ ደርያን ጽዮነን ደእያ መꬍና ጎዳ ህንተ ጾሳ ግድያዋ ህንተ ሄ ዎደ ኤራና። የሩሳላመ ካታማይ ጌሻ ግዳናዋ፤ ቃይ አላጋቱዋ ኦላንቻቱ ላኤንꬆ የሩሳላመ ዎራጅክኖ።

18 “ሄ ጋላስ ደረቱ አይፍያ ዎይንያ ቱራን ካመታና፤ ደረቱዋ ቦላንካ ዳሮ ማꬃ እምያ ሚዛይ ሄመታና። ይሁዳ ጋድያን ደእያ ሻፋ ኡባና ሃꬃይ ፑልታና። መꬍና ጎዳ ጌሻ ጎልያፐ ፑልቱ ጎጋና፤ ሺጽማ ዛንጋራ ኡሻና።

19 “ግብጼ ጋዲ መላ ግዳናዋ፤ ኤዶማ ቢታይካ አይነ ዶለና ቢታ ግዳናዋ። አያዉ ጎፐ፥ ኡንቱንቱ ይሁዳ አሳ ቦላ ኢታባ ኦꬄድኖ፤ ቃይ ይሁዳ ጋድያን ጽሎ አሳ ሱꬃካ ጉሴድኖ። 20 ሽን ይሁዳ ጋዲ መꬍናዉ፥ የሩሳላመካ የለታ ኡባ ጋካናዉ፥ አሳይ ደኢያሳ ግዳናዋ። 21 ታን ጭገተናን አጌዳ ኡንቱንቱ ሱꬃ ሀሉዋ ብሮ ከሳና፤ አያዉ ጎፐ፥ ጾሳይ ጽዮነን ደኤ” ያጌ።

* 1:6 ሳፃ 9:8

* 1:15 ኢሳ. 13:6

* 2:4 ሳፃ 9:7-9

* 2:10 ሳፃ 8:12

* 2:11 ሳፃ 6:17

* 2:28 ኪታ 2:17-21

* 2:31 ማቶሳ 24:29፤ ማር. 13:24-25፤ ሉቃሳ 21:25፤ ሳፃ 6:12-13

* 2:32 ሮመ 10:13

* 3:4 ኢሳ. 14:29-31፤ 23:1-18፤ ኤር. 47:1-7፤ ህዝ. 25:15—28:26፤ አሞጻ 1:6-10፤ ሶፎ. 2:4-7፤ ዛካ. 9:1-7፤ ማቶሳ 11:21-22፤ ሉቃሳ 10:13-14

* 3:10 ኢሳ. 2:4፤ ሚክ. 4:3

* 3:13 ሳፃ 14:14-16፣ 19-20፤ 19:15

* 3:16 አሞጻ 1:2

አሞጻ

1

2

3

4

5

6

7

8

9

አሞጻ ትምቢትያ

ገሉዋ

ሀ ትምቢትያን ኦደቴዳ ኪታይ ጌሻ ማጻፋ ግዶን ሀራቱዋፐ አዱሳ ዎድያፐ ካሰና ጻፈቴዳ ማጻፋይ አሞጻ ትምቢትያ ማጻፋ። አሞጽ ይሁዳን ደእያ እት ካታማፐ ዬዳ አሳ ግዶፐነ፥ ክርስቶሳ የለታፐ ካሰ፥ ሆስፑንꬃ ጼቱ ላይꬃዉ ባጋ ሄራን ሀ ኪታ ሁጲሳ ባጋና ደእያ እስራኤልያ ካዉተꬃዉ አꬄዳ። ሄ ዎዲ ዳሮ ዱረተꬃይ፥ አያና ደኡዋንካ አሳይ ድጬዳነ አማንꬅያ ሀኖተꬃይ ቤቴዳ ዎደ። ግዶፐነ አሞጽ ዱረተꬃይ ዱረ አሳ ጻላላዉ እመቴዳዋ በኤዳ፤ ቃይ ሀራ ባጋና ሱረ ፕርዳይ ꬋይያዌነ ህዬሳቱዋ ኡቁንያዌ ጋድያን ዳሬዳዋ በኤዳ። አማኑዋ ኦይቀꬃ ግዶፐካ ቱሙዋፐ ሃኬዳዋ፥ ሎኦ ማላትያ ኢታይ ኩሜዳዋነ አኑ ባይና ሳሮተꬃይ ደእያዋካ በኤዳ። ሄዋ ጋሱዋን ጾሳይ ባረ አሳ ቦላ ሙሩዋ አሀናዋ ሀንቁዋንነ ጻላን ኩሚደ ኦዴዳ። ሄዋናካ፥ “ሱረ ፕርዳይ ሻፋ ሃꬃዳን ጎጎ” ያጊደ ቆፍሴዳ። ሄዋዳን ሀኖፐ፥ “ኡባ ሞድያ ጎዳይ አቴዳ እስራኤልያ አሳዉ ቃረቲደ ማራነንቶነ ኦን ኤሪ!” ያጌዳ (5:15)።

ሸምፓቱዋ ኡባቶ እመቴዳ ቃንꬃ ቆፋቱዋ

1. አሳ ዘረꬃ ኡባይ ባረ ዎንጃላን ኦሸትያዋ 1:1—3:2

2. እስራኤልያነ ሳማርያ ባሻ 3:3—6:14

3. እስራኤልያ ሙሩዋባ አሞጽ በኤዳ እቼሹ ሳጻቱዋ 7:1—9:10

4. እስራኤልያ ፖኦ ህዶታ 9:11-15

1

አሳ ዘረꬃ ኡባይ ባረ ዎንጃላን ኦሸትያዋ

(1:1—3:2)

1 ኦዝያነ ይሁዳ ጋድያን ካትያ፥ ቃይ ዮኣሻ ናአይ እዮርባም እስራኤልያ ጋድያን ካትያ ግዲደ ደኤዳ ላይꬃን ታቆአ ጋድያን ዶርሳ ሄምያዋንቱፐ እቱ አሞጽ፥ ቢታይ ቃጻናፐ ላኡ ላይꬃፐ ካሰ እስራኤልያባ በኤዳ ሳጻይ ሀዋ። *

2 እ ሀዋዳን ያጌዳ፤ * “መꬍና ጎዳይ ጽዮነ ደርያን ጉዴ፤ የሩሳላመ ካታማንካ ባረ ኮሻ ስሴ። ሄንꬃንቻቱ መህያ ሄምያ ሄንꬃ ጋደቱ መሊኖ፤ ቃርመሎሳ ደርያ ሁጲያን ደእያ እርጻይካ ሹሌ” ያጌዳ።

እስራኤልያ ዩሹዋን ደእያ ጋደቱዋ ቦላን ጾሳይ ፕርድያ ፕርዳ

ሶርያ

3 መꬍና ጎዳይ ሀዋዳን ያጌ፤ “ዳማስቆ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ ጋላኣደ ቢታ አሳ ብራታ አቻና ደእያ ጋርያን የꬍሲደ ቆጼድኖ። * 4 ሄዋ ድራዉ፥ ታን ካትያ ሀዛኤላ ጎልያን ታማ የዳና፤ የድና ሄ ታማይ ካትያ በንሀዳዳ ጌሱዋካ ማና። 5 ታን ዳማስቆ ካታማ ፐንግያ ኩልቡዋ መንꬃና፤ አዌና ዛንጋራን ደእያ አሳ የደርሳናነ ካተቱዋ ጻምኣ ኦይቄዳዋካ ቤት-ኤዴናፐ ꬋይሳና፤ ቃይ ሶርያ ጋድያ አሳይካ ኦሞደቲደ፥ ቂራ ግያሳ ባና” ያጌ መꬍና ጎዳይ።

ፕልስጼማ

6 መꬍና ጎዳይ ሀዋዳን ያጌ፤ “ጋዛ ካታማ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ ጋድያን ደእያ አሳ ኡባ ኦሞዲደ፥ ኤዶማ ጋድያ አሳዉ ባይዜድኖ። * 7 ሄዋ ድራዉ፥ ታን ጋዛ ካታማ ድርሳን ታማ የዳና፤ ሄ ታማይ ካታማ ጌሱዋካ ማና። 8 አሽዶዳን ደእያ አሳ ታን የደርሳናነ ካተቱዋ ጻምኣ ኦይቄዳዋካ አስቀሎናፐ ꬋይሳና። ኤቅሮና ካታማን ደእያ አሳካ ሙራና፤ ቃይ ፕልስጼማ ጋድያ አሳፐ አቴዳዋንቱካ ሀይቃና። ታን ኡባ ሞድያ መꬍና ጎዳይ ሀዋ ኦዳይ” ያጌ።

ጺሮሳ

9 መꬍና ጎዳይ ሀዋዳን ያጌ፤ “ጺሮሳ ካታማ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ ጫቀቴዳ እሻተꬃ ጫቁዋ አꬊደ፥ ኦሞደቴዳ አሳ ኡባ ኤዶማ አሳዉ ባይዜድኖ። * 10 ሄዋ ድራዉ፥ ታን ጺሮሳ ካታማ ድርሳን ታማ የዳና፤ ሄ ታማይ ካታማ ጌሱዋካ ማና” ያጌ።

ኤዶማ

11 መꬍና ጎዳይ ሀዋዳን ያጌ፤ “ኤዶማ ጋድያ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ ባረንቱ እሻቱዋ እስራኤላቱዋ ማሻን የደርሴድኖ፤ ኡንቱንቱ ኡንቱንቶ ቃረትበይክኖ። ኡንቱንቱ ኡባ ገደ ሀንቀቲኖ፤ ኡንቱንቱ ይሉ መꬍናዉካ ስመና። * 12 ሄዋ ድራዉ፥ ታን ቴማና ካታማ ቦላ ታማ የዳና፤ ሄ ታማይ ቦጽራ ካታማ ጌሶቱዋ ማና” ያጌ።

አሞና

13 መꬍና ጎዳይ ሀዋዳን ያጌ፤ “አሞና ጋድያ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ ባረንቱ ዛዋ አሳናዉ ጋላኣደ ጋድያን ደእያ ሻሃራ ማጫ አሳቱ ኡሉዋ ዳኬድኖ። * 14 ሄዋ ድራዉ፥ ታን ራባ ካታማ ድርሳን ታማ የዳና፤ ሄ ታማይ ካታማ ጌሶቱዋ ማና። ሄዋፐ ጉይያን፥ ኦላ ጋላስ ዋሱ ዳራና፤ ቃይ ኦላንቻቱ ጎትያዳን ዎልቃማና። 15 ኡንቱንቱ ካቲነ አናና ኦꬅያ ካፓቱ ኡባይ ኦሞደቲደ እትፐ ባና” ያጌ መꬍና ጎዳይ።

2

ሞኣባ

1 መꬍና ጎዳይ ሀዋዳን ያጌ፤ “ሞኣባ ጋድያ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ ኤዶማ ጋድያ ካትያ መቀꬃ ብድንꬃ ከሳና ጋካናዉ ጹጌድኖ። * 2 ሄዋ ድራዉ፥ ታን ሞኣባ ጋድያን ታማ የዳና፤ ሄ ታማይ ቅርዮታ ካታማ ጌሶቱዋ ማና። ሞኣባ ጋድያ አሳይ ሻቢርሳ ግዶን፥ ኦላ ዋሱዋ ግዱዋንነ ማላካታ ፑኑዋ ግዶን ሀይቂ ዉራና። 3 ታን ሞኣባ ጋድያ ሞድያዋ ꬋይሳና፤ ቃይ ካፓቱዋ ኡባካ አናና እትፐ ዎꬋና” ያጌ መꬍና ጎዳይ።

4 መꬍና ጎዳይ ሀዋዳን ያጌ፤ “ይሁዳ ጋድያ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ መꬍና ጎዳ ህግያ እጼድኖ፤ አ አዛዙዋካ ናግበይክኖ። ኡንቱንቱ አዎቱ ካሌዳ ዎርዶ ጾሳቱ ኡንቱንታካ ባለꬄድኖ። 5 ሄዋ ድራዉ፥ ታን ይሁዳ ጋድያ ቦላ ታማ የዳና፤ ሄ ታማይ የሩሳላመ ጌሶቱዋ ማና” ያጌ።

እስራኤልያ ቦላን ጾሳይ ፕርድያ ፕርዳ

6 መꬍና ጎዳይ ሀዋዳን ያጌ፤ “እስራኤልያ አሳይ ዛር ዛሪደ ኦꬄዳ ናጋራ ድራዉ፥ ታን ኡንቱንታ ሙረናን አግከ። አያዉ ጎፐ፥ ኡንቱንቱ ሚሻ አካና ድራዉ፥ ጽሉዋ ዛልኢኖ፤ ቃይ ጫማ አጩዋ አካና ግሻዉካ ህዬሳ ዛልኢኖ። 7 ማንቆቱዋ ጋድያ ባናን ኩንድሲደ፥ ኡንቱንቱ ሁጲያ የꬊኖ፤ ናቀቴዳዋንቱ ፕርዳካ ጌላዪኖ። ቃይ አዉነ ናአይ ላኡ እት ምሽራቶ ዎሹምያዋን ታ ጌሻ ሱንꬃ ሎይꬅ ቱንሲኖ። 8 ኡንቱንቱ አሳፐ አጮ ኦይቄዳ ማዩዋ ያርሽያ ሳኣን ኡባ ማታን ሂጺደ፥ አን ግሲኖ፤ ቃይ አሳፐ ማቃጮ ኦꬂደ አኬዳ ዎይንያ ኤሳ ባረንቱ ጾሳ ጎልያን ኡሺኖ።

9 “ግዶፐነ፥ ዝጋዳን አዱቂደ፥ ዎላዳን ምኔዳ አሞረ ጋድያ አሳቱዋ ኡንቱንቱ ስንꬃፐ ꬋይሴዳዌ ታና። ታን ኡንቱንቶ ቦላ አይፍያናካ ጋርሳ ጻጱዋናካ ኡባ ꬋይሳድ።* 10 ታን ህንተና ግብጼ ጋድያፐ ከሳደ፥ ባዙዋን ኦይታሙ ላይꬃ ካለꬃድ፤ ቃይ አሞረቱ ቢታካ ህንተንቶ ላታ ኦꬃደ እማድ።

11 “ህንተ አቱማ ናናቱ ግዶፐ ትምቢትያ ኦድያዋንታ፥ ህንተ ያላጋ አሳ ግዶፐካ ባረና ጾሳዉ ዱማዬዳ ናዝራዌቱዋ ደንꬃድ። ህንተኖ፥ እስራኤልያ አሳቶ፥ ሀዌ ቱማ ግደኔ? ሀዋ ታን ጾሳይ ኦዳድ። * 12 ሽን ህንተ ሄ ናዝራዌቱዋ ጫቁዋ ኮልሲደ፥ ዎይንያ ኤሳ ኡሼድታ፤ ትምቢትያ ኦድያዋንታካ፥ ‘ትምቢትያ ኦዶፕተ’ ያጊደ አዛዜድታ።

13 “በእተ፥ ካꬃ ዳርሲደ ጫኔዳ ጋሪ መእያዋዳን፥ ታን ህንተና መንꬃና። 14 ፓላ ዎጽያዌ ባቃቲደ ከስ አከና፤ ምኖ ዎልቃይ እጻና፤ ኦላንቻይካ ባረ ሸምፑዋ አሸና። 15 ዎንዳፍያን ዱክያዌ ባረ ሳኣን ኤቃናዉ ዳንዳየና፤ ገድያ ኤሱካ ከስ አከና፤ ፓራዉካ ባረ ሸምፑዋ አሸና። 16 ሄ ጋላስ ሀራይ አቶ ኦላንቻቱዋ ግዶን ሎይꬅ ጻላንቻ ግያዋንቱካ ካሎ ጺራ ባቃታና” ያጌ መꬍና ጎዳይ።

3

1 ህንተኖ እስራኤልያ አሳቶ፥ መꬍና ጎዳይ ህንተ ቦላ፥ ግብጼ ጋድያፐ እ ከሴዳ አሳ ኡባ ቦላ ሃሳዬዳዋ ስስተ። 2 “ሳኣን ደእያ አሳ ኡባፐ ታን ህንተ ጻላላ ዶራድ። ሄዋ ድራዉ፥ ህንተ ኦꬄዳ ናጋራ ኡባዉ ታን ህንተና ሙራና” ያጌ።

እስራኤልያነ ሳማርያ ባሻ

(3:3—6:14)

3 ላኡ አሳቱ ቆፋይ እታ ግደናን ደኢደ እትፐ ሀመቲኖ?

4 ጋሙ ኦይቂያዋ ደመናን ዎራን ጮ ጉዲየ? ዎይ ዎዳላ ጋሙ አየንቶ የደርሲደ ኦይቀናን ባረ ጌሱዋን ዳሪየ?

5 ኦይቃናዉ የጌዳ ግትያ ግዶን ካꬃይ ꬋዮፐ፥ ካፉ ጮ ኦይቀቲ? ዎይ ጲሪ አየንቶ ኦይቂያባይ ባይናን ጮ ፕሪ?

6 ካታማ ግዶን ኦላ ማላካታይ ፑነትያ ዎደ፥ አሳይ ያሻን ኮኮረኔየ? ዎይ መꬍና ጎዳይ ኪተናን ደእሽን፥ ባሻይ እት ካታማ ቦላን ዪየ?

7 ቱሙዋፐ ኡባ ሞድያ መꬍና ጎዳይ ባረ ጹራ ትምቢትያ ኦድያ ባረ ቆማቶ ካሰቲደ ቆንጭሰናን ደኢደ፥ አያነ ኦና።

8 ጋሙ ጉድና፥ ያየናዌ ኦኔ? ኡባ ሞድያ መꬍና ጎዳይ ኦድና፥ ትምቢትያ ኦደናዌ ኦኔ?

ሳማርያ ኩንደꬃ

9 አሽዶዳ ካታማንነ ግብጼ ካትያ ጎለቱዋን ደእያ ኡባቶ ሀዋዳን ያጊደ አዋይተ፤ “ሳማርያ ደረቱዋ ቦላ ሺቅተ፤ ሺቂደ ያን ሀንያ ዎልቃማ ዋጨꬃነ ሱገꬃ ኦሱዋ በእተ” ያግተ።

10 መꬍና ጎዳይ ሀዋዳን ያጌ፤ “ሀ አሳቱ ሱረባ ኦꬅያዋ ኤርክኖ፤ ሱገꬃንነ ቦንቂደ አሄዳ ሻሉዋን ባረንቱ ጎልያ ኩንꬅ ዎꬄድኖ” ያጌ። 11 ሄዋ ድራዉ፥ ኡባ ሞድያ ጾሳይ ሀዋዳን ያጌ፤ “ሞርኪ ህንተ ቢታ ዶዳና፤ ህንተ ጌሱዋ ላላና፤ ህንተ ዱረቱዋ ጎልያካ ቦንቃና” ያጌ።

12 መꬍና ጎዳይ ሀዋዳን ያጌ፤ “ሄንꬃንቻይ ጋሙዋ ዶናፐ ዶርሳ ዎꬅ አክያ ዎደ፥ ዶርሳዉ ላኡ ገደቱዋ ዎይ ዱጻ ሀይꬃ ዎꬅ አክያዋዳን፥ ሄዋዳንካ ሳማርያ ጋድያን እሻሉዋን ኡቴዳ እስራኤልያ አሳፐ አማሬዳዋንቱ ጻላላይ አታና” ያጌ።

13 መꬍና ጎዳይ፥ ኡባፐ ዎልቃማ ጾሳይ መꬍና ጎዳይ ሀዋዳን ያጌ፤ “ሀዋ ስስተ፤ ያቆባ ዛራቱዋ ቦላ ማርካትተ። 14 ታን እስራኤልያ አሳ ኡንቱንቱ ናጋራ ድራዉ ሙሪያ ጋላስ፥ ቤቴለ ካታማን ደእያ ያርሽያ ሳኣ ኮላና፤ ያርሽያ ሳኣን ደእያ ካጨቱካ መኢደ፥ ሳኣን ዎꬋና።* 15 ባልጉዋን ኡንቱንቱ ደእያ ጎልያነ ቦንያን ኡንቱንቱ ደእያ ጎልያ ኡባ ታን ꬋይሳና። ዳንጋርሳ ዛልያን አሌቂሲደ፥ ኡንቱንቱ ኬጼዳ ጎሊካ ኮለታና፤ ቃይ ዎልቃማ ዎልቃማ ጎለቱ ኡባይካ ꬋያና” ያጌ መꬍና ጎዳይ።

4

1 ህንተኖ፥ ሳማርያ ማጫዋንቶ፥ ባሳነ ጋድያ ማጫ ሚዛቱዋዳን ሞꬌዳዋንቶ፥ ሀዋ ስስተ! ህንተ ህዬሳቱዋ ኡቁኒታ፤ ማንቆቱዋካ ቱጋዪታ። ህንተ አስናቱዋካ፥ “ኑዉ ኡሻ ሀምተ” ያጊታ። 2 ኡባ ሞድያ መꬍና ጎዳይ ሀዋዳን ያጊደ፥ ባረ ጌሻተꬃን ጫቃ፤ “ህንተ ማጋን ኦይቂደ ጎሸታና ጋላሳይነ ህንተፐ አቴዳ አማሬዳዋንቱካ ማጋን ኦይቂደ ብያ ሞለቱዋዳን ሀናና ጋላሳይ ያና። 3 ህንተ ኡባይካ ድርሳ ጾእያና ጎችና ከሲደ፥ ሄርሞነን ኦለታና” ያጊደ ጫቄዳ መꬍና ጎዳይ።

እስራኤልያ አሳይ ባረ ባላፐ ታማራናዉ ዳንዳይበይክኖ

4-5 ኡባ ሞድያ መꬍና ጎዳይ ሀዋዳን ያጌ፤ “ህንተኖ፥ እስራኤልያ አሳቶ፥ ቢተ፤ ቤቴለ ቢደ፥ ናጋራ ኦꬅተ፤ ጋልጋላካ ቢደ፥ ናጋራ ጉጂደ ኦꬅተ። ዎንታ ዎንታ ህንተ ያርሹዋ ያርሽተ፤ ሄዘንꬆ ጋላስ ጋላስ ህንተ አስራታ አህተ። እርሹዋ የጊደ ኡኬዳ ኡክꬃ ጹጊደ፥ ጋላታ ያርሹዋ ያርሽተ። ህንተ ህንተ ዶሱዋን እምያዋ ድራዉ፥ ኦቶረቲደ አዋይተ። አያዉ ጎፐ፥ ህንተ ኦꬃናዉ ዶስያዌ ሄዋ” ያጌ።

6 ቃይካ መꬍና ጎዳይ ሀዋዳን ያጌ፤ “ህንተ ካታማ ኡባን ታን ኮሻ የዳደ፥ ሀራይ አቶ ህንተ ማታን ዳጽያባካ ꬋይሳድ፤ ሽን ህንተ ሄዋንካ ታኮ ስምበይክታ። 7 ካꬃ ጫክያ ዎዲ ጋካናዉ ብሮ ሄዙ አግናይ ደእሽን፥ ታን ህንተንቶ እራ ተኣድ። ታን እት ካታማን እራ ቡክሳደ ሀራ ካታማን ቡከናዳን ድጋድ፤ እት ሾይቃን ቡኬዳ፤ ሀራ ቡክቤና ሾይቃይ ቃይ መሌዳ። 8 ሄዋ ድራዉ፥ ላኡ ዎይ ሄዙ ካታማቱዋ አሳይ ሃꬃ ኡሻናዉ እት ካታማ ቤድኖ፤ ሽን አልበይክኖ። ሄዋንካ ቃይ ህንተ ታኮ ስምበይክታ” ያጌ መꬍና ጎዳይ።

9 መꬍና ጎዳይ፥ “ታን ህንተ ካꬃ ቦላን ሀርግያ የዳድ፤ ህንተ አታክልትያነ ህንተ ዎይንያ ቱራ፥ ህንተ ባላስያ ምꬃነ ህንተ ዎጋራ ኡባ ቦሊ ሜዳ፤ ሽን ህንተ ሄዋንካ ታኮ ስምበይክታ” ያጌ።

10 መꬍና ጎዳይ፥ “ታን ግብጼ አሳቱዋ ቦላ ኢታ ሀርግያ የዴዳዋዳን፥ ህንተ ቦላንካ ቦሻ የዳድ፤ ህንተ ዎዳላ ናናቱዋ ማሻን ዎꬋድ፤ ህንተ ፓራቱካ ኦሞደታናዳን ኡዳድ። ህንተ ሞꬃን ሀይቄዳ አሳ አሃ ጽንቁዋን ህንተና ኡላድ፤ ሽን ህንተ ሄዋንካ ታኮ ስምበይክታ” ያጌ።

11 መꬍና ጎዳይ፥ “ሶዶማነ ጋሞራ ካታማቱዋ ꬋይሴዳዋዳን፥ ህንተፐካ ዳሮቱዋ ꬋይሳድ፤ ሀ አቴዳ ህንተካ ታማፐ ኤጺደ አቴዳ ጺፋ ማላ፤ ሽን ህንተ ሄዋንካ ታኮ ስምበይክታ” ያጌ። *

12 ጾሳይ፥ “ሄዋ ድራዉ፥ እስራኤልያ አሳቶ፥ ታን ህንተና ሄዋዳን ኦꬃደ ሙራና ሀናይ። ታን ህንተና ሀዋዳን ኦꬃደ ሙራና ሀንያ ድራዉ፥ እስራኤልያ አሳዉ፥ ህንተ ጾሳና ጋከታናዉ ጊግተ” ያጌ።

13 ደረቱዋ ጊግሴዳዌ፥ ጫርኩዋካ መꬌዳዌ፥ ባረ ዎዛና ቆፋ አሳዉ ቆንጭስያዌ፥ ዎንታ ፖኡዋ ꬉማዉ ላምያዌ፥ ጋድያን ደእያ ꬎቃ ደረቱዋ የꬍያዌ፥ አዉ ሱንꬃይ መꬍና ጎዳ፥ ኡባፐ ዎልቃማ ጾሳ።

5

እስራኤልያ አሳይ ናጋራ ፓጻና ማላ ኦደቴዳ

1 እስራኤልያ አሳቶ፥ ታን ህንተ ቦላ ዝላልያ ዝላሳ ስስተ!

2 “ወዶሮ እስራኤላታ ኩንዳዱ፤

ስም ላኤንꬆ ደንዱኩ።

ሳኣን ኦለታዱ፤

እዞ ደንꬅያዌካ ባዋ!” ያጋድ።

3 ኡባ ሞድያ መꬍና ጎዳይ ሀዋዳን ያጌ፤ “ሻኡ ኦላንቻቱዋ ኦላዉ የድያ እስራኤልያ ካታማዉ ጼቱ ኦላንቻቱዋ ጻላላይ አታና፤ ጼቱ ኦላንቻቱዋ ኦላዉ የድያ እስራኤልያ ካታማዉ ቃይ ታሙ ኦላንቻቱዋ ጻላላይ አታና” ያጌ።

4 መꬍና ጎዳይ እስራኤልያ አሳዉ ሀዋዳን ያጌ፤ “ታና ኮይተ፤ ያቶፐ፥ ህንተ ደኡዋን ደአና። 5 ሽን ቤቴለ ኮዮፕተ። ገልጋላ ገሎፕተ። በርሳበሄ ፕኖፕተ። አያዉ ጎፐ፥ ገልጋል ኦሞደታና፤ ቤቴልካ ꬋያና” ያጌ።

6 መꬍና ጎዳ ኮይተ፤ ያቶፐ፥ ህንተ ደኡዋን ደአና። ሄዌ ꬋዮፐ፥ እ ዮሴፎ ዛርያ ታማዳን ጹጋና፤ ቤቴለን ደእያ አሳካ ታማይ ማና። ሄ ታማ ኡንቱንቶ ኦንነ ቶይሰና።

7 ህንተኖ፥ ሱረ ፕርዳ ጌላዬዳዋንቶ፥ ጽሎተꬃካ ሳኣን ኦልያዋንቶ፥ ሀዋ ስስተ።

8 ፕልያድሳ ጌተትያ ላፑን ጾልንተቱዋነ ኦርዮና ጌተትያ ጾልንተቱዋ ጭታ መꬌዳዌ፥* ባራ ꬉማ ዎንታዉ፥ ጋላሳ ፖኡዋካ ቃማዉ ላምያዌነ አባን ደእያ ሃꬃቱዋ ፑደ ሳሉዋ ጼሲደ፥ ሳኣ ምጨꬃ ቦላ ዱገ ትግያዌ፥ አዉ ሱንꬃይ መꬍና ጎዳ። 9 እ ጌሶቱዋ ላላናዉ ዎልቃማቱዋ ቦላ ባሻ አዬ።

10 ህንተ ፕርዳ ጉታራን ሴርያዋ እጺታ፤ ቱሙዋ ኦድያዋካ ሸነቲታ። 11 ህንተ ህዬሳቱዋ የꬊደ፥ ኡንቱንቱ ካꬃካ ኡንቱንቱፐ ቦንቂደ አኬድታ። ያቲደ ማሰቴዳ ሹቻን ጎለቱዋ ግምቤድታ፤ ሽን ህንተ ሄ ጎለቱዋን ደእክታ። ሎእያ ዎይንያ ቱራቱዋካ ቶኬድታ፤ ሽን ህንተ ሄ ዎይንያ ኤሳ ኡሽክታ። 12 አያዉ ጎፐ፥ ህንተ ናቁ አፑነንቶነ ህንተ ናጋራይካ አይ ኬሻ ዎልቃመንቶ ታን ኤራይ። ህንተ ጽሎቱዋ ናቂታ፤ ማታይያካ አኪታ፤ ቃይ ጉታራን ህዬሳቱዋ ፕርዳ ጌላዪታ። 13 ሄዋ ድራዉ፥ ሀዋ ማላ ዎድያን ጭንጫ አሳይ ጮኡ ጌ፤ አያዉ ጎፐ፥ ዎዲ ኢታ።

14 ደኡዋን ደአናዉ ሎኦባፐ አትና፥ ኢታባ ኦꬆፕተ፤ ያቶፐ፥ ህንተ ግያዋዳን፥ መꬍና ጎዳይ፥ ኡባፐ ዎልቃማ መꬍና ጎዳይ ህንተናና ግዳናዋ። 15 ኢታባ እጽተ። ሎኦባ ዶስተ። ፕርዳ ጉታራንካ ሱረ ፕርዳ ፕርድተ። ያቶፐ፥ ኦን ኤሪ፥ ጾሳይ፥ ኡባፐ ዎልቃማ ጾሳይ ዮሴፎ ዘረꬃቱዋፐ አቴዳ አማሬዳዋንቶ ቃረታነንቶነ።

16 ሄዋ ድራዉ፥ ጎዳይ፥ ኡባፐ ዎልቃማ መꬍና ጎዳይ ሀዋዳን ያጌ፤ “ዳባባ ኡባን ዋሱ ከሳና፤ ኦገ ኡባንካ አሳይ፥ ‘አየ፥ አየ!’ ጋና። ጎሻንቻቱ ዬኮ፥ ዝላልያዋንቱካ ዝላሳዉ ጼሰታና። 17 ዎይንያ ቱራ ሳ ኡባን ዬኩ ደአና፤ አያዉ ጎፐ፥ ታን ህንተና ሙራናዉ ህንተ ግዶና አꬋና” ያጌ መꬍና ጎዳይ።

18 ህንተኖ፥ መꬍና ጎዳ ጋላሳይ ያናዳን አሞትያዋንቶ፥ ህንተንቶ አየ አና! መꬍና ጎዳ ጋላሳ አያዉ አሞቲቴ? ሄ ጋላሳይ ꬉማፐ አትና፥ ፖኦ ጋላሳ ግደና። 19 ሄ ጋላስ ህንተ ጋሙዋፐ ባቃት አትያ ዎደ፥ ማሂ ጋከትያ አሳ ማላ፥ ሄዋፐካ ቃይ ባቃት ባረ ጎለ ገሊደ፥ ባረ ኩሽያ ጎዳን ዘምፕስያ ዎደ፥ ሾሻይ ዱክያ አሳ ማላ ግዳናዋ። 20 መꬍና ጎዳ ጋላሳይ ꬉማፐ አትና፥ ፖኦ ግደና፤ ባራ ꬉማፐ አትና፥ ፖኦ ሾራይ ሙለካ ባዋ!

21 ጾሳይ ሀዋዳን ያጌ፤ “ታን ህንተ ቦንችያ ባላቱዋ እጻድነ ሸነታድ፤ ህንተ ጌሻ ሺቁካ ታና ናሸችክኖ። * 22 ህንተ ታዉ ጹግያ ያርሹዋነ ካꬃ ያርሹዋካ ያርሺታ፤ ሽን ታን ሄዋ አክከ። ቃይ ህንተ ታዉ ጋላታዉ አህያ እትፐተꬃ ያርሹዋ ሞꬎ መሄቱዋካ ጼልከ። 23 ህንተ ማዝሙርያ ጫንጨꬃ ታ ማታፐ ሃስተ፤ ህንተ ዲጽያ ዲꬃካ ስስከ። 24 ሽን ሱረ ፕርዳይ ፑልቶ ሃꬃዳን፥ ጽሎተꬃይካ ቶኤና ሻፋ ሃꬃዳን ጎጎ።

25 “ህንተኖ፥ እስራኤልያ አሳቶ፥ ታን ህንተና ባዙዋን ኦይታሙ ላይꬃ ካለꬅያ ዎደ፥ ታዉ ያርሹዋ ያርሼድቴ? ዎይ እሞታ እሜድቴ?* 26 ሄ ዎደ ህንተ ህንተ ኩሽያን መꬌዳ ካትያ ሳኩታ ግያ ኤቃነ ኬዋና ግያ ህንተ ጾልንትያ ጾሳ ኤቃ ቶኬድታ። 27 ሄዋ ድራዉ፥ ታን ህንተና ኦሞድሳደ ዳማስቆ ካታማፐ አꬃደ ሃኮ ሳ የዳና” ያጌ። ሀዋ ግያዌ አዉ ሱንꬃይ ኡባፐ ዎልቃማ ጾሳ ጌተትያ መꬍና ጎዳቴ።

6

እስራኤልያ ꬋዩዋ

1 ህንተኖ፥ እስራኤልያ አሳይ ማዱዋ ኦችያ ቦንቼቴዳ እስራኤልያ ጋድያ ካፓቶ፥ ህንተኖ፥ ጽዮነን እሻሉዋን ደእያዋንቶ፥ ሳማርያ ካታማንካ ህርግ ባይናን ኡቴዳዋንቶ፥ ህንተንቶ አየ አና! 2 አነ ካልነ ግያ ካታማ ቢደ በእተ። ሄዋፐ ቃይ ሀማታ ግያ ዎልቃማ ካታማ ቢደ፥ ያና ቃይ ዱገ ፕልስጼማቱዋ ካታማ ጋተ ዎꬍተ። ኡንቱንቱ ህንተ ላኡ ካዉተꬃቱዋፐ ኬኪኖ? ኡንቱንቱ ጋዲ ህንተ ጋድያፐ አኪ? 3 ህንተኖ፥ ኢታ ጋላሳይ ኤለካ ዬና ጊደ፥ ሱገꬃ ኦሱዋ ኦꬅያዋንቶ፥ 4 ዳንጋርሳ ዛልያፐ ኦꬄዳ አርሳን ግስያዋንቶ፥ ምንጻፍያንካ እንጀቲደ ኡትያዋንቶ፥ ቃይ ዶርሳ ዉድያፐ ቦልት ቦልታቱዋነ ሚዛ ዛዳሉዋፐ ሞꬎ ማራ አሹዋ ምያዋንቶ፥ 5 ዳዊተዳን የꬃ ሚሻ ህንተንቶ ጊግሲደ፥ ማስንቁዋን ዱማ ዱማ የꬃ የጽያዋንቶ፥ 6 ዎይንያ ኤሳ ከርያና ጋንያዋንቶ፥ ሎይꬅ አልኦ ሽቱዋካ ኦከትያዋንቶ፥ ዮሴፎ ዛራቱዋ ባይዛድ አይነ ካዮተናዋንቶ፥ ህንተንቶ አየ አና! 7 ሄዋ ድራዉ፥ ኦሞደቲደ ባናዋንቱፐ ኮይሮቱ ህንተና ግዳና፤ ሄ ዎደ ህንተ እንጀ ደኡሳይነ ህንተ እሻልያዌ አታና።

8 መꬍና ጎዳይ፥ ኡባፐ ዎልቃማ መꬍና ጎዳይ ጾሳይ ሀዋዳን ያጊደ፥ ባረካ ባረናን ጫቄዳ፤ “ታን ያቆባ ኦቶሩዋ እጻይ፤ ኡንቱንቱ ጌሱዋካ ሸነታድ፤ ታን ካታማነ ካታማን ደእያ ኡባ ኡንቱንቱ ሞርከቶ አꬃደ እማና” ያጌዳ።

9 እት ጎልያን ታሙ አሳይ አቶፐ፥ ኡንቱንቱካ ሀይቃና። 10 ኡንቱንቱ ዳቦቱዋፐ እቱ አሃ ሞጋናዉ ጎለፐ ከሲደ አፋና፤ ሄ ጎልያ ቆልኦን ደእያ ብታንያ፥ “ኔናና አቴዳ ሀራ አሳይ ደኢ?” ያጊደ ኦቻና። እ ዛሪደ፥ “ባዋ” ያጋና። ኦችያዌ፥ “ሀይዛ፥ ሀይዛ! መꬍና ጎዳ ሱንꬃ ኑን ጼሳናዉ ኮሸና” ያጋና።

11 መꬍና ጎዳይ አዛዝና፥ ዎጋ ጎለቱ ኮለታና፤ ቄር ጎለቱካ መኤረታና። 12 ፓራቱ ዛላ ቦላን ጋልፋናዉ ዳንዳዪኖ? ዎይ ቃይ ጎሻንቻይ ቦራ ዋጺደ፥ አባ ጎሻናዉ ዳንዳዪ? ሽን ህንተ ቱሙ ፕርዳ ማርዝያዉ፥ ጽሎተꬃ አይፍያካ ጫሞ ላሜድታ። 13 ህንተ ሎዳባራ ካታማ ጾኔዳ ድራዉ ናሸቲታ፤ ቃይ፥ “ኑን ቃርናይማ ካታማካ ኑ ምኖተꬃን ኦይቄዶ” ያጊታ።

14 መꬍና ጎዳይ፥ ኡባፐ ዎልቃማ ጾሳይ ሀዋዳን ያጌ፤ “ህንተኖ፥ እስራኤልያ አሳቶ፥ ታን ህንተ ቦላ እት ካዉተꬃ ደንꬃና፤ ኡንቱንቱ ህንተና ሀማታ ፕኑዋፐ ዶሚደ፥ አራባ ዎምባ ጋካናዉ ቱጋያና” ያጌ።

እስራኤልያ ሙሩዋባ አሞጽ በኤዳ እቼሹ ሳጻቱዋ

7

(7:1—9:10)

ቦሊ ያናዋ በስያ ሳፃ

1 ኡባ ሞድያ መꬍና ጎዳይ ታና ሳፃ በሴዳ። ሄ ሳጻን ታን ካትያ ጋክያ ካꬃይ ጫከቴዳዋፐ ጉይያን፥ ላኤንꬁዋ ጫሬዳ ጫርሻ ቦላ እ ቦልያ ዉድያ መꬍሽን በኣድ። 2 ኡንቱንቱ እርጻባ ኡባ ሚደ ዉርሴዳ ዎደ ታን፥ “አቤት ኡባ ሞድያ መꬍና ጎዳዉ፥ ሀያና አቶ ጋርኪ! ያቆባ ዛራቱ ዋኒደ አታናዉ ዳንዳዪኖ? ኡንቱንቱ ቄር ጉꬃቱዋቴ!” ያጋድ።

3 ሄዋ ድራዉ፥ መꬍና ጎዳይ ቃረቴዳ፥ ባረ ቆፋ ላሜዳ፤ ላሚደ ሀዋዳን ያጌዳ፤ “ሀ ኔን በኤዳባይ ፖለተናዋ” ያጌዳ መꬍና ጎዳይ።

ታማን ፕርዳናዋ በስያ ሳፃ

4 ኡባ ሞድያ መꬍና ጎዳይ ታና ሀራ ሳፃ በሴዳ። ኡባ ሞድያ መꬍና ጎዳይ ባረ አሳ ፕርዳናዉ ታማ ጼሴዳ፤ ሄ ታማይ ዎልቃማ ጪማ አባ ም ድጊደ፥ ቢታካ ጹጋናዉ ዶሜዳ። 5 ያትና ታን ሀዋዳን ያጋድ፤ “አቤት ኡባ ሞድያ መꬍና ጎዳዉ፥ ሀያና ሀ ታማ ቶይሳርኪ! ያቆባ ዛራቱ ዋኒደ አታናዉ ዳንዳዪኖ? ኡንቱንቱ ቄር ጉꬃቱዋቴ!” ያጋድ።

6 ሄዋ ድራዉ፥ መꬍና ጎዳይ ቃረቴዳ፥ ባረ ቆፋ ላሜዳ፤ ላሚደ ኡባ ሞድያ መꬍና ጎዳይ ሀዋዳን ያጌዳ፤ “ሀዌካ ቃይ ፖለተናዋ” ያጌዳ።

ግምቢያ ስታተꬃ ልክያ ቱምቢያ በስያ ሳፃ

7 ቃይካ እ ታና ሀራ ሳፃ በሴዳ። ታን ሄ ሳጻን በእያ ዎደ፥ ጎዳይ ግምቢያ ስታተꬃ ልክያ ቱምቢያ ኦይቂደ፥ ቱምቢያን ልከቲደ ግምበቴዳ ግምቢያ ማታን ኤቄዳ። 8 መꬍና ጎዳይ ታና፥ “አሞጻ፥ ሀ ኔን ጼልያዌ አዬ?” ያጊደ ኦቼዳ።

ታን፥ “ቱምቢያ” ያጋድ።

መꬍና ጎዳይ ታና፥ “በአ፥ ታን ታ አሳ እስራኤልያ ግዶን ቱምቢያ የጋይ፤ ታን ኡንቱንታ ሙረናን አꬍከ። 9 ይሳቃ ዛራቱ ጎይንያ ꬎቃ ሳአቱ ኮለታና፤ እስራኤልያ ጌሻ ሳአቱካ ꬋያና፤ ቃይ እዮርባማ ካዉተꬃ ቦላካ ታን ማሻና ደንዳና” ያጌዳ።

አሞጻነ አሜስያሳ

10 ቤቴለ ካታማን ቄስያ ግዲደ ደእያ አሜስያሴ እስራኤልያ ካትያ እዮርባመኮ ሀዋዳን ያጊደ ኪቴዳ፤ “አሞጽ እስራኤልያ አሳ ግዶን ደኢደ፥ ነ ቦላ ማቀቴዳ፤ እ ባረ ኦዱዋን ጋድያ ባይዜ። 11 አያዉ ጎፐ፥ እ ሀዋዳን ያጌ፤ ‘እዮርባም ማሻን ሀይቃና፤ እስራኤልያ አሳይካ ባረንቱ ጋድያፐ ኦሞደቲደ ባና’ ያጌ” ያጌዳ።

12 ያትና አሜስያሴ አሞጻ ሀዋዳን ያጌዳ፤ “ኔኖ ትምቢትያ ኦድያዎ፥ ባ፤ ህን ይሁዳ ቢታ ባቃታ ባደ፥ ያን ቁማ ማ፤ ትምቢትያ ያን ኦዳ። 13 ሽን ሀዌ ቤቴለ ካቲ ጎይንያ ሳኣነ ካዉተꬃ ጌሻ ሳ ግድያ ድራዉ፥ ላኤንꬆ ሀ ሳኣን ትምቢትያ ኦዶፓ” ያጌዳ።

14 አሞጽ ዛሪደ፥ አማስያስ ሀዋዳን ያጌዳ፤ “ታን መህያ ሄምያዋነ ኡንቱንቱ አይፍያ ማጽያዋፐ አትና፥ ትምቢትያ ኦድያዋ ዎይ ትምቢትያ ኦድያዋ ናኣ ግድከ። 15 ሽን መꬍና ጎዳይ ታና ዶርሳ ዉድያ ሄምያ ሳፐ አኪደ፥ ‘ባደ ታ አሳዉ እስራኤልያዉ ትምቢትያ ኦዳ’ ያጌዳ። 16 ሀእ ስም መꬍና ጎዳይ ግያዋ ስሳ! ኔን፥ ‘እስራኤልያ ቦላ ትምቢትያ ኦዶፓ፤ ይሳቃ ዛራቱዋ ቦላካ ማርካቶፓ’ ያጋዳ። 17 ሄዋ ድራዉ፥ መꬍና ጎዳይ ሀዋዳን ያጌ፤ ‘ነ ማቻታ ካታማ ግዶን ሻርሙጻ ግዳናዋ፤ ነ አቱማ ናናቱነ ነ ማጫ ናናይ ማሻን ሀይቃና፤ ነ ቢታይካ ዎዶሩዋን ሻከታና፤ ቃይ ኔን ነ ሁጲያዉካ አላጋ ጋድያን ሀይቃና። እስራኤልያ አሳይካ ባረንቱ ጋድያፐ ኦሞደቲደ ቱማ ባና’ ያጌ” ያጌዳ።

8

ቴራይ ኩሜዳ ኬሻ በስያ ሳፃ

1 ኡባ ሞድያ መꬍና ጎዳይ ታና ሀራ ሳፃ በሴዳ፤ ሄዌካ፥ ቴራይ ኩሜዳ ኬሻ። 2 እ ታና፥ “አሞጻ፥ ሀ ኔን በእያዌ አዬ?” ያጊደ ኦቼዳ።

ታን፥ “ቴራይ ኩሜዳ ኬሻ በአይ” ያጋድ።

ያትና መꬍና ጎዳይ ታዉ ሀዋዳን ያጌዳ፤ “ታ አሳ እስራኤላዉ ዉርሰꬃይ* ጋኬዳ፤ ሀዋፐ ስንꬃናዉ ታን ኡንቱንታ ሙረናን አꬍከ” ያጌዳ።

3 ኡባ ሞድያ መꬍና ጎዳይ ሀዋዳን ያጌ፤ “ሄ ጋላስ ካትያ ጎልያን የጽያ የꬃይ ዬኮ ላመታናዋ፤ ሀይቄዳ አሳ አሃይ ሙለ ሳኣን ዳራና፤ ቃይ ጮኡ ጊና፥ ያን ሃን ኦለታና” ያጌ።

እስራኤልያ ኩንደꬃ

4 ህንተኖ፥ መቶታንቻቱዋ የꬍያዋንቶ፥ ጋድያን ደእያ ህዬሳቱዋካ ꬋይሳናዉ ኮይያዋንቶ፥ ሀዋ ስስተ! 5 ህንተ ሀዋዳን ያጊታ፤ “ኑን ካꬃ ዛልአናዉ አግናይ ጼርያ ባላይ አዉደ አꬋኔ! ቃይ ኑን ኑ ዛልእያ ዶማናዉ ሳምባታይ አዉደ አꬋንዴሻ! ያትንቶ ኑን ካꬃ ጉꬃባን ማክ ማኪደ፥ ዳሮ ሚሻ አኪደ ባይዛና። ቃይ ዎርዶ ሚዛናን ልኪ ልኪደ፥ አሳ ጭማና። 6 ኑን ህዬሳ ብራን፥ መቶታንቻካ መጽ ላኡ ገድያ ጫማን ሻማና፤ ቃይ ዛርጋ ሀርቁዋ ሙሩታ ዛርጋ ጋትያን ባይዛና” ያጊታ።

7 መꬍና ጎዳይ ያቆብ ጬቀትያ ባረ ሱንꬃን ሀዋዳን ያጊደ ጫቄዳ፤ “ታን ኡንቱንቱ ኦꬄዳ ኢታ ኦሱዋ ሙለካ ዶግከ። 8 ቢታይ ቃጽያዌነ ጋድያን ደእያ አሳይ ኡባይ ዬክያዌ ሄዋ ጋሱዋና ግደኔየ? ኤ ናይለ ሻፋይ ኩንꬂደ ቃጽያዋዳን፥ ቢታ ኡባይ ቃጺደ ባልቡቀታና፤ ቃይ ሄ ኩንꬁ ዎꬍያዋዳን ዎꬋና” ያጌዳ።

9 ኡባ ሞድያ መꬍና ጎዳይ ሀዋዳን ያጌ፤ “ሄ ጋላስ ታን አዋ ሴታ ጋላስ ዉልሳና፤ ሳኣካ ጋላስ ꬉምሳና። 10 ታን ህንተ ባላ ናሸቻ ካዮ፥ ህንተ የꬃካ ዬኮ ላማና። መጽ እት ናአይ ሀይቂና ዬክያ አሳዳን፥ ህንተ ህንተ ሁጲያ ሜደቲደ ዋሩዋ ማያናዳን፥ ታን ህንተና ኦꬃና። ሄ ጋላሳ ዉርሰꬃይ ዳሮ ጫሞ ግዳናዋ” ያጌ።

11 ኡባ ሞድያ መꬍና ጎዳይ ሀዋዳን ያጌ፤ “በእተ፥ ታን ቢታ ኡባ ቦላን ኮሻ የድያ ጋላሳቱ ዪኖ። ታን ኮሻ የድያ ጋላስ፥ አሳይ ስሳናዉ መꬍና ጎዳ ቃላ ꬋዪደ ኮሻታናፐ አትና፥ ካꬃ ꬋዪደ ኮሻተና ዎይ ሃꬃ ꬋዪደ ሳመተና። 12 አሳይ አዋይ ዉልያ ባጋ አባፐ አዋይ ዶልያ ባጋ አባ ጋካናዉነ ሁጲሳፐ ገድሳ ጋካናዉ ብቻራና። ኡንቱንቱ መꬍና ጎዳ ቃላ ኮያናዉ ያነ ሃነ ዎጻና፥ ሽን ደምክኖ። 13 ሄ ጋላስ ማላ ሎኦ ዎዶራቱነ ዎዳላቱ ሳሙዋን ዚል አጋና። 14 ሳማርያ ኤቃቱዋን ጫቂያዋንቱ፥ ‘ዳና ጾሳይ ኤሮ!’ ያግያዋንቱነ፥ ‘በርሳቤሀ ጾሳይ ኤሮ’ ያግያዋንቱ ኩንዳና። ኡንቱንቱ ላኤንꬆ ሙለካ ደንድክኖ” ያጌ።

9

ጾሳ ፕርዳ

1 ያርሽያ ሳኣ ማታን ጎዳይ ኤቃ ደእሽን፥ ታን በኣድ። እ ታና ሀዋዳን ያጌዳ፤ “ባሱ ቃጻናዳን፥ ጌሻ ማቅዳስያ ጉምቡዋ ሾጫ፤ አሳ ኡባ ሁጲያን መንሬꬃ። ሄዋፐ አትያ አሳ ታን ማሻን ዎꬋና። ባቃትያ አሳይ ከስ አከና፤ ከስ አኬዳ አስካ ፓጻ አተና። 2 ኡንቱንቱ ጋድያ ቦኪደ፥ ስኦልያዉ ዱገ ዎꬎፐካ፥ ታን ኡንቱንታ ሄዋፐ ከሳና። ሳሉዋ ፑደ ከሶፐካ፥ ታን ኡንቱንታ ሄዋፐ ዱገ ዎꬃና። 3 ኡንቱንቱ ቃርመሎሳ ደርያ ጼራን ቆሰቶፐካ፥ ታን ኡንቱንታ ኮያደ ሄዋፐ ከሳና። አባ ጪሙዋ ግዶ ገሊደ፥ ታ ስንꬃፐ ጌሞፐካ፥ ታን ዳዊያ አዛዝና፥ እ ኡንቱንታ ዱካና። 4 ቃይ ባረንቱ ሞርከቱዋን ኦሞደቲደ፥ ኡንቱንቱ ቦፐካ፥ ያን ኡንቱንቱ ማሻን ሀይቃናዳን፥ ታን አዛዛና፤ ታን ኡንቱንታ ኢታ አይፍያን ጼላናፐ አትና፥ ሎኦ አይፍያን ጼልከ” ያጌዳ።

5 ጎዳይ፥ ኡባፐ ዎልቃማ መꬍና ጎዳይ ሳኣ ቦቼ፤ ሳአይ ሴሬ፤ ቃይ ሳኣን ደእያባይ ኡባይካ ዬኬ። ናይለ ሻፋይ ኩንꬂደ ባልቡቀትያዋዳን፥ ቢታ ኡባይ ባልቡቀቴ፤ ቃይ ሄ ኩንꬁ ዎꬍያዋዳንካ ዎꬌ። 6 እ ባረዉ ደእያ ሳኣ ሳሉዋን ጊግሴ፤ አ ባሱዋካ ሳኣን ባሴ። ቃይ እ አባ ሃꬃቱዋ ጼሲደ፥ ጋድያ ቦላን ዱገ ጉሴ፤ አዉ ሱንꬃይ መꬍና ጎዳ።

7 መꬍና ጎዳይ ሀዋዳን ያጌ፤ “ህንተኖ፥ እስራኤልያ አሳቶ፥ ህንተ ታዉ ቶጵያ አሳ ማላ ግድክቴየ? ታን ህንተና ግብጼ ጋድያፐ ከሴዳዋዳን፥ ፕልስጼማ አሳ ካፍቶራፐ፥ ቃይ ሶርያ አሳካ ቂራፐ ከሳድ” ያጌ።

8 መꬍና ጎዳይ ሀዋዳን ያጌ፤ “በእተ፥ ኡባ ሞድያ መꬍና ጎዳ አይፊ ናጋራንቻ ካዉተꬃ ቦላን ደኤ። ታን አ ጋድያ ቦላፐ ꬋይሳና፤ ሽን ታን ያቆባ ዛርያ ኡባና ꬋይስከ።

9 “በእተ፥ ካꬃ ዛዝርያን ዛዝርያዋዳን፥ እስራኤልያ አሳ ካዉተꬃቱዋ ኡባ ግዶን ዛዝራናዳን፥ ታን አዛዛና፤ ሽን ኡንቱንቱ ግዶን አማነትያዋንቱፐ እቱነ ሳኣን ዎꬊደ ꬋየና። 10 ‘ኑና አያ ኢታባይነ ጋከና ዎይ ደመና’ ያግያ ታ አሳ ግዶን ደእያ ናጋራንቻቱ ኡባይ ማሻን ዉራና” ያጌ።

እስራኤልያ ፖኦ ህዶታ

(9:11-15)

11 ቃይካ ጾሳይ፥ “ሄ ጋላስ ታን ኮለቲደ ኩንዴዳ ጎልያዳን ሀኔዳ ዳዊታ ካዉተꬃ ደንꬃና፤ ጾኤቴዳ ሳአቱዋካ ባራና፤ ቃይ ኮለቴዳሳካ ኦራꬃና፤ ታን አ በንዋዳን ኦꬃደ ኬጻና። * 12 ሄዌነ እስራኤልያ አሳይ ኤዶማ ጋድያፐ አቴዳዋንታነ ታ ሱንꬃን ጼሰቴዳ ካዉተꬃቱዋ ኡባ ላታናሳ” ያጌ። ሀዋ ኦꬅያዌ ታና መꬍና ጎዳ።

13 መꬍና ጎዳይ ሀዋዳን ያጌ፤ “በእተ፥ ካꬃ ጫክያዋንቱ ጫኪደ ዉርሰናን ደእሽን፥ ጋድያ ጎሽያዋንቱ ጋክያ ዎዲ፥ ዎይንያ ቴራ ጉምእያዋንቱካ ጉምኢደ ዉርሰናን ደእሽን፥ ዎይንያ ዘርያዋንቱ ጋክያ ጋላሳቱ ያና። ሄ ዎደ ደረቱ ማልኦ ዎይንያ ኤሳ ጾካና፤ ዞዘቱዋ ኡባፐካ ዎይንያ ኤሳይ ጎጋና። 14 ኦሞዱዋን ቤዳ ታ አሳ እስራኤልያ ዛራደ እሻልሳና። ኡንቱንቱ ኮለቴዳ ካታማቱዋ ዛረꬅ ኬጺደ፥ ኡንቱንቱን ደአና። ዎይንያ ቱራካ ቶኪደ፥ አፐ ዎይንያ ኤሳ ኡሻና። ቃይ አታክልተቱዋካ ቶኪደ፥ ኡንቱንቱ አይፍያ ማና። 15 ታን እስራኤልያ ኡንቱንቱ ጋድያን ቶካና፤ ኡንቱንቱ ታን ኡንቱንቶ እሜዳ ጋድያፐ ላኤንꬆ ሙለካ ሾደትክኖ” ያጌ። ሀዋ ኦድያዌ መꬍና ጎዳ ህንተ ጾሳ።

* 1:1 2 ካታ. 15:1-7፤ 2 ኦዱዋ 26:1-23፤ 2 ካታ. 14:23-29

* 1:2 ኢዩ. 3:16

* 1:3 ኢሳ. 17:1-3፤ ኤር. 49:23-27፤ ዛካ. 9:1

* 1:6 ኢሳ. 14:29-31፤ ኤር. 47:1-7፤ ህዝ. 25:15-17፤ ኢዩ. 3:4-8፤ ሶፎ. 2:4-7፤ ዛካ. 9:5-7

* 1:9 ኢሳ. 23:1-18፤ ህዝ. 26:1—28:19፤ ኢዩ. 3:4-8፤ ዛካ. 9:1-4፤ ማቶሳ 11:21-22፤ ሉቃሳ 10:13-14

* 1:11 ኢሳ. 34:5-17፤ 63:1-6፤ ኤር. 49:7-23፤ ህዝ. 25:12-14፤ 35:1-15፤ አብድ. 1-14፤ ሚልክ. 1:2-5

* 1:13 ኤር. 49:1-6፤ ህዝ. 21:28-32፤ 25:1-7፤ ሶፎ. 2:8-11

* 2:1 ኢሳ. 15:1—16:14፤ 25:10-12፤ ኤር. 48:1-47፤ ህዝ. 25:8-11፤ ሶፎ. 2:8-11

* 2:9 ዛረ. 3:8-11

* 2:11 ፓይ. 6:1-8

* 3:14 2 ካታ. 23:15

* 4:11 ዶመꬃ 19:24

* 5:8 ኢዮባ 9:9፤ 38:31

* 5:21 ኢሳ. 1:11-14

* 5:25 ኪታ 7:42-43

* 8:2 ዉርሰꬃይ፦ ግያዌ እብራይስጸ ቃላን “ቴራ” ማላቴ።

* 9:11 ኪታ 15:16-18

አብድዩ

አብድዩ ትምቢትያ

ገሉዋ

አብድዩ ግያ ሱንꬃ ብለꬃይ፥ “ጾሳ ቆማ” ግያዋ። ሀ ቃንꬃ ማጻፋይ የሩሳላመ ኦላ ጋሱዋን ላለታናፐ ካሰ፥ ዳሪ ኤረተና ዎድያን ጻፈቴዳ። ሄ ዎደ ገድሳዉ ባቂያ አዋይ ዉልያ ባጋ ባጋን ደእያነ ይሁዳና አዱሳ ዎድያ ሞርከቲደ ደኤዳ ኤዶም የሩሳላመ ላለꬃን ናሸቲደ፥ አ ቦላን ኦላዉ ከሴዳ ሞርከቱዋ ማዲድነ ካታማ ዱረታካ ቦንቂደ ደኤ። አብድዩ፥ ኤዶም እስራኤልያ ሞርከቱዋ ሀራቱዋካ ጾነታናዉነ ኢታ ሙሩዋ አካናዉ ደእያዋ ኦዴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ኤዶማ ኦቶሩዋነ ሙሩዋ 1-9

2. ኤዶማ ጻላተꬃ 10-14

3. እስራኤልያ ጾኑዋ 15-21

1

ኤዶማ ኦቶሩዋነ ሙሩዋ

(1-9)

1 ኡባ ሞድያ መꬍና ጎዳይ ኤዶማ አሳባ አብድዩስ ቆንጭሴዳ ሳጻይ ሀዋ። *

ኤዶማባ መꬍና ጎዳይ ሀዋዳን ያጊደ፥ ባረ ኪትያ ኡራ ቦላን ካዉተꬃቱዋኮ ኪቴዳዋ ኑን ስሴዶ፤ “ደንድተ! ኤዶማ ቢታ ኦሌቶ” ያጊደ ኪቴዳ። 2 መꬍና ጎዳይ ኤዶማ ሀዋዳን ያጌ፤ “በአ፥ ካዉተꬃቱዋ ግዶን ታን ኔና ላፋ ከሳና፤ ኔን ሎይꬅ ካታና። 3 ኔኖ፥ ምኖ ዛላን ጌሱ ኬጸቴዳ ካታማ ግዶን ደእያዎ፥ ነ ጎልያ ꬎቃ ደረቱዋ ቦላን ኬጼዳዎ፥ ቃይ ነ ዎዛናን፥ ‘ታና ሀዋፐ ዱገ ኦን ዎꬂ?’ ያግያዎ፥ ኔና ነ ዎዛና ኦቶሩ ጭሜዳ። 4 ኔን አርጋንꬃ ጎልያዳን፥ ነ ጎልያ ꬎቃሳን ኬጾፐካ፥ ነ ደኢያሳ ጾልንተቱዋ ግዶን ኦꬆፐካ፥ ታን ኔና ሄዋፐ ዱገ ዎꬃና” ያጌ መꬍና ጎዳይ።

5 “ካይሳቱ ዎይ ቦንቂያዋንቱ ቃማ ዮፐ፥ ባረንቶ ኮሽያዋ ኬሻ ጻላላ ዉኢኖ፤ ዎይንያ ቴራ ማጽያዋንቱካ ማጺደ፥ ቃርምያ አሺኖ፤ ሽን ኔኮ ይያ ባይዛንቻቱ ኔና ኡባና ꬋይሳና። 6 ህንተን ኤዶማ አሳቶ ኤሳ ዘረꬃቶ፥ ዋን ቦንቀታንድቴሻ! ቆሱዋን ደእያ ህንተንቱ አቁካ ዋን ቆጭረታንዴሻ! 7 ኔናና ጫቁዋን ደእያዋንቱ ኡባይ ኔና ነ ቢታፐ ጋጻ የደርሳና፤ ቃይ ነ ላገꬃቱካ ጭሚደ ኔና ጾናና። ኔናና ምያዋንቱካ ነዉ ጲርያ ጲራና፤ ሽን ኔን ሄዋ አኬካካ” ያጌ።

8 መꬍና ጎዳይ ቃይካ ሀዋዳን ያጌ፤ “ኤዶምያሰ ሙረትያ ሄ ጋላስ ታን ኤዶማፐ አꬌዳ ኤራንቻቱዋነ ኤሳ ደርያፐካ ኤራ ꬋይሳና። 9 ህንተኖ፥ ተማና አሳቶ፥ ህንተ ኦላንቻቱ ዳጋማና፤ ኤሳ አሳ ቦላ ደእያ አሳይ ኡባይካ ሹከታና።

ኤዶማ ጻላተꬃ

(10-14)

10 “ያቆባ ዛረ ግድያ ነ እሻቱዋ ኔን ዎꬌዳነ ቦንቄዳ ድራዉ፥ ኔን ዬላ ማያና፤ ኔን መꬍናዉ ꬋያና። 11 ሞርከቱ ዪደ ኡንቱንቱ አቁዋ ቦንቂያ ዎደ፥ ሄ ጋላስ ኔን ጋጻ ሺቃደ ኤቃ ጼላዳ። ቃይ ፐንግያና ገሊደ፥ የሩሳላመ ካታማ ሳማ የጊደ ሻኬዳ አላጋቱዋፐ ኔን እቱዋ ማላታሳ። 12 ኔን ነ እሻይ መቶትያ ጋላስ አ መቱዋን ናሸታናዉ በሰና፤ ቃይ ይሁዳ ጋድያን ደእያ ነ እሻቱዋ ቦላ ባሻይ ጋክያ ጋላስ ሀሹ ጋናዉ በሰና። ኤ፥ ኡንቱንቱ ኡንኣ ጋላስ ኡንቱንቱ ቦላ ሚጫናዉነ ኦቶረታናዉ በሰና! 13 ኡንቱንቱ ቱጋ ጋላስ ታ አሳይ ደእያ ካታማ ገላናዉነ ኡንቱንቱ ዋይያ ጋላስ ኔን ናሸታናዉ በሰና ሽን! ቃይ ኡንቱንቱ ባሻ ጋላስ ኔን ኡንቱንቱ ዱረታ ቦንቃናዉ በሰና፤ 14 ኡንቱንቱፐ ባቃትያዋንታ ዎꬋናዉ ኔን ባላ ኦግያን ቆሰታ ኡታደ ናጋናዉነ አቴዳዋንታካ ኡንቱንቱ ኡንኣ ጋላስ ሞርከቶ አꬃደ እማናዉ በሰና ሽን!

እስራኤልያ ጾኑዋ

(15-21)

15 “አይሁዳ ግደና አሳቱዋ ኡባ ቦላ መꬍና ጎዳ ጋላሳይ ጋኬዳ። ኔኖ ኤዶማ፥ ኔን ሀራቱ ቦላ ኦꬄዳዌ ነ ቦላ ኦሰታና፤ ነ ኮባይካ ነ ሁጲያን ስማና። 16 ታ ጌሻ ደርያ ቦላን ኡሼዳዋዳን፥ ሄዋዳንካ ኡንቱንቱ ዩሹዋን ካዉተꬃቱ ዛር ዛሪደካ መቱዋ ጹኣ ኡሻና፤ ኡሺደ ኡንቱንቱ ኡባይካ ካሰ ሀን ኤረናዋ ሀናና።

17 “ሽን ጽዮነ ደርያን ባሻፐ ከስ አክያዋንቱ ደአና፤ ጽዮኒካ ጌሻ ግዳናዋ፤ ያቆባ ዛራቱካ ባረንቱ ቢታ ላታና። 18 ያቆባ ዘረꬃይ ታማ ግዳና፤ ዮሴፎ ዛራቱካ ላጮ ግዳና፤ ኤሳ ዛራቱ ኡቱላ ግዳናዋንታ። ታማይ ኡቱላ ምያዋዳን፥ ያቆባ ዛራቱነ ዮሴፎ ዛራቱ ኤሳ ዛራቱዋ ሚደ ኡባናካ ꬋይሳና” ያጌ መꬍና ጎዳይ።

19 ይሁዳፐ ገድሳ ባጋን ደእያ አሳይ ኤሳ አሳ ላታና፤ ጋꬋትያ ቢታን ደእያ አሳይ ፕልስጼማቱዋ ቢታ ላታና። ኡንቱንቱ ኤፍሬማ ቢታነ ሳማርያ ቢታ ላታና። ቃይ ቢንያማ ዛራቱካ ጋላኣደ ቢታ ላታና። 20 ኦሞደቲደ ደኤዳ እስራኤልያ አሳይ ስሚደ፥ ካናነ ቢታ ስራፍታ ግያ ካታማ ጋካናዉ ላታና፤ ቃይ የሩሳላመፐ ኦሞደቲደ፥ ሳፋራዳ ግያ ሳኣን ደእያ አሳቱ ይሁዳፐ ገድሳ ባጋን ደእያ ካታማቱዋ ላታናዋንታ። 21 አሽያ እስራኤልያ አሳቱ ኤሳ ቢታ ሞዳናዉ ጽዮነ ቢታ ቦላ ከሳና፤ ካዉተꬃይካ መꬍና ጎዳዋ ግዳናዋ።

* 1:1 ኢሳ. 34:5-17፤ 63:1-6፤ ኤር. 49:7-22፤ ህዝ. 25:12-14፤ 35:1-15፤ አሞጻ 1:11-12፤ ሚልክ. 1:2-5

ዮናሳ

1

2

3

4

ዮናሳ ትምቢትያ

ገሉዋ

ዮናሳ ማጻፋይ ጾሳ አዛዙዋ ፖልከ ጊደ እት ናብያ ቦላ ጋኬዳ ዱማ ዱማ መቱዋ ኦድያ ታርኪያ ማጻፋ ግድያ ግሻዉ፥ ሀራ ማጻፋቱዋፐ እ ዱማቴ። ጾሳይ ዮናሳ፥ “እስራኤልያዉ ዋና ሞርከ ግዴዳነ ዎልቃማ፥ አሶረ ካዉተꬃዉ ዋና ካታማ ግዴዳ ነነዌ ባ” ያጊደ አዛዜዳ፤ ሽን ዮናስ፥ “ጾሳይ ካሰ ሄ ካታማ ꬋይሳና ጊደ ኦዴዳ ምኖ ኦዱዋ ኪታን ፔሸናን አጋናዉ ሀኔዳ” ጊደ ቆፔዳ ድራዉ፥ ጾሳ ቃላ አኪደ ነነዌ ባናዉ ኮይቤና። ዳሮ ታርከባቱ ፖለቴዳዋፐ ጉየ ናሸተናን ደኢደ አዛዘቴዳ። ካሰ ኦደቴዳ ባሻ ሀናናዌ ፖለትቤና ግሻዉ ሀንቀቴዳ።

ሀ ማጻፋይ ኡባባ ቦላን ጾሳዉ ማታይ ደእያዋ ኦዴዳ። ኡባ ቃይ ጎዳይ ሲቁነ ማሮተꬃይ ኩሜዳ ጾሳ ግድያ ግሻዉ፥ ባረ አሳ ሞርከቱዋ ሙርያዋፐነ ꬋይስያዋፐ፥ ኡንቱንቶ አቶ ግያዋን ኡንቱንታ አሽያዋ ዶስያዋ ቆንጭሴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ዮናሰ ጎዳፐ ባቃቱሳ 1:1-17

2. ዮናሳ ዎሳ 2:1-10

3. ዮናሰ ናናዌ ቡሳነ አሳ ናጋራ ፓጸꬃ 3:1-10

4. ጾሳይ እሜዳ ማሮታን ዮናሳ ሀንቁዋ 4:1-11

1

ዮናስ ጎዳፐ ባቃቱሳ

(1:1-17)

1. 1 መꬍና ጎዳ ቃላይ አሚታያ ናኣ ዮናሳኮ ሀዋዳን ያጊደ ዬዳ፤ * 2 “ደንዳ! ሄ ዎልቃማ ካታማ ነነዌ ባ፤ ባደ ሄ ካታማ አሳ ኢታተꬃይ ታ ስንꬃ ጋኬዳ ግሻዉ፥ ኡንቱንቶ ማርካታ” ያጌዳ። 3 ሽን ዮናስ መꬍና ጎዳ ስንꬃፐ ባቃቲደ፥ ታርሴሰ ግያ ጋድያ ባናዉ ደንዴዳ፤ እ ዮጰ ካታማ ዎꬊደ፥ ታርሴሰ ብያ ማርካብያ ደሜዳ። መꬍና ጎዳ ስንꬃፐ ባቃቲደ፥ ኡንቱንቱና ታርሴሰ ባናዉ ሚሻ ጭጊደ፥ ማርካብያን ገሌዳ።

4 ሽን ማርካቢ ቢሽን፥ መꬍና ጎዳይ አባ ቦላ ዎልቃማ ጫርኩዋ ደንꬄዳ፤ ደንꬅና አባ ቤታይ ሎይꬅ ዳሬዳ ግሻዉ፥ ማርካቢ መአና ሀኔዳ። 5 ያትና፥ ማርካብያ ላግያዋንቱ ያዪደ፥ ኡባይካ ባረንቱ ጾሳኮ ጾሳኮ ዋሴድኖ። ቃይ ማርካቢ ካዉሻና ማላ፥ አ ግዶን ደእያ ጫና ደንꬂደ፥ አባን ኦሌድኖ። ሽን ዮናስ ማርካብያዉ ግዶ ክፍልያ ገሊደ፥ ያን ግሲደ፥ ገምእሹዋ ፓኑሬዳ።

6 ማርካብያ ካፑ ገምእሻድ ቢደ፥ “አያዉ ገምእሻዲ? ደንዳ፥ ነ ጾሳ ዎሳ! ኦን ኤሪ፥ እ ባረ ሎኦ አይፍያን ጼሊደ፥ ኑና አሻናዌንቶነ” ያጌዳ።

7 ማርካብያ ላግያዋንቱ እቱ እቶ ሀዋዳን ያጌድኖ፤ “ሃይተ፤ ሀ ኢታባይ ኑና ኦ ጋሱዋን ጋከደንቶነ ኤራናዉ ሳማ የጎይተ” ያጌድኖ። ሳማ የግና፥ ሳማይ ዮናሳ ቦላን ዎꬌዳ። 8 ኡንቱንቱ ዮናሳ ሀዋዳን ያጊደ ኦቼድኖ፤ “ሀ ኢታባይ ኦ ጋሱዋን ኑ ቦላ ጋከደንቶነ፥ አነ ኑዉ ኦዳ። ነ ኪታይ አዬ? ሀቃፐ ያድ? ነ ጋዲ ሀቄ? ኔን ኦ ዛረ?” ያጌድኖ።

9 ዮናስ ዛሪደ፥ ሀዋዳን ያጌዳ፤ “ታን እብራዌ አሳ፤ አባነ ጋድያ መꬌዳ መꬍና ጎዳዉ፥ ሳሉዋ ጾሳዉ ጎይናይ” ያጌዳ።

10 መꬍና ጎዳ ስንꬃፐ እ ባቃትያዋ እ ኡንቱንቶ ኦዴዳባፐ አሳቱ ኤሬዳ ግሻዉ ያዬድኖ። አ፥ “ላ አይባ ፓላባ ኦꬃዲ?” ያጌድኖ።

11 ቃይ አባ ቤታይ ካሰዋፐ ሃ ዳሬዳ ግሻዉ፥ አሳቱ ዮናሳ፥ “ኑዉ አባይ ዎፓና ማላ፥ ኔና ኑን ዋታነ?” ያጊደ ኦቼድኖ።

12 እ ኡንቱንቶ፥ “ሀ ዎልቃማ ቤታይ ህንተንቱ ቦላን ደንዲደ ታ ጋሱዋና ግድያዋ ታን ኤራይ። ሄዋ ግሻዉ፥ ታና ደንꬂደ፥ አባን ኦልተ። ያቶፐ፥ አባይ ህንተንቶ ዎፑ ጋናዋ” ያጌዳ።

13 ሽን ማርካብያ ላግያዋንቱ ማርካብያ ጉየ አባ ዶናዉ ከሳናዉ ዎልቃፐ ባጸቴድኖ፤ ግዶፐነ፥ አባ ቤታይ ሎይꬅ ዳሬዳ ግሻዉ፥ ከሳናዉ ዳንዳይበይክኖ። 14 ሄዋ ግሻዉ፥ ኡንቱንቱ ሀዋዳን ያጊደ፥ መꬍና ጎዳኮ ዋሴድኖ፤ “አቤት መꬍና ጎዳዉ፥ ሀ ብታንያ ሸምፑዋ ግሻዉ፥ ኔን ኑና ꬋይሰናዳንነ ሀ ጌሻ ሱꬃ አጩዋ ኔን ኑፐ አቼናዳን፥ ኑን ኔና ምንሲደ ዎሴቶ። አያዉ ጎፐ፥ መꬍና ጎዳዉ፥ ኔን ነ ኮዮዋዳን ኦꬃዳ” ያጌድኖ።

15 ሄዋፐ ጉየ፥ ዮናሳ ደንꬂደ፥ አባን ኦሌድኖ፤ ኦልና አባ ቤታይ ዎፑ ጌዳ። 16 ያትና፥ አሳቱ መꬍና ጎዳዉ ሎይꬅ ያዬድኖ፤ መꬍና ጎዳዉ ያርሹዋ ያርሼድኖ፤ ሺቁዋካ ሺቄድኖ።

17 ዮናሳ ምታና ማላ፥ እት ዎልቃማ ሞልያ መꬍና ጎዳይ ጊግሴዳ፤ ሄ ሞልያ ኡሉዋን ዮናስ ሄዙ ጋላሳነ ሄዙ ቃማ ደኤዳ። *

2

ዮናሳ ዎሳ

(2:1-10)

1 ዮናስ ሞልያ ኡሉዋን ደኢደ፥ ሀዋዳን ያጊደ፥ መꬍና ጎዳኮ፥ ባረ ጾሳኮ፥ ዎሴዳ፤ 2 “ታን ታ ቱጋ ግዶን ደኣደ መꬍና ጎዳ ጼሳድ፤ ጼስና እ ታዉ ኮዬዳ። ታን ስኦልያ ኡሎ ግዶን ደኣደ ዋሳድ፤ ኔንካ ታ ዋሱዋ ስሳዳ። 3 ኔን ታና ጪማ አባ ጋርሳን ዱገ ኦላዳ፤ ሃꬃይ ታ ዩሹዋ ዶዴዳ፤ ነ ኡምቡለትያ ነ ቤታይ ታ ቦላና አꬌድኖ። 4 ሄዋ ግሻዉ፥ ታን ሀዋዳን ያጋድ፤ ‘ታን ነ ስንꬃፐ ዎራ ኦለታድ፤ ግዶፐነ፥ ታን ነ ጌሻ ጎልያ ዛራደ በአና’ ያጋድ።

5 “ሃꬃይ ታዉ ቆꬍያ ጋካናዉ ምቴዳ፤ ጪማ አባይ ታና ሙኬዳ፤ አባን ደእያ ማታይካ ታ ሁጲያን ጻጸቴዳ። 6 ታን ደር ባሰቴዳ ሳኣ ዱገ ዎꬋአድ፤ ቢታንነ አ ኩቡዋን መꬍናዉ ጎርደታድ። ሽን አቤት መꬍና ጎዳዉ፥ ታ ጾሳዉ፥ ኔን ታ ሸምፑዋ ጪማ ኦላፐ ከሳዳ።

7 “ታን ዎደ፥ ኔና መꬍና ጎዳ ሀሳያድ። ታ ዎሳይካ ኔኮ፥ ነ ጌሻ ጎልያ ማቅዳስያ ጋኬዳ። 8 ሀዳ ኤቃቶ ጎይንያዋንቱ ግኦድአን አማነትያዋ አጌድኖ። 9 ሽን ታን ጋላታና ነዉ ያርሻና፤ ታን ሺቄዳዋ ኡባካ ጋꬃና። አያዉ ጎፐ፥ አቶተꬃይ መꬍና ጎዳፐ ዬ” ያጌዳ።

10 ሄዋፐ ጉየ፥ መꬍና ጎዳይ ሞልያ አዛዝና፥ ሞሊ ዮናሳ ቢታ ቦላን ጮሼዳ።

3

ዮናሰ ናናዌ ቡሳነ አሳ ናጋራ ፓጸꬃ

(3:1-10)

1 መꬍና ጎዳ ቃላይ ላኤንꬁዋ ዮናሳኮ ሀዋዳን ያጊደ ዬዳ፤ 2 “ደንዳ! ሄ ዎልቃማ ካታማ ነነዌ ባ፤ ታን ነዉ ኦድያ ቃላ ኡንቱንቶ ማርካታ” ያጌዳ።

3 ዮናስ ደንዲደ፥ መꬍና ጎዳ ቃላዳን ነነዌ ቤዳ። ናናዌ ሎይꬅ ዎልቃማ ካታማ፤ ሀ ጋጻፐ ያ ጋጻ ጋካናዉ ሄዙ ጋላሳ ሀመትሴ። 4 ዮናስ ካታማ ብ ጋኪደ፥ እት ጋላሳ ኦግያ ካታማ ግዱዋኮ ሀመቴዳ፤ ሀመቲደ፥ “ኦይታሙ ጋላሳፐ ጉየ፥ ናናዌ ꬋያና” ያጊደ አዋዬዳ። *

5 ያትና፥ ነነዌ አሳይ ጾሳ አማኔዳ፤ ጾማ አዋዬዳ። ዎጋፐ ቄራ ጋካናዉ፥ ኡባይካ ማቅያ ማዬድኖ።

6 ኦዱ ነነዌ ካትያኮ ጋኬዳ፤ እ ባረ ካዉተꬃ አራታፐ ዎꬊደ፥ ካዉተꬃ ማዩዋ ማዬዳዋካ ቃሪደ፥ ማቅያ ማዪደ፥ ብድንꬃን ኡቴዳ። 7 ያትደ ነነዌ አሳዉ ሀዋዳን ያጊደ አዋይሴዳ፤ “ካትያፐነ ካትያ ኦሳንቻቱዋፐ እመቴዳ አዛዙዋ ማራን፥ ሀቼፐ ዶሚደ፥ አሳይነ መሂ፥ ሚዛይነ ዶርሳይካ ኡባይ አያነ እንጻርሳን ላጮፕኖ፤ ሃꬃካ ጋንጾፕኖ። 8 አሳይካ መሂካ ማቅያ ማዮ፤ አሳይ ኡባይ ምንሲደ ጾሳኮ ዋሶ፤ ባረንቱ ኢታ ኦግያፐነ ናቆ ኦሱዋፐካ ስምኖ። 9 ያትንቶ ኦን ኤሪ፥ ጾሳይ ኑዉ ቃረቲደ፥ ኑን ꬋየናዳን፥ ባረ ዎልቃማ ሀንቁዋፐ ስማነንቶነ” ያጌዳ።

10 ኡንቱንቱ ባረንቱ ኢታ ኦግያፐ ስሜዳዋ ጾሳይ በኤዳ ዎደ፥ ኡንቱንቶ ቃረቲደ፥ ኡንቱንቱ ቦላ አሀና ጌዳ ኢታባ አግ ባሼዳ።

4

ጾሳይ እሜዳ ማሮታን ዮናሳ ሀንቁዋ

(4:1-11)

1 ሽን ሄዌ ዮናሳ ኡባካ ናሸችቤና። ሄዋ ግሻዉ፥ እ ሎይꬅ ሀንቀቴዳ፤ 2 መꬍና ጎዳ ሀዋዳን ያጊደ ዎሴዳ፤ “አቤት መꬍና ጎዳዉ፥ ታን ብሮ ታ ጋደን ደኣደ ጌዳዌ ሀዋ ግደኔ? ታን ነ ስንꬃፐ ባቃታደ ታርሴሰ ባናዉ ኤሌሌዳዌ ሀዋሳ። ኔን ቃረታይነ ማሮተꬃይ ኩሜዳ ጾሳ ግድያዋ፥ ሀንቆ ኤሌለናዋነ አገና ሲቁዋን ኩሜዳዋ፥ ቃይ አሀና ጌዳ ኢታባካ አግያ ጾሳ ግድያዋ ታን ካሰካ ኤራድ። * 3 አቤት መꬍና ጎዳዉ፥ ሀእ ስም ሀይ ሀያና ታና ዎꬋ፤ ፓጻ ደእያዋፐ ሀይቂያዌ ታዉ ሎአ” ያጌዳ። *

4 መꬍና ጎዳይ አ ሀዋዳን ያጌዳ፤ “ቱሙ ኔን ሀዎ ሀንቀታናዉ በሲ?” ያጌዳ።

5 ዮናስ ካታማፐ ከሲደ ቤዳ፤ ቢደ ካታማፐ አዋይ ዶልያ ባጋን ኡቴዳ። ሄዋን ባረዉ ዳስያ ዳሴዳ፥ አ ኩዋን ኡቲደ፥ ካታማ ቦላ ጋክያዋ በአናዉ ናጌዳ። 6 አዋ ሱሉዋፐ ዮናሳ አሻና ማላ፥ መꬍና ጎዳይ ጾሳይ እት ጎስያ ዶልሲደ ጊግሴዳ፤ ሄ ጎስያ ሀይꬃይካ ዮናሳ ሁጲያፐ ቦላ ባጋና ኩዋ ግዳናዳን ኦꬄዳ። ዮናስ ሄ ጎስያ ጋሱዋን ሎይꬅ ናሸቴዳ። 7 ሽን ዎንተꬃ ጋላስ ዎንታ ጾሳይ ጉጹንያ ጊግሴዳ፤ ሄ ጉጹኒ ጎስያ ሞዋን፥ ጎሲ መል አጌዳ። 8 አዋይ ከሶ ዎደ፥ ጾሳይ ምችያ ጫርኩዋ አዋይ ዶልያ ባጋፐ የዴዳ፤ ሄዋፐ ደንደዳዋን ዮናስ ላባናና ጋካናዉ፥ አዋይ ዮናሳ ሁጲያ ጹጌዳ። ያትና እ፥ “ፓጻ ደእያዋፐ ሀይቂያዌ ታዉ ሎአ” ያጊደ ሀይቃናዉ ዎሴዳ።

9 ጾሳይ ዮናሳ ሀዋዳን ያጌዳ፤ “ቱሙ ኔን ሀ ጎስያ ግሻዉ ሀንቀታናዉ በሲ?” ያጌዳ።

ዮናስ፥ “ኤ በሰ፤ ኡባ ሀይቃና ጋካናዉ ሀንቀታናዉ በሰ” ያጌዳ።

10 መꬍና ጎዳይ ዮናሳ ሀዋዳን ያጌዳ፤ “እት ቃማን ዶላደ፥ ላኤንꬆ ቃማ መሌዳ ጎስያዉ፥ ኔን አን ዳቡራቤናባዉነ ድቻቤናባዉ ሀዋ ኬሻ ቃረታዳ። 11 ኡሸቻነ ሀድርሳ ሻክ ኤርቤና ጼታነ ላታሙ ሻአ አሳይነ ዳሮ መሂ ናናዌን ደኤ። ያትና ታን ሀ ዎልቃማ ካታማዉ ቃረታናዉ በሰኔ?” ያጌዳ።

* 1:1 2 ካታ. 14:25

* 1:17 ማቶሳ 12:40

* 3:4 ማቶሳ 12:41፤ ሉቃሳ 11:32

* 4:2 ከሳ 34:6

* 4:3 1 ካታ. 19:4

ሚክያሳ

1

2

3

4

5

6

7

ሚክያሳ ትምቢትያ

ገሉዋ

ትምቢትያ ኦድያ ሚክያስ ኢስያሳ ዎደ ደኤዳ አሳ። እ የለቴዳዌ ገድሳ ባጋ ይሁዳ ካዉተꬃ ግዶን ደእያ እት ጉꬃ ጋጻረ ካታማና። አሞጽ ሁጲሳ ካዉተꬃ ቦላ ባሻይ ያናዋ ኦዴዳዋዳን፥ ሚክያስካ ሄ ጋሶቱዋን ይሁዳ ካዉተꬃ ቦላ ባሻይ ጋካናዋ ኦዴዳ። አሳይ ፕርዳ ጌላይያ፥ ሄ ሸነይያ ኦሱዋ ቦላ ጾሳይ ፕርዳ አሀናዋ ምንሲደ ኤርሴዳ። ግዶፐነ ሚክያሳ ትምቢትያ ቃላይ ስንꬃፐ ሎኦባቱ ያናዉ ደእያዋ በስያ ዳሮ ማላታቱዋካ ጉጂደ ኦይቄዳ።

ዱማዪደ ምንስ ጼላናዉ በስያ ክፍላቱ ጾሳ ሞዱዋ ጋርሳን ኩመንꬃ ሳአይ ሳሩዋ ደማናዋ (4:1-4)፤ ዳዊታ ካዉተꬃ ቱራፐ ዎልቃማ ካቲ ደንዲደ፥ አሳዉ ሳሩዋ እማናዋ (5:2-4)፤ ሄዋዳንካ ቃይ እስራኤልያን ትምቢትያ ኦዴዳዋንቱ ቃላይ መጽ እት ጽቅስያን ኩሸትያዋ ኦድያዋንታ። ሄ ጽቅሲ ኦዲደ፥ “እ ኑፐ ኮይያዌ: ኑን ልከባ ኦꬃናዋ፥ ኬካተꬃይ ኩሜዳ ሲቁዋ በሳናዋነ ኑ ጾሳና ኩመንꬃ አሽከተꬃን ሀመታናዋ” (6:8)።

ሸምፓቱዋ ኡባቶ እመቴዳ ቃንꬃ ቆፋቱዋ

1. ጎዳይ ባረ አሳ ሙራና 1:1—2:11

2. ስንꬃ ህዶታ 2:12-13

3. ጾሳይ ኢታ ካለꬅያዋንታነ ዎርዶ ናባቱዋ ሙራና 3:1-12

4. ኦራꬃ እስራኤላትን ኦራꬃ ጌሻ ጎልያ 4:1—5:15

5. እስራኤልያ ናቁ ቆንጩሳ 6:1—7:7

6. አሳይ ጾሳኮ ስሙሳ 7:8-20

1

ጎዳይ ባረ አሳ ሙራና

(1:1—2:11)

1 እዮኣታም፥ አካዝነ ህዝቂያስ ካል ካሊደ ይሁዳን ካተቴዳ ዎደ፥ ሞረሸታ ካታማ አሳ ግድያ ሚክያሳኮ ዬዳ መꬍና ጎዳ ቃላይ ሀዋ፤ እ በኤዳ ሳጻይ ሳማርያዋነ የሩሳላመባ። *

2 ህንተኖ፥ አሳዉ ኡባዉ፥ ስስተ! ቃይ ሳአዉነ ሳኣን ደእያ ኡባ ገደ፥ ሀዋ ስስተ! ኡባ ሞድያ መꬍና ጎዳይ ህንተ ቦላ ማርካቴ፤ እ ባረ ጌሻ ጌሻ ጎልያን ህንተዋ ሃሳየ። 3 በእተ፥ መꬍና ጎዳይ ባረ ደእያ ጌሻ ሳኣፐ ዬ፤ ዱገ ዪደ፥ ደረቱዋ ሁጲያን ሀመቴ። 4 ኤሳ ሙቃዳይ ታማን ሴርያዋዳን፥ ደረቱ አ ገድያፐ ጋርሳና ሲላና፤ ኡንቱንቱ ደርያፐ ዛንጋራይ ዱገ ጎግያ ሃꬃዳን ጎጋና።

5 ሀዌ ኡባይ ሀንያዌ ያቆባ ዛራቱዋ ባይዙዋ ግሻሳነ እስራኤልያ አሳ ናጋራ ግሻሳ። ያቆባ ዛራቱዋ ባይዞ ጋሱዋ ግዴዳዌ ኦኔ? ኡንቱንቱ ካታማ ሳማርያ ግደኔ? ይሁዳ አሳይ ጎይንያ ꬎቃ ሳአይ ሀቄ? የሩሳላመ ግደኔየ? 6 ሄዋ ድራዉ፥ ጾሳይ ሀዋዳን ያጌ፤ “ታን ሳማርያ፥ ደምባን ኬለቴዳ ቡርጨ ሹቻነ ዎይንያ ቱራ ቶክያ ሳ ኦꬃና። ቃይ ታን አ ሹቻ ቡርጭያ ዱገ ዛንጋራዉ ኦላና፤ አ ባሱዋካ ካሎያና። 7 አ ኤቃ ምስለቱ ኡባይ ክንቼታና፤ አ ኤቃ ጎልያን ኦꬅያ ሻርሙጻቶ እመቴዳ ሻርሙጻ የዉ ኡባይ ታማን ጹገታናዋ፤ ታን አ ኤቃቱዋ ኡባ ꬋይሳና። አያዉ ጎፐ፥ ሄ የዉ ኡባይካ ሻርሙጺደ ደሜዳዋ ግድያ ድራዉ፥ እካ ቃይ ስሚደ፥ ሀራ ሻርሙጻዉ እመታና” ያጌ።

ዬኩዋነ ዋሱዋ

8 ሄዋ ድራዉ፥ ታን ዬካናነ ዋሳና፤ ካሎ ጺራነ መላ ገድያን ሀመታና፤ ዎራካናዳን ዋሳና፤ ቃይ ሶጎንያዳንካ አየ ጋና። 9 አያዉ ጎፐ፥ ሳማርያ ማዱꬃይ ፓጻናዉ ዳንዳየናዋ። ሄ ቱጋይ ይሁዳ ጋድያ ጋኬዳ፤ ቃይ ታ አሳይ ደእያ የሩሳላመ ካታማ ፐንግያካ ማቴዳ።

10 ጋተ ካታማን ደእያ ኑ ሞርከቶ ሄዋ ኦዶፕተ፤ ኡንቱንቱ ስንꬃን ሙለ ዬኮፕተ። ቤት-ኦፍራ ካታማን ባናን ጎንዶረትተ። 11 ህንተኖ፥ ሻፊራ ካታማን ደእያዋንቶ፥ ካሎቲደ ዬላቲደ፥ ኦሞዶ ቢተ። ጻእናና ካታማን ደእያዋንቱ ያፐ ከሳናዉ ጻልክኖ። ቤት-ኤጼላ ካታማይ ዬኩ ደኢያሳ ግድያ ድራዉ፥ እ ህንተንቶ አትያሳ ግዳናዉ ዳንዳየና። 12 መቱ መꬍና ጎዳፐ የሩሳላመ ፐንገ ጋካናዉ ዬዳ ድራዉ፥ ማሮታን ደእያ አሳይ፥ “ሎኦባይ ያንዴሻ!” ጊደ ናጊደ ዳቡሬዳ።

13 ህንተኖ፥ ላክሻ ካታማን ደእያዋንቶ፥ ጋርያ ጎችያ ፓራቱዋ ዋጽተ። የሩሳላመ አሳይ ናጋራ ኦꬃናዳን ጋሱዋ ግዴዳዌ ህንተና፤ አያዉ ጎፐ፥ ጽዮነ አሳ ናጋራይ ኮይሮ ህንተ ቦላ ቤቴዳ። 14 ሄዋ ድራዉ፥ ህንተኖ ይሁዳ አሳቶ፥ ህንተ ቢደ፥ ሞረሸታ-ጋተ ካታማ አሳዉ እሞታ እማና። አክዚባ ካታማ አሳይካ እስራኤልያ ካተቱዋ ጭምያዋንታ ግዳና።

15 ህንተኖ፥ ማሬሻ ካታማን ደእያዋንቶ፥ መꬍና ጎዳይ ህንተና ጾንያዋ ህንተ ቦላ አሀና፤ ቦንቼቴዳ እስራኤልያ ካለꬅያዋንቱ አዱላማ ጎንጎሉዋን ቆሰታና። 16 ህንተኖ፥ ይሁዳ አሳቶ፥ ህንተ ሲቅያ ናናይ ህንተፐ ኦሞደቲደ ባናዉ ደእያ ድራዉ፥ ህንተ ሁጲያ ሜደትተ፤ ህንተ ሁጲያካ አንኩዋ ሁጲያዳን ቦአይተ።

2

ህዬሳቱዋ ኡቁንያዋንቱ ቦላን ጋካናዉ ደእያ ኢታ ካጫ

1 ኢታባ ሀልችያዋንቶ፥ ቃይ ባረንቱ ሂጻን ደኢደ፥ ኢታባ ዎት ኦꬃነንቶ ቆፕያዋንቶ አየ አና! ዎልቃይ ኡንቱንቱ ኩሽያን ደእያ ድራዉ፥ ሳአይ ዎንትያ ዎደ፥ ባረንቱ ሀልቹዋ ፖሊኖ። 2 ኡንቱንቱ ጎሻ ጋድያ አሞቶፐ፥ አሳዋ ዎልቃን አክ አጊኖ፤ ጎለቱዋ ኮዮፐካ አክ አጊኖ። አሳ ማታ የꬊደ፥ አ ላታ ጮ ቦንቂኖ።

3 ሄዋ ድራዉ፥ መꬍና ጎዳይ ሀዋዳን ያጌ፤ “በእተ፥ ታን ህንተ ቦላን ኢታባ አሀናዉ ሀልቻይ፤ ሄዋፐ ህንተ ከስ አካናዉ ዳንዳይክታ። ሄዌ ኢታ ዎደ ግድያ ድራዉ፥ ህንተ ኦቶረቲደ ስመረታናዉ ዳንዳይክታ። 4 ሄ ጋላስ ኡንቱንቱ ህንተ ቦላን ሌምስ ሌምሲደ ቅሊጫና፤ ቃይ ሀዋዳን ያግ ዝላሊደ፥ ህንተና ህዶታ ቃንጽሳና፤

“ኑን ኡባይካ ኡባና ꬋዬዶ።

መꬍና ጎዳይ ኑ ጋድያ አኪደ፥

ማካላንቻቶ ግሽ ግሺደ፥

እም ድጌዳ ያጋና” ያጌ።

5 ሄዋ ድራዉ፥ ጋድያ ኤጻን ግሽያ ዎደ፥ መꬍና ጎዳ ሺቁዋ ግዶን ነ ሳማ ከስያ እት አሳይነ ደኤና።

6 አሳይ ታና ሀዋዳን ያጌ፤ “ኑ ቦላ ትምቢትያ ኦዶፓ። ‘ሀዌ ሀዌ ህንተ ቦላ ሀናና’ ጊደ ኦንነ ሃሳያናዉ ኮሸና። ሄዋ ማላ ካዉሻይ ኑ ቦላ ሙለካ ዬና” ያጊኖ።

7 ታን ኡንቱንታ፥ “ህንተኖ ያቆባ ዛረቶ፥ ‘መꬍና ጎዳ አያናይ ዳንዳያንቻ ግደኔየ? እ ሄዋ ማላባ ኦꬂየ?’ ያጊደ ህንተ ኦቻናዉ በሲ?” ያጋድ።

ጾሳይ ሀዋዳን ያጌ፤ “ሱረ ኦግያን ብያዋንቶ ታ ቃላይ ሎኦባ ኦꬄ ግደኔ? 8 ሽን ማታ ዎድያፐ ዶሚደ፥ ታ አሳይ እቱ እቱዋ ቦላ ሞርክያዳን ደንዴዳ። ህንተ ሳሮ አሳቱዋ ማዩዋ፥ ኦላ ቆፋይ ሙለካ ባይናን አማነቲደ አꬍያ አሳቱዋ ማዩዋ ቃር አኪታ፤ 9 ታ አሳ ግዶን ደእያ ማጫ አሳቱዋ ኡንቱንቱ ሎኦ ጎልያፐ ላግ ከሲታ፤ ታ አንጁዋካ ኡንቱንቱ ናናቱ ቦላፐ መꬍናዉ አክ ድጊታ። 10 ደንዲደ ቢተ! ሀዌ ህንተንቶ ሸምፕያ ሳ ግደና። አያዉ ጎፐ፥ ሀ ሳአይ ቱናተꬃፐ ደንዴዳዋን ዳሮ ባዬዳ።

11 “እት ጭምያ ዎርዳንቻይ ዪደ፥ ‘ህንተዉ ስንꬃፐ ዎይንያ ኤሳይነ ማꬆይያ ኡሻይ ጉፈታና’ ያጊደ ዎርዱዋ ትምቢትያ ኦድንቶ፥ እ ህንተንቶ ትምቢትያ ኦድያዋ ግዳና።

ስንꬃ ህዶታ

(2:12-13)

12 “ህንተኖ፥ ያቆባ ዛረቶ፥ ታን ህንተና ኡባካ ሺሻና፤ ታን እስራኤልያ አሳፐ አቴዳዋንታ ቱሙዋፐ ኡባካ ሺሻና። ዶርሳቱ ካሉዋን ሺቅያዋዳንነ ዶርሳ ዉዲ ሄንꬃ ጋደን ሺቅያዋዳን፥ ታን ኡንቱንታ እትፐ ሺሻደ ዎꬃና። ሄ ሳአይ ዳሮ አሳ ሻባረቱሳን ኩማና። 13 ኡንቱንታ ከስያዌ ኡንቱንቱፐ ስንꬃቲደ ከሳና፤ ኡንቱንቱካ ፐንግያ መንꬂደ፥ ሄዋና ከሲደ ባና። መꬍና ጎዳይ ባረ ሁጲያን ኡንቱንቶ ካትያ ግዲደ፥ ኡንቱንታ ስንꬃዉ አꬊደ፥ ኡንቱንታ ካለꬃና” ያጌ።

3

ጾሳይ ኢታ ካለꬅያዋንታነ ዎርዶ ናባቱዋ ሙራና

(3:1-12)

1 ታን ሀዋዳን ያጋድ፤ “ህንተኖ፥ ያቆባ ዛራቱዋ ካፓቶነ እስራኤልያ አሳ ካለꬅያዋንቶ፥ ስስተ! ህንተ ሱረ ፕርዳ ኤራናዉ ህንተንቶ በሰኔየ? 2 ህንተ ሎኡዋ እጺደ፥ ኢታ ዶሲታ። ታ አሳፐ ኡንቱንቱ ጋልባ ቃሪታ፤ ኡንቱንቱ አሹዋካ ኡንቱንቱ መቀꬃፐ ሻኪታ። 3 ህንተ ታ አሳ አሹዋ ሚታ፤ ኡንቱንቱ ጋልባካ ኡንቱንቱፐ ቃሪታ፤ ኡንቱንቱ መቀꬃ መንሬꬂደ፥ ኡንቱንቱ አሹዋካ ጻሩዋን የጋናዉ ሙጽያዋዳን ሙጸረቲታ” ያጋድ።

4 ሄ ዎደ ኡንቱንቱ መꬍና ጎዳኮ ዋሳና፥ ሽን እ ኡንቱንቶ ዛረና፤ እ ባረ ዴሙዋ ሄ ዎደ ኡንቱንቱፐ ቆሳና፤ አያዉ ጎፐ፥ ኡንቱንቱ ኢታ ኦሱዋ ኦꬄድኖ።

5 ባረ አሳ ዎራ ካለꬅያ ትምቢትያ ኦድያዋንቱባ መꬍና ጎዳይ ሀዋዳን ያጌ፤ “ህንተዉ ምያዋ እምያ ዎደ፥ ‘ነዉ ሳአይ ሳራ’ ያጊታ፤ ሽን ህንተና ቁማ ምዘናዋ ቦላ ኦላ አዋዪታ። 6 ሄዋ ድራዉ፥ ህንተንቶ ጋላሳይ ቃማ ግዳናፐ አትና፥ ሳፃ በእክታ፤ ሳአይካ ꬉማናፐ አትና፥ ላኤንꬆ ሙሩንክታ። ትምቢትያ ኦድያዋንቶ አዋይ ዉልና፥ ጋላሳይ ꬉማና። 7 ሳፃ በእያዋንቱ ዬላታና፤ ሙሩንያዋንቱካ ካዉሻና። ጾሳ ማታፐ ኡንቱንቶ ዛሩ ባይና ድራዉ፥ ኡንቱንቱ ዬላቲደ፥ ኡባይካ ባረንቱ ዶና ኦይቃና” ያጌ።

8 ሽን ታና ግዶፐ፥ ታን ያቆባ ዛረቶ ኡንቱንታ ባይዙዋ፥ እስራኤልያ አሳስካ ኡንቱንቱ ናጋራ ኦዳና ማላ፥ ዎልቃን፥ መꬍና ጎዳ አያናን፥ ሱረ ፕርዳንነ ምኖተꬃን ኩማድ። 9 ህንተኖ፥ ሱረ ፕርዳ እጽያነ ስታ የዉዋካ ዶቂያዋንቶ ያቆባ ዛራቱዋ ካፓቶነ እስራኤልያ አሳ ሞድያዋንቶ፥ ሀዋ ስስተ። 10 ህንተ ጽዮነ ካታማ ሱꬃ ጉሲደ ኬጺታ፤ የሩሳላመ ካታማካ ማካላን ኬጺታ። 11 አ ካፓቱ ማታይያን ፕርዲኖ፤ አ ቄሳቱ ድርጉዋን ታማርሲኖ፤ ቃይ አ ትምቢትያ ኦድያዋንቱካ ሚሻ ቃንጽና ሙሩኒኖ። ሽን ያቲደካ፥ “መꬍና ጎዳይ ኑ ግዶን ደኤ ግደኔ? ኑ ቦላ አያ ኢታባይካ ዬና” ያጊደ መꬍና ጎዳን አማነቲኖ። 12 ሄዋ ድራዉ፥ ህንተ ጋሱዋን ጽዮነ ደርያ ሾይቃዳን ጎሸታና፤ የሩሳላመ ካታማይካ ኮለቲደ እትሳን ዶረቴዳ ሱፓ ሹቻ ግዳናዋ። ጌሻ ጎልያ ኬጸቴዳ ሳአይካ ዎራ ግዳናዋ። *

4

ኦራꬃ እስራኤላትን ኦራꬃ ጌሻ ጎልያ

(ሆሰ 4:1—5:15)

1 ዉርሰꬃ ጋላሳቱዋን መꬍና ጎዳ ጌሻ ጎልያ ኬጸቴዳ ደሪ ደረቱዋ ኡባፐ ꬎቂደ ቤታና፤ ከራ ኡባቱዋፐካ ቦላና ꬎቁ ꬎቁ ጋና። ጋድያ አሳይ አኮ ዛታና። 2 ዳሮ ካዉተꬃቱዋ አሳይ ዪደ፥ “ሃይተ፤ መꬍና ጎዳ ደርያ፥ ያቆባ ጾሳ ጌሻ ጎልያ አነ ፑደ ከሶይተ። እ ኮይያዋዳን ኑን ባና ማላ፥ እ ኑና ባረ ኦግያ ታማርሳና” ያጋና። አያዉ ጎፐ፥ ህጊ ጽዮነፐ፥ መꬍና ጎዳ ቃላይካ የሩሳላመፐ ከሳና። 3 እ ዳሮ አሳቱ ግዱዋን ፕርዳና፤ * ሃኩዋን ደእያ ምኖ ካዉተꬃቱዋ ፓሉምያካ ሻካና። ኡንቱንቱ ባረንቱ ማሻ ማራሻ፥ ባረንቱ ቶራካ ባጫ ከሳናዉ ቆጻና፤ ካተተꬃይ ካዉተꬃ ቦላ ማሻ ደንና። ሀዋፐ ጉይያን፥ ኡንቱንቱ ኡባና ኦላ ትምርትያ ታማርክኖ። 4 ሽን አሳይ ኡባይ ባረ ዎይንያ ቱራ ኩዋንነ ባላስያ ኩዋን ዎፑ ጊደ ኡታና፤ * አይ አሳይነ ኡንቱንታ ያሽሰና። አያዉ ጎፐ፥ ኡባፐ ዎልቃማ መꬍና ጎዳይ ሀዋ ሃሳዬዳ።

5 አሳይ ኡባይ ባረ መꬍና ጎዳ ጾሳ ሱንꬃን ሀመታና፤ ሽን ኑን መꬍና ጎዳ ኑ ጾሳ ሱንꬃን መꬍፐ መꬍናዉ ሀመታና።

እስራኤልያ አሳይ ኦሞዱዋፐ ስማና

6 መꬍና ጎዳይ ሀዋዳን ያጌ፤ “ሄ ጋላስ ታን ዎባቱዋ ሺሻና፤ ቃይ ኦሞዱዋን ሃኮ ሳኣ ቤዳዋንታነ ታን ቱጋዬዳዋንታካ ሺሻና። 7 ታን ዎባቱዋ ዉሪደ አቴዳ አቶዋንታ ኦꬃና፤ ቃይ ኦሞዱዋን ሃኮ ሳኣ ቤዳዋንታካ ምኖ ካዉተꬃ ከሳና። ሄ ዎድያፐ ዶማደ መꬍና ጋካናዉ፥ ታን መꬍና ጎዳይ ጽዮነ ደርያን ኡንቱንቱ ቦላ ካተታና” ያጌ።

8 ኔኖ፥ መꬍና ጎዳ አሳ ዎችያ የሩሳላመ ꬎቃ ግምቢያዉ፥ ነዉ ካሰ ነ ሞድያ ማታይ፥ ቃይ የሩሳላመ ካዉተꬃ ዛዋይ ኡባይካ ስማና።

9 ሀእ ኔን ኮሻ ꬎቁ ኦꬃደ ዋስያዌነ የሉ ኦይቄዳ ምሽራቲዳን ኡንኤꬅያዌ አያሴ? ነዉ ካቲ ባይና ግሻሴየ? ዎይ ኔና ዞርያዌ ꬋዬዳ ድራሴ? 10 ህንተኖ፥ ጽዮነ አሳቶ፥ የሉ ኦይቄዳ ምሽራቲዳን ኦሊደ ጎንዶረትተ። አያዉ ጎፐ፥ ህንተ ካታማፐ ከስያዌ አተና፤ ከሲደ ደምባን ደአና፤ ሄዋፐካ ባብሎነ ባና። ግዶፐነ፥ ያን ህንተ አታና፤ መꬍና ጎዳይ ህንተና ህንተ ሞርከቱዋ ኩሽያፐ ዎዛና።

11 ሽን ሀእ ዳሮ ካዉተꬃቱ ነ ቦላ ሺቄድኖ፤ ሺቂደ፥ “የሩሳላመ ቱኖ፤ ኑ አይፊካ ጽዮነ ደረቆ” ያጊኖ። 12 ሽን ኡንቱንቱ መꬍና ጎዳ ቆፋ ኤርክኖ፤ አ ሀልቹዋካ አኬክክኖ። ካꬃ ቡክያ ኡዱማዉ ሺሼዳ ምርቂያዳን፥ መꬍና ጎዳይ ኡንቱንታ ሙራናዉ ሺሼዳ።

13 ህንተኖ፥ የሩሳላመ አሳቶ፥ ደንድተ፤ ደንዲደ፥ ህንተ ሞርከቱዋ ቆጽተ። ታን ህንተ ካጭያ ብራታ፥ ህንተ ቅንጫፍልያካ ናሃሰ ኦꬃና። ህንተ ዳሮ ካዉተꬃቱዋ ክንቼሬꬃና፤ ኡንቱንቱ ሱገꬃን ሺሼዳባ ኡባ ህንተ መꬍና ጎዳዉ ዱማያና፤ ህንተ፥ ኡንቱንቱ አቁዋካ ሳኣ ኡባ ጎዳዉ እማና ያጌ።

5

1 ህንተኖ፥ የሩሳላመ አሳቶ፥ ህንተ ኦላንቻቱዋ ሺሽተ! አያዉ ጎፐ፥ ኑን ሞርከቱዋን ዳደቴዳ፤ ኡንቱንቱካ እስራኤልያ ካለꬅያዋ ጋፓታ ጋትማን ሾጫናዉ ሀኒኖ።

ቤተሌመፐ ካለꬅያዌ ከሳናዌ ትምቢትያን ኦደቴዳ

2 መꬍና ጎዳይ ሀዋዳን ያጌ፤ “ኔኖ ኤፍራታ፥ ቤተሌመ ካታማዉ፥ ኔን ይሁዳ ካታማቱዋ ግዶን ጉꬃ፤ ሽን አዉ ደንዱ በንፐ ዶሚደ፥ መꬍናፐ ግዴዳዌ፥ እስራኤልያ አሳ ሞድያዌ ታዉ ኔፐ ከሳና” ያጌ። *

3 ሄዋ ድራዉ፥ የሉዋ ኦይቀትያ ምሽራታ ሄ ናኣ የላና ጋካናዉ፥ መꬍና ጎዳይ እስራኤልያ አሳ ሞርከቱዋ ኩሽያን አꬂደ እማና። ሄዋፐ ጉይያን፥ ኦሞዱዋን ደእያ አ እሻቱ ስሚደ፥ ባረንቱ አሳና ዋላከታና። 4 እ ያና፤ መꬍና ጎዳ ምኖተꬃን፥ መꬍና ጎዳ ባረ ጾሳ ሱንꬃ ግታተꬃን ባረ አሳ ሄማና። እ ሳኣ ጋጻ ጋካናዉ ዎልቃማ ግድያ ድራዉ፥ ኡንቱንቱ ሳሮተꬃን ደአና። 5 እ ኡንቱንቶ ሳሮተꬃ ግዳናዋ።

መꬍና ጎዳይ እስራኤልያ አሳ አሻናነ ኡንቱንቱ ሞርከቱዋካ ꬋይሳና

አሶረ ጋድያ አሳቱ ኑ ጋድያ ዎራጅያ ዎደነ ኑ ጌሱዋካ የደርሲደ ገልያ ዎደ፥ ኑን አሳ ሄማናዉነ ካለꬃናዉ ግድያነ ግዲደ ፓላህያ አሳ ደንꬂደ፥ ኡንቱንቱና ኦላ ጋከታና። 6 ኡንቱንቱ አሶረ ጋድያ ኦላን ጾናና፤ ቃይ ሄ ጋድያን ደእያ ናምሩድ ኬጼዳ ጋድያ ሞዳና። አሶረ ጋድያ አሳቱ ኑ ጋድያ ዎራጅያ ዎደነ ኑ ዛዋካ የꬍያ ዎደ፥ ኑ ጋድያ ሞድያዌ ኑና ኡንቱንቱፐ አሻና። *

7 ያቆባ ዛራቱ አትያዋንቱ ዳሮ ጋደ አሳ ግዶን መꬍና ጎዳይ ኪቴዳ ጮኩዋ ማላነ ማታ ቦላን ዎꬍያ ፑስያ ማላ ግዳናዋ። ጮኩነ ፑስ ያናዉ አሳ አዛዙዋ ናገናዋዳን፥ እስራኤልያ አሳይካ መꬍና ጎዳፐ አትና፥ አሳ ናገና። 8 ያቆባ ዛራቱ አትያዋንቱ ካዉተꬃቱዋ ግዶን፥ ዳሮ አሳ ግዶን፥ ባዙዋ ዶአቱዋ ግዶን ደእያ ጋሙዋ ማላነ ዶርሳ ዉድያ ግዶን ደእያ ዎዳላ ጋሙዋ ማላ ግዳናዋ። እ ሄዋና ካንꬅያ ዎደ የረረቴነ መንሬꬄ፤ ኦንነ አሻናዉ ዳንዳየና። 9 ነ ኩሺ ኔናና ኤቀትያዋንቱ ቦላ ደንዳና፤ ነ ሞርከቱ ኡባይካ ꬋያና።

10 መꬍና ጎዳይ ሀዋዳን ያጌ፤ “ሄ ጋላስ ታን ነ ፓራቱዋ ነ ግዶፐ ꬋይሳና፤ ነ ፓራ ጋረቱዋካ መንሬꬃና። 11 ታን ነ ጋድያ ካታማቱዋ ꬋይሳና፤ ነ ጌሱዋካ ኡባ ላላና። 12 ቃይ ነ ካዩዋ ታን ꬋይሳና፤ ሙሩንያዋንቱካ ሀዋፐ ስንꬃናዉ ነ ግዶን ደእክኖ። 13 ታን ነ ኤቃ ምስለቱዋነ ነ ጎይናናዉ ኤሴዳ ሹቻቱዋ ነ ግዶፐ ꬋይሳና፤ ሀዋፐ ስንꬃናዉ ኔን ነ ኩሽያን መꬌዳባዉ ጎይናካ። 14 ታን አሼሮ ግያ ጾሳት ምስልያ ነ ግዶፐ ꬎቆላና፤ ነ ካታማቱዋካ ꬋይሳና። 15 ታዉ አዛዘትቤና ካዉተꬃቱዋ ቦላ ይሉዋንነ ሀንቁዋን ታን ሀሉዋ ከሳና” ያጌ።

6

እስራኤልያ ናቁ ቆንጩሳ

(6:1—7:7)

1 መꬍና ጎዳይ እስራኤልያ አሳና ሞተትያዋ ስስተ።

“ደንዳ! ደንዳደ ꬎቃ ደረቱዋ ስንꬃን ፕርደታ፤ ኔን ግያዋ ደረቱካ ስስኖ። 2 ህንተኖ ደረቶ፥ ህንተኖ፥ ሳአይ ኤቄዳ ምኖ ባሶቶ፥ መꬍና ጎዳይ ሞትያ ሞቱዋ ስስተ። መꬍና ጎዳይ ባረ አሳና ሞተቴ፤ እስራኤልያ አሳና እ ፓሉመቴ።”

3 መꬍና ጎዳይ ኡንቱንታ ሀዋዳን ያጌ፤ “ታ አሳዉ፥ ታን ህንተና ዋታድታ? ታን ህንተንቶ ዋናደ ቶኩዋ ግዳድታ? አነ ታዉ ኦድተ! 4 ታን ህንተና ግብጼ ጋድያፐ ከሳድ፤ ቃይ ህንተና አይለተꬃፐ ዎዛድ። ህንተና ካለꬃና ማላ ሙሳ፥ አሮናነ ሚርያሞ ህንተዉ ኪታድ። * 5 ታ አሳዉ፥ ሞኣባ ካትያ ባላቅ ሀልቼዳዋነ ብኦራ ናአይ ባላም አዉ ዛሬዳዋ ሀሳያ። ሺጽማ ግያ ሳፐ ገልጋል ኔን ብያ ዎደ፥ ኦግያን ሀኔዳዋ አነ ሀሳያ። ሄዋ ሀሳዮፐ፥ ታን መꬍና ጎዳይ ኔና አሻናዉ ኦꬄዳ ኦሱዋ ኔን አኬካና” ያጌ። *

መꬍና ጎዳይ ባረ አሳፐ ኮይያዋ

6 መꬍና ጎዳ፥ ꬎቃ ሳኣን ደእያ ጾሳ ስንꬃን ጎይናናዉ ያደ ታን አያ አካደ ሺቆ? አዉ ጹገትያ ያርሹዋ ግዳና ማላ፥ እት ላይꬃ ግዴዳ ኮሩማቱዋ አካደ፥ አ ስንꬃ ዮሻ? 7 መꬍና ጎዳይ ሻአ ዶርሳ ኦርገቱዋን ዎይ ታሙ ሻአ ሻፋቱዋን ደእያ ሃꬃ ኬሻ ዎጋራ ዛይትያን ናሸታንዴ? ታ ናቁዋ ድራዉ፥ ታ ባይራ ናኣ፥ ታ ሸምፑዋ ናጋራ ግሻዉካ ታ የሉዋ እሞሻ?

8 ሀይ አሳዉ፥ መꬍና ጎዳይ ነዉ ሎኦባ ኦድ ዎꬄዳቴ። መꬍና ጎዳይ ኔፐ ኮይያዌ አዬ ጎፐ፥ ኔን ሱረባ ኦꬃናዋ፥ አገና ሲቁዋ በሳናዋነ አሽከተꬃን ነ ጾሳና ሀመታናዋ።

9 መꬍና ጎዳዉ ያይያዌ አꬌዳ ኤራተꬃ። የሩሳላመ ካታማ አሳ ጾሳይ ሀዋዳን ያጌ፤ “ሙራና ጋትማነ ሄ ጋትማ ጊግሴዳዌካ ኦነንቶ አኬክተ። 10 ናጋራንቻ ጎልያን ደእያ ናጋራን ሺሼዳ ሻሉዋነ ታ እጽያ ዎርዶ ማክያ ሚሻቱዋ ታን ዶጋኔየ? 11 ያትና፥ ሀ ዎርዶ ሚዛናን ልክያዋነ ዎርዶ ሚሻን ማክያ አሳ ናጋራ ታን ዋታደ አቶ ጋናዉ ዳንዳያይታ? 12 ሄ ካታማ ዱረቱ ማካላን ኩሜዳዋንታ፤ አን ደእያ አሳይ ኡባይ ዎርዱዋ። ኡንቱንቱ ዶና ግዶን ደእያ ኡንቱንቱ እንጻርሳይካ ባረ ሁጲያዉ ጌላ።

13 “ሄዋ ድራዉ፥ ታን ህንተ ናጋራ ጋሱዋን ህንተና ꬋይሳናዉነ ድጋናዉ ደንዳድ። 14 ህንተ ማና፥ ሽን ካልክታ፤ ናፍሳይካ ህንተፐ ዱጸና። ህንተ ቡሪደ ሺሻና፥ ሽን ህንተንቶ ዳጋተና፤ ህንተ ዳጋዬዳዋካ ታን ኦላ የዳደ ꬋይሳና። 15 ህንተ ካꬃ ዘራና፥ ሽን ጋክና ጫክክታ፤ ዎጋራ ቴራ ጉምአና፥ ሽን ሄ ዛይትያ ኦከትክታ፤ ዎይንያ ቴራካ ህንተ ጉምአና፥ ሽን አ ኤሳ ኡሽክታ። 16 ህንተ ካትያ ኦምራ ዎጋ፥ አ ናኣ ካትያ አካባ ጎለ ኢታ ኦሱዋነ ኡንቱንቱ ዞርያ ካሌዳ ድራዉ፥ ታን ህንተና ꬋይሳና፤ ታን ህንተና አሳይ ኡባይ ቦርያባ ኦꬃና። አሳይ ኡባይ ህንተና ሸቂያ ሸቃካ ህንተ ቶካና” ያጌ። *

7

እስራኤልያ አሳ ቱናተꬃ

1 አየ አና ታኖ! ታን ቴራይ ማጸት ዉር ክችና ዪደ፥ ዎይንያ ቱራፐነ ባላስያ ምꬃፐ ባረ አሞቴዳዋ ደማናዉ ዳንዳይቤና ኮሻቴዳ ብታንያ ማላ ግዳ ክቻድ። 2 ጾሳ ዶስያ ኬካ አሳይ ጋድያን ሙለካ ባዋ፤ አሳ ጋርሳን ሱረ አሳይ ꬋዬዳ። አሳይ ኡባይ አሳ ሱꬃ ጉሳናዉ ዙጊድ ናጌ፤ ቃይ ኡባይካ ባረ እሻ ግትያን ኦይቃናዉ ካሌ። 3 ኡንቱንቱ ኩሸቱ ላኡካ ኢታባ ኦꬃናዉ ሎህ ኡቴድኖ። ካፑነ ዳናይ ማታይያ ኦቺኖ፤ ዎልቃማ አሳቱ ባረንቱ አሞቴዳዋ ኦዲኖ፤ ኡንቱንቱ ኡባይካ እትፐ ኢታ ኦꬂኖ። 4 ኡንቱንቱ ጋርሳን ኤበሎ ኬካ ግያዌ አጉንꬃ ማላ፤ ቃይ ኤበሎ ሱረ ግያዌ ጎምኦርያ ማላ። ጾሳይ ትምቢትያ ኦድያዋንቱ ባጋና ኦዴዳዋዳን፥ እ ባረ አሳ ሙሪያ ጋላሳይ ጋኬዳ፤ ኡንቱንቱ ሻቢረትያ ዎዲካ ሀአ።

5 ነ ሾሩዋ አማኖፓ፤ ነ ላግያካ አማነቶፓ። ኔን ቆማደ አቅያ ነ ማቻትዉካ ኦድያዋካ አኬካደ ኦዳ። 6 አያዉ ጎፐ፥ ናአይ ባረ አዉዋ ካꬌ፤ ናታ ባረ ዳይ ቦላ፥ ናኣ ማቻታካ ባረ ቦሎታት ቦላ ደንድኖ፤ አዎ አዉ ሶ አሳይ ሞርከ ግዴ። *

7 ሽን ታና ግዶፐ፥ ታን ህዶታን መꬍና ጎዳ ጼላሻና፤ ታና አሽያ ጾሳ ታን ናጋሻና፤ ታ ጾሳይ ታዋ ስሳና።

አሳይ ጾሳኮ ስሙሳ

(7:8-20)

8 ታ ሞርክያዉ፥ ታ መቱዋን ናሸቶፓ። ታን ኩንዶፐካ ደንዳና፤ ታን ꬉማን ኡቶፐካ፥ መꬍና ጎዳይ ታዉ ፖአና። 9 ታን ጾሳ ናቃድ፤ ሄዋ ድራዉ፥ እ ታዉ ሞተቲደ፥ ታ ፕርዳ ከሳና ጋካናዉ፥ ታን አ ሀንቁዋ ዳንዳያና። እ ታና ፖኡዋ ከሳና፤ ታንካ እ አሽያ አሹዋ በአና። 10 ሄ ዎደ ታ ሞርኪካ በአና፤ ቃይ ታና፥ “መꬍና ጎዳይ ነ ጾሳይ ሀቃን ደኢ?” ያግ ያግ ቅሊጭያዌ ዬላ ማያና፤ እ ኦግያን ደእያ ኡርቃዳን የትሽንካ ታን ታ አይፍያን በአና።

11 ህንተኖ፥ እስራኤልያ አሳቶ፥ ህንተ ካታማ ግምቢያ ድርሳቱ ድረትያ ጋላሳይ ያና፤ ሄ ጋላስ ህንተ ዛዋይካ አካና። 12 ሄ ጋላስ ህንተ አሳይ ህንተኮ ስማና። ኡንቱንቱ አሶረ ጋድያፐ፥ ግብጼ ካታማቱዋፐ፥ ኤፍራጺሳ ሻፋ ሄራን ደእያ ሳአቱዋፐነ ቃይ ሃኮ ሳን ደእያ አባቱዋ ዶናፐነ ꬎቃ ደረቱዋፐ ህንተኮ ስማና። 13 ሽን ቢታይ አን ደእያ አሳ ኢታተꬃ ጋሱዋን አሳይ ባይና መላ ግዳና።

መꬍና ጎዳይ እስራኤልያዉ ቃረቴዳ ቃረታ

14 ኔን ነ አሳ፥ አራዳ ቢታይ ዩሹዋን ደእያ ባዙዋን ባረካ ደእያ ነ ቡዞ ዶርሳ ዉድያ ነ ጋትማን ሄማ። ኡንቱንቱ ካሰዋዳንካ ባሳነንነ ጋላኣደን ሄመትኖ።

15 መꬍና ጎዳይ፥ “ህንተ ግብጼ ጋድያፐ ከሴዳ ዎድያዳን፥ ታን ህንተና ማላልስያባ በሳና” ያጌ።

16 ካዉተꬃቱ ኡባይ ሄዋ በኢደ ዬላታና፤ ኡንቱንቱ ዎልቃይካ ሀዳ ግድያ ድራዉ፥ ኡንቱንቱ ዬላቲደ፥ ባረንቱ ዶና ኦይቃና፤ ኡንቱንቱ ሀይꬃይካ ቱላና። 17 ኡንቱንቱ ሾሻዳን፥ ቢታ ላጫና፤ ሳኣና ትራን ጎሸትያ መታቱዋዳን ኮኮሪደ፥ ባረንቱ ጌሱዋፐ ከሳና። ዎልቃማ ዳጋማን መꬍና ጎዳኮ፥ ኑ ጾሳኮ፥ ስማና፤ ኡንቱንቱ ኔና ያዪደ ደአና።

18 ናቁዋ አቶ ያግያዌ፥ ባረ አሳ አቴዳዋንቱ ማካላ ፓይደናዌ ነ ማላ ጾሳይ ኦኔ? ኔን ሀንቁ ሀንቆሽን፥ መꬍናዉ ደአ አጋካ፤ አያዉ ጎፐ፥ ኔን ነ አሳዉ ነ አገና ሲቁዋ በስያዋን ናሸታሳ። 19 ኔን ኑዉ ቃይካ ቃረታና፤ ኑ ናቁዋ ነ ገድያን የꬋና፤ ኤ ኑ ናጋራካ አባ ጪሙዋን ኦላና። 20 ኔን በንፐካ ዶማደ ኑ ማይዛ አዋቶ ገፓደ ጫቄዳዋዳን፥ አብራሃማነ ያቆባ ዛረ ግዴዳ ነ አሳዉ ነ አማነትያዋነ ነ አገና ሲቁዋ በሳና።

* 1:1 2 ካታ. 15:32—16:20፤ 18:1—20:21፤ 2 ኦዱዋ 27:1-7፤ 28:1—32:33

* 3:12 ኤር. 26:18

* 4:3 ኢዩ. 3:10

* 4:4 ሶፎ. 3:10

* 5:2 ማቶሳ 2:6፤ ዮሃ. 7:42

* 5:6 ዶመꬃ 10:8-11

* 6:4 ከሳ 4:10-16፤ 12:50-51፤ 15:20

* 6:5 ፓይ. 22:2—24:25፤ ኢያሳ 3:1—4:19

* 6:16 1 ካታ. 16:23-34፤ 21:25-26

* 7:6 ማቶሳ 10:35-36፤ ሉቃሳ 12:53

ናሆማ

1

2

3

ናሆማ ትምቢትያ

ገሉዋ

ናሆማ ግያ ሱንꬃ ብለꬃይ፥ “ጾሳይ ምንꬅያዋ ግያዋ።” ናሆማ ማጻፋይ በንፐ ዶሚደ እስራኤልያዉ ሞርከ ግዲደ ደኤዳ አሶረ ካዉተꬃ ዋና ካታማ ነነዌ ኩንደꬃ ናሸቻ ግጽምያን ኦዴ። መቀꬃ ኢታነ ኦቶራንቻ ግዴዳ ነነዌ ካታማይ፥ የሱሳ የለታፐ ካሰ ላፑንꬃ ጼቱ ላይꬃ ዉርሰꬃን ኦላን ባዬዳ። ሄዌካ መቀꬃ ኢታነ ኦቶራንቻ አሳ ቦላ ጾሳይ ዎት ፕርድንቶ በሴ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ያሽያ ጾሳ ሀንቁዋ 1:1-6

2. አሶራ ቦላ አꬌዳ ፕርዳይ እስራኤልያ አሳዉ ህዶታ ቤትሴዳ 1:7-15

3. አሶራ ሁጰ ካታማ ናናዌ ባየꬃ 2:1—3:19

1

ያሽያ ጾሳ ሀንቁዋ

(1:1-6)

1 ኤልቆሻ ጌተትያ ሳን ደእያ ናሆመ ነነዌ ቦላ ጾሳፐ አኬዳ ኪታይነ በኤዳ ሳፃ ማጻፋይ ሀዋ። *

ነነዌ ቦላን ጾሳይ ሀንቀቴዳ ሀንቁዋ

2 መꬍና ጎዳይ ቃናትያነ ሀሉዋ ከስያ ጾሳ፤ መꬍና ጎዳይ ሀሉዋ ከስያዋነ ሀንቁዋን ኩሜዳዋ፤ መꬍና ጎዳይ ባረናና ኤቀትያዋንቶ ሀሉዋ ከሴ፤ ቃይ ባረ ሞርከቱዋ ሙራናዉ ባረ ሀንቁዋ ጊግስ ዎꬄዳ። 3 መꬍና ጎዳይ ሀንቀታናዉ ኤሌለና፤ ዎልቃይካ አዌ ዎልቃማ፤ እ ባይዛንቻ አያ ግዶፐነ፥ ሙረናን አገና።

መꬍና ጎዳዉ ጎቱዋንነ ቤታ ግዶን ኦጊ ደኤ፤ ሻሪካ አ ገዲ የꬍና ደንድያ ባና። 4 እ አባ ሴሪደ መልሴ፤ ሻፋቱዋ ኡባካ ቶይሴ። ባሳነንነ ቃርመሎሳን ደእያ ምꬃቱነ ማታቱ ሹሊኖ። ሊባኖሳ ጪሻይካ ቆቆፈቴ። 5 አ ስንꬃን ደረቱ ቃጺኖ፤ ዞዘቱካ ሲሊኖ። እ ቆንጭያ ዎደ ቢታይ ሳአይ ቃጻና፤ ሳኣን ደእያባይ ኡባይካ ኮኮራና። 6 አ ሀንቁዋ ስንꬃን ኤቃናዌ ኦኔ? አ ሀንቁዋ ሱሉዋካ ዳንዳያናዌ ኦኔ? አ ሀንቁ ታማዳን ቡክያ ዎደ፥ ዛላቱ ዛኢደ ጳልቀቲኖ።

አሶረ ቦላ አꬌዳ ፕርዳይ እስራኤልያ አሳዉ ህዶታ ቤትሴዳ

(1:7-15)

7 መꬍና ጎዳይ ኬካ፤ መቱዋ ጋላስካ ባቃት አትያሳ፤ እ ባረኮ ባቃት አታናዉ ኮይያዋንታ ኤሬ። 8 ሽን እ ባረ ሞርከቱዋ ድኡዋን ሙክሲደ ꬋይሳና፤ ባረናና ኤቀትያዋንታካ ꬉማዉ የደርሳና።

9 ህንተ መꬍና ጎዳ ቦላ ማቀትያዌ እ አዬ? እ ህንተና ኡባና ꬋይሳና፤ ላኤንꬁዋ ꬋይሳናዉ ደንደና። 10 ህንተንቱ፥ ባጽባለቴዳ አጉንꬃ ማላቱ፥ ቃይ ኡሺደ ማꬆቴዳዋዳን ጋንድጋርያዋንቱ፥ መላ ኡቱላዳን ታማን ጹገት ꬋያና። 11 ነነዌ፥ መꬍና ጎዳ ቦላ ኢታባ ቆፕያዌ፥ ኢታ ዞርያ ዞርያዌ ነ ግዶፐ ከሴዳ።

12 መꬍና ጎዳይ ሀዋዳን ያጌ፤ “ናናዌቱ ምኖነ ጮራ ግዶፐካ፥ ꬎቆለቲደ ꬋያና። ይሁዳ አሳዉ፥ ታን ህንተና ካሰ ቱጋያድ፤ ሽን ሀዋፐ ስንꬃናዉ ቱጋይከ። 13 ሀእ ታን አሶረቱዋ ሞርገ ምꬃ ህንተ ሞርግያፐ መንꬃና፤ ህንተ ኡቁና ቃሹዋካ ታን ዱሰረꬃና” ያጌ።

14 ነነዌ፥ መꬍና ጎዳይ ነ ቦላ ፕርዴዳ ፕርዳይ ሀዋዳን ያግያዋ፤ “ሀዋፐ ስንꬃናዉ ነ ሱንꬃ ጼስስያ ዘረꬃይ ነዉ ደኤና። ነ ጾሳቱዋ ጎልያን ደእያ ምስለቱዋነ ኤቃቱዋ ታን ꬋይሳና። ኔን ዳምበናዋ ግዴዳ ድራዉ፥ ታን ነ ዱፉዋ ቦካና” ያግያዋ።

15 በእተ፥ እት ኪተቴዳዌ ሎኦ ምሽራቹዋ ኦዲድነ ሳሮተꬃ አዋዪደ፥ ꬎቃ ደረቱዋ ቦላና ጋኬዳ። ህንተኖ፥ ይሁዳ አሳቶ፥ ህንተና ꬋይስያ ሞርከቱ ኡባና ꬋዬድኖ፤ ኡንቱንቱ ላኤንꬆ ህንተ ቢታ ዎራጅክኖ። ሄዋ ድራዉ፥ ህንተ ባላቱዋ ቦንችተ፤ ህንተ ሺቄዳዋካ ጋꬅተ።*

2

አሶራ ሁጰ ካታማ ናናዌ ባየꬃ

(2:1—3:19)

1 ኔኖ ናናዌ ካታማዉ፥ ꬋይስያባይ ዬዳ! ሄዋ ድራዉ፥ ነ ጌሱዋ ናጋ፤ ነ ኦግያካ ዎቻ፤ ነ ዳንጩዋ ምንሳ፤ ነ ዎልቃካ ሎይꬃ ምንሳ።

2 ꬋይስያዋንቱ፥ እስራኤልያ አሳነ ዎይንያ ቱራ ꬋይሶፐካ፥ መꬍና ጎዳይ እስራኤልያ ቦንቹዋነ ያቆባ ቦንቹዋ ዛራና።

3 ኦላንቻቱዋ ጎንዳላቱ ዞኦ፤ ኦላንቻቱካ ዞኦ ማዩዋ ማዬድኖ። ኡንቱንቱ ኦላዉ ጊግያ ዎደ፥ ፓራ ጋረቱዋ ብራታይ ታማ ላጩዋዳን ጶልቁ ጊኖ፤ ኡንቱንቱ ባረንቱ ቶራ ቶማካ ጊግሴድኖ። 4 ፓራ ጋረቱ ኦግያን አንዳራሱዋ ክንቺኖ፤ ኡንቱንቱ ያነ ሃነ ጃሚደ፥ ካታማ ኦግያን ዩዪኖ። ቃይ ኡንቱንቱ ላጩ ፖዱ ግያ ጾምፕያ ማላቲኖ፤ ዋልቃንꬃዳንካ ኤሌሊኖ። 5 እ ባረ ኦላ ካፓቱዋ ጼሲደ ሺሼ፤ ሽን አ ካፓቱ ሀመቲደ ꬉበቲኖ። ኡንቱንቱ ካታማ ግምቢያ ድርሳኮ ኤሌሊኖ፤ ኡንቱንታ ሞርከቱዋ ቆሁዋፐ ናግያ ዎልቃማ ጎንዳሊ ጊጌዳ። 6 ሻፋ ባጋና ደእያ ካታማ ድርሳ ፐንገቱ ዶየቴድኖ፤ ካትያ ጎሊካ ሻቢረቴዳ። 7 ካታማታ ኦሞደታደ ባዱ፤ እዝ ማጫ ቆማቱካ ካዮቲደ፥ ሀራጰቱዋዳን ዋሲኖ፤ ባረንቱ ትራካ ባቂኖ።

8 ዳጋት ኡቴዳ ሃꬃይ ፖክ በስና ጎግያዋዳን፥ ነነዌ አሳይ ካታማፐ ባቃታና። አሳይ ኡንቱንቱ ባረ ቃላ ꬎቁ ኦꬂደ፥ “ኤቂተ፤ ኤቂተ!” ያጊደ ጼሳና፤ ሽን ኦንነ ጉየ ጼለና። 9 ሄ ካታማ አቆ፥ አን ምንጀቴዳ ቦንቾ ሚሻስካ ፓይዱ ባዋ። ሄዋ ድራዉ፥ ሄ ብራ ቦንቂተ! ሄ ዎርቃካ ቃይ ቦንቂተ!

10 ነነዌ ካታማይ መላ ግዴዳ፤ ቃይ ኦኒደ ባዬዳ! አሳ ዎዛናይ ያሻን ሲሌዳ፤ ጋዱካ ኮኮሬዳ፤ አሳ ኡባ ጼሳይ ጋጅ ጋጄዳ፤ ሶምኢካ ቡላቴዳ! 11 ጋማቱዋ ጌሱዋ ማላ፥ ዎዳላ ጋማቱ ደኢያሳ ማላነ አቱማነ ማጫ ጋማቱ ባረንቱ ማራቱዋና ኡንቱንቱ ያሽስያዌ ባይናን፥ ዩይያ ዎራ ማላ ግዴዳ ናናዌ ካታማይ ሀእ ሀቃን ደኢ? 12 ጋሙ ባረ ማራቶ ግድያባ ኦይቄዳ፤ ማጫ ጋማትስካ መንሬꬂደ እሜዳ። ባረ ጌሱዋ ሃስ ኦይቄዳዋን፥ ባረ ጎንጎሉዋካ ሃስ አሄዳ አሹዋን ኩንꬄዳ።

13 ኡባፐ ዎልቃማ መꬍና ጎዳይ ሀዋዳን ያጌ፤ “በአ፥ ታን ነ ቦላን ደንዳድ! ታን ነ ፓራ ጋረቱዋ ታማን ጹጋና፤ ነ ዎዳላ ጋማቱዋካ ማሻይ ማና። ኔን ሃሳይያዋ ታን ቢታ ኡባፐ ꬋይሳና፤ ነዉ ኪተትያዋንቱ ቃላይካ ላኤንꬆ ሙለካ ስሰተና” ያጌ።

3

ናናዌ ካታማትዉ አየ አና!

1 ዳሮ አሳ ሱꬃ ጉሴዳ ነነዌ ካታማትዉ አዬሮ! ዎርዱ እዝን ኩም ኡቴዳ። እዛ ዎልቃን አኬዳነ ቦንቄዳ ዱረታዉ ፓይዱ ባዋ። 2 ናናዌ ካታማትን ልሱዋ አርፔሉ፥ ፓራ ጋርያ ገድያ ጉንꬃይ፥ ፓራቱዋ አንዳራሱነ ፓራ ጋረቱዋ ጉፋይ ስሰቴ። 3 ፓራ አሳቱ ነ ቦላ ዬድኖ፤ ማሻይ ጶሉጶሌ፤ ቶራቱካ ጶሊኖ። ዳሮ አሳይ ሀይቄዳ! አሃይ አሃ ቦላ ዶረቴዳ! ሀይቄዳባዉ ፓይዱ ባዋ! ሄዋና አꬊደ ብያ አሳይካ አሃን ꬉበቴ። 4 ሀዌ ኡባይ ሀኔዳዌ ዛዋይ ባይና ነነዌ ጫራተꬃ ጋሱዋና። እዛ ጮራ ሙሩኖ አቶ፤ ካዉተꬃቱዋ ባረ ጫራተꬃን፥ አሳካ ባረ ሙሩኑዋን አይለያዱ።

5 ኡባፐ ዎልቃማ መꬍና ጎዳይ፥ “በአ፥ ታን ነ ቦላን ደንዳድ! ታን ነ ማዩዋ ነ ቦላፐ ቃራና፤ ነ ካሉዋ ጋደ አሳ፥ ነ ፖኩዋካ ካዉተꬃቱዋ በሳና። 6 ታን ኔና ፕቱዋ ኦልያ ሳ ከሳና፤ ታን ኔና ካꬋና፤ ቃይ አሳይ ኡባይ ኔናን ቅሊጭያዋ ኦꬃና። 7 ኔና በእያ ኡባይ ኔፐ ሸልእ ጊደ፥ ‘በእተ፥ ናናዌ ካታማታ መላ ግዳዱ። እዝዉ ካዮትያዌ ኦኔ? እዞ ምንꬅያዌካ ሀቃፐ ቤታንዴሻ!’ ያጋና” ያጌ።

8 ኔኖ ነነዌ ካታማቴ፥ ኔን ቴብሶ ግያ ግብጼ ካታማትፐ ዳራይ? እዞ ናይለ ሻፋይ ዶድ ዎꬄዳ። ሻፋይ እዝዉ ተእያ ግምቢያ፤ ሃꬃቱካ እዝዉ ድርሳ። 9 ቶጲነ ግብጼ እዝዉ ዛዋይ ባይና ዎልቃ፤ ፑጸነ ሊቢ እዞ ማድያዋንታ። 10 ግዶፐነ፥ እዛ ኦሞደታደ ባዱ፤ እዝን ደእያ ጉꬃ ናናይካ ዳራጸቲደ፥ ኦግያ ጋጻን ኡባን ኩንዴድኖ። እዝ ቦንቼቴዳ አሳቱዋ ቦላን ሳማይ የገቴዳ፤ እዝ ዎልቃማ አሳቱ ኡባይካ ሳንꬃላታን ቃሸቴድኖ።

11 ኔኖ ነነዌ ካታማቴ፥ ኔን ቃይ ማꬆቲደ ጋንድጋርያ አሳዳን ሀናና። ነ ሞርከቱዋ ስንꬃፐ ቆሰታደ አትያሳ ኔን ኮያና። 12 ነ ጌሳቱ ኡባይ ኮይሮ ቴሬዳ ቴራይ ጋዉጨቴዳ ባላስያ ምꬃቱዋ ማላ፤ ሄ ባላስያ ምꬃ ቃꬅያ ዎደ፥ ቴራይ ምያዎ ዶናን ዎꬌ። 13 በአ፥ ነ ኦላንቻቱ ኡባይ ማጫ አሳ ማላ። ነ ዛዋ ፐንገቱካ ነ ሞርከቶ አኪደ ዶየቴድኖ፤ ጎርድያ ምꬃካ ታማይ ም ድጌዳ።

14 ነ ሞርከቱ ኔና ዶዲደ ኡንኤꬅያ ዎደ ኡሻናዉ ሃꬃ ትካ። ነ ጌሱዋካ ምንሳ፤ ኡርቃ የꬋ፤ አፐ ጹብያ መꬍያ ሚሻን ጹብያ ጊግሳ። 15 ኔና ያን ታማይ ማና፤ ቦሊ ካꬃ ምያዋዳን፥ ኔና ማሻን ቃንጸሬꬃና።

ኔን ቦልያዳን ዳራ፤ ቦልያዋዳንካ ጮራታ። 16 ኔን ነ ዛልአንቻቱዋ ሳሉዋ ጾልንተቱዋፐ አꬃደ ጮራያዳ። ሽን ሄዋንቱ ኡባይ ቦልያዳን ኡባባ ም ድጊደ፥ ፓል ꬋያና። 17 ነ ካፓቱነ ማታይ ደእያዋንቱ፥ ሜጎ ጋላስ ድርሳ ቦላን ኡቲደ፥ አዋይ ከስያ ዎደ ፓል ꬋይያ ቦለቱዋ ማላ፤ ኡንቱንቱ ቤዳ ሳካ ኤርያዌ ባዋ።

18 ኔኖ አሶረ ካተዉ፥ ነ ሄንꬃንቻቱ ገምእሼድኖ፤ ነ ቦንቼቴዳ አሳቱካ ጌሮቴድኖ። ነ አሳይ ደረቱዋ ቦላን ላለቴዳ፤ ኡንቱንታ ሺሽያዌካ ባዋ። 19 ነ መኡ ኮለተና፤ ነ ማዱꬃይካ ፓጸና። ነባ ስሴዳ ኡባይ ናሸቲደ፥ ኩሽያ ባቃና። አያዉ ጎፐ፥ ነ ዛዋይ ባይና ኢታተꬃፐ ከስ አኬዳ አሳይ ሙለካ ባዋ።

* 1:1 ኢሳ. 10:5-34፤ 14:24-27፤ ሶፎ. 2:13-15

* 1:15 ኢሳ. 52:7

እምባቆማ

1

2

3

እምባቆማ ትምቢትያ

ገሉዋ

ትምቢትያ ኦድያ እምባቆማዉ ትምቢትያ ቃላይ ዬዳዌ ባብሎናቱ ዳሪ ምኔዳ ዎድያን፥ ክርስቶሳ የለታፐ ካሰ፥ ላፑንꬃ ጼቱ ላይꬃ ዉርሰꬃና። ሀ መቀꬃ ኢታ አሳቱ ኦꬂደ ደእያ ሱገꬃ ኦሱዋን እምባቆም ሎይꬅ ዳሮ ኡንኤቴዳ ድራዉ፥ “ያትና ሀዋንታ ማካላንቻቱዋ ዎታ ጮኡ ጋደ ጼላይ? ናጋራንቻቱ ባረፐ ጽሉዋ ዳርያዋንታ ꬋይሳናዉ ደንድያ ዎደ፥ አያዉ ጮኡ ጋድ?” ያጊደ ጾሳ ኦቼዳ (1:13)። ጾሳይ አዉ ዛሩዋ እሚደ፥ “ታን ኡባባካ ታ ዎድያን ኦꬃይ” ያግ ዛሬዳዋፐ ጉይያን፥ ሄዌ ጋካናዉ፥ “ጽሉ አማኑዋን ደኡዋ ደሜ” ያጌዳ (2:4)።

ማጻፋዉ አትያ ክፍሊ ማካላንቻቱዋ ቦላን ጋክያ ባሻባዉ ኦደቴዳ ትምቢትያ ግድሽና፥ ዉርሰꬃ ሄራን ጾሳ ግታተꬃባነ ሀ ግጽምያ ጻፌዳ ብታንያ አማኑዋ ምኖተꬃባ ቆንጭስያ ማዛሙሪ ደኤ።

ሸምፓቱዋ ኡባቶ እመቴዳ ቃንꬃ ቆፋቱዋ

1. እምባቆማ ማጋናነ ጎዳ ዛሩዋ 1:1—2:4

2. ናጋራንቻቱዋ ቦላ አꬌዳ ፕርዳ 2:5-20

3. እምባቆማ ዎሳ 3:1-19

1

እምባቆማ ማጋናነ ጎዳ ዛሩዋ

(1:1—2:4)

1 ትምቢትያ ኦድያ እምባቆማዉ መꬍና ጎዳይ ሳጻን እሜዳ ኪታይ ሀዋ።

እምባቆም ሱረ ፕርዳይ ꬋዬዳዋ መꬍና ጎዳዉ ማጋኔዳ

2 እምባቆመ፥ “አቤት መꬍና ጎዳዉ፥ ኔን ማዳናዳን ታን ጼስያ ዎደ፥ አዉደ ጋካናዉ ስሰናን እጻይ? ቃይ ታን ማካላዉ ነዉ ዋስያ ዎደ፥ አዉደ ጋካናዉ አሸናን እጻይ? 3 ሀ ናቁዋነ ባይዙዋ ታና አያዉ በሳይ? ማካላነ ባሻ ጼላደ ኔን አያዉ ጮኡ ጋደ ዳንዳያይ? ዋታይነ ኦሻይ ቢታ ኡባን ዳሬዳ። 4 ሄዋ ድራዉ፥ ህጊ ለፔዳ፤ ቱሙ ከስ ኤረና። ቃይ ናጋራንቻቱ ጽሎ አሳቱዋ ዶድ ኦይቄዳ ድራዉ፥ ፕርዳይ ጌላቴ” ያጌዳ።

መꬍና ጎዳይ እምባቆማዉ እሜዳ ዛሩዋ

5 ጾሳይ ዛሪደ፥ “ህንተ ዩሹዋን ደእያ ካዉተꬃ ጼሊደ ማላለትተ! አያዉ ጎፐ፥ ህንተዉ ኦድንቶካ ህንተ አማነና ኦሱዋ ታን ህንተ ዎድያን ኦꬃና ሀናይ። * 6 ታን ባብሎናዌቱዋ፥ ሄ መቀꬅ ባይና ድርቢያ አሳቱዋ ደንꬃይ። ኡንቱንቱ ባረንቱባ ግደና ቢታ ኦሊደ ኦይቃናዉ ቢታ ኡባን ዩዪኖ። * 7 ኡንቱንቱ ያሽስያዋንታነ ዳጋንꬅያዋንታ። ኡንቱንቱ ፕርዳይነ ቦንቹ ኡንቱንቱፐ ከሴ። 8 ኡንቱንቱ ፓራቱ ማሄቱዋፐካ አꬌዳ ድርቢያነ ኦማርሳ ኦኮራቱዋፐካ አꬌዳ ኢታ። ኡንቱንቱ ፓራ አሳቱ ፕሪጺደ፥ ሃኮ ሳፐ ዪኖ፤ ኡንቱንቱ አርጋንꬃይ አየንቶ ኦይቃናዉ ፓልያዋዳን ፓሊኖ። 9 ኡንቱንቱ ኦላንቻቱ ኡባይ ማካላባ ኦꬃናዉ ባዞ ጫርኩዋዳን ጫርኪደ ዪኖ። አሳ ኦሞዲደ፥ ሻፍያዳን ሺሺኖ። 10 ኡንቱንቱ ካተቱዋ ቦላ ቅሊጪኖ፤ ሞድያዋንታካ ሚቻ ከሲኖ፤ ቃይ ሹቻን ድረቴዳ ጌሳቱዋ ኡባን ኡንቱንቱ ሚጪኖ። ሄ ጌሶቱዋ ኦሞዳናዉ ኡንቱንቱ ላንቂያን ቢታ ኬሊኖ። 11 ሄዋፐ ጉይያን፥ ኡንቱንቱ ጫርኩዋዳን አꬋና። ሄ ናቂያዋንቶ ኡንቱንቱ ዎልቃይ ኡንቱንቱ ጾሳ” ያጌዳ።

እምባቆም ላኤንꬁዋካ ጾሳዉ ማጋኔዳ

12 አቤት መꬍና ጎዳዉ፥ ታ ጾሳዉ፥ ታ ጌሻዉ፥ ኔን መꬍናፐ ዶማደ ደእያ መꬍና ጎዳ ግድኪ? ኔን ኑ ዛላ ግድያ ድራዉ፥ ኑን ሀይቆኮ። አቤት ጾሳዉ፥ ባብሎናዌቱዋ ኑ ቦላ ፕርዳ ፖላናዳን፥ ኔን ደንꬃደ ዎልቃካ ኡንቱንቶ እማዳ። 13 ነ አይፈቱ ዳሮ ጌሻ ግድያ ድራዉ፥ ኢታባ ጼላናዉ ዶስክኖ፤ ኢታባይ ኦሰትያ ዎደ በኣደ ጮኡ ጋናዉ ዳንዳያካ። ያትና፥ ሀ ጭምያዋንታ አያዉ ጮኡ ጋደ ጼላይ? ናጋራንቻቱ ባረፐ ጽልያ አሳቱዋ ምትያ ዎደ አያዉ ጮኡ ጋይ?

14 ኔን አሳ አባ ሞለቱዋዳን፥ ካለꬅያዌ ኡንቱንቶ ባይና ትራን ጎሸትያ መታቱዋዳን ኦꬃዳ። 15 ባብሎናዌቱ ጋድያ አሳ ኡባ ቃጲያን ቆሪደ ከሳና፤ ኡንቱንቱ ኡንቱንታ ባረንቱ ቀሪ ግትያን ኦይቃና፤ ቃይካ ኡንቱንቱ ኡንቱንታ ባረንቱ ዎጋ ግትያን ቡሪደ ሺሻና፤ ያቲደ ኡንቱንቱ ናሸታናነ ሀሹ ጋና። 16 ሄዋ ድራዉ፥ ኡንቱንቱ ባረንቱ ቄራ ግትያዉ ያርሺኖ፤ ባረንቱ ዎጋ ግትያዉ እጻና ጩዋዪኖ። አያዉ ጎፐ፥ ኡንቱንቱ እሻሉዋን ደእያዌነ ማልኡዋ ምያዌ ሄ ግተቱዋ ዎልቃና። 17 ያትና፥ ኡንቱንቱ ባረንቱ ግትያ ቆቆፊደ ካዉተꬃቱዋ ኡባ ዎደ ቃረት ባይናን ዎꬊደ ደአኔ?

2

1 ዎችያ አዱሳ ግምቢያ ቦላ ከሳ ኤቃደ ታን ናጋና። ሄ ሳኣን ጾሳይ ታና ግያባነ ታ ማጋናዉ እ እምያ ዛሩዋ ስሳናዉ ጼላሻና።

መꬍና ጎዳይ እምባቆማዉ እሜዳ ላኤንꬆ ዛሩዋ

2 መꬍና ጎዳይ ታዉ ዛሪደ፥ “ዎጽያ ኡራይካ ናባባና ማላ፥ ማሰቴዳ ሹቻ ቦላ ታን ነዉ ቆንጭስያ ሳፃ ኦርዱዋን ጻፋ። 3 አያዉ ጎፐ፥ ሳጻን ቤቴዳዌ ባረ ኬረቴዳ ዎድያ ናጌ። ሄ ሳጻይ ፖለትያ ዎዲ ኤለካ ጋካናዋ፤ ዎርዱዋ ግዲደ ደኤና። ታክያባ ማላትንቶካ ናጋ፤ አያዉ ጎፐ፥ እ ቱሙዋፐ ያና፤ ጋምኤና። *

4 “በአ፥ እ ኦቶረቴዳ፤ አ ቆፋ ኡባይካ ሱረ ግደና፤ ሽን ጽሉ ባረ አማኑዋን ደአና።”*

ናጋራንቻቱዋ ቦላ አꬌዳ ፕርዳ

(2:5-20)

5 ዱረተꬃይ አሳ ጭሜ፤ ኦቶራንቻ አሳዉ ሸምፖ ባዋ። እ ዱፉዋዳን ዮራ ግድያ ድራዉነ ሀይቁዋዳን ካል ኤረና አሳ ግድያ ድራዉ፥ ካዉተꬃቱዋ ኡባ ባረዉ ሺሼ፤ አሳ ኡባካ ባረዉ ኦሞዴ።

6 “አሳይ ባረንታ ኦሞዴዳዋንታ፥ ‘ባረዋ ግደና ሚሻ ሺሺደ ዳጋይያዎነ አጩዋ አሳፐ ዎልቃን አኬዳ ማጹዋን ዱረትያዎ አየሮ! ሀዌ ሀዋዳን ሀኒደ፥ አዉደ ጋካናዉ ደአኔ?’ ያግ ቅሊጫናነ ቶቻና። 7 ኔን ኡንቱንቶ ታልኤዳ አሳቱ ነ አኬከናን ነ ቦላ ደንዲደ፥ ኔና ኮኮርሳና። ሄዋፐ ጉይያን፥ ኡንቱንቱ ነ ማጹዋ ኡባ ቦንቃናዋንታ። 8 ኔን ጮራ ያራ ማጹዋ ቦንቄዳ ድራዉ፥ ኡንቱንቱፐ አቴዳዋንቱ ነ ማጹዋ ቦንቃናዋንታ። አያዉ ጎፐ፥ ነ ዳሮ አሳ ሱꬃ ጉሳዳ፤ ቃይ ሳኣ ኡባን፥ ካታማቱዋ ቦላነ ኡንቱንቱን አሳ ቦላካ ሱገꬃ ኦሱዋ ኦꬃዳ።

9 “መቱ ኔና ጋከናዳን፥ ነ ጎልያ ꬎቃሳን ኬጻናዉ ናቁዋን ሚሻ ሺሽያዎ፥ ነዉ አየሮ! 10 ዳሮ አሳ ነ ገናደ ꬋይሴዳዋ ጋሱዋን ነ ሶ አሳ ካዉሻዳ፤ ኔን ነ ቦላ ባየꬃ አሃዳ። 11 ሀራይ አቶ ነ ጎልያ ግምቢያ ሹቻይካ ነ ቦላ ዋሳና፤ ቱሳቱካ ዋሱዋ አላናዋንታ።

12 “ካታማ ማካላን ባሲደ፥ አሳ ሱꬃን ኬጽያዋንቶ፥ ህንተዉ አየ አና! 13 ኡባፐ ዎልቃማ መꬍና ጎዳይ አሳይ ኦꬅያዌ ኡባይ ታማ ካተ ግዳናዳን፥ ቃይ ካዉተꬃቱ ኡባይ ዳቡርያዌ ጮ መላ ግዳናዳን፥ ቆፋ ቃች ዎꬄዳ። 14 አያዉ ጎፐ፥ ሃꬃይ አባ ካምያዋዳን፥ መꬍና ጎዳ ቦንቹዋ ኤራተꬃይ ሳኣ ኩማና። *

15 “ባረ ሾሮ አሳይ ካሎትና በአና ጊደ፥ ኢታባ ጉጃንነ ኡንቱንታ ኡሺደ ማꬆይያ ኡራዉ አየ አና! 16 ኔን ቦንቹዋ ድራዉ ካዉሻ ማያና። ሀእ ስም ላ ኔኖ፥ ኡሻ! ኡሻደ ጋንድጋራ! መꬍና ጎዳዉ ኡሸቻ ኩሽያን ደእያ ጹአይ ኔኮ ያና፤ ነ ቦንቹ ካዉሻዉ ላመታና። 17 ኔን ሊባኖሳ ꬋይሴዳዋዳን፥ ኔንካ ꬋያና። ኔን ዶአቱዋ ዎራ ዉርሳዳ፤ ሀእ ቃይ ኡንቱንቱ ኔና ያሽሳና። አያዉ ጎፐ፥ ነ ዳሮ አሳ ሱꬃ ጉሳዳ፤ ቃይ ሳኣ ኡባን፥ ካታማቱዋ ቦላነ ኡንቱንቱን ደእያ አሳ ቦላካ ሱገꬃ ኦሱዋ ኦꬃዳ።

18 “እ ባረዉ ኤቃይ አያ ማዲ? አ አሳይ ጊግሴዳ ግደኔ? ዎርዱዋፐ አትና፥ አን ሀራባይ አያይነ ቤተና። ያትና፥ አ መꬌዳ ብታኒ ሀ አይነ ሃሳየና ኤቃ አማንያዌ አ አያ ማዳናሴ? 19 ምꬃፐ ማሰቴዳዋ ‘ቤጎታ!’ ግያዎ፥ ቃይ ሹቻፐ ማሰቴዳ ዱድያ፥ ‘ደንዳ ኤቃ!’ ግያዎ፥ ነዉ አየ አና! እ ዎን ነዉ አየንቶ ቆንጭሳናዉ ዳንዳዪ? በአ፥ እ ዎርቃንነ ብራን ሼሼዳዋ፤ አዉ ሸምፑ ባዋ።

20 “ሽን መꬍና ጎዳይ ባረ ጌሻ ጌሻ ጎልያና። ሄዋ ድራዉ፥ ቢታን ሳኣን ደእያ አሳይ ኡባይ አ ስንꬃን ጮኡ ጎ” ያጌዳ።

3

እምባቆማ ዎሳ

(3:1-19)

1 ትምቢትያ ኦድያ እምባቆም ማዝሙርያዳን የጺደ፥ ዎሴዳ ዎሳይ ሀዋ፦

2 አቤት መꬍና ጎዳዉ፥ ኔን ካሰ ኦꬄዳዋ ታን ስሳደ ያያድ። አቤት መꬍና ጎዳዉ፥ ኑ ዎድያንካ ሄ ኦሶቱዋ ዛረꬃደ ኦꬃ፤ ኡንቱንቱ ኑ ዎድያንካ ኤረትኖ። ኔን ሀንቀꬅያ ዎደ ነ ማሮታ ቆፓ።

3 ጾሳይ ተማና ግያ ሳኣፐ ዬ፤ ሄ ጌሻይ ፓራና ደርያፐ ዬ። አ ቦንቹ ሳሉዋ ካሜዳ፤ አ ጋላታይካ ሳኣ ኩሜዳ። 4 አ ጶለꬃይካ አዋ ፖኡዋ ማላ፤ አ ዎልቃይ ቆሰት ኡቴዳ አ ኩሽያፐ ፖዡ ግያ ፖኡ ከሴ። 5 ጾሳይ ኢታ ሀርግያ ባረፐ ስንꬃዉ ኪቴ፤ ሀይቁዋካ ባረ ጌዱዋ ካለꬄ። 6 እ ኤቂደ ቢታ ቃꬄዳ። ቃይ እ ጼሊደ ካዉተꬃቱዋ ኮኮርሴዳ። መꬍናደፐ ደኤዳ ደረቱ መኤረቴድኖ፤ ቃይ እ ኡንቱንቱ ቦላን ሀመትያ በኒደፐ ደኤዳ ደረቱካ ላለቴድኖ። 7 ታን ቶጵያ አሳይ ቱጋትሽን በኣድ፤ ምድያማ ቢታ አሳይካ ኮኮርሺና በኣድ።

8 አቤት መꬍና ጎዳዉ፥ ኔን አያዉ ሀንቀታዲ? ሻፋቱ ኔና ሀንቀꬅሴድኖ? ዎይ አባ ቦላ ሀንቁዋ ኤጻ ከሳዲ? ቱይት፥ ኔን ነ ፓራቱዋነ ነ ፓራ ጋረቱዋ ቶጌዳዌ ነ አሳዉ ጾኑዋ እማናሳ። 9 ኔን ነ ዎንዳፍያ ጊግሳዳ፤ ፖꬃቱዋ ዱካናዉ ዳፋዳ። ቢታ ጳልቃደ ሃꬃ ከሳዳ። 10 ደረቱ ኔና በኢደ፥ ያሻዉ ኮኮሬድኖ፤ ሃꬃ ክጻይካ አꬌዳ። ቃይ ሃꬃ ጪማቱካ ዋሲኖ፤ ዋሲደ ባረንቱ ዳምባላ ሃ ሃ ዳርሴድኖ። 11 እ ጾንጊደ የዴዳ ፖꬃቱ ፖኡዋንነ ነ ቶራቱዋ ጶለꬃን አዋይነ አግናይ ባረንቱ ደእያ ሳን ደእያ ሳን ኤቄድኖ።

12 ኔን ሀንቀታደ ቢታ ኡባን ዩያዳ፤ ካዉተꬃቱዋካ ሀንቁዋን የꬋዳ። 13 ኔን ነ አሳ አሻናዉነ ነ ኦከቴዳዋ አሻናዉ ከሳዳ፤ ኢታቱዋ ካፑዋ ሾጫዳ፤ አ ማዩዋ ቃራደ አ ካሎ ጺራ አሻዳ። 14 አ ኦላንቻቱዋ ጋዳዋ ኔን አ ቶራን አ ጫዳዳ። ኡንቱንቱ ኑና ላላናዉ ጎትያዳን ዪኖ፤ መቶታንቻካ ጌማን ምታናዉ ዶሲኖ። 15 ኔን ነ ፓራቱዋን አባ የꬋደ አꬍያ ዎደ፥ ዳሮ ሃꬃይ ሆሙዋ ጎፑ ጌ።

16 ታን ሀዋ ኡባ ስስና፥ ታ ቦላይ ጋጅ ጋጄዳ፤ ታ መተርሻይ ኮኮሬዳ፤ ታ መቀꬃይካ ዎቄዳ፤ ታ ገደቱካ ቃይ ጉንዴድኖ። ኑና ቱጋይያዋንታ ጾሳይ ሙራና ጋካናዉ፥ መቱዋ ጋላሳ ታን ዳንዳያን ናጋና።

17 ባላስያ ግያ ምꬃይ አይፋና ꬋዮፐካ፥ ዎይንያ ቱራን አይፊ ꬋዮፐካ፥ ዎጋራይ አይፈናን እጾፐካ፥ ጋዲ ካꬃ ሞከናን እጾፐካ፥ ስኩዋን ዶርስ ꬋዮፐካ፥ ቃይ አቁዋን መሂ ꬋዮፐካ፥ 18 ሄዌ ኡባይ ꬋዮፐካ፥ ታን መꬍና ጎዳን ናሸታና፤ ታና አሽያ መꬍና ጎዳን ታን ናሸቻ ፖጩ ጋና። 19 ኡባ ሞድያ መꬍና ጎዳይ ታዉ ዎልቃ፤ * ታ ገድያ ጋራ ገድያዳን ምንሴ፤ ታን ꬎቃ ሳአቱዋን ሄመታናዉ ታና ዳንዳይሴ።

(የጽያዋንታ ካለꬅያዋ ሀሳይስያዋ: ሀ ማዛሙሪ ዲጽያዋ ዲጺደ የጽያ ማዝሙርያ።)

* 1:5 ኪታ 13:41

* 1:6 2 ካታ. 24:2

* 2:3 እብራ. 10:37

* 2:4 ሮመ 1:17፤ ጋላ. 3:11፤ እብራ. 10:38

* 2:14 ኢሳ. 11:9

* 3:19 2 ሳሜላ 22:34፤ ማዝ. 18:33

ሶፎናሳ

1

2

3

ሶፎናሳ ትምቢትያ

ገሉዋ

ትምቢትያ ኦድያ ሶፎናስ ባረ ኪታ አꬄዳዌ ክርስቶሳ የለታፐ ካሰ ላፑንꬃ ጼቱ ላይꬃዉ ላኤንꬆ ሻኩዋና ግድሽን፥ ሄዌ እዮስያስ ክርስቶሳ የለታፐ ካሰ፥ ኡሱፑን ጼታነ ላታማነ እት ላይꬃን፥ አማኑዋ ዎጋ ኦራꬃናፐ ታሙ ላይꬃ ካሰቲደ ግደናን አገና። ማጻፋይ ካሴደፐ አሳይ ስስ ሜዘቴዳ ትምቢትያ ሃሳዩሳ ኦይቄዳ። ሄዋንቱካ ሀቃዋንቴ ጎፐ፥ ይሁዳይ አላጋ ጾሳቶ ጎይኔዳ ጋሱዋን ሙረትያ ዎደ፥ እ ባያናዋነ ዶማናዋ በስያዋንታ። ቃይ ጾሳይ ሄ ዎደ ሀራ አሳካ ጉጂደ ሙራና። የሩሳላመ ላልያ ዳባን ጋከቶፐነ፥ ዎድያፐ ካታማይ ኦራጺድ፥ በን ባረ ሳኣ ስማና፤ አሽከቱነ ጽሎተꬃ ካልያ አሳቱ አን ደአና።

ሸምፓቱዋ ኡባቶ እመቴዳ ቃንꬃ ቆፋቱዋ

1. ይሁዳ ቦላ አꬍያ ፕርዳ 1:1-18

2. ናጋራ ፓጹሳ 2:1-3

3. እስራኤልያ ዩሹዋን ደእያ ካዉተꬃቱዋ ኩንደꬃ 2:4-15

4. ይሁዳይነ ሀራ አሳቱ ጎዳኮ ስሙሳ 3:1-20

1

ይሁዳ ቦላ አꬍያ ፕርዳ

(1:1-18)

1 አሞና ናአይ እዮስያስ ይሁዳን ካተቴዳ ዎደ ሶፎናሳኮ ዬዳ መꬍና ጎዳ ቃላይ ሀዋ። ሶፎናስ ኩሻ ናኣ፤ ኩሽ ጋዳልያ ናኣ፤ ጋዳሊ አማርያ ናኣ፤ አማር ካትያ ህዝቂያሳ ናኣ። *

2 መꬍና ጎዳይ ሀዋዳን ያጌ፤ “ታን ጋድያ ቦላን ደእያዋ ኡባ ሙልጹ ኦꬃደ ꬋይሳና። 3 ታን አሳነ መህያ፥ ሳሉዋ ካፎቱዋነ አባ ሞለቱዋካ ꬋይሳና። ቃይ ታን ኢታ አሳቱዋ አꬃ የጋና፤ አሳ ዛርያካ ቢታ ቦላፐ ꬋይሳና” ያጌ መꬍና ጎዳይ።

4 ቃይካ ጾሳይ ሀዋዳን ያጌ፤ “ታን ይሁዳንነ የሩሳላመን ደእያ ኡባ ሙራናዉ ታ ኩሽያ ደንꬃና፤ ባኣላ ግያ ኤቃዉ ጎይንያ አቴዳዋንታነ አዉ ኦꬅያ ቄሳቱ ዋ ሄ ሳኣፐ ሙልጹ ኦꬃደ ꬋይሳና። 5 ጎልያ ሁጲያ ደምባዪደ ኦꬄድኖ፤ ሄዋ ቦላ ከሲደ፥ አዋዉ፥ አግናስነ ጾልንተቶ ጎይንያዋንታ ታን ꬋይሳና። መꬍና ጎዳዉ ጎይኒድነ አ ሱንꬃን ጫቂደ፥ ቃይ ሞሎካ ግያ ኤቃ ሱንꬃን ጫቂያዋንታ ታን ꬋይሳና። 6 መꬍና ጎዳ ካልያዋ አጊደ ጉየ ስሜዳዋንታ፥ መꬍና ጎዳ ኮይቤናዋንታነ ኡንቱንታ ካለꬃናዳን ኦችቤናዋንታካ ታን ꬋይሳና” ያጌ።

7 መꬍና ጎዳ ጋላሳይ ማቴዳ ድራዉ፥ ኡባ ሞድያ መꬍና ጎዳ ስንꬃን ጮኡ ጊተ! መꬍና ጎዳይ ባረ አሳ ያርሾ ጊጌዳ መህያዳን አꬅ እማናዉ ጊግሴዳ፤ ቃይ ይሁዳ ቦንቂያ ሞርከቱዋካ ዱማዪደ ጊግሴዳ።

8 መꬍና ጎዳይ ሀዋዳን ያጌ፤ “ታ አሳ አꬃ እምያ ጋላስ ካፓቱዋ፥ ካትያ ናናቱዋነ አላጋ ቢታ ዎጋ ካልያዋንታ ኡባቱዋ ታን ሙራና። 9 ሄ ጋላስ አላጋ ቢታ አሳቱዋዳን፥ ኤቃዉ ጎይንያዋንታነ ባረንቱ ጎዳ ጎልያ ማካላንነ ጭሙዋን ኩንꬅያዋንታ ታን ሙራና” ያጌ።

10 መꬍና ጎዳይ ሀዋዳን ያጌ፤ “ሄ ጋላስ የሩሳላመ ድርሳን ሞልያ ፐንግያ ማታን ደእያ ኦራꬃ ካታማ ሻኩዋን ዋሱነ ዬኩ ስሰታና፥ ዞዘቱዋ ቦላንካ ꬎቁ ጌዳ ዶምኤꬃ ኮሻይ ጊሩማና። 11 ህንተኖ፥ ካታማዉ ህርክ ባጋና ደእያዋንቶ፥ ዬክተ፤ አያዉ ጎፐ፥ ሄዋን ዛልእያ ኡባቱ ꬋዬድኖ፤ አሌቆ ሀንያ ብራ ዛልእያዋንቱካ ሀይቂ ዉሬድኖ። 12 ሄ ጋላስ ታን የሩሳላመ ግዱዋ ጾምፕያን ኮያና፤ ህርግ ባይናን ዎፑ ግ ኡቲደ፥ ባረንቱ ዎዛናን፥ ‘መꬍና ጎዳይ ሎኦባነ ኦና፤ ኢታባነ ኦና’ ያግያዋንታ ታን ሙራና። 13 ኡንቱንቱ ማጹ ቦንቀታናዋ፤ ኡንቱንቱ ጎሊካ ኮለታና። ኡንቱንቱ ጎልያ ኬጻና፥ ሽን ሄ ጎልያን ደእክኖ፤ ቃይ ዎይንያ ቱራቱዋካ ቶካና፥ ሽን ሄ ዎይንያ ኤሳ ኡሽክኖ” ያጌ።

14 መꬍና ጎዳ ዎልቃማ ጋላሳይ ማቴዳ፤ ቃይ ሎይꬅ ኤሌሊደ ዬ። መꬍና ጎዳ ጋላሳይ ጫሞ ጋላሳ። ሄ ጋላስ ምኖ ኦላንቻቱካ ዋሱዋ ጹልሳና። 15 ሄ ጋላሳይ ሀንቁዋ ጋላሳ፥ መቶነ ኡንኦ ጋላሳ፥ ባሻነ ኮለꬃ ጋላሳ፥ ꬉማነ ሻኖቻ ጋላሳነ ሻርያነ ባራ ꬉማ ጋላሳ ግዳናዋ። 16 ሄ ጋላሳይ ዩሹዋ ድረቴዳ ካታማቱዋ ቦላነ አዱሳ ግምበቱዋ ቦላ ኦላ ማላካታይ ፑነትያ ጋላሳነ ኦላንቻቱ ኦላ ኮሻይ ስሰትያ ጋላሳ ግዳናዋ።

17 መꬍና ጎዳይ ሀዋዳን ያጌ፤ “ኡንቱንቱ ጾሳ ናቄዳ ድራዉ፥ ቆቅያዳን ታታፋና ጋካናዉ፥ አሳቱዋ ቦላን ታን መቱዋ አሀና። ኡንቱንቱ ሱꬃይ ድኡዋዳን ጎጋና፤ ኡንቱንቱ አሃይ ፕቱዋዳን ኦለታና። 18 መꬍና ጎዳ ሀንቁዋ ጋላስ ኡንቱንቱ ብራ ግድና፥ ኡንቱንቱ ዎርቃይካ ኡንቱንታ አሻናዉ ዳንዳየና። እ ሳኣን ደእያ ኡባ አኬከናን ደእሽን፥ ዉርስ ꬋይሳና፤ ቢታ ኡባይካ አ ሀንቁዋ ታማን ሜተታና” ያጌ።

2

ናጋራ ፓጹሳ

(2:1-3)

1 ህንተኖ፥ ዬላይ ባይና አሳቶ፥ አነ እትፐ ሺቅተ፤ 2 ጫርኩ ፑኒደ አፍያ ሱላዳን ቤናን ደኢደ፥ ያሽያ መꬍና ጎዳ ሀንቁ ህንተ ቦላ ዎናን ደእሽን፥ መꬍና ጎዳ ሀንቁዋ ሱሉዋ ጋላሳይካ ህንተ ቦላን ጋከናን ደእሽን፥ መꬍና ጎዳኮ ስምተ። 3 ህንተኖ፥ ጋድያን ደእያ አሽከቶነ አ አዛዙዋ ኦꬅያ ኡባ ገደ፥ መꬍና ጎዳ ኮይተ፤ ጽሎተꬃ ኮይተ፤ ቃይ አሽከተꬃካ ኮይተ። ያቶፐ፥ ኦን ኤሪ፥ መꬍና ጎዳ ሀንቁዋ ጋላስ ህንተና ቆሲደ አሻነንቶነ።

እስራኤልያ ዩሹዋን ደእያ ካዉተꬃቱዋ ኩንደꬃ

(2:4-15)

4 ጋዛ ካታማይ ኦናና፤ አስቃሎና ካታማይካ መላ ግዳናዋ፤ አሽዶዳ ካታማ አሳይ ሴታ ጋላስ ጎደታና፤ ኤቅሮና ካታማይካ ꬎቆለታናዋ።* 5 ህንተኖ፥ አባ ዶናን ደእያ ፕልስጼማ አሳቶ፥ ህንተንቶ አየ አና! ኔኖ፥ ፕልስጼማቱ ደእያ ካናነ ቢታዉ፥ መꬍና ጎዳ ፕርዳይ ነ ቦላን ዬ። ታን ኔና ꬋይሳና፤ ኔናን እት አሳይነ አተና። 6 አባ ዶናን ደእያ ህንተ ቢታይ መህያ ሄምያ ሳ፥ ሄንꬃንቻቱ ደኢያሳነ መህያ ዉድያ ባሉዋ ግዳናዋ። 7 አባ ዶናይ ይሁዳ አሳፐ አቴዳዋንቶ ላታ ግዳናዋ፤ ሄዋን ኡንቱንቱ ሄመታና። ሳአይ ቃምያ ዎደ ኡንቱንቱ አስቃሎና ካታማን ደእያ ጎለቱዋን አቃና፤ አያዉ ጎፐ፥ መꬍና ጎዳይ ኡንቱንቱ ጾሳይ ኡንቱንቱዋ ቆፓና፤ እ ኡንቱንታ ዛሪደ እሻልሳና።

8 ኡባፐ ዎልቃማ መꬍና ጎዳይ፥ እስራኤልያ ጾሳይ፥ ሀዋዳን ያጌ፤ “ታን ሞኣባ አሳ ቅሊጩዋነ አሞና አሳ ቦርያ ስሳድ። ኡንቱንቱ ታ አሳ ቅሊጬድኖ፤ ኡንቱንቱ ቢታ ቦላንካ ኦቶረቴድኖ። * 9 ሄዋ ድራዉ፥ ታ ደኡዋ ሱንꬃን ጫቃይ፥ ሞኣበ ሶዶማዳን ሀናና፤ አሞና አሳይካ ጋሞራ አሳዳን ሀናና። ኡንቱንቱ መꬍናዉ ማጽንያ ቦክያ ኦላነ አጉንꬃይ ማዬዳ ባዙዋ ግዳናዋ። ታ አሳፐ አቴዳዋንቱ ኡንቱንቱ ዱሬታ ቦንቃናዋንታ፤ ኡንቱንቱ ቢታካ ላታናዋንታ” ያጌ። *

10 አሞናነ ሞኣበ አሳይ ኡባፐ ዎልቃማ መꬍና ጎዳ አሳ ቦላ ቅሊጪድነ ኦቶረቲደ ሃሳዬዳ ድራዉ፥ ኡንቱንቱ ቦላ ሀ መቱ ጋካናዋ። 11 መꬍና ጎዳይ ኡንቱንቱን ያየቴዳዋ ግዳናዋ፤ ቢታን ደእያ ጾሳቱዋ ኡባ እ ꬋይሳና፤ ቃይ ሳኣን ደእያ ካዉተꬃቱዋን ደእያ አሳይ ኡባይ ባረ ደእያ ሳን ደእያ ሳን አዉ ጎይናና።

12 ህንተኖ፥ ቶጵያ አሳቶ፥ ህንተካ ታ ማሻን ሀይቃና። *

13 መꬍና ጎዳይ ባረ ኩሽያ ሁጲሳ ባጋ ዛሪደ የዳና፤ አሶረ ቢታ ꬋይሳና። ቃይ ናናዌ ካታማካ መላ ባዙዋዳን፥ መላ ሳኣ ኦꬃና።* 14 ዉዲነ ዶአቱ ኡባይ አ ግዶን አላጻና፤ ጉቱነ ቁጻርሳይ አ ኮለቴዳ ግምበቱዋ ግዶን ደአና፤ ኡንቱንቱ ኮሻይ ማስኮትያናነ ፐንግያና ስሰታና። ጎለቱ ኬጸቴዳ ዝጋይ ካሎታና። 15 ሀ ካታማይ፥ “ታና! ታፐ አትና፥ ሀራይ ባዋ” ያጊደ ኦቶረቲደ ደኤዳዋ፤ ሽን እ ሀእ ዶአቱ ጌሱ መላ ሳኣ ግዴዳ። አ ምይያና አꬍያ ኡባይ ዳሮፐ ማላለቲደ፥ ባረንቱ ኩሽያ ጾርሲደ፥ “ባርቼ!” ጋና።

3

ይሁዳይነ ሀራ አሳቱ ጎዳኮ ስሙሳ

(3:1-20)

1 ማካላንቻትዉ፥ ቱኔዳንዉነ ባረ አሳ ቱጋዬዳ የሩሳላመ ካታማትዉ አየ አና! 2 እዛ ኦናነ ስሱኩ፤ ሴርና ስሙኩ፤ መꬍና ጎዳን አማነቱኩ፤ ባረ ጾሳኮካ ሺቁኩ። 3 እዝ ግዶን ደእያ ካፓቱ ጉድያ ጋሞቱዋ ማላ፤ ዳናቱካ ዎንትዉ አሸናን ደሜዳዋ ኡባ ዉርስ ም ድግያ ኦማርሳ ዋንግሬሎቱዋ ማላ። 4 እዝን ናባቱ ኦቶራንቻነ ገናንቻ። እዝ ቄሳቱ ካ ጌሻባ ቱንስያዋንታ፤ ቃይ ኡንቱንቱ ጾሳ ህግያ ባረንቶ እንጀትያዋዳን፥ ምርቂደ ብሊኖ። 5 ሽን እዝ ግዶን ደእያ መꬍና ጎዳይ ጽሉዋ፤ እ ባላባ ኦና፤ ዎንትና ዎንትናካ እ ባረ ጽሎ ፕርዳ ፕርዴ፤ አይ ዎንታንካ አግ ኤረና። ግዶፐነ፥ እዝን ደእያ ማካላንቻይ አይነ ዬላ ኤረና።

6 ጾሳይ ሀዋዳን ያጌ፤ “ታን ካዉተꬃቱዋ ꬋይሳድ፤ ኡንቱንቱ ግምበቴዳ ሳአቱካ ኮለት ክቼድኖ። ኡንቱንቱ ካታማቱዋ እት አሳይነ ደኤና ኦና ቢታ ኦꬃድ፤ ኦገቱካ ኦንነ ሄዋና አናዋ ግዴድኖ። 7 ታን ሀዋ ኡባ የሩሳላመዉ ኦꬃደ፥ ‘ስም ታ አሳይ ታና ቦንቻና፤ ታን ሴርያ ሴራካ አካና፤ ታን አዛዜዳዋካ ዶገና’ ያጋድ። ሽን ኡንቱንቱ ካሰዋፐካ ያ ያ ባረንቱ ኦሱዋን ቱኒደ ቤድኖ” ያጌ።

8 መꬍና ጎዳይ ሀዋዳን ያጌ፥ “አነ ታን ፕርድያ ጋላሳይ ጋካናዉ፥ ታክ ጊተ። አያዉ ጎፐ፥ ታን አሳቱዋነ ካዉተꬃቱዋ ሺሻናዉ ቃቻድ፤ ሺሻደ ታ ሀንቁዋ ሱሉዋ ኡንቱንቱ ቦላ ጉሳና። ሳአይ ሙለናካ ታ ሀንቁዋ ታማን ጹገታና።

9 “ሄ ዎደ ታን አሳ ኡባይ ጌሻ ሃሳያ ሃሳያና ማላ ኦꬃና፤ ያትና፥ ኡንቱንቱ ኡባይካ መꬍና ጎዳ ሱንꬃ ጼጋናነ እትፐ አዉ ኦꬃና። 10 ላለቴዳ ታ አሳቱ፥ ታዉ ቱሙ ጎይንያዋንቱ ቶጵያ ሻፋቱዋፐ ሄፍንꬃ ባጋፐ ታዉ እሞታ አሀና። 11 ሄ ዎደ ህንተ ታ ቦላ ማካሊደ ኦꬄዳ ኦሶቱዋ ጋሱዋን ዬላትክታ፤ አያዉ ጎፐ፥ ኦቶረትያነ አይያዋንታ ታን ህንተ ግዶፐ ድጋ ድጋና። ቃይ ህንተካ ሀዋፐ ስንꬃን ታ ጌሻ ደርያን ኦቶረትክታ። 12 ታን ህንተ ግዶፐ ባረንቱ ሁጲያ ካዉሽያዋንታነ ዝቂ ኦꬅያ አሳቱዋ አሻና፤ ኡንቱንቱካ መꬍና ጎዳ ሱንꬃን አማነትያዋንታነ ታፐ ማዱዋ ኮይያዋንታ ግዳና። 13 እስራኤልያ አሳፐ አቴዳዋንቱ ኦ ቦላነ ኢታባ ኦꬅክኖ፤ ዎርዱዋ ሃሳይክኖ፤ ኡንቱንቱ እንጻርሳንካ ጭሙ ቤተና። ሄዋ ግሻዉ፥ ኡንቱንቱ ሄመታናነ አላጻና፤ ኡንቱንታ ያሽስያባይካ ደኤና” ያጌ። *

ናሸቻ የꬃ

14 ጽዮነ ናቴ፥ ማዛሙርያ የጻ! እስራኤልያ አሳዉ፥ እልልተ! የሩሳላመ ናቴ፥ ነ ፖሎ ዎዛናፐ ናሸታ፤ ሀሹካ ጋ! 15 መꬍና ጎዳይ ህንተ ቦላ ፕርዴዳ ፕርዳ አጌዳ፤ ህንተ ሞርከቱዋካ ድጌዳ። መꬍና ጎዳይ፥ እስራኤልያ ካቲ፥ ህንተ ግዶን ደኤ፤ ሀዋፐ ስንꬃናዉ ህንተና ያሽስያዌ ባዋ። 16 ሄ ጋላስ የሩሳላመባይ ሀዋዳን ያገታና፤ “ጽዮኔ፥ ያዮፓ! ነ ኩሸቱካ አርጋጮፕኖ። 17 መꬍና ጎዳይ ነ ጾሳይ ነ ግዶን ደኤ፤ እ ነዉ ጾኑዋ እምያ ኦላንቻ። እ ኔናን ናሸታና፤ እ ባረ ሲቁዋን ኔና ኦራጽሳና፤ አሳይ ባላ ጋላስ የጽያዋዳን፥ እ ኔናን ናሸቴዳዋ ማዛሙርያ የጺደ በሳና” ያጋና።

18 ጾሳይ ሀዋዳን ያጌ፤ “ሀዋፐ ስንꬃናዉ ነ ቦላ ባሻይ ጋከናዳን ታን ኦꬃና፤ ነ ዬላካ ቁጫና። 19 በአ፥ ሄ ዎደ ታን ኔና ኡቁኔዳዋንታ ኡባ ሙራና። ታን ዎባቱዋ አሻና፤ ላለቴዳዋንታካ ሺሻና። ታን ኡንቱንቱ ካዉሻ ቦንቾ ላማና፤ ያቶፐ ሳኣን ደእያ አሳ ኡባ ማታን ኡንቱንቱ ሱንꬃይ ኤረቴዳዋ ግዳናዋ። 20 ሄ ዎደ ታን ህንተና ሺሻና፤ ታን ህንተና እትፐ ሺሻደ ዛራና፤ ያታደ ታን ህንተ አይፊ በእሽን ህንተና እሻልስያ ዎደ፥ ህንተ ሀ ሳኣን ደእያ አሳ ኡባ ማታን ቦንቼቴዳዋንታነ ኤረቴዳዋንታ ግዳንታ” ያጌ መꬍና ጎዳይ።

* 1:1 2 ካታ. 22:1—23:30፤ 2 ኦዱዋ 34:1—35:27

* 2:4 ኢሳ. 14:29-31፤ ኤር. 47:1-7፤ ህዝ. 25:15-17፤ ኢዩ. 3:4-8፤ አሞጻ 1:6-8፤ ዛካ. 9:5-7

* 2:8 ኢሳ. 15:1—16:14፤ 25:10-12፤ ኤር. 48:1—49:6፤ ህዝ. 21:28-32፤ 25:1-11፤ አሞጻ 1:13-15

* 2:9 ዶመꬃ 19:24

* 2:12 ኢሳ. 18:1-7

* 2:13 ኢሳ. 10:5-34፤ 14:24-27፤ ናህ. 1:1—3:19

* 3:13 ሳፃ 14:5

ሃገ

1

2

ሃገ ትምቢትያ

ገሉዋ

ትምቢትያ ኦድያ ሃገ ማጻፋን ጻፈቴዳ ቃንꬃ ቃንꬃ ኪታቱ ክርስቶሳ የለታፐ ካሰ፥ እቼሹ ጼታነ ላታሙ ላይꬃን ጾሳይ ትምቢትያ ኦድያ ሃገ ባጋና ኦደቴዳዋንታ። አሳይ ኦሞዱዋፐ ስሚደ የሩሳላመን ደኡዋ ዶሞደፐ እት አማሬዳ ላይꬃቱ አꬌዳዋ ግዶፐነ፥ ጌሻ ጎሊ ላለቶሳናካ ደኤ። ሄዋ ድራዉ፥ ኪታይ አሳ ካለꬅያዋንቱ ጌሻ ጎልያ ኦꬃናዳን ደንꬅያዋ። አሳይ ኦራጾፐነ ጌዮፐ፥ ስንꬃፐ ጾሳይ ኡንቱንቶ ሳሩዋነ አንጁዋ እማናዋ ኦዴ።

ሸምፓቱዋ ኡባቶ እመቴዳ ቃንꬃ ቆፋቱዋ

1. መꬍና ጎዳይ ጌሻ ጎሊ ዛረꬅ ኬጻናዳን አዛዙዋ 1:1-15

2. ጎዳይ ባረ አሳዉ እሜዳ አንጁዋነ ምንꬁዋ ህዶታ 2:1-19

3. ጾሳይ ዛሩባቤላዉ እሜዳ ህዶታ 2:20-23

1

መꬍና ጎዳይ ጌሻ ጎልያ ዛረꬂደ ኬጻናዳን አዛዙዋ

(1:1-15)

1 ካቲ ዳርዮሰ ካተቴዳ ላኤንꬆ ላይꬅ፥ ኡሱፑንꬃ አግናን ኮይሮ ጋላስ መꬍና ጎዳ ቃላይ ትምቢትያ ኦድያ ሃገ ባጋና ሳላትያላ ናኣ፥ ይሁዳ ጋድያ ሞድያ ዛሩባቤላኮነ እዮጸዴቃ ናኣ፥ ቄሰ ኡባቱ ካፑዋ ኢያሱኮ ዬዳ፤ * 2 ኡባፐ ዎልቃማ መꬍና ጎዳይ፥ “ሀዌ አሳይ፥ ‘መꬍና ጎዳ ጌሻ ጎልያ ዛረꬂደ ኬጽያ ዎዲ ብሮ ጋክቤና’ ያጌ።”

3 ያትና፥ መꬍና ጎዳ ቃላይ ትምቢትያ ኦድያ ሃገ ባጋና፥ 4 “ታ አሳዉ፥ ታ ጌሻ ጎሊ ኮለት ደእሽን፥ ህንተ ህንተ አሌቀቴዳ ጎለቱዋን ደአናዉ ሀዌ ህንተንቶ ዎዴየ?” ያጊድ ዬዳ።

5 ሄዋ ድራዉ፥ ኡባፐ ዎልቃማ መꬍና ጎዳይ፥ “አነ ህንተ ህንተና ጋኪደ ደእያዋ ቆፕተ። 6 ህንተ ዳሩዋ ዘሬድታ፤ ሽን ጉꬃ ሺሼድታ። ሚታ፥ ሽን ካልክታ፤ ኡሺታ፥ ሽን አልክታ። ማዪታ፥ ሽን ህንተና ሆኤና፤ ድርጉዋ አክያዌ ዳከቶ ቃርጪትያን የጋናዉ አኬ” ያጌ።

7 ቃይካ ኡባፐ ዎልቃማ መꬍና ጎዳይ፥ “አነ ህንተ ህንተና ጋኪደ ደእያዋ ቆፕተ። 8 ስም ደርያ ፑደ ከሲደ፥ ምꬃ ቃንጺደ አህተ፤ ጌሻ ጎልያ ዛረꬂደ ኬጽተ። ያቶፐ ታን አን ናሸታናነ ቦንቼታና” ያጌ መꬍና ጎዳይ።

9 ቃይካ ኡባፐ ዎልቃማ መꬍና ጎዳይ፥ “ህንተ ዳሮ ካꬃ ሺሻናዉ ሀልቼድታ፤ ሽን ጉꬃ ግዴዳ፤ አካ ህንተ ጎለ ገልሴዳ ዎደ፥ ታን ፑንያዋን ꬋይ አጌዳ። ሀዌ አያዉ ሀኔዴ? ታን ሀዋ ኦꬄዳዌ፥ ህንተ ኡባይካ ህንተ ጎልያ ጎልያ ኦሶ ዎጽሽን፥ ታ ጎሊ ኮለቲደ አቴዳ ግሻሳ። 10 ሄዋ ድራዉ፥ ቦላ ሳሉ እራ እመናን፥ ቢታይካ ካꬃ ሞከናን እጼድኖ። 11 ቃይ ቢታነ ደረቱዋ ቦላ፥ ካꬃ ቦላ፥ ዎይንያ ቱራነ ዛይትያ ዎጋራቱ ቦላ፥ ቢታይ ፑደ ሞክያዋ ቦላ፥ አሳነ መህያ ቦላነ ህንተ ዳቡሪደ ኦꬄዳዋ ኡባ ቦላ ታን እራ ꬋይሳድ” ያጌ።

አሳይ ጾሳዉ አዛዘቴዳ

12 ሄዋፐ ጉይያን፥ ሳላትያላ ናአይ ዛሩባቤል፥ እዮጸዴቃ ናአይ፥ ቄስያ ኡባቱ ካፑ ኢያሱነ ሀራ አሳይ ኡባይ መꬍና ጎዳ ባረንቱ ጾሳ ቃላዉነ መꬍና ጎዳይ ኡንቱንቱ ጾሳይ ትምቢትያ ኦድያ ሃገ ባጋና ኪቴዳ ቃላዉ አዛዘቴድኖ፤ አሳይካ መꬍና ጎዳዉ ያዬድኖ። 13 ያትና፥ መꬍና ጎዳይ ኪቴዳ ሀጊ አሳ፥ “አሳዉ፥ መꬍና ጎዳይ ህንተና፥ ‘ታን ህንተናና ደአይ’ ያጌ” ያግ መꬍና ጎዳ ኪታ አሳዉ ኦዴዳ።

14 ያትና፥ መꬍና ጎዳይ ሳላትያላ ናኣ፥ ይሁዳ ቢታ ሞድያ ዛሩባቤላ፥ እዮጸዴቃ ናኣ፥ ቄስያ ኡባቱ ካፑዋ ኢያሳነ ሀራ አሳ ኡባ ደንꬄዳ፤ ኡንቱንቱ ዪደ፥ ኡባፐ ዎልቃማ መꬍና ጎዳ፥ ባረንቱ ጾሳ ጌሻ ጎልያ ኬጹዋ ዶሜድኖ። 15 ሀዌ ሀኔዳዌ ካቲ ዳርዮሰ ካተቴዳ ላኤንꬆ ላይꬃን፥ ኡሱፑንꬃ አግናን ላታማነ ኦይደንꬆ ጋላሳና።

2

ጎዳይ ባረ አሳዉ እሜዳ ምንꬁዋነ አንጁዋ ህዶታ

(2:1-19)

1 ሄ ላይꬃን ላፑንꬃ አግናን ላታማነ እተንꬃ ጋላሳን መꬍና ጎዳ ቃላይ ትምቢትያ ኦድያ ሃገ ባጋና ሀዋዳን ያጊድ ዬዳ፤ 2 “ሳላትያላ ናኣ፥ ይሁዳ ሞድያ ዛሩባቤላዉ፥ እዮጸዴቃ ናኣ፥ ቄስያ ኡባቱ ካፑዋ ኢያሱዉነ ሀራ አሳዉ ሀዋዳን ያጋደ ኦዳ፤ 3 ‘ሀ ጌሻ ጎልያ ቦንቹ ካሰ አያ ማለንቶ በኤዳ አሳፐ አቴዳዌ ህንተ ግዶን ደኢ? ሀቼ ህንተ አ ጼልያ ዎደ፥ ዋን ኡቴዴ? ህንተ አይፍያን እ ባይናዋ ማላቴ ግደኔ?*

4 “ ‘ዛሩባቤላ፥ ሀእ ምና! ታን መꬍና ጎዳይ ሀዋ ኦዳይ። እዮጸዴቃ ናአዉ፥ ቄስያ ኡባቱ ካፖ ኢያሱ፥ ኔንካ ምና! ቢታን ደእያ አሳ ኡባዉ፥ ህንተካ ምንተ! ምኒደ ኦꬅተ፤ አያዉ ጎፐ፥ ታን ህንተናና ደአይ። ታን ኡባፐ ዎልቃማ መꬍና ጎዳይ ሀዋ ኦዳይ። 5 ህንተ ግብጼፐ ከስያ ዎደ፥ ታን ህንተናና ጫቀቴዳ ጫቁዋዳን፥ ታ አያናይ ህንተናና ደእያ ድራዉ ያዮፕተ!*

6 “ ‘ቃይካ ታን ኡባፐ ዎልቃማ መꬍና ጎዳይ ሀዋ ኦዳይ። ታን ማታ ዎድያን እት ገደ ጉጃደ፥ ሳሎቱዋነ ሳኣ፥ አባነ መላ ቢታካ ቃꬃና።* 7 ካዉተꬃቱዋ ኡባካ ቃꬃና፤ ካዉተꬃቱዋ ኡባን ደእያ ዱረታይ ሃ ያናዳን ኦꬃና። ታን ኡባፐ ዎልቃማ መꬍና ጎዳይ ሀ ጌሻ ጎልያ ቦንቹዋን ኩንꬃና። 8 ብራይ ታዋ፤ ዎርቃይካ ታዋ። 9 ኮይሮዋ ቦንቹዋፐ ሀ ላኤንꬆ ጌሻ ጎልያ ቦንቹ ዳራና፤ ታን ኡባፐ ዎልቃማ መꬍና ጎዳይ ሀ ሳኣን ሳሮተꬃካ እማና’ ያጋደ ኦዳ” ያጌዳ መꬍና ጎዳይ።

10 ዳርዮሰ ካተቴዳ ላኤንꬆ ላይꬃን፥ ኡዱፑንꬃ አግናን ላታማነ ኦይደንꬆ ጋላሳን መꬍና ጎዳ ቃላይ ትምቢትያ ኦድያ ሃገ ባጋና ሀዋዳን ያጊድ ዬዳ፤ 11 “ኡባፐ ዎልቃማ መꬍና ጎዳይ ሀዋዳን ያጌ፤ ‘ህጊ ዋግንቶ ኤራናዉ አነ ቄሳቱ ዋ ሀዋ ኦቻ: 12 እት ኡራይ ያርሾ ጌሽ ዎꬄዳ አሹዋ ባረ አፍላ ጼራን ጻጽ አኪደ አፍሽን፥ ሄ አፍላ ጼራይ ኡክꬃ፥ ዎይ ዎጽያ፥ ዎይ ዎይንያ ኤሳነ ዛይትያ፥ ዎይ ሀራ አያ ቆሞ ቁማነ ቦቾፐ፥ ሄ ቦሸቴዳ ቁማይ ቱሙ ጌሻ ግዳናዉ ዳንዳዪ?’ ያጋ” ያጌዳ።

ቄሳቱ፥ “ግዳናዉ ዳንዳየና” ያጊደ ዛሬድኖ።

13 ሀጊ ቃይካ፥ “አሃ ቦቺደ ቱኔዳ እት ኡራይ ሀዋንቱፐ እት ቆሞ ቁማነ ቦቾፐ፥ ሄ ቁማይ ቱሙ ቱናኔ?” ያጊደ ኦቼዳ። *

ቄሳቱ፥ “ኤ ቱናና” ያጊደ ዛሬድኖ።

14 ያትና፥ ሀጊ ዛረꬂደ፥ “መꬍና ጎዳይ ሀዋዳን ያጌ፤ ‘ሀ አሳይነ ሀ ካዉተꬃይ ታ ስንꬃን ሄዋካ ማላ፤ ኡንቱንቱ ኦꬅያ ኦሱነ ኡንቱንቱ ሺሽያ ያርሹ ኡባይካ ሄዋካ ማላ ቱና’ ያጌ” ያጌዳ።

ጾሳይ ባረ አሳ አንጃና

15 ጾሳይ፥ “ሀቼፐ ዶሚደ፥ ህንተ ቦላን ጋኬዳዋአ አኬክተ! መꬍና ጎዳ ጌሻ ጎልያ ግምበቱዋ ዶማናፐ ካሰ፥ 16 ህንተ ላኡ ኩንታለ ካꬃ አካና ጊደ፥ ካꬃ ዎꬆሳ ቤድታ፤ ሽን እት ኩንታለ ጻላላ ደሜድታ። ቃይ እት ጼቱ ሊትሮ ዎይንያ ኤሳ አካናዉ ዎይንያ ጉምእያ ኦላኮ ቤድታ፤ ሽን ህንተ መጽ ኦይታሙ ሊትሮ ጻላላ ዎይንያ ኤሳ ደሜድታ። 17 ታን ህንተ ኩሺ ኦꬄዳ ኦሱዋ ኡባ ቦላን መልስያ ጫርኩዋ፥ ካꬃ ሀርግያነ ሻቻ የዳደ ꬋይሳድ። ሽን ህንተ ሀ ኡባንካ ታኮ ስምበይክታ” ያጌ መꬍና ጎዳይ።

18 “ሀቼ ጋላሳፐ፥ ሀ ኡዱፑንꬃ አገናን ላታማነ ኦይደንꬃ ጋላሳፐ ዶሚደ፥ አነ አኬክተ፤ ቃይ መꬍና ጎዳ ጌሻ ጎልያ ባሱ ባሰቴዳ ጋላሳፐ ዶሚደ ቆፕተ። 19 ሀእ ዘረꬃዉ ሀንያ ካꬃይ ህንተ ዬስያን ꬋዮፐ፥ ቃይ ዎይንያ ቱራይ፥ ባላስያ ጌተትያ ምꬃ፥ ሮማንያ ጌተትያ ምꬃነ ዎጋራ ዛይትያ ምꬃይካ ሀቼ ጋካናዉ አይፍያ አይፋና ꬋዮፐ፥ ሀቼፐ ዶማደ ታን ህንተና አንጃና” ያጌ።

ጾሳይ ዛሩባቤላዉ እሜዳ ህዶታ

(2:20-23)

20 ሄ አገናን ላታማነ ኦይደንꬆ ጋላሳን መꬍና ጎዳ ቃላይ ላኤንꬁዋ ሃገኮ ሀዋዳን ያጊድ ዬዳ፤ 21 “ይሁዳ ሞድያ ዛሩባቤላዉ ሀዋዳን ያጋደ ኦዳ፤ ‘ታን ሳሎቱዋነ ሳኣ ቃꬃና፤ 22 ካዉተꬃቱዋ አራታቱዋ አꬃ የጋና፤ ኡንቱንቱ ዎልቃ ꬋይሳና። ፓራ ጋረቱዋ ኡንቱንቱ ላግያዋንቱና አꬃ የጋና፤ ፓራቱነ ፓራ አሳቱካ ኡባይ ባረንቱ ግዶን ሀይቀታና። 23 ታ ቆማዉ፥ ሳላትያላ ናአዉ ዘሩባቤላ፥ ታን ኡባፐ ዎልቃማ መꬍና ጎዳይ ኔና ሄ ጋላስ አካደ ታ ማታፋ ምግዱዋ ማላ ኦꬃና። አያዉ ጎፐ፥ ታን ኔና ዶራድ’ ያጋደ ኦዳ” ያጌ ኡባፐ ዎልቃማ መꬍና ጎዳይ።

* 1:1 እዝራ 4:24—5:2፤ 6:14

* 2:3 እዝራ 3:12

* 2:5 ከሳ 29:45-46

* 2:6 እብራ. 12:26

* 2:13 ፓይ. 19:11-22

ዛካራሳ

1

2

3

4

5

6

7

8

9

10

11

12

13

14

ዛካራሳ ትምቢትያ

ገሉዋ

ትምቢትያ ኦድያ ዛካራሳ ማጻፋይ ላኡዋዉ ሻከቴ።

1. ሸምፑዋ 1ፐ ቢደ 8 ጋካናዉ ደእያ ሳአይ ክርስቶሳ የለታፐ ካሰ እቼሹ ጼታነ ላታሙ ላይꬃፐ ዪደ እቼሹ ጼታነ ታማነ እቼሹ ላይꬃ ጋካናዉ ደእያ ላይꬃቱዋ ግዶን፥ ዱማ ዱማ ዎደቱዋን ትምቢትያ ኦድያ ዛካራስ ኦዴዳ ትምቢትያ ቃላቱዋ ኦይቄዳ ክፍልያ። ሄዋ ጉሳይ አሳይ ኦሞዱዋፐ ስሜዳዋፐ ጉይያና ጉሳ። ሀ ትምቢትያ ኦዴዳ ቃላቱ ሳፃ ማላን ሺቄዳዋንታ ግድሽን፥ የሩሳላመ ኦራጻናዋ፥ ጌሻ ጎልያ ስሚደ ግምበታናዋ፥ ጾሳ አሳይ ጌያናዋነ ስንꬃፐ ያና ማስያ ላይꬃባ ኦድያዋንታ።

2. ሸምፑዋ 9ፐ ቢደ 14 ጋካናዉ ደእያ ክፍሊ ጉꬃ ታክሺን ኦደቴዳ ትምቢትያ ቃላቱዋ ኦይቄዳዋ። ሀ ትምቢትያ ኦዴዳ ቃላቱ ስንꬃፐ ያና ማስያባነ ዉርሰꬃ ፕርዳባ ኦዲኖ።

ሸምፓቱዋ ኡባቶ እመቴዳ ቃንꬃ ቆፋቱዋ

1. ገሉዋ 1:1-6

2. ቃማ ቤቴዳ ሆስፑን ሳጻቱዋ 1:7—6:8

3. ቄስያ ኡባ ካፑዋ ኢያሱ ቦላ ጫነቴዳ ሀሳይሱዋ ካላቻ 6:9-15

4. ልከ ግደና ጾማነ ስንꬃዉ እመቴዳ ህዶታ 7:1—8:23

5. ማስህያ ዩሳነ ጾሳ ካዉተꬃይ በስያዋዳን ኤረቱሳ 9:1—14:21

1

ገሉዋ

(1:1-6)

1 ዳርዮሰ ካተቴዳ ላኤንꬆ ላይꬃን፥ ሆስፑንꬃ አግናን መꬍና ጎዳ ቃላይ እዶ ናኣ በረክያ ናኣ ትምቢትያ ኦድያ ዛካራሳኮ ዬዳ። *

2 “መꬍና ጎዳይ ህንተ ማይዛ አዎቱዋ ቦላን ሎይꬅ ሀንቀቴዳ። 3 ሽን ሀእ አሳዉ ሀዋዳን ያጋደ ኦዳ፤ ‘ታኮ ስምተ፤ ቃይ ታንካ ህንተኮ ስማና።’ ታን ኡባፐ ዎልቃማ መꬍና ጎዳይ ሀዋ ኦዳይ። 4 ካሰ ትምቢትያ ኦድያዋንቱ፥ ‘ኡባፐ ዎልቃማ መꬍና ጎዳይ፥ ህንተ ኢታ ኦግያፐነ ኢታ ኦሱዋፐ ስምተ’ ያጌ” ያጊደ ኦድና ስሰናን እጼድኖነ ታናካ ስሰናን እጼዳ ህንተ ማይዛ አዎቱዋዳን ሀኖፕተ። ታን መꬍና ጎዳይ ሀዋ ኦዳይ። 5 ህንተ ማይዛ አዎቱ ሀእ ሀቃን ደኢኖ? ሄ ትምቢትያ ኦዴዳዋንቱ መꬍናዉ ፓጻ ደኢኖ? 6 ግዶ ሽን፥ ትምቢትያ ኦድያ ታ ቆማቱ ባጋና ታን ኦዴዳ ቃላቱነ ህገቱ ኡባይ ህንተ ማይዛ አዎቱዋ ቦላን ጋክበይክኖ? ያትና፥ ኡንቱንቱካ ካዮቲደ፥ ኡባፐ ዎልቃማ መꬍና ጎዳይ ኑ ኦግያዳንነ ኑ ኦሱዋዳን ኑዉ እማና ጌዳዋዳን፥ ባረ ጌዳዋ ኦꬄዳ ያጌድኖ ያጋ ያጌዳ።

ቃማ በኤቴዳ ሆስፑን ሳጻቱዋ

(1:7—6:8)

7 ዳርዮሰ ካተቴዳ ላኤንꬆ ላይꬃን፥ ሻባጻ ግያ ታማነ እተንꬃ አግናን፥ ላታማነ ኦይደንꬆ ጋላስ መꬍና ጎዳይ ቃላይ እዶ ናኣ በረክያ ናኣ ትምቢትያ ኦድያ ዛካራሳኮ ዬዳ። 8 ታን ቃማ ሳጻን ዞኦ ፓራ ቶጌዳ እት ብታንያ በኣድ፤ እካ ዛንጋራን ደእያ ባርሴነትያ ግያ ምꬃቱዋ ጋርሳን ኤቄዳ፤ ቃይ አፐ ጉየ ባጋና ዳማ፥ ዞኦነ ቦꬃ ፓራቱ ደኢኖ። * 9 ያትና፥ ታን፥ ታ ጎዳዉ፥ ሀዋንቱ አዬ? ያጋድ።

ታናና ሃሳይያ ኪታንቻይ ዛሪደ ታና፥ “ሀዋንቱ አየንቶ ታን ኔና በሳና ያጌዳ።

10 “ያትና፥ ባርሴነትያ ጋርሳን ኤቄዳ ብታኒ፥ ሀዋንቱ ሳኣ ኡባ ዩይ ዩዪደ ጾሞሳና ማላ፥ መꬍና ጎዳይ ኪቴዳዋንታ ያጌዳ።

11 “ኡንቱንቱ ባርሴነትያ ጋርሳን ኤቄዳ መꬍና ጎዳ ኪታንቻዉ ሀዋዳን ያጌድኖ፤ ‘ኑን ሳኣ ኡባ ዩይ ዩዪደ ጾሞሲደ፤ ቢታይ ሳአይ ዎፑ ጊደ፥ ሳሮ ደኤ’ ያጌድኖ።

12 “ሄዋፐ ጉይያን፥ መꬍና ጎዳ ኪታንቻይ ሀዋዳን ያጌዳ፤ ‘አቤት ኡባፐ ዎልቃማ መꬍና ጎዳዉ፥ ኔን ሀንቀቶደፐ ላፑን ታሙ ላይꬃ ግዴዳ ሀ የሩሳላመነ ይሁዳ ካታማቱዋ ማረናን አዉደ ጋካናዉ ጋምአይ?’ ያጌዳ።” 13 መꬍና ጎዳይ ታናና ሃሳይያ ኪታንቻዉ ሎኦነ ምንꬅያ ቃላን ዛሩዋ እሜዳ።

14 ሄዋ ድራዉ፥ ታናና ሃሳይያ ኪታንቻይ ታና፥ “ሀ ቃላ አዋያ፤ ኡባፐ ዎልቃማ መꬍና ጎዳይ ሀዋዳን ያጌ፤ ‘ታን የሩሳላመዉነ ጽዮንዉ ዳሮ ምሸታይ። 15 ኑን ሳሮ ደኤቶ ግያ ካዉተꬃቱዋ ቦላ ታን ዳሮ ሀንቀታድ፥ ታን ታ አሳ ቦላ ጉꬃ ሀንቀታድ ሽን ኡንቱንቱ ታ አሳ ቦላ ዳሮ ቱጋ ጋꬄድኖ። 16 ሄዋ ድራዉ፥ ታን መꬍና ጎዳይ ሀዋ ኦዳይ፤ ታን የሩሳላመ ማሮታን ስማድ። ታ ጌሻ ጎሊ ያን ኬጸታና፤ የሩሳላመ ካታማይካ ዎዶሩዋን ልከታና። ታን ኡባፐ ዎልቃማ መꬍና ጎዳይ ሀዋ ኦዳይ’ ያጌ” ያጋደ አዋያ።

17 “ዛረꬃደካ ሀዋዳን ያጋደ አዋያ፤ ‘ኡባፐ ዎልቃማ መꬍና ጎዳይ ታ ካታማቱዋ ዱረተꬃይ ኩም ጎጋና ቃይ ታን መꬍና ጎዳይ ጽዮነ ዛረꬃደ ምንꬃና፤ የሩሳላመካ ዛረꬃደ ዶራና ያጌ’ ያጋደ አዋያ” ያጌዳ።

ዛካራስ ሳጻን ኦይዱ ካጨቱዋ በኤዳ

18 ቃይካ ታን ሳጻን ኦይዱ ካጨቱዋ በኣድ። 19 ታናና ሃሳይያ ኪታንቻ፥ “ሀዋንቱ አዬ?” ያጋደ ኦቻድ።

እካ ታዉ ዛሪደ፥ “ሀ ካጨቱ ይሁዳ፥ እስራኤላነ የሩሳላመ ላሌዳ ካዉተꬃቱዋ” ካዉተꬃቱዋ ሌምሳቱዋ ያጌዳ።

20 ሄዋፐ ጉይያን፥ መꬍና ጎዳይ ታና ብራታ ቆጽያ ኦይዱ ሂላቱዋ በሴዳ። 21 ታን፥ “ሀዋንቱ አያ ኦꬃናዉ ዬድኖ?” ያጋደ ኦቻድ።

እ ዛሪደ፥ “ሀዋንቱ ኦንነ ꬎቁ ጊደ ጼለናዳን፥ ይሁዳ ቢታ ላሌዳ ካጨቱዋ ያሽሳናዉ ዬድኖ፤ ቃይ ይሁዳ ቢታ ላላናዉ ባረንቱ ካጭያ ደንꬄዳ አይሁዳ ግደና ካዉተꬃቱዋ ካጭያ ቆጺደ፥ ሳኣን የጋናዉ ዬድኖ” ያጌዳ።

2

ዛካራስ ሳጻን ልክያ ዎዶሩዋ በኤዳ

1 ቃይካ ሀራ ሳጻን ባረ ኩሽያን ልክያ ዎዶሩዋ ኦይቄዳ እት ብታንያ በኣድ። 2 ታን፥ “ኔን ሀቃ ባይ?” ያጋደ አ ኦቻድ።

እ፥ “ታን የሩሳላመ ጎምፓይነ ጌሳይ አይ ኬሸንቶ በአናዉ፥ ልካናዉ ባይ” ያጌዳ።

3 ሄዋፐ ጉይያን፥ ታናና ሃሳይያ ኪታንቻይ ከሲደ ቤዳ፤ ቃይ አናና ጋከታናዉ ሀራ ኪታንቻይካ ዬዳ። 4 አ ሀዋዳን ያጌዳ፤ “ዎጻ፤ ባደ ሄ ያላጋ ብታንያ፥ መꬍና ጎዳይ ሀዋዳን ያጌ፤ ‘አሳነ መህያ ዳሮተꬃፐ ደንዴዳዋን የሩሳላመ ካታማ ዩሹ ድርሳ ግምቢ ባይና ካታማዳን ደአና። 5 ታን አ ዩሹዋን ታማ ድርሳ ግዳና፤ ታን አ ግዶን ቦንቹዋ ግዳና ያጌ’ ያጋ” ያጌዳ መꬍና ጎዳይ።

መꬍና ጎዳይ ባረ አሳ ባረንቱ ቢታ ስማናዳን ጼሴዳ

6 መꬍና ጎዳይ ባረ አሳ ሀዋዳን ያጌ፤ “ታን ህንተና ኡባ ሳን ላላድ። ሽን ሀእ ሁጲሳ ባጋ ጋድያፐ ባቃቲደ ክችተ!” ያጌ መꬍና ጎዳይ።

7 ቃይካ ጾሳይ፥ “ኔኖ፥ ጽዮኔ፥ ባብሎነ ማጫ ናናቱዋና ደእያነ ከሳ አካደ ሃያ!” ያጌ። 8 አያዉ ጎፐ፥ ኡባፐ ዎልቃማ መꬍና ጎዳይ ባረ ቦንቹዋ ቆንጭሳና ማላ፥ ባረ አሳ ቦንቄዳ ካዉተꬃቱዋኮ ታና ኪቲደ፥ ሀዋዳን ያጌዳ፤ “ህንተና ቦችያዌ ታ አይፍያ ቡሉዋ ቦቼ። 9 በእተ፥ ታን ታ ኩሽያ ኡንቱንቱ ቦላን ደንꬃና፤ ቃይ ኡንቱንቱካ ካሰ ባረንቱ ቆማቱዋን ኦሞደታና” ያጌዳ።

ሄ ዎደ ህንተ ኡባፐ ዎልቃማ መꬍና ጎዳይ ታና ኪቴዳዋ ኤራና።

10 መꬍና ጎዳይ ሀዋዳን ያጌ፤ “ጽዮነ አሳዉ፥ የጽተነ ናሸትተ! አያዉ ጎፐ፥ ታን ያደ ህንተ ግዶን ደአና” ያጌ።

11 ሄ ዎደ ዳሮ አይሁዳ ግደና ካዉተꬃቱ መꬍና ጎዳና ጋከቲደ፥ አ አሳ ግዳና፤ እካ ኡንቱንቱ ግዶን ደአና። ቃይ ህንተካ ኡባፐ ዎልቃማ መꬍና ጎዳይ ታና ህንተኮ ኪቴዳዋ ሄ ዎደ ኤራና። 12 ጌሻ ቢታን መꬍና ጎዳይ ይሁዳ ባረና ጋኬዳ ግሹዋ ኦꬂደ ላታና፤ የሩሳላመካ እ ዛረꬂደ ዶራና።

13 መꬍና ጎዳይ ባረ ደእያ ጌሻ ሳኣን ደንዴዳ፤ ሄዋ ድራዉ፥ አሹዋ ማዬዳ ኡባይ አ ስንꬃን ጮኡ ጎ!

3

ዛካራስ ሳጻን ቄስያ ኡባቱዋ ካፑዋ በኤዳ

1 ሄዋፐ ጉይያን፥ ቄስያ ኡባቱ ካፑ ኢያሱ መꬍና ጎዳ ኪታንቻ ስንꬃን ኤቄዳዋነ ሴጻናይካ ኢያሳ ሞታናዉ አፐ ኡሸቻ ባጋና ኤቄዳዋ መꬍና ጎዳይ ሳጻን ታና በሴዳ። * 2 መꬍና ጎዳይ ሴጻና፥ “ሴጻናዉ፥ መꬍና ጎዳይ ኔና ሴሮ፤ የሩሳላመ ዶሬዳ መꬍና ጎዳይ ኔና ሴሮ! ሀ ብታኒ ታማፐ ከሲደ አቴዳ ጺፋ ማላ ግደኔ?” ያጌዳ። *

3 ኢያሱ ኪታንቻ ስንꬃን ኤቄዳ ዎደ፥ ቅታ ማዩዋ ማይ ኡቴዳ። 4 ኪታንቻይ ባረ ስንꬃን ኤቄዳዋንታ፥ “አፐ ሀ ቅታ ማዩዋ ቃርተ” ያጌዳ። ቃይ እ ኢያሳ፥ “በአ፥ ታን ነ ባይዙዋ ኔፐ ድጋድ፤ ቦንቹዋ ማዩዋካ ኔና ማይዛና” ያጌዳ። 5 ቃይካ ታን፥ “ጌሻ ሻሽያ አ ሁጲያን ጻጽተ” ያጋድ። ኡንቱንቱካ እ አዛዜዳዋዳን ኦꬄድኖ፤ ማዩዋካ አ ማይዜድኖ። መꬍና ጎዳ ኪታንቻይ ሄ ዎደ አ ምይያን ኤቄዳ።

6 ሄዋፐ ጉይያን፥ መꬍና ጎዳ ኪታንቻይ ኢያሱዉ ሀዋዳን ያጊደ ꬊሽሴዳ፤ 7 “ኡባፐ ዎልቃማ መꬍና ጎዳይ ሀዋዳን ያጌ፤ ‘ኔን ታ ኦግያን ሀመቶፐነ ታ አዛዙዋ ናጎፐ፥ ኔን ታ ጌሻ ጎልያ አይሳና፤ ታ ዳባባንካ አዎታና። ቃይ ሀዋን ኤቄዳዋንቱና እትፐ ኔን ገልያ ማታ ታን ነዉ እማና።

8 “ ‘ነኖ ቄስያ ኡባቱዋ ካፑዋ ኢያሱ፥ ሀዋ ስሳ! ስንꬃና ያና ኬካባዉ ማላታ ግድያ ኔናና ኦꬅያዋንቱካ ሀዋ ስስኖ! ታን ታሽያ ጌተትያ ታ ቆማ አሀና። * 9 በአ፥ ታን ኢያሱ ስንꬃን ሹቻ ዎꬃና፤ ሄ ሹቻ ቦላ ላፑን አይፈቱ ደኢኖ፤ ታን አ ቦላን ዎጫደ ጹፍያ ጻፋና። ታን ኡባፐ ዎልቃማ መꬍና ጎዳይ ሀዋ ኦዳይ። ሄ ጋድያ ናጋራካ ታን እት ጋላስ ድጋና’ ያጌ።

10 “ኡባፐ ዎልቃማ መꬍና ጎዳይ ሀዋዳን ያጌ፤ ‘ሄ ጋላስ ህንተ ኡባይካ ህንተ ዎይንያ ቱራነ ህንተ ባላስያ ምꬃ ጋርሳን ኡቲደ፥ ህንተ ሾሮቱዋ ሾባና’ ያጌ” ያጌዳ። *

4

ዛካራስ ሳጻን ጾምፕያ ዎꬅያ ባላነ ዎጋራ ምꬃ በኤዳ

1 ሄዋፐ ጉይያን፥ ታናና ሃሳዬዳ ኪታንቻይ ስም ዪደ፥ ገምእሼዳ አሳ ቤጎꬅያዋዳን፥ ታና ቤጎꬄዳ። 2 እ ታና፥ “ኔን በእያዌ አዬ?” ያጌዳ።

ታን፥ “ታን ዎርቃ ጻላላፐ ኦሰቴዳ ጾምፕያ ዎꬅያ ባላ በአይ፤ አ ጼራን ዛይትያ ጻሩ ደኤ፤ ቃይ አ ቦላን ላፑን ጾምፐቱ ደኢኖ፤ ሄ ላፑን ጾምፐቶካ ላፑን ላፑን ሉኮቱ ደኢኖ። 3 ሄ ጾምፕያ ዎꬅያ ባላ ማታን ላኡ ዎጋራቱ ደኢኖ፤ ኡንቱንቱ ዛይትያ ጻሩዋፐ ኡሸቻ ባጋናነ ሀድርሳ ባጋና ደኢኖ” ያጋድ። *

4 ታን ታናና ሃሳይያ ኪታንቻ ቃይካ፥ “ታ ጎዳዉ፥ ሀዋንቱ አዬ?” ያጋደ ኦቻድ።

5 ታናና ሃሳይያ ኪታንቻይ ዛሪደ፥ “ሀዋንቱ አየንቶ ኤርኪ?” ያጌዳ።

ታን፥ “ታ ጎዳዉ፥ ታን ኤርከ” ያጋድ።

ጾሳይ ዛሩባቤላዉ ኦዴዳ ቃላ

6 ቃይካ እ፥ “ዛሩባቤላዉ መꬍና ጎዳይ ኦዴዳ ቃላይ ሀዋ፤ ‘ታ አያናናፐ አትና፥ ዎልቃን ዎይ ምኖተꬃን ግደና። ታን ኡባፐ ዎልቃማ መꬍና ጎዳይ ሀዋ ኦዳይ። * 7 ዎልቃማ ደርያዉ፥ ኔን አዬ? ኔን ዛሩባቤላ ስንꬃን ልጲ ጌዳ ደምባ ግዳና። ቃይ ዛሩባቤል ጌሻ ጎልያ ኬጽ ፖሊደ፥ ዉርሰꬃ ሹቻ ፑደ ከስያ ዎደ አሳይ፥ “ሀሹ! ሀሹ ፖለቴ!” ያጋና’ ያጌዳ።”

8 ቃይካ መꬍና ጎዳ ቃላይ ዛካራሳኮ ዬዳ። 9 ዛካራስ ሀዋዳን ያጌዳ፤ “ሀ ጌሻ ጎልያ ባሱዋ ዛሩባቤላ ኩሸቱ ባሴድኖ፤ ቃይ ፖሉዋካ አ ኩሸቱ ኬጺደ ፖላና። ሄዋፐ ጉይያን፥ ኡባፐ ዎልቃማ መꬍና ጎዳይ ታና ህንተኮ ኪቴዳዋ ህንተ ኤራና። 10 ሀ ጉꬃ ዶመꬃ ካꬍያ ኦናነ ግዶፐ ዛሩባቤላ ኩሽያን ቱምቢያ በኤዳ ዎደ ናሸታና፤ ሀዋንቱ ላፑን ጾምፐቱ ቢታ ኡባ ዩዪደ ጼልያ መꬍና ጎዳ አይፈቱዋ” ያጌዳ። *

11 ታን ኪታንቻ ዛራደ፥ “ሀ ጾምፕያ ዎꬅያ ባላፐ ኡሸቻ ባጋናነ ሀድርሳ ባጋና ደእያ ሀ ላኡ ዎጋራቱ አዬ?” ያጋደ ኦቻድ። * 12 ታን ላኤንꬁዋካ፥ “ሀ ዛይቲ ኡንቱንቱፐ ጎግያ ላኡ ዎርቃ ቦምባቱዋ ማታን ደእያ ላኡ ዎጋራ ታሸቱካ አዬ?” ያጋደ ኦቻድ።

13 እካ ዛሪደ፥ “ሀዋንቱ አየንቶ ኔን ኤርኪ?” ያጌዳ።

ታንካ፥ “ታ ጎዳዉ፥ ታን ኤርከ” ያጋድ።

14 እ ዛሪደ፥ “ሀዋንቱ ሳኣ ኡባ ጎዳዉ ኦꬅያ፥ ላኡ ኦከቴዳ አሳቱዋ” ያጌዳ።

5

ዛካራስ ሳጻን ጻጸት ኡቴዳ ማጻፋይ ፓልያዋ በኤዳ

1 ቃይካ ታን ꬎቁ ጋደ ጼልያ ዎደ፥ እት ጻጸት ኡቴዳ ማጻፋይ ቦላና ፓልያዋ በኣድ።

2 ኪታንቻይ ታና፥ “ሀ ኔን በእያዌ አዬ?” ያጊደ ኦቼዳ።

ታን፥ “ታን እት ጻጸት ኡቴዳ ፓልያ ማጻፋ በአይ፤ አዉ ጌሳይ ላታሙ ዋꬋ፤ ጎምፓይካ ታሙ ዋꬋ” ያጋድ።

3 እ ታና ሀዋዳን ያጌዳ፤ “ሀ ጻꬃ ማጻፋ ግዶን ደእያዌ ቢታ ኡባ ቦላን ይያ ሸቃ። ሄ ማጻፋን እት ባጋና፥ ‘ዉእያ ኡባይ ጋድያፐ ꬋያና’ ያግያዌ ጻፈቴዳ፤ ቃይ የንኮ ባጋና፥ ‘ዎርዱዋን ጫቂያ ኡባይ ꬋያና’ ያግያዌ ጻፈቴዳ። 4 ኡባፐ ዎልቃማ መꬍና ጎዳይ ሀዋዳን ያጌ፤ ‘ታን ሄ ሸቃ ኪታና፤ እ ቢደ፥ ካይሱዋ ሶነ ታ ሱንꬃን ዎርዱዋን ጫቂያዋ ጎለ ገላና፤ ያን ደኢደ፥ ሄ ጎልያ እ ኬጸቴዳ ምꬃናነ ሹቻና ጋꬂደ፥ ም ꬋይሳና’ ያጌ” ያጌዳ።

ዛካራስ ሳጻን ቁንኣ ግዶን ኡቴዳ ምሽራቶ በኤዳ

5 ሄዋፐ ጉይያን፥ ሄ ታናና ሃሳይያ ኪታንቻይ ታኮ ዪደ፥ “አነ ꬎቁ ጋደ፥ ሀ ይያዌ አየንቶ በአ” ያጌዳ።

6 ታን፥ “እ አዬ?” ያጋደ ኦቻድ።

እ ዛሪደ፥ “ሀዌ ማክያ ቁንኣ” ያጌዳ። ቃይካ ጉጂደ፥ “ሀዌ አሳይ ሀ ቢታ ኡባን ኦꬄዳ ናቁዋ ማላታ” ያጌዳ።

7 እርሳስያ ግያ ብራታፐ ኦሰቴዳ ቁንኣ ቁምኢ ፖከቴዳ ዎደ እት ምሽራታ ቁንኣ ግዶን ኡቴዳኖ በኣድ። 8 ኪታንቻይ ታዉ ኦዲደ፥ “ሀና ኢታተꬃቶ ጌተታዉ” ያጌዳ። እዞ ጉየ ቁንኣ ግዶ ሱግ ገልሲደ፥ እርሳስያ ቁምእያካ ዱገ ናቂደ፥ ቁንኣ ቁምኤዳ።

9 ሄዋፐ ጉይያን፥ ታን ꬎቁ ጋደ ጼልያ ዎደ፥ ኡንቱንቱ ቀፍያን ጫርኩ ደእያ ላኡ ማጫ አሳቱ ይያዋንታ በኣድ፤ ኡንቱንቱ ቀፊ ሾርትያ ቀፍያ ማላ። ኡንቱንቱ ሄ ኬሻ ሳኣፐነ ሳሉዋፐ ግዶ ፑደ ደንꬄድኖ።

10 ያትና፥ ታን ታናና ሃሳይያ ኪታንቻ፥ “ሀዋንቱ ቁንኣ ሀቃ አፊኖ?” ያጋደ ኦቻድ።

11 እ፥ “ኡንቱንቱ ቁንኣ ጎልያ ኬጻናዉ ባብሎነ ቢታ አፊኖ፤ ጎሊ ኬጸቴዳ ዎደ፥ ኡንቱንቱ ሄ ቁንኣ አዉ ጊጌዳ ሳኣን ዎꬃና” ያጌዳ።

6

ዛካራስ ሳጻን ኦይዱ ፓራ ጋረቱዋ በኤዳ

1 ቃይካ ታን ꬎቁ ጋደ ጼላድ፤ ጼልያ ዎደ ኦይዱ ፓራ ጋረቱ ላኡ ደረቱዋፐ ግዱዋና ይያዋንታ በኣድ፤ ደረቱካ ቃይ ናሃሰ ግያ ብራታ ደረቱዋ። 2 ኮይሮ ፓራ ጋርያ ዞኦ ፓራቱ ጎቺኖ፤ ላኤንꬆ ፓራ ጋርያ ካረꬃ ፓራቱ ጎቺኖ፤ * 3 ሄዘንꬆ ፓራ ጋርያ ቦꬃ ፓራቱ ጎቺኖ፤ ኦይደንꬆ ፓራ ጋርያ ዋንጮ ፓራቱ ጎቺኖ፤ ኡንቱንቱ ኡባቱካ ዎልቃማ። * 4 ታን ታናና ሃሳይያ ኪታንቻ፥ “ታ ጎዳዉ፥ ሀዋንቱ አዬ?” ያጋደ ኦቻድ።

5 ኪታንቻይ፥ “ሀዋንቱ ሳኣ ኡባ ጎዳ ስንꬃን ባረና ሺሺደ ከስያ ኦይዱ ሳሉዋ ጫርኮቱዋ። * 6 ካረꬃ ፓራቱ ጎችያ ጋሪ ሁጲሳ ባጋ ቢታ ቤ፤ ቦꬃ ፓራቱ ጎችያ ጋሪ አዋይ ዶልያ ባጋ ቤ፤ ዋንጮ ፓራቱ ጎችያ ጋሪ ቃይ ገድሳ ባጋ ቤ” ያጊደ ዛሬዳ። 7 ሄ ፓራቱ ከሴዳ ዎደ፥ ቢታ ኡባ ዩዪደ ጾሞሳናዉ ፓቹሪኖ። ኪታንቻይ ኡንቱንታ፥ “ቢተ፥ ቢታ ኡባ ዩዪደ ጾሞስተ” ያጌዳ። ኡንቱንቱ ቢታ ኡባ ዩዪደ ዎቼድኖ። 8 ሄዋፐ ጉይያን፥ ኪታንቻይ ባረ ቃላ ꬎቁ ኦꬅ ታኮ ዋሲደ፥ “በአ፥ ሁጲሳ ባጋ ቢታ ቤዳ ፓራቱ ባረንቱ ቤዳ ሁጲሳ ባጋ ጋድያን ጾሳ አያና ሸምፕሴድኖ” ያጌዳ።

ቄስያ ኡባ ካፑዋ ኢያሱ ቦላ ጫነቴዳ ሀሳይሱዋ ካላቻ

(6:9-15)

9 መꬍና ጎዳ ቃላይ ታኮ፥ ቃይካ ሀዋዳን ያጊድ ዬዳ፤ 10 “ባብሎነ ኦሞዱዋፐ ስሜዳ ሄልዳይ፥ ጾቢነ ያዳይ እምያ እሞታ አካ፤ ሄ ጋላስካ ጻፋንያ ናኣ እዮስያሳ ጎለ ባ። 11 ኡንቱንቱፐ አኬዳ ብራፐነ ዎርቃፐ ካላቻ መꬋ፤ እዮጸዴቃ ናኣ፥ ቄስያ ኡባቱ ካፑዋ ኢያሱ ሁጲያን ዎꬃ። 12 አዉ፥ ‘ኡባፐ ዎልቃማ መꬍና ጎዳይ ሀዋዳን ያጌ፤ “በአ፥ አ ሱንꬃይ ታሽያ ጌተትያ እት ብታኒ ባረ ደእያ ሳን ድጫና፤ እ መꬍና ጎዳ ጌሻ ጎልያ ዛር ኬጻና። * 13 መꬍና ጎዳ ጌሻ ጎልያ ኬጻናዌ አ፤ እ ካትያዳን ቦንቹዋ ማዪደ፥ ባረ ካተቱዋ አራታን ኡታናነ ሞዳና። ቃይ እ ባረ አራታን ኡቲደ ቄሰተꬃን ኦꬃና፤ ኡንቱንቱ ላኡ ባረንቱ ቆፋን እቱዋ ግዳና” ያጌ’ ያጋ። 14 ሄ ካላቻይ ሄልዳያ፥ ጾቢያ፥ ያዳያነ ጻፋንያ ናኣ እዮስያሳ ሀሳይስያዋ ግዲደ፥ መꬍና ጎዳ ጌሻ ጎልያን ደአና” ያጌዳ።

15 ሄ ዎደ ሃኮ ሳን ደእያዋንቱ መꬍና ጎዳ ጌሻ ጎልያ ኬጺደ ማዳናዉ ያና። ኡባፐ ዎልቃማ መꬍና ጎዳይካ ታና ህንተኮ ኪቴዳዋ ህንተ ሄዋን ኤራና። መꬍና ጎዳዉ፥ ህንተ ጾሳዉ፥ ህንተ ፖሎ አዛዘቶፐ፥ ሄዌ ሀናና።

7

ልከ ግደና ጾማነ ስንꬃዉ እመቴዳ ህዶታ

1 ዳርዮሰ ካተቴዳ ኦይደንꬆ ላይꬃን፥ ክስሌዋ ግያ ኡዱፑንꬃ አግናን፥ ኦይደንꬆ ጋላሳን መꬍና ጎዳ ቃላይ ዛካራሳኮ ዬዳ። 2 ቤቴለ ካታማ አሳይ ሳርጼጸና፥ ረጌም-መለካነ ኡንቱንቱና እትፐ ደእያ አሳቱዋ መꬍና ጎዳፐ አንጁ ያና ማላ ዎሳናዉ ኪቴድኖ። 3 ቃይ ኡባፐ ዎልቃማ መꬍና ጎዳ ጌሻ ጎልያን ኦꬅያ ቄሳቱ ዋነ ትምቢትያ ኦድያዋንታ፥ “ዳሮ ላይꬃፐ ኦꬃደ ጋምኤዳዋዳን፥ ታን ሀእካ አገናን እቼሸንꬆ አግናን ዬካናዉነ ጾማናዉ በሲ?” ያጊደ ኦቻናዳን ኪቴድኖ።

4 ሄዋፐ ጉይያን፥ ኡባፐ ዎልቃማ መꬍና ጎዳ ቃላይ ሀዋዳን ያጊድ ታኮ ዬዳ፤ 5 “ቢታን ደእያ አሳ ኡባነ ቄሳቱ ዋ ሀዋዳን ያጋደ ኦቻ፤ ‘ህንተ ሄ አꬌዳ ላፑን ታሙ ላይꬃ ግዶን እቼሸንꬆ አግናንነ ላፑንꬃ አግናን ጾሜዳዋነ ዬኬዳዋ ታዉ ጾሜድቴ? 6 ህንተ ምያ ዎደነ ኡሽያ ዎደ፥ ህንተንቶ ሚታነ ኡሺታ ግደኔ። 7 የሩሳላመ ካታማንነ አ ዩሹዋን ደእያ ካታማቱዋን አሳይ ደኤዳ ዎደ፥ ኡንቱንቱ እሻሊደ ደኤዳ ዎደነ ኔጌበንነ አዋይ ዶልያ ባጋ ዝቃ ጋድያን አሳይ ደኤዳ ዎደ፥ መꬍና ጎዳይ ባረ ትምቢትያ ኦድያዋንቱ ባጋና ኦዴዳ ቃላይ ሀዋ ግደኔ?’ ያጋ” ያጌዳ።

አዛዘተናን እጼዳዌ ኦሞደታናዉ ጋሶ ግዴዳ

8 መꬍና ጎዳ ቃላይ ቃይካ ዛካራሳኮ ሀዋዳን ያጊድ ዬዳ፤ 9 “ኡባፐ ዎልቃማ መꬍና ጎዳይ ካሰ ሀዋዳን ያጌዳ፤ ‘ቱሙ ፕርዳ ፕርድተ። ህንተ ግዶን እቱ እቶ ኬካተꬃነ ማሮተꬃ ኦꬅተ። 10 አምኤቱዋ፥ አታ አዉ ባይና ናናቱዋ፥ በተቱዋነ ህዬሳቱዋ ናቆፕተ። ቃይ ህንተፐ ኦንነ ባረ እሻ ቦላን ኢታባ ኦꬃናዉ ባረ ዎዛናን ቆፖፖ’ ያጌዳ” ያጊድ ዬዳ።

11 ሽን ኡንቱንቱ ስሰናን እጼድኖ፤ ቃይ ዞክያ ዛሬድኖነ ስሰናዳን፥ ባረንቱ ሀይꬃካ ቱጬድኖ። 12 ኡባፐ ዎልቃማ መꬍና ጎዳይ ባረ አያናን ካሰ ባረ ትምቢትያ ኦድያዋንቱ ባጋና ኪቴዳ ህግያነ ቃላ ስሰና ማላ፥ ኡንቱንቱ ባረንቱ ዎዛና ዛላዳን ምንሴድኖ። ሄዋ ድራዉ፥ ኡባፐ ዎልቃማ መꬍና ጎዳ ማታፐ ዎልቃማ ሀንቁ ኡንቱንቱ ቦላ ዬዳ።

13 ኡባፐ ዎልቃማ መꬍና ጎዳይ ሀዋዳን ያጌ፤ “ታን ጼሴዳ ዎደ፥ ኡንቱንቱ ስሰናን እጼዳዋዳን፥ ኡንቱንቱ ጼሴዳ ዎደ፥ ታንካ ስስከ። 14 ታን ጎትያ አሃደ፥ ኡንቱንታ ኡንቱንቱ ኤርቤና ካዉተꬃቱዋ ግዶን ላላድ፤ ቢታይ አሳይ ያነ ሃነ ስመረተና መላ ቢታ ግዴዳ፤ ሄዋዳን ሀኒደ፥ ሀ ሎኦ ቢታይ መላ ግዴዳ” ያጌ።

8

የሩሳላመ ኦራጻና

1 ኡባፐ ዎልቃማ መꬍና ጎዳ ቃላይ ቃይካ ታኮ፥ ሀዋዳን ያጊድ ዬዳ፤ 2 “ኡባፐ ዎልቃማ መꬍና ጎዳይ፥ ‘ታን ጽዮንዉ ሎይꬃ ምሸታይ፤ ታና እ ምሹ ጹጌ’ ያጌ። 3 መꬍና ጎዳይ ሀዋዳን ያጌ፤ ‘ታን ጽዮነ ስማና፤ የሩሳላመ ግዶን ደአና። ቃይ የሩሳላመካ አማነትያ ካታማ ጌተታና፤ ኡባፐ ዎልቃማ መꬍና ጎዳ ደሪ ቃይ ጌሻ ደርያ ጌተቲደ ጼሰታና’ ያጌ።

4 “ኡባፐ ዎልቃማ መꬍና ጎዳይ ሀዋዳን ያጌ፤ ‘ጭሚደ ጉፍያን ብያ አቱማ አሳይነ ማጫ አሳይ ካሰዋንቱዋዳን ቃይካ የሩሳላመ ዳባባን ኡታና። 5 የሩሳላመ ካታማ ኦገቱ ካሳ ካእያ አቱማ ናናቱዋንነ ማጫ ናናቱዋን ኩማና’ ያጌ። 6 ኡባፐ ዎልቃማይ መꬍና ጎዳይ፥ ‘ሀዌ ሀቃ አሳፐ አቴዳዋንቶ ማላልስያባ ግዶፐነ፥ ታዉ ማላልስያባ ግደና’ ያጌ ኡባፐ ዎልቃማይ መꬍና ጎዳይ። 7 ኡባፐ ዎልቃማይ መꬍና ጎዳይ ሀዋዳን ያጌ፤ ‘በእተ፥ ታን ታ አሳ አዋይ ዉልያ ባጋ ቢታፐነ አዋይ ዶልያ ባጋ ጋድያፐ አሻና። 8 ኡንቱንቱ የሩሳላመ ግዶን ደአናዳን አሀና። ኡንቱንቱ ታ አሳ ግዳና፤ ታንካ ኡንቱንቱ ጾሳ፥ አማነትያነ ጽሎ ጾሳ ግዳና’ ያጌ” ያጊድ ዬዳ።

9 ኡባፐ ዎልቃማ መꬍና ጎዳይ ሀዋዳን ያጌ፤ “ህንተኖ፥ ኡባፐ ዎልቃማ መꬍና ጎዳ ጌሻ ጎልያ ባሱዋ ባስያ ጋላሳፐ ዶሚደ፥ ትምቢትያ ኦድያዋንቱ ኦዴዳ ቃላ ስሴዳዋንቶ፥ ህንተ ኩሽያ ምንሲደ ፖልተ። 10 አያዉ ጎፐ፥ ሄ ጋላሳቱዋፐ ካሰ ባጋን አሳዉ ድርጉ ባዋ፤ መህያዉካ ከራ ጭጋይ ባዋ፤ ቃይ ታን አሳ ኡባ እቱዋ እቱዋ ቦላ ሞርከተꬃን ደንꬃ ዎꬄዳ ድራዉ፥ ገልያዋዉነ ከስያዎ ሳሩ ባዋ። 11 ሽን ሀእ ታን ሀ አሳፐ አቴዳዋንታ ካሰ ኦꬄዳዋዳን ኦꬅከ። ታን ኡባፐ ዎልቃማ መꬍና ጎዳይ ሀዋ ኦዳይ።

12 “ኡንቱንቱ ባረንቱ ዘረꬃ ሳሩዋን ዘራና፤ ኡንቱንቱ ዎይንያ ቱራይካ ባረ አይፍያ አይፋና፤ ቢታይካ ካꬃ ዳርሲደ ሞካና፤ ሳሎቱካ እራ ቡካና። ሀ አሳፐ አቴዳዋንቶ ታን ሀ ኡባ አንጁዋ እማና። 13 ህንተኖ ይሁዳ አሳቶ፥ ህንተኖ እስራኤልያ አሳቶ፥ ካዉተꬃቱዋ ግዶን ህንተ ሸቀቴዳዋንታ ግዲደ ደኤድታ፤ ሽን ሀእ ታን ህንተና አሻና፤ ህንተካ አንጀቴዳዋንታ ግዳና። ያዮፕተ! ህንተ ኩሽያካ ምንስተ!” ያጌ።

14 ኡባፐ ዎልቃማ መꬍና ጎዳይ ሀዋዳን ያጌ፤ “ህንተ ማይዛ አዎቱ ታና ሀንቀꬄዳ ዎደ፥ ኡንቱንቱ ቦላን ኢታባ አሀና ጋደ ቃቼዳ ቆፋ ላመናን ኦꬄዳዋዳን፥ 15 ሄዋዳንካ ሀእ ታን የሩሳላመዉነ ይሁዳዉ ሎኦባ ኦꬃናዉ ቆፋ ቃቻድ። ስም ያዮፕተ! 16 ህንተ ኦꬃናዉ ኮሽያዌ ሀዋንታ: እቱ እቱዋና ቱሙዋ ሃሳይተ፤ ህንተ ፕርዳ ጎልያንካ ቱሙዋነ ሳሩዋ አህያ ፕርዳ ፕርድተ፤ * 17 እቱ እቱዋ ቆሀናዉ ኢታባ ህንተ ዎዛናን ማቀቶፕተ፤ ዎርዱዋን ጫቂያዋ ዶሶፕተ። ሄዋንታ ኡባ ታን መꬍና ጎዳይ እጻይ” ያጌ።

18 ኡባፐ ዎልቃማ መꬍና ጎዳ ቃላይ ቃይካ ታኮ፥ ሀዋዳን ያጊድ ዬዳ፤ 19 “ኡባፐ ዎልቃማ መꬍና ጎዳይ ሀዋዳን ያጌ፤ ‘ኦይደንꬆ፥ እቼሸንꬆ፥ ላፑንꬆነ ታማንꬆ አግናቱዋን ህንተ ጾሜዳ ጾማቱ ይሁዳ አሳዉ ፓሽክስያ ዎደነ ናሸችያ ግብራ ግዳናዋ። ሄዋ ድራዉ፥ ህንተ ቱማተꬃነ ሳሮተꬃ ዶስተ’ ያጌ።

20 “ኡባፐ ዎልቃማ መꬍና ጎዳይ ሀዋዳን ያጌ፤ ‘አሳይ፥ ኡባ ቃይ ዳሮ ካታማቱዋን ደእያ አሳይ ብሮ የሩሳላመ ያና። 21 እት ካታማን ደእያ አሳይ ሀራ ካታማን ደእያ አሳኮ ቢደ፥ “መꬍና ጎዳ አንጁ ያና ማላ ዎሳናዉነ ኡባፐ ዎልቃማ መꬍና ጎዳ ኮያናዉ አነ ቤቶ፤ ታንካ ባይ” ያጋና። 22 ቃይ ዳሮ አሳይነ ዎልቃማ ካዉተꬃቱ ኡባፐ ዎልቃማ መꬍና ጎዳ ኮያናዉነ ዎሳናዉ የሩሳላመ ያና’ ያጌ።

23 “ኡባፐ ዎልቃማ መꬍና ጎዳይ ሀዋዳን ያጌ፤ ‘ሄ ጋላሳቱዋን ዱማ ዱማ ቃላን ሃሳይያ ካዉተꬃቱዋ ኡባፐ ታሙ አሳቱ ዪደ፥ እት አይሁዳ ብታንያ ማዩዋ ማጫራ ኦይቂደ፥ “ጾሳይ ህንተናና ደእያዋ ኑን ስሴዳ ድራዉ፥ አነ ኑንካ ኔናና ቤቶ” ያጋና’ ያጌ” ያጊድ ዬዳ።

9

ማስህያ ዩሳነ ጾሳ ካዉተꬃይ በስያዋዳን ኤረቱሳ

1 ሀድራካ ግያ ቢታይነ ዳማስቆ ካታማይ ሙረታናዋ ጾሳይ ኦዴዳ ፕርዳ ቃላይ ሀዋ። ** ሶርያ ዋና ካታማይ ዳማስቁካ መꬍና ጎዳሳ ግድያ ድራዉ፥ እስራኤልያ ዛራቱዋ ጻላላ ግደናን አሳ ኡባ አይፊ ፑደ መꬍና ጎዳኮ ጼሌ። 2 ቃይ ሄ ፕርዳይ ሀድራካና ዛዋትያ ሀማታ ካታማ ቦላካ ጋካና፤ ኡንቱንቱ አꬌዳ ኤራንቻ ግዶፐነ፥ ጺሮሳነ ሲዶና ካታማቱዋካ ሀ ፕርዳይ ጋካና። 3 ጺሮሳ ካታማይ ዳሮ ምኖ ጌሱዋ ግምቤዳ። ቃይ ብራ ቢታዳን ዶሬዳ፤ ዎርቃካ ኦግያ ኡርቃዳን ጉፔዳ። 4 ሽን እዛ ሺሼዳዋ ኡባ ጎዳይ ዉርስ አካና፤ እዝ አባ ዎልቃ ꬋይሳና፤ ካታማይካ ታማን ሜተታና።

5 አስቃሎና ካታማይ ሄዋ በኢደ ያያና፤ ጋዛ ካታማይካ በኢደ ኡንኤꬃና፤ ቃይ ኤቅሮና ካታማይካ ህዶታ ꬋያና። ጋዛ ባረ ካትያ ꬋያና፤ አስቃሎና ካታማይካ መላ ግዳናዋ። * 6 አሽዶዳ ካታማን ዋላካ አሳይ ደአና።

ታን፥ “ፕልስጼማቱዋ ኦቶሩዋካ ꬋይሳና። 7 ታን ሱꬃ ኡንቱንቱ ዶናፐ፥ ድገቴዳ ቁማ ኡንቱንቱ አቻፐ ድጋና። ኡንቱንቱፐ አቴዳዋንቱ ኑ ጾሳ አሳ ግዳና። ቃይ ይሁዳ ያራ ማላ ግዳና። ኤቅሮና አሳይ ያቡሳ አሳዳን፥ ታ አሳ ግዳና። 8 ሄዋፐ ጉይያን፥ ኦላንቻቱ ካንናዳን፥ ታን ታ ጋድያ ናጋና። ታን ታ ሁጲያን ናግያ ድራዉ፥ ላኤንꬆ ኦንነ ታ አሳ ኡቁነና” ያጌ።

ይያ ካትያ

9 ኔኖ ጽዮነ ካታማቴነ የሩሳላመ ካታማቴ፥ እልላ!* በአ፥ ጾኔዳ ነ ጽሎ ካቲ ኔኮ ዬ። ነ ካቲ አሽከ ግዲደ፥ ሀርያ ቦላ፥ ሀርያ ማራ ቦላ ኡቲደ፥ ኔኮ ዬ።

10 ታን፥ “ፓራ ጋረቱዋ እስራኤልያፐ፥ ኦላ ፓራቱዋካ የሩሳላመፐ ꬋይሳና፤ ኦላ ዎንዳፊካ መኤረታና። ቃይ ነ ካቲ ካዉተꬃቶ ሳሩዋ አዋያና፤ እ ሀ አባ ጋጻፐ ህን አባ ጋጻ ጋካናዉነ ኤፍራጺሳ ሻፋፐ ሳኣ ጋጻ ጋካናዉ ሞዳና ያጌ። *

ጾሳይ ባረ አሳ አሻና

11 “ኔና ግዶፐ፥ ቃይ ታን ኔናና ጫቀቴዳ ጫቁዋ ሱꬃ ድራዉ፥ ነ አሳቱዋ ኡንቱንቱ ቃሸቴዳ ሃꬃይ ባይና ኦላፐ ታን ከሳደ የዳና። * 12 ህንተኖ ህዶታን ደእያ ቃሸቶ አሳቶ፥ ህንተ ጌሱዋኮ ስምተ፤ ካሰዋ ድራዉ ዳኩዋ አቁዋ ህንተንቶ እማናዋ ሀች ታን ህንተንቶ አዋያይ። 13 አያዉ ጎፐ፥ ታን ይሁዳ ዎንዳፍያዳን፥ እስራኤልያካ ዎንዳፍያ ፖꬃዳን ጎኤታና። ጽዮኔ፥ ታን ነ ናናቱዋ ግሪከ ጋድያ ናናቱ ቦላ ደንꬃና፤ ኔናካ ዎልቃማ ኦላንቻ ማሻ ማላ ኦꬃና” ያጌ።

14 ሄ ዎደ መꬍና ጎዳይ ኡንቱንቱ ቦላ ቆንጫና፤ አ ዎንዳፊካ ዋልቃንꬃዳን ዋልቃማና። ኡባ ማርያ መꬍና ጎዳይ ማላካታ ፑናና፤ ገድሳ ባጋ ጎቲ አꬍያዋዳንካ አꬋና። 15 ኡባፐ ዎልቃማ መꬍና ጎዳይ ኡንቱንታ ናጋና። ኡንቱንቱካ ባረንቱ ሞርከቱዋ ዉርሳና፤ ያምባርሻን ኦልያዋንታካ የꬋና። ኡንቱንቱ ባረንቱ ሞርከቱዋ ሱꬃ ዎይንያ ኤሳዳን ኡሻና፤ ሱꬃይ ከርያን ኩምያዋዳን ኩማና፤ ቃይ ያርሽያ ሳኣን ጉክያዋዳን ጉካና።

16 ሄ ጋላስ መꬍና ጎዳይ ኡንቱንቱ ጾሳይ ኡንቱንታ አሻና፤ አያዉ ጎፐ፥ ኡንቱንቱ አ አሳ ዉደቱዋ። ካላቻ ቦላ ደእያ አሌቁዋዳን፥ ጾሳ ጋድያ ቦላን ኡንቱንቱ ጶላና። 17 ኡንቱንቱ ዋኒደ ሎአነ ማላ ፑላ ግዳንድኖሻ! ዎዳላ ናናቱዋ ካꬃይ፥ ዎዶሮ ናናቱዋካ ዎይንያ ኤሳይ አጭሳና።

10

መꬍና ጎዳይ ባረ አሳ አንጃና

1 ባልጉ ጋክያ ዎደ፥ መꬍና ጎዳይ እራ እማናዳን ዎስተ። መꬍና ጎዳይ እራ ቶኬዳ ሻርያ ኪቴ፤ ቃይ እ አሳዉ እራ እሜ፤ አታክልትያካ ሾይቃን ሞክሴ። 2 ሶ ኤቃ ምስለቱ ኦድያዌ ሀዳ፤ ካይያዋንቱ ዎርዶ ሳፃ በኢኖ፤ አኩመትያዋንቱካ ዎርዶ አኩሙዋ ኦዲኖ፤ ሀዳ ምንꬁዋካ ምንꬂኖ። ሄዋ ድራዉ፥ አሳይ ዱጼዳ ዶርሳዳን ቶይላካቴ፤ ኡንቱንታ ሄምያዌ ባይና ድራዉ፥ ኡንቱንቱ ቆሄቲኖ።

3 ታ ሀንቁ ሄንꬃንቻቱዋ ቦላ ኤጽ ከሴዳ፤ ሄ ካለꬅያዋንታ ታን ሙራና። አያዉ ጎፐ፥ ኡባፐ ዎልቃማ መꬍና ጎዳይ ባረ ዶርሳ ዉደ ግድያ ይሁዳ አሳ እ ሄሜ፤ እ ኡንቱንታ ኦላዉ ሳልፔዳ ባረ ዎልቃማ ፓራ ማላ ኦꬃና። 4 ይሁዳ አሳ ግዶፐ ካለꬅያዋንቱ ከሳና፤ ኡንቱንቱ ጎልያዉ ጎዳ ጻጱዋ ምንስያ ሹቻዳን፥ ዱንካንያ ꬎጌዳዋዳንነ ኦላ ሚሻዳን ምኖ ግዳናዋ። 5 ኡንቱንቱ ኦግያ ኡርቃ የꬍያ ምኖ ኦላንቻቱዋ ማላ ግዳናዋንታ፤ መꬍና ጎዳይ ኡንቱንቱና ደእያ ድራዉ፥ ኡንቱንቱ ኦለታና፤ ፓራ አሳቱዋካ ጾናና።

6 “ታን ይሁዳ አሳ ምንꬃና፤ ዮሴፎ አሳካ አሻና፤ ታን ኡንቱንቶ ቃረትያ ድራዉ፥ ኡንቱንቱ ዛራደ አሀና፤ ቃይ ኡንቱንቱካ ታን ኡንቱንታ ካሰካ አጋቤናባ ማላ ግዳናዋ። ታን መꬍና ጎዳ ኡንቱንቱ ጾሳ ግድያ ድራዉ፥ ኡንቱንቱ ዎሳ ስሳና። 7 ኤፍሬማ አሳይ ምኖ ኦላንቻ ማላ ግዳናዋ፤ ዎይንያ ኤሳ ኡሼዳ አሳዳን፥ ኡንቱንቱ ዎዛናይ ናሸታና። ኡንቱንቱ ናናይካ ሄዋ በኢደ፥ ሀሹ ጋና፤ ኡንቱንቱ ዎዛናይ መꬍና ጎዳን ናሸታና።

8 “ታን ታ አሳ ሱይቃደ ጼሳና፤ ያታደ፥ ኡንቱንታ እትፐ ሺሻና። አያዉ ጎፐ፥ ታን ኡንቱንታ ዎዛድ፤ ኡንቱንቱ ካሰዋዳንካ ጮራ ግዳናዋንታ። 9 ታን ኡንቱንታ አይሁዳ ግደና ካዉተꬃቱዋ ግዶን ላልንቶካ፥ ኡንቱንቱ ባረንቱ ደእያ ሃኮ ጋድያን ታና ሀሳያና፤ ቃይ ኡንቱንቱካ ኡንቱንቱ ናናይካ ፓጻ አታናነ ባረንቱ ቢታ ስማና። 10 ታን ኡንቱንታ ግብጼ ጋድያፐ ዛራና፤ አሶረ ቢታፐካ ታን ኡንቱንታ ሺሻና። ኡንቱንቶ ኡትያ ሳአይ ꬋያና ጋካናዉ፥ ታን ኡንቱንታ ጋላኣደ ቢታንነ ሊባኖሳ ጋድያን ኩንꬃና። 11 ኡንቱንቱ መቶ አባ ግዶና አꬍሽን፥ ታን ጾሳይ አባ ቤታ ሾጫና፤ ጪማ ግዴዳ ናይለ ሻፋይካ መላና። አሶረ ቢታ ኦቶሩ ጊያና፤ ግብጼ ካተቱዋ ጻምአይካ መአና። 12 ታን ኡንቱንታ መꬍና ጎዳን ምንሳና፤ ኡንቱንቱካ አ ሱንꬃን ሀመታና። ታን መꬍና ጎዳይ ሀዋ ኦዳይ” ያጌ።

11

ፕርዳ ሌምሱዋ

1 ኔኖ፥ ልባኖሳ፥ ታማይ ነ ዝጋቱዋ ማና ማላ፥ ነ ፐንገቱዋ ዶያ! 2 ኔኖ ጽድያዉ፥ ዝጋይ ኩንድ ክቼዳ ድራዉ፥ ቃይ ሄ ቦንቹዋ ምꬃቱካ ꬋይክቼዳ ድራዉ፥ አየ ጋደ ዬካ! ህንተኖ ባሳነ ጋድያ ዎላቶ፥ ሄ ኮንሶሴዳ ዎራይ ቃንጸት ክቼዳ ድራዉ፥ አየ ጊደ ዬክተ። 3 ሄንꬃንቻቱ ዝላሳ ስስተ፤ አያዉ ጎፐ፥ ኡንቱንቱ ቦንቹ ꬋዬዳ! ጋሞቱ ጉድያዋካ ስስተ፤ አያዉ ጎፐ፥ ዮርዳኖሳ ዎራይ ꬋይክቼዳ።

ኬካነ ኢታ ሄንꬃንቻቱዋ

4 መꬍና ጎዳይ ታ ጾሳይ ታና ሀዋዳን ያጌዳ፤ “ሄ ሹከታናዉ ደእያ ዶርሳቱዋ ዉድያ ሄማ። 5 ኡንቱንታ ሻምያዋንቱ ሹክኖ፤ ሙረተናን አትኖ። ቃይ ዛልእያዋንቱካ፥ ‘ኑን ዱረቴዶ፤ መꬍና ጎዳይ ጋላተቶ’ ያጊኖ፤ ሀራይ አትና፥ ኡንቱንቱ ሄንꬃንቻቱካ ኡንቱንቶ ቃረትክኖ” ያጌዳ።

6 መꬍና ጎዳይ ሀዋዳን ያጌ፤ “ታንካ ሀዋፐ ስንꬃናዉ ሀ ጋድያን ደእያ አሳዉ ቃረትከ፤ ታን አሳ ኡባ እቱዋ እቱዋ ኩሽያንነ ካትያ ኩሽያን አꬃደ እማና። ኡንቱንቱ ጋድያ ባይዛና፤ ታንካ እት አሳነ ኡንቱንቱ ኩሽያፐ አሽከ” ያጌ።

7 ሄዋ ድራዉ፥ ታን ሹከታናዉ ደእያ ዶርሳቱዋ፥ ኡባ ቃይ ዉድያ ግዶን ቱጋቴዳዋንታ ሄምያዋ ግዳድ። ቃይ ላኡ ጋትማቱዋ አካደ ኡንቱንቱፐ እቱዋ ኬካተꬃ ጋደ ሱንꬃድ፤ ላኤንꬁዋካ እትፐተꬃ ጋደ ሱንꬃድ። ያታደ ዶርሳ ዉድያ ሄማድ። 8 ሄዋፐ ጉይያን፥ ታን እት አግና ግዶን ሄዙ ሄንꬃንቻቱዋ ድጋድ። አያዉ ጎፐ፥ ኡንቱንቱ ሀኖተꬃይ ታዉ ዳንዳየትቤና፤ ያትና፥ ኡንቱንቱካ ታና እጼድኖ። 9 ያታ ስማደ ታን ዶርሳቱዋ፥ “ታን ህንተና ላኤንꬆ ሄምከ፤ ሀይቂያዌ ሀይቆ፤ ባይያዌ ባዮ፤ አትያዌካ እቱ እቱዋና ሜተቲደ ዉሮ” ያጋድ።

10 ስማደ ታን ካዉተꬃቱዋ ኡባና ጫቀቴዳ ጫቁዋ መንꬄዳዋ በሳናዉ ኬካተꬃ ግያ ታ ጋትማ አካደ መንꬃድ። 11 ሄዋ ድራዉ፥ ሄ ጋላስካ ጫቁዋ መንꬅ አጌዳ፤ ያትና፥ ሄ ዎደ ኡንኤት ኡቴዳ ታና ጼልያ ዶርሳቱ በኢደ፥ ሀዌ መꬍና ጎዳ ቃላ ግድያዋ ኤሬድኖ። 12 ታን ኡንቱንቱ፥ “እማናዉ በሰ ጎፐ፥ ታ ድርጉዋ ሀምተ፤ ኮሸና ጎፐካ፥ አግ ባሽተ” ያጋድ። ኡንቱንቱ ታ ድርጉዋ ሀታሙ ጻጋራ ብራ ታዉ እሜድኖ። **

13 ያትና፥ መꬍና ጎዳይ ታና፥ “ኡንቱንቱ ሄዋ ከሳና ግ ማየቲደ እሜዳ ሄ ካቴዳ ብራ መꬍና ጎዳ ጎልያ ሻሉዋ ምንጅያ ጎልያ ግዱዋ ኦላ” ያጌዳ። ታን ሄ ሀታሙ ጻጋራ ብራ አፋደ፥ መꬍና ጎዳ ጎልያ ሻሉዋ ምንጅያ ጎልያ ግዶ ኦላድ። 14 ሄዋፐ ጉይያን፥ ታን ይሁዳፐነ እስራኤልያፐ ግዱዋን ደእያ እሻተꬃይ መኤዳዋ በሳናዉ እትፐተꬃ ግያ ታ ላኤንꬆ ጻምኣ መንꬃድ።

15 ቃይካ መꬍና ጎዳይ ታና፥ “ላኤንꬁዋካ አዛላ ሄንꬃንቻ ሚሻቱዋ አካ። 16 አያዉ ጎፐ፥ ታን ሀ ጋድያን እት ሄንꬃንቻ ደንꬃና። ሽን እ ዋየትያ ዶርሳቱዋ ማደና፤ ላለቴዳዋንታ ሺሸና፤ ዎቢያዋ ኮለና፤ ፓጻካ ምዘና። እ ሄዋ አጊደ፥ ሞꬌዳዋንታ ሹክ ሹኪደ ሜ፤ ኡንቱንቱ ሹቁልያካ ቃንጼ። 17 ዶርሳ ዉድያ የግ ባሼዳ ሄ ላፋ ፓና ሄንꬃንቻዉ አየ አና! አ ቀስያነ አ ኡሸቻ አይፍያ ቦላን ማሻይ ዎꬎ። አ ቀሲ ስሎ፤ አ ኡሸቻ አይፊካ ትፕ ጊደ ቶኦ” ያጌዳ።

12

የሩሳላመ ጾኑዋ

1 ሀዌ እስራኤልያባ ኦድያ መꬍና ጎዳ ቃላ። ሳሎቱዋ ምጬዳዌ፥ ሳኣካ መꬌዳዌ፥ አሳ ግዶንካ አያና መꬌዳ መꬍና ጎዳይ ሀዋዳን ያጌ፤ 2 “በአ፥ ታን የሩሳላመ ካታማ አ ዩሹዋን ደእያ አሳ ኡባ ኡሽና ጋንድጋርስያ ዎይንያ ኤሳ ትግያ ዋንጫ ማላ ኦꬃና፤ የሩሳላመ ዶደትያ ዎደ፥ ይሁዳ ካታማቱካ ዶደታና። 3 ሄ ጋላስ ታን የሩሳላመ ካታማ አሳ ኡባዉ ዴጾ ሹቻ ማላ ኦꬃና፤ አ ደንꬅያ ኡባይ ባረዉ ደሸታና። ቃይ ሳኣ ካዉተꬃቱ ኡባይ አ ኦለታናዉ እትፐ ሺቃና። 4 ሄ ጋላስ ታን ፓራ ኡባ ዳጋንꬃና፤ ፓራ ቶግያዋንታካ ጎሻና። ሄዋ ታን መꬍና ጎዳይ ኦዳይ። ይሁዳ አሳ ታን ታ ኬካ አይፍያን ጼላና፤ ሽን ሞርከቱዋ ፓራቱዋ ኡባካ ቆቅሳና። 5 ሄ ዎደ ይሁዳን ካለꬅያዋንቱ ባረንቱ ዎዛናን፥ ‘የሩሳላመ አሳይ ኡባፐ ዎልቃማ መꬍና ጎዳን፥ ባረንቱ ጾሳን፥ ምኖተꬃ ደሜድኖ’ ያጋና።

6 “ሄ ጋላስ ታን ይሁዳን ካለꬅያዋንታ ምꬃ ዶርያ ግዶን ደእያ ጺፋነ ምርቀቱዋ ግዶን ላጮትያ ጾምፕያ ኦꬃና። ኡንቱንቱ ባረንቱ ኡሸቻን ሀድርሳንነ ባረንቱ ዩሹዋን ደእያ አሳ ኡባ ማና፤ ሽን የሩሳላመ ካታማይ አሳይ ሳሮ ደኢያሳ ግዳናዋ።

7 “ዳዊታ ጎልያ ቦንቹነ የሩሳላመን ደእያዋንቱ ቦንቹ ይሁዳ አሳ ቦንቹዋፐ አና ማላ፥ ታን መꬍና ጎዳይ ካሰታደ ይሁዳ አሳዉ ጾኑዋ እማና። 8 ሄ ጋላስ ኡንቱንቱ ግዶን ዳሮ ላፋ ግያ አስካ ዳዊታ ማላ ምኖ ግዳናዳን፥ ታን መꬍና ጎዳይ የሩሳላመን ደእያዋንቶ ጎንዳለ ግዳና። ዳዊታ ጎለቱካ ጾሳ ማላ፥ ኡንቱንታ ካለꬅያ መꬍና ጎዳ ኪታንቻ ማላ ግዳና። 9 ሄ ጋላስ ታን የሩሳላመ ኦላናዉ ደንድያ ካዉተꬃቱዋ ኡባ ꬋይሳናዉ ደንዳና።

ባረንቱ ጫዴዳዎ ዬኬዳ ዬኩዋ

10 “ታን ዳዊታ ጎለቱዋ ቦላነ የሩሳላመን ደእያ አሳ ቦላ አꬎ ኬካተꬃነ ዎሳ አያና ጉሳና፤ ሄዋ ድራዉ፥ ኡንቱንቱ ባረንቱ ጫዴዳዋ በእያ ዎደ፥ አሳይ ባረ መጽ እት ናአዉ ዬክያዋዳን ዬካና፤ ቃይ ባረ ባይራ ናአዉካ ካዮትያ አሳዳን ካዮታና። ** 11 ሄ ጋላስ የሩሳላመን ዬከትያ ዬኩ ማግዶ ደምባን ሀዳድ-ርሞናስ ዬከቴዳ ዬኩዋ ኬሻ ዎልቃማ ግዳናዋ። 12 ቢታን ደእያ እት እት ዛሪ ባረዉ ባረዉ ዬካና፤ ዳዊታ ዛራቱ ባረዉ፥ ኡንቱንቱ ማቼቱካ ባረዉ፥ ናታና ዛራቱ ባረዉ፥ ኡንቱንቱ ማቼቱካ ቃይ ባረዉ ዬካና። 13 ቃይካ ሌዊያ ዛራቱ ባረዉ፥ ኡንቱንቱ ማቼቱካ ባረዉ፥ ሽምአ ዛራቱ ባረዉ፥ ኡንቱንቱ ማቼቱካ ባረዉ ዬካና። 14 ቃይ አቴዳ ዛሪ ኡባይካ ባረዉ ባረዉ ዬካና፤ ኡንቱንቱ ማቼቱካ ባረዉ ባረዉ ዬካና” ያጌ።

13

ናጋራፐ ጌዩሳ

1 ኡባፐ ዎልቃማ መꬍና ጎዳይ ሀዋዳን ያጌ፤ “ሄ ጋላስ ዳዊታ ጎለቱዋነ የሩሳላመን ደእያዋንታ ናጋራፐነ ቱናተꬃፐ ጌሻናዉ ፑልቱ ፑልታና። 2 ሄ ጋላስ ታን ኡንቱንቱ ላኤንꬆ ሀሳየተናዳን፥ ኤቃቱዋ ሱንꬃ ጋድያፐ ꬋይሳና። ቃይ ትምቢትያ ኦድያዋንታነ ቱና አያና ጋድያፐ ꬋይሳና። ታን ኡባፐ ዎልቃማ መꬍና ጎዳይ ሀዋ ኦዳይ። 3 ቃይካ ኦንነ፥ ታን ትምቢትያ ኦድያዋ ጎፐ፥ አ የሌዳ አዉነ አታ አ፥ ‘ኔን መꬍና ጎዳ ሱንꬃን ዎርዱዋ ኦድያ ድራዉ፥ ፓጻ ደአካ’ ያጋና፤ ያጊደ እ ትምቢትያ ኦድሽን፥ አ የሌዳ አዉነ አታ አ ጫዲደ ዎꬋና። 4 ሄ ጋላስ ዎርዶ ትምቢትያ ኦድያ ዎደ፥ ባረ በኤዳ ሳፃ ጋሱዋን ዬላታና፤ ቃይ ጭማናዉ እስክያና ደእያ ዋሩዋካ ማየና። 5 ሽን እ፥ ‘ታን ናአተꬃደፐካ ዶማደ ቢታ ኦꬅያ ጎሻንቻፐ አትና፥ ትምቢትያ ኦድያዋ ግድከ’ ያጋና። 6 እት አሳይ አ፥ ‘ያትና፥ ሀ ነ ቦላን ደእያ ማዱꬃይ አዬ?’ ያጊደ ኦቾፐ፥ እ፥ ‘ሀዌ ታን ታ ላገቱዋ ሶን ማዱጼዳዋ’ ያጋና” ያጌ።

ሄንꬃንቻይ ሾጨቴዳ

7 ኡባፐ ዎልቃማ ጎዳይ ሀዋዳን ያጌ፤ “ማሻዉ፥ ታዉ ማታ ግድያ ታ ዶርሳ ሄምያዋ ቦላ ቤጎታ! ዶርሳቱ ላለታናዳን፥ ዶርሳ ሄምያዋ ሾጫ። ታንካ ሄ ጉꬃ ዶርሳቱዋ ቦላን ታ ኩሽያ ደንꬃና።* 8 ቢታ ኡባን ደእያ ሄዙ ኩሸ አሳፐ ላኡ ኩሺ ሾጨቲደ ሀይቃና፤ እት ኩሸ ጻላላይ ፓጻ አታና። ታን መꬍና ጎዳይ ሀዋ ኦዳይ። 9 ሀ አቴዳ ሄዘንꬆ ኩሸ አሳ ታን ታማን የጋና፤ ብራይ ታማን ጌይያዋዳን፥ ኡንቱንታ ጌሻና፤ ቃይ ዎርቃይ ፓጨትያዋዳንካ ፓጫና። ሄዋፐ ጉይያን፥ ኡንቱንቱ ታ ሱንꬃን ዎሳና፤ ታንካ ኡንቱንታ ስሳና። ታን፥ ‘ሀዋንቱ ታ አሳቱዋ’ ያጋና። ኡንቱንቱካ፥ ‘መꬍና ጎዳይ ኑ ጾሳ’ ያጋና” ያጌ።

14

የሩሳላሞነ ካዉተꬃቱዋ

1 በእተ፥ መꬍና ጎዳ ጋላሳይ ዬ፤ ሄ ዎደ ህንተፐ ቦንቄዳዋ ህንተ ጼልሽን፥ ኡንቱንቱ ሻክ አካና። 2 ጾሳይ ካዉተꬃቱዋ ኡባ የሩሳላመ ቦላን ኦላዉ ሺሻና፤ ካታማይ ኦይቀታና፤ ጎለቱካ ቦንቀታናዋ፤ ማጫ አሳናካ አሳይ ዎልቃን ጋከታና። ካታማ አሳፐ ባጋይ ኦሞደቲደ ባና፤ ሽን አቴዳ አሳይ ካታማፐ ከሰና። 3 ሄዋፐ ጉይያን መꬍና ጎዳይ ከሲደ፥ ካሰካ ኦላ ጋላስ ኦለትያዋዳን፥ ሄ ካዉተꬃቱዋና ኦለታና። 4 ሄ ጋላስ አ ገደቱ የሩሳላመፐ አዋይ ዉልያ ባጋና ደእያ ዳብረ ዛይተ ደርያ ቦላ ኤቃና። ዳብረ ዛይተ ደሪካ አዋይ ዉልያ ባጋፐ አዋይ ዶልያ ባጋ ጋካናዉ፥ ላኡ ከሲደ ጳልቀታና፤ ሎይꬅ አኮ ዎምባይ መታና፤ ያቶፐ ደርያዉ ባጋይ ሁጲሳ ባጋ፥ ቃይ ባጋይካ ገድሳ ባጋ ሸርእ ጋና። 5 ሄ ዎምባይ ቢደ አጼላ ጋካና፤ ህንተ ሄ ዎምባና አꬊደ ባቃታና። በን ይሁዳ ካትያ ኦዝያና ላይꬃ ቢታይ ቃጽና፥ ህንተ ማይዛ አዎቱ ባቃቴዳዋዳን፥ ህንተካ ባቃታና። ሄዋፐ ጉይያን፥ መꬍና ጎዳይ ታ ጾሳይ ያና፤ ቃይ ጌሻቱ ኡባይካ አናና እትፐ ያና።

6 ሄ ጋላስ ሜጉ፥ ሻቻይነ ꬉማይ ደኤና፤ 7 ሄ ጋላሳይ ቃምነ ጋላስ ባይና፥ መꬍና ጎዳይ ኤርያ ዱማ ጋላሳ ግዳናዋ፤ ሄ ጋላስ ቃማይካ ፖኦ ግዳናዋ።

8 ሄ ጋላስ ደኡዋ ሃꬃይ የሩሳላመፐ ጎጋና፤ አፐ ባጋይ ማጽንያ አባን ገላና፤ ቃይ ባጋይ ሜድተራነ አባን ገላና። ሄ ሃꬃይ ባልጉዋን ቦንያን ጎጊደ ደአና። * 9 ቃይ መꬍና ጎዳይ ሳኣ ኡባ ቦላ ካተታና፤ ሄ ጋላስ እት መꬍና ጎዳ ጻላላይ ደአና፤ አ ሱንꬃይካ መጽ እቱዋ ግዳናዋ።

10 ገባአፐ ዶሚደ፥ የሩሳላመፐ ገድሳ ባጋና ደእያ ርሞና ግያ ካታማ ጋካናዉ ደእያ ቢታይ ኡባይ ደምባታና። ሽን የሩሳላመ ቢንያማ ፐንግያፐ ቢደ፥ በን ፐንግያ ባጋና ዞዝያ ፐንግያ ጋካናዉነ፥ ቃይ ሀናንኤላ አዱሳ ግምቢያፐ ቢደ፥ ካትያ ዎይንያ ጉምኢያሳ ጋካናዉ፥ ባረ ሳኣን ꬎቁ ጊደ ደአና። 11 የሩሳላመ፥ አሳይ ደኢያሳ ግዳና፤ ሄዋፐ ጉይያን እዛ ꬋዩኩ፤ እዝን ደእያ አሳይካ ህርግ ባይናን ሳሮ ደአና። *

12 መꬍና ጎዳይ የሩሳላመና ኦለቴዳ አሳ ኡባ ሾጫና ቦሻይ ሀዋ: ኡንቱንቱ ኤቁዋን ደእሽን፥ ኡንቱንቱ አሹ ዎቃና፤ ኡንቱንቱ አይፊ ጮጭያን፥ ኡንቱንቱ እንጻርሳይካ ኡንቱንቱ ኮክያን ዎቃና። 13 ሄ ጋላስ መꬍና ጎዳይ ኡንቱንቱ ዎልቃማ ዳጋማ ዳጋንꬃና፤ አሳይ ኡባይ እቱ እቱዋ ኩሽያ ኦይቂደ፥ እቱ እቱዋና ኦለታና። 14 ይሁዳ አሳይ የሩሳላመ ባጋ ግዲደ ኦለታና። ቃይ ዩሹዋን ደእያ ካዉተꬃቱዋ ኡባቱዋ አቁዋ፥ ዎርቃ፥ ብራነ ማዩዋ ፓይዱ ባይናዋ ኦሞዲደ ሺሻና። 15 ሀ ቦሻ ማላ ቦሻይ ፓራቱዋ ቦላ፥ ባቁሎቱዋ ቦላ፥ ጋሎቱዋ ቦላ፥ ሀረቱዋ ቦላነ ሞርከቱ ዱንካኔዳሳን ደእያ መህያ ኡባ ቦላ ያና።

16 ሄዋፐ ጉይያን፥ የሩሳላመና ኦለቴዳ ካዉተꬃቱዋ ኡባፐ ፓጻ አቴዳ ኡባይ ካትያዉ፥ ኡባፐ ዎልቃማ መꬍና ጎዳዉ ጎይናናዉነ ዳስያ ባኣላ ቦንቻናዉ ላይꬃን ላይꬃን የሩሳላመ ባና። * 17 ቃይ ሀ ሳኣን ደእያ አሳፐ ኦንነ ካትያዉ፥ ኡባፐ ዎልቃማ መꬍና ጎዳዉ ጎይናናዉ የሩሳላመ ቤናን ꬋዮፐ፥ ሄ አሳዉ እራይ ቡከና። 18 ግብጼ ቢታ አሳይካ ቢደ ጎይነናን እጾፐ እራይ ቡከና፥ ዳስያ ባላ ቦንቻናዉ ቤናን እጽያ አሳ መꬍና ጎዳይ ሾጭያ ቦሻይ ኡንቱንቱ ቦላንካ ያና። 19 ዳስያ ባላ ቦንቻናዉ ቤናን እጽያ ግብጼነ ሀራ ካዉተꬃቱ ኡባይ ሙረታና ሙሩ ሀዋ ግዳናዋ።

20 ሄ ጋላስ ፓራቱዋ ቆꬍያን አꬅያ ዳላቱዋ ቦላንካ፥ “መꬍና ጎዳዉ ጌዬዳዋ” ጌተቲደ ጻፈታና። መꬍና ጎዳ ጌሻ ጎልያን ደእያ ካꬅያ ኦቶቱካ ያርሽያ ሳኣ ስንꬃን ደእያ ጌሻ ከረቱዋ ማላ ግዳናዋ። 21 የሩሳላመንነ ይሁዳን ደእያ ኦቶ ኡባይ ኡባፐ ዎልቃማ መꬍና ጎዳዉ ጌሻ ግዳናዋ፤ ያቶፐ ያርሹዋ ያርሽያ አሳይ ኡባይ ዪደ፥ ሄ ኦቶቱዋ አኪደ፥ ያርሹዋ አሹዋ ኡንቱንቱን ካꬃና። ሄ ጋላስ ኡባፐ ዎልቃማ መꬍና ጎዳ ጌሻ ጎልያ ግዶን አይ ዛልአንቻይነ ደኤና።

* 1:1 እዝራ 4:24—5:1፤ 6:14

* 1:8 ሳፃ 6:2-8

* 3:1 እዝራ 5:2፤ ሳፃ 12:10

* 3:2 ዳና. 9

* 3:8 ኤር. 23:5፤ 33:15፤ ዛካ. 6:12

* 3:10 ሚክ. 4:4

* 4:3 ሳፃ 11:4

* 4:6 እዝራ 5:2

* 4:10 ሳፃ 5:6

* 4:11 ሳፃ 11:4

* 6:2 ሳፃ 6:4፣ 5

* 6:3 ሳፃ 6:2

* 6:5 ሳፃ 7:1

* 6:12 ኤር. 23:5፤ 33:15፤ ዛካ. 3:8

* 8:16 ኤፈ. 4:25

* 9:1 ኢሳ. 17:1-3፤ ኤር. 49:23-27፤ አሞጻ 1:3-5

* 9:1 ኢሳ. 23:1-18፤ ህዝ. 26:1—28:26፤ ኢዩ. 3:4-8፤ አሞጻ 1:9-10፤ ማቶሳ 11:21-22፤ ሉቃሳ 10:13-14

* 9:5 ኢሳ. 14:29-31፤ ኤር. 47:1-7፤ ህዝ. 25:15-17፤ ኢዩ. 3:4-8፤ አሞጻ 1:6-8፤ ሶፎ. 2:4-7

* 9:9 ማቶሳ 21:5፤ ዮሃ. 12:15

* 9:10 ማዝ. 72:8

* 9:11 ከሳ 24:8

* 11:12 ማቶሳ 26:15

* 11:12 ማቶሳ 27:9-10

* 12:10 ዮሃ. 19:37፤ ሳፃ 1:7

* 12:10 ማቶሳ 24:30፤ ሳፃ 1:7

* 13:7 ማቶሳ 26:31፤ ማር. 14:27

* 14:8 ህዝ. 47:1፤ ዮሃ. 7:38፤ ሳፃ 22:1

* 14:11 ሳፃ 22:3

* 14:16 ዎጋ 23:39-43

ሚልክያሳ

1

2

3

4

ሚልክያሳ ትምቢትያ

ገሉዋ

ትምቢትያ ኦድያ ሚልክያሳ ማጻፋይ ቤቴዳዌ ክርስቶስ የለታናፐ ካሰ እቼሸንꬆ ጼቱ ላይꬃና ግድሽን፥ የሩሳላመን ደእያ ጌሻ ጎሊ ላኤንꬆ ኦሰቴዳዋፐ ጉይያና። ሚልክያሳ ግያ ሱንꬃ ብለꬃይ፥ “ታን ኪቴዳዋ” ጉሳ። ትምቢትያ ኦድያዌ ምንሲደ ቆፍስያዌ ቄሳቱ ካ የንኮ አሳይካ ጾሳና ጫቀቴዳ ጫቁዋ ኦራꬃናዋ። ጾሳ አሳይ ባረ ደኡዋንካ ባረ ጎይናንካ የዳ ግዲደ፥ ባዬዳዌ ኤረቴዳዋ። ቄሳቱ ካ የንኮ አሳይካ በስያ ያርሹዋ ሺሸናን አግያዋንነ እ ኡንቱንቶ እሜዳ ካለሱዋን ቤናንነ ደኤናን እጽያዋን ጾሳ ናቄድኖ። ሄዋ ድራዉ፥ ጾሳይ ኦግያ ጊግሳናዉነ ባረ ጫቁዋ አዋያናዉ ኪተትያዋ ካሰቲደ ናብያ ባጋና ኦዴ፤ አሳ ቦላ ፕርዳናዉነ አሳ ጌሻናዉ እ ያና።

ሸምፓቱዋ ኡባቶ እመቴዳ ቃንꬃ ቆፋቱዋ

1. ጎዳይ እስራኤልያዉ ደእያ ቃላ ጫቁዋ ሲቁ ꬊሸቱሳ 1:1-5

2. እስራኤላታ አማነታቤና ድራዉ ሴራይ ጋኬዳ 1:6—2:16

3. ጎዳ ዩሳይ አዋየቱሳ 2:17—4:6

1

ጎዳይ እስራኤልያዉ ደእያ ቃላ ጫቁዋ ሲቁ ꬊሸቱሳ

(1:1-5)

1 መꬍና ጎዳይ ሚልክያሳ ባጋና እስራኤልያ አሳ ቦላ ኦዴዳ ትምቢትያ ኪታይ ሀዋ። 2 መꬍና ጎዳይ ባረ አሳ፥ “ታን ህንተና ሲቃድ” ያጌ። **

ሽን ህንተ፥ “ኔን ኑና አያን ሲቃድ?” ያጊታ።

መꬍና ጎዳይ፥ “ኤሳይ ያቆባ እሻ ግደኔዬ? ግዶፐነ ታን ያቆባ ሲቃድ፤ 3 ሽን ኤሳ እጻድ። ታን ኤሳ ደረቱዋ መላ ኡዳድ፤ አ ጋድያካ ዎራካናቱ ደእያ ባዙዋ ኡዳድ” ያጌ።

4 ኤሳ ዘረꬃ ግድያ

ኤዶማቱ፥ “ኑ ካታማቱ ኮለቴድኖ፤ ሽን ኑን ኡንቱንታ ዛረꬂደ ኬጻና” ያጋና።

ኡባፐ ዎልቃማ መꬍና ጎዳይ፥ “ኡንቱንቱ ዛረꬂደ ኬጻናዋንታ፤ ሽን ታን ኮላና። አሳይ ኡንቱንታ፥ ‘ሀ ቢታይ፥ ኢታ ቢታ፤ ሀ ቢታ አሳይካ መꬍና ጎዳይ መꬍናዉ ሀንቀቴዳ አሳ’ ያጋና” ያጌ።

5 ሄዋ ህንተ ህንተ አይፍያን በኢደ፥ “መꬍና ጎዳይ እስራኤልያ ቢታ ዛዋፐ ካረናካ ዎልቃማ” ያጋና።

እስራኤላታ አማነታቤና ድራዉ ሴራይ ጋኬዳ

(1:6—2:16)

6 ኡባፐ ዎልቃማ መꬍና ጎዳይ፥ “ህንተኖ፥ ታ ሱንꬃ ካዉሽያ ቄሳቶ፥ ናአይ ባረ አዉዋ፥ ቆማይካ ባረ ጎዳ ቦንቼ። ያትና፥ ታን ህንተንቶ አዉዋ ግዶፐ፥ ህንተ ታና ቦንችያ ቦንቹ አነ? ቃይ ታን ህንተንቶ ጎዳ ግዶፐ፥ ህንተ ታዉ ያይያ ያሻይ አኔ? ያቲደ ቃይ፥ ‘ኑን ነ ሱንꬃ ዎቲደ ካዉሼዶ?’ ያጊታ። 7 ህንተ ታዉ ያርሽያ ሳ ቦላን ቱኔዳ ያርሹዋ ሺሽያዋን ታ ሱንꬃ ካዉሼድታ።

“ቃይካ ህንተ፥ ‘ኑን ኔና ዎቲደ ቱንሴዶ?’ ያጊታ።

“ህንተ መꬍና ጎዳዉ ሺሽያ ጋይታይ ካቴዳዋ ግደኔ ያጊደ ቆፕያዋን ታና ቱንሴድታ። 8 ህንተ ያርሹዋ ያርሽያ ዎደ፥ ቆቃ ዎይ ሀርጋንቻ ዎይ ዎባ ግዴዳ መህያ ያርሾፐ፥ ሄዌ ኢታባ ግደኔ? ህንተ ሄዋ ማላ መህያ ህንተ ካፖ እሞታ ኦꬂደ እምንቶ፥ እ ሄዋ ናሸቻን አካናዋ ህንተንቶ ማላቲ?” ያጌ መꬍና ጎዳይ። *

9 ቃይካ ኡባፐ ዎልቃማ መꬍና ጎዳይ፥ “ጾሳይ ህንተንቶ ቃረታና ማላ፥ ሀእ አ ዎስተ። ዎን ህንተ ሄዋ ማላባ ኦꬅና፥ እ ህንተዉ ዛራናዋ ማላቲ?” ያጌ።

10 ኡባፐ ዎልቃማ መꬍና ጎዳይ፥ “ህንተ ታዉ ያርሽያ ሳ ቦላን ጮ ታማ ኤꬅያዋፐ፥ ህንተፐ እት ኡራይ ጌሻ ጎልያ ፐንግያ ጎርድያዋ ግዴረኔሻ! ታን ህንተናን ናሸትከ፤ ህንተ ያርሽያ ያርሹዋካ አክከ” ያጌ።

11 ቃይካ ኡባፐ ዎልቃማ መꬍና ጎዳይ፥ “አዋይ ዶልያሳፐ ቢደ ዉልያሳ ጋካናዉ፥ ታ ሱንꬃይ ካዉተꬃቱዋ ግዶን ዎልቃማ። ሳኣ ኡባን አሳቱ ታዉ እጻና ጩውሲኖ፤ ጌሻ ያርሹዋካ ያርሺኖ፤ አያዉ ጎፐ፥ ታ ሱንꬃይ ካዉተꬃቱዋ ግዶን ዎልቃማ” ያጌ።

12 ኡባፐ ዎልቃማ መꬍና ጎዳይ፥ “ሽን ህንተ፥ ‘መꬍና ጎዳዉ ሺሽያ ጋይታይ ቱና፤ አን ዎꬅያ ያርሹካ ካቴዳዋ’ ያጊደ አ ካዉሼድታ። 13 ቃይ ህንተ፥ ‘ሀዌ ዳቡርስያዋ’ ያግ ቅሊጪደ፥ ህንተ ሲꬍያን ስምኢታ።

“ህንተ ቦንቂ አኬዳዋ ዎይ ዎባ ዎይ ሀርጋንቻ እሞታ ኦꬂደ ሺሺታ። ያትና፥ ታን ህንተ ኩሽያፐ ሄዋ አኮ? 14 ታዉ ያርሻና ጊደ ሺቀቴዳ አቱማ ዶርሳይ አ ዉድያ ግዶን ደእሽን፥ ሸነይያባይ ደእያ ዶርሳ ያርሽያ ሄ ጭምያዌ ሸቀቴዳዋ ግዶ! አያዉ ጎፐ፥ ታን ኡባፐ ዎልቃማ መꬍና ጎዳነ ዎልቃማ ካትያ፤ ታ ሱንꬃይካ ካዉተꬃቱዋ ግዶን ያየቴዳዋ” ያጌ።

2

1 ቃይካ ኡባፐ ዎልቃማ ጾሳይ ሀዋዳን ያጌ፤ “ቄሳቶ፥ ሀእ ሀ አዛዙ ህንተሳ። 2 ታ ሱንꬃ ቦንቻናዉ ህንተ ስሰናን እጾፐነ ህንተ ዎዛናን ቆፐናን እጾፐ፥ ታን ህንተ ቦላ ሸቃ ኪታና፤ ህንተ አንጁዋካ ታን ሸቃና። ህንተ ህንተ ዎዛናን ታና ቦንቻናዉ ቆፕቤና ድራዉ፥ ታን ሀእካ ህንተና ሸቃ ድጋድ። 3 በእተ፥ ታን ህንተ ዘረꬃቱዋ ሙራና። ህንተ ያርሾ አሄዳ መህያ ቶጭያካ ህንተ ሶምእያን ላላና፤ ህንተካ ሄ ቶጭያና እትፐ አ ኦልያ ሳ ባና። 4 ሄ ዎደ ታ ጫቁ ሌዊያና ምኒደ ደአናዳን፥ ታን ህንተንቶ ሀ አዛዙዋ ኪቴዳዋ ህንተ ኤራና” ያጌ። *

5 “ታን ሌዊያና ጫቀቴዳ ጫቁ ደኡዋነ ሳሮተꬃ ጫቁዋ፤ እ ታዉ ያያናዳን፥ ታን ኡንቱንታ አዉ እማድ፤ እካ ታዉ ያዬዳነ ታ ሱንꬃካ ቦንቼዳ። * 6 ቱሙዋ ህጊ አ ዶናን ደኤዳ፤ አ እንጻርሳንካ ዎርዱ ቤትቤና። እ ታናና ሳሮተꬃንነ ሱረተꬃን ሀመቴዳ፤ ቃይ ጮራቱዋካ ናጋራፐ ዛሬዳ። 7 ቄሳይ ኡባፐ ዎልቃማ መꬍና ጎዳይ ኪቴዳዋ ግዴዳ ድራዉ፥ አ ዶናይ ኤራተꬃን ኩማናዉ ኮሼ፤ አሳይካ ህግያ አ ዶናፐ ታማራናዉ በሴ” ያጌ ኡባፐ ዎልቃማ መꬍና ጎዳይ።

8 ኡባፐ ዎልቃማ መꬍና ጎዳይ ሀዋዳን ያጌ፤ “ሽን ቄሳቶ፥ ህንተ ኦግያፐ ዎራ ስሜድታ፤ ህንተ ትምርትያንካ ጮራቱዋ ꬉቤድታ፤ ታን ሌዊያና ጫቀቴዳ ጫቁዋካ ኮሌድታ። 9 ሄዋ ድራዉ፥ ህንተ ታ ኦግያን ሀመተናን እጼዳንዳን፥ ህንተ ታማርስያ ህግያንካ አሳ ኡባ እት ልከ ጼለናን እጼዳንዳን፥ ታን ህንተና አሳ ኡባ ስንꬃን ካቴዳዋንታነ ካዉሼዳዋንታ ኡዳድ” ያጌ።

አሳይ መꬍና ጎዳን አማነትቤና

10 ኑዉ ኡባዉ እት አዉ ደኤ ግደኔየ? ኑና እት ጾሳይ መꬌዳ ግደኔየ? ያትና፥ ኑን ኑ ማይዛ አዎቱዋ ጫቁዋ ኮልያዋን እቱ እቶ አያዉ አማነተናን እጼቶ? 11 ይሁዳ አሳይ አማነትቤና፤ ቃይ እስራኤልያንነ የሩሳላመን አሳይ ቱናተꬃ ኦꬄዳ፤ አያዉ ጎፐ፥ ይሁዳ አሳይ ጾሳይ ዶስያ ጌሻ ጎልያ ቱንሴዳ፤ ቃይ አላጋ ጾሳዉ ጎይንያ ማጫ ናናቱዋካ አኬዳ። 12 ሀዋ ኦꬅያዌ ኦና ግዶፐካ፥ መꬍና ጎዳይ አ ያቆባ ማባራፐ ꬋይሶ፤ ሄ አሳይ ኡባፐ ዎልቃማ መꬍና ጎዳዉ ያርሹዋ አህያዋ ግዶፐካ፥ መꬍና ጎዳይ አ ሾዶ።

13 ቃይ ህንተ ኦꬅያ ሀራባይ አዬ ጎፐ፥ መꬍና ጎዳይ ህንተ ያርሹዋኮ ጼለና ድራዉ፥ ዎይ አ አከና ድራዉ፥ ያርሽያ ሳኣ ዬኩዋን፥ አፎꬃንነ ዝላሳን ኩንꬂታ። 14 ህንተ፥ “እ አያዉ ኑ ያርሹዋ አከኔ?” ያጊደ ኦቾፐ፥ ጋሱ ሀዋ: ህንተ ህንተ ያላጋተꬃን አክና እታ ግዴዳ ማቻትና ማቻትና ሄ ዎደ ጫቀቴዳ ጫቁዋ ኮሌድታ፤ ሄዎ መꬍና ጎዳይ ማርካ። 15 መꬍና ጎዳይ ህንተዉነ ህንተ ማቻትዉካ ማቻትዉካ እት ቦላይነ እት አያናይ ደአናዳን ኦꬅቤኔየ? ሄዋ አያዉ ኦꬄዴ? ጌሻ ዘረꬃይ ደአናዳና ግደኔ? ሄዋ ድራዉ፥ ህንተፐ ኦንነ ባረ ያላጋተꬃን አኬዳ ማቻትና ጫቀቴዳ ጫቆ አማነተናዋ ግደናዳን ናገቶ። 16 አያዉ ጎፐ፥ “ታን መꬍና ጎዳይ፥ እስራኤልያ ጾሳይ፥ አስናይነ ማቻታ ብለትያዋ እጻይ፤ ሄዌ ኢታባ” ያጌ። ሄዋ ድራዉ፥ ኡባፐ ዎልቃማ መꬍና ጎዳይ፥ “ህንተ ማቻትና ማቻትና ጫቀቴዳ ጫቆ አማነተናዋንታ ግደናዳን ናገትተ” ያጌ ኡባፐ ዎልቃማ መꬍና ጎዳይ።

ጎዳ ዩሳይ አዋየቱሳ

(2:17—4:6)

17 ህንተ ህንተ ሃሳያን መꬍና ጎዳ ዳቡርሴድታ።

ሽን ህንተ፥ “ኑን አ ዎቲደ ዳቡርሴዶ?” ያጊታ።

ህንተ አ ዳቡርሴዳዌ፥ “ኢታ ኦꬅያዋንቱ ኡባይ መꬍና ጎዳ ስንꬃን ሎአ፤ ቃይ እካ ኡንቱንቱን ናሸቴ” ያግያዋን ዎይ፥ “ቱሙዋ ፕርድያ ጾሳይ ሀቃን ደኢ?” ያግያዋና።

3

1 ኡባፐ ዎልቃማ መꬍና ጎዳይ፥ “በእተ፥ ታ ብያ ኦግያ ጊግሳናዳን፥ ታን ኪትያ አሳ ካሰታደ የዳና፤ ቃይ ህንተ ኮይያ ጎዳይካ ህንተ ቆፐናን ደእሽን፥ ባረ ጌሻ ጎልያ ፑቱ ጋና። ህንተ ናሸትያ፥ ቃላ ጫቁዋ ኪታንቻይ ያና” ያጌ። *

2 ሽን እ ብራነ ዎርቃ ሲልሲደ ጌሽያ ታማ ማላነ ማዩዋ ሜጭያ ሳሞና ማላ ግድያ ድራዉ፥ እ ይያ ጋላስ ዳንዳያናዌ ኦኔ? ቃይ እ ቆንጭያ ዎደ አ ስንꬃን ኤቃናዉ ዳንዳይያዌ ኦኔ?* 3 እ ብራነ ዎርቃ ጌሽያዋዳንነ ትግያዋዳን ኡቲደ፥ ሌዊያ ዛራቱዋ ጌሻና፤ ኡንቱንቱ መꬍና ጎዳዉ ልከ ያርሹዋ ያርሻና ጋካናዉ፥ እ ኡንቱንታ ጌሻና። 4 ያቶፐ በን ዎደቱዋዳንነ አꬌዳ ላይꬃቱዋዳን፥ ይሁዳ አሳይነ የሩሳላመ አሳይ ያርሽያ ያርሹ መꬍና ጎዳ ናሸችያዋ ግዳናዋ።

5 ኡባፐ ዎልቃማ መꬍና ጎዳይ፥ “ሄዋፐ ጉይያን፥ ታን ፕርዳ ፕርዳናዉ ህንተኮ ያደ፥ ሙሩንያዋንቱ ቦላ፥ ዎሹምያዋንቱ ቦላ፥ ዎርዱዋን ጫቂያዋንቱ ቦላ፥ ኦሳንቻቶ በስያ ድርጉዋ እመናን ድግያዋንቱ ቦላ፥ አስናይ ሀይቄዳ አምአቶነ አታ አዉ ሀይቄዳ ናናቱዋ ቱጋይያዋንቱ ቦላ፥ በትያ ፕርዳ ጌላይያዋንቱ ቦላነ ታዉ ያየናዋንቱ ቦላ ኤለካ ማርካታና” ያጌ።

አስራታ እሞታ

6 ቃይካ ኡባፐ ዎልቃማ መꬍና ጎዳይ፥ “ታን መꬍና ጎዳይ ላመትከ፤ ሄዋ ድራዉ፥ ህንተኖ ያቆባ ዛረቶ፥ ህንተ ꬋይክታ። 7 ህንተ ማይዛ አዎቱዋ ዎድያፐ ዶሚደ፥ ህንተ ታ ዎጋፐ ዎራ ስሜድታ፤ አካ ናግበይክታ። ሀእ ታኮ ስምተ፤ ታንካ ህንተኮ ስማና” ያጌ።

ሽን ህንተ፥ “ኑን ዋን ስማነ?” ያጊደ ኦቺታ።

8 መꬍና ጎዳይ፥ “አሳይ መꬍና ጎዳ ዉኢ? ሽን ህንተ ታና ዉኢታ” ያጌ።

ቃይካ ህንተ፥ “ኑን ኔና ዎት ዉኤቶ? ያጊታ” ያጌ።

ኡባፐ ዎልቃማ ጾሳይ፥ “ህንተ አስራታንነ እሞታን ታና ዉኢታ። 9 ህንተ እስራኤልያ አሳይ ኡባይ ታና ዉእያ ድራዉ፥ ህንተ ሸቀቴዳዋንታ። 10 ታ ጌሻ ጎልያን ቁማይ ደአናዳን፥ አስራታ ኡባ ዬስያን የግተ። ያቲደ ታን ሳሉዋ ማስኮትያ ዶያደ አንጁዋ ህንተንቶ ፓላህሳደ ጉሳና ꬋዮፐ፥ ታና ሄዋን ፓጭተ። * 11 ህንተ ቢታይ ሞክያ ካꬃ ባይዘናዳን፥ ታን ህንተ ድራዉ ካꬃ ባይዝያባ ኡባ ሴራና፤ ጋደን ደእያ ዎይንያ ቱራይካ አይፍያ ድገና። ታን ኡባፐ ዎልቃማ መꬍና ጎዳይ ሀዋ ኦዳይ። 12 ህንተ ቢታይ ደአናዉ ናሸችያ ቢታ ግድያ ድራዉ፥ ካዉተꬃቱ ኡባይ ህንተና፥ ‘አንጀቴዳዋንታ’ ያጋና” ያጌ።

መꬍና ጎዳይ ባረ አሳ ማራናዉ ኦዴዳ ቃላ

13 መꬍና ጎዳይ ሀዋዳን ያጌ፤ “ህንተ ታ ቦላ ጻላ ቃላ ሃሳዬድታ።

“ያቲደ ቃይ፥ ‘ኑን ነ ቦላ ዋግ ሃሳዬዶ?’ ያጊደ ኦቺታ።

14 “ቃይካ ህንተ፥ ‘ጾሳዉ ኦꬅያዌ ሀዳ። አ አዛዙዋ ናግያዋንነ ኡባፐ ዎልቃማ መꬍና ጎዳ ስንꬃን ካዮቲደ ሀመትያዋን ኑን አያ ጎኤቴቶ? 15 ኑን ኦቶረትያዋንቱ አንጀቲና በኤቶ፤ ኢታ ኦꬅያዋንቱካ እሻሊደ ደእያዋ ጻላላ ግደናን፥ ጾሳ ፓጪደካ ከስ አኪኖ’ ያጊታ” ያጌ።

16 ሄ ዎደ መꬍና ጎዳዉ ያይያዋንቱ እቱ እቱዋና ሃሳዬድኖ፤ መꬍና ጎዳይካ ሀይዚደ ስሴዳ። መꬍና ጎዳዉ ያዬዳዋንቱነ አ ሱንꬃካ ቦንቼዳዋንታ ሀሳይስያ ማጻፋይ አ ስንꬃን ጻፈቴዳ። 17 ኡባፐ ዎልቃማ መꬍና ጎዳይ፥ “ኡንቱንቱ ታዋ ግዳናዋንታ፤ ታን ኦꬅያ ጋላስ ኡንቱንቱ ታዉ ዱማቴዳ አሳ ግዳናዋንታ፤ አዉ ባረዉ ኦꬅያ ባረ ናኣ ማርያዋዳን፥ ታን ኡንቱንታ ማራና። 18 ሄ ዎደ ህንተ ዛረꬂደካ ጽሉዋፐነ ናጋራንቻፐ ግዱዋን ደእያ ዛዋነ ጾሳዉ አዛዘትያዋንቱፐነ አዛዘተናዋንቱፐ ግዱዋን ደእያ ዛዋ በአና” ያጌ።

4

መꬍና ጎዳ ጋላሳይ ማታቴዳ

1 ኡባፐ ዎልቃማ መꬍና ጎዳይ ሀዋዳን ያጌ፤ “በእተ፥ ጮጭያ ታማዳን ኤጽያ ጋላሳይ ማታቴዳ፤ ኦቶረትያዋንቱነ ኢታ ኦꬅያዋንቱ ኡባይ ኡቱላ ማላ ግዳናዋ። ሄ ይያ ጋላሳይ ኡንቱንታ ጹጋና፤ ኡንቱንቶ ጻጱዋ ጼራካ አሸና። 2 ሽን ህንተንቶ፥ ታ ሱንꬃዉ ያይያዋንቶ አ ቀፍያ ግዶን ፓꬅያባይ ደእያ ጽሎተꬃ አዋይ ሞካና። ህንተካ አቁዋፐ ብለቴዳ ጋሎ ማራዳን ቡራቃና። 3 ታን ኦꬅያ ጋላስ፥ ናጋራንቻቱ ህንተ ገድያፐ ጋርሳ ባጋና ብድንꬃ ማላ ግዳናዋንታ፤ ህንተካ ኡንቱንታ የꬋንታ። ታን ኡባፐ ዎልቃማ መꬍና ጎዳይ ሀዋ ኦዳይ።

4 “እስራኤልያ አሳ ኡባዉ ሲና ደርያ ቦላን ታን ታ ቆማ ሙሴ ባጋና አዛዜዳ አዛዙዋነ ህግያ ሀሳይተ።

5 “በእተ፥ ግታነ ቦንቼቴዳ ጾሳ ጋላሳይ ያናፐ ካሰታደ፥ ታን ህንተዉ ትምቢትያ ኦድያ ኤላሳ ኪታና። * 6 እ ዪደ፥ ታን ያደ ቢታ ሸቃን ሾጨናዳን፥ አዎቱዋ ዎዛና ናናቱዋኮ፥ ናናቱዋ ዎዛናካ አዎቱዋኮ ዛራና” ያጌ ኡባፐ ዎልቃማ መꬍና ጎዳይ።

* 1:2 ሮመ 9:13

* 1:2 ኢሳ. 34:5-17፤ 63:1-6፤ ኤር. 49:7-22፤ ህዝ. 25:12-14፤ 35:1-15፤ አሞጻ 1:11-12፤ አብድ. 1-14

* 1:8 ዛረ. 15:21

* 2:4 ፓይ. 3:11-13

* 2:5 ፓይ. 25:12

* 3:1 ማቶሳ 11:10፤ ማር. 1:2፤ ሉቃሳ 1:76፤ 7:27

* 3:2 ኢዩ. 2:11፤ ሳፃ 6:17

* 3:10 ዎጋ 27:30፤ ፓይ. 18:21-24፤ ዛረ. 12:6፤ 14:22-29፤ ናህ. 13:12

* 4:5 ማቶሳ 11:14፤ 17:10-13፤ ማር. 9:11-13፤ ሉቃሳ 1:17፤ ዮሃ. 1:21

ማቶሳ ምሽራቹዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

ማቶስ ጻፌዳ

ምሽራቹዋ ቃላ

ገሉዋ

ማቶስ ጻፌዳ ምሽራቹ፥ የሱስ ያና ጌተትያ ህዶታይ ካሰ ኦደት ኡቴዳ ꬋልያ ግድያዋነ ጾሳይ ካሰ ኤጫ ጫቁዋን ባረ አሳዉ እሜዳ ህዶታ ቃላ ፖሌዳዌ የሱሳ ባጋና ግድያዋ ኦድያ ምሽራቹዋ ቃላ ኦይቄዳዋ። ሀ ምሽራቹዋ ቃላይ የሱስ ኡንቱንቱ ግዶን የለቲደ ድጬዳዌ አይሁዳቱ ጻላላሳ ግደናን፥ አላምያ ኡባን ደእያ አሳሳ።

ማቶስ ጻፌዳ ምሽራቹዋ ቃላይ ዳሮ አኬካን ጻፈቴዳ ማጻፋ። የሱሳ የለታን ዶሚደ፥ እ ጻማቀቴዳዋነ እ ፓጨቴዳዋ ኦድ ስሚደ፥ ጋሊላን እ ቃላ ኦዴዳዋ፥ ታማርሴዳዋነ ሀርጋንቻቱዋ ፓꬄዳዋ ኦዴ። ሄዋፐ ካሊደ የሱስ ጋሊላፐ የሩሳላመ ቤዳዋነ እ ሀ አላምያን ጋምኤዳ ዉርሰꬃ ሳምንታን ሀኔዳ የዋቱዋ ቆንጭሴ። ሄዋንቱካ እ ካቀቶዋ፥ ሀይቄዳዋነ ደንዴዳዋ ኦዲኖ።

ሀ ምሽራቹዋ ቃላይ የሱሳ፥ ጾሳ ህግያ ብለꬃ እማናዉ ማታይ ደእያዋነ ጾሳ ካዉተꬃባ ኤርስያ ዎልቃማ ታማርስያዋ ኦꬂደ ሺሼዳ። አ ትምርትያፐ ዳርያ ባጋይ፥ ዱማ ዱማ ኦግያን ጊገቴዳ እቼሹ ሳን ሻከቴ።

1. ጾሳ ካዉተꬃን ደአና አሳ ኤሻ፥ ኦሱዋ፥ ማታነ ዉርሰꬃ ካጫ ኦድያ ደርያ ቦላ ትምርትያ (ማቶሳ 5:1—7:28)።

2. ታማነ ላኡ የሱሳ ካልያዋንቱ ምሽራቹዋ ቃላ ታማርሳናዉ ቤዳ ዎደ ኡንቱንቶ እመቴዳ ካለꬁዋ (ማቶሳ 10)።

3. ጾሳ ካዉተꬃባ ታማርስሽን ሺቄዳ ዱማ ዱማ ሌምሳቱዋ (ማቶሳ 13)።

4. የሱሳ ካልያዋንቱባ ብል ኦድያ ትምርትያ (ማቶሳ 18)።

5. ሀእ ዎድያ ዉርሰꬃነ ጾሳ ካዉተꬃ ዩሳ ጼልያዋን እመቴዳ ትምርትያ (ማቶሳ 24-25)።

ሸምፓቱዋ ኡባቶ እመቴዳ ቃንꬃ ቆፋቱዋ

የሱስ ክርስቶሳ ጉየ ዘረꬃነ የለታ 1:1—2:23

ጻማቅያ ዮሃንሳ ኦሱዋ 3:1-12

የሱስ ጻማቀቶዋነ ፓጨቶዋ 3:13—4:11

የሱስ ኦሱዋ ጋሊላን ዶሞዋ 4:12—18:35

የሱስ ጋሊላፐ የሩሳላመ ቦዋ 19:1—20:34

የሩሳላመንነ እዝ ዩሹዋን የሱሳ ዉርሰꬃ ሳምንታ 21:1—27:66

ኑ ጎዳ የሱሳ ደንዱዋነ ቆንጨꬃ 28:1-20

1

የሱስ ክርስቶሳ የለታ ማራ

(ሉቃሳ 3:23-38)

1 ሀዌ ዳዊታ ዛርያነ አብራሃመ ዛረ ግዴዳ የሱስ ክርስቶሳ የለታ ኦድያ ማጻፋ።

2 አብራሃመ፥ ይሳቃ የሌዳ፤ ይሳቅ፥ ያቆባ የሌዳ፤ ያቆብ፥ ይሁዳነ አ እሻቱዋ የሌዳ። 3 ይሁዳይ ትእማርፐ ፓሬሳነ ዛራሀ የሌዳ፤ ፓሬሰ፥ ሄጽሮና የሌዳ፤ ሄጽሮነ፥ ራማ የሌዳ። 4 ራመ አምናዳባ የሌዳ፤ አምናዳበ፥ ናአሶና የሌዳ፤ ናአሶነ፥ ሰልሞና የሌዳ። 5 ሰልሞነ፥ ራኣቦ ጌተትያ ምሽራትፐ ቦኤዛ የሌዳ፤ ቦኤዝ፥ ኡሩቶ * ጌተትያ ምሽራትፐ እዮቤዳ የሌዳ፤ እዮቤደ፥ እሰይ የሌዳ። 6 እሰይ ካትያ ዳዊታ የሌዳ።

ካትያ ዳዊተ፥ ኦርያ ማቻትፐ ሶሎሞና የሌዳ። 7 ሶሎሞነ፥ ሮብኣማ የሌዳ፤ ሮብኣመ፥ አብያ የሌዳ፤ አቢ፥ አሳፋ የሌዳ። 8 አሳፈ፥ ዮሳፌጻ የሌዳ፤ ዮሳፌጸ፥ እዮራማ የሌዳ፤ እዮራመ፥ ኦዝያና የሌዳ። 9 ኦዝያነ፥ እዮኣታማ የሌዳ፤ እዮኣታመ፥ አካዛ የሌዳ፤ አካዝ፥ ህዝቂያሳ የሌዳ። 10 ህዝቂያሰ ምናሳ የሌዳ፤ ምናሰ፥ አሞጻ የሌዳ፤ አሞጸ፥ እዮስያሳ የሌዳ። 11 እስራኤልያ አሳይ ኦሞደቲደ፥ ባብሎነ ጋድያ ቤዳ ዎደ፥ እዮስያሰ እኮንያናነ * አ እሻቱዋ የሌዳ። *

12 ባብሎነ ኦሞዱዋፐ ጉይያን፥ እኮንያናነ ሳላትያላ የሌዳ፤ ሳላትያለ፥ ዘሩባቤላ የሌዳ። 13 ዘሩባቤል፥ አብዩዳ የሌዳ፤ አብዩደ፥ ኤልያቄማ የሌዳ፤ ኤልያቄም፥ አዞራ የሌዳ። 14 አዞረ ሳዶቃ የሌዳ፤ ሳዶቀ፥ አኪማ የሌዳ፤ አኪመ ኤልዩዳ የሌዳ። 15 ኤልዩደ፥ አልኣዛራ የሌዳ፤ አልኣዛረ፥ ማታና የሌዳ፤ ማታነ፥ ያቆባ የሌዳ። 16 ያቆብ፥ ክርስቶሳ ጌተትያ የሱሳ የሌዳ ማይራሞ ኦቼዳ ዮሴፋ የሌዳ።

17 ስም የለታይ ኡባይ አብራሃሞፐ ዳዊታ ጋካናዉ ታማነ ኦይዱ የለታ፤ ዳዊተፐ ዶሚደ፥ አሳይ ባብሎነ ጋድያ ኦሞደቲደ ቤዳ ዎድያ ጋካናዉ ታማነ ኦይዱ የለታ፤ አሳይ ባብሎነ ጋድያ ኦሞደቲደ ቤዳ ዎድያፐ ክርስቶስ † የለቴዳ ዎድያ ጋካናዉ ታማነ ኦይዱ የለታ።

የሱስ ክርስቶሳ የለታ

(ሉቃሳ 2:1-7)

18 የሱስ ክርስቶሳ የለታይ ሀዋ ማላ፤ አ ዳያ ማይራማ ዮሴፎ ኦሸታ ቃሸታ ኡታዱ። ሄ ዎደ ዮሴፎና ጋከተናን ደኣደ፥ ጌሻ አያናን ሻሃራዱ። 19 እዞ ጊግስ ዎꬄዳ ዮሴፎ ጽሎ አሳ ‡ ግዴዳ ድራዉ፥ እዞ ካዉሻናዉ ኮይቤና፤ ኢባ ቆንጭሰናን እዞ አጋናዉ ቆፔዳ። 20 ሽን እ ሄዋ ቆፕሽን፥ ጎዳ ኪታንቻይ አኩሙዋን § አናና ጋከቲደ፥ “ዳዊተ ናኣ ዮሴፎ፥ ማይራማ ጌሻ አያናን ሻሃሬዳ ድራዉ * እዞ አካናዉ ያዮፓ። 21 እዛ አቱማ ናኣ የላናዉኑ፤ ኔንካ፥ እ አሳ ናጋራፐ አሽያ ድራዉ አ ሱንꬃ የሱሳ ጋደ ጼሳናሳ” ያጌዳ። *

22-23 ቃይ ጎዳይ ናብያ ባጋና፥ “ወዶራታ ሻሃራናዉኑ፤ ናኣካ የላናዉኑ፤ አ ሱንꬃይካ አማኔላ ጌተታናዋ” ያጌዳዌ ፖለታና ማላ፥ ሀዌ ኡባይ ሃኔዳ፤ “አማኔላ” ያግያዌ፥ “ጾሳይ ኑናና ደኤ” ያግያዋ። *

24 ዮሴፎ ገምእሹዋፐ ቤጎቲደ፥ ጎዳ ኪታንቻይ ባረና አዛዞዋዳን፥ ማይራሞ ባረ ጎለ አፌዳ። 25 ሽን ናአይ የለታና ጋካናዉ ዮሴፎ እዝኮ ሺቅቤና፤ ቃይ ናኣካ የሱሳ ጊደ ሱንꬄዳ።*

2

ዶላሃ ባጋፐ ዬዳ ጾልንትያ ፓይድያ አሳቱዋ

1 የሱስ ይሁዳ ጋድያን ቤተሌመ ጌተትያ ካታማን ሄሮድሰ ካዉቲደ ደእያ ዎደ የለቴዳ፤ ሄዋፐ ጉይያን፥ ጾልንትያ ፓይድያ አሳይ * አዋይፊ ዶልያ ባጋፐ የሩሳላመ ዪደ፥ 2 “አይሁዳ ካትያ ግዳናዉ የለቴዳ ናአይ ሀቃን ደኢ? ኑን አዋይፊ ዶልያ ባጋና ከሴዳ አ ጾልንትያ በኢደ፥ አዉ ጎይናናዉ ዬዶ” ያጊደ ኦቼድኖ።

3 ካትያ ሄሮድሰ፥ ሄዋ ስሲደ ዳጋሜዳ፤ የሩሳላመን ደእያ አሳይ ኡባይካ ዎዛና ባዬድኖ። 4 ሄሮድሰ ቄሳቱዋ ካፓቱዋ ኡባቱዋነ ሙሴ ህግያ ታማርስያዋንታ ጼሲደ፥ “ክርስቶስ ሀቃን የለታንዴሻ?” ያጊደ ኦቼዳ።

5-6 ኡንቱንቱ ዛሪደ፥ “ይሁዳ ጋድያን ቤተሌመ ካታማን የለታናዋ። ናቢ፥

“ ‘ይሁዳ ጋድያን ደእያ ቤተሌመ፥

ኔን ይሁዳ ጋድያን ደእያ ዎልቃማ ካታማቱዋፐ ላፋካ።

እስራኤልያ ሞድያዌ ኔፐ ከሳናዋ’

ጊደ ጻፌዳ” ያጌድኖ። *

7 ሄዋፐ ካላ፥ ሄሮድሰ አዋይፊ ዶልያ ባጋፐ ዬዳ አሳቱዋ ጌማን ጼሲደ፥ ጾልንቲ ኡንቱንቶ ቤቴዳ ዎድያ ኡንቱንቱፐ ጌሺደ ኤሬዳ። 8 ያቲደ ቤተሌመ ኡንቱንታ የዲደ፥ “ቢደ ናኣ ሎይꬅ ኮይተ፤ አ ደሜዳ ዎደ ታንካ ባደ አዉ ጎይናናዳን፥ ታናካ ኤርስተ” ያጌዳ።

9 ኡንቱንቱ ካቲ ጌዳዋ ስስ ቢደ ኦግያን አዋይፊ ዶልያ ባጋና ኡንቱንቱ ካሰ በኤዳ ጾልንትያ በኤድኖ፤ ናአይ ደኢያሳ ጋኪደ ኤቃና ጋካናዉ፥ ጾልንቲ ኡንቱንታ ካለꬄዳ። 10 ኡንቱንቱ ሄ ጾልንትያ በኤዳ ዎደ፥ ዛዋይ ባይና ዳሮ ናሸቻ ናሸቴድኖ። 11 ጎለ ገሊደ፥ ናአይ ባረ ዳይ ማይራምና ደእያዋ በኤድኖ፤ ጉልባቲደ አዉ ጎይኔድኖ፤ ሄዋፐ ካላ፥ ባረንቱ ሳጽንያ ዶዪደ፥ ዎርቃ፥ እጻናነ ካዋራ † አዉ እሞታ ሺሼድኖ።

12 ኡንቱንቱ ሄሮድሳኮ ስመና ማላ፥ ጾሳይ አኩሙዋን ኡንቱንታ፥ “ህንተና ኤርተ” ጊና ሀራ ኦግያና ባረንቱ ጋደ ስሜድኖ።

ግብጼ በቱሳ

13 ኡንቱንቱ ቤዳዋፐ ጉይያን፥ ጎዳ ኪታንቻይ አኩሙዋን ዮሴፎ ቤቲደ፥ “ሄሮድሰ ናኣ ዎꬋናዉ ኮይያ ድራዉ፥ ደንዳደ ናኣነ አ ዳዮ አካደ ግብጼ ጋድያ በታ፤ ታን ነዉ ኦዳና ጋካናዉ፥ ያን ደአሻ” ያጌዳ።

14-15 ዮሴፎ ቃማ ደንዲደ፥ ናኣነ አ ዳዮ አኪደ፥ ግብጼ ጋድያ ቤዳ፤ ጎዳይ ናብያ ባጋና፥ “ታን ታ ናኣ ግብጼ ጋድያፐ ጼሳድ” ያጌዳዌ ፖለታና ማላ፥ ሄሮድሰ ሀይቃና ጋካናዉ እ ያን ደኤዳ። *

ሄሮድሰ ቄር ናና ዎꬍሴዳ

16 ሄዋፐ ጉይያን፥ ሄሮድሰ አዋይፊ ዶልያ ባጋፐ ዬዳዋንቱ ባረና ጭሜዳዋ ኤሬዳ ዎደ፥ ዳሮ ሀንቀቲደ፥ ጾልንቲ ካሰ ቤቴዳ ዎድያ ኡንቱንቱፐ ስሴዳዋዳን፥ ዎታዳራቱዋ የዲደ፥ ቤተሌመንነ ዩሹዋን ደእያ ላኡ ላይꬃ አቱማ ናናነ ላኡ ላይꬃፐ ጋርሳና ደእያ አቱማ ናና ኡባ ዎꬍሴዳ።

17-18 ናብያ ኤርማስ፥

“ዬኩነ ዝላሳይ ራማ ጌተትያ ካታማን ስሰቴዳ፤

ራሄላ ባረ ናናዉ ዬካዉ።

ኡንቱንቱ ሀይቂድጎ ድራዉ፥

አጋ ጊና፥ አገናን እጻዱ”

ጊደ ኦዴዳዌ ፖለቴዳ። *

ግብጼፐ ስማ

19 ሄሮድሰ ሀይቄዳዋፐ ጉይያን፥ ጎዳ ኪታንቻይ ግብጼን ዮሴፎ አኩሙዋን ቤቲደ 20 አ፥ “ደንዳ፤ ናኣነ አ ዳዮ አካደ፥ እስራኤልያ ጋድያ ስማ። ናኣ ዎꬋናዉ ኮይያዋንቱ ሀይቂ ድጌድኖ” ያጌዳ። 21 ዮሴፎ ደንዲደ፥ ናኣነ አ ዳዮ አኪደ፥ እስራኤልያ ስሜዳ።

22 ሽን ዮሴፎ አርከላዎስ ባረ አዉዋ ሄሮድሳ ኦይድያን ይሁዳ ጋድያን ካዉቴዳዋ ስሴዳ ዎደ፥ ያ ባናዉ ያዬዳ፤ ጾሳይ አዉ አኩሙዋን ህንተና ኤርተ ጊና፥ ጋሊላ ጋድያ ቤዳ። 23 ናባቱ፥ “አሳይ አ፥ ‘ናዝሬትያ አሳ’‡ ጊደ ጼሳና” ያጌዳዌ ፖለታና ማላ፥ ናዝሬተ ጌተትያ ካታማ ቢደ ደኤዳ። *

3

ጻማቅያ ዮሃንስ ቃላ ኦዴዳ

(ማር. 1:1-8፤ ሉቃሳ 3:1-18፤ ዮሃ. 1:19-28)

1-2 ሄ ዎደ ጻማቅያ ዮሃንስ አሳ፥ “ሳሉዋ ካዉተꬃይ ማታቴዳ ድራዉ፥ ህንተ ናጋራፐ ስምተ” ያጊደ፥ ይሁዳ መላ ቢታን ኦዲደ ዬዳ። * 3 አያዉ ጎፐ፥ ናብያ ኢስያሰ፥ ዮሃንሳባ ኦዲደ፥

“እቱ መላ ቢታን ባረ ቃላ ꬎቁ ኦꬂደ፥

‘ጎዳ ኦግያ ጊግስተ።

እ ሄመታና ሎሱዋካ

አዉ ስት ኦꬅተ’ ጌዳ”

ያጌዳ።*

4 ዮሃንሳዉ ጋሉዋ እስክያ ዳደቴዳ ማዩ ደኤ፤ ቃይ ባረ ጼሳን ዳፉዋ ዳንጬዳ፤ እ ምያ ቁማይካ ቦልያነ ባዙዋ ኤሳ። * 5 አሳይ ሄ ዎደ የሩሳላመፐ፥ ይሁዳ ጋድያ ኡባ ሳፐነ ዮርዳኖሳ ሻፋ ሄራን ደእያ ጋድያ ኡባፐ አኮ ዪኖ። 6 ባረንቱ ናጋራ ፓጽና፥ ዮርዳኖሳ ሻፋን አሳ ጻማቄዳ።

7 ሽን ዮሃንስ ዳሮ ፓርሳዋቱነ * ሳዱቃዋናቱ † ጻማቀታናዉ ባረኮ ይያዋንታ በኢደ፥ “ሀ ሾሻቶ፥ ጾሳ ሀንቁ ያና ሀንያዋፐ አታና ማላ፥ ህንተዉ ኦኔ ኦዴዳዌ? 8 ስም ህንተ፥ ህንተንቱ ናጋራፐ ስሜዳዋ ኤርስያ ኦሱዋ፥ ኦꬅተ። 9 ህንተ ህንተንቱ ዎዛናን፥ ‘አብራሃመ ኑ አባ’ ጊደ ቆፕያዋ ህንተዉ ማላቶፖ። አያዉ ጎፐ፥ ታን ህንተንቶ ኦዳይ፤ ጾሳይ ሀ ሹቻቱዋፐ አብራሃሞ ናና ኦꬅ ደንꬃናዉ ዳንዳዬ። 10 ቤጽ ምꬃ ጻጱዋን ቃንጻናዉ ጊግ ኡቴዳ፤ ሎኦ አይፍያ አይፈና ምꬃ ኡባይ ቃንጸቲደ፥ ታማን የገታና።

11 “ህንተ ህንተንቱ ናጋራፐ ስምያዋ በሳናዉ፥ ታን ህንተና ሃꬃን ጻማቃይ፤ ሽን ታፐ ጉየና ይያዌ፥ ህንተንታ ጌሻ አያናንነ ታማን ጻማቃና። ‡ እ ታፐ ዳሮ ምኔ፤ አ ጫማ ቶካናዉካ ታን በስያ አሳ ግድከ። 12 አ ኩሽያን ካꬃ ሰጽያ ላይዳይ ደኤ። ኡዱማን ደእያ ካꬃ ሎይꬅ ጌሼ፤ ባረ ዛርጋ ድይያን ቆላና፤ ሽን ዳላ ቶኤና ታማን ጉዳና” ያጌዳ።

የሱስ ጻማቀቴዳ

(ማር. 1:9-11፤ ሉቃሳ 3:21-22)

13 የሱስ ሄ ዎደ ዮሃንሳን ጻማቀታናዉ፥ ጋሊላፐ ዮርዳኖሳ ጌተትያ ሻፋ አኮ ቤዳ። 14 ሽን ዮሃንስ፥ “ታን ኔናን ጻማቀታናዉ በስያ ዎደ፥ ኔን ታኮ ያይ?” ያጊደ፥ አ ድጋናዉ ኮዬዳ።

15 ሽን የሱስ ዛሪደ አ፥ “ኑን ጽሎተꬃ ኦሱዋ ኡባ ሀዋዳን ፖላናዉ በስያ ድራዉ፥ ሀእ ታዉ ኤኖ ጋ” ያጌዳ። ዮሃንስካ አዉ ኤኖ ጌዳ።

16 የሱስ ጻማቀቶዋፐ ጉይያን፥ ኤለካ ሃꬃፐ ከሴዳ፤ ሳሉ ዶየትና፥ ጾሳ አያናይ ሀራጵያዳን ሳሉዋፐ ዎꬊደ ባረ ቦላ ይያ ዎደ በኤዳ፤ 17 ቃይ ሳሉዋፐ፥ “ታን ሲቅያ፥ ታና ናሸችያ፥ ታ ናአይ ሀዋ” ያግያ ቃላይ ዬዳ። *

4

የሱስ ፓጨቴዳ

(ማር. 1:12-13፤ ሉቃሳ 4:1-13)

1 ሄዋፐ ጉይያን፥ ጻላህያን ፓጨታና ማላ፥ ጌሻ አያናይ አሳይ ደኤና ሳኣ የሱሳ አፌዳ። 2 የሱስ ኦይታሙ ጋላሳነ ኦይታሙ ቃማ ጾሞዋፐ ጉይያን ኮሻቴዳ። 3 ጻላሂ ዪደ አ፥ “ኔን ጾሳ ናኣ ግዶፐ፥ አነ ሀ ሹቻቱዋ ኡክꬃ ግዳና ማላ ጋ” ያጌዳ።

4 ሽን የሱስ ዛሪደ፥ “ጾሳ ማጻፋን፥ ‘አሳይ ጾሳይ ሃሳይያ ቃላ ኡባን ደአናፐ አትን፥ ኡክꬃ ጻላላን ደኤና’ ያገት ጻፈቴዳ” ያጌዳ። *

5 ሄዋፐ ጉይያን፥ ጻላሂ የሱሳ ጌሻ ካታማ አፍ ጌሻ ጎልያ ጼራን ኤሲደ፥ 6 “ኔን ጾሳ ናኣ ግዶፐ፥ አነ ዱገ ኩንዳ። አያዉ ጎፐ፥ ጾሳ ማጻፋን፥

“ ‘ጾሳይ ባረ ኪታንቻቱዋ

ነዉ አዛዛናዋ’

ቃይ ‘ኡንቱንቱ ነ ገዲ ሹቻን ꬉበተና ማላ፥

ባረንቱ ኩሽያን ኔና ደንꬃናዋንታ’

ያገት ጻፈቴዳ” ያጌዳ። *

7 የሱስ ዛሪደ አ፥ “ቃይካ ጾሳ ማጻፋን፥ ‘ጎዳ ነ ጾሳ ፓጮፓ’ ያገት ጻፈቴዳ” ያጌዳ። *

8 ቃይ ጻላሂ የሱሳ እት ዳሮ ዎልቃማ ደርያ ጼራ ከሲደ፥ ሀ አላምያን ደእያ ካዉተꬃ ኡባነ ኡንቱንቱ ቦንቹዋ 9 በሲደ አ፥ “ኔን ታዉ ጉልባታደ ጎይኖፐ፥ ታን ሀዋ ኡባ ነዉ እማና” ያጌዳ።

10 ሄ ዎደ የሱስ ዛሪደ አ፥ “ላ ሀ ሴጻናዉ ሃካ፤ አያዉ ጎፐ፥ ጾሳ ማጻፋን፥ ‘ጎዳዉ፥ ነ ጾሳዉ ጎይና፤ አ ጻላላ ጎሸታ’ ጌተት ጻፈቴዳ” ያጌዳ። *

11 ሄዋፐ ጉይያን፥ ጻላሂ የሱሳ አግና፥ ኪታንቻቱ ዪደ፥ አዉ ኦꬄድኖ።

የሱስ ባረ ታማርስያ ኦሱዋ ጋሊላን ዶሜዳ

(ማር. 1:14-15፤ ሉቃሳ 4:14-15)

12 ዮሃንስ ቃሸቴዳዋ የሱስ ስሴዳ ዎደ፥ ጋሊላ ጌተትያ ጋድያ ቤዳ። 13 ናዝሬተፐ ከሲደ፥ ቅፍርናሆማ ካታማ ቢደ፥ ያን ደኤዳ፤ ቅፍርናሆም ዛብሎናንነ ንፍታሌመ ጋድያን ደእያ ጋሊላ አባ ማታን ደኤ። 14 ሀዌ ሀኔዳዌ ናብያ ኢስያስ፥

15 “ዛብሎነ ጋድያንነ ንፍታሌመ ጋድያን፥

አባ ኦግያን ዮርዳኖሳ ሻፋፐ ሄፍንꬃ ባጋን፥

አይሁዳ ግደና አሳይ ደእያ ጋሊላን፥

16 ꬉማን ደእያ አሳይ፥

ዎልቃማ ፖኡዋ በኤዳ።

ቃይ ሀይቁዋ ኩዋይ ደእያ ጋድያን ኡቴዳዋንቶ

ፖኡ ከሴዳ”

ያጌዳዌ ፖለታና ማላሳ። *

17 ሄ ዎድያፐ ዶሚደ የሱስ፥

“ህንተ ናጋራ ፓጽተ፤ አያዉ ጎፐ፥

ሳሉዋ ካዉተꬃይ ማታቴዳ ድራሳ”

ጊደ ቃላ ኦዱዋ ዶሜዳ።

የሱስ ባረና ካልያ ኦይዳቱዋ ጼጌዳ

(ማር. 1:16-20፤ ሉቃሳ 5:1-11)

18 የሱስ ጋሊላ አባ ማታና አꬊደ፥ ላኡ እሻቱ ጰጽሮሳ ጌተትያ ስሞንነ አ እሻ እንድራስ፥ ሞልያ ኦይቂያዋንታ ግዶ ድራዉ፥ ዳባ * አባን የግያዋንታ በኤዳ። 19 ኡንቱንታ፥ “ታና ካልተ፤ ታን ህንተና ሞልያ ኦይቂያዋዳን አሳ ታኮ አህያ ኦግያ ታማርሳና” ያጌዳ። 20 ኡንቱንቱ ኤለካ ባረንቱ ዳባ አጊደ፥ የሱሳ ካሌድኖ።

21 የሱስ ሄዋፐ ስንꬃኮ ቢደ፥ ሀራ ላኡ እሻቱዋ፥ ዛብድዮሳ ናና ያቆባነ አ እሻ ዮሃንሳ በኤዳ፤ ኡንቱንቱ ባረንቱ አዉዋ ዛብድዮሳና ሃꬃ ቦላን ብያ ዎንግርያ ግዶን ባረንቱ ዳባ ጊግስያዋንታ በኢደ፥ ጼሴዳ። 22 ኡንቱንቱ ኤለካ ሃꬃን ብያ ዎንግርያነ ባረንቱ አዉዋ አጊደ፥ የሱሳ ካሌድኖ።

የሱስ ጮራ አሳ ታማርሴዳነ ፓꬄዳ

(ሉቃሳ 6:17-19)

23 የሱስ አይሁዳ ዎሳ ጎለቱዋን ታማርሲደ፥ ካዉተꬃ ምሽራቹዋ ቃላ ኦዲድነ ቃይ ሀርግያ ኡባፐነ ሳኩዋ ኡባፐ አሳ ፓꬂደ፥ ጋሊላ ጋድያ ኡባን ዩዬዳ። 24 አ ዋሪ ሶርያ ጋድያ ኡባ ጋኬዳ፤ ዱማ ዱማ ሀርግያን ኦይቀቲደ ሀርጌዳ አሳ ኡባ፥ ጻላሀቱዋን ኦይቀቴዳዋንታ፥ ዪጩዋ ሳኩ ደእያዋንታ፥ ቃይ ጉንዴዳዋንታ አሳይ የሱሳኮ አሄዳ፤ እ ኡንቱንታ ፓꬄዳ። 25 ጮራ አሳይ ጋሊላፐ፥ ታሙ ካታማቱዋፐ፥ የሩሳላመፐ፥ ይሁዳፐነ ዮርዳኖሳፐ ሄፍንꬃን ደእያ ጋድያፐ የሱሳ ካሌድኖ።

5

የሱስ ደርያ ቦላን ግዲደ ታማርሴዳ ትምርትያ

(5:1—7:29)

1 የሱስ ጮራ አሳ በኢደ፥ ፑደ ደርያ ከሲደ ኡቴዳ። አ ካልያዋንቱ አኮ ሺቄድኖ። 2 ኡንቱንታ ሀዋዳን ያግ ታማርሱዋ ዶሜዳ።

ቱሙ አንጁዋ አክያ አሳቱዋ

(ሉቃሳ 6:20-23)

3 “ባረንቱ አያና ደኡዋን፥

ህዬሳ ግዴዳዋ ኤርያዋንቱ አንጀቴዳዋንታ፤

አያዉ ጎፐ፥ ሳሉዋ ካዉተꬃይ ኡንቱንቱሳ።

4 ካዮትያዋንቱ አንጀቴዳዋንታ፤

አያዉ ጎፐ፥ ጾሳይ ኡንቱንታ ምንሳና። *

5 አሽከ ግዴዳዋንቱ አንጀቴዳዋንታ፤

አያዉ ጎፐ፥

ኡንቱንቱ ሳኣ ላታና። *

6 ጽሎተꬃ ኮሻትያዋንቱነ ሳመትያዋንቱ፥ *

አንጀቴዳዋንታ፤

አያዉ ጎፐ፥ ጾሳይ ኡንቱንታ ካልሳና።

7 ማርያዋንቱ አንጀቴዳዋንታ፤

አያዉ ጎፐ፥

ጾሳይ ኡንቱንታ ማራና።

8 ዎዛና ጌሻቱ አንጀቴዳዋንታ፤

አያዉ ጎፐ፥

ኡንቱንቱ ጾሳ በአና።

9 አሳ ስገꬅያዋንቱ አንጀቴዳዋንታ፤

አያዉ ጎፐ፥ ጾሳይ ኡንቱንታ፥

ባረ ናና ጊደ ጼሳና።

10 ጽሎተꬃ ድራዉ፥

የደርሰትያዋንቱ አንጀቴዳዋንታ፤

አያዉ ጎፐ፥ ሳሉዋ ካዉተꬃይ ኡንቱንቱሳ። †

11 “ህንተ ታና ካልያ ድራዉ፥ አሳይ ህንተና ቦርያ ዎደነ ዋይስያ ዎደ፥ ቃይ ህንተ ቦላ ኢታባ ኡባ ዎርዱዋን ሃሳይያ ዎደ፥ ህንተ አንጀቴዳዋንታ። 12 ህንተዉ ሳሉዋን ዎልቃማ ዎይታይ ደእያ ድራዉ፥ ናሸትተ፤ ሀሹ ጊተ፤ አያዉ ጎፐ፥ አሳይ ህንተፐ ካሰ ደኤዳ ናባቱዋ ሄዋዳን የደርሴድኖ።

ማጽንያነ ፖኡዋ ሌምሱዋ

(ማር. 9:50፤ ሉቃሳ 14:34-35)

13 “አሳ ኡባዉ ህንተ ማጽነ ማላ፤ ሽን ማጽኒ ማልአና ꬋዮፐ፥ ዛሪደ አ ዎት ማልኤꬃኔ? ካረ ኦልና፥ አሳይ አ የꬍ ሀመታናፐ አትን፥ ስንꬃዉ አይነ ማደና።

14 “ሀ አላመዉ ህንተ ፖኦ፤ ደርያ ሁጲያን ኬጸቴዳ ካታማይ ጌማና ዳንዳየና። 15 ጾምፕያ ጾምፒደ፥ ሶይን ደእያ አሳ ኡባዉ ፖአና ማላ፥ ꬎቂያ ሳን ዎꬄፐ አትን፥ ካምያ ሚሻ ግዶን ቁምእ ዎꬅያ አሳይ ኦንነ ባዋ። 16 ሄዋዳንካ፥ አሳይ ህንተ ኦꬅያ ሎኦ ኦሱዋ በኢደ፥ ሳሉዋን ደእያ ህንተ አዉዋ ቦንቻና ማላ፥ ህንተ ፖኡ አሳ ስንꬃን ፖኦ።

ሙሴ ህግያባ

17 “ታን ሙሴ ህግያነ ናባቱ ታማርስያዋ ‡ ꬋይሳናዉ ዬዳዋ ህንተዉ ማላቶፖ፤ ታን ፖላናዉ ዬዳዋፐ አትን፥ ꬋይሳናዉ ያበይከ። 18 አያዉ ጎፐ፥ ታን ህንተዉ ቱሙዋ ኦዳይ፤ ሳሉነ ሳአይ አꬋና ጋካናዉ፥ ቃይ ኡባባይካ ፖለታና ጋካናዉ፥ § ህግያፐ እት ጫቻይካ ዎይ ቄር ፕዶሊካ አና። 19 ሄዋ ድራዉ፥ ሀ አዛዙዋ ኡባፐ ጉጽያ እት አዛዙዋ መንꬅያ ኡራይ ኦንነ፥ ቃይ ሀራቱካ ባረዋዳን ሀናናዳን ታማርስያ ኡራይ ኦንነ፥ ሳሉዋ ካዉተꬃን ኡባፐ ጉꬃ ግዳና፤ ሽን አዛዙዋ ኦꬅያዌነ ሀራንቱካ ኦꬃናዳን ታማርስያዌ ኦንነ ሳሉዋ ካዉተꬃን ꬎቃ ግዳና። 20 አያዉ ጎፐ፥ ህንተ ጽሎተꬃይ ሙሴ ህግያ ታማርስያዋንቱ ጽሎተꬃፐነ ፓርሳዋቱዋ ጽሎተꬃፐ ዳራና ꬋዮፐ፥ ሳሉዋ ካዉተꬃ ህንተ ሙለ ገለናዋ ታን ኦዳይ።

21 “በን አሳዉ፥ ‘አሳ ዎꬎፓ፤ አሳ ዎꬌዳ ኦንነ ፕርደታና’ ጌዳዋ ስሴድታ። * 22 ሽን ታን ህንተዉ ኦዳይ፤ ባረ እሻ ሀንቀትያ ኡባይ ፕርደታና፤ ባረ እሻ ቦርያ ኡባይ ሻንጉዋ ፕርዳዉ ሺቃና፤ ቃይ ባረ እሻ፥ ‘ꬉሎዌ’ ግያ ኡባይ ጋናምያ ታማ ፕርዳዉ ሺቃና። 23 ሄዋ ድራዉ፥ ኔን ያርሽያሳን ያርሽሽን፥ ነ እሻ ናቄዳባይ ነዉ ሄዋን ሀሳየቶፐ፥ 24 ነ ያርሹዋ ሄዋን አጋደ ባ፤ ካሰታደ ነ እሻና ስገታ ድጋ፤ ሄዋፐ ካላ ያደ፥ ነ ያርሹዋ ያርሻ።

25 “ኔና ሞትያዋና ዎዲ ደእሽን ኤለ አናና ስገታ ድጋ፤ ሄዌ ꬋዮፐ፥ እ ኔና ዳና ስንꬃ አꬃና፤ ቃይ ዳናይ ኔና ፖልሰዉ አꬅ እምና፥ ፖልሲ ኔና ቃሾ ጎለን የጋና። 26 ታን ነዉ ቱሙዋ ኦዳይ፤ ኔን እት ሳንትሚ አተናን፥ ነ ማጋጩዋ ዉርሳደ ጭጋና ጋካናዉ፥ ሙለካ ቃሾ ጎለፐ ከሳካ።

ዎሹማባዉ እመቶ ትምርትያ

27 “ ‘ዎሹሞፓ’ ጌዳዋ ስሴድታ። * 28 ሽን ታን ህንተዉ ያጋይ፤ ‘ማጫዉኖ ጼሊደ አሞትያ ኡባይ፥ ባረ ዎዛና ግዶን ሄ ዎደ ኢናና ዎሹሜዳ።’ 29 ነ ኡሸቻ አይፊ ኔና ናጋራ ኦስሶፐ፥ ኔፐ ዎጫደ ኦላ አጋ፤ አያዉ ጎፐ፥ ነ ቦላይ ሙለካ ጋናምያ ታማን ኦለትያዋፐ፥ አፐ እቱ ፓጭንቶ ነዉ ሎአ። * 30 ቃይ ነ ኡሸቻ ኩሺ ኔና ናጋራ ኦስሶፐ፥ ኔፐ ቃንጻደ ኦላ አጋ፤ አያዉ ጎፐ፥ ነ ቦላይ ሙለካ ጋናምያ ታማን ኦለትያዋፐ፥ አፐ እቱ ፓጭንቶ ነዉ ሎአ።

ማችያ የደናዳን እመቶ ትምርትያ

(ማቶሳ 19:9፤ ማር. 10:11-12፤ ሉቃሳ 16:18)

31 “ ‘ቃይ ባረ ማቻቶ የድያ ኦንነ እዞ የድያ ፓራማ እሞ’ ጌተቴዳ። * 32 ሽን ታን ህንተዉ ያጋይ፤ ‘ባረ ማቻታ ዎሹመናን ደእሽን የድያ ኦንነ እዞ ዎሹማ ከሴ፤ ቃይ አስናይ የዴዳ ምሽራቶ አክያዌ ኦንነ ዎሹሜ።’*

ጫቀናዳን እመቶ ትምርትያ

33 “ቃይ በን አሳዉ፥ ‘ዎርዱዋን ጫቆፓ፤ ሽን ነ ጎዳዉ ጫቄዳዋ ፖላ’ ጌዳዋ ስሴድታ። * 34 ሽን ታን ህንተዉ ያጋይ፤ ‘ኡባካ ጫቆፕተ’፤ ሳሉ ጾሳ ካዉተꬃ ኦይድያ ግድያ ድራዉ፥ ‘ሳሉዋን ጫቆፕተ’ 35 ቃይ ሳአይ አ ገዲ የꬍያ ሳ ግድያ ድራዉ፥ ‘ሳኣን ጫቆፕተ’፤ ቃይካ፥ የሩሳላመ ዎልቃማ ካትያ ካታማ ግድያ ድራዉ፥ ‘የሩሳላመንካ ጫቆፕተ’* 36 ኔን እት ብናናካ ቦꬃ ዎይ ካረꬃ ከሳናዉ ዳንዳየና ድራዉ፥ ‘ነ ሁጲያንካ ጫቆፓ።’ 37 ሽን ህንተ፥ ‘ኤ’ ዎይ፥ ‘ግደና’ ጊተ፤ ሀዋንቱፐ ሀራይ ሴጻናፐ ዬ።

ኢታ ኢታን ዛረናዳን እመቶ ትምርትያ

(ሉቃሳ 6:29-30)

38 “ ‘አይፍያ ድራዉ አይፍያ፤ አቻ ድራዉ አቻ’ ጌዳዋ ስሴድታ። * 39 ሽን ታን ህንተዉ ያጋይ፤ ‘ህንተዉ ኢታባ ኦꬅያ ኡራዉ ኢታን ዛሮፕተ፤ ኦንነ ነ ኡሸቻ ባጋ ሻይያ ባቆፐ፥ ነ ሀድርሳ ባጋ ሻይያካ አ በሳ፤ 40 ነ ሻምጭያ አካናዉ እት ኡራይ ኔና ሞቶፐ፥ ሄ ኡራዉ ነ ኮትያካ ጉጃ እማ። 41 ኦንነ ኔና እት ሳትያ ኦግያ ባረናና ባናዳን ዎልቃንꬆፐ፥ አናና ላኡ ሳትያ ኦግያ ባ። 42 ኔና ዎስያ ኡራዉ እማ፤ ቃይ ኔፐ ታልአና ኮይያ ኡራዉካ ድጎፓ።’

ሞርክያ ሲቃና ማላ እመቶ ትምርትያ

(ሉቃሳ 6:27-36)

43 “ ‘ነ ላገꬃቱዋ ሲቃ፤ ነ ሞርክያ ሞርካ’ ጌዳዋ ስሴድታ። * 44-45 ሽን ታን ህንተዉ ያጋይ፤ ሳሉዋን ደእያ ህንተ አዎ ናና ግዳና ማላ፥ ህንተ ሞርከቱዋ ሲቅተ፤ ህንተና ሸቂያዋንታ አንጅተ፤ ህንተና እጽያዋንቶ ሎኦባ ኦꬅተ፤ ህንተና የደርስያዋንቶ፥ ጾሳ ዎስተ፤ አያዉ ጎፐ፥ ኢታ አሳዉካ ሎኦ አሳዉካ ጾሳይ ባረ አዋ አዋጽሴ፤ ቃይ ጽላቶካ ናጋራንቻቶካ ባረ እራ ቡክሴ። 46 ህንተ ህንተና ሲቅያዋንቱ ጻላላ ሲቆፐ፥ ህንተዉ አይ ዎይታይ ደኢ? ሀራይ አቶ፥ ናጋራንቻቱካ ሄዋዳን ኦꬂኖ። 47 ህንተ ህንተንቱ እሻቱዋ ጻላላ ሳሮቶፐ፥ ሀራቱ ኦꬅያዋፐ አꬍያባ አያ ኦꬄድቴ? ሀራይ አቶ፥ አይሁደ ግደና አሳይካ ሄዋዳን ኦꬄ። 48 ሄዋ ድራዉ፥ ሳሉዋን ደእያ ህንተ አዉ ፖሎ ግዶዋዳን፥ ህንተካ ፖሎ ግድተ። *

6

ህዬሳዉ እምያ ማራ ታማርሱዋ

1 “ህንተ ሎኦ ኦሱዋ አሳ በሳናዉ አሳ ስንꬃን ኦና ማላ ናገትተ፤ ሄዌ ꬋዮፐ፥ ሳሉዋን ደእያ ህንተ አዉ ህንተዉ ጋትያ እመና።

2 “ሄዋ ድራዉ፥ ህንተ አዉደነ ህዬሳዉ እምያ ዎደ፥ ሎአ ማላትያ ኢታቱ ባረንታ ቦንችሳናዉ፥ አይሁዳ ዎሳ ጎለንነ ኦግያን ሀራን በኤታናዉ ኦꬅያዋዳን ኦꬆፕተ፤ ታን ህንተዉ ቱሙዋ ኦዳይ፤ ኡንቱንቱ ባረንቱ ጋትያ አክ ድጌድኖ። 3-4 ሽን ኔን ህዬሳዉ እምያ ዎደ፥ ጌማን እማናዳን፥ ነ ኡሸቻ ኩሺ ኦꬅያዋ ሀድርሳ ኩሺ ኤሮፖ። * ጌማን ኦꬄዳዋ በእያ ነ አቡ፥ ነ ሎኦ ኦሱዋ ጋትያ ዛራናዋ።

ዎሳባ

(ሉቃሳ 11:2-4)

5 “ጾሳ ዎሲደ፥ ሎአ ማላትያ ኢታቱዋዳን ሀኖፕተ፤ አያዉ ጎፐ፥ ባረንታ አሳይ በአና ማላ፥ አይሁዳ ዎሳ ጎለንነ ኦግያ ዶናን ኤቂደ፥ ጾሳ ዎስያዋ ዶሲኖ፤ ታን ህንተዉ ቱሙዋ ኦዳይ፤ ኡንቱንቱ ባረንቱ ጋትያ ኡባካ አኬድኖ። 6 ሽን ኔን ጾሳ ዎስያ ዎደ፥ ነ ጎለ ገላ፤ እፍꬃ ቃቻደ፥ ቤተና ነ አዉዋ ዎሳ፤ ጌማን ኦሰቶዋ በእያ ነ አቡ ነዉ እማናዋ።

7 “ጾሳ ህንተ ዎስያ ዎደ፥ ጾሳ አማነና አሳዳን፥ ጮ መላ ዛረꬁዋ ዳርሶፕተ፤ ኡንቱንቱ ሃሳያ ዳሩዋን ስሰቴ ጊደ ቆፒኖ። 8 ሄዋ ድራዉ፥ ሄ አሳዳን ሀኖፕተ፤ አያዉ ጎፐ፥ ህንተ አቡ ህንተና ኮሽያዋ ህንተንቱ ዎሳናፐ ካሰቲደ ኤሬ።

9 “ስም ህንተንቱ ሀዋ ማላ ዎሳ ዎስተ፤

“ ‘ሳሉዋን ደእያ ኑ አቦ፥

ነ ጌሻ ሱንꬃይ አንጀቶ።

10 ነ ካዉተꬃይ ዮ፤

ነ ሸኒ ሳሉዋን ሀኔዳዋዳን፥

ሳንካ ሀኖ።

11 ጋላሳን ጋላሳን ኮሽያ ቁማ

ኑዉ ሀቼ እማ።

12 ኑን ኑና ናቆዋንቶ

አቶ ያግያዋዳን፥

ኔንካ ኑ ናቁዋ አቶ ጋ።

13 ኑና ኢታባፐ አሻፐ አትን፥

ፓጭያን ገልሶፓ።

ካዉተꬃይ፥ ዎልቃይነ ቦንቹ

መꬍናዉካ ኔሳ።

አመንእ።’

14 “ህንተንቱ ህንተና ናቄዳ ሀራ አሳ ናቁዋ አቶ ጎፐ፥ ሳሉዋን ደእያ ህንተንቱ አዉካ ህንተዉ አቶ ጋና።

15 “ሽን ህንተንቱ ህንተና ናቄዳ ሀራ አሳ ናቁዋ አቶ ጋና ꬋዮፐ፥ ህንተንቱ አዉካ ህንተ ናቁዋ አቶ ጌና። *

ጾማባ

16 “ቃይ ህንተንቱ ጾምያ ዎደ፥ ሎአ ማላትያ ኢታቱዋዳን፥ ካዮትያዋ ማላቶፕተ፤ አያዉ ጎፐ፥ ኡንቱንቱ ጾምያዋ አሳይ በአና ማላ፥ ባረንቱ ሶምእያ ቡላልሲኖ፤ ታን ህንተንቶ ቱሙዋ ኦዳይ፤ ኡንቱንቱ ባረንቱ ጋትያ አኬድኖ።

17-18 “ሽን ህንተንቱ ጾምያ ዎደ፥ ህንተንቱ አቡ ህንተ ጾምያዋ ኤሮፐ አትን፥ አሳይ ኤረና ማላ፥ ህንተ ሶምእያ ሜጨትተ፤ ህንተ ሁጲያካ ኦከትተ፤ ያቶፐ፥ ቤተና ህንተ አዉ ህንተንቱ ኦꬅያዋ ጌማን በኢደ፥ ህንተ ጋትያ እማናዋ።

ሳሉዋን ደእያ ሚሻባ

(ሉቃሳ 12:33-34)

19 “ሚሻ ብልአይ ምያሳንነ ብራታይ ሽኢደ ባይዝያሳን፥ ካይሱካ ቦኪደ ዉኢያሳን፥ ሀ ሳኣን ህንተንቱ ሁጲያዉ ዳጋዮፕተ። * 20 ሽን ብልአይ ሜናሳንነ ሽኤና ሳን፥ ካይሱካ ቦኪደ ዉኤና ሳን ህንተንቱ ሁጲያዉ ሳሉዋን ሚሻ ዳጋይተ። 21 አያዉ ጎፐ፥ ነ ዎዛናይ ነ ሚሻይ ደእያ ሳን ደአና።

ቦላ ፖኡዋባ

(ሉቃሳ 11:34-36)

22 “ቦላ ፖኡ አይፍያ፤ ሄዋ ድራዉ፥ ነ አይፊ ፓጻ ግዶፐ፥ ነ ቦላ ኡባይ ፖኦ ግዳና። 23 ሽን ነ አይፊ ፓጻ ግዳና ꬋዮፐ፥ ነ ቦላ ኡባይ ꬉማና፤ ስም ኔናን ደእያ ፖኡ ꬉሞፐ፥ ꬉማይ አይ ኬና ዳራኔ!

ደኦ ህርጋናዉ በሰና

(ሉቃሳ 16:13፤ 12:22-31)

24 “ላኡ ጎዳቶ ሞደታናዉ ዳንዳይያዌ ኦንነ ባዋ፤ አያዉ ጎፐ፥ እቱዋ እጺደ፥ የኩዋ ሲቄ፤ ዎይ እቱዋ ቦንቺደ፥ የኩዋ ካꬌ፤ እት አሳይ ጾሳዉነ ሻሎ ሞደታናዉ ዳንዳየና።

25 “ሄዋ ድራዉ፥ ታን ህንተንቶ ኦዳይ፤ ህንተ ደኦ ማናባዉነ ኡሻናባዉ፥ ዎይ ህንተ ቦላዉ ማያናባዉ ህርጎፕተ፤ ሸምፑ ቁማፐ አኔ? ቃይ ቦላይ ማዩዋፐ አኔ? 26 ፓልያ ካፋቱዋ ጼልተ፤ ኡንቱንቱ ዘርክኖ፤ ጫክክኖ፤ ድይያንካ ቆልክኖ፤ ሽን ሳሉዋን ደእያ ህንተንቱ አዉ ኡንቱንታ ምዜ፤ ህንተንቱ ኡንቱንቱፐ ሎይꬅ ዳርክቴ? 27 ህንተንቱ ግዶን ዳርስ ህርጊደ፥ ባረ ጌሳ ቦላ እት ዋꬋ ጉጃናዉ ዳንዳይያዌ ኦኔ?

28 “አያዉ ማዮ ህርጊቴ? ደምባን ደእያ ጪሻቱ ዎት ድጪኖንቶ፥ አኬክ ጼልተ፤ ኡንቱንቱ ዳቡርክኖ ዎይ ፑቱዋ ሱቂክኖ። * 29 ሽን ታን ህንተንቶ ኦዳይ፤ ሀራይ አቶ፥ ሶሎሞነ ሄዋ ኬና ቦንቼቴዳዋ ግዲደ፥ ሄ ጪሻቱዋፐ እቱዋ ማላካ ማይቤና። 30 ሽን ላፋ አማኑ ደእያዋንቶ፥ ጾሳይ፥ ሀቼ ደኢደ፥ ዎንት ታማን ኤጽያ ደምባ ማታ ማይዝያዌ፥ ህንተና ኡንቱዋፐ አꬂደ ዎት ማይዘኔ? 31 ስም፥ ‘ኑን አያ ማኔ? ዎይ አያ ኡሻኔ? ዎይ አያ ማያኔ?’ ያጊደ ህርጎፕተ። 32 አያዉ ጎፐ፥ ሄ ኡባባ ጾሳ አማነናዋንቱ ዳርሲደ ኮዪኖ፤ ሄ ኡባይ ህንተና ኮሽያዋ ሳሉዋን ደእያ ህንተንቱ አዉ ኤሬ። 33 ሽን ካሰቲደ፥ ጾሳ ካዉተꬃነ አ ጽሎተꬃ ኮይተ፤ እ ህንተንቶ ሄ ኡባባ እማና። 34 ሄዋ ድራዉ፥ ዎንትባዉ ህርጎፕተ፤ አያዉ ጎፐ፥ ዎንት ጋላሳይ ባረዉ ህርጋና፤ ጋላሳ ኡባዉካ አ ሁጰዉ ግድያ ዋዪ ደኤ።

7

ሀራ አሳ ቦላ ፕርዳናዉ ኮሸና

(ሉቃሳ 6:37-42)

1 “ጾሳይ ህንተንቱ ቦላ ፕርደና ማላ፥ ህንተካ ሀራቱዋ ቦላ ፕርዶፕተ። 2 አያዉ ጎፐ፥ ህንተንቱ ሀራቱዋ ቦላ ፕርድያዋዳን፥ ጾሳይ ህንተንቱ ቦላ ፕርዳና፤ ቃይ ህንተንቱ ሀራቶ እማናዉ ማክያባን እ ህንተዉ ማካና። 3 ነ አይፍያን ደእያ ቱሳ በአካ፤ ሽን ነ እሻ አይፍያን ደእያ ሱላ አያዉ ጼላይ? 4 ዎይ ነ አይፍያን ቱሳይ ደእሽን፥ ኔን ነ እሻ፥ ‘ታን ነ አይፍያፐ ሱላ ከሶ’ ዋናደ ጋናዉ ዳንዳያይ? 5 ላ ሀ ሎኡዋ ማላትያ ኢታዉ! ካሰታደ ነ አይፍያፐ ቱሳ ከሳ ድጋ፤ ሄዋፐ ጉይያን፥ ነ እሻ አይፍያፐ ሱላ ከሳናዉ ጌሻደ ጼላናዉ ዳንዳያ።

6 “ጌሻባ ካናቶ እሞፕተ፤ ኡንቱንቱ ጉየ ስሚደ፥ ህንተና ሳአና። ቃይ እንቁዋ ጌተትያ ህንተንቱ አልኦ ሹቻ ጉዱንꬃቱዋ ስንꬃን ኦሎፕተ፤ ኡንቱንቱ ባረንቱ ገድያን የꬋና።

ዎስተ፥ ኮይተ፥ ካርያኮ ዪደ ጼስተ

(ሉቃሳ 11:9-13)

7 “ዎስተ፤ ህንተ አካና። ኮይተ፤ ህንተ ደማና። ካርያኮ ዪደ ጼስተ፤ ህንተዉ ፐንጊ ዶየታና። 8 አያዉ ጎፐ፥ ዎስያ ኡባይ አካና፤ ኮይያ ኡራይ ደማና፤ ቃይ ካርያኮ ዪደ ጼስያ ኡራዉ ፐንጊ ዶየታና። 9 ዎይ ህንተንቱ ግዶን ባረ ናአይ፥ ‘ኡክꬃ እማ’ ጎፐ፥ ሹቻ እምያ አዉ ደኢ? 10 ቃይ፥ ‘ሞልያ እማ’ ጎፐ፥ አዉ ሾሻ እማናዌ? 11 ህንተንቱ ኢታ ግዲደ፥ ህንተንቱ ናናቶ ሎኦባ እምያዋ ኤሮፐ፥ ያትና፥ ሳሉዋን ደእያ ህንተንቱ አዉ ባረና ዎስያዋንቶ ሎኦባ ዎት ዳርስ እመኔ!

12 “ሄዋ ድራዉ፥ ሀራ አሳይ ህንተዉ ኦꬃናዉ ኮይያ ኡባባ ህንተካ አሳዉ ኦꬅተ፤ አያዉ ጎፐ፥ ሙሴ ህግያ ብለꬃይነ ናባቱ ታማርስያዌ ሀዋ።

ኡንአ ፐንግያባ

(ሉቃሳ 13:24)

13 “ኡንአ ፐንግያና ገልተ። አያዉ ጎፐ፥ ባየꬃዉ አፍያ ፐንጊ አኩዋ፤ ኦጊካ ዎጋ። ሄዋና ገልያ አሳይካ ጮራ።

14 “ሽን፥ ደኦ አፍያ ፐንጊ ኡንአ፤ ኦጊካ ጹንꬃ። ቃይ ሄዋ ደምያዋንቱካ ጉꬃ።

ምꬃይ ባረ አይፍያን ኤረቴ

(ሉቃሳ 6:43-44)

15 “ቦላ ባጋና ዶርሳ ማላቲደ፥ ህንተኮ ይያ ዎርዶ ናባቱዋፐ ናገትተ፤ ሽን ኡንቱንቱ ጋርሳ ባጋና ዋላቱዋ ማላ። 16 ኡንቱንቱ አይፍያ አይፍያዋን ህንተ ኡንቱንታ ኤራና፤ አጉንꬃይ ዎደንꬃ አይፍያ አይፈና፤ ጎምኦሪካ ኮክያ አይፍያ አይፈና። 17 ሄዋዳንካ፥ ሎኦ ምꬃ ኡባይ ሎኦ አይፍያ አይፌ፤ ሽን ኢታ ምꬃይ ኢታ አይፍያ አይፌ። 18 ሎኦ ምꬃይ ኢታ አይፍያ አይፋናዉ ዳንዳየና፤ ቃይ ኢታ ምꬃይካ ሎኦ አይፍያ አይፋናዉ ዳንዳየና። 19 ሎኦ አይፍያ አይፈና ምꬃ ኡባይ ቃንጸቲደ፥ ታማን የገታና። 20 ሄዋ ድራዉ፥ ህንተ ኡንቱንቱ አይፍያ አይፍያዋን ኡንቱንታ ኤራንታ።

21 “ሳሉዋን ደእያ ታ አቡ ጌዳዋ ኦꬅያ ኡራይ ሳሉዋ ካዉተꬃ ገላናፐ አትን፥ ‘ጎዳዉ፥ ጎዳዉ’ ግያ ኡባይ ገለና። 22 ፕርዳ ጋላስ ዳሮ አሳይ ታና፥ ‘ጎዳዉ፥ ጎዳዉ፥ ኑን ነ ሱንꬃን ጾሳይ ኪቶዋ ኦድበይኮ? ነ ሱንꬃን ጻላሀቱዋ ከስበይኮ? ቃይ ኑን ጾሳይ ኦꬅያ ማላልስያባ ነ ሱንꬃን ኦꬅበይኮ?’ ያጋናዋንታ። 23 ታን ሄ ዎደ ኡንቱንታ፥ ‘ታን ህንተና ኡባካ ኤርከ፤ ኢታባ ኦꬅያዋንቱ ህንተ ታ ማታፐ ሃክተ’ ያጋና። *

ላኡ ማላ ጎላቱዋ

(ሉቃሳ 6:47-49)

24 “ሄዋ ድራዉ፥ ሀዋ ታ ቃላ ስሲደ ኦꬅያ ኡባይ ምኖ ዛላ ቦላ ባረ ጎልያ ኬጼዳ ዎዛናማ አሳ ማላ። 25 እራይ ቡኪደ፥ ድኡ ድኤዳ፤ ጫርኩካ ጫርኪደ፥ ሄ ጎልያ ሱጌዳ። ሽን ጎሊ ምኖ ዛላ ቦላ ኬጸቴዳ ድራዉ፥ ኩንድቤና።

26 “ሀዋ ታ ቃላ ስሲደ ኦና አሳይ ኡባይ፥ ባረ ጎልያ ሻፍያ ቦላ ኬጼዳ ቦዛ አሳ ማላ። 27 እራይ ቡኪደ፥ ድኡ ድኤዳ፤ ጫርኩካ ጫርኪደ፥ ሄ ጎልያ ሱግና፥ ጎሊ ኤለካ ኩንዴዳ። ሄ ጎሊ ዎልቃማ ኩንደꬃ ኩንዴዳ።”

28 የሱስ ባረ ሃሳይያዋ ዉርሴዳ ዎደ፥ አሳይ እ ታማርስያዋን ማላለቴድኖ። 29 አያዉ ጎፐ፥ እ ኡንቱንታ ታማርሲደ፥ ሙሴ ህግያ ታማርስያዋንቱዳን ግደናን፥ ማታይ ደእያ አሳዳን ታማርሶ ድራሳ።

8

የሱስ ኦሉ ኦይቄዳ ብታንያ ፓꬄዳ

(ማር. 1:40-45፤ ሉቃሳ 5:12-16)

1 የሱስ ደርያፐ ዎꬌዳ ዎደ፥ ጮራ አሳይ አ ካሌዳ። 2 ሄ ዎደ ኦሉ * ኦይቄዳ እት ብታኒ የሱሳኮ ይ አ ስንꬃን ጉልባቲደ፥ “ጎዳዉ፥ ነ ሸነ ግዶፐ፥ ታና ፓꬃደ ጌሻናዉ ዳንዳያ” ያጌዳ።

3 የሱስ ባረ ኩሽያ የድ አ ቦቺደ፥ “ታን ኮያይ፤ ፓጻደ ጌያ!” ያጌዳ። ኤለካ ኦሉ ብታንያ የድ አጌዳ። 4 የሱስ አ፥ “ስም ሀዋ ኦስነ ኦዶፓ፤ ሽን ቄሳኮ ባደ ነ ፓጻደ ጌዬዳዋ አ በሳ፤ ነ ፓጻደ ጌዬዳዋ አሳ ኤርሳናዉ ሙሴ አዛዜዳ ያርሹዋ ጾሳዉ ያርሻ” ያጌዳ። *

የሱስ ጼቱዋ ካፑዋ ቆማ ፓꬄዳ

(ሉቃሳ 7:1-10)

5-6 የሱስ ቅፍርናሆማ ካታማ ገሌዳ ዎደ፥ እት ሮማ ጋደ ጼቱዋ ካፑ አኮ ዪደ፥ “ታ ጎዳዉ፥ ታ ቆማ ቦላይ ጉንድና፥ ዳሮ ሳከቲደ፥ ሶይን ግሴዳ፤ ሀያ ጎዶ ታዉ ፓꬃርኪ” ያግ ዎሴዳ።

7 የሱስ፥ “ታን ባደ አ ፓꬃና” ያጌዳ።

8 ሽን ጼቱዋ ካፑ ዛሪደ፥ “ታ ጎዳዉ፥ ኔና ታ ሶይ ገልሳናዉ ታዉ በሰና፤ ሽን ኔን ቃላ ጻላላ ሃሳያ፤ ታ ቆማይ ፓጻናዋ። 9 አያዉ ጎፐ፥ ታን ታፐ ቦላና ደእያዋንቶ ኤኖ ግያ አሳ፤ ቃይ ታፐ ጋርሳና ዎታዳራቱ ደኢኖ። ታን እቱዋ፥ ‘ባ!’ ጎፐ ቤ፤ ቃይ የኩዋ፥ ‘ሃያ!’ ጎፐ ዬ፤ ታ ቆማ፥ ‘ሀዋ ኦꬃ!’ ጎፐ ኦꬄ” ያጌዳ።

10 የሱስ ሄዋ ስሴዳ ዎደ ማላለቲደ፥ ባረና ካልያ አሳ፥ “ታን ህንተዉ ቱሙዋ ኦዳይ፤ ታን ሀዋ ማላ አማኑዋ ሀራይ አቶ፥ እስራኤልያ ጋድያንካ በአበይከ። 11 ጮራ አሳይ አዋይፊ ዶልያ ባጋፐነ ዉልያ ባጋፐ ዪደ፥ አብራሃሞና፥ ይሳቃናነ ያቆባና ሳሉዋ ካዉተꬃ ጋይታን እትፐ ኡታናዋንታ ያጋይ። 12 ሽን ካዉተꬃን ደአናዉ በስያ አሳይ ዎልቃማ ꬉማ ጋርሳ ካረ ኦለታና፤ ሄዋን ኡንቱንቱ ዬካናነ ባረንቱ አቻ ꬋቃናዋንታ” ያጌዳ።

13 ሄዋፐ ካላ የሱስ ጼቱዋ ካፑዋ፥ “ነ ሶይ ባ፤ ኔን አማኔዳዋዳን ነዉ ሀኖ” ያጌዳ፤ ጼቱዋ ካፑዋ ቆማይ ሄ ሳትያንካ ፓጽ አጌዳ።

የሱስ ጮራ አሳቱዋ ኡንቱንቱ ሀርግያፐ ፓꬄዳ

(ማር. 1:29-34፤ ሉቃሳ 4:38-41)

14 የሱስ ጰጽሮሳ ሶይ ቢደ፥ አ ቦሎታታ ቆጹዋ ሀርጋደ ግሴዳዉኖ በኤዳ። 15 እዝ ኩሽያ የሱስ ቦችና፥ ቆጹ እዞ ባሽ አጌዳ፤ እዛካ ደንዳደ አዉ ምያባ ጊግሳዱ።

16-17 ሳአይ ኦማርሴዳ ዎደ፥ አሳይ ኢታ አያናቱ ኦይቄዳ ጮራ አሳ የሱሳኮ አሄዳ፤ ናብያ ኢስያስ፥ “እ ኑ ዳቡራ ባረዉ አኬዳ፤ ቃይ ኑ ሀርግያካ ቶኬዳ” ያጌዳዌ ፖለታና ማላ፥ የሱስ ኢታ አያናቱዋ ባረ ቃላን ከሲደ፥ ሀርጌዳ አሳ ኡባካ ፓꬄዳ።*

የሱሳ ካልያዋንታ ጋክያ መቱዋ

(ሉቃሳ 9:57-62)

18 የሱስ ጮራ አሳይ ባረ ዩሹዋን ደእያዋንታ በኢደ፥ አባፐ ሄፍንꬃ ፕናና ማላ፥ ባረና ካልያዋንታ አዛዜዳ። 19 ሄዋፐ ጉይያን ሙሴ ህግያ ታማርስያ እቱ አኮ ዪደ፥ “ታማርስያዎ፥ ኔን ብያሳ ኡባ ታን ኔና ካላና” ያጌዳ።

20 የሱስ አ፥ “ዎራካናቶ ኦላይ ደኤ፤ ካፋቱዋስካ ኬꬃይ ደኤ፤ ሽን ታዉ፥ አሳ ናአዉ፥ ሸምፓ አክያሳይካ ባዋ” ያጌዳ።

21 ቃይ ካልያዋንቱፐ እቱ የሱሳ፥ “ጎዳዉ፥ ታን ስንꬃታ ባደ ታ አባ ሞጋናዉ ባ ያጋርኪ” ያጌዳ።

22 ሽን የሱስ አ፥ “ኔን ታና ካላ፤ ሀይቄዳዋንቱ ባረንቱ አሃ ሞግኖ” ያጌዳ።

የሱስ ጎቱዋነ ቤታ ጮኡ ኦꬄዳ

(ማር. 4:35-41፤ ሉቃሳ 8:22-25)

23 የሱስ ዎንግርያን ገሎደ፥ አ ካልያዋንቱ አናና ቤድኖ። 24 ቤታይ ዎንግርያ ምታና ጋካናዉ፥ አባን ዎልቃማ ሆቢ ደንዴዳ፤ ሽን የሱስ ገምእሼዳ። 25 አ ካልያዋንቱ አኮ ቢደ፥ ገምእሹዋፐ ደንꬄድኖ፤ ሄዋፐ ስሚደ አ፥ “ጎዳዉ፥ ኑን ꬋዬቶ፤ ኑና አሻርኪ” ያጌድኖ።

26 የሱስ ኡንቱንታ፥ “ሀ አማኑ ፓጬዳዋንቶ፥ አያዉ ያዪቴ?” ያጌዳ። ሄዋፐ ጉይያን ደንዲደ፥ ጎቱዋነ ቤታ አግተ ጊና፥ ጎቱነ ቤታይ ጮኡ ጌዳ።

27 አሳይ ማላለቲደ፥ “ሀዌ ላ ሀራይ አቶ፥ ጎቱነ ቤታይ አዛዘትያዌ አይባ አሴ?” ያጌድኖ።

የሱስ ኢታ አያናይ ኦይቄዳ ላኡ አሳቱዋ ፓꬄዳ

(ማር. 5:1-20፤ ሉቃሳ 8:26-39)

28 የሱስ ጋሊላ አባፐ ሄፍንꬃን ደእያ ገርገሰኖና ጌተትያ ጋድያ ፕኔዳ፤ ኢታ አያናቱ ኦይቄዳ ላኡ አሳቱ ሄ ጋድያን ደእያዋንቱ ዱፉዋፐ ከሲደ፥ አናና ጋከቴድኖ። ኡንቱንቱ ዳሮ ኢታ ግድያ ድራዉ፥ ኦንነ ሄ ኦግያና አꬋናዉ ዳንዳይቤና። 29 ኡንቱንቱ ባረንቱ ቃላ ꬎቁ ኦꬂደ፥ “ጾሳ ናአዉ፥ ኑናና ነዉ አይ አላሊ ደኢ? ዎዲ ጋከናን ኑና ሙራናዉ ያዲ?” ያጌድኖ።

30 ኡንቱንቱፐ ላፋ ሃክያሳን ጉዱንꬃ ዉዲ ሄመቴ። 31 ኢታ አያናቱ የሱሳ፥ “ኔን ኑና ከስያዋ ግዶፐ፥ ህን ጉዱንꬃ ዉድያ ግዶ የዳርኪ” ያጊደ ዎሴድኖ።

32 የሱስ ኡንቱንታ፥ “ቢተ!” ጊና ኡንቱንቱ ብታናቱዋፐ ከስ ቢደ፥ ጉዱንꬃቱዋን ገሌድኖ። ጉዱንꬃ ዉዲ ኡባይ ካካ ላንቂያና ካጆቲደ፥ አባን ገሊደ፥ ምተት አጌድኖ።

33 ጉዱንꬃ ዉድያ ሄምያዋንቱ ባቃቲደ ካታማ ብ አጌድኖ፤ ቤዳሳን ኢታ አያናቱ ኦይቄዳ አሳቱ ሀኔዳባ ኡባ ኦዴድኖ። 34 ሄዋ ስሴዳ ካታማን ደእያ አሳይ ኡባይ የሱሳና ጋከታናዉ ከሴድኖ፤ አ በኤዳ ዎደ፥ ባረንቱ ጋድያፐ ባና ማላ ዎሴድኖ።

9

የሱስ ቦላይ ጉንዴዳ ብታንያ ፓꬄዳ

(ማር. 2:1-12፤ ሉቃሳ 5:17-26)

1 ሀዋፐ ካላ የሱስ ዎንግርያን ገሊደ፥ አባ ፕኒደ፥ ባረ ካታማ ዬዳ። 2 አማሬዳ አሳይ ቦላይ ጉንዴዳ እት ብታንያ ሻንቻማን ቶኪደ፥ የሱሳኮ አሄድኖ፤ የሱስ ኡንቱንቱ አማኑዋ በኢደ፥ ቦላይ ጉንዴዳ ብታንያ፥ “ታ ናአዉ፥ ያዮፓ፤ ነ ናጋራይ አቶ ጌተቴዳ” ያጌዳ።

3 ህግያ ታማርስያዋንቱፐ እቱ እቱ ባረንቱ ዎዛናን፥ “ላ ሀ ብታኒ ጾሳ ቦላ ኢታባ ሃሳዬቴ!” ያግ ቆፔድኖ።

4 የሱስ ኡንቱንቱ ቆፋ ኤሪደ፥ ኡንቱንታ ሀዋዳን ያጌዳ፤ “ህንተንቱ ህንተ ዎዛናን ሀዋ ማላ ኢታባ አያዉ ቆፒቴ? 5 ‘ነ ናጋራይ አቶ ጌተቴዳ’ ያግያዌ ማቴዬ? ዎይ፥ ‘ደንዳ ኤቃደ ሀመታ’ ያግያዌ ማቴ? 6 ሽን ሳኣ ቦላን ናጋራ አቶ ጋናዉ ታዉ፥ አሳ ናአዉ፥ ማታይ ደእያዋ ታን ህንተና ኤርሳና” ያጊደ፥ ሄዋፐ ጉየ እ ሄ ቦላይ ጉንዴዳ ብታንያ፥ “ደንዳ ኤቃ፤ ያታደ ነ ሻንቻማ ቶካደ፥ ነ ጎለ ባ” ያጌዳ።

7 ጉንዴዳ ብታኒካ ደንድ ኤቂደ፥ ባረ ጎለ ቤዳ። 8 ሽን ዳሮ አሳይ ሄዋ በኢደ ያዬድኖ፤ አሳዉ ሀዋ ማላ ማታ እሜዳ ጾሳ ጋላቴድኖ።

የሱስ ሌዊያ ማቶሳ ጼሴዳ

(ማር. 2:13-17፤ ሉቃሳ 5:27-32)

9 የሱስ ሄዋና አꬊደ፥ ማቶሳ ያግያዌ ቃራጻ ቃንጽያ ሳን ኡቴዳዋ ደሚደ አ፥ “ታና ካላ” ያጌዳ።

ማቶስካ ደንድ ኤቂደ፥ አ ካሌዳ።

10 የሱስ ማቶሳ ጎለን ቁማ ማናዉ ኡት ደእሽን፥ ቃራጻ አክያ ጮራ አሳይነ ናጋራንቻቱ ዪደ፥ አናናነ አ ካልያዋንቱና እትፐ ጋይታን ኡቴድኖ። 11 እት እት ፓርሳዋቱ ሄዋ በኢደ፥ የሱሳ ካልያዋንታ፥ “ህንተና ታማርስያዌ ቃራጻ ቃንጽያዋንቱናነ ናጋራንቻቱዋና ቁማ አያዉ እትፐ ሚ?” ያጌድኖ።

12 ሽን የሱስ ኡንቱንቱ ያግያዋ ስሲደ፥ “ሀርጋንቻቱዋፐ አትን፥ ፓጻቶ አክሚ ኮሸና። 13 ሽን ህንተንቱ ቢደ፥ ጾሳ ማጻፋይ፥ ‘ታን ማሮተꬃ ኮያይፐ አትን፥ ያርሹዋ ኮይከ’ ያግያዌ ዋግያዌንቶ ኤርተ፤ አያዉ ጎፐ፥ ታን ናጋራንቻቱዋ ጼሳናዉ ዬዳዋፐ አትን፥ ጽላቱዋ ጼሳናዉ ያበይከ” ያጌዳ።

ጾማባ ኦቼዳ ኦሻ

(ማር. 2:18-22፤ ሉቃሳ 5:33-39)

14 ሄ ዎደ ዮሃንሳ ካልያዋንቱ የሱሳኮ ዪደ፥ “ኑንነ ፓርሳዋቱ ኡባ ዎደ ጾሜቶ፤ ሽን ኔና ካልያዋንቱ አያዉ ጾምክኖ?” ያጊደ አ ኦቼድኖ።

15 የሱስ ኡንቱንታ፥ “ቡላቻ ዬዳ አሳይ ማቻቶ አክያዌ ባረንቱና ደእሽን፥ ካዮታናዉ ዳንዳዪኖ? ዳንዳይክኖ፤ ሽን ማቻቶ አክያዋ ኡንቱንቱ ማታፐ አፋና ዎዲ ያና፤ ኡንቱንቱ ሄ ዎደ ጾማናዋንታ” ያጌዳ።

16 “ኤጫ ማዩዋ ቦላ ኦራꬃ ፍያ ዎꬂደ ስክያ አሳይ ባዋ፤ አያዉ ጎፐ፥ ኦራꬃ ፊ ኤጫ ማዩዋ ፔሬꬃና፤ ፔꬃይካ ካሰዋፐ ዳራናዋ። 17 ሆኦ ዎይንያ ኤሳ ኤጫ ኦጎሩዋን ናእያ አሳይ ባዋ። ሽን ናኦፐ፥ ሄ ዎይንያ ኤሳይ ኦጎሩዋ ዳካና፤ ባረዉካ ዎፈታና፤ ኦጎሩካ ባያናዋ። ሽን፥ ሆኦ ዎይንያ ኤሳ ኦራꬃ ኦጎሩዋን ናአናዉ በሴ፤ ላኡካ ባይክኖ” ያጌዳ።

ያእሮሳ ናትባነ የሱሳ ማዩዋ ቦቼዳ ምሽራትባ

(ማር. 5:21-43፤ ሉቃሳ 8:40-56)

18 የሱስ ኡንቱንቶ ሄዋ ኦድሽን፥ አይሁደ ዎሳ ጎለ ካፓቱዋፐ እቱ አኮ ይ አ ስንꬃን ጉልባቲደ፥ “ታ ናታ ሀእ ሀይቃዱ፤ ሽን ኔን ያደ ነ ኩሽያ እዝ ቦላ ዎꬃርኪ፤ እዛ ደኡዋን ደአናዉኑ” ያጌዳ።

19 የሱስ ደንዲደ፥ ባረና ካልያዋንቱና እትፐ ብታንያ ካሊደ ቤዳ። 20 ሄ ዎደ ታማነ ላኡ ላይꬃ ኩመንꬃ፥ እዝ ቦላፐ ሱꬃይ ጎግያ እት ምሽራታ ጉየና ሺቃደ፥ የሱሳ ማዩዋ ማጫራ ቦቻዱ። 21 ሀዋ እዛ ኦꬆዌ፥ እዛ ባረ ዎዛናን፥ “ታን አ ማዩዋ ጻላላ ቦቻንቶ ፓጻና” ያጋደ ቆፓዱ።

22 ሽን የሱስ ዩይ እዞ ጼሊደ፥ “ታ ናቴ፥ ያዮፓ፤ ኔና ነ አማኑ ፓꬄዳ” ያጌዳ። ሄ ማንእያን ምሽራታ ፓጻ አጋዱ።

23 የሱስ አይሁዳ ዎሳ ጎለ ካፑዋ ሶይ ጋኬዳ ዎደ፥ ዬኩዋን ድንካ ፑንያ አሳነ ዬክያ አሳ በኢደ፥ 24 “ካረ ከስተ፤ ጉꬃ ናታ ገምእሻዱፐ አትን፥ ሀይቃበይኩ” ያጌዳ። ሄዋፐ ጉይያን አሳይ አ ቦላ ዳሪ ሚጬዳ። 25 ሽን ጮራ አሳ ካረ እ ከሴዳዋፐ ጉይያን፥ ጎለ ገሊደ፥ ናት ኩሽያ ኦይቄዳ፤ ናታካ ደንዳ አጋዱ። 26 ሄ ዋሪ፥ ሄ ማንእያን ሄ ጋድያን ኡባን ስሰቴዳ።

የሱስ ላኡ ቆቃቱዋ ፓꬄዳ

27 የሱስ ሄዋና አꬊደ ብያ ዎደ፥ ላኡ ቆቃቱ ባረንቱ ቃላ ꬎቁ ኦꬂደ፥ “ዳዊተ ናአዉ፥ ኑና ማራርኪ” ያጊደ አ ካሌድኖ።

28 የሱስ ጎለ ገሌዳ ዎደ፥ ቆቃቱ አኮ ዬድኖ፤ የሱስ ኡንቱንታ፥ “ታን ሀዋ ኦꬃናዉ ዳንዳይያዋ አማኒቴ?” ያጌዳ።

ኡንቱንቱ፥ “ኤ ጎዳዉ” ያግ ዛሬድኖ።

29 ሄዋፐ ጉይያን፥ የሱስ ኡንቱንቱ አይፍያ ባረ ኩሽያን ቦቺደ ኡንቱንታ፥ “ህንተዉ ህንተንቱ አማኑዋዳን ሀኖ” ያጌዳ። 30 ኡንቱንቱ አይፊ ዶየት አጌዳ፤ የሱስ ኡንቱንቶ፥ “ሀዋ ኦስነ ኦዶፕተ” ያጊደ ምንሲደ ኦዴዳ። 31 ሽን ኡንቱንቱ ቢደ፥ ሄ ጋድያ ኡባን የሱሳባ ኦዴድኖ።

የሱስ እት ዱድያ ፓꬄዳ

32 ኡንቱንቱ ከሲደ ብያ ዎደ፥ አማሬዳ አሳይ ኢታ አያናይ ኦይቂና ዱዴዳ ብታንያ የሱሳኮ አሄድኖ። 33 የሱስ ኢታ አያና ከሴዳዋፐ ጉይያን፥ ዱደ ብታኒ ሃሳዬዳ። አሳይ፥ “ሀዌ ኦራꬃባ፤ ሀዋ ማላባይ እስራኤልያ ጋድያን ኡባካ ሀንቤና” ያግ ማላለቴድኖ።

34 ሽን ፓርሳዋቱ፥ “እ ኢታ አያናቱዋ ካፑዋ ዎልቃን ጻላሀቱዋ ከሴ” ያጌድኖ። *

የሱስ አሳዉ ቃረቴዳ

35 የሱስ ኡንቱንታ አይሁዳ ዎሳ ጎለቱዋን ታማርሲደነ ካዉተꬃ ዎንጋላ ምሽራቹዋ ኦዲደ፥ ቃይ ሀርግያ ኡባፐነ ሳኩዋ ኡባፐ አሳ ፓꬂደ፥ ዎጋ ካታማቱዋንነ ቄር ካታማቱዋ ኡባን ዩዬዳ። * 36 ጮራ አሳ በኢደ፥ ሄምያ አሳይ ባይና ዶርሳዳን አሳይ ህርገትያ ድራዉነ አሳ ማድያባይ ባይና ድራዉ፥ አሳዉ ቃረቴዳ። * 37 ያቲደ ባረና ካልያዋንታ፥ “ቆይቻዉ ጋካ ካꬃይ ዳራ፤ ሽን ጫክያ አሳይ ጉꬃ። 38 ስም ካꬃ ጎዳይ ካꬃ ጫካናዉ ኦሳንቻቱዋ የዳና ማላ፥ አ ዎስተ” ያጌዳ።

10

የሱስ ኪቴዳ ታማነ ላኡ አሳቱዋባ

(ማር. 3:13-19፤ ሉቃሳ 6:12-16)

1 የሱስ ባረ ታማነ ላኡ ካልያዋንታ ጼሲደ፥ ኡንቱንቱ ኢታ አያና ከሳና ማላ፥ ቃይ ሀርግያ ኡባነ ሳኩዋ ኡባ ፓꬃና ማላ፥ ኡንቱንቶ ማታ እሜዳ። 2 የሱስ ኪቴዳ ታማነ ላአቱዋ ሱንꬃይ፥ ኮይሮዌ ጰጽሮሳ ጌተትያ ስሞናነ አ እሻ እንድራሳ፥ ዛብድዮሳ ናና፥ ያቆባነ ዮሃንሳ፥ 3 ፕልጶሳ፥ ባርታላሞሳ፥ ቶማሳ፥ ቃራጻ አክያ ማቶሳ፥ እልፕዮሳ ናኣ ያቆባነ ታዶሳ፤ 4 ባረ ጋደዉ ቃረትያ ስሞናነ የሱሳ አꬅ እሜዳ አስቆሮቱ ይሁዳ።

የሱስ ኪቴዳ ታማነ ላአቱ ታማርሳናዉ ኪተቴድኖ

(ማር. 6:7-13፤ ሉቃሳ 9:1-6)

5 የሱስ ሀ ታማነ ላአቱዋ ሀዋዳን ያጊደ ኪቴዳ፤ “አይሁዳ ግደና አሳ ጋድያ ቦፕተ፤ ቃይ ሳማረቱዋ ካታማካ ገሎፕተ፤ 6 ሄዋ ድራ ባዬዳ ዶርሳኮ፥ እስራኤልያ አሳኮ 7 ቢደ፥ ‘ሳሉዋ ካዉተꬃይ ማቴዳ’ ያጊደ ኦድተ። * 8 ሀርጋንቻቱዋ ፓꬅተ፤ አሃ ሀይቁዋፐ ደንꬅተ፤ ኦሉ ኦይቄዳዋንታ ፓꬅተ፤ ኢታ አያናቱዋካ ከስተ። ህንተንቱ ጮ አኬድታ፤ ጮ እምተ። 9 ዎርቃ ዎይ ብራ ዎይ ሳንትምያ ህንተንቱ ኪስያን ኦይቆፕተ፤ 10 ዎይ ኦገዉ ቃርጪትያ፥ ዎይ ላኤንꬅያ ማዩዋ፥ ዎይ ጫማ ዎይ ጻምኣ ኦይቆፕተ። አያዉ ጎፐ፥ ኦሳንቻዉ ኮሽያባይ ቁማ። *

11 “ህንተንቱ ገልያ ካታማን ዎይ ቄር ካታማ ኡባን ህንተና ሞካናዉ ናሸትያዌ ኦነንቶ አኬካን ጾሞስተ፤ ህንተንቱ ሄዋፐ ከሳና ጋካናዉ፥ ሄዋን ኡትተ። 12 ቃይ ጎለ ገሊደ ሳሮትተ። 13 ሄ ጎለን ደእያ አሳይ ህንተና ሞኮፐ፥ ህንተንቱ ሳሮቴዳ ሳሮታይ ኡንቱንታ ጋኮ። ሽን ኡንቱንቱ ህንተና ሞከናን እጾፐ፥ ህንተንቱ ሳሮቴዳ ሳሮታይ ህንተዉ ጉየ ስሞ። 14 ቃይ እት እት ጎሊ ዎይ ካታማይ ህንተና ሞከናን ዎይ ህንተንቱ ኦድያዋ ስሰናን እጾፐ፥ ሄ ጎለፐ ዎይ ሄ ካታማፐ ከሲደ፥ ህንተንቱ ገድያፐ ባና ሾጭተ። 15 ታን ህንተዉ ቱሙዋ ኦዳይ፤ ጾሳይ ፕርድያ ጋላስ ሄ ካታማ አሳፐ፥ ሶዶማ ካታማ አሳዉነ ጋሞራ ካታማ አሳዉ ፕርዳ ካዉሽሳና። *

ጎዳይ ያናፐ ካሰቲደ፥ የደርሱነ መቱ ሀናና

(ማር. 13:9-13፤ ሉቃሳ 21:12-17)

16 “በእተ! ታን ህንተና ዶርሳ ዋላቱዋ ግዶ የድያዋዳን የዳይ። ሄዋ ድራዉ፥ ሾሻዳን ጭንጫ ግድተ፤ ቃይ ሀራጵያዳን፥ አሽከ ግድተ። 17 ሽን አሳፐ ናገትተ። አያዉ ጎፐ፥ አሳይ ህንተና ፕርዳ ጎለዉ አꬂደ እማና፤ ቃይ ባረ አይሁዳ ዎሳ ጎለቱዋንካ ህንተና ልሱዋን ፔዳና። * 18 ጋድያ አይስያዋንቱ ስንꬃንነ ካታቱዋ ስንꬃን ታ ድራዉ ህንተንቱ ኤቂደ፥ ኡንቱንቶነ አይሁዳ ግደና አሳ ስንꬃን ታዉ ማርካ ግዳንታ። 19 ሽን ኡንቱንቱ ህንተና ፕርዳዉ አꬅያ ዎደ፥ ህንተንቱ ሃሳያናባ ሄ ሳትያን ጾሳይ ህንተዉ እምያ ድራዉ፥ ህንተንቱ ጋናባዉነ ዎይ ዋጊደ ሃሳያነንቶነ ህርጎፕተ። 20 አያዉ ጎፐ፥ ህንተንቱን አቂደ ሃሳይያዌ ህንተንቱ አዉዋ ጌሻ አያናፐ አትን፥ ሃሳይያዋንቱ ህንተንታ ግድክታ።

21 “እሻይ ባረ እሻ፥ አዉ ባረ ናኣ ቦላ ደንዳና፤ ናናይ ባረንቱ አትነ አዉዋ ቦላ ደንዲደ፥ ኡንቱንታ ዎꬍሳና። 22 ቃይ አሳይ ኡባይ ህንተንታ ታ ሱንꬃ ድራዉ እጻና፤ ሽን ዉርሰꬃይ ጋካናዉ ገንጭያዌ አታናዋ። 23 ኡንቱንቱ ህንተና እት ካታማፐ የደርሶፐ፥ ሀራ ካታማ ቢተ። አያዉ ጎፐ፥ ታን ህንተዉ ቱሙዋ ጋይ፤ ታን፥ አሳ ናአይ፥ ያና ጋካናዉ፥ ህንተንቱ ህንተ ኦሱዋ እስራኤልያ ካታማ ኡባን ኦꬂደ ዉርስክታ።

24 “ታማርያዌ ባረና ታማርስያዋፐ ዳረና፤ ቆማይካ ባረ ጎዳፐ ዳረና። 25 ታማርያዌ ባረና ታማርስያዋ ኬና ግድያዌ፥ ቆማይካ ባረ ጎዳ ኬና ግድያዌ አዉ ግዳና፤ ኡንቱንቱ ጎለ ጎዳ ብኤል-ዘቡላ ጊደ ጼሶፐ፥ አ ጎለ አሳ ዋግ ጼሳኔሻ!

ኦስ ያያናዉ በስንቶ

(ሉቃሳ 12:2-7)

26 “ስም አሳዉ ያዮፕተ፤ አያዉ ጎፐ፥ ገንꬅ ዎꬄዳባይ ቆንጭያ ከሰናን አተና፤ ቆሴዳባይካ ኤረተናን አተና። 27 ታን ህንተንቶ ꬉማን ኦድያባ ፖኡዋን ሃሳይተ፤ ህንተዉ ሀይꬃን ሳሱኪደ ኦዴዳዋ፥ ꬎቃሳን አዋይተ። 28 አሹዋ ዎꬍያዋንቶ ያዮፕተ፤ ኡንቱንቱ፥ ሸምፑዋ ዎꬋናዉ ዳንዳይክኖ። ሽን ሸምፑዋነ አሹዋ ጋናምያን ꬋይሳናዉ ዳንዳይያ ጾሳዉ ያይተ። 29 ላኡ ሱንያ ካፋቱ ሳንትምያን ዛልኤትክኖ? ህንተንቱ አዉዋ ሸንያ ግዳና ꬋዮፐ፥ ሄ ሱንያ ካፋቱዋፐ እትናካ ሳኣን ዎꬋደ ባዩኩ። 30 ሽን ሀራይ አቶ፥ ህንተንቱ ሁጲያን ደእያ ብናናይ ኡባይካ ፓይዱዋን ደኤ። 31 ስም ያዮፕተ፤ ዳሮ ሱንያ ካፋቱዋፐ ህንተንቱ አꬊታ።

ክርስቶሳባ ማርካታናዉ በሴ

(ሉቃሳ 12:8-9)

32 “ሄዋ ድራዉ፥ አሳ ስንꬃን ታባ ማርካትያ ኦስ ግዶፐነ፥ ታንካ ሳሉዋን ደእያ ታ አቡ ስንꬃን ማርካታና፤ 33 ሽን አሳ ስንꬃን ታና ካድያ ኦናነ ታንካ ቃይ ሳሉዋን ደእያ ታ አቡ ስንꬃን አ ካዳና። *

34 “ታን ሳአዉ ሳሮተꬃ አሀናዉ ዬዳዋ ህንተዉ ማላቶፖ፤ ታን ቶራ አሀናዉ ዬዳዋፐ አትን፥ ሳሮተꬃ አሀናዉ ያበይከ። 35 አያዉ ጎፐ፥ ታን ናኣ አ አቡፐ፥ ናቶ እዝ ዳይፐ፥ ናኣ ማቻቶካ እዝ ቦሎታትፐ ሻካናዉ ያድ፤ * 36 አሳዉ ሞርከቱ አ ጎለ አሳቱዋ ግዳናዋንታ።

37 “ባረ አባ ዎይ ባረ ዳዮ ታፐ አꬂደ ሲቅያዌ ታዋ ግዳናዉ በሰና፤ ባረ አቱማ ናኣ ዎይ ባረ ማጫ ናቶ ታፐ አꬂደ ሲቅያዌ ታዋ ግዳናዉ በሰና። 38 ባረ ማስቃልያ ቶኪደ፥ ታ ጌዱዋ ካለናዌ ታዋ ግዳናዉ በሰና። 39 ባረ ሸምፑዋ አሽያዌ ባይዛናዋ፤ ሽን ታ ድራዉ ባረ ሸምፑዋ ባይዝያዌ አሻናዋ።

40 “ህንተንታ ሞክያዌ ታና ሞኬ፤ ቃይ ታና ሞክያዌ ታና ኪቴዳዋ ሞኬ። 41 ናብያ፥ ናብያ ሱንꬃን ሞክያዌ፥ ናብያ ጋትያ አናና ግሸታናዋ፤ ቃይ ጽሉዋ፥ ጽሉዋ ሱንꬃን ሞክያዌ፥ ጽሉዋ ጋትያ አናና ግሸታናዋ። 42 ኦንነ ሀ ታና ካልያዋንቱፐ ጉጽያ እቶ፥ ሀራይ አቶ ቡልያ ሃꬃ ጻላላ ኡሻናዉ እሞፐካ፥ ታን ህንተንቶ ቱሙዋ ጋይ፤ እ ባረ ጋትያ አካና” ያጌዳ።

11

ጻማቅያ ዮሃንሳፐ የሱሳኮ ኪተቴዳ አሳቱዋ

(ሉቃሳ 7:18-35)

1 የሱስ ባረ ታማነ ላኡ ካልያዋንታ አዛዝያዋ ፖሌዳ ዎደ፥ ሄዋፐ ደንዲደ፥ ካታማቱዋን ታማርሳናዉነ ኦዳናዉ ቤዳ።

2 ጻማቅያ ዮሃንስ ቃሾ ጎለን ደኢደ፥ የሱስ ኦꬄዳዋ ስሲደ፥ ባረና ካልያዋንታ አኮ ኪቲደ፥ 3 “ያናዌ ኔኔየ? ዎይ ሀራ ናጋኔ?” ያግ ኦቻናዳን ኦꬄዳ።

4 የሱስ ዛሪደ፥ ኡንቱንቶ ሀዋዳን ያጌዳ፤ “ቢደ ህንተንቱ በእያዋነ ስስያዋ ዮሃንሳዉ ኦድተ፤ 5 ቆቃቱ ጼሊኖ፤ ዎባቱ ሀመቲኖ፤ ኦሉ ኦይቄዳዋንቱ ፓጺደ ጌዪኖ፤ * ቱላቱ ስሲኖ፤ ሀይቄዳዋንቱ ደንዲኖ፤ ህዬሳቱ ዎንጋላ ምሽራቹዋ ስሲኖ። * 6 ታባ ስና ኡራይ አንጀቴዳዋ” ያጌዳ።

7 ዮሃንሳ ካልያዋንቱ ስም ቤዳ ዎደ፥ የሱስ ዮሃንሳባ ሺቄዳ አሳዉ ሀዋዳን ያግ ሃሳዬዳ፤ “አያ በአናዉ አሳይ ደኤና መላ ቢታ ከሴድቴ? ጫርኩ ቃꬅያ ማቃ በአናዉ ከሴድቴ? 8 ያትና፥ አያ በአናዉ ከሴድቴ? ሎእያ ማዩዋ ማዬዳ ብታንያ በአናዉ ከሴድቴ? ሎእያ ማዩዋ ማዬዳዋንቱ ካታቱዋ ጎለን ደኢኖ። 9 ያትና፥ አያ በአናዉ ከሴድቴ? ናብያ በአናዉ ከሴድቴ? ኤ፥ ታን ህንተዉ ኦዳይ፤ ናብያፐካ አꬍያዋ በኤድታ። 10 አያዉ ጎፐ፥ ጾሳ ማጻፋን፥

“ ‘ጾሳይ፥ “በአ፥ ታን ኪትያዋ

ኔፐ ስንꬃዉ የዳና።”

እ ነዉ ኦግያ ጊግሳናዋ’ ያጌዳ

ጌተቲደ ዮሃንሳባይ ጻፈቴዳ።”*

11 ታን ህንተንቶ ቱሙዋ ኦዳይ፤ አት ኡሉዋፐ የለቴዳ አሳ ኡባን ጻማቅያ ዮሃንሳፐ አꬍያዌ ኦንነ ደንድቤና፤ ሽን ሳሉዋ ካዉተꬃን ኡባፐ ላፍያዌ አፐ አꬋና። 12 ጻማቅያ ዮሃንሳ ዎድያፐ ዶሚደ፥ ሀቼ ጋካናዉ፥ ሳሉዋ ካዉተꬃታ ዳሮ ናቀታዉ፤ ምን ባጸትያዋንቱ እዞ ደሚኖ። 13 አያዉ ጎፐ፥ ናባቱ ኡባቱነ ሙሴ ህጊ ዮሃንሳ ዎዲ ጋካናዉ፥ ትምቢትያ ሃሳዬድኖ፤ 14 ስም ህንተንቱ ኡንቱንቱ ሃሳዮዋ አማናናዋ ግዶፐ፥ ያናዋ ጌተቴዳ ኤላስ ሀ ዮሃንሳ። * 15 ስስያ ሀይꬃይ ደእያዌ ስሶ!

16 “ሽን ታን ሀ ዎድያ አሳ አያና ሌምሶ? ኡንቱንቱ ቆጫን ኡትያ ናና ማላቲኖ፤ ኡንቱንቱ ባረንቱ ላገꬃቱዋ ጼሲደ፥ 17 ‘ኑን ህንተንቶ ህጽጽያ ፑኔዶ፤ ሽን ዱርበይክታ፤ ዬኩዋ የꬃካ ከሴዶ፤ ሽን ዬክበይክታ’ ያጊኖ። 18 አያዉ ጎፐ፥ ዮሃንስ ጾሚደነ ዎይንያ ኤሳ ኡሸናን ዪና ኡንቱንቱ፥ ‘አ ቦላ ኢታ አያናይ ደኤ’ ያጌድኖ። 19 ታን፥ አሳ ናአይ፥ ማደነ ኡሻደ ዪና፥ ኡንቱንቱ ታና፥ ‘ሀ ናፍሳማነ ዎይንያ ኤሳ ኡሽያዋ በእተ፤ ቃራጻ ቃንጽያዋንቱናነ ናጋራንቻቱዋና ሲቀቴ’ ያጊኖ፤ ሽን ጾሳ አꬌዳ ኤራተꬃይ ባረ ኦሱዋን ቱማ ግዲደ ቤቴ” ያጌዳ።

አማነናን እጼዳ ድራዉ ቶሸቴዳ ካታማቱዋ

(ሉቃሳ 10:13-15)

20 ሄዋፐ ጉይያን፥ የሱስ ባረ ማላታፐ ዳርያ ባጋ ኦꬄዳ ካታማቱዋን ደእያ አሳይ ባረንቱ ናጋራፐ ስምቤና ድራዉ፥ ኡንቱንታ ሀዋዳን ያጊደ፥ ቶሽያ ዶሜዳ፤ 21 “ኮራዚነ ካታማዉ፥ ነዉ አየሮ፤ ቤተሳይዳ ካታማዉ፥ ነዉካ አየሮ፤ አያዉ ጎፐ፥ ህንተንቱ ቦላ ጾሳይ ኦꬄዳ ማላታይ ጺሮሳ ካታማንነ ሲዶና ካታማን ኦሰቶዋ ግድንቶ፥ ኡንቱንቱ ማቅያ ማዪደ፥ ብድንꬃ ኦከቲደ፥ በን ባረንቱ ናጋራፐ ስማናዋንታሽን። * 22 ታን ህንተዉ ኦዳይ፤ ፕርዳ ጋላስ ጾሳይ ህንተፐ ጺሮሳ ካታማዉነ ሲዶና ካታማዉ ፕርዳ ካዉሽሳና። 23 ቃይ ቅፍርናሆማ ካታማዉ፥ ኔን ሳሉዋ ፑደ ꬎቁ ጋናዉ ኮያድ? ኔን ስኦልያ ዱገ የገታና፤ አያዉ ጎፐ፥ ነ ቦላ ጾሳይ ኦꬄዳ ማላታይ ሶዶማ ካታማን ኦሰቶዋ ግድንቶ፥ ሶዶማ ካታማይ ሀቼ ጋካናስካ ደአናዋሽን። * 24 ታን ህንተዉ ኦዳይ፤ ፕርዳ ጋላስ ጾሳይ ኔፐ ሶዶማዉ ፕርዳ ካዉሽሳና” ያጌዳ።

የሱሳን ሸምፑዋ ደምያዋ

(ሉቃሳ 10:21-22)

25 የሱስ ሄ ዎደ ዛሪደ፥ ሀዋዳን ያጌዳ፤ “ታ አቦ፥ ሳሉዋ ሳኣ ጎዳዉ፥ ኔን ሀዋ አꬌዳ ኤራንቻቱዋፐነ አኬካንቻቱዋፐ ገንꬃደ፥ ኤረና ናናቶ ቆንጭሴዳ ድራዉ፥ ኔና ጋላታይ፤ 26 ኤ ታ አቦ፥ አያዉ ጎፐ፥ ሀዌ ነ ሸንያዳን ኦሰቴዳ።

27 “ታ አቡ ታዉ ኡባባ እሜዳ፤ አዉዋፐ ሀራይ ናኣ ኤረና፤ ናኣፐነ ናአይ አዉዋ ቆንጭሳናዉ ኮይያ አሳፐ አትን፥ ሀራይ አዉዋ ኤረና።

28 “ዳቡራንቻቶ፥ ዴጹዋ ቶኮዋንቶ ኡባቶ፥ ታኮ ሃ ዪተ፤ ታን ህንተንታ ሸምፕሳና። 29 ታን ጋራነ ታ ዎዛናን አሽከ ግዶ ድራዉ፥ ታ ሞርገ ምꬃን ዋጸትተ፤ ታፐ ታማርተ፤ ህንተንቱ ሼምፖካ ህንተ ሸምፑዋ ደማና። * 30 አያዉ ጎፐ፥ ታ ሞርገ ምꬃይ ጊጋ፤ ቃይ ታን ህንተንታ ቶሴዳዌካ ካዉሻ” ያጌዳ።

12

ሳምባታባዉ ሺቄዳ ኦሻ

(ማር. 2:23-28፤ ሉቃሳ 6:1-5)

1 የሱስ ሄ ዎደ ሳምባታ ጋላስ፥ ትሻ ባንጋ ግዶና አꬍሽን አ ካልያዋንቱ ኮሻቲደ፥ ትሻ ባንጋ ዱꬂደ፥ ሙሳ ዶሜድኖ። * 2 ሽን ፓርሳዋቱ ሄዋ በኢደ የሱሳ፥ “በአ፥ ኔና ካልያዋንቱ ሳምባታ ጋላስ ኦꬃናዉ ዎጋ ግደናባ ኦꬂኖ” ያጌድኖ።

3 ሽን የሱስ ኡንቱንቶ ሀዋዳን ያጌዳ፤ “ዳዊተነ አናና ደእያዋንቱ ኮሻቴዳ ዎደ፥ ዳዊተ ኦꬄዳዋ ናባብ በይክቴ?* 4 ዳዊተ ጾሳ ጎለ ገሊደ፥ ቄሳቱዋ ጻላላይ ማናፐ አትን፥ እነ አናና ደእያዋንቱ ማናዉ ዎጋ ግደና ጾሳዉ ያርሼዳ ቁማ ሜዳ። * 5 ዎይ ሳምባታ ኡባን ጌሻ ጎልያን ደእያ ቄሳቱ ሳምባታ ዎጋ መንꬅያዋ፥ ቃይ ኡንቱንቶ ሄዌ ባይዞ ግደናዋ ሙሴ ህግያን ናባብ በይክቴ?* 6 ሽን ታን ህንተዉ ኦዳይ፤ ጌሻ ጎልያፐ አꬍያዌ ሀዋን ደኤ። 7 ጾሳ ማጻፋይ፥ ‘ታን ማሮተꬃ ኮያይፐ አትን፥ ያርሹዋ ኮይከ’ ያግያዌ ዋግያዌንቶ ህንተንቱ ኤሪተንቶ፥ ባይዙ ባይና አሳ ቦላ ፕርድክታ። * 8 አያዉ ጎፐ፥ ታን፥ አሳ ናአይ፥ ሳምባታ ጎዳ” ያጌዳ።

የሱስ ኩሺ ጉንዴዳ ብታንያ ፓꬄዳ

(ማር. 3:1-6፤ ሉቃሳ 6:6-11)

9 የሱስ ሄዋፐ ደንዲደ፥ አይሁዳ ዎሳ ጎለ ቤዳ። 10 ሄዋን ኩሺ ጉንዴዳ እት ብታኒ ደኤ፤ የሱሳ ሞታናዉ ጋሱዋ ኮይያ አሳቱ፥ “ሳምባታን፥ ሀርጋንቻ ፓꬅያዌ ዎጌ?” ያጊደ አ ኦቼድኖ።

11 የሱስ ኡንቱንታ፥ “ህንተንቱ ግዶን እት ዶርሳይ ደእያ ኡራይ፥ ሄ ዶርሳይ ሳምባታ ጋላስ ኦላን ኩንዶፐ፥ ኦይቂደ ከሰናዌ ኦኔ? 12 ያትና፥ አሳይ ዶርሳፐ ዎት ሎይꬂደ ዳረኔ! ሄዋ ድራዉ፥ ሳምባታ ጋላስ ሎኦባ ኦꬅያዌ ዎጋ” ያጌዳ። 13 ሄዋፐ ጉይያን ብታንያ፥ “ነ ኩሽያ ፕድ ኦꬃ” ያግና ብታኒ ፕድ ኦꬆዋፐ ጉይያን፥ አ ኩሺ የኮ ኩሽያዋዳንካ ፓጽ አጌዳ። 14 ሽን ፓርሳዋቱ ካረ ከሲደ፥ የሱሳ ዎት ዎꬋነንቶ ማቀቴድኖ።

ጾሳይ ዶሬዳ አይልያ

15 ሽን የሱስ ኡንቱንቱ ዞረታ ኤሪደ፥ ሄዋፐ አጊደ ብያ ዎደ፥ ዳሮ አሳይ አ ካሌዳ፤ ሀርጌዳ ኡባ ፓꬄዳ። 16-17 ጾሳይ ናብያ ኢስያሳ ባጋና ኦዴዳዌ ፖለታና ማላ፥ የሱስ አሳቶ፥ “ታባ ሀራ አሳዉ ኦዶፕተ” ያጌዳ። 18 ጾሳይ ኢስያሳ ባጋና ሀዋዳን ያጌዳ፤

“ታን ዶሬዳ ታ አይሊ፥

ታን ሲቅያ፥ ታና ናሸችያዌ ሀዌኩ።

ታን ታ አያና አ ቦላ ዎꬃና።

እ ሱረ ፕርዳ አሳዉ ኡባዉ ኦዳናዋ። *

19 እ ፓሉመተና፤ ዎይ ዋሰና።

ባረ ቃላካ ኦግያን ስሰና።

20 ሱረ ፕርዳይ ጾን ከሳና ጋካናዉ፥

ትንጨቴዳ ማቃ መንና፤*

ቃይ ጩዋትያ ሙቃዳ ቁንጩትያካ እ ቶይሰና።

21 አይሁዳ ግደና አሳይ ኡባይ፥

አ ቦላ ባረንቱ ህዶታ ዎꬃና”

ያጌዳ።

የሱሳባነ ብኤል-ዘቡላባ

(ማር. 3:20-30፤ ሉቃሳ 11:14-23)

22 ሄዋፐ ጉይያን፥ አማሬዳ አሳቱ ኢታ አያናይ ኦይቂና ዱዴዳ እት ቆቃ ብታንያ የሱሳኮ አሄድኖ፤ የሱስ ሄ ዱደ ብታንያ ፓꬄዳ፤ ብታኒካ ሃሳያነ ጼላ ዶሜዳ። 23 አሳይ ኡባይ ማላለቲደ፥ “ላ ሀዌ ዳዊተ ናኣ ግዳንዴሻ?” ያጌድኖ።

24 ሽን ፓርሳዋቱ ሄዋ ስሲደ፥ “ሀ ብታኒ ኢታ አያናቱዋ ካፑ ‘ብኤል-ዘቡል’ ባረዉ ዎልቃ እምና፥ ጻላሀቱዋ ከሴ” ያጌድኖ።

25 ሽን የሱስ ኡንቱንቱ ቆፋ ኤሪደ፥ ኡንቱንታ ሀዋዳን ያጌዳ፤ “ባረ ግዶን ሻከትያ ካዉተꬃይ ኡባይ ꬋያና፤ ቃይ ባረ ግዶን ሻከትያ ካታማይ ዎይ ጎለን ደእያ አሳይካ ምነና። 26 ቃይ ሴጻናይ ሴጻና ከስያዋ ግዶፐ፥ ባረ ግዶን ሻከቴ፤ ያትና፥ አ ካዉተꬃይ ዋኒደ ምን ኤቃናዌ? 27 ታዉ ብኤል-ዘቡል ዎልቃ እምና፥ ታን ጻላሀቱዋ ከስያዋ ግዶፐ፥ ህንተንቱ አሳዉ ዎልቃ ኦን እምና ጻላሀቱዋ ከሳኔ? ሄዋ ድራዉ፥ ኡንቱንቱ ህንተ ቦላ ፕርዳና። 28 ሽን ጾሳ ጌሻ አያናይ ታዉ ዎልቃ እምና፥ ታን ጻላሀቱዋ ከስያዋ ግዶፐ፥ ስም ጾሳ ካዉተꬃይ ህንተ ቦላ ይ ድጌዳ።

29 “ዎይ አሳይ ካሰቲደ፥ ዎልቃማ አሳ ቃቼናን ደኢደ፥ አ ጎለ ገሊደ፥ አ ሚሻ ቦንቃናዉ ዋኒደ ዳንዳዪ? ቃቼዳዋፐ ጉይያን፥ አ ሚሻ ቦንቃናዉ ዳንዳዬ።

30 “ታ ባጋ ግደና ኡራይ ታዋ እጼ፤ ቃይ ታናና እትፐ ሺሸናዌ ላሌ። 31 ሄዋ ድራዉ፥ ታን ህንተዉ ኦዳይ፤ ጾሳይ አሳዉ አይ ናጋራ ግድናካ፥ ቃይ አይ ቦረ ግድናካ አቶ ጋና፤ ሽን ጌሻ አያና ቦርያዋ አቶ ጌና። 32 ታ ቦላ፥ አሳ ናኣ ቦላ፥ ኢታባ ሃሳይያ ኦ ናጋራነ ጾሳይ አቶ ጋና፤ ሽን ጌሻ አያና ቦላ ኢታባ ሃሳይያ ኦ ናጋራነ ሳኣን ግድና፥ ሳሉዋንካ ጾሳይ አቶ ጌና።

ሎኦ ምꬃይ ባረ አይፍያን ኤረቴ

(ሉቃሳ 6:43-45)

33 “ሎኦ አይፍያ ደማናዉ ሎኦ ምꬃ ድቻናዉ በሴ፤ ኢታ ምꬃ ህንተንቱ ድቾፐ፥ ኢታ አይፍያ ደማንታ፤ አያዉ ጎፐ፥ ምꬃይ ኤረትያዌ ባረ አይፍያ አይፍያዋና። 34 ሾሻቶ፥ ህንተንቱ ኢታ ግዲደ፥ ዎት ሎኦባ ሃሳያናዉ ዳንዳዪቴ? አያዉ ጎፐ፥ ዶናይ ዎዛና ግዶን ኩሜዳዋ ሃሳዬ። 35 ሎኦ አሳይ ባረ ሎኦ ምንጁዋፐ ሎኦባ ከሴ፤ ቃይ ኢታ አሳይ ባረ ኢታ ምንጁዋፐ ኢታባ ከሴ። 36 ታን ህንተንቶ ኦዳይ፤ አሳይ ባረ ሃሳዬዳ ማደና ሃሳያ ኡባዉ ፕርዳ ጋላስ ዛሩዋ እማናዋ። 37 አያዉ ጎፐ፥ ነ ሃሳያይ ኔና ጽልሳና፤ ዎይ ነ ሃሳያይ ነ ቦላ ፕርድሳና” ያጌዳ።

ማላታ በአናዉ ሺቄዳ ኦሻ

(ማር. 8:11-12፤ ሉቃሳ 11:29-32)

38 ሄዋፐ ጉይያን፥ ህግያ ታማርስያ እት እት አሳይነ ፓርሳዋቱ ዛሪደ የሱሳ፥ “ታማርስያዎ፥ ኔን ማላታ ኦꬅሽን፥ ኑን በአናዉ ኮዬቶ” ያጌድኖ።

39 ሽን እ ዛሪደ፥ ኡንቱንቶ ሀዋዳን ያጌዳ፤ “ሀ ዎድያ አሳይ ኢታነ ጾሳ አማነና ድራዉ፥ ማላታ ኮዬ፤ ናብያ ዮናሳ ማላታፐ አትን፥ ሀራ ማላታይ እመተና። 40 ዮናስ ዎጋ ሞልያ ኡሉዋን ሄዙ ጋላሳነ ሄዙ ቃማ ደኤዳዋዳን፥ አሳ ናአይካ፥ ቢታ ግዶን ሄዙ ጋላሳነ ሄዙ ቃማ ደአናዋ። 41 ነነዌ አሳይ ዮናስ ኦዴዳዋን ባረንቱ ናጋራፐ ስሜዳ ድራዉ፥ ፕርዳ ጋላስ ደንዲደ፥ ህንተንታ ሞታናዋንታ፤ በይተ፥ ዮናሳፐ አꬍያዌ ሀዋን ደኤ። 42 ዱገ ባጋ ጋድያ ካታታ ሶሎሞነዉ ደእያ አꬎ ኤራተꬃ ስሳናዉ ሳኣ ጋጻፐ ዬዳ ድራዉ፥ ፕርዳ ጋላስ ደንዳደ፥ ህንተንታ ሞታናዉኑ፤ በይተ፥ ሶሎሞነፐካ አꬍያዌ ሀዋን ደኤ። *

ኢታ አያናይ አሳ ጋርሳ ስሚደ ገልያዋ

(ሉቃሳ 11:24-26)

43 “ኢታ አያናይ አሳፐ ከሴዳ ዎደ፥ ባረዉ ሸምፕያ ሳ ኮዪደ፥ ሃꬃይ ባይና መላሳና ዩዬ፤ ሽን ደመና። 44 ሄ ዎደ፥ ‘ታን አጋደ ዬዳ ታ ጎለ ስማና’ ያጌ፤ ስሚደ ይያ ዎደ፥ ጎሊ መላ ደእያዋነ ፕተት ጌዪደ፥ ጊግ ኡቴዳዋ ደሜ። 45 ሄዋፐ ጉይያን፥ ቢደ ባረፐ ኢትያ ላፑ ሀራ አያናቱዋ አኪደ ዬ፤ ሄ አያናቱ ገሊደ፥ ሄዋን ደኢኖ። ሄ ብታንያ ደኡ ካሰዋፐ ዳሪ ኢቴ። ሀ ዎድያ ኢታ አሳዉካ ቃይ ሄዋዳን ሀናና” ያጌዳ።

የሱሳ ዳዮነ አ እሻቱዋ

(ማር. 3:31-35፤ ሉቃሳ 8:19-21)

46 የሱስ ዳሮ አሳዉ ሃሳይሽን፥ አ ዳያነ አ እሻቱ አናና ሃሳያናዉ ኮዪደ፥ ካረን ኤቄድኖ። 47 ሄዋን ደእያ አሳፐ እቱ አ፥ “ነ ዳያነ ነ እሻቱ ኔናና ሃሳያናዉ ኮዪደ፥ ካረን ኤቄድኖ” ያጌዳ። †

48 ሽን የሱስ ዛሪደ፥ “ታ ዳያ ኦኔ? ታ እሻቱ ኦኔ?” ያጌዳ። 49 ባረ ኩሽያን ባረና ካልያዋንቱኮ ጾርሲደ፥ “በይተ፥ ታ ዳያነ ታ እሻቱ ሀዋንቱሽ። 50 አያዉ ጎፐ፥ ሳሉዋን ደእያ ታ አቡ ሸንያ ኦꬅያ ኡባይ፥ ታ እሻ፥ ታ ምቻቶነ ታ ዳዮ” ያጌዳ።

13

ዘርያዋ ሌምሱዋ

(ማር. 4:1-9፤ ሉቃሳ 8:4-8)

1 የሱስ ሄ ጋላስ ሶይፐ ከሲደ፥ አባ ጋጻን ኡቴዳ። 2 ዳሮ ጮራ አሳይ ባረ ዩሹዋን ዩይ አꬊደ ሺቅና፥ ዎንግርያ ግዶ ገሊደ ኡቴዳ፤ አሳይ ኡባይ አባ ጋጻን ኤቄዳ። 3 አሳዉ ሌምሱዋን ዳሮባ ሀዋዳን ያጊደ ኦዴዳ፤ “እት ብታኒ ዘረꬃ ዘራናዉ ከሴዳ። 4 እ ዘርሽን፥ እት እት ዘረꬃይ ኦግያ ዶናን ዎꬌዳ፤ ያትና ካፉ ዪደ ሜዳ። 5 ቃይ እት እት ዘረꬃይ አንጮ ግዴዳ ቢታ ቦላ ዎꬌዳ፤ ዳሮ ቢታይ ባይና ድራዉ፥ ሄ ዘረꬃይ ኤለካ ዶሌዳ። 6 ሽን አዋይ ከሴዳ ዎደ ጫርሻይ ሹሌዳ፤ አዱሳ ጻጱዋ የድቤና ድራዉ መል አጌዳ። 7 እት እት ዘረꬃይ አጉንꬃ ግዶን ዎꬌዳ፤ ሄዋን ዶሌዳዋ አጉንꬃይ ድጪደ ጩሌዳ። 8 እት እት ዘረꬃይ ቱኤ ቢታን ዎꬊደ ዶሌዳ፤ እቱ ጼቱ አይፍያ፥ እቱ ኡሱፑን ታሙዋ፥ እቱ ሀታሙዋ አይፌዳ። 9 ስስያ ሀይꬃይ ደእያ ኡራይ ስሶ!” ያጌዳ።

የሱስ ሌምሱዋን ኦዶ ጋሱዋ

(ማር. 4:10-12፤ ሉቃሳ 8:9-10)

10 የሱሳ ካልያዋንቱ አኮ ሺቂደ፥ “ኔን አያዉ አሳዉ ሌምሱዋን ኦዳይ?” ያጌድኖ።

11 የሱስ ዛሪደ፥ ኡንቱንቶ ሀዋዳን ያጌዳ፤ “ህንተንቶ ሳሉዋ ካዉተꬃ ጹራ ኤሩሳይ እመቴዳ፤ ሽን ኡንቱንቶ እመትቤና። 12 አያዉ ጎፐ፥ ደእያዎ ጉጀታና፤ አዉ ዳራናዋ፤ ሽን ባይናዋፐ ሀራይ አቶ፥ ሄ ደእያዌካ አከታናዋ። 13 ታን ኡንቱንቱ ጼሊደ ጼለናዋዳን፥ ስሲደ ስሰናዋዳን ሀንያ ድራዉ፥ ዎይ ቃይ አኬከና ድራዉ ኡንቱንቶ ሌምሱዋን ኦዳይ።

14 “እስያስ ኡንቱንቱባ ሀዋዳን ኦዶዌ ፖለታናዋ፤

“ ‘ህንተንቱ ስሳ ስሳና፤

ሽን ህንተንቶ ገለና፤

ህንተንቱ ጼላ ጼላና፤

ሽን በእክታ። *

15 አያዉ ጎፐ፥ ሀ አሳ ዎዛናይ ጉዙሜዳ፤

ባረንቱ ሀይꬃ ቱልሴድኖ፤

ባረንቱ አይፍያካ ጪሉሜድኖ።

ሀዌ ባዌንቶ፥ ኡንቱንቱ ባረንቱ አይፍያን በአና፤

ባረንቱ ሀይꬃን ስሳና፤

ባረንቱ ዎዛናንካ አኬካና፤

ኡንቱንቱ ታኮ፥ ጾሳኮ ስማና፤

ታንካ ኡንቱንታ ፓꬃና’

ያጌ።

16 “ሽን ህንተንቱ አይፊ ጼልያ ድራዉነ ህንተንቱ ሀይꬃይካ ስስያ ድራዉ፥ ህንተንቱ አንጀቴዳዋንታ። 17 ታን ህንተንቶ ቱሙዋ ኦዳይ፤ ዳሮ ናባቱነ ጽላቱ ህንተንቱ በእያዋ በአናዉ አሞቴድኖ፤ ሽን በእበይክኖ። ህንተንቱ ስስያዋ ስሳናዉ አሞቴድኖ፤ ሽን ስስበይክኖ።

የሱስ ዘርያዋ ሌምሱዋ ብለꬃ ኦዴዳ

(ማር. 4:13-20፤ ሉቃሳ 8:11-15)

18 “ስም ካꬃ ዘርያዋ ሌምሱዋ ብለꬃይ ግያዋ ስስተ። 19 ካዉተꬃ ቃላ ስሲደ፥ አኬከና ኦንነ ኦግያ ዶናን ዎꬌዳ ዘረꬃ ማላ፤ ጻላህያ ካፑ ዪደ፥ ኡንቱንቱ ዎዛናን ዘረቴዳዋ ማጽ ድጌ። 20 አንጮ ቢታን ዎꬌዳ ዘረꬃይ ቃላ ስሲደ፥ ኤለካ ናሸቻን አክያዋንታ ማላቴ። 21 ሽን ሄ አሳቱ ሀእሳፐ አትን፥ ኡንቱንቱን ጻጱ ባዋ፤ ቃላ ጋሱዋን መቱ ዎይ የደሳይ ይያ ዎደ፥ ኤለካ ꬉበት አጊኖ። 22 ቃይ አጉንꬃ ግዶን ዎꬌዳዌ ቃላ ስስያዋ በሴ፤ ሽን ሀ ሳኣ ደኦ ህርጉሳይነ ዱረተꬃ ሲቁሳይ ቃላ ጩሌ፤ ሀ ጋሱዋን ሄ ዘረꬃይካ አይፈናን አት አጌ። 23 ቱኤ ቢታን ዘረቴዳዌ፥ ቃላ ስሲደ፥ አኬክያ አሳ በሴ፤ እካ አይፌ፤ እቱ ጼቱዋ፥ እቱ ኡሱፑን ታሙዋ፥ እቱ ሀታሙዋ አይፌ” ያጌዳ።

ዛርንግያ ሌምሱዋ

24 የሱስ ኡንቱንቶ ሀራ ሌምሱዋ ሀዋዳን ያጊደ ኦዴዳ፤ “ሳሉዋ ካዉተꬃይ ባረ ጎሻን ሎኦ ዘረꬃ ዘሬዳ ብታንያ ማላቴ። 25 ሽን ቃማ አሳይ ገምእሽድግና፥ አ ሞርኪ ዪደ፥ ዛርጋ ዘሬዳዋ ቦላ ዛርንግያ ዘሪደ ቤዳ። 26 ሽን ዛርጋይ ዶል አይፌዳ ዎደ፥ ዛርንጊ ሄ ዎደ ቤቴዳ።

27 “አ ቆማቱ አኮ ዪደ፥ ‘ጎዳዉ፥ ኔን ነ ጎሻን ሎኦ ዘረꬃ ዘራበይኪ? ያትና፥ ዛርንጊ ሀቃፐ ዬዴ?’ ያጌድኖ።

28 “ሄዋፐ ጉይያን ጎዳይ፥ ‘ሄዋ ሞርኪ ኦꬄዳ’ ያጌዳ።

ቆማቱ፥ ‘ኑን ቢደ ሾዳናዳን ዶሳይ?’ ያጌድኖ።

29 “ሽን እ፥ ‘አግተ፥ ዛርንግያ ህንተንቱ ሾዲደ፥ ዛርጋና ሾዳንታ። 30 ቦቾፕተ፤ ቆይጭያ ዎዲ ጋካናዉ፥ እትፐ ድጭኖ። ቆይጭያ ዎዲ ጋኮደ፥ ታን ቆይጭያዋንታ፥ ካሰቲደ ዛርንግያ ማጽተ፤ ታማን ጉዳናዉ ፖችያን ፖችያን ቃችተ፤ ሽን ዛርጋ ሺሺደ ድይያን ቆልተ’ ጋና” ያጌዳ።

ሳናፍጭያ ጌተትያ ምꬃት ዘረꬃ ሌምሱዋ

(ማር. 4:30-32፤ ሉቃሳ 13:18-19)

31 የሱስ ኡንቱንቶ ሀራ ሌምሱዋ ያጊደ ኦዴዳ፤ “ሳሉዋ ካዉተꬃይ ሳናፍጭያ ጌተትያ ጉꬃ ምꬃት አይፍያ ማላቴ፤ ሄ ምꬃት አይፍያ አሳይ አኪደ፥ ባረ ጎሻን ዘሬዳ። 32 ሄ ዘረꬃታ ሀራ ዘረꬃ ኡባፐ ጉጻዉ፤ ሽን ድጬዳ ዎደ፥ ሀራ አታክልትያ ኡባፐ ዳራዉ፤ ካፉ ዪደ፥ እዝ ቃንካን ኬጽያዋ ኬና ዎጋ ምꬃ ግዳዱ” ያጌዳ።

እርሹዋ ሌምሱዋ

(ሉቃሳ 13:20-21)

33 ቃይ የሱስ ሀራ ሌምሱዋ ኡንቱንቶ ያጊደ ኦዴዳ፤ “ሳሉዋ ካዉተꬃይ እት ምሽራታ ሄዙ ከርያ ꬊልያ አካደ፥ ሙናቄዳ ሙናቃይ ኡባይ ደንዳና ጋካናዉ፥ አን ትጌዳ እርሹዋ ማላቴ” ያጌዳ።

የሱስ ሌምሱዋን ታማርሴዳ ጋሱዋ

(ማር. 4:33-34)

34-35 የሱስ አሳዉ ሄ ኡባ ሌምሱዋን ኦዴዳ፤ ሌምሱ ባይናን እ እትባካ ኦደና፤ ናቢ፥

“ታን ኡንቱንቶ ሃሳይያ ዎደ፥

ሌምሱዋን ሃሳያይ።

አላሚ መቶደፐ ዶሚደ

ጌሜዳ የዋቱዋ ኦዳይ”*

ያጌዳዌ ፖለታና ማላ፥ ሄዋ እ ኦዴዳ።

የሱስ ዛርንግያ ሌምሱዋ ብለꬃ ኦዴዳ

36 ሄዋፐ ጉይያን፥ የሱስ አሳ አጊደ፥ ሶይ ገሌዳ፤ አ ካልያዋንቱ አኮ ቢደ፥ “ጎሻን ደእያ ዛርንግያ ሌምሱዋ ብለꬃ ኑዉ ኦዳ” ያጌድኖ።

37 የሱስ ዛሪደ፥ ሀዋዳን ያጌዳ፤ “ሎኦ ዘረꬃ ዘርያዌ አሳ ናኣ፤ 38 ጎሻይ ሀ አላምያ፤ ሎኦ ዘረꬃይ ጾሳ ካዉተꬃ አሳ፤ ዛርንጊ ጻላህያ ካፑዋ ናና። 39 ዛርንግያ ዘሬዳዌ ሞርክያ ጻላህያ፤ ቆይቻ ዎዲ፥ ዎድያ ዉርሰꬃ፤ ቃይ ቆይጭያዋንቱ ኪታንቻቱዋ።

40 “ሄዋ ድራዉ፥ ዛርንግያ ማጺደ፥ ታማን ጉድያዋዳን፥ ዎድያ ዉርሰꬃን ሄዋ ማላ ግዳናዋ። 41 አሳ ናአይ፥ ኪታንቻቱዋ ኪታናዋ፤ ኡንቱንቱ አ ካዉተꬃ ግዶን ናጋራዉ ጋሶ ግድያ ኡባቱዋነ ኢታባ ኦꬅያዋንታ ማጺደ ከሳናዋንታ። 42 ያቲደ ቶኤና ታማን ኦላናዋንታ፤ ሄዋን ኡንቱንቱ ዬካናዋንታነ አቻ ꬋቃናዋንታ። 43 ሄ ዎደ ጽላቱ ባረንቱ አቡ ካዉተꬃን አዋዳን ፖአና። ስስያ ሀይꬃይ ደእያ ኡራይ ስሶ!

ሞገቴዳ ሚሻ ሌምሱዋ

44 “ሳሉዋ ካዉተꬃይ ጎሻን ሞገቴዳ ሚሻ በሴ፤ እት ብታኒ ሄ ሚሻ ደሚደ፥ ዛሪደ ሞግ አጌዳ፤ ዳሮ ናሸቲደ ቢደ፥ ባረዉ ደእያዋ ኡባ ዛልኢደ፥ ሄ ጎሻ ሻሜዳ።

እንቁዋ ጌተትያ ዳሮ አልኦ ሹቻ ሌምሱዋ

45 “ቃይ ሳሉዋ ካዉተꬃይ እንቁዋ ጌተትያ ዳሮ አልኦ ሹቻ ሻማናዉ ኮይያ ዛልአንቻ ማላቴ። 46 ሄ ዛልአንቻይ ዳሮ አልኦ እንቁዋ ደሚደ፥ ቢደ ባረዉ ደእያዋ ኡባ ዛልኢደ፥ አ ሻሜዳ።

ዳባ ሌምሱዋ

47 “ቃይ ሳሉዋ ካዉተꬃይ ኡባ ቆሞ ሞልያ ኦይቂያ፥ አባን የገቴዳ ዳባ ማላቴ። 48 ሞሊ ዳባ ኩሜዳ ዎደ፥ ሞልያ ኦይቂያ አሳቱ አባፐ ጋጻ ከሲደ ኡቴድኖ፤ ያቲደ ሎኦ ሞልያ ቆሪደ፥ የግያ ሚሻን የጌድኖ፤ ሽን ኢታ ሞልያ ዎራ ኦሌድኖ። 49 ዎድያ ዉርሰꬃን ሄዋዳን ሀናና፤ ኪታንቻቱ ዪደ፥ ናጋራንቻቱዋ ጽላቱዋ ግዶፐ ቆሪደ፥ 50 ቶኤና ታማን ኦላናዋንታ፤ ሄዋን ኡንቱንቱ ዬካናዋንታነ አቻ ꬋቃናዋንታ።

51 “ሀዌ ኡባይ ህንተንቶ ገሌዴ?” ያጊደ ኡንቱንታ ኦቼዳ።

ኡንቱንቱ፥ “ኤ” ያጌድኖ።

52 እ፥ “ሄዋ ድራዉ፥ ሳሉዋ ካዉተꬃ ጹራ ሎይꬅ ኤርያ፥ ህግያ ታማርስያ ኡባይ፥ ባረ ሚሻ ሺሽ ዎꬄዳ ጎልያፐ ኦራꬃ ሚሻነ ኤጫ ሚሻ ሻክ ከስያ እዛዋ ማላቴ” ያግ ዛሬዳ።

ናዝሬተን የሱሳ ጋኬዳ እጹዋ

(ማር. 6:1-6፤ ሉቃሳ 4:16-30)

53 የሱስ ሀ ሌምሳቱዋ ኦድ ዉርሶዋፐ ጉይያን፥ ሄዋፐ ደንዲደ፥ 54 ባረ ካታማ ናዝሬተ ቤዳ። አይሁዳ ዎሳ ጎለን ታማርስያዋ ስሴዳ አሳይ ማላለቲደ፥ ሀዋዳን ያጌዳ፤ “ሀዌ ሀ አꬎ ኤራተꬃነ ጾሳይ ኦꬅያ ማላታ ኦꬃናዉ ዎልቃ ሀቃፐ አኬዴ? 55 ሀዌ አናጽያ ናኣ ግደኔ? አ ዳያ ማይራሞ ግደኬ? አ እሻቱ ያቆባ፥ ዮሴፎ፥ ስሞናነ ይሁዳ ግድክኖ? 56 አ ምቻቱ ኡባይ ኑናና ደእክኖ? ያትና፥ እ ሀ ኤራ ኡባ ሀቃፐ ደሜዴ?” ያጌድኖ። 57 ኡንቱንቱ እ ግያባ አከናን እጼድኖ።

ሽን የሱስ ሄ አሳዉ፥ “ናቢ ባረ ጋድያንነ ባረ ሶይ አሳን ቦንቼተና፤ ሽን ሀራሳ ኡባን ቦንቼቴ” ያጌዳ። 58 ኡንቱንቱ አማንቤና ድራዉ፥ የሱስ ዳሮ ማላታ ሄ ሳን ኦꬅቤና።

14

ጻማቅያ ዮሃንሳ ሀይቁዋ

(ማር. 6:14-29፤ ሉቃሳ 9:7-9)

1 ሄ ዎደ ጋሊላ ጋድያ አይስያ ሄሮድሰ የሱሳባ ስሴዳ፤ 2 ያቲደ ባረ ቆማቶ፥ “ሀዌ ሀይቁዋፐ ደንዴዳ ጻማቅያ ዮሃንሳ፤ ጾሳይ ኦꬅያ ዎልቃማ ማላታ እ ኦꬅያዌ ሄዋሳ” ያጌዳ።

3 አያዉ ጎፐ፥ ሄሮድስ ባረ እሻ ፕልጶሳ ማቻት ሄሮድያድ ጋሶታን ዮሃንሳ ኦይꬅ ቃሽሲደ፥ ቃሾ ጎለን የግ ዎꬄዳ። 4 አያዉ ጎፐ፥ ዮሃንስ ሄሮድሳ፥ “ኔን ሄሮድያዶ፥ ነ እሻ ማቻቶ አካናዉ ህጊ ድጌ” ያጌዳ። * 5 ሄሮድስ ዮሃንሳ ዎꬋናዉ ኮዬዳ፤ ሽን ይሁዳ አሳይ ናብያዳን ዮሃንሳ ጼሌዳ ድራዉ፥ አሳዉ ያዬዳ።

6 ሽን ሄሮድስ የለቴዳ ጋላሳ ባላይ ጋክና፥ ሄሮድያድ ናታ አሳ ስንꬃን ዱራደ ሄሮድሳ ናሸቻዉ። 7 ሄሮድስ ናቶ፥ “ኔና ሎኤዳዋ አያነ ግዶፐ፥ ታና ኦቻ፤ ታን ነዉ እማና” ያጊደ እዝዉ ጫቄዳ። 8 ናታ ባረ ዳይ ዞርያ አካደ ሄሮድሳ፥ “ጻማቅያ ዮሃንሳ ሁጲያ ሀ ዎጪትያን ዎꬃደ ታዉ እማ” ያጋዱ። 9 ካቲ አዉ ቃረቴዳ፤ ሽን ባረ ጫቁዋ ድራዉነ ባረናና ማዳን ኡቴዳ እማꬃ ድራዉ፥ እዝዉ ዮሃንሳ ሁጲ እመታና ማላ አዛዜዳ። 10 ካቲ ኪቲደ፥ ዮሃንሳ ቆꬍያ ቃሾ ጎለን ሙጭሴዳ። 11 ሁጲያ ዎጪትያን ዎꬅ አሂደ፥ ናትዉ እሜድኖ፤ ናታ ሄ ሁጲያ ባረ አትኮ አፋዱ። 12 ዮሃንሳ ካልያዋንቱ ዪደ፥ አ አሃ አፊደ ሞጌድኖ፤ ሄዋፐ ስሚደ ሀ የዉዋ የሱሳዉ ቢደ ኦዴድኖ።

የሱስ እቼሹ ሻአ አሳ ምዜዳ

(ማር. 6:30-44፤ ሉቃሳ 9:10-17፤ ዮሃ. 6:1-14)

13 የሱስ ሄዋ ስሲደ፥ ዎንግርያን ገሊደ፥ ሄዋፐ ባረካ አሳይ ባይናሳ ቤዳ፤ አሳይ ሄዋ ስሲደ፥ ካታማፐ ደንዲደ፥ ገድያን አ ካሌድኖ። 14 የሱስ ዎንግርያፐ ከሴዳ ዎደ፥ ዳሮ አሳ በኢደ፥ ሄ አሳዉ ቃረቴዳ፤ ያቲደ ኡንቱንቱና ደእያ ሀርጋንቻቱዋ ፓꬄዳ።

15 ሳአይ ኦማርስያ ዎደ፥ የሱሳ ካልያዋንቱ አኮ ዪደ፥ “ሀዌ ሳአይ አሳይ ባይናሳ፤ ሀእ ሳአይ ቃም ድጌዳ፤ አሳይ ኡባይ ቄር ካታማቱዋ ቢደ፥ ባረንቶ ቁማ ሻማና ማላ፥ አሳ ሞይዛ” ያጌድኖ።

16 ሽን የሱስ ኡንቱንታ፥ “አሳይ ባናዉ ኮሸና፤ አሳዉ ሜተትያባ ህንተንቱ እምተ” ያጌዳ።

17 ኡንቱንቱ ዛሪደ አ፥ “ኑዉ ሀዋን እቼሹ ኡክꬃፐነ ላኡ ሞልያፐ አትን፥ ሀራይ ባዋ” ያጌድኖ።

18 የሱስ ኡንቱንታ፥ “ሄዋንታ፥ ሃ ታኮ አህተ” ያጌዳ። 19 አሳይ ማታን ኡታና ማላ፥ የሱስ አዛዜዳ፤ እቼሹ ኡክꬃነ ላኡ ሞልያ ኦይቂደ፥ ሳሉዋ ፑደ ጼሊደ፥ ጾሳ ጋላቴዳ፤ ሄ ኡክꬃ መንꬂደ፥ ባረና ካልያዋንቶ እምና፥ ኡንቱንቱ ጮራ አሳዉ ግሼድኖ። 20 አሳይ ኡባይ ሚደ ካሌዳ፤ አቴዳ ሱፓ ዶካ ታማነ ላኡ ዛምቤልያ ኩሜዳዋ ደንꬄድኖ። 21 ሜዳ አሳይ ማጫ አሳነ ናና ፓይደናን፥ እቼሹ ሻኣ ግድያዋ ኬና።

የሱስ አባ ቦላና ሀመቲደ ቤዳ

(ማር. 6:45-52፤ ዮሃ. 6:15-21)

22 የሱስ ጮራ አሳ ሞይዚደ፥ ባረና ካልያዋንታ ዎንግርያን ገሊደ፥ ባረፐ ስንꬃቲደ፥ አባፐ ሄፍንꬃ ፕናና ማላ አዛዜዳ። 23 አሳ ሞይዚደ፥ ጾሳ ዎሳናዉ ደርያ ሁጲያ ባረካ ከሴዳ፤ ሳአይ ቃም ድግናካ ሄዋን ባረካ ደኤ። 24 ሽን ዎንግሪ ሄ ዎደ፥ አባ ቦላን ደእሽን፥ ስንꬃ ባጋና ጫርኩ ጫርክያ ድራዉ፥ ቤታይ ዎንግርያ ያነ ሃነ ሱጌ።

25 ባይራ ኩቱ ዋስ ስምና፥ የሱስ አባ ቦላ ሀመቲደ፥ ኡንቱንቱኮ ዬዳ። 26 አ ካልያዋንቱ አባ ቦላ እ ሀመትሽን በእ ዳጋሚደ፥ “ሀዌ ሞይትልያ ግደኔ!” ግ ያዪደ ዋሴድኖ።

27 ሽን የሱስ ኤለካ ኡንቱንታ፥ “አይነ ባዋ፤ ታናተ፤ ያዮፕተ!” ያጌዳ።

28 ጰጽሮስ ዛሪደ አ፥ “ታ ጎዳዉ፥ ሀዌ ኔና ግዶፐ፥ ታን ሃꬃ ቦላና ኔኮ ባና ማላ፥ ታና አዛዛርኪ” ያጌዳ።

29 የሱስ ጰጽሮሳ፥ “ሃያ!” ያጌዳ።

ጰጽሮስ ዎንግርያፐ ዎꬊደ፥ ሃꬃ ቦላና ሀመቲደ፥ የሱሳኮ ቡሳ ዶሜዳ። 30 ሽን ጫርኩዋ ዎልቃ በኢደ፥ ያዬዳ፤ ሃꬃይ ባረና ምቱዋ ዶሜዳ ዎደ፥ ባረ ኮሻ ꬎቁ ኦꬂደ፥ “ታ ጎዳዉ ታና አሻርኪ!” ያግ ዋሴዳ።

31 ሄ ማንእያን የሱስ ባረ ኩሽያ የድ ጰጽሮሳ ኦይቂደ፥ “ላ ሀ አማኑ ላፌዳዎ! አያዉ ስꬋዲ?” ያጌዳ።

32 ኡንቱንቱ ላኡ ዎንግርያን ገሌዳ ዎደ፥ ጫርኩ ዎፑ ጌዳ። 33 ዎንግርያ ግዶን ደእያ አ ካልያዋንቱ የሱሳ፥ “ኔን ጾሳ ናኣ ግዴዳዌ ቱማ” ያጊደ አዉ ጎይኔድኖ።

የሱስ ገንሳሬጸን ሀርጋንቻ ፓꬄዳ

(ማር. 6:53-56)

34 ኡንቱንቱ አባ ፕኒደ፥ ገንሳሬጻ ጌተትያ ጋድያ ጋኬድኖ። 35 ሄ ጋድያ አሳይ የሱሳ ግድያዋ ኤሬድኖ፤ ሄዋ ሄራ ጋድያ ኡባ ኪቲደ፥ ሀርግያ አሳ ኡባ አኮ አሄድኖ። 36 ሀርግያ አሳይ አ ማዩዋ ማጫራ ጻላላ ቦቻና ማላ፥ አ ዎሴድኖ፤ አ ማዩዋ ማጫራ ቦቼዳ ኡባይካ ፓጼዳ።

15

አዎቱዋ ዎጋባ

(ማር. 7:1-13)

1 ሄዋፐ ጉይያን፥ ህግያ ታማርስያ እት እት አሳይነ ፓርሳዋቱ የሩሳላመፐ የሱሳኮ ዪደ፥ 2 “ኔና ካልያዋንቱ አያዉ ኑ አዎቱዋ ዎጋ ባይዚኖ? አያዉ ጎፐ፥ ኡንቱንቱ ቁማ ማናፐ ካሰቲደ፥ ባረንቱ ኩሽያ ሜጨትክኖ” ያጌድኖ።

3 የሱስ ዛሪደ፥ ኡንቱንታ ሀዋዳን ያጌዳ፤ “ህንተንቱ ህንተ ዎጋ ድራዉ፥ ጾሳ አዛዙዋ ፖልያዋ አያዉ እጺቴ? 4 አያዉ ጎፐ ጾሳይ፥ ‘ነ አባነ ነ ዳዮ ቦንቻ’ ቃይ፥ ባረ አባ ዎይ ባረ ዳዮ ቦርያዌ ሀይቆ ያጌዳ። * 5-6 ሽን ህንተንቱ፥ ‘እት አሳይ ባረ አባ ዎይ ባረ ዳዮ ማድያባይ ባረዉ ደኢና፥ ሄዌ ጾሳዋ ጎፐ፥ ባረ አባ ዎይ ባረ ዳዮ ቦንቻናዉ በሰና’ ያጊታ፤ ያቲደ ህንተንቱ ህንተንቱ ዎጋ ፖላናዉ ጾሳ ቃላዉ አዛዘትክታ። 7 ሀ ሎአ ማላትያ ኢታ አሳቶ፥ እስያስ ባለናን ህንተንቱባዉ ትምቢትያ ኦዲደ፥

8 “ ‘ጾሳይ ሀዋዳን ያጌዳ፤

“ሀዌ አሳይ ታና፥

ባረ ቦላ ዶናን ቦንቼ፤

ሽን ኡንቱንቱ ዎዛናይ፥

ታፐ ሃኩዋን ደኤ።

9 አሳይ ታዉ መላ ጎይኔ፤

አያዉ ጎፐ፥ አሳይ ኦꬄዳ አዛዙዋ፥

ጾሳ ህግያ ማላትሲደ፥

ታማርሴድኖ” ጌዳ’ ”

ያጌዳ።*

አሳ ቱንስያዋንታ

(ማር. 7:14-23)

10 የሱስ ዳሮ አሳ ባረኮ ጼሲደ፥ “ስስተነ አኬክተ፤ 11 አሳ ቱንስያዌ ዶና ግዶ ገልያዋ ግደና፤ ሽን አሳ ቱንስያዌ ዶናፐ ከስያዋ” ያጌዳ።

12 ሄዋፐ ጉይያን፥ አ ካልያዋንቱ አኮ ዪደ፥ “ፓርሳዋቱ ኔን ሃሳዬዳዋ ስሲደ፥ ሀንቀቴዳዋ አኬካይ?” ያጌድኖ።

13 ሽን የሱስ ዛሪደ፥ “ሳሉዋን ደእያ ታ አቡ ቶክቤና ምꬃ ኡባይ ሾደታናዋ። 14 ኡንቱንቶ ህርጎፕተ፤ ኡንቱንቱ ቆቃ ካለꬅያ ቆቃቱዋ፤ ቆቃይ ቆቃ ካለꬆፐ፥ ላኡካ ኦላን ኩንዴ” ያጌዳ።

15 ጰጽሮስ ዛሪደ፥ “ሀ ሌምሱዋ ብለꬃ ኑዉ ኦዳርኪ” ያጌዳ።

16 የሱስ ኡንቱንታ ሀዋዳን ያጌዳ፤ “ህንተንቶ ቃይ ሀእ ጋካናዉካ ገልቤኔ? 17 ዶናና ገልያ ኡባይ ኡሉዋ ግዶ ቢደ፥ ቃይ ኡሉዋፐ ካረ ከስያዋ ኤርክቴ? 18 ሽን ዶናፐ ከስያዌ ዎዛናፐ ከሴ፤ አሳ ቱንስያዌ ሄዋ ማላ። 19 አያዉ ጎፐ፥ ዎዛና ግዶፐ ኢታ ቆፋይ፥ ዎꬍያዌ፥ ዎሹምያዌ፥ ቃይ ዎሹማናዉ ካጄልያዌ ኡባይ፥ ዉእያዌ፥ ዎርዱዋን ማርካትያዌ፥ ቦሪ ከሴ። 20 ሄዋ ማላትያዌ አሳ ቱንስያዋፐ አትን፥ ሜጭቤና ኩሽያን ምያዌ አሳ ቱንሰና” ያጌዳ።

ካናነ አሳ ግዴዳ እት ማጫዉን አማኑዋ

(ማር. 7:24-30)

21 ሄዋፐ ጉይያን፥ የሱስ ሄዋፐ አጊደ፥ ጺሮሳነ ሲዶና ጌተትያ ካታማቱ ደእያ ጋድያ ቤዳ። 22 ካናነ ጌተትያ ጋድያ ማጫዉና እትና ሄዋፐ የሱሳኮ ያደ፥ ባረ ኮሻ ꬎቁ ኦꬃደ፥ “ታ ጎዳዉ፥ ዳዊታ ናአዉ፥ ታዉ ቃረታርኪ፤ ታ ናቶ ኢታ አያናይ ሎኤና ኦይꬃ ኦይቄዳ” ያጋዱ።

23 ሽን የሱስ እዝዉ አይ ቃላነ ቃትቤና፤ አ ካልያዋንቱ አኮ ዪደ፥ “ሀ ምሽራታ ኑ ጌዱዋ ካላ ካላደ፥ ባረ ኮሻ ꬎቁ ኦꬃደ ኦዳዉ፤ ሄዋ ድራዉ፥ ኔን እዞ የዳርኪ” ያጊደ ዎሴድኖ።

24 የሱስ ዛሪደ፥ “ታን ባዬዳ ዶርሳዉ፥ እስራኤልያ አሳ ጻላላዉ ኪተታድ” ያጌዳ።

25 ሽን እዛ ያደ፥ “ታ ጎዳዉ፥ ታና ማዳርኪ!” ያጋደ አዉ ጎይናዱ።

26 ቃይ እ ዛሪደ፥ “ናና ቁማ አኪደ፥ ካና ማራዉ ኦልያዌ ሎአ ግደና” ያጌዳ።

27 ምሽራታ፥ “ኤ ታ ጎዳዉ፥ ሄዌ ቱማ፤ ሽን ሀራይ አቶ ካና ማራቱ ባረንቱ ጎዳቱ ሚና፥ ሳምፓፐ ላለቴዳ ሱፓ ሚኖተኔ” ያጋዱ።

28 የሱስ ዛሪደ እዞ፥ “ሀ ምሽራቴ፥ ነ አማኑ ዎልቃማ፤ ኔን ኮዬዳዋዳን ነዉ ሀኖ” ያጌዳ። እዝ ናታ ኤለካ ፓጻ አጋዱ።

የሱስ ጮራ ሀርጋንቻቱዋ ፓꬄዳ

29 የሱስ ሄዋፐ ደንዲደ፥ ጋሊላ አባ ማታ ቤዳ፤ ቃይ እት ደርያ ቦላ ከሲደ፥ ሄዋን ኡቴዳ። 30 ዳሮ አሳይ ዎባቱዋ፥ ቆቃቱዋ፥ ቁናቱዋነ ዱደቱዋ፥ ቃይ ሀራ ጮራቱዋ አኮ አሂደ፥ አ ማታን ዎꬄዳ። የሱስ ኡንቱንታ ፓꬄዳ። 31 ሄዋ ድራዉ፥ አሳይ ዱዳቱ ሃሳይሽን፥ ቁናቱ ሱርሽን ዎባቱ ሀመትሽን፥ ቆቃቱ ጼልሽን በእ ማላለቲደ፥ እስራኤልያ ጾሳ ጋላቴድኖ።

የሱስ ኦይዱ ሻአ አሳ ምዜዳ

(ማር. 8:1-10)

32 የሱስ ባረና ካልያዋንታ ባረኮ ጼሲደ፥ “ሀ ጮራ አሳይ ታናና ሄዙ ጋላሳይ ጋካናዉ ጋምኤዳ ድራዉ፥ ታን ሀ አሳዉ ቃረታይ፤ ኡንቱንቶ ሀእ ምያዌ ባዋ። ቃይ ኡንቱንቱ ኦግያን ዳቡሪደ ኩንደና ማላ፥ ቁማ ምዘናን ኡንቱንታ መላ የዳናዉካ ኮይከ” ያጌዳ።

33 አ ካልያዋንቱ ዛሪደ የሱሳ፥ “ኑን ሀ ባዙዋን ሀዋ ኬና አሳ ካልስያ ቁማ ሀቃፐ ደማኔ?” ያጌድኖ።

34 ቃይ የሱስ ኡንቱንታ፥ “ህንተንቶ አፑን ኡክꬃይ ደኢ?” ያጊደ ኦቼዳ።

ኡንቱንቱ፥ “ላፑ ኡክꬃይነ ሞለቱዋፐ አማሬዳዋንቱ ደኢኖ” ያጌድኖ።

35 የሱስ አሳ፥ “ሳኣን ኡትተ” ያጌዳ። 36 ሄ ላፑ ኡክꬃነ ሞልያ ኦይቂደ፥ ጾሳ ጋላቴዳ፤ መንሬꬂደ ባረና ካልያዋንቶ እሜዳ፤ ቃይ ኡንቱንቱ ጮራ አሳዉ እሜድኖ።

37 አሳይ ኡባይ ሚደ ካሌዳ፤ ሚና አቴዳ ላፑ ዛምቤልያ ኩሜዳ ሱፓ አ ካልያዋንቱ ደንꬄድኖ። 38 ሜዳ አሳይ ማጫ አሳነ ናና ፓይደናን፥ ኦይዱ ሻአ አቱማ አሳ። 39 የሱስ አሳ የዶዋፐ ጉይያን፥ ዎንግርያን ገሊደ፥ መገዶነ ጌተትያ ጋድያ ቤዳ።

16

ማላታ በአናዉ ኦቼዳ ኦሻ

(ማር. 8:11-13፤ ሉቃሳ 12:54-56)

1 እት እት ፓርሳዋቱነ ሳዱቃዋናቱ የሱሳኮ ዪደ፥ አ ፓጫናዉ ኮዬድኖ፤ ያቲደ ባረንታ ሳሉዋፐ ማላታ በሳና ማላ ዎሴድኖ። 2 ሽን የሱስ ዛሪደ፥ ኡንቱንታ ሀዋዳን ያጌዳ፤ “ሳአይ ቃምያ ዎደ ህንተንቱ፥ ‘ሳሉ ዞኤዳ ድራዉ፥ ሳአይ ሻማናዋ’ ያጊታ፤ 3 ዎንቱማꬃን ቃይ፥ ‘ሳሉ ዞኢደ ጉባኔዳ ድራዉ፥ ሀቼ እራይ ቡካናዋ’ ያጊታ፤ ሳሉዋ ጼሊደ፥ ሳአይ ሀናናዋ ኤራናዉ ዳንዳዪታ፤ ሽን ታ ዩሳ ዎድያ ማላታ ሻክ ኤራናዉ ዳንዳይክቴ?* 4 ሀ ዎድያ አሳይ ኢታይነ ዎሹምያዌ፥ ጾሳዉ አማነተናዌ፥ ማላታ ኮዬ፤ ናብያ ዮናሳ ማላታፐ አትን፥ ሀራ ማላታይ አዉ እመተና” ያጌዳ። ሄዋፐ ስሚደ፥ ኡንቱንታ አጊደ ቤዳ።

ፓርሳዋቱዋነ ሳዱቃዋናቱዋ እርሹዋ

(ማር. 8:14-21)

5 አ ካልያዋንቱ አባ ፕኔዳ ዎደ፥ ቁማ አፋናዋ ዶጌድኖ። 6 የሱስ ኡንቱንታ፥ “ፓርሳዋቱዋ እርሹዋፐነ ሳዱቃዋናቱዋ እርሹዋፐ ህንተንታ ኤሪደ ናገትተ” ያጌዳ።

7 ኡንቱንቱ ባረንቱ ግዶን፥ “እ ሀዋ ያግያዌ ኑን ቁማ አህቤና ድራሳ” ያጊደ ሃሳያ ዶሜድኖ።

8 ሽን ኡንቱንቱ ግያዋ የሱስ ኤሪደ፥ “ሀ አማኑ ፓጬዳዋንቶ፥ ቁማይ ባይና ድራዉ፥ አያዉ ህንተንቱ ግዶን ሃሳዪቴ? 9 ሀእካ ህንተንቶ ገልቤኔ? ታን እቼሹ ኡክꬃ እቼሹ ሻአ አሳ ምዛደ ካልሴዳዋ፥ ቃይ ህንተንቱ አፑን ዛምቤልያ ኩንꬂደ አቴዳ ሱፓ ደንꬄድተንቶ ዎዛና አꬅክቴ? 10 ዎይ ታን ላፑ ኡክꬃ ኦይዱ ሻአ አሳ ምዛ ካልሴዳዋ፥ ቃይ ህንተንቱ አፑን ዛምቤልያ ኩንꬂደ አቴዳ ሱፓ ደንꬄድተንቶ ዎዛና አꬅክቴ? 11 ታን ህንተንታ ፓርሳዋቱዋ እርሹዋፐነ ሳዱቃዋናቱዋ እርሹዋፐ ናገትተ ግያዋፐ አትን፥ ኡክꬃባ ህንተንቶ ሃሳያቤናዋ ህንተንቱ ዋኒደ አኬክክቴ?” ያጌዳ።

12 አ ካልያዋንቱ የሱስ ባረንቶ ኦዴዳዋ፥ ፓርሳዋቱዋ ትምርትያፐነ ሳዱቃዋናቱዋ ትምርትያፐ ኡንቱንቱ ናገታና ማላ ኦደቶዋፐ አትን፥ ሙናቃን ትግያ እርሹዋፐ ናገታና ማላ ግደናዋ ሄ ዎደ አኬኬድኖ።

ጰጽሮሳ አማኑዋነ ማርካተꬃ

(ማር. 8:27-30፤ ሉቃሳ 9:18-21)

13 የሱስ ቂሳርያ ፕሊጶሳ ጌተትያ ጋድያ ጋኬዳ ዎደ፥ ባረና ካልያዋንታ፥ “አሳይ ታና፥ አሳ ናኣ ኦና ጊ?” ያጊደ ኦቼዳ።

14 አ ካልያዋንቱ ዛሪደ፥ “ኔና እት እት አሳይ፥ ጻማቅያ ዮሃንሳ ያጌ፤ ሀራንቱ ቃይ ኤላሳ ያጊኖ፤ ቃይ ሀራንቱ ኤርማሳ ዎይ ናባቱዋፐ እቱዋ ያጊኖ” ያጌድኖ።

15 የሱስ ኡንቱንታ፥ “ያትና ህንተንቱ ታና ኦና ጊቴ?” ያጌዳ።

16 ስሞን ጰጽሮስ ዛሪደ፥ “ኔን ደኡዋ ጾሳ ናኣ ክርስቶሳ” ያጌዳ።

17 የሱስ ዛሪደ፥ ሀዋዳን ያጌዳ፤ “ዮና ናኣ ስሞና፥ ሀዋ ነዉ ሳሉዋን ደእያ ታ አቡ ኤርሴዳዋፐ አትን፥ አሳይ ኦንነ ኔና ኤርስቤና ድራዉ፥ ኔን አንጀቴዳዋ። 18 ጰጽሮሳ፥ ታን ነዉ ኦዳይ፤ ኔን ሹቻ፤ ታን ሀ ዛላ ቦላ ታ ዎሳ ጎልያ ኬጻና፤ ታ ዎሳ ጎልያ ሀራይ አቶ፥ ስኦልያ ዎልቃይካ ጾናናዉ ዳንዳየና። 19 ታን ነዉ ሳሉዋ ካዉተꬃ ቁልፕያ እማና፤ ኔን ሳኣን ሀኖ ጎዌ ኡባይ ሳሉዋን ጾሳ ስንꬃን ሀናና፤ ሽን ኔን ሳኣን ሀኖፖ ጌዳዌ ሳሉዋንካ ሀነና” ያጌዳ።

20 ሄዋፐ ጉይያን፥ እ ክርስቶሳ ግዴዳዋ አ ካልያዋንቱ ኦስነ ኦደና ማላ፥ ኡንቱንታ አዛዜዳ።

የሱስ ባረና ጋካና መቱዋባነ ሀይቁዋባ ኮይሮ ኦዱዋ ኦዴዳ

(ማር. 8:31-33፤ ሉቃሳ 9:22-27)

21 ሄ ዎድያፐ ዶሚደ የሱስ፥ “ታን የሩሳላመ ቢና፥ ታና ጭማቱ፥ ቄሳቱዋ ካፓቱነ ህግያ ታማርስያዋንቱ ዳሪ ዋይሳናዉ በሴ፤ ኡንቱንቱ ታና ዎꬋናዉነ ታን ሄዘንꬆ ጋላስ ሀይቁዋፐ ደንዳናዉ በሴ” ያጊደ፥ ባረና ካልያዋንቶ ጌሺደ ኦዱዋ ዶሜዳ።

22 ጰጽሮስ አ እት ባጋ ዛሪደ፥ “ታ ጎዳዉ፥ ጾሳይ ኔና ሄዋፐ አሾ፤ ሀዌ ነ ቦላ ኡባካ ዬና” ያጊደ አ ዞራናዉ ዶሜዳ።

23 ሽን የሱስ ጉየ ስሚደ ጰጽሮሳ፥ “ሀ ሴጻናዉ፥ ኔን ታ ማታፐ ክቻ፤ ኔን አሳይ ዶስያዋ ቆፕያዋፐ አትን፥ ጾሳይ ዶስያዋ ቆፐና ድራዉ፥ ታዉ ꬉቦ ግዳዳ” ያጌዳ።

የሱሳ ካላናዉ ኮሽያ ኦግያ

(ማር. 8:34—9:1፤ ሉቃሳ 9:23-27)

24 ሄዋፐ ጉይያን፥ የሱስ ባረና ካልያዋንታ ሀዋዳን ያጌዳ፤ “ታና ካላናዉ ኮይያ ኡራይ ደኦፐ፥ ባረና ካዶ፤ ያቲደ ባረ ማስቃልያ ቶኪደ፥ ታና ካሎ። 25 አያዉ ጎፐ፥ ባረ ሸምፑዋ አሻናዉ ኮይያ ኡራይ ባይዛናዋ፤ ሽን ባረ ሸምፑዋ ታ ድራዉ ባይዝያ ኡራይ አሻናዋ። 26 እት ኡራይ ሳኣን ደእያ ኡባባ ባረዉ ሺሺደ፥ ባረ ሸምፑዋ ባይዞፐ፥ አ አያ ማዳኔ? ዎይ እት ኡራይ ባረ ሸምፑዋ ዎዛናዉ አያ እማና ዳንዳዪ? 27 አያዉ ጎፐ፥ ታን፥ አሳ ናአይ፥ ታ አቡ ቦንቹዋን ታ ኪታንቻቱዋና ያና ሀናይ፤ አሳ ኡባዉ ሄ ዎደ አ ኦሱዋ ጋትያ እማና። * 28 ታን ህንተንቶ ቱሙዋ ጋይ፤ አማሬዳ አሳቱ፥ ታን፥ አሳ ናአይ፥ ካትያ ግዳደ ይያዋ በአና ጋካናዉ፥ ሀይቀናዋንቱ ሀዋን ደኢኖ” ያጌዳ።

17

የሱሳ ማላይ ላመቴዳ

(ማር. 9:2-13፤ ሉቃሳ 9:28-36)

1 የሱስ ኡሱፑን ጋላሳፐ ጉይያን፥ ባረናና ጰጽሮሳ፥ ያቆባነ፥ ያቆባ እሻ ዮሃንሳ አኪደ፥ ኡንቱንቱ ጻላላ ዎጋ ደርያ ሁጲያ ከሴዳ። * 2 ቃይ ኡንቱንቱ ጼልሽን፥ ኡንቱንቱ ስንꬃን ላመቴዳ፤ አ ዴሙ አዋይፍያዳን ፖኤዳ፤ አ ማዩካ ፖኡዋዳን ጶሌዳ። 3 ሙሴነ ኤላስ የሱሳና ሃሳይሽን፥ ሀ ሄዙ አ ካልያዋንቱ በኤድኖ። 4 ጰጽሮስ የሱሳ፥ “ታ ጎዳዉ፥ ኑን ሀዋን ደእያዌ ኑዉ ሎአ፤ ኔን ዶሶፐ፥ ኑን ሀዋን ሄዙ ዳስያ እቱዋ ነዉ፥ እቱዋ ሙሴዉ፥ እቱዋ ኤላሳዉ ኬጻና” ያጌዳ።

5 እ ሃሳይሽን፥ ፖእያ ሻሪ ዪነ ኡንቱንታ ካም አጌዳ፤ ሻርያ ግዶፐ፥ “ሀዌ ታን ሲቅያ ታና ናሸችያ ታ ናኣ፤ እ ግያዋ ስስተ” ግያ ቃላይ ዬዳ። *

6 አ ካልያዋንቱ ሄ ቃላ ስሴዳ ዎደ፥ ዳሮ ያዪደ፥ ጉፋን አጌድኖ። 7 የሱስ ኡንቱንቱኮ ዪደ፥ ኡንቱንታ ቦቺደ፥ “ደንድተ፤ ያዮፕተ” ያጌዳ። 8 ኡንቱንቱ ꬎቁ ጊደ ጼልያ ዎደ፥ የሱሳ ጻላላፐ አትን፥ ሀራ አሳ ኦናነ በእበይክኖ።

9 ኡንቱንቱ ደርያፐ ዎꬍሽን፥ የሱስ ኡንቱንታ፥ “ታን አሳ ናአይ፥ ሀይቁዋፐ ደንዳና ጋካናዉ፥ ሀ ህንተንቱ በኤዳዋ ኦስነ ኦዶፕተ” ያጊደ አዛዜዳ።

10 አ ካልያዋንቱ የሱሳ፥ “ያትና፥ ህግያ ታማርስያዋንቱ አያዉ፥ ‘ኤላስ ካሰቲደ ያናዉ በሴ’ ጊኖ?” ያጊደ ኦቼድኖ። *

11 እ ዛሪደ ያጌዳ፤ “ኤላስ ካሰት ዪደ፥ ኡባባ ጊግሳናዋ። 12 ሽን ታን ህንተንቶ ኦዳይ፤ ኤላስ ሀዋፐ ካሰ ይ ድጌዳ። ሄ ዎደ አሳይ አ፥ ባረንቶ ኮዬዳዋዳን ኡባ ኦꬄዳዋፐ አትን አ ኤርበይክኖ፤ ሄዋዳንካ፥ ቃይ ታና፥ አሳ ናኣ፥ አሳይ ዋይሳናዋ” ያጌዳ።

13 አ ካልያዋንቱ ሄ ዎደ ባረንቶ የሱስ ጻማቅያ ዮሃንሳባ ኦድያዋ አኬኬድኖ።

የሱስ ኢታ አያናይ ኦይቄዳ ናኣ ፓꬄዳ

(ማር. 9:14-29፤ ሉቃሳ 9:37-43)

14 ኡንቱንቱ ዳሮ አሳኮ ዬዳ ዎደ፥ እት ብታኒ የሱሳኮ ዪደ፥ አ ስንꬃን ጉልባቲደ፥ 15 “ታ ጎዳዉ፥ ታ ናኣ ዎዛና ባይዝያ ሀርጊ ኦይቂና፥ እ ዳሮ ዎደ ታማን፥ ቃይ ዳሮ ዎደ ሃꬃን ኩንድያ ድራዉ፥ እ ዳሪ ሳከቴ፤ አ ፓꬃርኪ። 16 ኔና ካልያዋንቱኮካ አ አሃድ፤ ሽን ፓꬃናዉ ዳንዳይበይክኖ” ያጌዳ።

17 የሱስ ዛሪደ ኡንቱንታ፥ “አማነና ሀ ዎድያ ጌላ አሳዉ! ታን ህንተናና አዉደ ጋካናዉ ደአኔ? ቃይ ህንተንቱባ አዉደ ጋካናዉ ዳንዳያኔ? ናኣ ታኮ ሃ አኪደ ዪተ” ያጌዳ። 18 የሱስ ኢታ አያና፥ “አፐ ከሳ” ጊደ አዛዝና፥ ኢታ አያናይ ናኣፐ ከስ አጌዳ፤ ኤለካ ናአይ ፓጽ አጌዳ።

19 ሄዋፐ ጉይያን፥ አ ካልያዋንቱ ባረንቱ ጻላላ የሱሳኮ ዪደ፥ “ኑን ኢታ አያና ከሳናዉ አያዉ ዳንዳይበይኮ?” ያጌድኖ።

20 የሱስ ኡንቱንታ ያጌዳ፤ “ሄዌ ህንተንቱ አማኑ ጉጼዳ ድራሳ፤ ታን ህንተንቶ ቱሙዋ ኦዳይ፤ ህንተንቶ ሳናፍጭያ ጌተትያ ጉꬃ ምꬃት አይፍያ ኬና አማኑ ደእንቶ፥ ህንተንቱ ሀ ደርያ፥ ‘ሀዋፐ ያ ሺቃ’ ያግንቶ እ ሺቃና፤ ህንተንቱ አያነ ኦꬃናዉካ ዳንዳያንታ። 21 ሽን ሀዋ ማላ ዎሳፐነ ጾማፐ ሀራባይ ከሳናዉ ዳንዳየና” ያጌዳ።

የሱስ ባረ ሀይቁዋባ ላኤንꬁዋ ኦዴዳ

(ማር. 9:30-32፤ ሉቃሳ 9:43-45)

22 አ ካልያዋንቱ ጋሊላን፥ እትፐ ሺቅ ኡት ደእሽን፥ የሱስ ኡንቱንታ፥ “ታና፥ አሳ ናኣ፥ አሳይ አሳዉ አꬂደ እማና። 23 አሳይ ታና ዎꬋናዋ፤ ሄዋፐ ጉይያን ታን ሄዘንꬅያ ጋላስ ሀይቁዋፐ ደንዳና” ያጌዳ። አ ካልያዋንቱ ዳሮ ቃረቴድኖ።

ጌሻ ጎልያ ጊራ ጊርያዋ

24 የሱስነ አ ካልያዋንቱ ቅፍርናሆማ ካታማ ዬዳ ዎደ፥ ጌሻ ጎልያስ ቃራጻ አክያዋንቱ ጰጽሮሳኮ ዪደ፥ “ህንተንታ ታማርስያዌ ጌሻ ጎልያ ጊራ ጊረኔ?” ያጌድኖ። *

25 እ ዛሪደ፥ “ጊሬ” ያጌዳ።

ጰጽሮስ ሶይ ገሌዳ ዎደ፥ የሱስ ካሰቲደ አ፥ “ስሞና፥ ነ ቆፋይ አዬ? ሀ ሳኣ ካታቱ ቃራጻ ዎይ ጊራ ኦፐ አኪኖ? ባረንቱ ጋድያ አሳፐ አኪኖ ዎይ ሀራ ጋድያ አሳፐ አኪኖ?” ያጌዳ።

26 ጰጽሮስ፥ “ሀራ ጋድያ አሳፐ አኪኖ” ያጌዳ።

የሱስ ጰጽሮሳ፥ “ያቶፐ፥ ጋድያ አሳይ ጊራናዉ በሰና። 27 ሽን ኑን ሀ አሳቱዋ ሀንቀꬃናዉ ኮዮኮ፤ ኔን አባ ባደ አን ዳባ የጋ፤ ያታደ ኮይሮ ከስያ ሞልያ ኦይቃደ፥ አ ዶና ፖቅያ ዎደ፥ ጊራዉ ግድያ ሚሻ ኔን ደማና። ሄዋ አካደ፥ ታ ጊራነ ነ ጊራ ኡንቱንቶ እማ” ያጌዳ።

18

ኡባፐ አꬍያዌ ኦኔ?

(ማር. 9:33-37፤ ሉቃሳ 9:46-48)

1 አ ካልያዋንቱ የሱሳኮ ሄ ዎደ ዪደ፥ “ሳሉዋ ካዉተꬃን ኡባፐ አꬍያዌ ኦኔ?” ያጌድኖ።

2 የሱስ እት ጉꬃ ናኣ ጼስ ኡንቱንቱ ግዶን ኤሲደ፥ ሀዋዳን ያጌዳ፤ 3 “ታን ህንተንቶ ቱሙዋ ኦዳይ፤ ጾሳኮ ህንተንቱ ስሚደ፥ ጉꬃ ናናዳን ሀናና ꬋዮፐ፥ ሳሉዋ ካዉተꬃ ኡባካ ገላናዉ ዳንዳይክታ። 4 ስም ሀ ጉꬃ ናኣዳን፥ ባረና ካዉሽያ ኦንነ ሳሉዋ ካዉተꬃን ኡባፐ አꬍያዋ። 5 ቃይ ሀዋ ማላ ናኣ ታ ሱንꬃን ሞክያ ኦንነ ታና ሞኬ። 6 ሽን ታና አማንያ ሀ ጉꬃ ናናፐ እቱዋ ባለꬅያ ኦንነ፥ ጋጭያ ዎጋ ዎጻ ባረ ቆꬍያን ቃቺደ፥ አባ ጪሙዋን ምተትያዌ አዉ ሎአ።

ꬉቦ ጋሶ ግድያዋ

(ማር. 9:42-48፤ ሉቃሳ 17:1-2)

7 “አላሚ አሳ ꬉቢያ ድራዉ፥ ሳአዉ አየሮ፤ አያዉ ጎፐ፥ ꬉቢያባይ ዩሳ አገና፤ ሽን ꬉቡ አ ጋሶታን ይያ ኡራዉ አየሮ።

8 “ኔና ኩሺ ዎይ ነ ገዲ ኔና ባለꬆፐ፥ ኔፐ ቃንጻ ኦላ፤ ኔን ላኡ ኩሽያናነ ላኡ ገድያና መꬍና ታማን ኦለትያዋፐ ዎባ ዎይ ዱጻ ኩሽያና መꬍና ደኡዋ ገልያዌ ነዉ ሎአ። 9 ቃይ ነ አይፊ ኔና ባለꬆፐ፥ ኔፐ ዎጫ ከሳ ኦላ፤ ኔን ላኡ አይፍያና ጋናምያ ታማን ኦለትያዋፐ እት አይፍያና መꬍና ደኡዋ ገልያዌ ነዉ ሎአ።

10 “ህንተንቱ ሀ ጉꬃቱዋፐ እቱዋነ ካና ማላ፥ ህንተንታ ናግተ፤ አያዉ ጎፐ፥ ታን ህንተንቶ ኦዳይ፤ ሳሉዋን ኡንቱንቱ ኪታንቻቱ ኡባ ዎደ፥ ሳሉዋን ደእያ ታ አቡ ስንꬃን ደኢኖ። 11 አያዉ ጎፐ፥ ታን፥ አሳ ናአይ፥ ባዬዳዋ አሻናዉ ያድ።

ባዬዳ ዶርሳ ሌምሱዋ

(ሉቃሳ 15:3-7)

12 “እት አሳዉ ጼቱ ዶርሳቱ ደእያዋንቱፐ እቱ ባዮፐ፥ ኡዱፑ ታማነ ኡዱፑኑዋ ደርያን አጊደ፥ ሄ ባዬዳዋ ኮያናዉ ቤኔ? ህንተንቱ ዋጊቴ? 13 ታን ህንተንቶ ቱሙዋ ጋይ፤ እ ደሞፐ፥ ባይቤና ኡዱፑ ታማነ ኡዱፑ ዶርሳቱዋፐ አꬂደ፥ ሄ እት ዶርሳን ናሸቴ። 14 ሄዋዳንካ፥ ሳሉዋን ደእያ ህንተንቱ አቡ ሀ ጉꬃቱዋፐ እቱ ባያናዋካ ኮየና።

ባይዜዳ አሳዉ ኦꬃናዉ በስያባ

15 “ነ እሻይ ኔና ናቆፐ፥ ኔረካ አኮ ባደ፥ አ ናቁዋ አዉ ኦዳ፤ እ ነዋ ስሶፐ፥ ነ እሻ ባላፐ ዛራዳ። 16 ሽን እ ነዋ ስሰናን እጾፐ፥ ላኡ ዎይ ሄዙ ማርካይ ማርካቶዋን የዉ ኡባይ ቱማትያ ድራዉ፥ ሀራ እት ዎይ ላኡ አሳ ኔናና እትፐ አፋ። 17 እ ኡንቱንቱባ ስሰናን እጾፐ፥ ኡባባ አማንያ አሳዉ ኦዳ፤ ቃይ አማንያ አሳይ ግያዋካ እ ስሰናን እጾፐ፥ አማነና አሳዳንነ ቃራጻ ሺሽያ አሳዳን አ ፓይዳ።

18 “ታን ህንተንቶ ቱሙዋ ጋይ፤ ኔን ሳኣን ሀኖ ጎዌ ኡባይ ሳሉዋን ጾሳ ስንꬃን ሀናና፤ ሽን ኔን ሳኣን ሀኖፖ ጌዳዌ ሳሉዋንካ ሀነና።

19 “ቃይካ ታን ህንተንቶ ኦዳይ፤ ህንተፐ ላኡ ኡራይ ሳኣን ጾሳ ዎስያዋን አይ የዉዋንነ እት ዎዛና ግዶፐ፥ ሳሉዋን ደእያ ታ አቡ ሄዋ ህንተንቶ እማና። 20 አያዉ ጎፐ፥ ላኡ ኡራይ ዎይ ሄዙ ኡራይ ታ ሱንꬃን ሺቅያሳን፥ ታን ሄዋን ኡንቱንቱ ግዱዋን ደአይ” ያጌዳ።

አቶ ግያዋ

21 ጰጽሮስ፤ ሄ ዎደ የሱሳኮ ዪደ፥ “ጎዳዉ፥ ታ እሻይ ታና አፑ ካላ ናቆፐ ታን አዉ አቶ ጋናዉ በሲ? ላፑኑዋ ጋካናዉ ናቂኔዬ?” ያጊደ አ ኦቼዳ።

22 የሱስ ዛሪደ አ፥ “ግደና፥ ታን ኔና ላፑን ታሙ ካላ ላፑኑዋ ጋይፐ አትን፥ ላፑኑዋ ጻላላ ጊከ። *

23 “አያዉ ጎፐ፥ ሳሉዋ ካዉተꬃይ ባረ ቆማቱዋና ሚሻ ሄተታናዉ ቆፔዳ ካትያ በሴ። 24 ሄ ካቲ ሚሻ ሄተታናዉ ዶሜዳ ዎደ፥ ዳሮ ሚሎነ ብራ አጩ ደእያ እት ብታንያ አኮ አሄድኖ። 25 ሽን ሄ ቆማዉ አጩዋ ጭግያዌ ꬋይና፥ አ ጎዳይ ሄ አጩዋ ጭጋናዉ፥ አ ማቻታነ እነ አ ናናይ፥ ቃይ አዉ ደእያ ኡባባይ ዛልኤታና ማላ፥ አ አዛዜዳ። 26 ሄዋ ድራዉ፥ ቆማይ ባረ ጎዳ ስንꬃን ጉልባቲደ፥ ‘ታ ጎዳዉ፥ ሀያ ጎዶ ጉꬃ ዎድያ ናጋርኪ፤ ታን ነዉ ኡባባካ ጭጋና ያጊደ አ ዎሴዳ።’ 27 አ ጎዳይ አዉ ቃረቲደ፥ አ የድ አጌዳ፤ አ አጩዋካ አዉ ማር አጌዳ።

28 “ሽን ሄ ቆማይ ከሲደ፥ ባረ ላገꬃ ቆማቱዋፐ እቱ ባረፐ ጼቱ ብራ ሳንትምያ ታልኤዳዋና ጋከቲደ፥ ‘ነ ቦላ ደእያ ታ ሚሻ ጭጋ’ ያግ ኦይቂደ፥ አ ጩሌዳ።

29 “ያትና ሄ አ ላገꬃ ቆማይ አ ስንꬃን ጉልባቲደ፥ ‘ሀእ ታይሻይ ጉꬃ ዎድያ ናጋርኪ፤ ታን ነዉ ኡባባካ ጭጋና’ ያጊደ አ ዎሴዳ።

30 “ሽን እጽ አክ ቢደ፥ አ ላገꬃይ ሄ አጩዋ ቃንጻና ጋካናዉ፥ ቃሾ ጎለ ገልሴዳ። 31 ሄዋ ድራዉ፥ አ ላገꬃ ቆማቱ ሄዋ በኢደ፥ ዳሮ ይሎቴድኖ፤ ባረንቱ ጎዳኮ ቢደ፥ እ ኦꬄዳ ኡባባ አዉ ኦዴድኖ።

32 “ሄዋፐ ጉይያን፥ ጎዳይ ሄ ቆማ ጼሲደ፥ ‘ሀ ኢታ ቆማዉ፥ ኔን ታና ዎሴዳ ድራዉ፥ ታን ሄ አጩዋ ኡባ ነዉ ማራ አጋድ። 33 ታን ነዉ ሄ አጩዋ ማሬዳዋዳን፥ ኔንካ ነ ላገꬃ ቆማዉ ማራናዉ በሰኔ?’ ያጌዳ። 34 ሄዋፐ ስሚደ አዉ ዳሮ ሀንቀቲደ፥ ባረ አጩዋ ኡባ እ ጭግ ዉርሳና ጋካናዉ፥ ፓጻ ካኤታና ማላ፥ ቃሾ ጎለ ገልሴዳ።

35 “ህንተንቱ ሁጲያን ሁጲያን ህንተንቱ እሻዉ ዎዛናፐ አቶ ጋና ꬋዮፐ፥ ሄ ጎዳይ ባረ ቆማ ኦꬄዳዋዳን፥ ሳሉዋን ደእያ ታ አቡካ ህንተንታ ሄዋዳን ኦꬃና” ያጌዳ።

19

የሱስ ገሉዋባነ አካባ ታማርሴዳ

(ማር. 10:1-12)

1 የሱስ ሄ ሃሳያ ዉርሶዋፐ ጉይያን፥ ጋሊላፐ ደንዲደ፥ ዮርዳኖሳ ሻፋፐ ሄፍንꬃን ደእያ ይሁዳ ጋድያ ቤዳ። 2 ዳሮ አሳይ አ ካሊደ ቤዳዋ ሄዋን ፓꬄዳ።

3 እት እት ፓርሳዋቱ ፓጫናዉ የሱሳኮ ዪደ፥ “እት አሳይ አይ ጋሱዋንነ፥ ባረ ማቻቶ የዳናዉ ኑ ህጊ አዛዚ?” ያጊደ አ ኦቼድኖ።

4 የሱስ ዛሪደ፥ ሀዋዳን ያጌዳ፤ “ጾሳይ ኮይሮ ኡንቱንታ መꬊደ፥ አቱማዋነ ማጫዉኖ ኦꬄዳ።* 5 ሄዋ ድራዉ፥ ‘እት አሳይ ባረ አባነ ባረ ዳዮ አጊደ፥ ባረ ማቻትና እትፐ ደኤ፤ ኡንቱንቱ ላኡ እት አሳ ግዲኖ’ ያግያ ቃላ ናባብበይክቴ?* 6 ሄዋ ድራዉ፥ ኡንቱንቱ እት አሳ ግድያዋፐ አትን፥ ላኡ አሳ ግድክኖ፤ ሄዋ ድራዉ፥ ጾሳይ እትፐ ደአናዳን ጋꬆዋ አሳይ ሻኮፖ” ያጌዳ።

7 ፓርሳዋቱ የሱሳ፥ “ያትና፥ ሙሴ አያዉ እት ኡራይ ባረ ማቻቶ ፕርማ ፔꬊደ የዳና ማላ አዛዜዴ?” ያጌድኖ።

8 የሱስ ዛሪደ፥ “ህንተንቱ ህንተንቱ ማቻቱዋ የዳና ማላ፥ ሙሴ ህንተንታ አዛዜዳዌ፥ ህንተንቱ ኦድና ስሰና ጉዙማ ግዶ ድራፐ አትን፥ ኮይሮ ሄዋ ማላ ግደና። 9 ታን ህንተንቶ ኦዳይ፤ ባረ ማቻቶ ዎሹመናን ደእሽን የዲደ፥ ሀራሮ አክያ ኦንነ ዎሹሜ፤ ሀራይ የዴዳዉኖ አክያዌካ ዎሹሜ” ያጌዳ።

10 የሱሳ ካልያዋንቱ አ፥ “አስና ግዱዋንነ ማቻት ግዱዋን ደእያ ዎጋይ ሄዋ ማላ ግዶፐ፥ አከናንነ ገለናን ደእያዌ ሎአ” ያጌድኖ።

11 ሽን የሱስ ኡንቱንታ ያጌዳ፤ “ሄዋ ማላ ትምርቲ ጾሳይ እሞዋንቱሳፐ አትን፥ አሳ ኡባሳ ግደና፤ 12 አያዉ ጎፐ፥ ባረንቱ ዳይ ኡሉዋፐ የለትያ ዎደካ፥ ሹፋ ግዴዳዋንቱ ደኢኖ፤ ቃይ አሳይ ቃራትና ሙሬሳ ግዴዳዋንቱ ደኢኖ፤ ቃይ ሳሉዋ ካዉተꬃ ድራዉ፥ ባረንታ ሹፋ ኦꬄዳዋንቱ ደኢኖ፤ ሀ ትምርትያ አካናዉ ዳንዳይያዌ ኦንነ አኮ” ያጌዳ።

የሱስ ቄር ናና ቦላ ባረ ኩሽያ ዎꬄዳ

(ማር. 10:13-16፤ ሉቃሳ 18:15-17)

13 የሱስ ሄ ዎደ ባረ ኩሽያ ጉꬃ ናና ቦላ ዎꬂደ፥ ጾሳ ዎሳና ማላ፥ እት እት አሳይ ናና አኮ አሄዳ፤ ሽን የሱሳ ካልያዋንቱ ሄ አሳ አሄና ማላ ሀንቀቴድኖ። 14 ሽን የሱስ፥ “ቄር ናናይ ታኮ ይያዋ ድጎፕተ፤ አያዉ ጎፐ፥ ሳሉዋ ካዉተꬃይ ሄዋንቱ ማላሳ” ያጌዳ።

15 ሄዋፐ ስሚደ ባረ ኩሽያ ኡንቱንቱ ቦላ ዎꬄዳዋፐ ጉይያን፥ ሄዋፐ ባሽ ቤዳ።

ያላጋ፥ ዱረ ብታንያ ኦሻ

(ማር. 10:17-31፤ ሉቃሳ 18:18-30)

16 እት ብታኒ የሱሳኮ ዪደ፥ “ታማርስያዎ፥ ታን መꬍና ደኡዋ ደማናዉ ሎኦባ አያ ኦꬆ?” ያጌዳ።

17 የሱስ አ፥ “ሎኦባይ አየንቶ ታና አያዉ ኦቻይ? እቱዋ ጻላላይ ሎአ፤ ሽን ኔን መꬍናዉ ደአናዉ ኮዮፐ፥ አዛዛቱዋ ናጋ” ያጌዳ።

18 ብታኒ፥ “ሀቃዋንታ?” ያጊደ ኦቼዳ።

የሱስ ዛሪደ፥ “ዎꬎፓ፤ ዎሹሞፓ፤ ዉኦፓ፤ ዎርዱዋ ማርካቶፓ፤ * 19 ነ አባነ ነ ዳዮ ቦንቻ፤ ነ ሾሩዋካ ነ ሁጲያዳን ሲቃ” ያጌዳ። *

20 ሄ ያላጋ ብታኒ የሱሳ፥ “ታን ሄዋ ኡባካ ጉꬃተꬃፐ ዶማደ ናጋድ፤ ያትና፥ ታዉ ፓጭያዌ አዬ?” ያጌዳ።

21 የሱስ ብታንያ፥ “ኔን ፖሎ አሳ ግዳናዉ ኮዮፐ፥ ባደ ነዉ ደእያዋ ዛልኣደ፥ ሄ ሚሻ ህዬሳዉ እማ፤ ኔን ሳሉዋን ዱረታና፤ ያታደ ያደ ታና ካላ” ያጌዳ።

22 ሽን ሄ ያላጋ ብታኒ ሄዋ ስሴዳ ዎደ፥ እ ዳሮ ዱረ ግድያ ድራዉ፥ ቃረቲደ ባሽ ቤዳ።

23 የሱስ ባረና ካልያዋንቶ፥ “ታን ህንተንቶ ቱሙዋ ጋይ፤ ዱረ አሳይ ሳሉዋ ካዉተꬃ ገላናዌ ዳሮ መቶ ግዳናዋ። 24 ታን ጉጃደካ ህንተንቶ ኦዳይ፤ ዱረ አሳይ ጾሳ ካዉተꬃ ገላናፐ፥ ጋሉ ማርፕያ ሉኩዋና አꬋናዌ ማታቴ” ያጌዳ።

25 አ ካልያዋንቱ ሄዋ ስስ ማላለቲደ፥ “ያትና፥ ኦን አታናዉ ዳንዳዪ?” ያጌድኖ።

26 የሱስ ኡንቱንታ ጫድ ጼሊደ፥ “ሀዌ አሳዉ ዳንዳየተና፤ ሽን ጾሳዉ ኡባባይ ዳንዳየቴ” ያጌዳ።

27 ጰጽሮስ ሄ ዎደ ዛሪደ የሱሳ፥ “በአ፥ ኑን ኑዉ ደእያ ኡባባ ባሺደ፥ ኔና ካሌዶ፤ ያቲደ ኑን አያ ደማኔሻ?” ያጌዳ።

28 የሱስ ኡንቱንታ ሀዋዳን ያጌዳ፤ “ታን ህንተንቶ ቱሙዋ ጋይ፤ ታን፥ አሳ ናአይ፥ ኦራꬃ ጋድያን ታ ካዉተꬃ ኦይድያን ኡትያ ዎደ፥ ታና ካሌዳ ህንተንቱካ ታማነ ላኡ እስራኤልያ ዛራቱዋ ቦላ ፕርዳናዉ፥ ታማነ ላኡ ካዉተꬃ ኦይድያን ኡታንታ። 29 ታ ሱንꬃ ድራዉ፥ ጎልያ ዎይ እሻቱዋ ዎይ ምቻቱዋ፥ ዎይ አዉዋ ዎይ አቶ ዎይ ማቻቶ፥ ዎይ ናና ዎይ ጋድያ አጌዳ ኦንነ፥ ጼቱ ዳኩዋፐ ዳሩዋ አካና፤ ቃይ መꬍና ደኡዋካ ላታና። 30 ሽን ጮራቱ ሀእ ስንꬃቴዳዋንቱ ጉየታናዋንታ፤ ቃይ ጮራቱ ሀእ ጉየን ደእያዋንቱ ስንꬃታናዋንታ።

20

ዎይንያ ቱራ ግዶን ኦꬅያ ኦሳንቻቱዋ ሌምሱዋ

1 “ሳሉዋ ካዉተꬃይ ዎይንያ ጌተትያ ቱራ ግዱዋ ኦꬅያዋንታ ኡንያ ኦስሳናዉ፥ ዎንታ ጉራን ከሴዳ ዎይንያ ቱራ ጎዳ በሴ። 2 እ ሄ ኦሳንቻቶ ሀቼ ሀቼ ኦꬄዳዋ ዎልቃ ጋትያ ጭጋናዉ ኡንቱንቱና ጊጊደ፥ ባረ ዎይንያ ቱራ ግዱዋ ኦስሳናዉ ኡንቱንታ የዴዳ።

3 “ቃይ ሄዙ ሳትያ ግዶደ ከሲደ፥ ኦሱ ባይናን ቆጫን ኤቄዳ ሀራ አሳቱዋ በኢደ፥ 4 ኡንቱንታ፥ ‘ህንተንቱካ ቃይ ታ ዎይንያ ቱራ ግዱዋ ኦꬃናዉ ቢተ፤ ታን ህንተንቶ በስያ ጋትያ ጭጋና’ ያጌዳ፤ ሄዋፐ ጉይያን ኡንቱንቱ ቤድኖ። 5 ላኤንꬁዋካ ኡሱፑን ሳትያንነ ኡዱፑ ሳትያን ከሲደ፥ ሄዋዳን ኦꬄዳ። 6 ታማነ እት ሳትያ ሄራን እ ከስያ ዎደ፥ ሀራንቱ ሄዋን ኤቄዳዋንታ ደሚደ፥ ‘ኦሱዋ ኦናን ኩመንꬃ ጋላሳ ሀዋን አያዉ ኤቂ ፔሼድቴ?’ ያጌዳ።

7 “ኡንቱንቱ፥ ‘ኑና ኦስስያ አሳይ ꬋዬዳ ድራዉ ኤቂ ፔሼዶ’ ያጌድኖ።

“እ፥ ‘ኡንቱንታካ ቃይ ታ ዎይንያ ቱራ ግዱዋ ኦꬃናዉ ቢተ’ ያጌዳ።

8 “ሳአይ ኦማርስያ ዎደ፥ ዎይንያ ቱራ ጎዳይ ኦꬅያዋንቱ ካፑዋ፥ ‘ኦሳንቻቱዋ ጼሳደ፥ ዉርሰꬃን ኦሱዋን ገሌዳዋንቱፐ ዶማደ ኮይሮ ገሌዳዋንታ ጋካናዉ፥ ኡንቱንቱ ኦሱዋ ድርጉዋ ጭጋ’ ያጌዳ። *

9 “ታማነ እት ሳትያ ሄራን ኦሱዋ ዶሜዳዋንቱ ዪደ፥ ሁጲያን ሁጲያን ኦꬂደ ፔሼዳ ዎልቃ ጋትያ አኬድኖ። 10 ኮይሮ ኦሱዋ ዶሜዳ አሳይ ዬዳ ዎደ፥ ዳሩዋ አካናዉ ቆፔድኖ፤ ሽን ኡንቱንቱካ ሁጲያን ሁጲያን ባረንቱ ኦሱዋ ዎልቃ ጋትያ አኬድኖ። 11-12 ሄዋፐ ጉይያን፥ ‘ሀ ጉየፐ ዬዳዋንቱ እት ሳትያ ጻላላ ኦꬄድኖ፤ ኩመንꬃ ጋላሳ ዳቡሪደ ጫዎቴዳ ኑዋና ኡንቱንቱ ኦሱዋ ድርጉዋ ቃራ ኦꬃዳ’ ያጊደ ባረንታ ኦሱዋን ገልሴዳዋ ቦላ ዙዙሜድኖ።

13 “ሽን እ ኡንቱንቱፐ እቱዋ ሀዋዳን ያጌዳ፤ ‘ታ ላገዉ፥ ታን ኔና ናቃበይከ፤ ኦꬃደ ፔሼዳ ዎልቃ ጋትያ ታናና ጊጋበይክዬ? 14 ነዋ አካደ ባ፤ ታን ሀእ ዉርሰꬃን ኦሱዋን ገሌዳዎካ ነዋ ኬና እማናዉ ኮያይ። 15 ታን ታ ሚሻን ታ ኮዬዳዋዳን ኦꬃናዉ ታዉ ማታይ ባዌ? ዎይ ታን ሎአ ግዴዳ ድራዉ፥ ኔን ቃናታይ?’ ያጌዳ።

16 “ሄዋዳንካ፥ ቃይ ጉየቴዳዋንቱ ስንꬃታናዋንታ፤ ስንꬃቴዳዋንቱ ቃይ ጉየታናዋንታ፤ አያዉ ጎፐ፥ ጼሰቴዳዋንቱ ጮራ፤ ሽን ዶረቴዳዋንቱ ጉꬃ” ያጌዳ።

የሱስ ባረ ሀይቁዋባ ሄዘንꬁዋ ኦዴዳ

(ማር. 10:32-34፤ ሉቃሳ 18:31-34)

17 የሱስ የሩሳላመ ቢደ፥ ኦግያን ባረናና ብያ ታማነ ላኡ ባረና ካልያዋንታ ጋጻ ከሲደ፥ ዱማ ኡንቱንቶ ያጌዳ። 18 “በእተ፥ ኑን የሩሳላመ ሀእ ከሴቶ። ያን ታና፥ አሳ ናኣ ቄሳቱዋ ካፓቶነ ህግያ ታማርስያዋንቶ አꬂደ እማናዋንታ፤ ኡንቱንቱ ታ ቦላ ሀይቁዋ ፕርዳ ፕርዳናዋንታ። 19 ቃይ አይሁዳ ግደና አሳዉካ ታና አꬂደ እማናዋንታ፤ ሄ አይሁዳ ግደና አሳይ ታ ቦላ ቅሊጫናዋንታነ ታና ልሱዋን ሾጫናዋንታ፤ ያቲደ ማስቃልያ ቦላ ምስማርያን ꬍሺደ፥ ታና ካቃናዋንታ፤ ታን ሄዘንꬅያ ጋላስ ሀይቁዋፐ ደንዳና” ያጌዳ።

ዛብድዮሳ ናና ዳይ ዎሳ

(ማር. 10:35-45)

20 ሄ ዎደ ዛብድዮሳ ናና ዳያ ባረ ናናና የሱሳኮ ያዱ፤ አ ስንꬃን ጉልባታደ እትባ አ ዎሳዱ።

21 የሱስ እዞ፥ “አያ ኮያይ?” ያጊደ ኦቼዳ።

እዛ ዛራደ፥ “ሀ ታ ላኡ ናናይ ነ ካዉተꬃን እቱ ኔፐ ኡሸቻ ባጋና፥ ቃይ እቱ ኔፐ ሀድርሳ ባጋና ኡትኖ ያጋርኪ” ያጋደ ዎሳዱ።

22 ሽን የሱስ ዛሪደ ናና፥ “ህንተንቱ አያ ዎሳናዉ በስንቶ ኤርክታ። ታና ጋክያ ዎልቃማ መቱዋ መቶታንቴ? ታን ጻማቀታና ጽንቃታ ጻማቀታናዉ ዳንዳዪቴ?” ያጌዳ።

ኡንቱንቱ፥ “ኤ ዳንዳያና” ያጌድኖ።

23 የሱስ፥ “ታና ጋክያ ዎልቃማ መቱዋ ቱማካ ህንተንቱ መቶታንታ፤ ሽን ታፐ ኡሸቻ ባጋናነ ሀድርሳ ባጋና ኡታናዋንታ ዶራናዉ ታዉ ማታይ ባዋ፤ ሽን ሄ ሳአይ ታ አቡ እማናዉ ጊግስ ዎꬄዳዋንቱሳ” ያጌዳ።

24 የኮ ታሙ የሱሳ ካልያዋንቱ ሄዋ ስሴዳ ዎደ፥ ሄ ላኡ እሻቶ ሀንቀቴድኖ። 25 ሽን የሱስ ኡንቱንቱ ኡባቱዋካ ባረኮ ጼሲደ፥ ሀዋዳን ያጌዳ፤ “አህዛበ አሳቱዋ ካፓቱነ ሀዋንታ ካለꬅያ አሳቱ ባረንቱ አሳ አይስያዋ ኤሪታ። 26 ህንተንቱ ግዱዋን ሄዋ ማላ ግደና፤ ሽን ህንተንቱ ግዱዋን ꬎቃተꬃ ኮይያ ኦንነ ህንተንቶ ቆማ ግዳናዉ በሴ። 27 ቃይ ህንተንቱ ግዱዋን ኡባፐ ቦላ ግዳናዉ ኮይያዌ ኦንነ ህንተንቶ አይለ ግዳናዉ በሴ። 28 ሄዋዳን ታን፥ አሳ ናአይ፥ አሳዉ ኦꬃናዉነ ዳሮ አሳ ዎዛናዉ ታ ሸምፑዋ እማናዉ ዬዳዋፐ አትን፥ አሳይ ታዉ ኦꬃና ማላ ያበይከ” ያጌዳ።

የሱስ ላኡ ቆቃቱዋ ፓꬄዳ

(ማር. 10:46-52፤ ሉቃሳ 18:35-43)

29 የሱስነ አ ካልያዋንቱ እያርኮፐ ከስሽን፥ ዳሮ አሳይ ኡንቱንታ ካሌዳ። 30 ላኡ ቆቃ አሳቱ ኦግያ ዶናን ኡቴዳዋንቱ የሱስ ሄዋና አꬍያዋ ስሲደ፥ ባረንቱ ኮሻ ꬎቁ ኦꬂደ፥ “ጎዳዉ፥ ዳዊታ ናአዉ፥ ኑዉ ቃረታርኪ” ያጌድኖ።

31 ዳሮ አሳይ ኡንቱንታ፥ “ሀይዝተ” ጊደ ሀንቀቴዳ፤ ሽን ኡንቱንቱ ባረንቱ ኮሻ ዳሪ ꬎቁ ኦꬂደ፥ “ጎዳዉ፥ ዳዊታ ናአዉ፥ ኑና ማራርኪ!” ያጌድኖ።

32 የሱስ ኦግያን ኤቂደ፥ ኡንቱንታ ጼሲደ፥ “ታን ህንተንቶ አያ ኦꬃና ማላ ኮዪቴ?” ያጌዳ።

33 ቆቃቱ፥ “ጎዳዉ፥ ኑ አይፍያ ፓꬃርኪ” ያጌድኖ።

34 የሱስ ኡንቱንቶ ቃረቲደ፥ ኡንቱንቱ አይፍያ ቦቼዳ፤ ኤለካ ኡንቱንቱ አይፊ ጼል አግና፥ አ ካል አጌድኖ።

21

የሱስ ዎልቃማ ቦንቹዋን የሩሳላመ ገሌዳ

(ማር. 11:1-11፤ ሉቃሳ 19:28-40፤ ዮሃ. 12:12-19)

1 ኡንቱንቱ የሩሳላመ ማቲደ፥ ደብረ ዛይተ ጌተትያ ደርያ ላንቂያን ደእያ ቤተፋገ ጌተትያ ቄር ካታማ ጋኬድኖ፤ የሱስ ባረና ካልያዋንቱፐ ላኡዋ ስንꬃዉ ኪቲደ፥ 2 ኡንቱንታ ሀዋዳን ያጌዳ፤ “ህንተንቱፐ ስንꬃን ደእያ ቄር ካታማ ቢተ፤ ሄዋን እት ሀራታ ቃሹዋን ደኤዉኖ እዝ ማራና ህንተንቱ ብ ስሞ ሳንካ ደማንታ፤ ኡንቱንታ ብሊደ፥ ታዉ አክ ዪተ። 3 ኦንነ ህንተንታ ኦቾፐ፥ ‘ጎዳይ ሀዋንታ ኮዬ’ ያግተ፤ ኤለካ እ ኡንቱንታ የድ አጋናዋ።”* 4-5 ትምቢትያ ኦድያ ናቢ፥

“ጽዮነ ካታማ አሳዉ፥

‘በአ፥ ነ ካቲ አሽከ ግዲደ፥

ሀርያ ቦላ፥ ሀረ ማራ ቦላ ኡቲደ፥

ኔኮ ዬ’ ያግተ”

ያጊደ ሃሳዬዳዌ ፖለታና ማላ፥ ሀዌ ሃኔዳ። *

6 አ ካልያዋንቱ ቢደ፥ የሱስ ባረንታ አዛዞዋዳን ኦꬄድኖ። 7 ሀራቶነ ሀረ ማራ አሂደ፥ ባረንቱ ማዩዋ ኡንቱንቱ ዞክያን ዎꬄድኖ፤ ሄዋፐ ስምና የሱስ ቶጌዳ። 8 ሄ ጮራ አሳፐ ዳርያ ባጋይ ባረ ማዩዋ ኦግያን ሂጼዳ፤ ቃይ ሀራንቱ ምꬃ ሀይꬃ ካር ካሪደ፥ ኦግያን የጌድኖ። 9 የሱሳፐ ስንꬃና ሀመትያ ጮራ አሳይነ ቃይ አ ጌዱዋ ካልያ ጮራ አሳይ፥ ባረንቱ ኮሻ ꬎቁ ኦꬂደ፥

“ዳዊታ ናአይ ጋላተቶ!

ጎዳ ሱንꬃን ይያዌ አንጀቴዳዋ!

ጾሳይ ጋላተቶ!”

ያጌዳ።*

10 የሱስ የሩሳላመ ካታማ ገሌዳ ዎደ፥ ካታማን ደእያ አሳይ ኡባይ፥ “ሀዌ ኦኔ?” ያጊደ ሻቢረቴድኖ።

11 አሳይ፥ “ሀዌ ጋሊላን ደእያ ናዝሬተ ጌተትያ ካታማፐ ዬዳ ናብያ የሱሳ” ያጌዳ።

የሱስ ጌሻ ጎልያ ገሌዳ

(ማር. 11:15-19፤ ሉቃሳ 19:45-48፤ ዮሃ. 2:13-22)

12 የሱስ ጌሻ ጎልያ ገሊደ፥ ሄዋን ዛልእያዋንታነ ሻምያዋንታ ኡባ ካረ የደርሴዳ፤ ቃይ ሚሻ ላምያዋንቱ ጻራጴዛነ ዶጎሙዋ ዛልእያዋንቱ ኦይድያ ጉጵ የጊደ፥ 13 ኡንቱንታ፥ “ጾሳ ማጻፋን፥ ‘ታ ጎሊ ጾሳ ዎስያ ጎልያ ጌተታና’ ያገቲደ ጻፈት ኡቴዳ፤ ሽን ህንተንቱ አ ቦንቂያዋንቱ ቆሰትያ ጎንጎሉዋ ከሴድታ” ያጌዳ። *

14 ቆቃቱነ ገዲ ስሌዳዋንቱ የሱሳኮ ጌሻ ጎልያ ዪና፥ እ ኡንቱንታ ፓꬄዳ። 15 ሽን ቄሳቱዋ ካፓቱነ ህግያ ታማርስያዋንቱ የሱስ ኦꬅያ ኦራꬃባ በኤዳ ዎደነ፥ ጉꬃ ናናይ ጌሻ ጎልያን ባረንቱ ኮሻ ꬎቁ ኦꬂደ፥ “ዳዊታ ናአይ ጋላተቶ” ያግያዋ በኤዳ ዎደ ሀንቀቴድኖ።

16 ያቲደ የሱሳ፥ “ሀዋንቱ ግያዋ ስሳይ?” ያጌድኖ። *

የሱስ፥ “ኤ ስሳይ፤ ጾሳ ማጻፋይ፥ ‘ጉꬃ ናናይነ ꬋምያ ናናይ ኔና ጋላታና ማላ፥ ኡንቱንታ ኤርሳዳ’ ያግያዋ ኡባካ ናባብ በይክቴ?” ያጌዳ። 17 የሱስ ኡንቱንታ አጊደ፥ ሄ ካታማፐ ቢታንያ ጌተትያ ካታማ ቢደ፥ ያን አቄዳ።

አይፊ ꬋዬዳ ባላስያ ምꬃቶ

(ማር. 11:12-14፣ 20-24)

18 የሱስ ዎንታ ጉራና ካታማ ቤዳ ድራዉ ኮሻቴዳ። 19 ኦግያ ዶናን እት ባላስያ ጌተትያ ምꬃቶ በኢደ፥ ኢኮ ቤዳ፤ ብ ጋክያ ዎደ ሄ ምꬃትን ሀይꬃ ጻላላፐ አትን፥ አይፍያ አይነ ደምቤና፤ እዞ፥ “ላኤንꬁዋ መꬍናዉካ አይፎፓ” ያግና፥ ሄ ባላሳታ ኤለካ መላ አጋዱ።

20 አ ካልያዋንቱ ሄዋ በኢደ ማላለቲደ፥ “ሀ ባላሳታ ዋናደ እት ኩꬃን መላ አጋዴ?” ያጌድኖ።

21 የሱስ ዛሪደ፥ “ታን ህንተንቶ ቱሙዋ ጋይ፤ ህንተንቱ አማኑ ደእያዋንታነ ስናዋንታ ግዶፐ፥ ሀ ባላሳቶ ታን ኦꬄዳዋ ማላ ጻላላ ኦꬅክታ፤ ሽን ሀራይ አቶ ህንተንቱ ሀ ደርያ፥ ‘ደንዳደ አባን ኩንዳ’ ግንቶካ ሀናና፤ 22 ህንተንቱ አማኒደ ጾሳ ዎስያዋ አያ ግድንቶካ አካና” ያጌዳ።

የሱሳ ማታይ ዬዳሳ

(ማር. 11:27-33፤ ሉቃሳ 20:1-8)

23 የሱስ ጌሻ ጎልያ ዪደ ታማርስሽን፥ ቄሳቱዋ ካፓቱነ አይሁዳ ጭማቱ አኮ ዪደ፥ “ኔን ሀዋ ኦꬃናዉ ነዉ አይ ማታይ ደኢ? ነዉ ሀ ማታ ኦኔ እሜዳዌ?” ያጌድኖ።

24 የሱስ ዛሪደ ኡንቱንታ፥ “ታንካ ህንተንታ እትባ ኦቻና፤ ህንተንቱ ታዉ ሄዋ ኦዶፐ፥ ታን ሀዋ አይ ማታን ኦꬃይታንቶ፥ ህንተንቶ ኦዳና፤ 25 ዮሃንስ ጻማቅያ ማታይ ሀቃፐ ዬዴ? ጾሳፐ ዬደየ አሳፐ ዬዴ?” ያጌዳ።

ኡንቱንቱ ባረንቱ ግዱዋን ፓሉማ ዶሚደ፥ “ኑን፥ ‘ጾሳፐ ዬዳ’ ያጎፐ እ ኑና፥ ‘ያቶፐ፥ ዮሃንስ ኦዴዳዋ አያዉ አማንበይክቴ?’ ያጋናዋ። 26 ሽን ኑን፥ ‘አሳፐ ዬዳ’ ያጎፐ፥ አሳይ ኡባይ ዮሃንስ ናብያ ግዴዳዋ ኤርያ ድራዉ፥ አሳዉ ያዬቶ” ያጌድኖ። 27 ኡንቱንቱ የሱሳዉ፥ “ኑን ኤሮኮ” ያጊደ ዛሬድኖ።

የሱስ፥ “ታንካ ሀዋ አይ ማታን ኦꬃይታንቶ፥ ህንተንቶ ኦድከ” ያጌዳ።

ላኡ ናና ሌምሱዋ

28 “ሽን ህንተንቱ አያ ቆፒቴ? ላኡ ናናይ ደእያ እት ብታኒ ደኤ፤ ሄ ብታኒ ባይራ ናኣኮ ቢደ፥ ‘ታ ናአዉ፥ ሀቼ ባደ ታ ዎይንያ ቱራ ኦꬃ’ ያጌዳ። 29 ናአይ ዛሪደ፥ ‘ቢከ’ ጌዳ፤ ሽን ጉየፐ ባረ ዎዛናን ቆፕ አኪደ፥ ዎይንያ ቱራ ኦꬃናዉ ቤዳ። 30 አዉ የኮ ናኣኮ ቢደ፥ ባይራዉ ጌዳዋዳንካ አዉ ጌዳ፤ ቴፋ ናአይ ዛሪደ፥ ‘ሎአ ታ ጎዳዉ’ ያጌዳ፤ ሽን ብቤና። 31 ሀ ላኡ ናናፐ ባረ አዉ ኮዬዳዋ ኦꬄዳዌ ሀቃዌ?” ያጌዳ።

ኡንቱንቱ፥ “ባይራ” ያጌድኖ።

የሱስ ኡንቱንታ ሀዋዳን ያጌዳ፤ “ታን ህንተንቶ ቱሙዋ ጋይ፤ ቃራጻ አክያዋንቱነ ዎሹምያዋንቱ ህንተፐ ስንꬃቲደ፥ ጾሳ ካዉተꬃ ገላና። 32 አያዉ ጎፐ፥ ጻማቅያ ዮሃንስ ጽሎተꬃ ኦግያ ታማርሲደ፥ ህንተኮ ዪና፥ እ ግያዋ አማንበይክታ። ሽን ቃራጻ አክያዋንቱነ ዎሹምያዋንቱ እ ግያዋ አማኔድኖ፤ ህንተንቱ ሀራይ አቶ ሄዋ በኢደካ፥ ህንተንቱ ናጋራፐ ስሚደ፥ እ ግይያዋ አማንበይክታ” ያጌዳ።

ዎይንያ ቱራ ግዶን ኦꬅያ ጎሻንቻቱዋ ሌምሱዋ

(ማር. 12:1-12፤ ሉቃሳ 20:9-19)

33 ቃይካ የሱስ ሀዋዳን ያጌዳ፤ “ሀራ ሌምሱዋካ ስስተ፤ ዎይንያ ጌተትያ ቱራ ቶኬዳ እት ብታኒ ደኤ፤ ዎይንያ ቱራ ዩሽ አꬂደ ድሬዳ፤ ቃይ ሄ ዎይንያ ጉምእያ ኦላካ ቦኬዳ፤ ሄዋ ናግያ አሳዉ አዱሳ ሹቻ ግምቤዳ። ሄዋፐ ጉይያን፥ ኮꬃ ኦꬅያ አሳዉ እሚደ፥ ሀራ ጋደ ቤዳ። * 34 ዎይንያ አይፍያ ማጽያ ዎዲ ጋክና፥ ባረና ጋክያዋ አኪደ ያና ማላ፥ ባረ ቆማቱዋ ባረ ኮꬃዋቱዋኮ ኪቴዳ። 35 ኮꬃዋቱ አ ቆማቱዋ ኦይቂደ፥ እቱዋ ዎꬌድኖ፤ ቃይ የኩዋ ሹቻን ጳልቄድኖ። 36 ቃይካ ሄ ብታኒ ካሰዋንቱፐ ዳርያ ሀራ ቆማቱዋ ኪቴዳ፤ ኮꬃዋቱ ሄ ቆማቱዋካ ካሰዋንቱዋዳን ኦꬄድኖ።

37 “ሽን ዉርሰꬃን እ፥ ‘ታ ናኣ ኡንቱንቱ ቦንቻናዋንታ’ ያጊደ ባረ ናኣ ኡንቱንቱኮ ኪቴዳ።

38 “ሽን ኮꬃዋቱ ናኣ በኢደ፥ ባረንቱ ግዱዋን፥ ‘ጋድያ ላታናዌ ሀዋ፤ ቢደ አ ዎꬊደ፥ ጋድያ ኑን ላታና’ ያጌድኖ። 39 ናኣ ኦይቂደ፥ ዎይንያ ቱራ ግዶፐ ጋጻ ከሲደ ዎꬌድኖ።

40 “ስም ዎይንያ ቱራ ጎዳይ ይያ ዎደ፥ ሄ ኮꬃዋቱዋ ዎታኔ?” ያጊደ ኦቼዳ።

41 ኡንቱንቱ፥ “እ ሄ ኢታ አሳቱዋ ዎꬍ ዉርሲደ፥ ዎይንያ ቱራይ አይፍያ ዎደ ባረና ጋክያዋ ዎድያን ሼꬍያ ሀራ ኮꬃዋቶ እማና” ያጌድኖ።

42 የሱስ ኡንቱንታ ሀዋዳን ያጌዳ፤

“ ‘ግምቢያዋንቱ ካꬊደ እጼዳ ሹቻይ፥

ጎዳ ጻጱዋ ምንስያ፥ ኡባፐ አꬍያ ሹቻ ግዴዳ።

ሀዌ ጎዳይ ኦꬄዳዋ፤

ቃይ ኑ ጼላዉካ ማላልስያዋ’

ያግያዋ ጾሳ ማጻፋፐ ኡባካ ናባብ በይክቴ?*

43 “ሄዋ ድራዉ፥ ታን ህንተንቶ ኦዳይ፤ ጾሳ ካዉተꬃይ ህንተፐ አከቲደ፥ ሎኦ አይፍያ እምያ አሳዉ እመታናዋ። 44 ሄ ሹቻ ቦላ ኩንድያ ኡባይ መኤረታና፤ ቃይ ሄ ሹቻይ አሳ ቦላ ኩንዶፐ፥ ሄ ኩንዴዳ ኡራ ሊቅሳና” ያጌዳ።

45 ቄሳቱዋ ካፓቱነ ፓርሳዋቱ የሱስ ኦዴዳ ሌምሱዋ ስሴዳ ዎደ፥ ባረንቱዋ ሃሳይያዋ ኤሬድኖ። 46 ኡንቱንቱ የሱሳ ኦይቃናዉ ኮዬድኖ፤ ሽን የሱሳ ዳሮ አሳይ ናብያ ጊደ ቆፕ ኡቴዳ ድራዉ፥ ሄ አሳዉ ያዬድኖ።

22

አካነ ገሉዋ ኦዱዋ ሌምሱዋ

(ሉቃሳ 14:15-24)

1 የሱስ አሳዉ ላኤንꬁዋ ሌምሱዋን ሀዋዳን ያጊደ ሃሳዬዳ፤ 2 “ሳሉዋ ካዉተꬃይ ባረ ናአዉ ማችያ እማናዉ ኡባባ ማኬዳ ካትያ ማላ። 3 ሄ ካቲ ቡላቻዉ ኦድ ዎꬄዳ አሳቱዋ ጼሳናዉ ባረ ቆማቱዋ ኪቴዳ፤ ሽን አሳቱ ያናዉ ኮይበይክኖ።

4 “ቃይ ሀራ ቆማቱዋ፥ ‘ጼሰቴዳዋንታ፥ “ታን ቁማ ጊግሳድ፤ ታ ሳንጋቱነ ታ ሞꬎ ምያቱ ሹከቴድኖ፤ ኡባባይካ ማከቴዳ። ቡላቻ ሃ ዪተ” ያግተ’ ያጊደ ኪቴዳ። 5 ሽን ጼሰቴዳዋንቱ ኮየናን እጺደ፥ ባረንቱ ኦሶ ቤድኖ፤ እቱ ባረ ጎሻዉ ቢና፥ የኩ ባረ ዛልኤዉ ቤዳ። 6 አቴዳዋንቱ ቃይ ካትያ ቆማቱዋ ኦይቂ ዋꬊደ ዎꬌድኖ።

7 “ካቲ ዳሮ ሀንቀቴዳ፤ ቃይ ባረ ዎታዳራቱዋ የዲደ፥ ሄ ሸምፑዋ ዎꬌዳዋንታ ዎꬍሲደ፥ ኡንቱንቱ ካታማ ጉድሴዳ። 8 ሄዋፐ ጉይያን፥ ባረ ቆማቱዋ፥ ‘ቡላቻይ ማከቴዳ፤ ሽን ጼሰቴዳዋንቱ ቡላቻዉ በስያ አሳ ግድክኖ። 9 ሄዋ ድራዉ፥ ዎጋ ቃꬋ ቢደ፥ ህንተንቱ ደሜዳ አሳ ኡባ ቡላቻዉ ጼስተ’ ያጌዳ። 10 ሄ ቆማቱ ቃꬋ ቢደ፥ ባረንቱ ደሜዳ አሳ ኡባ ሎኡዋ ኢታ ሺሺደ፥ ቡላቻ ዳስያ ኩንꬄድኖ።

11 “ሽን ካቲ ቁማ ማናዉ ኡቴዳ አሳ በአናዉ ገሌዳ ዎደ፥ ቡላቻ ማዩዋ ማይቤና እት ብታንያ ሄዋን በኢደ፥ 12 ‘ታ ላገዉ፥ ቡላቻ ማዩዋ ማየናን ዋናደ ሀዋ ገላዲ?’ ያግና ብታኒ ጮኡ ጌዳ።

13 “ሄዋፐ ጉይያን፥ ካቲ ባረ ቆማቱዋ፥ ‘ሀ ብታንያ ኩሽያነ ገድያ ቃቺደ፥ ካረ ꬉማ ከስ ኦልተ፤ እ ሄዋን ዬካናነ አቻ ꬋቃና’ ያጌዳ።

14 “አያዉ ጎፐ፥ ጼሰቴዳዋንቱ ዳራ፤ ሽን ዶረቴዳዋንቱ ጉꬃ” ያጌዳ።

ጊራ ዎት ጊራነንቶ ኦቼዳ ኦሻ

(ማር. 12:13-17፤ ሉቃሳ 20:20-26)

15 ሄዋፐ ጉይያን፥ ፓርሳዋቱ ቢደ፥ አ ሃሳያፐ ባላ ደሚደ፥ አ ኦይቃና ማላ ማቀቴድኖ። 16 ቃይ ባረንታ ካልያዋንቱፐነ ሄሮድሳ ባጋቱዋፐ አማሬዳዋንታ አኮ ኪቴድኖ። ኡንቱንቱ፥ “ታማርስያዎ፥ ኔን ቱሙዋ ሃሳይያዋነ ጾሳ ኦግያ ቱማተꬃን ታማርስያዋ ኑን ኤሬቶ፤ አያዉ ጎፐ፥ ኔን አሳፐ አሳ ሻካካነ ዱማያካ። 17 ነ ቆፋይ አየንቶ ኑዉ ኦዳ፤ ኑን ሮመ ጋድያ ካትያ ቄሳረዉ ጊራ ጊርያዌ ዎጌየ ዎጋ ግደኔ?” ያጌድኖ።

18 ሽን የሱስ ኡንቱንቱ ኢታ ቆፋ ኤሪደ፥ “ሀ ሎአ ማላትያ ኢታ አሳቶ፥ አያዉ ታና ፓጪቴ? 19 ጊራ ጊርያ ሚሻ ታና በስተ” ያጌዳ። ሄዋፐ ጉየ ኡንቱንቱ ብራ ሳንትምያ አዉ አሄድኖ። 20 እ፥ “ሀ ማላይነ ሱንꬃይ ኦዌ?” ያጌዳ።

21 ሄዋፐ ስሚደ ኡንቱንታ ኦችና፥ ኡንቱንቱ፥ “ሮመ ጋድያ ካትያ ቄሳረዋ” ያጌድኖ።

ሄዋፐ ጉይያን፥ የሱስ ኡንቱንታ፥ “ያቶፐ፥ ቄሳረዋ ቄሳረዉ፥ ጾሳዋ ጾሳዉ እምተ” ያጌዳ። 22 ኡንቱንቱ ሄዋ ስሴዳ ዎደ፥ ማላለቲደ አ አጊደ ቤድኖ።

ሀይቄዳዋንቱ ደንዱዋባ

(ማር. 12:18-27፤ ሉቃሳ 20:27-40)

23 ሀይቄዳ አሳይ ደንደና ግያ ሳዱቃዋናቱዋፐ እት እት አሳቱ ሄ ጋላስ የሱሳኮ ዪደ፥ ሀዋዳን ያጊደ፥ አ ኦቼድኖ፤ 24 “ታማርስያዎ፥ ሙሴ፥ ‘እት አሳይ ናኣ የለናን ሀይቆፐ፥ ሄ ሀይቄዳዋ እሻይ አ ማቻቶ ላቲደ፥ ባረ እሻዉ ናኣ የላናዉ በሴ’ ያጌዳ። * 25 ኑናና ላፑ እሻቱ ደኢኖ፤ ባይራይ ማቻቶ አኪደ፥ ናኣ የለናን ሀይቄዳ፤ ሄዋፐ ጉይያን አ ማቻቶ አ እሻይ አኬዳ። 26 ቃይ ላኤንꬅያዌካ ሀይቄዳ፤ ሄዘꬅያዌካ፥ ላፑንꬃ ጋካናዉካ ሄዋዳን ሀኔድኖ። 27 ኡባፐ ጉይያን፥ ሄ ምሽራታ ሀይቃዱ። 28 ያትና፥ ሀይቄዳ አሳይ ሀይቁዋፐ ደንድያ ጋላስ ሄ ምሽራታ ላፑናቱዋፐ ሀቃዎ ማቼ ግዳኔ? አያዉ ጎፐ፥ ላፑናቱ ኡባይካ እዞ አኬድኖ” ያጌድኖ።

29 የሱስ ዛሪደ፥ ሀዋዳን ያጌዳ፤ “ጾሳ ማጻፋቱዋ ዎይ አ ዎልቃ ህንተንቱ ኤረና ድራዉ ባሊታ። 30 አያዉ ጎፐ፥ ሀይቄዳ አሳይ ሀይቁዋፐ ደንድያ ጋላስ፥ ሳሉዋን ደእያ ኪታንቻቱዋ ማላ ግዳናፐ አትን፥ አቱማ አሳይነ አከና፤ ማጫ አሳይነ ገለና። 31-32 ሽን ሀይቄዳዋንቱ ደንዱዋባ ግዶፐ፥ ጾሳይ፥ ‘ታን አብራሃመ ጾሳ፥ ይሳቃ ጾሳ፥ ያቆባ ጾሳ’ ያጊደ ህንተዉ ኦዴዳዋ ኡባካ ናባብ በይክቴ? ጾሳይ ፓጻ ደእያዋንቱ ጾሳ ግድያዋፐ አትን፥ ሀይቄዳዋንቱ ጾሳ ግደና” ያጌዳ። *

33 ዳሮ አሳይ ሄዋ ስሲደ፥ አ ትምርትያን ማላለቴድኖ።

ኡባፐ አꬍያ አዛዙዋ

(ማር. 12:28-34፤ ሉቃሳ 10:25-28)

34 ሽን የሱስ ሳዱቃዋናቱዋ ጮኡ ኦꬄዳዋ ፓርሳዋቱ ስሴዳ ዎደ፥ እትሳ ሺቄድኖ። 35 ኡንቱንቱ ግዶፐ ህግያ ታማርስያ እቱ፥ የሱሳ ፓጫናዉ እትባ ኦቼዳ። 36 “ታማርስያዎ፥ ህግያ ግዱዋን ኡባፐ አꬍያ አዛዙ ሀቃዌ?” ያጊደ አ ኦቼዳ።

37 የሱስ ዛሪደ፥ ሀዋዳን ያጌዳ፤ “ ‘ኔን ጎዳ ነ ጾሳ ነ ኩመንꬃ ዎዛናፐ፥ ነ ኩመንꬃ ሸምፑዋፐ፥ ነ ኩመንꬃ ቆፋፐ ሲቃ’ ያጌዳ። * 38 ሄዌ ኡባፐ ዳርያ አዛዙዋነ ቃይ ኡባፐ አꬍያ አዛዙዋ። 39 ቃይ ላኤንꬅያ አዛዙካ አ ማላ፤ ሄዌ፥ ‘ኔን ነ ሾሩዋ ነ ሁጲያዳን ሲቃ’ ግያዋ። * 40 ሙሴ ህግያ ኡባይነ ናባቱዋ ትምርቲ ሀ ላኡ አዛዛቱዋን ቃሸቴ” ያጌዳ።

ክርስቶሳባ ኦቼዳ ኦሻ

(ማር. 12:35-37፤ ሉቃሳ 20:41-44)

41-42 ፓርሳዋቱ እትሳ ሺቄዳሳን የሱስ ኡንቱንታ፥ “ክርስቶሳባ ዋጊደ ቆፒቴ? እ ኦ ናኤ?” ያጊደ ኦቼዳ።

ኡንቱንቱ፥ “ክርስቶስ ዳዊታ ናኣ” ያጌድኖ።

43 የሱስ ኡንቱንታ፥ “ያትና፥ ዳዊተ ባረና ጌሻ አያናይ ሃሳይስና ክርስቶሳ ዋጊደ፥ ‘ጎዳ’ ጊደ ጼሲ? 44 ቃይካ ዳዊተ፥

“ጎዳይ ታ ጎዳ፥ ታን፥ ‘ነ ሞርከቱዋ፥

ኔን የꬋ ኤቂያዋ ኦꬃና ጋካናዉ፥

ሀዋን ታፐ ኡሸቻ ባጋና ኡታደ ታናና እትፐ ዳናታ ጌዳ’

ያጌዳ።* 45 ዳዊተ ክርስቶሳ፥ ‘ጎዳ’ ጊደ ጼሶፐ፥ ያትና፥ ክርስቶስ ዋኒደ ዳዊታ ናኣ ግዲ?” ያጌዳ።

46 የሱሳዉ እት ቃላ ዛራናዉ ዳንዳዬዳ እት አሳይነ ባዋ፤ ቃይ ሄ ጋላሳፐ ዶምና፥ ሀራ ኦሻ አ ኦቻናዉ ጻሌዳዌ ኦንነ ባዋ።

23

ሙሴ ህግያ ታማርስያዋንቱነ ፓርሳዋቱዋ ኢታተꬃ

(ማር. 12:38-39፤ ሉቃሳ 11:43-46፤ 20:45-46)

1 ሄዋፐ ጉይያን፥ የሱስ ሺቄዳ አሳዉነ ባረና ካልያዋንቶ ሀዋዳን ያጊደ ሃሳዬዳ፤ 2 “ህግያ ታማርስያዋንቱነ ፓርሳዋቱ ሙሴ ህግያ ታማርስያ ማታና ደኢኖ። 3 ሄዋ ድራዉ፥ ህንተንቱ ኦꬃና ማላ፥ ኡንቱንቱ ህንተንታ አዛዝያ ኡባባ ኦꬅተነ ቃይ ናግተ፤ ሽን ኡንቱንቱ ኦꬅያዋዳን ኦꬆፕተ፤ አያዉ ጎፐ፥ ኡንቱንቱ ባረንቱ ኦድያዋ ኦꬅክኖ። 4 ቶካናዉ ዴጽያ ቶኩዋ ኡንቱንቱ ቃቺደ፥ አሳ ቶሲኖ፤ ሽን ባረንቱ ሁጲያን ሀራይ አቶ፥ ሄ ቶኩዋ ብራꬍያን ቦቻናዉካ ኮይክኖ።

5 “ሽን ኡንቱንቱ ባረንቱ ኦሱዋ ኡባ አሳይ በአናዳን ኦꬂኖ፤ አያዉ ጎፐ፥ ባረንቱ ሶምእያንነ ባረንቱ ኩሽያ ቀስያን ቃችያ ጽቅስያና ደእያ ክታፋ አሲኖነ ባረንቱ ማዩዋ ማጫራካ አዱሲኖ። * 6 አሳይ ባረንታ ሾቢደ አፎሳን ቦንቾ ኡቱዋ ዶሲኖ፤ ቃይ አይሁዳ ዎሳ ጎለቱዋንካ ዳሮ ሎእያ ኦይድያ ዶሲኖ። 7 አሳይ ገዋን ባረንታ ቦንቺደ ሳሮታና ማላነ ‘ታማርስያዎ’ ጊደ ባረንታ ጼሳናዳን ኮዪኖ።

8 “ሽን ህንተንታ ታማርስያዌ እቱዋ ጻላላ ግዴዳ ድራዉነ ህንተንቱ ኡባይ እሻቱዋ ግዴዳ ድራዉ፥ እቱ እቱዋ፥ ‘ታማርስያዎ’ ጊደ ጼሶፕተ። 9 ሀ ሳኣን ኦናነ ‘አዉዋ’ ጊደ ጼሶፕተ፤ አያዉ ጎፐ፥ ህንተንቶ ሳሉዋን ደእያ እት አዉ ደኤ። 10 እቱ እቱዋ፥ ‘ታማርስያዎ’ ጊደካ ጼሶፕተ፤ አያዉ ጎፐ፥ ህንተንቶ እት ጎዳይ፥ ክርስቶሳ ጻላላይ ደኤ። 11 ህንተንቱ ግዶን ኡባፐ ዳርያዌ ህንተንቶ ቆማ ግዳናዉ በሴ። 12 ባረና ዳርስያዌ ኦንነ ቶሸታና፤ ቃይ ባረና ቶችያዌ ኦንነ ꬎቁ ጋና።

ህግያ ታማርስያዋንቱነ ፓርሳዋቱ ቦረቴድኖ

(ማር. 12:40፤ ሉቃሳ 11:39-42፣ 44፣ 52፤ 20:47)

13 “ሎአ ማላትያ ኢታቶ፥ ህግያ ታማርስያዋንቶነ ፓርሳዋቶ፥ አሳዉ ሳሉዋ ካዉተꬃ ህንተንቱ ጎርድያ ድራዉ፥ ህንተንቶ አየሮ፤ አያዉ ጎፐ፥ ህንተንቱ ሁጰዉነ ገልክታ፤ ቃይ ገላናዉ ኮይያዋንታካ ገልስክታ።

14 “ሎአ ማላትያ ኢታቶ፥ ህግያ ታማርስያዋንቶነ ፓርሳዋቶ አምኤቱዋ ጎልያ ህንተንቱ ቦንቂደ፥ ህንተንቶ ሎአ ማላታናዉ ጾሳ ዎሳ አዱሲታ፤ ሄዋ ድራዉ፥ ህንተንቶ አየሮ፤ ኡባፐ አꬍያ ፕርዳ ህንተንቱ አካና።

15 “ሎአ ማላትያ ኢታቶ፥ ህግያ ታማርስያዋንቶነ ፓርሳዋቶ ህንተንቱ እት ኡራ አማንꬃናዉ አባንነ ሳኣን ዩይያ ድራዉነ ቃይ ህንተንቱ አ አማንꬅያ ዎደ፥ ሄ ኡራ ህንተንቱዋፐ ላኡ ኩሽያ ኢቴዳ ጋናመዉ ናኣ ኦꬅያ ድራዉ፥ ህንተንቶ አየሮ።

16 “ ‘ኦንነ ጌሻ ጎልያን ጫቆፐ፥ አይነ ባዋ፤ ሽን ጌሻ ጎልያን ደእያ ዎርቃን ጫቆፐ፥ ሄ ጫቁ አ ጋኬ’ ግያ ህንተንቶ ቆቅ ኡቲደ አሳ ካለꬅያዋንቶ፥ ህንተንቶ አየሮ። 17 ሀ ኤያቱ፥ ሀ ቆቃቱ፥ ዎርቃይ አꬊዬ? ዎርቃ ጌሻ ኦꬅያ ጌሻ ጎሊ አꬊ? 18 ቃይ ህንተንቱ፥ ‘ኦንነ ያርሹዋ ያርሽያባን ጫቆፐ፥ አይኔካ ባዋ፤ ሽን ኦንነ አ ቦላ ደእያ ያርሹዋን ጫቆፐ፥ ሄ ጫቁ አ ጋኬ’ ያጊደ ታማርሲታ። 19 ሀ ኤያቱ፥ ሀ ቆቃቱ፥ ያርሹ አꬊዬ? ዎይ ያርሹዋ ጌሻ ኦꬅያ አ ያርሽያባይ አꬊ? 20 ሄዋ ድራዉ፥ ያርሹዋ ያርሽያባን ጫቂያ ኡራይ ሄ ያርሽያዋንካ ጫቄ፤ ቃይ አ ቦላ ደእያ ኡባባንካ ጫቄ። 21 ጌሻ ጎልያን ጫቂያ ኡራይ፥ ሄ ጌሻ ጎልያንነ አ ግዶን ደእያ ጾሳን ጫቄ። 22 ሳሉዋን ጫቂያ ኡራይ፥ ጾሳ ካዉተꬃ ኦይድያንነ ሄ ኦይድያን ኡትያዋን ጫቄ። *

23 “ሎአ ማላትያ ኢታቶ፥ ህግያ ታማርስያዋንቶነ ፓርሳዋቶ፥ ህንተንቶ አየሮ። አያዉ ጎፐ፥ ካረꬃ አኑጋፐ፥ ሽላርያፐነ ኦካሽያፐ አስራታ ህንተንቱ እሚታ፤ ሽን ህግያን ደእያ ዳሪ ኮሽያዋንታ አጊታ፤ ሄዋንቱ ፕርዳ፥ ማሮተꬃነ ጽሎተꬃ። ሀራንታካ አገናን፥ ህንተንቱ ኦꬃናዉ በስያ የዋቱ ሀዋንታ። 24 ህንተንቶ ቆቅ ኡቲደ፥ አሳ ካለꬅያዋንቶ፥ ህንተንቱ ኡሻፐ ኡዱንጽያ ጋጪደ፥ ጋሉዋ ምቲታ።

25 “ሎአ ማላትያ ኢታቶ፥ ህግያ ታማርስያዋንቶነ ፓርሳዋቶ፥ ህንተንቶ አየሮ። አያዉ ጎፐ፥ ህንተንቱ ሻታነ ከርያ ቦላ ባጋ ጌሺታ፤ ሽን አ ግዱዋን ቦንቂያንነ ኡዘተꬃን ኩንꬄድታ። 26 ሀ ቆቃ ፓርሳዌዉ፥ ሻታነ ከርያ ጋርሳ ካሰታደ ጌሻ ድጋ፤ ሄዋፐ ጉይያን፥ ቦላ ባጋይካ ጌሻ ግዳናዋ።

27 “ሎአ ማላትያ ኢታቶ፥ ህግያ ታማርስያዋንቶነ ፓርሳዋቶ፥ ህንተንቶ አየሮ። አያዉ ጎፐ፥ ካረ ባጋና ቦሽንቻን ኦከቲደ፥ ሎኦ ኡቲደ፥ ቃይ ጋርሳ ባጋና ሀይቄዳ አሳ መቀꬃይነ ዎቄዳባይ ኡባባይ ኩሜዳ ዱፎቱዋ ማላቲታ። 28 ሄዋዳንካ፥ ቃይ ቦላ ባጋና አሳ ኡባዉ ጽሉዋ ማላቲታ፤ ሽን ህንተንቶ ጋርሳ ባጋና ሎአ ማላትያ ኢታተꬃይነ ማካላይ ኩም ኡቴዳ።

29 “ሎአ ማላትያ ኢታቶ፥ ህግያ ታማርስያዋንቶነ ፓርሳዋቶ፥ ህንተንቶ አየሮ። አያዉ ጎፐ፥ ናባቱዋ ዱፉዋ ቦላ ጎልያ ኬጺታ፤ ቃይ ጽላቱዋ ዱፉዋካ ሎይꬂታ። 30 ቃይ ህንተንቱ፥ ‘ኑን በን ኑ አዎቱዋ ዎደ ደኤዳዋንታ ግድንቶ፥ ኡንቱንቱና እትፐ ናባቱዋ ዎꬎኮ ሽን’ ያጊታ። 31 ሄዋ ግዶፐ፥ ናባቱዋ ዎꬌዳዋንቱ ናና ህንተንቱ ግዴዳዋ ህንተንቱ ሁጲያን ማርካቲታ። 32 ስም ህንተንቱ አዎቱ ዶሜዳዋ ፖልክቴ!

33 “ሀ ሾሻቶ፥ ሾሻ ናናዉ፥ ጋናምያ ፕርዳፐ ዋኒደ አታንቴ? 34 ሄዋ ድራዉ፥ በይተ፥ ታን ናባቱዋ አꬎ ኤራንቻቱዋነ ህግያ ታማርስያዋንታ ህንተኮ ኪታና። ኡንቱንቱፐ እቱዋ እቱዋ ህንተንቱ ዎꬋናነ ማስቃልያ ቦላ ምስማርያን ꬍሺደ ካቃንታ፤ ቃይ እቱዋ እቱዋ ህንተንቱ ዎሳ ጎለቱን ልሱዋን ሾጫንታነ ካታማፐ ካታማ የደርሳንታ። 35 ሄዋ ድራዉ፥ ጽሉዋ አቤላ ዎꬎደፐ ዶሚደ፥ ጌሻ ጎልያፐነ ያርሽያ ሳፐ ግዱዋን ህንተንቱ ዎꬌዳ ባራክያ ናኣ ዛካራሳ ዎድያ ጋካናዉ፥ ሀይቄዳ ጽላቱዋ ኡባቱዋ ሱꬃ ድራዉ፥ ህንተንቱ ሙረታንታ። * 36 ታን ህንተንቶ ቱሙዋ ኦዳይ፤ ሀ ኡባባይ ሀ ዎድያ አሳ ቦላ ጋካናዋ።

የሩሳላመዉ ኦደቴዳ ምኖ ኦዱዋ

(ሉቃሳ 13:34-35)

37 “የሩሳላመ ካታማ አሳዉ፥ የሩሳላመ ካታማ አሳዉ፥ ናባቱዋ ህንተንቱ ዎꬊታ፤ ጾሳይ ህንተንቱኮ ኪቴዳዋንታካ ሹቻን ጫዲታ፤ ኩታታ ባረ ማራቱዋ ባረ ቀፍያን ሀጵያዋዳን፥ ታን ህንተንቱ አሳ እትሳ ሺሻናዉ አፑ ካላ ኮያድታ! ሽን ታና ድጌድታ። 38 በእተ፥ ህንተንቱ ጎሊ ኡባካ ኦና ግዳናዋ። * 39 አያዉ ጎፐ፥ ታን ህንተንቶ ኦዳይ፤ ህንተንቱ፥ ‘ጎዳ ሱንꬃን ይያዌ አንጀቴዳዋ ጋና ጋካናዉ፥ ላኤንꬁዋ ታና በእክታ’ ጋይ” ያጌዳ። *

24

የሱስ ጌሻ ጎሊ ኮለታናዋ ካሰቲደ ኦዴዳ

(ማር. 13:1-2፤ ሉቃሳ 21:5-6)

1 የሱስ ጌሻ ጎልያፐ ከሲደ ብያ ዎደ፥ ጌሻ ጎልያ ድርሳ ግዶን ደእያ ጎልያ በሳናዉ አ ካልያዋንቱ አኮ ዬድኖ። 2 የሱስ ዛሪደ ኡንቱንታ፥ “ሄዋ ኡባ በኢቴ? ታን ህንተንቶ ቱሙዋ ኦዳይ፤ ሀ ጎለቱዋን ደእያ እት ሹቻይነ አተናን ኡባይ ኮለታና” ያጌዳ።

ዎድያ ዉርሰꬃባ

(ማር. 13:3-13፤ ሉቃሳ 21:7-19)

3 የሱስ ደብረ ዛይተ ጌተትያ ደርያ ቦላን ኡት ደእሽን፥ አ ካልያዋንቱ ባረንቱ ጻላላ አኮ ዪደ አ፥ “ሄዌ አዉደ ሀናነንቶ፥ ኑዉ ኦዳርኪ፤ ቃይ ነ ዩሳዉነ ዎድያ ዉርሰꬃዉ ማላይ አያ ግዳኔ?” ያጌድኖ።

4 የሱስ ዛሪደ፥ ኡንቱንታ ሀዋዳን ያጌዳ፤ “ህንተንታ ኦንነ ባለና ማላ ናገትተ። 5 አያዉ ጎፐ፥ ዳሮ አሳይ ታ ሱንꬃን፥ ‘ታን ክርስቶሳ’ ያጊደ ያና፤ ያቲደ ዳሮ አሳ ባለꬃና። 6 ማታን ደእያ ኦላ ዋሱዋነ ሃኩዋን ደእያ ኦላ ኦዱዋ ስሳናዉ ህንተንቱ ደኢታ፤ ሄዋ ማላባይ ሀናናዉ በስያ ድራዉ፥ ናገትተ፤ ህርጎፕተ፤ ሽን ዉርሰꬃይ ብራ። 7 አያዉ ጎፐ፥ እት ጋድያ አሳይ ሀራ ጋድያ አሳና ኦለታና፤ ቃይ እት ካዉተꬃይ ሀራ ካዉተꬃና ኦለታና፤ ኮሻይነ ቢታ ቃꬃይ ኡባ ሳን ደአናዋ። 8 ሄዌ ኡባይካ ኮይሮ ኦይꬃ ማላ።

9 “አሳይ ሄ ዎደ ህንተንታ ዋይሳናነ ዎꬋናዋ፤ ታ ሱንꬃ ድራዉ፥ ጋደ ኡባይ ህንተንታ እጻናዋ። * 10 ሄ ዎደ ጮራ አሳይ አማኑዋ አጋናዋንታ፤ ባረንቱ ግዶን እቱ እቱዋ አꬂደ እማናነ እቱ እቱዋ እጻናዋ። 11 ቃይ ዎርዶ ናባቱ ጮራቱ ደንዲደ፥ ዳሮ አሳ ጭማናዋንታ። 12 ማካላይ ዳርያ ድራዉ፥ ጮራ አሳ ሲቁ እርጻናዋ። 13 ሽን ዉርሰꬃይ ጋካናዉ ገንጭያ ኡራይ አታናዋ። 14 አሳዉ ኡባዉ ማርካ ግዳና ማላ፥ ካዉተꬃ ዎንጋላ ምሽራቹ ሳኣ ኡባን ኦደታናዋ፤ ሄዋፐ ጉይያን፥ ዉርሰꬃይ ጋካናዋ።”

ባሻ ቱናተꬃ

(ማር. 13:14-23፤ ሉቃሳ 21:20-24)

15 “ሄዋ ድራዉ፥ ናብያ ዳኔል ኦዴዳ ባሻ ቱናተꬃይ ጌሻ ሳን ኤቄዳዋ ህንተንቱ በአና፤ ሄዌ ዋግያዌንቶ፥ ናባብያዌ አኬኮ። *

16 “ይሁዳ ጋድያን ሄ ዎደ ደእያዋንቱ ደርያኮ ከስኖ። 17 ጎልያ ሁጲያን ደእያ ኡራይካ ባረ ሶይን ደእያዋ አካናዉ ዎꬎፖ። 18 ጋደን ደእያዌ ባረ ማዩዋ አካናዉ ጉየ ስሞፖ። 19 ሄ ዎደ ሻሃራ ማጫዋንቶነ ꬋንꬅያ ማጫዋንቶ አየሮ። 20 ባልጉዋን ዎይ ሳምባታን ህንተንቱ በተና ማላ፥ ጾሳ ዎስተ፤ 21 አያዉ ጎፐ፥ አላሚ መቶደፐ ሀቼ ጋካናዉ ደእቤናባይነ ቃይ ሀዋፐ ስንꬃዉካ ኡባ ደኤና ኢታ ዋዪ ሄ ዎደ ደአናዋ። * 22 ጾሳይ ሄ ጋላሳቱዋ ፓይዱዋ ጉꬅያዌ ባዌንቶ፥ አሳ ግዴዳ ኦንነ አተና፤ ሽን እ ባረ ዶሬዳ አሳቱዋ ድራዉ፥ ሄ ጋላሳቱዋ ፓይዱዋ ጉꬃናዋ።

23 “ሄ ዎደ ኦንነ ህንተንታ፥ ‘በእተ። ክርስቶስ ሀዋን ደኤ’ ዎይ፥ ‘ሄዋን ደኤ’ ያጎፐ አዋ አማኖፕተ። 24 አያዉ ጎፐ፥ ዎርዶ ክርስቶሳቱነ ዎርዶ ናባቱ ደንዳና፤ ያቲደ ባረንቶ ዳንዳየቶፐ፥ ሀራይ አቶ ጾሳይ ዶሬዳዋንታካ ባለꬃናዉ ዎልቃማ ማላታነ ማላልስያባ በሳናዋ። 25 በእተ፥ ታን ህንተዉ ሄዋ ካሰታደ ኦዳድ።

26 “ሄዋ ድራዉ፥ አሳይ ህንተንታ፥ ‘በእተ፥ ክርስቶስ ባዙዋን ደኤ’ ጎፐ፥ ያ ቦፕተ፤ ዎይ ህንተንታ፥ ‘በእተ፥ ቆልኦን ደኤ’ ግንቶካ፥ ኡንቱንቱባ አማኖፕተ። 27 አያዉ ጎፐ፥ ዋልቃንꬃይ አዋይፊ ዶልያ ባጋፐ ዋልቃሚደ፥ አዋይፊ ዉልያ ባጋ ጋካናዉ ጶልቁ ግያዋዳን፥ ታ ዩሳይ፥ አሳ ናኣ ዩሳይ፥ ሄዋዳን ሀናናዋ።

28 “ባኩታይ ደኢያሳ ሾርቲ ሺቃና።”

አሳ ናአይ፥ ክርስቶስ ላኤንꬁዋ ያና

(ማር. 13:24-27፤ ሉቃሳ 21:25-28)

29 “ሄ ዎደ ዋይያፐ ጉይያን፥

ኤለካ አዋይ ꬉማና፤

አገናይ ፖእያዋ አጋናዋ፤

ጾልንታቱ ሳሉዋፐ ኩንዳናዋንታ፤

ቃይ ሳሉዋን ደእያ ዎልቃቱካ ቃጸታናዋንታ። *

30 ሄ ዎደ ታ ማላይ፥ አሳ ናኣ ማላይ፥ ሳሉዋን ቤታናዋ፤ ሳኣን ሄ ዎደ ደእያ አሳ ዛሪ ኡባይ ዬካናዋንታ። ቃይ ታን፥ አሳ ናአይ፥ ዎልቃናነ ዎልቃማ ቦንቹዋና ሳሉዋፐ ሻርያ ግዶና ዪሽን፥ ኡንቱንቱ በአና። * 31 እ ባረ ኪታንቻቱዋ ዎልቃማ ማላካታና ኪታና፤ ኪታንቻቱ አላመዉ ሀ ጋጻፐ ያ ጋጻ ጋካናዉ፥ ቃይ ሳኣን ኦይዱ ባጋፐ አዉ ዶረቴዳ አሳ ሺሻናዋ።

ጎዳይ ያና ጋላሳ ማላታ

(ማር. 13:28-31፤ ሉቃሳ 21:29-33)

32 “ሌምሱዋ ባላሳቶ ጌተትያ ምꬃትፐ አኬክተ፤ ባላሳታ አጭያ ዎደነ እዝ ሀይꬃይ ቆለትያ ዎደ፥ ቦኒ ማቴዳዋ ህንተንቱ ኤራንታ። 33 ሄዋዳንካ፥ ህንተንቱ ሄ ኡባባ በእያ ዎደ፥ እ ማቲደ ፐንግያ ሺቄዳዋ ኤርተ። 34 ታን ህንተንቶ ቱሙዋ ኦዳይ፤ ሀ ኡባባይ ሀናና ጋካናዉ፥ ሀ ዎድያ አሳይ ሀይቂድገና። 35 ሳሉነ ሳአይ አꬋና፤ ሽን ታ ቃላይ ኡባካ አና።

ጎዳይ ያና ጋላሳ ኦንነ ኤረና

(ማር. 13:32-37፤ ሉቃሳ 17:26-30፣ 34-36)

36 “ሽን ሄ ጋላሳነ ሄ ሳትያ አዉዋ ጻላላፐ አትን፥ ሀራይ አቶ ሳሉዋን ደእያ ኪታንቻቱዋ ግድና፥ ዎይ ታና ናኣ ግድናካ ኦንነ ኤርያዌ ባዋ። 37 ታ ዩሳይ፥ አሳ ናኣ ዩሳይ፥ ኖሄ ዎደ ሀኖዋ ማላ ግዳናዋ። * 38 አያዉ ጎፐ፥ ባሻ ሃꬃ ዩሳፐ ካሰ ዎደ፥ ኖሄ ማርካብያን ገሌዳ ጋላሳይ ጋካናዉ፥ አሳይ ሜነ ኡሼነ፤ ቃይ አቱማ አሳይ አኬነ ማጫ አሳይ አስና ገሌ። 39 ባሻ ሃꬃይ ዪደ፥ ኡንቱንታ ኡባ አፋና ጋካናዉ፥ ኡንቱንቱ አኬክበይክኖ፤ ታን፥ አሳ ናአይ፥ ይያ ዎዲ፥ ሄዋ ማላ ግዳናዋ። *

40 “ሄ ዎደ ላኡ አሳቱ ጋደን ኦꬅያዋንቱፐ እቱዋ አፋና፤ እቱ አታናዋ። 41 ላኡ ማጫዋንቱ ዎጻን ጋጭያዋንቱፐ እትኖ አፋና፤ እትና አታና።

42 “ስም ህንተ ጎዳይ አይ ጋላስ ያናዌንቶ ህንተንቱ ኤረና ድራዉ፥ ናግ ኡትተ። 43 ሽን ካይሱ ቃማፐ ዎይሳ ዎድያን ያነንቶ ጎልያ ጎዳይ ኤሬደንቶ፥ ባረ ጎሊ ቦከተና ማላ፥ ቤጎቲደ ናግ ኡታናዋ ኤርተ። 44 ሄዋ ድራዉ፥ ህንተንቱካ ጊግ ኡትተ፤ አያዉ ጎፐ፥ ታን፥ አሳ ናአይ፥ ህንተንቱ ቆፐና ሳትያን ያና።

ኢታነ ሎኦ ቆማ ሌምሱዋ

(ሉቃሳ 12:41-48)

45 “ያትና፥ ባረ ሶይ አሳዉ ቁማ ኮሽያ ዎድያን እማና ማላ፥ አ ጎዳይ ሱንꬄዳ አማነቴዳ ዎዛናማ ቆማይ ኦኔ? 46 እ ሄዋዳን ኦꬅሽን፥ አ ጎዳይ ዪደ ደምያ ቆማይ አንጀቴዳዋ። 47 ታን ህንተንቶ ቱሙዋ ኦዳይ፤ ጎዳይ ሄ ቆማ ባረዋ ኡባ ቦላ ሱንꬃና። 48 ሽን ቆማይ ኢታ ግዶፐ፥ ‘ታ ጎዳይ ጋምኢደ ያናዋ’ ያጊደ ባረ ዎዛናን ቆፒደ፥ 49 ባረ ላገꬃ ቆማቱዋ ዋꬋ ዶሞፐ፥ ማꬆትያዋንቱና ሞፐነ ኡሾፐ፥ 50 ሄ ቆማ ጎዳይ እ ቆፕቤና ጋላሳንነ እ ኤርቤና ሳትያን ያና። 51 ሄዋፐ ጉይያን አ ቃንጸሬꬂደ፥* ሎአ ማላትያ ኢታ አሳቱ ደእያ ሳን ዎꬅና፤ ሄዋን እ ዬካናነ አቻ ꬋቃና።

25

ታሙ ዎዶራቱዋ ሌምሱዋ

1 “ሄ ዎደ ሳሉዋ ካዉተꬃይ ባረንቱ ኩራዝያ ኦይቂደ፥ ማቻቶ አክያዋ ሞካናዉ ካረ ከሴዳ ታሙ ዎዶራቱዋ ማላታና። 2 ኡንቱንቱፐ እቼሻቱ ቦዛቱዋ፤ ቃይ እቼሻቱ ጭንጫ። 3 ቦዛቱ ባረንቱ ኩራዝያ ኦይቄድኖ፤ ሽን ላምባ ኦይቂበይክኖ። 4 ሽን ጭንጫቱ ባረንቱ ኩራዝያነ ጻራሙስያን ላምባ ኦይቄድኖ። 5 ማቻቶ አክያዌ ዬናን ጋምእና፥ ሄ ዎዶራቱ ባረንታ ገምእሽስና ግስ አጌድኖ።

6 “ብላሄ ግዴዳ ዎደ፥ ‘በእተ፥ ማቻቶ አክያዌ ጋኬዳ፤ አ ሞካናዉ ካረ ከስተ’ ያግያ ዎልቃማ ጫቡ ደንዴዳ።

7 “ሄ ዎደ ሄ ዎዶራቱ ኡባቱ ቤጎቲደ፥ ባረንቱ ኩራዝያ ጊግሴድኖ። 8 ቦዛቱ ጭንጫቱዋ፥ ‘ኑ ኩራዝ ቶአና ሀንያ ድራዉ፥ ህንተንቱ ላምባፐ ኑዉ እሜርክቴ’ ያጌድኖ።

9 “ሽን ጭንጫቱ ዛሪደ ኡንቱንታ፥ ‘አግተ፥ ኑዉነ ህንተንቶ ግደና፤ ሄዋ ድራ ህንተዉ ዛልእያዋንቱኮ ቢደ ሻም አክተ’ ያጌድኖ። 10 ሄዋፐ ጉየ ቦዛ ዎዶራቱ ላምባ ሻማናዉ ብድግና፥ ማቻቶ አክያዌ ፑቱ ጊና፥ ጊግ ኡቴዳ እቼሹ ዎዶራቱ አናና እትፐ ቡላቻ ጎልያ ገሌድኖ፤ እፍꬃይካ ጎርደት አጌዳ።

11 “ጉየፐ ቃይ የኮ ዎዶራቱ ዪደ፥ ‘ጎዳዉ፥ ጎዳዉ፥ ኑዉ ዶያርኪ’ ያጌድኖ።

12 “ሽን ማቻቶ አክያዌ ዛሪደ፥ ‘ታን ህንተንቶ ቱሙዋ ኦዳይ፤ ታን ህንተንታ ኤርከ’ ያጌዳ።

13 “ስም ታን፥ አሳ ናአይ፥ ያና ጋላሳ ዎይ ሳትያ ህንተንቱ ኤረና ድራዉ፥ ናግ ኡትተ።

ሄዙ ቆማቱዋ ሌምሱዋ

(ሉቃሳ 19:11-27)

14 “አያዉ ጎፐ፥ ሳሉዋ ካዉተꬃይ ባረ ቆማቱዋ ጼሲደ፥ ባረዉ ደእያዋ ኡንቱንቶ ሼꬊደ፥ ኦግያ ባና ሀንያ ብታንያ በሴ። 15 ኡንቱንቱ ሁጲያን ሁጲያን ኡንቱንቱ ዎልቃ ኬና እቶ እቼሹ ሻአ ብራ፥ እቶ ላኡ ሻአ ብራ፥ ቃይ እቶ እት ሻአ ብራ እሚደ፥ ባረ ኦግያ ቤዳ። 16 እቼሹ ሻአ ብራ አኬዳ ቆማይ ኤለካ ቢደ ዛልኢደ፥ ሀራ እቼሹ ሻአ ብራ ዎꬍሴዳ። 17 ሄዋዳንካ፥ ቃይ ላኡ ሻአ ብራ አኬዳ ቆማይ ሀራ ላኡ ሻአ ብራ ዎꬍሴዳ። 18 ሽን እት ሻአ ብራ አኬዳዌ ቢደ፥ ኦላ ቦኪደ፥ ባረ ጎዳ ሚሻ ሞግ አጌዳ።

19 “ዳሮ ዎድያፐ ጉይያን፥ ሄ ቆማቱዋ ጎዳይ ዪደ፥ ባረ ሚሻ ኡንቱንቱና ሄተቴዳ። 20 እቼሹ ሻአ ብራ አኬዳ ቆማይ ዪደ፥ ሀራ እቼሹ ሻአ ብራ ሼꬊደ፥ ‘ታ ጎዳዉ፥ ኔን ታዉ እቼሹ ሻአ ብራ እማዳ፤ በአ፥ ሀራ እቼሹ ሻአ ብራ ዎꬍሳድ’ ያጌዳ። 21 አ ጎዳይ አ፥ ‘ሀያናሾ! ኔን ሎአነ አማነትያ ቆማ፤ ኔን ጉꬃባን አማነታዳ። ታን ኔና ዳሮባዉ ካፖ ኦꬃና፤ ሃ ገላደ ነ ጎዳና ናሸታ’ ያጌዳ።

22 “ቃይ ላኡ ሻአ ብራ አኬዳዌካ ዪደ፥ ‘ታ ጎዳዉ፥ ኔን ታዉ ላኡ ሻአ ብራ እማዳ፤ በአ፥ ታን ሀራ ላኡ ሻአ ብራ ዎꬍሳድ’ ያጌዳ። 23 አ ጎዳይ አ፥ ‘ሀያናሾ! ኔን ሎአነ አማነትያ ቆማ፤ ኔን ጉꬃባን አማነታዳ። ታን ኔና ዳሮባዉ ካፖ ኦꬃና፤ ሃ ገላደ ነ ጎዳና ናሸታ’ ያጌዳ።

24 “እት ሻአ ብራ አኬዳዌ ቃይ ዪደ፥ ‘ታ ጎዳዉ፥ ኔን ዘራቤናሳፐ ቆይጭያ አሳ ግድያዋነ ካꬃ ላላቤናሳፐ ማጽያ መቀꬅ ባይና አሳ ግድያዋ ታን ኤራይ። 25 ታን ያያድ፤ ያታደ ባደ ነ ብራ ቢታን ሞጋድ፤ በአ፥ ነ ብራይ ሀዌኩ’ ያጌዳ።

26 “አ ጎዳይ ዛሪደ፥ አ ሀዋዳን ያጌዳ፤ ‘ሀ ኢታ አዛላ ቆማዉ፥ ታን ዘራቤናሳፐ ቆይጭያ አሳ ግድያዋነ ካꬃ ላላቤናሳፐ ማጽያ አሳ ግድያዋ ኤራዲ? 27 ያትና፥ ኔን ታ ሚሻ ዎꬍስያዋንቱ ማታን ዎꬄዳዋ ግድንቶ፥ ታን ስምያ ዎደ ታ ሚሻ ዎꬍያና አካናዋሽን አቴዳ። 28 ሄዋ ድራዉ፥ ሄ ሚሻ አፐ ዎꬅ አኪደ፥ ታሙ ሻአ ብራይ ደእያዎ እምተ። 29 አያዉ ጎፐ፥ ደእያ ኡባዉ ሀራይ ጉጀታና፤ እ ባረዉ ግድያዋፐ ዳርሲደ አካና፤ ሽን ባይናዎ ሀራይ አቶ፥ ሄ አዉ ደእያ ጉꬃይካ አፐ አከታናዋ። 30 ጎኤና ቆማ ካረ ꬉማ ከስ ኦልተ፤ ሄዋን እ ዬካናነ ባረ አቻ ꬋቃና’ ያጌዳ።

ዎድያ ዉርሰꬃን ሀናና ፕርዳ

31 “ታን፥ አሳ ናአይ፥ ኪታንቻቱዋ ኡባቱዋና ቦንቹዋን ይያ ዎደ፥ ታ ቦንቾ ካዉተꬃ ኦይድያን ኡታና። * 32 ሳኣን ደእያ አሳይ ኡባይ ታ ስንꬃ ሺቃናዋንታ፤ ሄምያዌ ዶርሳቱዋ ዴሻቱዋፐ ሻክያዋዳን፥ ታን ሄ አሳ ላኡ ከሳደ ሻካና። 33 ቃይ ዶርሳቱዋ ታፐ ኡሸቻ ባጋና ኤሳደ፥ ዴሻቱዋ ታፐ ሀድርሳ ባጋና ኤሳና።

34 “ሄዋፐ ጉይያን፥ ታን ካቲ ታፐ ኡሸቻ ባጋና ደእያዋንታ ሀዋዳን ያጋና፤ ‘ታ አቡ አንጄዳዋንቶ፥ ሃ ዪደ ሳአይ መቶደፐ ሀቼ ጋካናዉ፥ ህንተንቶ ጊጌዳ ካዉተꬃ ላትተ። 35 አያዉ ጎፐ፥ ታን ኮሻትና ምዜድታ፤ ሳመትና ኡሼድታ፤ እማꬃ ግዳደ ቢናካ ሞኬድታ። 36 ታን ካሎትና ማይዜድታ፤ ሀርግና በኤድታ፤ ቃሸትና ታኮ ጋኪደ ኦቼድታ’ ያጋና።

37 “ሄዋፐ ጉይያን፥ ጽላቱ ዛሪደ፥ አ ሀዋዳን ያጋና፤ ‘ጎዳዉ፥ ኔን ኮሻትና፥ አዉደ በኢደ ምዜዶ? ዎይ ኔን ሳመትና፥ አዉደ በኢደ ኡሼዶ? 38 ኔን እማꬃ ግዳደ ዪና አዉደ በኢደ ሞኬዶ? ዎይ ኔን ካሎትና አዉደ ማይዜዶ? 39 ቃይ ኔን ሀርግና፥ ዎይ ቃሸትና ኔኮ ቢደ አዉደ ኔና በኤዶ?’ ያጋናዋንታ። 40 ታን ካቲ ዛራደ፥ ‘ታን ህንተንቶ ቱሙዋ ኦዳይ፤ ህንተንቱ ሀ ታ እሻቱዋ ኡባፐ ሀራይ አቶ፥ ላፍያ እቶ ኦꬄዳዋ ግድንቶካ፥ ሄዋ ታዉ ኦꬄድታ’ ያጋና።

41 “ሄ ዎደ፥ ታፐ ሀድርሳ ባጋና ደእያዋንታ ታን ያጋና፤ ‘ሀ ሸቀቴዳዋንቶ፥ ታ ማታፐ ክችተ፤ ቢደ ጻላህያ ካፖነ አ ኪታንቻቶ ጊጌዳ መꬍና ታማን ገልተ። 42 አያዉ ጎፐ፥ ታን ኮሻትና፥ ታና ምዝበይክታ፤ ሳመትና ኡሽበይክታ። 43 ታን እማꬃ ግዳደ ቢና፥ ታና ሞክበይክታ፤ ካሎትና ማይዝበይክታ፤ ቃይ ሀርግና፥ ቃሸትናካ ታና በእበይክታ’ ያጋና።

44 “ሄ ዎደ ኡንቱንቱ ቃይ ሀዋዳን ያጊደ ዛራናዋንታ፤ ‘ጎዳዉ፥ ኔን ኮሻትና ዎይ ሳመትና፥ ዎይ እማꬃ ግዳደ ቢና ዎይ ካሎትና፥ ዎይ ሀርግና ዎይ ቃሸትና፥ አዉደ በኢደ፥ ኔና ማደናን እጼዶ?’ ያጋናዋንታ።

45 “ሄ ዎደ ታን ካቲ ዛራደ ኡንቱንታ፥ ‘ታን ህንተንቶ ቱሙዋ ኦዳይ፤ ህንተንቱ ሀ ኡባፐ ላፍያ እቱዋ ማደናን እጼዳዌ፥ ታና ማደናን እጼዳዋ’ ያጋና። 46 ሄዋንቱ መꬍና ሙራዉ ባና፤ ሽን ጽላቱ መꬍና ደኦ ባና” ያጌዳ። *

26

የሱሳ ቦላ ማቀቴድኖ

(ማር. 14:1-2፤ ሉቃሳ 22:1-2፤ ዮሃ. 11:45-53)

1 የሱስ ሀ ትምርትያ ኡባ ዉርሴዳ ዎደ፥ ባረና ካልያዋንታ፥ 2 “ላኡ ጋላሳፐ ጉይያን፥ ፓስጋ ባላ ቦንችያ ጋላሳ ግድያዋ ኤሪታ። ሄ ጋላስ ታና፥ አሳ ናኣ፥ አሳይ ማስቃልያ ቦላ ምስማርያን ꬍሺደ ካቃናዉ አꬂደ እማና” ያጌዳ። *

3 ሄ ዎደ ቄሳቱዋ ካፓቱነ ጋድያ ጭማቱ ቃያፋ ጌተትያ ቄሳቱዋ ኡባቱዋ ካፑዋ ዎጋ ጎልያን ሺቂደ፥ 4 አሳይ ኤረናን የሱሳ ኦይቂደ፥ ዎꬋናዉ ማቀቴድኖ። 5 ሽን ኡንቱንቱ፥ “አሳይ ዋላሳ ከሰና ማላ፥ ፓስጋ ቦንችያ ጋላስ ሄዋ ኦꬆኮ” ያጌድኖ።

እት ማጫ ምሽራታ የሱሳ ሽቱዋ ጫጫፋዱ

(ማር. 14:3-9፤ ዮሃ. 12:1-8)

6 የሱስ ቢታንያ ካታማን ኦሉዋ ሀርግያ ስሞና ሶይን ደእሽን፥ 7 እት ምሽራታ አልባስጽሮሳ ጌተትያ ሹቻፐ ኦሰቴዳ አልባስጽሮሳ ባሬታ ኩሜዳ ዳሪ አልኦ ሽቱዋ አካደ ዬዳዉና ቁማ እ ሚና፥ ሄ ሽቱዋ የሱሳ ሁጲያን ጫጫፋዱ። 8 ሽን የሱሳ ካልያዋንቱ ሄዋ በኢደ፥ “ሀ ሽቱዋ ጮ ባይዙሳይ አያሴ? 9 አያዉ ጎፐ፥ ሀ ሽቱዋ አልኦ ጋትያን ዛልኢደ፥ ሚሻ ህዬሳዉ እማናዉ ዳንዳየቴ” ያጌድኖ።

10 የሱስ ኡንቱንቱ ግያዋ ኤሪደ፥ ኡንቱንታ ሀዋዳን ያጌዳ፤ “ሀ ምሽራቶ አያዉ ዋይሲቴ? እዛ ታዉ ሎኦባ ኦꬃዱ። 11 ህዬሳቱ ኡባ ዎደ ህንተናና ደኢኖ፤ ሽን ታን ህንተናና ኡባ ዎደ ደእከ፤ * 12 እዛ ሀ ሽቱዋ ታ ቦላ ትግያዌ ታና ሞጋናዉ ጊግሳናሳ። 13 ታን ህንተንቶ ቱሙዋ ኦዳይ፤ ሳኣ ኡባን ሀ ዎንጋላ ምሽራቹዋ ኦድያሳን ሀቃንነ፥ አሳይ እዞ ዎዛና አꬃና ማላ፥ እዛ ኦꬄዳዌ ኦደታናዋ” ያጌዳ።

ይሁዳይ የሱሳ አꬂደ እማናዉ የዉዋን ጊጌዳ

(ማር. 14:10-11፤ ሉቃሳ 22:3-6)

14 ሄ ዎደ ታማነ ላኡ የሱሳ ካልያዋንቱፐ እቱ ይሁዳ አስቆሮቱ ያገትያዌ ቄሳቱዋ ካፓቱዋኮ 15 ቢደ፥ “ታን ህንተንቶ የሱሳ ኦይꬆፐ፥ ታዉ አያ እማንቴ?” ያግና ኡንቱንቱ አዉ ሀታሙ ብራ ቆፒደ እሜድኖ። * 16 ሄዋፐ ጉይያን፥ ይሁዳይ የሱሳ አꬅ እማናዉ እንጀትያ ዎድያ ዎቼ።

የሱስ አይሁዳቱ ፓስጋ ካዉዋ ባረና ካልያዋንቱና ሜዳ

(ማር. 14:12-21፤ ሉቃሳ 22:7-14፣ 21-23፤ ዮሃ. 13:21-30)

17 ባላ ዳቡዋ ምያ ጋላሳ ቦንችያ ኮይሮ ጋላስ፥ የሱሳ ካልያዋንቱ አኮ ዪደ፥ “ፓስጋ ቦንችያ ጋላስ ኔን ማና ቁማ ሀቃን ጊግሳኔ?” ያጌድኖ።

18 ሄዋፐ ጉየ የሱስ ኡንቱንታ፥ “ካታማ ቢደ፥ እት ብታንያ፥ ‘ታማርስያዌ ኔና፥ “ታዉ ዎዲ ጋኬዳ፤ ታን ታና ካልያዋንቱና ፓስጋ ቦንችያ ጋላሳ ነ ሶይን አꬃና” ጌዳ’ ጊተ” ያጌዳ።

19 አ ካልያዋንቱ የሱስ ባረንታ አዛዞዋዳን ኦꬂደ፥ ፓስጋ ቦንችያ ጋላስ ማና ቁማ ጊግሴድኖ።

20 ሳአይ ኦማርሴዳ ዎደ፥ የሱስ ታማነ ላኡ አ ካልያዋንቱና ቁማ ማናዉ ኡቴዳ። 21 ኡንቱንቱ ሚሽን፥ የሱስ ኡንቱንታ፥ “ታን ህንተንቶ ቱሙዋ ኦዳይ፤ ህንተፐ እት ኡራይ ታና አꬂደ እማናዋ” ያጌዳ።

22 ኡንቱንቱ ዳሪ ዳጋሚደ፥ ሁጲያን ሁጲያን፥ “ጎዳዉ፥ ቱሙ ታኔሻ?” ጉሳ ዶሜድኖ።

23 የሱስ ዛሪደ፥ “ባረ ኩሽያ ታናና እትፐ ዎጪትያፐ የዲደ ቱሽያዌ ታና አꬅ እማና። * 24 ታን፥ አሳ ናአይ፥ ጾሳ ማጻፋይ ሀይቃና ጌዳዋዳን ሀይቃና፤ ሽን ታና፥ አሳ ናኣ፥ አꬅ እምያ ኡራዉ አየሮ፤ ሄ ኡራይ የለተናን አቴደንቶ አዉ ሎአ ሽን” ያጌዳ።

25 አ አꬅ እምያ ይሁዳይ ዛሪደ፥ “ታማርስያዎ፥ ኔን ግያዌ ታኔ?” ያጌዳ።

የሱስ ዛሪደ አ፥ “ኔን ነ ሁጲያን ጋዳ” ያጌዳ።

ጎዳ ካዉዋ አክያ ዎጋ

(ማር. 14:22-26፤ ሉቃሳ 22:15-20፤ 1 ቆሮ. 11:23-25)

26 ኡንቱንቱ ሚሽን፥ የሱስ ዳቡዋ አኪደ፥ ጾሳ ጋላቴዳ፤ ሄ ዳቡዋ መንሬꬂደ፥ ባረና ካልያዋንቶ እሚደ፥ “ሄይተ፤ ሚተ፤ ሀዌ ታ አሹዋ” ያጌዳ።

27 ጹኣ አኪደ፥ ጾሳ ጋላቴዳ። ኡንቱንቶ እሚደ፥ “ኡባይ ሀዋፐ ኡሽተ፤ 28 አያዉ ጎፐ፥ ሀዌ ዳሮ አሳ ናጋራይ አቶ ጌተታና ድራዉ ጉክያ ታ ሱꬃ፤ ታ ሱꬃይ ኦራꬃ ጫቁዋ። * 29 ሽን ታን ህንተንቶ ኦዳይ፤ ታን ታ አቡ ካዉተꬃን ኦራꬃ ዎይንያ ኤሳ ህንተንቱና ኡሻና ጋላሳይ ጋካናዉ፥ ላኤንꬁዋ ሀ ዎይንያ ኤሳ ኡባካ ኡሽከ” ያጌዳ።

30 ማዝሙርያ የጾዋፐ ጉይያን፥ ደብረ ዛይተ ጌተትያ ደርያ ቤድኖ።

የሱስ ጰጽሮስ ካዳናዋ ካሰቲደ ኦዴዳ

(ማር. 14:27-31፤ ሉቃሳ 22:31-34፤ ዮሃ. 13:36-38)

31 የሱስ ሄ ዎደ ኡንቱንታ፥ “ሀቼ ቃማ ህንተንቱ ኡባይ ታና አጊደ ክቻና፤ አያዉ ጎፐ፥ ጾሳ ማጻፋይ፥

“ ‘ጾሳይ ዶርሳ ሄምያዋ ዎꬋናዋ፤

ሄዋፐ ጉይያን ዶርሳ ዉዲ ላለታናዋ’

ያጌ።* 32 ሽን ታን ሀይቁዋፐ ደንዶዋፐ ጉይያን፥ ህንተፐ ካሰታደ ጋሊላ ባና” ያጌዳ።

33 ጰጽሮስ ዛሪደ፥ “ኡንቱንቱ ኡባቱ ኔና አጊደ ክቻናዋንታ፤ ታን ኔና ኡባካ የጋደ ክችከ” ያጌዳ።

34 የሱስ ጰጽሮሳ፥ “ታን ነዉ ቱሙዋ ኦዳይ፤ ሀቼ ቃማ ኩቱ ዋሳናፐ ካሰ፥ ኔን ታና ሄዙ ካላ ካዳናሳ” ያጌዳ።

35 ጰጽሮስ ዛሪደ፥ “ታን ሀራይ አቶ፥ ኔናና እትፐ ሀይቂንቶካ፥ ኔና ኡባካ ካድከ” ያጌዳ። ቃይ የሱሳ ካልያዋንቱ ኡባቱካ ሄዋዳን ጌድኖ።

የሱስ ጌተሰማንያን ዎሴዳ

(ማር. 14:32-42፤ ሉቃሳ 22:39-46)

36 የሱስ ሄ ዎደ ባረና ካልያዋንቱና ጌተሰማንያ ጌተትያሳ ቢደ ኡንቱንታ፥ “ታን ህን ባደ ጾሳ ዎስሽን፥ ህንተንቱ ሀዋን ኡትሽተ” ያጌዳ። 37 ሄዋፐ ጉየ ጰጽሮሳነ ዛብድዮሳ ናና ላኡዋ ባረናና አፊደ፥ ዳሮ ካዩዋነ ኡጋ ዶሜዳ። 38 ቃይ ኡንቱንታ፥ “ታን ሀይቃና ጋካናዉካ ካዮታይ፤ ሀዋን ቤጎቲደ፥ ታናና ናግተ” ያጌዳ።

39 ላፋ ስንꬃኮ ሺቂደ፥ ሳኣን ጉፋኒደ፥ “ታ አቦ፥ ዳንዳየትያዋ ግዶፐ፥ ሀ ጹኣ ታፐ ድጋ፤ ሽን ኔን ኮይያዋዳን ሀኖፐ አትን፥ ታን ኮይያዋዳን ሀኖፖ” ያጊደ ጾሳ ዎሴዳ።

40 የሱስ ባረና ካልያዋንቱኮ ስሚደ ዬዳ፤ ገምእሾዋንታ ደሚደ ጰጽሮሳ፥ “ህንተንቱ እት ሳተንቶነካ ገምእሸናን ታናና ናጋናዉ ዳንዳይበይክቴ? 41 ፓጭያን ህንተንቱ ገለና ማላ፥ ምንተነ ጾሳ ዎስተ፤ አያናይ ጊግ ኡቴዳ፤ ሽን አሳተꬃ ኤሻይ ዳቡራንቻ” ያጌዳ።

42 የሱስ ቃይ ላኤንꬁዋ ቢደ፥ “ታ አቦ፥ ታን ሀ ዎልቃማ መቱዋ አከናን ደእሽን ጹኣ ደንꬃናዉ ዳንዳየተናዋ ግዶፐ፥ ኔን ግያዌ ሀኖ” ያጊደ ጾሳ ዎሴዳ። 43 ቃይካ ስም ዪደ፥ አ ካልያዋንቱ አይፍያ ገምእሹ ጎዝ ዎꬄዳ ድራዉ፥ ገምእሾዋንታ ደሜዳ።

44 ቃይካ ኡንቱንታ የግ ቢደ፥ ሄዘንꬁዋ ካሰ ቃላ ዛሪደ፥ ጾሳ ዎሴዳ። 45 ሄዋፐ ጉይያን፥ ባረና ካልያዋንቶ ዪደ፥ “ሀእ ጋካናዉካ ገምእሺቴነ ሸምፒቴ? በእተ፥ ታና፥ አሳ ናኣ፥ ናጋራንቻ አሳቶ አꬂደ እምያ ዎዲ ጋኬዳ። 46 ደንድና ቦይተ፤ በእተ፥ ታና አꬅ እምያዌ ሀዌኩ ጋኬዳ” ያጌዳ።

የሱስ ባረ ሞርከቱዋን ኦይቀቴዳ

(ማር. 14:43-50፤ ሉቃሳ 22:47-53፤ ዮሃ. 18:3-12)

47 የሱስ ሄዋ ብሮ ሃሳይሽን፥ ታማነ ላኡ አ ካልያዋንቱፐ እቱ፥ ይሁዳይ፥ ጋክ ዎꬌዳ፤ ቃይ ቄሳቱዋ ካፓቱነ ጋድያ ጭማቱ ኪትና፥ ማሻነ ጻምኣ ኦይቄዳ ጮራ አሳይ አናና እትፐ ዬዳ። 48 የሱሳ አꬅ እምያዌ ሄ ጮራ አሳ፥ “ታን የርያዌ አ፤ አ ኦይቂተ” ያጊደ ማላ ኦድ ዎꬄዳ።

49 ኤለካ የሱሳኮ ሺቂደ፥ “ታማርስያዎ፥ ሳሮ ደአይ” ያጊደ አ የር አኬዳ።

50 የሱስ ይሁዳ፥ “ታ ላገዉ፥ ኔን ኦꬃናባ ኦꬃ አጋ” ያጌዳ።

ሄዋፐ ጉይያን፥ ሄ ጮራ አሳይ ሺቂደ፥ የሱሳ ሎይꬅ ኦይቄዳ። 51 የሱሳና ደእያዋንቱፐ እቱ ባረ ማሻ ከሲደ ቄሳቱዋ ኡባቱዋ ካፑዋ ቆማ ሀይꬃ ቃንጽ ኦሌዳ። 52 የሱስ ሄ ዎደ አ ሀዋዳን ያጌዳ፤ “ነ ማሻ አኬዳሳን ዛራደ ዎꬃ፤ አያዉ ጎፐ፥ ማሻ ደንꬅያ ኡባይ ማሻን ሀይቃና። 53 ታ አቡ ዳሮ ሻአ ኪታንቻቱዋ እት ኩꬃን የዲደ፥ ታና ማዳና ማላ፥ ታን አ ዎሳናዉ ዳንዳይያዋ ኤርኪ? 54 ያትና፥ ጾሳ ቃላይ ሀዋዳን ሀናናዉ በሴ ያጌዳዌ ዋኒደ ፖለታናዉ ዳንዳዪ?” ያጌዳ።

55 ሄዋፐ ጉይያን፥ የሱስ ሄዋን ሺቄዳ ጮራ አሳ ሀዋዳን ያጌዳ፤ “ታና ካይሶ ከሲደ፥ ካይሱዋ ኦይቂያዋዳን ኦይቃናዉ ማሻነ ጻምኣ ኦይቂደ ዬድቴ? ታን ጌሻ ጎልያን ታማርሳደ፥ ጋላሳን ጋላሳን ህንተንቱና ኦꬅያ ዎደ ታና ኦይቂበይክታ፤ 56 ሽን ሀዌ ኡባይ ሀኔዳዌ ናባቱ ጾሳ ቃላን ጻፌዳዌ ፖለታናሳ” ያጌዳ።

የሱሳ ካልያዋንቱ ሄ ዎደ ኡባቱ አ የግ ቤድኖ።

የሱስ ፕርዳ ሻንጎ አꬌዳ

(ማር. 14:53-65፤ ሉቃሳ 22:54-55፣ 63-71፤ ዮሃ. 18:13-14፣ 19-24)

57 የሱሳ ኦይቄዳዋንቱ ቄሳቱዋ ኡባቱዋ ካፑዋ ቃያፋኮ፥ ህግያ ታማርስያዋንቱነ ጭማቱ ሺቄዳሳ አኪደ ቤድኖ። 58 ሽን ጰጽሮስ ቄሳቱዋ ኡባቱዋ ካፑዋ ድርሳ ግዶ ጋካናዉ፥ ሃኩዋን አ ካሌዳ፤ የዉዋ ዉርሰꬃ በአናዉ ድርሳ ግዶ ገሊደ፥ ናግያዋንቱና ኡት አጌዳ።

59 ቄሳቱዋ ካፓቱነ ሺቄዳ አሳይ ኡባይ የሱሳ ዎꬋናዉ አ ቦላ ዎርዱዋ ማርካ ደማናዉ ኮዬድኖ። 60 ሽን ሀራይ አቶ ጮራ አሳይ ዪደ፥ አ ቦላ ዎርዱዋን ማርካትናካ አፐ አይነ ደምበይክኖ። ጉየፐ ላአቱ ዪደ፥ 61 “ሀ ብታኒ፥ ‘ታን ጾሳ ጌሻ ጎልያ ኮላደ፥ ሄዙ ጋላሳን ዛራደ ኬጻናዉ ዳንዳያይ’ ጌዳ” ያጌድኖ።

62 ቄሳቱዋ ኡባቱዋ ካፑ ደንድ ኤቂደ የሱሳ፥ “ሀዋንቱ ኔና ሞትያ ሞቶ ነዉ ዛርያባይ ባዌ?” ያጌዳ። 63 ሽን የሱስ ጮኡ ጌዳ፤ ቃይካ ቄሳቱዋ ኡባቱዋ ካፑ አ፥ “ታን ኔና ደኡዋ ጾሳ ሱንꬃን ጫላይ፤ ኔን ጾሳ ናኣ ክርስቶሳ ግዶፐ ኑዉ ኦዳ” ያጌዳ።

64 የሱስ ዛሪደ፥ “ኔን ነ ሁጰዉካ ጋዳ፤ ሽን ታን ህንተንቶ ኦዳይ፤ ሀዋፐ ስንꬃን፥ ህንተንቱ ታና፥ አሳ ናኣ፥ ዎልቃማ ጾሳፐ ኡሸቻ ባጋና ኡቴዳዋነ ሳሉዋ ሻርያና ዪሽን በአና” ያጌዳ። *

65 ሄዋፐ ጉይያን፥ ቄሳቱዋ ኡባቱዋ ካፑ ባረ ማዩዋ ፔꬍ ኦሊደ፥ “ሀዌ ቦሬዳ፤ ኑና ሀዋፐ ስንꬃን አያዉ ሀራ ማርካ ኮሺ? እ ሀእ ቦርያዋ ህንተንቱ ስሴድታ። 66 ህንተንቱ ቆፋይ አዬ?” ያጌዳ።

ኡንቱንቱ፥ “አዉ ሀይቁ በሴ” ያጊደ ዛሬድኖ። *

67 ሄዋፐ ጉይያን፥ ኡንቱንቱ አ ዴሙዋን ጩቺደ፥ አ ደቼድኖ፤ ሀራንቱ ቃይ አ ባቂደ፥ * 68 “ክርስቶሳ! ኔን ኔና ናበ ጋሳሽን፥ ኔና ሾጬዳዌ ኦነንቶ አነ ኑዉ ኦዳ!” ያጌድኖ።

ጰጽሮስ የሱሳ ካዴዳ

(ማር. 14:66-72፤ ሉቃሳ 22:56-62፤ ዮሃ. 18:15-18፣ 25-27)

69 ጰጽሮስ ጎልያፐ ካረና ድርሳ ግዶን ኡት ደእሽን፥ እት ቆማታ አኮ ያደ፥ “ኔንካ ጋሊላ የሱሳና እትፐ ደኣ” ያጋዱ።

70 ሽን እ ኡንቱንቱ ኡባ ስንꬃን ሄ ቆማቶ፥ “ኔን ግያዌ አየንቶ ታን ኤርከ” ያጊደ ካዴዳ።

71 ቃይ ቢደ ድርሳ ፐንግያኮ ከስሽን፥ ሀራ ቆማታ አ በኣደ፥ ሄዋን ደእያ አሳቶ፥ “ሀ ብታኒ ናዝሬትያ የሱሳና ደኤ” ያጋዱ።

72 ጰጽሮስ ላኤንꬁዋ ጫቂደ፥ “ታን ሄዋ ብታንያ ኤርከ” ያጌዳ።

73 ላፋ ጋምእሽን፥ ሄዋን ኤቄዳ አሳይ ጰጽሮሳኮ ዪደ፥ “ኔንካ ቱማ ኡንቱንቱና እትፐ ደኣ፤ አያዉ ጎፐ፥ ኔን ሃሳይያ ሃሳያይካ ኔና ኤርሴ” ያጌድኖ።

74 ሄዋፐ ጉይያን ጰጽሮስ፥ “ታን ሄዋ ብታንያ ኤርከ!” ያጊደ፥ ባረና ሸቃነ ጫቁዋ ዶሜዳ።

ሄ ዎደ ኤለካ ኩቱ ዋስ አጌዳ። 75 ጰጽሮስ ባረና የሱስ፥ “ኔን ኩቱ ዋሳናፐ ካሰ ሄዙ ካላ ታና ካዳናሳ” ጌዳዋ ሀሳዪደ፥ ካረ ከሲደ፥ ሴለት ዬኬዳ።

27

የሱስ ጵላጾሳ ስንꬃ ፕርዳዉ ሺቄዳ

(ማር. 15:1፤ ሉቃሳ 23:1-3፤ ዮሃ. 18:28-32)

1 ዎንታ ጉራን ቄሳቱዋ ካፓቱ ኡባቱነ ጋድያ ጭማቱ የሱሳ ዎꬋናዉ ማቀቴድኖ፤ 2 ኡንቱንቱ የሱሳ ቃች አፊደ፥ ጋድያ አይስያ ጵላጾሳዉ አꬅ እሜድኖ።

3 የሱሳ ሄ ዎደ ኦይꬄዳ ይሁዳይ ጵላጾስ የሱሳ ቦላ ፕርዴዳዋ በኢደ፥ “አዬሮ! ኦይናን አጋርክታ!” ያጊደ፥ ሄ ማንእያን ሀታሙ ብራ ቄሳቱዋ ካፓቶነ ጋድያ ጭማቶ ጉየ ዛሪደ፥ 4 “ታን ጌሻ አሳ ኦይꬃደ ናጋራ ኦꬃድ” ያጌዳ።

ሽን ኡንቱንቱ አ፥ “ሄዌ ኑዉ አያ መቴ? ሄዌ ነ ሸነ” ያጌድኖ።

5 ይሁዳይ ብራ ጌሻ ጎልያን ኦል አጌዳ፤ ኡንቱንቱ ማታፐ ቢደ፥ ሱለት ሀይቄዳ።

6 ቄሳቱዋ ካፓቱ ብራ አኪደ፥ “ሀ ብራይ ሱꬃ ሚሻ ግድሽን፥ ኑን ጌሻ ጎልያ ሚሻና ጋꬅያዌ ዎጋ ግደና” ያጌድኖ። 7 ሄዋፐ ጉየ እትፐ ዞረቲደ፥ እማꬃ አሳዉ ሞጎ ጋድያ ኦꬃናዉ ኡርቃፐ ሚሻ መꬍያዋንቱ ጋድያ ሻሜድኖ። 8 ሄዋ ድራዉ፥ ሄ ጋዲ ሀቼ ጋካናዉካ፥ ሱꬃ ጋድያ ጌተቲደ ጼሰቴ።

9 ናብያ ኤርማስ፥ “ኡንቱንቱ አዉ እማናዉ ቆፔዳ ሀታሙ ሹቻ ብራ አኪደ፥ 10 ጎዳይ ታና አዛዞዋዳን፥ ኡርቃፐ ሚሻ መꬍያዋንቱ ጋድያ ሻማናዉ እሜድኖ” ጌተቶዌ ሄ ዎደ ፖለቴዳ ጌዳ። *

ጵላጾስ የሱሳ ኡባባ ኦቼዳ

(ማር. 15:2-5፤ ሉቃሳ 23:3-5፤ ዮሃ. 18:33-38)

11 የሱስ ጋድያ አይስያዋ ስንꬃ ሺቅና፥ ጋድያ አይስያዌ አ፥ “ኔን አይሁዳቱዋ ካቴ?” ያጊደ ኦቼዳ።

የሱስ አ፥ “ኔንካ ጋደኣ” ያጌዳ።

12 ቄሳቱዋ ካፓቱነ ጋድያ ጭማቱ አ ሞትና፥ ኡንቱንቶ አይነ ዛሩዋ እምቤና። 13 ሄ ዎደ፥ ጵላጾስ የሱሳ፥ “ሀዋንቱ ኔና ሞትያባ ኡባ ስስኪ?” ያጌዳ።

14 የሱስ ሀራይ አቶ፥ እት ቃላካ ዛረናን እጽና፥ ጋድያ አይስያዋንቱ ዳሪ ማላለቴዳ።

የሱስ ሀይቆ ፕርደቴዳ

(ማር. 15:6-15፤ ሉቃሳ 23:13-25፤ ዮሃ. 18:39-40፤ 19:1-16)

15 ጋድያ አይስያዌ ፓስጋ ቦንችያ ጋላሳን፥ አሳይ ኮይያ እት ኡራ ቃሹዋፐ ብልያ ዎጋይ ደኤ። 16 ሄ ዎደ እት ባርባና ጌተትያ የሱስ ዳሮ ኤረቴዳ ኢታ ብታኒ ቃሾ ጎለን ደኤ። 17 ሄዋ ድራዉ፥ ጮራ አሳይ እትሳ ሺቄዳሳን ጵላጾስ፥ “ታን ህንተንቶ ባርባና ግያ የሱሳ ብሎ፥ ዎይ ክርስቶሳ ጌተትያ የሱሳ ብሎ?” ያጊደ አሳ ኦቼዳ። 18 አያዉ ጎፐ፥ ኡንቱንቱ ቃናቲደ የሱሳ ኦꬄዳዋ እ ኤሬ።

19 ጵላጾስ ፕርዳ ጎለን ኡት ደእሽን፥ አ ማቻታ አዉ፥ “ሄ ጽሎ ብታንያ አይነ ኦꬆፓ፤ አያዉ ጎፐ፥ ታን ሀቼ ቃማ አኩሙዋን አባን ዳሮ መቶታድ” ያጋደ ኪታዱ።

20 ሽን ቄሳቱዋ ካፓቱነ ጋድያ ጭማቱ ጵላጾስ ባርባና ብሊደ፥ የሱሳ ዎꬋናዳን፥ ሺቄዳ አሳይ አ ዎሳና ማላ፥ አሳ ጭሜድኖ።

21 ጵላጾስ ዛሪደ ኡንቱንታ፥ “ታን ኡንቱንቱ ላአቱዋፐ ህንተዉ ኦና ብላናዳን ኮዪቴ?” ያግና ኡንቱንቱ፥ “ባርባና ብላናዳን ኮዬቶ” ያጌድኖ።

22 ጵላጾስ፥ “ያትና፥ ክርስቶሳ ጌተትያ የሱሳ ዎቶ?” ያጊደ ኡንቱንታ ኦችና ኡባይ፥ “ማስቃልያ ቦላ ምስማርያን ꬍሸቲደ ካቀቶ” ያጌድኖ።

23 ጵላጾስ አሳ፥ “አያዉ? አይ ኢታባ ኦꬄዴ?” ያጌዳ።

ሽን አሳይ ካሰዋፐካ ባረንቱ ኮሻ ꬎቁ ኦꬂደ፥ “ማስቃልያ ቦላ ምስማርያን ꬍሸቲደ እ ካቀቶ” ያጌድኖ።

24 ዋላሳይ ደንዳናዋፐ አትን፥ አይነ ሀነናዋ ጵላጾስ በኢደ፥ ሃꬃ አኪደ፥ “ሀ ብታኒ ሀይቂያዋን ታን ገልከ፤ ሄዋ ህንተንቱ ኤርተ” ያጊደ ሺቄዳ አሳ ስንꬃን ባረ ኩሽያ ሜጨቴዳ። *

25 ሺቄዳ አሳይ ኡባይ ዛሪደ፥ “አ ሱꬃ ጎሚ ኑናነ ኑ ናና ጋኮ” ያጌዳ።

26 ሄዋፐ ጉይያን፥ ጵላጾስ ባርባና ኡንቱንቶ ብሌዳ፤ ልሱዋን የሱሳ ሾጪደ፥ ማስቃልያ ቦላ ምስማርያን ꬍሺደ ካቃናዉ ኡንቱንቶ አꬂደ እሜዳ።

ዎታዳራቱ የሱሳ ቦላ ቅሊጬድኖ

(ማር. 15:16-20፤ ዮሃ. 19:2-3)

27 ሄዋፐ ጉይያን፥ ጵላጾሳ ዎታዳራቱ የሱሳ ጋድያ አይስያዋ ቤሩዋ አፍና፥ ዎታዳራቱ ኡባይ አ ምይያን ዩይ አꬊደ ኤቄድኖ። 28 አ ማዩዋ ቃር አኪደ፥ ዞኦ ማዩዋ አ ማይዜድኖ። 29 ቃይ አጉንꬃ ካላቻ ጊግሲደ፥ አ ሁጲያን ዎꬄድኖ፤ አ ኡሸቻ ኩሽያን ማቃ ጻምኣ ኦይꬂደ፥ አ ስንꬃን ጉልባቲደ፥ “አይሁዳቱዋ ካተዉ፥ ሳሮ ደአይ!” ያጊደ፥ አ ቦላ ቅሊጬድኖ። 30 አ ቦላ ጩቼድኖ፤ ሄ ማቃ ጻምኣ አኪደ፥ አ ሁጲያ ሾጬድኖ። 31 ኡንቱንቱ አ ቦላ ቅሊጬዳዋፐ ጉይያን፥ ዞኦ ማዩዋ አፐ ቃር አኪደ፥ አ ማዩዋ አ ማይዜድኖ፤ ቃይ ማስቃልያ ቦላ ምስማርያን ꬍሺደ አ ካቃናዉ አፌድኖ።

የሱስ ካቀቴዳ

(ማር. 15:21-32፤ ሉቃሳ 23:25-43፤ ዮሃ. 19:17-27)

32 ኡንቱንቱ ካረ ከሲደ፥ እት ስሞና ጌተትያ ቀሬና ጋደ አሳ ደሚደ፥ የሱሳ ማስቃልያ ዎልቃን ቶሴድኖ። 33 ጎልጎታ ጌተትያሳ ጋኬድኖ። “ጎልጎታ” ያገትያዌ “ሁጲያሳ” ግያዋ። 34 ሄዋን ኡንቱንቱ ጫሜዳ ዎይንያ ኤሳ የሱሳዉ ኡሻናዉ እሜድኖ፤ እ ሄዋ ጋንጽ ጼሊደ፥ ኡሸናን እጼዳ። *

35 ኡንቱንቱ ማስቃልያ ቦላ ምስማርያን ꬍሺደ አ ካቆዋፐ ጉይያን፥ አ ማዩዋ ሻኪደ፥ ሳማ የጊደ አኬድኖ። * 36 ሄዋፐ ጉይያን፥ አ ናጋናዉ ሄዋን ኡት አጌድኖ። 37 ቃይ፥ “ሀዌ አይሁዳቱ ካትያ የሱሳ” ያጊደ ሞቱ ጻፈቶዋ አ ሁጰ ባጋና ዎꬄድኖ። 38 የሱሳና ሄ ዎደ ላኡ ካይሳቱዋ እቱዋ አፐ ኡሸቻ ባጋና፥ ቃይ እቱዋ አፐ ሀድርሳ ባጋና፥ ማስቃልያ ቦላ ምስማርያን ꬍሺደ ካቄድኖ።

39 ኦግያና አꬍያ አሳይ የሱሳ ካꬊደ፥ ባረንቱ ሁጲያ ቃꬂደ ቦሬድኖ። * 40 “ጌሻ ጎልያ ኮላደ ሄዙ ጋላሳ ግዶን ኬጽያዎ፥ ነ ሁጲያ አሻ፤ ኔን ጾሳ ናኣ ግዶፐ፥ አነ ማስቃልያ ቦላፐ ዎꬋ” ያጌድኖ። *

41 ሄዋዳንካ፥ ቄሳቱዋ ካፓቱ ህግያ ታማርስያዋንቱናነ ጭማቱዋና እትፐ የሱሳ ቦላ ቅሊጪደ፥ ሀዋዳን ያጌድኖ፤ 42 “ሀራንታ አሼዳ፤ ሽን ባረና አሻናዉ ዳንዳየና። እ እስራኤልያ ካትያ፤ አነ ማስቃልያ ቦላፐ ሀእ ዎꬎ፤ ኑንካ ቃይ አን አማናና። 43 ጾሳን እ አማነቴ፤ ጾሳይ አ አሻናዉ ኮዮፐ አነ አሾ፤ አያዉ ጎፐ፥ እ ባረና፥ ‘ታን ጾሳ ናኣ’ ጌ” ያጌድኖ። *

44 ቃይ ሀራይ አቶ፥ አናና ማስቃልያ ቦላ ምስማርያን ꬍሸቲደ ካቀቴዳ ካይሳቱካ ሄዋዳን ጊደ፥ አ ቦላ ቅሊጬድኖ።

የሱስ ሀይቄዳ

(ማር. 15:33-41፤ ሉቃሳ 23:44-49፤ ዮሃ. 19:28-30)

45 ኡሱፑን ሳትያፐ ዶሚደ፥ ኡዱፑ ሳትያ ጋካናዉ፥ ቢታይ ኡባይ ꬉሜዳ። 46 ኡዱፑ ሳተ ግድያ ሄራን የሱስ ባረ ቃላ ꬎቁ ኦꬂደ፥ “ኤሎሄ፥ ኤሎሄ፥ ላማ ሳባቅታኒ?” ያጌዳ። ሄዋ ጉሳይ፥ “ታ ጾሳዉ፥ ታ ጾሳዉ፥ ታና አያዉ ጮኡ ጋድ?” ጉሳ። *

47 ሄዋን ኤቄዳ አሳፐ እቱ ሄዋ ስሲደ፥ “ሀ ብታኒ ኤላሳ ጼሴ” ያጌዳ። 48 ሄ ማንእያን ኡንቱንቱፐ እቱ ዎጺደ፥ እስፖንጅያ አኪደ፥ ጫላ ዎይንያ ኤሳ ግዶ የጊደ፥ ሄዋ ማቃ ጻምኣ ጼራን ዎꬂደ፥ ኡሻናዉ አ ዶናኮ ሺሼዳ። * 49 ሽን የኮንቱ፥ “አነ ደአሻ፥ ኤላስ አ አሻናዉ ያናዌንቶ በአና” ያጌድኖ። 50 የሱስ ላኤንꬁዋ ባረ ቃላ ꬎቁ ኦꬅ ዋሲደ፥ ሀይቂ አጌዳ።

51 አኬክተ፤ ጌሻ ጎልያን ካቀቴዳ ጋርዱ ቆሞፐ ዱገ ጋካናዉ፥ ላኡ ከሲደ፥ ፖሸት ዎꬌዳ፤ ሳአይ ቃጼዳ። ቃይ ዛላይካ ጳልቀቴዳ፤ * 52 ጮራ ዱፉ ዶየቴዳ። ጾሳ አሳፐ ጮራቱ ሀይቄዳዋንቱ፥ ሀይቁዋፐ ደንዴድኖ። 53 ኡንቱንቱ ዱፉዋፐ ከሲደ፥ የሱስ ሀይቁዋፐ ደንዶዋፐ ጉይያን፥ ጌሻ ካታማ ቤድኖ፤ ሄዋን ኡንቱንታ ጮራ አሳይ በኤዳ።

54 ጼቱዋ ካፑነ አናና የሱሳ ናግያ ዎታዳራቱ ሳአይ ቃጽያዋነ ሄዋን ሀኔዳዋ ኡባ በኤዳ ዎደ ዳሮ ያዬድኖ፤ ያሻ ጋሱዋን፥ “ቱሙ ሀዌ ጾሳ ናኣ” ያጌድኖ።

55 ሄዋን ጮራ ማጫዋንቱ፥ ጋሊላፐ ዶሚደ፥ የሱሳ ማዲደ ካልያዋንቱ፥ ሃኩዋን ኤቂደ ጼሊኖ። 56 ኡንቱንቱ ግዶን ማግዳላ ጌተትያ ካታማፐ ዬዳ ማይራማ፥ ያቆባነ ዮሴፎ ዳያ ማይራማነ ዛብድዮሳ ናና ዳያ ደኢኖ።

የሱስ ሞገቴዳ

(ማር. 15:42-47፤ ሉቃሳ 23:50-56፤ ዮሃ. 19:38-42)

57 ሳአይ ኦማርስያ ዎደ፥ ዮሴፎ ጌተትያ እት ዱረ ብታኒ፥ አርማትያሳ ካታማ ብታኒ ዬዳ፤ እ ባረ ሁጰዉካ የሱሳ ካልያዋ። 58 ዮሴፎ ጵላጾሳኮ ቢደ፥ የሱሳ አሃ አካናዉ ዎሴዳ፤ ጵላጾስ ዮሴፎ እመታና ማላ አዛዜዳ። 59 የሱሳ አሃ አኪደ፥ ጌሻ ሞጉዋ ማዩዋን 60 ጻጺደ ባረዉ ሞገታናዉ ሹቻ ዎጬዳ ኦራꬃ ጎንጎሉዋ ግዶን አ አሃ ዎꬄዳ፤ ቃይ ሄ ጎንጎሉዋ ዶናን ዎጋ ሹቻ ጎንዶርስ ዎꬂደ፥ ባሽ ቤዳ። 61 ማግዳላ ካታማፐ ዬዳ ማይራማነ የኮ ማይራማ ሄዋን ጎንጎሉዋኮ ስሚደ ኡቴድኖ።

62 ሳምባታዉ ጊገትያ ጋላሳፐ ዎንተꬃ ጋላስ፥ ቄሳቱዋ ካፓቱነ ፓርሳዋቱ ጵላጾሳና ጋከቲደ፥ ሀዋዳን ያጌድኖ፤ 63 “ጎዳዉ፥ ሄ ዎርዱ ፓጻ ደእያ ዎደ፥ ‘ታን ሄዙ ጋላሳፐ ጉይያን፥ ሀይቁዋፐ ደንዳና’ ያጎዋ ኑን ሀሳዬዶ። * 64 ሄዋ ድራዉ፥ አ ሞጌዳ ጎንጎሉዋ ሄዙ ጋላሳ ጋካናዉ፥ ሎይꬅ ናጋና ማላ አዛዛርኪ፤ ሄዌ ꬋዮፐ አ ካልያዋንቱ ቢደ፥ አ አሃ ዉኢደ አሳዉ፥ ‘ሀይቁዋፐ ደንዴዳ’ ያጋናዋንታ፤ ላኤንꬅያ ባላይ ካሰ ባላፐ ኡባ ያ ኢታና” ያጌድኖ።

65 ጵላጾስ ኡንቱንታ፥ “ህንተንቶ ናግያዋንቱ ደኢኖ፤ ቢደ ህንተንቶ ዳንዳየትያ ኬና ናግሽተ” ያጌዳ።

66 ሄዋፐ ጉየ ኡንቱንቱ ቢደ፥ ሹቻ ቦላ ማታፋ አታሚደ፥ ቃይ ናግያዋ ያን ዎꬂደ፥ የሱሳ ሞጌዳ ጎንጎሉዋ ናግሴድኖ።

28

የሱስ ሀይቁዋፐ ደንዴዳ

(ማር. 16:1-10፤ ሉቃሳ 24:1-12፤ ዮሃ. 20:1-10)

1 ሳምባታይ አꬍና ዎጋ ጋላስ ዎንታ ባካልያን፥ ማግዳላ ጌተትያ ካታማፐ ዬዳ ማይራማነ የኮ ማይራማ የሱስ ሞገቴዳ ጎንጎሉዋ በአናዉ ቤድኖ። 2 ጎዳ ኪታንቻይ ሳሉዋፐ ዎꬌዳ ድራዉ፥ ሳአይ ዳሮ ቃጼዳ፤ ሄ ኪታንቻይ ዪደ፥ ሹቻ ጎንዶርስ ኦሊደ፥ አ ቦላ ከስ ኡቴዳ። 3 አ ማላይ ዋልቃንꬃ ማላቴ፤ አ ማዩካ ሻቻዳን ቦꬃ። 4 ናግያዋንቱ ኪታንቻዉ ያሻ ኮኮሪደ፥ ሀይቄዳ አሳዳን ሀኔድኖ።

5 ኪታንቻይ ማጫዋንታ ሀዋዳን ያጌዳ፤ “ያዮፕተ፤ አያዉ ጎፐ፥ ማስቃልያ ቦላ ምስማርያን ꬍሺደ ካቄዳ የሱሳ ህንተንቱ ኮይያዋ ታን ኤራይ። 6 እ ሀዋን ባዋ፤ አያዉ ጎፐ፥ እ ባረ ጌዳዋዳንካ ሀይቁዋፐ ደንድ ድጌዳ፤ ሃ ዪደ፥ እ ሞገት ግሶሳ በእተ። 7 ህንተንቱ ሀእ ኤለካ ቢደ፥ የሱሳ ካልያዋንቶ፥ ‘የሱስ ሀይቁዋፐ ደንድ ድጌዳ። ቃይ እ ህንተፐ ካሰቲደ፥ ጋሊላ ቤ፤ ህንተንቱ አ ያን በአና’ ያጊደ ኦድተ። በእተ፥ ታን ህንተንቶ ኦዳድ” ያጌዳ።

8 ኡንቱንቱ ያዪድነ ቃይ ዳሮ ናሸቲደ፥ የሱስ ሞገቴዳ ጎንጎሉዋ ማታፐ ኤለካ ክቺደ፥ የሱሳ ካልያዋንቶ ኦዳናዉ ዎጼድኖ።

9 ሄ ማንእያን የሱስ ኡንቱንቱና ጋከቲደ ኡንቱንታ፥ “ሳሮ ደኢቴ” ያግ አጌዳ፤ ኡንቱንቱ አኮ ሺቅ አ ገድያ ኦይቂደ፥ አዉ ጎይኔድኖ። 10 የሱስ ሄ ዎደ ኡንቱንታ፥ “ያዮፕተ፤ ታ እሻቱ ጋሊላ ባና ማላ፥ ቢደ ኡንቱንቶ ኦድተ፤ ኡንቱንቱ ታና ያን በአናዋንታ” ያጌዳ።

11 ሄ ማጫዋንቱ ብያ ዎደ፥ ጎንጎሉዋ ናግያ ዎታዳራቱዋፐ አማሬዳዋንቱ ካታማ ቢደ፥ ሀኔዳዋ ኡባ ቄሳቱዋ ካፓቶ ኦዴድኖ። 12 ቄሳቱዋ ካፓቱ ጭማቱዋና እትፐ ሺቅ ዞረቲደ፥ ዎታዳራቶ ዳሮ ሚሻ እሚደ፥ 13 “ ‘ኑን ገምእሹዋን ደእሽን አ ካልያዋንቱ ቃማ ዪደ፥ አ አሃ ዉኤድኖ’ ያግተ። 14 ሀ የዉዋ ጋድያ አይስያዌ ስሶፐ፥ ኑን አዉ ኦድ አማንꬃና፤ ቃይ ህንተንታ አይነ ህርግሰናዳን ኦꬃና” ያጌድኖ።

15 ዎታዳራቱ ሚሻ አኪደ፥ ባረንቶ ኦዴዳዋዳን ኦꬄድኖ። ሀ የዉ አይሁዳቱዋ ማታን ሀቼ ጋካናዉ፥ ኦደቲደ ደኤ።

የሱስ ባረና ካልያዋንቶ ቤቴዳ

(ማር. 16:14-18፤ ሉቃሳ 24:36-49፤ ዮሃ. 20:19-23፤ ኪታ 1:6-8፤ 1 ቆሮ. 15:3-8)

16-17 ሽን ታማነ እት አ ካልያዋንቱ የሱስ ባረንታ ቢተ ጌዳ ጋሊላ ጋድያ ቢደ አ በኤዳ ዎደ፥ አዉ ጎይኔድኖ፤ ሽን ኡንቱንቱፐ እቱ እቱ ስꬌድኖ።*

18 የሱስ ኡንቱንቱኮ ሺቂደ፥ ኡንቱንታ ሀዋዳን ያጌዳ፤ “ማታይ ኡባይ ሳሉዋንነ ሳኣን ታዉ እመቴዳ። 19 ሄዋ ድራዉ፥ ህንተንቱ ቢደ፥ አሳ ኡባ ታና ካልያዋንታ ኦꬅተ፤ አዉዋ ሱንꬃን፥ ናኣ ሱንꬃንነ ጌሻ አያና ሱንꬃን ኡንቱንታ ጻማቅተ። * 20 ታን ህንተንታ አዛዜዳባ ኡባ ኡንቱንቱ ናጋና ማላ፥ ኡንቱንታ ታማርስተ፤ ታን ዎድያ ዉርሰꬃይ ጋካናዉካ ኡባ ዎደ ህንተንቱና ደእያዋ አኬክተ” ያጌዳ።

* 1:5 ኡሩቶ 4:18-22፤ 1 ኦዱዋ 2:13-15

* 1:11 ሄዋ ጉሳይ፥ ዮኣክና ግያዋ፤ ቃይ ፓይዱዋ 12 ደእያዎካ ብለꬃይ እቱዋ።

* 1:11 2 ካታ. 24:14-15፤ 2 ኦዱዋ 36:10፤ ኤር. 27:20

† 1:17 ክርስቶሳ፥ ግያዌ ግሪከ ቃላና ግዶደ፥ መስህ ጉሳይ እብራይስጸ ቃላና ግዲደ ላኡዋ ብለꬃይካ “ኦከቴዳዋ” ጉሳ።

‡ 1:19 ዮሴፎ ጽሎ አሳ ግያ ቆፋዉ ሄዙ ኦግያን ብለꬃይ እመታና ዳንዳዬ: 1. ጾሳባዉ ኡባዉ ኤኖ ጊደ አዛዘትያ አሳ፤ አማልያ ሎኦ አሳ። 2. ጋራ (ቃረታንቻ)። 3. ሎኡዋ። ሄዋ ጉሳይ፥ ኡባ ካላ ሎኦባ ኦꬅያ አሳ ጉሳ።

§ 1:20 አኩሙዋን ጉሳይ፥ ጮካ ጎኤና አኩሙዋ ግደናዳን አይሁዳቱዋ አኩሙዋ ጉሳይ፥ ጾሳይ ልከ ቆንጭያ ኦግያ።

* 1:20 ጌሻ አያናን ሻሃሬዳ ድራዉ፥ ጉሳይ እዛ ሀዋ ጋካናሽን የለታናዳን ናግያ ናአይ፥ ጾሳ ጌሻ አያናፐ ዬ ጉሳ።

* 1:21 ሉቃሳ 1:31

* 1:22-23 ኢሳ. 7:14

* 1:25 ሉቃሳ 2:21

* 2:1 ጾልንትያ ፓይድያ አሳ ጉሳይ፥ ኤረቴዳ ማራ ብለꬃን ኤራንቻ አሳቱዋ ጉሳ።

* 2:5-6 ሚክ. 5:2

† 2:11 እጻናነ ካዋራ፦ እጻናይ፥ ማድያ ꬊልያ ግዲደ፥ ታማን የግያ ዎደ ሳዋናሳ፤ ካዋራይካ ሳዎ ማድያ ꬊልያ ግዲደ ሽቱዋዳን ማዴ።

* 2:14-15 ሆሰ 11:1

* 2:17-18 ኤር. 31:15

‡ 2:23 ሀዋ ጌዳዌ ኦነንቶ ኤረተና።

* 2:23 ማር. 1:24፤ ሉቃሳ 2:39፤ ዮሃ. 1:45

* 3:1-2 ማቶሳ 4:17፤ ማር. 1:15

* 3:3 ኢሳ. 40:3

* 3:4 1 ካታ. 1:8

* 3:7 ፓርሳዋቱዋ፦ ጉሳይ አይሁዳ አሳቱዋ ካለꬅያ አሳቱዋ ግዶፐ ግዲደ ጌሻ ቃላን ካሰ ኤጫ ጫቁዋ ግዶን ደእያ ቃላ ዎጋ ኡባን አማንያዋንታ።

† 3:7 ሳዱቃዋናቱዋ፦ ጉሳይ አይሁዳ አሳቱዋ ካለꬅያ አሳቱዋ ግዶፐ ግዲደ ጌሻ ቃላን ካሰ ኤጫ ጫቁዋ ግዶን ደእያ ቃላ ዎጋፐ ሙሴ ጻፌዳ ኮይሮ እቼሹ ማጻፋቱዋ ግዶን ደእያ ዎጋቱዋ ጻላላን አማንያዋንታ።

‡ 3:11 ጌሻ አያናንነ ታማን ጻማቃና፥ ጉሳይ የሱስ ዪደ አሳ ጋርሳ አያና አሳተꬃ ላምያዋ ታማርስያዋ።

* 3:17 ዶመꬃ 22:2፤ ማዝ. 2:7፤ ኢሳ. 42:1፤ ማቶሳ 12:18፤ 17:5፤ ማር. 1:11፤ ሉቃሳ 9:35

* 4:4 ዛረ. 8:3

* 4:6 ማዝ. 91:11-12

* 4:7 ዛረ. 6:16

* 4:10 ዛረ. 6:13

* 4:16 ኢሳ. 9:1-2

* 4:18 ዳባ፦ ሀዋ ጉሳይ ሞልያ ጲራናዉ ዎይ ኦይቃናዉ ሃꬃን የግያ አማራꬁዋን ማራብያ ግያዋ።

* 5:4 ኢሳ. 61:2

* 5:5 ማዝ. 37:11

* 5:6 ሀዋ ብለꬃይ ጾሳዉ ኤኖ ግያዋንታ ዎይ ሎኦባ ዎይ ቱሞባ ኦꬅያዋንታ ጉሳ።

† 5:10 ሳሉዋ ካዉተꬃይ ኡንቱንቱሳ፦ ጉሳይ ሄ አሳቱ ሳሉዋ ካዉተꬃ ላታናዉ ዳንዳይያዋንታ ግድያዋ በሴ።

‡ 5:17 ሙሴ ህግያነ ናባቱ ታማርስያዋ፦ ጉሳይ አይሁድያ ጌሻ ማጻፋ፤ ሄዌኔካ ኤጫ ጫቁዋ።

§ 5:18 ኡባባይካ ፖለታና ጋካናዉ፦ ጉሳይ ቃላይ ታማርስያ ኡባይ ቱማተꬃን ቆንጫና ጋካናዉ።

* 5:21 ከሳ 20:13፤ ዛረ. 5:17

* 5:27 ከሳ 20:14፤ ዛረ. 5:18

* 5:29 ማቶሳ 18:9፤ ማር. 9:47

* 5:31 ዛረ. 24:1-4፤ ማቶሳ 19:7፤ ማር. 10:4

* 5:32 ማቶሳ 19:9፤ ማር. 10:11-12፤ ሉቃሳ 16:18፤ 1 ቆሮ. 7:10-11

* 5:33 ዎጋ 19:12፤ ፓይ. 30:2፤ ዛረ. 23:21

* 5:35 ኢሳ. 66:1፤ ማዝ. 48:2

* 5:38 ከሳ 21:24፤ ዎጋ 24:20፤ ዛረ. 19:21

* 5:43 ከሳ 19:18

* 5:48 ከሳ 19:2፤ ዛረ. 18:13

* 6:3-4 ኡሸቻ ኩሺ ኦꬄዳዋ ሀድርሳ ኩሺካ ኤሮፖ፥ ጉሳይ ጾሳፐ አትን፥ ኦንነ ኤሮፖ ጉሳ።

* 6:15 ማር. 11:25-26

* 6:19 ኢያሳ 5:2-3

* 6:28 1 ካታ. 10:4-7፤ 2 ኦዱዋ 9:3-6

* 7:23 ማዝ. 6:8

* 8:2 ኦሉ ኦይቄዳ አሳ ቦላይ ቦጼ። ሀዌ ሳክያ አሳይ ሄ ዎደ ደኡዋን አሳና ደእያ ዎጋ ኡባፐ ሻከቲደ ደኤ። ቃይካ ጌሻ ግደና ጌተቲደ ሀራ አሳን ጼሰቴ።

* 8:4 ዎጋ 14:1-32

* 8:16-17 ኢሳ. 53:4

* 9:34 10:25፤ 12:24፤ ማር. 3:22፤ ሉቃሳ 11:15

* 9:35 ማቶሳ 4:23፤ ማር. 1:39፤ ሉቃሳ 4:44

* 9:36 ፓይ. 27:17፤ 1 ካታ. 22:17፤ 2 ኦዱዋ 18:16፤ ህዝ. 34:5፤ ማር. 6:34

* 10:7 ሉቃሳ 10:4-12

* 10:10 1 ቆሮ. 9:14፤ 1 ጽሞ. 5:18

* 10:15 ማቶሳ 11:24፤ ዶመꬃ 19:24-28

* 10:17 ማር. 13:9-11፤ ሉቃሳ 12:11-12፤ 21:12-15

* 10:33 2 ጽሞ. 2:12

* 10:35 ሚክ. 7:6

* 11:5 ፓጺደ ጌዪኖ ግያዋ ሎይꬅ አኬካናዉ 8:2 ጻደና ደእያ ብለꬃን ጻፈቴዳዋ በአና ዳንዳየቴ።

* 11:5 ኢሳ. 35:5-6፤ 61:1

* 11:10 ሚልክ. 3:1

* 11:14 ሚልክ. 4:5፤ ማቶሳ 17:10-13፤ ማር. 9:11-13

* 11:21 ኢሳ. 23:1-18፤ ህዝ. 26:1—28:26፤ ኢዩ. 3:4-8፤ አሞጻ 1:9-10፤ ዛካ. 9:2-4

* 11:23 ኢሳ. 14:13-15፤ ዶመꬃ 19:24-28

* 11:29 ኤር. 6:16

* 12:1 ዛረ. 23:25

* 12:3 1 ሳሜላ 21:1-6

* 12:4 ዎጋ 24:9

* 12:5 ፓይ. 28:9-10

* 12:7 ማቶሳ 9:13፤ ሆሰ 6:6

* 12:18 ኢሳ. 42:1-4

* 12:20 አ። ትንጨቴዳ ማቃ መንና፤ ሀዋ ጉሳይ፥ ማዱ ባይናዋንቶነ ዳቡራንቻቶ የሱስ ኬካነ ጋራ ጉሳ። ብ። ጩዋትያ ሙቃዳ ቁንጩትያካ እ ቶይሰና ጉሳይ፥ የሱስ ዳቡራንቻቶ ጉዙማ ግደናዳን ኬካ ጉሳ።

* 12:42 1 ካታ. 10:1-10፤ 2 ኦዱዋ 9:1-12

† 12:47 እት እት ጌሻ ማጻፋ ብለꬃን ሀ ፓይዱ ባዋ።

* 13:14 ኢሳ. 6:9-10

* 13:34-35 ማዝ. 78:2

* 14:4 ዎጋ 18:16፤ 20:21

* 15:4 ከሳ 20:12፤ 21:17፤ ዛረ. 5:16፤ ዎጋ 20:9

* 15:9 ኢሳ. 29:13

* 16:3 እት እት ጌሻ ማጻፋ በን ብለꬃቱዋን የሱሳ ቃላቱ ሀ ፓይዳቱዋን ባዋ።

* 16:27 25:31፤ ማዝ. 62:12፤ ሮመ 2:6

* 17:1 2 ጰጽ. 1:17-18

* 17:5 ዶመꬃ 22:2፤ ዛረ. 18:15፤ ማዝ. 2:7፤ ኢሳ. 42:1፤ ማቶሳ 3:17፤ 12:18፤ ማር. 1:11፤ ሉቃሳ 3:22

* 17:10 ሚልክ. 4:5

* 17:24 ከሳ 30:13፤ 38:26

* 18:22 ዶመꬃ 4:24

* 19:4 ዶመꬃ 1:27፤ 5:2

* 19:5 ዶመꬃ 2:24

* 19:18 ከሳ 20:13-16፤ ዛረ. 5:17-20

* 19:19 ከሳ 20:12፤ ዛረ. 5:16፤ ዎጋ 19:18

* 20:8 ዎጋ 19:13፤ ዛረ. 24:15

* 21:3 ጎዳይ፦ ሀራቱዋ ጎዳ ጉሳ።

* 21:4-5 ዛካ. 9:9

* 21:9 ማዝ. 118:25፣ 26

* 21:13 ኢሳ. 56:7፤ ኤር. 7:11

* 21:16 ማዝ. 8:2

* 21:33 ኢሳ. 5:1-2

* 21:42 ማዝ. 118:22-23

* 22:24 ዛረ. 25:5

* 22:31-32 ከሳ 3:6

* 22:37 ዛረ. 6:5

* 22:39 ዎጋ 19:18

* 22:44 ማዝ. 110:1

* 23:5 ማቶሳ 6:1፤ ፓይ. 15:37-41፤ ዛረ. 6:8

* 23:22 ኢሳ. 66:1፤ ማቶሳ 5:34

* 23:35 ዶመꬃ 4:8፤ 2 ኦዱዋ 24:20-21

* 23:38 ኤር. 22:5

* 23:39 ማዝ. 118:26

* 24:9 ማቶሳ 10:22

* 24:15 ዳኔላ 9:27፤ 11:31፤ 12:11

* 24:21 ዳኔላ 12:11፤ ሳፃ 7:14

* 24:29 ኢሳ. 13:10፤ 34:4፤ ህዝ. 32:7፤ ኢዩ. 2:10፣ 31፤ 3:15፤ ሳፃ 6:12-13

* 24:30 ዳኔላ 7:13፤ ዛካ. 12:10-14፤ ሳፃ 1:7

* 24:37 ዶመꬃ 6:5-8

* 24:39 ዶመꬃ 7:6-24

* 24:51 አ ቃንጸሬꬂደ፦ ጉሳይ ከስ ካረ ኦላናዋ ግያዋ።

* 25:31 ማቶሳ 16:27፤ 19:28

* 25:46 ዳኔላ 12:2

* 26:2 ከሳ 12:1-27

* 26:11 ዛረ. 15:11

* 26:15 ዛካ. 11:12

* 26:23 ማዝ. 41:9

* 26:28 ከሳ 24:8፤ ኤር. 31:31-34

* 26:31 ዛካ. 13:7

* 26:64 ዳኔላ 7:13

* 26:66 ዎጋ 24:16

* 26:67 ኢሳ. 50:6

* 27:10 ዛካ. 11:12-13

* 27:24 ዛረ. 21:6-9

* 27:34 ማዝ. 69:21

* 27:35 ማዝ. 22:18

* 27:39 ማዝ. 22:7፤ 109:25

* 27:40 ማቶሳ 26:61፤ ዮሃ. 2:19

* 27:43 ዛረ. 22:8

* 27:46 ማዝ. 22:1

* 27:48 ማዝ. 69:21

* 27:51 ከሳ 26:31-33

* 27:63 ማቶሳ 16:21፤ 17:23፤ 20:19፤ ማር. 8:31፤ 9:31፤ 10:33-34፤ ሉቃሳ 9:22፤ 18:31-33

* 28:16-17 ማቶሳ 26:32፤ ማር. 14:28

* 28:19 ኪታ 1:8

ማርቆሳ ምሽራቹዋ

1

2

3

4

5

6

7

8

9

10

11

12

13

14

15

16

ማርቆስ ጻፌዳ

ምሽራቹዋ ቃላ

ገሉዋ

ማርቆስ ጻፌዳ ምሽራቹ ኮይሮ ዶሚድካ፥ “ሀዌ ጾሳ ናኣ የሱስ ክርስቶሳ ምሽራቹዋ ቃላዉ ዶመꬃ” ያጌ። ሀ ምሽራቹዋ ቃላ ግዶን የሱስ ኦሱዋ አሳነ ማታይ ደእያ አሳ ግዲደ ሺቄዳ። የሱሳ ማታይ አ ትምርትያን፥ ጻላህያ ጭታ ቦላ አዉ ደእያ ዎልቃንነ አሳ ናጋራ አቶ ግያዋን በኤቴዳ። የሱስ፥ “ታን አሳ ናአይ ዬዳዌ፥ አሳ፥ ናጋራ አይለተꬃፐ ላአ ከሳናዉ ታ ደኡዋ አꬃደ እማናሳ” ያጊደ እ ባረ ሁጰዉ ሃሳዬዳ።

ማርቆስ የሱሳ ታርክያ ሱረነ ዎልቃ ኩሜዳ ኦግያን ኦዴዳ። እ ጋናዉ ኮዮ ቆፋይካ የሱሳ ቃላነ ትምርትያ ግደናን እ ኦꬄዳ ማላልስያ ኦሳቱዋ ቦላና። ጻማቅያ ዮሃንሳ ታርክያ፥ የሱሳ ጽንቃታነ ፓጭያ ቃንꬃን ኤርስ ስሚደ፥ የሱሳ ትምርትያነ ፓꬁዋባ አሲደ ኦዴዳ። ዎድያፐ ጉይያን የሱሳ ካልያዋንቱ አ ሎይꬅ ኤር ቤዳዋ ኬና አናና ኤቀትያዋንቱ አ ሎይꬅ እጼድኖ። ዉርሰꬃ ሸምፓቱ የሱሳ ደኡዋን ዉርሰꬃ ሳምንታ ግዶን ፖለቴዳ ኦሳቱዋ፤ ሄዋንቱካ አ ካቀꬃባነ አ ደንዱዋባ ኦድያዋንታ።

ማርቆሳ ምሽራቹዋ ዉርሰꬃን ቅንፍያ ግዶን ደእያ 16:9-20 ፓይዳቱ ጌሻ ቃላ እት እት ብለꬃ ጻላላን ደእያዋንታ።

ሸምፓቱዋ ኡባቶ እመቴዳ ቃንꬃ ቆፋቱዋ

ምሽራቹዋ ዶመꬃ 1:1-13

የሱስ ኦሱዋ ጋሊላን ዶሜዳዋ 1:14—9:50

የሱስ የሩሳላመን ኦꬆዋ 10:1-52

የሩሳላመንነ እዝ ዩሹዋን የሱሳ ዉርሰꬃ ሳምንታ 11:1—15:47

ጎዳ የሱሳ ደንዱዋ 16:1-8

ሀይቁዋፐ ደንዴዳ ጎዳ ቆንጨꬃነ ሳሉዋ ቡሳ 16:9-20

1

ጻማቅያ ዮሃንሳ አዋዩዋ

(ማቶሳ 3:1-12፤ ሉቃሳ 3:1-18፤ ዮሃ. 1:19-28)

1 ጾሳ ናኣ * የሱስ ክርስቶሳ ዎንጋላ ምሽራቹዋ ዶመꬃ።

2 ናብያ እስያስ ጻፌዳ ማጻፋን ጾሳይ፥

“በአ፤ ታ ኪትያዋ ታን ኔፐ ስንꬃዉ የዳና።

እ ነዉ ኦግያ ከሳናዋ። *

3 እት ብታኒ ቢታ ባዙዋን ባረ ኮሻ ꬎቁ ኦꬂደ፥

‘ጎዳ ኦግያ ጊግስተ።

እ ሀመታና ሎሱዋካ፥

አዉ ሱርስተ’ ጌዳዋዳን”

ሀኔዳ።

4 ጻማቅያ ዮሃንስ አሳ ጻማቂድነ፥ “ጾሳይ ህንተ ናጋራ አቶ ጋና ማላ፥ ህንተንቱ ናጋራፐ ስሚደ ጻማቀትተ” ያግ ቃላ ኦዲደ ቢታ ባዙዋን ከስ ዎꬌዳ። 5 ይሁዳ ጋድያን ደእያ አሳይ ኡባይነ የሩሳላመ ካታማ አሳይ ኡባይ ዮሃንሳኮ ዬድኖ። ባረንቱ ናጋራካ ፓጽና፥ ዮሃንስ ሄ አሳ ዮርዳኖሳ ሻፋን ጻማቄዳ።

6 ዮሃንስ ጋሉዋ እስክያፐ ዳደቴዳ ማዩዋ ማዪደ፥ ባረ ጼሳን ዳፉዋ ዳንጬዳ፤ ቃይ ቦልያነ ዎራ ኤሳ ሜዳ። * 7 ዮሃንስ ቃላ ኦዲደ፥ “ታፐ ጉየና ዳሮ ምንያዌ ዬ፤ ሀራይ አቶ፥ አ ጫማካ ገድያፐ ከሳ ቶካናዉ ታን በስከ። 8 ታን ህንተንታ ሃꬃን ጻማቃይ፤ ሽን እ ህንተንታ ጌሻ አያናን ጻማቃናዋ” ያጌዳ።

የሱስ ጻማቀቴዳዋነ ፓጨቴዳዋ

(ማቶሳ 3:13-17፤ 4:1-11፤ ሉቃሳ 3:21-22፤ 4:1-13)

9 የሱስ ሄ ዎደ ጋሊላ ጋድያን ደእያ ናዝሬተ ካታማፐ ዪና፥ ዮሃንስ ዮርዳኖሳ ሻፋን አ ጻማቄዳ። 10 የሱስ ሃꬃፐ ከሶሳና ሳሉ ዶየትሺናነ ጌሻ አያናይ ባረ ቦላ ሀራጵያዳን ዎꬍሽን በኤዳ። 11 ቃይ ሳሉዋፐ፥ “ታን ሲቅያ ታ ናአይ ኔና፤ ታና ነባይ ናሸቼ” ያግያ ቃላይ ስሰቴዳ። *

12 ኤለካ ጌሻ አያናይ አሳይ ባይና መላ ሳ አ የዴዳ። 13 የሱስ አሳይ ባይና ሳን ባረና ሴጻናይ ፓጭሽን፥ ኦይታሙ ጋላሳ ጋꬄዳ፤ ዱኣናካ ደኤዳ፤ ኪታንቻቱካ ዪደ፥ አዉ ኦꬄድኖ።

የሱስ ሞልያ ኦይቂያ ኦይዱ አሳቱዋ ጼሴዳ

(ማቶሳ 4:12-22፤ ሉቃሳ 4:14-15፤ 5:1-11)

14 ዮሃንስ ቃሸቶዋፐ ጉይያን፥ የሱስ ጾሳ ካዉተꬃ ዎንጋላ ምሽራቹዋ ኦዲደ፥ ጋሊላ ጋድያ ቢደ፥ 15 “ዎዲ ጋኬዳ፤ ጾሳ ካዉተꬃይካ ማታቴዳ። ህንተንቱ ናጋራፐ ስሚደ፥ ዎንጋላ ምሽራቹዋ አማንተ” ያጌዳ።

16 የሱስ ጋሊላ አባ ላንቂያና አꬊደ፥ ሞልያ ኦይቂያዋንታ፥ ስሞናነ አ እሻ እንድራሳ፥ ባረንቱ ዳባ አባን የግያዋንታ በኤዳ። 17 ያቲደ ኡንቱንታ፥ “ታና ካልተ፤ ታን ህንተንታ ሞልያ ኦይቂያዋዳን አሳ ታኮ አህያ ኦግያ ታማርሳና” ያጌዳ። 18 ሄዋፐ ጉይያን ኡንቱንቱ ኤለካ ባረንቱ ዳባ አጊደ፥ የሱሳ ካሌድኖ።

19 የሱስ ጉꬃ ስንꬃዉኮ ቢደ፥ ዛብድዮሳ ናና ላኡ እሻቱዋ፥ ያቆባነ ዮሃንሳ ዎንግርያ ግዶን ባረንቱ ዳባ ጊግስያዋንታ በኤዳ። 20 እ በኦሳንካ ኡንቱንታ ጼስና፥ ባረንቱ አዉዋ፥ ዛብድዮሳ፥ አ ኦሳንቻቱዋና ዎንግርያ ግዶን አጊደ፥ የሱሳ ካሊደ ቤድኖ።

ኢታ አያናይ ኦይቄዳ ብታኒ ፓጼዳ

(ሉቃሳ 4:31-37)

21 ኡንቱንቱ ቅፍርናሆማ ጌተትያ ካታማ ዪደ ገሌድኖ፤ የሱስ ሳምባታ ጋላሳይ ጋኮ ዎደ፥ አይሁዳ ዎሳ ጎለ ገሊደ፥ ታማርሱዋ ዶም አጌዳ። 22 ባረዉ ማታይ ደእያ አሳዳን፥ አሳ እ ታማርስያዋፐ አትን፥ ህግያ ታማርስያዋንቱዳን ታማርሰና ድራዉ፥ አሳይ አ ትምርትያን ማላለቴዳ።

23 ሄ ዎደ ኢታ አያናይ ደእያ እት ብታኒ አይሁዳ ዎሳ ጎለ ገሎሳናካ ባረ ኮሻ ꬎቁ ኦꬂደ፥ 24 “ናዝሬትያ የሱሳ፥ ኔን ኑፐ አያ ኮያይ? ኑና ꬋይሳናዉ ያድ? ኔን ኦነንቶ ኤራይ፤ ኔን ጾሳፐ ኪተቴዳ ጌሻ ግድኪ!” ያጌዳ።

25 የሱስ ሄ ኢታ አያና፥ “ሀይዛ፤ ብታንያፐ ከሳ” ያጊደ አዛዜዳ።

26 ኢታ አያናይ ብታንያ ቡጨሬꬅ፥ ዳሪ ዋስሲደ፥ አፐ ከስ አጌዳ። 27 አሳይ ኡባይ ማላለቲደ፥ “ሀዌ አዬ? ሀ ብታኒ ባረ ማታን ሀራይ አቶ፥ ኢታ አያናቱዋካ አዛዜዳ፤ ኡንቱንቱካ ቃይ አዉ አዛዘቲኖ፤ ሀዌ አይበ ኦራꬃ ትምርቴ?” ያጊደ፥ ባረ ግዶን እቱ እቱዋ ኦቼዳ።

28 ጋሊላ ጋድያን ደእያ ሄራይ ኡባይ ኤለካ የሱሳ ዋርያ ሲሴድኖ።

የሱስ ዳሮ ሀርጋንቻቱዋ ፓꬄዳ

(ማቶሳ 8:14-17፤ ሉቃሳ 4:38-41)

29 የሱስ አይሁዳ ዎሳ ጎልያፐ ከሶሳን፥ ያቆባናነ ዮሃንሳና እትፐ ስሞናነ እንድራሳ ሶይ ብ አጌዳ። 30 ስሞና ቦሎታታ ቆጹዋ ሀርጋደ ግሴዳዉንባ እ ያ ጋኮሳናካ አዉ ኦድ አጌድኖ። 31 እ እዝኮ ሺቂደ፥ እዝ ኩሽያ ኦይቂደ፥ እዞ ደንꬅ ኤሴዳ፤ ቆጹ እዞ አግና፥ እዛ ኡንቱንቶ ኦꬃዱ።

32 ሀርጌዳ አሳ ኡባነ ኢታ አያናቱ ኦይቄዳ አሳ ኡባ ኦማርስ አዋይ ዉሌዳዋፐ ጉይያን፥ አሳይ አኮ አሄድኖ። 33 ካታማን ደእያ አሳይ ኡባይ ሄ ካርያ ሺቄዳ። 34 የሱስ ዱማ ዱማ ሀርግያን ኦይቀቴዳ ጮራ አሳ ፓꬂደ፥ ጮራ ጻላሀቱዋካ ከሴዳ። እ ክርስቶሳ ግድያዋ ኢታ አያናቱ ኤሬዳ ድራዉ፥ ኡንቱንታ ሃሳይሰናን ድጌዳ።

የሱስ ጋሊላን ታማርሴዳ

(ሉቃሳ 4:42-44)

35 የሱስ ጉራ ዎንቱማꬃን ደንዲደ፥ ሶይፐ ከሲደ፥ አሳይ ባይናሳ ቢደ ያን ጾሳ ዎሴዳ። 36 ስሞንነ አናና ደእያዋንቱ አ ኮዪደ ቤድኖ። 37 ኡንቱንቱ አ ደሚደ፥ “አሳይ ኡባይ ኔና ኮዬ” ያጌድኖ።

38 ሄዋፐ ጉየ የሱስ ቃይ ኡንቱንታ፥ “ሄዋ ሄራን ደእያ ሀራ ካታማቱዋ ቦይተ፤ ታን ሄዋን ቃላ ኦዳናዉ በሴ፤ አያዉ ጎፐ፥ ታን ዬዳዌ ሄዋሳ” ያጌዳ። 39 አይሁዳ ዎሳ ጎለቱዋን ቃላ ኦዲድነ ኢታ አያናቱዋ ከሲደ፥ ጋሊላ ጋድያ ኡባ ዩዬዳ።

የሱስ ኦሉ ኦይቄዳ ብታንያ ፓꬄዳ

(ማቶሳ 8:1-4፤ ሉቃሳ 5:12-17)

40 ኦሉ ኦይቄዳ እት ብታኒ የሱሳኮ ዪደ፥ አ ስንꬃን ጉልባቲደ፥ “ኔን ኮዮፐ፥ ታና ጌሻ ፓꬃናዉ† ዳንዳያ” ያጊደ ዎሴዳ።

41 የሱስ አዉ ቃረቴዳ፤ ባረ ኩሽያ የድ፥ አ ቦቺደ፥ “ታን ኮያይ፤ ጌያ፤ ፓጻ!” ያጌዳ። 42 ኤለካ ኦሉ ብታንያ የድ አግና፥ ብታኒ ጌይ ፓጽ አጌዳ። 43 የሱስ ዳሪ ሀንቀቲደ፥ ኤለካ አ ከስ የዴዳ። 44 እ ብታንያ፥ “ኔና ኤራ! ሀዋ ኦስነ ኦዶፓ፤ ሽን ባደ ነ ቦላ ቄሳ በሳ፤ ቃይ ኔን ሀእ ጌሻ ግዴዳዋ አሳ ኤርሳናዉ፥ ሙሴ አዛዜዳ ያርሹዋ ያርሻ” ያጌዳ።

45 ሽን ብታኒ ቢደ፥ የዉዋ ኡባ ሳን አሳ ኡባዉ ኦዱዋነ ላለꬃ ዶሜዳ፤ ሄዋ ድራዉ፥ የሱስ ቆንጭያ ከሲደ፥ ካታማ ገላናዉ ዳንዳይቤና፤ ሽን አሳይ ባይናሳ ጋጻን ደኤዳ፤ ቃይ አሳይ ኡባ ሳፐ አኮ ዬድኖ።

2

የሱስ ቦላይ ስሌዳ ብታንያ ፓꬄዳ

(ማቶሳ 9:1-8፤ ሉቃሳ 5:17-26)

1 አማሬዳ ጋላሳፐ ጉይያን፥ “የሱስ ቅፍርናሆማ ጉየ ስሚደ፥ ሶይን ደኤ” ግያ ሃሳያይ ስሰቴዳ። 2 ጎሊ አከናን እጽና፥ ሀራይ አቶ፥ ካሪካ ኡንአና ጋካናዉ ጮራ አሳይ ሺቄዳ፤ ሄዋንቶ የሱስ ቃላ ኦዴ። 3 ኦይዱ አሳቱ ቦላይ ስሌዳ እት ብታንያ ቶኪደ፥ አኮ አሄድኖ። 4 አሳይ ጮሬዳ ድራዉ፥ ብታንያ የሱሳኮ አፋናዉ ኡንቱንቶ ዳንዳየተናን እጽና፥ የሱስ ደእያ ባጋና ጎልያ ቃሪደ፥ ካራ ሉኬድኖ፤ ሄ ሉኬዳሳና ብታንያ እ ግሴዳ ሻንቻማና ዱገ ዎꬄድኖ። 5 የሱስ ኡንቱንቱ አማኑዋ በኢደ፥ ሄ ቦላይ ስሌዳ ብታንያ፥ “ታ ናአዉ፥ ነ ናጋራይ አቶ ጌተቴዳ” ያጌዳ።

6 ህግያ ታማርስያዋንቱፐ ሄዋን ኡቴዳ እቱ እቱ ባረንቱ ዎዛናን፥ 7 “ላ ሀ ብታኒ ሀዋ ማላ ኢታባ ጾሳ ቦላ አያዉ ሃሳዪ? ጾሳ ጻላላፐ አትን፥ ሀራይ ኦኔ ናጋራ አቶ ጋናዉ ዳንዳይያዌ?” ያጊደ ቆፔድኖ።

8 ኡንቱንቱ ባረንቱ ዎዛናን ሄዋዳን ቆፖዋ የሱስ ኤለካ ባረ አያናን ኤሪደ፥ ኡንቱንታ “ህንተንቱ ህንተ ዎዛናን አያዉ ሄዋዳን ቆፒቴ? 9 ቦላይ ስሌዳ ብታንያ፥ ‘ነ ናጋራይ አቶ ጌተቴዳ’ ግያዌ ማቴዬ? ዎይ፥ ‘ደንዳ ኤቃደ ነ ሻንቻማ ቶካደ ሀመታ’ ግያዌ ማቴ? 10 ሽን ታን፥ አሳ ናአዉ፥ ሳኣ ቦላን ናጋራ አቶ ጋናዉ ማታይ ደእያዋ ታን ህንተንታ ኤርሳና” ያጊደ ሄ ቦላይ ስሌዳ ብታንያ፥ 11 “ኔና ጋይ፤ ደንዳ ኤቃ፤ ያታደ ነ ሻንቻማ ቶካደ ነ ሶይ ባ” ያጌዳ።

12 ብታኒ ኤለካ ደንድ ኤቂደ፥ ባረ ሻንቻማ ቶኪደ፥ አሳይ ኡባይ ጼልሽን ቢና አሳይ ኡባይ ማላለቲደ፥ “ኑን ሀዋ ማላባ ኡባካ በእ ኤሮኮ” ያጊደ ጾሳ ጋላቴድኖ።

የሱስ ሌዊያ ጼሴዳ

(ማቶሳ 9:9-13፤ ሉቃሳ 5:27-32)

13 የሱስ ጉጅካ ጋሊላ አባ ዶና ቤዳ፤ አሳይ ኡባይ አኮ ዬዳዋንታ ታማርሴዳ። 14 ሄዋና አꬊደ፥ እልፕዮሳ ናኣ ሌዊያ፥ ግያዌ ቃራጻ ቃንጽያ ሳን ኡቴዳዋ ደሚደ፥ “ታና ካላ” ያጌዳ። ሄዋፐ ጉየ ሌዊ ደንድ ኤቂደ፥ አ ካሌዳ።

15 የሱስ ቁማ ማናዉ ሌዊያ ሶይን ኡቴዳ ዎደ፥ ቃራጻ አክያ ጮራ አሳይነ ናጋራንቻቱ አናናነ አ ካልያዋንቱና እትፐ ኡቴድኖ። አ ካልያዋንቱ ግዶን ሄዋንቱ ማላ አሳቱ ዳሬድኖ። 16 ህግያ ታማርስያ እት እት ፓርሳዋቱ የሱስ ናጋራንቻቱዋናነ ቃራጻ አክያዋንቱና ቁማ ሚሽን በኢደ፥ “እ አያዉ ናጋራንቻቱዋናነ ቃራጻ አክያዋንቱና ቁማ ሚ?” ያጊደ፥ አ ካልያዋንታ ኦቼድኖ።

17 የሱስ ኡንቱንቱ ግያዋ ስሲደ፥ “ሀርጋንቻቱዋፐ አትን፥ ፓጻ አሳዉ አክሚ ኮሸና፤ ታን ናጋራንቻቱዋ ጼሳናዉ ዬዳዋፐ አትን፥ ጽላቱዋ ጼሳናዉ ያበይከ” ያጊደ ኡንቱንቶ ዛሬዳ።

ጾማባ ኤራናዉ ሺቄዳ ኦሻ

(ማቶሳ 9:14-17፤ ሉቃሳ 5:33-39)

18 ጻማቂያ ዮሃንሳ ካልያዋንቱነ ፓርሳዋቱ ጾሚኖ፤ አማሬዳ አሳቱ የሱሳኮ ዪደ፥ “ዮሃንሳ ካልያዋንቱነ ፓርሳዋቱዋ ካልያዋንቱ ጾሚኖ፤ ሽን ኔና ካልያዋንቱ አያዉ ጾምክኖ?” ያጌድኖ።

19 የሱስ ኡንቱንታ “ቡላቻ ዬዳ አሳቱ ማቻቶ አክያዌ ባረንቱና ደእሽን፥ ጾማናዉ ዳንዳዪኖ? ማቻቶ አክያዌ ኡንቱንቱና ደእሽን፥ ጾማናዉ ዳንዳይክኖ። 20 ሽን ማቻቶ አክያዋ ኡንቱንቱ ማታፐ አፋና ዎዲ ያናዋ፤ ኡንቱንቱ ሄ ዎደ ጾማናዋንታ።

21 “ኤጫ ማዩዋ ቦላ ኦራꬃ ፍያ ዎꬅ ስክያ አሳይ ባዋ፤ ኤጫ ዎꬅ ስኮፐ፥ ኦራꬃ ፊ ኤጫ ማዩዋ ፔሬꬄ፤ ፔꬃይካ ኮይሮዋፐ ዳራና። 22 ቃይ ሆኦ ዎይንያ ኤሳ ኤጫ ኦጎሩዋን ናእያ አሳይ ባዋ፤ ሽን ናኦፐ፥ ሄ ዎይንያ ኤሳይ ኦጎሩዋ ዳኬ፤ ባረዉካ ዎፈቴ፤ ኦጎሩካ ባዬ፤ ሽን ሆኦ ዎይንያ ኤሳ ኦራꬃ ኦጎሩዋን ናኤቴ” ያጌዳ።

ሳምባታባ ኤራናዉ ሺቄዳ ኦሻ

(ማቶሳ 12:1-8፤ ሉቃሳ 6:1-5)

23 የሱስ እት ሳምባታ ጋላስ ትሻ ባንጋ ግዶና አꬍሽን፥ አ ካልያዋንቱና አናና ቢደ፥ ባንጋ ትሻፐ ዱሳ ዶሜድኖ። * 24 ፓርሳዋቱ የሱሳ፥ “በአ፤ ኔና ካልያዋንቱ ሳምባታ ጋላስ ህገ ግደናባ አያዉ ኦꬂኖ?” ያጌድኖ።

25 የሱስ ኡንቱንታ፥ “ዳዊተ ኮሻቲደ፥ ምያባ ኮዬዳ ዎደ፥ ባረናና ደእያዋንቱና ኦꬄዳዋ ኡባካ ናባብ በይክቴ?* 26 አብያታር ቄሳቶ ኡባቶ ካፖ ግዴዳ ዎደ፥ ዳዊተ ጾሳ ጎልያ ገሊደ፥ ቄሳቱዋ ጻላላይ ማናፐ አትን፥ ኦንነ ማናዉ ህገ ግደናዋ ጎዳ ስንꬃን ዎꬄዳ ቁማ ሚደ፥ ባረናና ደእያዋንቶካ እሜዳ” ያጌዳ። *

27 ቃይካ የሱስ ኡንቱንታ፥ “ሳምባታይ አሳዉ መቴዳዋፐ አትን፥ አሳይ ሳምባታዉ መትቤና። 28 ሄዋ ድራዉ፥ ታን፥ አሳ ናአይ፥ ሀራይ አቶ፥ ሳምባታዉካ ጎዳ” ያጌዳ።

3

ኩሺ ስሌዳ ብታንያ

(ማቶሳ 12:9-14፤ ሉቃሳ 6:6-11)

1 የሱስ አይሁዳ ዎሳ ጎልያ ሽረትካ ገሌዳ፤ ሄዋን ኩሺ ስሌዳ እት ብታኒ ደኤ። 2 እት እት አሳይ የሱሳ ሞታናዉ ኮዪደ፥ ኩሺ ስሌዳ ብታንያ ሳምባታን እ ፓꬆፐ በአናዉ ናጌ። 3 የሱስ ሄ ኩሺ ስሌዳ ብታንያ፥ “ደንዳ ኤቃደ ስንꬃዉ ሃያ” ያጌዳ። 4 ሄዋፐ ጉይያን አሳ፥ “ሳምባታን ሎኦባ ኦꬅያዌ ዎጌየ ኢታባ ኦꬅያዌ ዎጌ? አሳ ሸምፑዋ አሽያዌ ዎጌየ ዎꬍያዌ ዎጌ?” ያጊደ ኦቼዳ።

ሽን አሳይ ጮኡ ጌዳ። 5 የሱስ ሀንቀቲደ፥ ኡንቱንታ ዩሽ አꬅ ጼሊደ፥ ኡንቱንቱ ኦድና ስሰናዋንታ ግድያ ድራዉ፥ ኡንቱንቶ ዳሪ ካዮቴዳ፤ ሄ ብታንያ፥ “ነ ኩሽያ ፕድ ኦꬃ” ያጌዳ፤ ብታኒ ፕድ ኦꬅና፥ አ ኩሺ ፓጽ አጌዳ። 6 ፓርሳዋቱ አይሁዳ ዎሳ ጎልያፐ ካረ ከሲደ፥ የሱሳ ዎት ዎꬋነንቶ ሄሮድሳና ደእያዋንቱና ማቀቴድኖ።

አሳይ አባ ላንቂያን የሱሳኮ ሺቄድኖ

7 የሱስ ባረና ካልያዋንቱና ጋሊላ አባ ቤዳ፤ ጋሊላፐ ጮራ አሳይ አ ካሌዳ። 8 ቃይካ ጮራ አሳይ ይሁዳፐ፥ የሩሳላመፐ፥ ኤዶምያሳፐ፥ ዮርዳኖሳ ሻፋፐ ሄፍንꬃ ባጋፐ፥ ጺሮሳ ካታማፐነ ሲዶና ካታማፐ የሱስ ኦꬄዳዋ ስሲደ፥ አኮ ዬዳ። 9 የሱስ ጮራ አሳይ ባረና ሱግ ኡንኤና ማላ፥ ባረና ካልያዋንታ ዎንግርያ ባረዉ ጋምኤꬃና ማላ አዛዜዳ። 10 ዳሮ አሳ እ ፓꬄዳ ድራዉ፥ ሀርግያ አሳይ ኡባይ አ ቦቻናዉ ሱገረቴ። 11 ኢታ አያናይ ደእያ አሳቱካ አ በኤዳ ዎደ ኡባን አ ስንꬃን ጉፋኒደ፥ ባረንቱ ቃላ ꬎቁ ኦꬂደ፥ “ኔን ጾሳ ናኣ ግድኪ!” ያጌድኖ።

12 የሱስ ሄ ኢታ አያናቱ ባረባ አሳዉ ኦዲደ፥ ባረና ቆንጭያ ከሰና ማላ፥ ኡንቱንታ ምንሲደ አዛዜዳ።

የሱስ ባረ ኪትያዋንታ ዶሬዳ

(ማቶሳ 10:1-4፤ ሉቃሳ 6:12-16)

13 የሱስ ደርያ ቦላ ከሲደ፥ ባረ ኮዬዳ አሳቱዋ ባረኮ ጼሴዳ፤ ሄዋፐ ጉየ አኮ ቤድኖ። 14-15 ኡንቱንቱ ባረናና ደአና ማላነ ቃላ ኦዳናዉ ኡንቱንታ ኪታና ማላ፥ ኢታ አያናቱዋ አሳፐ ከሳናዉ ኡንቱንቶ ማታይ ደአና ማላ፥ ታማነ ላኡ አሳቱዋ ዶሬዳ።

16 እ ዶሬዳ ታማነ ላአቱ ሀዋንታ: ጰጽሮሳ ያጊደ ሱንꬄዳ ስሞና፥ 17 ቦኣነርጌሳ ያጊደ ሱንꬄዳ ዛብድዮሳ ናና ያቆባነ ያቆባ እሻ ዮሃንሳ። “ቦኣነርጌሳ” ግያዌ “ዎልቃማ አሳቱዋ” ግያዋ። 18 እንድራሳነ ፕልጶሳ፥ ባርታላሞሳነ ማቶሳ፥ ቶማሳነ እልፕዮሳ ናኣ ያቆባ፥ ታዶሳነ ባረ ቢታዉ ሴለትያ ስሞና፥ 19 የሱሳ አꬅ እሜዳ ይሁዳ አስቆሮታ። *

የሱሳነ ብኤል-ዘቡላ

(ማቶሳ 12:22-32፤ ሉቃሳ 11:14-23፤ 12:10)

20 የሱስ ሶይ ቤዳ፤ ላኤንꬁዋካ ቃይ ጮራ አሳይ ሺቅና፥ እነ አ ካልያዋንቱና ሀራይ አቶ፥ ቁማ ማናዉካ ዳንዳይበይክኖ፤ 21 አሳይ አ፥ “ጎዬ” ግያ ድራዉ፥ አ ዳባቱ ሄዋ ስሲደ፥ አ አካናዉ ቤድኖ።

22 ህግያ ታማርስያ እት እት አሳቱ የሩሳላመፐ ዪደ፥ “የሱሳ ቦላ ብኤል-ዘቡል ደኤ” ያጌድኖ፤ ቃይ፥ “ጻላሀቱዋ ካፑ ባረዉ ዎልቃ እምና፥ ኢታ አያናቱዋ ከሴ” ያጊደ ሃሳዬድኖ። *

23 የሱስ አሳ ባረኮ ጼሲደ፥ ሌምሱዋ ኦዲደ፥ “ሴጻናይ ሴጻና ዎት ከሳናዉ ዳንዳይ? 24 እት ካዉተꬃይ ባረ ግዶን ሻከቶፐ፥ ሄ ካዉተꬃይ ኤቃናዉ ዳንዳየና፤ 25 ቃይ እት ጎለ አሳይካ ባረ ግዶን ሻከቶፐ፥ ሄ ጎለ አሳይካ ኤቃናዉ ዳንዳየና። 26 ሴጻናይ ባረናና ዋላቀቲደ ሻከቶፐ፥ ባያናፐ አትን፥ ደአና ዳንዳየና።

27 “ሽን ዎልቃማ አሳ ጎለ ገሊደ ካሰቲደ አ ቃቼናን ደኢደ፥ አ ሚሻ ቦንቃናዉ ዳንዳይያ አሳይ ባዋ፤ ቃቼዳዋፐ ጉይያን፥ አ ጎልያ ቦንቃናዉ ዳንዳዬ።

28 “ታን ህንተንቶ ቱሙዋ ጋይ፤ ጾሳይ አሳ ናናዉ ናጋራ ኡባነ ኡንቱንቱ ቦርያ ቦርያ * ኡባ አቶ ጋና፤ 29 ሽን ጌሻ አያና ቦላ ኢታ ቦርያ ሃሳይያ ኦስነ መꬍናዉ ናጋራ ግዳናፐ አትን፥ ጾሳይ ኡባካ አቶ ጌና” ያጌዳ። * 30 የሱስ ሄዋ ጌዳዌ፥ እት እት አሳቱ፥ “የሱሳ ቦላ ኢታ አያናይ ደኤ” ያጌዳ ድራሳ።

የሱሳ ዳዮነ እሻቱዋ

(ማቶሳ 12:46-50፤ ሉቃሳ 8:19-21)

31 የሱሳ ዳያነ አ እሻቱ ዪደ፥ ካረን ኤቂ አኮ አሳ ኪቲደ፥ አ ጼስሴድኖ። 32 ጮራ አሳይ አ ማታን ኡቴድኖ፤ ሄ ኪተቴዳዌ አ፥ “በአ፤ ነ ዳያነ ነ እሻቱ ካረን ኤቂደ፥ ኔናና ጋከታናዉ ኮዪኖ” ያጌዳ።

33 የሱስ ዛሪደ፥ “ታ ዳያ ኦኔ? ቃይ ታ እሻቱ ኦኔ?” ያጌዳ። 34 ባረ ማታን ኡቴዳ አሳ ዩሽ አꬅ ጼሊደ፥ “በእተ፤ ታ ዳያነ ታ እሻቱ ሀዋንቱሽ። 35 ጾሳይ ኮይያዋ ኦꬅያ ኡባይ ታ እሻ፥ ታ ምቻቶነ ታ ዳዮ” ያጌዳ።

4

ዘረꬃ ዘርያዋ ሌምሱዋ

(ማቶሳ 13:1-9፤ ሉቃሳ 8:4-8)

1 የሱስ ሽረትካ ጋሊላ አባ ማታን ታማርሱዋ ዶሜዳ፤ ጮራ አሳይ ባረ ምይያን ዩይ አꬊደ ሺቅ ኡትና፥ አባን ደእያ ዎንግርያ ግዶ ገሊደ፥ አን ኡቴድኖ፤ ቃይ ሄ አሳይ ኡባይ አባ ምይያን ደኤ። * 2 እ ኡንቱንታ ዳሮባ ሌምሱዋን ታማርሲደ፥

3 “ስስተ፤ እት ብታኒ ዘረꬃ ዘራናዉ ከሴዳ። 4 እ ዘርሽን፥ እት እት ዘረꬃይ ኦግያ ዶናን ዎꬌዳ፤ ሄዋ ካፉ ዪደ ሜዳ። 5 እት እት ዘረꬃይ አንጮ ቢታ ቦላ ዎꬌዳ፤ ዳሮ ቢታይ ባይና ድራዉ፥ ሄ ዘረꬃይ ኤለካ ሞኬዳ። 6 አዋይ ከሴዳ ዎደ ሹሌዳ፤ አዱሳ ጻጱዋ የድቤና ድራዉ፥ መል አጌዳ። 7 እት እት ዘረꬃይ አጉንꬃ ግዶን ዎꬌዳ፤ ሄዋን ሞኬዳዋ አጉንꬃይ ድጪደ ጩልና፥ አይፈናን አቴዳ። 8 እት እት ዘረꬃይ ቱኤ ቢታን ዘረቲደ ሞኬዳ፤ ድጪደ እቱ ሀታሙዋ፥ እቱ ኡሱፑን ታሙዋ አይፍና፥ እቱ ጼቱዋ አይፌዳ።” 9 ቃይካ የሱስ፥ “ስሳናዉ ሀይꬃይ ደእያ ኡራይ ስሶ” ያጌዳ።

የሱስ ሌምሱዋን ኦዴዳ ጋሱዋ

(ማቶሳ 13:10-17፤ ሉቃሳ 8:9-10)

10 ታማነ ላኡ የሱሳ ካልያዋንቱነ እ ኦዴዳዋ ስሴዳ ሀራ አሳቱ እ ባረካ ደእሽን አኮ ሺቂደ፥ ሄ ሌምሱዋ ብለꬃ አ ኦቼድኖ። 11-12 የሱስ ኡንቱንቶ፥ “ህንተንቶ ጾሳ ካዉተꬃ ጹራ የዉዋ ኤራይ እመቴዳ፤ ሽን ሀራቱ ካዉተꬃፐ ካረና ደእያዋንቱ፥ ጼላ ጼሊደ በኤና ማላ፥ ቃይ ስሳ ስሲድካ አኬከና ማላ፥ ኡንቱንቱ ሽረቲደ ጾሳኮ ስምና፥ እ ኡንቱንቱ ናጋራ አቶ ጌና ማላ፥ ኡንቱንቶ ኡባባይ ሌምሱዋን ኦደቴ” ያጌዳ። *

ዘርያዋ ሌምሱዋ ብለꬃ

(ማቶሳ 13:18-23፤ ሉቃሳ 8:11-15)

13 የሱስ ኡንቱንታ፥ “ሀ ሌምሱዋ ኤርክቴ? ያትና፥ ሌምሱዋ ኡባ ዎት ኤራንቴ? 14 ዘርያዌ ጾሳ ቃላ ዘሬ። 15 ቃላይ ዘረትያ ኦግያ ዶናን ደእያዋንቱ ሀዋንታ፤ ኡንቱንቱ ቃላ ስስያ ዎደ፥ ሴጻናይ ኤለካ ዪደ፥ ኡንቱንቱ ዎዛናን ዘረቴዳ ቃላ አፍ ድጌዳ። 16 ሀዋዳንካ ቃይ አንጮትያ ቢታን ዘረቴዳዋንቱ ሀዋንታ፤ ኡንቱንቱ ቃላ ስሲደ፥ ኤለካ ናሸቻን አኪኖ። 17 ኡንቱንቱ ሀእዉ ደኢኖፐ አትን፥ ኡንቱንቶ ምኖ ጻጱ ባዋ፤ ጉየፐ ቃላ ጋሱዋን ዋዪ ዎይ የደርሱ ይያ ዎደ፥ ኡንቱንቱ ኤለካ ꬉበት አጊኖ። 18 ቃይ አጉንꬃ ግዶን ዘረቴዳዋንቱ ሀዋንታ፤ ኡንቱንቱ ቃላ ስስያዋንታ። 19 ሽን ሀ ሳኣ ደኦ ህርግያዌ ዱረተꬃ ዶስያዌነ ሀራባ አሞትያዌ ኡንቱንቱ ዎዛናን ገሊደ፥ ቃላ ጩልና አይፈናን አት አጌዳ። 20 ሽን ቱኤ ቢታን ዘረቴዳዋንቱ ቃላ ስሲደ አክያዋንታ፤ እቱ ሀታሙዋ፥ እቱ ኡሱፑን ታሙዋ አይፍና፥ እቱ ጼቱዋ አይፌዳ” ያጌዳ።

ጾምፕያ ሌምሱዋ

(ሉቃሳ 8:16-18)

21 የሱስ ጉጂደ፥ “ጾምፕያ አሂደ፥ ግላፐ ዎይ አርሳፐ ጋርሳና ዎꬅያ አሳይ ደኢ? ꬎቃሳን ዎኔ? 22 አያዉ ጎፐ፥ ቆሴዳባይ ኡባይ ቆንጭያ ከሳናዋ፤ ቃይ ጌማን ዎꬄዳባይ ኡባይ ቤተናን አተና። 23 ስሳናዉ ሀይꬃይ ደእያ ኡራይ ደኦፐ ስሶ” ያጌዳ።

24 ቃይካ ኡንቱንታ፥ “ህንተንቱ ስስያዋ አኬኪደ ስስተ፤ ጾሳይ ህንተ ማኬዳ ቁንኣን ህንተንቶ ማካናዋ። እ ህንተንቶ ዳርሲደ እማና፤ 25 ደእያ ኡራዉ ጉጅ እማና፤ ባይናዋፐ ሀራይ አቶ፥ አዉ ደእያ ሄ ጉꬃቶካ አክ ድጋና” ያጌዳ።

ድጭያ ዘረꬃ ሌምሱዋ

26 የሱስ ቃይካ፥ “ጾሳ ካዉተꬃይ ጋደን ካꬃ ዘርያ አሳ ማላ። 27 ሄ ብታኒ ቃማ ገምእሼ፤ ጉራ ደንዴ፤ እ ባረ ሁጰዉ ዋንንቶ ኤረናን፥ ሄ ዘረꬃይ ሞኬነ ድጬ። 28 ቢታይ ካꬃ ባረካ ሞኬነ አይፌ፤ ኮይሮ ጫርሻይ ጫሬ፤ ጉየፐ አይፋናዉ ኩኩሜ፤ ቃይ ዉርሰꬃን ኩመንꬃ አይፍያ አይፌ። 29 ሽን ካꬃይ ጋክያ ዎደ፥ ካꬃ ሺሽያ ዎዲ ጋኬዳ ድራዉ፥ ብታኒ ኤለካ ባጫን ጫኩዋ ገል አጌዳ” ያጌዳ። *

ሳናፍጭያ ዘረꬃ ሌምሱዋ

(ማቶሳ 13:31-34፤ ሉቃሳ 13:18-19)

30 የሱስ፥ “ኑን ጾሳ ካዉተꬃ አያ ማላቴ ጋኔ? ዎይ አያና ሌምሳኔ? 31 ጾሳ ካዉተꬃይ ሳናፍጭያ አይፋቶ ማላቴ። ሄ አይፋታ ዘርያ ዎደ፥ ሳኣን ደእያ ምꬃ አይፊያ ኡባፐካ ጉጻዉ፤ 32 ሄኖ ዘርና ሞካደ ሀራ አታክልትያ ኡባፐ ዳራዉ፤ ዳሮ ዳሻ ዳሻዉ። ካፉ እዝ ቃንካ ኩዋን ጎልያ ኬጻና ዳንዳዬ” ያጌዳ።

33 የሱስ ሀዋ ማላ ዳሮ ሌምሱዋን አሳይ ስሳናዉ ዳንዳይያዋ ኬና፥ ባረ ቃላ ኦዴዳ። 34 አሳዉ ሌምሱ ባይናን ኦደና፤ ሽን የሱስ ባረና ካልያዋንቱ ጻላላና ደእያ ዎደ፥ ኡንቱንቶ ኡባባ ብሊደ ኦዴ።

የሱስ ቤታ ጮኡ ኦꬄዳ

(ማቶሳ 8:23-27፤ ሉቃሳ 8:22-25)

35 ሄ ጋላስ ሳአይ ኦማርስና፥ የሱስ ባረና ካልያዋንታ “አባፐ ሄፍንꬃ ፕኖይተ” ያጌዳ። 36 አ ካልያዋንቱ አሳ አጊደ፥ የሱስ ካሰ ገል ኡቴዳ ዎንግርያን ገሊደ፥ የሱሳ ባረንቱና አፌድኖ፤ ሀራ ዎንግራቱካ ሄዋን ደኢኖ። 37 ዎልቃማ ጎቱ ደንድና፥ ቤታይ ዎንግርያ ሾጭና፥ ሃꬃይ ኩማና ጋካናዉ ዎንግርያ ግዶ ገሌዳ። 38 ሄ ዎደ የሱስ ዎንግርያን ጉየ ባጋና ቦርኮꬃ ቦርኮቲደ ገምእሼዳ። የሱሳ ካልያዋንቱ አ ደንꬂደ፥ “ታማርስያዎ፥ ኑን ꬋይያ ዎደ ጮኡ ጋደ ጼላይ?” ያጌድኖ።

39 እ ቤጎቲደ ጎቱዋ፥ “ጮኡ ጋ” ጊደ፥ አባካ፥ “ዎፑ ጋ” ጌዳ፤ ጎቱካ ጮኡ ጊና፥ ኡባባይካ ዎፑ ጌዳ። 40 የሱስ ባረና ካልያዋንታ “አያዉ ሀዋዳን ያዪቴ? ህንተንቱ ዋን አማንክቴ?” ያጌዳ።

41 ኡንቱንቱ ዳሮ ያዪደ ባረንቱ ግዶን፥ “ሀዌ ላ ሀራይ አቶ፥ ጎቱነ አባይ አዛዘትያዌ ኦኔ?” ያጌድኖ።

5

የሱስ ኢታ አያናይ ኦይቄዳ ብታንያ ፓꬄዳ

(ማቶሳ 8:28-34፤ ሉቃሳ 8:26-39)

1 የሱስነ አ ካልያዋንቱ አባፐ ሄፍንꬃዉ ፕኒደ፥ ገርገሰኖና ጌተትያ ጋድያ ጋኬድኖ። 2 አሳ ሞግያ ዱፉ ደኢያሳፐ ኢታ አያናይ ደእያ እት ብታኒ ከሲደ፥ የሱስ ዎንግርያፐ ከሴዳ ዎደ፥ የሱሳና ጋከቴዳ። 3 ብታኒ ሄ ዱፉ ደእያ ሳን አቅ ፔሺደ፥ ያን ደኤ፤ አ ኦንነ ሀራይ አቶ፥ ሳንꬃላታን ቃቻናዉካ ዳንዳይቤና። 4 አያዉ ጎፐ፥ እ ዳሮ ዎደ ኡቁናንነ ሳንꬃላታን ቃሸቲደ ደኤ፤ ሽን ሳንꬃላታ ዱሰረꬄዳ፤ ኡቁናካ መንሬꬄዳ፤ አ ጾናናዉ ዳንዳዬዳዌ ኦንነ ባዋ። 5 እ ኡባ ዎደ ጋላስነ ቃማ፥ ሄ ዱፉ ደኢያሳንነ ደርያ ቦላ ዋሴ፤ ባረ ቦላካ ሹቻን ጋሬ።

6 የሱሳ ሃኩዋን በኤዳ ዎደ፥ አኮ ዎጽ ዪደ አዉ ጎይኔዳ። 7 ሄ ብታኒ ባረ ኮሻ ꬎቁ ኦꬂደ፥ “ኡባፐ ቦላ ጾሳ ናአዉ፥ የሱሳ፥ ኔናነ ታና አዬ ጋꬂ? ታና ሙረና ማላ፥ ታን ኔና ጾሳ ሱንꬃን ዎሳይ” ያጌዳ። 8 እ ሄዋ አያዉ ጌዴ ጎፐ፥ የሱስ አ፥ “ላ ሀ ኢታ አያናዉ፥ ሀ ብታንያፐ ከሳ” ያጌዳዋሳ።

9 የሱስ አ፥ “ነ ሱንꬃይ ኦኔ?” ያጊደ ኦቼዳ።

እ፥ “ኑን ጮራ ግድያ ድራዉ፥ ታ ሱንꬃይ ሌግዮና” ያጌዳ። 10 ኢታ አያናቱዋ ሄ ጋድያፐ ከስ የደና ማላ፥ የሱሳ ምንሲደ ዎሴዳ።

11 ሄ ደርያ ቦላን ጮራ ጉዱንꬃ ዉዲ ሄመቴ፤ 12 ኢታ አያናቱ የሱሳ፥ “ኑና ህን ጉዱንꬃ ዉድያኮ የዳርኪ፤ ኡንቱንቱን ቢደ ገላና” ያጊደ ዎስና፥ 13 የሱስ፥ “ቢተ” ያጌዳ። ኢታ አያናቱ ብታንያፐ ከሲደ፥ ጉዱንꬃቱዋን ገሌድኖ፤ ላኡ ሻአ ግድያ ጉዱንꬃ ዉዲ ካካ ሁጲያና ካጆቲደ፥ አባን ገሊደ፥ ምተት አጌዳ።

14 ጉዱንꬃ ዉድያ ሄምያዋንቱ ባቃቲደ፥ ሀኔዳዋ ካታማንነ ካታማፐ ጋጻ ጋድያን ኦዴድኖ፤ ሄዋ በአናዉ አሳይ ዬዳ። 15 አሳይ የሱሳኮ ዪደ፥ ጮራ ኢታ አያናቱ በን ኦይቄዳ ብታኒ ባረ ዎዛናይ ስምና፥ ማዩዋ ማዪደ፥ ሄዋን ኡቴዳዋ በኢደ፥ ኡባይ ያዬዳ። 16 ሄዋ በኤዳ አሳቱ ኢታ አያናቱ ኦይቄዳ ብታኒ ሀኔዳዋነ ቃይ ጉዱንꬃ ዉድያባ ሄ አሳዉ ኦዴድኖ። 17 ሄዋ ድራዉ፥ አሳይ ባረንቱ ጋድያፐ የሱስ ባና ማላ፥ ዎሳ ዶሜዳ።

18 የሱስ ዎንግርያን ገልሽን፥ ኢታ አያናቱ ኦይቄዳ ብታኒ የሱሳና ደአና ማላ፥ የሱሳ ዎሴዳ። 19 ሽን የሱስ እጺደ አ፥ “ነ ሶይ ስማደ፥ ጎዳይ ነዉ አይ ማላ ዎልቃማባ ኦꬄደንቶነ ቃይ እ ነዉ አይ ማላ ኬከንቶ ነ ሶይ አሳዉ ኦዳ” ያጌዳ። 20 ብታኒ ቢደ፥ ታሙ ካታማ * ግያ ሳን ዩዪደ፥ የሱስ ባረዉ አይ ማላ ዎልቃማባ ኦꬄደንቶ፥ ኦዱዋ ዶሜዳ፤ እ ኦዴዳዋ ስሴዳ አሳይ ኡባይ ማላለቴዳ።

ያእሮሳ ናቶነ የሱሳ ማዩዋ ቦቼዳ ምሽራቶ

(ማቶሳ 9:18-26፤ ሉቃሳ 8:40-56)

21 የሱስ ስሚደ፥ ዎንግርያን ገሊደ፥ አባ ፕኔዳዋፐ ጉይያን፥ ጮራ አሳይ አባ ማታን አኮ ዩይ አꬊደ ሺቄድኖ። 22 ያእሮሳ ግያዌ፥ አይሁዳ ዎሳ ጎልያ ካፓቱዋፐ እቱ፥ የሱሳ በኤዳ ዎደ አኮ ይ አ ገድያን ኩንዲደ፥ 23 “ታ ናታ ሀርጋደ ሀይቃናዉ፤ እዛ ፓጺደ ሎኦ ደአና ማላ፥ ያደ ነ ኩሽያ እዝ ቦላ ዎꬃርኪ” ያጊደ የሱሳ ምንሲደ ዎሴዳ።

24 የሱስ ያእሮሳና ቤዳ፤ እ ቢሽን ጮራ አሳይ አ ካሊደ መቶꬄድኖ።

25 ታማነ ላኡ ላይꬃ ኡባ እዝ ቦላፐ ሱꬃይ ጎግያ እት ምሽራታ ደአዉ። 26 ጮራ አክማቱ እዞ አክምሽንካ፥ እዛ ፓጻ ካኤታዱ፤ ባረ ሚሻ ኡባ ዉርስናካ እዝዉ ሃ ኢቴዳዋፐ አትን፥ አይነ እዞ ማድቤና። 27 ሄ ምሽራታ የሱሳባ ስሳደ፥ አሳ ግዶና የሱሳፐ ጉየና ያደ፥ አ ማዩዋ ቦቻዱ። 28 አያዉ ጎፐ እዛ፥ “ታን ሀራይ አቶ፥ አ ማዩዋ ቦቾፐካ ፓጻና” ያጋደ ቆፓዱ።

29 ኢፐ ጎግያ ሱꬃይ ኤለካ ኤቂ አጌዳ፤ እዛ ባረ ዋይያፐ ፓጼዳዋ ባረ ቦላን ኤራ አጋዱ። 30 የሱስ ባረፐ ዎልቃይ ከሴዳዋ ባረ ሁጰዉ ኤሪደ፥ ኤለካ ጮራ አሳ ግዶን ጉየ ስሚደ፥ “ታ ማዩዋ ቦቼዳዌ ኦኔ?” ያጌዳ።

31 የሱሳ ካልያዋንቱ አ፥ “አሳይ ኔና ሱግያ ዎደ በኣደ፥ ‘ታና ኦኔ ቦቼዳዌ?’ ያጋይ?” ጌድኖ።

32 የሱስ ሄዋ ኦኔ ኦꬄደንቶነ በአናዉ ዩሽ አꬂደ ጼሌዳ፤ 33 ሽን ምሽራታ ባረዉ ሀኔዳዋ ኤራደ፥ ያሻ ኮኮራደ ያደ የሱሳ ስንꬃን ጉፋናዱ፤ ቃይ ቱማተꬃን ሀኔዳዋ ኡባ አዉ ኦዳዱ። 34 የሱስ እዞ፥ “ታ ናቴ፥ ኔና ነ አማኑ ፓꬄዳ፤ ሳሩዋን ባ፤ ነ ዋይያፐነ ፓጻ” ያጌዳ።

35 የሱስ ብሮ ሄዋ ጊሽን፥ አይሁዳ ዎሳ ጎልያ ካፑዋ ሶይፐ ኪተቴዳ አሳቱ ዪደ፥ “ነ ናታ ሀይቃድጋዱ፤ ስም ታማርስያዋ አያዉ ዳቡርሳይ?” ያጌድኖ።

36 ሽን የሱስ ኡንቱንቱ ግያዋ ስሲደ፥ አይሁዳ ዎሳ ጎልያ ካፑዋ፥ “አማኖ ጻላላ አማናፐ አትን፥ ያዮፓ” ያጌዳ። 37 የሱስ ጰጽሮሳፐ፥ ያቆባፐነ ያቆባ እሻ ዮሃንሳፐ ሀራይ ኦንነ ባረና ካለና ማላ ድጌዳ። 38 ኡንቱንቱ አይሁዳ ዎሳ ጎልያ ካፑዋ ሶይ ጋኬዳ ዎደ፥ የሱስ አሳይ ሎይꬅ ዬክያዋነ ዝላልያዋ በኤዳ። 39 ገሊደ አሳ፥ “አያዉ ሎይꬅ ዬኪቴ? ናታ ገምእሻዱፐ አትን፥ ሀይቃበይኩ” ያጌዳ።

40 ሄዋፐ ጉየ አሳይ አ ቦላ ሚጬዳ፤ ሽን አሳ ኡባ ካረ ከሲደ፥ ናት አዉዋነ አቶ ሄዋን ባረናና ደእያ አ ካልያዋንታነ አኪደ፥ ናታ ደኢያሳ ገሌዳ። 41 የሱስ ናት ኩሽያ ኦይቂደ፥ “ጻልታ፥ ቁሚ”† ያጌዳ፤ ሄዋ ብለꬃይ፥ “ጉꬃ ናቴ፥ ታን ኔና ደንዳ ጋይ” ግያዋ።

42 ናታ ኤለካ ደንዳ ኤቃደ ሀመታዱ፤ እዛ ታማነ ላኡ ላይꬃ ናቶ፤ ሄዌ ሀንያዋን አሳይ ዳሮ ማላለቴዳ። 43 የሱስ ሄዋ ኡንቱንቱ ኦስነ ኦደና ማላ፥ ኡንቱንታ ምንስ አዛዚደ፥ “እዝዉ ምያባ እምተ” ያጌዳ።

6

የሱሳ ናዝሬተን አከናን እጼድኖ

(ማቶሳ 13:53-58፤ ሉቃሳ 4:16-30)

1 የሱስ ሄዋፐ ከሲደ፥ ባረ ጋድያ ናዝሬተ ካታማ ቤዳ፤ አ ካልያዋንቱካ አ ካሊደ ቤድኖ። 2 ሳምባታ ጋላስ አይሁዳ ዎሳ ጎልያን ታማርሱዋ ዶሜዳ፤ እ ታማርስያዋ ስሴዳ ጮራ አሳይ ማላለቲደ፥ “ሀዌ ሀ ኡባባ ሀቃፐ ደሜዴ? ሀ አዉ እመቴዳ አꬎ ኤራተꬃይ አዬ? ጾሳይ ኦꬅያ ማላታ እ ዎት ኦꬂ? 3 ሀዌ አናጽያ * ግደኔ? ማይራም ናኣ፥ ያቆባ እሻ፥ ዮሳ እሻ፥ ይሁዳ እሻ፥ ስሞና እሻ ግደኔ? አ ምቻቱ ኑናና ሀዋን ደእያዋንታ ግድክኖ?” ያጊደ፥ እ ግያዋ አከናን እጼድኖ።

4 የሱስ ሄ አሳዉ፥ “ናቢ ባረ ጋድያን፥ ባረ ዳባቱዋንነ ባረንቱ ሶይ አሳን ቦንቼተናዋፐ አትን፥ ኡባ ሳን ቦንቼቴ” ያጌዳ። 5 እ ሄዋን ባረ ኩሽያ አማሬዳ አሳቱዋ ቦላ ዎꬂደ፥ ኡንቱንታ ፓꬄዳዋፐ አትን፥ ጮራ ማላታ ኦꬃናዉ አይነ ዳንዳይቤና። 6 አሳይ አማንቤና ድራዉ ማላለቴዳ።

የሱስ ታማነ ላኡ ባረና ካልያዋንቱ ታማርሳናዳን ኪቴዳ

(ማቶሳ 10:5-15፤ ሉቃሳ 9:1-6)

ሄዋፐ ጉይያን፥ የሱስ ሄዋ ሄራን ደእያ ቄር ካታማቱዋን ዩይ ዩዪደ፥ አሳ ታማርሴዳ። 7 የሱስ ታማነ ላኡ ባረና ካልያዋንታ ባረኮ ጼሲደ፥ ላኡዋ ላኡዋ ኪቴዳ፤ ቃይ ኡንቱንቶ ኢታ አያናቱዋ ከስያ ማታ እሜዳ። 8 ኡንቱንታ፥ “ኦግያ ጻምኣፐ አትን፥ ቁማ፥ ቃርጪትያ፥ ህንተዉ ሚሻ አያኔካ ኦይቆፕተ። 9 ህንተንቱ ገድያን ጫማካ ዎꬅተ፤ ሽን ላኡ ማዩዋ ማዮፕተ” ያጌዳ። 10 ቃይካ ኡንቱንታ፥ “ህንተንታ አሳይ ሀቃን ሞኮፐነ፥ ሄዋፐ ከሳና ጋካናዉ፥ ሄ ጎልያን ኡት አግተ። 11 ህንተንታ አሳይ ሞከናሳ ዎይ ህንተ ኦድያባ ስሰናሳ ሀቃ ግዶፐካ፥ ሄ ጋድያን ደእያ አሳዉ ሄዌ ማርካ ግዳና ማላ፥ ሄዋፐ ከሲደ፥ ህንተ ገድያፐ ባና ሾጭተ”† ያጌዳ።

12 ታማነ ላኡ አ ካልያዋንቱ ቢደ፥ አሳይ ባረንቱ ናጋራፐ ስማናዳን፥ ቃላ ኦዴድኖ። 13 ኡንቱንቱ አሳፐ ዳሮ ኢታ አያናቱዋ ከሲደ፥ ሀርግያ አሳ ጮራ ዛይትያ ኦኪደ ፓꬄድኖ።*

ጻማቅያ ዮሃንሳ ሀይቁዋ

(ማቶሳ 14:1-12፤ ሉቃሳ 9:7-9)

14 አሳይ የሱሳ ሱንꬃ ደንꬅያ ድራዉ፥ ካትያ ሄሮድሰ ሄዋ ኡባ ስሴዳ፤ እት እት አሳይ፥ “ጻማቅያ ዮሃንስ ሀይቁዋፐ ደንዴዳ፤ ሄዎ አዉ ዎልቃማ ማላታ ኦꬅያ ዎልቃይ ደኤ” ያጌዳ።

15 ሽን ሀራንቱ አ፥ “ሀዌ ኤላሳ” ያጌድኖ።

ሀራንቱ ቃይ፥ “ሀዌ በን ዎደ ናባቱዋ ማላትያ ናብያ” ያጌድኖ።

16 ሽን ሄሮድሰ ሄዋ ስሴዳ ዎደ፥ “ሄዌ ታን ቆꬍያ ሙጭሴዳ ጻማቅያ ዮሃንሳ። እ ሀይቁዋፐ ፓጼዳ” ያጌዳ።

17 አያዉ ጎፐ፥ ሄሮድሰ ባረ እሻ ፕልጶሳ ማቻቶ ሄሮድያዶ አክ ዎꬄዳ፤ ሄሮድሰ እዝ ድራዉ፥ ባረ ሁጰዉ አሳ ኪቲደ፥ ዮሃንሳ ኦይꬂደ፥ ቃሽስ ዎꬄዳ። 18 አያዉ ጎፐ፥ ዮሃንስ ሄሮድሳ፥ “ኔን ነ እሻ ማቻቶ አካናዉ በሰና” ያግ ዎꬄዳ።

19 ሄሮድያዳ ዮሃንሳዉ ኡሉዋን ሞርክያ ኦይቃደ አ ዎꬍሳናዉ ኮያዱ፤ ሽን ዳንዳያበይኩ። 20 ዮሃንስ ጽሎ አሳነ ጌሻ አሳ ግዴዳዋ ሄሮድሰ ኤሬዳ ድራዉ፥ አዉ ያዪደ፥ ሎይꬅ ናግ ዎꬄዳ፤ ዮሃንስ ግያዋ ስሲደ፥ ባረ ዎዛናን ዳርስ መቶቲደካ አባ ናሸቻን ስሴዳ።

21 ሄሮድሰ ባረ የለቴዳ ጋላስ፥ ጋድያ አይስያዋንቶ፥ ሻላቃቶነ ጋሊላን ደእያ ዎልቃማ አሳዉ ሾብያ ጊግሴዳ ዎደ፥ ዉርሰꬃን ሄሮድያዳ እንጀ ጋላሳ ደማዱ። 22 ሄሮድያድ ናታ እማꬃ ሞክያሳ ገላ ዱራደ፥ ሄሮድሳነ አ እማꬃቱዋ ናሸቻዱ፤ ሄዋፐ ጉየ ካቲ ናትዉ፥ “ኔና ሎኤዳዋ አያ ግዶፐነ ታና ኦቻ፤ ታን ነዉ እማና” ያጌዳ። 23 ቃይ እዝዉ ዳሪ ጫቂደ፥ “ኔን ኦቼዳዋ አያ ግዶፐካ፥ ታን ነዉ እማና፤ ሀራይ አቶ፥ ታ ካዉተꬃፐ ባጋ ግዶፐካ፥ ታን ነዉ እማና” ያጌዳ።

24 ናታ ካረ ከሳደ ባረ ዳዮ፥ “አያ እማ ጎ?” ያጋደ ኦቻዱ።

እ ዳያ፥ “ጻማቅያ ዮሃንሳ ሁጲያ እማ ጋ” ያጋዱ።

25 ናታ ኤለካ ካትያኮ ባደ አ፥ “ጻማቅያ ዮሃንሳ ሁጲያ ዎጪትያን ዎꬃደ፥ ኔን ሀእ ታዉ እማናዳን ኮያይ” ያጋዱ።

26 ሄዋፐ ጉየ ካቲ ዳሪ ቃረቴዳ፤ ሽን ባረ ጫቁዋ ድራዉነ ባረ እማꬃቱዋ ድራዉ እዝዉ ጫቄዳ ጫቁዋ ኮላናዉ ኮይቤና። 27 ሄዋ ድራዉ፥ ኤለካ ናግያዋ ኪቲደ፥ ዮሃንሳ ሁጲያ አሀና ማላ አዛዜዳ፤ ናግያዌ ቃሾ ጎለ ቢደ፥ ዮሃንሳ ቆꬍያ ሙጬዳ። 28 ሄ ሙጬዳዋ ዎጪትያን ዎꬅ አሂደ፥ ናትዉ እሜዳ፤ ናታ ቃይ ባረ አትዉ እማዱ። 29 ዮሃንሳ ካልያዋንቱ ሄዋ ስሴዳ ዎደ ዪደ፥ አ አሃ አፊደ ሞጌድኖ።

የሱስ እቼሹ ሻአ አሳ ምዚደ ካልሴዳ ታርክያ

(ማቶሳ 14:13-21፤ ሉቃሳ 9:10-17፤ ዮሃ. 6:1-14)

30 የሱስ ኪቴዳዋንቱ ስሚደ፥ የሱሳና ጋከቲደ፥ ባረንቱ ኦꬄዳባነ ባረንቱ ታማርሴዳባ ኡባ የሱሳዉ ኦዴድኖ። 31 ብያ አሳይነ ይያ አሳይ ዳርና፥ ሀራይ አቶ ቁማ ማናዉካ ኡንቱንታ ጋናን እጼዳ ድራዉ፥ የሱስ ኡንቱንታ፥ “ኑረካ ጉꬃ ሸምፕ አካናዉ አሳይ ባይናሳ ቦይተ”‡ ያጌዳ። 32 የሱስነ ኡንቱንቱ ባረንቱ ጻላላ ዎንግርያን ኡቲደ፥ አሳይ ባይናሳ ቤድኖ።

33 ኡንቱንቱ ቢሽን፥ ጮራ አሳይ ኡንቱንታ በኢደ ኤሬዳ፤ ካታማ ኡባፐ ገድያን ዎጺደ፥ ኡንቱንቱ ብያሳ ኡንቱንቱፐ ካሰቲደ ጋኬድኖ። 34 የሱስ ዎንግርያፐ ከሲደ፥ ጮራ አሳ በኤዳ፤ አሳይ ሄምያ አሳይ ባይና ዶርሳ ማላ ግዴዳ ድራዉ፥ ቃረቲደ አሳ ዳሮባ ታማርሱዋ ዶሜዳ። *

35 ሳአይ ኦማርስያ ዎደ፥ የሱሳ ካልያዋንቱ አኮ ዪደ፥ “ሀዌ ሳአይ አሳይ ባይና ሳኣ፤ ሀእ ሳአይካ ቃም ድጌዳ፤ 36 አሳይ ሄራነ ቄር ካታማቱዋ ግዶ ቢደ፥ ባረንቶ ምያባ ሻማና ማላ፥ አሳ ሞይዛ” ያጌድኖ።

37 ሽን የሱስ ዛሪደ ኡንቱንታ፥ “አሳዉ ምያባ ህንተ እምተ” ያጌዳ።

ሄዋፐ ጉየ ኡንቱንቱ፥ “ኑን ቢደ፥ ላኡ ጼቱ ብራ ሳንትምያ § ቁማ ሻሚደ፥ አሳይ ማናዉ እማኔ?” ያጊደ አ ኦቼድኖ።

38 የሱስ ኡንቱንታ፥ “ህንተንቶ አፑን ዳቡ ደኢ? ቢደ በእተ” ያጌዳ።

ኡንቱንቱ በኢደ፥ “እቼሹ ዳቡዋነ ላኡ ሞልያ” ያጌድኖ።

39 የሱስ ባረና ካልያዋንታ አሳ ኡባ ጭታን ጭታን ሻክ ሻኪደ፥ ማታን ኡትሳና ማላ አዛዜዳ። 40 አሳይ ጼቱ ጼቱነ እሻታሙ እሻታሙ ጭታን ጭታን ኡቴድኖ። 41 የሱስ እቼሹ ዳቡዋነ ላኡ ሞልያ ኦይቂደ፥ ፑደ ሳሉዋ ጼሊደ፥ ጾሳ ጋላቴዳ፤ ዳቦቱዋ መንꬂደ አሳዉ ግሻና ማላ፥ ባረና ካልያዋንቶ እሜዳ፤ ቃይ ላኡ ሞልያካ ኡንቱንቱ ኡባዉ ሻኬዳ። 42 አሳይ ኡባይ ሚደ ካሌድኖ። 43 ሄዋፐ ጉየ አቴዳ ዳቦቱዋ ዶካይነ ሞልያ ዶካይ ታማነ ላኡ ዛምቤልያ ኩሜዳዋ የሱሳ ካልያዋንቱ ደንꬄድኖ። 44 ዳቡዋ ሜዳ አቱማ አሳይ እቼሹ ሻአ።

የሱስ አባ ቦላን ሀመቲደ ቤዳ

(ማቶሳ 14:22-33፤ ዮሃ. 6:15-21)

45 ኤለካ የሱስ ሄ ጮራ አሳ ሞይዚደ፥ ባረና ካልያዋንቱ ዎንግርያን ገሊደ፥ አባፐ ሄፍንꬃን ደእያ ቤተሳይዳ ግያ ካታማ ባረፐ ስንꬃቲደ ባናዳን አዛዜዳ። 46 ኡንቱንታ ሞይዜዳዋፐ ጉይያን፥ ጾሳ ዎሳናዉ ዞዝያ ከሴዳ።

47 ሳአይ ቃምያ ዎደ ዎንግሪ ዎምባ ግዱዋን ደእሽን፥ የሱስ ዎምባፐ ጋጻን ባረካ ደኤ። 48 ጫርኩ አ ካልያዋንቱኮ ጫርክያ ድራዉ፥ ባረና ካልያዋንታ ዎምባ ቤታይ መቶꬅያዋ የሱስ በኢደ፥ ኩቱ ዋሳና ሀንያ ዎደ ዎምባ ቦላን ሀመቲደ፥ ኡንቱንቱኮ ዬዳ፤ ኡንቱንታ የግ አꬋናዉ ኮዬዳ። 49 ሽን ዎምባ ቦላን እ ሀመትሽን፥ ኡንቱንቱ አ በኢደ፥ ባረንቶ ሞይትልያ ማላትና ዋሴድኖ። 50 አያዉ ጎፐ፥ ኡንቱንቱ ኡባይ አ በኢደ፥ ያሻ ኮኮሬድኖ፤ ሽን ኤለካ የሱስ ኡንቱንታ፥ “አይነ ባዋ፤ ታናተኔ ያዮፕተ” ያጌዳ። 51 የሱስ ኡንቱንቱና እትፐ ዎንግርያን ገልና፥ ጫርኩ ዎፑ ጌዳ፤ ኡንቱንቱ ዳሮ ማላለቴድኖ። 52 አያዉ ጎፐ፥ ኡንቱንቱ ዎዛናይ ጆሌዳ ድራዉ፥ ኡንቱንቱ ኡክꬃባ አኬክበይክኖ።

የሱስ ገንሳሬጸን ሀርጋንቻቱዋ ፓꬄዳ

(ማቶሳ 14:34-36)

53 ኡንቱንቱ አባ ፕኒደ፥ ገንሳሬጻ ግያ ቢታ ጋኬድኖ፤ ያን ዎንግርያ ጋጻ ሺሽ ቃቼድኖ። 54 ኡንቱንቱ ዎንግርያፐ ዎꬍያዋን፥ አሳይ ኤለካ የሱሳ ኤርነ 55 ሄዋ ሄራን ደእያ ጋድያ ኡባን ዎጸረቲደ፥ ሀርጋንቻቱዋ ሻንቻማን ቶኪደ፥ “የሱስ ደኤ” ጊና ስሴዳሳ አሁዋ ዶሜዳ። 56 የሱስ ቤዳ ሳ ኡባን ቄር ካታማን ግድና፥ ዎልቃማ ካታማን ግድና፥ ሄራ ግዶን ግድናካ፥ ገያ ደንባን አሳይ ሀርጋንቻቱዋ አኮ አፌ። የሱስ ባረ ማዩዋ ማጫራ ግዶፐነ ሀርጋንቻቱዋ ቦሽሳና ማላ፥ አሳይ አ ዎሴዳ፤ ቦቼዳ ኡባይ ፓጼዳ።

7

የሱስ አሳ ዎጋፐ ኮሸናዋ ጳልቄዳ

(ማቶሳ 15:1-9)

1 ፓርሳዋቱነ የሩሳላመፐ ዪደ፥ ሙሴ ህግያ ታማርስያ አማሬዳ አሳቱ የሱሳኮ ሺቄድኖ። 2 የሱሳ ካልያዋንቱፐ እቱ እቱ ቱና ኩሽያን፥ ሄዋ ግያዌ ሜጨተናን ቁማ ምያዋንታ * በኤድኖ።

3 አያዉ ጎፐ፥ ፓርሳዋቱነ አይሁዳ አሳይ ኡባይ ባረንቱ አዎቱዋ ዎጋ ናጊደ፥ ባረንቱ ኩሽያ ሎይꬅ ሜጨተናን ሚክኖ። 4 ቃይ ገያፐ ዪደካ ሜጨተናን ደኢደ ሚክኖ። ቃይ ኡንቱንቱ ባረንቱ አዎቱዋፐ አኬዳ ሀራ ጮራ ዎጋይ ደኤ፤ ሄዌካ ዋንጫ፥ ከርያ፥ ብራታፐ መꬌዳ ሚሻነ አርሳ ሜጭያ ዎጋ።

5 ፓርሳዋቱነ ሙሴ ህግያ ታማርስያዋንቱ የሱሳ፥ “ኔና ካልያዋንቱ አያዉ ኑ አዎቱዋ ዎጋ ካለናን እጺደ፥ ባረንቱ ኩሽያ ሜጨተናን ቁማ ሚኖ?” ያጊደ ኦቼድኖ።

6-7 የሱስ ኡንቱንታ ሀዋዳን ያጌዳ፤ “እስያስ ትምቢትያ ኦዴዳ ዎደ፥ ህንተንቱባ፥ ሎአ ማላትያ ኢታቱባ ጻፌዳዋዳንካ፥

“ ‘ጾሳይ፥ “ሀዌ አሳይ ታና፥

ባረ ቦላ ዶናን ቦንቼ።

ሽን ኡንቱንቱ ዎዛናይ ታፐ ሃኩዋን ደኤ፤

አሳይ ታዉ መላ ጎይኔ።

አያዉ ጎፐ፥ አሳይ ኦꬄዳ አዛዙዋ፥

ጾሳ ህግያ ማላትሲደ ታማርሴ” ጌዳ’

ያጊደ ትምቢትያ ቱሙዋ ኦዴዳ። *

8 “ጾሳ አዛዙዋ ህንተ አጊደ፥ አሳ ዎጋ ምንሲደ ናጊታ” ያጌዳ።

9 ቃይካ የሱስ፥ “ህንተንቱ ህንተ ዎጋ ናጋናዉ ጾሳ አዛዙዋ አጊታ። 10 አያዉ ጎፐ ሙሴ፥ ‘ነ አባነ ነ ዳዮ ቦንቻ’ ቃይ፥ ‘ባረ አባነ ባረ አቶ ቦርያዌ ሀይቁዋን ሙረቶ’ ያጌዳ። * 11 ሽን እት ኡራዉ ባረ አዉዋ ዎይ ባረ አቶ ማድያባይ ደእሽን እ፥ ‘ሀዌ ቁርባንያ፤ ሀዋ ጉሳይ ጾሳባ ግያዋ’ ጎፐ፥ 12 እ ባረ አዉዋ ዎይ ባረ አቶ ዎደፐ ማዳናዋ አይነ ኮይክታ። 13 ሀ ሀኖታን ህንተ ህንተንቱ ዎጋ ናጋናዉ፥ ጾሳ ቃላ ኮሊደ፥ ሄዋ ማላ ዳሮባ ኦꬂታ” ያጌዳ።

አሳ ቱንስያዋንታ

(ማቶሳ 15:10-20)

14 የሱስ ጮራ አሳ ቃይካ ባረኮ ጼሲደ፥ “ኡባይ ታን ግያዋ ስስተነ አኬክተ። 15 አሳፐ ከስያዌ አሳ ቱንስያዋፐ አትን፥ ካረፐ አሳ ግዶ ገሊደ፥ አሳ ቱንስያባይ አይነ ባዋ፤ 16 ስሳናዉ ሀይꬃይ ደእያ ኡራይ ኦንነ ስሶ” ያጌዳ።

17 የሱስ ጮራ አሳ አጊደ ሶይ ገሌዳ ዎደ፥ አ ካልያዋንቱ ሄ ሌምሱዋባ አ ኦቼድኖ። 18 እ ኡንቱንታ፥ “ህንተንቶካ ቃይ ገልቤኔ? ካረፐ አሳ ዎዛናን ገልያባይ አይነ አሳ ቱንሳናዉ ዳንዳየናዋ አኬኪቴ? 19 አያዉ ጎፐ፥ ቁማይ አሳ ኡሉዋ ግዶ ገሊደ፥ ካረዉ ከስያዋፐ አትን፥ አሳ ዎዛና ግዶ ገለና” ያጌዳ። ሀዋዳንካ የሱስ ቁማ ኡባይ ቱና ግደናዋ ኤርሴዳ።

20 ቃይካ የሱስ ሀዋዳን ያጌዳ፤ “አሳ ቱንስያባይ አሳ ዎዛና ግዶፐ ከስያባ። 21 አያዉ ጎፐ፥ አሳ ዎዛና ግዶፐ ከስያዌ ኢታ ቆፋ፤ ዎሹምያዋ፤ ዉእያዋ፤ ዎꬍያዋ፤ ጫራተꬃ፤ 22 ዮራተꬃ፤ ኡዝያ ዎይ ባረና ዶስያዋ፤ ኢታተꬃ ዎይ ጭምያዋ፤ ገንያ፤ ማጫዋ አሞትያዋ፤ ቃናትያዋ፤ ቦርያዋ ዎይ ዝግርያዋ፤ አዩዋ፤ ኤያተꬃ። 23 ሀ ኢታባይ ኡባይ አሳ ዎዛና ግዶፐ ከሲደ፥ አሳ ቱንሴ” ያጌዳ።

እት ግሪከ ምሽራት አማኑዋ

(ማቶሳ 15:21-28)

24 የሱስ ሄዋፐ አጊደ፥ ጺሮሳነ ሲዶና ግያ ካታማቱዋ ማታን ደእያ ጋድያ ቢደ፥ እት ጎልያ ገሌዳ፤ ቃይ እ ያን ደእያዋ ኦንነ ኤራናዋ ኮይቤና፤ ሽን ቆሰቲደ ጋምአናዉ ዳንዳይቤና። 25 ሽን ባረ ጉꬃ ናት ቦላ ኢታ አያናይ ደእያ እት ምሽራታ የሱሳባ ስሳደ፥ ኤለካ አኮ ያነ አ ገድያን ጉፋና አጋዱ። 26 ሄ ምሽራታ አይሁዳ አሳ ግዱኩ፤ አ የለቴዳዌካ ሶርያ ግያ ጋድያና፤ አ ባረ ናትፐ ጻላህያ ከሳና ማላ፥ የሱሳ ዎሳዱ።

27 ሽን የሱስ ዛሪደ፥ “ናናይ ካሰቲደ ቁማ ካልኖ፤ አያዉ ጎፐ፥ ናና ቁማ አኪደ፥ ካናቶ † ኦልያዌ ሎአ ግደና” ያጌዳ።

28 ምሽራታ ዛራደ፥ “ቱማካ ታ ጎዳዉ፥ ሀራይ አቶ ሳምፓ ምይያን ደእያ ካናቱካ ናናቱዋፐ አቴዳ ሱፓ ሚኖ” ያጋዱ።

29 የሱስ ቃይ እዞ፥ “ሀ ኔን ሃሳዬዳ ቃላ ድራዉ፥ ጻላሂ ነ ናትፐ ከሴዳ፤ ስም ነ ሶይ ባ” ያጌዳ።

30 ምሽራታ ባረ ሶይ ብያ ዎደ፥ እዝ ናትፐ ጻላሂ ከስና፥ ሂጻን ግሴዳዉኖ ደማዱ።

የሱስ ቱለነ ዱደ ግዴዳ እት ብታንያ ፓꬄዳ

31 የሱስ ጺሮሳ ጋድያፐ ከሲደ፥ ሲዶናናነ ታሙ ካታማ ግያ ጋድያና ካንꬂደ፥ ጋሊላ አባኮ ቤዳ። 32 አሳይ ቱለነ ዱደ ግዴዳ ብታንያ የሱሳኮ አሂደ፥ ባረ ኩሽያ አ ቦላን ዎꬃና ማላ፥ የሱሳ ዎሴድኖ። 33 የሱስ ባረካ ሄ ብታንያ ጮራ አሳፐ ጋጻ ከሲደ፥ ባረ ብራꬍያ አ ሀይꬃን የዴዳ፤ ቃይ ጩቻ ጩቺደ፥ አ እንጻርሳ ቦቼዳ። 34 ሳሉዋ ፑደ ጼሊደ፥ ቶክ ሸምፒደ፥ “ኤፍታህ”‡ ያጌዳ፤ ሄዋ ግያዌ ዶየታ ግያዋ። 35 ብታንያ ሀይꬃይ ኤለካ ዶየት አጌዳ፤ ቃይ አ ሃሳየና እንጻርሳይካ ብለት አጌዳ፤ ብታኒ አይነ ዋየተናን ሃሳዪ አጌዳ።

36 የሱስ አሳዉ፥ “ሀዋ ኦስነ ኦዶፕተ” ያጊደ ኦዴዳ፤ ሽን እ ዳርስ ምንስ ኦድና፥ አሳይ ቃይ ኦዱዋ ያ ዳርሴዳ። 37 ሄዋ ስሴዳ አሳይ ኡባይ ዳሮ ማላለቲደ፥ “ኡባባካ እ ሎይꬅ ኦꬄ። ሀራይ አቶ ቱልያካ ስሴ፤ ቃይ ዱድያካ ሃሳይሴ” ያጌድኖ።

8

የሱስ ኦይዱ ሻአ አሳ ምዜዳ

(ማቶሳ 15:32-39)

1 ሄ ዎደ፥ ጮራ አሳይ ቃይ የሱሳኮ ሺቄዳ፤ አሳዉ ምያባይ ꬋይና፥ የሱስ ባረና ካልያዋንታ ባረኮ ጼሲደ፥ 2 “ሀ ጮራ አሳይ ታናና ሄዙ ጋላሳይ ጋካናዉ ጋምኢደ፥ ምያባ አይነ ደምቤና ድራዉ፥ ታን ኡንቱንቶ ቃረታይ። 3 ታን ኡንቱንታ ኮሻና ሶይ የዶፐ፥ ቢደ ኦግያን ዳቡሪደ ኩንዳና፤ አያዉ ጎፐ፥ እቱ እቱ ሃኮ ሳፐ ዬዳ” ያጌዳ።

4 አ ካልያዋንቱ ዛሪደ፥ “ሀ አሳይ ባይና ሳን ሀ አሳ ኡባ ምዛናዉ ግድያ ቁማ ደማናዉ ዳንዳይያዌ ኦኔ?” ያጌድኖ።

5 የሱስ ኡንቱንታ፥ “ህንተንቶ አፑን ዳቡ ደኢ?” ያጊደ ኦቼዳ።

ኡንቱንቱ፥ “ላፑ ዳቡ ደኤ” ያጌድኖ።

6 የሱስ አሳ፥ “ሳኣን ኡትተ” ያጊደ አዛዜዳ፤ ቃይ ላፑ ዳቡዋ አኪደ፥ ጾሳ ጋላቴዳ፤ ሄ ዳቡዋ መንꬂደ፥ አሳዉ ግሻና ማላ፥ ባረና ካልያዋንቶ እሜዳ። የሱሳ ካልያዋንቱ ሄ ጮራ አሳዉ ግሼድኖ። 7 ኡንቱንቶ ቃይካ አማሬዳ ሱፓ ሞለቱ ደኢኖ፤ የሱስ ሄዋንቶካ ጾሳ ጋላቲደ፥ አሳዉ ግሻና ማላ፥ ባረና ካልያዋንታ አዛዜዳ። 8 አሳይ ኡባይ ሚደ ካልና አቴዳ ዶካይ ላፑ ዛምቤልያ ኩሜዳዋ አ ካልያዋንቱ ደንꬄድኖ። 9 ቁማ ሜዳ አሳይ ኦይዱ ሻአ ግዳና፤ ሄዋፐ ጉይያን፥ የሱስ አሳ የዴዳ። 10 እ ቃይ ባረና ካልያዋንቱና ኤለካ ዎንግርያን ገሊደ፥ ዳልማኑታ * ግያ ጋድያ ቤዳ።

ፓርሳዋቱ ባረንቶ ማላታይ ኦሰታና ማላ ኦቼድኖ

(ማቶሳ 16:1-4)

11 ፓርሳዋቱ ዪደ፥ የሱሳና ፓሉማ ዶሜድኖ።

የሱሳ ፓጫናዉ ኮዪደ፥ ሳሉዋፐ ማላታ ባረንታ በሳና ማላ ኦቼድኖ። 12 የሱስ ዳርስ ቶክ ሸምፒደ፥ “ሀ ዎድያ አሳይ አያዉ ማላታ ኮዪ? ታን ህንተንቶ ቱሙዋ ኦዳይ፤ ሀ ዎድያ አሳዉ ማላታይ ኡባካ እመተና” ያጌዳ። 13 ቃይ ኡንቱንታ ሄዋን አጊደ፥ ዛር ዎንግርያን ገሊደ፥ አባፐ ሄፍንꬃ ፕኔዳ።

ፓርሳዋቱዋ እርሹዋነ ሄሮድሳ እርሹዋ

(ማቶሳ 16:5-12)

14 የሱሳ ካልያዋንቱ ቁማ አፋናዋ ዶጌድኖ፤ ኡንቱንቶ ዎንግርያ ግዶን እት ኡክꬃፐ ሀራይ ባዋ። 15 የሱስ ኡንቱንታ፥ “ህንተንታ ኤርተ፤ ፓርሳዋቱዋ እርሹዋፐነ ሄሮድሳ † እርሹዋፐ ናገትተ” ያጊደ አዛዜዳ።

16 ኡንቱንቱ ባረንቱ ግዶን፥ “እ ሀዋ ግያዌ ኑዉ ቁማይ ባይና ድራሳ” ያጊደ ሃሳያ ዶሜድኖ።

17 የሱስ ኡንቱንቱ ግያዋ ኤሪደ፥ “ህንተንቶ ዳቡ ባይናዋ አያዉ ሃሳዪቴ? ሀእ ጋካናዉ ህንተዉ ገለኔ? ዎይ አኬክክቴ? ህንተ ዎዛናይ ጆሌዴ? 18 ህንተንቶ አይፊ ደኤ፤ በእክቴ? ቃይ ሀይꬃይ ደኤ፤ ስስክቴ? ህንተንቶ ሀሳየተኔ?* 19 ታን እቼሹ ዳቡዋ እቼሹ ሻአ አሳዉ መንꬃ እሜዳ ዎደ፥ አፑን ዛምቤልያ ኩሜዳ ዶካ ደንꬄድቴ?” ያጌዳ።

ኡንቱንቱ፥ “ታማነ ላኡ ዛምቤልያ ኩሜዳ ዶካ ደንꬄዶ” ያጌድኖ።

20 “ታን ቃይካ ላፑ ዳቡዋ ኦይዱ ሻአ አሳዉ መንꬃደ እሜዳ ዎደ፥ አፑን ዛምቤልያ ኩሜዳ ዶካ ደንꬄድቴ?” ያጌዳ።

ኡንቱንቱ፥ “ላፑ ዛምቤልያ ኩሜዳ ዶካ ደንꬄዶ” ያጌድኖ።

21 እ ቃይ፥ “ሀእካ አኬክበይክቴ?” ያጌዳ።

የሱስ ቤተሳይዳን እት ቆቃ ፓꬄዳ

22 የሱስነ አ ካልያዋንቱ ቤተሳይዳ ግያ ካታማ ቤድኖ፤ አሳቱ ቆቃ ብታንያ የሱሳኮ አሂደ፥ ሄ ብታንያ ቦቻና ማላ፥ አ ዎሴድኖ። 23 የሱስ ቆቃ ብታንያ ኩሽያ ኦይቂደ፥ ሄራፐ ጋጻ ከሴዳ፤ አ አይፍያን ጩቺደ፥ ባረ ኩሽያ አ ቦላ ዎꬂደ፥ “ነዉ አየንቶ ቤቲ?” ያጊደ ኦቼዳ።

24 ብታኒ ꬎቂደ፥ “ታን አሳ በአይ፤ ሽን አሳይ ሀመቲደ፥ ምꬃ ማላቴ” ያጌዳ።

25 ሄዋፐ ጉይያን፥ የሱስ ሽረቲደ ብታንያ አይፍያን ባረ ኩሽያ ዎꬄዳ። አ አይፊ ፓጼዳ፤ ብታኒካ ሎይꬅ ጼሌዳ፤ ቃይ ኡባባካ ጌሺደ በኤዳ። 26 የሱስ ብታንያ፥ “ሄራ ገሎፓ” ያግ አ ሶይ የዴዳ።

ጰጽሮሳ አማኑዋነ አ ማርካተꬃ

(ማቶሳ 16:13-20፤ ሉቃሳ 9:18-21)

27 የሱስ ባረና ካልያዋንቱና ቂሳርያ ፕሊጶሳ ደእያ ቄር ሄራቱዋ ቤዳ፤ እ ቢሽን ኦግያን የሱስ፥ “ታና አሳይ ኦና ጊ?” ያጊደ ባረና ካልያዋንታ ኦቼዳ።

28 አ ካልያዋንቱ፥ “እት እት አሳይ ኔና፥ ‘ጻማቅያ ዮሃንሳ’ ጌ፤ ሀራንቱ፥ ‘ኤላሳ’ ጊኖ፤ ቃይ ሀራንቱ፥ ‘ናባቱዋፐ እቱዋ’ ጊኖ” ያጌድኖ።

29 የሱስ ኡንቱንታ፥ “ህንተሽ ታና ኦና ጊቴ?” ያጊደ ኦቼዳ።

ጰጽሮስ፥ “ኔን ዶረቴዳ ክርስቶሳ” ያጊደ ዛሬዳ።

30 የሱስ፥ “ታባ ኦስነ ኦዶፕተ” ያጊደ ኡንቱንታ አዛዜዳ።

የሱስ ባረና ጋካና መቱዋባነ ዋይያባ ኮይሩዋ ሃሳዬ

(ማቶሳ 16:21-28፤ ሉቃሳ 9:22-27)

31 የሱስ ባረና ካልያዋንታ፥ “ታን፥ አሳ ናአይ፥ ዳሪ ዋየታናዉ በሴ፤ ጭማቱ፥ ቄሳቱዋ ካፓቱነ ህግያ ታማርስያዋንቱ ታና እጻናዉ በሴ፤ ኡንቱንቱ ታና ዎꬋናዉነ ታን ሄዘንꬅያ ጋላሳፐ ጉይያን፥ ሀይቁዋፐ ደንዳናዉ በሴ” ያጊደ ታማርሱዋ ዶሜዳ። 32 ሄዋ እ ኡንቱንቶ ጌሺደ ኦዴዳ፤ ጰጽሮስ አ እት ባጋ ዛሪደ፥ ዞረታ ዶሜዳ።

33 ሽን የሱስ ጉየ ስሚደ፥ ባረና ካልያዋንታ ጼሊደ ጰጽሮሳ፥ “ሀ ሴጻናዉ፥ ክቻ ታ ማታፐ! ኔን አሳይ ቆፕያዋ ቆፓሳፐ አትን፥ ጾሳይ ቆፕያዋ ግደና” ያጌዳ።

የሱሳ ካሉሳይ ኦችያ ጋትያ

(ማቶሳ 10:38-39፤ 16:24-28፤ ሉቃሳ 9:23-27፤ 14:26-27)

34 የሱስ ጮራ አሳነ ባረና ካልያዋንታ ባረኮ ጼሲደ፥ “ታና ካላና ኮይያ ኡራይ ደኦፐ፥ ባረና ካዶ፤ ያቲደ ባረ ማስቃልያ ቶኪደ፥ ታና ካሎ። 35 አያዉ ጎፐ፥ ባረ ሸምፑዋ ‡ አሻና ኮይያ ኡራይ ባይዛናዋ፤ ሽን ታ ድራዉነ ዎንጋላ ምሽራቹዋ ድራዉ ባረ ሸምፑዋ ባይዝያ ኡራይ አሻናዋ። 36 እት ኡራይ ሳኣን ደእያ ኡባባ ባረዉ ሺሺደ፥ ባረ ሸምፑዋ ባይዞፐ፥ አ አያ ማዳኔ? 37 እት ኡራይ ባረ ሸምፑዋ ዎዛናዉ አያ እማና ዳንዳይ? 38 ጾሳ አማነና ሀ ናጋራንቻ የለታ ዎድያን፥ እት ኡራይ ታናንነ ታ ቃላን ዬላቶፐ፥ ታንካ፥ አሳ ናአይ፥ ቃይ ታ አዉዋ ቦንቹዋን ጌሻ ኪታንቻቱዋና ይያ ዎደካ፥ አን ዬላታና” ያጌዳ።

9

የሱሳ ማላይ ላመቴዳዋ ኦድያ ታርክያ

(ማቶሳ 17:1-13፤ ሉቃሳ 9:28-36)

1 የሱስ ኡንቱንታ፥ “ታን ህንተንቶ ቱሙዋ ጋይ፤ አማሬዳ አሳቱ ጾሳ ካዉተꬃይ ዎልቃና ይያዋ በኤናን ሀይቀናዋንቱ ሀዋን ደኢኖ” ያጌዳ።

2 የሱስ ኡሱፑን ጋላሳፐ ጉይያን፥ ባረናና ጰጽሮሳ፥ ያቆባነ ዮሃንሳ አኪደ፥ ኡንቱንቱ ጻላላ ዎልቃማ ደርያ ቦላ ከሴዳ፤ ኡንቱንቱ ስንꬃን ላመቴዳ፤ * 3 አ ማዩካ ጶሌዳ፤ ሳኣን ማዩዋ ሜጭያ ኦንነ ጌሻናዉ ዳንዳየናዋ ኬና ዳሪ ቦጼዳ። 4 ሄ ሄዙ የሱሳ ካልያዋንቱ፥ ኤላስነ ሙሴ የሱሳና ሃሳይያዋንታ በኤድኖ።

5 ጰጽሮስ የሱሳ፥ “ታማርስያዎ፥ ኑን ሀዋን ደእያዌ ኑዉ ሎአ፤ ኑን ሄዙ ዳሳቱዋ እቱዋ ነዉ፥ እቱዋ ሙሴዉ፥ ቃይ እቱዋ ኤላሳዉ ኬጻና” ያጌዳ። 6 እ ዋጋነንቶነ ኤርቤና፤ አያዉ ጎፐ፥ እካ የኮንቱካ ዳሪ ያዬድኖ።

7 ሄዋፐ ጉይያን፥ ሻሪ ዪደ ኡንቱንታ ካምና ሻርያፐ፥ “ሀዌ ታን ሲቅያ ታ ናኣ፤ እ ግያዋ ስስተ” ግያ ቃላይ ዬዳ። 8 ኤለካ ኡንቱንቱ ዩሽ አꬅ ጼልያ ዎደ፥ የሱሳፐ አትን፥ ሀራ ኦናነ ባረንቱ ማታን በእበይክኖ።

9 ኡንቱንቱ ደርያፐ ዎꬍሽን፥ የሱስ ኡንቱንታ፥ “ታን፥ አሳ ናአይ፥ ሀይቁዋፐ ደንዳና ጋካናዉ፥ ህንተ በኤዳባ ኦስነ ኦዶፕተ” ያጊደ አዛዜዳ።

10 እ አዛዜዳዋ ኡንቱንቱ፥ “ ‘ኤኖ’ ጊደ፥ ሀ ሀይቁዋፐ ደንድያዋ ግያዌ ዋግያዌ” ያጊደ፥ ባረንቱ ግዶን ሃሳየቴድኖ።

11 ኡንቱንቱ የሱሳ፥ “ህግያ ታማርስያዋንቱ አያዉ፥ ‘ኤላስ ካሰቲደ ያናዉ በሴ’ ጊኖ?” ያጊደ ኦቼድኖ።

12 እ ዛሪደ ያጌዳ፤ “ቱማካ፥ ኤላስ ካሰት ዪደ፥ ኡባባ ጊግሴ፤ ያትና፥ አያዉ ጾሳ ማጻፋይ፥ ‘አሳ ናአይ ዳሪ ዋየታናነ እጸታና’ ያጊ? 13 ሽን ታን ህንተንቶ ኦዳይ፤ ኤላስ ዬዳ፤ ቃይ አባይ ጾሳ ማጻፋን ጻፈቴዳዋዳንካ፥ አሳይ አ ባረ ኮዬዳባ ኦꬄዳ” ያጌዳ።

የሱስ ኢታ አያናይ ኦይቄዳ ናኣ ፓꬄዳ

(ማቶሳ 17:14-21፤ ሉቃሳ 9:37-43)

14 የሱስ፥ ጰጽሮስ፥ ያቆብነ ዮሃንስ የኮ የሱሳ ካልያዋንቱኮ ስሚደ ይያ ዎደ፥ ጮራ አሳይ ሄ ካልያዋንቱ ዩሹዋን ኤቄዳዋነ ህግያ ታማርስያ አማሬዳ አሳቱ ኡንቱንቱና ፓሉመትያዋንታ በኤድኖ። 15 ሄ ጮራ አሳይ የሱሳ በኤዳ ዎደ ማላለት ዳጋሚደ፥ ኤለካ አኮ ዎጽ ዪደ፥ አ ሳሮቴዳ። 16 የሱስ ባረና ካልያዋንታ “ኡንቱንቱና አያ ፓሉመቲቴ?” ያጊደ ኦቼዳ።

17 ሄ ጮራ አሳ ግዶፐ እት ብታኒ ዛሪደ፥ “ታማርስያዎ፥ ታ ናኣ ቦላን ሃሳያ ድግያ ኢታ አያናይ ደእያ ድራዉ፥ አ ኔኮ አካደ ያድ። 18 ሀ ኢታ አያናይ አ ኦይቂያ ዎደ ኡባን፥ አ ኦሌ፤ አ ዶናናካ ሆሙ ፓሮቴ፤ ቃይ አቻ ጋርጭሴ፤ ቦላካ ዞልሴ። አፐ ሀ ኢታ አያና ከሳና ማላ፥ ኔና ካልያዋንቶ ኦዳድ፥ ሽን ከሳናዉ ዳንዳይበይክኖ” ያጌዳ።

19 የሱስ ዛሪደ ኡንቱንታ፥ “አማነና ሀ ዎድያ አሳዉ! ታን ህንተንቱና አዉደ ጋካናዉ ደአኔ? ቃይ ህንተንቱባ አዉደ ጋካናዉ ዳንዳያኔ? ናኣ ታኮ ሃ አክ ዪተ” ያጌዳ። 20 ኡንቱንቱ ናኣ አኮ አሄድኖ፤ ሄ ኢታ አያናይ የሱሳ በኢዴ ኤለካ ናኣ ኮኮርሲ አጌዳ፤ ናአይ ሳኣን ኩንዲደ፥ ዶናና ሆሙ ጎፑ ጊሽን ጎንዶረቴዳ። 21 የሱስ ሄ ናኣ አዉዋ፥ “ሀዌ ነ ናኣ ኦይቆደፐ ዎይሳ ዎደ ግዳኔ?” ያጊደ ኦቼዳ።

ናኣ አቡ፥ “እ ናአተꬃን ደእያ ዎድያፐ ዶሜዳ። 22 አ ዎꬋናዉ ዳሮ ዎደ ታማንነ ሃꬃን ኦሌዳ፤ ሽን ኔን ዳንዳዮፐ፥ ኑዉ ቃረታደ ኑና ማዳርኪ” ያጌዳ።

23 የሱስ አ፥ “ኔን ዳንዳዮፐ ጋይ? አማንያ አሳዉ ኡባባይ ዳንዳየቴ” ያጌዳ።

24 ኤለካ ናኣ አቡ ባረ ኮሻ ꬎቁ ኦꬂደ፥ “ታን አማናይ፤ ሽን ጉጃ አማናናዳን፥ ታና ማዳርኪ” ያጌዳ።

25 የሱስ አሳይ ዳር ዳር ብያዋ በኢደ፥ ኢታ አያና፥ “ናኣ ቱለነ ዱደ ኦꬄዳ አያናዉ፥ ሀ ናኣፐ ከሳ ጋደ ኔና ታ አዛዛይ፤ ቃይ ዛረꬃደ አን ገሎፓ” ያጌዳ።

26 ሄ ኢታ አያናይ ዋሲደ፥ ናኣ ዳርስ ኮኮርሲደ፥ አፐ ከሴዳ። ናአይ ሀይቄዳዋ ማላትና፥ ዳሮ አሳይ፥ “ናአይ ሀይቄዳ” ያጌዳ። 27 ሽን የሱስ ናኣ ኩሽያ ኦይቂደ ደንꬅና፥ ናአይ ደንድ ኤቄዳ።

28 የሱስ ሶይ ገሌዳዋፐ ጉይያን፥ አ ካልያዋንቱ የሱሳ ዱማ፥ “ኑን ሄ ኢታ አያና ከሳናዉ አያዉ ዳንዳይበይኮ?” ያጊደ ኦቼድኖ።

29 የሱስ ዛሪደ፥ “ሄዋ ማላይ ዎሳፐነ ጾማፐ አትን፥ ሀራባን ከሳናዉ ዳንዳየና” ያጌዳ።

የሱስ ባረና ጋካና መቱዋባነ ሀይቁዋባ ላኤንꬁዋ ኦዴዳ

(ማቶሳ 17:22-23፤ ሉቃሳ 9:43-45)

30 ኡንቱንቱ ሄዋፐ ደንዲደ፥ ጋሊላና አꬊደ ቤድኖ፤ የሱስ ባረ ደኢያሳ ኦንነ ኤራና ማላ ኮይቤና። 31 አያዉ ጎፐ፥ እ ባረና ካልያዋንታ “ታና፥ አሳ ናኣ፥ አሳይ አሳዉ አꬂደ እማናነ ዎꬋና፤ ታን ቃይ ሄዙ ጋላሳፐ ጉይያን፥ ሀይቁዋፐ ደንዳና” ያጊደ ታማርሴ።

32 ሽን ኡንቱንቶ እ ግያዌ ገልቤና፤ ቃይ አ ኦቻናዉካ ያዬድኖ።

ኡባፐ አꬍያዌ ኦኔ?

(ማቶሳ 18:1-5፤ ሉቃሳ 9:46-48)

33 ኡንቱንቱ ቅፍርናሆማ ግያ ካታማ ቤድኖ፤ ሶይ ገሌዳዋፐ ጉይያን፥ የሱስ ኡንቱንታ፥ “ኦግያን አያ ፓሉመቲቴ?” ያጊደ ኦቼዳ። 34 ሽን ኡንቱንቱ ቢደ ኦግያን፥ “ኑ ግዶን ኑ ኡባፐ አꬍያዌ ኦኔ?” ያጊደ ፓሉመቴዳ ድራዉ፥ ጮኡ ጌድኖ። 35 የሱስ ኡቲደ፥ ታማነ ላኡ ባረና ካልያዋንታ ጼሲደ ኡንቱንታ፥ “ኦንነ ስንꬃዉ አꬋና ኮዮፐ፥ ኡባፐ ጉየ አꬊደ፥ ሄ ኡባዉ ቆማ ግዳናዉ በሴ” ያጌዳ።

36 እት ጉꬃ ናኣ ኦይቂደ፥ ኡንቱንቱ ግዶን ኤሴዳ፤ ሄ ጉꬃ ናኣ እድሚደ ኡንቱንታ፥ 37 “ሀዋንቱ ማላ ጉꬃ ናናፐ እቱዋ ታ ሱንꬃን ሞክያ ኦንነ ታና ሞኬ፤ ቃይ ታና ሞክያ ኦንነ ታና ኪቴዳዋ ሞክያዋፐ አትን፥ ታ ጻላላ ሞከና” ያጌዳ።

የሱስ፥ “ኑባ ኤቀተና ኡራይ ኑ ባጋ” ያጌዳ

(ሉቃሳ 9:49-50)

38 ዮሃንስ አ፥ “ታማርስያዎ፥ እት አሳይ ነ ሱንꬃን ኢታ አያናቱዋ ከስያዋ ኑን በኢደ፥ ኑ ባጋ ግደና ድራዉ፥ አ ድጌዶ” ያጌዳ።

39 ሽን የሱስ ያጌዳ፤ “ኦንነ ታ ሱንꬃን ማላታ ኦꬂደ፥ ኤለካ ታ ቦላ ኢታባ ሃሳያናዉ ዳንዳይያዌ ባይና ድራዉ ድጎፕተ፤ 40 አያዉ ጎፐ፥ ኑባ ኤቀተና ኡራይ ኑ ባጋ። 41 ታን ህንተንቶ ቱሙዋ ኦዳይ፤ ህንተ ታዋንታ ክርስቶሳዋንታ ግድያ ድራዉ፥ ኦንነ ህንተንቶ ታ ሱንꬃን ቡልያ ሃꬃ ኡሻናዉ እሞፐካ፥ ባረ ጋትያ አካናዋ።

ናጋራ ጋሱዋ

(ማቶሳ 18:6-9፤ ሉቃሳ 17:1-2)

42 “ታና አማንያ ሀ ጉꬃቱዋፐ እቱዋ ባለꬅያ ኦናነ፥ ጋጭያ ዎጋ ዎጻ አ ቆꬍያን ቃቺደ፥ አባን አ ኦልያዌ አዉ ሎአ። 43-44 ነ ኩሺ ኔና ባለꬆፐ፥ ቃንጻ ኦላ፤ ኔን ላኡ ኩሽያና * ቃይ ኡባካ ቶኤና ጋናምያ ታማን ገልያዋፐ፥ ዱጻ ኩሽያና ደኡዋ ገልያዌ ነዉ ሎአ። 45-46 ነ ገዲ ኔና ባለꬆፐ፥ ቃንጻ ኦላ፤ ኔን ላኡ ገድያና ኡባካ ቶኤና ጋናምያ ታማን የገትያዋፐ፥ ዶማ ግዳደ ደኡዋ ገልያዌ ነዉ ሎአ። 47-48 ነ አይፊ ኔና ባለꬆፐ፥ ዎጫ ኦላ፤ ኔን ላኡ አይፍያና ኡባካ ቶኤና ጋናምያ ታማን የገትያዋፐ፥ እት አይፍያና ጾሳ ካዉተꬃ ገልያዌ ነዉ ሎአ።

49 “ቁማን ማጽንያ የግያዋዳን፥ ታማይ አሳ ኡባ ቦላ የገታና። 50 ማጽኒ ሎአ፤ ሽን እ ማልአና ꬋዮፐ፥ ዛሪደ አ ዎት ማልኤꬃንቴ? ህንተንቱን ማጽኒ ደኦ፤ † ያቲደ እቱ እቱዋና ሳሮተꬃን ደእተ” ያጌዳ።

10

ማቻቶ የዳናዉ በሰና

(ማቶሳ 19:1-2፤ ሉቃሳ 16:18)

1 የሱስ ሄዋፐ ደንዲደ፥ ዮርዳኖሳ ሻፋፐ ሄፍንꬃ ባጋና ይሁዳ ጋድያ ቤዳ። ጮራ አሳይ ሽረቲደ አኮ ሺቅና፥ ካሰ እ ኦꬅያዋዳንካ ሄ አሳ ታማርሱዋ ዶሜዳ።

2 እት እት ፓርሳዋቱ ፓጫናዉ የሱሳኮ ዪደ፥ “እት አሳይ ባረ ማቻቶ የዳናዉ ኑዉ ህጊ አዛዚ?” ያጊደ አ ኦቼድኖ።

3 እ ዛሪደ፥ “ሙሴ ህንተንታ ዋግ አዛዜዴ?” ያጌዳ።

4 ኡንቱንቱ፥ “ሙሴ፥ ‘እት አሳይ ባረ ማቻቶ ፓራማ እሚደ የዶ’ ጌዳ” ያጌድኖ። *

5 የሱስ ዛሪደ ኡንቱንታ፥ “ህንተንቱ ኦድና ስሰናዋንታ ግድያ ድራዉ፥ ሙሴ ሀ አዛዙዋ ህንተንቶ ጻፌዳ። 6 ሽን ጾሳይ ኮይሮ መꬍያ ዎደ፥ አቱማ አሳነ ማጫ አሳ ኦꬂደ፥ ኡንቱንታ መꬌዳ።* 7 ሄዋ ድራዉ፥ እት አሳይ ባረ አባነ ባረ ዳዮ አጊደ፥ ባረ ማቻትና እቱዋ ግዴ፤ 8 ኡንቱንቱ ላአቱ እት አሾ ግዲኖ፤ ሄዋ ድራዉ፥ ኡንቱንቱ እት አሳ ግድያዋፐ አትን፥ ላኡ አሳ ግድክኖ። * 9 ሄዋ ድራዉ፥ ጾሳይ እትፐ ጋꬄዳዋ አሳይ ሻኮፖ” ያጌዳ።

10 ኡንቱንቱ ሶይ ስሜዳ ዎደ፥ የሱሳ ካልያዋንቱ ሀ የዉዋባ የሱሳ ዛር ኦቼድኖ። 11 የሱስ ኡንቱንታ፥ “ባረ ማቻቶ የዲደ፥ ሀራሮ አክያ ኡራይ ኦንነ እዝና ዎሹሜ። 12 ቃይ ማጫዉናካ ባረ አስናፐ ከሳደ ሀራ አስና ገሎፐ ዎሹማዉ” ያጌዳ።

የሱስ ጉꬃ ናና አንጄዳ

(ማቶሳ 19:13-15፤ ሉቃሳ 18:15-17)

13 የሱስ ጉꬃ ናና ቦቻና ማላ፥ እት እት አሳይ ናና አኮ አሄዳ፤ ሽን የሱሳ ካልያዋንቱ ሄ አሳ ሴሬድኖ። 14 የሱስ ሄዋ በኢደ፥ ባረና ካልያዋንታ ሀንቀቴዳ፤ ኡንቱንታ፥ “ጉꬃ ናናይ ታኮ ይያዋንታ ድጎፕተ፤ አያዉ ጎፐ፥ ጾሳ ካዉተꬃይ ሀዋንቱ ማላሳ። 15 ታን ህንተንቶ ቱሙዋ ጋይ፤ ጾሳ ካዉተꬃ ጉꬃ ናኣዳን አከና ኡራይ ኦንነ ሄ ካዉተꬃ ኡባካ ገለና” ያጌዳ። 16 ጉꬃ ናና እድሚደ፥ ባረ ኩሽያ ኡንቱንቱ ቦላ ሁጲያን ሁጲያን ዎꬂደ፥ ኡንቱንታ አንጄዳ።

ሚሻ ሲቁሳይ አህያ መቱዋ

(ማቶሳ 19:16-30፤ ሉቃሳ 18:18-30)

17 የሱስ ባናዉ ከሴዳ ዎደ፥ እት ብታኒ ዎጺደ ይ አ ስንꬃን ጉልባቲደ፥ “ሎኦ ታማርስያዎ፥ መꬍና ደኡዋ ላታናዉ ታን አያ ኦꬆ?” ያጊደ አ ኦቼዳ።

18 የሱስ፥ “አያዉ ታና ሎኦ ጋይ? ጾሳ ጻላላፐ አትን፥ ሀራ ሎኡ ኦንነ ባዋ። 19 ጾሳ አዛዙዋ፥ ‘ዎꬎፓ፤ ዎሹሞፓ፤ ዉኦፓ፤ ዎርዱዋ ማርካቶፓ፤ ጭሞፓ፤ ነ አባነ ነ ዳዮ ቦንቻ’ ያግያዋ ኤራሳ” ያጌዳ። *

20 ብታኒ የሱሳ፥ “ታማርስያዎ፥ ታን ሄዋ ኡባ ናአተꬃፐ ዶማደ ሀእ ጋካናዉካ ናጋይ” ያጌዳ።

21 የሱስ ብታንያ ዶሴዳ፤ አ ጫድ ጼሊደ፥ “ነዉ እትባይ ፓጬዳ፤ ባደ ነዉ ደእያባ ኡባ ዛልኣደ፥ ሄ ሚሻ ህዬሳዉ እማ፤ ኔን ሳሉዋን ዱረታና። ያቶዋፐ ጉይያን ያደ ታና ካላ” ያጌዳ። 22 ሽን ብታኒ ሄዋ ስሲደ፥ እ ዳሮ ዱረ ግድያ ድራዉ፥ ባረ ሶምእያ ꬉምሲደ፥ ናሸተናን አጊደ ቤዳ።

23 የሱስ ባረና ካልያዋንታ ዩሽ አꬅ ጼሊደ፥ “ዳሮ ዱረ አሳይ ጾሳ ካዉተꬃ ገላናዉ ዋን መታንዴሻ!” ያጌዳ።

24 አ ካልያዋንቱ አ ሃሳያ ስሲደ ማላለቴድኖ፤ ሽን የሱስ ቃይካ ኡንቱንታ፥ “ናቶ፥ ጾሳ ካዉተꬃ ገላናዉ ዎት መታንዴሻ!* 25 ዱረ አሳይ ጾሳ ካዉተꬃ ገላናዋፐ፥ ጋሉ ማርፕያ ጾእያና አꬋናዌ ማታቴ” ያጌዳ።

26 የሱሳ ካልያዋንቱ ማላለቲደ፥ “ያትና፥ ኦኔ አታናዉ ዳንዳይያዌ?” ያጊደ እቱ እቱዋ ኦቼድኖ።

27 የሱስ ኡንቱንታ ጫድ ጼሊደ፥ “ሀዌ ጾሳዉ ዳንዳየትያዋፐ አትን፥ አሳዉ ዳንዳየተና፤ አያዉ ጎፐ፥ ጾሳዉ ኡባባይካ ዳንዳየቴ” ያጌዳ።

28 ጰጽሮስ የሱሳ፥ “በአ፤ ኑን ኑባ ኡባ አጊደ፥ ኔና ካሌዶ” ያጌዳ።

29 የሱስ፥ “ታን ህንተንቶ ቱሙዋ ጋይ፤ ታ ድራዉነ ዎንጋላ ምሽራቹዋ ድራዉ፥ ጎልያ ዎይ እሻቱዋ ዎይ ምቻቱዋ፥ ዎይ አዉዋ ዎይ አቶ ዎይ ማቻቶ፥ ዎይ ናና ዎይ ጋድያ አጌዳ አሳይ ኦንነ፥ 30 ሀእ ሀ ዎድያን ጼቱ ዳኩዋፐ ዳርያ ጎለቱዋ፥ እሻቱዋ፥ ምቻቱዋ፥ አቶ፥ ናና፥ ጋድያ፥ ቃይ መቱዋካ አካናዋ። ስንꬃፐ ያና ዎድያንካ መꬍና ደኡዋ አካናዋ። 31 ሽን ጮራቱ ሀእ ስንꬃን ደእያዋንቱ ጉየ አꬋና፤ ቃይ ጮራቱ ሀእ ጉየን ደእያዋንቱ ስንꬃዉ አꬋና” ያጌዳ።

የሱስ ባረና ጋካና መቱዋባነ ሀይቁዋባ ሄዘንꬁዋ ኦዴዳ

(ማቶሳ 20:17-19፤ ሉቃሳ 18:31-34)

32 ኡንቱንቱ የሩሳላመ ቢደ፥ ኦግያን ደኢኖ፤ የሱስ ባረና ካልያዋንቱፐ ስንꬃና ሀመቴ። ኡንቱንቱ ማላለቴድኖ፤ አ ካልያዋንቱ ያዬድኖ። ዛሪደ ታማነ ላኡ ባረና ካልያዋንታ ጋጻ ከሲደ፥ ባረና ጋካናባ ዱማዪደ ኡንቱንቶ ሀዋዳን ያጊደ ኦዴዳ፤ 33 “በእተ፤ ኑን የሩሳላመ ሀእ ከሶይተ፤ ያን ታና፥ አሳ ናኣ፥ ቄሳቱዋ ካፓቶነ ሙሴ ህግያ ታማርስያዋንቶ አꬂደ እማና። ኡንቱንቱ ታ ቦላን ሀይቁዋ ፕርዳ ፕርዳና፤ ቃይ አይሁዳ ግደና አሳዉካ ታና አꬂደ እማና። 34 ሄ አይሁዳ ግደና አሳይ ታ ቦላ ቅሊጫናነ ጩቻና፤ ታና ልሱዋን ሾጫናነ ዎꬋና፤ ታን ቃይ ሄዙ ጋላሳፐ ጉይያን፥ ሀይቁዋፐ ደንዳና።”

ያቆብነ ዮሃንስ ዎሴዳ ዎሳ

(ማቶሳ 20:20-28)

35 ዛብድዮሳ ናናይ ያቆብነ ዮሃንስ የሱሳኮ ዪደ፥ “ታማርስያዎ፥ ኑን ኔና ዎስያባ ኡባባ ኑዉ ኦꬃርኪ” ያጌድኖ።

36 የሱስ ኡንቱንታ፥ “ታን ህንተንቶ አያ ኦꬆ?” ያጌዳ።

37 ኡንቱንቱ አ፥ “ነ ቦንቾ ካዉተꬃን ኔን ኡትያ ዎደ፥ ኑፐ እቱዋ ኔፐ ኡሸቻ ባጋና ቃይ እቱዋ ሀድርሳ ባጋና ኡትሳርኪ” ያጌድኖ።

38 ሽን የሱስ ኡንቱንታ፥ “ህንተንቱ አያ ዎሳናዉ በስንቶካ ኤርክታ፤ ታን ኡሻናዉ በስያ መቱዋ ጹኣ ኡሻናዉ ዳንዳዪቴ? ቃይ ታን ጻማቀታናዉ በስያ ጽንቃታ † ጻማቀታናዉ ዳንዳዪቴ?” ያጌዳ።

39 ሄዋፐ ጉየ ኡንቱንቱ ዛሪደ፥ “ኤ ዳንዳዬቶ” ያጌድኖ።

የሱስ ቃይ፥ “ታን ኡሻናዉ በስያ መቱዋ ጹኣ ህንተ ኡሻና፤ ታን ጻማቀታናዉ በስያ ጽንቃታካ ህንተ ጻማቀታና። 40 ሽን ታፐ ኡሸቻ ባጋናነ ሀድርሳ ባጋና ኡታናዋንታ ዶርያዌ ታና ግድከ፤ ሽን ሄ ሳአይ ጾሳይ እማናዉ ጊግስ ዎꬄዳዋንቱሳ” ያጌዳ።

41 የኮ ታሙ የሱሳ ካልያዋንቱ ሄዋ ስሴዳ ዎደ፥ ያቆባነ ዮሃንሳ ሀንቀቴድኖ። 42 የሱስ ኡንቱንታ ኡባ ባረኮ ጼሲደ፥ ሀዋዳን ያጌዳ፤ “ ‘አይሁዳ ግደናዋንታ ሞድያዋንታ’ ጊደ ቆፕያዋንቱነ ሄዋንታ ካለꬅያ አሳቱ ባረንቱ አሳ ሞድያዋ ኤሪታ። 43 ሽን ህንተ ግዶን ሄዋ ማላ ግደና፤ ህንተ ግዶን ዎጋታና ኮይያ ኦንነ ህንተንቶ ቆማ ግዳናዉ በሴ። 44 ቃይ ህንተ ግዶን ኡባፐ ቦላ ግዳና ኮይያ ኦንነ ህንተ ኡባዉ አይለ ግዳናዉ በሴ። 45 አያዉ ጎፐ፥ ሀራይ አቶ ታን፥ አሳ ናአይካ፥ አሳዉ ኦꬃናዉነ ጮራቱዋ ዎዛናዉ ዬዳዋፐ አትን፥ አሳይ ታዉ ኦꬃና ማላ ያበይከ” ያጌዳ።

የሱስ ቆቃ ባርጻሞሳ አይፍያ ፓꬄዳ

(ማቶሳ 20:29-34፤ ሉቃሳ 18:35-43)

46 ኡንቱንቱ እያርኮ ግያ ካታማ ቤድኖ፤ የሱስ ባረና ካልያዋንቱናነ ጮራ አሳና እያርኮፐ ከስሽን፥ ጽሞሳ ናአይ ቆቃይ፥ ባርጻሞሳ ግያዌ፥ ኦግያ ዶናን ዎሲደ ኡቴዳ። 47 ባርጻሞስ ናዝሬትያ የሱሳ ግዴዳዋ ስሲደ፥ ባረ ኮሻ ꬎቁ ኦꬂደ፥ “ዳዊተ ናኣ ‡ የሱሳ፥ ታና ማራርኪ!” ያጉሳ ዶሜዳ።

48 ጮራ አሳይ አ፥ “ሀይዛ!” ጊደ ሀንቀቴዳ።

ሽን፥ እ ባረ ኮሻ ካሰዋፐካ ዳርስ ꬎቁ ኦꬂደ፥ “ዳዊተ ናአዉ፥ ታና ማራርኪ!” ያጌዳ።

49 የሱስ ኦግያን ኤቂደ፥ “አ ሃ ጼስተ” ያጌዳ።

ኡንቱንቱ ቆቃ፥ “አይነ ባዋ፤ ደንዳ ኤቃ፤ ኔና ጼሴ” ያጊደ ጼሴድኖ። 50 ቆቃይ ባረ ማዩዋ ኦል አጊደ፥ ጉፕ ደንድ ኤቂደ፥ የሱሳኮ ቤዳ።

51 የሱስ አ፥ “ታን ነዉ አያ ኦꬃናዉ ኮያይ?” ያጌዳ።

ቆቃይ፥ “ታማርስያዎ፥ ታን ጼላናዋ ኮያይ” ያጌዳ።

52 የሱስ አ፥ “ባ፤ ነ አማኑ ኔና ፓꬄዳ” ያጌዳ። ኤለካ አ አይፊ ጼል አግና፥ ኦግያን የሱሳ ካል አጌዳ።

11

የሱስ ዎልቃማ ቦንቹዋን የሩሳላመ ገሌዳ

(ማቶሳ 21:1-11፤ ሉቃሳ 19:28-40፤ ዮሃ. 12:12-19)

1 ኡንቱንቱ የሩሳላመ ማቲደ፥ ደብረ ዛይተ ደርያ ማታን ደእያ ቤተፋገነ ቢታንያ ጋኬድኖ፤ የሱስ ባረና ካልያዋንቱፐ ላኡዋ ስንꬃዉ ኪቲደ፥ 2 “ህንተንቱፐ ስንꬃን ደእያ ሄራ ቢተ፤ ያ ገሎሳና ኦንነ ኡባ ቶግቤና ቃሹዋን ደእያ ሀረ ማራ ህንተ ደማና፤ አ ብል ሃ አኪደ ዪተ። 3 ኦንነ ህንተንታ፥ ‘ሄዋ አያዉ ኦꬅተ?’ ያጊደ ኦቾፐ፥ ‘ጎዳዉ* ሀዌ ኮሼ፤ ኤለካ ዛር ሃ የዳናዋ’ ያግተ” ያጌዳ።

4 ኡንቱንቱ ቢደ፥ ሀረ ማራ ፐንግያ ማታን ኦግያን ቃች ዎꬄዳዋ ደሚደ ብሌድኖ። 5 ሄዋን ኤቄዳ እት እት አሳቱ ኡንቱንታ፥ “ሀረ ማራ ዎታናዉ ብሊቴ?” ያጌድኖ። 6 የሱሳ ካልያዋንቱ የሱስ ባረንታ አዛዜዳዋ ኦድና፥ አሳቱ የድ አጌድኖ። 7 ኡንቱንቱ ሀረ ማራ የሱሳኮ አሂደ፥ ባረንቱ ማዩዋ አ ዞክያን ዎꬄድኖ፤ የሱስ ሄ ሀረ ማራ ቶጌዳ። 8 ጮራ አሳይ ባረንቱ ማዩዋ ኦግያን ሂጼዳ፤ ቃይ ሀራንቱ ምꬃ ሀይꬃ ካር ካሪደ፥ ኦግያን ሂጼድኖ። 9 የሱሳፐ ስንꬃና ሀመትያ አሳይነ አ ጌዱዋ ካልያ አሳይ ባረንቱ ኮሻ ꬎቁ ኦꬂደ፥

“ጾሳይ ጋላተቶ!

ጎዳ ሱንꬃን ይያዌ አንጀቴዳዋ። *

10 ጎዳ ሱንꬃን ይያ ኑ አዉዋ

ዳዊተ ካዉተꬃይ አንጀቴዳዋ።

ሳሉዋ ኡባፐ ቦላ ሳሉዋን

ደእያ ጾሳይ ጋላተቶ”

ያጌድኖ።

11 የሱስ የሩሳላመ ቢደ፥ ጌሻ ጎልያ ገሌዳ፤ ቃይ ኡባባ ዩይ ዩይ ጼሌዳዋፐ ጉይያን፥ ሳአይ ቃምያ ድራዉ፥ ታማነ ላኡ የሱሳ ካልያዋንቱና ቢታንያ ቤዳ።

የሱስ ሸቄዳ ባላስያ ምꬃቶ

(ማቶሳ 21:18-19)

12 ዎንተꬃ ጋላስ ኡንቱንቱ ቢታንያፐ ከሲደ ቢሽን፥ የሱስ ኮሻቴዳ። 13 ሃኩዋን እት ባላስያ ግያ ምꬃቶ ሀይꬃ ማያ ኡቴዳዉኖ በኢደ፥ ኦን ኤር እ ቦላ አይፊ ቤቶፐነ ጊደ፥ በአናዉ እዝኮ ቤዳ፤ ሽን እዝኮ እ ብያ ዎደ፥ ሀይꬃ ጻላላፐ አትን፥ አይነ አይፍያ ደምቤና፤ አያዉ ጎፐ፥ ባላሲ አይፍያ ዎዲ ጋክቤና። 14 የሱስ ሄ ባላሳቶ፥ “ኔፐ ሽረቲደ መꬍናዉ ኦንነ አይፍያ ሞፖ” ያጌዳ። የሱሳ ካልያዋንቱ እ ግያዋ ስሴድኖ።

የሱስ ጌሻ ጎልያን ዛልእያዋንታ ከሴዳ

(ማቶሳ 21:12-17፤ ሉቃሳ 19:45-48፤ ዮሃ. 2:13-22)

15 ኡንቱንቱ የሩሳላመ ቤድኖ፤ የሱስ ጌሻ ጎልያ ገሊደ፥ ሄዋን ዛልእያዋንታነ ሻምያዋንታ ካረ የደርሱዋ ዶሜዳ፤ ቃይ ሚሻ ላምያዋንቱ ጻራጴዛነ ዶጎሙዋ ዛልእያዋንቱ ኦይድያ አꬅ የጊደ፥ 16 ኦንነ አየንቶ ቶኪደ፥ ጌሻ ጎልያ ግቢያ ግዶና አꬋናዋ ድጌዳ። 17 የሱስ አሳ ሀዋዳን ያጊደ ታማርሴዳ: “ጾሳ ማጻፋን፥ ‘ታ ጎሊ አይሁዳ ግደና አሳይ ኡባይ ጾሳ ዎስያ ጎለ ጌተታና’ ያገቲደ ጻፌት ኡቴዳ፤ ሽን ህንተ አ ቦንቃንቻቱ ቆሰትያ ጎንጎሉዋ ከሴድታ።”*

18 ቄሳቱዋ ካፓቱነ ሙሴ ህግያ ታማርስያዋንቱ ሄዋ ስሲደ፥ አ ዎꬋና ኦግያ ኮሻ ዶሜድኖ፤ ሽን ጮራ አሳይ እ ታማርስያዋን ማላለትያ ድራዉ፥ አዉ ያዬድኖ።

19 ሳአይ ኦማርሴዳ ዎደ፥ የሱስነ አ ካልያዋንቱ ካታማፐ ጋጻ ከሴድኖ።

ባላስያ ግያ ምꬃታ መላዱ

(ማቶሳ 21:20-22)

20 ኡንቱንቱ ዎንተꬃ ጋላስ ጉራ ኦግያና አꬊደ፥ ሄ ባላሳታ ጻጱዋና መላ ድጌዳዉኖ በኤድኖ። 21 ጰጽሮስ ሀሳዪደ፥ “ታማርስያዎ፥ በአ፤ ኔን ሸቄዳ ባላሳታ መላ ድጋዱ” ያጌዳ።

22 የሱስ ዛሪደ፥ ኡንቱንታ ሀዋዳን ያጌዳ፤ “ጾሳ አማንተ። 23 ታን ህንተንቶ ቱሙዋ ጋይ፤ ኦንነ ባረ ዎዛናን ስናን ባረ ጌዳባይ ሀናናዋ አማኒደ፥ ሀ ደርያ፥ ‘ደንዳደ አባን ኩንዳ’ ጎፐ ሀናና። 24 ሄዋ ድራዉ፥ ጾሳ ህንተ ዎስያባነ ኦችያባ ኡባ አክ ድጎዋዳን አማንተ፤ ህንተ አካና። 25 ጾሳ ዎሳናዉ ህንተ ኤቂያ ዎደ፥ ሳሉዋን ደእያ ህንተ አዉ ህንተ ናጋራ አቶ ጋና ማላ፥ ኦንነ ህንተንታ ናቄዳባይ ደኦፐ፥ አዉ አቶ ጊተ። 26 ሽን አሳ ናጋራ ህንተ አቶ ጋና ꬋዮፐ፥ ሳሉዋን ደእያ ህንተ አዉካ ህንተ ናጋራ ህንተንቶ አቶ ጌና።”

የሱስ አያ ማታን ኦꬂ ግያ ኦሻ

(ማቶሳ 21:23-27፤ ሉቃሳ 20:1-8)

27 ኡንቱንቱ ቃይካ የሩሳላመ ቤድኖ፤ የሱስ ጌሻ ጎልያን ሀመትሽን፥ ቄሳቱዋ ካፓቱ፥ ሙሴ ህግያ ታማርስያዋንቱነ ጭማቱ የሱሳኮ ዬድኖ። 28 አ፥ “ኔን ሀዋ ኦꬃናዉ ነዉ አይ ማታይ ደኢ? ዎይ ነዉ ሀ ማታ እሜዳዌ ኦኔ?” ያጌድኖ።

29 የሱስ ዛሪደ ኡንቱንታ፥ “ታንካ ህንተንታ እትባ ኦቻና፤ ታዉ ኦድተ፤ ታን ቃይ ሀዋ አይ ማታን ኦꬃይታንቶ፥ ህንተንቶ ኦዳና። 30 ዮሃንስ ጻማቅያ ማታ አኬዳዌ ጾሳፔየ ዎይ አሳፔ? ታዉ ኦድተ” ያጌዳ።

31 ኡንቱንቱ ባረንቱ ግዶን ፓሉማ ዶሚደ፥ “ኑን፥ ‘ጾሳፐ ዬዳ’ ያጎፐ፥ እ ኑና፥ ‘ያትና፥ ዮሃንስ ኦዴዳዋ አያዉ አማንበይክቴ?’ ያጋና። 32 ሽን፥ ‘አሳፐ ዬዳ ጋኔ?’ ” ያጌድኖ፤ ቃይ አሳይ ኡባይ ዮሃንስ ናብያ ግዴዳዋ ኤርያ ድራዉ፥ አሳዉ ያዬድኖ። 33 ሄዋ ድራዉ፥ ኡንቱንቱ የሱሳዉ፥ “ኑን ኤሮኮ” ያጊደ ዛሬድኖ።

የሱስ፥ “ታንካ ሀዋ አይ ማታን ኦꬃይታንቶ፥ ህንተንቶ ኦድከ” ያጌዳ።

12

ዎይንያ ቱራ ቶክያ ኦሳንቻቱዋ ሌምሱዋ

(ማቶሳ 21:33-46፤ ሉቃሳ 20:9-19)

1 የሱስ ኡንቱንቶ ኦዱዋ ሌምሱዋን ያጊደ ዶሜዳ፤ “እት ብታኒ ዎይንያ ግያ ቱራ ቶኪደ፥ ድርሳ ዩሽ አꬂደ ድሬዳ፤ ቃይ ሄ ዎይንያ ጉምእያ ኦላካ ቦኬዳ፤ ሄዋ ናግያ አሳዉ ናግያሳ ኬጼዳ፤ ሄዋፐ ጉይያን፥ ኮꬃ ኦꬅያ አሳዉ እሚደ፥ ሀራ ጋደ ቤዳ። * 2 ዎይንያ አይፍያ ማጽያ ዎዲ ጋክና፥ ባረና ጋክያዋ አኪደ ያና ማላ፥ እት ቆማ ባረ ኮꬃዋቱዋኮ ኪቴዳ። 3 ኮꬃ ኦꬅያዋንቱ አ ቆማ ኦይቂ ዋꬊደ፥ ኩሸ መላ የዴድኖ። 4 ላኤንꬁዋ ሀራ ቆማ ኡንቱንቱኮ ኪቴዳ፤ ኡንቱንቱ ሄ ቆማ ሁጲያ ጳልቂደ ፖክስ የዴድኖ። 5 ዎይንያ ቱራ ጎዳይ ቃይካ ሀራ ቆማ ኪቴዳ፤ ሄ ቆማ ዎꬌድኖ፤ ቃይ ሀራ ጮራቱዋካ ሄዋዳን ኦꬄድኖ፤ እቱዋ እቱዋ ዋꬊደ፥ ሀራቱዋ ዎꬌድኖ።

6 “ዎይንያ ቱራ ጎዳዉ ኪታናዉ ኡባፐ ዉርሰꬃን እ ዳሪ ሲቅያ አ ናኣ ጻላላይ አቴዳ፤ እ፥ ‘ኡንቱንቱ ታ ናኣ ቦንቼናን አግክኖ’ ጊደ፥ ባረ ናኣ ኡንቱንቱኮ ኪቴዳ።

7 “ሽን ኮꬃ ኦꬅያዋንቱ ባረንቱ ግዶን፥ ‘ላታናዌ ሀዋ፤ ቢደ አ ዎꬎይተ፤ አዉ ደእያዌ ኑዋ ግዳና!’ ያጌድኖ። 8 ናኣ ኦይቂ ዎꬊደ፥ አ አሃ ዎይንያ ቱራ ግዶፐ ጋጻ ከስ ኦሌድኖ።

9 “ስም ዎይንያ ቱራ ጎዳይ ዎታኔ? ዪደ ሄ ኮꬃዋቱዋ ዎꬍ ዉርሲደ፥ ዎይንያ ቱራ ኮꬃ ኦꬅያ ሀራ አሳዉ እማናዋ።

10-11 “ ‘ግምቢያዋንቱ ካꬍ እጼዳ ሹቻይ

ጎዳ ጻጱዋ ምንስያ፥

ኡባፐ አꬍያ ሹቻ ግዴዳ።

ሀዌ ጎዳይ ኦꬄዳዋ፤

ቃይ ኑናካ ማላልስያዋ’

ያግያዋ ጾሳ ማጻፋፐ ናባብ በይክቴ?”

ያጌዳ።*

12 ቄሳቱዋ ካፓቱ፥ ህግያ ታማርስያዋንቱነ ጭማቱ የሱስ ሄ ሌምሱዋ ባረንቱን ሌምሴዳዋ ኤሬዳ ድራዉ፥ አ ኦይቃናዉ ኮዬድኖ፤ ሽን አሳዉ ያዪደ፥ ባሽ ቤድኖ።

ጊራ ጊራኔ አጋኔ ግያ ኦሻ

(ማቶሳ 22:15-22፤ ሉቃሳ 20:20-26)

13 ቃይ አ ሃሳያፐ ባላ ደማና ማላ፥ ፓርሳዋቱዋፐነ ሄሮድሳ ባጋቱዋፐ * አማሬዳዋንቱ አኮ ኪትና ዪደ፥ 14 “ታማርስያዎ፥ ኔን ቱሙዋ ሃሳይያዋነ አሳፐ አሳ ሻከናዋ ኑን ኤሬቶ፤ አያዉ ጎፐ፥ ኔን አሳ ዱማያካ፤ ቃይ ጾሳ ኦግያ ቱማተꬃን ታማርሳ። ኑን ሮማ ካትያ ቄሳረዉ ጊራ ጊርያዌ ዎጌየ ዎጋ ግደኔ? ጊራ ጊራኔዬ ድጋኔ?” ያጌድኖ።

15 ሽን ኡንቱንቱ ሎአ ማላትያ ኢታ አሳ ግዴዳዋ የሱስ ኤሪደ፥ “ታና አያዉ ፓጪቴ? እት ሳንትምያ ሃ ታኮ አህተ፤ ታን አነ በአና” ያጌዳ። 16 ኡንቱንቱ አዉ አሄድኖ፤ “ሀ ማላይነ ሱንꬃይ ኦዌ?” ያጊደ ኡንቱንታ ኦቼዳ።

ኡንቱንቱ፥ “ቄሳረዋ” ያጌድኖ።

17 የሱስ ዛሪደ ኡንቱንታ፥ “ያቶፐ፥ ቄሳረዋ ቄሳረዉ፥ ጾሳዋ ጾሳዉ እምተ” ያግና ኡንቱንቱ አባ ማላለቴድኖ።

ሀይቁዋፐ ደንዱዋ ኦሻ

(ማቶሳ 22:23-33፤ ሉቃሳ 20:27-40)

18 ሀይቄዳ አሳይ ደንደና ግያ ሳዱቃዋናቱዋፐ እት እት አሳቱ የሱሳኮ ዪደ፥ ሀዋዳን ያጊደ፥ አ ኦቼድኖ፤ 19 “ታማርስያዎ፥ ሙሴ ኑዉ ህግያ ጻፊደ፥ ‘ማቻቶ አኬዳ አሳይ ናኣ የለናን ሀይቆፐ፥ ሄ ሀይቄዳዋ እሻይ አ ማቻቶ ላቲደ፥ ባረ እሻዉ ናኣ የላናዉ በሴ’ ያግያዋ ጻፌዳ። * 20 እት ዎደ ላፑ እሻቱ ደእያዋንቱፐ ባይራይ ማቻቶ አኪደ፥ ናኣ የለናን ሀይቄዳ። 21 ላኤንꬅያ እሻይ እዞ አኬዳ፤ እካ ናኣ የለናን ሀይቄዳ፤ ሄዘንꬅያዌካ ሄዋዳን ሀኔዳ። 22 ላፑናቱካ እዞ አኪደ፥ ናኣ የለናን ሀይቄድኖ፤ ኡባፐ ጉይያን፥ ቃይ ሄ ምሽራታ ሀይቃዱ። 23 ያትና፥ ሀይቄዳ አሳይ ሀይቁዋፐ ደንድያ ዎደ፥ እዛ ኡንቱንቱፐ ሀቃዎ ማቼ ግዳኔ? አያዉ ጎፐ፥ ላፑናቱካ እዞ አኬድኖ”።

24 የሱስ ዛሪደ ኡንቱንታ፥ “ህንተንቱ ባለትያዌ፥ ጾሳ ማጻፋቱዋነ አ ዎልቃ ኤረና ድራሳ! 25 አያዉ ጎፐ፥ ሀይቄዳ አሳይ ሀይቁዋፐ ደንድያ ዎደ፥ ሳሉዋን ደእያ ኪታንቻቱዋ ማላ ግዳናፐ አትን፥ አቱማ አሳይነ አከና፤ ማጫ አሳይነ ገለና። 26 ሽን ሀይቄዳዋንቱ ደንዱዋባ ግዶፐ፥ ሙሴ ማጻፋን ጻፈቴዳ ጻራጋይ ምያ ቡራባ ኦድያ ሳኣን፥ ጾሳይ ሙሳ፥ ‘ታን አብራሃመ ጾሳ፥ ይሳቃ ጾሳ፥ ያቆባ ጾሳ’ ግድያዋ ኡባካ ናባብ በይክቴ?* 27 እ ፓጻ ደእያዋንቱ ጾሳ ግድያዋፐ አትን፥ ሀይቄዳዋንቱ ጾሳ ግደና፤ ህንተ ዳርስ ባሌድታ” ያጌዳ።

ኡባፐ አꬍያ አዛዙዋ

(ማቶሳ 22:34-40፤ ሉቃሳ 10:25-28)

28 ህግያ ታማርስያዋንቱፐ እቱ ኡንቱንቱ ፓሉመትያዋ ሺቂደ ስሴዳ፤ ቃይ የሱስ ኡንቱንቶ ሎኦ ዛሬዳዋ ስሲደ፥ “አዛዙዋ ኡባፐ አꬍያ አዛዙ ሀቃዌ?” ያጊደ የሱሳ ኦቼዳ።

29 የሱስ ዛሪደ፥ አ “አዛዙዋ ኡባፐ አꬍያ አዛዙዋ፥ ‘እስራኤልያ አሳይ ስስተ፥ ጎዳይ ኑ ጾሳይ እት ጎዳ። * 30 ህንተንቱ ጎዳ ህንተ ጾሳ ህንተ ኩመንꬃ ዎዛናፐ፥ ህንተ ኩመንꬃ ሸምፑዋፐ፥ ህንተ ኩመንꬃ ቆፋፐ፥ ህንተ ኩመንꬃ ዎልቃፐ ሲቅተ’ ያጌ። 31 ቃይ አዛዙዋ ኡባፐ አꬍያ ላኤንꬆ አዛዙ ሀዋ፤ ‘ኔን ነ ሾሩዋ ነ ሁጲያዳን ሲቃ’ ግያዋ፤ ሀዋንቱፐ አꬍያ ሀራ አዛዙ ባዋ” ያጌዳ። *

32 ህግያ ታማርስያዌ የሱሳ ያጌዳ፤ “ታማርስያዎ፥ ቱሙዋ ጋዳ፤ ኔን ‘ጾሳይ እት ጾሳ ጻላላ። አፐ አትን፥ ሀራይ ባዋ’ ጌዳዌ ቱማ። * 33 ጾሳ ኩመንꬃ ዎዛናፐ፥ ኩመንꬃ ቆፋፐነ ኩመንꬃ ዎልቃፐ ዶስያዌነ ቃይ ባረ ሾሩዋካ ባረ ሁጲያዳን ሲቅያዌ፥ ጉድያ ያርሹዋፐነ ሀራ ያርሹዋ ኡባፐ አꬌ” ያጌዳ። *

34 የሱስ ህግያ ታማርስያዋ ዛሩ አꬎ ኤራንቻ አሳ ዛሩዋ ግዴዳዋ በኢደ፥ “ኔን ጾሳ ካዉተꬃፐ ሃካበይካ” ያጌዳ፤ ሄዋፐ ጉይያን፥ የሱሳ ሀራባ ኦቻናዉ ኦንነ ጻልቤና።

“የሱስ ኦ ናኤ” ያግያ ኦሻ

(ማቶሳ 22:41-46፤ ሉቃሳ 20:41-46)

35 የሱስ ጌሻ ጎልያን ታማርሲደ፥ “ህግያ ታማርስያዋንቱ ክርስቶሳ ዎት ዳዊተ ናኣ ጊኖ? 36 ዳዊተ ባረና ጌሻ አያናይ ሃሳይስና፥

“ ‘ጎዳይ ታ ጎዳ፥ “ታን ነ ሞርከቱዋ፥

ኔን የꬋ ኤቂያባ ኦꬃና ጋካናዉ፥

ሀዋን ታፐ ኡሸቻ ባጋና፥ ቦንቼታደ ኡታ” ጌዳ’

ያጌዳ።* 37 ዳዊተ ባረ ሁጰዉ ክርስቶሳ፥ ‘ጎዳ’ ጊደ ጼሶፐ፥ ያትና፥ ክርስቶስ ዋኒደ፥ ዳዊተ ናኣ ግዲ?” ያጌዳ።

ጮራ አሳይ የሱስ ግያዋ ናሸቻን ስሴዳ።

የሱስ፥ “ሙሴ ህግያ ታማርስያዋንቱፐ ናገትተ” ያጌዳ

(ማቶሳ 23:1-36፤ ሉቃሳ 20:45-47)

38 የሱስ ታማርሲደ፥ “ህግያ ታማርስያዋንቱፐ ናገትተ፤ ኡንቱንቱ አዱሳ ማዩዋ ማዪደ ዩይያዋነ ገያ ሄራንካ አሳይ ኡንቱንታ ቦንቺደ ሳሮትያዋ ዶሲኖ። 39 ኡንቱንቱ አይሁዳ ዎሳ ጎለቱዋን ዳሪ ሎእያ ኦይድያ ዶሲኖ፤ ቃይ አሳይ ባረንታ እማꬃተꬃን ሞክያሳንካ ቦንቾ ሳኣ ዶሲኖ። 40 ኡንቱንቱ አምኤቱ ጎልያ ቦንቂደ፥ ባረንቶ ሎአ ማላታናዉ ጾሳ ዎሳ አዱሲኖ፤ ኡንቱንቱ ኡባፐ አꬍያ ሙራ አካናዋንታ” ያጌዳ።

አምአት ምጹዋታ

(ሉቃሳ 21:1-4)

41 የሱስ ጌሻ ጎልያን እሞታ የግያ ሳጽንያ ማታን ኡቲደ፥ አሳይ ባረ ሚሻ ሄ ሳጽንያን የግያዋ በኤዳ፤ ጮራ ዱረ አሳይ ዳሮ ሚሻ ሄ ሳጽንያን የጌድኖ። 42 እት ህዬሳ አምአታ ያደ፥ እት ሳንትምያን ላመትያ ላኡ ሰምበራቱዋ ሄ ሳጽንያን የጋዱ። 43 የሱስ ባረና ካልያዋንታ ጼሲደ፥ “ታን ህንተንቶ ቱሙዋ ጋይ፤ እሞታ ሳጽንያን የጌዳ አሳ ኡባፐ ሀ ህዬሳ አምአታ ዳርሳደ የጋዱ። 44 አያዉ ጎፐ፥ ሀራቱ ኡባይ ባረንቶ ፓላሄዳ ሚሻፐ የጌድኖ፤ ሽን እዛ ባረ ፓጫፐ፥ ባረዉ ደእያ ደኡዋ ሙለካ እማ አጋዱ” ያጌዳ።

13

የሱስ ጌሻ ጎሊ ኮለታናዋ ካሰቲደ ኦዴዳ

(ማቶሳ 24:1-2፤ ሉቃሳ 21:5-6)

1 የሱስ ጌሻ ጎልያፐ ከስሽን፥ አ ካልያዋንቱፐ እቱ አ፥ “ታማርስያዎ፥ ሀዌ አይበ ሎኦ ሹቻተንቶነ ቃይ አይበ ሎኦ ሹቻ ጎላቱዋ በአይ!” ያጌዳ።

2 የሱስ ዛሪደ፥ “ሀ ዎልቃማ ሹቻ ጎላቱዋ በአይ? ሀ ጎላቱዋን ደእያ እት ሹቻይነ አተናን ኡባይ ኮለታና” ያጌዳ።

ጎዳይ ያናፐ ካሰቲደ ጋካና የደርሱዋነ ዋይያ

(ማቶሳ 24:3-14፤ ሉቃሳ 21:7-19)

3 የሱስ ጌሻ ጎልያፐ ህን ባጋና ደብረ ዛይተ ደርያ ቦላን ኡቴዳ ዎደ፥ ጰጽሮስ፥ ያቆብ፥ ዮሃንስነ እንድራስ ባረንቱ ጻላላ አኮ ዪደ አ፥ 4 “ሄዌ አዉደ ሀናነንቶ፥ ኑዉ ኦዳርኪ፤ ቃይ ሄዌ ኡባይ ፖለታና ዎድያ ኤርስያ ማላቱ አያ ግዳኔ?” ያጊደ ኦቼድኖ።

5 የሱስ ቃይ ኡንቱንቶ ሀዋዳን ያጊደ፥ ኦዱዋ ዶሜዳ፤ ህንተንታ ኦንነ ባለና ማላ ናገትተ። 6 ጮራ አሳቱ ታ ሱንꬃን፥ “ታን ክርስቶሳ” ያጊደ ያናዋ፤ ጮራ አሳ ባለꬃና። 7 ማታን ደእያ ኦላ ኮሻነ ሃኩዋን ደእያ ኦላ ኦዱዋ ህንተ ስስያ ዎደ፥ ህርጎፕተ፤ ሄዋ ማላባይ ሀናናዉ በሴ፤ ሽን ዉርሰꬃይ ብራ። 8 አያዉ ጎፐ፥ እት ጋደ አሳይ ሀራ ጋደ አሳና ኦለታና፤ ቃይ እት ካዉተꬃይ ሀራ ካዉተꬃና ኦለታና፤ ቢታ ቃꬃይ ኡባ ሳን ደአና፤ ኮሻይካ ደአና፤ ሽን ሄዌ ኮይሮ የሉዋ ኦይꬃ ማላ።

9 ሽን ህንተ ህንተንቱ ሁጰዉ ናገትተ፤ አያዉ ጎፐ፥ አሳይ ህንተንታ ኦይቂደ፥ ፕርዳ ጎለዉ አꬂደ እማና፤ ቃይ ባረ አይሁዳ ዎሳ ጎለቱዋንካ ህንተንታ ልሱዋን ሾጫና፤ ጋድያ ሞድያዋንቱ ስንꬃንነ ካታቱዋ ስንꬃን ታ ድራዉ ህንተ ማርካታናዉ ኤቃና። 10 ምሽራቹዋ ቃላይ ኮይሮና አሳዉ ኡባዉ ኦደት ድጋናዉ በሴ። 11 ኡንቱንቱ ህንተንታ ፕርዳ ጎለ አህያ ዎደነ አꬂደ እምያ ዎደ፥ ዎት ሃሳያንተንቶ ኮይሮና ህርጎፕተ፤ ሄ ሳትያን ጾሳይ ህንተንቶ እምያባ ሃሳይተ። አያዉ ጎፐ፥ ጌሻ አያናይ ሃሳያናፐ አትን፥ ሃሳይያዋንቱ ህንተንታ ግድክታ።

12 እሻይ ባረ እሻ፥ አዉ ባረ ናኣ ዎꬍሳና፤ ቃይ ናናይ ባረንቱ አዎቱዋ ቦላንነ ባረንቱ አየቱዋ ቦላ ደንዲደ፥ ኡንቱንታ ዎꬍሳና። 13 አሳይ ኡባይ ህንተንታ ታ ሱንꬃ ድራዉ እጻና፤ ሽን ዉርሰꬃይ ጋካናዉ ገንጭያዌ አታና።

የሩሳላመ ጋካና ዎልቃማ ኢታ መቱዋ

(ማቶሳ 24:15-28፤ ሉቃሳ 21:20-24)

14 ሽን ናብያ ዳኔል ኦዴዳ ባሻ ቱናተꬃይ ኤቃናዉ በሰናሳን ኤቂሽን ህንተ በእያ ዎደ፥ ሄዌ ዋግያዌንቶ፥ ናባብያዌ አኬኮ፤ ይሁዳ ጋድያን ሄ ዎደ ደእያዋንቱ ደርያኮ በትኖ። * 15 ጎልያ ሁጲያን ደእያ ኡራይካ እትባ አካናዉ ዱገ ዎꬊደ፥ ባረ ሶይ ገሎፖ። 16 ጋደን ደእያዌካ ባረ ማዩዋ አካናዉ ጉየ ስሞፖ። 17 ሄ ዎደ ሻሃራ ማጫዋንቶነ ꬋንꬅያ ማጫዋንቶ አዬሮ። 18 ሽን ሀዌ ኡባይ ሀንያ ዎዲ ባልጉዋ ግደና ማላ፥ ጾሳ ዎስተ፤ 19 አያዉ ጎፐ፥ ጾሳይ ሳኣ ኮይሮ መꬌዳዋፐ ዶሚደ፥ ሀእ ጋካናዉ፥ ኡባካ ደእቤና መቱ፥ ቃይ ሀዋፐ ስንꬃዉካ ኡባ ደኤና መቱ አሳ ቦላ ሄ ዎደ ደአና። * 20 ጎዳይ ሄ ጋላሳቱዋ ፓይዱዋ ጉꬅያዌ ባዌንቶ፥ አሳ ግዴዳ ኦንነ አተና፤ ሽን እ ባረ ዶሬዳ አሳቱዋ ድራዉ፥ ሄ ጋላሳቱዋ ፓይዱዋ ጉꬄዳ።

21 ሄ ዎደ ኦንነ ህንተንታ፥ “በእተ፤ ክርስቶስ ሀዋን ደኤ” ዎይ፥ “በእተ፤ ክርስቶስ፥ ሄዋን ደኤ” ያጎፐ፥ ሄዋ አማኖፕተ። 22 አያዉ ጎፐ፥ ዎርዳንቻ ክርስቶሳቱነ ዎርዶ ናባቱ ደንዲደ ባረንቶ ዳንዳየቶፐ፥ ሀራይ አቶ ጾሳይ ዶሬዳዋንታካ ባለꬃናዉ ማላታነ ማላልስያባ በሳና። 23 ሽን ህንተ ናገትተ፤ ታን ህንተንቶ ኡባባ ካሰታደ ኦዳድ።

ክርስቶሳ ላኤንꬆ ዩሳ

(ማቶሳ 24:29-31፤ ሉቃሳ 21:25-28)

24 ሽን ሄ ዎደ ሄ ዋይያፐ ጉይያን፥

አዋይ ꬉማና፤

አገናይ ፖእያዋ አጋና፤ *

25 ጾልንታቱ ሳሉዋፐ ኩንዳና።

ቃይ ሳሉዋን ደእያ ዎልቃቱካ ቃጸታና። *

26 ሄ ዎደ ታን፥ አሳ ናአይ፥ ዎልቃማ ዎልቃናነ ቦንቹዋና ሻርያ ግዶና ዪሽን፥ ኡንቱንቱ በአና። * 27 ሄ ዎደ ታን ኪታንቻቱዋ ሳኣ ኦይዱ ባጋ ኪታና፤ ሳኣ ጋጻፐ ሳሉዋ ጋጻ ጋካናዉ፥ ጾሳይ ዶሬዳ አሳ ሺሻና።

ዎድያ ዉርሰꬃይ ጋኬዳዋ ማላታ በስያ ባላስያ ምꬃቶ

(ማቶሳ 24:32-35፤ ሉቃሳ 21:29-33)

28 ሌምሱዋ ባላሳቶ ግያ ምꬃትፐ ታማርተ፤ ባላሳታ አጭያ ዎደነ እዝ ሀይꬃይ ሀይትያ ዎደ፥ ቦኒ ማቴዳዋ ህንተ ኤሪታ። 29 ሀዋዳንካ ህንተ ሄ ኡባባይ ሀንያዋ በእያ ዎደ፥ እ * ማታቲደ ፐንግያ ሺቄዳዋ † ኤርተ። 30 ታን ህንተንቶ ቱሙዋ ኦዳይ፤ ሀ ኡባባይ ሀናና ጋካናዉ፥ ሀ ዎድያ የለታይ ሀይቂድገና። 31 ሳሉነ ሳአይ አꬋና፤ ሽን ታ ቃላይ ኡባካ አና።

ዉርሰꬃ ጋላሳነ ሳትያ ኦንነ ኤረና

(ማቶሳ 24:36-44)

32 ሽን ሄ ጋላሳነ ሄ ሳትያ አዉዋ ጻላላፐ አትን፥ ሀራይ አቶ ሳሉዋን ደእያ ኪታንቻቱዋ ግድና፥ ዎይ ታና ናኣ ግድናካ ኦንነ ኤርያባይ ባዋ። 33 ሄ ዎዲ አዉደ ግዳነንቶ፥ ህንተ ኤረና ድራዉ፥ ናገትተ፤ ምንተ፤ ጾሳ ዎስተ። 34 ታ ዩሳይ ባረ ጎልያ አጊደ፥ ኦግያ ብያ ብታንያ ማላ፤ ብታኒ ባረ ቆማቶ ሁጲያን ሁጲያን ኦሱዋ እሚደ፥ ኡንቱንታ ባረ ኦሶ ካፖ ኦꬄዳ፤ ቃይ ካርያ ናግያዌካ ምንሲደ ናጋና ማላ አዛዜዳ።

35 ሄዋ ድራዉ፥ ምንተ፤ አያዉ ጎፐ፥ ጎልያዉ ኦማርሳ ግድና፥ ዎይ ቃማ ብላሄ ግድና፥ ዎይ ኩቱ ዋስያ ዎደ ግድና፥ ዎይ ጉራ ዎንቱማꬃን ግድና አዉደ ያነንቶ፥ ህንተ ኤርክታ። 36 ህንተንቱ አኬከናን እ ዮፐ፥ ህንተንታ ገምእሼዳዋንታ ደመና ማላ ምንተ። 37 ታን ህንተንቶ ኦድያዋ አሳ ኡባዉ ኦዳይ፤ ምንተ።

14

ክርስቶሳ ቦላ ማቀቴድኖ

(ማቶሳ 26:1-5፤ ሉቃሳ 22:1-2፤ ዮሃ. 11:45-53)

1 ፓስጋ ባላ ግያዋ ቦንችያ ጋላሳይነ ጫልቤና ኡክꬃ ሙሳ ቦንችያ ባላ ጋላሳይ ጋካናዉ ላኡ ጋላሳይ አቴዳ፤ ቄሳቱዋ ካፓቱነ ህግያ ታማርስያዋንቱ አሳይ ኤረናን የሱሳ ኦይቂደ ዎꬋና ኦግያ ኮዪኖ። * 2 “አሳይ ዋላሳ ከሰና ማላ፥ ፓስጋ ቦንችያ ጋላስ ሄዋ ኦꬆኮ” ያጌድኖ።

የሱሳ ሽቱዋ ኦኬዳ ምሽራቶ

(ማቶሳ 26:6-13፤ ዮሃ. 12:1-8)

3 የሱስ ቢታንያ ጋድያን ኦሉዋ ሀርግያ ስሞና ሶይን ቁማ ማናዉ ኡቴዳ ዎደ፥ እት ምሽራታ አልባስጽሮሳ ባሬታ ኩሜዳ ናርዶሳ ግያ ዳሪ አልኦ ሽቱዋ * አካደ ያዱ፤ ሄ አልባስጽሮሳ ባሬታ መንꬃደ ሽቱዋ የሱሳ ሁጲያን ትጋዱ። 4-5 ሄዋን ደእያ አሳፐ እቱ እቱ ሀንቀቲደ፥ “ሀ ሽቱዋ ጮ አያዉ ባይዛይ? ሀ ሽቱዋ ሄዙ ጼቱ ብራ ሳንትምያን † ዛልኢደ፥ ሚሻ ህዬሳዉ እማናዉ ዳንዳየቴ” ያጊደ ባረንቱ ግዶን ሃሳዪኖ፤ ያቲደ ሄ ምሽራቶ ዳርስ ሀንቀቴድኖ።

6 ሽን የሱስ ሀዋዳን ያጌዳ፤ “ሀ ምሽራቶ አይነ ጎፕተ፤ እዞ አያዉ መቶꬂቴ? እዛ ታዉ ሎኦባ ኦꬃዱ። 7 ህዬሳቱ ኡባ ዎደ ህንተንቱና ደኢኖ፤ ህንተ ኮዬዳ ዎደ አዉደነ ኡንቱንታ ማዳናዉ ዳንዳዪታ፤ ሽን ታን ኡባ ዎደ ህንተንቱና ደእከ። * 8 እዛ ባረዉ ዳንዳየቴዳዋ ኦꬃዱ፤ ቃይ ታ አሳተꬃይ ሞገታናፐ ካሰታደ ሞጎ ጊግሳናዉ ሽቱዋ ኦካዱ። 9 ታን ህንተንቶ ቱሙዋ ኦዳይ፤ ሳኣ ኡባን ዎንጋላ ምሽራቹዋ ኦድያሳን ሀቃንኔካ፥ አሳይ እዞ ቆፓና ማላ፥ ሀ እዛ ኦꬄዳዌ ኦደታና” ያጌዳ።

ይሁዳ አስቆሮቱ የሱሳ አꬂደ እማናዉ ዞረታ ኤኖ ጌዳ

(ማቶሳ 26:14-16፤ ሉቃሳ 22:3-6)

10 ታማነ ላኡ የሱሳ ካልያዋንቱፐ እቱ ይሁዳ አስቆሮቱ ‡ ግያዌ፥ የሱሳ ቄሳቱዋ ካፓቶ አꬂደ እማናዉ ኡንቱንቱኮ ቤዳ። 11 ኡንቱንቱ ሄዋ ስሴዳ ዎደ ናሸቲደ፥ “ኑን ነዉ ሚሻ እማና” ያጌድኖ፤ ይሁዳ አስቆሮቱ የሱሳ አꬂደ እማናዉ እንጀትያ ዎድያ ዎቼ።

የሱስ ባረና ካልያዋንቱና ፓስጋ ቁማ ሜዳ

(ማቶሳ 26:17-25፤ ሉቃሳ 22:7-14፣ 21-23፤ ዮሃ. 13:21-30)

12 ጫልቤና ኡክꬃ ምያ ባላ ጋላሳ ቦንችያ ኮይሮ ጋላስ፥ ፓስጋ ቁማ ማናዉ ዶርሳ ሹክያ ዎደ፥ የሱሳ ካልያዋንቱ አ፥ “ፓስጋ ቦንችያ ጋላስ ኔን ማና ቁማ ኑን ሀቃ ቢደ ጊግሳኔ?” ያጊደ ኦቼድኖ።

13 የሱስ ባረና ካልያዋንቱፐ ላአቱዋ ሀዋዳን ያጊደ ኪቴዳ፤ “ካታማ ቢተ፤ ህንተ ቢሽን፥ ኦቱዋን ሃꬃ ቶኬዳ እት ብታኒ ህንተንቱና ጋከታናዋ፤ አ ካልተ። 14 እ ቢደ ገልያ ጎልያዉዋ፥ ‘ታማርስያዌ ኔና፥ “ታን ታና ካልያዋንቱና ፓስጋ ቁማ ማናዉ ታ እማꬃ ክፍሊ ሀቃኔ?” ያጌ’ ያግተ። 15 ጎልያዉ ህንተንታ ፖቅያ ቦላን ደእያ ጊግ ኡቴዳ አኮ ክፍልያ በሳና፤ ሄዋን ኑዉ ጊግስተ” ያጌዳ።

16 ሄ ላኡ የሱሳ ካልያዋንቱ ከሲደ፥ ካታማ ቤድኖ፤ የሱስ ባረንቶ ኦዴዳዋዳንካ ኡባባ ደሚደ፥ ፓስጋ ቁማ ጊግሴድኖ።

17 ሳአይ ኦማርስያ ዎደ የሱስ ታማነ ላኡ ባረና ካልያዋንቱና ያ ቤዳ። 18 ኡንቱንቱ ኡቲደ ሳምፓፐ ቁማ ሚሽን፥ የሱስ ኡንቱንታ፥ “ታን ህንተንቶ ቱሙዋ ኦዳይ፤ ህንተንቱፐ እቱ ታናና ምያዌ፥ ታና አꬂደ እማናዋ” ያጌዳ። *

19 አ ካልያዋንቱ ሎይꬅ ስሰትና፥ ሁጲያን ሁጲያን አ፥ “ቱሙ ታኔሻ?” ግያዋ ዶሜድኖ።

20 የሱስ ዛሪደ፥ “እ ሀ ህንተንቱ ታማነ ላአቱዋፐ እቱዋ፤ እ ታናና እትፐ ቱሻናዉ ባረ ዳቡዋ ሻታን የድያዋ። 21 ታን፥ አሳ ናአይ፥ ጾሳ ማጻፋይ ሀይቃና ጌዳዋዳን ሀይቃና፤ ሽን ታና፥ አሳ ናኣ፥ አꬂደ እምያ ኡራዉ አዬሮ፤ ሄ ኡራይ የለተናን አቴደንቶ፥ አዉ ሎአ ሽን” ያጌዳ።

ጎዳ ካዉዋ አክያ ዎጋ

(ማቶሳ 26:26-30፤ ሉቃሳ 22:14-20፤ 1 ቆሮ. 11:23-25)

22 ኡንቱንቱ ሚሽን፥ የሱስ ዳቡዋ አኪደ፥ ጾሳ ጋላቴዳ፤ ሄ ዳቡዋ መንꬂደ፥ ባረና ካልያዋንቶ እሚደ፥ “ሄይተ፤ ሀዌ ታ አሹዋ” ያጌዳ።

23 ጹኣ አኪደ፥ ጾሳ ጋላቲደ፥ ኡንቱንቶ እሜዳ፤ ኡባይ ሄ ጹኣፐ ኡሼድኖ። 24 የሱስ፥ “ሀዌ ኦራꬃ ጫቁዋን § ጮራ አሳ ድራዉ ጉክያ ታ ሱꬃ።* 25 ታን ህንተንቶ ቱሙዋ ኦዳይ፤ ታን ጾሳ ካዉተꬃን ኦራꬃ ዎይንያ ኤሳ ኡሻና ጋላሳይ ጋካናዉ፥ ላኤንꬁዋ ሀ ዎይንያ ኤሳ ኡባካ ኡሽከ” ያጌዳ።

26 ማዝሙርያ የጼዳዋፐ ጉይያን፥ ደብረ ዛይተ ደርያ ቤድኖ።

ጰጽሮስ ካዳናዋ የሱስ ካሰቲደ ኦዴዳ

(ማቶሳ 26:31-35፤ ሉቃሳ 22:31-34፤ ዮሃ. 13:36-38)

27 የሱስ ባረና ካልያዋንቶ፥

“ህንተንቱ ኡባይ ታና የጊደ ዎጻንታ፤ አያዉ ጎፐ፥

ጾሳ ማጻፋይ፥ ‘ጾሳይ ዶርሳ ሄምያዋ ዎꬋና፤

ሄዋፐ ጉይያን ዶርሳይ ኡባይ ላለታና ጌ’

ያጌዳ።* 28 ሽን ታን ሀይቁዋፐ ደንዴዳዋፐ ጉይያን፥ ህንተንቱፐ ካሰታደ ጋሊላ ባና” ያጌዳ።

29 ጰጽሮስ ዛሪደ፥ “ኡንቱንቱ ኡባቱ ኔና የጊደ ቦፐካ፥ ታን ኔና ሙለካ የግከ” ያጌዳ።

30 የሱስ ጰጽሮሳ፥ “ታን ነዉ ቱሙዋ ኦዳይ፤ ሀቼ ቃማ ኩቱ ላኤንꬁዋ ዋሳናፐ ካሰ፥ ኔን ታና ሄዙ ገደ ካዳናሳ” ያጌዳ።

31 ሽን ጰጽሮስ ካሰዋፐካ ምንሲደ፥ “ታን ሀራይ አቶ፥ ኔናና እትፐ ሀይቂንቶካ፥ ኔና ሙለካ ካድከ” ያጌዳ። ቃይ ሀራቱ ኡባቱካ ሄዋዳን ጌድኖ።

የሱስ ጌተሰማንያን ዎሴዳ

(ማቶሳ 26:36-46፤ ሉቃሳ 22:39-46)

32 ጌተሰማነ ግያ ሳኣ ቤድኖ፤ የሱስ ባረና ካልያዋንታ “ታን ጾሳ ዎሳናዉ፥ ህንተንቱ ሀዋን ኡትሽተ” ያጌዳ።

33 የሱስ ጰጽሮሳ፥ ያቆባነ ዮሃንሳ ባረናና አፌዳ፤ ዳሪ ካዮቴዳነ መቶቴዳ። 34 ቃይ ኡንቱንታ፥ “ታን ሀይቃና ጋካናዉካ ካዮታይ፤ ሀዋን ታክሽተ፤ ገምእሾፕተ” ያጌዳ።

35 ጉꬃ ስንꬃኮ ሺቂደ፥ ሳኣን ጉፋኒደ፥ ዳንዳየትያዋ ግዶፐ፥ ሄ ዎዲ ባረፐ አꬋና ማላ፥ ጾሳ ዎሴዳ። 36 ቃይካ፥ “አባቦ፥* ታ አቦ፥ ኡባባይ ነዉ ዳንዳየቴ፤ ሀ ጹኣ ታፐ ድጋ፤ ሽን ነ ሸንያዳን ሀኖፐ አትን፥ ታ ሸንያዳን ሀኖፖ” ያጌዳ።

37 የሱስ ባረና ካልያዋንቱኮ ስም ዪደ፥ ገምእሼዳዋንታ ደሚደ ጰጽሮሳ፥ “ስሞና፥ ገምእሻዲ? ኔን እት ሳተንቶነ ናጋናዉ ዳንዳያበይኪ? 38 ፓጭያን ህንተ ገለና ማላ፥ ናገትተነ ጾሳ ዎስተ፤ አያናይ ጊግ ኡቴዳ፤ ሽን አሹ ዳቡራንቻ” ያጌዳ።

39 ቃይካ ቢደ ካሰዋዳንካ ጾሳ ዎሴዳ። 40 አ ካልያዋንቱኮ ጉየ ስሚደ እ ይያ ዎደ፥ ገምእሼዳዋንታ ደሜዳ፤ ኡንቱንቱ አይፍያ ገምእሹ ጎዝ ዎꬄዳ ድራዉ፥ አዉ አያ ሃሳዪኖንቶካ ኤርበይክኖ።

41 ሄዘንꬁዋ ኡንቱንቱኮ ዪደ፥ “ሀእ ጋካናዉካ ገምእሺቴነ ሸምፒቴ? ግዳና፤ ዎዲ ጋኬዳ፤ በእተ፥ ታና፥ አሳ ናኣ፥ ናጋራንቻ አሳቱዋ ኩሽያን አꬂደ እምያ ዎዲ ጋኬዳ። 42 ደንድና ቦይተ፤ በእተ፥ ታና አꬂደ እምያዌ ሀዌኩ ጋኬዳ” ያጌዳ።

የሱስ ባረ ሞርከቱዋ ኩሽያን ኦይቀቴዳ

(ማቶሳ 26:47-56፤ ሉቃሳ 22:47-53፤ ዮሃ. 18:3-12)

43 የሱስ ሄዋ ብሮ ሃሳይሽን፥ ታማነ ላኡ አ ካልያዋንቱፐ እቱ፥ ይሁዳ አስቆሮቱ፥ ኤለካ ጋክ ዎꬌዳ፤ ቃይ ቄሳቱዋ ካፓቱ ህግያ ታማርስያዋንቱነ ጭማቱ ኪትና፥ ማሻነ ጻምኣ ኦይቄዳ ጮራ አሳይ አናና እትፐ ዬዳ። 44 የሱሳ አꬅ እምያዌ ሄ ጮራ አሳዉ፥ “ታን የርያዌ አ፤ አ ኦይቂደ ሎይꬅ ናጊደ፥ አፍተ” ያጊደ ማላ ኦድ ዎꬄዳ።

45 ይሁዳ አስቆሮቱ ጋኮሳናካ የሱሳኮ ሺቂደ፥ “ታማርስያዎ” ያጊደ የሱሳ የር አኬዳ። 46 ሄ ጮራ አሳይ የሱሳ ምንስ ኦይቄዳ። 47 ሽን ማታን ኤቄዳዋንቱፐ እቱ ባረ ጩብያ ሾድነ ቄሳቱዋ ኡባቱዋ ካፑዋ ቆማ ሾጪደ፥ አ ሀይꬃ ቃንጽ ኦሌዳ።

48 የሱስ ዛሪደ፥ ሄ ሺቄዳ ጮራ አሳ፥ “ታና ቦንቃንቻ ከሲደ፥ ቦንቃንቻ ኦይቂያዋዳን ኦይቃናዉ ጩብያነ ጻምኣ ኦይቂደ ዬድቴ? 49 ታን ጌሻ ጎልያን ታማርሳደ፥ ጋላሳን ጋላሳን ህንተንቱና ደእያ ዎደ ታና ኦይቂበይክታ፤ ሽን ጾሳ ማጻፋቱ ጌዳዌ ፖለታናዉ በሴ” ያጌዳ።

50 የሱሳ ካልያዋንቱ ኡባቱ አ የጊደ ብ አጌድኖ።

51 ናጻላ ጻላላ ማዬዳ እት ያላጋ ብታኒ የሱሳ ካልያዋ አሳይ ኦይቄዳ። 52 ሽን ሄ ብታኒ ናጻላ ኦሊደ፥ ካሎ ጺራ ዎጼዳ።

የሱሳ ፕርድያ ሻንጋቱዋኮ አፌድኖ

(ማቶሳ 26:57-68፤ ሉቃሳ 22:54-55፣ 63-71፤ ዮሃ. 18:13-14፣ 19-24)

53 አሳይ የሱሳ ቄሳቱዋ ኡባቱዋ ካፑዋ ሶይ፥ ቄሳቱዋ ካፓቱዋ ኡባቱ፥ ጭማቱነ ህግያ ታማርስያዋንቱ ሺቄዳሳ አፌድኖ። 54 ጰጽሮስ ቄሳቱዋ ኡባቱዋ ካፑዋ ድርሳ ግዱዋ ጋካናዉ ሃኩዋን አ ካሌዳ፤ ያን ናግያዋና ታማ ካሺደ፥ ኡት አጌዳ።

55 ቄሳቱዋ ካፓቱነ ሄዋን ሺቄዳ አሳይ ኡባይ የሱሳ ዎꬋናዉ አ ቦላ ማርካ ኮዬድኖ፤ ሽን አይነ ደምበይክኖ። 56 አያዉ ጎፐ፥ ጮራ አሳቱ አ ቦላን ዎርዱዋ ማርካቴድኖ፤ ሽን ኡንቱንቱ ማርካተꬃይ እት ማላ ግደና።

57-58 እት እት አሳቱ ደንድ ኤቂደ የሱሳ ቦላ፥ “እ፥ ‘ታን አሳይ ኬጼዳ ሀ ጌሻ ጎልያ ኮላደ፥ አሳይ ኬጽቤና ሀራ ጌሻ ጎልያ ሄዙ ጋላሳ ግዶን ኬጻና’ ጊሽን፥ ኑን ስሴዶ” ያጊደ ዎርዱዋ ማርካቴድኖ። 59 ሽን ሀራይ አቶ ኡንቱንቱ ማርካተꬃይ ሄዋን እት ማላ ግድቤና።

60 ቄሳቱዋ ኡባቱዋ ካፑ አሳ ኡባ ስንꬃን ደንድ ኤቂደ የሱሳ፥ “ሀዋንቱ ኔና ሞትያ ሞቶ ነዉ ዛርያባይ ባዌ?” ያጊደ ኦቼዳ። 61 ሽን የሱስ ጮኡ ጊደ፥ አይነ ዛርቤና፤ ቄሳቱዋ ኡባቱዋ ካፑ አ፥ “አንጀቴዳ ጾሳ ናአይ ክርስቶስ ኔኔ?” ያጊደ ላኤንꬁዋ ኦቼዳ።

62 የሱስ ዛሪደ፥ “ኤ፥ ታና፤ ህንተ ታና፥ አሳ ናኣ፥ ዎልቃማ ጾሳፐ ኡሸቻ ባጋና ኡትደእሽናነ ሳሉዋ ሻርያና ዪሽን በአና” ያጌዳ። *

63 ቄሳቱዋ ኡባቱዋ ካፑ ባረ ማዩዋ ፔꬍ ኦሊደ፥ “ኑና ሀዋፐ ስንꬃን አያዉ ሀራ ማርካ ኮሺ? 64 ህንተንቱ አ ቦርያ ስሴድታ፤ ህንተ ቆፋይ አዬ?” ያጌዳ፤ ኡንቱንቱ ኡባይ፥ “እ ሀይቃና በሴ” ያጊደ አ ቦላ ፕርዴድኖ። *

65 ኡንቱንቱፐ እቱ እቱ አ ቦላ ጩሸꬃ ዶሜድኖ፤ አ አይፍያ ካም ደቺደ፥ “ኔና ደቼዳዌ ኦኔ? አነ ትምቢትያ ኦዳ!” ያጌድኖ፤ ቃይ ናግያዋንቱካ አ ቅንጻልያ ባቂደ አፌድኖ።

ጰጽሮስ የሱሳ ካዴዳ

(ማቶሳ 26:69-75፤ ሉቃሳ 22:56-62፤ ዮሃ. 18:15-18፣ 25-27)

66 ጰጽሮስ ድርሳ ግዶን ህርክና ደእሽን፥ ቄሳቱዋ ኡባቱዋ ካፑዋ ማጫ ቆማቱዋፐ እትና ያዱ። 67 ጰጽሮስ ታማ ካሽያዋ በኣደ፥ ጫዳ ጼላደ፥ “ኔንካ ናዝሬትያ የሱሳና እትፐ ደኣ” ያጋዱ።

68 ሽን ጰጽሮስ፥ “ኔን ግያዌ አየንቶ ታን ኤርከ፤ ታዉ አኬከተና” ያጊደ ካዴዳ፤ ያቲደ ድርሳ ፐንግያኮ ከሴዳ፤ ኩቱካ ዋሴዳ። †

69 ሄ ቆማታ ጰጽሮሳ በኣደ፥ አ ማታን ኤቄዳ አሳቱዋ፥ “ሀ ብታኒካ ኡንቱንቱና ደኤ” ጋደ ጉጃደ ኦዱዋ ዶማዱ። 70 ሽን ጰጽሮስ ቃይካ ካዴዳ።

ጉꬃ ጋምእሽን፥ ማታን ኤቄዳ አሳቱ ላኤንꬁዋ ጰጽሮሳ፥ “ኔን ቱማ ኡንቱንቱና እትፐ ደኣ፤ አያዉ ጎፐ፥ ኔን ጋሊላ ጋድያ አሳ” ያጌድኖ።

71 ሽን ጰጽሮስ፥ “ታን ሄዋ ህንተ ግያ ብታንያ ኤርከ!” ያጊደ ባረና ሸቃነ ጫቁዋ ዶሜዳ።

72 ኤለካ ኩቱ ላኤንꬁዋ ዋስ አጌዳ፤ ጰጽሮስ ባረና የሱስ፥ “ኔን ኩቱ ላኤንꬁዋ ዋሳናፐ ካሰ ሄዙ ገደ ታና ካዳናሳ” ጌዳዋ ሀሳዪደ፥ ዳሪ ዬኬዳ።

15

የሱሳ ጵላጾሳኮ አፌድኖ

(ማቶሳ 27:1-2፣ 11-14፤ ሉቃሳ 23:1-5፤ ዮሃ. 18:28-38)

1 ዎንታ ጉራን ኤለካ ቄሳቱዋ ካፓቱ ጭማቱዋናኔ ሙሴ ህግያ ታማርስያዋንቱና ሄዋን ሺቄዳ አይሁዳ ሻንጋቱዋ ኡባና ማቀቲደ፥ የሱሳ ቃች አፊደ፥ ጵላጾሳዉ አꬂደ እሜድኖ።

2 ጵላጾስ አ፥ “ኔን አይሁዳቱዋ ካቴ?” ያጊደ ኦቼዳ።

የሱስ ዛሪደ አ፥ “ነ ግያዋዳና” ያጌዳ።

3 ቄሳቱዋ ካፓቱ የሱሳ ዳሮባን ሞቴድኖ። 4 ጵላጾስ ሽረቲደ የሱሳ፥ “ነዉ ዛርያባይ ባዌ? ኡንቱንቱ ነ ቦላ ዎይሳ ሞቱዋ አህንቶ በእኪ?” ያጊደ ኦቼዳ።

5 ሽን የሱስ ሀራባ ዛረናን እጽና፥ ጵላጾስ ማላለቴዳ።

የሱሳ ቦላ ሀይቁዋ ፕርዴድኖ

(ማቶሳ 27:15-26፤ ሉቃሳ 23:13-25፤ ዮሃ. 18:39-40፤ 19:1-16)

6 ጵላጾሳዉ ፓስጋ ባላ ቦንችያ ጋላሳን አሳይ ኮይያ እት ኡራ ቃሹዋፐ ብልያ ዎጋይ ደኤ። 7 ሄ ዎደ እት ባርባና ግያ ብታኒ ዋላሳ ከሲደ ሸምፑዋ ዎꬌዳ አሳቱዋና እትፐ ቃሾ ጎልያን ደኤ። 8 ሺቄዳ ጮራ አሳይ ጵላጾስ ካሰ ኤረቶዋዳንካ ባረንቶ ማሮታ ኦꬃና ማላ፥ አ ኦቼድኖ። 9 ጵላጾስ አሳ ዛሪደ፥ “ታን ህንተንቶ አይሁዳቱዋ ካትያ ብልያዋ ኮዪቴ?” ያጊደ ኦቼዳ። 10 አያዉ ጎፐ፥ ቄሳቱዋ ካፓቱ የሱሳ ቃናቲደ አꬅ እሜዳዋ ጵላጾስ ኤሬዳ።

11 ሽን ቄሳቱዋ ካፓቱ የሱሳ ኮታ ባርባና ብላናዳን፥ ሄ ሺቄዳ አሳይ ጵላጾሳ ዎሳና ማላ፥ አሳ ማቄድኖ። 12 ጵላጾስ ላኤንꬁዋ ዛሪደ፥ “ያትና፥ ሀ አይሁዳ ካትያ ህንተንቱ ግያዋ ዎቶ?” ያጌዳ።

13 አሳይ ጵላጾሳዉ ዛር ዛር ባረንቱ ኮሻ ꬎቁ ኦꬂደ፥ “አ ካቃ” ያጌድኖ።

14 ጵላጾስ አሳ፥ “አያዉ? እ አይ ኢታባ ኦꬄዴ?” ያጌዳ።

ሽን አሳይ ካሰዋፐካ ባረ ኮሻ ꬎቁ ኦꬂደ፥ “አ ካቃ” ያጌድኖ።

15 ጵላጾስ አሳ ናሸቻናዉ ኮዪደ፥ ባርባና አሳዉ ብሌዳ፤ ያቲደ ልሱዋን የሱሳ ዎታዳራቱዋን ሾጭሲደ፥ ካቃና ማላ ኡንቱንቶ አꬅ እሜዳ።

ዎታዳራቱ የሱሳ ቅሊጬድኖ

(ማቶሳ 27:27-31፤ ዮሃ. 19:2-3)

16 ሄዋፐ ጉይያን፥ ዎታዳራቱ የሱሳ ጋድያ ሞድያዋ ግቢያ አፊደ፥ ሀራ ዎታዳራቱዋ ኡባ እትፐ ጼሴድኖ። 17 ቃይ ዞኦ ማዩዋ አ ማይዜድኖ፤ አጉንꬃ ካላቻ ጊግሲደ፥ አ ሁጲያን ዎꬄድኖ። 18 ሄዋፐ ጉይያን አ፥ “አይሁዳቱዋ ካተዉ፥ ሳሮታይ ነዉ ግዶ” ያግ ሳሮቲደ፥ አ ቅሊጩዋ ዶሜድኖ። 19 የሱሳ ሁጲያ ማቃ ጻምኣን ሾጬድኖ፤ ቃይ አ ቦላን ጩቼድኖ፤ ጉልባቲደ አዉ ጎይኔድኖ። 20 አ ቦላ ቅሊጬዳዋፐ ጉይያን፥ ዞኦ ማዩዋ አፐ ቃር አኪደ፥ አ ማዩዋ አ ማይዜድኖ፤ ያቲደ ማስቃልያ ቦላን ምስማርያን ꬍሺደ፥ አ ካቃናዉ አፌድኖ።

የሱሳ ካቄድኖ

(ማቶሳ 27:32-44፤ ሉቃሳ 23:26-43፤ ዮሃ. 19:17-27)

21 ኡንቱንቱ ቢደ፥ እስክንድራነ ሩፎሳ የሌዳ አዉዋ፥ እት ስሞና ግያ ቀሬና ጋድያ አሳይ፥ ጋጻፐ ካታማ ይያዋና ጋከቲደ፥ የሱሳ ማስቃልያ ዎልቃን ቶሴድኖ። * 22 ያቲደ ጎልጎታ ጌተትያሳ የሱሳ አፌድኖ። “ጎልጎታ” ግያዌ “ሁጲያ ጎስያሳ”* ግያዋ። 23 ካዋራ ግያ ꬋሊ ዋላከቴዳ ዎይንያ ኤሳ የሱሳዉ ኡሻናዉ እሜድኖ፤ ሽን እ ኡሸናን እጼዳ። 24 ኡንቱንቱ አ ካቄድኖ፤ ቃይ ኦና ኦና ጋካነንቶ ኤራናዉ አ ማዩዋ ሻኪደ፥ ሳማ የጌድኖ። *

25 ኡንቱንቱ አ ካቂያ ዎደ፥ ዎንታፐ ሄዙ ሳተ። 26 “አይሁዳቱዋ ካትያ” ያግ አ ሞትያ ጻፉ ጻፌት ኡቴዳ። 27 የሱሳና ላኡ ካይሳቱዋ እቱዋ አፐ ኡሸቻ ባጋና፥ ቃይ እቱዋ አፐ ሀድርሳ ባጋና ማስቃልያ ቦላ ምስማርያን ꬍሺደ ካቄድኖ። 28 ጾሳ ማጻፋይ፥ “ኢታባ ኦꬄዳ አሳቱዋና እ ፓይደቴዳ” ያግያዌ ፖለቴዳ። *

29 ኦግያና አꬍያ አሳይ የሱሳ ካꬊደ፥ ባረንቱ ሁጲያ ቃꬂደ ቦሬድኖ፤ “ስም፥ ጌሻ ጎልያ ኮላደ ሄዙ ጋላሳ ግዶን ኬጽያዎ፥ * 30 አነ ማስቃልያ ቦላፐ ዎꬋደ፥ ነ ሁጲያ አሻ” ያጌድኖ።

31 ሀዋዳንካ ቄሳቱዋ ካፓቱ ሙሴ ህግያ ታማርስያዋንቱና እትፐ የሱሳ ቦላ፥ “ሀራ አሳቱዋ አሼዳ፤ ሽን ባረና አሻናዉ ዳንዳየና፤ 32 ኑን በኢደ አማናና ማላ፥ ክርስቶስ እስራኤልያ ካቲ፥ አነ ማስቃልያ ቦላፐ ሀእ ዎꬎ” ጊደ ቅሊጬድኖ። ቃይ ሀራይ አቶ፥ አናና ማስቃልያ ቦላ ምስማርያን ꬍሸቲደ ካቀቴዳዋንቱካ አ ቦላ ቅሊጬድኖ።

የሱሳ ሀይቁዋባ

(ማቶሳ 27:45-56፤ ሉቃሳ 23:44-49፤ ዮሃ. 19:28-30)

33 ኡሱፑን ሳትያፐ ዶሚደ፥ ኡዱፑ ሳትያ ጋካናዉ፥ ጋድያ ኡባይ ꬉሜዳ። 34 ኡዱፑ ሳትያን የሱስ ባረ ቃላ ꬎቁ ኦꬂደ፥ “ኤሎሄ፥ ኤሎሄ፥ ላማ ሳባቅታኒ?”† ያጌዳ። ሄዋ ግያዌ፥ “ታ ጾሳዉ፥ ታ ጾሳዉ፥ ታና አያዉ አጋዲ?” ግያዋ። *

35 ሄዋን ኤቄዳ አሳፐ እቱ እቱ ሄዋ ስሲደ፥ “በእተ፤ ኤላሳ ጼሴ” ያጌዳ። 36 ሄ አሳፐ እቱ ዎጽ ዪደ፥ ዛንዛ ማላትያዋን ጫላ ዎይንያ ኤሳ ኩንꬄዳ፤ ሄዋ ማቃ ጋትማ ጼራን ዎꬂደ፥ “ደእሽተ አነ፤ ኤላስ ማስቃልያፐ አ ዎꬃናዉ ያነንቶነ አነ በኦይተ” ያጊደ የሱሳ ዶናኮ ኡሻናዉ ሺሼዳ። *

37 የሱስ ቃላ ꬎቁ ኦꬅ ዋሲደ፥ ሀይቂ አጌዳ።

38 ጌሻ ጎልያን ቃሸቴዳ ጋርዱ ቆሞፐ ዱገ ጋካናዉ፥ ላኡ ከሲደ ፖሸት ዎꬌዳ።* 39 ማስቃልያፐ ስንꬃ ባጋና ሄዋን ኤቄዳ እት ጼቱዋ ካፑ፥ ሄዋ ኬና የሱስ ዋሲደ ሀይቄዳዋ በኤዳ ዎደ፥ “ሀ ብታኒ ቱሙ ጾሳ ናኣ” ያጌዳ።

40 ሄዋን ሃኩዋን ኤቂደ ጼልያ አማሬዳ ማጫዋንቱ ደኢኖ፤ ኡንቱንቱ ግዶን ማግዳላ ግያ ካታማፐ ዬዳ ማይራማ፥ ቴፋ ያቆባነ ዮሳ ዳያ ማይራማነ ሳሎማ ደኢኖ። 41 ሄ ማጫ አሳቱ የሱስ ጋሊላን ደእያ ዎደ፥ አ ካሌዳዋንታነ አ ማዴዳዋንታ፤ ቃይ የሱሳና እትፐ የሩሳላመ ቤዳ ሀራ ጮራ ማጫ አሳቱ ሄዋን ደኢኖ።

የሱሳ ሞጉዋባ

(ማቶሳ 27:57-61፤ ሉቃሳ 23:50-56፤ ዮሃ. 19:38-42)

42-43 ሳአይ ኦማርሴዳ ዎደ፥ ሄዋን ሺቄዳ አሳን ቦንቼቴዳ እት ዮሴፎ ግያ ብታኒ፥ ጾሳ ካዉተꬃይ ያናዋ ናግ ኡቴዳዌ፥ አርማትያሳ ግያ ካታማ አሳይ ዬዳ፤ ሄ ጋላሳይ ዎንተꬃ ሳምባታዉ ጊገትያ ጋላሳ ግዴዳ ድራዉ፥ ዮሴፎ ጻሊደ ጵላጾሳኮ ቢደ፥ የሱሳ አሃ አካናዉ ዎሴዳ። 44 ጵላጾስ፥ የሱስ ኤለካ ሀይቂ ድጌዳዋ ስሴዳ ዎደ ማላለቴዳ፤ ጼቱዋ ካፑዋ ጼሲደ፥ “እ ሀይቆደፐ ጋምኤዴ?” ያጊደ ኦቼዳ። 45 ጵላጾስ የሱስ ሀይቄዳዋ ጼቱዋ ካፑዋፐ ስሲደ፥ አ አሃ ዮሴፎ አካናዳን ኦꬄዳ። 46 ዮሴፎ ሞጉዋ ማዩዋ ሻሜዳ፤ የሱሳ አሃ ማስቃልያፐ ዎꬅ ማዩዋን ጻጺደ፥ ሹቻ ዎጬዳ አሳ ሞግያ ጎንጎሉዋ ግዶን አ አሃ ዎꬄዳ፤ ቃይ ሄ ጎንጎሉዋ ዶናን ዎልቃማ ሹቻ ጎንዶርሲደ ዎꬄዳ። 47 ማግዳላ ካታማፐ ዬዳ ማይራማነ ዮሳ ዳያ ማይራማ የሱሳ አሃ ኡንቱንቱ ሀቃን ዎꬅንቶ በኢኖ።

16

የሱስ ሀይቁዋፐ ደንዴዳ

(ማቶሳ 28:1-8፤ ሉቃሳ 24:1-12፤ ዮሃ. 20:1-10)

1 ሳምባታይ አꬌዳዋፐ ጉይያን፥ ማግዳላ ካታማፐ ዬዳ ማይራማ፥ ያቆባ ዳያ ማይራማነ ሳሎማ ቢደ፥ የሱሳ አሃ ኦካናዉ ሽቱዋ ሻሜድኖ። 2 ዎጋ ጋላስ ዎንቱማꬃ ዳሮ ጉራን ጻልቂ ከስሽን፥ ሄ ጎንጎሉዋ ቤድኖ። 3 ኡንቱንቱ ባረንቱ ግዶን እቱ እቱዋና፥ “ጎንጎሉዋ ዶናፐ ኑዉ ሹቻ ኦኔ ጎንዶርሲደ ድጋናዌሻ?” ያጊደ ሃሳዪኖ።

4 ኡንቱንቱ ጼልያ ዎደ፥ ሄ ዳሮ ዎልቃማ ሹቻ ጎንዶርስድጌዳዋ በኤድኖ። 5 የሱስ ሞገቴዳ ጎንጎሉዋ ግዶ ገልያ ዎደ፥ እት ዎዳላ ብታኒ ቦꬃ ማዩዋ ማዪደ፥ ኡሸቻ ባጋና ኡቴዳዋ በኢደ ዳጋሜድኖ።

6 ሽን እ ኡንቱንታ፥ “ዳጋሞፕተ። ማስቃልያ ቦላ ካቀቴዳ ናዝሬትያ የሱሳ ህንተንቱ ኮይያዋ ኤራይ። እ ሀዋን ባዋ፤ ደንድ ድጌዳ። ኡንቱንቱ አ ዎꬄዳሳ ሀዋ በእተ። 7 ሽን ቢደ የሱስ ባረና ካልያዋንቶነ ጰጽሮሳዉ፥ ‘የሱስ ህንተንቱፐ ካሰቲደ ጋሊላ ቤ፤ እ ህንተንቶ ኦዴዳዋዳንካ ህንተንቱ አ ያን በአና’ ያጊደ ሀዋ ኦድተ” ያጌዳ።

8 ማጫ አሳቱ ያሻን ኮኮሪደ፥ የሱስ ሞገቴዳ ጎንጎሉዋፐ ከሲደ ባቃት አጌድኖ፤ ቃይ ኡንቱንቱ ያዬዳ ድራዉ፥ አሳዉ ሄዋ ኦስነ አይነ ኦድበይክኖ።

ማጫ አሳቱ ቢደ፥ ባረንቶ ኦደቴዳባ ኡባ ጰጽሮሳዉነ አናና ደእያዋንቶ ቃንꬃን ኦዴድኖ፤ ሄዋፐ ጉይያን፥ የሱስ ባረ ሁጰዉ ባረና ካልያዋንቱ ቦላ፥ መꬍናዉ አሽያ ላመተና ጌሻ ምሽራቹዋ ቃላ፥ አዋይ ሞክያሳፐ ዉልያሳ ጋካናዉ ኪቴዳ።

የሱስ ማግዳላ ማይራምዉ ቤቴዳ

(ማቶሳ 28:9-10፤ ዮሃ. 20:11-18)

9 የሱስ ሀይቁዋፐ ደንዴዳዋፐ ጉይያን፥ ዎጋ ጋላስ ጉራ፥ ላፑ ኢታ አያናቱዋ ከሴዳ ማግዳላ ካታማፐ ዬዳ ማይራምዉ ካሰቲደ ቤቴዳ። 10 እዛ ባደ ካሰ አናና ደእያዋንቶ፥ ቃረቲድነ ዬኪደ ኡቴዳዋንቶ ኦዳዱ፤ 11 ሽን የሱስ ፓጻ ደእያዋነ እዝዉ ቤቴዳዋ ኡንቱንቱ ስሴዳ ዎደ፥ እዝ ኦዱዋ ቱማ ግበይክኖ።

የሱስ ላኡ ባረና ካልያዋንቶ ቤቴዳ

(ሉቃሳ 24:13-35)

12 ሄዋፐ ጉይያን፥ ኡንቱንቱፐ ላአቱ ካታማፐ ከሲደ ቢሽን፥ ኦግያን የሱስ ኮይሮዋፐ ዱማቲደ፥ ኡንቱንቶ ቤቴዳ። 13 ኡንቱንቱ ጉየ ስሚደ፥ ሀራቶ ኦዴድኖ፤ ሽን ሄዋንቱ ኡንቱንቱ ኦዱዋ ቱማ ግበይክኖ።

የሱስ ታማነ እት ባረና ካልያዋንቶ ቤቴዳ

(ማቶሳ 28:16-20፤ ሉቃሳ 24:36-49፤ ዮሃ. 20:19-23፤ ኪታ 1:6-8)

14 ጉየፐ ታማነ እት የሱሳ ካልያዋንቱ ቁማ ሚሽን፥ የሱስ ኡንቱንቶ ቤቴዳ። ኡንቱንቶ አማኑ ባይና ድራዉ፥ እ ኡንቱንታ ሴሬዳ፤ ቃይ ሀይቁዋፐ እ ደንዴዳዋ በኤዳዋንቱ ኡንቱንቶ ኦድና፥ ኡንቱንቱ አማነናን እጼዳ ድራዉነ ኦድና ስሰናዋንታ ግድያ ድራዉ፥ እ ኡንቱንታ ሴሬዳ።

15 እ ኡንቱንታ ሀዋዳን ያጌዳ፤ “አላምያ ኡባ ቢደ፥ አሳ ኡባዉ ዎንጋላ ምሽራቹዋ ቃላ ኦድተ። 16 አማኖዌነ ጻማቀቶዌ አታና፤ ሽን አማነናዋ ቦላ ጾሳይ ፕርዳና። 17 ታናን አማንያዋንቱ ሀ ማላታቱዋ ኦꬃናዋንታ: ኡንቱንቱ ታ ሱንꬃን ኢታ አያናቱዋ ከሳናዋንታ፤ ቃይ ኡንቱንቱ ዱማ ዱማ ኦራꬃ ቃላን ሃሳያናዋንታ። 18 ኡንቱንቱ ሾሻ ኦይቆፐካ፥ ዎይ አያነ ዎꬍያ ማርዝያ ኡሽንቶካ ኡንቱንታ ቆሄና። ቃይ ኡንቱንቱ ባረንቱ ኩሽያ ሀርጋንቻቱዋ ቦላ ዎꬃና፤ ሄ ሀርጋንቻቱ ፓጻና” ያጌዳ።

የሱስ ሳሉዋ ፑደ ከሴዳ

(ሉቃሳ 24:50-53፤ ኪታ 1:9-11)

19 ጎዳ የሱስ ባረና ካልያዋንቱና ሃሳዬዳዋፐ ጉይያን፥ ጾሳይ አ ፑደ ሳሉዋ አፍና፥ ጾሳፐ ኡሸቻ ባጋና ኡቴዳ። 20 አ ካልያዋንቱ ቢደ፥ ኡባ ሳን ዎንጋላ ምሽራቹዋ ኦዴድኖ። ጎዳይካ ኡንቱንቱና እትፐ ኦꬄ፤ ኡንቱንቱ ኦድያ ቃላይካ ቱማ ግዴዳዋ ኡንቱንቱ ኦꬅያ ማላታቱዋን ኤርሴዳ። *

* 1:1 ጾሳ ናኣ፦ በን ጻፈቴዳ እት እት ብለꬃን ሀዌ ባዋ።

* 1:2 ሚልክ. 3:1

* 1:6 2 ካታ. 1:8

* 1:11 ዶመꬃ 22:2፤ ማዝ. 2:7፤ ኢሳ. 42:1፤ ማቶሳ 3:17፤ 12:18፤ ማር. 9:7፤ ሉቃሳ 3:22

† 1:40 ታና ጌሻ ፓꬃ፦ ሀዋ ጉሳይ፥ ሀ ሀርጊ ቆፈቴዳዌ ላመታናዉ ዳንዳየና ኤረቴዳ ጋደ ዎጋነ ማራን፥ ሀራ አሳ ቆፋን እት አሳይ ጌሻ ግደና ጋና ማላ ኦድያዋ።

* 2:23 ዛረ. 23:25

* 2:25 1 ሳሜላ 21:1-6

* 2:26 ዎጋ 24:9

* 3:19 14:10

* 3:22 ማቶሳ 9:34፤ 10:25

* 3:28 ቦርያ ቦርያ፦ ጉሳይ ጾሳ ቦላን አሳይ ሃሳይያ ኢታ፥ ባላነ ጌላ ሃሳያ።

* 3:29 ሉቃሳ 12:10

* 4:1 ሉቃሳ 5:1-3

* 4:11-12 ኢሳ. 6:9-10

* 4:29 ኢዩ. 3:13

* 5:20 ታሙ ካታማ፦ ሀዋንቱ እት ጭታ ግዴዳ ካታማቱ ሳማርያፐነ ጋሊላ ጋድያ አዋይ ዶልያ ባጋና ደእያዋንታ ግዲደ፥ ሄዋንቱን ደእያ አሳቱዋ ኤሻይካ ግሪከ አሳቱዋ ደኡዋ ኦግያ ካልያዋ በሴ።

† 5:41 ጻልታ፥ ቁሚ፦ ሀ ቃላቱ አራማይከ ጌተትያ ቃላን የሱሳ ዎድያን ፓላስቲነ ጋደን ሃሳየትያዋ። ጻልታ ግያዌነ ቁም ግያዌ አማራꬁዋ ቃላ ግደና። ሽን ግሪክያ ቃላ።

* 6:3 አናጽያ፦ ግሪከ ብለꬃን ሹቻ ዎይ ኡርቃ መልሲደ መꬍያ አሳ ጊደ ጎኤቴ።

† 6:11 ህንተ ገድያፐ ባና ሾጭተ፦ ሀዌ አሳይ እጼዳዋ በስያዋ።

* 6:13 ያቆባ 5:14

‡ 6:31 አሳይ ባይናሳ፦ ሀዌ ጋሊላ ጌተትያ ዎምባፐ ፑደሃ ዶላ ባጋና ደኤ። 6:45 ጼልተ።

* 6:34 ፓይ. 27:17፤ 1 ካታ. 22:17፤ 2 ኦዱዋ 18:16፤ ህዝ. 34:5፤ ማቶሳ 9:36

§ 6:37 ብራ ሳንትምያ፦ በን ዎድያን አሳ ጋድያን እት ጋላሳ ኡንያ ኦꬅ ፔሼዳ አሳዉ እት ብራ ሳንትሚ እመቴ። ማት። 20:2 ጼልተ።

* 7:2 ሜጨተናን ቁማ ምያዋንታ፦ አይሁደ አሳቱዋ ዎጋን ሜጨተና ኩሽያን ቁማ ሙሳይ ቱናዳን ፓይደቴ። ሄዎ ቁማ ማናፐ ካሰና ኩሽያ ሜቻ ሎይꬅ ምንሲኖ።

* 7:6-7 ኢሳ. 29:13

* 7:10 ከሳ 20:12፤ 21:17፤ ዎጋ 20:9፤ ዛረ. 5:16

† 7:27 ካናቶ፦ ሀ ቃላ እት እት አይሁደ አሳይ፥ አይሁደ ግደና አሳቶ ጎኤትያዋ።

‡ 7:34 ኤፍታህ፦ ሀ ቃላይ የሱስ ሀ አላምያን ደኢደ ታማርስያ ዎደ፥ ጎኤትያ አራማይከ ያገትያ ቃላን ሃሳዬዳዋ።

* 8:10 ዳልማኑታ፦ ሀዌ ኤረተና ሳኣ።

† 8:15 ሄሮድሳ፦ ሀዌ ሄሮድሰ አንትጳሳ ጌተትያ ዎጋ ሄሮድሳ ጌተትያዋ ናኣ።

* 8:18 ኤር. 5:21፤ ህዝ. 12:2፤ ማር. 4:12

‡ 8:35 ሸምፑዋ፦ ግሪክያ ቃላን እዛዋ ዎይ አሳ ሸምፑዋ ጌተት ብለቴዳ።

* 9:2 2 ጰጽ. 1:17-18

* 9:43-44 ሀራ ጌሻ ማጻፋ ብለꬃቱ፥ ጉጹኒ ሙለ ሀይቀናሳነ ቃይ ሙለካ ቶኤና ጋናምያ ታማን፥ ያጌ። 9:45፣ 47 ጼልተ።

† 9:50 ህንተንቱን ማጽኒ ደኦ፦ ሀዋ ጉሳይ የሱሳን አማንያዋንቱ ባረንቱ አማኑዋፐ ደንዶ ጋሱዋን ኡንቱንቱ ቦላ መቱ ጋክንቶካ እቱ እቱዋና ሳሮተꬃን ደአናዉ በሴ።

* 10:4 ዛረ. 24:1-4፤ ማቶሳ 5:13

* 10:6 ዶመꬃ 1:27፤ 5:2

* 10:8 ዶመꬃ 2:24

* 10:19 ከሳ 20:12-16፤ ዛረ. 5:16-20

* 10:24 ዎት መታንዴሻ፦ ሀዋ እት እት ብለꬃይ ባረዉ ደእያባን አማነትያ አሳ ያጌ።

† 10:38 ጽንቃታ፦ ሀዋ ጉሳይ የሱሳ ጋኬዳ መቱዋ ጹኣ ጉሳ።

‡ 10:47 ዳዊተ ናኣ፦ አይሁደ አሳቱ ጾሳን ኦከቶዌ ዳዊተ ዘረꬃፐ የለታናዋ ያጊደ ቆፕያ ድራዉ፥ ጾሳን ኦከቶዌ “ዳዊተ ናኣ” ያገት ጼሰቴ።

* 11:3 ጎዳ፦ ሀዋ ጉሳይ ሀርያ ጎዳ።

* 11:9 ማዝ. 118:25-26

* 11:17 ኢሳ. 56:7፤ ኤር. 7:11

* 12:1 ኢሳ. 5:1-2

* 12:10-11 ማዝ. 118:22-23

* 12:13 ሄሮድሳ ባጋቱዋ፦ ሀዋንታ ጉሳይ ሄ ዎደ ደእያ ካዉተꬃ ፖሎትካ ባጋና ካሰ ዎጋ ሄሮድሳነ አ ናኣ ሄሮድ አንትጳሳ ባጋቱዋነ ኡንቱንታ ካልያ አሳቱዋ።

* 12:19 ዛረ. 25:5

* 12:26 ከሳ 3:6

* 12:29 ዛረ. 6:4-5

* 12:31 ዎጋ 19:18

* 12:32 ዛረ. 4:35

* 12:33 ሆሰ 6:6

* 12:36 ማዝ. 110:1

* 13:14 ዳኔላ 9:27፤ 11:31፤ 12:11

* 13:19 ዳኔላ 12:1፤ ሳፃ 7:14

* 13:24 ኢሳ. 13:10፤ ህዝ. 32:7፤ ኢዩ. 2:10፣ 31፤ 3:15፤ ሳፃ 6:12

* 13:25 ኢሳ. 34:4፤ ኢዩ. 2:10፤ ሳፃ 6:13

* 13:26 ዳኔላ 7:13፤ ሳፃ 1:7

* 13:29 እ፦ የሱሳ ጉሳ።

† 13:29 ማታቲደ ፐንግያ ሺቄዳዋ፦ ጉሳይ፥ የሱሳ ዩሳይ ማቴዳ ጉሳ።

* 14:1 ከሳ 12:1-27

* 14:3 ዳሪ አልኦ ሽቱዋ፦ ጉሳይ ሎይꬅ ሳዊያዋ ጉሳ።

† 14:4-5 ብራ ሳንትምያ፦ 6:37 ጼልተ።

* 14:7 ዛረ. 15:11

‡ 14:10 ይሁዳ አስቆሮቱ፦ 3:19 ጼልተ።

* 14:18 ማዝ. 41:9

§ 14:24 ኦራꬃ ጫቁዋ፦ ጾሳይ ባረ አሳዉ የሱሳ ሀይቁዋ ባጋና ቃላ ገሌዳ ኦራꬃ ቃላ ጫቁዋ። ሄዌኔካ አ ጋክያ ጹኣ፥ እ ባረ ሱꬃ ጉሲደ አꬅ እሜዳ አ ደኡዋ። ሄዌኔካ፥ ኑ ኤጫ አሳተꬃይ ኡባይ ላመትና፥ ኦራጼዳ ጾሳ ህጊ ኑ ዎዛናን ጻፈቴዳዋ ኦዴ።

* 14:24 ከሳ 24:8፤ ኤር. 31:31-34

* 14:27 ዛካ. 13:7

* 14:36 አባ፦ ጉሳይ ግሪከ ቃላንካ “አባ” ግድያ ዎደ፥ አራማይከ ቃላን “አባ” ግያዋ።

* 14:62 ዳኔላ 7:13

* 14:64 ዎጋ 24:16

† 14:68 ኩቱካ ዋሴዳ፦ ሀ ቃላይ በን ብለቴዳ እት እት ብለꬃን ባዋ።

* 15:21 ሮመ 16:13

* 15:22 “ሁጲያ ጎስያሳ” ጌተትያዌ፥ አሳ ሁጲያ ማላትያ ሹቻይ ሄዋን ደእያ ድራዉ፥ ሁጲያ ጎስያሳ ጌተቴዳ።

* 15:24 ማዝ. 22:18

* 15:28 ኢሳ. 53:12

* 15:29 ማዝ. 22:7፤ 109:25፤ ማር. 14:58፤ ዮሃ. 2:19

† 15:34 ኤሎሄ፥ ኤሎሄ፥ ላማ ሳባቅታኒ፦ ሀ ቃላቱ የሱስ ሀ አላምያን አሹዋ ማዪደ ስመረትያ ዎደ ሃሳየትያ አራማይከ ጌተትያ ቃላን ሃሳየቶዋ።

* 15:34 ማዝ. 22:1

* 15:36 ማዝ. 69:21

* 15:38 ከሳ 26:31-36

* 16:20 እት እት በን ጌሻ ማጻፋቱዋን ሀ ፓይዳቱ ባዋ።

ሉቃሳ ምሽራቹዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ሉቃስ ጻፌዳ

ምሽራቹዋ ቃላ

ገሉዋ

ሉቃስ ጻፌዳ ምሽራቹ፥ የሱሳ ኮይሮ ያናዋ ያገት ናባቱዋን አባይ ኦደቴዳዋ፥ ዳሮ ዎድያፐ ናገቴዳ ህዶታዉ ሁጰ ግዴዳዌ፥ እስራኤልያ አሳይ ናጊደ ደእያ ጾሳን ኦከቴዳዌ፥ አሳ ዘረꬃ ኡባ አሽያዋ ግድያዋ ቆንጭሴ። የሱስ ጾሳ አዉዋፐ ህዬሳቶ ምሽራቹዋ ቃላ ኦዳናዉ ኪተቴዳዋ ግድያዋነ ሀ ምሽራቹዋ ቃላይ አሳዉ ደእያ ዱማ ዱማ መቱዋ ቃርያ ዎልቃ ኦይቄዳዋ ግድያዋ ሉቃስ ኦዴ። ሉቃሳ ምሽራቹዋ ቃላ ግዶን፥ የሱሳ ዩሳባ ኦድያ ኮይሮ ሸምፓቱዋንነ ቃይካ የሱስ ሳሉዋ ፑደ ከሴዳዋ ኦድያ ዉርሰꬃ ሸምፓቱዋን ሎይꬂደ፥ ኦደቴዳዌ ናሸቻባ። የሱስ ሳሉዋ ከሴዳዋፐ ጉይያን አማኑዋባይ ዋን ድጬደንቶነ ዋን አኬደንቶ ኦድያ ታርክያ ሀ ማጻፋ ጻፌዳ ብታኒ የሱስ ኪቴዳዋንቱ ኦሱዋ ማጻፋን ኦዴዳ።

ኪታንቻቱዋ የꬃባይ፥ የሱስ የለቴዳ ዎደ ዉድያ ሄምያዋንቱ ቢደ በኤዳዋ ኦድያ ታርኪ፥ የሱስ ናአተꬃን ደኢደ ጌሻ ጎልያ ቤዳባይ፥ ቃረታንቻ ሳምራውያነ ባዪደ ቤቴዳ ናኣ ታርኪ ሉቃሳ ምሽራቹዋ ጻላላን ቤትያዋንታ። ሀ ምሽራቹዋ ቃላ ግዶን ሀ ጋጻፐ ህን ጋጻ ጋካናዉ ሁጰ ግዲደ ጼለቴዳባይ ዎሳባ፥ ጌሻ አያናባ፥ የሱሳ ኦሱዋ ግዶን ማጫ አሳዉ ደእያ ሳባነ ጾሳይ ናጋራ አቶ ያግያባ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-4

ጻማቅያ ዮሃንሳነ የሱሳ የለታ 1:5—2:52

ጻማቅያ ዮሃንሳ ኦሱዋ 3:1-20

የሱሳ ጽንቃታነ ፓጭያ 3:21—4:13

የሱስ ኦሱዋ ጋሊላን ዶሞዋ 4:14—9:50

የሱስ ጋሊላፐ የሩሳላመ ቦዋ 9:51—19:27

የሩሳላመንነ እዝ ዩሹዋን የሱሳ ዉርሰꬃ ሳምንታ 19:28—23:56

ጎዳ የሱሳ ደንዱዋ፥ ቆንጨꬃነ ሳሉዋ ቡሳ 24:1-53

1

1-4 ቦንቼቴዳ ቶፍሎሳ፥ ኮይሮ ባረንቱ አይፍያን በኤዳዋንቱነ ባረንቱ ቃላን ማርካቴዳዋንቱ ኑዉ ኦዴድኖ። ጻፈቴዳ የዉዋ ታ ባጋን ኡባ ጻጱዋፐ ብዳ ጼሎዋፐ ጉየ፥ ታርክያ ማራ ናጌዳ ኦግያን ነዉ ጻፋናዉ ሎአ ግዴዳዌ ታዉ ቤቴዳ።

ጻማቅያ ዮሃንሳ የለታይ ኮይሮ ኦደቴዳ

5 ይሁዳ ጋድያ ካትያ ሄሮድሳ ዎድያን፥ * አብያ ቄሳተꬃ ኦሱዋ ባጋፐ ግዴዳ ዛካራሳ ጌተትያ እት ቄሳይ ደኤ። * ማቻታካ ኤልሳቤጾ ጌተትያ አሮነ ያራፐ የለቴዳዉኖ። 6 ላአቱካ ጎዳ አዛዙዋነ ሴራ ዳርሲደ ናግያዋንታነ ካꬌ ባንታን ጾሳ ስንꬃን ደእያ ጽላቱዋ። 7 ግዶፐ አትን ኤልሳቤጻ ማንꬃ ግዶ ድራዉ፥ የሉ ኡንቱንቶ ባዋ። ላአቱካ ላይꬃ ሱጌዳዋንታ።

8 እት ጋላስ ዛካራስ ባረ ባጋ ካላን ጾሳ ስንꬃን ቄሳተꬃን ኦꬅያ ዎደ፥ 9 ባረ ቄሳተꬃ ዎጋ ዶያዳን ጌሻ ጎልያ ገሊደ እጻና ጩውሱዋ † ሳማይ አ ጋኬዳ። 10 እጻናይ ጩውያ ዎደ አሳይ ኡባይ ካረን ኤቂደ ዎስ ደኤ።

11 ጎዳ ኪታንቻይ እጻና ያርሹዋ ሳፐ ኡሸቻና ኤቂደ አዉ ቤቴዳ። 12 ዛካራስካ በኤዳ ዎደ ዳጋሚደ ያሻን ምተቴዳ። 13 ኪታንቻይካ ቃይ ያጌዳ፥ “ዛካራሳ፥ ያዮፓ፤ ነ ዎሳይ ስሰቴዳ፥ ነ ማቻታ ኤልሳቤጻ አቱማ ናኣ የላናዉኑ። 14 አ የለታን ናሸታይነ እሻሉ ነዉ ሀናናዋ፤ ጮራቱካ እ የለቶ ድራዉ ሀሹ ጋናዋንታ፤ 15 እካ ጎዳ ስንꬃን ዳራ ግዳናዋ። ማꬆይያ ዎይንያ ኡሻ ግዶ ሀራ ማꬆይያ ኡሻ አይነ ኡሸና፤ ባረ ዳይ ኡሉዋን ደእሽን አያና ጌሻይ አን ኩማናዋ። *

16 “እስራኤልያ አሳቱዋፐካ ጮራቱዋ ኡንቱንቱ ጎዳ ጾሳኮ፥ እ ዛራናዋ። 17 እካ ጊገና አሳ ጎዳዉ ጊግሳናዉ፥ አዎቱዋ ዎዛና ናናቱዋኮ፥ አዛዘተናዋንታካ ጽሎተꬃ ኤራኮ ዛራናዉ፥ ኤላሳ ‡ አያናንነ ዎልቃን ጎዳፐ ስንꬃና ቤ።”*

18 ዛካራስካ ኪታንቻ፥ “ታን ጭማድ፥ ታማቻታካ ባረ ላይꬃን ሱጌዳዉኖ፥ ሀዋ ታን አያን ኤራንታ?” ጌዳ።

19 ኪታንቻይካ ዛሪደ፥ “ታን ጾሳ ስንꬃን ኤቂያ ጋብሬላ፤ ሀዋ ምሽራቹዋ ነዉ ኦዳናዉ ኔኮ ኪተታድ፤ * 20 ሄኮ ሄ ዎድያን ሀናና ታ ቃላ ነ አማናቤና ድራዉ፥ ሀ የዉ ሀናና ጋላሳይ ጋካናዉ ኔን ዱደ ግዳናሳ፤ ሃሳያናዉካ ዳንዳያካ” ጌዳ።

21 ሄ ዎደ አሳይ፥ ዛካራስ ጌሻ ጎልያፐ ከሰናን አያዉ ጋምኤደንቶ ማላለቲደ ናጊኖ። 22 ከሴዳ ዎድያንካ ሃሳያናዉ ዳንዳይቤና፤ ጌሻ ጎልያን ሳፃ እ በኤዳዋ አኬኬድኖ፤ እካ ሃሳያናዉ ዳንዳይቤናዋ ጾርስ በሲደ፥ ዱደ ግዲደ ደኤዳ።

23 ዛካራስካ ባረ ኦሱዋ ዎድያ ዉርሶ ዎደ፥ ባረ ጎለ ስሜዳ። 24 ሄዋፐ ጉይያን አ ማቻታ ኤልሳቤጻ ሻሃራደ እቼሹ አገና ባረና ገንꬃዱ። 25 ኤልሳቤጻካ፥ “ታ ቶሽያ አሳ ግዶፐ ድጋናዉ § ጎዳይ ባረ ማሮተꬃን ታና ጼሎ ዎደ፥ ሀዋዳን ታዉ ኦꬄዳ” ጋዱ።

የሱሳ የለታይ ካሰቲደ ኦደቴዳ

26 ኡሱፑንꬃ አገናን ጾሳ ኪታንቻ ጋብሬል ጋሊላ ጋድያን ናዝሬተ ካታማ 27 ዳዊታ ያራፐ ግዴዳ ዮሴፎ ጌተትያ ብታነዉ ኦሸታ ቃሸቴዳ ዎዶራትኮ ጾሳ ማታፐ ኪተቴዳ፤ ዎዶራት ሱንꬃይካ ማይራሞ ጌተቴ። * 28 ኪታንቻይካ ማይራምኮ ዪደ፥ “ዳርሳደ ዶሰታዉኔ፥ ሳሮተꬃይ ነዉ ግዶ፤ ጎዳይካ ኔናና ጋꬆ ደኤ፤ ኔንካ ማጫዋንቱ ግዶን አንጀቴዳዉኖ”* ያጌዳ።

29 ማይራማካ አ ሃሳያፐ ደንዶዋን ዳርሳ ዳጋማደ፥ “ሀዌ አያ ማላ ሳሮታ ግዳኔ” ጋደ የዉዋ ቆፓዱ። 30 ኪታንቻይ እዞ፥ “ሀነ ማይራሜ፥ ጾሳ ማታን ሳባ ደማዳ ያዮፓ። 31 ኔን ሻሃራደ፥ አቱማ ናኣ የላናሳ፤ አ ሱንꬃካ የሱሳ ጋናሳ። * 32 እካ ዳራ ግዳናዋ፤ ኡባፐ ꬎቃ ጾሳ ናኣ ጌተታና፤ ጎዳ ጾሳይ አ አቡ ዳዊታ ካዉተꬃ ኦይድያ አዉ እማናዋ። 33 እካ ያቆባ ጎለን መꬍናዉ ካዉታናዋ፤ አ ካዉተꬃዉካ ዉርሰꬃይ ባዋ” ያጌዳ። *

34 ማይራማካ ኪታንቻ፥ “ታን ዎዶራቶ ግዶ ድራዉ፥ ሀዌ ዎት ሀናናዌ?” ያጋዱ።

35 ኪታንቻይካ ዛሪደ እዝዉ፥ “አያና ጌሻይ ነ ቦላ ያናዋ፤ ꬎቃ ጾሳ ዎልቃይ ኔናን ሸምፓናዋ። ሄዋ ድራዉ፥ ኔፐ የለትያዌ ጌሻ ጾሳ ናኣ ጌተታና። 36 ነ ዳባታ ኤልሳቤጻ ባረ ጭማተꬃ ዎድያን አቱማ ናኣ ሻሃራዱ። ማንꬃ ጌተቴዳዉና ኤልሳቤጻ ሻሃሮደፐ ኡሱፑንꬃ አገና ኦይቃዱ። 37 ጾሳ ጾንያ የዉ ባዋ”* ያጌዳ።

38 ማይራማካ፥ “ታን ጎዳ አይላቶ፤ ኔን ጎዋዳን ሀኖ” ጋዱ። ሄዋፐ ጉይያን ኪታንቻይ እዝ ማታፐ ቤዳ።

ማይራማካ ኤልሳቤጾ ኦቻናዉ ባዱ

39 ማይራማካ ሄ አገና ግዶን ደንዳደ ክል ዞዘትያ ይሁዳ ጋደን ደእያ እት ካታማ ኤሌላ ከሳዱ። 40 ዛካራሳ ጎለ ገላደ ኤልሳቤጾ ሳሮታዱ። 41 ኤልሳቤጻካ ማይራም ሳሮታ ስሴዳ ዎደ፥ እዝ ኡሉዋን ደእያ ሻሃራይ ጉፔዳ፤ ኤልሳቤጻካ አያና ጌሻን ኩማዱ። 42 ባረ ኮሻካ ꬎቁ ኦꬃደ፥ “ኔን ማጫዋንቱ ግዶፐ አንጀቴዳዉኖ። ኔፐ የለትያዌካ አንጀቶዋ። 43 ኔን ታ ጎዳ ዳያ ታኮ ያናዉ ታን ኦኔ? 44 ሄኮ ነ ሳሮታ ኮሻይ ታ ሀይꬃን ስሰቴዳ ዎደ፥ ታ ኡሉዋን ደእያ ሻሃራይ ናሸቻን ጉፔዳ። 45 ጎዳይ ፖለቴ ጊደ እዝዉ ኦዴዳዋ አማኔዳዉና እዛ አንጀቴዳዉኖ” ያጋዱ።

ማይራም ጋላታ የꬃ

(1:46-53)

46 ማይራማካ፥

“ታ ሸምፓታ ታ ጎዳ ቦንቻዉ፥

47 ታ አያናይካ ታ ጾሳ፥ ታ ꬋልያን፥

ሎይꬃ ናሸታዉ።

48 እካ ባረ አይላት ቶሽያ ጼሌዳ።

ሀቼፐ ዶሚደ የለታይ ኡባይ

አንጀቴዳዉኔ ጊኖ።

49 ዎልቃማ ግዴዳ እ፥

ዳሮ የዉዋ ታዉ ኦꬄዳ፤

አ ሱንꬃይካ ጌሻ።

50 አ ማሮታይ ያይያዋንቶ፥

የለታፐ የለታይ ጋካናዉ ደኤ።

51 ባረ ዎልቃን ምኖ ኪታ ኪተቴዳ፤

ባረንቱ ዎዛና ቆፋን ኦቶረትያዋንታ፥

ላሌዳ።

52 ሞድያዋንታ ካዉተꬃ ማታ ኦይድያፐ ዎꬄዳ፤

አሽካቱዋካ ቃይ ꬎቁ ꬎቁ ኦꬄዳ።

53 ኮሻቴዳዋንታ ሎኦ የዉዋን ካልሴዳ፤

ዱራቱዋ ቃይ መላ የደርሴዳ።

54 ባረ ማሮተꬃ ቆፒደ፥

ባረ አይልያ እስራኤልያ ማዴዳ።

55 ኑ አዋቶ እ ኦዴዳዋዳን፥

አብራሃመዉነ አ ያራዉ ጌዳዋ፥

መꬍናዉ ናጋና ድራሳ”

ያጋዱ።

56 ማይራማካ ሄዙ አገና ኬና ኤልሳቤጽ ማታን ጋምኦዋፐ ጉይያን ባረ ጎለ ስማዱ።

ጻማቅያ ዮሃንሳ የለታ

57 ኤልሳቤጽዉካ የልያ ዎዲ ጋክና፥ አቱማ ናኣ የላዱ። 58 እዝ ሾራቱነ እዝ ዳቦ ግዴዳዋንቱ፥ ጎዳይ ማሮተꬃ እዝዉ ኦꬄዳዋ ስሲደ እዝና እትፐ ናሸቴድኖ።

59 ሆስፑንꬃ ጋላሳን ናኣ ቃጻራናዉ ዬድኖ፤ አ፥ አዉዋ ሱንꬃን ዛካራሳ ጊደ ሱንꬃናዉ ኮዬድኖ። * 60 አ ዳያ ቃይ፥ “ሀነና፥ ዮሃንሳ ጌተታናዉ ኮሼ” ያጋዱ።

61 ኡንቱንቱካ እዞ፥ “ነ ዳባቱዋፐ ሀቼ ጋካናዉ እቱካ ሀ ሱንꬃን ጼሰትቤና” ያጌድኖ።

62 አ አባ፥ ኦና ግያ ሱንꬃን ጼገታናዉ ኮይንቶ ጾርስ ኦቼድኖ።

63 አ አቡካ ጻፍያባ ኦች አኪደ፥ “ናኣ ሱንꬃይ ዮሃንሳ” ጊደ ጻፍና፥ ኡባቱካ የዉዋን ማላለቴድኖ። 64 ሄዋንካ ዛካራሳ ዶናይ ዶየቴዳ፥ አ እንጻርሳይካ ብለትና ሃሳያ ዶሜዳ፥ ጾሳካ ጋላቴዳ።

65 አ ሾራቱካ ደኢያሳ ኡባን ያሻን ኩሜድኖ። ሀ የዉካ ዞዘትያ ይሁዳ ጋድያ ኡባን ዳሪ ሃሳየቴዳ። 66 ሀዋካ ስሴዳዋንቱ ኡባቱ፥ “ሀ ናአይ አያ ግዳኔሻ?” ያጊደ የዉዋ ባረንቱ ዎዛናን ኦይቄድኖ፤ ጾሳይካ አናና ደእያዋ ኤሬድኖ።

ዛካራሳ ጋላታነ ትምቢትያ ኦዱዋ

67 ዮሃንሳ አቡ ዛካራስ አያና ጌሻን ኩሚደ ትምቢትያ ያግ ኦዴዳ:

68 “እስራኤልያ ጎዳይ ጾሳይ አንጀቶ፤

ዪደ ባረ አሳ ጾሞሴዳነ ዎዜዳ።

69 ባረ አይልያ ዳዊተ ጎልያን፤

ዎልቃማ አሽያዋ ኑዉ ጊግሴዳ።

70 ሀዌካ በን ጎዳ ጌሻ ናባቱዋ ዶናን ኦደቶዋዳን፥

71 እ ኑና፥ ኑ ሞርከቱዋፐነ፥

ኑናና ኤቀትያዋንቱ ኩሽያፐ አሻናሳ።

72 ሀዋካ እ ኦꬄዳዌ፥ ኑ አዋቶ፥

ማሮተꬃ በሳናሳነ፥

ባረ ጌሻ ጫቁዋ ዎዛና አꬃናሳ።

73 ኑ አዉዋ አብራሃሞ፥

ጫቄዳ ጫቁዋ ቆፓናዉ፥

74 ኑ ሞርከቱዋ ኩሽያፐ ከሲደ፥

ያሻይ ባንታን አዉ ኦꬃናዳን፥

ማታ ኑዉ እሜዳ።

75 ሀዌኔካ፥ ኑና ኑ ዎድያ ኡባን፥

ጌሻተꬃንነ ጽሎተꬃን፥

ባረ ስንꬃን ኤሳና ድራሳ።

76 ዛሪደካ፥ ኔኖ፥ ታ ናአዉ፥

ꬎቃ ጾሳ ናብያ ጌተታናሳ፤

ኦግያ ጊግሳናዉ ጎዳፐ ስንꬃና፥

ባናሳ።

77 አሳ ናጋራ ማርያ አቶተꬃ ኤራ፥

ኡንቱንቶ እማናሳ።

78 ሄዌካ ክልፐ ዬዳ ፖኡ፥

ኑና ጾሞሴዳዌ፥

ኑ ጾሳ ማሮተꬃነ ቃረታ ጋሱዋና።

79 አ ፖኡካ ꬉማንነ ሀይቁዋ ኩዋን፥

ኡቴዳዋንቶ ፖእሴ፤

ኑ ገድያካ ሳሮተꬃ ኦግያን ሱርሴ።”

80 ናአይካ ድጪደ፥ አያናን ምኔዳ፤ እስራኤልያ አሳዉ ቤቴዳ ጋላሳይ ጋካናዉ መላ ቢታን ደኤዳ።

2

የሱሳ የለታባ

(ማቶሳ 1:18-25)

1 ሄ ዎደ * ሮማ ካዉተꬃ ጋርሳን ደእያ አሳይ ኡባይ ሱንꬃ ጻፈታናዳንነ ፓይደታናዳን አዉግስጾሰ ቄሳረፐ † አዛዙ ከሴዳ። 2 ሄዌኔካ፥ ቀረነዮሰ ‡ ሶርያ ጋድያ ሞድያ ዎደ ሀኔዳ ኮይሮ አሳ ፓይዱዋ።

3 ሀዋ ድራዉ እት እት አሳይ ጻፈታናዉ ባረ ካታማ ባረ ካታማ ቤዳ። 4 ዮሴፎካ ዳዊታ ጎልያፐነ ያራፐ ግድያ ድራዉ ጋሊላ አዉራጃን ደእያ ናዝሬተ ካታማፐ ደንዲደ ዳዊታ ካታማ ግዴዳዉንኮ ይሁዳን ደእያ ቤተሌመ ጌተትያ ካታማ ከሴዳ። 5 ሄ ዎደ የልያ ዎዲ ማቴዳ አዉ ኦሸታ ኡቴዳ ማይራማካ አናና እትፐ ባዱ። 6 ኡንቱንቱ ሄዋን ደእሽን እዝዉ የልያ ዎዲ ጋኪ አጌዳ። 7 እዛካ ባይራ ናኣ § ግዴዳ አቱማ ናኣ የላዱ፤ እማꬃይ ሸምፕያ ሳ ደማቤና ድራዉ፥ ናኣ ማዩዋን ጻጻደ ጋጳትያን * ቀራዱ።

ዉድያ ሄምያዋንታነ ኪታንቻቱዋ

8 ሄ ጋድያን ቃማ ባረንቱ ዉድያ ሄሚደ ደምባን አቅያዋንቱ ደኢኖ። 9 ጾሳ ኪታንቻይ ቆፐናን ዪደ ኡንቱንቱ ምይያን ኤቄዳ፤ ጎዳ ቦንቹ ኡንቱንቱ ዩሹዋን ፖኤዳ ዎደ፥ ዎልቃማ ያሻይ ኡንቱንታ ኦይቄዳ። 10 ኪታንቻይ ኡንቱንታ፥ “ያዮፕተ፥ አሳዉ ኡባዉ ሀንያ ዳሮ ናሸችያ ምሽራቹዋ ታን ህንተንቶ አሃድ። 11 ሀቼ ዳዊታ ካታማን አሽያዌ የለቴዳ። እካ ጎዳ ክርስቶሳ። 12 ሀዌ ህንተንቶ ማላ ግዶ: ጋጭኖ ናአይ ማዩዋን ጻጸቲደ ጋጳትያ ግዶን ግሴዳዋ ደማንታ” ያጌዳ።

13 ቆፐናን ጮራ ጾሳ ኪታንቻቱ ኮይሮ ኪታንቻና እትፐ ቆንጬድኖ።

14 ጾሳካ ጋላቲደ፥ ሀዋዳን ጌድኖ:

“ቦንቹ ጾሳዉ

ቦላ ሳሉዋን ግዶ።

ሳኣን እ ዶስያ አሳዉ

ሳሮተꬃይ ግዶ”

ያጌድኖ።

15 ኪታንቻቱ ኡንቱንቱፐ ሻከቲደ ሳሉዋ ከሶዋፐ ጉየ፥ ዉድያ ሄምያዋንቱ፥ “ጎዳይ ኑዉ ቆንጭሴዳዋ፥ ሀዋ ሀኔዳ የዉዋ በአናዉ ቤተሌመ ቦይተ” ጌተቴድኖ።

16 ኡንቱንቱካ ኤሌሊደ ቤድኖ። ማይራሞነ ዮሴፎ ደሚደ፥ ጋጭኖ ናአይካ ጋጳትያን ግሴዳዋ በኤድኖ። 17 ሄዋፐ ጉይያን ጉꬃ ናኣ ድራዉ ኦደቴዳዋ ቆንጭሲደ ኦዴድኖ። 18 ሀዋ ስሴዳ ኡባይ ኡንቱንቱ ኦዴዳ የዉዋን ማላለቴድኖ። 19 ማይራማ ቃይ ሀዋ ኡባ ባረ ዎዛናን ኦይቃደ ቆፓደ ጋምኣዱ። 20 ዉድያ ሄምያዋንቱካ ኡባ የዉ ኡንቱንቶ ኦደቴዳዋዳን ሀንና ደሞ ድራዉ፥ ስሴዳዎነ በኤዳዎ ኡባዉ ጾሳ ቦንቺድነ ጋላቲደ ስሜድኖ።

21 ናአዉ ሆስፑን ጋላሳ ግድና ቃጻረትያ ዎዲ ጋኮ ዎደ፥ እ አት ኡሉዋን አታናፐ ካሰ፥ ኪታንቻይ ከሶ ሱንꬃን፥ የሱሳ ጌተቴዳ። *

የሱስ ጌሻ ጎልያን ጾሳዉ ሼቴዳ

22 ሙሴ ዎጋ ማራዳን ጌይያ ዎዲ † ፖለቴዳ ዎደ ዮሴፎነ ማይራማ ጋጭኖ ናኣ ጾሳዉ ሼꬋናዉ የሩሳላመ አክ ቤድኖ። 23 ሄዌኔካ ጎዳ ዎጋን፥ “አቱማ ናኣ ግዴዳ ባይራ ናአይ ‡ ኡባይ ጾሳዉ ዱማቴዳዋ ግዳናዋ” ጌተት ጻፈቴዳዋዳንነ፥ * 24 ቃይካ ጎዳ ዎጋን፥ “ላኡ ዶጎማቱዋ ዎይ ላኡ ሀራጰ ማራቱዋ” ጌተቶዋዳን፥ ጎዳዉ ያርሹዋ ያርሻናዉ አፌድኖ።

25 ሄ ዎደ ጽሎነ ገንጫ ግዴዳ ስሞና ጌተትያ እት ብታኒ የሩሳላመን ደኤ። እካ፥ እስራኤልያ አሳዉ አቶተꬃ ህዶታ ናግያዋነ አያና ጌሻይ አ ቦላን ሸምፔዳ አሳ። 26 ጎዳን ኦከቴዳ ክርስቶሳ በኤናን ሀይቀናዋ አያና ጌሻን አዉ ቆንጭሴዳ።

27 እካ ሄ ዎደ አያና ጌሻይ ካለꬅና፥ ጌሻ ጎልያ ገሌዳ። ናኣ የላዋንቱ ኤርያ ዎጋ ማራዳን፥ ኮሽያዋ አዉ ፖላናዉ ጉꬃ ናኣ የሱሳ ኦይቂደ ገሎ ዎደ፥

28 ስሞነ ሞክ አክ ናኣ እድሚደ ጾሳ ጋላቲደ ሀዋ ያጌዳ:

29 “ጎዳዉ፥ ኔን ቃላ ገሎ ማራዳን፥

ሀእ ታና ነ አይልያ ሳሩዋን ኔኮ አፋ።

30-31 ጋሱካ፥ ታ አይፋቱ፥

አሳ ኡባ ስንꬃን ኔን ጊግሴዳ፥

አሽያ ህዶታ በኤድኖ።

32 ሄዌካ እስራኤልያ ግደና አሳዉ፥

ቆንጨꬃ እምያ ፖኡዋ።

ቃይ ነ አሳዉ እስራኤለዉ ቦንቹዋ።”

33 ዮሴፎነ አ ዳያ አ ድራዉ ሃሳየቴዳ የዎ ማላለቴድኖ። 34 ስሞንካ አንጂደ ማይራሞ፥ “ሀዌ ናአይ እስራኤልያን ጮራቶ ደንዱዋስነ ኩንደꬃዉ ጋሶ ግዳናዉ፥ ቃይካ ኢታ ሃሳይያዋንቶ ማላ ግዳናዉ ዶረቴዳ። 35 ጮራቶካ ዎዛና ቆፋይ ቆንጮዋ ግዳናዉ፥ ነ ሸምፑካ ማሻን ቃንጾዋዳን ሴለታናዋ” ያጌዳ።

36 ቃይካ አሴራ ያራፐ ግዴዳ ፓኑኤላ ናታ ሃኖ ጌተትያ ናባታ ደአዉ፤ እዛካ ሎይꬃ ጭማዱ። ባረ ዎዶሮተꬃን ገሌዳ አስናና ላፑ ላይꬃ ደኤዳዉኖ። 37 እዝ ላይꬃይካ ሆስፑን ታማነ ኦይዱዋ ግዳና ጋካናዉ ጋላሳነ ቃማ ጌሻ ጎልያፐ ሻከተናን ጾማንነ ዎሳን ኪተታደ አምኤ § ግዳደ ጋምኣዱ።

38 ሄ ዎደካ ሺቃደ ጾሳ ጋላታዱ፤ ቃይካ የሩሳላመ አሳይ ዎዘታናዉ ናግያዋንቶ ኡባቶ ጋጭኖ ናኣ የሱሳባ ኦዳዱ።

ዮሴፎነ ማይራማ ናዝሬተ ስሜድኖ

39 ዮሴፎነ ማይራማ ጎዳ ህግያን አዛዘቴዳዋ ኡባ ፖሎዋፐ ጉየ ጋሊላ አዉራጃን ደእያ ባረንቱ ካታማ ናዝሬተ ስሜድኖ። * 40 ጉꬃ ናአይካ ድጪደነ ምኒደ ቤዳ፤ አꬎ ኤራንካ ኩሜዳ፤ ጾሳ አꬎ ኬካተꬃይ አ ቦላን ሸምፔዳ።

ጉꬃ ናኣ የሱስ ጌሻ ጎልያን

41 ዮሴፎነ ማይራማ ላይꬃን ላይꬃን ፓስጋ ባላ ቦንቻናዉ የሩሳላመ ካታማ ቢኖ። * 42 ናአዉካ ታማነ ላኡ ላይꬃ ግዶ ዎደ ዶያዳን ባላዉ ህን የሩሳላመ ከሴድኖ። 43 ባላ ፖሎዋፐ ካላ ባረንቱ ጎለ ኡንቱንቱ ስሞደ ጉꬃ ናኣ የሱስ ዮሴፎነ ማይራማ ኤረናን የሩሳላመን አት አጌዳ። 44 ኡንቱንቱና እትፐ ደእያዋ ማላትና እት ጋላሳ ኦግያ ሀመቴድኖ። ጉየፐ ቃይካ ባረንቱ ዳባቱዋናነ ባረንቱ ሲቀትያዋንቱ ማታን ኮሻ ዶሜድኖ።

45 ꬋዮ ዎደ ኮዪደ ህን የሩሳላመ ስሜድኖ። 46 ሄዙ ጋላሳፐ ጉየ፥ ታማርስያዋንቱ ግዶን የሱስ ኡቲደ ኡንቱንቱ ግያዋ ስሲደነ ኡንቱንታ ኦቺደ ጌሻ ጎልያ ጋርሳን ደእያዋ በኤድኖ። 47 ስስያዋንቱ ኡባቱካ፥ አ አኬካንነ አ ዛሩዋን ማላለቴድኖ።

48 ዮሴፎነ አ ዳያ አ በኦ ዎደ ማላለቴድኖ። አ ዳያካ፥ “ታ ናአዉ፥ አያዉ ኑና ሀዋዳን ኦꬃይ? ነ አቡነ ታነ ኔና ኮዪደ፥ ዳሮ መቶቴዶ” ያጋዱ።

49 የሱስካ ኡንቱንቶ፥ “አያዉ ታና ኮዪቴ? ታ አቡ ጎለን * ደአናዉ ታዉ ኮሽያዋ ኤርበይክቴ?” ያግ ዛሬዳ። 50 ሄዋ ያግ ኦዶፐ አትን፥ ኡንቱንቶ እ ኦዴዳ የዉ አያ ግንቶ ገልቤና።

51 ሄዋፐ ስሚደ፥ ኡንቱንቱና እትፐ ህን ናዝሬተ ቤዳ፤ ሄዋንካ ኡንቱንቶ አዛዘቴ። አ ዳያካ ሄዋ ኡባ ባረ ዎዛናን ዎꬃዱ። 52 የሱስካ ኤራንነ ጌሳን፥ ሳባንካ ጾሳነ አሳ ስንꬃን ድጬዳ። *

3

ጻማቅያ ዮሃንስ የሱሳዉ ኦግያ ጊግሴ

(ማቶሳ 3:1-12፤ ማር. 1:1-8)

1 ጽባርዮሳ ጌተትያ ካቲ ካዉቴዳ ታማነ እቼሸꬅያ ላይꬃን ጰንጸናውያ ጵላጾስ ይሁዳ ሞድያ ዎደ፥ ሄሮድሰ ጋሊላን ኦይደንꬅያ ሻኩዋ ሞድያ ዎደ፥ አ እሻይ ፕልጶስካ እጹርያንነ ጽርኮንዶሳን ኦይደንꬅያ ሻኩዋ ሞድያ ዎደ፥ ልሳንዮስካ አብሌነን ኦይደንꬅያ ሻኩዋ ሞድያዋ ግዲደ ሞድ ደእሽን፥ 2 ሃንነ ቀያፋይ ቄሳቱዋ ካፓቱዋ * ግዲደ ደእሽን፥ ጾሳ ቃላይ ዛካራሳ ናኣ ዮሃንሳኮ መላ ቢታን ዬዳ። 3 ዮሃንስ ዮርዳኖሳ ሻፋ ሄራ ኡባ ቢደ፥ “ህንተ ናጋራይ አቶ ጌተታና ማላ ናጋራ ፓጺደ ጻማቀትተ” ያግ ታማርሴዳ።

4 ናብያ ኢስያሳ ማጻፋን ጻፈቴዳ ቃላዳን፥ *

“መላ ቢታን ዋስያ ብታንያ ኮሻይ፥

‘ጎዳዉ ኦግያ ጊግስተ፤

አ ኦግያካ ሱርስተ።

5 ኦላይ ኡባይ ኩሞ፤

ደሪነ ዞዚ ደንባ ግዶ፥

ጊገና ኦጊ ኡባይ ጊጎ፥

ሀንችሮ ኦጊ ኡባይ ሊቆ።

6 ሄዋ ግዶፐ፥

አሳይ ኡባይ ጾሳይ አሽያዋ በአና’ ”

ያጌዳ።

7 ሀዋ ድራዉ ዮሃንስ አ ኩሽያን ጻማቀታናዉ ከሴዳ አሳዉ ሀዋዳን ኦዱዋ ዶሜዳ፥ “ሄንተኖ፥ ሾሻ ናቶ፤ ይያ ሀንቁዋፐ አታና ማላ ህንተንታ ኦን ማቄዴ?* 8 ስም ህንተንቱ ናጋራፐ ስሜዳዋንቶ በስያ አይፍያ አይፍተ። ህንተንቱ ዎዛናን አብራሃሞ ኑ አቡ ደኤ ጎፕተ። ጾሳይ አብራሃሞ † ናና ሀ ሹቻቱዋፐ ደንꬃናዉ ዳንዳዬ ያጋደ ታን ህንተንቶ ኦዳይ። 9 ሀእ ኡባ ቤጽ ምꬃ ጻጱዋን ቃንጻናዉ ጊግ ኡቴዳ፤ ስም ሎኦ አይፍያ አይፈና ምꬃይ ኡባይ ቃንጸቲደ ታማን ኦለታናዋ።”*

10 “ያትና ሀእ ኑ አያ ኡዳኔ?” ያጊደ አ ጮራ አሳይ ኦቼዳ።

11 ዮሃንስካ፥ “ላኡ ማዩ ደእያዌ ባይናዎ እሞ፤ ቁማይ ደእያዌካ ባይናዎ ግሾ” ያግ ዛሬዳ።

12 ቃራጻ ሺሽያዋንቱካ ጻማቀታናዉ ዪደ፥ “ታማርስያዎ፥ ኑ አያ ኡዳኔ?” ያግ ኦቼድኖ። *

13 እ ኡንቱንቶ፥ “ጌተቶዋፐ አꬎ ቃራጻ አꬅ ሺሾፕተ” ያግ ኦዴዳ።

14 ሄዋፐ ካላ ዎታዳራቱ፥ “ኑንሽ፥ አያ ኡዳኔ?” ያግ አ ኦቼድኖ።

ዮሃንስካ፥ “አሳ ሻሉዋ ናቁዋን ቦንቂ አኮፕተ፥ ኦናነ ዎርዱዋን ሞቶፕተ፥ ህንተንቱ ድርጉ ህንተንቶ ግዳና” ያግ ዛሬዳ።

15 ሄ ዎደ አሳይ ኡባይ ክርስቶሳ ዩሳ ናጊደ ደእያ ድራዉ ዮሃንሳ፥ “ሀዌካ ክርስቶሳ ግደናን አተና” ያጊደ ባረንቱ ዎዛናን ማሌድኖ። 16 ዮሃንስ ኡባቱዋካ፥ “ታን ሃꬃን ጻማቃይ፤ ግዶፐ አትን ታፐ ዎልቃማይነ ታንካ አ ጫማ ቃሹዋ ብላና ዳንዳየናዌ ‡ ብሮ ያናዋ፤ እካ አያና ጌሻንነ ታማን ጻማቃናዋ፤ 17 አ ኩሽያን ካꬃ ዳላፐ ሻክ ጌሽያ ላይዳይ ደኤ። ካꬃ ኡዱማን ቡኮዋ ጌሽ ፑኒደ አይፍያ ድይያን ቆሌ፤ ሽን ዳላ ቶኤና ታማን ጉዴ።”

18 ዮሃንስካ ሀራ ጮራ ቃላን ጮራ አሳ ማቂደ ምሽራቹዋ ቃላ ኦዴዳ።

ሄሮድሰ ጻማቅያ ዮሃንሳ ቃቼዳ

19 ጋሊላ ሞድያ ሄሮድሳ ቃይ ባረ እሻ ፕልጶሳ ማቻቶ ሄሮድያዶ እ አኬዳ ድራዉነ ሀራካ ጮራ ኢታ ኪታ ኪተቶ ድራዉ፥ ዮሃንስ ሴሬዳ። 20 ሀዋ ድራዉ ሀ ኡባ ጉጂደ ሄሮድሰ ዮሃንሳ ቃሾ ጎለ ገልሴዳ። *

ዮሃንስ የሱሳ ጻማቄዳ

(ማቶሳ 3:13-17፤ ማር. 1:9-11)

21 አሳይ ኡባይ ጻማቀት ስሞዋፐ ጉይያን የሱስ ጻማቀቴዳ። እ ዎስ ደእሽንካ ሳሉ ዶየት አጌዳ። 22 ጌሻ አያናይካ ሀራጵያ ማላቲደ አ ቦላን ዎꬌዳ። ሳሉዋፐካ፥ “ታ ዶስያ ናአይ ኔና፤ ኔናን ታን ናሸታይ” ያግያ ቃላይ ዬዳ። *

የሱሳ የለታይ ካሰ ጉየ ማይዛፐ ደእያ ፓይዱዋ

(ማቶሳ 1:1-17)

23 የሱስ ታማርሱዋ ዶሞደ አዉ ሀታሙ ላይꬃ ግዴዳ፤ ጮራ አሳይካ ባረንቶ ማላቶዋዳን አ ዮሴፎ ናኣ ያጊኖ፤ ዮሴፎ ኤለ ናኣ፤ 24 ኤለ ማተ ናኣ፤ ማተ ሌዊያ ናኣ፤ ሌዊ ምልከ ናኣ፤ ምልከ ዮና ናኣ፤ ዮን ዮሴፎ ናኣ፤ 25 ዮሴፎ ማታትያ ናኣ፤ ማታት አሞጸ ናኣ፤ አሞጸ ናሆመ ናኣ፤ ናሆመ ኤስሊመ ናኣ፤ ኤስሊመ ናገ ናኣ፤ 26 ናገ ማኣተ ናኣ፤ ማኣተ ማታትዩ ናኣ፤ ማታትዩ ሴመየ ናኣ፤ ሴመይ ዮሴፎ ናኣ፤ ዮሴፎ ዮዳ ናኣ፤ 27 ዮድ ዮናና ናኣ፤ ዮናን ሬሰ ናኣ፤ ሬሰ ዘሩባቤላ ናኣ፤ ዘሩባቤል ሳላትያላ ናኣ፤ ሳላትያለ ኔለ ናኣ፤ 28 ኔል ምልከ ናኣ፤ ምልከ ሃደ ናኣ፤ ሃደ ዮሳሰ ናኣ፤ ዮሳሰ ቆሳማ ናኣ፤ ቆሳም ኤልማዶመ ናኣ፤ ኤልማዶመ ኤረ ናኣ፤ 29 ኤረ ዮሴኤ ናኣ፤ ዮሴኤ፥ ኤልኤዘራ ናኣ፤ ኤልኤዘረ፥ ዮራመ ናኣ፤ ዮራም ማጻተ ናኣ፤ ማጻተ ሌዊያ ናኣ፤ 30 ሌዊ ስሞና ናኣ፤ ስሞነ ይሁዳ ናኣ፤ ይሁዳይ ዮሴፎ ናኣ፤ ዮሴፎ ዮናና ናኣ፤ ዮናን ኤልያቄማ ናኣ፤ 31 ኤልያቄም ሜልያ ናኣ፤ ሜልየ ማይናና ናኣ፤ ማይናን ማጻተ ናኣ፤ ማጻተ ናታነ ናኣ፤ ናታነ ዳዊተ ናኣ፤ 32 ዳዊተ እሰይ ናኣ፤ እሰይ እዮቤዳ ናኣ፤ እዮቤድ ቦኤዛ ናኣ፤ ቦኤዝ ሳልሞና ናኣ፤ ሳልሞን ናህሾና ናኣ፤ 33 ናህሾን አምናዳባ ናኣ፤ አምናዳብ ራማ ናኣ፤ ራም አሪና ናኣ፤ አሪናይ ሄዝሮና ናኣ፤ ሄዝሮን ፐሬዛ ናኣ፤ ፐሬዝ ይሁዳ ናኣ፤ 34 ይሁዳይ ያቆባ ናኣ፤ ያቆብ ይሳቃ ናኣ፤ ይሳቅ አብራሃሞ ናኣ፤ አብራሃሞ ታራ ናኣ፤ ታር ናኮራ ናኣ፤ 35 ናኮር ሴሮሄ ናኣ፤ ሴሮህ ራጋዋ ናኣ፤ ራጋው ፐለጋ ናኣ፤ ፐለግ አቤራ ናኣ፤ አቤር ሳላ ናኣ፤ 36 ሳል ቃይናና ናኣ፤ ቃይናን አርፋክሲደ ናኣ፤ አርፋክሲደ ሴመ ናኣ፤ ሴም ኖሄ ናኣ፤ ኖሄ ላሜሄ ናኣ፤ 37 ላሜህ ማቱሳላ ናኣ፤ ማቱሳል ሄኖከ ናኣ፤ ሄኖክ ያሬዳ ናኣ፤ ያሬድ ማላልኤላ ናኣ፤ ማላልኤል ቃይናና ናኣ፤ 38 ቃይናን ሄኖሳ ናኣ፤ ሄኖስ ሴተ ናኣ፤ ሴት አዳማ ናኣ፤ አዳም ጾሳ ናኣ።

4

የሱሳዉ ሺቄዳ ጻላህያ ፓጭያ

(4:1-13፤ ማቶሳ 4:1-11፤ ማር. 1:12፣ 13)

1 የሱስ ጌሻ አያናን ኩሚደ ዮርዳኖሳ ሻፋፐ ስሜዳ፤ አያናን መላ ሳኣ ካለሰቲደ ቤዳ። 2 ሄዋን ኦይታሙ ጋላሳ ዳብሎሳን ፓጨቴዳ። ሄ ጋላሳቱዋን አያነ ምቤና ድራዉ ዉርሰꬃ ፖሉዋ ሄራን እ ኮሻቴዳ።

3 ዳብሎስካ፥ “ኔን ጾሳ ናኣ ግዶፐ ሀ ሹቻ፥ ‘ኡክꬃ ግዳ’ ጋደ አዛዛ” ያጌዳ።

4 የሱስካ፥ “ ‘አሳይ ጾሳ ቃላ ኡባፐ አትን ኡክꬃ ጻላላን ደኤና’ ጌተት ጾሳ ቃላን ጻፈቴዳ” ያግ ዛሬዳ። *

5 ዳብሎስካ ꬎቃ ግዴዳ ደርያ የሱሳ ከሲደ አላምያ ካዉተꬃ ኡባ ልጶ አይፊ ስማናዉ በሴዳ። 6 ዳብሎስካ፥ “ሀ ካዉተꬃ ማታይነ ቦንቹ ኡባይ ታዉ እመቴዳ። ታን ታ ዶስያ ኦስነ እማና፤ ነዉካ እማና። 7 ሄዋ ግድያ ድራዉ፥ ነ ታ ስንꬃን ታዉ ጎይኖፐ ሀ ኡባይ ኔሳ ግዳናዋ” ያጌዳ።

8 የሱስካ ዛሪደ፥ “ ‘ጎዳ ጾሳዉ ጎይና፥ አ ጻላላ ጎዳያ’ ጌተት ጾሳ ቃላን ጻፈቴዳ” ያጌዳ።

9-11 ዳብሎስካ የሱሳ የሩሳላመ አፊደ ጌሻ ጎልያ ሁጲያ ከሲደ፥

“ ‘ጾሳይ ኔና ናጋና ማላ፥

ኪታንቻቱዋ ኪታናዋ፥

ኡንቱንቱካ ነ ገዲ ሹቻን ꬉበተና ማላ፥

ባረንቱ ኩሽያን ኔና ደንꬃናዋንታ’ ያገቲደ፥

ጌሻ ማጻፋን ጻፈቴዳ፤

አነ ኔን ጾሳ ናኣ ግዶፐ፥

ሀዋፐ ዱገ ኔና ኦላ”*

ያጌዳ።

12 የሱስካ ዛሪደ፥ “ ‘ነ ጎዳ ጾሳ ፓጮፓ’ ጌተቴዳ” ያጌዳ።

13 ዳብሎስካ ፓጭያ ኡባ ዉርሶዋፐ ጉየ ጉꬃ ዎደዉ የሱሳፐ ሻከቴዳ።

የሱስ ጋሊላን ኦሱዋ ዶሜዳ

(ማቶሳ 4:12-17፤ ማር. 1:14፣ 15)

14 የሱስካ አያና ዎልቃን ጋሊላ ጋድያ ስሜዳ። አ ዋሪካ ዩሹዋን ደእያ ኡባ ጋኬዳ። 15 የሱስካ አይሁዳቱዋ ዎሳ ጎልያን ታማርሲደ አሳን ኡባን ጋላተቴዳ።

ናዝሬተን የሱሳ እጼድኖ

(ማቶሳ 13:53-58፤ ማር. 6:1-6)

16 እ ባረ ድጮ ካታማ ናዝሬተ ዬዳ፤ ካሰ ኦꬅያዋዳንካ ሳምባታ ጋላስ አይሁዳቱዋ ዎሳ ጎለ ገሊደ ናባባናዉ ደንዲደ ኤቄዳ። 17-19 ናብያ ኢስያሳ ን ጻፈቲደ ጻጸቴዳ ማጻፋ አዉ እሜድኖ። ሄ ማጻፋ ብሊደ:

“ታን ህየሳቶ ምሽራቹዋ ኦዳናዉ

ኦከቴዳ ድራዉ ጎዳ አያናይ ታ ቦላን ደኤ።

ቃሸቴዳዋንቶ ብለꬃ፥

ቆቃቶ ጼላና ማላ ኦዳናዉ፥

ቃይካ ናቀቴዳዋንታ ናቁዋፐ

ከሳና ማላ ዶሰቴዳ ጎዳ ላይꬃ

ኦዳና ማላ፥ ታና ኪቴዳ”

ጌተት ጻፈቴዳሳ ደሜዳ። *

20 ማጻፋካ ጻጺደ አይሁዳቱዋ ዎሳ ጎልያን ኦꬅያዎ እሚደ ኡቴዳ። አይሁዳቱዋ ዎሳ ጎልያን ደእያ አሳይ ኡባይ አ ጫድ ጼሌዳ። 21 የሱስካ፥ “ሀቼ ህንተዉ ናባበትና ህንተንቱ ስሴዳ ቃላይ ፖለቴዳ” ያጌዳ።

22 ኡባይ አዉ ማርካቴድኖ። አ ዶናፐ ከስያ አꬎ ኬካተꬃ ቃላፐ ደንዴዳዋን ማላለቲደ፥ “ሀዌ ዮሴፎ ናኣ ግደኔ?” ጌድኖ።

23 የሱስካ ስ ባንታን ሀ ሌምሱዋን፥ “ህንተንቱ ታዉ ‘ꬋልያ ጎዳዉ፥ ነ ሁጲያ ፓꬃ፥ ኔን ቅፍርናሆማን ኦꬅና ኑ ስሶዋ ኡባ ሀ ነ ካታማንካ ቃይ ኦꬃ’ ያጊደ ኦዲታ” ያጌዳ። 24 ቃይካ፥ “ቱሙዋ ያጋይ፥ ናቢ ባረ የለቶ ጋድያን ጋማካ ቦንቼተና። *

25 “የዉዋን ቃይ ቱሙዋ ኦዳይ: ኤላሳ ዎድያን ሄዙ ላይꬃነ ኡሱፑን አገና እራይ ቡከናን እጽና ሳኣ ኡባን ዎልቃማ ኮሻይ ገሌዳ ዎደ፥ እስራኤለን ጮራ አምአቱ ደኢኖ። * 26 ኤላስካ ሲዶና ጋድያን ደእያ ሰራፍታ ሄራ እት አምአትኮ ኪተቴዳፐ አትን ኦኮነ ኪተትቤና። * 27 ናብያ ኤልሳአ ዎድያንካ እስራኤልያን ጮራ ኦሉዋ ሀርግያን * ኦይቀቴዳዋንቱ ደኢኖ፤ ሶርያ ቢታን ደእያ ንእማነፐ አትን ኡንቱንቱፐ ኦንነ ፓጽ ቤና” ያጌዳ። *

28 አይሁዳቱዋ ዎሳ ጎልያን ደእያዋንቱ ኡባቱ ሀዋ ስሲደ ዳርሲደ ሀንቀቴድኖ። 29 ኡንቱንቱ ደንዲደ የሱሳ ካታማፐ ጋጻ ከሲደ ዱገ ኦላናዉ ካታማይ ኬጸቴዳ ደርያ ሁጲያ አፌድኖ። 30 ሽን የሱስ ኡንቱንቱ ግዱዋና አꬊደ ቤዳ።

ኢታ አያናይ ኦይቄዳ ብታንያ

(4:31-37፤ ማር. 1:21-28)

31 ሄዋፐ ጉይያን የሱስ ጋሊላ ጋድያን ደእያ ቅፍርናሆማ ካታማ ቤዳ። ሳምባታ ጋላሳንካ አሳ ታማርሴዳ። 32 እ ታማርስያ ትምርቲ ማታን ግድያ ድራዉ ስሴዳ አሳይ ኡባይ ማላለቴድኖ። *

33 አይሁዳቱዋ ዎሳ ጎልያን ኢታ አያናይ ኦይቄዳ ብታኒ ደኤ፤ ባረ ኮሻ ꬎቁ ኦꬅ ዋሲደ፥ 34 “ሀያ ጎዶ አጋርኪ ናዝሬትያ የሱሳ፤ ኑዉ ኔናና አይ እትፐተꬃይ ደኢ? ኑና ባይዛናዉ ያድ? ኔን ኦነንቶ ኤራድ፤ ኔን ጾሳ አዉ ኪቴዳ ጌሻ ግድኪ!” ያጌዳ።

35 የሱስካ፥ “ጮኡ ጋ፥ አፐካ ከሳ” ያግ ሴሬዳ። ኢታ አያናይ ብታንያ ኡንቱንቱ ግዱዋን ኩንድሲደ አይነ ቆሄናን አፐ ከሴዳ።

36 አሳይ ኡባይ ማላለቲደ እቱ እቶ፥ “ሀዌ አያ ቃሌ? ባረዉ ደእያ ማታንነ ዎልቃን ኢታ አያናቱዋ ሴሬ፤ ቃይ ኢታ አያናይካ ከሴ” ያጊደ ሃሳዬድኖ። 37 አ ዋሪካ ሄ ዩሹዋን ደእያ ጋድያ ኡባ ጋኬዳ።

የሱስ ጮራ ሀርጋንቻ አሳ ፓꬄዳ

(ማቶሳ 8:14-17፤ ማር. 1:29-34)

38 የሱስ አይሁዳቱዋ ዎሳ ጎልያፐ ደንዲደ ስሞና ጎልያ ገሌዳ፥ ስሞና ቦሎታታ ዎልቃማ ቆጹዋ ሀርግያን ሀርገታደ ግሴዳዉንዉ የሱስ እዞ ፓꬃናዳን አሳይ አ ዎሴዳ። 39 እ ማታን ኤቂደ ቆጹዋ ሀርግያ ሴርና፥ ሀርጊ የዲሼዳ፤ ሄ ዎድያንካ ደንዳደ ኡንቱንቶ ኪተታዱ።

40 አዋይ ዉሎ ዎድያን ዱማ ዱማ ሀርግያን ኦይቀቴዳ ሀርጋንቻቱዋ ኡባ አኮ አሄድኖ፤ እካ እቱዋ እቱዋ ቦላ ባረ ኩሽያ ዎꬂደ ፓꬄዳ። 41 ኢታ አያናቱካ፥ “ኔን ክርስቶሳ ጾሳ ናኣ” ያግ ዋሲደ ጮራ አሳፐ ከሴድኖ። እ ክርስቶሳ ግዶዋ ኡንቱንቱ ኤሬዳ ድራዉ ሃሳየና ማላ ድጌዳ።

የሱስ ጋሊላን ታማርሴዳ

(ማቶሳ 4:23-25፤ ማር. 1:35-39)

42 ሳአይ ዎንቶ ዎደ አሳይ ባይናሳ ቤዳ፤ አሳይ ኡባይ አ ኮዪደ እ ደኢያሳ ዬድኖ። ባረንቱፐ ሻከት ቤናዳን ድጋናዉ ኮዬድኖ። 43 እ ቃይ፥ “ህን ሀራ ካታማቶ ባደ ጾሳ ካዉተꬃ ምሽራቹዋ ቃላ ኦዳናዉ ኮሼ፤ ታን ኪተቴዳዌ ሀዋ ድራሳ” ያጌዳ።

44 ጋሊላን ደእያ አይሁዳቱዋ ዎሳ ጎለን ቃላ ታማርሲደ ጋምኤዳ።

5

የሱስ ኮይሮ ባረና ካልያዋንታ ዶሬዳ

(ማቶሳ 4:18-22፤ ማር. 1:16-20)

1 እት ጋላስ የሱስ ገንሳሬጸ አባ * ጋጻን ኤቂደ ደእሽን ጮራ አሳይ አኮ ሺቂደ ጾሳ ቃላ ስሳናዉ ሱገት ደኢኖ። * 2 ሄ ዎደ ላኡ ዎንግራቱ † አባ ጋጻን ኤቆዋ እ በኤዳ፤ ሞልያ ጲርያዋንቱ ቃይ ዎንግራቱዋፐ ዎꬊደ ባረንቱ ዳባ ሜጭ ደኢኖ። 3 የሱስ ዎንግራቱዋ ግዶፐ ስሞናዉኖ ግዴዳዉንን ገሊደ ሳኣፐ ያ አባኮ ጉꬃ ሺሻናዳን ኦቼዳ። ሄዋፐ ጉየ ዎንግርያ ቦላን ኡቲደ አሳ ታማርሱዋ ዶሜዳ።

4 ታማርሱዋ በꬆዋፐ ጉይያን ስሞና፥ “ዎንግርያ ያ አባ ጪሙዋኮ ሺሽተ፤ ህንተንቱ ዳባካ ሞልያ ጲራናዉ ኦልተ” ያጌዳ።

5 ስሞንካ፥ “ጎዳዉ፥ ቃማ ኩመንꬃ ዳቡር አቂደ አይነካ ኦይቂበይኮ፤ ሽን ሀእ ኔን ጎዋዳን ዳባ ኦሌቶ” ያግ ዛሬዳ። *

6 ሄዋዳንካ ኦꬄዳ ዎደ፥ ዳሮ ጮራ ሞልያ ኦይቄድኖ። ኡንቱንቱ ዳባቱካ ዱጸረታናዉ ሀኔድኖ። * 7 ሀራ ዎንግርያን ደእያ ላገꬃቱ ዪደ ማዳናዳን ዉቴድኖ፤ ኡንቱንቱ ላኡ ዎንግራቱዋንካ ሞልያ ኩንꬅና ዎንግራቱ ምተቱሳ ዶሜድኖ።

8 ስሞን ጰጽሮስካ ሀዋ በኤዳ ዎደ የሱሳ ጉልባታን ኩንዲደ፥ “ጎዳዉ፥ ታን ናጋራንቻ አሳ ግዶ ድራዉ ታፐ ሻከታ” ያጌዳ። 9 ሀዋ ጌዳዌ እነ አናና እትፐ ደእያዋንቱ ኡባይ ባረንቱ ኦይቄዳ ሞልያ ጮራተꬃን ማላለቴድኖ። 10 ሄዋዳንካ ቃይ ስሞና ላገꬃ ግዴዳዋንቱ ዛብድዮሳ ናናቱ ያቆብነ ዮሃንስ ማላለቴድኖ።

የሱስካ ስሞና፥ “ያዮፓ ሀዋፐ ጉይያን አሳ ጲርያዋ ግዳናሳ” ጌዳ።

11 ኡንቱንቱካ ዎንግራቱዋ ሃꬃፐ ጋጻ ከሲደ፥ ኡባባ አጊደ የሱሳ ካሌድኖ።

የሱስ ኦሉ ኦይቄዳ ብታንያ ፓꬄዳ

(ማቶሳ 8:1-4፤ ማር. 1:40-45)

12 የሱስ ካታማቱዋፐ እቱዋን ደእሽን ኦሉ ‡ ቦላ ኡባ ሜዳ ብታኒ ደእያዌ የሱሳ በኢደ አ ስንꬃንካ ኩንዲደ፥ “ጎዳዉ፥ ኔን ኮዮፐ ታና ፓꬃናዉ ዳንዳያ” ያጊደ ዎሴዳ።

13 የሱስካ ባረ ኩሽያ የድ ቦቺደ፥ “ዶሳይ ጌያ!” ጌዳ። ሄማንእያንካ ኦሉ አ የዴዳ።

14 የሱስ አ፥ “ሀዋ ኦስነ ኦዶፓ። ሽን ቄሳኮ ባደ ኔና በሳ። ሄዋፐ ጉየ ኦሉዋ ሀርግያፐ ፓጼዳዎ ማርካ ግዳናዳን ሙሴ ህግያን አዛዘቴዳ ያርሹዋ ሺሻ” ጌዳ።

15 ግዶ ሽን አ ዋሪ ሎይꬅ አኪደ ቤዳ፤ ዳሮ ጮራ አሳይካ የሱስ ኦድያዋ ስሳናዉነ ባረንቱ ሀርግያፐ ፓጻናዉ ሺቄድኖ። 16 የሱስ ጮራ ዎደ ጌማሳ ቢደ ዎሴ።

የሱስ ቦላይ ስሌዳ ብታንያ ፓꬄዳ

(5:18-26፤ ማቶሳ 9:2-8፤ ማር. 2:3-12)

17 እት ጋላስ የሱስ ታማርሲደ ደእሽን ጋሊላፐነ ይሁዳ ሄራ ኡባፐ፥ የሩሳላመ ዬዳ ፓርሳዋቱነ ህግያ ታማርስያዋንቱ ኡት ደእሽን ሀርጋንቻቱዋ ፓꬃና ማላ ጾሳ አዉዋ ዎልቃይ አዉ እመቴዳ። 18 ሄ ዎደ ቦላይ ስሌዳ § እት ብታንያ አማሬዳ አሳይ ሻንቻማን ቶክ አህ ጎለ ገልሲደ የሱሳ ስንꬃን ዎꬃናዉ ኮዬድኖ። 19 አሳ ጮራተꬃፐ ደንዴዳዋን የሱሳኮ ሺቃናዉ ዳንዳይበይክኖ። ሄዋ ድራዉ ቦላዉ ግእ ጎልያ ካራ * ቃሪደ አ፥ ሻንቻማና አሳ ግዶን የሱሳ ስንꬃን ዎꬄድኖ።

20 የሱስካ ኡንቱንቱ አማኑዋ በኢደ፥ “ሀ ብታነዉ፥ ነ ናጋራይ አቶ ጌተቴዳ” ያጌዳ።

21 ሙሴ ህግያ ታማርስያዋንቱነ ፓርሳዋቱ፥ “ሀዌ ጾሳ ቦርያዌ ኦኔ? እት ጾሳፐ አትን ናጋራ አቶ ጋናዉ ኦን ዳንዳዪ?” ያግ ቆፋ ዶሜድኖ።

22 የሱስካ ኡንቱንቱ ቆፋ ኤሮ ድራዉ ሀዋዳን ጌዳ፥ “አያዉ ህንተንቱ ዎዛናን ሀዋዳን ቆፒቴ? 23 ‘ነ ናጋራይ አቶ ጌተቴዳ’ ጋናዋፐነ ‘ደንዳደ ባ’ ጋናዋፐ ሀቃዌ ማቴ? 24 የዉዋን ቃይ ሀዋ ታን ጌዳዌ፥ አሳ ናአይ ቢታ ቦላን ናጋራ ማራናዉ ማታይ ደእያዋ ህንተንቱ ኤራናዳና።” ሄዋፐካ ጉንዴዳ ብታንያ፥ “ደንዳ ነ ሻንቻማ ቶካደ ነ ጎለ ባ ጋይ” ያጌዳ።

25 ጉንዳይካ አሳ ስንꬃን ደንዶዋሽን ባረ ሻንቻማ ቶኪደ ጾሳ ጋላቲደ ባረ ሶይ ቤዳ። 26 ሀ ዎደ ኡባቱካ ዳሪ ማላለቴድኖ፤ ጾሳካ ጋላቲደ፥ “ሀቼ ማላባ በኤዶ” ያጊደ ያሻን ኩሜድኖ።

የሱስ ሌዊያ ዶሬዳ

(5:27-32፤ ማቶሳ 9:9-13፤ ማር. 2:13-17)

27 ሄዋፐ ጉይያን የሱስ ከሲደ ቤዳ፤ ሌዊያ ጌተትያ ቃራጻ ሺሽያዌ፥ ቃራጻ ሺሽያሳን ኡቶዋ በኢደ፥ “ታና ካላ” ጌዳ። 28 እካ ደንዲደ ኡባባ አጊደ አ ካሌዳ።

29 ሄዋፐ ስሚደ ሌዊ ባረ ጎለን ዳሮ ሾብያ ጊግሴዳ፤ ጮራ ቃራጻ ሺሽያዋንቱነ ሀራ ጮራ አሳይካ ኡንቱንቱና ኡቲደ ም ደኢኖ። 30 ፓርሳዋቱነ ህግያ ታማርስያ፥ ኡንቱንቱና ኦꬅያዋንቱ፥ የሱሳ ካልያዋንቱ ቦላን፥ “አያዉ ቃራጻ ቃንጽያዋንቱናነ ናጋራንቻቱዋና ሚቴኔ ኡሺቴ?” ያጊደ ዙዙሜድኖ። *

31 የሱስካ፥ “ሀርጋንቻ አሳፐ አትን ፓጻ አሳዉ አክምያ ኮሸና። 32 ታን ዬዳዌ፥ ናጋራንቻቱ ባረንቱ ናጋራ ፓጺደ ስማናዳናፐ አትን፥ ጽላቱዋ ጼሳናዉ ያበይከ” ያግ ዛሬዳ።

የሱስ ጾማባ ኦሸቴዳ

(5:33-39፤ ማቶሳ 9:14-17፤ ማር. 2:18-22)

33 ሀዋፐ ጉይያን የሱሳ፥ “ዮሃንሳ ካልያዋንቱነ ፓርሳዋቱዋ ካልያዋንቱ ኡባ ዎደ ጾሚኖነ ዎሲኖ፤ ሽን ኔና ካልያዋንቱ ቃይ ኡባ ጋላስ ሚኖነ ኡሺኖ” ያጊደ ኦቼድኖ።

34 የሱስካ፥ “ምሽራይ ኡንቱንቱና ደእሽን ምያታቱ ጾማናዉ ዳንዳዪኖ? 35 የዉዋን ቃይ ምሽራይ ኡንቱንቱፐ ሻከቲደ ባና ዎዲ ያናዋ፤ ሄ ዎደ ጾማናዋንታ” ያግ ዛሬዳ።

36 የሱስካ ካልያ ሌምሱዋ ኦዴዳ: “ኦራꬃ ማዩዋፐ ፔꬍ አኪደ ኤጫ ማዩዋ ቦላን ፕያዌ ባዋ፤ ጋሱካ ሀዋዳ ኦꬆፐ ኦራꬃ ማዩዋ ፔꬌ፤ ኦራꬃ ፊካ ኤጫ ማዩዋን ጊገና። 37 ሀዋዳንካ ኤጬዳ ጭልግያን † ኦራꬃ ዎይንያ ኤሳ ዎꬅያዌ ባዋ፤ ዎꬆፐ ቃይ ኦራꬃ ዎይንያ ኤሳይ ጭልግያ ꬉሴ፤ ኤሳይካ ጉኬ፤ ጭልጋይካ ባዬ። 38 ኦራꬃ ዎይንያ ኤሳ፥ ኦራꬃ ጭልግያን ዎꬃናዉ በሴ። 39 ኤጫ ዎይንያ ኤሳ ኡሺደ ኦራꬃ ኮይያዌ ኦንነ ባዋ፤ ጋሱካ ኤጫይ ማልኤ ግያ ድራዉ።”

6

የሱሳ ካልያዋንቱ ሳምባታን ትሻ ዱꬄድኖ

(ማቶሳ 12:1-8፤ ማር. 2:23-28)

1 ሳምባታ ጋላስ የሱስ ባረና ካልያዋንቱና እትፐ እት ጎሻ ግዱዋና አꬍያ ዎደ አ ካልያዋንቱ ዛርጋፐ ትሻ ዱꬂደ ባረንቱ ኩሽያን ሽገቺደ ሙሳ ዶሜድኖ። 2 ፓርሳዋቱዋ ግዶፐ፥ “ሳምባታ ጋላሳን ኦꬃናዉ ዎጋ ግደናዋ አያዉ ኦꬂቴ?” ያጌድኖ። 3 የሱስ፥ “ካትያ ዳዊተነ እትፐ ደእያዋንቱ ኮሻቴዳ ዎደ ኦꬄዳዋ ናባብ በይክቴ? 4 ዳዊተ ጾሳ ጎልያ ገሊደ ቄሳቱዋፐ አትን ሀራ አሳይ ሜናዳን ድገቴዳ፥ ጾሳዉ ያርሸቴዳ ቁማ ሜዳ። እትፐ ደእያዋንቱካ እ እምናደ ሜድኖ” ያግ ዛሬዳ። *

5 ሀዋፐ ካሊደ የሱስ፥ “አሳ ናአይ ሳምባታዉ ጎዳ!” ጌዳ።

የሱስ ኩሺ ጉንዴዳ ብታንያ ፓꬄዳ

(ማቶሳ 12:9-14፤ ማር. 3:1-6)

6 ሀራ ሳምባታ ጋላሳን የሱስ አይሁዳቱዋ ዎስያ ጎልያ ገሊደ ታማርስ ደኤ። ሄዋንካ ኡሸቻ ኩሺ ስሌዳ ብታኒ ደኤ። 7 ህግያ ታማርስያዋንቱነ ፓርሳዋቱ የሱሳ ሞትያ ጋሱዋ ደማናዉ እ ሳምባታን አሳ ፓꬆፐ በአና ጊደ ናግ ደኢኖ። 8 እካ ኡንቱንቱ ቆፋ ኤሪደ ኩሺ ስሌዳ ብታንያ፥ “ደንዳ አሳ ግዱዋን ኤቃ” ያጌዳ። ብታኒካ ደንድ ኤቄዳ።

9 ሄዋፐ ስሚደ የሱስ፥ “ሀንንቶነ ሳምባታ ጋላሳን ሎኦባ ኦꬃናዉ በሲዬ ኢታባ ኦꬃናዉ በሲ? ሸምፑዋ አሻናዉ በሲዬ ዎꬋናዉ በሲ?” ያጌዳ። 10 የሱስ ባረ ዩሹዋን ደእያ አሳ ኡባ ጼሎዋፐ ጉይያን ብታንያ፥ “ነ ኩሽያ ምጫ!” ያጌዳ። እካ ምጪደ ፓጼዳ።

11 ኡንቱንቱ ሎይꬅ ሀንቄቲደ የሱሳ ቦላ ኦꬃናዋ ባረንቱ ግዶን ማቀቴድኖ።

የሱስ ታማነ ላኡ ኪተቴዳዋንታ ዶሬዳ

(ማቶሳ 10:1-4፤ ማር. 3:13-19)

12 ሄ ዎድያን የሱስ ደርያ ቦላ ዎሳናዉ ከሴዳ፤ ሄዋንካ ቃማ ኩመንꬃ ጾሳኮ ዎሲደ አቄዳ። 13 ሳአይ ዎንቶዋን ባረና ካልያዋንታ ጼሴዳ። ሄዋንቱፐካ ታማነ ላአቱዋ ዶሪደ፥ “ኪተቴዳዋንታ”* ያጊደ ሱንꬄዳ። 14 ኡንቱንቱ ሱንꬃይካ: ጰጽሮሳ ጊደ እ ሱንꬄዳ ስሞና፥ አ እሻ እንድራሳ፥ ያቆባ፥ ዮሃንሳ፥ ፕልጶሳነ ባርታላሞሳ፥ 15 ማቶሳ፥ ቶማሳ፥ እልፕዮሳ ናኣ ያቆባ፥ ባረ ጋደዉ ሴለትያ ስሞና፥ 16 ያቆባ ናኣ ይሁዳነ የሱሳ አꬅ እሜዳ አስቆሮቱ ይሁዳ። †

የሱስ ጮራ አሳ ታማርሴዳነ ፓꬄዳ

(ማቶሳ 4:23-25)

17 የሱስካ ኡንቱንቱና እትፐ ደርያፐ ዎꬊደ ደምባሳን ኤቄዳ። አ ካልያዋንቱፐካ ጮራ አሳይ ሄዋን ደኤ። ቃይካ አፐ ስሳናዉነ ባረንቱ ሀርግያፐ ፓጻናዉ ይሁዳ ጋድያፐ፥ የሩሳላመ ካታማፐ፥ አባ ማታን ደእያ ጺሮሳፐነ ሲዶናፐ ዬዳ ጮራ አሳይ ሄዋን ደኢኖ። 18 ሀ አሳይካ አ ስሳናዉነ ባረንቱ ሀርግያፐ ፓጻናዉ ዬድኖ። ቱና አያናን ኦይቀቲደ መቶትያዋንቱካ ፓጼድኖ። 19 ዎልቃይ አፐ ከሲደ ኡባ ፓꬅያ ድራዉ አሳይ ኡባይ አ ቦቻናዉ ኮዬ።

አንጁዋባነ መቱዋባ

(ማቶሳ 5:1-12)

20 ባረና ካልያዋንታ ጼሊደ ያጌዳ:

“ህንተንቱ ማንቃቱ አንጀቴዳዋንታ፤

አያዉ ጎፐ፥ ጾሳ ካዉተꬃይ ህንተንቱዋ።

21 ህንተንቱ ሀእ ኮሻትያዋንቱ አንጀቴዳዋንታ፤

ግድን ካላንታ፤ ህንተንቱ ሀእ ዬክያዋንቱ

አንጀቴዳዋንታ፤

ግድን ሚጫንታ።

22 “አሳ ናኣ ድራዉ ህንተንታ አሳይ እጽያ ዎደነ ቶችያ ዎደ፥ ህንተንቱ ሱንꬃካ ኢታን ደንꬅያ ዎደ፥ አንጀቴድታ። 23 ሳሉዋን ህንተንቱ አካና ዎይታይ ዳራ ግድያ ድራዉ ሄ ጋላስ ናሸቻን ጉፕተ፤ ጋሱካ ካሰ ህንተንቱ አዎቱ ናባቱዋ ቦላን ሀዋዳን ኦꬂደ ደኤድኖ።

24 “የዉዋን ቃይ፥ ዱረ አሳቶ ህንተንቶ አየ፤

ህንተንቱ እሻሎ ደኡዋን ደኤድታ።

25 ህንተንቶ ሀእ ካሌዳዋንቶ አየ፤

ግድን ኮሻታንታ፤

ህንተንቶ ሀእ ሚጭያዋንቶ አየ፤

ግድን ካዮታንታነ ዬካንታ።

26 አሳይ ኡባይ ህንተንቱ ሎኦተꬃባ ሃሳይያ ዎደ፥

ህንተንቶ አየ፤

ካሰ ህንተንቱ አዎቱ ዎርዶ ናባቶ፥

ሀዋዳን ኦꬄድኖ።

ሞርክያ ሲቃናዉ በሴ

(ማቶሳ 5:38-48፤ 7:12)

27 “ሽን ታን ኦድያዋ ስስያዋንቶ ያጋይ: ህንተንቱ ሞርከቱዋ ዶስተ፤ ህንተና እጽያዋንቶ፥ ሎኡዋ ኦꬅተ፤ 28 ህንተና ሸቂያዋንታ አንጅተ፥ ህንተና ናቂያዋንቶ፥ ዎስተ። 29 እት ባጋ ሻይያ ባቂያዎ፥ ላኤንꬁዋካ በሳ፤ ኦንነ ነ ኮትያ አክያዎ፥ ነ ሻምጭያካ ድጎፓ።

30 “ነዉ ደእያዋ ኔና ዎስያዎ፥ እማ፤ ነዋ አኬዳዋ፥ ዛራ ጋደ ኦቾፓ። 31 አሳይ ህንተንቶ ኦꬃና ማላ ህንተንቱ ዶስያዋዳን፥ ህንተንቱካ ሀራዉ ሀዋዳን ኦꬅተ።

32 “ህንተንታ ዶስያዋንታ ጻላላ ዶሶፐ አይ ጋላታይ ደኢ? ሀዋ ግዶፐ ናጋራንቻቱካ ባረና ዶስያዋንታ ዶሲኖ። 33 ህንተንቶ ሎኦባ ኦꬅያዋንቱ ጻላላዉ ህንተንቱ ሎኦባ ኦꬆፐ ሄዎ አይ ጋላታይ ደኢ? ናጋራንቻቱካ ሀዋዳን ኦꬂኖ። 34 ታልኢደ ህንተዉ ዛራናዉ ዳንዳይያዋንቱ ጻላላዉ ታልኦፐ አይ ጋላታይ ደኢ? ባረ ታልኤዳዋ ዛሪደ አካናዉ ናጋራንቻቱካ ባረንቱ ጋርሳን ታልኤቲኖ። 35 ሽን ህንተንቱ፥ ህንተንቱ ሞርክያ ዶስተ፤ ኡንቱንቶካ ሎኦባ ኦꬅተ፤ ህንተንቱፐ ታልኦዋ ዛሪድ አካናዉ ቆፖፕተ። ሀዋ ህንተንቱ ፖሎፐ ህንተንቶ ጋቲ ዳራናዋ። ቃይ ህንተንቱ ኡባፐ ቦላ ጾሳ ናና ግዳንታ። እ ኢታቶነ ጋላተናዋንቶካ ኬካ። 36 ህንተንቱ አቡ ማርያዋ ግዶዋዳን ህንተንቱካ ማርያዋንታ ግድተ።

ሀራ አሳ ፕርዳናዉ በሰና

(ማቶሳ 7:1-5)

37 “ኦ ቦላንካ ፕርዶፕተ፥ ህንተንቱ ቦላንካ ፕርደተና፤ ሀራ ቦላ ኩናንያ ኦꬆፕተ፤ ህንተንቱ ቦላንካ ኩናን ኦሰተና። አቶ ጊተ፤ ጾሳይ ህንተንቶ አቶ ጋና። 38 እምተ፤ ህንተንቶ እመታና። ህንተንቱ ማኬዳ ማካን ህንተንቶ ማከታና። ባቂ ናቂና ሲል ኩም ፓላህ ላለትያ ማካ ህንተንቱ ክዉዋን እድንꬃና” ጌዳ።

39 ቃይካ የሱስ ሀዋፐ ካልያ ሌምሱዋ ኦዴዳ፤ “ቆቃይ ቆቃ ካለꬃናዉ ዳንዳዪ? ቆቃይ ቆቃ ካለꬆፐ ላአቱካ ኦይቀቲደ ኦላን ኩንድክኖ?* 40 ታማርያዌ ባረና ታማርስያዋፐ አና፤ ታማርያዌ ምን ታማሮፐ ባረና ታማርሶዋ ማላ ግዳናዉ ዳንዳዬ።

41 “ነ አይፍያ ግዶን ደእያ ቱሳ ከሰናን ደኣደ ሀራ ነ ላግያ አይፍያ ግዶን ደእያ ሱላ አያዉ ጼላይ? 42 ነ አይፍያ ጋርሳን ደእያ ቱሳ በኤናን ሀራ አሳኮ ሺቃደ፥ ‘ታ እሻዉ፥ ነ አይፍያ ጋርሳፐ ሱላ ታ ከሶ?’ ያጋናዉ ዎታ ዳንዳያይ? ሀ ሎኡዋ ማላትያ ኢታዉ፥ ኮይሮታደ ነ አይፍያ ግዶን ደእያ ቱሳ ከሳ። ሄዋፐ ጉይያን ነ እሻ አይፍያ ግዶን ደእያ ሱላ ከሳናዉ ጌሻደ ጼላናዉ ዳንዳያ።

ምꬃቶነ እዛ አይፌዳ አይፍያ

(ማቶሳ 7:16-20፤ 12:33-35)

43 “ሎኦ ምꬃይ ኢታ አይፍያ አይፈና፤ ሄዋዳንካ ኢታ ምꬃይ ሎኦ አይፍያ አይፋናዉ ዳንዳየና። 44 ምꬃይ ኡባይ ባረ አይፍያ አይፍያዋን ኤረቴ። አጉንꬃፐ ዎደንꬃ አይፊ ማጸተና፤ ሀዋዳንካ፥ ጹንዱቂያፐ ‡ ላድያ አይፍያ ማጻናዉ ዳንዳየተና። * 45 ሎኦ አሳይ ባረ ሎኦ ዎዛናፐ ሎኦ የዉዋ ሃሳዬ። ቃይ ኢታ አሳይ ባረ ኢታ ዎዛናፐ ኢታ የዉዋ ሃሳዬ። አያዉ ጎፐ፥ አሳይ ባረ ዶናን ሃሳይያዌ ባረ ዎዛናን ኩሜዳዋ ዶናይ ሃሳይያ ድራሳ።

ላኡ ቆሞ ጎልያ ኬጽያ አሳ

(ማቶሳ 7:24-27)

46 “ታን ኦዶዋ ኦꬅክታ፥ ሽን አያዉ ጎዳዉ፥ ጎዳዉ፥ ያጊደ ታና ጼጊቴ? 47 ታኮ ይያ ኡባይ ታ ቃላካ ስሲደ ኦሱዋን ፔሽያዌ ኦና ማላትንቶ ታ ህንተንታ በሳና፤ 48 እካ ጎልያ ኬጺደ ዳሮ ኦላ ቦኪደ ዛላ ቦላ ግንቢደ ኬጼዳ አሳ ማላቴ፤ ድኡ ድኢደ ሄ ጎልያ ሱግናካ፥ ምኖ ዛላ ቦላ ኬጸቶ ድራዉ ቃꬃናዉ ዳንዳይቤና። 49 ቃይ ታ ቃላ ስሲደ ኦሱዋን ፔሸና ኡራይ ባሱ ባንታሳ ሻፍያ ቦላን ጎልያ ኬጼዳዋ ማላቴ። ድኡ ድኢደ ሄ ጎልያ ሱጎ ዎደ ኤለካ ኩንዴዳ፤ ሄ ጎሊካ ኢታ ዎዳ ዎዲደ ባዬዳ” ያጌዳ።

7

የሱስ ጼቱዋ ካፑዋ ቆማ ፓꬄዳ

(ማቶሳ 8:5-13፤ ዮሃ. 4:43-54)

1 የሱስካ ሀዋ ኡባ አሳ ስንꬃን ሃሳይ ዉርሶዋፐ ጉይያን ህን ቅፍርናሆማ ቤዳ። 2 ሄዋንካ እት ጼቱዋ ካፑ ደኤ። እ ዳሮፐ ዶስያ አ ቆማይ ሀርጊደ ሀያናዉ ማቴዳ። 3 እካ የሱሳባ ስሴዳ ዎደ፥ ባረ ቆማ ዎሲደ ፓꬃና ማላ ይሁዳ ጭማቱዋ ህን አኮ ኪቴዳ።

4 ኡንቱንቱካ የሱሳኮ ዪደ፥ “ሀ ብታኒ፥ ኔን አ ማዳናዳን ዳሮፐ ኮዬዳ፤ 5 ጋሱካ ኑ አሳ እ ዳሮፐ ዶሲደ አይሁዳቱዋ ዎስያ ጎልያ ኬጽሶዌካ አ” ያጊደ ዳሮፐ ዎሴድኖ።

6 የሱስካ ኡንቱንቱና እትፐ ቤዳ። እካ ህን ጎልያ ሄራ ጋኬዳ ዎደ ጼቱዋ ካፑ ባረ ላገꬃቱዋ ባረኮ ጼሲደ፥ “ታ ጎዳዉ፥ ዳቡሮፓ፤ አያዉ ጎፐ፥ ኔና ታ ጎልያ ካራፐ ጋርሳ ባጋና ገልሳናዉ ታዉ በሰና። 7 ሀዋ ድራዉ ነ ስንꬃን ኤቃናዉካ ሀራይ አቶ በስያዋ ግድከ። ሽን ኔን ቃላ ጻላላ ኦዳ፤ ታ ቆማይካ ፓጻናዋ። 8 ታን ታፐ ቦላና ማታይ ደእያዋንቶ ኤኖ ጋደ ደእያ አሳ። ታፐ ጋርሳናካ ታን ኪትስያ ዎታዳራቱ ደኢኖ። እቱዋ፥ ‘ባ’ ያግያ ዎደ፥ ቤ፤ ሀራካ ቃይ፥ ‘ሃያ’ ጎፐ ዬ። ታ ቆማይካ፥ ሀዋ ‘ኦꬃ’ ግያ ዎደ አዛዘቴ፤ ኦꬄ” ያጌዳ።

9 የሱስካ ሀዋ ስሲደ አ የዉዋን ማላለቴዳ፤ ጉየ ስሚደ አ ካልያ ዳሮ አሳ፥ “ታን ህንተንቶ ቱሙዋ ጋይ፤ ታን ሀዋ ማላ አማኑዋ ሀራይ አቶ፥ እስራኤልያ ጋርሳንካ በአበይከ” ያጌዳ። 10 ካሰ ኪተቴዳ አሳቱካ ጼቱዋ ካፑዋ ጎለ ጉየ ስምያ ዎደ፥ አ ቆማይ ፓጾዋ በኤድኖ።

የሱስ አምአት ናኣ ሀይቁዋፐ ደንꬄዳ

11 ዎንትሳ ጋላስ የሱስ ባረና ካልያዋንቱናነ ጮራ አሳና እትፐ ናይኖ ጌተትያ ካታማቶ ቤድኖ። 12 የሱስ ካታማ ጋካና ጼቱዋ ዎደ፥ አሳይ ሀይቄዳ አሃ ቶኪደ ከሴድኖ። ሀይቆዌካ ባረ ዳይዉ መጽ እት ናኣ፤ አታካ አስናይ ባይና አምአቶ። ዳሮ ካታማ አሳይካ እዞ ካሌድኖ።

13 የሱስካ እዞ በኤዳ ዎደ ቃረቲደ፥ “ዬኮፓ!” ያጌዳ። 14 ሺቂደ ሻንቻማ ቦቼዳ፤ ቶኮዋንቱካ ኤቄድኖ። የሱስ፥ “ኔኖ ያላጋዉ፥ ደንዳ ጋይ!” ያግና፥ 15 ብታኒ ሱር ኡቴዳ። ሃሳያካ ዶሜዳ። የሱስካ አ፥ አ ዳይዉ እሜዳ።

16 ኡባይካ ያሻን ኩሚደ፥ “ዎልቃማ ናቢ ኑ ጋርሳን ደንዴዳ፤ ጾሳይካ ባረ አሳ አሻናዉ ዬዳ!” ያጊደ ጾሳ ጋላቴድኖ። 17 ሄዌኔካ የሱሳ ዋሪ ይሁዳ ዩሹዋን ደእያ ጋድያ ኡባን ስሰቴዳ።

ጻማቅያ ዮሃንሳ

(ማቶሳ 11:1-19)

18 ዮሃንሳ ካልያዋንቱ ሀኖዋ ኡባ አዉ ኦዴድኖ። ዮሃንስካ ባረና ካልያዋንቱፐ ላአቱዋ ጼሲደ፥ 19 “ያናዌ ኔኔየ? ዎይ ኑን ሀራ ናጋኔ?” ያግ፥ ኡንቱንቱ ኦቻና ማላ ህን የሱሳኮ ኪቴዳ።

20 አሳቱካ የሱሳኮ ዪደ፥ “ጻማቅያ ዮሃንስ፥ ያና ጌተቴዳዌ ኔኔየ? ዎይ ሀራ ናጋኔ? ያጊደ ኦቻና ማላ ኔኮ ኪቴዳ” ያጌድኖ።

21 ሄ ዎድያን የሱስ ጮራ አሳ ዱማ ዱማ ሀርግያፐ ፓꬄዳ፤ ቱና አያናቱዋካ አሳፐ ከሴዳ፤ ጮራ ቆቃቱዋ አይፍያ ዶዬዳ። 22 የሱስካ ዮሃንስ ኪቶዋንቶ፥ “ቢደ ህንተንቱ በኤዳዋነ ስሴዳዋ ዮሃንሳዉ ኦድተ፤ ቆቃቱ ጼላናዋንታ፤ ጉንዳቱ ሀመታናዋንታ፤ ኦሉ ኦይቆዋንቱ ጌያናዋንታ፤ ቱሌዳዋንቱ ስሳናዋንታ፤ ሀይቄዳዋንቱ ደንዳናዋንታ፤ ህዬሳቶካ ምሽራቹዋ ቃላይ ኦደታናዋ። 23 ታናን ꬉበተና አሳይ ኡባይ አንጀቴዳዋንታ” ያጌዳ።

24 ዮሃንስ ኪቴዳዋንቱ ብድጎዋፐ ጉይያን የሱስ አሳዉ ዮሃንሳባ ኦዱዋ ዶሜዳ: “አያ በአናዉ ቢታ ባዙዋ ከሴድቴ? ጫርኩ ቃꬅያ ኡሱንꬃ? 25 ዎይ አያ በአናዉ ከሴድቴ? ሎኦ ማዩዋ ማዬዳ አሳ ደኡዋ? ሎኦ ማዩዋ ማዬዳዋንቱነ ባረና ጊግስያዋንቱ ካትያ ጎለን ደኢኖ። 26 ዎይ አያ በአናዉ ከሴድቴ? ናብያ በአናዉ ከሴድቴ? ኤ፤ ታን ህንተንቶ ያጋይ፤ ህንተንቱ በአናዉ ከሶዌ ናብያፐካ አꬉዋ። 27 ጾሳ ማጻፋን፥ ‘ነ ኦግያ ኔፐ ስንꬃና ጊግስያ ኪታንቻ ኔፐ ስንꬃያደ ኪታና’ ጌተት ዮሃንሳባይ ጻፈቴዳዌ ሀዋ። 28 ማጫዋንቱፐ የለቴዳዋንቱ ጋርሳን ጻማቅያ ዮሃንሳፐ አꬍያ ኦንነ ባዋ። ጾሳ ካዉተꬃን ቃይ ኡባፐ ላፋ ጌተትያዌካ አፐ አꬋናዋ” ያጌዳ።

29 ሀራይ አቶ ሽን ቃራጻ ከስያዋንቱ አተናን ሀዋ የሱስ ሃሳዮዋ ስሴዳ ኡባይ ዮሃንሳ ኩሽያን ጻማቀቶዋንቱ ጾሳዉ በስያ ቦንቹዋ እሜድኖ። * 30 ሽን ህግያ ታማርስያዋንቱነ ፓርሳዋቱ ዮሃንሳን ጻማቀትቤና ድራዉ፥ ጾሳይ ኡንቱንቶ ቆፔዳዋ እጼድኖ።

31 የሱስ፥ “ስም ታን ሀ ዎድያ አሳ አያና ሌምሶ? ኡንቱንቱ አያ ማላቲኖ? 32 ኡንቱንቱ ገያሳን ኡቲደ እቱ እቱዋ ጼሲደ፥ ‘ሱሱልያ ህንተንቶ ፑንናካ

ካእበይክታ፤

ዬኩዋ የꬃ ከሴዶሽንካ

ዬክበይክታ

ያገትያ ናና ማላቲኖ’ ጌዳ።

33 ጻማቅያ ዮሃንስ ቁማ ሜናን ዎይንያ ኤሳካ ኡሸናን ዪና፥ ‘አ ቦላን ጋሌናይ ደኤ’ ያጌድታ። 34 ታን አሳ ናአይ ማደነ ኡሻደ ዪና፥ ‘ሀዌ ናፍሳማ፤ ዎይንያ ኤሳካ ኡሽያዋ፤ ቃራጽያዋንቶነ ናጋራንቻቶ ዳቡዋ’ ያጊታ። 35 ግዶፐ አትን ጾሳ አꬎ ኤራተꬃይ ባረ ኦሱዋን ቱማ ግዲደ ቤቴዳ” ያጌዳ።

ፓርሳዊያ ስሞና

36 ፓርሳዋቱዋፐ እቱ ባረናና ቁማ ማና ማላ ሾቢና፥ የሱስ አ ሶይ ቢደ ማናዉ ኡቴዳ። 37 ሄ ካታማን ናጋራንቻ ጌተቴዳ እት ምሽራታ ደኤዉና፥ የሱስ አ ሶይን ኡቴዳዋ ስሳደ፥ አልባስጽሮሳ ጌተትያ ሹቻፐ ኦሰቴዳ አልባስጽሮሳ ባሬታ ኩሜዳ ሽቱዋ አካ ያዱ። 38 ጉየና አ ገድያ ማታን ኤቃደ፥ ዬካደ አ ገድያካ ባረ አፎꬃን ኦካ ዶማዱ፤ እዝ አፎꬃይ ባይዜዳ አ ገድያካ ባረ ሁጲያ ብናናን ቁጫደነ አ ገድያ የራደ ገድያን ሽቱዋካ ጫጫፋዱ። * 39 የሱሳ ባረ ሶይ ጼሴዳ ፓርሳዊካ ሀዋ በኢደ፥ “ሀዌ ናብያ ግዴደንቶ፥ ሀና አ ቦችያ ምሽራታ ኦነንቶነ ቃይካ እዛ ናጋራንቻ ግድያዋ እ ኤራና ሽን” ያጌዳ።

40 የሱስካ ዛሪደ፥ “ስሞና፥ ታን ነዉ ኦድያ የዉ ደኤ” ያግና፥

ስሞንካ፥ “ታማርስያዎ፥ ኦዳ” ያጌዳ።

41 የሱስ፥ “እት ብታንያፐ ሚሻ ታልኤዳ ላኡ አሳቱ ደኢኖ። እቱዋ ማታን እቼሹ ጼቱ ዲናር፥ ቃይ የኩዋ ማታን እሻታሙ ደኤ። 42 ላአቶካ ጭግያዌ ꬋይና፥ ላአቱዋ አጩዋካ ማር አጌዳ። ሀዋንቱፐ ሀቃዌ ሎይꬅ ዶስያዋ ማላቲ?” ያጌዳ።

43 ስሞንካ ዛሪደ፥ “ዳሩዋ አጎዋ ማላቴ” ያጌዳ። የሱስካ፥ “ቱሙዋ ዛራዳ” ያጌዳ።

44 የሱስ ምሽራትኮ ጼሊደ፥ ስሞና ሀዋዳን ያጌዳ፤ “ሀኖ ምሽራቶ በኣዲ? ታን ነ ጎለ ዪና ሀራይ አቶ ሽን ሃꬃካ ታ ገድያዉ እማ በይካ፤ ሽን እዛ ባረ አፎꬃን ታ ገድያ እርጽሳዱ፤ ባረ ሁጲያ ብናናንካ ቁጫዱ። 45 ኔን ታና የራ በይካ፤ ሽን እዛ ታን ገሎደፐ ዶማደ ታ ገድያ የርያዋ አጋ በይኩ። 46 ኔን ታ ሁጲያን ዛይትያ ኦካ በይካ፤ ሽን እዛ ታ ገድያን ሽቱዋ ጫጫፋዱ። 47 ሀዋ ድራዉ ታ ህንተንቶ ኦዳይ: ዳሮፐ እዛ ዶሴዳዋ ድራዉ፥ ዳሮ ናጋራይ እዝዉ ደእያዌ ማረቴዳ፤ ጉꬃይ ማረትያዌ ጉꬃ ዶሴ” ያጌዳ።

48 የሱስ ምሽራቶ፥ “ነ ናጋራይ ቁጨቴዳ” ያጌዳ።

49 የሱሳና እትፐ ቁማ ማናዉ ኡቴዳዋንቱ ባረንቱ ዎዛናን፥ “ናጋራ ማራናዉ ዳንዳይያዌ ሀዌ ኦኔ?” ያጌድኖ።

50 የሱስ ምሽራቶ፥ “ነ አማኑ ኔና አሼዳ፥ ሳሮተꬃን ነ ጎለ ባ” ያጌዳ።

8

የሱሳ ካሌዳ ማጫዋንታ

1 የሱስ ሀዋፐ ስሚደ፥ ሳባኪድነ ጾሳ ካዉተꬃ ምሽራቹዋ ቃላ ካታማንነ ሄራን ኦዲደ አꬌዳ። ታማነ ላኡ የሱሳ ካልያዋንቱካ አናና እትፐ ደኢኖ። 2 ኢታ አያናፐነ ዎልቃማ ሀርግያፐ ፓጼዳዋንቱ እት እት ማጫዋንቱካ ደኢኖ። ሄዋንቱካ: ላፑ ጻላሂ ከሴዳ ማግዳላ ጌተትያ ካታማፐ ዬዳ ማይራሞነ፥ 3 ሄሮድሳ ጎልያን ሱንꬃ ግዴዳ ኩዛ ማቻት ዮሃኖ፥ ሶስና ጌተተዉናነ ሀራ ጮራቱዋና እትፐ ግዲደ፥ የሱሳነ አ ካልያዋንታ ሚሻን ማዴድኖ።

ዘረꬃ ሌምሱዋ

(ማቶሳ 13:1-9፤ ማር. 4:1-9)

4 ጮራ አሳይ ዳሮ ካታማቱዋፐ ሺቂደ፥ የሱሳኮ ዬዳ ዎድያን ሌምሱዋን፥ 5 “ዘርያዌ ዘረꬃ ዘራናዉ ከሴዳ። ዘርያ ዎደ እት እት ዘረꬃይ፥ ኦግያ ዶናን ዎꬊደ የቴዳ። ያትና ሳሉዋ ካፉ ሄዋ ሜዳ። 6 ሀራይ ቃይ ዛላ ቦላ ዎꬊደ ዶሌዳ ዎደ ኮሽያ ሃꬃ ደመና ድራዉ መሌዳ። 7 ሀራ ዘረꬃይ አጉንꬃ ጋርሳን ዎꬌዳ። አጉንꬃይ እትፐ ድጪደ ምቴዳ። 8 ሀራይ ሎእያ ቱኤ ቢታን ዎꬌዳ። ዶሎዋፐ ጉይያን፥ ዘረቶዋፐ ጼቱ ኩሽያ ዳኩዋ ሞኬዳ” ያጌዳ።

የሱስ ሌምሱዋን ሃሳዬዳ ጋሱዋ

(ማቶሳ 13:10-17፤ ማር. 4:10-12)

የሱስ ሀዋ ሃሳዪደ፥ “ሀይꬃይ ደእያ ኡባይ ስሶ” ያግ ቃላ ꬎቁ ኦꬂደ ዋሴዳ።

9 አ ካልያዋንቱ፥ “ሀ ሌምሱ አያ ጉሴ?” ያግ አ ኦቼድኖ። 10 እካ ዛሪደ፥ *

“ህንተንቶ ጾሳ ካዉተꬃ ጹራ ኤራይ እመቴዳ፤ ሽን ሀራቶ፥ ጼሊድካ ኤረና ማላ፥ ስሲድካ አኬከና ማላ ሌምሱዋን ኦዳይ” ያጌዳ።

የሱስ ዘረꬃ ሌምሱዋ ብሊደ ኦዴዳ

(ማቶሳ 13:18-23፤ ማር. 4:13-20)

11 የሱስ፥ “ዘረꬃ ሌምሱ ሀዋ: ዘረꬃይ ጾሳ ቃላ። 12 ኦግያ ጋጻን ዎꬌዳ ዘረꬃይ፥ ጉꬃ ዎደዉ ቃላ ስስያ አሳ፤ ኤለካ ጻላሂ ዪነ፥ ኡንቱንቱ ስሶዋን አማን አተና ማላነ ቃላይ ዎዛናፐ ዶገታና ማላ ኦꬄ። 13 ዛላ ቦላን ዎꬌዳ ዘረꬃይ፥ ኮይሮ ቃላ ናሸቻን ስስያዋንታ። ሄዋንቱካ ጉꬃ ዎድያ አማንኔ ፓጪ ጋክያ ዎድያን ጻጱ ባንታ ድራዉ ኤለካ አማኑዋ ካዲኖ። 14 አጉንꬃ ጋርሳን ዎꬌዳ ዘረꬃይ፥ ቃላ ስስያዋንታ፤ ሽን ደኡዋ ህርጋይነ ዱረተꬃ እሻሉ ጩሌዳዋንታ። ሄዋንቱ ሎኦ አይፍያ እማናዉ ዳንዳይክኖ። 15 ሎኦ ቱኤ ቢታን ዎꬌዳ ዘረꬃይ በስያዌ፥ ሎአነ ጽሎ ዎዛናን ቃላ ስሲደ ናግያ አሳነ ሄ ቃላን ምን ኤቂደ ሎኦ አይፍያ አይፍያዋንታ።

ጾምፕያ

(ማር. 4:21-25)

16 “ጾምፕያ ሳꬂደ እትባን ቁምእ አግያዌ ዎይ አርሳፐ ጋርሳና ዎꬅያዌ ኦንነ ባዋ። * 17 ቆንጨናን ቆሱዋን አትያባይ እት የዉነ ባዋ። ኤረተናንነ ቤትያሳ ከሰናን አታናባይ አይነ ባዋ። * 18 ሄዋ ግድያ ድራዉ ሎይꬅ አኬካን ስስተ። ዎዛናፐ ስስያዎ ኡባዉ ጉጅ አኬካይ እመታና፤ አኬከናዋፐ ሄ አዉ ደእያዋ ማላትያ አኬካይካ አከታናዋ” ያጌዳ። *

የሱሳ ዳዮነ አ እሻቱዋ

(ማቶሳ 12:46-50፤ ማር. 3:31-35)

19 ሄ ዎድያን አታነ እሻቱ የሱሳና ጋከታናዉ አኮ ዬድኖ፤ ሽን አሳ ጮራተꬃፐ ደንዶ ጋሱዋን አ ደማናዉ ዳንዳይበይክኖ። 20 እት ብታኒ፥ “ነ ዳያነ ነ እሻቱ ኔናና ጋከታናዉ ኮዮ ድራዉ ካረን ዪደ ኤቄድኖ” ያግ ኦዴዳ።

21 እካ፥ “ታ ዳያነ ታ እሻቱ፥ ጾሳ ቃላ ስሲደ ኦሱዋ ቦላን ፔሽያዋንታ” ያግ ዛሬዳ።

የሱስ ቤታ ጮኡ ኦꬄዳ

(ማቶሳ 8:23-27፤ ማር. 4:35-41)

22 እት ጋላስ የሱስ ባረና ካልያዋንቱና እትፐ ዎንግርያ ገሊደ፥ “አባፐ ሄፍንꬃ ቦይተ” ጌዳ። ኡንቱንቱካ ደንዲደ ሀመታ ዶሜድኖ። 23 ፕን ደእያ ዎደ፥ የሱስ ገምእሼዳ። አባን ጎቱዋ ጫርኩ ደንዶ ድራዉ፥ ዎንግርያ ጋርሳን ሃꬃይ ኩምና ዳሮ መቶቴድኖ። 24 ኡንቱንቱ የሱሳኮ ሺቂደ፥ “ጎዳዉ፥ ጎዳዉ! ኑን ባዮይተቴ!” ያጊደ አ ቤጎꬄድኖ።

እካ ቤጎቲደ ጎቱዋነ ሃꬃ ቤታ ሴርና፥ ጎቱነ ሃꬃ ቤታይ ኤቄዳ፤ ኡባባይካ ጮኡ ጌዳ። 25 እካ፥ “ህንተንቶ አማኑ ሀቃን ደኢ?” ያጌዳ።

ኡንቱንቱካ ያይ ማላለቲደ እቱ እቱዋ፥ “ሀዋዳን ጫርኩነ ሃꬃይ ጮኡ ጊተ ጊና አዛዘትያዌ ሀዌ ኦኔ?” ያገቴድኖ።

የሱስ ጻላሂ ኦይቄዳ ብታንያ ፓꬄዳ

(ማቶሳ 8:28-34፤ ማር. 5:1-20)

26 ጋሊላ አባፐ ሄፍንꬃና ደእያ ገርገሰኖና ጌተትያ ጋድያ፥ የሱስነ አ ካልያዋንቱ፥ ዎንግርያን ፕኒደ ጋኬድኖ። 27 ሄ ሃꬃፐ ፕን ሳኣ ዎꬎ ዎደ፥ ኢታ አያናን ኦይቀቴዳ እት ብታኒ፥ ካታማፐ ከሲደ አናና ጋከቴዳ። ዳሮ ዎድያፐ ዶሚደ ማዩዋ ማየናን ካሎ ጎልያ አጊደ ዱፉዋን ደኤ።

28 የሱሳ ደሞዋፐ ጉይያን፥ ዋስ አ ስንꬃን ጉፋኒደ ዎልቃማ ኮሻን፥ “ዎልቃማ ጾሳ ናኣ የሱሳ፥ ታዉነ ነዉ አይበ እትፐተꬃይ ደኢ? ታና ዋይሶፓርኪ፤ ታ ኔና ዎሳይ” ያጌዳ። 29 እ ሄዋ አያዉ ጌዴ ጎፐ፥ ብታንያ የግ ከሳና ማላ የሱስ አ አዛዞ ድራሳ።

ኢታ አያናይ ብታንያ ኦይቆደፐ ዳሮ ዎደ ግዶ ድራዉ፥ ብራታ ሳንꬃላታን ገድያነ ኩሽያ ቃሸቲደ ናገቴ። ሳንꬃላታ ዱꬅ አኪደ ኢታ አያናይ ካለꬅና ባዙዋ ቤ።

30 የሱስካ፥ “ነ ሱንꬃይ ኦኔ?” ያግ ኦቼዳ። እካ ጮራ ኢታ አያናይ ገል ኡቶ ድራዉ፥ “ሌግዮና”* ያጌዳ። 31 ባረንታ የሱስ፥ “ህን ጪሞ ኦላ ቢተ” ያገና ማላ ዎሴድኖ።

32 ሄዋን ደእያ ዞዝያ ጋጻን ሄመትያ ጮራ ጉዱንꬃቱ ደኢኖ። ጮራ ቱና አያናቱ፥ ሄ ጉዱንꬃቱዋ ጋርሳ፥ “ገልተ” ጋና ማላ የሱሳ ዎሴድኖ። እካ፥ “ቢደ ገልተ” ጌዳ። 33 ኢታ አያናቱካ ብታንያፐ ከሲደ ጉዱንꬃቱዋ ጋርሳ ገሌድኖ። ጉዱንꬃ ዉዲካ ላንቂያፐ ካጆቲደ ኤለካ አባን ምተቴድኖ።

34 ጉዱንꬃ ሄምያዋንቱ ሀኖዋ ኡባ በኦ ዎደ ሀራሳ ቢደ፥ ሄ ካታማንነ ዩሹዋን ሀኖዋ ኦዴድኖ። 35 አዬ ሀኔደንቶ በአናዉ ከሲደ፥ አሳይ የሱሳኮ ዬድኖ። ኢታ አያናይ ከሴዳ ብታኒ፥ አ ዎዛናይ ስምና ማዩዋ ማዪደ የሱሳ ገድያ ማታን ኡቶዋ በኢደ ያዬድኖ።

36 ኢታ አያናን ኦይቀቴዳ ብታኒ ዎት ፓጼደንቶ በኤዳ አሳይ፥ ሀራ አሳዉ ኦዴድኖ። 37 ገርገሰኖና ጋድያንነ ሄ ሄራን ደእያ አሳይ ኡባይ ዳሪ ያዬዳ ድራዉ፥ የሱስ ባረንቱ ማታፐ ባና ማላ ዎሴድኖ። እካ ዎንግርያን ገሊደ ቤዳ። 38 ኢታ አያናይ ከሴዳ ብታኒካ የሱሳና ባና ጊደ፥ አ ዎሴዳ፤ ሽን የሱስ፥ 39 “ነ ጎለ ስማደ ጾሳይ ነዉ ኦꬆ ዎልቃማባይ አየንቶ ማርካታ” ያግ የዴዳ።

ሀይቄዳ ናቶነ ሳከትያ ምሽራቶ

(ማቶሳ 9:18-26፤ ማር. 5:21-43)

40 የሱስ ስሜዳ ዎደ አሳይ ኡባይ ናግ ደእያ ድራዉ፥ አ ሞክ አኬድኖ። 41 ሄ ዎደ፥ አይሁደ አሳ ዎሳ ጎለዉ ሱንꬃ ግዴዳ ያእሮሳ ያገትያ ብታኒ አኮ ዬዳ። እካ የሱሳ ገድያ ስንꬃን ኩንዲደ፥ ባረ ጎለ ገላና ማላ ዎሴዳ። 42 ጋሶተꬃይካ ታማነ ላኡ ላይꬃይ ኩሜዳ አዉ ደእያ እት ናታ ሀይቃናዉ ማታ ኡቶ ድራሳ።

የሱስ ብያ ዎደ ጮራ አሳይ አ ዩሹዋን ሱገቲደ መቶꬄድኖ። 43 ሄ አሳ ግዶን ሄ ዎድያን ታማነ ላኡ ላይꬃ ኡባ ሱꬃይ ጎግያ ምሽራታ ደአዉ። ባረ ደእያ ሻሉዋ ኡባ ꬋልያ ኤርያዋንቶ ዉርስናካ ፓꬃናዉ ዳንዳዮዌ ኦንነ ባዋ።

44 ጉየና ያደ አ ማዩዋ ማጫራ ቦቻዱ፤ ሄ ማንእያን ኢፐ ጎግያ ሱꬃይ ኤቂ አጌዳ። 45 የሱስ፥ “ኦኔ ታና ቦቾዌ?” ያጌዳ።

ኡባይ ካድና ጰጽሮስ፥ “ጎዳዉ፥ አሳይ ሱገቲደ መቶትያ ዎደ፥ ‘ኦኔ ታና ቦቾዌ’ ያጋይ?” ጌዳ።

46 ሽን የሱስ፥ “እት አሳይ ታና ቦቼዳ፤ ዎልቃይካ ታፐ ከሶዋ ታን ኤራይ” ያጌዳ። 47 ምሽራታካ፥ የሱሳ እዛ ቦቾዌ ኤረተናን አትቤናዋ ኤራደ፥ ኮኮራደ ዮና የሱሳ ስንꬃን ኩንዳ አጋዱ። አያ ጋሱዋን የሱሳ ቦቻደንቶ እዛ ፓጾዋ ኡባ አሳ ስንꬃን ኦዳዱ።

48 እካ እዝዉ፥ “ሀ ምሽራቴ! ነ አማኑ ኔና ፓꬄዳ፤ ሳሮ ባ” ያጌዳ።

49 የሱስ ሃሳይ ደእሽን፥ አይሁዳ አሳ አማንያዋንቱ ሱንꬃ ሶይፐ እት ብታኒ ዬዳዌ፥ “ነ ናታ ሀያዱ፤ ስም ታማርስያዋ መቶꬆፓ” ያጌዳ።

50 የሱስ ሀዋ ስሲደ፥ “ያእሮሳ፥ አማናፐ አትን፥ ያዮፓ! እዛ ፓጻናዉኑ” ያግ ዛሬዳ።

51 ሶይ ገሊደ: ጰጽሮሳፐ፥ ያቆባፐ፥ ዮሃንሳፐ፥ ናት አቡፐነ ናት ዳይፐ አትን፥ ኦንነ ገላናዳን ኤኖ ግቤና። 52 ኡባይ ሄ ናትዉ ዬኪደነ ካዮቲድ ደኢኖ። ሽን የሱስ፥ “ዬኮፕተ፥ ግሳዱፐ አትን ሀያበይኩ” ያጌዳ።

53 እዛ ሀይቄዳዋ ኤሪደ አ ቦላ ሚጬድኖ። 54 ግዶፐ አትን የሱስ እዝ ኩሽያ ኦይቂደ፥ “ሀ ናቴ፥ ቤጎታ!” ያጌዳ። 55 እዝ ሸምፑካ ስምና ኤለካ ደንዳ ኤቂና ማናባ እማና ማላ፥ የሱስ አዛዜዳ። 56 እዝ አቡነ እዝ ዳያ ማላለቴድኖ፤ ሽን የሱስ ኡንቱንታ፥ ሀኖ የዉዋ ኦስነ ኦደና ማላ አዛዜዳ።

9

የሱስ ባረና ካልያ ታማነ ላአቱዋ ኪቴዳ

(ማቶሳ 10:5-15፤ ማር. 6:7-13)

1 የሱስ ታማነ ላኡ አ ካልያዋንታ እትፐ ባረኮ ጼሲደ፥ ጻላህያ ኡባ አሳፐ ከሳናዉነ ሀርግያዋንታ ፓꬃና ማላ ዎልቃነ ማታ እሜዳ። 2 ጾሳ ካዉተꬃባ ኦዳናዉነ ሀርጋንቻቱዋ ፓꬃና ማላ ኡንቱንታ ኪቴዳ። 3 እ ኡንቱንታ ኪቲደ፥ “ኦግያ ቢደ፥ ጻምኣ ግድናካ፥ ዎይ ቃርጪትያ፥ ዎይ ቁማ፥ ዎይ ሚሻ ግድናካ አያነ ኦይቆፕተ፤ ላኤንꬅያ ማዩዋካ ኦይቆፕተ። * 4 ህንተና አሳይ ሀቃን ሞኮፐነ፥ ሄዋፐ ከሳና ጋካናዉ፥ ህንተንቱ ገሌዳ ጎልያን ጋምእተ። 5 ሄ ካታማ አሳይ ህንተና ሞከናን እጾፐ፥ ሄዋፐ ከሲደ፥ ኡንቱንቱ ህንተና ሞከናን እጾዎ ማርካ ግዳና ማላ፥ ህንተንቱ ገድያፐ ባና ሾጭ ድጊደ ቢተ” ያጌዳ።

6 አ ካልያዋንቱ ቢደ፥ ቄር ካታማ ኡባን ምሽራቹዋ ቃላ ኦዲደነ ሀርጋንቻ ፓꬂደ ዩዬድኖ።

ሄሮድሰ ኦꬄዳባ

(ማቶሳ 14:1-12፤ ማር. 6:14-29)

7 ሀእ ጋሊላ ቢታ ካትያ ሄሮድሰካ ሀኔዳ የዉዋ ስሲደ ያት ጌዳ። ጋሶተꬃይነካ እት እት አሳይ፥ “ዮሃንስ ሀይቁዋፐ ደንዴዳ” ያጌ። 8 ሀራ አሳይ፥ “ኤላስ ከሲደ ቤቴዳ” ያግያ ዎደ፥ ሀራንቱ ቃይ፥ “በን ናባቱዋፐ እቱ ሀይቁዋፐ ደንዴዳ” ያጊኖ። 9 ሄሮድሰካ፥ “ታን ዮሃንሳ ቆꬍያ ቃንጽሳ ድጋድሽን፥ ሀዋዳን አሳይ ሃሳይያ ብታኒ ኦኔ?” ያጊደ፥ የሱሳ በአናዉ ኮዬዳ።

የሱስ እቼሹ ሻአ አሳ ምዚደ ካልሴዳ

(ማቶሳ 14:13-21፤ ማር. 6:30-44፤ ዮሃ. 6:1-14)

10 የሱስ ኪቶዋንቱ ስሚደ፥ ኡንቱንቱ ኦꬄዳዋ ኡባባ የሱሳዉ ኦዴድኖ። እካ ኡንቱንታ አኪደ፥ ቤተሳይዳ ያገትያ ካታማ ማታን ደእያ ታካሳ ቤዳ። 11 አሳይ እ ደኢያሳ ኤሪደ ካልና፥ ኡንቱንታ ሞክ አኪደ ጾሳ ካዉተꬃባ ኦዴዳ፤ ሀርግያፐ ፓጻናዉ በስያዋንታካ ፓꬄዳ።

12 ሳአይ ኦማርስያ ዎደ፥ የሱሳ ካልያ ታማነ ላአቱ አኮ ዪደ፥ “ሀ አሳይ ኡባይ ኑ ዩሹዋን ደእያ ሄራ ግዶነ ቄር ካታማቱዋ ግዶ ቢደ፥ አቅያሳነ ቁማ ደማና ማላ ሞይዛ፤ አያዉ ጎፐ ኑን ሀዋን አሳይ ባይናሳን ደኤቶ” ያጌድኖ።

13 ሽን የሱስ ኡንቱንታ፥ “አሳዉ ሜተትያባ ህንተንቱ እምተ” ያጌዳ።

ኡንቱንቱ ዛሪደ፥ “አነ ቢደ፥ ሀ ኡባ አሳዉ ቁማ ሻመናን ꬋዮፐ ኑዉ እቼሹ ሶሉዋፐነ ላኡ ሞልያፐ ሀራይ ባዋ፤ ሄዎ ኑን ሀ ጮራ አሳዉ ቁማ ሻማና ማላ ኮያይ?” ያጌድኖ። 14 (ጋሱካ፥ ሄዋን ደእያ አሳይ እቼሹ ሻኣ ኬና።)*

የሱስ ባረና ካልያዋንታ፥ “እሻታሙ እሻታሙ አሳ ጭታን ጭታን ሻክ ሻክ ኡትስተ” ያጌዳ።

15 ኡንቱንቱካ እ ጎዋዳን ኡባ አሳካ ኡትሴድኖ። 16 የሱስካ እቼሹ ሶሉዋነ ላኡ ሞልያ ኦይቂደ፥ ፑደ ሳሉዋ ቦንጎት ጼሊደ ጾሳ ጋላቴዳ፤ ዱꬂደ፥ አሳዉ ግሻና ማላ አ ካልያዋንቶ እሜዳ። 17 አሳይ ኡባይካ ሚደ ካሌድኖ። ኡንቱንቱፐ አቴዳ ዶካ፥ ታማነ ላኡ ሳምፓ ኩሜዳዋ ደንꬄድኖ።

ጰጽሮስ የሱሳባ አዋዬዳ

(ማቶሳ 16:13-19፤ ማር. 8:27-29)

18 እት ጋላስ የሱስ ባረካ ዎስያ ዎደ፥ አ ካልያዋንቱካ አናና እትፐ ደእሽን፥ “አሳይ ታና ኦና ጊኖ?” ጊደ ኡንቱንታ ኦቼዳ።

19 ኡንቱንቱ ዛሪደ፥ “አሳይ ኔና ጻማቅያ ዮሃንሳ ያጌ፤ ሀራ አሳይ ቃይ ኤላሳ † ያጌ፤ ሀራይ ቃይ በን ናባቱዋፐ እቱ ደንዴዳ ያጌ” ያጌድኖ። *

20 የሱስ ኡንቱንታ፥ “ህንተሽ፥ ታና ኦና ጊቴ?” ያጌዳ። *

ጰጽሮስካ ዛሪደ፥ “ኔን ጾሳይ ኦኬዳ ክርስቶሳ” ያጌዳ።

የሱሳ ካልያዋንቱ ሀናናዉ በስያባ

(ማቶሳ 10:38-39፤ 16:24-26፤ ማር. 8:34-38፤ ሉቃሳ 14:26-27)

21 የሱስካ ኡንቱንታ፥ “ሀዋ ኦስነ ኦዶፕተ” ያግ ምንስ አዛዚደ፥ 22 “ታን፥ አሳ ናአይ፥ ዳሮ መቱዋ አካናዉ በሴ፤ ጭማቱዋን፥ ቄሳቱዋ ካፓቱዋንነ ሙሴ ህግያ ታማርስያዋንቱን እጸታናዉ ኮሼ፤ ኡንቱንቱ ታና ዎꬋናዋንታ፤ ታንካ ሄዘንꬆ ጋላስ ሀይቁዋፐ ደንዳናዉ በሴ” ያጌዳ።

23 የሱስካ አሳ ኡባ፥ * “ታና ካላናዉ ዶስያዌ ደኦፐ፥ ባረ ሁጲያ ካዶ፤ ባረ ማስቃልያ ‡ ጋላሳን ጋላሳን ቶኪደ ታና ካሎ። 24 ባረ ሸምፑዋ አሻናዉ ዶስያዌ ኡባይ ባይዜ፤ ሽን ታ ድራዉ ባረ ሸምፑዋ ባይዝያዌ ኡባይ አሼ። 25 እት ኡራይ ሀ አላምያባ ኡባ አሺደ ባረ ሸምፑዋ ባይዞፐ ዎይ ባረዉ ፓጭሶፐ፥ አያ ማዲ? 26 አሳይ ታናንነ ታ ቃላን ዬላቶፐ፥ ታን አሳ ናአይ፥ ታ ቦንቹዋናነ ጌሻ ኪታንቻቱዋ ቦንቹዋና ይያ ዎደ አን ዬላታናዋ። 27 ታን ህንተንቶ ቱሙዋ ያጋይ፤ ሀዋን ደእያ አሳፐ፥ ጾሳ ካዉተꬃ በአና ጋካናዉ ሀይቁዋ ሀይቀናዋንቱ እቱ እቱ ደኢኖ” ያጌዳ።

የሱሳ ማላይ ላመቴዳ

(ማቶሳ 17:1-8፤ ማር. 9:2-8)

28 የሱስ ሀዋ ጎዋፐ ጉይያን፥ እት ሳምንታ ኬና ጋምኢደ፥ ጰጽሮሳነ ዮሃንሳ፥ ያቆባካ አኪደ፥ ዎሳናዉ ደርያ ሁጲያ ከሴዳ። * 29 እ ዎስሽን፥ አ ዴሙዋ ማላይ ላመቴዳ፤ አ ማዩካ ቦጺደ ጶልቄዳ። 30 ቆፐናን ላኡ አሳቱ፥ ሙሴነ ኤላስ ከስ ቤቲደ፥ የሱሳና ሃሳይ ደኢኖ። 31 ኡንቱንቱ ቦንቹዋን ቆንጭ ቤቲደ፥ የሱስ ጾሳ ቆፋ ፖላናዉ የሩሳላመን ሀይቃናዋ § አናና ሃሳዬድኖ። 32 ጰጽሮሳነ አናና እትፐ ደእያዋንታ ገምእሹ ጌሮዬዳሽን፥ ኤለካ ቤጎቲደ አ ቦንቹዋነ አናና ጋꬆ ኤቄዳ ላኡ አሳቱዋ በኤድኖ። 33 ሄ ላኡ አሳቱ፥ የሱሳ ምይያፐ ሻከትያ ዎደ፥ ጰጽሮስ የሱሳ፥ “ጎዳዉ፥ ሀዋን ደእያዌ ኑዉ ሎአ ግድያ ድራዉ፥ ሄዙ ዳስያ እቱዋ ነዉ፥ እቱዋ ሙሴዉ፥ እቱዋ ኤላሳዉ ኬጻና” ያጌዳ።

34 ጰጽሮስ ሄዋ ሃሳይ ደእሽን፥ ሻሪ ዪደ ኡንቱንታ ካም አግና የሱሳ ካልያዋንቱ ያዬድኖ። 35 ሻርያፐካ፥ “ታን ዶሬዳ ታ ናአይ ሀዋ፤ እ ግያዋ ስስተ” ያግያ ቃላይ ዬዳ።

36 ቃላይ ስሰቶዋፐ ጉይያን፥ የሱስ ባረ ጻላላ ግዲደ ቤቴዳ፤ ኡንቱንቱካ የዉዋ ባረንቱ ዎዛናን ኦይቂደ ሄ ዎድያን ኦንነካ አያነ ኦድቤና።

የሱስ ኢታ አያናን ኦይቀቴዳ ላኡ አሳቱዋ ፓꬄዳ

(ማቶሳ 17:14-18፤ ማር. 9:14-27)

37 ዎንተꬃ ጋላስ፥ የሱስነ ሄዙ አ ካልያዋንቱ ደርያፐ ዱገ ዎꬍያ ዎደ፥ ጮራ አሳይ የሱሳና ጋከቴዳ። 38 ሄ ዎደ አሳፐ እት ብታኒ ባረ ኮሻ ꬎቁ ኦꬂደ፥ “ታማርስያዎ፥ ታዉ ደእያዌ እት ናኣ ግዶ ድራዉ፥ ኔን አ በአና ማላ ኔና ዎሳይ፤ 39 ቃይ ኢታ አያናይ ዎዛና አናን ደንዲደ አ ዋስሴ፤ ዶናና ፓሮያና ጋካናዉ አ ኮኮርሲደ፥ ኡባ ጋላስ መቶꬅያዋፐ አትን፥ አ ኤለ የደና። 40 ኔና ካልያዋንቱ ሄ ኢታ አያና ከሳና ማላ፥ ታን ኡንቱንታ ዎሳድ፤ ሽን ዳንዳይበይክኖ” ያጌዳ።

41 የሱስ ዛሪደ ኡንቱንታ፥ “አማነና ሀ ዎድያ ደሻ አሳዉ፥ ታን ህንተናና አዉደ ጋካናዉ ደአኔ? ቃይ ህንተንቱባ አዉደ ጋካናዉ ዳንዳያኔ? ነ ናኣ ሃ አካያ” ያጌዳ።

42 ናአይ ዪደ ደእሽን፥ ኢታ አያናይ አ ሳኣን ኦሊደ ኮኮርሴዳ፤ የሱስ ኢታ አያና አጋ ግ ናኣ ፓꬂደ አ አቦ ዛሪደ እሜዳ። 43 አሳይ ኡባይካ ጾሳ ዎልቃማ ዎልቃፐ ደንዶዋን ማላለቴድኖ።

የሱስ ባረ ሀይቁዋባ ላኤንꬁዋ ኦዴዳ

(ማቶሳ 17:22-23፤ ማር. 9:30-32)

44 “ታና አሳ ናኣ፥ አሳይ አሳ ኩሽያን አꬂደ እማናዋ፤ ህንተንቱ ሀ የዉዋ ዶጎፕተ” ያጌዳ። 45 ሽን እ ግያዋ ኡንቱንቱ አኬክበይክኖ። ኡንቱንቶ ገለና ማላ ኡንቱንቱፐ ጌሜዳ ድራዉ፥ ሀ የዉዋ የሱሳ ኦቻናዉ ያዬድኖ።

ኡባፐ አꬍያዌ ኦኔሻ? ያግያ ኦሻ

(ማቶሳ 18:1-5፤ ማር. 9:33-37)

46 አ ካልያዋንቱ፥ “ኑ ግዶፐ ዳርያዌ ኦኔ?” ያጊደ ፓሉመቴድኖ። * 47 የሱስ ኡንቱንቱ ዎዛና ቆፋ ኤሪደ፥ ጉꬃ ናኣ አሂደ፥ ባረ ማታን ኤሲደ፥ 48 “ሀ ጉꬃ ናኣ ታ ሱንꬃን ሞክያዌ ኦንነ ታና ሞኬዳ፤ ቃይ ታና ሞክያ ኡባይ፥ ታና ኪቴዳ ታ አባ ሞኬ። ህንተንቱ ኡባፐ ጉጽያዌ ኡባፐ ዳራ” ያጌዳ።

ህንተንቱ ግያዋ ጳልቀና ኡራይ ህንተንቱ ባጋ

(ማር. 9:38-40)

49 ዮሃንስካ ዛሪደ፥ “ጎዳዉ፥ እት አሳይ ነ ሱንꬃን ኢታ አያናቱዋ ከስያዋ ኑን በኢደ፥ ኑ ባጋ ግደና ድራዉ፥ አ ድጌዶ” ያጌዳ።

50 ሽን የሱስ አ፥ “ህንተንቱ ግያዋ ጳልቀናዌ ህንተንቱ ባጋ ግድያ ድራዉ፥ አ ድጎፕተ” ያጌዳ።

ሳማርያ ካታማ አሳቱ የሱሳ ሞካናዉ ኮይበይክኖ

51 የሱስ ሳሉዋ ብያ ዎዲ ማትና፥ ባረ ዎዛና ቆፋ የሩሳላመኮ ዛሬዳ። 52 ባረፐ ስንꬃዉ ኡባ የዉዋ ጊግሳና ማላ፥ ኪተትያ አሳ ሳማርያ ካታማ ኪቴዳ። 53 ሽን እ የሩሳላመ ባናዉ ደንዴዳ ድራዉ፥ አሳይ አ ሞክበይክኖ። 54 አ ካልያዋንቱ ያቆብነ ዮሃንስ ሄዋ በኢደ፥ “ጎዳዉ፥ ኑን ኤላስ ኦꬆዋዳን፥* ታማይ ሳሉዋፐ ዪደ ኡንቱንታ ማናዳን ጼሳና ማላ ኮያይ?” ያጌድኖ።

55 ሽን የሱስ ጉየ ስሚደ፥ ኡንቱንታ ሴሬዳ። † 56 “ታን፥ አሳ ናአይ፥ አሳ ሸምፑዋ አሻናዉ ዮዋፐ አትን፥ ባይዛናዉ ያበይከ” ያጌዳ። ኡንቱንቱ ሀራሳን ደእያ ቄር ካታማ ቤድኖ።

የሱሳ ካልያዋንታ ጋክያ ፓጭያ

(ማቶሳ 8:19-22)

57 ኡንቱንቱ ኦግያና ቢሽን፥ እት ብታኒ የሱሳ፥ “ጎዳዉ፥ ኔን ብያሳ ኡባ ታን ኔና ካላና” ያጌዳ።

58 የሱስ አ፥ “ዎራካናቶ ኦላይ፥ ሳሉዋ ካፋቶካ ጎሊ ደኤ፤ ሽን ታን፥ አሳ ናአይ፥ ገላ ሸምፓ አክያ ሳአይ ታዉ ባዋ” ያጌዳ።

59 የሱስ ሀራ ኡራ፥ “ታና ካላ” ያጌዳ።

ሽን፥ ብታኒ፥ “ጎዳዉ፥ ታን ካስያን ባደ ታ አባ ሞጋና” ያጌዳ።

60 የሱስ፥ “ሀይቆዋንታ ባረንቱ ሀይቆዋንቱ ሞግኖ፤ ኔን ባደ፥ ጾሳ ካዉተꬃባ ኦዳ” ያጌዳ።

61 ቃይ ሀራ ብታኒ፥ “ጎዳዉ፥ ታን ኔና ካላና፤ ሽን ኮይሩዋን ታ ሶይ አሳ ባደ ሳሮታና” ያጌዳ። *

62 ሽን የሱስ አ፥ “ቦራ ጎሻናዉ ዶሞዌ ኦንነ ጉየ ጼሎፐ ጾሳ ካዉተꬃዉ በሰና” ያጌዳ።

10

ምሽራቹዋ ቃላዉ ኪተቴዳ አሳቱዋ

1 ሀዋፐ ካላ ጎዳይ ሀራ ላፑን ታሙ * አሳ ሱንꬂደ ላኡዋ ላኡዋ ኦꬂደ እ ባናዉ ደእያ ካታማ ኡባ ኪቴዳ። 2 የሱስ ኡንቱንታ፥ *

“ቆይቻዉ ጋኬዳ ካꬃይ ዳራ፤ ኪተትያ አሳይ ጉꬃ። ስም ቆይጨትያ ካꬃ ጎዳይ፥ ቆይቻዉ ኪተትያዋንታ የዳና ማላ ዎስተ። 3 ታን ዶርሳቱዋዳን ዋላቱዋ ግዶ ህንተና ኪታይ፥ ቢተ። * 4 ህንተንቱ ኦገዉ አያነ ኦይቆፕተ: ቦርሳ፥ ቃርጪትያ፥ ጫማ፥ ግድናካ ኦይቆፕተ፤ አሳና ሳሮተቲደ ኦግያን ዎድያ ዉርሶፕተ። †*

5 “ህንተንቱ ገልያ ጎለ ኡባ ካስያን፥ ‘ሳሮተꬃይ ሀ ጎለዉ ግዶ’ ያግተ። 6 ሄ ጎልያን ሳሮተꬃ ዶስያ አሳይ ደኦፐ፥ ህንተንቱ ሳሮታይ ሄ ጎልያን አቃናዋ፤ ኮየናዋ ግዶፐ፥ ህንተንቱ ሳሮታይ ህንተንቶ ስማናዋ። 7 ሄ ጎልያን ኡንቱንቶ ደእያዋፐ ሚድነ ኡሺደ ደእሽተ፤ ኦሳንቻዉ አ ድርጉዋ ጭጋይ ኮሼ፤ እት ጎልያፐ ሀራ ጎልያ ዩዮፕተ። *

8 “አይ ካታማነ ህንተንቱ ገልያ ዎደ፥ አሳይ ህንተና ሞክ አኪደ ምዛናዉ ሺሾዋ አያነ ሚተ። 9 ሄ ካታማትን ደእያ ሀርጋንቻቱዋ ፓꬂደ አሳዉ፥ ‘ጾሳ ካዉተꬃይ ህንተኮ ማቴዳ’‡ ያጊደ ኦድተ። 10 የዉዋን ቃይ አይ ካታማነ ገሎደ፥ አሳይ ህንተንታ ሞክ አከናዋንታ ግዶፐ ሄ ካታማ ቃꬋአኮ ከስኔ፥ 11 ‘ኑን ህንተና ዬላያናዉ፥ ሀራይ አቶ ኑ ገድያ ቦላን ደእያ ህንተንቱ ካታማ ባናካ ህንተንቶ ቆቆፌቶ §፤ የዉዋን ቃይ፥ ጾሳ ካዉተꬃይ ህንተንቱኮ ማቴዳዋ ኤርተ’ ያግተ። * 12 ፕርዳ ጋላስ ሀ ካታማትፐ ሶዶማ ካታማ ጋኬዳ ሙራይ ካዉሻናዋ ያጋደ ታን ህንተዉ ኦዳይ። *

አማነናን እጼዳ ካታማቱዋ

(ማቶሳ 11:20-24)

13 “አየ ነዉ ኮራዚነ፤ አየ ነዉ ቤተሳይደ፤ ህንተንቱን ሀኔዳ ማላታቱ ጺሮሳ ካታማንነ ሲዶና ካታማን ሀኔደንቶ፥ ሄዋን ደእያ አሳቱ ካዩዋ ማዩዋ ማዪደ፥ ብድንꬃ ቦላን ኡቲደ፥ በንፐ ባረንቱ ናጋራፐ ስማናዋንታሽን። 14 ሀዋ ድራዉ፥ ሙረትያ ጋላስ ህንተንቱፐ አꬂደ ጺሮሳ ካታማዉነ ሲዶና ካታማዉ ሙራይ ካዉሻናዋ። 15 ሀነ ቅፍርናሆመ፥ ኔን ሳሉዋ ፑደ ꬎቁ ጋናዉ ኮያድ? ዱገ ስኦልያ ዎꬋናሳ።*

16 “ህንተንቱ ግያዋ ስስያ አሳይ፥ ታን ግያዋ ስሴ፤ ህንተንታ እጽያ ኡራይ ታና እጼ፤ ታና እጽያ ኡራይ ታና ኪቴዳዋካ እጼ” ያጌዳ። *

አ ካልያዋንቱ ኪተቴዳሳፐ ስሜድኖ

17 ላፑን ታሙ አሳቱካ፥ “ጎዳዉ፥ ኢታ አያናቱካ ነ ሱንꬃን ኑዉ አዛዘቴድኖ” ያጊደ ናሸቻን ስሜድኖ።

18 የሱስካ ኡንቱንቶ፥ “ሴጻናይ ዋልቃንꬃዳን ሳሉዋፐ ዎꬍሽን በኣድ። 19 ስም ሾሻነ ሶጉዋ የꬋናዳን ህንተንቱ ሞርክያ ጻላህያ ዎልቃ ጾናና ማላ ማታ እማድ። ህንተንታ ቆሀናዌ አይኔካ ደኤና። 20 ግዶፐ አትን ህንተንቱ ሱንꬃይ ሳሉዋ ማዝጎብያን ጻፈቶ ድራዉ፥ ናሸትተፐ አትን ኢታ አያናቱ አዛዘቶ ድራዉ ናሸቶፕተ” ያጌዳ።

የሱስ ባረ ናሸቻ ቆንጭሴዳ

(ማቶሳ 11:25-27፤ 16:13-17)

21 ሄ ዎድያን የሱስ አያና ጌሻን ዳሮ ናሸቲደ፥ “ሳሉዋነ ሳኣ ጎዳዉ፥ ኔን ሀ የዉዋ ታማሮዋንቱፐነ አꬎ ኤራንቻቱዋፐ ገንꬃደ፥ ቄር ናናዉ ቆንጭሶ ድራዉ፥ ኔና ጋላታይ፤ ኤ፥ ታ አቦ፥ አያዉ ጎፐ፥ ሀዋ ኦꬃናዉ ነ ሎኦ ሸነ ግዴዳ።

22 “ኡባ የዉ ታዉ ታ አቡፐ እመቴዳ። ናአይ ኦነንቶ አዉዋፐ አትሽን ኦንነ ኤርያዌ ባዋ፤ ሄዋዳንካ አዉ ኦነንቶ ናኣፐነ እ ቆንጭሳናዉ ኮዮ ኡራፐ አትን፥ ሀራይ ኦንነ ኤርያዌ ባዋ” ያጌዳ።

23 ካሊደካ የሱስ ባረና ካልያዋንቱኮ ስም ዎꬊደ፥ ኡንቱንቱ ጻላላ፥ “ህንተንቱ በእያዋ ጼልያ አይፋቱ አንጀቴዳዋንታ። 24 ታ ህንተዉ ኦድያዌ አዬ ጎፐ፥ ጮራ ናባቱነ ካታቱ ህንተንቱ በእያዋ በአናዉ አሞቴድኖሽን በእበይክኖ፤ ህንተንቱ ስስያዋካ ስሳናዉ አሞቴድኖ፤ ሽን ስስበይክኖ” ያጌዳ።

አሳዉ ቃረትያ ሳማርያ ብታንያ

25 እት ጋላስ ህግያ ኤርያዌ እቱ የሱሳ ፓጫናዉ አኮ ዪደ፥ “ታማርስያዎ፥ መꬍና ደኡዋ ላታናዉ፥ ታን አያ ኦꬆ?” ያግ ኦቼዳ።

26 የሱስ ዛሪደ፥ “ሙሴ ህግያ ማጻፋን ጻፈቶዌ አዬ? ኔን አያ ጋደ ብላይ?” ያጌዳ።

27 ብታኒካ፥ “ሙሴ ህግያ ማጻፋይ፥ ‘ጾሳ ነ ጎዳ ፖሎ ነ ዎዛናፐ፥ ፖሎ ነ ሸምፑዋፐ፥ ፖሎ ነ ዎልቃፐነ ፖሎ ነ ቆፋፐ ሲቃ፤ ሄዋዳንካ ነ ላገꬃካ ነ ሁጲያዳን ዶሳ’ ጌ” ያጌዳ። *

28 የሱስ አ፥ “ልከ፥ ቱሙዋ ጋዳ፤ ስም ኔንካ ሀዋ ኦꬃ፤ ደኡዋን ደአናሳ” ያጌዳ።

29 ሙሴ ህግያ ታማርስያ ብታኒ ቃይ ባረና ጽሎ ኦꬃናዉ ኮዪደ የሱሳ፥ “ሀኖሽን፥ ታ ላገꬃይ ኦኔ?” ያጊደ ኦቼዳ።

30 የሱስ ዛሪደ፥ “እት ብታኒ የሩሳላመፐ እያርኮ ቢደ ደእሽን፥ ኦግያ ቦላን ፓናቱ አ ደሚደ፥ አ ማዩዋ ቃሮዋፐ ጉየ ሾጪደ፥ ሀይቃናዉ ፖሉ ጎደ ኦሊደ ቤድኖ። 31 ቆፐናን እት ቄሳይ ሄ ኦግያና ብደእያዌ፥ ሾጨቲደ ኩንዴዳ ብታንያ በኤዳ ዎደ፥ አያነ ኦናን ምይያና አꬊደ ቤዳ። 32 ሄዋዳንካ እት ሌዊ ሄ ኦግያና ብደኤ። እካ ብታንያ በኢደ፥ ምየት አꬌዳ። 33 ሽን ሳማርያ አሳ ግዴዳ እት ብታኒ፥ ሄ ባጋና አꬊደ፥ ሀ ብታንያኮ ዬዳ። አ በኤዳ ዎደ አዉ ቃረቴዳ። * 34 አኮካ ሺቂደ፥ ዛይትያነ ዎይንያ ኤሳ * አ ማይꬃን ትጊደ፥ ቃቼዳ። ሄዋፐ ጉየ ባረ ሀርያ ቶግሲደ፥ እማꬃይ አቅያ ጎልያ አክ ቤዳ፤ ሄዋን ብꬋዪደ ናጌዳ። 35 ዎንተꬃ ጋላስ ጉꬃ ብራ ባረ ኪስያፐ ከሲደ፥ እማꬃይ አቅያ ጎልያ ጎዳዉ እሚደ፥ ‘ሀ ብታንያ ታዉ ሎይꬃ ብꬋያ፤ ሀዋፐ ዳሩዋ ኔን ከሶፐካ፥ ታን ስምያ ዎደ ነዉ ጭጋና’ ያጌዳ።

36 “ስም ሀ ሄዙ አሳቱዋፐ፥ ፓናቱዋ ኩሽያን ሾጨቲደ ኩንዴዳ ብታነዉ፥ ላገ ግዴዳዌ ሀቃዋ ማላቲ?” ያጌዳ።

37 ህግያ ታማርስያዌካ፥ “ሄ አዉ ቃረቶዋ” ያጌዳ።

የሱስካ አ፥ “ስም ባደ ኔንካ ሄዋዳን ኦꬃ” ያጌዳ።

የሱስ ማርትነ ማይራም ሶይ ቤዳ

38 የሱስ ባረና ካልያዋንቱና ኦግያ ቢደ፥ እት ሄራ ጋርሳ ጋኬዳ። ሄዋን ማርቶ ጌተትያ እት ምሽራታ ባረ ጎለን ሞካዱ። * 39 እዝዉካ ማይራሞ ጌተትያ ምቻታ ደአዉ፤ ሄናካ የሱሳ ገድያ ማታን ኡታደ፥ እ ኦድያዋ ሀይዛደ ደአዉ። 40 ማርታ ቃይ ሶይባ ጊግሳደ ዳቡራ ደአዉ፤ ሄዋ ድራዉ የሱሳኮ ሺቃደ፥ “ሀና ታ ምቻታ፥ ኪታ ኡባ ታ ቦላ ኦልና፥ ታን ታረካ ላባኖደ ጼላደ ጮኡ ጋይ? ሀያና ታና ማዳናዳን እዝዉ ኦዳ” ያጋዱ።

41 የሱስካ ዛሪደ እዞ፥ “ማርቴ፥ ማርቴ፥ ኔን ጮራ የዉዋ ቆፓደ ህርጋ፤ ቃይካ መቶታ። 42 ሽን ኮሽያዌ እትባ፤ ማይራማ ባረፐ ኦንነ አከና ሎኦባ ዶራዱ” ያጌዳ።

11

የሱስ ዎሳባ ታማርሴዳ

(ማቶሳ 6:9-13፤ 7:7-11)

1 እት ጋላስ የሱስ እትሳን ዎሳ ዎስ ደኤ። ዎሳ ዉርሶዋፐ ጉየ አ ካልያዋንቱፐ እቱ፥ “ጎዳዉ! ዮሃንስ ባረና ካልያዋንታ ዎሳ ታማርሶዋዳን፥ ኑናካ ኔን ዋግ ዎሳነንቶ ታማርሳ” ያጌዳ።

2 እካ ኡንቱንታ፥ “ጾሳ ዎሲደ ያግ ዎስተ:

“ ‘ሳሉዋን ደእያ ኑ አቦ፥

ነ ሱንꬃይ አንጀቶ፤

ነ ካዉተꬃይ ዮ፤

ነ ሸኒ ሳሉዋን ሀኖዋዳን ሳንካ ሀኖ፤

3 ጋላሳን ጋላሳን ኮሽያ ቁማ፥

ኑዉ ሀቼ እማ፤

4 ኑን ኑና ናቄዳዋንቱዋ፥

ኡባ አቶ ጎዋዳን፥

ኔንካ ኑ ናቁዋ አቶ ያጋ፤

ኑና ኢታፐ ናጋፐ አትን፥

ፓጭያን ገልሶፓ’

ያግተ” ያጌዳ።

5 ቃይካ የሱስ ባረና ካልያዋንታ፥ “ህንተንቱፐ እቶ ሲቆ ላጊ ደእንቶ ግዶ ብላህያን አኮ ዪደ፥ ‘ታ ሲቆ ላገዉ፥ ታዉ ሄዙ ሶሉዋ ታልአ፤ 6 አያዉ ጎፐ፥ እት ታ ላገꬃይ ዪና አ ምዝያዋ ꬋያድ’ ያግ ዎሴዳ ጎይተ። 7 ባረ ጎለን ደእያ አ ሲቆ ላጊ ሶይፐ ሃሳዪደ፥ ‘ታና መቶꬆፓ፤ ፐንጊ ቃሸቴዳ፤ ታናናይካ ታናና ግሴድኖ፤ ሄዋ ድራዉ ታን ደንዳደ ነዉ አይነ እማናዉ ዳንዳይከ’ ጋናዌ? 8 ታን ህንተንቶ ኦድያዌ አዬ ጎፐ፥ እ አዉ ሲቆ ላግያ ግዶ ድራዉ፥ እመነንቶኔካ ኡንኤꬆ ድራዉ እ ኮይያዋ ኡባ እሜ። 9 ሀዋ ድራዉ፥ ‘ዎስተ፥ ህንተንቶካ እመታናዋ፤ ኮይተ፥ ደማንታ፤ ካርያ ዪደ ጼስተ፥ ህንተንቶ ዶየታናዋ’ ያጋይ። 10 ጋሱካ፥ ዎስያ ኡባይ አካናዋ፤ ኮይያ ኡራይካ ደማናዋ፤ ካርያ ዪደ ጼስያ ኡራዉ፥ ፐንጊ ዶየታናዋ።

11 “ህንተንቱ ግዶፐ ባረ ናአዉ፥ ሞልያ ዎስና ሾሻ፥ ቁማ እማ ጊና ሹቻ እምያ አዉ ደኢ? 12 ዎይ ቁቁልያ ዎስና ሶጉዋ እምዬ? 13 ህንተንቱ ኢታ ግድ ደኢደ ህንተንቱ ናናዉ ሎኦባ እምያዋ ኤሮፐ፥ ያትና ሳሉዋን ደእያ ህንተንቱ አዉ ባረና ዎስያዋንቶ አያና ጌሻ ዎት ዳርሲደ እማንዴሻ?” ያጌዳ።

የሱሳነ ብኤል-ዘቡላ

(ማቶሳ 12:22-30፤ ማር. 3:20-27)

14 እት ጋላስ የሱስ እት ብታንያፐ ዱድስያ አያና ከሶዋፐ ጉየ ዱደ ብታኒ ሃሳያ ዶምና፥ አሳይ ማላለቴዳ። 15 ሽን ኡንቱንቱፐ እቱ እቱ፥ “ጋሌናቱዋ ካፑዋ ብኤል-ዘቡል አዉ ዎልቃ እምና ጋሌናቱዋ ከሴ” ያጌድኖ። *

16 እቱ እቱ ቃይ የሱሳ ፓጫናዉ ሳሉዋፐ ማላታ በሳናዳን አፐ ኮዬድኖ። * 17 ሽን የሱስካ ኡንቱንቱ ቆፋ ኤሪደ ኡንቱንታ ሀዋ ያጌዳ: “ባረ ግዶን ሻከትያ ካዉተꬃይ ኡባይ ꬋያናዋ፤ ሻከትያ ጎሊካ ኩንዴ። 18 ያትና ሴጻና ካዉተꬃይ ባረ ግዶን ሻከቶፐ አ ካዉተꬃይ ዎት ኤቃናዌ? ህንተንቱ ታና፥ ‘ጻላህያ ካፑዋ ብኤል-ዘቡል ነዉ ዎልቃ እምና ከሳ’ ያግ ሃሳዪታ። 19 ስም ታን ብኤል-ዘቡላ ዎልቃን ጋሌናቱዋ ከስያዋ ግዶፐ ህንተንቱ ናናይ ኦ ዎልቃን ከሳናዋንቴ? ሀዋ ግድያ ድራዉ፥ ኡንቱንቱ ህንተንቱ ቦላን ፕርድያዋንታ ግዳናዋንታ። 20 ሽን ታን ጋሌናቱዋ ከስያዌ ጾሳ ዎልቃና ግዶፐ፥ ስም ጾሳ ካዉተꬃይ ህንተንቱኮ ዬዳዋ ኤርተ።

21 “ዎልቃማ አሳይ በስያዋዳን ምኒደ ባረ ጎልያ ናጎፐ፥ አ ሻሉ ሎይꬅ ናገታናዋ። 22 የዉዋን ቃይ አፐ ምኑዋ ዳርያዌ ዪደ አ ቆሆፐነ ጾኖፐ እ አማነቴዳ ቶራነ ጎንዳልያ አፐ ዎꬅ አኪደ፥ አዉ ደእያ ሚሻ ግሸት አኬ።

23 “ታ ባጋ ግደናዌ ታናና ኤቀቴ፤ ታናና ሺሽ ቤናዌካ ላሌ። *

ቱና አያናይ ካሰ የግ ቤዳ አሳኮ ስሚደ ይያ ጋሱዋ

(ማቶሳ 12:43-45)

24 “ቱና አያናይ አሳፐ ከሴዳ ዎደ፥ ባረዉ ሸምፕያ ሳ ኮዪደ፥ ሃꬃይ ባንታሳና አꬍ ቤ። ሸምፕያ ሳ ደመናን አቶፐ፥ ‘ታን ካሰ የጋ ከሴዳ ታ ጎልያ ስማና’ ያጌ፤ 25 ስምያ ዎደካ ጎሊ ፕተቲደ ጊጎዋ ደሜ። 26 ሄዋፐ ካላ፥ ቢደ ሀራ አፐ ኢታ ላፑ ቱና አያናቱዋ አክ ያ ገሊደ፥ ሄዋን ደኢኖ፤ ሄ ብታንያ ደኡ ኮይሮዋፐ ካላዌ ኢቶዋ ግዴ” ያጌዳ።

27 የሱስ ሀዋ ሃሳይ ደእሽን፥ እት ምሽራታ ጮራ አሳ ግዶፐ ባረ ኮሻ ꬎቁ ኦꬃደ፥ “ኔና የሌዳዉናነ ꬋንꬄዳ ነ ዳያ አንጀቴዳዉኖ” ያጋዱ። 28 የሱስ ቃይ፥ “አንጀቴዳዋንቱ ጾሳ ቃላ ስሲደ አዛዘትያዋንታ” ያግ ዛሬዳ።

ጾሳፐ ኦሰቶ ማላታ

(ማቶሳ 12:38-42፤ ማር. 8:12)

29 ጮራ አሳይ ሺቆ ዎደ የሱስ፥ “ሀ የለታይ ኢታ፤ ኦራꬃ ማላታ ኮዬ፤ ሽን ናብያ ዮናሳ ማላታፐ ሀራይ እመተና። * 30 ጋሱካ ዮናስ ነነዌ ካታማ አሳዉ ማላታ ግዶዋዳን፥ ታን፥ አሳ ናአይካ፥ ሀ የለታዉ ማላታ ግዳና። * 31 አዋይ ሞክያሳ ጼልያ ዎደ፥ ኡሸቻ ዱገ ባጋና ደእያ ጋድያ ካታታ ሶሎሞነዉ ደእያ አꬎ ኤራተꬃ ስሳናዉ ቢታ ጋጻፐ ዬዳ ድራዉ፥ ፕርዳ ዎደ ሀ የለታን ደንዳደ ፕርዳናዉኑ፤ በእተ፥ ሶሎሞነፐካ አꬍያዌ ሀዋን ደኤ። * 32 ነነዌ አሳይ ፕርዳ ዎደ ህንተንቱ ቦላ ደንዲደ ፕርዳናዋንታ፤ አያዉ ጎፐ፥ ኡንቱንቱ ዮናስ ኦዶዋ ስሲደ ባረንቱ ናጋራ ፓጽ ስሜዳ ድራሳ፤ በእተ፥ ዮናሳፐ አꬍያዌ ሀዋን ደኤ። *

ቦላ ፖእስያ ጾምፕያ

(ማቶሳ 5:15፤ 6:22-23)

33 “ሶይ ገልያ አሳዉ ፖአናዳን፥ ጾምፕያ ጾምፒደ ꬎቃሳን ዎꬃናፐ አትን፥ ጌማሳን ዎይ ፖኡዋ ካምያ የዉዋፐ ጋርሳና ዎꬅያዌ ኦንነ ባዋ። * 34 ነ አሳተꬃዉ ነ አይፊ ጾምፕያ ማላ፤ ነ አይፊ ፓጻ ግዶፐ ነ ኩመንꬃ አሳተꬃይካ ፖኡዋ ደሜ፤ ሽን ነ አይፊ ሀርጎፐ ነ ኩመንꬃ አሳተꬃይካ ꬉማ። 35 አኬካ፤ ሄዋ ግድያ ድራዉ፥ ነ ጋርሳን ደእያ ፖኡ ꬉመናዳን ናገታ። 36 ስም ነ አሳተꬃይ ኡባይ ፖኡዋን ኩሜዳዋ ግዶፐነ፥ ꬉሜዳ አሳተꬃይ ኔናን ባይናዋ ግዶፐ፥ ነ አሳተꬃይ ኡባይ፥ ጾምፒ ባረ ፖኡዋ ነ ቦላን ፖእስያዋዳን፥ ነ ቦላን ዋጋጋ ፖኡዋ ግዳናዋ” ያጌዳ።

የሱስ ፓርሳዋቱዋነ ሙሴ ህግያ ታማርስያዋንታ ኩናኔዳ

(ማቶሳ 23:1-36፤ ማር. 12:38-40፤ ሉቃሳ 20:45-47)

37 የሱስ ሃሳያ ዉርሶዋፐ ካላ፥ እት ፓርሳዌ ብታኒ ባረ ጎለን ቁማ ማናዳን አታሌዳ፤ የሱስካ እትፐ ገሊደ ጋይታን ኡቴዳ። * 38 ፓርሳዊካ የሱሳ ቁማ ማናፐ ካስያን ኩሽያ ሜጨት ቤናዋ በኢደ ማላለትና፥ 39 ጎዳይካ፥ “ህንተንቶ ፓርሳዋቶ፥ ጹኣነ ሻታ ቦላ ባጋ ጌሺታ፤ ሽን ህንተንቱ ጋርሳይ ኡዝያንነ ኢታተꬃን ኩሜዳ። 40 ህንተንቶ ኤያቶ! ቦላ ባጋ መꬌዳዌ ጋርሳ መꬍቤኔ? 41 ሽን ህንተንቱ ጹኣንነ ሻታ ጋርሳን ደእያዋ ህዬሳቶ እምተ፤ ሄ ዎደ ኡባባይካ ህንተዉ ጌሻ ግዳናዋ።

42 “ሽን ህንተንቶ ፓርሳዋቶ፥ ህንተዉ አየ! አያዉ ጎፐ፥ አኑጋፐነ ጻሎትያፐ፥ አጉፕያ ዶኡዋፐ፥ ታሙ ኩሽያፐ እት ኩሽያ ጾሳዉ እሚታ፤ ሽን ቱሙ ፕርዳነ ጾሳ ሲቅያዋ ህንተንቱ አጊታ። የዉዋን ቃይ ሄዋ አገናን ሀዋ ኦꬃናዉ በሴ። *

43 “ህንተንቶ ፓርሳዋቶ፥ ህንተዉ አየ! አያዉ ጎፐ፥ አይሁዳ አሳ ዎሳ ጎለን ቦንቾ ኡቱዋ፥ ገያ ግዶንካ ቦንቾ ሳሮታ ኮዪታ።

44 “አሳይ ኤረናን ቦላና ሀመትያ ቤተና ዱፉዋ ማላትያ ድራዉ ህንተዉ አየ!” ያጌዳ።

45 ሙሴ ህግያ ታማርስያዋንቱፐ እቱ፥ “ታማርስያዎ፥ ኔን ሀዋ ያጋ ሃሳዮ ድራዉ ኑና ቦራዳ” ያግ ዛሬዳ።

46 የሱስ፥ “ህንተኖ ህግያ ኤርያዋንቶ፥ ሄንተዉ አየ! አያዉ ጎፐ፥ አሳይ ቶኪደ ዳንዳየና ዴጾ ቶኩዋ ሀራ ቶሲታ፤ ሽን ህንተንቱ ህንተ ሁጰዉ ብራꬍያንካ ቦችክታ።

47 “ህንተንቱ አዎቱ ዎꬌዳ ናባቱዋ ዱፉዋ ሎይꬅያ ድራዉ ህንተዉ አየ! 48 ስም ህንተንቱ አዎቱ ናባቱዋ ዎꬍና፥ ህንተንቱ ኡንቱንቱ ዱፉዋ ቦላን ጎልያ ኬጽያ ድራዉ፥ ናባቱዋ ኦሱ ሎአ ያጊደ፥ ኡንቱንቱዋ ማርካቲታ። 49 ሀዋ ድራዉ፥ ጾሳ አꬎ ኤራተꬃይ፥ ታን ናባቱዋነ የሱስ ኪቶዋንታ ኡንቱንቱኮ ኪታና፤ ኡንቱንቱካ ሄዋንቱፐ እቱዋ እቱዋ ዎꬋናዋንታ፤ እቱዋ እቱዋ መቶꬃናዋንታ ያጌዳ። 50 ሀዋ ግድያ ድራዉ፥ ሀ አላሚ መቶደፐ ዶሚደ ጉኬዳ ናባቱዋ ሱꬃዉ ሀ የለታይ ኦሸቴ። 51 አቤላፐ ዶሚደ ያርሹዋሳፐነ ጌሻ ጎልያፐ ግዱዋን ጉኬዳ ዛካራሳ ሱꬃ ጋካናዉ ኮየቴ። † ኤ! ታን ጋይ፤ ሀ የለታይ ሀዎ ኦሸትያዋ።

52 “ህንተንቶ ሙሴ ህግያ ኤርያዋንቶ፥ ህንተዉ አየ! አያዉ ጎፐ ኤራ ፐንግያ ዶይያ ቁልፕያ አኬድታ። ህንተንቱ ህንተ ሁጰዉካ ገልበይክታ፤ ቃይ ገላናዉ ኮይያዋንታካ ድጌድታ” ያጌዳ።

53 የሱስ ሄዋፐ ከሶዋፐ ጉይያን፥ ህግያ ታማርስያዋንቱነ ፓርሳዋቱ አ ኦሻን ኡርጉንꬁሳነ ኤቀቱሳ ዶሜድኖ። 54 አ ዶናፐ ሎኤናባይ ከሶፐ ኦይቃናዉ ጌዲኖ፤ ሽን ደምበይክኖ።

12

ሎአ ማላትያ ኢታተꬃፐ ናገታና ማላ ሴራ

(ማቶሳ 10:26፣ 27)

1 ሄ ዎድያን ጮራ ሻኣን ፓይደትያ አሳይ እቱ እቱዋ የꬋና ጋካናዉ ሺቅ ደእሽን፥ የሱስ ባረና ካልያዋንቶ ኮይሮ ኦዳናዉ ዶሚደ፥ “ፓርሳዋቱዋ እርሹዋፐ ናገትተ፤ ሀዌካ ሎአ ማላትያ ኡንቱንቱ እምያ ኢታ ትምርትያ። * 2 ሽን አያንነ ካመቴዳ የዉ ቆንጭያ ከሰናን አተና፤ ቃይካ ጌሜዳ የዉ ኤረተናን አተና። 3 ሄዋ ድራዉ ህንተ ꬉማን ሃሳዮዌ ኡባይ፥ ጋላስ ፖኡዋን ስሰታናዋ፤ ህንተንቱ አሳይ ባይናሳን ህን ግሶ ጎልያን ሀይꬃን ሳሱኮዌ ኡባይ ꬎቁ ጌዳ ስሰትያ ቆንጨሳን አዋየታናዋ።

እት ጾሳ ጻላላዉ ያያና በሴ

(ማቶሳ 10:28-31)

4 “ታናዳን አማንያዋንቶ፥ ታን ህንተዉ ያጋይ፤ ሀእ አሹዋ ዎꬍያዋንታ፥ ሄዋፐ ካላ ቃይ አያነ ኦꬃናዉ ዳንዳየናዋንታ ያዮፕተ። 5 የዉዋን ቃይ ህንተንቱ ኦስ ያያናዉ በስንቶ ታን ህንተንታ ኤርሳና፤ ሄዌካ ዎꬎዋፐ ጉይያን ጋናምያን ኦላናዉ ማታይ ደእያ ጾሳ ጻላላዉ ያይተ፤ ኤ፥ አዉ ያይተ ያጋይ።

6 “እቼሹ ሱንያ ካፋቱ ሳንትምያን ሻመትክኖየ? ሄዋንቱፐ እትኖነ ኡሳ ጾሳይ ዶገና። 7 ሽን ሀራይ አቶ ህንተንቱ ሁጲያን ደእያ ብናናይ ኡባይካ ፓይደቴዳዋ፤ ሀዋ ድራዉ ያዮፕተ፤ ህንተንቱ ጮራ ሱንያ ካፋቱዋፐ ዳሪታ።

የሱሳን አማንያዋንታነ አ እጽያዋንታ

(ማቶሳ 10:32፣ 33፤ 12:32፤ 10:19፣ 20)

8 “ታን ህንተዉ ኦዳይ፤ ታባ አሳ ስንꬃን ማርካትያዎ ኦስነ ታንካ አሳ ናአይ፥ ቃይ ጾሳ ኪታንቻቱዋ ስንꬃን ማርካታና፤ 9 ሽን አሳ ስንꬃን ታና ካድያዋንታ ታንካ አሳ ናአይ፥ ቃይ ጾሳ ኪታንቻቱዋ ስንꬃን ካዳና።

10 “ታ ቦላ፥ አሳ ናኣ ቦላ፥ ቦርያ ቃላ ሃሳይያዌ ደኦፐ አ ናቁ አቶ ጌተታና፤ ሽን ጌሻ አያና ቦላ ቦርያ ቃላ ሃሳይያዌ ደኦፐ ቃይ አ ናቁ አቶ ጌተተና። *

11 “አሳይ ህንተንታ አይሁደ ዎስያ ጎልያኮ፥ ጋድያ አይስያዋንቱኮነ ማታይ ደእያዋንቱ ስንꬃ ፕርዳዉ ሺሽያ ዎደ፥ ‘ዋግ ዛራኔሻ? ዎይ አያ ጊደ ሃሳያኔሻ?’ ያጊደ ህርጎፕተ፤ 12 አያዉ ጎፐ፥ ህንተና አያና ጌሻይ ህንተንቱ ሄ ሳትያን ሃሳያናዉ በስያባ ታማርሳናዋ” ያጌዳ። *

ዱረ ብታንያ ቦዛተꬃ ኦድያ ሌምሱዋ

13 አሳ ጋርሳፐ እት ብታኒ የሱሳ፥ “ታማርስያዎ፥ ኑ አቡ ሀይቂና ኑን ላታና ማላ አቴዳባ፥ ታዉ ግሻና ማላ ሀያ ጎዶ ታ እሻዉ ኦዳ” ያጌዳ።

14 የሱስ ቃይ፥ “ሀ ብታነዉ፥ ህንተንቱ ቦላን ፕርድያዋ ግዳናዳነ ሄዋ ህንተዉ ግሻናዳን ታና ኦኔ ሱንꬄዳዌ?” ያጌዳ።

15 ጉጂደካ ኡባቱዋ፥ “አሳ ሸምፖ ሻሉዋ ዱረተꬃይ ደኡዋ እመና ድራዉ፥ ያረትያዋፐነ ዮራትያዋፐ ናገትተ፤ ዱረተꬃ አሙዋ ኡባፐካ ህንተና ናግተ” ያጌዳ።

16 ካሊደካ ሀዋዳን ያግ ሌምሱዋ ኡንቱንቶ ኦዴዳ: “አዉ ደእያ ቢታይ ዳርሲደ ካꬃ ሞኬዳ እት ዱረ ብታኒ ደኤ። 17 ሀ ብታኒ፥ ‘ታዉ ታ ካꬃ ዎꬃናዉ ግድያ ሳአይ ባንታዋ ድራዉ አያ ኦꬆሻ?’ ያጊደ፥ ባረ ዎዛናን ቆፔዳ፤ 18 ሀዋዳን ያግ ማሌዳ፤ ‘ታን ዎታነ ጎፐ፥ ታዉ ደእያ ዬስያ ኮላደ፥ ሀራ አክያ ዬስያ መꬋና ያጊደ ማሌዳ፤ ሄዋን ታ ካꬃነ ታዉ ደእያ ሚሻ ኡባ ዎꬃና። 19 ያታደ ታና፥ “ነ ካጫይ ዳሮ ሎአ፤ ነዉ ዳሮ ዎድያዉ ግድያ ማጹዋ ሺሻዳ፤ ስም ሸምፓደ ማ፥ ኡሻ፥ ናሸታ” ጋና’ ያጌዳ።

20 “ሽን ጾሳይ አ፥ ‘ሀ ቦዛዉ፥ ሀቼ ቃማ ኔን ሀይቃ። ያትና ሀ ኔን ሺሼዳ ማጹ ኡባይ ኦስ ግዳናዌ?’ ያጌዳ።

21 “ባረዉ ቢታ ቦላን ሻሉዋ ሺሽያዌ፥ ጾሳ ስንꬃን ቃይ ማንቆ ግዴዳ አሳይ ሀ ብታንያ ማላ” ያጌዳ።

ኡባ ዎደ ጾሳን አማነቱሳ ኮሼ

(ማቶሳ 6:25-34)

22 ሀዋፐ ካላ የሱስ ባረና ካልያዋንታ፥ “ሀዋ ድራዉ፥ ታ ህንተዉ ኦዳይ: ህንተንቱ ፓጻ ደአናዉ አያ ማኔ? ህንተንቱ ቦላዉ አያ ማያኔ? ያጊደ ህርጎፕተ።

23 “ጋሱካ፥ ሸምፑ ቁማፐ፥ ቃይ አሳተꬃይ ማዩዋፐ አኔ? 24 አነ ቁራቱዋ ጼልተ፤ ኡንቱንቱ ዘርክኖ፤ ጫክክኖ፤ ኡንቱንቶ ካꬃ ሺሽያ ሳአይ ዎይ ዬሲ ባዋ፤ ሀኖፐ አትን፥ ኡንቱንታ ጾሳይ ምዜ፤ ህንተንቱ ካፋቱዋፐ ዳሮፐ ዳርክቴ? 25 ህንተንቱፐ ዳሪ ቆፒደ ዳሮ ዎድያ ደአናዉ ዳንዳይያዌ ኦኔ?

26 “ስም ህንተንቱ ሀ ላፋባ ኦꬃናዉ ዳንዳየናዋንታ ግዶፐ አያዉ ሀራባዉ ህርገቲቴ? 27 ጪሻቱ ዎት ድጪኖንቶ አነ ጼልተ፤ ኡንቱንቱ ኪታን ዳቡርክኖ፤ ፑቱዋ ሱቂክኖ፤ ግዶ ሽን ታን ህንተዉ ኦድያዌ፥ ሶሎሞነ ሄዋ ኬና ቦንቼቴዳዋ * ግዲደ፥ ሄ ጪሻቱዋፐ እቱዋ ማላነ ማይቤና። * 28 ህንተንቶ ላፋ አማኑ ደእያዋንቶ፥ ያቶፐ ጾሳይ ሀቼ ቤቲደ፥ ዎንት ታማን ኤጻናዉ ኦለትያ፥ ደንባን ዶልያ ማታ ሀዋዳን ማይዝያዋ ግዶፐ፥ ህንተንታ ዎቲደ ኡንቱንቱፐ አꬂደ ማይዘኔ?

29 “ሀዋ ድራዉ፥ ‘አያ ማኔ? አያ ኡሻኔ?’ ያጊደ ኡባ ዎደ ኮዮፕተነ ህርጎፕተ። 30 አያዉ ጎፐ፥ ሀዋ ደማናዉ ሀ አላምያን ደእያ ጾሳን አማነተና አሳይ ህርገቲኖ። ህንተንቶ ሀዌ ኡባይ ኮሽያዋ ሳሉዋን ደእያ ህንተንቱ አዉ ኤሬ። 31 ሄዋ ሀንያዋ አጊደ፥ ጾሳ ካዉተꬃ ኮይተ፤ እ ህንተንታ ኮሽያዋ ኡባ እማናዋ።

ሳኣን ባረ ዱረተꬃን አማነቶዌ ሳሉዋን ዋኒ?

(ማቶሳ 6:19-21)

32 “ህንተንቱ ጉꬃ ግድንቶነ፥ ሳሉዋ ህንተንቱ አዉ ባረ ካዉተꬃ ህንተንቶ እማናዉ ናሸቴዳ ድራዉ ያዮፕተ።

33 “ህንተዉ ደእያዋ ዛልኢደ ማንቆ እምተ፤ ካይሱ ሺቀናሳን፥ ብልአይካ ሜናሳን፥ ሳሉዋን ዉረና ሚሻ ዳጋዪደ፥ ኤጨና ቃርጭታቱዋ ህንተንቱ ሁጰዉ ዎꬅተ። 34 አያዉ ጎፐ፥ ህንተንቱ ዎዛናይ ህንተ ሚሻይ ደእያ ሳን ደአናዋ።

ምኖ ኦሳንቻ

35 “ህንተ ጼሳይ ዳንጨቶዋ፥ ህንተ ጾምፒካ ፖኤዳዋ ግዶ። * 36 ህንተንቱካ፥ ባረንቱ ጎዳይ ዪደ ፐንግያ ቆጽያ ዎደ፥ ኤለካ ዶያናዉ ቡላቻፐ ስማና ጋካናዉ ናግያ ኦሳንቻቱዋ ማላትተ። * 37 ባረንቱ ጎዳይ ሶይ ዬዳ ዎደ ቤጎት ደእሽን ደምያ ሄ ኦሳንቻቱ አንጀቴዳዋንታ። ታን ቱሙዋ ጋይ፤ እ ኡንቱንታ፥ ‘ኡትተ’ ጊደ፥ ባረ ዳንጩዋ ምንሲደ ኡንቱንቶ ቁማ አꬂደ ሾባናዋ። 38 ጎዳይ ሄካ ብላህያን ዎይ ሄካ ብላህያፐ ካላ ዬዳ ዎደ፥ ቤጎቲደ ገንጭ ናጊደ ቤትያ ቆማቱ አንጀቴዳዋንታ። 39 ሀዋ ቃይ ኤርተ፤ ካይሱ አይ ሳትያን ይንቶ ጎልያዉ ኤርንቶ፥ ጎሊ ቦከትያ ዎደ ጮኡ ጊደ ጼለናሽን። * 40 አሳ ናአይ ቆፐና ሳትያን ያናዋ፤ ህንተንቱ ጊገት ናግተ” ያጌዳ።

41 ጰጽሮስካ “ጎዳዉ፥ ሀ ሌምሱዋ ኔን ኦድያዌ ኑ ጻላላሴ ሀራ ኡባዉካ እትፐ ኦዳይ?” ያጌዳ።

42 ጎዳይካ፥ “ስም ኡንቱንቱ ባረ ሶይ አሳዉ ቁማ እማናዉ በስያ ሳትያን እማና ማላ፥ አ ጎዳይ ሱንꬅያ አማነቴዳነ ኤራንቻ ምዝያ ቆማይ ኦኔ?” ያጌዳ። 43 ጎዳይ ስምያ ዎደ ሀዋዳን ኪተቲና ደምያ ቆማይ እ አንጀቴዳዋ። 44 ታን ህንተዉ ቱሙዋ ኦዳይ፤ ደእያ ማጹዋ ኡባ ቦላን አ ሱንꬃናዋ። 45 የዉዋን ቃይ ሄ ቆማይ፥ “ታ ጎዳይ ኤለ ዬና፤ ጋምአናዋ” ያግ ባረ ዎዛናን ቆፖፐነ አቱማነ ማጫ ቆማቱዋ ሾቻ ዶሞፐ፥ ቃይካ ኮዮዋዳን ሙሳነ ኡሻ፥ ማꬆቱሳካ ዶሞፐ፥ 46 ሄ ቆማ ጎዳይ፥ እ ቆፐና ጋላስነ ስꬍቤና ሳትያን ያናዋ፤ ሄ ዎድያን አ ቃንጸሬꬂደ፥ አ ግሹዋ ካጫካ አማነናዋንቱና እትሳ ኡዳናዋ።

47 ባረ ጎዳ ሸንያ ኤሪደ ጊገናዌነ አ ሸንያዳን ኪተተና ቆማይ፥ እ ኢታ ꬎኦባ ꬎኦበታናዋ። 48 ኤርቤናዌ ቃይ ꬎኦበታናዉ በስያዋ ኦꬄዳዌ፥ ጉꬃ ꬎኦበቴ። ዳሮባይ እመቴዳ አሳ ኡባፐ፥ አፐ ዳሮባይ ኮየቴ፤ ዎልቃማ ሀዳራይ እመቶዋፐ፥ አፐ ዳርሲደ ኮየቴ።

49 የሱስ፥ “ታን ዬዳዌ፥ ሀ ሳኣ ቦላ ታማ ሳꬃናሳ፤ ሀእካ ኤጼደንቶ፥ ታና አይ ኬና ናሸቻናዌሻ። 50 ታን ጻማቀታና መቱዋ ጽንቃታይ ፖለታና ጋካናዉ ዋናደ ኡንኤታይታ!* 51 ሀ ሳኣ ታን ዬዳዌ፥ ሳሮተꬃ አሀናሳ ማላቲዬ? ህንተዉ ማላቶፖ። ታን ዮዌ፥ ሳሮታዉ ግደናን ሻካናሳፐ አትን። 52 አያዉ ጎፐ፥ ሀእፐ ዶምና እት ጎልያን ደእያ እቼሹ አሳቱ ሻከታናዋንታ፤ ሄዛቱ ላአቱዋ ቦላ፥ ላአቱካ ሄዛቱዋ ቦላ ደንዲደ ዋላቀታናዋንታ። 53 አዉ ናኣ ቦላ፥ ናአይካ አዉዋ ቦላ፥ አታ ናት ቦላ፥ ናታካ አት ቦላ፥ ቦሎታታ ናኣ ማች ቦላ፥ ናኣ ማቻካ ቦሎታት ቦላ፥ ዋላሳን ደንዲደ ሻከታናዋንታ” ያጌዳ። *

ዎድያ ሀኖታ ኤሩዋ

(ማቶሳ 16:2-3)

54 ቃይካ የሱስ አሳዉ፥ “አዋይ ዉልያ ባጋና ህንተ ሻርያ በኦፐ፥ ‘ሀእ ሀ ሳትያን ሄኮ ዎልቃማ እራይ ቡካና ሀኔ’ ያጊታ፤ ቱሙካ ቃይ ቡኬ። 55 ዱገ ባጋና ጫርኩ ጫርኮደ፥ ‘ሀቼ ሻማናዋ’ ያጊታ፤ ጌተቶዋዳንካ ቃይ ሀኔ። 56 ህንተኖ ሎአ ማላትያ ኢታቶ፥ ሳኣነ ሳሉዋ ጼሊደ፥ ሀናናዋ ኤሪታ፤ ሽን ሀ ዎድያባ ዎት ኤራናዉ ዳንዳይክቴ?

ስጋተꬃባነ ሞቱዋባ

(ማቶሳ 5:25-26)

57 “ዎደ ህንተንቱ ጽሎ ግዴዳ የዉዋ ህንተንቶ አያዉ ፕርድክቴ? 58 ነ ሞርክያና እትፐ ፕርድያ ዳና ስንꬃን ሺቃናዉ ቦደ፥ ብሮ ኦግያ ቦላ ደእሽን ስገታ ድጋ። ሄዌ ꬋዮፐ ኔና ጎቺደ ፕርድያ ዳናኮ አፋና፤ ዳናይካ ፖልሰዉ አꬅ እማናዋ፤ ፖልሲ ቃሾ ጎለን የጋናዋ። 59 ታን ነዉ ኦድያዌ፥ ዉርሰꬃ አጩዋ ጭጋና ጋካናዉ ሄዋፐ ከሳካ” ያጌዳ።

13

ናጋራፐ ስመና ኡባይ ꬋያና

1 ሄ ዎድያን እት እት አሳቱ የሱሳኮ ዪደ ጵላጾስ ጋሊላ አሳ ዎꬊደ ኡንቱንቱ ሱꬃ ያርሹዋና እትፐ ዋላኬዳዋ አዉ ኦዴድኖ። 2 የሱስካ ዛሪደ፥ “ሀዋንቱ ጋሊላ አሳቱ ሀይቄዳ ድራዉ፥ ያትና ኡንቱንቶ ሀራ ጋሊላ አሳ ኡባፐካ አꬊደ ናጋራንቻቱዋ ግዶዋንታ ማላቲኖ? 3 ታን ያጋይ፥ ሀዋዳን ግደና፤ የዉዋን ቃይ ህንተ ናጋራ ፓጺደ ናጋራፐ ስመናን እጾፐ፥ ህንተንቱ ኡባቱካ ሄዋዳን ሀይቂታ። 4 ዎይ ሳልሆማ ግምቢ ኡንቱንቱ ቦላ ኩንዲደ፥ ዎꬌዳ ታማነ ሆስፑን አሳቱዋ የሩሳላመን ደእያዋንቱ ኡባፐ አꬊደ ናቆዋንታ ማላቲኖ? 5 ሀዋዳን ግደና ያጋይ፤ የዉዋን ቃይ ናጋራ ፓጻና ꬋዮፐ ኡባቱካ ሀዋዳን ባያንታ” ያጌዳ።

6 የሱስካ ሀዋዳን ያግ ሌምሱዋ ኦዴዳ፥ “እት ብታነዉ ዎይንያ ቱራ ጎሻ ጋደን ቶከቴዳ ባላስያ ጌተትያ አይፊ ሜተትያ ምꬃታ ደአዉ፤ ሄ ብታኒካ ምꬃታ አይፋደንቶነ ጊደ ዬዳዌ፥ አይኔካ አይፍያ ደምቤና። 7 ዎይንያ ቱራ ናግያዋ እ፥ ‘ታን ሀ ባላስያ ጌተትያ ምꬃትፐ አይፍያ ደማናዉ ሄዙ ላይꬃ ስመረታደ አያነ ደማበይከ። ሄዋ ድራዉ ደካ ደንꬃ ድጋ፤ አያዉ ቢታ ጮ መልሳይ?’ ያጌዳ። 8 ናግያዌካ ዛሪደ፥ ‘ጎዳዉ፥ ታን እ ዩሹዋ ሀሩማናዉነ ፕቱዋ ኦላናዉ፥ ሀ ላይꬃ ጻላላዉ ባሻ። 9 ስንꬃዉ አይፎፐ ሎአ፤ ሽን አይፈናን እጾፐ ደከቱ’ ጌዳ” ያጌዳ።

የሱስ ቁና ምሽራቶ ሳምባታ ጋላሳ ፓꬄዳ

10 የሱስካ እት ሳምባታ ጋላስ አይሁዳ ዎሳ ጎላቱዋፐ እቱዋን ታማርስ ደኤ። 11 ሄዋንካ ታማነ ሆስፑን ላይꬃ ኩመንꬃ ቱና አያናይ ቁንሴዳ ምሽራታ ደአዉ። እዛካ ሱራደ ኤቃናዉ አይነ ዳንዳያበይኩ። 12 የሱስካ እዞ በኤዳ ዎደ ጼሲደ፥ “ሀ ምሽራቴ፥ ነ ሀርግያፐ ፓጻዳ” ያጌዳ። 13 የሱስ ባረ ኩሽያ እዝ ቦላ ዎꬅና፥ ሄ ዎደ ሱራ ስት ጋ ኤቃደ ባረ ጾሳ ጋላታዱ።

14 ሽን አይሁዳ ዎሳ ጎለ ካፑ ቃይ የሱስ ሳምባታን ፓꬄዳዋ ድራዉ ሀንቀት ዛሮዋሽን አሳቱዋ፥ “ኪተታናዉ በስያ ኡሱፑን ጋላሳቱ ደኢኖ፤ ሄ ጋላሳቱን ዪደ ፓጽተፐ አትን ሳምባታን ግደና” ያጌዳ። *

15 ጎዳይካ ዛሪደ፥ “ሀ ሎአ ማላትያ ኢታ አሳቶ፥ ህንተንቱፐ እቱካ ሳምባታ ጋላስ ቦራ ማጋዱዋፐ ዎይ ሀርያ ጋጻታፐ ብሊደ ሃꬃ ኡሻናዉ አፈኔ? 16 ሀና አብራሃሞ ያራ ግዴዳዉና፥ ታማነ ሆስፑን ላይꬃ ኩመንꬃ ጻላሂ ቃቼዳዉና ሳምባታ ጋላስ ሄ ቃሹዋፐ ብለታናዉ በሰኬ?” ያጌዳ። 17 ሀዋ ኦዴዳ ዎደ ኤቀትያዋንቱ ኡባይ ዬላቴድኖ፤ አሳይ ኡባይ ቃይ እ ኦꬄዳ ማላልስያ ኦሱዋን ኡባን ናሸቴድኖ።

ሳናፍጭያ አይፍያ ዘረꬃ ሌምሱዋ

18 የሱስካ፥ “ጾሳ ካዉተꬃይ አያ ማላቲ? እ አያ ማላትንቶ፥ ታን ህንተንታ ዎታ በሶ? 19 ጾሳ ካዉተꬃይ ሳናፍጭያ ጌተትያ ቄር ምꬃት አይፍያ ማላቴ። ሄ ምꬃት አይፍያ አሳይ አኪደ ጎሻ ጋርሳን ዘሬዳ፤ ዘረቶና ድጫደ ዎጋ ምꬃ ግዳዱ፤ ያትና ሳሉዋ ካፋቱካ እዝ አጫ ቦላ ባረንቶ ጎልያ ኬጼድኖ” ያጌዳ።

እርሹዋ ሌምሱዋ

(ማቶሳ 13:33)

20 የሱስካ ዛሪደ፥ “ጾሳ ካዉተꬃይ አያ ማላትንቶ፥ ታን ህንተንታ ዎታ በሶ? 21 እት ምሽራታ ሄዙ ከርያ ꬊልያ አካደ፥ ሙናቄዳ ሙናቃይ ኡባይ ደንዳና ጋካናዉ፥ አን ትጌዳ እርሹዋ ማላቴ” ያጌዳ።

ኡንአ ፐንግያባ

(ማቶሳ 7:13፣ 14፣ 21፣ 22)

22 ሄዋፐ ካላ የሱስ የሩሳላመ ቢደ፥ ዎጋ ካታማንነ ቄር ካታማን ደእያ አሳ ታማርሲደ አꬌዳ። 23 ሄ ዎደ እት ብታኒ ሺቂደ አ፥ “ጎዳዉ፥ ጾሳ ፕርዳፐ አትያዋንቱ ጉꬃ አሳ ጻላሌ?” ያጌዳ።

ሄዋፐ ጉየ የሱስ ኡንቱንታ፥

24 “ታን ህንተንቶ ኦዳይ፤ ኡንአ ፐንግያና ገላናዉ ባጸትተ። ጮራ አሳይ ገላናዉ ኮዪኖ፤ ሽን ዳንዳይበይክኖ። 25 ጎልያዉ ደንዲደ፥ እፍꬃ ቃቾዋፐ ጉየ ህንተንቱ ካረን ኤቂደ፥ ‘ጎዳዉ፥ ጎዳዉ፥ ኑዉ ዶያርኪ’ ያጊደ ጼሳ ዶምያ ዎደ፥ እካ ዛሪደ፥ ‘ሀቃፐ ዬድተንቶ፥ ታን ህንተንታ ኤርከ’ ያጋናዋ።

26 “ሄ ዎደ ህንተንቱ፥ ‘ኑን ኔናና እትፐ ሜዶ፤ ኡሼዶ፤ ኔን ኑ ሄራንካ ታማርሳዳ’ ያጋናዋንታ።

27 “የሱስ ቃይ፥ ‘ታን ህንተንቶ ኦዳይ፤ ህንተንቱ ሀቃፐ ዬድተንቶ፥ ታን ህንተንታ ኤርከ፤ ኡባቱካ ማካላንቻቱ ታ ማታፐ ሃክተ’ ያጋናዋ። *

28 “አብራሃሞ፥ ይሳቅ፥ ያቆብነ ናባቱ ኡባይ ህንተንቱ ካረን ኤቂሽን፥ ጾሳ ካዉተꬃን ደእያዋንታ ህንተንቱ በእያ ዎደ፥ ህንተንቶ ዬኮነ አቻ ꬋቁዋ ግዳናዋ። *

29 “አሳይ አዋይ ዶልያሳፐነ ዉልያሳፐ፥ ቃይ ክልባጋፐነ ህርክባጋፐ ዪደ፥ ጾሳ ካዉተꬃ ጋይታን ኡቲኖ። 30 በእተ፤ ጉየቴዳዋንቱ፥ ስንꬃታናዋንታ፤ ስንꬃቴዳዋንቱ ቃይ ጉየታናዋንታ” ያጌዳ። *

የሱስ የሩሳላመን ኦꬄዳባ

(ማቶሳ 23:37-39)

31 ሄ ዎደ ፓርሳዋቱዋፐ እቱ እቱ የሱሳኮ ዪደ፥ “ሄሮድሰ ኔና ዎꬋናዉ ኮይያ ድራዉ፥ ሀዋፐ ባ ድጋ” ያጌድኖ።

32 የሱስ ዛሪደ፥ “ቢደ ሄ ዎራካናዉ፥ ‘ሀቼነ ዎንት ኢታ አያናቱዋ ከሳና፤ ሀርጋንቻቱዋካ ፓꬃና፤ ሄዘንꬆ ጋላስ ታ ኦሱዋ ዉርሳና’ ያግተ። 33 ሀኖፐ አትን ናቢ የሩሳላመፐ ሀራሳን ሀይቃናዉ በሰና ድራዉ፥ ታን ሀቼ፥ ዎንትነ ዎንትፔሽ ኦግያ ቦላ ደአናዉ በሴ።

34 “የሩሳላመ ካታማ አሳዉ፥ የሩሳላመ ካታማ አሳዉ፥ ናባቱዋ ዎꬍያዋንቶ፥ ህንተንቱኮ ኪተቶዋንታ ሹቻን ጫድያዋንቶ፥ ኩታታ ባረ ማራቱዋ ባረ ቀፍያፐ ጋርሳና ሺሻ ሀጵያዋዳን፥ ታን ህንተንቱ ናና እት ጋድያ ሺሻናዉ አፑ ገደ ኮያድታ! ሽን ታና ድጌድታ። 35 በእተ፤ ጾሳይ ህንተንቱ ጎልያ አይነ ኦልቤና፤ ታን ህንተንቶ ያጋይ፤ ህንተንቱ፥ ‘ጎዳ ሱንꬃን ይያዌ አንጀቴዳዋ’ ጋና ጋካናዉ፥ ታና በእክታ” ያጌዳ።

14

የሱስ ሀርጋንቻ ሳምባታን ፓꬄዳ

1 ሳምባታ ጋላስ ፓርሳዋቱዋ ሱንꬃቱዋፐ እቱዋ ጎለ የሱስ ቁማ ማናዉ ገሌዳ ዎደ፥ አያ ኪተትንቶ በአናዉ አሳቱ ናግ ደኢኖ። 2 ቦላይ ጋፍና መቶትያ እት ብታኒ የሱሳፐ ስንꬃና ደኤ። 3 የሱስ ህግያ ታማርስያዋንታነ ፓርሳዋቱዋ፥ “ሳምባታን ፓꬃናዉ ዳንዳየት ዳንዳየተኔ?” ጊደ ኦቼዳ።

4 ኡንቱንቱካ ጮኡ ጌድኖ። እ ሄ ብታንያ ቦላ ቦች ፓꬂደ አ ሞይዜዳ። 5 የሱስ ኡንቱንታ፥ “ህንተንቱፐ ሀሪ ዎይ ቦራይ ኦላን ኩንድንቶ፥ ሳምባታ ጊደ ኤሌል ከሰናዌ ኦኔ?” ጌዳ። *

6 ኡንቱንቱካ ሀ የዎ እት ዛሩዋነ እማናዉ ዳንዳይበይክኖ።

አሽከተꬃባ

7 የሱስ ሾበቶዋንቱ ቦንቾሳ ዶርያ ዎደ ጼሊደ፥ 8 “ኦንነ ቡላቻ ጼሶፐ፥ ቦንቼቴዳሳን ኡቶፓ፤ ኦን ኤር ኔፐ አꬂደ ቦንቼቶዌ ጼሰቴዳዋ ግዳናዋ። * 9 ኔናነ አነ ጼሳዌ ዪደ፥ ‘ሀዎ፥ ኡቱዋ አዉ ዬዳ’ ያግና፤ ሄ ዎድያን ዬላታደ ጻደና ደእያ ሳን ኡቱዋ ዶማሳ፤ 10 የዉዋን ቃይ ኔን ጼሴቶ ዎደ ኔና ጼሶዌ ዪደ፥ ‘ታ ላገዉ፥ ክል ꬎቃሳን ኡታ’ ጋና ማላ፥ ባደ ኡባፐ ሆካሳን ኡታ፤ ሄ ዎደ ኔናና እትፐ ኡቴዳዋንቱ ኡባቱዋ ስንꬃን ነዉ ቦንቹ እመታናዋ፤ 11 ባረ ሁጲያ ꬎቁ ኦꬅያ ኡባይ ቶሸታናዋ፤ ባረ ሁጲያ ቶችያዋንቱ ꬎቁ ጊኖ” ያግ ሌምሱዋ ኡንቱንቶ ኦዴዳ። *

12 የሱስ ባረና ጼሴዳዋ ዛሪደ፥ “ኔን ላጻ ዎይ ካዉዋ ጊግሴዳ ዎደ፥ ነ ላገꬃቱዋ ዎይ ነ እሻቱዋ ዎይ ዱረ ነ ሾራቱዋ ጼሶፓ፤ አያዉ ጎፐ፥ ኡንቱንቱ ኔና ባረንቱ ታራን ጼሲደ ኩሽያ ጭጋና ዳንዳዪኖ። 13 ሽን አታልያባ ጊግሴዳ ዎደ፥ ህዬሳቱዋ፥ ጉንዳቱዋ፥ ዶማቱዋነ ቆቃቱዋ ጼሳ። 14 ኡንቱንቱ ነዉ ኩሽያ ዛራናዉ ዳንዳየናዋንታ ግድያ ድራዉ፥ ኔን አንጀታናሳ። ጽላቱ ሀይቁዋፐ ደንድያ ዎደ ጾሳይ ነዉ ኩሽያ ዛራናዋ” ያጌዳ።

ዎልቃማ ባላ ሌምሱዋ

(ማቶሳ 22:1-10)

15 የሱስ ሃሳያ ዉርስያ ዎደ፥ ቁማ ማናዉ ኡቶ አሳፐ እቱ ሀዋ ስሲደ፥ “ጾሳ ካዉተꬃ ጋይታን ኡትያዌ አንጀቴዳዋ” ጌዳ።

16 የሱስካ ሀዋዳን ጌዳ፤ “እት ብታኒ ዳሮ ሎኦ ካዉዋ ጊግሲደ፥ ጮራ አሳቱዋ ጼሴዳ። 17 ካዉዋ ዎዲ ጋክና፥ ካሰ ጼሰቶዋንታ፥ ‘ሀእ ካዉ ጊጌዳ፥ ሃይተ’ ጊደ ጼሳና ማላ ባረ ጎለን ኪተትያ ቆማ ኡንቱንቱኮ ኪቴዳ። 18 ሽን ኡባቱካ እትፐ፥ ቤናዳን አጋና ማላ ዎሴድኖ፤ ኮይሮ ብታኒ ቆማዉ ኦዲደ፥ ‘ታን ቢታ ሻሜዳ ድራዉ ባደ በአናዉ ኮሼ፤ ሄዋ ድራዉ ሀያ ጎዶ ታዉ ሀንቀቶፓርክ’ ጌዳ።

19 “ላኤንꬅያዌ ቃይ፥ ‘ታን እቼሹ ዋꬃ ቦራቱዋ ሻሜዳዋንታ ዋጻ በአናዉ ብያ ድራዉ፥ ሀያ ጎዶ ታዉ ሀንቀቶፓርክ’ ጌዳ።

20 “ሀራይ ቃይ፥ ‘ታን ማቻቶ አኬዳ ድራዉ፥ ያናዉ ዳንዳያበይከ’ ጌዳ።

21 “ቆማይካ ዪደ ባረ ጎዳዉ፥ ሀኖዋ ኡባ ኦዴዳ። ሄ ዎደ ጎዳይ ዳሮ ሀንቀቲደ፥ ባረ ጎልያን ኪተትያ ቆማ፥ ‘ህን ካታማ ኦግያነ ሎሶ ኦግያ ኤሌላደ ከሳ፤ ማንቃቱዋነ ጉንዳቱዋ፥ ዶማቱዋነ ቆቃቱዋ ሃ አካደ ያ’ ጌዳ።

22 “አ ቆማይካ፥ ‘ጎዳዉ፥ ኔን ታና አዛዞዋዳን ኦꬃድ፤ ሽን ሀእካ ሀራ አሳ አክያ ሳአይ ደኤ’ ጌዳ። 23 ጎዳይካ ባረ ቆማ፥ ‘ታ ጎሊ ኩማናዳን ህን ኦግያፐ ካረ ባጋነ ድርሳ ጋጻ ኡባ ከሳደ፥ አሳ ታ ጎለ አካደ ያ። 24 አያዉ ጎፐ፥ ኮይሮ ታ ጎለ ሾበቴዳዋንቱፐ እት አሳይነ ታ ቁማ ሜና’ ጌዳ” ያጌዳ።

የሱሳ ካላናዉ ባረና ያርሹሳ ኮሼ

(ማቶሳ 10:37-38)

25 ጮራ አሳይ የሱሳና እትፐ ብደእያ ዎደ፥ እካ አሳኮ ጉየ ስሚደ፥ 26 “ኦንነ ታኮ ይያዌ ደኦፐ ባረ አባነ አቶ፥ ባረ ማቻቶነ ባረ ናና፥ ባረ እሻቱዋነ ምቻቱዋ፥ ባረ ደኡዋ አሸናን ታፐ አꬅ ዶሶፐ፥ ታና ካልያዋ ጌተታናዉ ዳንዳየና። * 27 ኦንነ ባረ ማስቃልያ ቶኪደ፥ ታ ጌዱዋ ካለናን ꬋዮፐ፥ ታና ካልያዋ ግዳናዉ ዳንዳየና። *

28 “ህንተንቱፐ እቱ ሹቻ ጎልያ ኬጻናዉ ኮዮፐ፥ ኪታ ዉርሳናዉ ግድያ ሻሉዋ ካሰቲደ ኡት ሄተናዌ ኦኔ? 29 ሄዌ ꬋዮፐ፥ ጎልያ ዶሚደ፥ ኪታ ዉርሳናዉ ዎልቃይ እጾፐ፥ 30 በኤዳዋንቱ ኡባይ፥ ‘ሀ ብታኒ ኬጻናዉ ዶሜዳ፤ ሽን ኪታ ዉርሳናዉ ዳንዳይቤና’ ጊደ ቅሊጪኖ።

31 “ዎይ ታሙ ሻአ ኦላንቻቱዋ ኦይቄዳ እት ካቲ፥ ሀራ ላታሙ ሻአ ኦላንቻቱዋ ኦይቄዳዋንቱና ኦለታናዉ ዳንዳዮፐነ ኮይሮና፥ ታን ጾናኔ ጾንክታሻ ጊደ ኡት ቆፐኔ? 32 ባረዉ ዳንዳየተናን ꬋዮፐ፥ ኦላዉ ይያ የኮ ካቲ ሃኩዋን ደእሽን ኪቲደ ስገታናዉ ዎሴ። 33 ስም ሀዋዳንካ ህንተንቱፐ ኦንነ ባረዉ ደእያዋ ኡባ አገናዌ፥ ታና ካልያዋ ግዳናዉ ዳንዳየና።

ጎኤና ማጽንያባ

(ማቶሳ 5:13፤ ማር. 9:50)

34 “ማጽኒ ሎአ፤ ሽን ሎቅሎቀናን ꬋዮፐ፥ ላኤንꬆ አ ዎት ሎቅሎቅሳናዉ ዳንዳየቲ? 35 ቢታዉካ ሎኤና፤ ቱኤያናዉካ ማደናዋ ግዶ ድራዉ፥ አሳይ አ ኦል አጌ። ስስያ ሀይꬃይ ደእያዌ ሀዋ ስሶ” ያጌዳ።

15

ባዬዳ ዶርሳ

(ማቶሳ 18:12-14)

1 እት ጋላስ፥ ቃራጻ ሺሽያዋንቱነ ናጋራንቻቱ ኡባይ የሱሳ ስሳናዉ አኮ ሺቄድኖ። 2 ፓርሳዋቱነ ሙሴ ህግያ ታማርስያዋንቱ፥ “ሀ ብታኒ፥ ናጋራንቻቱዋ ሺሽያዋነ ኡንቱንቱና ቁማ ምያዋ” ያጊደ ዙዙሜድኖ። * 3 የሱስካ ሌምሱዋን ዛሩዋ ሀዋዳን ያግ ኦዴዳ:

4 “ጼቱ ዶርሳይ ደእያ ኡራይ ህንተንቱ ግዶፐ ደእንቶ ሄዋፐ እቱ ባይንቶ ኡዱፑ ታማነ ኡዱፑኑዋ ደንባን አጊደ ባዬዳዋ ቤታና ጋካናዉ ኮየናዌ ኦኔ? 5 ደሜዳ ዎደ ናሸቻን ባረ ሀሽያ ቦላን ዶርሳ ቶክ፥ 6 ባረ ጎለ ስሚደ፥ ባረ ዶስያዋንታነ ሾራቱዋ እትፐ ጼሲደ፥ ‘ባዬዳ ታ ዶርሳ ደሞ ድራዉ፥ ታናና እትፐ ናሸትተ’ ያጊደ ኦዴ። 7 ሄዋዳንካ ናጋራ ፓጸꬃ ኮሸና ኡዱፑ ታማነ ኡዱፑ ጽላቱዋፐ አꬂደ ናጋራ ፓጽያ እት ናጋራንቻን ሳሉዋን ዳሮ ናሸቻይ ግዳናዋ።

ባዪደ ቤቴዳ ሳንትምያ

8 “ቃይካ ታሙ ናሃስያ ሳንትሚ * ደእያ ምሽራታ ታሙዋፐ እቱ ባይንቶ ደማና ጋካናዉ ጾምፕያ ጾምፓደ፥ ጎልያ ፕታደ ሎይꬃ ኮየናዉና እዛ ኦኔ? 9 እዛካ ደሜዳ ዎድያን ባረ ዶስያዋንታነ ባረ ሾራቱዋ እትፐ ጼሳደ፥ ‘ታፐ ባዬዳ ሳንትምያ ደሜዳ ድራዉ፥ ታናና እትፐ ናሸትተ’ ያጋደ ኦዳዉ። 10 ሄዋዳንካ ናጋራ ፓጽያ እት ናጋራንቻ ጋሶተꬃን ጾሳ ኪታንቻቱዋ ስንꬃን ናሸቻይ ሀናናዋ” ያጌዳ።

ባያ ናኣ

11 ጉጂደ የሱስ፥ “ላኡ ናናይ ደእያ እት ብታኒ ደኤ፤ 12 ኡንቱንቱፐካ ቴፋ ናአይ፥ ‘ነ ማጹዋፐ ታና ጋክያዋ እማ’ ጌዳ። አዉካ ባረ ማጹዋፐ ናናቶ ግሼዳ። 13 ጉꬃ ዎድያፐ ጉይያን ቴፋ ናአይ ባረና ጋኬዳዋ ኡባ ሺሽ አኪደ ህን ሃኮ ጋደ ቤዳ፤ ሄዋን ባረ አኬዳ ሚሻ ኡባ ላል ዉርስ አጌዳ። 14 እካ ደእያዋ ኡባ ዉርሴዳዋፐ ጉይያን ሄ ጋደን ዎልቃማ ኮሻይ ገሌዳ፤ እካ መቱዋን ኡንኤቱሳ ዶሜዳ። 15 ሀዋ ድራዉ ሄ ጋደን ደእያዋንቱፐ እቱዋኮ ሺቂደ፥ ‘ታና ነዉ ቆማ ኦꬃርኪ?’ ያግና፥ ብታኒካ ባረ ጉዱንꬃ ዉድያ ሄማና ማላ አ ደምባ የዴዳ። 16 ጉዱንꬃ ዉዲ ምያ ሀልኡዋ ማናዉ አሞቴዳ፤ ሽን ሄዌንቶካ አዉ እምያዌ ቤትቤና።

17 “ባረ ባይዙዋ ኤሮ ዎደ፥ ‘ቁማይ ጾኒደ ሳኣን አትያ ታ አቦ ኦꬅያዋንቱ አፑኔ፤ ሽን ታን ሀዋን ኮሻን ሀይቃና ማታይታ? 18 ደንዳደ ታ አቡኮ ባኔ’ ሀዋዳን ያጋና፤ ‘ታ አቦ፥ ጾሳካ ኔናካ ናቃድ፤ 19 ሀንፐ ጉየ ነ ናኣ ያገታደ ጼሰታናዉ በስከ፤ ነዉ ኪተትያዋንቱፐ እቱዋዳን ታና ዎꬃርኪ ጋና’ ጌዳ። 20 ሄ ማንእያን ደንዲደ ባረ አቡኮ ዬዳ።

“እ ብሮ ሃኩዋን ደእሽን፥ አዉ በኢደ፥ አዉ ቃረቴዳ፤ አኮ ዎጽ ቢደ፥ አ እድም የሬዳ።

21 “ናአይካ፥ ‘ታ አቦ፥ ታን ጾሳካ ኔናካ ናቃድ፤ ሀንፐ ጉየ ነ ናኣ ጌተታደ ጼሰታናዉ በስከ’ ያጌዳ።

22 “ሽን አዉ ባረ ኦሳንቻቱዋ፥ ‘ኤሌል ቢደ፥ ኡባፐ ዶረቴዳ ሎኦ ማዩዋ አሂደ፥ አ ማይዝተ፤ አ ብራꬍያን ምግዱዋ፥ አ ገድያንካ ጫማ † ዎꬅተ። 23 ሞꬌዳ ኮሩማ አሂደ ሹክተ፤ ሞይተ፥ ናሸቶይተ። 24 አያዉ ጎፐ፥ ሀዌ ታ ናአይ ሀይቄዳ፤ ሽን ሀእ ፓጼዳ፤ ባዬዳ፤ ሽን ሀእ ቤቴዳ’ ያግና፥ ናሸቻ ዶሜድኖ።

25 “ሄ ዎድያን፥ ባይራ ናአይ ጋደን ደእያዌ ዪደ ጎለኮ ማትያ ዎደ፥ የꬃነ ዱሩዋ ኮሹንቻ ስሴዳ። 26 እካ የዉ አየንቶ ኤራናዉ ኮዪደ፥ ቆማቱዋፐ እቱዋ ጼሲደ፥ ‘ሀዌ አዬ?’ ጊደ ኦቼዳ። 27 ቆማቱካ፥ ‘ነ እሻይ ሳሮ ዬዳ ድራዉ፥ ነ አቡ ሞꬎ ኮሩማ አዉ ሹኬዳ’ ያግ ኦዴድኖ።

28 “ባይራ ናአይ ሀንቀቲደ ጎለ ገልከ ያግ እጽና፥ አዉ ካረዉ ከሲደ፥ ገላናዳ ዎሴዳ። 29 ሽን እ ዛሪደ ባረ አባ፥ ‘ሄኮ ሀዋ ኬና ዎድያ ቆማዳን ነዉ ኪተታድ፤ ነ አዛዞዋፐ እቱዋነካ ፓጭሳ በይከ፤ ታ ላገꬃቱዋና እትፐ ናሸታና ማላ ሀራይ አቶ እት ዴሻ ቡልኡዋነ ታዉ እማ በይካ፤ 30 ሽን ሀዌ ነ ናአይ ነ ሚሻ ጫራቱዋና እትፐ ዲፍሲደ ዪና፥ ꬊኮ ቦራ ሹካዳ’ ያጌዳ።

31 “አዉካ አ፥ ‘ታ ናአዉ፥ ኔን ኡባ ጋላሳ ታናና እትፐ ደኣ፤ ታሳ ግዴዳባይ ኡባይካ ነዋ። 32 ሽን ሀዌ ነ እሻይ፥ ሀይቄዳዌ ፓጾ ድራዉነ ባዬዳዌ ቤቶ ድራዉ፥ ኑን ሚድነ ኡሺደ ናሸታናዉ በሴ’ ያጌዳ” ጊደ ኦዴዳ።

16

ጋርሳና ሱንꬃተꬃ አኬዳ ጭንጫ ብታንያ

1 የሱስ ባረና ካልያዋንቶ ኦዲደ፥ “እት ዱረ ብታኒ፥ ባረ ጎልያ ኡባ ቦላ ሱንꬄዳ እት ብታኒ ደኤ፤ ሽን ሀ ብታኒ አ ሚሻ ባይዜ ያግያ ዝግርሳይ አ ጋኬዳ፤ 2 ሄዋ ድራዉ ባረ ሱንꬄዳ ብታንያ ጼሲደ፥ ‘ሀዌ ታን ስስያ የዉ አዬ? ሀንፐ ጉየ ኔን ታ ጎልያንነ ታ ሚሻ ቦላ ታፐ ጋርሳና ሱንታደ ኪተታናዉ ዳንዳያቤና ድራዉ፥ ሀቼ ጋካናዉ ኪተቴዳዋ ሄታደ ሼꬋ’ ያጌዳ።

3 “ሱንቴዳዌ ባረ ዎዛናን፥ ‘ታ ጎዳይ ታና ሱንꬃተꬃፐ ኮላና ሀኔ፤ ሽን ታ ዋኖሻ? ጎሻናዉ ዎልቃይ ታዉ ባዋ፤ ዎሳናዉ ቃይ ታዉ ፖኬ። 4 ታ ኦꬃናባ ታ ኤራይ፤ እ ታና ሱንꬃተꬃፐ ከሶፐ፥ ባረንቱ ጎለ ቢና፥ ታና ሞክያ ላገꬃቱዋ ታን ደማና’ ያጌዳ።

5 “ባረ ጎዳፐ ሻሉዋ ታልኤዳ አሳቱዋ ሁጲያን ሁጲያን ጼሲደ፥ ኮይሮ ብታንያ፥ ‘ኔን ታ ጎዳፐ ዎይሳ ኬና ሻሉዋ ታልኣዲ?’ ያጌዳ።

6 “እካ፥ ‘ታን ጼቱ ባሬታ ኩሜዳ ዛይትያ ታልኣድ’ ያጌዳ።

“ሱንቴዳ ብታኒካ፥ ኔን ፓራማና ዋራቃታ ሄይ፤ ኡታደ ኤለካ ‘እሻታማ’ ጋደ ጻፋ ያጌዳ።

7 “ሄዋፐ ሀራ ብታንያ፥ ‘ኔን አፑኑዋ ታልኣዲ?’ ያጌዳ።

“ ‘ጼቱ ቁንኣ ዛርጋ’ ያጌዳ።

“ሱንꬃይካ፥ ‘ዋራቃታ ሄይ፤ ሆስፑን ታማ ጋደ ጻፋ’ ያጌዳ።

8 “ሄ ሱንꬃይ ጭንጫተꬃን ኦꬄዳ ድራዉ፥ አ ጎዳይ አ ጋላቴዳ፤ አያዉ ጎፐ፥ ሀ አላምያ አሳይ ባረንቱዎ ፖኡዋ አሳፐ አꬌዳ ጭንጫቱዋ።

9 “ታን ህንተንቶ ያጋይ፥ ‘ሀ አላምያ ሻሉ ዉርያ ዎደ፥ መꬍናዉ ዉረና ጎልያን ህንተንታ ሞካና ማላ፥ ሀ ሚሻን ህንተንቶ ላግያ ደምተ። 10 ላፋ የዉዋን አማነቴዳዌ፥ ዎጋባንካ አማነቴ። ሽን ላፋ የዉዋን አማነትቤናዌ፥ ዎጋባንካ አማነተና። 11 ስም ህንተንቱ ሀ አላምያ ሻሉዋን አማነተናዋ ግዶፐ፥ ቱማተꬃ ሻሉዋ ህንተንቶ ኦኔ ሀዳራ ጊደ እማናዌ? 12 ህንተንቱ ሀራ አሳ ሻሉዋን አማነተናዋ ግዶፐ፥ ህንተንቱ ሚሻ ኦኔ ህንተንቶ እማናዌ?’ ጌዳ።

13 “እት ካላ ላኡ ጎዳቶ ቆማታናዉ ዳንዳይያዌ አይ ቆማይካ ባዋ፤ አያዉ ጎፐ፥ እቱዋ እጺደ፥ ሀራ ዶሴ፤ ዎይ እቱዋ ቦንቺደ፥ ሀራ ካꬌ፤ ጾሳዉነ ሻሎ ሞደታናዉ ዳንዳይክታ” ያጌዳ። 14 ሻሉዋ ዶስያ ፓርሳዋቱ ሀዋ ኡባ ስሲደ፥ የሱሳ ቦላ ቅሊጬድኖ። 15 ሽን የሱስ ኡንቱንታ፥ “ህንተንቱ አሳ ስንꬃን ህንተንታ ጽሎ አሳ ኦꬅያዋንታ፤ ሽን ጾሳይ ህንተንቱ ዎዛና ኤሬ፤ አያዉ ጎፐ፥ አሳ ስንꬃን ቦንቼቴዳዌ ጾሳ ስንꬃን ቱና ግዴ።

ሙሴ ህግያባነ ገሉዋ አካባ

(ማቶሳ 5:31-32፤ 11:12-13፤ ማር. 10:11-12)

16 “ሙሴ ህግያነ ናባቱ ጻፌዳ ማጻፋ * ዮሃንሳ ዎድያ ጋካናዉ አሳይ አዛዘቲደ ደኤድኖ፤ ሄዋፐ ካላ ቃይ ጾሳ ካዉተꬃይ ኦደቴዳ፤ አሳይ ኡባይ ያ ገላናዉ ኬሰቴ። * 17 ሽን ህግያፐ እትባይ አትያዋፐ ሳሉነ ሳአይ አꬍያዌ ማታቴ። *

18 “ባረ ማቻቶ ብሊደ ሀራሮ አክያዌ ኡባይ ዎሹሜ፤ ቃይ አስናፐ ብለቴዳ ማጫዉኖ አክያዌ ኦንነካ ዎሹሜ። *

ዱረ ብታንያባነ ማንቆ ግዴዳ አልኣዛራባ

19 “ጋቲ ሎይꬂደ አልኦ ግዴዳ ማዩዋ ማዪድነ ጋላሳን ጋላሳን ኦቶሩዋን ናሸቲደ ደእያ እት ዱረ ብታኒ ደኤ። 20 ቃይካ ኩመንꬃ አሳተꬃን ማይꬃይ ደእያ እት አልኣዛራ ጌተትያ ህዬሳይ፥ ሀ ዱረ ብታንያ ካርያን ግሴዳ። 21 ሀ ዱረ ብታንያ ሳምፓፐ ላለቴዳ ሱፓ ማናዉ አሞቴ፤ ሀራይ አቶ ካናቱካ ዪደ አ ማይꬃ ላጪኖ።

22 “ሀ ህዬሳ ብታኒ ሀይቂና፥ ኪታንቻቱ አ አብራሃሞ ባጋ ቦንቾሳ አፌድኖ፤ ዱረ ብታኒካ ቃይ ሀይቂደ ሞገቴዳ። 23 ስኦልያን ዳሮ ሴለቲደ ደእሽን፥ ꬎቁ ጊደ ሃኩዋን አልኣዛራ፥ አብራሃሞ ባጋን ደእያዋ በኤዳ።

24 “እካ ባረ ኮሻ ꬎቁ ኦꬂደ፥ ‘አብራሃሞ፥ ታ አቦ፥ ታዉ ቃረታ። ሀ ታማ ሴላን መቶታ ደእያ ድራዉ፥ አልኣዛር ባረ ብራꬍያ ጼራ ሃꬃን ቦቺደ፥ ታ እንጻርሳ እርጽሳናዳን ሀያና ታኮ ኪታርኪ’ ያጌዳ።

25 “አብራሃሞ ቃይ፥ ‘ታ ናአዉ፥ ኔን ፓጻ ደኣደ፥ ሎኦ ደኡዋ ደእና፥ አልኣዛር ሎኤና መቶ ደኡዋ ደኤዳዋ ቆፓ። ሀእ ቃይ እ ሀዋን ናሸትያ ዎደ፥ ኔን መቱዋ ቦላ ደኣ።

26 “ ‘ሀዋፐ ሀራይ ቃይ፥ ሀዋፐ ያ ህንተንቱኮ አꬋናዉ ኮይያዋንቱ አናዳን፥ ያን ደእያዋንቱካ ቃይ ሃ ኑኮ ፕነናዳን፥ ኑ ግዶንነ ህንተንቱ ግዶን ዎጋ አፉ መቴዳ’ ያጌዳ።

27 “ዱረ ብታኒካ፥ ‘አብራሃሞ፥ ስም ሄዋ ግዶፐ፥ ኔን አልኣዛራ ታ አቡ ጎለ የዳና ማላ፥ ኔና ዎሳይ። 28 አያዉ ጎፐ፥ ታዉ እቼሹ እሻቱ ደእያ ድራዉ፥ ኡንቱንቱ ቃይ ሀ መቱዋሳ ዬና ማላ፥ ኡንቱንቶ አልኣዛር ቢደ ማርካቶ’ ያጌዳ።

29 “አብራሃሞ ቃይ፥ ‘ሙሴነ ናባቱ ጻፌዳ ማጻፋይ ኡንቱንቶ ደኤ፤ ሄ ማጻፋይ ግያዋ ኡንቱንቱ ስሲኖ’ ያጌዳ።

30 “ዱረ ብታኒ፥ ‘ህኢ፤ አብራሃሞ፥ ታ አቦ፥ ሄዋ ግደና፤ ሽን እት ብታኒ ሀይቁዋፐ ደንዲደ፥ ኡንቱንቱኮ ብንቶ፥ ኡንቱንቱ ባረንቱ ናጋራ ፓጺደ፥ ስማናዋንታ’ ያጌዳ።

31 “አብራሃሞካ፥ ‘ኡንቱንቱ ሙሴነ ናባቱ ጻፌዳ ማጻፋ ስሰናዋ ግዶፐ፥ ሀራይ አቶ እት ኡራይ ሀይቁዋፐ ደንድ ይንቶካ አማንክኖ’ ጌዳ” ያጌዳ።

17

ናጋራባ የሱስ ኦዴዳ

(ማቶሳ 18:6፣ 7፣ 21፣ 22፤ ማር. 9:42)

1 የሱስ ባረና ካልያዋንታ፥ “አሳ ባለꬅያዌ ዬናን አተና፤ ሽን ባለꬅያዋ አህያ ኡራዉ አዉ አየ፤ 2 ሄ ብታኒ ሀ ጉꬃቱዋፐ እቱዋ ባለꬅያዋፐ፥ ጋጭያ ዎጻ ባረ ቆꬍያን ቃሸቲደ አባን ምተትያዌ አዉ ሎአ። 3 ህንተ ሁጰዉ ናገትተ።

“ነ እሻይ ኔና ናቆፐ፥ አ ዞራ። ቃይ ናጋራፐ እ ስሞፐ፥ አዉ አቶ ያጋ። 4 እት ጋላስ እ ኔና ላፑ ገደ ናቂደ፥ ላፑ ገደካ፥ ‘ኔና ታ ናቃድ፥ ታና ማራ’ ጊደ ኔኮ ዮፐ፥ አዉ አቶ ጋ” ያጌዳ።

5 ኪተቴዳዋንቱካ ጎዳ፥ “ኑዉ አማኑዋ ጉጃ” ያጊደ ኦቼድኖ።

6 ጎዳይካ፥ “ህንተዉ ሳናፍጭያ አይፍያ ኬና አማኑ ደእንቶ፥ ህንተንቱ ሀ ቦእያ፥ ‘ሀዋፐ ሾደታደ፥ አባን ቶከታ’ ግንቶ ህንተዉ ኤኖ ጋና” ያጌዳ።

ቆማይ ኦꬃናዉ በስያ ኦሱዋ

7 ቃይካ የሱስ፥ “ህንተፐ ጎሽያዌ ዎይ ምያ ሄምያ ቆማይ ደእያ አሳይ ሀቀት ደኦፐ፥ ጎሻ ጋደፐ ዎይ ምያ ጋደፐ ስሞ ዎደ ኤለካ፥ ‘ሃያ ሸምፓ አካ፥ ቁማ ማናዉ ኡታ’ ያግያዌ ኦኔ? 8 የዉዋን ቃይ፥ ‘ታ ማና ካዉዋ ጊግሳ፤ ታ ማናነ ኡሻና ጋካናዉ ምናደ ታና ኤቃደ ምዛ። ሄዋፐ ጉየ ነዉ ማ፥ ኡሻ’ ያግያዋ ግደኔ? 9 ሄ ቆማይ ኪተቴዳባ ኦꬄዳ ድራዉ፥ ሄ ብታኒ ጋላታናዉ በሰኔ? 10 ሄዋዳንካ ህንተ ቃይ አሳይ ህንተና ኪቶ ኦሱዋ ኦꬄዳ ዎደ፥ ‘ኑን ማደና ቆማቱዋ፤ ኑ ኦሶ ጻላላ ኦꬄዶ’ ያግተ” ያጌዳ።

የሱስ ኦሉ ኦይቄዳ ታሙ አሳቱዋ ፓꬄዳ

11 የሱስ የሩሳላመ ቢደ፥ ጋሊላፐነ ሳማርያ ግያ ጋዳቱዋፐ ግዱዋና አꬌዳ። 12 እ እት ጉꬃ ካታማቶ ገልያ ዎድያን፥ ሃኩዋን ኤቄዳ ታሙ ኦሉዋን ኦይቀቴዳዋንቱ አ በኤድኖ። ኡንቱንቱካ ሃኩዋን ኤቂደ፥ 13 ባረንቱ ኮሻ ꬎቁ ኦꬂደ፥ “የሱሳ፥ ጎዳዉ፥ ሀያ ጎዶ ኑና ፓꬃርኪ!” ያጌድኖ።

14 የሱስ ኡንቱንታ በኢደ፥ “ቢደ፥ ህንተንቱ ቦላ ቄሳቱዋ በስተ” ያጌዳ።

ኡንቱንቱካ ቄሳቱዋኮ ብደኢደ ኦሉዋፐ ፓጼድኖ። *

15 ኡንቱንቱፐ እቱ ባረ ሀርግያፐ ፓጼዳዋ በኢደ፥ ባረ ኮሻ ꬎቁ ኦꬂደ፥ ጾሳ ቦንቺደ ስሜዳ። 16 ጋላቲደካ የሱሳ ገድያ ማታን ጉልባቴዳ። ሄ ብታኒ ሳማርያ አሳ።

17 የሱስ ዛሪደ፥ “ታሙ ፓጽበይክኖ? ያትና ኡዱፑናቱ ሀቃን ደኢኖ? 18 አይሁዳ አሳ ግደና ሳማርያ ብታንያፐ አትን፥ ጾሳ ቦንቻናዉ ስሜዳዋንቱ ባዋ ጉሴ?” ያጌዳ። 19 የሱስ አ፥ “ደንዳ ባ፤ ነ አማኑ ኔና ፓꬄዳ” ያጌዳ።

ጾሳ ካዉተꬃ ዩሳባ

(ማቶሳ 24:23-28፣ 37-41)

20 ፓርሳዋቱ እት ጋላስ፥ “ጾሳ ካዉተꬃይ አዉደ ያኔ?” ጊደ ኦችና የሱስ፥ “ጾሳ ካዉተꬃይ ህንተንቱ ናግያ ኦግያን ዬና” ያግ ዛሬዳ። 21 ቃይካ፥ “ኦንነ፥ ‘ጾሳ ካዉተꬃይ ሀዋን ደኤ’፥ ዎይ ‘ሄዋን ደኤ’ ጋናዉ ዳንዳየና፤ ጾሳ ካዉተꬃይ ህንተንቱ ዎዛና ግዶን ደኤ” ያጌዳ።

22 የሱስ ባረና ካልያዋንቶ ኦዲደ፥ “አሳ ናአይ ቆንጭያ ጋላሳቱዋፐ እቱዋ በአናዉ ህንተንቱ አሞትያ ዎዲ ያና፤ ሽን በእክታ። 23 ቃይ ኡንቱንቱ ህንተና፥ ‘ሀዌኩ ሀዋና’ ዎይ ‘ሄዋና’ ያጋናዋንታ። ሽን ኡንቱንታ ካሊደ፥ ኡንቱንቱና ቦፕተ። 24 ዋልቃንꬃይ ሳሉዋን ዎልቃምያ ዎደ፥ ሀ ጋጻፐ ህን ጋጻ ፖኡ ፖእያዋዳን፥ አሳ ናኣ ዩሳይካ ሄዋዳን ሀናናዋ። 25 ሽን ኮይሮቲደ አሳ ናአይ ዳሮ መቱዋ መቶታናዉነ ሄ ዎድያን ደእያ የለታን እጸታናዉ በሴ።

26 “ኖሄ ዎድያን ሀኖዋዳንካ፥ አሳ ናአይ ቆንጭያ ጋላሳንካ ሄዋዳን ሀናናዋ። * 27 ኖሄ ማርካብያ ገሎ ጋላሳይ ጋካናዉ ኡንቱንቱ፥ ሚድነ ኡሺደ፥ አኪድነ አከቲደ ደእሽን፥ ባሻ ሃꬃይ ዪደ ኡባ አሳካ ባይዜዳ። *

28 “ሄዋዳንካ፥ ሎጸ * ዎድያን፥ አሳይ ሚድነ ኡሺደ፥ ዛልኢደ፥ ቶኪድነ ጎልያ ኬጺደ ደኤድኖ። 29 ሽን ሎጸ፥ ሶዶማፐ ከሶ ጋላሳን ቃይ ሳሉዋፐ ታማይነ ኤጽያ ቦንቆ ሹቻይ ቡኬዳ፤ ኡባባካ ሚደ ዉርሴዳ። *

30 “አሳ ናአይ ቆንጭያ ጋላሳንካ ሀዋዳን ሀናናዋ። 31 ሄ ጋላሳን፥ ጎልያ ሁጲያን ደእያዌ፥ ጎለ ጋርሳን ደእያ ሚሻ አካናዉ ዎꬎፖ፤ ሀዋዳንካ ጎሻ ጋደን ደእያዌ፥ ጉየ ስሞፖ። * 32 አነ ሎጸ ማቻትባ ቆፕተ!* 33 ባረ ሸምፑዋ አሻናዉ ኮይያ ኡባይ፥ ባይዜ፤ ባረ ሸምፑዋ ባይዝያ ኡባይ፥ ደኡዋን ናጌ። * 34 ታ ህንተዉ ኦድያዌ አዬ ጎፐ፥ ሄ ቃማን ላኡ አሳቱ እት ግሱዋን ግሳናዋንታ፤ ኡንቱንቱፐ እቱ አከትና ላኤንꬅያዌ አታናዋ። 35 ላኡ ማጫ አሳቱ እት ዎጻን ጋጫናዋንታ፤ እትና አከትና፥ እትና አታናዉኑ። 36 ላኡ አሳቱ ጎሻ ጋርሳን ደኢኖ፤ እቱ አከታናዋ፥ ላኤንꬅያዌ አታናዋ” ያጌዳ። *

37 አ ካልያዋንቱ የሱሳ፥ “ጎዳዉ፥ ሄዌ ሀቃን ሀናናዌ?” ያጌድኖ።

እካ ዛሪደ፥ “ባኩታይ ደኢያሳ ሾርቲ ሺቃናዋ” ያጌዳ።

18

ማንቆ ግዴዳ አምአትባነ ማካላንቻ ዳናባ

1 የሱስ ባረና ካልያዉንቶ፥ ሳለተናን ኡባ ጋላስ ዎሳናዳን ሌምሱዋን ኦዴዳ። 2 እካ፥ “እት ካታማን ጾሳዉ ያየናዌ፥ አሳካ ቦንቼና እት ዳናይ ደኤ። 3 ሄ ካታማን አምኤ ምሽራታ ደአዉ። እዛካ ሄ ዳናኮ ያደ፥ ‘ታ ሞርከዉነ ታዉ ደእያ የዉዋ ፕርዳ’ ያጋዱ።

4 “ዳሮ ዎድያን እዝዉ ፕርደናን እጼዳ። ሽን ባረ ዎዛናን ቆፒደ፥ ‘ታን፥ ኡባ ጾሳዉ ያያና ꬋዮፐካ፥ አሳካ ቃይ ቦንቻና ꬋዮፐ፥ 5 ሀ አምኤ ምሽራታ ታና ላባንꬅያ ድራዉነ ኡባ ዎደ ታኮ ያደ ታና ዳቡርሰና ማላ፥ ታን እዝዉ ፕርዳና’ ጌዳ።

6 “ሄ ማካላንቻ ዳናይ ጎዋ አኬክተ። 7 ጾሳይ ጋላስነ ቃማ ባረንታ ማዳና ማላ፥ ዳንዳያን አኮ ዋስያ ዶረታዋንቶ ፕርደኔየ? እ ኡንቱንቶ ኤለካ ዛረኔ? 8 ታን ህንተንቶ ያጋይ፤ ኡንቱንቶ ኤሌል ፕርዳና፤ ሽን አሳ ናአይ ይያ ዎደ ሀ ቢታን አማኑዋ ደማኔሻ?” ያጌዳ።

ኦቶረትያ ፓርሳዊያነ ባረና ካዉሽሴዳ ቃራጻ ቃንጽያ ብታንያ

9 ባረንታ ጌሻ ጊደ አማነትያዋንቶነ ሀራ ኡባ ዳሪ ካꬍያዋንቶ፥ የሱስ ሀ ሌምሱዋ ኦዴዳ: 10 “ላኡ አሳቱ ዎሳናዉ ጌሻ ጎልያ * ገሌድኖ። ሄዋንቱፐ እቱ ፓርሳዊያ፤ እቱ ቃይ ቃራጻ ቃንጽያዋ። 11 ፓርሳዊ ደንድ ኤቂደ ባረ ዎዛናን ዎሲደ፥ ‘ጾሳዉ፥ ታን ሀራ አሳዳን: ቦንቂያዋንቱዳን፥ ማካልያዋንቱዳን፥ ዎሹምያዋንቱዳን፥ ዎይ ሀዋዳን ቃራጻ ሺሸና ድራዉ ኔና ጋላታይ። 12 ሳምንታን ላኡ ካላ ጾማይ፤ ታን ደምያ ኡባፐ ታሙ ኩሽያፐ እቱዋ እማይ’ ያጌዳ።

13 “ሽን ቃራጽያ ብታኒ ሃኩዋን ኤቂደ፥ ባረ አይፍያን ፑደ ሳሉዋ ꬎቁ ጊደ ጼላናዉካ ኮይቤና። ሽን ባረ ትራ ባቂደ፥ ‘ጾሳዉ፥ ታን ናጋራንቻ፤ ታና ማራ’ ያጌዳ። 14 ታን ህንተንቶ ኦድያዌ አዬ ጎፐ፥ ካሰ ብታንያፐ አꬊደ ሀ ብታኒ ጽሎ ግዲደ ባረ ጎለ ስሜዳ፤ ባረና ꬎቁ ኦꬅያ ኡባይ ካዉሻና፤ ባረና ቃይ ካዉሽስያ ኡራይ ꬎቁ ጋና” ያጌዳ።

የሱስ ጉꬃ ናና አንጄዳ

(ማቶሳ 19:13-15፤ ማር. 10:13-16)

15 የሱስ ባረ ኩሽያ ዎꬂደ አንጃና ማላ አሳይ ጉꬃ ናና አኪደ አኮ ዬድኖ። አ ካልያዋንቱካ በኢደ፥ አሳ አሄና ማላ ጌድኖ። 16 የሱስ ቃይ ጉꬃ ናና ባረኮ ጼሲደ፥ “ጉꬃ ናናይ ታኮ ያና ማላ አግተ፥ ድጎፕተ፤ ጾሳ ካዉተꬃይ ሀዋንቱ ማላሳ። 17 ታን ህንተንቶ ቱሙዋ ኦዳይ፤ ጾሳ ካዉተꬃ ጉꬃ ናኣዳን አከናዋንቱ ኡባይ ሄ ካዉተꬃ ሙለካ ገለና” ያጌዳ።

18 ይሁዳ ቢታ ሞድያዋንቱፐ እቱ፥ “ሎኦ ታማርስያዎ፥ ታን መꬍና ደኡዋ ላታናዉ አያ ኦꬃናዉ በሲ?” ያጊደ የሱሳ ኦቼዳ። 19 የሱስካ አዉ፥ “አያዉ ታና ሎኦ፥ ያጋይ? እት ጾሳፐ አትን፥ ሎኡ ኦንነ ባዋ፤ 20 ጾሳ አዛዛቱዋ፥ ‘ዎሹሞፓ፥ ዎꬎፓ፥ ዉኦፓ፥ ዎርዱዋ ማርካቶፓ፥ ነ አባነ ነ ዳዮ ቦንቻ ያግያዋ ኤራ’ ” ያጊደ ዛሬዳ። 21 ብታኒ ዛሪደ፥ “ሀዋ ኡባ፥ ናአተꬃፐ ዶማደ ናጋድ” ያጌዳ።

22 የሱስካ ሀዋ ስሲደ፥ “እትባይ ኔን ብሮን ኦናን አቶዌ ደኤ፤ ሄዌኔካ፥ ነዉ ደእያዋ ኡባ ዛልኣደ ማንቃቶ እማ፤ ሀዋ ኦꬆፐ ሳሉዋንካ ኔን ዱረታና፤ ሄዋፐ ጉየ ታ ጌዱዋ ካላ” ያጌዳ። 23 ሄ ብታኒ ቃይ ሄዋ ስሲደ ዳሮ ዱረ ግዶ ድራዉ ዳሮ ካዮቴዳ።

24 የሱስካ ሀ ብታኒ ዳሮ ካዮቶዋ በኢደ፥ “ዱረ አሳይ ጾሳ ካዉተꬃ ገላናዉ ዎት መታንዴሻ! 25 ዱረ አሳይ ጾሳ ካዉተꬃ ገላናዋፐ ጋሉ ማርፕያ ጾእያና አꬋናዌ ማታቴ” ያጌዳ። 26 ሄዋ ስሴዳ አሳይ፥ “ስም ኦን አታናዉ ዳንዳዪ?” ያጌድኖ።

27 እካ ቃይ ዛሪደ፥ “አሳዉ ዳንዳየተናዌ ጾሳዉ ዳንዳየቴ” ያጌዳ። 28 ጰጽሮስ ዛሪደ፥ “ስም ኑን ኑዉ ደእያ ኡባ አጊደ ኔና ካሌዶ” ያጌዳ። 29 እካ፥ “ቱሙዋ ጋይ፥ ጾሳ ካዉተꬃ ድራዉ ባረ ጎልያ፥ ዎይ ባረና የላዋንታ፥ ዎይ ባረ ማችያ፥ ዎይ ባረ ናና፥ ዎይ እሻቱዋ አጌዳዌ፥ 30 ሀ ዎድያን ዳሮ ዳኩዋ፥ ስንꬃ ይያ ካዉተꬃንካ መꬍና ደኡዋ አከናዌ ኦንነ ባዋ” ያጌዳ።

የሱስ ባረ ሀይቁዋባ ሄዘንꬁዋ ኦዴዳ

(ማቶሳ 20:17-19፤ ማር. 10:32-34)

31 የሱስካ ታማነ ላኡ ባረና ካልያዋንታ ባረኮ ጼሲደ፥ “ስም የሩሳላመ ባና፤ አሳ ናኣባይካ ናባቱ ማጻፋን ጻፈቴዳባይ ኡባይ ያን ፖለታና። 32 አይሁደ ግደናዋንቶ አ አꬅ እማና፥ ቅሊጫና፥ ዳሮ መቶꬃና፥ አ ቦላን ጩቻና፤ 33 ሾጮዋፐ ጉይያን ዎꬋና፥ ሄዘንꬅያ ጋላስ እ ደንዳና” ያጌዳ።

34 ኡንቱንቱካ ሀ የዉዋፐ አያነ አኬክበይክኖ፤ ሀይቁካ ኡንቱንቶ አኬከትቤና ድራዉ እ ሃሳዮባካ ኤርበይክኖ። 35 የሱስ እያርኮኮ ማቴዳ ዎድያን፥ እት ቆቃ ብታኒ ዎሲደ ኦግያ ጋጻን ኡቴዳ። 36 ጮራ አሳይ አꬍያዋ ስሲደ፥ “ሀዌ አዬሻ?” ያግ ኦቼዳ። 37 አሳይካ አዉ፥ “ናዝሬትያ የሱስ ሀዋና አꬍ ደኤ” ያግ ዛሬድኖ።

38 እካ፥ “ዳዊተ ናኣ የሱሳ፥ ታና ማራርኪ” ጊደ ዋሴዳ። 39 አፐ ስንꬃና ቢደ ደእያዋንቱካ፥ ጮኡ ጋናዳን ሀንቀቴድኖ። እ ቃይ፥ “ዳዊተ ናአዉ፥ ታና ማራርኪ” ጊደ ዳሪ ዋሴዳ።

40 የሱስካ ኤቂደ፥ ባረኮ አሀናዳን አሳዉ ኦዴዳ። 41 የሱሳኮ እ ጼቱዋ ዎድያን፥ የሱስ፥ “ታን ነዉ አያ ኦꬃናዳን ኮያይ?” ያጊደ አ ኦቼዳ።

እካ ዛሪደ፥ “ጎዳዉ፥ ጼላናዉ ኮያይ” ጌዳ።

42 የሱስካ፥ “ጼላ፥ ነ አማኑ ኔና ፓꬄዳ” ያጌዳ። 43 ሄ ዎድያንካ ጼል አጌዳ፤ ጾሳካ ቦንቺደ አ ጌዱዋ ካሌዳ።

አሳይ ኡባይ ብታንያ ጼሊደ፥ ጾሳ ጋላቴድኖ።

19

የሱሳነ ዛክዮሳ

1 የሱስ ህን እያርኮ ካታማ ገሊደ፥ ሄዋና አꬍ ደኤ። 2 ሱንꬃይ ዛክዮሳ ጌተትያ እት ዱረ ብታኒ ሄዋን ደኤ። እካ ቃራጽያዋንቶ ካፑዋ። 3 ዛክዮስ የሱሳ ጌተትያዌ ሀቃዌንቶ በአናዉ ኮይሽን ቃንꬃ ግዴዳዋ ድራዉ፥ አሳ ጮራተꬃፐ ደንዶዋን በአናዉ ዳንዳይቤና። 4 የሱስ ሄ ኦግያና አꬍያ ድራዉ፥ ስንꬃዉ አꬊደ እት ቦእያ ቦላ ከሴዳ።

5 የሱስ ሄ ሳኣ ጋኪደ፥ ꬎቁ ግ ፑደ ጼሊደ፥ “ዛክዮሳ፥ ሀቼ ነ ጎለን ፔሻናዉ በስያ ድራዉ ኤለ ዎꬋ” ያጌዳ። 6 እካ ኤሌል ቦእያፐ ዎꬊደ፥ ናሸቻን የሱሳ ሞኬዳ። 7 ሄዋን ደእያ አሳ ኡባይ ሀዋ በኢደ፥ “ሀዌ ናጋራንቻ ጎለን ገሊደ እማꬃ ግዲደ ሾበታና ሀኔ” ጊደ ኡባቱካ ዙዙንꬃ ዶሜድኖ።

8 ዛክዮስካ ቃይ ኤቂደ ጎዳ፥ “ጎዳዉ፥ ስም ታዉ ደእያዋ ኡባፐ ባጋ ህየሳቶ እማና፤ ኦፐነካ ዎርዱዋን አኬዳዋ ግዶፐ፥ ኦይዱ ዳኩዋ ኡዳደ ዛራና” ያጌዳ።

9 የሱስካ ዛክዮሳዉ ኦዲደ፥ “ኔንካ አብራሃሞ ሼሻ ግድያ ድራዉ፥ ሀቼ አቶተꬃይ ሀ ጎለ አሳዉ ዬዳ። 10 አያዉ ጎፐ፥ አሳ ናአይ ባዬዳዋ ኮያናዉነ አሻናዉ ዬዳ” ያጌዳ። *

ታሙ ቆማቱዋ ሌምሱዋ

(ማቶሳ 25:14-30)

11 አሳይ ሀዋ ስሲደ ደእሽን የሱስ፥ ህን የሩሳላመ ጼቱዋ ድራዉነ ኡንቱንቶ ጾሳ ካዉተꬃይ ሀእካ ቆንጭያዋ ማላቶ ድራዉ ሌምሱዋ ኦዴዳ። * 12 ሀዋዳን ያግ ዶሜዳ፤ “እት ዎልቃማ ብታኒ ባረዉ ካዉተꬃ ቦንቹዋ አኪደ ስማናዉ፥ ህን ሃኮ ጋድያ ቤዳ። 13 ባረ ቆማቱዋ ግዶፐ ታሙዋ ጼሲደ፥ ኡንቱንቶ ታሙ ሚና * ጌተትያ ሚሻ እሞዋሽን፥ ‘ታን ስማደ ያና ጋካናዉ፥ ሀ ሚሻን ዛልእሽተ’ ያጌዳ።

14 “ሽን አ ጋድያ አሳይ አ እጾ ድራዉ፥ ‘ሀ ብታኒ ኑ ቦላ ካተታናዳን ኑን ኮዮኮ’ ያጊደ፥ ጉየና እ ደኢያሳ አሳ ኪቴድኖ። 15 ግዶፐ አትን፥ ሀ ብታኒ ካተ ግዲደ ህን ባረ ጋደ ስሜዳ። ሄ ቆማቱ ሁጲያን ሁጲያን እ እሞ ሚሻን ዛልኢደ አይ ኬና ዎꬍሴድኖንቶ ኤራናዉ ጼስሴዳ።

16 “ኮይሮ ቆማይ ሺቂደ፥ ‘ጎዳዉ፥ ኔን ታዉ እሜዳ ታሙ ሚና ዎꬍያ ታሙዋ ደማድ’ ያጌዳ። 17 አ ጎዳይ አ፥ ‘ሀያናሾ! ኔን ሎኦ ቆማ፤ ኔን ጉꬃ የዉዋን አማነቴዳዋ ግዳደ ቤቶ ድራዉ፥ ታሙ ካታማቱዋ ቦላን ማታይ ነዉ እመቴዳ’ ያጌዳ።

18 “ላኤንꬅያዌካ ሺቂደ፥ ‘ጎዳዉ፥ ኔን ታዉ እሜዳ እቼሹ ሚና ጌተትያ ሚሻይ እቼሹዋ ዎꬌዳ’ ያጌዳ። 19 አ ጎዳይካ አ፥ ‘ነዉ እቼሹ ካታማቱዋ ቦላን ማታይ እመቴዳ’ ያጌዳ። 20 ሀራ ሄዘንꬅያ ቆማይ ሺቂደ፥ ‘ጎዳዉ፥ ጩርቃን ጻጻ ዎꬄዳ ነ ሚሻ ሀዋ በአ። 21 አያዉ ጎፐ፥ ኔን ዎꬃቤናሳፐ አክያዋ፤ ዘራቤናዋ ቆይጭያ መቀꬅ ባይና አሳ ግድያ ድራዉ፥ ነዉ ያያድ’ ያጌዳ።

22 “ጎዳይካ፥ ‘ሀ ኢታ ቆማይ፤ ኔን ሃሳዮ ቃላን ነ ቦላ ታን ፕርዳና። ዎꬃቤናዋ አክያዋ፥ ዘራቤናዋ ቆይጭያ መቀꬅ ባይና አሳ ግድያዋ ኤሮፐ፥ 23 ታን ያደ ታ ሚሻ ዎꬍያና አካና ማላ፥ አያዉ ዎꬍስያዋንቶ እማበይኪ?’ ያጌዳ።

24 “ጎዳይካ፥ ሄዋን ኤቆዋንታ፥ ‘ሀ ሚሻ አፐ ዎꬅ አኪደ ታሙ ሚናይ ደእያዎ እምተ’ ያጌዳ። 25 ኡንቱንቱካ፥ ‘ጎዳዉ፥ አዉ ታሙ ሚናይ ደኤ’ ያጌድኖ።

26 “እካ፥ ‘ታን ህንተንቶ ኦድያዌ፥ ደእያዎ ኡባዉ ጉጀታናዋ፤ ባይናዋፐ ቃይ ሄ ደእያዌካ አከታናዋ። * 27 የዉዋን ቃይ ታን ኡንቱንቱ ቦላን ካዉተናዳን ኮዬዳ ታ ሞርካቱዋ ታኮ አሂደ ታ ስንꬃን ሹክተ’ ጌዳ” ያጌዳ።

የሱስ ዳሮ ቦንቹዋን የሩሳላመ ገሌዳ

(ማቶሳ 21:1-11፤ ማር. 11:1-11፤ ዮሃ. 12:12-15)

28 የሱስ ሀዋ ጎዋፐ ካላ ህን የሩሳላመ ከሳናዉ ባረና ካልያዋንቱፐ ስንꬃቲደ ቤዳ። 29 ደብረ ዛይተ ጌተትያ ደርያ ማታን ደእያ ህን ቤተፋገን ቢታንያ ጌተትያ ሄራ ካታማቱዋኮ ሺቄዳ ዎደ ባረና ካልያዋንቱፐ ላአቱዋ፥ 30 “ህንተንቱፐ ስንꬃን ደእያ ቄር ካታማቱዋ ቢተ፤ ያ ህንተንቱ ገልያ ዎደ፥ ኦንነ ብሮ ኡትቤና ሀረ ማራይ ቃሸት ኡቴዳዋ ደማንታ፤ አ ብሊደ ሃ አክ ዪተ። 31 ኦንነ ህንተንታ፥ ‘ሀዋ አያዉ ብሊቴ?’ ጊደ ኦቾፐ፥ ‘እ ባረ ጎዳዉ † ኮሽያ ድራሳ’ ያግተ” ያጌዳ።

32 ኪተቴዳዋንቱካ ቢደ፥ የሱስ ኡንቱንቶ ኦዶዋዳን ሀንና ደሜድኖ። 33 ኡንቱንቱ ሀረ ማራ ብልያ ዎደ በኢደ ሀርያ ጎዳይ፥ “ሀረ ማራ አያዉ ብሊቴ?” ያጌዳ። 34 ኡንቱንቱካ፥ “ጎዳዉ ሀዌ ኮሼ” ያጊደ፥ 35 ሀረ ማራ የሱሳኮ አሄድኖ፤ ባረንቱ ማዩዋ አ ቦላን ዎꬂደ የሱሳ ሀርያ ቶግሴድኖ። 36 አሳይካ የሱስ ብያ ኦግያ ቦላ ባረንቱ ማዩዋ ሂጼድኖ። ‡

37 እ ደብረ ዛይተ ጌተትያ ደርያ ዱገꬃ አፍያ ኦግያ ማቴዳ ዎደ፥ ዳሮ ጮራ ግዴዳ አ ካልያዋንቱ በኤዳ ጾሳይ ኦꬄዳ ማላታዉ ኡባዉ ናሸቲደ፥ ባረንቱ ኮሻ ꬎቁ ኦꬂደ፥

38 “ጎዳ ሱንꬃን ይያ ካቲ፥

አንጀቴዳዋ፤

ሳሉዋን ሳሮታይ ግዶ።

ቃይ ክል ꬎቃ ሳሉዋን ደእያ፥

ጾሳይ ቦንቼቶ”

ያጌድኖ።*

39 አሳ ጋርሳን ደእያ እት እት ፓርሳዋቱ የሱሳ፥ “ታማርስያዎ፥ ኔና ካልያዋንታ ጮኡ ኦꬃርኪ” ያጌድኖ። 40 እካ ዛሪደ፥ “ታን ህንተንቶ ኦዳይ፥ ኡንቱንቱ ጮኡ ጎፐ፥ ሹቻይካ ዋሳናዋ” ያጌዳ። 41 የሱስ የሩሳላመ ማቴዳ ዎደ፥ ካታማቶ በኢደ፥ ዬኪደ፥ 42 “ነ ሳሮታዉ ግድያዋ ኔን ሀቼ ኤራድንቶ ሎአ፤ ሽን ሀእ ሄዌ ነ አይፍያፐ ጌሜዳ። 43 አያዉ ጎፐ፥ ነ ቦላ ያና ዎዲ ደኤ፤ ሄ ዎደ ኔና እጽያዋንቱ ነ ዩሹዋን ድርሳ ድሪደ፥ ያፐነ ሃፐነ ዶዲደ፥ ኔና ኡንኤꬅያ ዎዲ ያናዋ። 44 ኔናነ ነ ድርሳ ጋርሳን ደእያ ነ አሳ መንሬꬃና። ጾሳይ ኔና በአናዉ ዬዳ ዎድያ ኔን ኤራቤና ድራዉ፥ ኔና እጽያዋንቱ ሹቻ ኡባ እቱዋ እቱዋ ቦላፐ ደንꬂደ ላላናዋ” ያጌዳ።

የሱስ ጌሻ ጎልያን ዛልእያዋንታ የደርሴዳ

(ማቶሳ 21:12-17፤ ማር. 11:15-19፤ ዮሃ. 2:13-22)

45 ሀዋፐ ካላ የሱስ ጌሻ ጎልያ ገሊደ፥ ዛልእያዋንታ ሄዋፐ ከሴዳ። 46 የሱስ ዛሪደ፥ “ ‘ታ ጎሊ ጾሳ ዎስያ ጎልያ ግዳናዋ’ ጌተቲደ ጾሳ ቃላን ጻፈቴዳ። ሽን ህንተንቱ አ ፓኑዋ ጎንጎሉዋ ኦꬄድታ” ያጌዳ። * 47 የሱስ ኡባ ዎደ ጌሻ ጎልያን ታማርስ ደእሽን፥ ቄሳቱዋ ካፓቱ፥ ሙሴ ህግያ ታማርስያዋንቱነ አሳ አይስያዋንቱ አ ዎꬋናዉ ኮዪኖ። * 48 ሽን አሳይ ኡባይ አ ሃሳያፐ እቱነ አተናን ስስ ኡቶ ድራዉ፥ አ ዎꬍያ ኦግያ ኡንቱንቱ ꬋዬድኖ።

20

የሱሳ ማታ ቦላ ደንዴዳ ኦሻ

(ማቶሳ 21:23-27፤ ማር. 11:27-33)

1 እት ጋላስ የሱስ አሳ ጌሻ ጎልያን ታማርሲደነ ምሽራቹዋ ቃላ ኦዲደ ደእያ ዎደ፥ ቄሳቱዋ ካፓቱነ ሙሴ ህግያ ታማርስያዋንቱ ጋድያ ጭማቱዋና እትፐ የሱሳኮ ዬድኖ። 2 ኡንቱንቱካ፥ “ሀ የዉዋ ኔን ኦꬅያዌ አይ ማታነንቶ ኦዳ፤ ሀ ማታካ ነዉ እሜዳዌ እ ኦኔ?” ያጊደ ኦቼድኖ። 3 እካ፥ “ታ ህንተና እት ኦሻ ኦችያዌ ደእያዋ አነ ዛርተ። 4 ዮሃንሳ ጽንቃታይ ጾሳፔ ዎይ አሳፔ?” ያግ ኦቼዳ።

5 ኡንቱንቱ ባረ ግዶን ማቀቲደ፥ “ጾሳፐ ጎፐ፥ ሄዋ ግዶፐ ‘አያዉ አማንበይክቴ’ ኑና ያጋናዋ፤ 6 ‘አሳፐ’ ጎፐ፥ አሳይ ኡባይ ዮሃንስ ናብያ ግድያዋ አማንያ ድራዉ ሹቻን ኑና ደቻናዋንታ” ያጌድኖ። 7 ሀዋስ፥ “ሀቃፐ ዬደንቶ ኤሮኮ” ጊደ አዉ ዛሬድኖ። 8 የሱስካ፥ “ሀዋ ግዶፐ ታንካ፥ ታን ኦ ማታን ሀ የዉዋ ኦꬃይታንቶ ህንተንቶ ኦድከ” ያጌዳ።

9 ሀዋፐ ስሚደ የሱስ አሳዉ ሀ ሌምሱዋ ያግ ኦዱዋ ዶሜዳ:* “እት ብታኒ ዳሮ ዎይንያ ቱራቱዋ ቶኬዳ። ጎሻንቻቶ ኮꬃዉ እሚደ፥ እ ህን ሀራ ጋድያ ቢደ ጮራ ዎድያ ጋምኤዳ። 10 ዎይኒ አይፍያ አይፎ ዎደ፥ ዎይንያ ጎሻ ጎዳይ ባረና ጋክያዋ አሀናዳን እት ቆማ ኮꬃዋቱዋኮ ኪቴዳ። ኪተት ቤዳዋካ ꬎኦቢደ፥ መላ ኩሽያ የዴድኖ። 11 ሄዋፐ ሀራ ቆማ ኪቴዳ። ኡንቱንቱ ሄዋካ ቃይ ꬎኦቢደ፥ ቶቺደ፥ መላ ኩሽያ የዴድኖ። 12 ሀእካ ሀራ ሄዘንꬅያ ቆማ ኪቴዳ። ኡንቱንቱካ ቃይ አ ማሱንꬂደ፥ ህን ካረ ኦሌድኖ።

13 “ሄ ዎይንያ ቱራ ጎዳይካ፥ ‘ስም አያ ኦꬆ? አነ ሀእ ታ ዶስያ ናኣ ኪታና፤ ኦን ኤር አ ቦንቾፐነ’ ጌዳ። 14 ጎሻንቻቱ ቃይ ናኣ በኤዳ ዎደ፥ ‘ሀዌ አ ላትያዋ ግዶ ድራዉ፥ ሀይተ ዎꬎይተ፤ ሄዋፐ ጉየ፥ ቢታይ ኑሳ ግዳናዋ’ ጊደ ዞረቴድኖ። 15 ዎይንያ ቱራ ሳኣፐ፥ ህን ካረዉ ከሲደ አ ዎꬌድኖ።

“ዎይንያ ቱራ ጎዳይካ ኡንቱንታ አያ ኦꬃንዴሻ? 16 ዮፐ ሄ ጎሻንቻቱዋ፥ ዎꬋናዋ፤ ዎይንያ ቱራ ሳኣካ ሀራንቶ እማናዋ” ያጌድኖ።

አሳቱካ ሀዋ ስሶ ዎደ፥ “ሀዋ ማላባ አሆፖ” ያጌድኖ። 17 የሱስካ ህን ኡንቱንቱኮ ጼሊደ፥

“ ‘ስም ሹቻ ጎልያ ኬጽያዋንቱ ካꬌዳ ሹቻይ፥

እ ዋና ጎልያ ምንስያ ሁጰ ሹቻ ግዴዳ’

ጌተቲደ ጻፈቴዳዋ ብለꬃይ አዬ?* 18 ሀ ሹቻ ቦላን ኩንድያ ኡባይ መኤረቴ፤ ሹቻይካ አ ቦላን ኩንድያ ኡባይ ቡንቼታናዋ” ያጌዳ።

ጊራ፥ ጊራኔ አጋኔ ግያ ኦሻ

(ማቶሳ 22:15-22፤ ማር. 12:13-17)

19 ሙሴ ህግያ ጻፍያዋንቱነ ቄሳቱዋ ካፓቱ የሱስ ሃሳዬዳ ሌምሱ፥ ኡንቱንቱ ቦላን ጌተቶዋ ኤሮ ድራዉ፥ ሄ ሳትያንካ አ ኦይቃናዉ ኮዬድኖ። ሽን አሳዉ ያዬድኖ። 20 የሱሳ፥ ሄ ጋድያ ሞድያዎነ አ ማታዉ አꬂደ እማናዉ አ ዶናፐ ከስያ ቃላን ኦይቃናዉ እንጀትያ ዎድያ ናጊኖ። ሄዋ ድራዉ ጌሻ ማላቲደ ኦይꬃናዉ ዎችያዋንታ ኪቴድኖ። 21 ሄ ኪተቶዋንቱካ የሱሳ፥ “ታማርስያዎ፥ ኔን ቱማ የዉዋ ሃሳይያዋነ ታማርስያዋ፥ ሄዋዳንካ ቃይ ጾሳ ኦግያ ቱማተꬃን ታማርስያዋነ ኦስነ ዱማየናዋ ኑን ኤሬቶ። 22 ቃይካ ኡንቱንቱ፥ ሮማ ካትያ ቄሳረዉ ጊራ ጭጋናዉ ኮሺ ዎይ ኮሸኔ?” ያግ ኦቼድኖ።

23 እ ቃይ ኡንቱንቱ ደሻተꬃ ኤሪደ፥ 24 “አነ ታና እት ዲናርያ * በስተ፤ ሄዋ ቦላን ደእያ ምስሊነ ጻፈቶዌ ኦና በሲ?” ጌዳ። 25 ኡንቱንቱካ፥ “ቄሳረዋ” ጊደ ዛሬድኖ። እኔካ፥ “ሄዋ ግዶፐ: ቄሳረዋ፥ ቄሳረዉ እምተ፤ ጾሳዋ፥ ጾሳዉ እምተ” ያጌዳ። 26 ኡንቱንቱካ፥ እ ሃሳዬዳ ቃላን አሳ ስንꬃን ኦይቃናዉ ዳንዳይበይክኖ። አ ዛሩዋን ማላለቲደ ጮኡ ጌድኖ።

ሀይቁዋፐ ደንዱዋባ ኦሻ

(ማቶሳ 22:23-33፤ ማር. 12:18-27)

27 ሳዱቃዋናቱፐ እቱ እቱ የሱሳኮ ዪደ፥ ኦሻ አዉ ሺሼድኖ። * 28 ኡንቱንቱካ የሱሳ፥ * “ታማርስያዎ፥ እት ብታኒ ማቻቶ አኪደ ናኣ የለናን ሀይያዋ ግዶፐ፥ ምሽራቶ ሄዋ እሻይ ላታ አክ ናኣ የሊደ ባረ እሻዉ ዘረꬃ ዎꬃና ማላ ሙሴ ኑዉ ጻፌዳ። 29 እት ዎድያን ላፑ እሻቱ ደእያዋንቱፐ፥ ባይራይ ማቻቶ አኪደ የለናን ሀይቂ አጌዳ። 30 ላኤንꬅያዌካ እዞ ላቴዳ። 31 ሄዘንꬅያዌካ ቃይ እዞ አኬዳ፤ ላፑናቱካ እዞ አኪደ ናኣ የለናን ሀይቄድኖ። 32 ዉርሰꬃን ምሽራታካ ሀይቃ አጋዱ። 33 ስም ላፑናቱካ ሄ ምሽራቶ አኬዳ ድራዉ፥ ሀይቁዋፐ ደንዴዳ ዎደ፥ እዛ ኦስ ማቼ ግዳኔ?” ያግ ኦቼድኖ።

34 የሱስካ፥ “ሀ አላምያ ናናይ አኪኖነ አከቲኖ። 35 ሽን ሀይቁዋፐ ደንዲደ፥ ስንꬃፐ ይያ ዎድያን ደአናዉ በስያዋንቱ አክክኖነ አከትክኖ። 36 ኡንቱንቱ ጾሳ ኪታንቻ ማላቲደ ደእያ ድራዉ፥ ሄዋፐ ስሚደ ሀይቂክኖ። ሀይቁዋፐ ደንድያዋንታ ግድያ ድራዉ ኡንቱንቱ ጾሳ ናና። 37 ሙሴ፥ ጾሳይ አዉ ቆንጬዳ ዎራባ ጻፌዳ ታርክያ ጋርሳን፥ ጎዳ ጾሳ፥ ‘አብራሃሞ ጾሳ፥ ይሳቃ ጾሳ፥ ያቆባ ጾሳ’ ያጊደ ጼሱሳይ፥ ሀይቃዋንቱ ደንድያዋ በሴ። * 38 ኡባይካ አዉ ሀይቂ ቤናዋንታ ግድያ ድራዉ፥ እ ሀይቂቤናዋንቱ ጾሳፐ አትን፥ ሀይቆዋንቱዋ ግደና” ያጌዳ።

39 እት እት ሙሴ ህግያ ጻፌዳዋንቱካ፥ “ታማርስያዎ፥ ሎኡዋ ሃሳያዳ” ያጌድኖ። 40 ሀዋፐ ስሚደ፥ እቱካ አ ኦቻናዉ ጻሎዌ ባዋ።

የሱስ ኦኔ ግያ ኦሻ

(ማቶሳ 22:41-46፤ ማር. 12:35-37)

41 ሀዋፐ ካላ የሱስ ኡንቱንታ፥ “አሳይ ክርስቶሳ ዎት ‘ዳዊተ ናኣ’ ያጊኖ? 42-43 ጋሶተꬃይኔካ፥ ዳዊተ ባረ ሁጰዉ ማዝሙረ ማጻፋ ጋርሳን፥

“ ‘ጎዳይ ታ ጎዳ፥ “ታን ነ ሞርከቱዋ፥

ነ ገድያፐ ጋርሳና ደአናዳን ኦꬃና ጋካናዉ፥

ታ ኡሸቻን ኡታ” ጌዳ’

ያጌዳ።

44 “ስም ዳዊተ ክርስቶሳ፥ ‘ጎዳ’፥ ጊደ ጼስያዋ ግዶፐ፥ ዎት አዉ ናኣ ግዳና ዳንዳዪ?” ያጌዳ።

ሙሴ ህግያ ታማርስያዋንቱፐ ናገታና ማላ፥ የሱስ ሴሬዳ ሴራ

(ማቶሳ 23:1-36፤ ማር. 12:38-40)

45 አሳይ ኡባይ ስስሽን ባረና ካልያዋንቶ፥ 46 “ሙሴ ህግያ ታማርስያዋንቱፐ ናገትተ፤ ኡንቱንቱካ፥ አዱሳ ቃምሽያ ማዪደ ዩያናዉ፥ ገያይ ደእያ ሳን ቦንቾ ሳሮታ አካናዉ፥ ዎስያ ጎለን ቦንቾ ኦይድያን ኡታናዉ፥ ሾበቴዳሳን ቦንቾሳ ኮይያዋንታ። 47 ሄዋንቱካ አምአቱዋ ጎልያ ካሎይያዋንታ፤ ባረንታ በሳናዉ ዎሳ አዱስያዋንታ፤ ኡንቱንታ ኢታ ፕርዳይ ናገ” ያጌዳ።

21

አምአትባነ እዝ እሞታ

(ማር. 12:41-44)

1 የሱስ ꬎቁ ጊደ ጼልያ ዎደ፥ ዱረ አሳይ ጌሻ ጎልያን እሞታ ሺሽያ ሚሻ ግዶን ባረንቶ ደእያዋፐ ኡንቱንቱ የግያ ዎደ በኤዳ። 2 ቃይካ እት ህዬሳ አምኤ ምሽራታ ላኡ ሰምበርያ ሄዋን የግያ ዎደ በኢደ፥ 3 “ታ ህንተዉ ቱሙዋ ጋይ፥ ሀ ህዬሳ አምኤ ምሽራታ፥ ኦፐነ ዳሩዋ እማዱ። 4 ሀ አሳይ ኡባይ ባረንቶ ፓላሆዋፐ እሜድኖ፤ ሽን እዛ ባረ ህዬሳተትሃ ዎልቃን ባረዉ ደእያዋ ኡባ እማዱ” ያጌዳ።

ጌሻ ጎሊ ኮለታናዋ የሱስ ካሰቲደ ኦዴዳ

(ማቶሳ 24:1-2፤ ማር. 13:1-2)

5 አ ካልያዋንቱፐ እቱ እቱ፥ “ጌሻ ጎሊ ሎኦ ሹቻንነ ባላ ሺቁዋ እሞታን ሎኤዳዋ” ያግ ሃሳይያ ዎደ የሱስ፥ 6 “ሀዌ ህንተንቱ በእያዌ ኡባይ ኮለተናን፥ ሹቻይ ሹቻ ቦላን ኬለቲደ አተና ዎዲ ያናዋ” ያጌዳ። 7 ኡንቱንቱካ፥ “ታማርስያዎ፥ ስም ሀዌ ሀናናዌ አዉዴ? ቃይካ ሀዌ ሀናናዉ ማላይ አዬ?” ያጊድ ኦቼድኖ።

የሱስ መቱዋ ዎዲነ ናሸቻ ዎዲ ያናዋ ኦዴዳ

(ማቶሳ 24:3-13፤ ማር. 13:3-13)

8 እካ፥ “ኦንነ ባለናዳን ናገትተ፤ ጮራ አሳይ፥ ‘ታን ክርስቶሳ’ ያጊደ ቃይካ፥ ‘ዎዲ ማቴዳ’ ያጊደ ታ ሱንꬃን ያናዋንታ፤ ህንተንቱ ቃይ ኡንቱንታ ካሎፕተ። 9 ኦላ የዉዋነ አሳ ማካላባ ስስያ ዎደ ዳጋሞፕተ፤ ሀዌ ኮይሮ ሀናናዉ በስያዋ ግዶ ድራፐ አትን ዉርሰꬃይ ብራ” ያጌዳ።

10 ሄዋፐ ካሊደ አሳዉ፥ “አሳይ አሳ ቦላ፥ ካዉተꬃይካ ካዉተꬃ ቦላ፥ ደንዳናዋ፤ 11 ዎልቃማ ቢታ ቃꬃይ ሀናናዋ፤ ኮሻይነ ሀርጊ፥ ዱማ ዱማሳን መታናዋ፤ ያሽያ የዉነ ኡባካ ዎልቃማ ማላታይ ሳሉዋፐ ሀናናዋ።

12 “ሀዌ ኡባይ ሀናናፐ ካስያን ቃይ አሳይ ህንተንታ ኦይቃናዋንታ፥ መቶꬃናዋንታ፤ ህን አይሁዳቱዋ ዎሳ ጎለ አሳዉ አꬅ እማናዋንታ፤ ቃሾ ጎለካ ገልሳናዋንታ፤ ካታቱዋ ስንꬃንነ ሞድያዋንቱ ስንꬃን ሺሻናዋንታ፤ ሀዌ ኡባይ ታ ሱንꬃ ጋሱዋን ህንተንታ ጋካናዋ። 13 ሀዌካ ማርካታናዉ ህንተዉ ሎኦ ካጫ ግዳናዋ። 14 ሀዋ ግድያ ድራዉ፥ አይ ዛሩዋ እማኔ ጊደ ኮይሮቲደ ህንተንቱ ኡንኤተና ማላ ሀዋ ዎዛና አꬅተ። 15 ኤቀትያዋንቱ ኡባይ፥ ኤቀታናዉነ ላካናዉ ዳንዳየና ቃላነ አꬎ ጭንጫተꬃ ታን ህንተንቶ እማና። * 16 ህንተንታ የሌዳዋንቱነ ህንተንቱ እሻቱ፥ ህንተንቱ ዳባቱነ ህንተንቱ ላገꬃቱካ አተናን ህንተንታ አꬅ እማናዋንታ፤ ህንተንቱፐካ እቱዋ እቱዋ ዎꬋናዋንታ። 17 ታ ሱንꬃ ድራዉ አሳ ኡባ ማታን እጸቴዳዋንታ ግዳንታ። 18 የዉዋን ቃይ ህንተንቱ ሁጲያ ብናናፐካ እትናነ ባዩኩ። 19 ምን ኤቂደ ህንተንቱ ሸምፑዋ አሺታ።

የሱስ የሩሳላመ ባየꬃባ ኦዴዳ

(ማቶሳ 24:15-21፤ ማር. 13:14-19)

20 “የሩሳላመ ኦላ አሳን ዶደቴዳ ዎደ፥ እዝ ባየꬃይ ማቴዳዋ ኤርተ። 21 ሄ ዎደ ይሁዳን ደእያዋንቱ ደርያኮ ባቃትኖ፤ ካታማን ደእያዋንቱ ቃይ ሄዋፐ ከስኖ፤ ባላጋርያን ደእያዋንቱካ ያ ካታማኮ ገሎፕኖ፤ 22 ጾሳ ቃላን ጻፈቴዳዌ ኡባይ ፖለታናዳን ሀዌ ሀሉዋ ከስያ ዎድያ። * 23 ቢታ ቦላን ዎልቃማ መቱ ሀናናዋ፤ ሀእ ደእያ አሳ ቦላን ሀንቁ ያናዋ፤ ሄዋ ድራዉ ሄ ዎድያን ሻሃሮዋንቶነ ꬋንꬅያዋንቶ አየ! 24 አሳይ ኡባይ ማሻን ሀይቃናዋንታ፤ ጾሳ ኤረና ጋድያ ኡባቱካ ኦሞዱዋን ባናዋንታ፤ የሩሳላመካ አይሁዳ ግደናዋንቱ ዎዲ ፖለታና ጋካናዉ፥ ኡንቱንቱን የቴዳዉኖ ግዳናዉኑ።

ክርስቶሳ ላኤንꬆ ዩሳ

(ማቶሳ 24:29-31፤ ማር. 13:24-27)

25 “አዋ፥ አገናንነ ጾልንትያ ቦላ ማላታይ ሀናናዋ፤ አባፐነ ቤታ ኮሻፐ ደንዶ ጋሱዋን ቢታ ቦላን ደእያ አሳይ ኡባይ ኡንኤታናዋንታ፤ ህርጋናዋንታ። * 26 ሳሉዋ ዎልቃይ ኡባይ ቃጽያ * ድራዉ አሳይ ያሻንነ አላምያ ቦላ አዬ ያናዌሻ ያጊደ ናጉዋን ዳቡራናዋንታ። 27 ሄ ዎደ አሳ ናአይ ዎልቃንነ ዎልቃማ ቦንቹዋን ሻርያን ይያ ዎደ በአናዋንታ። * 28 ህንተንቱካ፥ ሀ የዉ ፖለቱሳ ዶምያ ዎደ፥ ዎዙ ጼቱዋ ድራዉ ስት ጊደ ኤቂተ፤ ፑደ ꬎቁ ጊደ ጼልተ” ጌዳ።

ባላስያ ጌተትያ ምꬃ ሌምሱዋ

(ማቶሳ 24:32-35፤ ማር. 13:28-31)

29 ካሊደካ፥ ሀዋ ያግ ሌምሱዋ ኦዴዳ፥ “ዎደንꬃፐነ ሀራ ምꬃ ኡባፐ ጼልተ፤ 30 ሀይꬃይ አጭና በእያ ዎደ፥ ሄ ዎደ ቦኒ ማቴዳዋ ህንተንቱ ኤሪታ። 31 ሄዋዳንካ ቃይ የዋቱ ፖለትያዋ በእያ ዎደ፥ ጾሳ ካዉተꬃታ ማቴዳዉኖ ኤርተ።

32 “ታን ህንተዉ ቱሙዋ ጋይ፤ ሀዌ ኡባይ ፖለታና ጋካናዉ ሀ የለታይ አና። 33 ሳሉነ ሳአይ አꬋና፤ ሽን ታ ቃላይ አና። 34 ስም ዛዋይ ባይና ደኡዋን፥ ኡሻ ዳሩዋነ ደኡዋባን ኡንኤትሽን ህንተንቱ ዎዛናይ ለፐናዳንነ ሄ ጋላሳይ ጲርያዳን ቆፐናን ህንተና ጋከናዳን ናገትተ፤ 35 ሀዌ ቢታ ኡባን ደእያዋንቱ ኡባቱዋ ቦላን ጋካናዋ። 36 ስም ይያ ኢታባ ኡባፐ ህንተንቱ አታናዳንነ አሳ ናኣ ስንꬃንካ ኤቃናዉ ዳንዳያና ማላ፥ ኡባ ዎደ ምን ዎስተ” ያጌዳ።

37 የሱስ ጋላስ ጋላስ ጌሻ ጎልያን ታማርሲደ፥ ቃማ ቃማ ደብረ ዛይተ ያገትያ ደርያኮ ከሲደ አቄ። 38 አሳይ ኡባይ አ ስሳናዉ ጉራን ያ ጌሻ ጎልያ አኮ ዪኖ።

22

ክርስቶሳ ዎꬋናዉ ማቀቴድኖ

(ማቶሳ 26:1-5፤ ማር. 14:1-2፤ ዮሃ. 11:45-53)

1 ፓስጋ ጌተትያ ማጋገ ኡክꬃ ምያ ባላይ ማቴዳ። * 2 ቄሳቱዋ ካፓቱነ ሙሴ ህግያ ጻፍያዋንቱ የሱሳ ዎት ዎꬋነንቶ፥ ዎꬍያ ኦግያ ጌማን ኮዪኖ፤ ሽን አሳዉ ያዪኖ። 3 ጻላሂካ ታማነ ላኡ ካልያዋንቱፐ እቱዋ ግዴዳ አስቆሮቱ ይሁዳን ገሌዳ። 4 እካ ቢደ፥ የሱሳ ዎት አꬅ እማነንቶ ቄሳቱዋ ካፓቱዋናነ ጌሻ ጎልያ ናግያዋንቱ ካፓቱዋና እትፐ ሃሳዬዳ። 5 ኡንቱንቱካ ናሸቲደ፥ ሚሻካ ይሁዳዉ እማናዉ ዉለቴድኖ። 6 እካ ኤኖ ጌዳ፤ አሳይ ባይና ሳን የሱሳ አꬅ እማናዉ እንጀትያ ዎድያ ኮዬ።

የሱስ አይሁዳቱዋ ፓስጋ ማናዉ ጊገቴዳ

(ማቶሳ 26:17-25፤ ማር. 14:12-21፤ ዮሃ. 13:21-30)

7 ማጋገ ኡክꬃ ምያ ባላ ቦንችያ ዎዲ ጋኬዳ፤ ሄ ዎዲካ ፓስጋዉ ዶርሳ ሹካናዉ በስያ ዎድያ። 8 የሱስ ጰጽሮሳነ ዮሃንሳ፥ “ፓስጋ ቁማ ኑን ማናዳን ቢደ ጊግስተ” ጊደ ኪቴዳ።

9 ኡንቱንቱካ ዛሪደ፥ “ሀቃን ጊግሳናዳን ኮያይ?” ያግ ኦቼድኖ። 10 እካ፥ “ህንተንቱ፥ ካታማ ገልያ ዎደ ኦቱዋና ሃꬃ ቶኬዳ ብታኒ * ህንተንቱና ጋከታናዋ፤ እ ገልያ ጎልያ አ ካሊደ ገልተ፤ 11 ሄ ጎልያዋካ፥ ‘ታማርስያዌ ኔና፥ “ታን፥ ታና ካልያዋንቱና እትፐ ፓስጋ ቁማ ምያ እማꬃ ክፍሊ ሀቃ ባጋና ደኢ?” ያጌ’ ጊተ። 12 ሄ ብታኒካ ፖቅያ ቦላን ደእያ ሂጸት ኡቴዳ አኮ ክፍልያ ህንተንታ በሳናዋ፤ ሄዋንካ ሳኣ ጊግስተ” ያጌዳ።

13 ኡንቱንቱ ቢደ፥ የሱስ ጎዋዳንካ ብታንያ ደሚደ ፓስጋ ቁማ ጊግሴድኖ። 14 ፓስጋ ቁማይ ሜተትያ ሳቲ ጋኮ ዎደ፥ ታማነ ላኡ ኪተቶዋንቱና እትፐ ቁማ ማናዉ ኡቴዳ። 15 እካ፥ “ታና መቱ ጋካናፐ ካስያን ህንተንቱና ሀ ፓስጋ ቁማ ማናዉ ዳሮ አሞታደ ደአይ። 16 አያዉ ጎፐ፥ ታ ህንተዉ ኦድያዌ፥ ሀዌ ጾሳ ካዉተꬃን ፖለታና ጋካናዉ፥ ታን ላኤንꬁዋ ሀዋፐ ሚከ” ያጌዳ።

17 ጹኣ አኪደ፥ ጾሳ ጋላቲደ፥ “ሀዋ ሄይተ፥ ህንተንቱ ግዱዋን ግሸት ኡሽተ። 18 አያዉ ጎፐ፥ ታ ህንተንቶ ያጋይ፥ ጾሳ ካዉተꬃይ ያና ጋካናዉ፥ ሀቼፐ ዶማደ ዎይንያ ኤሳ ኡሽከ” ያጌዳ።

19 ቃይ ማጋገ ኡክꬃ አኪደ፥ ጾሳ ጋላቴዳ፤ ሄ ኡክꬃ መንꬅ ኡንቱንቶ እሚደ፥ “ሀዌ ህንተንቶ እመትያዌ ታ አሹዋ፤ ሀዋን ታና ቆፓና ማላ ሀዋ ሚተ” ያጌዳ። 20 ካዉዋ ሞዋፐ ጉይያን፥ ካሰዋዳን ጹኣ ደንꬅ ኡንቱንቶ እሚደ፥ ሀዋዳን ያጌዳ: “ሀ ጹአይ፥ ታ ህንተንቱ ድራዉ ጉስያ ታ ሱꬃ ቆፈꬅያ ኦራꬃ ጫቁዋ። * 21 ሽን በእተ፥ ታና አꬅ እማናዉ ደእያ ብታኒ ጋይታን ታናና እትፐ ሜ። 22 አያዉ ጎፐ፥ ታን አሳ ናአይ ጾሳይ ጎዋዳን ባይ፤ ሽን ታና አꬂደ እምያ ኡራዉ አዉ አየ” ያጌዳ። 23 ኡንቱንቱ ግዶፐ ሄዋ ኦꬃናዉ ደእያዌ ኦና ግዳነንቶ፥ ባረንቱ ግዶን ኦሻ ዶሜድኖ።

ኡባፐ አꬍያዌ ኦኔ? ያግያ ኦሻ

24 ቃይ ባረንቱ ግዶፐ ኦን አꬍንቶ ያገትያ ፓሉማይ ኡንቱንቱ ግዶን ከሴዳ። 25 የሱስ ኡንቱንታ ያጌዳ: “ሀ አላምያ ሞድያዋንቱ ባረንቱ አሳ ቦላ ጎዳቲኖ፤ ኡንቱንታ ሞድያዋንቱ ኬካቱዋ ጌተቲኖ። 26 ሽን ህንተንቱ ሀዋዳን ሀኖፕተ፤ የዉዋን ቃይ ህንተንቱፐ ꬎቃ ግዴዳዌ ህንተ ኡባፐ ጉጽያዋ፤ ህንተንታ ሞድያዌካ፥ ህንተንቶ ቆማዳን ሀኖ። *

27 “ቁማ ማናዉ ኡቴዳዋፐነ ቁማ አሳዉ አꬅያዋፐነ ኦን ቦንቼቲ? ቁማ ማናዉ ኡቴዳዋ ግደኔ? ታን ቃይ ህንተንቱ ግዶን ቁማ አꬅያ ቆማ ማላ። 28 ቃይ ታን ፓጨትያ ዎድያን ህንተንቱ ታናና እትፐ ምን ኤቄዳዋንታ። 29-30 አ ካዉተꬃ ኦይድያን ኡታና ማላ ታ አቡ ታና ሱንꬆዋዳን፥ ታን ቃይ ታ ካዉተꬃን ታ ጋይታፐ ማናዳንነ ኡሻናዳን፥ ታማነ ላኡ እስራኤልያ ያራቱዋ ቦላ ፕርዲደ፥ ካዉተꬃ ኦይድያን ኡታና ማላ ህንተንታ ሱንꬃድ” ያጌዳ።

ጰጽሮስ ካዳናዋ የሱስ ካሰቲደ ኦዴዳ

(ማቶሳ 26:31-35፤ ማር. 14:27-31፤ ዮሃ. 13:36-38)

31 ጎዳይ፥ “ስሞና፥ ስሞና፥ ታን ኦድያዋ ስሳ፤ ጻላሂ ህንተንታ አሳይ ዛርጋ ሀልእያዋዳን፥ ሀልአናዉ ጾሳ ዎሴዳ። 32 ሽን ታን ነ አማኑ ባየናዳን ነ ድራዉ ጋናታድ። ኔን ታኮ ስምያ ዎደ ነ እሻቱዋ ምንሳ” ያጌዳ። 33 ስሞን ዛሪደ፥ “ጎዳዉ፥ ታን ኔናና ቃሸታናዉነ ኔናና እትፐ ሀይቃናዉ ጊጋ ኡታድ” ያጌዳ።

34 የሱስ ቃይ፥ “ጰጽሮሳ፥ ታን ነዉ ያጋይ፤ ሀቼ ብላህያን፥ ኩቱ ዋሳናዉ ሄዙ ገደ ታና ኔን፥ ‘አ ታን ኤርከ’ ጋደ ካዳናሳ” ያጌዳ። 35 የሱስ ባረና ካልያዋንቶ፥ “ኮሮጁ፥ ቃርጪቲነ ጫማይ ባንታን ታን ህንተንታ ኪቶ ዎደ፥ ህንተንቶ እትባይ ፓጮዌ ደኢ?” ያጌዳ።

ኡንቱንቱካ፥ “እትባይነ ኑዉ ፓጭቤና” ያጌድኖ። *

36 እካ ዛሪደ፥ “ሀእ ቃይ ኮሮጁኡ ደእያዌ አክ ቦ፤ ቃርጪት ደእያዌካ ሄዋዳን ኦꬆ፤ ባይናዌ ቃይ ባረ ማዩዋ ዛልኢደ ማሻ ሻሞ። 37 አያዉ ጎፐ ታ ህንተዉ ያጋይ፥ ‘ሀዌ ማካላንቻቱና እትፐ ፓይደቴዳ’ ያገት ጾሳ ማጻፋን ጻፈቴዳዌ፥ ታናን ፖለተናን አተና። ኤ፥ ታዉ ጌተቴዳዌ ሀእ ፖለታናዋ” ያጌዳ። *

38 አ ካልያዋንቱ፥ “ጎዳዉ፥ ሀዋን ላኡ ማሻይ ደኤ” ያግና እካ፥ “ሄዌ ግዳናዋ” ያጌዳ።

የሱስ ደብረ ዛይተ ደርያን ዎሴዳ

(ማቶሳ 26:36-40፤ ማር. 14:32-42)

39 የሱስ ካታማፐ ከሲደ፥ ሀራ ጋላስ ብያዋዳንካ ደብረ ዛይተ ቤዳ። ቃይ አ ካልያዋንቱካ አ ጌዱዋ ቤድኖ። 40 ሄ ሳኣ ጋኪደ፥ “ፓጭያን ህንተንቱ ገለናን አታና ማላ፥ ዎስተ” ያጌዳ። 41 ሹቻ ኦልና ጋክያሳ ኬና ኡንቱንቱፐ ሃክ ቤዳ። ጉልባቲደ፥ 42 “ታ አቦ፥ ኔን ኮይያዋ ግዶፐ፥ ሀ መቱዋ ጹኣ ታፐ ድጋ፤ ሽን ታ ሸነ ግዶፖ፤ ነ ሸነ ግዶፐ አትን” ያጊደ ዎሴዳ። 43 ሳሉዋፐ ዪደ ምንስያ ኪታንቻይ አዉ ቤቴዳ። 44 ባረ ዎዛና ግዶን ሴለቲደ፥ ዳሪ ዎሴዳ። እ ጫዎትያ ጫዉካ ሳኣ ቦላን ጾክያ ሱꬃ ማላቴዳ።

45 ዎሳፐ ደንዲደ፥ ባረና ካልያዋንቱኮ ጉየ ቢደ፥ ኡንቱንቱ ዳሮፐ ቃረቴዳ ድራዉ፥ ዳቡሪደ ገምእሾዋንታ ጼሊደ፥ 46 “አያዉ ገምእሺቴ? ፓጭያን ገለናዳን ደንድ ዎስተ” ያጌዳ።

የሱስ ባረ ሞርከቱዋ ኩሽያን ኦይቀቴዳ

(ማቶሳ 26:47-56፤ ማር. 14:43-50፤ ዮሃ. 18:3-11)

47 የሱስ ሄዋ ሃሳይ ደእሽን፥ ጮራ አሳይ ዬድኖ። ታማነ ላኡ አ ካልያዋንቱፐ እቱዋ ግዴዳ ይሁዳ ጌተትያዌ ሄ አሳ ካለꬂደ የራናዉ የሱሳኮ ሺቄዳ። 48 የሱስ ቃይ፥ “ይሁዳዉ፥ ኔን ታና አሳ ናኣ የራደ አꬃ እማይ?” ያጌዳ።

49 አ ዩሹዋን ደእያ አ ካልያዋንቱ ሀነትያ የዉዋ በኦ ዎደ አ፥ “ጎዳዉ፥ ሀ አሳ ኑን ማሻን ቃንጻኔ?” ያጌድኖ። 50 ኡንቱንቱፐ እቱ፥ ቄሳቱዋ ኡባቱዋ ካፑዋ ቆማ ሾጪደ፥ አ ኡሸቻ ሀይꬃ ቃንጽ ኦሌዳ።

51 የሱስ ቃይ ዛሪደ፥ “አግተ፥ ባሽተ” ያጌዳ። ብታንያ ሀይꬃካ ቦቺደ ፓꬄዳ። 52 የሱስካ ባረኮ ዬዳ ቄሳቱዋ ካፓቶ፥ ጌሻ ጎልያ ናግያዋንቶ፥ ሱንꬃቶነ ጋድያ ጭማቶ፥ “ፓኑዋ ኦይቂያዋዳን ማሻነ ጻምኣ ኦይቂደ ዪቴ? 53 ጌሻ ጎልያን ታን ጋላሳን፥ ጋላሳን ህንተንቱና ደእያ ዎደ፥ ታና ኦይቂበይክታ፤ ሽን ሀእ ሀዌ ህንተንቱ ዎደነ ꬉማ ዎልቃ ዎደ” ያጌዳ።

ጰጽሮስ የሱሳ ካዴዳ

(ማቶሳ 26:57-58፣ 69-72፤ ማር. 14:53-54፣ 66-72፤ ዮሃ. 18:12-18፣ 25-27)

54 የሱሳ ኦይቂ ቃቺደ፥ ቄሳቱዋ ኡባ ካፑዋ ጎለ አፊደ ገልሴድኖ። ጰጽሮስካ ኡንቱንቱፐ ጉየ ሃኩዋን ኡንቱንቱ ጌዱዋ ካሌ። 55 ድርሳ ግዶን ታማ ኤꬂደ፥ እትፐ ኡት ደእሽን፥ ጰጽሮስ ኡንቱንቱ ግዶን ዪደ ኡት አጌዳ። 56 ታማይ ፖእያ ባጋና ጰጽሮስ ኡቲደ ደእሽን፥ እት ቆማታ ሎይꬃ ጼላደ፥ “ሀዌካ አናና እትፐ ደኤ” ያጋዱ።

57 ጰጽሮስ ቃይ፥ “ሀነ ምሽራቴ፥ ታን አ ኤርከ” ያግ ካዴዳ። 58 ጉꬃ ዎድያፐ ጉይያን፥ ሀራ ብታኒ ጰጽሮሳ በኢደ፥ “ኔን ኡንቱንቱና ጋꬆ ደኣ” ያግና፦

ጰጽሮስ ቃይ፥ “ሀዎ ብታነዉ፥ ታን አናና ጋꬆ ደእከ” ያጌዳ።

59 እት ሳተ ግድያዋ ጋምኢደ ሀራ ብታኒ ቆንጭሲደ፥ “እ ጋሊላ ጋደ አሳ ግድያ ድራዉ፥ ሀ ብታኒ አናና እትፐ ደእያዌ ቱማ” ያጌዳ። 60 ጰጽሮስ ቃይ፥ “ሀ ብታነዉ፥ ኔን ግያዌ አየንቶ ታን ኤርከ” ያጌዳ። ሄ ዎድያን እ ብሮካ ሃሳይ ደእሽን፥ ኤለካ ኩቱ ዋስ አጌዳ። 61 ጎዳይ ጉየ ስሚደ፥ ጰጽሮሳ ጼሌዳ። ጰጽሮስ ጎዳይ ባረና፥ “ሀቼ ኩቱ ዋሳና ጋካናዉ፥ ሄዙ ገደ ታና ካዳናሳ” ጌዳ ጎዳ ቃላይ አዉ ቆፈት አጌዳ። 62 ጰጽሮስ ድርሳፐ ካረ ከሲደ፥ ሴለቲደ ዬኬዳ።

63 የሱሳ ኦይቄዳ አሳይ ቅሊጪኖነ ሾጪኖ። 64 አ አይፍያ ጎዝ ባቂደ፥ “ኔና ባቄዳዌ ኦኔ? ናብያ ግዶፐ ኔና ደቻዋ አነ ኦዳ” ያጊደ አ ኦቼድኖ። 65 ቃይ አ ሀራ ጮራ ቦርያ ቦሬድኖ።

የሱሳ ፕርዳዉ አፌድኖ

(ማቶሳ 26:59-66፤ ማር. 14:55-64፤ ዮሃ. 18:19-24)

66 ሳአይ ዎንትና ጋድያ ጭማ አሳቱ፥ ቄሳቱዋ ካፓቱነ ሙሴ ህግያ ታማርስያዋንቱ፥ የሱሳ ባረንቱ ሺቄዳሳ አፊደ፥ 67 “ክርስቶስ ኔኔ? አነ ኑ ኦዳ” ያጌድኖ።

ሽን እ፥ “ታን ህንተንቶ ኦዶፐ ታና አማንክታ፤ 68 ቃይ ህንተንታ ታን ኦቾፐ ኦድክታ፤ ዎይ ቃሹዋፐ ታና ብልክታ። 69 ሽን ሀ ሳትያፐ ዶምና ታን አሳ ናአይ፥ ሀእፐ ዶማደ፥ ዎልቃማ ጾሳ ኡሸቻ ባጋና ኡታና” ያጌዳ።

70 ኡንቱንቱ ኡባይ የሱሳ፥ “ያትና ኔን ጾሳ ናኤ?” ያጌድኖ።

እካ ዛሪደ፥ “ታን ጾሳ ናኣ ግዶዋ ህንተንቱ ሃሳዬድታ” ያጌዳ። 71 ኡንቱንቱካ፥ “ኑን ኑ ሁጰዉ አ ዶናፐ ስሴዶ፤ ሀዋፐ ስንꬃዉ አይ ማርካ ኮሺ?” ያጌድኖ።

23

ጵላጾስ የሱሳ ኦቼዳ

(ማቶሳ 27:1፣ 2፣ 11-14፤ ማር. 15:1-5፤ ዮሃ. 18:28-38)

1 ሄዋን ሺቄዳ ኡባቱካ እትፐ ደንዲደ፥ የሱሳ ጵላጾሳኮ አፌድኖ። 2 ኡንቱንቱካ፥ “ሀ ብታኒ ኑ አሳ ባለꬂደ፥ አሳይ ሮመ ቢታ ካትያ ቄሳራዉ ጊራ እመና ማላ ድጊደ፥ ቃይ፥ ‘ታን ካትያ’ ያግሽን ደሜዶ” ያጊደ ሞቱዋ ዶሜድኖ።

3 ጵላጾስካ የሱሳ፥ “ሀዎ፥ አይሁዳቱዋ ካቲ ኔኔ?” ያጊደ ኦቼዳ።

የሱስ ዛሪደ አ፥ “ኔን ጋ ደኣሳ” ያጌዳ። 4 ጵላጾስ ቄሳቱዋ ካፓቶነ አሳዉ ኦዲደ፥ “ታን ሀ ብታንያ ቦላን አይነ ኢታ ኦሱዋ ደማበይከ” ያጌዳ።

5 ግዶፐ አትን ኡንቱንቱ፥ “ሀ ብታኒ ጋሊላፐ ዶሚደ፥ ሀራይ አቶ ሀዋ ጋካናዉካ፥ ይሁዳ ጋድያ ኡባ ባረ ትምርትያን ቃꬂደ ደኤ” ያጊደ ምንስ ኦዴድኖ።

የሱስ ሄሮድሳ ስንꬃ ሺቄዳ

6 ጵላጾስካ ሀዋ ስሲደ፥ “እ ጋሊላ አሴ?” ያጊደ ኤራናዉ ኦቼዳ። 7 ጵላጾስ ሄሮድሰ ሞድያ ጋድያፐ የሱስ ዬዳዋ ኤሬዳ ዎደ፥ ሄሮድሰካ ቃይ ሄ ዎድያን የሩሳላመን ደእያ ድራዉ፥ አኮ የሱሳ የዴዳ።

8 ሄሮድሰ ዳሮ ዎድያፐ ዶሚደ የሱሳ በአናዉ አሞት ደእያ ድራዉ፥ አ በኤዳ ዎደ ዳሮፐ ናሸቴዳ። የሱሳ ዋርያ ስሴዳዋ ድራዉ፥ እ ኦራꬃባ ኦꬅሽን በአናዉ ህዶታን ጋምኤዳ። 9 ሄሮድሰ የሱሳ ዳሮባ ኦቼዳ፤ ሽን የሱስ አዉ አያነ ዛርቤና። 10 ቄሳቱዋ ካፓቱነ ሙሴ ህግያ ታማርስያዋንቱ ሄዋን ኤቂደ፥ የሱሳ ሎይꬅ ሞቲደ ደኢኖ። 11 ሄሮድሰነ አ ዎታዳራቱ የሱሳ ካꬊደ፥ አ ቦላ ቅሊጬድኖ። ቦንቼቴዳ ማዩዋ አ ማይዚደ፥ ጵላጾሳኮ ዛሪደ የዴድኖ። 12 ሄሮድሰነ ጵላጾስ ሀዋፐ ካሰና ሞርክያን ደኢኖ፤ ሽን ሄ ጋላስ ስገቴድኖ።

የሱሳ ሀይቃና ማላ ሞቴድኖ

(ማቶሳ 27:15-26፤ ማር. 15:6-15፤ ዮሃ. 18:39—19:16)

13 ጵላጾስ ቄሳቱዋ ካፓቱዋ፥ አይስያዋንታነ ሀራ ጮራ አሳ እትፐ ጼሲደ፥ 14 ሀዋዳን ያጌዳ፥ “ ‘ሀ ብታኒ አሳ ማካላተꬃዉ ደንꬄ’፥ ያጊደ ታኮ አሄድታ፤ ታንካ ህንተንቱ ስንꬃን ብዳ ጼላደ፥ ህንተንቱ ሺሼዳ ሞቱዋን እት ባላነ አ ቦላን ደማበይከ። 15 ቃይ ሄሮድሰካ አ ቦላን አይነ ደምቤና ድራዉ፥ ሃ ኑኮ ዛር የዴዳ፤ ህንተንቱ በእያዋዳንካ፥ ሀ ብታኒ አ ሀይቆ ጋꬅያባ አይነ ኦꬅቤና። 16 ሀዋ ድራዉ ታን አ ሙራደ ብላና” ያጌዳ። 17 *

18 አሳይ ኡባይ እትፐ ግዲደ፥ “ሀ ብታንያ ያ ድጋ! ባርባና ግያ የሱሳ ኑዉ ብላ!” ያጊደ ጫቦቴድኖ። 19 ባርባን ካታማን ዋላሳ ደንꬂደ፥ አሳ ዎꬌዳ ድራዉ፥ ቃሸቴዳዋ።

20 ጵላጾስ የሱሳ ብላናዉ ኮዪደ፥ አሳዉ ላኤንꬁዋ ጉጂደ ሃሳዬዳ። 21 ሽን ኡንቱንቱ፥ “ማስቃልያ ቦላ ምስማርያን ꬍሻደ ካቃ! ካቃ!” ያግ ዋሴድኖ።

22 ጵላጾስካ ሄዘንꬁዋ ኡንቱንታ፥ “አያዉ? ሀ ብታኒ ኦꬄዳ ኢታ ኦሱ አዬ? ታን አ ሀይቆ ጋꬅያ ናቁዋ አይነ አፐ ደማበይከ፤ ሀዋ ድራዉ፥ አ ሙራደ ብላ የዳና” ያጌዳ። 23 ሽን ኡንቱንቱ ባረንቱ ኮሻ ꬎቁ ኦꬂደ፥ ካቀታናዳን ዳሪ ዋሴድኖ። ኡንቱንቱ ዋሱካ ጵላጾሳ ቆፋ ላሜዳ። 24 ሀዋ ድራዉ፥ ጵላጾስካ ኡንቱንቱ ኦሻይ ስማናዳን የሱሳ ቦላን ፕርዴዳ። 25 አሳ ማካላዉ ደንꬂደነ ሸምፑዋ ዎꬊደ፥ ቃሸቴዳ ብታንያ ብለታናዳን ኡንቱንቱ ዎሶ ድራዉ፥ ሄ ብታንያ ብሌዳ። ሽን የሱሳ ባረንቱ ሸንያዳን ኮዮዋ ኦꬃና ማላ፥ አꬅ እሜዳ።

የሱስ ማስቃልያን ካቀቴዳ

(ማቶሳ 27:31-44፤ ማር. 15:21-32፤ ዮሃ. 19:17-27)

26 የሱሳ ኦይቂ አፊደ ደእሽን፥ ስሞና ጌተትያ ቀሬና ብታኒ ሄራፐ ዪደ ደእሽን ደሚደ፥ ማስቃልያ ቶሲደ የሱሳና ባና ማላ ኦꬄድኖ። 27 ዳሮ ጮራ አሳይነ ዬክያ ማጫዋንቱ ጉየና ካሊኖ። 28 የሱስ ጉየ ስሚደ ኡንቱንቶ፥ “ህንተኖ፥ የሩሳላመ ማጫዋንቶ፥ ህንተንቱ ሁጰዉነ ህንተንቱ ናናዉ ዬክተፐ አትን፥ ታዉ ዬኮፕተ፤ 29 ‘ማንꬃ ግዴዳዋንቱነ የልቤና ኡሉ፥ ꬋንꬅቤና ꬋንꬃይ፥ አንጀቴዳዋንታ’ ጌተትያ ዎዲ ያናዋ። 30 ሄ ዎድያን፥ ‘ዞዛቶ፥ ኑ ቦላ ዎድተ፤ ዙኩላቱዋካ፥ ኑና ቆስተ’ ያጋንታ። * 31 ስም ቃየ ምꬃን ሀዋዳን ሀኖፐ፥ መላ ምꬃን ዋናናዌ?” ያጌዳ።

32 የሱሳና እትፐ ካቀታና ማላ፥ ኢታ ኦሱዋ ኦꬄዳ ሀራ ላኡ አሳቱዋካ አፌድኖ። 33 ቄራነዉ ጌተትያሳ ጋኬዳ ዎድያን፥ የሱሳ ካቄድኖ። ኢታ ኦꬆዋንታካ፥ እቱዋ ኡሸቻና፥ የኩዋ ሀድርሳና ካቄድኖ።

34 የሱስ፥ “ታ አቦ፥ ኡንቱንቱ ባረንቱ ኦꬅያዋ ኤረና ድራዉ፥ ኡንቱንቱ ናጋራ አቶ ጋ” ያጌዳ።

ኡንቱንቱካ አ ማዩዋ ሳማ የገቲደ ግሸት አኬድኖ። 35 አሳይ ኤቂ ጼልሽን፥ ጋድያ ሞድያዋንቱ፥ “ሀራንታ አሼ፤ ጾሳን ዶረቴዳ ክርስቶስ አ ግዶፐ፥ አነ ባረ ሁጲያ አሸኔ?” ያጊደ ቅሊጬድኖ።

36 ቃይ ዎታዳራቱካ ሺቂደ ቅሊጬድኖ፤ ጫሜዳ ዎይንያ ኤሳ አዉ አህ እሚደ፥ 37 “ሀዎ፥ ኔን አይሁዳ ካትያ ግዶፐ፥ ነ ሁጲያ አሻ!” ያጌድኖ።

38 ሁጲሳናካ፥ “ሀዌ አይሁዳ ካትያ” ያግያ ጻፉዋ ጻፌድኖ። 39 ኢታ ኦꬂደ ካቀቴዳዋንቱፐ እቱ፥ ቦሪድነ ቶቺደ፥ “ሀዎ ኔን ክርስቶሳ ግድኪ? አነ አ ግዶፐ፥ ነ ሁጲያነ ኑና አሻ” ያጌዳ።

40 የኩ ቃይ አ፥ “ኔን ሀዋ ማላትያ ፕርዳ ቦላ ደኣደካ ጾሳዉ ያይኪ? 41 ኑን ኪተቴዳ ባላን ሙራ አኪደ ደኤቶ፤ ኑዉ በስያ ሙራ ቦላን ደኤቶ፤ ሽን ሀ ብታኒ እት ኢታባነ ኦꬅቤና” ያግ ዛሬዳ።

42 እ የሱሳ፥ “ኔን ነ ካዉተꬃ ዎልቃን ይያ ዎደ፥ ታና ቆፓ” ያጌዳ። 43 የሱስካ፥ “ታን ነዉ ቱሙዋ ኦዳይ፥ ሀቼ ታናና እትፐ ጋናትያን ደአናሳ” ያጌዳ።

የሱሳ ሀይቁዋ

(ማቶሳ 27:45-56፤ ማር. 15:33-41፤ ዮሃ. 19:28-30)

44 ሄ ዎደ ኡሱፑን ሳተ ግድያ ኬና፤ ሄዋፐ ኡዱፑ ሳትያ ጋካናዉ፥ ቢታ ኡባ ቦላን ꬉማ ግዴዳ። 45 አዋይካ ባረ ፖኡዋ ድጌዳ፤ ጌሻ ጎልያ ጋርዱካ ፔቲደ ላኡዋ ከሴዳ። 46 የሱስካ ዳሮ ꬎቁ ጌዳ ቃላን ዋሲደ፥ “ታ አቦ፥ ታን ታ ሸምፑዋ ነ ኩሽያን አꬃ እማይ!” ያግ ስሞዋፐ ጉይያን እ ሀይቄዳ።

47 ጼቱዋ ካፑ ሀኔዳ የዉዋ በኤዳ ዎደ፥ “ሀ ብታኒ ቱማካ ጽሎ አሳ” ያጊደ ጾሳ ጋላቴዳ። 48 ሀዋ በአናዉ እትሳ ሺቄዳ አሳይ ኡባይ ሀኔዳ የዉዋ በኢደ፥ ባረንቱ ትራ ባቂደ ስሜድኖ። 49 የሱሳ ኤርያ አሳይ ኡባይነ ጋሊላፐ ዶሚደ አ ካሌዳ ማጫዋንቱ ሀዋ ጼሊደ፥ ሃኩዋን ኤቄድኖ።

የሱስ ሞገቴዳ

(ማቶሳ 27:57-61፤ ማር. 15:42-47፤ ዮሃ. 19:38-42)

50 አይሁዳ ሻንጋቱዋ ግዴዳዋንቱፐ እቱ፥ ዮሴፎ ጌተትያ ሎአነ ጽሎ ብታኒ ደኤ። 51 ሀ ብታኒ ሻንጋቱዋ ማቁዋነ ኡንቱንቱ ኦሱዋን እትፐተꬃ ኦꬅቤና። ጾሳ ካዉተꬃ ዩሳ ህዶታን ናጊደ ደኤ። 52 ዮሴፎካ ጵላጾሳኮ ቢደ፥ የሱሳ አሃ አካናዉ ዎሴዳ። 53 አካናዳን ጌተቶዋፐ ጉየ፥ አሃ ቦላፐ ዎꬂደ፥ ሎኦ ሞጉዋ ማዩዋን ጻጺደ፥ ሹቻፐ ዎጨቲደ መቴዳ፥ ኦንነ ካሰ ሞገትቤና ኦላ ግዶን ዎꬄዳ። 54 ጋላሳይካ ሳምባታ ሞካናዉ ጊግያ ጋላሳ፤ ሳምባታይካ ገላና ሀኔ።

55 ጋሊላፐ ዶሚደ የሱሳና እትፐ ዬዳ ማጫዋንቱ ካሊደ፥ ዱፉዋን አ አሃ ዎቲደ ዎꬄድኖንቶ በኤድኖ። 56 ኡንቱንቱ ሀዋፐ ሶይ ስሚደ፥ ሽቱዋነ ኦክያዋ አንሀዉ ጊግሴድኖ።

ህግያ ማራዳን ሳምባታ ጋላስ ሸምፔድኖ።

24

የሱስ ሀይቁዋፐ ደንዴዳ

(ማቶሳ 28:1-10፤ ማር. 16:1-8፤ ዮሃ. 20:1-10)

1 ሳምንታፐ ኮይሮ ጋላሳ፥ ማጫዋንቱ ጊግሴዳ ሽቱዋ ኦይቂደ ዳሪ ጉሪደ ዱፉዋኮ ቤድኖ። 2 ሹቻይካ ዱፉዋ ዶናፐ ጎንዶረትና በኤድኖ። 3 ኡንቱንቱ ዱፉዋ ጋርሳ ኦላ ገሎ ዎደ፥ ጎዳ የሱሳ አሃ ደምበይክኖ። 4 ማጫዋንቱ ስꬊደ ደእሽን፥ ዋጭዋጭያ ማዩዋ ማዬዳ ላኡ አሳቱ፥ ቆፐናን ኡንቱንቱ ምይያን ኤቄድኖ።

5 ማጫዋንቱካ ያሻፐ ደንዶዋን ሳኣ ጼሊደ ደእሽን፥ ላኡ አሳቱ፥ “ደኡዋን ደእያዋ፥ አ አያዉ ሀይቆዋንቱ ግዶፐ ኮዪቴ? 6-7 እ ደንዴዳ፤ ሀዋን ባዋ። ቃይካ ጋሊላን ደእያ ዎድያን፥ ‘አሳ ናአይ ናጋራንቻቱዋ ኩሽያን አꬍ እመታናዋ፤ ማስቃልያ ቦላን ካቀታናዋ፥ ሄዘንꬆ ጋላስ ሀይቁዋፐ ደንዳናዋ’ ያገቶዋ ቆፕተ” ያጌድኖ።

8 ማጫዋንቱካ ሄ ዎደ ቃላ አኬኬድኖ። 9 ኡንቱንቱካ ዱፉዋፐ ስሚደ ሀ ኡባ የዉዋ ታማነ እት ኪተቶዋንቶነ ኡንቱንታ ካልያዋንቶ ኡባቶ ኦዴድኖ። 10 ሀዋ የሱስ ኪቶዋንቶ ኦዴዳዋንቱ: ማግዳላፐ ዬዳ ማይራሞ፥ ዮሃኖ፥ ያቆባ ዳዮ ማይራሞነ ኡንቱንቱና እትፐ ደእያ ሀራ ማጫዋንታ። 11 ኡንቱንቶ ማጫዋንቱ ኦድያ ቃላይ ቃጅያዋ ማላትና አማንበይክኖ።

12 ሽን ሄ ዎደ ጰጽሮስ ደንዲደ ዱፉዋኮ ዎጼዳ። ያ ጋኪደ ሆክ ጼልያ ዎደ፥ ጋርሳን ሞጉዋ ማዮ ጻላላይ ደእያዋ በኤዳ። ሀኖ የዉዋንካ ማላለቲደ፥ ጎለ ስሜዳ።

ኤማሁሳ ኦግያን የሱስ ላኡ አሳቶ ቆንጬዳ

(ማር. 16:12፣ 13)

13 ሄ ጋላስ የሱሳ ካልያዋንቱፐ ላኡ አሳቱ የሩሳላመፐ ላኡ ሳትያ ሃክያ ኤማሁሳ ጌተትያ ሄራ ቢደ፤ 14 እቱ እቱዋና ሀኔዳ የዉዋ ኡባ ሃሳይ ደኢኖ። 15 ኡንቱንቱ ሃሳዪድነ ዞረቲደ ደእሽን፥ የሱስ ባረ ሁጰዉ ዪደ ኡንቱንቱ ምይያ ሺቂደ ኡንቱንቱና ቢደ ደኤ። 16 ሽን ኡንቱንቱ ባረ አይፍያን ጼሊደ አ ግድያዋ ሻክ ኤራናዉ ዳንዳይበይክኖ።

17 የሱስ፥ “ህንተንቱ ኦግያ ቦላን እቱ እቱዋና ሃሳይያዌ አዬ?” ያግ ኦቼዳ። ኡንቱንቱካ ዳጋማን ለቹሚደ ኤቄድኖ። 18 ኡንቱንቱፐ እቱ ቀልዮጳ ጌተትያዌ፥ “ሀ ግዱዋን የሩሳላመን ሀኖ የዉዋ ኤረናዌ ነ ጻላላይ ሀ ጋደዉ እማꬄ?” ያግ ዛሬዳ።

19 የሱስ፥ “እ አዬ?” ያግና፥ ኡንቱንቱካ፥ “ጾሳ ስንꬃንነ አሳ ኡባ ስንꬃን ቃላንነ ኪታን ምኖ ናብያ ግዴዳ ናዝሬትያ የሱሳባ ሃሳዬቶ። 20 አካ ቄሳቱዋ ካፓቱነ ኑና ሞድያዋንቱ ሀይቁዋ ፕርዳዉ አꬅ እሜድኖ፤ ማስቃልያ ቦላን ዎꬌድኖ። 21 ኑን ካሰና፥ ‘እስራኤልያ አሳ ዎዛናዋ’ ያግ ህዶቶዌ አ፤ ሽን ሀ የዉ ሀነቲደ አꬎደፐ ሄዙ ቃማ ግዴዳ። 22 ኑ ግዶፐ እት እት ማጫዋንቱ ኑና ማላልሴድኖ። ኡንቱንቱ ጉራን ህን ዱፉዋ ቤድኖ፥ 23 ሽን የሱሳ አሃ ኡንቱንቱ ꬋዮ ዎደ ሽረት ስሚደ፥ እ ደንዴዳ፤ ያግያዋ ኪታንቻቱ ኦድሽን በኤዶ ያግ ኦዴድኖ። 24 ኑ ግዶፐካ እት እት አሳይ ዱፉዋ ቢደ ኡንቱንቱ ጎዋዳን ሀንና በኤድኖ፤ ሽን የሱሳ አሃ ደምበይክኖ” ያጌድኖ።

25 የሱስ ኡንቱንቶ፥ “ህንተኖ፥ አኬከና አሳቶ፥ ህንተንቱ ዎዛናን ናባቱ ኦዶዋ ኡባ ኤለ አማነናዋንቶ፤ 26 ክርስቶስ ሀ መቱዋ አካናዉነ ባረ ቦንቹዋኮ ገላናዉ በሰኔ?” ያጌዳ። 27 ሄዋፐ ስሚደ የሱስ ሙሴ ማጻፋቱዋፐነ ናባቱ ጻፌዳ ማጻፋቱዋፐ ዶሚደ፥ ጾሳ ማጻፋቱዋ ኡባን ጻፈቴዳ ባረባ ኡንቱንቶ ብሊደ ኦዴዳ።

28 ኡንቱንቱ ብደእያ ሄራ ማቴዳ ዎደ፥ የሱስ ሀራሳ ብያዋ ማላቴዳ። 29 ሄ ዎደ ኡንቱንቱ አ፥ “ጋላሳይ ቃሚደ ደእያ ድራዉ፥ ኦማርሳይ ማቴዳ፤ ኑናና እትፐ አቃ!” ያግ ምንስ ዎሴድኖ። ሀዋ ድራዉ፥ እካ ኡንቱንቱና እትፐ አቃናዉ ገሌዳ። 30 ኡንቱንቱ እትፐ ጋይታን ኡቴዳ ዎደ፥ ዳቡዋ ደንꬂደ አንጄዳ፤ መንꬂደ ኡንቱንቶ እሜዳ። 31 ኡንቱንቱ አይፊካ አ አኬካና ማላ ዶየትና፥ የሱሳ ግድያዋ ኤሬድኖ። እካ ኡንቱንቱ ስንꬃፐ ጌሜዳ። 32 ኡንቱንቱካ እቱ እቱዋ፥ “ቃꬋአን እትፐ ኑ ደእሽን፥ ኑና እ ሃሳይስያ ዎድያንነ ጾሳ ማጻፋቱዋካ ኑዉ ቆንጭሲደ እ ኦድያ ዎድያን፥ ኑ ዎዛና ግዶን ታማዳን ሴሌ ግደኔ?” ጌተቴድኖ።

33-34 ሄ ዎድያንካ ደንዲደ የሩሳላመ ስሜድኖ። የሱስ ኪቶ ታማነ እታቶነ ኡንቱንቱና እትፐ ደእያዋንቶ፥ “ጎዳይ ቱሙዋካ ደንዴዳ፥ ስሞናዉካ ቤቴዳ” ያጊደ ሄዋን እትፐ ሺቅ ኡቴዳዋንታ ደሜድኖ።

35 ሄ ላአቱ፥ ቃꬋአን ሀኔዳዋነ የሱስ ዳቡዋ መንꬅያ ዎደ ዎት አ ኤሬድኖንቶ ኡንቱንቶ ኦዴድኖ።

የሱስ ባረና ካልያዋንቶ ቤቴዳ

(ማቶሳ 28:16-20፤ ማር. 16:14-18፤ ዮሃ. 20:19-23፤ ኪታ 1:6-8)

36 ሀዋ ኡንቱንቱ ሃሳይ ደእሽን፥ የሱስ ኡንቱንቱ ግዶን ኤቂደ፥ “ሳሮተꬃይ ህንተዉ ግዶ” ያጌዳ። 37 ኡንቱንቶ ሞይትልያ በኦዋ ማላትና ዳጋሚደ፥ ያሻን ኩሜድኖ። 38 እካ ኡንቱንታ፥ “አያዉ ዳጋሚቴ? አያ ድራዉ ህንተንቱ ዎዛናይ ስꬊ? 39 ታን የሱሳ ግድያዋ ኤራናዉ፥ አነ ታ ኩሽያነ ታ ገድያ በእተ፤ ታናን ህንተንቱ በእያዋዳን፥ ሞይትለዉ አሹነ መቀꬃይ ባዋ። አነ ታና ህንተንቱ ኩሽያን ኦይቂ በእተ” ያጌዳ።

40 ሀዋ ያግ ስሚደ፥ ባረ ኩሽያነ ባረ ገድያ በሴዳ። 41 ኡንቱንቱካ ናሸቻፐ ደንዶዋን፥ አማነናን ማላለት ደእሽን እ፥ “ሀዋን ሜተትያዌ ህንተንቶ ደኢ?” ያግ ኡንቱንታ ኦቼዳ። 42 ኡንቱንቱካ፥ ጺጸቴዳ ሞልያፐ ላፋ ፑሩዋ አዉ እሜድኖ። 43 እካ አኪደ ኡንቱንቱ ስንꬃን ሜዳ።

44 እካ፥ “ታን ህንተንቱና እትፐ ደኣደ፥ ‘ሙሴ ማጻፋን፥ ናባቱዋ ማጻፋንነ ቃላን ጻፈቶ ማዝሙረቱዋን ታ ድራዉ ጻፈቴዳ ኡባይ ፖለታናዉ በሴ’ ያጋደ ህንተንቶ ኦዴዳ የዉ ሀዋ” ያጌዳ።

45 ሄ ዎድያንካ ጾሳ ማጻፋቱዋን ጌተቶዋ አኬካና ማላ፥ ኡንቱንቱ ዎዛና ዶዬዳ። 46 ኡንቱንቶ፥ “ ‘ክርስቶሳ መቱ ጋካናዋ፤ ሄዘንꬅያ ጋላስ ሀይቁዋፐ ደንዳናዋ። 47 አ አ ሱንꬃን ናጋራ ፓጸꬃይነ ማሮታ ደሙሳይ የሩሳላመፐ ዶሚደ አሳዉ ኡባዉ ኦደታናዋ’ ያገቲደ ጻፈቴዳ።

48 “ህንተንቱካ ሀዎ ማርካቱዋ። 49 ታ ህንተንቶ፥ ታ አቡ ቃላ ገሌዳ ህዶታ የዳና፤ ሄዌ ጋካናዉነ ህንተንቶ ዎልቃይ ሳሉዋፐ እመታና ጋካናዉ፥ የሩሳላመ ካታማን ናግሽተ” ያጌዳ።

የሱስ ሳሉዋ ስሚደ ቤዳ

(ማር. 16:19፣ 20፤ ኪታ 1:9-11)

50 ሀዋፐ ጉይያን፥ ቢታንያ ጌተትያ ካታማ ጋካናዉ፥ ኡንቱንታ አፌዳ፤ ባረ ኩሽያ ምጪደ ኡንቱንታ አንጄዳ። 51 ኡንቱንቱፐ ሻከቲደ፥ ሳሉዋ ቤዳ። 52 ኡንቱንቱ አዉ ጎይኒደ፥ ዳሮ ናሸቻን የሩሳላመ ስሜድኖ። 53 ቃይ ፓጨናን ጾሳ ጋላቲደ፥ ጌሻ ጎልያን ደኤድኖ።

* 1:5 ይሁዳ፦ ሀዋን ይሁዳ ጋድያ ጌተቴዳዌ ፍልስጼመ ጋድያ ኡባ በስያዋ።

* 1:5 1 ኦዱዋ 24:10

† 1:9 እጻና ጩውሱዋ፦ ሀዋ ጉሳይ ጩዋይ ዎሳ ኮታ ጾሳኮ ጋኬ ጊደ ዎንታነ ኦማርስ ዎደ ጩውስያ ዎጋ።

* 1:15 ፓይ. 6:3

‡ 1:17 ኤላሳ፦ ሀዌ ጌተቴዳዌ፥ ካሰ ኤጫ ጫቁዋ ማጻፋን ናብያ ኤላስ ኦራꬃባ ኦꬅያ ዎልቃን ኤረቴዳዋ ድራሳ።

* 1:17 ሚልክ. 4:5፣ 6

* 1:19 ዳኔላ 8:16፤ 9:21

§ 1:25 ታ ቶሽያ አሳ ግዶፐ ድጋናዉ፦ አስና ገሌዳ ምሽራታ ናኣ የለናን አቶፐ፥ እስራኤልያ አሳ ቆፋን፥ “ጾሳይ እዞ ሙር ደኤ” ያገታዉ።

* 1:27 ማቶሳ 1:18

* 1:28 ኔንካ ማጫዋንቱ ግዶን አንጀቴዳዉኖ፦ ሀ ቆፋይ በን ጭሜዳ ግሪክያ ማጻፋን ባይናዋ ግድያ ድራዉ፥ እት እት እንግልዜꬁዋንነ አማራꬁዋ ማጻፋንካ ባዋ።

* 1:31 ማቶሳ 1:21

* 1:33 2 ሳሜላ 7:12፣ 13፣ 16፤ ኢሳ. 9:7

* 1:37 ዶመꬃ 18:14

* 1:59 ዎጋ 12:3

* 2:1 ሄ ዎደ፥ ጌተቶዌ ጻማቅያ ዮሃንስ የለት ስሚደ ብሮ ጉꬃተꬃን ደእሽን የሱስ የለቶ ዎድያና።

† 2:1 ቄሳራ፦ ግያ ሱንꬃይ ካትያ ጉሳ። ሄዌኔካ ጮራ ጋድያ ሞድያ ዎልቃይ ደእያ ጮራ ካታቱዋ ካትያ ጉሳ።

‡ 2:2 ቀረነዮሳ፦ ጌተትያዌ ሮማ ካቲ አዉግስጾሰ፥ ሶርያ ጌተትያ ይሁዳነ ጋሊላ አዉራጃቱዋ ኦይቄዳ ጋድያን ሱንꬃዬዳዋ።

§ 2:7 ባይራ ናኣ፦ እስራኤልያ አሳይ የለቴዳ ናኣ ኡባ ጎልያንካ ጾሳዉ በስያዋ ጊኖ።

* 2:7 ጋጳትያ፦ ሀ ሚሻይ ምያይ ምያባይ ሳኣን ላለተናን ማና ማላ የጊደ እምያባ።

* 2:21 ዎጋ 12:3፤ ሉቃሳ 1:31

† 2:22 ጌይያ ዎዲ፦ አይሁዳቱዋ ማጫ አሳይ አቱማ ናኣ የሎዋፐ ጉይያን፥ “ጌሻ ግዱኩ” ያግ ቆፒኖ። ቃይካ ሄ ናአይ ቃጻረታና ጋካናዉ እዛ ሶይፐ ከሰናዳን ኦሰታዉ። ሀ ዎዲ፥ ጌይያ ዎድያ ጌተቴ።

‡ 2:23 ባይራ ናአይ፦ 2:7 ጼልተ።

* 2:23 ከሳ 13:2፣ 12

§ 2:37 አምኤ፦ አምኤ ጉሳይ አስናይ ሀይቂና ገለናን ጋምኤዳ ማጫዉኖ። ሀ ፓይዱዋን ጻፈቴዳ ምሽራታ ላፑ ላይꬃ ጻላላ አስናና ጋምኦዋፐ ጉየ 84 ላይꬃ ኡባ አምኤ ግዳደ ጋምኣዱ።

* 2:39 ማቶሳ 2:23

* 2:41 ከሳ 12:1-27፤ ዛረ. 16:1-8

* 2:49 ታ አቡ ጎለን፦ ጉሳይ፥ ታ አቡ ኪቴዳ ኦሱዋ ፖላናዉ በሴ ጉሳ።

* 2:52 1 ሳሜላ 2:26፤ ሌም. 3:4

* 3:2 ቄሳቱዋ ካፓቱ ሃንነ ቀያፋይ፦ ሃና ካፖተꬃ ዎዲ የሱስ የለታናፐ ካሰ 6-15 ላይꬃ ጋካናሳ። ቀያፋ ጌተትያ ሃና ቦሉ 18-37 ላይꬃ ካፖ ግዲደ የሱሳ የለታፐ ካሰ ጋምኤዳ።

* 3:4 ኢሳ. 40:3-5

* 3:7 ማቶሳ 12:34፤ 23:33

† 3:8 አብራሃሞ ናና፦ አይሁዳ አሳቱ ባረንታ ጾሳይ ዶሬዳ አሳ ያግ ቆፒኖ። ጋሱነካ፥ በን ህዶታ ቃላይ ጾሳፐ ኑ አቡ አብራሃሞ እመቴዳ ያጊደ ቆፕያ ድራሳ።

* 3:9 ማቶሳ 7:19

* 3:12 ሉቃሳ 7:29

‡ 3:16 አ ጫማ ቃሹዋ ብላና ዳንዳየናዌ፦ ሀዌ ቆማ ዎይ ዳንጋጽራት ኦሱዋ።

* 3:20 ማቶሳ 14:3-4፤ ማር. 6:17-18

* 3:22 ዶመꬃ 22:2፤ ማዝ. 2:7፤ ኢሳ. 42:1፤ ማቶሳ 1:17፤ ማር. 1:11፤ ሉቃሳ 9:35

* 4:4 ዛረ. 8:3

* 4:9-11 ማዝ. 91:11-12

* 4:17-19 ኢሳ. 61:1-2

* 4:24 ዮሃ. 4:44

* 4:25 1 ካታ. 17:1

* 4:26 1 ካታ. 17:8-16

* 4:27 ኦሉዋ ሀርግያ፦ ጾሳ ቃላይ ታማርሰትያ ዎድያ ኡባን፥ “ኦሉዋ” ግያ ቃላይ ጋልባ ቦላን ሳክያ ሳኩዋ ኡባዉ አከትያዋ።

* 4:27 2 ካታ. 5:1-14

* 4:32 ማቶሳ 7:28፣ 29

* 5:1 ገንሳሬጸ አባ፦ ጋሊላ አባዉ እመቴዳ ዱማ ሱንꬃ።

* 5:1 ማቶሳ 13:1፣ 2፤ ማር. 3:9፣ 10፤ 4:1

† 5:2 ዎንግርያ፦ ዎንግርያ ጌተቶዌ፥ ዎጋ ሃꬃ ዎይ አባ ቦላን አሳይ ሄፍንꬃ ባጋ ፕናናዉ ጎኤትያ ሚሻ። ሀይቆ አሳይ ሞገትያዋ ግደናዋ ኤራናዉ ኮሼ።

* 5:5 ዮሃ. 21:3

* 5:6 ዮሃ. 21:6

‡ 5:12 ኦሉዋ፦ 4:27 ጼልተ።

§ 5:18 ቦላይ ስሌዳ፦ ሀዋ ጉሳይ ግሪከ ቃላን “ፓራሉሞአይ” ጌተትያዋ። ሀ ቃላ ብለꬃይ እንግልዜꬁዋን “ፓራላይዝድ” ጉሳ። ሀ ላአቱዋካ ዳዉሮꬁዋን ብለꬃ እሞደ፥ ኬቼዳዋ ዎይ ቃጸና ማላ ዳቡሬዳዋ ጉሳ።

* 5:19 ካራ፦ ሀ ፓይዱዋን ጌተቴዳ ጎልያ ካራይ ዳዉሮዋ ማላ ግደናዳን፥ ፓላስቲነ ጋደን ጎልያ ቦላን ደእያ ካራይ ገደ ቀረቲደ ኬጸቴ። ሄዌ ያቲደ ቃይ ዱፈቲደ ጋጻን ጋጻን ሀራ ምꬃይ ተጨትና ሎይꬅ ኬጸቴ። ሄዋ ማላ ኬጻይ ኦራꬃ ቃላ ጫቁዋ ዎድያን ኤረቴዳዋ።

* 5:30 ሉቃሳ 15:1፣ 2

† 5:37 ጭልግያ፦ ሀዎ ዳዉሮꬁዋን እመትያ ጉጃ ብለꬃይ ኤሳ ናእያ ኦጎሩዋ።

* 6:4 ዎጋ 24:9

* 6:13 ኪተቴዳዋንታ፦ ሀዋ ጉሳይ ታማነ ላኡ የሱስ ኪቴዳ ሀዋራቱዋ ጉሳ።

† 6:16 አስቆሮቱ፦ ሀዋ ጉሳይ አይሁዳ ጋድያን ደእያ አስቆሮቱ ጌተትያ ጋድያፐ ዬናን አተና ጉሳ። ሀ ሱንꬃ ብለꬃይ፥ “ዎርዳንቻ”። ቃይካ፥ “ሀይቆ አꬅ እምያዋ” ጉሳ።

* 6:39 ማቶሳ 15:14

‡ 6:44 ጹንዱቂያ፦ ሀ ምꬃይ ጎምኦርያ ዛርያ ግዲደ አ አይፊ አያዉነ ማደናዋ።

* 6:44 ማቶሳ 12:34

* 7:29 ማቶሳ 21:32፤ ሉቃሳ 3:12

* 7:38 ማቶሳ 26:7፤ ማር. 14:3፤ ዮሃ. 12:3

* 8:10 ኢሳ. 6:9

* 8:16 ማቶሳ 5:15፤ ሉቃሳ 11:33

* 8:17 ማቶሳ 10:26፤ ሉቃሳ 12:2

* 8:18 ማቶሳ 25:29፤ ሉቃሳ 19:26

* 8:30 ሌግዮና፦ ሀ ሱንꬃይ ግሪከ ጌተትያ ቃላፐ አከቴዳ። ሱንꬃ ብለꬃይ “ጮራ” ጉሳ።

* 9:3 ሉቃሳ 10:4-11

* 9:14 እቼሹ ሻአ፦ እስራኤልያ ዎጋን ማጫዌነ ቄር ናናይ ፓይደተና ድራዉ፥ እቼሹ ሻኣ ጉሳይ ማጫዋነ ቄር ናና ፓይደናን ኩሜዳዋ። ሀ ፓይዱ ደእያ ኮይሮ ማራይ በን ማጻፋ እቱዋ እቱዋን ባዋ።

† 9:19 ኤላሳ፦ ሀ ናቢ እ ሀይቆደፐ ዳሮ ዎደፐ ጉየ፥ የሱስ ክርስቶስ ቢታ ቦላን ታማርሲደ ደርያ ቦላ ዎሳዉ ከሲደ ላመት ቦጼዳዋፐ ጉየ ባጋን አናናነ ሙሴና ሃሳዬዳ። ሄዋ ጉሳይ ሀይቂ ስሚደ ዳሮ ጮራ ዎድያፐ ጉየ ፓጻ ቆንጬዳ ጉሳ።

* 9:19 ማቶሳ 14:1፣ 2፤ ማር. 6:14፣ 15፤ ሉቃሳ 9:7፣ 8

* 9:20 ዮሃ. 6:68፣ 69

* 9:23 ማቶሳ 10:38፤ ሉቃሳ 14:27

‡ 9:23 ማስቃልያ፦ ሀዋ ጉሳይ፥ እት አሳይ ባረ ላይꬃ ኡባን ጾሳ ካሊደ ሻከተናን ቶካናዉ በስያ መቱዋነ ዋይያ።

* 9:28 2 ጰጽ. 1:17፣ 18

§ 9:31 ሀይቃናዋ፦ ግሪከ ማጻፋ ቆፋን ሀዋ ጉሳይ፥ “የሱስ ሳሉዋ ብያዋ”፤ ሀዌ ቃይ እ ሀይቁዋፐ ደንድያዋነ ያቲደ ሳሉዋ ብያዋ ኡባ ሺሽ ኦይቄዳ ቆፋ።

* 9:46 ሉቃሳ 22:24

* 9:54 ኤላስ ኦꬆዋዳን፦ እት እት ጌሻ ማጻፋ ብለꬃን፥ “ሀ አሳ ዉርሳናዉ” ያጌ።

† 9:55 ኡንቱንታ ሴሬዳ፦ እት እት ጌሻ ማጻፋን ደእያ ብለꬃይ፥ “ኔን አይ ማላ አያነንቶ፥ ኔና ኤርኪ? አሳ ናአይ አሳ ሸምፑዋ አሻናዉ ዬዳፐ አትን፥ ባይዛናዉ ይቤና” ያጌ።

* 9:61 1 ካታ. 19:20

* 10:1 ላፑን ታሙ፦ እት እት ጌሻ ማጻፋ ብለꬃን፥ “ላፑን ታማነ ላአ”። አይሁዳ ዎጋን ቢታ ቦላን ደእያ አሳ ዘረꬃይ ላፑን ታማ። ሽን ካሰ ኤጫ ግሪከ ማጻፋ ብለꬃን ደእያዌ፥ “ላፑን ታማነ ላአ”። ኦን ኤር የሱስ ባረ ቃላ አላምያ ዩሹዋን ጋꬃናዉ ሀ ፓይዱዋና ቃራ አሳ ሱንꬂደ ኪተናን አገና ያግያ ቆፋይ ደኤ።

* 10:2 ማቶሳ 9:37፣ 38

* 10:3 ማቶሳ 10:16

† 10:4 አሳና ሳሮተቲደ ኦግያን ዎድያ ዉርሶፕተ፦ ሄ ጋላሳን ጋራተꬃን ኦꬅያ ሳሮታይ ዎድያ ሎይꬅ ምያ ድራዉ፥ ሀዌ ሃሳየቴዳ።

* 10:4 ማቶሳ 10:7-14፤ ማር. 6:8-11፤ ሉቃሳ 9:3-5

* 10:7 1 ቆሮ. 9:14፤ 1 ጽሞ. 5:18

‡ 10:9 ጾሳ ካዉተꬃይ ህንተኮ ማቴዳ፦ ሀዋ ጉሳይ፥ “ጾሳ ካዉተꬃይ ሀዋን ዎይ ህንተንቱ ግዶን ደኤ” ጉሳ።

§ 10:11 ባናካ ህንተንቶ ቆቆፌቶ፦ ሀዋ ጉሳይ፥ እጹዋ በስያዋ።

* 10:11 ኪታ 13:51

* 10:12 ዶመꬃ 19:24-28፤ ማቶሳ 10:15፤ 11:24

* 10:15 ኢሳ. 14:13-15

* 10:16 ማቶሳ 10:40፤ ማር. 9:37፤ ሉቃሳ 9:48፤ ዮሃ. 13:20

* 10:27 ዎጋ 19:18፤ ዛረ. 6:5

* 10:33 2 ኦዱዋ 28:15

* 10:34 ዛይትያነ ዎይንያ ኤሳ፦ ኦራꬃ ጫቁዋ ዎድያን ሀዋንቱ ꬋልያዋንታ ጌተቲደ አከቲኖ። ኡባ ሀዋን ጻፈቴዳ ዛይቲ፥ ኦራꬃ ꬋልያ ማላታ ጌተቴ። ያይ። 5:14 ጼልተ።

* 10:38 ዮሃ. 11:1

* 11:15 ማቶሳ 9:34፤ 10:25

* 11:16 ማቶሳ 12:38፤ 16:1፤ ማር. 8:11

* 11:23 ማር. 9:40

* 11:29 ማቶሳ 16:4፤ ማር. 8:12

* 11:30 ዮናሳ 3:4

* 11:31 1 ካታ. 10:1-10፤ 2 ኦዱዋ 9:1-12

* 11:32 ዮናሳ 3:5

* 11:33 ማቶሳ 5:15፤ ማር. 4:21፤ ሉቃሳ 8:16

* 11:37 ጋይታን ኡቴዳ፦ ቁማ ማናዉ ኡቴዳ ጉሳ።

* 11:42 ዎጋ 27:30

† 11:51 አይሁዳቱዋ ማጻፋቱዋ ጋርሳን ዶመꬃ ማጻፋይ ኮይሮ ማጻፋ። እካ፥ አቤል አሳ ኡባፐ ኮይሩዋን እሻይ አ ዎꬌዳዋ ኦዴ። አይሁዳቱዋ ጌሻ ማጻፋቱዋን ዉርሰꬃ ማጻፋይ ላኤንꬅያ ኦዱዋ ማጻፋ። ሄ ማጻፋን ዛካራስ ዉርሰꬃን ሀይቄዳዋ ኦድያ ድራሳ ሉቃስ አቤላፐ ዛካራሳ ጋካናዉ ጌዳዌ።

* 12:1 ማቶሳ 16:6፤ ማር. 8:15

* 12:10 ማቶሳ 12:32፤ ማር. 3:29

* 12:12 ማቶሳ 10:19-20፤ ማር. 13:11፤ ሉቃሳ 21:14-15

* 12:27 ሶሎሞነ ሄዋ ኬና ቦንቼቴዳዋ፦ አይሁዳ አሳይ ሶሎሞነ ባረ ደኤዳ ላይꬃ ኡባን ዳሮ ዱረተꬃን ደኤዳ ጊደ ቆፒኖ።

* 12:27 1 ካታ. 10:4-7፤ 2 ኦዱዋ 9:3-6

* 12:35 ማቶሳ 25:1-13

* 12:36 ማር. 13:34-36

* 12:39 ማቶሳ 24:43፣ 44

* 12:50 ማር. 10:38

* 12:53 ሚክ. 7:6

* 13:14 ከሳ 20:9፣ 10፤ ዛረ. 5:13፣ 14

* 13:27 ማዝ. 6:8

* 13:28 ማቶሳ 22:13፤ 25:30፤ 13:28፣ 29፤ ማቶሳ 8:11፣ 12

* 13:30 ማቶሳ 19:30፤ 20:16፤ ማር. 10:31

* 14:5 ማቶሳ 12:11

* 14:8 ሌም. 25:6፣ 7

* 14:11 ማቶሳ 23:12፤ ሉቃሳ 18:14

* 14:26 ማቶሳ 10:37

* 14:27 ማቶሳ 10:38፤ 16:24፤ ማር. 8:34፤ ሉቃሳ 9:23

* 15:2 ሉቃሳ 5:29-30

* 15:8 ናሃስያ ሳንትሚ፦ ግሪከ ቃላ ብለꬃን እትና፥ እት ጋላሳ ሙምያ ኦꬅ ፔሼዳ ዎልቃ ኦሳንቻዉ ጭገትያ ሚሻ ኬና ግድያዋ ኦዴ።

† 15:22 ምግዱዋ፥ ጫማ፦ ሀ ቃላቱ ናኣ አቡ፥ አ ፖሎ ዎዛናፐ አኮዋ በስያዋንታ። ምግዱ፥ ሄ ናአይ ጎለን ደእያ አሳቱዋ ኡባፐ ሎኦ ጼለቴዳዋ በሴ። ጫማይ ቃይ፥ እ ባረ አቦ አይለ ግደናዳን ናኣ ግድያዋ በሴ። አይላቱ ሄ ዎደ ጫማ ዎꬅክኖ።

* 16:16 ሙሴ ህግያነ ናባቱ ማጻፋ፦ አይሁዳቱዋ ጌሻ ማጻፋቱዋ፤ ሄዋንታ ጉሳይ ኤጫ ጫቁዋ ማጻፋ።

* 16:16 ማቶሳ 11:12፣ 13

* 16:17 ማቶሳ 5:18

* 16:18 ማቶሳ 5:32፤ 1 ቆሮ. 7:10፣ 11

* 17:14 ዎጋ 14:1-32

* 17:26 ዶመꬃ 6:5-8

* 17:27 ዶመꬃ 7:6-24

* 17:28 ኖሄ፥ ሎጸ፦ ጾሳይ ቢታ ባሻ ሃꬃን ባይዜዳ ዎደ፥ እ ኖሀነ አ ጎለ አሳ አሼዳ። ጾሳይ ሶዶማነ ጋሞራ ካታማቱዋ፥ እዝን ደእያ ኢታ አሳቱዋ ኡባ ታማን ባይዜዳ ዎደ፥ ሎጻነ አ ጎለ አሳ አሼዳ (ዶመꬃ 19:1-29 ጼልተ)።

* 17:29 ዶመꬃ 18:20—19:25

* 17:31 ማቶሳ 24:17፣ 18፤ ማር. 13:15፣ 16

* 17:32 ዶመꬃ 19:26

* 17:33 ማቶሳ 10:39፤ 16:25፤ ማር. 8:35፤ ሉቃሳ 9:24፤ ዮሃ. 12:25

* 17:36 ማቶሳ 24:40

* 18:10 ዎሳናዉ ጌሻ ጎልያ፦ አይሁዳ አሳይ ኡባ ዎደ ጌሻ ጎልያን ዎንታ ጉራንነ ጋላሳ ዎስኖ።

* 19:10 ማቶሳ 18:11

* 19:11 ማቶሳ 25:14-30

* 19:13 ሚና፦ ሚና ጌተትያዌ፥ ግሪከ ቃላን ምናሰ ግያዋ። ሀዋ ብለꬃይ፥ ሄ ዎደ ደእያ ኦሳንቻ አሳዉ እመትያ ሄዙ አገና ድርጉዋ።

* 19:26 ማቶሳ 13:12፤ ማር. 4:25፤ ሉቃሳ 8:18

† 19:31 ጎዳዉ፦ ሀዋን ጎዳዉ ጌተቶዌ፥ ሀረ ማራ ጎዳፐሽን፥ ጾሳ ግደና።

‡ 19:36 ማዩዋ ሂጼድኖ፦ ሀዋ ጉሳይ፥ አይሁዳ አሳ ዎጋን፥ ኤረቴዳነ ቦንቼትያ አሳዉ ኦሰትያ እማꬃ ሞካ ዎጋ።

* 19:38 ማዝ. 118:26

* 19:46 ኢሳ. 56:7፤ ኤር. 7:11

* 19:47 ሉቃሳ 21:37

* 20:9 ኢሳ. 5:1

* 20:17 ማዝ. 118:22

* 20:24 ድናርያ፦ ሄ ዎደ ሮማ ቢታ አሳይ ጎኤትያ ሚሻ።

* 20:27 ኪታ 23:8

* 20:28 ዛረ. 25:5

* 20:37 ከሳ 3:6

* 21:15 ሉቃሳ 12:11-12

* 21:22 ሆሰ 9:7

* 21:25 ኢሳ. 13:10፤ ህዝ. 32:7፤ ኢዩ. 2:31፤ ሳፃ 6:12፣ 13

* 21:26 ሳሉዋ ዎልቃይ ኡባይ ቃጼ፦ ሀዋ ጉሳይ፥ በን ዎደ አሳይ፥ ሳሉዋን ደእያ ጾልንቲ ኡባይ አያና ዎልቃና ደኤ ጊደ ቆፔ።

* 21:27 ዳኔላ 7:13፤ ሳፃ 1:7

* 22:1 ከሳ 12:1-27

* 22:10 ሃꬃ ቶኬዳ ብታኒ፦ ሄ ዎደ ሄ ጋደን አሳ ጎለን ኪተትያ አቱማ ቆማይ ሃꬃ ቶኮፐ፥ ሄ ጎሊ ዱረ ግድያዋ በሴ።

* 22:20 ማቶሳ 26:26-28፤ ማር. 14:22-24፤ 1 ቆሮ. 11:23-25

* 22:26 ማቶሳ 23:11፤ ማር. 9:35

* 22:35 ማቶሳ 10:9፣ 10፤ ማር. 6:8፣ 9፤ ሉቃሳ 9:3፤ 10:4

* 22:37 ኢሳ. 53:12

* 23:17 ሀ ፓይዱ፦ “ጵላጾሳዉ ፓስጋ ባላ ቦንቹዋ ጋላሳን እት ኡራ ቃሹዋፐ ብልያ ዶያይ ደኤ” ያጌ። ሽን፥ ዳዉሮꬁዋ ጌሻ ማጻፋ ኦራꬃ ጫቁዋ ግዱዋን ሀ ፓይዱ ጻፈትቤና ጋሱ፥ ሀራ ጌሻ ማጻፋቱዋ ብለꬃቱዋን ኡባቱዋንካ ጻፈትቤና ድራሳ።

* 23:30 ሆሰ 10:8፤ ሳፃ 6:16

ዮሃንሳ ምሽራቹዋ

1

2

3

4

5

6

7

8

9

10

11

12

13

14

15

16

17

18

19

20

21

ዮሃንስ ጻፌዳ

ምሽራቹዋ ቃላ

ገሉዋ

ዮሃንስ ጻፌዳ ምሽራቹ፥ የሱስ አሹዋ ማዪደ አሳ ግዱዋን ቤቴዳ ደኡዋ ጾሳ ቃላ ግድያዋ ቆንጭሴ። ሀ ማጻፋይ ባረ ሁጰዉ ቆንጭስያዋዳን ሀ ምሽራቹዋ ቃላይ ጻፈቴዳዌ፥ አ ናባብያ አሳይ የሱስ አሳ አሽያ ꬋልያ ግዲደ ያናዋ ጌተቴዳ ጾሳ ናኣ ግድያዋ አማናና ማላነ አን አማኖ ጋሱዋን መꬍና ደኡ ኡንቱንቶ ደአናዋ ኡንቱንቱ ኤራና ማላ ጻፈቴዳ (20:31)።

ምሽራቹዋ ቃላዉ ኮይሮ ሻኩ መꬍና ጾሳ ቃላይነ የሱስነ እቱዋ ግድያዋ ኦድ ስሚደ፥ የሱስ አሽያዋ ግዲደ ያና ጌተቴዳ ጾሳ ናኣ ግድያዋ በስያ ዱማ ዱማ ማላታቱዋ ሺሼ። ሄዋፐ ካሊደ ቃይ ሀ ማላታቱዋፐ ቤቴዳ አይፍያ ኦድያ ታርካቱ ካሊኖ። ሀ ክፍሊ እት እት አሳይ የሱሳን አማኒደ፥ አ ካልያዋንታ ግዴዳዋ ኦዴ፤ ሀራቱ ቃይ አ አያዉ እጼደንቶነ አን አያዉ አማኖኮ ጌደንቶ ኦዲኖ። (ሸምፑዋ 13-17) የሱስ ኦይቀቴዳ ኦማርስ አዉ አ ካልያዋንቱና አይ ኬና ምኖ እትፐተꬃይ ደእንቶነ፥ ቃይ እ ካቀታናዉ ማቴዳ ዎንተꬃ ጋላስ ኡንቱንቶ ጊገታና ማላነ ምናና ማላ እ ሃሳዬዳ ቃላ ኦዲኖ። ዉርሰꬃ ሸምፓቱ የሱስ ኦይቀቴዳዋነ ፕርዳዉ ሺቄዳዋ፥ አ ካቁዋነ አ ደንዱዋ፥ ቃይካ ደንዱዋፐ ጉይያን ባረና ካልያዋንቶ እ ቆንጬዳ ሀኖታ ኦዲኖ።

ዮሃንስ ጎዳ የሱስ ክርስቶሳ ባጋና ቤትያ መꬍና ደኡዋ ቆንጭያን በስያ ሀ አꬎ ኬካተꬃይ ሀእፐ ዶሚደ የሱስ ኦገ፥ ቱማነ ደኦ ግድያዋ አማንያዋንቱሳ። ዮሃንስ ጻፌዳ ምሽራቹዋ ቃላ ሀራቱዋፐ ዱማይያዌ፥ አያና ቱማተꬃቱዋ ታማርሳናዉ ደኡዋ ኡባን አሳይ ሜዘቴዳ ቃላቱዋ ጎኤትያ ድራሳ። ሄዋንቱካ፥ ሃꬃ፥ ሶሉዋ፥ ፖኡዋ፥ ሄንꬃንቻ፥ ዶርሳ፥ ዎይንያ ምꬃ፥ ዎይንያ አይፍያነ ሄዋንታ ማላትያዋንታ።

ዎሹማደ ኦይቀቴዳ ምሽራት ታርክያ 7:53—8:11 ጮራ ብለꬃቱነ በን ማጻፋቱ ባረንቱን ጉጅክኖ፤ ሀራቱ ዮሃንሳ ምሽራቹዋን 21:24ፐ ጉይያን ገልሲኖ፤ ሀራንቱ ቃይ ሉቃሳ ምሽራቹዋ ሉቃሳ 21:38ፐ ጉይያን ገልሲኖ፤ እት በን ጻፈቴዳ ብለꬃይ ዮሃንሳ ምሽራቹዋ 7:36ፐ ጉይያን ገልሴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

ሀ ማጻፋ ጻፌዳዋ ቆፋ 1:1-18

ጻማቅያ ዮሃንሳነ የሱሳ ኮይሮ ካሌዳዋንታ 1:19-51

የሱሳ ኦሱዋ ዶመꬃ 2:1—12:50

የሩሳላመንነ እዝ ዩሹዋን ዉርሰꬃ ጋላሳቱዋን ሀኔዳ የሱሳ ኦሱዋ 13:1—19:42

ጎዳ የሱሳ ደንዱዋነ ቆንጨꬃ 20:1-31

ዉርሰꬃ ቁትያ፥ ጋሊላን ዛሪደ ባረና ካልያዋንቶ የሱስ ቆንጬዳዋ 21:1-25

1

ደኡዋ ቃላ

1 ቃላይ ኮይሮ ደኤ፤ ቃላይካ ጾሳና እትፐ ደኤ፤ ቃላይካ ጾሳ። 2 እ ኮይሮፐካ ጾሳና ደኤ። 3 ኡባባይ ቃላ ባጋና መቴዳ። መቴዳባን ኡባባን እ ባይናን እትባይነ መትቤና። 4 አን ደኡ ደኤ፤ ደኡ አሳዉ ፖኡዋ። 5 ፖኡ ꬉማን ፖኤ፤ ꬉማይ ፖኡዋ ጾንቤና።

6 ጾሳፐ ኪተት ዬዳ አ ሱንꬃይ ዮሃንሳ ጌተትያ እት ብታኒ ደኤ። * 7 አሳይ ኡባይ አ ባጋና አማናና ማላ፥ ፖኡዋባ ማርካታናዉ ዬዳ። 8 ፖኡዋባ ማርካታናዉ ዬዳፐ አትን፥ እ ባረ ሁጰዉ ፖኡዋ ግደና። 9 እካ ቱሙ ፖኡዋ ግዴዳዌ አሳዉ ፖእሳናዉ ሀ ሳኣ ይያዋ።

10 ቃላይ አላምያን ደኤ፤ ጾሳይ ቃላን አላምያ መꬌዳ፤ ሽን አላሚ አ ኤርቤና። 11 እ ባረ ባጋቱዋኮ ዬዳ፤ ሽን ኡንቱንቱ አ ሺሽ አክበይክኖ። 12 ግዶፐ አትን እ ባረና ሺሽ አኬዳ ኡባቶ፥ ባረ ሱንꬃን አማኔዳዋንቶ፥ ጾሳ ናና ግዳና ማላ፥ ማታ እሜዳ። 13 ኡንቱንቱ ጾሳፐ የለቴድኖፐ አትን፥ አሳይ የልያ ማራን ዎይ አሹዋ ሸንያን ዎይ አቱማ አሳ ሸንያ ጻላላን የለትበይክኖ።

14 ቃላይ አሳ ግዲደ፥ አꬎ ኬካተꬃንነ ቱማተꬃን ኩሚደ ኑ ግዱዋን ደኤዳ። ኑን፥ እ ባረ አቦ እት ናኣ ግዲደ አኬዳ አዉ ደእያ ባረ አዉዋ ቦንቹዋ በኤዶ።

15 ዮሃንስ አባ ባረ ኮሻ ꬎቁ ኦꬂደ፥ “ታን፥ ‘ታፐ ካላ ይያዌ ታፐ ቦላ፤ አያዉ ጎፐ፥ ታ የለታናፐ ካሰና እ ደእያዋ’ ጋደ ህንተንቶ ኦዶዌ ሀዋ” ያግ ማርካቴዳ።

16 ኑን ኡባይ አ ኩመንꬃ አꬎ ኬካተꬃን ፓላሄዳ አንጁዋ አኬዶ። 17 ጾሳይ ህግያ ሙሴ ባጋና እሜዳ፤ ሽን አꬎ ኬካተꬃይነ ቱማተꬃይ የሱስ ክርስቶሳ ባጋና ዬዳ። 18 ጾሳ በኤዳ አሳይ ኦንነ ባዋ፤ ባረ አዉዋ ማታን ደእያ ባረ ሁጰዉ ጾሳ ግዴዳዌ እት ናኣ ጻላላይ አባ ማርካቴዳ።

ጻማቅያ ዮሃንሳ ማርካተꬃ

(ማቶሳ 3:1-12፤ ማር. 1:1-8፤ ሉቃሳ 3:1-18)

19 የሩሳላመን ደእያ አይሁዳቱዋ አይስያዋንቱ ቄሳቱዋነ ሌዋቱዋ ዮሃንሳኮ፥ “ኔን ኦኔ?” ጊደ አ ኦቻና ማላ ኪትና፥ ዮሃንስ ኡንቱንቶ ማርካቴዳ ማርካተꬃይ ሀዋ።

20 ዮሃንስ፥ “ታን ክርስቶሳ ግድከ” ያጊደ ጌሽ ማርካቴዳዋፐ አትን፥ ማርካቱሳ እጽቤና።

21 ኡንቱንቱ፥ “ያትና፥ ኔን ኦኔ? ኔን ኤላሴ?” ያጊደ ኦቼድኖ።

ዮሃንስ፥ “አ ግድከ” ያጌዳ።

ቃይካ ኡንቱንቱ፥ “ኔን ናቤ?” ያጊደ ኦቼድኖ።

ዮሃንስ፥ “ግድከ” ያግ ዛሬዳ። *

22 ኡንቱንቱ፥ “ያትና ኔን ኦኔ? ኑን ኑና ኪቴዳዋንቶ ኦዳና ማላ፥ ኔን ኔና ኦና ጋይ?” ያጌድኖ።

23 ዮሃንስ ዛሪደ፥ “ናብያ እሳያሰ ጌዳዋዳን፥ ዎራን ባረ ቃላ ꬎቁ ኦꬂደ፥

“ ‘ጎዳ ኦግያ ስት ኦꬅተ!’

ግያ ኮሻይ ታዋ”

ያጌዳ።*

24 ቃይ ፓርሳዋቱ ኪቴዳ አሳቱ 25 ዮሃንሳ፥ “ኔን ክርስቶሳ ዎይ፥ ኤላሳ ዎይ ናብያ ግዳና ꬋዮፐ፥ ያትና አያዉ ጻማቃይ?” ያጊደ ኦቼድኖ።

26 ዮሃንስ፥ “ታን ሃꬃን ጻማቃይ፤ ሽን ህንተንቱ ኤረናዌ እቱ ሀዋን ህንተንቱ ግዱዋን ደኤ። 27 እ ታፐ ካላ ዬ። ታን አ ጫማ ቃሹዋ ብላናዉካ በስከ” ያግ ዛሬዳ።

28 ሀዌ ኡባይ ዮርዳኖሳ ሻፋፐ ሄፍንꬃ ባጋ ዮሃንስ ጻማቅያሳ ቢታንያን ሀኔዳ።

ጾሳ ኦርገ ዶርሳ

29 ዮሃንስ ዎንተꬃ ጋላስ የሱስ ባረኮ ይያዋ በኢደ፥ “ጾሳ ኦርገ ዶርሳ፥ * አላምያ አሳ ናጋራ ꬋይስያዌ፥ ሀዌሽ! 30 ታን፥ ‘ታፐ ካላ እቱ ያናዋ፤ እ ታፐ ቦላ፤ አያዉ ጎፐ፥ ታ የለታናፐ ካሰና እ ደእያዋ’ ጋደ ኦዴዳዌ ሀዋ። 31 እ ኦነንቶ ታን ኤርከ፤ ሽን እስራኤልያ አሳዉ አ ቆንጭሳናዉ ሃꬃን ጻማቃደ ያድ” ያጌዳ።

32 ዮሃንስ ማርካቲደ፥ “ጌሻ አያናይ ሳሉዋፐ ሀራጵያዳን ዎꬍሺናነ አ ቦላን ኡትሽን፥ ታን በኣድ። 33 ታን አ ኤርከ፤ ሽን ሃꬃን ጻማቃና ማላ ታና ኪቴዳ ጾሳይ፥ ‘ጌሻ አያናይ ዎꬊደ፥ እት አሳ ቦላ ሸምፕሽን፥ ኔን በአና፤ እካ ጌሻ አያናን ጻማቄ’ ያጊደ ታዉ ኦዴዳ። 34 ታን ሄዋ በኣድ፤ እ ጾሳ ናኣ ግድያዋካ ማርካታይ” ያጌዳ።

የሱስ ኮይሮ ባረና ካልያዋንታ ዶሬዳ

35 ዎንተꬃ ጋላስ ዮሃንስ ሽረቲደካ ባረና ካልያዋንቱፐ ላአቱዋና እትፐ ኤቄዳ፤ 36 እ የሱስ አꬍሽን በኢደ፥ “ጾሳ ዶርሳይ ሀዌሽ!” ያጌዳ።

37 ዮሃንሳ ካልያ ላአቱ ዮሃንስ ግያዋ ስሲደ፥ የሱሳ ካሌድኖ። 38 የሱስ ባረና ካልያዋንታ ጉየ ስም በኢደ፥ “አያ ኮዪቴ?” ያግ ኦቼዳ።

ኡንቱንቱ ዛሪደ፥ “ረቢ፥ ኔን ሀቃን ደአይ?” ያጌድኖ። “ረቢ” ጉሳይ “ታማርስያዎ” ግያዋ።

39 የሱስ ኡንቱንታ፥ “ሃ ዪደ በእተ” ያጌዳ። ኡንቱንቱ ቢደ፥ እ ደኢያሳ በኤድኖ፤ ሄ ጋላስ ሳአይ ታሙ ሳተ ሄራ ግድያ ድራዉ፥ ኡንቱንቱ አናና ፔሼድኖ።

40 ዮሃንስ ጌዳዋ ስሲደ፥ የሱሳ ካሌዳ ላኡ አሳቱዋፐ እቱ፥ ስሞና ጰጽሮሳ እሻ እንድራሳ። 41 እንድራሰ ኮይሮ ባረ እሻ ስሞና ደሚደ፥ “ኑን ጾሳይ ኪቴዳዋና ጋከቴዶ” ያጌዳ። ሄዋ ጉሳይ “ክርስቶሳ” ግያዋ። 42 እንድራሰ ስሞና የሱሳኮ አሄዳ።

የሱስ ስሞና በኢደ፥ “ኔን ዮሃንሳ ናኣ ስሞና፤ ነ ሱንꬃይ ኬፋ ጌተታናዋ” ያጌዳ። “ኬፋ” ግያዋ ብለꬃይ “ጰጽሮሳ” ዎይ “ዛላ” ግያዋ።

የሱስ ፕልጶሳነ ናትናኤላ ጼጌዳ

43 ዎንተꬃ ጋላስ የሱስ ጋሊላ ባናዉ ቆፋ ቃቼዳ፤ እ ፕልጶሳና ጋከቲደ፥ “ታና ካላ!” ያጌዳ። 44 ፕልጶስ፥ እንድራስነ ጰጽሮሰ ደኤዳ ቤተሳይዳ ጌተትያ ካታማፐ ዬዳ አሳ።

45 ፕልጶስ ናትናኤላና ጋከቲደ፥ “ሙሴ ማጻፋቱዋንነ ናባቱዋ ማጻፋቱዋን † አባይ ጻፈቴዳዋዳን፥ ዮሴፎ ናኣ የሱስ ናዝሬተ ካታማን ደእያዋና ኑን ጋከቴዶ” ያግ ኦዴዳ።

46 ናትናኤል ዛሪደ፥ “ናዝሬተ ካታማፐ ሎኦባይ ከሳናዉ ዳንዳዪ?” ያጌዳ።

ፕልጶስ፥ “ያደ በአ” ያጌዳ።

47 ናትናኤል ባረኮ ይያዋ የሱስ በኢደ፥ “ማካላይ ባይና ቱሙ እስራኤልያ አሳይ ሀዋ!” ያጌዳ።

48 ናትናኤል የሱሳ፥ “ኔን ታና ሀቃን ኤራይ?” ያግ ኦቼዳ።

የሱስ ዛሪደ፥ “ፕልጶስ ኔና ጼሳናፐ ካሰ፥ ኔን ባላስያ ጌተትያ ምꬃፐ ህርክና ደእሽን፥ ታን ኔና በኣድ” ያጌዳ።

49 ናትናኤል ዛሪደ፥ “ታማርስያዎ፥ ኔን ጾሳ ናኣ! ኔን እስራኤልያ ካትያ!” ያጌዳ።

50 የሱስ፥ “ታን ኔና ባላስያ ጌተትያ ምꬃፐ ህርክና በኣድ ጌዳ ድራዉ አማናይ? ኔን ሀዋፐ አꬍያዋ በአና!” ያጌዳ። 51 ቃይካ የሱስ፥ “ታን ህንተንቶ ቱሙዋ ኦዳይ፤ ሳሉ ዶየትና፥ ጾሳ ኪታንቻቱ ታ ቦላ፥ አሳ ናኣ ቦላ፥ ፑደ ከስሺናነ ዱገ ዎꬍሺን፥ ህንተንቱ በአና” ያጌዳ። *

2

የሱስ ቃና ካታማ ቡላቻሳ ቤዳ

1 ሄዘንꬆ ጋላስ ጋሊላ ጋድያን ቃና ጌተትያ ካታማን ቡላቻይ ቡላቼቴዳ፤ የሱሳ ዳያ ሄ ቡላቻን ደአዉ። 2 የሱስካ ባረና ካልያዋንቱና እትፐ ሄ ቡላቻ ጼሰቴዳ። 3 ዎይንያ ኡሻይ ዉር ድግና፥ የሱሳ ዳያ አ፥ “ኡንቱንቶ ዎይንያ ኡሻይ ዉር ድጌዳ” ያጋ ኦቻዱ።

4 የሱስ ዛሪደ፥ “ታ ዳዬ፥ ሀዌ ታ ኦሱዋ ግድያ ድራዉ፥ ነ ያያና ኮሸና። ታ ዎዲ * ብሮ ጋክቤና” ያጌዳ።

5 የሱሳ ዳያ ኪተትያዋንቶ፥ “እ ህንተንቶ ኦድያዋ አያ ግዶፐነ ኦꬅተ” ያጋ ኦዳዱ።

6 አይሁዳቱ ካሰ ኦꬅያ ዶያዳን፥ ሜቻ ዎጋዉ እቱ እቱ ጼቱ ጻራሙስያ ኦይቂያ ኡሱፑን ሹቻ ባꬃቱ ሄዋን ደኢኖ። 7 የሱስ ኪተትያዋንታ፥ “ባꬃቱዋን ሃꬃ ኩንꬅተ” ያጌዳ፤ ጌተቶዋዳንካ ኡንቱንቱ ባꬃቱዋን ዶና ጋካናዉ ሃꬃ ኩንꬄድኖ። 8 የሱስ ኡንቱንታ፥ “ሀእ ዱቂደ፥ ቡላቻ ካፖ እምተ” ያጌዳ፤ ኡንቱንቱ አዉ አፊደ እሜድኖ።

9 ቡላቻ ካፑ ዎይንያ ኡሻ ግዴዳ ሃꬃ ጋንጽ ጼሊደ፥ ሀቃፐ ዬደንቶ ኤርቤና፤ ሽን ሃꬃ ኩንꬄዳ ኦሳንቻቱ ኤሪኖ። ቡላቻ ካፑ ማቻቶ አክያዋ ጼሲደ፥ 10 “ኦንነ አይፈ ግዴዳ ዎይንያ ኡሻ እማꬃ አሳ ካሰቲደ ኡሼ፤ ያቲደ አሳይ ዳርስ ኡሼዳዋፐ ጉይያን፥ ቅራርያ ኡሼ። ሽን ኔን አይፈ ግዴዳ ዎይንያ ኡሻ ሀኖ ጋካናዉ ናጋዳ!” ያጌዳ።

11 የሱስ ባረ ኦꬄዳ ዎልቃማ ማላታቱዋፐ ሀዋ ኮይሩዋ ጋሊላ ጋድያን ቃና ጌተትያ ሄራን ኦꬄዳ፤ ሄዋን ባረ ቦንቹዋ እ ቆንጭስና፥ አ ካልያዋንቱ አን አማኔድኖ።

12 ሄዋፐ ጉይያን፥ የሱስ ባረ ዳይና፥ ባረ እሻቱዋናነ ባረና ካልያዋንቱና እትፐ ቅፍርናሆማ ጌተትያ ካታማ ቢደ አማሬዳ ጋላሳ ታኬድኖ።

የሱስ ጌሻ ጎልያ ግቢያፐ ዛልእያዋንታ ከሴዳ

(ማቶሳ 21:12-13፤ ማር. 11:15-17፤ ሉቃሳ 19:45-46)

13 አይሁዳቱ ቦንችያ ፓስጋ ባላ ጋላሳይ ማታትና፥ የሱስ የሩሳላመ ቤዳ። 14 ጌሻ ጎልያ ግቢያን ሚዛ፥ ዶርሳነ ዶጎማቱዋ ዛልእያ አሳ ደሜዳ፤ ቃይ ሀራቱ ባረንቱ ኦይድያን ኡቲደ፥ ሚሻ ላምያዋንታ ደሜዳ። 15 እ ጎላ ጅራፍያ ዶቂደ፥ አሳ ኡባ ዶርሳናነ ምያና ጌሻ ጎልያ ግቢያፐ ካረዉ ከሲደ የደርሴዳ። ሚሻ ላምያዋንቱ ኦይድያካ አꬅ የጊደ፥ ኡንቱንቱ ሚሻ ላሌዳ። 16 ዶጎሙዋ ዛልእያዋንታ እ፥ “ሀ ዶጎማቱዋ ሀዋፐ ከስተ፤ ታ አቡ ጎልያ ገያ ኦꬆፕተ!” ያጌዳ።

17 የሱሳ ካልያዋንቱ ጾሳ ማጻፋን፥ “ታን ነ ጎለዉ ሴለትያ ሴላይ ታና ታማዳን ጉዴ” ጌተቲደ ጻፈቴዳዋ ሀሳዬድኖ። *

18 ሄዋፐ ጉየ፥ አይሁደ አሳ አይስያዋንቱ ዛሪደ፥ “ነዉ ሀዋ ኦꬃናዉ ዳንዳይያ ማታይ ደእያዋ ኑና አያ ማላታ በሳኒ?” ያጌድኖ።

19 የሱስ፥ “ሀ ጌሻ ጎልያ ኮልተ፤ ታን ሄዙ ጋላሳን ዛራደ ኬጻና” ያጌዳ።

20 ቃይካ አይሁደ አሳ አይስያዋንቱ፥ “ሀ ጌሻ ጎልያ ኬጻናዉ ኦይታማነ ኡሱፑን ላይꬃ አኬዳ፤ ሽን ኔን ሄዙ ጋላሳን ኬጻኒ?” ያጌድኖ።

21 ሽን እ ሃሳዬዳ ጌሻ ጎሊ ባረ አሳተꬃባ። 22 ሄዋ ድራዉ፥ የሱስ ሀይቁዋፐ ደንዴዳዋፐ ጉይያን፥ የሱሳ ካልያዋንቱ እ ሄዋ ጌዳዋ ሀሳዬድኖ። ቃይ ኡንቱንቱ ጾሳ ማጻፋይ ጌዳዋነ የሱስ ሃሳዬዳዋ አማኔድኖ።

23 ፓስጋ ባላ ቦንችያ ዎደ፥ የሱስ የሩሳላመን ደእሽን፥ እ ኦꬄዳ ማላታ በኢደ፥ ጮራ አሳይ አ አማኔድኖ። 24 ሽን የሱስ አሳ ኡባ ኤርያ ድራዉ፥ ሄዋንታ አማንቤና። 25 አሳባ ኦንነ አዉ ማርካታና ማላ ኮይቤና፤ አያዉ ጎፐ፥ አሳ ዎዛናን አዬ ደእንቶ፥ እ ባረ ሁጰዉ ኤርያ ድራሳ።

3

የሱሳነ ንቆድሞሳ

1 ፓርሳዋቱዋፐ ግዴዳ ካፑዋ ንቆድሞሳ ጌተትያ እት ብታኒ ደኤ። 2 ንቆድሞስ ቃማ የሱሳኮ ዪደ፥ “ታማርስያዎ፥ ኔን ኑና ታማርሳና ማላ ጾሳይ ኪቴዳ ግድያዋ ኑን ኤሬቶ፤ አያዉ ጎፐ፥ ጾሳይ አናና ደእያ አሳፐ አትን፥ ሀ ኔን ኦꬅያ ዎልቃማ ማላታቱዋ ኦꬃናዉ ዳንዳይያ አሳይ ባዋ” ያጌዳ።

3 የሱስ ዛሪደ፥ “ታን ነዉ ቱሙዋ ኦዳይ፤ አሳይ ላኤንꬁዋ የለታና ꬋዮፐ፥ ጾሳ ካዉተꬃ በአናዉ ዳንዳየና” ያጌዳ።

4 ንቆድሞስ፥ “ጭማ አሳይ ዋኒደ ላኤንꬁዋ የለታናዉ ዳንዳዪ? ባረ ዳይ ኡሉዋ ስም ገሊደ፥ ላኤንꬁዋ የለታናዉ አሳይ ዳንዳዪ?” ያጌዳ።

5 የሱስ ዛሪደ፥ “ታን ነዉ ቱሙዋ ኦዳይ፤ አሳይ ሃꬃፐነ ጌሻ አያናፐ የለታና ꬋዮፐ፥ ጾሳ ካዉተꬃ ገላናዉ ዳንዳየና። 6 አሳይ አሹዋን አሳፐ የለቴ፤ ሽን አሳይ አያናን ጌሻ አያናፐ የለቴ፤ 7 ‘ህንተንቱ ላኤንꬁዋ የለታናዉ በሴ’ ጋደ ታን ኦዴዳ ድራዉ፥ ማላለቶፓ። 8 ጫርኩ ባረ ኮዬዳሳ ጫርኬ። ኔን አ ኮሹንቻ ስሳሳ፤ ሽን እ ሀቃፐ ይንቶ ዎይ ሀቃ ብንቶ ኤራካ። ጌሻ አያናፐ የለቴዳ ኡባይ ሄዋ ማላ” ያጌዳ።

9 ንቆድሞስ፥ “ሀዌ ዋኒደ ሀናናዉ ዳንዳዪ?” ያጊደ ኦቼዳ።

10 የሱስ ዛሪደ፥ “ኔን እስራኤላቱዋ ታማርስያዋ ግዳደ ሀዋ ኤርኪ? 11 ታን ነዉ ቱሙዋ ኦዳይ፤ ኑን ኤርያዋ ሃሳዬቶነ በኤዳዋ ማርካቴቶ፤ ሽን ኑን ማርካትያዋ ህንተንቱ አክክታ። 12 ታን ህንተንቶ ሳኣባ ኦድና፥ አማነናዋንታ ግዶፐ፥ ሳሉዋባ ኦድና ዋን አማናንቴ? 13 ሳሉዋፐ ዎꬌዳ ታፐ አትን፥ ሳሉዋ ከሴዳዌ ኦንነ ባዋ፤ ሳሉዋን ደእያ አሳ ናአይ ታና።

14-15 “ሙሴ ዎራን ጻንቂማሉዋ ሾሻ ሱሌዳዋዳን፥ ታና አማኔዳ ኡባይ መꬍና ደኡዋ አካና ማላ፥ ታን አሳ ናአይ ማስቃልያ ቦላ ፑደ ደንዳና በሴ። *

16 “ጾሳ ናኣ አማንያ ኡባይ መꬍና ደኡዋ አካናፐ አትን፥ ꬋየና ማላ፥ ጾሳይ ሀ አላምያ አሳ ሎይꬅ ሲቄዳ ድራዉ፥ ባረ መጽ እት ናኣ እሜዳ። 17 አያዉ ጎፐ፥ ጾሳይ ባረ ናኣ ሀ አላምያ አሳ ፕርዳናዉ ኪትቤና፤ ሽን ኡንቱንታ አ ባጋና አሻናዉ ኪቴዳ።

18 “አ ናኣ አማንያ ኦንነ ፕርደተና፤ ሽን ናኣን አማነና ኦንነ፥ ጾሳ ናኣ እቱዋ አማንቤና ድራዉ፥ ሀእካ ፕርደት ኡቴዳ። 19 አሳ ቦላ ይያ ፕርዳይ ሀዋ: ፖኡ ሀ አላምያ ዬዳ፤ ሽን አሳ ኪታይ ኢታ ግድያ ድራዉ፥ ፖኡዋፐ አꬂደ፥ ꬉማ ሲቄዳ። 20 ኢታባ ኦꬅያ ኦንነ ፖኡዋ እጼ፤ አያዉ ጎፐ፥ ባረ ኪታይ ቆንጨና ማላ፥ ፖኡዋኮ ሺቀና። 21 ሽን ቱሙዋ ኦꬅያ ኦንነ ጾሳይ አዛዜዳዋዳን፥ እ ኦꬄዳዋ ፖኡ ቆንጭሳና ማላ፥ ፖኡዋኮ ሺቄ” ያጌዳ።

የሱሳነ ጻማቅያ ዮሃንሳ

22 ሄዋፐ ጉይያን፥ የሱስነ አ ካልያዋንቱ ይሁዳ ጋድያ ቤድኖ፤ የሱስ ሄ ጋድያን ኡንቱንቱና አማሬዳ ዎድያ ኡቲደ፥ አሳ ጻማቂደ ደኤ።

23 ቃይ ዮሃንስ ሳሌመ ማታን ደእያ ሄኖና ግያ ሳን ዎጋ ሃꬃይ ደእያ ድራዉ፥ አሳይ አኮ ዪና ጻማቄ። 24 ሄዌ ሀኔዳዌ ዮሃንስ ቃሸታናፐ ካሰና።

25 ሄዋፐ ጉይያን፥ ዮሃንሳ ካልያዋንቱና አማሬዳ አይሁዳቱዋ ሜቻ ዎጋባ * ፓሉመቴድኖ። 26 ኡንቱንቱ ዮሃንሳኮ ቢደ፥ “ታማርስያዎ፥ ዮርዳኖሳ ሻፋፐ ሄፍንꬃን ኔናና ደእያዌ፥ ኔን አባ ማርካቶዌ፥ በአ ሀእ ጻማቄ፤ አሳይ ኡባይካ አኮ ቤ” ያጌድኖ።

27 ዮሃንስ ዛሪደ፥ “ጾሳይ እማና ꬋዮፐ፥ አሳይ አይነ አካናዉ ዳንዳየና። 28 ‘ታን ክርስቶሳ ግድከ፤ ሽን ታን አፐ ስንꬃዉ ኪተታድ’ ጌዳዎ ህንተ ህንተንቱ ሁጰዉ ማርካ። 29 ምሽራ ማጫዉና ደእያ ኡራይ እካ ምሽራ፤ ሄ ምሽራ ምያታይ ኤቂደ፥ እ ግያዋ ስስያዌ አ ሃሳያን ዳሮ ናሸቴ። ሄዋ ድራዉ፥ ሀዌ ታ ናሸቻይ ፖለቴዳ። 30 እ ዳርና ታ ጉጻና በሴ” ያጌዳ።

31 ቦላፐ ይያዌ ኡባፐ ቦላ። ሳኣፐ ቤቴዳዌ ሳኣሳ። እካ ሳኣባ ሃሳዬ። ሳሉዋፐ ይያዌ ኡባፐ ቦላ። 32 እ ባረ በኤዳባነ ስሴዳባ ማርካቴ፤ ሽን አ ማርካተꬃ አክያዌ ባዋ። 33 አ ማርካተꬃ አክያ ኦንነ ጾሳይ ቱማንቻ ግድያዋ ሄዋን ማርካቴ። 34 ጾሳይ ኪቴዳዌ ጾሳ ቃላ ኦዴ፤ አያዉ ጎፐ፥ ጾሳይ ባረ ጌሻ አያና ፓላህሲደ እሜ። 35 ጾሳይ ባረ ናኣ ሲቂደ ኡባባ አ ኩሽያን ዎꬄዳ። 36 ናኣ አማንያ ኡራዉ መꬍና ደኡ ደኤ፤ ሽን ናኣ አማነናዋ ቦላ ጾሳ ሀንቁ ደአናዋፐ አትን፥ እ ደኡዋ በኤና።

4

የሱሳነ ሳማርያ ምሽራቶ

1-3 የሱስ ዮሃንሳዋፐ ዳርያ ባረና ካልያዋንታ ባረኮ ሺሼነ ጻማቄ ግያዋ ፓርሳዋቱ ስሴዳዋ የሱስ ኤሬዳ ዎደ፥ ይሁዳ አጊደ፥ ጋሊላ ቤዳ፤ ግዶፐነ፥ የሱሳ ካልያዋንቱ ጻማቄዳዋፐ አትን፥ የሱስ ባረ ሁጰዉ ኦናነ ጻማቅቤና። 4 ጋሊላ ቢደ፥ ሳማርያና አꬋናዌ አ አሸናባ ግዴዳ።

5 ሄዋ ድራዉ፥ ያቆብ ባረ ናኣ ዮሴፎ እሜዳ ጋድያ ማታን ደእያ ስካሮ ጌተትያ ሳማርያ ካታማ ቤዳ። * 6 ሄ ሳኣን ያቆባ ሃꬃ ኦላይ ደኤ፤ የሱስ ሀመታን ዳቡሪደ፥ ሄ ሃꬃ ኦላ ማታን ኡቴዳ። ሄ ዎደ ሳአይ ኡሱፑን ሳትያ ሄራ።

7 ሳማርያ ምሽራታ ሃꬃ ዱቃናዉ ዬዳዉኖ የሱስ፥ “ታና ሃꬃ ኡሻርኪ!” ያጌዳ። 8 የሱሳ ካልያዋንቱ ቁማ ሻማናዉ ካታማ ቤድኖ።

9 ሄ ምሽራታ ዛራደ አ፥ “ኔን አይሁዳ አሳ ግዳደ፥ ሳማርያ ማጫ አሳ ግዴዳ ታና፥ ዎታ ደኡዋ እምያ ሃꬃ ኡሻ ጋይ?” ያጋዱ፤ አያዉ ጎፐ፥ አይሁዳቶነ ሳማርያ አሳዉ እትፐተꬃይ ባይና ድራሳ። *

10 የሱስ ዛሪደ እዞ፥ “ኔን ጾሳ እሞታነ ቃይ ኔና ‘ታና ሃꬃ ኡሻ’ ግያዌ ኦነንቶ ኤርያዋ ግድንቶ፥ አ ዎሳናሳ፤ እካ ነዉ ደኡዋ እምያ ሃꬃ እማና” ያጌዳ።

11 ምሽራታ ዛራደ፥ “ጎዳዉ፥ ነዉ ዱቂያባይ ባዋ፤ ኦላይካ ጪሙዋ። ያትና፥ ደኡዋ እምያ ሃꬃ ሀቃፐ አካኒ? 12 ኑዉ ሀ ሃꬃ ኦላ እሜዳ ኑ አዉዋ ያቆባፐ ኔን ዳራይ? እ፥ አ ናናይነ አ መሂ ሀዋፐ ኡሼድኖ” ያጋዱ።

13 የሱስ ዛሪደ፥ “ሀ ሃꬃፐ ኡሽያ ኦንነ ላኤንꬁዋ ሳመታናዋ። 14 ሽን ታን እምያ ሃꬃ ኡሽያ ኦንነ ላኤንꬁዋ ሳመተና። ታን እምያ ሃꬃይ ሄ አ ግዶን መꬍና ደኡዋስ ፑልትያ ፑልቱዋ ግዳናዋ” ያጌዳ።

15 ምሽራታ፥ “ጎዳዉ፥ ታን ሳመተና ማላነ ሃꬃ ትካናዉካ ሃ ዬና ማላ፥ ታዉ ሄ ሃꬃ እማ!” ያጋዱ።

16 የሱስ እዞ፥ “ባደ ነ አስና ጼሳደ ሃ ስማ” ያጌዳ።

17 ምሽራታ ዛራደ፥ “ታዉ አስናይ ባዋ” ያጋዱ።

የሱስ፥ “ታዉ አስናይ ባዋ ግያዋን ቱሙዋ ጋዳ። 18 ኔን እቼሹ አስና ገላዳ፤ ሀእ ኔናና ደእያ ብታኒ ነ አስና ግደና። ኔን ሀእ ታዉ ኦዴዳዌ ቱማ” ያጌዳ።

19 ምሽራታ ቃይ፥ “ጎዳዉ፥ ኔን ናብያ ግድያዋ ታ ሀእ ኤራድ፤ 20 ኑ ሳማርያ አሳ አዎቱ ሀ ደርያን * ጎይኔድኖ፤ ሽን አይሁዳቱ ህንተንቱ አሳይ ጾሳዉ ጎይናናዉ በስያ ሳአይ የሩሳላመና ያጊታ” ያጋዱ።

21 የሱስ፥ “ሀ ምሽራቴ፥ ታና አማና፤ ሀ ደርያን ዎይ የሩሳላመን አዉዋ ጾሳዉ ህንተንቱ ጎይነና ዎዲ ያናዋ። 22 ህንተንቱ ሳማርያ አሳይ ህንተ ኤረናባዉ ጎይኒታ፤ ጾሳይ ኑና አይሁዳቱዋ ጎኤቲደ አቶተꬃ አህያ ድራዉ፥ ኑን ኑ ኤርያዎ ጎይኔቶ። 23 ሽን አዉዋ ጾሳዉ ቱሙዋፐ ጎይንያዋንቱ አ፥ ጌሻ አያና ዎልቃንነ ጾሳ ጾሳተꬃዳን ጎይንያ ዎዲ ማታቴዳ፤ ኡባ ሀእካ ጋኬዳ። አያዉ ጎፐ፥ አሳ ባረዉ ጎይናና ማላ፥ አዉ ጾሳይካ ሀ ኦግያን ጎይንያዋንታ ኮዬ። 24 ጾሳይ አያና፤ አዉ ጎይንያዋንቱካ ጌሻ አያና ዎልቃን ጾሳ ጾሳተꬃዳን ጎይናናዉ በሴ” ያጌዳ።

25 ምሽራታ፥ “ማስህያ ጌተትያ ኦከቶዌ ያናዋ ታን ኤራይ። እ ይያ ዎደ ኑዉ ኡባባ ኦዳናዋ” ያጋዱ።

26 የሱስ፥ “ሀ ኔናና ሃሳይያዌ ታን አ” ያጌዳ።

27 ሀዋ ኡንቱንቱ ሃሳይሽን፥ የሱሳ ካልያዋንቱ ቤዳሳፐ ስሜድኖ። የሱስ ምሽራትና ሃሳይሽን ኡንቱንቱ በኢደ ዳርስ ማላለቴድኖ፤ ሽን ምሽራቶ፥ “አያ ኮያይ?” ዎይ የሱሳ፥ “ኢናና አያዉ ሃሳያይ?” ጊደ ኦቾዌ ኦንነ ባዋ።

28 ሄዋፐ ጉይያን፥ ምሽራታ ባረ ሃꬃ ኦቱዋ አጋ ባሻ ጉየ ካታማ ባደ አሳዉ፥ 29 “ታን ኦꬄዳዋ ኡባ ታዉ ኦዴዳ ብታንያ በአናዉ ደንድተ፤ ሄዌ ክርስቶሳ ግዳንዴሻ?” ያጋዱ። 30 አሳይ ካታማፐ ከሲደ፥ የሱሳኮ ቤዳ።

31 ሄዌ ሀንሽን፥ አ ካልያዋንቱ የሱሳ፥ “ጉꬃባ ማርኪ!” ያጊደ ዎሴድኖ።

32 ሽን እ፥ “ታዉ ህንተንቱ ኤረና ቁማይ ታን ምያዌ ደኤ” ያጌዳ።

33 ሄዋ ድራዉ፥ አ ካልያዋንቱ ባረንቱ ግዶን፥ “አዉ ምያባ አሄዳ አሳይ ደአንዴሻ?” ያጌድኖ።

34 የሱስ ኡንቱንቶ፥ “ታ ቁማይ ታና ኪቴዳዋ ሸንያ ኦሱሳነ አ ኦሱዋ ፖሉሳ። 35 ህንተንቱ፥ ‘ኦይዱ አገናፐ ጉይያን፥ ካꬃይ ጫከታናዋ’ ጊክቴዬ? ታን ህንተንቶ ኦዳይ፤ ጎሻ ሎይꬅ ጼልተ፤ ካꬃይ ጫካ በሴዳ። 36 ዘርያዌነ ጫክያዌ እትፐ ናሸታና ማላ፥ ጫክያዌ ድርጉዋ አኬነ ካꬃ መꬍና ደኦ ሺሼ። 37 ሀ ጋሱዋን፥ ‘እቱ ዘሬ፤ ቃይ እቱ ጫኬ’ ግያ ሃሳያይ ቱማ። 38 ህንተንቱ ዳቡርቤናዋ ጫካና ማላ፥ ታን ህንተንታ ኪታድ፤ ሀራቱ ኦꬅ ዳቡሬድኖ፤ ህንተንቱ ሀራቱዋ ዳቡራን ገሌድታ” ያጌዳ።

39 ምሽራታ፥ “እ ታን ኦꬄዳ ኡባባ ኦዴዳ” ጋደ ማርካቴዳ ድራዉ፥ ሄ ካታማን ደእያ ሳማርያ አሳፐ ጮራይ የሱሳ አማኔዳ። 40 ሳማርያ አሳይ የሱሳኮ ዬዳ ዎደ፥ ባረንቱ ማታን ጋምአና ማላ፥ የሱሳ ዎስና እ ያን ላኡ ጋላሳ ኡቴዳ።

41 እ ኦድያ ቃላ ድራዉ፥ ካሰዋፐ ጮራ አሳይ አማኔዳ፤ 42 ቃይ ኡንቱንቱ ምሽራቶ፥ “ኑን ኑ ሁጰዉ እ ግያዋ ስሲደ አማኔዳዋፐ አትን፥ ኔን ማርካቴዳ ድራሳ ግደና፤ እ ቱሙ አላምያ አሳ አሽያዋ ግድያዋካ ኑን ኤሬዶ” ያጌድኖ።

የሱስ እት ካፑዋ ናኣ ፓꬄዳ

43 ላኡ ጋላሳፐ ጉይያን፥ የሱስ ሳማርያፐ ከሲደ፥ ጋሊላ ጋድያ ቤዳ። 44 አያዉ ጎፐ፥ እ ባረ ሁጰዉ፥ “ናቢ ባረ ጋድያን ቦንቼተና” ያግ ኦዴዳ። 45 የሱስ ጋሊላ ጋኬዳ ዎደ፥ ጋሊላ አሳይ አ ሞኬዳ፤ ፓስጋ ቦንችያ ጋላስ ኡንቱንቱ የሩሳላመን ደእያ ድራዉ፥ እ ኦꬄዳ ኡባባ በኤድኖ።

46 የሱስ ሃꬃ ዎይንያ ኡሻ ከሴዳ፥ ጋሊላን ደእያ ቃና ካታማ ቤዳ። ቅፍርናሆማን አ ናአይ ሳከትያ፥ ካትያ ጎለን ኦꬅያ እት ካፑ ደኤ። 47 የሱስ ይሁዳፐ ጋሊላ ዬዳዋ ሄ ካፑ ስሲደ፥ አኮ ዪደ ሀይቃናዉ ማቴዳ ባረ ናኣ ቢደ ፓꬃና ማላ፥ የሱሳ ዎሴዳ።

48 የሱስ ሄ ካፑዋ፥ “ጾሳይ ኦꬅያ ማላታነ ሄቾ ጊስያባ በኤናን ደኢደ፥ ህንተንቱ አይነ አማንክታ” ያጌዳ።

49 ሄ ካፑ ዛሪደ፥ “ጎዳዉ፥ ታ ናአይ ሀይቀናን ደእሽን፥ ታናና ባርኪ” ያጌዳ።

50 የሱስ፥ “ባ፤ ነ ናአይ ፓጻ ደአናዋ!” ያጌዳ።

ሄ ካፑ የሱስ ጌዳዋ አማኒደ ቤዳ። 51 እ ባረ ጎለ ቢሽን፥ አ ቆማቱ አናና ኦግያን ጋከቲደ አ፥ “ነ ናአይ ፓጻ ደኤ” ጌድኖ።

52 እ ባረ ቆማቱዋ ባረ ናአዉ አይ ሳትያን ኬኬደንቶ ኦችና ኡንቱንቱ፥ “ዝኖ ላፑ ሳትያን ቆጹ አ አጌዳ” ያጌድኖ። 53 ናኣ አዉ የሱስ ባረዉ፥ “ነ ናአይ ፓጻ ደአናዋ” ጌዳዌ ሄ ሳትያና ግዴዳዋ ሀሳዬዳ። ሄዋ ድራዉ፥ እነ አ ሶይ አሳይ ኡባይ አማኔድኖ።

54 ሀዌ የሱስ ይሁዳፐ ጋሊላ ዪደ ኦꬄዳ ላኤንꬆ ማላታ።

5

የሱስ ጉንዳ ብታንያ ዳጋት ኡቴዳ ሃꬃ ማታን ፓꬄዳ

1 ሄዋፐ ጉይያን፥ የሱስ አይሁዳቱ ቦንችያ ባላዉ የሩሳላመ ቤዳ። 2 የሩሳላመን ዶርሳ ፐንግያ ማታን እብራይስጸ ቃላን ቤተሳይዳ ጌተትያ ዳጋት ኡቴዳ ሃꬃይ ደኤ፤ ሄ ዳጋት ኡቴዳ ሃꬃ ዩይ አꬌዳ እቼሹ ካሻይ ደኤ። 3 ሄዋን ጮራ ሀርጋንቻቱ፥ ቆቃቱ፥ ዎባቱነ ስሌዳዋንቱ ግሴድኖ። [ሃꬃይ ቃጽያዋ ናጊኖ። 4 አያዉ ጎፐ፥ እት እት ገደ ጎዳ ኪታንቻይ ሄ ዳጋቴዳ ሃꬃኮ ገሊደ፥ ሃꬃ ቃꬄ፤ ሃꬃይ ቃጼዳዋፐ ጉይያን፥ ኮይሮ ገሌዳ ኡራይ ባረና ኦይቄዳ አይ ሀርግያፐካ ፓጼ።]* 5 ሄዋን ሀታማነ ሆስፑን ላይꬃ ሳከቴዳ እት ብታኒ ደኤ። 6 ሄ ብታኒ ሄዋን ግሴዳዋ የሱስ በኢደ፥ ዳሮ ዎድያ ሳከቴዳዋካ ኤሪደ ብታንያ፥ “ፓጻናዉ ኮያይ?” ያጌዳ።

7 ሳከትያ ብታኒ ዛሪደ፥ “ጎዳዉ፥ ሃꬃይ ቃጽያ ዎደ፥ ታና ሃꬃን የግያ አሳይ ꬋዬዳ፤ ታን ገላና ሀንያ ዎደ፥ ሀራ ኡራይ ታፐ ካሰቲደ ገል አጌ” ያጌዳ።

8 የሱስ አ፥ “ደንዳ ኤቃ፤ ኔን ግሶዋ ቶካደ ባ” ያጌዳ። 9 ብታኒ ኤለካ ፓጽ አጌዳ፤ ባረ ግሱዋ ቶኪደ ቤዳ።

ሄዌ ሀኔዳዌ ሳምባታ ጋላሳና። 10 ሄዋ ድራዉ፥ አይሁዳቱ ፓጼዳ ብታንያ፥ “ሀቼ ሳአይ ሳምባታ፤ ኔን ነ ግሱዋ ቶካ ብያዌ ዎጋ ግደና” ያጌድኖ። *

11 ሽን ብታኒ፥ “ታና ፓꬄዳዌ፥ ‘ነ ግሱዋ ቶካደ ባ’ ያጌዳ” ጊደ ኡንቱንቶ ዛሬዳ።

12 ኡንቱንቱ አ፥ “ኔና፥ ‘ነ ግሱዋ ቶካደ ባ’ ጌዳዌ እ ኦኔ?” ጊደ ኦቼድኖ።

13 ሽን ሄዋን ጮራ አሳይ ደእያ ድራዉነ፥ የሱስካ ጌመቴዳ ድራዉ፥ ብታኒ ባረና ፓꬄዳዌ ኦነንቶ ኤረና። 14 የሱስ ጉየፐ ሄ ብታንያ ጌሻ ጎልያን ደሚደ፥ “በአ፥ ኔን ሀእ ፓጻዳ፤ ሀዋፐካ ኢታባይ ኔና ጋከና ማላ፥ ላኤንꬆ ናጋራ ኦꬆፓ” ያጌዳ። 15 ሄዋፐ ጉይያን፥ ብታኒ ቢደ፥ ባረና ፓꬄዳዌ የሱሳ ግድያዋ አይሁዳ አሳ ካፓቶ ኦዴዳ።

16 የሱስ ሀዋ ሳምባታን ኦꬄዳ ድራዉ፥ ኡንቱንቱ የሱሳ የደሳን ዋይሱዋ ዶሜድኖ። 17 የሱስ ዛሪደ ኡንቱንቶ፥ “ታ አቡ ኡባ ዎደ ኦꬄ፤ ታንካ ኦꬃናዉ በሴ” ያጌዳ።

18 ሄዋ ድራዉ፥ የሱስ ሳምባታ ጋላሳ ቦንቼና ድራ ጻላላሳ ግደናን፥ ባረና ጾሳና ቃራዪደ፥ “ጾሳይ ታ አባ” ጌዳ ድራዉ፥ አይሁዳ አሳ ካፓቱ አ ዎꬋናዉ ካሰዋፐ ምንሲደ ኮዪኖ።

ጾሳ ናኣ ማታ

19 የሱስ ዛሪደ ኡንቱንቶ፥ “ታን ህንተንቶ ቱሙዋ ኦዳይ፤ ናአይ ባረካ አይነ ኦና። እ ባረ አቡ ኦꬅሽን በእያዋ ጻላላ ኦꬄ፤ አዉ ኦꬅያዋ ናአይካ ኦꬄ። 20 አያዉ ጎፐ፥ አዉ ባረ ናኣ ሲቄ፤ ቃይ እ ኦꬅያ ኦሱዋ ኡባባ ባረ ናኣ በሴ። ኡባ ህንተንቱ ማላለታና ጋካናዉ፥ እ ሀዋፐ አꬍያ ኦሱዋካ ባረ ናኣ በሳናዋ። 21 ጋሱኔ፥ አዉ ሀይቄዳዋንታ ሀይቁዋፐ ደንꬂደ ሸምፑዋና ዎꬅያዋዳን፥ ናአይካ ቃይ ባረ ኮዮዋንታ ሸምፑዋና ዎꬄ። 22-23 አሳይ ኡባይ አዉዋ ቦንችያዋዳን፥ ናኣካ ቦንቻና ማላ፥ አዉ ፕርዳ ኡባ ናአዉ እሜዳዋፐ አትን፥ እ ኦናነ ፕርደና፤ ናኣ ቦንቼና ኡራይ፥ አ ኪቴዳ አዉዋካ ቦንቼና።

24 “ታን ህንተንቶ ቱሙዋ ኦዳይ፤ ታ ቃላ ስስያዎነ ታና ኪቴዳዋን አማንያዎ መꬍና ደኡ ደኤ። ሀይቁዋፐ ደኦ እ ፕኔዳዋፐ አትን፥ ፕርደተና። 25 ታን ህንተንቶ ቱሙዋ ኦዳይ፤ ሀይቄዳ አሳይ ጾሳ ናኣ ኮሻ ስስያ ዎዲ ያናዋ፤ ሄዌኔካ ሀአ። ሄ ኮሻ ስስያዋንቱ ሸምፑዋና ደአና። 26 አያዉ ጎፐ፥ አዎ ደኡዋ እምያ ዎልቃይ ደእያዋዳን፥ ደኡዋ እምያ ሄ ዎልቃ ባረ ናአዉካ እሜዳ። 27 ጾሳ አዉ ባረ ናአዉ ፕርድያ ማታ እሜዳ፤ አያዉ ጎፐ፥ ናአይ አሳ ናኣ።

28 “ሀዋን ማላለቶፕተ፤ አያዉ ጎፐ፥ ዱፉዋን ደእያዋንቱ አ ኮሻ ስስያ ዎዲ ዬ። 29 ስሲደ ኡንቱንቱ ዱፉዋፐ ጋጻ ከሳና፤ ሎኦባ ኦꬄዳዋንቱ ደኡዋን ደአናዉ ደንዳና፤ ቃይ ኢታባ ኦꬄዳዋንቱ ፕርደታናዉ ደንዳናዋንታ። *

የሱሳዉ ማርካቴዳ አሳቱዋ

30 “ታን ታፐ አይነ ኦꬃናዉ ዳንዳይከ፤ ጾሳይ ታዉ ኦዴዳዋዳን ፕርዳይ። ታ ፕርዳይ ቱማ፤ አያዉ ጎፐ፥ ታን ታና ኪቴዳዋ ሸንያ ፖልያዋፐ አትን፥ ታን ዶስያዋ ኦꬅከ።

31 “ታን ታ ሁጰዉ ታባ ማርካቶፐ፥ ታ ማርካተꬃይ ቱማ ግደና። 32 ታባ ማርካትያዌ ሀራይ ደኤ፤ እ ታባ ማርካትያዌ ቱማ ግድያዋ ታን ኤራይ።

33 “ህንተንቱ ዮሃንሳኮ አሳ ኪትና፥ እ ኡንቱንቶ ቱሙዋ ማርካቴዳ። 34 ታን ሄዋ ህንተንታ አትኖ ጋደ ግያዋፐ አትን፥ አሳ ማርካተꬃይ ታዉ ኮሽና ግደና። 35 ዮሃንስ ሙቃዳዳን፥ ኤጼዳነ ፖእሴዳ፤ ህንተንቱካ አማሬዳ ዎድያ አ ፖኡዋን ናሸታናዉ ኮዬድታ።

36 “ሽን ታዉ ዮሃንሳዋፐ አꬍያ ማርካተꬃይ ደኤ፤ አያዉ ጎፐ፥ ታን ዉርሳናዉ ታ አቡ ታዉ እሜዳ ኪታይ፥ ሀ ታን ኦꬅያዌ፥ እ ታና ኪቴዳዋ ግድያዋ ማርካቴ።

37 “ቃይ ታና ኪቴዳ ታ አቡ ባረ ሁጰዉ ታባ ማርካቴ። ህንተንቱ አ ኮሻ አይነ ስስበይክታ፤ አ ማላካ በእበይክታ። 38 እ ኪቴዳዋ አማነና ድራዉ፥ አ ቃላይ ህንተንቱ ዎዛናን ባዋ።

39 “ጾሳ ማጻፋቱዋፐ መꬍና ደኡዋ ደምያዋ ህንተዉ ማላትና፥ ኡንቱንታ ብዲታ፤ ኡንቱንቱካ ታባ ማርካትያዋንታ። 40 ሽን ደኡዋ ደማናዉ ታኮ ይያዋ ህንተንቱ ኮይክታ።

41 “ታን አሳፐ ቦንቹዋ ኮይከ። 42 ሽን ታን ህንተንቱ ዎዛናን ጾሳ ሲቁ ባይናዋ ኤራይ። 43 ታን ታ አቡ ሱንꬃን ያድ፤ ሽን ታና አክበይክታ። ሽን ሀራ አሳይ ባረ ሱንꬃን ይያ ዎደ፥ አ አኪታ። 44 ህንተንቱ እቱ እቱዋ ቦንቺታ፤ ሽን እት ጾሳፐ ይያ ቦንቹዋ ኮይክታ። ያትና፥ ዋኒደ አማናናዉ ዳንዳዪተ?

45 “ታን ታ አቡ ስንꬃን ህንተንታ ሞትያዋ ህንተዉ ማላቶፖ፤ ህንተንታ ሞትያዌ፥ ህንተ ህዶታ ዎꬅያ ሙሳ። 46 ህንተንቱ ሙሳ አማኔዳባ ግድንቶ፥ ታናካ አማናንታ፤ አያዉ ጎፐ፥ ታባ ጻፌዳዌ አ። 47 ሽን ህንተንቱ እ ጻፌዳዋ አማነናን እጾፐ፥ ታን ግያዋ ዎት አማናንቴ?” ያጌዳ።

6

የሱስ 5,000 አሳ ምዜዳ

(ማቶሳ 14:13-21፤ ማር. 6:30-44፤ ሉቃሳ 9:10-17)

1 ሄዋፐ ጉይያን፥ የሱስ ጋሊላ አባፐ ዎይ ጽብርያዶሳ አባፐ ሄፍንꬃ ፕኔዳ። 2 እ ሀርጋንቻቱዋ ቦላ ኦꬄዳ ዎልቃማ ማላታ በኤዳ ድራዉ፥ ጮራ አሳይ አ ካሌዳ። 3 የሱስ ደርያ ከሲደ፥ ያን ባረና ካልያዋንቱና እትፐ ኡቴዳ። 4 አይሁዳቱ ቦንችያ ፓስጋ ጋላሳይ ጋኬዳ። 5 የሱስ ስንꬃኮ ጼሊደ፥ ጮራ አሳይ ባረኮ ይያዋ በኢደ ፕልጶሳ፥ “ሀ አሳ ኡባ ምዛናዉ ግድያ ቁማ ሀቃፐ ሻማኔ?” ያጌዳ። 6 እ ሄዋ ፕልጶሳ ፓጫናዉ ጌዳ፤ አያዉ ጎፐ፥ እ ባረ ሁጰዉ አያ ኦꬃና በስንቶ ኦꬃናባ ኤሬ።

7 ፕልጶስ ዛሪደ የሱሳ፥ “ሁጲያን ሁጲያን፥ ሀራይ አቶ እት እት ባርሱዋ ጋꬃናዉ፥ ላኡ ጼቱ ድናርያን ሻሜዳ ኡክꬃይካ ግደና” ያጌዳ።

8 ቃይ የሱሳ ካልያዋንቱፐ እቱ፥ ስሞን ጰጽሮሳ እሻይ እንድራስ፥ 9 “ባንጋ ኡክꬃ እቼሹነ ላኡ ሞሊ ደእያ እት ናአይ ሀዋን ደኤ፤ ሽን ሀ አሳ ኡባዉ ሄዌ ዎት ግዳኔ?” ያጌዳ።

10 የሱስ ባረና ካልያዋንታ፥ “አሳይ ኡታናዳን ኦꬅተ” ያጌዳ። ሄ ሳኣን ዳሮ ማታይ ደኤ። አሳይ ኡባይ ኡቴዳ፤ አቱማ አሳይ እቼሹ ሻኣ ግድያዋ። 11 የሱስ ኡክꬃ አኬዳ፤ ጾሳ ጋላቲደ፥ ሄዋን ኡቴዳ አሳዉ ግሼዳ። ሞልያካ ሄዋዳን ኦꬅና አሳይ ባረ ኮዬዳዋ ኬና ሜዳ። 12 ኡንቱንቱ ኡባይ ካሌዳዋፐ ጉይያን፥ የሱስ ባረና ካልያዋንታ “እትባይካ ጮ ባየና ማላ፥ አቴዳ ዶካ ሺሽተ” ያጌዳ። 13 ሄዋ ድራዉ፥ ኡንቱንቱ ኡባካ ሺሼድኖ፤ አሳይ ካልና አቴዳ ባንጋ ኡክꬃ ዶካ ሺሺደ፥ ታማነ ላኡ ዛምቤልያ ኩንꬄድኖ።

14 አሳይ የሱስ ኦꬄዳ ዎልቃማ ማላታ በኤዳ ዎደ፥ “ሀዌ ቱሙዋፐ ሀ ሳኣ ያና ጌዳ ናብያ” ያጌድኖ። 15 ኡንቱንቱ ዪደ ባረና ዎልቃን ኦይቂ ካትያ ኦꬃናዉ ሀንያዋ የሱስ ኤሪደ፥ ባረካ ደርያ ቦላ ሽረቲደ ከሴዳ።

የሱስ አባ ቦላን ሀመቲደ ቤዳ

(ማቶሳ 14:22-33፤ ማር. 6:45-52)

16 ሳአይ ኦማርሴዳ ዎደ፥ የሱሳ ካልያዋንቱ አባኮ ቤድኖ፤ 17 ሳአይ ቃሜዳ፤ ሽን የሱስ ኡንቱንቱኮ ሄ ሳቲ ጋካናዉ ይቤና፤ ሄዎ ኡንቱንቱ ዎንግርያን ገሊደ፥ አባ ፕን ሄፍንꬃ ቅፍርናሆማ ቤድኖ። 18 ዎልቃማ ጫርኩ ጫርኬዳ ድራዉ፥ አባይ ቃጼዳ፤ 19 እት ሳትያ ኬና ኡንቱንቱ አባ ሻጎዋፐ ጉይያን፥ የሱስ አባ ቦላና ሀመቲደ ይያዋ በኢደ ያዬድኖ። 20 ሽን እ፥ “ያዮፕተ፤ ታናቴ!” ያጌዳ። 21 ኡንቱንቱ ዎንግርያን አ ገልሳናዉ ኮዬድኖ፤ ዎንግሪ ኡንቱንቱ ብያሳ አባ ጋጻ ኤለካ ጋክ አጌዳ።

የሱስ ደኡዋ ኡክꬃ

22 ዎንተꬃ ጋላስ፥ አባፐ ሄፍንꬃና አቴዳ ጮራ አሳይ አባ ቦላ እት ዎንግርያ ጻላላይ ደእያዋ በኤድኖ፤ የሱስ ባረና ካልያዋንቱና ዎንግርያን ገሊደ፥ ኡንቱንቱና ቤናን፥ ኡንቱንቱ ባረካ ቤዳዋ አኬኬድኖ። 23 ሽን ጽብርያዶሳፐ ሀራ ዎንግራቱ የሱስ ጾሳ ጋላትና፥ አሳይ ኡክꬃ ሜዳሳ ማታ ዬድኖ። 24 አሳይ የሱስ ዎይ አ ካልያዋንቱ ሄዋን ባይናዋ በኢደ፥ የሱሳ ኮያናዉ ዎንግርያን ገሊደ፥ ቅፍርናሆማ ቤድኖ።

25 አሳይ የሱሳ አባፐ ሄፍንꬃን ደሜዳ ዎደ፥ “ታማርስያዎ፥ ሀዋ አዉደ ያዲ?” ያጌድኖ።

26 የሱስ ዛሪደ፥ “ታን ህንተንቶ ቱሙዋ ኦዳይ፤ ህንተንቱ ታና ኮይያዌ ኡክꬃ ሜዳ ድራሳነ ካሌዳ ድራሳ ግድያዋፐ አትን፥ ዎልቃማ ማላታ በኤዳ ድራሳ ግደና። 27 መꬍና ደኡዋ ቁማዉ፥ ታን አሳ ናአይ ህንተንቶ እማናዎ፥ ኦꬅተፐ አትን፥ ሳምያ ቁማዉ ኦꬆፕተ፤ አያዉ ጎፐ፥ አዉ ጾሳይ ሄዋ ꬊሽሳናዉ ማታፋ አታም ዎꬄዳ” ያጌዳ።

28 ሄዋፐ ጉይያን ኡንቱንቱ፥ “ኑን ጾሳ ኦሱዋ ኦꬃናዉ አያ ኦꬃናዉ በሲ?” ያጊደ የሱሳ ኦቼድኖ።

29 የሱስ ዛሪደ፥ “ህንተንቱ ኦꬃና ማላ፥ ጾሳይ ኮይያ ኪታይ ሀዋ፤ እ ኪቴዳዋን አማንተ” ያጌዳ።

30 ኡንቱንቱ ዛሪደ፥ “ኑን በኢደ፥ ኔናን አማናና ማላ፥ አይ ዎልቃማ ማላታ ኦꬃኒ? አያ ኪተታኒ? 31 ጾሳ ማጻፋን፥ ‘ኡንቱንቱ ማና * ማላ ሳሉዋፐ ኡክꬃ እሜዳ’ ያገት ጻፈቶዋዳን፥ ኑ አዎቱ መላ ቢታን ማና ሜድኖ” ያጌድኖ። *

32 የሱስ፥ “ታን ህንተንቶ ቱሙዋ ኦዳይ፤ ህንተንቶ ሳሉዋፐ ቱሙ ኡክꬃ እምያዌ ታ አባፐ አትን፥ ህንተንቶ ሳሉዋፐ ኡክꬃ እሜዳዌ ሙሳ ግደና። 33 አያዉ ጎፐ፥ ቱማ ግዴዳ ጾሳ ኡክꬃይ፥ ሳሉዋፐ ዎꬍያዌ ሀ አላምያ አሳዉ ደኡዋ እሜ” ያጌዳ።

34 ኡንቱንቱ ዛሪደ፥ “ጎዳዉ፥ ኑካ ሄ ኡክꬃ ኡባ ዎደ እማ” ያጌድኖ።

35 የሱስ፥ “ታን ደኡዋ ኡክꬃ፤ ታኮ ይያ ኡራይ ኡባካ ኮሻተና። ቃይ ታና አማንያ ኡራይ አይነ ሳመተና። 36 ሽን ታን ህንተንቶ ኦዴዳዋዳን፥ ህንተንቱ ታና በኤድታ፤ ሽን አማንክታ። 37 ታ አቡ ታዉ እምያ ኡባይ ታኮ ያናዋ፤ ቃይ ታኮ ይያ ኦናነ ኡባካ ታን ካረ የድከ። 38 አያዉ ጎፐ፥ ታን ታና ኪቴዳዋ ሸንያ ፖላናዉ ሳሉዋፐ ያድፐ አትን፥ ታ ሸንያ ፖላናዉ ያበይከ። 39 ታና ኪቴዳዌ ኮይያዌ ሀዋ፤ ታን እ ታዉ እሜዳ ኡባቱዋካ ዉርሰꬃ ጋላስ ደንꬃናፐ አትን፥ እቱዋካ ባይዛና ማላ ኮየና። 40 አያዉ ጎፐ፥ ታ አቡ ኮይያዌ ሀዋ፤ ታና ናኣ በኢደ፥ አማንያ ኡባቱ መꬍና ደኡዋ አካናዋንታ፤ ታንካ ሄ ኡባቱዋ ዉርሰꬃ ጋላስ ደንꬃና” ያጌዳ።

41 የሱስ፥ “ታን ሳሉዋፐ ዎꬌዳ ኡክꬃ” ጌዳ ድራዉ፥ አይሁዳቱ አ ቦላ ዙዙሜድኖ። 42 ኡንቱንቱ፥ “ሀዌ ኑን አ አዉዋነ አ አቶ ኤርያ ዮሴፎ ናኣ የሱሳ ግደኔ? ያትና፥ እ ዋጊደ፥ ‘ታን ሳሉዋፐ ዎꬋድ’ ጋናዉ ዳንዳዪ?” ያጌድኖ።

43 የሱስ ዛሪደ፥ “እቱ እቱዋና ዙዙምያዋ አግተ። 44 ታና ኪቴዳ ታ አቡ ታኮ አሄዳ አሳፐ አትን፥ ታኮ ያናዉ ዳንዳይያ አሳይ ባዋ፤ ታንካ ዉርሰꬃ ጋላስ አ ደንꬃና። 45 ናባቱ ‘ጾሳይ አሳ ኡባ ታማርሳና’ ያጊደ ጻፌድኖ፤ አዉ ግያዋ ስስያዌነ አዉዋፐ ታማርያዌ ኦንነ ታኮ ዬ። * 46 ጾሳ ማታፐ ዬዳዋፐ አትን፥ ጾሳ በኤዳ አሳይ ባዋ፤ አ ጻላላይ ጾሳ በኤዳ።

47 “ታን ህንተንቶ ቱሙዋ ኦዳይ፤ ታና አማንያ ኡራዉ መꬍና ደኡ ደኤ። 48 ታን ደኡዋ ኡክꬃ። 49 ህንተንቱ አዎቱ መላ ቢታን ማና ሜድኖ፤ ሽን ሀይቄድኖ። 50 አሳይ አፐ ሚደ ሀይቀና ኡክꬃይ ሳሉዋፐ ይያዌ ሀዋ። 51 ሳሉዋፐ ዎꬌዳ ደኡዋ ኡክꬃይ ታና፤ ኦንነ ሀ ኡክꬃፐ ሞፐ፥ መꬍናዉ ደአናዋ፤ ቃይ ሀ አላምያ አሳዉ ደኦ ግዳና ማላ፥ ታን እማና ኡክꬃይ ታ አሹዋ” ያጌዳ።

52 አይሁዳቱ፥ “ሀ ብታኒ ባረ አሹዋ ኑን ማና ማላ፥ ኑዉ ዎቲደ እማናዉ ዳንዳዪ?” ያጊደ ባረንቱ ግዱዋን ፓሉመቴድኖ።

53 ሄዋ ድራዉ፥ የሱስ ኡንቱንታ፥ “ታን ህንተንቶ ቱሙዋ ኦዳይ፤ ታ አሹዋ፥ አሳ ናኣ አሹዋ፥ ህንተንቱ ማና ꬋዮፐ፥ ቃይ ታ ሱꬃካ ኡሻና ꬋዮፐ፥ ህንተዉ ደኡ ባዋ። 54 ታ አሹዋ ምያ ኡራዉነ፥ ታ ሱꬃ ኡሽያ ኡራዉ መꬍና ደኡ ደኤ። ታን ዉርሰꬃ ጋላስ ኡንቱንታ ደንꬃና። 55 አያዉ ጎፐ፥ ታ አሹ ቱሙ ቁማ፤ ታ ሱꬃይካ ቱሙ ኡሻ። 56 ታ አሹዋ ምያ ኡራይነ ታ ሱꬃ ኡሽያ ኡራይ ታናን ደኤ፤ ታንካ አናን ደአይ። 57 ደኡዋ አዉ ታና ኪትና፥ ታን አ ጋሱዋን ደእያዋዳን፥ ታና ምያ ኡራይካ ታ ጋሱዋን ደአና። 58 ሳሉዋፐ ዎꬌዳ ኡክꬃይ ሀዋ፤ ህንተንቱ አዎቱ ሚደ ሀይቄዳ ማና ማላ ግደና፤ ሀ ኡክꬃ ምያ ኡራይ መꬍናዉ ደአና” ያጌዳ።

59 የሱስ ቅፍርናሆማ ካታማን አይሁዳ ዎሳ ጎለን ታማርሲደ፥ ሀዋ ኦዴዳ።

መꬍና ደኡዋ ቃላ

60 የሱሳ ካልያዋንቱፐ ዳርያ ባጋይ ሄዋ ስሴዳ ዎደ፥ “ሀዌ ገለና ትምርትያ፤ ሀዋ ኦን አካናዌ?” ያጌድኖ።

61 ሽን የሱስ ባረና ካልያዋንቱ ሄዎ ዙዙሜዳዋ ኤሪደ፥ “ሀዌ ህንተንታ ꬉቢ? 62 ስም ታን፥ አሳ ናአይ፥ ካሰ ደኢያሳ ፑደ ከስሽን በእንቶ አያ ጋንቴ? 63 ጌሻ አያናይ ደኡዋ እሜ፤ አሳ ምኖታይ አይነ ጎኤና። ታን ህንተንቶ ኦዴዳ ቃላይ አያናነ ደኡዋ። 64 ሽን ህንተንቱ ግዱዋን አማነናዋንቱ ደኢኖ” ያጌዳ፤ አያዉ ጎፐ፥ አማነናዋንቱ ሀቃዋንተንቶነ ባረና አꬅ እማናዌ ኦነንቶ የሱስ ኮይሮፐ ዶሚደ ኤሬዳ። 65 ቃይካ የሱስ፥ “ታ አቡፐ ግዳና ꬋዮፐ ኦንነ ታኮ ያናዉ ዳንዳየና ያጋደ ታ ኦዴዳዌ ሄዋ ድራሳ” ያጌዳ።

66 ሄዋ ጋሱዋን፥ የሱሳ ካልያዋንቱፐ ጮራቱ አ አጊደ፥ ጉየ ስሜድኖ፤ ላኤንꬆ አ ካልበይክኖ። 67 የሱስ ቃይ ታማነ ላኡ ባረና ካልያዋንታ “ህንተካ አጊደ ባናዉ ኮዪቴ?” ያጌዳ።

68 ስሞን ጰጽሮሰ ዛሪደ፥ “ጎዳዉ፥ ኑን ኦኮ ባኔ? ነዉ መꬍና ደኡዋ ቃላይ ደኤ። 69 ኔን ጾሳ ጌሻ ግድያዋ ኑን አማኔቶነ ኤሬቶ” ያጌዳ።

70 የሱስ ኡንቱንታ፥ “ታን ህንተንታ ታማነ ላአቱዋ ዶራበይክታ? ቃይ ህንተፐ እቱ ጻላህያ” ያጌዳ። 71 የሱስ ሄዋ ስሞና ናኣ ይሁዳ አስቆሮታ † ጌ፤ አያዉ ጎፐ፥ ይሁዳይ የሱሳ ካልያ ታማነ ላአቱዋፐ እቱዋ፤ እ የሱሳ አꬅ እማናዋ።

7

የሱስ ዳስያ ባላዉ የሩሳላመ ቤዳ

1 ሄዋፐ ጉየ፥ የሱስ ጋሊላን ያ ሃ ዩዬዳ፤ አይሁዳቱ አ ዎꬋናዉ ኮይያ ድራዉ፥ ይሁዳን ዩያና ኮይቤና። 2 አይሁዳቱ ቦንችያ ዳስያ ባላይ ጋክ ኡቴዳ። * 3 ሄዋ ድራዉ፥ የሱሳ እሻቱ አ፥ “ኔና ካልያዋንቱ ኔን ኦꬅያዋ በአና ማላ፥ ሀዋፐ ደንዳደ ይሁዳ ጋድያ ባ። 4 አያዉ ጎፐ፥ ባረዉ ኤረታናዉ ኮይያ አሳይ ኦንነ ባረ ኦሱዋ ገንና። ኔን ሀዋንታ ኦꬅና፥ ነባ አላምያ ኡባይ ኤሮ!” ያጌድኖ። 5 አያዉ ጎፐ፥ ሀራይ አቶ አ እሻቱካ አ አማንበይክኖ።

6 የሱስ ኡንቱንታ፥ “ታዉ እንጀትያ ዎዲ ጋክቤና፤ ሽን ህንተንቶ አይ ዎደካ እንጀቴ። 7 አላሚ ህንተንታ እጻናዉ ዳንዳየና፤ ሽን ታን ሳኣ ኪታይ ኢታ ግድያዋ ማርካትያ ድራዉ፥ ታና እጼዳ። 8 ባላ ቦንችያሳ ህንተንቱ ቢተ፤ ታዉ እንጀትያ ዎዲ ጋክቤና ድራዉ፥ ታን ባላ ቦንችያሳ ባናዌ ብራ” ያጌዳ። 9 እ ሀዋ ጊደ፥ ጋሊላን አቴዳ።

የሱስ ዳስያ ባላሳን ቤቴዳ

10 ሽን አ እሻቱ ባላ ጋላሳ ቦንችያሳ ቤዳዋፐ ጉይያን፥ እካ አሳይ በኤናን ጌማን ያ ቤዳ። 11 አይሁዳቱ ባላ ጋላሳ ቦንችያሳን አ ኮዪኖነ፥ “እ ሀቃን ደኢ?” ያጊደ፥ አ ላቢኖ።

12 አሳ ግዱዋን ዳሮ ዙዙንꬃይ ደንዴዳ። አማሬዳ አሳይ፥ “እ ሎኦ አሳ” ያጌ፤ ሀራቱ ቃይ፥ “አ፥ እ አሳ ባለꬄ” ያጊኖ። 13 ሽን አይሁዳቱ ያዬዳ ድራዉ፥ ኦንነ አባ ቆንጭያን ሃሳየና።

14 ባላ ቦንችያ ጋላሳ ባጋን፥ የሱስ ጌሻ ጎልያ ቢደ፥ ታማርሱዋ ዶሜዳ። 15 አይሁዳቱ ማላለቲደ፥ “ሀ ብታኒ አይነ ታማረናን ሀዋ ኬና ዋን ኤሬዴ?” ያጌድኖ።

16 ሄዋ ድራዉ፥ የሱስ ዛሪደ፥ “ታና ታማርስያዌ ታና ኪቴዳ ጾሳ ማታፐ ይያዋፐ አትን፥ ታዋ ግደና። 17 ጾሳ ሸንያ ኦꬃናዉ ዶስያ ኦንነ ሀ ታን ታማርስያዌ ጾሳ ማታፐ ይንቶ ዎይ ቃይ ታን ታፐ ሃሳያይታንቶ ኤራና። 18 ባረዋ ሃሳይያ ኡራይ ባረ ሁጲያዉ ቦንቹዋ ኮዬ፤ ሽን ባረና ኪቴዳዌ ቦንቼታና ማላ ኮይያ ኡራይ ቱማንቻ፤ አን ዎርዶባይ ባዋ። 19 ሙሴ ህንተንቶ ህግያ እምቤኔ? ሽን ህንተፐ እቱነ ህግያ ናገና። ታና አያዉ ዎꬋናዉ ኮዪቴ?” ያጌዳ።

20 አሳይ ዛሪደ፥ “ኔናን ጻላሂ ደኤ፤ ኔና ዎꬋናዉ ኦኔ ኮዬዳዌ?” ያጌዳ።

21 የሱስ፥ “ታን እት ዎልቃማባ ኦꬅና፥ ህንተንቱ ኡባይ ማላለቴድታ። 22 ህንተንቱ ናና ህንተንቱ ዶካላና ማላ፥ ሙሴ ህንተንታ አዛዜዳ። ሽን ዶካሉሳይ ህንተንቱ አዎቱዋና ዬዳዋፐ አትን፥ ሙሴና ይቤና፤ ሄዎ ህንተንቱ ሳምባታን አቱማ ናና ዶካሊታ። * 23 ሙሴ ህጊ አዛዜዳ ድራዉ፥ ህንተንቱ ሳምባታን ዶካልያዋ ግዶፐ፥ ያትና ታን እት አሳዉ ኩመንꬃ ቦላ ፓꬄዳ ድራዉ፥ ታና አያዉ ሀንቀቲቴ? 24 ቱሙ ፕርዳ ፕርድተፐ አትን፥ አሳ ዴሙዋ ጼሊደ ፕርዶፕተ” ያጌዳ።

ሀዌ ክርስቶሴ?

25 ሄዋ ድራዉ፥ የሩሳላመ አሳፐ እቱ እቱ፥ “ኡንቱንቱ ዎꬋናዉ ኮይያ ብታኒ ሀዋ ግደኔ? 26 በእተ፥ ቆንጭያን እ ሃሳዬ፤ ኡንቱንቱ አ አይነ ጊክኖ። ሀዌ ክርስቶሳ ግድያዋ ኑ ካፓቱ ቱሙ ኤሪኖሻ? 27 ሽን ኑን አ ሀቃፐ ዬደንቶ ኤሮይተ፤ ክርስቶስ ይያ ዎደ፥ እ ሀቃፐ ይንቶነ ኦንነ ኤረና” ያጌድኖ።

28 ሄዋፐ ጉይያን፥ የሱስ ጌሻ ጎልያን ታማርሲደ፥ ባረ ቃላ ꬎቁ ኦꬂደ፥ “ህንተንቱ ታና ኤሪታ፤ ቃይ ታን ሀቃፐ ዬደንቶካ ኤሪታ። ታን ታ ሸንያን ያበይከ፤ ሽን ታና ኪቴዳዌ ቱማንቻ፤ ህንተንቱ አ ኤርክታ። 29 ሽን ታን አ ኤራይ፤ አያዉ ጎፐ፥ እ ታና ኪትና፥ ታን አ ማታፐ ያድ” ያጌዳ።

30 ሄዋ ድራዉ፥ ኡንቱንቱ አ ኦይቃናዉ ኮዬድኖ፤ ሽን አ ዎዲ ብሮ ጋክቤና ድራዉ፥ ኦንነ አ ቦላ ኩሽያ ዎꬅቤና። 31 ሽን ዳሮ አሳይ የሱሳ አማኒደ፥ “ክርስቶስ ይያ ዎደ፥ ሀ ብታኒ ኦꬄዳ ማላታፐ ዳርያዋ ኦꬃኔዬ?” ያጌድኖ።

የሱሳ ኦይቃናዉ ዎታዳራቱ ኪተቴድኖ

32 ፓርሳዋቱ ዳሮ አሳይ የሱሳባ ዙዙምያዋ ስሴድኖ፤ ቄሳቱዋ ካፓቱነ ፓርሳዋቱ አ ኦይቂ ቃሽሳናዉ አማሬዳ ዎታዳራቱዋ ኪቴድኖ።

33 የሱስ፥ “ታን ህንተናና ላፋ ጋምአና፤ ሄዋፐ ጉይያን፥ ታና ኪቴዳዋኮ ባና። 34 ህንተንቱ ታና ኮያና፤ ሽን ደምክታ፤ አያዉ ጎፐ፥ ታን ደእያ ሳኣ ህንተንቱ ባናዉ ዳንዳይክታ” ያጌዳ።

35 አይሁዳቱ እቱ እቱዋና፥ “ሀዌ ኑን አ ደመናሳ ሀቃ ባና ሀኒ? አይሁዳቱ ደእያ ግሪከ ካታማ ቢደ፥ ግሪከ አሳቱዋ ታማርሳና ሀኒ? 36 እ፥ ‘ህንተ ታና ኮያና፤ ሽን ደምክታ’ ቃይ፥ ‘ታን ደኢያሳ ህንተንቱ ባናዉ ዳንዳይክታ’ ያጌ፤ ሄዋ ግያዌ ዋግያዌ?” ያጌድኖ።

ደኡዋ እምያ ሃꬃ

37 ሄ ባላ ጋላሳ ቦንችያ ጋላሳፐ ዋናትያ ዉርሰꬃ ጋላሳን የሱስ ደንድ ኤቂደ፥ ባረ ቃላ ꬎቁ ኦꬂደ፥ “ሳመቴዳ ኡራይ ኦንነ ታኮ ዪደ ኡሾ። * 38 ታናን አማንያዎ፥ ጾሳ ማጻፋይ ግያዋዳን፥ አ ኡሉዋፐ ደኡዋ እምያ ሃꬃ ፑልቱ ጎጋናዋ” ያጌዳ። * 39 እ ሄዋ አ አማኔዳዋንቱ አካና ጌሻ አያናባ ሃሳዬዳ። የሱስ ብሮ ባረ ቦንቹዋኮ ከስቤና * ድራዉ፥ ሄ ዎደ ጌሻ አያናይ ኡንቱንቶ እመትቤና።

አሳ ግዶን መቴዳ ጳልቀꬃ

40 ሄ አሳፐ ዳርያ ባጋይ እ ግያዋ ስሲደ፥ “ቱሙ ሀዌ ናገትያ ናብያ” ያጌድኖ።

41 ሀራንቱ፥ “ሀዌ ክርስቶሳ” ያጌድኖ።

ሽን ሀራንቱ ቃይ፥ “ክርስቶስ ጋሊላፐ ዬና። 42 ጾሳ ማጻፋይ፥ ‘ክርስቶስ ዳዊተ ዛርያፐ፥ ዳዊተ ደኤዳ ቤተሌመ ካታማፐ ያና’ ጌነዬ?” ያጌድኖ። * 43 የሱሳ ጋሱዋን አሳይ ባረ ግዱዋን ሻከቴዳ። 44 ሄ አሳፐ እቱ እቱ አ ኦይቃናዉ ኮዬድኖ፤ ሽን ኩሽያንነ አ ቦችበይክኖ።

45 ጌሻ ጎልያ ናግያዋንቱ ቄሳቱዋ ካፓቱዋኮነ ፓርሳዋቱዋኮ ስም ዬዳ ዎደ ኡንቱንቱ ናግያዋንታ፥ “አያዉ አ አህበይክቴ?” ያጊደ ኦቼድኖ።

46 ጌሻ ጎልያ ናግያዋንቱ ኡንቱንቶ፥ “ሀ ብታኒ ሃሳዬዳዋዳን፥ ኡባካ ኦንነ ሃሳይቤና!” ያጊደ ዛሬድኖ።

47 ፓርሳዋቱ ዛሪደ፥ “እ ህንተናካ ባለꬁዋ? 48 ካፓቱዋፐ ዎይ ፓርሳዋቱዋፐ አ አማኔዳ አሳይ ደኢ? 49 ሽን ህግያ ኤረና ሀ አሳይ ሸቀቴዳዋ” ያጌድኖ።

50 ኡንቱንቱፐ እቱ ካሰና የሱሳኮ ቤዳ ንቆድሞስ ኡንቱንታ፥ 51 “እት ኡራይ ግያባ ስሰናን ዎይ እ አያ ኦꬄደንቶ ኤረናን ደኢደ፥ ካሰቲደ አ ቦላ ፕርድያዌ ኑ ህግያን ደኢ?” ያጌዳ።

52 ኡንቱንቱ ዛሪደ አ፥ “ኔንካ ቃይ ጋሊላ ጋድያ አሴ? ጋሊላ ጋድያፐ ናቢ ቤተናዋ ጾሳ ማጻፋቱዋ ብዳደ ኤራ” ያጌድኖ።

ዎሹማደ ኦይቀቴዳ ምሽራቶ

53 አሳይ ኡባይ አጊደ፥ ባረ ሶይ ባረ ሶይ ቤዳ።

8

1 ሽን የሱስ ዎጋራ ምꬃን ኤረቴዳ ደርያኮ ቤዳ። 2 ዎንተꬃ ጋላስ ጉራን ጌሻ ጎልያ ስሜዳ፤ ኡባ አሳይ አኮ ዪና፥ ኡቲደ ኡንቱንታ ታማርሱዋ ዶሜዳ። 3 ሙሴ ህግያ ታማርስያዋንቱነ ፓርሳዋቱ ዎሹምሽን ኦይቀቴዳ እት ምሽራቶ አኮ አሄድኖ። ኡንቱንቱ አሳ ኡባ ስንꬃን እዞ ኤሲደ የሱሳ፥ 4 “ታማርስያዎ፥ ሀ ምሽራታ ዎሹማደ ኦይቀታዱ። 5 ህግያ ቦላን ሙሴ ሀን ማላ ማጫ አሳ ሹቻን ጫዳና ማላ፥ ኑና አዛዜዳ። ያትና ኔን ዋጋይ?” ያጌድኖ። *

6 ኡንቱንቱ ሄዋ ጌዳዌ የሱሳ ሞትያዋ ደሚደ አ ፓጫናሳ፤ ሽን የሱስ ሆኪደ፥ ባረ ብራꬍያን ቢታ ቦላ ጻፌዳ። 7 ኡንቱንቱ አ ኦቺደ አገናን እጽና፥ ፑደ ꬎቁ ጊደ፥ “ህንተንቱ ግዱዋን ናጋራ ኦꬅቤና አሳይ ካሰቲደ፥ እዞ ሹቻን ጫዶ” ያጌዳ። 8 ቃይካ ሆኪደ፥ ቢታ ቦላ ጻፌዳ።

9 ኡንቱንቱ ሄዋ ስሴዳ ዎደ፥ ካሰቲደ ጭማቱ ከስና፥ እቱ እቱ ከሲደ ዉሬድኖ፤ አ ስንꬃን ምሽራታ ኤቃ ደእሽን፥ የሱስ ባረ ጻላላ አቴዳ። 10 እ ፑደ ꬎቁ ጊደ ምሽራቶ፥ “ምሽራቴ፥ አሳቱ ሀቃን ደኢኖ? ኦንነ ነ ቦላ ፕርድቤኔ?” ያጌዳ።

11 ምሽራታ፥ “ጎዳዉ፥ ኦንነ ታ ቦላ ፕርድቤና” ያጋዱ።

የሱስ እዞ፥ “ታንካ ነ ቦላ ፕርድከ፤ ባ፤ ላኤንꬃደ ናጋራ ኦꬆፓ” ያጌዳ። *

12 ቃይካ የሱስ አሳዉ፥ “ታን አላመዉ ፖኡዋ፤ ታና ካልያ ኦንነ ደኡዋ እምያ ፖኡዋ ደማናፐ አትን፥ ꬉማን ኡባካ ሀመተና” ያጊደ ሃሳዬዳ።

13 ሄዋፐ ጉየ ፓርሳዋቱ፥ “ኔን ነባ ማርካታሳ፤ ነ ማርካተꬃይ ቱማ ግደና” ያጌድኖ።

14 የሱስ ዛሪደ፥ “ታን ታባ ማርካቶፐካ፥ ታ ማርካተꬃይ ቱማ፤ አያዉ ጎፐ፥ ታን ሀቃፐ ያድታንቶነ ቃይ ሀቃ ባይታንቶ ኤራይ፤ ሽን ህንተንቱ ኤርክታ። 15 አሳይ ፕርድያ ኦግያን ህንተንቱ ፕርዲታ፤ ታን እት ኡራ ቦላካ ፕርድከ። 16 ሽን ታን ፕርድያዋ ግዶፐነ፥ ታ ፕርዳይ ቱማ፤ አያዉ ጎፐ፥ ታና ኪቴዳ ታ አቡ ታናና ደኤፐ አትን፥ ታን ታረካ ደእከ። 17 ላኡ አሳ ማርካተꬃይ ቱማ ግድያዌ ህንተንቱ ህግያን ጻፈት ኡቴዳ። * 18 ታን ታባ ታ ሁጰዉ ማርካታድ፤ ቃይ ታና ኪቴዳ ታ አቡካ ታባ ማርካቴ” ያጌዳ።

19 ኡንቱንቱ፥ “ነ አቡ ሀቃን ደኢ?” ያጊደ የሱሳ ኦቼድኖ።

የሱስ ዛሪደ፥ “ህንተንቱ ታናካ ዎይ ታ አባካ ኤርክታ፤ ታና ኤሬዳዋ ግድንቶ፥ ታ አባካ ኤራንታ” ያጌዳ።

20 የሱስ ጌሻ ጎልያ ታማርሲደ፥ እሞታ ሚሻይ ኡትያ ሳጽንያ ማታን ሄዋ ሃሳዬዳ። አ ኦንነ ኦይቂቤና፤ አያዉ ጎፐ፥ አ ዎዲ ብሮ ጋክበና።

አማነናን እጼዳዋንቶ እመቴዳ ምኖ አኬክሱዋ

21 ቃይካ የሱስ ኡንቱንታ፥ “ታን ባና ህንተንቱ ታና ኮያና፤ ሽን ህንተንቱ፥ ህንተንቱ ናጋራን ሀይቃንታ። ታን ብያሳካ ባናዉ ህንተንቱ ዳንዳይክታ” ያጌዳ።

22 አይሁዳቱ፥ “እ፥ ‘ታን ብያሳ ህንተንቱ ባናዉ ዳንዳይክታ’ ያጌ፤ እ ባረና ባረካ ዎꬋኔየ?” ያጌድኖ።

23 የሱስ ዛሪደ፥ “ህንተንቱ ጋርሳ አሳ፤ ታን ቦላ አሳ። ህንተንቱ ሀ አላምያ አሳ፤ ታን ሀ አላምያ አሳ ግድከ። 24 ህንተንቱ፥ ህንተንቱ ናጋራን ሀይቃናዋ ታን ህንተንቶ ኦዴዳዌ ሀዋሳ፤ ታን ታና † ግድያዋ ህንተንቱ አማናና ꬋዮፐ፥ ህንተንቱ፥ ህንተንቱ ናጋራን ሀያንታ” ያጌዳ።

25 ኡንቱንቱ፥ “ኔን ኦኔ?” ያጊደ ኦቼድኖ።

የሱስ ዛሪደ፥ “ታን ታና። 26 ታን ህንተባ ሃሳይያባይነ ፕርድያባይ ዳሮባይ ደኤ። ሽን ታና ኪቴዳዌ ቱማንቻ፤ ቃይ ታን አፐ ስሴዳዋ አላምያ አሳዉ ኦዳይ” ያጌዳ።

27 እ ባረ አዉዋባ ሃሳይያዋ ኡንቱንቱ አኬክበይክኖ። 28 ሄዋ ድራዉ፥ የሱስ ኡንቱንታ፥ “ታና አሳ ናኣ ህንተንቱ ማስቃልያ ቦላ ፑደ ደንꬅያ ዎደ፥ ታን ታና ግድያዋነ ቃይ ታን ታ አቡ ታና ታማርሴዳዋዳን ሃሳይያዋፐ አትን፥ ታ ሸንያን አይነ ኦናዋ ህንተንቱ ኤራንታ። 29 ቃይ ታና ኪቴዳዌ ታናና ደኤ፤ ታን ኡባ ዎደ አ ናሸችያዋ ኦꬅያ ድራዉ፥ እ ታ ጻላላ አግቤና” ያጌዳ።

30 የሱስ ሄዋ ሃሳይሽን ስሴዳ ዳሮ አሳይ አ አማኔድኖ።

ናጋራ አይለተꬃፐ ላአ ከሳ

31 የሱስ ባረና አማኔዳ አይሁዳቱዋ፥ “ህንተንቱ ታን ታማርስያዎ አዛዘቶፐ፥ ቱሙ ታና ካልያዋንታ። 32 ህንተንቱ ቱማተꬃካ ኤራንታ፤ ቃይ ቱማተꬃይ ህንተንታ አይለተꬃፐ ከሳናዋ” ያጌዳ።

33 ኡንቱንቱ ዛሪደ፥ “ኑን አብራሃሞ ዛረ፤ ኑን ኦስነካ አይለትበይኮ። ያትና ኔን ዋጋደ፥ ‘አይለተꬃፐ ህንተንቱ ከሳንታ’ ጋይ?” ያጌድኖ።

34 የሱስ፥ “ታን ህንተንቶ ቱሙዋ ኦዳይ፤ ናጋራ ኦꬅያ ኦንነ ናጋራ አይልያ። 35 አይሊ ኡባ ዎደ ሶይን ደኤና፤ ሽን ናአይ መꬍናዉ ጎለን ደኤ። 36 ናአይ ህንተንታ አይለተꬃፐ ከሶፐ፥ ህንተንቱ አይለተꬃፐ ቱሙ ከሳንታ። 37 ህንተንቱ አብራሃሞ ዛረ ግድያዋ ታን ኤራይ፤ ሽን ታ ታማርስያዋ ህንተንቱ አከና ድራዉ፥ ታና ዎꬋናዉ ኮዪታ። 38 ታን ታ አቡ ታና በሴዳዋ ሃሳያይ፤ ቃይ ህንተንቱካ ህንተንቱ አዉዋፐ ስሴዳዋ ኦꬂታ” ያጌዳ።

39 ኡንቱንቱ ዛሪደ፥ “ኑ አቡ አብራሃማ” ያጌድኖ።

የሱስ ኡንቱንታ፥ “ህንተንቱ አብራሃሞ ናና ግዴደንቶ፥ እ ኦꬄዳ ኦሱዋ ማላ ኦꬃንታ። 40 ሽን ጾሳፐ ስሴዳ ቱሙዋ ኦዴዳ ታና ህንተንቱ ዎꬋናዉ ኮዪታ፤ አብራሃመ ሄዋዳን ኦꬅቤና። 41 ህንተንቱ፥ ህንተንቱ አዉ ኦꬄዳዋ ኦꬂታ” ያጌዳ።

ኡንቱንቱ ዛሪደ፥ “ኑን ዎሹማን ድቃላተꬃ የለትበይኮ፤ ኑዉ እት አዉ፥ ጾሳ ጻላላይ ደኤ” ያጌድኖ።

42 የሱስ ኡንቱንታ፥ “ህንተንቱ ጾሳ ናና ቱሙ ግዴደንቶ፥ ታና ሲቃና፤ አያዉ ጎፐ፥ ታን ጾሳ ማታፐ ያደ ሀዋን ደአይ። ታና እ ኪቴዳዋፐ አትን፥ ታን ታ ሸንያን ያበይከ። 43 ታን ታማርስያዋ ህንተንቱ አኬከናዌ አያሴ? ታን ታማርስያዋ ህንተንቱ አከና ድራሳ። 44 ህንተንቱ፥ ህንተንቱ አዉዋ ኢታ አያና ናና፤ ቃይ ህንተንቱ፥ ህንተንቱ አዉ አሞትያዋ ኦꬃናዉ ኮዪታ። እ ካሰፐ ዶሚደ፥ ሸምፑዋ ዎꬌዳዋ፤ ቱማተꬃይ አን ባይና ድራዉ፥ ቱማተꬃኮ ሺቅ ኤረና። እ ዎርዱዋ ሃሳይያ ዎደ፥ ባረፐ ሃሳዬ፤ አያዉ ጎፐ፥ እ ዎርዳንቻነ ቃይ ዎርዶካ አዉዋ። 45 ሽን ታን ቱሙዋ ሃሳይያ ድራዉ፥ ህንተንቱ ታና አማንክታ። 46 ህንተፐ ታና ናጋራ ኦꬅሽን በኣድ ጋናዉ ዳንዳይያዌ ኦኔ? ታን ቱሙዋ ሃሳይያዋ ግዶፐ፥ ታና አያዉ አማንክቴ? 47 ጾሳ አሳ ግዴዳ ኡራይ ጾሳይ ግያዋ ስሴ፤ ህንተንቱ ጾሳ አሳ ግደና ድራዉ፥ ጾሳይ ግያዋ ስስክታ” ያጌዳ።

የሱስ አብራሃሞፐ ካሰናካ ደኤ

48 አይሁዳቱ ዛሪደ፥ “ኑን ኔና፥ ‘ኔን ሳማርያ አሳ፤ ኔናን ኢታ አያናይ ደኤ’ ጊደ ባይዜዶ?” ያጌድኖ።

49 የሱስ ኡንቱንታ፥ “ታ ቦላ ኢታ አያናይ ባዋ። ታን ታ አባ ቦንቻይ፤ ሽን ህንተንቱ ታና ካዉሺታ። 50 ታን ታ ሁጲያዉ ቦንቹዋ ኮይከ፤ ሄዋ ታዉ ኮይያዌነ ፕርድያዌ ደኤ። 51 ታን ህንተንቶ ቱሙዋ ኦዳይ፤ ታን ታማርስያዋ ናግያ ኦንነ ኡባካ ሀይቀና” ያጌዳ።

52 አይሁዳቱ ዛሪደ፥ “ነ ቦላ ኢታ አያናይ ደእያዋ ኑን ሀእ ኤሬዶ። አብራሃመ ሀይቄዳ፤ ናባቱ ሀይቄድኖ፤ ሽን ኔን፥ ‘ታ ቃላ ናግያ ኦንነ ኡባካ ሀይቀና’ ያጋ። 53 ኔን ሀይቄዳ ኑ አዉዋ አብራሃሞፐ ዳራይ? ናባቱ ቃይ ሀይቄድኖ። ኔን ኔና ኦና ጋደ ቆፓይ?” ያጌድኖ።

54 የሱስ፥ “ታን ታና ቦንቾፐ፥ ታ ቦንቹ መላ፤ ህንተንቱ ኑ ጾሳ ግያ ታ አቡ ታና ቦንቼ። 55 ህንተንቱ አ ኤራና ꬋዮፐካ፥ ታን አ ኤራይ። ታን አ ኤርከ ጎፐ፥ ህንተንቱዋዳን ዎርዶ ግዳይ፤ ሽን ታን አ ኤራይ፤ ቃይ አ ቃላካ ናጋይ። 56 ህንተንቱ አዉ አብራሃመ፥ ታ ዩሳ ዎድያ በአናዉ ላሞቴዳ፤ በኢደካ ናሸቴዳ” ያጌዳ።

57 አይሁዳቱ ዛሪደ አ፥ “ነዉ ሀራይ አቶ እሻታሙ ላይꬃ ኩምቤናዌ አብራሃማ በኣዲ?” ያጌድኖ።

58 የሱስ ኡንቱንታ፥ “ታን ህንተንቶ ቱሙዋ ኦዳይ፤ አብራሃሞ የለታናፐካ ካሰ ታን ታና” ያጌዳ።

59 ሄዋ ድራዉ፥ ኡንቱንቱ የሱሳ ጫዳናዉ ሹቻ አኬድኖ፤ ሽን የሱስ ኡንቱንቱፐ ጌመቲደ፥ ጌሻ ጎልያፐ ቤዳ።

9

የሱስ ቆቃ ግዲደ የለቴዳ ብታንያ ፓꬄዳ

1 የሱስ ቢደ፥ የለቶደፐ ቆቃ ግዲደ ደእያ እት ብታንያ በኤዳ። 2 የሱሳ ካልያዋንቱ የሱሳ፥ “ታማርስያዎ፥ ሀ ብታኒ ቆቃ ግዲደ የለታናዳን፥ ናጋራ ኦꬄዳዌ ኦኔ? እ ኦꬄዴየ? ዎይ አ የሌዳዋንቱ ኦꬄድኖ?” ያጊደ ኦቼድኖ።

3 የሱስ፥ “ጾሳ ኪታይ አ ቦላን ቆንጫና ማላ ቆቄዳፐ አትን፥ እ ዎይ አ ዳያነ አ አቡ ናጋራ ኦꬅበይክኖ። 4 ኑን ሳአይ ቃመናን ደእሽን፥ ታና ኪቴዳዋ ኦሱዋ ኦꬃናዉ በሴ። ኦንነ ኦꬃናዉ ዳንዳየና ቃማይ ዬ። 5 ታን አላምያን ደኣደ አላመዉ ፖኦ” ያጌዳ።

6 የሱስ ሄዋ ጊደ፥ ሳኣን ጩቼዳ፤ ባረ ጩቻን ጉꬃ ኡርቃ ሹግሲደ፥ ሄ ኡርቃን ቆቃ ብታንያ አይፍያ ኦኪደ፥ 7 “ባደ ሳልሆማ ግያ ዳጋቴዳ ሃꬃን ነ አይፍያ ሜጫ” ያጌዳ። “ሳልሆማ” ግያዌ “ኪተቴዳዋ” ጉሳ። ሄዋ ድራዉ፥ ብታኒ ቢደ፥ ባረ አይፍያ ሜጨቲደ፥ ጼሊደ ስሜዳ።

8 ብታንያ ሾራቱነ ብታኒ ካሰ ዎስሽን በኤዳ አሳይ፥ “ሀዌ ኡቲደ ዎስያ ብታንያ ግደኔዬ?” ያጌድኖ።

9 ቃይ አማሬዳዋንቱ፥ “ሀዌ አተኔ” ያጌድኖ።

ሀራንቱ ቃይ፥ “ቱይት፥ ሀዌ አ ማላትያዋፐ አትን፥ አ ግደና” ያጌድኖ።

ሽን ብታኒ፥ “ታን አቴ” ያጌዳ።

10 ኡንቱንቱ ብታንያ፥ “ያትና፥ ነ አይፊ ዋን ጼሌዴ?” ያጊደ ኦቼድኖ።

11 እ ዛሪደ፥ “የሱሳ ጌተትያ ብታኒ ጉꬃ ኡርቃ ሹግሲደ፥ ታ አይፍያ ኦኪደ፥ ‘ሳልሆማ ጌተትያ ዳጋቴዳ ሃꬃን ባደ ነ አይፍያ ሜጨታ’ ያጌዳ። ታን ባደ ሜጨታደ ጼላድ” ያጌዳ።

12 ኡንቱንቱ አ፥ “እ ሀቃን ደኢ?” ያጊደ ኦቼድኖ።

ብታኒ፥ “ታን ኤርከ” ያጌዳ።

13 ኡንቱንቱ ካሰ ቆቂደ ጼሌዳ ብታንያ ፓርሳዋቱዋኮ አፌድኖ። 14 የሱስ ኡርቃ ሹግሲደ፥ ብታንያ አይፍያ ፓꬄዳ ጋላሳይ ሳምባታ ጋላሳ። 15 ሄዋ ድራዉ፥ ብታኒ ዋን ጼሌደንቶነ ፓርሳዋቱ አ ጉጂደ ኦቼድኖ። ብታኒ ኡንቱንቶ፥ “እ ታ አይፍያን ጉꬃ ኡርቃ ዎꬄዳ። ታ አይፍያ ሜጨታደ ሀእ ጼላድ” ያጌዳ።

16 ፓርሳዋቱዋፐ እቱ እቱ፥ “ሀዋ ኦꬄዳ ብታኒ ሳምባታ ህግያ ናገና ድራዉ፥ ጾሳ ማታፐ ይቤና” ያጌድኖ።

ሽን ሀራንቱ፥ “ናጋራንቻ አሳይ ሀዋ ማላ ዎልቃማ ማላታ ዋን ኦꬃናዉ ዳንዳዪ?” ያጊደ ኡንቱንቱ ባረንቱ ግዱዋን ሻከቴድኖ።

17 ሄዋ ድራዉ፥ ፓርሳዋቱ ብታንያ እት ካላ ጉጂደ፥ “እ ነ አይፍያ ዶዬዳ ድራዉ፥ አባ ዋጋይ?” ያጌድኖ።

ብታኒ፥ “እ ናብያ” ያጌዳ።

18 አይሁዳቱ ሄ ጼሌዳ ብታንያ አቶነ አዉዋ ጼሲደ ኦቻና ጋካናዉ፥ ብታኒ ቆቃ ግዴዳዋነ ሀእ እ ጼልያዋ አማንበይክኖ። 19 አይሁዳቱ አ አቶነ አዉዋ፥ “ህንተንቱ፥ ‘ቆቃ ግዲደ የለቴዳ’ ግያ ህንተንቱ ናአይ ሀዌ? ያትና፥ ሀእ ዋኒደ ጼሌዴ?” ያጊደ ኦቼድኖ።

20 ብታንያ ዳያነ አዉ፥ “ሀዌ ኑ ናኣ ግዴዳዋነ ቆቃ ግዲደ የለቴዳዋ ኑን ኤሬቶ። 21 ሽን ሀእ እ ዋን ጼሌደንቶ፥ ኑን ኤሮኮ፤ ዎይ አ አይፍያ ኦን ፓꬄደንቶ፥ ኑን ኤሮኮ። አ ኦችተ፤ እ ዶንዛ አሳ፤ ባረባ ሃሳያናዉ ዳንዳዬ!” ያጌድኖ። 22 ብታንያ ዳያነ አዉ አይሁዳቶ ያዬዳ ድራዉ፥ ሄዋ ጌድኖ፤ አያዉ ጎፐ፥ አይሁዳቱ የሱስ ክርስቶሳ ያጊደ ማርካትያ ኡራይ ደኦፐ፥ ሄ ኡራ አይሁዳ ዎሳ ጎልያፐ ከሳናዉ ካሰት ቆፋ ቃች ዎꬄድኖ። 23 አ ዳያነ አዉ፥ “እ ዶንዛ አሳ፤ አ ኦችተ!” ጌዳዌ ሀዋሳ።

24 ሄዋ ድራዉ፥ ቆቃ ግዲደ የለቴዳ ብታንያ ኡንቱንቱ ላኤንꬁዋ ጼሲደ፥ “ጾሳ ጋላታ፤ ሀ ብታኒ ናጋራንቻ ግድያዋ ኑን ኤሬቶ” ያጌድኖ።

25 ብታኒ፥ “እ ናጋራንቻ ግድያዋነ፥ ግደናዋ ኤርከ፤ ታን ቆቃ ግድያዋነ ሀእ ጼልያዋ ሄ እትባ ኤራይ” ያጌዳ።

26 ኡንቱንቱ ዛሪደ ብታንያ፥ “እ ነዉ አያ ኦꬄዴ? እ ነ አይፍያ ዎት ፓꬄዴ?” ያጌድኖ።

27 እ ኡንቱንታ፥ “ታን ህንተንቶ ኦዳድ፤ ስስበይክታ። አያዉ ላኤንꬁዋ ስሳናዉ ኮዪቴ? ህንተካ የሱሳ ካልያዋንታ ግዳናዉ ኮዪቴ?” ያጌዳ።

28 ኡንቱንቱ አ ቦሪደ፥ “ኔን ሄ ብታንያ ካልያዋ፤ ኑን ሙሳ ካልያዋንታ። 29 ጾሳይ ሙሴዉ ሃሳዬዳዋ ኑን ኤሬቶ፤ ሽን ሀ ብታንያ ግዶፐ፥ እ ሀቃፐ ዬደንቶነ ኑን ኤሮኮ” ያጌድኖ።

30 ብታኒ፥ “እ ሀቃፐ ዬደንቶነ ህንተንቱ ኤረናዌ ማላልስያዋ፤ ሽን እ ታ አይፍያ ፓꬄዳ! 31 ጾሳዉ ያይያ ኡራይነ ጾሳይ ኮይያዋ ኦꬅያ ኡራይ ደኦፐ፥ ሄ ኡራባ ጾሳይ ስስያዋፐ አትን፥ ናጋራንቻቱዋባ ስሰና። 32 ቆቃ ግዲደ የለቴዳ አሳ አይፍያ ኦንነ ፓꬅና፥ ሳአይ መቶደፐ ዶምና፥ ስሰት ኤረና። 33 ሀ ብታኒ ጾሳፐ ይቤናዋ ግድንቶ፥ እትባነ ኦꬃናዉካ ዳንዳየና” ያጌዳ።

34 ኡንቱንቱ ዛሪደ አዉ፥ “ኔን ናጋራን የለታደ ድጬዳዌ ኑና ታማርሳናዉ ኮያይ?” ያጌድኖ፤ አይሁዳ ዎሳ ጎልያፐ ካረ አ ከሴድኖ።

ዎዛና ቆቃተꬃ

35 ኡንቱንቱ ብታንያ ካረ ከሴዳዋ የሱስ ስሴዳ፤ የሱስ ብታንያ ደሚደ፥ “አሳ ናኣ አማናይ?” ያጌዳ።

36 ብታኒ የሱሳ፥ “ጎዳዉ፥ ታን አ አማናናዳን እ ኦኔ? ታዉ ኦዳርኪ!” ያጌዳ።

37 የሱስ ብታንያ፥ “ኔን አ በኣዳ፤ ሀ ኔናና ሃሳይያዌካ አ” ያጌዳ።

38 ብታኒ ዛሪደ፥ “ጎዳዉ፥ አማናይ” ያጊደ የሱሳዉ ጎይኔዳ።

39 የሱስ፥ “ቆቃቱ ጼላና ማላነ ጼልያዋንቱ ቆቃና ማላ፥ ታን ፕርዳናዉ ሀ ሳኣ ያድ” ያጌዳ።

40 አናና ደእያ አማሬዳ ፓርሳዋቱ ሄዋ ስሲደ፥ “ኑንካ ቆቀዬ?” ያጊደ ኦቼድኖ።

41 የሱስ፥ “ህንተንቱ ቆቃ ግዴደንቶ፥ ህንተንቶ ናጋራ ግደና፤ ሽን ሀእ ህንተንቱ፥ ‘ኑን ጼሌቶ’ ያጊታ፤ ህንተንቱ ናጋራና ደኢታ” ያጌዳ።

10

የሱስ ሎኦ ሄንꬃንቻ

1 የሱስ፥ “ታን ህንተንቶ ቱሙዋ ኦዳይ፤ ዶርሳ ስኩዋ ፐንግያና ገለናን ሀራሳና ገልያ ኦንነ ካይሱዋነ ፓኑዋ። 2 ሽን ፐንግያና ገልያዌ ዶርሳ ሄምያ አሳ። 3 ፐንግያ ናግያዌ አዉ ፐንግያ ዶዬ፤ ዶርሳቱካ አ ኮሻ ስሳና፤ እ ባረ ዶርሳቱዋ ኡንቱንቱ ሱንꬃን ሱንꬃን ጼሲደ፥ ካረ ካለꬃና። 4 እ ባረዋንታ ካረ ከሴዳዋፐ ጉይያን፥ ኡንቱንቱፐ ስንꬃና ሀመቴ፤ ኡንቱንቱካ አ ኮሻ ኤርያ ድራዉ፥ አ ካሊኖ። 5 ሀራ ኡራ ኮሻ ኡንቱንቱ ኤረና ድራዉ፥ አፐ ባቃታናፐ አትን፥ አ ጌዱዋ ካልክኖ” ያጌዳ።

6 የሱስ ኡንቱንቶ ሀ ሌምሱዋ ኦዴዳ፤ ሽን እ ኡንቱንቶ አይ ኦድንቶነካ ኡንቱንቱ አኬክበይክኖ።

7 የሱስ ቃይካ ኡንቱንቶ፥ “ታን ህንተንቶ ቱሙዋ ኦዳይ፤ ታን ዶርሳቶ ገልያ ፐንግያ። 8 ታፐ ካሰ ዬዳ ኡባይ ካይሱዋነ ፓኑዋ፤ ሽን ዶርሳቱ ኡንቱንቱ ግያዋ ስስበይክኖ። 9 ፐንጊ ታና፤ ታናን ገልያ ኦንነ አታናዋ። እ ገላናነ ከሳና፤ ቃይ ሎኦ ማታይ ደእያ ሳካ ደማናዋ። 10 ካይሱ ዉአናዉ፥ ዎꬋናዉነ ꬋይሳናዉ ይያዋፐ አትን፥ ሀራባዉ ዬና፤ ታን ኡንቱንቶ ደኡ ደአና ማላነ ኩሚደ ፓላሀና ማላ ያድ።

11 “ታን ዶርሳ ሎይꬃ ሄምያዋ፤ ዶርሳ ሎይꬅ ሄምያዌ ሄ ዶርሳቱዋ ድራዉ ሀይቄ። 12 ሚሻ አኪደ ሄምያ ኡራይ ዋልያ ይያ ዎደ በኢደ፥ ዶርሳቱዋ የግ ባሺደ ባቃቴ። አያዉ ጎፐ፥ ዶርሳቱ አዋንታ ግድክኖ፤ ቃይ እካ ዶርሳቱዋ ሄምያዋ ግደና። ሄዋ ድራዉ፥ ዶርሳቱዋ ኦይቄነ ላሌ። 13 ሻሉዋ አኪደ ሄምያዌ ባረ ሻሎ ሄምያ ድራዉነ ዶርሳባይ አ ቆፈና ድራዉ፥ ዶርሳቱዋ አጊደ ባቃቴ።

14-15 “ታን ዶርሳ ሎይꬃ ሄምያዋ፤ ታ አቡ ታና ኤርያዋዳን፥ ታንካ ቃይ ታ አባ ኤራይ። ሄዋዳንካ፥ ታን ታ ዶርሳቱዋ ኤራይ፤ ታ ዶርሳቱካ ታና ኤሪኖ። ቃይ ታን ታ ዶርሳቱዋ ድራዉ፥ ሀይቃናዉ ኮያድ። 16 ሀ ስኩዋን ባይና ሀራ ዶርሳቱካ ታዉ ደኢኖ። ታን ኡንቱንታካ አሀናዉ በሴ። ቃይ ኡንቱንቱ ታ ኮሻ ስሳና፤ እት ዉዲ ደአና፤ ሄምያዌካ እቱዋ ግዳናዋ።

17 “ታን ታ ሸምፑዋ ዛራደ አካና ማላ፥ አꬃደ እማናዉ ኮይያ ድራዉ፥ ታ አቡ ታና ሲቄ። 18 ታን ዶሳደ ታ ሸምፑዋ አꬃ እምያዋፐ አትን፥ ታፐ ኦንነ አከና። ታዉ ታ ሸምፑዋ አꬃ እምያ ማታይ ደኤ፤ ቃይ ዛራደ አካናዉካ ማታይ ደኤ። ታን ሀ አዛዙዋ ታ አዉዋፐ አካድ” ያጌዳ።

19 ሄ ሃሳያ ድራዉ፥ አይሁዳቱዋ ግዱዋን ቃይካ ሻኩ መቴዳ። 20 ኡንቱንቱፐ ዳርያ ባጋይ፥ “አን ጻላሂ ደኤ! እ ጎዬ! አ ሃሳያ አያዉ ስሲቴ?” ያጌድኖ።

21 ሀራቱ ቃይ “ጻላሂ ኦይቄዳ አሳይ ሀዋዳን ሃሳየና፤ ጻላሂ ቆቃ አሳ አይፍያ ጼልሳናዉ ዳንዳዪዬ?” ያጌድኖ።

የሱስ እጸቴዳ

22 የሩሳላመን ጌሻ ጎልያ አንጅሴዳ ጋላሳ ሀሳይስያ ባላይ ጋኬዳ፤ ሳአይ ሄ ዎደ ባልጉዋ። 23 የሱስ ጌሻ ጎልያን ሶሎሞና ባራንዳን፥ ያነ ሃነ ሀመቴ። 24 አይሁዳቱ የሱሳ ማታን ዩይ አꬊደ፥ “ኔን ኑና አዉደ ጋካናዉ ስꬍሳደ ዎꬃኒ? ኔን ክርስቶሳ ግዶፐ፥ ኑዉ ጌሻደ ኦዳ” ያጌድኖ።

25 የሱስ ኡንቱንቶ ዛሪደ፥ “ታን ህንተንቶ ኦዳድ፤ ሽን ታና አማንክታ፤ ታን ታ አቡ ሱንꬃን ኦꬅያ ኪታይ ታባ ማርካቴ። 26 ሽን ህንተንቱ ታ ዶርሳ ግደና ድራዉ አማንክታ። 27 ታ ዶርሳቱ ታ ኮሻ ስሲኖ፤ ታን ኡንቱንታ ኤራይ፤ ኡንቱንቱካ ታና ካሊኖ። 28 ታን ኡንቱንቶ መꬍና ደኡዋ እማይ፤ ቃይ ኡንቱንቱ ኡባካ ሀይቂክኖ። ኦንነ ታ ኩሽያፐ ኡንቱንታ ዎꬅ አካናዉ ዳንዳየና። 29 ኡንቱንታ ታዉ እሜዳ ታ አቡ ኦፐነ * አꬌ፤ ኦንነ ታ አቡ ኩሽያፐ ኡንቱንታ ዎꬅ አካናዉ ዳንዳየና። 30 ታነ ታ አቡ እቱዋ” ያጌዳ።

31 አይሁዳቱ የሱሳ ጫዳናዉ ቃይካ ሹቻ ደንꬄድኖ። 32 የሱስ ኡንቱንታ፥ “ታን ኦꬃናዉ ታ አቡ ታዉ እሜዳ ዳሮ ሎኦ ኦሱዋ ህንተንታ በሳድ፤ ሄዋንቱፐ ሀቃዋንቱ ድራዉ፥ ታና ሹቻን ጫዳናዉ ኮዪቴ?” ያጌዳ።

33 አይሁዳቱ ዛሪደ፥ “ኑን ኔና ሎኦ ኦሱዋ ድራዉ፥ ሹቻን ጫዳናዉ ኮዮኮ፤ ሽን ኔን ጾሳ ቦላ ቦርያ ቃላ ሃሳይያ ድራዉነ ቃይ አሳ ግዳደ ነ ሁጲያ ጾሳ ኦꬄዳ ድራዉ፥ ጫዳናዉ ኮዬቶ!” ያጌድኖ። *

34 የሱስ ዛሪደ፥ “ህንተንቱ ህግያን ጾሳይ፥ ‘ህንተ ጾሳቱዋ’ ጌዳዌ ጻፈትቤኔ?* 35 ጾሳ ማጻፋቱዋ ላማናዉ ዳንዳየተና፤ ጾሳይ ባረ ቃላይ ዬዳ አሳቱ፥ ‘ጾሳቱዋ’ ጊደ ጼሴዳዋ ግዶፐ፥ 36 ታን፥ ‘ታን ጾሳ ናኣ’ ጌዳ ድራዉ፥ ታ አቡ አንጂደ፥ ሳኣ ኪቴዳ ታና፥ ‘ጾሳ ቦላ ቦርያ ቃላ ሃሳያ’ ያጊቴ? 37 ታን ታ አቡ ኦꬅያዋ ኦꬃና ꬋዮፐ፥ ታና አማኖፕተ። 38 ሽን ታን ኦꬅያዋ ግዶፐ፥ ሀራይ አቶ ህንተንቱ ታና አማናና ꬋዮፐካ፥ ታ አቡ ታናን ደእያዋነ ታንካ ታ አቡን ደእያዋ ኤራናዳንነ አኬካናዳን፥ ታ ኦሱዋ አማንተ” ያጌዳ።

39 ቃይካ ኡንቱንቱ አ ኦይቃናዉ ኮዬድኖ፤ ሽን እ ኡንቱንቱፐ ከስ አኪደ ቤዳ።

40 ዮሃንስ ካሰ ጻማቅያሳ ዮርዳኖሳ ሻፋፐ ሄፍንꬃ የሱስ ፕኒደ፥ ያን ደኤዳ። 41 ዳሮ አሳይ የሱሳኮ ዪደ፥ “ዮሃንስ ዎልቃማ ማላታ ኦꬅቤና፤ ሽን እ ሀ ብታንያባ ሃሳዬዳባይ ኡባይ ቱማ” ያጌድኖ። 42 ያን ዳሮ አሳይ የሱሳ አማኔዳ።

11

አልኣዛራ ሀይቁዋ

1 ቢታንያ ግያ ቄር ካታማን አልኣዛራ ግያ እት ብታኒ ሀርጌዳ፤ ሄ ካታማይ ማይራማነ እዝ ምቻታ ማርታ ደኤዳ ካታማ። 2 ጎዳ ገድያ ሽቱዋ ኦካደ፥ ባረ ብናናን አ ገድያ ቁጬዳዉና ሄ ማይራሞ፤ ሀርጌዳዌ ቃይ እዝ እሻ አልኣዛራ። 3 ሄዋ ድራዉ፥ ምቻቱ፥ “ጎዳዉ፥ ኔን ሲቅያዌ ሀርጌዳ” ጊደ የሱሳዉ ኪቴድኖ።

4 የሱስ ሄዋ ስሴዳ ዎደ፥ “ታን ጾሳ ናአይ ሀርግያ ጋሱዋን ቦንቼታና ማላ፥ ጾሳ ቦንቾ ሀ ሀርጊ አልኣዛራ ኦይቄዳፐ አትን፥ ዎꬍያ ሀርግያ ግደና” ያጌዳ።

5 የሱስ ማርቶ፥ እዝ ምቻቶነ አልኣዛራ ሲቄ፤ 6 አልኣዛር ሀርጌዳዋ የሱስ ስሴዳ ዎደ፥ ባረ ደእያ ሳኣን ላኡ ጋላሳ ፔሼዳ። 7 ሄዋፐ ጉይያን፥ የሱስ ባረና ካልያዋንታ “ላኤንꬁዋ ይሁዳ ጋድያ ቦይተ” ያጌዳ።

8 የሱሳ ካልያዋንቱ ዛሪደ፥ “ታማርስያዎ፥ ጉꬃ ዎድያፐ ካሰ አይሁዳቱ ኔና ሹቻን ጫዳናዉ ኮዬድኖ፤ ቃይካ ያ ባኒ?” ያጌድኖ።

9 የሱስ፥ “እት ጋላሳን ታማነ ላኡ ሳቲ ደኤኔየ? ጋላስ ሀመትያ አሳይ ꬉበተና፤ አያዉ ጎፐ፥ እ ሀ ሳኣ ፖኡዋ በኤ። 10 ሽን ቃማ ሀመትያ ኡራይ ደኦፐ፥ ፖኡ አን ባይና ድራዉ፥ ꬉበቴ” ያጌዳ። 11 የሱስ ሄዋ ጌዳዋፐ ጉይያን፥ ቃይካ ኡንቱንቶ፥ “ኑ ዳቡ አልኣዛር ገምእሼዳ፤ ሽን ገምእሹዋፐ አ ደንꬃናዉ ታን ባይ” ያጌዳ።

12 የሱሳ ካልያዋንቱ ዛሪደ፥ “ጎዳዉ፥ እ ገምእሼዳዋ ግዶፐ፥ አዉ ሎአናዋ” ያጌድኖ።

13 አልኣዛር ሀይቄዳዋ የሱስ ኦዴዳ፤ ሽን አልኣዛር ገምእሺደ ግሴዳዋ ኦዴዳ ጊደ፥ ኡንቱንቱ ቆፔድኖ። 14 ሄዋ ድራዉ፥ የሱስ ጌሺደ ኡንቱንታ፥ “አልኣዛር ሀይቄዳ። 15 ህንተንቱ አማናና ማላ፥ ታን ሄ ሳኣን ደኤናዎ፥ ህንተንቱ ድራዉ ናሸታይ። ሽን ደንድተ፤ አኮ ቦይተ” ያጌዳ።

16 ሄዋፐ ጉይያን፥ ማንትያ ጌተትያ ቶማስ ባረ ላገꬃቱዋ የሱሳ ካልያዋንታ፥ “የሱሳና ሀይቃናዉ ኑንካ ቃይ ቦይተ!” ያጌዳ።

የሱስ፥ ደንዱዋነ ደኡዋ

17 የሱስ ጋክያ ዎደ፥ አልኣዛራዉ ሞገቶደፐ ኦይዱ ጋላሳ ግዴዳዋ ደሜዳ። 18 ቢታንያ ካታማይ የሩሳላመፐ ሄዙ ኪሎ ሚትርያ ኬና ሃኬ። 19 ዳሮ አይሁዳቱ ማርቶነ ማይራሞ ኡንቱንቱ እሻይ ሀይቄዳዎ መንꬃናዉ ዬድኖ።

20 ማርታ የሱስ ዬዳዋ ስሳደ፥ አ ሞካናዉ ከሳዱ፤ ሽን ማይራማ ጎለን አታዱ። 21 ማርታ የሱሳ፥ “ጎዳዉ፥ ኔን ሀዋን ደኤዳዋ ግድንቶ፥ ታ እሻይ ሀይቀና። 22 ሽን ኔን ዎስያዋ አይ ግዶፐነ፥ ጾሳይ ነዉ ሀራይ አቶ ሀእካ እማናዋ ታን ኤራይ” ያጋዱ።

23 የሱስ፥ “ነ እሻይ ሀይቁዋፐ ደንዳና” ያጌዳ።

24 ማርታ፥ “ዎድያ ዉርሰꬃን* ደንዱዋ ጋላስ፥ እ ሀይቁዋፐ ደንዳናዋ ታን ኤራይ” ያጋዱ።

25 የሱስ እዝዉ፥ “ታን ደንዱዋነ ደኡዋ፤ ታና አማንያ ኡራይ ሀራይ አቶ፥ ሀይቆፐካ ደኡዋን ደአናዋ። 26 ቃይ ደኡዋን ደእያ ኡራይነ ታና አማንያ ኡራይ ኡባይ ኡባካ ሀይቀና፤ ሄዋ ኔን አማናይ?” ያጌዳ።

27 ማርታ ዛራደ፥ “ጎዳዉ፥ ኤ ታን አማናይ፤ ኔን ጾሳ ናኣ፥ ሳኣ ያናዉ ደእያ ክርስቶሳ ግድያዋ ታን አማናይ” ያጋዱ።

28 ማርታ ሄዋ ጌዳዋፐ ጉይያን፥ ባደ ባረ ምቻትዉ ጌማን ጼሳደ፥ “ታማርስያዌ ዪደ፥ ኔና ኮዬ” ያጋዱ። 29 ማይራማ ሄዋ ስሴዳ ዎደ፥ ኤሌላ ደንዳ ኤቃደ የሱሳኮ ባዱ። 30 የሱስ ማርታ አ ሞኬዳ ሳኣን ደኤፐ አትን፥ ብሮ ቄር ካታማ ጋክቤና። 31 ማይራሞ መንꬂደ፥ ጎለን እዝና ደእያ አይሁዳቱ፥ እዛ ኤለካ ደንዳ ኤቃደ ካረ ከስያዋ በኢደ፥ አልኣዛር ሞገቴዳ ዱፉዋ ባደ ያን ዬካናዉ ሀናዉ ያጊደ፥ እዞ ካሊደ ከሴድኖ።

32 ማይራማ የሱስ ደኢያሳ ባደ የሱሳ በኤዳ ዎደ፥ አ ገድያ ቦላን ኩንዳዱ፤ “ጎዳዉ፥ ኔን ሀዋን ደኤዳዋ ግድንቶ፥ ታ እሻይ ሀይቀና ሽን!” ያጋዱ።

33 የሱስ እዛ ዬክያዋነ ቃይ እዝና ዬዳ አይሁዳቱካ ዬክያዋ በኢደ፥ ባረ ዎዛናን ዳሮ ሴለቴዳ፤ ቃይ ቶክ ሸምፔዳ። 34 ኡንቱንታ፥ “ሀቃን ሞጌድቴ?” ያጊደ ኦችና፥ “ጎዳዉ፥ ያደ በአ” ያጊደ ዛሬድኖ።

35 የሱስ አፎጼዳ። 36 ሄዋ ድራዉ፥ አይሁዳቱ፥ “አልኣዛራ እ አይ ኬና ሲቅንቶ በእተ!” ያጌድኖ።

37 ሽን ኡንቱንቱፐ እቱ እቱ፥ “ሀዌ ቆቃ ብታንያ ጼልሴዳዌ ሀ ብታኒ ሀይቀናዳን ኡዳናዉ ዳንዳየኔ?” ያጌድኖ።

የሱስ አልኣዛራ ሀይቁዋፐ ደንꬄዳ

38 የሱስ ቃይካ ዎዛናፐ ቃረቲደ፥ አልኣዛር ሞገቴዳ ዱፉዋኮ ቤዳ፤ ሄ ዱፉ ጎንጎሉዋ ግዲደ ሹቻን ቁምኤት ኡቴዳ። 39 የሱስ፥ “ሹቻ ድግተ!” ያጊደ አዛዜዳ።

ሀይቄዳ ብታንያ ምቻታ ማርታ፥ “ጎዳዉ፥ እ ሀይቆደፐ ኦይዱ ጋላሳ ግዴዳ ድራዉ፥ ሀእ ጽንቃናዋ!” ያጋዱ።

40 የሱስ ማርቶ፥ “አማንያዋ ግዶፐ፥ ኔን ጾሳ ቦንቹዋ በአናዋ ታን ነዉ ኦዳበይክታ?” ያጌዳ። 41 ኡንቱንቱ ሹቻ ደንꬄድኖ፤ የሱስ ሳሉዋ ፑደ ጼሊደ፥ “አዎ፥ ታን ግያዋ ኔን ስሴዳ ድራዉ፥ ኔና ጋላታይ። 42 ኔን ኡባ ዎደ ስስያዋ ታን ኤራይ፤ ሽን ሀዋን ዩይ አꬊደ ኤቄዳ አሳይ ኔን ታና ኪቴዳዋ አማናና ማላ፥ ሀዋ ታን ኡንቱንቱ ድራዉ ጋይ” ያጌዳ። 43 የሱስ ሄዋ ጌዳዋፐ ጉይያን፥ ባረ ቃላ ꬎቁ ኦꬂደ፥ “አልኣዛራ፥ ሃ ከሳ!” ያጌዳ። 44 ሀይቄዳ አልኣዛራ ኩሺነ ገዲ ሻሉዋን ቃሸት ኡቲደ አ ዴሙካ አፍላን ካመት ኡቴዳዌ ከስና የሱስ ኡንቱንታ፥ “ብል አግተ! ቦ!” ያጌዳ።

ክርስቶሳ ቦላ ማቀቴድኖ

(ማቶሳ 26:1-5፤ ማር. 14:1-2፤ ሉቃሳ 22:1-2)

45 ሄዋ ድራዉ፥ ማይራምኮ ዬዳ አይሁዳቱዋፐ ጮራቱ የሱስ ኦꬄዳዋ በኢደ፥ አ አማኔድኖ። 46 ሽን ኡንቱንቱፐ እቱ እቱ ፓርሳዋቱዋኮ ቢደ፥ የሱስ ኦꬄዳዋ ኡንቱንቶ ኦዴድኖ። 47 ሄዋፐ ጉይያን፥ ቄሳቱዋ ካፓቱነ ፓርሳዋቱ ሽቁዋ ሺሺደ፥ “ሀ ብታኒ ዳሮ ዎልቃማ ማላታ ኦꬅያ ድራዉ፥ አያ ኦꬃኔ? 48 ኑን አ ጮኡ ጊደ፥ አጎፐ፥ አሳይ ኡባይ አ አማናናዋ፤ ቃይ ሮመ ጋድያ አሳቱ ዪደ፥ ኑ ጌሻ ጎልያነ ኑ አሳ ꬋይሳና” ያጌድኖ።

49 ኡንቱንቱፐ እቱ ቃያፋ ግያ፥ ሄ ላይꬅ ቄሳቱዋ ኡባቱዋ ካፖ ግዴዳዌ፥ “ህንተንቱ አይነ ኤርክታ! 50 አሳይ ኡባይ ꬋይያዋፐ አሳ ኡባ ድራዉ፥ እት አሳይ ሀይቂያዌ ሎአ ግድያዋ ህንተንቱ አኬክተ?” ያጌዳ። 51 እ ሄዋ ባረፐ ግቤና፤ ሽን ሄ ላይꬅ ቄሳቱዋ ኡባቱዋ ካፖ ግድያ ድራዉ፥ የሱስ አይሁዳ አሳ ድራዉ ሀይቃናዉ በስያዋ ናቢ ኦዴዳ። 52 ቃይ የሱስ አይሁዳ አሳ ጻላላዉ ሀይቀና፤ ሽን ላለት ደእያ ጾሳ ናና እቱዋ ኦꬅ ሺሻናዉ ሀይቃናዋ።

53 ሄ ጋላሳፐ ዶሚደ፥ ኡንቱንቱ አ ዎꬋናዉ ማቀቴድኖ። 54 ሄዋ ድራዉ፥ የሱስ አይሁዳቱ ግዱዋን ቆንጭያን ያ ሃ ሀመትቤና፤ ሽን መላ ቢታ ጋጻን ደእያ ጋድያ፥ ኤፍሬማ ጌተትያ ካታማ ቤዳ። ባረና ካልያዋንቱና ሄዋን ታኬዳ።

55 አይሁዳቱ ፓስጋ ቦንችያ ጋላሳይ ማቴዳ፤ ቃይ ዳሮ አሳይ ባረና ጌሻናዉ፥ ፓስጋ ቦንችያ ጋላሳይ ጋካናፐ ካሰ ዱማ ዱማ ሳፐ የሩሳላመ ቤዳ። 56 ኡንቱንቱ የሱሳ ኮዪኖ፤ ጌሻ ጎልያን ኤቂደ፥ “አያ ቆፒቴ? ፓስጋ ቦንችያሳ የሱስ ዬኔ?” ያጊደ እቱ እቱዋ ኦቼድኖ። 57 ቃይ ቄሳቱዋ ካፓቱነ ፓርሳዋቱ የሱሳ ቃቻናዉ፥ እ ደኢያሳ ኤርያዌ ኦንነ ባረንቶ ኦዳና ማላ አዛዜድኖ።

12

የሱሳ ሽቱዋ ኦኬዳ ምሽራቶ

(ማቶሳ 26:6-13፤ ማር. 14:3-9)

1 ፓስጋ ቦንችያ ጋላሳፐ ኡሱፑን ጋላሳ ካሰቲደ፥ የሱስ እ ሀይቁዋፐ ደንꬄዳ አልኣዛር ደእያ ቢታንያ ግያ ካታማ ቤዳ። 2 ሄ ሳኣን ኡንቱንቱ አዉ ካዉዋ ካꬄድኖ፤ አልኣዛር አናና ኡቲደ እትፐ ምያዋንቱ ግዶን ኡት ደእሽን፥ ማርታ ካዉዋ ግሻ ምዛዱ። 3 ማይራማ ዳሮ ሻሉዋን ዛልኤትያ እት ጻራሙስያ ግድያ ናርዶሳ ጌተትያ ጌሻ ሽቱዋ አሃደ፥ የሱሳ ገድያ ኦካደ ባረ ብናናን አ ገድያ ቁጫዱ፤ ጎልያ ኡባይ ሽቱዋ ሳዉዋን ቶሽኩ ጌ።

4 ሽን የሱሳ ካልያዋንቱፐ እቱ፥ የሱሳ አꬅ እማናዌ፥ ይሁዳ አስቆሮቱ፥ 5 “ሀ ሽቱ ሄዙ ጼቱ ዲናርያን ዛልኤትና፥ አያዉ ሄዌ ህዬሳዉ እመተኔ?” ያጌዳ። 6 እ ካይሱዋ ግዴዳ ድራዉ፥ ሄዋ ጌዳፐ አትን፥ ህዬሳዉ ቃረቲደ ግቤና፤ እ ሚሻ ቃርጪትያ ኦይቂያዋ ግድያ ድራዉ፥ ኡባ ዎደ አፐ ባረዉ አኬዳ።

7 የሱስ፥ “ሀ ሽቱዋ ታን ሞገትያ ጋላሳይ ጋካናዉ እዛ አያዉ ምንጃኔ? እዞ አግተ። 8 ህዬሳቱ ኡባ ዎደ ህንተናና ደአና፤ ሽን ታን ኡባ ዎደ ህንተናና ደእከ” ያጌዳ። *

9 አይሁዳቱዋፐ ዳሮ አሳይ የሱስ ቢታንያን ደእያዋ ስሲደ፥ ያ ቤዳ፤ ኡንቱንቱ የሱሳ በአና ግሻ ጻላላዉ ግደናን፥ እ ሀይቁዋፐ ደንꬄዳ አልኣዛራካ በአናዉ ቤድኖ። 10 ሄዋ ድራዉ፥ ቄሳቱዋ ካፓቱ አልኣዛራካ ቃይ ዎꬋናዉ ማቀቴድኖ። 11 አያዉ ጎፐ፥ አልኣዛራ ጋሱዋን ዳሮ አይሁዳቱ ባረና ካለꬅያዋንታ አጊደ፥ የሱሳ አማኒኖ።

የሱስ ቦንቹዋን የሩሳላመ ገሌዳ

(ማቶሳ 21:1-11፤ ማር. 11:1-11፤ ሉቃሳ 19:28-40)

12 ዎንተꬃ ጋላስ ፓስጋ ቦንችያሳ ዬዳ ዳሮ አሳይ የሱስ የሩሳላመ ብያዋ ስሴዳ። 13 ያቲደ ዛምባ ሀይꬃ ኦይቂደ፥ * አ ሞካናዉ ከሴድኖ። ባረንቱ ኮሻ ꬎቁ ኦꬂደ፥

“ጾሳይ ጋላተቶ!

ጾሳ ሱንꬃን ይያ እስራኤልያ ካቲ አንጀቴዳዋ!”

ያጌድኖ።*

14-15 ጾሳ ማጻፋይ፥

“ጽዮነ ካታማዉ፥ ያዮፓ!

በአ፥ ነ ካቲ ሀረ ማራ ቦላ ኡቲደ ዬ”

ግያዋዳን፥ የሱስ ሀረ ማራ ደሚደ፥ አ ቶጌዳ።

16 የሱሳ ካልያዋንቱ ሄዋ ካሰ አኬክበይክኖ፤ ሽን የሱስ ቦንቼቴዳዋፐ ጉይያን፥ ጾሳ ማጻፋይ ሄዋ ኡባ ጌዳዋነ ቃይ ኡንቱንቱካ ሄዋ ኡባ የሱሳዉ ኦꬄዳዋ ሀሳዬድኖ።

17 አልኣዛር ሞገቴዳ ጎንጎሉዋፐ የሱስ አ ጼሲደ፥ ሀይቁዋፐ ደንꬄዳ ዎደ፥ የሱሳና ደእያ ዳሮ አሳይ የሱሳዉ ማርካቴዳ። 18 ዳሮ አሳይ አ ሞካናዉ ከሴዳዌ፥ እ ሄ ዎልቃማ ማላልያዋ ኦꬄዳ ድራሳ። 19 ሄዋ ድራዉ፥ ፓርሳዋቱ እቱ እቱዋ፥ “ህንተንቱ አይነ ኦꬃናዉ ዳንዳየናዋ በኢቴ! በእተ፥ ጋደ ኡባይ አ ጌዱዋ ካሌዳ” ያጌድኖ።

20 ፓስጋ ቦንችያ ጋላስ ጎይናናዉ የሩሳላመ ቤዳዋንቱ ግዶን እት እት ግሪከ አሳቱ ደኢኖ። 21 ኡንቱንቱ ጋሊላ ጋድያን ቤተሳይዳ ጌተትያ ካታማፐ ዬዳ ፕልጶሳኮ ቢደ፥ “ጎዳዉ፥ ኑን የሱሳ በአናዉ ኮዬቶ” ያጊደ ዎሴድኖ። 22 ፕልጶስ ቢደ፥ እንድራሳዉ ኦድና ላአቱካ ቢደ፥ የሱሳዉ ኦዴድኖ።

23 የሱስ ኡንቱንቶ ሀዋዳን ያጌዳ፤ “ታን፥ አሳ ናአይ፥ ቦንቼትያ ሳቲ ጋኬዳ። 24 ታን ህንተንቶ ቱሙዋ ኦዳይ፤ እት ዛርጋ አይፋታ ቢታን ዎꬋአደ ዎቃና ꬋዮፐ፥ ባረካ አታዉ። ሽን ሄ ዛርጋ አይፋታ ዎቆፐ፥ ዳሮ አይፍያ አይፋዉ። 25 ባረ ሸምፑዋ ሲቅያ ኦንነ ባይዜ፤ ቃይ ባረ ሸምፑዋ ሀ ሳኣን እጽያ ኦንነ መꬍና ደኦ አሼ። 26 ኦንነ ታዉ ኦꬆፐ፥ ታና ካላናዉ በሴ፤ ቃይ ታን ደእያ ሳኣን ታዉ ኦꬅያዌካ ደአናዋ። ታዉ ኦꬅያ ኦናነ፥ ታ አቡካ አ ቦንቻናዋ።

27 “ሀእ ታ ሸምፑ ዳሮ ኡንኤቴዳ፤ ያትና ዋጎ? ታን፥ ‘ታ አቦ፥ ታና ሀ ሳታትፐ አሻርክ’ ያጎ? ቱይት፥ ታን ሀ ሳትያን ዬዳዌ ሀዋ ድራሳ። 28 ታ አቦ፥ ነ ሱንꬃ ቦንቻ” ያጌዳ።

ሄ ዎደ ሳሉዋፐ፥ “ታን ታ ሱንꬃ ቦንቻድ፤ ቃይካ ጉጃደ ቦንቻና” ያግያ ቃላይ ዬዳ።

29 ሄ ሳኣን ኤቄዳ ጮራ አሳይ ሄ ቃላ ስሲደ፥ “ሄዌ ጉጉንꬃ” ያጌዳ።

ሀራንቱ ቃይ፥ “ኪታንቻይ አዉ ሃሳዬዳ” ያጌድኖ።

30 የሱስ ዛሪደ ኡንቱንታ፥ “ሀ ቃላይ ህንተንቱ ድራዉ ዬዳዋፐ አትን፥ ታ ድራሳ ግደና። 31 ሀ ሳአይ ፕርደትያ ዎዲ ሀአ፤ ሀ ሳኣ † ሞድያዌ ሀእ ካረ ኦለታናዋ። 32 ቃይ ታን ማስቃልያ ቦላ ካቀትያ ዎደ፥ አሳ ኡባ ታኮ ጎቻና” ያጌዳ። 33 እ ሄዋ ጌዳዌ አይ ማላ ሀይቁዋ እ ሀይቃነንቶነ ኡንቱንታ ኤርሳናሳ።

34 ዳሮ አሳይ ዛሪደ የሱሳ፥ “ኑ ህጊ ክርስቶስ መꬍናዉ ደእያዋ ኦዴ። ያትና፥ ኔን ዋጋደ፥ ‘አሳ ናአይ ማስቃልያ ቦላ ካቀታና’ ጋይ? ሄ አሳ ናአይ ኦኔ?” ያጌድኖ። *

35 የሱስ፥ “ፖኡ ህንተናና ጉꬃ ዎድያ ጋምአናዋ። ህንተንቶ ꬉመና ማላ፥ ፖኡ ደእሽን፥ ፖኡዋን ሀመትተ። ꬉማን ሀመትያ ኡራይ ሀቃ ብንቶነ ኤረና። 36 ፖኡዋ አሳ ግዳና ማላ፥ ህንተንቶ ፖኡ ደእሽን፥ ፖኡዋ አማንተ” ያጌዳ። የሱስ ሄዋ ሃሳዬዳዋፐ ጉይያን፥ ቢደ ኡንቱንቱፐ ጌመቴዳ።

አይሁዳቱ አማነናን እጼዳ ሀኖታ

37-38 እ ሄዋ ኬና ዎልቃማ ማላታ ኡንቱንቱ ስንꬃን ኦꬆፐካ፥ ናብያ እሳያሰ፥

“ጎዳዉ፥ ኑ ማርካተꬃ ኦን አማኔዴ?

ጎዳይ ባረ ዎልቃ ኦና በሴዴ?”

ጌዳዌ ቱማ ግዳና ማላ፥ ኡንቱንቱ አ አማንበይክኖ። *

39-40 እሳያሰ ቃይካ፥

“ኡንቱንቱ አይፊ ጼለና ማላ፥

ኡንቱንቱ ዎዛናይካ አኬከና ማላ፥

ኡንቱንቱ ጾሳኮ ስምና፥ እ ኡንቱንታ ፓና ማላ፥

ጾሳይ ኡንቱንቱ አይፍያ ቆቅሴዳ።

ኡንቱንቱ ዎዛና ዳምሴዳ”

ጌዳ ድራዉ፥ ኡንቱንቱ አማናናዉ ዳንዳይበይክኖ። *

41 እሳያሰ የሱሳ ቦንቹዋ በኤዳ ድራዉነ ቃይ አባ ሃሳዬዳ ድራዉ፥ ‡ ሄዋ ጌዳ።

42 ሄዋ ግድናካ፥ ሀራይ አቶ አይሁዳቱ ካፓቱዋፐካ ጮራቱ የሱሳ አማኔድኖ። ሽን ፓርሳዋቱ ባረና አይሁዳቱ ዎሳ ጎልያፐ ከሲኖ ጊደ ያዬዳ ድራዉ፥ አማኔዳ ጊደ ማርካትበይክኖ። 43 አያዉ ጎፐ፥ ኡንቱንቱ ጾሳ ሳባፐ አꬂደ፥ አሳ ሳባ ሲቄድኖ።

44 የሱስ ባረ ቃላ ꬎቁ ኦꬂደ ያጌዳ፤ “ታና አማንያ ኦንነ ታና ኪቴዳዋካ አማንያዋፐ አትን፥ ታ ጻላላ አማነና። 45 ታና በእያ ኦንነ ታና ኪቴዳዋካ በኤ። 46 ታና አማንያ ኡባይ ꬉማን ደኤና ማላ፥ ታን ፖኡዋ ግዳደ ሳኣ ያድ። 47 ታ ቃላ ስሲደ አዛዘተና ኡራ ኦናነ ታን ፕርድከ፤ አያዉ ጎፐ፥ ታን አላምያ አሻናዉ ዬዳዋፐ አትን፥ ፕርዳናዉ ያበይከ። 48 ታና እጽያ ኦናነ ቃይ ታ ቃላ አከና ኦናነ ፕርድያዌ ደኤ። ታን ኦዴዳ ቃላይ ዉርሰꬃ ጋላስ ሄ ኡራ ፕርዳና። 49 አያዉ ጎፐ፥ ታን ሀዋ ታፐ ሃሳያበይከ፤ ሽን ታና ኪቴዳ ታ አቡ ታን ጋናዋነ ሃሳያናዋ ታና አዛዜዳ። 50 ቃይ አ አዛዙ መꬍና ደኡዋ አህያዋ ታን ኤራይ፤ ሄዋ ድራዉ፥ ታን ኦድያዌ ታ አቡ ታና ኦዳ ጊደ ኦዴዳዋ” ያጌዳ።

13

የሱስ ባረ ካልያዋንቱ ገድያ ሜጬዳ

1 ፓስጋ ቦንችያ ጋላሳይ ጋካናፐ ካሰቲደ፥ ሀ ሳኣፐ ሻከቲደ፥ አዉዋኮ ብያ ዎዲ ጋኬዳዋ የሱስ ኤሬዳ፤ ሀ ሳኣን ደእያ ባረዋንታ ኡባ ዎደ ሲቄዳ፤ ዉርሰꬃይ ጋካናዉ ኡንቱንታ ሲቄዳ።

2 የሱስነ ካልያዋንቱ ካዉዋ ሚሽን፥ ስሞና ናኣ ይሁዳ አስቆሮቱ የሱሳ አꬅ እማናዳን፥ ጻላሂ አ ቆፍስ ዎꬄዳ። 3 የሱስ ባረ አዉ ኡባባ አ ኩሽያን ዎꬄዳዋ፥ ቃይ ጾሳ ማታፐ እ ዬዳዋነ፥ ስሚደ አኮ ባናዋ ኤሬዳ። 4 የሱስ ምያሳፐ ደንድ ኤቂደ፥ ቦላ ባጋ ማዩዋ ቃር ዎꬂደ፥ ፖጻ ባረ ጼሳን ዳንጬዳ። 5 ሄዋፐ ጉይያን፥ ሃꬃ ሜቻ ሚሻን ትጊደ፥ ባረና ካልያዋንቱ ገድያ ሜቻነ ባረ ጼሳን ዳንጬዳ ፖጻን ቁጩሳ ዶሜዳ።

6 የሱስ ስሞን ጰጽሮሳኮ ዪና ጰጽሮሰ፥ “ጎዳዉ፥ ኔን ታ ገድያ ሜጫናዉ ሀናይዬ?” ያጌዳ።

7 የሱስ ዛሪደ አ፥ “ታን ኦꬅያዋ ኔን ሀእ ኤራካ፤ ሽን ጉየፐ ኤራናሳ” ያጌዳ።

8 ጰጽሮሰ፥ “ኔን ታ ገድያ ኡባካ ሜጫካ!” ያጌዳ።

የሱስ አ፥ “ታን ነ ገድያ ሜጫና ꬋዮፐ፥ ነዉነ ታዉነ እትፐተꬃይ ባዋ” ያጊደ ዛሬዳ።

9 ስሞና ጰጽሮሰ የሱሳ፥ “ጎዳዉ፥ ያቶፐ፥ ታ ገድያ ጻላላ ሜጮፓ፤ ታ ኩሽያካ ታ ሁጲያካ ሜጫ!” ያጌዳ።

10 የሱስ ዛሪደ፥ “ቦላ ሜጨት ድጌዳ ኡራይ ኦንነ ገድያፐ ሀራባ ሜጨታናዉ ኮሸና፤ አዉ ኡባሳይካ ጌሻ። ቃይ ህንተንቱካ ጌሻ፤ ሽን ኡባይ ጌሻ ግድክታ” ያጌዳ። 11 አያዉ ጎፐ፥ የሱስ ባረና አꬅ እማና ኡራይ ኦነንቶነ ኤሬዳ፤ እ፥ “ህንተንቱ ኡባይ ጌሻ ግድክታ” ጌዳዌ ሀዋሳ።

12 ኡንቱንቱ ገድያ ሜጬዳዋፐ ጉይያን፥ የሱስ ባረ ማዩዋ ማዪደ፥ ባረሳ ጉየ ስም ብ ኡቲደ ኡንቱንታ ያጌዳ፤ “ታን ህንተንቶ ኦꬄዳዋ አኬኪቴ? 13 ህንተንቱ ታና፥ ታማርስያዎነ ጎዳዉ ጊታ፤ ታን ሄ ህንተንቱ ግያዋ ግድያ ድራዉ፥ ሎይꬄድታ። 14 ታን ህንተንቶ ጎዳነ ህንተንታ ታማርስያዋ ግዳደ፥ ህንተንቱ ገድያ ሜጭያዋ ግዶፐ፥ ህንተንቱካ እቱ እቱዋ ገድያ ሜጫናዉ በሴ። 15 አያዉ ጎፐ፥ ታን ህንተንቶ ኦꬄዳዋዳን፥ ህንተንቱካ ኦꬃና ማላ፥ ህንተንቶ ሌምሱዋ ግዳድ። 16 ታን ህንተንቶ ቱሙዋ ኦዳይ፤ ቆማይ ባረ ጎዳፐ አና። ቃይ ኪተቴዳ ኡራይካ ባረና ኪቴዳዋፐ አና። 17 ህንተንቱ ሄዋ ኤሪደ ኦꬅያዋ ግዶፐ አንጀቴዳዋንታ።

18 “ታን ህንተንቶ ኡባባ ሃሳይከ። ታን ዶሬዳዋንታ ኤራይ፤ ሽን ጾሳ ማጻፋይ፥ ‘ታን ባርሴዳዌ ታ ኩሽያ ሳኤዳ’ ጌዳዌ ቱማ ግዳናዉ በሴ። * 19 ሄዌ ሀንያ ዎደ ታን ታና * ግድያዋ ህንተንቱ አማናና ማላ፥ ሄዌ ሀናናፐ ካሰታደ ህንተንቶ ሀናናዋ ኦዳይ። 20 ታን ህንተንቶ ቱሙዋ ኦዳይ፤ ታን ኪትያ ኦናነ ሞክያ ኡራይ ታናካ ሞኬ፤ ቃይ ታና ሞክያ ኦንነ ታና ኪቴዳዋ ሞኬ” ያጌዳ።

የሱስ ባረና አꬅ እማናዌ ኦነንቶ ካሰቲደ ኦዴዳ

(ማቶሳ 26:20-25፤ ማር. 14:17-21፤ ሉቃሳ 22:21-23)

21 የሱስ ሄዋ ሃሳዬዳዋፐ ጉይያን፥ ባረ ዎዛናን ዳሮ መቶቲደ፥ “ታን ህንተንቶ ቱሙዋ ኦዳይ፤ ታና ህንተፐ እቱ አꬅ እማናዋ” ጊደ ቆንጭያን ኦዴዳ።

22 እ ኦና ሃሳይንቶነ፥ ካልያዋንቶ ኡባካ ኤረተናን እጽና፥ እቱ እቱዋ ጼሌድኖ። 23 የሱሳ ካልያዋንቱፐ እቱ፥ የሱስ ሲቅያዌ፥ የሱሳ ማታን ኡቴዳ። 24 ሄዋ ድራዉ፥ ስሞና ጰጽሮሰ ሄ ካልያዋ ስምኢደ፥ “እ ኦና ግንቶ፥ አነ አ ኦቻ” ያጌዳ።

25 ሄዋ ድራዉ፥ ሄ ካልያዌ የሱሳ ሀይꬃኮ ሺቂደ፥ “ጎዳዉ፥ እ ኦኔ?” ያጌዳ።

26 የሱስ ዛሪደ፥ “ታን ኡክꬃን ጫባ ቱሻደ እምያዌ አ” ያጌዳ። ቃይ ኡክꬃ መንꬅ አኪደ፥ ጫባ ቱሺደ፥ ስሞና ናኣ፥ ይሁዳ አስቆሮታዉ እሜዳ። 27 ይሁዳይ ኡክꬃ መንꬆዋ አኮዋፐ ጉይያን፥ ሴጻናይ ኤለካ ይሁዳን ገሌዳ። የሱስ አ፥ “ኔን ኦꬃናዋ ኤሌላ ኦꬃ!” ያጌዳ። 28 ሽን ሄ ሳኣን ኡቴዳዋንቱፐ ኦንነ የሱስ ሄዋ አ አያዉ ጌደንቶነ ኤርቤና። 29 ይሁዳይ ሚሻ ቃርጪትያ ኦይቂያ ድራዉ፥ ካልያዋንቱፐ እቱ እቱ የሱስ ይሁዳ፥ “ፓስጋ ቦንችያ ጋላሳዉ ባረና ኮሽያዋ ባደ ሻማ ዎይ ህዬሳዉ ምጹዋታ እማ ጌዳ” ያጊደ ቆፔድኖ።

30 ይሁዳይ ኡክꬃ መንꬆዋ አኪደ፥ ኤለካ ካረ ከሴዳ፤ ሄ ዎደ ሳአይ ቃማ።

ኦራꬃ አዛዙዋ

31 ይሁዳይ ካረ ከሴዳዋፐ ጉይያን፥ የሱስ ያጌዳ፤ “ሀእ ታን አሳ ናአይ ቦንቼታድ: ጾሳይካ ታ ባጋና ቦንቼቴዳ። 32 ጾሳይ ታ ባጋና፥ አሳ ናኣ ባጋና ቦንቼቶፐ፥ እ ባረ ሁጰዉ ታና አሳ ናኣ ቦንቻናዋ፤ ቃይ እ ታና ኤለካ ቦንቻናዋ። 33 ታ ናቶ፥ ታን ህንተናና ዳሮ ዎድያ ጋምእከ። ህንተንቱ ታና ኮያና፤ ሽን ታን አይሁዳቱዋ፥ ‘ታን ብያሳ ህንተንቱ ባናዉ ዳንዳይክታ’ ጌዳዋዳን፥ ህንተዉካ ሀእ ኦዳይ። 34 ታን ህንተንታ ኦራꬃ አዛዙዋ አዛዛይ፤ እቱ እቱዋ ሲቅተ። ታን ህንተንታ ሲቄዳዋዳንካ፥ ህንተንቱ እቱ እቱዋ ሲቃና በሴ። 35 ህንተንቱ እቱ እቱዋና ሲቀቶፐ፥ ታና ካልያዋንታ ግድያዋ አሳይ ኡባይ ኤራና” ያጌዳ።

ጰጽሮሰ ካዳናዋ የሱስ ካሰቲደ ኦዴዳ

(ማቶሳ 26:31-35፤ ማር. 14:27-31፤ ሉቃሳ 22:31-34)

36 ስሞን ጰጽሮሰ የሱሳ፥ “ጎዳዉ፥ ኔን ሀቃ ባይ?” ያጌዳ።

የሱስ ዛሪደ፥ “ታን ብያሳ ኔን ሀእ ታና ካላናዉ ዳንዳያካ፤ ሽን ጉየፐ ካላና” ያጌዳ።

37 ጰጽሮሰ፥ “ጎዳዉ፥ ታን ኔና ሀእ ካላናዉ አያዉ ዳንዳይክታ? ታን ነ ድራዉ፥ ሀይቃናዉካ ጊጋ ኡታድ!” ያጌዳ።

38 የሱስ ዛሪደ፥ “ታ ድራዉ ሀይቃናዉ ሀእ ቱሙ ጊጋ ኡታዲ? ታን ነዉ ቱሙዋ ኦዳይ፤ ኩቱ ዋሳናፐ ካሰ፥ ኔን ታና ሄዙ ገደ ካዳናሳ” ያጌዳ።

14

የሱስ አዉዋኮ አፍያ ኦግያ

1 የሱስ ካልያዋንታ “ህንተንቱ ዎዛናይ ህርጎፖ፤ ጾሳን አማንተ፤ ታናንካ አማንተ። * 2 ታ አቡ ጎለን ዳሮ ሳአይ ደኤ። ሄዋ ግደነንቶ፥ ታን ህንተንቶ ሄዋ ኦድከ፤ ታን ህንተንቶ ሳኣ ጊግሳናዉ ባይ። 3 ታን ባደ ሳኣ ጊግሴዳዋፐ ጉይያን፥ ታን ደእያ ሳኣን ህንተንቱካ ደአና ማላ፥ ስማ ያደ ህንተንታ ታኮ አፋና። 4 ቃይ ህንተንቱ ታን ብያ ኦግያ ኤሪታ” ያጌዳ።

5 ቶማስ፥ “ጎዳዉ፥ ኔን ብያሳ ኑን ኤሮኮ፤ ኦግያ ዋኒደ ኤራናዉ ዳንዳዬቶ?” ያጌዳ።

6 የሱስ ዛሪደ፥ “ኦጊ፥ ቱሙነ ደኡ ታና፤ ታ ባጋናፐ አትን፥ ኦንነ ታ አቡኮ ባናዉ ዳንዳየና። 7 ህንተንቱ ታና ኤርያዋ ግድንቶ፥ ታ አባካ ኤራና፤ ሀእፐ ዶሚደ፥ ህንተንቱ አ ኤሪታነ ቃይ አ በኤድታ” ያጌዳ።

8 ፕልጶስ የሱሳ፥ “ጎዳዉ፥ አዉዋ ኑና በሳ፤ ሄዌ ኑዉ ግዳናዋ” ያጌዳ።

9 የሱስ ዛሪደ ያጌዳ፤ “ፕልጶሳ፥ ታን ሀዋ ኬና ዎድያ ህንተናና ደእናካ ታና ኤርኪ? ታና በኤዳ ኡራይ አዉዋካ በኤዳ፤ ያትና፥ ኔን ዋጋደ፥ ‘አዉዋ ኑና በሳ’ ጋይ?” 10 ታን አዉዋ ግዶን ደእያዋ ቃይ አዉካ ታ ግዶን ደእያዋ ኔን አማንኪ? ታን ህንተንቶ ኦድያ ቃላ ታን ታፐ ኦድከ፤ ሽን ታ ግዶን ደእያ አዉ ባረ ኦሱዋ ኦꬄ። 11 ታን አዉዋ ግዶን ደእያዋነ ቃይ አዉካ ታ ግዶን ደእያዋ ታና አማንተ፤ ሄዌ ꬋዮፐ፥ ታ ኦሱዋባዉ ታና አማንተ።

12 “ታን ህንተንቶ ቱሙዋ ኦዳይ፤ ታና አማንያ ኡራይ ታን ኦꬅያ ኦሱዋ ኦꬃና። ታን አዉዋኮ ብያ ድራዉ፥ ሄ ኡራይ ሀዋፐ አꬍያ ኦሱዋ ኦꬃና። 13 አዉ ናኣ ጋሱዋን፥ ታ ባጋና ቦንቼታና ማላ፥ ታ ሱንꬃን ህንተንቱ ዎስያ ኡባባ ታን ህንተንቶ ፖላና። 14 ህንተንቱ ታ ሱንꬃን ታና አያነ ኦቾፐካ፥ ታን ፖላና።

የሱስ አያና ጌሻ ኪታናዉ እሜዳ ህዶታ

15 “ህንተንቱ ታና ሲቅያዋ ግዶፐ፥ ታ አዛዙዋ ናጋና። 16-17 ታን አዉዋ ዎሳና፤ ህንተናና መꬍናዉ ደአና ማላ፥ ቱማተꬃ አያና፥ ሀራ መንꬅያዋ ህንተንቶ እ እማና። ሀ ሳአይ ሄ ቱማተꬃ አያና በኤናዋነ ኤረናዋ ግድያ ድራዉ፥ አ አካናዉ ዳንዳየና፤ ሽን እ ህንተናና ደእያ ድራዉነ ህንተንቱ ግዶን ደአና ድራዉ፥ ህንተንቱ አ ኤሪታ።

18 “ታን ህንተንታ አዉነ አታ ባይና ዪኦ ናናዳን ህንተረካ አጋባሽከ፤ ታን ስማደ ህንተንቱኮ ያና። 19 ጉꬃ ዎድያፐ ጉይያን፥ አላሚ ታና ላኤንꬁዋ በኤና፤ ሽን ህንተንቱ ታና በአና፤ ታን ደኡዋን ደእያ ድራዉ፥ ህንተንቱካ ቃይ ደኡዋን ደአና። 20 ታን ታ አዉዋ ግዶን ደእያዋነ ህንተንቱ ታ ግዶን ደእያዋ፥ ቃይ ታን ህንተንቱ ግዶን ደእያዋነ ህንተንቱ ሄ ጋላስ ኤራና።

21 “ታ አዛዙ አ ማታን ደእያ አሳይ፥ ቃይ ሄ አዛዙዋካ ናግያዌ፥ እ ታና ሲቅያ አሳ። ታና ሲቅያ አሳ ታ አቡካ ሲቄ፤ ታንካ አ ሲቃይ። ታን አዉ ቆንጫና” ያጌዳ።

22 ይሁዳ አስቆሮታ ግደና ይሁዳይ የሱሳ፥ “ጎዳዉ፥ ኔን ነ ሁጲያ አላምያ በሰናን፥ ኑና በሳና ግያዋ ዋጋደ ጋይ?” ያጌዳ።

23 የሱስ፥ “ታና ሲቅያ ኦንነ ታ ቃላ ናጌ፤ ታ አቡ አ ሲቃናዋ፤ ቃይ ታ አቡነ ታንነ አኮ ዪደ፥ አናና ደአና። 24 ታና ሲቀና ኡራይ ኦንነ ታ ቃላዉ አዛዘተና፤ ህንተንቱ ስስያ ቃላይ ታና ኪቴዳ አዉዋፐ አትን፥ ታዋ ግደና።

25 “ታን ህንተናና እትፐ ደኣደ ሀዋ ህንተንቶ ኦዳድ፤ 26 ሽን ጌሻ አያናይ፥ መንꬅያዌ፥ አዉ ታ ሱንꬃን ኪታናዌ፥ ህንተንታ ኡባባ ታማርሳናዋ። ታን ህንተንቶ ኦዴዳ ኡባባካ ህንተንታ ሀሳይሳናዋ።

27 “ታን ሳሮተꬃ ህንተናና ዎꬃይ፤ ታ ሳሮተꬃ ህንተንቶ እማይ። ታን አላሚ እምያ ሳሮተꬃ ማላ እምከ። ህንተንቱ ህርጎፕተነ ያዮፕተ። 28 ታን ህንተንቶ፥ ‘ታን ባይ፤ ሽን ስማደ ህንተንቱኮ ያና’ ጌዳዋ ስሴድታ፤ ህንተንቱ ታና ሲቄዳዋ ግድንቶ፥ ታፐ አዉ ዳርያ ድራዉ፥ ታን አዉዋኮ ብያዋን ህንተንቱ ናሸታንታ። 29 ሄዌ ሀንያ ዎደ ህንተንቱ አማናና ማላ፥ ሄዌ ሀነናን ደእሽን፥ ሃናና ካሰታደ ታን ህንተንቶ ኦዳድ።

30 “ሀ አላምያ ሞድያዌ ይያ ድራዉ፥ ታን ሀዋፐ ስንꬃን ህንተናና ሎይꬃ ሃሳይከ። ታና እ አይነ ኦꬃናዉ ዳንዳየና። 31 ሽን ታን አዉዋ ሲቅያዋ አላሚ ኤራናዉ በሴ፤ ቃይ ታንካ አዉ ታና አዛዜዳዋዳን ኦꬃይ። ደንድ ኤቂተ፤ ሀዋፐ ቦይተ።

15

ዎይንያ ግያ ቱራዉ ቱሙ አኑ የሱሳ

1 “ታን ዎይንያ ጌተትያ ቱራዉ ቱሙ አኖ፤ ጎሻንቻይ ታ አባ። 2 ታ ግዶን ደእያ አይፍያ አይፈና ቱራ ማራ ኡባ እ ካሬ፤ አይፍያ ቱራ ማራ ኡባይ ካሰዋፐ ሎይꬅ አይፋናዳን፥ ሄ ማራ ጼራ እ ጭጊደ ጌሻና። 3 ታን ህንተንቶ ሀእ ኦዴዳ ቃላ ጋሱዋን፥ ህንተንቱ ጌሻ። 4 ታ ግዶን ደእተ፤ ታንካ ህንተንቱ ግዶን ደአና። ዎይንያ ቱራ ማራይ አኑዋና እትፐ ደኤናን ꬋዮፐ፥ ሄ ማራይ ባረካ አይፍያ አይፋናዉ ዳንዳየናዋዳን፥ ህንተንቱካ ታ ግዶን ደኤናን ꬋዮፐ፥ አይፍያ አይፋናዉ ዳንዳይክታ።

5 “ታን ዎይንያ ቱራዉ አኖ፤ ህንተንቱ ሄ ቱራ ማራቱዋ። ታ ግዶን ደእያ ኡራይ፥ ታንካ አ ግዶን ደእያ ኡራይ፥ ዳሮ አይፍያ አይፋና፤ አያዉ ጎፐ፥ ታን ባይናን ህንተረካ አይነ ኦꬃናዉ ዳንዳይክታ። 6 ታ ግዶን ደኤና ኡራይ ቱራ ማራዳን፥ ካረን የግና መሌዳዋ ሺሺደ ታማን ዎꬅና፥ እ ኤጻናዋ። 7 ህንተንቱ ታ ግዶን ደኦፐ፥ ቃይ ታ ቃላይካ ህንተንቱ ግዶን ደኦፐ፥ ህንተንቱ ኮዬዳዋ አያ ግድናካ ዎስተ፤ ህንተንቱ አካንታ። 8 ህንተንቱ ዳሮ አይፍያ አይፎፐነ ቃይ ታና ካልያዋንታ ግዶፐ፥ ሄዋን ታ አቡ ቦንቼታናዋ። 9 አዉ ታና ሲቄዳዋዳን፥ ታንካ ህንተንታ ሲቃድ፤ ታ ሲቁዋን ደእተ። 10 ታን ታ አቡ አዛዙዋ ናጋደ አ ሲቁዋን ደኤዳዋዳን፥ ህንተንቱካ ታ አዛዙዋ ናጎፐ፥ ታ ሲቁዋን ደአንታ።

11 “ታ ናሸቻይ ህንተናና ደአና ማላነ፥ ህንተንቱ ናሸቻይ ኩመንꬃ ግዳና ማላ፥ ታን ሀዋ ህንተንቶ ኦዳድ። 12 ታ አዛዙ ሀዋ፤ ታን ህንተንታ ሲቅያዋዳን፥ ህንተንቱካ እቱ እቱዋና ሲቀትተ። 13 ባረ ሸምፑዋ ባረ ላገዉ አꬂደ እምያዋፐ አꬍያ ሲቁ ኦስነካ ባዋ። 14 ታን ህንተንታ አዛዜዳዋ ኡባ ኦꬆፐ፥ ህንተንቱ ታ ላገቱዋ።

15 “አይሊ ባረ ጎዳይ ኦꬅያዋ ኤረና ድራዉ፥ ታን ህንተንታ ሀዋፐ ስንꬃዉ አይላቱዋ ጊከ፤ ሽን ታን ህንተንታ ታ ላገቱዋ ጋድ። አያዉ ጎፐ፥ ታ አዉዋፐ ስሴዳ ኡባባ ታን ህንተንቶ ኦዳድ። 16 ታን ህንተንታ ዶሬዳዋፐ አትን፥ ህንተንቱ ታና ዶርበይክታ። ህንተንቱ ቢደ አይፍያ አይፋና ማላነ ደአና ማላ፥ ታን ህንተንታ ሱንꬃድ። ቃይ አዉካ ህንተንቱ ታ ሱንꬃን* ዎሴዳዋ ኡባ እማና። 17 ታን ህንተንታ አዛዝያዌ ሀዋ፤ እቱ እቱዋና ሲቀትተ።

የሱስ ሀ አላሚ እጽያዋ ኦዴዳ

18 “አላሚ ህንተንታ እጾፐ፥ ካሰቲደ ታና እጼዳዋ አኬክተ። 19 ህንተንቱ አላምያሳ ግዴደንቶ፥ አላሚ ባረዋዳን ህንተንታ ሲቃና፤ ሽን ታን ህንተንታ አላምያፐ ዶሬዳዋፐ አትን፥ ህንተንቱ አላምያሳ ግድክታ፤ አላሚ ህንተንታ እጽያዌ ሀዋሳ። 20 ‘አይሊ ባረ ጎዳፐ ዳረና’ ጋደ ታን ህንተንቶ ኦዴዳዋ ሀሳይተ። ኡንቱንቱ ታና የደርሴዳዋ ግዶፐ፥ ህንተናካ የደርሳና። ኡንቱንቱ ታ ቃላ ናጌዳዋ ግዶፐ፥ ህንተንቱ ቃላካ ናጋናዋንታ። 21 ሽን ኡንቱንቱ ታና ኪቴዳዋ ኤረና ድራዉ፥ ሀ ኡባ ታ ጋሱዋን ኡንቱንቱ ህንተንቱ ቦላ ኦꬃናዋንታ። 22 ታን ያደ ኡንቱንቶ ኦደናዋ ግድንቶ፥ ኡንቱንቶ ናጋራ ግደና፤ ሽን ሀእ ኡንቱንቱ ኦꬅያ ናጋራ ጋሶይያዌ ባዋ። 23-24 ታና እጽያዌ ታ አዉዋካ እጼዳ። ኦንነ ኦꬅቤና ኦሱዋ ኡንቱንቱ ግዶን ታን ኦꬃቤናባ ግድንቶ፥ ኡንቱንቶ ናጋራ ግደናን አታናዋ፤ ሽን ሀእ ኡንቱንቱ ታን ኦꬄዳ ኦሱዋ በኢደ፥ ታናካ ታ አዉዋካ እጼድኖ። 25 ሽን ኡንቱንቱ ህግያን፥ ‘ታና ጮ እጼድኖ’ ጌተቲደ ጻፈቴዳዌ ፖለታና ማላ፥ ሀዌ ሀኔዳ። *

26 “ሽን አዉዋፐ ይያ ቱማተꬃ አያናይ መንꬅያዌ ያናዋ። ታን አዉዋፐ ህንተንቶ አ የዳና፤ ቃይ እ ታባ ማርካታናዋ። 27 ህንተካ ቃይ ካሰፐ ዶሚደ፥ ታናና ደእያ ድራዉ፥ ታባ ማርካታና።

16

1 “ታን ሀዋ ህንተንቱ ꬉበተና ማላ፥ ህንተንቶ ኦዳድ። 2 ኡንቱንቱ ህንተንታ ባረንቱ አይሁዳ ዎሳ ጎልያፐ ከስ የዳናዋንታ። ሄዋ ቦላ ቃይ ህንተንታ ዎꬍያ ኡራይ ጾሳዉ ኦꬅያዋ አዉ ማላትያ ዎዲ ያናዋ። 3 ኡንቱንቱ ሄዋ ህንተንቱ ቦላ ኦꬅያዌ ታናነ አዉዋ ኤረና ድራሳ። 4 ሽን ኡንቱንቱ ሄዋ ህንተንቱ ቦላ ኦꬅያ ዎዲ ጋክያ ዎደ፥ ታን ህንተንቶ ኦዴዳዋ ህንተንቱ ሀሳያና ማላ፥ ታን ህንተንቶ ሀዋ ኦዳድ።

ጌሻ አያና ኦሱዋ

“ታን ህንተናና ደእያ ድራዉ፥ ኮይሮ ሄዋ ህንተንቶ ኦዳበይከ። 5 ሽን ሀእ ታን ታና ኪቴዳዋኮ ባይ፤ ሽን ህንተፐ ኦንነ፥ ‘ሀቃ ባይ?’ ጊደ ታና ኦችያዌ ባዋ። 6 ሽን ታን ሀዋ ኦዴዳ ድራዉ፥ ህንተንቱ ዎዛናን ዳሮ ካዩ ደኤ። 7 ሽን ታን ህንተንቶ ቱሙዋ ኦዳይ፤ ታን ብያዌ ህንተንቶ ሎአ። አያዉ ጎፐ፥ ታን ባና ꬋዮፐ፥ መንꬅያዌ ህንተንቱኮ ዬና፤ ሽን ታን ቦፐ፥ አ ህንተንቱኮ የዳና። 8 ቃይ መንꬅያዌ ዪደ፥ ኡንቱንቱ ናጋራባ፥ ጾሳ ጽሎተꬃባነ ፕርዳባ ሀ ሳኣ አሳይ ባይዜዳዋ በሳናዋ። 9 ናጋራባይ አሳይ ታና አማነና ድራሳ። 10 ጽሎተꬃባይ ቃይ ታን አዉዋኮ ብያ ድራዉ፥ ህንተንቱ ታና ላኤንꬁዋ በእክታ። 11 ጾሳ ፕርዳባይ ቃይ አላምያ ሞድያዌ ፕርደቴዳ ድራሳ።

12 “ታን ህንተንቶ ኦድያባይ ዳሮባይ ደኤ፤ ሽን ሀእ ህንተንቶ ገለና። 13 ቱማተꬃ አያናይ ይያ ዎደ፥ ህንተንታ ቱማተꬃ ኡባኮ ካለꬃናዋ። አያዉ ጎፐ፥ እ ባረ ስሴዳዋ ኦዳናፐ አትን፥ ባረፐ አይነ ኦደና። ቃይ ስንꬃፐ ያናባ ህንተንቶ እ ኦዳናዋ። 14 እ ታና ቦንቻናዋ፤ አያዉ ጎፐ፥ እ ታዉ ደእያዋፐ አኪደ፥ ህንተንቶ ኦዳናዋ። 15 አዎ ደእያባይ ኡባይ ታዋ፤ መንꬅያዌ ታዉ ደእያባፐ አኪደ፥ ህንተንቶ ኦዳናዋ ታን ጌዳዌ ሀዋሳ።

የሱሳ ካልያዋንቱ ካዩ ናሸቻዉ ላመታና

16 “ጉꬃ ዎድያፐ ጉይያን፥ ህንተንቱ ታና በእክታ፤ ቃይ ጉꬃ ዎድያፐ ጉይያን፥ ህንተንቱ ታና በአና” ያጌዳ።

17 የሱሳ ካልያዋንቱፐ እቱ እቱ ባረንቱ ግዶን፥ “ ‘ጉꬃ ዎድያፐ ጉይያን፥ ህንተንቱ ታና በእክታ፤ ቃይ ጉꬃ ዎድያፐ ጉይያን፥ ህንተንቱ ታና በአንታ፤ አያዉ ጎፐ፥ ታን አዉዋኮ ባይ’ ግያዌ ሄዌ ዋግያዌ?” ያጌድኖ። 18 “ ‘ጉꬃ ዎድያፐ ጉይያን’ ግያዌ ዋግያዌ? እ አያዉ ሃሳይንቶነ ኑዉ ኤረተና” ያጌድኖ።

19 ኡንቱንቱ ባረና ኦቻናዉ ኮይያዋ የሱስ ኤሪደ፥ ኡንቱንታ ያጌዳ፤ “ታን፥ ‘ጉꬃ ዎድያፐ ጉይያን፥ ህንተንቱ ታና በእክታ፤ ቃይ ጉꬃ ዎድያፐ ጉይያን፥ ህንተንቱ ታና በአና’ ጌዳዎ ህንተንቱ እቱ እቱዋ ኦቺቴ? 20 ታን ህንተንቶ ቱሙዋ ኦዳይ። ህንተንቱ ዬካናነ ካዮታና፤ ሽን ሀ አላሚ ናሸታና። ቃይ ህንተንቱ ካዮታና፤ ሽን ህንተንቱ ካዮቶዌ ናሸቻ ግዳናዋ። 21 እት ምሽራታ ናኣ የላና ሀንያ ዎደ፥ ባረ የልያ ዎዲ ጋኬዳ ድራዉ፥ ኦይቀታዉ፤ ሽን ናአይ የለቴዳዋፐ ጉይያን፥ ናአይ ሀ ሳኣን የለቴዳ ናሸቻ ድራዉ፥ ባረ ኦይꬃ ሀሳዩኩ። 22 ሄዋ ድራዉ፥ ህንተንቱካ ህንተንቱ ዎዛናን ካዮቲታ፤ ሽን ታን ላኤንꬁዋ ህንተንታ በአና፤ ቃይ ህንተንቱ ዎዛናይ ሎይꬅ ናሸታና፤ ህንተንቱ ናሸቻ ኦንነ ህንተፐ አከና።

23 “ሄ ጋላስ ህንተንቱ ታና አይነ ዎስክታ። ታን ህንተንቶ ቱሙዋ ኦዳይ፤ ህንተንቱ ታ ሱንꬃን ዎስያዋ ኡባ አዉ ህንተንቶ እማናዋ። 24 ሀእ ጋካናዉ ታ ሱንꬃን አይነ ዎስበይክታ፤ ህንተንቱ ናሸቻይ ፖለታና ማላ፥ ጾሳ ዎስተ፤ ህንተንቱ አካና።

25 “ሀዋ ታን ህንተንቶ ሌምሱዋን ኦዳድ፤ ሽን ታን ሌምሱዋን ኦደና ዎዲ ያናዋ፤ ሽን አዉዋባ ታን ህንተንቶ ቆንጭያን ኦዳና። 26 ታን ሄ ጋላስ፥ ህንተንቱ ታ ሱንꬃን አዉዋ ዎሳና፤ ቃይ ህንተንቱ ድራዉ፥ ታን አዉዋ ዎሳና ጊከ። 27 አያዉ ጎፐ፥ አዉ ባረ ሁጰዉ ህንተንታ ሲቄ፤ ህንተንቱ ታና ሲቅያ ድራዉነ ታን አዉዋ ማታፐ ዬዳዋ አማኖ ድራዉ፥ እ ህንተንታ ሲቄ። 28 ታን አዉዋ ማታፐ ሀ አላምያ ያድ፤ ቃይ ሀ አላምያ አጋደ አዉዋኮ ባና” ያጌዳ።

29 የሱሳ ካልያዋንቱ ዛሪደ የሱሳ፥ “በአ፥ ሀእ ኔን ቆንጭያን ሃሳያሳ፤ ሌምሱዋን አይነ ሃሳያካ። 30 ኔን ኡባባ ኤርያዋ ኑን ሀእ ኤሬቶ፤ ቃይ ኔና ኦንነ ኦቻና ማላ፥ ኔን ኮየናዋ ኤሬቶ። ሄዌ ኑና ኔን ጾሳፐ ዬዳዋ አማንꬄ” ያጌድኖ።

31 የሱስ ዛሪደ ኡንቱንታ፥ “ሀእ አማኒቴ? 32 በእተ፥ ህንተንቱ ህንተንቱ ጎለ ጎለ ላለትያ ዎዲነ ታ ጻላላ የግ ባሽያ ዎዲ ያናዋ፤ ሀእካ ይ ድጌዳ። ሽን አዉ ታናና ደእያ ድራዉ፥ ታ ጻላላ ግድከ። 33 ህንተንቱ ታ ግዶን ደኢደ፥ ሳሮ ደአና ማላ፥ ታን ሀዋ ህንተንቶ ኦዳድ። አላምያን ህንተንቱ ዋየታና። ሽን ምንተ፤ ታን አላምያ ጾናድ” ያጌዳ።

17

የሱሳ ዎሳ

1 የሱስ ሄዋ ሃሳዬዳዋፐ ጉይያን፥ ፑደ ሳሉዋ ጼሊደ፥ ሀዋዳን ያጌዳ፤ “ታ አቦ፥ ዎዲ ጋኬዳ፤ ነ ናአይ ኔና ቦንቻና ማላ፥ ኔንካ ነ ናኣ ቦንቻ። 2 አያዉ ጎፐ፥ ኔን አዉ እሜዳ ኡባዉ መꬍና ደኡዋ እ እማና ማላ፥ አሳ ኡባ ቦላን አዉ ማታ እማዳ። 3 አሳይ ኔና እት ቱሙ ጾሳ ግዴዳዋ ኤራና ማላነ፥ ቃይ ኔን ኪቴዳ የሱስ ክርስቶሳ ኤራና ማላ፥ ሀዌ መꬍና ደኡዋ። 4 ኔን ታዉ ኦꬃናዉ እሜዳ ኦሱዋ ፖላደ፥ ኔና ሳኣን ቦንቻድ። 5 ሀእካ ቃይ አዎ፥ አላሚ መታናፐ ካሰ ነ ማታን ታዉ ደእያ ቦንቹዋን ነ ስንꬃን ታና ቦንቻ።

6 “አላምያ አሳፐ ኔን ታዉ እሜዳዋንቶ ነ ሱንꬃ ኤርሳድ፤ ኡንቱንቱ ነዋንታ፤ ቃይ ኔን ኡንቱንታ ታዉ እማዳ። ኡንቱንቱ ነ ቃላዉካ አዛዘቴድኖ። 7 ሀእ ኔን ታዉ እሜዳ ኡባባይ ኔፐ ዬዳዋ ኡንቱንቱ ኤሪኖ። 8 አያዉ ጎፐ፥ ኔን ታዉ እሜዳ ቃላ ታን ኡንቱንቶ እማድ፤ ኡንቱንቱካ ሄ ቃላ አኬድኖ። ታን ነ ማታፐ ዬዳዌ ቱማ ግድያዋ ኤሪደ ኔን ታና ኪቴዳዋካ አማኔድኖ።

9 “ታን ኡንቱንቶ ዎሳይ፤ አላመዉ ኔና ዎስከ። ሽን ኔን ታዉ እሜዳ አሳዉ ዎሳይ፤ አያዉ ጎፐ፥ ኡንቱንቱ ነዋንታ። 10 ታዉ ደእያ ኡባባይ ነባ፤ ቃይ ነዉ ደእያ ኡባባይካ ታባ። ታን ኡንቱንቱ ባጋና ቦንቼታድ። 11 ታን ሀዋፐ ጉይያን፥ አላምያን ደእከ፤ ኡንቱንቱ አላምያን ደኢኖ፤ ታን ሀእ ኔኮ ባይ። ጌሻ አዎ፥ ሀ ኔን ታዉ እሜዳዋንቱ ኔንነ ታን እቱዋ ግድያዋዳን፥ ኡንቱንቱ እቱዋ ግዳና ማላ፥ ኡንቱንታ ነ ሱንꬃን ናጋ። 12 ታን ኡንቱንቱና አላምያን ደኣደ፥ ኔን ታዉ እሜዳ ነ ሱንꬃ ዎልቃን ኡንቱንታ ናጋድ። ታን ኡንቱንታ ናጋድ፤ ጾሳ ማጻፋይ ጌዳዌ ፖለታና ማላ፥ ባሻይ በስያ ኡራፐ አትን፥ ኡንቱንቱፐ ሀራይ ኦንነ ባይቤና። *

13 “ሀእ ታን ኔኮ ባይ፤ ኡንቱንቱ ዎዛናን ታ ናሸቻይ ፖለታና ማላ፥ ሀዋ ታን አላምያን ሃሳያይ። 14 ታን ኡንቱንቶ ነ ቃላ እማድ፤ ታን አላምያሳ ግደናዋዳን፥ ኡንቱንቱካ አላምያሳ ግደና ድራዉ፥ አላሚ ኡንቱንታ እጼዳ። 15 ኔን ጻላህያፐ ኡንቱንታ ናጋና ማላ ዎስያዋፐ አትን፥ አላምያፐ ከሳና ማላ ዎስከ። 16 ታን አላምያሳ ግደናዋዳን፥ ኡንቱንቱካ አላምያሳ ግድክኖ። 17 ኔን ቱማተꬃን ኡንቱንታ ነዋንታ ኦꬃ፤ ነ ቃላይካ ቱማተꬃ። 18 ኔን ታና አላምያ ኪቴዳዋዳን፥ ታንካ ኡንቱንታ አላምያ ኪታድ፤ 19 ቃይ ኡንቱንቱ ቱማተꬃን ነዉ ዱማታና ማላ፥ ኡንቱንቱ ድራዉ፥ ታን ታ ሁጲያ ነዉ ዱማያድ።

20 “ታን ኡንቱንቱ ጻላላዉ ዎስከ፤ ሽን ኡንቱንቱ ቃላ ኦድና፥ ታና አማኔዳዋንቶካ ዎሳይ። 21 ኡንቱንቱ ኡባይ እቱዋ ግዳና ማላ፥ ታን ዎሳይ። አዎ፥ ኔን ታ ግዶን ደእያዋዳን፥ ቃይ ታንካ ነ ግዶን ደእያዋዳን፥ ኡንቱንቱ ኑ ግዶን ደኢኖ። ቃይ ኔን ታና ኪቴዳዋ አላሚ አማናና ማላ፥ ኡንቱንቱ እቱዋ ግድኖ። 22 ኔንነ ታን እቱዋ ግድያዋዳን፥ ኡንቱንቱ እቱዋ ግዳና ማላ፥ ኔን ታና ቦንቼዳዋዳን፥ ታንካ ኡንቱንታ ቦንቻድ። 23 ታን ኡንቱንቱ ግዶን ደእና፥ ኔን ታ ግዶን ደእና፥ ቃይ ኔን ታና ሲስያዋዳን፥ ኡንቱንታካ ሲቆዋነ ኔን ታና ሀ አላምያ ኪቴዳዋ አላሚ ኤራናዳን፥ ኡንቱንቱ ኡባ እቱዋ ግድኖ።

24 “አዎ፥ ሳአይ መታናፐ ካሰ ኔን ታና ሲቄዳ ድራዉ፥ ታዉ እሜዳ ታ ቦንቹዋ ኡንቱንቱ በአና ማላ፥ ኔን ታዉ እሜዳዋንቱ ታን ደእያ ሳኣን ታናና ደአና ማላ ኮያድ።

25 “ጽሎ አዎ፥ አላምያ አሳይ ኔና ኤረና፤ ሽን ታን ኔና ኤራይ። ቃይ ኔን ታና ኪቴዳዋ ሀዋንቱ ኤሪኖ። 26 ኔን ታና ሲቄዳ ሲቁ ኡንቱንቱ ግዶን ደአና ማላ፥ ቃይ ታንካ ኡንቱንቱ ግዶን ደአና ማላ፥ ታን ነ ሱንꬃ ኡንቱንታ ኤርሳድ፤ ስንꬃዉካ ኤርሳና” ያጌዳ።

18

የሱስ ባረ ሞርከቱዋ ኩሽያን ኦይቀቴዳ

(ማቶሳ 26:47-56፤ ማር. 14:43-50፤ ሉቃሳ 22:47-53)

1 የሱስ ሄዋ ጊደ፥ ጾሳ ዎሴዳዋፐ ጉይያን፥ ባረና ካልያዋንቱና ቀድሮና ግያ ዛንጋራ ፕኔዳ። ሄ ሳኣን አትክልትያ ሳአይ ደኤ፤ የሱስነ የሱሳ ካልያዋንቱ ገሌድኖ። 2 የሱሳ አꬅ እሜዳ ይሁዳይ ሄ ሳኣ ኤሬዳ፤ አያዉ ጎፐ፥ የሱስ ኡባ ዎደ ባረና ካልያዋንቱና ሄዋን ሺቄ። 3 ሄዋ ድራዉ፥ ካለꬅያ ቄሳቱዋ ካፓቱነ ፓርሳዋቱ ይሁዳና ባናዳን እሜዳ ሮማ ዎታዳራቱነ ጌሻ ጎልያ ናግያዋንቱ ኩራዝያ፥ ያቢያነ ቶራ ኦይቂደ ሄ ሳኣ ቤድኖ።

4 የሱስ ባረና ጋካናዉ ሀንያ ኡባባ ኤሪደ፥ ጋጻ ከሲደ፥ “ኦና ኮዪቴ?” ያጌዳ።

5 ኡንቱንቱ ዛሪደ፥ “ናዝሬትያ የሱሳ ኮዬቶ” ያጌድኖ።

የሱስ ዛሪደ፥ “ታን አ” ያጌዳ።

የሱሳ አꬅ እሜዳ ይሁዳይካ ሄዋን ኡንቱንቱና ኤቄዳ፤ 6 የሱስ፥ “ታን አ” ጌዳ ዎደ፥ ኡንቱንቱ ጉየኮ ሺቂደ፥ ሳኣን ኩንዴድኖ። 7 የሱስ ቃይካ፥ “ኦና ኮዪቴ?”

ያግ ኦችና ኡንቱንቱ፥ “ናዝሬትያ የሱሳ” ያጌድኖ።

8 የሱስ ዛሪደ፥ “ታን አ ግድያዋ ህንተንቶ ኦዳድ፤ ስም ህንተንቱ ታና ኮይያዋ ግዶፐ፥ ሀዋንታ የድተ” ያጌዳ። 9 እ፥ “ታ አቦ፥ ኔን ታዉ እሜዳዋንቱፐ ሀራይ አቶ፥ እቱዋካ ባይዛበይከ” ጌዳዌ ፖለታና ማላ፥ ሄዋ ጌዳ።

10 ስሞን ጰጽሮሳዉ ማሻይ ደኤ፤ እ ሄ ማሻ ሾድነ ቄሳቱዋ ኡባቱዋ ካፑዋ ቆማ ኡሸቻ ሀይꬃ ሾጪደ፥ ቃንጽ የጌዳ። ሄ ቆማ ሱንꬃይ ማልኮሳ። 11 የሱስ ጰጽሮሳ፥ “ነ ማሻ ሾኩዋን ዛራደ ዎꬃ! ታ አቡ ታዉ እሜዳ መቱዋ ጹኣ ታን ኡሽክታ?” ያጌዳ።

የሱስ ቄሳቱዋ ካፑዋ ሃና ስንꬃ ሺቄዳ

12 ሻላቃይ፥ ዳሮ ዎታዳራቱነ ቃይ ጌሻ ጎልያ ናግያዋንቱ የሱሳ ኦይቂደ ቃቼድኖ። 13 ኮይሮ የሱሳ ሃናኮ አፌድኖ፤ ሃን ሄ ላይꬅ ቄሳቱዋ ካፓቱዋ ግዴዳ ቃያፋ ቦሉዋ። 14 “አሳ ኡባ ድራዉ፥ እት አሳይ ሀይቂንቶ ሎአ” ጊደ አይሁዳቱዋ ዞሬዳዌ ቃያፋ።

ጰጽሮሰ የሱሳ ካዴዳ

(ማቶሳ 26:69-70፤ ማር. 14:66-68፤ ሉቃሳ 22:55-57)

15 ስሞን ጰጽሮስነ ሀራ እት ካልያዌ የሱሳ ካሊደ ቤድኖ። ሄ ሀራ ካልያዋ ቄሳቱዋ ካፑ ኤሬዳ፤ ሄዌ የሱሳና ቄሳቱዋ ካፑዋ ድርሳ ጋርሳ ገሌዳ። 16 ሽን ጰጽሮሰ ካረና ድርሳ ፐንግያን ኤቄዳ። ቄሳቱዋ ኡባቱዋ ካፑ ኤርያ ሀራ ካልያዌ ካረ ከሲደ፥ ፐንግያ ናግያ ናትዉ ኦዲደ፥ ጰጽሮሳ ድርሳ ጋርሳ ገልሴዳ። 17 ፐንግያ ናግያ ናታ ጰጽሮሳ፥ “ኔን ሀ ብታንያ ካልያዋንቱፐ እቱዋ ግድኪዬ?” ያጋዱ።

እ፥ “ቱይት፥ ታን ግድከ” ያጌዳ።

18 ሳአይ ሜግያ ድራዉ፥ አይላቱነ ጌሻ ጎልያ ናግያዋንቱ ታማ ኤጺደ፥ ቦንቄዳዋ ዩይ አꬍ ኤቂደ ካሺኖ፤ ጰጽሮስካ ኡንቱንቱና ኤቂደ፥ ሄ ታማ ካሼ።

ቄሳቱዋ ካፑ የሱሳ ኦቾ ኦሻ

(ማቶሳ 26:59-66፤ ማር. 14:55-64፤ ሉቃሳ 22:66-71)

19 ቄሳቱዋ ኡባቱዋ ካፑ፥ የሱሳ ካልያዋንቱባነ አ ትምርትያባ ኦቼዳ። 20 የሱስ አዉ ዛሪደ፥ “ታን አሳ ኡባዉ ቆንጭያን ኦዳድ። ታን አይሁዳ ኡባይ ሺቅያ አይሁዳ ዎሳ ጎለንነ ጌሻ ጎልያን ኡባ ዎደ ታማርሳድ፤ ጌማን አይነ ሃሳያበይከ። 21 ያትና፥ ኔን ታና አያዉ ኦቻይ? ታን ኦዴዳዋ ስሴዳ አሳ ኦቻ፤ ሄ አሳይ ታን ኦዴዳዋ ኤሬዳ” ያጌዳ።

22 የሱስ ሄዋ ጌዳ ዎደ፥ ሄዋን ኤቄዳ ዎታዳራቱዋፐ እቱ የሱሳ ባቂደ፥ “ቄሳቱዋ ኡባቱዋ ካፑዋ ቦላ ሀዋዳን ዛራይ?” ያጌዳ።

23 የሱስ ዛሪደ፥ “ታን ባላባ ሃሳዬዳዋ ግዶፐ፥ ሀዋን ደእያ አሳ ኡባዉ ኦዳ፤ ሽን ታን ቱሙዋ ሃሳዬዳዋ ግዶፐ፥ ታና አያዉ ባቃይ?” ያጌዳ።

24 ሄዋ ድራዉ፥ ሃን፥ ቃሸት ኡቴዳ የሱሳ፥ ቄሳቱዋ ኡባቱዋ ካፑዋ፥ ቃያፋኮ የዴዳ።

ጰጽሮስ የሱሳ ላኤንꬁዋ ካዴዳ

(ማቶሳ 26:71-75፤ ማር. 14:69-72፤ ሉቃሳ 22:58-62)

25 ጰጽሮስ ሄዋን ኤቂደ፥ ታማ ካሼ፤ ሀራንቱ አ፥ “ኔን ሀ ብታንያ ካልያዋንቱፐ እቱዋ ግድኪዬ?” ያጌዳ።

ጰጽሮሰ፥ “ቱይት፤ ታን ግድከ” ያጊደ ካዴዳ።

26 ቄሳቱዋ ኡባቱዋ ካፑዋ ቆማቱዋፐ እቱዋ፥ ጰጽሮሰ ሀይꬃ ቃንጼዳ ብታንያ ዳቡ ጰጽሮሳ፥ “ታን ኔና አናና ዳሮ አታክልትያ ግዶን በአበይክታዬ?” ያጊደ ኦቼዳ።

27 ጰጽሮሰ ቃይካ ካዴዳ፤ ኤለካ ኩቱ ዋስ አጌዳ።

የሱስ ጵላጾሳ ስንꬃ ሺቄዳ

(ማቶሳ 27:1-2፣ 11-14፤ ማር. 15:1-5፤ ሉቃሳ 23:1-5)

28 ኡንቱንቱ የሱሳ ቃያፋ ጎለፐ ሮመ አሳ አይስያዋ ኦሶ ጎልያ አፌድኖ። ሳአይ ዎንታ ጉራ፤ አይሁዳቱ ፓስጋ ቦንችያ ጋላሳ ቁማ ማናዉ፥ ባረንቱ ሁጲያዉ ቱነና ማላ፥ ሮመ አሳ አይስያዋ ኦሶ ጎልያ ገልበይክኖ። 29 ሄዋ ድራዉ፥ ጵላጾስ ኡንቱንቱኮ ካረ ከሲደ፥ “ሀ ብታንያ ህንተንቱ አያን ሞቲቴ?” ያጌዳ።

30 ኡንቱንቱ፥ “እ ኢታባ ኦꬅቤናዋ ግድንቶ፥ ኑን አ ኔኮ አሆኮ” ያጌድኖ።

31 ጵላጾስ ዛሪደ ኡንቱንቶ፥ “ህንተንቱ አ አፊደ፥ ህንተንቱ ህጊ ግያዋዳን፥ አ ቦላ ፕርድተ” ያጌዳ።

አይሁዳቱ፥ “ኦናነ ዎꬍያ ማታይ ኑዉ ባዋ” ያጌድኖ። 32 ሀዌ ሀኔዳዌ የሱስ አይ ማላ ሀይቁዋ ሀይቃነንቶ ኤርሳናዉ ሃሳዬዳዌ ፖለታናሳ።

33 ጵላጾስ ባረ ኦሱዋ ጎለ ላኤንꬁዋ ገሊደ፥ የሱሳ ጼሲደ፥ “ኔን አይሁዳ ካቴ?” ያጊደ አ ኦቼዳ።

34 የሱስ ጵላጾሳ፥ “ሀ ኦሻ ኔን ኔፐ ኦቻይዬ ዎይ ሀራ አሳይ ነዉ ታባ ኦዴዴ?” ያጌዳ።

35 ጵላጾስ ዛሪደ፥ “ታና አይሁዳ አሳ ጋይ? ነ ዛራቱነ ቄሳቱዋ ካፓቱ ኔና ታዉ አꬅ እሜድኖ፤ ኔን አያ ኦꬃዲ?” ያጌዳ።

36 የሱስ፥ “ታ ካዉተꬃይ ሀ አላምያና ግደና። ታ ካዉተꬃይ ሀ አላምያና ግዴደንቶ፥ ታና አይሁዳቶ አꬅ እመናዳን፥ ታዉ ኦꬅያዋንቱ ታዉ ኦለታና፤ ሽን ታ ካዉተꬃይ ሀ አላምያና ግደና” ያጌዳ።

37 ሄዋ ድራዉ፥ ጵላጾስ የሱሳ፥ “ያትና፥ ኔን ካቴየ?” ያጊደ ኦቼዳ።

የሱስ ዛሪደ፥ “ኔን ታና ካትያ ጋዳ። ታን ቱሙዋ ማርካታና ድራዉ የለታድ፤ ቃይ ሄዋ ድራዉ፥ ሀ አላምያ ያድ። ቱሙዋ ባጋ ግዴዳ ኦንነ ታን ግያዋ ስሴዳ” ያጌዳ።

38 ጵላጾስ፥ “ቱሙ አዬ?” ያጌዳ።

ጵላጾስ ሄዋ ጌዳዋፐ ጉይያን፥ አይሁዳቱዋኮ ካረ ከሲደ፥ “ታን አን አይ ባላነ ደማበይከ። 39 ሽን ፓስጋ ቦንችያ ጋላስ፥ እት አሳ ታን ህንተንቶ ቃሹዋፐ ብልያ ዶያይ ደኤ፤ ታን ህንተንቶ አይሁዳቱ ካትያ ብልያዋ ኮዪቴ?” ያጌዳ።

40 ኡንቱንቱ ዛሪደ፥ ባረንቱ ኮሻ ꬎቁ ኦꬂደ፥ “ባርባና ብላፐ አትን፥ አ ግደና!” ያጌድኖ። ሽን ባርባን ፓኑዋ።

19

ዎታዳራቱ የሱሳ ቦላ ቅሊጬድኖ

(ማቶሳ 27:27-32፤ ማር. 15:15-21)

1 ሄዋፐ ጉይያን፥ ጵላጾስ የሱሳ ኦይቂደ፥ ልሱዋን ሾጬዳ። 2 ዎታዳራቱ አጉንꬃፐ ካላቻ ጊግሲደ፥ አ ሁጲያን ዎꬄድኖ፤ ቃይ ዞኦ ማዩዋካ አ ማይዜድኖ። 3 አኮ ሺቂደ፥ “አይሁዳ ካተዉ፥ ሸምፑዋ ጋምአ!” ያጊደ አ ሻይያ ባቄድኖ።

4 ጵላጾስ ቃይካ ካረ ከሲደ አይሁዳቱዋ፥ “በእተ፥ ታን አን አይ ባላነ ደማቤናዋ ህንተንቱ ኤራና ማላ፥ አ ህንተንቱኮ ካረ ከሳና” ያጌዳ። 5 ሄዋፐ ጉይያን፥ የሱስ አጉንꬃ ካላቻ ባረ ሁጲያን ዎꬂደ፥ ዞኦ ማዩዋ ማዪደ፥ ካረ ከሴዳ፤ ጵላጾስ አይሁዳቱዋ፥ “ብታንያ ሀዋ በእተ” ያጌዳ።

6 ቄሳቱዋ ካፓቱነ ዎታዳራቱ አ በኤዳ ዎደ፥ ባረንቱ ኮሻ ꬎቁ ኦꬂደ፥ “ማስቃልያ ቦላ ምስማርያን ꬍሻደ አ ሱላ! ሱላ!” ያጌድኖ።

ጵላጾስ ኡንቱንታ፥ “ህንተንቱ አ አፊደ፥ ማስቃልያ ቦላ ምስማርያን ꬍሺደ ሱልተ፤ አያዉ ጎፐ፥ ታን አይ ባላነ ደማበይከ” ያጌዳ።

7 አይሁዳቱ ዛሪደ፥ “ኑዉ ህጊ ደኤ፤ ኑ ህጊ ግያዋዳን፥ እ ሀይቃናዉ በሴ፤ አያዉ ጎፐ፥ እ ባረና ጾሳ ናኣ ኦꬄዳ” ያጌድኖ።

8 ጵላጾስ ሄዋ ስሴዳ ዎደ፥ ካሰዋፐ ሎይꬅ ያዬዳ። 9 ቃይካ ጵላጾስ ባረ ኦሱዋ ጎለ ስም ገሊደ የሱሳ፥ “ኔን ሀቃፐ ያዲ?” ያጊደ ኦቼዳ፤ ሽን የሱስ አዉ አይነ ዛርቤና። 10 ሄዋ ድራዉ፥ ጵላጾስ አ፥ “ታዉ ኦድኪ? ኔና ብላናዉ ዎይ ማስቃልያ ቦላ ምስማርያን ꬍሻደ ካቃናዉ ታዉ ማታይ ደእያዋ ኤርኪየ?” ያጌዳ።

11 የሱስ፥ “ጾሳይ ነዉ ቦላፐ ማታ እምቤናባ ግድንቶ፥ ነዉ ታ ቦላ ማታይ ደኤና ሽን። ሄዋ ድራዉ፥ ታና ነዉ አꬅ እሜዳዌ አꬍያ ናጋራ ኦꬄዳ” ያጌዳ።

የሱሳ ሀይቆ ፕርዴድኖ

(ማቶሳ 27:15-31፤ ማር. 15:6-20፤ ሉቃሳ 23:13-25)

12 ጵላጾስ ሄዋ ስሴዳ ዎደ፥ የሱሳ ብላናዉ ኦግያ ኮዬዳ፤ ሽን አይሁዳቱ ባረንቱ ኮሻ ꬎቁ ኦꬂደ፥ “ኔን አ ብልያዋ ግዶፐ፥ ካትያ ቄሳረ ዳቦ ግዳካ! ባረና ካትያ ግያ ኦንነ ቄሳረ ሞርከ!” ያጌድኖ።

13 ጵላጾስ ሄዋ ስሲደ፥ የሱሳ ካረ ከሴዳ። ያቲደ ሹቻ ባሱዋ ግያ ሳኣን ፕርዳ ኦይድያን ኡቴዳ፤ እብራይስጸ ቃላን ሄ ሳአይ ጋይታ ግያዋ። 14 ሄ ጋላሳይ ፓስጋ ቦንችያ ጋላሳዉ ጊግስያ ጋላሳ፤ ሳአይ ኡሱፑን ሳትያ ሄራ ግዳናዋ። ጵላጾስ አይሁዳቱዋ፥ “ህንተንቱ ካትያ ሀዋ በእተ!” ያጌዳ።

15 አይሁዳቱ ባረንቱ ኮሻ ꬎቁ ኦꬂደ፥ “ድጋ! ድጋ! ማስቃልያ ቦላ ምስማርያን ꬍሻደ ሱላ!” ያጌድኖ።

ጵላጾስ ዛሪደ፥ “ህንተንቱ ካትያ ታን ማስቃልያ ቦላ ምስማርያን ꬍሻደ ሱልያዋ ኮዪቴ?” ያጊደ ኦቼዳ።

ቄሳቱዋ ካፓቱ፥ “ቄሳረፐ ሀራ ካቲ ኑዉ ባዋ!” ያጌድኖ።

16 ሄዋፐ ጉይያን፥ ኡንቱንቱ ማስቃልያ ቦላ ምስማርያን ꬍሺደ፥ የሱሳ ካቃና ማላ፥ ጵላጾስ ኡንቱንቶ አꬅ እሜዳ።

የሱሳ ሱሌድኖ

(ማቶሳ 27:32-44፤ ማር. 15:21-32፤ ሉቃሳ 23:26-43)

ኡንቱንቱ የሱሳ ኦይቂደ፥ አፌድኖ። 17 የሱስ ባረ ማስቃልያ ቶኪደ፥ ጉግያሳ ጌተትያሳ ቤዳ። “ጉግያሳ”* ግያዌ እብራይስጸ ቃላን “ጎልጎታ” ግያዋ። 18 ኡንቱንቱ ሄ ሳኣን ማስቃልያ ቦላ ምስማርያን ꬍሺደ፥ የሱሳ ካቄድኖ፤ ቃይ አናና ሀራ ላኡ አሳቱ፥ እቱዋ ያ ባጋና ቃይ እቱዋ ሀ ባጋና የሱሳ ግዱዋን ዎꬂደ፥ ማስቃልያ ቦላ ምስማርያን ꬍሺደ ካቄድኖ። 19 ጵላጾስ ጽፋትያ ጻፊደ፥ ማስቃልያ ቦላ ዎꬄዳ። እ ጻፌዳዌ፥ “አይሁዳቱ ካትያ፥ ናዝሬትያ የሱሳ” ያጌ። 20 የሱስ ማስቃልያ ቦላ ምስማርያን ꬍሸቲደ ሱለቴዳ ሳአይ ካታማ ማታን ደእያ ድራዉ፥ ዳሮ አይሁዳቱ ሄ ጽፋትያ ናባቤድኖ። ጽፋቲ እብራይስጸ ቃላን፥ ሮማይስጸ ቃላንነ ግሪከ ቃላን ጻፈቴዳ። 21 ሄዋ ድራዉ፥ አይሁዳ ቄሳቱዋ ካፓቱ ጵላጾሳ፥ “ ‘ሀ ብታኒ ባረና አይሁዳ ካትያ ያጌዳ’ ጋደ ጻፋፐ አትን፥ ‘አይሁዳ ካትያ’ ጋደ ጻፎፓ” ያጌድኖ።

22 ጵላጾስ፥ “ታን ጻፌዳዋ ጻፋ ድጋድ” ያጊደ ዛሬዳ።

23 ዎታዳራቱ ማስቃልያ ቦላ ምስማርያን ꬍሺደ፥ የሱሳ ካቄዳዋፐ ጉይያን፥ አ ማዩዋ አኪደ፥ ኦይዱ ከስ ሻኬድኖ፤ እት እት ዎታዳራ እት ሻኩ ጋኬዳ። አ አዱሳ ማዩዋካ አኬድኖ፤ አዱሳ ማዩ ሀሽያፐ ዶሚደ፥ ዱገ ጋካናዉ የድ ማየትያዋፐ አትን፥ ቃንጸቲደ ስከትቤና። 24 ዎታዳራቱ እቱ እቱዋ፥ “ኦና ጋካነንቶ፥ ሳማ ዎይ ኤጻ የጋናፐ አትን፥ ማዩዋ ፔꬎኮ” ያጌድኖ። ሄዌ ሀኔዳዌ ጾሳ ማጻፋይ፥ “ታ ማዩዋ ሻክ አኬድኖ፤ ታ አዱሳ ማዩዋን ሳማ የጌድኖ” ግያዌ ፖለታናሳ። ሄዋ ድራዉ፥ ዎታዳራቱ ሄዋ ኦꬄድኖ።*

25 ሽን የሱሳ ማስቃልያ ማታን አ ዳያ፥ አ አት ምቻታ፥ ቃልዮጳ ማቻታ ማይራማነ ማግዳላ ጌተትያ ካታማፐ ዬዳ ማይራማ ኤቄድኖ። 26 የሱስ ባረ ዳያነ እ ሲቅያ ካልያዌ ሄዋን ኤቄዳዋንታ በኢደ፥ ባረ ዳዮ፥ “ሀ ምሽራቴ፥ ነ ናኣ ሀዋ በአ!” ያጌዳ።

27 ሄዋፐ ጉይያን፥ ሄ ካልያዋ “ነ ዳዮ ሀኖ በአ!” ያጌዳ። ሄ ካልያዌ እዞ ሄ ሳትያፐ ዶሚደ፥ ባረ ሶይ አፌዳ።

የሱሳ ሀይቁዋ

(ማቶሳ 27:45-56፤ ማር. 15:33-41፤ ሉቃሳ 23:44-49)

28 ሄዋፐ ጉይያን፥ የሱስ ኡባባይ ሀቅ ፖለቴዳዋ ኤሪደ፥ ጾሳ ማጻፋይ ጌዳዌ ፖለታና ማላ፥ “ታና ሳሜ” ያጌዳ። *

29 ሄ ሳኣን እት ጹጋ ኩሜዳ ጫላ ዎይንያ ኤሳይ ደኤ። ኡንቱንቱ እስፖንጅያ ሄ ዎይንያ ኤሳን የጊደ፥ ህሶጵያ ጌተትያ ምꬃ ጼራን ዎꬂደ፥ የሱሳ ዶናኮ ሺሼድኖ። 30 የሱስ ዎይንያ ኤሳ ጋንጽ በኤዳዋፐ ጉይያን፥ “ፖለቴዳ” ያጌዳ።

የሱሳ ምይያ ቶራን ጫዴድኖ

ቃይ ሄዋፐ ጉይያን፥ ባረ ሁጲያ ቶቺደ፥ ባረ ሸምፑዋ እሜዳ።

31 ሄ ጋላሳይ አይሁዳቶ ጊገትያ ጋላሳ † ግድያ ድራዉነ ቃይ ሄ ሳምባታይ ዳሮ ቦንቾ ግድያ ድራዉ፥ ሳምባታን አሳቱዋ አሃይ ማስቃልያ ቦላ ፔሸና ማላ፥ ሱለቴዳ አሳቱዋ ሱይልያ መንꬂደ፥‡ ማስቃልያፐ ዎꬃና ማላ፥ አይሁዳቱ ጵላጾሳ ዎሴድኖ። 32 ሄዋ ድራዉ፥ ዎታዳራቱ ዪደ፥ የሱሳና ሱለቴዳ ኮይሮ ብታንያ ሱይልያ መንꬄድኖ፤ ቃይ አናና ሱለቴዳ ላኤንꬆ ብታንያ ሱይልያካ መንꬄድኖ። 33 ሽን የሱሳኮ ዬዳ ዎደ እ ሀይቂ ድጌዳዋ በኢደ፥ አ ሱይልያ መንꬅበይክኖ። 34 ግዶፐነ፥ ዎታዳራቱዋፐ እቱ አ ምይያ ቶራን ጫዴዳ። ኤለካ ሱꬃይነ ሃꬃይ ጎግ አጌዳ። 35 ህንተንቱ አማናና ማላ፥ ሀዋ በኤዳዌ ማርካቴዳ፤ እ ማርካትያዌካ ቱሙዋ፤ ቃይ ባረ ሃሳያይ ቱማ ግድያዋ እ ኤሬዳ። 36 ሄዌ ሀኔዳዌ ጾሳ ማጻፋይ፥ “አ መቀꬃቱዋፐ እቱነ መኤና” ጌዳዌ ፖለታናሳ። * 37 ቃይካ ጾሳ ማጻፋይ ሀራይ፥ “አሳይ ባረ ጫዴዳዋ በአና” ያጌ። *

የሱስ ሞገቴዳ

(ማቶሳ 27:57-61፤ ማር. 15:42-47፤ ሉቃሳ 23:50-56)

38 ሄዋፐ ጉይያን፥ አርማትያሳ ጌተትያ ካታማፐ ዬዳ ዮሴፎ የሱሳ አሃ አኪደ አፋናዉ ጵላጾሳ ዎሴዳ፤ ዮሴፎ አይሁዳቶ ያዬዳ ድራዉ፥ አሳይ ኤረናን የሱሳ ካልያዋ።

ዮሴፎ ዎስና ጵላጾስ፥ “አፋ” ያጌዳ። ሄዋ ድራዉ፥ ዮሴፎ ቢደ፥ የሱሳ አሃ አፌዳ። 39 ቃይ ንቆድሞስ ሄዋፐ ካሰ የሱሳኮ ቃማ ዬዳዌ፥ ካዋራናነ ጎዳረ ኡꬃና ዋላከቴዳ ኦይታማነ እቼሹ ኪሎ ግራመ ግድያዋ ኬና ሽቱዋ ኦይቂ አኪደ፥ ዮሴፎና ዬዳ። 40 ሄ ላኡ አሳቱ የሱሳ አሃ አኪደ፥ አይሁዳቱ አሃ ጻጽያ ዎጋዳን፥ ሽቱዋና ጋꬂደ፥ ሞጉዋ አፍላን ጻጼድኖ። 41 የሱስ ማስቃልያ ቦላ ምስማርያን ꬍሸቲደ ሱለቴዳ ሳኣን ዳሮ አትክልትያ ሳአይ ደኤ፤ ሄ አትክልትያ ሳኣ ግዶን ሹቻ ዎጭ ከሴዳ ብሮ ኦንነ ሞገትቤና ኦራꬃ ዱፉ ደኤ። 42 ሄ ዱፉ ማታን ደእያ ድራዉነ ቃይ አይሁዳቱ ሳምባታዉ ጊገትያ ጋላሳ ግድያ ድራዉ፥ የሱሳ ያን ዎꬄድኖ።

20

የሱስ ሀይቁዋፐ ደንዴዳ

(ማቶሳ 28:1-8፤ ማር. 16:1-8፤ ሉቃሳ 24:1-12)

1 ዎጋ ጋላስ ጉራን፥ ብሮ ዳብዳብያዋን፥ ማግዳላ ጌተትያ ካታማፐ ዬዳ ማይራማ የሱስ ሞገቴዳ ዱፉዋኮ ባደ ሹቻይ ሄ ጎንጎሉዋ ዶናፐ ደንድክቼዳዋ በኣዱ። 2 ስሞን ጰጽሮሳኮነ የሱስ ሲቅያ የኮ ካልያዋኮ፥ እዛ ዎጻደ ባደ፥ “ዱፉዋፐ ጎዳ አፍ ድጌድኖ፤ ሀቃን አ ዎꬄድኖንቶነ ኑን ኤሮኮ” ያጋዱ።

3 ሄዋ ድራዉ፥ ጰጽሮስነ የኮ ካልያዌ አጊደ፥ ዱፉዋኮ ቤድኖ። 4 ላኡካ እትፐ ዎጼድኖ፤ ሽን የኮ ካልያዌ ጰጽሮሳፐ አꬍ ካሰቲደ፥ ሄ ዱፉዋኮ ጋኬዳ። 5 ሄ ካልያዌ ሆኪደ፥ ሞጉዋ አፍላ በኤዳ፤ ሽን ግዶ ገልቤና። 6 ስሞን ጰጽሮሰ አ ካል ዪደ፥ ዱፉዋ ግዶ ገሌዳ። ያቲደ ሞጉዋ አፍላይ ሄዋን ደእያዋ በኤዳ፤ 7 ቃይ የሱሳ ሁጲያን ጻጸት ኡቴዳ አፍላይ ሄ ጻጸቴዳዋዳንካ ዱማ እት ሳኣን ደእያዋ በኤዳ፤ ሄ አፍላይ ዱማ ደኤፐ አትን፥ ሞጉዋ አፍላና እትፐ ደኤና። 8 ሄ ዎደ፥ ካሰቲደ ጎንጎሉዋኮ ጋኬዳ የኮ ካልያዌ ገል በኢደ አማኔዳ። 9 የሱስ ሀይቁዋፐ ደንዳናዉ በስያዋ ኦድያ ጾሳ ማጻፋ ኡንቱንቱ ብሮ አኬክበይክኖ። 10 ሄዋፐ ጉይያን፥ ካልያዋንቱ ባረንቱ ጎለ ስሚደ ቤድኖ።

የሱስ ማግዳላ ማይራምዉ ቤቴዳ

(ማቶሳ 28:9-10፤ ማር. 16:9-11)

11 ሽን ማይራማ ሄ ዱፉዋ ዶናን ኤቃደ ዬካደ ሆካደ ዱፉዋ ግዶ ጼላዱ። 12 ቦꬃ ማዩዋ ማዬዳ ላኡ ኪታንቻቱ የሱሳ አሃይ ግሴዳ ሳኣን እቱ ሁጲሳና እቱ ገድሳና ኡቴዳዋንታ በኣዱ። 13 ኡንቱንቱ እዞ፥ “ምሽራቴ፥ አያዉ ዬካይ?” ያጊደ ኦቼድኖ።

እዛ፥ “አሳቱ ታ ጎዳ አፍ ድጌድኖ፤ ኡንቱንቱ ሀቃን ዎꬄድኖንቶነ ታን ኤርከ” ያጋዱ።

14 ሄዋ ጌዳዋፐ ጉይያን፥ ጉየ ስማ ጼላደ፥ የሱስ ኤቄዳዋ በኣዱ። ሽን እ የሱሳ ግዴዳዋ አኬካበይኩ። 15 የሱስ እዞ፥ “ምሽራቴ፥ አያዉ ዬካይ? ኦና ኮያይ?” ያጊደ ኦቼዳ።

ማይራማ አትክልትያ ናግያዋ ጋደ፥ “ጎዳዉ፥ ኔን አኬዳዋ ግዶፐ፥ አ ሀቃን ዎꬃድንቶ፥ ታዉ ኦዳርኪ፤ ታን አ አካና” ያጋዱ።

16 የሱስ እዞ፥ “ማይራሜ” ያጌዳ።

አ አኮ ስማደ፥ እብራይስጸ ቃላን “ራቡኒ” ያጋዱ፤ ሄዋ ብለꬃይ “ታማርስያዎ” ግያዋ።

17 የሱስ እዞ፥ “ታን ብሮ ታ አዉዋኮ ባቤና ድራዉ፥ ታና ቦቾፓ፤ ሽን ታ እሻቱዋኮ ባደ፥ ‘ታን ታ አዉዋኮነ ህንተንቱ አዉዋኮ፥ ታ ጾሳኮነ ህንተንቱ ጾሳኮ፥ ፑደ ባይ ጌዳ’ ጋደ ኡንቱንቶ ኦዳ” ያጌዳ።

18 ማግዳላ ጌተትያ ካታማፐ ዬዳ ማይራማ ጎዳ በኤዳዋነ እዝዉ እ ሄዋ ኦዴዳዋ ባደ ካልያዋንቶ ኦዳዱ።

የሱስ ባረ ካልያዋንቶ ቤቴዳ

(ማቶሳ 28:16-20፤ ማር. 16:14-18፤ ሉቃሳ 24:36-49)

19 ሄ ዎጋ ጋላስ ኦማርስ፥ ካልያዋንቱ አይሁዳቶ ያዬዳ ድራዉ፥ ፐንግያ ጎርዲደ፥ ሺቅ ኡት ደእሽን፥ የሱስ ዪደ፥ ኡንቱንቱ ግዱዋን ኤቂደ፥ “ሳሮተꬃይ ህንተንቶ ግዶ” ያጌዳ። 20 ሄዋ ጌዳዋፐ ጉይያን፥ ባረ ኩሽያነ ባረ ምይያ ኡንቱንታ በሴዳ፤ ካልያዋንቱ ጎዳ በኤዳ ዎደ ሎይꬅ ናሸቴድኖ። 21 የሱስ ላኤንꬁዋ ኡንቱንቶ፥ “ሳሮተꬃይ ህንተንቶ ግዶ፤ ታ አቡ ታና ኪቴዳዋዳን፥ ታንካ ህንተንታ ኪታይ” ያጌዳ። 22 ሄዋ ጌዳዋፐ ጉይያን፥ ኡንቱንቱ ቦላ ኡፉ ጊደ ሸምፔዳ፤ ቃይ፥ “ጌሻ አያና አክተ። 23 ህንተንቱ አቶ ጌዳ አሳ ናጋራይ አቶ ጌተታናዋ፤ ህንተንቱ አቶ ጌናዋንቱ ናጋራይ አቶ ጌተተና” ያጌዳ።

የሱሳነ ቶማሳ

24 ሽን ታማነ ላኡ ካልያዋንቱፐ እቱ፥ ማንትያ ግያ ቶማስ፥ የሱስ ዬዳ ዎደ ኡንቱንቱና ባዋ። 25 ሄዋ ድራዉ፥ የኮ ካልያዋንቱ ቶማሳዉ፥ “ኑን ጎዳ በኤዶ!” ያጌድኖ።

ሽን ቶማስ ኡንቱንቶ፥ “ምስማርያን እ ጫደቴዳ አ ኩሽያን ደእያ ማላ በኤናንነ ሄ ማላ ታ ብራꬍያን ቦቼናን፥ ቃይ ታ ኩሽያ አ ምይያን ዬዳ በኤናን ታን አማንከ” ያጌዳ።

26 ሳምንታፐ ጉይያን፥ የሱሳ ካልያዋንቱ ቃይካ ጎለን ሺቅ ኡቴድኖ፤ ቶማስካ ኡንቱንቱና ደኤ። ፐንጊ ቃሸት ኡት ደእሽን፥ የሱስ ዪደ፥ ኡንቱንቱ ግዱዋን ኤቂደ፥ “ሳሮተꬃይ ህንተንቶ ግዶ” ያጌዳ። 27 ሄዋፐ ጉይያን፥ የሱስ ቶማሳ፥ “ነ ኩሽያ ሃ አሃደ፥ ታ ኩሽያ በአ፥ ቃይ ነ ኩሽያ ሃ አሃደ፥ ታ ምይያን ዬዳ በአ፥ ኔን አማንያዋ ግዳፐ አትን፥ አማነናዋ ግዶፓ!” ያጌዳ።

28 ቶማስ ዛሪደ፥ “ታ ጎዳዉ፥ ታ ጾሳዉ!” ያጌዳ።

29 የሱስ፥ “ኔን ታና በኤዳ ድራዉ አማናዳ፤ በኤናን አማኔዳዋንቱ አንጀቴዳዋንታ” ያጌዳ።

ሀ ማጻፋ ቆፋ

30 የሱስ ሀ ማጻፋን ጻፈትቤና ሀራ ዳሮ ማላታቱዋ ባረና ካልያዋንቱ ስንꬃን ኦꬄዳ። 31 ሽን የሱስ፥ እ ክርስቶሳ፥ ጾሳ ናኣ ግድያዋ ህንተንቱ አማናና ማላነ፥ ቃይ አ አማኒደ አ ሱንꬃን ደኡዋ ህንተንቱ ደማና ማላ፥ ሀዌ ጻፈቴዳ።

21

የሱስ ላፑ ካልያዋንቶ ቤቴዳ

1 ሄዋፐ ጉይያን፥ የሱስ ጽብርያዶሳ ጌተትያ አባ ጋጻን ባረ ካልያዋንቶ ላኤንꬁዋ ቤቴዳ። እ ኡንቱንቶ ሀዋዳን ቤቴዳ። 2 ስሞን ጰጽሮስነ ማንትያ ጌተትያ ቶማስ፥ ቃና ጋሊላፐ ዬዳ ናትናኤል፥ ዛብድዮሳ ናናይነ * የሱሳ ካልያዋንቱፐ ሀራ ላአቱ እትፐ ደኢኖ።

3 ስሞን ጰጽሮሰ ኡንቱንቶ፥ “ታን ሞልያ ኦይቃናዉ ባይ” ያጌዳ።

ኡንቱንቱ፥ “ኑንካ ኔናና ባና” ያጊደ፥ ከሲደ ዎንግርያ ግዶ ገሌድኖ፤ ሽን ኡንቱንቱ ሄ ጋላስ ቃማ ሞልያ አይነ ኦይቂበይክኖ።

4 ዎንትያ ዎደ አዋይ ከሳናፐ ካሰ፥ የሱስ አባ ጋጻን ኤቄዳ፤ ሽን አ ካልያዋንቱ የሱሳ ግዴዳዋ ኤርበይክኖ። 5 የሱስ ኡንቱንታ፥ “ናቶ፥ ሞልያ ኦይቂበይክቴየ?” ያጌዳ።

ኡንቱንቱ ዛሪደ፥ “አይነ ኦይቂበይኮ” ያጌድኖ።

6 እ ዛሪደ፥ “ህንተንቱ ዳባ ዎንግርያፐ ኡሸቻ ባጋኮ የግተ፤ አማሬዳዋ ህንተንቱ ኦይቃና” ያጌዳ። ሄዋ ድራዉ፥ ዳባ ኡሸቻ ባጋኮ የግና፥ ሞሊ ዳሬዳ ድራዉ፥ ጎች ከሳናዌ ኡንቱንታ ጾኔዳ።

7 የሱስ ሲቅያ አ ካልያዌ ጰጽሮሳ፥ “ሀዌ ጎዳተኔ!” ያጌዳ። ስሞን ጰጽሮሰ ጎዳ እ ግዴዳዋ ስሴዳ ዎደ፥ ካሎ ደእያ ድራዉ፥ ባረ ማዩዋ ማዪደ፥ አባ ግዶ ጉፕ ገሌዳ። 8 ሽን የኮ ካልያዋንቱ ሞሊ ኩም ኡቴዳ ዳባ ጎቺደ፥ ዎንግርያን አባፐ ጋጻ ከሴድኖ፤ ኡንቱንቱ አባፐ ላኡ ጼቱ ዋꬋ ኬና ሃኪደ ደኢኖፐ አትን፥ ሎይꬅ ሃኪደ ደእክኖ። 9 ኡንቱንቱ አባፐ ጋጻ ከሴዳ ዎደ፥ ጺጹንꬃ ቦንቁዋን ሞሊ ደእያዋነ ኡክꬃ በኤድኖ።

10 የሱስ ኡንቱንታ፥ “ሀእ ህንተንቱ ኦይቄዳ ሞልያፐ አማሬዳዋ ሃምተ” ያጌዳ።

11 ስሞን ጰጽሮሰ ዎንግርያን ገሊደ፥ ጼታነ እሻታማነ ሄዙ ዎጋ ሞለቱ ኩም ኡቴዳ ዳባ ጎቺደ፥ አባፐ ጋጻ ከሴዳ፤ ሞሊ ሄዋ ኬና ዳሮ ግድናካ ዳባይ ዳከትቤና።

12 የሱስ ኡንቱንታ፥ “ሀ ዪደ፥ ቃንእያ ቃንእተ” ያጌዳ። የሱሳ ካልያዋንቱፐ እቱነ፥ “ኔን ኦኔ?” ጊደ አ ኦቻናዉ ጻልቤና፤ አያዉ ጎፐ፥ ጎዳ እ ግዴዳዋ ኡንቱንቱ ኤሬድኖ። 13 የሱስ ዪደ፥ ኡክꬃ አኪደ፥ ኡንቱንቶ እሜዳ፤ ሞልያካ ሄዋዳን እሜዳ።

14 የሱስ ሀይቁዋፐ ደንዴዳዋፐ ጉይያን፥ ባረ ካልያዋንቶ ቤትሽን ሀዌ ሄዘንꬁዋ።

የሱሳነ ጰጽሮሳ

15 ኡንቱንቱ ቁማ ሜዳዋፐ ጉይያን፥ የሱስ ስሞን ጰጽሮሳ፥ “ዮሃንሳ ናኣ ስሞና፥ ታና ሀዋንቱፐ አꬃደ ሲቃይ?”† ያጌዳ።

ስሞን ጰጽሮሰ፥ “ኤ ጎዳዉ፥ ታን ኔና ዶስያዋ ኔን ኤራሳ” ያጌዳ።

የሱስ አ፥ “ታ ዶርሳ ማራቱዋ ሄማ” ያጌዳ።

16 የሱስ ቃይካ፥ “ዮሃንሳ ናኣ ስሞና፥ ታና ሲቃይ?” ያጌዳ።

ስሞን ጰጽሮሰ፥ “ኤ ጎዳዉ፥ ታን ኔና ዶስያዋ ኔን ኤራሳ” ያጌዳ።

የሱስ፥ “ታ ዶርሳቱዋ ሄማ” ያጌዳ።

17 የሱስ ሄዘንꬁዋ፥ “ዮሃንሳ ናኣ ስሞና፥ ታና ዶሳይ?” ያጌዳ።

የሱስ ሄዘንꬁዋ ስሞን ጰጽሮሳ፥ “ታና ዶሳይ?” ያጊደ ኦቼዳ ድራዉ፥ ጰጽሮሰ ካዮቲደ፥ “ጎዳዉ፥ ኔን ኡባባ ኤራሳ፤ ታን ኔና ዶስያዋ ኔን ኤራሳ” ያጌዳ።

የሱስ፥ “ታ ዶርሳቱዋ ሄማ። 18 ታን ነዉ ቱሙዋ ኦዳይ፤ ኔን ዎዳላተꬃን ደእያ ዎደ፥ ነ ጼሳን ሳቂያ ኔረካ ዳንጫደ፥ ኔን ኮዬዳሳ ባሳ። ሽን ጭሜዳዋፐ ጉይያን፥ ነ ኩሽያ ምጫ በሳሳ። ኔና ሀራ ኡራይ ዳንጭሳናዋ፤ ኔን ዶሰናሳካ አፌ” ያጌዳ። 19 የሱስ ሄዋ ጰጽሮሰ አይ ማላ ሀይቁዋ ሀይቂደ፥ ጾሳ ቦንችሳነንቶነ ኤርሳናዉ ጌዳ፤ ቃይ ሄዋ ጌዳዋፐ ጉይያን፥ የሱስ ጰጽሮሳ፥ “ታና ካላ” ያጌዳ።

የሱሳነ የኮ ካልያዋ

20 ጰጽሮሰ ጉየ ስሚደ፥ የሱስ ሲቅያ ካልያዌ ባረፐ ጉየና ይያዋ በኤዳ፤ ሄ ካልያዌ ካዉዋ ምያ ሳኣን የሱሳኮ ሺቂደ አ፥ “ጎዳዉ፥ ኔና አꬅ እማናዌ ኦኔ?” ያጌዳዋ። 21 ጰጽሮሰ ሄ ካልያዋ በኢደ የሱሳ፥ “ጎዳዉ፥ ሀ ብታኒ ቃይ ዋናኔ?” ያጌዳ።

22 የሱስ አ፥ “ታን ያና ጋካናዉ እ ደአና ማላ ታን ኮዮፐ፥ ሄዌ ኔና አያ መቲ? ኔን ታና ካላ” ያጌዳ።

23 ሄዋ ድራዉ፥ ሄ ካልያዌ ሀይቀና ግያ ሃሳያይ እሻቱዋ ኡባኮ ጋኬዳ፤ ሽን የሱስ፥ “ታን ያና ጋካናዉ፥ እ ደአና ማላ፥ ታን ኮዮፐ፥ ኔና አያ መቲ?” ጌዳዋፐ አትን፥ “ሀይቀና” ግቤና።

24 ሄ የዉዋባ ማርካቴዳዌነ ቃይ ሄዋ ጻፌዳዌ ሄ ካልያዋ አ ማርካተꬃይ ቱማ ግድያዋ ኑን ኤሬቶ።

25 የሱስ ኦꬄዳ ሀራ ዳሮባይካ ደኤ፤ ኡባባይ ሁጲያን ሁጲያን ጻፈትንቶ፥ ጻፈትያ ማጻፋቶ ሀ ሙለ አላሚ ግዳናዋ ታዉ ማላተና።

* 1:6 ማቶሳ 3:1፤ ማር. 1:4፤ ሉቃሳ 3:1-2

* 1:21 ዛረ. 18:15፣ 18፤ ሚልክ. 4:5

* 1:23 ኢሳ. 40:3

* 1:29 ጾሳ ኦርገ ዶርሳ፦ ፓስጋ (ከሱዋ)፥ አይሁደ አሳቱዋ ፓይዱዋን ኒሳን ጌተትያ አገና ግዲደ ቶጵያ አሳ ፓይዱዋን ላፑንያነ ሆስፑንያ አገናቱዋ። አይሁደ አሳን ፓስጋ ጌተቶዌ፥ ጾሳይ እስራኤልያ አሳቱዋ ግብጼፐ ዎልቃማ ማላታን ከሴዳ ዎድያ ግድያ ድራሳ። ዎጋ 23:5-8 ጼልተ። ጾሳ ኦርገ ዶርሳ፥ ኦራꬃ ጫቁዋን ክርስቶሳን ጼሴቶ ጋሱ፥ እ ሀ አላምያ አሳ ሀይቆ ባረና አꬅ እሚደ መꬍና ሙራፐ ከስ አኮ ድራሳ። 1 ቆር. 5:7፤ 1 ጰጽ. 1:18-19 ጼልተ።

† 1:45 ሙሴ ማጻፋቱዋንነ ናባቱዋ ማጻፋቱዋን፦ አይሁዳቱዋ ማጻፋ፥ ኤጫ ጫቁዋ።

* 1:51 ዶመꬃ 28:12

* 2:4 ታ ዎዲ፦ ሀዋ ጉሳይ የሱሳ ቱሙ ቦንቹ በኤታናዉ በሴነ እ ጾሳ ናኣ ግዶዌ ኤረታናዉ በሴ ግያዋ።

* 2:17 ማዝ. 69:9

* 3:14-15 ፓይ. 21:9

* 3:25 አይሁዳቱዋ ሜቻ ዎጋባ፦ ሀዋ ጉሳይ አይሁዳቱ ባረንቱ ጎይናና ጋꬃናዉ ኦꬅያ ዱማ ዱማ ባረንታ ሜቻባይነ ባረንቱ ሳንያ ሜጭያ ዎጋቱ ደእያዋ በሴ።

* 4:5 ዶመꬃ 33:19፤ ኢያሳ 24:32

* 4:9 እዝራ 4:1-5፤ ናህ. 4:1-2

* 4:20 ሀ ደርያን፥ ግያዌ ደርያ ጌርዛና ግዲደ ሴኬማ ጌተትያ ካታማ ማታን ደእያዋ።

* 5:4 ሀ ፓይዱ እት በን ኮይሮቲደ ጻፈቴዳ ጌሻ ማጻፋቱዋን ባዋ።

* 5:10 ናህ. 13:19፤ ኤር. 17:21

* 5:29 ዳኔላ 12:2

* 6:31 ማና፦ እስራኤልያ አሳይ ግብጼ ጋድያፐ ከስ ካናነ ቢደ መላ ቢታን ሀመቲደ ብያ ዎደ፥ ኡንቱንቱ ማናዳን ጾሳይ እሜዳ ማልእያ ቁማ። ማና ጉሳይ እብራይስጽያ ቃላን “ሀዌ አዬ?” ግያዋ።

* 6:31 ከሳ 16:4፣ 15፤ ማዝ. 78:24

* 6:45 ኢሳ. 54:13

† 6:71 አስቆሮታ፦ ሀ ቃላ ብለꬃይ፥ “ዎረትያ ብታንያ” ዎይ “ሀይቆ አꬅ እምያ ብታንያ” ግያዋ።

* 7:2 ዎጋ 23:34፤ ዛረ. 16:13

* 7:22 ዶመꬃ 17:10፤ ዎጋ 12:3

* 7:37 ዎጋ 23:36

* 7:38 ህዝ. 47:1፤ ዛካ. 14:8

* 7:39 የሱስ ብሮ ባረ ቦንቹዋኮ ከስቤና፦ ዮሃንሳ ምሽራቹዋ ቃላን፥ የሱሳዉ ኩመንꬃ ቦንቹ እመቴዳዌ፥ እ ማስቃልያ ቦላን ካቀቴዳ ዎደነ ባረ አቡ ኡሸቻ ባጋን ኡታናዉ ሀይቁዋ ጾኒደ ደንዴዳ ዎድያና ግድያዋ ቆንጭሴ።

* 7:42 2 ሳሜላ 7:12፤ ሚክ. 5:2

* 8:5 ዎጋ 20:10፤ ዛረ. 22:22-24

* 8:11 7:53—8:11 እት እት በን ጻፈቴዳ ጌሻ ማጻፋቱዋን ሀ ፓይዱ ባዋ።

* 8:17 ዛረ. 19:15

† 8:24 ታን ታና፦ አይሁደ አሳዉ ዎልቃማነ ጌሻ ግዴዳ ጾሳ ሱንꬃይ “ያህዌህ” ግዲደ፥ ሀዋ ብለꬃይካ ታን ታና ግያዋ።

* 10:29 ኦፐነ፦ ኡባፐ ጉሳ።

* 10:33 ዎጋ 24:16

* 10:34 ማዝ. 82:6

* 11:24 ዎድያ ዉርሰꬃን፦ ጾሳይ አሳ ዘረꬃ ኡባ ፕርዳዉ ሺሽያ ዎደ ጉሳ።

* 12:8 ዛረ. 15:11

* 12:13 ዛምባ ሀይꬃ ኦይቂደ፦ ሀዌ አይሁዳ አሳይ ኤረቴዳ አሳ ሞክያ ዎጋ።

* 12:13 ማዝ. 118:25

† 12:31 ሀ ሳኣ፦ ጉሳይ ሀ አላምያ ግዲደ ሀ ዮሃንሳ ምሽራቹዋን ደእያ ሀ ሳኣ ግያዌ ሀ ሳኣ ቦላ ደእያ አሳነ ኡንቱንቱ ካሃ ባረሳ ኦꬂደ ሞድያ ኢታ አያና ዎልቃ በሴ።

* 12:34 ማዝ. 110:4፤ ኢሳ. 9:7፤ ህዝ. 37:25፤ ዳኔላ 7:14

* 12:37-38 ኢሳ. 53:1

* 12:39-40 ኢሳ. 6:10

‡ 12:41 እሳያሰ የሱሳ ቦንቹዋ በኤዳ ድራዉነ ቃይ አባ ሃሳዬዳ ድራዉ፥ ዎይ እሳያሰ ጾሳ ቦንቹዋ በኤዳ ድራዉነ ቃይ የሱሳባ ሃሳዬዳ ድራዉ፥

* 13:18 ማዝ. 41:9

* 13:19 ታን ታና፦ ዮህ። 8:24 ጼልተ።

* 14:1 ጾሳን አማንተ፤ ታናንካ አማንተ፦ ጾሳን አማኑ ህንተዉ ደኤ ጉሳይ፥ ታናንካ አማኑ ደኤ ጉሳ።

* 15:16 ታ ሱንꬃን፦ ዎይ “ታና ካልያዋንታ ግድያ ድራዉ”

* 15:25 ማዝ. 35:19፤ 69:4

* 17:12 ማዝ. 41:9፤ ዮሃ. 13:18

* 19:17 “ጉግያሳ” ሄዋን አሳ ጉግያ ማላት መቴዳ ዎጋ ሹቻይ ደእያ ድራዉ፥ “ጉግያሳ ጌተቴዳ”።

* 19:24 ማዝ. 22:18

* 19:28 ማዝ. 69:21፤ 22:15

† 19:31 አይሁዳቶ ጊገትያ ጋላሳ፦ ፓስጋይ ሳምንታፐ እት ጋላሳ አዉደነ ግዳና ዳንዳዬ፤ ሽን ዮሃንሳ ምሽራቹ ታማርስያዋዳን፥ ፓስጋ ዎዲ ሀናናዉ በስያዌ፥ ላይꬃ ላይꬃን የሱስ ማስቃልያን ካቀት ሀይቄዳ ሳምባታና ግዳና ኮሼ።

‡ 19:31 ሱለቴዳ አሳቱዋ ሱይልያ መንꬂደ፦ ሀ ዎጋይ ሮመ ካዉተꬃ ዎጋዳን፥ ማስቃልያን ሱለቴዳ አሳቱ ኤለካ ሀይቃና ማላ ኦꬅያ ኦግያ ጉሳ።

* 19:36 ከሳ 12:46፤ ፓይ. 9:12፤ ማዝ. 34:20

* 19:37 ዛካ. 12:10፤ ሳፃ 1:7

* 21:2 ዛብድዮሳ ናና፦ እሻቱዋ ግዴዳ ያቆባነ ዮሃንሳ።

† 21:15 “ታና ሀዋንቱፐ አꬃደ ሲቃይ?” ሀዋ ጉሳይ፥ “ታና ሀ የዋቱዋ ሲቅያዋፐ አꬃደ ሲቃይ?” ጉሳ።

ኪቴዳዋንቱ ኦሱዋ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

የሱስ ኪቴዳዋንቱ ኦሱዋ

ገሉዋ

የሱስ ኪቴዳዋንቱ ኦሱዋ ጌተትያ ማጻፋይ፥ ሉቃሳ ምሽራቹዋ ካሊደ ጻፈቴዳ ማጻፋ። አዉ ደእያ ሁጰ ቆፋይ ኮይሮ የሱሳ ካሌዳ አሳቱ ጌሻ አያናን ካለሰቲደ፥ አባ ኦድያ ምሽራቹዋ ቃላ “የሩሳላመን፥ ይሁዳ ጋድያ ኡባን፥ ሳማርያን፥ ሳኣ ጋጻ ጋካናዉ” ምሽራቹዋ ቃላ ዎት ጋድያ ኡባ ጋꬄደንቶ ኦዳናሳ (ኪታ 1:8)። ማጻፋይ ክርስትና አማኑ አይሁዳ አሳቱዋ ግዶን ዶመቲደ፥ ኩመንꬃ አላምያን ደእያ አሳ ኡባ አማኑዋ ግዳና ጋካናዉ ዋን አኬደንቶ ኦድያ ታርክያ። ጻፊ፥ አማንያ አሳቱ ሮማ ካዉተꬃ ኦላናዉ ጋርሳና ማቀትያ አሳ ግደናዋነ ክርስትና አማኑ አይሁዳቱዋ አማኑዋ ኩመንꬃ ኦꬅያዋ ግድያዋ ኤርሳናዉ ዳርስ ዳቡሪደ ኦꬄዳ።

የሱስ ኪቴዳዋንቱ ኦሱ የሱሳባ ኦድያ ምሽራቹዋ ቃላይ ጋክያ ሳአይ ዎድያን ዎድያን አክ አክ ብያዋነ ዎሳ ጎሊ ኤቄዳዋ ቆንጭስያዋ ሄዙ ሁጰ ሳን ሻካናዉ ዳንዳየቴ:

1. ክርስትና አማኑ የሱስ ሳሉዋ ፑደ ብ ስምና ዶመቴዳባ፤

2. እስራኤልያ ጋድያ ኡባ ጋኬዳባነ፤

3. ሮመ ጉጂደ ሜድትራንያ አባ ዩሹዋን ደእያ ጋድያን አኬዳዋ ኦዴ።

የሱስ ኪቴዳዋንቱ ኦሱዋ ማጻፋን ዳሮፐ ኤረቶዌ ጌሻ አያና ኦሱዋ ግድሽን፥ ጰንጸቆስተ ጋላስ የሩሳላመን ደእያ አማንያዋንቱ ቦላ ዎልቃፐ እ ዎꬌዳዋ፥ ሀዋዳንካ ማጻፋ ግዶን ኦደቴዳ ኦሳቱዋ ኡባን ቤቴዳዋዳን፥ ጌሻ አያናይ ዎሳ ጎልያነ ዎሳ ጎልያ ካለꬅያዋንታ ካለꬄዳዋነ ምንሴዳዋ ጉጂደ ኦዴ። በን ዎደ ኦሰትያ ክርስትና ኪታይ ዱማ ዱማ ኦዴዳ ቃላ ግዶፐ ማጽ ከስና፥ ቃንꬃን ሺቄዳ። የሱስ ኪቴዳዋንቱ ኦሱዋ ግዶን ፖለቴዳ ኪታቱካ ሄ ኦሱ አማንያ አሳ ደኡዋንነ አማንያዋንቱ እትፐተꬃን ደእያ ዎልቃይ አይ ኬና ዳረንቶ ኦዴ።

ሸምፓቱዋ ኡባቶ እመቴዳ ቃንꬃ ቆፋቱዋ

ማርካተꬃዉ ጊጉዋ 1:1-26

ዉርሰꬃን የሱስ እሜዳ አዛዙዋነ ህዶታ 1:1-14

ይሁዳ ኮታ ገሌዳዋ 1:15-26

የሩሳላመን ኦሰቴዳ ማርካተꬃ 2:1—8:3

ይሁዳንነ ሳማርያን ኦሰቴዳ ማርካተꬃ 8:4—12:25

ጳዉሎስ ኪተቴዳ ኦሱዋባ 13:1—28:31

ጳዉሎስ ኪተቴዳ ኦሶ ኮይሮ ሀመታ 13:1—14:28

የሩሳላመ ሺቁዋ 15:1-35

ጳዉሎስ ኪተቴዳ ኦሶ ላኤንꬆ ሀመታ 15:36—18:22

ጳዉሎስ ኪተቴዳ ኦሶ ሄዘንꬆ ሀመታ 18:23—21:16

የሩሳላመን፥ ቄሳርያንነ ሮመን ሀኔዳ ጳዉሎሳ ቃሹዋ 21:17—28:31

1

1-2 ቶፍሎሳ፥* የሱስ ሳሉዋ ቤዳ ጋላሳይ ጋካናዉ፥ ኦꬃናዉነ ታማርሳናዉ ዶሜዳዋ ኡባባ ታን ታ ኮይሮ ማጻፋን * ጻፋድ። ሳሉዋ ባናፐ ካሰ እ ባረ ዶሪደ ኪቴዳዋንታ ጌሻ አያናን አዛዜዳ። 3 እ ባረ ኪቴዳዋንቶ ኦይታሙ ጋላሳ ቤቲድነ ቃይ ጾሳ ካዉተꬃባ ኡንቱንቶ ኦዲደ፥ ባረ ዋይያፐ ጉይያን፥ ሀይቁዋፐ ደንዴዳዋ ስ ባይናን ሎይꬅ አማንꬂደ፥ ባረና ኡንቱንታ በሴዳ። 4 ኡንቱንቱና እትፐ ደኢደ፥ ኡንቱንታ ሀዋዳን ያጊደ አዛዜዳ፤ “የሩሳላመፐ ከሶፕተ፤ ሽን ህንተንቱ ታፐ ስሴዳ ታ አቡ ህንተንቶ እማና ጊደ ህዶቴዳዋ ናግተ። * 5 አያዉ ጎፐ፥ ዮሃንስ ሃꬃን ጻማቄዳ፤ ሽን ጉꬃ ዎድያፐ ጉይያን፥ ጌሻ አያናን ህንተንቱ ጻማቀታንታ” ያጌዳ።

የሱስ ሳሉዋ ቤዳ

(ማር. 16:19-20፤ ሉቃሳ 24:50-53)

6 የሱስ ኪቴዳዋንቱ የሱሳና ጋከቴዳ ዎደ አ፥ “ጎዳዉ፥ ሀ ዎድያን እስራኤላቶ ካዉተꬃ ዛራኒ?” ያጊደ ኦቼድኖ።

7 የሱስ ኡንቱንታ፥ “ታ አቡ ባረ ጎዳተꬃን ኬሬዳ አገናነ ዎድያ ህንተንቱ ኤራናሳ ግደና። 8 ሽን ጌሻ አያናይ ህንተንቱ ቦላ ዎꬍያ ዎደ፥ ዎልቃ ህንተንቱ አካንታ፤ ያቲደ የሩሳላመንነ ይሁዳ ጋድያ ኡባን፥ ሳማርያንነ ጋድያ ጋጻ ኡባ ጋካናዉ ታዉ ማርካትያዋንታ ግዳንታ” ያጌዳ።

9 ሄዋ ጌዳዋፐ ጉይያን፥ ኡንቱንቱ ጼልሽን፥ ꬎቁ ꬎቁ ጊደ፥ ሳሉዋ ቢና፥ ኡንቱንቱ አይፍያፐ ሻሪ አ ገንꬄዳ።

10 የሱስ ቦላዉ ደንድያ ዎደ፥ ኡንቱንቱ ሳሉዋ ጫድ ጼልሽን፥ ቦꬃ ማዩዋ ማዬዳ ላኡ አሳቱ ኤለካ ኡንቱንቱ ማታን ኤቂደ፥ 11 “ጋሊላ አሳቶ፥ ሳሉዋ ጼሊደ፥ ህንተንቱ አያዉ ኤቄድቴ? ሀ ህንተንቱፐ ሳሉዋ ቤዳ የሱስ ሳሉዋ ብያዋ ህንተንቱ በኤዳዋዳንካ፥ ስሚደ ያናዋ” ያጌድኖ።

ይሁዳ ኮታ ማትያስ ዶረቴዳ

(ማቶሳ 27:3-10)

12 ሄዋፐ ጉይያን፥ የሱስ ኪቴዳዋንቱ ደብረ ዛይተ ጌተትያ ዎጋራ ምꬃ ደርያፐ የሩሳላመ ስሜድኖ። ዎጋራ ምꬃ ደሪ የሩሳላመፐ እት ኪሎ ምትርያ ኬና። 13 የሱስ ኪቴዳዋንቱ የሩሳላመ ገሊደ፥ ባረንቱ ደእያ ሳኣ ꬎቃ ፑደ ከሴድኖ፤ ያ ከሴዳዋንቱ ሱንꬃይ ጰጽሮሳ፥ ዮሃንሳ፥ ያቆባ፥ እንድራሳ፥ ፕልጶሳ፥ ቶማሳ፥ ባርታላሞሳ፥ ማቶሳ፥ እልፕዮሳ ናኣ ያቆባ፥ ባረ ጋድያዉ ሴለትያ † ስሞናነ ያቆባ ናኣ ይሁዳ። 14 ሀዋንቱ ኡባቱ ማጫዋንቱና፥ የሱሳ ዳይ ማይራምናነ የሱሳ እሻቱዋና ኡባይ እት ዎዛና ግዲደ፥ ኡባ ዎደ እትፐተꬃን ዎሳዉ ሺቂኖ።

15 ሄ ዎደ፥ ጰጽሮስ ጼታነ ላታማ ግድያ አማንያ አሳ ሺቁዋን እትፐ ደእያ ባረ እሻቱዋ ግዶን ደንድ ኤቂደ፥ ሀዋዳን ያጌዳ፤ 16 “ታናዳን አማንያዋንቶ፥ የሱሳ ኦይቄዳዋንታ ካለꬄዳ ይሁዳባ ጌሻ አያናይ ካሰ ዳዊተ ዶናን ኦዴዳ ጾሳ ማጻፋ ቃላይ ፖለታናዉ በሴ። 17 አያዉ ጎፐ፥ ይሁዳ አስቆሮቱ ኑናና ደኤ፤ ቃይ ኑናና እቱዋ ግድ ፓይደቲደ ኦሱዋ ባጋይ ደአና ማላ ዶረቴዳ” ያጌዳ።

18 ይሁዳ አስቆሮቱ ባረ ኢታ ኦሱዋን ደሜዳ ሚሻን ጋድያ ሻሜዳ፤ ስንꬃዉ ጉፋኒደ ኩንድና፥ አ ኡሉ ግዱዋፐ ዳከቴዳ፤ አ ማራጪ ኡባይካ ካረዉ ጱልጸት ከስ አጌዳ። 19 ይሁዳ ቦላ ሀኔዳዋ የሩሳላመን ደእያ አሳይ ኡባይ ስሴዳ፤ ሄዋ ድራዉ፥ ሄ ጋድያ ባረንቱ ቃላን አከልዳማ ጊደ ሱንꬄድኖ፤ ሄዋ ብለꬃይ ሱꬃ ጋድያ ግያዋ።

20 ጰጽሮስ ኦዲደ፥ አያዉ ጎፐ፥ ማዝሙርያ ማጻፋን፥ *

አ ጎሊ መላ አቶ፤

ኦንነ ሄዋን ደኦፖ

ቃይ

አ ሱንꬃተꬃካ ሀራይ አኮ

ጌተቲደ ጻፈቴዳ። 21-22 ሄዋ ድራዉ፥ እት አሳይ ጎዳ የሱሳ ደንዱዋ ማርካታናዉ፥ ኑናና ጋከታናዉ በሴ፤ ዮሃንስ ጻማቄዳ ዎድያፐ ዶሚደ፥ የሱስ ኑፐ ሳሉዋ ቤዳ ዎዲ ጋካናዉ፥ ጎዳ የሱስ ኑናና ሀመቴዳ ዎድያ ኡባን እ ኑናና ደእያዋንቱፐ እቱዋ ግድ ሱንታናዉ በሴ።

23 ሄዋፐ ጉየ አማንያ አሳይ ዶሮ ዮስጾሳ ግያ ባርሳባ ጌተትያ ዮሴፎነ ማትያሳ ላኡዋ ኤሴድኖ። 24-25 ሄዋፐ ጉይያን፥ ጾሳ ዎሲደ፥ “ኡባ ዎዛና ኤርያ ጎዳዉ፥ ይሁዳ አስቆሮቱ ባረሳ ባናዉ የጊደ ቤዳ ኦሱዋነ የሱስ ኪቴዳ ኦሱዋ ሀዳራ አካናዳን፥ ሀ ላኡ አሳቱዋፐ እቱዋ ኔን ዶሬዳዋ ኑና በሳ” ያጌድኖ። 26 ኡንቱንቱን ሳማ የጌድኖ፤ ሳማይ ማትያሳ ቦላን ዎꬍና፥ ማትያስ የሱስ ኪቴዳ ታማነ እት ኪተታዋንቱና ፓይደቴዳ።

2

የሱሳ ካልያዋንቱ ቦላ ጌሻ አያና ዎꬃ

1 ጰንጸቆስተ* ግያ ጋላሳይ ጋኬዳ ዎደ፥ አማንያዋንቱ ኡባቱ እትፐ ግዲደ፥ እትሳ ሺቅ ደእሽን፥ * 2 ዎልቃማ ጎቱዋዳን ጉምያ ጉንꬃይ ዎዛና አናን ሳሉዋፐ ዪደ፥ ኡንቱንቱ ኡቴዳ ጎልያ ኡባ ኩሜዳ። 3 ቃይ ታማ ላጩዋዳን ፖዱግያዌ ኡንቱንቶ ቤቲደ፥ ሻከት ሻከት፥ ኡንቱንቱ ኡባ ቦላ ዎꬌዳ። 4 ኡንቱንቱ ኡባን ጌሻ አያናይ ኩሚደ፥ ዱማ ዱማ ቃላን ሃሳያና ማላ፥ ኡንቱንታ ዳንዳይስና፥ ሃሳያ ዶሜድኖ።

5 ሳኣን ደእያ አሳ ዘረꬃ ኡባፐ ዪደ፥ ጾሳዉ ያይያ እትፐ ደእያ አይሁዳቱ የሩሳላመን ደኢኖ። 6 ሀ ጉንꬃ ስሴዳ ዎደ፥ አሳይ ኡባይ ሺቄዳ፤ ኡንቱንቱ ባረንቱ ቃላን ቃላን ሃሳይሽን ስሴዳ ድራዉ፥ ግያዋ ꬋዬድኖ።

7 አሳይ ኡባይ ማላለቲደነ ሀዌ ኦራꬃባ ጊደ፥ “በእተ፤ ሀ ሃሳይያዋንቱ ኡባቱ ጋሊላ አሳቱዋ ግድክኖ? 8 ያትና፥ ኑን ኑ የለቴዳ ጋደ ቃላን ኡንቱንቱ ሃሳይሽን ዋኒደ ስሴቶ? 9 ኑን ጳርተ አሳቱ፥ ሜዶነ አሳቱ፥ ኤላሜጸ አሳቱ፥ ላኡ ሻፋቱዋፐ ግዱዋን ደእያዋንቱ፥ ይሁዳን፥ ቃጳዶቅያን፥ ጳንጾሳን፥ ኢስያን፥ 10-11 ፕርግያን፥ ጵንፍልያን፥ ግብጼን፥ ቀሬና ባጋን ደእያ ሊብያ ዎራዳቱዋን ደእያዋንቱ፥ ሮመፐ ዬዳ እማꬃቱ፥ አይሁዳቱ፥ አይሁዳተꬃዉ ላመቴዳ ኑፐ አማሬዳዋንቱ፥ ቃርጼሰ አሳቱነ፥ አራብያ አሳቱ፥ ጾሳይ ኦꬄዳ ዎልቃማ ኦሱዋ ኑ ቃላን ኡንቱንቱ ሃሳይሽን ስሴዶ” ያጌድኖ። 12 ኡባይካ ማላለቲደ፥ የዉ ባረንቶ ገለናን እጽና ባረንቱ ግዶን፥ “ላ ሀዌ ዋግያዌ?” ያጌድኖ። 13 ሽን ሀራ አሳቱ አማንያዋንቱ ቦላን ቅሊጪደ፥ “ሀዋንቱ ኡሺደ ማꬆቴድኖ” ያጌድኖ።

ጰጽሮሳ ሃሳያ

14 ሽን ጰጽሮስ፥ የሱስ ኪቴዳ ሀራ ታማነ እት ኪተቶዋንቱና ደንድ ኤቂደ፥ ባረ ኮሻ ꬎቁ ኦꬂደ፥ ኡንቱንቶ ሀዋዳን ያግ ኦዴዳ፤ “አይሁዳቶ፥ ቃይ የሩሳላመን ደእያ ኡባቶ፥ ታን ኦድያዋ ስስተ። ሀዌ ህንተንቶ ኤረቶ፤ ህንተንቱ ቆፕያዋዳን፥ ሀዋንቱ ማꬆትበይክኖ። 15 አያዉ ጎፐ፥ ዎንታፐ ብሮ ሄዙ ሳተ ግዴ። 16 ሽን ሀዌ ናብያ ኢዩኤል ሃሳዬዳዋ።

17 “እ ሃሳዪደ፥ ‘ጾሳይ ሀዋዳን ያጌዳ፤

ዎድያ ዉርሰꬃን ሀዋዳን ሀናናዋ።

ታን አሳ ኡባ ቦላን ታ አያና ጉሳና።

ህንተንቱ አቱማ ናናይነ ህንተንቱ ማጫ ናናይ

ትምቢትያ ኦዳናዋንታ።

ህንተንቱ ዎዳላ ናናይካ ሳፃ በአናዋንታ፤

ህንተንቱ ጭማቱካ አኩሙዋ አኩመታናዋንታ። *

18 ሄ ጋላሳቱን ታ አቱማ ቆማቱዋ ቦላንነ

ታ ማጫ ቆማቱዋ ቦላን

ታን ታ አያና ጉሳና።

ሄዋፐ ጉየ ኡንቱንቱ ትምቢትያ ኦዳናዋንታ።

19 ቃይ ታን ቦላ ሳሉዋን ኦራꬃባ፥

ጋርሳ ሳንካ ማላታ በሳና።

ሱꬃይ፥ ታማይነ ሻርያዳን፥

ካሜዳ ጩዋይ ደአና።

20 ዎልቃማነ ቦንቾ ግዴዳ ጎዳ ጋላሳይ፥

ጋካናፐ ካሰ አዋይ ꬉማና፤

አገናይካ ሱꬃ ማላታና።

21 ሄ ዎደ ሀዋዳን ሀናናዋ፤

ጎዳ ሱንꬃ ጼስያ ኦንነ አታና’

ያጌዳ።

22 “እስራኤልያ አሳቶ፥ ሀ ቃላ ስስተ፤ ናዝሬትያ የሱስ ህንተንቱ ግዶን ጾሳይ ባረናን ኦꬄዳ ዎልቃማ ኦሱዋን፥ ኦራꬃባንነ ማላታን ህንተንቶ ꬊሽሴዳ አሳ፤ ሄዋ ህንተንቱካ ኤሪታ። 23 የሱስ ህንተንቶ እመታና ማላ፥ ጾሳይ ካሰ ባረ ሸንያንነ ባረ ኤራን ባረ ቆፋ ቃች ዎꬄዳ፤ ያትና፥ አ ህንተንቱ ናጋራንቻቱዋ ኩሽያን ማስቃልያ ቦላ ምስማርያን ꬍሽሲደ፥ ካቅስ ዎꬍሴድታ። 24 ሽን ሀይቁ የሱሳ ኦይቃናዉ ዳንዳይቤና ድራዉ፥ ጾሳይ ሀይቁዋ ሴላ አፐ ꬋይሲደ፥ አ ደንꬄዳ። 25 አያዉ ጎፐ፥ ዳዊተ የሱሳባ ሀዋዳን ያጌዳ፤

“ ‘ታን መቶተናዳን፥

ጎዳይ ታ ኡሸቻን ደእያ ድራዉ፥

ታን ኡባ ዎደ ጎዳ ታ ማታን በአይ። *

26 ሄዋ ድራዉ፥ ታ ዎዛናይ ናሸቴዳ፤

ታ እንጻርሳንካ ናሸቻይ ኩሜዳ።

ቃይ ታ ቦላይካ ሎኦ ደአና ጊደ፥

ናሸቻን ናጌ።

27 አያዉ ጎፐ፥ ታ ሸምፑዋ፥

ስኦልያን አጋካ።

ቃይ ነ ጌሻ ናኣ አሃካ ዎቀꬃካ።

28 ኔን ታና ደኡዋ ኦግያ ኤርሳዳ።

ኔን ታናና ደእያዋን፥

ታን ዳሪ ናሸታይ’

ያጌዳ።

29 “እሻቶ፥ ኑ አዎቱዋ ካፑዋ ዳዊተባ ታን ህንተንቶ ጌሻደ ኦዳናዉ በሴ፤ ዳዊተ ሀይቂደ ሞገቴዳ፤ አ ዱፉ ሀቼ ጋካናዉካ ኑ ማታን ደኤ። 30 ዳዊተ ናብያ ግዴዳ ድራዉነ ጾሳይ አ ናና ዘረꬃፐ እቱዋ አ ካዉተꬃ ኦይድያን ኡትሳናዉ አዉ ጫቄዳዋ ኤሬዳ ድራዉ፥ * 31 ክርስቶሳ ደንዱዋ ስንꬃዉ ጼሊደ፥ ‘አ ሸምፑ ስኦልያን አትቤና፤ አ ቦላይካ ዎቂቤና’ ጊደ ኦዴዳ።

32 “ጾሳይ የሱሳ ሀይቁዋፐ ደንꬄዳዎ ኑን ኡባይ ማርካ። 33 ሄዋ ድራዉ፥ ጾሳይ ባረፐ ኡሸቻ ባጋን † አ ꬎቁ ꬎቁ ኦꬂደ፥ አዉ ጌሻ አያና እማና ጌዳዋዳን፥ ጌሻ አያና አኪደ፥ ሀዋ ህንተንቱ ሀእ በእያዋነ ስስያዋ ኑ ቦላ ጉሴዳ።

34-35 “አያዉ ጎፐ፥ ዳዊተ ባረ ሁጰዉ ሳሉዋ ከስቤና፤ ሽን ያጌዳ፤

“ ‘ጎዳይ ታ ጎዳ፤ “ታን ነ ሞርከቱዋ፥

ኔን ገድያን የꬋ ኤቂያዋ ኦꬃና ጋካናዉ

ሀዋን ታፐ ኡሸቻ ባጋና ኡታ” ጌዳ’

ያጌዳ።*

36 “ሄዋ ድራዉ፥ ጾሳይ ማስቃልያ ቦላ ምስማርያን ሀ ህንተንቱ ꬍሺደ ካቄዳ የሱሳ ጎዳነ ክርስቶሳ ኦꬄዳዋ እስራኤልያ አሳ ዘረꬃይ ኡባይ ቱሙፐ ኤሮ” ያጌዳ።

37 አሳይ ጰጽሮስ ጌዳዋ ስሴዳ ዎደ፥ አሳዉ ዎዛናይ ዳሮፐ ቦሸትና፥ ጰጽሮሳነ የሱስ ኪቴዳ ሀራቱዋ፥ “ኑ እሻቶ፥ ያትና ኑን አያ ኡዳኔ?” ያጌድኖ።

38 ጰጽሮስ ኡንቱንታ፥ “ህንተንቱ ናጋራይ አቶ ጌተታና ማላ፥ ናጋራፐ ስሚደ፥ ህንተንቱ ሁጲያን ሁጲያን የሱስ ክርስቶሳ ሱንꬃን ጻማቀትተ። ጾሳይ እምያ ጌሻ አያና ህንተንቱ አካና። 39 አያዉ ጎፐ፥ ጾሳይ እማና ጌዳ ቃላይ ህንተንቱሳ፥ ህንተንቱ ናናቱዋሳነ ጎዳይ ኑ ጾሳይ ባረኮ ጼስያ ሃኩዋን ደእያዋንቱ ኡባሳ” ያጌዳ።

40 ጰጽሮስ ኡንቱንቶ ቃላ ሀራካ ጉጅ ማርካቲደ፥ “ሀ ዎድያ ጌላ አሳፐ ህንተንቱ ሁጲያ አሽተ” ያጊደ ዞሬዳ። 41 ጰጽሮስ ኦዴዳዋ አኬዳዋንቱ ጻማቀቴድኖ፤ ሄ ጋላስ ሄዙ ሻአ ግድያ አሳይ አማኔድኖ። 42 ኡንቱንቱ የሱስ ኪቴዳዋንቱ ትምርትያን፥ እትፐተꬃን ኡክꬃ መንꬅ ምያዋንነ ጾሳ ዎሳን ገንጪኖ።

አማንያ አሳይ እሻተꬃንነ እትፐተꬃን ደእያ ደኡዋ

43 የሱስ ኪቴዳዋንቱ ኩሽያን ዳሮ ኦራꬃባይነ ማላታቱ ኦሰትና፥ አሳ ኡባ ያሻይ ኦይቄዳ። 44 አማኔዳ ኡባቱ እትፐ ደኢኖ፤ ቃይ ባረንቶ ደእያባ ኡባካ እትፐ ሻክ አኬድኖ። 45 ኡንቱንቱ ባረንቱ ጋድያነ ባረንቶ ደእያባ ዛልእ ዛልኢደ፥ ኦናነ ኮሼዳ ኬና ሚሻ ኡባዉ ሻኬድኖ። 46 ቃይ ኡባ ጋላስ፥ እት ዎዛና ግዲደ፥ ጌሻ ጎልያን ፓጨናን ጋከቲደ፥ ባረንቱ ጎለ ጎለ ጼሰቲደ ናሸቻንነ ፓሽካ ዎዛናን ቁማ ሚኖ። 47 ጾሳ ጋላቲደ፥ አሳ ኡባን ሳበቴድኖ። ቃይ ጎዳይ አማን አትያዋንታ ጋላስ ጋላስካ ኡንቱንቱ ቦላ ጉጄ።

3

እት ዎባ ብታኒ ፓጼዳ

1 እት ጋላስ፥ ጰጽሮስነ ዮሃንስ ጾሳ ዎሳናዉ ኡዱፑ ሳትያን ጌሻ ጎልያ ቤድኖ። 2 የለቶደፐ ዶሚደ፥ ጉንዳ ግዲደ ደእያ እት ብታኒ ጌሻ ጎልያ ገልያ አሳፐ ሚሻ ዎሳናዉ፥ ኡባ ጋላስ ዳሪ ሎአ ግያ ጌሻ ጎልያ ፐንግያን አሳይ አፊደ ዎꬅያዌ ደኤ። 3 ሄ ዎባ ብታኒ፥ ጰጽሮስነ ዮሃንስ ጌሻ ጎልያ ገላና ሀንሽን በኢደ፥ ሚሻ ኡንቱንታ ዎሴዳ።

4 ጰጽሮስ ዮሃንሳና አ ጫድ ጼሊደ፥ “ኑኮ ሃ ጼላ” ያጌዳ። 5 ዎባ ብታኒ ኡንቱንቱፐ እትባ አካናዉ ኮዪደ፥ ኡንቱንቱኮ ጼሌዳ። 6 ሽን ጰጽሮስ አ፥ “ታዉ ሚሻይ ባዋ፤ ሽን ታዉ ደእያባ ታን ነዉ እማና፤ ናዝሬትያ የሱስ ክርስቶሳ ሱንꬃን ደንዳደ ሀመታ” ያጌዳ።

7 ያቲደ፥ ዎባ ብታንያ ባረ ኡሸቻ ኩሽያን ኦይቂደ፥ ፑደ ደንꬄዳ፤ ኤለካ አ ገዲነ ሜሽ መቀꬃይ ምን አጌዳ። 8 ብታኒ ፑደ ጉፒደ፥ ደንድ ኤቄዳ፤ ያነ ሃነ ሀመታ ዶሜዳ። ሄዋፐ ጉይያን ሀመቲደ፥ ጉፒድነ ጾሳ ጋላቲደ፥ ኡንቱንቱና እትፐ ጌሻ ጎልያ ገሌዳ።

9 እ ሀመትሺናነ ጾሳ ጋላትሽን፥ አሳይ ኡባይ አ በኤዳ። 10 ያቲደ፥ ሚሻ ዎሳናዉ ዳሪ ሎአ ግያ ጌሻ ጎልያ ፐንግያን ኡቴዳዌ አ ግዴዳዋ አኬኬድኖ፤ እ ሀኔዳዋ በኢደ ማላለቴድኖ።

ጰጽሮስ ጌሻ ጎልያን ሃሳዬዳ ሃሳያ

11 ብታኒ ጰጽሮሳነ ዮሃንሳ ኦይቂ ኡቴዳ ዎደ፥ አሳይ ኡባይ ማላለቲደ፥ ሶሎሞነ ባራንዳ * ግያ ሳን እትፐ ኡንቱንቱኮ ዎጼድኖ። 12 ጰጽሮስ አሳ በኤዳ ዎደ ኡንቱንቶ ያጌዳ፤ “እስራኤልያ አሳቶ፥ አያዉ ሀዎ ማላለቲቴ? ዎይ አያዉ ኑና ጫድ ጼሊቴ? ኑን ኑ ዎልቃን ዎይ ጾሳ ማላትያዋን ሀ ብታንያ ሀመꬄዳዋ ህንተንቶ ማላቲ? 13 አብራሃሞ ጾሳይ፥ ይሳቃ ጾሳይ፥ ያቆባ ጾሳይ፥ ኑ አዎቱዋ ጾሳይ፥ ህንተንቱ አꬅ እሜዳዋ ጵላጾስ ብላናዉ ቆፕ ኡቴዳ ዎደ፥ ህንተንቱ አ ስንꬃን፥ ‘ኑን አ ኤሮኮ’ ጌዳ ባረ ናኣ የሱሳ ቦንቼዳ። 14 ሽን ህንተንቱ ጌሻነ ጽሉዋ፥ ‘ኑን አ ኤሮኮ’ ጊደ፥ ሸምፑዋ ዎꬌዳዋ አ ድራ ህንተንቶ ብላናዉ ጵላጾሳ ዎሴድታ። 15 ደኡዋ እምያዋ ህንተንቱ ዎꬌድታ፤ ሽን ጾሳይ ሀይቁዋፐ አ ደንꬄዳዎ ኑን ማርካ። 16 ሀ ዎባ ብታንያ የሱሳ ሱንꬃ ዎልቃይ ምንሴዳ፤ ህንተንቱ በእያዌነ ኤርያዌካ እ አ ሱንꬃን አማንያዋን ኦሰቴዳ፤ ሀ ህንተንቱ ኡባ ስንꬃን አ ሀዋዳን ሎይꬄዳዌ፥ የሱሳ እ አማንያዋ።

17 “ሀእካ ታናዳን አማንያዋንቶ፥ ህንተንቱካ ህንተንታ ካልያዋንቱዳን፥ ኤረናን ኦꬄዳዋ ታን ኤራይ። 18 ሽን ጾሳይ በን፥ ናባቱዋ ኡባቱዋ ዶናን፥ ‘ክርስቶስ ዋየታና በሴ’ ያጊደ ኦዴዳ፤ ባረ ኦዴዳዋካ ሄዋዳን ፖሌዳ። 19-20 ስም ጾሳይ ህንተንቱ ናጋራ ማራናዳን፥ ጎዳ ማታፐ አያና ምኖተꬃ ዎዲ ህንተንቶ ያናዳንነ ጾሳይ የሱስ ክርስቶሳ ካሰ ህንተንቶ ኦደቶዋዳን የዳናዳን፥ ህንተንቱ ናጋራ ፓጺደ ጾሳኮ ስምተ። 21 ጾሳይ ጌሻ ግዴዳ ባረ ናባቱዋ ዶናን በንፐ ዶሚደ ሃሳዬዳዋዳን፥ ኡባባይ ኦራጽያ ዎዲ ጋካናዉ፥ የሱስ ሳሉዋን ጋምአናዉ በሴ። 22 ሙሴ፥ ‘ጎዳይ ጾሳይ፥ ህንተንቱ ዛርያ ግዶፐ ህንተንቶ ታናዳን ናብያ ደንꬃና፤ ህንተንቱ እ ግያዋ ኡባ ስስተ። * 23 ሄ ናቢ ኦድያዋ ስሰና አሳይ ኦንነ አሳ ግዶፐ ሻከት ꬋዮ’ ያጌዳ። *

24 “ቃይ ሳሜላፐ ዶሚደ፥ አፐ ካላ ደንዴዳ ናባቱ ኡባቱ፥ ሀ ዎድያባ ኦዴድኖ። 25 ህንተንቱ ናባቱዋ ናና፤ ቃይ ጾሳይ አብራሃሞ፥ ‘ሳኣን ደእያ አሳ ኡባ ታን ነ ዘረꬃ ባጋና አንጃና’ ያጊደ ኑ አዎቱዋና ጫቄዳ ጫቁዋ ላትያ ናና። * 26 ጾሳይ ህንተንታ ኡባቱዋ ህንተንቱ ኢታ ኦሱዋፐ ዛሪደ አንጃና ማላ፥ ባረ ቆማ † ደንꬂደ፥ ህንተንቶ ኮይሮ የዴዳ” ያጌዳ።

4

ጰጽሮስነ ዮሃንስ አይሁዳቱዋ ሻንጋቱዋ ስንꬃ ሺቄድኖ

1 ጰጽሮስነ ዮሃንስ አሳዉ ኦድሽን፥ ቄሳቱዋ ካፓቱ፥ ጌሻ ጎልያ ዎታዳራቱዋ አዛዝያዌነ ሳዱቃዋናቱ፥ 2 ኡንቱንቱ አሳ ታማርስያ ድራዉነ ሀራ አሳቱ ሀይቁዋፐ ደንዳናዎ ማርካ ግዳና ማላ፥ የሱስ ሀይቁዋፐ ደንዴዳዋ ኦዴዳ ድራዉ፥ ዳሪ ይሎቲደ፥ ኡንቱንቱኮ ዬድኖ። 3 ኡንቱንታ ኦይቂደ፥ ሳአይ ኦማርስድጎ ድራዉ ዎንታናዉ ቃሾ ጎለ ገልሴድኖ። 4 ሽን ቃላ ስሴዳዋንቱፐ ጮራቱ አማኔድኖ፤ አቱማ አሳ ፓይዱ እቼሹ ሻአ ኬና ግዴዳ።

5-6 ዎንተꬃ ጋላስ፥ ኡንቱንታ ሞድያዋንቱ፥ አይሁዳ አሳ ጭማቱ፥ ሙሴ ህግያ ታማርስያዋንቱ፥ ቄሳቱዋ ኡባቱዋ ካፓቱ ሃን፥ ቃያፍ፥ ዮሃንስ እስክንድርነ ቄሳቱዋ ኡባቱዋ ካፓቱዋ ዳባቱ ኡባይ የሩሳላመን ሺቄድኖ። 7 የሱስ ኪቴዳዋንታ ባረንቱ ግዱዋን ኤሲደ፥ “አያ ዎልቃን ዎይ ኦ ሱንꬃን ሀዋ ህንተንቱ ኦꬄድቴ?” ያጊደ ኦቼድኖ።

8 ሄ ዎደ ጰጽሮስ ባረናን ጌሻ አያናይ ኩምና፥ ኡንቱንታ ሀዋዳን ያጌዳ፤ “አሳ ካለꬅያዋንቶ፥ አይሁዳ አሳ ጭማቶ፥ 9 ሀቼ ሀ ሀርጋንቻ ብታንያዉ ኦሰቴዳ ሎኦ ኦሱዋባነ እ ዋን ፓጼደንቶ፥ ህንተንቱ ኑና ኦቾፐ፥ 10 ማስቃልያ ቦላ ምስማርያን ህንተንቱ ꬍሺደ ካቂና፥ ጾሳይ ሀይቁዋፐ ደንꬄዳ ናዝሬትያ የሱስ ክርስቶሳ ሱንꬃን ሀ ብታኒ ፓጺደ፥ ህንተንቱ ስንꬃን ኤቄዳዌ ህንተንቱ ኡባዉነ እስራኤልያ አሳ ኡባዉ ኤረቶ። 11 ጎልያ ኬጽያዋንቱ ህንተንቱ ካꬊደ እጼዳ ቱሳይ ጎልያ ኡባ ቶክያ ኮሽያ ቱሳ ግዴዳ። * 12 አሳይ አቶተꬃ የሱሳ ባጋና ደማናፐ አትን፥ ሀራ ኦ ባጋናነ ደመና፤ ኑን አ ሱንꬃን ኦꬃናዉ በሴ፤ አያዉ ጎፐ፥ ጾሳይ ሳሉዋፐ ጋርሳን አሳዉ እሜዳ ሀራ ሱንꬃይ ባዋ” ያጌዳ።

13 ሺቁዋ አሳይ ጰጽሮስነ ዮሃንስ ጻሌዳ ጻላ በኤዳ ዎደ፥ ኡንቱንቱ ታማርቤና ጮ አሳ ግዴዳዋ አኬኪደ ማላለቴድኖ፤ ኡንቱንቱ የሱሳና ደእያዋካ ኤሬድኖ። 14 ቃይ ፓጼዳ ብታኒ ጰጽሮሳናነ ዮሃንሳና ኤቄዳዋ አሳይ በኢደ፥ ግያዋ ꬋዬድኖ። 15 ሽን ጰጽሮስነ ዮሃንስ ሺቁዋፐ ካረ ከሳና ማላ አሳይ አዛዚደ፥ ባረ ግዶን ዞረቲደ፥ 16 “ሀ አሳቱዋ አያ ኡዳኔ? አያዉ ጎፐ፥ ኡንቱንቱ ኩሽያን ኦሰቴዳ ዎልቃማ ማላታቱ የሩሳላመን ደእያ ኡባዉ ቤቴዳ። ኑን ሄዋ ኤሮኮ ጋናዉ ዳንዳዮኮ። 17 ሽን የዉ አሳዉ ላለተና ማላ፥ ሀዋፐ ስንꬃዉ ሀ አሳቱ የሱሳ ሱንꬃ ኦስነ ኦደናዳን፥ ምንሲደ ኡንቱንታ፥ ‘ህንተና ኤርተ’ ጎይተ” ያጌድኖ።

18 ኡንቱንቱ ጼሲደ፥ የሱሳ ሱንꬃ ሙለካ ደንናዳንነ አባ ታማርሰናዳን አዛዜድኖ። 19 ሽን ጰጽሮስነ ዮሃንስ ዛሪደ፥ “ጾሳዉ ኤኖ ግያዋ አጊደ፥ ህንተንቶ ኤኖ ግያዌ ጾሳ ስንꬃን ሎኤንቶነ አነ ህንተ ፕርድተ። 20 አያዉ ጎፐ፥ ኑን በኤዳባነ ስሴዳባ ኦደናን አጋናዉ ዳንዳዮኮ” ያጊደ ሺቄዳ አሳዉ ኦዴድኖ።

21 ሺቄዳ አሳይ ኡንቱንታ ሙራናዉ ጋሶትያባይ ꬋይና፥ ላኤንꬁዋ ዳርስ ፓሉመቲደ፥ ሀኔዳባዉ አሳይ ኡባይ ጾሳ ጋላትያ ድራዉ፥ ኡንቱንታ ብሊደ የዴድኖ። 22 ሄ ሀርግያፐ ፓꬅያ ማላታቱ አዉ ኦሰቴዳ ብታኒ የለቶደፐ ላይꬃይ አዉ ኦይታሙዋፐ አꬌዳ።

የሱስ ኪቴዳዋንቱነ ሀራ አማንያ አሳቱ ꬉማ ዎደ ዎሴዳ ዎሳ

23 ጰጽሮስነ ዮሃንስ ብለቲደ፥ ባረንቱ ዳባቱዋኮ ቢደ፥ ቄሳቱዋ ካፓቱነ አይሁዳ ጭማቱ ባረንታ ጌዳባ ኡባ ኡንቱንቶ ኦዴድኖ። 24 ኡንቱንቱ ሄዋ ስሴዳ ዎደ፥ እት ዎዛና ግዲደ፥ ጾሳ ሀዋዳን ያጊደ ዎሴድኖ፤ “ኡባ ሞድያ ጎዳዉ፥ ሳሉዋ፥ ሳኣ፥ አባነ ኡንቱንቱ ግዶን ደእያ ኡባባ መꬌዳዎ፥* 25 ኔን ነዉ ኦꬅያ ኑ አዉዋ ዳዊተ ዶናን ጌሻ አያናን ሃሳያደ፥

“ ‘አይሁዳ ግደና አሳይ አያዉ ይሎቴዴ?

ቃይ አሳይ አያዉ ዳንበናባዉ ማቀቴዴ?

26 ሳኣ ካታቱ ጊገቴድኖ፤

ጋድያ ሞድያዋንቱ ጎዳ ቦላንነ

እ ኦኬዳ ክርስቶሳ ቦላ እትፐ ደንዴድኖ’

ያጋደ ሃሳያዳ። *

27 “አያዉ ጎፐ፥ ሄሮድስነ ጰንጸናውያ ጵላጾስ አይሁዳ ግደና አሳናነ እስራኤልያ አሳና፥ ኔን ኦኬዳ ክርስቶሳ ነ ጌሻ ናኣ የሱሳ ቦላ ደንዳናዉ፥ ሀ ካታማን ሺቄዳዌ ቱማ። 28 ቃይ ኔን ነ ዎልቃንነ ነ ሸንያን ሀናና ጋደ ቆፓ ኡቴዳባ ኡባ ኦꬃናዉ ሺቄድኖ። 29 ሀእካ ጎዳዉ፥ ኡንቱንቱ ናስያ ጼላ፤ ኑን ኔና ካልያዋንቱ፥ ነ ቃላ ኩመንꬃ ቆንጨተꬃን ኦዳናዳን፥ ኑና ዳንዳይሳ። 30 ፓꬃናዉ ነ ዎልቃ በሳ፤ ቃይ ነ ጌሻ ናኣ የሱሳ ሱንꬃን ኦራꬃባነ ማላታ ኦስሳ” ጊደ ዎሴድኖ።

31 ኡንቱንቱ ጾሳ ዎሴዳዋፐ ጉይያን፥ ሄ ኡንቱንቱ ሺቄዳሳይ ቃጼዳ። ኡንቱንቱ ኡባን ጌሻ አያናይ ኩምና፥ ጾሳ ቃላ ቆንጨተꬃን ኦዴድኖ።

ኮይሮ አማኔዳ አሳቱዋ እትፐተꬃ ደኡዋ

32 አማንያዋንቱ ኡባቱ ቆፋንነ ዎዛናን እቱዋ ግዴድኖ። ኡንቱንቱ መሂ ኡባይ እትፐ ደእያዋፐ አትን፥ ባረዉ ደኤዳባ ኦንነ ባረንቱባ ግቤና። 33 የሱስ ኪቴዳዋንቱ ጎዳ የሱስ ሀይቁዋፐ ደንዴዳዋ ዎልቃማ ዎልቃን ማርካቲኖ፤ ቃይ ጾሳይ ኡንቱንቶ ኡባዉ አꬎ ኬካተꬃ ዳርሲደ እሜዳ። 34 አማንያዋንቱ ግዶን መቶታንቻይ እቱነ ባዋ፤ አያዉ ጎፐ፥ ቢታይ ዎይ ጎሊ ደእያዋንቱ ኡባቱ ዛልኢደ፥ አኬዳ ሚሻ አሂደ፥ 35 የሱስ ኪቴዳዋንቶ እሚኖ፤ ሄ ሚሻይ አሳዉ ኮሽያዋዳን ሻከት፥ ሁጲያን ሁጲያን እመቴ።

36 ቆጲሮሳ ጌተትያ ሳን የለቴዳ ዮሴፎ ግያ ሌዊያ ዛሪ እቱ ደኤ፤ አ ሱንꬃ የሱስ ኪቴዳዋንቱ ባርናባሳ ጌድኖ። ሄዋ ብለꬃይ “መንꬅያ ናኣ” ግያዋ። 37 ባርናባስ ባረዉ ደእያ ጋድያ ዛልኤዳ ሚሻ አሂደ፥ የሱስ ኪቴዳዋንቶ እሜዳ።

5

ሀናንያነ አ ማቻት ሳጲሮ

1 እት ሀናንያ ጌተትያ ብታኒ ባረ ማቻት ሳጲርና ጋድያ ዛልኤዳ። 2 ሄ ዛልኤዳ ሚሻፐ ባረ ማቻታ ኤርሽን አሺደ፥ አቶዋ የሱስ ኪቴዳዋንቶ እሜዳ።

3 ሽን ጰጽሮስ ሀናንያ፥ “ኔን ጌሻ አያና ጭማደ ነ ጋድያ ዛልኤዳ ሚሻፐ ሻካ አሻና ማላ፥ ጻላሂ ነ ዎዛናን አያዉ ገሌዴ? 4 ኔን ዛልአናፐ ካሰ ጋዲ ነዋ ግደኔ? ቃይ ኔን ዛልአ ስምናካ ሚሻይ ኔሳ ግደኔ? ያትና፥ ሀዋ ማላባ ኦꬃናዉ አያዉ ነ ዎዛናን ቆፓዲ? ኔን ጾሳዉ ዎርዶቶዋፐ አትን፥ አሳዉ ዎርዶታበይካ” ያጌዳ።

5 ሀናኒ ሄ ቃላ ስሴዳ ኤለካ ኩንዲደ ሀይቂ አጌዳ፤ ሄዋ ስሴዳ ኡባይ ዳሮ ያዬዳ። 6 ዎዳላ አሳቱ ሶይ ገሊደ፥ አ አሃ ጻጺደ፥ ካረዉ ከስ አ ሞጌድኖ።

7 ሄዙ ሳተ ግዶዋፐ ጉይያን፥ ሀናንያ ማቻታ ሄዋ ኤረናን ደኣደ ገላዱ። 8 ጰጽሮስ እዞ፥ “ህንተንቱ ጋድያ ሀን ኬና ሚሻን ዛልኤድቴ? አነ ታዉ ኦዳ” ያጌዳ።

እዛ፥ “ኤ ሀን ኬና ሚሻን ዛልኤዶ” ያጋዱ።

9 ጰጽሮስ ምሽራቶ፥ “ኔንነ ነ አስናይ ጎዳ አያና ፓጫናዉ አያዉ ዞረቴድቴ? በአ፤ ነ አስና ሞጌዳ አሳቱ ካረን ደኢኖ፤ ነ አሃካ ኡንቱንቱ ካረ ከሳና” ያጌዳ።

10 ምሽራታ ሄ ማንእያን ጰጽሮሳ ገድያ ማታን ኩንዳደ ሀይቃ አጋዱ፤ ዎዳላ አሳቱ ገልያ ዎደ ሀይቄዳዉኖ ደሚደ፥ ካረ ከሴዳዋፐ ጉየ፥ እዝ አስና ዱፉዋ ማታን ሞጌድኖ። 11 አማንያ አሳ ኡባይነ ሄዋ ስሴዳ ሀራ አሳይ ኡባይ ዳሪ ያዬዳ።

የሱስ ኪቴዳዋንቱ ኩሽያን ኦሰቴዳ ኦራꬃባቱዋነ ማላልስያዋንታ

12 የሱስ ኪቴዳዋንቱ ዳሮ ማላታነ ኦራꬃባ አሳ ግዶን ኦꬂኖ፤ አማንያ ኡባቱ ሶሎሞነ ባራንዳን እትፐ ሺቂኖ። 13 ሀራ አሳፐ ኡንቱንቱና ጋከታናዉ ሀራይ አቶ እቱነ ጻልቤና፤ ሽን አሳይ ኡንቱንታ ቦንቼ። 14 አማንያ አቱማ አሳይነ ማጫ አሳይ ካሰዋፐ ጮራይ ጎዳዉ ጉጀቴ። 15 ሄዋ ድራዉ፥ አሳይ ሀርጋንቻቱዋ ሻንቻማንነ ሳሌናን ቀር ቶኪደ፥ ጰጽሮስ ሄዋና አꬍያ ዎደ ሀራይ አቶ፥ አዉ ኩዌንቶነ ኡንቱንቱፐ እቱዋ እቱዋ ቦላና አꬋና ማላ፥ ካታማ ኦግያ ዶና ከሲደ ዎꬄ። 16 ቃይ ጮራ አሳይ የሩሳላመ ማታን ደእያ ካታማቱዋፐ ሀርጋንቻቱዋነ ኢታ አያናን ኦይቀቴዳ አሳቱዋ አክ ዬድኖ፤ ኡባቱካ ፓጼድኖ።

የሱስ ኪቴዳዋንቱ ቦላ የደሳይ ደንዴዳ

17 ሄዋፐ ስምና ቄሳቱዋ ካፑነ አናና ደእያ ሳዱቃዋናቱ ኡባቱ የሱስ ኪቴዳዋንታ ዳሮ ቃናቲደ፥ ኡንቱንቱ ቦላ ደንዴድኖ። 18 ቃይ የሱስ ኪቴዳዋንታ ኦይቂደ፥ ኡባ አሳ ቃችያ ጎልያን የጌድኖ። 19 ሽን ጎዳ ኪታንቻይ ቃማ ቃሾ ጎለ ፐንግያ ዶዪደ፥ የሱስ ኪቴዳዋንታ ካረ ከሲደ፥ 20 “ህንተንቱ ቢደ፥ ጌሻ ጎልያን ኤቂደ፥ ሀ ኦራꬃ ደኡዋ ቃላ ኡባ አሳዉ ኦድተ” ያጌዳ። 21 የሱስ ኪቴዳዋንቱ ሄዋ ስሴዳ ዎደ፥ ዎንቱማꬃን ጌሻ ጎልያ ገሊደ፥ ታማርሳናዉ ዶሜድኖ።

ቃይ ቄሳቱዋ ካፑነ አናና ደእያዋንቱ ዪደ፥ ሺቄዳ አሳና እስራኤልያ ጭማቱዋ ኡባቱዋ እትፐ ጼሲደ፥ የሱስ ኪቴዳዋንታ ባረንቱ ስንꬃ አሀና ማላ፥ ዎታዳራቱዋ ቃሾ ጎለ ኪቴድኖ። 22-23 ሽን ዎታዳራቱ ቃሾ ጎለ ቢደ፥ የሱስ ኪቴዳዋንታ ደምበይክኖ፤ ጉየ ስሚደ ሺቄዳ አሳዉ፥ “ኑን ብያ ዎደ ቃሾ ጎለ ካርያ ዳሮ ምንስ ቃችና፥ ናግያዋንቱካ ፐንግያን ኤቄዳዋንታ ደሜዶ፤ ሽን ኑን ቃሾ ጎልያ ዶይያ ዎደ፥ ጎለ ጋርሳን ሀራይ አቶ እት አሳይነ ባዋ” ያጌድኖ። 24 ጌሻ ጎልያ ዎታዳራቱዋ ኪትያዌነ ቄሳቱዋ ካፓቱ ሄዋ ስሴዳ ዎደ፥ “ሀዌ ዋኑዋሻ? ቃይ ግድን አዬ ሀናንዴሻ?” ያጊደ ህርጌድኖ።

25 ሄዋፐ ጉይያን፥ እት ብታኒ ኡንቱንቱኮ ዪደ፥ “በእተ፤ ቃሾ ጎልያን ህንተ ቃቼዳ አሳቱ ጌሻ ጎልያን ኤቂደ፥ አሳ ታማርሲኖ” ያጊደ ኡንቱንቶ ኦዴዳ። 26 ጌሻ ጎልያ ዎታዳራቱዋ አዛዝያዌ ዎታዳራቱዋና ቢደ፥ የሱስ ኪቴዳዋንታ አሄዳ፤ ሽን ኡንቱንቱ ባረንታ አሳይ ሹቻን ጫዳናዋንታ ጊደ ያዬዳ ድራዉ፥ ኡንቱንታ ሎዳን አሄድኖ።

27 ኡንቱንቱ የሱስ ኪቴዳዋንታ አሂደ፥ ሄዋ ሺቄዳ ሻንጉዋ ስንꬃን ኤስና፥ ቄሳቱዋ ካፑ ኡንቱንታ፥ 28 “ህንተንታ ኑን ሄ ብታንያ ሱንꬃን ታማርሰና ማላ ምንሲደ አዛዝበይኮ? በእተ፤ ህንተ ትምርትያ የሩሳላመ ካታማ ኡባ ጋꬄድታ፤ ቃይ ሄ ብታንያ ሸምፑዋን ኑና ኦይꬃናዉ ቆፒታ!” ያጊደ ኦቼዳ።

29 ጰጽሮስነ የሱስ ኪቴዳ ሀራንቱ ዛሪደ ያጌድኖ፤ “ኑን አሳዉ አዛዘታናፐ ጾሳዉ አዛዘታናዉ በሴ። 30 ማስቃልያ ቦላ ምስማርያን ꬍሽ ካቂደ፥ ህንተ ዎꬌዳ የሱሳ ኑ አዎቱዋ ጾሳይ ሀይቁዋፐ ደንꬄዳ፤ 31 እስራኤላቶ ናጋራፐ ስማነ ናጋራ አቶ ጉሳ የሱስ እማና ማላ፥ ጾሳይ ሞድያዋነ አሽያዋ አ ኦꬂደ፥ ባረፐ ኡሸቻ ባጋን ꬎቁ ꬎቁ ኦꬄዳ። 32 ሄዎ ኑን ማርካ፤ ቃይ ጾሳይ ባረዉ አዛዘትያዋንቶ እሜዳ ጌሻ አያናይካ ማርካ” ያጌድኖ።

33 ሺቄዳ አሳይ ሄዋ ስሴዳ ዎደ፥ ዳሮ ይሎቲደ፥ የሱስ ኪቴዳዋንታ ዎꬋናዉ ቆፔድኖ። 34 ሽን አሳ ኡባን ዳሮ ቦንቼቴዳ ጋማልያላ ጌተትያ፥ ህግያ ታማርስያ እት ፓርሳዊ፥ ሺቁዋን ደንድ ኤቂደ፥ የሱስ ኪቴዳዋንቱ ጉꬃ ዎድያ ካረ ከሳና ማላ 35 አዛዚደ ሄዋን ሺቄዳ አሳ ሀዋዳን ያጌዳ፤ “እስራኤልያ አሳቶ፥ ህንተ ሀ አሳቱዋ ኦꬃና ቆፕያዋን ህንተንታ ናግተ። 36 አያዉ ጎፐ፥ ሀዋፐ ካሰ ዎድያን ተዎዳሳ ጌተትያዌ ባረና ዎልቃማ ጊደ ደንዴዳ፤ ደንድና ኦይዱ ጼቱ ግድያ አሳቱ አናና ጋከቴድኖ፤ ሽን አ ዎꬍና፥ አ ካሌዳ ኡባቱካ ላለቲደ፥ ማደና አሳ ግዲደ አቴድኖ። 37 ሄዋፐ ጉይያን፥ አሳይ ፓይደትያ ዎደ፥ ጋሊላ ይሁዳይ ደንዲደ፥ ዳሮ አሳ ፓኑዋ ኦꬂደ ካለꬄዳ፤ ሽን አካ ዎꬍና፥ አ ካሌዳ አሳይ ኡባይ ላለቴዳ።

38 “ሀእካ ታን ህንተንቶ ኦዳይ፤ ሀ አሳቱዋፐ ሻከትተ፤ ኡንቱንታ ቦቾፕተ። አያዉ ጎፐ፥ ሀ ቆፋይነ ሀ ኦሱ አሳይ ኦꬄዳዋ ግዶፐ ꬋያና። 39 ሽን ሀ ቆፋይነ ሀ ኦሱ ጾሳፐ ዬዳዋ ግዶፐ፥ ህንተ ኡንቱንታ ꬋይሳናዉ ዳንዳይክታ፤ ኦን ኤር ሀዋ ሀኒደ ጾሳና ህንተ ኢተተናዳን” ያጌዳ።

40 ሄዋፐ ጉየ ሺቄዳ አሳይ ጋማልያላ ዞርያ አኪደ፥ የሱስ ኪቴዳዋንታ ጼሲደ፥ ልሱዋን ሾጭሴድኖ፤ ሄዋፐ ጉይያን ኡንቱንታ፥ “የሱሳ ሱንꬃ ላኤንꬁዋ ኡባካ ደንꬆፕተ” ግ ብሊደ የዴድኖ። 41 የሱሳ ሱንꬃ ድራዉ፥ ኡንቱንቱ ኡጋቲደ ዬላታናዉ በስያባ ቆፔዳ ድራዉ፥ ሻንጉዋ ስንꬃፐ ናሸቲደ ከሴድኖ። 42 ኡንቱንቱ ኡባ ጋላስ ጌሻ ጎልያንነ አሳ ሶይን የሱስ፥ ክርስቶሳ ግዴዳዋ ታማርስያዋነ ኦድያዋ ያ ጉጄድኖ።

6

ዎሳ ጎልያ ማድያ ላፑ አሳቱ ዶረቴድኖ

1 ሄ ዎደ፥ ካልያዋንቱ ፓይዱ ዳር ዳር ቢሽን፥ ግሪከ ቃላ ሃሳይያ አይሁዳቱነ ይሁዳን ደእያ አይሁዳቱ ዋላቀቴድኖ፤ አያዉ ጎፐ፥ ግሪከ ቃላ ሃሳይያ አይሁዳቱ፥ “ኡባ ጋላስ ግሸትያ ቁማን ኑ አስናይ ሀይቆ ማጫዋንቱ ናቀቲኖ” ያጌድኖ። 2 የሱስ ኪቴዳ ታማነ ላአቱ ዎሳ ጎለ አሳ ኡባ ጼሲደ፥ ሀዋዳን ያጌድኖ፤ “ኑን ጾሳ ቃላ ኦድያዋ አጊደ፥ ቁማ ግሻናዉ ኑዉ በሰና። 3 እሻቶ፥ ሎአ ጌተትያዋንታ ጌሻ አያናይነ አꬎ ኤራተꬃይ ኩሜዳ ላፑ አሳቱዋ ህንተ ግዶፐ ዶርተ፤ ኑን ቃይ ኡንቱንታ ሀ ኦሶ ሱንꬃና። 4 ሽን ኑን ጾሳ ዎሳንነ ቃላ ኦዱዋን ምናና” ያጌድኖ።

5 የሱስ ኪቴዳዋንቱ ሃሳዬዳ ሃሳያይ አሳ ኡባ ናሸቼዳ፤ ሄዋፐ ጉየ፥ አማኑነ ጌሻ አያናይ ኩሜዳ እስጽፋኖሳ፥ ፕልጶሳ፥ ጵሮኮሮሳ፥ ንቃሮና፥ ጽሞና፥ ጳርሜናነ አይሁዳቱዋ አማኑዋን ገሌዳ አንጾክያ ኒቆላዎሳ ዶሬድኖ። 6 ያቲደ የሱስ ኪቴዳዋንቱ ስንꬃን ኡንቱንታ ኤስና፥ የሱስ ኪቴዳዋንቱ ጾሳ ዎሴዳዋፐ ጉይያን፥ ባረንቱ ኩሽያ ኡንቱንቱ ቦላ ዎꬄድኖ።

7 ጾሳ ቃላይ አክ አክ ቤዳ፤ ካልያዋንቱ ፓይዱዋን የሩሳላመን ዳርስ ዳር ዳር ቤዳ፤ ቃይ ጮራ ቄሳቱካ አማኔድኖ።

ዎሳ ጎልያ ካለꬅያ እስጽፋኖስ ኦይቀቴዳ

8 አꬎ ኬካተꬃይነ ዎልቃይ ኩሜዳ እስጽፋኖስ፥ አሳ ግዶን ኦራꬃባነ ዎልቃማ ማላታ ኦꬄ። 9 አይለተꬃፐ ከሴዳ አሳ ግያ አይሁዳ አማንያዋንቱፐ፥ ቀሬናፐ፥ እስክንድርያ አሳቱዋፐ፥ ክልቂያፐነ ኢስያፐ ዬዳ እት እት አሳቱ ደንዲደ፥ እስጽፋኖሳና ፓሉመቴድኖ። 10 ሽን እስጽፋኖስ አꬎ ኤራተꬃንነ አያናን ሃሳይያዋ ድጋናዉ ዳንዳይበይክኖ።

11 ሄ ዎደ ኡንቱንቱ፥ “ሙሴ ቦላነ ጾሳ ቦላ እ ቦርያ ቃላ ሃሳይሽን ስሴዶ” ግያ ዎርዶ አሳቱዋ ሻሜድኖ። 12 አሳ ኡባ፥ ጭማቱዋነ ሙሴ ህግያ ታማርስያዋንታ ሀንቀꬄድኖ፤ እስጽፋኖሳኮ ዪደ አ ኦይቂደ፥ ሺቄዳ አሳኮ አህና፥ 13 አ ቦላ ጼሴዳ ዎርዶ ማርካቱ፥ “ሀ ብታኒ ሀ ጌሻ ጎልያነ ሙሴ ህግያ ቦርያዋ አዉደነ አገና። 14 አያዉ ጎፐ እ፥ ‘ሀዌ ናዝሬትያ የሱስ ሀ ጌሻ ጎልያ ኮላና፤ ሙሴ ኑዉ እሜዳ ህግያካ ላማና’ ያግሽን፥ ኑን ስሴዶ” ያጌድኖ።

15 ሺቁዋን ኡቴዳ አሳይ ኡባይ እስጽፋኖሳ አኬኪደ ጼልያ ዎደ፥ አ ሶምእ ኪታንቻ ሶምእያ ማላቴ።

7

እስጽፋኖሳ ሃሳያ

1 ቄሳቱዋ ኡባቱዋ ካፑ እስጽፋኖሳ፥ “ሀዌ ቱሜ?” ያጊደ ኦቼዳ።

2 እስጽፋኖስ፥ “ታናዳን አማንያዋንቶ፥ ታ አዋቶ፥ ስስተ! ኑ አዉዋ አብራሃሞ ብሮ ካራነ ባናፐ ካሰ ማስጰጾምያን ደእሽን፥ ቦንቾ ጾሳይ አዉ ቤቲደ፥ * 3 ‘ነ ቢታፐነ ነ ዳባቱዋፐ ሻከታደ፥ ታን ኔና በስያ ጋድያ ባ’ ያጌዳ። 4 ሄ ዎደ አብራሃሞ ካላዳዋቱ ጋድያፐ ከሲደ፥ ካራነን ደአናዉ ቤዳ። አ አቡ ሀይቄዳዋፐ ጉይያን፥ ጾሳይ አ ሀ ጋደ ህንተ ሀእ ደኢያሳ አሄዳ። * 5 እ ሀ ጋድያፐ ሀራይ አቶ፥ ገድያን የꬍያ ሳኣካ አብራሃሞ እምቤና፤ ሽን አዉ ናአይ ꬋዮፐካ፥ ጾሳይ አ፥ ‘ታን ነዉነ ኔፐ ጉይያን፥ ነ ዘረꬃዉ ሀ ጋድያ ላታ ኦꬃደ እማና’ ያጌዳ። * 6 ጾሳይ አብራሃሞ፥ ‘ነ ዛራቱ ሀራ ጋድያን ደአና፤ ያን ኦይዱ ጼቱ ላይꬃዉ ኡንቱንቱ አይለታናነ ናቀታና። * 7 ሽን ታን ነ ዘረꬃ ሞድያ አሳ ቦላ ፕርዳና፤ ሄዋፐ ጉይያን፥ ኡንቱንቱ ሄ ጋድያፐ ከሲደ፥ ሀዋን ታዉ ጎይናና’ ያጌዳ። * 8 ጾሳይ አብራሃመ ዘረꬃይ ቃጻረታና ማላ አናና ጫቂና፥ ይሳቃ እ የሊደ፥ ሆስፑንꬃ ጋላስ ቃጻሬዳ፤ ይሳቅ ያቆባ ቃጻርና፥ ቃይ ያቆብ ታማነ ላኡ አዎቱዋ ካፓቱዋ ቃጻሬዳ። *

9 “አዎቱዋ ካፓቱ ዮሴፎ ቃናቲደ፥ ግብጼ ጋድያዉ አይለታናዳን፥ አ ዛልኤድኖ፤ ሽን ጾሳይ አናና እትፐ ደኤ። * 10 ጾሳይ ዋይያ ኡባፐካ አ ከሴዳ፤ ቃይ ግብጼ ካትያ ስንꬃንካ ናሹዋነ አꬎ ኤራተꬃ አዉ እሜዳ፤ ግብጼ ካቲ ዮሴፎዉ ግብጼ ጋድያነ ባረ ጎልያ ኡባ ሞዳናዳን፥ ሱንꬃተꬃ እሜዳ። *

11 “ግብጼ ጋድያንነ ካናነ ጋድያን ኡባን ኮሻይ ገሊደ፥ ጮራ አሳ መቶꬄዳ፤ ሄ ጋሱዋን ኑ አዎቱ ቁማ ደምበይክኖ። * 12 ያቆብ ግብጼ ጋድያን ካꬃይ ደእያዋ ስሲደ፥ ኑ አዎቱዋ ኮይሮ ያ የዴዳ። 13 ላኤንꬁዋ ቡሳን ዮሴፎ ባረ እሻቶ ኤረቴዳ፤ ቃይ ግብጼ ካቲካ ዮሴፎ ዛርያ ኤሬዳ። * 14 ዮሴፎ ባረ አዉዋ ያቆብነ ባረ ዳቡ ኡባይ ሙለካ ላፑን ታማነ እቼሹ አሳይ ባረኮ ያና ማላ፥ ኪቲደ ጼግሴዳ። * 15 ያቆብ ግብጼ ጋድያ ዎꬊደ ሀይቄዳ፤ ኑ አዎቱካ ያን ሀይቄድኖ። * 16 ኡንቱንቱ አሃይ ሄዋፐ ሰኬማ ጌተትያ ጋድያ ቶከቲደ፥ ያን አብራሃሞ ሀሞራ ናናፐ ዳሮ ብራን ሻሜዳ ዱፉዋን ሞገቴዳ። *

17-18 “ሽን ጾሳይ አብራሃሞ እማና ጌዳዌ ፖለትያ ዎዲ ጋካና ማትና፥ ዮሴፎ ኤረና ሀራ ካቲ ግብጼ ጋድያን ደንዳና ጋካናዉ፥ አሳይ ዳር ዳር ቤዳ። * 19 ሄ ካቲ ኑ ዛርያ ጭሚደ፥ ጉꬃ ናናይ ሀይቃና ማላ፥ ካረ ኡንቱንታ ከስ ኦላናዳን፥ ኑ አዎቱዋ ኡንኤꬄዳ።*

20 “ሙሴ የለቴዳዌ ሄ ዎደ፤ ጾሳ ስንꬃን እ ዳሮ ሎኦ ናኣ ግዴዳ፤ ባረ አዉዋ ጎልያን ሄዙ አገና ጋካናዉ ድጬዳ። * 21 ሙሴ ዎራ ኦለቴዳ ዎደ፥ ግብጼ ካትያ ናታ ደማደ ባረ ናኣዳን አ ድቻዱ። * 22 ሙሴ ግብጻቱዋ አꬎ ኤራተꬃ ኡባ ታማሪደ፥ ቃላንነ ኦሱዋን ዎልቃማ አሳ ግዴዳ።

23 “ሽን ሙሴዉ የለቶደፐ ላይꬃይ ኦይታሙዋ ኩሜዳ ዎደ፥ ባረ እሻቱዋ፥ እስራኤልያ አሳቱዋ በአናዉ ባረ ዎዛናን ቆፔዳ። * 24 እስራኤላቱዋፐ እቱዋ ግብጼፐ እቱ ናቂሽን በኢደ፥ ሄ እስራኤልያ ማዴዳ፤ ሄ ናቄዳ ግብጼ ብታንያ ዎꬊደ፥ አ ሀሉዋ ከሴዳ። 25 ሙሴ ባረ እሻቱዋ ባረ ባጋና ጾሳይ አሻና ሀንያዋ ኡንቱንቱ አኬኬድኖ ጊደ ቆፔዳ፤ ሽን ኡንቱንቱ አኬክበይክኖ።

26 “ዎንተꬃ ጋላስ ላኡ እስራኤልያ አሳቱ እቱ እቱዋና ዋትያዋንታ ደሚደ፥ ኡንቱንታ ስገꬃናዉ ኮዪደ፥ ‘አሳቶ፥ እሻቱ ህንተንቱ አያዉ እቱ እቱዋ ናቂቴ?’ ያጌዳ።

27 “ሽን ሄ ባረ ሾሩዋ ናቂያዌ ሙሳ፥ ‘ኔና ኑ ቦላ ሞድያዋነ ዳና ኦꬂደ፥ ሱንꬄዳዌ ኦኔ? 28 ኔን ዝኖ ግብጼ ብታንያ ዎꬌዳዋዳን፥ ታናካ ዎꬋናዉ ኮያይ?’ ያጊደ፥ ሙሳ ካረዉ ሱግ የጌዳ። 29 ሙሴ ሄዋ ስሴዳ ዎደ ግብጼፐ ከሲደ፥ ምድያማ ጋድያን በተ ግድ ደኢደ፥ ላኡ አቱማ ናና ያን የሌዳ። *

30 “ጎዳ ኪታንቻይ ኦይታሙ ላይꬃፐ ጉይያን፥ ሲና ደርያ ማታን ደእያ ባዙዋ ቡራን ኤጽያ ታማ ላጩዋ ግዶን ሙሴዉ ቤቴዳ። * 31-32 ሙሴ ባረ በኤዳዎ ማላለቲደ፥ አኬክ ጼላናዉ ቡራ ማታን እ ሺቅ ደእሽን፥ ጎዳ ቃላይ፥ ‘ታን ነ አዎቱዋ ጾሳ፥ አብራሃመ ጾሳ፥ ይሳቃ ጾሳ፥ ያቆባ ጾሳ’ ያጊደ ሙሴኮ ዬዳ። ሙሴ ያሻ ኮኮሪደ፥ ጼላናዉ ጻልቤና።

33 “ጎዳይ ሙሳ፥ ‘ኔን ኤቄዳ ቢታይ ጌሻ ግድያ ድራዉ፥ ነ ገድያን ደእያ ጫማካ ከሳ። 34 ታን ግብጼን ደእያ ታ አሳ ዋይያ ጌሻ በኣደ፥ ቃይ ኡንቱንቱ ኦልያካ ስሳደ፥ ኡንቱንታ አሻናዉ ዎꬋአድ። ሀእ ሃያ። ታን ኔና ግብጼ ኪታና’ ያጌዳ።

35 “ሄ ሙሳ እስራኤላቱ፤ ‘ኔና ኑና ሞድያዋነ ዳና ኦꬂደ ሱንꬄዳዌ ኦኔ?’ ያጊደ እጼድኖ፤ ቡራ ግዶን አዉ ቤቴዳ ኪታንቻን ሞድያዋነ አሽያዋ ግዳና ማላ፥ ጾሳይ አ ኪቴዳ። * 36 ሄ ሙሴ እስራኤላቱዋ ግብጼ ጋድያን ዞኦ አባንነ መላ ቢታን፥ ኦይታሙ ላይꬃዉ ኦራꬃባነ ማላታ ኦꬂደ፥ ግብጼፐ ካለꬄዳ።*

37 “እስራኤልያ አሳዉ፥ ‘ጾሳይ ታና ደንꬄዳዋዳን፥ ህንተ ዛርያ ግዶፐ ታ ማላ ናብያ ህንተንቶ ደንꬃናዋ’ ያጌዳዌ ሄ ሙሳ። * 38 እ እስራኤልያ አሳ ማባራና እትፐ መላ ቢታን ደኤዳዋ፤ እ ኑ አዎቱዋናነ ሲና ደርያ ቦላን ባረዉ ሃሳዬዳ ኪታንቻና እትፐ ደኤዳ። ያቲደ ጾሳፐ ደኡዋ ቃላ ኑዉ እማናዉ አኬዳ። *

39 “ሙሴዉ ኑ አዎቱ አዛዘታናዉ ዶስበይክኖ፤ ሽን ገደ አ ሱግ ኦሊደ፥ ጉየ ግብጼ ስማናዉ አሞቴድኖ። 40 ቃይ አሮና፥ ‘ኑና ካለꬅያ ጾሳቱዋ ኑዉ መꬋ፤ አያዉ ጎፐ፥ ሀ ኑና ግብጼፐ አሄዳ ሙሴ ዋኔደንቶ ኑን ኤሮኮ’ ያጌድኖ። * 41 ሚዛ ማራ ማላትሲደ፥ ሄ ዎደ ኤቃ ኦꬄድኖ፤ ሄ ኤቃዉ ያርሹዋ ያርሺደ፥ ባረንቱ ኩሺ ኦꬄዳ ኦሱዋን ናሸቴድኖ። * 42 ሽን ጾሳይ ኡንቱንቶ ዞክያ ዛሬዳ፤ ኡንቱንቱ ሳሉዋ ጾልንትያዉ ጎይናናዳን፥ ኡንቱንታ አጌዳ፤ ናባቱዋ ማጻፋን፥

“ ‘እስራኤልያ አሳቶ፥ ኦይታሙ ላይꬃ፥

አሳይ ባይና ሳን ሹኬዳ መህያነ ያርሹዋ፥

ታዉ ያርሼድቴ?

43 ህንተንቱ ህንተንቶ ጎይናናዉ

ኦꬄዳ ኤቃቱዋ፥ ሞሎካ ዱንካንያነ

ረፋና ግያ ህንተ ጾሳ ጾልንትያ ቶኬድታ።

ታን ህንተንታ ባብሎነፐ

ህን ባጋ የዳና’

ጌተቲደ ጻፈቴዳ። *

44 “ሙሴ ባረ በኤዳዋ ማላትሲደ፥ ጎዳይ አዉ ኦዴዳዋዳን መꬌዳ ማርካ ዱንካኒ ኑ አዋቶ መላ ቢታን ደኤ። * 45 ቃይ ኑ አዎቱ ዱንካንያ ባረንቱ አዎቱዋፐ ካላን አኪደ፥ ጾሳይ ካሰ የደርሴዳ አይሁዳ ግደና አሳ ቢታ ኦይቄዳ ዎደ፥ ኢያሱና ገልሴድኖ፤ ሄ ዱንካኒ ዳዊተ ደእያ ዎዲ ጋካናዉካ ሄዋን ደኤዳ። * 46 ዳዊተ ጾሳን ሳበቴዳ፤ ቃይ ያቆባ፥ ጎዳይ ደአና ጎልያ ኬጻናዉ ጾሳ ዎሴዳ። * 47 ሽን አዉ ጎልያ ኬጼዳዌ ሶሎሞና። *

48-50 “ሽን ናቢ፥

“ ‘ጎዳይ፥ “ሳሉ ታ ካዉተꬃ ኦይድያ፤

ሳአይካ ታ ገዲ የꬍያ ሳ።

ያትና፥ ታዉ አያ ማላ ጎልያ ኬጻንቴ?

ዎይ ታን ሸምፓናሳይ ሀቃኔ?

ሀ ኡባባ ታ ኩሽያን መꬋበይክታ?” ያጌ’

ጌዳዋዳን፥ ኡባፐ ቦላ ጾሳይ አሳይ ኬጼዳ ጎልያን ደኤና። *

51 “ህንተንቱ አይበ ሞርጊ ምኖ አሴ? ህንተንቱ ዎዛናይ ጾሳ ቃላ አካናዉ አይበ ዳሜዳዌ? ህንተንቱ ሀይꬃይካ ዋን ቱሌዴ? ኡባ ዎደ ጌሻ አያናዉ አዛዘተናን እጺታ። * 52-53 ናባቱዋን ህንተንቱ አዎቱ የደርስቤናዌ ኦኔ? ጾሳ ናአይ ጽሉ ያናዋ ካሰቲደ ኦዴዳዋንታካ ዎꬌድኖ። ሀእ ህንተንቱካ ኪታንቻቱዋ ኩሽያፐ ጾሳ ህግያ አኪደ አዛዘትቤናዋንቱ፥ ጽሉዋ አꬅ እሚደ ዎꬌድታ” ያጌዳ።

እስጽፋኖሳ ሹቻን ደቺደ ዎꬌድኖ

54 ኡንቱንቱ ሄዋ ስሴዳ ዎደ፥ ባረንቱ ዎዛናን እስጽፋኖሳዉ ዳሮ ይሎቲደ፥ ባረንቱ መተርሻ ሳኢደ ናሴድኖ። 55 ሽን እስጽፋኖስ ባረናን ጌሻ አያናይ ኩምና፥ ሳሉዋ ፑደ ጫድ ጼሊደ፥ ጾሳ ቦንቹዋነ የሱስ ጾሳፐ ኡሸቻ ባጋን ኤቄዳዋ በኤዳ። 56 ያቲደ፥ “ጼልተ፥ ታን ሳሉ ዶየትና፥ አሳ ናአይ ጾሳፐ ኡሸቻ ባጋን ኤቄዳዋ በአይ” ያጌዳ።

57 ኮሻ ꬎቁ ኦꬅ ዋሲደ፥ ባረንቱ ሀይꬃ ቱጪደ፥ እትፐ ግድ አኮ ዎጼድኖ። 58 ካታማፐ ጋጻ አ ከሲደ፥ ሹቻን ጫዴድኖ። ማርካቱካ ባረንቱ ማዩዋ ከሲደ፥ እት ሳኦላ ጌተትያ ዎዳላ ማታን ዎꬄድኖ።

59 እስጽፋኖስ፥ “ታ ጎዳ የሱሳ፥ ታ ሸምፑዋ አካ” ያጊደ ጼግሽን፥ ኡንቱንቱ ሹቻን አ ደቺኖ። 60 ሄ ዎደ እ ጉልባቲደ፥ ባረ ኮሻ ꬎቁ ኦꬂደ፥ “ታ ጎዳዉ፥ ሀ ናጋራ ኡንቱንቶ አቶ ጋ” ያጌዳ። ሄዋ ጊነ ሀይቂ አጌዳ።

8

ሳኦል አማንያ አሳ የደርሴዳ

1 ሳኦል እስጽፋኖሰ ሀይቁ ሎአ ግ አኬዳ። ሄ ጋላስ የሩሳላመን ደእያ አማንያዋንቱ ቦላ ዎልቃማ የደርሱ ደንዴዳ፤ የሱስ ኪቴዳዋንቱፐ አትን፥ አማንያዋንቱ ኡባቱ ይሁዳ ጋድያንነ ሳማርያ ጋድያን ላለቴድኖ። 2 ጾሳ አሳቱ እስጽፋኖሳ ሞጌድኖ፤ ቃይ አዉ ዳሮ ዬኬድኖ። 3 ሽን ሳኦል አማንያ አሳ ꬋይሳናዉ ባጸቴ፤ ኡባ ጎልያ ገል ገሊደ፥ አቱማ አሳነ ማጫ አሳ ጎች ጎቺደ፥ ቃሾ ጎለ የዴ።

ዎንጋላ ምሽራቹ ሳማርያን ኦደቴዳ

4 ላለቴዳ አማንያዋንቱ ቃላ ኦዲደ፥ ኡባሳ ቤድኖ። 5 ፕልጶስ ሳማርያ ካታማ ዎꬊደ፥ ክርስቶሳባ አሳዉ ኦዴዳ። 6 ጮራ አሳይ ፕልጶስ ጌዳዋ ዳርስ አኬኪደ ስሴዳ፤ እ ኦꬅያ ማላታካ በኤዳ። 7 አያዉ ጎፐ፥ ኢታ አያናቱ ኮሻ ꬎቁ ኦꬅ ሃሳዪደ፥ ጮራ አሳፐ ከሴድኖ፤ ቃይ ጮራ ስሌዳዋንቱነ ዎባቱ ፓጼድኖ። 8 ሄ ካታማን አሳይ ዳሮ ናሸቴዳ።

9 ሽን ስሞና ጌተትያ እት ብታኒ ካሰ፥ ባረና ዎልቃማ ግ ካዪድ፥ ሳማርያ አሳ፥ “ላ ሀዌ አይበ ኦራꬃቤ” ጊሲደ ሄ ካታማን ደኤዳ። 10 ጉꬃተꬃፐ ዶሚደ፥ ዎጋተꬃ ጋካናዉ፥ አሳይ ኡባይ፥ “ጾሳ ዎልቃይ ዳሮ ዎልቃማይ ሀዋ” ጊደ አባ ስሴ። 11 ዳሮ ዎድያፐ ዶሚደ፥ ካዩዋን ሳማርያ አሳ “ላ ሀዌ አይባ ኦራꬃቤ” ጊሴዳ ድራዉ፥ አሳይ አባ ስሴ። 12 ሽን ፕልጶስ ጾሳ ካዉተꬃባነ የሱስ ክርስቶሳ ሱንꬃባ አቱማዋንቶነ ማጫዋንቶ ምሽራቹዋ ኦዲደ፥ ኡንቱንቱ አባ አማኒደ ጻማቀቴድኖ። 13 ቃይ ስሞንካ ባረ ሁጰዉ አማኒደ ጻማቀቴዳዋፐ ጉይያን፥ ፕልጶሳና እትፐ ደኢደ፥ ኦሰትያ ማላታነ ጾሳይ ኦꬄዳ ዎልቃማ ማላታ በኢደ ማላለቴዳ።

14 የሱስ ኪቴዳ የሩሳላመን ደእያዋንቱ፥ ሳማርያ አሳይ ጾሳ ቃላ አኬዳዋ ስሴዳ ዎደ፥ ጰጽሮሳነ ዮሃንሳ ኡንቱንቱኮ የዴድኖ። 15 ጰጽሮስነ ዮሃንስ ዎꬊደ፥ አማንያዋንቱ ጌሻ አያና አካና ማላ፥ ኡንቱንቶ ጾሳ ዎሴድኖ፤ 16 አያዉ ጎፐ፥ ሳማርያ አሳቱ ጎዳ የሱሳ ሱንꬃን ጽንቃታ ጻላላ ጻማቀቴዳዋፐ አትን፥ ኡንቱንቱፐ እቱዋ ቦላንነ ጌሻ አያናይ ዎꬍቤና። 17 ሄ ዎደ ጰጽሮስነ ዮሃንስ ባረንቱ ኩሽያ ኡንቱንቱ ቦላ ዎꬆዋፐ ጉይያን ኡንቱንቱ ጌሻ አያና አኬድኖ።

18 የሱስ ኪቴዳዋንቱ ባረንቱ ኩሽያ ኡንቱንቱ ቦላ ዎꬅና፥ ኡንቱንቶ ጌሻ አያናይ እመቴዳዋ ስሞን በኤዳ ዎደ፥ ጰጽሮሳስነ ዮሃንሳዉ ሚሻ አሂደ፥ 19 “ታንካ ታ ኩሽያ ዎꬅያ ኡባይ ጌሻ አያና አካና ማላ፥ ሀ ማታ ታዉካ እሜርክቴ” ያጌዳ።

20 ሽን ጰጽሮስ አዉ ሀዋዳን ያጌዳ፤ “ኔን ጾሳ እሞታ ሚሻን ሻማናዉ ቆፔዳ ድራዉ፥ ነ ሚሻይ ኔናና ጮ ꬋዮ። 21 ነ ዎዛናይ ጾሳ ስንꬃን ሱረ ግደና ድራዉ፥ ነዉ ሀዋን ግሹ ባዋ። 22 ያቶዋፐ ጉይያን ሀ ነ ዎዛና ኢታ ቆፋ ድራዉ፥ ናጋራፐ ስማ፤ ኦን ኤር ነ ዎዛናን ደእያ ኢታ ቆፋ ጾሳይ አቶ ጋነንቶነ ጾሳ ዎሳ። 23 አያዉ ጎፐ፥ ኔን ዳሮ ቃናትያ ኦይቃደ ናጋራ ቃሹዋን ደእያዋ ታን በአይ” ያጌዳ።

24 ሄዋፐ ጉየ ስሞን ጰጽሮሳስነ ዮሃንሳዉ ዛሪደ፥ “ህንተንቱ ጌዳዋፐ እትባይነ ታና ጋከና ማላ፥ ህንተ ታዉ ጾሳ ዎስተ” ያጌዳ።

25 ጰጽሮስነ ዮሃንስ ማርካቴዳዋፐነ ጎዳ ቃላ ኦዴዳዋፐ ጉይያን፥ ጉየ የሩሳላመ ስሜድኖ፤ ያቲደ ሳማርያን ደእያ ዳሮ ቄር ካታማቱዋን ምሽራቹዋ ቃላ ኦዴድኖ።

ፕልጶስ ቶጵያ አሳ ግዴዳ ሹፋ ጻማቄዳ

26 ጎዳ ኪታንቻይ ፕልጶሳ፥ “ደንዳደ የሩሳላመፐ ጋዛ አፍያ አስ ባይና መላ ሳኣ ኦግያኮ ባ፤ ሄ ኦጊ አዋይ ከስያሳ ጼልያ ዎደ ኡሸቻ ዱገሃ ባጋና ደኤ” ያጌዳ። 27 ፕልጶስ ደንዲደ ቤዳ። ህንደኮ ጌተትያ ቶጵያ ካታትዉ ቢታ ሞድያ እ ሚሻ ኡባካ ናግያ ቶጵያ አሳ ግዴዳ እት ሹፋይ ደእያዌ ጎይናናዉ የሩሳላመ ቤዳ። 28 ፓራይ ጎችያ ጋርያን ኡቲደ፥ የሩሳላመፐ ጉየ ስሚደ፥ ናብያ ኢስያሳ ማጻፋ ናባቤ።

29 ጌሻ አያናይ ፕልጶሳ፥ “ሄ ጋርያኮ ሺቃደ እትፐ ግዳ” ያጌዳ።

30 ፕልጶስ ዎጽ ዪደ፥ ናብያ ኢስያሳ ማጻፋ ሹፋይ ናባብሽን ስሲደ አ፥ “ኔን ናባብያዋ አኬካይ?” ያጌዳ።

31 ሹፋይ፥ “ታዉ ኦዲደ አኬክስያ አሳይ ባይናን ዋኒደ አኬከቲ?” ያጌዳ፤ ቃይ ባረናና ጋርያን ከሲደ ኡታና ማላ፥ ፕልጶሳ ዎሴዳ። 32 ሹፋይ ናባብያ ማጻፋይ፥

“ዶርሳዳን እ ሹከታናዉ ላገቴ።

ዶርሳ ማራይ ባረ እስክያ

ቃንጽያዋ ስንꬃን ጮኡ ግያዋዳን፥

እካ ባረ ዶና ፖክቤና።

33 እ ካዉሼዳዋዳን አዉ ጽሎ ፕርዳይ ꬋዬዳ።

የሱሳ ደኡ ሀ ሳኣፐ ፑደ አከት ድጌዳ ድራዉ፥

አ ዛርያባ ኦኔ ኦዳናዌ?”

ያጌዳ።*

34 ሹፋይ ዛሪደ ፕልጶሳዉ፥ “ናቢ ሀዋ ኦዋ ኦዲ? ባረባ ኦድዬ ዎይ ሀራ አሳባ ኦዲ? ታዉ ኦዳርኪ” ያጌዳ። 35 ፕልጶስ ዛሪደ፥ ጾሳ ማጻፋ እ ናባብያሳፐ ዶሚደ፥ የሱሳባ ምሽራቹዋ ቃላ አዉ ኦዴዳ።

36 ኡንቱንቱ ኦግያ ኦይቂ ቢደ፥ ሃꬃይ ደኢያሳ ጋኬድኖ፤ ሹፋይ፥ “ሃꬃ ሀዋ በአ፤ ጻማቀትያዋ ታና ድግያዌ አዬ?” ያጌዳ።

37 ፕልጶስ አ፥ “ኔን ነ ኩመንꬃ ዎዛናፐ አማኖፐ፥ ዳንዳያ” ያጌዳ።

እ ዛሪደ፥ “የሱስ ክርስቶስ ጾሳ ናኣ ግድያዋ ታን አማናይ” ያጌዳ።

38 ጋር ኤቃና ማላ ሹፋይ አዛዝና፥ እነ ፕልጶስ ላአቱ ዱገ ዎꬊደ፥ ሃꬃን ገልና ፕልጶስ አ ጻማቄዳ። 39 ኡንቱንቱ ሃꬃፐ ጋጻ ከሴዳ ዎደ፥ ጎዳ አያናይ ፕልጶሳ ልጵ ኦꬂደ፥ አፍ አጌዳ፤ ላኤንꬁዋ ሹፋይ ፕልጶሳ በእቤና፤ ሽን ባረ ኦግያ ናሸቲደ ቤዳ። 40 ፕልጶስ ባረ ሁጰዉ አዞጾሳን ደእያዋ ኤሬዳ፤ ቃይ ቂሳርያ ያና ጋካናዉካ፥ ካታማ ኡባን ዩዪደ ምሽራቹዋ ቃላ ኦዴ።

9

ሳኦል ክርስቶሳን አማኔዳ

(22:6-16፤ 26:12-18)

1 ሽን ሳኦል ጎዳ ካልያዋንታ ዎꬋናዉ ማንዲደ፥ ቄሳቱዋ ኡባቱዋ ካፑዋኮ ቤዳ። 2 ያቲደ ጎዳ ኦግያ ካልያ አሳቱዋ ማጫዋንታነ አቱማዋንታ ደሞፐ፥ ቃቺደ የሩሳላመ አሀናዉ፥ ዳማስቆን ደእያ አይሁዳ ዎሳ ጎለቶ ዳብዳቢያ ጻፋናዉ አ ዎሴዳ።

3 እ ቢደ፥ ዳማስቆ ካታማ ጋካና ማቶደ፥ ቆፐናን ሳሉዋፐ ዎልቃማ ፖኡ አ ዩሹዋ ኡባን ፖኤዳ። 4 ሳኦል ሳኣን ኩንድ ኡትና፥ “ሳኦላ ሳኦላ፥ አያዉ ታና ዋይሳይ?” ግያ ቃላ ስሴዳ።

5 ሳኦል፥ “ታ ጎዳዉ፥ ኔን ኦኔ?” ያጊደ ኦቼዳ።

የሱስካ፥ “ታን ኔን የደርሳደ ደእያ የሱሳ” ያጌዳ።

6 ሽን ሳኦል ኮኮሪድነ ማላለቲደ፥ “ታ ጎዳዉ፥ ታን አያ ኦꬃናዳን ኮያይ?” ያጌዳ።

ጎዳይ አ፥ “ደንዳደ ካታማ ገላ፤ ኔን ኦꬃናዉ በስያባይ ነዉ ያን ኦደታናዋ” ያጌዳ።

7 ሳኦላና ኦግያን ብያ አሳቱ አይነ ሃሳየናን ኤቂ አጊደ፥ ኮሻ ስሲኖ፤ ሽን ኦናነ በእበይክኖ። 8 ሳኦል ሳኣፐ ደንድና፥ አ አይፊ ዶየቴዳ ዎደ፥ አይነ ጼላናዉ ዳንዳይቤና፤ ሄዋ ድራዉ፥ ኡንቱንቱ አ ኩሽያ ኦይቂ ጎቺደ፥ ዳማስቆ ገልሴድኖ። 9 ሄዙ ጋላሳ ጋካናዉካ እ ጼልቤና፤ አይነ ምቤና፤ አያኔካ ኡሽቤና።

10 ዳማስቆን እት ሀናንያ ግያ ካልያዌ ደኤ፤ ጎዳይ ሳጻን አ፥ “ሀናነዉ” ያጌዳ።

ሀናኒ፥ “ታ ጎዳዉ፥ ሀዋን ደአይ” ያጌዳ።

11 ጎዳይ አ፥ “ደንዳደ ሱረ ጌተትያ ኦግያ ባደ፥ ይሁዳ ሶይን እት ሳኦላ ግያ ጸርሴሰፐ ዬዳ ብታንያ ኮያ፤ አያዉ ጎፐ፥ እ ዎሴ። 12 ቃይ ሀናንያ ግያ ብታኒ ገሊደ፥ ሳኦል ላኤንꬁዋ ጼላናዳን፥ ባረ ኩሽያ አ ቦላ ዎꬅያዋ ሳጻን በኤዳ” ያጌዳ።

13 ሀናኒ ዛሪደ፥ “ታ ጎዳዉ፥ የሩሳላመን ነ ጌሻ አሳ ቦላ ሄ ብታኒ አይ ኬና ኢታባ ኦꬄደንቶ፥ ታን ዳሮ አሳፐ ስሳድ። 14 ቃይ ዳማስቆን ነ ሱንꬃ ጼስያዋንታ ኡባ ቃቻናዉ፥ ቄሳቱዋ ካፓቱ አዉ ማታ እሜድኖ” ያጌዳ።

15 ሽን ጎዳይ አ፥ “ሳኦል አይሁዳ ግደና አሳ ስንꬃን፥ ካታቱዋ ስንꬃንነ እስራኤልያ አሳ ስንꬃን፥ ታ ሱንꬃ ኤርሳናዉነ ታዉ ኦꬃናዳን ዶረቴዳ ሚሻ ግድያ ድራዉ፥ ኔን ባ። 16 አያዉ ጎፐ፥ ታ ሱንꬃ ድራዉ፥ እ አይ ኬና ዋየታናዉ በስንቶ፥ ታን አ በሳና” ያጌዳ።

17 ሀናኒ ቢደ፥ ሶይ ገሊደ፥ ባረ ኩሽያ ሳኦላ ቦላ ዎꬂደ፥ “ታ እሻዉ ሳኦላ፥ ኔን ይያ ኦግያን ነዉ ቤቴዳ የሱስ፥ ኔን ጼላና ማላነ ጌሻ አያናይ ኔናን ኩማና ማላ፥ ታና ኪቴዳ” ያጌዳ። 18 ኤለካ፥ አየንቶ ፖቁዋ ማላይ ሳኦላ አይፍያፐ ዎꬍና፥ ሳኦል ላኤንꬁዋ ጼሌዳ፤ ቃይ ደንዲደ ጻማቀቴዳ። 19 ቁማ ሚደ ምነት፥ ዳማስቆን ደእያ ካልያዋንቱና አማሬዳ ጋላሳ ጋምኤዳ።

ሳኦል ዳማስቆን ታማርሴዳ

20 ኤለካ፥ “የሱስ ክርስቶስ ጾሳ ናኣ” ያጊደ፥ አይሁዳ ዎሳ ጎለቱዋን ቃላ ኦዴዳ።

21 ሄዋ ስሴዳ ኡባይ ማላለቲደ፥ “ሀዌ የሩሳላመን የሱሳ ሱንꬃ ጼስያዋንታ ꬋይስያዋ ግደኔ? ቃይ ኡንቱንታ ቃቺደ፥ ቄሳቱዋ ካፓቱዋ ስንꬃ አፋናዉ ይቤኔየ?” ያጌድኖ።

22 ሽን ሳኦል ቃላ ኦድያ ኦዱ ምን ምን ቤዳ፤ የሱስ ቃይ ክርስቶሳ ግድያዋካ እ አኬክሲደ ኦዴዳ ድራዉ፥ ዳማስቆን ደእያ አይሁዳቱ አዉ ዛርያዋ ꬋዬድኖ።

23 ጮራ ጋላሳፐ ጉይያን፥ አይሁዳቱ ሺቂደ፥ ሳኦላ ዎꬋናዉ ዞረቴድኖ። 24 ሽን አይሁዳቱ ባረና ዎꬋናዉ ቆፖዋ ሳኦል ስሴዳ፤ ኡንቱንቱ አ ዎꬋናዉ ቃማነ ጋላስ ካታማ ፐንግያ ናጊኖ። 25 ሽን ካልያዋንታ አ ቃማ አፊደ፥ ድርሳ ሁጲያና ቁንኣን ዱገ ዎꬄድኖ።

ሳኦል የሩሳላመን ታማርሴዳ

26 ሳኦል የሩሳላመ ጋኬዳ ዎደ፥ ካልያዋንቱና እትፐ ጋከታናዉ ሺቅ በኤዳ፤ ሽን ካልያዋ እ ግዴዳዋ ኡባይ አማነናን እጺደ፥ አዉ ያዬድኖ። 27 ሽን ባርናባስ ሳኦላ የሱስ ኪቴዳዋንቱኮ አፌዳ፤ ኦግያን ጎዳ እ ዋኒደ በኤደንቶ፥ አዉ ጎዳይ ዎት ሃሳዬደንቶነ ቃይ ሳኦል ዳማስቆን የሱሳ ሱንꬃን ያየናን ዎት ቃላ ኦዴደንቶ፥ ኡንቱንቶ ጌሺደ ኦዴዳ። 28 ሳኦል የሩሳላመን ዩዪደነ ጎዳ የሱሳ ሱንꬃን ያየናን ቃላ ኦዲደ፥ የሱስ ኪቴዳዋንቱና እትፐ ደኤዳ። 29 ቃይ ሳኦል ግሪከ ቃላ ሃሳይያ አይሁዳቱዋና ሃሳዬነ ፓሉመቴ፤ ሽን ኡንቱንቱ አ ዎꬋናዉ ኮዬድኖ። 30 እሻቱ ሄዋ ስሲደ፥ ሳኦላ ዱገ ቂሳርያ አፊደ፥ ጸርሴሰ የዴድኖ።

31 ይሁዳን፥ ጋሊላንነ ሳማርያን ኡባን ደእያ አማንያ አሳቱ ሳሮተꬃን ደኤድኖ፤ ቃይ ምኔድኖ፤ ጎዳዉ ያይያዋንነ ጌሻ አያና ማዱዋን ጌመቲደ፥ ፓይዱዋንካ ዳር ዳር ቤድኖ።

ጰጽሮስ ሊድያንነ ዮጰን ታማርሴዳ

32 ጰጽሮስ ኡባ ሳን ዩዪደ፥ ሊዳን ደእያ ጌሻ አሳቱዋኮ ቃይ ዎꬌዳ። 33 ያቲደ ሄዋን ሆስፑን ላይꬃ ስሊደ፥ አርሳን ግሲደ ደእያ እት ኤንያ ግያ ብታንያ ደሜዳ። 34 ጰጽሮስ ኤንያ፥ “ኤናዉ፥ የሱስ ክርስቶስ ኔና ፓꬄ፤ ደንዳደ ነ ሂጻ የጋ”* ያጌዳ። ሄዋፐ ጉየ ኤለካ ደንድ ኤቄዳ። 35 ሊዳንነ ሳሮናን ደእያ አሳይ ኡባይ ኤንያ በኢደ፥ ጎዳኮ ስሜድኖ።

36 ዮጰ ካታማን እት ጻቢቶ ጌተትያ አማነዉና ደአዉ፤ ጻቢቶ ጉሳይ ግሪከ ቃላን ዶርቆ ግያዋ። እዛ ባረ ደኤዳ ዎድያ ኡባን ሎኦባ ኦꬃደነ ህዬሳ ማዳደ ደአዉ። 37 ሄ ዎደ እዛ ሀርጋደ ሀይቂና፥ አሳይ እዝ አሃ ሜጪደ፥ ፖእያ ፑደ ከሲደ ግስሴዳ። 38 ሊዳይ ዮጰዉ ማታ፤ ካልያዋንቱ ጰጽሮስ ሊድያን ደእያዋ ዮጰን ስሲደ፥ “ሀያና ኑኮ ኤለካ ያርኪ” ያግያ ኪታ ላኡ አሳቱዋ ቦላ አኮ ኪቴድኖ።

39 ሄዋፐ ጉየ ጰጽሮስ ደንዲደ፥ ኡንቱንቱና ብ ጋክና፥ ፖቅያ ፑደ አ ከሲደ፥ ክፍልያ ገልሴድኖ። አስን ባይና አምኤ ማጫዋንቱ ኡባይ ዬኪደነ ዶርቃ ኡንቱንቱና ደእያ ዎደ ኦꬄዳ ቃምሻቱዋነ ማያቱዋ ኡባ ጰጽሮሳ በሲደ፥ አ ዩሹዋን ዩይ አꬊደ ኤቄድኖ። 40 ጰጽሮስ ኡንቱንታ ኡባ ካረ ከሲደ፥ ጉልባት ጾሳ ዎሴዳ፤ ቃይ አሃኮ ስሚደ፥ “ጻቢቴ፥ ደንዳ” ያጌዳ፤ ጻቢታካ ባረ አይፍያ ዶያ ጰጽሮሳ በኣደ፥ ꬎቃ ኡታዱ። 41 ጰጽሮስ እዞ ባረ ኩሽያን ማዲደ፥ ደንꬅ ኤሴዳ፤ ሄዋፐ ጉይያን፥ አማንያዋንታነ አስን ባይና አምኤ ማጫዋንታ ጼሲደ፥ ፓጼዳዉኖ ኡንቱንቶ እሜዳ።

42 ሀ የዉ ዮጰ ካታማ ኡባን ላለትና ጮራ አሳይ ጎዳ አማኔድኖ። 43 ጰጽሮስ ዮጰን እት ስሞና ግያ ጋልባ ቃጭያዋና ዳሮ ዎድያ ጋምኤዳ።

10

ጰጽሮሳነ ቆርነልዮሳ

1 ቂሳርያን “ጻላቱዋ ኦላ አሳቱዋ” ጌተትያ ኦላንቻቶ እት ጼታቱዋ ካፑ ቆርነልዮሳ ግያዌ ደኤ። 2 ቆርነልዮስ ጾሳ ሎይꬂደ አማንያ አሳነ፥ ባረ ሶይ አሳ ኡባና እትፐ ጾሳዉ ጎይንያ አሳ፤ አይሁዳ ህዬሳካ እ ዳሮ ማዴ፤ ቃይ ጾሳ ኡባ ዎደ ዎሴ። 3 እት ጋላስ ኡዱፑ ሳትያ ሄራን፥ “ቆርነልዮሳ” ጊደ ጼስያ ጾሳ ኪታንቻይ ባረኮ ገልሽን፥ ቆርነልዮስ ሳጻን ጌሺደ በኤዳ።

4 ቆርነልዮስ ያዪደ፥ ኪታንቻ ጫድ ጼሊደ፥ “ታ ጎዳዉ፥ እ አዬ?” ያጌዳ።

ኪታንቻይ ዛሪደ፥ ሀዋዳን ያጌዳ፤ “ነ ዎሳይነ ኔን ህዬሳ ማድያዌ ጾሳ ስንꬃን ሀሳየታናዉ ሳሉዋ ቤዳ። 5 ሀእ ዮጰ አሳ ኪታደ፥ ጰጽሮሳ ጌተትያ ስሞና አህሳ። 6 ጰጽሮስ አባ ዶናን ደእያ ጋልባ ቃጭያ ስሞና ጎለን እማꬃተꬃን ኡቴዳ፤ ኔን ኦꬃናዉ በስያዋ እ ነዉ ኦዳናዋ” ያጌዳ።

7 ቆርነልዮስ ባረዉ ኦዴዳ ኪታንቻይ ቢና፥ ባረ ቆማቱዋፐ ላአቱዋነ ጾሳዉ ጎይንያ ባረፐ ሻከተና ዎታዳራቱዋፐ እቱዋ ጼሲደ፥ 8 ኡንቱንቶ ኡባባ ኦዲደ፥ ኡንቱንታ ዮጰ ኪቴዳ።

9 ዎንተꬃ ጋላስ ኡንቱንቱ ቢደ፥ ዮጰ ካታማኮ ማትሽን፥ ጰጽሮስ ኡሱፑን ሳትያ ሄራን ጎልያ ቦላን ደምባዪደ ኦꬄዳሳ ጾሳ ዎሳናዉ ከሴዳ። 10 ቃይ ኮሻቲደ፥ ቁማ ማናዉ ኮዬዳ፤ ሽን ቁማይ ካእሽን፥ ሳፃ በኤዳ። 11 ሳሉ ዶየትና፥ ዎልቃማ ማዩዋ ማላትያባይ ኦይዱ ባጋና ኦይቀቲደ፥ ሳኣን ዎꬍሽን፥ ጰጽሮስ በኤዳ። 12 ሄዋን ኦይዱ ገድያና ደእያ መሂ፥ ዶአይ፥ ሾሻይ፥ ዛሪነ ካፉ ኡባይ ደኤ። 13 “ጰጽሮሳ፥ ደንዳ ኤቃደ ሹካ ማ” ግያ ቃላይ አኮ ዬዳ።

14 ሽን ጰጽሮስ፥ “ታ ጎዳዉ፥ ሀነና! ታን ቱናባነ ሸነይያባ ኡባካ ማ ኤርከ” ያጌዳ።

15 ቃይ ላኤንꬁዋ፥ “ጾሳይ ጌሼዳዋ ኔን ቱንሶፓ” ግያ ቃላይ አኮ ዬዳ። 16 ሄዙ ገደ ሄዋዳን ጌዳ፤ ሄዋፐ ጉይያን፥ ኤለካ ሄ ዎልቃማ ማዩዋ ማላትያዌ ፑደ ሳሉዋ አከት አጌዳ።

17 ጰጽሮስ ባረ በኤዳ ሳፃ ብለꬃይ አያ ግዳንዴሻ? ያጊደ፥ ባረ ዎዛና ግዶን፥ “ላ ሀዌ አዬ?” ጊሽን፥ ቆርነልዮስ ኪቴዳ አሳቱ ስሞና ጎሊ ደኢያሳ ኮዪደ፥ አ ፐንግያን ኤቄድኖ። 18 ባረንቱ ኮሻ ꬎቁ ኦꬂደ፥ “ጰጽሮሳ ጌተትያ ስሞና ግያ እማꬃይ ሄዋን ደኢ?” ያጊደ ኦቼድኖ።

19 ጰጽሮስ ሳጻን በኤዳባ አኬካናዉ ቆፋን ሼክደእሽን፥ ጌሻ አያናይ አ፥ “በአ፥ ሄዙ * አሳቱ ኔና ኮዪኖ፤ 20 ደንዳደ ዎꬋ፤ ታን ኡንቱንታ ኪቴዳ ድራዉ፥ ስናን ኡንቱንቱና ባ” ያጌዳ።

21 ጰጽሮስ አሳቱዋኮ ዎꬊደ፥ “ህንተንቱ ኮይያዌ ታና። አያ አካና ዬድቴ?” ያጌዳ።

22 ኡንቱንቱ፥ “ጾሳዉ ያይያ ጽሉ አይሁዳ አሳ ኡባን ዳሮ ቦንቼቴዳ ጼታቱዋ ካፑዋ ቆርነልዮስ፥ ኔና ባረ ሶይ አፍሲደ፥ ቃላ ኔፐ ስሳና ማላ፥ ጾሳ ጌሻ ኪታንቻይ አዉ ኦዴዳ” ያጌድኖ። 23 ጰጽሮስ አሳቱዋ እማꬃ ኦꬅ ሾባናዉ ሶይ ሞኬዳ።

ዎንተꬃ ጋላስ፥ ደንዲደ ኡንቱንቱና ቤዳ፤ ዮጰ ካታማን ደእያ እሻቱዋፐ እቱ እቱ አናና እትፐ ቤድኖ። 24 ዎንተꬃ ጋላስ፥ ቂሳርያ ጋኬድኖ፤ ቆርነልዮስ ባረ ዳባቱዋነ ባረ ላገꬃቱዋ እትፐ ጼስ ሺሺደ፥ ጰጽሮሳ ናጌ። 25 ጰጽሮስ ገላና ሀንሽን፥ ቆርነልዮስ አናና ጋከቲደ፥ አ ስንꬃን ኩንዲደ፥ አዉ ጎይኔዳ። 26 ሽን ጰጽሮስ፥ “ደንዳ! ታንካ ታ ሁጰዉ አሳ” ያጊደ አ ደንꬄዳ።

27 ጰጽሮስ ቆርነልዮሳና ሃሳዪደ፥ ሶይ ገሌዳ፤ እ ገልያ ዎደ ጮራ አሳይ ሺቄዳዋ ደሚደ፥ 28 አሳ፥ “አይሁዳ አሳይ ሀራ ዛርያና እትፐተꬃን ደአናዉ፥ ዎይ ጋከታናዉ ዎጋ ግደናዋ ህንተ ሁጰዉ ኤሪታ፤ ሽን ታን ኦናነ ቱና ዎይ ሸነይያባ ጌና ማላ፥ ጾሳይ ታና በሴዳ። 29 ሄዋ ድራዉ፥ ህንተ ታዉ ኪትና፥ ፓሉማይ ባይናን ያድ። ሀእ፥ ‘ታና አያዉ አህሴድቴ?’ ያጋደ ህንተንታ ኦቻይ” ያጌዳ።

30 ቆርነልዮስ ሀዋዳን ያጌዳ፤ “ታን ሀቼ ኦይዱ ጋላሳፐ ካሰ ሀ ሳትያን ኡዱፑ ሳትያ ዎሳ ታ ሶይን ጾሳ ዎስሽን፥ ጶልቂያ ማዩዋ ማዬዳ አሳይ ታ ስንꬃን ኤቂደ፥ 31 ታና፥ ‘ቆርነልዮሳ፥ ጾሳይ ነ ዎሳ ስሴዳ፤ ኔን ህዬሳ ማድያዋካ ሀሳዬዳ። 32 ስም አሳ ዮጰ ኪታደ፥ ስሞን ጰጽሮሳ ግያዋ ጼስሳ፤ ስሞን ጰጽሮስ ስሞና ግያ ጋልባ ቃጭያዋ ጎለን አባ ዶናን እማꬃተꬃ ኡቴዳ’ ያጌዳ። 33 ሄዋ ድራዉ፥ ታን ኔኮ ኤለካ ኪታድ፤ ኔንነ ያደ ሎይꬃዳ፤ ስም ኔን ኑዉ ኦዳናዉ ጾሳይ ኔና አዛዜዳዋ ኡባ ስሳናዉ ሀእ ኑን ኡባይ ሀዋን ጾሳ ስንꬃን ደኤቶ” ያጌዳ።

ጰጽሮሳ ሃሳያ

34-35 ጰጽሮስ ሃሳያ ሀዋዳን ያግ ዶሜዳ፤ “ጾሳይ አሳ ሶምእያ ጼለና፤ ሽን ጋደ ኡባን ባረዉ ያይያዋነ ጽሎ ኦሱዋ ኦꬅያዋ ጋላትያዋ ታን ቱሙ አኬካድ። * 36 ጾሳይ አሳ ኡባ ጎዳ፥ የሱስ ክርስቶሳ ባጋና፥ ሳሮተꬃ ኦዲደ፥ ሀ ዎንጋላ ምሽራቹዋ እስራኤልያ አሳዉ ኪቴዳዋ ህንተንቱ ኤሪታ። 37 ዮሃንስ ቃላ ኦዴዳ ጽንቃታፐ ጉይያን፥ ጋሊላፐ ዶሚደ፥ ይሁዳ ጋድያ ኡባን ሀኔዳዋ ህንተ ኤሪታ። 38 ጾሳይ ናዝሬትያ የሱሳ ጌሻ አያናንነ ዎልቃን ኩንꬄዳ፤ ጾሳይ አናና ደእያ ድራዉ፥ ሎኦባ እ ኦꬂድነ ጻላህያ ካፖ ሞደቴዳ ኡባ ፓꬂደ ዩዬዳ።

39 “አይሁዳ ጋድያንነ የሩሳላመን እ ኦꬄዳ ኡባባዉ ኑን ማርካ። ኡንቱንቱ ማስቃልያ ቦላ ምስማርያን ꬍሽ ካቂደ፥ አ ዎꬌድኖ። 40 ሽን ጾሳይ ሄዘንꬅያ ጋላሳን ሀይቁዋፐ አ ደንꬂደ በሴዳ። 41 ጾሳይ ኮይሮ ዶሬዳ ማርካቱዋ ኑና፥ አ በሴዳፐ አትን፥ አሳ ኡባ ግደና፤ ሀይቁዋፐ እ ደንዴዳዋፐ ጉይያን፥ ኑን አናና ሜዶነ ኡሼዶ። 42 ጾሳይ ዎንጋላ ምሽራቹዋ አሳዉ ኑን ኦዳናዉነ፥ ፓጻ ደእያዋንቱ ቦላንነ ሀይቄዳዋንቱ ቦላን ፕርዳናዉ እ ሱንꬄዳዌ የሱሳ ግዴዳዋ ኑን ማርካታናዉ ኑና አዛዜዳ። 43 ጾሳይ አን አማንያ ኡባ ናጋራ አ ሱንꬃን አቶ ጋናዋ ናባቱ ኡባቱ ማርካቲኖ” ያጌዳ።

አይሁዳ ግደና አሳቱ አማኒደ ጌሻ አያና አኬድኖ

44 ጰጽሮስ ብሮ ሄ የዉዋ ኦድሽን፥ ቃላ ስስያ ኡባ ቦላ ጌሻ አያናይ ዎꬍ አጌዳ። 45 ጰጽሮሳና ዮጰፐ ዬዳ፥ አማንያ ቃጻረቴዳ አይሁዳ ኡባቱ አይሁዳ ግደናዋንቱ ቦላንካ ጌሻ አያና እሞታይ ጉኬዳ ድራዉ ማላለቴድኖ። 46 አያዉ ጎፐ፥ ኡንቱንቱ ዱማ ዱማ ቃላን ሃሳይሺንነ ጾሳ ዳሮተꬃ ሳቢሽን ስሴድኖ።

ሄ ዎደ ጰጽሮስ ዛሪደ፥ 47 “ሀዋንቱ ቃይ ኑናዳን ጌሻ አያና አኬዳዋንቱ ጻማቀተናዳን፥ ሃꬃ ኡንቱንታ ድጋናዉ ዳንዳይያዌ ኦኔ?” ያጌዳ። 48 ኡንቱንቱ የሱስ ክርስቶሳ ሱንꬃን ጻማቀታና ማላ፥ ኡንቱንታ አዛዜዳ፤ ሄዋፐ ጉይያን፥ ኡንቱንቱ ባረንቱና አማሬዳ ጋላሳ ኡታና ማላ፥ አ ዎሴድኖ።

11

ጰጽሮስ አይሁዳ ግደና አሳፐ አማኔዳዋንቱ ሶይ አያዉ ገሌደንቶ ኦዴዳ

1 የሱስ ኪቴዳዋንቱነ ይሁዳ ኡባን ደእያ እሻቱ፥ አይሁዳ ግደናዋንቱካ ጾሳ ቃላ አኬዳዋ ስሴድኖ። 2 ጰጽሮስ የሩሳላመ ቤዳ ዎደ፥ ቃጻረቴዳ አሳቱ አናና ፓሉመቲደ፥ 3 አ፥ “ኔን ቃጻረትቤናዋንቱኮ ገላደ፥ ኡንቱንቱና ቁማ ማዳ” ያጌድኖ።

4 ሽን ጰጽሮስ ሀኔዳዋ ኮይሩዋፐ ዶሚደ፥ ማራን ማራን ሀዋዳን ያጊደ ኦዴዳ፤ 5 “ታን ዮጰ ካታማን ጾሳ ዎስሽን፥ ታን አያናን ግዳደ ሳፃ በኣድ፤ ዎልቃማ ማዩዋ ማላትያዌ ኦይዱ ባጋና ኦይቀቲደ፥ ሳሉዋፐ ዎꬊደ፥ ታኮ ዬዳ። 6 ሄዋ ግዱዋ ታን ጫዳ ጼልያ ዎደ፥ ኦይዱ ገዲ ደእያ መህያ፥ ዱኣ፥ ሾሻ፥ ዛርያነ ካፉዋ በኣድ። 7 ቃይ፥ ‘ጰጽሮሳ፥ ደንዳ፤ ሹካ ማ’ ግያ ቃላ ታን ስሳድ።

8 “ሽን ታን፥ ‘ታ ጎዳዉ፥ ሀነና! ቱናባይ ዎይ ሸነይያባይ ኡባካ ታ ዶናኮ ሺቅ ኤረና’ ጋድ።

9 “ቃላይ ሳሉዋፐ ላኤንꬁዋካ፥ ‘ጾሳይ ጌሼዳዋ ኔን ቱና ጎፓ’ ያጊደ ታዉ ዛሬዳ።

10 “ሄዌ ሄዙ ገደ ሀንና፥ ዉርሰꬃን ኡባባይ ሳሉዋ ፑደ ጎሸቴዳ። 11 ሄ ማንእያን ሄዙ አሳቱ ቂሳርያፐ ታኮ ኪተቲደ፥ ታን ደእያ ጎልያ ጋክ አጌድኖ። 12 ታንካ ስናን ኡንቱንቱና ባና ማላ፥ ጌሻ አያናይ ታዉ ኦዴዳ። ቃይ ሀ ኡሱፑን እሻቱ ዮጰፐ ታናና ቂሳርያ ቢና፥ ኑን ቆርነልዮሳ ሶይ ገሌዶ። 13-14 ኪታንቻይ ባረ ሶይን ኤቂደ ባረና፥ ‘ጰጽሮሳ ጌተትያ ስሞና ጼሳናዉ አሳ ዮጰ ኪታ፤ ኔንነ ነ ጎለ አሳይ ኡባይ አትያ ቃላ እ ነዉ ኦዳናዋ’ ጌዳዋ ቆርነልዮስ ዎት ስሴደንቶ፥ ኑዉ ኦዴዳ።

15 “ታን ሃሳያናዉ ዶምያዋን ጌሻ አያናይ ኮይሮ ኑ ቦላ ዎꬌዳዋዳን፥ ኡንቱንቱ ቦላካ ዎꬍ አጌዳ። 16 ጎዳይ፥ ‘ዮሃንስ ሃꬃን ጻማቄዳ፤ ሽን ህንተንቱ ጌሻ አያናን ጻማቀታንታ’ ያጌዳ ቃላ ታን ሀሳያድ። 17 ጾሳይ ኑዉ ጎዳ የሱስ ክርስቶሳ አማኔዳዋንቶ እሜዳ እሞታ ማላ አይሁዳ ግደናዋንቶካ ቃይ እሞፐ፥ ስም ጾሳ ድጋናዉ ታን ኦኔ?” ያጌዳ።

አማንያዋንቱ ክርስታነ ጌተቴድኖ

18 ኡንቱንቱ ሀዋ ስሴዳ ዎደ ባረንቱ ፓሉማ አጊደ፥ “ያትና፥ ጾሳይ አይሁዳ ግደናዋንቱካ ቃይ ናጋራፐ ስሚደ ደአናዳን፥ ኡንቱንታ ካጬዳ” ያጊደ ጾሳ ጋላቴድኖ።

19 እስጽፋኖሳ ቦላ ጋኬዳ ዋይያ ጌዱዋን ላለቴዳ አማንያዋንቱ ቃላ አይሁዳቱዋ ጻላላፐ አትን፥ ሀራዉ እቶነ ኦደናን፥ ፕንቀ፥ ቆጲሮሳነ አንጾክያ ጋካናዉ ዩዬድኖ። 20 ሽን ቆጲሮሳፐነ ቀሬናፐ ዬዳ እት እት አማንያ አሳቱ አንጾክያ ቢደ፥ ጎዳ የሱሳ ዎንጋላ ምሽራቹዋ ኦዲደ፥ ግሪከ አሳዉካ * ኦዴድኖ። 21 ጎዳ ዎልቃይ ኡንቱንቱና ደኤ፤ ቃይ ጮራ አሳይ አማኒደ፥ ጎዳኮ ስሜድኖ።

22 ሀ የዉ የሩሳላመን ደእያ አማንያ አሳዉ ስሰትና፥ አማንያ አሳይ ባርናባሳ አንጾክያ ኪቴዳ። 23 ባርናባስ አንጾክያ ቤዳ ዎደ፥ ጾሳ አꬎ ኬካተꬃ ኦሱዋ በኢደ ናሸቴዳ፤ ኡንቱንቱ ኡባይ ጎዳን ባረንቱ ኩመንꬃ ዎዛናፐ ምን ደአናዳን፥ ኡንቱንታ ዞሬዳ። 24 አያዉ ጎፐ፥ ባርናባስ ጌሻ አያናይነ አማኑ ኩሜዳ ሎኦ አሳ፤ ሄ ጋሱዋን ጮራ አሳይ ጎዳኮ ዬድኖ።

25 ሄዋፐ ጉይያን፥ ባርናባስ ሳኦላ ኮያናዉ ጸርሴሰ ቤዳ። 26 ያቲደ ሳኦላ ደሜዳ ዎደ፥ አንጾክያ አሄዳ። ባርናባስነ ሳኦል አማንያ አሳና እት ላይꬃ ኩመንꬃ ኡቲደ፥ ጮራ አሳ ታማርሴድኖ፤ ካልያዋንቱ አንጾክያን አማንያ አሳ ጌተቲደ፥ ኮይሮ ጼሰቴድኖ።

27 ናባቱ የሩሳላመፐ አንጾክያ ሄ ዎደ ዎꬌድኖ። 28 ኡንቱንቱ ግዶፐ አጋቦሳ ግያዌ ደንዲደ፥ ሳኣ ኡባን ዎልቃማ ኮሻይ ደንዳናዋ አያና ዎልቃን ትምቢትያ ኦዴዳ፤ ሄዌ ሀኔዳዌ ቃላዉደዮሳ ካዉተꬃ ዎድያና። 29 ካልያዋንቱ ሁጲያን ሁጲያን ባረንቱ ዎልቃ ኬና ሚሻ ከሲደ፥ ይሁዳን ደእያ ባረንቱ እሻቶ ማዱዋ የዳናዉ ቆፋ ቃቼድኖ። 30 ኡንቱንቱ ሄዋዳን ኦꬂደ፥ ሚሻ ባርናባሳ ቦላንነ ሳኦላ ቦላ ዎሳ ጎለ ጭማቶ የዴድኖ።

12

ዎሳ ጎለን ዎልቃማ ኢታ የደሳይ ዶሜዳ

1 ካትያ ሄሮድሰ * ሄ ዎደ ዎሳ ጎለ አሳፐ አማሬዳዋንታ ዋይሱዋ ዶሜዳ። 2 ዮሃንሳ እሻ ያቆባ ማሻን ዎꬍሴዳ። 3 ሄዌ አይሁዳቱዋ ናሸቼዳዋ በኢደ፥ ጉጅ ጰጽሮሳካ ኦይቄዳ፤ ሄዌ ማጋገ ኡክꬃ ባላ ቦንችያ ጋላሳቱዋና። 4 ጰጽሮሳ ኦይቂደ ቃቼዳ። ፓስጋ ባላ ቦንችያ ጋላሳቱዋፐ ጉይያን፥ ጋደ አሳ ስንꬃ አꬃናዉ ቆፒደ፥ ኦይዱ ኦይዱ ዎታዳራቱ አ ናጋናዳን፥ ታማነ ኡሱፑን ዎታዳራቶ አꬂደ እሜዳ። * 5 ሄዋ ድራዉ፥ ጰጽሮስ ቃሾ ጎልያን ናገቴ፤ ሽን ዎሳ ጎለ አሳይ አዉ ምንሲደ ጾሳ ዎሴ።

ኪታንቻይ ጰጽሮሳ ቃሾ ጎለፐ ከሴዳ

6 ሄሮድሰ ጰጽሮሳ አሳ ስንꬃ አꬃናዉ ቆፓናፐ ካሰ ቃማ፥ ጰጽሮስ ላኡ ሳንꬃላታን ቃሸቲደ፥ ላኡ ዎታዳራቱዋፐ ግዱዋን ገምእሼዳ፤ ናግያዋንቱካ ቃሾ ጎለ ፐንግያን ኤቂደ ናጊኖ። 7 አኬከናን ደእሽን፥ ጎዳ ኪታንቻይ ሄዋን ኤቂ አጌዳ፤ ቃሾ ጎለንካ ፖኡ ፖኢ አጌዳ። ኪታንቻይ ጰጽሮሳ ምይያ ደች ቤጎꬂደ አ፥ “ኤለ ደንዳ” ያጌዳ፤ ሄ ማንእያን ሳንꬃላታይ አ ኩሽያፐ ዎꬍ አጌዳ። 8 ኪታንቻይ አ፥ “ነ ሱርያ ዳንጫ፤ ነ ጫማካ ዎꬃ” ያግና፥ ጰጽሮስ ሄዋዳን ኦꬄዳ፤ ኪታንቻይ፥ “ነ ማዩዋ ማያደ ታና ካላ” ያጌዳ።

9 ጰጽሮስ ቃሾ ጎልያፐ ከሲደ፥ ኪታንቻ ካሌዳ፤ አዉ ሳፃ በእያዋ ማላቴዳፐ አትን፥ ኪታንቻይ ኦꬅያባይ ቱማ ግዴዳዋ ኤርቤና። 10 ኪታንቻይነ ጰጽሮስ ኮይሮ ዎታዳራፐነ ላኤንꬆ ዎታዳራፐ አꬊደ፥ ካታማ አፍያ ብራታ ፐንግያኮ ጋኬድኖ፤ ፐንጊካ ኡንቱንቶ ባረካ ዶየት አጌዳ፤ ኡንቱንቱ ከሲደ እት ኦግያና ቢሽን፥ ኪታንቻይ ኤለካ ጰጽሮሳፐ ሻከት አጌዳ።

11 ጰጽሮስ ባረና ጋኬዳባ አኬኪደ፥ “ታና ጎዳይ ባረ ኪታንቻ ኪቲደ፥ ሄሮድሳ ኩሽያፐነ አይሁዳ አሳይ ናግ ኡቴዳ ኡባባፐ አሼዳዋ ሀእ ቱሙ ኤራድ” ያጌዳ።

12 እ ሄዋ አኬኬዳ ዎደ፥ ጮራ አሳይ እትፐ ሺቂደ ጾሳ ዎስያሳ፥ ማርቆሳ ግያ ዮሃንሳ ዳይ ማይራም ሶይ 13 ቢደ ፐንግያን ጼስና፥ እት ሮዶ ግያ ቆማታ ዶያናዉ ያዱ። 14 ሮዳ ጰጽሮሳ ቃላ ግዴዳዋ ኤሬዳ ዎደ፥ ባረና ናሸችና፥ ፐንግያ ዶየናን ጉየ ዎጻደ፥ ጰጽሮስ ካረን ኤቄዳዋ አሳዉ ኦዳዱ።

15 አሳይ እዞ፥ “ሀነ፥ ኔን ጎያ” ያጌዳ። ሮዳ ጰጽሮሳ ግዴዳዋ ጌሻደ ኦዳዱ። ኡንቱንቱ፥ “ሄዌ አ ኪታንቻ”† ያጌድኖ።

16 ሽን ጰጽሮስ ካረን ጼሲደ አገናን እጽና፥ አሳይ ካርያ ዶይ፥ አ በኢደ ማላለቴድኖ። 17 ሽን ኡንቱንቱ ጮኡ ጋና ማላ፥ ጰጽሮስ ባረ ኩሽያን ጾርሲደ፥ ጎዳይ ቃሾ ጎልያፐ አ ዎት ከሴደንቶ፥ ኡንቱንቶ ቆንጭስ ኦዲደ፥ “ሀዋ ያቆባዉነ ‡ እሻቶ § ኦድተ” ጊደ፥ ከስ ሀራሳ ቤዳ።

ሄሮድሳ ሀይቁዋ

18 ሳአይ ዎንቴዳ ዎደ፥ ጰጽሮስ ሀቃ ብድጌደንቶ ጊና ዎታዳራቱዋ ግዶን ዳሮ ዋላሳይ ከሴዳ። 19 ሄሮድሰ ጰጽሮሳ ኮይሽን፥ እ ꬋዬዳ ዎደ፥ ናግያዋንታ ቆሪደ፥ ኡንቱንታ ዎꬋና ማላ አዛዜዳ፤ ሄዋፐ ጉይያን፥ ይሁዳፐ ቂሳርያ ዎꬊደ፥ ሄዋን አማሬዳ ዎድያ ኡቴዳ።

20 ሄሮድሰ ጺሮሳ አሳዉነ ሲዶና አሳዉ ሎይꬅ ሀንቀቴዳ፤ ኡንቱንቱ ጋደ አሳይ ካꬃ ሄሮድሳ ጋደ አሳፐ ደምያ ድራዉ፥ ኡንቱንቱ እትፐ ግዲደ፥ አ ጎልያ ካፑዋ ብላስጾሳ ባረንቱ ባጋ ኦꬂደ፥ ስገታና ማላ ዎሳናዉ ሄሮድሳኮ ቤድኖ።

21 ሄሮድሰ ሱንቴዳ ጋላስ፥ ባረ ካዉተꬃ ማዩዋ ማዪደ፥ ካዉተꬃ ኦይድያን ኡቲደ፥ አሳዉ ሃሳዬዳ። 22 አሳይ፥ “ሀዌ ጾሳ ቃላ፤ አሳ ቃላ ግደና” ያጊደ ኮሻ ꬎቂሲደ ሃሳዬዳ። 23 ሄሮድሰ ጾሳ ቦንችቤና ድራዉ፥ ሄ ማንእያን ጎዳ ኪታንቻይ አ ደችና፥ ጉጹንያን ሜተቲደ፥ ሀይቂ አጌዳ።

24 ሽን ጾሳ ቃላይ ድጬነ ዳር ዳር ቤ።

25 ባርናባስነ ሳኦል ባረንቱ ኦሱዋ ፖሊደ፥ ማርቆሳ ግያ ዮሃንሳ ባረንቱና አኪደ፥ የሩሳላመፐ ስሜድኖ።

13

ባርናባስነ ሳኦል ጌሻ አያናይ ዶርና፥ ታማርሳናዉ ኪተቴድኖ

1 አንጾክያን ደእያ አማንያ አሳ ግዶን ናባቱነ ታማርስያዋንቱ ደኢኖ፤ ኡንቱንቱካ ባርናባሳ፥ ካረꬃ ግያ ስሞና፥ ቀሬናፐ ዬዳ ሉቅዮሳ፥ ጋድያ ሞድያ ሄሮድሳና * ድጬዳ ምናሀነ ሳኦላ። 2 ኡንቱንቱ ጎዳዉ ጎይንሽናነ ጾምሽን፥ ጌሻ አያናይ፥ “ታን ጼሴዳ ኦሶ ባርናባሳነ ሳኦላ ታዉ ዱማይተ” ያጌዳ።

3 ኡንቱንቱ ጾሜዳዋፐነ ዎሴዳዋፐ ጉይያን፥ ባረንቱ ኩሽያ ባርናባሳ ቦላንነ ሳኦላ ቦላን ዎꬂደ፥ ኡንቱንታ የዴድኖ።

ባርናባስነ ሳኦል ቆጲሮሳ ቤድኖ

4 ሄዋ ድራዉ፥ ጌሻ አያናይ ኡንቱንታ ኪትና፥ ሴሉቅያ ዎꬌድኖ፤ ሄዋፐ ዎንግርያን ገሊደ፥ ቆጲሮሳ ሃꬃን ዶደቴዳሳ ቤድኖ። 5 ኡንቱንቱ ስልማና ጋኪደ፥ አይሁዳ ዎሳ ጎለቱዋን ጾሳ ቃላ ኦዴድኖ፤ ኡንቱንታ ማዳናዉ ዮሃንስ † ኡንቱንቱና ደኤ።

6 ኡንቱንቱ ቆጲሮሳ ሃꬃን ዶደቴዳ ሳኣ ኡባ ጳፉ ጋካናዉ ዩዪደ፥ ናብያ እት ዎርዳንቻ፥ አይሁዳ አሳ ባር-የሱሳ ግያ ሻሬቹዋ ደሜድኖ። 7 ሄ ሻሬቹ ጋድያ ሞድያ ሳርግዮሳ ጳዉሎሳ ግያ አኬካንቻ ብታንያና ደኤ። ሳርግዮሳ ጳዉሎሳ ባርናባሳነ ሳኦላ ባረኮ ጼሲደ፥ ጾሳ ቃላ ስሳናዉ ኮዬዳ። 8 ሽን ሻሬቹዋ ኤልማስ (ግሪከ ቃላን ሄዌ አ ሱንꬃ) ጋድያ ሞድያዋ አማኑዋ ድጋናዉ ኮዪደ፥ ኡንቱንቱ ሃሳያ ጳልቄዳ።

9 ሽን ጳዉሎሳ ግያ ሳኦል ባረናን ጌሻ አያናይ ኩምና፥ ሻሬቹዋ ጫድ ጼሊደ፥ 10 አ፥ “ላ ሀ ጻላህያ ካፑዋ ናአዉ፥ ገነተꬃይ ኡባይነ ኢታተꬃይ ኡባይ ኩሜዳዎ፥ ጽሎተꬃ ኡባ ሞርከዉ፥ ጎዳ ኦግያ ሱርያ ጌላይያዋ አግኪ? 11 በአ፤ ሀእ ጎዳ ኩሺ ነ ቦላ ደኤ፤ ኔን ቆቃ ግዳና፤ አማሬዳ ዎዲ ጋካናዉ፥ አዋ ፖኡዋ በአካ” ያጌዳ።

ሄ ማንእያን ሻኖቻይነ ꬉማይ አ አይፍያ ጎዝና፥ ባረ ኩሽያ ኦይቂደ፥ ካለꬅያ ኡራ ኮዪደ ዩዬዳ። 12 ሄ ዎደ ጋድያ ሞድያዌ ሄዋ በኤዳ ዎደ፥ ጎዳይ ታማርስያዋን ማላለቲደ አማኔዳ።

ባርናባስነ ጳዉሎስ ጲሲድያን ደእያ አንጾክያ ቤድኖ

13 ጳዉሎስነ አናና ደእያዋንቱ ጳፉፐ ደንዲደ፥ ጵንፍልያን ደእያ ጰርገ ዎንግርያን ቤድኖ፤ ዮሃንስ ኡንቱንቱፐ ሻከት፥ የሩሳላመ ስሜዳ። 14 ሽን ኡንቱንቱ ጰርገፐ አꬊደ፥ ጲሲድያን ደእያ አንጾክያ ጋኬድኖ፤ ሳምባታ ጋላሳን አይሁዳ ዎሳ ጎለ ገሊደ ኡቴድኖ። 15 ሙሴ ህጊነ ናባቱዋ ማጻፋይ ናባበቴዳዋፐ ጉይያን፥ አይሁዳ ዎሳ ጎለ ካፓቱ፥ “ኑ እሻቶ አሳ ምንስያ ቃላይ ህንተንቶ ደኦፐ፥ አሳዉ ሃሳዬርክቴ” ያጊደ ኡንቱንቶ ኪቴድኖ።

16 ጳዉሎስ ደንድ ኤቂደ፥ ባረ ኩሽያን ጾርሲደ፥ ሀዋዳን ያጌዳ፤ “እስራኤልያ አሳቶ፥ ጾሳዉ ያይያዋንቶ ስስተ። 17 ሀ እስራኤልያ አሳ ጾሳይ ኑ አዎቱዋ ዶሪደ፥ ግብጼ ጋድያን እማꬃተꬃን ኡንቱንቱ ደእሽን፥ ኡንቱንታ ጮርሴዳ፤ ባረ ዎልቃማ ዎልቃንካ ግብጼ ጋድያፐ ኡንቱንታ ከሴዳ። * 18 ባዙዋን ኦይታሙ ላይꬃ ኬና ኑ አዎቱዋ እ ዳንዳዬዳ። * 19 ካናነ ግያ ጋድያን አይሁዳ ግደና ላፑ ካዉተꬃ ꬋይሲደ፥ ኡንቱንቱ ጋድያ ባረ አሳ ላትሴዳ። * 20 ሄዋፐ ጉይያን፥ ናብያ ሳሜላ ዎድያ ጋካናዉ፥ ኦይዱ ጼታነ እሻታሙ ላይꬃ ኬና ዳናቱዋ ኡንቱንቶ እሜዳ። * 21 ሄዋፐ ጉይያን፥ ኡንቱንቱ ባረንቶ ካትያ እማና ማላ ዎስና፥ ጾሳይ ቢንያማ ዛርያፐ ቂሳ ናኣ ሳኦላ ኦይታሙ ላይꬃዉ ካተታና ማላ፥ ኡንቱንቶ እሜዳ። * 22 ጾሳይ ሳኦላ ሻሬዳዋፐ ጉይያን፥ ኡንቱንቱ ቦላ ዳዊተ ካተታና ማላ፥ አ ደንꬄዳ፤ ዳዊተባ ማርካቲደ፥ ‘ታን ኮይያ ኡባባ ታ ዎዛናዳን ኦꬅያ እሰይ ናኣ ዳዊታ ደማድ’ ያጌዳ። *

23 “ጾሳይ፥ ‘ታን ዳዊታ ዛርያፐ እስራኤልያ አሳ አሽያዋ አሀና’ ቃላ ገሌዳዋዳንካ፥ የሱሳ አሄዳ። 24 የሱስ ያናፐ ካሰ እስራኤልያ አሳይ ኡባይ ባረንቱ ናጋራፐ ስሚደ ጻማቀታና ማላ፥ ዮሃንስ ቃላ ኦዴዳ። * 25 ቃይ ዮሃንስ ባረ ኦሱዋ ዉርሳና ሀኒደ አሳ፥ ‘ታና ኦና ጊደ ቆፒቴ? ታን ህንተ ናግያዋ ግድከ፤ ሽን በእተ፥ አ ገድያ ጫማ ቃሹዋካ ገድያፐ ብላናዉ ታዉ በሰናዌ ታፐ ጉየና ዬ’ ያጌዳ።

26 “ታናዳን አማንያዋንቶ፥ አብራሃመ ዘረꬃቶ፥ ቃይ ሀዋን አይሁዳ ግደናዋንቶ ጾሳዉ ያይያዋንቶ፥ ሀ አቶተꬃ ቃላይ ኑዉ ኪተቴዳ። 27 አያዉ ጎፐ፥ የሩሳላመን ደእያ አሳይነ ኡንቱንቱ ካፓቱ የሱሳነ ሳምባታ ጋላሳ ኡባን ናባበትያ ናባቱዋ ቃላ አኬክቤና ድራዉ፥ አ ቦላ ፕርዲደ፥ ናባቱዋ ቃላ ፖሌድኖ። 28 የሱሳ ዎꬍሳናዉ እት ጋሱካ ኡንቱንቶ ቤተናን እጽና፥ ጵላጾስ አ ዎꬋና ማላ ዎሴድኖ።

29 “ኡንቱንቱ የሱሳባይ ጾሳ ማጻፋን ጻፈቴዳዋ ኡባ ፖሌዳ ዎደ፥ ማስቃልያፐ አ ዎꬂደ ሞጌድኖ። 30 ሽን ጾሳይ ሀይቁዋፐ የሱሳ ደንꬄዳ። 31 ሄዋፐ ጉይያን እ ባረናና ጋሊላፐ የሩሳላመ ዬዳ አሳቶ ጮራ ጋላሳ ቤቴዳ ኡንቱንቱ ሀእ አባ አሳዉ ማርካቲኖ።

32 “ጾሳይ ኑ አዋቶ እማና ጌዳ ዎንጋላ ምሽራቹዋ ኑን ህንተንቶ ኦዴቶ። 33 ዳዊተ ማዝሙርያ ማጻፋን ላኤንꬆ ሸምፑዋን፥

“ ‘ኔን ታ ናኣ።

ሀቼ ታን ነ አዉዋ ግዳድ’

ጌተቲደ ጻፈቴዳዋዳን፥ ጾሳይ የሱሳ ደንꬂደ፥ ኑ አዋቶ እማና ጌዳዋ ኑዉ ኡንቱንቱ ናናዉ ፖሌዳ። * 34 ላኤንꬁዋ እ ሀይቀና ማላ፥ ሀይቁዋፐ አ ደንꬄዳዎ ጾሳይ፥ ‘ታን ዳዊተዉ እማና ጌዳ አማነቴዳ ጌሻ አንጁዋ ህንተንቶ እማና’ ያጊደ ሃሳዬዳ። 35 ሄዋ ድራዉ፥ ማዝሙርያ ማጻፋን ሀራሳን ቃይ፥ ‘ነ ጌሻ ናኣ አሃካ ሙስሳካ’ ያጌዳ። * 36 አያዉ ጎፐ፥ ዳዊተ ባረ ዎድያን ጾሳ ቆፋ ኦꬄዳዋፐ ጉይያን ሀይቂደ፥ ባረ አዎቱዋና ሀይቂ ሙሴዳ። 37 ሽን ጾሳይ ሀይቁዋፐ ደንꬄዳዌ ሙስቤና።

38-39 “ሄዋ ድራዉ፥ ታናዳን አማንያዋንቶ፥ ናጋራ አቶ ጌተቴዳዌ ህንተንቶ የሱሳ ባጋና ኦደቴዳዌነ፥ ሙሴ ህግያን ጽላናዉ ህንተንቶ ዳንዳየተና ኡባባፐ አን አማንያ ኡባይ ጽላናዌ ህንተንቶ ኤረቶ። 40 ሄዋ ድራዉ፥ ናባቱ ጌዳዌ ህንተ ቦላ ጋከና ማላ ናገትተ፤

41 “ ‘ጾሳይ ጌዳባ ቅሊጭያዋንቶ፥ *

በእተ፤ ሀራይ አቶ እት ኡራይ ህንተንቶ ኦድንቶካ፥

ህንተ አማነና ኦሱዋ ታን ህንተንቱ ዎድያን፥

ኦꬅያ ድራዉ፥ ፖራ ጊተ፤ ሀይቂተ’

ጌድኖ” ያጌዳ።

42 ጳዉሎስነ ባርናባስ አይሁዳ ዎሳ ጎልያፐ ከስሽን፥ አሳይ ኡንቱንታ ላኤንꬁዋ ሳምባታንካ ሄዋ ጉጂደ ኦዳና ማላ ዎሴድኖ። 43 ሺቁ ላለቴዳዋፐ ጉይያን፥ ጮራ አይሁዳቱነ አይሁዳቱዋ አማኑዋን ገሊደ ጾሳዉ ያይያ ጮራቱ፥ ጳዉሎሳነ ባርናባሳ ካሌድኖ፤ የሱስ ኪቴዳዋንቱ ጾሳ አꬎ ኬካተꬃን ምን ደአና ማላ፥ ኡንቱንቶ ኦዲደ ምንሴድኖ።

44 ላኤንꬁዋ ሳምባታን አማሬዳ አሳቱዋፐ አትን፥ ካታማ አሳይ ኡባይ ጾሳ ቃላ ስሳናዉ ሺቄዳ። 45 ሽን አይሁዳቱ ጮራ አሳ በኤዳ ዎደ፥ ጳዉሎሳ ቃናቴድኖ፤ አ ሃሳያ ጳልቂደ፥ አ ቦሬድኖ።

46 ጳዉሎስነ ባርናባስ ጻሊደ፥ “ጾሳ ቃላይ ካሰቲደ ህንተንቶ ኦደታናዉ ኮሼ፤ ሽን ቃላ ህንተ እጼዳ ድራዉነ መꬍና ደኡዋ አካናዉ ህንተንቶ በሰና ጊደ፥ ህንተ ህንተንቱ ሁጲያን ፕርዴዳ ድራዉ፥ በእተ፥ ኑን አይሁዳ ግደናዋንቱኮ ስሜቶ። 47 አያዉ ጎፐ፥ ጎዳይ ኑና፥ *

“ ‘አሳይ ኡባይ ህንተ ባጋና አታና ማላ፥

ህንተንታ ታን፥

አይሁዳ ግደናዋንቶ ፖኡዋ ኦꬃድ’ ያግ አዛዜዳ”

ያጌድኖ።

48 አይሁዳ ግደናዋንቱ ሄዋ ስሴዳ ዎደ፥ ናሸቲደ ጾሳ ቃላ ቦንቼድኖ፤ ቃይ መꬍና ደኦ ዶረቴዳ ኡባይ አማኔድኖ።

49 ጎዳ ቃላይ ሄ ጋድያ ኡባ ጋኬዳ። 50 ሽን አይሁዳቱ ጾሳዉ ጎይንያ ቦንቼቴዳ ማጫዋንታነ ካታማን ደእያ ዎልቃማ አሳቱዋ ጳዉሎሳ ቦላንነ ባርናባሳ ቦላ ደንꬅና፥ አሳቱ ኡንቱንታ የደርሱዋ ዶሚደ፥ ባረንቱ ጋድያፐ ከሴድኖ። 51 ሽን የሱስ ኪቴዳዋንቱ ኡንቱንታ እጽያዋንቶ ማላታ ግዳና ማላ፥ ባረንቱ ገድያፐ ባና ሾጪደ፥ ‡ እቆንዮነ ካታማ ቤድኖ። 52 ቃይ አንጾክያን ደእያ ካልያዋንቱንካ ጌሻ አያናይነ ናሸቻይ ኩሜዳ።

14

ጳዉሎስነ ባርናባስ እቆንዮነ ቤድኖ

1 ካሰዋዳንካ ጳዉሎስነ ባርናባስ እቆንዮነን አይሁዳቱዋ ዎሳ ጎለ ገሊደ፥ ቃላ ኦዴድኖ፤ ሄዋፐ ጉይያን ጮራ አይሁዳቱነ አይሁዳ ግደናዋንቱ አማኔድኖ። 2 ሽን አማንቤና አይሁዳቱ አይሁዳ ግደናዋንቱ ዎዛና ላሚደ፥ እሻቱዋ ቦላ ሀንቀꬄድኖ። 3 የሱስ ኪቴዳዋንቱ ሄዋን ዳሮ ዎድያ ጋምኤድኖ፤ ኡንቱንቱ ጎዳባ ያየናን ኦዴድኖ፤ ጎዳይ ማላታነ ኦራꬃባ ኡንቱንቱ ኦꬃና ማላ፥ ኡንቱንቶ ዎልቃ እሜዳዋን ባረ አꬎ ኬካተꬃ ቃላባይ ቱማ ግዴዳዋ ማርካቴዳ። 4 ሽን ካታማ አሳይ ሻከት፥ ባጋይ አይሁዳቱዋኮ፥ ባጋይ የሱስ ኪቴዳዋንቱኮ ስሜድኖ።

5 አይሁዳ ግደናዋንቱነ አይሁዳቱ ባረንቱ ካፓቱዋና እትፐ የሱስ ኪቴዳዋንታ ቆሀናዉነ ሹቻን ጫዳናዉ ቆፔዳ ዎደ፥ 6 የሱስ ኪቴዳዋንቱ ሄዋ ኤሪደ፥ ልስጽራነ ደርበ ጌተትያ ልቃኦንያ ካታማቱዋነ ኡንቱንቱ ሄራን ደእያ ጋድያ ብ አጌድኖ፤ 7 ሄዋን ዎንጋላ ምሽራቹዋ ኦዲኖ።

8 ባረ ዳይ ኡሉዋፐ የለቶደፐ ዶሚደ፥ ላኡ ገዲ ስልና፥ ኡባካ ሀመተና እት ብታኒ ልስጽራን ደኤ። 9 ሄ ብታኒ ጳዉሎስ ኦድሽን ስሴ፤ ጳዉሎስ አ ጫድ ጼልያ ዎደ፥ ፓጻናዉ አዉ አማኑ ደእያዋ በኢደ፥ 10 ኮሻ ꬎቂሲደ አ፥ “ስት ጋደ ነ ገድያን ኤቃ” ያጌዳ፤ ጉፕ ደንዲደ፥ ሀመታ ዶሜዳ።

11 ጳዉሎስ ኦꬄዳዋ አሳይ በኢደ፥ ባረ ኮሻ ልቃኦንያ ቃላን ꬎቁ ኦꬂደ፥ “ጾሳቱ አሳ ማላቲደ ኑኮ ዎꬌድኖ” ያጌዳ። 12 አሳይ ባርናባሳ፥ “ድያ”* ጊደ፥ ጳዉሎስ ሃሳያዉ ዋናትያ ድራዉ፥ አ፥ “ሄርሜሳ” ጊደ ሱንꬄዳ። 13 ጌሻ ጎሊ ካታማ ማታን ደእያ ድያ ቄሳይነ አሳይ ኮሩማቱዋነ ዳሪ ሎእያ ጪሻቱዋ የሱስ ኪቴዳዋንቶ ያርሹዋ ያርሻናዉ ኮዪደ፥ ፐንግያ አሄድኖ።

14 ሽን የሱስ ኪቴዳ ባርናባስነ ጳዉሎስ ሄዋ ስሴዳ ዎደ ባረንቱ ማዩዋ ፔꬊደ፥ አሳ ግዶ ዎጺደ፥ 15 ባረንቱ ኮሻ ꬎቁ ኦꬂደ፥ ሀዋዳን ያጌድኖ፤ “አሳዉ፥ ሀዋ አያዉ ኦꬂቴ? ኑንካ ህንተንቱዋዳን መቴዳ አሳ፤ ሀ ፓና የዉዋፐ ሳሉዋነ ሳኣ፥ አባነ ኡንቱንቱ ግዶን ደእያ ኡባባ መꬌዳ ደኡዋ ጾሳኮ ህንተ ስማና ማላ፥ ህንተንቶ ኑን ዎንጋላ ምሽራቹዋ ኦዴቶ። * 16 እ በን አሳ ዘረꬃይ ኡባይ ባረንቱ ኦግያ ባና ማላ የድ አጌዳ። 17 ህንተንቶ እራ ሳሉዋፐ ቡክሴዳ፤ ካꬃካ እ ዎድያን እሜዳ፤ ቃይ ቁማ እሚደ፥ ህንተንታ ሎይꬅ ናሸቼ፤ ያቲደ ህንተንቶ ሎኦባ ኦꬂደ፥ ኡባ ዎደካ ባረዉ ማርካ ꬋይቤና” ያጌድኖ። 18 የሱስ ኪቴዳዋንቱ ሄዋ ጊደ፥ ባረንቶ አሳይ ያርሸና ማላ፥ መቶቲደ ድጌድኖ።

19 አንጾክያፐነ እቆንዮነፐ ዬዳ አይሁዳቱ አሳ ባረንቱ ባጋ ዛሪደ፥ ሹቻን ጳዉሎሳ ጫዴድኖ፤ ኡንቱንቶ ሀይቄዳዋ ማላትና፥ ካታማፐ ካረዉ አ ጎች ከሴድኖ። 20 ሽን ካልያዋንቱ አ ማታን ዩይ አꬊደ ኤቂሽን፥ እ ደንዲደ፥ ካታማ ገሌዳ። ዎንተꬃ ጋላስ ባርናባሳና እትፐ ደርበ ቤዳ።

ጳዉሎስነ ባርናባስ አንጾክያ ስሜድኖ

21-22 ኡንቱንቱ ደርበ ካታማን ዎንጋላ ምሽራቹዋ ኦዲደ፥ ጮራ አሳይ የሱሳ አማናና ማላ ኦꬄዳዋፐ ጉይያን፥ ልስጽራ፥ እቆንዮነነ ጲሲድያን ደእያ አንጾክያ ስሜድኖ፤ ያቲደ ሄዋን ካልያዋንታ ምንሲደነ ኡንቱንቱ አማኑዋን ምን ደአና ማላ ዞሪደ፥ “ኑን ጾሳ ካዉተꬃ ገላናዉ ሎይꬅ ዋየታና በሴ” ያጌድኖ። 23 ቃይ አማንያዋንቶ ደእያ ሳን ደእያ ሳን ጭማቱዋ ዶሪደ፥ ጾሜዳዋፐነ ዎሴዳዋፐ ጉይያን፥ ኡንቱንቱ አማኔዳ ጎዳዉ ኡንቱንታ ሀዳራ እሜድኖ።

24 ጲሲድያ ጋድያፐ አꬊደ፥ ጵንፍልያ ዬድኖ፤ 25 ጰርገን ቃላ ኦዴዳዋፐ ጉይያን፥ አጻልያ ቤድኖ። 26 ሄዋፐ ኡንቱንቱ ባረንቱ ፖሌዳ ኦሱዋ ድራዉ፥ አሳይ ኡንቱንቱ ሀዳራ ጾሳ አꬎ ኬካተꬃዉ እሜዳ አንጾክያ ማርካብያን ስሜድኖ።

27 አንጾክያ ጋኬዳ ዎደ አማንያ አሳ ሺሺደ፥ ጾሳይ ባረንቱና እትፐ ኦꬄዳ ኡባባነ፥ አይሁዳ ግደና አሳይ አማናና ማላ፥ ኡንቱንቶ ፐንግያ ዶዬዳዋ፥ አሳዉ ኦዴድኖ። 28 ያቲደ ሄዋን ካልያዋንቱና ዳሮ ዎድያ ጋምኤድኖ።

15

የሩሳላመ ሺቁዋ

1 እት እት አሳቱ ይሁዳፐ አንጾክያ ዎꬊደ፥ “ሙሴ ዎጋዳን፥ ህንተ ቃጻረተናዋ ግዶፐ፥ አታናዉ ዳንዳይክታ” ያጊደ እሻቱዋ ታማርሱዋ ዶሜድኖ። * 2 ጳዉሎስነ ባርናባስ ኡንቱንቱና ዳርስ ዋላቀቲደ ፓሉመትና፥ አንጾክያን ደእያ እት እት ሀራ አሳቱ ሄ ፓሉማ ድራዉ፥ ጳዉሎሳናነ ባርናባሳና የሩሳላመ ቢደ፥ የሱስ ኪቴዳዋንቱናነ ጭማቱዋና ጋከታናዉ ቆፋይ ቃሸቴዳ።

3 አማንያ አሳቱ ኡንቱንታ ኪቲደ ኦግያን ማድሽን፥ አይሁዳ ግደናዋንቱ ጾሳኮ ስሜዳዋ ኦዲደ፥ ፕንቂያናነ ሳማርያና አꬌድኖ፤ ሄዌ እሻቱዋ ኡባ ሎይꬅ ናሸቼዳ። 4 ኡንቱንቱ የሩሳላመ ጋኬዳ ዎደ፥ አማንያዋንቱ፥ የሱስ ኪቴዳዋንቱነ ጭማቱ ኡንቱንታ ሞኬድኖ፤ ጾሳይ ባረንቱን ኦꬄዳዋ ኡባ ኦዴድኖ። 5 ሽን ፓርሳዋቱዋ ባጋፐ አማኔዳ እት እት አሳቱ ደንድ ኤቂደ፥ “ህንተንቱ ኡንቱንታ ቃጻራናዉነ ሙሴ ህግያ ናጋና ማላ አዛዛናዉ በሴ” ያጌድኖ።

6 የሱስ ኪቴዳዋንቱነ ጭማቱ ሄዋ ዞረታናዉ ሺቄድኖ። 7 ሎይꬅ ሃሳዬዳዋፐ ጉይያን፥ ጰጽሮስ ደንድ ኤቂደ፥ ኡንቱንታ ሀዋዳን ያጌዳ፤ “ታናዳን አማንያዋንቶ፥ አይሁዳ ግደናዋንቱ ዎንጋላ ምሽራቹዋ ቃላ ታ ዶናፐ ስሲደ አማናና ማላ፥ ታና ጾሳይ ህንተ ግዶፐ በን ዶሬዳዋ ህንተንቱ ኤሪታ። 8 አሳ ዎዛና ኤርያ ጾሳይ ጌሻ አያና ኑዉ እሜዳዋዳን፥ ኡንቱንቶካ እሚደ ቱማዬዳ። 9 ኡንቱንቱ አማኔዳ ድራዉ፥ እ ኡንቱንቱ ዎዛና ጌሺደ፥ ኑ ግዱዋንነ ኡንቱንቱ ግዱዋን ዱማተꬃ ዎꬅቤና። 10 ሄዋ ድራዉ፥ ኑ አዎቱነ ኑን ቶካናዉ ዳንዳይቤና ዎልቃማ ቶኩዋ ካልያዋንቱ ሞርግያን ዎꬂደ፥ ሀእ ህንተ አያዉ ጾሳ ፓጪቴ? 11 ሽን ጎዳ የሱስ ክርስቶሳ አꬎ ኬካተꬃን ኡንቱንቱ አቴዳዋዳን፥ ኑንካ አቴዳዋ አማኔቶ” ያጌዳ።

12 አሳይ ኡባይ ጮኡ ጊደ፥ ባርናባስነ ጳዉሎስ አይሁዳ ግደና አሳ ግዶን ባረንቱ ባጋና ጾሳይ ኦꬄዳ ማላታነ ኦራꬃባ ኡባ ኦድሽን ስሴ።

13 ኡንቱንቱ ሃሳያ ዉርሴዳዋፐ ጉይያን፥ ያቆብ ሀዋዳን ያጊደ ዛሬዳ፤ “እሻቶ፥ ታን ግያዋ ስስተ። 14 ጾሳይ አይሁዳ ግደናዋንቱ ግዶፐ ባረዉ ሀንያ አሳ አካናዉ አይሁዳ ግደናዋንቶ ኮይሮ ዎት ቆፔደንቶ ስሞን ኦዴዳ። 15-18 ናብያ ቃላይ ሀዋና ጊጌ፤ ጎዳይ ዳሮ ዎድያፐ ዶሚደ፥ አሳ ሀዋ ኤርሲደ፥ ጾሳ ማጻፋን ሀዋዳን ያጌዳ፤ *

“ ‘ሀዋፐ ጉይያን፥ ሳኣን ደእያ ሀራ አሳይ ኡባይ፥

ታዋ ግዳናዉ፥

ታን ጼሴዳ አይሁዳ ግደና አሳይ ኡባይ፥

ጎዳ ኮያና ማላ፥ ታን ስማና።

ታን ኮለቲደ ኩንዴዳ ጎልያዳን፥

ሀኔዳ ዳዊተ ካዉተꬃ ደንꬃና።

ኮለቴዳዋካ ዛራደ ኬጻና፤

ታን ላኤንꬁዋ አ ኤሳና’

ያጌዳ።

19 “ሄዋ ድራዉ፥ ታ ቆፋ ግዶፐ፥ አይሁዳ ግደናዋንቱፐ ጾሳኮ ስምያዋንታ ኑን መቶꬃናዉ ኮሸና። 20 ሽን ኡንቱንቱ ኤቃን ቱኔዳዋ ሜና ማላ፥ ዎሹመና ማላ፥ ባኩቴዳ መህያ አሹዋ ሜና ማላነ ሱꬃ ኡሸና ማላ፥ ኡንቱንቶ ኑን ዳብዳቢያ ጻፋናዉ ኮሼ። * 21 አያዉ ጎፐ፥ ሙሴ ህግያ ካሰ የለታፐ ዶሚደ ሳምባታን ሳምባታን አይሁዳ ዎሳ ጎለቱዋን ናባቢደ፥ አ ቃላ ካታማ ኡባን ኦድያዋንቱ ደኢኖ” ያጌዳ።

22 ሄዋፐ ጉይያን፥ የሱስ ኪቴዳዋንቱነ ጭማቱ ዎሳ ጎለ አሳ ኡባና እትፐ ባረንቱ ግዶፐ አማሬዳ አሳቱዋ ዶሪደ፥ ጳዉሎሳናነ ባርናባሳና አንጾክያ የዳናዉ ቆፋ ቃቼድኖ፤ ኡንቱንቱ ዳሮ ቦንቼቴዳ ላኡ አሳቱዋ ባርሳባ ጌተትያ ይሁዳነ ስላሳ ዶሬድኖ። 23 ያቲደ ሀዋዳን ግያ ዳብዳቢያ ጻፊደ፥ ኡንቱንቱ ቦላ ኪቴድኖ፤ “ኑን የሱስ ኪቴዳዋንቱነ ጭማቱ ህንተ እሻቱ፥ አንጾክያን፥ ሶርያንነ ክልቂያን ደእያ አይሁዳ ባጋ ግደና እሻቶ ኑ ሳሮታ ኪቴቶ።

24 “ኑን አዛዝቤና አሳቱ ኑ ግዶፐ ቢደ፥ ‘ህንተንቱ ቃጻረታናዉነ ሙሴ ህግያ ናጋናዉ በሴ’ ጊደ፥ ህንተንታ መቶꬄዳዋነ ይሎዬዳዋ ስሲደ፥ 25-26 ኑ ጎዳ የሱስ ክርስቶሳ ሱንꬃ ድራዉ፥ ባረንቱ ሸምፑዋ ኦሌዳ ኑን ሲቅያ ባርናባሳናነ ጳዉሎሳና ዶረቴዳ አሳቱዋ ህንተንቱኮ ኪታናዉ እት ዎዛናን ኑ ቆፋ ቃቼዶ። 27 ሄዋ ድራዉ፥ ኑን ጻፌዳዋ ኡንቱንቱ ባረንቱ ሁጰዉ ባረንቱ ዶናን ህንተንቶ ኦዳና ማላ፥ ይሁዳነ ስላሳ ኪቴዶ።

28-29 “አያዉ ጎፐ፥ ኤቃዉ ያርሼዳዋ ሞፕተ፤ ሱꬃ ኡሾፕተ፤ ባኩቴዳ መህያ አሹዋ ሞፕተ፤ ዎሹሞፕተ። ሀ ኮሽያዋንቱፐ አትን፥ ሀራ ዴጽያ የዉዋ ህንተንታ ቶሰና ማላ፥ ኑንነ ጌሻ አያናይ የዉዋ ኤኖ ጊደ አኬዶ፤ ሀ ኡባባፐ ህንተ ሁጲያ ናጎፐ፥ ህንተንቱ ሎኦባ ኦꬂታ። ስም ሳሮ ደእተ” ያጌድኖ።

30 ሄዋ ድራዉ፥ ኪተቴዳዋንቱ ሞይዘት፥ አንጾክያ ዎꬊደ፥ አማንያ አሳ ሺሺደ፥ ዳብዳቢያ አሳዉ እሜድኖ። 31 ኡንቱንቱ ሄ ምንስያ ዳብዳቢያ ናባቤዳ ዎደ፥ ናሸቴድኖ። 32 ቃይ ይሁዳይነ ስላሰ ባረንቱ ሁጰዉ ናባቱዋ ግድያ ድራዉ፥ እሻቱዋ ሎይꬅ ማቂደ ምንሴድኖ። 33 ኡንቱንቱ አንጾክያን አማሬዳ ጋላሳ ኡቴዳዋፐ ጉይያን፥ እሻቱ ሳሮተꬃን ሞይዝና፥ ባረንታ ኪቴዳዋንቱኮ ስሜድኖ። 34 ሽን ስላሰ ያን አታናዉ ባረ ቆፋ ቃቼዳ። *

35 ቃይ ጳዉሎስነ ባርናባስ ሀራ ጮራ አሳቱዋና እትፐ ጎዳ ቃላ ታማርሲደነ ዎንጋላ ምሽራቹዋ ኦዲደ፥ አንጾክያን ኡቴድኖ።

ጳዉሎስነ ባርናባስ ሻከቴድኖ

36 አማሬዳ ጋላሳፐ ጉይያን፥ ጳዉሎስ ባርናባሳ፥ “ኑን ጎዳ ቃላ ኦዴዳ ካታማ ኡባን ኑ እሻቱ ዎት ደኢኖንቶ፥ ጉየ ስሚደ፥ ጾሞስ በኦይተ” ያጌዳ። 37 ሄዋፐ ጉየ ባርናባስ ማርቆሳ ጌተትያ ዮሃንሳ ባረንቱና አፋናዉ ኮዬዳ። 38 ሽን ጳዉሎስ ማርቆሳ ባረንቱና አፋናዉ ኮይቤና፤ አያዉ ጎፐ፥ እ ኡንቱንቱፐ ጵንፍልያን ሻከቴዳ፤ ቃይ ኡንቱንቱና ኦሶ ብቤና። 39 ኡንቱንቱ ግዱዋን ሎኤና ዋላሳይ ከስና፥ እቱ እቱዋፐ ሻከቴዳ፤ ባርናባስ ማርቆሳ አኪደ፥ ማርካብያን ቆጲሮሳ ቤዳ። 40 ሽን ጳዉሎስ ስላሳ አክና፥ እሻቱ አ ሀዳራ ጾሳ አꬎ ኬካተꬃዉ እሜዳዋፐ ጉይያን ቤዳ። 41 ያቲደ አማንያ አሳቱዋ ምንሲደ፥ ሶርያናነ ክልቂያና አꬌዳ።

16

ጽሞቶሰ ጳዉሎሳናነ ስላሰና ጋከቴዳ

1 ጳዉሎስ ቃይ ደርበነ ልስጽራ ቤዳ፤ ሄዋን ጽሞቶሳ ጌተትያ ካልያዌ፥ እት አማንያ አይሁዳ ምሽራት ናአይ ደኤ፤ አ አቡ ግሪከ አሳ። 2 ልስጽራንነ እቆንዮነን ደእያ እሻቱ ጽሞቶሳባ ሎይꬅ ማርካቴድኖ። 3 ጳዉሎስ አ ጽሞቶሳ ባረናና አፋናዉ ኮዪደ፥ አ አቡ ግሪከ * አሳ ግዴዳዋ ሄዋን ደእያ አይሁዳ ኡባይ ኤርያ ድራዉ፥ አ ኦይቂደ ቃጻሬዳ። 4 ኡንቱንቱ ካታማቱዋና ቢደ፥ የሱስ ኪቴዳ የሩሳላመን ደእያዋንቱነ ጭማቱ ዎꬄዳ ህግያ አማንያዋንቱ ናጋና ማላ፥ ኡንቱንቶ ኦዲደ አꬌድኖ። 5 ሄዋ ድራዉ፥ አማንያዋንቱ አማኑዋን ምን፥ ፓይዱዋንካ ጋላሳፐ ጋላሳን ዳር ዳር ቤድኖ።

ጳዉሎስ ማቅዶንያ ባናዳን ጼገቴዳ

6 ኢስያን ቃላ ኦደና ማላ፥ ጌሻ አያናይ ኡንቱንታ ድጌዳ ድራዉ፥ ፕርግያ ጋድያናነ ጋላትያ ጋድያና አꬌድኖ። 7 ኡንቱንቱ ሚስያ ዛዋ ጋኬዳ ዎደ፥ ቢታንያ ባናዉ ኮዬድኖ፤ ሽን የሱሳ አያናይ ኡንቱንታ ድጌዳ። 8 ሄዋ ድራዉ፥ ኡንቱንቱ ሚስያ ማታና አꬊደ፥ ጽሮኣዳ ዎꬌድኖ። 9 ጳዉሎስ ቃማ ሳጻን እት ማቅዶንያ ብታኒ ባረና፥ “ማቅዶንያ ፕናደ ኑና ማዳርኪ” ያጊደ ኤቂ ዎስሽን በኤዳ። 10 ሳፃ እ በኤዳዋፐ ጉይያን፥ ኑን ኤለካ ማቅዶንያ ባናዉ ኮዬዶ፤ አያዉ ጎፐ፥ ዎንጋላ ምሽራቹዋ ያን ደእያ አሳዉ ኦዳናዉ፥ ጾሳይ ኑና ጼሴዳዋ ኑዉ ማላቴዳ።

ሊዳ ፕልጵስዮሳን ክርስቶሳ አማናዱ

11 ሄዋ ድራዉ፥ ጽሮኣዳፐ ደንዲደ፥ ስት ጊደ ማርካብያን ሳሞትራቀ ቤዶ፤ ዎንተꬃ ጋላስ ናጱለ ቤዶ። 12 ሄዋፐ ፕልጵስዮሳ ቤዶ፤ ፕልጵስዮስ ማቅዶንያ ቢታዉ ሁጰ ካታማ፤ ቃይ ሮመ አሳይ ደእያ ካታማ፤ ኑን ሄ ካታማን አማሬዳ ጋላሳ ኡቴዶ።

13 ሳምባታ ጋላስ፥ ካታማፐ ጋጻን ሻፋ ዶናን አይሁዳቱ ጾሳ ዎስያ ሳአይ ደእያዋ አኬኪደ ቤዶ፤ ሄዋን ኡቲደ ሺቄዳ ማጫ አሳዉ ቃላ ኦዴዶ።

14 እት ሊድያ ጌተተዉና፥ ትያጽሮና ካታማፐ ያደ ጾሳ አማነዉና፥ ዞኦ ማዩዋ ዛልእያ ምሽራታ፥ ኑን ኦድያዋ ስሳዱ፤ ጳዉሎስ ኦድያዋካ እዛ ስሳና ማላ ጾሳይ እ ዎዛና ዶዬዳ። 15 ሊድያ ባረ ሶይ አሳና እትፐ ጻማቀቴዳዋፐ ጉይያን ኑና፥ “ህንተንቱ ታና ጎዳ ቱማተꬃን አማናዉ ጊደ ቆፖፐ፥ ታ ሶይን ደእሽተ” ጋደ ዎሳዱ፤ ምንሳደ ሾባዱ።

ጳዉሎስነ ስላሰ ቃሸቴድኖ

16 ኑን ጾሳ ዎስያሳ ቢሽን፥ ኢታ አያናይ እዝ ቦላ አቅና ካይያ እት ቆማ ናታ ኑናና ጋከታዱ፤ ሄ ናታ ካያደ ዳሮ ሚሻ ባረ ጎዳቶ ደማዱ። 17 ጋከታደ ጳዉሎሳነ ኑና ካላደ፥ “ሀዋንቱ ህንተንቶ አታና ኦግያ ኦድያዋንቱ፥ ኡባፐ ቦላ ጾሳ አይለቱዋ” ጋደ ኮሻ ꬎቁ ኦꬃደ ሃሳያዉ።

18 ኡባ ጋላስ ሄዋዳን ጋዉ፤ ሽን ጳዉሎስ ይሎቲደ ጉየ ስም፥ ሄ ኢታ አያና፥ “ኔን ኢፐ ከሳና ማላ የሱስ ክርስቶሳ ሱንꬃን ኔና አዛዛይ” ያጌዳ፤ ሄ ማንእያን ኢታ አያናይ ኢፐ ከስ አጌዳ።

19 ሽን እዝ ጎዳቱ ባረንቱ ሚሻ ደማና ኦጊ ꬋዬዳዋ በኢደ፥ ጳዉሎሳነ ስላሳ ኦይቂደ፥ ገያ ሳኣን ደእያ ዳናቱዋ ስንꬃ ጎች ከሴድኖ። 20 ዳናቱዋ ስንꬃ ኡንቱንታ አፊደ፥ “ሀዋንቱ አይሁዳ አሳ ግዲደ፥ ኑ ካታማ አሳ ሎይꬅ መቶꬂኖ። 21 ኑን ሮመ ጋድያ አሳ ግዲደ፥ አካናዉነ ኦꬃናዉ ዎጋ ግደናባ ታማርሲኖ” ያጌድኖ።

22 አሳይ እት ባጋ ግዲደ፥ ጳዉሎሳ ቦላንነ ስላሳ ቦላ ደንዴዳ፤ ዳናቱካ ኡንቱንቱ ማዩዋ ቃር አኪደ፥ ጻምኣን ኡንቱንታ ሾጫና ማላ አዛዜድኖ። 23 ኡንቱንቱ ዳርስ ዋꬌዳዋፐ ጉይያን፥ ቃሾ ጎልያን የጌድኖ። ቃሾ ጎልያ ናግያዌካ ኡንቱንታ ምንስ ናጋናዳን አዛዜድኖ። 24 ቃሾ ጎልያ ናግያዌ ሄ አዛዙዋ አኪደ፥ ጳዉሎሳነ ስላሳ ቃሾ ጎልያ ቆልኦ ገልሴዳ፤ ኡንቱንቱ ገድያካ ምꬃና ጋꬅ ዳራጺደ ቃቼዳ።

25 ሽን ቃማ ብላሄ ግድያ ሄራን ጳዉሎስነ ስላሰ ጾሳ ዎሲደ፥ ማዝሙርያ የጺደ ጾሳ ጋላቲኖ፤ ቃሸቶ አሳይ ኡንቱንቱ ግያዋ ስሴ። 26 ቃሾ ጎልያ ጻጱ ቃጻና ጋካናዉ ዎዛና አናን ቢታይ ዳርስ ቃጼዳ፤ ሄ ማንእያን ፐንጊካ ኡባይ ዶየት አግና፥ ቃሸቴዳ አሳ ኡባ ሳንꬃላታይ ብለት ዎꬌዳ። 27 ቃሾ ጎልያ ናግያዌ ገምእሹዋፐ ቤጎትያ ዎደ፥ ቃሾ ጎልያ ፐንጊካ ኡባይ ዶየቴዳዋ በኢደ፥ ቃሸቶ አሳይ ከስ አኪደ ብድጌዳዋ አዉ ማላትና፥ ባረና ዎꬋናዉ ቆፒደ፥ ጩብያ አኬዳ። 28 ሽን ጳዉሎስ ኮሻ ꬎቁ ኦꬂደ፥ “ኔን ኔና አያነ ኦꬆፓ፤ አያዉ ጎፐ፥ ኑን ኡባይ ሀዋን ደኤቶ” ያጌዳ።

29 ቃሾ ጎልያ ናግያዌ ጾምፕያ ዎስ አኪደ፥ ኤለካ ቆልኦ ዎጼዳ፤ ኮኮሪደ ጳዉሎሳ ስንꬃንነ ስላሰ ስንꬃን ጉፋኔዳ፤ 30 ኡንቱንታ ካረ ከሲደ፥ “ታ ጎዳቶ፥ ታን አታናዉ አያ ኦꬃና በሲ?” ያጌዳ።

31 ጳዉሎስነ ስላሰ አ፥ “ጎዳ የሱስ ክርስቶሳ አማና፤ ኔን አታና፤ ነ ሶይ አሳይካ” ያጌድኖ። 32 ኡንቱንቱ አዉነ አ ሶይን ደእያ ኡባዉ ጎዳ ቃላ ኦዴድኖ። 33 ቃማ ሄ ሳትያንካ ቃሾ ጎልያ ናግያዌ ኡንቱንታ አፊደ ኡንቱንቱ ማይꬃ ሜጬዳ፤ ሄ ማንእያን ባረ ሶይ አሳ ኡባና ጻማቀት አጌዳ። 34 ጳዉሎሳነ ስላሳ ፑደ ባረ ሶይ አፊደ፥ ኡንቱንቶ ቁማ አꬄዳ፤ እ ባረ ሶይ አሳ ኡባና ጾሳ አማኔዳ ድራዉ፥ ናሸቴዳ።

35 ዎንትና ዳናቱ፥ “ሄ አሳቱዋ ብላ” ያጊደ፥ ፖልስያ ካፓቱዋ አኮ ኪቴድኖ። 36 ሄዋፐ ጉየ ቃሾ ጎልያ ናግያዌ፥ “ህንተንቱ ብለታና ማላ፥ ዳናቱ ታዉ ኪቴድኖ፤ ስም ሀእ ከሲደ ሳሮተꬃን ቢተ” ያጊደ ሄ ኪታ ጳዉሎሳዉ ኦዴዳ።

37 ሽን ጳዉሎስ ሄ ፖልስያ ካፓቱዋ፥ “ኑን ሮመ ጋደ አሳ † ግድሽን፥ ኡንቱንቱ ኑና ፕርዳይ ባይናን አሳ ስንꬃን ዋꬊደ፥ ቃሾ ጎልያን የጌድኖ። ሀእ ኑና ጌማን ከስ የዲኖ? ሀነና፤ ኡንቱንቱ ባረንቱ ሁጰዉ ዪደ፥ ኑና ከስኖ” ያጌዳ።

38 ፖልስያ ካፓቱ ዳናቶ ሄዋ ኦድና፥ ጳዉሎስነ ስላሰ ሮመ ጋደ አሳ ግዴዳዋ ስሴዳ ዎደ፥ ያዬድኖ። 39 ሄዋ ድራዉ፥ ዳናቱ ዪደ ኡንቱንታ፥ “ኑን ህንተንታ ናቄዶ” ጌድኖ። ቃሾ ጎልያፐ ካረ ኡንቱንታ ከሲደ፥ ካታማፐ ከሲደ ባና ማላ ዎሴድኖ። 40 ጳዉሎስነ ስላሰ ቃሾ ጎልያፐ ከሲደ፥ ሊድያ ሶይ ቤድኖ፤ ያን እሻቱዋና ጋከቲደ፥ ኡንቱንታ ምንሲደ ሄዋፐ ቤድኖ።

17

ተሰሎንቀን ደንዴዳ ዋላሳ

1 ጳዉሎስነ ስላሰ፥ አምፕጶሊሳናነ አጶሎንያና አꬊደ፥ ተሰሎንቀ ዬድኖ፤ ተሰሎንቀን አይሁዳ ዎሳ ጎሊ ደኤ። 2 ጳዉሎስ ባረ ዶያዳንካ ያ ገሌዳ፤ ሄዋን ሄዙ ሳምባታ ጋላሳቱዋን ጾሳ ማጻፋቱዋፐ አሳና ሃሳዬዳ፤ 3 ክርስቶስ ዋይያ አካናዉነ ሀይቁዋፐ ደንዳናዉ በስያዋ ኡንቱንቶ ብሊደ ኦዲድነ ቱማ ግዴዳዋካ ኡንቱንታ ኤርሲደ፥ “የሱስ ሀ ታን ህንተንቶ ኦድያዌ ክርስቶሳ” ያጌ። 4 ኡንቱንቱፐ እቱ እቱ የዉ ቱማ ግዴዳዋ አኬኪደ፥ ጳዉሎሳናነ ስላሰና ጋከቴድኖ፤ ሀዋዳንካ፥ ጾሳዉ ጎይንያ ጮራ ግሪከ አሳይነ ጮራ ቦንቼቴዳ ማጫዋንቱ፥ ጳዉሎሳናነ ስላሰና ጋከቴድኖ።

5 ሽን አይሁዳቱ ቃናቲደ፥ እት እት ኦሱ ባይና ኢታ አሳቱዋ ቆጫፐ ሺሺደ ካታማ አሳ ዋላሴድኖ፤ ጳዉሎሳነ ስላሳ አሳኮ ከሳና ማላ ኮዪደ፥ ያሶና ጎልያ ዶዴድኖ። 6 ጳዉሎስነ ስላሰ ኡንቱንቶ ቤተናን እጽና፥ ያሶናነ እት እት እሻቱዋ ካታማ ካፓቱዋኮ አፊደ፥ “ሀዋንቱ ጋድያ ኡባ መቶꬄዳዋንቱ፥ ሀዋካ ዬድኖ። 7 ያትና ያሶን ኡንቱንታ ባረ ሶይን ዎꬄዳ፤ ሀዋንቱ ኡባይ፥ ‘የሱሳ ግያ ሀራ ካቲ ደኤ’ ጊደ ቄሳረ አዛዙዋ ምንሲኖ” ያጊደ፥ ኮሻ ꬎቂሲደ ሃሳዬድኖ።

8 ሺቄዳ አሳይነ ካታማ ካፓቱ ሄዋ ስሲደ መቶቴድኖ። 9 ካፓቱ ያሶናነ ሀራቱዋ ዋስያን ብሌድኖ።

ጳዉሎስነ ስላሰ ቤርያ ቤድኖ

10 አማንያዋንቱ ጳዉሎሳነ ስላሳ ሳአይ ቃምያዋን ኤለካ ቤርያ የዴድኖ። ያ ጋኪደ፥ አይሁዳ ዎሳ ጎለ ገሌድኖ። 11 ቤርያ አሳቱ ተሰሎንቀን ደእያ አሳቱዋፐካ አꬍ ዶየቶ ዎዛናይ ደእያ ድራዉ፥ “ጳዉሎስ ጌዳዌ ቱመንቶነ” ያጊደ፥ ኡባ ጋላስ ጾሳ ማጻፋቱዋ ታማሪደ፥ ቃላ ኩመንꬃ ላሞታን አኬድኖ። 12 ሄዋ ድራዉ፥ ኡንቱንቱፐ ጮራቱ፥ ግሪካቱዋፐ ቦንቼቴዳ ጮራ ማጫዋንቱነ ጮራ አቱማ አሳቱ አማኔድኖ።

13 ሽን ተሰሎንቀን ደእያ አይሁዳቱ ጳዉሎስ ጾሳ ቃላ ቤርያንካ ኦዴዳዋ ስሴዳ ዎደ፥ ቤርያ ዪደ፥ አሳ አናና ዋላሴድኖ። 14 ሄዋፐ ጉይያን፥ እሻቱ ኤለካ ጳዉሎሳ አባ ማታን የድ አጌድኖ፤ ሽን ስላሰነ ጽሞቶሰ ቤርያን አቴድኖ። 15 ጳዉሎሳ ሞይዜዳ አሳቱ አቴና ጋꬄድኖ፤ ሄ አሳቱ ስላሰነ ጽሞቶሰ ባረንቶ ዳንዳየቴዳዋዳን፥ ኤለካ ባረኮ ያና ማላ፥ ጳዉሎስ ኪቴዳ ኪታ አኪደ፥ ቤርያ ስሜድኖ።

ጳዉሎስ አቴና ቤዳ

16 ጳዉሎስ አቴናን ስላሳነ ጽሞቶሳ ናጊደ፥ ካታማን ኤቃይ ኩሜዳዋ በኢደ ይሎቴዳ። 17 ሄዋ ድራዉ፥ አይሁዳ ዎሳ ጎልያን አይሁዳቱዋናነ ጾሳዉ ጎይንያ አይሁዳ ግደና አሳቱዋና ፓሉመቴ፤ ቃይ ኡባ ጋላስ ገያን ባረናና ጋከትያ አሳናካ ፓሉመቴ። 18 ቃይ ኤፕቆሮሳፐነ * እስጾእክያፐ † ዬዳ እት እት ኤራንቻቱ ጳዉሎሳና ፓሉመቴድኖ፤ ኡንቱንቱፐ እቱ እቱ፥ “ሀ ቶፊናይ አያ ሃሳያናዉ ኮዪ?” ያጌድኖ።

ሀራቱ ጳዉሎሳ የሱሳባነ ሀይቁዋፐ እ ደንዴዳዋ ባረንቶ ኦድያ ድራዉ፥ “ኦራꬃ ጾሳቱባ ኦድያዋ ማላቴ” ያጌድኖ።

19-20 ጳዉሎሳ ኦይቂደ፥ “ሀ ኔን ታማርስያ ኦራꬃ የዉ አየንቶ ኑና ኤርሳርኪ? አያዉ ጎፐ፥ ኔን ኑዉ ኦራꬃባ ኦዳሳ፤ ስም ሀዌ አየንቶ ኑን ኤራናዉ ኮዬቶ” ያጊደ ጳዉሎሳ አርዮስፓጎሳ ጌተትያሳ አፌድኖ። 21 አቴና አሳይ ኡባይነ ሄዋን ደእያ እማꬃቱ ኦራꬃባ ሃሳዪድነ ስሲደ ፔሽያዋፐ አትን፥ ሀራባን ፔሽክኖ።

22 ጳዉሎስ አርዮስፓጎሳን ደእያ ሺቁዋ ስንꬃን ኤቂደ፥ ሀዋዳን ያጌዳ፤ “አቴና አሳቶ፥ ጾሳቶ ኡባባን ህንተንቱ ዳሪ ያይያዋ ታን በአይ። 23 አያዉ ጎፐ፥ ታን ህንተንቱ ጎይንያዋ ጼላደ አꬍሽን፥ ‘ኤረተና ጾሳዉ’ ጌተቲደ ጻፈቴዳ ያርሹዋ ሳኣ ቃይ ደማድ፤ ሄዋ ድራዉ፥ ሀ ህንተ ኤረናን ጎይንያዋ ታን ህንተንቶ ኦዳይ።

24 “አላምያነ አላምያን ደእያ ኡባባ መꬌዳ ጾሳይ ሳሉዋነ ሳኣ ጎዳይ፥ አሳይ ኬጼዳ ጌሻ ጎልያን ደኤና። * 25 አየንቶ ፓጬዳ አሳዳን፥ አሳ ኩሽያ እ ጼለና፤ አያዉ ጎፐ፥ እ ባረ ሁጰዉ ደኡዋ ሸምፑዋነ ኡባባ አሳ ኡባዉ እሜዳ። 26 ጾሳይ አሳ ዛርያ ኡባ እት ኡራፐ መꬊደ፥ ጋድያ ኡባን ዎꬄዳ፤ እ ባረ ሁጰዉ ኡንቱንቱ ደአና ዎድያነ ሳኣ ካሰ ዛዋዬዳ።

27 “እ ሄዋ ኦꬄዳዌ ኡንቱንቱ ኦይቂ ኦይቂ ጼሊደ፥ ባረና ኮዪደ፥ ኦን ኤር ደማናዋንቴሻ ግያዋና፤ ግዶፐነ፥ ጾሳይ ኑፐ ኦስነ ሃኮ ግደና። 28 አያዉ ጎፐ፥ ህንተንቱፐ እት እት ኤራንቻቱ፥ ‘ኑን አ ናና’ ጌዳዋዳን፥ ኑን አን ፓጻ ደኤቶነ ቃጸቴቶ። 29 ስም ኑን ጾሳ ናና ግዴዳ ድራዉ፥ ጾሳይ አሳ ጭንጫተꬃንነ ቆፋን ዎርቃፐ ዎይ ብራፐ ዎይ ሹቻፐ ኦሰቴዳዋ ማላቴ ያጊደ፥ ቆፓናዉ በሰና። 30 ሄዋ ድራዉ፥ ጾሳይ አሳይ ኤርቤና ዎድያ አꬄዳ፤ ሽን ሀእ ኡባ ሳን አሳይ ኡባይ ናጋራፐ ስማና ማላ አዛዜዳ። 31 አያዉ ጎፐ፥ ጾሳይ ዎድያ ኬር ዎꬄዳ፤ ሄ ዎድያን ባረ ዶሬዳ ኡራን ሳኣን ደእያ አሳ ኡባ ቦላ ጽሎ ፕርዳ እ ፕርዳና፤ አሳ ኡባዉ ሀይቁዋፐ የሱሳ ደንꬄዳዋን ሄዋ ቱማዬዳ” ያጌዳ።

32 ኡንቱንቱፐ እት እት አሳቱ ሀይቁዋፐ ደንዱዋባ ጳዉሎሳፐ ስሲደ፥ አ ቦላ ቅሊጬድኖ፤ ሽን ሀራ አሳቱ አ፥ “ኑን ሀዋ ኔፐ ጉጂደ ስሳና ኮዬቶ” ጌድኖ። 33 ሄዋ ድራዉ፥ ጳዉሎስ ኡንቱንቱ ግዶፐ ከሴዳ። 34 ሽን እት እት አቱማ አሳቱ ጳዉሎሳና ጋከቲደ አማኔድኖ፤ ኡንቱንቱ ግዱዋን አርዮስፓጎሳን ደእያ ፕርዳ ጎለ ዳናይ ድዮናስዮስ፥ ዳማሪሶ ጌተትያ እት ምሽራትና ሀራ አሳቱ ደኢኖ።

18

ጳዉሎስ ቆሮንቶሳ ቤዳ

1 ሄዋፐ ጉይያን፥ ጳዉሎስ አቴናፐ ከሲደ፥ ቆሮንቶሳ ቤዳ። 2 ሄዋን አቂላ ግያ እት አይሁዳ ብታንያ ደሜዳ፤ አቂላይ ጳንጾሳን የለቴዳ፤ አይሁዳ አሳይ ኡባይ ሮመፐ ከሳና ማላ፥ ቃላዉደዮስ አዛዜዳ ድራዉ፥ አማሬዳ ዎድያፐ ካሰ፥ እ ባረ ማቻት ጵርስቂላና ጻልያፐ ዬዳ፤ ጳዉሎስ ኡንቱንቱና ጋከታናዉ ቤዳ። 3 አ ኦሱነ ኡንቱንቱ ኦሱ እት ማላ ዱንካንያ ስካ ግድያ ድራዉ፥ ኡንቱንቱና ኡቲደ፥ እትፐ ኦꬄዳ። 4 ጳዉሎስ ሳምባታ ኡባን አይሁዳቱዋና ግሪካቱዋ አማንꬃናዉ አይሁዳ ዎሳ ጎልያን ፓሉመቴ።

5 ስላሰነ ጽሞቶሰ ማቅዶንያፐ ዬዳ ዎደ፥ ጳዉሎስ አይሁዳቶ የሱስ ባረ ሁጰዉ ክርስቶሳ ግዴዳዎ ቃላ ኦዱዋ ቶሌዳ። 6 ሽን ኡንቱንቱ ጳዉሎሳ ሃሳያ ጳልቂናነ አ ቦርና፥ ጳዉሎስ ባረ ማዩዋፐ ባና ቆቆፊደ፥ * “ህንተንቱ ኢታተꬃይ ህንተንታ ኦይቆ፤ ታን ሄዋን ገልከ፤ ሀዋፐ ህን ባጋን ታን አይሁዳ ግደና አሳኮ ባይ” ያጌዳ።

7 ሄዋፐ ከሲደ፥ ጾሳዉ ጎይንያ ዮስጾሳ ግያ ብታንያ ሶይ ቤዳ፤ ዮስጾሳ ጎሊ አይሁዳ ዎሳ ጎልያ ማታን ደኤ። 8 አይሁዳ ዎሳ ጎለ ካፑ ቃርስጶስ ባረ ሶይ አሳ ኡባና ጎዳ አማኔዳ፤ ቆሮንቶሳ አሳቱዋፐካ ጮራቱ ጾሳ ቃላ ስሴዳ ዎደ፥ አማኒደ ጻማቀቴድኖ።

9-10 ጎዳይ እት ቃማ ሳጻን ጳዉሎሳ፥ “ያዮፓ፤ ኦዳ፤ ጮኡ ጎፓ። ታን ኔናና ደእያ ድራዉ፥ ኔና ቆሀናዉ ኢታባን የጋና አሳይ ኦንነ ባዋ፤ አያዉ ጎፐ፥ ታዉ ሀ ካታማን ጮራ አሳይ ደኤ” ያጌዳ። 11 ጳዉሎስ ጾሳ ቃላ አሳ ታማርሲደ፥ እት ላይꬃነ ኡሱፑን አገና ኡንቱንቱና ኡቴዳ።

12 ጋልዮሰ አካይያ ጋድያ ሞድያ ዎደ፥ አይሁዳቱ እትፐ ጳዉሎሳ ቦላ ደንዲደ፥ ፕርዳ ጎለ አ አፊደ፥ 13 “ሀ ብታኒ ሙሴ ህግያ እጺደ፥ አሳይ ጾሳዉ ጎይናና ማላ ጭሜ” ያጌድኖ።

14 ጳዉሎስ ሃሳያና ሀንሽን፥ ጋልዮሰ አይሁዳቱዋ፥ “አይሁዳቶ፥ ሄዌ ባላ ኦሱዋ ዎይ ኢታ ናቆ ግዶፐ፥ ታን ህንተንቱባ ዳንዳያደ ስሳናዉ በሴ። 15 ሽን ቃላዉ ሱንꬃዉነ ህንተ ሁጰ ህግያዉ ህንተንቱ ፓሉመቶፐ፥ ህንተ ሁጰዉ ኤርተ፤ ሀዋ ታን ፕርድከ” ያጌዳ። 16 ፕርዳ ጎልያፐ ካረዉ ኡንቱንታ ከሴዳ። 17 ሄዋፐ ጉይያን፥ ግሪከ አሳይ ኡባይ አይሁዳ ዎሳ ጎለ ካፑዋ ሶስተኒሳ ኦይቂደ፥ ፕርዳ ጎልያ ስንꬃን ሾጬድኖ፤ ሽን ጋልዮሳ ሄዌ አይነ መትቤና።

ጳዉሎስ አንጾክያ ቤዳ

18 ጳዉሎስ ዳሮ ዎድያ ቆሮንቶሳን ኡቴዳዋፐ ጉይያን፥ እሻቱዋ ሳሮቲደ፥ ጵርስቂልናነ አቂላና ማርካብያን ሶርያ ቤዳ፤ ባረዉ ሺቄዳ ጋሱ ደእያ ድራዉ፥ ክንክርያ ካታማን ባረ ሁጲያ ሜደቴዳ። †* 19 ኡንቱንቱ ኤፈሶነ ጋኬዳ ዎደ፥ ጳዉሎስ ጵርስቂሎነ አቂላ ያን የግ ዬዳ፤ ሽን ባረዉ አይሁዳ ዎሳ ጎለ ገሊደ፥ አይሁዳቱዋና ፓሉመቴዳ። 20 ኡንቱንቱ ባረንቱና ዳሮ ዎድያ ኡታና ማላ ጳዉሎሳ ዎስና እ እጼዳ። 21 ሽን ኡንቱንቱፐ ሻከቲደ፥ “ጾሳይ ጎፐ፥ ላኤንꬁዋ ህንተንቱኮ ስማና” ያጊደ ኤፈሶናፐ ማርካብያን ቤዳ። 22 ቂሳርያ ጋኬዳ ዎደ የሩሳላመ ቢደ፥ አማንያ አሳ ሳሮቴዳዋፐ ጉይያን፥ አንጾክያ ዎꬌዳ።

23 ያን አማሬዳ ዎድያ ጋምኢደ ቤዳ፤ ካልያዋንታ ኡባ ምንሲደ፥ ጋላትያናነ ፕርግያና አꬌዳ።

አጲሎስ ኤፈሶናነ ቆሮንቶሳ ቤዳ

24 እስክንድርያን የለቴዳ አይሁዳ አሳ እት አጲሎሳ ግያ ሎኦ ሃሳይያዌ ኤፈሶነ ቤዳ፤ ጾሳ ማጻፋቱዋ እ ዳርስ ኤርያ አሳ። 25 ጎዳ ኦግያካ ታማሬዳ አሳ፤ ዮሃንሳ ጽንቃታ ጻላላ ኤሪደ፥ አያናን ባረ ጋርሳን ኤጸቲደ፥ የሱሳባ ሱርሲደ ሃሳዬዳነ ታማርሴዳ። 26 ያቲደ አይሁዳ ዎሳ ጎልያን ያየናን ሃሳያ ዶሜዳ። ጵርስቂላይነ አቂላይ እ ኦድያዋ ስሴዳ ዎደ፥ ባረንቱና ሶይ አ አፊደ፥ ጾሳ ኦግያ ካሰፐ ሱርሲደ፥ አዉ ጌሽ ኦዴድኖ።

27 አጲሎስ አካይያ ፕናና ኮይና፥ እሻቱ አ ምንሲደ፥ አካይያን ደእያ ካልያዋንቱ አ ሞካና ማላ፥ ኡንቱንቶ ዳብዳቢያ ጻፌድኖ፤ እ ያ ጋኪደ፥ ጾሳ አꬎ ኬካተꬃን አማንያዋንታ ዳሮ ማዴዳ። 28 አያዉ ጎፐ፥ የሱስ ባረ ሁጰዉ ክርስቶሳ ግዴዳዋ አይሁዳቶ ጾሳ ማጻፋቱዋፐ ቆንጭሲደ፥ አሳ ስንꬃን ምንሲደ ኦዴዳ።

19

ጳዉሎስ ኤፈሶነ ቤዳ

1 አጲሎስ ቆሮንቶሳን ደእሽን፥ ጳዉሎስ ቆሞ ባጋና አꬊደ፥ ኤፈሶነ ቤዳ፤ እት እት ካልያዋንታ ደሜዳ። 2 ጳዉሎስ ኡንቱንታ፥ “ህንተንቱ አማኔዳ ዎደ ጌሻ አያና አኬድቴ?” ያጊደ ኦቼዳ።

ኡንቱንቱ፥ “ቱይት፥ አክበይኮ፤ ሀራይ አቶ፥ ጌሻ አያናይ ደእያዋካ ስስበይኮ” ያጌድኖ።

3 ጳዉሎስ ኡንቱንታ፥ “ያትና፥ አያን ጻማቀቴድቴ?”* ያጌዳ።

ኡንቱንቱ፥ “ኑን ዮሃንሳ ጽንቃታን ጻማቀቴዶ” ያጊደ ዛሬድኖ።

4 ጳዉሎስ፥ “ዮሃንስ ባረፐ ጉይያን ይያ የሱስ ክርስቶሳን አሳይ አማናና ማላ፥ አሳዉ ኦዲደ፥ ናጋራፐ ስምያ ጽንቃታን ጻማቄዳ” ያጌዳ።

5 ኡንቱንቱ ሄዋ ስሴዳ ዎደ፥ ጎዳ የሱስ ክርስቶሳዉ ግዳናዉ ጻማቀቴድኖ። 6 ጳዉሎስ ባረ ኩሽያ ኡንቱንቱ ቦላ ዎꬄዳ ዎደ ጌሻ አያናይ ኡንቱንቱ ቦላን ዎꬍና፥ ዱማ ዱማ ቃላን ሃሳዬድኖ፤ ቃይ ትምቢትያካ ኦዴድኖ። 7 ሄዋን ታማነ ላኡ አሳቱዋ ግድያዋንቱ ደኢኖ።

8 ጳዉሎስ አይሁዳ ዎሳ ጎለ ገሊደ፥ ጾሳ ካዉተꬃባ ፓሉመቲድነ አኬክሲደ፥ አሳና ሄዙ አገና ግድያዋ ኬና ያየናን ሃሳዬ። 9 ሽን ኡንቱንቱፐ እቱ እቱ ማካሊደ፥ ጮራ አሳ ስንꬃን ጎዳ ኦግያ ቦሪደ አማነናን እጽና፥ ጳዉሎስ ኡንቱንቱፐ ሻከት፥ ባረና ካልያዋንታ ባረናና አፌዳ፤ ጽራኖሳ ግያ ትምርተ ጎልያን ኡባ ጋላስ ፓሉመቴ። 10 ጳዉሎስ ላኡ ላይꬃ ጋካናዉ ቃላ ኦዴዳ፤ ሄዋ ድራዉ፥ ኢስያን ደእያ አሳይ ኡባይ፥ አይሁዳቱካ አይሁዳ ግደናዋንቱካ ጎዳ ቃላ ስሴድኖ።

ጾሳይ ጳዉሎሳ ኩሽያን ኦꬄዳ ኦራꬃባ

11 ጾሳይ ጳዉሎሳ ባጋና ዱማ ማላታ ኦꬄዳ። 12 ሄዋ ድራዉ፥ አሳይ አ ቦላይ ቦቼዳ ማራብያ ዎይ ማዩዋ ሀርጋንቻቶ አፌ፤ ሀርጋንቻቱካ ፓጺኖ፤ ኢታ አያናቱካ ኡንቱንቱፐ ከሲኖ።

13 ኢታ አያናቱዋ ከሲደ ዩይያ አይሁዳቱዋፐ እቱ እቱ፥ “ጳዉሎስ ቃላ ኦድያ የሱሳ ሱንꬃን ኑን ህንተንታ ከስተ ጊደ አዛዜቶ” ያጊደ፥ ኢታ አያናቱ ደእያ አሳቱዋ ቦላን ጎዳ የሱሳ ሱንꬃ ጼስ በኤድኖ። 14 ቄሳቱዋ ካፑዋ አስቄዋ ግያ እት አይሁዳ ብታንያዉ ሄዋ ኦꬄዳ ላፑ ናናይ ደኢኖ።

15 ኢታ አያናይ ኡንቱንቶ ዛሪደ፥ “ታን የሱሳ ኤራይ፤ ጳዉሎሳካ ኤራይ። ሽን ህንተንቱ ኦኔ?” ያጌዳ።

16 ኢታ አያናይ ደእያ ብታኒ ኡንቱንቱ ቦላ ጉፕ ዎꬍና፥ ኡንቱንቱ ማሱንጺደ፥ ሄ ጎልያፐ ካሎ ዎጻና ጋካናዉ፥ ዎልቃሚደ ጾኔዳ። 17 ኤፈሶነን ደእያ አይሁዳቱነ አይሁዳ ግደናዋንቱ ኡባይ ሄዋ ስሲደ ኡባይ ዳሮ ያዬድኖ፤ ጎዳ የሱሳ ሱንꬃይካ ዳሮ ቦንቼቴዳ። 18 አማንያዋንቱፐ ጮራ አሳቱ ባረንቱ ኦꬄዳዋ ፓጺድነ ቆንጭያን ኦዲደ ዪኖ። 19 ብትያዋንቱፐ ጮራቱ ባረንቱ ማጻፋቱዋ ሺሺደ፥ አሳ ኡባ ስንꬃን ጉዴድኖ፤ ሄ ማጻፋቱዋ ጋትያ ሄትያ ዎደ፥ እሻታሙ ሻአ ብራ ሳንትምያ ግዴዳ። 20 ሄዋ ማላ ዎልቃማ ኦግያን ጾሳ ቃላይ ድጬነ አኬ።

ኤፈሶነ ካታማን ዋላሳይ ደንዴዳ

21 ሄዌ ፖለቴዳዋፐ ጉይያን ጳዉሎስ፥ “ታን የሩሳላመ ባደ ሮመካ ቃይ በአናዉ በሴ”† ያጊደ፥ ማቅዶንያናነ አካይያና አꬊደ፥ የሩሳላመ ባናዉ ቆፋ ቃቼዳ። 22 ቃይ ባረና ማድያዋንቱፐ ላአቱዋ ጽሞቶሳነ ኤራስጾሳ ማቅዶንያ ኪቲደ፥ ባረዉ ኢስያን አማሬዳ ዎድያ ጋምኤዳ።

23 ጎዳ ኦግያ ድራዉ፥ ሄ ዎደ ዳሮ ዋላሳይ ከሴዳ። 24 አያዉ ጎፐ፥ ጻጋራ ብራ ሙሽሲደ ትግ መꬍያ ድመጽሮሳ ግያ እት ብታኒ አርጸሚስ ጌሻ ጎልያ ምስልያ ብራፐ ትግ ትጊደ፥ ኦሳንቻቶ ዳሮ ዎꬍያ ደሜ። 25 ሄዋንታነ ኡንቱንቱዋ ማላ ኦሱዋ ኦꬅያዋንታ እትፐ ሺሺደ፥ ሀዋዳን ያጌዳ፤ “አሳዉ፥ ኑ ዱረተꬃይ ሀ ኦሱዋና ግድያዋ ህንተ ኤሪታ። 26 ሄዌ ጳዉሎስ፥ ‘አሳ ኩሺ መꬌዳዋንቱ ጾሳቱዋ ግድክኖ’ ያጊደ፥ ኤፈሶነ ጻላላን ግደናን አማሬዳ ጋዳቱዋፐ አትን፥ ኢስያን ኡባን ጮራ አሳዉ ኦድ አማንꬄዳዋ ህንተንቱ በኤድታነ ስሴድታ። 27 ሎኤናባይ፥ ኑ ኦሱ ካታናዋ ጻላላ ግደና፤ ሽን ኢስያን ደእያ ኡባቱነ ሳኣ ኡባን ደእያዋንቱ ጎይንያ ዎልቃማ ጾሳቶ ጌተትያ አርጸሚስ ጌሻ ጎሊ ቦንቼተናን አታናዋነ፥ እዝ ዳሮተꬃይ ኩንዳናዋ” ያጌዳ።

28 አሳይ ሄዋ ስሴዳ ዎደ ሎይꬅ ሀንቀቲደ “ኤፈሶነ አርጸሚሳ ዎልቃማ” ያጊደ ጫቦቴድኖ። 29 ካታማ ኡባን ዋላሳይ ደንዴዳ፤ ጳዉሎሳና ሀመትያ ማቅዶንያ አሳቱዋ ጋዮሳነ አርስጽሮኮሳ ባረንቱና ኦይቂ አኪደ፥ እትፐ ካሳ ሳኣ ዎጼድኖ። 30 ጳዉሎስካ አሳይ ሺቄዳሳ ገላናዉ ኮዬዳ። ሽን ካልያዋንቱ አ ድጌድኖ። 31 ኢስያ ጋድያ ካፓቱዋፐ ጳዉሎሳ ላገꬃቱዋፐ እቱ እቱ ጳዉሎሳዉ ኪቲደ፥ ካሳ ሳኣን ቆንጭያ ከሲደ እ ቤተና ማላ፥ አ ዎሴድኖ።

32 ሺቁዋን ዋላሳይ ደንድና፥ ዳርያ ባጋ አሳይ ሀራይ አቶ አያዉ ሺቄደንቶ ኤረና ድራዉ፥ እቱ እትባዉ ዋላቀትያ ዎደ፥ የኩ ቃይ ሀራባዉ ዋላቀቴ። 33 አይሁዳቱ እስክንድራ አꬅ በስና፥ እት እት አሳይ እ ሃሳያና ማላ፥ አሳ ግዶፐ ስንꬃዉ አ አꬄዳ፤ አሳይ ጮኡ ጋና ማላ፥ እ ባረ ኩሽያን ጾርስ በሲደ፥ አሳዉ ሞተታናዉ ኮዬዳ። 34 ሽን እስክንድረ አይሁዳ አሳ ግዴዳዋ አሳይ ኤሬዳ ዎደ፥ ላኡ ሳተ ግድያዋ ኬና ኡባይ እት ቃላን፥ “ኤፈሶነ አርጸሚሳ ዎልቃማ” ያጊደ ጫቦቴድኖ።

35 ካታማዉ ጻፈ ግዴዳዌ አሳ ጮኡ ኦꬂደ፥ ሀዋዳን ያጌዳ፤ “ኤፈሶነ አሳዉ፥ ኤፈሶነ ካታማይ ዎልቃማ አርጸሚስስነ ሳሉዋፐ ዎꬌዳ ኤቃ ሹቻዉ ኤቃ ጎልያ ናግያዋ ግዴዳዋ ኤረና አሳይ ኦኔ? 36 ሀዋ ካድያ አሳይ ባይና ድራዉ፥ ህንተንቱ ዎፑ ጋናዉነ ድርበናን አጋናዉ በሴ። 37 አያዉ ጎፐ፥ ሀዋንቱ ጌሻ ጎልያ ሚሻ ዉእቤናዋንታ ኑ ጾሳቱዋካ ቦርቤናዋንታ አሄድታ። 38 ሄዋ ድራዉ፥ ድመጽሮስነ አናና ደእያ ኦሳንቻቱ አሳ ሞታናዉ ኮዮፐ፥ ፕርዳ ጎሊ ዶያ ደኤ፤ ቃይ ጋድያ ሞድያዋንቱካ ደኢኖ፤ ኡንቱንቱ ባረንቱ ግዶን ሞተቲኖ። 39 ሽን ህንተ ሀራ የዉዋ ኮዮፐ፥ ህግያ ሺቁዋን የዉዋ ቃቻና። 40 አያዉ ጎፐ፥ ሀቼ ሀኔዳዋ ሻቢረꬃ ጊደ፥ ሮመ ጋድያ አሳቱ ኑና ሞታና፤ ሀ ሺቆካ ጋሱ ባይና ድራዉ፥ ኑን ጋሱዋ ኦዳናዉ ዳንዳዮኮ” 41 ያጊደ ሺቁዋ ላሌዳ።

20

ጳዉሎስ ማቅዶንያነ ግሪከ ቤዳ

1 ዋላሳይ እርጼዳዋፐ ጉይያን፥ ጳዉሎስ ካልያዋንታ አህሲደ ዞሬዳ፤ ኡንቱንታ፥ “ሳሩዋን ደእተ” ጊደ፥ ማቅዶንያ ባናዉ ከሴዳ። 2 ሄ ጋድያና አꬊደ፥ ቃላ ኦዲደ፥ አሳ ሎይꬅ ምንሴዳዋፐ ጉይያን፥ ግሪከ ጋደ ዬዳ። 3 እ ሄዋን ሄዙ አገና ኡቲደ፥ ማርካብያን ሶርያ ባናዉ ቆፕሽን፥ አይሁዳቱ ባረና ዎꬋናዉ ኮይያዋ በኢደ፥ ማቅዶንያና ጉየ ስማናዉ ባረ ቆፋ ቃቼዳ።

4 ጳዉሎሳ ሞይዜዳዋንቱ፥ ቤርያፐ ጳርሃሳ ናኣ ሶሲጳጽሮሳ፥ ተሰሎንቀፐ አርስጽሮኮሳነ ስኮንድሳ፥ ደርበፐ ጋዮሳነ ኢስያፐ ትክቆሳነ ጽሮፍሞሳ፥ ቃይ ጽሞቶሳ። 5 ሄዋንቱ ስንꬃዉ ቢደ፥ ኑና ጽሮኣዳን ናጊኖ። 6 ኑን ኡክꬃ ባላ ጋላሳ ቦንቾዋፐ ጉይያን፥ ፕልጵስዮሳ ግያ ጋድያፐ ማርካብያን ደንዲደ፥ እቼሹ ጋላሳን ጽሮኣዳን ኡንቱንታ ጋኪደ፥ ያን ላፑ ጋላሳ ኡቴዶ።

ጳዉሎስ ጽሮኣዳ ቤዳ

7 ኑን ዎጋ ጋላስ * ኡክꬃ መንꬃናዉ ሺቅ ደእሽን፥ ጳዉሎስ ዎንትና ባናዉ ቆፔዳ ድራዉ፥ ኡንቱንቶ ቃላ ኦዲደ፥ ቃማ ብላሂ ጋካናዉ የዉዋ አዱሴዳ። 8 ኑን ሺቅ ኡቴዳ ፖቅያን ጮራ ጾምፒ ደኤ። 9 ኤዉጽኮሳ ግያ እት ዎዳላይ ማስኮትያ ቦላ ኡቲደ፥ ዳርስ ገምእሼዳ። ጳዉሎስ ሃሳያ አዱሴዳ ዎደ፥ ኤዉጽኮስ ገምእሹዋን ሀይሬዳዌ ሄዘንꬅያ ፖቅያፐ ሳኣን ኩንዲደ ሀይቄዳዋ አሳይ ደንꬄዳ። 10 ሽን ጳዉሎስ ዎꬊደ፥ አ ቦላ ጉፋኔዳ። አ እድሚደ፥ “አ ሸምፑ ከስቤና ድራዉ ህርጎፕተ” ያጌዳ። 11 ያቲደ ፑደ ፖቅያ ከሲደ፥ ኡክꬃ መንꬂደ ሜዳ፤ ሳአይ ዎንታና ጋካናዉ፥ ዳሮ ዎድያ ሃሳዬዳዋፐ ጉይያን ቤዳ። 12 ዎዳላይ ፓጽና፥ ሶይ አፊደ፥ ዳርስ ናሸቴድኖ።

ጳዉሎስ ጽሮኣዳፐ ምሊጸ ቤዳ

13 ሽን ጳዉሎስ ባረና ያፐ ኑን ሞካና ማላ፥ ኑዉ ኦዴዳ ድራዉ፥ ካሰቲደ ማርካብያኮ ቢደ፥ አሶሳ ባናዉ ደንዴዶ፤ አያዉ ጎፐ፥ ገድያን ባናዉ እ ቆፔዳ ድራዉ ኑና ሄዋዳን አዛዜዳ። 14 እ ኑናና አሶሳን ጋከትና፥ ማርካብያን አ አኪደ ምጽሊነ ዬዶ። 15 ዎንተꬃ ጋላስ ያፐ ማርካብያን ደንዲደ፥ ክዮሳ ሄራ ጋኬዶ፤ ቃይ ዎንተꬃ ጋላስ ሳሞሳ ፕኔዶ፤ ትሮግልዮመን አቂደ፥ ዎንትና ምሊጸ ዬዶ። 16 አያዉ ጎፐ፥ ጳዉሎስ ኢስያን ዳሪ ጋምኤናን ኤፈሶነ ላንቂያና አꬋናዉ ባረ ቆፋ ቃቼዳ፤ ባረዉ ዳንዳየቶፐ፥ ጰንጸቆስተ ጌተትያ ጋላስ የሩሳላመ ጋካናዉ ኤሌሌ።

ጳዉሎስ ኤፈሶነ ጭማቶ ዉርሰꬃ ሃሳያ ሃሳዬዳ

17 ጳዉሎስ ምሊጸፐ ኤፈሶነ ኪቲደ፥ አማንያ አሳ ካለꬅያዋንታ ጼግሴዳ። 18-19 ዎሳ ጎለ ጭማቱ ጳዉሎሳኮ ዪና፥ ኡንቱንታ እ ሀዋዳን ያጌዳ፤ “ታን ኢስያ ገሌዳ ኮይሮ ጋላሳፐ ዶምና፥ ካዉሻተꬃንነ ዳሮ አፎꬃን ጎዳዉ ኦꬃደ፥ አይሁዳቱዋ ሺቁዋፐ ታና ጋኬዳ ፓጨ ግዴዳ ዎድያ ኡባን ህንተንቱና ዋናደ ደኣድታንቶ ህንተንቱ ኤሪታ። 20-21 ናጋራፐ ጾሳኮ ስምያዋነ ኑ ጎዳ የሱስ ክርስቶሳ አማንያዋ አይሁዳቶነ አይሁዳ ግደናዋንቶ ማርካታደ፥ ሺቁዋንካ ህንተንቱ ጎለን ጎለንካ ህንተንቶ ኦዳደ ታማርሴዳዋፐ አትን፥ ህንተንታ ጎእያባፐ እትባነ ፓጭሳ በይከ።

22 “በእተ፤ ሀእካ ታን ጌሻ አያናዉ አዛዘታደ፥ የሩሳላመባይ፤ ያን ታዉ አዬ ከሳነንቶነ ኤርከ። 23 ጌሻ አያናይ ቃሹነ ዋዪ ታና ናግያዋ ካታማ ኡባን ታዉ ኦዴ። 24 ሽን ታ ዎꬃ ፖላናዉነ ጎዳ የሱስ ክርስቶሳፐ ታን አኬዳ ኦሱዋ ጾሳ አꬎ ኬካተꬃ ዎንጋላ ምሽራቹዋ ማርካትያዋ ፖላናዉ፥ ታ ሸምፑዋ ማደናዋዳን ፓይዳይ።

25 “በእተ፤ ታን ሀእካ ጾሳ ካዉተꬃባ ኦዳደ፥ ህንተንቱ ኡባ ግዶን ዩያድ፤ ስም ሀዋፐ ስንꬃዉ ህንተንቱፐ ኦንነ ታና በኤናዋ ኤራይ። 26 ሄዋ ድራዉ፥ ህንተንቱፐ እት ኡራይ ባዮፐካ ታን ሄዋን ገለናዋ ሀቼ ህንተንቶ ጌሻደ ኦዳይ። 27 አያዉ ጎፐ፥ ጾሳይ ኦꬃናዉ ቆፔዳዋ ኡባ ህንተንቶ አይነ አሸናን ኦዳድ።

28 “የሱስ ባረ ሱꬃን ዎዜዳ ጾሳ አማንያዋንታ ናግተ፤ ቃይ ጌሻ አያናይ ህንተንታ ካፓቱዋ ኦꬂደ ሱንꬄዳ ዉድያ ኡባነ ህንተንቱ ሁጲያ ናግተ። 29-30 ታን ቤዳዋፐ ጉይያን፥ ዉድያዉ ቃረተና ኢታ ዎራካናቱ ህንተንቱ ግዶ ገላናዋንታነ፥ ካልያዋንታ ባረንቱ ጌዱዋ ካለꬃናዉ ዎርዱዋ ሃሳይያ አሳቱ ህንተንቱ ግዶፐ ደንዳናዋ ኤራይ። 31 ሄዋ ድራዉ፥ ታን ሄዙ ላይꬃ ቃማነ ጋላሳ አፎꬃን ህንተንታ ሁጲያን ሁጲያን ምንስያዋ አጋቤናዋ ቆፒደ ገንጭተ።

32 “ሀእካ ህንተንታ ምንሳናዉነ ጌሻ አሳ ኡባ ግዶን ላትሳናዉ ዳንዳይያ ጾሳዉነ አ አꬎ ኬካተꬃ ቃላዉ ህንተንታ ሀዳራ እማይ።

33 “ታን ኦፐነ ብራ ዎይ ዎርቃ ዎይ ማዩዋ አሞታበይከ፤ 34 ታን ሀ ታ ኩሽያን ታናነ ታናና እትፐ ደእያዋንታ ኮሼዳዋ ኦꬄዳዋ ህንተንቱ ህንተንቱ ሁጰዉ ኤሪታ። 35 ህንተንቱ ሀዋዳን ዳቡር ኦꬂደ፥ ዳቡራንቻቱዋ ማዳናዉነ ጎዳ የሱስ ባረ ሁጰዉ፥ ‘አክያዋፐ እምያዌ አንጀቴዳዋ’ ጌዳዋዳን፥ አ ቃላ ህንተንቱ ዎዛና አꬃናዉ በስያዋ ታን ጮራ ኦግያን ህንተንታ በሳድ” ያጌዳ።

36 ጳዉሎስ ሄዋ ሃሳይ ዉርሲደ፥ ኡንቱንቱ ኡባና እትፐ ጉልባቲደ፥ ጾሳ ዎሴዳ። 37 ኡንቱንቱ ኡባይ ጳዉሎሳ እድሚደ፥ ዬኪደ የሬድኖ። 38 ኡባፐ እ፥ “ታና ላኤንꬁዋ ኡባካ በእክታ” ያጌዳ ቃላይ ኡንቱንታ ዳሮ ቃረꬅና ማርካብያ ጋካናዉ አ ሞይዜድኖ።

21

ጳዉሎስ የሩሳላመ ቤዳ

1 ኑን ኤፈሶነ ጭማቱዋፐ ሻከቲደ፥ ቆሳ ጌተትያ ሃꬃን ዶደቶ ሳኣ ዪ አጌዶ፤ ዎንትሳ ጋላስ ሮዳ ጋኬዶ፤ ሄዋፐ ጳጽራ ቤዶ። 2 ፕንቀ ፕንያ ማርካብያ ደሚደ፥ አን ገሊደ ባናዉ ደንዴዶ። 3 ኑን ቆጲሮሳፐ በአናዉ ዳንዳይያሳ ዪደ፥ አዋይ ከስያሳ ጼልያ ዎደ ቆጲሮሳ ሀድርሳ ባጋ የጊደ፥ ሶርያ ቤዶ፤ ሄዋፐ ጉይያን ጺሮሳ ጋኬዶ፤ አያዉ ጎፐ፥ ማርካቢ ባረ ጫና ጺሮሳን ዎꬄ። 4 ያን ካልያዋንታ ደሚደ፥ ኡንቱንቱና ላፑ ጋላሳ ኡቴዶ፤ ጳዉሎስ የሩሳላመ ቤና ማላ፥ ኡንቱንቱ አዉ አያናን ኦዴድኖ። 5 ኑን ኡንቱንቱና ኡትያ ዎዲ ዉርና፥ ከሲደ ቤዶ፤ ኡንቱንቱ ኡባቱ ባረንቱ ማጫዋንቱናነ ባረንቱ ናናና እትፐ ካታማፐ ካረዉ ከሳና ጋካናዉ፥ ኑና ሞይዜድኖ፤ ኑን አባ ዶናን ጉልባቲደ፥ ጾሳ ዎሴዶ። 6 ሄዋፐ ጉይያን፥ እቱ እቱዋ ሳሮቲደ፥ ማርካብያን ገሌዶ፤ ኡንቱንቱ ባረንቱ ሶይ ስሜድኖ።

7 ኑን አባ ኦግያ ዉርሲደ፥ ጺሮሳፐ ጰጸለማይሰ ጋኬዶ፤ እሻቱዋ ሳሮቲደ፥ ኡንቱንቱ ማታን እት ጋላሳ ፔሼዶ። 8 ዎንትሳ ጋላስ ከሲደ፥ ቂሳርያ ቤዶ፤ ዎንጋላ ምሽራቹዋ ኦድያ ፕልጶሳ ሶይ ጋኪደ፥ አ ማታን ኡቴዶ፤ የሩሳላመን ዶረቴዳ ላፑናቱዋፐ እ እቱዋ። 9 ፕልጶሳዉ ናባቱዋ ግዴዳ ኦይዱ ዎዶሮ ማጫ ናናቱ ደኢኖ።

10 ኑን ኡንደኔዳ ጋላሳ ኡቴዳ ዎደ፥ ናብያ አጋቦሳ ግያ ብታኒ ይሁዳፐ ቂሳርያ ዬዳ። 11 ኑኮ ዪደ፥ ጳዉሎሳ ሳቂያ አኪደ ባረ ኩሽያነ ባረ ገድያ ቃቺደ፥ “ጌሻ አያናይ ግያዌ ሀዋ፤ ሀ ሳቂያ ጎዳ የሩሳላመን አይሁዳቱ ሀዋዳን ቃቺደ፥ አይሁዳ ግደና አሳቶ አꬂደ እማና” ያጌዳ።

12 ኑን ሄዋ ስሴዳ ዎደ፥ ኑንነ ያን ደእያ አሳቱ ጳዉሎስ የሩሳላመ ቤና ማላ ዎሴዶ። 13 ሽን ጳዉሎስ ዛሪደ፥ “ህንተንቱ ዬኪደነ ታ ዎዛና ቃረትሲደ ዋኒቴ? ታን ጎዳ የሱሳ ሱንꬃ ድራዉ ቃሸታናዋ ጻላላ ግደናን፥ ሀራይ አቶ የሩሳላመን ሀይቃናዉካ ጊጋ ኡታድ” ያጌዳ።

14 ዞርያ እ አከናን እጽና፥ “ጎዳይ ጌዳዌ ሀኖ” ያጊደ ጮኡ ጌዶ።

15 ያን አማሬዳ ዎድያ ጋምኤዳዋፐ ጉይያን፥ ጊገቲደ የሩሳላመ ባናዉ ከሴዳ። 16 ቂሳርያን ደእያ ካልያዋንቱፐ አማሬዳዋንቱ ቃይ ኑናና ቤድኖ፤ ኡንቱንቱ ኑን አቃናሳ ምናሶና ግያ ቆጲሮሳ ብታንያ ሶይ ኑና አፌድኖ፤ ምናሶን ዳሮ ዎድያፐ ዶሚደ ካልያዋ።

ጳዉሎስ የሩሳላመን ያቆባ ኦቼዳ

17 ኑን የሩሳላመ ጋኬዳ ዎደ፥ እሻቱ ኑና ናሸቻን ሞኬድኖ። 18 ዎንትሳ ጋላስ፥ ጳዉሎስነ ኑን ያቆባና ጋከታናዉ ቤዶ። ዎሳ ጎለ ጭማቱ ኡባቱካ ደኢኖ። 19 ጳዉሎስ ኡንቱንታ ሳሮቴዳዋፐ ጉይያን፥ አይሁዳ ግደና አሳ ግዶን ባረ ባጋና ጾሳይ ኦꬄዳዋ ኡንቱንቶ ዉርሲደ ኦዴዳ።

20 ኡንቱንቱ ሄዋ ስሴዳ ዎደ ጾሳ ጋላቲደ፥ ጳዉሎሳ ሀዋዳን ያጌድኖ፤ “ኑ እሻዉ፥ አይሁዳቱዋ ግዶን ጾሳ አማኔዳዋንቱፐ አፑን ሻአይ ደኢኖንቶ በኣሳ፤ ኡንቱንቱ ኡባይ ህግያ ምንስ ናጊኖ። 21 የሩሳላመ አይሁዳቱ፥ አይሁዳ ግደናዋንቱ ጋድያን ደእያ አይሁዳ ኡባቱ ባረንቱ ናና ቃጻረና ማላ፥ ዎይ አይሁዳቱ ኦꬅያዋ ካለና ማላ፥ ሙሴ ህግያካ ባይዛና ማላ ኔን ታማርስያዋ ስሴድኖ። 22 ያትና፥ አዬ ሎኡ? ኔን ዬዳዋ ጮራቱ ስስያ ድራዉ፥ ሺቀናን አግክኖ።

23 “ሄዋ ድራዉ፥ ሀዋ ኑን ነዉ ኦድያዋ ኦꬃ፤ እትፐ ሺቁ ደእያ ኦይዱ አሳቱ ኑ ማታን ደኢኖ። * 24 ኡንቱንታ አካደ ኡንቱንቱና ጌያ፤ ቃይ ኡንቱንቱ ባረንቱ ሁጲያ ሜደታና ማላ፥ ኡንቱንቶ ሚሻ እማ፤ ኡንቱንቱ ኡባይ ነዋ ሲሴዳዌ ቱማ ግደናዋነ ኔን ነ ሁጰዉካ ቃይ ሙሴ ህግያ ናጋደ ማራን ደእያዋ ኤራና።

25 “ሽን አማኔዳ አይሁዳ ግደና አሳቱዋ ግዶፐ፥ ኡንቱንቱ ኤቃዉ ያርሼዳዋ ሜና ማላነ ሱꬃ ኡሸና ማላ፥ ባኩቴዳ መህያ አሹዋ ሜና ማላነ ዎሹመና ማላ፥ ኑን የዉዋ ቃቺደ፥ ኡንቱንቶ ዳብዳቢያ ጻፌዶ” ያጌድኖ።

26 ሄዋፐ ጉይያን፥ ጳዉሎስ ዎንትሳ ጋላስ አሳቱዋ አኪደ፥ ኡንቱንቱና ጌዬዳ፤ እ ባረንታ ጌሹሳ አዉደ ፖልንቶ ኤርሳናዉነ ቃይ ያርሹዋ ሁጲያን ሁጲያን አዉደ እማነንቶ ኤርሳናዉ ጌሻ ጎልያ ገሌዳ።

ጳዉሎስ ጌሻ ጎልያን ኦይቀቴዳ

27-28 ላፑ ጋላሳይ ዉራና ሀኖደ፥ ኢስያፐ ዬዳ አይሁዳቱ ጌሻ ጎልያን ጳዉሎሳ በኢደ፥ አሳ ኡባ ሀንቀꬂደ፥ “እስራኤልያ አሳዉ፥ ኑና ማድተ፤ እስራኤልያ አሳ፥ ሙሴ ህግያነ ሀ ጌሻ ጎልያ እጺደ፥ ኡባ ሳን አሳ ኡባ ታማርስያዌ ሀ ብታንያ፤ ጉጂደ ቃይ ግሪከ አሳካ ጌሻ ጎልያ ገልሲደ፥ ሀ ጌሻ ሳኣ ቱንሴዳ” ያግ ዋሲደ፥ ጳዉሎሳ ኦይቄድኖ። 29 ኡንቱንቱ ካሰ ኤፈሶነን ደእያ ጽሮፍሞሳ ጳዉሎሳና ካታማን በኤዳ ድራዉ፥ ጌሻ ጎልያ ጳዉሎስ አ ገልሴዳዋ ኡንቱንቶ ማላቴዳ።

30 ካታማ ኡባይ ሻቢረቴዳ፤ አሳይ ኡባይ ሺቂደ ጳዉሎሳ ኦይቂደ፥ ጌሻ ጎልያፐ ካረዉ ጎች ከሴዳ፤ ሄ ማንእያን ጌሻ ጎልያ ፐንገቱ ቃሸት አጌድኖ። 31 አሳይ ጳዉሎሳ ዎꬋና ሀንሽን፥ “የሩሳላመ ካታማይ ሙለካ ሻቢረት ድጌዳ” ግያ ሃሳያይ ሮመ ጋድያ ኦላ ካፖ ጋኬዳ። 32 ሄ ኦላ ካፑ ዎታዳራቱዋነ ጼታቱዋ ካፓቱዋ እትፐ አኪደ፥ ዎጺደ አሳ ቦላ ከስ ዎꬌዳ፤ አሳይ ኦላ ካፑዋነ ዎታዳራቱዋ በኤዳ ዎደ፥ ጳዉሎሳ ሾጭያዋ ባሽ አጌዳ።

33 ሄ ዎደ፥ ሄ ኦላ ካፑ ሺቅ፥ ጳዉሎሳ ኦይቂደ፥ ላኡ ሳንꬃላታን ቃሸታና ማላ አዛዚደ፥ እ ኦነንቶነ ቃይ አያ ኦꬄደንቶነ አሳ ኦቼዳ። 34 አሳፐ ባጋይ እትባዉ ዋስያ ዎደ፥ ባጋይ ሀራባዉ ዋሴ፤ ዋሱ ጮሬዳ ድራዉ፥ ኦላ ካፖ ቱሙዋ ኤራናዉ ዳንዳየተናን እጽና፥ ዎታዳራቱ ጳዉሎሳ ባረንቱ ደኢያሳ አፋና ማላ፥ ኡንቱንታ አዛዜዳ። 35 የꬊደ ከስያ ደꬃ ጳዉሎስ ጋኬዳ ዎደ፥ አሳ ሱገꬃ ድራዉ፥ ዎታዳራቱ አ ቶኬድኖ። 36 አያዉ ጎፐ፥ ጮራ አሳይ፥ “አ ዎꬋ!” ያጊድነ ዋሲደ ካሌ።

ጳዉሎስ ሞቶ ዛሩዋ እሜዳ

37 ዎታዳራቱ ጳዉሎሳ ባረንቱ ደኢያሳ አፋና ሀንሽን ጳዉሎስ ኦላ ካፑዋ፥ “ታን ነዉ እትባ ኦዶ?” ያጌዳ።

ሄ ኦላ ካፑ ጳዉሎሳ፥ “ኔን ግሪከ ቃላ ኤራይ? 38 ኔን ሀዋፐ ካሰ ዎደ፥ ዋላሳ ከሳደ ሸምፑዋ ዎꬌዳዋንቱፐ ኦይዱ ሻአ አሳቱዋ አሳይ ባይና መላ ሳኣ ካለꬄዳ ግብጼ ብታንያ ግድኪ?” ያጌዳ።

39 ሽን ጳዉሎስ፥ “ታን አይሁዳ አሳ፤ ቃይ ክልቂያን ደእያ ጸርሴሰን የለቴዳ ሁጰ ካታማን ደእያ አሳ። ሀያና ታና አሳዉ ሃሳይሳርኪ?” ያጌዳ።

40 ኦላ ካፑ አ፥ “ሃሳያ” ያግና፥ ጳዉሎስ የꬊደ ከስያ ደꬃን ኤቂደ፥ አሳይ ጮኡ ጋና ማላ፥ ባረ ኩሽያን አሳኮ ጾርሴዳ። አሳይ ጮኡ ጊና፥ እብራይስጸ ቃላን ሃሳዪደ፥ ሀዋዳን ያጌዳ።

22

1 “ታናዳን አማንያዋንቶ፥ ታ አዋቶ፥ ታን ሀእ ህንተንቶ ኦድያ የዉዋ ስስተ!” 2 ጳዉሎስ ኡንቱንቶ እብራይስጸ ቃላን ሃሳይያዋ ስሲደ፥ ካሰፐ ሎይꬅ ጮኡ ጊና እ ሀዋዳን ያጌዳ።

3 “ታን ክልቂያን ደእያ ጸርሴሰን የለታደ፥ ሀ ካታማን ጋማልያል ታና ታማርስና ድጫደ፥ ኑ አዎቱዋ ህግያካ ምንሳ ታማራደ፥ ሀቼ ህንተ ኡባይ ሀንያዋዳንካ፥ ታን ጾሳ የዎ ሴለትያ አይሁዳ አሳ። 4 ታን ማጫ አሳነ አቱማ አሳ ኦይቃ ኦይቃደ ቃሾ ጎለን የጌዳ አሳነ፥ ሀ ኦግያ ካልያ አሳ ዎꬍሳና ጋካናዉ መቶꬄዳ አሳ። 5 ሀዋዳንካ፥ ቃይ፥ ቄሳቱዋ ኡባቱዋ ካፑነ ጭማ ኡባ ሺቁ ታዋ ማርካታናዉ ዳንዳዬ፤ ታን ዳማስቆን ደእያ ኡንቱንቱ እሻቱዋ አይሁዳቶ፥ ኡንቱንቱፐ ዳብዳቢያ አካደ፥ ሄዋን ደእያ አሳቱ ቆሄቲደ ሙረታናዳን፥ የሩሳላመ ኡንቱንታ አሀናዉ ያ ባድ።

ጳዉሎስ ክርስቶሳኮ ስሜዳ ባረ ስማባ ኦዴዳ

(9:1-19፤ 26:12-18)

6 “ታን ባደ ዳማስቆ ማቴዳ ዎደ፥ ሴታ ጋላሳ ግድሽን፥ ቆፐናን ሳሉዋፐ ዎልቃማ ፖኡ ታ ማታን ዩይ አꬊደ ፖኤዳ። 7 ታን ሳኣን ኩንዳ ኡታደ፥ ‘ሳኦላ፥ ሳኦላ፥ ታና አያዉ የደርሳይ?’ ግያ ቃላ ስሳድ።

8 “ታን ዛራደ፥ ‘ታ ጎዳዉ፥ ኔን ኦኔ?’ ያጋድ።

“ሄዋፐ ጉየ፥ ‘ታን ኔን የደርስያ ናዝሬትያ የሱሳ’ ያጌዳ። 9 ታናና እትፐ ደእያዋንቱ ፖኡዋ በኢደ ያዬድኖ፤ ሽን ታዉ ሃሳይያዋ ቃላ ስስበይክኖ።

10 “ ‘ታ ጎዳዉ፥ ታን አያ ኦꬆ?’ ያጋድ።

“ጎዳይ ታና፥ ‘ደንዳደ ዳማስቆ ባ። ኔን ኦꬃናዉ ጾሳይ ቆፔዳ ኡባባይ ነዉ ያን ኦደታናዋ’ ያጌዳ። 11 ሄ ዎልቃማ ፖኡዋ ድራዉ፥ ታ አይፊ ቆቅና፥ ታናና ደእያ አሳቱ ታ ኩሽያ ኦይቂደ፥ ታና ጎችና፥ ዳማስቆ ጋካድ።

12 “ዳማስቆን ደእያ አይሁዳ ኡባይ ሎይꬅ ቦንችያ እት ሀናንያ ግያ ብታኒ፥ ኑ ህግያዉ አዛዘቲደ፥ ጾሳዉ እመቴዳ አሳ። 13 ሀናኒ ታኮ ዪደ፥ ታ ማታን ኤቂደ ታና፥ ‘ታ እሻዉ ሳኦላ፥ ጼላ’ ያጌዳ። ታን ሄ ዎደ ሄ ማንእያን አኮ ጼላ አጋድ።

14 “እ ታና ሀዋዳን ያጌዳ፤ ‘ኑ አዎቱዋ ጾሳይ ኔን አ ቆፋ ኤራናዉ፥ አ ጽሎ ናኣ በአናዉነ አ ዶናፐካ ሃሳያ ስሳናዉ ኔና ካሰና ዶሬዳ። 15 አያዉ ጎፐ፥ ኔን በኤዳባነ ስሴዳባ አሳ ኡባ ስንꬃን አዉ ማርካታናሳ። 16 ሀእካ አያዉ ጋምአይ? ደንዳደ ጻማቀታ፤ አ ሱንꬃ ጼሳደ፥ ነ ናጋራፐካ ሜጨታ’ ያጌዳ።

17 “ታን ጉየ የሩሳላመ ስማደ ጌሻ ጎልያን ዎስሽን፥ ታ አያናን ግዳድ። 18 ጎዳይ ታና፥ ‘ኤሌላደ፥ የሩሳላመ ከሳ አያዉ ጎፐ፥ ኔን ታዉ ሀዋን ማርካትያዋ አሳይ አከና’ ያግሽን ታን አ በኣድ።

19 “ታን፥ ‘ታ ጎዳዉ፥ አይሁዳ ዎሳ ጎልያ ኡባን ኔና አማንያዋንታ ኦይቃደ ዋꬌዳዋነ ቃሾ ጎልያን የጌዳዋ ኡንቱንቱ ኤሪኖ። 20 ኡንቱንቱ ነ ማርካ እስጽፋኖሳ ዎꬍያ ዎደ፥ ታን ሄ የዉዋ ኤኖ ጋድ። ቃይ ኡንቱንቱ ምይያን ኤቃደ፥ አ ዎꬍያዋንቱ ማዩዋ ናጋይ’ ያጌዳ።

21 “ጎዳይ ታና፥ ‘ታን ኔና አይሁዳ ግደና አሳኮ ሃኮ ሳ ኪትያ ድራዉ ባ’ ጌዳ” ያጌዳ።

ጳዉሎስ ሮመ አሳ ግድያዋ ቆንጭሴዳ

22 ጳዉሎስ ሄ ቃላ ሃሳያና ጋካናዉ አሳይ እ ግያዋ ስሴ፤ ሄዋፐ ጉይያን፥ ባረንቱ ኮሻ ꬎቁ ኦꬂደ፥ “ሀዋ ጋድያፐ ꬋይሳ፤ እ ደአናዉ በሰና” ያጌድኖ።

23-24 ኡንቱንቱ ዋስሽን፥ ባረንቱ ማዩዋ ቦላዉ ኦልሺንነ ባና ጫርኩዋን ላልሽን፥ ኦላ ካፑ ዎታዳራቱ ጳዉሎሳ ባረንቱ ደኢያሳ አፋና ማላ አዛዜዳ። ቃይ አሳይ አያዉ ሄዋዳን አ ቦላ ዋሴድኖንቶ ኤራናዉ፥ ጳዉሎሳ ልሱዋን ሾጫና ማላ፥ ኡንቱንታ አዛዜዳ። 25 ሽን ዎታዳራቱ ጳዉሎሳ ዳፉዋን ምንስ ቃቼዳ ዎደ፥ ጳዉሎስ ባረ ማታን ኤቄዳ ጼታቱዋ ካፑዋ፥ “ሮመ ጋድያ አሳ ፕርዳይ ባይናን ሾጭያዌ ህንተንቶ ዎጌ?” ያጌዳ።

26 ሄዋ ጼታቱዋ ካፑ ስሴዳ ዎደ፥ ኦላ ካፑዋኮ ቢደ፥ “ሀ ብታኒ ሮመ አሳ። ኔን አያ ኦꬃና ቆፓይ?” ያጊደ ኦቼዳ።

27 ኦላ ካፑ ጳዉሎሳኮ ሺቂደ፥ “ኔን ሮመ አሴ? ታዉ ኦዳ” ያጌዳ።

ጳዉሎስ፥ “ኤ” ያጌዳ።

28 ኦላ ካፑ ጳዉሎሳዉ ዛሪደ፥ “ታን ሀ ዛረተꬃ ዳሮ ሚሻን ሻማድ” ያጌዳ።

ሽን ጳዉሎስ፥ “ታን ሄ ዘረꬃፐ የለታድ” ያጌዳ።

29 ሄዋ ድራዉ፥ ጳዉሎሳ ብዳናዉ ቆፔዳዋንቱ ኤለካ አፐ ሻከት አጌድኖ። ኦላ ካፑካ ጳዉሎስ ሮመ አሳ ግዴዳዋ ኤሬዳ ዎደ ያዬዳ፤ አያዉ ጎፐ፥ ሳንꬃላታን አ ቃሽስ ዎꬄዳ።

ጳዉሎስ አይሁዳቱዋ ሻንጋቱዋኮ ሺቄዳ

30 ዎንተꬃ ጋላስ ኦላ ካፑ፥ አይሁዳቱ ጳዉሎሳ አያዉ ሞቴድኖንቶነ ጌሺደ ኤራናዉ ኮዪደ፥ ጳዉሎሳ ብሌዳ። ያቲደ ቄሳቱዋ ካፓቱነ አሳይ ኡባይ ሺቃና ማላ አዛዜዳ፤ ቃይ ጳዉሎሳ ዱገ ዎꬂደ፥ ኡንቱንቱ ስንꬃን ኤሴዳ።

23

1 ጳዉሎስ ሄዋን ሺቄዳ አሳ ጫድ ጼሊደ፥ “ታናዳን አማንያዋንቶ፥ ታን ሀቼ ጋካናዉካ ጾሳ ስንꬃን ታ ደኡዋ ኡባን ትላ ዎዛናን ደኣድ” ያጌዳ። 2 ቄሳቱዋ ኡባቱዋ ካፑ ሀናኒ፥ ጳዉሎሳ ዶና ባቃና ማላ፥ አ ማታን ኤቄዳዋንታ አዛዜዳ። 3 ጳዉሎስ ሄ ዎደ አ፥ “ላ ሀ ቦሽንቻን ኦኬዳ * ጎዳዉ፥ ጾሳይ ኔና ባቃና። ኔን ታ ቦላ ህግያን ፕርዳናዉ ኡታደ፥ ዎጋይ ባይናን ታና ባቃና ማላ አዛዛይ?” ያጌዳ።

4 ጳዉሎሳ ማታን ኤቄዳዋንቱ አ፥ “ኔን ጾሳ ቄሳቱዋ ኡባቱዋ ካፑዋ ቦራይ?” ያጌድኖ።

5 ሄዋፐ ጉየ ጳዉሎስ፥ “ታናዳን አማንያዋንቶ፥ እ ቄሳቱዋ ኡባቱዋ ካፑዋ ግዴዳዋ ታን ኤራበይከ፤ አያዉ ጎፐ፥ ‘ነ ጋድያ ሞድያዋ ቦላ ኢታ ቃላ ሃሳዮፓ’ ጌተቲደ ጾሳ ማጻፋን ጻፈቴዳ” ያጌዳ። *

6 ሽን ጳዉሎስ ባጋቱ ሳዱቃዋናቱዋ፤ ባጋቱ ፓርሳዋቱዋ ግዴዳዋ በኢደ፥ “ታናዳን አማንያዋንቶ፥ ታን ፓርሳዊያነ ፓርሳዊያ ናኣ፤ ‘ሀይቄዳዋንቱ ሀይቁዋፐ ደንዳናዋንታ’ ጋደ ታን ናሸቻን ናግያ ድራዉ፥ ኡንቱንቱ ታ ቦላ ፕርዲኖ” ያጊደ፥ ꬎቁ ኦꬂደ ሃሳዬዳ።

7 ጳዉሎስ ሄዋ ያግና፥ ፓርሳዋቱዋ ግዶንነ ሳዱቃዋናቱዋ ግዶን ዋላሳይ ከስና፥ ሺቄዳ አሳይ ላለቴዳ። 8 አያዉ ጎፐ፥ ሳዱቃዋናቱ፥ “ሀይቄዳ አሳይ ደንደና፤ ኪታንቻይካ አያናይካ ባዋ” ያጌድኖ፤ ፓርሳዋቱ ቃይ ላኡካ ደእያዋ አማኒኖ። 9 ዎልቃማ ዋላሳይ ደንዴዳ፤ ፓርሳዋቱዋ ባጋፐ ሙሴ ህግያ ታማርስያዋንቱ ደንድ ኤቂደ፥ “ሀ ብታንያ ቦላ አይነ ባላ ደምበይኮ፤ አዉ አያናይ ዎይ ኪታንቻይ ሃሳየናን አገና” ያጊደ ፓሉመቴድኖ።

10 ዋላሳይ ዳርና፥ ኦላ ካፑ ጳዉሎሳ ኡንቱንቱ መንሬꬃነንቶነ ግ ያዪደ፥ ባረ ዎታዳራቱ ዎꬊደ፥ ኡንቱንቱ ግዶፐ አ ኤለካ ከሲደ፥ ባረንቱ ደኢያሳ አፋና ማላ አዛዜዳ።

11 ሄ ቃማ ጎዳይ ጳዉሎሳ ማታን ኤቂደ፥ “ጳዉሎሳ፥ ኔን ታዉ የሩሳላመን ማርካቴዳዋዳን፥ ሮመንካ ማርካታናዉ በሴ፤ ምና፤ አይነ ባዋ” ያጌዳ።

ጳዉሎሳ ዎꬋናዉ ኦሰቴዳ ማቁዋ

12 ዎንትሳ ጋላስ፥ አይሁዳቱ ጳዉሎሳ ዎꬋና ጋካናዉ፥ ሜናዳንነ ኡሸናዳን፥ ጫቀቲደ ጊገቴድኖ። 13 ጳዉሎሳ ቦላ ሄዋ ማቀቴዳ አሳቱ ኦይታሙዋፐ ዳሪኖ። 14 ኡንቱንቱ ቄሳቱዋ ካፓቱዋኮነ ጭማቱዋኮ ዪደ፥ “ኑን ጳዉሎሳ ዎꬋና ጋካናዉ፥ አይነ ባረናዳን፥ ጊገት ኡቴዶ። 15 ሄዋ ድራዉ፥ ህንተንቱነ ሺቄዳ አሳይ ጳዉሎሳባ ጌሺደ ብድያዋ ማላቲደ፥ ኦላ ካፑ አ ህንተንቱኮ ዱገ ዎꬃና ማላ ኦችተ፤ ኑን እ ሃ ሺቃናፐ ካሰና አ ዎꬋናዉ ጊግ ኡቴዶ” ያጌድኖ።

16 ሽን ጳዉሎሳ ምቻት ናአይ ሄ ማቁዋ ስሴዳ ዎደ፥ ቢደ ዎታዳራቱ ደኢያሳ ገሊደ፥ ጳዉሎሳዉ ኦዴዳ። 17 ጳዉሎስ ጼታቱዋ ካፓቱዋፐ እቱዋ ጼሲደ፥ “ሀ ናኣ ኦላ ካፑዋኮ አፋ፤ አያዉ ጎፐ፥ ኦላ ካፖ እ ኦድያዌ ደኤ” ያጌዳ።

18 ሄዋ ድራዉ፥ ጼታቱዋ ካፑ ናኣ ኦላ ካፑዋኮ አፊደ፥ “ቃሾ ጎለን ደእያ ጳዉሎስ፥ ሀ ናአይ ነዉ አየንቶ ኦድያባይ ደእያ ድራዉ፥ ታና ባረኮ ጼሲደ፥ አ ኔኮ አሀናዳን፥ ታና ዎሴዳ” ያጌዳ።

19 ኦላ ካፑ ናኣ ኩሽያ ኦይቂደ፥ ዱማ ጋጻ ከሲደ፥ “ኔን ታዉ ኦዳናባይ አዬ?” ያጊደ ኦቼዳ።

20 ናአይ ኦላ ካፖ፥ “አይሁዳቱ ጳዉሎሳባ ካሰፐ ምንስ ኦችያዋ ማላቲደ፥ ኔን ሺቁዋ አ ኡትሳናዳን፥ ኔና ዎንት ዎሳናዉ ዞረታ ቃቼድኖ። 21 ሽን ኔን ኡንቱንቱ ግያዋ ስሶፓ፤ አያዉ ጎፐ፥ ኦይታሙዋፐ ዳርያ አሳቱ ጳዉሎሳ ዎꬋና ጋካናዉ፥ ቁማ ሜናዳንነ ሃꬃ ኡሸናዳን፥ ጫቀቲደ ጌመት ኡቲደ አ ናጊኖ፤ ኔን ግያዋ ስሳናዉ ሀእካ ጊገት ኡቲደ ናጊኖ” ያጌዳ።

22 ሄዋ ድራዉ፥ ኦላ ካፑ ናኣ፥ “ሀ የዉዋ ኔን ታና ኤርሴዳዋ ኦስነ ኦዶፓ” ያጊደ አዛዜዳዋፐ ጉይያን፥ አ የዴዳ።

ጳዉሎስ ጋድያ ሞድያ ፍልክሳ ስንꬃ ሺቄዳ

23 ኦላ ካፑ ጼታቱዋ ካፓቱዋፐ ላኡዋ ጼሲደ፥ “ቂሳርያ ባናዉ፥ ላኡ ጼቱ ዎታዳራቱዋ፥ ላፑን ታሙ ፓራ ኦይቄዳ አሳቱዋነ ላኡ ጼቱ ቶራንቻቱዋ ቃማፐ ሄዙ ሳትያን ጊግስተ፤ 24 ጋድያ ሞድያ ፍልክሳኮ ጳዉሎሳ ሳሮተꬃን ጋꬃናዉ ቶግስያ መህያነ ጊግስተ” ያጊደ፥ ኡንቱንታ አዛዜዳ። 25 ኦላ ካፑ ሀዋዳን ግያ ዳብዳቢያ ጻፌዳ።

26 “ቃላዉደዮሳ ሉስዮሳፐ፤ ጋድያ ሞድያ ቦንቼቴዳ ፍልክሳ! ሳሮተꬃይ ነዉ ግዶ። 27 አይሁዳቱ ሀ ብታንያ ኦይቂደ ዎꬋና ሀንሽን፥ ሮመ ካታማ አሳ እ ግዴዳዋ ኤራደ፥ ዎታዳራቱዋና ጋካደ አ አሻድ። 28 ኡንቱንቱ አ አያዉ ሞቴድኖንቶ ኤራናዉ ኮያደ፥ ዱገ ኡንቱንቱ ሺቆ አ አፋድ። 29 ኡንቱንቱ ባረንቱ ህግያባ እ ኦቼዳዎ አ ሞቴዳዋፐ አትን፥ አ ዎꬍስያ ዎይ ቃሽስያ ሞቶ ግደና። 30 ኡንቱንቱ ሀ ብታንያ ቦላ ማቀት ኡቴዳ ዝግርሳይ ታና ጋክና፥ ታን ሄ ማንእያን አ ኔኮ የዳ አጋድ፤ አ ሞትያዋንቱካ ቢደ፥ ነ ስንꬃን ሞታና ማላ ኦዳድ፤ ሳሮ ደአ” ያጌዳ።

31 ሄዋ ድራዉ፥ ዎታዳራቱ አዛዘቴዳዋዳንካ ጳዉሎሳ አኪደ፥ ቃማ አንትጳጽሪሳ ጋꬄድኖ። 32 ዎንትሳ ጋላስ አናና ባና ማላ ፓራ ቶጎ አሳቱዋ ዎꬂደ፥ ገድያን ብያዋንቱ ጉየ ዎታዳራቱ ደኢያሳ ስሜድኖ። 33 ፓራዋንቱ ቂሳርያ ገሊደ፥ ዳብዳቢያ ጋድያ ሞድያዎ እሚደ፥ ጳዉሎሳ አ ስንꬃ አꬄድኖ። 34 ጋድያ ሞድያዌ ዳብዳቢያ ናባቤዳዋፐ ጉይያን፥ ጳዉሎስ ሀቃ አዉራጃ አሰንቶ አ ኦቼዳ፤ ክልቂያ አሳ እ ግዴዳዋ ኤሬዳ ዎደ፥ 35 “ታን ነባ ኔና ሞትያዋንቱ ይያ ዎደ ስሳና” ያጊደ፥ ዎታዳራቱ ሄሮድሳ ካዉተꬃ ጎለን አ ናጋና ማላ አዛዜዳ።

24

ጳዉሎሳ አይሁዳቱ ሞቴድኖ

1 እቼሹ ጋላሳፐ ጉይያን፥ ቄሳቱዋ ኡባቱዋ ካፑ፥ ሀናንያ፥ ጭማቱዋናኔ ጻርጻሉሳ ግያ እት ጻባቃና ዱገ ቂሳርያ ዎꬌዳ፤ ኡንቱንቱ ጋድያ ሞድያዋ ቦላ ጳዉሎሳ ሞቴድኖ። 2-3 ጳዉሎስ ጼሰቴዳ ዎደ፥ ጻርጻሉሰ አ ሀዋዳን ያጊደ፥ ሞቱዋ ዶሜዳ።

“ቦንቼቴዳ ፍልክሳ፥ ኑን ነ ባጋና ዳሮ ሳሮተꬃ ደሜዶሽን፥ ነ ቆፋን ሀ ጋድያዉ ኡባባን ኡባሳንካ ሎኦ ላሚ ቤትያዎ ኔና ሎይꬅ ጋላቲደ፥ ሀዋ አኬቶ። 4 ሽን ታን ኔና ጋምኤናን፥ ዶያ ግዴዳ ነ ኬካተꬃን ኑባ ኔን ቃንꬃን ስሳና ማላ፥ ኔና ዎሳይ። 5 አያዉ ጎፐ፥ ሀ ብታኒ ꬉቦ ግዲደ፥ ሳኣ ኡባን ደእያ አይሁዳቱዋ ግዶን ዋላሳ ደንꬄዳ፥ ናዝራዋቱ ባጋ አሳ ካለꬅያዋ ግዴዳዋ ኤሬዶ። 6 ሀራይ አቶ ጌሻ ጎልያካ ቱንሳናዉ ኮይሽን አ ኦይቂደ፥ ኑ ህግያዳን፥ አ ቦላ ፕርዳናዉ ቆፔዶ፤ 7 ሽን ኦላ ካፑዋ ሉስዮስ ዪደ፥ ዎልቃን ኑ ኩሽያፐ አ ዎꬅ አኬዳ። 8 አ ሞትያዋንቱካ ኔኮ ያና ማላ አዛዜዳ፤ ኔን ነ ሁጰዉ ሀ ብታንያ ብዳደ፥ ኑን አ ሞትያ የዉዋ ኡባ ኤራናዉ ዳንዳያ” ያጌዳ።

9 አይሁዳቱካ ቃይ፥ “ሀ የዉ ቱማ” ጊደ፥ አ ቆፋ አኬድኖ።

ጳዉሎስ ፍልክሳ ስንꬃን ሞቶ ዛሩዋ እሜዳ

10 ጋድያ ሞድያዌ ጳዉሎሳ ያናዳን ዉትና፥ እ ሀዋዳን ያጊደ ዛሬዳ፤ “ኔን ዳሮ ዎድያፐ ዶማደ፥ ሀ አሳዉ ፕርዳደ ደእያዋ ታን ኤራደ፥ ታ የዉዋ ናሸቻን ዛራይ። 11 ታን የሩሳላመ ጎይናናዉ ከሶደፐ ታማነ ላኡ ጋላሳፐ ዳረናዋ ኔን ነ ሁጰዉ ኤራና ዳንዳያ። 12 አይሁዳቱ ታና ጌሻ ጎልያን ግድና፥ አይሁዳ ዎሳ ጎለን ግድና፥ ካታማን ግድና፥ ኦናናነ ፓሉመትሽን ዎይ አሳ ሺሻደ ማቂሽን፥ እት ኡራናነ በእበይክኖ። 13 ኡንቱንቱ ሀእካ ታና ሞትያዋ ሻትማናዉ ዳንዳይክኖ።

14 “ሽን ታን ሀዋ ነዉ ኦዳይ፤ ታን ሙሴ ህግያን ደእያዋነ ናባቱ ጻፌዳ ኡባባ አማናናዳን፥ ኑ አዎቱዋ ጾሳዉ ኡንቱንቱ ዎርዶ ግያ ኦግያን ጎሸታይ። 15 ሀዋንቱ ባረንቱ ሁጰዉ፥ ‘አሳይ ኡባይ፥ ዎርዱካ ጽሉካ ሀይቁዋፐ ደንዳናዋንታ’ ግያዋዳን፥ ታንካ ኡንቱንቱ ደንድያዋ ጾሳን ህዶታ ዎꬃደ አሙዋን ናጋይ። 16 ሄዋ ድራዉ፥ ታን ቃይ፥ ጾሳ ስንꬃንነ አሳ ስንꬃን ኡባ ዎደ፥ ፖኩ ባይና ትላ ዎዛናይ ታዉ ደአና ማላ ምናይ።

17 “ታን የሩሳላመፐ ከሶደፐ ጮራ ላይꬃፐ ጉይያን፥ ታ ጋደ ህዬሳዉ ሚሻ እማናዉነ ያርሹዋ ያርሻናዉ የሩሳላመ ባድ። 18 ሄዋ ኦꬅሽን፥ አሳይ ሺቀናን፥ ዋላሳይ ደንደናን፥ ታን ጌሻ ጎልያን ጌይሽን፥ ኡንቱንቱ ታና ደሜድኖ። 19 ሽን ኢስያፐ ዬዳ እት እት አይሁዳቱ ሄዋን ደኢኖ፤ ኡንቱንቱ ታ ቦላ የዉዋ ኮዮፐ፥ ዪደ ታና ነ ቦላን ሞታናዉ በሴ። 20-21 ዎይ ታን ኡንቱንቱ ግዶን ኤቃደ፥ ‘ሀይቄዳዋንቱ ደንዳናዋ አማንያ ድራዉ፥ ሀቼ ህንተ ስንꬃን ታ ቦላ ፕርዲኖ’ ጋደ ሃ ꬎቂሳደ ሃሳዬዳ እት ቃላፐ አትን፥ ሺቁዋ ስንꬃን ኤቂሽን፥ ታ ቦላ እት ባይዙዋ ደሜዳዋ ግዶፐ፥ ሀዋንቱ ባረንቱ ሁጰዉ ሀዋን ኦዳናዋንታ” ያጌዳ።

22 ሽን ፍልክሰ ጾሳ ኦግያባ ጌሽ ኤሬዳ ድራዉ፥ “ታን ህንተ የዉዋ ኦላ ካፑዋ ሉስዮስ ይያ ዎደ ኦግያ ኦይꬃና” ያጊደ፥ ፕርድያ ዎድያ ስንꬃዉ ኬሬዳ። 23 ፍልክሰ ቃይ ጳዉሎሳ ቃቼናን ናጋና ማላነ አ ዳባቱዋፐ ኦንነ አዉ ኦꬅሽን፥ ዎይ አኮ ዪሽን ድገና ማላ፥ ጼታቱዋ ካፑዋ አዛዜዳ።

ጳዉሎስ ፍልክሳነ ድሩስላ ስንꬃ ሺቄዳ

24 አማሬዳ ጋላሳፐ ጉይያን፥ ፍልክሰ አይሁዳ አሳ ዛረ ግዴዳ ባረ ማቻት ድሩስልና ዪደ፥ ጳዉሎሳ ኪት አህሲደ፥ የሱስ ክርስቶሳን አማንያ ኦግያ እ ሃሳይሽን ስሴዳ። 25 ጳዉሎስ ጽሎተꬃባ፥ ባረ ሁጲያ ናጉዋባነ ያና ፕርዳባ ሃሳይሽን፥ ፍልክሰ ያዪደ፥ “ኔን ሀእዉ ባ፤ ታዉ ሚኬዳ ዎደ፥ ኔና ኪታደ ጼግሳና” ያጌዳ። 26 ሄ ዎደ ቃይ ጳዉሎስ ብለታናዉ፥ ባረዉ ማጋንጻ እማንዴሻ ጊደ ቆፔዳ፤ ሄዋ ድራዉ፥ ዳሮ ዎደ አ አህስ አህሲደ፥ አናና ሃሳዬ።

27 ላኡ ላይꬃ ኩሜዳዋፐ ጉይያን፥ ፍልክሳ ኮታ ጶርቂዮሳ ፕስጾስ አኬዳ። ፍልክሰ አይሁዳቱዋ ናሸቻናዉ ኮዪደ፥ ቃሾ ጎለን ጳዉሎሳ ባሽ አጌዳ።

25

ጳዉሎስ ሮመ ካትያኮ ባረ የዉዋ አኪደ ባናዉ ኦቼዳ

1 ፕስጾስ አዉራጃ ገሌዳ ሄዘንꬅያ ጋላሳፐ ጉይያን፥ ቂሳርያፐ የሩሳላመ ቤዳ። 2 ያን ቄሳቱዋ ካፓቱነ አይሁዳቱዋ ካለꬅያዋንቱ ጳዉሎሳ ሞቴድኖ። 3 ኡንቱንቱ ጳዉሎሳ ዎꬋናዉ ኦግያን ቆሰት ኡታናዉ፥ ባረንቶ ሎኦባ ኦꬂደ አ የሩሳላመ አሀና ማላ፥ ፕስጾሳ ዎሴድኖ። 4 ፕስጾስ ኡንቱንቶ፥ “ጳዉሎስ ቂሳርያን ቃሸት ኡቴዳ፤ ታን ታ ሁጰዉካ ኤለካ ያ ጉየ ስማናዉ ቆፓ ኡታድ። 5 ሄዋ ድራዉ፥ እ አየንቶ ባይዜዳዌ ደኦፐ፥ ህንተንቱ ግዶን አዎትያዋንቱ ታናና ቂሳርያ ቢደ፥ አ ሞትኖ” ያጊደ ዛሬዳ።

6 ፕስጾስ የሩሳላመን ሆስፑን ዎይ ታሙ ጋላሳፐ አናን ኡቲደ፥ ቂሳርያ ቤዳ፤ ዎንትሳ ጋላስ ፕርድያሳን ኡቲደ፥ ጳዉሎሳ አሀና ማላ አዛዜዳ። 7 እ ጋኬዳ ዎደ፥ የሩሳላመፐ ዬዳ አይሁዳቱ አ ማታን ዩይ አꬍ ኤቂደ፥ ባረንቶ ሻትማናዉ ዳንዳየተና ዳሮ ዴጾ ሞቱዋ አ ቦላ ዎꬄድኖ። 8 ጳዉሎስ ሞተቲደ፥ “ታን አይሁዳቱዋ ህግያካ ጌሻ ጎልያካ ሮመ ካትያ ቄሳራካ አይነ ናቃበይከ” ያጌዳ።

9 ፕስጾስ አይሁዳቱዋ ናሸቻናዉ ኮዪደ ጳዉሎሳ፥ “ፑደ የሩሳላመ ከሳደ፥ ሀ የዉዋባ ያን ታ ስንꬃን ኦሸታናዉ ኮያይ?” ያጊደ ኦቼዳ።

10 ሽን ጳዉሎስ፥ “ታን ኦሸታናዉ በስያ ቄሳራ ፕርዳ ጎለን ኤቃድ። ኔንካ ሎይꬃ ኤርያዋዳን፥ ታን አይሁዳቱዋ አይነ ናቃበይከ። 11 ስም ታን ናቄዳዋ ዎይ ሀይቃናዉ በስያዋ ኦꬄዳዋ ግዶፐ፥ ሀይቁዋፐ አታና ጊከ፤ ሽን ኡንቱንቱ ታና ሞትያ ሞቱ መላ ግዴዳዋፐ ህን ባጋን፥ ኦንነ ታና ኡንቱንቶ አꬂደ እማናዉ ዳንዳየና፤ ቄሳረ ታባ ፕርዶ ጋደ ኦቻይ” ያጌዳ።

12 ሄዋፐ ጉይያን፥ ፕስጾስ ባረናና ዞረትያዋንቱና ዞረት ስሚደ አ፥ “ኔን ቄሳረ ታባ ፕርዶ ጋደ ኦቻዳ፤ ቄሳራኮ ባናሳ” ያጊደ ዛሬዳ።

ፕስጾስ ጳዉሎሳባ አግርጳና ማቀቴዳ

13 አማሬዳ ጋላሳፐ ጉይያን፥ ካትያ አግሪጳይነ ባርኒቀ ፕስጾሳ ሳሮታናዉ ቂሳርያ ቤድኖ። 14 ያን ኡንቱንቱ ጮራ ጋላሳ ኡት ደእሽን፥ ፕስጾስ ካትያዉ ጳዉሎሳባ ሀዋዳን ያጊደ ኦዴዳ፤ “ሀዋን ፍልክሰ ቃቺደ ባሽ ቤዳ እት ብታኒ ደኤ። 15 ታን የሩሳላመን ደእሽን፥ ቄሳቱዋ ካፓቱነ አይሁዳ ጭማቱ አ ቦላ ፕርዳና ማላ፥ ታና ዎሲደ፥ አባ ታዉ ኦዴድኖ። 16 ታን፥ ‘ሞተቴዳ ኡራይ ባረና ሞትያዋንቱና እትፐ ኤቀናንነ ባረና ሞቴዳ የዎ ዛሩዋ እመናን፥ ኦና ግዶፐነ አꬂደ እምያዌ ሮመ አሳዉ ዎጋ ግደና’ ያጋደ ኡንቱንቶ ዛራድ።

17 “ሄዋ ድራዉ፥ ኡንቱንቱ ሀዋን ሺቄዳ ዎደ፥ ታን ጋምኤናን ዎንትሳ ጋላስ፥ ፕርዳ ጎለ ገላደ ጳዉሎሳ አሀና ማላ አዛዛድ። 18 አ ሞትያዋንቱ ኤቂደ፥ ኢታባን አ ሞተናን አግክኖ ጋደ ታን ቆፔዳዋዳን፥ አይነ አ ሞትበይክኖ። 19 ሽን ኡንቱንቱ ባረንቱ አማኔዳባንቱባነ ጳዉሎስ፥ ‘ፓጻ ደኤ’ ግያ ሀይቄዳ እት የሱሳ ጌተትያ ብታንያባ አናና ፓሉመቴድኖ። 20 ታን ሀ የዉዋ ዎታደ ብዳ ደማንታንቶ፥ ቆፋ ቃቼናን ደኣደ፥ ጳዉሎስ የሩሳላመ ቢደ፥ ሀ የዉዋ ያን ኦሸታናዉ ኮይንቶነ ጋደ አ ኦቻድ፤ 21 ሽን ጳዉሎስ ባረ የዉዋ አዉግስጾሰ ቄሳረ ኦግያ ኦይꬃና ጋካናዉ ናገታናዳን ኦችና፥ ታን አ ቄሳራኮ የዳና ጋካናዉ፥ እ ቃሸታና ማላ አዛዛድ” ያጌዳ።

22 ሄዋፐ ጉየ አግሪጳይ ፕስጾሳ፥ “ታን ታ ሁጰዉካ ቃይ ሄ ብታኒ ግያዋ ስሳና ኮያይ” ያጌዳ።

ፕስጾስ አ፥ “ኔን ዎንት እ ግያዋ ስሳናሳ” ያጌዳ።

23 ዎንትሳ ጋላስ፥ አግሪጳይነ ባርኒቀ ዳሮ ቦንቹዋን ኦላ ካፓቱዋናነ ካታማን ደእያ ዎልቃማ አሳና ዪደ፥ ፕርዳ ጎለ ገሌድኖ፤ ፕስጾስ ጳዉሎሳ አሀና ማላ አዛዝና አሄድኖ። 24 ፕስጾስ ሀዋዳን ያጌዳ፤ “ካትያ አግሪጳ፥ ሀዋን ኑናና ደእያ አሳ ኡባዉ፥ አይሁዳ አሳይ ኡባይ የሩሳላመንካ ሀዋንካ ዋሲደ፥ ‘እ ሀዋፐ ስንꬃዉ ፓጻ ደአናዉ በሰና’ ያጊደ፥ ታና ዎሴዳ ብታንያ ሀዋ በኢታ። 25 ሽን እ አይነ ሀይቃናዉ በስያዋ ኦꬄዳዋ ታን ደማበይከ፤ እ ባረ ሁጰዉ፥ ‘አዉግስጾሰ ቄሳረ ታባ ፕርዶ ያጋደ ኦቻድ’ ጌዳ ድራዉ፥ ቄሳራኮ አ የዳናዉ ታን ቆፓድ። 26 ታን አባ ታ ጎዳ አዉግስጾሰ ቄሳረዉ ጻፋናዉ ቱሙ የዉ ታዉ አይነ ባዋ፤ ሄዋ ድራዉ፥ እ ሎይꬅ ኦሸቶዋፐ ጉይያን፥ ታን ጻፍያባ ደማና ማላ፥ ህንተንቱ ስንꬃ፥ ካትያ አግሪጳ፥ ኡባ ነ ስንꬃ አ አሃድ። 27 አያዉ ጎፐ፥ ቃሸቴዳ ኡራ ኪትያ ዎደ፥ አ አያዉ ሞቴደንቶ፥ ኤርሰናን ጮኡ ግ ባሽያዌ ታዉ ኤያተꬃ ማላቴ” ያጌዳ።

26

ጳዉሎስ አግሪጳ ስንꬃን ሃሳዬዳ ሃሳያ

1 አግሪጳይ ጳዉሎሳ፥ “ኔን ነባ ሃሳያናዉ ዳንዳያ” ያጌዳ። ሄ ዎደ ጳዉሎስ ባረ ኩሽያ ምጪደ ሀዋዳን ያግ ዛሬዳ።

2-3 “ካትያ አግሪጳ፥ አይሁዳቱዋ ዎጋነ ፓሉማ ኡባ ኔን ሎይꬃደ ኤርያ ድራዉ፥ ታና አይሁዳቱ ሞትያ የዉዋ ኡባ ሀቼ ታን ነ ስንꬃን ዛርያዎ ታ ካጫይ ዳርስ ሎአ ያጋደ ቆፓይ፤ ሄዋ ድራዉ፥ ኔን ታ ሃሳያ ሳለተናን ስሳና ማላ፥ ኔና ዎሳይ።

4 “ታን ናአተꬃፐ ዶማደ ታ አሳ ግዶንነ የሩሳላመን ደኤዳ ታ ደኡዋ አይሁዳ ኡባቱ ካሰፐ ዶሚደ ኤሪኖ። 5 ታን ኮይሮፐ ዶማደ፥ ኑ አማኑዋ ህግያ ኦፐነ ምንሲደ ናግያ ፓርሳዋቱዋ ባጋ ፓርሳዌ ግዳደ ደእያዋ፥ ኡንቱንቱ ማርካታናዉ ኮዮፐ ኤሪኖ። 6 ታን ሀእካ ጾሳይ ኑ አዋቶ እማና ጌዳዋ ናሸቻን ናግያ ድራዉ፥ ፕርደታናዉ ሀዋን ኤቃይ። 7 ቃይ ታማነ ላኡ ኑ አዎቱዋ ዛራቱ ጾሳዉ ቃማነ ጋላስ ኡባደ ምንስ ጎይኒደ፥ ጾሳይ እማና ጌዳዋ አካናዉ ናሸቻን ናጊኖ፤ ካትያ አግሪጳ፥ አይሁዳቱ ታና ሞትያዌ ታን ሄዋ ናሸቻን ናግያ ድራሳ። 8 አይሁዳቶ፥ ጾሳይ ሀይቄዳዋንታ ደንꬅያዋ አያዉ አማንክቴ?

9 “ታን ታ ሁጰዉካ ናዝሬትያ የሱሳ ኤቀታናዉ በሴ ጋደ ካሰ ቆፓድ። 10 ታን የሩሳላመን ኦꬄዳዌ ሀዋ፤ ቄሳቱዋ ካፓቱዋፐ ማታ አካደ፥ ጾሳ አሳቱዋፐ ጮራቱዋ ቃሽሳድ፤ ኡንቱንታ ዎꬍያ ዎደካ ኡንቱንቱ ሀይቂያዋ ዶሳድ። 11 አይሁዳ ዎሳ ጎለ ኡባን ዳሮ ዎደ ኡንቱንታ ሙራደ፥ ባረንቱ አማኑዋ ኡንቱንቱ አጋና ማላ ጎደታድ፤ ታን ዎጋይ ባይናዋ ኡንቱንቶ ሀንቀታደ፥ ሀራይ አቶ፥ ሀራ ጋድያ ካታማ ጋካናዉካ ኡንቱንታ መቶꬃይ።

ጳዉሎስ ባረ ሁጰዉ ክርስቶሳ ዎት አማኔደንቶ ኦዴዳ

(9:1-19፤ 22:6-16)

12 “ታን ሀ የዎ ቄሳቱዋ ካፓቱዋፐ ማታነ አዛዙዋ አካደ ዳማስቆ ባድ። 13 ካተዉ፥ ታን ሴታ ጋላስ ኦግያን ደእሽን፥ አዋ ፖኡዋፐ ሎይꬅ አꬍያ ፖኡ ታናነ ታናና ቤዳዋንታ ዩይ አꬊደ፥ ሳሉዋፐ ፖእሽን በኣድ። 14 ኑን ኡባይ ሳኣን ኩንዴዳ ዎደ፥ እብራይስጸ ቃላን፥ ‘ሳኦላ፥ ሳኦላ፥ ታና አያዉ የደሳን መቶꬃይ? ኔን ታና እጹሳን ኔና ቆሃሳ’ ያጊደ ታዉ ኦድሽን ስሳድ።

15 “ያታደ፥ ‘ታ ጎዳዉ፥ ኔን ኦኔ?’ ያጋድ።

“ጎዳይ፥ ‘ታን ኔን የደሳን መቶꬅያ የሱሳ። 16 ሽን ደንዳ ኤቃ፤ አያዉ ጎፐ፥ ሀቼ ኔን ታና ቤኤዳዋነ ታን ኔና ስንꬃፐ በሳናዋ ሀራንቶ ማርካታና ማላ፥ ታዉ ኦꬅያዋ ኡዳደ ኔና ሱንꬃናዉ ነዉ ቆንጫድ። 17-18 ኡንቱንቱ ታና አማንና፥ ኡንቱንቱ ናጋራይ አቶ ጌተታናዳን፥ ጾሳይ ዶሬዳ አሳ ግዶን ኡንቱንቱ ባረንቱ ደኢያሳ ደማናዳን፥ ቃይ ꬉማፐ ፖኡዋ ስማናዳንነ ጻላህያ ጎዳተꬃፐካ ጾሳኮ ስማናዳን፥ ኡንቱንቱ አይፍያ ኔን ዶያና ማላ፥ እስራኤልያ አሳፐነ ታን ኔና ኡንቱንቱኮ ኪትያ አይሁዳ ግደናዋንቱፐ ኔና አሻና’ ያጌዳ።

19 “ካትያ አግሪጳ፥ ሄዋ ድራዉ፥ ታዉ ሳሉዋፐ ቤቴዳ ሳጻዉ ታን አዛዘታናዋ እጻበይከ። 20 ሽን ታን ካሰታደ፥ ዳማስቆንነ የሩሳላመን ሄዋፐ ጉይያን፥ ይሁዳ ጋድያ ኡባን ደእያዋንቱስነ አይሁዳ ግደናዋንቶ ባረንቱ ናጋራፐ ስማና ማላ፥ ቃይ ናጋራፐ ስማናዉ በስያዋ ኦꬂደ፥ ጾሳኮ ስማና ማላ ቃላ ኦዳድ። 21 ሄዋ ድራዉ፥ አይሁዳቱ ታና ጌሻ ጎልያን ኦይቂደ ዎꬋናዉ ኮዬድኖ። 22-23 ሄዋ ድራዉ፥ ታን ጾሳ ማዱዋ አካደ፥ ዳሮነ ጉꬃዉ ሀቼ ጋካናዉካ ኤቃደ ማርካታይ። ናባቱነ ሙሴ፥ ‘ክርስቶስ መቶታናዉ በሴ፤ ቃይ ሀይቁዋፐ ኮይሮ ደንዲደ፥ አይሁዳቶነ አይሁዳ ግደናዋንቶ አቶተꬃ ፖኡዋ ኦዳናዉ በሴ’ ጌዳዋዳን፥ ታንካ ኡንቱንቱ ሃሳዬዳዋፐ ሀራ እትባነ ሃሳዬዳባይ ባዋ” ያጌዳ። *

24 ጳዉሎስ ባረንቱባ ሀዋዳን ያጊደ ዛርሽን፥ ፕስጾስ ኮሻ ꬎቁ ኦꬂደ አ ሃሳያ ꬉባናዉ፥ “ጳዉሎሳ፥ ኔን ጎያ፤ ኔን ዳሪ ታማሬዳዌ ኔና ጎሻና ሀኔ” ያጌዳ።

25 ሽን ጳዉሎስ ሀዋዳን ያጌዳ፤ “ቦንቼቴዳ ፕስጾሳ፥ ታን ቱማተꬃን ሎኦ የዉዋነ ዎዛና ቆፋ ሃሳይያዋፐ አትን ጎይከ። 26 ታን ካትያ አግሪጳዉ ሀ የዉዋ ቆንጭያን ኦድያዋ እ ኤሬ፤ አያዉ ጎፐ፥ ሀ የዉ ጌማን ኦሰትቤና ድራዉ፥ ሀዋፐ እቱነ አፐ ጌመናዋ ታን ጌሻደ ኤራይ።

27 “ካትያ አግሪጳ፥ ኔን ናባቱ ጌዳዋ አማናይ? ኔን ኡንቱንቱ ጌዳዋ አማንያዋ ታን ኤራይ” ያጌዳ።

28 ካትያ አግሪጳይ ጳዉሎሳ፥ “ሀእ ሀ ቃንꬃ ዎዳትንካ ታና አማንꬃናዉ ኮያይ?” ያጌዳ።

29 ሄዋፐ ጉየ ጳዉሎስ፥ “ዳሮ ዎደ ግድና፥ ጉꬃ ዎደ ግድና፥ ነ ጻላላ ግዳካ፤ ሽን ሀቼ ታን ኦድያዋ ስስያ ኡባይ ቃይ ታዋዳን ቃሸቶፕኖ አትን፥ ታ ማላ ግዳናዳን ጾሳ ዎሳይ” ያጌዳ።

30 ሄዋፐ ጉይያን ካቲ፥ ሞድያ ፕስጾሰ፥ ባርኒቀነ፥ ኡንቱንቱና ደእያ ኡባይ ደንድ፥ 31 እት ባጋ ስሚደ፥ እቱ እቱዋና፥ “ሀ ብታኒ ሀይቁሳይ አቶ ሽን፥ ቃሹዋስካ በስያባ ኦꬅቤና” ያግ ሃሳዬድኖ። 32 አግሪጳይ ፕስጾሳ፥ “ሀ ብታኒ፥ ‘ቄሳሪ ታባ ፕርዶ’ ግቤነንቶ፥ ብለታናዉ ዳንዳዬ ሽን” ያጌዳ።

27

ጳዉሎስ ሮመ ቤዳ

1 ኑን ማርካብያን ጻልያ ባናዉ ቆፕ ኡቴዳ ዎደ፥ ጳዉሎሳነ ሀራ አማሬዳ ቃሸቴዳ አሳቱዋ አዉግስጾሳ ዎታዳራቱዋ ግያዋንቱፐ እት ዩልዮሳ ግያ ጼታቱዋ ካፖ አꬂደ እሜድኖ። 2 ኢስያ ጋጻን ደእያ ጋዳቱዋ ብያ አድራምጽዮና ማርካብያን ገሊደ ቤዶ፤ ማቅዶንያ አሳ ግድያ ተሰሎንቀ አርስጽሮኮስ ኑናና ደኤ።

3 ዎንትሳ ጋላስ ኑን ሲዶና ጋክሽን፥ ዩልዮስ ጳዉሎሳዉ ዳሮፐ አ፥ “ነ ዳባቱ ኔና ኮሽያባ ማዳና ማላ፥ ኔን ኡንቱንቱኮ ባናዉ ዳንዳያ” ያጌዳ። 4 ሄዋፐ ደንዲደ፥ ስንꬃና ኑ ቦላ ጫርክያ ድራዉ፥ ቆጲሮሳ ሃꬃን ዶደቴዳ ሳኣን ጫርከና ባጋ ቤዶ። 5 ክልቂያ ማታንነ ጵንፍልያ ማታን ደእያ አባ ፕኒደ፥ ልቅያን ደእያ ሙራ ጋኬዶ። 6 ሄዋን ጼታቱዋ ካፑ ጻልያ ብያ እስክንድርያ ማርካብያ ደሚደ፥ አን ኑና ገልሴዳ።

7 ኑን ጮራ ዎድያ ሎዳን ቢደ፥ ዳሮ መቱዋን ቀንዶሳ ካታማ ጋኬዶ፤ ሄዋና ባናዉ ኑና ጫርኩ ድግና ሳልሞናና አꬊደ፥ ሃꬃን ዶደቴዳ ቃርጼሳን ጫርኩዋፐ ተኤቲደ ቤዶ። 8 ቃይካ ዳሮ መቱዋን ጋጻና ጋጻና አꬊደ፥ ላስያ ካታማ ማታን ደእያ አባ ዶናን ማርካቢ ዎፑ ጊደ ሸምፕያ ሳ ጌተትያሳ ዬዶ።

9 ኑን ሄዋን ጮራ ዎድያ ጋምኤዳዋፐ ጉይያን፥ ጾማይ ብለት ድጌዳ ድራዉ፥ ማርካብያን ብያዌካ ህርግሽን ጳዉሎስ ኡንቱንታ ዞሪደ፥ 10 “አሳዉ፥ ኑ ቡሳን ዎልቃማ ቦሻይነ ዳሮ ባሻይ ደአናዌ ታዉ ቤቴ፤ ባሻይ ይያዌ ጫና ቦላነ ማርካብያ ቦላ ጻላላን ግደና፤ ኑ ሸምፑዋ ቦላካ ያናዋ” ያጌዳ። 11 ሽን ጼታቱዋ ካፑ ጳዉሎስ ጌዳዋፐ አꬂደ፥ ማርካብያን ደእያዋንታ አዛዝያዌነ ማርካብያ ጎዳይ ግያዋ አማኔ። 12 ሄ አባ ማታ ካታማይ ባልጉዋ ሻጫናዉ ኡንቱንቶ ሚከና ካታማ፤ ሄዋ ድራዉ፥ ጮራ አሳቱ ባረንቶ ዳንዳየቶፐ፥ ፕንቀ ግያ ካታማ ጋኪደ፥ ባልጉዋ ያን ሻጫና ማላ፥ ያፐ ደንዳናዉ ዞረቴድኖ፤ ፕንቀን ደእያ ማርካቢ ሸምፕያ ሚኮ ሳአይ ዶየቴዳዌ፥ አዋይ ዉልያሳፐነ ኡሸቻ ባጋፐ ግዱዋን፥ ቃይ ዉልያሳፐነ ሀድርሳፐ ግዱዋና።

አባ ቦላን ጎቱ ደንዴዳ

13 አዋይ ከስያሳ ጼልያ ዎደ ኡሸቻ ዱገሃ ባጋ ጫርኩ ሎዳን ጫርኬዳ ዎደ፥ ባረንቱ ቆፔዳዋዳን ሀኔዳዋ ኡንቱንቶ ማላትና ደንዴድኖ፤ ማርካቢ ቤና ማላ ኦይቂያ ብራታ ፑደ ዳፊደ፥ ቃርጼሳ ማታቲደ፥ ላንቂያና አꬌድኖ። 14 ሽን ዳሪ ጋምኤናን፥ “አዉራቂስ”* ግያ ዳሮ ዎልቃማ ጎቱ ሃꬃ ግዶን ደእያ ሳኣፐ ዱገ ኡንቱንቱ ቦላ ደንዴዳ። 15 ሄ ጎቱ ማርካብያ ደቺደ አናን ድግና፥ ባናዉ ኑዉ ዳንዳየተናን እጼዳ ድራዉ፥ ማርካብያ እ አፍያሳ አጊደ ቤዶ።

16 ኑን ቄዳ ግያ ሃꬃን ዶደቴዳ ጫርኩዋፐ ጌሜዳ ሳና አꬍያ ዎደ፥ ዳርስ መቶቲደ ማርካብያ ዎንግርያን ናግ አሻናዉ ዳንዳዬዶ። 17 ኡንቱንቱ ዎንግርያ ፑደ ከሴዳዋፐ ጉይያን፥ ጋድያን ማርካብያ ጻጺደ፥ ምንስ ቃቼድኖ፤ ስርጽሳ ግያ ሻፊ ኩሜዳ ሳን ባረንታ ኩንድሳነንቶነ ጊደ ህርጊደ፥ ማርካብያ አፍያ ሻራ ዎꬂደ፥ ጫርኩዋን ማርካብያ ጮ የድ አጌድኖ።

18 ጎቱ ዎልቃሚደ ኑ ቦላን ዎልቃሜዳ ድራዉ፥ ዎንትሳ ጋላስ ጫናፐ አባን ኦሉዋ ዶሜድኖ። 19 ሄዘንꬅያ ጋላስካ ማርካብያን ደእያ ሚሻ ኡንቱንቱ ባረንቱ ኩሽያን ኦሌድኖ። 20 ኑን ዳሮ ዎድያ አዋነ ጾልንትያ በኤናን፥ ዎልቃማ ኡሹ ኑ ቦላ ቡክሽን፥ ስንꬃፐ ꬋየናን አቶኮ ጊደ ቆፔዶ።

21 ኡንቱንቱ ዳሮ ዎድያ ቁማ ሜናን ጋምኤዳዋፐ ጉይያን፥ ጳዉሎስ ሄ ዎደ ኡንቱንቱ ግዶን ደንድ ኤቂደ፥ ሀዋዳን ያጌዳ፤ “አሳዉ፥ ህንተንቱ ታ ዞርያ አኬደንቶነ ቃርጼሳፐ ደንደናን አቴደንቶ፥ ሀዋ ማላ ባየꬃይነ ቆሁ ኑና ጋከና። 22 ሽን ሀእካ ታን ህንተንታ ያዮፕተ ጋደ ዞራይ፤ አያዉ ጎፐ፥ ሀ ማርካቢ ባያናፐ አትን፥ ህንተንቱፐ እት ኡራ ሸምፑካ ባየና። 23 አያዉ ጎፐ፥ ጾሳ ኪታንቻይ፥ ታና ሞዴዳ ታን ጎይንያ ጾሳዌ፥ ዝኖ ቃማ ታ ማታን ኤቂደ፥ 24 ‘ጳዉሎሳ፥ ያዮፓ፤ ኔን ሮመ ጋድያ ካትያ ቄሳራ ስንꬃን ኤቃናዉ በሴ፤ በአ፥ ጾሳይ ባረ ኬካተꬃን ኔናና ብያ አሳ ኡባ ሸምፑዋ አሻና’ ያጌዳ። 25 ሄዋ ድራዉ አሳዉ፥ ያዮፕተ። አያዉ ጎፐ፥ ሄ ኪታንቻይ ታዉ ኦዴዳዋዳን ሀናናዋ ታን ጾሳ አማናይ፤ 26 ሽን ጫርኩ ኑና እት ሃꬃን ዶደቴዳ ሳኣን አባ ዶናን ዶምእሳና” ያጌዳ።

27 ታማነ ኦይደንꬆ ጋላስ ሜድትራንያ አባን ኑና ጫርኩ ያነ ሃነ ሱግሽን፥ ማርካብያን ኦꬅያዋንቶ ቃማ ብላሂ ቢታኮ ማቴዳዋ ማላቴዳ። 28 ኡንቱንቱ ልክያ ጋድያ ጼራን ዴጽያባ ቃቺደ፥ ሃꬃን የግና፥ ሃꬃይ ኦይታሙ ምትርያ ጪማቴዳዋ ኤሬድኖ። ጉꬃ ጋምኢደ፥ ላኤንꬁዋ የጊደ፥ ሀታሙ ምትርያ ጪማቴዳዋ ኤሬድኖ። 29 ኡንቱንቱ ሹቻትያሳን ኩንደና ማላ ያዪደ፥ ማርካቢ ቤና ማላ ኦይቂያ ኦይዱ ብራታ ማርካብያፐ ጉየና አባን የጊደ፥ ሳአይ ዎንታና ማላ፥ ባረንቱ ጾሳቱዋ ዎሲኖ። 30 ማርካብያን ኦꬅያዋንቱ ማርካብያፐ ክቻናዉ ኮዪደ፥ ማርካቢ ቤና ማላ ኦይቂያ አማሬዳ ብራታቱዋ ማርካብያፐ ስንꬃ ባጋና አባን የግያዋ ማላቲደ፥ ዎንግርያ አባን ዎꬄዳ ዎደ፥ 31 ጳዉሎስ ጼታቱዋ ካፑዋነ ዎታዳራቱዋ፥ “ሀዋንቱ ማርካብያ ግዶን ደአና ꬋዮፐ፥ ህንተንቱ አታናዉ ዳንዳይክታ” ያጌዳ። 32 ሄዋፐ ጉይያን፥ ዎታዳራቱ ዎንግሪ ቃሸቴዳ ጋድያ ቃንጺደ፥ የድ አጌድኖ።

33 ሳአይ ዎንታና ሀንሽን፥ ጳዉሎስ ኡባይ ቁማ ማና ማላ፥ ሀዋዳን ያጊደ ዎሴዳ፤ “ህንተንቱ ሀቼና ታማነ ኦይዱ ጋላሳ ናጌድታ፤ ቃይ ሄ ኡባንካ ቁማ ምበይክታ። 34 ሄዋ ድራዉ፥ ጉꬃ ቁማ ህንተንቱ ማና ማላ፥ ታን ህንተንታ ዎሳይ፤ አያዉ ጎፐ፥ ህንተንቱ ፓጻ ደአናዉ ጉꬃ ቁማ ማና ኮሼ፤ ሀራይ አቶ ህንተንቱ ሁጲያ ብናናፐ እቱካ ባየና” ያጌዳ። 35 ጳዉሎስ ሀዋ ጊደ፥ ኡክꬃ አኪደ፥ ኡባ ስንꬃን ጾሳ ጋላቴዳ፤ መንꬅ ሙሳ ዶሜዳ። 36 ሄዋፐ ጉይያን ኡባይ ሎይꬅ፥ ባረንቶ ቃይ ቁማ ሜድኖ። 37 ኑን ማርካብያን ደእያዋንቱ ላኡ ጼታነ ላፑን ታማነ ኡሱፑና። 38 ኡንቱንቱ ሚደ ካሌዳ ዎደ፥ ጫና ዛርጋ አባን ኦሊደ ማርካብያ ዴጹዋ ካዉሽሴድኖ።

ማርካብያ መኡሳ

39 ሳአይ ዎንቴዳ ዎደ፥ ማርካብያን ኦꬅያዋንቱ ጋድያ ኤርበይክኖ፤ ሽን ሃꬃይ ጎጊደ አባን ገሌዳሳ ምይያን ደእያ ሻፍያ አኬካን ጼሌድኖ። ባረንቶ ዳንዳየትንቶ፥ ማርካብያ ሄ ሻፍያኮ ላጋናዉ ባረንቱ ቆፋ ቃቼድኖ። 40 ያቲደ ማርካቢ ቤና ማላ ኦይቂያ ብራታቱዋ ብሊደ፥ አባ ግዶ የጌድኖ፤ ሄ ዎደ፥ ማርካብያ ኮዬዳሳ ዛሪደ ላግያ ምꬃ ቃቼዳ ጋድያ ብሌድኖ፤ ሄዋፐ ጉይያን፥ ጫርኩ ማርካብያ ስንꬃዉ ሱጋና ማላ፥ ማርካብያ አፍያ ሻራ ስንꬃ ባጋና ꬎቁ ኦꬂደ፥ ቡሳ ዶሜድኖ። 41 ሽን ማርካቢ ጪሙ ደኢያሳፐ አꬊደ ሃꬃን ዶደቴዳ ሳኣ ማታን ደእያ ደꬃሳን ዶምኤት ኤቄዳ፤ ማርካብያዉ ጉየ ባጋይ ቤታ ሱገꬃን መኤረትሽን፥ ስንꬃ ባጋይ ዱገ ꬍሸቲደ፥ ቃጸናን እጽ አጌዳ።

42 ዎታዳራቱ ቃሸቴዳ አሳፐ እቱነ ሃꬃ ዋꬊደ ከስ አክቤና ማላ፥ ኡንቱንታ ዎꬋናዉ ዞረቴድኖ። 43 ሽን ጼታቱዋ ካፑ ጳዉሎሳ አሻናዉ ኮዪደ፥ ዎታዳራቱዋ ማቁዋ እጼዳ፤ ሃꬃ ዋꬋ ኤርያ ኡባይ ማርካብያፐ ሃꬃን ጉፕ ጉፒደ ካሰቲደ ጋጻ ከሳና ማላ አዛዜዳ። 44 አቴዳዋንቱፐ አማሬዳዋንቱ ሳንቃን፥ አማሬዳዋንቱ ቃይ ማርካብያ መኡዋን ከሳና ማላ አዛዜዳ፤ ሄዋዳን ኡባቱካ ጋጻ ሳሮተꬃን ከሴድኖ።

28

ጳዉሎስ ማልታ ግያ ሃꬃን ዶደቴዳ ሳኣ ቤዳ

1 ኑን ጋጻ ሳሮተꬃን ከሴዳ ዎደ፥ ሄ ሃꬃን ዶደቴዳ ሳአይ ማልታ ጌተትያዋ ኤሬዶ። 2 ሃꬃን ዶደቴዳ ሳኣን ደእያ አሳቱ ኑዉ ዳሮ ኬካተꬃ ኬኬድኖ፤ እራይ ቡካናዉ ዶሜዳ ድራዉነ ሜጉዋ ድራዉ፥ ታማ ኤꬂደ፥ ኑና ኡባ ሞኬድኖ።

3 ጳዉሎስ ዳሮ ቃይጼርያ ምꬃ ምጺደ ታማን የግሽን፥ ማርዛማ ሾሻይ ሴላ ድራዉ ከሲደ፥ አ ኩሽያን ጻጸቲደ፥ አ ዱኬዳ። 4 ሃꬃን ዶደቴዳ ሳኣን ደእያ አሳቱ ቅርጫንትያ ሾሻይ ጳዉሎሳ ኩሽያን ጻጸቴዳዋ በኤዳ ዎደ እቱ እቶ፥ “ቱሙ ሀ ብታኒ ሸምፑዋ ዎꬍያ አሳ፤ ሀራይ አቶ አባፐ እ አትናካ ኑ ጾሳ ፕርዳይ አ ፓጻ ደኦ ግቤና” ያጌድኖ።

5 ሽን ጳዉሎስ ባረ ኩሽያፐ ቅርጫንትያ ሾሻ ዉጻኪደ፥ ታማን ኦሌዳ፤ አ አይነ ኦꬅቤና። 6 ኡንቱንቱ፥ “አ ቦላይካ ጋፌ፤ ዎይ አኬከናን ኩንዲደ ሀዬ” ያጊደ አ ናጊኖ፤ ሽን ጮራ ዎድያ ናጊደ፥ አ ቦላን አይነ ዱማቴዳባይ ꬋይና፥ “ሀዌ ጾሳ” ያጊደ ባረንቱ ቆፋ ባሽ አጌድኖ።

7 ሄዋ ሄራን ሃꬃን ዶደት ኡቴዳ ሳኣ ካፑዋ ፑፕልዮሳ ግያዎ ጋዲ ደኤ፤ እ ኑና እማꬃተꬃ፥ ሄዙ ጋላሳ ሲቁዋን ሞክ ሞይዜዳ። 8 ፑፕልዮሳ አቡ ቆጹዋ፥ ሴላነ ኡሉዋ ካꬋ ሳከት ግሲደ ደኤ፤ ጳዉሎስ አ ሶይ ገሊደ፥ አዉ ጾሳ ዎሴዳ፤ ባረ ኩሽያ አ ቦላ ዎꬂደ፥ አ ፓꬄዳ። 9 ሄዋፐ ጉይያን፥ ሄ ሃꬃን ዶደቴዳ ሳኣን ሀርግያ ሀራ ኡባ አሳይካ ቃይ ዪደ ፓጼዳ። 10 ሄዋፐ ስምና ኑና ዳሮ ቦንቹዋ ቦንቼድኖ፤ ኑን ማርካብያን ባናዉ ደንዴዳ ዎደ፥ ኦገዉ ኑና ኮሽያባ ኑዉ እሜድኖ።

ጳዉሎስ ማልታፐ ሮመ ቤዳ

11 ሄዙ አገናፐ ጉይያን፥ ሃꬃን ዶደቴዳ ሳኣን ባልጉዋ አꬂደ፥ “ማንተ ጾሳ”* ግያ እስክንድርያ ማርካብያን ባናዉ ደንዴዶ። 12 ኑን ስራኩሰ ግያ ካታማ ገሊደ፥ ያን ሄዙ ጋላሳ ኡቴዶ። 13 ሄዋፐ ዩዪደ፥ ረጊዩመ ግያ ካታማ ጋኬዶ። እት ጋላሳፐ ጉይያን፥ አዋይ ከስያሳ ጼልያ ዎደ ኡሸቻ ዱገሃ ባጋ ጫርኩ ጫርክና፥ ዎንትሳ ጋላስ ፑትያሉሳ ግያ ካታማ ዬዶ። 14 ሄዋን ኑን እት እት አማንያዋንታ ደምና፥ ባረንቱና ላፑ ጋላሳ ኡታና ማላ፥ ኑና ዎሴድኖ፤ ሄዋፐ ቃይ ሮመ ዬዶ።

15 ሮመን ደእያ አማንያዋንቱ ኑባ ስሲደ፥ አፍያሳ ገያነ “ሄዙ አቅያሳ ጌተትያሳ” ጋካናዉ ኑና ሞካናዉ ዬድኖ፤ ጳዉሎስ ኡንቱንታ በኤዳ ዎደ ጾሳ ጋላቲደ፥ ዎዛናን ምንሴዳ።

ጳዉሎስ ሮመን ታማርሴዳ

16 ኑን ሮመ ገሌዳ ዎደ፥ ጳዉሎስ ባረና ናግያ ዎታዳራና ባረካ ደአናዳን ኦሰቴዳ።

17 ሄዙ ጋላሳፐ ጉይያን፥ ጳዉሎስ አይሁዳቱዋ ካፓቱዋ ባረኮ ጼሴዳ፤ ኡንቱንቱ ሺቄዳ ዎደ፥ ኡንቱንታ ሀዋዳን ያጌዳ፤ “ታናዳን አማንያዋንቶ፥ ታን ኑ አሳ ዎይ ኑ አዎቱዋ ዎጋ ኢታባ አይነ ኦናን፥ ታና የሩሳላመን ቃቺደ፥ ሮመ አሳዉ አꬂደ እሜድኖ። 18 ኡንቱንቱ ታና ብዴዳዋፐ ጉየ፥ ሀይቃናዉ በስያባይ ታ ቦላ አይነ ባይና ድራዉ፥ ታና ብላናዉ ኮዬድኖ። 19 ሽን ሄዋ አይሁዳቱ ኤኖ ጌናን እጼዳ ዎደ፥ ‘ታባ ቄሳረ ፕርዶ’ ጋናዌ ታና ኮሼዳፐ አትን፥ ታን ታ ዛርያ ሞትያባይ ታዉ ደእና ግደና። 20 ታን ህንተንቱና ጋከታናዉነ ሃሳያናዉ ህንተንታ ጼሴዳዌ ሄዋሳ፤ አያዉ ጎፐ፥ እስራኤልያ አሳይ ናሸቻን ናግያዋ ድራዉ ታን ሀ ሳንꬃላታን ቃሸታድ” ያጌዳ።

21 አይሁዳ ጭማቱ ጳዉሎሳ፥ “ኑን ይሁዳፐ ነባዉ ዳብዳቢያ አክበይኮ። ኑ እሻቱዋፐካ ሀራይ አቶ፥ እቱካ ዪደ፥ ነባ ኦድቤና፤ ዎይ ነ ሱንꬃ ባይዚደ፥ ኑዉ ኦድቤና። 22 ሽን ሄ አሳ ሱንꬃ ኡባ ሳን አሳይ ባይዚደ ሃሳይያዋ ኑን ኤርያ ድራዉ፥ ነ ቆፋ ስሳናዉ ኮዬቶ” ያጌድኖ።

23 ኡንቱንቱ ባረንቱ ያና ጋላሳ ጳዉሎሳዉ ኬሪደ፥ ሄ ጋላስ ጮሪደ እ ደኢያሳ ዬድኖ፤ እካ ኡንቱንቶ ጾሳ ካዉተꬃባ ማርካቴዳ። ቃይ ኡንቱንቱ የሱሳባ አማናና ማላ፥ ሙሴ ህግያፐነ ናባቱ ጻፌዳዋፐ አኪደ ኡንቱንታ ታማርሲደ፥ ዎንታፐ ኦማርስ ጋካናዉ ሎይꬅ ኦዴዳ። 24 ባጋቱ ጳዉሎስ ጌዳዋ አማኔድኖ፤ ሽን ባጋቱ አማንበይክኖ። 25 ኡንቱንቱ ባረንቱ ግዶን የዉዋ ኤኖ ጌናን እጼዳ ዎደ፥ ጳዉሎስ እትባ ጌዳዋፐ ጉይያን ቤድኖ፤ እ ሀዋዳን ያጌዳ፤ “ጌሻ አያናይ ኑ አዋቶ ናብያ ኢስያሳ ማጻፋን፥

26 “ ‘ኔን ሄ አሳኮ ባደ ሀዋዳን ጋ፤

“ህንተንቱ ስሳ ስሳና፥

ሽን ህንተንቶ ገለና፤

ህንተንቱ ጼላ ጼላና፥

ሽን በእክታ።

27 አያዉ ጎፐ፥ ሀ አሳ ዎዛናይ ጉዙሜዳ፤

ባረንቱ ሀይꬃ ቱልሴድኖ፤

ባረንቱ አይፍያካ ጪሉሜድኖ።

ሄዌ ባዌንቶ፥ ባረንቱ አይፍያን በአና፤

ኡንቱንቱ ሀይꬃይካ ስሳና፤

ኡንቱንቱ ዎዛናይካ አኬካና፤

ኡንቱንቱ ታኮ ጾሳኮ ስማና።

ቃይ ታንካ ኡንቱንታ ፓꬃና”

ያጋ’ ያጌዳ። *

28 “ስም ሀዌ ጾሳ አቶተꬃይ፥ አይሁዳ ግደናዋንቶ ኪተቴዳዌ ህንተንቶ ኤረቶ። ቃይ ኡንቱንቱካ ስሳና” ያጌዳ።

29 [ጳዉሎስ ሄዋ ጌዳዋፐ ጉይያን፥ አይሁዳቱ ባረንቱ ግዶን ዳሮ ፓሉመቲደ ቤድኖ።]†

30 ጳዉሎስ ክራ ጎልያን ላኡ ላይꬃ ኩመንꬃ ደኢደ፥ ባረኮ ይያ ኡባ ሞኬ። 31 ባረና ኦንነ ድገናን ጾሳ ካዉተꬃባነ ጎዳ የሱስ ክርስቶሳባ ኦዲደ፥ ያየናን ዳሪ ቆንጭሲደ ታማርሴዳ።

* 1:1-2 ሉቃሳ 1:1-4

* 1:1-2 ታ ኮይሮ ማጻፋን፦ ሉቃሳ ምሽራቹዋ ማጻፋ።

* 1:4 ሉቃሳ 24:49

† 1:13 ባረ ጋድያዉ ሴለትያ፦ ሀ ሱንꬃይ ካላፐ ሮመ አሳና ኤቀቲደ ኦለቴዳ አይሁደ አሳዉ እመቴዳዋ።

* 1:20 ማዝ. 69:25፤ 109:8

* 2:1 ጰንጸቆስተ፦ አይሁድያ አሳይ ፓስጋ ባላ ቦንቾደፐ እሻታሙ ጋላሳይ አꬍ ስምና ቦንቼትያ ዛርጋ ቆይቻ ባላ ጌተትያዋ።

* 2:1 ዎጋ 23:15-21፤ ዛረ. 16:9-11

* 2:17 ኢዩ. 2:28-32

* 2:25 ማዝ. 16:8-11

* 2:30 ማዝ. 132:11፤ 2 ሳሜላ 7:12-13

† 2:33 ኡሸቻ ባጋ፦ ጉሳይ ቦንቹዋነ ዎልቃ በስያ ሳኣ።

* 2:34-35 ማዝ. 110:1

* 3:11 ሶሎሞነ ባራንዳ፦ ጌሻ ጎልያ አዋይ ዶልያ ስንꬃ ባጋና ጮራ አሳይ ሺቅያ አዱሳነ አኮ ሳኣ።

* 3:22 ዛረ. 18:15፣ 18

* 3:23 ዛረ. 18:19

* 3:25 ዶመꬃ 22:18

† 3:26 ቆማ፦ ጾሳ አዉዋን ዶረቴዳ ናኣ።

* 4:11 ማዝ. 118:22

* 4:24 ከሳ 20:21፤ ናህ. 9:6፤ ማዝ. 146:6

* 4:26 2:1-2

* 7:2 ዶመꬃ 12:1

* 7:4 ዶመꬃ 11:31፤ 12:4

* 7:5 ዶመꬃ 12:7፤ 13:15፤ 15:18፤ 17:8

* 7:6 ዶመꬃ 15:13-14

* 7:7 ከሳ 3:12

* 7:8 ዶመꬃ 17:10-14፤ 21:2-4፤ 25:26፤ 29:31—35:18

* 7:9 ዶመꬃ 37:11፣ 28፤ 39:2፣ 21

* 7:10 ዶመꬃ 41:39-41

* 7:11 ዶመꬃ 42:1-2

* 7:13 ዶመꬃ 45:1፣ 16

* 7:14 ዶመꬃ 45:9-10፣ 17-18፤ 46:27

* 7:15 ዶመꬃ 46:1-7፤ 49:33

* 7:16 ዶመꬃ 23:3-16፤ 33:19፤ 50:7-13፤ ኢያሳ 24:32

* 7:17-18 ከሳ 1:7-8

* 7:19 ከሳ 1:10-11፣ 22

* 7:20 ከሳ 2:2

* 7:21 ከሳ 2:3-10

* 7:23 ከሳ 2:11-15

* 7:29 ከሳ 18:3-4

* 7:30 ከሳ 3:1-10

* 7:35 ከሳ 2:14

* 7:36 ከሳ 7:5፤ 14:21፤ ፓይ. 14:33

* 7:37 ዛረ. 18:15፣ 18

* 7:38 ከሳ 19:1—20:17፤ ዛረ. 5:1-33

* 7:40 ከሳ 32:1

* 7:41 ከሳ 32:2-6

* 7:43 አሞጻ 5:25-27

* 7:44 ከሳ 25:9፣ 40

* 7:45 ኢያሳ 3:14-17

* 7:46 2 ሳሜላ 7:1-16፤ 1 ኦዱዋ 17:1-14

* 7:47 1 ካታ. 6:1-38፤ 2 ኦዱዋ 3:1-17

* 7:48-50 ኢሳ. 66:1-2

* 7:51 ኢሳ. 63:10

* 8:33 ኢሳ. 53:7-8

* 9:34 ሂጻ የጋ፦ ሀዋ ጉሳይ ሜተትያባ ጊግሳ ጉሳ።

* 10:19 ሄዙ፦ እት እት ማጻፋቱ ጮራ ጊኖ፤ እት ማጻፋይ ላኡ ያጌ።

* 10:34-35 ዛረ. 10:17

* 11:20 ግሪከ አሳ፦ ሀዋ ጉሳይ ግሪከ ቃላ ሃሳይያ አይሁደ ዎይ ሀራ አሳ።

* 12:1 ሄሮድሰ፦ ሀዋ ጉሳይ ሄሮድሰ አግሪጳ ኮይሩዋ ግዲደ፥ ፓላስቲነ ግያ ጋድያ ኡባ ሞድያዋ። ሄዌኔካ ዎጋ ሄሮድሰ ሄዘꬃ የለታ።

* 12:4 ከሳ 12:1-27

† 12:15 አ ኪታንቻ፦ አ ናግያ ኪታንቻ ግደናን አገና ጉሳ።

‡ 12:17 ያቆባ፦ ጎዳ እሻ።

§ 12:17 እሻቶ፦ አማንያ ሀራቶ።

* 13:1 ሄሮድሳ፦ ሄሮድ አንትጳሳ ጌተትያ ዎጋ ሄሮድሰ ናኣ። ሄዌኔካ ጋሊላ ግያ ጋድያ ሞድያዋ። ሉቅ። 3:1 ጼልተ።

† 13:5 ዮሃንሳ፦ ሀራ ሱንꬃይ ማር. 12:12፣ 25 ጼልተ።

* 13:17 ከሳ 1:7፤ 12:51

* 13:18 ፓይ. 14:34፤ ዛረ. 1:31

* 13:19 ዛረ. 7:1፤ ኢያሳ 14:1

* 13:20 ዳኔላ 2:16፤ 1 ሳሜላ 3:20

* 13:21 1 ሳሜላ 8:5፤ 10:21

* 13:22 1 ሳሜላ 13:14፤ 16:12፤ ማዝ. 89:20

* 13:24 ማር. 1:4፤ ሉቃሳ 3:3

* 13:33 ማዝ. 2:7

* 13:35 ማዝ. 16:10

* 13:41 እምባ. 1:5

* 13:47 ኢሳ. 42:6፤ 49:6

‡ 13:51 ባረንቱ ገድያፐ ባና ሾጪደ፦ ሀዌ አሳይ አከናን እጾዋ በስያ ኦግያ።

* 14:12 ድያ፦ ጉሳይ ግሪካቱዋ ጾሳቱዋ ኡባቱዋፐ ቦላ ጌተት ፓይደትያ ኡንቱንቱ ኤቃ።

* 14:15 ከሳ 20:11፤ ማዝ. 146:6

* 15:1 ዎጋ 12:3

* 15:15-18 አሞጻ 9:11-12

* 15:20 ከሳ 34:15-17፤ ዎጋ 17:10-16፤ 18:6-23

* 15:34 ስላሰ አንጾክያን አታናዉ ባረ ቆፋ ቃቼዳ፥ ግያዌ ጮራ ሀራ ቃላ ብለꬃን ባዋ።

* 16:3 አ አቡ ግሪከ አ ኦይቂደ ቃጻሬዳ፦ ግሪከ አሳይ ባረንቱ ናና ቃጻርክኖ። ሽን ጽሞቶሰ ቃጻረታና ꬋዮፐ፥ አይሁደ አሳይ አ አከና ድራዉ፥ ጳዉሎስ አ ኦይቂደ ቃጻሬዳ።

† 16:37 ሮመ ጋደ አሳ፦ ሮመ ካዉተꬃን ኤረቲደ ደእያ ጉꬃ አሳይ ሄ ጋደ አሳቱዋ ጌተቲኖ። ሄዋንቶካ ቃይ ሀራቱዋፐ ዱማትያ ማታይነ ካጫይ ደኤ።

* 17:18 ኤፕቆሮሳ፦ ሀዌ ጋድያ ግዲደ፥ ሀ ጋድያን ደእያ አሳቱ ናሸችያ አሳ ደኦ ኮይሮ ሳኣ ኦይቄዳ ያግ ታማርስያ ኤፕቆሮሳ ግያ ብታንያ ትምርትያ ካልያዋንታ።

† 17:18 እስጾእክያ፦ ሀዌካ ጋድያ ግዲደ፥ ሀ ጋደን ደእያ አሳቱ፥ ባረና ሞዱሳነ ባረ ቆፋን ካለሰትያዋ አሳይ ታማራና በሴ፥ ያግያ ትምርትያ ታማርስያ ዜኖ ያገትያ ብታንያ ትምርትያ ካልያዋንታ።

* 17:24 1 ካታ. 8:27፤ ኢሳ. 42:5፤ ኪታ 7:48

* 18:6 ማዩዋፐ ባና ቆቆፊደ፦ ሀዋ ጉሳይ ገድያፐ ባና ቆቆፍያዋና እታ።

† 18:18 ሁጲያ ሜደቴዳ፦ ጳዉሎስ ጉꬃ ዎድያዉ “ዱማታና” ጊደ ጫቄዳ። ሀዋ ጉሳይ፥ ባረ ሁጲያካ ሜደተና፤ ዎይንያካ ኡሸና ጉሳ። ሽን እ ጫቄዳ ዎዲ ዉሮደ፥ ባረ ሁጲያ ሜደቲደ ጾሳዉ ያርሹዋ ያርሻናዉ በሴ ጉሳ።

* 18:18 ፓይ. 6:18

* 19:3 አያን ጻማቀቴድቴ? ሀዋ ጉሳይ ኦ ሱንꬃን ጻማቀቴድቴ፥ ጉሳ።

† 19:21 ጳዉሎስ ሀዋ አያና ጌሻን ካለሰቲደ ሃሳዬዳዋ።

* 20:7 ዎጋ ጋላስ፦ ግሪክያ ማጻፋን፥ ሳምባታቱዋፐ እቱዋን ያጌ።

* 21:23 ፓይ. 6:13-21

* 23:3 ቦሽንቻን ኦኬዳ፦ እት ኡራይ ሎአ ማላታና ማላ ኦሱሳ፥ ሽን ግደና።

* 23:5 ከሳ 22:28

* 26:22-23 ኢሳ. 42:6፤ 49:6፤ 1 ቆሮ. 15:20

* 27:14 “አዉራቂስ” ጌተትያ ዎልቃማ ጎቱ ክል ፑደሃፐ ዉላሃ ባጋ ጫርክያዋ ግድያዋ በሴ።

* 28:11 ማንተ ጾሳ፦ ሀዋንቱ ላኡ አቱማ ናናቱ፥ ካስቶርነ ፓሎክሳ ጌተትያዋንቱ ዘዉሰ ናናቱዋ ግዲደ፥ ማርካብያን ደእያ አሳቱዋ ናግያ ጾሳቱዋ ጌተቲደ ጼሰቲኖ።

* 28:27 ኢሳ. 6:9-10

† 28:29 ዱማ ዱማ ማጻፋቱ ሀዋ ጉጅያዌ፥ ጳዉሎስ ሀዋ ጌዳዋፐ ጉይያን ግያዋና።

ሮመ

1

2

3

4

5

6

7

8

9

10

11

12

13

14

15

16

ጳዉሎስ

ሮመ አሳዉ

ጻፌዳ ኪታ

ገሉዋ

የሱስ ኪቴዳ ጳዉሎስ ሮመ አሳዉ ጻፌዳ ኪታይ፥ ጳዉሎስ ሮመን ደእያ ዎሳ ጎልያ ጾሞሳናዉ ቆፔዳ ድራዉ፥ እ ባናዉ ኡንቱንቱ ጊጊደ ናጋናዳን ኦꬃናሳ። ጳዉሎሳ ቆፋይ ሮመን ደእያ አማንያዋንቱና ጉꬃ ዎድያ ኦꬄዳዋፐ ጉይያን፥ ኡንቱንቱ ማድና እስፔነ ባናሳ። ክርስትና አማኑዋባ ባረ ኤሬዳዋነ ሄዋ ቃይ አማንያ አሳይ ኦሱዋን ፔሻና ሀኖታ ቆንጭሲደ ጻፌዳ። ጳዉሎሳ ቆፋይ ኩመንꬃ ሀኖታን ቤትያዌ ሀ ኪታና።

ጳዉሎስ ሮመን ደእያ አማንያዋንቶ ሳሮታ አꬆዋፐነ ኡንቱንቶ ዎሳናዋካ ህዶታ እሞዋፐ ጉይያን፥ ኪታዉ ግዶ ቆፋይ “ምሽራቹዋ ቃላይ ጾሳይ አሳ ጽልስያዌ፥ ኮይሩዋፐ ዉርሰꬃ ጋካናዉ አማኑዋና ግድያዋ ኦዴ” (1:17)

ሄዋፐ ጉይያን ጳዉሎስ ሀ ቆፋ አሲደ ጻፌ። አይሁዳቱዋ ግድናካ አይሁዳ ግደና አሳ ግድናካ ኡባይ ናጋራዉ ሞደትያዋንታ ግድያ ድራዉ፥ ኡንቱንቱ ጾሳና ስገታናዉ ኮሼ። አሳይ ጾሳና ስገታናዉ ዳንዳይያዌ የሱስ ክርስቶሳን አማንያዋና። ጾሳና መꬍያ ኦራꬃ እትፐተꬃ አይፊ ኦራꬃ ደኡዋ ግድያዋ ጳዉሎስ አሲደ ኦዴዳ። አማንያ አሳይ ጾሳና ሳሮ ደኤ። ቃይ ጾሳ አያና ባጋና ናጋራነ ሀይቁዋ ዎልቃፐ ብለቴ። ጳዉሎስ ጾሳ ቆፋይነ አማንያ አሳ ደኡዋ ግዶን ኦꬅያ ጾሳ አያና ዎልቃ ቆፋይ አየንቶ ኦዴ (5-8)። ሄዋፐ ካሊደ ቃይ ጳዉሎስ፥ “ጾሳይ አሳ ናናዉ ቆፔዳ ቆፋ ግዶን አይሁዳቱነ አይሁዳ ግደና አሳቱ ዋኒደ እትፐ ዋጸታናዉ ዳንዳያናዋንቴሻ?” ያግያ ኦሻ ዛራናዉ ባጸቲደ ደኤ።

ቃይካ ጳዉሎስ፥ አይሁዳቱ የሱሳ አከናን አጌዳዌ ጾሳ ቆፋ ግድያዋ ኦዴ። አያዉ ጎፐ፥ ሀዋ ማላ ሀኖታን አሳ ዘረꬃይ ኡባይ ጾሳይ የሱሳ ባጋና ቆንጭሴዳ አꬎ ኬካተꬃን እትፐተꬃ ኦꬃናሳ። ግዶ ሽን፥ አይሁዳቱ የሱሳ አካናዉ ዎዲ ያናዋ ጳዉሎስ አማኔ። ዉርሰꬃን ጳዉሎስ ክርስትና ደኡዋ ዋኒደ ደአናዉ በስንቶ ኦዴ። ጾሳዉ ኦꬃናባ፥ አማንያ አሳቱ ባረንቱ ጋድያስነ ባረንቱ ግዶን እቱ እቶ ሲቁዋንነ ማታን ኦꬃናባነ ቆፋ ጋሱዋን ደንድያ ኦሻቱዋባ ቆንጭሲደ ኦዴ።

ሸምፓቱዋ ኡባቶ እመቴዳ ቃንꬃ ቆፋቱዋ

ሮመ ኪታ ሁጰ ቆፋ ገሉዋ 1:1-17

አቶተꬃይ አሳዉ ኮሽያዋ ግድያዋ 1:18—3:20

ጾሳ አሹዋ ኦግያ 3:21—4:25

የሱሳን ቤትያ ኦራꬃ ደኡዋ 5:1—8:39

እስራኤልያ አሳዉ ደእያ ጾሳ ቆፋ 9:1—11:36

ክርስትናዉ በስያ ኦሱዋ 12:1—15:13

ዉርሰꬃ ቆፋነ ሳሮታ 15:14—16:27

1

1 ባረ ምሽራቹዋ ቃላ ኦዳናዉ ጾሳይ ዶሪደ ጼሴዳ ክርስቶሳ የሱሳ ቆማይ፥ የሱስ ክርስቶስ ኪቴዳ ጳዉሎስ፥ ታን ሀ ዳብዳቢያ ጻፋይ።

2 ጾሳይ ዳሮ ዎደፐ ካሰ ባረ ናባቱዋ ባጋና ምሽራቹዋ ቃላ እማና ያጌዳዌ ጾሳ ጌሻ ማጻፋቱዋን ጻፈቴዳ፤ 3 ሄ ምሽራቹዋ ቃላይ አሳ ግዲደ ዳዊተ ዛርያፐ የለቴዳ ጾሳ ናኣ፥ ኑ ጎዳ የሱስ ክርስቶሳባ። 4 ቃይ እ ባረ ጌሻ አያናን * ሀይቁዋፐ ደንዴዳዋን፥ ጾሳ ናኣ ግድያዋ ዎልቃማ ዎልቃን በሴዳ። 5 አይሁዳ ግደና አሳይ ኡባይ አማናናዳንነ አዛዘታናዳን፥ ኑን ኡንቱንታ ካለꬃና ማላ፥ ጾሳይ ክርስቶሳ ሱንꬃ ድራዉ፥ ክርስቶሳ ባጋና አꬎ ኬካተꬃነ የሱስ ኪቴዳዋንታ ግድያ ማታ ኑዉ እሜዳ። 6 የሱስ ክርስቶሳዋ ግዳናዳን፥ ጾሳይ ጼሴዳ ህንተንቱካ ሄዋንቱ ግዶን ደኢታ።

7 ጾሳይ ሲቅያዋንቶነ ጌሻባ ኦꬃናዉ ጼሴዳ ሮመ ጋድያን ደእያ ኡባቶ ጾሳ ኑ አዉዋፐነ ጎዳ የሱስ ክርስቶሳፐ አꬎ ኬካተꬃይነ ሳሮተꬃይ ህንተንቶ ግዶ።

ጋላታ ዎሳ

8 ካሰታደ ታን ህንተንቱ አማኑ ሳኣ ኡባን ስሰቴዳ ድራዉ፥ የሱስ ክርስቶሳ ባጋና ህንተንቶ ታን ጾሳ ጋላታይ። 9-10 አያዉ ጎፐ፥ ታን ኡባ ዎደ ታ ዎሳን ህንተንታ ሀሳይስያዎ፥ ጾሳይ፥ ታን አ ናኣ ምሽራቹዋ ቃላ ኦድያዋን ታ አያናን አዉ ኦꬅያዌ ማርካ። ጾሳይ፥ ባረ ሸንያን፥ ታን ሀእ ህንተንቱኮ ባናዉ ታ ኦግያ ሚኮያናዳን፥ ኡባ ዎደ ዎሳይ። 11 አያዉ ጎፐ፥ ታን ህንተንታ ምንሳናዉ፥ ህንተንቱና እትፐ አያና እሞታ ሻካና ማላ፥ ህንተንታ በአናዉ ላሞታይ። 12 ታን ግያዌ፥ ህንተንቱካ ታካ እት ዎደ ምነታና። ህንተንቱ ታ አማኑዋን፥ ቃይ ታንካ ህንተ አማኑዋን ምነታና።

13 ታናዳን አማንያዋንቶ፥ ታን ኡባ ዎደ ህንተንቱኮ ባናዉ ቆፓድ። ሽን ታና ድግያባይ ደእያዋ ህንተ ኤራናዉ በሴ፤ ታን ሀራይ አቶ አይሁዳ ግደና ሀራ አሳፐካ አይፍያ ደሜዳዋዳን፥ ህንተንቱፐካ አይፍያ ደማናዉ ኮያይ። 14 ታን አሳ ኡባዉ፥ ግሪከ አሳዉነ ታማርቤና አሳዉ ቃይ አꬎ ኤራንቻቶነ ኤያቶ ቃንጻና አጩ ደኤ።

15 ሄዋ ድራዉ፥ ታዉ ዳንዳየቴዳ ኬናን ሮመን ደእያ ህንተንቶካ ምሽራቹዋ ቃላ ኦዳናዉ አሞታይ።

ምሽራቹዋ ቃላይ ጾሳ ዎልቃ

16 ምሽራቹዋ ቃላይ ታና ዬላየና፤ እ አማንያ ኡባ፥ ካሰቲደ አይሁዳ አሳ ቃይ አይሁዳ ግደና አሳ አሻናዉ ጾሳፐ ይያ ዎልቃ። 17 አያዉ ጎፐ፥ ጾሳ ማጻፋይ፥ “ጽሉ ጾሳን አማነቲደ ደአና” ያግያዋዳን፥ ጾሳይ አሳ ኮይሮፐ ዉርሰꬃ ጋካናዉ፥ አማኑዋን ጽልስያዋ ምሽራቹዋ ቃላይ ቆንጭሴ። *

አሳ ኢታ ኦሱዋ

18 ቱማተꬃይ ኤረታናዋ ባረንቱ ኢታ ሀኖታን ድግያ ናጋራ ኦሱዋ ኡባ ቦላንነ አሳ ኢታ ኦሱዋ ኡባ ቦላን፥ ጾሳ ሀንቁ ሳሉዋፐ ዎꬊደ ቆንጫና። 19 ኡንቱንቱ ጾሳባ ኤራና ዳንዳይያዌ ኡንቱንቶ ቆንጬ፤ አያዉ ጎፐ፥ ጾሳይ ኡንቱንቶ ቆንጭሴዳ። 20 ቤተና አ ሀኖታይ፥ ሄዌካ አ መꬍና ዎልቃይነ አ ጾሳተꬃይ እትፐ ጾሳይ ሀ አላምያ መꬌዳዋፐ ዶሚደ፥ ኡንቱንቶ ቆንጪደ ቤቴዳ፤ ኡንቱንቱ ሄዋ ጾሳይ መꬌዳባፐ በአናዉ ዳንዳይያ ድራዉ፥ ኡንቱንቶ ጋሶይያባይ ባዋ።

21 አያዉ ጎፐ፥ ኡንቱንቱ ጾሳ ኤሮፐካ፥ አዉ በስያ ቦንቹዋ እምበይክኖ፤ ቃይ አ ጋላትክኖ። ሽን ኡንቱንቱ አላለ ከሰናባ ቆፒኖ፤ ቃይ ኡንቱንቱ አኬከና ዎዛናይ ꬉሜዳ። 22 ኡንቱንቱ ባረንታ አꬌዳ ኤራንቻ ጊኖ፤ ሽን ኡንቱንቱ ኤያ። 23 ኡንቱንቱ ሀይቀና ጾሳዉ ጎይንያዋ እጺደ፥ ሀይቂያ አሳ መታ፥ ካፋቱዋ መታ፥ ዶአቱዋ መታነ ትራን ጎሸትያዋንቱ መታ መቴዳዋንቶ ጎይኔድኖ። *

24 ሄዋ ድራዉ፥ ኡንቱንቱ እቱ እቱዋና ፖኮባ ኦꬃና ማላ፥ ጾሳይ ኡንቱንቱ ዎዛናይ አሞትያ ቱናባ ኦꬃናዳን ኡንቱንታ አጌዳ። 25 አያዉ ጎፐ፥ ኡንቱንቱ ጾሳ ቱማተꬃ ዎርዱዋን ላሜድኖ፤ ቃይ መꬌዳ ጾሳ አጊደ፥ እ መꬌዳባዉ ጎይኔድኖነ ኦꬄድኖ። ጾሳይ መꬍናዉ ጋላተቴዳዋ። አመንእ።

26 ሄዋ ድራዉ፥ ጾሳይ ኡንቱንቱ ፖኮባ አሞታና ማላ፥ ኡንቱንታ አጌዳ፤ ሀራይ አቶ ኡንቱንቱ ማጫዋንቱ ባረንቶ በስያዋ አጊደ፥ በሰናዋ ሀኔድኖ። 27 ሀዋዳንካ፥ አቱማ አሳይ ቃይ ባረንቶ በስያዋዳን ማጫዋንቱና ጋከትያዋ አጊደ፥ እቱ እቱዋና ጋከታናዉ ኮዬድኖ፤ አቱማ አሳይ እቱ እቱዋና ፖኮባ ኦꬂደ፥ ባረንቱ ኦꬄዳ ባላን ባረንቶ በስያ ፕርዳ አኬድኖ።

28 ኡንቱንቱ ጾሳ ኤራናዉ ዶሰናን እጼዳዋ ኬና ጾሳይ ኡንቱንቱ በሰናዋ ኦꬃና ማላ፥ ኡንቱንቶ ፓና ቆፋ እሜዳ። 29 ኡንቱንቱን ቱናተꬃይ፥ ኢታተꬃይ፥ ዮራተꬃይነ ኢታ ሀኖታይ ኩሜዳ፤ ቃይ ኡንቱንቱን ቃናቲ፥ ሸምፑዋ ዎꬍያ ቆፋይ፥ ፓሉማይ፥ ጭሙሳይነ ኢታ ቆፋይ ኩሜዳ፤ ቃይ ኡንቱንቱ ሶቅያዋንታ፥ 30 ዝግርያዋንታ፥ ጾሳ እጽያዋንታ፥ ቦርያዋንታ፥ ኦቶረትያዋንታ፥ ጬቀትያዋንታ፥ ኢታባ ኦꬃናዉ ኮይያዋንታነ ባረንቱ አዎነ አትዉ አዛዘተናዋንታ፥ 31 ቆፋይ ባይናዋንታ፥ አማኑ ባይናዋንታ፥ ሀራንቶ ቃረተናዋንታነ ማረናዋንታ። 32 ኡንቱንቱ ሀዋንቱ ማላ ኦꬅያዋንቶ ሀይቁ በሴ ግያ ጾሳ ህግያ ኤሪደ፥ ሀዋንታ ኦꬂኖ፤ ሄዋ ጻላላ ግደናን፥ ሀዋንታ ኦꬅያዋንታካ ኦꬅተ ጊደ ምንሲኖ።

2

ጾሳ ፕርዳ

1 ሄዋ ድራዉ፥ ኔኖ ሀራንቱ ቦላ ፕርድያዎ፥ ነዉ ጋሶይያባይ ባዋ፤ አያዉ ጎፐ፥ ኔን ሀራንቱ ቦላ ፕርዳደ፥ ሄ ኔን ኡንቱንቱ ቦላ ፕርድያዋ ማላ ኦꬆፐ፥ ነ ቦላ ፕርዳሳ። 2 ኑን ሀዋ ማላ ኦሱዋ ኦꬅያዋንቱ ቦላ ጾሳይ ጽሎ ፕርዳ ፕርድያዋ ኤሬቶ። 3 ኔኖ፥ ሀዋ ማላ ኦሱዋ ኦꬅያዋንቱ ቦላ ፕርድያዎ፥ ቃይ ሄ ኔን ፕርድያዋ ማላ ኦꬅያዎ፥ ኔን ጾሳ ፕርዳፐ አትያዋ ማላቲ? 4 ዎይ ጾሳ ዎልቃማ ኬካተꬃ፥ ገንጩዋነ ዳንዳያ ካꬋይሻ? ጾሳይ ኔና ናጋራፐ ዛራናዉ ኮይያ ድራዉ፥ እ ኬካ ግድያዋ ኔን ኤራሳ።

5 ሽን ህንተንቶ ጉዙማ ዎዛናይነ ናጋራፐ ስመና ዎዛናይ ደኤ፤ ሄዋ ድራዉ፥ ጾሳ ሀንቁነ ጽሎ ፕርዳይ ቆንጭያ ጋላስ፥ ኔን ነ ቦላ ሀንቁዋ ካሰዋፐ ዳርሳሳ። 6 ጾሳይ አሳ ኡባዉ አ ኦሱዋ ማላ እማናዋ። * 7 እት እት አሳቱ ሎኦባ ዳንዳያን ኦꬂኖ፤ ቃይ ጋላታ፥ ቦንቹዋነ ባየና ደኡዋ ኮዪኖ፤ ኡንቱንቶ ጾሳይ መꬍና ደኡዋ እማና። 8 ሽን ሀራንቱ ኢታባ ኦꬃናዉ ያረቲኖነ ቱማተꬃ እጺኖ፤ ጾሳይ ኡንቱንቱ ቦላ ባሻነ ሀንቁዋ የዳና። 9 ኢታባ ኦꬅያ አሳይ ኡባይ መቶታናነ ዋየታና፤ ሄዌ ካሰቲደ፥ አይሁዳ አሳ ጋካና፤ ሄዋፐ ቃይ አይሁዳ ግደና አሳ ጋካና። 10 ሽን ጾሳይ ሎኦ ኦሱዋ ኦꬅያ ኡባቶ ጋላታ፥ ቦንቹዋነ ሳሮተꬃ እማና። ካሰቲደ አይሁዳቶ እማና፤ ሄዋፐ ቃይ አይሁዳ ግደናዋንቶ እማና። 11 አያዉ ጎፐ፥ ጾሳ አይፍያን አሳይ ኡባይ እት ማላ። *

12 ሙሴ ህጊ ባይናን ናጋራ ኦꬄዳ ኡባይ ህጊ ባይናን ꬋያና። ሙሴ ህጊ ደእሽን፥ ናጋራ ኦꬄዳ ኡባይ ህግያን ፕርደታና። 13 አያዉ ጎፐ፥ ጾሳ ስንꬃን ህግያ ናግያዋንቱ ጽሊኖፐ አትን፥ ህግያ ስስያዋንቱ ጽልክኖ። 14 አይሁዳ ግደና አሳዉ ህጊ ባዋ፤ ሽን ባረንቱ ትላ ቆፋን ህጊ አዛዝያዋ ኦꬂኖ፤ ኡንቱንቶ ህጊ ꬋዮፐካ፥ ኡንቱንቱ ባረንቱ ሁጰዉ ህገ። 15 ህጊ አዛዝያዌ ኡንቱንቱ ዎዛና ግዶን ጻፈቴዳዋ ኡንቱንቱ ሀኖታይ በሴ፤ እት እት ካላ ኡንቱንቱ ትላ ቆፋይ ኡንቱንቶ ማርካትያ ድራዉነ ቃይ እት እት ካላ ኡንቱንቱ ቆፋይ ኡንቱንታ ሞትያ ድራዉ፥ ዎይ ቃይ ኡንቱንቱና ጋዳትያ ድራዉ፥ ሄዌ ቱማ ግድያዋ ኤርሴ። 16 ታን ታማርሴዳ ምሽራቹዋ ቃላዳን፥ አሳ ዎዛናን ጌሜዳ ቆፋ ጾሳይ የሱስ ክርስቶሳ ባጋና ሀዋዳን ፕርዳና።

አይሁዳቱዋነ ሙሴ ህግያ

17 ሽን ኔን ኔና አይሁዳ ጋሳ፤ ህግያን ዘምፓደ ጾሳን ጬቀታሳ። 18 ኔን ኦꬃና ማላ፥ ጾሳይ ኮይያዌ አየንቶ ኤራ፤ ቃይ ቱማ ግድያዋ ዶራናዉ ህግያፐ ታማራዳ። 19-20 ኔን ቆቃቱዋ ካለꬅያዋ፥ ቃይ ꬉማን ደእያዋንቶካ ፖእስያዋ፥ ኤረናዋንታ ኤርስያዋነ ናናቱዋ ታማርስያዋ ግድያዋ ኤራድ፤ ህግያፐ ኔን ኩመንꬃ ኤራተꬃነ ቱማተꬃ ደምያዋ ኤራሳ። 21 ያትና፥ ኔን ሀራቱዋ ታማርስያዌ ኔና ነ ሁጰዉ አያዉ ታማርስኪ? ኔን፥ “ዉኦፓ” ያጋደ ቃላ ኦዳሳ። ሽን ኔን ነ ሁጰዉ ዉአይየ? 22 ኔን፥ “ዎሹሞፓ” ያጋ። ሽን ኔን ነ ሁጰዉ ዎሹማይ? ኔን ኤቃ ሸነታ። ሽን ኤቃይ ደእያ ጎልያ ቦንቃይ? 23 ጾሳ ህጊ ነዉ ደእያ ድራዉ፥ ኔን ጬቀታሳ፤ ሽን ሄ ህግያ መንꬃደ ጾሳ ዬላያይ? 24 አያዉ ጎፐ፥ ጾሳ ማጻፋይ፥ “አይሁዳ አሳቶ፥ ህንተ ጋሱዋን አይሁዳ ግደና አሳቱዋ ግዶን ጾሳ ሱንꬃይ ባዬ” ያጌ። *

25 ኔን ህገዉ አዛዘቶፐ፥ ነ ቃጻራይ ማዱዋና ደኤ፤ ሽን ኔን ህግያ መንꬆፐ፥ ኔን ቃጻረቴዳዌ ቃጻረትቤናዋዳን ፓይደቴ። 26 አይሁዳ ግደና አሳይ ቃጻረተናን ህጊ አዛዝያዋ ናጎፐ፥ ጾሳይ አ ቃጻረቴዳዋዳን ፓይደኔ? 27 ህንተንቱ፥ አይሁዳ አሳቱ፥ ህንተንቶ ጻፈቴዳ ህጊ ደኦፐካ ቃይ ህንተ ቃጻረቶፐካ፥ ህግያ ህንተ መንꬅያ ድራዉ፥ አይሁዳ ግደና አሳይ ቦላ ቃጻረታና ꬋዮፐካ፥ ህገዉ አዛዘቲደ፥ ህንተ ቦላ ፕርዳና።

28 አያዉ ጎፐ፥ አይሁዳ አሳ ማላትያ ኡባይ ቱሙ አይሁዳ አሳ ግደና፤ ቃይ አሳይ ባረ አሹዋ አሳተꬃ ቃጻረቴዳ ድራዉ፥ ቱሙ አይሁዳ አሳ ግደና። 29 ሽን ቱሙ አይሁዳ አሳ ግያ ኡራይ ጋርሳ ባጋና አይሁዳ አሳ * ግዴዳዋ፤ ቃጻረትያዋ ጾሳ አያናን ኦሰትያ ዎዛና ቃጻራፐ አትን፥ ጻፈቴዳ ህግያና ግደና፤ ሄ ኡራይ ባረ ጋላታ ጾሳፐ አክያዋፐ አትን፥ አሳፐ አክቤና። *

3

አይሁዳቱ አማነናን አጉሳን ባይዜድኖ

1 ያትና፥ አይሁዳ አሳቱ አያን አይሁዳ ግደና አሳፐ አꬊኖ? ዎይ ቃጻረትያዋን አይ ማዱ ደኢ? 2 ሀዌ አይሁዳቱዋ ኡባባን ሎይꬅ ማዴ፤ ኡባባፐ ካሰ ጾሳይ ባረ ኪታ ሀዳራ አይሁዳቶ እሜዳ።

3 ያትና ኡንቱንቱፐ እቱ እቱ አማነተናዋ ግዶፐ፥ ዋኒ? ሄዋ ድራዉ፥ ጾሳይ አማነተና ያግያዌ? 4 ሄዋ ግደና፤ አሳይ ኡባይ ዎርዳንቻ ግዶፐካ፥ ጾሳይ ግያዌ ቱማ ግዳናዉ በሴ። ጾሳ ማጻፋይ፥ “ኔን ሃሳይያ ዎደ፥ ኔን ጽሎ ግድያዋ ኤርሳናዉ ኮሼ፤ ኔን ሞተትያ ዎደ፥ ሻትማናዉ በሴ” ያጌ። *

5 ሽን ኑ ባይዙ ጾሳ ጽሎ ኦሱዋ ኤርስንቶ፥ ኑን ዋጋኔ? ኑ ቦላ ሀንቁዋ አህያ ጾሳይ ባይዛንቼ? ታን አሳይ ግያዋዳን ጋይ። 6 ሄዌ ዋዪ ሀናና። አያዉ ጎፐ፥ ሄዋዳን ግዶፐ፥ ጾሳይ ሀ አላምያ ቦላ ዎት ፕርዳኔ?

7 ሽን ታ ዎርዱዋን ጾሳ ቱማተꬃይ አ ቦንቾ ዳሮፐ፥ ያትና፥ ሀዋ ጋካናዉ አያዉ ታ ቦላ ናጋራንቻዳን ፕርዲ? 8 ያትና ኑን፥ “ሎኡ ያናዳን፥ አነ ኢታባ ኦꬆይተ” አያዉ ጎኮ? እት እት አሳይ ሀዋ ታና ሞቲደ ቦሬድኖ፤ ኡንቱንቱ ጾሳፐ በስያ ፕርዳ አካና።

አሳይ ኡባይ ናጋራንቻ

9 ሄዋ ድራዉ፥ ኑን ዋጋኔ? ኑን አይሁዳቱ፥ አይሁዳ ግደና አሳፐ ዳሬቶ? ሄዋ ግደና፤ አያዉ ጎፐ፥ አይሁዳቱካ አይሁዳ ግደና አሳቱካ ኡባይ እትፐ ናጋራፐ ጋርሳን ደእያዋ ታን ካሰ ህንተንቶ ኦዳድ።

10 ጾሳ ማጻፋይ ሀዋዳን ያጌ፤ *

“ጽሎ አሳይ እቱነ ባዋ።

11 አኬክያ አሳይካ ባዋ፤

ዎይ ጾሳ ኮይያዌካ ባዋ።

12 አሳይ ኡባይ ኦግያፐ ካረ ከሴድኖ፤

ኡባይ ሙለካ ማደናዋ ግዴዳ።

ሎኦባ ኦꬅያ ኦንነ ባዋ፤

ሀራይ አቶ እቱነ ባዋ።

13 ኡንቱንቱ ዶናይ ዶያ ደእያ ዱፉዋ ማላ።

ባረንቱ እንጻርሳን ዎርዶቴድኖ።

ኡንቱንቱ ዶናፐ አሳ ዎꬍያ ሾሻ

ይሻ ማላ ሃሳያይ ከሴ። *

14 ኡንቱንቱ ዶናን ሸቃይነ ጫሞባይ ኩሜዳ። *

15 ኡንቱንቱ ሱꬃ ጉሳናዉ፥

ዳሪ ኤሌሊኖ። *

16 ባይዙነ ኮለꬃይ፥

ኡንቱንቱ ቤዳሳን ሀቃንነ ꬋየና።

17 ኡንቱንቱ ሳሮተꬃ ኦግያካ ኤርክኖ።

18 ቃይ ጾሳዉ ያይያባይ፥

ኡንቱንቱ ቆፋን ባዋ”

ያጌ።*

19 አሳ ኡባ ሃሳያ ድጋና ማላነ ኩመንꬃ ሳኣ ጾሳ ፕርዳፐ ጋርሳዉ አꬃና ማላ፥ ህግያ ግዶን ኦደቴዳ ኡባባይ ህግያፐ ጋርሳን ደእያ አሳዉ ሃሳይያዋ ኑን ኤሬቶ። 20 ጾሳ ስንꬃን ኦንነ ህጊ አዛዝያዋ ኦꬅያዋን ጽለና፤ ህጊ እት አሳይ ናጋራ ኦꬄዳዋ ኤራናዳን ኦꬄ።*

አሳይ ጽልያዌ አማኑዋና

21 ሽን ጾሳይ አሳ ጽልስያ ኦጊ ህጊ ባይናን ሀእ ቆንጬዳ፤ ህጊነ ናባቱ ሄ ጽሎተꬃባ ማርካቴድኖ። 22 ጾሳይ አሳ የሱስ ክርስቶሳ አማንያዋን ጽልሴ፤ ጾሳይ ሄዋ አ አማንያ ኡባዉ ኦꬄ፤ አይ ሻኮተꬃይነ ባዋ።

23 አያዉ ጎፐ፥ አሳይ ኡባይ ናጋራ ኦꬄዳ፤ ጾሳ ቦንቹካ ኡንቱንቶ ጉጼዳ። 24 ሽን ኡንቱንቱ ጾሳይ እምያ አ አꬎ ኬካተꬃን፥ ባረንታ ዎዝያ ክርስቶስ የሱሳ ባጋና ጮ ጽሌድኖ። 25 የሱሳ ሱꬃን አሳይ አ አማኒደ፥ ባረ ናጋራዉ ማሮተꬃ ደማናዉ፥ ጾሳይ አ እሜዳ፤ ጾሳይ ሄዋ ባረ ጽሎተꬃ በሳናዉ ኦꬄዳ፤ እ በን ዎድያን አሳ ናጋራ ዳንዳዪደ፥ ካꬍ ባሽ አጌዳ፤ ሽን 26 ሀ ዎድያን ባረ ጽሎተꬃ በሳናዉ አሳ ናጋራ አገና፤ ጾሳይ ሄዋ ኦꬅያዋን እ ባረ ሁጰዉ ጽሎ ግድያዋነ የሱሳ አማንያ ኡባ ጽልስያዋ በሴ።

27 ያትና፥ ኑን አያዉ ጬቀታኔ? አይነ ባዋ። አያ ጋሱዋኔ? ኑን ህገዉ ኤኖ ግያዋኔ? ግደና፤ አማኑዋ ህግያናፐ አትን። 28 አያዉ ጎፐ፥ አሳይ አማኑዋን ጽላናፐ አትን፥ ህጊ አዛዝያዋ ኦꬅያዋና ግደና ያጊደ ቆፔቶ።

29 ዎይ ጾሳይ አይሁዳቱዋ ጻላላዉ ጾሴ? አይሁዳ ግደና አሳዉ ጾሳ ግደኔ? ቱማ፥ አይሁዳ ግደናዋንቶካ እ ቃይ ጾሳ። 30 እት ጾሳ ጻላላይ ደኤ፤ አይሁዳቱዋ ኡንቱንቱ አማኑዋን እ ጽልሳና፤ ቃይ አይሁዳ ግደናዋንታካ ኡንቱንቱ አማኑዋን ጽልሳና። * 31 ያትና፥ ኑን ህግያ አማኑዋን ጋጻ ሱጋኔ? ግደና፤ ህግያ ምንሶይተፐ አትን።

4

አብራሃሞ አማኑዋን ጽሌዳ

1 ያትና፥ ኑን ኑዉ አሹዋን ዛረ ግድያ አብራሃሞ አያ ደሜዳ ጋኔ? 2 አያዉ ጎፐ፥ አብራሃሞ ኦሱዋን ጽሌዳዋ ግዶፐ፥ አዉ ጬቀትያባይ ደኤ፤ ሽን ጾሳ ስንꬃን ጬቀታና ዳንዳየና። 3 አያዉ ጎፐ፥ ጾሳ ማጻፋይ ዋጊ? “አብራሃሞ ጾሳ አማኔዳ፤ ጾሳይ ሄዋ አዉ ጽሎተꬃን ፓይዴዳ” ያጌ። *

4 ኦꬅያ ኡራይ አክያ ሚሻ ባረዉ በስና አኬፐ አትን፥ አዉ ጮ እመትያዋዳን ፓይደተና። 5 ሽን ኦሱዋ ኦናን፥ ናጋራንቻ ጽልስያ ጾሳ አማንያ ኡራ፥ ጾሳይ አ አማኑዋን አ ጽልሴ። 6 ሀዋዳንካ፥ አይ ኦሱነ ባይናን፥ ጾሳይ ጽሉዋዳን ፓይዴዳ አሳ ናሸችያባ ዳዊተ ሃሳዬዳ ዎደ ጌዳዌ ሀዋ።

7 “ጾሳይ ኡንቱንቱ ባይዙዋ

አቶ ጌዳዋንቱነ

ኡንቱንቱ ናጋራ ካሜዳዋንቱ

አንጀቴዳዋንታ።*

8 ጎዳይ አ ናጋራ ፓይደና አሳይ

አንጀቴዳዋ”

ያጌ።

9 ያትና፥ ሀ ዳዊተ ሃሳዬዳ አንጁ ቃጻረቴዳ አሳ ጻላላሴየ? ዎይ ቃይ ቃጻረትቤና አሳቱዋሴ? አያዉ ጎፐ ኑን፥ “ጾሳ ማጻፋይ፥ ‘አብራሃሞ ጾሳ አማኔዳ፤ ጾሳይ ሄዋ አዉ ጽሎተꬃን ፓይዴዳ’ ያጌ” ጎይተ። 10 ያትና፥ ሀዌ አዉደ ሀኔዴ? አብራሃሞ ቃጻረት ስምነየ? ዎይ ቃጻረታናፐ ካሰኔ? ቃጻረታናፐ ካሰናፐ አትን፥ ቃጻረትና ግደና።

11 ጉየፐ እ ቃጻረቴዳ፤ ጾሳይ አ አማኑዋ ድራዉ፥ እ ቃጻረታናፐ ካሰ አ ጽሎ ኦꬄዳዋ ኤርሳናዉ፥ አ ቃጻራይ ማላ ግዴዳ። ሄዌካ ቃይ ቃጻረተናን ጾሳ አማንያ ኡባቱዋ ጾሳይ ጽሎ ኦꬂደ ፓይዳናዳን፥ ኡንቱንቶ አብራሃሞ አዉዋ ግዳናሳ። * 12 እ ቃጻረቴዳዋንቶካ አዉዋ፤ ግዶፐካ፥ ኡንቱንቱ ቃጻረቴዳ ድራሳ ግደና፤ ሽን ኑ አዉዋ አብራሃሞ ቃጻረታናፐ ካሰ አማንያ አማኑዋ ማላ ካልያዋንቶካ አዉዋ።

ጾሳይ እማና ጌዳባይ አማኑዋን አከቴ

13 አብራሃሞስነ አ ዘረꬃዉ ጾሳይ፥ “ሀ ሳኣ ታን ህንተንቶ እማና” ያጌዳዌ፥ አብራሃሞ ጾሳ አማኒደ ጽሌዳ ድራሳፐ አትን፥ ህገዉ እ አዛዘቴዳ ድራሳ ግደና። * 14 አያዉ ጎፐ፥ ህገዉ አዛዘትያዋንቱ ጾሳይ እማና ጌዳዋ ላትያዋንታ ግዶፐ፥ አሳ አማኑ ማደናባ ግዴዳ፤ ጾሳይ ጌዳዌካ መላ ግዴዳ፤ 15 ህጊ ጾሳ ቦሻ አሄ፤ ሽን ህጊ ባይናሳን ህግያ መንꬅያባይ ባዋ።

16-17 ሄዋ ድራዉ፥ ህግያ ናግያዋንቱ ጻላላዉ ግደናን፥ ቃይ አብራሃሞ አማኔዳዋዳን፥ አማንያ አብራሃመ ዘረꬃ ኡባዉ ጾሳይ እማና ጌዳዌ፥ ዎይታዳን ቱማታናዌ አማኑዋና። አብራሃሞ ኑዉ ኡባዉ አዉዋ። ጾሳ ማጻፋይ፥ “ታን ኔና ጮራ ካዉተꬃቶ አዎ ኦꬃድ” ግያዋዳን፥ ሀይቄዳዋንቶ ደኡዋ እምያ፥ ባረ አዛዙዋን ባይናባ ደእያባዳን ኦꬂደ ጼስያ፥ እ አማኔዳ ጾሳ ስንꬃን አብራሃሞ ኑዉ ኡባዉ አዉዋ። *

18 ጾሳ ማጻፋይ አብራሃሞ፥ “ነ ዘረꬃይ ሀዋ ኬና ግዳና” ያጌዳዋዳን፥ ሀዋ ኬና ግዳና ጊደ፥ ናሸቻን ናጋናዉ ዳንዳየና ዎደ፥ አብራሃሞ አማኒደነ ስንꬃፐ ደማና ጊደ፥ ናሸቻን ናጊደ፥ ጮራ ዘረꬃዉ አዉዋ ግዴዳ። * 19 ሄ ዎደ፥ አብራሃሞ የለቶደፐ ጼቱ ላይꬃ ኩማና ሀንያ ጭማ፤ ሽን ባረ ዳቡራንቻ አሳተꬃነ ሳራ ናኣ የላናዉ ዳንዳየናዋ ቆፔዳ ዎደ፥ እ ባረ አማኑዋን ዳቡርቤና። *

20-21 ጾሳ እ ቦንቺደ፥ አዉ እማና ጌዳ ጾሳይ ቃይ ፖላናዉ ዳንዳይያዋ ሎይꬅ ኤሪደ ባረ አማኑዋን ምኔዳዋፐ አትን፥ አማነናን እጺደ፥ ጾሳይ እማና ጌዳዋ ስꬍቤና። 22 ሄዋ ድራዉ፥ ጾሳይ ቃይ አ አማኑዋ ጽሎተꬃን ፓይዴዳ።

23 “አዉ ጽሎተꬃን ፓይዴዳ” ግያ ቃላይ አ ጻላላዉ ጻፈትቤና። 24 ሄ ቃላይ ኑ ጎዳ የሱሳ ሀይቁዋፐ ደንꬄዳ ጾሳ አማንያ ኑዉካ ጽሎተꬃን ፓይደታና ማላ ጻፈቴዳ። 25 ጾሳይ አ ኑ ናጋራ ድራዉ፥ ሀይቆ አꬂደ እምና፥ እ ኑና ጽልሳናዉ ሀይቁዋፐ ደንዴዳ። *

5

አማኑዋን ቤትያ ሳሮተꬃነ ስጋተꬃ

1 ሄዋ ድራዉ፥ ኑን አማኑዋን ጽሌዳዋን፥ ኑ ጎዳ የሱስ ክርስቶሳ ባጋና ኑዉ ጾሳና ሳሮተꬃይ ደኤ፤ 2 ቃይ እ ኑና ሀእ ኑን ደእያ ጾሳ አꬎ ኬካተꬃ ግዶ አማኑዋን አሄዳ፤ ያትና፥ ኑን ጾሳ ቦንቹዋ ሻካናዉ ኑዉ ደእያ ህዶታን ጬቀቴቶ።

3-4 ሄዋ ጻላላ ግደና፤ ኑን ኑ ዋይያንካ ናሸቴቶ፤ አያዉ ጎፐ፥ ዋይያፐ ዳንዳያይ፥ ቃይ ዳንዳያፐ ፓጭያን ምንያዌ፥ ፓጭያን ምኖታፐ ህዶታይ ይያዋ ኑን ኤሬቶ። 5 ጾሳይ ኑዉ እሜዳ ጌሻ አያና ባጋና ባረ ሲቁዋ ኑ ዎዛናን ጉሴዳ ድራዉ፥ ሄ ኑን ደማናዉ ናሸቻን ናግ ኡቴዳዌ ኑና ዬላየና።

6 አያዉ ጎፐ፥ ኑን ብሮ ዎልቃይ ባይናዋንታ ግዲደ ደእሽን፥ ጾሳይ ዶሬዳ ዎዲ ጋክና፥ ክርስቶስ ናጋራንቻቱዋ ድራዉ ሀይቄዳ። 7 ጽሎ ኡራ ድራዉ፥ እት ኡራይ ሀይቃናዌ ዳሮ መቶባ፤ ሽን ሎኦ አሳ ድራዉ ሀይቃናዉ፥ “ኤኖ” ግያ ኡራይ ኦን ኤር ቤተናን አገና። 8 ሽን ኑን ብሮ ናጋራንቻ ግዲደ ደእሽን፥ ክርስቶስ ኑ ድራዉ ሀይቄዳ፤ ሄዌ ጾሳይ ኑና አይ ኬና ሲቅንቶነ አ ሲቁዋ ኤርሴ። 9 ስም ኑን ሀእ አ ሱꬃን ጽሌዳዋ ግዶፐ፥ አ ባጋና ጾሳ ሀንቁዋፐ አታና። 10 አያዉ ጎፐ፥ ኑን ጾሳና ካሰ ሞርከ፤ ሽን አ ናኣ ሀይቁዋን አናና ስገቴዶ። ሄዋፐ አꬂደ፥ ሀእ ኑን ጾሳና ስገቴዳዋፐ ጉይያን፥ እ ፓጻ ግድያ ድራዉ ኑና አሻና። 11 ሽን ሄዋ ጻላላ ግደና፤ ሀእ ኑና ጾሳና ስገꬄዳ ኑ ጎዳ የሱስ ክርስቶሳ ባጋና ኑና ጾሳባይ ናሸቼ።

ሀይቁ አዳማን ዪና፥ ደኡ ክርስቶሳን ዬዳ

12 ሄዋ ድራዉ፥ ናጋራይ ሀ ሳኣ እት አሳ ባጋና ገሌዳ፤ ሄ ናጋራይ ባረናና ሀይቁዋ አሄዳ፤ ሄዋ ጋሱዋን፥ አሳይ ኡባይ አዳማ ባጋና ናጋራ ኦꬄዳ ድራዉ፥ ሀይቁ አሳ ዛርያ ኡባ ጋኬዳ። * 13 ህጊ እመታናፐ ካሰ፥ ሀ አላምያን ናጋራይ ደኤ፤ ሽን ህጊ ባይና ዎደ ናጋራይ ፓይደተና። 14 ሽን አዳማ ዎድያፐ፥ ሙሴ ዎድያ ጋካናዉ፥ ሀይቁ አሳ ኡባ ሞዴዳ፤ ሀራይ አቶ አዳም ጾሳ ህገዉ አዛዘተናን እጼዳዋዳን፥ ናጋራ ኦꬅቤናዋንታካ ሀይቁ ሞዴዳ።

አያዉ ጎፐ፥ አዳም ያናዎ ሌምሱዋ። 15 ሽን ጾሳ እሞታይ አዳማ ናጋራ ኬና ግደና ድራዉ፥ ኡንቱንቱ እት ማላ ግድክኖ፤ እት ብታንያ ናጋራ ድራዉ፥ ጮራ አሳይ ሀይቄዳዌ ቱማ፤ ሽን ጾሳ አꬎ ኬካተꬃይነ አ እሞታይ እት አሳ አꬎ ኬካተꬃ ባጋና፥ የሱስ ክርስቶሳ አꬎ ኬካተꬃ ባጋና ጮራ አሳዉ ዳሬዳ። 16 ጾሳ እሞታይ ናጋራ ኦꬄዳ ብታንያ ባጋና ዬዳዋ ማላ ግደና፤ አያዉ ጎፐ፥ አዳም እት ናጋራ ኦꬄዳዋፐ ጉይያን፥ ጾሳይ አ ባይዜዳዋዳን ፕርዴዳ፤ ሽን አሳይ ዳሮ ናጋራ ኦꬄዳዋፐ ጉይያን ጾሳይ፥ “ህንተንቱ ባይዝበይክታ” ጊደ፥ ባረ አꬎ ኬካተꬃ ኡንቱንታ በሴ። 17 አያዉ ጎፐ፥ እት ብታንያ ናጋራ ጋሱዋን፥ አ ናጋራ ባጋና፥ ሀይቁ ካዉቴዳዌ ቱማ፤ ሽን እት ኡራይ፥ የሱስ ክርስቶስ ኦꬄዳባይ አይ ኬና ዳሬ፤ ጾሳ ዳሮ አꬎ ኬካተꬃነ ጽሎተꬃ እሞታ አክያ ኡባይ ክርስቶሳ ባጋና ጾኒደ ደአና።

18 ስም እት ኡራይ ናጋራ ኦꬄዳ ጋሱዋን አሳ ኡባ ቦላ ባይዜዳዋዳን ፕርዳይ ዬዳ። ሄዋዳንካ እት ኡራይ ጽሎባ ኦꬄዳ ጋሱዋን፥ ጾሳይ አሳ ኡባ፥ “ባይዝበይክታ” ጊደ ኡንቱንቶ ደኡዋ እሜዳ። 19 አያዉ ጎፐ፥ እት ኡራይ አዛዘተናን እጼዳ ጋሱዋን፥ ዳሮ አሳይ ናጋራንቻ ግዴዳ፥ ሀዋዳንካ ቃይ እቱ ኤኖ ጌዳዋን ጮራ አሳይ ጽላና።

20 ናጋራ ዳርሳናዉ፥ ህጊ ዬዳ፤ ሽን ናጋራይ ዳርያ ዎደ ጾሳ አꬎ ኬካተꬃይ ሎይꬅ ዳሬዳ። 21 ናጋራይ ሀይቁዋ ዎልቃን ካዉቴዳዋዳን፥ ሀዋዳንካ ቃይ ጾሳ አꬎ ኬካተꬃይ ጽሎተꬃ ዎልቃን ካዉቲደ፥ ኑ ጎዳ የሱስ ክርስቶሳ ባጋና፥ ኑና መꬍና ደኦ ካለꬄ።

6

ናጋራፐ ሻከቲደ ክርስቶሳን ደኡሳ

1 ያትና፥ ኑን ዋጋኔ? ጾሳ አꬎ ኬካተꬃይ ዳራናዳን፥ ናጋራን ምኒደ ደአኔ? 2 ግደና፤ ኑን ናጋራ ኦና ማላ ሀይቂድጌዶ። ያትና፥ ኑን ሀዋፐ ስንꬃዉ ዎት አ ግዶን ደአኔ? 3 ዎይ ኑን ኡባቱ ክርስቶሳ የሱሳና እትፐ ግዳናዉ፥ ጻማቀቴዳ ዎደ፥ አ ሀይቁዋንካ አናና እትፐ ግዳናዉ ጻማቀቴዳዋ ኤርክቴ? 4 ሄዋ ድራዉ፥ ክርስቶስ ባረ አዉዋ ቦንቾ ዎልቃን ሀይቁዋፐ ደንዶዋዳን፥ ኑንካ ኦራꬃ ደኡዋ ደአናዉ፥ አ ሀይቁዋ አናና ሻካናዉ ጽንቃታን አናና እትፐ ሞገቴዶ።

5 አያዉ ጎፐ፥ ኑን እ ሀይቄዳዋዳን ሀይቂደ፥ አናና እቱዋ ግዶፐ፥ ሀዋዳንካ፥ ሀይቁዋፐ እ ደንዶዋዳን ኑንካ ደንዲደ፥ አናና እቱዋ ግዳና። 6 ኑን ሀዋፐ ስንꬃዉ ናጋራዉ አይለ ግደና ማላ፥ ቃይ ኑ ናጋራንቻ አሳተꬃ ዎልቃይ ꬋያና ማላ፥ ኑ ኤጫ አሳተꬃ ክርስቶሳና ማስቃልያ ቦላ ምስማርያን ꬍሸት ካቀቴዳዋ ኤሬቶ። 7 አያዉ ጎፐ፥ እት ኡራይ ሀይቂያ ዎደ ናጋራ ዎልቃይ አ ሞደና፤ ሽን 8 ኑን ክርስቶሳና ሀይቄዳዋ ግዶፐ፥ አናና ቃይ ደአናዋ አማኔቶ። 9 አያዉ ጎፐ፥ ክርስቶስ ሀይቁዋፐ ደንዴዳዋ፥ ቃይ ላኤንꬁዋ እ ሀይቀናዋነ ሀይቁ ስንꬃፐ አ ሞደናዋ ኑን ኤሬቶ። 10 እ እት ካላካ ሀይቄዳ፤ ናጋራዉ አ ቦላ ዎልቃይ ባዋ፤ ሽን እ ሀ ደእያ ደኡዋ ጾሳዉ ደኤ። 11 ሀዋዳን ቃይ ህንተ ናጋራ ኦናዳን፥ ህንተንታ ሀይቄዳዋዳን ቆፕተ፤ ሽን ጎዳ ክርስቶሳ የሱሳ ባጋና ጾሳዉ ህንተ ፓጻ ደእያዋዳን፥ ህንተንታ ቆፕተ።

12 ሄዋ ድራዉ፥ ህንተ ህንተንቱ አሳተꬃ አሞ አዛዘታና ማላ፥ ናጋራይ ሀይቂያ ህንተ አሳተꬃ ሞዶፖ። 13 ቃይ ህንተ አሳተꬃፐ እት ሳነ ኢታ ኦሱዋ ኦꬃናዉ ናጋራዉ እሞፕተ፤ ሽን ሀይቁዋፐ ደንዴዳ አሳዳን ህንተንታ ጾሳዉ እምተ፤ ቃይ ህንተ ኩመንꬃ አሳተꬃካ ጽሎ ኦሱዋ ኦꬃናዉ ጾሳዉ እምተ፤ 14 አያዉ ጎፐ፥ ናጋራይ ህንተንታ ሞዳናዉ ዳንዳየና፤ ህንተ ጾሳ አꬎ ኬካተꬃ ጋርሳና ደኢታፐ አትን፥ ህግያፐ ጋርሳና ደእክታ።

ጽሎተꬃዉ አይለ ግድያዋ

15 ያትና፥ ዋናኔ? ጾሳ አꬎ ኬካተꬃ ጋርሳና ደኢኖፐ አትን፥ ህግያፐ ጋርሳና ደኤና ድራዉ፥ ናጋራ ኦꬃኔ? ግደና፤ 16 ህንተ ህንተንታ እት ኡራዉ አዛዘታናዉ፥ አይልያዳን ኦꬂደ እምያ ዎደ፥ ሄ ህንተንታ አዛዝያዎ አይለቱዋ ግድያዋ ኤሪታ፤ ዎይ ህንተ ህንተንቶ ሀይቁዋ አህያ ናጋራዉ ኤኖ ጊታ፤ ዎይ ህንተ ህንተንታ ጽሎ ኦꬅያ አዛዞ ኤኖ ጊታ። 17 ሽን ጾሳዉ ጋላታይ ግዶ፤ አያዉ ጎፐ፥ ናጋራዉ ካሰ ህንተ አይለ፤ ሽን ጉየፐ ህንተ አኬዳ ትምርትያ ግዶን ደእያ ቱማተꬃዉ ህንተ ኩመንꬃ ዎዛናፐ አዛዘቴድታ። 18 ህንተንቱ ናጋራ አይለተꬃፐ ከሲደ፥ ጽሎተꬃዉ አይለ ግዴድታ።

19 ህንተንቱ መታን ዳቡራንቻ ግድያ ድራዉ፥ ታን ኦስካ ገልያ ሃሳያ ሃሳያይ፤ ህንተ ካሰ ህንተ ኩመንꬃ አሳተꬃ ናቁዋ ኦꬃናዉ፥ ቱናተꬃዉነ ናቆ አይለ ኦꬂደ እሜድታ፤ ሀእ ሄዋዳንካ ህንተ ኩመንꬃ አሳተꬃ ጌሻባ ኦꬃናዉ፥ ጽሎተꬃዉ አይለ ኦꬂደ እምተ።

20 ህንተንቱ ናጋራዉ አይለቲደ ደእያ ዎደ፥ ጽሎተꬃይ ህንተንቶ ጎዳ ግደና። 21 ህንተንታ ሀእ ዬላይያ የዋቱዋ ሄ ዎደ ኦꬄዳዋፐ አይ ማዱዋ ደሜድቴ? አያዉ ጎፐ፥ ሄ የዋቱዋ ዉርሰꬃይ ሀይቁዋ። 22 ሽን ናጋራ አይለተꬃፐ ህንተ ከሲደ፥ ጾሳዉ ኤኖ ጌድታ፤ ቃይ ህንተ ኦꬅያ ኡባባን ህንተንታ ኡባካ አዉ አꬂደ እሜድታ። ሄዌ ህንተንቶ ዎረ፤ ሄዋ ዉርሰꬃይ መꬍና ደኡዋ። 23 አያዉ ጎፐ፥ ናጋራ ጋቲ ሀይቁዋ። ሽን ጾሳይ ኑ ጎዳ ክርስቶሳ የሱሳ ባጋና እምያ እሞታይ መꬍና ደኡዋ።

7

ሙሴ ህግያ ቃሹዋፐ ብለትያዋ

1 ታናዳን አማንያዋንቶ፥ ህንተንቱ ኡባይ ህግያ ኤርያ ድራዉ፥ ታን ግያዋ ሎይꬅ ኤሪታ፤ ህጊ እት አሳይ ፓጻ ደኤዳ ዎደ ጻላላን አ ሞዴ። 2 አያዉ ጎፐ፥ አስና ገሌዳ ምሽራታ እዝ አስናይ ፓጻ ደኤዳ ኬናን፥ ህግያን አናና ቃሸታ ኡታዱ፤ ሽን እዝ አስናይ ሀይቆፐ፥ አናና ጫቄዳ ህጊ እዞ ሞደና። 3 ሄዋ ድራዉ፥ እዛ ባረ አስናይ ፓጻ ደእሽን፥ ሀራ አቱማዋ ገሎፐ፥ አሳይ እዞ፥ “ዎሹመዉኖ” ጋና። ሽን እዝ አስናይ ሀይቆፐ፥ ህጊ እዞ ሞደና፤ እዛ ሀራ አስና ገሎፐነ እዞ ኦንነ፥ “ዎሹመዉኖ” ጌና።

4 ታናዳን አማንያዋንቶ፥ ሄዋዳን ህንተንቱ ቃይ ክርስቶሳ አሳተꬃፐ እት ባጋ ግድያ ድራዉ፥ ህንተንቱ አ ባጋና ሀይቄድታ። ቃይ ኑን ጾሳ ማድያ ኦሱዋ ኦꬃና ማላ፥ ህንተንቱ ጾሳይ ሀይቁዋፐ ደንꬄዳ ክርስቶሳዋንታ። 5 አያዉ ጎፐ፥ ኑን ኑ አሳተꬃይ ኮዬዳዋዳን ደእያ ዎደ፥ ህጊ ኑን ናጋራ ኦꬃናዳን፥ ኑና ደንꬄ፤ ኑ አሳተꬃ ግዶን ኢታ አሙ ደእያ ድራዉ፥ ኑን ሀይቆ አይፍያ አይፌዶ። 6 ሽን ሀእ ኑን ኑና ቃቼዳዎ ሀይቄዳ ድራዉ፥ ጾሳይ ኑና ህግያ ቃሹዋፐ ብሌዳ። ሄዋ ድራዉ፥ ኑን ጌሻ አያናይ ጊግሴዳ ኦራꬃ ኦግያን ጾሳዉ ኤኖ ጋናዋፐ አትን፥ ጻፈቴዳ ህጊ ኑዉ ጊግሴዳ ኤጫ ኦግያን ኤኖ ጎኮ።

ህግያነ ናጋራ

7 ያትና፥ ኑን ዋጋኔ? ህጊ ባረ ሁጰዉ ናጋሬ? ሄዋ ግደና፤ ሽን ህጊ ናጋራይ አየንቶ ታና ኤርሴዳ። አያዉ ጎፐ፥ ታን ህጊ፥ “አሳባ አሞቶፓ” ግቤነንቶ፥ አሳባ አሞትያዌ አየንቶ ኤርከ። * 8 ሽን ናጋራይ ታን ኡባባ አሞታና ማላ፥ አዛዙዋ ባጋና ታ ቦላ ኦግያ ደሜዳ፤ አያዉ ጎፐ፥ ህጊ ባዌንቶ፥ ናጋራዉ ዎልቃይ ባዋ።

9 ካሰ ህጊ ባይና ዎደ ታን ፓጻ፤ ሽን አዛዙ ዬዳ ዎደ ናጋራይ ደኦ ስምና፥ 10 ታን ቃይ ሀይቃድ፤ ታና ፓጻ ዎꬃናዉ ጾሳይ ቆፔዳ አዛዙ፥ ታዉ ሀይቁዋ አሄዳ። 11 አያዉ ጎፐ፥ ናጋራይ አዛዙዋ ባጋና ታና ጭምያ ኦግያ ደሚደ፥ ሄ አዛዙዋን ታና ዎꬌዳ።*

12 ሄዋ ድራዉ፥ ህጊ ጌሻ፤ አዛዙካ ጌሻ፥ ጽላነ ሎአ።

13 ያትና፥ ሎኦባይ ታዉ ሀይቁዋ አሄዴ? ሄዋ ግደና፤ ሽን ታዉ ሄዋ ናጋራይ አሄዳ፤ አሳይ ናጋራይ አየንቶ ሻኪደ ኤራና ማላ፥ ናጋራይ ሎኦባ ባጋና፥ ታዉ ሀይቁዋ አሄዳ። ቃይ አዛዙ፥ “ኦንነ ናጋራ ኦꬃናዉ በሰና” ያግያ ድራዉ፥ ናጋራይ ካሰዋፐ አꬍ ኢቴዳ።

አሳ ደኡዋ ጋርሳን ደእያ ባጽያ

14 ኑን ህጊ ጾሳዋ ግድያዋ ኤሬቶ፤ ሽን ታን ታና ናጋራዉ ዛልኤዳ ሀይቂያ አሳ፤ 15 ታን ኦꬅያዋ ዎዛና አꬅከ፤ አያዉ ጎፐ፥ ታን እጽያዋ ኦꬃይፐ አትን፥ ታን ኦꬃናዉ ዶስያዋ ኦꬅከ።* 16 ታን እጽያዋ ኦꬅያዋ ግዶፐ፥ ህጊ ሎአ ግድያዋ ማርካታይ። 17 ሄዋ ግዶፐ፥ ሄ የዉዋ ታ ቦላ ደእያ ናጋራይ ኦꬅያዋፐ አትን፥ ሀእ ታን ኦꬅከ።

18 ታናን፥ ሄዌነ ታ አሳተꬃን ሎኦባይ ደኤናዋ ታን ኤራይ፤ አያዉ ጎፐ፥ ሎኦባ ኦꬅያ አሙ ታ ቦላ ደኦፐካ፥ ታን ሄ ሎኦባ ኦꬃናዉ ዳንዳይከ። 19 ታን እጽያ ኢታባ ኦꬃይፐ አትን፥ ታን ዶስያ ሎኦባ ኦꬅከ። 20 ሽን ታን እጽያዋ ኦꬅያዋ ግዶፐ፥ ሄዋ ታ ቦላ ደእያ ናጋራይ ኦꬅያዋፐ አትን፥ ሀእ ሄዋ ኦꬅያዌ ታና ግድከ።

21 ስም ታን ሎኦባ ኦꬃናዉ ዶስሽን፥ ኢታባ ኦꬅያዌ ታዉ ህገ ግድያዋ ደማድ። 22 አያዉ ጎፐ፥ ታን ታ ዎዛና ግዶን ጾሳ ህግያን ናሸታይ፤ 23 ሽን ታ ቦላ ግዶን ደእያ ታ ዎዛና ቆፋ ህግያና ዋትያ ዱማ ህግያ በአይ። ሄ ህጊ ታ ቦላ ግዶን ደእያ ናጋራ ኦስስያ ህግያን ታና ቃሽሴ። 24 ታን አይባ ናሸች ባይና አሴ! ታና ሀይቆ አፍያ ሀ አሳተꬃፐ አሻናዌ ኦኔ? 25 ኑ ጎዳ የሱስ ክርስቶሳ ባጋና ጾሳዉ ጋላታይ ግዶ።

ስም ታን ታ ዎዛና ቆፋን ጾሳ ህገዉ ኤኖ ጋይ። ሽን ታ አሳተꬃን ታና ናጋራ ኦስስያ ህገዉ ኤኖ ጋይ።

8

ጌሻ አያናይ ኮይያዋዳን ደኡሳ

1 ሄዋ ድራዉ፥ ክርስቶሳ የሱሳና ደእያዋንቱ ቦላን ፕርዳይ ሀእ ባዋ፤ 2 አያዉ ጎፐ፥ ክርስቶሳ የሱሳ ባጋና ኑዉ ደኡዋ እምያ ጌሻ አያና ህጊ ታና * ናጋራ ህግያ አይለተꬃፐነ ሀይቁዋ ህግያ አይለተꬃፐ ከሴዳ። 3 አሳ አሳተꬃይ ዳቡራንቻ ግድያ ድራዉ፥ ህጊ ኦꬃናዉ ዳንዳይቤናዋ ጾሳይ ኦꬄዳ፤ ናጋራንቻቱዋ አሳተꬃ ማላ አሳተꬃና ደእያ ባረ ናኣ፥ አሳይ ኦꬄዳ ናጋራዉ ያርሹዋ ግዳናዉ ጾሳይ ኪቲደ፥ አሳ አሳተꬃ ግዶን ደእያ ናጋራ ፕርዴዳ። 4 ጌሻ አያናይ ኮይያዋዳን ደእያዋንቱፐ አትን፥ ኑ አሳተꬃይ ኮይያዋዳን ደአናዋንቱ ቦላ፥ ኑ ቦላ፥ ህግያ ጽሎ አዛዙ ፖለታና ማላ፥ ጾሳይ ሀዋ ኦꬄዳ።

5 ባረንቱ አሳተꬃይ ኮይያዋዳን ደእያዋንቱ ባረንቱ አሳተꬃባ ቆፒኖ፤ ሽን ጌሻ አያናይ ኮይያዋዳን ደእያዋንቱ ጌሻ አያናባ ቆፒኖ። 6 አሳተꬃባ ቆፉሳይ ሀይቁዋ አሄ፤ ሽን ጌሻ አያናባ ቆፉሳይ ደኡዋነ ሳሮተꬃ አሄ። 7 አሳተꬃባ ቆፉሳይ ጾሳዉ እጾ፤ አያዉ ጎፐ፥ አሳተꬃይ ጾሳ ህገዉ ኤኖ ጌና፤ ቃይ ኤኖ ጋናዉካ አዉ ዳንዳየተና። 8 ባረንቱ አሳተꬃዉ ኤኖ ግያዋንቱ ጾሳ ናሸቻናዉ ዳንዳይክኖ።

9 ሽን ጾሳ አያናይ ህንተንቱን ደኦፐ፥ ጌሻ አያናይ ግያዋዳን ደኢታፐ አትን፥ ህንተ አሳተꬃይ ኮይያዋዳን ደእክታ። ሽን ኦንነ ክርስቶሳ አያናይ ባይናዋ ግዶፐ፥ ሄ ኡራይ ክርስቶሳዋ ግደና። 10 ሽን ክርስቶስ ህንተንቱን ደኦፐ፥ ህንተ አሳተꬃይ ናጋራ ጋሱዋን ሀይቄዳዋ፤ ሽን ህንተ አያናይ ጽሎተꬃ ጋሱዋን ህንተንቱን ፓጻ ደኤ። 11 ሽን የሱሳ ሀይቁዋፐ ደንꬄዳ ጾሳ አያናይ ህንተ ግዶን ደኦፐ፥ ሀይቁዋፐ ክርስቶሳ ደንꬄዳ ጾሳይ ቃይ ህንተንቱን ደእያ ባረ ጌሻ አያናን፥ ሀይቂያ ህንተ አሳተꬃዉካ ደኡዋ እማና።

12 ስም ታናዳን አማንያዋንቶ፥ ኑን አጩዋና ደኤቶ፤ ኑ አሳተꬃይ ኮይያዋዳን ደአናዉ ኑዉ በሰና። 13 አያዉ ጎፐ፥ ህንተ ህንተ አሳተꬃይ ግያዋዳን ደኦፐ፥ ህንተ ሀይቃና፤ ሽን ህንተ ህንተ ናጋራ ኦሱዋ ጌሻ አያናን ዎꬎፐ፥ ፓጻ ደአና። 14 ጾሳ አያናይ ካለꬅያ ኡባቱ ጾሳ ናና። 15 አያዉ ጎፐ፥ ኑን ኑ ኮሻ ꬎቁ ኦꬂደ፥ “አባ! ታ አቦ” ያጊደ ጼስያ፥ ኑና ጾሳ ናና ከስያ ጌሻ አያና ጾሳፐ አኬዶፐ አትን፥ ላኤንꬁዋ ያያናዉ አይለ ከስያ አያና አክበይኮ። 16 ጾሳ አያናይ ባረ ሁጰዉ ኑ አያናና ግዲደ፥ ኑን ጾሳ ናና ግድያዋ ማርካቴ። 17 ኑን አ ናና ግዶፐ፥ እ ባረ አሳዉ ምንጄዳ አንጁዋ ላታና፤ ቃይ ኑን ጾሳይ ክርስቶሳዉ ምንጄዳዋካ አናና ላታና፤ ኑን ክርስቶሳ ዋይያ አናና ሻኮፐ፥ አ ቦንቹዋካ አናና ሻካና።

ጾሳ ናናዉ ቆንጫናዉ ደእያ ቦንቹዋ

18 አያዉ ጎፐ፥ ኑን ሀእ ዋየትያ ዋይያ ኑዉ ስንꬃፐ ቆንጫና ቦንቹዋና ጋꬃናዉ፥ ኡባካ ዳንዳየተና ጋደ ታን ቆፓይ። 19 ጾሳይ መꬌዳ መታ ኡባይ ጾሳ ናናይ ቆንጫናዋ ሎይꬅ ላሞት ኡቴዳ። 20 አያዉ ጎፐ፥ መታ ኡባይ ማዱ ባይናባ ግዳናዳን፥ ጾሳይ አ ቦላ ፕርዴዳ፤ ስንꬃፐ ደማና ጊደ ናሸቻን ናግ ኡታናዳን ኦꬄዳ ጾሳይ ኮዬዳ ድራዉ ሀኔዳፐ አትን፥ መታ ኡባይ ባረ ሁጰዉ ኮዬዳዋን ግደና። 21 መታ ኡባይ ባረ ሁጰዉ ባሻ አይለተꬃፐ እት ጋላስ ከሳናዋ፤ ቃይ ሄ መታቱ ጾሳ ናናይ አይለተꬃፐ ከሴዳ ቦንቾ ከሳ ሻካና። 22 አያዉ ጎፐ፥ መታ ኡባይ እትፐ ሀዋ ጋካናዉ፥ ማጫ አሳ የሉ ኦይቂና ኦልያዋዳን፥ ሳኩዋን ኦልያዋ ኑን ኤሬቶ። 23 ቃይ ሄዋ ጻላላ ግደና፤ ኑን፥ ጌሻ አያና ጾሳ ባይራ እሞታዳን ኦꬂደ አኬዳዋንቱ፥ ኑ ሁጰዉ ጾሳይ ኑና ባረ ናና ኦꬃናዳንነ ኑ ኩመንꬃ አሳተꬃ ዎዛናዳን ናጊደ፥ ኑ ግዶን ኦሌቶ። 24 አያዉ ጎፐ፥ ኑን ጾሳይ እማና ጌዳዋን አቴዶ። ሽን ኑን ጾሳይ እማና ጌዳዋ በኦፐ፥ ያትና፥ ሄዌ ናሸቻን ናግያዋ ግደና፤ አያዉ ጎፐ፥ ባረ በእያዋ ደማና ጊደ፥ ናሸቻን ናግያዌ ኦኔ? 25 ሽን ኑን በኤናዋ ደማና ጊደ፥ ናሸቻን ናጎፐ፥ ሄዋ ዳንዳዪደ ናጌቶ።

26 ሀዋዳን ቃይ ጌሻ አያናይ ኑ ዳቡራ ማዳናዉ ዬ፤ አያዉ ጎፐ፥ ኑን ጾሳ ዎት ዎሳናዉ በስንቶ ኤሮኮ፤ ሽን ጌሻ አያናይ ባረ ሁጰዉ ቃላን ቆንጭሳናዉ ዳንዳየተና ኦልያን ኑዉ ጋናቴ። 27 ቃይ አሳ ዎዛና ብድያ ጾሳይ፥ ጌሻ አያናይ እ ኮይያዋዳን፥ ጾሳ ናቶ ጋናትያ ድራዉ፥ ጌሻ አያና ቆፋይ አየንቶ ኤሬ።

28 ጾሳይ ባረና ሲቅያዋንቶ፥ ባረ ቆፋዳን ጼሴዳዋንቶ፥ ኡባ የዉዋ ሎኦተꬃዉ ኦꬅያዋ ኑን ኤሬቶ። 29 ጾሳይ ባረ ናአይ ጮራ እሻቱዋ ግዶን ባይራ ግዳናዳን፥ እ ካሰ ኤሬዳዋንታ ቃይ ባረ ናኣ ማላታናዳን፥ ካሰቲደ ቆፋ ቃቼዳ። 30 ጾሳይ ካሰቲደ ቆፔዳዋንታ፥ ኡንቱንታ ቃይ ጼሴዳ፤ ሄ ጼሴዳዋንታካ ጌሼዳ፤ ሄ ጌሼዳዋንታካ ቃይ ቦንቼዳ።

ጾሳ ሲቁዋ

31 ያትና፥ ኑን ሀዋ ኡባ ዋጋኔ? ጾሳይ ኑ ባጋ ግዶፐ፥ ኑና ኦን ኤቀታናዌ? 32 እ ሀራይ አቶ ባረ ናኣካ ዋይያፐ ጉየ አሽቤና፤ ሽን አ ኑዉ ኡባዉ አꬂደ እም አጌዳ። እ ባረ ናኣ እሜዳዌ ቃይ ኑዉ ኡባባ ጮ እመኔ?

33 ጾሳይ ዶሬዳዋንታ ኦኔ ሞታናዌ? ጾሳይ ባረ ሁጰዉ ኡንቱንታ ጽልሴዳ። 34 ያትና፥ ኡንቱንቱ ቦላ ፕርዳናዉ ዳንዳይያዌ ኦኔ? ሄዋ ጎፐ፥ ሀይቁዋፐ ደንዲደ፥ ጾሳፐ ኡሸቻ ባጋና ኡቴዳ፥ ክርስቶስ የሱሳ፤ እ ቃይ ኑዉ ጋናቴ።

35 ስም ኑና ክርስቶሳ ሲቁዋፐ ሻካናዌ ኦኔ? ዋዪ ዎይ መቱ ዎይ የደርሱ ዎይ ኮሻይ ዎይ ካሉ ዎይ ያሻይ ዎይ ኦላይ ኑና ሻካኔ? 36 ጾሳ ማጻፋይ፥ “ኑን ነ ድራዉ፥ ኡባ ጋላስ ሀይቄቶ፤ ሹካዉ አፍያ ዶርሳዳን ፓይደቴቶ” ያጌ። * 37 ሽን ኑን ኑና ሲቄዳ አን ሀ የዉዋ ኡባን ኑና ጾንያዋንቱፐ አꬌቶ።

38-39 አያዉ ጎፐ፥ ሀይቁዋ ግድና፥ ደኡዋ፥ ኪታንቻቱዋ ግድና፥ ሞድያዋንታ፥ ሀእ ደእያዋንታ ግድና፥ ስንꬃፐ ያናዋ፥ ዎልቃማቱዋ ግድና፥ ቦላ ሳሉዋ ግድና፥ ጋርሳ ሳኣ፥ አይ መታ ግድናካ፥ ኑ ጎዳ ክርስቶሳ የሱሳን ደእያ ጾሳ ሲቁዋፐ ኑና ሻካናዉ ዳንዳየናዋ ታን ኤራድ።

9

ጾሳይ ካሰ ዶሬዳ እስራኤልያ አሳ

1 ታን ቱሙዋ ሃሳያይ፤ ታን ክርስቶሳሳ፤ ቃይ ዎርዶትከ። ጌሻ አያናይ ሞድያ ታ ትላ ዎዛናይ ታን ዎርዶተናዋ ታዉ ማርካቴ። 2-3 ታዉ አሹዋን ዛረ ግድያ ታናዳን አማንያዋንቶ፥ ታ ዎዛናን ዳሮ ቃረታይነ አገና ቆፋይ ደኤ። አያዉ ጎፐ፥ ታን ታ ሁጰዉ ኡንቱንቱ ድራዉ፥ ጾሳ ሸቃፐ ጋርሳና ደኣርክታሻ! ቃይ ክርስቶሳፐካ ሻከታርክታሻ! 4 ኡንቱንቱ እስራኤልያ አሳቱዋ፤ ጾሳይ ኡንቱንታ ባረ ናና ኦꬂደ፥ ባረ ቦንቹዋ ኡንቱንቱና ሻኬዳ። ኡንቱንቱና ቃላ ገሊደ፥ ህግያ ኡንቱንቶ እሜዳ። ኡንቱንቱ ጾሳዉ በስያ ኦግያን ጎይኒኖ፤ ቃይ ጾሳይ እማና ጌዳዋካ አኬድኖ። * 5 ኡንቱንቱ ዘረꬃን ካሰ አዎቱዋ ዛረ፤ ቃይ ክርስቶስካ አሹዋን ኡንቱንቱ ዛረ። እ፥ ኡባፐ ቦላ ግዲደ ሞድያ፥ መꬍናዉ ጋላተቴዳዌ ጾሳ። አመንእ።

6 ሽን ታን፥ “ጾሳይ እማና ጌዳዌ አታና” ያግከ። አያዉ ጎፐ፥ እስራኤልያ አሳ ኡባቱ ጾሳይ ዶሬዳዋንታ ግድክኖ። 7 ቃይ አብራሃመ ዘረꬃቱ ኡባቱ ጾሳ ናና ግድክኖ። ጾሳይ አብራሃሞ፥ “ነ ዘረꬃይ ይሳቃ ባጋና ጼሰታናዋ” ያጌዳ። * 8 ሄዋ ጉሳይ ኡንቱንቱ ጾሳይ እማና ጌዳ ኦግያን የለቴዳ ናናይ ዛርያዳን ፓይደታና፤ ሽን አሳ ቆፋዳን የለቴዳዋንቱ ጾሳ ናና ግድክኖ ጉሳ። 9 አያዉ ጎፐ፥ ጾሳይ እማና ጊደ ሃሳዬዳዌ ሀዋ፤ “ታን ሀ ጌተቴዳዋዳን ሄ ዎደ ያና፤ ሳራካ አቱማ ናኣ የላና” ያጌዳ። *

10 ሄዋ ጻላላካ ግደና፤ እርቢቃ የሌዳ ማንተ ናና አዉ እቱዋ፤ እካ ኑ አዉዋ ይሳቃ። 11-12 ሽን እት ናኣ ዶሬዳ ጾሳይ ባረ ሁጰዉ ቆፔዳዋ ግዳናዳን፥ ጾሳይ እርቢቅዉ፥ “ባይራይ ቴፋዉ አዛዘታና” ያጌዳ፤ እ ሄዋ ኡንቱንቱ የለታናፐነ ኢታባ ዎይ ሎኦባ አይነ ኦꬃናፐ ካሰና ጌዳ። ሄዋ ድራዉ፥ ጾሳ ዶሩ አ ጼሴዳዋዳንፐ አትን፥ ኡንቱንቱ ኦꬄዳዋና ግደና። * 13 ጾሳ ማጻፋይ፥ “ያቆባ ሲቃድ፤ ሽን ኤሳ እጻድ” ያጌ።

14 ያትና፥ ኑን ዋጋኔ? ጾሳይ ደሽሲደ ፕርዲ? ሄዋ ግደና። 15 አያዉ ጎፐ፥ ሙሴዉ እ፥

“ታን ማራናዉ ኮይያዋንታ ማራና፤

ቃይ ቃረታናዉ ኮይያዋንቶካ ቃረታና”

ያጌዳ።* 16 ስም ጾሳይ አሳ ማርያዌ እ ማራናዉ ኮይያ ድራሳፐ አትን፥ አሳይ ኮይያ ዎይ ኦꬅያ ድራሳ ግደና።

17 አያዉ ጎፐ፥ ጾሳ ማጻፋይ ግብጼ ካትያዉ፥ “ታን ታ ዎልቃ ኔናን በሳናዉነ ታ ሱንꬃይ አላምያ ኡባን ኦደታናዉ፥ ሄዎ ታን ኔና ካዉꬃድ” ያጌ። * 18 ስም ጾሳይ ማራና ኮይያዋ ማሬ፤ ቃይ ዎዛና ጎርዳና ኮይያዋ ዎዛና ጎርዴ።

ጾሳ ሀንቁዋነ ማሮታ

19 ስም ህንተ ታና፥ “ሄዌ ቱማ ግዶፐ፥ ጾሳይ አሳ ባይዞ አያዉ ቶሺ? ጾሳይ ጌዳዋ እጻድ ጋናዌ ኦኔ?” ያጋናዉ ዳንዳዪታ።

20 ሽን ታ ላገዉ፥ ጾሳዉ ዛራናዉ ኔን ኦኔ? ኡርቃፐ መቴዳ ሚሻይ ጉየ ዛሪደ ባረና መꬌዳዋ፥ “ታና ሀዋዳን አያዉ መꬋዲ?” ጊደ ኦቻናዉ ዳንዳዪ?* 21 ዎይ ኡርቃ መꬍያዌ ባረ መꬍያ ኡርቃ ባረ ኮይያዋዳን ኦꬃናዉነ እት ማላ ኡርቃፐ እቱዋ ቦንቾ ሚሻ ኦꬂደ፥ ቃይ እቱዋ ቶሸቴዳ ኦሱዋ ኦꬅያ ሚሻ ኦꬂደ መꬋናዉ አዉ ማት ባዌ?

22 ጾሳይ ኦꬄዳዌ ሀዋና እቱዋ። እ ባረ ሀንቁዋ በሳናዉነ ባረ ዎልቃ ኤርሳናዉ ኮዬዳ፤ እ ባረ ሀንቁዋን ፕርዳናዋንታ፥ ባይዛናዉ ጊግ ኡቴዳዋንታ፥ ዳሮ ገንጩዋን ዳንዳዬዳ። 23 ቃይ እ ማሬዳዋንቶ፥ ባረ ቦንቹዋ አካናዉ ጊግስ ዎꬄዳዋንቶ እ አይ ኬና ቦንቼትንቶነ በሳናዉ ኮዬዳ። 24 ኑን እ ጼሴዳዋንታ፤ ሽን አይሁዳ አሳ ጻላላፐ ግደናን፥ አይሁዳ ግደና አሳ ግዶፐካ ጼሴዳ።

25 ሆሰአ ማጻፋን እ ግያዌ ሀዋ፤

“ታ አሳ ግደናዋንታ፥

‘ታ አሳ’ ጋደ ጼሳና።

ታን ሲቃቤና ዛርያካ፥

‘ታ ሲቃቶ’ ጋደ ጼሳና። *

26 ‘ህንተንቱ ታ አሳ ግድክታ’ ግያዋ፥

ኡንቱንቱ ስሴዳ ሄ ሳኣን፥

ኡንቱንቱ፥ ‘ደኡዋ ጾሳ ናና’ ጌተቲደ ጼሰታናዋንታ”

ያጌ።* 27 እስያስ እስራኤልያ አሳባ ያጊደ ሃሳዬዳ፤

“እስራኤልያ አሳይ አባ ማታን

ደእያ ሻፍያ ኬና ግዶፐካ፥

ኡንቱንቱፐ አማሬዳዋንቱ ጻላላይ አታና። *

28 አያዉ ጎፐ፥

ጎዳይ ሳኣ ቦላን ደእያ አሳ ኡባ ቦላ፥

ኤለካ ፕርዳና”

ያጌዳ። 29 እስያስ ካሰቲደ፥

“ኡባፐ ዎልቃማ ጎዳይ፥

ኑዉ አማሬዳ ዘረꬃ አሸነንቶ፥

ኑን፥ ሶዶማ ካታማዳንነ፥

ጋሞራ ካታማዳን ሀኔዶሽን”

ያግ ሃሳዬዳ። *

30 ያትና፥ ኑን ዋጋኔ? ጽሎተꬃ ኮይቤና አይሁዳ ግደና አሳይ አማኑዋን ጽሌዳ፤ 31 ሽን እስራኤልያ አሳይ ባረንታ ጽልስያ ህግያ ኮዬዳዋንቱ ሄ ህግያ ደምበይክኖ። 32-33 አያዉ ደምበይክኖ? ኡንቱንቱ ኦሱዋናፐ አትን፥ አማኑዋን ጽሎተꬃ ኮይቤና ድራሳ። ኡንቱንቱ ጾሳ ማጻፋይ፥

“አኬክተ፤ ታን ጽዮነን አሳ ꬉቢያ ሹቻ፥

ኡንቱንቱ ኦግያን ዛላ ዎꬃና።

ሽን አን አማንያ ኦንነ ዬላተና”

ያጊደ ጻፈቶዋዳን ꬉቢያ ሹቻን ꬉበቴድኖ።*

10

እስራኤልያ አሳይ ጾሳ ኦግያ ካልቤና

1 ታናዳን አማንያዋንቶ፥ ታን እስራኤልያ አሳዉ ታ ኩመንꬃ ዎዛናፐ አሞትያዌነ ጾሳ ዎስያዌ ኡንቱንቱ አታናሳ፤ 2 አያዉ ጎፐ፥ ኡንቱንቱ ጾሳዉ ኦꬃናዉ ሎይꬅ ኮይያዋ ታን ማርካታይ፤ ሽን ኡንቱንቱ ጾሳዉ ኦꬃናዉ ሎይꬅ ኮይያ ኮሻይ ቱሙ ኤራተꬃፐ ግደና። 3 አያዉ ጎፐ፥ ጾሳይ አሳ ጽልስያ ኦግያ ኡንቱንቱ ኤረናን፥ ባረንቱ ሁጰ ጽሎተꬃ ኤሳናዉ ኮዬድኖ፤ ቃይ ባረንቱ ሁጰዉ ጾሳይ አሳ ጽልስያ ኦገዉ ኤኖ ግበይክኖ። 4 አያዉ ጎፐ፥ አማኔዳ ኡባይ ጽላናዳን፥ ክርስቶስ ህግያ ቆፋ ፖሌዳ።

አቶተꬃይ ኡባሳ

5 አሳይ ህገዉ አዛዘቲደ ጽልያባዉ ሙሴ፥ “ህጊ አዛዝያዋ ኦꬅያ ኦንነ ሄ ህግያን ፓጻ ደአና” ያግ ጻፌዳ፤ * 6 ሽን አማኑዋን ጽልያባዉ ጌተቴዳዌ ሀዋ፤ “ነ ዎዛናን፥ ‘ኦን ሳሉዋ ፑደ ባኔ?’ ጎፓ። ሄዌ ክርስቶሳ ዱገ ዎꬃናሳ፤* 7 ዎይ ‘ዱገ ሳኣ ጋርሳ ዎꬋናዌ ኦኔ?’ ጎፓ። ሄዌ ክርስቶሳ ሀይቁዋፐ ደንꬃናሳ። 8 ሽን እ ግያዌ ሀዋ፤ ‘ጾሳ ቃላይ ነ ማታና፤ ነ ዶናንነ ነ ዎዛናን ደኤ’ ጌተቴዳ” ያጌ። ሄዌካ ኑን ህንተንቶ ኦድያ አማኑዋ ቃላ።

9 ኔን፥ “የሱስ ጎዳ” ጋደ ነ ዶናን ማርካቶፐ፥ ቃይ ጾሳይ ሀይቁዋፐ አ ደንꬄዳዋ ነ ዎዛናን አማኖፐ፥ ኔን አታና። 10 አያዉ ጎፐ፥ አሳይ ባረ ዎዛናን አማኒደ ጽሌ፤ ባረ ዶናንካ ማርካቲደ አቴ። 11 ጾሳ ማጻፋይ፥ “አን አማንያ ኦንነ ዬላተና” ያጌ። * 12 አይሁዳ አሳነ አይሁዳ ግደና አሳ ግዶን ዱማተꬃይ ባዋ። እት ጾሳይ ኡባ ጎዳ፤ እ ባረና ጼስያ ኡባቶ ዳሮ ኬካ። 13 አያዉ ጎፐ፥ ጾሳ ማጻፋይ፥ “ጎዳ ሱንꬃ ጼስያ ኦንነ አታና” ያጌ። *

14 ያትና፥ ኡንቱንቱ አ አማንቤናዋንታ ግዶፐ፥ ዎት አ ጼሳናዉ ዳንዳዪኖ? ቃይ ቃላ ስስቤናዋንቱ ዋን አማናናዉ ዳንዳዪኖ? ቃላ ኦድያዌ ꬋዮፐ፥ ኡንቱንቱ ዋን ስሳናዉ ዳንዳዪኖ? 15 ቃይ ቃላ ኦድያዋንቱ ኪተተናን አጎፐ፥ ኦሱ ዎት ኦደታናዉ ዳንዳዪ? አያዉ ጎፐ፥ ጾሳ ማጻፋይ፥ “ናሸችያ ምሽራቹዋ ኦድያዋንቱ ዩሳይ ዎት ሎኢ!” ያጌ። *

16 ሽን ኡንቱንቱ ኡባይ ዎንጋላዉ አዛዘትበይክኖ፤ አያዉ ጎፐ እስያስ፥ “ታ ጎዳዉ፥ ኑን ማርካቴዳዋ ኦን አማኔዴ?” ያጌዳ። * 17 ስም አሳይ ቃላ ስሲደ አማኔ፤ ቃይ እት ኡራይ ክርስቶሳ ቃላ፥ ኦድና ስሴ።

18 ሽን ኡንቱንቱ ቃላ ስስቤናዌ ቱሜ ጋደ ታን ኦቻይ። ቱማ ኡንቱንቱ ስሴድኖ፤ ጾሳ ማጻፋይ፥

“ኡንቱንቱ ሃሳያ ኮሻይ

ሳኣ ኡባን ላለቴዳ፤

ኡንቱንቱ ቃላይካ ሳኣ ጋጻ ጋኬዳ”

ያጌዳ።* 19 ሽን እስራኤልያ አሳቱ ኤርበይክኖዬ ጋደ ታን ኦቻይ። ሙሴ ካሰ፥

“ታን ህንተንታ አሳ ግደና አሳቱዋን ሴልሳና፤

ቃይ ኤያ አሳቱዋን ታን ህንተንታ ሀንቀꬅሳና”

ያጌዳ።* 20 ቃይ እስያስ ዳሮ ጻሊደ፥

“ታና ኮይቤናዋንቶ ቤታድ፤

ታና ኦችቤናዋንቶካ ቆንጫድ”

ያጌ።* 21 ሽን እስራኤላቱዋባ እ ሃሳዪደ፥

“ጋላሳ ኡባ አዛዘተናዋንቶነ

ታዋ እጽያዋንቶ ታ ኩሽያ ምጫድ”

ያጌ።*

11

ጾሳይ እስራኤልያ አሳ ዉርስ ኦልቤና

1 ያትና፥ ጾሳይ ባረ አሳ እጼደ ጋደ ኦቾ? ሄዋ ግደና፤ አያዉ ጎፐ፥ ታን ታ ሁጰዉ እስራኤልያ አሳ፤ አብራሃመ ዛረ፤ ቢንያማ ያራ። 2 ጾሳይ ኮይሮ ዶሬዳ ባረ አሳቱዋ እጸና፤ ጾሳ ማጻፋይ፥ ኤላሳ ታርክያ ግዶን፥ ኤላስ እስራኤላቱዋ ጾሳ ስንꬃን ዎት ሞትንቶ፥ ህንተ ኤሪታ። 3 “ጎዳዉ፥ ኡንቱንቱ ሄ ሱንꬃን ናባቱዋ ዎꬌድኖ፤ ነ ያርሽያ ሳካ ኮሌድኖ። ያትና፥ ታን ታ ጻላላይ አታድ። ቃይ ኡንቱንቱ ታናካ ዎꬋናዉ ኮዪኖ” ያጌዳ። *

4 ጾሳይ አዉ ዋግ ዛሬዴ? “ታን ኤቃ ባኣላዉ ጉልባትቤና ላፑ ሻአ አሳ ታዉ አሻድ” ያጌዳ። *

5 ሀዋዳንካ ቃይ ሀ ዎድያን፥ ጾሳይ ባረ አꬎ ኬካተꬃን ዶሬዳ አማሬዳ አሳቱ ደኢኖ። 6 ሽን እ ባረ አꬎ ኬካተꬃን ዶሬዳፐ አትን፥ ኡንቱንቱ ኦሱዋን ኡንቱንታ ዶርቤና፤ ሄዌ ꬋዮፐ፥ አ አꬎ ኬካተꬃይ ቱሙ አꬎ ኬካተꬃ ግደና።

7 ያትና፥ አዬ? እስራኤልያ አሳቱ ባረንቱ ኮይያዋ ደምበይክኖ፤ ሽን ጾሳይ ዶሬዳ አማሬዳዋንቱ ደሜድኖ። የኮንቱ ዎዛናይ ምኔዳ። 8 ሀዋዳንካ፥ ጾሳ ማጻፋይ፥

“ጾሳይ ኡንቱንቱ ባረንቱ አይፍያን በኤናዳንነ

ባረንቱ ሀይꬃን ስሰናዳን፥

ሀዋ ጋካናዉ ኡንቱንቶ፥

አዛላ አያና እሜዳ”

ያጌዳ።* 9 ቃይ ዳዊተ ያጌዳ፤

“ኡንቱንቱ ምያ ጋይታይ ኡንቱንታ ጲርያዳን ኦይቆ፤

ኡንቱንታ ጉፋንꬆ፤ ኡንቱንቶ ኩሽያ ሽር ጭጎ። *

10 ኡንቱንቱ ጼለናዳን፥ ኡንቱንቱ አይፊ ጎዘቶ፤

ኡባ ዎደ ባረንቱ መቱዋን ቁኒደ ደኢኖ”

ያጌዳ።

11 ያትና፥ አይሁዳቱ ꬉበቴዳ ዎደ፥ ደንደናዳን ኩንዴድኖ? ሄዋ ግደና፤ ኡንቱንቱ ናጋራ ኦꬄዳ ድራዉ፥ አቶተꬃይ ኡንቱንቱ አይሁዳ ግደና አሳቱዋ ቃናታናዳን፥ አይሁዳ ግደና አሳዉ ዬዳ። 12 ሽን አይሁዳቱ ናጋራ ኦꬄዳ ድራዉ፥ አላመዉ ዳሮ አንጁ ዬዳ፤ ቃይ ኡንቱንቱ ኩንደꬃይካ አይሁዳ ግደና አሳዉ ዳሮ አንጁዋ አሄዳ። ያትና፥ አይሁዳቱ ኡባይ ጉጀትያ ዎደ፥ አንጁ ዎይሳ ኬና ዳራንዴሻ!

አይሁዳ ግደና አሳይ አታና አቶተꬃ

13 ሽን ታን ሀእ ህንተንቶ፥ አይሁዳ ግደና አሳዉ ሃሳያይ፤ ታን አይሁዳ ግደና አሳዉ የሱስ ኪቴዳዋ ግድያ ድራዉ፥ ታ ኦሱዋ ቦንቻና። 14 ታን ታ ዛረ ግድያ አሳቱዋ ቃናታንቻቱዋ ኦꬆፐ፥ ኦን ኤር ኡንቱንቱፐ አማሬዳዋንታ አሸናን አግከ። 15 አያዉ ጎፐ፥ ጾሳይ ኡንቱንታ እጼዳ ዎደ፥ ሀ አላሚ ጾሳና ስገቴዳ። ያትና ጾሳይ ኡንቱንታ ሺሽ አክያ ዎደ፥ ሀይቄዳዌ ደኡዋ ደማናፐ አትን፥ አዬ ሀናኔ?

16 ኮይሮ አይፈ ባጋ ሙናቃይ አንጀቴዳዋ ግዶፐ፥ ሙመ ሙናቃይካ ቃይ አንጀቴዳዋ ግዳና፤ እት ምꬃ ጻጱ አንጀቴዳዋ ግዶፐ፥ ሀይꬃይ ኡባይካ ቃይ አንጀቴዳዋ ግዳና። 17 ሽን ዎራን ዶሌዳ ዎጋራ ምꬃ ቃንካፐ እቱዋ እቱዋ ካሬዳሳን፥ ኔና ዎራን ዶሌዳ ዎጋራ ምꬃ ማላ ሄ ዎጋራና ጋꬅ ቃቼዶ፤ ኔን ቃይ ዛይቲ ከስያ ዎጋራ ምꬃ ጻጱዋና እትፐ ደኣ። 18 ስም ኔን ሄ ካረት ዎꬌዳ ቃንካቱዋ ቦላን ኦቶረታናዉ በሰና፤ ሽን ኔን ኦቶረትያዋ ግዶፐካ፥ ጻጱ ኔና ቶኬፐ አትን፥ ኔን ጻጱዋ ቶከናዋ አኬካ።

19 ሄዋ ድራዉ ኔን፥ “ኤ፤ ሽን ቃንካቱ ታን ኡንቱንቱ ሳኣን ገላናዳን ካረቴድኖ” ያጋና። 20 ሄዌ ቱማ፤ ኡንቱንቱ አማንቤና ድራዉ፥ ካረቴድኖ፤ ኔን አማኔዳ ድራዉ፥ ሄ ሳኣን ኤቃዳ። ሽን ያያፐ አትን፥ ኦቶሮ ቆፋ ቆፖፓ። 21 አያዉ ጎፐ፥ ጾሳይ መታ ቃንካ ማላትያዋንቶ፥ አይሁዳቶ ቃረትቤናዋ ግዶፐ፥ ነዉ ቃረትያዋ ማላቲ?

22 ስም ጾሳ ኬካተꬃነ ጻላተꬃ በአ። ኩንዴዳዋንቶ እ ጻላ፤ ሽን ኔን አ ኬካተꬃን ምናደ ደኦፐ፥ እ ነዉ ኬካ፤ ሄዌ ꬋዮፐ፥ ኔንካ ቃይ ቃንጸታና። 23 አይሁዳቱካ ቃይ አማነናን እጽያዋ አጎፐ፥ ጾሳይ ካሰ ኡንቱንቱ ደእያ ሳን ዛሪደ ዎꬃና፤ አያዉ ጎፐ፥ እ ኡንቱንታ ዛሪደ ዎꬃናዉ ዳንዳዬ። 24 አያዉ ጎፐ፥ ጾሳይ ህንተንታ ዎራን ደእያ ኮይሮ መታ ዎጋራ ምꬃፐ ቃንጺደ፥ ህንተንቱ መታን ዎራን ዶሎዋንቱዳን ግደናን ጋደን ቶኬዳ ዎጋራ ምꬃና ጋꬅ ኦይꬄዳዋ ግዶፐ፥ ያትና፥ ሄ ካረት ዎꬌዳ ኮይሮ መታ ቃንካቱዋ ዛረꬂደ፥ ኡንቱንታ ኮይሮ መታን ዶሌዳ ባረንቱ ዎጋራ ምꬃና ጋꬅ ቃቻናዉ፥ አ አዬ ጾናናዌ?

ጾሳ ማሮታይ ኡባሳ

25 ታናዳን አማንያዋንቶ፥ ታን ህንተ ኤራናዳን ኮይያ ቱሙ ጹራ የዉ ደኤ፤ ሄዌ ህንተ ህንተንታ ህንተረካ፥ ኑን አꬌዳ ኤራንቻ ያጊደ ቆፕያዋ ድጌ፤ እስራኤልያ አሳፐ ባጋይ ስሰናን እጼዳ፤ ሽን ሄ ስሰናን እጽያዌ አይሁዳ ግደና አሳ ኩመንꬃ ፓይዱ ጾሳኮ ጋካናዉ ጋምአና። 26 ሀዋዳንካ፥ እስራኤልያ አሳይ ኡባይ አታና፤ ጾሳ ማጻፋይ ሀዋዳን ያጌ፤

“አሽያዌ ጽዮነ ጌተትያ ካታማፐ ዪደ፥

ናጋራ ኦሱዋ ኡባ ያቆባ ዛርያፐ ድጋና። *

27 ታን ኡንቱንቱ ናጋራ አቶ ያግያ ዎደ፥

ኡንቱንቱና ገላና ቃላ ጫቁ ሀዋ”

ያጌ።*

28 አይሁዳ ግደና አሳቶ፥ አይሁዳቱ ዎንጋላ ምሽራቹዋ ባጋና ህንተ ድራዉ፥ ጾሳና ሞርከ፤ ሽን ጾሳ ዶሩዋ ባጋና አዎቱዋ ድራዉ፥ ኡንቱንቱ እ ሲቅያዋንታ። 29 አያዉ ጎፐ፥ ጾሳይ ባረ እሜዳዋ ጉየ አከና፤ ቃይ ባረ ጼሴዳዋ እጻድ ጌና። 30 አይሁዳ ግደናዋንቶ፥ ጾሳዉ ህንተ ካሰና አዛዘትበይክታ፤ ሽን አይሁዳቱ አዛዘተናን እጼዳ ድራዉ፥ ጾሳ ማሮተꬃ ሀእ ህንተ አኬድታ። 31 ሀዋዳን፥ ህንተ አኬዳ ማሮተꬃ ድራዉ፥ አይሁዳቱ ቃይ ጾሳ ማሮተꬃ ሀእ አካናዳን፥ ጾሳዉ አዛዘተናን እጼድኖ። 32 አያዉ ጎፐ፥ ጾሳይ አሳ ኡባ ማራና ማላ፥ አሳይ ኡባይ አዉ አዛዘተናን እጽያ ሀኖታን ቃቼዳ።

33 ጾሳ ዱረተꬃይ ዎይሳ ኬና ዳሬ? አ አꬎ ኤራተꬃይነ አ ኤራተꬃይ ዎይሳ ኬና ጪሜ? አ ፕርዳ ኦዳናዌ ኦኔ? እ ባረ ኦꬅያዋ አያዉ ኦꬅንቶ፥ ኦኔ አኬክያዌ?* 34 ሄዋ ጾሳ ማጻፋይ፥ “ጎዳ ዎዛና ኤርያዌ ኦኔ? አ ዞራናዉ ዳንዳይያዌ ኦኔ?* 35 ዎይ ባረ ኩሽያ ዛራና ማላ፥ አዉ እትባ እሜዳዌ ደኢ?” ያጌ። *

36 አያዉ ጎፐ፥ ኡባባ እ መꬌዳ፤ ቃይ ኡባባይካ አ ማታንነ አዉነ ደኤ፤ ጾሳዉ መꬍናዉ ቦንቹ ግዶ። አመንእ። *

12

ጾሳዉ ኦꬃናዳን ኑን ዋኒደ ደአናዉ በሲ?

1 ስም ታናዳን አማንያዋንቶ፥ ህንተ ህንተ ኦናተꬃ ጾሳ ናሸችያ ደኦነ ጌሻ ያርሹዋ ኦꬂደ፥ ጾሳዉ ሺሻናዳን፥ ታን ህንተንታ ጾሳ ማሮተꬃን ዎሳይ፤ ጾሳዉ ህንተ ጎይናናዉ በስያ ቱሙ ኦጊ ሄዋ። 2 ጾሳይ ህንተ ቆፋ ኡባና ዱማዪደ፥ ህንተንታ ላሞፐ አትን፥ ሀ አላምያ አሳ ማላቶፕተ። ሄ ዎደ ህንተ፥ ጾሳ ሸኒ፥ ሎኦባይ፥ አ ናሸችያባይነ ቃይ ፖሎ ግዴዳባይ አየንቶ ኤራንታ።

3 ጾሳይ ታዉ እሜዳ አꬎ ኬካተꬃን ታን ህንተንቶ ኦዳይ። ህንተንቱ ቆፓናዉ በስያዋፐ አꬂደ፥ ኦቶሩዋን ቆፖፕተ፤ ሄዋ አጊደ፥ ዎዛናማ አሳዳን ቆፕተ፤ ጾሳይ ህንተንቶ ሁጲያን ሁጲያን እሜዳ አማኑዋ ኬናን ህንተ ቦላ ፕርድተ። 4 ኑ እት ቦላ ግዶን፥ ጮራ ቦላ ቆሞቱ ደኢኖ፤ ሄ ቆሞቱዋ ኡባዉካ ዱማ ዱማ ኦሱ ደኤ። 5 ሀዋዳን፥ ኑን ጮራ አሳ ግዶፐካ፥ ክርስቶሳ ባጋና እት አሳ። ቃይ ኑን እት አሳተꬃ ቆሞቱዋዳን፥ እቱ እቱዋና ኦይቀት ኡቴዶ። 6 ጾሳይ ኑዉ እሜዳ አꬎ ኬካተꬃን ዱማ ዱማ እሞታይ ደኤ። ኑ እሞታይ ናበተꬃ ግዶፐ፥ ኑዉ ደእያ አማኑዋ ኬና ኦዳናዉ በሴ። 7 ሀራቱዋ ማዱሳ ግዶፐ፥ ሄ ኦሱዋን ምናናዉ በሴ፤ ታማርሱሳ ግዶፐ፥ ሄ ታማርሱዋን ምናናዉ በሴ። 8 ሀራ አሳቱዋ ምንሱሳ ግዶፐ፥ ሄ ኦሱዋን ምናናዉ በሴ። ባረ ሁጰዉ ደእያባፐ ሀራቶ እምያ ኦንነ ዎዛናፐ እሞ። ማታይ ደእያ ኡራይ ምንስ ኦꬃናዉ በሴ፤ ሀራቶ ኬክያ ኡራይ ናሸቻን ኬካናዉ በሴ።

9 ህንተንቱ ሲቁ አሳ በሳናዉ ሲቀትያዋ ግዳናዉ በሰና። ኢታባ እጽተ፤ ሎኦባ ምንሲደ ኦይቂተ። 10 እቱ እቱዋና እሻቱዋዳን ሲቀትተ፤ እቱ እቱዋ ቦንችያዋን ናሸትተ። 11 ምኒደ ኦꬅተ፤ አዛሎፕተ፤ ህንተ ኩመንꬃ ዎዛናፐ ጎዳዉ ኦꬅተ።* 12 ጾሳይ ህንተንቶ እማና ጌዳዋን ናሸትተ፤ ዋይያን ገንጭተ። ኡባ ዎደ ጾሳ ዎስተ፤ 13 ጾሳ አሳቱዋ ኮሽያባን ማድተ፤ እማꬃ ሞክተ።

14 ህንተንታ የደርስያዋንታ አንጅተ፤ ኡንቱንታ አንጅተፐ አትን፥ ሸቆፕተ። 15 ናሸትያዋንቱና ናሸትተ፤ ዬክያዋንቱናካ ዬክተ። 16 አሳ ኡባዉ እት ማላ ቆፋ ቆፕተ፤ ኦꬅያባን ኡባን ህንተንታ ቶቺደ ደእተፐ † አትን፥ ኦቶረቶፕተ፤ ህንተንታ ህንተረካ አꬎ ኤራንቻ ጊደ ቆፖፕተ። *

17 ኦንነ ህንተንቶ ኢታባ ኦꬆፐ፥ ሄ ኡራዉ ኢታባ ኦꬅ ዛሮፕተ፤ አሳ ኡባዉ ሎኦባ ኦꬃናዉ ቆፕተ። 18 አሳ ኡባና ሳሮተꬃን ደአናዉ፥ ህንተ ባጋና፥ ህንተንቶ ዳንዳየቴዳባ ኡባ ኦꬅተ። 19 ታናዳን አማንያዋንቶ፥ ህንተ ህንተ ሁጰዉ አሳዉ ሀሉዋ ከሶፕተ። ጾሳይ ሀሉዋ ከሳናዳን፥ አ ቦላ ኦልተ። አያዉ ጎፐ፥ ጾሳ ማጻፋይ፥

“ጎዳይ፥ ‘ታን ሀሉዋ ከሳና፤

ታን ኩሽያ ጭጋና’ ጌ”

ያጌ።*

20 ሽን ጾሳ ማጻፋይ፥

“ነ ሞርኪ ኮሻቶፐ፥ ምዛ።

ሳመቶፐ፥ ኡሻ።

አያዉ ጎፐ፥ ኔን ሄዋ ኦꬅያዋን፥

አ ዳርሳ ዬላያሳ”

ያጌ።*

21 ኢታባ ሎኦባን ጾናፐ አትን፥ ኢታባይ ኔና ጾኖፖ።

13

ጋድያ አይስያዋንቶ ኤኖ ጋናዉ በሴ

1 አሳይ ኡባይ ጋድያ አይስያዋንቶ ኤኖ ጋናዉ በሴ፤ አያዉ ጎፐ፥ ጾሳይ ጌናን ደእሽን፥ ጋድያ አይስያዌ ደአናዉ ዳንዳየና። ሀእ ደእያ አይስያዋንቱካ ጾሳይ ዎꬄዳዋንታ። 2 ሄዋ ድራዉ፥ ሀእ ደእያ አይስያዋንታ እጽያ ኦንነ ጾሳ አዛዙዋ እጼ፤ ባረ ቦላ ፕርዳ አሄ። 3 አያዉ ጎፐ፥ አይስያዋንቱ ኢታባ ኦꬅያዋንታ ያሻናዋፐ አትን፥ ሎኦባ ኦꬅያዋንታ ያሽክኖ። አይስያዎ ያየናን አጋናዉ ኮያይ? ያቶፐ ሎኦባ ኦꬃ፤ እ ኔና ጋላታና። 4 አያዉ ጎፐ፥ እ ነዉ ሎኦባ ኦꬃናዉ፥ ጾሳዉ ቆማ። ሽን ኔን ኢታባ ኦꬆፐ፥ ኢታባ ኦꬄዳዋ እ ሴርያ ድራዉ፥ አዉ ያያ፤ እ ጾሳ ቆማ። ቃይ ኢታባ ኦꬅያዋንቱ ቦላ ጾሳ ሀንቁዋ እ አሄ። 5 ሄዋ ድራዉ፥ ጋድያ አይስያዋንቶ ኤኖ ግያዌ ጾሳ ሙራ ጻላላሳ ግደናን፥ ህንተንቱ ዎዛና ቆፋ ድራዉካ ኤኖ ጋናዉ በሴ።

6 አያዉ ጎፐ፥ ጋድያ አይስያዋንቱ ባረንቱ ኦሱዋ ኦꬅያ ዎደ፥ ጾሳዉ ኦꬅያ ድራዉ፥ ህንተ ቃራጻ ቃንጽያዌ ሄዋሳ። 7 ኡባ አሳዉካ በስያዋ እምተ። ጊራ ጊራናዉ በስያዎ ጊርተ፤ ቃራጻ ቃንጻናዉ በስያዎ ቃንጽተ፤ ያያናዉ በስያዎ ያይተ፤ ቦንቹ በስያዋ ቦንችተ።

እቱ እቱዋና ሲቀትተ

8 ህንተንቱ እቱ እቱዋና ሲቀታናፐ አትን፥ ሀራ አጩ ኦ ቦላንነ ደኦፖ። አያዉ ጎፐ፥ ሀራ ሲቅያ ኦንነ ህጊ ግያዋ ፖሌዳ። 9 “ዎሹሞፓ፤ ዎꬎፓ፤ ዉኦፓ፤ አሳባ አሞቶፓ” ግያ አዛዛቱነ ሀራ አዛዛቱ ኡባቱ፥ “ነ ሾሩዋ ነ ሁጲያዳን ሲቃ” ግያ አዛዙዋን ኩሚኖ። * 10 ባረ ሾሩዋ ሲቅያ ኦንነ አዉ ኢታባ ኦና፤ ሄዋ ድራዉ፥ ሾሩዋ ሲቅያዌ ህግያ ኡባዉ ኤኖ ግያዋ።

11 ገምእሹዋፐ ህንተ ቤጎትያ ሳቲ ሀእ ጋኬዳ ድራዉ፥ ሀ ዎድያ አኬክተ። አያዉ ጎፐ፥ ኑን ኮይሮ አማኔዳ ዎድያፐ፥ ኑን አትያ ዎዲ ሀእ ኑኮ ማታቴዳ። 12 ቃማይ አꬋናዉ ሀኔ፤ ጋላሳይ ማታቴዳ። ስም ኑን ꬉማ ኦሱዋ አጊደ፥ ፖኡዋን ኦለታናዉ፥ ኦላ ሚሻ ማዮይተ፤ 13 ጋላስ ፖኡዋን ደእያ አሳዳን፥ አነ ማራ ደኦይተ። የꬃንነ ማꬁዋን ግዶፖ፤ ዎሹሙሳንነ ዎሹማናዉ ካጄሉሳና ግዶፖ፤ ፓሉማንነ ቃናትያን ግዶፖ። 14 ሽን ጎዳ የሱስ ክርስቶሳ፥ ኦላ ሚሻ አ ማይተ፤ ህንተ ናጋራንቻ አሳተꬃይ ባረ ዎዛና አሙዋ ፖላናዳን፥ አዉ ቆፖፕተ።

14

አሳ ቦላ ፕርደናን አጉሳ

1 አማኑዋን አዛልያ ኡራ ሺሽ አክተ። ሽን እ ባረ ሁጰዉ ቆፕያባን አናና ፓሉመቶፕተ። 2 እት ኡራ አማኑ እ አያ ሚናነ ድገና። ሽን አማኑዋን አዛልያ ኡራይ ጋደን ሞኬዳባ ጻላላ ሜ። 3 ኡባባ ምያ ኡራይ ኡባባ ሜና ኡራ ካꬎፖ፤ ኡባባ ሜና ኡራይካ ኡባባ ምያ ኡራ ቦላ ፕርዶፖ። አያዉ ጎፐ፥ ጾሳይ አ ሺሽ አኬዳ። 4 ሀራ አሳ ቆማ ቦላ ፕርድያዌ ኔን ኦኔ? እ ኩንድና ዎይ ደንድና ባረ ጎዳሳ፤ ሽን ጎዳይ አ ደንꬃናዉ ዳንዳይያ ድራዉ፥ እ ኤቃና።

5 እት ኡራይ፥ “ህቃ ጋላሳይ ሀራ ጋላሳቱዋፐ አꬌ” ያጊደ ቆፕያ ዎደ፥ ሀራይ፥ “ኡባ ጋላሳቱካ እት ማላ” ጊደ ቆፔ። አሳይ ኡባይ ሁጲያን ሁጲያን ሄዋዳን አያዉ ቆፕንቶ አኬኮ። 6 እት ጋላሳ ሀራ ጋላሳቱዋፐ አꬂደ ቦንችያ ኡራይ ጎዳ ቦንቾ ቦንቼ፤ ቁማ ምያ ኡራይካ ጎዳ ቦንቾ ሜ። አያዉ ጎፐ፥ እ ሄ ቁማ ድራዉ፥ ጾሳ ጋላቴ። ቁማ ሜናዌካ ጎዳ ቦንቾ ሜናን አጌዳ፤ ቃይ ጾሳ ጋላቴ። 7 አያዉ ጎፐ፥ ኑፐ ኦንነ ባረ ሁጰ ጻላላዉ ደኤና፤ ቃይ ኦንነ ባረ ሁጰ ጻላላዉ ሀይቀና። 8 ኑን ፓጻ ደኦፐ፥ ጎዳዉ ደኤቶ፤ ቃይ ሀይቆፐካ፥ ጎዳዉ ሀይቄቶ። ስም ኑን ፓጻ ደኦፐ ዎይ ሀይቆፐካ ጎዳሳ።

9 ሄዋ ድራዉ፥ ክርስቶስ ፓጻ ደእያዋንቶነ ሀይቄዳዋንቶ ጎዳ ግዳናዉ ሀይቂደ፥ ሀይቁዋፐ ደንዴዳ። 10 ያትና፥ ኔን ነ እሻ ቦላ አያዉ ፕርዳይ? ዎይ ኔን ነ እሻ አያዉ ካꬋይ? ኑን ኡባይካ ጾሳ ፕርዳ ኦይድያ ስንꬃን ኤቃና። 11 አያዉ ጎፐ፥ ጾሳ ማጻፋይ፥

“ ‘ታን ጎዳይ ታ ደኡዋን ጫቃይ፤

አሳይ ኡባይ ታ ስንꬃን ጉልባታና።

ቃይ ታን ጾሳ ግድያዋ፥

አሳይ ኡባይ ማርካታና’ ያጋይ”

ያጌ።* 12 ስም ኑን ሁጲያን ሁጲያን ኑባ ጾሳዉ ኦዳና።

ናጋራ ኦሶ ጋሱዋ ግዶፓ

13 ሄዋ ድራዉ፥ ኑን እቱ እቱዋ ቦላ ፕርድያዋ ሀዋፐ ስንꬃዉ አነ አጎይተ። ሽን ኡባፐ አꬂደ፥ ህንተ እሻ ꬉቢያባ ዎይ ናጋራን ኦልያባ ኦናዳን ቆፋ ቃችተ። 14 ታን ጎዳ የሱስ ክርስቶሳና ደእያዋን፥ ባረ ሁጰዉ ቱና ግድያባይ ባይናዋ ኤራይነ አኬካይ። ሽን እት ኡራይ እትባ ቱና ጊደ ቆፖፐ፥ ሄዌ አዉ ቱና ግዴ። 15 ኔን ምያባ ድራዉ፥ ነ እሻ ቆሆፐ፥ ስም ኔን ሲቁዋን ደአካ። ክርስቶስ አ ድራዉ ሀይቄዳ አሳ ነ ምያ ቁማን ባይዞፓ። 16 ስም ኔን ሎኦባ ግያዋ አሳይ ካꬎፖ። 17 አያዉ ጎፐ፥ ጾሳ ካዉተꬃይ ጌሻ አያናይ እምያ ጽሎተꬃ፥ ሳሮተꬃነ ናሸቻ ግድያዋፐ አትን፥ ሙሳነ ኡሻ ግደና። 18 አያዉ ጎፐ፥ ክርስቶሳዉ ሀዋዳን ኦꬅያ ኡራይ ኦንነ ጾሳ ናሸቼ፤ አሳይካ አ ጋላቴ።

19 ያቶፐ፥ አነ ኑን ሳሮተꬃ አህያባነ ኑና እቱዋ እቱዋና ምንስያባ ኡባ ኮዬቶ። 20 ጾሳ ኦሱዋ ቁማ ድራዉ ባይዞፓ። ቁማይ ኡባይ ጌሻ፤ ሽን ሀራ ኡራ ናጋራን የግያዋ ሙሳይ ኢታ። 21 ሄዎ አሹዋ ሜናን ዎይ ኡሻ ኡሸናን አግያዌ ዎይ ነ እሻ ꬉቢያባ አያነ ኦናን አግያዌ ሎአ።

22 ሀ የዉዋን ነ አማኑዋ ኔፐነ ጾሳፐ ግዱዋን ናጋ። እት ኡራይ ሎአ ጊደ እ አማነቴዳዋ ኦꬅያ ዎደ፥ “ታን ሎኡዋ ኦꬃድ” ጊደ ባረ ዎዛናን አማነቶፐ፥ ሄ ኡራይ ቱሙ አንጀቴዳዋ። 23 ሽን እ ሄ ምያባን ስꬎኦፐ፥ አ ሙሳይ አማኑዋና ግደና ድራዉ፥ ጾሳይ አ ቦላ ፕርዴ፤ ቃይ አማኑ ባይናን ኦꬄዳዌ አያይኔካ ናጋራ።

15

አሳ ናሸቻናዉ በስያ ኦግያ

1 ኑን አማኑዋን ምኔዳዋንቱ ዳቡራንቻቱዋ ቶኩዋ ቶካናዉ በሴ፤ ኑን ኑ ጻላላ ናሸቻናዉ በሰና። 2 ኑን ሁጲያን ሁጲያን ኑ እሻ ማዳናዉ፥ አማኑዋን አ ምንሳናዉነ ናሸቻናዉ በሴ። 3 አያዉ ጎፐ፥ ሀራይ አቶ ክርስቶስካ ባረና ናሸችቤና። ሽን ጾሳ ማጻፋይ፥ “ኔና ቦሬዳዋንቱ ቦሬዳ ቦሪ ታ ቦላ ዎꬌዳ” ጌዳዋዳን ሀኔዳ። * 4 ጾሳ ማጻፋይ ኑዉ እምያ ገንጫንነ ምኖታን ኑን ደማና ጊደ ናሸቻን ናግ ኡቴዳዌ ደአና ማላ፥ ጾሳ ማጻፋን ጻፈቴዳ ኡባባይ ኑና ታማርሳናዉ ጻፈቴዳ።

5-6 ህንተንቱ ኡባይ እት ዎዛና ግዲደ፥ እት ቃላን ጾሳ፥ ኑ ጎዳ የሱስ ክርስቶሳ አዉዋ፥ ቦንቻና ማላ፥ ገንጩዋነ ምኖተꬃ እምያ ጾሳይ፥ ህንተንቶ ክርስቶስ የሱስ ኦꬄዳዋዳን፥ እቱ እቱዋና እትፐ ደእያ እት ቆፋ እሞ።

ጳዉሎሳ ኦሱዋነ አማነና አሳዉ ጋኬዳ ምሽራቹዋ ቃላ

7 ሄዋ ድራዉ፥ ክርስቶስ ህንተንታ ሞኬዳዋዳን፥ ጾሳ ቦንቾ እቱ እቱዋ ሞክተ። 8-9 አያዉ ጎፐ፥ ጾሳይ አማነቴዳዋ ግድያዋ ኤርሳናዉ፥ ጾሳይ አዋቶ እማና ጌዳዋ ቱማያናዉነ አይሁዳ ግደና አሳይ ጾሳ አ ማሮተꬃ ድራዉ ቦንቻናዉ ክርስቶስ አይሁዳቶ ቆማ ግዴዳዋ ህንተንቶ ኦዳይ። ሄዋ ጾሳ ማጻፋይ፥

“ሄዋ ድራዉ፥ ታን ኔና፥

አይሁዳ ግደና አሳ ግዶን ጋላታና፤

ነ ሱንꬃካ ሳባና”

ያጌ።*

10 ቃይካ፥

“አይሁዳ ግደና አሳቶ፥

ጾሳ አሳቱዋና ናሸትተ”

ያጌ።*

11 ቃይካ ጉጂደ፥

“ህንተንቶ፥ አይሁዳ ግደና አሳቶ ኡባቶ፥

ጎዳ ጋላትተ፤ አሳዉ ኡባዉ፥ አ ጋላትተ”

ያጌ።*

12 ቃይካ እስያስ፥

“እሰይ ዘረꬃይ ዪደ፥

አይሁዳ ግደና አሳ ሞዳናዉ ደንዳና።

ቃይ ኡንቱንቱ አ ባጋና ደማና ጊደ፥

ናሸቻን ናጋና”

ያጌ።*

13 ህንተንቱ አካና ጊደ ናሸቻን ናግያዌ ጌሻ አያና ዎልቃን ድጫናዳን፥ ህንተንቶ እማና ጌዳ ጾሳይ፥ ህንተ አ አማንያ ድራዉ፥ ህንተንቶ ናሸቻነ ሳሮተꬃ ኩንꬂደ እሞ።

ጳዉሎስ ጻሊደ ጻፌዳ ጋሱዋ

14 ታናዳን አማንያዋንቶ፥ ህንተንቱን ሎኦተꬃይነ ኤራተꬃይ ኡባይ ኩሜዳዋነ ቃይ እቱ እቱዋ ዞራናዉ ዳንዳይያዋ ታን ታ ሁጰዉ ኤራድ። 15-16 ሽን ታን ህንተንታ እትባ እትባ ጉጃ ቆፍሳናዉ፥ ሀ ዳብዳቢያ ግዶን አይነ ያየናን ህንተንቶ ጻፋድ። ታን ክርስቶሳ የሱሳ ቆማ ግዳደ፥ አይሁዳ ግደና አሳዉ ኦꬃናዳን፥ ጾሳይ ታዉ አꬎ ኬካተꬃ እሜዳ ድራዉ፥ ታን አይነ ያያበይከ፤ አይሁዳ ግደና አሳይ ጌሻ አያና ባጋና ጾሳዉ ጌሻ ግዲደ፥ አ ናሸችያ ያርሹዋ ግዳናዳን፥ ጾሳ ዎንጋላ ምሽራቹዋ ኦድያዋን ጌሻተꬃን ኦꬃይ።

17 ሄዋ ድራዉ፥ ታን ክርስቶሳ የሱሳን ግዳደ ጾሳዉ ኦꬅያባን ጬቀታናዉ ዳንዳያይ። 18-19 አይሁዳ ግደና አሳይ ጾሳዉ አዛዘታናዳን፥ ክርስቶስ ታ ባጋና ቃላን፥ ኦሱዋን፥ ማላን፥ ማላታ ዎልቃንነ ጌሻ አያና ዎልቃን ኦꬄዳዋ ጻላላ ታን ኦዳናፐ አትን፥ ሀራባ ኦዳናዉ ጻልከ። ሄዋ ድራዉ፥ የሩሳላመፐ ዶማደ፥ እልዋርቆና ጌተትያ ጋድያ ጋካናዉ ዩያደ፥ ክርስቶሳ ዎንጋላ ምሽራቹዋ ዉርሳ ኦዳድ። 20 ሀዋዳንካ፥ ታን ሀራ አሳይ ዶሜዳዋ ቦላን ዶመናዳን፥ ክርስቶሳ ሱንꬃይ ጼሰትቤናሳን ዎንጋላ ምሽራቹዋ ኦዳናዉ አሞታድ። 21 ሽን ጾሳ ማጻፋይ፥

“አባይ ሀዋ ጋካናዉ ኦደትቤናዋንቱ አ በአናዋንታ፤

ቃይ አባ ስስቤናዋንቱ አኬካናዋንታ”

ያጌ።*

ጳዉሎስ ሮመ ባናዉ ቆፔዳ

22 ሄዋ ድራዉ፥ ታን ጮራ ዎደ ህንተንቱኮ ያናዉ ኮያይ፤ ሽን ያናዉ ዳንዳያበይከ። 23 ሽን ታን ሀእ ሀ ሄራን ታ ኦሱዋ ዉርሴዳ ድራዉነ ጮራ ላይꬃፐ ዶማደ ህንተንታ ባደ በአናዉ ላሞቴዳ ድራዉ 24 ሀእካ ህንተንቱኮ ባና ጋደ ቆፓይ፤ ታን እስፔነ ጌተትያ ጋድያ ባደ ህንተንታ በአናዉ ኮያይ፤ ቃይ አማሬዳ ዎድያ ህንተንታ በኣደ ናሸቶዋፐ ጉይያን፥ እስፔነ ቢሽን፥ ህንተ ታና ማዳና ማላ ኮያይ።

25 ሽን ሀእ ታን ጾሳ አሳቱዋ ማዳናዉ፥ የሩሳላመባይ። 26 አያዉ ጎፐ፥ ማቅዶንያነ አካይያ ጌተትያ ጋድያን ደእያ ዎሳ ጎለ አሳቱ የሩሳላመን ደእያ ህዬሳቶ ሚሻ እማናዉ ኮዬድኖ። 27 ኡንቱንቱ ባረንቱ ሁጰዉ ሀዋ ኦꬃናዉ ቆፋ ቃቼድኖ። ኡንቱንቱ ሄ ህዬሳቱዋ ማዳናዌ ኡንቱንቶ አጩ ደኤ፤ አያዉ ጎፐ፥ አይሁዳቱ ባረንቱ አያና አንጁዋ አይሁዳ ግደና አሳቱዋና ሻኬዳዋ ግዶፐ፥ አይሁዳ ግደና አሳቱካ ቃይ ባረንቶ ደኤዳባን አይሁዳቱዋ ማዳናዉ በሴ። 28 ሄዋ ድራዉ፥ ታን ሀ ኦሱዋ ዉርሴዳዋፐ ጉይያንነ ኡንቱንቶ ሺቄዳ ሚሻ ኡባ እሜዳዋፐ ጉይያን፥ እስፔነ ባደ ህንተ ማታና አꬋና። 29 ታን ህንተንቱኮ ብያ ዎደ፥ ክርስቶሳ አንጁ ታናን ኩምና ባናዋ ኤራይ።

30 ታናዳን አማንያዋንቶ፥ ታዉ ጾሳ ህንተ ዎሲደ፥ ዎሳን ህንተ ታናና ምናናዳን፥ ጎዳ የሱስ ክርስቶሳ ባጋናነ ጌሻ አያናይ እምያ ሲቆተꬃን ታን ህንተንታ ዎሳይ። 31 ታን ይሁዳን ደእያ አማነናዋንቱፐ አታናዳንነ ቃይ ታን የሩሳላመን ኦꬅያ ኦሱ ያን ደእያ ጾሳ አሳቱዋ ናሸችያዋ ግዳናዳን፥ ጾሳ ዎስተ። 32 ቃይ ጾሳይ ጎፐ፥ ታን ህንተንቱኮ ናሸቻን ባደ፥ ህንተ ማታን ሸምፓና። 33 ሳሮተꬃ ጾሳይ ህንተንቱና ኡባና ግዶ። አመንእ።

16

ሳሮታ

1 ክንክርያ ጌተትያ ካታማን ደእያ አማንያ አሳና ኦꬅያ ኑ ምቻታ ፔባ ሎኦ ማጫ አሳ ግድያዋ ታን ህንተንታ ኤርሳይ። 2 ህንተንቱ እዞ ጌሻቱ ጎዳ ሱንꬃን ሞክያዋዳን ሞክተ፤ ቃይ እዛ ህንተንቱፐ ኮይያዌ አያ ግዶፐካ፥ እዞ ማድተ፤ አያዉ ጎፐ፥ እዛ ባረ ሁጰዉ ጮራ አሳ ማዳዉ፤ ቃይ ታና ታ ሁጰዉካ ዳርሳ ማዳዉ።

3 ክርስቶሳ የሱሳ ኦሱዋ ታናና እትፐ ኦꬅያ ጵርስቂልዉነ እዝ አስና አቂላስ ታ ሳሮቶዋ ኦድተ። 4 ኡንቱንቱ ታ ሸምፑዋ ድራዉ፥ ባረንቱ ሸምፑዋ አꬅ እሜድኖ። ኡንቱንታ ታ ጻላላ ግደናን፥ አይሁዳ ግደና አሳ አማንያ አሳይ ኡባይካ ጋላቴ። 5 ቃይ ኡንቱንቱ ጎልያ አማንያ አሳይ ሺቅያሳ ኦꬂደ ጋከትያ አሳ ኡባ ሳሮ ጊተ። ኢስያ ጋድያን ክርስቶሳ ኮይሮ አማኔዳ ታ ሲቅያ ኤፓነቶሳዉ፥ ታ ሳሮቶዋ ኦድተ። 6 ህንተንቶ ሎይꬃ ዳቡሬዳ ማይራሞ ሳሮትተ። 7 ታናና ቃሾ ጎለን ደኤዳ ታ ዳቦ ግዴዳ አይሁዳቱዋ፥ አንድሮንቆሳነ ዩንያሳ ሳሮትተ። የሱስ ኪቴዳዋንቱ ግዶን ኡንቱንቱ ሎይꬅ ኤረቴዳዋንታ። ቃይ ኡንቱንቱ ክርስቶሳ ታፐ ካሰና አማኔድኖ።

8 ጎዳና እትፐተꬃን ደእያ ታ ሲቆ ላግያ አምፕልያቶሳዉ ታ ሳሮቶዋ ኦድተ። 9 ክርስቶሳ ኦሱዋ ኑናና እትፐ ኦꬅያ ኡርባኖሳነ ታን ሲቅያ እስጻኩሳ ሳሮትተ። 10 ክርስቶሳና እ ደእያዌ ኤረትና ፓጭያ ጾኔዳ አጰሊሳዉ ታ ሳሮቶዋ ኦድተ፤ አርስጾብሎሳ ሶይ አሳዉካ ታ ሳሮቶዋ ኦድተ። 11 ታ ዳቦ ግዴዳ አይሁዳዊያ ሄሮድዮናነ ክርስቶሳ አማንያ ናርሲሰሳ ሶይ አሳ ሳሮትተ።

12 ጎዳ ኦሱዋን ዳቡርያ ትሩፋይናነ ትሩፎሶ ጌተትያ ማጫዋንታ ሳሮትተ፤ ቃይ ጎዳዉ ዳሮ ዳቡራደ ኦꬅያ ሲቅያ ፐርሲሶ ሳሮትተ። 13 ጎዳ ኦሱዋን ሎይꬅ ኤረቴዳ ሩፎሳየዉነ ታና ባረ ናኣዳን ማዴዳ አ ዳይዉ ታ ሳሮቶዋ ኦድተ። 14 ታ ሳሮቶዋ አስንክሪቶሳዉ፥ ፕሌጎናዉ፥ ሄርሜሳዉ፥ ፓትሮባሳዉነ ኡንቱንቱና ደእያ አማንያ እሻቱዋ ኡባዉ ኦድተ። 15 ፕሌጎና፥ ዩሎ፥ ኔርያ፥ አ ምቻቶ፥ ኦሉምፖሳነ ኡንቱንቱና ደእያ ጾሳ አሳቱዋ ኡባ ሳሮትተ።

16 ጌሻ አሳዉ በስያ የረታ የረቲደ፥ እቱ እቱዋ ሳሮትተ፤ ክርስቶሳን አማንያዋንቱ ኡባቱ ህንተንታ ሳሮ ያጌድኖ።

ዉርሰꬃ ዞርያ

17 ታናዳን አማንያዋንቶ፥ አሳ ግዶን ሻኮተꬃ መꬍያዋንታ፥ አሳ አማኖ ꬉቦ ግድያዋንታነ ህንተ ታማሬዳ ትምርትያና ጋከተናዋ ታማርስያዋንታ አኬካናዳን፥ ታን ህንተንታ ዎሳይ። ኡንቱንቱኮ ሺቆፕተ። 18 አያዉ ጎፐ፥ ሄዋ ማላባ ኦꬅያዋንቱ ባረንቱ ኡሎ ኦꬂኖፐ አትን፥ ኑ ጎዳ የሱስ ክርስቶሳዉ ኦꬅክኖ፤ ባረንቱ ላብያ ሃሳያንነ ቅꬍያን ኢታባ ቆፐና አሳ ዎዛና ባለꬂኖ። 19 ዎንጋላዉ ህንተ አዛዘቴዳዋ አሳይ ኡባይ ስሴዳ። ሄዋ ድራዉ፥ ታን ህንተባን ናሸታይ፤ ሽን ሎኦተꬃዉ ህንተ አꬌዳ ኤራንቻ ግዳናዳንነ ቃይ ኢታባዉ አሽከ ግዳናዳን ኮያይ። 20 ሳሮተꬃ ጾሳይ ሴጻና ህንተ ገድያፐ ጋርሳና ሃከና ማታ ዎደ ጋጫና።

ኑ ጎዳ የሱስ ክርስቶሳ አꬎ ኬካተꬃይ ህንተንቱና ግዶ።

21 ታናና ኦꬅያ ጽሞቶሰ ህንተንታ ሳሮ ያጌ፤ ቃይ ሀዋዳንካ፥ ታ ዳባቱ ሉቅዮስ፥ ያሶንነ ሶሲጳጽሮስ ህንተንታ ሳሮ ያጊኖ።

22 ታን፥ ጻርጽዮስ፥ ሀ ዳብዳቢያ ጻፌዳዌ፥ ህንተንቶ ጎዳ ሱንꬃን ሳሮታ ኪታይ።

23 አማንያ አሳይ ኡባይ አ ሶይን ሺቅያ ታ ሲራ ጋዮስ ህንተንታ ሳሮ ያጌ፤ ካታማ ሚሻ ኦይቂያ ኤራስጾስነ ኑ እሻይ ቁዋርጾስ ህንተንታ ሳሮ ያጊኖ። 24 ኑ ጎዳ የሱስ ክርስቶሳ አꬎ ኬካተꬃይ ህንተንቱና ኡባና ግዶ። አመንእ።

25 ኑን ጾሳ ጋላቴቶ። ታን ዎንጋላ ባጋና የሱስ ክርስቶሳባ ኦዴዳዋዳንነ ዳሮ ዎድያፐ ጌሚደ፥ ሀእ ቆንጬዳ ቱማተꬃዳን፥ ህንተ አማኑዋን ህንተንታ ጾሳይ ምንሳናዉ ዳንዳዬ። 26 ሽን ሀእ ናባቱ ጻፌዳዋ ባጋና ቱማተꬃይ ቆንጭያን ኤረታናዳን ኦꬄዳ፤ ቃይ አሳ ኡባይ ጾሳ አማኒደ አዛዘታናዳን፥ መꬍና ጾሳ አዛዙዋን፥ ሀ አላምያን ደእያ አሳ ዘረꬃ ኡባዉ ቆንጬዳ።

27 አꬌዳ ኤራተꬃይ አ ጻላላዉ ደእያ እት ጾሳዉ የሱስ ክርስቶሳ ባጋና መꬍናዉ ቦንቹ ግዶ። አመንእ።

* 1:4 ባረ ጌሻ አያናን፦ ዎይ “አን ደእያ ጌሻ አያና”

* 1:17 እምባ. 2:4

* 1:23 ዛረ. 4:16-18

* 2:6 ማዝ. 62:12፤ ሌም. 24:12

* 2:11 ዛረ. 10:17

* 2:24 ኢሳ. 52:5

* 2:29 አይሁዳ ጉሳይ ጋላተትያዋ ግዲደ ሱንꬃይ ይሁዳፐ ዬዳ።

* 2:29 ዛረ. 30:6

* 3:4 ማዝ. 51:4

* 3:10 ማዝ. 14:1-3

* 3:13 ማዝ. 5:9

* 3:14 ማዝ. 10:7

* 3:15 ኢሳ. 59:7-8

* 3:18 ማዝ. 36:1

* 3:20 ማዝ. 143:2፤ ጋላ. 2:16

* 3:30 ዛረ. 6:4፤ ጋላ. 3:20

* 4:3 ዶመꬃ 15:6፤ ጋላ. 3:6

* 4:7 ማዝ. 32:1-2

* 4:11 ዶመꬃ 17:10

* 4:13 ዶመꬃ 17:4-6፤ 22:17-18፤ ጋላ. 3:29

* 4:16-17 ዶመꬃ 17:5

* 4:18 ዶመꬃ 15:5

* 4:19 ዶመꬃ 17:17

* 4:25 ኢሳ. 53:4-5

* 5:12 ዶመꬃ 3:6

* 7:7 ከሳ 20:17

* 7:11 ዶመꬃ 3:13

* 7:15 ጋላ. 5:17

* 8:2 ታና፦ እት እት ጌሻ ቃላ ብለꬃይ፥ ኔና ዎይ ህንተንታ ያጌ፤ ሀራይ ቃይ ኑና ያጌ።

* 8:36 ማዝ. 44:22

* 9:4 ከሳ 4:22

* 9:7 ዶመꬃ 21:12

* 9:9 ዶመꬃ 18:10

* 9:11-12 ዶመꬃ 25:33

* 9:15 ከሳ 33:19

* 9:17 ከሳ 9:16

* 9:20 ኢሳ. 29:16፤ 45:9

* 9:25 ሆሰ 2:23

* 9:26 ሆሰ 1:10

* 9:27 ኢሳ. 10:22-23

* 9:29 ኢሳ. 1:9

* 9:32-33 ኢሳ. 28:16

* 10:5 ዎጋ 18:5

* 10:6 ዛረ. 30:12-14

* 10:11 ኢሳ. 28:16

* 10:13 ኢዩ. 2:32

* 10:15 ኢሳ. 52:7

* 10:16 ኢሳ. 53:1

* 10:18 ማዝ. 19:4

* 10:19 ዛረ. 32:21

* 10:20 ኢሳ. 65:1

* 10:21 ኢሳ. 65:2

* 11:3 1 ካታ. 19:10፣ 14

* 11:4 1 ካታ. 19:18

* 11:8 ዛረ. 29:4፤ ኢሳ. 29:10

* 11:9 ማዝ. 69:22-23

* 11:26 ኢሳ. 59:20

* 11:27 ኤር. 31:33-34

* 11:33 ኢሳ. 55:8

* 11:34 ኢሳ. 40:13

* 11:35 ኢዮባ 41:11

* 11:36 1 ቆሮ. 8:6

* 12:11 ኩመንꬃ ዎዛናፐ ጎዳዉ ኦꬅተ፦ ጌሻ አያናን ካለሰቲደ ኪተትያዋንታ ግድተ።

† 12:16 ህንተንታ ቶቺደ ደእተ፦ አሽከ ግድተ ጉሳ።

* 12:16 ሌም. 3:7

* 12:19 ዛረ. 32:35

* 12:20 ሌም. 25:21-22

* 13:9 ከሳ 20:13-15፣ 17፤ ዛረ. 5:17-19፣ 21፤ ዎጋ 19:18

* 14:11 ኢሳ. 45:23

* 15:3 ማዝ. 69:9

* 15:8-9 2 ሳሜላ 22:50፤ ማዝ. 18:49

* 15:10 ዛረ. 32:43

* 15:11 ማዝ. 117:1

* 15:12 ኢሳ. 11:10

* 15:21 ኢሳ. 52:15

1 ቆሮንቶሳ

1

2

3

4

5

6

7

8

9

10

11

12

13

14

15

16

ጳዉሎስ

ቆሮንቶሳ አሳዉ

ጻፌዳ ኮይሮ ኪታ

ገሉዋ

ጳዉሎስ ቆሮንቶሳ አሳዉ ጻፌዳ ኮይሮ ኪታይ፥ ጳዉሎስ ቆሮንቶሳ ካታማን ደእያ አማንያዋንቱ ግዶን ክርስትና ደኡዋነ አማኑዋ ጼልያባን ደንዴዳ መቱዋ ꬋይሳናዉ ቆፒደ ጻፌዳዋ። ሄ ዎደ ቆሮንቶሳ ካታማይ ሄ ጋደን ደእያ አሳይ ጎኤትያ ኤረቴዳ ግሪከ ካታማ። ሄዋ ቦላካ ቃይ አካይያ ጌተትያ ሮማ ካዉተꬃዉ ሁጰ ካታማ። ሀ ካታማይ ዎልቃማ ዛልእያን፥ ጋምኢደ ምኔዳ ዎጋን፥ ሎይꬅ አክ አክ ብያ የዳ ደኡዋን ዎይ ጊገናባ ሀንያዋንነ ሀይማኖትያ ጮራተꬃን ኤረቴዳዋ።

የሱስ ኪቴዳዌ ምንሲደ ኦዳናዉ ኮዬዳዌ፥ ሄ አማንያዋንቱ ግዶን ደእያ ሻኮተꬃባነ የዳ ደኡዋባ፥ ዎሹማባነ ገሉዋ አካባ፥ ዎሳ ጎለ ዎጋባ፥ ጌሻ አያና እሞታቱዋባነ ሀይቁዋ ደንዱዋባ። የሱስ ኪቴዳዌ ሀ ምሽራቹዋ ቃላ ሀ ኦሻቱዋ ቦላ ምንሲደ ኦድያዋ ናጊደ ሺሼ።

ሲቁ ጾሳይ ባረ አሳዉ እሜዳ እሞታ ኡባፐ አꬍያዋ ግድያዋ ኦድያ ሸምፑዋ ታማነ ሄዙ፥ ሀ ማጻፋን ዳሮ ኤረቴዳዋ ጌተቲደ ቆፈቴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-9

አማንያዋንቱ ግዶን ደንዴዳ ሻኮተꬃ 1:10—4:21

የዳ ደኡዋባነ ሶይ አሳ ደኡዋባ 5:1—7:40

አማንያዋንታነ ክርስትና አማኑዋ አክቤናዋንታ 8:1—11:1

አማንያዋንቱ ደኡዋነ ጎሸታ ዎጋ 11:2—14:40

ክርስቶስ ሀይቁዋ ጾን ደንዶዋነ አማንያዋንቱ ደንዱዋባ 15:1-58

ይሁዳን ደእያ መቶታንቻቶ እመቴዳ ማዱዋባ 16:1-4

ዉርሰꬃ ቁትያ 16:5-24

1

1 ታን፥ ጾሳ ሸንያን የሱስ ክርስቶስ ኪቴዳዋ ግዳናዉ ጼሰቴዳ ጳዉሎስነ፥ ኑ እሻ ሶስተኒስ፥ 2 ቆሮንቶሳን ደእያ ጾሳ አማንያ አሳቶ፥ የሱስ ክርስቶሳን ጌዬዳዋንቱስነ፥ ኑዉ ጎዳ ግድያ ኑ ጎዳ የሱስ ክርስቶሳ ሱንꬃ ኡባ ሳኣን ጼስያ ኡባቱዋና ጌሻ ግዳናዉ ጼሰቴዳዋንቶ ሀ ዳብዳቢያ ጻፌቶ።

3 ጾሳይ፥ ኑ አዉነ ኑ ጎዳይ የሱስ ክርስቶስ ህንተንቶ አꬎ ኬካተꬃነ ሳሮተꬃ እሞ።

ጾሳ ጋላቱሳ

4 ጾሳይ ክርስቶሳ የሱሳ ባጋና ህንተንቶ እሜዳ አꬎ ኬካተꬃ ድራዉ፥ ታን ኡባ ዎደ ህንተንቶ ጾሳ ጋላታይ። 5-6 ታን ክርስቶሳዉ ማርካትያዌ ህንተንቱን ምኔዳ ድራዉ፥ ህንተ ኡባባን፥ ሃሳያ ኡባን ኤራተꬃ ኡባን፥ አን ዱረቴድታ። 7 ሀዋዳን ህንተ ኑ ጎዳ የሱስ ክርስቶሳ ዩሳ ናግሽን፥ አያና እሞታፐ ሀራይ አቶ እቱነ ህንተንቶ ፓጨና። 8 ቃይ ኑ ጎዳ የሱስ ክርስቶሳ ጋላሳን ህንተ ካꬌ ባይናዋንታ ግዳናዳን፥ ዉርሰꬃይ ጋካናዉ እ ህንተንታ ምንሳናዋ። 9 ባረ ናኣ ኑ ጎዳ የሱስ ክርስቶሳ እትፐተꬃዉ ህንተንታ ጼሴዳ ጾሳይ አማነቴዳዋ።

አማንያ አሳ ግዶን ሻኮተꬃይ መቶፖ

10 ሽን ታናዳን አማንያዋንቶ፥ እት ዎዛናንነ እት ቆፋን እትፐ ግዳናፐ አትን፥ ሻኮተꬃይ ህንተ ግዶን ደኤና ማላ፥ ህንተ ኡባይ እት ሃሳያ ሃሳያናዳን፥ ኑ ጎዳ የሱስ ክርስቶሳ ሱንꬃን ታን ህንተንታ ዎሳይ። 11 አያዉ ጎፐ፥ ታናዳን አማንያዋንቶ፥ ቃሎአ ሶይ አሳይ ህንተንቱባ፥ ህንተ ግዶን ዋላሳይ ደእያዋ፥ ታዉ ኦዴድኖ። 12 ታን ግያዌ ሀዋ፤ ህንተንቱ ሁጲያን ሁጲያን፥ “ታን ጳዉሎሳዋ። ታን አጲሎሳዋ። ታን ኬፋዋ። * ታን ክርስቶሳዋ” ያጊታ። 13 ክርስቶስ ሻከቴዴ? ህንተንቱ ድራዉ፥ ማስቃልያ ቦላ ምስማርያን ꬍሸቲደ ካቀቴዳዌ ጳዉሎስ? ዎይ ህንተ ጳዉሎሳዉ ግዳናዉ ጻማቀቴድቴ?

14 ታን ቃርስጶሳፐነ ጋዮሳፐ አትን፥ ህንተንቱፐ ኦናነ ጻማቃቤና ድራዉ፥ ጾሳ ጋላታይ። 15 ሄዋ ድራዉ፥ ኦንነ ህንተንታ ታዉ ግዳናዳን ጻማቀቴድታ ጋናዉ ዳንዳየና። 16 ቃይ፥ ኤ፥ እስጽፋኖሳ ሶይ አሳካ ታን ጻማቃድ። ሽን ሀራ ጉጃደ ጻማቃድታንቶነ ዎዛና አꬅከ። 17 አያዉ ጎፐ፥ ክርስቶስ ታና ምሽራቹዋ ቃላ ኦዳና ማላ ኪቴዳፐ አትን፥ ጻማቃና ማላ ኪትቤና፤ ቃይ ክርስቶስ ማስቃልያ ቦላ ሀይቄዳዌ መላ ግደና ማላ፥ ታን አሳ አꬌዳ ኤራተꬃ ቃላን ታማርስከ።

ክርስቶስ ጾሳ አꬌዳ ኤራነ ዎልቃ

18 አያዉ ጎፐ፥ ክርስቶስ ማስቃልያ ቦላ ሀይቄዳዋ ኦድያ ቃላይ ꬋይያዋንቶ ኤያተꬃ። ሽን ኑዉ አትያዋንቶ ጾሳ ዎልቃ። 19 ጾሳ ማጻፋይ፥

“ታን ኤራንቻቱዋ አꬌዳ ኤራተꬃ፥

ባይዛና፤

ቃይ አኬካንቻቱዋ አኬካካ ꬋይሳና”

ያጌ።* 20 አꬌዳ ኤራንቻይ ሀቃን ደኢ? ህግያ ታማርስያዌ ሀቃን ደኢ? ዎይ ሀ አላምያ ጾናናዉ ፓሉመትያዋንቱ ዋናንድኖሻ? ጾሳይ ሀ ሳኣ አꬎ ኤራተꬃይ ኤያተꬃ ግድያዋ በሴዳ!*

21 አያዉ ጎፐ፥ አሳይ ባረ ሁጰ አꬎ ኤራተꬃን ባረና ጾሳ ኤረና ማላ፥ ጾሳይ ባረ አꬎ ኤራተꬃን ድጊደ፥ ኑን ኦድያ ኤያ ቃላን አማንያዋንታ አሻናዉ ቆፔዳ። 22 አይሁዳቱ ማላታ ኦቺኖ። ቃይ ግሪከ አሳቱ አꬎ ኤራተꬃ ዎልቃማ ኮሻ ኮዪኖ። 23 ሽን ኑን ማስቃልያ ቦላ ምስማርያን ꬍሸቲደ ካቀቴዳ ክርስቶሳባ ኦዴቶ። ሄዌ አይሁዳቶ ꬉቦ፤ ቃይ አይሁዳ ግደናዋንቶ ኤያተꬃ። 24 ሽን ጾሳይ ጼሴዳዋንቶ አይሁዳቶካ ግሪካቶካ ኑን ኦድያ ጾሳ ዎልቃይነ አ አꬎ ኤራተꬃይ ክርስቶሳ። 25 አያዉ ጎፐ፥ ጾሳ ኤያተꬃይ አሳ አꬌዳ ኤራተꬃፐ አꬌ፤ ቃይ አ ላፋተꬃ ጌተትያዌካ አሳ ምኖተꬃፐ ምኔ።

26 ስም ታናዳን አማንያዋንቶ፥ ጾሳይ ህንተንታ ጼስያ ዎደ ህንተ ዎይሳ ማላ አሰንቶ ቆፕተ። አሳ ቆፋን ህንተ ግዶን አꬎ ኤራንቻቱ፥ ዎልቃማቱነ ꬎቃ ሼሻቱ ዳራ ግድክኖ። 27 ሽን ጾሳይ አꬌዳ ኤራንቻቱዋ ዬላያናዉ፥ አላምያን ደእያ ኤያቱዋ ዶሬዳ፤ ቃይ ምናቱዋ ዬላያናዉ፥ አላምያን ደእያ ላፋቱዋ ዶሬዳ። 28 ጾሳይ ሀ አላምያን ዎልቃማባ ጊደ ቆፕያዋ ꬋይሳናዉ፥ ሀ አላምያ ማደናባ ካቶባነ ሀንቤናባ ዶሬዳ። 29 ሄዋ ድራዉ፥ ኦንነ ጾሳ ስንꬃን ጬቀታናዉ በሰና። 30 ሽን ጾሳይ ህንተንቶ ክርስቶስ የሱሳ ደኡዋ ኦꬅ እሜዳ። ክርስቶስ ኑዉ አꬎ ኤራተꬃ፥ ጽሎተꬃ፥ ጌሻተꬃነ አቶተꬃ ግዴዳ። 31 ሄዋ ድራዉ፥ ጾሳ ማጻፋይ፥

“ጬቀትያ ኡራይ ኦንነ፥

ጎዳይ ኦꬄዳዋን ጬቀቶ”

ያጌ።*

2

ኑን ክርስቶሳ ካቃባ ማርካቴቶ

1 ታናዳን አማንያዋንቶ፥ ታን ጾሳ ቱማተꬃ ጹራ * ህንተንቶ ኦዳናዉ ህንተንቱኮ ዬዳ ዎደ፥ ꬎቃ ቃላንነ አꬌዳ ኤራተꬃን ኦዳናዉ ያበይከ። 2 አያዉ ጎፐ፥ ታን ህንተንቱና ደኣደ፥ የሱስ ክርስቶሳፐነ ቃይ ማስቃልያ ቦላ ምስማርያን ꬍሸቲደ እ ካቀቴዳዋፐ አትን፥ ሀራባ ኤረናዳን፥ ታ ቆፋ ቃቻድ። 3 ታን ዳቡራንነ ያሻን ዳሮ ኮኮርሳን ህንተንቱና ደኣድ። 4 ታን ታማርስያዋነ ኦድያዋ ጾሳ አያናንነ ዎልቃን ቆንጭሳይፐ አትን፥ ጪማ ግዲደ አꬌዳ ኤራተꬃ ቃላና ግደና። 5 ሄዋ ድራዉ፥ ህንተ አማኑ ጾሳ ዎልቃናፐ አትን፥ አሳ አꬎ ኤራተꬃን ዘምፕቤና።

ጾሳ አꬌዳ ኤራ

6 ኑን አያናን ዎዛናማቱዋ ግዶን አꬎ ኤራተꬃ ሃሳዬቶ። ሽን ሄዌካ ሀ አላምያ አꬎ ኤራተꬃ ግደና፤ ዎይ ሀ አላምያ ሞድያ ꬋይያዋንቱ አꬎ ኤራተꬃ ግደና። 7 ሽን ኑን ኦድያ አꬎ ኤራተꬃይ፥ ጾሳይ ካሰቲደ፥ ጮራ ዎድያፐ ካሰ ኑ ቦንቾ ዶሬዳ አሳፐ ጌሜዳ አ ጹራ አꬎ ኤራተꬃ። 8 ሀ አላምያ ሞድያዋንቱፐ ኦንነ ሀ አꬎ ኤራተꬃ ኤርቤና። ኡንቱንቱ ኤሬዳዋ ግድንቶ፥ ቦንቾ ጎዳ ማስቃልያ ቦላ ምስማርያን ꬍሺደ ካቂክኖ። 9 ሽን ጾሳ ማጻፋይ፥

“ኦንነ አይፍያን በእቤናዌ፥

ሀይꬃንካ ስስቤናዌ፥

ቃይ ኦንነ ባረ ዎዛናን ቆፕቤናዌ

ጾሳይ ባረና ሲቅያዋንቶ ጊግሴዳዋ”

ግያዋዳን ኑን ሃሳዬቶ። * 10 ጾሳይ ባረ ጹራ የዉዋ ባረ አያናን ኑና ኤርሴዳ፤ አያዉ ጎፐ፥ ጌሻ አያናይ ጾሳባ ሀራይ አቶ ጌሜዳ የዉዋ ኡባ ብዴ። 11 አያዉ ጎፐ፥ አሳን ደእያ አሳ አያናፐ አትን፥ አሳባ ኤርያዌ ኦኔ? ሀዋዳንካ፥ ቃይ ጾሳባ ጾሳ አያናፐ አትን፥ ኦንነ ኤረና። 12 ኑን ጾሳይ ኑዉ እሜዳባ ኡባ ኤራናዉ እ ኑዉ የዴዳ አያና አኬዶፐ አትን፥ አላምያ አያና አክበይኮ።

13 ኑን አያና የዉዋ † አያና የዉዋና ጋꬂደ፥ ጌሻ አያናይ ኑና ታማርሴዳ ቃላን ሀዋ ሃሳዬቶፐ አትን፥ አሳ አꬎ ኤራተꬃይ ኑና ታማርሴዳ ቃላን ሃሳዮኮ። 14 ሽን ጌሻ አያናይ ባይና አሳይ ጾሳ አያና የዉዋ አከና፤ አያዉ ጎፐ፥ ሄዌ አዉ ኤያተꬃ። የዉ ጌሻ አያናን ፓጨትያ ድራዉ፥ እ ኤራናዉ ዳንዳየና። 15 ሽን ጌሻ አያናይ ደእያ አሳይ ኡባባ ሻኬ፤ ሽን እ ባረ ሁጰዉ ኦናንነ ሻከተና። 16 አያዉ ጎፐ፥ ጾሳ ማጻፋይ፥

“ጎዳ ዎዛና ኤርያዌ ኦኔ?

አ ዞራናዉ ዳንዳይያዌ ኦኔ?”

ያጌ። ሽን ኑዉ ክርስቶሳ ዎዛናይ ደኤ። ‡*

3

ጾሳ ካልያዋንቱ ኦሱዋ

1 ታናዳን አማንያዋንቶ፥ ታን ጌሻ አያናይ ደእያ አሳዉ ሃሳይያዋዳን፥ ህንተንቶ ሃሳያናዉ ዳንዳያበይከ። ሽን ሀ አላምያ አሳዉ ሃሳይያዋዳንነ አማኑዋን ምንቤና ክርስቶሳን ደእያ ጉꬃ ናና ማላ አሳዉ ሃሳይያዋዳን ሃሳያድ። 2 ህንተንቱ ብሮ ምኖ ቁማ ማናዉ ዳንዳይቤና ድራዉ፥ ታን ህንተንታ ማꬃ ፓካድ፤ ሀራይ አቶ፥ ሀእካ ዳንዳይበይክታ። 3 አያዉ ጎፐ፥ ህንተ ሀእካ ሀ አላምያ አሳዳን ደኢታ። ህንተንቱ ሀ አላምያ አሳ ግድያዋ ህንተ ግዶን ደእያ ቃናቲነ ፓሉማይ ኤርሰኔ? ቃይ ሀ አላምያ አሳዳን ስመረቲታ። 4 አያዉ ጎፐ፥ ህንተንቱፐ እቱ፥ “ታን ጳዉሎሳዋ” ጎፐ፥ ሀራይ ቃይ፥ “ታን አጲሎሳዋ” ጎፐ፥ ሀ አላምያ አሳ ማላ ግድክቴ?

5 ያትና፥ አጲሎስ ኦኔ? ጳዉሎስ ኦኔ? ኑን ህንተንታ አማንꬄዳ ጾሳ ካልያዋንታ። ጾሳይ ኑዉ ሁጲያን ሁጲያን እሜዳ ኦሱዋ ኦꬄቶ። 6 ታን ፑትያ ቶካድ፤ አጲሎስ ሃꬃ ኡሼዳ፤ ሽን ጾሳይ ፑትያ ድቼዳ። 7 ሄዋ ድራዉ፥ ድችያ ጾሳፐ አትን፥ ቶክያዌካ ሃꬃ ኡሽያዌካ አያነ ግደና። 8 ቶክያዌነ ሃꬃ ኡሽያዌ እት ማላ፤ ሽን ጾሳይ ሁጲያን ሁጲያን አ ዳቡራ ኬና አዉ ዎይታና። 9 ኑን ጾሳዉ እትፐ ኦꬅያ አ ኦሳንቻቱዋ ግድያ ድራዉ፥ ህንተ አ ኦሱዋ ሳኣ።

ቃይካ ህንተ ጾሳ ጎልያ። 10 ጾሳይ ታዉ እሜዳ አꬎ ኬካተꬃን ኤራንቻ አናጽያዳን፥ ጎልያ ባሱዋ ባሳድ። ሀራ ኡራይ አ ቦላ ኬጼ። ሽን አ ቦላ ኬጽያ ኦንነ ዎት ኬጽንቶ፥ ባረ ሁጰዉ ናገቶ። 11 አያዉ ጎፐ፥ ጾሳይ የሱስ ክርስቶሳ ጻላላ ባሶ ኦꬂደ ዎꬄዳ። አፐ ሀራ ባሱዋ ባሳናዉ ኦንነ ዳንዳየና። 12 ሽን ሀ ባሱዋ ቦላ ኦንነ ዎርቃን ግድና፥ ብራን ግድና፥ አልኦ ሹቻን ግድና፥ ምꬃን ግድና፥ ጋታን ዎይ ማቃን ኬጾፐ፥ 13 አሳ ኡባ ኦሱ ቆንጭያ ከሳናዋ። አያዉ ጎፐ፥ ታማን ቆንጫና ድራዉ፥ ሄ ጋላሳይ አሳ ኡባ ኦሱዋ በሳና። አሳይ ኡባይ ባረ ኦሱዋ ዎት ኦꬄደንቶነ ታማይ ፓጫና። 14 ኦንነ ባሱዋ ቦላ ኬጼዳ ኦሱ ምኒደ አቶፐ፥ እ ዎይታ አካናዋ። 15 ኦ ኦሱነ ጉደቶፐ፥ ሄ ኡራይ ቆሄታና። እ ባረ ሁጰዉ አታና፤ ሽን ታማ ግዶፐ ከስ አኮዋዳን አታና።

16 ህንተንቱ ጾሳይ አቅያ ጌሻ ጎልያ ግድያዋነ ጾሳ አያናይ ህንተንቱን ደእያዋ ኤርክቴ? 17 ኦንነ ጾሳ ጌሻ ጎልያ ኮሎፐ፥ ጾሳይ አ ኮላና። አያዉ ጎፐ፥ ጾሳይ አቅያ ጌሻ ጎሊ ጌሻ፤ ሄ ጌሻ ጎሊካ ህንተንታ።

18 ኦንነ ባረ ሁጲያ ጭሞፖ። ህንተንቱፐ ኦንነ ባረና ሀ አላምያን አꬎ ኤራንቻ ያጊደ ቆፖፐ፥ አꬎ ኤራንቻ ግዳናዉ፥ ኤያ ግዶ። 19 አያዉ ጎፐ፥ ሀ አላምያ አꬎ ኤራተꬃይ ጾሳ ስንꬃን ኤያተꬃ። ጾሳ ማጻፋይ፥

“ጾሳይ አꬎ ኤራንቻቱዋ፥

ኡንቱንታ ኡንቱንቱ ገንያን ኦይቄ”

ያጌ።* 20 ቃይ፥

“አꬌዳ ኤራንቻቱዋ ቆፋይካ፥

ማዱ ባይናዋ ግድያዋ ጎዳይ ኤሬ”

ያጌ።* 21 ሄዋ ድራዉ፥ ኦንነ አሳን ጬቀቶፖ። አያዉ ጎፐ፥ ኡባባይካ ህንተዋ። 22 ጳዉሎስካ፥ አጲሎስካ፥ ኬፋይካ፥ ሀ አላሚካ፥ ደኡካ፥ ሀይቁካ፥ ሀእ ደእያዌካ፥ ስንꬃፐ ያናዌካ፥ ኡባይካ ህንተዋ። 23 ህንተንቱ ክርስቶሳዋንታ፤ ክርስቶስካ ጾሳዋ።

4

ክርስቶሳ ካልያዋንታ

1 አሳይ ኑና ክርስቶሳዉ ኦꬅያዋንቱዳንነ ጾሳ ጎለን ደእያ ጹራ ናግያ አሳዳን ቆፖ። 2 ያቲደ ሄ አሳቱ ባረንቱ ጎዳዉ አማነቴዳዋንታ ግዲደ፥ ቤታናዉ ኮሼ። 3 ሽን ህንተ ዎይ ሀራይ ታ ቦላ ፕርዶፐ፥ አይነ ግደና። ሀራይ አቶ፥ ታንካ ታ ሁጲያን ፕርድከ። 4 አያዉ ጎፐ፥ ታን ታ ሁጲያን አያኔካ ኤርያባይ ባዋ፤ ሽን ታና ሄዌ ጽልሰና። ታና ፕርድያዌ ጎዳ። 5 ሄዋ ድራዉ፥ ጎዳይ ꬉማን ጌሜዳባ ፖኡዋ ከስያዌ፥ ዎዛና ቆፋ ቆንጭስያዌ ያና ዎዲ ጋካናዉ ኦ ቦላንነ ኦናነ ፕርዶፕተ። ሄ ዎደ፥ አሳይ ኡባይ ሁጲያን ሁጲያን ጾሳፐ ሳባ ደማናዋ።

6 ታናዳን አማንያዋንቶ፥ ህንተንቱፐ ኦንነ እቱ ታማርስያዋ ሳቢደ፥ ሀራይ ታማርስያዋ ቦረና ማላ፥ “ጾሳ ማጻፋን ጻፈቴዳዋ ቦንቻ” ያግያዋ ህንተ ኑናና ታማራና ማላ፥ ህንተ ድራዉ፥ ታባነ አጲሎሳባ ሌምሱዋዳን ኦዳድ። 7 አያዉ ጎፐ፥ ሀራቱዋፐ ኔና ኦኔ ꬎቂሴዳዌ? ኔን ጾሳፐ አካቤናባይ ነዉ አዬ ደእያዌ? ያትና፥ ኔን አኬዳዋ ግዶፐ፥ አያዉ አካቤናዋዳን ጬቀታይ?

8 ሀእ ህንተ ካሌድታ። ሀእ ዱረቴድታ። ኑን ባይናን ህንተረካ ካዉቴድታ። ኑንካ ህንተንቱና ካተታናዳን፥ ህንተ ካዉቴድተንቶ ሎአ ሽን። 9 አያዉ ጎፐ፥ ታዉ ማላትያዋዳን፥ ኑን ሀ ሳአዉ፥ ኪታንቻቶነ አሳዉ ካሳ ግዴዳ ድራዉ፥ ጾሳይ ኑና የሱስ ኪቴዳዋንታ ሀይቆ ፕርደቴዳ አሳዳን፥ ኡባፐ ዉርሰꬃ ኦꬄዳ።

10 ኑን ክርስቶሳ ድራዉ ኤያ፥ ሽን ህንተ ክርስቶሳን አꬌዳ ኤራንቻ። ኑን ዳቡራንቻ፥ ሽን ህንተ ምና። ህንተንቱ ቦንቼቴዳዋንታ፥ ሽን ኑን ቶሸቴዳዋንታ። 11 ሀ ዎዲ ጋካናዉ፥ ኑን ኮሻቴቶ፤ ሳመቴቶ፤ ካሎቴቶ፤ ደሸቴቶ። ቃይ ደእያ ሳኣ ꬋዪደ ዩዬቶ። 12 ኑን ኑ ኩሽያን ኦꬂደ ዳቡሬቶ። ኑና አሳይ ሸቂያ ዎደ፥ አንጄቶ። ኑና የደርስ ዩይያ ዎደካ ዳንዳዬቶ። 13 ኑ ቦላ ኢታባ ሃሳይያ ዎደ፥ ኑን ሎኦ ቃላ ዛሬቶ። ኑን ሀዋ ጋካናስካ፥ ሀ ሳኣ ፕቱዋነ ኡባባ ቡራ ግዴዶ።

14 ታን ታ ሲቅያ ናናዳን፥ ህንተንታ ሴራናዉ ሀዋ ጻፋድፐ አትን፥ ዬላያናዉ ጻፋበይከ። 15 አያዉ ጎፐ፥ ክርስቶሳን ህንተንታ ድችያ ታሙ ሻአ አሳይ ህንተንቶ ደኦፐካ፥ ህንተንቶ እት አዉዋፐ ሀራይ ባዋ። አያዉ ጎፐ፥ ታን ምሽራቹዋ ቃላ ህንተንቶ አሄዳዋዳን፥ ክርስቶሳ የሱሳን ህንተንቶ አዉዋ ግዳድ። 16 ስም ታናዳን ሀንተ ያጋደ ህንተንታ ዎሳይ። 17 ሄዋ ድራዉ፥ ጎዳን አማነቴዳ ታ ሲቅያ ታ ናኣ ጽሞቶሳ ህንተንቱኮ ኪታድ። እ ኡባ ሳኣን ደእያ አማንያ አሳ ኡባዉ ታን ታማርስያ ክርስቶሳ የሱሳን ደእያ ታ ኦግያ ህንተንታ ሀሳይሳናዋ።

18 ታን ህንተንታ በአናዉ ህንተንቱኮ ዬናባ ማላትና፥ ኦቶረትያ እት እት አሳቱ ደኢኖ። 19 ሽን ጎዳይ ጎፐ፥ ታን ህንተንቱኮ ኤለካ ባደ ሄ ኦቶረትያ አሳቶ ሃሳያ ግደናን፥ ኡንቱንቱ ዎልቃ ኤራና። 20 አያዉ ጎፐ፥ ጾሳ ካዉተꬃይ ጾሳ ዎልቃናፐ አትን፥ ሃሳያና ግደና። 21 ታን ህንተንቱኮ ሙርያ ጻምኣና ዮየ ዎይ ሲቁዋናነ አሽከ አያናና ዮ? ሀቃዋ ዶሪቴ?

5

አማንያ አሳ ግዶን ኦሰቴዳ ፖኮባ

1 ህንተንቱ ግዶን ፖኮ ዎሹማ ኦሱ ደእያዌ ዝግረቴ፤ ሄዋ ማላ ፖኮ ዎሹማ ኦሱ ሀራይ አቶ፥ ጾሳ አማነና አሳ ግዶንነ ባዋ። አያዉ ጎፐ፥ ባረ አዉዋ ማቻቶ አኬዳ አሳይ ደኤ። * 2 ህንተንቱካ ኦቶረቴድታ። ሄዋፐ ህንተ ካዮታናዉ በሰኔ? ሄዋ ማላ ፖኮ ኦሱዋ ኦꬄዳ ብታኒ ህንተ ግዶፐ ክቻናዉ በሴ።

3-4 አያ ግድናካ ታን ታ አሳተꬃን ህንተንቱና ደኤናን ꬋዮፐካ፥ አያናን ህንተንቱና ደአይ። ሀእ ህንተንቱና ደእያዋዳን ሀናደ፥ ሄዋ ማላ ኦሱዋ ኦꬄዳ ብታንያ ቦላ ኑ ጎዳ የሱስ ክርስቶሳ ሱንꬃን ፕርዳድጋድ። ህንተንቱነ ታ አያናይ ኑ ጎዳ የሱስ ክርስቶሳ ዎልቃና እትፐ ሺቂደ፥ 5 ሄ ብታንያ አያናይ ጎዳ የሱስ ፕርዳዉ ይያ ጋላሳን አታና ማላ፥ ናጋራን ኩሜዳ አ ቦላ ኮላናዳን ሴጻናዉ ህንተ እማናዳን፥ ታን ፕርዳድ።

6 ህንተንቱ ጬቁ ሎአ ግደና። ጉꬃ እርሹ ሙናቃ ኡባ ደንꬅያዋ ኤርክቴ? 7 ህንተንቱ ኦራꬃ ግዳና ማላ፥ ናጋራ እርሹ ጫሌዳዋ ከስተ። ህንተንቱ እርሹ ባይና ሙናቃ ማላ። አያዉ ጎፐ፥ ኑ ፓስጋ ዶርሳይ፥ ክርስቶስ ያርሸቴዳ። * 8 ሄዋ ድራዉ፥ ኑን ኡክꬃ ባላ ሱረተꬃንነ ቱማተꬃን ቦንቻናፐ አትን፥ ጫላ እርሹዋን፥ ኢታተꬃ እርሹዋንነ ጌላተꬃ እርሹዋን ቦንቾኮ። *

9 ዎሹማናዉ ቆፕያዋንቱና ህንተ እትፐ ጋይተና ማላ፥ ህንተንቶ ዳብዳቢያ ጻፋድ። * 10 ታን ግያዌ ሀ አላምያን ደእያ ዎሹማናዉ ቆፕያዋንቱፐ ዎይ ዮራትያዋንቱፐ፥ ካይሶትያዋንቱፐነ ዎይ ኤቃዉ ጎይንያዋንቱፐ ኡባካ ሻከታና ማላ ግደና። ሄዋ ግዶፐ፥ ሀ አላምያፐ ህንተ ሻከት ባናዉ በሴ ጉሳ። 11 ሽን እሻቱዋ ሀእ ጌተትያዋንቱፐ እቱነ ዎሹማናዉ ቆፕያዋንቱ ዎይ ሚሻዉ ዮራትያዋንቱ ዎይ ኤቃዉ ጎይንያዋንቱ ዎይ አሳ ሱንꬃ ባይዝያዋንቱ ዎይ ማꬆትያዋንቱ ዎይ ዉእያዋንቱና ህንተንቱ እትፐተꬃ ኦና ማላ፥ ታን ህንተንቶ ጻፋድ። ሄዋንቱ ማላና ሀራይ አቶ፥ ቁማካ እትፐ ሞፕተ።

12 አያዉ ጎፐ፥ ዎሳ ጎለፐ ካረና ደእያዋንቱ ቦላ ፕርዳናዉ ታና አዬ ጋꬂ? ህንተንቱ ግዶን ዎሳ ጎለን ደእያዋንቱ ቦላን ህንተ ፕርድክቴየ? 13 ሽን ካረና ደእያዋንቱ ቦላን ጾሳይ ፕርዳና። ሄ ኢታባ ኦꬅያ ኡራ ህንተ ግዶፐ ከስ ድግተ። *

6

አማንያ አሳ ግዶን ደእያ ዋላሳ ዎቲደ ꬋይሳናዉ በሲ?

1 ህንተንቱፐ እት ኡራዉ ባረ እሻና ሞቱ ደእያባ ግዶፐ፥ አማንያዋንቱ ቦላ ፕርደታናዋ ባሺደ፥ አማነናዋንቱ ቦላ ፕርደታናዉ ዋን ጻሊደ ቤዳ? 2 አማንያዋንቱ አላምያ ቦላ ፕርዳናዋ ኤርክቴ? ያትና፥ አላምያ ቦላ ህንተ ፕርዳናዋንታ ግዶፐ፥ ኡባባፐ ጉጽያዋ ፕርዳናዉ ዳንዳይክቴ? 3 ሀ ደኡዋባይ አቶ ሽን፥ አማንያዋንቱ ኪታንቻቱዋ ቦላ ፕርዳናዋ ኤርክቴ? 4 ያትና፥ ህንተንታ ሀ አላምያ ደኡዋባዉ ፕርዳ ጎለ ቡሳይ ኮሾፐ፥ አማንያ አሳይ ካꬌዳ አሳን ፕርድሳናዉ አፊቴ? 5 ታን ህንተንታ ዬላያናዉ ሀዋ ጋይ፤ ሀዋ ግዳናዉ በሲ? ህንተንቱ ግዶን እሻቱዋ ስገꬃናዉ ዳንዳይያ ሎኦ ኤራንቻ አሳይ እቱነ ባዌ? 6 ሽን እት እሻይ የኮ እሻ ፕርዳ ጎለን ሞቲደ፥ ሄ የዉዋ አማነና አሳን ፕርድሲ?

7 ስም እቱ እቱዋ ሞትያዌ ህንተ ግዶን ደኦፐ፥ ሄዌ ህንተ ኩንዴዳዋ በሴ። ሄዋፐ ህንተ ናቀትያዌነ ጭመትያዌ ሎኤኔ? 8 ሽን ህንተ ህንተ ሁጰዉ እቱ እቱዋ ሀራይ አቶ፥ ህንተ እሻቱዋካ ናቂታነ ጭሚታ።

9 ዎይ ማካላንቻቱ ጾሳ ካዉተꬃ ላተናዋ ኤርክቴ? ባሎፕተ። ዎሹማናዉ ቆፕያዋንቱ ዎይ ኤቃዉ ጎይንያዋንቱ ዎይ ዎሹምያዋንቱ ዎይ አቱማዋ ግዲደ፥ አቱማዋና ግስያዋንቱ፥ 10 ዎይ ካይሳቱ ዎይ ሚሻዉ ዮራትያዋንቱ ዎይ ማꬆትያዋንቱ ዎይ አሳ ሱንꬃ ባይዝያዋንቱ ዎይ ቦንቂያዋንቱ ጾሳ ካዉተꬃ ላትክኖ። 11 ህንተንቱፐካ እት እት አሳይ ሄዋንቱ ማላ። ሽን ጎዳ የሱስ ክርስቶሳ ሱንꬃንነ ኑ ጾሳ አያናን ህንተ ሜጨቲደ ጌዬድታ፤ ቃይ ጽሌድታ።

ህንተንቱ አሳተꬃ ጾሳ ቦንቾ ፔሽተ

12 እት ኡራይ፥ “ታን ኮዬዳባ ኡባ ኦꬃናዉ ዳንዳያይ” ጋና ዳንዳዬ። ሽን ኡባይካ ታና ማደና። ታን ኮዬዳባ ኡባ ኦꬃናዉ ዳንዳያይ። ሽን አዬኔካ ታና ሞደና። 13 ቃይ ሀራይካ፥ “ቁማይ ኡሉዋሳ፤ ኡሉካ ቁማሳ” ጌ። ሽን ጾሳይ ኡሉዋካ ቁማካ ꬋይሳና። አሳ አሳተꬃይ ጎዳ የሱሳሳፐ አትን፥ ዎሹማሳ ግደና። ጎዳ የሱስካ አሳ አሳተꬃሳ። 14 ጾሳይ ጎዳ የሱሳ ሀይቁዋፐ ደንꬄዳ፤ ቃይ ኑናካ ሀይቁዋፐ ባረ ዎልቃን ደንꬃና።

15 ህንተንቱ አሳተꬃይ ክርስቶሳ አሳተꬃና እቱዋ ግድያዋ ህንተ ኤርክቴ? ያትና፥ ታን ክርስቶሳ አሳተꬃና እቱዋ ግዴዳዋ አፋደ፥ ጫራት አሳተꬃና እቱዋ ኦꬃናዉ በሲ? በሰና! 16 ዎይ ጫራትና እትፐተꬃ መꬍያ ኡራይ እዝና እት አሳተꬃ ግድያዋ ኤርክቴ? አያዉ ጎፐ፥ ጾሳ ማጻፋይ፥ “ኡንቱንቱ ላአቱ እት አሾ ግዳና” ያጌ። * 17 ሽን ጎዳና እትፐተꬃ መꬍያ ኡራይ አያናን አናና እቱዋ ግዴ።

18 ዎሹማፐ ሃክተ። እት ኡራይ ኦꬅያ ሀራ ናጋራ ኡባይ አ አሳተꬃፐ ካረና ደኤ፤ ሽን ዎሹምያዌ ባረ ቦላን ናጋራ ኦꬄ። 19 ዎይ ህንተ ቦላይ ጾሳይ ህንተንቶ እሜዳ ህንተንቱን ደእያ ጌሻ አያናይ አቅያ ጌሻ ጎልያ ግድያዋ ኤርክቴ? ቃይ ህንተ ህንተ ሁጲያሳ ግድክታ። 20 አያዉ ጎፐ፥ ጾሳይ ህንተንታ ጋትያን ሻሜዳ። ሄዋ ድራዉ፥ ህንተ አሳተꬃን አ ቦንችተ።

7

ገሉዋ አካባስ ኦሸቴዳ ኦሻነ እመቴዳ ዛሩዋ

1 ህንተንቱ ታዉ ጻፌዳ የዎ አቱማ አሳይ ማጫዉኖ ቦቼነንቶ ሎአ። 2 ሽን ዎሹማ ጋሱዋ ድራዉ፥ አቱማ አሳዉ ሁጲያን ሁጲያን ማቻታ ደኡ። ቃይ ማጫ አሳዉካ ሁጲያን ሁጲያን አስናይ ደኦ።

3 አስናይ ባረ ማቻትዉ አስናተꬃን በስያባ ኦꬆ፤ ቃይ ሄዋዳን፥ ማቻታካ ባረ አስናዉ ማቼተꬃን በስያባ ኦꬁ። 4 ማቻታ ባረ አሳተꬃዉ ጎዳ ግዱኩ፤ ሽን እዝ አስናይ ጎዳ። ሀዋዳንካ፥ ቃይ አስናይ ባረ አሳተꬃዉ ጎዳ ግደና፤ ሽን አ ማቻታ ጎዳ። 5 ህንተንቱ ህንተ ግዶን ጾሳ ዎሳን ገንጫናዉ ሄ ዎድያዉ ዞረታን ድገታናፐ አትን፥ እቱ እቱዋ ድጎፕተ። ህንተንቱ ህንተንታ ናገና ድራዉ፥ ሴጻናይ ህንተንታ ፓጨናዳን፥ እትፐ ደእተ። 6 ሽን ታን ህንተንታ ሄዋ ህንተ ዶሶዋዳን ሀንተ ጋይፐ አትን፥ አዛዝከ። 7 ታን አሳይ ኡባይ ታናዳን ሀንንቶ ዶሳይ። ሽን ጾሳይ አሳዉ ሁጲያን ሁጲያን ዱማ ዱማ እሞታ እም ዎꬄዳ፤ እቶ ሀዋዳን፥ ቃይ የኮ ሄዋዳን እም ዎꬄዳ።

8 ሄዋ ድራዉ፥ ታን ማቻቶ አክቤናዋንቱነ አስናይ ሀይቆ ማጫዋንቱ ታናዳን ጮ ደኢኖንቶ፥ ኡንቱንቶ ሎአ ጋይ። 9 ሽን አሙዋን ጉደትያዋፐ አክያዌነ ገልያዌ ሎአ ግድያ ድራዉ፥ ኡንቱንቱ ባረንታ ናጋናዉ ዳንዳያና ꬋዮፐ፥ አክኖነ ገልኖ።

10-11 ማቻታ ባረ አስናፐ ሻከቱፑ። ሽን ሻከቶፐነ ገለናን ደኡ፤ ዎይ ባረ አስናና ስገቱ። አስናይካ ባረ ማቻቶ የዶፖ ያጋደ፥ አኬዳዋንታነ ገሌዳዋንታ አዛዛይ። ሽን ሀዋ አዛዝያዌ ጎዳፐ አትን፥ ታና ግድከ።

12 ታን ሀራቱዋ ሀዋዳን ጋይ፤ ጎዳ ግደና። አማነና ማቻታ ደእያ አማንያ አሳይ ኦንነ ደኦፐ፥ አ ማቻታ አናና እትፐ ደእያዋ እ ዶሶፐ፥ እዞ የዶፖ። 13 ቃይ አማነና አስናይ ደእያ አማንያ ማቻታ ደኦፐ፥ እዝ አስናይ እዝና እትፐ ደእያዋ እዛ ዶሶፐ፥ አፐ ሻከቱፑ። 14 አያዉ ጎፐ፥ አማነና አስናይ ባረ አማንያ ማቻትና ደኢደ ጌዬዳ። ቃይ አማነና ማቻታ ባረ አማንያ አስናና ደኣደ ጌያዱ። ሄዌ ባዌንቶ፥ ህንተንቱ ናናይ ቱና፤ ሽን ሀእ ኡንቱንቱ ጌሻ። 15 ሽን አማነናዌ ሻከታና ኮዮፐ ሻከቶ። አማንያ ማቻቶ ግድና፥ ዎይ አስና ግድና፥ ሀዋ ማላ የዉዋን ቃሸትክኖ። አያዉ ጎፐ፥ ጾሳይ ኑና ሳሮተꬃን ደአናዉ ጼሴዳ። 16 አማንያ ማቻቴ፥ ኔን ነ አስና አሻንንቶነ ኦ ኤር? ዎይ አማንያ አስናዉ ኔን ነ ማቻቶ አሻንንቶነ ኦ ኤር?

ጾሳይ ህንተንታ ኮይሮ ጼስያ ዎደ ህንተንቱ ደእያ ሀኖታን ደእተ

17 ግዶፐነ፥ አሳይ ሁጲያን ሁጲያን ጎዳይ አዉ እሜዳዋዳንነ ቃይ ጾሳይ ባረና ጼሴዳዋዳን ደኦ። ሄዌ አማንያ አሳ ኡባ ታን ታማርሴዳ ህግያ። 18 ኦንነ ቃጻረት ኡቲደ፥ ጾሳ አማኔዳዋ ግዶፐ፥ ባረ ቃጻራ ማላ ድጎፖ። ቃይ ኦንነ ቃጻረተናን ደኢደ፥ ጾሳ አማኔዳዋ ግዶፐ ቃጻረቶፖ። 19 አያዉ ጎፐ፥ ጾሳ አዛዙዋ ናጋናፐ አትን፥ ቃጻረትና ቃጻረታና ꬋይና አላሊ ባዋ።

20 አሳይ ሁጲያን ሁጲያን ጾሳይ ባረና ጼስያ ዎደ ደእያዋዳን ደኦ። 21 ጾሳይ ኔና ጼስያ ዎደ ኔን አይለ? አይነ ባዋ፤ ሽን ኔን አይለተꬃፐ ከሳናዉ ዳንዳዮፐ ከሳ። 22 አያዉ ጎፐ፥ አይለ ግድ ኡቴዳ አሳ ጎዳይ ጼሶፐ፥ እ ጎዳይ አይለተꬃፐ ከሴዳ አሳ። ሀዋዳንካ፥ አይለ ግደና አሳ ክርስቶስ ጼሶፐ፥ እ ክርስቶሳ አይለ። 23 ጾሳይ ህንተንታ ጋትያን ሻሜዳ። አሳ አይለ ግዶፕተ። 24 ታናዳን አማንያዋንቶ፥ አሳይ ሁጲያን ሁጲያን ጾሳይ አ ጼስያ ዎደ ደእያ ደኡዋዳን፥ ጾሳና ደኦ።

ገለት አከትቤናዋንቱባነ አምኤቱዋባዉ ኦሸቴዳ ኦሻ

25 ዎዶራቶ ጎዳይ ታና አዛዜዳባይ ባዋ። ሽን ታን ጎዳዉ አማነቴዳዋ ግዴዳ ድራዉ፥ አፐ ማሮተꬃ አኬዳዋዳን፥ ህንተንታ ዞራይ። 26 ስም ሀእ መቶ ታዉ ሀዌ ሎአ ማላቴ፤ አሳይ ሀዋዳን ሀኒደ ደኦፐ ሎአ። 27 ኔን ማቻቶ አካ ድጌዳዋ ግዶፐ፥ እዞ የዳናዉ ኮዮፓ። ማቻቶ አካቤናዋ ግዶፐ፥ አካናዉ ኮዮፓ። 28 ሽን ኔን ማቻቶ አኮፐ፥ ናጋራ ኦꬃበይካ። ወዶራታካ አስና ገሎፐ፥ ናጋራ ኦꬃበይኩ። ሽን አከትያዋንቶነ ገለትያዋንቶ ኡንቱንቱ ደኡዋን ዎልቃማ መቱ ደኤ። ታን ህንተንታ ሄ መቱዋፐ አሻናዉ ኮያይ።

29 ሽን ታናዳን አማንያዋንቶ፥ ታን ግያዌ ሀዋ፤ ዎዲ ዉሬዳ። ሀዋፐ ስንꬃዉ አኬዳ አሳቱ፥ አክቤና አሳዳን ሀንኖ። 30 ዬክያዋንቱ ዬከናዋዳን፥ ናሸትያዋንቱ ናሸተናዋዳን፥ ሻምያዋንቱካ ሻሚደ አይነ ባይናዋዳን፥ 31 ሀ አላምያ ደኡዋን ማደትያዋንቱ ኡባካ ማደተናዋዳን ሀንኖ። አያዉ ጎፐ፥ ሀ አላምያ ደኡ አትያዋ።

32 ህንተንቱ ህርገናን ደአናዋ ታን ዶሳይ። አክቤናዌ ጎዳ ናሸቻናዉ ኮይያ ድራዉ፥ አ ኦሱዋባ ቆፔ። 33 ሽን አኬዳዌ ባረ ማቻቶ ናሸቻናዉ ኮይያ ድራዉ፥ ሳኣባ ቆፔ። 34 አ ቆፋይ ሻከቴዳ። አስና ገላቤና ወዶራታ ባረ አሹዋንነ ባረ ሸምፑዋን ጌያናዉ ኮይያ ድራዉ፥ ጎዳ ኦሱዋባ ቆፓዉ። ሽን አስና ገሌዳዉና ባረ አስና ናሸቻናዉ ኮይያ ድራዉ፥ ሳኣባ ቆፓዉ።

35 ታን ሀዋ ህንተንታ ማዳና ማላ ጋይፐ አትን፥ ህንተንታ ꬉባናዉ ጊከ። ሽን ህንተ በስያዋዳን ደኢደ፥ ጎዳ ኦሱዋ ህንተና እሚደ ኦꬃና ማላ ኮያይ።

36 ኦንነ ባረ ጊግሴዳ ዎዶራቶ አክያ ዎዲ ጋክና፥ ባረና ናጋናዉ አዉ ዳንዳየተናን እጾፐ፥ እዞ አኮ። እ እዞ አኮፐ፥ ሄዋን ናጋራይ ባዋ። 37 ሽን እ ባረ ዎዛናን ምኖፐ፥ አከናን ጋምአና ዳንዳዬ። ቃይ ባረና ናጊደ፥ ባረ ጊግሴዳ ዎዶራቶ አከናን ጋምአና ጎፐ፥ ኦንነ ዎልቃንናን ባረ ዎዛናን ቆፋ ቃቼዳዋ ግዶፐ ሎይꬄዳ። 38 ሄዋ ድራዉ፥ ዎዶራቶ አክያ ኡራይ ሎይꬄዳ፤ ቃይ አከናዌ ኡባ አꬅ ሎይꬄዳ።

39 አስና ገሌዳ ምሽራታ ባረ አስናይ ደኤዳ ኬናን አናና እትፐ ደአናዳን ቃሸታ ኡታዱ። ሽን እ ሀይቆፐ፥ ጎዳ አማንያ አሳ ኦናነ ግዶፐ፥ ባረ ዶሴዳ አስና ገላናዉ ዳንዳያዉ። 40 ታ ቆፋ ግዶፐ፥ ገለናን ደአንቶ፥ እዛ ናሸቻን ደአና። ቃይ ታናን ጾሳ አያናይ ደእያዋ ታን ኤራይ።

8

ኤቃዉ ያርሸቴዳ ቁማባ

1 ኤቃዉ ያርሼዳ ቁማባ ግዶፐ፥ ኑን ኡባይካ ኤሬቶ። ኤራይ ኦቶርሴ፤ ሽን ሲቁ አማኑዋን ድቼ። 2 ኦንነ ባረዉ እትባ ኤርያዋ ማላቶፐ፥ እ ብሮ ኤራናዉ በስያዋ ኤርቤና። 3 ሽን ኦንነ ጾሳ ሲቆፐ፥ ጾሳይ አ ኤሬ።

4 ሄዋ ድራዉ፥ ኤቃዉ ያርሼዳ ቁማ ሙሳባ ግዶፐ፥ ኤቃ ኡባይ አላምያን አያነ ግደናዋነ፥ እት ጾሳፐ አትን፥ ሀራይ ባይናዋ ኑን ኤሬቶ። 5 አያዉ ጎፐ፥ ጮራ ጾሳቱነ ጮራ ጎዳቱ ደኢኖ። ሽን ሀራይ አቶ፥ ሳሉዋን ግድና ሳኣን ግድና፥ ጾሳቱዋ ጌተትያዋንቱ ደኦፐካ፥ 6 ኡባባ መꬌዳዌ ኑን አዉ ደእያዌ፥ እት ጾሳይ፥ አዉ፥ ኑዉ ደኤ። ቃይ ኡባባይ አን መቴዳዌነ ኑን አን ደእያዌ እት ጎዳይ፥ የሱስ ክርስቶስካ ኑዉ ደኤ።

7 ሽን ሀ ኤራይ አሳ ኡባዉ ደኤና። እት እት አሳቱ ኤቃ ዶዬዳ ድራዉ፥ ሀእ ጋካናዉካ፥ “ኤቃዉ ያርሼዳ ቁማ” ያጊደ ሚኖ። ቃይ ኡንቱንቱ ዎዛናይ ሹጋ ግዴዳዋን፥ ኡንቱንቶ ሀ ቁማን ቱኔዳዋ ማላቴ። 8 ሽን ቁማይ ኑና ጾሳኮ ሺቃናዳን ማደና። ኑን ማና ꬋይንቶካ ኑዉ አይነ ፓጨና፤ ሞፐነ ኑዉ አይነ ጉጀተና።

9 ሽን ሀዌ ህንተ ህንተ ዶሶዋዳን ሀንያዌ ሹጎ አማኑዋና ደእያዋንታ ናጋራን የገና ማላ ናገትተ። 10 አያዉ ጎፐ፥ ኔን ኤራንቻይ ኤቃዉ ያርሼዳ ቁማ ማናዉ ኤቃ ጎልያን ኡቴዳ ዎደ፥ ሹጎ አማኑዋና ደእያ እት አሳይ ኔና በኦፐ፥ ኤቃዉ ያርሼዳ ቁማ እ ማናዉ አ ዎዛናይ ቆፐኔዬ? 11 ሄዋ ግዶፐ ሀ ሹጎ አማኑዋና ደእያ ነ እሻይ፥ ክርስቶስ አ ድራዉ ሀይቄዳዌ፥ ነ ኤራን ባዬ። 12 ሀዋዳንካ፥ ህንተ ህንተ እሻቱዋ ናቂያዋንነ ኡንቱንቱ ሹጎ ዎዛና ማይꬅያዋን ክርስቶሳ ናቂታ። 13 ሄዋ ድራዉ፥ ቁማይ አማንያ ታ እሻ ꬉቢያዋ ግዶፐ፥ አ ꬉበና ማላ፥ ታ ደእያ ላይꬃን ሙለካ አሹዋ ሚከ።

9

የሱስ ኪቴዳዋንቶ ደእያ ማታነ ኡንቱንቱ ኦꬃናዉ በስያባ

1 ታን አይለተꬃይ ባይና አሳ ግድክታ? የሱስ ኪቴዳዋ ግድክታ? ኑ ጎዳ የሱስ ክርስቶሳ በአበይክታ? ህንተንቱ ታን ጎዳዉ ኦꬄዳ ታ ኦሱዋፐ ቤቴዳዋንታ ግድክቴዬ? 2 ታን ሀራንቶ የሱስ ኪቴዳዋ ግዳና ꬋዮፐካ፥ ህንተንቶ የሱስ ኪቴዳዋ ግድያዌ ኤረቴዳዋ፤ አያዉ ጎፐ፥ ታን ጎዳን የሱስ ኪቴዳዋ ግድያዎ ህንተ ማርካ።

3 ታና ቦርያዋንቶ ታን እምያ ዛሩ ሀዋ። 4 ማናዉነ ኡሻናዉ ኑዉ ማት ባዌ? 5 የሱስ ኪቴዳ ሀራቱዋዳንነ ጎዳ እሻቱዋዳን፥ ጰጽሮሳዋዳን፥ ኤኖ ግያ ማቻቶ እትፐ አኪደ ባናዉ ኑዉ ማታይ ባዌ? 6 ዎይ ኑ ደኦ ኦꬂደ ባጸታናዉ በስያዌ ታናነ ባርናባሳ ጻላሌ? 7 አይ ዎደነ ባረ ሚሻ ሚደ፥ ዎታዳራተꬃ ኦꬅያዌ ኦኔ? ዎይ ዎይንያ ቱራ ቶኪደ፥ አ አይፍያ ሜናዌ ኦኔ? ዎይ ሚዛ ዉድያ ሄሚደ፥ ሄ ሚዛ ዉድያፐ ማꬃ ኡሸናዌ ኦኔ?

8 ታን ሀዋ አሳ ቆፋ ጻላላን ጋይታ? ዎይ ህጊ ቃይ ሀዋ ጌኔ? 9 አያዉ ጎፐ፥ ሙሴ ህግያን፥ “ካꬃ የꬍያ መህያ ዶና ቃቾፓ” ጌተቲደ ጻፈቴዳ። ጾሳይ መህያባ ቆፒደ ሀዋ ጊ?* 10 ዎይ እ ሄዋ ግያዌ ሙለካ ኑ ድራሳ ግደኔ? ቱማካ ኑ ድራዉ ጻፈቴዳ፤ ጎሽያ ብታኒካ ካꬃ ቡክያ ብታኒካ፥ “ታና ጋክያዋ አካና” ያጊደ ኦꬃናዉ በሴ። 11 ኑን ህንተ ግዶን አያና የዉዋ ዘሬዳዋንታ ግዲደ፥ ኑ አሾ ማዶ ግድያዋ ህንተንቱፐ ጫኮፐ ዳሮቤ? 12 ሀራቱ ሄዋ ህንተንቱፐ አካናዉ ኡንቱንቶ ማታይ ደኦፐ፥ ኑዉ ኡንቱንቱዋፐ አꬍያ ማታይ ባዌ?

ሽን ኑን ክርስቶሳ ምሽራቹዋ ቃላዉ ꬉቦ ግደናዳን፥ ኡባባ ገንጭያዋፐ አትን፥ ሄ ማታን ጎኤትበይኮ። 13 ጌሻ ጎልያን ኦꬅያ አሳቱ ባረንቱ ቁማ ጌሻ ጎልያፐ አክያዋ ኤርክቴ? ቃይ ያርሽያሳን ኦꬅያዋንቱ ያርሹዋፐ አክያዋ ኤርክቴ?* 14 ሀዋዳንካ፥ ቃይ ምሽራቹዋ ቃላ ኦድያዋንቱ ባረንቱ ደኦ ኮሽያባ አፐ ደማናዳን፥ ጎዳይ አዛዜዳ።

15 ሽን ታን ሀ ማታ ኡባን አይነ ጎኤታበይከ። ታን ሀዋ ጻፌዳዌ ሄዋ ማላ ማታይ ታዉ ደአናዉ በሴ ያግያዋና ግደና። አያዉ ጎፐ፥ ታ ጬቁዋ ኦንነ መላ ከስያዋፐ ሀይቂያዌ ታዉ ሎአ። 16 ምሽራቹዋ ቃላ ኦዳናዉ ታን አዛዘታ ኡቴዳ ድራዉ፥ አ ኦዶፐካ ታዉ ጬቀትያባይ ባዋ። ምሽራቹዋ ቃላ ኦደናን አጎፐ፥ ታዉ አየሮ። 17 አያዉ ጎፐ፥ ታን ሀዋ ዶሳደ ኦꬆፐ፥ ታዉ ዎይታይ ደኤ። ሽን ታን ዶሰናን እጾፐካ፥ ምሽራቹዋ ቃላ ድራዉ ሀዳራ ጾሳይ ታዉ እሜዳ። 18 ያትና፥ ታ ዎይታይ አዬ? ምሽራቹዋ ቃላ ኦዳደ፥ ታዉ ዎንጋላን ደእያ ኩመንꬃ ማታን ጎኤተናን፥ ምሽራቹዋ ቃላ ጮ ኦድያዋ።

19 ታን ኦስነ አይለ ግድከ ሽን፥ ጮራቱዋ ዛራናዉ ታና ኡባዉ አይለ ከሳድ። 20 ታን አይሁዳቱዋ ዛራናዉ ኡንቱንቱና ኡንቱንታ ግዳደ ደኣድ። ታ ሁጰዉ ህግያፐ ጋርሳና ደእከ። ሽን ህግያፐ ጋርሳና ደእያዋንታ ዛራናዉ ህግያፐ ጋርሳና ደእያ አሳ ማላ ግዳድ። 21 ታን ህጊ ባይና አሳቱዋና ደኣደ፥ ህጊ ባይና አሳዳን ሀናድ። ጾሳ ህጊ ꬋይና ግደና። ሽን ህጊ ባይናዋንታ ዛራናዉ፥ ክርስቶሳ ህግያፐ ጋርሳና ደኣድ። 22 ታን አማኑዋን ዳቡርያዋንታ ዛራናዉ፥ ኡንቱንቱ ማላ ግዳድ። ታን አይ ኦግያንነ አማሬዳ አሳቱዋ አሻናዉ፥ ኡባ አሳቱዋና ኡባባን ኡንቱንቱ ማላ ግዳድ። 23 ታን ምሽራቹዋ ቃላ አንጁዋ ሻካናዉ፥ ምሽራቹዋ ቃላ ድራዉ፥ ኡባባ ኦꬃይ።

24 ዎꬃን ጾናና ጊደ ዎጽያ ኡባይ እትፐ ዎጼ። ሽን እቱዋ ጻላላይ ዎይታ አክያዋ ኤርክቴ? ሀዋዳን ህንተንቱካ ዎይታ አካናዉ ዎጽተ። 25 ካሳዉ ባረና ጊግስያ ኦንነ ኡባባን ባረና ናጌ። አሳይ ሄዋ ዳቡርያዌ ጾኔዳዎ እመትያ ባይያ ካላቻ ደማናሳ። ሽን ኑን ዳቡርያዌ መꬍናዉ ደእያዋነ ባየና ካላቻ ደማናሳ። 26 ሄዋ ድራዉ፥ ታን ቆፍ ባይናን ዎጽያዋዳን ዎጽከ። ጫርኩዋ ይምፕያ አሳዳንካ ጮ ኦለትከ። 27 ሽን ታን ሀራንቶ ኦዴዳዋፐ ጉይያን፥ ታ ሁጰዉ ዎይታፐ አተና ማላ፥ ታ አሳተꬃ ናገታናዳን ኦꬃይ።

10

ኤቃዉ ጎይናናዉ በሰና

1 ሄዋ ቦላን ታናዳን አማንያዋንቶ፥ ታን ህንተ ሀዋ ኤራና ማላ ኮያይ። ኑ አዎቱ ኡባይ ሻርያፐ ጋርሳና ደኤድኖ፤ ኡባይካ አባ ግዶና ፕኔድኖ። * 2 ኡንቱንቱ ኡባይ ሙሴና እትፐ ግዳናዉ፥ ሻርያንነ አባን ጻማቀቴድኖ። 3 ኡንቱንቱ ኡባይ ሄ እት አያና ቁማ ሜድኖ። * 4 ቃይ ኡባይካ ሄ እት አያና ኡሻ ኡሼድኖ። አያዉ ጎፐ፥ ኡንቱንቱ ባረንታ ካለꬅያ አያና ዛላፐ ፑልቶዋ ኡሼድኖ፤ ሄ ዛላይካ ክርስቶሳ። * 5 ሽን ጾሳይ ኡንቱንቱፐ ዳርያ ባጋቱዋን ናሸትቤና ድራዉ፥ ኡንቱንቱ አሃይ አሳይ ባይና ሳን ላለቴዳ። *

6 ኡንቱንቱ ኢታባ አሞቴዳዋዳን፥ ኑ ዎዛናይ ቃይ ኢታባ አሙዋፐ ናገታናዳን፥ ሄዌ ኡባይ ኑዉ ትምርተ ግዴዳ። * 7 ጾሳ ማጻፋይ፥ “አሳይ ማናዉነ ኡሻናዉ ኡቴድኖ፤ ቃይ ዱሮ ደንድ ኤቄድኖ” ያግያዋዳን፥ ኡንቱንቱፐ እቱ እቱ ኤቃዉ ጎይኔዳዋዳን፥ ህንተ ጎይኖፕተ። * 8 ኡንቱንቱፐ እቱ እቱ ዎሹሜዳዋዳን፥ ኑን ዎሹማናዉ በሰና። ሄዋ ጋሱዋን ኡንቱንቱፐ እት ጋላስ ላታማነ ሄዙ ሻአይ ሀይቄዳ። * 9 ኡንቱንቱፐ እቱ እቱ ጎዳ ፓጪደ፥ ሾሻን ዱከት ሀይቄዳዋዳን፥ ኑን ጎዳ ፓጫናዉ በሰና። 10 ኡንቱንቱፐ እቱ እቱ ዙዙምና፥ ዎꬍያ ኪታንቻን ኡንቱንታ ꬋይሴዳዋዳን ዙዙሞፕተ። *

11 ሀዌ ኡባይ ሀራቶ ትምርተ ግዳናዳን ኡንቱንቱ ቦላ ጋኬዳ። ቃይ ኑና ዎድያ ዉርሰꬃይ ጋካና ማቴዳዋንታ ሴራናዉ ጻፈቴዳ።

12 ሄዋ ድራዉ፥ ምና ኤቃድ ጊደ ቆፕያ ኡራይ ኦንነ ኩንደናዳን፥ ባረና ናጎ። 13 ህንተንታ ጋክያ ፓጪ፥ አሳ ኡባ ጋክያ ፓጭያ ማላፐ አትን፥ አይነ ዱማተና። ህንተንቱ ዎልቃይ ዳንዳይያዋፐ አꬍያ ፓጭያን ህንተ ፓጨታናዉ ኮየና ጾሳይ አማነቴዳዋ። ሽን ህንተንታ ፓጪ ጋክያ ዎደ፥ ሄ ፓጭያ እ ህንተንታ ዳንዳይሳና። ቃይ ሄ ፓጭያፐ ህንተንቱ ከስያ ኦግያካ እ እማና።

14 ሄዋ ድራዉ፥ ታ ዶስያዋንቶ፥ ኤቃዉ ጎይኖፕተ። 15 ህንተንቱ ዎዛናማ አሳ ግዴዳ ድራዉ፥ ታን ህንተንቶ ኦዳይ። ታን ግያዋ ህንተ ፕርድተ። 16 ኑን ጾሳ ጋላቲደ ሻክያ አንጁዋ ጹአይ ክርስቶሳ ሱꬃና እትፐተꬃይ ደእያዋ ግደኔ? ቃይ ኑን መንꬅያ ኡክꬃይ ክርስቶሳ አሹዋና እትፐተꬃይ ደእያዋ ግደኔ? 17 እት ኡክꬃይ ደእያ ድራዉ፥ ኑን ጮራ ግዶፐካ፥ እት አሳተꬃ። አያዉ ጎፐ፥ ኑን ኡባይካ ሄ እት ኡክꬃ ሻከቴቶ።

18 እስራኤልያ አሳ ጼልተ። ያርሹዋ ምያዋንቱ ያርሽያሳና እትፐተꬃይ ደእያዋንታ ግድክኖ?* 19 ስም ታን ዋጋይታ? ኤቃዉ ያርሸቴዳ ቁማይ ማዲ ዎይ ኤቃይ ማዲ? 20 ማደና፤ ሽን ታን ግያዌ ጾሳ አማነና አሳቱ ኢታ አያናቶ ያርሽያዋፐ አትን፥ ጾሳዉ ያርሽክኖ። ኢታ አያናቱዋና ህንተ እትፐ ዙፐታና ማላ፥ ታን ኮይከ። * 21 ጎዳ ጹኣፐ ኡሺደ ቃይ ኢታ አያናቱዋ ጹኣፐ ኡሻናዉ ህንተ ዳንዳይክታ። ጎዳ ጋይታፐ ህንተ ግሸቲደ ቃይ ኢታ አያናቱዋ ጋይታፐ ማናዉ ዳንዳይክታ። 22 ሄዋ ኦꬂደ ኑን ጎዳና ጺኖታናዉ ኮሺ? ኑን አፐ ምኔቶ?*

23 ህንተፐ እቱ እቱ፥ “ኡባባ ኦꬃናዉ ታና ድግያባይ ባዋ”፤ ሽን ኡባባይ ማደና። “ኡባባ ኦꬃናዉ ድግያባይ ባዋ፤ ሽን ኡባባይ ጌሸና” ያጊኖ። 24 ኦንነ ሀራ አሳ ማድያባ ቆፖፐ አትን፥ ሀራይ አቶ እቱነ ባረና ማድያባ ቆፖፖ።

25 ገያን አጻረ ታራን ዛልኤትያ አሹዋ ህንተ ዎዛና ቆፋን፥ አይነ ስናን ሚተ። 26 አያዉ ጎፐ፥ አላሚነ አን ደእያባይ ኡባይ ጎዳባ። *

27 እት አማነና አሳይ ህንተንታ እማꬃ ኦꬅ ሾባናዉ ጼስና ባናዉ ኮዮፐ፥ ህንተ ዎዛና ቆፋን፥ አይነ ስናን ህንተ ስንꬃ እ አꬅያባ ኡባ ሚተ። 28 ሽን እት ኡራይ ህንተንቶ፥ “ሀዌ ኤቃዉ ያርሼዳዋ” ጎፐ፥ ሄ ህንተንቶ ኦዴዳ ብታንያ ድራዉነ ቃይ ህንተ ዎዛና ቆፋ ድራዉ፥ ሄ ቁማ ሞፕተ። 29 ታን ግያዌ ነ ዎዛና ቆፋ ድራሳ ግደና፤ ሽን የኮ ብታንያ ዎዛና ቆፋ ድራሳ።

ታን ታ ሀናናዉ ዳንዳይያ ታ ሀኖታ ሀራ አሳ ዎዛናይ አያዉ ፕርዲ? 30 ታን ጾሳ ጋላታደ ቁማ ሞፐ፥ ጾሳ ጋላታደ ሜዳ ቁማዉ አያዉ ቦረታይታ?

31 ስም ህንተ አያነ ሞፐ፥ ዎይ አያነ ኡሾፐ፥ ዎይ ህንተ አያነ ኦꬆፐ፥ ኡባባ ጾሳ ቦንቾ ኦꬅተ። 32 ህንተንቱ አይሁዳ አሳቶ ዎይ ግሪከ አሳቶ ዎይ ጾሳ አማንያዋንቶ ꬉቦ ግዶፕተ። 33 ታን ቃይ ጮራቱ አታና ማላ፥ ኡንቱንቱ ኡባ ማዳናዳንፐ አትን፥ ታ ሁጰዉ ማዱዋ ኮየናን፥ አሳ ኡባ ኡባባን ናሸችያዋዳን፥ ህንተንቱካ ሄዋዳ ኦꬅተ።

11

1 ታን ክርስቶሳ ሌምሱዋ ካልያዋዳን፥ ህንተንቱካ ታዋ ካልተ።

አሳይ እትፐ ዎስያ ዎደ ደአናዉ በስያ ዎጋ

2 ታናዳን አማንያዋንቶ፥ ህንተ ኡባባን ታና ሀሳይያ ድራዉነ፥ ዎጋ ታን ህንተንቶ እሜዳዋዳን፥ ህንተ ምንሲደ ናግያ ድራዉ፥ ህንተንታ ጋላታይ። 3 ሽን ክርስቶስ አቱማዋ ኡባዉ ሁጰ ግድያዋ፥ አቱማ አሳይ ማጫ አሳዉ ሁጰ ግድያዋነ ቃይ ጾሳይ ክርስቶሳዉ ሁጰ ግድያዋ ህንተ ኤራና ማላ ኮያይ። 4 ጾሳ ዎሲደ፥ ዎይ ትምቢትያ ኦዲደ፥ ባረ ሁጲያ ጎዝያ አቱማ አሳይ ኡባይ ክርስቶሳ ቶቼ። 5 ቃይ ጾሳ ዎሳደ ዎይ ትምቢትያ ኦዳደ፥ ባረ ሁጲያ ጎዘና ማጫዉና ባረ አስና ቶቻዉ፤ አያዉ ጎፐ፥ እዛ ባረ ሁጲያ ሜደታ ድጎንና እት ማላ።

6 ማጫዉና ባረ ሁጲያ ጎዛና ꬋዮፐ፥ ቃንጽሱ። ሽን እዛ ባረ ሁጲያ ቃንጽሳናዌ ዎይ ሜድሳናዌ ፖኮፐ፥ ባረ ሁጲያ ጎዙ። 7 አቱማዌ ጾሳ ሌምሱዋነ ቦንቹዋ ግድያ ድራዉ፥ ባረ ሁጲያ ጎዛናዉ በሰና፤ ሽን ማጫዉና አቱማዎ ቦንቾ። * 8 አያዉ ጎፐ፥ ማጫዉና አቱማዋፐ ቤታዱፐ አትን፥ አቱማዌ ማጫዉንፐ ቤትቤና። * 9 አያዉ ጎፐ፥ ማጫዉና አቱማዋ ድራዉ መታዱፐ አትን፥ አቱማዌ ማጫዉን ድራዉ መትቤና። 10 ሄዋ ድራዉ፥ ማጫዉና ባረ አስና አይሱዋፐ ጋርሳና ደእያዋ ኤርሳናዉነ ኪታንቻቱዋ ድራዉ፥ እዝ ሁጲያን ጎዝያባይ ደአናዉ በሴ።

11 ሽን ጎዳን ማጫዉና አቱማዌ ባይናን ደኡኩ፤ አቱማዌካ ማጫዉና ባይናን ደኤና። 12 አያዉ ጎፐ፥ ማጫዉና አቱማዋፐ መቴዳዋዳን፥ ቃይ አቱማዌካ ማጫዉንፐ የለቴዳ። ቃይ ኡባባይካ ጾሳፐ ዬ።

13 ህንተንቱ ህንተ ሁጰዉ ፕርድተ። ማጫዉና ባረ ሁጲያ ጎዘናን ጾሳ ዎሳናዉ በሲ? 14-15 አቱማዌ ባረ ሁጲያ ድቾፐ፥ አዉ ፖኮ። ሽን ማጫዉና ባረ ሁጲያ ድቾፐ፥ እዝዉ ቦንቾ ግድያዋ ሀራይ አቶ፥ መተንቶነ ህንተንታ ታማርሰኔ? አያዉ ጎፐ፥ ማጫዉን ሁጲ እዞ ካማናዉ እዝዉ እመቴዳ። 16 ሽን ኦንነ ሀ የዉዋን ፓሉመታናዉ ኮዮፐ፥ ኑዉ ግድና ዎይ ጾሳ አማንያዋንቶ ግድናካ፥ ሀዋፐ ሀራ ዎጋይ ባዋ።

ጎዳ ካዉዋ አክያ ዎጋ

(ማቶሳ 26:26-29፤ ማር. 14:22-25፤ ሉቃሳ 22:14-20)

17 ህንተ ሺቅያዌ ኢታባሳፐ አትን፥ ሎኦባሳ ግደና ድራዉ፥ ታን ሀ አዛዙዋ እማደ ህንተንታ ጋላትከ። 18 ሽን ህንተ ዎሳ ጎለን ሺቅያ ዎደ፥ ህንተ ግዶን ጳልቀꬃይ ደእያዋ ታን ስሳይ። ቃይ ሄዌ እት ባጋና ቱማ ግድያዋ አማናይ። 19 አያዉ ጎፐ፥ ህንተ ማታን አማነቴዳዋንቱ ቆንጭ ኤረታና ማላ፥ ህንተ ግዶንካ ቃይ ሻኩ ደአናዉ በሴ። 20 ሄዋ ድራዉ፥ ህንተ እትፐ ሺቅያ ዎደ፥ ህንተ ሺቁ ጎዳ ካዉዋ ማናሳ ግደና። 21 አያዉ ጎፐ፥ ህንተ ቁማ ምያ ዎደ፥ ኡባይ ሁጲያን ሁጲያን ባረዋ ባረዋ ምያ ድራዉ፥ እቱ ኮሻቴ፤ እቱ ቃይ ማꬆቴ። 22 ማናዉነ ኡሻናዉ ህንተንቶ ጎሊ ባዌ? ዎይ ጾሳ ዎሳ ጎልያ ካꬊቴ? ቃይ አይነ ባይናዋንታ ዬላዪቴ? ታን ህንተንታ ዋጎ? ሀ የዉዋን ታን ህንተንታ ጋላቶ? ጋላትከ።

23 አያዉ ጎፐ፥ ታን ቃይ ህንተንቶ እሜዳ ትምርትያ ጎዳፐ አካድ። ጎዳ የሱስ ኡንቱንቱ አ አꬂደ እሜዳ ቃማ ዳቡዋ አኪደ፥ * 24 ጾሳ ጋላቴዳ፤ ዳቡዋ መንꬂደ፥ “ሄይተ፤ ሚተ። ሀዌ ህንተ ግሻታዉ ባረና እሜዳ ታ አሹዋ። ሀዋን ታና ቆፕተ” ያጌዳ። 25 ሀዋዳንካ፥ ካዉዋ ሚደ ስምና፥ ጹኣ ቃይ አኪደ፥ “ሀዌ ጹአይ ታ ሱꬃን ታን ጫቄዳ ኦራꬃ ጫቁዋ። ህንተንቱ አፐ ኡሼዳ ዎደ ኡባን ሄዋን ታና ቆፕተ” ያጌዳ። * 26 አያዉ ጎፐ፥ ህንተ ሀ ዳቡዋ ሜዳ ዎደ ኡባንነ ሀ ጹኣፐ ኡሼዳ ዎደ ኡባን ጎዳይ ያና ጋካናዉካ፥ አ ሀይቁዋ ኦዲታ።

27 ሄዋ ድራዉ፥ በሰናን ደኢደ ጎዳ ዳቡዋ ምያዌ፥ ዎይ ጎዳ ጹኣፐ ኡሽያዌ ኦንነ አ አሹዋነ አ ሱꬃ አጮቴ። 28 ሽን አሳይ ባረ ሁጲያ ፓጮ። ያቲደ ዳቡዋ ሞ። ጹኣፐካ ኡሾ። 29 አያዉ ጎፐ፥ ጎዳ አሹዋ ሻኪደ ኤረናን ዳቡዋ ምያዌነ ጹኣፐካ ኡሽያዌ ባረ ሁጰዋ ፕርዳ ሜኔ ኡሼ። 30 ሄዋ ድራዉ፥ ህንተ ግዶን ጮራቱ ዳቡራንቻነ ሀርጋንቻ ግዴድኖ፤ ቃይ ኡንደኔዳዋንቱ ሀይቄድኖ። 31 ሽን ኑን ኑ ሁጲያ ቱሙ ፓጬደንቶ፥ ጾሳይ ኑና ፕርደና። 32 ኑን ፕርደትያ ዎደ፥ ሀ አላምያና እትፐ ፕርደተና ማላ፥ ጎዳይ ኑና ሴሬ።

33 ሄዋ ድራዉ፥ ታናዳን አማንያዋንቶ፥ ጎዳ ካዉዋ ማናዉ ህንተ ሺቅያ ዎደ፥ እቱ እቱዋ ናግተ። 34 ኦንነ ኮሻቴዳዋ ግዶፐ፥ እትፐ ሺቅያ ዎደ ጾሳ ፕርዳን ህንተ ገለና ማላ፥ ባረ ሶይን ሞ።

አቴዳዋ ታን ያ ባደ ጊግሳና።

12

ጌሻ አያና እሞታቱዋ

1 ታናዳን አማንያዋንቶ፥ ጌሻ አያና እሞታባ ህንተ ኤራናዉ ኮያይ። 2 ህንተንቱ ጾሳ አማነና ዎደ፥ ኡባ ዎደ ካልያዋዳንካ፥ ሃሳየና ኤቃቱዋኮ ህንተ ቤዳዋ ኤሪታ። 3 ሄዋ ድራዉ፥ ጾሳ አያናይ ካለꬅያ አሳይ ኦንነ፥ “የሱስ ሸቀቶ” ያጊደ ሃሳየናዋነ ቃይ ጌሻ አያናይ ካለꬆፐፐ አትን፥ ሀራይ አቶ እት አሳይነ፥ “የሱስ ጎዳ” ጋናዉ ዳንዳየናዋ ታን ህንተንታ ኤርሳይ።

4 አያና እሞታይ ዱማ ዱማ፤ ሽን እምያ አያናይ እቱዋ። * 5 ቃይ ኦꬅያ ኦሱ ዱማ ዱማ፤ ሽን ጎዳይ እቱዋ። 6 ኦሱዋ ኦꬃናዉ ዱማ ዱማ ኦጊ ደእሽን፥ ሄ ኦꬅያ ኦግያ ኡባ አሳ ኡባዉ ቆንጭስያ ጾሳይ እቱዋ። 7 ሽን አሳ ኡባ ማዳናዉ፥ ጌሻ አያና ቆንጭስያ ዎልቃይ ኡባዉ ሁጲያን ሁጲያን እመቴዳ።

8 አያዉ ጎፐ፥ ጌሻ አያናይ እቶ አꬎ ኤራተꬃ ሃሳያ እሜዳ፤ ቃይ እቶ ኤራተꬃ ሃሳያ እሜዳ። 9 ሄ ጌሻ አያናይ እቶ አማኑዋ እሚደ፥ የኮ ሀርጋንቻ ፓꬅያ ዎልቃ እሜዳ። 10 ጌሻ አያናይ እቶ ማላታ ኦꬅያ ዎልቃ እሚደ፥ እቶ ትምቢትያ ኦድያ ዎልቃ እሜዳ። እቶ አያናቱዋ ግዱዋን ደእያ ዱማተꬃ ኤርያ ዎልቃ እሚደ፥ እቶ ዱማ ዱማ ቃላን ሃሳይያ ዎልቃ እሜዳ። ቃይ እቶ ዱማ ዱማ ቃላን ሃሳዬዳዋ ብልያ ዎልቃ እሜዳ 11 ሽን ሀ ኡባባ ኦꬅያዌ ሄ እት ጌሻ አያና። አሳ ኡባዉ እ ባረ ኮይያዋዳን፥ ዱማ ዱማ እሞታ ሻክ ሻኪደ እሜዳ።

እት ቦላን ደእያ ዱማ ዱማ አሳተꬃቱዋ

12 ክርስቶስ ጮራ አሳተꬃቱ ደእያ እት ቦላ ማላ። ቦላይ ጮራ አሳተꬃቱዋፐ መቴዳዋ ግዶፐካ፥ እት ቦላ። * 13 አያዉ ጎፐ፥ ኑን አይሁዳ አሳ ግዶፐነ ዎይ ግሪከ አሳ ግዶፐ፥ ዎይ አይለ ግዶፐነ ዎይ ዎማኖ ግዶፐ፥ ኡባይ እት ጌሻ አያናን እት ቦላ ግዳናዉ ጻማቀቴዶ። ቃይ ኑን ኡባይ እት ጌሻ አያና ኡሼዶ።

14 አያዉ ጎፐ፥ ቦላዉ አሳተꬃይ ጮራ ግድያዋፐ አትን፥ እቱዋ ግደና። 15 ገዲ፥ “ታን ኩሽያ ግደና ድራዉ፥ ቦላ ቆሞ ግድከ” ጎፐ፥ እ ሄዋ ግያዌ ቦላ ቆሞ ግድያዋ ድጋኔ? 16 ሀይꬃይካ፥ “ታን አይፍያ ግደና ድራዉ፥ ቦላ ቆሞ ግድከ” ጎፐ፥ እ ሄዋ ግያዌ ቦላ ቆሞ ግድያዋ ድጋኔ? 17 ቦላይ ኡባይ አይፍያ ጻላላ ግድንቶ፥ ዎቲደ ስሳናዉ ዳንዳዪ? ቃይ ቦላይ ኡባይ ሀይꬃ ጻላላ ግድንቶ፥ ዎቲደ ስንጋናዉ ዳንዳዪ?

18 ሽን ጾሳይ ባረ ኮዬዳዋዳን፥ ቦላ አሳተꬃቱዋ እቱዋ እቱዋ ቦላን ዎꬄዳ። 19 ኡባይ እት ቆሞ ግድንቶ፥ ቦላይ ሀቃን ደአኔ? 20 ሽን አሳተꬃቱ ጮራ ግዶፐካ፥ ቦላይ እቱዋ።

21 አይፊ ኩሽያ፥ “ኔን ታና ኮሻካ” ጋናዉ ዳንዳየና። ዎይ ቃይ ሁጲ ገዳቱዋ፥ “ህንተንቱ ታና ኮሽክታ” ጋናዉ ዳንዳየና። 22 ሽን ላፋ ማላትያ ቦላ አሳተꬃቱ ሎይꬅ ኮሽያዋንታ። 23 ቦላ አሳተꬃቱዋፐ ቦንቼተናዋንታ ኑዉ ማላትያዋንታ ኑን ሎይꬅ ቦንቼቶ። ቃይ ኑና ዬላይያ ቦላ አሳተꬃቱዋካ ሎይꬅ ቦንቼቶ። 24 ኑ ቦላፐ ቤትያ ባጋዉ ማዩ ኮሸና፤ ሽን ፖክያ ባጋ አሳተꬃቱዋ ሎይꬅ ማይዛናዳን፥ ጾሳይ አሳተꬃ እትፐ ጋꬄዳ። 25 ቦላ አሳተꬃቱ እቱ እቶ እት ማላ ቆፋ ቆፓናፐ አትን፥ ቦላን ዱማተꬃይ ደአናዉ በሰና። 26 ቦላ አሳተꬃቱዋፐ እቱ ሴለቶፐ፥ ቦላ አሳተꬃቱ ኡባይካ አናና ሴለቲኖ፤ ቦላ አሳተꬃቱዋፐ እቱ ቦንቼቶፐ፥ ቦላ አሳተꬃቱ ኡባይ አናና ናሸቲኖ።

27 ህንተንቱ ኡባይ ክርስቶሳ ቦላ፤ ቃይ ሁጲያን ሁጲያን ህንተ ኡባይካ አ ቦላ አሳተꬃቱዋ። 28 ጾሳይ ዎሳ ጎለን እት እት አሳቱዋ፥ ኮይሩዋን የሱስ ኪቴዳዋንታ፥ ላኤንꬁዋን ናባቱዋ፥ ሄዘንꬁዋን ታማርስያዋንታ፥ ሄዋፐ ጉይያን፥ ማላታ ኦꬅያዋንታ፥ ሄዋፐ ጉይያን፥ ፓꬅያ ዎልቃይ ደእያዋንታ፥ ማድያዋንታ፥ ዎሳ ጎልያ አይስያዋንታ ዱማ ዱማ ቃላን ሃሳይያዋንታ ኦꬄዳ።* 29 ኡባቱ የሱስ ኪቴዳዋንቴ? ኡባቱ ናባቴ? ኡባቱ ታማርስያዋንቴ? ኡባቱ ማላታ ኦꬂኖ? 30 ኡባዉ ፓꬅያ ዎልቃይ ደኢ? ኡባቱ ዱማ ዱማ ቃላን ሃሳዪኖ? ቃይ ዱማ ዱማ ቃላን ሃሳዬዳዋ ኡባቱ ብሊኖ? 31 ሽን ኡባፐ አꬍያ እሞታ ሎይꬅ ኮይተ።

ቃይ ኡባፐ ሎይꬅ አꬍያ ኦግያ ታን ህንተንታ በሳና።

13

ቱሙ ሲቁዋ

1 ታን አሳ ቃላንነ ኪታንቻ ቃላን ሃሳዮፐካ ታዉ ሲቁ ꬋዮፐ፥ ታ ሃሳያይ ጮ ዋስያ ዳዋላ ማላ፤ ዎይ ቆልጫካትያ ጽናጽልያ ማላ። 2 ናበተꬃ እሞታይ ታዉ ደኦፐካ፥ ታን ጌሜዳ የዉዋ ኡባነ ኤራተꬃ ኡባ ኤርንቶካ፥ ቃይ ደርያ ደንꬅ ድግያ አማኑ ታዉ ደኦፐካ፥ ሲቁ ꬋዮፐ፥ ታን አያነ ግድከ። * 3 ታዉ ደእያዋ ኡባ ህዬሳቱዋ ምዛናዉ እምንቶካ ሀራይ አቶ፥ ታ ቦላ ታማን ጉዳናዉ አꬃ እምንቶካ ሲቁ ꬋዮፐ፥ ታና አይነ ማደና።

4 ሲቁ ዳንዳያንቻ። ሲቁ ኬኬ። ሲቁ ቃናተና። ጬቀተና፤ ቃይ ኦቶረተና። 5 ሲቁ ባረዉ በሰናዋ ኦና፤ ኡዜተና፤ ይሎተና፤ ሲቁ ናቀቴዳዋካ ፓይደና። 6 ሲቁ ቱማተꬃን ናሸትያዋፐ አትን፥ ዎርዱዋን ናሸተና። 7 ሲቁ ኡባባ ዳንዳዬ። ኡባባይካ ሀናናዋ ጊደ፥ ናሸቻን ናጌ። ኡባባን ገንጬ።

8 ሲቁ ሙለካ ꬋየና። ሽን ናበተꬃይካ አታና። ዱማ ዱማ ቃላን ሃሳይያዌካ አታና። ኤራተꬃይካ ꬋያና። 9 አያዉ ጎፐ፥ ኑን ኤራተꬃፐ ፓጫ ኤሬቶ፤ ትምቢትያፐካ ፓጫ ኦዴቶ። 10 ሽን ኩመንꬃ ግዴዳዌ ይያ ዎደ፥ ፓጫይ ꬋያና።

11 ታን ናአተꬃን ደእያ ዎደ፥ ናኣዳን ሃሳያይ። ናኣዳን ቆፓይ። ቃይ ናኣዳንካ አኬካይ። ዎዳላ ግዴዳ ዎደ፥ ናአተꬃ ሀኑዋ አጋድ። 12 ኑን ሀእ በእያዌ ማስቶትያን በእያ ለምእ ለምእያ ማላ ማላ፤ ሽን ሄ ዎደ ኑን ኑ አይፍያን ቆንጭያን በአና። ሀእ ታን ኤራተꬃፐ ፓጫ ኤራይ፤ ሽን ጾሳይ ታና ዉርሲደ ኤርያዋዳን፥ ሄ ዎደ ታንካ ዉርሳ ኤራና።

13 ሽን ሄዋ ግዶፐ፥ አማኑ፥ ሀናናዋ ጊደ ናሸቻን ናግያዌነ ሲቁ፥ ሀዋንቱ ሄዛቱ ምኒደ ደኢኖ። ሀዋንቱፐ አꬍያዌ ሲቁዋ።

14

ጌሻ አያና እሞታነ ኡንቱንቱ ማዱዋ

1 ሲቁዋ ካልተ። አያና እሞታካ ሎይꬅ ኮይተ። ሽን ኡባፐ አꬂደ፥ ናበተꬃ ኮይተ። 2 አያዉ ጎፐ፥ ዱማ ዱማ ቃላን ሃሳይያ ኡራይ ጾሳዉ ሃሳዬፐ አትን፥ አሳዉ ሃሳየና። አያዉ ጎፐ፥ እ ሃሳይያዋ ኦንነ አኬከና። ሽን አሳዉ ቆንጭቤና የዉዋ አያና ዎልቃን ሃሳዬ። 3 ሽን ናቢ አሳ ማዳናዉ፥ ዞራናዉነ ምንሳናዉ አሳዉ ሃሳዬ። 4 ዱማ ዱማ ቃላን ሃሳይያ ኡራይ ባረና ማዴ። ሽን ናቢ ዎሳ ጎልያ ማዴ።

5 ህንተንቱ ኡባይ ዱማ ዱማ ቃላን ሀሳያናዋ ታን ዶሳይ። ሽን ናበተꬃ ሄዋፐ አꬃደ ዶሳይ። አያዉ ጎፐ፥ ዱማ ዱማ ቃላን ሃሳይያዌ ሄ ሃሳዬዳዋ ዎሳ ጎልያ ማዳናዉ ብልያ አሳይ ꬋዮፐ፥ ዱማ ዱማ ቃላን ሃሳይያዋፐ ናበተꬃይ አꬌ።

6 ሽን ታናዳን አማንያዋንቶ፥ ሀእ ታን ህንተንቱኮ ባደ፥ ዱማ ዱማ ቃላን ሃሳያደ፥ ሳጻን ዎይ ኤራተꬃን ዎይ ናበተꬃን ዎይ ታማርስያዋን ህንተንቶ ኦዳና ꬋዮፐ፥ ታን ህንተንታ አያ ማዳይታ? 7 ሀራይ አቶ፥ ሸምፑ ባይናባይ ሱሱልያ ግድና ዎይ ዲꬃ ግድና ካኢደ፥ ባረ ካሳ ዱማተꬃ ኤርሳና ꬋዮፐ፥ ሱሱልያ ፑኖፐነ፥ ዎይ ዲꬃ ዲጾፐ፥ አሳይ ዎቲደ ኤራኔ? 8 ቃይ ጹሩምባ ዋሱ ሎይꬅ ኤረታና ꬋዮፐ፥ ኦላዉ ኦኔ ጊገታናዌ? 9 ሀዋዳንካ፥ ቃይ ዱማ ዱማ ቃላን ህንተ ሃሳይያዌ ቆንጨ ግደናን ꬋዮፐ፥ ህንተ ሃሳይያዋ አሳይ ዎት አኬካኔ? አያዉ ጎፐ፥ ጫርኮ ህንተ ሃሳዪታ።

10 ሀ አላምያን ጮራ ቃላይ ደኤ፤ ሽን ብለꬃይ ባይና ቃላይ እቱነ ባዋ። 11 ሽን እት አሳይ ሃሳይያ ቃላ ታን ኤራና ꬋዮፐ፥ ሄ ሃሳይያዌ ታዉ እማꬃ ግዴ፤ ታንካ አዉ እማꬃ ግዳይ። 12 ሀዋዳንካ፥ ቃይ ጌሻ አያና እሞታ ህንተ አካናዉ ሎይꬅ ኮይያዋንታ ግድያ ድራዉ፥ ዎሳ ጎልያ ድቻናዉ ማዳዋ ኡባባፐ አꬂደ ኮይተ።

13 ሄዋ ድራዉ፥ ዱማ ዱማ ቃላን ሃሳይያዌ ባረ ሃሳዬዳዋ ብላናዉ ዳንዳያና ማላ፥ ጾሳ ዎሶ። 14 አያዉ ጎፐ፥ ታን ዱማ ዱማ ቃላን ጾሳ ዎሶፐ፥ ታ አያናይካ ዎሴ፤ ሽን ታ ጋርሳ ቆፋይ አይነ ጎኤተና። 15 ያትና፥ ታን ዎቶ? ታን ታ አያናን ጾሳ ዎሳና፤ ቃይ ታ ቆፋንካ ጾሳ ዎሳና። ታ አያናን የጻና፤ ቃይ ታ ቆፋንካ የጻና። 16 ሄዋ ግዳና ꬋዮፐ፥ ኔን ነ አያና ጻላላን ጾሳ ጋላትያዋ ግዶፐ፥ ሄ ሳኣን ኔን ግያዋ ኤረና አሳይ ኔን ጾሳ ጋላትያዋ ኤረናን፥ ኔን ጋላቴዳዋን ዎቲደ፥ “አመንእ” ጋኔ? 17 ኔን ጾሳ ጋላትያዌ ሎአ፤ ሽን ሄዌ የኮ ብታንያ ማደና።

18 ታን ዱማ ዱማ ቃላን ህንተ ኡባፐ አꬃደ ሃሳይያ ድራዉ፥ ጾሳ ጋላታይ። 19 ሽን ታን ዎሳ ጎለን ሀራቱዋ ታማርሳናዉ ዱማ ዱማ ቃላን ታሙ ሻአ ቃላቱዋ ሃሳይያዋፐ እቼሹ ቃላቱዋ ታ ዎዛና ቆፋን ሃሳያናዉ ዶሳይ።

20 ታናዳን አማንያዋንቶ፥ ህንተ ኢታ የዉዋን ጉꬃ ናና ማላ ግዳናፐ አትን፥ ቆፋን ጉꬃ ናና ማላ ግዶፕተ፤ ህንተ ጋርሳ ቆፋን ዎዛናማቱዋ ግድተ። 21 ጾሳ ማጻፋን፥

“ጎዳይ፥ ‘ታን ሀ አሳዉ፥

ዱማ ዱማ ቃላን ሃሳይያ አሳንነ፥

እማꬃቱዋ ዶናን ሃሳያና።

ሽን ሄዋንካ፥

ታን ግያዋ ኡንቱንቱ ስስክኖ’ ያጌ”

ጌተቲደ ጻፈቴዳ። *

22 ስም ዱማ ዱማ ቃላን ሃሳይያዌ አማነናዋንቶ ማላታ ግድያዋፐ አትን፥ አማንያዋንቶ ማላታ ግደና። ቃይ ናባቱዋፐ ሃሳየትያዌ አማንያዋንቶ ማላታ ግድያዋፐ አትን፥ አማነናዋንቶ ማላታ ግደና።

23 ሄዋ ድራዉ፥ አማንያ አሳይ ኡባይ እትፐ ሺቂደ፥ ቃይ ኡባይካ ዱማ ዱማ ቃላን ሃሳዮፐ፥ ታማርቤና አሳይ ዎይ አማነና አሳይ ገሊደ፥ ህንተንታ ኡባ፥ “ጎዪታ” ጌኔ? 24 ሽን ታማርቤና አሳይ ዎይ አማነና አሳይ ዎሳ ጎለ ገልያ ዎደ፥ አሳይ ኡባይ ትምቢትያ ኦዶፐ፥ እ ባረ ስስያዋን ባረ ናጋራ አኬኬ። ቃይ ሄ ስሴዳባ ኡባንካ እ ፕርደታና። 25 አ ዎዛናን ጌሜዳ ቆፋይካ ቆንጫና። ሀዋዳንካ ቃይ፥ “ጾሳይ ቱሙ ህንተ ግዶን ደኤ” ያጊደ ማርካቲደ፥ ጉፋኒደ ጾሳዉ ጎይናና።

አሳይ እትፐ ዎስያ ዎደ ደአናዉ በስያ ዎጋ

26 ስም ታናዳን አማንያዋንቶ፥ አዬ? ህንተንቱ እትፐ ሺቅያ ዎደ፥ ሁጲያን ሁጲያን፥ እቶ ማዝሙሪ ደኤ፤ እቶ ታማርስያዌ ደኤ፤ እቶ ሳጻይ ደኤ፤ ቃይ እቶ ዱማ ዱማ ቃላን ሃሳይያዌ ደኤ፤ እቶ ብልያዌ ደኤ። ኡባይካ ዎሳ ጎልያ ማድያዋ ግዳናዉ በሴ። 27 ኦንነ ዱማ ዱማ ቃላን ሃሳዮፐ፥ ላኡ ግዲደ፥ ዎይ ዳሮፐ ሄዙ ግዲደ፥ ካላን ካላን ሃሳያናዉ በሴ። ቃይ ሀራ እቱ ኡንቱንቱ ሃሳዬዳዋ ብሎ። 28 ሽን ብልያ አሳይ ꬋዮፐ፥ ዱማ ዱማ ቃላን ሃሳይያዌ ዎሳ ጎልያን ጮኡ ጎ። ባረ ሁጰዉነ ጾሳዉ ሃሳዮ።

29 ናባቱካ ላኡ ግዲደ ዎይ ሄዙ ግዲደ ሃሳይኖ። ቃይ ሀራንቱ ኡንቱንቱ ግያዋ ሻክኖ። 30 ሽን ጾሳይ ሄ ሳኣን ኡቴዳ ሀራዉ እትባ ቆንጭሶፐ፥ ካሰና ሃሳይያዌ ጮኡ ጎ። 31 አያዉ ጎፐ፥ ኡባይ ታማራና ማላነ ኡባይ ምናና ማላ፥ ካላን ካላን ትምቢትያ ኦዳናዉ ዳንዳዪታ። 32 ትምቢትያ ኦድያዋንቱ እሞታይ ኡንቱንቶ አዛዘቴ። 33 አያዉ ጎፐ፥ ጾሳይ ሳሮተꬃ ጾሳፐ አትን፥ ጫቡዋ ጾሳ ግደና።

ጌሻቱ ዎሳ ጎለቱዋ ኡባን፥ 34 ማጫዋንቱ ሺቁዋ ጋርሳን ጮኡ ጊኖ። አያዉ ጎፐ፥ አይሁዳቱዋ ህጊ ግያዋዳንካ ኡንቱንቱ ሞደታናፐ አትን፥ ሺቁዋ ጋርሳን ሃሳያናዉ ኡንቱንቶ ማት ባዋ። 35 ማጫዋንቱ ሺቁዋ ጋርሳን ሃሳይያዌ ፖኮ ግድያ ድራዉ፥ አየንቶ ኤራናዉ ኮዮፐነ ሶይን ባረንቱ አስና ኦችኖ።

36 ጾሳ ቃላይ ኮይሮ ህንተፐ ዬዴ? ዎይ ህንተ ጻላላኮ ዬዴ? 37 ኦንነ ባረና ናብያ ዎይ ጾሳ አያናይ ደእያ አሳ ያጊደ ቆፖፐ፥ ታን ህንተንቶ ጻፍያዌ ጎዳ አዛዙዋ ግድያዋ አኬኮ። 38 ሽን ኦንነ አኬካና ꬋዮፐ፥ አኬኮፖ ባሽ አጎ።

39 ሄዋ ድራዉ፥ ታናዳን አማንያዋንቶ፥ ትምቢትያ ኦዳናዉ ሎይꬅ አሞትተ። ቃይ ዱማ ዱማ ቃላን ሃሳይያዋካ ድጎፕተ። 40 ሽን ኡባባይካ ዎጋንነ ማራን ሀኖ።

15

ክርስቶስ ሀይቁዋፐ ደንዴዳባ

1 ታናዳን አማንያዋንቶ፥ ታን ህንተንቶ ኦዴዳ ምሽራቹዋ ቃላ ህንተ አኬዳዋነ ቃይ ህንተ አማኑ አን ኤቄዳዋ ህንተንታ ቆፈꬃይ። 2 ህንተንቱ አማኑ መላ ግዳና ꬋዮፐ፥ ቃይ ታን ህንተንቶ ኦዴዳ ቃላ ሎይꬅ ኦይቆፐ፥ ህንተ ሄ ምሽራቹዋ ቃላን አቴድታ።

3 አያዉ ጎፐ፥ ታን ቃይ አኬዳዋ ኡባባፐ አꬊደ ኮሽያዋ ካሰታደ ህንተንቶ እማድ። ሄዌ አዬ ጎፐ፥ ጾሳ ማጻፋይ ግያዋዳን፥ ክርስቶስ ኑ ናጋራ ድራዉ * 4 ሀይቂደ ሞገቴዳ። ጾሳ ማጻፋይ ግያዋዳንካ፥ ሄዘንꬅያ ጋላስ ሀይቁዋፐ * 5 ደንዲደ፥ ጰጽሮሳዉ ቆንጬዳ። ሄዋፐ ጉይያን፥ ባረ ኪቴዳ ታማነ ላአቶ ቆንጬዳ። * 6 ሄዋፐ ጉይያን፥ እቼሹ ጼቱዋፐ ዳርያ ባረና ካልያ አሳዉ እት ካላ ቆንጬዳ። ኡንቱንቱፐ ዳርያ ባጋይ ሀኖ ጋካናስካ ፓጻ ደኢኖ፤ ሽን አማሬዳዋንቱ ሀይቄድኖ። 7 ሄዋፐ ጉይያን፥ ያቆባዉ ቆንጬዳ፤ ጉየፐ ባረ ኪቴዳ ኡባቶ ቆንጬዳ።

8 ቃይ ኡባፐ ዉርሰꬃን፥ ዎዲ ጋከናን የለቴዳ ታዉካ ቆንጬዳ። * 9 አያዉ ጎፐ፥ የሱስ ኪቴዳ ኡባፐ ታን ላፋ፤ ታን ጾሳ ዎሳ ጎልያ ዋይሴዳ ድራዉ፥ የሱስ ኪቴዳዋ ጌተታደ ጼሰታናዉካ በስከ። 10 ሽን ጾሳ አꬎ ኬካተꬃን ታን ታናካ። ቃይ ታዉ እ እሜዳ አꬎ ኬካተꬃይ መላ ግድቤና፤ ሽን ታን ኡንቱንታ ኡባፐ አꬃደ ኦꬃድ። ሽን ታናና ደእያ ጾሳ አꬎ ኬካተꬃይ ኦꬄዳፐ አትን፥ ታና ግድከ። 11 ስም ታና ግዶፐካ፥ ዎይ ኡንቱንታ ግዶፐካ፥ ኑን ኡባይ ኦድያዌ ሀዋ፤ ህንተንቱካ ሀዋ አማኔድታ።

አሳይ ሀይቁዋፐ ደንዳናባ

12 ክርስቶስ ሀይቁዋፐ ደንዴዳዋ ኦድያዋ ግዶፐ፥ ህንተንቱፐ እት እት አሳቱ ያትና ዎቲደ፥ “ሀይቄዳ አሳይ ሀይቁዋፐ ደንደና” ያጊኖ? 13 ሀይቄዳ ኡራይ ሀይቁዋፐ ደንድቤናዋ ግዶፐ፥ ያትና ሄኮ ክርስቶስካ ሀይቁዋፐ ደንድቤና ግያዋ። 14 ክርስቶስ ሀይቁዋፐ ደንድቤናዋ ግዶፐ፥ ያትና ኑን ኦድያዌካ መላ፤ ቃይ ህንተ አማኑካ መላ። 15 ቃይ ኑን፥ “ክርስቶሳ ሀይቁዋፐ ደንꬄዳ” ያጊደ ጾሳባ ማርካቴዳ ድራዉ፥ አ ዎርዶ ማርካቱዋ ግዲደ ቤቴዶ። ሽን ሀይቄዳዋንታ ሀይቁዋፐ እ ደንꬅቤናዋ ግዶፐ፥ ክርስቶሳካ ደንꬅቤና። 16 አያዉ ጎፐ፥ ሀይቄዳዋንቱ ሀይቁዋፐ ደንደናዋ ግዶፐ፥ ስም ክርስቶስካ ደንድቤና። 17 ክርስቶስ ሀይቁዋፐ ደንድቤናዋ ግዶፐ፥ ህንተ አማኑካ መላ፤ ቃይ ህንተ ሀዋ ጋካናዉካ ናጋራና ደኢታ። 18 ስም ክርስቶሳ አማኒደ ሀይቄዳዋንቱካ ቃይ ꬋዬድኖ ግያዋ። 19 ኑን ሀ ደኡዋ ጻላላዉ ክርስቶሳን ህዶቴዳ * ግዶፐ፥ ሀ አላምያን ደእያ አሳ ኡባፐካ ኑባይ ሎኤና።

20 ሽን ክርስቶስ ሀይቄዳዋንቱ ደንዶ ባይራ ግዲደ፥ ሀይቁዋፐ ደንዴዳዌ ቱማ። 21 አያዉ ጎፐ፥ ሀይቁ እት አሳ ባጋና ሀ አላምያ ዬዳ፥ ሀይቄዳዋንቱ ደንዱካ ቃይ እት አሳ ባጋና ዬዳ። 22 አያዉ ጎፐ፥ አሳይ ኡባይ አዳማና እትፐተꬃ መꬌዳ ድራዉ ሀይቄዳዋዳን፥ ክርስቶሳና እትፐተꬃ መꬌዳ ድራዉ፥ ኡባይ ደኦ ደንዳና። 23 ሽን ኡባይካ ባረ ካላን ካላን ደንዳና። ክርስቶስ ኡባፐ ካሰቲደ ደንዴዳ፤ ሄዋፐ ጉይያን፥ ክርስቶሳዋንቱ ክርስቶስ ይያ ዎደ ደንዳና።

24 ሄዋፐ ጉይያን፥ ክርስቶስ ማታ ኡባ፥ ጎዳተꬃ ኡባነ ዎልቃ ኡባ ꬋይሲደ፥ ጾሳዉ ባረ አቦ ካዉተꬃ እምያ ዎደ፥ ዎድያ ዉርሰꬃይ ያናዋ። 25 አያዉ ጎፐ፥ ጾሳይ አ ሞርከቱዋ ኡባ አ ገድያፐ ጋርሳና ዎꬃና ጋካናዉ፥ ክርስቶስ ሞዳናዉ በሴ። * 26 ኡባፐ ዉርሰꬃን ꬋዪደ ደእያ ሞርኪ ሀይቁዋ። 27 አያዉ ጎፐ፥ ጾሳ ማጻፋይ፥ “ጾሳይ ኡባባ አ ገድያፐ ጋርሳና ዎꬂደ ሞድሴዳ” ያጌ። ሽን ኡባባ አ ገድያፐ ጋርሳና ዎꬂደ ሞድሴዳ ግያ ዎደ፥ ኡባባ ኦꬄዳ ጾሳፐ አትን፥ የኮ ኡባይ ሞደቴዳ ግያዌ ቆንጨ። * 28 ሽን ኡባባይ ክርስቶሳዉ ሞደቴዳዋፐ ጉይያን፥ ክርስቶስ ቃይ ባረ ሁጰዉ ኡባባ ባረና ሞድሴዳ ጾሳዉ ሞደታና። ጾሳይ ቃይ ኡባባ ዉርሲደ ሞዳና።

29 ሄዋ ግዳና ꬋዮፐ፥ ሀይቄዳዋንቱ ኮታ ጻማቀትያዋንቱ አያ ኦꬂኖ? ሀይቄዳዋንቱ ኡባካ ደንደናዋ ግዶፐ፥ አሳይ ሀይቄዳዋንቱ ኮታ አያዉ ጻማቀቲ?

30 ያትና፥ ኑን ኡባ ዎደ አያዉ ሀሳየና መቱዋን ገሌቶ? 31 ታናዳን አማንያዋንቶ፥ ታን ኑ ጎዳ ክርስቶሳ የሱሳን ታዉ ደእያ ህንተናን ጬቀታደ፥ ጋላሳን ጋላሳን ሀይቃይ። 32 ታን ኤፈሶነን አሳ ቆፋዳን ዱኣና ባጸቴዳዌ ታና አያ ማዲ? ሽን ሀይቄዳዋንቱ ሀይቁዋፐ ደንደናዋ ግዶፐ፥

“ስም ሞይተነ ኡሾይተ፤

አያዉ ጎፐ፥ ኑን ዎንት ሀይቃና” ግያዋ ማላ። *

33 ጭመቶፕተ፤ ኢታ ላገተꬃይ ሎኦ ሀኖታ ባይዜ። 34 ጽሎተꬃኮ ስምተ። ናጋራ ኦꬆፕተ። ህንተንቱፐ እት እት አሳይ ጾሳ ኤረና፤ ታን ሀዋ ህንተንታ ዬላያናዉ ጋይ።

ሀይቁዋፐ ደንዴዳ ቦላ ሀኖታ

35 ሽን እት አሳይ፥ “ሀይቄዳ አሳይ ዋኒደ ደንዳኔ? ኡንቱንቱ አያ ማላ ቦላና ያኔ?” ያገናን አገና። 36 ኔኖ ኤያዉ፥ ኔን ጋድያን ዘርያ ዘረꬃይ ሀይቀናን ሞከና። 37 ኔን ዘርያዌ ዛርጋ ግድና ዎይ ሀራ ቆሞ ካꬃ ግድና፥ አይፍያ ጻላላፐ አትን፥ ላም ዶሊደ ከስያዋ ግደና። 38 ሽን ጾሳይ ዘረꬃዉ ባረ ዶሴዳ ቦላ እሜ፤ ቃይ ዘረꬃ ኡባዉካ ሁጲያን ሁጲያን ኡንቱንቱ ቦላ እሜ። 39 መታ ኡባ አሹ እቱዋ ግደና። ሽን አሳ አሹ እቱዋ፤ መህያ አሹ ዱማ፤ ካፋቱዋ አሹካ ዱማ፤ ቃይ ሞልያ አሹካ ዱማ።

40 ቃይ ሳሉዋ አሳተꬃቱነ ሳኣ አሳተꬃቱ ደኢኖ። ሽን ሳሉዋ ቦላ ቦንቹ ዱማ፤ ቃይ ሳኣ ቦላ ቦንቹ ዱማ። 41 አዋይፍያዉ አ ሁጰ ቦንቹ ደኤ። አገናዉካ አ ሁጰ ቦንቹ ደኤ። ቃይ ጾልንታቶካ ዱማ ቦንቹ ደኤ፤ አያዉ ጎፐ፥ እት ጾልንቲ የኮ ጾልንትያፐ ቦንቹዋን ዱማቴ።

42 ቃይ ሀይቄዳዋንቱ ሀይቁዋፐ ደንድያ ዎደ ሄዋዳን ሀናና፤ ሀይቂያ ቦላይ ሞገቲደ፥ ሀይቀና ቦላ ግዲደ ደንዳና። 43 ቦላይ ቶሽያን ሞገቲደ፥ ቦንቹዋን ደንዳና። ቃይ ዳቡራን ሞገቲደ፥ ዎልቃን ደንዳና። 44 መታ ቦላይ ሞገቲደ፥ ጌሻ አያናን ካለሰትያ ቦላ ግዲደ ደንዳና። መታ ቦላይ ደኦፐ፥ ቃይ ጌሻ አያናን ካለሰትያ ቦላይካ ደኤ።

45 ሀዋዳንካ፥ ቃይ ጾሳ ማጻፋን፥ “ኮይሮ ብታኒ፥ አዳም፥ ፓጻ ደእያ አሳ ግዲደ መቴዳ” ያጌ። ሽን ዉርሰꬃ አዳም ደኡዋ እምያ አሳ ግዴዳ። * 46 ሽን መታ አሳይ ኮይሮ ዪና፥ ጌዶፐ አያና አሳይ ዬዳፐ አትን፥ አያናዌ ኮይሮ ይቤና። 47 ኮይሮ አዳም ቢታፐ መቴዳ፤ እ ቢታፐ መቴዳዋ። ላኤንꬁዋ አዳም ሳሉዋፐ ዬዳ። 48 ሀ ሳኣ አሳቱ ቢታፐ መቴዳዋ ማላቲኖ። ቃይ ሳሉዋ አሳቱ ሳሉዋፐ ዬዳዋ ማላቲኖ። 49 ኑን ቢታፐ መቴዳዋ ማላ ማዬዳዋዳን፥ ሳሉዋፐ ዬዳዋ ማላካ ቃይ ማያና።

50 ታናዳን አማንያዋንቶ፥ ታን ግያዌ ሀዋ፤ አሹነ ሱꬃይ† ጾሳ ካዉተꬃ ላታና ዳንዳየና። ቃይ ዎቂያዌ ዎቀናዋ ላተና።

51-52 ስስተ! ታን ህንተንቶ እትባ ጹራይ። ኑን ኡባይ ሀይቆኮ። ሽን ዉርሰꬃ ጹሩምባይ ፑነትያ ዎደ፥ ልጴዳ አይፊ ጼላናዉ ዎዛና አናን ላመታና። አያዉ ጎፐ፥ ጹሩምባይ ፑነትያ ዎደ፥ ሀይቄዳ አሳይ ዎቀና አሳ ግዲደ ደንዳና፤ ኑንካ ላመታና። * 53 አያዉ ጎፐ፥ ሀዌ ዎቂያዌ ዎቀናዋ ማያናዉ በሴ፤ ቃይ ሀዌ ሀይቂያዌ ሀይቀናዋ ማያናዉ በሴ።

54 ሽን ሀዌ ዎቂያዌ ዎቀናዋ ማይያ ዎደ፥ ቃይ ሀዌ ሀይቂያዌ ሀይቀናዋ ማይያ ዎደ፥ ሄ ዎደ፥ ጾሳ ማጻፋይ፥

“ሀይቁ ጾነቲደ ምተቴዳ። *

55 ሀይቆ፥ ነ ይሻይ ሀቃኔ?

ሀይቆ፥ ነ ጾኑ ሀቃኔ?”

ጌዳ ቃላይ ፖለታና። * 56 ሀይቁ ዱክያ ዎልቃ ናጋራፐ ደሜ፤ ቃይ ናጋራይ ዎልቃ ህግያፐ ደሜ። 57 ሽን ኑ ጎዳ የሱስ ክርስቶሳ ባጋና ኑና ጾንስያ ጾሳ ጋላታይ ጋኮ።

58 ታን ሲቅያ ታናዳን አማንያዋንቶ፥ ሄዋ ድራዉ፥ ቃጸናን ምን ኤቂተ። ህንተንቱ ዳቡራይ ጎዳ ባጋና መላ ግደናዋ ኤሪደ፥ ኡባ ዎደ ጎዳ ኦሱዋ አዛለናን ኦꬅተ።

16

የሩሳላመን ደእያ አማንያ አሳዉ ሺቄዳ ሚሻ ማዱዋ

1 ጾሳ አሳቶ ሚሻ ሺሻናዉ ጋላትያን ደእያ አማንያ አሳቶ ታን ቃላ ገሌዳዋዳን፥ ህንተንቱካ ቃይ ሄዋዳን ኦꬅተ። 2 ህንተንቱ ታን ያ ብያ ዎደ፥ ሚሻ ሺሸና ማላ፥ ህንተ ኡባይ ዎጋ ጋላስ ጋላስ፥ ህንተ ደምያ ኬናፐ ህንተ ጎለን ዳጋይተ። 3 ታን ያ ጋክያ ዎደ፥ ህንተ አማንያ አሳ ኦና ግዶፐነ፥ ህንተ እሜዳዋ ጋꬃና ማላ፥ ዳብዳቢያና ኡንቱንታ የሩሳላመ ኪታና። 4 ቃይ ታን ኡንቱንቱና ባናዉ ኮሾፐ፥ ኡንቱንቱ ታናና እትፐ ባናዋንታ።

ጳዉሎሳ ቆፋቱዋ

5 ታን ማቅዶንያና አꬋአደ፥ ህንተንቱኮ ባና፤ አያዉ ጎፐ፥ ታን ማቅዶንያና አꬋይ። 6 ታን ብያሳ ሀቃ ግዶፐነ፥ ታ ቡሳን ህንተ ታና ማዳና ማላ፥ ህንተ ማታን አማሬዳ ዎድያ ጋምኤናን አግከ። ዎይ ባልጉዋካ ህንተ ማታን ሻጨናን ዋያ አጋና። 7 አያዉ ጎፐ፥ ታን ሀእ ያና አꬋአደ ሄ ኦግያና ህንተንታ በአናዉ ኮይከ። ጎዳይ ጎፐ፥ ህንተ ማታን አማሬዳ ዎድያ ታካናዉ ቆፓይ።

8 ሽን ታን ጰንጸቆስተ ግያ ጋላሳይ ጋካናዉ ኤፈሶነን ጋምአና። 9 ታዉ ኦሱ ኩሜዳ አኮ ፐንጊካ ያን ዶየቴዳ። ቃይ ታዉ ጮራ ሞርከቱ ደኢኖ።

10 ጽሞቶሰ ህንተንቱኮ ዮፐ፥ ህንተ ማታን እ ያየናን ደአናዳን፥ አ ሎይꬅ ኦይቂተ። አያዉ ጎፐ፥ እካ ቃይ ጎዳ ኦሱዋ ኦꬄ። 11 ሄዋ ድራዉ፥ ኦንነ አ ካꬎፖ። ሽን እ ታኮ ሳሮ ስማና ማላ፥ አ ማዲደ ሳሮተꬃን ሞይዝተ። አያዉ ጎፐ፥ ታን እ እሻቱዋና ስማናዋ ናጋ ኡታድ።

12 ሽን ኑ እሻ አጲሎስ የኮ እሻቱዋና ህንተንቱኮ ባና ማላ፥ ታን አ ምንሳ ዎሳድ። ሽን ሀእ ህንተንቱኮ ባናዉ ኮይቤና፤ እ ባረዉ ሚክያ ዎደ ህንተንቱኮ ባናዋ።

ዉርሰꬃ ዞርያነ ሳሮታ

13 ቤጎትተ። አማኑዋን ምን ኤቂተ። ጻልተ። ጎብተ። 14 ኦሱዋ ኡባ ሲቁዋን ኦꬅተ።

15-16 ታናዳን አማንያዋንቶ፥ እስጽፋኖስነ አ ሶይ አሳይ ግሪከን ኮይሮ አማኔዳዋንታ ግድያዋነ ጾሳ አሳቶ ኦꬃናዉ ባረንታ እሜዳዋ ህንተ ኤሪታ። ህንተንቱካ ኡንቱንቱ ማላ አሳዉነ፥ ኡንቱንቱና ኦꬅያ ኡባዉ ዳቡርያ ኡባዉ ኤኖ ጋናዳን፥ ታን ህንተንታ ዎሳይ።

17 እስጽፋኖስ፥ ፓርዶናጽስነ አካይቆስ ህንተ ባይናሳን ታና ቦራስስቤና ድራዉ፥ ኡንቱንቱ ዩሳን ታን ናሸታይ። 18 ኡንቱንቱ ህንተንታ አያናን ምንሴዳዋዳን፥ ታናካ አያናን ምንሴዳ ድራዉ፥ ሄዋንቱ ማላ አሳቱዋ ዶጎፕተ።

19 ኢስያን ደእያ አማንያ አሳይ ህንተንታ፥ “ሳሬ፥ ሎኤ” ጊኖ። አቂላይነ ጵርስቂላ ባረንቱ ሶይን ሺቅያ ዎሳ ጎለ አሳናካ ህንተንቶ ጎዳ ሳሮታ ዎዛናፐ ኪቲኖ። 20 እሻቱ ኡባይ ህንተንቶ ሳሮታ ኪቲኖ።

እቱ እቱዋና ጌሻ የረታ የረቲደ ሳሮተትተ። 21 ታን ጳዉሎስ ሀ ሳሮታ ታ ኩሽያን ጻፋድ።

22 ጎዳ የሱስ ክርስቶሳ ሲቀና አሳይ ደኦፐ፥ እ ሸቀቴዳዋ ግዶ። ኑ ጎዳዉ፥ ሃያ።

23 ጎዳ የሱስ ክርስቶሳ አꬎ ኬካተꬃይ ህንተንቱና ግዶ።

24 ክርስቶሳ የሱሳን ደእያ ህንተንቱ ኡባና ታ ሲቁ ግዶ። አመንእ።

* 1:12 ኬፋ፦ ሀዌ ግሪከ ሱንꬃ ግዲደ፥ ብለꬃይ ዛላ ግያዋ። ሀራ ጌሻ ማጻፋቱዋን ኬፋ ሱንꬃይ ጰጽሮሳ።

* 1:19 ኢሳ. 29:14

* 1:20 ኢዮባ 12:17፤ ኢሳ. 19:12፤ 33:18፤ 44:25

* 1:31 ኤር. 9:24

* 2:1 ጾሳ ቱማተꬃ ጹራ፦ እት እት ጌሻ ማጻፋ ብለꬃቱ፥ ጾሳባ ማርካተꬃ፥ ያጊኖ።

* 2:9 ኢሳ. 64:4

† 2:13 አያና የዉዋ፦ ጌሻ አያናይ እሜዳ ቃላ።

‡ 2:16 ኑዉ ክርስቶሳ ዎዛናይ ደኤ፦ ሀዋ ጉሳይ፥ ኑን ክርስቶስ ቆፕያዋዳን ቆፔቶ ጉሳ።

* 2:16 ኢሳ. 40:13

* 3:19 ኢዮባ 5:13

* 3:20 ማዝ. 94:11

* 5:1 ዛረ. 22:30

* 5:7 ከሳ 12:5

* 5:8 ከሳ 13:7፤ ዛረ. 16:3

* 5:9 ዳብዳቢያ ጻፋድ፦ ሀዋ ጻፋናፐ ካሰና ጳዉሎስ ቆሮንቶሳ አሳዉ ጻፌዳ ሀራ ቆንጭያን ኤረትቤና ዳብዳቢ ደኤ ጉሳ።

* 5:13 ዛረ. 13:5፤ 17:7

* 6:16 ዶመꬃ 2:24

* 9:9 ዛረ. 25:4፤ 1 ጽሞ. 5:18

* 9:13 ዛረ. 18:1

* 10:1 ከሳ 13:21-22፤ 14:22-29

* 10:3 ከሳ 16:35

* 10:4 ከሳ 17:6፤ ፓይ. 20:11

* 10:5 ፓይ. 14:29-30

* 10:6 ፓይ. 11:4

* 10:7 ከሳ 32:6

* 10:8 ፓይ. 25:1-18

* 10:10 ፓይ. 16:41-49

* 10:18 ዎጋ 7:6

* 10:20 ዛረ. 32:17

* 10:22 ዛረ. 32:21

* 10:26 ማዝ. 24:1

* 11:7 ዶመꬃ 1:26-27

* 11:8 ዶመꬃ 2:18-23

* 11:23 ማቶሳ 26:26-28፤ ማር. 14:22-24፤ ሉቃሳ 22:19፣ 20

* 11:25 ከሳ 24:6-8፤ ኤር. 31:31-34

* 12:4 ሮመ 12:6-8

* 12:12 ሮመ 12:4-5

* 12:28 ኤፈ. 4:11

* 13:2 ማቶሳ 17:20፤ 21:21፤ ማር. 11:23

* 14:21 ኢሳ. 28:11-12

* 15:3 ኢሳ. 53:5-12

* 15:4 ማዝ. 16:8-10፤ ማቶሳ 12:40፤ ኪታ 2:24-32

* 15:5 ማቶሳ 28:16-17፤ ማር. 16:14፤ ሉቃሳ 24:34፣ 36፤ ዮሃ. 20:19

* 15:8 ኪታ 9:3-6

* 15:19 ህዶታ፦ ክርስቶሳን ኑ ዎꬄዳ ኑ ኡባ ህዶታይ፥ ሀ አላምያን ደኡዋሳ ግዶፐ፥ ሀ አላምያን ደእያ ሀራ አሳቱዋ ኡባፐካ ኑባይ አꬊደ ኢታ፥ ጉሳ።

* 15:25 ማዝ. 110:1

* 15:27 ማዝ. 8:6

* 15:32 ኢሳ. 22:13

* 15:45 ዶመꬃ 2:7

† 15:50 ሀ ሳኣ ቦላ ደኢደ አሳይ ማዬዳ አሹዋነ ሱꬃ፥ ጉሳይ ሀ አላምያ አሳተꬃ ጉሳ።

* 15:51-52 1 ተስ. 4:15-17

* 15:54 ኢሳ. 25:8

* 15:55 ሆሰ 13:14

2 ቆሮንቶሳ

1

2

3

4

5

6

7

8

9

10

11

12

13

ጳዉሎስ

ቆሮንቶሳ አሳዉ

ጻፌዳ ላኤንꬆ ኪታ

ገሉዋ

ጳዉሎስ ቆሮንቶሳ አሳዉ ጻፌዳ ላኤንꬆ ኪታይ ጻፈቴዳዌ፥ ጳዉሎሳዉ ቆሮንቶሳን ደእያ አማንያ አሳና ደእያ ጋከꬃይ ዳሮ መቱዋ ግዶ ገል ኡቴዳ ዎድያና። እት እት አማንያ አሳቱ እት እት ቶሽያ ጳዉሎሳ ቦላ ዎꬄድኖ፤ ግዶፐነ ጳዉሎስ ስጋተꬃ መꬋናዉ ላሞታይ ባረዉ ደእያዋ በሲደ፥ ሄዌ ሀንያ ዎደ ዎልቃማ ናሸቻ ናሸታናዉ ዳንዳይያዋ ቆንጭሴ።

ሀ ኪታ ኮይሮ ዶመꬃን ጳዉሎስ ቆሮንቶሳን ደእያ አማንያዋንቱና ባረዉ ደእያ ጋኮተꬃ ቆንጭሲደ፥ አማንያዋንቱ ግዶን ደንዴዳ ቶሽያስነ ጳልቀꬃዉ፥ እ ኡንቱንቶ አያዉ ምኖ ዛሩዋ እሜደንቶ ኦዴ። ሄዋናካ ጋꬂደ ሀዌ አ ሴራይ ኡንቱንታ ናጋራፐ ስማዉነ ስጋተꬃዉ ካለꬄዳ ድራዉ፥ ስሰቴዳ ናሸቻ ኡንቱንቶ ቆንጭሴ። ካሊደ ቃይ ይሁዳን ደእያ አማንያዋንታ ማድያዋ ባረንቱዋፐ ጮ እማና ማላ፥ ኡንቱንታ ሀሳይሴ። ዉርሰꬃ ሸምፓቱዋን ጳዉሎስ የሱሳፐ ኪተቴዳዋ ግድያዋ ቦላ ሺቄዳ ሞቶ ዛሩዋ ቃላ እሜ። አያዉ ጎፐ፥ ቆሮንቶሳ አማንያዋንቱ ግዶን እት እት አሳቱ ባረንታ ቱሙ የሱስ ኪቴዳዋንታ ከሲደ፥ “ጳዉሎስ የሱስ ኪቴዳዋ ግደና፤ እ ዎርዱዋ” ያጊደ፥ አ ሞቲኖ።

ሸምፓቱዋ ኡባቶ እመቴዳ ቃንꬃ ቆፋቱዋ

ኡባፐ ስንꬃትያ የዉዋ 1:1-11

ጳዉሎሳነ ቆሮንቶሳን ደእያ አማንያዋንታ 1:12—7:16

ይሁዳን ደእያ አማንያዋንቶ እመቴዳ ማዱዋ 8:1—9:15

ጳዉሎስ ባረ ኪተቴዳ ማታዉ ኤቀታናዉ ሺሼዳ ቃላ ማርካ 10:1—13:10

ዉርሰꬃ ቁትያ 13:11-14

1

1 ታን ጳዉሎስ፥ ጾሳ ሸንያን፥ ክርስቶስ የሱስ ኪቴዳዌነ ኑ እሻይ ጽሞቶስ ጾሳዉ ጎይንያ ቆሮንቶሳ ካታማን ደእያ አማንያዋንቶነ አካይያን ደእያ ጾሳ ናናቶ ሀ ዳብዳቢያ ጻፌቶ።

2 ጾሳ ኑ አዉዋፐነ ጎዳ የሱስ ክርስቶሳፐ፥ አꬎ ኬካተꬃይነ ሳሮተꬃይ ህንተንቶ ግዶ።

ጳዉሎስ ጾሳዉ ሺሼዳ ጋላታ

3 ጾሳ ኑ ጎዳ የሱስ ክርስቶሳ አዉዋ፥ ማሮተꬃ አዉዋነ መንꬁዋ ኡባ ጾሳ ጋላታይ ጋኮ፤ 4 ጾሳይ ኑና ኑ ሁጰዉ መንꬄዳ መንꬁዋዳን፥ ዳሮ ዋይያ ዋየትያዋንታ ኑንካ መንꬃናዳን፥ ኑ ዋይያ ኡባን እ ኑና መንꬄ። 5 አያዉ ጎፐ፥ ኑን ክርስቶሳ ባጋና ዳሮ ዋይያ ዋየትያዋዳን፥ ሄዋዳንካ፥ ቃይ ኑና አ ባጋና ዳሮ መንꬁዋን መንꬄ። 6 ኑን ዋየቶፐ፥ ሄዌ ህንተና መንꬃናሳነ ህንተና አሻናሳ፤ ቃይ ኑን ምነቶፐ፥ ኑን ዳንዳዬዳ ዋይያ ማላ ህንተካ ገንጪደ ዳንዳያና ማላ፥ ጾሳይ ህንተዉካ ቃይ መንꬁዋነ ዳንዳያ እማናሳ። 7 ህንተ ደማና ጊደ፥ ህዶታን ናግ ኡቴዳዌ ዳሮ ምና፤ አያዉ ጎፐ፥ ህንተ ኑናና ዋየቴዳዋዳን፥ ሄዋዳን መንꬁዋካ ኑናና አካናዋ ኑን ኤሬቶ።

8 ኑ ኑናዳን ጾሳ ካልያዋንቶ፥ ኑን ኢስያ ጋድያን ዋየቴዳ ዋይያ ህንተና ሀሳይሳናዉ ኮዬቶ፤ ኑ ዋዪ ኑ ዎልቃፐ ዳርና፥ ኑና ዎꬌ ጊደ፥ ህርጋና ጋካናዉ፥ ኑና ዎጋይ ባይናዋ ዴጼዳ። 9 ኑን ኑ ቦላ ሀይቁዋ ፕርዳይ ፕርደቴዳ ያጊደ ቆፔዶ፤ ሽን ሄዌ ሀኔዳዌ ሀይቄዳ አሳ ሀይቁዋፐ ደንꬅያ ጾሳን ኑን አማነታናፐ አትን፥ ኑ ሁጲያን አማነተናዳና። 10 ጾሳይ ሀዋ ማላ ኢታ ሀይቁዋፐ ኑና አሼዳ፤ እ ኑና አሻና፤ ስንꬃፐካ እ ኑና አሻናዋ ጊደ፥ ህዶታን ናግ ኡቴዶ። 11 ህንተ ዎሴዳ ዳሮ ዎሳን ኑዉ አንጁ ስሜዳ ድራዉ፥ ዳሮ አሳይ ኑ ድራዉ ጾሳ ጋላታና ማላ፥ ህንተካ ቃይ ኑና ዎሳን ማዳና ኮሼ።

ላመቴዳ ጳዉሎሳ ቆፋ

12 ኑን ጬቀትያዌ ሀዋ፤ ሀ ሳኣን ኑን ደእያ ደኡ፥ ኡባ ቃይ ህንተናና ኑዉ ደእያ እትፐተꬃይ ጾሳ አꬎ ኬካተꬃናፐ አትን፥ አሳ አꬌዳ ኤራተꬃና ግደናዋ፥ ቃይ ጾሳይ እሜዳ ጌሻተꬃንነ ሱረተꬃን ኑን ደእያዋ ዎዛና ቆፋይ ኑዉ ማርካቴ። 13-14 አያዉ ጎፐ፥ ህንተ ናባባናዉነ አኬካናዉ ዳንዳይያዋ ጻላላ ህንተንቶ ጻፍያዋፐ አትን፥ ኑን ሀራባ ህንተንቶ ጻፎኮ። ኑ ጎዳ የሱሳ ጋላስ ኑን ህንተናን ጬቀታናዋዳን፥ ህንተካ ኑናን ጬቀታና ማላ፥ ህንተ ሀእ ዉርስ አኬከና የዉዋ ግድን ዉርስ አኬካና ጋደ ቆፓይ።

15 ሄዋ ታን ሎይꬃ ኤሬዳ ድራዉ፥ ህንተ ላኡ ገደ ጎኤታና ማላ፥ ኡባፐ ካሰታደ ህንተኮ ባናዉ ቆፋ ቃቻድ። 16 ታን ማቅዶንያ ባደ ህንተናና ጋከታናዋነ ቃይ ያፐ ስማደ ህንተ ማታና ይሁዳ አꬍሽን፥ ህንተ ታና ማዳናዋ ቆፓ ኡታድ። 17 ሄዋ ድራዉ፥ ታን ሄዋ ቆፓደ ታናን አማነትበይክታ? ታን ታ ቆፋ ቃችያ ዎደ፥ ሳኣ አሳዳን እት ኩꬃን፥ “ኤ፥ ኤ” ዎይ፥ “ግደና፥ ግደና” ጋናዉ ጊጋ ኡታድታ?

18 ሽን ጾሳይ አማነቴዳዋ ግድያዌ ቱማ ግድያዋዳን፥ ኑን ህንተንቶ ኦድያ ቃላይ “ኤ” ግያዋነ “ግደና” ግያዋ ግደና። 19 አያዉ ጎፐ፥ ታን፥ ስላሰነ ጽሞቶስ ህንተ ግዶን ኦዴዳ ጾሳ ናአይ፥ የሱስ ክርስቶስ “ኤ” ግያዋፐ አትን፥ “ግደና” ግያዋ ግደና። ሽን ጾሳ ባጋና እ ኡባ ዎደካ “ኤ”። 20 አያዉ ጎፐ፥ ጾሳይ እማና ጌዳባዉ ኡባዉ ኤኖ ጌዳዌ ክርስቶሳ ባጋና ፖለታና፤ ሄዋ ድራዉ፥ ኑን ክርስቶሳ ባጋና ጾሳ ቦንቾ፥ አመንእ * ጌቶ። 21 ጾሳይ ክርስቶሳ ባጋና ኑናነ ህንተና መንꬄነ ኦኬ። 22 ኑን አዋ ግድያዋ ኤርስያ ማታፋ እ ኑ ቦላ ዎꬂደ፥ ባረ ጌሻ አያና ዋስያዳን፥ ኑ ዎዛና ግዶን ዎꬄዳ።

23 ቃይ ታን ቆሮንቶሳ ቤናን አጌዳዌ ህንተና ቆሄናዳና። ሄዌ ዎርዶ ግዶፐ ታና ሙራናዉ ታ ሸምፑዋን ጾሳይ ማርካ። 24 ኑን ህንተና ናሸቻናዉ ህንተናና እትፐ ኦꬅያዋንታፐ አትን፥ ህንተ አማንያዋን ህንተና ጎደታናዉ ኮይያዋንታ ግዶኮ፤ አያዉ ጎፐ፥ ህንተንቱ ህንተ አማኑሳን ምኒደ ደኢታ።

2

1 ታን ላኤንꬁዋ ህንተና ካዮየና ማላ፥ ህንተኮ ቤናዳን፥ ታ ቆፋ ቃቻድ። 2 አያዉ ጎፐ፥ ታን ህንተና ካዮይያዋ ግዶፐ፥ ሀ ታን ካዮዬዳ ህንተ ታና ናሸቻናፐ አትን፥ ኦኔ ታና ናሸቻናዌ? 3 ታን ህንተንቶ ሄ ዳብዳቢያ ጻፌዳዌ፥ ታና ናሸቻናዉ በስያ አሳቱዋን ታን ካዮታናዉ ህንተኮ ባናዉ ኮያቤናዋሳ፤ ታን ናሸትያ ዎደ፥ ህንተ ኡባይካ ቃይ ናሸታናዋ ህንተ ኡባን አማነታይ። 4 አያዉ ጎፐ፥ ታን ህንተንቶ ዳሮ ዋይያንነ ቱጋን ቃይ ዳሮ አፎꬃና ጻፌዳዌ፥ ህንተና ካዮያናሳ ግደና፤ ሽን ታን ህንተና ኡባቱዋ አይ ኬና ሲቃይታንቶ ህንተ ኤራናዳና።

ባይዛንቻዉ አቶ ግያዋ

5 ሽን እት ኡራይ ሀራ ካዮዬዳዋ ግዶፐ፥ ታን አ የዉዋ ዳርሳናዉ ኮይከ፤ እ ህንተና ኡባቱዋ ካዮዬዳፐ አትን፥ ታ ጻላላ ካዮይቤና። 6 ህንተፐ ዳርያ ባጋ አሳይ ሄ ብታንያ ማላ አሳ ሄዋዳን ሙሮፐ፥ ሄ ሙራይ አዉ ግዳናዋ። 7 ሄዋ ድራዉ፥ ሄ ብታኒ ሎይꬅ ካዮተና ማላ፥ ህንተ አዉ አቶ ጋናዉነ አ መንꬃናዉ በሴ። 8 ሄዋ ድራዉ፥ ህንተ አ ምንሲደ ሲቅያዋ እ ኤራና ማላ፥ ታን ህንተና ዎሳይ። 9 አያዉ ጎፐ፥ ህንተ ታዉ አዛዘታናዉ ኡባ ዎደ ጊግ ኡቴድተንቶነ ቃይ ፓጭያ ህንተ ዳንዳይንቶ ኤራናዉ፥ ሄ ዳብዳቢያ ህንተንቶ ጻፋድ። 10 እት ኡራይ ናቄዳዋ ህንተ አቶ ግያ ዎደ፥ ታንካ ቃይ አቶ ጋይ፤ ታን አቶ ጌዳዋ ግዶፐ፥ አቶ ጌዳዋ አያነ ክርስቶሳ ስንꬃን ህንተ ድራዉ፥ አቶ ጋድ። 11 ሴጻናይ ኑኮ ዪደ፥ ኑና ጭመና ማላ፥ ታን አቶ ጋድ፤ አያዉ ጎፐ፥ ኑን አ ቆፋ ኤሬቶ።

ኦራꬃ ጫቁዋ ኦሳንቻቱዋ ጾኑዋ

12 ታን ክርስቶሳ ምሽራቹዋ ቃላ ኦዳናዉ ጽሮኣዳ ቤዳ ዎደ፥ ጎዳይ ያን ታዉ ፐንግያ ዶይ ዎꬄዳ። 13 ታን ታ እሻ ቲታ ያን ደማቤና ድራዉ፥ ታዉ አያናይ ሸምፕቤና። ሄዋ ድራዉ፥ ያን ደእያ አሳ፥ “ሳሮ ደእተ” ጋደ ማቅዶንያ ባድ።

14 ሽን ክርስቶሳ ባጋና ኡባ ዎደ ኑና ጾኖ ካለꬅያ ጾሳ፥ ቃይ ክርስቶሳ ትምርትያ ኑ ባጋና ሽቱዋዳን፥ ኡባሳ ጋꬅያዋ ጋላታይ ጋኮ። 15 አያዉ ጎፐ፥ ኑን አትያ አሳ ግዱዋንነ ꬋይያ አሳ ግዶን ክርስቶስ ጾሳዉ ያርሽያ ሳዉዋ ቶሽኩ ግያ ሽቱዋ ማላ። 16 ኑን ꬋይያዋንቶ ዜእያ ሀይቁዋ፤ ቃይ አትያዋንቶ ደኡዋ እምያ ሳዊያ ሽቱዋ፤ ያትና፥ ሄዋ ኦꬃናዉ ዳንዳይያዌ ኦኔ? 17 ኑን ጾሳ ቃላ ገሎባዳን፥ ዋላኪደ ዛልእያ ሀራ ጮራ አሳቱዋ ማላ ግዶኮ፤ ሽን ጾሳይ ኑና ኪትና፥ አማነቲደ ጾሳ ስንꬃን ክርስቶሳ ባጋና ቃላ ኦዴቶ።

3

ጾሳ ኦራꬃ ጫቁዋ

1 ኑን ሽረቲደ፥ ኑ ሁጲያ ሳባናዉ ዶሜዶዬ? ዎይ ሀራ አሳቱዋዋዳን፥ ሳባ ዳብዳቢያ ህንተንቶ የዳናዉ ዎይ ህንተፐ አካናዉ ኮዬቶ? 2 ህንተንቱ ህንተ ሁጲያን አሳይ ኡባይ ኤራናዳንነ ናባባናዳን፥ ኑ ዎዛናን ጻፈት ኡቴዳ ኑ ዳብዳቢያ። 3 ሀ ዳብዳቢያ ክርስቶስ ባረ ሁጲያን ጻፊደ፥ ኑ ቦላ ኪቴዳዌ ቱማ፤ ሀ ዳብዳቢ ደኡዋ ጾሳ ጌሻ አያናን አሳ ዎዛናን ጻፈቴዳዋፐ አትን፥ ሹቻ ቦላ ቃላምያን ጻፈትቤና። *

4 ኑዉ ክርስቶሳ ባጋና ጾሳን ሀዋ ማላ አማኑ ደኤ። 5 ኑ ዳንዳያይ ጾሳፐ ይያዋፐ አትን፥ ሀ ኦሱዋ ኑን ኑ ሁጲያን ኦꬃናዉ ዳንዳዬቶ ግያዌ ኑዉ አያይነ ባዋ። 6 ኑን ኦራꬃ ጫቆ ኦꬃና ማላ፥ ጾሳይ ኑና ዳንዳይሴዳ፤ ሄ ኦራꬃ ጫቁ ጌሻ አያናዋፐ አትን፥ ጻፈቴዳ ህግያዋ ግደና። ጻፈቴዳ ህጊ ሀይቁዋ አሄ፤ ሽን ጌሻ አያናይ ደኡዋ አሄ። *

7 ሹቻ ዎጪደ ጻፌዳ ህጊ እመትያ ዎደ፥ ጾሳ ቦንቹ ቤቴዳ፤ ሙሴ ሶምእያን ደእያ ጶለꬃይ ꬋይያዋ ግዶፐካ፥ ሄ ጶለꬃይ ዳሮ ዎልቃማ ግድያ ድራዉ፥ እስራኤልያ አሳይ አ ሶምእያ ትሽ ኦꬅ ጼላናዉ ዳንዳይቤና። ሀይቁዋ አህያ ህጊ ኦꬅያ ኦሱ ሀዋ ማላ ቦንቹዋና ይያዋ ግዶፐ፥ * 8 ጌሻ አያናይ ኦꬅያ ኦሱዋ ቦንቹ አይ ኬና ዳራኔ? 9 አያዉ ጎፐ፥ አሳይ ፕርዳ አክያ ኦሱ ቦንቾ ግዶፐ፥ አሳይ ጽልያ ኦሱዋ ቦንቹ ዋኒደ ዳራንዴሻ? 10 አያዉ ጎፐ፥ ካሰ ቦንቹ ሀእ ባረፐ ሎይꬅ አꬍያ ቦንቹዋ ጋሱዋን ቦንቹዋ ꬋዬዳዌ ቱማ። 11 አያዉ ጎፐ፥ ሄ ꬋዬዳዋን ቦንቹ ደእያዋ ግዶፐ፥ መꬍናዉ ደእያዋን አይ ኬና ዎልቃማ ቦንቹ ደአንዴሻ?

12 ኑን ህዶታን ናግያ ሀዋ ማላባይ ኑዉ ደእያ ድራዉ፥ ቆንጭያን ጻሊደ ሃሳዬቶ። 13 እስራኤልያ አሳይ ꬋይያ ቦንቹዋ ዉርሰꬃ በኤና ማላ፥ ባረ ሶምእያ ናጻላን ካሜዳ ሙሴ ማላ ግዶኮ። * 14 ሽን ኡንቱንቱ ዎዛናይ ዶንጭሌዳ፤ አያዉ ጎፐ፥ ኡንቱንቱ ኤጫ ጫቁዋ ናባብያ ዎደ፥ ሀቼ ጋካናዉካ፥ ሄ ናጻላይ ኡንቱንቱ ዎዛና ካም ዎꬄዳ፤ ኦንነ ክርስቶሳና ጋከትያ ዎደ ጻላላን ሄ ናጻላይ ክቼ። 15 ሽን ኡንቱንቱ ሙሴ ማጻፋ ናባብያ ዎደ ኡባን ሀቼ ጋካናዉካ፥ ሄ ናጻላይ ኡንቱንቱ ዎዛና ካም ዎꬄዳ። 16 ሽን ጾሳ ማጻፋይ፥ “ኦንነ ጎዳኮ ስምያ ዎደ፥ አዉደነ ሄ ናጻላይ ቃረቴ” ያጌ። * 17 ጎዳይ ጌሻ አያና። ጎዳ አያናይ ደእያ ሳን አይለተꬃይ ባዋ። 18 ኑን ኡባይካ ናጻላን ካመትቤና ሶምእያን ጎዳ ቦንቹዋ በአና * ቃይ ጌሻ አያና ግድያ ጎዳፐ ይያ ሄ ቦንቹ ኑና ባረና ማላትሲደ፥ ቦንቹዋፐ ቦንቾ ላማና።

4

ጳዉሎስ ባረ ኦሱዋን አማነቴዳ አሳ

1 ስም ጾሳይ ኑዉ ሀ ኦሱዋ ባረ ማሮተꬃን ኦꬃናዳን እሜዳ ድራዉ፥ ኑን ሳለቶኮ። 2 ኑን ጌማን ኦꬅያ ዬላይያ ኦሱዋ ኡባ አጎይተ፤ ቃይ ገንያ ኦሱዋካ ኦꬆኮ፤ ዎይ ጾሳ ቃላ ዎርዱዋና ዋላኮኮ። ሄዋዳንካ፥ ቱሙዋ ቆንጭያን ሃሳዪደ፥ ጾሳ ስንꬃን ሱረ ዎዛናዉ ኑና ሺሾይተ።

3 ኑን ኦድያ ዎንጋላ ምሽራቹ ጌሜዳዋ ግዶፐካ፥ ꬋይያ አሳቱዋ ጻላላዉ ጌሜዳ። 4 ሀ ሳኣ ጾሳይ አማነና አሳቱዋ ቆፋ ጆልሴዳ፤ ክርስቶሳ ቦንቹዋ፥ ዎንጋላ ምሽራቹዋ ፖኡዋ ባረንቶ ፖእያዋ፥ ጾሳ ማላትያዋ ኡንቱንቱ በኤና ማላ፥ ኡንቱንታ ድጌዳ። 5 አያዉ ጎፐ፥ የሱስ ክርስቶስ ጎዳ ግድያዋነ አ ድራዉ ኑን ኑ ሁጲያን ህንተንቶ ቆማ ግድያዋ ኦደቶፐ አትን፥ ኑባ ኦዶኮ። 6 አያዉ ጎፐ፥ “ꬉማፐ ፖኡ ፖአና” ጌዳ ጾሳይ ኑ ዎዛናን ባረ ፖኡዋ ፖእሴዳ፤ ቃይ እ ባረ ቦንቾ ኤራተꬃ ፖኡዋ ክርስቶሳ ስንꬃን ፖእያዋ ኑዉ እማናዉ ፖእሴዳ። *

7 ሽን ኡባፐ አꬍያ ዎልቃይ ጾሳዋፐ አትን፥ ኑሳ ግደናዋ በሳናዉ ኑዉ ሀ ምንጃይ ኡርቃፐ መቴዳ ሚሻ ግዴዳ ኑ ግዶን ደኤ።

8 ኑን ኡባ ባጋናካ ኡንኤቴዶ፤ ሽን መኤረትበይኮ፤ ቃይ እት እት ዎደ ስꬌቶ፤ ሽን ኑ ኡባናካ አግበይኮ። 9 ኑን የደርሰቴዶ፤ ሽን ጾሳይ ኑና ኦልቤና፤ ቃይ ኑ ሞርከቱ ኑና ኦል አጌድኖ፤ ሽን ኑን ꬋይበይኮ። 10 ቃይ የሱሳ ደኡ ኑ አሳተꬃን ቤታና ማላ፥ ኑን ኡባ ዎደ አ ሀይቁዋ ኑ አሳተꬃን ቶክ ዩዬቶ። 11 አያዉ ጎፐ፥ ሀይቂያ ኑ አሳተꬃ ቦላ የሱሳ ደኡ ቤታና ማላ፥ ፓጻ ደእያ ኑን አ ድራዉ፥ ኡባ ዎደ ሀይቄቶ። 12 ሄዋ ድራዉ፥ ሀይቁ ኑ ግዶን ኦꬄ፤ ሽን ደኡ ቃይ ህንተ ግዶን ኦꬄ።

13 ጾሳ ማጻፋይ፥ “ታን አማኔዳ ድራዉ ሃሳያድ” ያጌ፤ ሄ አማኑዋ አያናይ ኑዉካ ደእያ ድራዉ፥ ኑንካ አማኔቶ፤ ሄዋ ድራዉ፥ ሃሳዬቶ። * 14 ጾሳይ፥ ጎዳ የሱሳ ሀይቁዋፐ ደንꬄዳዌ፥ ኑናካ ቃይ የሱሳና ሀይቁዋፐ ደንꬂደ፥ ህንተናና እትፐ ባረ ስንꬃ ሺሻናዋ ኤሬቶ። 15 ሀዌ ኡባይ ህንተ ድራሳ፤ ጾሳ አꬎ ኬካተꬃይ ዳሮ አሳ ጋክያ ዎደ፥ አሳይ ጾሳ ቦንቾ ዳሮ ጋላታ እማና።

አማኑዋን ደኡሳ

16 ሄዋ ድራዉ፥ ኑን ሳለቶኮ፤ ኑዉ ሀራይ አቶ፥ ቦላ ባጋ አሳተꬃይ ዎቂንቶካ፥ ጋርሳ ባጋ አሳተꬃይ ጋላሳን ጋላሳን ኦራጼ። 17 አያዉ ጎፐ፥ ሀእዉ ዋየትያ ሀ ጉꬃ ዋዪ፥ ኡባፐ ሎይꬅ ዳርያ መꬍና ቦንቹዋ ኑዉ ቤትሳና። 18 ኑን ቤተናዋ ጼሌቶፐ አትን፥ ቤትያዋ ጼሎኮ፤ አያዉ ጎፐ፥ ቤትያባይ ሀእሳ፤ ሽን ቤተናዌ መꬍናዉ ደእያዋ።

5

1 አያዉ ጎፐ፥ ኑን ደእያ ሀ ሳኣ ዱንካኒ ኮለቶፐ፥ ኑዉ አሳይ ኬጽቤና ጎሊ፥ ጾሳይ ኬጼዳዌ፥ ሳሉዋን መꬍናዉ ደእያዋ ኑን ኤሬቶ። 2 ኑን ሀ አላምያን ደኢደ ዳሮ ኦሌቶነ ሳሉዋን ደአና ኑ ጎልያ ማያናዉ ሎይꬅ አሞቴቶ። 3 ኑን ሄዋ ማዪደ፥ ካሎቶኮ፤ 4 ኑን ሀ ሳኣ ዱንካንያን ደኢደ፥ ዴጸቲደ ኦሌቶ፤ አያዉ ጎፐ፥ ሀይቂያ አሳተꬃይ ደኡዋን ምተታና ማላ፥ ኑን ማያናዉ ኮዬቶፐ አትን፥ ካሎታናዉ ኮዮኮ። 5 ኑና ሀዎ ጊግሴዳዌ ጾሳ፤ ቃይ እ ባረ ጌሻ አያና ዋሰ ኦꬂደ፥ እሜዳዌ አ።

6 ሄዋ ድራዉ፥ ኑን ኡባ ዎደ አማነቴቶ፤ ቃይ ኑን ኑ ጎለን ሀ አሳተꬃን ደኤዳ ኬናን፥ ጎዳፐ ሻከቲደ ደእያዋካ ኤሬቶ። 7 አያዉ ጎፐ፥ ኑን አማኑዋን ደኤቶፐ አትን፥ በእያዋን ደኦኮ። 8 ኑና አማንꬄ፤ ቃይ ሀ አሳተꬃን ኑ ጎልያ አግ ጎለ ቢደ ጎዳና እትፐ ደእያዌ ኑና ናሸቼ። 9 ሄዋ ድራዉ፥ ኑን ቃይ አሹዋን ደእና ደአና ꬋይና፥ ኑ ቆፋይ አ ናሸቻናሳ። 10 አያዉ ጎፐ፥ ኑን ሁጲያን ሁጲያን ኦꬄዳ ኦሱ ሎአ ግድና፥ ዎይ ኢታ ግድና፥ ኑዉ በስያዋ አካናዉ፥ ክርስቶሳ ፕርዳ ኦይድያ ስንꬃን ኡባይካ ሺቃናዉ በሴ።

አሳ ጾሳና ዳቦይያ ኦሱዋ

11 ሄዋ ድራዉ፥ ኑን ጾሳዉ ያዩሳይ አየንቶ ኤሪደ፥ ሄዋዳን ቃይ አሳካ አማንꬄቶ፤ ጾሳይ ኑና ኡባና ኤሬ፤ ቃይ ህንተካ ህንተ ዎዛና ቆፋን ኑና ኤሪታ ያጋደ ቆፓይ። 12 ቤትያባን ጬቀትያዋንቱፐ አትን፥ ዎዛናን ደእያዋን ጬቀተና አሳቶ ህንተ ኦድ ዛርያባይ ደአና ማላ፥ ህንተ ኑናን ጬቀታናዳን፥ ኑን ህንተንቶ ጋሱዋ ግዳናዉ ኮይያዋፐ አትን፥ ኑና ጋላታናዉ ኮዮኮ። 13 ኑን ጎይያዋ ግዶፐ፥ ጾሳ ቦንቹዋሳ፤ ዎይ ቃይ ዎዛናና ደእያዋ ግዶፐካ፥ ህንተና ጎአናሳ። 14 ክርስቶሳ ሲቁ ኑና ግዴ፤ አያዉ ጎፐ፥ እት አሳይ አሳ ኡባዉ ሀይቄዳዋ ኑን አኬኬዶ፤ ሄዋ ግዶፐ አሳይ ኡባይ አናና ሀይቄዳ። 15 ፓጻ ደእያዋንቱ ባረንቱ ድራዉ ሀይቄዳዎነ ቃይ ሀይቁዋፐ ደንዴዳዎ ደአናፐ አትን፥ ስንꬃፐ ባረንቱ ሁጰዉ ደኤና ማላ፥ እ አሳ ኡባ ድራዉ ሀይቄዳ።

16 ሄዋ ድራዉ፥ ኑን ሀዋፐ ስንꬃዉ ኦናነ አሳ ቆፋን ፕርዶኮ፤ ሀራይ አቶ፥ ኑን ክርስቶሳ ካሰ አሳ ቆፋን ፕርዴዳዋ ግዶፐካ፥ ስም ስንꬃፐ ሄዋዳን ፕርዶኮ። 17 ሄዋ ድራዉ፥ ኦንነ ክርስቶሳና ደኦፐ፥ ኦራꬃ መታ፤ ጭማይ አꬌዳ፤ በእተ፥ ኡባባይካ ኦራጼዳ። 18 ክርስቶሳ ባጋና ኑና ባረናና ስገꬄዳ ጾሳይ ኡባባካ ኦꬄዳ፤ ቃይ እ ኑዉ ሀራቱዋ ባረናና ስገꬅያ ኦሱዋ እሜዳ። 19 ጾሳይ ክርስቶሳ ባጋና አሳ ኡባ ባረናና ስገꬄ፤ አሳ ናጋራካ አሳ ቦላ ፓይደና፤ ቃይ አሳ ባረናና ስገꬅያ ኪታካ ኑዉ እሜዳ።

20 ስም ጾሳይ ኑ ባጋና ህንተንቶ ሃሳይያዋዳን፥ ኑንካ ክርስቶሳ ድራዉ ሃሳይያ እ ኪቴዳዋንታ፤ ቃይ ኑን ህንተና፥ “ጾሳና ስገትተ” ጊደ፥ ክርስቶሳ ድራዉ ዎሴቶ። 21 ኑን ጾሳ ጽሎተꬃ ክርስቶሳ ባጋና አካና ማላ፥ ናጋራ ኤረና ክርስቶሳ ኑ ድራዉ፥ ጾሳይ ናጋራንቻ ኦꬄዳ።

6

1 ህንተ ኑናና ጾሳ ኦሱዋ ኦꬂደ፥ አ አꬎ ኬካተꬃ አኪደ ሀነና ኦግያን ጎኤተና ማላ፥ ኑን ህንተና ዎሴቶ። 2 አያዉ ጎፐ ጾሳይ፥

“ታን እንጀ ዎድያን፥

ኔን ግያዋ ስሳድ፤

ቃይ አቶተꬃ ጋላስ፥

ኔና ማዳድ”

ያጌ። በእተ፥ እንጀ ዎዲ ሀአ። በእተ፥ አቶተꬃ ጋላሳይ ሀቻ። *

3 ኑን ኑ ኦሱዋ ኦንነ ቦራናዋ ኮዮኮ፤ ቃይ ኦናነ ꬉባናዋ ኮዮኮ። 4 ሽን ኡባባን ኑን ጾሳ ኦሳንቻቱዋ ግድያዋ ኑ ሁጲያን በሴዶ፤ ዳሮ ገንጫን፥ ዋይያን፥ መቱዋን፥ ዎልቃማ ቱጋን፥ 5 ልሱዋን ሾጨትያዋን፥ ቃሹዋን፥ ሻቢረቱሳን፥ ዳቡራን፥ ገምእሹዋ ꬋይያዋን፥ ጾማን፥ 6 ጌሻተꬃን፥ ኤራተꬃን፥ ዳንዳያን፥ ኬካተꬃን፥ ጌሻ አያናን፥ ቱሙ ሲቁዋን፥ 7 ቱሙዋ ሃሳይያዋን፥ ጾሳ ዎልቃን ኑን ጾሳ ኦሳንቻቱዋ ግድያዋ ኑ ሁጲያን በሴዶ፤ ቃይ ጽሎተꬃ ቶራ ኡሸቻ ኩሽያን፥ ጎንዳልያ ሀድርሳ ኩሽያን ኦይቃና። 8 ኑን ቦንቼቴዶነ ቶሸቴዶ፤ ቦረቴዶነ ጋላተቴዶ። ቃይ ቱሙዋ ሃሳዬቶ፤ ሽን አሳይ ኑና ዎርዱዋ ጊደ ቆፔ። 9 ኑን አሳይ ኤረና አሳ ማላ፤ ሽን አሳይ ኡባይ ኑና ኤሬ፤ ኑን ሀይቄዳ አሳ ማላ፤ ሽን ህንተ በእያዋዳንካ ደኤቶ፤ ሙረቴዳ አሳ ማላ፤ ሽን ሀይቂበይኮ። 10 ኑን ካዮትያዋንታ ግዶፐካ፥ ኡባ ዎደ ናሸቴቶ። ህዬሳ ማላቴቶ፤ ሽን ዳሮ አሳ ዱረዬቶ፤ ቃይ አያይነ ባይና አሳ ማላቴቶ፤ ሽን ኡባባይካ ኑዋ።

11 ቆሮንቶሳን ደእያ አሳዉ፥ ኑን ህንተንቶ ቆንጭያን ኦዴዶ፤ ኑ ኡሉዋካ ህንተና በሴዶ፤ 12 ኑን ህንተንቶ ꬍብበይኮ፤ ꬍቤዳዋንቱ ህንተና። ኑን ኑ ኡሉዋ ህንተንቶ ገንꬅበይኮ፤ ሽን ህንተ ኡሉዋ ኑዉ ገንꬄዳዋንቱ ህንተና። 13 ሀእ ታን ታ ናናዉ ሃሳይያዋዳን፥ ህንተንቶ ሃሳያይ፤ ኑን ህንተና ኑ ኡሉዋ በሴዳዋዳን፥ ህንተካ ኑና ህንተ ኡሉዋ አስ ዶዪደ በስተ።

አማነና አሳና ዙፐተና ማላ ሴራ

14 አማነና አሳቱዋና ዙፐቲደ፥ ጊገና ኦሱዋ ኦꬆፕተ። አያዉ ጎፐ፥ ጽሎተꬃዉነ ናጋራዉ አያን ጋከꬃይ ደኢ? ፖኦነ ꬉማዉ አያን እትፐተꬃይ ደኢ? 15 ክርስቶሳነ ዳብሎሳ * እትፐ ጋꬅያባይ አዬ? ቃይ አማንያዌነ አማነናዌ ኮጽያዌ አዬ ደኢ? 16 ጾሳ ጌሻ ጎለዉነ ኤቃዉ አይበ ዙፐተꬃይ ደኢ? አያዉ ጎፐ ጾሳይ፥

“ታን ኡንቱንቱ ግዶን ደአናነ

ኡንቱንቱ ግዶን ሀመታና።

ታን ኡንቱንቱ ጾሳ ግዳና፤

ቃይ ኡንቱንቱካ ታ አሳቱዋ ግዳና”

ጌዳዋዳን፥ ኑን ደኡዋ ጾሳ ጌሻ ጎልያ። *

17 ሄዋዳንካ፥ ቃይ ጎዳይ፥

“ኡንቱንቱ ግዶፐ ከስተ፤

ኡንቱንቱፐ ሻከትተ።

ቱናባካ ቦቾፕተ።

ታን ህንተና ሞካ አካና። *

18 ቃይ ታን ህንተንቶ አዉዋ ግዳና፤

ህንተካ ታዉ አቱማ ናናቱዋነ፥

ማጫ ናናቱዋ ግዳንታ።

ታን ኡባፐ ዎልቃማ ጎዳይ፥

ሀዋ ኦዳይ”

ያጌዳ።*

7

1 ሄዋ ድራዉ፥ ታ ሲቃቶ፥ ጾሳይ ሀ ኡባባ ኑዉ እማና ጌዳዋፐ ህን ባጋን፥ ኑ አሹዋነ ኑ ሸምፑዋ ቱንስያ ኡባባፐ ኑ ሁጲያ አነ ጌሾይተ፤ ቃይ ጾሳዉ ያይያዋን ኡባና ጌዪደ ደኤቶ።

ጳዉሎሳ ናሸቻ

2 ህንተ ኡሉዋ ኑና በስተ፤ ኑን ኦናነ ናቂበይኮ፤ ኦናነ ቆህበይኮ፤ ቃይ ኦናነ ጭምበይኮ። 3 ታን ሄዋ ህንተ ቦላ ፕርዳናዉ ጊከ፤ አያዉ ጎፐ፥ ታን ካሰ ህንተንቶ ጌዳዋዳንካ፥ ህንተንቱ ኑ ዎዛናን ደኢታ፤ ኑን ደእናካ ሀይቂናካ፥ እትፐ ደኤቶ። 4 ታን ሃሳይያዋ ህንተፐ ቆስከ፤ ታን ህንተናን ጬቀታይ፤ ኑ ዋይያ ኡባን ታን ሎይꬃ ምናይነ ናሸታይ።

5 አያዉ ጎፐ፥ ሀራይ አቶ ኑን ማቅዶንያ ቤዳ ዎደ፥ ኡባ ባጋንካ ዋየቴዶፐ አትን፥ ሸምፕበይኮ፤ ሀራ አሳና ዋላሳይ ደኤ፤ ኑ ዎዛናንካ ያሻይ ደኤ። 6 ሽን ካዉሼዳዋንታ መንꬅያ ጾሳይ፥ ቲቶ ዩሳን ኑና መንꬄዳ። 7 ኑና ካሰዋፐ አꬅ ናሸችያዌ፥ ቲቶ ዩሳ ጻላላ ግደና፤ ሽን ህንተ አ መንꬄዳዌ፥ ህንተ ታና በአናዉ አሞቴዳዋነ ታዉ ቃረቴዳዋ ቃይ ህንተ ታና ማዳናዉ ጊገቴዳዋ እ ኑዉ ኦዴዳ።

8 አያዉ ጎፐ፥ ታ ዳብዳቢ ህንተና ካዮዬዳዋ ግዶፐካ፥ አያዉ ጻፋድታሻ ጊከ፤ አያዉ ጻፋድታሻ ጎፐካ፥ ታ ዳብዳቢ ህንተና ጉꬃ ዎድያ ካዮዬዳዋ በአይ። 9 ሀእ ታና ናሸችያዌ ታን ህንተና ካዮዬዳ ድራሳ ግደና፤ ሽን ህንተ ካዩ ህንተና ናጋራፐ ዛሬዳዋ ድራሳ፤ አያዉ ጎፐ፥ ኑን ህንተና አያንነ ቆሄናዳን፥ ጾሳይ ባረ ኮዬዳዋዳን፥ ህንተና ካዮዬዳ። 10 አያዉ ጎፐ፥ ጾሳይ ኮይያ ካዩ ናጋራፐ ዛሪደ አቶተꬃኮ አሄ፤ ሄዌካ ታን ባይዛድ ጌና ዎዛና፤ ሽን አላምያ ካዩ ሀይቁዋ አሄ። 11 ጾሳይ ሄ ህንተ ካዩዋን አይ አይፍያ እሜደንቶ በእተ። ህንተና አይ ኬና ደንꬄደንቶነ ህንተ ጌሻተꬃ ቱማያናዉ ህንተና አይ ኬና ዛሩዋ እምሴደንቶ፥ አይ ኬና ሀንቀꬄደንቶነ አይ ኬና ታዉ ያሽሴደንቶ፥ አይ ኬና ሴልሴደንቶ፥ አያ ኬና ታና ላሞትሴደንቶነ ናቆ ኦሱዋ ኦꬃዋንታ ሙራናዉ አይ ኬና ጊግሴደንቶ ፓጭ በእተ፤ ህንተ ህንተ ሁጲያን ጌሻ ግዴዳዋ ኡባባንካ ኤርሴድታ።

12 ሄዋ ድራዉ፥ ታን ሄ ዳብዳቢያ ህንተንቶ ጻፌዳዋ ግዶፐካ፥ ናቄዳ ኡራ ዎይ ናቀቴዳ ኡራ ድራሳ ግደና፤ ሽን ህንተ ኑዉ ዎይሳ ቆፕንቶነ ጾሳ ስንꬃን ህንተንቶ ቆንጭሳናዉ ታን ጻፋድ። 13 ኑን ምኔዳዌ ሄዋ ድራሳ፤ ሄ ኑ ምኖታ ቦላ፥ ቲቶ ናሸቴዳዎ ኑን ኡባፐ ዳርያ ናሸቻ ናሸቴዶ። አያዉ ጎፐ፥ ህንተ ኡባይ አ ህርጋፐ ሸምፕሴድታ። 14 ታን ህንተዋ ሳባደ አዉ ኦድና፥ ህንተ ታና ዬላይበይክታ፤ ሽን ኑን ህንተንቶ ኡባ ዎደ ቱሙዋ ሃሳዬዶ፤ ሄዋዳንካ፥ ኑን ቲቶ ስንꬃን ህንተዋ ሳቤዳዌ ቱማ ግዴዳ። 15 ሄዋ ድራዉ፥ ህንተ ኡባይ አዉ ያዪደ ኮኮሪደ፥ አ ዎት ሞኬድተንቶነ ቃይ አዉ አይ ኬና አዛዘቴድተንቶ እ ሀሳይያ ዎደ፥ ህንተና ሎይꬅ ሲቄ። 16 ታን ኡባባን ህንተና አማንያ ድራዉ ናሸታይ።

8

ጾሳ አሳቱዋ ኬካተꬃ እሞታ

1 ኑዋዳን ጾሳ አሳቶ፥ ጾሳ አꬎ ኬካተꬃይ ማቅዶንያ አማንያዋንቱ ግዶን ኦꬄዳዋ ህንተና ኤርሳናዉ ኮዬቶ። 2 ኡንቱንቱ አꬌዳ ዋይያን ዎልቃማ ፓጭያ ፓጨቴድኖ፤ ሽን ኡንቱንቱ ህዬሳ ግዶፐካ፥ ባረንቱ እምያዋን ዳሮ ኬክኖነ ቃይ ዎልቃማ ናሸቻ ናሸቲኖ። 3 አያዉ ጎፐ፥ ኡንቱንቱ ባረንቱ ዎልቃ ኬና ቃይ ሀራይ አቶ ባረንቱ ዎልቃፐካ ዳርያዋ ዶሲደ እሜዳዎ ታን ማርካ። 4 ኡንቱንቱ ጾሳ አሳቱዋ ማድያ ሎኦ ኦሱዋ ኑናና ኦꬃናዉ ኑና ዳሮ ዎሴድኖ። 5 ኡንቱንቱ ኑን ቆፔዳዋፐ አꬂደ ኦꬄድኖ፤ ካሰቲደ ኡንቱንቱ ባረንቱ ሁጲያ ጎዳዉ እሜዳዋፐ ጉይያን፥ ጾሳ ሸንያዳን፥ ኑዉካ ባረንቱ ሁጲያ እሜድኖ።

6 ሄዋ ድራዉ፥ ኑን ሀ ሎኦ ኦሱዋ ዶሜዳ ቲቶ ጉጅ ኦꬃናዳንነ ህንተና ማዲደ፥ ሄ ኦሱዋ ፖልሳናዳን አ ዎሴዶ። 7 ሽን ህንተ ኡባባን፥ አማኑዋን፥ ሃሳያን፥ ኤራተꬃን፥ ዎልቃማ ሎኦ አሙዋን፥ ኑና ሲቅያዋንካ ዱረቴዳዋዳን፥ ሀ ሎኦ ኦሱዋንካ ህንተንቱ ኬካ ግዳናዋ ኑን ኮዬቶ።

8 ታን ሄዋ አዛዛናዉ ጊከ፤ ሽን ሀራቱዋ ዎልቃማ ሎኦ አሙዋ ባጋና ህንተ ሲቁ አይ ኬና ቱመንቶ ኤራናዉ ጋይ። 9 አያዉ ጎፐ፥ ህንተ ኑ ጎዳ የሱስ ክርስቶሳ አꬎ ኬካተꬃ ኤሪታ፤ ክርስቶስ ዱረ ግድ ደኢደ፥ ህንተ አ ህዬሳተꬃን ዱረታናዳን፥ ህንተ ድራዉ ህዬሴዳ።

10 ታን ሀ የዉዋ ህንተና ዞርያዌ ሀዋ፤ ዝላይꬅ ህንተ ዶሜዳዋ ሀእ ዉርስያዌ ህንተንቶ ሎአ፤ ህንተ ኦሶ ጻላላዉ ግደናን፥ ኦꬃና ቆፋዉካ ካሰቴዳዋንታ። 11 ህንተ ኦꬃናዉ ሎይꬅ አሞቴዳዌ ኦꬂደ ፖሌዳዋና ጊጋ ግዳና ማላ፥ ህንተንቶ ዳንዳየቴዳዋዳንካ ኦሱዋ ፖልተ። 12 አያዉ ጎፐ፥ እት ኡራይ እማናዉ ሎይꬅ ኮዮፐ፥ እ ባረዉ ደኤዳ ኬና እማናፐ አትን፥ አዉ ባይናዋ አፐ አከና።

13 አያዉ ጎፐ፥ ታን ሀራንቱ ዋይያፐ ሸምፕና፥ ህንተ ዋየትተ ጊከ፤ ህንተ ኡባይካ ቃራ ደአናዳናፐ አትን። 14 ኡንቱንቱ ፓላሀይ ህንተ ፓጫ ኩንꬃና ማላ፥ ህንተንቶ ሀ ዎድያን ደእያ ፓላሀይ ኡንቱንቱ ፓጫ ኩንꬃና ኮሼ፤ ላኡካ ሄዋን ቃራን ጎኤቲኖ። 15 ጾሳ ማጻፋን፥ “ዳርሲደ ሺሼዳዎ ፓላህቤና፤ ቃይ ጉꬃ ሺሼዳዎካ ፓጭቤና” ጌተቲደ ጻፈቴዳ። *

ቲታነ አ ላገꬃ

16 ሽን ኑን ህንተንቶ ቆፕያዋ ማላ፥ ዎልቃማ ቆፋ ቲታ ቆፍሴዳ ጾሳ ጋላታይ ጋኮ። 17 ቲቶ ህንተኮ ባናዉ ባረ ቆፋ ቃቼዳዌ፥ ባረ ሁጲያን ህንተና ማዳናዉ ዳሮ አሞቴዳ ግሻፐ አትን፥ ኑ ዞርያ ጻላላ አኬዳዋና ግደና። 18 ምሽራቹዋ ቃላ ኦድያ ባረ ኦሱዋን አማነትያ አማንያዋንቱ ስንꬃ ኡባን ዳሮ ቦንቼቴዳ እሻ ኑን አናና እትፐ ኪቴቶ። 19 ሄዋ ቦላን ቃይ፥ ሀ ኑን ኦꬅያ ሎኦ ኦሱዋ እ ኑናና እትፐ ኦꬃናዉነ ጎዳ ቦንቾ ኑን ሀራቱዋ ማዳናዉ ሎይꬅ አሞትያዋ በሳናዉ አማንያ አሳቱ አ ዶሪደ ሱንꬄድኖ።

20 ኑን ኦꬅያ ሀ ኬካ እሞታ ድራዉ፥ ኦንነ ኑና ዝግረና ማላ ናገቴቶ። 21 አያዉ ጎፐ፥ ኑን ጎዳ ስንꬃን ሎኦባ ኦꬃናዋ ጻላላ ግደና፤ ሽን አሳ ስንꬃንካ ሎኦባ ኦꬃናዉ ቆፔቶ። *

22 ኑን ዳሮ ገደ ፓጭ በኤዳ ኑ እሻ፥ ኡባ ዎደ ህንተና ማዳናዉ ዳሮ አሞትያዋ፥ ሀ አሳቱዋና ህንተኮ ኪቴቶ፤ ቃይ ሀእ እ ህንተና ዳሮ አማንያ ድራዉ፥ ህንተና ማዳናዉ ካሰዋፐ አꬂደ ሎይꬅ አሞቴ። 23 ቲቶዋ ግዶፐ፥ እ ህንተና ማዳናዉ ታናና እትፐ ኦꬅያ ታ ላግያ፤ የኮ እሻቱዋባ ግዶፐ፥ ኡንቱንቱ አማንያ አሳቱ ኪቴዳዋንታነ ኡንቱንቱ ደኡ ክርስቶሳ ቦንችስያዋ። 24 ስም አማንያዋንቱ ኡባቱ ህንተ ሲቁ ቱማ ግድያዋ ኤራና ማላ፥ ቃይ ኑን ህንተዋ ሳቢያዌ ልከ ግድያዋ ኤራና ማላ፥ ህንተ ሲቁዋ ኡንቱንታ በስተ።

9

ፓጫይ ደእያዋንታ ማዱሳ

1 ይሁዳን ደእያ ጌሻ አሳቱዋ ማዳናዉ የድያባዉ ታን ህንተንቶ ጻፋናዉ ኮሸና። 2 ህንተ ማዳናዉ ሎይꬅ አሞትያዋ ታን ኤርያ ድራዉ፥ ማቅዶንያን ደእያ አሳዉ ህንተዋ ሳባድ። ታን ኡንቱንቶ፥ “አካይያን ደእያ እሻቱ ዝላይꬅፐ ዶሚደ፥ ማዳናዉ ጊገቴድኖ” ያጋደ ኦዳድ፤ ቃይ ህንተ ዎልቃማ አሙካ ኡንቱንቱፐ ዳርያ ባጋ ደንꬄዳ። 3 ሽን ታን ኡንቱንቶ ጌዳዋዳንካ ኑን ሀ የዉዋ ህንተናን ጬቀትያዌ መላ ግደና ማላ፥ ህንተ ጊገቴዳዋንታ ግዳናዳን፥ ሀ እሻቱዋ ህንተኮ ኪታይ። 4 ማቅዶንያ አሳቱ ታናና ዪደ፥ ህንተ ጊገተናን ደእሽን፥ ህንተና ደሞፐ፥ ኑ ጻላላ ግደናዳን፥ ህንተ ኑፐ አꬉዋ ዬላታንታ፤ ሽን ኑን ህንተና ሎይꬅ አማኒደ ጬቀቴዳዋሳ። 5 ሄዋ ድራዉ፥ ታን ሀ እሻቱ ታፐ ስንꬃት ህንተኮ ቢደ፥ ህንተ እማና ጌዳ እሞታ ካሰቲደ ጊግሳና ማላ፥ ኡንቱንታ ዎሳናዉ ኮሽያዋ አኬካድ። ሄዋፐ ጉይያን፥ ሄ እሞታይ ታን ጋክያ ዎደ ጊግ ኡታናዋ፤ ሄዌ ቃይ ዎልቃን ህንተ እምያዋ ግደናን፥ ዶሲደ እምያዋ ኤርሴ።

6 ሀዋ አኬክተ፤ ጉꬃ ዘረꬃ ዘርያ ኡራይ ጉꬃ ካꬃ ጫካና፤ ዳሮ ዘረꬃ ዘርያ ኡራይ ቃይ ዳሮ ካꬃ ጫካና። 7 ጾሳይ ናሸቻን እምያ ኡራ ሲቅያ ድራዉ፥ ቃረቲደ ዎይ ዶሰናን እምያዋ ግደናን፥ እምያ ኡራይ ሁጲያን ሁጲያን ባረ ዎዛናን ቆፔዳዋ እሞ። 8 ጾሳይ ህንተንቶ ግድያዌ ኡባ ዎደ ደአናዳንነ ቃይ ሀራቶካ ህንተ እማናዉ ግድያዌ ደአናዳን ህንተና ኮሽያ ኡባባ ህንተንቶ እማናዉ ዳንዳዬ። 9 ጾሳ ማጻፋይ፥

“እ ህዬሳ አሳዉ ዳርሲደ እሜ፤

ቃይ አ ጽሎተꬃይ መꬍናዉ ደአናዋ”

ያጌ።* 10 ጾሳይ፥ ዘርያዎ ዘረꬃነ ማናዉ ቁማ እምያዌ፥ ህንተና ኮሽያ ዘረꬃ ኡባ ህንተንቶ እማና፤ ቃይ ህንተ ጽሎተꬃፐ ዳሮ አይፍያ አይፍሳናዉ ሄ ዘረꬃ ድቻናዋ። *

11 ዳሮ አሳይ ህንተ እምያ እሞታ ኑፐ አኪደ፥ ጾሳ ጋላታናዳን፥ ህንተ ኡባ ዎደ ዳርሲደ እምያዋንታ ግዳና ማላ፥ ጾሳይ ህንተና ኡባ ባጋና ዱረያና። 12 አያዉ ጎፐ፥ ሀ ህንተ ኦꬅያ ኦሱ ጾሳ ናናዉ ኮሽያዋ ኩንꬅ እምያዋ ጻላላ ግደና፤ ሽን ጾሳዉ ዳሮ ጋላታ እምያዋን ኩሚደ ጎጌ። 13 ሀ ህንተ ኦሱ ህንተ አማኑዋ ኤርስያ ድራዉ፥ ዳሮ አሳይ ክርስቶሳ ዎንጋላ ህንተ አማኒደ ማርካትያዎነ ህንተ ማዱዋ ኡንቱንቱናነ ሀራ ኡባቱዋና ሻኪደ፥ ዳርስ እምያዎ ጾሳ ቦንቻና። 14 ኡንቱንቱ ህንተንቶ ጾሳ ዎሲደ፥ ህንተናን ደእያ ጾሳ አꬎ ኬካተꬃይ ዛዋይ ባይናዋ ድራዉ፥ ህንተና ላሞቴቶ። 15 ዛዋይ ባይና ጾሳ አꬎ ኬካተꬃ ድራዉ፥ ጾሳ ጋላታይ ጋኮ።

10

ጳዉሎስ ሞትያዋንቶ ዛሬዳ ዛሩዋ

1 ታን ጳዉሎስ፥ ህንተ፥ “እ ኑናና ደእያ ዎደ አሽከ” ግያዌ፥ ቃይ፥ “ኑፐ ሃክ ደእያ ዎደ ኑ ቦላ ጻሌ” ግያዌ፥ ሎአነ አሽከ ግዴዳ ክርስቶሳ ባጋና ህንተና ዎሳይ። 2 ኑና ሀ ሳኣ ዶያዳን ደኢኖ ጊደ ቆፕያ እት እት አሳቱዋ ቦላ ታን ጻላናዋ ኤራይ፤ ሽን ታን ህንተኮ ብያ ዎደ ህንተ ታና ጻልሰና ማላ፥ ህንተና ዎሳይ። 3 አያዉ ጎፐ፥ ኑን ሀ ሳኣን ደኦፐካ፥ ሀ ሳኣ አሳዳን ኦለቶኮ። 4-5 አያዉ ጎፐ፥ ኑን ኦለትያ ቶራይ ሀ ሳኣዋ ግደና። ሽን ጌሱዋ ላላናዉ ዎልቃና ደእያ ጾሳ ቶራ። ኑን አሳ ቆፋ ꬋይሴቶ፤ ቃይ ጾሳ ኤራተꬃ ቦላ ደንዲደ ꬉቢያ ኦቶሮ ቆፋ ኡባ ላሌቶ። ሄ ቆፋ ኡባይ ክርስቶሳዉ አዛዘታና ማላ ኦሞዴቶ። 6 ህንተ አዛዘትያዋ ፖሌዳዋፐ ጉይያን፥ አዛዘተናን እጽያዋ ኡባ ኑን ሙራናዉ ጊገታና።

7 ህንተ ስንꬃን ደእያዋ ጼልተ፤ ኦንነ ባረና ክርስቶሳዋ ጊደ ቆፖፐ፥ ሄዋ ጉጅ ቆፖ፤ ክርስቶሳዋ እ ግዴዳዋዳን፥ ኑንካ ቃይ አዋ። 8 አያዉ ጎፐ፥ ጎዳይ ኑዉ እሜዳ ኑ አዎተꬃን ታን ሎይꬃ ኦቶረትያዋ ግዶፐካ፥ ሄዋን ዬላትከ፤ ሄ ኑዉ እሜዳ አዎተꬃይ ህንተና ኬጻናሳፐ አትን፥ ኮላናሳ ግደና። 9 ታን ታ ዳብዳቢያን ህንተና ያሽሳናዉ ጻፎ አሳ ማላታደ ቤታናዉ ኮይከ። 10 አያዉ ጎፐ፥ እት እት አሳይ፥ “ጳዉሎሳ ዳብዳቢ ዴጾነ ዎልቃማ፤ ሽን ጼልያ ዎደ እ ዳቡራንቻ፤ አ ሃሳያይካ ፓና” ያጌ። 11 ሄዋ ማላ አሳይ ኑን ሃኩዋን ደኢደ ጻፍያ ዳብዳቢያንነ ያን ህንተናና ደኢደ ኦꬅያ ኦሱዋን ዱማተꬅ ባይናዋ አኬካና ኮሼ።

12 ኑን ባረና ናሽያ እት እት አሳቱዋና ኑና ፓይዳናዉ ዎይ ልክሳናዉ ኮዮኮ፤ ሽን ኡንቱንቱ ባረና እቱ እቱዋና ልክሲድነ ቃይ ባረና እቱ እቱዋና ቃራዪደ፥ ኡባና ኤዬድኖ።

13 ሽን ኑን ጾሳይ ኑዉ ኤሴዳ ዛዋ ግዶን ጬቀትያዋፐ አትን፥ ሄ ዛዋፐ ፕኒደ ጬቀቶኮ፤ ሄ ዛዋይ ህንተኮካ ጋኬ። 14 ኑን ህንተኮ ጋክቤናዋ ማላቲደ፥ ዛዋ ፕኖኮ፤ አያዉ ጎፐ፥ ኑን ክርስቶሳ ምሽራቹዋ ቃላ ኦዲደ፥ ህንተኮ ካሰ ጋኬዶ። 15 ኑን ጾሳይ ኤሴዳ ዛዋ ፕኒደ፥ ሀራ አሳይ ኦꬄዳ ኦሱዋን ጬቀቶኮ፤ ሽን ህንተ አማኑ ድጭ ድጭ ብያ ዎደ፥ ኑን ህንተ ግዶን ኦꬅያ ኦሱዋ ዛዋይ ካሰዋፐ ሎይꬅ አክ አክ ባናዋ ጊደ ቆፔቶ። 16 ኑን ምሽራቹዋ ቃላ ህንተ ደኢያሳፐ ህን ባጋን ኦዳና፤ ቃይ ሀራ ዛዋን ኦሰት ድጌዳ ኦሱዋንካ ጬቀቶኮ። 17 ሽን ጾሳ ማጻፋይ፥

“ጬቀትያ ኡራይ ኦንነ

ጎዳ ሎኦተꬃባን ጬቀቶ”

ያጌ።* 18 አያዉ ጎፐ፥ ጎዳይ ናሽያ ኡራፐ አትን፥ ባረና ናሽያ ኡራይ ጋላተተና።

11

ጳዉሎሳነ ባረና የሱስ ኪቴዳ ግያ ዎርዳንቻቱዋ

1 ህንተ ታ ኤያተꬃ ጉꬃ ዳንዳይንቶ ሎአ። ሀያና ዳንዳይተ። 2 ጾሳይ ቃናትያዋዳን፥ ታንካ ህንተዉ ቃናታይ፤ አያዉ ጎፐ፥ ታን ህንተና እት አቱማዎ፥ ክርስቶሳዉ እማና ጋደ፥ አቱማዋ ኤረና ጌሻ ዎዶራቲዳን ጊግሳ ዎꬃድ።

3 ሽን ሾሻይ ባረ ማካላን ሄዋኖ ባለꬄዳዋዳን፥ ክርስቶሳዉ ህንተ እሜዳ ህንተ ሱረ ቆፋይ ባይቤናዌ ዎራ ባንዴሻ ጋደ ህርጋይ። * 4 አያዉ ጎፐ፥ እት ኡራይ ዪደ፥ ኑን ህንተንቶ ኦዴዳ የሱሳፐ ሀራ የሱሳ ህንተንቶ ኦዶፐ፥ ዎይ ህንተ አኬዳ አያናፐነ ዎንጋላፐ ዱማ አያናነ ዎንጋላ ህንተ አኮፐ፥ ህንተ ኤኖ ጊደ አኬድታ ጉሳ።

5 የሱስ ኪቴዳ ሀ ዋናቱዋፐ ታን አያንካ ላፍያዋ ታዉ ማላተና። 6 ታን ሃሳይያ ሃሳያን ታማራቤና አሳ ግዶፐካ፥ ኤራተꬃን ግድከ፤ ሽን ኑን ህንተንቶ ሀ የዉዋ አሳ ኡባ ግዶን ኡባ ባጋና ቆንጭሴዶ።

7 ዎይ ታን ህንተና ሚሻ ኦቼናን፥ ጾሳ ምሽራቹዋ ቃላ ህንተንቶ ጮ ኦዴዳዌነ ህንተና ꬎቁ ኦꬃናዉ ታ ሁጲያ ቶቼዳዌ ታዉ ናጋራ ግዳንዴሻ? 8 ታን ህንተንቶ ኦꬃናዉ ሀራ አማንያ አሳፐ ሚሻ አኬዳዎ፥ ሄዋንታ ቦንቃድ። 9 ቃይ ታን ህንተናና ደእሽን፥ ታና መትና፥ ህንተፐ እት ኡራካ ዋይሳበይከ። አያዉ ጎፐ፥ ማቅዶንያፐ ዬዳ እሻቱ ታና ኮሼዳ ኡባባ ታዉ እሜድኖ፤ ታን ህንተና ዋይሰና ማላ፥ ካሰ ቶኮ ግዳቤናዋዳንካ ስንꬃዉካ ቶኮ ግድከ። 10 ክርስቶሳ ቱማተꬃይ ታናን ደእሽን፥ ሀ ታ ጬቁ አካይያ ጋድያን ሀቃንነ አተና። 11 ታን ሀዋ አያዉ ጋይታ? ህንተና ሲቀና ድራሴ? ታን ህንተና ሲቅያዋ ጾሳይ ኤሬ።

12 ሽን ሄ ባረንቱ ጬቀትያዋን ኑን ኦꬅያዋዳን ኦꬃናዉ ጋሶትያዋንቱ ጋሱዋ ድጋናዉ፥ ሀእ ታን ኦꬅያ ኦሱዋ ጉጃደ ኦꬃና። 13 አያዉ ጎፐ፥ ኡንቱንቱ የሱስ ኪትቤና ዎርዶ አሳቱዋ፤ ሄዋንቱ ማላ አሳቱ ክርስቶስ ኪቴዳዋንታ ማላታናዉ ባረንቱ ማላ ላመረꬅያ ኪተትቤና ዎርዳንቻቱዋነ ላባንቻ ኦሳንቻቱዋ። 14 ሄዌ ማላልስያዋ ግደና፤ አያዉ ጎፐ፥ ሴጻናይ ባረ ሁጰዉ ፖኡዋ ኪታንቻ ማላታናዉ ባረ ማላ ላሜ። 15 ሄዋ ድራዉ፥ ሴጻና ኦሳንቻቱ ጽሎተꬃ ኦሳንቻቱዋ ማላታናዉ ባረንቱ ማላ ላሞፐ፥ ሄዌ ዎልቃማባ ግደና፤ ኡንቱንቱ ዉርሰꬃን ባረንቱ ኦሱዋ ማላ አካና።

ጳዉሎሳ ጋኬዳ መቱዋ

16 ታን ላኤንꬁዋካ ጋይ፤ ታና ኦንነ ኤያ ጊደ ቆፖፖ፤ ሽን ህንተ ታና፥ እ ኤያ ጎፐካ፥ ታን ጉꬃ ጬቀታናዳን፥ ታና ኤያ ጊተ። 17 ታን ሀዋዳን ጻላደ ጬቀታደ ሃሳይያዌ፥ ኤያተꬃ ሃሳያፐ አትን፥ ታና ጎዳይ አዛዝና ግደና። 18 ዳሮ አሳይ ሀ ሳኣባን ጬቀትያ ድራዉ፥ ታንካ ጬቀታና። 19 ህንተ አꬌዳ ኤራንቻ ግድያ ድራዉ፥ ኤያ አሳዋ ናሸቻን ዳንዳዪታ። 20 አያዉ ጎፐ፥ ኦንነ ህንተና አይለዮፐ፥ ዎይ ህንተዋ ሞፐ፥ ዎይ ህንተዋ ቦንቆፐ፥ ህንተ ቦላ ኦቶረቶፐ፥ ዎይ ህንተ ሻይያ ባቆፐ፥ ዳንዳዪታ። 21 ኑን ሄዋ ኦꬃናዉ ዳሮ ዳቡራንቻ ግዴዳዋ ታን ዬላታደ ኦዳይ።

ሽን ኦንነ እትባን ጻሊደ ጬቀቶፐ፥ ታንካ ጬቀታናዉ ጻላይ፤ ታን ኤያ አሳዳን ሃሳያይ። 22 ኡንቱንቱ እብራዌ? ታንካ እብራዌ። ኡንቱንቱ እስራኤልያ አሴ? ታንካ እስራኤልያ አሳ። ኡንቱንቱ አብራሃመ ዛረ? ታንካ ቃይ አብራሃማ ዛረ። 23 ኡንቱንቱ ክርስቶሳ ቆማቴ? ታንካ ኡንቱንቱፐ አꬍያ ቆማ፤ ታን ጎይያ አሳዳን ሃሳያይ፤ ታን ዳሮ ኦꬃ ዳቡራድ፤ ዳሮ ዎድያ ቃሸታድነ ልሱዋን ሾጨታድ፤ ቃይ ዳሮ ዎድያ ሀይቃደ አታድ። 24 አይሁዳቱ ታና እቼሹ ገደ፥ ሀታማነ ኡዱፑኑዋ ልሱዋን ሾጬድኖ። * 25 ሮመ አሳይ ታና ሄዙ ገደ ጻምኣን ሾጬዳ፤ እት ጋላስ ሹቻን ጫድ ጫዲደ አጌዳ፤ ማርካቢ ሄዙ ገደ መእና፥ አባ ግዶን እት ቃማነ እት ጋላሳ አቃደ ፔሻድ። 26 ታን ዳሮ ኦግያ ሀመታድ፤ ታና ኩንꬆ ሃꬃይነ ቦንቃንቻቱ ቦንቂ ድጊደ አሼዳ፤ ቃይ ታ ቢታ አሳይነ አይሁዳ ግደና አሳይ ቦንቂ ድጊደ አሼድኖ። ቃይካ ካታማይ፥ ባዙ፥ አባይ፥ ታና ያሽሴዳ፤ ዎርዱዋ ዳባቱካ ታና ቦንቂ ድጊደ አሼድኖ። 27 ታን ዳቡራድነ መቶታድ። ዳሮ ገደ ገምእሹዋ ꬋያድ፤ ኮሻታድ፤ ሳመታድ። ዳሮ ገደ ጾማድ፤ ቃይ ሜገታድነ ካሎታድ።

28 ሀራባ ኡባፐካ ኡባ ጋላስ ታዉ ቶኩዋ ግዴዳባይ፥ ዎሳ ጎልያ ኡባዉ ህርግያዋ። 29 ዳቡርያዌ ኦኔ? ታን ዳቡርክታዬ? ናጋራን ገልያዌ ኦኔ? ታን ኡንኤታደ አዉ ቃረትክታዬ?

30 ታን ጬቀታናዉ ኮሽያዋ ግዶፐ፥ ታን ዳቡራንቻ ግድያዋ ኤርስያዋን ጬቀታና። 31 መꬍናዉ አንጀቴዳ ጾሳይ፥ ኑ ጎዳ የሱስ ክርስቶሳ አዉ፥ ታን ዎርዶተናዋ ኤሬ። 32 ዳማስቆ ካታማን አረታሳ ግያ ካትያፐ ጋርሳና ጋድያ ሞድያዌ፥ ታና ኦይꬃናዉ ዳማስቆ ካታማ ናግሴ። 33 ሽን ካታማ ግምቢያ ድርሳ ማስኮትያና ታና ቁንኣን ዱገ ዎꬅና፥ አፐ ከሳ አካድ።

12

ጳዉሎሳ ሳፃ

1 ጬቀትያዌ ታዉ አይነ ጎኤናዋ ግዶፐካ፥ ታን ጬቀታናዉ በሴ። ሽን ታን ሳጻባነ ጎዳፐ ቆንጬዳዋ ሃሳያና። 2 ታማነ ኦይዱ ላይꬃፐ ካሰ፥ ሄዘንꬆ ሳሉዋ ፑደ ቤዳ እት ብታንያ፥ ክርስቶሳ አማንያዋ፥ ታን ኤራይ፤ ሄ ብታኒ ባረ አሳተꬃን ቤዴ ዎይ ሳጻን ቤደንቶ፥ ታን ኤርከ፤ ጾሳይ ኤሬ። 3 ሄ ብታንያ፥ ሄዘንꬆ ሳሉዋ ፑደ ቤዳዋ፥ ኤራይ፤ እ ባረ አሳተꬃን ቤደንቶነ ዎይ ሳጻን ቤደንቶ፥ ታን ኤርከ፤ ጾሳይ ኤሬ። 4 ሄዋን ሄ ብታኒ አሳይ ሃሳያናዉ ዳንዳየናዋ፥ አሳ እንጻርሳይካ ሃሳያናዉ ዳንዳየናዋ ስሴዳ። 5 ታን ሄ ብታንያባን ጬቀታና፤ ሽን ታን ዳቡራንቻ ግድያዋ ኤርስያ ድራዉ፥ ታ ሁጲያን ጬቀትከ። 6 ታን ጬቀታናዉ ኮይያዋ ግዶፐካ ኤያ ግድከ፤ አያዉ ጎፐ፥ ታን ቱሙዋ ሃሳያይ። ሽን አሳይ ታዋ ታናን በእያዋፐነ ታፐ ስስያዋፐ አꬂደ ቆፐና ማላ ናገታይ።

7 ቃይ ጾሳይ ታዉ ዳሮ ቆንጬዳ ዎልቃማ የዉዋፐ ደንዴዳዋን ኦቶረተናዳን ድጋናዉ ታና ጫድ ኦይቂያ፥ ሴጻና ኪታንቻይ፥ ታና መቶꬃናዉነ ታን ኦቶረተና ማላ፥ ታና ናጋናዉ ታዉ እመቴዳ። 8 ሄዋ ታፐ ሻካና ማላ፥ ታን ጎዳ ሄዙ ገደ ዎሳድ። 9 ጎዳይ ታና፥ “ታ አꬎ ኬካተꬃይ ነዉ ግዳናዋ፤ አያዉ ጎፐ፥ ታ ዎልቃይ ነ ዳቡራን ፖለቴ” ያጌዳ፤ ሄዋ ድራዉ፥ ክርስቶሳ ዎልቃይ ታናን ደአና ማላ፥ ታ ዳቡራን ጬቀታናዉ ታን ዳሮ ናሸታይ። 10 ታን ክርስቶሳ ድራዉ ዳቡርያዋን፥ አሳን ቦረትያዋን፥ ዋየትያዋን፥ የደርሰትያዋን፥ መቶትያዋን ናሸታይ፤ አያዉ ጎፐ፥ ታን ዳቡርያ ዎደ፥ ሄ ዎደ ምናይ።

ጳዉሎስ ቆሮንቶሳ አሳዉ ኡንኤቲደ ቆፔዳ

11 ታን ጬቀቴዳዋን ኤያድ፤ ሽን ሄዋ ህንተ ታና ዎልቃን ኦስሴድታ፤ አያዉ ጎፐ፥ ህንተ ታና ጋላታናዉ በሴ፤ ታን አያንነ ኤረተናን ꬋዮፐካ፥ የሱስ ኪቴዳ ꬎቃ ጌተቴዳ ኡባቱዋፐ ላፍከ። 12 ታና የሱስ ኪቴዳዌ ቱማ ግድያዋ ኤርስያ ማላይ፥ ኦራꬃባይነ ዎልቃማ ኦሱ ህንተ ግዶን ዳሮ ገንጫን ኦሰቴዳ። 13 ታን ታ ሁጲያን ህንተና ዋይሳቤናዋፐ አትን፥ ሀራ አማንያ አሳቱዋፐ ህንተ አያን ላፊቴ? ሀያና ታን ህንተና ናቄዳዋ ታዉ አቶ ጊተ።

14 ታን ህንተኮ ባናዉ ጊጎደፐ፥ ሀዌ ታዉ ሄዘንꬆ ዎደ፤ ታን ህንተና ዋይስከ። ታን ህንተና ኮይያዋፐ አትን፥ ህንተ ሚሻ ኮይከ፤ አያዉ ጎፐ፥ አዉነ አታ ባረንቱ ናናዉ ሚሻ ምንጅያዋፐ አትን፥ ናናይ ባረንቱ አዎነ አትዉ ምንጅክኖ። 15 ታን ህንተ ሸምፖ ታዉ ደእያዋ ታናና ጋꬃደ ናሸቻን እማና፤ ያትና፥ ታን ህንተና ሎይꬃ ሲቅያ ድራዉ፥ ህንተ ታና ላፋ ሲቂቴ?

16 ግዶፐካ፥ ታን ህንተና ዋይሳበይከ፤ ሽን ህንተ ታና፥ “ኔን ኑና ጭማደ ማካላን ኦይቃዳ” ያጋንታ። 17 ታን ሀራይ አቶ፥ ህንተኮ ኪቴዳ እት አሳ ባጋናካ ህንተፐ ጎኤታድታ? 18 ቲቶ ህንተኮ ባና ማላ፥ ታን ዎሳድ፤ ቃይ አማንያ እሻካ አናና የዳድ። ቲቶ ህንተፐ ጎኤቴዴ? ኑን ኑ ኦሱዋ እት ቆፋን ኦꬅበይኮ? ቃይ ኑ ሀኑካ እቱዋ ግደኔዬ?

19 ኑን ኡባ ዎደካ ህንተ ስንꬃን ኑ ሁጰዉ ሞተትያዋ ህንተንቶ ማላቲ? ኑን ክርስቶሳን ደእያዋንቱዳን፥ ጾሳ ስንꬃን ሀእ ጋካናስካ ሃሳዬቶ። ኑ ሲቃቶ፥ ኑን ኦꬅያ ኡባባይካ ህንተና ማዳናሳ። 20 አያዉ ጎፐ፥ ታን ህንተኮ ብያ ዎደ፥ ኦን ኤር ታን ኮይያዋ ማላ ህንተ ግደናን አጋነንቶነ፤ ቃይ ታንካ ህንተ ኮይያዋ ማላ ግደናን አጋነንቶነ። ቃይ ኦን ኤር ሄዋን ፓሉሚ፥ ቃናቲ፥ ሀንቁ፥ ዮራይ፥ ዝግርሳይ፥ ሳሮተꬃ ድጉሳይ፥ ኦቶሩ፥ መቱ ደኤናን ዋዪ አጋና፤ ታና ያሼ። 21 ታን ህንተኮ ላኤንꬁዋ ብያ ዎደ፥ ታ ጾሳይ ህንተ ስንꬃን ታና ካዉሻነንቶነ ያያይ፤ ታን ናጋራ ካሰ ኦꬂደ፥ ባረንቱ ኦꬄዳ ቱናተꬃፐ፥ ዎሹምያዋፐነ አሙዋፐ ስምቤና ዳሮ አሳቶ ዬከናን አግከ ጋደ ያያይ።

13

ዉርሰꬃ ዞርያነ ሳሮታ

1 ሀዌ ታዉ ህንተኮ ዩሳይ ሄዘንꬆ ዎደ። አይ ሞቱካ ላኡ ዎይ ሄዙ ማርካይ ማርካትና ፕርደታናዉ ኮሼ። * 2 ታን ላኤንꬁዋ ህንተናና ጋከቴዳ ዎደ፥ ህንተና ናገትተ ጋድ፤ ሀእካ ሃኩዋን ደኦፐካ፥ ህንተና ናገትተ ጋይ። ታን ቃይካ ህንተኮ ብያ ዎደ፥ ናጋራ ካሰ ኦꬄዳዋንታካ ቃይ ሀራቱዋ ኡባቱዋካ ሙረናን አግከ።

3 አያዉ ጎፐ፥ ክርስቶስ ታ ባጋና ሃሳይያዋ ኤርስያዋ ህንተ ኮዪታ። እ ህንተናና ሃሳይያ ዎደ አ ዎልቃፐ አትን ቤትያዌ አ ዳቡራ ግደና። 4 አያዉ ጎፐ፥ ክርስቶስ ማስቃልያ ቦላ ምስማርያን ꬍሸቲደ፥ ዳቡራን ካቀቴዳ፤ ሽን ጾሳ ዎልቃን ፓጻ ደኤ። አያዉ ጎፐ፥ እ ዳቡራንቻ ግዴዳዋዳን፥ ኑንካ ዳቡራንቻ፤ ሽን ህንተናና ሃሳይያዋን ኑን ጾሳ ዎልቃን አናና ደአና።

5 አማኑዋን ህንተ ምን ደእንቶ አነ ህንተና ፓጭተ፤ ህንተና ብድተ። ክርስቶስ ህንተናን ደእያዋ ህንተ ኤርክቴ? ሄዌ ꬋዮፐ ፓጭያን ኩንዴድታ ጉሳ። 6 ኑን ፓጭያን ኩንድቤናዋ ህንተ ኤርያዋ አማናይ።

7 ህንተ ኢታባ ሙለካ ኦና ማላ፥ ኑን ጾሳ ዎሴቶ። ኑን ፓጭያ ዳንዳይያዋንታ ግዲደ ቤታናሳ ግደና፤ ሽን ኑን ፓጭያ ዳንዳየናዋንታ ማላቲደ ቤቶፐካ፥ ሎኦባ ህንተ ኦꬃናሳ። 8 አያዉ ጎፐ፥ ኑን ቱሙዋ ጻላላዉ ኦꬃናፐ አትን፥ ቱሙዋፐ ሀራ አይነ ኦꬃናዉ ዳንዳዮኮ፤ 9 ኑን ዳቡራንቻ ሽን ህንተ ዎልቃማ ግዶደ ናሸቴቶ። ህንተ ፖሎ ግዳና ማላ ኑን ጾሳ ዎሴቶ።

10 ታን ህንተፐ ሃኩዋን ደኣደ ጻፌዳዌ ሄዋ ድራሳ፤ ታን ህንተኮ ብያ ዎደ፥ ጎዳይ ታዉ እሜዳ ማታን ዘምፓደ፥ ህንተና መቶꬃናዉ ታና ዋዪ ኮሻና። ሄ ማታይ ታን ህንተና ኬጻናዉ ታዉ እመቴዳዋፐ አትን፥ ህንተና ኮላናዉ እመትቤና።

11 ዉርሰꬃን ታናዳን ጾሳ ካልያዋንቶ፥ ሳሮ ደእተ፤ ባል ባይናን ደእተ፤ ታ ዞርያ ስስተ፤ እት ዎዛና ግዲደ ደእተ፤ ሳሮተꬃን ደእተ። ሲቁዋነ ሳሮተꬃ ጾሳይ፥ ህንተናና እትፐ ደአና።

12 እቱ እቱዋና ጌሻ የረታ የረቲደ ሳሮተትተ። 13 ጾሳ አሳ ኡባቱ ህንተና ሳሮ ሳሮ ጊኖ።

14 ጎዳ የሱስ ክርስቶሳ አꬎ ኬካተꬃይ፥ ጾሳ ሲቁ፥ ጌሻ አያና እትፐተꬃይ ህንተናና ኡባና ግዶ። አመንእ።

* 1:20 አመንእ፦ “አመንእ” ግያ ቃላይ ሀዋን “ኤ” ያገትያ ብለꬃ ኦይቄ።

* 3:3 ከሳ 24:12፤ ኤር. 31:33፤ ህዝ. 11:19፤ 36:26

* 3:6 ኤር. 31:31

* 3:7 ከሳ 34:29

* 3:13 ከሳ 34:33

* 3:16 ከሳ 34:34

* 3:18 ናጻላን ካመትቤና ሶምእያን፦ እት አሳ ደኡዋን ስንꬃ ሀናናባይ፥ ካሃ ጋርሳን ጶልቂ ቤትያዋዳን ጉሳ።

* 4:6 ዶመꬃ 1:3

* 4:13 ማዝ. 116:10

* 6:2 ኢሳ. 49:8

* 6:15 ዳብሎሳ፦ ግሪክያ ማጻፋይ “በልያር” ጌ። ሄዋ ጉሳይ እብራይስጽያን “በልያል” ግያዋ። ላኡዋ ብለꬃይካ “ማካላንቻ” ዎይ “ማደናዋ” ጉሳ።

* 6:16 ዎጋ 26:12፤ ህዝ. 37:27፤ 1 ቆሮ. 3:16፤ 6:19

* 6:17 ኢሳ. 52:11

* 6:18 2 ሳሜላ 7:14፤ 1 ኦዱዋ 17:13፤ ኢሳ. 43:6፤ ኤር. 31:9

* 8:15 ከሳ 16:18

* 8:21 ሌም. 3:4

* 9:9 ማዝ. 112:9

* 9:10 ኢሳ. 55:10

* 10:17 ኤር. 9:24

* 11:3 ዶመꬃ 3:1-5

* 11:24 ዛረ. 25:3

* 13:1 ዛረ. 17:6፤ 19:15

ጋላትያ

1

2

3

4

5

6

ጳዉሎስ

ጋላትያ አሳዉ

ጻፌዳ ኪታ

ገሉዋ

የሱስ አሽያዋ ግድያዋ ኦድያ ምሽራቹዋ ቃላይ፥ ዱማ ዱማ ሳኣን ኦደትሺናነ አይሁዳ ግደና አሳይካ አማኒደ አክ አክ ቢሽን፥ “አማንያ አሳ ግዳናዉ ሙሴ ህግያ ፖላናዉ ኮሺዬ ኮሸኔ?” ግያ ዋላሳይ እትፐ ደንዴዳ። ሄ ዎደ ጳዉሎስ፥ “አማንያ አሳ ግዳናዉ ሙሴ ህግያ ፖላናዉ ኮሸና፤ የሱሳን ኦራꬃ ደኡዋ ደማናዉ አን አማኖ አሳይ፥ ጾሳ ስንꬃን ጽላናዉ ዳንዳይያዌ አማኖ ጻላላና” ያጊደ ታማርሱዋ ዶሜዳ። ሽን ቄር ኢስያ ግዶን፥ “አሳይ ጾሳ ስንꬃን ጽላናዉ የሱሳን አማንያዋ ጻላላ ግደናን፥ ሙሴ ህግያካ ፖላናዉነ ቃጻረታናዉ ኮሼ” ያጊደ ጳዉሎሳ ትምርትያ ጳልቂያ አሳቱ ደኢኖ።

ጳዉሎስ ሀዋ ጋላትያ ኪታ ጻፌዳዌ ሀ ባላ ትምርትያን ጭመቴዳ አሳ ሱረ አማኖነ አማኑዋ ደኦ ዛሪደ ካለꬃናሳ። ጳዉሎስ ኮይሮ ዶሚደ፥ እ ባረና፥ “ታን የሱስ ኪቴዳዋ” ያግ ኤርሲደ ዶሜ። የሱስ ኪቴዳዋ ኦꬂደ አ ጼሴዳዌ ጾሳፐ አትን፥ አሳ ግደናዋነ ቃይ እ ኪተቴዳዌ አይሁዳ ግደና አሳቱዋሳ ግድያዋ ቆንጭሲደ ኦዴ። ሄዋናካ ኦይቀቲደ፥ አሳይ ጽላናዉ ዳንዳይያዌ አማኑዋ ጻላላና ግድያዋ ኦዴ። ዉርሰꬃ ሸምፓቱዋን አማኑዋ ኤሻይ የሱሳ አማንያ አማኑዋፐ ከስያ ሲቁዋፐ ፑልትያዋ ግድያዋ ኦዴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-10

ጳዉሎስ ጾሳፐ ኪተቴዳ ማታ 1:11—2:21

ጾሳ አꬎ ኬካተꬃ ምሽራቹዋ ቃላ 3:1—4:31

ክርስትና ላአተꬃነ አማኑዋ 5:1—6:10

ዉርሰꬃ ቁትያ 6:11-18

1

1 ታን ጳዉሎስ፥ የሱስ ክርስቶስነ ቃይ ሀይቁዋፐ አ ደንꬄዳ ጾሳይ አዉ ኪቴዳዋፐ አትን፥ አሳፐ ዎይ አሳ ባጋና ኪተቴዳዋ ግድከ። 2 ሀ ታንነ ታናና ደእያ አማንያ እሻቱ ኡባይ፥ ጋላትያ ጋድያን ደእያ አማንያ አሳ ኡባዉ ሳሮታ ኪቴቶ።

3 ጾሳይ ኑ አዉነ ኑ ጎዳይ የሱስ ክርስቶስ ህንተንቶ አꬎ ኬካተꬃነ ሳሮተꬃ እሞ።

4 ኑ ጾሳ፥ ኑ አዉዋ ሸንያን ክርስቶስ ሀ ኢታ ኦሱ ኦሰትያ ዎድያፐ ኑና አሻና ማላ፥ ኑ ናጋራ ድራዉ፥ ባረ ሁጲያ እሜዳ። 5 ጾሳዉ መꬍፐ መꬍና ጋካናዉ ቦንቹ ግዶ። አመንእ።

ምሽራቹዋ ቃላ ቱሙ እቱዋ ጻላላ

6 ክርስቶሳ አꬎ ኬካተꬃን ህንተንታ ጼሴዳ ጾሳ አጊደ፥ ሀራ ዎንጋላኮ፥ ህንተ ኤሌሊደ፥ ዎት ስሜድተንቶ ታዉ ኦራꬃባ ግዴዳ። 7 ህንተንታ ቡልአክያዋንቱነ ክርስቶሳ ምሽራቹዋ ቃላ ጌላያናዉ ኮይያ አማሬዳ አሳቱ ደኢኖፐ አትን፥ ቱሙፐ ሀራ ምሽራቹዋ ቃላይ ባዋ። 8 ሽን ሀራይ አቶ ኑና ግድና፥ ዎይ ሳሉዋፐ ኪታንቻ ግድና፥ ኑን ህንተንቶ ካሰ ኦዴዳ ምሽራቹዋ ቃላፐ ዱማትያዋ ህንተንቶ ኦድያዋ ግዶፐ፥ እ መꬍናዉ ሸቀቴዳዋ ግዶ። 9 ካሰ ኑን ጌዳዋዳን፥ ሀእካ ላኤንꬁዋ ታን ኦዳይ፤ ህንተ አኬዳ ምሽራቹዋ ቃላፐ ዱማትያዋ ኦንነ ህንተንቶ ኦዶፐ፥ ሄ ኡራይ መꬍናዉ ሸቀቴዳዋ ግዶ።

10 ሀዌ ታና አሳፐ ሳባ ኮይያዋ ማላትሲ? ማላትሰና! ታን ጾሳይ ሎአ ግያዋ ኮያይ። ዎይ ታን አሳ ናሸቻናዉ ኮያይታ? ታን ሀእካ አሳ ናሸቻናዉ ኮይያዋ ግዶፐ፥ ክርስቶሳ አይለ ግድከ።

ጳዉሎስ የሱስ ኪቴዳዋ ግዴዳ ሀኑዋ

11 ታ እሻቶ፥ ታን ህንተንቶ ኦዴዳ ምሽራቹዋ ቃላይ አሳፐ ግደናዋ ህንተንቶ ኦዳይ። 12 አያዉ ጎፐ፥ ታዉ የሱስ ክርስቶስ ቆንጭሴዳፐ አትን፥ ታን ምሽራቹዋ ቃላ አሳፐ አካበይከ፤ አሳይ ታና ታማርስቤና።

13 ካሰ ታን አይሁዳ አማኑዋን ደእያ ዎደ፥ ዋናደ ደኣድታንቶ፥ ህንተ ስሴድታ፤ ታን ክርስቶሳ አማንያዋንታ ቃረታይ ባይናን የደርሳድነ ꬋይሳናዉ ባጸታድ። 14 ታ ዎደ ደኤዳ አሳቱዋፐ ጮራቱዋ አይሁዳ አማኑዋ ህግያ ናጉዋን አꬋይ፤ ኑ አዎቱዋ ዎጋ ኦፐነ አꬋአደ ሲቃድ።

15-16 ሽን ጾሳይ ባረ አꬎ ኬካተꬃን፥ ታን ብሮ ታ ዳይ ኡሉዋን ደእሽን፥ ባረዉ ኦꬃናዉ ታና ጼሴዳ፤ አባ ኦድያ ምሽራቹዋ ቃላ አይሁዳ ግደና አሳዉ ታን ኦዳና ማላ፥ ጾሳይ ባረ ናኣ ታዉ ቆንጭሳናዉ ኮዬዳ ዎደ፥ ዞረታናዉ ኦኮነ ባበይከ። 17 ዎይ ታፐ ካሰ የሱስ ኪቴዳዋንቱና ጋከታናዉ የሩሳላመ ባበይከ፤ ሽን ታን ኤለካ አራብያ ጌተትያ ጋድያ ባድ። ሄዋፐ ዳማስቆ ግያ ካታማ ስማድ። 18 ሄዙ ላይꬃፐ ጉይያን፥ ጰጽሮሳና * ጋከታናዉ የሩሳላመ ባደ፥ አናና ታማነ እቼሹ ጋላሳ ኡታድ። 19 ሽን የሱስ ኪቴዳዋንቱፐ ጎዳ እሻ ያቆባፐ አትን፥ ሀራቱዋና ጋከታበይክ።

20 ታን ህንተንቶ ጻፍያዋን ዎሪ ባዋ፤ ታን ህንተንቶ ዎርዱዋ ኦደናዋ ጾሳይ ማርካ!

21 ሄዋፐ ጉይያን፥ ሶርያ ጌተትያ ጋድያነ ክልቂያ ጌተትያ ጋድያ ባድ። 22 ይሁዳን ደእያ ክርስቶሳን አማንያዋንቱ ታናና ኤረታ ግድክኖ። 23 ሽን ሀራ አሳይ፥ “ኑና የደርስ ዩይያ ብታኒ ሀዋፐ ካሰ እ ꬋይሳናዉ ኮይያ አማኑዋባ ሀእ ኦዴ” ግያዋ ኡንቱንቱ 24 ስሲደ ታባን ጾሳ ጋላቴድኖ።

2

ጳዉሎስ ኪቴቶዋ ግድያዌ ሀራቱዋ ማታን ኤረቴዳ

1 ሄዋፐ ስማደ ታን ታማነ ኦይዱ ላይꬃፐ ጉይያን፥ ባርናባሳና ላኤንꬁዋ የሩሳላመ ባደ፥ ቲታካ ታናና አካደ ባድ። 2 ጾሳይ ታዉ ሳጻን ቆንጭሴዳ ድራዉ ባደ ታን ሀእ ኦꬅያ ኦሱ ዎይ ካሰ ኦꬄዳዌ መላ አተና ማላ፥ ክርስቶሳን አማንያዋንታ ካለꬅያዋንታ ዱማ ሺሻደ፥ አይሁዳ ግደና አሳዉ ታን ኦድያ ምሽራቹዋ ቃላይ አይ ማለንቶ ኡንቱንቶ ኦዳድ። 3 ሽን ሀራይ አቶ ታናና ደእያ ቲታ እ ግሪከ ጋድያ አሳ ግድሽን፥ ቃጻረቶ ጊደ ጎደትበይክኖ። 4 ግዶፐነካ፥ ዎርዱዋን ኑዉ እሻቱዋ ማላት ዪደ፥ ኑናና ዋላከቴዳ ጮራ አሳቱ አ ቃጻራናዉ ኮዬድኖ። ሄ አሳቱ ክርስቶሳ የሱሳን ኑዉ ደእያ ኑን ኮዬዳዋዳን ሀናና ዳንዳይያ ላአተꬃ ዎቺደ ꬊሻናዉ፥ ዉኤቲደ ኑ ግዶ ገሊደ ኑና አይለ ኦꬃናዉ ኮዬድኖ። 5 ሽን ምሽራቹዋ ቃላ ቱማተꬃይ ህንተንቱና ምን ደአና ማላ፥ ኑን ሀራይ አቶ ጉꬃ ዎድያካ ኡንቱንቶ ሞደትበይኮ።

6 ሽን ካፓቱዋ ማላትያዋንቱ ታዉ አይነ ኦራꬃ ቆፋ እምበይክኖ፤ ሀዋ አያዉ ጋይታ ጎፐ፥ ሀዋፐ ካሰ ኡንቱንቱ ኦና ግድናካ ታና መትያባ ግደና፤ ጾሳይ አሳ ሶምእያ ጼሊደ ፕርደና። * 7 ሽን ጉየፐ ጾሳይ ጰጽሮሳዉ፥ አይሁዳቶ ምሽራቹዋ ቃላ ኦድያ ሀዳራ እሜዳዋዳን፥ ታዉካ አይሁዳ ግደና አሳዉ ምሽራቹዋ ቃላ ኦድያ ሀዳራ እሜዳዋ ኡንቱንቱ በኤድኖ። 8 አያዉ ጎፐ፥ ጰጽሮስ አይሁዳቶ የሱስ ኪቴዳዋ ግዴዳዋዳን፥ ታንካ ጾሳ ዎልቃን አይሁዳ ግደና አሳዉ የሱስ ኪቴዳዋ ግዳድ። 9 ቃይ ካለꬅያዋንታ ማላቲደ ቤትያዋንቱ፥ ያቆብ፥ ጰጽሮስነ ዮሃንስ፥ ታዉ እመቴዳ አꬎ ኬካተꬃ ኤሪደ፥ ታናነ ባርናባሳ ኑ ኩሽያ ኦይቂደ ሳሮቴድኖ። ታንነ ባርናባስ አይሁዳ ግደና አሳ ግዶን ኦꬃናዳን፥ ቃይ ኡንቱንቱ አይሁዳቱዋ ግዶን ኦꬃናዳን ቃቺደ ደንዴዶ። 10 ኡንቱንቱ ኑና ካሰፐካ ታን ኦꬃናዉ ቆፓደ ደእያ ህዬሳቱዋ ማዳናዋ ጻላላ ቆፍሴድኖ።

ጳዉሎስ አንጾክያን ጰጽሮሳ ትምርትያ ጳልቄዳ

11 ሽን ጰጽሮስ አንጾክያ ግያ ካታማ ዬዳ ዎደ፥ እ ባይዜዳ ድራዉ፥ ቆንጭያን ታን አ፥ “ኔን ባይዛንቻ” ያጋድ። 12 አያዉ ጎፐ፥ ያቆባ ማታፐ ኪተቴዳ አማሬዳ አሳይ ያናፐ ካሰ አይሁዳ ግደና አሳቱዋና ቁማ ሜ፤ ሽን ኡንቱንቱ ዬዳዋፐ ጉይያን፥ አይሁዳ ግደናዋንቱ አማንያዋንታ ግዳናዉ ቃጻረታናዉ ኮሼ ግያዋንቶ ያዬዳ ድራዉ፥ ምያዋ ኤሲደ፥ አይሁዳ ግደናዋንቱፐ ሻከቴዳ። 13 ቃይ የኮ አማኔዳ አይሁዳቱ ጰጽሮሳና ያሻ ዶሜድኖ፤ ሀራይ አቶ ባርናባስካ ኡንቱንቱና ያሻንቻ ግዴዳ።

14 ሽን ኡንቱንቱ ምሽራቹዋ ቃላ ቱማተꬃዳን፥ ሱረ ሀመተናዋ በኣደ፥ ጰጽሮሳ ሄ ኡባ አሳ ስንꬃን፥ “ኔን ጾሳ አሳ አይሁዳ ግዳደ፥ ኡንቱንቱዳን ግደናን ጾሳ አሳ ግደና አይሁዳ ግደናዋንቱዳን ደኣ፤ ሽን ያትና፥ ዎታደ አይሁዳ ግደናዋንታ፥ ‘አይሁዳቱዋዳን ደእተ’ ጋደ ግዳይ?” ያጋድ።

አይሁዳቱካ አይሁዳ ግደናዋንቱካ አትያዌ አማኑዋና

15 ኑን የለታን አይሁዳ፤ “ናጋራንቻ ግዴዳ አይሁዳ ግደና አሳቱዋ” ግዶኮ። 16 ሄዋ ግዶፐካ፥ አሳይ የሱስ ክርስቶሳ አማኒደ ጾሳ ስንꬃን ጽላናፐ አትን፥ ሙሴ ህግያ ናጉዋን ጽለናዋ ኤሬዶ፤ አሹዋ ማዬዳ አሳይ ኡባይ ሙሴ ህግያ ናጉዋን ጽለና ድራዉ፥ ኑን ኑ ሁጰዉካ ሙሴ ህግያ ናጉዋን ግደናን፥ ክርስቶሳን አማኒደ ጽላና ማላ፥ ክርስቶስ የሱሳን አማኔዶ። *

17 ሽን ኑዉ ክርስቶሳን ደእያ እትፐተꬃን ጽላናዉ ኮይያዋንታ ግዲደ፥ ኑ ሁጰዉ ናጋራንቻ ግዲደ ቤቶፐ፥ ያትና ክርስቶስ ናጋራ ታማርስያዌ? ሄዌ ሙለካ ዎርዶ! 18 አያዉ ጎፐ፥ እት ካላካ አጋ ድጌዳዋ ታን ላኤንꬁዋ ኦꬅያዋ ግዶፐ፥ ታን ታ ሁጰዉ ህግያ መንꬅያዋ ግድያዋ ኤርሳይ። 19 ታን ጾሳዉ ፓጻ ደአና ማላ፥ ህግያ ባጋና ህገዉ ሀይቃድ። 20 ታን ክርስቶሳና አ ማስቃልያ ቦላ ምስማርያን ꬍሸታደ ካቀታድ፤ ስም፥ ሀእ ፓጻ ደእያዌ ታና ግድከ። ሽን ክርስቶስ ታ ግዶን ደኤ፤ ታን ሀእ ደእያ ደኡ፥ ታና ሲቂደ፥ ታ ድራዉ፥ ባረ ሁጲያ እሜዳ ጾሳ ናኣን ደእያ አማኑዋና። 21 ታን ጾሳ አꬎ ኬካተꬃ እጽከ፤ አሳይ ህግያ ባጋና ጽሎተꬃ ደምያዋ ግዶፐ፥ ክርስቶስ ጮ መላ ሀይቄዳ ጉሳ።

3

ጽሎተꬃይ አማኖ ጻላላን ቤቴ

1 አኬካይ ባይና ጋላትያ አሳቶ፥ ታን ህንተና ክርስቶስ ማስቃልያ ቦላን ምስማርያን ꬍሸቲደ ካቀቴዳዋ ቆንጭሳደ ታማርሳድ። ያትና፥ ቱሞ ህንተ ኤኖ ጌና ማላ፥ ህንተንታ ብቴዳዌ ኦኔ? 2 አነ ታዉ ሀ እት የዉዋ ጻላላ ኦድተ: ጾሳ አያና፥ ህጊ ግያዋ ናጊደ አኬድቴ ዎይ አማኑዋን ስሲደ አኬድቴ? 3 ህንተንቱ ሄዋ ኬና ኤዬ? ጾሳ አያናን ደኡዋ ዶሚደ፥ ሀእ ህንተ ዎልቃን ፖሊቴ? 4 ህንተንቱ ዳቡራ ኡባዉ አይነ ማዱ ባዌ? ቱማ ማዱ ደኤ። 5 ያትና፥ ጾሳይ ህንተንቶ ጌሻ አያና እምያዌነ ህንተ ግዶን ማላታ ኦꬅያዌ፥ ሙሴ ህግያ ህንተ ኦꬄዳ ድራሴ? ዎይ ምሽራቹዋ ቃላ ስሲደ፥ ህንተ አማኔዳ ድራሴ?

6 ሀዋዳንካ፥ አብራሃሞ ጾሳ አማኔዳ ድራዉ፥ ጾሳይ አ ጽሉዋዳን ጼሌዳ። 7 ሄዋ ድራዉ፥ አማንያዋንቱ አብራሃመ ዛረ * ግድያዋ ኤርተ። * 8 ጾሳይ አይሁዳ ግደና አሳ አማኑዋን ጽልሳናዋ ጾሳ ማጻፋይ ካሰት በኢደ፥ “ሀ አላምያን ደእያ አሳይ ኡባይ ኔናን አንጀታና” ያጊደ፥ ምሽራቹዋ ቃላ አብራሃሞ ካሰቲደ ኦዴዳ። * 9 ሄዋ ድራዉ፥ አብራሃሞ አማኒደ አንጀቴዳዋዳን፥ አማንያዋንቱ አዋዳካ አንጀታና።

10 ህግያ ኦሱዋን አማነቲደ ደእያዋንቱ ኡባይ ሸቃ ግዶን ደኢኖ፤ አያዉ ጎፐ፥ ጾሳ ማጻፋይ፥ “ህግያ ማጻፋን ጻፈቴዳ ኡባባን ደኤናዌነ ፖለናዌ ኦንነ ሸቀቴዳዋ” ያጌ። 11 ጾሳ ማጻፋይ፥ “ጾሳ ስንꬃን ጽላቱ አን አማነቲደ ደኡዋን ደአና”† ግያ ድራዉ፥ ኦንነ ጾሳ ስንꬃን ህግያ ናግያዋን ጽለናዌ ኤረቴዳዋ። 12 ህጊ አማኑዋን ባሰት ኤቂቤና፤ ሽን ጾሳ ማጻፋይ፥ “ህጊ ግያዋ ፖልያዌ አን ደኡዋን ደአና” ያጌ። *

13 ጾሳ ማጻፋን፥ “ምꬃ ቦላ ካቀት ሀይቂያ ኦንነ ሸቀቴዳዋ” ጌተት ጻፈቴዳ ድራዉ፥ ክርስቶስ ኑ ድራዉ ሸቀቴዳዋ ግዲደ፥ ኑና ህግያ ሸቃፐ ዎዝ አኬዳ። * 14 ክርስቶስ ሄዋ አያዉ ኦꬄዴ ጎፐ፥ ጾሳይ እማና ጎፐ፥ ጌሻ አያና ኑን አማኑዋን አካናዳንነ አብራሃመ አንጁ ባረ ባጋና አይሁዳ ግደና አሳ ጋካና ማላ ጊደ ኦꬄዳ።

ህጊ ህዶታ ቃላ ኮለና

15 ታናዳን አማንያዋንቶ፥ ታን አሳይ ግያዋዳን ህንተንቶ ጋይ፤ ሀራይ አቶ ላኡ አሳቱ እት የዉዋ ሃሳዪደ፥ ጫቁዋ ዎꬄዳዋፐ ህን ባጋን፥ ኦንነ ሄ ጫቁዋ ብላናዉ ዎይ ሀራባ ሄ ጫቁዋ ቦላ ጉጃናዉ ዳንዳየና። 16 አብራሃሞነ አ ዛሪ ጾሳይ ስንꬃፐ እማና ጊደ ሃሳዬዳዋ ስሴድኖ። ጾሳ ማጻፋይ ጮራ አሳዉ ሃሳይያዋዳን፥ “ነ ዘረꬃቶ” ጌና፤ ዋጊ ጎፐ፥ “ነ ዛረዉ” ያጌ። ሄዌነ፥ እት አሳ ጻላላ ጌ፤ እካ ክርስቶሳ። *

17 ታን ግያዌ ሀዋ፤ ጾሳይ አብራሃሞ ጫቂደ፥ ሀ ጫቁዋ ታን ናጋና ያጌዳ። ኦይዱ ጼታነ ሀታሙ ላይꬃፐ ጉይያን ዬዳ ሙሴ ህጊ ጾሳይ ዎꬄዳ ሀ ጫቁዋ ꬋይሳናዉነ ስንꬃፐ እማና ጊደ ሃሳዬዳዋ ድጋናዉ ዳንዳየና። * 18 አያዉ ጎፐ፥ ጾሳይ እምያ ላታይ ህግያን ቤትያዋ ግዶፐ፥ ያትና ጾሳይ ስንꬃፐ እማና ጊደ፥ ቃላ ገሌዳዋና ግደና ግያዋ፤ ሽን ጾሳይ እማና ጊደ ቃላ ገሌዳዋን ላታ አብራሃሞ እሜዳ።

19 ያትና፥ ህጊ አያዉ ደኢ? ህጊ ባይዞ ኦሱዋ ግድያባይ አየንቶ በሳናዉ ጾሳይ እማና ጊደ ሃሳዬዳ አብራሃመ ዛሪ ያና ጋካናዉ ጉጀቴዳ፤ ኪታንቻ ባጋና ሙሴ ጋናትያዋን እመቴዳ። 20 ጋናይ እት ኡራ ጻላላሳ ግደና፤ ሽን ጾሳይ እቱዋ።

ህግያ ቆፋ

21 ያትና፥ ጾሳይ ስንꬃፐ እማና ጊደ ሃሳዬዳዋ፥ እት ህጊ፥ “ሀነና” ያጊ? አአ! ሄዋ ጌና። አያዉ ጎፐ፥ ህጊ አሳዉ ደኡዋ እማናዉ ዳንዳይያባ ግዶፐ፥ ጽሎተꬃይካ ቱሙ ህግያ አዛዘትያዋፐ ቤቴ ግያዋ። 22 ሽን የሱስ ክርስቶሳ አማንና፥ ጾሳይ ስንꬃፐ እማና ጊደ ቃላ ገሌዳ ላአተꬃይ፥ አማንያዋንቶ እመታና ማላ፥ አሳይ ኡባይ ናጋራዉ ሞደቲደ ደእያዋ፥ ጾሳ ማጻፋይ ኦዴ።

23 ሽን ካሰ ሀ አማኑ ያናዉ፥ ስንꬃፐ ቆንጫና አማኖ ህጊ ኑና ቃሸቴዳ አሳዳን ጎርድ ዎꬄዳ። 24 ሄዋ ድራዉ፥ ኑን አማኑዋን ጽላና ማላ፥ ክርስቶስ ያና ጋካናዉ ህጊ ኑና ናግያዋ ግዴዳ። 25 ሽን ሀእ ስም አማኑ ዬዳ ድራዉ፥ ህጊ ሀዋፐ ስንꬃዉ ኑና ናግያዋ ግደና።

26 ህንተንቱ ኡባይ አማኑዋ ባጋና ክርስቶሳ የሱሳን እቱዋ ግዴዳ ጾሳ ናና። 27 አያዉ ጎፐ፥ ህንተ ክርስቶሳና እቱዋ ግዳና ማላ ጻማቀቴዳ ኡባቱ ክርስቶሳ ማዬድታ። 28 ሄዋ ድራዉ፥ አይሁዳ አሳ ግዶንነ ግሪከ አሳ ግዶን ዱማተꬃይ ባዋ፤ አይልያ ዎይ ዎማኑዋ ግዶን ዱማተꬃይ ባዋ፤ አቱማዋ ዎይ ማጫ አሳ ግዶን ዱማተꬃይ ባዋ። አያዉ ጎፐ፥ ህንተንቱ ኡባይካ ክርስቶሳ የሱሳን እት አሳ። 29 ህንተንቱ ክርስቶሳዋ ግዶፐ፥ ስም ህንተንቱ አብራሃመ ዛረ፤ ‡ ቃይ ጾሳይ ስንꬃፐ እማና ጊደ ቃላ ገሌዳዋ ላትያዋንታ።

4

ኑን ጾሳ ናና ግድያዋ

1 ሽን አኬክተ፤ ባረ አቡዋ ላትያ ናአይ ናአተꬃን ደኢደ፥ ደእያዋ ኡባዉ ጎዳ ግዶፐካ፥ አይላቱዋፐ አዉ ዱማትያሳይ ባዋ። 2 ሽን ባረ አቡ ጌዳ ዎዲ ዉራና ጋካናዉ፥ አ ሀዳራ አኬዳዋንቱ ኩሽያንነ አ ሚሻ ናግያዋንቱ ኩሽያን ደኤ። 3 ሀዋዳን ኑንካ ቃይ ናአተꬃን ደእያ ዎደ፥ ሀ አላምያ ሞድያ አያናቶ አይለቴዶ። 4 ሽን ያናዉ በስያ ዎዲ ጋኬዳ ዎደ፥ ጾሳይ ማጫዉንፐ የለቶዋ፥ ሙሴ ህገዉ ሞደትያ አሳ ጋርሳን የለቴዳዋ፥ ባረ ናኣ ኪቴዳ። 5 አያዉ ኪቴዴ ጎፐ፥ ህግያን ሞደቲደ ደእያዋንታ ዎዛናዉነ ኑና ባረ ናና ኦꬃናዉ ኪቴዳ።

6 ጾሳይ ህንተ አ ናና ግድያ ድራዉ፥ “አባቦ፥ ታ አቦ” ጊደ ዋስያ ባረ ናኣ አያና፥ ኑ ዎዛና ግዶ ኪቴዳ። 7 ሄዋ ድራዉ፥ ሀዋፐ ስንꬃዉ ኔን ጾሳ ናኣ ግድያዋፐ አትን፥ አይለ ግዳካ፤ ቃይ ኔን አ ናኣ ግዶፐ፥ ክርስቶሳ ባጋና ጾሳይ ቃላ ገሌዳባ ላትያዋ።

ጳዉሎስ ጋላትያ አሳባ ህርጌዳ

8 ሽን ህንተ ሀዋፐ ካሰ ጾሳ ኤረናን ደኢደ፥ ቱማ ግደና ጾሳቶ አይለ ግዲደ ኤኖ ጌድታ። 9 ሽን ሀእ ጾሳ ኤሪደ፥ ኡባካ ጾሳን ኤረቲደ፥ ላፋነ ቃይ ካቴዳ ሀ አያናቱዋኮ ዋኒደ ስሚቴ? ሽረት ስም፥ አይለ ግዲደ፥ ላኤንꬁዋ ኡንቱንቶ ኤኖ ጋናዉ ኮዪቴ? 10 ዱማቴዳ ጋላሳቱዋ፥ አገናቱዋ፥ ዎደቱዋነ ላይꬃቱዋ ህንተ ሎይꬅ ናጉዋን አይለቴድታ። 11 ታና ህንተባይ ያሼ፤ ታን ህንተንቶ ጮ ጋደ መላ ዳቡራድታሻ?

12 ታናዳን አማንያዋንቶ፥ ታን ህንተንቱዳን ሀኔዳ ድራዉ፥ “ህንተንቱካ ታናዳን ሀንተ” ጋደ፥ ህንተንታ ዎሳይ፤ ህንተ ታና አይነ ናቂበይክታ። 13 ታን ኮይሮ ህንተንቶ ምሽራቹዋ ቃላ ኦዴዳዌ ታና ሀርግስሺና ግድያዋ ህንተ ኤሪታ። 14 ታዉ ፓጻተꬃይ ꬋዪደ፥ ህንተንቶ ፓጨ ግድናካ፥ ታና ካꬍበይክታ፤ ሸነትካበይክታ። ሄዋ ድራ ኡባ ታና ጾሳ ኪታንቻ ሞክያዋዳን፥ ዎይ ክርስቶሳ የሱሳ ሞክያዋዳን ሞኬድታ።

15 ያትና፥ ሄኮ ህንተ ናሸትያዌ ቤተና! ታና ግዶፐ፥ ህንተንቶ ዳንዳየትያባ ግድና፥ ታዉ ህንተ ህንተንቱ አይፍያ ዎጭ እምንቶነ እጸናዋ ማርካታይ። 16 ያትና ታን ህንተንቶ ቱሙዋ ኦድያ ድራዉ፥ ህንተ ሞርከ ግዳይታ?

17 ሀራ አሳቱ ህንተንቶ ቃረትያዋ ማላቲኖ፤ ሽን ኡንቱንቱ ቆፋይ ሎኤና፤ አያዉ ጎፐ፥ ህንተ ኡንቱንቶ ቃረታና ማላ፥ ታፐ ህንተንታ ሻካናዉ ኮዪኖ። 18 ሽን ታን ህንተ ማታን ደእያ ዎደ ጻላላን ግደናን፥ ኡባ ዎደካ ሎኦባን ህንተ ኮየትያዋንታ ግዶፐ ሎአ።

19 ታ ሲቆ ናቶ፥ ክርስቶሳ መታይ ህንተንቱን ቤታና ጋካናዉ፥ ማጫዉኖ ኦይꬃይ ሳክያ ኬና፥ ታን ህንተ ድራዉ ሳከታይ። 20 ሽን ታን ህንተንቶ ህርግያ ድራዉ፥ ሀእ ህንተ ማታ ባደ ህንተንቱና ዶናን ሃሳያንቶ፥ ዳሪ ዶሳይ።

አጋርነ ሳር ሌምሱዋ

21 ሙሴ ህግያን ሞደቲደ ደአናዉ ኮይያዋንቶ፥ ህጊ ግያዋ ስስክቴ? አነ ታዉ ኦድተ። 22 አያዉ ጎፐ፥ ጾሳ ማጻፋይ፥ “አብራሃሞ ዳንጋጽራትፐነ ጎዳትፐ የለቴዳ ላኡ ናናይ ደኢኖ” ያጌ። * 23 ሽን ዳንጋጽራት ናአይ አሳይ ናኣ የልያ ማራዳንካ የለቴዳ፤ ቃይ ጎዳት ናአይ፥ ጾሳይ ስንꬃፐ እማና ጊደ ቃላ ገሌዳዋን የለቴዳ።

24 ሀ ላኡ ማጫዋንቱ ላኡ ጫቆ ግድያ ሌምሶ። ኡንቱንቱፐ እትና፥ ሙሴዉ ህጊ እመቴዳ ሲና ደርያፐ ጫቁ ዬዳዉና፥ ባረ ናና አይለተꬃዉ የላዱ፤ እዛካ አጋሮ። 25 ሀ አጋራ አራብያ ጌተትያ ጋድያን ደእያ ሲና ደርያን ሌምሰታዉ፤ ቃይካ ሀእ ደእያ የሩሳላመን ሌምሰታዉ፤ አያዉ ጎፐ፥ የሩሳላመ ካታማይ ባረ ግዶን ደእያ አሳ ኡባና ሙሴ ህግያ አይለተꬃን ደኤ። 26 ሽን ሳሉዋን ደእያ የሩሳላመ አይለተꬃን ደኡኩ፤ እዛ ኑዉ አቶ ግዴዳ ሳሮ። 27 አያዉ ጎፐ፥ ጾሳ ማጻፋይ፥

“ሀኔ፥ የላቤና ማንꬃቴ፥ ናሸታ፤

የሉዋ ኦይꬃይ ኦይቂ ኤረናዉኔ፥

ነ ኮሻ ꬎቁ ኦꬃደ እልላ!

አያዉ ጎፐ፥ ባረ አስናና

ደእያ ማጫዉንፐ፥

ባረካ ደእያ ማጫዉንዉ

ጮራ ናናይ ደአና”

ያጌ።*

28 ታናዳን አማንያዋንቶ፥ ኑንካ ሳር ናኣ ይሳቃዳን፥ ጾሳይ ስንꬃፐ እማና ጊደ ቃላ ገሌዳ ናና። 29 ሽን ሄ ዎደ አሳ ማራዳን የለቴዳዌ፥ ጾሳ አያናይ ጌዳዋዳን የለቴዳዋ የደርስ ድጎዋዳን፥ ሀእካ ሄዋ ማላ። * 30 ሽን ጾሳ ማጻፋይ ዋጊ? “ዳንጋጽራት ናአይ ጎዳት ናኣና እትፐ ላተና ድራዉ፥ ዳንጋጽራቶ እዝ ናኣና እትፐ ከሳ የዳ” ያጌ። * 31 ሄዋ ድራዉ፥ ታናዳን አማንያዋንቶ፥ ኑን ጎዳት ናና ግድያዋፐ አትን፥ ዳንጋጽራት ናና ግዶኮ።

5

ክርስቶሳን አይለተꬃፐ ከሱሳ

1 ኑን አይለተꬃይ ባይናን፥ ደአና ማላ፥ ክርስቶስ ኑና አይለተꬃፐ ከሴዳ፤ ስም ምኒደ ኤቂተ፤ ላኤንꬁዋ አይለተꬃ ሞርገ ምꬃን ዋጸቶፕተ።

2 ስስተ፥ ታን ጳዉሎስ፥ ህንተንታ ያጋይ፤ ህንተ ቃጻረትያዋ ግዶፐ፥ ክርስቶስ ህንተንታ አይነ ማደና። 3 ቃጻረትያ ኡባቱ ህጊ ግያዋ ኡባ ፖሊደ ናጋናዉ በስያዋ ጉጃደ ቆፈꬃይ። 4 ህግያ ናጊደ ጽላናዉ ኮይያዋንቶ፥ ክርስቶሳፐ ሻከቴድታ፤ ጾሳ አꬎ ኬካተꬃፐካ ኩንዴድታ። 5 ኑና ግዶፐ፥ ኑን ጾሳ አያና ባጋና አማኑዋን ጽላናዉ ናሸቻን ናጌቶ። 6 አያዉ ጎፐ፥ ኑን ክርስቶስ የሱሳና እትፐ ደኦፐ፥ ሲቁዋን ኦꬅያ አማኑዋፐ አትን፥ ቃጻረትናካ፥ ቃጻረተናን አግናካ ኑና አይነ ማደና።

7 ካሰ ሎኦ ዎጺታ፤ ሽን ቱማተꬃዉ ህንተ ኤኖ ጌና ማላ፥ ኦኔ ህንተንታ ድጌዳዌ? 8 ሀ ጭሙ ህንተንታ ጼሴዳ ጾሳፐ ይቤና። 9 አሳይ ግያዋዳን፥ ጉꬃ እርሹ ሙናቃ ኡባ ደንꬄ። 10 ህንተንቱ ሀራባ ቆፐናዋ ታን ጾሳን አማነታይ፤ ሽን ህንተንታ መትያ ኡራይ ኦና ግዶፐነ፥ ጾሳፐ ባረ ፕርዳ አካናዋ።

11 ሽን ታናዳን አማንያዋንቶ፥ ታን ሀዋ ጋካናዉ ቃጻራይ ኮሽያዋ ኦድያዋ ግዶፐ፥ ታና አያዉ የደርሲኖ? ሄዌ ቱማ ግዶፐ፥ ታን ክርስቶሳ ማስቃልያባ ታማርስና አይነ መትያባይ ባዋ። 12 ህንተንታ መቶꬅያዋንቱ ባረንታ ባረንቶካ ጎይሬርክኖሻ!

13 ህንተንታ ግዶፐ፥ ታናዳን አማንያዋንቶ፥ አይለተꬃፐ ከሳናዉ ጼሰቴድታ። ግዶፐነካ አይለተꬃፐ ህንተ ከሴዳዋን፥ ህንተ አሳተꬃ አሙ ህንተንታ ሞዶፖ። ሄዋ ድራ ሲቁዋን እቱ እቶ ሞደትተ። 14 አያዉ ጎፐ፥ ህጊ ኡባይ እት ሃሳያን ቃሸቴዳ፤ እካ፥ “ነ ሾሩዋ ነ ሁጲያዳን ሲቃ” ያግያዋ። * 15 ሽን ህንተ እቱ እቱዋና ሳኤትያዋነ ሜተትያዋ ግዶፐ፥ ህንተ ህንተ ግዶን ዉረና ማላ ናገትተ።

አያናነ አሹዋ

16 ሽን ስስተ፤ ጾሳ አያናይ ህንተንታ ካለꬅያዋ ግዶፐ፥ ህንተ አሹዋ አሙዋ ሙለካ ፖልክታ። 17 አያዉ ጎፐ፥ ኑ አሹ አሞትያዋ ጌሻ አያናይ እጼ፤ ቃይ ጌሻ አያናይ አሞትያዋ ኑ አሹ እጼ፤ ሀዋንቱ እቱ እቱዋና እጸቲኖ። ሄዋ ድራዉ፥ ህንተ ዶስያዋ ኦꬃናዉ ዳንዳይክታ። 18 ሽን ጾሳ አያናይ ህንተንታ ካለꬅያዋ ግዶፐ፥ ሙሴ ህጊ ህንተንታ ሞደና።

19 አሹዋ ኦሱ ኤረቴዳዋ፤ እካ አዬ ጎፐ፥ ዎሹምያዋ፥ ቱናተꬃ፥ አꬌዳ ቱናተꬃ ኦሱዋ፥ 20 ኤቃዉ ጎይንያዋ፥ ብትያዋ፥ ሞርከተꬃ፥ ፓሉማ፥ ቃናትያዋ፥ ሀንቁዋ፥ ባረና ዶስያዋ፥ ዋላቀትያዋ፥ እቱ እቱዋፐ ሻከትያዋ፥ 21 አሳዋ አሞትያዋ፥ ማꬆትያዋ፥ የꬃንቻ ግድያዋነ ሀዋንታ ማላትያዋንታ። ካሰካ ታን ህንተንቶ ኦዴዳዋዳን፥ ሀዋንታ ማላትያዋንታ ኦꬅያዋንቶ ጾሳ ካዉተꬃን ገልያሳይ ባዋ።

22 ሽን ጌሻ አያና አይፊ፥ ሲቁዋ፥ ናሸቻ፥ ሳሮተꬃ፥ ዳንዳያ፥ ኬካተꬃ፥ ሎኦተꬃ፥ አማነትያዋ፥ 23 አሽከተꬃ፥ ባረ ሁጲያ ናግያዋ። ሄዋንታ ማላትያዋንታ ድግያ ህጊ ባዋ።

24 ክርስቶሳ የሱሳባ ግድያዋንቱ ባረንቱ አሳተꬃ አ ኢታ ቆፋናነ አ አሙዋና እትፐ ማስቃልያ ቦላን ምስማርያን ꬍሺደ ካቄድኖ። 25 ኑዉ ጌሻ አያናይ ደኡዋ እሞዋፐ ጉይያን፥ ኑና ቃይ እ ካለꬆ። 26 አነ ኦቶረትያዋ፥ ዎይ እቱ እቱዋ ሀንቀꬅያዋ፥ ዎይ እቱ እቱዋ ቃናትያዋ አጎይተ።

6

እቱ እቱዋና ማደትያዋ

1 ታናዳን አማንያዋንቶ፥ ህንተናን ጌሻ አያናን ደእያዋንቱ እት ኡራይ አይ ባይዙዋ ኦꬂደ፥ ቤቶፐካ፥ አሽከተꬃ አያናን አ ሱርስተ፤ ቃይ ህንተ ፓጨተና ማላ፥ ህንተ ሁጲያ ናግተ። 2 እቱ እቱዋ ቶኩዋ ቶክተ፤ ሄዋ ኦꬅያዋን ክርስቶሳ ህገዉ አዛዘቲታ። 3 አያዉ ጎፐ፥ እት ኡራይ አይነ ሀነናን ደኢደ፥ እትባ እ ሀኔዳዋ አዉ ማላቶፐ፥ ባረ ሁጲያ ጭሜ። 4 ሽን አሳይ ኡባይ ሁጲያን ሁጲያን ባረ ኦሱዋ ፓጮ፤ ሄዋፐ ጉይያን፥ ሀራ አሳዋና ልከናን፥ ባረ ሁጰ ኦሱዋ ጻላላን አማነትያዋ ደማና። 5 አያዉ ጎፐ፥ አሳይ ኡባይ ሁጲያን ሁጲያን ባረፐ ናገትያዋ ኦꬃና በሴ።

6 ሽን ጾሳ ቃላ ታማርያዌ ባረዉ ደእያ ሎኦባ ኡባ ባረና ታማርስያዋና ሻኮ።

7 ህንተንታ ህንተረካ ጭሞፕተ። ኦንነ ጾሳ ቦላ ቅሊጫናዉ ዳንዳየና፤ አያዉ ጎፐ፥ አሳይ ባረ ዘርያዋ ዛረꬂደ ቆይጫና። 8 ባረ አሹዋ አሙዋን ዘርያዋ ግዶፐ፥ አሹዋ አሙዋፐ ሀይቁዋ ቆይጫና። ሽን ጾሳ አያናን ዘርያዋ ግዶፐ፥ ጾሳ አያናፐ መꬍና ደኡዋ ቆይጫና። 9 አነ ሎኦ ኦሱዋ ኦꬃናዉ ምኖይተ። አያዉ ጎፐ፥ ኑን ምን ኦꬆፐ፥ ቆይጭያ ዎዲ ስንꬃፐ ያናዋ። 10 ሄዋ ግዶፐ ሀ ኦꬃናዉ ኑን ዳንዳይያዋን፥ አሳ ኡባዉ ሎኦባ ኦꬆይተ፤ ሽን ኡባፐ አꬂደ፥ ኑናና አማኑዋን ደእያዋንቶ ሎኦባ ኦꬆይተ።

ዉርሰꬃ ዞርያነ ሳሮታ

11 ታን ታ ኩሽያን፥ አይ ማላ ዎልቃማ ፕዶላቱዋን፥ ሀዋ ህንተንቶ ጻፋድታንቶ በእተ። 12 አሳ ስንꬃን ሎኢደ ቤታናዉ ኮይያ ኡባቱ፥ ህንተ ቃጻረታና ማላ ኮዪኖ፤ ሽን ሄዋ ኡንቱንቱ ኦꬅያዌ ባረንቶ ክርስቶሳ ማስቃልያ ድራዉ የደርሰተናን አታና ጻላላሳ። 13 አያዉ ጎፐ፥ ኡንቱንቱ ህንተ ቃጻረቴዳዋን ጬቀታናዉ ህንተንታ ቃጻረትኖ ጊኖፐ አትን፥ ሀራይ አቶ ቃጻረቴዳዋንቱካ ባረንቱ ሁጰዉ ሙሴ ህግያ ናግክኖ።

14 ሽን አላሚ ታዉ ካቀትና፥ ታንካ አላመዉ ካቀቴዳ የሱስ ክርስቶሳ ማስቃልያፐ አትን፥ ታን ጬቀትያባይ ሀራባይ ታፐ ሃኮ። 15 አያዉ ጎፐ፥ ክርስቶስ የሱሳን ኦራꬃ መታ ግድያዌ ማዴፐ አትን፥ ቃጻረትናካ ቃጻረተናን አግናካ አይነ ማደና። 16 ሀ ዎጋን ሀመትያ ኡባቱዋ ቦላንነ ጾሳ አሳ ኡባ ቦላ፥ ሳሮተꬃይነ ማሮተꬃይ ግዶ።

17 ታን የሱሳዉ ማይቴዳ ማላ ታ ቦላን ቶኬዳ ድራዉ፥ ሀዋፐ ስንꬃዉ እት አሳይካ ታና መቶꬆፖ።

18 ታናዳን አማንያዋንቶ፥ ኑ ጎዳ የሱስ ክርስቶሳ አꬎ ኬካተꬃይ ህንተንቱና ግዶ። አመንእ።

* 1:18 ጰጽሮሳ፦ ግሪከ ማጻፋይ ኬፋ ያጌ። ብለꬃይካ አራማይከ ቃላን “ዛላ” ግያዋ።

* 2:6 ዛረ. 10:17

* 2:16 ማዝ. 143:2፤ ሮመ 3:20፣ 22

* 3:7 አማንያዋንቱ አብራሃመ ዛረ፦ ጾሳይ አብራሃማ ዶሬዳ፤ ሄ ድራዉ ኦንነካ አብራሃመ ናኣ ጌተቴዳዌ፥ ጾሳ ናኣ ግድያዌ አማነቴዳ። 3:29 ጼልተ።

* 3:7 ሮመ 4:16

* 3:8 ዶመꬃ 12:3

† 3:11 ጾሳ ስንꬃን ጽላቱ አን አማነቲደ ደኡዋን ደአና፦ ጾሳይ አኬዳ አሳይ አማኑዋፐ ደንዴዳዋን ደኡዋን ደኤ።

* 3:12 ዎጋ 18:5

* 3:13 ዛረ. 21:23

* 3:16 ዶመꬃ 12:7

* 3:17 ከሳ 12:40

‡ 3:29 አብራሃመ ዛረ፦ ሀእ ኑን አብራሃመ ጎለ አሳ። ሄዋሳ ጳዉሎስ ጋላትያ አሳዉ ኦዲደ፥ እት አሳይ የሱሳ አማኔዳ አማኑዋን አብራሃመዉ ቱሙ ናኣ ያገቲደ ጼገቴ። ሄዋ ጉሳይ ጾሳ ናኣ ጉሳ። 3:7 ጼልተ።

* 4:22 ዶመꬃ 16:15፤ 21:2

* 4:27 ኢሳ. 54:1

* 4:29 ዶመꬃ 21:9

* 4:30 ዶመꬃ 21:10

* 5:14 ዎጋ 19:18

ኤፈሶና

1

2

3

4

5

6

ጳዉሎስ

ኤፈሶና አሳዉ

ጻፌዳ ኪታ

ገሉዋ

ጳዉሎስ ኤፈሶናን ደእያ አሳዉ ጻፌዳ ኪታን ኡባባፐ አꬂደ እ ጼሌዳዌ፥ “ጾሳ ቆፋ ኦሱዋን ፔሻናዌ ሳሉዋንነ ሳኣን ደእያባይ ኡባይ እትፐ ሺቂደ፥ እት ክርስቶሳ ማታ ጋርሳን አቅያ ዎዲ ጋካና” ያግያ ቆፋ (1:10)። ሄዋ ቦላንካ ጉጃይ የሱስ ክርስቶሳና እትፐ ግዲደ፥ አሳ ዛርያ ኡባይ እቱዋ ግዳና ማላ፥ ሀ ዎልቃማ ቆፋ ኦሱዋን ፔሻናዳን ጾሳ አሳ ሀሳይሴ።

ኤፈሶና ኪታይ ኮይሮ ሳን ጻፊ እትፐተꬃዋ ጻፋናዉ ዶሜዳዋ አሲደ፥ ጾሳይ አዉ ባረ አሳ ዎት ዶሬደንቶ፥ ኡንቱንቱካ አ ናኣ፥ የሱስ ክርስቶሳን ባረንቱ ናጋራፐ ማረቲደ፥ ዋን ላአ ከሴደንቶነ ጾሳ ዎልቃማ ህዶታ ቃላይ ጌሻ አያና ባጋና ዎት ኤረቴደንቶ ኦዴ። ላኤንꬅያ ሻኩዋን ቃይ ጻፊ ሀ ኪታ ናባብያዋንቱ ባረንቱ እትፐተꬃ ደኡዋን ክርስቶሳን ኡንቱንቶ ደእያ እትፐተꬃይ ቱማ ግዳና ማላ ኡንቱንቱ ዋኒደ ደአናዉ በስንቶ ቆፍሴ።

አሳይ ክርስቶሳን ደእያ እትፐተꬃን ዋኒደ ደአናዉ ዳንዳይንቶ ዱማ ዱማ ሂላ ሃሳያን ቆንጬዳ። አማንያ አሳይ እት አሳተꬃ ሌምሱዋ ግድያ ዎደ፥ ክርስቶስ ሄ አሳተꬃዉ ሁጲያ ግዴ። አማንያ አሳይ ግምቢያ ጎልያን ሌምሰትያ ዎደ፥ ክርስቶስ ሄ ግምቢያ ጎለዉ ጎዳ ጻጱዋ ምንስያ ዋና ሹቻ ግዴ። አማንያ አሳይ ማችያዳን ሌምሰትያ ዎደ፥ ክርስቶስ አስናዳን ግዴ። ጻፍያዌ ክርስቶሳ ባጋና ቆንጬዳ ጾሳ አꬎ ኬካተꬃ ዳሮ ꬎቂስ ናሽ ሃሳዪደ፥ ጪማቴዳ ቆፋ ሺሼ። እ ኡባባካ ክርስቶሳ ሲቁዋን፥ እ ያርሸቶዋን፥ አ ማሮተꬃን፥ አ አꬎ ኬካተꬃንነ አ ሳሮተꬃ ባጋና ጼሌ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-2

ክርስቶሳነ አማንያ አሳ 1:3—3:21

ክርስቶሳን ቤትያ ኦራꬃ ደኡዋ 4:1—6:20

ዉርሰꬃ ቁትያ 6:21-24

1

1 ታን ጾሳ ሸንያን ክርስቶስ የሱስ ኪቴዳ ጳዉሎስ፥ ኤፈሶናን ደእያ ጾሳ ናናዉ ቃይ ክርስቶሳ የሱሳዉ አማነቲደ ደእያዋንቶ ሀ ዳብዳቢያ ጻፋይ።

2 ጾሳ ኑ አዉዋፐነ ጎዳ የሱስ ክርስቶሳፐ አꬎ ኬካተꬃይነ ሳሮተꬃይ ህንተንቶ ግዶ።

ክርስቶሳፐ ቤትያ አያና አንጁዋ

3 አያና አንጁዋ ኡባን ክርስቶሳ ባጋና ቦላ ሳሉዋን ኑና አንጄዳ ጾሳ፥ ኑ ጎዳ የሱስ ክርስቶሳ አዉዋ፥ ኑን ጋላቴቶ። 4 ኑን አ ስንꬃን ጌሻቱዋነ ፖኩ ባይናዋንታ ግዳና ማላ፥ ጾሳይ ኑና ሳአይ መታናፐ ካሰ፥ ክርስቶሳ ባጋና ባረ ሲቁዋን ዶሬዳ። 5 ጾሳይ ባረ ሸንያን ባረ ዶሴዳዋዳን፥ የሱስ ክርስቶሳ ባጋና ኑና ባረ ናናቱዋ ኦꬃናዉ ካሰቲደ ቆፕ ዎꬄዳ። 6 ጾሳይ ባረ ሲቅያ ናኣ ባጋና ኑዉ ጮ እሜዳ አꬎ ኬካተꬃ ቦንቹዋ ድራዉ፥ ኑፐ ጋላታ አካናዉ ሄዋ ኦꬄዳ።

7 ኑን ጾሳ አꬎ ኬካተꬃ ዳሩዋዳን፥ ክርስቶሳ ሱꬃን ዎዘቴዶ፤ ሄዋን ጾሳይ ኑ ናጋራ አቶ ጌዳ። 8 ጾሳይ ባረ አꬌዳ ኤራተꬃ ኡባንነ ባረ ዎዛና ቆፋ ኡባን ባረ አꬎ ኬካተꬃ ኑዉ ዳርሲደ እሜዳ። 9 አያዉ ጎፐ፥ ጾሳይ ባረ ቆፔዳዋ ኦꬄዳ፤ ቃይ ክርስቶሳ ባጋና ፖላናዉ ቆፕ ዎꬄዳ ጹራ የዉዋ ኑና ኤርሴዳ። 10 ጾሳይ ዎድያ ዉርሰꬃይ ጋክያ ዎደ ፖላናዉ ቆፔዳ ቆፋይ ክርስቶሳ ዋና ኦꬂደ፥ ሳሉዋንነ ሳኣን ደእያ መታ ኡባ እትፐ አን ሺሻናዋ።

11 ኡባባይ ጾሳ ቆፋዳንነ እ ጌዳዋዳን ሀኔዳ፤ ጾሳይ ካሰቲደ ቆፕ ዎꬄዳዋዳን፥ ክርስቶሳ ባጋና ኑን አዋንታ ግዳናዳን፥ ኑና ዶሬዳ። 12 ኑን ካሰቲደ፥ ክርስቶሳ ባጋና አካና ጊደ ናሸቻን ናግያዋንቱ፥ ጾሳ ቦንቹዋ ጋላቴቶ። 13 ህንተዉካ ቃይ ሄዋዳን ሀኔዳ፤ ቱሙ ኪታ፥ ህንተንቶ አቶተꬃ አሄዳ ምሽራቹዋ ቃላ፥ ህንተ ስሴዳ ዎደ ክርስቶሳ አማኔድታ፤ ጾሳይ ህንተንቶ እማና ጌዳ ጌሻ አያና ባጋና፥ ህንተ አዋ ግድያዋ ኤርስያ ማታፋ ህንተ ቦላ ዎꬄዳ። 14 ጾሳይ ባረ አሳዉ እማና ጌዳዋ ኑን ላታና ጋካናዉ፥ ጌሻ አያና ዋሰተꬃ ኦይቄዶ። ሄዌ ቃይ አ ቦንቾ፥ ጋላታ ግዳናዋ።

ጳዉሎስ ኤፈሶና አሳዉ ዎሴዳ

15 ሄዋ ድራዉ፥ ጎዳ የሱሳ ህንተ አማንያዋነ ጌሻቱዋ ኡባ ህንተ ሲቅያዋ ታን ስሶደፐ ዶማደ፥ 16 ህንተንቶ ጾሳ ጋላትያዋ አጋበይከ፤ ጾሳ ዎሳደ ህንተዉካ ዎሳይ። 17 ቃይ ጎዳ የሱስ ክርስቶሳ ጾሳይ፥ ቦንቹዋ አዉ፥ ጾሳ ህንተ ኤራናዳን፥ ህንተና አꬌዳ ኤራንቻ ኦꬅያ ቃይ ጾሳ ህንተንቶ ቆንጭስያ ጌሻ አያና ህንተንቶ እማናዳን፥ ታን ዎሳይ። 18 ጾሳይ ህንተ አካና ጊደ፥ ናሸቻን ናግ ኡቴዳዎ ህንተና ጼሴዳዋነ እ ባረ አሳዉ እማና ግያ አንጁ አይ ኬና ዱረንቶ ህንተ ኤራናዳን፥ ጾሳይ ህንተ ዎዛና ዶይና፥ አ ፖኡዋ ህንተ በአናዳን፥ ታን ጾሳ ዎሳይ።

19-20 ቃይ አ አማንያ ኑናን አ ዎልቃይ ሎይꬅ ኦꬄ። ሀ ኑናን ደእያ ዎልቃይነ ሀይቁዋፐ ክርስቶሳ ደንꬂደ፥ ሳሉዋ ሳኣን ጾሳፐ ኡሸቻ ባጋና * ኡትሴዳ ዎልቃማ ዎልቃይ እቱዋ። * 21 ክርስቶስ ሳሉዋ ሱንꬃቱዋፐ፥ ጎዳተꬃይ ደእያዋንቱፐ፥ ዎልቃማቱዋፐነ ጎዳቱዋ ኡባፐ ቦላ ግዲደ ሞዴ፤ እ ሀእ ደእያ የለታ ጻላላን ግደናን፥ ስንꬃፐ ያና የለታንካ ሀራ ሱንꬃተꬃ ኡባፐ ꬎቄ። 22 ጾሳይ ኡባባ ክርስቶሳ ገድያፐ ጋርሳን ሞድሲደ፥ ቃይ ጾሳይ እ ኡባባን ኡባፐ ቦላና ጎዳ ግዳናዳን፥ ዎሳ ጎለዉ አ እሜዳ። ** 23 ዎሳ ጎሊ ክርስቶሳ አሳተꬃ፤ ዎሳ ጎሊ ክርስቶስ ኡባ ሳን ኡባባ ኩንꬅያ አ ፖሉዋ።

2

ክርስቶሳን ሀይቁዋፐ ደኦ ፕንያዋ

1 ህንተ አዛዘተናን እጼዳ ድራዉነ ህንተ ናጋራ ድራዉ፥ ካሰ ዎድያን አያና ሀይቁዋ ሀይቄድታ። 2 ሄ ዎደ ህንተ ሀ አላምያ የለታ ኢታ ኦግያ ሀመቴድታ፤ ጫርኩዋ ግዶን ደእያ ዎልቃማ አያናቱዋ ካፖ ቃይ ጾሳዉ አዛዘተና አሳ ሀእ ሞድያ አያናዉ አዛዘቴድታ። 3 ኑንካ ቃይ ኡባይ ሄ አሳ ማላ፤ ቃይ ኑን ኑ አሹዋ አሙዋዳን ደኤዶ፤ ኑ አሹነ ኑ ዎዛናይ ኮዬዳዋ ኦꬄዶ። ኑንካ ሀራቱዋዳን፥ ኑ መታን ጾሳ ሀንቁዋ አካናዉ ደኤቶ።

4 ሽን ጾሳ ማሮተꬃይ ዳራ ግድያ ድራዉ፥ ባረ ሲቁዋ ዳሩዋዳን፥ 5 ኑን አዉ አዛዘተናን እጺደ፥ ሀራይ አቶ አያናን ሀይቄዳዋንታ ግድናካ፥ እ ክርስቶሳና ኑዉ ደኡዋ እሜዳ። ጾሳ አꬎ ኬካተꬃን ህንተ አቴድታ። 6 ኑን ክርስቶስ የሱሳና ሳሉዋነ ሳኣነ ሞዳናዳን፥ ጾሳይ ኑና አናና እትፐ ሀይቁዋፐ ደንꬄዳ። 7 እ ስንꬃፐ ያና ዎድያን፥ ኑዉ ክርስቶስ የሱሳን ደእያ ኬካተꬃን፥ ኡባፐ አꬍያ ባረ አꬎ ኬካተꬃ ꬎቃተꬃ በሳናዉ ሄዋ ኦꬄዳ። 8 አያዉ ጎፐ፥ ህንተ ጾሳ አꬎ ኬካተꬃን፥ አማኑዋን አቴድታ፤ ሀዌ ጾሳ እሙዋፐ አትን፥ ህንተ ኦሱዋና ግደና። 9 ህንተ ዳቡራን ቤትቤና ድራዉ፥ ህንተ ጬቀትያባይ አያይነ ባዋ። 10 አያዉ ጎፐ፥ ኑን ጾሳ መታ፤ እ ኑዉ ካሰቲደ ጊግስ ዎꬄዳ ሎኦ ኦሱዋ ኑን ኦꬃናዳን፥ ክርስቶስ የሱሳ ባጋና ኑና መꬌዳ።

ክርስቶሳን ቤትያ እትፐተꬃ

11 ሄዋ ድራዉ፥ ህንተኖ ዛርያን አይሁዳ ግደና አሳቶ፥ ባረንቱ አሳተꬃ ቦላ ኩሽያን ኦሰቴዳዋን፥ ባረና ቃጻረቴዳዋንታ ግያ አይሁዳቱ፥ ቃጻረትቤናዋንታ ጊደ ጼስያዋንቶ፥ ህንተ ካሰ ኦነንቶ አኬክተ። 12 ሄ ዎደ ህንተ ክርስቶሳፐ ሻከቴድታ፤ እማꬃ ግዲደ፥ እስራኤልያ አሳፐ ሃኪደ ደኤድታ፤ ጾሳይ ባረ አሳዉ እማና ጊደ ጫቄዳ ጫቁዋፐ አይነ ደምበይክታ፤ ሀ ሳኣ ቦላ ህንተ ደማና ጊደ፥ ናሸቻን ናግ ኡቴዳዋ ደመናንነ ቃይ ጾሳይ ባይናን ደኤድታ። 13 ሽን ህንተ ካሰ ሃኪደ ደእያዋንቱ ሀእ ክርስቶሳ የሱሳና ደኢደ፥ ክርስቶሳ ሀይቁዋን ማታ ሺቄድታ።

14 አያዉ ጎፐ፥ ክርስቶስ አይሁዳ አሳነ አይሁዳ ግደና አሳ እቱዋ ኦꬂደ፥ ኑዉ ሳሮተꬃ አሄዳ። ኡንቱንቱ ላኡዋ ሻኪደ፥ ሞርከ ኦꬅ ዎꬄዳ ሞርከተꬃ ጎዳ ባረ አሳተꬃን ኮል የጌዳ። 15 እ ባረ ሁጰዉ ሀ ላኡ ዛራቱዋፐ እት ኦራꬃ አሳ መꬊደ ሳሮተꬃ ዎꬃናዉ፥ አይሁዳ አሳቱዋ ህግያ አ አዛዛቱዋነ ዎጋቱዋና እትፐ ꬋይሴዳ። 16 ክርስቶስ ማስቃልያ ቦላ ምስማርያን ꬍሸቲደ ሀይቄዳ ባረ ሀይቁዋን ሞርከተꬃ ꬋይሴዳ፤ ቃይ ማስቃልያ ባጋና ላኡ ዛራቱዋካ እት አሳ ኦꬅ ስገꬂደ፥ ጾሳኮ አሄዳ። 17 ክርስቶስ ዪደ፥ ጾሳፐ ሃኪደ ደእያ ህንተንቶ አይሁዳ ግደናዋንቶነ፥ አ ማታን ደእያ አይሁዳቶ ኡባዉ፥ ምሽራቹዋ ቃላ ሳሮተꬃ ኦዴዳ። * 18 አያዉ ጎፐ፥ ኑን ኡባይ፥ አይሁዳቱካ አይሁዳ ግደናዋንቱካ፥ እት ጌሻ አያናን ክርስቶሳ ባጋና አዉዋ ስንꬃ ሺቃናዉ ዳንዳዬቶ።

19 ስም ህንተ አይሁዳ ግደና አሳቱ ሀዋፐ ስንꬃዉ አላጋ ዎይ እማꬃ ግድክታ፤ ሀእ ህንተነ ጌሻቱ እት ቢታ አሳ፤ ቃይ ጾሳዉ ህንተ ሶይ አሳ። 20 የሱስ ኪቴዳዋንቱነ ትምቢትያ ኦድያዋንቱ ባሴዳ ባሱዋ ቦላ ህንተካ ኬጸቴድታ፤ ጎዳ ጻጱዋ ምንስያ ዋና ሹቻይ ክርስቶስ የሱሳ። 21 እ ጎልያ ኡባ እትፐ ሺሽ ኦይቂደ፥ ጾሳ ባጋና ጌሻ፥ ጾሳ ጌሻ ጎለ ግዳና ማላ ድቼ። 22 ህንተ ቃይ ጾሳይ ባረ አያናን ደእያ ጎልያ ግዳናዉ፥ ሀራቱዋ ኡባና እትፐ ክርስቶሳን ኬጸቲታ።

3

ጳዉሎስ አማነና አሳዉ ኦꬄዳ ኦሱዋ

1 ሄዋ ድራዉ፥ ህንተኖ አይሁዳ ግደና አሳቶ፥ ታን ጳዉሎስ ህንተ ድራዉ ክርስቶስ የሱሳ ቃሾ አሳ ግዴዳዌ፥ ጾሳ ዎሳይ። 2 ጾሳይ ባረ አꬎ ኬካተꬃን፥ ታን ህንተና ማዳናዳን፥ ሀ ኦሱዋ ታዉ እሜዳዋ ህንተ ሎይꬅ ስሴድታ። 3 ጾሳይ ባረ ጹራ ቆፋ ታዉ ቆንጭሲደ፥ ታና ኤርሴዳ፤ ታን ሄዋ ቃንꬃን ጻፋድ። 4 ቃይ ታን ጻፌዳዋ ህንተ ናባብያ ዎደ፥ ክርስቶሳ ጹራ ታን ዎታ አኬካድታንቶነ ኤራናዉ ዳንዳዪታ። 5 በን ዎደ አሳይ ሄ ጹራ የዉዋ ስስቤና፤ ሽን ጾሳይ ሄዋ የሱስ ኪቴዳ ጾሳ ናናቶነ ትምቢትያ ኦድያዋንቶ፥ ጌሻ አያናን ሀእ ቆንጭሴዳ። 6 ጹራ የዉ ሀዋ፤ አይሁዳ ግደና አሳይ ዎንጋላ ባጋና፥ ጾሳ አንጁዋ አይሁዳቱዋና እትፐ ላቲኖ፤ ኡንቱንቱ እት አሳተꬃን ሻከተናን ደኢኖ፤ ቃይ ክርስቶስ የሱሳ ባጋና ጾሳይ እማና ጌዳዋ አይሁዳቱዋና ሻኪኖ።

7 ጾሳይ ባረ ኦሱዋ ዎልቃ ባጋና ታዉ እሜዳ አꬎ ኬካተꬃን ታን ሀ ዎንጋላዉ ቆማ ግዳድ። 8 ታን ጌሻቱዋ ኡባ ግዶን ላፍያዋ ግዶፐካ፥ አይሁዳ ግደና አሳዉ ዛዋይ ባይና ክርስቶሳ ዱረተꬃ ምሽራቹዋ ቃላ ኦድያ ሀ ካጫ ጾሳይ ታዉ እሜዳ። 9-10 ቃይ ታን ሄዋን ጾሳ ጹራ ቆፋ አሳ ኡባዉ ቆንጭሳ ኦዳና፤ ኡባባ መꬌዳ ጾሳይ ባረ ጹራ የዉዋ በን ዎደ ገንꬅ ዎꬄዳ። ጾሳይ ሀእ ሄዋ ዎሳ ጎልያ ባጋና ሳሉዋ ሳኣን ደእያ ካፓቶነ ጎዳተꬃይ ደእያዋንቶ ዛዋይ ባይና ባረ አꬌዳ ኤራተꬃ ቆንጭሳናዉ ኦꬄዳ። 11 ጾሳይ ሄዋ ኑ ጎዳ ክርስቶስ የሱሳ ባጋና እ ፖሌዳ ባረ መꬍና ቆፋዳን ኦꬄዳ። 12 ኑን ክርስቶስ የሱሳና እትፐ ግዲደ፥ አ አማንያ አማኑዋን አማነቲደ፥ አይነ ያየናን ጾሳ ስንꬃ ሺቃናዉ ዳንዳዬቶ።

13 ሄዋ ድራዉ፥ ታን ህንተዋን መቶትያዋን ህንተ ህርገና ማላ፥ ህንተና ዎሳይ፤ አያዉ ጎፐ፥ ታን ህንተ ቦንቾ መቶታይ።

ክርስቶሳ ሲቁዋ

14-15 ሄዋ ድራዉ፥ ታን ሳሉዋንነ ሳኣን ደእያ አማንያ ጎልያ አሳይ ኡባይ አፐ ዬዳ * ጾሳ ስንꬃን ጉልባታይ። 16-17 ጾሳይ ባረ ቦንቹዋ ዳሩዋዳን፥ ባረ ጌሻ አያናን፥ ህንተንቶ ህንተ ጋርሳ አሳተꬃን ህንተ ምንያ ዎልቃ እማናዳንነ፥ ቃይ አማኑዋ ባጋና ክርስቶስ ህንተ ዎዛና ባረ ጎልያ መꬋናዳን፥ ታን ጾሳ ዎሳይ፤ ቃይካ ህንተ ጻጱዋ የዲደ፥ ቶከቲደ ሲቁዋን ምናናዳን፥ ጾሳ ዎሳይ። 18 ቃይ ጌሻቱዋ ኡባና ክርስቶሳ ሲቁ አይ ኬና አከንቶ፥ አዱሰንቶ፥ ꬎቀንቶነ ጪመንቶ † ኤርያ ዎልቃ ህንተንቱ ደማናዳን፥ ታን ጾሳ ዎሳይ። 19 ኤራተꬃፐ አꬍያ ክርስቶሳ ሲቁዋ ህንተ ኤራናዳንነ ቃይ ጾሳዋ ግድያ ኡባባን ህንተ ፖል ኩማናዳን፥ ታን ጾሳ ዎሳይ።

20-21 ስም ኑ ግዶን ኦꬅያ ባረ ዎልቃ ባጋና ኑን ዎስያዋ ዎይ ቆፕያዋ ኡባፐ ሎይꬅ ዳርስ ኦꬃናዉ ዳንዳይያ ጾሳዉ፥ ዎሳ ጎልያንነ ክርስቶስ የሱሳን ኡባ ዎደ መꬍናፐ መꬍና ጋካናዉ ቦንቹ ግዶ። አመንእ።

4

ቦላ እትፐተꬃ

1 ሄዋ ድራዉ፥ ታን ጎዳዉ ኦꬅያ ድራዉ ቃሸቴዳዌ ጾሳይ ህንተና ጼሴዳ ጼሳዉ በስያ ደኡዋ ህንተ ደአናዳን፥ ታን ህንተና ዎሳይ። 2 ኡባ ዎደ ህንተ ህንተ ሁጲያ ካዉሽያዋንታ፥ አሽከቱዋነ ዳንዳያንቻቱዋ ግድተ፤ እቱ እቱዋ ማድያዋን ህንተ ሲቁዋ በስተ። 3 ህንተና እትፐ ጋꬅ ቃችያ ሳሮተꬃን፥ ጌሻ አያናይ ህንተንቶ እምያ እትፐተꬃ ናጋናዉ ምንተ። 4 ጾሳይ ህንተና ጼሴዳ ህዶታይ፥ ህንተ ደማና ጊደ ናግ ኡቴዳዌ መጽ እቱዋ ግዶዋዳን፥ እት አሳተꬃይነ እት ጌሻ አያናይ ደኤ። 5 እት ጎዳይ፥ እት አማኑነ እት ጽንቃታይ ደኤ። 6 ኡባ ጎዳይ፥ ኡባ ባጋና ኦꬅያዌ፥ ኡባ ግዶን ደእያዌ፥ እት ጾሳይ፥ ኡባ አዉ ደኤ።

7 ሽን ክርስቶስ እሜዳ እሙዋዳን፥ ኑን ሁጲያን ሁጲያን ዱማ እሙዋ አኬዶ። 8 ሄዋ ድራዉ፥ ጾሳ ማጻፋይ፥

“እ ፑደ ꬎቃሳ ከሴዳ ዎደ፥

ኦሞደቴዳዋንታ አፌዳ፤

አሳዉካ እሞታ እሜዳ”

ያጌ።* 9 ያትና፥ “ፑደ ከሴዳ” ግያዌ ዋግያዌ? እ ኮይሮ ዱገ ዎꬌዳ፤ ሄዌ ሳአዉ ህርክ ዉርሰꬃሳ ዎꬌዳ ግያዋ። 10 ሀ ዱገ ዎꬌዳዌ ባረ ሁጰዉ አ፤ ሄ እ ኡባባ ኩማናዳን፥ ሳሉዋ ኡባፐ ꬎቂያሳ ፑደ ከሴዳ።

11 አሳዉ እሞታ እሜዳዌ አ፤ እ እቱዋ እቱዋ የሱስ ኪቴዳዋንታ፥ ሀራቱዋ ትምቢትያ ኦድያዋንታ፥ ቃይ ሀራቱዋ ምሽራቹዋ ቃላ ኦድያዋንታ፥ ቃይካ ሀራቱዋ ዎሳ ጎልያ ካለꬅያዋንታነ ታማርስያዋንታ ኦꬅ ሱንꬄዳ። 12 እ ሄዋ ጌሻቱ ኡባይ አማንያ አሳ ኦሱዋ ኦꬃናዳንነ ክርስቶሳ ቦላን ኬጸታናዳን ጊግሳናዉ ኦꬄዳ። 13 ቃይ ኑን ኡባይ ጾሳ ናኣ አማንናነ ኤርና ቤትያ እትፐተꬃኮ ጋካና፤ ኑን ክርስቶሳ ፖሎ ድቻ ኬና ድጪደ፥ ዶንዛ አሳ ግዳናዳና።

14 ኑን ቤታን ያነ ሃነ ሾጨቲደ፥ ባረንቱ ጭምያ ሀኖታን አሳ ባላ ኦግያ ካለꬅያ ገንያ አሳ ትምርትያ ጫርኩዋ ኡባን ሱገቲደ፥ ሀዋፐ ስንꬃዉ ናኣ ግዳናዉ በሰና። 15 ሽን ኑን ሲቆተꬃን ቱሙዋ ሃሳዪደ፥ ሁጰ ግድያ ክርስቶሳኮ ኡባባን ድጫናዉ በሴ። 16 ቦላ ግዶን ደእያ ዱማ ዱማ ሻኮታይ አን እትፐ ኦይቀቴድኖ፤ ቃይ ኩመንꬃ ቦላይ ባረዉ እመቴዳሳ ኡባን እቱ እቱዋና ጋከቲደ፥ እትፐ ኦይቀት ኡቴዳ፤ ሄ ዱማ ዱማ ሻኮታይ ኦꬃናዉ በስያዋ ኦꬅያ ዎደ፥ ኩመንꬃ ቦላይ ሲቁዋን ድጬነ ባረና ኬጼ።

ክርስቶሳን ቤትያ ኦራꬃ ደኡዋ

17 ሄዋ ድራዉ፥ ታን ሀዋ ህንተንቶ ጎዳ ሱንꬃን ኦዳይነ ማርካታይ። ህንተ ጎእ ባይና ቆፋ ቆፕያ አይሁዳ ግደና አሳቱዋዳን ደኦፕተ። 18 ኡንቱንቱ ዎዛናይ ꬉማን ደኤ፤ ኡንቱንቱ አይነ ኤረናዋንታነ አዛዘተና ድራዉ፥ ጾሳይ እምያ ደኡዋፐ ሃኬድኖ። 19 ኡንቱንቱ ማታን ዬላ ግያዌ ባዋ፤ ኡንቱንቱ ዎሹማዉ ካጄላናዉ ባረንቱ ሁጲያ አꬅ እሚኖ፤ ቃይ ቱናባ ኡባ ፓጭ ባይናን ኦꬃናዉ ሎይꬅ ዮራትያዋንታ።

20 ሽን ህንተ ክርስቶሳዋ ሄዋዳን ታማርበይክታ። 21 አባ ቱሙ ስሴድታ፤ ቃይ ቱማተꬃይካ የሱሳን ደእያዋ፥ አፐ ታማሬድታ። 22 ህንተ ካሰ ደእያ ደኡዋ አግተ፤ ቃይ ባረ ጭምያ አሙዋን ꬋይያ ህንተ ኤጫ አሳተꬃ ꬋይስተ። 23 ህንተ ዎዛናይነ ቆፋይ ኡባና ኦራጻናዉ በሴ። 24 ቱሙ ጽሎተꬃንነ ጌሻተꬃን ጾሳ ሌምሱዋን መቴዳ ኦራꬃ አሳተꬃ ማይተ።

25 ስም ዎርዶቶፕተ። ኑን ኡባይ ክርስቶሳ አሳተꬃን እት አሳ ግድያ ድራዉ፥ አሳይ ኡባይ ባረ እሻዉ ቱሙዋ ሃሳያናዉ በሴ። * 26 ሀንቀትተ፤ ሽን ህንተ ሀንቁዋን ናጋራ ኦꬆፕተ። ህንተ ሀንቁዋን ደእሽን፥ አዋይ ዉሎፖ። * 27 ጻላሄዉ ጾእያ እሞፕተ። 28 ዉእያ ኡራይ ሀዋፐ ስንꬃዉ ዉኦፖ፤ ሽን ሄዋ አጊደ፥ ህዬሳቱዋ ማዳናዉ፥ ባረ ኩሽያን ሎኦባ ኦꬂደ ዳቡሮ።

29 ህንተ ሃሳያይ ስስያዋንታ ጎአና ማላ፥ ኮሽያዋዳን መንꬅያ ሎኦ ቃላይ ህንተ ዶናፐ ከሶፐ አትን፥ ኢታ ቃላይ ሙለካ ከሶፖ። 30 ጾሳይ ህንተና ዎዝያ ጋላሳዉ ህንተ አታመት ኡቴዳ ጾሳ ጌሻ አያና ካዮዮፕተ። 31 እጽያ ሀኖታ፥ ይሉዋ፥ ሀንቁዋ፥ ዋሱዋነ ጫሻ ኡባ ኢታተꬃ ኡባና ህንተፐ ꬋይስተ። 32 እቱ እቶ ኬክተነ ቃረትተ፤ ቃይ ጾሳይ ክርስቶሳ ባጋና ህንተንቶ አቶ ጌዳዋዳን፥ ህንተካ እቱ እቱዋ አቶ ጊተ።

5

ፖኡዋን ደእተ

1 ስም ጾሳይ ሲቅያ ናናቱዋዳን፥ አ ማላትተ። 2 ቃይ ክርስቶስ ኑና ሲቂደ፥ ባረ ሁጲያ ጾሳዉ ናሸችያ ያርሹዋዳንነ እሞታ ኦꬂደ እሜዳዋዳን፥ ህንተካ ሲቁዋን ደአናዉ በሴ። *

3 ሽን ጾሳ ናናዉ በስያዋዳን፥ ህንተ ግዶን ዎሹምያዌነ ቱናተꬃ ኡባይ፥ ዎይ ሚሻ አሞትያዌ ሙለካ ስሰቶፖ። 4 ዬላይያዌነ ኤያ ሃሳያይ ዎይ ፓና ቅꬊ ህንተንቶ በሰናዋ ግድያ ድራዉ፥ ህንተ ማታን ኡባካ ደኦፖ፤ ህንተ ሄዋ ኡባ አጊደ፥ ጾሳ ጋላታናዉ በሴ። 5 ሀዋ ኤርተ፤ ኦንነ ዎሹምያዋ ዎይ ቱናባ ኦꬅያዋ፥ ዎይ ሚሻ አሞትያዋ ግዶፐ፥ ክርስቶሳ ካዉተꬃነ ጾሳ ካዉተꬃ ላታናዉ ዳንዳየና፤ ሚሻ አሞትያዌ ኤቃዉ ጎይንያዋፐ ዱማተና።

6 ህንተና ኦንነ ፓና ሃሳያን ጭሞፖ፤ አያዉ ጎፐ፥ ሀዋ ጋሱዋን ጾሳ ሀንቁ አዛዘተና አሳ ቦላ ያና። 7 ስም ሄዋ ማላ አሳና ዙፐቶፕተ። 8 አያዉ ጎፐ፥ ካሰ ህንተ ꬉማን ደኤድታ፤ ሽን ጎዳ ባጋና ሀእ ፖኡዋን ደኢታ፤ ፖኡዋን ደእያ አሳዳን ፖኡዋን ሀመትተ። 9 አያዉ ጎፐ፥ ፖኡ ሎኦተꬃ፥ ጽሎተꬃነ ቱማተꬃ ኡባ አይፌ።

10 ጎዳ ናሸችያባይ አየንቶ ታማርተ። 11 ጎእ ባይና ꬉማ ኦሱዋ ቆንጭስ በስተፐ አትን አናና ዋላከቶፕተ። 12 ኡንቱንቱ ጌማን ኦꬅያዌ ሀራይ አቶ ሃሳይያዌካ ፖኬ። 13 ሽን ኡባባይ ፖኡዋ ከስያ ዎደ፥ ቆንጭያን ቤታና፤ አያዉ ጎፐ፥ ቆንጭያን ቤትያ ኡባባይ ፖኡዋ። 14 ሄዋ ድራዉ፥

“ገምእሽያዎ፥ ቤጎታ፤

ሀይቁዋፐካ ደንዳ፤

ክርስቶስ ነዉ ፖእሳናዋ”

ያጌ።*

15 ስም ህንተ ዋን ደእንቶ አኬክተ፤ አꬌዳ ኤራተꬃና ደእያ አሳዳን ደእተፐ አትን፥ አꬌዳ ኤራተꬃይ ባይና አሳዳን ደኦፕተ። 16 ዎዲ ኢታ ግድያ ድራዉ፥ ህንተ ዎድያ ህንተዉ ዳንዳየቶዋዳን ሎኦተꬃዉ ጎኤትተ። 17 ሄዋ ድራዉ፥ ጎዳይ ኮይያዌ አየንቶ አኬክተፐ አትን፥ ኤያ ግዶፕተ።

18 ቃይ ህንተናን ጌሻ አያናይ ቃንጸናን ኩሞፐ አትን፥ ህንተና ባይዝያ ዎይንያ ግያ ኤሳ ኡሺደ ማꬆቶፕተ። 19 ማዝሙርያ የꬃን፥ ጋላቲደ የጽያዋንነ አያና የꬃን እቱ እቱዋና ሃሳይተ፤ ቃይ ጋላትያ የꬃንነ ማዝሙርያ የጽያዋን ህንተ ዎዛናን ጎዳ ጋላቲደ የጽተ። 20 ኑ ጎዳ የሱስ ክርስቶሳ ሱንꬃን፥ አዉዋ ጾሳ ኡባባዉ ኡባ ዎደ ጋላትተ።

አስናባነ ማቻትባ

21 ክርስቶሳዉ ያዪደ፥ እቱ እቶ ሞደትተ።

22 ማቼቶ፥ ጎዳዉ ሞደትያዋዳን፥ ህንተ አስናዉ ሞደትተ። 23 አያዉ ጎፐ፥ ክርስቶስ ዎሳ ጎለዉ ሁጰ ግድያዋዳን፥ አስናይካ ባረ ማቻትዉ ሁጰ፤ ቃይ ክርስቶስ ባረ ሁጲያን፥ ባረ ቦላ ግድያ ዎሳ ጎልያ አሽያዋ። 24 ሽን ዎሳ ጎሊ ክርስቶሳዉ ሞደትያዋዳን፥ ማቼቱ ቃይ ባረንቱ አስናዉ ኡባባን ሞደታናዉ በሴ።

25 አስናቶ፥ ክርስቶስ ዎሳ ጎልያ ሲቂደ፥ ባረ ሁጲያ እዝዉ እሜዳዋዳን፥ ህንተካ ህንተ ማቻቱዋ ሲቅተ። 26 እ ዎሳ ጎልያ ባረ ቃላንነ ሃꬃን ሜጭ ጌሺደ፥ ጾሳዉ ዱማያናዉ ሀዋ ኦꬄዳ። 27 ክርስቶስ ዎሳ ጎልያ ቅታይ ዎይ ዴሙዋ ጭꬍስያዌ ዎይ ሄዋ ማላትያዌ ባይናን፥ አ ኩመንꬃ ቦንቹዋና ጌሻነ ቦረተናዋ ኦꬂደ፥ ባረ ሁጰዉ ሺሻናዉ ኮዬዳ። 28 ስም ቃይ አስናይ ባረ ማቻቶ ባረ ቦላዳን ሲቃናዉ በሴ፤ ባረ ማቻቶ ሲቅያዌ ባረና ሲቄ። 29 አያዉ ጎፐ፥ ባረ ቦላ እጽያ አሳይ ሙለካ ባዋ፤ ሽን ክርስቶስ ዎሳ ጎልያ ሙዝያዋዳንነ ናግያዋዳን ኦንነ ባረ ቦላ ሙዜነ ናጌ። 30 አያዉ ጎፐ፥ ኑን አ ቦላ ዱማ ዱማ አሳተꬃ።

31 ጾሳ ማጻፋይ፤ “ሄዋ ድራዉ፥ አቱማዌ ባረ አዉዋነ ባረ ዳዮ አጊደ፥ ባረ ማቻትና እትፐ ደአና፤ ኡንቱንቱ ላኡካ እት አሹዋ ግዳና” ያጌ። * 32 ሀ ጹራይ ዎልቃማ ቱማተꬃ፤ ሽን ታን ሀዌ ክርስቶሳባነ ዎሳ ጎልያባ ኦዴ ያጋይ። 33 ግዶፐካ፥ ቃይ አስናይ ሁጲያን ሁጲያን ማችያ ባረ ሁጲያዳን ሲቃናዉ በሴ፤ ማቻታካ ባረ አስና ቦንቻናዉ በሴ።

6

የሌዳዋንቱባነ የለቴዳ ናናቱዋባ

1 ናቶ፥ ህንተና የሌዳዋንቶ ጎዳ ቦንችያዋዳን አዛዘትተ፤ አያዉ ጎፐ፥ ሀዌ ኦꬃናዉ በስያዋ። * 2-3 “ነዉ ኡባባይ ሎአናዳንነ ሳኣን ነ ላይꬃይ አዱቃናዳን፥ ነ አዉዋነ ነ ዳዮ ቦንቻ” ግያ አዛዙ ጾሳይ እማና ጌዳ ህዶታና ደእያ ኮይሮ አዛዙዋ። *

4 አዋቶ፥ ህንተ ህንተ ናናቱዋ ጎዳ ሴራንነ ዞርያን ድችተፐ አትን፥ ኡንቱንታ ሀንቀꬆፕተ።*

ጎዳቱዋባነ አይላቱዋባ

5 አይላቶ፥ ክርስቶሳዉ ኦꬅያዋዳን፥ ህንተ ጎዳቶ ያሻተꬃንነ ኮኮርሳን ሱረ ዎዛናፐ አዛዘትተ። * 6 ጾሳይ ጌዳዋ ኦꬅያዋንቱዳን፥ ክርስቶሳ አይላቱዋዳን፥ ዎዛናፐ ኦꬅተፐ አትን፥ አሳ ናሸቻናዉ ኦꬅያዋዳን፥ አሳይ በኦ ጊደ ኦꬆፕተ። 7 አሳዉ ግደናን ጎዳዉ ኦꬅያዋዳን፥ ꬍበናን ዎዛናፐ ኦꬅተ። 8 አይለ ግድና ዎይ ዎማኑዋ ግድና፥ እ ኦꬅያ ሎኦ ኦሶ ኡባዉ ጎዳይ ሁጲያን ሁጲያን ዎይታናዋ ኤሪታ።

9 ጎዳቶ፥ ህንተ አይለቱዋ ናስያዋ አጊደ፥ ኡንቱንቶ ሄዋዳን ኦꬅተ፤ ህንተናነ ኡንቱንታ ጋꬅ ሞድያ ጎዳይ፥ ኦናነ ማድ ፕርደናዌ፥ ሳሉዋን ደእያዋ ኤሪታ።

ጾሳ ኦላ ሚሻቱዋባ

10 ዉርሰꬃን፥ ጎዳንነ አ ዎልቃማ ዎልቃን ኡባ ዎደ ምንተ። 11 ጻላህያ ኢታ ጭሙዋ ተአናዉ ህንተ ዳንዳያና ማላ፥ ጾሳይ ህንተንቶ እምያ ኦላ ማዩዋ ኡባ ማይተ። 12 አያዉ ጎፐ፥ ኑን ቦላ ሳሉዋ ደእያ ኢታ አያና ዎልቃቱዋና፥ ሞድያዋንቱና፥ ጎዳተꬃይ ደእያዋንቱናነ ሀ ꬉማ ቢታ ሞድያዋንቱና ኦለትያዋፐ አትን፥ አሳና ኦለቶኮ።

13 ሄዋ ድራዉ፥ ኢታ ጋላሳን * ተአናዉነ ቃይ ዉርሰꬃይ ጋካናዉ ዋቶዋፐ ጉይያን፥ ምን ኤቃናዉ ህንተ ዳንዳያና ማላ፥ ጾሳ ኦላ ሚሻ ኡባ ኦይቂተ። 14-15 ሄዋ ድራዉ፥ ጼሳን ሳቂያ ዳንጭያዋዳን ቱማተꬃ ዳንጪደ፥ ትራን ዎꬅያ ኦላ ሚሻዳን ጽሎተꬃ ማዪደ፥ ህንተ ገድያን ጫማ ዎꬅያዋዳን ሳሮተꬃ ምሽራቹዋ ቃላ ኦዳናዉ ጊጊደ፥ ምን ኤቂተ። * 16 ሄ ኡባፐ አꬂደ፥ ጻላሂ የድያ ዎንዳፍያ ታማ ኡባ ቶይሳናዉ፥ አማኑዋ ኡባ ዎደ ጎንዳልያዳን ኦይቂተ። 17 አቶተꬃ ሁጲያን ዎꬅያ ብራታ ቆብያዳን ዎꬅተ፤ ቃይ ጌሻ አያና ማሻ ግዴዳ ጾሳ ቃላ ኦይቂተ። * 18 ጾሳ ዎሲደነ አ ማዱዋ ኦቺደ፥ ኡባ ዎደ ጌሻ አያናን ጾሳ ዎስተ። ሄዋ ድራዉ፥ ምንተ፤ ሳለቶፕተ፤ ጌሻቱዋ ኡባዉ ጾሳ ኡባ ዎደ ዎስተ።

19 ቃይ ታን ያየናን ዎንጋላ ጹራ ኦዳናዉ፥ ጾሳይ ታ ዶና ዶዪደ፥ ሃሳይያዋ እማናዳን፥ ታዉካ ጾሳ ዎስተ። 20 ታን ሀእ ቃሹዋን ደኦፐካ፥ ሀ ዎንጋላ ድራዉ ታን ኪተቴዳዋ፤ ታን አባ ታዉ በስያዋዳን ያየናን ኦዳና ማላ፥ ታዉ ጾሳ ዎስተ።

ዉርሰꬃ ሳሮታ

21 ሽን ታን ዋና ደእንቶነ አያ ኦꬃይታንቶ ህንተካ ኤራናዳን፥ ኑ ሲቆ እሻይ፥ ጎዳ ኦሱዋን አማነቴዳ ቆማይ ትክቆስ፥ ታዋ ኡባ ህንተንቶ ኦዳናዋ። ** 22 ኑን ኡባይ ዋን ደእንቶ ህንተንቶ ኦዲደ፥ ህንተና ምንሳና ማላ፥ ታን አ ህንተኮ ኪታድ።

23 ጾሳ አዉዋፐነ ጎዳ የሱስ ክርስቶሳፐ ሳሮተꬃይነ ሲቆተꬃይ አማኑዋና እትፐ እሻቱዋ ኡባዉ ግዶ፤ 24 ዶቼና ሲቁዋን ኑ ጎዳ የሱስ ክርስቶሳ ሲቅያ ኡባቱዋና ጾሳ አꬎ ኬካተꬃይ ግዶ። አመንእ።

* 1:19-20 ኡሸቻ ባጋ፦ ዎልቃነ ቦንቹዋ ሳኣ።

* 1:19-20 ማዝ. 110:1

* 1:22 ማዝ. 8:6

* 1:22 ቆል. 1:18

* 2:17 ኢሳ. 57:19

* 3:14-15 አፐ ዬዳ፦ አፐ ደንዶዋን፥ እቱዋ እቱዋ ሁጲያን ሁጲያን ኤርያዋሳ።

† 3:18 አከንቶ፥ አዱሰንቶ፥ ꬎቀንቶነ ጪመንቶ፦ ሀዌ በስያዌ ሳሉዋን ደእያ የሩሳላሞ ዎይ ጾሳ ሲቁዋ ዎይ ጾሳ አꬎ ኤራ ዎይ የሱሳ ማስቃልያዉ ደእያ ብለꬃ።

* 4:8 ማዝ. 68:18

* 4:25 ዛካ. 8:16

* 4:26 ማዝ. 4:4

* 5:2 ከሳ 29:18፤ ማዝ. 40:6

* 5:14 ሀዌ ማዝሙርያ ግዲደ አማኔዳ አሳይ ጻማቀትያ ዎደ የጸትያዋ።

* 5:31 ዶመꬃ 2:24

* 6:1 ቆል. 3:20

* 6:2-3 ከሳ 20:12፤ ዛረ. 5:16

* 6:4 ቆል. 3:21

* 6:5 ቆል. 3:22-25

* 6:13 ኢታ ጋላሳን፦ ሀእ ደእያ ዎድያ ዎይ ሀይቁዋ ጋላሳ ዎይ ዉርሰꬃ ፕርዳ ዎይ ሙራ ጋላሳ ግያዋ።

* 6:14-15 ኢሳ. 52:7

* 6:17 ኢሳ. 59:17

* 6:21 ኪታ 20:4፤ 2 ጽሞ. 4:12

* 6:21 ቆል. 4:7-8

ፕልጵስዮሳ

1

2

3

4

ጳዉሎስ

ፕልጵስዮሳ አሳዉ

ጻፌዳ ኪታ

ገሉዋ

ጳዉሎስ ፕልጵስዮሳ አሳዉ ጻፌዳ ኪታይ ጻፈቴዳዌ፥ ማቅዶንያ ግዱዋን ደእያ ሮመን ኦሞደቴዳ ፕልጵስዮሳ ጌተትያ ጋድያን ደእያ አማንያዋንቱሳ። ሀዋንቱ ጳዉሎስ ኮይሮ አማንꬂደ ሺሼዳዋንታ። ኡንቱንቱ ሮመ ጋደ የለታ ግዶ ድራዉነ ቃይካ ካረ ጋደፐ ዬዳ ዎጋንነ አማኑዋን ዳሮፐ አዪኖ። ጳዉሎሳ ቦላን ኡንቱንቱ ዳሮፐ ሀንቅቴዳ ጋሱካ ሀዋ (ኪታ 16:20)። ሀ ኪታይ ጻፈቴዳዌ፥ ሀራ አማንያ ኦሳንቻቱ ጳዉሎሳ ቆፋ ጳልቂ ጳልቂደ ዋይስያ ዎድያናነ ፕልጵስዮሳ አማንያዋንቱ ግዶን ደንዴዳ ዎርዶ ትምርትያ ጋሱዋን አ ዎዛናይ ዳሮ ካዮቲደ መኤዳ ዎደነ ቃሾ ጎልያን እ ደእያ ዎድያና። ግዶ ሽን፥ ጳዉሎስ የሱስ ክርስቶሳ ምንሲደ አማንያ አሳ ግዴዳ ድራዉ፥ ሀ ኪታ ቦላን ቆንጪደ ቤትያዌ ናሸቻነ ኩመንꬃ አማነትያዋ።

ጳዉሎስ ሀ ኪታ ጻፌዳ ኮይሮ ጋሱ አ መቱዋ ዎደ አ ማዳናዉ ፕልጵስዮሳ አማንያ አሳይ እሞታ አዉ ኪቴዳ ድራዉ፥ ኡንቱንታ ጋላታናሳ። አ ቦላንካ ኡንቱንቱ ቦላንካ ዱማ ዱማ መቱ ጋኬዳዋ ግዶፐካ፥ ኡንቱንቱ ጻላና ማላነ ኩመንꬃ አማነቲደ ደአና ማላ፥ ሀ ጋከቴዳ እንጅያን ኡንቱንታ መንꬄ። አዩዋነ ኦቶሩዋ ድጊደ፥ የሱስ ክርስቶሳ አሽከተꬃን ኡንቱንቱ ኩማና ማላ፥ ምንሲደ ኡንቱንታ ሀሳይሴዳ። የሱስ ክርስቶሳና እትፐ ግዴዳዋን ኡንቱንቱ ደሜዳ ደኡ ጾሳ አꬎ ኬካተꬃፐ ፑልቴዳዋነ ኡንቱንቱ አማኑዋን አኬዳዋ ግድያዋፐ አትን፥ አይሁዳቱዋ ዎጋቱዋ ፖልያዋን ቤቴዳዋ ግደናዋ ኡንቱንታ ሀሳይሴ። የሱስ ክርስቶሳና እቱዋ ግዲደ ደእያ ኡባቶ ጾሳይ እምያ ሳሮተꬃባነ ናሸቻባ ኡንቱንቶ ጻፌ።

ሀ ኪታይ ኤረትያዌ ናሸቻ፥ አማነትያዋ፥ እትፐተꬃነ ክርስትና አማኑዋንነ ደኡዋን ምኒደ ደእያዋ ጌሺደ በስያዋና። ሄዋ ቦላካ ጉጂደ፥ ጳዉሎስ ፕልጵስዮሳን ደእያ አማንያ አሳቱዋ ሲቅያ ዎልቃማ ሲቁዋ ቆንጭሴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-11

ጳዉሎሳዉ ደኤዳ ደኡዋ ሀኖታ 1:12-26

ክርስትና ደኡዋ ሌምሱዋ 1:27—2:18

ጽሞቶሳዉነ ኤጳፍሮዲቱሳዉ ደእያ ቆፋ 2:19-30

አማኑዋ ኤቀትያዋንቱፐ ናገታና ማላ ኦደቴዳዋ 3:1—4:9

ጳዉሎስ ፕልጵስዮሳ አማንያዋንቶ ሺሼዳ ጋላታነ ማቁዋ 4:10-20

ዉርሰꬃ ቁትያ 4:21-23

1

ሳሮታ

1 ኑን የሱስ ክርስቶሳ ኦሳንቻቱ ጳዉሎስነ ጽሞቶስ፥ ክርስቶሳ የሱሳን ደእያዋንቶ፥ ፕልጵስዮሳ ግያ ካታማን ደእያ ጌሻቶ ኡባቶ፥ አማንያዋንታ ካለꬅያዋንቶነ ማድያዋንቶ ሀ ዳብዳቢያ ጻፌቶ።

2 ኑ አዉዋ ጾሳፐነ ጎዳ የሱስ ክርስቶሳፐ አꬎ ኬካተꬃይነ ሳሮተꬃይ ህንተንቶ ግዶ።

ጳዉሎስ ዎሴዳ ጋላታ ዎሳ

3 ታን ህንተና ሀሳይያ ዎደ ኡባን ታ ጾሳ ጋላታይ። 4-5 ህንተ ኮይሮ ጋላሳፐ ሀኖ ጋካናዉ፥ ምሽራቹዋ ቃላ ኦድያዋን ታና ማዴዳ ድራዉ፥ ታን ኡባ ዎደ ህንተንቶ ኡባዉ ናሸቻን ጾሳ ዎሳይ። 6 ቃይ ህንተንቱ ግዶን ሎኦ ኦሱዋ ዶሜዳ ጾሳይ፥ ክርስቶስ የሱስ ስምያ ጋላሳይ ጋካናዉ ፖላናዋ ኤራይ።

7 ታን ህንተንቶ ኡባዉ ሄዋዳን ቆፓናዉ በሴ፤ አያዉ ጎፐ፥ ታን ህንተና ኡባ ዎደ ሀሳያይ። ሀእ ታን ቃሹዋን ደእያዋንነ ዎንጋላዉ ሞተትያዋን፥ ቃይ ዎንጋላ ምንሳ ኤስያዋንነ፥ ጾሳይ ታዉ ካጬዳ ካጫ ህንተካ ታናና ግሽ አኬድታ። 8 አያዉ ጎፐ፥ ታን ህንተና ኡባቱዋ ክርስቶስ የሱሳፐ ይያ ሲቁዋን አይ ኬና ሲቅንቶ፥ ጾሳይ ታዉ ማርካ።

9-10 ቃይ ታን ህንተንቶ ጾሳ ዎስያዌ ሀዋ፤ ሎኦባ አያኔካ ዶራናዉ ህንተንቱ ዳንዳያናዳንነ፥ ቃይ ህንተንቱ ሲቁ ቱሙ ኤራተꬃናነ አኬካ ኡባና እትፐ ጉጅ ጉጅ ድጫናዳን፥ ጾሳ ዎሳይ፤ ያቲደ ክርስቶስ ስምያ ጋላሳን ህንተንቱ ሱረነ ፖኩ ባይናዋንታ ግዳና። 11 ቃይ ህንተንቱ ሸምፑካ ጾሳ ቦንቾነ ጋላታዉ የሱስ ክርስቶሳ ባጋና ቤትያ ጽሎተꬃ አይፍያ አይፋና።

ጳዉሎሳ ቃሹ ዎንጋላይ አካናዋ ድግቤና

12 ታናዳን ጾሳ ካልያዋንቶ፥ ሀ ታና ጋኬዳዌ ምሽራቹዋ ቃላይ አካናዳን ቱሙ ማዴዳዋ ህንተንቱ ኤራና ማላ ኮያይ። 13 ታን ክርስቶሳ ድራዉ ቃሸቴዳዋ፥ ካትያ ጎልያ ናግያ ኡባቱነ ሀዋን ደእያ ሀራቱ ኡባቱ ኤሪኖ። 14 ቃይ ታን ቃሸቴዳዌ ኑ እሻቱዋፐ ዳርያዋንቱ ጎዳን ሎይꬅ አማነቲደ፥ ጾሳ ቃላ ያሽ ባይናን ካሰዋፐ ጻሊደ ኦዳናዳን ማዴዳ።

15 ቱሙፐ እቱ እቱ ቃናትያ ድራዉነ ፓሉምያ ድራዉ፥ ክርስቶሳዋ ኦዲኖ፤ ሽን ሀራንቱ ሎኦ አሙዋን ኦዲኖ። 16 ሀዋንቱ ጾሳይ ታዉ ዎንጋላ ናግያ ኦሱዋ እሜዳ ድራዉ፥ ሲቂደ ቃላ ኦዲኖ። 17 ሽን የኮንቱ ታን ቃሹዋን ደእሽን፥ ታ ቦላ ዋይያ አሀናዋ ኡንቱንቶ ማላትና፥ ባረና ሲቅያ ዎልቃማ አሙዋን ክርስቶሳዋ ኦድኖፐ አትን፥ ዎዛናፐ ኦድክኖ።

18 አይነ ባዋ፤ ማላትስያ ኦዶነ ግዶ ዎይ ቱሙ ኦዶነ ግዶ፥ አይ ኦግያንነ ክርስቶሳዋ ኦዶፐ፥ ታን ሄዋን ናሸታይ። ስንꬃናዉካ ቃይ ታን ናሸታና። 19 አያዉ ጎፐ፥ ታን ህንተንቱ ዎሳንነ የሱስ ክርስቶሳ አያናፐ ይያ ማዱዋን አታናዋ ኤራይ። 20 ታ ዎልቃማ አሙነ ጾሳፐ አካና ጋደ ታን ናሸቻን ናግያ ናጉ አዬ ጎፐ፥ ታን ፓጻ ደእናካ ዎይ ሀይቂናካ ያየናን፥ ካሰዋዳን ሀእካ ታ ኩመንꬃ አሳተꬃን ክርስቶስ ቦንቼታናዋፐ አትን፥ ታን ሀራይ አቶ እትባንካ ዬላተናን አታናሳ። 21 አያዉ ጎፐ፥ ታዉ ደኡ ክርስቶሳ፤ ቃይ ሀይቁካ ታዉ ጎአ። 22 ሽን ታን ፓጻ ደእያዋን ዳሮ ጎእያዋ ኦꬃናዋ ግዶፐ፥ ሀቃዋ ዶራነንቶ ታዉ ኤረተና። 23 ታን ሀ ላኡ የዋቱዋን መቶታይ፤ ሀ ደኡዋፐ ሻከታናዉነ ቃይ ክርስቶሳና እትፐ ደአናዉ አሞታይ፤ ክርስቶሳና እትፐ ደእያዌ ኡባፐ አꬌዳ ዳሮ ሎኦባ። 24 ሽን ታን ሀይቂያዋፐ ህንተንቱ ድራዉ ፓጻ ደእያዌ ህንተና ዳሮ ኮሽያዋ።

25 ሀዌ ቱማ ግድያዋ ታን ጌሻደ ኤራይ፤ ቃይ አማኑዋን ህንተንቱ ድጫናዳንነ ናሸታናዳን፥ ታን ህንተናና ኡባና ፓጻ ደአና። 26 ሄዋ ድራዉ፥ ታን ህንተናና ላኤንꬁዋ ይያ ዎደ፥ ክርስቶሳ የሱሳና ህንተ ደእያ ደኡዋን፥ ታባን ጬቀትያባይ ህንተንቶ ዳራና።

27 ግዶፐካ፥ ህንተንቱ ህንተንቱ ሁጰዉ ክርስቶሳ ዎንጋላዉ በስያ ደኡዋ ደእተ፤ ታን ህንተና ባደ ዎይ በአና ꬋይና፥ ህንተንቱ እት ቆፋን ምኒደ ኤቄዳዋነ፥ ቃይ ዎንጋላ አማኖ እት ዎዛና ግዲደ እትፐ ባጸትያዋ ስሳና። 28 ህንተ ሞርከቶ አያንካ ያዮፕተ፤ ሄዌ ኡንቱንቶ ኡንቱንቱ ባሻ ꬊሽሴ፤ ሽን ጾሳይ ህንተና ጾንስያ ድራዉ፥ ህንተንቶ አቶተꬃ ꬊሽሴ። 29 አያዉ ጎፐ፥ ክርስቶሳዉ ኦꬅያ ካጫይ ህንተና ጋኬዳዌ ህንተንቱ አን አማናና ጻላላሳ ግደናን አ ድራዉ ዋይያካ አካናሳ። 30 ታን ካሰ ባጸትሽን ህንተንቱ በኤዳዋ ማላ ባጺነ ቃይ ሀእካ ታን ባጸትያዋ ህንተንቱ ስስያዋ ማላይ ህንተና ጋኬዳ።

2

ክርስቶስ ባረና ካዉሼዳዋ ሌምሱዋ

1 ክርስቶሳን ህንተንቱ ደእያ ደኡ ህንተና ዎዛንꬂ? አ ሲቁ ህንተና መንꬂ? ጌሻ አያናና ህንተንቶ እትፐተꬃይ ደኢ? ህንተ እቱ እቶ ኬኪቴኔ ቃረቲቴ? 2 ያቶፐ፥ ህንተንቱ ቆፋን፥ ሲቁዋን፥ ዎዛናንነ ቆፋ ፖሉዋን እቱዋ ግዲደ፥ ታና ፖሎ ናሸችተ። 3 ህንተና ሲቅያዋን ዎይ ጬቀታናዉ ኮይያ መላ አሙዋን እትባነ ኦꬆፕተ፤ ሽን እቱ እቱዋፐ ꬎቃይ ያጊደ ቆፐናን፥ እቱ እቶ ህንተንቱ ሁጲያ ካዉሽተ። 4 ቃይ እቱ እቱዋ ጎእያዋ ኮያናፐ አትን፥ ህንተንቱ ሁጰ ጻላላ ጎእያዋ ኮዮፕተ።

5 ክርስቶሳ የሱሳን ደእያ ሀ አሽከተꬃ ቆፋይ ቃይ ህንተናንካ ደአናዉ በሴ።

6 እ ኡባ ዎደ ጾሳ ግዲደ ደኤዳ፤

ሽን እ ዎልቃን ጾሳ ኬና ግድያ ማታይ ደእያዋ በስያዋዳን ፓይድቤና።

7 ሽን እ ባረ ሸንያን ኡባባ አጊደ፥ *

አይልያ መታ አኬዳ፤

ቃይ አሳ ማላቲደ ቆንጬዳ።

8 እ ባረና ካዉሼዳ፤

ሀይቆ፥ ኡባ ሀራይ አቶ፥

ማስቃልያ ቦላ ሀይቃናዉካ አዛዘቴዳ።

9 ሄዋ ድራዉ፥ ጾሳይ አ ሎይꬅ ꬎቁ ꬎቁ ኦꬄዳ፤

ቃይ ሱንꬃ ኡባፐካ አꬍያ

ꬎቃ ሱንꬃ አዉ እሜዳ።

10 ሄዋ ድራዉ፥ ሳሉዋንነ ሳኣን፥

ሳኣፐ ጋርሳን ደእያ ኡባይ፥

የሱሳ ሱንꬃ ቦንቻናዉ ጉልባታና። *

11 ቃይ አሳይ ኡባይ የሱስ ክርስቶስ ጎዳ ያጊደ፥

ጾሳ አዉዋ ቦንቾ ማርካታና።

ሀ ሳኣን ደእያ አሳዉ ፖኦ ግድያዋ

12 ሄዋ ድራዉ፥ ታ ዳባቶ፥ ታን ህንተናና ደእያ ዎደ ኡባን ህንተንቱ ታዉ አዛዘቴዳዋዳን፥ ሀእ ታን ህንተንቱ ማታን ደኤና ዎደካ፥ ህንተንቱ ካሰዋፐ አꬂደ ታዉ አዛዘታናዉ በሴ፤ ያሻተꬃንነ ኮኮርሳን ህንተንቱ አቶተꬃ ፖላናዉ ኦꬅተ። 13 አያዉ ጎፐ፥ ጾሳይ ህንተና ባረዉ ኤኖ ጊሳናዳንነ ቃይ እ ቆፔዳዋ ህንተንቱ ኦꬃናዳን ህንተንቱ ግዶን ኡባ ዎደ ኦꬄ።

14-15 ጌላነ ናጋራንቻ አሳ ግዶን ፖኩ ባይናዋንታ፥ ጌሻቱዋ፥ ጾሳ ናናቱዋዳንካ ፖኩ ባይናዋንታ ግድተ፤ ቃይ ዙዙመናን ዎይ ኢታባ ቆፐናን ኡባባ ኦꬅተ። ሄ አሳ ግዶንካ ሳሉዋን ፖእያ ጾልንትያዳን ፖኢደ፥ * 16 ደኡዋ ምሽራቹዋ ቃላ ኡንቱንቶ ኦድተ፤ ሄ ዎደ ታ ዳቡራይነ ታ ኦሱ መላ ꬋይቤናዌ ኤረትያ ድራዉ፥ ክርስቶስ ስምያ ጋላስ ታን ህንተናን ጬቀታና።

17 ሀራይ አቶ ህንተንቱ አማኑ ጾሳዉ ያርሽያ ያርሹዋ ቦላ ታ ሱꬃይ ኡሻ ያርሹዋዳን ጉኮፐካ፥ ታን ናሸታይ፤ ህንተናና ኡባና እትፐ ናሸታይ። 18 ሄዋዳን ህንተካ ቃይ ናሸታናዉ በሴ፤ ታናና እትፐ ናሸትተ።

ጽሞቶስነ ኤፓፍሮድቶስ ኦꬄዳ ኦሱዋ

19 ሽን ታን ህንተንቱ ደኡዋባ ስሳደ ናሸታናዳን፥ ጽሞቶሳ ህንተኮ ኤለካ የዳናዋ ጎዳ የሱሳን አማነታይ። 20 አያዉ ጎፐ፥ ህንተንቱ ደኡዋባዉ ዎዛናፐ ህርግያ አ ማላ አሳይ ሀራይ ኦንነ ታዉ ባዋ። 21 አያዉ ጎፐ፥ ሀራቱ ኡባቱ ባረንቱ ሁጰ ጎኣ ኮዪኖ፤ የሱስ ክርስቶሳዋ ኮይክኖ። 22 ሽን ናአይ ባረ አቡ ኦꬅያዋዳን፥ ጽሞቶስ ታናና እትፐ ግዲደ፥ ዎንጋላ ኦሱዋ ኦꬄዳዋን፥ አማነትያ አሳ ግድያዋ ኤርሴዳዋ ህንተንቱ ኤሪታ። 23 ሄዋ ድራዉ፥ ታን የዉ ሀንያዋ በኣደ፥ ኤለካ አ ህንተኮ የዳና ጋደ ቆፓይ። 24 ታን ታ ሁጰዉ ማታ ዎድያን ህንተኮ ባናዋ ጎዳን አማነታይ።

25 ሽን ታን ታ እሻ ኤፓፍሮድቶሳ፥ ታናና እትፐ ታ ባጋ ግዲደ ኦꬄዳዋ፥ ኦለቴዳዋነ፥ ቃይ ታና ማድያዋን ህንተንቶ ኪተቲደ ኦꬄዳዋ ህንተኮ ኪታናዉ ኮሽያዋ ቆፓድ። 26 አያዉ ጎፐ፥ እ ህንተና ኡባ በአናዉ ላሞቴ፤ ቃይ እ ሳከቴዳዋ ህንተንቱ ስሴዳ ድራዉ፥ ባረ ዎዛናን ዳሮ መቶቴ። 27 እ ቱሙ ሳከቲደ፥ ሀይቂ አቴዳ፤ ሽን ጾሳይ አዉ ቃረቴዳ፤ አ ጻላላዉ ግደናን ካዩ ካዩዋ ቦላ ጉጀተናዳን፥ ታዉካ ቃረቴዳ።

28 ስም ህንተንቱ ላኤንꬁዋ አ በኢደ ናሸታናዳን፥ ታዉካ ታ ዎዛና ካዩ እርጻናዳን፥ ታን ኤለካ አ ህንተኮ የዳና። 29 ሄዋ ድራዉ፥ ጎዳን ደእያ እሻዳን፥ ኩመንꬃ ናሸቻን አ ሞክተ፤ ቃይ አ ማላትያ አሳ ኡባካ ቦንችተ። 30 አያዉ ጎፐ፥ ህንተንቱ ህንተንቱ ሁጰዉ ታና ማዳና ዳንዳየና ማዱዋ ማዳናዉ፥ ክርስቶሳ ኦሱዋ ድራዉ፥ ባረ ሸምፑዋ ሸነኮ ጊደ፥ ሀይቂ አቴዳ።

3

ቱሙ ጽሎተꬃ

1 ዉርሰꬃን፥ ታናዳን ጾሳ ካልያዋንቶ፥ ጎዳይ ህንተንቶ ናሸቻ እሞ። ታን ካሰ ጻፌዳዋ ዛረꬃደ ጻፍያዌ ታና ዋይሰና፤ ቃይ ሄ ጻፍያዌ ህንተና ናጋና።

2 ኢታባ ኦꬅያዋንቱፐ፥ ሄ ካናቱዋ ኤሻይ ደእያዋንቱፐ፥ ቃጻራይ ኮሼ ግያ አሳቱዋፐ ናገትተ። 3 አያዉ ጎፐ፥ ኑን ጾሳ ጌሻ አያናን ጾሳዉ ጎይንያ ድራዉነ ኑ ደኡዋን ጎዳ ክርስቶሳ የሱሳን ናሸትያ ድራዉ፥ ቱሙ ቃጻራ ቃጻረቴዳዋንታ፤ አሳተꬃ ቦላ ኦሰትያዋን አማኖኮ።

4 ቃይ ታዉ ታ ሁጲያንካ ታ አሳተꬃን አማነትያዌ ደኤ። አይ አሳይነ ባረ አሳተꬃን አማነትያዌ ባረዉ ደኤ ጊደ ቆፖፐ፥ ታን አፐ ሎይꬃ አꬋይ። 5 ታን የለቶደፐ ሆስፑንꬃ ጋላሳን * ቃጻረታድ። ታን የለታን እስራኤልያ፤ ቢንያማ ዛረ፤ ዋላካይ ባይና አይሁዳ አሳ። አይሁዳ ህግያ ናግያዋን ግዶፐ፥ ታን ፓርሳዌ፤ 6 አይሁዳ አማኖ ሴላ ግዶፐ፥ ታን አማንያዋንታ ዋይሳድ፤ እት ኡራይ ሙሴ ህገዉ አዛዘቲደ ጽልያዋ ባጋ ግዶፐ፥ ታናን ፖኮባይ ቤትቤና።

7 ሽን ታና ጎእያ ሄ ኡባባ ክርስቶሳ ድራዉ ባዬዳዋዳን ፓይዳይ። 8-9 ቱማካ፥ ሄዋንቱ ጻላላ ግደና፤ ታን ታ ጎዳ ክርስቶስ የሱሳ ኤርያዌ ኡባባፐ ሎይꬅ አꬍያ ድራዉ፥ ኡባባ ታና ሙለካ ጎኤናዋዳን ፓይዳይ፤ ታን አ ድራዉ ኡባባ የጋ ባሻድ። ክርስቶሳ ደማናዉነ አናና ደአናዉ ኡባባ ዎራ ኦሌዳዋዳን ፓይዳይ፤ ታን ሙሴ ህገዉ አዛዘታደ ደምያ ታ ሁጰ ጽሎተꬃይ ታዉ ባዋ። ክርስቶሳ አማንና፥ ጾሳይ እምያ ጽሎተꬃይ፥ አማኑዋን ጾሳ ማታፐ ይያ ጽሎተꬃይ ታዉ ሀእ ደኤ። 10-11 ታን ክርስቶሳነ አ ደንዱዋ ዎልቃ ኤራናዉ ኮያይ፤ ያታደ ታን ታ ሁጰዉ ሀይቁዋፐ ደንዳና ያግያዋን፥ አ ዋይያ አናና ዋየታናዉነ አ ሀይቁዋን አ ማላታናዉ አሞታይ።

ጋክያሳ ጋካናዉ ዎጽያዋ

12 ታን ሀእ ደማ ድጋድ ዎይ ታናን ባል ባዋ ጊከ። ሽን ክርስቶስ የሱስ ታና ባረዉ ኦꬄዳ ዎይታ ደማና ጋደ ኤሌላይ። 13 ታናዳን ጾሳ ካልያዋንቶ፥ ታን ሄዋ ደማ ድጋድ ጋደ ቆፕከ፤ ሽን ታን እትባ ኦꬃይ፤ ታፐ ጉየና ደእያዋ ዶጋደ ስንꬃን ደእያዋ ኦይቃናዉ ዋታይ። 14 ጾሳይ ክርስቶስ የሱሳ ባጋና ቦላ ደኦ ጼስያ ዎይታ አካናዉ፥ ታ ጋካናዉ ዎጻይ።

15 ስም ኑን አያናን ምኔዳዋንቱ ኡባቱ ሀዋ ቆፓናዉ በሴ፤ ቃይ ህንተፐ አማሬዳዋንቶ አያንነ ዱማ ቆፋይ ደኦፐ፥ ሄዋካ ጾሳይ ህንተንቶ ቆንጭሳና። 16 ግዶፐካ፥ ኑን ሀኖ ጋካናዉ ደኤዳ ማራዳን፥ አነ ስንꬃዉ ሄ ማራ ካሎይተ።

17 ታናዳን ጾሳ ካልያዋንቶ፥ ታን ሀንያዋዳን ሀንተ። ኑን ህንተንቶ ሌምሱዋ ግዴዶ፤ ሄዋዳን ህንተካ ኑን ህንተንቶ ሌምሱዋ ግዴዳ ማራ ካልያዋንታ አኬክተ። 18 አያዉ ጎፐ፥ ታን ሄዋ ህንተንቶ ካሰ ጮራቶ ኦዳድ፤ ቃይ ሀእ ላኤንꬁዋካ አፎጻደ ህንተንቶ ኦዳይ፤ ክርስቶስ ማስቃልያ ቦላ ምስማርያን ꬍሸቲደ ሀይቄዳዎ ባረንቱ ሸምፑ ባረና ሞርከ ኦꬄዳ ዳሮ አሳቱ ደኢኖ። 19 ኡንቱንቱ ዉርሰꬃይ ባሻ፤ ኡንቱንቱ ኡሉ ኡንቱንቶ ጾሳ፤ ዬላታናዉ በስያዋን ኡንቱንቱ ኦቶረቲኖ፤ ቃይ ሀ ሳኣባ ጻላላ ቆፒኖ። 20 አያዉ ጎፐ፥ ኑ ቢታይ ሳሉዋና፤ ኑን ቃይ ሳሉዋፐ ያና ኑና አሽያ ጎዳ የሱስ ክርስቶሳ ናጌቶ። 21 ክርስቶስ ኡባባ ባረፐ ጋርሳን ዎꬃናዉ ዳንዳይያ ባረ ዎልቃን፥ ኑ ዳቡራንቻ አሳተꬃ ላሚደ፥ ባረ ቦንቾ አሳተꬃ ማላትሲደ ኦꬃና።

4

ዉርሰꬃ ዞርያ

1 ታናዳን ጾሳ ካልያዋንቶ፥ ታን ሲቅያዋንቶ፥ ላሞትያዋንቶ፥ ታና ናሸችያዋንቶ፥ ታና ꬎቁ ኦꬅያዋንቶ፥ ታ ዳባቶ፥ ስም ጎዳን ህንተንቱ ምን ኤቃናዉ በሴ።

2 ኤዎደነ ስንጺኬ፥ ህንተንቱ ላኡካ ቆፋን እቱዋ ግዲደ፥ ጎዳን ደአናዳን፥ ታን ህንተና ዞራይ። 3 ቃይ ታናና ኦꬅያ አማነቴዳዎ፥ ኔን ሀ ማጫ አሳቱዋ ማዳናዳን፥ ታን ኔና ዎሳይ፤ አያዉ ጎፐ፥ ኡንቱንቱ ታናናነ ኡንቱንቱ ሱንꬃይ ጾሳ ደኡዋ ማጻፋን * ጻፈቴዳ ቃለምንጾሳና ቃይ ታናና እትፐ ኦꬅያ ሀራቱዋ ኡባና ዎንጋላ ኡባሳ ጋꬃናዉ ዳቡሬድኖ።

4 ጎዳና ህንተንቱ ደእያ ደኡዋን ኡባ ዎደ ናሸትተ፤ ታን ሀዋ ጉጃደካ ጋይ፤ ናሸትተ።

5 አሳይ ኡባይ ህንተንቱ አሽከተꬃ ኤሮ፤ ጎዳይ ማታን ያና። 6 ጾሳ ህንተንቱ ዎስያ ዎሳ ኡባን አ ሎይꬅ ጋላቲደ፥ ህንተና ኮሽያዋ ኡባዉ ዎስተፐ አትን፥ እትባዉካ ህርጎፕተ። 7 ቃይ አሳ ኤራተꬃ ኡባፐ አꬍያ ጾሳ ሳሮተꬃይ ህንተንቱ ዎዛናነ ህንተንቱ ቆፋ ጎዳ የሱስ ክርስቶሳ ባጋና ናጋና።

8 ዉርሰꬃን፥ ታናዳን ጾሳ ካልያዋንቶ፥ ህንተንቱ ዎዛናን ሎኦባነ ጋላትስያዋ ቆፕተ፤ ቱማ ግድያባ ኡባ፥ ቦንችስያዋ ኡባ፥ ባይዙዋ ግደናባ ኡባ፥ ጌሻባ ኡባ፥ ሲቁዋ ኡባ፥ ሱረ ግድያባ ኡባ ቆፕተ። 9 ህንተንቱ ታፐ ታማሬዳዋ፥ አኬዳዋ፥ ስሴዳዋነ በኤዳዋ ኡባ ኦꬅተ፤ ቃይ ኑዉ ሳሮተꬃ እምያ ጾሳይ ህንተናና እትፐ ግዳናዋ።

ባረዉ ኪተቴዳ እሞታዉ ጳዉሎስ ጋላቴዳዋ

10 ሽን ዳሮ ዎድያፐ ጉይያን፥ ሀእ ህንተንቱ ታዋ ላኤንꬁዋ ቆፓናዉ ዶሜዳ ድራዉ፥ ታን ጎዳን ሎይꬃ ናሸታይ፤ ታዉ ቆፓናዉ ህንተንቶ እንጀተናን እጼዳዋፐ አትን፥ ታዉ ቆፋ ቆፒታ። 11 ታን ሀዋ ታና መቴዳ ድራዉ ጊከ፤ አያዉ ጎፐ፥ ታዉ ደእያባይ ታዉ ግዳና † ግያዋ ታን ታማራድ። 12 ታን መቶቲደ ዎት ደአነንቶ ኤራይ፤ ቃይ ዱረቲደ ደእያዌካ አየንቶ ኤራይ፤ ሀቃን ግድናካ አዉደ ግድናካ፥ ታን ካሉዋነ ኮሻ ቃይ ፓጫነ ፓላሃ ታማራድ። 13 ክርስቶስ ታዉ እሜዳ ዎልቃን፥ ኡባባ ኦꬃናዉ ታን ዳንዳያይ።

14 ግዶፐካ፥ ህንተንቱ ታ መቱዋ ታናና መቶቲደ ዳሮ ሎይꬄድታ፤ 15 ፕልጵስዮሳ አሳዉ፥ ዎንጋላ ምሽራቹ ኮይሮ ህንተ ግዶን ኦደቴዳ፤ ሽን ታን ማቅዶንያፐ ከሴዳ ዎደ፥ ታና አማንያ ህንተንቱፐ አትን፥ ሀራይ ማድቤናዋ ህንተንቱ ህንተንቱ ሁጰዉ ኤሪታ፤ ቃይ እምያባንካ አክያባንካ ህንተፐ አትን፥ ሀራይ ታና ማድቤና። * 16 አያዉ ጎፐ፥ ታና መቱ ኦይቄዳ ዎደ፥ ሀራይ አቶ ታን ተሰሎንቀን ደእሽንካ ታና ዛር ዛሪደ ማዴድታ። * 17 ታን ህንተዋ ቦላ ሀራባይ ጉጀታናዋ ኮይያዋፐ አትን፥ ዎይታ ጻላላ አካናዉ ኮይከ።

18 ሽን ታን ህንተንቱ እሜዳዋ ኡባ አካድ፤ ቃይ ታዉ ፓላሂደ ግድያዌ ደኤ። ህንተ ኪቴዳ ኡባባ ኤፓፍሮድቶሳፐ አካድ፤ ኮሽያ ኡባይ ታዉ ደኤ። ህንተ ታዉ ኪቴዳ እሙ ጾሳዉ ሳዉዋ ቶሽኩ ግያነ እ ዶስያ፥ አ ናሸችያ ያርሹዋ ማላ። * 19 ቃይ ታ ጾሳይ ባረ ቦንቾ ዱረተꬃ ዳሩዋን ክርስቶስ የሱሳ ባጋና ህንተና ኮሽያዋ ኡባ ህንተንቶ እማና። 20 ኑ ጾሳዉ፥ ኑ አዎ መꬍናፐ መꬍና ጋካናዉ ቦንቹ ግዶ። አመንእ።

ዉርሰꬃ ሳሮታ

21 ክርስቶስ የሱሳዋ ግድያ ጾሳ አሳቱዋ ኡባቱዋ ሳሮ ጊተ። ታናና ሀዋን ደእያ እሻቱ ህንተና ሳሮ ጊኖ። 22 ሀዋን ደእያ ጾሳ አሳቱዋ ኡባቱ፥ ኡባፐካ አꬂደ ካትያ ቄሳረ ጎልያን ደእያዋንቱ ህንተና ሳሮ ጊኖ።

23 ኑ ጎዳ የሱስ ክርስቶሳ አꬎ ኬካተꬃይ ህንተናና ግዶ።

* 2:7 ኡባባ አጊደ፦ እ ባረና መላ ኦꬄዳ ጉሳ።

* 2:10 ኢሳ. 45:23

* 2:14-15 ዛረ. 32:5

* 3:5 ታን የለቶደፐ ሆስፑንꬃ ጋላሳን፦ ሀዌ አይሁድያ አቱማ ናናይ የለቶደፐ ሆስፑንꬃ ጋላሳን ቃጻረትያዋ በሴ።

* 4:3 ጾሳ ደኡዋ ማጻፋን፦ ጾሳ አሳ ሱንꬃይ ጻፈትያ ማጻፋ።

† 4:11 ታዉ ደእያባይ ታዉ ግዳና፦ ታዉ ደእያባን ታን ሸምፓይ፥ ካላይ፥ ዎፑ ጋይ።

* 4:15 2 ቆሮ. 11:9

* 4:16 ኪታ 17:1

* 4:18 ከሳ 29:18

ቆላስያሳ

1

2

3

4

ጳዉሎስ

ቆላስያሳ አሳዉ

ጻፌዳ ኪታ

ገሉዋ

ጳዉሎስ ቆላስያሳ አሳዉ ጻፌዳ ኪታይ ጻፈቴዳዌ፥ ኤፈሶነ አሳዉ ጻፈቴዳ ኪታና እት ዎድያና ማላቴ። ሄዌካ ቄር ኢስያን፥ ኤፈሶነፐ አዋይ ዶልያ ባጋና ቤትያ ቆላስያሳን ደእያ አማንያ አሳቱዋሳ ግዲደ ላኡዋ ግዶን ደእያ ዱማተꬃይ፥ ቆላስያሳ አሳዉ ጻፈቴዳ ኪታይ ክርስቶስ መታ ኡባዉ ሁጰ ግድያዋ በስያ ዎደ ኤፈሶና አሳዉ ጻፈቴዳ ኪታይ ቃይ ክርስቶስ ዎሳ ጎለዉ ሁጰ ግድያዋ በሴ። ሀ አሳቶ ቃላ ማርካቴዳዌ ጳዉሎሳ ግዳና ꬋዮፐካ፥ ሮመ ጋድያን፥ ኢስያ ዋና ካታማ ግድያ ኤፈሶነፐ ኡንቱንቶ ኦꬅያ አሳቱዋ ኪትያዌ አ ግድያ ድራዉ፥ ቆላስያሳዉካ አዎትያ ሀኖታይ አዉ ደኤ። ቆላስያሳ አማንያዋንቱ ግዶን፥ “ጾሳ ኤራናዉነ ኩመንꬃ አቶተꬃ ደማናዉ፥ አሳይ ኡባይ አያና ዎልቃቶነ ማታይ ደእያዋንቶ ጎይናናዉ ኮሼ” ያግያ ዎርዶ አስታማራቱ ደእያዋ ጳዉሎስ ስሴዳ። ሀ አስታማራቱ ሀራባ ቃይ፥ “አሳይ ኡባይካ ቃጻራ ማላትያ ዎጋቶ ሞደታናዉነ ቁማ ዎጋነ ሀራ ዎጋቱዋ ኡባ ናጋናዉ ኮሼ” ያጊኖ።

ጳዉሎስ ሀ ኪታ ጻፌዳዌ ቱማንቻ ግድያ ክርስትና ኪታ ኦድያዋን፥ ኡንቱንቱ ዎርዶ ትምርትያ ጳልቃናሳ። እ ዛሬዳ ዛሩዋፐ ዋናትያዌ “የሱስ ክርስቶስ ኩመንꬃ አቶተꬃ እማናዉ ዳንዳዬ፤ ሀ ሀራ አማናቱነ ኦሳቱ አፐ ሃሳናዉ ዳንዳዪኖ” ያግያዋ። ጾሳይ ክርስቶሳ ባጋና ሀ አላምያ መꬌዳ። ቃይ አ ባጋና ዛሪደ አ ባረኮ አሀና። ሀ አላምያዉ ክርስቶሳ ዎዛናፐ አማንያዋ ጻላላን አቶተꬃ ህዶታይ ደኤ። ሀዋ ማራን ጳዉሎስ ሀ ዎልቃማ ትምርቲ አማንያ አሳ ደኡዋን ዋኒደ ኦሱዋን ፔሻናዉ ዳንዳይንቶ ኦዴ።

ሀ ኪታ ጳዉሎሳፐ አኪደ፥ ቆላስያሳ ጋꬃናዉ ኪተቴዳ ቲኪቆሳና እትፐ ቤዳዌ አናስሞሳ ግድያዋ በእያዌ ጎእያዋ። ዋኒደ ጎፐ፥ ጳዉሎስ ሀ አናስሞሳ ጌተትያ ባረ ኦሳንቻባ ደንꬂደ፥ ፕልሞናዉ ሀራ ኪታ ጻፌዳ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-8

ክርስቶሳ ኤሻነ ኦሱዋ 1:9—2:19

የሱሳን ቤትያ ኦራꬃ ደኡዋ 2:20—4:6

ዉርሰꬃ ቁትያ 4:7-18

1

1 ታን ጳዉሎስ፥ ጾሳ ሸንያን ክርስቶስ የሱስ ኪቴዳዋ ግዴዳዌነ ኑ እሻይ ጽሞቶስ፥ 2 ቆላስያሳ ግያ ካታማን ደእያ ጾሳ ናናቶ፥ ክርስቶሳን አማነቴዳ እሻቶ ሀ ዳብዳቢያ ጻፌቶ።

ጾሳ ኑ አዉዋፐነ ጎዳ የሱስ ክርስቶሳፐ፥ አꬎ ኬካተꬃይነ ሳሮተꬃይ ህንተንቶ ግዶ።

ጳዉሎስ ዎሴዳ ጋላታ ዎሳ

3 ኑን ህንተንቶ ዎሲደ፥ ኑ ጎዳ የሱስ ክርስቶሳ አዉዋ፥ ጾሳ ኡባ ዎደ ጋላቴቶ። 4 አያዉ ጎፐ፥ ኑን ክርስቶስ የሱሳ ህንተንቱ አማንያዋነ ጾሳ አሳቱዋ ኡባ ሲቅያዋ ስሴዶ። 5 ቱሙ ኪታይ ዎንጋላይ ኮይሮ ህንተኮ ዬዳ ዎደ፥ ጾሳይ ስንꬃፐ እማና ጌዳዋ ስሴድታ። ስም ህንተንቱ አማኑነ ሲቁ ሳሉዋን ጊጊደ ናግያ፥ ጾሳይ ስንꬃፐ እማና ጌዳዋን ዶመቴዳ። 6 ሄ ዎንገሊ ህንተኮ ጋኬዳ፤ ህንተንቱ አ ስሶደፐነ ጾሳ አꬎ ኬካተꬃ ቱማተꬃን ኤሮደፐ ዶሚደ፥ ህንተንቱ ግዶን ደእያዋዳንካ፥ ቢታ ኡባን አንጁዋ አሄነ ኡባሳ አኬ።

7 ህንተንቱ ሄዋ ኑናና እትፐ ቆማ ግዴዳ ሲቆ ኤፓፍራፐ ታማሬድታ፤ እ ኑ ድራዉ ክርስቶሳዉ አማነቲደ ኦꬅያዌ፥ 8 ጾሳ አያናን ሀራቱዋ ህንተንቱ ሲቅያዋ ኑዉ ኦዴዳ።

9 ሄዋ ድራዉ፥ ኑን ቃይ ሄዋ ስሴዳ ጋላሳፐ ዶሚደ፥ ጾሳይ ህንተንቶ ባረ ሸንያ ኤርያ ኤራተꬃ፥ ጾሳ አያናይ እምያ አꬌዳ ኤራተꬃናነ አኬካና እትፐ ኩንꬂደ እማናዳን፥ ኡባ ዎደ ባለናን ጾሳ ዎሴቶ። 10 ሄዋፐ ጉይያን፥ ጎዳይ ኮይያዋዳን ህንተንቱ ደአናዉነ፥ ኡባ ዎደ አ ናሸችያባ ኦꬃናዉ ዳንዳያና፤ ህንተንቱ ኦꬅያ ሎኦ ኦሱዋ ኡባን ህንተንቱ ደኡ ጎአና ደእያዋ ግዳናዋ፤ ቃይ ጾሳ ኤርያዋን ድጭ ድጭ ባንታ።

11 ህንተንቱ ኡባባን ናሸቻን ገንጫናዳንነ ዳንዳያናዳን፥ ጾሳይ ባረ ቦንቹዋ ግታተꬃዳን እምያ ዎልቃ ኡባን ምንተ። 12 ቃይ ጾሳ ናናቶ ጊጌዳ ፖኦ ካዉተꬃ ላታናዉ፥ ኑና ዳንዳይሴዳ ጾሳ አዉዋ ጋላትተ። 13 እ ኑና ꬉማ ዎልቃፐ አሺደ፥ ባረ ሲቅያ ናኣ ካዉተꬃኮ ፕንꬄዳ። 14 ቃይ እ ባረ ናኣን ኑና ዎዚደ፥ ኑ ናጋራ አቶ ጌዳ።

ክርስቶሳ ጾሳተꬃነ አ ኦሱዋ

15 ክርስቶስ ቤተና ጾሳ ቆንጭስያዋ፤ እ መቴዳዋ ኡባፐ አꬍያ ባይራ ናኣ። 16 አያዉ ጎፐ፥ ኡባባይካ አን መቴዳ፤ ቤትያዋንቱ፥ ቤተናዋንቱ፥ አያናቱዋፐ ቤትያ ዎልቃይነ ጎዳተꬃይ፥ ꬎቃተꬃይነ ማታይ፥ ሳሉዋንነ ሳኣን ደእያ ኡባባይካ አንነ አዉ መቴዳ። 17 እ ኡባባፐ ካሰ ደኤዳ፤ ኡባባይካ አን ባረ ሳኣ ሳኣ ኦይቂደ ደኤ። 18 እ ባረ ሁጰዉ፥ ዎሳ ጎለዉ ሁጰነ ደኦ፤ እ ኡባፐ ቦላ ግዳና ማላ፥ ካሰቲደ ሀይቁዋፐ ደንዴዳ ባይራ ናኣ ግዴዳ።

19 አያዉ ጎፐ፥ ጾሳይ ኮዬዳዋዳን፥ አን ጾሳተꬃ ኩመንꬃይ ደኤ። 20 ያትና ጾሳይ ክርስቶሳ ባጋና ኡባባ ባረናና ስገꬃናዉ የዉዋ ቃቼዳ፤ ባረ ናአይ ማስቃልያ ቦላን ጉሴዳ ሱꬃን ሳሉዋንነ ሳኣን ደእያ ኡባባ ባረናና ስገꬄዳ።

21 ሀዋፐ ካሰ፥ ህንተንቱ ኢታባ ቆፔዳ ድራዉነ ኦꬄዳ ድራዉ፥ ጾሳፐ ሻከቲደ፥ አናና ሞርከቴድታ። 22 ሽን ጾሳይ ሀእ ህንተንታ ፖኮባይ ባይናዋንታነ ቃይ ጌሻቱዋ ኦꬂደ፥ ባረ ስንꬃ ሺሻናዉ፥ ባረ ናኣ ሀይቄዳዋ አሳተꬃን ባረናና ህንተንታ ስገꬄዳ። 23 ሄዌ ህንተንቱ ቱሙ አማኑዋን ምን ኤቂደ፥ ምሽራቹዋ ቃላ ስሲደ፥ ስንꬃፐ አካና ጌዳዋፐ ቃጸናን ምኒደ ደኦፐ ሀናና፤ ሄ ዎንጋላ ምሽራቹ ሳኣን ደእያ መታ ኡባ ማታን ኦደቴዳ። ታን ጳዉሎስካ ምሽራቹዋ ቃላ ኦድያዋ ግዳድ።

ጳዉሎስ የሱስ ኪቴዳዋ ግዲደ ኦꬄዳ ኦሱዋ

24 ታን ህንተንቶ ዋየቴዳ ድራዉ፥ ሀእ ናሸታይ፤ ክርስቶስ ባረ ሁጰዉ፥ ሄዋ ግያዌ ዎሳ ጎለዉ፥ ዋየትሽን ፓጬዳዋ ታን ታ ቦላ ሳኩዋን ኩንꬃይ። 25 ጾሳይ ታና ህንተንታ ማድያዋነ አ ቃላ ፖላደ ኦድያ ቆማተꬃ ኪታ ታዉ እሜዳ። 26 ሀ ቃላይ ሀዋፐ ካሰ ባጋ ኡባን፥ አሳ ኡባዉ ኤረተናን ጌሚደ ደኤ፤ ሽን ባረና አማንያዋንቶ ጾሳይ ሀእ ቆንጭሴዳ። 27 ጾሳይ አይሁዳ ግደና አሳዉ ዎꬄዳ ሀ አሳዉ ቆንጭቤና ቦንቹዋነ ዱረ የዉ አየንቶ ጌሻቱዋ ኤርሳናዉ ኮዬዳ፤ ሀ አሳዉ ሀእ ቆንጬዳዌ አዬ ጎፐ፥ ክርስቶስ ህንተንቱን ደእያዋ፤ ሄዋ ግያዌ ጾሳ ቦንቹዋ አናና ህንተንቱ አካናዋ።

28 ሄዋ ድራዉ፥ ኑን አሳ ኡባዉ ክርስቶሳዋ ኦዴቶ፤ አሳ ኡባ ክርስቶሳን ኩመንꬃ አሳ ኦꬂደ፥ ጾሳኮ ሺሻና ማላ፥ ኑዉ አꬌዳ ኤራተꬃ ኡባን ህንተንታ ሴረቶነ ታማርሴቶ። 29 ታን ሀዋ ፖላናዉ፥ ታናን ኦꬅያ ክርስቶስ ታዉ እምያ ዎልቃን ባጸታይነ ዳቡራይ።

2

1 ታን ህንተንቶነ ሎዶቅያ ግያ ካታማን ደእያ አሳቶነ ቃይ ታና በእቤና አማንያዋንቶ ኡባቶ አይ ኬና ባጸታድታንቶ ህንተንቱ ኤራና ማላ ኮያይ። 2 ኡንቱንቱ ዎዛናይ ምናና ማላ፥ ሲቁዋን እትፐ ግዲደ፥ ቱሙ አኬካን ቤትያ ዱረተꬃ ኡባ ኡንቱንቱ አካና ማላነ ቃይ ኡንቱንቱ ጾሳይ አሳዉ ቆንጭስቤናዋ፥ ክርስቶሳ አ ሁጰዉ ኤራና ማላ፥ ታን ዳቡራይ። 3 ጌማን ጾሳይ ምንጄዳ ኤራይነ አꬌዳ ኤራተꬃይ ኡባይ አን ደኤ።

4 ኦንነ ህንተንታ ጭምያ ቃላን ባለና ማላ፥ ታን ህንተንታ ሀሳይሳይ። 5 አያዉ ጎፐ፥ ታን ህንተንቱ ማታፐ ሃካደ ደኦፐካ፥ አያናን ህንተንቱና ደአይ፤ ህንተንቱ ደእያ ማራነ ክርስቶሳ ህንተንቱ ምኒደ አማንያዋ በኣደ ናሸታይ።

ክርስቶሳን ቤትያ ኩመንꬃ ደኡዋ

6 ስም ህንተንቱ ጎዳ ክርስቶስ የሱሳ አኬዳዋዳን፥ አን ደእተ። 7 አን ጻጱዋ የዲደ ድጭተ፤ ህንተንቱ ታማሬዳዋዳን አማኑዋን ምንተ፤ ጾሳ ኡባ ዎደ ጋላትተ።

8 ክርስቶሳፐ ግደና ትምርትያን፥ ሀ ሳኣ ሞድያ አያናቱዋ ትምርትያንነ፥ አሳፐ ዬዳ ኤራተꬃን፥ ቃይ መላ ጭሙዋን ህንተንታ ኦንነ ኦሞደና ማላ ናገትተ። 9 አያዉ ጎፐ፥ ክርስቶሳ አሳተꬃ ቦላን ጾሳተꬃ መታ ኩመንꬃይ ደኤ። 10 ቃይ ኡባ አያናቱዋ ካፖተꬃዉነ ጎዳተꬃዉ ኡባዉ ሁጰ ግድያ ክርስቶሳፐ ኩመንꬃ ደኡዋ ደሜድታ።

11 ህንተንቱ ክርስቶሳና እት አሳ ማላ ግዲደ፥ አሳ ቃጻራ ማላ ግደናን፥ ህንተንቱ ናጋራንቻ መታ ድግያ ቃጻራ፥ ሀዌካ አሹዋ ቃጻራ ግደናን ክርስቶስ ኦꬄዳዋ። 12 ህንተንቱ ጻማቀቴዳ ዎደ፥ ክርስቶሳና ሞገቲደ፥ ክርስቶሳ ሀይቁዋፐ ደንꬄዳ ጾሳ ዎልቃ አማኔዳ ድራዉ፥ ኦራꬃ ደኦ ጽንቃታን ክርስቶሳና እትፐ ደንዴድታ።

13 ህንተንቱ ህንተንቱ ናቁዋንነ ህንተንቱ ኤጫ አሳተꬃ ቃጻረተናን አጌዳዋን ሀይቂደ ደእያ ዎደ፥ ጾሳይ ህንተንቱ ናቁዋ አቶ ጊደ፥ ክርስቶሳና ህንተንታ ፓጻ ዎꬄዳ። 14 ኑና እጽያ፥ አጩዋ ፓራማ አ ጫቁዋና እትፐ ጾሳይ ዳኬዳ፤ ማስቃልያ ቦላን ꬍሺደ፥ ኦግያፐ ድጌዳ። 15 ክርስቶስ ሄ ማስቃልያን ካፓቱዋፐነ ጎዳቱዋፐ ዎልቃ ዎꬅ አኪደ፥ ባረ ጾኑዋነ ኦሞደቴዳዋንታ ቆንጭያን በሴዳ።

16 ሄዋ ድራዉ፥ ሙሳን ዎይ ኡሻን፥ ባላ ጋላሳ ዎይ አገናይ ጼርያ ዎድያ ቦንችያዋን፥ ዎይ ሳምባታ ቦንችያዋን፥ ኦንነ ህንተንቱ ቦላ ፕርዶፖ። 17 ሀዋንቱ ስንꬃፐ ያና የዋቶ ኤሹዋ፤ ሽን ቱማተꬃይ ክርስቶሳዋ። 18 ዎርዱዋ አሽከ ማላታናዉነ ኪታንቻዉ ጎይናናዉ ኮይያዌ፥ በእቤናዋ ሳጻን በኣድ ጊደ ኦቶረትያዌ፥ አሳተꬃ ቆፋን ጮ አይያዌ፥ ኦንነ ህንተንቱ ቦላ ፕርዶፖ። 19 ሄዋ ማላ አሳይ ሁጰ ግድያ ክርስቶሳ ምንስ ኦይቄዳዋ ለፕሴ። ቦላ ኡባይ ሄ ሁጲያፐ ዎልቃ ደሚደ፥ ቦላን ደእያ ኩርያናነ ጻጱዋና እትፐ ኦይቀቲደ፥ ጾሳይ ድችያ ድሹዋዳን ድጬ።

ሀይቁዋንካ ፓጻንካ ክርስቶሳና ደእያዋ

20-21 ህንተንቱ ሀ ሳኣ ሞድያ አያናቱዋፐ ሃኪደ፥ ክርስቶሳና ሀይቄድታ፤ ያትና፥ አያዉ ሀ ሳኣ ዎጋን ደእያ አሳዳን ደኢቴ? “ኦይቆፓ፤ ባራ በኦፓ፤ ቦቾፓ” ያግያ ህገቶ አያዉ አዛዘቲቴ? 22 ሀ ኡባባይካ አሳይ መꬌዳ ህገነ ትምርተ ግድያ ድራዉ፥ ዎድያፐ ጉይያን ꬋያና። 23 ኡንቱንቱ ኪታንቻዉ ጎይንያዋንነ ዎርዱዋ አሽከ ማላትያዋን ቃይ ባረንቱ አሳተꬃ ግልቂስያዋን አꬌዳ ኤራንቻ ማላቲኖ፤ ሽን አሹዋ አሙዋ ድጋናዉ ጎኤና።

3

1 ስም ህንተንቱ ክርስቶሳና ሀይቁዋፐ ደንዴዳዋ ግዶፐ፥ ጾሳፐ ኡሸቻ ባጋና ኡቴዳ ክርስቶስ ደእያ ሳን ሳሉዋን ደእያዋ ምንስ ኮይተ። 2 ሳሉዋን ደእያዋ ህንተንቱ ቆፓናፐ አትን፥ ሳኣን ደእያዋ ቆፖፕተ። 3 አያዉ ጎፐ፥ ህንተንቱ ሀይቄድታ፤ ቃይ ህንተንቱ ሸምፑ ጾሳን ክርስቶሳና ጌሜዳ። 4 ህንተዉ ደኦ ግዴዳ ክርስቶስ ቆንጭያ ዎደ፥ ሄ ዎደ ህንተካ አናና ቦንቹዋን ቆንጫና።

ኤጫነ ኦራꬃ ደኡዋ

5 ሄዋ ድራዉ፥ ህንተንቱን ደእያ ሀ ሳኣ አሞቱዋ ዎꬍተ፤ ሄዋንቱካ ዎሹምያዋ፥ ቱናተꬃ፥ ዎሹማናዉ ኮይያዋ፥ ኢታ አሙዋ፥ ሚሻ አሞትያዋ። ዮራንቻ ግዱሳይ ኤቃዉ ጎይንያዋፐ ዱማተና። 6 ሀዋንቱ ጋሱዋን፥ ጾሳይ አዛዘተና አሳቱዋ ሀንቀታናዋ። 7 ካሰ ህንተንቱ ሀ ኢታ ቆፋቱዋን ደእያ ዎደ ኡንቱንቱን ሞደቴድታ።

8 ሽን ሀእ ህንተንቱ ቃይ ሀንቁዋ፥ ይሉዋ፥ እጹዋ፥ ህንተንቱ ዶናፐ ከስያ ጫሻነ ዬላይያ ሃሳያ ሀዋንታ ኡባ ህንተፐ ꬋይስተ። 9 እቱ እቶ ዎርዶቶፕተ፤ አያዉ ጎፐ፥ ናጋራንቻ መታ አ ኦሱዋና ህንተፐ ꬋይስ ድጊደ፥ * 10 ጾሳይ፥ አ መꬌዳዌ፥ ባረና ማላትሳናዉነ ባረዉ ደእያ ኤራተꬃ ኡባ እማናዉ፥ ኡባ ዎደ ኦራꬅያ ኦራꬃ መታ ማዬድታ። * 11 ሀ ኦራꬃ መታን፥ ግሪከ አሳ ዎይ አይሁዳ አሳ፥ ቃጻረቴዳዋ ዎይ ቃጻረትቤናዋ፥ እማꬃቱዋነ አይነ ታማርቤናዋ፥ አይልያ ዎይ ዎማኑዋ ጊደ ሻክያባይ ባዋ፤ ሁጰ አላሊ ክርስቶሳ፤ እ ኡባንካ ደኤ።

12 ሄዋ ድራዉ፥ ጾሳይ ዶሬዳዋንቱዳን፥ ጌሻነ ሲቅያዋንታ ግዲደ፥ ማሮተꬃ፥ ቃረታ፥ ኬካተꬃ፥ ህንተንቱ ሁጲያ ካዉሽያዋ፥ አሽከተꬃነ ዳንዳያ ማይተ። 13 እቱ እቱዋዋ ዳንዳይተ፤ ኦንነ ባረ ላግያ ቦላ ሀንቀቴዳዌ ደኦፐ፥ እቱ እቶ አቶ ያጎ። ክርስቶስ ህንተንቶ አቶ ጌዳዋዳን፥ ህንተካ አቶ ጊተ። 14 ሄዋ ኡባ ቦላ፥ ኡባባ እትፐ ሺሽ ቃችያ ሲቁዋ ማይተ። 15 ክርስቶስ እምያ ሳሮተꬃይ ህንተንታ ሞዶ፤ አያዉ ጎፐ፥ ጾሳይ ህንተንታ እት አሳ ኦꬂደ፥ ሄ ሳሮተꬃዉ ጼሴዳ ጾሳ ጋላትተ።

16 ክርስቶሳ ቃላይ ህንተንቱ ዎዛናን ኩሚደ ደኦ፤ ህንተንቶ ደእያ አꬌዳ ኤራተꬃ ኡባን እቱ እቱዋ ታማርስተነ ዞርተ፤ ህንተንቱ ዎዛናን ጾሳ ጋላቲደ፥ ዎሳነ ማዝሙርያ፥ ጾሳ ሱንꬃ ꬎቁ ኦꬅያ የꬃ የጽተ። * 17 ህንተ አይ ሃሳይያዋ ዎይ አይ ኦꬅያዋ ግዶፐካ፥ አዉዋ ጾሳ የሱሳ ባጋና ጋላቲደ፥ ኦꬅያዋ ኡባ ጎዳ የሱሳ ሱንꬃን ኦꬅተ።

አማንያ አሳቱዋ ጎለን ደአናዉ በስያ ዎጋ

18 ማቼቶ፥ አማንያ አሳዉ በስያዋዳን፥ ህንተንቱ አስናዉ ሞደትተ። *

19 አቱማ አሳቶ፥ ህንተንቱ ማጫ አሳ ሲቅተ፤ ኡንቱንቱና ዎፑ ጊደ ደእተ። *

20 ናቶ፥ ህንተንታ የሌዳዋንቶ ኡባባን አዛዘትተ። አያዉ ጎፐ፥ ህንተንቱ ኡንቱንቶ አዛዘትያዌ ጾሳ ዳሮ ናሸቼ። *

21 አዋቶ፥ ህንተንቱ ናናይ ዎዛና ባየና ማላ፥ ኡንቱንታ ይሎዮፕተ። *

22 አይለቶ፥ ሳኣን ህንተንቶ ጎዳ ግድያዋንቶ ኡባባን አዛዘትተ፤ ጎዳዉ ያዪደ፥ ሱረ ዎዛናን ኦꬅተፐ አትን፥ አሳ ናሸቻናዉነ አሳይ በኦ ግያዋን አዛዘትያዋንታ ግዶፕተ። * 23 ህንተ ኦꬅያ ኦሱ ኡባ አሳዉ ግደናን ጎዳዉ ኦꬅያዋዳን፥ ዎዛናፐ ኦꬅተ። 24 ጎዳ ክርስቶሳዉ ህንተንቱ ኦꬅያ ድራዉ፥ እ ባረዋንቶ እማናዉ ጊግስ ዎꬄዳዋ ህንተንቱ ላታናዋ አኬክተ። 25 ባላባ ኦꬄዳ ኡራይ ኦንነ፥ ባረ ኦꬄዳ ባላዳን ዎይታ አካና፤ አያዉ ጎፐ፥ ጾሳይ ፕርዲደ፥ ኦናነ ማደና። *

4

1 ጎዳቶ፥ ህንተዉካ ሳሉዋን ጎዳይ ደእያዋ ኤሪደ፥ ህንተንቱ አይለቶ ጽሎተꬃንነ ሱረተꬃን ኮሽያዋ ኦꬅተ።

ዞርያ

2 ጾሳ አገናን ዎስተ፤ ቃይ ዎሲደ አዛለናን፥ አ ጋላቲደ ዎስተ። 3 ቃይ ህንተንቱ ዎስያ ዎደ ኡባን፥ ካሴደፐ አሳዉ ቆንጭቤናዋ፥ ክርስቶሳዋ ኑን ኦዳና ማላ፥ ጾሳይ ኑዉ እንጀያናዳን፥ ኑዉካ ጾሳ ዎስተ፤ አያዉ ጎፐ፥ ሀእ ታን ቃሾ ጎልያን ደእያዌ ሄዋሳ። 4 ቃይካ ታን በስያዋ ኬና ቆንጭሳደ ሀ የዉዋ ኦዳና ማላ፥ ታዉ ጾሳ ዎስተ።

5 ህንተዉ ደእያ ዎድያ ጎእ ባይናሳን ꬋይሰናን፥ አማነናዋንቱ ማታን ጭንጫተꬃን ደእተ። 6 ህንተንቱ አሳ ኡባዉ ዎት ዛራናዉ በስንቶ ኤራና ማላ፥ ህንተንቱ ሃሳያይ ኡባ ዎደ፥ ስሳናዉ ሎእያዋነ ናሸችያዋ ግዳናዉ በሴ።

ዉርሰꬃ ሳሮታ

7 ኑ ሲቆ እሻይ ትክቆስ፥ ታናና እትፐ ጎዳ ኦሱዋን ቆማ ግዴዳ አማነትያ ኦሳንቻይ፥ ታ ደኡዋባ ህንተንታ ኤርሳና። 8 ታን አ ህንተኮ ኪትያዌ፥ ኑን ዋን ደእንቶ ህንተንቶ እ ኦዲደ፥ ህንተንታ መንꬃና ድራሳ። 9 አናስሞስ፥ አማነትያ ሲቆ እሻይ፥ ህንተንቱ ጋደዌ፥ አናና እትፐ ህንተኮ ቤ፤ ኡንቱንቱ ሀዋን ሀንያ ኡባባ ህንተንታ ኤርሳና። *

10 ታናና ቃሹዋን ደእያ አርስጽሮኮስነ ባርናባሳዉ አዉዋ ግዴዳ ማርቆስ ህንተንታ ሳሮቲኖ፤ ታን ህንተንታ ካሰ አዛዜዳዋዳን፥ ማርቆስ ህንተኮ ቦፐ፥ ዎዛናፐ አ ሞክተ። * 11 ዮስጾሳ ግያ የሱስካ ህንተንታ ሳሮ ሳሮ ጌ፤ አይሁዳ አሳቱዋፐ ታናና ጾሳ ካዉተꬃዉ ኦꬅያዌ፥ ሀ ሄዙ አሳቱዋፐ ሀራይ ባዋ፤ ሀዋንቱ ታና ዳሮ ማዴድኖ።

12 ኤፓፍር፥ ህንተንቱ ጋደዌ፥ ክርስቶስ የሱሳ ቆማይ፥ ህንተንታ ሳሮ ሳሮ ጌ። እ ህንተንቱ ጾሳን ምኒደ ኤቃናዳንነ ጾሳይ ኮይያዌ ኡባይ አየንቶ ኤሪደ፥ ፖል አማናናዳን፥ ኡባ ዎደ ጾሳ ምንስ ዎሴ። * 13 አያዉ ጎፐ፥ እ ህንተንቶ፥ ሎዶቅያ አሳዉነ ህራፖሊሳ ግያ ካታማ አሳዉ ዳሮ ዳቡርያዋ ታን ማርካታይ።

14 ኑ ሲቆ ዶቶሪ ሉቃስነ ዴማስ ህንተንታ ሳሮ ደኢቴ ያጊኖ። 15 ሎዶቅያን ደእያ ኑ እሻቶነ ንምፕዉ ቃይ እዝ ጎልያን ሺቅያ አማንያ አሳቶ ኑ ሳሮታ ኦድተ።

16 ሀ ዳብዳቢያ ህንተንቱ ናባቤዳዋፐ ጉይያን፥ ሎዶቅያ አማንያዋንቶካ ናባብስተ፤ ህንተካ ሎዶቅያ አማንያዋንቱካ ህንተንቶ የድያ ዳብዳቢያ ናባብተ። 17 ቃይ አርክፖሳዉ፥ “ጎዳይ ነዉ እሜዳ ኦሱዋ ፖላናዋ ዶጎፓ” ያጊደ ኦድተ። *

18 ታን ጳዉሎስ፥ ታ ኩሽያን ሳሮታ ጻፌዳዋ ሀዋ በእተ፤ ታን ቃሹዋን ደእያዋ ዶጎፕተ።

ጾሳ አꬎ ኬካተꬃይ ህንተንቱና ግዶ።

* 3:9 ኤፈ. 4:22

* 3:10 ዶመꬃ 1:26፤ ኤፈ. 4:24

* 3:16 ኤፈ. 5:19-20

* 3:18 ኤፈ. 5:22፤ 1 ጰጽ. 3:1

* 3:19 ኤፈ. 5:25፤ 1 ጰጽ. 3:7

* 3:20 ኤፈ. 6:1

* 3:21 ኤፈ. 6:4

* 3:22 ኤፈ. 6:5-8

* 3:25 ዛረ. 10:17፤ ኤፈ. 6:9

* 4:9 ፕል. 10-12

* 4:10 ኪታ 19:29፤ 27:2፤ ፕል. 24፤ ኪታ 12:12፣ 25፤ 13:13፤ 15:37-39

* 4:12 ቆል. 1:7፤ ፕል. 23

* 4:17 ፕል. 2

1 ተሰሎንቀ

1

2

3

4

5

ጳዉሎስ

ተሰሎንቀ አሳዉ

ጻፌዳ ኮይሮ ኪታ

ገሉዋ

ተሰሎንቀ ማቅዶንያ ጌተትያ ሮማ ቢታዉ ዋና ካታማቶ። ጳዉሎስ ተሰሎንቀን አማንያዋንቶ ሺሼዳዌ፥ ፕልጵስዮሳ ቢታ የግ ቤዳዋፐ ጉይያና። ግዶፐ አትሽን፥ አይሁዳቱዋ አማኑዋ አካናዉ ማቴዳ አይሁዳ ግደና አሳቱ ጳዉሎስ ታማርስያ፥ አማኑዋ ትምርትያ ዶሴዳ ድራዉ (1:8-10)፥ አይሁዳቱ ጳዉሎሳ ቃናቲደ፥ ጳልቀꬃ ደንꬄድኖ። ሄዋ ድራዉ ጳዉሎስ ተሰሎንቀ የዲደ፥ ቤርያ ጌተትያ ጋድያ ቤዳ። ታኪደ እ ቆሮንቶሳ ጋኬዳ ዎደ፥ ማታን አ ማድያ ጽሞቶስ ተሰሎንቀ ቢደ ስሞዋፐ ጉይያን አማንያ አሳ ሀኖታ አዉ ቆንጭሲደ ኦዴዳ።

ጳዉሎስ ኮይሮ ኪታ ተሰሎንቀ አሳዉ ጻፌዳዌ፥ አማንያዋንታ ምንሳናሳነ መንꬃናሳ። እ ኡንቱንቱ አማኑዋባነ ሲቁዋባ ሎኦ ዎርያ ስሴዳ ድራዉ፥ ጾሳ ጋላቴ። ካሰ እ ኡንቱንቱ ግዶን ሄዙ ሳምንታ (ኪታ 17:1-9) ደኤዳ ዎደ፥ አይ ማላ ደኡዋ ደኤደንቶ ኡንቱንታ አኬክሴ። ሄዋፐ ጉየ ክርስቶሳ ላኤንꬁዋ ዩሳ ጼሌዳዋን ደንዴዳ ኦሻቶ ዛሩዋ እሜ። ሄ ኦሻቱዋፐካ አማሬዳዋንቱ: “ክርስቶስ ሀ አላምያ ስማናፐ ካሰቲደ ሀይቄዳ አማንያ አሳይ፥ ክርስቶሳ ስማይ እምያ መꬍና ደኡዋ ሻክ አካናዉ ዳንዳዪ? ክርስቶስ ስሚደ ያናዌ አዉዴ?” ያግያዋንታ። ጳዉሎስካ ሄ ጋከቴዳ ዎድያ ጎኤቲደ፥ “ክርስቶሳ ላኤንꬁዋ ዩሳ ትምርትያ ህዶታን ናጊደ እ ያና ጋካናዉ ዎፑ ጊደ ህንተንቱ ኦሱዋ ኦꬅተ” ያጊደ ኡንቱንታ ዞሬ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1

ጳዉሎሳ ናሸቻነ ጋላታ 1:2—3:13

አማንያዋንቱ ደኡዋ ካለꬅያ ኦግያ 4:1-12

የሱሳ ላኤንꬁዋ ዩሳ ትምርትያ 4:13—5:11

ዉርሰꬃ ማቁዋ 5:12-22

ቁትያ 5:23-28

1

1 ኑን ጳዉሎስ፥ ስላሰነ ጽሞቶስ ተሰሎንቀን ደእያ አማንያ አሳቶ ሀ ዳብዳቢያ ጻፌቶ፤ ሄዋንቱ ጾሳ ኑ አቡዋንቶነ ጎዳ የሱስ ክርስቶሳዋንቶ፥ አꬎ ኬካተꬃይነ ሳሮተꬃይ ግዶ። *

ተሰሎንቀ አሳ ደኡዋነ አማኑዋ

2 ኑን ዎሳን ጾሳ ጋላቲደ፥ ኡባ ዎደ ህንተና ኡባቱዋ ሀሳዬቶ። 3 ኑን ኑ ጾሳ፥ ኑ አዉዋ ስንꬃን አማኑዋን ህንተንቱ ኦꬄዳ ኦሱዋነ፥ ሲቁዋን ህንተንቱ ዳቡሬዳ ዳቡራ፥ ቃይ ኑ ጎዳ የሱስ ክርስቶሳን ህንተዉ ደእያ ህዶታን ገንጭያ ገንጩዋ ኡባ ዎደ ሀሳዬቶ።

4 ኑናዳን ጾሳ ካልያዋንቶ፥ ጾሳይ ህንተና ሲቅያዋነ ህንተና ባረዉ ናና ኦꬃናዉ ዶሬዳዋ ኑን ኤሬቶ። 5 አያዉ ጎፐ፥ ኑን ዎንጋላ፥ ዎልቃን፥ ጌሻ አያናንነ ሄ ዎንገሊ ቱማ ግዴዳዋ ዉርስ አማንያዋን ህንተንቶ አሄዳዋፐ አትን፥ አሳ ቃላ ጻላላን አህበይኮ። ኑን ህንተናና ደእያ ዎደ፥ ህንተንቱ ድራዉ ዋን ደኤደንቶ፥ ህንተንቱ ኤሪታ። 6 ቃይ ህንተንቱ ዳሮ ዋየቶፐካ፥ ጌሻ አያናይ እሜዳ ናሸቻን ኪታ አኬድታ፤ ሄዋን ኑ ሌምሱዋነ ጎዳዋ ካሌድታ። * 7 ሄዋ ድራዉ፥ ማቅዶንያንነ አካይያ ግያ ጋድያን ደእያ አማንያ ኡባቶ ሌምሱዋ ግዴድታ። 8 አያዉ ጎፐ፥ ጎዳ ቃላይ ህንተፐ ከሲደ፥ ማቅዶንያንነ አካይያ ጻላላን ስሰትቤና፤ ሽን ጾሳ ህንተንቱ አማንያዌ ኡባ ሳን ስሰቴዳ። ስም ኑን ሃሳያናዉ ኮሽሽን አቶዌ አይነ ባዋ። 9 አያዉ ጎፐ፥ ኑን ህንተኮ ቤዳ ዎደ፥ ህንተንቱ ኑና ዎት ሞኬደንቶነ ቃይ ህንተንቱ ህንተንቱ ኤቃዉ ኦꬅያዋ አጊደ፥ ዎርዶተና ደኡዋ ጾሳዉ ኦꬃናዉ ዋን ጾሳኮ ስሜድተንቶ፥ ኡንቱንቱ ባረንቱ ሁጲያን ሃሳዪኖ። 10 ቃይ ጾሳ ናአይ የሱስ፥ ጾሳይ ሀይቁዋፐ ደንꬄዳዌ፥ ኑና ስንꬃፐ ያና ጾሳ ሀንቁዋፐ አሽያዌ ሳሉዋፐ ያናዋ ህንተንቱ ናግያዋ ኡንቱንቱ ሃሳዪኖ።

2

ጳዉሎስ ተሰሎንቀን ኦꬄዳ ኦሱዋ

1 ኑናዳን ጾሳ ካልያዋንቶ፥ ኑን ህንተኮ ቤዳዌ መላ ግደናዋ ህንተንቱ ህንተንቱ ሁጰዉ ኤሪታ። 2 ሽን ኑን ህንተኮ ያናፐ ካሰ ፕልጵስዮሳ ግያ ካታማን ዋየቴዳዋነ ቦረቴዳዋ ህንተንቱ ኤሪታ፤ ዳሮ ጳልቀꬃይ ደኦፐካ፥ ህንተንቶ አ ምሽራቹዋ ቃላ ኦዳና ማላ፥ ጾሳይ ኑዉ ምኖተꬃ እሜዳ። 3 ኑን ህንተና ዎስያዌ ባሊደ ዎይ ቱናተꬃን ዎይ ገንያን ግደና።

4 ሽን ጾሳይ ዎንጋላ ሀዳራ አካናዉ ኑን አማነትያዋንታ ግድና፥ ኑዉ ሄ ሀዳራ እሜዳ፤ ሄ እሜዳዋዳንካ ኑን ሃሳዬቶ። ቃይ ኑን ኑ ዎዛና ጾሞስያ ጾሳ ናሸችያዋዳን ሃሳዬቶፐ አትን፥ አሳ ናሸችያዋዳን ሃሳዮኮ። 5 ኑን ህንተኮ ጭምያ ሃሳያና፥ ዎይ ኑን ዮራ ገንꬅያ ሀኖታን ይቤናዋ ህንተንቱ ሎይꬅ ኤሪታ፤ ጾሳይካ ኑዉ ማርካ። 6 ኑን አሳፐ፥ ዎይ ህንተፐ፥ ዎይ ሀራንቱ ኦፐነካ ቦንቹዋ አካናዉ ኮይበይኮ። 7 ኑን ክርስቶስ ኪቴዳዋንታ ግዲደ፥ ቦንቹዋ ህንተንቱፐ ኦቻናዉ ዳንዳዬቶ። ሽን አታ ባረ ናናቱዋ ሲቁዋን ድችያዋዳን፥ ህንተንቱ ግዶን አሽከ ግዴዶ። 8 ህንተንቱ ኑዉ ዳሮ አልኦ ግዴዳ ድራዉ፥ ጾሳ ዎንጋላ ህንተንቶ እማናዋ ጻላላ ግደናን፥ ኑ ደኡዋካ ህንተንቶ እማናዉ ጊግ ኡቴዶ፤ አያዉ ጎፐ፥ ህንተና ኑን ሎይꬅ ሲቄዶ። 9 ኑናዳን ጾሳ ካልያዋንቶ፥ ኑ ኦሱዋነ ኑ ዳቡራ ህንተንቱ አኬኪታ፤ ህንተንቶ ጾሳ ምሽራቹዋ ቃላ ኦዲደ፥ ህንተና አይነ ዋይሰና ማላ፥ ቃማነ ጋላስ ኑን ኦꬄዶ።

10 ኑ ደኡ ህንተንቱ ማታን፥ አማንያዋንቱ ማታን፥ ጌሻ፥ ጽሎነ ቦረተናዋ ግድያዎ ህንተነ ጾሳይ ማርካ። 11 ኑን ህንተንቶ ሁጲያን ሁጲያን አዉ ባረ ናናዉ ሀንያዋዳን ሀኔዳዋ ኤሪታ። 12 ኑን ህንተና ዞሬዶ፤ መንꬄዶነ ህንተንቶ ማርካቴዶ። ሄዌኔካ ህንተና ጼሴዳ ጾሳ ናሸችያ ደኡዋ ህንተንቱ ደአናዳናነ አ ካዉተꬃነ አ ቦንቹዋ ገላናዳና።

13 ህንተ ኑፐ ጾሳ ቃላ ቱማ ግዴዳዋዳን አኬዳ ዎደ፥ ጾሳ ኪታዳን አኬዳዋፐ አትን፥ አሳ ኪታዳን አክቤና ድራዉ፥ ጾሳ ቃላይ አማንያ ህንተናን ኦꬄ፤ ሄ ጋሱዋን ኑን ጾሳ ኡባ ዎደ ጋላቴቶ።

14 አያዉ ጎፐ፥ ኑናዳን ጾሳ ካልያዋንቶ፥ ክርስቶስ የሱሳን እቱዋ ግዴዳ ይሁዳ ግያ ጋድያን ደእያ አማንያዋንታ፥ ህንተንቱ ሌምሰቲታ፤ ሄዋንቱ ጾሳ አማንያዋንታ። አይሁዳቱ ኡንቱንታ ዋይሴዳዋዳን፥ ህንተንቱ ቢታ አሳይካ ህንተና ዋይሴዳ። 15 ሄ አይሁዳቱ ጎዳ የሱሳነ ናባቱዋ ዎꬌድኖ፤ ቃይ ኑና የደርሴድኖ። ኡንቱንቱ ጾሳ ናሸችክኖ፤ አሳ ኡባካ እጺኖ። 16 አይሁዳ ግደና አሳይ አታና ማላ፥ ኑን ኡንቱንቶ ቃላ ኦድያዋ ድጊኖ። ቃይ ኡንቱንቱ ናጋራይካ ኡባ ዎደ ዳር ዳር ቤ። ሽን ዉርሰꬃን ጾሳ ሀንቁ ኡንቱንቱ ቦላ ዎꬌዳ።

ጳዉሎስ ተሰሎንቀ አሳ ላኤንꬁዋ ጾሞሳናዉ አሞቴዳ አሙዋ

17 ሽን ኑናዳን ጾሳ ካልያዋንቶ፥ ኑን ኑ ቆፋን ግደናዳን፥ አሳተꬃ ጻላላን ህንተፐ ጉꬃ ዎደዉ ሻከቴዳ ዎደ፥ ህንተና ዳሮ ላሞቲደ፥ አይፍያን በአናዉ ሎይꬅ ኮዬዶ። 18 አያዉ ጎፐ፥ ኑን ህንተኮ ስሚደ ባናዉ ኮዬዶ። ኡባ ታን ጳዉሎስ ዛራ ዛራደ ህንተኮ ባናዉ ማላ በኣድ፤ ሽን ሴጻናይ ኑና ድጌዳ። 19 አያዉ ጎፐ፥ ኑ ጎዳ የሱስ ክርስቶስ ይያ ዎደ፥ ኑን በአና ጊደ ናሸቻን ናግያዌ፥ ዎይ ኑ ናሸቻይ፥ ዎይ ኑን ጬቀትያ ካላቻይ ኦኔ? ህንተና ግድክቴዬ? 20 አያዉ ጎፐ፥ ህንተንቱ ኑ ቦንቹዋነ ኑ ናሸቻ።

3

1 ሄዋ ድራዉ፥ ኑዉ ገንጫናዉ ዳንዳየተናን እጼዳ ዎደ፥ አቴና ግያ ካታማን ኑረካ አታናዉ ቆፋ ቃቼዶ። 2 ህንተና ዞራናዳንነ ህንተንቱ አማኑዋን ህንተና ምንሳናዳን፥ ጾሳዉ ኦꬅያ ኑ እሻ፥ ኑናና እትፐ ክርስቶሳ ምሽራቹዋ ቃላ ኦድያ ጽሞቶሳ ህንተኮ ኪቴዶ። 3 ሀ ዋይያ ጋሱዋን ህንተፐ ኦንነ ጉየ ስመና ማላ፥ አ ኪቴዶ። ኑን ሄዎ ዶረቴዳዋ ህንተንቱ ህንተንቱ ሁጰዉ ኤሪታ። 4 አያዉ ጎፐ፥ ኑን ህንተናና ደኢደ፥ ኑን ዋየታናዋ ካሰቲደ ህንተንቶ ኦዴዶ፤ ቃይ ህንተንቱ ኤርያዋዳንካ ካሰ ሄዋዳን ሀኔዳ። 5 ሄዋ ድራዉ፥ ቃይ ገንጫናዉ ታዉ ዳንዳየተናን እጼዳ ዎደ፥ “ኦን ኤር ጻላህያ ካፑ ህንተና ፓጨናን አገና። ኑ ዳቡራይካ መላ ግደናን አገና” ያጋደ ህንተንቱ አማኑዋ ኤራናዉ ጽሞቶሳ ህንተኮ ኪታድ።

6 ሽን ሀእ ጽሞቶስ ህንተንቱ ማታፐ ኑኮ ዪደ፥ ህንተንቱ አማኑዋባነ ህንተንቱ ሲቁዋባ ህንተንቶ ምሽራቹ ጊደ ኑዉ ኦዴዳ። ቃይ ኑን ህንተና በአናዉ ላሞትያዋዳን ህንተካ ኑና በአናዉ ላሞቲደ፥ ኡባ ዎደ ኑዉ ሎኦባ ቆፕያዋ እ ኦዴዳ። 7 ሄዋ ድራዉ፥ ኑናዳን ጾሳ ካልያዋንቶ፥ ኑ ዋይያንነ ኑ ቱጋን ኡባን ህንተንቱ አማኑዋ ባጋና ህንተዋን ኑ ምነቴዶ። 8 ጎዳን ምኒደ ህንተንቱ ደኦፐ፥ ኑንካ ሀእ ደኤቶ። 9 አያዉ ጎፐ፥ ኑን ህንተባዉ ጾሳ ጋላቴቶ። ኑን ኑ ጾሳ ስንꬃን ህንተንቱ ድራዉ ደእያ ናሸቻ ኡባዉ አ ዳሮ ጋላቴቶ። 10 ኑን ህንተና በአናዉነ ህንተንቱ አማኖ ፓጬዳዋ ኩንꬃናዉ፥ ቃማነ ጋላስ ኑ ኩመንꬃ ዎዛናፐ ጾሳ ዎሴቶ።

11 ኑ አዉ፥ ኑ ጾሳይ ባረ ሁጰዉ፥ ቃይ ኑ ጎዳይ የሱስ ክርስቶስ ኑን ህንተኮ ብያ ኦግያ ኑዉ ጊግሶ። 12 ኑን ህንተና ሎይꬅ ሲቅያዋዳን፥ ጎዳይ ህንተንቱ እቱ እቱዋ ሲቅያ ሲቁዋነ ቃይ አሳ ኡባ ሲቅያ ሲቁዋ ህንተንቶ ዳርሶነ ጉጆ። 13 ኑ ጎዳይ የሱስ ባረ ጌሻቱዋ ኡባና ይያ ዎደ፥ ኑ ጾሳ፥ ኑ አዉዋ ስንꬃን ህንተ ዎዛናይ ጌሻነ ፖኩ ባይናዋ ኦꬂደ፥ ህንተና እ መንꬆ።

4

ጾሳ ናሸችያ ደኡዋ

1 ስም ዉርሰꬃን፥ ኑናዳን ጾሳ ካልያዋንቶ፥ ጾሳ ናሸቻናዉ ህንተንቱ ዋን ደአናዉ በስንቶ፥ ኑፐ ታማሬድታ። ሄዌ ህንተንቱ ካሴደፐ ደእያ ማራ፤ ሽን ሀእ ህንተንቱ ካሰዋፐ ሎይꬂደ ኦꬃናዳን፥ ጎዳ የሱሳ ሱንꬃን ህንተና ዎሴቶነ ዞሬቶ። 2 አያዉ ጎፐ፥ ኑን ጎዳ የሱሳ ማታ ባጋና ህንተንቶ እሜዳ አዛዙ ሀቃዌንቶ፥ ህንተንቱ ኤሪታ።

3 አያዉ ጎፐ፥ ጾሳይ ህንተፐ ኮይያዌ አዬ ጎፐ፥ ህንተንቱ ጌሻ ግዳናዋነ ዎሹምያዋ ኡባና አጋናዋ ኮዬ። 4 ህንተንቱ ሁጲያን ሁጲያን ጌሻተꬃንነ ቦንቹዋን ህንተንቱ ማችያና ዎት ደአነንቶ * ኤራናዉ በሴፐ አትን፥ 5 ጾሳ ኤረና አማነና አሳቱዋዳን፥ ሎይꬅ አሞትያዋን አካናዉ በሰና። 6 ኑን ቃይ ካሰ ህንተንቶ ኦዴዳዋዳንነ ህንተና ምንስ ዞሬዳዋዳን፥ ጎዳይ ሀዋ ማላባን ኡባን ሀሉዋ ከስያዋ ግድያ ድራዉ፥ ኦንነ ሀ የዉዋን ባረ እሻ ናቃናዉነ ጭማናዉ በሰና። 7 አያዉ ጎፐ፥ ጾሳይ ኑና ጌሻተꬃን ደአናዉ ጼሴዳዋፐ አትን፥ ቱናተꬃን ደአናዉ ጼስቤና። 8 ሄዋ ድራዉ፥ ሀ ትምርትያ እጽያ ኦንነ ህንተንቶ ባረ ጌሻ አያና እምያ ጾሳ እጼፐ አትን፥ አሳ እጸና።

9 ህንተ ህንተንቱ ሁጲያን እቱ እቱዋ ሲቃናዳን፥ ጾሳይ ህንተና ታማርሴዳ ድራዉ፥ ህንተንቱ ህንተንቱ እሻቱዋ ዎት ሲቃናዉ በስንቶ፥ ኑን ጻፋናዉ ኮሸና። 10 ቃይ ማቅዶንያ ቢታ ኡባን ደእያ እሻቱዋ ኡባቱዋ ቱሙ ህንተንቱ ሲቂታ። ሽን ኑናዳን ጾሳ ካልያዋንቶ፥ ህንተንቱ ሄዋፐ ጉጅ ጉጂደ ኡንቱንታ ሲቃና ማላ፥ ህንተና ዎሴቶ።

11 ኑን ካሰ ህንተንቶ ኦዴዳዋዳን፥ ዎፑ ጌዳ ደኡዋ ደእተ። ቃይ ህንተና ኮሽያዋ ደማናዉ፥ ህንተ ኩሽያን ኦꬅተ። 12 ሄዋ ግዶፐ፥ አማነናዋንቱ ማታን ህንተንቱ ቦንቼታናነ ቃይ ህንተና ኮሽያባዉ ኦናነ አዉዳሽክታ።

ጎዳይ ይያ ዎደ ሀይቄዳ አሳይነ ፓጻ ደእያ አሳይ ሀናናባ

13 ሽን ኑናዳን ጾሳ ካልያዋንቶ፥ ህንተንቱ ህዶታይ ባይና አሳቱዋዳን ካዮተና ማላ፥ ሀይቄዳ አሳቱዋባ ህንተንቱ ኤራና ማላ ኮዬቶ። 14 ኑን የሱስ ሀይቄዳዋነ ቃይ ሀይቁዋፐ እ ደንዴዳዋ አማኔቶ፤ ሄዋዳንካ፥ ጾሳይ የሱሳ አማኒደ ሀይቄዳዋንታ የሱሳና አሀናዋ አማኔቶ።

15 አያዉ ጎፐ፥ ኑን ህንተንቶ ኦድያ ጎዳ ቃላይ ሀዋ፤ ኑን፥ ጎዳ ላኤንꬁዋ ዩሳ ጋላሳይ ጋካናዉ ሀዋን ፓጻ ደእያዋንቱ፥ ሀይቄዳዋንቱፐ ካሰቶኮ። 16 አያዉ ጎፐ፥ ጎዳይ ባረ ሁጲያን አዛዙዋና፥ ኪታንቻቱዋ ካፑዋ ኮሻና፥ ጾሳ ማላካታ ጊረꬃና ሳሉዋፐ ዎꬋና። ክርስቶሳ አማኒደ ሀይቄዳዋንቱ ካሰቲደ ሀይቁዋፐ ደንዳና። 17 ሄዋፐ ጉይያን፥ ኑን ሄ ዎደ ፓጻ ደእያዋንቱ፥ ጎዳና ጫርኩዋ ግዶን ጋከታናዉ ኡንቱንቱና እትፐ ሻርያን ደንዳና። ሄዋ ድራዉ ኑን ጎዳና እትፐ ኡባ ዎደ ደአና። 18 ሄዎ፥ ሀ ቃላን እቱ እቱዋ መንꬅተ።

5

ጎዳ ዩሳ ጊጊደ ናግተ

1 ሽን ኑናዳን ጾሳ ካልያዋንቶ፥ ሀ የዋቱ አዉደ ሀናነንቶ፥ ዎድያነ አገና ህንተንቶ ጻፋናዉ ኮሸና። 2 አያዉ ጎፐ፥ ጎዳ ጋላሳይ ካይሱ ቃማ ይያዋዳን ያናዋ ህንተንቱ ሎይꬅ ኤሪታ። 3 አሳይ፥ “ኡባባይ ሳራ፤ አያይካ ሀነና” ጊሽን፥ ማጫ አሳ የሉ ኦይቂያዋዳን፥ ባሻይ ኡንቱንቱ ቆፐናን ኡንቱንቱ ቦላ ያና። ኡንቱንቱ ሙለካ ከስ አክክኖ።

4 ሽን ኑናዳን ጾሳ ካልያዋንቶ፥ ሄ ጋላሳይ ህንተንቶ ካይሱ ይያዋዳን ያናዉ ህንተንቱ ꬉማን ደእክታ። 5 ህንተ ኡባይ ፖኡዋ አሳነ ጋላሳ አሳ፤ ኑን ቃማ አሳ ዎይ ꬉማ አሳ ግዶኮ። 6 ሄዋ ድራዉ፥ ኑን ሀራቱ ገምእሽያዋዳን ገምእሻናዉ በሰና። ኑን ቤጎታናዉነ ዎጋን ደአናዉ በሴ። 7 አያዉ ጎፐ፥ ገምእሽያዋንቱ ቃማ ገምእሺኖ፤ ማꬆትያዋንቱካ ቃማ ማꬆቲኖ። 8 ሽን ኑን ጋላሳ አሳ ግድያዋንቱ ዎጋን ደአናዉ በሴ። ኑን አማኑዋነ ሲቁዋ ትራን ዎꬅያ ኦላ ሚሻዳን ኦይቂደ፥ ኑን ህዶታን ናግያ አቶተꬃ፥ ብራታ ቆብያዳን፥ ሁጲያን ዎꬃናዉ በሴ። * 9 አያዉ ጎፐ፥ ጾሳይ ኑና ኑ ጎዳ የሱስ ክርስቶሳ ባጋና አቶተꬃ ደማናዉ ዶሬዳዋፐ አትን፥ አ ሀንቁዋ አካናዉ ዶርቤና። 10 ኑን ፓጻ ግድና ዎይ ሀይቄዳዋንታ ግድና፥ ክርስቶሳና እትፐ ደአና ማላ፥ ክርስቶስ ኑ ድራዉ ሀይቄዳ። 11 ሄዋ ድራዉ፥ ህንተንቱ ቃይ ሀእ ኦꬅያዋዳን፥ ሀራቱዋ መንꬅተነ እቱ እቱዋ ድችተ።

ዉርሰꬃ ዞርያነ ሳሮታ

12 ኑናዳን ጾሳ ካልያዋንቶ፥ ህንተንቱ ግዶን ኦꬅያዋንታ፥ ህንተና አማኑዋ ኦግያን ካለꬅያዋንታነ ዞርያዋንታ፥ ህንተንቱ ቦንቻና ማላ፥ ህንተና ዎሴቶ። 13 ኡንቱንቱ ኦꬅያ ኦሱዋ ድራዉ፥ ኡንቱንታ ሎይꬅ ቦንችተነ ሲቅተ። እቱ እቱዋና ሳሮተꬃን ደእተ።

14 ኑናዳን ጾሳ ካልያዋንቶ፥ ኑን ህንተና ዞሬቶ፤ ማራይ ባይና ደኡዋ ደእያዋንታ ሴርተ። ያይያዋንታ መንꬅተ። ዎልቂ ባይናዋንታ ማድተ። አሳ ኡባ ዳንዳይተ። 15 ኦንነ ኢታ ድራዉ ኢታ ዛረና ማላ ናገትተ፤ ሽን ኡባ ዎደ፥ እቱ እቶነ ቃይ አሳ ኡባዉ ሎኦባ ኦꬃናዉ ምንተ።

16 ኡባ ዎደ ናሸትተ። 17 ኡባ ዎደ ቃንጸናን ጾሳ ዎስተ። 18 ኡባባን ጋላትተ። አያዉ ጎፐ፥ ክርስቶሳ የሱሳ ባጋና ጾሳይ ህንተፐ ኮይያዌ ሄዋ።

19 ጌሻ አያና ታማ ቶይሶፕተ። 20 ትምቢትያ ቃላ ካꬎፕተ። 21 ኡባባካ ፓጭተ። ሎኦባ ኦይቂተ። 22 ኢታ ኦሱዋ ኡባፐ ሃክተ።

23 ሳሮተꬃ ጾሳይ ባረ ሁጰዉ ህንተና ኡባባን ፖሎ ጌሾ፤ ቃይ ኑ ጎዳይ የሱስ ክርስቶስ ይያ ዎደ፥ ጾሳይ ህንተንቱ አያና፥ ሸምፑዋነ አሳተꬃ እትፐ ቦረተናዋነ ፖሎ ኦꬂደ ናጎ። 24 ህንተና ጼስያዌ አማነቴዳዋ፤ ቃይ ሄዋ እ ፖላና።

25 ኑናዳን ጾሳ ካልያዋንቶ፥ ኑዉ ጾሳ ዎስተ።

26 እሻቱዋ ኡባ ጌሻ የሩዋ የሪደ ሳሮትተ።

27 ህንተ ሀ ዳብዳቢያ ጌሻ እሻቱዋ ኡባዉ ናባባናዳን፥ ጎዳ ሱንꬃን ህንተና ዎሳይ።

28 ኑ ጎዳ የሱስ ክርስቶሳ አꬎ ኬካተꬃይ ህንተናና እትፐ ግዶ።

* 1:1 ኪታ 17:1

* 1:6 ኪታ 17:5-9

* 4:4 ጌሻተꬃንነ ቦንቹዋን ህንተንቱ ማችያና ዎት ደአነንቶ፦ ጉሳይ ባረ አሳተꬃ ናጊደ ጌሻተꬃን ደአናዉ ኮሽያዋ በሴ።

* 5:8 ኢሳ. 59:17፤ ኤፈ. 6:13-17

2 ተሰሎንቀ

1

2

3

ጳዉሎስ

ተሰሎንቀ አሳዉ

ጻፌዳ ላኤንꬆ ኪታ

ገሉዋ

ክርስቶሳ ላኤንꬆ ዩሳ ጼልያዋን ደንዴዳ ኦሻይ ዋላሳ መꬊደ ቤዳ ድራዉ፥ ተሰሎንቀን ደእያ አማንያ አሳ ግዶን መቱ ዳሪደ ቤዳ። ጳዉሎስ ተሰሎንቀ አሳዉ ጻፌዳ ላኤንꬆ ኪታይ፥ “ጎዳይ ያና ጋላሳይ ማቴዳ” ያግያ አማኑዋ ምንሲደ ኦዴ። ጳዉሎስ ኡንቱንቶ ኦዲደ፥ “ክርስቶስ ያናፐ ካሰቲደ ክርስቶሳ ትምርትያ ጳልቂያ እት፥ ‘ማካላ አሳ’ ጌተትያ ክርስቶሳ እጽያዌ ካለꬅና አላምያ ቦላን ኢታተꬃይነ ማካላይ ዳሪደ ባና” ያጊደ ኡንቱንቱ አማኑዋ ሱርሳናዉ ማሌ።

የሱስ ኪቴዳዌ ናባብያዋንቶ፥ “መቱነ ዋዪ ዳሮፐካ ኡንቱንቱ ባረንቱ አማኑዋን ምናናዳን፥ እካ አናና እትፐ ኦꬅያዋንቱካ ኦꬅያዋዳን፥ ኡንቱንቱ ባረንቱ ደኦ ኮሽያዋ ደማናዉ፥ ምኒደ ኦꬃናዳን፥ ሄዋዳንካ ቃይ ሎኦ ኦሱዋ ኦꬃናዉ ꬍበናዳን” ያግ ኡንቱንታ ምንሲደ ዞሬ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-2

ጋላታነ ሀዳራ 1:3-12

የሱሳ ላኤንꬁዋ ዩሳዉ እመቴዳ ትምርትያ 2:1-17

አማኑዋን ደኡዋባ ማቁዋ 3:1-15

ዉርሰꬃ ቁትያ 3:16-18

1

1 ኑን ጳዉሎስ፥ ስላሰነ ጽሞቶስ፥ ተሰሎንቀን ደእያ አማንያ አሳቶ ሀ ዳብዳቢያ ጻፌቶ። ሄዋንቱ ጾሳ ኑ አቡዋንታነ ጎዳ የሱስ ክርስቶሳዋንታ።

2 ጾሳ ኑ አዉዋፐነ ጎዳ የሱስ ክርስቶሳፐ፥ አꬎ ኬካተꬃይነ ሳሮተꬃይ ህንተንቶ ግዶ።

ክርስቶሳ ዩሳ ጋላስ ሀናና ፕርዳ

3 ኑናዳን ጾሳ ካልያዋንቶ፥ ህንተንቱ አማኑ ሎይꬅ ድጭያ ድራዉነ፥ ህንተንቱ እቱ እቱዋ ሲቅያ ሲቁ ዳርያ ድራዉ፥ ኑን ህንተንቶ በስያዋዳን፥ ጾሳ ኡባ ዎደ ጋላታናዉ በሴ። 4 ሄዋ ድራዉ፥ ህንተንታ የደሳይነ ዋይያ ኡባይ ጋክናካ ህንተንቱ ገንጭያዋነ አማንያዋ ኑን ኑ ሁጰዉ ጾሳ አማንያዋንቶ ኦዲደ፥ ህንተዋን ጬቀቴቶ።

5 ህንተንቱ ዋየትያ ጾሳ ካዉተꬃዉ በስያዋንታ ግዲደ ፓይደታና ማላ፥ ጾሳይ ፕርድያ ጽሎ ፕርዳ በስያ ማላ። 6-7 ጾሳይ ቱሙ ፕርዳ ፕርዳና። ጎዳይ የሱስ ባረ ዎልቃማ ኪታንቻቱዋና ታማ ላጩዋ ግዶን ሳሉዋፐ ይያ ዎደ፥ ጾሳይ ህንተንታ ዋይስያዋንቱ ቦላ ዋይያ አሀና። ቃይ ዋየትያ ህንተናነ ኑና ሸምፕሳና። 8 ቃይ ጾሳይ ባረና ኤረናዋንታነ ኑ ጎዳ የሱስ ክርስቶሳ ዎንጋላ ምሽራቾ አዛዘተናዋንታ ሙራና። 9-10 ሄ ጋላስ እ ባረ ጌሻቱዋን ቦንቼታናዉነ ቃይ ባረና አማንያ ኡባቱዋን ሳበታናዉ ይያ ዎደ፥ ኡንቱንቱ ጎዳ ስንꬃፐነ አ ዎልቃ ቦንቹዋፐ ሻከቲደ፥ መꬍና ባሻን ሙረታና። ጋሱነካ፥ ኑን ህንተንቶ ኦዴዳ ኪታይ አማነቴዳ። *

11 ኑን ህንተንቶ ኡባ ዎደ ጾሳ ዎስያዌ ሄዋሳ። ኑ ጾሳይ ጼሴዳ ደኦ ህንተንታ በስያዋንታ ጊደ ፓይዳናዳን፥ ኑን አ ዎሴቶ፤ ህንተንቱ ሎኦባ ኡባ አሞትያዋነ ህንተንቱ አማኑዋ ኦሱዋ እ ባረ ዎልቃን ፖሎ። 12 ሄዋን ኑ ጾሳ አꬎ ኬካተꬃንነ ቃይ ኑ ጎዳ የሱስ ክርስቶሳ አꬎ ኬካተꬃን፥ ጎዳ የሱሳ ሱንꬃ ህንተንቱ ቦንቻና፤ ህንተናካ እ ቦንቻና።

2

የሱሳ ላኤንꬆ ዩሳባ

1 ሀእ ኑናዳን ጾሳ ካልያዋንቶ፥ ኑ ጎዳ የሱስ ክርስቶሳ ዩሳባዉነ ኑን አናና ደአናዉ አኮ ሺቃናባዉ፥ 2 ትምቢትያ አሳይ ህንተንቶ ኦድያዋን ዎይ ሀራ አሳፐ ስሴዳ ቃላን፥ ዎይ ኦንነ ኑፐ ዬዳ ኪታዳን ሃሳይያዋን፥ “ጎዳ ጋላሳይ ጋኬዳ” ጊደ ህንተንቱ ኤለካ ዳጋመናዳንነ ዎዛና ባየናዳን፥ ኑን ህንተንታ ዎሴቶ። 3 ህንተንታ ኦንነ አይ ኦግያንነ ባለꬆፖ። አያዉ ጎፐ፥ ካሰቲደ ማካልያዌነ ቃይ ናጋራንቻይ፥ ባሻ ናአይ ቆንጨናን ደእሽን፥ ሄ ጋላሳይ ጋከና። 4 አሳይ ጎይንያ ኡባባነ አሳይ ጾሳ ግያ ኡባባ እ እጻና። እ ባረና ኡንቱንቱ ኡባፐ ꬎቁ ኦꬃና። ቃይ ሀራይ አቶ ጾሳ ጌሻ ጎልያ ገል ኡቲደካ፥ “ታን ጾሳ” ጋና።

5 ህንተንቱ ሀሳይክቴ? ታን ሄዋ ህንተንቶ ህንተናና ደኣደ ኦዳድ። 6 እ ባረ ዎድያን ያናፐ አትን፥ ሀእ ያናዋ አያይ አ ተቂንቶ፥ ህንተንቱ ኤሪታ።

7 አያዉ ጎፐ፥ ጹራ ግዴዳ ማካላይ ሀእ ኦꬄ፤ ሽን ሄ ተእያዌ ኦግያፐ ክቻና ጋካናዉ፥ እ ቆንጨና። 8 ሄዋፐ ጉይያን፥ ሄ ማካላንቻይ ቆንጭና፥ ጎዳይ የሱስ ባረ ዶና ፔኑዋን አ ዎꬋና። ቃይ የሱስ ባረ ላኤንꬆ ቦንቾ ዩሳን አ ሙለካ ꬋይሳና።* 9 ሄ ማካላንቻይ ሴጻና ኦሱዋን ዪደ፥ ዳሮ ዎልቃን ዎርዶ ማላታነ ማላልስያዋ ኦꬃና።* 10 ሄዋዳንካ፥ ቃይ ꬋይያ አሳቱዋ ዱማ ዱማ ኢታ ጭሙዋን ባለꬃና። ꬋይያዋንቱ አታናዉ ቱማተꬃ ሲቂደ አክቤና ድራዉ ꬋያና። 11-12 ሄዋ ድራዉ፥ ቱማተꬃ አማንቤና ኡባ አሳቱ፥ ናጋራ ኦꬅያዋን ናሸትያዋንቱ ኡባይ ፕርደታናዳንነ ዎርዶ ግድያባ አማናናዳን፥ ጾሳይ ዎልቃማ ባላ ኡንቱንቱ ግዶ የዳና።

አቶተꬃዉ ዶረቴዳ አሳቱዋ

13 ሽን ጎዳይ ሲቅያ ኑናዳን ጾሳ ካልያዋንቶ፥ ኑን ጾሳ ህንተንቱ ድራዉ፥ ኡባ ዎደ ጋላታናዉ በሴ። አያዉ ጎፐ፥ ጌሻ አያና ዎልቃንነ ቱማተꬃ ህንተንቱ አማንያዋን ህንተንታ አሻናዉ፥ ጾሳይ ህንተና ባይራዳን ዶሬዳ። 14 ጾሳይ ህንተንታ ኑን ህንተንቶ ኦዴዳ ኑ ምሽራቹዋ ቃላ ባጋና ጼሴዳዌ፥ ህንተንቱ ኑ ጎዳ የሱስ ክርስቶሳና እትፐ ቦንቼታናሳ። 15 ስም ኑናዳን ጾሳ ካልያዋንቶ፥ ምኒደ ኤቂተ፤ ኑን ህንተና ኑ ዶናን ግድና፥ ዎይ ኑ ዳብዳቢያን ግድና፥ ታማርሴዳ ዎጋ ኦይቂተ።

16-17 ኑ ጎዳ የሱስ ክርስቶስ ባረ ሁጲያን ቃይ ጾሳይ፥ ኑ አዉ ኑና ሲቂደ፥ ባረ አꬎ ኬካተꬃን ኑዉ መꬍና ዳንዳያነ ሎኦ ህዶታ እሜዳዌ፥ ቃይ ህንተንቱ ሎኦባ ኡባ ኦꬃናዳንነ ሃሳያናዳን፥ ህንተንቱ ዎዛና ምንሶነ መንꬆ።

3

ጳዉሎስ፥ “ኑዉ ዎስተ” ያጌዳ

1 ዉርሰꬃን ኑናዳን ጾሳ ካልያዋንቶ፥ ጎዳ ቃላይ ህንተንቱ ግዶን፥ ኤለካ አካናዳንነ ቦንቼታናዳን፥ ኑዉ ጾሳ ዎስተ። 2 ቃይ አሳይ ኡባይ አማነና ድራዉ፥ ጾሳይ ኑና ናጋራንቻ አሳቱዋፐነ ኢታ አሳቱዋፐ አሻና ማላ፥ ኑዉ ዎስተ።

3 ሽን ጎዳይ አማንꬅያዋ፤ እ ህንተና መንꬃናነ ቃይ ኢታፐካ ናጋና። 4 ኑን ህንተና አዛዝያዋ ህንተንቱ ሀእ ኦꬅያዋነ ቃይ ስንꬃፐካ ኦꬃናዋ ጎዳይ ኑና ህንተዋን አማንꬄ።

5 ጎዳይ ህንተንቱ ዎዛና ጾሳ ሲቁዋኮነ ክርስቶስ እምያ ዳንዳያኮ ካለꬆ።

ኪታ ኪተት ደአናዌ ግደ

6 ኑናዳን ጾሳ ካልያዋንቶ፥ ህንተንቱ ኑፐ አኬዳ ዎጋ ካለናን አዛላ ደኡዋ ደእያ እሻ ኡባፐ ህንተንቱ ሻከታናዳን፥ ኑ ጎዳ የሱስ ክርስቶሳ ሱንꬃን ህንተና አዛዜቶ። 7 አያዉ ጎፐ፥ ኑን ህንተናና ደእያ ዎደ አዛልቤና ድራዉ፥ ህንተንቱ ኑዋዳን ሀኒደ ደአናዉ በስያዋ ህንተንቱ ህንተንቱ ሁጲያን ኤሪታ። 8 ኑን ህንተፐ ኦስነ ቶኩዋ ግደና ማላ፥ ቃማነ ጋላስ ዳቡሪደነ ጃሚደ ኦꬂደ ደኤዳዋፐ አትን፥ ኦፐነ ቁማ ጮ ምቦኮ። 9 ኑን ሄዋ ኦꬄዳዌ ህንተንቱ ኑዋዳን ሀኒደ ደአናዳን፥ ኑን ህንተንቶ ሌምሱዋ ግዳናዳፐ አትን፥ ሄዋ ህንተና ኦቻናዉ ኑዉ ማታይ ꬋይና ግደና። 10 አያዉ ጎፐ፥ ኑን ሀራይ አቶ ህንተናና ደኢደካ፥ “ኦꬃናዉ ኮየና ኡራይ ኦንነ ሞፖ” ያጊደ ህንተና አዛዜዶ።

11 አያዉ ጎፐ፥ አሳ የዉዋን ገልያዋፐ አትን፥ አይነ ኦናዋንቱ፥ አዛላ ደኡዋ ደእያ አማሬዳ አሳቱ ህንተንቱ ግዶን ደእያዋ ኑን ስሴዶ። 12 ኑን ሄዋንቱ ማላ አሳቱ ማራ ደኡዋ ደአናዳንነ ኦꬂደ ቁማ ማናዳን፥ ጎዳ የሱስ ክርስቶሳ ሱንꬃን አዛዜቶነ ዞሬቶ።

13 ሽን ህንተንቱ ኑናዳን ጾሳ ካልያዋንቶ፥ ሎኦ ኦሱዋ ኦꬃናዉ አዛሎፕተ። 14 ቃይ ኑን ሀ ዳብዳቢያን ኪቴዳ ኪታዉ አዛዘተና ኡራይ ኦንነ ደኦፐ፥ ሄ ኡራ አኬክተ። እ ዬላታና ማላ፥ አፐ ሻከትተ። 15 ሽን እሻዳን አ ሴርተፐ አትን፥ ሞርክያዳን ጼሎፕተ።

ዉርሰꬃ ሳሮታ

16 ሳሮተꬃ ጎዳይ ባረ ሁጲያን ህንተንቶ ኡባ ዎደነ ኡባ ባጋና ሳሮተꬃ እሞ። ጎዳይ ህንተናና ኡባና ግዶ።

17 ታን ጳዉሎስ፥ ሀ ሳሮታ ታ ኩሽያን ጻፋድ፤ ታ ዳብዳቢያ ኡባዉ ሀዌ ታ ፍርማ። ሀዌ ታን ጻፍያ ኦግያ።

18 ኑ ጎዳ የሱስ ክርስቶሳ አꬎ ኬካተꬃይ ህንተናና ኡባና ግዶ።

* 1:9-10 ኢሳ. 2:10

* 2:8 ኢሳ. 11:4

* 2:9 ማቶሳ 24:24

1 ጽሞቶሳ

1

2

3

4

5

6

ጳዉሎስ

ጽሞቶሳዉ

ጻፌዳ ኮይሮ ኪታ

ገሉዋ

ጽሞቶሳ ጌተትያ፥ አማንያ ያላጋይ፥ ቄር ኢስያ ጌተትያ ሳኣን የለቴዳ። እ ባረ ዳይ ባጋና አይሁደ አሳ፤ ባረ አቡ ባጋና ቃይ ግሪከ አሳ። እ ጳዉሎሳና ኪታን እትፐ ዙፐትያ አሳ፤ ምሽራቹዋ ቃላ ኪታካ አናና ማደቲደ ኦꬅያዋ። ጳዉሎስ ጽሞቶሳዉ ጻፌዳ ኮይሮ ኪታይ ሄዙ አይፈ የዋቱዋን ሻከቴ።

ኡባፐ ካሰቲደ ሀ ኪታይ አማንያ አሳ ግዶን ደንዴዳ ዎርዶ ትምርትያባ ምንሲደ ኦዴ። ሀ እማꬃ ግዴዳ ትምርቲ አይሁዳ አሳቱዋ ቆፋፐ ባጋነ ሀራ አሳቱዋ ቆፋፐ ባጋ ኦይቄዳዋ፤ “ሀዌ ቤትያ አላሚ ናጋራን ሀምባላቸት ድጌዳዋ ግድያ ድራዉ፥ አሳይ አቶተꬃ ደማናዉ ዱማ ግዴዳ ጹራ ኤራተꬃ ኤራናዉ፥ እት እት ቁማቱዋ ሜናን አጋናዉነ ማችያ አከናንነ አስና ገለናን ደአናዉ ኮሼ” ያግያ ቆፋ ባሶ ኦꬂደ ኦይቄዳዋ። ሄዋ ቦላካ ጉጂደ አ ኪታይ አማንያ አሳ አይሱዋባነ ጎይኑዋ ዎጋባ ታማርስያ ትምርትያ፤ ሄዋዳንካ ቃይ አማንያ አሳ ካለꬅያዋንቱነ ኡንቱንታ ማድያዋንቱ አይ ማላ ኤሻና ደእያዋንታ ግዳናዉ በስንቶ ኦድያባ ኦይቄዳ። ዉርሰꬃን ጽሞቶስ የሱስ ክርስቶሳዉ ኦꬅያ ሎኦ ኦሳንቻ ዋኒደ ግዳናዉ ዳንዳይንቶነ ቃይ ዱማ ዱማ አማንያ አሳ ማባራ ስንꬃን አዉ ደእያ አዎተꬃዉ፥ ጳዉሎስ አ ዞሬዳ ዞርያ በኤቶ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-2

አማንያ አሳባነ ኡንቱንቱ ግዶን ኦꬅያ ጾሳ ኦሳንቻቱዋባ 1:3—3:16

ጽሞቶሳዉ አ ኦሶ እመቴዳ ትምርትያ 4:1—6:21

1

1 ኑና አሽያ ጾሳይነ ኑን በአና ጊደ ናሸቻን ናግያ የሱስ ክርስቶስ አዛዜዳ አዛዙዋዳን፥ የሱስ ክርስቶስ ኪቴዳዋ ግዴዳ ታን ጳዉሎስ፥ 2 አማኑዋ ባጋና ታ ቱሙ ናአዉ፥ ጽሞቶሳዉ ሀ ዳብዳቢያ ጻፋይ።

ዎርዶ ትምርትያፐ ናገቱሳ

ጾሳ ኑ አዉዋፐነ ኑ ጎዳ ክርስቶሳ የሱሳፐ አꬎ ኬካተꬃይ፥ ማሮተꬃይነ ሳሮተꬃይ ነዉ ግዶ።

3 ታን ማቅዶንያ ባደ ነዉ ጌዳዋዳን፥ ኔን ኤፈሶነን ጋምአና ማላ ኮያድ። እት እት አሳቱ ዎርዱዋ ትምርትያ ታማርሲኖ፤ ሄዋንቱ ታማርሰና ማላ፥ አግተ ጋደ ኦዳ። 4 ኡንቱንቱ ቶሳ ኦድያዋነ ባረንቱ ዛርያ ጋይርያዋ አጋናዳን ኦዳ። አያዉ ጎፐ፥ ሄዋ ማላባይ ፓሉማ ካለꬄ፤ ቃይ ጾሳ ቆፋ አማኑዋን ኤረትያዋ ኦꬅክኖ። 5 ሀ አዛዞ ዋና ቆፋይ ጌሻ ዎዛናፐ፥ ሎኦ ሱረ ዎዛናፐ፥ አሳይ በኦ ግያባይ ባይና አማኑዋፐ ቤትያ ሲቁዋ ደንꬃናሳ። 6 እት እት አሳቱ ሀዋ አጊደ፥ ማደና ሃሳያኮ ስሜድኖ። 7 ኡንቱንቱ አያ ሃሳይንቶነ ዎይ ባረንቱን አማነቲደ ኦድያባይ አየንቶ ኤርክኖ፤ ሽን ጾሳ ህግያ ታማርስያዋንታ ግዳናዉ ኮዪኖ።

8 አሳይ በስያዋዳን ህግያን ጎኤቶፐ፥ ህጊ ሎአ ግድያዋ ኑን ኤሬቶ። 9 እትባ አኬካናዉ ኮሼ። ህጊ ሎኦ አሳዉ መትቤና። ሽን ህግያ መንꬅያዋንቶ፥ አዛዘተናዋንቶ፥ ማካላንቻቶ፥ ናጋራንቻቶ፥ ጌሻተꬃይ ባይናዋንቶ፥ ቱናቶ፥ ባረንቱ ዳዮ ዎይ አባ ዎꬍያዋንቶ፥ ሸምፑዋ ዎꬍያዋንቶ፥ 10 ዎሹማናዉ ካጄልያዋንቶ፥ አቱማ አሳይ አቱማ አሳና ዎሹምያዋንቶ፥ አሳ ዛልእያዋንቶ፥ ዎርዳንቻቶነ ዎርዱዋን ጫቂያዋንቶ፥ ዎይ ቱሙ ትምርትያና ጋከተና አይ ኦሱዋ ግድናካ ኦꬅያዋንቶ ከሴዳ። 11 ሄ ቱሞ ትምርቲ አንጀቴዳ ጾሳይ ታን አዋያና ማላ፥ ታዉ ሀዳራ እሜዳ ቦንቾ ዎንጋላ ግዱዋን ደኤ።

ጳዉሎስ ጾሳዉ ሺሼዳ ጋላታ

12 ታን ኦꬅያ ኪታን ታዉ ዎልቃ እሜዳ ኑ ጎዳ ክርስቶሳ የሱሳ ጋላታይ። ታና ባረ ኦሳንቻ ሱንꬂደ፥ ታና ሄ ኦሶ በስያ አማነቶዋ ጊደ ፓይዴዳ ድራዉካ አ ጋላታይ። 13 ታን ሀዋፐ ካሰ አ ቦርያዋ፥ አ የደርስያዋነ ቱጋይያዋ ግዶፐነ፥ ታዉ ሀዋ እ ኦꬄዳ። ሽን ታን ኤረናን ኦꬄዳ ድራዉነ አማናቤና ድራዉ፥ ጾሳይ ታና ማሬዳ። 14 ቃይ ኑ ጎዳይ ዛዋይ ባይና ባረ አꬎ ኬካተꬃ ታ ቦላን ጉሲደ፥ ክርስቶሳ የሱሳ ባጋና ኑባ ግዴዳ አማኑዋነ ሲቁዋ ታዉ እሜዳ።

15 ክርስቶሳ የሱስ ናጋራንቻቱዋ አሻናዉ ሀ ሳኣ ዬዳ ግያ ሃሳያይ አማነቴዳዋነ አሳይ ኡባይ ቱማ ጊደ አካናዉ በስያዋ። ኡባፐ አꬍያ ናጋራንቻይ ታና። 16 ሽን መꬍና ደኡዋ አካናዉ አን አማናናዉ በስያ አሳዉ ታን ሌምሱዋ ግዳናዳን፥ ኡባፐ አꬍያ ናጋራንቻዉ ታዉ የሱስ ክርስቶሳ ዳሮ ዳንዳያዳን፥ ጾሳይ ታና ማሬዳ። 17 አይፍያን ቤተና መꬍና ጾሳዉ እቶ፥ መꬍና ካተዉ፥ መꬍናፐ መꬍና ጋካናዉ ጋላታይነ ቦንቹ ግዶ። አመንእ!

18 ታ ናኣ ጽሞቶሳ፥ ካሰ ነባ ትምቢትያ ኦዴዳዋዳን፥ ሄ ኦዴዳዋዳን ሎኦ ኦላ ኔን ኦለታና ማላ፥ ሀ አዛዙዋ ነዉ ሀዳራ እማይ። 19 አማኑነ ሎኦ ሱረ ዎዛናይ ነዉ ደኦ። እቱ እቱ ባረንቱ ሱረ ዎዛና የግ አጊደ፥ ላግያዌ ባይና ማርካቢ ባይያዋዳን፥ ባረንቱ አማኑዋ ባይዜድኖ። 20 ጾሳ ቦርያዋ አጋና ማላ፥ ሄዋ ታማራናዉ ታን ሴጻናዉ አꬃ እሜዳ ሄመነዮስነ እስክንድር ኡንቱንቱ ግዶን ደኢኖ።

2

ዎሳ ጎልያ ዎሳ

1-2 ኑን ጾሳ ማላትያዋን፥ ጌሻተꬃ ኡባን፥ ሳሮተꬃንነ አሽከተꬃን ደአና ማላ፥ አሳ ኡባዉ፥ ካተቶነ ሱንꬃተꬃይ ደእያ ኡባቶ፥ ጾሳ ኦቻናዉ፥ ዎሳናዉ፥ ጋናታናዉነ ጋላታናዉ በስያዋ ኡባባፐ ካሰታደ ታን ኔና ኤርሳይ። 3-4 አሳይ ኡባይ አታናዳንነ ቱማተꬃ ኤራናዳን ኮይያ ኑና አሽያ ጾሳ ስንꬃን ሀዌ ሎእያባነ ናሸችያዋ። 5 አያዉ ጎፐ፥ እት ጾሳይ ደኤ፤ ጾሳፐነ አሳፐ ግዱዋን ግዲደ ጋናትያ እቱ ደኤ። ሄዌካ ክርስቶስ የሱሳ ግያ አሳ። 6 እ አሳ ኡባ ዎዛናዉ ባረና ኡባዉ እሜዳ። ጾሳይ ባረ ዎድያን አሳ ኡባ ዎዛናዉ ኮይያዋ በስያ ማርካይ ሀዋ። 7 ታን ጾሳ ቃላ ኦድያዋ፥ የሱስ ኪቴዳዋነ ቃይ አማኑዋንነ ቱማተꬃን አይሁዳ ግደና አሳ ታማርስያዋ ግዳደ ሱንቴዳዌ ሀዋሳ። ታን ዎርዶትከ፤ ቱሙዋ ሃሳያይ።

8 ሄዋ ድራዉ፥ ኡባ ሳን ደእያ አቱማ አሳይ ሀንቁነ ፓሉሚ ባይናን፥ ባረ ጌሻ ኩሽያ ፑደ ደንꬂደ፥ ጾሳ ዎሳናዳን፥ ታን ኮያይ።

9-10 ሄዋዳን ቃይ ማጫዋንቱካ በስያ ማዩዋ ያሻተꬃንነ ባረንታ ሞድያዋን ማይኖ። ጾሳዉ ያያይ ግያ ማጫ አሳ በስያዋዳን፥ ሎኦባ ኦꬅያዋናፐ አትን፥ ሁጲያ ሹሩባ ዳድያዋን፥ ዎርቃን ዎይ እንቁዋን፥ ዎይ ዳሮ አልኦ አፍላን ባረና አሌቂሶፕኖ።

11 ማጫዉና ኡባባን ሞደታደ፥ ጮኡ ጋደ ታማሩ። 12 ታን ማጫዉና ጮኡ ጋደ ደኡ ጋይፐ አትን፥ አቱማ አሳ ታማርሱነ ዎይ ኡንቱንቱ ቦላ አዎቱ ጊከ። 13 አያዉ ጎፐ፥ አዳም ኮይሮ መቴዳ፤ ሄዋና ጉየፐ መታዱ።* 14 ሄዋና ጭመታደ ጾሳ ህግያ መንꬃዱፐ አትን፥ አዳም ጭመትቤና። * 15 ሽን ማጫዉና አማኑዋን፥ ሲቁዋን፥ ጌሻተꬃንነ ባረና ሞዳደ ደኦፐ፥ ናና የልያዋን አታና። *

3

ዎሳ ጎልያ ካለꬅያዋንታ

1 ኦንነ ዎሳ ጎልያ ካለꬅያዋ ግዳናዉ ኮዮፐ፥ ሎኦባ አሞቴዳ ግያ ሃሳያይ ቱማ። 2 ዎሳ ጎልያ ካለꬅያ ኡራይ ቦርሰናዋ፥ እት ማቻት ጻላላይ ደእያዋ፥ ባረና ሞድያዋ፥ ባረና ናግያዋ፥ ባረዉ በስያዋ ኦꬅያዋ፥ እማꬃ ሞክያዋ፥ ታማርሳናዉ ዳንዳይያዋ፥ * 3 ማꬆተናዋ፥ አሽከተꬃፐ አትን ዋላቀተናዋ፥ ፓሉመተናዋ፥ ሻሉዋ ሲቀናዋ፥ 4 ናናይ አዉ አዛዘትያዋነ ቦንችያዋ፥ ቃይ ባረ ጎልያ አይሳናዉ ዳንዳይያዋ ግዳናዉ በሴ። 5 አያዉ ጎፐ፥ እት ኡራይ ባረ ጎልያ አይሳናዉ ዳንዳየናዋ ግዶፐ፥ ጾሳ አማንያዋንታ ዎት አይሳናዉ ዳንዳዪ?

6 ኦቶሩዋን ሱገቲድ፥ ጻላህያ ካፑ ጾሳ ፕርዳን ኩንዴዳዋዳን ኩንደና ማላ፥ ኦራꬃ አማኔዳ አሳ ግዳናዉ በሰና። 7 ጻላህያ ካፑዋ ቦርያንነ ጲርያን ገለና ማላ፥ ሄ ኡራይ ዎሳ ጎልያፐ ካረና ደእያ አሳን ናሸትያዋ ግዳናዉ በሴ።

ዎሳ ጎለን ማድያዋንቱባ

8 ሄዋዳን ቃይ ዎሳ ጎልያ ማድያዋንቱ አሳይ ቦንችያዋንታ፥ ላኡ ዶና ሃሳየናዋንታ፥ ዳሮ ዎይንያ ኤሳ ኡሸናዋንታ፥ ሚሻዉ ያረተናዋንታ፥ 9 አማኑዋ ጹራ ጌሻ ዎዛና ቆፋን ናግያዋንታ ግዳናዉ በሴ። 10 ሄዋንቱ ካሰቲደ ፓጨታናዉ ኮሼ። ፓጭያ አꬎዋፐ ጉይያን፥ ዎሳ ጎለን ኦꬅያዋንታ ግዲደ ኦꬅኖ።

11 ሄዋዳንካ ቃይ ኡንቱንቱ ማቻቱ አሳይ ቦንችያዋንታ፥ ዝግረናዋንታ፥ ባረና ሞድያዋንታ፥ ኡባባን አማነትያዋንታ ግዳናዉ በሴ።

12 ዎሳ ጎልያ ማድያዌ እት ማቻት ጻላላይ ደእያዋነ ቃይ ባረ ናናነ ባረ ጎልያ ሎይꬅ አይስያዋ ግዳናዉ በሴ። 13 አያዉ ጎፐ፥ ዎሳ ጎልያ ማድያዋንታ ግዲደ፥ ሎኦ ኦሱዋ ኦꬅያዋንቱ ባረንቱ ሁጰዉ ዎልቃማ ቦንቹዋ ደሚኖ፤ ቃይ ክርስቶሳ የሱሳን ባረንቶ ደእያ አማኑዋ ሎይꬅ ጻሊደ ሃሳያናዉ ዳንዳዪኖ።

ዎልቃማ ጹራ

14 ታን ኔኮ ኤለካ ባና ጋደ ሀዋ ነዉ ጻፋይ። 15 ሽን ታን ቤናን ጋምኦፐ፥ ጾሳ ጎለን ኔን ዎታ ደአናዉ በስንቶ ኤራና ማላ ጻፋይ። ሄ ጎሊ ቱማተꬃዉ ቱሳነ ባሶ ግድያ ደኡዋ ጾሳ ዎሳ ጎልያ። 16 ኑ አማኑዋ ጹራይ ዎልቃማ ግድያዋ ኦንነ ስꬋናዉ ዳንዳየና።

ክርስቶስ አሹዋን ቆንጬዳ፤

እ ጽሉዋ ግድያዋ ጌሻ አያናይ ማርካቴዳ።

ኪታንቻቱካ አ በኤድኖ፤

አይሁዳ ግደና አሳይ አባ ኦድና ስሴዳ።

ሳኣን ደእያ አሳይ አ አማኔዳ፤

ቦንቹዋን እ ሳሉዋ ቤዳ።

4

ዎርዶ አስታማራቱዋ

1 እት እት አሳይ ዉርሰꬃ ዎድያን አማኑዋ አጋናዋ ጌሻ አያናይ ቆንጭያን ኦዴዳ። ኡንቱንቱ ዎርዶ አያናቶ አዛዘታና፤ ቃይ ጻላሀቱዋ ትምርትያ ካላና። 2 ሀዋ ማላ ትምርቲ፥ ትላ ዎዛና ታማን ቦንቄዳ ብራታን ጉዴዳዋዳን ዶንጭሌዳ ዎርዶ አሳቱዋ ባጋና ዬዳ።

3 ሀዋንቱ ማላ አሳቱ አክያዋነ ገልያዋ ቃይ እት እት ቆሞ ካꬃ ምያዋ ድጊኖ። ሽን አማንያዋንቱነ ቱማተꬃ ኤርያዋንቱ ጾሳ ጋላቴዳዋፐ ጉይያን ማና ማላ፥ ጾሳይ ካꬃ መꬌዳ። 4 አያዉ ጎፐ፥ ጾሳይ መꬌዳባይ ኡባባይካ ሎአ። ጾሳ ጋላቲደ አኮፐ፥ ኦለትያዌ አያይነ ባዋ። 5 አያዉ ጎፐ፥ ሄ ኡባባይ ጾሳ ቃላንነ ዎሳን አንጀቴዳዋ።

ክርስቶሳዉ ሎኦ ኦሳንቻ ግድያዋ

6 ሄዋ ድራዉ፥ ኔን እሻቱዋ ሄዋ ሀሳይስያዋ ግዶፐ፥ አማኑዋነ ኔን ካሌዳ ሎኦ ትምርትያ ቃላን ኤቆፐ ኔን ክርስቶስ የሱሳዉ ሎኦ ኦሳንቻ ግዳናሳ። 7 ሽን አማንያ አሳዉ ሎኤና ሃሳያፐነ ቃይ ጭማ ማጫ አሳ ቶሳፐ ባቃታ። ቃይ ጾሳ ማላትያዋን ኔና ሎህሳ። 8 አያዉ ጎፐ፥ አሳይ ባረ ቦላ ምንስያዌ ላፋ ጎኤ። ሽን ጾሳ ማላትያዋን ሎህስያዌ ሀእካ ስንꬃፐካ ደኡዋ እማና ግያ ድራዉ፥ ኡባባዉካ ጎኤ። 9 ሀ ሃሳያይ አሳይ ኡባይ አካናዉ በስያ ቱሙ ሃሳያ። 10 ኑን ሄዋ ደማናዉ ዳቡሬቶነ ሎይꬅ ኦꬄቶ፤ ሄዎ ኑን ህዶታ ዎꬄዳዌ አሳ ኡባ፥ ኡባፐ አꬂደ፥ አማንያዋንታ አሽያ ደኡዋ ጾሳ።

11 ሀዋ አዛዛነ ታማርሳ። 12 ኔን ያላጋ ግድያ ድራዉ፥ ኔና ኦንነ ካꬎፖ። ሽን አማንያዋንቶ ነ ሃሳያን፥ ሀኖተꬃን፥ ሲቁዋን፥ አማኑዋንነ ጌሻተꬃን ሌምሱዋ ግዳ። 13 ታን ያና ጋካናዉ አሳዉ ጾሳ ማጻፋ ናባብያዋን፥ ጾሳ ቃላ ኦድያዋንነ ታማርስያዋን ምና። 14 ትምቢትያ ኦድያዋንቱ ሃሳይናነ ጭማቱ ባረንቱ ኩሽያ ነ ቦላ ዎꬅና፥ ኔን አኬዳ፥ ኔናን ደእያ ጌሻ አያና እሙዋ ቶቾፓ።

15 ነ ድቻይ አሳ ኡባዉ ቆንጫና ማላ፥ ሄዋ ምንሳ ቆፓ። ሀዋ ኡባ ዎደ ኦꬃ። 16 ነ ሁጲያነ ነ ትምርትያ ናጋ። ኔን ሄዋ ኦꬆፐ፥ ኔናነ ኔን ግያዋ ስስያዋንታ አሽያ ድራዉ፥ አገናን ኦꬃ።

5

አምኤቱዋ ዞሬዳ ዞርያ

1 ጭማ አሳ ነ አባ ቦንችያዋዳን ቦንቻፐ አትን፥ ቶቾፓ። ያላጋቱዋ ነ እሻዳን፥ 2 ቃይ ጭማ ማጫ አሳ ነ አቲዳን፥ ያላጋ ማጫ አሳ ነ ምቻቲዳን፥ ኩመንꬃ ጌሻተꬃን ቦንቻ።

3 ባረ ጻላላ ግዴዳ ቱሙ አምኤቱዋ ቦንቻ። 4 ሽን አምአትዉ ናናይ ዎይ ናና ናናይ ደኦፐ፥ ሄ ናናይ ጾሳ ማላትያዋ ባረንቱ ሶይ አሳ በስያዋንነ ቃይ ሄዋ ኦꬅያዋን ባረንታ የሌዳዋንቱ ኩሽያ ዛርያዋ ታማርኖ። አያዉ ጎፐ፥ ሄዌ ጾሳ ናሸችያዋ።

5 አያ ማዱካ ባይና ባረ ደእያ ቱሙ አምአታ ጾሳይ እማና ጋደ ናሸቻን ናጋ ኡታዱ። ቃይ ጋላስነ ቃማ ጾሳይ እዞ ማዳና ማላ፥ ዎሳዉነ ኦቻዉ። 6 ሽን ባረና እሻልስያ አምአታ ፓጻ ደኦፐካ፥ እዛ ሀይቃድጋዱ። 7 ቃይ ኦንነ ኡንቱንታ ቦረና ማላ፥ ሀ አዛዙዋ እማ። 8 ሽን ባረንቱዎ ቃይ ኡባፐ አꬂደ፥ ባረ ሶይ አሳዉ ቆፐና ኡራይ ኦናነ ግዶፐ፥ ሄዌ ባረ አማኑዋ ካዴዳዋ። አማነና አሳፐካ አꬊደ አዉ ኢታ።

9 ኡሱፑን ታሙ ላይꬃይ ኩምቤና አምአት ሱንꬃ ማዝጎብያን ጻፎፓ። ሄዋ ቦላን ቃይ እዛ እት አስናፐ ሀራ ገላቤናዉኖ ግዳናዉ ኮሼ። 10 ናና ድችያዋን፥ እማꬃ ሞክያዋን፥ ጌሻቱዋ ገድያ ሜጭያዋን፥ ዋየቴዳ አሳ ማድያዋን፥ ሎኦ ኦሱዋ ኡባ ካልያዋን፥ ሀ ሎኦ ኪታ ኪተትያዋን ኤረቴዳዉኖ ግዳናዉ በሴ።

11 ሽን ያላጋ አምኤቱዋ የኮንቱ ሱንꬃና ጋꬃ ጻፎፓ። አያዉ ጎፐ፥ ኡንቱንቱ ባረንታ፥ አስና ገላ ገላ ግያ ዎደ፥ ክርስቶሳ አጋናዋንታ። 12 ኮይሮ አማኑዋ ካꬌዳ ድራዉ፥ ኡንቱንቱ ፕርደታና። 13 ሄዌ ባይናን ኦሱዋ ꬋዪደ እት ጎልያፐ ሀራ ጎልያ ዩዪደ፥ ሀመትያዋ ሳላላ ግደናን፥ ባረንቶ በሰናባ ሃሳዪደ፥ ዝግርሳነ የዉዋን ጮ ገልያዋ ታማሪኖ። 14 ሄዋ ድራዉ፥ ኑ ሞርከቱ ኑ ቦላ ሃሳይያ ኢታባ ደመና ማላ፥ ያላጋ አምአቱ አስና ገሊደ፥ ናኣ የሊደ፥ ባረንቱ ጎልያ አይሳና ማላ ዞራይ። 15 አያዉ ጎፐ፥ ሀዋፐ ካሰ አማሬዳ አምአቱ ሴጻና ካላናዉ አጊደ ጉየ ስሜድኖ።

16 አማንያ ምሽራትዉ ሀቃንካ ዳቦ አምአቱ ደኦፐ፥ እዛ ኡንቱንታ ማዳናዉ በሴ። አማንያ አሳቱ ማዱ በስያ ቱሙ አምኤቱዋ ማዳና ማላ፥ ኡንቱንቱ አማንያዋንቶ ቶኮ ግዶፕኖ።

17 ሎይꬅ ሄምያ ጭማቱ፥ ቃይ ኡባፐ አꬂደ፥ ቃላ ኦድያዋንነ ታማርስያዋን ዳቡርያዋንቱ፥ ዳኮ ቦንቹዋ አካናዉ በሲኖ። 18 አያዉ ጎፐ፥ ጾሳ ማጻፋይ፥ “ኡዱማን ካꬃ የꬍያ ቦራ ዶና ቃቾፓ” ቃይ፥ “ኦሳንቻይ ባረ ድርጉዋ አካናዉ በሴ” ያጌ። *

19 ላኡ ዎይ ሄዙ ማርካይ ባይናን፥ ዎሳ ጎልያ ጭማ ሞትያዋ ስሶፓ። * 20 ሀራቱ ያያና ማላ፥ ናጋራ ኦꬅያ ኡባቱዋ አሳ ኡባ ስንꬃን ሴራ።

21 ኔን አይነ አሳ ዴሙዋ ጼለናን፥ እቱዋ እቱዋፐ ዱማየናን ሀ አዛዙዋ ናጋና ማላ፥ ጾሳንነ የሱስ ክርስቶሳን ዶረቴዳ ኪታንቻቱዋ ስንꬃን ኔና ታን ዞራይ። 22 ኦ ቦላንነ ኤሌላደ ነ ኩሽያ ዎꬆፓ። ሀራቱዋ ናጋራን ገሎፓ። ኔና ጌሻተꬃን ናጋ።

23 ኔን ኡባ ዎደ ሳከትያ ድራዉነ ነ ኡሉዋ ድራዉ፥ ጉꬃ ዎይንያ ኤሳ ኡሻፐ አትን፥ ሃꬃ ጻላላ ኡሾፓ።

24 እት እት አሳቱዋ ናጋራይ በአናዉ ቆንጨ፤ ኡንቱንቱ ናጋራይ ኡንቱንታ ፕርዳናዉ ኡንቱንቱፐ ስንꬃዉ አꬌ። ሽን ሀራቱ ናጋራይ ጉየፐ ቆንጬ። 25 ሄዋዳንካ፥ ሎኦ ኦሱካ ቆንጬ። ቆንጭቤናባ ግዶፐነ፥ ጌማናዉ ዳንዳየና።

6

አይለቶ እመቴዳ ዞርያ

1 ጾሳ ሱንꬃይነ ኑ ትምርቲ ቦረተና ማላ፥ አይለተꬃ ሞርገ ምꬃ ግዶን ደእያዋንቱ ባረና ሞድያ ጎዳቶ ቦንቹ በስያዋ ኤርኖ። 2 አማንያ አሳ አይልያ ግዴዳዋንቶ ኡንቱንቱ ጎዳቱ ኡንቱንቶ እሻ ግድያ ድራዉ፥ ኡንቱንታ ካꬎፕኖ። ሽን ባረንቱ ኪታን ጎኤትያዋንቱ ኡንቱንቱ ሲቅያ አማንያዋንታ ግድያ ድራዉ፥ ኡንቱንቱ ካሰዋፐ አꬂደ ኦꬃናዉ በሴ።

ዎርዶ ትምርትያነ ቱሙ ዱረተꬃ

ኔን ሀ የዋቱዋ ታማርሳናዉነ ኦዳናዉ በሴ። 3-4 ኦንነ ዱማ ትምርትያ ታማርስያዋ ግዶፐ፥ ቃይ ኑ ጎዳ የሱስ ክርስቶሳ ቱሙ ቃላናነ ኑ አማኑዋ ትምርትያና ጋከተና ኡራይ ዳሮ ኦቶረቴ፤ አይነ ኤረና። ቃይ ቃላ ቦላን ፓሉመታናዉነ ዋላቀታናዉ ኡንቱንቶ ጊገና ቆፋይ ደኤ። ሄዌ ቃናትያ፥ ፓሉማ፥ ቦርያ፥ ኢታ ስꬍያ ካለꬄ። 5 ቃይ ኡንቱንቱ ሁጲ ኦና። ቱማተꬃይ ባይና አሳቱዋናካ ፓሉማ ካለꬄ። ኡንቱንቱ ጾሳ ማላትያዋን ዱረታና ጊደ ቆፒኖ። ኔን ሄ አሳቱዋፐ ሻከታ።

6 ሽን ታዉ ደእያባይ ታዉ ግዳና ግያ ኡራ ጾሳ ማላትያዌ ዱረዬ። 7 አያዉ ጎፐ፥ ኑን ሀ አላምያ አይነ አህበይኮ፤ ቃይ አፐ አይነ አፎኮ። 8 ሽን ምያባይነ ማይያባይ ደኦፐ፥ ሄዌ ኑዉ ግዳናዋ። 9 ሽን ዱረታናዉ ኮይያዋንቱ ፓጭያንነ ጲርያን ገሊኖ፤ ቃይ ዳሮ አሳ ባሻዉነ ꬋዮ ጎች አፍያ ዳሮ ኤያነ ቆህያ አሙዋን ኩንዲኖ። 10 አያዉ ጎፐ፥ ሻሉዋ ሲቅያዌ ኢታተꬃ ኡባዉ ፑልቱዋ። እቱ እቱ ሄዋ አሞቲደ፥ አማኑዋፐ ባለቲደ፥ ዳሮ መቱዋን ባረንታ ቆሄድኖ።

ጳዉሎስ ጽሞቶሳ ዞሬዳ ዞርያነ አዛዜዳ አዛዙዋ

11 ሽን ኔኖ፥ ጾሳ አሳዉ፥ ሄዋፐ ባቃታ። ጽሎተꬃ፥ ጾሳ ማላትያዋ፥ አማኑዋ፥ ሲቁዋ፥ ዳንዳያነ አሽከተꬃ ካላ። 12 አማኑዋ ባጽያ ሎይꬃ ባጸታ። ዳሮ አሳ ስንꬃን ሎኦ ማርካ ማርካታደ፥ ኔና ጾሳይ ጼሴዳ መꬍና ደኡዋ ኦይቃ። 13 ኡባባዉ ደኡዋ እምያ ጾሳ ስንꬃንነ፥ ቃይ ጰንጼናውያ ጵላጾሳ ጌተትያ ጋድያ ሞድያዋ ስንꬃን ሎኦ ማርካ ማርካቴዳ ክርስቶስ የሱሳ ስንꬃን ታን ኔና ሀዋ አዛዛይ። * 14 ኑ ጎዳ የሱስ ክርስቶስ ቆንጫና ጋካናዉ፥ ቅታይ ባይናንነ ቦሪ ባይናን ሄ አዛዙዋ ናጋ። 15 አ ቆንጨꬃ፥ እት ሱንꬃይ ደእያ አንጀቴዳ ጾሳይ፥ ካታቱዋ ካቲ፥ ጎዳቱዋ ጎዳይ፥ ባረ በስያ ዎድያን በሳና። 16 ሀይቀናዌ እት አ ጻላላ። ኦንነ አኮ ሺቃናዉ ዳንዳየና ፖኡዋን ደኤ። ኦንነ አ በእቤና፤ ቃይ በአናዉካ ዳንዳየና። ቦንቹነ መꬍና ዎልቃይ አዉ ግዶ። አመንእ።

17 ሀእ ሀ ዎድያን ዱረ ግድያዋንቱ ኦቶረተናዳንነ ቃይ ኑን ናሸታናዳን፥ ኡባባ ፓላህሲደ ኑዉ እምያ ደኡዋ ጾሳን አማነታናዋፐ አትን፥ አꬍያ ዱረተꬃን ኡንቱንቱ አማነተናዳን፥ ኡንቱንታ አዛዛ። 18 ኡንቱንቱ ሎኦባ ኦꬃናዳን፥ ሎኦ ኪታን ዱረታናዳን፥ ኬክያዋንታነ ሀራቱዋና ሻክ አክያዋንታ ግዳናዳን አዛዛ። 19 ሄዋ ያትያዋን ኡንቱንቱ ስንꬃዉ ባረንቶ ምኖ ባሶ ግድያ ሻሉዋ ባረንቶ ሺሽኖ። ሄዋፐ ጉይያን፥ ኡንቱንቱ ቱሙ ደኡዋ አካና።

20 ጽሞቶሳ፥ እት እት አሳይ ባላን ኤራተꬃ ግያ ኤያ ፓሉምያፐነ መላ ሃሳያፐ ባቃታደ፥ ነዉ እመቴዳ ሀዳራ ናጋ። 21 አያዉ ጎፐ፥ እቱ እቱ ኑዉ ኤራተꬃይ ደኤ ያጊደ፥ አማኑዋ ባሌድኖ።

ጾሳ አꬎ ኬካተꬃይ ህንተናና ኡባና ግዶ።

* 2:13 ዶመꬃ 2:7፣ 21-22

* 2:14 ዶመꬃ 3:1-6

* 2:15 ናና የልያዋን አታና፦ ናና የልያዋን ናገታ ደአና ጉሳ።

* 3:2 ቲቶ 1:6-9

* 5:18 ዛረ. 25:4፤ ማቶሳ 10:10፤ ሉቃሳ 10:7

* 5:19 ዛረ. 17:6፤ 19:15

* 6:13 ዮሃ. 18:37

2 ጽሞቶሳ

1

2

3

4

ጳዉሎስ

ጽሞቶሳዉ

ጻፌዳ ላኤንꬆ ኪታ

ገሉዋ

ሀዌ ጳዉሎስ ጽሞቶሳዉ ጻፌዳ ላኤንꬆ ኪታይ፥ ጳዉሎስ ማታ ባረና ማድያነ ኦሱዋ ባረናና እትፐ ኦꬅያ ዎዳላ፥ ጽሞቶሳ ዞሬዳ ዞርያ ኦይቄዳዋ። አ ዞርያፐ ዳርያ ባጋይ ዳንዳያን ገንጫና በሴ ግያዋ። ጽሞቶሳዉ ዞርያነ መንꬁዋ ቃላይ እመቴዳዌ፥ የሱስ ክርስቶሳባ አማነትያዋ ግዲደ ማርካታናዳን፥ ምሽራቹዋ ቃላነ ኤጫ ቃላ ጫቁዋ ትምርትያ ምንሲደ ኦይቃናዳንነ መትያባይነ ኤቀትያባይ ዳሮፐካ ታማርስያዋንነ ምሽራቹዋ ቃላ ኦድያዋን ምናናሳ።

ጽሞቶስ ኤያተꬃን ኦሰትያ ፓና መላ ፓሉማፐ ሃካና ማላ፥ ዱማ ምኖ ኦዱ አዉ ኦደቴዳ። አያዉ ጎፐ፥ ሄዋ ማላ ኦዱ ስስያዋንታ ባይዝያዋፐ አትን፥ ሀራ እ እምያ ጎእ ባዋ።

ሄዋን ኡባን ጽሞቶስ ሀሳያናዉ በስያባይ ጳዉሎሳ ደኡዋነ አ ሀኖታ ሎኦ ቆፋ፥ ሄዋፐካ አ አማኑዋ፥ አ ገንጩዋ፥ አ ሲቁዋ አ ዳንዳያነ የደሳን አ ጋኬዳ መቱዋ ሌምሱዋን ካላናዳና።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-2

ጽሞቶሳዉ እመቴዳ ማቁዋ 1:3—2:13

አሳይ ካድያ ዎደ አማነት ቤቱሳ 2:14—4:5

ሄ ዎደ ደእያባቱዋነ ኮሽያ ካለꬅያ ኦጋቱዋ 4:6-18

ዉርሰꬃ ቁትያ 4:19-22

1

1 ታን ጳዉሎስ፥ ጾሳይ እማና ጌዳ ክርስቶስ የሱሳና ኑዉ ደእያ ደኡዋባ ኦዳናዉ፥ ጾሳይ ጌዳዋዳን፥ ክርስቶስ የሱስ ኪቴዳዌ፥ 2 ታ ሲቆ ናኣ ጽሞቶሳዉ ሀ ዳብዳቢያ ጻፋይ።

ጽሞቶሳዉ እመቴዳ ዞርያ

ጾሳ አዉዋፐነ ኑ ጎዳ ክርስቶስ የሱሳፐ፥ አꬎ ኬካተꬃይ፥ ማሮተꬃይነ ሳሮተꬃይ ነዉ ግዶ።

3 ታ ዛራቱ ኦꬄዳዋዳን፥ ታንካ ታና ዞርያ ጌሻ ዎዛናፐ ኦꬅያ ጾሳ ቃማነ ጋላስ ዎስያ ዎሳን ኡባ ዎደ ኔና ሀሳይያ ድራዉ፥ አ ጋላታይ። 4 ታን ነ አፎꬃ ሀሳያ ሀሳያደ ናሸታና ማላ፥ ኔና በአናዉ ዳሮ ላሞታይ።

5 ኔናን ደእያ ዎርዶ ባይና አማኑዋ ሀሳያይ። ሄ አማኑ በን ነ ዳይ ዳይ ሎይድንነ ነ ዳይ ኤዉኒቅን ደእያ አማኑዋ ማላ፤ ቃይ ኔናንካ ሄዌ ደእያዋ ኤራድ። 6 ሄዋ ድራዉ፥ ታን ታ ኩሽያ ላኡዋ ነ ቦላ ዎꬄዳ ዎደ፥ * ጾሳይ ነዉ እሜዳ እሙዋ ኔን ዶሽሰና ማላ፥ ኔና ሀሳይሳይ። 7 አያዉ ጎፐ፥ ጾሳይ ኑዉ ዎልቃ፥ ሲቁዋነ ኑ ሁጲያ ናግያዋ እምያ ጌሻ አያና እሜዳፐ አትን፥ ያሻ አያና እምቤና።

8 ስም፥ ኑ ጎዳዉ ማርካትያዋን ዎይ አ ድራዉ ቃሹዋን ደእያ ታዋንካ ዬላቶፓ። ሽን ጾሳይ ነዉ እምያ ዎልቃ ኬናን ታናና ምሽራቹዋ ቃላዉ ዋየታ። 9 ጾሳይ ባረ ቆፋንነ ባረ አꬎ ኬካተꬃን ኑና አሺደ፥ ባረ አሳ ኦꬃናዉ ጼሶዋፐ አትን፥ ኑን ኦꬄዳ ኦሱዋ ድራዉ ግደና። እ ሀ አꬎ ኬካተꬃ ክርስቶስ የሱሳ ባጋና ዎዲ ዶመታናፐ ካሰ ኑዉ እሜዳ። 10 ሽን ሀእ ሀ አꬎ ኬካተꬃይ ኑና አሽያ ክርስቶስ የሱሳ ዩሳን ኑዉ ቆንጬዳ። ቃይ ሀይቁዋ ዎልቃካ እ ꬋይሴዳ። ዎንጋላ ምሽራቹዋ ባጋና ባየና ደኡዋ ኑዉ ቆንጭሴዳ።

11 ታን የሱስ ኪቴዳዋነ አይሁዳ ግደና አሳ ታማርስያዋ ግዳደ፥ ዎንጋላ ምሽራቹዋ ኦዳና ማላ፥ ጾሳይ ታና ዶሬዳ። 12 ቃይ ታን ሀ መቱዋ አክያዌ ሄዋ ድራሳ። ሽን ታን አማኔዳዋ ኤርያ ድራዉ፥ ዬላትከ። ቃይ እ ታዉ እሜዳ ሀዳራ ሄ ጋላሳይ ጋካናዉ፥ እ ናጋናዉ ዳንዳይያዋ ኤራይ።

13 ታን ኔና ታማርሴዳ ቱሙ ቃላ ሌምሱዋ ኡዳ ኦይቃደ፥ ክርስቶስ የሱሳን ኑዉ ደእያ አማኑዋንነ ሲቁዋን ደአ። 14 ኑ ግዶን ደእያ ጌሻ አያና ባጋና ነዉ ሀዳራ እሜዳ ሎኦባ ናጋ።

15 ኢስያ ግያ ቢታን ደእያ ኡባቱ ታፐ ባቃቴዳዋ ኤራሳ፤ ኡንቱንቱ ግዶን ፕገሉስነ ሄርሞገኔስ ደኢኖ።

16 ሄነስፎሩ ታና ዳሮ ዎደ መንꬄዳ ድራዉ፥ ጎዳይ አ ሶይ አሳዉ ማሮተꬃ እሞ። ቃይ ታን ቃሾ ጎለን ደእያዋ እ ዬላትቤና። 17 ሽን ሮመ ግያ ካታማ ጋኬዳሳና ታና ሎይꬅ ኮዪደ ደሜዳ። 18 ሄ ጋላስ ጎዳፐ ማሮተꬃ ደማናዳን፥ ጎዳይ አዉ እሞ። ቃይ ኤፈሶና ግያ ካታማን እ ታና አይ ኬና ማዴደንቶነ ኔን ሎይꬃ ኤራሳ።

2

ክርስቶሳዉ ሎኦ ዎታዳራ ግዲደ መቱዋ አክያዋ

1 ስም ታ ናአዉ፥ ክርስቶስ የሱሳን ደእያ አꬎ ኬካተꬃን ምና። 2 ቃይ ዳሮ ማርካቱ ደእያ ሳን ታፐ ኔን ስሴዳ የዋቱዋ ሀራቱዋ ታማርሳናዉ ዳንዳይያ አማነቴዳ አሳቶ ሀዳራ እማ።

3 ክርስቶሳ የሱሳዉ አማነቴዳ ዎታዳራዳን፥ ታናና ዋየታ። 4 ኦላ ብያ ዎታዳራይ ባረ ካፑዋ ናሸቻናዉ፥ ዎታዳራ ግደና አሳይ ኦꬅያ ኪታን ዋላከተና። 5 ቃይ ዎꬃን ኬሰትያ ኡራይካ ዎጋዳን ዎጻና ꬋዮፐ፥ ዎይታ አከና። 6 ዳሮ ዳቡሪደ ኦꬄዳ ቢታ ጎሽያ ብታኒ ሺቄዳ ካꬃፐ ባረና ጋክያዋ ኮይሮ አካናዉ በሴ። 7 ኔን ኡባባ አኬካናዳን፥ ጎዳይ ኔና ዳንዳይሳና ድራዉ፥ ታን ግያዋ ቆፓ።

8 ታን ዎንጋላ ምሽራቹዋ ኦድያዋዳን፥ ሀይቁዋፐ ደንዴዳ ዳዊተ ዛርያ የሱስ ክርስቶሳ ቆፓ። 9 ታን ዎንጋላ ምሽራቹዋ ኦድያ ድራዉ፥ ኢታባ ኦꬄዳዋዳን፥ ሀራይ አቶ ቃሸታና ጋካናዉ ዋየታይ። ሽን ጾሳ ቃላይ ቃሸተና። 10 ሄዋ ድራዉ፥ ታን ጾሳይ ዶሬዳ አሳቱካ ክርስቶስ የሱሳን ደእያ አቶተꬃ መꬍና ቦንቹዋና ደማናዳን፥ ኡንቱንቱ ድራዉ፥ ታን ኡባባን ዋየታይ።

11 ሀዌ፥

“ኑን አናና እትፐ ሀይቄዳዋ ግዶፐ፥

አናና እትፐ ደአና።

12 ኑን ገንጮፐ፥

አናና እትፐ ካተታና።

ኑን አ ካዶፐ፥

እካ ኑና ካዳና።

13 ኑን አማነተናን አጎፐካ፥

እ አማነትያዋ ግዲደ ደአናዋ።

አያዉ ጎፐ፥ እ ባረና ባረ ሁጰዉ

ኤርከ ጋናዉ ዳንዳየና”

ግያዌ ቱሙ ሃሳያ።

ምኖ ኦሳንቻ

14 ኔን ነ አሳ ሀዋ ሀሳይሳ፤ ኡንቱንቱ ቃላን ፓሉመተና ማላ፥ ጾሳ ስንꬃን ዞራ። ሄዌ ስስያ አሳ ባይዝያዋፐ አትን፥ አይነ ጎኤና። 15 ኔን ጾሳ ቱማተꬃ ቃላ ሱረተꬃን ኦድያዋነ ቃይ አ ኦሶ ዬላተና ኦሳንቻ ግዳደ፥ ጾሳይ ሳቢያ አሳዳን፥ ነ ሁጲያ ጾሳዉ እማናዉ ምና። 16 ሽን ሀ ሳአዉ እንጀትያ ማደና ሃሳያፐ ኔና ናጋ። አያዉ ጎፐ፥ ሄዌ ጾሳፐ አሳ ሃሴ። 17 ቃይ ኡንቱንቱ ታማርስያዌ ቦላ ጭቱዋዳን ኡባሳ ጋካናሳ። ሄ ታማርስያዋንቱፐ ላአቱ ሄመነዮሳነ ፕሊጾሳ። 18 ኡንቱንቱ ቱሙዋ ኦግያ አጊደ፥ “ሀይቁዋፐ ደንድያዌ ካሰ አꬍድጌዳ” ያጊደ አማሬዳ አማንያ አሳቱዋ አማኑዋ ባይዚኖ።

19 ግዶፐካ፥ ጾሳይ ኤሴዳ ምኖ ቱሳይ ቃጻና ዳንዳየና። ቃይ አ ቦላን፥ “ጎዳይ ባረዋንታ ኤሬ”፤ ቃይ “ጎዳዋ ግድያ ኦንነ ኢታ ኦሱዋ አጎ” ያግያ ቃላቱ ጻፈቴድኖ። *

20 እት ዎልቃማ ጎለን ዎርቃፐነ ብራፐ መቴዳ ሚሻ ጻላላ ግደናን፥ ምꬃፐነ ኡርቃፐ መቴዳ ሚሻቱካ ደኢኖ። ሄዋንቱፐ ባጋቱ ቦንቾ ኦሱዋ ኡንቱንቱን ኦꬃናዉ፥ ቃይ ባጋቱ ቶሸትያባ ኡንቱንቱን ኦꬃናዉ መቴድኖ። 21 ሄዋ ድራዉ፥ ኦንነ ሀ ኢታባ ኡባፐ ባረና ጌሾፐ፥ እ ባረ ጎዳ ጎእያ ኦሱዋ ኦꬃናዉ ባረና እሜዳ ድራዉ፥ ቦንቾ ኦሱዋ ኦꬅያ ሚሻ ግዳናዋ። ቃይ ሎኦ ኦሱዋ ኡባ ኦꬃናዉ ጊገቴዳዋ ግዳናዋ።

22 ሽን ኔን ኢታ ዎዳላተꬃ አሙዋፐ ባቃታ። ባረንታ ማዳናዉ ጌሻ ዎዛናፐ ጎዳ ጼስስያዋንቱና እትፐ፥ ጽሎተꬃ፥ አማኑዋ፥ ሲቆተꬃነ ሳሮተꬃ ምንሳደ ካላ።

23 ሽን ኤያቱዋ ፓሉሚነ አይነ ኤረናዋንቱ ፓሉሚ ዋላሳ ካለꬅያዋ ኤራደ አፐ ባቃታ። 24 ጎዳ ቆማይ ኡባዉ ኬክያዋ፥ ሎይꬅ ታማርስያዋነ ዳንዳያንቻ ግዳናዉ በሴፐ አትን፥ ዋላቀታናዉ በሰና። 25 ቃይ እ ባረና እጽያዋንታ አሽከተꬃን ሴርያዋ ግዳናዉ በሴ። ኡንቱንቱ ባረንቱ ናጋራፐ ስሚደ፥ ቱማተꬃ ኤራናዳን ጾሳይ ኦꬃነንቶ፥ ኦን ኤር። 26 ቃይ ኡንቱንቱ ባረንቱ ዎዛና ቆፋዉ ስሚደ፥ ኡንቱንታ ባረ ኮዬዳባዉ አዛዘታና ማላ ኦይቄዳ ጻላህያ ካፑዋ ዳባፐ ከስ አካና።

3

ዉርሰꬃ ጋላሳቱዋን ሀናናዉ ደእያ ኢታ የዋቱዋ

1 ሽን ዉርሰꬃ ጋላስ ዋይስያ ዎዲ ያናዋ አኬካ። 2 አያዉ ጎፐ፥ አሳይ ባረና ሲቅያዋንታ፥ ሻሉዋ ሲቅያዋንታ፥ ጬቀትያዋንታ፥ አይያዋንታ፥ ቦርያዋንታ፥ ባረና የሌዳዋንቶ አዛዘተናዋንታ፥ ጋላተናዋንታ፥ ጌሻተꬃይ ባይናዋንታ፥ 3 ሲቁ ባይናዋንታ፥ ስገተናዋንታ፥ ዝግርሳንቻቱዋ፥ ባረና ናገናዋንታ፥ ኬከናዋንታ፥ ሎኦባ ዶሰናዋንታ፥ 4 ኡባ ኤርከ ግያዋንታ፥ ድርቢያዋንታ፥ ኦቶሩዋን ሱገትያዋንታ፥ ቃይ ጾሳፐ አꬂደ፥ እሻሉዋ ዶስያዋንታ ግዳና። 5 ኡንቱንቱ ጾሳዉ ጎይንያዋ ማላቲኖ፤ ሽን አ ዎልቃ ካዴድኖ። ሄዋንቱ ማላ አሳቱዋኮ ሺቆፓ።

6-7 አያዉ ጎፐ፥ ኡንቱንቱፐ እቱ እቱ አሳ ጎልያ ገሊደ፥ ናጋራይ ዴጼዳዋንታ፥ ዱማ ዱማ አሙዋን ሱገትያዋንታ፥ ኡባ ዎደ ታማሪደ፥ ቱማተꬃ ኤራ አካናዉ ሙለ ዳንዳይቤና ዳቡራንቻ ማጫዋንታ ባለꬂኖ። 8 ያኔስነ ያምባሬስ * ሙሴ የዉዋ ጳልቆዋዳን፥ ሄዋዳን ቃይ ሀዋንቱ፥ ሱረ ቆፋይ ባይናዋንታ አማኑዋን ኩንዴዳዋንቱ፥ ቱማተꬃባ ጳልቂኖ። * 9 ሽን ያኔሳ ኤያተꬃይነ ያምባሬሳ ኤያተꬃይ ቃይ ቆንጬዳዋዳን፥ ኡንቱንቱ ኤያተꬃይካ አሳ ኡባዉ ቆንጫና ድራዉ፥ ኡንቱንቱ ካሰዋፐ አꬊደ ድጭክኖ።

ዉርሰꬃ ዞርያ

10 ሽን ኔን ታ ትምርትያ፥ ታ ሀኖታነ ታ ቆፋ፥ ታ አማኑዋነ ታ ዳንዳያ፥ ታ ሲቁዋነ ታ ገንጩዋ፥ 11 ታ የደሳነ ታ ዋይያ በኣዳ። አንጾክያነ፥ እቆንዮነነ ልስጽራ ግያ ካታማቱዋን ታና ጋኬዳባነ ታን ዳንዳዬዳ የደሳ ኤራሳ። ጎዳይ ታና ሄ ኡባፐ አሼዳ። 12 ቱማተꬃን ክርስቶስ የሱሳን ጾሳ ማላቲደ ደአናዉ ዶስያ ኡባይ የደርሰታና። 13 ሽን ኢታ አሳቱነ ባለꬅያዋንቱ ሀራቱዋ ባለꬂደነ ባረንቱ ሁጰዉ ባሊደ፥ ካሰፐ ኢት ኢት ቢኖ።

14 ሽን ኔን ሄ ቱማተꬃ ኦፐ ታማሬደንቶነ ኤራደ፥ ኔን ታማሬዳዋንነ ኤሬዳዋን ምናደ ደአ። 15 ኔን ጉꬃ ናአተꬃፐ ዶማደ ክርስቶስ የሱሳ አማናደ፥ አቶተꬃይ ቤትያ አꬌዳ ኤራ እማናዉ ዳንዳይያ ጌሻ ማጻፋቱዋ ኤራዳ። 16-17 ጾሳ ማጻፋ ኡባን ጾሳ አያናይ ደኤ። ቃይ ሄ ማጻፋቱ ጾሳዉ ኦꬅያ አሳይ ኩመንꬃነ ሎኦ ኦሱዋ ኡባዉ ጊጌዳዋ ግዳና ማላ፥ ቱማተꬃ ታማርሳናዉ፥ ባላ ሴራናዉ፥ ባይዙዋ ሱርሳናዉነ ጽሎተꬃ ደኦ ዞርያ እማናዉ ማዲኖ።

4

1 ታን ኔና ጾሳ ስንꬃንነ፥ ደኡዋን ደእያ አሳነ ሀይቄዳ አሳ ፕርዳናዉ ደእያ ክርስቶስ የሱሳ ስንꬃን፥ ቃይ አ ዩሳንነ አ ካዉተꬃን ኔና ዞራይ። 2 ቃላ ኦዳ። ዎዲ እንጀትና እንጀታና ꬋይና፥ ምናደ ኦዳ። ዳሮ ዳንዳያን አሳ ታማርሳደ ሱርሳ፥ ሴራነ ዞራ። 3 አያዉ ጎፐ፥ አሳይ ቱሙ ትምርትያ ስሰናን እጽያ ዎዲ ያናዋ። ሽን አሳይ ባረንቱ አሙዋ ካሊደ፥ ስሳናዉ ናሸችያዋ ኦድያ ታማርስያዋንታ ጉጅ ጉጅ ሺሻና። 4 ኡንቱንቱ ቱሙ የዉዋ ስስያዋ አጊደ፥ ቶሳ ስሳናዉ ባረንቱ ሀይꬃ ዎራ ዛራና። 5 ሽን ኔን ኡባባን ነ ሁጲያ ናጋናዉ በሴ። ዋይያ ዳንዳያ። ዎንጋላ ምሽራቹዋ ኦድያዌ ኦꬅያ ኦሱዋ ኦꬃ። ጾሳ ቆማዳን፥ ነ ኦꬅያ ኦሱዋ ኡባ ፖላ።

6 ታና ግዶፐ፥ ታ ሱꬃይ ጉኪደ ያርሸትያ ዎዲነ ቃይ ሀ ደኡዋ አጋደ ብያ ዎዲ ጋኬዳ። 7 ታን ሎኦ ባጽያ ባጸታድ፤ ዎꬃ ዎጻደ ዉርሳድ፤ አማኑዋካ ናጋድ። 8 ስንꬃፐ ታዉ ጽሎተꬃ ካላቻይ ጊግ ኡቴዳ። ሄዋ ጽሎ ፕርዳ ፕርድያ ጎዳይ ሄ ጋላስ ታዉ እማና። ቃይ ክርስቶስ ቆንጫናዋ ዶስያ ኡባ ሳፐ አትን፥ ታ ጻላላሳ ግደና።

አ ቡዞ አላላቱዋባ

9 ታኮ ኤለካ ያናዉ ምና። 10 አያዉ ጎፐ፥ ዴማስ ሀ አላምያ ዶሲደ፥ ታና አጊደ፥ ተሰሎንቀ ግያ ካታማ ቤዳ። ቀርቂስ ጋላትያ ግያ ጋድያ ቢና፥ ቃይ ቲቶ ድልማጽያ ግያ ጋድያ ቤዳ። 11 ሉቃሳ ጻላላይ ታናና ደኤ። ማርቆስ ታና ኪታን ሎይꬅ ማዳናዉ ዳንዳይያ ድራዉ፥ አ ደማደ ኔናና አካደ ያ። 12 ሽን ታን ትክቆሳ ኤፈሶና ግያ ካታማ ኪታድ። 13 ኔን ያደ፥ ጽሮኣዳ ግያ ካታማን ካርፖሳዋን ታን የጋደ ዬዳ ታ ጋብያነ ቃይ ማጻፋቱዋ ታዉ አካደ ያ። ሽን ዱማያደ ጋልባን ጻፈቴዳ ማጻፋቱዋ አያ ግዶፐነ፥ አከናን ዮፓ።

14 ብራታ ቆጽያ እስክንድር ታና ዳሮ ቆሄዳ፤ ጎዳይ አዉ አ ኦሱዋዳን ዛራና። 15 እ ኑን ኦድያዋ ሎይꬅ ጳልቂያ ድራዉ፥ ኔን አፐ ኔና ናጋ።

16 ኮይሮ ታና ሞትያ ዎደ፥ ኡባይካ አጌዳዋፐ አትን፥ ታና ኦንነ ማድቤና። ጾሳይ ሄዋ ኡንቱንቶ ፓይዶፖ። 17 ሽን ታን ኩመንꬃ ኪታ አይሁዳ ግደና አሳይ ኡባይ ስሳናዉ ኦዳና ማላ፥ ጎዳይ ታ ማታን ኤቂደ፥ ታዉ ዎልቃ እሜዳ። ቃይ ጋሙዋ ዶናፐካ ታና አሼዳ። 18 ጎዳይ ታና ኢታባ ኡባፐ አሺደ፥ ባረ ሳሉዋ ካዉተꬃ ሳሮተꬃን አፋና፤ አዉ መꬍ መꬍናዉ ቦንቹ ግዶ። አመንእ።

ዉርሰꬃ ሳሮታ

19 ጵርስቂልዉ፥ አቂላስነ ሄነስፎሩ ሶይ አሳዉ ታ ሳሮታ ኦዳ። 20 ኤራስጾስ ቆሮንቶሳ ግያ ካታማን አቴዳ። ሽን ጽሮፊሞስ ሳከቴዳ ድራዉ፥ ምሊጸ ግያ ካታማን አ ዎꬃድ። 21 ባልጉ ዎꬋናፐ ካሰ ያናዉ ምና።

ኤዉቡሉስ፥ ጱዴስ፥ ሊኖስነ ቅላዉደ ቃይ ሀራ እሻቱ ኡባይካ ኔና ሳሮ ሳሮ ጊኖ።

22 ጎዳይ ነ አያናና ግዶ። አꬎ ኬካተꬃይ ህንተናና ኡባና ግዶ። አመንእ።

* 1:6 ታን ታ ኩሽያ ላኡዋ ነ ቦላ ዎꬄዳ ዎደ፦ ሀዌ በስያዌ፥ አማንያ አሳ ካለꬃናዳን ጌሻ አያናይ ኦሶ ዶርና ቱማተꬃን ካለꬅያዋንቱ ቃላ ኦዳናዉ ዎይ ታማርሳናዉ ጾሳይ ኦኬዳዋንቱ ቦላን ባረንቱ ኩሽያ ዎꬂደ ዎስያዋ በሴ። 1 ጽም። 1:4 ጼልተ።

* 2:19 ፓይ. 16:5

* 3:8 ያኔስነ ያምባሬስ፦ ሀ ሱንꬃቱ ኤጫ ጫቁዋ ማጻፋን ባዋ። ሽን ጮራ አሳይ ግያ ቆፋይ፥ “ሀዋንቱ ሙሴ እስራኤልያ አሳ ግብጼፐ ከሲደ ካለꬃናዉ ቆፔዳ ዎደ፥ አናና ኤቀቴዳ ሙሩንያዋንታ” ያግያዋና። ከሳ 7:11፣ 12 ጼልተ።

* 3:8 ከሳ 7:11

ቲቶ

1

2

3

ጳዉሎስ

ቲቶ

ጻፌዳ ኪታ

ገሉዋ

ቲቶ አይሁዳ ግደና አሳ ግዲደ፥ ጉየፐ ክርስትና አማኑዋን ላመቲደ ጳዉሎስ ምሽራቹዋ ቃላ ኪታ ኦꬅያ ዎደ፥ ማታን ደኢደ፥ ሄ ኦሱዋ ማዴዳ አሳ። ጳዉሎስ ሀ ኪታ ጻፌዳዌ፥ ላይꬃን አፐ ጉጽያ ሀ ባረናና ኦꬅያ ቲቶ ግድሽን፥ ሄ ዎደ ቲቶ አማንያዋንታ ጼላናዉነ ናጋናዉ፥ ቃርጼሰ ግያ ሃꬃን ዶደቴዳ ሳኣን አቴዳ። አ ኪታ ቆፋይ ሄዙ ሁጰ የዋቱዋ ቦላና።

ኮይሩ ዎሳ ጎልያ ካለꬅያዋንቱ ቃርጼሰ አሳቱዋ ኢታ ኦሱዋ ጼልያዋን አይ ማላ ኤሻይ ደእያዋንታ ግዳናዉ ኮሽንቶ ቲታ አኬክሳናሳ። ላኤንꬁ አማንያዋንቱ ግዶን ደእያ ዱማ ዱማ ጭታ፥ ጭማ አቱማዋንታነ ማጫዋንታ፥ ያላጋ አቱማ አሳቱዋነ ጎዳዉ ኦꬅያ ዱማ ዱማ አሳ ዎት ታማርሳናዉ በስንቶ ቲታ ዞሬዳ። ዉርሰꬃይ ቃይ አማንያ አሳ ኤሻባ፥ ሳሮተꬃንነ ሲቁዋን ደአና ደኡዋባ፥ አማንያ አሳ ግዶፐ ዋላሳ፥ ፓሉምያነ ሻኮተꬃ ꬋይሳናባ ቲቶ ዞርያ እሜዳ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-4

አማንያ አሳቱዋ ካለꬅያዋንታ 1:5-16

አማንያ አሳቱዋ ዱማ ዱማ ኦሱዋ ጭታ 2:1-15

ማቁዋነ ናገታና ማላ እመቴዳ ማራ 3:1-11

ዉርሰꬃ ቁትያ 3:12-15

1

1 የሱስ ክርስቶስ ኪቴዳ ታን ጳዉሎስ፥ ጾሳ አይል፥ ሀ ዳብዳቢያ ጻፋይ። ጾሳይ ዶሬዳ አሳዉ አማኑ ደአናዳንነ ጾሳ ቱማተꬃ ኤራኮ ኡንቱንታ ካለꬃናዳን ታን ዶረታደ ኪተታድ። 2 ዎርዶተና ጾሳይ ኑዉ ሀ መꬍና ደኡዋ ዳሮ ዎድያፐ ካሰ እማና ጌዳ። 3 ጾሳይ ኑና አሽያዌ ልከ ዎድያን ባረ ቃላን ሀዋ ቆንጭሴዳ፤ እ ሀዳሪደ ታና አዛዜዳዋዳን፥ ታን አ ቃላ ኦዳይ።

4 አማኑዋ እትፐተꬃን ታ ቱሙ ናኣ ነዉ ቲቶ፥ ጾሳ አዉዋፐነ ኑና አሽያ የሱስ ክርስቶሳፐ፥ አꬎ ኬካተꬃይ፥ ማሮተꬃይነ ሳሮተꬃይ ግዶ።

ቲቶ ቃርጼሳን ኦꬅያ ኦሱዋ

5 ታን ኔና ቃርጼሳን አጋደ ዬዳዌ፥ ኔን አቶዋ ጊግሳናሳነ፥ ታን አዛዜዳዋዳን፥ ካታማ ኡባን ዎሳ ጎልያ ጭማቱዋ ዶራናሳ። 6 ጭማይ ቦረተናዋነ እት ማቻት ጻላላይ ደእያዋነ አማንያ ናናይ ደእያዋ ግዳናዉ በሴ፤ አ ናናይ ሻሉዋ ባይዝያባንነ ዎይ አዛዘተናን እጽያባን አሳይ አማሳለናዋንታ ግዳናዉ በሴ። * 7 አያዉ ጎፐ፥ ሄ ጭማይ ጾሳ ኦሱዋ አዛዝያ ካፑዋ ግዲደ፥ ፖክሰናዋ፥ ኦቶረተናዋነ ኤለ ሀንቀተናዋ ግዳናዉ በሴ፤ ቃይ ማꬆተናዋ፥ ሱገናዋነ ዮራተናዋ ግዳናዉ በሴ። 8 ሽን እማꬃ ሞክያዋነ ሎኦባ ዶስያዋ ግዳናዉ በሴ፤ ቃይ አኬካንቻ፥ ጽሉዋ፥ ጌሻነ ባረና ናግያዋ ግዳናዉ በሴ። 9 አማነትያ ደኡ ቤትያ ትምርትያና ጊግያ ቃላ እ ሎይꬅ ኦይቆ። ያቶፐ ሀራቱዋ ቱሙ አማኑዋ ታማርስያዋን መንꬃናዉነ ቃይ ሄዋ እጽያዋንታካ ዞራናዉ ዳንዳያናዋ።

10 አያዉ ጎፐ፥ አዛዘተናዋንቱ፥ ማደናዋ ሃሳይያዋንቱ፥ ሀራቱዋ ጭምያዋንቱነ ቃጻረቴዳ አይሁዳ አማንያዋንቱ ባጋ ግዴዳ ዳሮ አሳቱ ደኢኖ። 11 ኡንቱንቱ ታማርሳናዉ በሰና ፖክያ ኦግያን ሚሻ ደማናዉ ታማርስያዋን ጎልያ ኡባ ባይዝያ ድራዉ፥ ኡንቱንቱ ሃሳያ ተአና በሴ። 12 ኡንቱንቱ ግዶፐ እቱ፥ ትምቢትያ ኦድያዌ ኡንቱንቶ፥ “ቃርጼሰ አሳይ ኡባ ዎደ፥ ዎርዳቱዋ፥ ኢታ ዱአቱዋነ ዮራንቻ፤ ቃይ አዛላ አሳ” ያጌዳ። 13-14 እ ማርካቶዌ ቱማ፤ ሄዋ ድራዉ፥ ኔን ኡንቱንቶ ምኖ አማኑ ደአናዳንነ ቃይ አይሁዳቱዋ ቶሳነ ቱሙዋ እጼዳ አሳቱዋ አዛዙዋ ኡንቱንቱ ስሰናዳን፥ ኡንቱንታ ምንሳደ ሴራናዉ በሴ። 15 ባረንቱ ሁጰዉ ጌሻ ግዴዳዋንቶ ኡባባይካ ጌሻ፤ ሽን ቱናቶነ አማነናዋንቶ ኡንቱንቱ ዎዛና ቆፋይነ ኡንቱንታ ሱረ ዎዛናይ ቱኔዳ ድራዉ፥ ኡንቱንቶ አያይነ ጌሻ ግደና። 16 ኡንቱንቱ ባረንቱ ጾሳ ኤርያዋ ቆንጭያን ኦዲኖ፤ ሽን ኡንቱንቱ ሸነይያዋንታ፥ አዛዘተናዋንታነ ኦሱዋ ኡባዉካ ጊገናዋንታ ግድያ ድራዉ፥ ባረንቱ ኪታን አ ኤሮኮ ጊኖ።

2

ጌሻ ትምርትያባ

1 ሽን ኔን ደኡዋ ደማናዉ ጊግያ ትምርትያ ታማርሳናዉ በሴ። 2 ጭማ አቱማ አሳይ አማኑዋን፥ ሲቁዋንነ ዳንዳያን ምኖ ግዳናዳን፥ ቃይ ማꬆተናዋ፥ ቦንቼትያዋነ ባረናካ ናግያዋ ግዳናዳን ዞራ። 3 ሄዋዳንካ ጭማ ማጫ አሳይ ጌሻ ደኡዋ ደእያዋንታ፥ ዝግረናዋንታ፥ ዎይንያ ኤሳዉ ሞደተናዋንታነ ሎኦባ ታማርስያዋንታ ግዳናዉ በሴ። 4-5 ኡንቱንቱ ጾሳ ቃላይ ቦረተና ማላ፥ ባረንቱ አስናቱዋነ ባረንቱ ናና ሲቅያዋንታ፥ ባረንታካ ናግያዋንታ፥ ጌሻቱዋ፥ ባረንቱ ጎለን ኦꬅያዋንታ፥ ኬካቱዋነ ባረንቱ አስናቶካ አዛዘትያዋንታ ግዳና ማላ፥ ያላጋ ማጫዋንታ ታማርሳ።

6 ሄዋዳንካ ያላጋ አቱማ አሳቱ ባረንታ ናጋና ማላ ዞራ። 7 ኔን ነ ሁጰዉካ ሎኦ ኦሱዋ ኡባን ኡንቱንቶ ሌምሶ ግዳ፤ ኔን ታማርስያዋንካ አማነትያዋነ ቦንቼትያዋ ግዳ። 8 ነ ሞርከቱ ኑና ዝግርያባይ ኡንቱንቶ ꬋይያ ዎደ ኡንቱንቱ ዬላታና ማላ፥ ኔን ቦረተና ሎኦ ሃሳያ ሃሳያ።

9 አይለቱ ባረንቱ ጎዳቶ አዛዘታና ማላነ፥ ኡንቱንቱና ፓሉመተናን ኡባባን ኡንቱንታ ናሸቻና ማላ ዞራ። 10 ኡንቱንቱ ባረንቱ ጎዳቱዋፐ ዉኤና ማላ፥ ቃይ ኑና አሽያ ጾሳዋ ታማርስያዋ ኡባባን ጋላትሳናዉ፥ ባረንቱ ኦꬅያ ኪታን ኡባ ዎደ ሎአነ አማነትያዋንታ ግድያዋ በሳና ማላ፥ ኡንቱንታ ዞራ።

11 አያዉ ጎፐ፥ ጾሳይ አሳ ኡባ አሽያ ባረ አꬎ ኬካተꬃ ቆንጭሴዳ። 12 ሄ አꬎ ኬካተꬃይ ናጋራ ኦሱዋነ ሀ አላምያ አሙዋ ኑን አጋናዳንነ ኑ ሁጲያ ናጊደ፥ ጾሳ ማላቲደ፥ ጽሎተꬃን ደአናዳን፥ ኑና ታማርሴ። 13 ኑን ኑ ዎልቃማ ጾሳይ፥ ኑና አሽያ የሱስ ክርስቶስ ቤታና ጌዳ አንጀቴዳ ቦንቾ ጋላሳ ናጌቶ። 14 ኢታ ኦሱዋ ኡባፐ እ ኑና ዎዛናዉነ ሎኦባ ኦꬃናዉ አሞትያ ባረ ጌሻ አሳ ከሳናዉ፥ ኑ ድራዉ፥ ባረ ሁጲያ እሜዳ። *

15 ኔን ሀዋ ታማርሳ፥ ነ ኩመንꬃ ማታን ዞራነ ሴራ፤ ኦንነ ኔና ካꬎፖ።

3

ጾሳ አሳይ ኦꬅያ ኦሱዋ

1-2 ኡንቱንቱ ሞድያዋንቶነ ማታይ ደእያዋንቶ ሞደታናዉ፥ አዛዘታናዉነ ሎኦ ኦሱዋ ኡባ ኦꬃናዉ ጊገታናዳን ኡንቱንታ ሀሳይሳ፤ ቃይ ኡንቱንቱ ኦ ቦላንነ ኢታ ቃላ ሃሳየና ማላ፥ ኦናናነ ዋላቀተና ማላ፥ አሳ ኡባ አሽከተꬃነ ስጋተꬃ በስያዋንታ ግዳናዳን ዞራ። 3 አያዉ ጎፐ፥ ኑን ካሰ ኑ ሁጰዉካ ኤያቱዋ፥ አዛዘተናዋንታ፥ ባልያዋንታነ አሞነ ዱማ ዱማ ናሸቻዉ አይልያዳን ሞደትያዋንታ፤ ቃይ ኢታተꬃንነ ቃናትያን ደእያዋንታ፤ አሳን እጸትያዋንታነ እቱ እቱዋካ እጽያዋንታ። 4 ሽን ኑና አሽያ ጾሳ ኬካተꬃይነ አሳ እ ሲቅያ ሲቁ ቆንጬዳ ዎደ፥ 5 እ ባረ ማሮተꬃዳንካ፥ ኦራꬃ የለቱሳን ሀኔዳ ጌዩሳንነ ጌሻ አያናን ኦራጼዳዋን ኑና አሼዳዋፐ አትን፥ ኑን ጽሎ ኦሱዋ ኦꬄዳዋና ግደና። 6-7 ጾሳይ ባረ አꬎ ኬካተꬃን ኑን ጽላናዳንነ፥ እ እማና ጌዳ መꬍና ደኡዋ ላታናዳን፥ ኑና አሽያ የሱስ ክርስቶሳ ባጋና ጌሻ አያና ኑ ቦላ ዳርሲደ ትጌዳ። 8 ሀ ሃሳያይ አማነቴዳዋ፤ ጾሳ አሳቱ ሎኦ ኦሱዋ ኦꬃናዉ ጊጋናዳን፥ ሀ የዉዋ ኡንቱንቶ ኔን ምንሳደ ኦዳናዉ ኮያይ፤ ሀዋንቱ አሳዉ ሎአነ ጎእያዋንታ። 9 ሽን ኤያተꬃ ፓሉማፐ፥ ዛርያ ፓይድያዋፐ፥ ዋላሳፐነ ህግያባን ዋላቀትያዋፐ ናገታ። አያዉ ጎፐ፥ ሄዋንቱ ጎኤናዋንታነ ማደናዋንታ። 10-11 ሻኮተꬃ መꬍያ ኡራይ ጌላ አሳ ግድያዋነ ባረ ሁጲያን ፕርዲደ ናጋራ ኦꬅያዋ ኤራደ፥ እት ገደ ዎይ ላኡ ገደ አ ሴሬዳዋፐ ጉይያን፥ ሄዋ ማላትያ አሳፐ ሻከታ።

ዉርሰꬃ ዞርያ

12 ታን አርጸማሳ ዎይ ትክቆሳ ኔኮ ኪትያ ዎደ፥ ኔን ታኮ ንቆጲልዮና ያናዉ ምና። አያዉ ጎፐ፥ ታን ባልጉዋ * ያን ሻጫናዉ ቆፋ ቃቻድ። 13 ህግያ ኤርያ ዜናስነ አጲሎስ ኦግያ ብያ ዎደ፥ ኡንቱንቶ አያይነ ፓጨና ማላ፥ ኡንቱንታ ሎይꬃ ማዳ። 14 ኑ አሳይካ ማደና አሳ ግዲደ አተና ማላ፥ ባረንታ ሎይꬅ ኮሽያዋ ደማናዉ፥ ሎኦ ኦሱዋ ምኒደ ኦꬅያዋ ታማርኖ።

15 ታናና ደእያ ኡባቱ ኔና ሳሮ ሳሮ ጌድኖ። ኑና አማኑዋን ሲቅያዋንታ ሳሮ ሳሮ ጋ። ጾሳ አꬎ ኬካተꬃይ ህንተናና ኡባና እትፐ ግዶ። አመንእ።

* 1:6 1 ጽሞ. 3:2-7

* 2:14 ማዝ. 130:8፤ ከሳ 19:5፤ ዛረ. 4:20፤ 7:6፤ 14:2፤ 1 ጰጽ. 2:9

* 3:12 ባልጉዋ፦ ግሪከ ቃላንካ እራይ ቡክያ ዎድያ ግድያዋ ኦዴ። እንግልዜꬁዋን ዊንተር ግያዋ።

ፕልሞና

ጳዉሎስ

ፕልሞናዉ

ጻፌዳ ኪታ

ገሉዋ

ፕልሞን ኤረቴዳ አማንያ አሳ፤ እ ቆላስያሳ ዎሳ ጎልያ አሳ ግደናን ዋዪ አጋና። ፕልሞናዉ አናስሞሳ ግያ አይሊ ደኤ። ሄ አይሊ ባረ ጎዳፐ በቲደ ቤዳ ዎደ፥ ቃሾ ጎለን ደእያ ጳዉሎሳና ጋከቴዳ። አናስሞስ ጳዉሎሳ ባጋና የሱሳ አማኔዳ። ጳዉሎስ ፕልሞናዉ ጻፌዳ ኪታይ ፕልሞን ጉየ ስም ቢደ ደእያ ባረ ቆማና ስገታናዳን፥ ሄዋ ሀሳይስያዋ። ሄዋ ቦላካ ሀእ አናስሞስ አማንያ አሳ ግዴዳ ድራዉ፥ ሀዋፐ ስንꬃዉ አማንያ እሻዳን አ ሞክ አካናፐ አትን፥ ቆማዳን አ ጼለናዳን አዉ ኦዴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1-3

ፕልሞናዉ ጳዉሎሳ ጋላታ 4-7

ጳዉሎስ አናስሞሳ ድራዉ ሺሼዳ ምኖ ኦሻ 8-22

ዉርሰꬃ ቁትያ 23-25

1

1 ታን ጳዉሎስ፥ የሱስ ክርስቶሳ ድራዉ ቃሹዋን ደእያዌነ ኑ እሻ ጽሞቶስ፥ ኑናና ኦꬅያ ኑን ሲቅያ ፕልሞናዉ፥ 2 ነ ጎለን ሺቅያ አማንያዋንቶ፥ ኑ ምቻት አፍብስነ ኑናና እትፐ ደእያ ክርስቶሳ ዎታዳራ አርክፖሳዉ ሀ ዳብዳቢያ ጻፌቶ። *

3 ጾሳ ኑ አዉዋፐነ ኑ ጎዳ የሱስ ክርስቶሳፐ አꬎ ኬካተꬃይነ ሳሮተꬃይ ህንተንቶ ግዶ።

ፕልሞና ሲቁዋነ አማኑዋ

4-5 ኔን ጾሳ አሳቱዋ ሲቅያዋነ ጎዳ የሱሳ አማንያዋ ታን ስስያ ድራዉ፥ ጾሳ ዎሳደ ኔና ሀሳይያ ዎደ ኡባን፥ ታ ጾሳ ጋላታይ። 6 ኔን ነ አማኑዋ ሀራቱዋና ሻክያዌ ኑዉ ክርስቶስ የሱሳ ባጋና ይያ ሎኦባ ኡባ ኤርሳና ማላ፥ ታን ጾሳ ዎሳይ። 7 አያዉ ጎፐ፥ ጾሳ አሳቱዋ ዎዛናይ ነ ኪታን ምኔዳ ድራዉ፥ ታ እሻዉ፥ ታን ነ ሲቁዋን ዳሮ ናሸቻነ መንꬁዋ ደማድ።

አናስሞስ ፕልሞናኮ ስሜዳ ስሙዋ

8 ሄዋ ድራዉ፥ ኔን ኦꬃናዉ በስያዋ ኦꬃና ማላ፥ ታን ኔና አዛዛናዉ ክርስቶሳ ባጋና ጻሎፐካ፥ 9 ታን ጳዉሎስ ጭሜዳዌ፥ ክርስቶስ የሱሳዉ ሀእካ ቃሹዋን ደእያዌ፥ ሲቁዋ ድራዉ፥ ኔና ዎሳይ። 10 ታን ቃሹዋን ደኣደ አዉ አዉዋ ግዴዳ ታ ናኣ አናስሞሳ * ድራዉ፥ ኔና ዎሳይ። * 11 እ ካሰ ኔና ጎኤና፤ ሽን ሀእ ኔናካ ታናካ ቱሙ ጎኤ።

12-13 ታን ዎዛናፐ ዶስያ አናስሞሳ ኔኮ የዶዌ ታ ዎዛና የዶዋ። ታን ዎንጋላ ድራዉ ቃሸታ ኡታ ደእሽን፥ ኔና ኮቺደ፥ ታና ማዳና ማላ፥ ታ ማታን አ አሻናዉ ኮያይ። 14 ሽን ኔን ነ ሸንያዳን ኦꬃናዋ ኮያይፐ አትን፥ ኔናና ዞረተናን ዎልቃን አይነ ኦꬃናዉ ኮይከ።

15 አናስሞስ ጉꬃ ዎድያ ኔፐ ሻከቴዳዌ፥ ኦን ኤር ስሚደ፥ ኡባ ዎደካ ኔናና ደአናሰንቶነ። 16 ስም ሀዋፐ ስንꬃዉ አናስሞስ አይልያ ግደና፤ ሽን አይልያፐ እ ሎይꬅ አꬌ፤ እ ታዉ አይ ኬና ሲቆ እሼ! ቃይ እ ነዉ አሳ ባጋናካ ጎዳ ባጋናካ አይ ኬና አꬌዳ እሻ ግዳንዴሻ!

17 ስም ኔን ታና ነ ላገꬃ ግያዋ ግዶፐ፥ ታና ሞክያዋዳን፥ አ ሞካ። 18 እ ነዉ ባይዜዳባይ ዎይ አ ቦላ ነዉ አጩ ደኦፐ፥ ታፐ ጭጋ አካ። 19 ሄ አጩዋ ታን ጭጋና ጋደ፥ ታን ጳዉሎስ ታ ኩሽያን ጻፋይ። ኔን ታዉ ነ ሸምፑዋ አጮታ ኡቴዳዋ ታን ኔና ሀሳይሳናዉ ኮሸና።

20 ኤ፥ ታ እሻዉ፥ ጎዳ ባጋና ኔፐ ማዱዋ ደማናዉ ኮያይ። ክርስቶሳ ባጋና ታና መንꬃ። 21 ታን ጌዳዋፐ ዳሩዋ ኔን ኦꬃናዋ ኤራደ፥ ቃይ ነ ታዉ አዛዘታናዋካ አማናደ፥ ሀዋ ነዉ ጻፋይ።

22 ቃይ ህንተንቱ ኤለካ ታዉ እማꬃይ ሸምፕያ ጎልያ ጊግስተ። አያዉ ጎፐ፥ ጾሳይ ህንተንቱ ዎሳን ታና ህንተንቶ ጉየ ዛሪደ እማና ጋደ ቆፓይ።

ዉርሰꬃ ሳሮታ

23 ክርስቶስ የሱሳ ድራዉ፥ ታናና ቃሹዋን ደእያ ኤፓፍር ኔና ሳሮ ሳሮ ጌ። 24 ቃይ ታናና እትፐ ኦꬅያ ማርቆስ፥ አርስጽሮኮስ፥ ዴማስነ ሉቃስ ኔና ሳሮ ሳሮ ጊኖ።

25 ጎዳ የሱስ ክርስቶሳ አꬎ ኬካተꬃይ ህንተንቱ አያናና ግዶ።

* 1:2 ቆል. 4:17

* 1:10 አናስሞሳ፦ ግያ ሱንꬃ ብለꬃይ፥ ግሪክያ ቃላን ጎእያዋ ዎይ ማድያዋ ጉሳ።

* 1:10 ቆል. 4:9

እብራዌ

1

2

3

4

5

6

7

8

9

10

11

12

13

እብራዌ አሳዉ

ጻፈቴዳ ኪታ

ገሉዋ

ሀዌ ጳዉሎስነ ጰጽሮስ ጻፌዳዋዳን ኪታ ግደናን ትምርተ ግዲደ ጻፈቴዳዌ፥ ዎልቃማ ቱጋይ ጋክና፥ አማኑዋ አጋናዉ ማቴዳ አማንያ አሳቱዋሳ (10:32-39)። ሀ ማጻፋ ጻፌዳዌ ኦነንቶ ኤረተና። ሀ ጻፍያ ሁጰ ቆፋይ ኮይሮቲደ ኡንቱንቱን ደእያ ሲቁዋኮ ስማናዳን የሱሳ ꬎቃተꬃ በሲደ ኡንቱንታ ዞሬ። ሄ ጻፊ እብራዌ አማንያዋንቶ ምንስ ኦድያዌ የሱስ ክርስቶስ ቱማነ ጾሳ ፖሎ ቆንጨꬃ ግድያዋና። ሀ አማንያዋንቱ ባረንቱ አማኑዋን ምናና ማላ፥ ኡንቱንታ መንꬄ። እ ሄዋ ኦꬂደ ሄዙ ቱማቱዋ ቆንጭሲደ በሴ:

1. እ አኬዳ መቱዋ ባጋና ባረ አዎ ቱሙ አዛዘቴዳ የሱስ ጾሳዉ መꬍና ናኣ። እ ጾሳ ናኣ ግዴዳ ድራዉ፥ ኤጫ ቃላ ጫቁዋ ዎድያን ትምቢትያ ኦድያዋንቱፐ፥ ኪታንቻቱዋፐነ፥ ሀራይ አትን፥ ሙሴፐካ ሎይꬅ አꬍያዋ።

2. የሱስ ኤጫ ቃላ ጫቁዋ ቄሳቱዋፐ ሎይꬅ አꬍያ፥ መꬍና ቄሳ ግድያዋ ጾሳይ ባረ ሁጰዉ ኦዴዳ።

3. የሱሳ ባጋና አማንያዌ ናጋራፐ፥ ያሻተꬃፐነ ሀይቁዋፐ አቴ። የሱስ ቄሳቱዋ ኡባቱዋ ካፑዋ ግድያ ድራዉ፥ ካሰ እብራዋቱዋ አማኑዋ ዎጋቱዋንነ መሄቱዋ ያርሹዋን ኩዋዳን ቤትያ አቶተꬃ ሀእ ቱማ ግዳናዳን ኦꬄዳ።

ጻፊ እስራኤልያ አሳ ታርክያን ዳሮ ኤረቴዳ አሳ አማኑዋ ሌምሱዋዳን ጎኤቲደ (ሸምፑዋ 11)፥ ሀ ማጻፋ ናባብያ አሳቱ ባረንቱ አማኑዋን ምናናዳን ቆፍሴ። ሄዋዳንካ (ሸምፑዋ 12) ናባብያዋንቱ ባረንቱ አይፍያ የሱሳ ቦላን ትሽ ኦꬅ ዎꬂደ፥ ባረንቱ አማኑዋን ምናናዳንነ አይ ማላ መቱነ ዋዪ ጋኮፐካ፥ ኡንቱንቱ ገንጫናዳን ዞሬ። ዉርሰꬃን ቃይ ዞርያነ አኬክሱዋ ቃላ እምያዋን ዉርሴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ: ጾሳይ የሱሳን ቆንጬዳዋ 1:1-3

ክርስቶስ ኪታንቻቱዋፐ ቦላ ግድያዋ 1:4—2:18

ክርስቶስ ሙሴፐነ ኢያሱፐ ቦላ ግድያዋ 3:1—4:13

ክርስቶሳ ቄሳተꬃ ꬎቃተꬃ 4:14—7:28

ክርስቶሳ ቃላ ጫቁዋ ꬎቃተꬃ 8:1—9:23

ክርስቶስ ያርሸቴዳዌ ኦዋፐነ ዳርያዋ 9:23—10:39

አማኑዋ ዳሮተꬃ 11:1—12:29

ጾሳ ናሸቹሳ 13:1-19

1

ጾሳይ ባረ ናኣ ባጋና ሃሳዬዳ

1 ጾሳይ በን ዎደ፥ ኑ አዎቱ ናባቱዋ ባጋና ዱማ ዱማ ኦግያንነ ዳሮ ዎድያን ሃሳዬዳ። 2 ሽን ሀ ዉርሰꬃ ዎድያን፥ ኡባባ አ ላትሲደ፥ የለታ አ ባጋና መꬌዳ ባረ ናኣ ባጋና ኑዉ ሃሳዬዳ። 3 ናአይ ጾሳ ቦንቾ ፖኡዋ ጶሌ፤ ቃይ ኩመንꬃ ጾሳ ኤሻ አኪደ፥ ባረ ዎልቃማ ቃላን ሀ ሳኣ ናጌ፤ ያቲደ አሳ ናጋራፐ ጌሺደ፥ ኡባፐ ቦላ ጾሳፐ ኡሸቻ ባጋና * ሳሉዋን ኡቴዳ።

ጾሳ ናአይ ኪታንቻቱዋፐ ቦላ

4 ጾሳይ አዉ እሜዳ ሱንꬃተꬃይ ኪታንቻቱዋፐ ꬎቃ ግድያዋዳንካ፥ ኡንቱንቱፐ አ ሎይꬅ ꬎቁ ኦꬄዳ። 5 አያዉ ጎፐ፥ ጾሳይ ባረ ኪታንቻቱዋፐ ኦና፥

“ኔን ታ ናኣ፤

ታን ሀቼ ነዉ አዉዋ ግዳድ”

ጌዴ? ዎይ ቃይ ኦና፥

“ታን አዉ አዉዋ ግዳና፤

እካ ታዉ ናኣ ግዳና”

ጌዴ?* 6 ቃይ ጾሳይ ባረ ባይራ ናኣ ሀ ሳኣ የዳና ሀኒደ፥

“ታ ኪታንቻቱዋ ኡባቱካ አዉ ጎይንኖ”

ያጌዳ።* 7 ጸሳይ ኪታንቻቱዋባ ሃሳዪደ፥

“ታን ታ ኪታንቻቱዋ ጫርኩዋ ከሳይ፤

ቃይ ታ ኦሳንቻቱዋካ ታማ ላጩዋ ከሳይ”

ያጌ።* 8 ሽን ባረ ናኣዋ ሃሳዪደ፥

“ጾሳዉ፥ ነ ካዉተꬃ ኦይዲ፥

መꬍ መꬍናዉ ደኤ።

ነ ካዉተꬃ ጽሎተꬃን አሃሳ። *

9 ኔን ጽሎተꬃ ሲቃደ፤

ናቁዋ እጻዳ።

ጾሳይ፥ ነ ጾሳይ ኔና፥

ነ ላገቱዋፐ አꬂደ፥

ናሸቻን እልልስያ ዛይትያ ኦኬዳዌ ሀዋሳ”

ያጌ። 10 ጾሳይ ሀዋዳን ያጌ፤

“ጎዳዉ፥ ኮይሮ ኔን ሳኣ መꬋዳ፤

ሳሉዋካ ነ ኩሽያን መꬋዳ።*

11 ሄዋንቱ ኡባይ ꬋያና፤

ሽን ኔን ደአና።

ኡንቱንቱ ኡባይካ አፍላዳን ዉራና።

12 ኔን ኡንቱንታ ጋብያዳን ዳኮያና፤

ቃይ ኡንቱንቱ አፍላዳን ላመታናዋንታ።

ሽን ኔን ኔናካ፤

ነ ላይꬃይ ኡባካ ዉረና”

ያጌ። 13 ሽን ጾሳይ ባረ ኪታንቻቱዋፐ እቱዋነ፥

“ታን ነ ሞርከቱዋ ኔን

ገድያን የꬍያዋ ኦꬃና ጋካናዉ፥

ሀዋን ታፐ ኡሸቻ ባጋን ኡታ”

ግቤና።* 14 ኪታንቻቱ ኡባይ ጾሳዉ ኦꬃናዉነ አቶተꬃ ደማና አሳቱዋ ማዳናዉ ጾሳይ ኪቴዳ አያናቱዋ ግድክኖዬ?

2

ዎልቃማ አንጁዋ

1 ሄዋ ድራዉ፥ ኑን ስሴዳ ቱሙ የዉዋፐ ሱገት ዎራ ቤና ማላ፥ ሄ የዉዋ ሎይꬅ ኦይቃናዉ በሴ። 2 አያዉ ጎፐ፥ ኪታንቻቱ ኦዴዳ ቃላይ ቱማ ግድያ ድራዉ፥ ናቂያ ዎይ አዛዘተና አሳይ ኡባይ ሙረቴዳዋ ግዶፐ፥ 3 ያትና፥ ኑን ሀ ዎልቃማ አቶተꬃ ሸነኮ ጎፐ፥ ዋኒደ አታኔ? ጎዳይ ኮይሮ ባረ ሁጰዉ ሀ አቶተꬃ ኦዴዳ፤ ቃይ እ ኦዴዳዋ ስሴዳዋንቱ ኑዉ ጌሺደ ኦዴድኖ። 4 ሄ ስሴዳዋንቱ ማርካቴዳዌ ቦላ ጾሳይካ ማላ፥ ኦራꬃባነ ዱማ ዱማ ማላታ ኪተትያዋን ጉጅ ማርካቴዳ፤ ቃይ ጌሻ አያና እሙዋካ ባረ ኮዬዳዋዳን፥ ግሽ ጋꬄዳ።

አቶተꬃዉ ካለꬅያዋ

5 አያዉ ጎፐ፥ ጾሳይ ኑን ሃሳይያ ስንꬃፐ ያና አላምያ፥ ኪታንቻቱዋ ሞድስቤና። 6 ሽን ጾሳ ማጻፋይ እትሳን ሀዋዳን ያጌ፤

“ጾሳዉ፥ ኔን አሳዋ ቆፓናዉ አሳይ አዬ?

ዎይ ኔን አዉ ህርጋናዉ እ አዬ?*

7 ኔን ኪታንቻቱዋፐ፥

አማሬዳ ዎድያ አ ጉꬃዳ።

አ ሁጲያንካ ቦንቹዋነ፥

ሳባ ካላቻ ዎꬃዳ።

8 ቃይ ኡባባ አ ገድያፐ ጋርሳና ዎꬃደ

ሞድሳዳ”

ያጌ። አያዉ ጎፐ፥ ጾሳይ ኡባባካ አ ሞድሴዳዋዳን አን ሞደትቤናዌ አያይነ ባዋ፤ ሽን ሀእ ኡባባይ አዉ ሞደትያዌ ኑዉ ቤተና። 9 ሽን ኑን የሱሳ በኤቶ፤ የሱስ ጾሳ አꬎ ኬካተꬃ ባጋና አሳ ኡባዉ ሀይቃና ማላ፥ አማሬዳ ዎድያ ኪታንቻቱዋፐ ጋርሳ ግዴዳ። ቃይ ሀይቁዋ ዋይያ እ ዋየቴዳ ድራዉ፥ ፖእያ ቦንቹዋነ ሳባ ካላቻ ዎꬄዳዋ ሀእ ኑን በኤቶ። 10 ጾሳይ ኡባባ መꬌዳዌ፥ ኡባባካ ናግያዌ፥ የሱስ ዳሮ ናና አሂደ፥ ባረናና ቦንችሳና ማላ፥ ዋይያ ባጋና የሱሳ ባላይ ባይናዋ ኦꬄዳዋ በሴ፤ አያዉ ጎፐ፥ ሄ ናና አቶተꬃዉ ካለꬅያዌ የሱሳ።

11 አያዉ ጎፐ፥ አሳ ጌሽያ የሱሳዉካ ቃይ ሄ ጌዬዳ አሳ ኡባዉካ አዉ እቱዋ። የሱስ ኡንቱንታ፥ “ታ እሻቱዋ” ጊደ ዬላተናን ጼስያዌ ሀዋሳ። 12 የሱስ፥

“ታን ነ ሱንꬃ ታ እሻቶ አዋያና።

ማባራ ሺቁዋንካ ኔና ጋላታና”

ያጌ።* 13 ቃይ እ፥ “ታን ታ አማኑዋ ጾሳን ዎꬃና” ቃይካ፥ “ጾሳይ ታዉ እሜዳ ናናቱዋና ታን ሀዋን ደአይ” ያጌ። *

14 ናና ጊደ እ ጼስያዋንቱ፥ አሹዋፐነ ሱꬃፐ መቴዳ አሳቱዋ ግድያ ድራዉ፥ የሱስ ባረ ሁጰዉ ኡንቱንታ ማላቲደ፥ ኡንቱንቱ መታ አኬዳ፤ ቃይ እ ሄዋ ኦꬄዳዌ፥ ጻላህያ ካፑዋ ሀይቁዋ ቦላ ማታይ ደእያዋ ባረ ሀይቁዋን ꬋይሳናሳ። 15 ቃይ ባረንቱ ደኡዋ ኡባን ሀይቆ ያዪደ፥ ሀይቆ አይለቲደ ደእያዋንታ ኡባቱዋ አይለተꬃፐ ከሴዳ።

16 አያዉ ጎፐ፥ አብራሃማ ዛርያ እ ማድያዋፐ አትን፥ ኪታንቻቱዋ ማደናዌ ኤረቴዳ። * 17 ሄዋ ድራዉ፥ አሳ ናጋራይ አቶ ጌተታና ማላ፥ ጾሳ ኪታን አማነቴዳ ማርያ ቄሳቱዋ ኡባቱዋ ካፑዋ ግዳና ማላ፥ ኡባባን እ ባረ እሻቱዋ ማላታናዉ በሴ። 18 አያዉ ጎፐ፥ እ ባረ ሁጰዉ ፓጨቴዳ ድራዉነ ዋየቴዳ ድራዉ፥ ፓጨትያዋንታ ማዳናዉ ዳንዳዬ።

3

የሱስ ሙሴፐ ቦላ

1 ሄዋ ድራዉ፥ ጾሳይ ጼሴዳ ጌሻ እሻቶ፥ ኑ ማርካተꬃ ጾሳይ ኪቴዳዋ ቄሳቱዋ ኡባቱዋ ካፑዋ፥ የሱስ ክርስቶሳ ቆፕተ። 2 ሙሴ ባረ ኪታን ጾሳ ጎልያ ኡባን አማነቴዳዋ ግዴዳዋዳን፥ የሱስካ ባረና ዶሪደ፥ ሀ ኦሶ የዴዳ ጾሳዉ አማነቴዳዋ። * 3 አያዉ ጎፐ፥ ኬጸትያ ጎልያፐ ኬጽያ ብታኒ ቦንቼትያዋዳን፥ ሙሴዋፐ አꬍያ ቦንቹዋ እ አካናዉ በስያዌ ኤረቴዳዋ። 4 አያዉ ጎፐ፥ ጎልያ ኡባ ኬጼዳዌ እት አሳ፤ ሽን ኡባባ ኬጼዳዌ ጾሳ። 5 ሙሴ ጾሳ ጎልያ ኡባን አማነቴዳ ኦሳንቻ ግዲደ፥ ጾሳይ ስንꬃፐ ጋናዋ ማርካቴዳ። 6 ሽን ክርስቶስ ጾሳ ጎለን ናኣዳን አማነቴዳዋ፤ ኑን አካና ጊደ ናሸቻን ናግያዋ ጻላተꬃንነ አማኑዋን ናጎፐ፥ ጾሳዉ ጎልያ ግዴቶ።

ጾሳ አሳይ ሸምፑዋ ደማና

7 ሄዋ ድራዉ፥ ጌሻ አያናይ ሀዋዳን ያጌ፤

“ጾሳ ቃላ ህንተንቱ ሀቼ ስስያባ ግዶፐ፥ *

8-9 ህንተንቱ አዎቱ ታዉ እጽ ማካሊደ፥

ኦይታሙ ላይꬃ ታ ኦሱዋ በኤዳ ባዙዋ ፓጭያ ጋላሳዳን፥

ህንተንቱካ ዞርያ አከናን እጾፕተ።

10 ሄዋ ድራዉ፥ ታን፥

ሄ አሳ ሀንቀታደ፥

‘ኡንቱንቱ ኡባ ዎደ ባረንቱ ዎዛናን ባሊኖ።

ታ ኦግያካ ኤርበይክኖ’ ያጋድ።

11 ሄዋዳንካ ቃይ፥

ታን ሀንቀታ ጫቃደ፥

‘ታን ሸምፕያ ሳ ኡንቱንቱ፥

ኡባካ ገልክኖ’ ያጋድ”

ያጌ።

12 ታናዳን አማንያዋንቶ፥ ደኡዋ ጾሳፐ ህንተንታ ሻክያ ኢታ አማነና ዎዛናይ ህንተናን ኦናንነ ደኤና ማላ ናገትተ። 13 ሽን ጾሳይ ህንተንታ ኡባ ጋላስ ሀቼ ጊደ ጼስሽን፥ ህንተፐ ኦናነ ናጋራይ ባለꬅና፥ ዞርያ አከናን እጸና ማላ፥ እቱ እቱዋ ዞርተ። 14 አያዉ ጎፐ፥ ኑን ኮይሮ ኑዉ ደእያ አማኑዋ ዉርሰꬃይ ጋካናዉ ሎይꬅ ናጎፐ፥ ክርስቶሳና እትፐ ሻካና። 15 ጾሳ ማጻፋይ፥

“ጾሳ ቃላ ህንተንቱ፥

ሀቼ ስስያዋ ግዶፐ፥

ሄ ዎደ ኡንቱንቱ እጽ ማካሌዳዋዳን፥

ዞርያ አከናን እጾፕተ”

ያጌዳ።*

16 ጾሳይ ግያዋ ስሲደ፥ አዉ ማካሌዳ አሳቱ ኦኔ? ሙሴ ግብጼፐ ካለꬅና ከሴዳ ኡባቱዋ ግድክኖዬ?* 17 ጾሳይ ኦይታሙ ላይꬃ ኦናን ሀንቀቴዴ? አሃይ ዎራን አቴዳ አሳቱዋ፥ ናጋራ ኦꬄዳዋንታ ግድክኖዬ? 18 ቃይ ጾሳይ ባረዉ አዛዘተናን እጼዳዋንቱ እ ሸምፕያ ሳኣ ኡባካ ገለና ማላ፥ ኡንቱንቶ ጫቄዳዋፐ አትን፥ ኦስ ጫቄዴ? 19 ኡንቱንቱ አማንቤና ድራዉ፥ ሸምፕያ ሳ ገላናዉ ዳንዳይቤናዋ ኑን በኤቶ።

4

1 ስም ጾሳይ ኑና ባረ ሸምፕያ ሳ፥ “ገልሳና” ጌዳዌ ብራ ግዶፐ፥ ህንተፐ ኦንነ ሄ ሸምፕያ ሳ ገለናን አተና ማላ ናገቶ። 2 አያዉ ጎፐ፥ ኡንቱንቱ ዎንጋላ ምሽራቹዋ ስሴዳዋዳን፥ ኑንካ ስሴዶ፤ ኡንቱንቱ ስሴድኖ፥ ሽን አማኒደ አክቤና ድራዉ፥ አይነ ኡንቱንታ ጎእቤና። 3 ግዶፐካ፥ ጾሳ ኪታይ ሳአይ መቶደፐ ዶምና ፖለቴዳዋ ግዶፐነ፥ ጾሳይ፥

“ታን ሀንቀታ ጫቃደ፥

‘ኡንቱንቱ ታን ሸምፕያ ሳ

ኡባካ ገልክኖ’ ያጋድ”

ጌዳዋዳን፥ ኑን አማኔዳዋንቱ እ ሸምፕያ ሳ ገላና። * 4 አያዉ ጎፐ፥ ላፑንꬃ ጋላሳባ እትሳን ጾሳ ማጻፋይ፥ “ጾሳይ ላፑንꬃ ጋላሳን ባረ ኦሱዋ ኡባፐ ሸምፔዳ” ያጌዳ። * 5 ቃይ ሄ ሳኣን፥ “ኡንቱንቱ ታን ሸምፕያ ሳ ኡባካ ገልክኖ” ያጌዳ። * 6 ዎንጋላ ምሽራቹዋ ኮይሮ ስሴዳዋንቱ አዛዘትቤና ድራዉ፥ ሸምፑዋ ሳኣ ገልበይክኖ፤ እት እት አሳቱ ያ ገላናዋንቱ ደኢኖ። 7 ጾሳይ ዳሮ ዎድያፐ ጉይያን፥ ዳዊታ ባጋና ላኤንꬁዋ እት ጋላሳ፥ “ሀቼ” ግያ ቃላን ኬሪደ፥

“ጾሳ ቃላ ህንተንቱ ሀቼ ስስያዋ ግዶፐ፥

ዞርያ አከናን እጾፕተ”

ያጌዳ።* 8 ጾሳይ ሸምፕያ ሳ አሳ አፊደ ኢያሱ ሸምፕሴዳዋ ግድንቶ፥ ጾሳይ ሀራ ጋላሳዋ ጉየ ኬረና። * 9 ሄዋ ድራዉ፥ ጾሳ አሳዉ ሳምባታ ሸምፑ ናገት ኡቴዳ። 10 አያዉ ጎፐ፥ ጾሳይ ሸምፕያ ሳ ገልያ ኦንነ፥ ጾሳይ ባረ ኦሱዋፐ ሸምፔዳዋዳን፥ እካ ባረ ኦሱዋፐ ሸምፓና። * 11 ስም እስራኤልያ አሳይ አዛዘተናን እጺደ፥ ጾሳና እትፐ ሸምፕያ ሳ ገለናን አቴዳዋዳን፥ ኑፐ ኦንነ ሄዋ ማላ ኤኖ ጌናን እጹዋን ያ ገለናን አተና ማላ ምኖይተ።

12 አያዉ ጎፐ፥ ጾሳ ቃላይ መꬍናዉ ደእያዋኔ ኦꬅያዋ፤ ላኡ ባጋና ሌፈቴዳ ማሻፐካ አꬊደ ኩሴ። ሄ ቃላይ ሸምፑነ አያናይ፥ ኩሪነ ኮልዚ እትፐ ጋከትያሳ ሻካና ጋካናዉ ጫዴ። ቃይ አሳ ዎዛናን ደእያ ኮሻነ ቆፋ እ ሻኬ። 13 ኑን ኦꬅያዋ ዎችያ ጾሳ ስንꬃን ኡባባይካ ቤትያዋፐነ ቆንጭያን ደእያዋፐ አትን፥ አ አይፍያን ጌምያ መታይ አያይነ ባዋ።

የሱስ ቄሳቱዋ ኡባቶ ዎልቃማ ካፑዋ

14 ስም ሳሉዋ ቤዳ፥ ቄሳቱዋ ኡባቱዋ ዎልቃማ ካፑ፥ ጾሳ ናአይ የሱስ፥ ኑዉ ደእያ ድራዉ፥ ኑ አማኑዋ ሎይꬅ ናጌቶ። 15 አያዉ ጎፐ፥ ኑ ቄሳቱዋ ኡባቱዋ ካፑ ኑን ዳቡርያ ዎደ ኑዉ ቃረታናዉ ዳንዳዬ፤ ናጋራ እ ኦꬅቤናዋፐ አትን፥ ኑናዳን ኡባባንካ ፓጨቴዳ። 16 ስም ኑና ኮሽያ ዎደ ማድያ ማሮተꬃ አካናዉነ አꬎ ኬካተꬃ ደማናዉ፥ አꬎ ኬካተꬃይ ደእያ ሳኣ ጾሳ አራታኮ፥ ያየናን ሺቆይተ።

5

1 ቄሳቱዋ ኡባቱዋ ካፓቱ ሁጲያን ሁጲያን ባረ አሳ ግዶፐ ዶረቲደ፥ ሄ አሳ ግሻታዉ ጾሳዉ ኦꬃናዉ፥ እሙዋ እማናዉነ ናጋራ ያርሹዋ ያርሻናዉ ሱንቴድኖ። 2 እ ባረ ሁጰዉ ዳቡራንቻ ግድያ ድራዉ፥ ታማርቤናዋንቶነ ባልያዋንቶ ቃረታናዉ ዳንዳዬ። 3 ሄዋ ድራዉ፥ ሄ ቄሳቱዋ ኡባቱዋ ካፑ አሳ ድራዉ ያርሹዋ ያርሽያዋዳን፥ ባረ ሁጰ ናጋራ ድራዉካ ያርሻናዉ በሴ። *

4 ጾሳይ አሮና ቄሳቱዋ ኡባቱዋ ካፑዋ ግዳና ማላ ጼሴዳዋዳን፥ ጾሳይ ጼሳናፐ አትን፥ ኦንነ ቄሳቱዋ ኡባቱዋ ካፑዋ ግድያ ቦንቹዋ ባረዉ አካናዉ ዳንዳየና። * 5 ሄዋዳንካ፥ ክርስቶስ ቄሳቱዋ ኡባቱዋ ካፑዋ ግድያ ቦንቹዋ ባረዉ አክቤና፤ ሽን ጾሳይ አ፥

“ኔን ታ ናኣ።

ታን ሀቼ ነዉ አዉዋ ግዳድ”

ያጌዳ።* 6 ሄዋዳንካ ቃይ ሀራሳን፥

“ማልክ-ጸደቂ* ቄሳ ግዴዳዋዳን፥

ኔንካ መꬍናዉ ቄሳ ግዳና”

ያጌዳ።*

7 የሱስ ሳኣን ደእያ ዎደ፥ ባረና ሀይቁዋፐ አሻናዉ ዳንዳይያ ጾሳ ሎይꬅ ዬኪደነ አፎጺደ ዎሴዳነ ኦቼዳ፤ ጾሳይ አ ዎሳ ስሴዳዌ፥ እ ባረና ቶቼዳዋሳነ አዉ ያዬዳዋሳ። 8 የሱስ ጾሳ ናኣ ግዶፐነ፥ ባረ ዋየቴዳ ዋይያን አዛዘትያዋ ታማሬዳ። 9 የሱስ ባረ ኦሱዋ ፖሌዳ ዎደ፥ ባረዉ አዛዘትያ ኡባዉ መꬍና አቶተꬃ ደማናዉ ጋሶ ግዴዳ። 10 ቃይ ጾሳይ ማልክ-ጸደቃ ሱንꬃተꬃዳን፥ ቄሳቱዋ ኡባቱዋ ካፑዋ ግዳና ማላ፥ አ ሱንꬄዳ።

አሳይ ባለናዳን ኦደቴዳ ምኖ ኦዱዋ

11 ኑን ሀ የዉዋን ሃሳያናባይ ዳሮባይ ደኤ፤ ሽን ህንተንቱ አኬካናዉ አዛላ ግድያ ድራዉ፥ ህንተንቶ ኦድ ገልሳናዉ ዋይሴ። 12 አያዉ ጎፐ፥ ህንተንቱ ሀ ዎድያን ታማርስያዋንታ ግዳናዉ በሶፐካ፥ ጾሳ ቃላ ኮይሮ ትምርትያ ህንተንታ ዛር ታማርስያ እት ኡራ ኮሼ፤ ህንተንታ ኡሽያ ማꬃ ኮሼፐ አትን፥ ጮምያ ቁማ ኮሸና። 13 ማꬃ ፓከቲደ ደእያ ኦንነ ጋጭኖ ናኣ ግድያ ድራዉ፥ ጽሎተꬃ ትምርትያዋ ኤረና። 14 ሽን ምኖ ቁማይ ኢታነ ኬካ ደኡዋ ዳሩዋን ሻክ ኤሬዳ ዎዛናማ አሳሳ።

6

1-2 ሄዋ ድራዉ፥ ክርስቶሳ ትምርትያ ብሮ ዶምያዋ አጊደ፥ ዎዛናማ አሳ ትምርተዉ ስንꬃዉ ቦይተ፤ ኮይሮ ኑን ታማራናዉ ኮሽያ ትምርትያ ዎꬍ ኤቂደ ታማራናዉ ኑዉ በሰና፤ ሄ ትምርቲ አዬ ጎፐ፥ ማደና ኦሱዋፐ ስምያዋ፥ ጾሳ አማንያዋ፥ ጽንቃታቱዋባ፥ * ኩሽያ ዎꬁዋባ፥ ሀይቁዋፐ ደንዱዋባነ መꬍና ፕርዳባ። 3 ጾሳይ ኦꬅተ ጎፐ፥ ሄዋ ኑን ኦꬃና።

4-5 አያዉ ጎፐ፥ እቶደካ ፖኡ ፖኤዳዋንታነ ሳሉዋ እሙዋ ባር በኤዳዋንታ፥ ቃይ ጌሻ አያናካ ሻክ አኬዳዋንታነ ጾሳ ቃላይ ሎአ ግዴዳዋ ስስ ኤሬዳዋንታ፥ ስንꬃፐ ያና ሳኣ ዎልቃካ ቦች ጼሌዳዋንታ፥ 6 ሄዋፐ ጉየ ስሚደ ካዴዳዋንታ ናጋራፐ ላኤንꬁዋ ዛራናዌ ዳንዳየተና። አያዉ ጎፐ፥ ሄዋንቱ ጾሳ ናኣ ማስቃልያ ቦላ ምስማርያን ꬍሺደ ካቂያዋንታነ አሳ ስንꬃን ካዉሽያዋንቱ ማላ።

7 ኡባ ዎደ ቡክያ እራ ኡሽና፥ ጎሼዳ ኡራ ጎእያ ካꬃ ሞክያ ቢታ ጾሳይ አንጄ። 8 ሽን ቡሉዋነ ቡዙዋ ሞኮፐ፥ አይነ ጎኤና፤ ሸቃዉ ሺቅ ኡቴዳ። ቃይ ዉርሰꬃን ጉደታና። *

9 ሽን ኑ ሲቃቶ፥ ኑን ሀዋዳን ሃሳይያዋ ግዶፐነ፥ ህንተንቱ አቶተꬃዉ ግድያ ሎኦባይ ህንተንቶ ደእያዋ ኤሬቶ። 10 አያዉ ጎፐ፥ ህንተንቱ ኦꬄዳ ኦሱዋነ ቃይ አማንያዋንታ ማዴዳዋንነ ሀእካ ማድያዋን ጾሳ ሲቄዳ ሲቁዋ ጾሳይ ዶጋናዉ ማካላ ግደና። 11 ህንተንቱ ሁጲያን ሁጲያን ደማና ጊደ፥ ህዶታን ናግ ኡቴዳ ኩመንꬃ ቱማተꬃ ዉርሰꬃይ ጋካናዉ፥ ካሰዋዳን ምንሲደ ኦꬃና ማላ አሞቴቶ። 12 ጾሳይ እማና ጌዳዋ አማኑዋንነ ገንጫን ላትያዋንቱ ማላ ህንተንቱ ግዳናዋ ኑን ኮይያዋፐ አትን፥ አዛላ ግዳናዋ ኮዮኮ።

ጾሳይ እሜዳ ህዶታይ ስꬍሰናዋ

13 ጾሳይ አብራሃሞ እማና ጊደ ጫቄዳ ዎደ፥ ባረፐ አꬍያ ዎልቃማይ ባይና ድራዉ፥ ባረ ሁጲያን ጫቄዳ። 14 ጾሳይ አ፥

“ታን ኔና አንጃና፤

ነ ዘረꬃካ ጮርሳና”

ያጊደ ጫቄዳ። * 15 ሄዋዳንካ፥ አብራሃሞ ገንጭ ናጊደ፥ ጾሳይ እማና ጌዳዋ አኬዳ።

16 አያዉ ጎፐ፥ አሳይ ባረፐ ꬎቂያ ኡራን ጫቄ፤ ቃይ ሄ ጫቁ ፓሉምያ ኡባካ ተኤ። 17 ሄዋ ድራዉ፥ ጾሳይ ባረ እማና ጌዳዋ ላታናዋንቶ ባረ ቆፋ ኡባካ ላመናዋ ጌሽ ኦዳናዉ ሎይꬅ ኮዪደ፥ ሄዌ ቱማ ግዴዳዎ ጫቄዳ። 18 ጾሳይ ዎርዶታናዉ ዳንዳየና ሀ ላኡ ላመተና የዋቱዋን፥ እ እማና ጌዳ ኑ ስንꬃን ደእያዋ ኦይቃናዉ አኮ ባቃቴዳ ኑዉ ዎልቃማ መንꬁ ደኤ።

19 ሀ ኑን ደማና ጊደ ናሸቻን ናግ ኡቴዳዌ፥ ኑ ሸምፖ ማርካብያ ኦይቂያ ቃጸና ብራታ ማላ፤ ሄ ኑን ደማና ጊደ፥ ናሸቻን ናግ ኡቴዳዌ ኤረቴዳ ምኖ ግዲደ፥ ጋርዱዋ † ግዶ ጌሻ ሳ ገሌ። * 20 ቃይ የሱስ ማልክ-ጸደቃ ሱንꬃተꬃዳን፥ መꬍናዉ ቄሳቱዋ ኡባቱዋ ካፑዋ ግዲደ፥ ኑ ግሻታዉ ኑፐ ካሰቲደ፥ ሄ ሳኣ ገሌዳ። *

7

ቄሳ ማልክ-ጸደቃ

1 ሀ ማልክ-ጸደቂ፥ ሳሌማ ካቲ፥ ኡባፐ ቦላ ጾሳ ቄሳይ፥ አብራሃሞ ካተቱዋ ዎꬊደ ኦላፐ ስምሽን፥ አናና ጋከቲደ፥ አ አንጄዳ። * 2 አብራሃሞ ባረ ኦሞዴዳ ኡባፐ አስራታ ከሲደ፥ አዉ እሜዳ፤ ማልክ-ጸደቃ ሱንꬃዉ ኮይሮ ብለꬃይ ጽሎተꬃ ካትያ ግያዋ፤ ቃይ ሳሌማ ካትያ እ ግድያ ድራዉ፥ ላኤንꬆ ብለꬃይ ሳሮተꬃ ካትያ ግያዋ። 3 ማልክ-ጸደቃዉ ዳያ ዎይ አዉ፥ ዎይ አዉ ዛርያ ፓይዱ ባዋ፤ ቃይ አ የለታዉ ዶመꬃይ ዎይ አ ሀይቆ ዉርሰꬃይ ባዋ፤ ሽን ጾሳ ናኣ ማላቲደ፥ መꬍናዉ ቄሳ ግዴዳ።

4 ኑ አዎቱዋ ካፑ አብራሃሞ ኦላን ኦሞዲደ፥ አሄዳዋፐ አስራታ እሜዳ ማልክ-ጸደቂ አይ ኬና ꬎቁ ግያዌንቶ በእተ። 5 ቄሳ ግድያ ሌዊያ ዛራቱ እስራኤልያ አሳፐ፥ ሄዌነ ባረንቱ ጋደ አሳፐ ሀራይ አቶ ኡንቱንቱ አብራሃሞ ዛረ ግዶፐነ፥ አስራታ አካና ማላ፥ ህግያን አዛዘቴድኖ። * 6 ማልክ-ጸደቂ ሌዊያ ዛረ ግደና፤ ሽን አብራሃሞፐ አስራታ አኪደ፥ ጾሳይ እማና ጌዳዋ ናግያ አብራሃማ አንጄዳ። 7 ቃይ አንጅያዌ አንጀትያዋፐ ꬎቁ ግያዌ ፓሉንና።

8 እት ባጋና፥ ሀይቂያ አሳይ አስራታ ከሴ፤ ሽን ሀራ ባጋና ቃይ፥ ሀይቀና ጊደ ማርካትያ ኡራይ አስራታ ከሴ። 9 ሀዋዳን ሃሳያናዉ ሀራይ አቶ፥ አስራታ ከስያ ሌዊካ አብራሃሞ ባጋና አስራታ እሜዳ። 10 አያዉ ጎፐ፥ ማልክ-ጸደቂ አብራሃሞና ጋከትያ ዎደ፥ ሌዊ ብሮ የለትቤና፤ ሽን ባረ ዛርያ አብራሃማ ጉልባታን ደኤ።

11 እስራኤልያ አሳዉ ህጊ ሌዊያ * ዘረꬃቱዋ ቄሰተꬃ ባጋና እመቴዳ። ሄ ቄሰተꬃ ኪታይ ባላይ ባይናዋ ግዶፐ፥ አሮናዋ ማላ ግደናን ማልክ-ጸደቃ ማላ ሀራ ቄሳይ ሱንታናዉ አያዉ ኮሺ? 12 አያዉ ጎፐ፥ ቄሰተꬃይ ላመትያ ዎደ፥ ህጊካ ቃይ ላመታናዉ ኮሼ። 13 ሀ የዉ ሃሳየቴዳ ኡራይ ሀራ ዛሪ፤ አ ዛርያፐ ኦንነ ያርሽያሳን ቄሳዳን ኦꬅቤና። 14 ኑ ጎዳይ ይሁዳ ዛርያፐ ዬዳዌ ኤረቴዳዋ ግድያ ድራዉ፥ ሙሴ ቄሳቱዋባ ሃሳዪደ፥ ሄ ዛርያባ አይነ ሃሳይቤና።

ክርስቶስ ማልክ-ጸደቃ ማላ ቄሳ

15 ማልክ-ጸደቃ ማላ ሀራ ቄሳይ ዬዳዋ ግድንቶ፥ ሀዌ አꬊደ ኤረታናዋ። 16 እ አሳ ህግያንነ ዎጋን ቄሳ ግድቤና፤ ሽን ዉረና ደኡዋ ዎልቃን ቄሳ ግዴዳ። 17 አያዉ ጎፐ፥ ጾሳ ማጻፋይ፥

“ማልክ-ጸደቂ ቄሳ ግዴዳዋዳን፥

ኔንካ መꬍናዉ ቄሳ ግዳናዋ”

ያጊደ ማርካቴ። * 18 በን ደእያ ህጊ ላፋነ ማደናዋ ግድያ ድራዉ አቴዳ። 19 አያዉ ጎፐ፥ ሙሴ ህጊ አያነ ባላይ ባይናዋ ኦꬃናዉ ዳንዳየና፤ ቃይ ኑን አ ባጋና ጾሳኮ ሺቃና ጊደ ናሸቻን ናግ ኡቴዳ ኡባፐ አꬍያዌ ዬዳ።

20 ሄዋ ቦላን ቃይ ጾሳ ጫቁካ ደኤ፤ ሀራቱ ቄሳ ግዴዳ ዎደ፥ ሄዋ ማላ ጫቁ ባዋ። 21 ሽን የሱስ ጫቁዋን ቄሳ ግዴዳ፤ ጾሳይ አ፥

“ጎዳይ ጫቄዳ፤ እ ባረ ቆፋ ላመና።

‘ኔን መꬍናዉ ቄሳ ግዳና’ ጌዳ”

ያጌዳ።* 22 ሄዋ ድራዉ፥ የሱስ ኡባፐ አꬍያ ጫቆ ዋሰ ግዴዳ።

23 ካሰ ቄሳቱዋ ፓይዱ ጮራ፤ አያዉ ጎፐ፥ ኡንቱንቱ ኦꬃና ኦሱዋ ሀይቁ ድጌዳ። 24 ሽን የሱስ መꬍናዉ ደእያ ድራዉ፥ አ ቄሰተꬃይ ላመተና። 25 ሄዋ ድራዉ፥ እ ኡንቱንቱ ግሻታዉ ጋናታናዉ መꬍናዉ ደእያ ድራዉ፥ ጾሳኮ ባረ ባጋና ይያዋንታ ኡባቱዋ አሻናዉ ዳንዳዬ።

26 ኑዉ ጊግያ ሀዋ ማላ፥ ቄሳቱዋ ኡባቱዋ ካፑ ደአናዉ ኮሼ፤ እ ጌሻ፤ አን ገኒነ ካꬅያባይ ባዋ፤ ናጋራንቻቱዋና እ ጋከተና፤ ቃይ ꬎቃ ሳሉዋንካ እ ቦንቼቴዳ። 27 ሀራ ቄሳቱዋ ኡባቱዋ ካፓቱዋዳን፥ እ ኮይሮ ባረ ሁጰ ናጋራዉ ያርሺደ፥ ቃይ ጉየፐ አሳ ናጋራዉ ሀቼ ሀቼ ያርሻናዉ ኮሸና፤ እ ባረና ያርሼዳ ዎደ፥ ላኤንናን እት ገደ ያርሼዳ። * 28 አያዉ ጎፐ፥ ሙሴ ህጊ ዳቡራንቻ አሳ ቄሳቱዋ ኡባቱዋ ካፑዋ ኦꬂደ ሱንꬄ፤ ሽን ጾሳይ እማና ጊደ ጫቄዳ ህግያፐ ጉየ ዬዳ ቃላይ መꬍናዉ ባላይ ባይናዋ፥ ጾሳ ናኣ ሱንꬄ።

8

የሱስ ኦራꬃ ቃላ ጫቁዋ ቄሳቱዋ ኡባቱዋ ካፑዋ

1 ኑን ሃሳይያ ዎልቃማባይ ሀዋ፤ ሳሉዋን ኡባፐ ቦላ ጾሳይ ኡትያ ካዉተꬃ ኦይድያፐ ኡሸቻ ባጋና ኡቴዳ ቄሳቱዋ ኡባቱዋ ካፑ፥ ሀዋ ማላይ ኑዉ ደኤ። * 2 ጌሻ ሳኣንነ ቱሙ ዱንካንያን እ ኦꬄ፤ ሄ ዱንካኒ አሳይ ኤሴዳዋ ግደናን፥ ጾሳይ ኤሴዳዋ።

3 ቄሳቱዋ ኡባቱዋ ካፑ ኡባይ እሙዋነ ያርሹዋ ጾሳዉ እማናዉ ሱንቴዳ ድራዉ፥ ሀ ቄሳቱዋ ኡባቱዋ ካፖካ ያርሻናዉ እትባይ ደአናዉ ኮሼ። 4 ስም ሳኣን እ ደእያዋ ግዶፐ፥ ኡባካ ቄሳ ግደና፤ አያዉ ጎፐ፥ ህጊ አዛዝያዋዳን፥ እሙዋ እምያ ቄሳቱ ደኢኖ። 5 ኡንቱንቱ ቄሳቱዋዳን ኦꬅያ ኪታይ ሳሉዋን ደእያ ኦሶ ቱሙ ሌምሱዋነ ኤሹዋ፤ አያዉ ጎፐ፥ ሙሴ ዱንካንያ ኤሳና ሀንሽን፥ ጾሳይ አ፥ “አኬካ፤ ኡባባካ ታን ኔና ደርያ ሁጲያን በሴዳ ሌምሱዋ ካላደ ኦꬃ” ያጌዳ። * 6 ሽን የሱስ ጋናትያ ጫቁ ካሰዋፐ አꬍያዋዳንካ፥ አዉ እመቴዳ ኦሱካ ኡንቱንቱዋፐ አꬌ፤ አያዉ ጎፐ፥ ሄ ጫቁ ጾሳይ እማና ጌዳ ኡባፐ አꬍያ ኪታን ኦሰቴዳ።

7 አያዉ ጎፐ፥ ኮይሮ ጫቁዋን ባላይ ባይናዋ ግድንቶ፥ ላኤንꬆ ጫቁዋ ኮሸና። 8 ሽን ኡንቱንታ ቦሪደ፥ ጎዳይ ሀዋዳን ያጌ፤

“ታን እስራኤልያ አሳናነ ይሁዳ አሳና፥

ኦራꬃ ጫቁዋ ጫቀትያ ጋላሳቱ ያናዋ። *

9 ሄ ጫቁ ታን ግብጼ ጋድያፐ፥

ኡንቱንቱ አዎቱዋ ኩሽያ ኦይቃደ፥ ጎቻ ከሴዳ ዎደ፥

ኡንቱንቱና ጫቀቴዳ ጫቁዋ ማላ ግደና።

ኡንቱንቱ ታ ጫቁዋን አማነትቤና ድራዉ፥

ታንካ ኡንቱንታ አጋድ።

ታን፥ ጎዳይ፥ ሀዋ ኦዳይ።

10 አያዉ ጎፐ፥ ሄ ጋላሳቱዋፐ ጉይያን፥

ታን እስራኤልያ አሳና ጫቀታና ጫቁ ሀዋ:

ታን ታ ህግያ ኡንቱንቱ ቆፋን ዎꬃና፤

ቃይ ኡንቱንቱ ዎዛናንካ ጻፋና።

ታን ኡንቱንቱ ጾሳ ግዳና፤ ኡንቱንቱካ ታ አሳ ግዳና።

11 ኡንቱንቱፐ ኦንነ ባረ ሾሩዋ፥

ዎይ ባረ እሻ፥

‘ጎዳ ኤራ’ ያጊደ ታማርሰና።

አያዉ ጎፐ፥ ኡንቱንቱ ናኣፐ ጭማ ጋካናዉ ኡባይ ታና ኤሪኖ።

12 ታን ኡንቱንቱ ናቁዋ ማራና፤

ኡንቱንቱ ናጋራካ ላኤንꬆ ሀሳይከ”

ያጌ። 13 ጾሳይ ኦራꬃ ጫቁዋ ጊደ ሃሳይያዋን ኮይሮዋ ኤጭሴዳ፤ ቃይ ኤጭያባይነ ዉርያባይ ኤለካ ꬋያና።

9

ሳሉዋን ኦሰትያ አያና ኦሱ ሳኣን ኦሰትያ አያና ኦሱዋፐ አꬌ

1 ኮይሮ ጫቆ ጾሳዉ ጎይንያ ዎጋይነ አሳይ ኦꬄዳ ጌሻ ጎሊ ደኤ። 2 አያዉ ጎፐ፥ ኮይሮ ዱንካኒ ኤቄዳ፤ አ ግዱዋን ሙቃዳ ዎꬅያዌ፥ ጻራጴዛይነ ጎዳ ስንꬃን ዎꬅያ ኡክꬃይ ደኤ፤ ሄ ሳአይ ጌሻ ሳ ጊደ ጼሴቴ። * 3 ላኤንꬆ ጋርዱዋ ጉየ ባጋና ኡባፐ አꬍያ ጌሻ ሳኣ ጌተትያ ዱንካኒ ደኤ። * 4 አ ግዱዋን እጻና ጩዋያናዉ ዎርቃፐ ኦꬄዳ ሳጽኒነ ኡባ ሳና ዎርቃን ሼሼዳ ቃላ ጫቁዋ ታቦታይ ደኤ። ሄ ቃላ ጫቁዋ ታቦታን ማናይ ደእያ ዎርቃ ጻሩ፥ አሮና ጻምአይ አጬዳዌነ ቃይ ሙሴ ህጊ ጻፈቴዳ ላኡ ማሰቴዳ ሹቻቱ ደኢኖ። * 5 ሄ ቃላ ጫቁዋ ታቦታፐ ቦላ ባጋና አቶ ግያ ሳኣ ቁምእያ ባረንቱ ቀፍያን ገንꬅያ ቦንቾ ክሩበቱ ደኢኖ፤ ሽን ሀ ኡባባ ሀእ ዉርስ ኦዳናዉ ዳንዳዮኮ። *

6 ሄዌ ሄዋዳን ጊግ ደእሽን፥ ቄሳቱ ኡባ ዎደ፥ ባረንቱ ኦሱዋ ኦꬃናዉ ኮይሮ ዱንካንያ ገሊኖ። * 7 ሽን ቄሳቱዋ ኡባቱዋ ካፑዋ ጻላላይ ላኤንꬆ ዱንካንያ ላይꬃፐ እት ገደ ገሊደ ባረ ድራዉነ ኤረናን አሳይ ኦꬄዳ ናጋራ ድራዉ፥ ጾሳዉ ያርሽያ ሱꬃ አኪደ ገሌ። * 8 ኮይሮ ዱንካኒ ኤቂደእሽን፥ ኡባፐ አꬍያ ጌሻ ሳኣ አፍያ ኦጊ ብሮ ዶየትቤናዋ ጌሻ አያናይ ሄዋን ኤርሴ።

9 ሄ ዱንካኒ ሀ ዎደዉ ሌምሱዋ፤ ሄዋ ግያዌ ጾሳዉ እምያ እሙነ ያርሹ ጎይንያዋ ሱረ ዎዛና ባላይ ባይናዋ ኦꬃናዉ ዳንዳይክኖ። 10 ሄዋንቱ ሙሳባ፥ ኡሻባነ ዱማ ዱማ ሜቻባ ኦድያ ካረ ባጋ ዎጋቱዋ፤ ኡንቱንቱ ኦራጽያ ዎዲ ጋካናዉ ኦሰትያ ዎጋቱዋ።

11 ሽን ክርስቶስ ሀዋን ደእያ ሎኦባዉ ቄሳቱዋ ኡባቱዋ ካፑዋ ግዲደ ይ ድጌዳ። እ ገሊደ ኦꬅያ ዱንካኒ ኡባፐ አꬍያዋነ ባላይ ባይናዋ፤ ቃይ ሄ ዱንካንያ አሳይ ኦꬅቤና፤ ሀ መቴዳ ሳኣባካ ግደና። 12 ክርስቶስ ኡባፐ አꬍያ ጌሻ ሳኣ ገልያ ዎደ፥ ዴሻ ሱꬃነ ጋሎ ማራ ሱꬃ ኦይቂደ ገልቤና፤ ሽን ባረ ሱꬃ ኦይቂደ፥ ኑዉ መꬍና አቶተꬃ እሚደ፥ ላኤናን እት ገደ ገሌዳ። 13 ቱኔዳ አሳ ቦላ ኮሩማ ሱꬃነ ዴሻ ሱꬃ ጫጫፊደ፥ ጉደቴዳ ኡሳት ብድንꬃ ቆልና፥ ሄ ኡራ ቱናተꬃፐ ጌሻናዉ ዳንዳዮፐ፥ * 14 መꬍና ጌሻ አያና ባጋና ባላይ ባይና ያርሹዋዳን፥ ጾሳዉ ባረና እሜዳ ክርስቶሳ ሱꬃይ፥ ኑን ደኡዋ ጾሳዉ ኦꬃና ማላ፥ ካሰ ኑ ሀይቄዳ ኦሱዋፐ ኑ ሱረ ዎዛና ዎት ጌሻንዴሻ!

15 ሄዋ ድራዉ፥ ጾሳይ ጼሴዳዋንቱ እ እማና ጌዳ መꬍና አንጁዋ ላታና ማላ፥ ክርስቶስ ኦራꬃ ጫቆ ጋናቴዳ፤ ሄዌ ሀናና ዳንዳይያዌ፥ አሳይ ኮይሮ ጫቁዋፐ ጋርሳን ደኢደ ኦꬄዳ ባላ አይለተꬃፐ ከስያ ሀይቁ ደእያ ድራሳ።

16 አያዉ ጎፐ፥ ሀይቂያ ኡራይ ዎይቴዳዌ ደኦፐ፥ ሄ ኡራይ ሀይቆዌ ኤረታናዉ ኮሼ። 17 አያዉ ጎፐ፥ ዎይቴዳ ኡራይ ሀይቄዳ ዎደ፥ እ ዎይቴዳዌ ፖለቴዳ፤ ሄ ዎይቴዳዌ ፓጻ ደእሽን፥ አይነ ፖለተና።

18 ሀራይ አቶ፥ ኮይሮ ጫቁካ ሱꬃይ ባይናን እንጀትቤናዌ ሀዋሳ። 19-20 አያዉ ጎፐ፥ ህግያን ደእያ አዛዙዋ ኡባ ሙሴ አሳ ኡባዉ ኦዴዳ፤ ሄዋፐ ጉይያን፥ ጋሎ ማራ ሱꬃነ ዴሻ ሱꬃ፥ ሃꬃና፥ ዞኦ ዶርሳ እስክያናነ ህሶጵያ ግያ ምꬃ ቦንጭያና እትፐ አኪደ፥ “ሀዌ ህንተንታ ጾሳይ አዛዜዳ ጫቁዋ ሱꬃ” ያጊደ፥ ህግያ ማጻፋ ቦላነ አሳ ኡባ ቦላ ጫጫፌዳ። * 21 ሄዋዳንካ፥ ዱንካንያ ቦላነ ኦꬅያ ሚሻ ኡባ ቦላ ሱꬃ ሙሴ ጫጫፌዳ። * 22 ህጊ ግያዋዳን፥ ቱሙካ አማሬዳዋፐ አትን፥ ኡባባይካ ሱꬃን ጌዬ፤ ሱꬃይ ጉካና ꬋዮፐ፥ አቶተꬃይ ባዋ።

ክርስቶስ ያርሸቴዳዌ ናጋራ ቁጭ ꬋይሴ

23 ሄዋ ድራዉ፥ ሳሉዋን ደእያዋንታ ማላትያዋንቱ ሄ ያርሹዋን ጌያናዉ ኮሼ፤ ሽን ሳሉዋን ደእያዋንቱካ ባረንቱ ሁጰዉ ጌያናዉ አꬍያ ያርሹዋ ኡንቱንታ ኮሼ።

24 አያዉ ጎፐ፥ ክርስቶስ ቱሙ ጌሻ ሳን ሌምሰትያ አሳይ ኦꬄዳ ጌሻ ሳ ገልቤና፤ ሽን እ ሀእ ኑ ግሻታዉ ጾሳ ስንꬃን ቤታናዉ ያ ሳሉዋ ገሌዳ። 25 ቄሳቱዋ ኡባቱዋ ካፑ ላይꬃን ላይꬃን ባረ ሱꬃ ግደናዋ ኦይቂደ፥ ጌሻ ሳኣ ገልያዋዳን፥ ክርስቶስ ባረና ኡባደ ያርሻናዉ ገልቤና። 26 ሄዋ ግድንቶ፥ ክርስቶስ ሳአይ መቶደፐ ዶሚደ ዳሮ ገደ ዋየታናዉ ኮሼ፤ ሽን ሀእ ዎድያ ዉርሰꬃን ናጋራ ꬋይሳናዉ ባረና ያርሺደ፥ ላኤናን እት ገደ ቤቴዳ።

27 አሳይ ኡባይ እት ገደ ሀይቃናዉ በሴ፤ ሄዋፐ ጉይያን ጾሳይ አሳ ፕርዳና። 28 ሄዋዳንካ፥ ቃይ ክርስቶስ ዳሮ አሳ ናጋራ ꬋይሳናዉ እት ገደ ያርሸቴዳ፤ ቃይ እ ባረና ሎይꬅ ናግያዋንታ አሻናዉ ቤታናፐ አትን፥ ላኤንꬆ ናጋራ ቶካናዉ ቤተና። *

10

1 አያዉ ጎፐ፥ ህገዉ ያና ሎኦባ ኤሹዋ ጻላላይ ደኤ፤ አዉ ቱሙ ሌምሱ ባዋ። ኡባ ዎደ ላይꬃን ላይꬃን እት ማላ ያርሹ ያርሸቴ፤ ሄዋ ድራዉ፥ ህጊ ጾሳኮ ሺቅያ አሳ ሄ ያርሹዋን ባላይ ባይና አሳ ኦꬃናዉ ኡባካ ዳንዳየና። 2 ጾሳዉ ጎይንያ አሳይ ባረ ናጋራፐ ኡባና ጌዬዳባ ግድንቶ፥ ሱረ ዎዛናን ላኤንꬁዋ ናጋራ ቆፐና፤ ቃይ ያርሽያዋካ አጋና። 3 ሽን አሳይ ላይꬃን ላይꬃን ሄ ያርሹዋን ባረ ናጋራ ሀሳዬ። 4 አያዉ ጎፐ፥ ኮሩማ ሱꬃይነ ዴሻ ሱꬃይ ናጋራ ꬋይሳናዉ ኡባካ ዳንዳየና።

5 ሄዋ ድራዉ፥ ክርስቶስ ሀ አላምያ ያና ሀኒደ፥ ሀዋዳን ያጌዳ፤

“ኔን ያርሹዋነ እሙዋ ኮያበይካ፤

ሽን ታዉ ቦላ ጊግሳዳ። *

6 ኔን ጹግያ ያርሹዋንነ፥

ናጋራ ያርሹዋን ኡባካ ናሸታካ።

7 ታን ሄ ዎደ፥ ‘ጻꬃ ማጻፋን ታባይ ጻፈቴዳዋዳንካ፥

ጾሳዉ፥ ታን ኔን ኮይያዋ ኦꬃናዉ ያድ’ ያጋድ”

ያጌዳ። 8 ያርሹ ያርሸታና ማላ፥ ህጊ አዛዝያዋ ግዶፐነ፥ ክርስቶስ ኮይሮ፥ “ኔን ያርሹዋ፥ እሞታ፥ ጹግያ ያርሹዋነ ናጋራ ያርሹዋ ኡባካ ኮያበይካ፤ ሄዋንቱን ናሸታካ” ያጌዳ። 9 ሄዋፐ ጉይያን ክርስቶስ፥ “ጾሳዉ፥ ታን ኔን ኮይያዋ ኦꬃናዉ ያድ” ያጌዳ። ሄዋ ድራዉ፥ ክርስቶስ ላኤንꬁዋ ኤሳናዉ ኮይሮዋ ꬋይሴ። 10 የሱስ ክርስቶስ ጾሳይ ኮዬዳዋ ኦꬄዳ ድራዉ፥ ባረ አሹዋ ላኤንናን እት ገደ ያርሼዳዋን ኑን ኑ ናጋራፐ ጌይ አጌዶ።

11 ቄሳቱዋ ኡባቱ ሀቼ ሀቼ ኤቂደ፥ ባረ ኦሱዋ ኦꬂኖ፤ ቃይ ናጋራ ꬋይሳናዉ ኡባካ ዳንዳየና እት ማላ ያርሹዋ ዛር ዛሪደ ያርሺኖ። * 12 ሽን ክርስቶስ ናጋራ ድራዉ፥ ኡባ ዎደዉ ግዴዳ እት ያርሹዋ ያርሺደ፥ ጾሳፐ ኡሸቻ ባጋና ኡት አጌዳ። * 13 ጾሳይ ስንꬃፐ ክርስቶሳ ሞርከቱዋ ክርስቶሳዉ ገድያን የꬍያዋ ኦꬃና ጋካናዉ፥ ያን ናጌ። 14 አያዉ ጎፐ፥ እ እት ገደ ያርሼዳዋን፥ ናጋራፐ ጌዬዳዋንታ መꬍናዉ ባላይ ባይናዋንታ ኦꬄዳ።

15 ቃይ ጌሻ አያናይ ኑዉ ማርካቲደ፥ ሀዋዳን ያጌ፤

16 “ታን ሄ ጋላሳቱዋፐ ጉይያን፥

ኡንቱንቱና ጫቀትያ ጫቁ ሀዋ:

ታን ታ ህግያ ኡንቱንቱ ቆፋን ዎꬃና፤

ቃይ ኡንቱንቱ ዎዛናንካ ጻፋና”

ያጌ።*

17 ቃይ ሄዋፐ ጉየና፥

“ታን ኡንቱንቱ ናጋራነ፥

ኡንቱንቱ ማካላ ኦሱዋ ላኤንꬆ ሀሳይከ”

ያጌ።* 18 ጾሳይ ሄ ናጋራ አቶ ጌዳ ዎደ፥ ናጋራ ꬋይሳናዉ ሀዋፐ ስንꬃዉ ያርሹዋ ኮሸና።

ጾሳኮ ሺቃናዉ ኮሼ

19 ስም ታናዳን አማንያዋንቶ፥ ኑን የሱሳ ሱꬃ ባጋና ኡባፐ አꬍያ ጌሻ ሳኣ ገላናዉ ኑዉ ጻላተꬃይ ደኤ። 20 ክርስቶስ ኑዉ ኦራꬃ ኦግያነ ደኡዋ ኦግያ ጋርዱዋ ባጋና፥ ሄዋ ጉሳይ ባረ ቦላ ባጋና ዶዬዳ። 21 ኑዉ ጾሳ ጎለን ሱንቴዳ ዎልቃማ ቄሳይ ደእያ ድራዉ፥ 22 ኑን ሱረ ዎዛናና፥ ቱሙ አማኑዋና፥ ኢታ ዎዛናፐ ጌዬዳ ዎዛናናነ ቃይ ጽሎ ሃꬃን ሜጨቴዳ ቦላና ጾሳኮ ሺቆይተ። *

23 ኑዉ እማና ጌዳ ጾሳይ አማንꬅያ ድራዉ፥ ኑን ደማና ጊደ ናሸቻን ናግ ኡቴዳዋ ሎይꬅ ኦይቆይተ። 24 እቱ እቱዋና ዋን ሲቀታነንቶነ ቃይ ሎኦ ኦሱዋ ዎት ኦꬃነንቶ፥ እቱ እቶ ቆፔቶ። 25 እቱ እቱ ሺቁዋ ዶያ ኦꬂደ ሺቅያዋዳን፥ ኑንካ እትፐ ሺቅያዋ አጎኮ፤ ሽን ጎዳ ጋላሳይ ማታትያዋ ህንተንቱ በእያ ድራዉ፥ እቱ እቱዋ መንꬄቶ።

26 ኑን ቱማተꬃ ኤራ አክ ድጊደ፥ ኤሪደ ናጋራ ኦꬅያዋ ግዶፐ፥ ሀዋፐ ስንꬃዉ ናጋራ ꬋይስያ ያርሹ እትባይነ ባዋ። 27 ሽን ያሽያ ፕርዳ ናግያዌነ ጾሳ እጽያ ኡባ ማናዉ ዎልቃማ ታማይ ደኤ። * 28 ሙሴ ህገዉ አዛዘተና ኡራይ፥ ላኡ ኡራይ ዎይ ሄዙ ኡራይ አ ቦላ ማርካቶፐ፥ ቃረት ባይናን ሀይቄ። * 29 ጾሳ ናኣ ካꬌዳ ኡራይ፥ ባረና ናጋራፐ ጌሼዳ ጾሳ ጫቁዋ ሱꬃ ቱናባዳን ቆፔዳ ኡራይ፥ ቃይ አꬎ ኬካተꬃ ጌሻ አያና ቦርያ ኡራይ፥ አይ ኬና ኢታ ፕርዳ አካናዉ በስንቶነ አነ ቆፕተ። *

30 አያዉ ጎፐ፥ “ታን ሀሉዋ ከሳናነ ኩሽያ ዛራና” ጌዳዋ ኑን ኤሬቶ፤ ቃይካ፥ “ጎዳይ ባረ አሳ ፕርዳና” ያጌዳ። * 31 ደኡዋ ጾሳ ኩሽያን ኩንዳናዌ ዳሮ ያሽያዋ።

32 ህንተንቶ ጾሳ ፖኡ ፖኤዳዋፐ ጉይያን፥ ህንተንቱ ዳሮባን ዋየቲደ፥ ዎልቃማ ዋታን ገንጬዳ በን ዎድያ ሀሳይተ። 33 እት እት ገደ ህንተንታ አሳ ስንꬃን ቦሬድኖነ ፓጻ ካኤድኖ፤ ቃይ ሀራ ዎደ ሄዋዳን ኦꬄዳዋንቱናነ እትፐ ደኤድታ። 34 አያዉ ጎፐ፥ ቃሹዋን ደእያ አሳቶ ህንተንቱ ቃረቴድታ፤ ያቲደ ህንተንቶ መꬍናዉ ዉረና ኡባፐ አꬍያ ሻሉ ሳሉዋን ደእያዋ ህንተንቱ ሁጰዉ ኤሬዳ ድራዉ፥ ህንተባ ኡባ አክ ድጎፐ ህዶታን ገንጬድታ።

35 ሄዋ ድራዉ፥ ዎልቃማ ዎይታና ደእያ ህንተንቱ ጻላተꬃ ኦሎፕተ። 36 ጾሳይ ኮይያዋ ኦꬂደ፥ እ ህንተንቶ እማና ጌዳዋ አካናዉ ገንጫና ኮሼ። 37 አያዉ ጎፐ፥ ጾሳ ማጻፋይ፥

“አማሬዳ ዎዲ አቴዳ።

ይያዌ ያናዋ፤ ጋምኤና። *

38 ታ ጽሉ አማነቲደ ደአናዋ።

ሽን ኦንነ ጉየ ስሞፐ፥

ታና ናሸቼና”

ያጌ። 39 ኑን አማነቲደ አቴዳዋንቱ ባጋ ግድያዋፐ አትን፥ ጉየ ስሚደ ꬋዬዳዋንቱ ባጋ ግዶኮ።

11

አማኑዋ

1 አማኑዋ ግያዌ፥ ደማና ጊደ ናሸቻን ናግ ኡቴዳባይ አማንꬅያዋነ በአናዉ ዳንዳየናባ ኤርስያዋ። 2 ጾሳይ በን ጭማ አሳዉ ማርካታዌ፥ ኡንቱንቱ አማኔዳዋና።

3 ሳሉነ ሳአይነ ጾሳ ቃላን መቴዳዋ አማኑዋን ኑን ኤሬቶ፤ ሄዋ ድራዉ፥ ቤትያባይ ቤተናባፐ መቴዳ።*

4 አቤል ቃዬላዋፐ አꬍያ ያርሹዋ ጾሳዉ ያርሼዳዌ አማኑዋና። ጾሳይ አ እሙዋባ ማርካቲደ፥ እ ጽሉዋ ግዴዳዋካ ማርካቴዳ፤ አቤል ሀራይ አቶ ሀይቄዳሽንካ፥ ባረ አማኑዋን ሀእ ጋካናዉ ሃሳዬ። *

5 ሄኖክ ሀይቀናን ሳሉዋ ቤዳዌ አማኑዋና፤ ጾሳይ አፌዳ ድራዉ፥ ኦንነ አ በአናዉ ዳንዳይቤና። ጾሳ ማጻፋይ፥ “ሄኖክ ሳሉዋ ባናፐ ካሰ ጾሳ ናሸቼዳ” ያጌ። * 6 አማኑ ባይናን ኦንነ ጾሳ ናሸቻናዉ ዳንዳየና፤ አያዉ ጎፐ፥ ጾሳኮ ይያ ኦንነ ጾሳይ ደእያዋነ ባረና ኮይያዋንቶ ዎይታ እምያዋ አማናናዉ ኮሼ።

7 ኖሄ በአናዉ ዳንዳየና ስንꬃፐ ሀናናባዉ ጾሳይ፥ “ኔና ናጋ” ጊና፥ ጾሳዉ ያዪደ፥ ባረናነ ባረ ሶይ አሳ አሻናዉ ማርካብያ መꬌዳዌ አማኑዋና፤ ያቲደ ሄዋን ሀ ሳኣ ቦላ ፕርዲደ፥ አማኑዋን ቤትያ ጽሎተꬃካ ጾሳፐ አኬዳ። *

8 አብራሃሞ ላታናዳን፥ ጾሳይ ባረዉ እማና ጌዳ ጋድያ ባና ማላ፥ ጾሳይ ባረና ጼሴዳ ዎደ፥ አዛዘቴዳዌ አማኑዋና፤ እ ባረ ጋድያፐ ከሲደ ብያ ዎደ፥ ሀቃ ብንቶነ ኤረናን ከሴዳ። * 9 አብራሃሞ ጾሳይ ባረዉ እማና ጌዳ ጋድያን ሀራ ቢታ አሳዳን ደኤዳዌ አማኑዋና፤ ጾሳይ ሄ እማና ጌዳዋ ባረናና እትፐ ላታና ይሳቃናነ ያቆባና ዱንካንያን ደኤዳ። * 10 አያዉ ጎፐ፥ አብራሃሞ ጾሳይ ሎኦ ባሱዋን ቆፒደ ኬጼዳ ካታማ ናጌ።

11 ሳራ ባረ ሁጰዉ ሀራይ አቶ ኤጫደካ፥ እማና ጌዳ ጾሳይ አማነቴዳዋ ግዴዳዋ ኤሬዳ ድራዉ፥ ናኣ ሻሃራናዉ ዎልቃ ደሜዳዌ አማኑዋና። * 12 ሄዋ ድራዉ፥ ሀይቄዳ አሳ ማላትያ እት ብታንያፐ ሳሉዋን ደእያ ጾልንትያ ኬና፥ አባ ጋጻን ደእያ ፓይዱ ባይና ሻፍያ ኬና ዛራቱ የለቴድኖ። *

13 ሄ አሳቱ ኡባቱ አማኑዋን ሀይቄድኖ፤ ባረንቶ ጾሳይ እማና ጌዳዋካ አክበይክኖ፤ ሽን ሃኩዋን ሄዋ በኢደ፥ ሳሮቴድኖ። ቃይ ኡንቱንቱ ሳኣን እማꬃነ የደርሰቲደ ከሴዳ አሳቱዋ ግዴዳዋ ኤሬድኖ። * 14 አያዉ ጎፐ፥ ሄዋዳን ግያ አሳቱ ባረንቱ ሁጰ ጋድያ ኮይያዋ ኤርሲኖ። 15 ኡንቱንቱ ሄ የጊደ ከሴዳ ጋድያ ስማናዉ ቆፔዳዋ ግድንቶ፥ ጉየ ስምያ ካጫ ደመናን አግክኖ፤ ሽን 16 ኡንቱንቱ ሄዋ አጊደ፥ ሎእያ ጋድያ ላሞቲኖ፤ ሄዌ ሳሉዋ ጋድያ። ሄዋ ድራዉ፥ ጾሳይ ኡንቱንቱ ጾሳ ጌተታናዉ ዬላተና። አያዉ ጎፐ፥ እ ኡንቱንቶ ካታማ ጊግስ ዎꬄዳ።

17-18 አብራሃሞ ይሳቃ ያርሻነንቶ ዎይ ያርሸነንቶ፥ ጾሳይ ኤራናዉ ጾሞሴዳ ዎደ፥ አብራሃሞ አማኑዋን አ ያርሼዳ። ጾሳይ አብራሃማ፥ “ነ ዛሪ ይሳቃ ባጋና ጼሰታናዋ” ጌዳሽንካ፥ አብራሃሞ ባረ ናኣ ይሳቃ ያርሻናዉ ጊጌዳ። * 19 አብራሃሞ ጾሳይ ይሳቃ ሀራይ አቶ፥ ሀይቁዋፐካ ፓꬃናዉ ዳንዳይያዋ ኤሬዳ፤ ሄዋ ድራዉ፥ ሀይቁዋፐ ጉየ አ ዛሪደ አኬዳ።

20 ይሳቅ ስንꬃፐ ሀናናባዉ ያቆባነ ኤሳ አንጄዳዌ አማኑዋና። *

21 ያቆብ ሀይቃና ሀኒደ፥ ዮሴፎ ናና ሁጲያን ሁጲያን አንጄዳዌነ ጋትማን ጉፈቲደ፥ ጾሳዉ ጎይኔዳዌ አማኑዋና። *

22 ዮሴፎ ሀይቃናዉ ማቲደ፥ እስራኤልያ አሳይ ግብጼፐ ከሳናዋ ሃሳዬዳዌነ ባረ መቀꬃ ኦꬃናባ ኡንቱንታ አዛዜዳዌ አማኑዋና። *

23 ሙሴ የለቴዳዋፐ ጉይያን፥ አዉነ አታ ማላ ሎኦ ናኣ ግዴዳዋ በኢደ፥ ሄዙ አገና ቆሴዳዌ አማኑዋና፤ ኡንቱንቱ ካትያ አዋዮካ ያይበይክኖ። *

24 ሙሴ ድጬዳዋፐ ጉይያን፥ ግብጼ ካትያ ናት ናኣ ጌተታናዋ እጼዳዌ አማኑዋና። * 25 ናጋራን ሙሴ ጉꬃ ዎድያ ናሸታናዋፐ፥ ጾሳ አሳና ዋየታናዋ ዶሬዳ። 26 ዎደፐ ደማና ዎይታ እ ትሽ ኦꬂደ ጼሎ ድራዉ፥ ግብጼ ጋድያ ሻሉዋ ኡባፐ ክርስቶሳ ድራዉ ቦረትያዌ ዳሮ አꬍያ ዱረተꬃ ግዴዳዋ ቆፔዳ።

27 ካትያ ሀንቆ ሙሴ ያየናን፥ ግብጼ ጋድያፐ ከሴዳዌ አማኑዋና፤ አያዉ ጎፐ፥ ቤተና ጾሳ በኤዳዋዳን፥ ገንጪደ ስንꬃዉ ቤዳ። 28 ሀይቁዋ ኪታንቻይ እስራኤልያ አሳዉ ባይራ ናና ቦቼናዳን፥ ሙሴ ፓስጋ ቦንቼዳዌነ ጉባንያን ሱꬃ ጫጫፍሴዳዌ አማኑዋና። *

29 እስራኤልያ አሳይ መላ ቢታን ሀመትያዋዳን፥ ዞኦ አባ ፕኔዳዌ አማኑዋና፤ ሽን ግብጼ አሳቱ ፓጨዉ ገልሽን፥ ሃꬃይ ኡንቱንታ ምት አጌዳ።

30 እስራኤልያ አሳይ እያርኮ ግያ ካታማ ሹቻ ድርሳ ላፑ ጋላሳ ዩይ ዩይ አꬎዋፐ ጉይያን፥ ሄ ሹቻ ድርሳይ ኩንዴዳዌ አማኑዋና። * 31 ጫራታ ራኣባ የዉዋ ቆርያዋንታ ሎይꬃ ሞኬዳ ድራዉ፥ ጾሳዉ አዛዘተናን እጼዳ አሳና ሀይቀናን አቴዳዌ አማኑዋና።

32 ስም ሀራባ ጉጃደ አያ ኦዶ? ጌዶናባ፥ ባራቃባ፥ ሳምሶናባ፥ ዮፍታሄባ፥ ዳዊተባነ ሳሜላባ፥ ቃይ ናባቱዋባ ኦዳናዉ ታዉ ዎዲ ግደና። * 33 ኡንቱንቱ ካትያ ኡባና ኦለቲደ ጾኔዳዌነ ጽሎባ ኦꬄዳዌ አማኑዋና፤ ያቲደ ጾሳይ እማና ጌዳዋ አኬድኖ፤ ጋሞቱዋ ዶናካ ጎርዴድኖ። * 34 ዎልቃማ ታማ ቶይሴድኖ፤ ኩሳ ማሻፐ አቴድኖ፤ ኡንቱንቱ ዳቡራንቻ፤ ሽን ምኔድኖ፤ ቃይ ኦላን ምኒደ፥ ሀራ ጋድያ ኦላ አሳ የደርሴድኖ። * 35 ማጫዋንቱ ባረንቱ ሀይቄዳዋንታ ሀይቁዋፐ ደንድና አኬድኖ።

ቃይ ሀራንቱ ቃሹዋፐ ብለታናዋ እጺደ፥ ኬክያ ደኦ ሀይቁዋፐ ደንዳናዉ፥ ኡጋቲደ ሀይቄድኖ። * 36 ሀራቱዋ ቦላ አሳይ ቅሊጭ ካኤዳ፤ ልሱዋን ሾጨቴድኖነ ሳንꬃላታን ቃሸቲደ፥ ቃሾ ጎልያ ገሌድኖ። * 37 ሹቻን ጫደቴድኖ፤ ማጋዝያን ላኡ ከሲደ ጳልቀቴድኖ፤ ፓጨቴድኖ፤ ማሻን ሀይቄድኖ፤ ኡንቱንቶ ኡባባይካ ꬋይና፥ ዋየቲደ ቱጋቲደ፥ ዶርሳ ጫላነ ዴሻ ጫላ ማዪደ ዩዬድኖ። * 38 ኡንቱንቶ ሀ አላሚ ጊገናን እጽና፥ ዎራን፥ ደርያን፥ ጎንጎሉዋ ግዶንነ ኦላ ግዱዋን ዩዬድኖ።

39 ጾሳይ ኡንቱንቱ አማኑዋ ማርካቶፐካ፥ ሄዋንቱ ኡባቱ እ፥ እማና ጌዳዋ አክበይክኖ። 40 ጾሳይ ኑዉ እት ሎኦ ቆፋ ቆፕ ዎꬄዳ ድራዉ፥ ኡንቱንቱ ኑን ባይናን ባላይ ባይናዋንታ ግድክኖ።

12

ጾሳይ ኑዉ አዉዋ

1 ስም ኑዉ ሀዋ ኬና ዳሮ አሳይ፥ ሻርያዳን ኑ ማታን ዩይ አꬊደ ማርካትያዌ ደእሽን፥ ኑና ꬉቢያ ኡባባነ ባቂ ኦይቂያ ናጋራ ድጊደ ኑ ስንꬃን ደእያ ኑን ዎጻና ዎꬃ ገንጪደ ዎጾይተ። 2 ኑን ኑ አማኖ ኦግያ ዶዬዳዋነ ፖልስያዋ ግዴዳ የሱሳ ጼሎይተ። የሱስ ዬላ ካꬊደ፥ ስንꬃፐ አዉ ደእያ ናሸቻ ድራዉ፥ ማስቃልያ ቦላ ምስማርያን ꬍሸቲደ ሀይቃናዋ ገንጪደ፥ ጾሳ ካዉተꬃ ኦይድያፐ ኡሸቻ ባጋና ኡቴዳ።

3 ህንተንቱ ህንተንቱ ዎዛና ባይዚደ ዳቡረና ማላ፥ ናጋራንቻቱ ባረና ዳሮ እጽናካ ገንጬዳ የሱሳ ቆፕተ። 4 ናጋራና ህንተንቱ ባጸቲደ፥ ሱꬃ ጉሳና ጋካናዉ ብሮ ኦለት ድግበይክታ። 5 ጾሳይ ባረ ናናዳን፥ ህንተንታ ዞርያዋ ዶጌድቴ? ጾሳይ ህንተንታ፥

“ታ ናአዉ፥ ጾሳይ ኔና ሙርያ ዎደ፥ ላፋባዳን ቆፖፓ።

እ ኔና ሴርያ ዎደካ ያዮፓ። *

6 አያዉ ጎፐ፥ እ ባረ ሲቅያ ኡራ ሙሬ፤

ቃይ ባረ ናኣዳን አክያ ኡባካ ልሱዋን ሾጬ”

ያጌዳ። 7 ጾሳይ ህንተንታ ሙርያ ዎደ ገንጭተ። አያዉ ጎፐ፥ እ ህንተንታ ናናዳን ኦꬄ። አዉ ሴረና ናአይ ደኢ? 8 ናና ኡባ ሴርያዋዳን፥ ህንተንታ ሙረናን አጎፐ፥ ካረን የለቴዳዋንታ ግዲታፐ አትን፥ ቱሙ ናና ግድክታ። 9 ሄዋ ቦላን ቃይ፥ ኑና የሌዳ ኑ አዎቱ ኑና ሙሬዳ ዎደ፥ ኑን ኡንቱንታ ቦንቼዶ። ያትና፥ ኑን ዋኒደ አያና አቦ ሎይꬅ ዳርስ ሞደቲደ ደኦኮ? 10 አያዉ ጎፐ፥ ኑና የሌዳ ኑ አዎቱ ባረንታ ሎኦዋዳን፥ አማሬዳ ዎድያ ኑና ሙሬድኖ፤ ሽን ጾሳይ ኑን አ ጌሻተꬃ አካና ማላ፥ ኑና ማዳናዉ ሙሬ። 11 ኑን ሙረትያ ዎደ፥ ሀእዉ ይሎዬ፤ ናሸቼና። ሽን ሙሬዳዋንቶ ጉየፐ ሄ ሙራይ ጽሎተꬃ ደኡዋ ሳሮተꬃ ዎይታ እማና።

ዞርያነ ሴራ

12 ሄዋ ድራዉ፥ ህንተንቱ አርጋጬዳ ኩሽያነ ህንተንቱ ዳቡሬዳ ጉልባታ መንꬅተ።* 13 ዎቢያ ገዲ ፓጻናፐ አትን፥ ቡርቀና ማላ፥ ሱረ ኦግያን ሀመትተ። *

14 አሳ ኡባና ሳሮ ደአናዉ ምንተ፤ ቃይ ጌሻ ደኡዋ ደእተ። አያዉ ጎፐ፥ ጌሻተꬃይ ባይናን ኦንነ ጎዳ በአናዉ ዳንዳየና። 15 ጾሳ አꬎ ኬካተꬃ ኦንነ አከናን አተና ማላ ናገትተ፤ ቃይ ዶላደ፥ ባረ ማርዝያን አሳ ዋይስያ ጫሞ ምꬃዳን ሀኒደ፥ ኦንነ ዳሮ አሳ ቱንሰና ማላ ናገትተ። * 16 ዎሹማናዉ ካጄልያ አሳይ ኦንነ ደኤና ማላ፥ ዎይ ቃይ እት ገደ ምያባዉ ባረ ባይራተꬃ ዛልኤዳ፥ አያናባ ካዉሽስያ ኤሳ ማላ አሳይካ ደኤና ማላ ናገትተ። * 17 ሄዋፐ ጉይያን፥ ኤሳይ ባረ አቡ አንጁዋ አካናዉ ኮዬዳዋ ኤሪታ፤ ሽን አ አቡ አ አንጀናን እጼዳ፤ አያዉ ጎፐ፥ ናጋራፐ ስምያ ኦግያ እ ሀራይ አቶ፥ አፎጽ ኮዪደካ ደማናዉ ዳንዳይቤና። *

18 ህንተንቱ ቦቻናዉ ዳንዳይያ ደርያኮነ ኤጽያ ታማኮ፥ ꬉማኮ፥ ሻርያኮነ ጎቱዋኮ፥ * 19 ቃይ ማላካታ ዋሱዋኮነ ቃላ ኮሻኮ ይበይክታ። አሳይ ሄ ኮሻ ስሴዳ ዎደ፥ ሀራ ጉጅ ስሰና ማላ ዎሴዳ። 20 አያዉ ጎፐ፥ ጾሳይ ኡንቱንታ፥ “ሀራይ አቶ፥ ዶአይካ ሄ ደርያ ቦቾፐ፥ ሹቻን ጫደቲደ ሀይቆ” ያጌዳ አዛዙዋ ኡንቱንቱ ገንጫናዉ ዳንዳይበይክኖ። * 21 አይፍያን ቤትያዌ ዳሮ ዳጋንꬅያዋ ግድያ ድራዉ ሙሴ፥ “ታን ያሻን ኮኮራይ” ያጌዳ። *

22 ሽን ህንተንቱ ጽዮነ ደርያ፥ ደኦ ጾሳይ ደእያ ካታማ፥ እትፐ ሺቂደ ናሸትያ ዳሮ ሻአ ኪታንቻቱዋኮ ሳሉዋ የሩሳላመ ዬድታ። 23 ጾሳ ባይራ ናናቱዋኮ፥ እትፐ ሺቄዳዋንቱኮ፥ ኡንቱንቱ ሱንꬃይ ሳሉዋን ጻፈቴዳዋንቱኮ ዬድታ፤ ቃይ አሳ ኡባ ፕርድያ ጾሳኮነ፥ ባላይ ባይናዋንታ ኦꬄዳ ጽሎ አሳቱዋ አያናቱዋኮ ዬድታ። 24 ኦራꬃ ጫቆ ጋናትያ የሱሳነ አቤላ ሱꬃፐ አꬍያዋ ኦድያ ጉኬዳ ሱꬃኮ ዬድታ። *

25 ህንተንቶ ኦድያ ኡራ የዉዋ ስስያዋ ህንተንቱ እጸና ማላ፥ ህንተንታ ናግተ። ጾሳ ኪታ ሳኣን ባረንቶ ኦድያዌ ኦድያዋ ስሰና እጼዳዋንቱ አታና ꬋዮፐ፥ ሳሉዋን፥ “ህንተና ናግተ” ግያ ጾሳፐ ኑን ዋኒደ አታኔ?* 26 ሄ ዎደ አ ኮሻይ ሳኣ ቃꬄዳ፤ ሽን እ ሀእ፥ “ታን ሳኣ ጻላላ ግደናን፥ እት ገደ ጉጃደ ሳሉዋካ ቃꬃና” ያጌዳ። * 27 “እት ገደ ጉጃደ” ግያ ቃላይ ቃጸናባይ ምኒደ ደአና ማላ፥ መቴዳባይ ቃጻናዋነ ክቻናዋ ጌሺደ በሴ።

28 ኑን ቃጻናዉ ዳንዳየና ካዉተꬃ አክያ ድራዉ፥ አነ ጾሳ ጋላቶይተነ አ ናሸቾይተ፤ አዉ በስያዋዳን ቦንቹዋንነ ያሻተꬃን አዉ ጎይኖይተ። 29 አያዉ ጎፐ፥ ኑ ጾሳይ ቱሙ ባይዝያ ታማ። *

13

ጾሳ ኑን ዎት ናሸቻናዉ በስንቶ

1 ህንተንቱ እሻቱዋ ሲቅያዋ አጎፕተ። 2 እማꬃ ሞክያዋካ ዶጎፕተ። አያዉ ጎፐ፥ ያትያዋን እት እት አሳይ ኤረናን ኪታንቻቱዋ ሞኬዳ። * 3 ቃሾ ጎለን ደእያዋንቱባ ህንተንቱካ ኡንቱንቱና እትፐ ቃሾ ጎለን ደእያዋዳን ቆፕተ፤ ቃይ ህንተንቱ ህንተንቱ ሁጰዉ ዋየትያዋዳን፥ ዋየትያዋንቱባ ቆፕተ።

4 አክያዋነ ገልያዋ አሳይ ኡባይ ቦንቻናዉ በሴ፤ ቃይ አስናይነ ማቻታ እቱ እቶ አማነታናዉ በሴ፤ አያዉ ጎፐ፥ ጾሳይ ዎሹማናዉ ካጄልያዋንታነ ዎሹምያዋንታ ፕርዳና።

5 ሚሻ ሲቁዋፐ ህንተንታ ናግተ፤ ህንተንቶ ደእያዌ ህንተንቶ ግዶ። አያዉ ጎፐ፥ ጾሳይ ባረ ሁጰዉ፥

“ታን ኔና ኡባካ የግከ

ዎይ አግከ”

ያጌዳ።*

6 ሄዋ ድራዉ፥ ኑን ጻሊደ፥

“ጎዳይ ታና ማድያዋ፤

ታን ያይከ።

አሳይ ታና አይ ኦꬂ?”

ያጌቶ።*

7 ጾሳ ቃላ ህንተንቶ ኦዴዳ ህንተንታ ካለꬄዳዋንታ ሀሳይተ፤ ኡንቱንቱ ዋን ደኤድኖንቶነ ሀሳይተ፤ ቃይ ኡንቱንቱዋዳን አማንተ።

8 የሱስ ክርስቶስ ዝኖካ ሀቼካ መꬍናዉካ ላመተና። 9 ዱማ ዱማ ኦራꬃ ትምርትያን ዎራ ቦፕተ። ኑ ዎዛናይ ጾሳ አꬎ ኬካተꬃን ምኖፐ ሎኦ ግድያዋፐ አትን፥ ቁማ ዎጋቶ አዛዘትያዋ ግደና፤ ሄዎ አዛዘቴዳዋንቱካ ማደትበይክኖ።

10 ኑዉ ያርሽያሳይ ደኤ፤ ዱንካንያ ግዶን ኦꬅያዋንቱ ሄ ያርሽያ ሳፐ ማናዉ ኡንቱንቶ ማታይ ባዋ። 11 ቄሳቱዋ ኡባቱዋ ካፑ ናጋራ ድራዉ፥ መህያ ሱꬃ ያርሻናዉ ኡባፐ አꬍያ ጌሻ ሳኣ አፌ፤ ሽን ሄ መህያ አሹዋ ቃይ ድርሳፐ ካረና ጉዴ። * 12 ሄዋ ድራዉ፥ የሱስካ ቃይ ናጋራፐ አሳ ባረ ሱꬃን ጌሻናዉ፥ ካታማ ፐንግያፐ ካረና ዋየቴዳ። 13 ስም ኑን እ ቦረቴዳ ቦርያ አኪደ፥ ድርሳፐ ካረ አኮ ከሶይተ። 14 አያዉ ጎፐ፥ ኑዉ ሀዋን መꬍናዉ ደእያ ካታማይ ባዋ፤ ሽን ኑን ያና ካታማ ናጌቶ።

15 ስም ጾሳዉ የሱሳ ባጋና ኡባ ዎደ ጋላታ ያርሹዋ እሞይተ፤ ሄዋ ግያዌ መተርሻይ አ ሱንꬃዉ እምያ ጋላታ ግያዋ። 16 ሎኦባ ኦꬅያዋነ እቱ እቱዋ ማድያዋ ዶጎፕተ። አያዉ ጎፐ፥ ጾሳ ናሸችያዌ ሄዋ ማላ ያርሹዋ።

17 ህንተና ካለꬅያዋንቶ አዛዘትተ፤ ቃይ ኡንቱንቱ አዛዝያዋካ ኦꬅተ። ኡንቱንቱ ባረንቱ ኦꬄዳዋ ጾሳዉ ኦዳና ድራዉ፥ ህንተንቱ ሸምፑዋ ሎይꬅ ናጊኖ፤ ህንተንቱ ኡንቱንቶ አዛዘቶፐ፥ ባረንቱ ኦሱዋ ናሸቲደ ኦꬃና፤ ሄዌ ꬋዮፐ፥ ኡንቱንቱ ይሎቲደ ኦꬃና፤ ሄዌ ህንተንታ አይነ ማደና።

18 ኑዉ ጾሳ ዎስተ። ኑን ኡባ ዎደ ሎኦባ ኦꬃናዉ ኮይያ ድራዉ፥ ኑና ዞርያ ሎኦ ዎዛናይ ኑዉ ደኤ። 19 ጾሳይ ታና ህንተንቱኮ ኤለካ ዛራና ማላ፥ ጾሳ ህንተንቱ ሎይꬅ ዎሳናዳን፥ ታን ህንተንታ ሎይꬃ ዎሳይ።

ዎሳ

20 ሳሮተꬃ ጾሳይ፥ ኑ ጎዳ የሱሳ፥ ዶርሳቱዋ ሄንꬃንቻ ዎልቃማ፥ መꬍና ጫቁዋ ሱꬃን ሀይቁዋፐ ደንꬄዳ። 21 ጾሳይ የሱስ ክርስቶሳ ባጋና ባረ ስንꬃን ባረና ናሸችያዋ ህንተንታ ኦስሲደ፥ ህንተንቱካ እ ኮዬዳዋ ኦꬃና ማላ፥ ሎኦ ኦሱዋ ኡባን ህንተንታ እ ጊግሶ፤ ጾሳይ መꬍ መꬍናዉ ቦንቼቶ። አመንእ።

ቁተꬃ ቃላ

22 ታናዳን አማንያዋንቶ፥ ታን ሀ ዳብዳቢያ ህንተንቶ ቃንꬃን ጻፌዳ ድራዉ፥ ህንተንቱ ሀ ዞርያ ሳለተናን ስሳና ማላ፥ ታን ህንተንታ ዎሳይ።

23 ኑ እሻይ፥ ጽሞቶስ ቃሹዋፐ ብለቴዳዋ ኤርተ። ኤሌል እ ሃ ዮፐ፥ ታን አናና ባደ ህንተንታ በአና።

24 ህንተና ካለꬅያ ኡባቱዋነ ጾሳ አሳቱዋ ኡባ ሳሮ ሳሮ ጊተ። ጻልያፐ ዬዳ አማንያዋንቱ ህንተንታ ሳሮ ሳሮ ጊኖ።

25 አꬎ ኬካተꬃይ ህንተናና ኡባና እትፐ ግዶ። አመንእ።

* 1:3 ኡሸቻ ባጋና፦ ቦንቹዋነ ዎልቃሳ ግድያዋ በሴ።

* 1:5 ማዝ. 2:7፤ 2 ሳሜላ 7:14፤ 1 ኦዱዋ 17:13

* 1:6 ዛረ. 32:43

* 1:7 ማዝ. 104:4

* 1:8 ማዝ. 45:6-7

* 1:10 ማዝ. 102:25-27

* 1:13 ማዝ. 110:1

* 2:6 ማዝ. 8:4-6

* 2:12 ማዝ. 22:22

* 2:13 ኢሳ. 8:17፣ 18

* 2:16 ኢሳ. 41:8-9

* 3:2 ፓይ. 12:7

* 3:7 ማዝ. 95:7-11

* 3:15 ማዝ. 95:7-8

* 3:16 ፓይ. 14:1-35

* 4:3 ማዝ. 95:11

* 4:4 ዶመꬃ 2:2

* 4:5 ማዝ. 95:11

* 4:7 ማዝ. 95:7-8

* 4:8 ዛረ. 31:7፤ ኢያሳ 22:4

* 4:10 ዶመꬃ 2:2

* 5:3 ዎጋ 9:7

* 5:4 ከሳ 28:1

* 5:5 ማዝ. 2:7

* 5:6 ማልክ-ጸደቂ፦ ሀ ሱንꬃይ ኤጫ ጫቁዋን ጼሰቴዳዌ፥ እ ቄሳ አሮነፐ ካሰና ደኤዳዌ ኤረቶ ድራሳ። አ ጉየ ዛርያባዉነ አ ሀይቁዋባዉ አይነ ጌተቶዌ ባዋ። 7:3፤ ዶመꬃ 14:17-20 ጼልተ።

* 5:6 ማዝ. 110:4

* 6:1-2 ጽንቃታቱዋባ፦ ሜቻቱዋባ ግያዋ ግዲደ ጌሻተꬃባ ግሪከን ዱማ ዱማ ዎጋ ግድያዋ በሴ።

* 6:8 ዶመꬃ 3:17-18

* 6:14 ዶመꬃ 22:16-17

† 6:19 ጋርዱዋ፦ ሀዌ ዱንካንያ ግዱዋን ጎይናዉ ማድያዋ። ሄዌካ “ጌሻ ሳ” ጌተቴዳዋፐ “ጌሻፐ ጌሻ ሳ” ሻካናዉ ጎእያዋ ግዲደ ቄሳቱዋ ካፖ ጻላላይ ገላናዉ ዳንዳይያሳ።

* 6:19 ዎጋ 16:2

* 6:20 ማዝ. 110:4

* 7:1 ዶመꬃ 14:17-20

* 7:5 ፓይ. 18:21

* 7:11 ሌዊያ፦ ሀ ሱንꬃ ጼሰትያዋንቱ ቄሳቱዋፐነ ኡንቱንታ ማድያዋንቱፐ ዶረቴዳዋንታ።

* 7:17 ማዝ. 110:4

* 7:21 ማዝ. 110:4

* 7:27 ዎጋ 9:7

* 8:1 ማዝ. 110:1

* 8:5 ከሳ 25:40

* 8:8 ኤር. 31:31-34

* 9:2 ከሳ 26:1-30፤ 25:31-40፤ 25:23-30

* 9:3 ከሳ 26:31-33

* 9:4 ከሳ 30:1-6፤ 25:10-16፤ 16:33፤ ፓይ. 17:8-10፤ ዛረ. 10:3-5

* 9:5 ከሳ 25:18-22

* 9:6 ፓይ. 18:2-6

* 9:7 ዎጋ 16:2-34

* 9:13 ዎጋ 16:15-16፤ ፓይ. 19:9፣ 17-19

* 9:19-20 ከሳ 24:6-8

* 9:21 ዎጋ 8:15

* 9:28 ኢሳ. 53:12

* 10:5 ማዝ. 40:6-8

* 10:11 ከሳ 29:38

* 10:12 ማዝ. 110:1

* 10:16 ኤር. 31:33

* 10:17 ኤር. 31:34

* 10:22 ዎጋ 8:30፤ ህዝ. 36:25

* 10:27 ኢሳ. 26:11

* 10:28 ዛረ. 17:6፤ 19:15

* 10:29 ከሳ 24:8

* 10:30 ዛረ. 32:35፣ 36

* 10:37 እምባ. 2:3-4

* 11:3 ዶመꬃ 1:1፤ ማዝ. 33:6፣ 9፤ ዮሃ. 1:3

* 11:4 ዶመꬃ 4:3-10

* 11:5 ዶመꬃ 5:21-24

* 11:7 ዶመꬃ 6:13-22

* 11:8 ዶመꬃ 12:1-5

* 11:9 ዶመꬃ 35:27

* 11:11 ዶመꬃ 18:11-14፤ 21:2

* 11:12 ዶመꬃ 18:11-14፤ 21:2

* 11:13 ዶመꬃ 23:4፤ 1 ኦዱዋ 29:15፤ ማዝ. 39:12

* 11:17-18 ዶመꬃ 22:1-14

* 11:20 ዶመꬃ 27:27-29፣ 39-40

* 11:21 ዶመꬃ 47:31

* 11:22 ዶመꬃ 50:24-25፤ ከሳ 13:19

* 11:23 ከሳ 2:2፤ 1:22

* 11:24 ከሳ 2:10-12

* 11:28 ከሳ 12:21-30

* 11:30 ኢያሳ 2:1-21፤ 6:22-25

* 11:32 ዳኔላ 6:11—8:27፤ ዳና. 4:6—5:31፤ ዳና. 13:2—16:31፤ ዳና. 11:1—12:7፤ 1 ሳሜላ 16:1—1 ካታ. 2:11፤ 1 ሳሜላ 1:1—25:1

* 11:33 ዳኔላ 6:1-27

* 11:34 ዳኔላ 3:1-30

* 11:35 1 ካታ. 17:17-24፤ 2 ካታ. 4:25-37

* 11:36 1 ካታ. 22:26-27፤ 2 ኦዱዋ 18:25-26፤ ኤር. 20:2፤ 37:15፤ 38:6

* 11:37 2 ኦዱዋ 24:21

* 12:5 ኢዮባ 5:17፤ ሌም. 3:11-12

* 12:12 ኢሳ. 35:3

* 12:13 ሌም. 4:26

* 12:15 ዛረ. 29:18

* 12:16 ዶመꬃ 25:29-34

* 12:17 ዶመꬃ 27:30-40

* 12:18 ከሳ 19:16-22፤ 20:18-21፤ ዛረ. 4:11-12፤ 5:22-27

* 12:20 ከሳ 19:12-13

* 12:21 ዛረ. 9:19

* 12:24 ዶመꬃ 4:10

* 12:25 ከሳ 20:22

* 12:26 ሃገ 2:6

* 12:29 ዛረ. 4:24

* 13:2 ዶመꬃ 18:1-8፤ 19:1-3

* 13:5 ዛረ. 31:6፣ 8፤ ኢያሳ 1:5

* 13:6 ማዝ. 118:6

* 13:11 ዎጋ 16:27

ያቆባ ኪታ

1

2

3

4

5

ያቆብ

ጻፌዳ ኪታ

ገሉዋ

ሀ ኪታ ጻፌዳ ያቆብ ጎዳ የሱሳ እሻፐ አትን ታማነ ላኡ የሱሳ ካልያዋንቱፐ እቱዋ ግደና። እካ የሩሳላመን ደእያ አማንያ አሳ ካለꬅያ ጭማ (ጋል 2:9)። ሀ ኪታይ ጻፈቴዳዌ እት ዎሳ ጎላትዉ ግደናን ሮመ ካዉተꬃ ግዶን ላለቴዳ አይሁዳ አማንያዋንቱ ኡባቱዋሳ ግዴዳ፥ ኑናካ ሀቼ ሀቼ ደኡዋ ካለꬅያ ቆፋቱዋ ኦይቄዳ። ጻፈቴዳዌካ “አላምያ ኡባን ላለቴዳ ጾሳ አሳሳ”። ሀ ማጻፋ ጻፌዳዌ አꬌዳ ኤራተꬃ ኑን ኦሱዋን ፔሽያ ሂላነ አማንያ አሳ ኤሻነ ሀኖታ ታማርስያ ኦግያ ካለሱዋ እምያ የዋቱዋ ምስልያዳን ቆንጭያን በሴ።

ህዬሳተꬃባ፥ ዱረተꬃባ፥ ፓጭያባ፥ ሎኦ ኤሻባ፥ ቃናትያባ፥ አማኑዋባነ ሎኦ ኦሱዋባ፥ እንጻርሳ ማዱዋባነ ቆሁዋባ፥ አꬌዳ ኤራተꬃባ፥ እቱ እቱዋና ዋላቀትያባ፥ ኦቶሩዋባነ አሽከተꬃባ፥ ሀራ አሳ ቦላ ፕርድያዋ፥ ጬቁዋባ ዎይ አዩዋባ፥ ገንጫባነ ዎሳባ፥ አማንያ አሳይ ደአናዉ በስያ ኦግያ ኡባ ጻፌዳ።

ኪታይካ ክርስትና ደኡዋን አማኑ ኦሱዋን ፔሻና ሀኖታባ ቆንጭሲደ በሴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1

አማኑዋነ አꬌዳ ኤራተꬃ 1:2-8

ህዬሳተꬃባነ ዱረተꬃ 1:9-11

ፓጭያ 1:12-18

ጾሳ ቃላ ስሱሳነ ኦሱዋ ቦላ ፔሹሳ 1:19-27

ሀነና ኦግያን እቱ ሀራዉ ማደና ማላ እመቴዳ ኦዱዋ 2:1-13

አማኑዋነ ኦሱዋ 2:14-26

አማንያ አሳነ እንጻርሳፐ ከስያ ሃሳያ 3:1-18

አማንያ አሳነ ሀ አላምያ 4:1—5:6

ዱማ ዱማ የዎ እመቴዳ ማቁዋ 5:7-20

1

1 ታን ያቆብ ጾሳ አይሊነ ጎዳ የሱስ ክርስቶሳ አይሊ፥ ቢታ ኡባን ላለቴዳ ታማነ ላኡ ዘረꬃቶ* ሳሮታ ኪታይ።

ዳንዳያ፥ አማኑዋ፥ አꬌዳ ኤራተꬃ

2-3 ታናዳን ጾሳ ካልያዋንቶ፥ ህንተ አማኑ ፓጨትያዌ ህንተንቶ ዳንዳያ እማናዋ ኤሪደ፥ ዱማ ዱማ ፓጪ ህንተና ጋክያ ዎደ፥ ሄዋ ኩመንꬃ ናሸቻዳን ፓይድተ። 4 ህንተ ዳንዳያይ አይነ ባል ባይናን ህንተና ምኔዳዋንታነ ፓጭ ባይናዋንታ ኦꬂደ፥ ባረ ኦሱዋ ፖሎ። 5 ሽን ህንተፐ ኦንነ ባረዉ አꬌዳ ኤራተꬃይ ꬋዮፐ፥ ካናን ኡባዉ ኬካተꬃን እምያ ጾሳ ዎሶ። እ አዉ እማና። 6 ሽን እ አያንነ ስናን አማኑዋን ጾሳ ዎሶ። አያዉ ጎፐ፥ ስꬍያ ኡራይ ጫርኩ ሱግና ቃጽያ አባ ቤታ ማላ። 7-8 አያዉ ጎፐ፥ ላኡ ቆፋይ ደእያ ኡራይ፥ ባረ ኦግያ ኡባን ባረ ቆፋ ቃቼናዌ፥ ሄ ኡራይ ጎዳፐ አይነ ደማናዉ ቆፖፖ።

ህዬሳ አሳነ ዱረ አሳ ናሸቻ

9 ሽን ህዬሳ እሻይ ጾሳይ አ ꬎቁ ኦꬄዳ ዎደ ናሸቶ። 10 ቃይ ዱረ እሻይካ ጾሳይ አ ካዉሽሴዳ ዎደ ናሸቶ። አያዉ ጎፐ፥ ዱረ ብታኒ ማታ ግዶን ድጭያ ጪሻዳን ꬋያና።* 11 አያዉ ጎፐ፥ አዋይ ባረ ሴላና ከሲደ፥ ማታ መልስና፥ ጪሻይ ꬋዬ፤ ቃይ አ ማላ ሎኦተꬃይካ ꬋዬ፤ ሄዋዳንካ ቃይ ዱረ ብታኒ ባረዋ ኦꬂደ ꬋያና።

አሳ ቦላ ጋክያ ፓጭያ

12 ዋይያን ገንጭያ ኡራይ አንጀቴዳዋ፤ አያዉ ጎፐ፥ ሄ ዋይያ ጾኔዳዋፐ ጉይያን፥ ጾሳይ ባረና ሲቅያዋንቶ እማና ጌዳ ደኡዋ ካላቻ † እ አካና። 13 ኦንነ ፓጨቴዳ ዎደ፥ “ታና ጾሳይ ፓጬ” ጎፖ። አያዉ ጎፐ፥ ጾሳይ ኢታን ፓጨታናዉ ዳንዳየና፤ ቃይ እ ባረ ሁጰዉ ኦናነ ፓጨና። 14 ሽን አሳይ ሁጲያን ሁጲያን ባረ ሁጰ ኢታ አሙዋን ጎሸትያ ዎደነ ጭመትያ ዎደ ፓጨቴ። 15 ሄዋፐ ጉይያን፥ አሙ ሻሃሪደ፥ ናጋራ የሌ፤ ቃይ ናጋራይ ድጪደ፥ ሀይቁዋ የሌ።

16 ታናዳን ጾሳ ካልያዋንቶ፥ ጭመቶፕተ። 17 ሎኦ እሙዋ ኡባይነ ኩመንꬃ ዎይታ ኡባይ ሳሉዋፐ ዬ። ሳሉዋ ፖኡዋ መꬌዳ አዉዋፐ ዬ፤ ጾሳይ ባረ ሁጰዉ ዱማተናነ ዎይ ባረ ኩዋ ላመና። 18 ኑን እ መꬌዳ መታቱዋ ግዶን ꬎቃሳ አካናዳን፥ ኑና ባረ ሸንያን ቱሙ ቃላን የሌዳ።

ስሴዳዋ ኦሱዋን ፔሽያዋ

19 ታናዳን ጾሳ ካልያዋንቶ፥ ሀዋ ሀሳይተ፤ አሳይ ኡባይ ስሳናዉ ኤሌሎ፤ ሽን ሃሳያናዉነ ሀንቀታናዉ ኤሌሎፖ። 20 አያዉ ጎፐ፥ አሳ ሀንቁ ጾሳይ ኮይያ ጽሎተꬃ አሄና። 21 ሄዋ ድራዉ፥ ቱና ሀኖታ ኡባነ ኢታተꬃ ኡባ ህንተፐ ꬋይሲደ፥ ጾሳይ ህንተ ዎዛናን ቶኬዳ ህንተ ሸምፑዋ አሻናዉ ዳንዳይያ ቃላ አሽከተꬃን አክተ።

22 ሽን ጾሳ ቃላ ኦሱዋን ፔሽተፐ አትን፥ ስሳ ጻላላን ህንተ ሁጲያ ጭሞፕተ። 23 አያዉ ጎፐ፥ ቃላ ስሲደ ኦና ኡራይ ደኦፐ፥ እ ባረ ማላ ማስቶትያ ጼልያ ኡራ ማላ። 24 እ ባረና ጼሊደ ቤ፤ ኤለካ እ አይ ማለንቶነ ዶግ አጌ። 25 ሽን ኦንነ አይለተꬃፐ ከስያ ባል ባይና ህግያ ጼሊደ፥ አን አቅያዌ ቃይ አ ናግያዌ፥ ስሴዳዋካ ዶገናዌ፥ ሄ ኡራይ ባረ ኦꬅያ ኦሱዋን አንጀታና።

26 ባረ እንጻርሳ ናገናን ባረና ጭሚደ፥ ባረዉ ጾሳ ጎይንያዋ ማላትያ ኡራይ ደኦፐ፥ አ ጎይናይ መላ። 27 ጾሳ አዉዋ ስንꬃን ፖኩ ባይና ጌሻ ጎይናይ ሀዋ፤ ሄዌ ሀቃዌ ጎፐ፥ አታ አዉ ባይና ናናቱዋነ ዋየትያ አምኤቱዋ ማዳናዋነ ሳኣ ናጋራ ቅታፐ ባረ ሁጲያ ናጋናዋ።

2

ህዬሳ ካꬋናዉ በሰና

1 ታናዳን ጾሳ ካልያዋንቶ፥ ህንተ ኑ ቦንቾ ጎዳ የሱስ ክርስቶሳ አማን ደኢደ፥ ዴሙዋ ጼሊደ፥ አሳ ቦንቾፕተ። 2 አያዉ ጎፐ፥ ዎርቃ ምግዱዋ ዎꬂደ፥ ሎኦ ማዩዋ ማዬዳ እት አሳይ ህንተ ሺቁዋ ዮፐ፥ ቃይ ጩርቃ ማዩዋ ማዬዳ ህዬሳ አስካ ዮፐ፥ 3 ሎኦ ማዩዋ ማዬዳ ብታንያ ህንተ አꬅ ቦንቺደ አ፥ “ኔን ሀዋን ኡባፐ ሎእያ ኦይድያን ኡታ” ጊደ ቃይ ህዬሳ ብታንያ፥ “ኔን ህንና ኤቃሻ፤ ዎይ ሀዋን ታ ገድያ ማታን ሳኣን ኡታ” ጎፐ፥ 4 ያትና ህንተ ህንተ ግዶን ሻኮተꬃ መꬍያዋንታነ ኢታ ቆፋና ደእያ ዳናቱዋ ግድክቴዬ?

5 ታናዳን ጾሳ ካልያዋንቶ፥ ስስተ፤ ጾሳይ ሀ ሳኣን ደእያ ህዬሳ አሳይ አማኑዋን ዱረታናዉነ ባረና ሲቅያዋንቶ እማና ጌዳ ሳሉዋ ካዉተꬃ ላታናዉ ዶርቤነዬ? 6 ሽን ህንተ ህዬሳቱዋ ቶቼድታ። ዱረቱ ህንተና ቱጋይያዋንታ ግድክኖዬ? ኡንቱንቱ ህንተና ዳናን ሞትያዋንታ ግድክኖዬ? 7 ህንተዉ እመቴዳ ሎኦ ሱንꬃ ቦርያዋንቱ ኡንቱንታ ግድክኖዬ?

8 ሽን ጾሳ ማጻፋን፥ “ነ ሾሩዋ ነ ሁጲያዳን ሲቃ” ጌተቲደ ጻፈቴዳ ካትያ ህግያ * ህንተ ፖሎፐ፥ ሎኦባ ኦꬂታ።* 9 ሽን ህንተ አሳ ዴሙዋ ጼሊደ ቦንቾፐ፥ ናጋራ ኦꬂታ፤ ቃይ ህጊ ህንተ ቦላ፥ ህግያ መንꬄዳዋንቱዳን ፕርዳና። 10 አያዉ ጎፐ፥ ኦንነ ህግያ ኡባ ናጊደ፥ እትኖ መንꬅያዋ ግዶፐ፥ ሄ ኡራይ ህግያ ኡባ መንꬄ። 11 አያዉ ጎፐ፥ “ዎሹሞፓ” ጌዳዌ ቃይ “ዎꬎፓ” ጌዳ፤ ሽን ኔን ዎሹማና ꬋዮፐካ፥ ዎꬌዳዋ ግዶፐ፥ ህግያ መንꬃዳ።* 12 አሳ አይለተꬃፐ ከስያ ህግያን፥ ፕርዳ አካና አሳቱዋዳን ሃሳይተነ ኡንቱንቱዋዳን ኦꬅተ። 13 አያዉ ጎፐ፥ አሳ ማርቤና ኡራ ጾሳይ ማረናን ፕርዳና፤ ማሮተꬃይ ፕርዳ ጾኔ።

አማኑዋነ ኦሱዋ

14 ታናዳን ጾሳ ካልያዋንቶ፥ እት ኡራይ ባረዉ አማኑ ደኤ ጎፐ፥ ቃይ አ አማኑዋ አ ኦሱ ኤርሳና ꬋዮፐ፥ አ አይ ጎአኔ? አ አማኑ አ አሻናዉ ዳንዳዪ? 15 እት እሻይ፥ ዎይ እት ምቻታ ካሎቶፐ፥ ቃይ ኡንቱንቶ ኡባ ጋላስ ምያባይ ꬋዮፐ፥ 16 ህንተፐ እት ኡራይ ኡንቱንታ፥ “ሳሮ ቢተ። ታማ ሆእተ። ካሊደ ሚተ” ጊደ፥ ኡንቱንቶ ኮሽያዋ እማና ꬋዮፐ፥ ኡንቱንታ አይ ጎአኔ? 17 ሄዋ ድራዉ፥ አማኑ ኦሱ ባይናን ባረካ ደኦፐ ሀይቄዳዋ።

18 ሽን እት ኡራይ፥ “ነዉ አማኑ ደኤ፤ ቃይ ታዉ ኦሱ ደኤ። ኔን ነ አማኑዋ ነ ኦሱዋፐ ሻካደ ታና በሳ፤ ታንካ ታ አማኑዋ ታ ኦሱዋን ኔና በሳና” ጋና። 19 ኔን እት ጾሳይ ደእያዋ አማናሳ፤ ሄዌ ሎአ። ጻላሄቱካ ቃይ አማኒኖ፤ ያሻን ኮኮሪኖ። 20 ኔን ኤያይ! አማኑ ኦሱዋፐ ሻከቲደ ጎኤናዋ † ኤራናዉ ኮያይ? 21 ኑ አቡ አብራሃሞ ባረ ናኣ ይሳቃ ያርሽያ ሳኣ ቦላ ዎꬄዳ ዎደ፥ ባረ ኦሱዋን ጽልቤኔ?* 22 አ አማኑነ አ ኦሱ እትፐ ኦꬄዳዋነ አ አማኑ አ ኦሱዋን ፖለቴዳዋ በእኪ? 23 ጾሳ ማጻፋይ “አብራሃሞ ጾሳ አማኔዳ። ጾሳይካ ሄዋ አዉ ጽሎተꬃን ፓይዴዳ” ጌዳዌ ፖለቴዳ፤ ቃይ ጾሳ ዳቦ ጌተቲደ እ ጼሰቴዳ። * 24 አሳይ አማኖ ጻላላና ግደናን፥ ኦሱዋን ጽልያዋ ህንተ በኢታ።

25 ሄዋዳንካ ቃይ ጫራታ ራኣባ ኪተቶዋንታ ሞካደ ሀራ ኦግያና ኡንቱንታ ሞይዜዳ ዎደ፥ ባረ ኦሱዋን ጽላበይኬ?*

26 አያዉ ጎፐ፥ ሸምፑ ሻከቴዳ ቦላይ ሀይቄዳዋ ግድያዋዳን፥ ሄዋዳንካ ቃይ ኦሱ ሻከቴዳ አማኑ ሀይቄዳዋ።

3

እንጻርሳ ናግያዋ

1 ታናዳን ጾሳ ካልያዋንቶ፥ ኑን ሀራቱዋፐ አꬍያ ፕርዳ አካናዋ ህንተ ኤርያ ድራዉ፥ ህንተፐ ጮራቱ ታማርስያዋንታ ግዶፕተ። 2 ኑን ኡባይካ ዳሮባን ባሌቶ፤ እት ኡራይ ባረ ሃሳያን ሙለካ ባላና ꬋዮፐ፥ እ ባረና ናጋናዉ ዳንዳይያ ባል ባይና አሳ። 3 ፓራቱ ኑዉ አዛዘታና ማላ፥ ብጻላ ባርሲደ፥ ኑን ኮይያሳ ኡባ ኡንቱንታ አፌቶ። 4 በእተ፥ ማርካባቱካ ቃይ ሄዋ ኬና ዎልቃማ ግዲደ፥ ጎቱዋ ጫርኩዋን ላገቶፐካ፥ ኡንቱንታ ላግያዌ ባረዋ ኮይያሳ ዛሪደ ላግያ ቄር ጉꬃ ምꬃን ላገቲደ ቢኖ። 5 ሄዋዳን እንጻርሳይ ቦላ ግዶን ጉꬃ አሳተꬃ ግዶፐካ፥ ዳሮ ዎልቃማባን ጬቀቴ።

ጉꬃ ታማይ ዋኒደ ዎልቃማ ዎራ ጉዲ! አኬክተ። 6 እንጻርሳይካ ታማ ማላ። እ ኑ አሳተꬃ ግዶን ኢታባ ኡባ ኦꬃና ዳንዳዬ፤ አሳተꬃ ኡባ ቱንሴ። ቃይ ኑ ደኡዋ ዎꬃካ ታማን ጉዴ፤ ጋናምያ ታማን እ ጉደታናዋ። 7 አያዉ ጎፐ፥ ዶአቱዋ፥ ካፋቱዋ ዛርያ፥ ትራን ጎሸትያ ሾሻቱ ዛርያነ አባን ደእያ መታቱዋ ዛርያ ኡባ አሳይ አድሴዳ፤ ቃይ ኡንቱንቱካ አዴድኖ። 8 ሽን ኦንነ እንጻርሳ አድሳናዉ ዳንዳይቤና፤ እንጻርሳይ ዎꬍያ ማርዚ ኩሜዳ ጮኡ ጌና ኢታ መታ። 9 ኑን እንጻርሳን ኑ ጎዳነ አዉዋ ጋላቴቶ፤ ቃይ አንካ ጾሳ ማላቲደ መቴዳ አሳ ሸቄቶ። * 10 እት ዶናፐ ጋላታይነ ሸቃይ ከሴ። ታናዳን ጾሳ ካልያዋንቶ፥ ሄዌ ሄዋዳን ሀናናዉ በሰና። 11 ፑልቱ እት ኦላፐ ማልእያ ሃꬃነ ጫምያ ሃꬃ ፑልታናዉ ዳንዳዪ? 12 ታናዳን ጾሳ ካልያዋንቶ፥ ባላስያ ግያ ምꬃይ ዎጋራ አይፋናዉ ዳንዳዪ? ዎይ ዎይንያ ቱራይ ባላስያ ግያ ምꬃ አይፋናዉ ዳንዳዪ? ማጽነ ማጽነ ግያ ሃꬃፐካ ማልኦ ሃꬃይ ከሳና ዳንዳየና።

ሳሉዋ አꬌዳ ኤራነ ሳኣ አꬌዳ ኤራ

13 ህንተ ግዶን አꬌዳ ኤራንቻይነ አኬካንቻይ ኦኔ? ባረ ሎኦ ደኡዋን ኦሰቴዳ ባረ ኦሱዋ አꬌዳ ኤራተꬃፐ ይያ አሽከተꬃን በሶ። 14 ሽን ህንተ ዎዛናን ጫምያ ቃናቲነ ይርጊ ደኦፖ። ቃይ ቱማተꬃ ቦላካ ዎርዶቶፕተነ ኦቶረቶፕተ። 15 ሄዋ ማላ አꬌዳ ኤራተꬃይ ሳሉዋፐ ዎꬍያዋ ግደና፤ ሽን ሄዌ ሳኣባ፥ አሳዋ፥ ጻላሀቱዋ። 16 አያዉ ጎፐ፥ ቃናቲነ ይርጊ ደእያ ሳን ዋላሳይነ ኢታ ኦሶ ኡባይ ደኤ። 17 ሽን ቦላፐ ይያ አꬌዳ ኤራተꬃይ ኡባፐ ካሰ ጌሻ። ቃይ ሳሮተꬃ ዶስያዋ፥ አሽከነ ኤኖ ግያዋ፤ ቃይ ማሮተꬃይነ ሎኦ አይፊ ኩሜዳዋ። ስꬊነ ሎኦ ማላትያ ኢታተꬃይ ባይናዋ። 18 ጽሎተꬃ አይፊ ሳሮተꬃ ኦꬅያዋንቱ ሳሮተꬃን ዘሬዳ ዘረꬃፐ ቤቴዳ።

4

ሀ አላምያ ኢታተꬃ ዶሰናን አጋናዋ

1 ኦላይነ ዋላሳይ ህንተ ግዱዋ ሀቃፐ ዪ? ኡንቱንቱ ዬዳሳይ ህንተ ቦላ ግዶን ኦለትያ ህንተ ናሸታናዉ ዎልቃማ አሙዋ አሞትያዋፐ ግደኔ? 2 ህንተ አሞቲታ፤ ሽን ደምክታ፤ ዎꬊታ። ሎይꬅ ኮዪታ፤ ሽን ደማናዉ ዳንዳይክታ፤ ዋላቀቲታነ ኦለቲታ። ሽን ጾሳ ዎሰና ድራዉ፥ ህንተ ኮይያዋ ደምክታ። 3 ጾሳ ዎሲታ፥ ሽን ደምክታ፤ ጋሱካ ባላ ኦግያን ዎሲታ። ሄዋ ህንተና ናሸችያዋን ፔሻናዉ ኮይያ ድራሳ። 4 ስም ዎሹምያዋንቶ፥ ሀ አላምያና ዳቦትያዌ ጾሳዉ ሞርከ ግድያዋ ኤርክቴ? አያዉ ጎፐ፥ ሀ አላምያና ዳቦታናዉ ኮይያዌ ኦንነ ጾሳና ሞርከቴ። 5 ዎይ ጾሳ ማጻፋይ፥ “ጾሳይ ኑናን ዎꬄዳ አያናይ ዎልቃማ አሙዋ ኑዉ አሞቴ” ግያዋ ህንተንቶ ጮ ግያዋ ማላቲ? 6 ሽን ጾሳይ አꬎ ኬካተꬃ አꬂደ እሜ። ሄዋ ድራዉ፥ ጾሳ ማጻፋይ፥ “ጾሳይ ኦቶረትያዋንታ እጼ፤ ሽን ባረና ካዉሽያዋንቶ አꬎ ኬካተꬃ እሜ” ያጌ። *

7 ስም፥ ህንተ ጾሳዉ ሞደትተ። ያቲደ ጻላህያና ኤቀትተ፤ እ ህንተፐ ባቃታና። 8 ጾሳኮ ሺቅተ፤ እካ ህንተኮ ሺቃና። ህንተኖ ናጋራንቻቶ፥ ህንተ ኩሽያ ሜጨትተ። ላኡ ቆፋይ ደእያዋንቶ፥ ህንተ ዎዛና ጌሽተ። 9 ቱጋትተ፤ ካዮትተነ ዬክተ። ህንተ ሚቻ ዬኮ ላምተ፤ ህንተ ናሸቻካ ካዮ ላምተ። 10 ጎዳ ስንꬃን ህንተ ሁጲያ ቶችተ፤ ቃይ እ ህንተና ꬎቁ ꬎቁ ኦꬃና።

አሳ ቦላ ፕርደናን አጋናዋ

11 ታናዳን ጾሳ ካልያዋንቶ፥ እቱ እቱዋ ዝግሮፕተ። ባረ እሻ ዝግርያዌነ አ ቦላ ፕርድያዌ ህግያ ዝግሬነ ህግያ ቦላ ፕርዴ። ኔን ህግያ ቦላ ፕርዶፐ፥ ህግያ ቦላ ፕርድያዋ ግዳሳፐ አትን፥ ህገዉ አዛዘትያዋ ግዳካ። 12 ህግያ እምያዌነ ፕርድያዌ ጾሳ ጻላላ፤ እ አሻናዉነ ꬋይሳናዉ ዳንዳዬ፤ ሽን ነ ሾሩዋ ቦላ ፕርድያዌ ኔን ኦኔ?

ጬቀተናዳን እመቴዳ ዞርያ

13 ህንተኖ፥ “ኑን ሀቼ ዎይ ዎንት ሄ ካታማ ባና፤ ሄዋን ላይꬃ ኡታና፤ ዛልአናነ ቃይ ሚሻ ዎꬍሳና” ግያዋንቶ፥ በእተ። * 14 ዎንት ህንተ ደኡ አያ ሀናነንቶነ ኤርክታ፤ ጉꬃ ዎደዉ ህንተ ቤቲደ፥ ጉየፐ ꬋይያ ፔኑዋ ማላ። 15 ሄዋ አጊደ፥ “ጎዳይ ጎፐ፥ ኑን ደአና፤ ሀዋ ዎይ ሄዋ ኦꬃና” ጋናዉ በሴ። 16 ሽን ህንተ ሀእ ህንተንቱ ꬎቃተꬃን ጬቀቲታ፤ ሄዋ ማላ ጬቁ ኡባይ ኢታ።

17 ሄዋ ድራዉ፥ ሎኦባ ኦꬃናዉ ኤሪደ ኦና ኡራዉ ሄዌ ናጋራ።

5

ዱረ አሳስ እመቴዳ ምኖ ዞርያ

1 ሀእካ ህንተኖ ዱረ አሳቶ፥ ህንተ ቦላ ይያ ቱጋዉ “አየ! አየ!” ያጊደ ዬክተነ ዝላልተ። 2 ህንተ ዱረተꬃይ ባይ ድጌዳ፤ ቃይ ህንተ አፍላካ ብልአይ ም ድጌዳ። 3 ህንተ ዎርቃይነ ህንተ ብራይ ሽእ ድጌዳ። ቃይ ሄ ሽአይ ህንተ ቦላ ማርካታና፤ ህንተ ቦላካ ታማዳን ማና። ህንተ ህንተ ሚሻ ስንꬃዉ ዳጋይ ደኢታ። 4 አኬክተ፤ ህንተ ጋደን ካꬃ ቆይጬዳ አሳቶ ጭግቤና ክራ ሚሻይ ዋሴ፤ ኡንቱንቱ ዋሱ ዎልቃማ ጎዳ ሀይꬃን ስሰቴዳ። * 5 ህንተዉ እንጀትና፥ ሳኣን እሻሊደ ደኤድታ፤ ሹካ ጋላሳዉ ꬊክያዋዳን፥ ህንተ ቦላ ꬊኬድታ። 6 ጽሎ አሳ ቦላ ፕርዴድታ፤ ቃይ አ ዎꬌድታ፤ እ ህንተናና ኤቀተና።

ጎዳ ላኤንꬆ ዩሳ ዳንዳያን ናግያዋ

7 ሄዋ ድራዉ፥ ታናዳን ጾሳ ካልያዋንቶ፥ ጎዳይ ያና ጋካናዉ ገንጭተ፤ ቢታ ጎሽያዌ አድልያ እራይነ አሱራ እራይ ያና ጋካናዉ ገንጪደ፥ አልኦ ካꬃ እ ዎት ናጊደ ጋꬅ አክንቶ በእተ። 8 ህንተካ ቃይ ገንጭተ፤ ህንተ ዎዛና ምንስተ። አያዉ ጎፐ፥ ጎዳ ዩሳይ ማታቴዳ።

9 ታናዳን ጾሳ ካልያዋንቶ፥ ጾሳይ ህንተ ቦላ ፕርደና ማላ፥ እቱ እቱዋ ቦላ ዙዙሞፕተ። በእተ፥ ፕርድያዌ ፐንግያን ኤቄዳ። 10 ታናዳን ጾሳ ካልያዋንቶ፥ ዋይያስነ ገንጫዉ ሌምሱዋ ግዴዳዋንታ፥ ጎዳ ሱንꬃን ሃሳዬዳ ናባቱዋ ሀሳይተ። 11 በእተ፥ ዳንዳዪደ ገንጬዳዋንታ ኑን አንጀቴዳዋንታ ጌቶ። ኢዮባ ገንጫ ህንተ ስሴድታ፤ ቃይ ጎዳይ አዉ ዉርሰꬃን እሜዳዋካ ቤድታ። አያዉ ጎፐ፥ ጎዳይ ማሮታይነ ቃረታይ ኩሜዳዋ። *

12 ሽን ኡባፐ ካሰ፥ ታናዳን ጾሳ ካልያዋንቶ፥ ሳሉዋን ግድና፥ ዎይ ሳኣን ግድና፥ ዎይ ሀራ ጫቁዋን ግድና፥ አያንካ ጫቆፕተ። ሽን ጾሳ ፕርዳን ህንተ ገለናዳን፥ ህንተ የዉ ኤ ግያዋ ግዶፐ፥ “ኤ” ጊተ፤ ግደና ግያዋ ግዶፐ፥ “ግደና” ጊተ።

13 ህንተ ግዶን ዋየትያ ኡራይ ኦንነ ደኦፐ፥ ጾሳ ዎሶ፤ ናሸትያ ኡራይ ኦንነ ደኦፐ፥ የጺደ ጋላቶ። 14 ህንተፐ ሳከትያ ኡራይ ኦንነ ደኦፐ፥ አማንያ አሳ ካለꬅያ ጭማቱዋ ባረኮ ጼሶ፤ ኡንቱንቱ ጎዳ ሱንꬃን ዛይትያ አ ኦኪደ፥ አዉ ጾሳ ዎስኖ። 15 አማኑዋን ጾሳ ዎሴዳ ዎሳይ ሀርጋንቻ ፓꬃና፤ ጎዳይካ አ ሀርግያፐ ደንꬃና፤ ቃይ ናጋራ እ ኦꬄዳዋ ግዶፐካ ጎዳይ አዉ አቶ ጋና። 16 ሄዋ ድራዉ፥ ህንተ ፓጻና ማላ፥ ህንተ ናጋራ እቱ እቶ ፓጽተነ እቱ እቶ ጾሳ ዎስተ፤ ጽሎ አሳ ዎሳይ ዎልቃማ ኦሱዋ ኦꬄ። 17 ኤላስ ኑ ማላ አሳ። እራይ ሳኣን ቡከናዳን፥ እ ምንሲደ፥ ጾሳ ዎስና ሄዙ ላይꬃነ ኡሱፑን አገና ሳኣን እራይ ቡክቤና። * 18 ላኤንꬁዋ ጾሳ እ ዎስና፥ ሳሉዋፐ እራይ ቡኬዳ፤ ሳአይካ ባረ ካꬃ ሞኬዳ። *

19 ታናዳን ጾሳ ካልያዋንቶ፥ ህንተፐ ኦንነ ቱሙዋፐ ዎራ ቦፐ፥ ቃይ እቱ አ ጉየ ሄ ቱሙዋኮ ዛሮፐ፥ 20 ናጋራንቻ አ ባላ ኦግያፐ ዛርያ ኦንነ አ ሸምፑዋ ሀይቁዋፐ አሻናዋነ ዳሮ ናጋራ ካማናዋ ኤሮ። *

* 1:1 ቢታ ኡባን ላለቴዳ ታማነ ላኡ ዘረꬃቶ፦ ያቆብ ጊደ ደእያ ቆፋይ፥ ጎዳ ካልያ አማንያዋንታ ግዲደ ታማነ ላኡ እስራኤልያ ዘረꬃቱዋዳን ባረንቱ ሞርከቱዋን ቢታ ኡባ ላለት ጋኬዳዋንታ ጉሳ።

* 1:10 ኢሳ. 40:6-7

† 1:12 ደኡዋ ካላቻ፦ ቦንቼቴዳ ደኡዋ ጉሳ።

* 2:8 ካትያ ህግያ፦ ኡባፐ አꬉዋን ጎእያ ህግያ፤ ሀዋ ብለꬃይ፥ ካትያፐ እመቴዳዋ ጉሳ። ካቲ ኦኔ ጎፐ ጾሳፐ እመቴዳ ህግያ።

* 2:8 ዎጋ 19:18

* 2:11 ከሳ 20:13፣ 14፤ ዛረ. 5:17፣ 18

† 2:20 ጎኤናዋ፦ ሀዋ ጉሳይ ሀይቄዳዋ ጉሳ።

* 2:21 ዶመꬃ 22:1-14

* 2:23 ዶመꬃ 15:6፤ 2 ኦዱዋ 20:7፤ ኢሳ. 41:8

* 2:25 ኢያሳ 2:1-21

* 3:9 ዶመꬃ 1:26

* 4:6 ሌም. 3:34

* 4:13 ሌም. 27:1

* 5:4 ዛረ. 24:14-15

* 5:11 ኢዮባ 1:21-22፤ 2:10፤ ማዝ. 103:8

* 5:17 1 ካታ. 17:1፤ 18:1

* 5:18 1 ካታ. 18:42-45

* 5:20 ሌም. 10:12፤ 1 ጰጽ. 4:8

1 ጰጽሮሳ ኪታ

1

2

3

4

5

ጰጽሮስ

ጻፌዳ ኮይሮ ኪታ

ገሉዋ

የሱስ ኪቴዳ ጰጽሮስ ጻፌዳ ኮይሮ ኪታይ ጻፈቴዳዌ፥ ሄ ኪታ ግዶን “ዶረቴዳ ጾሳ አሳቱዋ” ጌተቲደ ጼሰትያነ ቄር ኢስያን ሁጲሳ ባጋ ሻኩዋን ላለቴዳ አማንያዋንቱሳ። ሀ ኪታ ዋና ቆፋይ፥ አማኑዋ ጋሱዋን መቱነ ዋዪ ጋኬዳዋንታ ምንሳናሳነ መንꬃናሳ። ጻፊ ሀዋ ኦꬅያዌ አ ሀይቁዋ፥ አ ደንዱዋ፥ አ ላኤንꬆ ዩሳ ኦድያ የሱስ ክርስቶሳ ምሽራቹዋ ቃላ ናባብያዋንታ ሀሳይስያዋና። ኡንቱንቱ የሱስ ክርስቶሳ ደኡዋ ሌምሱዋዳን አኪደ፥ መቱዋ ገንጪደ አꬋናዳን ሀሳይሴ። ሀዋና እትፐ ጋꬅያ ዎደ፥ መቱ ኡንቱንቱ አማኑዋ ጻልታተꬃ ፓጭያዋነ የሱስ ክርስቶስ ቆንጭያ ጋላስ ኡንቱንቱ በስያ ጋትያ አካናዉ ደእያዋ ኡንቱንታ ሀሳይሴ።

ጻፊ፥ ኡንቱንቱ መቱዋን ገንጫና ማላ መንꬅያዋ ቦላካ፥ ክርስቶሳ ካልያዋንቱ ደእያዋዳን ኡንቱንቱ ደአናዳን ቆፍሴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-2

ጾሳ አሹዋባ 1:3-12

ጌዬዳ ደኡዋ ደአናዳን እመቴዳ ማቁዋ 1:13—2:10

መቱዋ ዎደ አማንያ አሳይ ኦꬃና በስያ አዎተꬃ 2:11—4:19

አማንያ አሳ አሽከተꬃነ ኦሱዋ 5:1-11

ዉርሰꬃ ቁትያ 5:12-14

1

1 ታን፥ የሱስ ክርስቶስ ኪቴዳ ጰጽሮስ፥ ጾሳይ ዶሬዳ አሳቶ ጳንጾሳ ጋድያን፥ ጋላትያ ጋድያን፥ ቃጳዶቅያ ጋድያን፥ ኢስያ ቢታንነ ቢታንያ ጋድያን በትያን ደእያዋንቶ ዳብዳቢያ ጻፋይ። 2 የሱስ ክርስቶሳዉ ህንተ አዛዘታና ማላነ አ ሱꬃን ጌያና ማላ፥ ጾሳይ አዉ ዶሬዳ ህንተንቶ ባረ አያናን ጌሼዳዋንቶ፥ አꬎ ኬካተꬃይነ ሳሮተꬃይ ግዶ።

ደኡዋ እማና ጌዳ ህዶታ

3 ኑን ጾሳ፥ ኑ ጎዳ የሱስ ክርስቶሳ አዉዋ፥ ባረ ማሮተꬃ ዳሩዋዳንካ ኑና ላኤንꬁዋ የሌዳዋ፥ የሱስ ክርስቶሳ ሀይቁዋፐ ደንꬄዳዋን ኑዉ ደኡዋ ህዶታ እሜዳዋ ጋላቴቶ። 4 ቃይ ጾሳይ ህንተንቶ እማና ዳሮ ላታይ ዎቀናዌ፥ ባየናዌነ ꬋየናዌ ሳሉዋን ናጌ። 5 ሄዌካ ህንተንቶ፥ ጾሳ ዎልቃን አማኑዋን ናገት ኡቲደ፥ አቶተꬃዉ ጊጌዳዋንቶ ዉርሰꬃ ዎድያን ቆንጫናዋ።

6 ሀእ ጉꬃ ዎደዉ ሀራይ አቶ ዱማ ዱማ ፓጭያን ህንተ ፓጨታናዉ ኮሾፐካ፥ ሀዋን ዳሮ ናሸትተ። 7 ሄዌ ሀራይ አቶ፥ ታማን የግና ꬋይያ ዎርቃፐካ ህንተ አማኑ ዳሮ አልኦነ ባል ባይናዋ ግድያዋ በሳናሳ፤ ያቲደ የሱስ ክርስቶስ ቤትያ ዎደ፥ ጋላታ፥ ቦንቹዋነ ሳባ ህንተ አካና። 8-9 ህንተ አ ኤራና ꬋዮፐካ፥ ሲቂታ፤ ህንተ ሀእ አ በአና ꬋዮፐካ፥ አማኒታ። ቃይ ህንተ ህንተ አማኖ ፖሎ ግድያ ህንተ ሸምፑዋ አቶተꬃ አክያ ድራዉ፥ ኦዳናዉ ዳንዳየተና ቦንቹ ኩሜዳ ናሸቻ ናሸቲታ።

10 ጾሳይ ህንተንቶ እማና አꬎ ኬካተꬃባዉ ትምቢትያ ኦዴዳ ናባቱ ሎይꬅ ብዲደ፥ ሀ አቶተꬃባ ኮዬድኖ። 11 ኡንቱንቱን ደእያ ክርስቶሳ አያናይ ክርስቶሳ ቱጋባነ ሄዋፐ ጉይያን ያና ቦንቹዋባ ካሰቲደ ማርካቲደ፥ አዉደ ዎይ ዋኔዳ ዎድያን ያነንቶነ አኬክሴዳዋዳን፥ ኡንቱንቱ ኮዬድኖ። 12 ሄ ትምቢትያ ኦድያዋንቱ ኦꬄዳ ኦሱ ህንተሳፐ አትን፥ ኡንቱንቱ ሁጲያሳ ግደናዋ ጾሳይ ኡንቱንቶ ቆንጭሴዳ፤ ሀእ ህንተ ስሴዳ ምሽራቹዋ ቃላ ህንተንቶ ኦዴዳ አሳቱ፥ ባረዉ ሳሉዋፐ ኪተቴዳ ጌሻ አያና ዎልቃን ኦዴድኖ። ሄዋ ኪታንቻቱካ በአናዉ አሞቲኖ።

ጌሻተꬃን ደእያዋ

13 ሄዋ ድራዉ፥ ኦሱዋ ኦꬃናዉ ህንተ ዎዛናን ቆፋ ጊግሲደ ህንተ ሁጲያ ናግተ። የሱስ ክርስቶስ ቆንጭያ ዎደ አꬎ ኬካተꬃ ህንተ አክያ ድራዉ፥ ኩመንꬃ ህዶታን ናግተ። 14 ጾሳዉ አዛዘትያ ናናዳን፤ ህንተ ካሰ ኤረናን አሞቴዳ አሙዋ ካሎፕተ። 15-16 ሽን ህንተና ጼሴዳ ጾሳይ ጌሻ ግዴዳዋዳን፥ ህንተካ ህንተ ኦሱዋ ኡባን ጌሻ ግድተ። ጾሳ ማጻፋን፥ “ታን ጌሻ ግድያ ድራዉ፥ ህንተካ ጌሻ ግድተ” ጌተቲደ ጻፈቴዳ። *

17 አሳ ሁጲያን ሁጲያን ዴሙዋ ጼለናን አ ኦሱዋዳን ፕርድያ ጾሳ ዎሲደ ህንተ፥ “ኑ አቦ” ጊደ አ ጼስያዋ ግዶፐ፥ ሀ አላምያን በተ ግዲደ ህንተ ደእያ ዎድያን ያሻተꬃን ደእተ። 18-19 ህንተ ህንተ አዎቱዋፐ ላቴዳ ፓና ደኡዋፐ ዎዘቴዳዌ፥ ꬋይያ ብራ ዎይ ዎርቃ ማላና ግደናዋ ኤሪታ፤ ቦርስያባይ ዎይ ቅታይ ባይና ዶርሳ ሱꬃዳን፥ አልኦ ክርስቶሳ ሱꬃን ህንተ ዎዘቴድታ። 20 ጾሳይ ሳአይ መታናፐ ካሰ ክርስቶሳ ዶር ዎꬄዳ፤ ሽን ህንተ ድራዉ፥ ሀ ዎድያ ዉርሰꬃን እ ቤቴዳ። 21 ህንተ አማኑነ ህንተ አካና ጊደ ናሸቻን ናግ ኡቴዳባይ ጾሳን ደአና ማላ፥ ጾሳይ ሀይቁዋፐ አ ደንꬂደ፥ አዉ ቦንቹዋ እሜዳዋ አን አማኒታ።

22 ቱማተꬃዉ ህንተ አዛዘትያዋን፥ ሎአ ማላትያ ኢታተꬃይ ባይናን ህንተ እሻቱዋ ሲቃናዉ ህንተ ሁጲያ ጌሺደ፥ እቱ እቱዋና ምንሲደ ዎዛናፐ ሲቀትተ።

23 ህንተ ሀይቂያ ዘረꬃፐ ላኤንꬁዋ የለትበይክታ፤ ሽን መꬍናዉ ደእያዋነ ስንꬃዉካ ደአና ጾሳ ቃላን ሀይቀና ዘረꬃፐ የለቴድታ። 24 አያዉ ጎፐ፥ ጾሳ ማጻፋይ፥ “አሳይ ኡባይ ማታ ማላ፤ አ ቦንቹ ኡባይካ ማታ ጪሻ ማላ። ማታይ መሌ፤ ጪሻይካ ቆቆፈቴ። * 25 ሽን ጎዳ ቃላይ መꬍናዉ ደኤ” ያጌ። ሀዌ ህንተንቶ ጎዳይ ኦዴዳ ምሽራቹዋ ቃላ።

2

ደኡዋ ሹቻነ ጌሻ አሳ

1 ሄዋ ድራዉ፥ ህንተፐ ኢታተꬃ ኡባ፥ ጭምያዋ ኡባ፥ ሎአ ማላትያ ኢታተꬃ፥ ቃናትያነ ዝግርሳ ኡባ ድግተ። 2-3 ጎዳይ ኬካ ግዴዳዋ ህንተ ደኡዋን በኤዳዋ ግዶፐ፥ ሀእ የለቴዳ ጋጭኖ ናናቱዋዳን፥ ኡሺደ ድጫናዉነ አታናዉ ጽሎ ግዴዳ አያና ማꬃ ላሞትተ። *

4 ጎዳኮ ደኦ ሹቻኮ ሺቅተ። አሳይ አ እጼዳ፤ ሽን ጾሳ ማታን እ ዶረቴዳ አልኦ። 5 ህንተካ ቃይ ደኦ ሹቻዳን፥ ጌሻ ቄሳ ግዲደ፥ የሱስ ክርስቶሳ ባጋና ጾሳ ናሸችያ አያና ያርሹዋ ጾሳዉ ያርሻናዉ፥ ህንተ ህንተ ሁጰዉ አያና ኬꬃዳን ኬጸትተ። 6 አያዉ ጎፐ፥ ጾሳ ማጻፋይ፥ “በእተ፥ ታን ጽዮነ ግያ ካታማን ጎልያ ጎዳ ጻጱዋ ምንስያ፥ ዶረቴዳ፥ አልኦ ሹቻ ዎꬃይ፤ አን አማንያ ኦንነ ዬላተና” ያጌ። * 7 ሄዋ ድራዉ፥ ሀ ሹቻይ ህንተንቶ አማንያዋንቶ ዳሮ አልአ፤ ሽን አማነናዋንቶ፥ “ግምቢያዋንቱ ካꬌዳ ሹቻይ ጎዳ ጻጱዋ ምንስያ፥ ኡባፐ አꬍያ ሹቻ ግዴዳ” ያጌ። 8 ቃይካ፥ “ሀ ሹቻይ አሳ ꬉቢያ ሹቻነ አሳ ኩንድስያ ዛላ” ያጌ፤ ኡንቱንቱ ጾሳ ቃላ አማነና ድራዉ፥ ኡንቱንቶ ካሰና ቆፈቴዳዋዳን ꬉበቴድኖ።*

9 ሽን ጾሳይ ꬉማፐ ማላልስያ ባረ ፖኦ ህንተና ጼሴዳ፤ ህንተ አ ኦራꬃ ኦሱዋ ኦዳናዉ ዶረቴዳ ዛረ፤ ህንተ ካትያ ቄሳቱዋ፤ ጌሻ አሳነ ጾሳዉ ቡዞ አሳ። * 10 ህንተ ካሰ ጾሳ አሳ ግድክታ፤ ሽን ሀእ ህንተ አ አሳ፤ ህንተ ካሰ ማሮተꬃ አክበይክታ፤ ሽን ሀእ ማሮተꬃ አኬድታ። *

ጾሳ አይላቱዋ

11 ታ ዳባቶ፥ ህንተ ሀ ሳኣን እማꬃነ በተ ግዲደ ደእያዋንታ ግዴዳዋዳን፥ ኡባ ዎደ ህንተ ሸምፑዋና ኦለትያ አሳተꬃ አሙዋፐ ህንተ ሃካና ማላ፥ ታን ህንተና ዎሳይ። 12 አማነና አሳይ ህንተና ኢታባ ኦꬅያዋንቱዳን ዝግርያ ዎደ፥ ክርስቶስ ይያ ጋላስ ህንተ ሎኦ ኦሱዋ ኡንቱንቱ አኬኪደ፥ ጾሳ ጋላታና ማላ፥ ህንተ ደኡዋ ኡንቱንቱ ግዶን ሎይꬅ ናግተ።

13 ጎዳ ድራዉ፥ አሳ ህግያ ኡባዉ ሞደትተ፤ ካቲካ ኡባፐ ቦላ ግድያ ድራዉ፥ አዉ ሞደትተ። 14 ቃይ ጋድያ ሞድያዋንቶካ ሞደትተ። አያዉ ጎፐ፥ ኡንቱንቱ ኢታባ ኦꬅያዋንታ ሙራናዉነ ሎኦባ ኦꬅያዋንታ ጋላታናዉ ካትያፐ ኪተቴድኖ። 15 አያዉ ጎፐ፥ ጾሳይ ህንተ ህንተ ሎኦ ኦሱዋን ካꬍያ ኤያ አሳቱዋ ሃሳያ ጮኡ ኡዳናዋ ኮዬ። 16 አይለተꬃፐ ከሲደ፥ ጾሳ አይልያዳን ደእተፐ አትን፥ ሄ አይለተꬃፐ ከሴዳዋ ኢታተꬃ ገንꬅያዋ ኦꬆፕተ። 17 አሳ ኡባ ቦንችተ። ህንተ እሻቱዋ ሲቅተ። ጾሳዉ ያይተ። ካትያ ቦንችተ።

ክርስቶሳ ጋኬዳ መቱዋ ሌምሱዋ

18 አይላቶ፥ ህንተ ሎኦ ጎዳቱዋ ጻላላዉነ አሽከ ጎዳቱዋ ጻላላዉ ግደናን፥ ኢታቶካ ዳሮ ያዪደ ሞደትተ። 19 አያዉ ጎፐ፥ አሳይ ናቂያ ዎደ ዋየትያ ኡራይ ጾሳ ቆፒደ፥ ኦገ ባይናን ናቀቶፐ ጾሳይ አ አንጃና። 20 አያዉ ጎፐ፥ ህንተ ናጋራ ኦꬅና፥ ህንተና ደችያ ዎደ፥ ህንተ ዳንዳዮፐ፥ ህንተንቶ አይ ጋላታይ ደኢ? ሽን ሎኦባ ኦꬂደ ዋይያ ህንተ ዳንዳዮፐ፥ ጾሳይ ህንተና ሄዎ አንጃና። 21 ጾሳይ ህንተና ጼሴዳዌ ሄዋ ድራሳ፤ አያዉ ጎፐ፥ ክርስቶስ ህንተንቶ ዋየቴ፤ ህንተ አ ቃታማ ካላና ማላ፥ ህንተንቶ ሌምሱዋ ግዴዳ። 22 ናጋራ እ ኦꬅቤና፤ ባረ ዶናፐ ዎርዱዋ ሃሳይቤና። * 23 አሳይ ባረና ቦርያ ዎደ፥ ዛሪደ ቦርቤና፤ ዋየትያ ዎደካ ማንድቤና። ሽን ጽሉዋ ፕርድያ ጾሳዉ ባረና አꬂደ እሜዳ። * 24 ኑን ናጋራዉ ሀይቂደ፥ ጽሎተꬃዉ ደአና ማላ፥ ክርስቶስ ባረ ሁጰዉ ባረ አሹዋን ኑ ናጋራ ማስቃልያን ቶኬዳ፤ ህንተ አ ማይꬃን ፓጼድታ። * 25 አያዉ ጎፐ፥ ህንተ ኦጊ ባሌዳ ዶርሳ ማላ፤ ሽን ሀእ ህንተ ሸምፑዋ ሄምያዋኮነ ናግያዋኮ ስሜድታ። *

3

አስናባነ ማችያባ

1-2 ሄዋዳንካ ማቼቶ፥ ህንተ አስናቱዋፐ ጾሳ ቃላዉ አዛዘተና እቱ እቱ ደኦፐካ፥ ህንተ ፓሉመተናን፥ ኡንቱንቱ ህንተ ያሻተꬃነ ህንተ ጌሻ ደኡዋ በኢደ ጾነታና ማላ፥ ኡንቱንቶ ሞደትተ። 3 ህንተ ህንተ ሁጲያ አልኦባን ጊግስያዋንነ ዎርቃ ዎꬅያዋን ዎይ አልኦ ማዩዋ ማይያዋን ህንተንቱ ቦላ ባጋ ሎይꬆፕተ። 4 ሽን ህንተ ጋርሳን ቆሰቴዳ አሳተꬃ ሎኦተꬃይ ጾሳ ስንꬃን ህንተንቶ ዳሮ አልኦ ግዲደ፥ ꬋየና አሽከነ ዎፑ ጌዳ አያና ግዶ። 5 አያዉ ጎፐ፥ ሄዋዳን ጾሳን ህዶቴዳ ጌሻ ማጫ አሳቱ በን ዎደ ባረንቱ አስናዉ ሞደቲደ፥ ባረንታ ዳሮ ሎይꬄድኖ። 6 ሄዋዳን ሳራ አብራሃማ፥ “ታ ጎዳዉ” ያጋ ጼሳደ፥ አዉ አዛዘታዱ፤ ህንተካ እትባዉነ ያየናን ሎኦባ ኦꬆፐ፥ እ ናናቱዋ። *

7 ሄዋዳን አስናቶ፥ ህንተ ማጫ አሳቱዋና አኬካን እትፐ ደእተ። ኡንቱንቶ ዳቡራንቻ አሳተꬃይ ደእያ ድራዉ፥ ኡንቱንታ ቦንችተ፤ ህንተ ዎሳይ ꬉበተና ማላ፥ ጾሳይ እሜዳ ደኡዋ አꬎ ኬካተꬃ ኡንቱንቱ ህንተናና እትፐ ላትኖ።

ሎኦባ ኦꬂደ መቱዋ አክያዋ

8 ዉርሰꬃን፥ ኡባይ እት ቆፋን ደእተ። እቱ እቶ ቃረትተ፤ እሻቱዋዳን ሲቀትተ፤ ቃይ እቱ እቶ ኬክያዋንታነ ህንተ ሁጲያ ካዉሽያዋንታ ግድተ። 9 ኢታ ድራዉ ኢታ ዎይ ሸቃ ድራዉ ሸቃ ዛሮፕተ፤ ሄዋ አጊደ፥ ጾሳይ ህንተንቱ አንጁዋ ላታናዳን ህንተና ጼሴዳ ድራዉ፥ አንጅተ። 10 አያዉ ጎፐ፥ ጾሳ ማጻፋይ ሀዋዳን ያጌ፤ “ደኡዋ ዶስያዌነ ሎኦ ጋላሳ በአናዉ ኮይያዌ ኦና ግዶፐነ ባረ እንጻርሳን ኢታባ ሃሳይያዋነ ዎርዱዋ ኦድያዋ አጎ። *

11 “ኢታባ ኦꬅያዋ አጊደ፥ ሎኦባ ኦꬆ፤ ሳሮተꬃካ ሎይꬅ ኮዮነ ካላናዉ ባጸቶ።

12 “አያዉ ጎፐ፥ ጎዳ አይፊ ጽሎቱዋኮ ጼሌ፤ ቃይ አ ሀይꬃይ ኡባ ዎደ ኡንቱንቱ ዎሳዉ ዶያ ደኤ። ሽን ጎዳይ ኢታባ ኦꬅያዋንታ ባረ ሀንቁዋ ሶምእያን ጼሌ” ያጌ።

13 ህንተ ሎኦባ ኦꬃናዉ አሞቶፐ፥ ህንተና ቆሀናዌ ኦኔ? 14 ሽን ሀራይ አቶ፥ ጽሎተꬃ ድራዉ ህንተ ዋየቶፐካ፥ አንጀቴዳዋንታ። አሳዉ ያዮፕተነ ህርጎፕተ። * 15 ሽን ክርስቶሳ ህንተ ዎዛናን ቦንችተነ አ ህንተ ጎዳ ኦꬅተ። ጾሳይ ህንተንቶ ህዶቴዳ ደኦ ጋሱዋ ኦችያ ኦስነ ዛሩዋ እማናዉ ኡባ ዎደ ጊግ ኡትተ፤ 16 ሽን ሄዋ አሽከተꬃንነ ያሻተꬃን ኦꬅተ። ቃይ ክርስቶሳን ህንተ ደእያ ሎኦ ደኡዋ ኢታባ ኦꬄዳዋዳን፥ ህንተ ቦላን ኢታባ ሃሳይያ አሳይ ባረ ዝግርያዋን ዬላታና ማላ፥ ህንተ ዎዛናይ ጌሻ ግዶ። 17 አያዉ ጎፐ፥ ጾሳይ ጌዳዋ ግዶፐ፥ ኢታባ ኦꬄዳ ድራዉ ዋየትያዋፐ፥ ሎኦባ ኦꬄዳ ድራዉ ዋየትያዌ ኬካ። 18 አያዉ ጎፐ፥ ክርስቶስ ኑና ጾሳኮ አፋናዉ፥ ባረዉ ጽሎ ግዲደ፥ ማካላንቻቱዋ ድራዉ፥ እት ገደ ኡባ ናጋራዉ ሀይቄዳ፤ እ ባረ አሳተꬃን ሀይቄዳ፤ ሽን አያናን ፓጼዳ። 19 ቃይ ሄ አያናን፥ ቃሹዋን ደእያ አያናቱዋኮ ቢደ፥ ኡንቱንቶ ቃላ ኦዴዳ። 20 ሄ አያናቱ አማሬዳ፥ ሆስፑን አሳቱ ሃꬃን አቴዳ ማርካብያ ኖሄ ኬጽሽን፥ ጾሳይ ዳንዳዪደ ጋምኤዳ ዎደ፥ ጾሳዉ አዛዘትቤና አሳ አያናቱዋ። * 21 ሄዌ ጽንቃታዉ ሌምሱዋ ግዲደ፥ ህንተና ሀእ አሼ፤ ሱረ ዎዛናፐ ጾሳ ዎስያዋፐ አትን፥ ቦላ ቅታ ሜጭያዋ ግደና፤ ሄዌ ህንተና የሱስ ክርስቶስ ሀይቁዋፐ ደንዴዳዋን አሼ። 22 ሳሉዋ ቢደ ጾሳፐ ኡሸቻ ባጋን እ ኡቲደ፥ ኪታንቻ ኡባ፥ ማታና ደእያዋንታነ ዎልቃማቱዋ ሞዴ።

4

ጌሻተꬃን ደአና ደኡዋባ

1 ሄዋ ድራዉ፥ ክርስቶስ ባረ አሹዋን ኑዉ ዋየቴዳ ድራዉ፥ ህንተካ ሄ ቆፋን ዳንጨትተ። አያዉ ጎፐ፥ ባረ አሹዋን ዋየቴዳ ኡራይ ናጋራ ኦꬅያዋ አጌዳ። 2 ሀዋፐ ስንꬃን፥ ሀ ሳኣን ሸምፑዋና ደአናዉ አቴዳ ዎድያን፥ ጾሳይ ኮይያዋዳን ደአናዉ በስያዋፐ አትን፥ አሳ አሙዋዳን ደአናዉ በሰና። 3 አያዉ ጎፐ፥ አማነና አሳይ ኦꬃናዉ ዶስያዋ ህንተ ኦꬂደ፥ ዎሹማናዉ ካጄልያዋን፥ አሙዋን፥ ማꬁዋን፥ የꬃን፥ ኡሻን፥ ፖክያ ኤቃዉ ጎይንያዋን፥ ደኤዳ ካሰ አꬌዳ ዎዲ ህንተንቶ ግዳናዋ። 4 አማነና አሳና ህንተ ሾራይ ባይና ኦሱዋ እትፐ ኦና ድራዉ ማላለቲደ፥ ህንተና ቦሪኖ። 5 ሽን ኡንቱንቱ ፓጻ ደእያ አሳ ቦላነ ሀይቄዳ አሳ ቦላ ፕርዳናዉ ጊግ ኡቴዳ ጾሳዉ ዛሩዋ እማና። 6 ሀይቄዳ አሳይ * ባረ አሳተꬃን አሳይ ፕርደትያዋዳን ፕርደታናዉነ ቃይ አያናን ጾሳይ ደእያዋዳን ደአናዉ፥ ዎንጋላ ምሽራቹ ኡንቱንቶ ሄዎ ኦደቴዳ።

ጾሳይ እሜዳ እሞታቱዋ ሎይꬅ አይስያዋ

7 ኡባባዉካ ዉርሰꬃይ ማታቴዳ። ሄዋ ድራዉ፥ ጾሳ ዎሳናዉ ቆፋን ጌዪደ፥ ህንተና ናግተነ ምንተ። 8 ሲቁ ዳሮ ናጋራ ካምያ ድራዉ፥ ኡባባፐ አꬂደ እቱ እቱዋና ዎዛናፐ ሲቀትተ። * 9 ዙዙመናን እቱ እቱዋ እማꬃተꬃን ሞክተ። 10 ህንተ ሁጲያን ሁጲያን ጾሳፐ ዱማ ዱማ አꬎ ኬካተꬃ አኬዳዋዳንካ፥ ጾሳ ዱማ እሙዋ ሀዳራ ሎይꬅ ከስያዋንቱዳን፥ እቱ እቶ ኦꬅተ። 11 የሱስ ክርስቶሳ ባጋና ኡባባን ጾሳይ ጋላተታና ማላ፥ ኦንነ ኦድያዋ ግዶፐ፥ ቃላ ጾሳፐ አኪደ ኦድያዋዳን ኦዶ። ቃይ ኦንነ ማድያዋ ግዶፐ፥ ጾሳይ አዉ እምያ ዎልቃን ማዶ። ቦንቹነ ጎዳተꬃይ ጾሳዉ መꬍናፐ መꬍናዉ ግዶ። አመንእ።

መቱዋ ዎደ ምንያዋ

12 ታ ሲቃቶ፥ ህንተ ግዶን ታማዳን ጉዲደ ፓጭያ ዋዪ ይያዋ ኦራꬃባይ ሀንያዋዳን ማላለቶፕተ። 13 ሽን ክርስቶሳ ቦንቹ ቤትያ ዎደ ህንተ ናሸታና ማላ፥ አናና ዋየትያዋን ናሸትተ። 14 አሳይ ህንተና ክርስቶሳ ሱንꬃ ድራዉ ቦርያዋ ግዶፐ፥ ህንተ አንጀቴዳዋንታ፤ አያዉ ጎፐ፥ ቦንቾ አያናይ፥ ጾሳ አያናይ፥ ህንተ ቦላ ሸምፓና። 15 ህንተፐ ኦንነ ሸምፑዋ ዎꬌዳዋዳን፥ ዎይ ካይሱዋዳን፥ ዎይ ኢታባ ኦꬄዳ አሳዳን፥ ዎይ ሀራ አሳ የዉዋ ገሌዳዋዳን ዋየቶፖ። 16 ሽን ኦንነ ክርስታንያ ግድያ ድራዉ ዋየቶፐ፥ ክርስቶሳ ሱንꬃ ድራዉ፥ ጾሳ ጋላታናፐ አትን፥ ዬላቶፖ።

17 አያዉ ጎፐ፥ ፕርዳይ ጾሳ ጎልያን ዶመትያ ዎዲ ጋኬዳ። ቃይ ሄ ፕርዳይ ኮይሮ ኑ ቦላ ዶመትያዋ ግዶፐ፥ አ ዎንጋላዉ አዛዘተናዋንቱ ዉርሰꬃይ አያ ግዳኔ? 18 ጽሎ አሳይ ቱጋን አትያዋ ግዶፐ፥ ማካላንቻይነ ናጋራንቻይ ያትና ዋናኔ?* 19 ሄዋ ድራዉ ቃይ፥ ጾሳይ ጌዳዋዳን ዋየትያዋንቱ ሎኦባ ኦꬂደ፥ ባረንቱ ሸምፑዋ ሀዳራ ባረና መꬌዳ አማነትያ ጾሳዉ እምኖ።

5

ጾሳ አሳ አይሳናዉ እመቴዳ ዞርያ

1 ስም ታን ዎሳ ጎልያ ጭማቱዋና ጭማ ግድያዌነ፥ ክርስቶሳ ዋይያ ማርካትያዌ፥ ቃይ ቆንጫና ቦንቹዋ ሻካናዌ ህንተ ግዶን ደእያ ጭማቱዋ ዞራይ። 2 ህንተ ግዶን ደእያ ጾሳ ዉድያ ጾሳይ ኮይያዋዳን ሄምተ። ዶሱዋናፐ አትን፥ ዎልቃን ግደና። ቃይ ህንተ ጎአ ጻላላ ጼለናን፥ ሎኦ ቆፋን ሄምተ። 3 ዉደዉ ህንተ ሌምሱዋ ግድተፐ አትን፥ ህንተ ሄምያዋንታ ዎልቃን ሄሞፕተ። 4 ቃይ ሄምያዋንቱ ካፑ ቆንጭያ ዎደ፥ ባየና ቦንቾ ካላቻ ህንተ አካና።

5 ሄዋዳንካ ያላጋ አሳቶ፥ ጭማቶ ሞደትተ። ኡባይካ እቱ እቶ ኦꬃናዉ ህንተ ሁጲያ ካዉሽያዋ አፍላዳን ማይተ። አያዉ ጎፐ፥ ጾሳይ ኦቶረትያዋንታ እጼ፤ ሽን ባረና ካዉሽያዋንቶ አꬎ ኬካተꬃ እሜ። * 6 ጾሳይ ባረ ሎኦ ዎድያን ህንተና ꬎቁ ኦꬃና ማላ፥ ዎልቃማ ጾሳ ኩሽያፐ ጋርሳና ህንተና ቶችተ። 7 እ ህንተንቶ ቆፕያ ድራዉ፥ ህንተና ህርግስያ ኡባባ አ ቦላ ኦልተ።

8 ጻላህያ ካፑ፥ ህንተ ሞርኪ፥ ምትያ ኡራ ኮዪደ፥ ጉድያ ጋሙዋዳን ህንተ ዩሹዋን ዩይያ ድራዉ ናገትተነ ቤጎትተ። 9 ሳኣን ደእያ ህንተ እሻቱ ሄዋዳን ዋየትያዋ ኤሪደ፥ አማኑዋን ምኒደ፥ አናና ኤቀትተ። 10 አꬎ ኬካተꬃ ኡባ ጾሳይ፥ ባረ መꬍና ቦንቾ ክርስቶስ የሱሳ ባጋና ህንተና ጼሴዳዌ፥ አማሬዳ ዎድያ ህንተ ዋየቴዳዋፐ ጉይያን፥ እ ባረ ሁጰዉ ህንተና ሽር ኦራꬃናነ ምንሳና። ቃይ እ ህንተና ማዳናነ ባስ ኤሳና። 11 ዎልቃይ መꬍናፐ መꬍና ጋካናዉ አዉ ግዶ። አመንእ።

ዉርሰꬃ ሳሮታ

12 ሀዌ ጾሳ ቱሙ አꬎ ኬካተꬃ ግድያዋ ታን ህንተንቶ ማርካታደነ ህንተና ዞራደ፥ ህንተንቶ ቃንꬃን ጻፌዳ ዳብዳቢያ አማነትያ እሻ ጋደ ታን ቆፕያ ስላሰ ቦላ ኪታድ፤ ሄ አꬎ ኬካተꬃን ምኔድታ።

13 ህንተናና እትፐ ዶረቴዳ ባብሎነን * ደእያ ዎሳ ጎልያ አሳይነ ታ ናአይ ማርቆስ ህንተና “ሳሮ ሳሮ” ጊኖ። 14 ሲቁዋ የረታ የረቲደ፥ እቱ እቱዋ ሳሮትተ።

ህንተዉ፥ ክርስቶሳና እቱዋ ግዴዳዋንቶ ኡባቶ ሳሮተꬃይ ግዶ። አመንእ።

* 1:15-16 ዎጋ 11:44-45፤ 19:2

* 1:24 ኢሳ. 40:6-8

* 2:2-3 ማዝ. 34:8

* 2:6 ኢሳ. 28:16

* 2:8 ኢሳ. 8:14-15

* 2:9 ከሳ 19:5-6፤ ኢሳ. 43:20፣ 21፤ ዛረ. 4:20፤ 7:6፤ 14:2፤ ቲቶ 2:14፤ ኢሳ. 9:2

* 2:10 ሆሰ 2:23

* 2:22 ኢሳ. 53:9

* 2:23 ኢሳ. 53:7

* 2:24 ኢሳ. 53:5

* 2:25 ኢሳ. 53:6

* 3:6 ዶመꬃ 18:12

* 3:10 ማዝ. 34:12-16

* 3:14 ማቶሳ 5:10፤ ኢሳ. 8:12-13

* 3:20 ዶመꬃ 6:1—7:24

* 4:6 ሀይቄዳ አሳይ፦ የሱሳ አማናናፐ ካሰና ሀይቄዳዋንታ ዎይ ኖሄ ዎደ አሳቱዋ። 3:19 ጼልተ።

* 4:8 ሌም. 10:12

* 4:18 ሌም. 11:31

* 5:5 ሌም. 3:34

* 5:13 ባብሎነ፦ ሳፃ ማጻፋ ቆፋዳን፥ ሀ ሱንꬃይ ሮመ ጉሳ ግደናን አገና።

2 ጰጽሮሳ ኪታ

1

2

3

ጰጽሮስ

ጻፌዳ ላኤንꬆ ኪታ

ገሉዋ

የሱስ ኪቴዳ ጰጽሮስ ጻፌዳ ላኤንꬆ ኪታይ ጻፈቴዳዌ፥ ዱማ ዱማሳን ደእያ፥ በን አማንያ አሳቱዋሳ። ኪታዉ ሁጰ ቆፋይ ዎርዶ አስታማራቱዋ ኢታ ኦሱዋነ ኡንቱንቱ ትምርትያ ጋሱዋን መቴዳ ፖኮ ደኡዋ ኤቀትያዋ። መቴዳ መታቱዋ ቃራናዉ ማዶ ግድያዌ የሱሳ ባረንቱ አይፍያን በኤዳነ እ ታማርስያ ዎደ ባረንቱ ሀይꬃን ስሴዳ አሳቱ ታማርሴዳ ትምርትያ ባጋና ጾሳባነ ጎዳ የሱስ ክርስቶሳዋ አማንꬅያ ኤራ ደምያዋ። ጻፊ ዱማ ናጊደ ኦዴዳባይ፥ “ክርስቶስ ላኤንꬆ ዬና” ያግያ ዎርዱዋ ትምርትያባ። ሄዋ ጼልያዋን ሃሳዪደ፥ “ክርስቶስ ስሚደ ዬናን ጋምኤዳዌ፥ ጾሳይ፥ አሳይ ኡባይ ባረ ናጋራፐ ስማናዋፐ አትን፥ ኦንነ ꬋያናዋ ኮየና ድራሳ” ያጌ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-2

አማንያ አሳ ጼሳ 1:3-21

ዎርዶ አስታማራቱዋ 2:1-22

የሱሳ ላኤንꬆ ዩሳ 3:1-18

1

1 ታን ስሞን ጰጽሮስ፥ የሱስ ክርስቶሳ ጽሎተꬃ ባጋና ኑዋ ማላ አማኑዋ አኬዳዋንቶ፥ ሀ ዳብዳቢያ ጻፋይ።

2 ጾሳነ ኑ ጎዳ የሱሳ ህንተ ኤርያዋን አꬎ ኬካተꬃይነ ሳሮተꬃይ ህንተንቶ ፓላሂደ ግዶ።

ጾሳ ጼሳነ አ ዶሩዋ

3 ኑን ጾሳ ቦንቹዋነ ሎኦተꬃ ላታና ማላ፥ ኑና ጼሴዳዋ ኑን ኤርያዋን፥ ደኡዋስነ ጾሳ ማላቱሳዉ ኑና ኮሽያዋ ኡባ ጾሳ ዎልቃይ ኑዉ እሜዳ። 4 ህንተ አ እሙዋ ባጋና ሳኣን ደእያ ባይዝያ አሙዋፐ ከስ አካናዳንነ ጾሳ ጾሳተꬃ ላታናዳን፥ እ ባረ እማና ጌዳ ዳሮ ዎልቃማነ አልኦ እሙዋ ኑዉ እሜዳ። 5 ሄዋ ድራዉ፥ ህንተና በስያዋ ኡባ ምን ኦꬂደ፥ ህንተ አማኑዋ ቦላ ሎኦተꬃ፥ ሎኦተꬃ ቦላ ኤራተꬃ፥ 6 ኤራተꬃ ቦላ ህንተና ናግያዋ፥ ህንተና ናግያዋ ቦላ ገንጫ፥ ገንጫ ቦላ ጾሳ ማላትያዋ፥ 7 ጾሳ ማላትያዋ ቦላ እሻተꬃ ሲቁዋ፥ እሻተꬃ ሲቁዋ ቦላ ሲቁዋ ጉጅተ። 8 አያዉ ጎፐ፥ ሀዋንቱ ህንተንቶ ሎይꬅ ዳርያዋ ግዶፐ፥ ህንተና ጎዳ የሱስ ክርስቶሳ ኤራተꬃን ትሻነ አይፍያና ደእያዋንታ ኦꬃና። 9 ሽን ሄዋንቱ ባይና ኡራይ ባረ ማታን ደእያዋ ጻላላ ደሜ፤ ቃይ እ ቆቃ፤ እ ካሰ ኦꬄዳ ናጋራይ አቶ ጌተቴዳዋ ዶጌዳ።

10 ሄዋ ድራዉ፥ ታናዳን ጾሳ ካልያዋንቶ፥ ህንተና ጾሳይ ጼሴዳዋነ ዶሬዳዋ ሎይꬅ ኤርሳናዉ፥ ካሰዋፐ አꬍ ምንተ፤ አያዉ ጎፐ፥ ህንተ ሄዋ ኦꬅያዋ ግዶፐ፥ ꬉበትክታ።* 11 ሄዋዳን ቃይ ኑ ጎዳነ ኑና አሽያ የሱስ ክርስቶሳ መꬍና ካዉተꬃ ገልያ ኩመንꬃ ማታይ ህንተንቶ እመታና።

12 ሄዋ ድራዉ፥ ህንተ ሀ የዋቱዋ ኤርያዋ ግዶፐካ፥ ቃይ ህንተ ኦይቄዳ ቱሙዋን ምኔዳዋንታ ግዶፐካ፥ ታን ህንተና ሀ የዋቱዋ ኡባ ዎደ ሀሳይስያዋ አግከ። 13 ታን ፓጻ ደኤዳ ኬናን፥ ህንተና ሀሳይሳደ ቃሰꬃናዉ ኮሽያዋ ታዉ ማላቴ። 14 ኑ ጎዳይ የሱስ ክርስቶስ ታዉ ቆንጭያን ኦዴዳዋዳን፥ ታን ሀ ሀይቂያ አሳተꬃ ጋምኤናን ቃራ ኦላናዋ ኤራይ። 15 ታን ሀይቄዳዋፐ ጉይያን ግድናካ፥ ህንተ ሀ የዋቱዋ ኡባ ዎደ ቆፓናዉ ዳንዳያና ማላ፥ ታዉ ዳንዳየቴዳዋ ኡባ ኦꬃና።

ክርስቶሳ ቦንቹዋ ባረ አይፍያን በኤዳ ማርካቱዋ

16 ኑን አ ዎልቃማ ቦንቹዋ ኑ አይፍያን በኢደ ኦደቶፐ አትን፥ መꬍ አኬዳ ቶሳን ኑ ጎዳ ክርስቶሳ ዎልቃነ ዩሳ ህንተንቶ ኦድበይኮ። 17 አያዉ ጎፐ፥ ዳሮ ዎልቃማ ቦንቹዋፐ፥ “ታን አን ዳሮ ናሸትያ ታ ሲቆ ናአይ ሀዋ” ያግያ ኮሻይ ዬዳ ዎደ፥ ጾሳ አዉዋፐ ቦንቹዋነ ጋላታ እ አኬዳ። 18 ቃይ ኑንካ ጌሻ ደርያ ቦላን አናና ደኢደ፥ ሄ ኮሻይ ሳሉዋፐ ዬዳዋ ስሴዶ።

19 አሳይ ሄዋፐ ሎይꬅ አꬍያ ትምቢትያ ኦድያዋንቱ ሃሳዬዳ ኑና ሎይꬅ አማንꬅያ ቃላይ ኑዉ ደኤ፤ ህንተ ሄ ቃላ ናግያዋ ግዶፐ ሎይꬄድታ። አያዉ ጎፐ፥ ሄዌ ሳአይ ዎንታና ጋካናስነ ዎንታ ጾልንትያ ፖኡ ህንተ ዎዛናን ፖአና ጋካናዉ፥ ꬉማን ፖእያ ፖኡዋ ማላ። 20 ኡባፐ ካሰቲደ፥ ሀዋ ኤርተ፤ ጾሳ ማጻፋን ጻፈቴዳ ትምቢትያ ኦዴዳዋ ኦንነ ባረካ ብላናዉ ዳንዳየና። 21 አያዉ ጎፐ፥ ትምቢትያ ኦዴዳዌ ኡባይ ጌሻ አሳቱ ጌሻ አያናይ ካለꬅና፥ ጾሳ ቃላ ሃሳዬድኖፐ አትን፥ አሳ ሸንያን ሃሳየትቤና።

2

ዎርዶ አስታማራቱዋ

1 ሽን ትምቢትያ ኦድያ ዎርዳቱ አሳ ግዶን ካሰ ደእያዋዳን፥ ህንተ ግዶንካ ዎርዱዋ ታማርስያዋንቱ ደአና። ኡንቱንቱ ባረና ዎዜዳ፥ ጎዳ ካዲደ፥ ባይዝያ ዎርዶ ትምርትያ አሀና፤ ቃይ ኡንቱንቱ አኬከና ባሻ ባረንቱ ቦላ አሀና። 2 ቃይ ዳሮ አሳይ ዬላይያ ኡንቱንቱ ኢታ ኦግያ ካላና፤ ኡንቱንቱ ጋሱዋን ቱሙዋ ኦጊ ቦረታና። 3 ዎርዱዋ ታማርስያ ሄዋንቱ ሻሎ ያረትያዋን ባረንቱ መꬍ አኬዳ ቶሳን ህንተና ቦንቃና፤ በንፐ ዶሚደ፥ ኡንቱንቱ ፕርዳይ ጊግ ኡቴዳ፤ ኡንቱንታ ꬋይስያዌ ቤጎቲደ ናጌ።

4 ናጋራ ኦꬄዳ ኪታንቻቶ ጾሳይ ቃረተናን፥ ፕርዳ ጋላሳይ ጋካናዉ ꬉማ ኦላን ኡንቱንቱ ቃሸት ኡቴዳ ጋናምያን የጌዳ። 5 ጾሳይ ናጋራንቻቱዋ ቦላ ባሻ ሃꬃ የዴዳፐ አትን፥ በን አሳዉ ኬክቤና፤ ሽን ጽሎተꬃባ ኦዴዳ ኖሀነ ሀራ ላፑ አሳቱዋ አሼዳ። * 6 ጾሳይ ሶዶማነ ጋሞራ ግያ ካታማቱዋ ቢታ ብድንꬃ ኦꬂደ፥ ጉድ ꬋይሲደ፥ ናጋራንቻ ግድያዋንታ ጋካናባዉ ሌምሱዋ ኦꬄዳ።* 7 ህገዉ አዛዘተና ቱናተꬃ ኦꬅያ አሳቱዋ ግዶን ቱጋቲደ ደእያ ጽሉዋ ሎጻ ጾሳይ አሼዳ። * 8 ሄ ሎኦ ብታኒ ኡንቱንቱ ግዶን ደኢደ፥ ኡንቱንቱ ኦꬅያ ኢታ ኦሱዋ ጋላስ ጋላስ በኤዳ ዎደነ ስሴዳ ዎደ አ ሎኦ ዎዛናይ ኡንኤቴዳ። 9-10 ሄዋ ግዶፐ፥ ጎዳይ ጾሳዉ ጎይንያ አሳቱዋ ፓጭያፐ ዎት አሻነንቶ ኤሬ፤ ናጋራንቻቱዋ ቃይ ኡባፐ አꬂደ፥ ቱና አሙዋን አሹዋ አሙዋ ካልያዋንታነ ቃይ ጾሳ ዎልቃ ካꬍያዋንታ፥ ፕርዳ ጋላሳይ ጋካናዉ ጎዳይ ሙሪደ ዎꬃናዋካ ኤሬ።

ዎርዱዋ ታማርስያ ሄዋንቱ ጻላነ ኦቶራንቻ ግዴዳዋን፥ ቦላን ደእያ ቦንቾ መታ ቦሪኖፐ አትን፥ ቦንችክኖ። 11 ሄ ዎርዱዋ ታማርስያ አሳቱዋፐ ዳሮ ምኖነ ዎልቃማ ግድያ ኪታንቻቱካ ኡንቱንታ ጎዳ ስንꬃን ቦርያን ሞታናዉ ኮይክኖ። 12 ሽን ሄ አሳቱ ኦይቀቲደ ꬋያናዉ የለቴዳ ባረንቱ መታን ዎዛናይ ባይና ዎራ ዶአቱዋዳን ሀኒኖ፤ ኡንቱንቱ ኤረናባ ቦሪኖ፤ ቃይ ባረንቱ ባይዙዋን፥ ኡንቱንቱ ጮ ꬋያና። 13 ኡንቱንቱ ባረንቱ መꬌዳ መቱዋን መቶታና፤ ጋላስ የጺደ ዱርያዋ ናሸችያባ ጊደ ቆፒኖ፤ ኡንቱንቱ ካዉሽስያዋንታነ ቱናቱዋ ግድ ኡቲደ፥ ህንተናና ምያ ቁማ ሙሳን ናሸቲኖ። 14 ጫራትያ ማጫ አሳ ጼልያዋ አገና አይፊ ኡንቱንቶ ደኤ፤ ቃይ ናጋራ ኦꬅያዋካ አግክኖ። አማኑዋን ምንቤና አሳ ጭሚኖ። አሙዋ ዶዬዳ ዎዛናይ ኡንቱንቶ ደኤ፤ ኡንቱንቱ ሸቀቴዳዋንታ። 15 ሱረ ኦግያ አጊደ ባሌድኖ። ብኦራ ናኣ ባላማ ኦግያና ቤድኖ፤ ባላም ማካላን ሚሻ አካናዉ ኮዬዳ። * 16 እ ትምቢትያ ኦድያዋ፤ ሽን አ ናጋራ ድራዉ፥ አ ሀሪ አሳዳን ሃሳያን ሴሪደ፥ ጎሻ ማላ ሀኑዋፐ አ ተኤዳ።

17 ሄ አሳቱ መል ድጌዳ ፑልቱዋ ማላ፤ ቃይ ጎቱ ቶኪደ አፍያ ሻርያ ማላ፤ ጾሳይ ኡንቱንቶ ሳካና ꬉማ ጊግስ ዎꬄዳ። 18 አያዉ ጎፐ፥ ኡንቱንቱ መላነ ኦቶሮ ሃሳያ ሃሳዪኖ፤ ባሊደ ደእያ አሳፐ ከስ ዬዳዋንታ ዎልቃማ አሹዋ አሙዋን ጭሚኖ። 19 ኡንቱንቱ ባረዉ ባሻ አሙዋና ደኢደ ኡንቱንታ፥ “ህንተ አይለተꬃፐ ከሳና” ያጊኖ፤ አያዉ ጎፐ፥ እት አሳይ ባረና ጾኔዳባዉ አያዉነ አይልያ። 20 ኡንቱንቱ ኑ ጎዳነ ኑና አሽያ የሱስ ክርስቶሳ ኤራተꬃን ሀ ሳኣ ቱናተꬃፐ ከስ አኬዳዋፐ ጉይያን፥ ጉየ ስሚደ፥ አን ꬉበቲደ ጾነትያዋ ግዶፐ፥ ካሰ ደእያ ደኡዋፐ ጉየዌ ኡንቱንቶ ኢታና። 21 አያዉ ጎፐ፥ ኡንቱንቶ እመቴዳ ጌሻ አዛዙዋ ኤሪደ አግያዋፐ ኡንቱንቱ ጽሎተꬃ ኦግያ ኤረናን አግንቶ ሎአ ሽን። 22 “ካናይ ባረ ጮሻኮ ጉየ ስሜ” ግያ ሌምሱነ ቃይ፥ “ሜጨቴዳ ጉዱንꬃይ ጉየ ስሚደ፥ ኡርቃን ጎንዶረቴ” ግያ ሌምሱ ቱማ ግድያዋ ኡንቱንታ ጋኬዳዌ በሴ። *

3

ጎዳይ የሱስ ያና ናሸቻ

1 ታ ሲቃቶ፥ ሀዌ ታን ህንተንቶ ጻፌዳ ላኤንꬆ ዳብዳቢያ፤ ታን ሄ ላኡ ዳብዳበቱዋካ ህንተ ሱረ ቆፋ ቆፓናዳን ደንꬃናዉ ህንተና ሀሳይሳናዳን ጻፋድ። 2 ጌሻ ግዴዳ ናባቱ በን ኦዴዳ ቃላ ህንተ ሀሳያና ማላነ ጎዳይ ህንተና አሽያዌ፥ ባረ ኪቴዳዋንቱ ባጋና ህንተና አዛዜዳ አዛዙዋ ህንተ ሀሳያና ማላ ኮያይ። 3 ዎድያ ዉርሰꬃን፥ አሳ ቶችያ ባረንቱ አሙዋዳን ደእያዋንቱ አሳ ቶቺደ ደንዳናዋ ኡባፐ ካሰቲደ ኤርተ። 4 ኡንቱንቱ፥ “እ ‘ያና’ ያጌዳ። ግቤኔ? ያትና ሀቃን ደኢ? አያዉ ጎፐ፥ ኑ አዎቱ ሀይቂ ድጌድኖ፤ ሽን ኡባባይካ ሳአይ መቶደፐ ዶሚደ ደእያዋዳንካ ደኤ” ያጋና። 5 ዳሮ ዎድያፐ ካሰ ጾሳይ ሃሳይና፥ ሳሉነ ሳአይ መቴዳዋ ኤሪደ፥ ኡንቱንቱ አኬከናን እጼድኖ። ሳአይ ሃꬃፐነ ሃꬃን መቴዳ።* 6 ቃይ ሄዋ ጋሱዋን፥ ሄ ዎደ ደእያ ሳአይ ሄ ሃꬃን ምተት ꬋዬዳ።* 7 ሽን ሀእ ደእያ ሳሉነ ሳአይ፥ ጾሳዉ ጎይነና አሳቱ ፕርደትያ ጋላሳይነ ꬋይያ ጋላሳይ ጋካናዉ ታኪደ፥ ሄ ቃላን ታማ ናጊኖ።

8 ሽን ታ ሲቃቶ፥ ሀ እት የዋቶ ዶጎፕተ፤ ጎዳ ማታን፥ እት ጋላሳይ ሻአ ላይꬃ ማላ ግድያዋነ፥ ቃይ ሻአ ላይꬃይ እት ጋላሳ ማላ ግድያዋ ዶጎፕተ። * 9 እቱ እቱ ቆፕያዋዳን፥ ጎዳይ ባረ ኦꬃና ጌዳዋ ኦꬃናዉ ታከና፤ ሽን ኦንነ ባረ ናጋራፐ ስማናዳን ኮዬፐ አትን፥ ኦንነ ꬋያና ማላ ኮየና ድራዉ፥ ህንተዉ ጊደ ዳንዳያን ጋምኤ።

10 ሽን ጎዳ ጋላሳይ ካይሱዋዳን ያና። ሄ ጋላስ ሳሎቱ ዎልቃማ ጉንꬃን ꬋያና፤ ሳሉዋ መታቱ ዎልቃማ ሴላን ሲላና፤ ሳአይነ አ ቦላን ደእያ ኡባባይ ꬋያና። 11 ኡባባይካ ሄዋዳን ꬋይያዋ ግዶፐ፥ ህንተ አይ ማላ አሳ ግዳናዉ በሲ? ህንተ ደኡ ጌሻነ ጾሳ ማላትያዋ ግዳናዉ ኮሼ። 12 ህንተ ጾሳ ጋላሳ ናግሽና፥ ሄ ጋላሳይ ኤለካ ጋካናዳን፥ ህንተንቶ ዳንዳየትያዋ ኦꬅተ፤ ሄ ጋላስ ሳሎቱ ጉደቲደ ꬋያናነ ሳሉዋ መታቱካ ዎልቃማ ሴላን ሲላና። 13 ሽን ኑን ጾሳይ እማና ጌዳ ኦራꬃ ሳሉዋነ ኦራꬃ ሳኣ ጽሉ ደአናሳ ናጌቶ። *

14 ሄዋ ድራዉ፥ ታ ሲቃቶ፥ ሄ ጋላሳ ናጊደ፥ ፖኩነ ዬላይያባይ ባይናዋንታ ግዲደ፥ አናና ሳሮተꬃን ደአና ማላ ሎኦባ ኡባ ኦꬅተ። 15 ጎዳ ዳንዳያይ አቶተꬃ ግድያዋ ህንተ ዎዛናን ቆፕተ፤ ሄዋዳን ቃይ ኑ ሲቆ እሻይ ጳዉሎስ፥ ጾሳይ ባረዉ እሜዳ አꬌዳ ኤራተꬃን ህንተንቶ ጻፌዳ። 16 ባረ ጻፍያ ዳብዳቢያን፥ ሄ የዉዋባ ጻፍያ ዎደ፥ ታማርቤና አሳቱነ ምንቤና አሳቱ ሀራ ጾሳ ማጻፋቱዋ ጌላይያዋዳንካ፥ ሄ ዳብዳቢያ ግዶን ደእያ አኬካናዉ ዋይስያ የዉዋ ጌላዪኖ። ኡንቱንቱ ሄዋ ኦꬅያዋን ባረንቱ ቦላ ባሻ አሂኖ።

17 ሄዋ ድራዉ፥ ታ ሲቃቶ፥ ህንተ ሄዋ ኤርያ ድራዉ፥ ማካላንቻቱዋ ባላን ጭመቲደ፥ ዎራ ቤና ማላነ፥ ቃይ ምኒደ ደእያ ሳኣፐ ኩንደና ማላ ናገትተ። 18 ሽን ህንተ ኑ ጎዳ፥ ኑና አሽያ የሱስ ክርስቶሳ አꬎ ኬካተꬃንነ ኤራተꬃን ድጭተ። አዉ ሀእነ መꬍና ጋላሳይ ጋካናዉ ጋላታይ ጋኮ። አመንእ።

* 1:10 ꬉበትክታ፦ ናጋራን ኩንድክታ።

* 2:5 ዶመꬃ 6:1—7:24

* 2:6 ዶመꬃ 19:24

* 2:7 ዶመꬃ 19:1-16

* 2:15 ፓይ. 22:4-35

* 2:22 ሌም. 26:11

* 3:5 ዶመꬃ 1:6-9

* 3:6 ዶመꬃ 7:11

* 3:8 ማዝ. 90:4

* 3:13 ኢሳ. 65:17፤ 66:22፤ ሳፃ 21:1

1 ዮሃንሳ ኪታ

1

2

3

4

5

ዮሃንስ

ጻፌዳ ኮይሮ ኪታ

ገሉዋ

የሱስ ኪቴዳ ዮሃንስ ጻፌዳ ኮይሮ ኪታይ፥ ላኡ ሁጰ ቆፋቱዋ ኦይቄዳ፤ ሄዋንቱካ: ናባብያዋንቶ ጾሳናነ አ ናኣ የሱስ ክርስቶሳና እትፐተꬃይ ደአናዳን መንꬃናሳነ ሀ እትፐተꬃ ꬋይሳናዉ ዳንዳይያ ዎርዶ ትምርትያፐ ኡንቱንቱ ሃካና ማላ፥ ምንሲደ አኬክሳናሳ። ሄ ዎደ ደንዴዳ ዎርዶ ትምርቲ “ኢታተꬃይ ፑልትያዌ ሀ ኑን ደእያ ዎልቃማ አላምያና ጋከትያ ጋከꬃና ግድያ ድራዉ፥ ጾሳ ናአይ የሱስ ሙለካ አሳ ግዳናዉ ዎይ፥ አሳተꬃ ኤሻይ አዉ ደአናዉ ዳንዳየና” ያግያዋ። ሄ አስታማራቱ፥ “አቶተꬃ ጉሳይ አላምያ ደኦ ኡንኤትያዋፐ ላአ ከስያዋ” ያጊኖ። ሄዋ ቦላካ ቃይ “ኢታነ ኬካ ሻኪደ ኦይቂያዋ ዎይ፥ ሀራ አሳዉ ሲቁዋ በስያዋ ግዶፐካ፥ አቶተꬃና ኡንቱንታ ጋꬅያባይ ባዋ” ያጊኖ።

ጻፊ ሀ ትምርትያ ኤቀቲደ፥ “የሱስ ክርስቶስ ፖሎ አሳ፤ የሱሳን አማንያዋንቱነ ጾሳ ሲቅያዋንቱ ኡባይ ባረንቱ ግዶንካ እቱ እቱዋና ሲቀታናዉ በሴ” ያጊደ ኦዴዳ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-4

ፖኡዋነ ꬉማ 1:5—2:29

ጾሳ ናናነ ጻላህያ ናና 3:1-24

ቱሙዋነ ባለꬁዋ 4:1-6

ሲቁዋ ኦሱዋ 4:7-21

ጾንያ አማኑዋ 5:1-21

1

ደኡዋ ቃላ

1 ኑን ኮይሩዋፐ ዶሚደ ደእያ፥ ኑ አይፍያን በኢደ፥ ኑ ኩሽያን አ ቦች በኤዳ ደኡዋ ቃላባ ህንተንቶ ጻፌቶ። ኑን አ በኤዶ፤ ኑ ኩሺካ አ ቦች በኤዳ። * 2 ሄ ደኡ ቆንጭና፥ ኑን አ በኢደ፥ አባ ህንተንቶ ማርካቴቶ፤ ቃይ ጾሳ አዉዋ ማታን ደእያ ኑዉ ቆንጬዳ መꬍና ደኡዋባ ህንተንቶ ኦዴቶ። * 3 ቃይ ኑናና ህንተንቶ እትፐተꬃይ ደአና ማላ፥ ኑን በኤዳዋነ ስሴዳዋ ህንተንቶ ኦዴቶ፤ ኑዉ አዉዋናነ አ ናኣ የሱስ ክርስቶሳና እትፐተꬃይ ደኤ። 4 ኑን ኑ ናሸቻይ ፖለታና ማላ፥ ሀዋ ህንተንቶ ጻፌቶ።

ጾሳይ ፖኡዋ

5 ኑን ጾሳ ናኣፐ ስሲደ፥ ህንተንቶ ኦድያ ኪታይ፥ “ጾሳይ ፖኡዋ፤ አን ꬉማይ ሙለካ ባዋ” ያግያዋ። 6 ኑን ኑዉ አናና እትፐተꬃይ ደኤ ጊደ ꬉማን ደኦፐ፥ ኑ ሃሳያንነ ኑ ኦሱዋን ዎርዶቴቶ። 7 ሽን ፖኡዋን እ ደእያዋዳን፥ ኑንካ ፖኡዋን ደኦፐ፥ ኑዉ እቶ እቱዋና እትፐተꬃይ ደኤ፤ ቃይ አ ናኣ፥ የሱስ ክርስቶሳ ሱꬃይ ናጋራ ኡባፐ ኑና ጌሼ።

8 ኑን ናጋራ ኦꬅበይኮ ጎፐ፥ ኑረካ ኑና ጭሜቶ፤ ኑናን ቱማተꬃይካ ባዋ። 9 ሽን ኑን ጾሳዉ ኑ ናጋራ ፓጾፐ፥ እ ኑ ናጋራ አቶ ጋናዉነ ኑ ባይዞ ኦሱዋ ኡባፐ ኑና ጌሻናዉ፥ አማነትያዋነ ቱሙዋ ኦꬅያዋ። 10 ኑን ናጋራ ኦꬅበይኮ ጎፐ፥ ጾሳ ዎርዱዋ ጌቶ፤ አ ቃላይካ ኑ ዎዛናን ደኤና።

2

ክርስቶስ ኑዉ ጋናትያዋ

1 ታ ናቶ፥ ናጋራ ህንተ ኦናዳን፥ ታን ሀዋ ህንተንቶ ጻፋይ፤ ሽን ኦንነ ናጋራ ኦꬆፐ፥ አዉዋ ማታን ኑዉ ጋናትያ የሱስ ክርስቶስ፥ ጽሉ፥ ደኤ። 2 ቃይ ኑን ኑ ናጋራ አቶ ጌተቱሳ ክርስቶሳ ባጋና ደሜቶ፤ ክርስቶስ ያርሸቴዳዌ አሳ ኡባ ናጋራ ድጋናሳፐ አትን፥ ኑ ናጋራ ጻላላ ድጋናሳ ግደና።

3 ኑን ጾሳ አዛዙዋ ናጎፐ፥ ቱሙ አ ኤርያዋ ሄዋን ሻካናዉ ዳንዳዬቶ። 4 እት ኡራይ፥ “ታን አ ኤራይ” ጊደ፥ ቃይ አ አዛዙዋ ናገናን አጎፐ፥ ሄ ኡራይ ዎርዱዋ፤ ቱማተꬃይካ አን ባዋ። 5 ሽን አ ቃላዉ አዛዘትያ ኦና ግዶፐነ፥ ሄ ኡራይ ጾሳ ሲቅያዌ ቱሙ ፖለቴዳ። ኑን ጾሳን ደእያዋ ሀዌ ኑና ኤርሴ። ሄዌካ፥ 6 “ታን፥ ጾሳን ደአይ” ግያ ኦንነ ክርስቶስ ደኤዳዋዳን ደአናዉ በሴ።

ኦራꬃ አዛዙዋ

7 ታ ሲቃቶ፥ ታን ህንተንቶ ኮይሩዋፐ ደእያ ኤጫ አዛዙዋ ጻፋይፐ አትን፥ ኦራꬃ አዛዙዋ ጻፍከ፤ ሄ ኤጫ አዛዙ ህንተ ስሴዳ ቃላ። * 8 ግዶፐካ፥ ታን ህንተንቶ ላኤንꬁዋ ኦራꬃ አዛዙዋ ጻፋይ፤ ሄ አዛዙዋ ቱማተꬃይካ ክርስቶሳንነ ህንተናን ቤቴ። አያዉ ጎፐ፥ ꬉማይ ꬋዬ፤ ቱሙ ፖኡ ሀእ ፖኤ።

9 ፖኡዋን ደአይ ጊደ፥ ባረ እሻ እጽያ ኦንነ ሀኖ ጋካናዉካ ꬉማን ደኤ። 10 ባረ እሻ ሲቅያ ኦንነ ፖኡዋን ደኤ፤ ሄ ኡራን ሀራ ኡራ ꬉቢያባይ አያይነ ባዋ። 11 ሽን ባረ እሻ እጽያ ኦንነ ꬉማን ደኤ፤ ꬉማን ሀመቴ። ꬉማይ አ አይፍያ ቆቅስ ዎꬄዳ ድራዉ፥ ሀቃ ብንቶነ ኤረና።

12 ታ ናቶ፥ ጾሳይ ክርስቶሳ ሱንꬃ ድራዉ፥

ህንተ ናጋራ አቶ ያጌዳ ድራዉ፥

ታን ህንተንቶ ጻፋይ።

13 አዋቶ፥ ኮይሩዋፐ ደእያዋ ህንተ ኤሬዳ ድራዉ፥

ህንተንቶ ጻፋይ።

ያላጋቶ፥

ጻላህያ ካፑዋ ህንተ ጾኔዳ ድራዉ፥

ህንተንቶ ጻፋይ።

ጉꬃ ናቶ፥ ጾሳ አዉዋ ህንተ ኤሬዳ ድራዉ፥

ህንተንቶ ጻፋይ።

14 አዋቶ፥ ኮይሩዋፐ ደእያዋ ህንተ ኤሬዳ ድራዉ፥

ህንተንቶ ጻፋይ።

ያላጋቶ፥

ህንተ ምኖ ግድያ ድራዉነ

ጾሳ ቃላይ ህንተናን ደእያ ድራዉ፥

ቃይ ጻላህያ ካፑዋ ህንተ ጾኔዳ ድራዉ፥

ህንተንቶ ጻፋይ።

15 ሀ አላምያ ዎይ አላምያን ደእያ አያነ ሲቆፕተ። ህንተ ሀ አላምያ ሲቆፐ፥ ጾሳ ሲቁ ህንተናን ባዋ። 16 አያዉ ጎፐ፥ ሀ አላምያን ደእያ ኡባባይ፥ ሄዌካ: አሳተꬃ አሙ፥ አይፍያን ጼሊደ ካጄልያዌነ ባረ ደእያዋን ጬቀትያዌ ሀ አላምያፐ ዬዳዋፐ አትን፥ ጾሳፐ ይቤና። 17 ሀ አላሚነ ሀ አላምያን አሳይ አሞትያ ኡባባይ አꬋና። ሽን ጾሳይ ጌዳዋ ኦꬅያ ኡራይ መꬍናዉ ደአና።

ክርስቶሳ ኤቀትያዋፐ ናገትያዋ

18 ታ ናቶ፥ ዎድያ ዉርሰꬃይ ማታቴዳ፤ ክርስቶሳ ኤቀትያዌ ስንꬃፐ ያናዋ ህንተ ስሴዳዋዳን፥ ሀራይ አቶ ሀእካ አ ኤቀትያዋንቱ ጮራቱ ደንዴድኖ። ሄዋ ድራዉ፥ ዎድያ ዉርሰꬃይ ማታቴዳዋ ኑን ሄዋን ኤሬቶ። 19 ሀ ኤቀትያዋንቱ ኑ ባጋ ግደና ድራዉ፥ ኑ ግዶፐ ከሴድኖ፤ አያዉ ጎፐ፥ ኡንቱንቱ ኑ ባጋ ግድያባ ግድንቶነ፥ ኑ ግዶን ደአና፤ ሽን ኡንቱንቱፐ ኦንነ ኑ ባጋ ግደናዌ ኤረታና ማላ፥ ኑ ግዶፐ ከሴድኖ።

20 ሽን ክርስቶስ ህንተ ቦላ ጌሻ አያና ጉሴዳ፤ ቃይ ህንተ ኡባይ ቱሙዋ ኤሪታ። 21 ቱሙዋ ህንተ ኤርያ ድራዉነ ቃይ ቱሙዋን ዎርዱ አያይነ ባይናዋ ህንተ ኤርያ ድራዉ፥ ታን ህንተንቶ ጻፋይፐ አትን፥ ቱሙዋ ህንተ ኤረና ድራዉ ጻፍከ።

22 የሱስ ኦከቴዳ ክርስቶሳ ግድያዋ ኤርከ ግያ ኡራፐ አትን፥ ዎርዱ ኦኔ? ሄዌ ጾሳ አዉዋነ ናኣ ኤርከ ግያዌ ክርስቶሳ ኤቀትያዋ። 23 ጾሳ ናኣ ኤርከ ግያ ኦናነ ጾሳ አዉካ ኤረና፤ ጾሳ ናኣ ኤራይ ግያ ኦናነ ቃይ ጾሳ አዉካ ኤሬ።

24 ሄዋ ድራዉ፥ ኮይሩዋፐ ህንተ ስሴዳዋ ህንተ ዎዛናን ምንሲደ ናግተ። ኮይሩዋፐ ስሴዳዋ ህንተ ናጎፐ፥ ህንተንቶ ቃይ ጾሳ ናኣናነ ጾሳ አዉዋና እትፐተꬃይ ደአና። 25 ቃይ ክርስቶስ ባረ ሁጰዉ ኑዉ እማና ጌዳዌ መꬍና ደኡዋ።

26 ታን ሀዋ ህንተንቶ ሄ ህንተና ባለꬅያ አሳቱዋ ድራዉ ጻፋድ። 27 ሽን ክርስቶስ ህንተ ቦላ ባረ ጌሻ አያና ጉሴዳ። ጌሻ አያናይ ህንተናን ደእያ ድራዉ፥ ኦንነ ህንተና ታማርሳና ኮሸና፤ አያዉ ጎፐ፥ አ ጌሻ አያናይ ህንተና ኡባባ ታማርሴ። እ ታማርስያዌ ቱሙዋፐ አትን ዎርዱዋ ግደና። ሄዋ ድራዉ አያና ጌሻ ትምርተዉ አዛዘቲደ፥ ክርስቶሳና እትፐተꬃን ደእተ።

28 ታ ናቶ፥ ቃይ እ ቆንጭያ ዎደ፥ ኑን ያሽ ባይናዋንታ ግዳናዳንነ፥ አ ዩሳ ጋላስ አ ስንꬃን ኑን ዬላተናዳን፥ አናና እትፐተꬃን ደእተ። 29 ክርስቶስ ጽሎ ግድያዋ ህንተ ኤሮፐ፥ ጽሎባ ኦꬅያ ኡባይ ጾሳ ናኣ ግድያዋ ኤራናዉ በሴ።

3

ጾሳ ናናቱዋ

1 ኑን ጾሳ ናናቱዋ ጌተቲደ ጼሰታና ማላ፥ ጾሳይ ኑና አይ ኬና ሲቄደንቶነ በእተ። ኑን ቱሙካ አ ናናቱዋ። ሀ አላሚ ጾሳ ኤረና ድራዉ፥ ኑናካ ኤረና። * 2 ታ ሲቃቶ፥ ሀእ ኑን ጾሳ ናናቱዋ፤ ኑን አያ ሀናነንቶ ብሮ ኤረትቤና፤ ሽን ክርስቶስ ቆንጭያ ዎደ፥ ኑን አ ማላታናዋ ኤሬቶ። አያዉ ጎፐ፥ እ ቱሙ አ ግድያዋ ኑን ኩመንꬃን በአና። 3 ቃይ ክርስቶሳ በአና ጊደ ናሸቻን ናግያ ኦንነ ክርስቶስ ጌሻ ግዴዳዋዳን፥ ባረና ጌሼ።

4 ናጋራ ኦꬅያ ኡባይ ጾሳ ህግያ መንꬄ፤ አያዉ ጎፐ፥ ናጋራይ ጾሳ ህግያ መንꬁሳ። 5 ክርስቶስ አሳ ናጋራ ꬋይሳናዉ ቆንጬዳዋ ህንተ ኤሪታ፤ አን ናጋራይ ባዋ። * 6 ክርስቶሳን ደእያ ኦንነ ናጋራ ኦꬂደ ደኤና፤ ቃይ ናጋራ ኦꬂደ ደእያ ኦንነ አ በእቤና ዎይ ኤርቤና።

7 ታ ናቶ፥ ኦንነ ህንተና ባለꬆፖ። ክርስቶስ ጽሎ ግድያዋዳን፥ ጽሎባ ኦꬅያ ኡራይ ጽሉዋ። 8 ጻላህያ ካፑ ኮይሩዋፐ ናጋራ ኦꬄዳ ድራዉ፥ ናጋራ ኡባ ዎደ ኦꬅያ ኡራይ ጻላህያ ካፑዋሳ፤ ሄዋ ድራዉ፥ ጾሳ ናአይ ጻላህያ ካፑዋ ኦሱዋ ꬋይሳናዉ ቆንጬዳ። 9 ጾሳ ናናቱዋ ግድያ ኡባይ ጾሳ መታይ ኡንቱንቱን ደእያ ድራዉ፥ ናጋራ ኡባ ዎደ ኦꬅክኖ፤ ቃይ ጾሳይ ኡንቱንቱ አዉዋ ግድያ ድራዉ፥ ናጋራ ኦꬃናዉ ዳንዳይክኖ። 10 ጾሳ ናናቱ ግዱዋንነ ጻላህያ ካፑዋ ናናቱዋ ግዶን ደእያ ዱማተꬃይ ሀዋን ኤረቴ፤ ጽሎባ ኦናዋንቱነ ዎይ ባረ እሻ ሲቀናዋንቱ ኦንነ ጾሳ ናናቱዋ ግድክኖ።

እቱ እቱዋና ሲቀትያዋ

11 አያዉ ጎፐ፥ ኮይሩዋፐ ህንተ ስሴዳ ኪታይ፥ “እቱ እቱዋና ሲቀታናዉ በሴ” ያግያዋ። * 12 ኑን ቃዬላ ማላ ግዳናዉ በሰና። ቃዬል ጻላህያ ካፑዋሳ፤ ሄዋ ግዶ ድራዉ፥ ባረ እሻ ዎꬌዳ። እ ባረ እሻ አያዉ ዎꬌዴ? እ ኦꬄዳ ኦሱ ኢታ ግድና፥ አ እሻይ ኦꬄዳ ኦሱ ሎአ ግዴዳ ድራዉ ዎꬌዳ።*

13 ታናዳን ጾሳ ካልያዋንቶ፥ ሀ ሳኣ አሳይ ህንተና እጾፐ፥ ኦራꬃባ ጎፕተ። 14 ኑን አማንያዋንታ ሲቅያ ድራዉ፥ ሀይቁዋፐ ደኦ ፕኔዳዋ ኤሬቶ፤ አማንያዋንታ ሲቀና ኡራይ ኦንነ ሀይቁዋ ግዶን ደኤ። 15 አማንያዋንታ እጽያ ኦንነ ሸምፑዋ ዎꬌዳዋ፤ ቃይ ሸምፑዋ ዎꬌዳዋን መꬍና ደኡ ባይናዋ ህንተ ኤሪታ። 16 ክርስቶስ ባረ ሸምፑዋ ኑ ድራዉ አꬂደ እሜዳዋን ሲቁ አየንቶ ኑን ኤሬዶ፤ ኑንካ አማንያዋንቱ ድራዉ፥ ኑ ሸምፑዋ አꬂደ እማናዉ በሴ። 17 ሽን ዱረ አሳይ ኦንነ ባረ እሻይ መቶትያዋ በኢደ፥ አዉ ቃረተናን እጾፐ፥ ባረ ዎዛናን ጾሳ ሲቃይ ጋናዉ ዋን ዳንዳዪ? 18 ታ ናቶ፥ ኑን ኦሱዋንነ ቱማተꬃን ሲቀቶይተፐ አትን፥ ጮ ሃሳያን ዎይ ቦላ ዶናን ሲቀታናዉ በሰና።

ጾሳ ስንꬃን አማነቲደ ኤቂያዋ

19-20 ኑን ቱሙዋ ባጋን ደእያዋ ሄዋን ኤራና፤ ቃይ ኑ ዎዛናይ ኑ ቦላ ፕርድያ ዎደ ኡባን፥ ጾሳ ስንꬃን ቱማተꬃ ኑና ሄዋን ኤርሴ። አያዉ ጎፐ፥ ጾሳይ ኑ ዎዛናፐ ዎልቃማ፤ ቃይ እ ኡባባ ኤሬ።

21 ታ ሲቃቶ፥ ኑ ዎዛናይ ኑ ቦላ ፕርደናዋ ግዶፐ፥ ኑን ጾሳ ስንꬃን ያዮኮ። 22 ኑን አ አዛዙዋ ናግያ ድራዉነ አ ናሸችያባ ኦꬅያ ድራዉ፥ ዎስያ ኡባባ አፐ አኬቶ። 23 ጾሳ አዛዙ ሀዋ: ክርስቶስ ኑና አዛዜዳዋዳንካ፥ ጾሳ ናኣ የሱስ ክርስቶሳ ሱንꬃን ኑን አማናናዳንነ እቱ እቱዋና ሲቀታናዳን ጾሳይ ኑና አዛዜዳ። 24 ጾሳ አዛዙዋ ናግያ ኦንነ ጾሳ ግዶን ደኤ፤ ጾሳይካ አ ግዶን ደኤ፤ ጾሳይ ኑዉ እሜዳ አ አያና ባጋና እ ኑ ግዶን ደእያዋ ኑን ኤሬቶ።

4

ቱማንቻ አያናነ ዎርዶ አያና

1 ታ ሲቆቶ፥ ጾሳ አያናይ ታናን ደኤ ግያ ኡባ አማኖፕተ፤ ሽን ኡንቱንቱን ደእያ አያናይ ጾሳፔየ ዎይ ግደነንቶ ፓጭተ። አያዉ ጎፐ፥ ጮራ ዎርዶ ናባቱ ኡባሳ ቤድኖ። 2 ጾሳ አያና ግድያዋ ህንተ ሀዋን ኤራና፤ “የሱስ ክርስቶስ አሳ ግዲደ ዬዳዋ አማናይ” ግያ ኦናንነ ደእያ አያናይ ኡባይ ጾሳፐ ዬ። 3 ቃይ ክርስቶስ አሳ ግዲደ ዬዳዋ አማናይ ጌናዋ አያናይ ኡባይ ጾሳፐ ይቤና፤ አን ክርስቶሳ ኤቀትያ አያናይ ደኤ። ህንተ ሄዌ ያናዋ ካሰ ስሴድታ፤ እ ሀራይ አቶ ሀእካ ሀ አላምያን ደኤ።

4 ታ ናቶ፥ ህንተ ጾሳዋንታ፤ ህንተ ግዶን ደእያ ጌሻ አያናይ ሀ አላምያን ደእያ አያናፐ ዳሮ ዎልቃምያ ድራዉ፥ ዎርዶ ናባቱዋ ህንተ ጾኔድታ። 5 ኡንቱንቱ ሀ አላምያ አሳ ግድያ ድራዉ፥ ሀ አላምያባ ሃሳዪኖ፤ ሀ አላምያ አሳይካ ኡንቱንቱ ሃሳያ ስሴ። 6 ኑን ጾሳዋንታ፤ ጾሳ ኤርያ ኦንነ ኑን ግያዋ ስሴ። ጾሳ ኤረና ኦንነ ኑን ግያዋ ስሰና። ኑን ቱሙ አያናነ ዎርዶ አያና ሄዋን ሻኬቶ።

ጾሳይ ሲቁዋ

7 ታ ሲቃቶ፥ ሲቁ ጾሳፐ ይያ ድራዉ፥ አነ እቱ እቱዋና ሲቀቶይተ። ሲቀትያ ኦንነ ጾሳ ናና፤ ጾሳካ ኤሪኖ። 8 ጾሳ ኤሻይ ሲቆ ግድያ ድራዉ፥ ሲቀና ኡራይ ኦንነ ጾሳ ኤረና። 9 ጾሳይ ኑና ባረ ሲቁዋ ሀዋን በሴዳ፤ ኑን አ ባጋና ደኡዋ ደማና ማላ፥ ባረ እት ናኣ ሀ አላምያ ኪቴዳ። 10 ሲቁዋ ግያዌ ሀዋ፤ ጾሳይ ኑና ሲቂደ፥ ኑን ኑ ናጋራፐ ማሮተꬃ ደሜዳ ባረ ናኣ ኑዉ ኪቴዳፐ አትን፥ ኑን አ ሲቄዳዋና ግደና።

11 ታ ሲቆቶ፥ ጾሳይ ኑና ሀዋዳን ሲቄዳዋ ግዶፐ፥ ኑንካ እቱ እቱዋና ሲቀታናዉ በሴ። 12 ጾሳ ኦንነ ሙለካ በእቤና፤ ኑን እቱ እቱዋና ሲቀቶፐ፥ ጾሳይ ኑ ግዶን ደኤ፤ አ ሲቁካ ኑ ግዶን ፖለቴዳ።

13 ጾሳይ ባረ አያና ኑዉ እሜዳ ድራዉ፥ ኑን ጾሳ ግዶን ደእያዋነ እካ ኑ ግዶን ደእያዋ ኤሬቶ። 14 ጾሳ አዉ ባረ ናኣ ሀ አላምያ አሽያዋ ግዳናዉ ኪቴዳዋ ኑን በኢደ ማርካቴቶ። 15 የሱስ ጾሳ ናኣ ግድያዋ ማርካትያ ኦ ግዱዋንነ ጾሳይ ደኤ፤ እካ ጾሳ ግዶን ደኤ። 16 ጾሳይ ኑና ሲቅያዋ ኑን ኑ ሁጰዉ ኤሬቶነ አማኔቶ።

ጾሳይ ሲቁዋ። ሲቁዋን ደእያ ኦንነ ጾሳ ግዶን ደኤ፤ ጾሳይካ አ ግዶን ደኤ። 17 ኑ ደኡ ሀ አላምያን ክርስቶስ ደኤዳዋ ማላ ግድያ ድራዉ፥ ፕርዳ ጋላስ ኑን ያየና ማላ፥ ሲቁ ኑ ግዶን ፖለቴዳ። 18 ሲቁዋን ያሽ ባዋ፤ ጋሱካ ቱሙ ሲቁ ያሻ ከስ ኦሌ። ያሻይነ ሙራይ እትፐ ብያ ድራዉ፥ ያይያ ኡራ ሲቁ ኩመንꬃ ግደና።

19 ጾሳይ ኮይሮ ኑና ሲቄዳ ድራዉ፥ ኑን አ ሲቄዶ። 20 ኦንነ፥ “ታን ጾሳ ሲቃይ” ጊደ ባረ እሻ እጾፐ፥ እ ዎርዱዋ። አያዉ ጎፐ፥ በኤዳ ባረ እሻ ሲቀናዌ በእቤና ጾሳ ሲቃናዉ ዋን ዳንዳዪ? 21 ቃይ ክርስቶስ ኑዉ እሜዳ አዛዙ ሀዋ፤ ጾሳ ሲቅያ ኡራይ ባረ እሻካ ሲቃናዉ በሴ።

5

ሀ አላምያ ጾንያዋ

1 ኦከቴዳ ክርስቶሳ ያጊደ፥ የሱሳ አማንያ ኡባይ ጾሳ ናና፤ ቃይ ጾሳ አዉዋ ሲቅያ ኦንነ አ ናናቱዋካ ሲቄ። 2 ኑን ጾሳ ሲቅያዋንነ አ አዛዙዋ ናግያዋን፥ ጾሳ ናናቱዋ ሲቅያዋ ኤሬቶ። 3 አያዉ ጎፐ፥ ኑን ጾሳ ሲቅያዌ አ አዛዙዋ ናግያዋ፤ አ አዛዙካ ዴጾ ግደና። 4 አያዉ ጎፐ፥ ጾሳ ናኣ ግድያ ኦንነ ሀ አላምያ ጾናናዉ ዳንዳዬ፤ ኑንካ ሀ አላምያ ጾናናዌ ኑ አማኑዋና። 5 ሀ አላምያ ጾናናዉ ዳንዳይያዌ ኦኔ? የሱስ ጾሳ ናኣ ግድያዋ አማንያዋ ጻላላይ ጾናና።

ክርስቶሳዋ ማርካቴዳዋ

6 ጽንቃታ ሃꬃናነ ሀይቁዋ ሱꬃና ዬዳዌ ሀዋ፤ እካ የሱስ ክርስቶሳ፤ ሃꬃናነ ሱꬃና* እ ዬዳዋፐ አትን፥ ሃꬃ ጻላላና ይቤና። ጌሻ አያናይ ቱማ ግድያ ድራዉ፥ ሄዌ ቱማ ግድያዋ እ ባረ ሁጰዉ ማርካቴ። 7 አያዉ ጎፐ፥ ሄዙ ማርካቱ ደኢኖ። 8 ሄዋንቱ፥ ጾሳ አያና፥ ሃꬃነ ሱꬃ፤ ሀ ሄዛቱ እቱ እቱዋዋ ጳልቂክኖ። 9 ኑን አሳይ ማርካትያዋ አማኖፐ፥ ጾሳይ ማርካትያዌ አሳዋፐ ሎይꬅ አꬌ፤ አያዉ ጎፐ፥ ጾሳይ ባረ ናኣባ ማርካቴዳ ማርካተꬃይ ሀዋ። 10 ጾሳ ናኣ አማንያ ኡራ ዎዛናን ሀ ማርካተꬃይ ደኤ። ጾሳ አማነና ኡራይ ኦንነ ጾሳይ ባረ ናአዉ ማርካቴዳ ማርካተꬃ አማንቤና ድራዉ፥ ጾሳ ዎርዱዋ ጌ።

11 ስም ማርካተꬃይ ሀዋ፤ ጾሳይ ኑዉ መꬍና ደኡዋ እሜዳ፤ ሄዌካ አ ናኣን ደኤ። 12 ጾሳ ናአይ ደእያ ኦስነ ደኡ ደኤ፤ ጾሳ ናአይ ባይና ኦስነ ደኡ ባዋ።

መꬍና ደኡዋ

13 ጾሳ ናኣ ሱንꬃን አማንያ ህንተንቶ መꬍና ደኡ ደእያዋ ህንተ ኤራና ማላ፥ ሀዋ ህንተንቶ ጻፋድ። 14 ጾሳይ ኮይያዋዳን፥ አይነ ኑን አ ዎሶፐ፥ እ ስስያዋ ኑን ኤርያ ድራዉ፥ አ ስንꬃን ያዮኮ። 15 ኑን ዎስያ ኡባን እ ስስያዋ ኤሮፐ፥ ኑን አ ዎሴዳዋ እ ዛሬዳዋ ኤሬቶ።

16 ኦንነ ሀይቁ በሰና ናጋራ ባረ እሻይ ኦꬅሽን በኦፐ፥ ጾሳ ዎሳናዉ በሴ፤ ሀይቁ በሰና ናጋራ ኦꬄዳዋንቶ ጾሳይ ደኡዋ እማና። ሀይቁ በስያ ናጋራይ ደኤ፤ ታን ህንተና ሄዎ ጾሳ ዎስተ ጊከ። 17 ባይዞ ኦሱ ኡባይ ናጋራ፤ ሽን ሀይቁ በሰና ናጋራይ ደኤ።

18 ጾሳ ናናይ ኦንነ ናጋራ ኡባ ዎደ ኦናዋ ኑን ኤሬቶ። አያዉ ጎፐ፥ ጾሳ ናአይ ኡንቱንታ ናጌ፤ ቃይ ጻላህያ ካፑካ ኡንቱንታ ቆሀናዉ ዳንዳየና። 19 ኑን ጾሳዋንታ ግድያዋነ ሀ አላሚ ኡባይ ጻላህያ ካፑዋን ሞደቴዳዌ ኤሬቶ።

20 ኑን ቱሙ ጾሳ ኤራናዳን፥ ጾሳ ናአይ ዬዳዋነ ኑዉ አኬካ እሜዳዋ ኤሬቶ። ኑን ቱሙ ጾሳ ግዶን፥ አ ናኣ የሱስ ክርስቶሳ ግዶን ደኤቶ፤ እ ቱሙ ጾሳነ መꬍና ደኡዋ።

21 ታ ናቶ፥ ኤቃቱዋፐ ህንተ ሁጲያ ናግተ።

* 1:1 ዮሃ. 1:1

* 1:2 ዮሃ. 1:14

* 2:7 ዮሃ. 13:34

* 3:1 ዮሃ. 1:12

* 3:5 ዮሃ. 1:29

* 3:11 ዮሃ. 13:34

* 3:12 ዶመꬃ 4:8

* 5:6 ሃꬃናነ ሱꬃና፦ የሱስ ሀ አላምያ ዪደ ጽንቃታ ሃꬃ ጻላላና ግደናን ባረ ሀይቁዋ ሱꬃን ዬዳ። ሄዋ ጉሳይ እ አሳ ኩሽያን ጻማቀቱሳ ጻላላ ግደናን፥ ሀ አላምያን ሀይቄዳ ጉሳ።

2 ዮሃንሳ ኪታ

ዮሃንስ

ጻፌዳ ላኤንꬆ ኪታ

ገሉዋ

ዮሃንሳ ላኤንꬆ ኪታ፥ የሱስ ኪቴዳ አማንያዋንታ ካለꬅያ ጭማ ዮሃንስ ጻፌዳ። ጻፈቴዳዌካ፥ ዶረቴዳ ጌንዉነ እዝ ናናቱዋሳ። እዛካ ሄ ዎደ ደእያ አማንያ አሳ ሺቁዋ በሳዉ። ሀ ቃንꬃ ኪታይ ጻፈቴዳዌ ኡንቱንቱ እቱ እቱዋና ሲቀታናዳን ሀሳይሳናሳነ ዎርዶ አስታማራቱዋፐነ ኡንቱንቱ ትምርትያፐ ናገታናዳን ቆፍሳናሳ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1-3

ሲቁ ኡባፐ ቦላ 4-6

ዎርዶ ትምርትያፐ ናገታናዳን ኦደቶዋ 7-11

ዉርሰꬃ ቁትያ 12-13

1

1-2 ታን አማንያዋንታ ካለꬅያ ጭማይ፥ ህንተንቶ፥ ዶረቴዳ ገንዉነ እዝ ናናዉ * ሀ ዳብዳቢያ ጻፋይ፤ ኑ ግዶን ደእያ ቃይ ኑናና መꬍናዉ ደአና ቱማተꬃ ድራዉ፥ ታን ህንተና ቱሙ ሲቃይ። ቃይ ታ ጻላላ ግደናን፥ ቱማተꬃ ኤርያ ኡባቱ ህንተና ሲቂኖ።

3 ጾሳ ኑ አዉዋነ አ ናኣ የሱስ ክርስቶሳ አꬎ ኬካተꬃይ፥ ማሮተꬃይነ ሳሮተꬃይ ቱማተꬃንነ ሲቁዋን ኑናና እትፐ ግዶ።

ቱሙዋባነ ሲቁዋባ

4 ጾሳ አዉ ኑና አዛዜዳዋዳን፥ ነ ናናቱዋፐ አማሬዳዋንቱ፥ ቱማተꬃን ደእያዋ በኣደ ታን ዳሮ ናሸታድ። 5 ሲቆ ገኔ፥ ሀእካ ኑን ኡባይ እቱ እቱዋና ሲቀታና ማላ፥ ታን ኔና ዎሳይ፤ ሀ አዛዙ ካሴደፐ ኑናና ደእያ አዛዙዋፐ አትን፥ ታን ነዉ ኦራꬃ አዛዙዋ ጻፍከ። * 6 ሲቁዋ ግያዌ ኑን ጾሳ አዛዙዋ ናጊደ ደእያዋ ግያዋ። ቃይ ኮይሩዋፐ ህንተ ስሴዳዋዳንካ፥ አ አዛዙ አዬ ጎፐ፥ ህንተ ኡባይ ሲቁዋን ደአናዋ።

7 አያዉ ጎፐ፥ የሱስ ክርስቶስ አሳ ግዲደ ዬዳዋ አማኖኮ ግያዋንቱ፥ ባለꬅያ ዳሮ አሳቱ፥ ጋደ ግዶ ገሌድኖ። ሄዋ ማላ ኡራይ ኦንነ አሳ ባለꬅያዋነ ክርስቶሳ ኤቀትያዋ። 8 ህንተ ኦꬄዳዎ ኩመንꬃ ዎይታ አካናፐ አትን፥ ኑን † ኦꬄዳዋ ባይዘና ማላ፥ ህንተና ናግተ።

9 ክርስቶሳ ትምርትያፐ ሃክያ ኡራዉነ ቃይ አ ትምርትያን ደኤና ኡራዉ ጾሳና እትፐተꬃይ ባዋ። ክርስቶሳ ትምርትያን ደእያ ኡራዉ ጾሳ አዉዋናነ አ ናኣና እትፐተꬃይ ደኤ። 10 ኦንነ ህንተኮ ዪደ፥ ሀ ትምርትያ አሄናን አጎፐ፥ ህንተ ጎለ አ ገልሶፕተ፤ ሳሮካ ጎፕተ። 11 አያዉ ጎፐ፥ አ ሳሮ ግያ ኡራይ አ ኢታ ኦሱዋ አናና ግሸቴ።

ዉርሰꬃ ሳሮታ

12 ታን ህንተንቶ ጻፋናዉ ኮዬዳ ዳሮባይ ደኤ፤ ሽን ዋራቃታንነ ቃላምያን ጻፋናዉ ኮያበይከ፤ ሽን ኑ ናሸቻይ ፖለታና ማላ፥ ህንተናና ዶናን ሃሳያናዉ ህንተኮ ባና ጋደ ቆፓይ።

13 ሲቆ ገኔ፥ ጾሳይ ዶሬዳ ነ ምቻት ናናይ ኔና ሳሮ ሳሮ ያጊኖ።

* 1:1-2 ዶረቴዳ ገንዉነ እዝ ናናዉ፦ ኦን ኤር ሀዌ ጻፈቴዳዌ፥ ዎሳ ጎለዉነ እዝን ደእያ ጎዳ ካልያ አማንያዋንቶ ግደናን አገና። 13 ጼልተ።

* 1:5 ዮሃ. 13:34፤ 15:12፣ 17

† 1:8 ኑን፦ እት እት ጌሻ ማጻፋ ብለꬃይ፥ “ህንተንቱ” ያጌ።

3 ዮሃንሳ ኪታ

ዮሃንስ

ጻፌዳ ሄዘንꬆ ኪታ

ገሉዋ

ዮሃንሳ ሄዘንꬆ ኪታ፥ የሱስ ኪቴዳ አማንያ አሳ ካለꬅያ ጭማ ዮሃንስ ጻፌዳ። እ ጻፌዳዌካ ጋዮሳ ግያ እት ዎሳ ጎልያ ካለꬅያዋሳ። ጻፊ፥ ጋዮስ ሀራ አማንያዋንታ ማዴዳ ድራዉ አ ጋላቴ፤ ሀራ ባጋና ቃይ ድዮትራፍሳ ጌተትያ መቱዋ መꬍያ ብታንያፐ ናገታና ማላ አኬክሴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1-4

ጋዮስ ጋላተቶዋ 5-8

ድዮትራፍሰ ናገታናዳን ኦደቶዋ 9-10

ድመጽሮስ ጋላተቶዋ 11-12

ዉርሰꬃ ቁትያ 13-15

1

1 ታን አማንያዋንታ ካለꬅያ ጭማይ፥ ቱሙ ሲቅያ ታ ሲቁዋ ጋዮሳዉ ሀ ዳብዳቢያ ጻፋይ። * 2 ታ ሲቆ፥ ኔን ጾሳና ደእያ ደኡ ሎአ ግድያዋ ታን ኤርያዋዳን፥ ኔና አያይነ ዋይሰና ማላነ ቃይ ነ አሳተꬃይ ፓጻ ግዳና ማላ፥ ጾሳ ዎሳይ። 3 አያዉ ጎፐ፥ አማሬዳ እሻቱ ዪደ፥ ኡባ ዎደ ኔን ቱማተꬃን ደእያዋነ ነ ቱማተꬃባ ማርካቴዳ ዎደ፥ ታን ዳሮ ናሸታድ። 4 ታ ናናይ * ቱማተꬃን ደእያዋ ስስያዋፐ አꬊደ፥ ታና ናሸችያባይ ባዋ።

ጋዮሳባ አሳይ ማርካቴ

5 ታ ሲቆ፥ ኑ እሻቱ እማꬃ ግዶፐካ፥ ኔን ኡንቱንቶ ኦꬅያ ኦሱዋ ኡባን አማነቴዳ ኦሱዋ ኦꬃዳ። 6 ቃይ ኡንቱንቱ ነ ሲቁዋባ አማንያ አሳቶ ማርካቴድኖ፤ ኡንቱንቱ ቃንጸናን ባረ ኦግያ ባና ማላ ጾሳይ ዶስያዋዳን፥ ኔን ሎኦባ ኦꬃደ ኡንቱንታ ማዳርኪ። 7 አያዉ ጎፐ፥ ጾሳ አማነናዉንቱፐ አይነ አከናን፥ ክርስቶሳ ሱንꬃ ድራዉ ከሴድኖ። 8 ሄዋ ድራዉ፥ ኑን ቱማተꬃ ኡንቱንቱና እትፐ ኦꬃና ማላ፥ ሀዋንቱ ማላ አሳቱዋ ማዳናዉ በሴ።

ድዮትራፍሰ ሴረቴዳ፤ ድመጽሮስ ሳበቴዳ

9 ታን አማንያዋንቶ፥ ዳብዳቢያ ጻፋድ፤ ሽን ኡንቱንቱ ካፑዋ ግዳናዉ ኮይያ ድዮትራፍሰ ኑን ግያዋ አከና። 10 ሄዋ ድራዉ፥ ታን ያ ብያ ዎደ፥ እ ኑ ቦላን ሃሳይያ ኢታ ሃሳያነ እ ኦꬄዳ ኦሱዋ ህንተንቶ ኦዳና፤ ቃይ እ ሄዌ ጉጼዳ ጊደ፥ ኑ እሻቱ ይያ ዎደ ሞከና፤ ሀራይ አቶ ኡንቱንታ ሞካናዉ ኮይያዋንታካ ድጊደ፥ አማንያዋንቱ ግዶፐ ከሴ።

11 ታ ሲቆ፥ ሎኦባፐ አትን፥ ኢታባ ማላቶፓ። ሎኦባ ኦꬅያ ኦንነ ጾሳ አሳ፤ ሽን ኢታባ ኦꬅያ ኦንነ ጾሳ ኤረና።

12 ድመጽሮስ ሎአ ግድያዋ አሳይ ኡባይ ማርካቴ፤ ቱማተꬃይ ባረ ሁጲያንካ አባ ማርካቴ። ኑንካ ቃይ አባ ማርካቴቶ፤ ኑ ማርካተꬃይ ቱማ ግድያዋ ህንተካ ኤሪታ።

ዉርሰꬃ ሳሮታ

13 ታን ነዉ ጻፋናዉ ኮዬዳ ዳሮባይ ደኤ፤ ሽን ዋራቃታንነ ቃላምያን ጻፋናዉ ኮይከ። 14 ሽን ታን ማታን ኔናና ጋከታናዉ ቆፓይ፤ ሄ ዎደ ኑን ጋከቲደ ሃሳያና።

15 ሳሮተꬃይ ኔናና ግዶ።

ነ ዳባቱ ኔና ሳሮ ሳሮ ያጊኖ። ኑ ዳባቱዋ ኡባ ኡንቱንቱ ሱንꬃ ሱንꬃ ጼሳደ፥ ታና ሳሮ ሳሮ ጌዳ ያጋ።

* 1:1 ኪታ 19:29፤ ሮመ 16:23፤ 1 ቆሮ. 1:14

* 1:4 ታ ናናይ፦ ጎዳ አማኒደ ካልያዋንታ ጉሳ።

ይሁዳ ኪታ

ይሁዳይ

ጻፌዳ ኪታ

ገሉዋ

ይሁዳ ኪታይ ጻፈቴዳዌ፥ አማነናን ደኢደ አማንያ አሳ ማላቲደ፥ ዎርዶ ትምርትያ ላልያ አሳቱዋፐ አማንያ አሳይ ናገታና ማላ፥ ኦዳናሳ። ሀ ቃንꬃ ኪታይ ባረ ግዶን ኦይቄዳዋን ላኤንꬆ ጰጽሮሳ ማላቴ። ጻፊ ናባብያዋንቶ ኦዲደ፥ “ላኤና ሀኖታን ጾሳይ ባረ ናናቶ እት ካላካ እሜዳ አማኖ ምኒደ ባጸታናዳን” ምንሲደ ቆፍሴ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1-2

ዎርዶ አስታማራቱዋ ትምርትያ ኤሻነ ኩንደꬃ 3-16

አማኑዋ ናጋናዳን እመቴዳ ዞርያ 17-23

ዉርሰꬃ አንጁዋ 24-25

1

1 ታን የሱስ ክርስቶሳ ቆማይ ይሁዳይ፥ ያቆባ እሻይ፥ ጾሳይ ጼሴዳዋንቶ፥ ጾሳይ አዉ ሲቅያዋንቶ፥ ቃይ የሱስ ክርስቶስ ናግያዋንቶ፥ ሀ ዳብዳቢያ ጻፋይ።

2 ማሮተꬃይ፥ ሳሮተꬃይነ ሲቆተꬃይ ህንተናን ኩሞ።

ዎርዶ አስታማራቱዋ

3 ታ ሲቃቶ፥ ኑን እትፐ ሻክ አካና አቶተꬃባ ህንተንቶ ጻፋናዉ ታን ዳሮ ዳቡርያ ዎደ፥ ጾሳይ ባረ ናናቶ ላኤናን እት ገደ እሜዳ አማኖ ህንተ ባጸታና ማላ፥ ህንተና ዞራደ ጻፋናዉ ኮሽያዋ አኬካድ። 4 አያዉ ጎፐ፥ ጾሳ ኤረና እት እት አሳቱ ኦንነ በኤናን ህንተ ግዶ ገሌድኖ። ሄዋንቱ ኑ ጾሳ አꬎ ኬካተꬃባ ኦድያ ኪታ ኢታ ቱናተꬃዉ ጌላይ ታማርሲኖ፤ ኡንቱንቱ ኑ እት ካትያ፥ ኑ ጎዳ የሱስ ክርስቶሳ ኤሮኮ ያጊኖ፤ ቃይ ኡንቱንቱ ፕርዳ አካናዋ ጾሳ ማጻፋቱ ዳሮ ዎድያፐ ካሰ ኦዴድኖ።

5 ሽን ህንተ ሀ ኡባባ ኤርያዋ ግዶፐካ፥ ጎዳይ እስራኤልያ አሳ ግብጼ ጋድያፐ ዎት አሼደንቶነ ቃይ አማንቤናዋንታ ጉየፐ ዎት ꬋይሴደንቶ፥ ታን ህንተና ሀሳይሳናዉ ኮያይ። * 6 ቃይ ባረንቱ ደኢያሳ አጊደ፥ ባረንቶ እመቴዳ ካፖተꬃ ናግቤና ኪታንቻቱ ፕርዳ አክያ ዎልቃማ ጋላሳይ ጋካናዉ ጾሳይ ኡንቱንታ ናግያሳን፥ ꬉማፐ ጋርሳን መꬍናዉ ቃች ዎꬄ።* 7 ሄዋዳን ሶዶማነ ጋሞራ ግያ ካታማቱዋንነ ኡንቱንቱ ሄራን ደእያ ካታማቱዋን ደእያ አሳይ ሄ ኪታንቻቱዋዳን ዎሹሜድኖነ ዎሹማናዉ ሎይꬅ ካጄሌድኖ፤ ሄዋንቱ መꬍና ታማን ኤጺደ፥ ሀራቶ ሌምሱዋ ግዴድኖ። *

8 ሄዋዳን ቃይ ሄ አኩመትያ አሳቱ ባረንቱ አሳተꬃ ቱንሲኖ፤ ጾሳ ጎዳተꬃ ካꬊኖ፤ ቦንቾ መታቱዋካ ቦሪኖ። 9 ሽን ኪታንቻቱዋ ካፑ ምካኤል ሙሴ አሃባ * ጻላህያና ፓሉመቴዳ ዎደ፥ “ጎዳይ ኔና ሴሮ” ጌዳዋፐ አትን፥ ቦርያ ቃላን አ ቦላ ፕርዳናዉ ኮይቤና። * 10 ሽን ሄ አሳቱ ባረዉ አኬከናባ ኡባ ቦሪኖ፤ ቃይ ኡንቱንቱ ዩሽ ቆፐና ዶአቱዋዳን፥ መታ ኤራተꬃን ኤርያ የዋቱ ኡንቱንታ ꬋይስያዋንታ። 11 ኡንቱንቶ አዬሮ! አያዉ ጎፐ፥ ኡንቱንቱ ቃዬል ሀመቴዳ ኦግያ † ሀመቴድኖ። ሻሉዋ ድራዉ ጊደ፥ ባላም ኦꬄዳዋ‡ ማላ ባይዙዋ ኦꬄድኖ። ቃይ ቆረ § ግያ ብታኒ ማካሊደ ꬋዬዳዋዳን፥ ኡንቱንቱካ ማካሊደ ꬋዬድኖ።*

12 ሄዋንቱ ሲቁዋን ሾቢያ ህንተ ምያሳን ህንተናና ያሽ ባይናን ምያ ዎደ፥ ቆሰቴዳ ꬉቡዋ ማላ። ኡንቱንቱ ባረንቱ ጻላላ ናጊኖ። ኡንቱንቱ ጫርኩ አፍያ እራይ ባይና ሻርያ ማላ፤ ቃይ ኡንቱንቱ ቦንያን አይፍያ አይፈና፥ ጻጱዋና ሾደቲደ፥ ሙለካ መሌዳ ምꬃ ማላ። 13 ኡንቱንቱ ባረንቱ ፖኩዋ ገንና ሆሞትያ፥ ኢታ አባ ቤታ ማላ። ኡንቱንቱ፥ ጾሳይ፥ መꬍናዉ ሳካና ꬉማን ሳኣ ጊግስ ዎꬄዳ ዩይያ ጾልንታቱዋ ማላ።

14-15 ሄኖክ አዳማፐ ዶምና፥ ላፑንꬃ የለታ ግድያዌ፥ ዳሮ ዎድያፐ ካሰ ኡንቱንቱዋ ትምቢትያ ኦዲደ፥ ሀዋዳን ያጌዳ፤

“አኬክተ፤ ጾሳ ኤረና ናጋራንቻ አሳቱ ኦꬄዳ፥

ኢታ ኦሱዋ ኡባዉነ፥

ቃይ ጾሳ ኤረና ሄ ኢታ አሳቱ፥

ጾሳ ቦላ ሃሳዬዳ ኢታ ሃሳያ ኡባዉ፥

ጎዳይ ኡንቱንቱ ኡባ ቦላ ፕርዳናዉ፥

ባረ ጮራ ሻአ ጌሻቱዋና እትፐ ያና”

ያጌዳ።* 16 ሄ አሳቱ ኡባ ዎደ ዙዙሚኖነ ሀራቱዋ አማሳሊኖ፤ ቃይ ባረንቱ ኢታ አሙዋ ካሊኖ፤ ባረንቱ ሁጰዉ ጎአ ደማናዉ ሀራቱዋ ሳቢኖነ ባረንቱ ኮሻ ዎጋፐ አꬂደ፥ ꬎቁ ኦꬅ ሃሳዪኖ።

ምኖ አኬክሱዋነ ዞርያ

17 ሽን ታ ሲቃቶ፥ ኑ ጎዳ የሱስ ክርስቶስ ኪቴዳዋንቱ ህንተንቶ በን ሃሳዬዳ ቃላ አኬክተ። 18 ኡንቱንቱ ህንተንቶ፥ “ዉርሰꬃ ዎድያን፥ ባረንቶ ጾሳይ ባይናዋንቱ፥ ባረንቱ አሙዋ ካልያዋንቱ፥ ቃይ ህንተ ቦላ ቅሊጭያዋንቱ ያና” ያጌድኖ። 19 ሄዋንቱ አሳ ግዶን ሻኮተꬃ መꬍያዋንታነ፥ ባረንቱ ኢታ አሞ ሞደቴዳዋንታ፤ ቃይ ጌሻ አያናይ ባይናዋንታ።

20 ሽን ታ ሲቃቶ፥ ኡባፐ አꬍያ ጌሻ አማኑዋን ህንተ ሁጲያ ኬጽተ፤ ቃይ ጌሻ አያና ዎልቃን ጾሳ ዎስተ። 21 ቃይ ኑ ጎዳይ የሱስ ክርስቶስ ባረ ማሮተꬃን ህንተንቶ እማና መꬍና ደኡዋ ናጊደ፥ ህንተ ሁጲያ ጾሳ ሲቁዋን ዎꬅተ።

22 እት እት ስꬊ ደእያ አሳቶ ቃረትተ። 23 እቱዋ እቱዋ ታማፐ ዳፍ ከሲደ አሽተ። ቃይ ሀራይ አቶ ኡንቱንቱ ኢታ አሙዋን ቱኔዳ ማዩዋ እጺደካ፥ እቶ እቶ ያሻተꬃን ቃረትተ።

ጋላታ ዎሳ

24-25 ህንተ ኩንደናዳን፥ ህንተና ናጋናዉነ ፖኩ ባይናዋንታ ኦꬂደ፥ ባረ ቦንቹዋ ስንꬃ ዎልቃማ ናሸቻን ሺሻናዉ ዳንዳይያ ኑና አሽያ እት ጾሳዉ፥ ኑ ጎዳ የሱስ ክርስቶሳ ባጋና ቦንቹ፥ ግታተꬃይ፥ ዎልቃይነ ማታይ፥ አꬌዳ ዎደ ኡባፐነ ሀእነ መꬍና ጋካናዉ ግዶ። አመንእ።

* 1:5 ከሳ 12:51፤ ፓይ. 14:29-30

* 1:6 ዶመꬃ 6:2

* 1:7 ዶመꬃ 19:1

* 1:9 ምካኤል ሙሴ አሃባ፦ ሀዌ በስያዌ፥ በን ኮይሮቲደ አይሁዳቱዋ ማጻፋን ሙሴባዉ ጻፈቴዳዋ።

* 1:9 ዳኔላ 10:13፣ 21፤ 12:1፤ ሳፃ 12:7፤ ዛረ. 34:6፤ ዛካ. 3:2

† 1:11 ቃዬል ሀመቴዳ ኦግያ፦ ቃዬል ባረ እሻ አቤላ ዎꬌዳ። ዶመꬃ 4:3-8 ጼልተ።

‡ 1:11 ባላም ኦꬄዳዋ፦ ጌሻ ቃላ ፓይዱዋ ማራዳን፥ ቦላ ጉጃ ደማና ጊደ እስራኤልያ አሳ ሸቂከ ጊደ እጼዳ ጋሱዋን ኡንቱንቱ ጾሳዉ አዛዘተናዳን ደአና ኦግያ ታማርሴዳ። ፓይ። 22:18፤ 24:13፤ 25:1-3፤ 31:16 ጼልተ።

§ 1:11 ቆረ፦ ዳታነና እትፐ ግዲደ ሙሴዉነ አሮነዉ ማካሌዳዋዳን፥ ማካላ አሳ ታማርሴድኖ። ፓይ. 16:1-35፤ 26:9-10 ጼልተ።

* 1:11 ዶመꬃ 4:3-8፤ ፓይ. 22:1-35፤ 16:1-35

* 1:14-15 ዶመꬃ 5:18፣ 21-24

ዮሃንሳ ሳፃ

1

2

3

4

5

6

7

8

9

10

11

12

13

14

15

16

17

18

19

20

21

22

ዮሃንሳዉ

ዬዳ ሳፃ

ገሉዋ

ዮሃንሳዉ ዬዳ ሳጻይ ጻፈቴዳዌ፥ አማንያ አሳቱ የሱስ ክርስቶሳ ባረንቱ ጎዳ ኦꬂደ፥ ጌሻተꬃን ደኤዳ ድራዉ፥ ኡንቱንታ መቱነ ዋዪ ጋኬዳ ዎድያና። ጻፍያ ሁጰ ቆፋይ፥ ናባብያዋንቱ ህዶታይ ኩመንꬃ ግዳናዳን፥ ኡንቱንታ መንꬃናሳነ ባረንታ ጋኬዳ የደሳነ መቱዋ ግዶን ባረንቱ አማኑዋን ምናናዳን፥ ኡንቱንታ ምንሳናሳ።

ማጻፋ ግዶን ዳርያ ባጋይ ዳራነ ካል ካሊደ ቆንጬዳ ሳጻቱዋ ኦይቄዳዋ። ሳጻቱ ሄ ላይꬃን ደእያ አማንያ አሳዉ ገልያዋንታ። ሽን ሀራቶ ጹራ ግዲደ ቆንጨና ሃሳያን ሺቄድኖ። ማዝሙርያ አዝማች ዛረትያዋዳን፥ ሀ ማጻፋ ግዶን ደእያ ሁጰ የዋቱዋ ዱማ ዱማ ሳጻቱ ባጋና ዱማ ዱማ ማላንነ ዱማ ዱማ ምስልያ ፓይዳቱዋን ዛር ዛሪደ ሺቄድኖ። ሀ ማጻፋ ጼልያዋን ዱማ ዱማ ቆፋይ ደኦፐነ አዉ ግዶ ቆፋይ ቆንጬ። ሄዌነ፥ “ጾሳይ ጎዳ ግዴዳ ክርስቶሳ ባጋና ላኤና ሀኖታን፥ ባረ ሞርከቱዋ፥ ሴጻናናካ እትፐ፥ እት ገደ ዉርሰꬃ ጾኑዋ ጾናና። ፖሌዳዋፐ ጉይያን ባረዉ አማነቲደ ደኤዳ፥ ባረ ባጋቱዋ ኦራꬃ ሳሉዋነ ኦራꬃ ሳኣ አንጁዋ ላትሳና” ያግያዋ።

ሸምፓቱዋ ኡባቶ እመቴዳ ቃንꬃ ቆፋቱዋ

ገሉዋ 1:1-8

ሳፃ ዶያነ ላፑ ዎሳ ጎለቶ ኪተቴዳ ኪታ 1:9—3:22

ማጻፋነ ላፑ ማታፋቱዋ 4:1—8:1

ላፑ ማላካታቱዋ 8:2—11:19

ዳዊያነ ላኡ መሄቱዋ 12:1—13:18

ዱማ ዱማ ሳጻቱዋ 14:1—15:8

ጾሳ ሀንቁዋ ላፑ ጹአቱዋ 16:1-21

ባብሎነ ባሻ፥ ዱኣ፥ ዎርዶ ናብያነ ሴጻናይ ጾነትያዋ 17:1—20:10

ዉርሰꬃ ፕርዳ 20:11-15

ኦራꬃ ሳሉዋ፥ ኦራꬃ ሳኣነ ኦራꬃ የሩሳላሞ 21:1—22:5

ዉርሰꬃ ቁትያ 22:6-21

1

1 ኤሌል ሀናናዉ በስያዋ ባረ ኦሳንቻቱዋ በሳና ማላ፥ ጾሳይ የሱስ ክርስቶሳዉ እሜዳ ሳጻይ ሀዋ፤ የሱስ ባረ ኪታንቻ ኪቲደ፥ ሀ ሳፃ ባረ ኦሳንቻ ዮሃንሳ ኤርሴዳ። 2 ዮሃንስ በኢደ ቱማተꬃን ኦዴዳ ኡባባይ፥ ጾሳ ቃላነ የሱስ ክርስቶሳ ማርካተꬃ። 3 ሀ ማጻፋ ናባብያ ኡራይ * አንጀቴዳዋ፤ ቃይ ሀ ትምቢትያ ማጻፋ ስስያዋንቱነ ሀ ማጻፋን ጻፈቴዳዋ ናግያዋንቱ አንጀቴዳዋንታ፤ አያዉ ጎፐ፥ ሀ የዉ ፖለታናዉ ዎዲ ማታቴዳ።

ኢስያን ደእያ ላፑ ዎሳ ጎለቶ ኪተቴዳ ሳሮታ

4 ታን ዮሃንስ፥ ኢስያ ጋድያን † ደእያ ላፑ ዎሳ ጎለቶ ያጋይ፤

ካሰ ደእያ ጾሳፐ፥

ሀእካ ደእያ ጾሳፐ፥

ስንꬃፐካ ያና ጾሳፐ፥

ቃይ አ ካዉተꬃ ኦይድያ ስንꬃን ደእያ ላፑ አያናቱዋፐ፥

አꬎ ኬካተꬃይነ ሳሮተꬃይ፥

ህንተንቶ ግዶ። *

5 ቃይ አማነቴዳ ማርካ፥

ሀይቁዋፐ ኮይሮ ደንዴዳ ናኣፐ፥

ሳኣ ካታቱዋ ሞድያ የሱስ ክርስቶሳፐ፥

አꬎ ኬካተꬃይነ ሳሮተꬃይ፥

ህንተንቶ ግዶ።

እ ኑና ሲቄነ፥

ቃይ ኑ ናጋራ አይለተꬃፐካ፥

ባረ ሱꬃን ኑና ከሴዳ። *

6 ኑና ባረ ጾሳዉነ አዎ ኦꬃና ማላ፥

እ ኑና ካታቱዋነ፥

ቄሳቱዋ ኦꬄዳ፤

አዉ መꬍናፐ መꬍና ጋካናዉ፥ ቦንቹነ

ሞድያ ዎልቃይ ግዶ። አመንእ። *

7 በእተ፥

የሱስ ሻርያን ዬ።

አሳይ ኡባይ፥ ሀራይ አቶ፥

አ ጫዴዳዋንቱካ፥ አ በአና፤

ሳኣን ደእያ አሳይ ኡባይ፥

አ ጋሱዋን ዬካናዋንታ።

ሀዌ ቱሙፐ ሀናናዋ። አመንእ። *

8 ካሰ ደእያዌ፥ ሀእካ ደእያዌ፥ ስንꬃፐካ ያና ጎዳይ፥ ኡባፐ ዎልቃማ ጾሳይ፥ “ኡባባዉ አልፋይነ ኦሜጋይ፥ ኮይሩነ ዉርሰꬃይ ታና”‡ ያጌ። *

ክርስቶስ ሳጻን ቆንጬዳዋ

9 ታን ዮሃንስ፥ ህንተንቱ እሻይ፥ ህንተናና የሱስ ክርስቶሳ ዋይያነ አ ካዉተꬃ ቃይ አ ዳንዳያ እትፐ ሻከትያዌ፥ ጾሳ ቃላ ኦዴዳ ድራዉነ የሱሳዋ ማርካቴዳ ድራዉ፥ ፒጽሞ ግያ ሃꬃይ ዶዶ ቢታን ደኣድ። 10 ጎዳ ጋላሳን ታን አያናን ደአይ፤ ታን ታፐ ጉየና ማላካታ ዋሱዋ ማላ ዎልቃማ ኮሻ ስሳድ። 11 ሄ ኮሻይ ታና፥ “ኔን በእያዋ ማጻፋን ጻፋ፤ ኢስያን ደእያ ላፑ ዎሳ ጎለቶ፥ ኤፈሶና፥ ሳምርኔሳ፥ ጰርጋሞና፥ ትያጽሮና፥ ሳርዴሳ፥ ፕላደልፍያ፥ ሎዶቅያ ዎሳ ጎለቶ ዬዳ” ያጌዳ።

12 ታን ታዉ ኦድያ ኮሻ በአናዉ ጉየ ስማድ፤ ጾምፕያ ዎꬅያ ላፑ ዎርቃ ባላቱዋ በኣድ። 13 ሄ ባላቱዋ ግዶን አሳ ናኣ ማላትያዋ በኣድ፤ አዱሳ አፍላ ባረ ገድያ ጋꬅ ማዪደ፥ ዎርቃ ዳንጩዋ ባረ ትራን ዩሽ አꬄዳ።* 14 አ ሁጲነ አ ሁጲያ ብናናይ ቦꬃ ዶርሳ እስክያነ ሄዋፐካ አꬊደ ሻቻ ማላቴ፤ አ አይፊካ ታማ ላጩዋ ማላቴ። * 15 አ ገዲካ ጮጭያ ታማን ቴሪደ ጶልያ ናሃስያ ግያ ብራታ ማላቴ፤ አ ኮሻይካ ዎልቃማ ሻፋ ጉንꬃ ማላ። * 16 እ ባረ ኡሸቻ ኩሽያን ላፑ ጾልንታቱዋ ኦይቄዳ። አ ዶናፐ ላኡ ባጋና ቃረቴዳ ማሻይ ከሴዳ። አ ዴሙካ ሎይꬅ ፖእያ አዋይፍያ ማላቴ።

17 ታን አ በኤዳ ዎደ ሀይቄዳዋዳን ሀናደ፥ አ ገድያ ማታን ኩንዳድ። ባረ ኡሸቻ ኩሽያ ታ ቦላ ዎꬂደ፥ ታና ሀዋዳን ያጌዳ፤ “ያዮፓ፤ ኮይሩካ ዉርሰꬃይካ ታና። * 18 ታን ደኡዋን ደእያዋ። ታን ሀይቃድ፤ ሽን በአ፥ መꬍ መꬍናዉካ ደኡዋን ደአይ። ሀይቁዋ ቁልፒነ ስኦልያ ቁልፒ ታ ኩሽያን ደኤ። 19 ስም ኔን በኤዳባነ ሀእ ደእያዋ፥ ቃይ ስንꬃፐ ሀናናባ ጻፋ። 20 ኔን ታ ኡሸቻ ኩሽያን በኤዳ ላፑ ጾልንታቱዋ ብለꬃይነ ቃይ ጾምፓቱዋ ዎꬅያ ላፑ ዎርቃ ባላቱዋ ብለꬃይ ሀዋ፤ ላፑ ጾልንታቱ ላፑ ዎሳ ጎለቱዋ ኪታንቻቱዋ፤ § ዎሳ ጎልያ ላፑ ዎርቃ ባላቱ ላፑ ዎሳ ጎልያ።”

2

(1) የሱስ ኤፈሶነን ደእያ ዎሳ ጎለዉ ጎዋ

1 ኤፈሶነን ደእያ ዎሳ ጎለ ኪታንቻዉ ሀዋዳን ያጋደ ጻፋ:

“ባረ ኡሸቻ ኩሽያን ላፑ ጾልንትያ ኦይቄዳዌ፥ ጾምፓቱዋ ዎꬅያ ላፑ ዎርቃ ባላቱዋ ግዱዋና ሀመትያዌ ሀዋዳን ያጌ። 2 ታን ነ ኪታ፥ ነ ዳቡራነ ነ ገንጩዋ ኤራይ። ቃይ ኔን ኢታ አሳቱዋ ገንጫናዉ ዳንዳያቤናዋካ ታን ኤራይ፤ የሱስ ኪቴዳዋንታ ግደናን ደኢደ ባረንታ፥ ‘ኑን የሱስ ኪቴዳዋንታ’ ግያዋንታ ኔን ጾሞሳደ፥ ኡንቱንቱ ዎርዶ ግድያዋ ደሜዳዋካ ኤራይ። 3 ኔን ገንጫዳ፤ ቃይ ታ ሱንꬃ ድራዉካ መቱዋ ዳንዳያዳ፤ ዳቡራበይካ። 4 ሽን ታን ኔና ካꬍያባይ ደኤ፤ አያዉ ጎፐ፥ ኔን ካሰ ነ ሲቁዋ አጋዳ። 5 ስም ኔን ሀቃፐ ኩንዳድንቶ አኬካ። ነ ናጋራፐ ስማ፤ ኔን ካሰ ኦꬅያ ኦሱዋ ኦꬃ። ሄዌ ꬋዮፐ፥ ታን ኔኮ ያና፤ ያደ ኔን ነ ናጋራፐ ስማና ꬋዮፐ፥ ኔን ጾምፕያ ዎꬅያ ነ ባላ አ ሳኣፐ አካ ድጋና። 6 ሽን እትባ ሎይꬃዳ፤ ኒቆላዋቱዋ ኦሱዋ፥ ታን እጽያዋ ኔንካ እጻዳ።

7 “ስሳናዉ ሀይꬃይ ደእያ ኡራይ ጌሻ አያናይ ዎሳ ጎለቶ ግያዋ ስሶ፤ ታን ጾንያ ኡራዉ ጾሳ ገነትያን ሞክያ ደኡዋ ምꬃ አይፍያ ማናዉ እማና ያጌ”

ያጋደ ጻፋ። *

(2) የሱስ ሳምርኔሳን ደእያ ዎሳ ጎለዉ ጎዋ

8 ሳምርኔሳን ደእያ ዎሳ ጎለ ኪታንቻዉ ሀዋዳን ያጋደ ጻፋ:

“ሀይቄዳዌ፥ ሀይቁዋፐካ ደንዴዳዌ፥ ኮይሩነ ዉርሰꬃይ ሀዋዳን ያጌ። * 9 ታን ነ ዋይያነ ነ ህዬሳተꬃ ኤራይ፤ ሽን ኔን ዱረ። አይሁዳ ግደናን ደኢደ ባረንታ፥ ኑን አይሁዳ ግያዋንቱ ቦርያዋ ታን ኤራይ፤ ሽን ኡንቱንቱ ሴጻና ማባራን ደኢኖ። 10 ኔን ዋየታና ዋየዉ ያዮፓ። በአ፥ ጻላህያ ካፑ ህንተፐ አማሬዳዋንታ ጾሞሳናዉ ቃሾ ጎለን የጋና፤ ታሙ ጋላሳ ጋካናዉ ህንተንቱ ዋየታና። ሀይቃና ጋካናስካ አማነቴዳዋ ግዳ፤ ታን ነዉ ደኡዋ ካላቻ * እማና።

11 “ሀይꬃይ ደእያ ኡራይ ጌሻ አያናይ ዎሳ ጎለቶ ግያዋ ስሶ!

“ጾንያ ኡራይ ላኤንꬁዋ ሀይቁዋን † ቆሄተና ያጌ”

ያጋደ ጻፋ።

(3) የሱስ ጰርጋሞናን ደእያ ዎሳ ጎለዉ ጎዋ

12 ጰርጋሞናን ደእያ ዎሳ ጎለ ኪታንቻዉ ሀዋዳን ያጋደ ጻፋ:

“ላኡ ባጋና ሌፈቴዳ ማሻይ ደእያዌ ሀዋዳን ያጌ። 13 ‘ታን ኔን ደእያ ሳኣ ኤራይ። ኔን ሴጻና ካዉተꬃ ኦይዲ ደእያ ሳኣን ‡ ደኣሳ፤ ታ ሱንꬃ ምንሳ ናጋሳ። ሀራይ አቶ፥ ሴጻናይ ደእያ ሳኣን ህንተንቱ ማታን አሳይ ዎꬌዳ ታን አማንያ ማርካይ አንትጳስ ደእያ ዎደካ ታና አማንያዋ አጋ በይካ። 14 ሽን ታን ኔና ቦርያ ጉꬃባይ ደኤ፤ እስራኤልያ አሳይ ኤቃዉ ያርሼዳ ቁማ ማናዳንነ ዎሹማናዳን ኡንቱንታ ናጋራ ኦስሴዳ ባላቃ ታማርሴዳ ባላማ ትምርትያ ታማርያ አማሬዳ አሳቱ ኔናና ደኢኖ። * 15 ሄዋዳንካ፥ ቃይ ኒቆላዋቱዋ ትምርትያ ታማርያ አሳቱ ኔናና ደኢኖ። 16 ሄዋ ድራዉ፥ ኔን ነ ናጋራፐ ስማ፤ ሄዌ ꬋዮፐ፥ ታን ኔኮ ኤለካ ያና፤ ሄ አሳቱዋና ታ ዶናፐ ከስያ ማሻን ኦለታና።

17 “ ‘ሀይꬃይ ደእያ ኡራይ ጌሻ አያናይ ዎሳ ጎለቶ ግያዋ ስሶ። ጾንያ ኡራዉ ታን ጌማን ደእያ ማናፐ አማሬዳዋ እማና። ቃይ ታን ቦꬃ ሹቻካ አዉ እማና፤ አክያ ኡራፐ አትን፥ ኦንነ ኤረና ኦራꬃ ሱንꬃይ ሄ ሹቻ ቦላ ጻፈት ኡቴዳ’ ያጌ”

ያጋደ ጻፋ። *

(4) የሱስ ትያጽሮነን ደእያ ዎሳ ጎለዉ ጎዋ

18 ትያጽሮነን ደእያ ዎሳ ጎልያ ኪታንቻዉ ሀዋዳን ያጋደ ጻፋ:

“ጾሳ ናአይ፥ ታማ ላጩዋ ማላትያ አይፊ ደእያዌ፥ ቃይ ጮጭያ ታማን ቴሪደ ጶልያ ናሃስያ ጌተትያ ብራታ ማላትያ ገዲ ደእያዌ፥ ሀዋዳን ያጌ። 19 ታን ነ ኦሱዋ፥ ነ ሲቁዋ፥ ነ አማኑዋ፥ ነ ማዱዋነ ነ ገንጩዋ ኤራይ፤ ኔን ኮይሮ ኦꬅያዋፐ ሀእ ዳርሳደ ኦꬅያዋ ታን ኤራይ። 20 ሽን ታን ኔና ካꬍያባይ ደኤ፤ ባረና፥ ታን ናባቶ ያግያ ምሽራቶ ኤልዛቤሎ ሸነኮ ጋዳ፤ ሄ ምሽራታ ታ ኦሳንቻቱ ዎሹማናዳንነ ኤቃዉ ያርሼዳ ቁማ ማናዳን፥ ታማርሳዉነ ባለꬃዉ።* 21 እዛ ባረ ናጋራፐ ስማና ማላ፥ ታን እዝዉ ዎድያ እማድ፤ ሽን ዎሹማናዉ ካጄልያዋፐ እዛ ስማናዉ ኮያበይኩ። 22 በእተ፥ ታን እዞ ግሱዋን ኩንድስና፤ ሳኩዋን እዛ ዋየታና። እዝና ዎሹምያዋንቱ ሄ እዝና ኦꬅያ ናጋራፐ ስማና ꬋዮፐ፥ ኡንቱንታካ ዎልቃማ ዋይያን የጋና። 23 ታን እዝ ናናካ ዎꬋና፤ ቃይ ዎሳ ጎልያ ኡባይካ ታን አሳ ቆፋነ አሙዋ ኤርያዋ ግድያዋ ኤራና፤ ታን ህንተንቶ ህንተንቱ ኪታ ማላ እማና። *

24 “ትያጽሮነን ደእያ ሀራቶ፥ ሀ ኢታ ትምርትያ ታማርቤናዋንቶ፥ ሀራቱ፥ ሴጻና ጪሞ የዉዋ ግያዋ ህንተንቱ ታማርቤይክታ፤ ታን ህንተንታ ሀራ ዴጹዋ ቶስከ ጋይ። 25 ሽን ታን ያና ጋካናዉ ህንተንቶ ደእያዋ ሎይꬅ ናግተ።

26 “ጾኔዳዎነ ዉርሰꬃይ ጋካናዉ፥ ታ ኪታ ናጌዳዎ፥ አሳ ዛርያ ኡባ ሞዳና ማላ፥ ታን ታ አዉዋፐ አኬዳ ማታ ማላ አዉ እማና፤

27 “እ አሳ ዛርያ ኡባ ብራታ ጻምኣን ሞዳናነ፥

ኡርቃፐ መታ ሚሻ መንꬅያዋዳን መንꬃና።*

28 ቃይ ታን አዉ ባካልያ ጾልንትያ እማና። 29 ስሳናዉ ሀይꬃይ ደእያ ኡራይ ጌሻ አያናይ ዎሳ ጎለቶ ግያዋ ስሶ ያጌ”

ያጋደ ጻፋ።

3

(5) የሱስ ሳርዴሳን ደእያ ዎሳ ጎለዉ ጎዋ

1 ሳርዴሳን ደእያ ዎሳ ጎልያ ኪታንቻዉ ሀዋዳን ያጋደ ጻፋ:

“ጾሳ አያና ላፑናቱነ ላፑ ጾልንታቱ ደእያዌ ሀዋዳን ያጌ። ታን ነ ኪታ ኤራይ፤ አሳይ ኔና ሸምፑዋና ደኣሳ ግንቶካ፥ ኔን ሀይቃዳ። 2 ቤጎታ! አቴዳዋነ ሀይቃናዉ ማቴዳዋ መንꬃ። አያዉ ጎፐ፥ ነ ኪታይ ታ ጾሳ ስንꬃን ፖሎ ግደናዋ ታን ደማድ። 3 ስም ኔን አኬዳዋነ ስሴዳዋ አኬካ፤ ናጋ፤ ነ ናጋራፐካ ስማ። ኔን ቤጎተናዋ ግዶፐ፥ ታን ኔኮ ካይሱዋዳን ያና፤ ታን ዎይሳደ ያነንቶ ኔን ኤራካ። 4 ሽን ባረንቱ ማዩዋ ቅትስቤና አማሬዳ አሳቱ ሳርዴሳን ኔናና ደኢኖ። ኡንቱንቱ ቦꬃ ማዩዋ ማዪደ ታናና ሀመታና፤ አያዉ ጎፐ፥ ኡንቱንቱ ቦꬃ ማዩዋ ማያናዉ በስያዋንታ። 5 ጾንያዌ ሄዋዳንካ ቦꬃ ማዩዋ ማያና። ታን አ ሱንꬃ ደኡዋ ማጻፋፐ * ቁጭከ፤ ታን ታ አቡ ስንꬃንነ አ ኪታንቻቱዋ ስንꬃን እ ታዋ ግድያዋ ማርካታና። *

6 “ስሳናዉ ሀይꬃይ ደእያ ኡራይ ጌሻ አያናይ ዎሳ ጎለቶ ግያዋ ስሶ ያጌ”

ያጋደ ጻፋ።

(6) የሱስ ፕላደልፍያን ደእያ ዎሳ ጎለዉ ጎዋ

7 ፕላደልፍያን ደእያ ዎሳ ጎልያ ኪታንቻዉ ሀዋዳን ያጋደ ጻፋ:

“ዳዊተ ቁልፕያ † ኦይቄዳዌ፥ ኦንነ ጎርዳናዉ ዳንዳየናዳን ዶይያዌ፥ ቃይ ኦንነ ዶያናዉ ዳንዳየናዳን ጎርድያዌ ጌሻይነ፥ ቱማንቻይ ሀዋዳን ያጌ። * 8 ታን ነ ኪታ ኤራይ። በአ፥ ታን ነ ስንꬃን ኦንነ ጎርዳናዉ ዳንዳየና ፐንግያ ዎꬃድ፤ አያዉ ጎፐ፥ ነ ዎልቃይ ጉꬃ ግዶፐነ፥ ታ ቃላ ናጋዳነ ታ ሱንꬃካ ኤርከ ጋበይካ። 9 በአ፥ አይሁዳ ግድክኖ ሽን ባረና፥ ‘ኑን አይሁዳ’ ጊደ ዎርዶትያ ሴጻና አይሁዳ ዎሳ ጎልያ ታን አሃደ፥ ነ ስንꬃን ጎይንሳናነ ኔና ሲቅያዋካ ኡንቱንታ ኤርሳና። * 10 ኔን ገንጩዋን ታ አዛዙዋ ናጌዳ ድራዉ፥ ሳኣን ደእያ አሳ ፓጫናዉ ኩመንꬃ ሳኣ ቦላ ይያ ዋይያ ዎድያፐ ታንካ ኔና ናጋና። 11 ታን ኤለካ ያና፤ ኦንነ ነ ካላቻ አከና ማላ፥ ነዉ ደእያዋ ምንሳ ኦይቃ። 12 ታን ጾንያ ኡራ ታ አዉዋ ጌሻ ጎልያን ቱሳ ኦꬃና፤ እ ሄዋፐ ኡባካ ከሰና። ታን ታ ጾሳ ሱንꬃ፥ ታ ጾሳ ካታማ ሱንꬃነ ታ ጾሳ ማታፐ ዎꬋና ኦራꬃ የሩሳላመ ሱንꬃ አ ቦላ ጻፋና። ቃይ ታን ታ ኦራꬃ ሱንꬃካ አ ቦላ ጻፋና። 13 ስሳናዉ ሀይꬃይ ደእያ ኡራይ ጌሻ አያናይ ዎሳ ጎለቶ ግያዋ ስሶ ያጌ”

ያጋደ ጻፋ።

(7) የሱስ ሎዶቅያን ደእያ ዎሳ ጎለዉ ጎዋ

14 ሎዶቅያን ደእያ ዎሳ ጎልያ ኪታንቻዉ ሀዋዳን ያጋደ ጻፋ:

“አማነቴዳ ቱማንቻ ማርካይ፥ ጾሳይ መꬌዳዋ ኮይሩ፥ አመንእ ግያዌ ሀዋዳን ያጌ። 15 ታን ነ ኪታ ኤራይ። ኔን እርጻ ግዳካ፤ ዎይ ሴልያዋ ግዳካ፤ እርጻ ዎይ ሴልያዋ ግዳርኪ። 16 ኔን እርጻ ዎይ ሴልያዋ ግደናን፥ ዶምቦሎላ ግድያ ድራዉ፥ ታን ኔና ታ ዶናፐ ጩቻና ሀናይ። 17 አያዉ ጎፐ ኔን፥ ‘ታን ዱረ፤ ሚሻና ደአይ፤ ታና አይነ ኮሸና’ ያጋሳ። ሽን ኔን መቶትያ አሳ፥ ቃረꬅያ አሳ፥ ህዬሳ፥ ቆቃነ ካሎቴዳ አሳ ግድያዋ ኤራካ። 18 ሄዋ ድራዉ፥ ኔን ዱረታና ማላ፥ ታማን ጌዬዳ ዎርቃ፥ ኔና ዬላይያ ነ ካሉዋ ካማናዉ ቦꬃ ማዩዋነ ቃይ ሎይꬃ ጼላናዉ ነ አይፍያ ኦክያ ꬋልያ ታፐ ሻማናዳን፥ ታን ኔና ዞራይ። 19 ታን ሲቅያ ኡባ ሴራይነ ሙራይ፤ ስም ሎይꬃ ሴለታ፤ ነ ናጋራፐካ ስማ። * 20 በአ፥ ታን ካረን ኤቃደ ጼሳይ። ኦንነ ታን ጼስያዋ ስሲደ፥ ካርያ ዶዮፐ፥ ታን አኮ ገላደ አናና እትፐ ካዉዋ ማና፤ እካ ታናና እትፐ ማና። 21 ቃይ ታን ጾናደ ታ አዉዋና አ ካዉተꬃ ኦይድያን ኡቴዳዋዳን፥ ጾንያ ኡራዉ ታናና ታ ካዉተꬃ ኦይድያን ኡትያ ማታ እማና።

22 “ስስያ ሀይꬃይ ደእያ ኡራይ ጌሻ አያናይ ዎሳ ጎለቶ ግያዋ ስሶ ያጌ ያጋደ ጻፋ”

ያጌዳ።

4

ጾሳይ ዮሃንሳ ባረ ካዉተꬃ ኦይድያ ስንꬃ አሄዳ

1 ሄዋፐ ጉይያን፥ ታን ሳሉዋን ዶያ ፐንግያ በኣድ፤ ቃይ ታዉ ማላካታዳን ኦድሽን፥ ታን ስሴዳ ኮይሮ ኮሻይ ታና፤ “ሀዋፐ ጉይያን፥ ሀናናዉ በስያዋ ታን ኔና በሳና፤ ሃ ከሳ” ያጌዳ። 2 ኤለካ ታን ጌሻ አያና ሞዱዋ ግዶ ገላ አጋድ። በእተ፥ ሳሉዋን ካዉተꬃ ኦይዲ ደኤ፤ ሄ ኦይድያን እቱ ኡቴዳ። * 3 ሄ ኡቴዳዋ ማላይ አልኦ እያስጲድያ ሹቻዳንነ አልኦ ሰርድኖነ ሹቻዳን ጶሌ። ካዉታ ኦይዲ ዙሉዋን ዩይ አꬊደ ኡባ ባጋና አልኦ ማርግድያ ሹቻዳን ጶሌ። 4 ሄ ካዉተꬃ ኦይድያ ዩይ አꬊደ፥ ሀራ ላታማነ ኦይዱ ካዉተꬃ ኦይደቱ ደኢኖ፤ ኡንቱንቱን ቦꬃ ማዩዋ ማዪደ፥ ሁጲያን ዎርቃ ካላቻ ዎꬄዳ ላታማነ ኦይዱ ጭማቱ ኡቴድኖ። 5 ካዉተꬃ ኦይድያፐ ዋልቃንꬃይ፥ ኮሹንቻይነ ጉጉንꬃ ጉንꬃይ ከሴዳ፤ ቃይ ካዉተꬃ ኦይድያ ስንꬃን ላፑ ጾምፓቱ ፖኢኖ። ሄዋንቱ ጾሳ ላፑ አያናቱዋ። * 6 ካዉተꬃ ኦይድያ ስንꬃን ብርልያ ማላትያ ቡርጩኩዋ አባይ ደኤ። *

ሄ ካዉተꬃ ኦይድያፐ ስንꬃናነ ጉየና አ ማታን ዩይ አꬊደ፥ አይፊ ኩሜዳ ኦይዱ ደኡዋን ደእያ መታቱ ደኢኖ። 7 ኮይሮ ደኡዋን ደእያ መታይ ጋሙዋ ማላቴ፤ ላኤንꬁ ሚዛ ማራ ማላቴ፤ ሄዘንꬁዋ ሶምእ አሳ ዴሙዋ ማላቴ፤ ቃይ ኦይደንꬁ ፓልያ አርጋንꬃ ማላቴ። 8 ኦይዱ ደኡዋን ደእያ መታቶ ሁጲያን ሁጲያን ኡሱፑን ቀፊ ደኤ፤ ኡንቱንቶ ቦላን ጋርሳንካ ኡባ ሳን አይፊ ኩሜዳ። ኡንቱንቱ ቃማነ ጋላስ፥

“ጌሻዉ፥ ጌሻዉ፥ ጌሻዉ፥

ካሰ ደእያዎ፥ ሀእካ ደእያዎ፥

ቃይ ስንꬃፐ ያናዎ፥

ጎዳዉ፥ ኡባፐ ዎልቃማ ጾሳዉ”

ግያዋ አግክኖ። * 9 ሄ መታቱ ካዉተꬃ ኦይድያን ኡቴዳ መꬍ መꬍናዉ ደኡዋን ደእያዋ ማዝሙርያን ሳቤዳ ዎደ፥ ቦንቼዳ ዎደነ ጋላቴዳ ዎደ፥ 10 ላታማነ ኦይዱ ጭማቱ ካዉተꬃ ኦይድያን ኡቴዳ መꬍ መꬍናዉ ደእያዋ ስንꬃን ጉፋኒደ፥ አዉ ጎይኒኖ፤ ባረንቱ ካላቻ ካዉተꬃ ኦይድያ ስንꬃን ዎꬂደ ሀዋዳን ያጊኖ።

11 “ኑ ጎዳዉ ጾሳዉ፥

ኔን ቦንቹዋ፥

ሳባነ ዎልቃ አካናዉ በሳሳ።

አያዉ ጎፐ፥ ኡባባ ኔን መꬋዳ፤

ቃይ ኡባባይካ፥ ኔን ኮዬዳዋዳን ሀኔዳነ ደኤዳ”

ያጊኖ።

5

ማጻፋነ ዶርሳ

1 እት ጻጸቶ ማጻፋይ * ካዉተꬃ ኦይድያን ኡቴዳዋ ኡሸቻ ኩሽያን ደእያዋ በኣድ፤ ሄ ጻጸቶ ማጻፋይ ላኡ ባጋናካ ጻፈት ኡቴዳ፤ ቃይ ላፑ ማታፋይ አ ቦላ አታመቴዳ። * 2 ታን እት ዎልቃማ ኪታንቻይ ባረ ቃላ ꬎቁ ኦꬂደ፥ “ማታፋ ዶዪደ፥ ጻጸቶ ማጻፋ ብላናዉ በስያ ኡራይ ኦኔ?” ያጊደ፥ አዋይያዋ በኣድ። 3 ሳሉዋን ግድና ዎይ ሳኣን ግድና፥ ዎይ ሳኣፐ ጋርሳን † ግድና፥ ሄ ጻጸቶ ማጻፋ ብላናዉ ዎይ አ ግዱዋ ጼላናዉ ኦንነ በስያዌ ባዋ።

4 ጻꬃ ማጻፋ ብላናዉ ዎይ አ ግዱዋ ጼላናዉ በስያ ኡራይ ባይና ድራዉ፥ ታን ዳሮ ዬካድ። 5 ጭማቱዋፐ እቱ ታና፥ “ዬኮፓ፤ በአ፥ ይሁዳ ዛርያ ግዴዳ ጋሙ፥ ዳዊተ ዛሪ ጾኔዳ። እ ማታፋ ዶያናዉነ ጻጸቶ ማጻፋ ብላናዉ በሴ” ያጌዳ። *

6 ታን ካዉተꬃ ኦይድያፐ፥ ደኡዋን ደእያ ኦይዱ መታቱዋፐነ ቃይ ጭማቱዋፐ ግዱዋን፥ ሹከቴዳ ዶርሳ ማላቲደ ኤቄዳዋ በኣድ፤ አዉ ላፑ ካጨቱነ ላፑ አይፈቱ ደኢኖ። ሄዋንቱ አላምያ ኡባ ኪተቴዳ ጾሳ ላፑ አያናቱዋ። * 7 ሄ ዶርሳይ ቢደ፥ ካዉተꬃ ኦይድያ ቦላ ኡቴዳዋ ኡሸቻ ኩሽያፐ ጻጸቶ ማጻፋ አኬዳ። 8 እ ሄ ጻጸቶ ማጻፋ አኬዳ ዎደ፥ ደኡዋን ደእያ ኦይዱ መታቱነ ላታማነ ኦይዱ ጭማቱ አ ስንꬃን ኩንዴድኖ። ኡንቱንቱ ሁጲያን ሁጲያን ዲꬃነ እጻናይ ኩሜዳ ዎርቃ ሚሻ ኦይቄድኖ። ሄ እጻናይ ጌሻቱ ጾሳ ዎስያዋ። * 9 ኡንቱንቱ፥

“ጻꬃ ማጻፋ አካናዉነ፥

ማታፋ ዶያደ፥

ጼላናዉ ነዉ በሴ።

አያዉ ጎፐ፥ ኔን ሹከታዳ።

ኔን ቆሙዋ ኡባፐ፥

ዱማ ዱማ ጋድያ ቃላ ኡባፐ፥

ያራ ኡባፐነ፥ ዛርያ ኡባፐ፥

ነ ሱꬃን፥ ጾሳዉ አሳ ዎዛዳ። *

10 ኑ ጾሳዉ ኦꬃና ማላ፥

ኡንቱንታ ኔን፥ ካታቱዋነ፥

ቄሳቱዋ ኦꬃዳ።

ቃይ ኡንቱንቱ ሳአንካ ሞዳና”

ያጊደ ኦራꬃ ማዝሙርያ የጺኖ። *

11 ሄዋፐ ጉይያን፥ ታን ጼላደ፥ ካዉተꬃ ኦይድያ፥ ደኡዋን ደእያ ኦይዱ መታቱዋነ ጭማቱዋ ዩይ አꬊደ ኤቄዳ ዳሮ ኪታንቻቱዋ ኮሻ ስሳድ፤ ኡንቱንቱ ሻኣንነ ሚሎንያን ፓይደቴድኖ። * 12 ሄ ኪታንቻቱ ባረንቱ ቃላ ꬎቁ ኦꬂደ፥

“ሹከቴዳ ዶርሳይ

ዎልቃ፥ ዱረተꬃ፥

አꬌዳ ኤራ፥

ምኖተꬃ፥

ቦንቹዋ፥ ሳባ፥

ጋላታ አካናዉ በሴ!”

ያጌድኖ።

13 ሄዋፐ ጉይያን፥ ሳኣን፥ ሳሉዋን፥ ሳኣፐ ጋርሳንነ አባ ግዱዋን ደእያ መታ ኡባይነ ቃይ ሄዋንቱን ደእያ መታ ኡባይ፥

“ካዉተꬃ ኦይድያ ቦላ፥

ኡቴዳዎነ ዶርሳዉ፥

ጋላታይ፥ ቦንቹ፥

ሳባይነ ዎልቃይ፥

መꬍ መꬍናዉ ግዶ!”

ያጊደ የጽሽን ስሳድ።

14 ደኡዋን ደእያ ኦይዱ መታቱ፥ “አመንእ” ያግና፥ ጭማቱ ጉፋኒደ ጎይኔድኖ።

6

ሄ ጻጸꬃ ማጻፋ ማታፋ ዶያ

1 ዶርሳይ ላፑ ማታፋቱዋፐ እቱዋ ዶይሽን በኣድ፤ ቃይ ሸምፑዋና ደእያ ኦይዱ መታቱዋፐ እቱ ጉጉንꬃ ጉንꬃ ማላትያ ኮሻን፥ “ሃያ!” ያግያዋ፥ ታን ስሳድ። 2 ታን እት ቦꬃ ፓራ በኣድ። ሄ ፓራ ቶጌዳዌ ዎንዳፍያ ኦይቄዳ፤ ቃይ አዉ ካላቻይ እመቴዳ። ኦላ እ ጾኒድነ ቃይካ ጾናናዉ ከሴዳ። *

3 ዶርሳይ ላኤንꬆ ማታፋ ዶዬዳ ዎደ፥ ሸምፑዋና ደእያ መታቱዋ ላኤንꬁ፥ “ሃያ!” ያግያዋ፥ ታን ስሳድ። 4 ቃይ ሀራ ዳማ ፓራይ ከሴዳ። አሳይ እቱ እቱዋና ሹከታና ማላ፥ ሄ ፓራ ቶጌዳዎ ሳኣን ሳሮተꬃ ድግያ ዎልቃይ እመቴዳ። ዎጋ ማሻይ አዉ እመቴዳ። *

5 ዶርሳይ ሄዘንꬆ ማታፋ ዶዬዳ ዎደ፥ ደኡዋን ደእያ መታቱዋ ሄዘንꬁ፥ “ሃያ!” ያግያዋ፥ ታን ስሳድ። ያታደ ካረꬃ ፓራይ ከሴዳዋ በኣድ፤ ቃይ ሄ ፓራ ቶጌዳዌ ባረ ኩሽያን ሚዛንያ ኦይቄዳ። * 6 ታን ደኡዋን ደእያ ኦይዱ መታቱዋ ግዶፐ ኮሻ ማላትያባ ስሳድ። ሄ ኮሻይ፥ “እት ጋላሳ ኦሶ ድርጉ ባጋ ኪሉዋ ዛርጋ፤ ቃይ እት ጋላሳ ኦሶ ድርጉ እት ኪሉዋ ባጋ ባንጋ። ሽን ዛይትያነ ዎይንያ ኤሳ ቆሆፓ” ያግያዋ ስሳድ።

7 ዶርሳይ ኦይደንꬆ ማታፋ ዶዬዳ ዎደ፥ ደኡዋን ደእያ መታቱዋ ኦይደንꬁ፥ “ሃያ!” ያግያዋ፥ ታን ስሳድ። 8 ታን ግራጨ ፓራይ ከሴዳዋ በኣድ። ሄ ፓራ ቶጌዳዋ ሱንꬃይ ሀይቁዋ፤ አ ጌዱዋ ስኦሊ ካሌዳ። ሀይቁነ ስኦሊ ሳኣፐ ኦይደንꬆ ኩሽያ ኦላን፥ ኮሻን፥ ሀርግያን፥ ዶኣን ዎꬍሳና ማላ፥ ኡንቱንቶ ማታይ እመቴዳ። *

9 ዶርሳይ እቼሸንꬆ ማታፋ ዶዬዳ ዎደ፥ ኡንቱንቱ ጾሳ ቃላ ኦዴዳ ድራዉነ ባረንቱ ማርካተꬃን አማነቴዳ ድራዉ፥ ሹኬዳ አሳ ሸምፑዋ ያርሹዋ ያርሽያ ሳፐ ጋርሳን በኣድ። 10 ኡንቱንቱ ባረንቱ ቃላ ꬎቁ ኦꬂደ፥ “ኡባ ሞድያ ጎዳዉ፥ ጌሻዉ፥ ቱማንቻዉ፥ ሳኣን ደእያ አሳ ቦላ አዉደ ፕርዳይ? ቃይ ኑ ሱꬃ አዉደ ጭገታይ?” ያጌድኖ። 11 ኡንቱንቶ ሁጲያን ሁጲያን ቦꬃ ማዩ እመቴዳ። ኡንቱንቱዋዳን ሀይቃናዉ በስያ ኡንቱንቱ ላገꬃ ኦሳንቻቱዋ ፓይዱነ ኡንቱንቱ እሻቱዋ ፓይዱ ኩማና ጋካናዉ፥ ኡንቱንቱ አማሬዳ ዎድያ ታክሻና ማላ፥ ኡንቱንቶ ኦደቴዳ።

12 ዶርሳይ ኡሱፑንꬃ ማታፋ ዶዬዳ ዎደ፥ ታን በኣድ፤ ቢታይ ሎይꬅ ቃጼዳ። አዋይፊ ካረꬃ ማዩዋዳን ካረጼዳ፤ አገናይካ ሙለ ሱꬃ ማላቴዳ። 13 ባላስያ ግያ ምꬃት ጋምኤ አይፊ፥ ዎልቃማ ጫርኩ ቃꬅና፥ ሳኣን ቆቆፈትያዋዳን፥ ጾልንታቱ ሳሉዋፐ ሳኣን ቆቆፈቴድኖ። * 14 ሳሉ ጻጸቶ ማጻፋይ ጻጸትያዋዳን፥ ጻጸቲደ ꬋይ አጌዳ፤ ደር ኡባቱነ ሃꬃን ዶደቴዳ ሳአይ ኡባይ ባረንቱ ደኢያሳፐ ክች አጌድኖ። 15 ሄዋፐ ጉይያን፥ ሳኣ ካታቱ፥ ደርያ ሞድያዋንቱ፥ ሻላቃቱ፥ ዱራቱ፥ ዎልቃማቱ፥ ቃይ ሀራ አሳይ ኡባይ፥ አይለቱ፥ ዎማናቱ፥ ደርያ ከሲደ፥ ጎንጎሉዋ ግዶንነ ደርያን ደእያ ዛላ ጉየ ባጋን ቆሰቴድኖ። * 16 ያቲደ ደረቱዋነ ሹቻ፥ “ካዉተꬃ ኦይድያን ኡቴዳዋ አይፍያፐነ ዶርሳ ሀንቁዋፐ ኑ ቦላ ኩንዲደ፥ ኑና ገንꬄርክቴሻ!* 17 አያዉ ጎፐ፥ ኡንቱንቶ ዎልቃማ ሀንቁዋ ጋላሳይ ጋክ ክቼዳ፤ ሄ ሀንቁዋ ዳንዳያናዌ ኦኔ?” ያጌድኖ። *

7

እስራኤልያ አሳፐ 144,000 አሳቱዋ ሶምእያን ማታፋይ ዎꬌዳ

1 ሄዋፐ ጉይያን፥ ታን ኦይዱ ኪታንቻቱ ኦይዱ ባጋ ሳኣ ጋጻን ኤቄዳዋንታ በኣድ። ሄ ኪታንቻቱ ሳኣ ቦላን፥ ዎይ አባ ቦላን፥ ዎይ አይ ምꬃ ቦላን፥ ጫርኩ ጫርከናዳን ተኤድኖ። * 2 ቃይካ ደኡዋ ጾሳ ማታፋ ኦይቂደ ሀራ ኪታንቻይ አዋይ ሞክያሳፐ ከስያዋ ታን በኣድ። ሄ ኪታንቻይ ባረ ኮሻ ꬎቁ ኦꬂደ፥ ሳኣነ አባ ቆሀናዉ ዎልቃይ እመቴዳ ኦይዱ ኪታንቻቱዋ 3 ጼሲደ፥ “ኑ ጾሳ ኦሳንቻቱዋ ዴሙዋን ኑን ማታፋ ዎꬃና ጋካናዉ፥ ሳኣ ግድና ዎይ አባ ግድና፥ ዎይ ምꬃ ግድናካ ቆሆፕተ” ያጌዳ። *

4 ታን ጾሳ ማታፋ ዴሙዋን ዎꬄዳዋንቱ ፓይዱዋ ስሳድ። እስራኤልያ ዛርያ ኡባፐ እት ጼታነ ኦይታማነ ኦይዱ ሻአ አሳቱዋ ዴሙዋን ማታፋይ ዎꬌዳ።

5 ይሁዳ ዛርያፐ፥

ታማነ ላኡ ሻኣ ዴሙዋን ማታፋይ፥

ዎꬌዳ።

ሮቤላ ዛርያፐ፥

ታማነ ላኡ ሻኣ።

ጋደ ዛርያፐ፥

ታማነ ላኡ ሻኣ።

6 አሴራ ዛርያፐ፥

ታማነ ላኡ ሻኣ።

ንፍታሌመ ዛርያፐ፥

ታማነ ላኡ ሻኣ።

ምናሰ ዛርያፐ፥

ታማነ ላኡ ሻኣ።

7 ስሞና ዛርያፐ

ታማነ ላኡ ሻኣ።

ሌዊያ ዛርያፐ

ታማነ ላኡ ሻኣ።

ይሳኮራ ዛርያፐ

ታማነ ላኡ ሻኣ።

8 ዛብሎና ዛርያፐ፥

ታማነ ላኡ ሻኣ።

ዮሴፎ ዛርያፐ፥

ታማነ ላኡ ሻኣ።

ቢንያማ ዛርያፐ፥

ታማነ ላኡ ሻኣ

ዴሙዋን ማታፋይ፥

ዎꬌዳ።

ቦꬃ ማዩዋ ማዬዳ ጮራ አሳቱዋ

9 ሄዋፐ ጉይያን፥ ዛርያ ኡባፐ፥ ቆሙዋ ኡባፐ፥ ያራ ኡባፐነ ዱማ ዱማ ጋድያ ቃላ ኡባፐ ኦንነ ፓይዳናዉ ዳንዳየና ዛዋይ ባይና ጮራ አሳ ታን በኣድ። ሄ አሳይ ቦꬃ ማዩዋ ማዪደ፥ ዛምባ ሀይꬃ ባረንቱ ኩሽያን ኦይቂደ፥ ካዉተꬃ ኦይድያ ስንꬃንነ ዶርሳ ስንꬃን ኤቄዳ። 10 ኡንቱንቱ ባረንቱ ቃላ ꬎቁ ኦꬂደ፥

“ኑ አቶተꬃይካ፥

ካዉተꬃ ኦይድያን ኡቴዳ፥

ኑ ጾሳፐነ ዶርሳፐ ዬ”

ያጌድኖ።

11 ኪታንቻቱ ኡባይ ካዉተꬃ ኦይድያ፥ ጭማቱዋነ ደኡዋን ደእያ ኦይዱ መታ ዩይ አꬊደ ኤቄድኖ። ኡንቱንቱ ካዉተꬃ ኦይድያ ስንꬃን ባረንቱ ዴሙዋን ጉፋኒደ ጾሳዉ ጎይኒደ፥

12 “አመንእ!

አንጁ፥ ቦንቹ፥

አꬌዳ ኤራተꬃይ፥

ጋላታይ፥ ሳባይ፥

ዎልቃይ፥ ምኖተꬃይ፥

መꬍናፐ መꬍና ጋካናዉ ኑ ጾሳዉ ግዶ።

አመንእ!”

ያጌድኖ።

13 ጭማቱዋፐ እቱ ታና፥ “ሀ ቦꬃ ማዩዋ ማዬዳ አሳቱ ኦኔ? ኡንቱንቱ ሀቃፐ ዬድኖ?” ያጊደ ኦቼዳ።

14 ታን፥ “ታ ጎዳዉ፥ ኔን ኤራሳ” ያጋድ። እ ታና ሀዋዳን ያጌዳ፦

“ሀዋንቱ ዳሮ ዋይያ ዋየቲደ ዬዳዋንታ።

ኡንቱንቱ ባረንቱ ማዩዋ ዶርሳ ሱꬃን ሜጪደ፥

ቦጼዳዋንታ።*

15 ሄዋ ድራዉ፥

ኡንቱንቱ ጾሳ ካዉተꬃ ኦይድያ ስንꬃን ኤቂደ፥

ቃማነ ጋላስ፥ አ ጌሻ ጎልያን፥

አዉ ኦꬂኖ።

ቃይ እ ባረ ካዉተꬃ ኦይድያን ኡቴዳዌ፥

ኡንቱንቱ ግዱዋን ደአና።

16 ሀዋፐ ስንꬃናዉ ኡባካ፥

ኡንቱንቱ ኮሻትክኖ፤

ዎይ ሳመትክኖ።

አዋይ ኡንቱንታ ሜና፤

ቃይ አይ ሴላይካ ኡንቱንታ ጉደና። *

17 አያዉ ጎፐ፥ ካዉተꬃ ኦይደዉ፥

ግዱዋን ኡቴዳ ዶርሳይ፥

ኡንቱንታ ሄማና።

ደኡዋ ሃꬃ ፑልቱዋኮካ፥

ኡንቱንታ ካለꬃና።

ጾሳይካ ኡንቱንቱ አይፍያ አፎꬃ ኡባ ቁጭ ድጋና”

ያጌዳ።*

8

ጻጸꬃ ማጻፋ ላፑንꬃ ማታፋይ ዶየቴዳ

1 ዶርሳይ ላፑንꬃ ማታፋ ዶዬዳ ዎደ፥ ባካ ሳትያ ግድያዋ ኬና ሳሉ ጮኡ ጌዳ።

2 ሄዋፐ ጉይያን፥ ታን ላፑ ኪታንቻቱዋ ጾሳ ስንꬃን ኤቂያዋንታ በኣድ፤ ኡንቱንቶ ላፑ ማላካታይ እመቴዳ።

3 እጻና ጩዋይያ ዎርቃ ሚሻ ኦይቄዳ ሀራ ኪታንቻይ ዪደ፥ ያርሽያ ሳ ማታን ኤቄዳ። ዎርቃፐ መቴዳ ያርሽያሳይ ካዉተꬃ ኦይድያ ስንꬃን ደኤ፤ ሄ ያርሽያ ሳ ቦላ ጌሻ ኡባቱዋ ዎሳ ጉጃና ማላ፥ ኪታንቻዉ ዳሮ እጻናይ እመቴዳ። * 4 እጻና ጩዋይ ጌሻቱዋ ዎሳና እትፐ ሄ ኪታንቻ ኩሽያፐ ፑደ ጾሳኮ ቤዳ። 5 ሄዋፐ ጉይያን፥ ኪታንቻይ እጻና ጩዋይያዋ አኪደ፥ ያርሽያ ሳፐ ታማ ቦንቁዋ አኪደ፥ አን ኩንꬄዳ። ሄ እጻና ጩዋይያዋ ዱገ ሳኣ ኦልና፥ ጉጉንꬃይ ጉሜዳ። ዋልቃንꬃይ ዎልቃሜዳ፤ ቃይ ቢታይካ ቃጼዳ። *

ማላካታቱ ፑነቴድኖ

6 ቃይ ላፑ ማላካታ ኦይቂደ ላፑ ኪታንቻቱ ማላካታ ፑናናዉ ጊጌድኖ።

7 ኮይሮ ኪታንቻይ ባረ ማላካታ ፑንና ሱꬃና ዋላከቴዳ ሻቻይነ ታማይ ሳኣን ቡኬዳ። ሳኣፐ ሄዘንꬆ ኩሺ ጉደቴዳ፤ ምꬃፐካ ሄዘንꬆ ኩሺ ጉደቴዳ፤ ማታ ኡባይካ ጉደቴዳ። *

8 ላኤንꬆ ኪታንቻይካ ባረ ማላካታ ፑኔዳ። ዎልቃማ ደርያ ማላትያባይ ታማን ኤጺደ፥ አባን የገቴዳ፤ ያትና፥ አባፐ ሄዘንꬆ ኩሺ ሱꬃ ግዴዳ። 9 አባን ደኡዋን ደእያ መታቱዋ ሄዘንꬆ ኩሺ ሀይቄዳ፤ ማርካበቱዋፐካ ሄዘንꬆ ኩሺ ꬋዬዳ።

10 ሄዘንꬆ ኪታንቻይ ባረ ማላካታ ፑንና ሻፋፐነ ፑልቱዋ ሃꬃፐ ሄዘንꬆ ኩሽያ ቦላ ሳሉዋፐ ጾምፕያዳን ኤጽያ ዎልቃማ ጾልንቲ ዎꬌዳ።* 11 ሄ ጾልንትያ ሱንꬃይ ጫሙዋ ጌተቴ። ሃꬃፐ ሄዘንꬆ ኩሺ ጫሜዳ፤ ቃይ ሃꬃይ ጫሜዳ ድራዉ፥ ዳሮ አሳይ ሄ ሃꬃ ኡሺደ ሀይቄዳ። *

12 ኦይደንꬆ ኪታንቻይ ባረ ማላካታ ፑኔዳ። አዋፐ፥ አገናፐነ ጾልንትያፐ ሄዘንꬆ ኩሺ ደሸቴዳ፤ ኡንቱንቱ ፖኡዋፐካ ሄዘንꬆ ኩሺ ꬉሜዳ። ሄዋ ድራዉ፥ ጋላሳፐ ሄዘንꬆ ኩሺ፥ ቃማፐካ ሄዘንꬆ ኩሺ ꬉሜዳ።*

13 እት አርጋንꬃይ ሳሉዋን ፓልያዋ ታን በኣድ። ሄ አርጋንꬃይ ባረ ቃላ ꬎቁ ኦꬂደ፥ “ሄዙ ኪታንቻቱ ፑናና በስያ የኮ ማላካታይ ፑነትያ ዎደ፥ ሳኣን ደእያ አሳዉ አዬሮ! አዬሮ! አዬሮ!” ያግያዋ ስሳድ።

9

1 ሄዋፐ ጉይያን፥ እቼሸንꬆ ኪታንቻይ ባረ ማላካታ ፑንና ሳሉዋፐ ዱገ ሳኣ ኩንዴዳ ጾልንትያ በኣድ። ሄ ጾልንተዉ ጪሞ ኦላ * ቁልፒ እመቴዳ። 2 ጾልንቲ ጪሞ ኦላ ዶዬዳ፤ አኮ ጮጭያፐ ከስያ ጩዋ ማላ ጩዋይ ሄ ጪሞ ኦላፐ ከሴዳ። ቃይ አዋይነ ሳአይ ሄ ጪሞ ኦላፐ ከሴዳ ጩዋን ꬉሜድኖ።*

3 ጩዋፐ ቦሊ ዱገ ሳኣ ዬዳ። ሳኣን ደእያ ሶጋቶ ደእያ ዎልቃ ማላ ዎልቃይ ቦለዉካ እመቴዳ። * 4 ጾሳ ማታፋይ ዴሙዋን ባይና አሳ ጻላላ ቆሀናፐ አትን፥ ሳኣን ደእያ ማታ ዎይ አጭያ ምꬃ ግድና ዎይ አይ ምꬃ ግድናካ ቆሄና ማላ፥ ቦለዉ ኦደቴዳ። * 5 ቦሊ ሄ አሳ እቼሹ አገና ግድያዋ ፓጻ ካአና ማላ፥ ማታይ እመቴዳዋፐ አትን፥ አዉ አሳ ዎꬋናዉ ማታይ እመትቤና። ሶጉ አሳ ዱኪደ ሴልስያዋ ኬና ቦሊ ሴልሴ። 6 ሄ ጋላሳቱዋን አሳይ ሀይቁዋ ኮያና፤ ሽን ደመና። ቃይ ሀይቃናዉካ አሞታና፤ ሽን ሀይቁ አሳፐ ባቃታና። *

7 ቦሊ ኦላዉ ጊግ ኡቴዳ ፓራ ማላቴ። ቦልያ ሁጲያን ዎርቃ ማላትያ ካላቻይ ደኤ፤ አ ዴሙካ አሳ ዴሙዋ ማላቴ። * 8 አ ብናናይካ ማጫ አሳ ብናናይዳ አዱቄ፤ አ አቻይካ ጋሙዋ አቻ ማላቴ። * 9 አ ትራይ ብራታን ኦꬄዳ ጎንዳልያ ማላትያዋን ጎዘት ኡቴዳ፤ ቃይ አ ቀፍያ ኮሻይ ኦላ ባናዉ ፕሪጽያ ፓራቱ ጎችያ ጋርያ ኮሻ ማላ። * 10 አዉ ሶጉዋ ዱፍያ ማላትያ ዱፊ ደኤ፤ አ ዱፍያን ዱክያባይ ደኤ። ሄ ዱፍያን እቼሹ አገና ግድያዋ አሳ ቆሀናዳን፥ አዉ ማታይ እመቴዳ። 11 አ ሞድያ ካቲ ደኤ። ሄ ካቲ ጪሞ ኦላ ኪታንቻ። አ ሱንꬃይካ እብራይስጸ ቃላን አብዶና፤ ቃይ ግሪከ ቃላን አጶልዮና ጌተቴ። አጶልዮና ግያዎ ብለꬃይ፥ ꬋይስያዋ ግያዋ።

12 ኮይሮ አዬሮ ግያዌ አꬌዳ፤ በአ፥ ብሮ ሀራ ላኡ አዬሮ ግያዌ ያናዋ።

13 ኡሱፑንꬃ ኪታንቻይ ባረ ማላካታ ፑኔዳ። ጾሳ ስንꬃን ኤቄዳ ዎርቃፐ መꬌዳ ያርሽያሳን ደእያ ኦይዱ ጋጻ ካጨቱዋፐ እት ኮሻ ስሳድ። * 14 ሄ ኮሻይ ማላካታይ ደእያ ኡሱፑንꬃ ኪታንቻ፥ “ኤፍራጺሳ ግያ ዎጋ ሻፋን ቃሸቴዳ ኦይዱ ኪታንቻቱዋ ብላ” ያጌዳ። 15 አሳ ዛርያፐ ሄዘንꬆ ኩሽያ ዎꬋናዉ፥ ሀ ሳትያዉ፥ ጋላሳዉ፥ አገናዉነ ላይꬃዉ ጊግስ ዎꬄዳ፥ ኦይዱ ኪታንቻቱ ብለቴድኖ። 16 ኦላ ፓራ ቶግያ አሳ ፓይዱ ላኡ ጼቱ ሚሎነ ግድያዋ ታን ስሳድ።

17 ቃይካ ታን ሳጻን ፓራቱዋነ ሄ ፓራቱዋ ቶጌዳ አሳ በኣድ። አሳዉ ትራን ዎꬅያ ብራታ ጎንዳልያ ማላይ ደኤ። ሄ ትራን ዎꬅያ ብራታ ጎንዳልያ ማላይ ታማዳን ዞኦ፤ ሳማይያ፤ ቃይ ኤጽያ ዲንያ ማላ። ፓራቱዋ ሁጲ ጋሙዋ ሁጲያ ማላ። ኡንቱንቱ ዶናፐ ታማይ፥ ጩዋይነ አድልያ ጪሻ ማላትያ ኤጽያ ዲንያ ታማይ ከሴዳ። 18 ፓራቱዋ ዶናፐ ከሴዳ ታማን፥ ጩዋንነ ኤጽያ ዲንያን ሀ ሄዙ ቦሻቱዋን አሳ ዛርያፐ ሄዘንꬆ ኩሺ ሀይቄዳ። 19 አያዉ ጎፐ፥ ፓራቶ ዎልቃይ ዶናንነ ዱፍያን ደኤ። ኡንቱንቱ ዱፊካ ሁጲያና ደእያ ሾሻ ማላቴ፤ ሄዋን ኡንቱንቱ አሳ ቆሂኖ።

20 ሀ ቦሻቱዋን ሀይቀናን አቴዳ አሳይ ባረ ኩሽያን ኦꬅያዋ አግቤና። ቃይ ዎርቃፐ፥ ብራፐ፥ ናሃስያ ጌተትያ ብራታፐ ሹቻፐነ ምꬃፐ ኦሰቴዳ፥ ጼላናዉ ዎይ ስሳናዉ ዎይ ሀመታናዉ ዳንዳየና ኤቃዉነ ጻላህያዉ ጎይንያዋካ አግቤና። * 21 አሳይ ኤሪድ ዎꬌዳዋ፥ ዎይ ባረ ብቴዳዋ፥ ዎይ ባረ ዎሹሜዳዋ፥ ዎይ ባረ ዉኤዳዋ አጊደ፥ ባረ ናጋራፐ ስምቤና።

10

ኪታንቻነ ጉꬃ ማጻፋ

1 ቃይካ ታን ሀራ ዎልቃማ ኪታንቻይ ሳሉዋፐ ከሲደ፥ ዱገ ዎꬍያዋ በኣድ። ሻርያ እ ማይ ኡቴዳ፤ ቃይ ዙሉ አ ሁጲያ ዩይ አꬍ ኡቴዳ። አ ዴሙካ አዋ ማላ፤ አ ገዲካ ታማ ቱሳ ማላ። 2 ሄ ኪታንቻይ ዶያ ደእያ እት ጉꬃ ጻጸቶ ማጻፋ ባረ ኩሽያን ኦይቄዳ። ባረ ኡሸቻ ገድያ አባ ቦላ ኤሲደ፥ ባረ ሀድርሳ ገድያ ቢታ ቦላ ኤሴዳ። 3 ጉድያ ጋሙዋዳን፥ ዎልቃፐ ጉዴዳ። እ ጉዴዳዋፐ ጉይያን፥ ላፑ ጉጉንꬃቱ አናና ጉንꬃን ሃሳዬድኖ።

4 ኡንቱንቱ ጉሜዳ ዎደ ታን ጻፋናዉ ቆፓድ። ሽን ሳሉዋፐ፥ “ላፑ ጉጉንꬃቱ ሃሳዬዳዋ አሳዉ ቃቶፓነ ጻፎፓ” ያግያ ኮሻይ ታዉ ስሰቴዳ።

5 ሄዋፐ ጉየ፥ አባ ቦላንነ ቢታ ቦላን ኤቂደእሽን ታን በኤዳ ኪታንቻይ፥ ባረ ኡሸቻ ኩሽያ ሳሉዋ ፑደ ምጬዳ። * 6 ሳሉዋነ ሳሉዋን ደእያ ኡባባ፥ ሳኣነ ሳኣን ደእያ ኡባባ፥ አባነ አባን ደእያ ኡባባ፥ መꬌዳ መꬍ መꬍናዉ ደእያ ጾሳ ሱንꬃን ጫቄዳ። ያቲደ፥ “ዎዲ ዉራናዉ ጋምኤና። 7 ሽን ላፑንꬃ ኪታንቻይ ባረ ማላካታ ፑንያ ዎደ፥ ጾሳይ ናባቱዋ ግዴዳ ባረ ቆማቶ ቃላ ኦድ ዎꬄዳዋዳንካ፥ እ ጹሬዳ ቆፋይ ፖለታና” ያጌዳ።

8 ሄዋፐ ጉይያን፥ ሳሉዋፐ ሃሳይሽን ታን ስሴዳ ኮሻይ ላኤንꬁዋ ዛሪደ ታና፥ “አባ ቦላንነ ቢታ ቦላን ኤቄዳ ኪታንቻ ኩሽያን ዶያ ደእያ ጻጸቶ ማጻፋ ባደ አካ” ያግያዋ ስሳድ። *

9 ታን ሄ ኪታንቻኮ ባደ፥ ጉꬃ ጻጸቶ ማጻፋ ታዉ እማና ማላ፥ አ ኦቻድ። እ ታና፥ “አካደ ማ፤ ማጻፋይ ነ ኡሉዋ ጫምሳናዋ፤ ሽን ነ ዶናን ኤሳዳን፥ እ ማልአናዋ” ያጌዳ።

10 ሄዋፐ ጉየ፥ ታን ኪታንቻ ኩሽያፐ ሄ ጉꬃ ጻጸቶ ማጻፋ አካደ ማድ፤ ታ ዶናን ማጻፋይ ኤሳዳን ማልኤዳ። ሽን ታን ሜዳዋፐ ጉይያን፥ ታ ኡሎ ግዱ ጫሜዳ። 11 ቃይካ ታና፥ “ያራ ኡባ፥ ዛርያ ኡባ፥ ዱማ ዱማ ቢታ ቃላነ ካታቱዋባ ኔን ትምቢትያ ቃንጸናን ሃሳያናዉ በሴ” ያጌዳ።

11

ላኡ ማርካቱዋ

1 ሄዋፐ ጉየ፥ ማቃ ማላትያ ልክያ ጻምአይ ታዉ እመቴዳ፤ ታና ጌዳዌ ሀዋ፤ “ባደ ጾሳ ጌሻ ጎልያነ ያርሽያ ሳ ልካ። ሄዋን ጎይንያዋንታካ ፓይዳ። * 2 ሽን ጌሻ ጎለዉ ካረ ባጋ አጋ ባሻ፤ ሄዋ ልኮፓ። አያዉ ጎፐ፥ ሄ ሳአይ አይሁዳ ግደና አሳዉ እመቴዳ። አይሁዳ ግደና አሳይ ጌሻ ካታማ ኦይታማነ ላኡ አገናዉ የꬋና።* 3 ታን ጋብያ ማዬዳ ታ ላኡ ማርካቱዋ ኪታና፤ ኡንቱንቱ እት ሻአነ ላኡ ጼታነ ኡሱፑን ታሙ ጋላሳን ጾሳ ኪታ ኦዳና” ያጌዳ።

4 ሄ ላኡ ማርካቱ ሀ ሳኣ ጎዳ ስንꬃን ኤቂያ ጾምፕያ ዎꬅያ ላኡ ባላቱዋ። * 5 ኦንነ ኡንቱንታ ቆሀናዉ ኮዮፐ፥ ኡንቱንቱ ዶናፐ ታማይ ከሲደ ኡንቱንቱ ሞርከቱዋካ ꬋይሴ። ቃይ ኦንነ ኡንቱንታ ቆሀናዉ ኮዮፐ፥ ሄዋዳንካ ሀይቃና። 6 ኡንቱንቱ ጾሳ ኪታ ኦድያ ዎድያን እራይ ቡከናዳን፥ ሳሉዋ ጎርዳናዉ ኡንቱንቶ ማታይ ደኤ። ኡንቱንቶ ሃꬃ ሱꬃ ከስያ ማታይካ ደኤ፤ ቃይ ኡንቱንቱ ባረና ኮሽያ ዎደ፥ ሳኣ ዱማ ዱማ ቦሻን ሾጫናዉ ኡንቱንቶ ማታይ ደኤ። *

7 ኡንቱንቱ ባረንቱ ማርካተꬃ ዉርሴዳዋፐ ጉይያን፥ ጪሞ ኦላፐ ፑደ ከስያ ዶአይ ኡንቱንቱና ኦለታና። ሄ ዶአይ ኡንቱንታ ጾኒደ ዎꬋና።* 8 ኡንቱንቱ ጎዳይ ማስቃልያ ቦላን ምስማርያን ꬍሸቲደ ሱለቴዳ ካታማ ዎጋ ኦግያን ኡንቱንቱ አሃይ ግሳናዋ። ሄ ካታማይ ሌምሱዋን ሶዶማ ዎይ ግብጼ ጌተቲደ ጼሰቴ። * 9 ቃይ ያራ ኡባፐ፥ ቆሙዋ ኡባፐ፥ ዱማ ዱማ ቢታ ቃላፐነ ዛርያ ኡባፐ ዬዳ አሳይ ኡንቱንቱ አሃ ሄዙ ጋላሳነ ባጋ በአና። አሃይ ሞገተና ማላ፥ ሄ አሳይ ድጋና። 10 ሳኣን ደእያ አሳይ ሀ ትምቢትያ ኦድያ ላኡ አሳቱዋ ሀይቁዋን ናሸታና። አሳይ ኡንቱንቱ ሀይቁዋ እቱ እቱዋና እሞታ ላመቲደ ቦንቻናዋ፤ አያዉ ጎፐ፥ ሳኣን ደእያ አሳ ኡንቱንቱ ዳርስ መቶꬄድኖ።

11 ሄዙ ጋላሳነ ባጋፐ ጉይያን፥ ደኡዋ ሸምፑዋ ጾሳይ ኡንቱንቱን ሸምፕና፥ ኡንቱንቱ ደንድ ኤቄድኖ። ኡንቱንታ በኤዳ ኡባይ ኢታ ያሻ ያዬዳ። * 12 ሄዋፐ ጉይያን፥ ሄ ትምቢትያ ኦድያ ላኡ አሳቱ ሳሉዋፐ፥ “ሃ ፑደ ከስተ” ግያ ዎልቃማ ኮሻ ስሴድኖ። ባረንቱ ሞርከቱ ባረንታ ጼልሽን፥ ኡንቱንቱ ሻርያን ገሊደ፥ ፑደ ሳሉዋ ቤድኖ። *

13 ሄ ሳትያን ቢታይ ሎይꬅ ቃጽና ካታማፐ ታሙንꬃ ኩሺ ꬋዬዳ። ቃይ ቢታ ቃꬃን ላፑ ሻአ አሳይ ሀይቄዳ። አቴዳ አሳይ ሎይꬅ ኮኮር ያዪደ፥ ሳሉዋ ጾሳ ግታተꬃ ሳቤዳ።

14 ላኤንꬆ አዬሮ ግያዌ አꬌዳ። ሽን አኬክተ፤ ሄዘንꬆ አዬሮ ግያዌ ኤለካ ያናዋ።

ላፑንꬃ ማላካታ

15 ሄዋፐ ጉይያን፥ ላፑንꬃ ኪታንቻይካ ባረ ማላካታ ፑኔዳ። ሳሉዋን፥

“አላምያ ካዉተꬃይ

ሀእ ኑ ጎዳሳነ

ክርስቶሳሳ፤

ቃይ መꬍናፐ መꬍና ጋካናዉ

እ ሞዳና”

ያግያ ዎልቃማ ኮሻይ ስሰቴዳ። *

16 ባረንቱ ኦይድያን ኡቴዳ ላታማነ ኦይዱ ጭማቱ ጾሳ ስንꬃን ዱገ ጉፋኒደ፥ ጾሳዉ ጎይኒደ ሀዋዳን ያጌድኖ፤

17 “ሀእ ደእያዎ፥

ካሰፐካ ደእያዎ፥ ጎዳዉ፥

ኡባፐ ዎልቃማ ጾሳዉ፥

ነዉ ዎልቃማ ዎልቃይ ደእያ ድራዉነ፥

ኔን ሞዳናዉ ዶሜዳ ድራዉ፥

ኑን ኔና ጋላቴቶ።

18 አይሁዳ ግደና አሳይ ሀንቀቴዳ፤

ነ ሀንቁካ ዬዳ።

ሀይቄዳዋንቱ ፕርደትያ ዎዲ ሀአ፤

ቃይ ኔን ነ ኦሳንቻቶ፥ ናባቶ፥

ጌሻቶ፥ ነ ሱንꬃዉ ያይያዋንቶ፥

ꬎቃቶነ ላፋቶ ኡንቱንቱ ኦሱዋዳን፥

እምያ ዎዲካ ሀአ።

ሳኣ ꬋይስያዋንታካ ኔን ꬋይስያ ዎዲ ሀአ”

ያጌድኖ።*

19 ሳሉዋን ደእያ ጾሳ ጌሻ ጎሊ ዶየቴዳ፤ አ ጌሻ ጎልያን ጾሳ ቃላ ጫቁዋ ታቦታይ ቤቴዳ። ቃይ ዋልቃንꬃይ ዎልቃሜዳ፤ ጉንꬃይ ስሰቴዳ፤ ጉጉንꬃይ ጉሜዳ፤ ቢታይ ቃጼዳ፤ ዎልቃማ ሻቻይካ ሻጬዳ።

12

ታን ምሽራቶ፥ ናኣነ ዳዊያ በኣድ

1 ሄዋፐ ጉይያን፥ ሳሉዋን ዎልቃማ ማላይ ቤቴዳ። አዋ ማዬዳ እት ምሽራታ፥ አገና ቦላ ኤቄዳዉና፥ ታማነ ላኡ ጾልንትያ ካላቻ ባረ ሁጲያን ዎꬄዳዉና ሄዋን ደአዉ። 2 ሄ ምሽራታ ሻሃራ፤ እዞ የሉዋ ኦይꬃይ፥ ኡንኤꬅና ዋሳዱ።

3 ሀራ እት ዎልቃማ ማላይ ሳሉዋን ቤቴዳ። ታሙ ካጭያና ደእያ ላፑ ሁጲያን ካላቻ ዎꬄዳ እት ዎልቃማ ዞኦ ዳዊ ደኤ። * 4 ሄ ዳዊ ባረ ዱፍያን ሄዘንꬆ ኩሸ ጾልንትያ ሳሉዋፐ ዳፊደ፥ ሳኣን ኦሌዳ። ሄ ዳዊ የለት ዎꬎሳናካ ናኣ ማናዉ የላና ሀንያ ምሽራት ስንꬃን ኤቄዳ። *

5 ምሽራታ አቱማ ናኣ፥ አይሁዳ ግደና አሳ ኡባ ብራታ ጻምኣን ሞዳናዋ የላዱ። ሽን ናአይ ጾሳኮነ አ አራታኮ፥ ፑደ ኤለካ አከቴዳ። * 6 ምሽራታ እት ሻአነ ላኡ ጼታነ ኡሱፑን ታሙ ጋላሳዉ ምዚደነ ኡሺደ ዎꬃናዉ ጾሳይ ጊግስ ዎꬄዳ ሳኣ ባዙዋ ባቃታዱ።

7 ሄዋፐ ጉይያን፥ ሳሉዋን ኦላይ ደንዴዳ። ምካኤል ባረ ኪታንቻቱዋና እትፐ ዳዊያ ኦለቴዳ፤ ዳዊካ ባረ ኪታንቻቱዋና ግዲደ፥ ዛር ኦለቴዳ። * 8 ሽን ዳዊ ጾነትና ዳዊያስነ አ ኪታንቻቶ ሳሉዋን ሳአይ ꬋዬዳ። 9 ዎልቃማ ዳዊ፥ ጻላህያ ካፑዋ ዎይ ሴጻና ግያዌ፥ በን ሾሻይ፥ አላምያ ኡባ ባለꬅያዌ ኦለቴዳ፤ እ ባረ ኪታንቻቱዋና እትፐ ዱገ ሳአዉ ኦለቴዳ።

10 ሄዋፐ ጉይያን፥ ታን ሳሉዋፐ ሀዋዳን ያግያ ኮሻ ስሳድ፤

“ጾሳ አቶተꬃይ ሀእ ዬዳ።

ጾሳይ ባረዉ ካተ ግድያዋዳንካ፥

ባረ ዎልቃ በሴዳ፤

አ ክርስቶስ ባረ ማታ በሴዳ።

አያዉ ጎፐ፥

ቃማነ ጋላስ ጾሳ ስንꬃን ኤቂደ፥

ኑ እሻቱዋ ሞትያዌ፥

ሳሉዋፐ ዱገ ኦለቴዳ። *

11 ኑ እሻቱ ዶርሳ ሱꬃንነ፥

ባረንቱ ቱሙ ማርካተꬃን

ዳዊያ ኦለቲደ ጾኔድኖ።

ቃይ ኡንቱንቱ ባረንቱ ሸምፑዋ አꬅ እምያዎ፥

ቃረትበይክኖ።

12 ሄዋ ድራዉ፥

ሳሉነ ሳሉዋ ግዶን ደእያዋንቱ፥

ናሸትተ።

ሽን ሳአዉነ አባዉ አዬሮ!

አያዉ ጎፐ፥

ጻላህያ ካፑ፥

ባረዉ ጉꬃ ዎዲ አቴዳዋ ኤርያ ድራዉ፥

ዎልቃማ ሀንቁዋን፥

ዱገ ህንተንቱኮ ዎꬌዳ”

ያጌዳ።

13 ቃይ ዳዊ ባረና ዱገ ሳኣ ኦሌዳዋ በኤዳዋፐ ጉይያን፥ ሄ አቱማ ናኣ የሌዳ ምሽራቶ የደርሱዋ ዶሜዳ። 14 ምሽራቶ ሾሻይ ቆሄና ማላ፥ ሄዙ ላይꬃነ ባጋ ማደነ ኡሻደ እዛ ናገትያሳ ባዙዋ ፓላደ ባና ማላ፥ ላኡ ዎልቃማ አርጋንꬃ ቀፊ እዝዉ እመቴዳ። *

15 ሄዋፐ ጉይያን፥ ምሽራቶ ድኡ ድኢደ አፋና ማላ፥ ሾሻይ ሻፋ ሃꬃ ኬና ሃꬃ ባረ ዶናፐ ምሽራት ጌዱዋን ጉሴዳ። 16 ሽን ቢታይ ምሽራቶ ማዴዳ፤ ቢታይ ባረ ዶና ዶዪደ፥ ዳዊያ ዶናፐ ከሴዳ ሃꬃ ምት አጌዳ። 17 ዳዊ ምሽራትዉ ዳርስ ሀንቀቲደ፥ እዝ ዘረꬃ ጾሳ አዛዙዋ ናግያ ኡባቱዋነ የሱስ ቆንጭሴዳ ቱሙ አማነትያዋንታ ኦላናዉ፥ 18 ቢደ አባ ዶናን ደእያ ሻፍያን ኤቄዳ።

13

ታን አባፐ ከስያ ላኡ ዶአቱዋ በኣድ

1 ሄዋፐ ጉይያን፥ እት ዶአይ አባፐ ከስሽን፥ ታን በኣድ። አዉ ታሙ ካጪነ ላፑ ሁጲ ደኤ፤ አ ታሙ ካጭያ ቦላን ታሙ ካላቻይ ደኤ። አ ሁጲያንካ ቦርያ ሱንꬃይ ጻፈት ኡቴዳ። * 2 ታን በኤዳ ዶአይ ማህያ ማላቴ፤ አ ገዲ ባባንꬃ ጌተትያ ኢታ ዱኣ ገድያ ማላቴ፤ አ ዶናይ ጋሙዋ ዶና ማላቴ። ዳዊ ባረ ዎልቃ፥ ባረ ካዉተꬃ ኦይድያነ ባረ ዎልቃማ ማታ ሄ ዶአዉ እሜዳ። *

3 ሄ ዶኣ ሁጰቱዋፐ እቱ ሀይቄዳዋ ማላትያዋ ታን በኣድ፤ ሽን ዎꬍያ ማይꬃይ ፓጼዳ። ሳኣ አሳይ ኡባይ ማላለቲደ፥ ሄ ዱኣ ጌዱዋ ካሌዳ። 4 ዳዊ ባረ ማታ ዶአዉ እሜዳ ድራዉ፥ አሳይ ኡባይ ዳዊያዉ ጎይኔዳ። ቃይ ሄ አሳይ፥ “ዶኣ ማላይ ኦኔ? አናና ኦለታናዉ ኦን ዳንዳዪ?” ያጊደ፥ ዶአዉ ጎይኔዳ።

5 ሄ ዶአዉ ፓላ የዉዋነ ቦርያ ሃሳይያ ዶናይ እመቴዳ። ኦይታማነ ላኡ አገናዉ ኦꬃና ማላ፥ አዉ ማታይ እመቴዳ። * 6 ሄ ዶአይ ጾሳ፥ አ ሱንꬃ፥ እ ደኢያሳነ ሳሉዋን ደእያ ኡባቱዋ ቦርያ ዶሜዳ። 7 ሄ ዶአይ ጾሳ አሳቱዋና ኦለቲደ፥ ኡንቱንታ ጾናና ማላ፥ አዉ ማታይ እመቴዳ። ቆሙዋ ኡባ፥ ያራ ኡባ፥ ዱማ ዱማ ቢታ ቃላ ኡባነ ዛርያ ኡባ ሞድያ ማታይ አዉ እመቴዳ። * 8 ሳአይ መታናፐ ካሰ ሹከቴዳ ዶርሳ ደኡዋ ማጻፋን ሱንꬃይ ጻፈትቤና አሳይ፥ ሳኣን ደእያዌ ኡባይ፥ ሄ ዶአዉ ጎይናና። *

9 ስስያ ሀይꬃይ ደእያ ኡራይ ስሶ።

10 ኦሞደታና አሳይ ደኦፐ፥

ኦንነ ኦሞደታናዋ።

ማሻን ሹከታና አሳይ ደኦፐ፥

ኦንነ ማሻን ሹከታናዋ።

ጌሻቱዋ ዳንዳያይነ፥

አማኑ ሀዋን ኤረታናዋ። *

ታን ሳኣፐ ከስያ ዶኣ በኣድ

11 ሄዋፐ ጉይያን፥ ሀራ ዶአይ ሳኣፐ ከስያዋ ታን በኣድ። ዶርሳ ካጭያ ማላትያ ላኡ ካጪ አዉ ደኤ፤ ሽን ሄ ዶአይ ዳዊያዳን ሃሳዬዳ። 12 ሄ ዶአይ ኮይሮ ዶኣ ዎልቃማ ማታ ኡባ አ ስንꬃን ኦꬄዳ። ሳአይነ ሳኣን ደእያ አሳይ ኡባይ አ ዎꬍያ ማይꬃይ ፓጼዳ ኮይሮ ዶአዉ ጎይናና ማላ፥ ሄ ዶአይ ጎዳቴዳ። 13 ሄ ላኤንꬆ ዶአይ ዎልቃማ ማላታቱዋ ኦꬄዳ፤ ሀራይ አቶ ታማ ሳሉዋፐ አሳ ኡባ ስንꬃ ሳኣ ዎꬃና ጋካናዉ ማላታቱዋ ኦꬄዳ። 14 ኮይሮ ዶኣ ስንꬃን ኦꬃናዉ፥ አዉ እመቴዳ ማላታቱዋን ሳኣን ደእያ አሳ ኡባ እ ባለꬄዳ። ማሻን ማይꬃቶፐነ ፓጻ ደእያ ኮይሮ ዶኣ ቦንቾ ምስልያ ጊግሳናዳን፥ ሳኣ አሳ ኡባዉ ላኤንꬆ ዶአይ ኦዴዳ። 15 ቃይ ኮይሮ ዶኣ ምስሊ ሃሳያናዳንነ ባረዉ ጎይነና ኡባ ዎꬋናዳን፥ ላኤንꬆ ዶአይ ባረ ሸምፑዋ ኮይሮ ዶኣ ምስልያን ሸምፑዋ ገልሳናዉ አዛዘቴዳ።

16 አሳይ ኡባይ ዎጋይነ ቄራይ፥ ማንቁነ ዱሪ፥ ዎማኑነ አይሊ ባረ ኡሸቻ ኩሽያን ዎይ ባረ ዴሙዋን ማላ ዎꬃናዳን፥ ሄ ላኤንꬆ ዶአይ ጎዳቴዳ። 17 ሄ ዶኣ ሱንꬃይ ዎይ አ ሱንꬃ ፓይዱ ደእያ ማላይ ባይና አሳይ ኦንነ ዛልአናዉነ ሻማናዉ ዳንዳየና።

18 አꬌዳ ኤራተꬃይ ሀዋን ደኤ። ኤራይ ደእያ ኦንነ ሄ ዶኣ ፓይዱዋ ብለꬃ ኤሮ፤ አያዉ ጎፐ፥ ሄ ፓይዱ እት አሳ ሱንꬃ። አ ፓይዱ ኡሱፑን ጼታነ ኡሱፑን ታማነ ኡሱፑና።

14

ታን ዶርሳነ 144,000 አሳቱዋ በኣድ

1 ሄዋፐ ጉይያን፥ ታን በኣድ። በእተ፥ ዶርሳይ ጽዮነ ደርያ ቦላ ኤቄዳ። አ ሱንꬃይነ አ አቡ ሱንꬃይ ዴሙዋን ጻፈቴዳ፥ እት ጼታነ ኦይታማነ ኦይዱ ሻአ አሳቱ አናና እትፐ ደኢኖ። * 2 ሳሉዋፐ ኩንꬆ ሃꬃ ጉንꬃነ ዳዳ ጉንꬃ ማላትያ ዎልቃማ ኮሻ ታን ስሳድ። ቃይ ታን ስሴዳ ኮሻይ ዲꬃ ዲጽያዋንቱ ባረንቱ ዲꬃ ዲጽና ስሰትያ ኮሻ ማላቴ። 3 እት ጼታነ ኦይታማነ ኦይዱ ሻአ አሳቱ ካዉተꬃ ኦይድያ ስንꬃን፥ ኦይዱ ፓጻ ደእያ መታቱዋ ስንꬃንነ ጭማቱዋ ስንꬃን ኤቄድኖ። ሳኣፐ ዎዘቴዳ ኡንቱንቱፐ አትን፥ ሀራይ ኦንነ ታማራናዉ ዳንዳየና ኦራꬃ ማዝሙርያ የጼድኖ። 4 ሀዋንቱ ጌሻ አሳቱዋ ግድያ ድራዉ፥ ማጫዋንቱና ጋከቲደ ባረና ቱንስበይክኖ። ዶርሳይ * ብያሳ ኡባ ኡንቱንቱ ካሊኖ። ኡንቱንቱ ጾሳዉነ ዶርሳዉ ባይራ ግዳናዉ፥ ሳኣ አሳ ግዶፐ ዎዘቴዳዋንታ። 5 ኡንቱንቱ ኡባካ ዎርዶት ኤርክኖ፤ ኡንቱንቱን ባይዙ ባዋ። *

ታን ጾሳ ኪታንቻ በኣድ

6 ሳኣን ደእያ አሳ ኡባዉ፥ ዛርያ ኡባዉ፥ ቆሙዋ ኡባዉ፥ ዱማ ዱማ ቢታ ቃላ ኡባዉነ ያራ ኡባዉ መꬍና ዎንጋላ ምሽራቹዋ አዋያናዉ፥ ቦላ ሳሉዋን ፓልያ ሀራ ኪታንቻ ታን በኣድ። 7 ሄ ኪታንቻይ ባረ ቃላ ꬎቁ ኦꬂደ፥ “ጾሳዉ ያይተ፤ አ ቦንችተ። አያዉ ጎፐ፥ ሳኣ አሳ እ ፕርድያ ሳቲ ጋኬዳ። ሳሉዋ፥ ሳኣ፥ አባነ ሃꬃ ፑልቱዋ መꬌዳ ጾሳዉ ጎይንተ” ያጌዳ።

8 ሀራ ላኤንꬆ ኪታንቻይ፥ “ዎልቃማ ባብሎና ኩንዳዱ፤ እዛ ኩንዴዳ ጋሱነካ አሳ ዛርያ ኡባ ኢታ ኦሱዋ ኦስስያ ድራሳ” ያጊደ፥ ኮይሮ ኪታንቻ ካሌዳ። *

9 ሄዘንꬆ ኪታንቻይ ባረ ኮሻ ꬎቁ ኦꬂደ፥ ሀዋዳን ያጊደ፥ ኮይሮ ላኡ ኪታንቻቱዋ ካሌዳ፤ “ዶአዉነ አ ምስለዉ ጎይንያ ኦንነ ቃይ አ ማላ ባረ ዴሙዋን ዎይ ባረ ኩሽያን ዎꬅያ ኦንነ ደኦፐ፥ 10 ጾሳይ ባረ ዎልቃማ ሀንቁዋ ቡርጩኩዋን ኩንꬄዳ ሀንቁዋ ዎይንያ ኤሳ እ ኡሻና። ሄዋ ኦꬄዳ ኡባይ ጌሻ ኪታንቻቱዋ ስንꬃንነ ዶርሳ ስንꬃን፥ ታማንነ ኤጽያ ዲንያን ፓጻ ካኤታና። * 11 ኡንቱንታ ፓጻ ካእያ ታማ ጩዋይ መꬍ መꬍናዉ ጩዋታና። ዶአዉነ ሄ ዶኣ ምስለዉ ጎይንያ ኦስነ ቃይ ሄ ዶኣ ሱንꬃ ማላታና ደእያ ኦስነ ቃማነ ጋላስ ሸምፑ ባዋ” ያጌዳ። *

12 ጾሳዉ አዛዘትያነ የሱሳዉ አማነትያ ጌሻቱ ዳንዳይያ ዳንዳያይ ሀዋና።

13 ሄዋፐ ጉይያን ሳሉዋፐ፥ “ሀዋ ጻፋ፤ ሀዋፐ ስንꬃዉ ጎዳን ሀይቂያዋንቱ አንጀቴዳዋንታ” ያግያ ኮሻ ታን ስሳድ።

አያናይ፥ “ቱማ፤ ኡንቱንቱ ባረንቱ ዳቡራፐ ሸምፓና፤ አያዉ ጎፐ፥ ኡንቱንቱ ሎኦ ኪታዉ፥ ጾሳይ ሎኡዋን ዛራና” ያጌ።

ታን ቆይቻ ዎድያ በኣድ

14 ቃይካ ታን በኣድ። በእተ፥ ቦꬃ ሻሪ ደኤ። ሻርያ ቦላን አሳ ናኣ ማላትያዌ ኡቴዳ፤ አ ሁጲያን ዎርቃ ካላቻይ፥ ቃይ አ ኩሽያን ቃራ ባጫይ ደኤ። * 15 ሀራ ኪታንቻይ ጌሻ ጎልያፐ ከሲደ፥ ሻርያ ቦላን ኡቴዳዎ ባረ ቃላ ꬎቁ ኦꬂደ፥ “ቆይቻ ሳቲ ጋኬዳ ድራዉ፥ ነ ባጫ የዳደ ካꬃ ቆይጫ፤ አያዉ ጎፐ፥ ሳኣ ካꬃይ መሌዳ” ያጌዳ። * 16 ሻርያ ቦላን ኡቴዳዌ፥ ባረ ባጫ ሳኣ የዲደ፥ ሳኣ ካꬃ ጫኬዳ።

17 ቃይካ ሳሉዋን ደእያ ጌሻ ጎልያፐ ሀራ ኪታንቻይ ከሴዳ፤ አዉካ ኩሳ ባጫይ ደኤ።

18 ታማዉ ካፖ ግዴዳ ሀራ ኪታንቻይ ያርሽያ ሳፐ ከሲደ፥ ኩሳ ባጫይ ደእያ ኪታንቻዉ ባረ ቃላ ꬎቁ ኦꬂደ፥ “ዎይንያ አይፊ ቴሬዳ ድራዉ፥ ነ ኩሳ ባጫ የዳደ፥ ሳኣን ደእያ ዎይንያ ቱራፐ ሆንዶዳ አይፍያ ቃንጻ!” ያጌዳ። 19 ሄ ኪታንቻይ ባረ ባጫ ሳኣ የዲደ፥ ሳኣን ደእያ ዎይንያፐ ሆንዶዳ አይፍያ ቃንጼዳ፤ ጾሳ ዎልቃማ ሀንቁዋ ሄ ዎይንያ ጉምእያ ኦላን የጌዳ። 20 ካታማፐ ጋጻን ደእያ ዎይንያ አይፍያ ጉምእያ ኦላን ዎይንያ አይፊ ጉምኤቴ። ሱꬃይ ከሲደ፥ ሄ ዎይንያ ጉምእያ ኦላፐ ሄዙ ጼቱ ኪሎ ሚትርያ ኬና ሃኪደ፥ ፓራዉ ፑሉዋ ጋክያዋ ኬና ꬎቁ ጊደ ኤሌዳ። *

15

ታን ቡርጩኩዋ አባ ቤኣድ

1 ታን ሳሉዋን ሀራ ዎልቃማነ ማላልስያ ማላ በኣድ። ጾሳ ሀንቁ ኡንቱንቱ ቦላን ፖለትያ ድራዉ፥ ዉርሰꬃ ላፑ ቦሻና ደእያ ላፑ ኪታንቻቱ ደኢኖ።

2 ቃይካ ታን ቡርጩኩዋ አባ ማላትያዋ ታማና ዋላከቴዳዋ በኣድ። ቃይ ዶኣ፥ አ ምስልያነ አ ሱንꬃ ፓይዱዋ ጾኔዳዋንታ በኣድ። ጾሳይ ኡንቱንቶ እሜዳ ዲꬃቱዋ ኦይቂደ፥ ቡርጩኩዋ ማላትያ አባ ማታን ኡንቱንቱ ኤቄድኖ። 3 ኡንቱንቱ፥ ጾሳ ኦሳንቻ ሙሴ ማዝሙርያነ ዶርሳ ማዝሙርያ ሀዋዳን የጼድኖ።

“ጎዳዉ፥ ኡባፐ ዎልቃማ ጾሳዉ፥

ነ ኪታይ ግታነ ማላልስያዋ።

አሳ ዛርያ ኡባ ካተዉ፥

ነ ኦጊ ጽሉዋነ ቱሙዋ። *

4 ጎዳዉ፥ ነዉ ያየናዌነ

ነ ሱንꬃ ቦንቼናዌ ኦኔ?

አያዉ ጎፐ፥ ጌሻይ ነ ጻላላ።

አሳ ዛርያ ኡባይ ዪደ፥

ነ ስንꬃን ጎይናና፤

አያዉ ጎፐ፥ ነ ጽሎ ኪታይ

ኡባዉ ቆንጬዳ”

ያጊደ የጺኖ። *

ላፑ ቦሻና ደእያ ላፑ ኪታንቻቱዋ

5 ሄዋፐ ጉይያን፥ ታን ሳሉዋን ደእያ ጌሻ ጎሊ ዶየቶዋ ሄዌካ ማርካተꬃ ዱንካንያ በኣድ። * 6 ላፑ ቦሻና ደእያ ላፑ ኪታንቻቱ ጌሻ ጎልያፐ ከሴድኖ። ኡንቱንቱ ጶሊደ ቦጽያ ላይኑዋ ማዩዋ ማዬድኖ፤ ባረንቱ ትራ ዎርቃ ዳንጩዋን ዩሽ አꬂደ ቃቼድኖ። 7 ደኡዋን ደእያ ኦይዱ መታቱዋፐ እቱ፥ መꬍ መꬍናዉ ጋካናዉ ደእያ ጾሳ ሀንቁ ኩሜዳ ላፑ ዎርቃ ከረቱዋ ላፑ ኪታንቻቶ እሜዳ። 8 ጾሳ ቦንቹዋፐነ አ ዎልቃፐ ዬዳ ጩዋይ ጌሻ ጎልያ ኩሜዳ። ላፑ ኪታንቻቱ አሄዳ ላፑ ቦሻቱ ፖለታና ጋካናዉ፥ ጌሻ ጎልያ ኦንነ ገላናዉ ዳንዳይቤና። *

16

ጾሳ ሀንቁ ኩሜዳ ከረቱዋ

1 ሄዋፐ ጉይያን፥ ላፑ ኪታንቻቶ፥ “ቢደ ጾሳ ሀንቁዋ ላፑ ከርያፐ ሳኣን ጉስተ” ያጊደ፥ ጌሻ ጎልያፐ ሃሳይያ ዎልቃማ ኮሻ ታን ስሳድ።

2 ኮይሮ ኪታንቻይ ቢደ፥ ባረ ከርያን ደእያዋ ሳኣን ጉስና፥ ዶኣ ማላይ ደእያዋንቱ ቦላነ ሄ ዶኣ ምስለዉ ጎይንያዋንቱ ቦላ ሎይꬅ ሳክያ ማይꬃ ከሴዳ። *

3 ላኤንꬆ ኪታንቻይ ባረ ከርያን ደእያዋ አባን ጉስና አባ ሃꬃይ ሀይቄዳ አሳ ሱꬃ ማላቴዳ። ቃይ አባን ደእያ መታ ኡባይካ ሀይቂ አጌዳ።

4 ሄዘንꬆ ኪታንቻይ ባረ ከርያን ደእያዋ ሻፋቱዋንነ ፑልታቱዋን ጉስና ኡንቱንቱ ሱꬃ ግዴድኖ። * 5 ሃꬃዉ አዎትያ ኪታንቻይ ሀዋዳን ያግያዋ፥ ታን ስሳድ፤

“ካሰካ ሀእካ ደእያ ጎዳዉ፥

ጌሻዉ፥ ሀ ፕርዳ ፕርዴዳ ድራዉ፥

ኔን ጽሉዋ።

6 ኡንቱንቱ ጌሻቱዋ ሱꬃነ፥

ናባቱዋ ሱꬃ ጉሴዳ ድራዉ፥

ኔን ኡንቱንታ ኡሻናዉ፥

ሱꬃ ኡንቱንቶ እማዳ።

ኡንቱንቱ ባረንቶ፥

በስያዋ አኬድኖ”

ያጌዳ።

7 ያርሹዋ ያርሽያ ሳፐ፥

“ጎዳዉ፥ ኡባፐ ዎልቃማ ጾሳዉ፥

ነ ፕርዳይ ቱሙዋነ ጽሉዋ!”

ያግያ ኮሻ ታን ስሳድ።

8 ኦይደንꬆ ኪታንቻይ ባረ ከርያን ደእያዋ አዋይፍያ ቦላን ጉስና ባረ ታማ ሴላን አሳ ጉዳናዉ፥ አዋይፈዉ ማታይ እመቴዳ። 9 አሳይ ዎልቃማ ሴላን ጉደቲደ ሀ ቦሻቱዋ ቦላን ማታይ ደእያ ጾሳ ሱንꬃ ቦሬዳ። ሽን ባረ ናጋራፐ ስምቤናነ ጾሳ ግታተꬃካ ቦንችቤና።

10 እቼሸንꬆ ኪታንቻይ ባረ ከርያን ደእያዋ ዶኣ ካዉተꬃ ኦይድያ ቦላ ጉስና፥ ሄ ዶኣ ካዉተꬃይ ꬉሜዳ። አሳይ ባረ ሴላ ድራዉ፥ ባረ እንጻርሳ ሳኤዳ። * 11 ቃይ አሳይ ባረ ሴላ ድራዉነ ባረ ማይꬃ ድራዉ ሳሉዋ ጾሳ ሸቄዳ። ሽን ባረ ኦꬄዳ ናጋራፐ ስምቤና።

12 ኡሱፑንꬃ ኪታንቻይ ባረ ከርያን ደእያዋ ዎጋ ኤፍራጺሳ ጌተትያ ሻፋን ጉስና አዋይ ዶልያ ባጋፐ ያና ካታቶ ኦጊ ጊጋናዳን፥ ሃꬃይ መሌዳ። * 13 ሄዋፐ ጉይያን፥ ታን ሼꬍያ ማላትያ ሄዙ ቱና አያናቱ ዳዊያ ዶናፐ፥ ዱኣ ዶናፐነ ዎርዱዋ ትምቢትያ ኦድያዋ ዶናፐ ከስሽን በኣድ። 14 ኡንቱንቱ ማላቱዋ ኦꬅያ ጻላሀቱዋ አያናቱዋ። ሄ ሄዙ ኢታ አያናቱ ኡባፐ ዎልቃማ ጾሳ ዎልቃማ ጋላሳን፥ ሳኣ ካታቱዋ ኡባ ኦላዉ ሺሻናዉ ባና።

15 “በአ፥ ታን ካይሱዋዳን ያና። አሳ ስንꬃን ካሎ ሀመቲደ ዬላተና ማላ፥ ገምእሸናን ባረ ማዩዋ ማዪደ ናግያ ኡራይ አንጀቴዳዋ!” ያጌዳ።

16 ሄ ኢታ አያናቱ ካተቱዋ እብራይስጸ ቃላን አርማገዶና * ጌተትያ ሳኣ ሺሼድኖ። *

17 ላፑንꬃ ኪታንቻይ ባረ ከርያን ደእያዋ ጫርኩዋን ጉስና፥ ጌሻ ጎልያን ደእያ አራታፐ፥ “ፖለቴዳ” ያግያ ዎልቃማ ኮሻይ ዬዳ። 18 ሄዋፐ ጉይያን፥ ዋልቃንꬃይ ዎልቃሜዳ፤ ጉንꬃይ ስሰቴዳ፤ ጉጉንꬃይካ ጉሜዳ። ቃይ ቢታይ ፓላ ቃꬃ ቃጼዳ። አሳይ ሳኣን መቶደፐካ ቢታይ ሄዋ ማላ ቃꬃ ቃጽ ኤረና፤ ሄዌ ኡባፐ አꬌዳ ቃꬃ። 19 ዎልቃማ ካታማይ ሄዙ ከሲደ ዛኤዳ። ቢታ ኡባን ደእያ ካታማቱ ꬋዬድኖ። ጾሳይ ዎልቃማ ባብሎኖ ቆፒደ፥ ባረ ኢታ ሀንቁዋ ዎይንያ ኤሳይ ኩሜዳ ቡርጩኩዋፐ ዎይንያ ኤሳ ባብሎኖ ኡሼዳ። * 20 አባን ዶደቴዳ ቢታይ ኡባይ ꬋዬዳ፤ ደሪካ ቤትቤና። 21 አሳ ቦላ ኦይታሙ ኪሎ ኬና ዴጽያ ዎልቃማ ሻቻይ ሳሉዋፐ ዎꬌዳ። አሳይ ሄ ሻቻ ቦሻ ድራዉ፥ ጾሳ ቦሬዳ፤ አያዉ ጎፐ፥ ቦሻይ ዳሮ ዎልቃማ። *

17

ባብሎነ ቦላ ያና ሙራ

1 ሄዋፐ ጉይያን፥ ላፑ ከረቱ ደእያ ላፑ ኪታንቻቱዋፐ እቱ ታኮ ዪደ፥ ታና ሀዋዳን ያጌዳ፤ “ሃያ፤ ዳሮ ሻፋቱዋ ጋጻን ደእያ ዎሹምያ፥ ዎልቃማ ካታማታ፥ ዋና ሙረታነንቶ፥ ታን ኔና በሳና። 2 ሳኣን ደእያ ካታቱ እዝና ዎሹሜድኖ፤ ሳኣን ደእያ አሳይካ እዝ ዎይንያ ኤሳ ኡሽ ማꬆቲደ እዝና ዎሹሜዳ” ያጌዳ። *

3 ሄ ኪታንቻይ ታና አያናን ባዙዋ አፌዳ። ሄዋን ታን እት ምሽራቶ ቦርያ ሱንꬃይ ቦላ ኡባን ጻፈት ኡቴዳ ዞኦ ዶኣ ቶጌዳዉኖ በኣድ፤ ሄ ዶአዉ ላፑ ሁጲያን ታሙ ካጪ ደኤ። 4 ሄ ምሽራታ ቴራ ኦቻ ማላትያ ማዩዋነ ዞኦ ማዩዋ ማያዱ፤ እዛ ቃይ ዎርቃን፥ ቦንቾ ሹቻንነ እንቁዋ ጌተትያ አልኦ ሹቻን አሌቃዱ። እዛ ዎሹምያ ቱናባይነ ሸነይያባይ ኩሜዳ ዎርቃ ቡርጩኩዋ ባረ ኩሽያን ኦይቃዱ። * 5 እዝ ዴሙዋን ጹራ የዉዋ ብለꬃይ ደእያ ሱንꬃይ፥

“ዎልቃማ ባብሎኖ፤

ሳኣን ደእያ

ዎሹምያዋንቶነ

ሳኣን ደእያ

ሸነይያባዉ አቶ”

ያግያዌ ጻፈት ኡቴዳ።

6 ቃይ ሄ ምሽራታ ጌሻቱዋ ሱꬃነ የሱሳዉ ማርካትሽን ዎꬌዳዋንቱ ሱꬃ ኡሻደ ማꬆቴዳዉኖ ታን በኣደ ማላለታድ።

7 ኪታንቻይ ታና፥ “ኔን አያዉ ሀዋዳን ማላለታዲ? ታን ነዉ ምሽራት ጹራ የዉዋነ እዛ ቶኬዳ ላፑ ሁጲያን ታሙ ካጪ ደእያ ዱኣ ጹራ የዉዋ ኦዳና። 8 ኔን በኤዳ ዶአይ ካሰ ደኤ፤ ሽን ሀእ ባዋ። ሄ ዶአይ ጪሞ ኦላፐ ኤለ ከሲደ፥ ባሻዉ ባናዋ። አላሚ መቶደፐ ዶሚደ፥ ደኡዋ ማጻፋን ኡንቱንቱ ሱንꬃይ ጻፈትቤና ሳኣን ደእያ አሳይ ዶኣ በኢደ ማላለታና። አያዉ ጎፐ፥ እ ካሰ ደኤ፤ ሀእ ባዋ፤ ሽን ስንꬃፐ ያናዋ። *

9 “ሀዌ አꬌዳ ኤራተꬃነ አኬካ ኮዬ። ላፑ ሁጲ ምሽራታ ኡትያ ላፑ ደረቱዋ፤ ሄዋንቱ ቃይ ላፑ ካታቱዋ። 10 ኡንቱንቱፐ እቼሹ ካታቱ ኩንዴድኖ። እቱ ሀእ ጋካናስካ ሞዴ፤ የኮ ካቲ ይቤና። እ ዪደ፥ ጉꬃ ዎድያ ታካናዉ በሴ። 11 ካሰ ደኤዳ ዶአይ፥ ሀእ ባይናዌ፥ እ ባረ ሁጰዉ ሆስፑንꬃ ዱኣ። እ ላፑ ዶአቱዋፐ እቱዋ፤ እ ꬋያናዉ ቤ።

12 “ኔን በኤዳ ታሙ ካጨቱ ሞዳናዉ ዶምቤና ታሙ ካተቱዋ። ሽን ኡንቱንቱ ዶኣና እትፐ እት ሳተዉ ካተቱዋዳን ሞዳናዉ ኡንቱንቶ ማታይ እመታና። * 13 ኡንቱንቶ ኡባዉ እት ቆፋይ ደኤ፤ ኡንቱንቱ ባረንቱ ዎልቃነ ባረንቱ ማታ ዶአዉ እማና። 14 ኡንቱንቱ ዶርሳና ኦለታና፤ ሽን ዶርሳይነ ዶርሳና ደእያዋንቱ፥ እ ጼጌዳዋንቱነ ዶሬዳዋንቱ፥ አ ካልያ አማነቴዳዋንቱ፥ ሄ ካተቱዋ ጾናና፤ አያዉ ጎፐ፥ እ ጎዳቱዋ ጎዳነ ካተቱዋ ካትያ” ያጌዳ።

15 ኪታንቻይ ቃይካ ታና ሀዋዳን ያጌዳ፤ “ጫራታ ኡቴዳ ሄ ኔን በኤዳ ሃꬃይ ያራቱዋ፥ ጮራ አሳ፥ አሳ ዛራቱዋነ ዱማ ዱማ ቢታ ቃላ። 16 ቃይ ኔን በኤዳ ታሙ ካጪነ ዶአይ ዎሹመዉኖ እጻናዋንታ። ኡንቱንቱ እዝዉ ደእያ ኡባባ አክ ድጋና። ቃይ እዞ ካሎ አሻናነ እዝ አሹዋ ም ድጋና፤ ያቲደ ኡንቱንቱ እዞ ታማን ጉዳና። 17 አያዉ ጎፐ፥ ጾሳ ቃላይ ቱማታና ጋካናዉ፥ ኡንቱንቱ ቆፋይ እቱዋ ግዳናዳን፥ ኡንቱንቱ ባረንቱ ሞድያ ዎልቃ ዶአዉ እማናዳንነ ጾሳይ ቆፔዳዋ ኡንቱንቱ ኦꬃናዳን፥ ኡንቱንቱ ዎዛናን ጾሳይ አሙዋ ዎꬄዳ።

18 “ሄ ኔን በኤዳ ምሽራታ ሳኣ ካተቱዋ ሞድያ ዎልቃማ ካታማቶ” ያጌዳ።

18

ባብሎን ኩንደꬃ

1 ሄዋፐ ጉይያን፥ ዎልቃማ ማታይ ደእያ ሀራ ኪታንቻይ ሳሉዋፐ ዎꬍሽን፥ ታን በኣድ። ሄ ኪታንቻ ቦንቹ ሳኣ ፖእሴዳ።

2 ሄ ኪታንቻይ ባረ ኮሻ ꬎቁ ኦꬂደ፥

“እዛ ኩንዳዱ!

ዎልቃማ ባብሎና ኩንዳዱ!

ባብሎና ጻላሀቱ አቅያሳ ግዳዱ፤

ኢታ አያናቱ ኡባቱነ፥

እጸትያ ኢታ ካፋቱ ኡባቱ ኢን ደኢኖ። *

3 አያዉ ጎፐ፥ አሳ ዛርያ ኡባ፥

ባረ ማꬆይያ ዎይንያ ኤሳ ኡሽና፥

እዝና ዎሹሜድኖ።

ቃይካ ሳኣ ካታቱ፥

እዝና ዎሹሜድኖ።

እዝ እሻሎ ዎልቃ ጋሱዋን፥

ሳኣን ደእያ ዛልአንቻቱ ዱረቴድኖ”

ያጌዳ።*

4 ሄዋፐ ጉይያን፥

ታን ሳሉዋፐ፥

ሀዋዳን ያግያ ሀራ ኮሻ ስሳድ፤

“ታ አሳዉ፥ ኢፐ ከስተ!

እዝ ናጋራ እዝና ኮጾፕተ!

እዝ ሙራ ግሸቶፕተ።

5 አያዉ ጎፐ፥ እዝ ናጋራይ፥

ሳሉዋ ጋካናዉ ዶረት ኡቴዳ።

ጾሳይ እዝ ኢታ ባይዙዋ፥ ሀሳዬዳ። *

6 እዛ እሜዳዋ ኬና ዛሪደ፥

እዝዉ እምተ። እዛ ኦꬄዳዎ፥

ላኡ ኩሽያ እዝዉ ቃንጽተ።

እዛ ህንተንቶ ጊግሴዳ ኡሻፐ፥

ላኡ ኩሽያ ኡሻ፥

እዝ ቡርጩኩዋ ኩንꬅተ።*

7 እዛ ቦንቼቴዳዋነ፥

እሻሌዳዋ ኬና፥

እዞ ቱጋይተነ ካዮይተ።

እዛ ባረ ዎዛናን፥

‘ታን ካታቲዳን ኡታይ፤

ታን አስናይ ባይና ማጫዉኖ ግድከ፤

ቃይ ኡባካ ካዮትከ’ ያጋዉ። *

8 ሄዋ ድራዉ፥ እዝ ቦሻ ኡባይ፥

ሀርጊ፥ ካዩነ ኮሻይ፥

እዞ እት ጋላስ ኦይቃና።

ቃይ እዛ ታማን ጉደታና፤

አያዉ ጎፐ፥

እዝ ቦላ ፕርድያ ጎዳ ጾሳይ፥ ዎልቃማ”

ያጌዳ።

9 ሳኣ ካታቱ፥ እዝና ዎሹሚደ እሻሌዳዋንቱ ሄ ካታማታ ጉደትና፥ ከስያ ጩዋ በኤዳ ዎደ፥ ካታማትዉ ኡንቱንቱ ዋሳናነ ዬካና። * 10 ኡንቱንቱ ሄ ካታማት ኡጋዉ ያዬዳ ድራዉ፥ ሃክ ኤቂደ፥ “ሀ ዎልቃማ ካታማቴ! ዎልቃማ ካታማቴ! ባብሎኔ፥ ነዉ አዬሮ! ኔን አይ ማላ ቱጋታኒሻ። ኔን እት ሳትያ ግዶን ነ ፕርዳ አካዳ” ያጋና።

11 ኡንቱንቱ ማርካብያ ጫና ሀዋፐ ስንꬃናዉ ሻምያባይ ባይና ድራዉ፥ ሳኣን ደእያ ዛልአንቻቱ ሄ ካታማትዉ ዋሳናነ ካዮታና። * 12 ኡንቱንቱ ዎርቃ፥ ብራ፥ ቦንቾ ሹቻ፥ እንቁዋ ጌተትያ አልኦ ሹቻ፥ ቴራ ኦቻ ማላትያ ማዩዋ፥ ሱፍያ ማላ ማዩዋ፥ ሀርያ ጌተትያ ማዩዋ፥ ዞኦ ማዩዋ፥ ኡባ ቆሞ ሳዊያ ምꬃ፥ ኡባ ቆሙዋን ኦꬄዳ ዳንጋርሳ አቻ፥ አልኦ ምꬃፐ መቴዳባ፥ ናሃስያ፥ ብራታ፥ እብነበረድያ ጌተትያ ሹቻ፥ * 13 ቃራፋ፥ ቅማምያ፥ እጻና፥ ሽቱዋ፥ ሳዊያ እጻና ꬊልያ፥ ዎይንያ ኤሳ፥ ዎጋራ ዛይትያ፥ ሊቄዳ ꬊልያ፥ ዛርጋ፥ ሚዛ፥ ዶርሳ፥ ፓራነ ፓራይ ጎችያ ጋርያ፥ ኡንቱንቱ አይለቱዋነ ሀራይ አቶ አሳ ሸምፑነ ሻምያባይካ ባዋ።

14 ዛልአንቻቱ ምሽራትዉ፥

“ኔን አሞቴዳ፥

ሎኦባይ ኡባይ ኔፐ ሀል ድጌዳ።

ነ ደኡነ፥

አሌቀትያባይ ኡባይ ꬋይድጌዳ።

ኔን ላኤንꬆ ኡንቱንታ ኡባካ ደማካ”

ያጌድኖ።

15 ሄ ካታማትን ዛልኢደ ዱረቴዳ ዛልአንቻቱ እዝ ኡጋዉ ያዪደ፥ ኢፐ ሃኪደ ኤቃና። ኡንቱንቱ ዬካናነ ካዮታና። * 16 ቃይ፥

“ሱፍያ ጌተትያ፥

ክርያን ዳደቴዳ ማዩዋ፥

ቴራ ኦቻ ማላትያ፥

ማዩዋነ ዞኦ ማዩዋ ማያደ፥

ዎርቃ አሌቁዋን፥

ቦንቾ ሹቻንነ፥

እንቁዋ ጌተትያ አልኦ ሹቻን አሌቄዳ፥

ሄ ዎልቃማ ካታማትዉ አዬሮ!

17 ሀዋ ኬና ዎልቃማ ማጹ ኡባይ፥

እት ሳትያ ግዶን፥ ድፕ ግ ꬋይ አጌዳ”

ያጌድኖ።

ማርካብያ ላግያ ኡባቱ፥ ማርካብያን ብያ ኡባቱ፥ ማርካብያን ኦꬅያ ኡባቱነ አባን ኦꬅ ጎኤትያ ኡባቱ ሃክ ኤቄድኖ። * 18 ሄ ካታማታ ጉደትና ከስያ ጩዋ በኤዳ ዎደ ባረንቱ ኮሻ ꬎቁ ኦꬂደ፥ “ሀ ዎልቃማ ካታማቶ ማላትያ ካታማይ ኡባካ ባዋ” ያጌድኖ። *

19 ኡንቱንቱ ባረንቱ ሁጲያን ባና ቆሊደ፥ ዋሴድኖነ ካዮቴድኖ፤

“አባን ማርካባቱ ደእያ ኡባ፥

ባረ ማቁዋን ዱረዬዳ፥

ዎልቃማ ካታማትዉ አዬሮ!

ቃይ እዝዉ ደእያባይ ኡባይ

እት ሳትያ ግዶን ꬋይ አጌዳ። *

20 ሄ ካታማታ ꬋዬዳ ድራዉ፥

ሳሎ፥ ናሸታ!

ጌሻቶ፥ የሱስ ኪቴዳዋንቶ፥

ናባቶ፥ ናሸትተ!

አያዉ ጎፐ፥

እዛ ህንተንታ ኦꬄዳዋ ድራዉ፥

ጾሳይ እዞ ፕርዴዳ” ያጌዳ። *

21 ሄዋፐ ጉይያን፥

ዎልቃማ ኪታንቻይ፥

ዎጻ ማላትያ ዎልቃማ ሹቻ፥

ደንꬅ አባን ኦሊደ ሀዋዳን ያጌዳ፤

“ዎልቃማ ካታማታ፥

ባብሎና፥ ሱግና ሀዋዳን ኩንዳና፤

እዛ ሀቼፐ ስንꬃዉ፥ ኡባካ ቤቱኩ። *

22 ዲꬃ ዲጽያዋንቱነ፥

ማዝሙርያ የጽያዋንቱ፥

ሱሱልያነ ማላካታ ፑንያዋንቱ፥

ኮሻይ ሀዋፐ ህን ባጋን፥

ነ ግዶን ኡባካ ስሰተና።

ኩሽያ ሂላ ኤርያ ኦንነ፥

ላኤንꬆ ኡባካ ደኤና።

ዎጻ ኮሻይካ

ሀዋፐ ስንꬃዉ ነ ግዶን ስሰተና። **

23 ጾምፕያ ፖኡካ ላኤንꬁዋ ነ ግዶን ፖኤና።

አክያዋ ኮሻይነ ገለዉን ኮሻይ፥

ስንꬃዉ ነ ግዶን ስሰተና።

ነ ዛልአንቻቱ ሳኣ ኡባን፥

ኤረቴዳ ዎልቃማቱዋ።

ነ ብትያዋን አሳ ዛርያ ኡባይ ጭመቴዳ።

24 ናባቱዋ ሱꬃይ፥

ጌሻቱዋ ሱꬃይነ፥

ሳኣን ሀይቄዳ ኡባቱዋ ሱꬃይ፥

እዝን ቤቴዳ ድራዉ፥

ባብሎና፥ ሙረታዱ”

ያጌዳ።*

19

1 ሄዋፐ ጉይያን፥ ሳሉዋን ጮራ አሳ ኮሻዳን ኮሹምያ ዎልቃማ ኮሻይ ሀዋዳን ያግያዋ ታን ስሳድ፤

“ጾሳ ጋላታይ ጋኮ።

አቶተꬃይ፥ ቦንቹነ ዎልቃይ፥

ኑ ጾሳሳ።

2 አ ፕርዳይ ቱሙዋነ ጽሉዋ።

ጫራታደ ሳኣ ቱንሴዳ፥

ዎልቃማ ጫራቶ ጾሳይ ፕርዴዳ፤

ጾሳ ኦሳንቻቱዋ እዛ ዎꬌዳ ድራዉ፥

ጾሳይ እዞ ሙሬዳ”

ያጌዳ።*

3 አሳይ ላኤንꬁዋ ባረ ኮሻ ꬎቁ ኦꬂደ፥

“ጾሳ ጋላታይ ጋኮ።

ሄ ካታማታ መꬍ መꬍናዉ ጩዋታና”

ያጌድኖ።*

4 ላታማነ ኦይዱ ጭማቱነ ሸምፑዋና ደእያ ኦይዱ መታቱ ካዉተꬃ ኦይድያን ኡቴዳ ጾሳዉ ጉፋኒደ፥ “አመንእ። ጾሳ ጋላታይ ጋኮ” ያጊደ ጎይኔድኖ።

ዶርሳ ቡላቻዉ ጼስያ ጼሳ

5 ሄዋፐ ጉይያን፥

“ጾሳ አይላቱ ኡባይ፥

ጾሳዉ ያይያ ጉꬃይ፥

ዳሩ ኡባይ ኑ ጾሳ ጋላትተ”

ያግያ ኮሻይ ካዉተꬃ ኦይድያፐ ከሴዳ። *

6 ሄዋፐ ጉይያን፥ ጮራ አሳዳን ኮሹምያ፥ ዎልቃማ ሻፋዳን ጉምያ፥ ዎልቃማ ጉጉንꬃዳን ጉጉምያ ኮሻ ታን ስሳድ። ሄ ኮሻይ፥

“ጾሳ ጋላታይ ጋኮ።

አያዉ ጎፐ፥ ኑ ጎዳይ፥

ኡባፐ ዎልቃማ ጾሳይ ካዉቴዳ። *

7 ዶርሳ ቡላቻ ጋላሳይ ጋኬዳ ድራዉነ፥

ገለዉናካ ቡላቻዉ ባረና ጊግሴዳ ድራዉ፥

ኑን ፓሽኮይተነ ናሸቶይተ፤

ቃይ ዶርሳ ቦንቾይተ።

8 ገለዉንዉ ማያናዉ፥

ሱፍያ ጌተትያ ክርያን ዳደቴዳ፥

ጶልያ ቦꬃ ማዩ እመቴዳ።

ሱፍያ ጌተትያ ክርያን ዳደቴዳ ማዩ፥

ጌሻቱዋ ጽሎ ኦሱዋ”

ያግያዋ፥ ታን ስሳድ።

9 ሄዋፐ ጉይያን፥ ኪታንቻይ ታና፥ “ ‘ዶርሳ ቡላቻዉ ጼሰቴዳዋንቱ አንጀቴዳዋንታ’ ያጋደ ጻፋ” ያጌዳ። ሄ ኪታንቻይ ቃይካ ታና፥ “ሀዌ ጾሳ ቱሙ ቃላ” ያጌዳ።

10 ሄዋፐ ጉየ ታን አዉ ጎይናናዉ አ ገድያን ኩንዳድ። ሽን እ ታና፥ “ሄዋ ኦꬆፓ። ታን ነ ማላነ የሱስ ኡንቱንቶ ቆንጭሴዳ ቱማተꬃ ኦይቄዳ ነ እሻቱዋ ኡባ ማላ አይልያ። ጾሳዉ ጎይና። አያዉ ጎፐ፥ የሱስ ቆንጭሴዳ ቱማተꬃይ ትምቢትያ ኦድያዎ ደንꬅያዋ” ያጌዳ።

ቦꬃ ፓራ ቶጌዳዋ

11 ያትና፥ ሳሉ ዶየቴዳዋ ታን በኣድ። ሄዋን ቦꬃ ፓራይ ደኤ፤ ሄ ፓራ ቶጌዳዌ አማነትያዋነ ቱማንቻ ጊደ ጼሰቴ። ቶጌዳዌ ጽሎተꬃን ፕርዴነ ባረ ኦላካ ኦለቴ። * 12 አ አይፊ ታማ ላጩዋ ማላቴ፤ ቃይ እ ባረ ሁጲያን ዳሮ ካላቻ ዎꬄዳ። አ ቦላ ጻፈት ኡቴዳ ሱንꬃይ ደኤ፤ ሽን ሄ ሱንꬃይ አየንቶነ አፐ አትን፥ ኦንነ ኤረና። * 13 እ ማዬዳ ማዩ ሱꬃን ናቂ ከሴዳዋ። አ ሱንꬃይካ ጾሳ ቃላ። 14 ሳሉዋ ዎታዳራቱ ቦꬃ ጌሻ ሱፍያ ጌተትያ ክርያን ዳደቴዳ ማዩዋ ማዪደ፥ ቦꬃ ፓራቱዋ ቶጊደ፥ አ ጌዱዋ ካሊኖ። 15 አሳ ዘረꬃ እ ꬋይስያ ኩሳ ማሻይ አ ዶናፐ ከሴ። ብራታ ጻምኣን አሳ እ ሞዳና። ኡባፐ ዎልቃማ ጾሳይ ባረ ሀንቁዋ ዎይንያ ኤሳይ ጉምኤትያሳን፥ ጉምኢደ በሳና። * 16 አ ማዩዋ ቦላነ አ ዎድርያ ቦላ፥ “ካታቱዋ ካትያነ ጎዳቱዋ ጎዳ” ያግያ ሱንꬃይ ጻፈት ኡቴዳ።

17 ሄዋፐ ጉይያን፥ ታን እት ኪታንቻይ አዋን ኤቄዳዋ በኣድ። ሄ ኪታንቻይ ሳሉዋን ꬎቂደ ፓልያ ካፉዋ ኡባቶ ባረ ኮሻ ꬎቁ ኦꬂደ፥ “ሃ ዪተ። ጾሳ ካዎ እትሳ ሺቅተ። * 18 ዪደ ካታቱዋ አሹዋ፥ ሻላቃቱዋ አሹዋካ ዎታዳራቱዋ አሹዋ ሚተ፤ ፓራቱዋ አሹዋካ ፓራቱዋ ቶጌዳዋንቱ አሹዋካ ሚተ፤ ቃይ አሳ ኡባ አሹዋ አይልያዋነ ዎማኑዋ፥ ꬎቃዋነ ሆካዋ ሚተ” ያጌዳ።

19 ፓራ ቶጌዳዋናነ አ ዎታዳራቱዋና ኦለታናዉ፥ ዶአይነ ሳኣ ካታቱ ቃይ ኡንቱንቱ ዎታዳራቱ እት ሳኣ ሺቅ ኡቴዳዋንታ ታን በኣድ። 20 ሄ ዶአይ አ ስንꬃን ማላታ ኦꬄዳ ዎርዶ ናብያና እትፐ ኦይቀቴዳ። ዶኣ ማላይ ደእያዋንታነ ዶኣ ምስለዉ ጎይኔዳዋንታ እ ባለꬄዳዌ ሄ ኦꬅያ ማላታቱዋና። ዶአይነ ዎርዱዋ ትምቢትያ ኦድያዌ ላአቱካ ዲንያን ኤጽያ ታማ አባን ፓጻ የገቴድኖ። 21 ኡንቱንቱ ዎታዳራቱ ፓራ ቶጌዳዋ ዶናፐ ከስያ ማሻን ሀይቄድኖ። ካፋቱ ኡባቱ ኡንቱንቱ አሹዋፐ ባረንቶ ዳንዳዬዳዋ ኬና ሜድኖ።

20

ሻአ ላይꬃ ካዉተꬃ

1 ጪሞ ኦላ ቁልፕያነ ዎልቃማ ሳንꬃላታ ባረ ኩሽያን ኦይቄዳ እት ኪታንቻይ ሳሉዋፐ ይያዋ ታን በኣድ። 2 ኪታንቻይ ዳዊያ፥ ሄ በን ሾሻ፥ ጻላህያ ካፑዋ ዎይ ሴጻና ግያዋ ኦይቄዳ፤ ያቲደ ሻአ ላይꬃዉ ቃቼዳ። * 3 ኪታንቻይ ጪሞ ኦላን አ የጊደ፥ ሻአ ላይꬃይ ዉራናዉ፥ አሳ ዘረꬃ ላኤንꬁዋ ባለተና ማላ፥ ሄ ጪሞ ኦላ ቁልፕ ጎርዲደ አታሜዳ። ሄዋፐ ጉይያን፥ ዳዊ አማሬዳ ዎድያ ብለታናዉ በሴ።

4 ሄዋፐ ጉይያን፥ ታን አራታቱዋነ ኡንቱንቱን ኡቴዳዋንታ በኣድ፤ ኡንቱንቶ ፕርድያ ማታይ እመቴዳ። የሱስ ቆንጭሴዳ ቱሙዋነ ጾሳ ቃላ አዋዬዳ ድራዉ፥ ባረንቱ ቆꬍያ ቃንጸቴዳ አሳ ሸምፑዋካ ታን በኣድ። ኡንቱንቱ ዶአዉ ዎይ ዶኣ ምስለዉ ጎይንበይክኖ። ኡንቱንቱ ዶኣ ማላ ባረንቱ ዴሙዋን ዎይ ባረንቱ ኩሽያን ዎꬅቤይክኖ። ኡንቱንቱ ሀይቁዋፐ ደንዲደ፥ ክርስቶሳና እትፐ ካተቱዋዳን ሻአ ላይꬃዉ ሞዴድኖ። * 5 ሀይቄዳዋንቱፐ ጮራቱ ሻአ ላይꬃይ ዉራና ጋካናዉ፥ ሀይቁዋፐ ደንድበይክኖ። ሄዌ ኮይሮ ደንዱዋ። 6 ኮይሮ ደንዱዋን ደንዴዳዋንቱ አንጀቴዳዋንታነ ጾሳ አሳቱዋ። ኡንቱንቱ ቦላ ላኤንꬆ ሀይቆ ዎልቃይ ባዋ። ኡንቱንቱ ጾሳዉነ ክርስቶሳዉ ቄሳቱዋ ግዳና፤ ኡንቱንቱ አናና እትፐ ሻአ ላይꬃዉ ሞዳና።

ሴጻናይ ጾነቴዳ

7 ሻአ ላይꬃይ ዉሬዳዋፐ ጉይያን፥ ሴጻናይ ቃሹዋፐ ብለታና። 8 እ ሳኣን ኡባ ሳን ደእያ አሳ ዘረꬃ ባለꬃናዉ ከሳና፤ ሄዌ ጎጋነ ማጎጋ ጌተትያዋ። ሴጻናይ አባ ሻፍያ ኬና ዘረꬃ ኦላዉ ሺሻና። * 9 ሄ ዛራቱ ቢታ ኡባ ማዪደ ጌሻቱዋ ሄራነ ጾሳይ ሲቅያ ካታማቶ ዩይ አꬍ ኤቄድኖ። ሽን ታማይ ሳሉዋፐ ዎꬊደ፥ ኡንቱንታ ሜዳ።

10 ዶአይነ ዎርዶ ናቢ የገቴዳ ኤጽያ ዲንያ ታማ አባን ጻላህያ ካፑ፥ አሳ ዘረꬃ ባለꬄዳዌ፥ የገቴዳ። ኡንቱንቱ ቃማነ ጋላስ መꬍ መꬍናዉ ፓጻ ካኤታና።

ዉርሰꬃ ፕርዳ

11 ሄዋፐ ጉይያን፥ ታን ዎልቃማ ቦꬃ አራታነ ሄ አራታን ኡቴዳዋ በኣድ። ሳአይነ ሳሉ አ ስንꬃፐ ባቃቴድኖ፤ ላኤንꬆ ቤትበይክኖ። * 12 ሀይቄዳዋንቱ፥ ꬎቁ ግያዋንቱነ ጉꬃቱ አራታ ስንꬃን ኤቄዳዋንታ ታን በኣድ። ማጻፋቱ ዶየቴድኖ፤ ሀራ ማጻፋይ፥ ደኡዋ ማጻፋይካ ዶየቴዳ። ሀይቄዳዋንቱ ባረንቱ ኦሱዋዳን፥ ማጻፋቱዋን ጻፈት ኡቴዳዋዳንካ ፕርደቴድኖ። 13 አባይ ባረ ግዶን ደእያ ሀይቄዳዋንታ እሜዳ፤ ሀይቁነ ስኦሊ ባረንቱ ግዶን ደእያ ሀይቄዳዋንታ እሜድኖ። ኡባይካ ባረንቱ ኦሱዋዳን ፕርደቴድኖ። 14 ሄዋፐ ጉይያን፥ ሀዩነ ስኦሊ ታማ አባን የገቴድኖ። ሄ ታማ አባይ ላኤንꬆ ሀይቁዋ። 15 ደኡዋ ማጻፋን ባረ ሱንꬃይ ጻፈትቤና አሳይ ኦንነ ታማ አባን የገቴዳ።

21

ኦራꬃ ሳሉዋነ ኦራꬃ ሳኣ

1 ሄዋፐ ጉይያን፥ ታን ኦራꬃ ሳሉዋነ ኦራꬃ ሳኣ በኣድ። ኮይሮ ሳሉነ ኮይሮ ሳአይ ꬋዬዳ። አባይካ ꬋዬዳ።* 2 ጌሻ ካታማታ ኦራꬃ የሩሳላመ፥ ባረ አስናዉ ማያደ ጊጌዳ ገልያ ዎዶሮ ናቲዳን፥ ጊጋ ኡቴዳዉና ሳሉዋፐ ጾሳ ማታፐ ዱገ ዎዉኖ ታን በኣድ። *

3 ዎልቃማ ኮሻይ አራታፐ ሀዋዳን ያጊደ፥ ሃሳይሽን፥ ታን ስሳድ፤ “ጾሳ ጎሊ አሳና ደኤ፤ ጾሳይ አሳና እትፐ ደአና። ኡንቱንቱ አ አሳ ግዳና፤ ጾሳይ ባረ ሁጰዉ ኡንቱንቱና ደአና። እ ኡንቱንቱ ጾሳ ግዳና። * 4 ጾሳይ ኡንቱንቱ አይፍያ አፎꬃ ኡባ ቁጫና። ሀዋፐ ስንꬃናዉ ሀይቁነ ካዩ ዎይ ዋሱነ ሳኩ ባዋ። አያዉ ጎፐ፥ ኤጫባይ ꬋዬዳ” ያጌዳ። *

5 አራታን ኡቴዳዌ፥ “ታን ኡባባ ኦራጽሳይ” ያጌዳ። ቃይካ ጉጂደ ታና፥ “ታን ሃሳይያዌ አማነትያዋነ ቱማ ግድያ ድራዉ ጻፋ” ያጌዳ። 6 ቃይካ ታና ሀዋዳን ያጌዳ፤ “ፖለቴዳ። ታን አልፋነ ኦሜጋ፤ ዶመꬃነ ፖሉዋ። ሳመቴዳ ኦናነ ታን ደኡዋ ሃꬃ ፑልቱዋፐ ጮ ኡሻና። 7 ጾንያ ኡራይ ኦንነ ሀዋ ኡባ ላታና። ታን አዉ ጾሳ ግዳና፤ እካ ታ ናኣ ግዳና። * 8 ሽን ያይያዋንቱ፥ አማነናዋንቱ፥ ቱናቱ፥ ሸምፑዋ ዎꬍያዋንቱ፥ ዎሹምያዋንቱ፥ ብትያዋንቱ፥ ኤቃዉ ጎይንያዋንቱነ ዎርዶትያዋንቱ ኡባይ ደእያ ሳአይ ታማይነ ኤጽያ ዲኒ ኤጽያ አባ ግዳናዋ። ሄዌ ላኤንꬆ ሀይቁዋ” ያጌዳ።

ኦራꬃ የሩሳላሞ

9 ላፑ ዉርሰꬃ ቦሻቱ ኩሜዳ ላፑ ከረቱዋ ኦይቄዳ ላፑ ኪታንቻቱዋፐ እቱ ታኮ ዪደ ታና፥ “ሃያ። ታን ኔና ገለዉኖ ዶርሳ ማቻቶ በሳና” ያጌዳ። 10 ኪታንቻይ ታና ዳሮ ꬎቃ ደርያ ሁጲያ አያናን ከሲደ ጌሻ ካታማታ፥ የሩሳላማ ሳሉዋፐ ጾሳ ማታፐ ዱገ ዎዉኖ ታና በሴዳ። * 11 ሄ ካታማታ ጾሳ ቦንቹዋን ፖአዉ። ሄ ካታማት ፖኡ ያስጲድያ ጌተትያ አልኦ ሹቻ ማላ፤ ብርሊያዳን ጶላዉ። 12 ሄ ካታማትዉ ታማነ ላኡ ፐንገቱነ ሄ ፐንገቱዋን ታማነ ላኡ ኪታንቻቱ ናግያ ዎልቃማ አዱሳ ድርሳይ ደኤ። ፐንገቱዋን ታማነ ላኡ እስራኤልያ ዛራቱዋ ሱንꬃይ ጻፈት ኡቴዳ። * 13 አዋይ ዶልያ ባጋና ሄዙ ፐንገቱ ደኢኖ። ቃይ ህርክ ባጋና ሄዙ ፐንገቱነ ሁጲሳ ባጋና ሄዙ ፐንገቱ ደኢኖ። አዋይ ዉልያ ባጋናካ ሄዙ ፐንገቱ ደኢኖ። 14 ካታማት ድርሳይ ዶርሳይ ኪቴዳ ታማነ ላአቱዋ ሱንꬃይ ጻፈቴዳ ታማነ ላኡ ሹቻቱዋ ቦላ ግምበቴዳ።

15 ታናና ሃሳዬዳ ኪታንቻዉ ካታማቶ፥ እዝ ፐንገቱዋነ እዝ ድርሳ ልክያ ዎርቃ ጋትማይ ደኤ። * 16 ካታማትዉ ኦይዱ ጋጻይ ደኤ፤ ካታማት ጌሳይነ ጎምፓይ እት ማላ። ኪታንቻይ ካታማቶ ባረ ጋትማን ልኬዳ። ካታማታ ላኡ ሻአነ ላኡ ጼቱ ኪሎ ሚትርያ ግዳዱ፤ ካታማት ጌሳይ፥ ጎምፓይነ ꬎቃተꬃይ እት ማላ። 17 ኪታንቻይ ቃይ ድርሳካ ልኬዳ። አሳ ኩሽያን እት ጼታነ ኦይታማነ ኦይዱ ዋꬋ ግዴዳ። ሄዌ ኦንነ ልክያ ኦግያን ኪታንቻይ ልክናዳ።

18 ካታማት ድርሳይ ያስጲድያ ጌተትያ ሹቻን ድረቴዳ። ካታማታ ብርሊያዳን ጶልያ ጌሻ ዎርቃን መታዱ።* 19 ካታማት ድርሳዉ ሂጸቴዳ ሹቻይ ቦንቼቴዳ ሹቻ ኡባን አሌቀቴዳ፤ ኮይሮ ሂጸቴዳ ሹቻይ ያስጲድያ፤ ላኤንꬁ ሳምፔርያ፤ ሄዘንꬁ ከልቀዶንያ፤ ኦይደንꬁ ባሉርያ፤ 20 እቼሸንꬁ ሳርዶንክሳ፤ ኡሱፑንꬁ ሳርድዮና፤ ላፑንꬁ ክርስትሎባ፤ ሆስፑንꬁ ብራል፤ ኡዱፑንꬁ ቶጳዝዮንያ፤ ታሙንꬁ ክርስጵራሲሳ፤ ታማነ እተንꬁ ያክንትያ፤ ታማነ ላኤንꬁ አመተስጽኖስያ።

21 ታማነ ላኡ ፐንገቱ ታማነ ላኡ እንቁዋ ጌተትያ አልኦ ሹቻ፤ እት እት ፐንጊ እት እንቁዋን ኦሰቴዳ። ካታማት ኦጊ ብርልያ ማላ ጌሻ ዎርቃ።

22 ጎዳይ፥ ኡባፐ ዎልቃማ ጾሳይነ ዶርሳይ ካታማት ጌሻ ጎልያ ግድያ ድራዉ፥ ታን ሄ ካታማትን ጌሻ ጎልያ በአበይከ። 23 ካታማትዉ ፖእያ አዋይ ዎይ አገናይ ኮሸና። አያዉ ጎፐ፥ ጾሳ ቦንቹ ሄ ካታማትን ፖኤ፤ ዶርሳይካ ሄ ካታማትዉ ጾምፕያ። * 24 አሳ ዘረꬃይ ካታማት ፖኡዋን ሀመታና። ሳኣ ካታቱካ ባረንቱ ቦንቹዋ ሄ ካታማትኮ አሀና። * 25 ካታማት ፐንገቱ ኡባ ጋላስካ ዶያ ደአና፤ ኡባካ ጎርደትክኖ። አያዉ ጎፐ፥ ሄዋን ቃማይ ባዋ። 26 አሳ ዘረꬃ ግታተꬃይነ ቦንቹ ሄ ካታማትኮ ሺቃና። 27 ሽን ቱናባይ ዎይ ካዉሻባ ኦꬅያዌ፥ ዎይ ዎርዶትያዌ ኦንነ ሄ ካታማቶ ገለና። ቃይ ዶርሳ ደኡዋ ማጻፋን ሱንꬃይ ጻፈቴዳዋንቱ ጻላላይ ሄ ካታማቶ ገላና። *

22

1 ሄዋፐ ጉይያን፥ ኪታንቻይ ታና ጾሳ ካዉተꬃ ኦይድያፐነ ዶርሳ ካዉተꬃ ኦይድያፐ ጎግያ ብርሊያዳን ጶልያ ደኡዋ ሃꬃ ሻፋ በሴዳ። * 2 ሄ ሻፋይ ካታማ ኦግያ ግዱዋና ዱገ ጎጌ። ሻፋፐ ሄፍንꬃ ባጋናነ ሀፍንꬃ ባጋና አገናን እት ገደነ ላይꬃን ታማነ ላኡ ገደ አይፍያ ደኡዋ ምꬃይ ደኤ። ሄ ምꬃ ቦንቹ ደእያዌ፥ ዛርያ ኡባ ሀርግያፐ ፓꬃናሳ።*

3 ሄ ካታማን ጾሳ ሸቃይ አይነ ባዋ። ጾሳ ካዉተꬃ ኦይዲነ ዶርሳ ካዉተꬃ ኦይዲ ሄ ካታማን ደአና። ጾሳ ኦሳንቻቱ ጾሳዉ ጎይናና። * 4 ኡንቱንቱ አ ዴሙዋ በአና፤ አ ሱንꬃይ ኡንቱንቱ ዴሙዋን ጻፈታና። 5 ሄዋፐ ስንꬃዉ ሀራ ቃማይ ባዋ። ኡንቱንቶ ጾምፕያ ዎይ አዋ ፖኡዋ ኮሸና፤ አያዉ ጎፐ፥ ጎዳይ ጾሳይ ኡንቱንቶ ጾምፕያ ግዳናዋ። ኡንቱንቱ መꬍ መꬍናዉ ካተታና። *

የሱሳ ዩሳ

6 ሄዋፐ ጉይያን፥ ኪታንቻይ ታና ሀዋዳን ያጌዳ፤ “ሀ ታን ሃሳይያዌ ቱሙዋነ አማነትያዋ። ናባቶ ባረ ጌሻ አያና እምያ ጎዳይ ጾሳይ፥ ማታን ሀናናዉ በስያዋ ባረ ኦሳንቻቱዋ በሳናዉ ባረ ኪታንቻ ኪቴዳ” ያጌዳ።

7 የሱስ፥ “በአ! ታን ኤለካ ያና። ሀ ማጻፋን ደእያ ትምቢትያ ናግያዋንቱ አንጀቴዳዋንታ” ያጌዳ።

8 ታን ዮሃንስ፥ ሀ ኡባባ ስሳድነ በኣድ። ታን ሀዋ ስሴዳ ዎደነ በኤዳ ዎደ፥ ሄዋ ታና በሴዳ ኪታንቻዉ ጎይናናዉ፥ አ ገድያን ኩንዳድ። 9 ሽን ኪታንቻይ ታና፥ “ሄዋ ኦꬆፓ። ታን ኔናዳንነ ናበ ግዴዳ ነ እሻቱዋዳን፥ ቃይ ማጻፋን ደእያባዉ አዛዘትያ ኡባቱዋዳን አይልያ። ጾሳዉ ጎይና” ያጌዳ።

10 ሄዋፐ ጉይያን፥ ኪታንቻይ ታና፥ “ሀናና ጌዳ ሀ ማጻፋ ቃላ ማታፋን ጎርዶፓ። አያዉ ጎፐ፥ ሀ ኡባባይ ፖለትያ ዎዲ ማታቴዳ። 11 ኢታባ ኦꬅያዌ ጉጂደካ ኢታባ ኦꬆ፤ ቱናይ ጉጂደካ ቱኖ። ሎኦባ ኦꬅያዌ ጉጂደካ ሎኦባ ኦꬆ፤ ጌሻይነ ጉጂደካ ጌሻ ግዶ” ያጌዳ። *

12 የሱስ፥ “በአ! ታን ኤለካ ያና። አሳ ኡባዉ አ ኦሱዋዳን እማናዉ፥ ታ ዎይታ አካ ያና። * 13 ታን አልፋነ ኦሜጋ፤ ኮይሩዋነ ዉርሰꬃ፤ ዶመꬃነ ፖሉዋ” ያጌዳ። *

14 ባረንቱ ማዩዋ ጌሽ ሜጭያዋንቱ አንጀቴዳዋንታ። ደኡዋ ምꬃ አይፍያ ማናዉነ ካታማ ፐንግያና ገላናዉ ኡንቱንቶ ማታይ እመቴዳ። * 15 ሽን ካናቱ፥ ብትያዋንቱ፥ ዎሹምያዋንቱ፥ ሸምፑዋ ዎꬍያዋንቱ፥ ኤቃዉ ጎይንያዋንቱነ ባረንቱ ሃሳያንነ ባረንቱ ኪታን ዎርዶትያዋንቱ ካረና ደኢኖ።

16 “ታን የሱስ፥ ሀ የዉዋ ህንተንቶ ዎሳ ጎለቱዋን ማርካታና ማላ፥ ታ ኪታንቻ ኪታድ። ታን ዳዊታ ጎልያ የለታ። ታን ፖእስያ ዎንታ ባካልያ” ያጌዳ። *

17 ጌሻ አያናይነ ገለዉና፥ “ሃያ” ያጊኖ። ቃይ ሀዋ ስስያዌ ኦንነ፥ “ሃያ” ያጎ። ሳመቴዳ አሳይ ኦንነ ሃ ዮ። ደኡዋ ሃꬃ ኮይያ አሳይ ኦንነ ጮ አኮ። *

18 ታን ሀ ማጻፋን ጻፈቴዳ ሀናና ጌዳ ቃላ ስስያ ኦናነ ዞራይ። ኦንነ ሀ ቃላ ቦላ እትባ ጉጆፐ፥ ጾሳይ ሀ ማጻፋን ጻፈቴዳ ቦሻ አ ቦላ ጉጃና። 19 ኦንነ ማጻፋን ደእያ ትምቢትያ ቃላፐ አያነ ፓጭሶፐ፥ ሀ ማጻፋ ግዶን ቆንጭሴዳ ደኡዋ ምꬃ አይፍያፐነ ጌሻ ካታማፐ አ ጋክያ ግሹዋ ጾሳይ ፓጭሳና። *

20 ሀ ኡባባዉ ማርካትያዌ፥ “ቱማ! ታን ኤለካ ያና” ያጌ።

አመንእ። ጎዳ የሱሳ፥ ኔን ሃያ።

21 ጎዳ የሱስ ክርስቶሳ አꬎ ኬካተꬃይ ህንተናና * ኡባና ግዶ። አመንእ።

* 1:3 ናባብያ ኡራይ፦ ሀዋ ጉሳይ ኡባ አሳይ እትፐ ጾሳ ጎሸትያ ዎደን ሄዋንቶ ቃላ ናባብያ ኡራይ አንጀቴዳዋ ጉሳ።

† 1:4 ኢስያ ጋድያ፦ 1:4—3:22 ደእያዌ ዳብዳቢያ ግዲደ ጻፈቴዳ። ኢስያ ጋዲ አዋይፊ ዶልያ ባጋና ደእያ ሮመ ካዉተꬃ ግዲደ ሀእ ሀ ዎድያን ቱርከ ጋድያ ጊደ ጼሰትያዋ።

* 1:4 ከሳ 3:14፤ ሳፃ 4:5

* 1:5 ኢሳ. 55:4፤ ማዝ. 89:27

* 1:6 ከሳ 19:6፤ ሳፃ 5:10

* 1:7 ዳኔላ 7:13፤ ማቶሳ 24:30፤ ማር. 13:26፤ ሉቃሳ 21:27፤ 1 ተስ. 4:17፤ ዛካ. 12:10፤ ዮሃ. 19:34፣ 37

‡ 1:8 አልፋይነ ኦሜጋይ፦ ሀዋ ጉሳይ ኦራꬃ ጫቁ ኮይሮ ግሪከ ቃላን ጻፈቴዳ ድራዉ፥ ኮይሩነ ዉርሰꬃይ ጋናዉ ኮዪደ፥ አልፋ ግያ ግሪከ ኮይሮ ፕዶልያ አኪደ ዉርሰꬃዉ ቃይ ኦሜጋ ግያ ዉርሰꬃን ደእያ ፕዶልያ አኬድኖ። ሀዋንታ ጉሳይ ሌምሱዋን ዳዉሮꬁዋ ፕዶላቱዋ አክንቶ [አ - ዝ] ያግያዋ ማላ ጉሳ።

* 1:8 ሳፃ 22:13፤ ከሳ 3:14

* 1:13 ዳኔላ 7:13፤ 10:5

* 1:14 ዳኔላ 7:9፤ 10:6

* 1:15 ህዝ. 1:24፤ 43:2

* 1:17 ኢሳ. 44:6፤ 48:12፤ ሳፃ 2:8፤ 22:13

§ 1:20 ኪታንቻቱዋ፦ ሀዋንታ ጉሳይ አማንያዋንታ ካለꬅያ ጭማቱዋ ዎይ አማንያዋንቶ ኪተቴዳዋንታ።

* 2:7 ዶመꬃ 2:9፤ ሳፃ 22:2፤ ህዝ. 28:13፤ 31:8

* 2:8 ኢሳ. 44:6፤ 48:12፤ ሳፃ 1:17፤ 22:13

* 2:10 ደኡዋ ካላቻ፦ ቦንቼቴዳ ደኡዋ።

† 2:11 ላኤንꬁዋ ሀይቁዋ፦ ኮይሮ ሀይቁ አሹ ሸምፑዋፐ ሻከትያዋ ግዶደ፥ ላኤንꬆ ሀይቁ ሸምፑ መꬍናዉ መቶቲደ ደእያ ሀይቁዋ።

‡ 2:13 ሴጻና ካዉተꬃ ኦይዲ፦ ሀዋ ብለꬃይ ሎይꬂደ ቆንጨ ግደና፥ ሽን ሀዌ በስያዌ ጾሳ ኤረናን እጼዳዋንቱ ጎይንያ ጎይና ሳኣ ጋና ዳንዳየቴ።

* 2:14 ፓይ. 25:5፣ 7፤ 31:16፤ ዛረ. 23:4፤ ፓይ. 25:1-3

* 2:17 ከሳ 16:14-15፤ 16:33-34፤ ዮሃ. 6:48-50፤ ኢሳ. 62:2፤ 65:15

* 2:20 1 ካታ. 16:31፤ 2 ካታ. 9:22፣ 30

* 2:23 ማዝ. 7:9፤ ኤር. 17:10፤ ማዝ. 62:12

* 2:27 ማዝ. 2:8-9

* 3:5 ደኡዋ ማጻፋ፦ ጾሳ አሳቱዋ ሱንꬃይ ጻፈትያ ማጻፋ።

* 3:5 ከሳ 32:32-33፤ ማዝ. 69:28፤ ሳፃ 20:12፤ ማቶሳ 10:32፤ ሉቃሳ 12:8

† 3:7 ዳዊተ ቁልፕያ፦ ሀዋ ጉሳይ ዳዊተ ካዉተꬃ አይሱዋ ማታ ኦድያዋ።

* 3:7 ኢሳ. 22:22፤ ኢዮባ 12:14

* 3:9 ኢሳ. 49:23፤ 60:14፤ 43:4

* 3:19 ሌም. 3:12፤ እብራ. 12:6

* 4:2 ህዝ. 1:26-28፤ 10:1

* 4:5 ከሳ 19:16፤ ሳፃ 8:5፤ 11:19፤ 16:18፤ ህዝ. 1:13፤ ሳፃ 1:4፤ ዛካ. 4:2

* 4:6 ህዝ. 1:5-10፤ 10:14

* 4:8 ህዝ. 1:18፤ 10:12፤ ኢሳ. 6:2-3

* 5:1 ጻጸቶ ማጻፋ፦ ሀዋ ጉሳይ ዋራቃታን ዎይ ጋልባን ጻፈቴዳ ጻጸትያ ማጻፋ ግዲደ፥ ዳሮ ካረ ባጋና እት ዎይ ላኡ ቦላ ባጋ ጋልባን ማታፋይ አታመቴ።

* 5:1 ህዝ. 2:9-10፤ ኢሳ. 29:11

† 5:3 ሳኣፐ ጋርሳን፦ ሀይቄዳዋንታ ጉሳ።

* 5:5 ዶመꬃ 49:9፤ ኢሳ. 11:1፣ 10

* 5:6 ኢሳ. 53:7፤ ዛካ. 4:10

* 5:8 ማዝ. 141:2

* 5:9 ማዝ. 33:3፤ 98:1፤ ኢሳ. 42:10

* 5:10 ከሳ 19:6፤ ሳፃ 1:6

* 5:11 ዳኔላ 7:10

* 6:2 ዛካ. 1:8፤ 6:3፣ 6

* 6:4 ዛካ. 1:8፤ 6:2

* 6:5 ዛካ. 6:2፣ 6

* 6:8 ህዝ. 14:21

* 6:13 ኢሳ. 34:4

* 6:15 ኢሳ. 2:19፣ 21

* 6:16 ሆሰ 10:8፤ ሉቃሳ 23:30

* 6:17 ኢዩ. 2:11፤ ሚልክ. 3:2

* 7:1 ኤር. 49:36፤ ዳኔላ 7:2፤ ዛካ. 6:5

* 7:3 ህዝ. 9:4፣ 6

* 7:14 ዳኔላ 12:1፤ ማቶሳ 24:21፤ ማር. 13:19

* 7:16 ኢሳ. 49:10

* 7:17 ማዝ. 23:1፣ 2፤ ህዝ. 34:23፤ ኢሳ. 49:10፤ 25:8

* 8:3 አሞጻ 9:1፤ ከሳ 30:1፣ 3

* 8:5 ሳፃ 11:19፤ 16:18፤ ዎጋ 16:12፣ 18፤ ህዝ. 10:2፤ ከሳ 19:16

* 8:7 ከሳ 9:23-25፤ ህዝ. 38:22

* 8:10 ኢሳ. 14:12

* 8:11 ኤር. 9:15

* 8:12 ኢሳ. 13:10፤ ህዝ. 32:7፤ ኢዩ. 2:10፣ 31፤ 3:15

* 9:1 ጪሞ ኦላ፦ ሀዋ ጉሳይ ጋርሳ ባጋ ቢታን ዳርስ ጪማቲደ ደእያ ኢታ አያናቱ ባረንቱ ዉርሰꬃ ሙራ ጋላሳይ ጋካናዉ ቃሸቲደ ደኢያሳ።

* 9:2 ዶመꬃ 19:28

* 9:3 ከሳ 10:12-15

* 9:4 ህዝ. 9:4

* 9:6 ኢዮባ 3:21፤ ኤር. 8:3

* 9:7 ኢዩ. 2:4

* 9:8 ኢዩ. 1:6

* 9:9 ኢዩ. 2:5

* 9:13 ከሳ 30:1-3

* 9:20 ማዝ. 115:4-7፤ 135:15-17፤ ዳኔላ 5:23

* 10:5 ከሳ 20:11፤ ዛረ. 32:40፤ ዳኔላ 12:7፤ አሞጻ 3:7

* 10:8 ህዝ. 2:8—3:3

* 11:1 ህዝ. 40:3፤ ዛካ. 2:1-2

* 11:2 ሉቃሳ 21:24

* 11:4 ዛካ. 4:3፣ 11-14

* 11:6 1 ካታ. 17:1፤ ከሳ 7:17-19፤ 1 ሳሜላ 4:8

* 11:7 ዳኔላ 7:7፣ 21፤ ሳፃ 13:5-7፤ 17:8

* 11:8 ኢሳ. 1:9-10

* 11:11 ህዝ. 37:10

* 11:12 2 ካታ. 2:11

* 11:15 ከሳ 15:18፤ ዳኔላ 2:44፤ 7:14፣ 27

* 11:18 ማዝ. 2:5፤ 110:5፤ 115:13

* 12:3 ዳኔላ 7:7

* 12:4 ዳኔላ 8:10

* 12:5 ኢሳ. 66:7፤ ማዝ. 2:9

* 12:7 ዳኔላ 10:13፣ 21፤ 12:1፤ ዳኔላ 9

* 12:10 ኢዮባ 1:9-11፤ ዛካ. 3:1

* 12:14 ዳኔላ 7:25፤ 12:7

* 13:1 ዳኔላ 7:3፤ ሳፃ 17:3፣ 7-12

* 13:2 ዳኔላ 7:4-6

* 13:5 ዳኔላ 7:8፣ 25፤ 11:36

* 13:7 ዳኔላ 7:21

* 13:8 ማዝ. 69:28

* 13:10 ኤር. 15:2፤ 43:11

* 14:1 ህዝ. 9:4፤ ሳፃ 7:3

* 14:4 ዶርሳ፦ የሱሳዉ እመቴዳ ሱንꬃ።

* 14:5 ሶፎ. 3:13

* 14:8 ኢሳ. 21:9፤ ኤር. 51:8፤ ሳፃ 18:2

* 14:10 ኢሳ. 51:17፤ ዶመꬃ 19:24፤ ህዝ. 38:22

* 14:11 ኢሳ. 34:10

* 14:14 ዳኔላ 7:13

* 14:15 ኢዩ. 3:13

* 14:20 ኢሳ. 63:3፤ ሴላ 1:15፤ ሳፃ 19:15

* 15:3 ከሳ 15:1

* 15:4 ኤር. 10:7፤ ማዝ. 86:9

* 15:5 ከሳ 38:21

* 15:8 ከሳ 40:34፤ 1 ካታ. 8:10-11፤ 2 ኦዱዋ 5:13-14፤ ኢሳ. 6:4

* 16:2 ከሳ 9:10

* 16:4 ከሳ 7:17-21፤ ማዝ. 78:44

* 16:10 ከሳ 10:21

* 16:12 ኢሳ. 11:15

* 16:16 አርማገዶና፦ ሀ ቃላዉ ኮይሮት ደእያ እብራይስጽያ መታይ፥ “ሀር-ማግዶ” ያግያዋ ግዲደ፥ “ሀር-ማግዶ” ግያዎ ደእያ ብለꬃይ፥ “ሜግዶ-ዞዝያ” ያግያዋ። ሀዋ ጉሳይ በን ዎድያን አሳይ ጮራ ኦላ ኦለቴዳ ሳኣ ጉሳ።

* 16:16 2 ካታ. 23:29፤ ዛካ. 12:11

* 16:19 ኢሳ. 51:17

* 16:21 ከሳ 9:23፤ ሳፃ 11:19

* 17:2 ኢሳ. 23:17፤ ኤር. 51:7

* 17:4 ኤር. 51:7

* 17:8 ዳኔላ 7:7፤ ሳፃ 11:7፤ ማዝ. 69:28

* 17:12 ዳኔላ 7:24

* 18:2 ኢሳ. 13:21፤ 21:9፤ ኤር. 50:39፤ 51:8፤ ሳፃ 14:8

* 18:3 ኢሳ. 23:17፤ ኤር. 51:7

* 18:5 ዶመꬃ 18:20-21፤ ኤር. 51:9

* 18:6 ማዝ. 137:8፤ ኤር. 50:29

* 18:7 ኢሳ. 47:7-9

* 18:9 ህዝ. 26:16-17

* 18:11 ህዝ. 27:31፣ 36

* 18:12 ህዝ. 27:12፣ 13፣ 22

* 18:15 ህዝ. 27:31፣ 36

* 18:17 ኢሳ. 23:14፤ ህዝ. 27:26-30

* 18:18 ህዝ. 27:32

* 18:19 ህዝ. 27:30-34

* 18:20 ዛረ. 32:43፤ ኤር. 51:48

* 18:21 ኤር. 51:63-64፤ ህዝ. 26:21

* 18:22 ህዝ. 26:13፤ ኢሳ. 24:8

* 18:22 ኤር. 7:34፤ 25:10

* 18:24 ኤር. 51:49

* 19:2 ዛረ. 32:43፤ 2 ካታ. 9:7

* 19:3 ኢሳ. 34:10

* 19:5 ማዝ. 115:13

* 19:6 ህዝ. 1:24፤ ማዝ. 93:1፤ 97:1፤ 99:1

* 19:11 ህዝ. 1:1፤ ማዝ. 96:13፤ ኢሳ. 11:4

* 19:12 ዳኔላ 10:6

* 19:15 ማዝ. 2:9፤ ኢሳ. 63:3፤ ኢዩ. 3:13፤ ሳፃ 14:20

* 19:17 ህዝ. 39:17-20

* 20:2 ዶመꬃ 3:1

* 20:4 ዳኔላ 7:9፣ 22

* 20:8 ህዝ. 7:2፤ 38:2፣ 9፣ 15

* 20:11 ዳኔላ 7:9-10

* 21:1 ኢሳ. 65:17፤ 66:22፤ 2 ጰጽ. 3:13

* 21:2 ኢሳ. 52:1፤ 61:10፤ ሳፃ 3:12

* 21:3 ህዝ. 37:27፤ ዎጋ 26:11፣ 12

* 21:4 ኢሳ. 25:8፤ 35:10፤ 65:19

* 21:7 2 ሳሜላ 7:14፤ ማዝ. 89:26-27

* 21:10 ህዝ. 40:2

* 21:12 ህዝ. 48:30-35

* 21:15 ህዝ. 40:3

* 21:18 ኢሳ. 54:11-12

* 21:23 ኢሳ. 60:19-20

* 21:24 ኢሳ. 60:3

* 21:27 ኢሳ. 52:1፤ ህዝ. 44:9

* 22:1 ህዝ. 47:1፤ ዛካ. 14:8

* 22:2 ዶመꬃ 2:9፤ ህዝ. 47:12

* 22:3 ዛካ. 14:11

* 22:5 ኢሳ. 60:19፤ ዳኔላ 7:18

* 22:11 ዳኔላ 12:10

* 22:12 ኢሳ. 40:10፤ 62:11፤ ማዝ. 28:4፤ ኤር. 17:10

* 22:13 ሳፃ 1:8፣ 17፤ 2:8፤ ኢሳ. 44:6፤ 48:12

* 22:14 ዶመꬃ 2:9፤ 3:22

* 22:16 ኢሳ. 11:1፣ 10

* 22:17 ኢሳ. 55:1

* 22:19 ዛረ. 4:2፤ 12:32

* 22:21 ህንተናና፦ ጮራ ሀራ ብለꬃቱዋን፥ ጾሳ አሳ ኡባና ያጌ።